
CUVÂNT ÎNAINTE 


Tipărim, acum, primele două volume din ediţia a 
Il-a a Dicţionarului general al literaturii române. 
Prima ediţie, în şapte volume - cu aproximativ 6000 
de fişe —, a fost publicată între 2004 şi 2009. A urmat, 
în 2012, o ediţie în două volume, cu scriitorii funda- 
mentali. Revenim, acum, cu DGLR-ul, în totalitatea 
lui şi chiar cu un număr sporit (cu câteva sute) de 
autori, concepte, publicaţii şi, bineînţeles, infor- 
maţii noi. Articolele vechi au fost, şi ele, actualizate, 
uneori, rescrise, iar în ceea ce priveşte bibliografia, 
datele au fost aduse până în 2012. 

Au fost, se înţelege, corectate erorilepe care le-am 
putut semnala sau pe care ni le-au semnalat cei care 
au avut timp să citească atent articolele noastre. 
Nu putem pretinde că le-am depistat pe toate, dar 
am făcut efortul să le aflăm şi aşa vom proceda şi în 
viitor. Alcătuirea unui dicționar de asemenea pro- 
porţii şi cu asemenea ambiţii (să cuprindă totalita- 
tea fenomenului literar românesc, inclusiv formele 
adiacente — acelea ce fac parte din ceea ce numim, 
îndeobşte, cultura literaturii) nu este deloc, se ştie, 
o operaţie uşoară. Un dicționar literar nu este nicio- 
dată perfect şi, luând în seamă experienţa prin care 
am trecut pregătind ediţia întâi, îmi vine să spun că 
un dicţionar general al literaturii este condamnat, 
prin natura lui, să fie imperfect. Aşa că orice obiecţie 
cinstită şi orice rectificare corect semnalată sunt, 
amândouă, bine primite. 

Apar, în ediţia de față, autori noi (cu precădere 
autori tineri) şi, de asemenea, concepte noi. Am 
făcut loc, de pildă, unor articole ample despre ceea 
ce numim genurile biograficului (biografie, auto- 
biografie, corespondenţă etc.), critică literară şi, 
în volumele următoare, vor fi introduse articole 
sintetice despre jurnalul intim şi memorialistică sau 
despre limba română literară, slavonism, despre 
scrieri în limba latină, despre roman, istorie literară, 
literatura în limba greacă (pe teritoriul "Ţărilor 
Române, se înţelege), despre relaţiile dintre Orientul 
şi Occidentul european etc. Cine vrea să înţeleagă, 
repet, fenomenul literar românesc în profunzimea 
lui, are posibilitatea s-o facă, aşadar, şi pe această 
cale... 


În ceea ce priveşte autorii tineri, au fost selecţio- 
naţi, din imensa masă de debutanţi din ultimele 
decenii, cei care au fost semnalaţi de criticii cu auto- 
ritate şi s-au impus, cât de cât, în atenţia generală. 
N-a fost uşor nici în această alegere şi nu am sen- 
timentul că selecţia noastră este, totdeauna, infaili- 
bilă. Rostul nostru a fost să încercăm să fim drepți. 
Dacă nu am reuşit în toate cazurile, i-aş ruga pe citi- 
torii noştri să creadă că omisiunile sau, dimpotrivă, 
intrările nejustificate, n-au fost deliberate. Şi, mai 
ales, să fie siguri că, la o ediţie viitoare, erorile des- 
coperite vor fi eliminate. A alcătui un dicţionar cu 
peste 250 de colaboratori bugetari şi voluntari este 
în zilele noastre, mai spun o dată, o operaţie neîn- 
chipuit de dură. România nu are o tradiţie puter- 
nică în acest gen de lucrări. Există, totuşi, câteva 
dicţionare demne de reţinut. Experienţa lor ne-a 
folosit şi nouă, cum este aceea a Dicţionarului Zaciu 
sau aceea, mai veche şi de alt tip, a Dicţionarului 
literaturii române de la origini până la 1900 realizat 
de grupul de cercetători de la Iaşi. DGLR este, însă, 
altceva, are altă structură şi — cum am precizat mai 
înainte — alte ambiţii. A trebuit să ne orientăm spre 
alt model şi să găsim mijloacele adecvate pentru a 
duce proiectul la capăt. 

Colaboratorii mi-au pus sub ochi, mai zilele 
trecute, intervenţia mea în cadrul unui colocviu ţinut 
la aşi, în 1980, dedicat dicţionarelor literare. Uitasem 
de el și, recitindu-l, mi-am dat seama că în multe 
privinţe gândesc și azi ceea ce gândeam cu 36 de ani 
în urmă, iar în alte privințe ideile mele s-au schimbat 
după ce am trecut eu însumi prin experiența de ini- 
ţiator şi coordonator al Dicţionarului general al lite- 
raturii române. Experienţa continuă pentru că, în 
momentul în care scriu aceste rânduri, începem să 
trimitem la tipar, după trei ani de muncă migăloasă, 
primele volume din ediţia a II-a a Dicţionarului. 
Experiență pândită de mari și nebănuite primejdii. 
O să încerc, în cele ce urmează, să vorbesc despre 
câteva dintre ele. Mai întâi vreau să-mi confrunt 
însă impresiile de azi cu cele de ieri. Ce spuneam în 
1980, după ce citisem (mă rog: consultasem) dicți- 
onarul întocmit de cercetătorii de la Institutul „A. 

Philippide”? Reproduc câteva fragmente: „Dacă Al. 
Piru a vorbit aici despre un dicționar al criticilor și 
despre un dicţionar al criticii, eu mi-am propus să 
vorbesc despre «critica» dicționarelor. Dar, între 
timp, gândindu-mă mai serios, mi-am dat seama 
că am ales o temă aproape imposibilă. Mi-ar trebui 
mult timp să mă descurc în acest subiect. Critica 
dicționarelor înseamnă, întâi, o critică a principiilor, 
înseamnă, apoi, o migăloasă critică a textului, ceea 
ce presupune o lectură integrală a dicționarelor pe 
care le avem la îndemână. Cine își poate asuma acest 
lucru? Dicţionarele sunt, de regulă, consultate când 
ai nevoie de ele, rareori citite de la primul la ultimul 
rând. Ne facem o impresie și dăm o judecată după un 
număr de expertize critice. Cazul eruditului care să 
citească toate articolele din Dicţionarul enciclopedic, 
toate și într-un timp limitat, îmi scapă. Pot admite, 
teoretic, o asemenea aventură, însă este mai greu să 
deduc bucuriile ei spirituale. 

Mă limitez, așadar, la câteva principii și mă mul- 
țumesc cu un număr de lecturi, într-o cronologie 
strict personală. Despre utilitatea dicționarelor 
într-o cultură este inutil să mai discutăm. Să spunem 
doar că literatura dicționarelor indică gradul de 
civilizație într-un stat cultural. Acum câţiva ani am 
discutat într-o revistă bucureșteană, împreună cu 
alți confrați, despre instrumentele de lucru în sfera 
istoriografiei literare și deplângeam faptul că în 
cultura română se simte acut absenţa acestor instru- 
mente de lucru, deși există instituții specializate în 
acest sens. lată că aceste instrumente încep să apară 
și, o spun fără complezenţă, dicționarul publicat de 
colectivul ieșean este un veritabil succes. Am citit 
câteva capitole, acelea despre marii clasici, și altele 
despre autori minori. Am vrut să aflu, de pildă, ce se 
poate spune astăzi despre Maica Smara, intrată în 
legendă, și ce am citit acolo mi s-a părut interesant. 
Dar înainte de Maica Smara, am vrut să știu ce se 
spune în dicționarul ieşean despre Eminescu, piatra 
de încercare pentru orice întreprindere de acest fel. 
Informaţiile sunt exacte, descripţia operei este bine 
făcută, iar analiza (căci un minim de analiză este 
inevitabil într-un dicționar) satisface. Nu totul ne 
mulțumește, evident, dar ce dicționar literar poate 
să fie perfect? Sentimentul general pe care îl ai, răs- 
foindu-l, este că există o cultură română puternică 
până în 1900, că marii scriitori nu sunt izolaţi, ei nu 
apar din neant: un uriaș efort cultural îi precede și-i 
urmează. Asta se vede bine în articolele erudite din 
dicționar. Un impunător act de cultură. 


Bucuria noastră va fi deplină dacă, înfrângând 
o nefericită tradiție (tradiția amânării de azi pe 
mâine), bravul, destoinicul colectiv ieșean va duce 
la capăt acest proiect. Să nu se întâmple ce s-a 
întâmplat și — vai! — ce se întâmplă în continuare 
în cultura noastră, ca operele să fie neterminate. 
Am dori să ieşim din acea fază impresionistică a 
culturii, de care vorbește Ortega y Gasset. Cum 
ştiţi, eseistul spaniol împărțea culturile în două 
tipuri: culturile de tip impresionistic, care trăiesc 
într-un veșnic adamism, și culturile nordice, mai 
ordonate, cu un mai mare simţ al cronologiei și al 
continuității. Culturile mediteraneene (romanice) 
aparțin, după Ortega y Gasset, sferei impresionis- 
tice. Scriitorii, școlile, epocile literare redebutează 
mereu, generațiile reiau totul de la început, ca în 
balada Meșterului Manole. Începem mai mereu de 
la treapta zero și n-ajungem să încheiem ceea ce 
începem. În privința dicţionarelor cel puţin, înclin 
să-i dau dreptate lui Ortega y Gasset. Mai sunt și alte 
exemple (tratate academice, ediții integrale începute 
şi neîncheiate). Ce se întâmplă cu tratatul de istorie 
a literaturii române care a ajuns la volumul al treilea, 
apoi a fost abandonat şi, între timp, a apărut un alt 
proiect, care, probabil, și acesta va fi abandonat?! 
Ce ediţii din clasicii români duse până la sfârșit ar 
putea fi citate? Mă întreb dacă noi, cei din sală, vom 
apuca vreodată sfârșitul ediției Arghezi, deși această 
ediţie a fost pregătită de autor, ni se spune, până la 
ultimul punct. N-aș dori să se întâmple același lucru 
cu dicționarul pe care îl discutăm aici. Sper ca acest 
frumos colectiv de istorici literari să aibă răbdarea și 
ambiția de a încheia catedrala pe care a început-o. 

S-a pus mai înainte întrebarea: câte feluri de dic- 
ționare sunt? Sunt, evident, mai multe. Depinde cine 
le face și în ce scop. Eu accept de la început orice tip 
de dicționar, cu condiţia ca el să fie bun în raport cu 
premisa pe care și-a propus-o. Nu mă deranjează 
faptul că dicționarul lui Zaciu a propus (în prima lui 
ediţie) un număr limitat de scriitori, nu mă deranjează 
nici chiar faptul că, dintre criticii contemporani, nu 
figurează în acest dicționar decât Șerban Cioculescu. 
Din moment ce și-a fixat un criteriu, vreau să văd în 
ce măsură această operă este conformă cu criteriul 
respectiv. Trebuie să remarc în dicționarul citat acu- 
ratețea informației și profunditatea analizei. 

Doream, de fapt, să subliniez că un dicționar de 
literatură nu se poate face fără spirit critic. Înţeleg 
prin spirit critic, înainte de orice, fixarea, judecarea 
operei din unghi estetic. Înţeleg prin spirit critic și 


un mod de a asocia criteriului estetic criteriul etic. 
Nu am vocaţie de enciclopedist, nu mă simt atras de 
acest tip de lucrări, deși apreciez foarte mult utilitatea 
lor. Fără voia mea, însă, am participat la două dicţio- 
nare și se profilează, după cum anunţa profesorul Al. 
Piru, participarea noastră și la al treilea dicționar. Dar 
trebuie să spun că din experiența de până acum am 
tras o concluzie care este foarte tristă și anume că eu 
lucrez în așa fel încât colegul de pagină nu știe ceea 
ce fac, iar eu nu știu ce face el. Gândim, scriem în 
două registre diferite. Apare dicționarul, îl deschid și 
văd că eu am fost sever cu poeții contemporani, iar el 
excesiv de generos, eu n-am dat ușor drumul adjec- 
tivelor, iar el găsește peste tot scriitori geniali, talente 
de excepție, vocații majore. Și de ar fi numai atât! 

Mai grav este faptul că în unele dicționare, chiar 
în acelea la care eu am participat, am constatat o 
falsificare primejdioasă a scării de valori [...] Când 
într-un dicționar scriitorul începe să fie judecat 
după funcția pe care o are în societate și i se acordă 
numărul de rânduri după poziția pe care o are în 
administrația culturală, de la început acel dicționar 
este sortit eșecului. 

A patra chestiune pe care vreau s-o ridic este: de 
ce citim dicționare? Las la o parte cazul evocat aici de 
Al. Călinescu, cazul cititorului lui Sartre, al cititoru- 
lui maniac. Un caz aberant este, după părerea mea, 
acela al criticului care-și face cultura din dicționare 
și care comentează o operă prin dicționare. E un caz 
trist. O lamentabilă fugă de opera literară, singura 
care îndreptățește, în fond, existența criticii. Spre 
a nu complica lucrurile și, pentru a nu mă repeta, 
să spun că fiecare citește un dicționar în funcţie de 
cultura, sensibilitatea lui estetică şi, fireşte, de inten- 
țiile lui. Fiecare pornește de la alt nivel de cultură și 
cu alte exigențe. Lectura unui dicționar este, în orice 
caz, o lectură programată și pur informativă. 

Întrebarea cum citim dicționarele? atrage după 
sine întrebarea cum scriem dicționarele? Aș răs- 
punde că articolul cel mai bun de dicționar este 
acela care conţine cât mai multe informații utile (și 
exacte) și cât mai puţine poncife, acela care găsește 
o formulă exactă și, dacă se poate, o formulă care 
individualizează personalitatea unui autor sau 
individualitatea, originalitatea unei opere literare. 
Nu sunt de părere că un dicționar trebuie scris 
într-un stil neutru, uniform, cum nu cred că trebuie 
să lipsească dintr-un dicționar judecata de valoare. 
Spaţiul acordat nu poate fi singurul și nici cel mai 
important criteriu, pentru că sunt scriitori care au 

o biografie extraordinară ce trebuie consemnată pe 
scurt, dar sunt alții la care, vorba lui Balzac, istoria 
vieţii lor se confundă cu istoria cărţilor lor. Numărul 
volumelor apărute nu este totdeauna concludent. 
M-am întrebat câte pagini acordăm într-un dicțio- 
nar lui Sadoveanu, care a scris peste 100 de volume, 
și câte pagini îi acordăm lui Mateiu Caragiale, care a 
scris o singură carte esenţială (deși mai pot fi înre- 
gistrate și nuvelele și jurnalul). Dacă am ține seama 
de numărul de volume, ar trebui ca Mateiu Caragiale 
să aibă o jumătate de pagină, ceea ce, evident, ar fi 
aberant, în timp ce Sadoveanu să aibă o sută sau 
chiar mai multe, ceea ce, iarăşi, nu este posibil 
într-un dicţionar. Deci altceva trebuie să primeze și 
anume valoarea globală a creaţiei. 

Cred, de asemenea, că dicționarele nu pot fi 
făcute decât de oameni care au vocaţie intelectu- 
ală. Dicţionarul nu poate fi un refugiu al celor care 
ratează în alte genuri ale criticii și istoriografiei 
literare. Alcătuirea unei opere de acest fel presu- 
pune, ca oricare alta, vocaţie și responsabilitate. Ce 
este, în fond, un bun dicţionar?” 


Așa gândeam despre un bun dicționar literar acum 
aproape patru decenii. Așa gândesc, în bună parte, 
şi astăzi, după ce am coordonat — cum am precizat — 
un dicționar cu aproximativ 6000 de fișe și, în parte, 
l-am scris. Numai în parte. Cealaltă parte (imensa, 
copleșitoarea parte) au scris-o, evident, alții, istorici 
literari, unii cu o lungă experiență în cercetarea 
literară, alții aflați de-abia la începutul carierei lor 
intelectuale. Ideea mea, atunci când am început 
această operă faraonică, era s-o facem repede și 
bine. Mizam pe numeroase forțe (cercetătorii din 
institutele filologice ale Academiei Române), unii 
dintre ei cu vechi state de servicii, cum se spune în 
limbaj birocratic, alții abia ieșiţi de pe băncile uni- 
versităților românești, dornici - bănuiam - să se 
afirme. Dar n-a fost așa cum voiam și cum credeam 
eu. Mulţi dintre „bătrânii” cercetători s-au arătat, la 
început, sceptici (un dicționar general al literaturii 
române?, o nouă «Casă a Poporului» în literatură?, 
un nou „Canal Dunărea-Marea Neagră” în cultura 
română?), apoi, pe măsură ce proiectul înainta, 
scepticismul lor a luat căi diferite: unii au înțeles 
noțiunea și utilitatea proiectului (și s-au apucat 
serios de treabă), alții au devenit mai sceptici și mai 
agresivi: cum, noi să facem dicționare, atât de jos 

am ajuns?, să renunțăm la creaţia critică, să facem 
operă de informare literară, doar atât? Doar atât 
valorăm noi? etc... Tinerii au fost și ei împărțiți în 
privința DGLR-ului. Unii au acceptat ideea și au 
intrat numaidecât în biblioteci, alții s-au alăturat 
scepticilor și șovăielnicilor, preluându-le comple- 
xele și inerția. Când, după câţiva ani, am venit în 
rândul lor și am preluat direct coordonarea proiec- 
tului, deja satanizat, am găsit un câmp de bătaie, nu 
un laborator de creaţie, sau, mă rog, nu un atelier de 
lucru cum mă așteptam. Asta vreau să spun: tabere 
în conflict, oratori, retori și limbuțţi agitați (mai ales 
limbuţi în variantă dâmbovițeană), îndușmăniți, 
vehemențţi, iacobini dar — din fericire — am găsit și 
cercetători care nu se lăsaseră convinși de cei care 
consideră că a face un dicționar general al literaturii 
este o umilință de neacceptat, o insultă adusă 
prestigiului lor intelectual... 

Ce-a urmat nu mai spun. O psihodramă în decor 
oborean (balcanic): memorii adresate autorităților 
academice și politice (unul a ajuns la Președintele 
României), proteste în presă, injurii, amenințări 
directe și indirecte, acuzaţii de recrudescenţă a stali- 
nismului, ceaușismului, nomenclaturismului, abuz 
împotriva democraţiei intelectuale etc. Fantezia 
cercetătorului român, care vrea să ia o leafă bună 
fără să facă nimic, este foarte bogată, trebuie să 
recunosc. Am fost, chiar, trimis la tribunal. 

În fine, n-au lipsit, zic, nici acţiunile în justiţie. 
Am aflat cu această ocazie că directorul anterior al 
Institutului „G. Călinescu” — un distins membru al 
Academiei Române, Dan Grigorescu —, fiind agresat 
verbal de un cercetător recalcitrant, leșinase în două 
rânduri. Nu-i o ficțiune, este o cronică a agresivității 
şi a imposturii rebele în lumea cercetării academice. 
Dacă judecăm lucrurile filosofic, putem încheia 
acest film de groază cu ideea că orice proiect nou 
în lumea cercetării fundamentale naște uneori 
monștri. Monștrii vanității și ai mediocrității. N-o 
pot uita pe doamna aceea ajunsă la vârsta canonică 
(asta vrea să spună: o cercetătoare-funcționară care 
era în Institut de aproape patru decenii) și care, soli- 
citându-i articolul de șapte pagini pentru dicționar 
(după o așteptare de cinci ani), mi-a trântit ușa în 
nas și, indignată, înjosită în onoarea ei intelectuală, 
s-a dus la „Războiul” cultural și m-a injuriat, pe mine 
și familia mea. Sau cum pot s-o uit pe altă doamnă, 
în prag de pensie, care, după zece ani de cercetări 
aprofundate, ne-a predat, cu chiu, cu vai, vreo cinci 
articole (care însumau cam 30 de pagini) și acelea 


plagiate fără rușine din cărțile altora? Îmi este și azi 
rușine de nerușinarea ei. Dar cea mai mare mirare 
(ca să nu zic indignare) mi-a provocat-o o veche 
cercetătoare care, câțiva ani de-a rândul, îndem- 
nase tinerii din jurul ei să nu facă nimic, în ideea 
că DGLR este un proiect utopic, ca atâtea altele în 
cultura română. Ea însăși, venerabila cercetătoare, 
nu dăruise culturii române timp de 40 de ani, de 
când intrase în Institut, decât 40 de pagini... Când 
le-am citit, pentru a putea să le introducem în dic- 
ționar, mi-am dat seama că nu erau decât niște 
conspecte mediocre... Și câte alte întâmplări, acci- 
dente, mentalități, caractere. O veritabilă halima. 
Au și dicționarele, după cât îmi dau seama, destinele 
şi poveştile lor. DGLR nu le-a epuizat încă... 

Dar să revin la „critica dicționarelor”. Mai citesc 
o dată intervenţia mea din 1980 și constat că unele 
lucruri s-au schimbat între timp. Au apărut, de 
pildă, câteva ediţii critice bune din clasicii noștri. 
Seria de „Opere fundamentale” (editată de Fundaţia 
Naţională pentru Știință și Artă şi pregătită, în bună 
parte, de un grup de cercetători de la Institutul „G. 
Călinescu”) cuprinde azi aproape 200 de volume din 
scriitorii români, în ediţii integrale (de la cronicari 
la Nichita Stănescu și Marin Preda). Așa că între- 
barea mea veche, dramatică („ce ediţii din clasicii 
români ar putea fi citate?”) cade. Mă întrebam, de 
asemenea, dacă Dicţionarul alcătuit de grupul de 
cercetători de la Iași (care se oprește la 1900) va fi 
dus mai departe în așa chip încât „catedrala” să 
nu rămână, după tradiţie, neterminată. N-a fost 
terminat, adevărat, dar l-am preluat, la timp, noi, 
şi l-am dus mai departe, sub forma DGLR-ului. Ne 
pregătim acum să-i dăm o nouă înfățișare. Ea va 
include, repet, noile generații de scriitori, concepte 
noi și, desigur, informaţii noi. Notam, mai înainte 
(1980), că judecata estetică este esenţială într-un 
dicționar și că, în afara unei scări de valori drepte, 
un dicționar este un eșec programat. Așa este, dar o 
dată cu judecata de valoare dreaptă trebuie să dăm 
şi o informaţie literară bogată și corectă. Este un fapt 
esenţial, un aspect primordial. Un dicționar nou de 
tipul DGLR, așa cum îl gândim noi, trebuie să înre- 
gistreze nu totul despre un scriitor (fapt, de altfel, 
imposibil), ci datele fundamentale ale unui subiect. 
Fundamental înseamnă, în acest caz, o informație 
cât mai bogată, corectă, verificată la sânge. Uneori 
o informaţie greșită trece de la un dicționar la altul, 
așa că totul trebuie verificat și reverificat. Este bine 
ca, în materie de informaţie literară, să fii ca Toma 


Necredinciosul. „Urechismul” este la noi, românii, o 
boală contagioasă, încă neeradicată. 

Ce-ar mai fi de zis atunci când se pune problema 
unui bun dicţionar de literatură? Vă rog să observați: 
zic bun, nu perfect. Bănuiți de ce. Ar fi de zis ceva 
și despre stilul unui articol de dicţionar. Ce stil este 
bun pentru un dicționar academic, cum este dicţi- 
onarul nostru? Nu, oricum, stilul subiectiv, agresiv 
publicistic, pamfletar, nici stilul encomiastic, pios, 
nici stilul savant, încărcat de concepte ca un pom de 
Crăciun... Trebuie, după opinia mea, un stil normal, 
prozaic, obiectiv, cu o anumită demnitate intelectu- 
ală, de o ţinută clasică. Două lucruri m-au surprins, 
citind articolele unor colaboratori: a) abundența de 
sintagme păsărești (preluate din studiile de teorie 
literară) sau formulele publicistice, pamfletare, 
numărul mare de adjective, unele laudative peste 
măsură, altele insultătoare, sângeroase... Le-am 
respins, ca nepotrivite, pe amândouă, ceea ce 
mi-a adus alt rând de proteste, denunţuri în presă, 
injurii... Ca să comunici că un autor este un simplu 
grafoman, nu trebuie să redactezi zece pagini de 
injurii. Este suficient, în dicţionar, o propoziție mai 
scurtă și directă: „Autorul cutare a publicat o sută de 
volume de versuri fără valoare” sau „Din cele o sută 
de volume de versuri tipărite de Domnul X-Y nu se 
poate reţine, din punct de vedere estetic, nimic sau 
foarte puţin”... 

Și mai greu este să găsești tonul exact într-un 
articol de dicționar atunci când este vorba să judeci 
etica unui scriitor care a trecut printr-un regim 
totalitar. În cazul nostru, regimul totalitar comunist. 
O problemă ce privește trei generaţii de scriitori 
români. Aici sunt disputele cele mai aprinse. Unii 
ne-au reproșat faptul că, scriind despre scriitorii 
proletcultiști, n-am notat toate aberaţiile, negati- 
vitățile, păcatele lor morale și intelectuale. Cum, 
numai zece propoziţii negative despre Nicolae 
Moraru? Răspuns: dacă în cele zece propoziții din 
dicționar precizăm că opera lui Nicolae Moraru 
este, intelectualicește şi artistic, falsă și că acţiunea 
lui critică, în totalitate, este aceea a unui obstinat, 
fanatic jandarm ideologic (și dăm câteva exemple 
în acest sens), atunci prezentarea este suficientă și 
judecata etică și estetică este dreaptă. Un articol de 
dicționar nu trebuie să fie un rechizitoriu și să ocupe 
spațiul dicționarului degeaba. 

Mai este o chestiune în litigiu: cât de întinsă 
trebuie să fie justificarea estetică a unei opere 
incluse în dicționar? Răspunsul este, în acest caz, 

că nu poate fi recomandată o soluţie unică și că nici 
un model de prezentare nu este perfect. Dacă este 
vorba, să zicem, de un mare roman, trebuie atunci 
să facem în dicționar o analiză minimă (tema, stilul, 
scenariul epic, tipologia, justificarea estetică a 
romanului etc.). În câte pagini? În cât este necesar 
pentru a da o idee justă despre structura și valoarea 
operei. Nu prea puţin, pentru că atunci cititorul nu 
înțelege despre ce este vorba, nu prea mult, pentru 
că DGLR (ediţia a II-a) are peste 6000 de subiecte şi, 
ca să fie drept și elocvent în toate cazurile, ar trebui 
să aibă 60000 de pagini. Ceea ce ar fi absurd... 

Dar stilul Este acceptabil stilul eseistic colorat, 
stilul imaginaţiei critice într-o sinteză academică 
obiectivă? Nici aici nu poate fi un răspuns limpede. 
Ce pot spune este că trebuie evitat stilul mohorât 
sau stilul sentențios, „de sus”, stilul cu guler alb și 
scrobit, ca și stilul agresiv publicistic de care am 
amintit mai înainte. Expresivitatea nu trebuie repri- 
mată într-un articol de dicţionar, nici — se înțelege 
- cultivată în chip arogant. Vanitățile de eu, cum 
le zicea G. Călinescu, trebuie lăsate la ușa acestui 
instrument de informare și de orientare literară care 
este un dicționar academic. 

Nu pot să închei aceste scurte comentarii impre- 
sionistice despre un subiect cât se poate de serios 
(critica dicționarului) tără să mai spun o dată că 
civilizația unei culturi se măsoară, între altele, 
după numărul și calitatea intelectuală a acestor 
tratate, dicționare, istorii, ediţii critice, biografii, 
studii critice care se află în competiţie și care trebuie 
înnoite de la o generaţie la alta... Ce fel de naţiune 
culturală am putea fi, dacă n-am avea, să zicem, un 
dicționar general al literaturii române sau un tratat 
de istorie a românilor, acum, la începutul mileniului 
al III-lea? Ultima precizare: un dicționar al literaturii 
nu trebuie să facă recensământul crucilor din cimi- 
tirul literaturii, ci să facă fotografia fidelă a formelor 
de relief din spaţiul literar carpato-dunărean... 


ef ae 


Despre ce trebuie să fie şi cum trebuie să fie un bun 
dicționar de literatură s-a discutat, nu demult, şi într-o 
sesiune organizată de Institutul de Istorie şi Teorie 
Literară „G. Călinescu”. Lucrările ei au fost publicate 
într-o carte (Dicţionarul general al literaturii române. 
Canon şi identitate culturală, Editura Muzeului 
Literaturii Române, 2014). O răsfoiesc acum şi dau 
peste observaţii interesante, făcute de oameni de 

carte, colaboratori, unii dintre ei, la dicţionarul nostru 
sau la altele. Ion Simuţ, istoric literar reputat, observă 
bine că un dicţionar este „o şcoală de istorie literară” 
complexă, necesară tinerilor pentru că îi sileşte nu 
numai să citească opera integrală a unui autor, dar 
şi să cerceteze arhivele, să consulte presa literară şi, 
după ce au trecut prin toate, să facă un efort de sinteză 
critică. Are dreptate, cu observaţia că unii înţeleg de 
la început acest scenariu şi înțeleg şi importanţa unei 
lucrări de acest gen, alţii — cum am semnalat deja — se 
simt atinşi în orgoliul lor intelectual şi, fie compilează 
pe alţii, pentru a da la repezeală un text superficial 
şi, în fond, inutil, fie amână la infinit predarea arti- 
colelor până ce, sub presiunea timpului, directorul 
institutului este nevoit să renunţe la colaborarea lor. 
Se întâmplă şi astfel de incidente. Ucenicia unui tânăr 
critic şi/sau cercetător în sferă pozitivistă (cercetarea 
arhivelor, pregătirea unei monografii, studiul unei 
teme limitate) este absolut necesară şi, mai spun o 
dată, benefică pentru formarea lui intelectuală. Un 
tânăr să nu se simtă deloc umilit, desconsiderat dacă 
i se recomandă să facă mai întâi un studiu aprofun- 
dat despre Sihleanu, înainte de a scrie despre miturile 
eminesciene. Nu greşea prea mult G. Călinescu dacă, 
atunci când un tânăr voia să ia un subiect pentru teza 
de doctorat, îi indica totdeauna - pentru a-i verifica 
posibilităţile intelectuale şi caracterul - un autor 
minor şi o temă precisă de cercetare, silindu-l, astfel, 
să meargă în arhive şi să scormonească luni de zile în 
ele pentru a scoate informaţii inedite. 

Profesorul lon Pop semnalează, corect, câteva 
erori în ceea ce priveşte avangarda românească şi 
crede că articolul despre suprarealism este prea 
succint. S-ar putea să aibă dreptate, îl voi reciti şi, 
dacă se dovedeşte că observaţiile lui sunt juste, vom 
lua măsuri, cum se zice în limbajul administrativ. 
În alte privinţe (cum ar fi faptul că Ştefan Roll este 
prezentat prea sumar), ne mai gândim. DGLR vrea 
să păstreze un echilibru valoric, avangarda româ- 
nească este un fenomen important, totuşi literatura 
română cunoaşte şi altele, care necesită alt spaţiu şi 
alt stil de analiză. Simpaticul Ştefan Roll este contem- 
poran, să nu uităm, cu Sadoveanu, Iorga, Arghezi, 


Blaga, Lovinescu, Rebreanu, Bacovia, Barbu... 
Prietenul nostru clujean (coordonator, el însuşi, al 
unui Dicţionar analitic de opere literare românești) 
este intrigat şi de faptul că scriitorii marcați de tarele 
realismului socialist nu sunt totdeauna „corect 
valorizaţi”, adică nu li se arară îndeajuns aservirea 
lor ideologică, şi dă exemplul lui Beniuc, poet - zice 
el — cu „destule merite”. Ni s-a mai făcut acest reproş 
şi am încercat, într-un rând, să-i răspund. Reiau, 
aici, argumentele mele, pe scurt: într-un dicţionar 
academic trebuie spus, evident, adevărul despre om 
şi operă, tot adevărul: dar, fiind vorba de un spaţiu 
limitat, adevărul trebuie spus pe scurt, în câteva 
fraze, nu într-un rechizitoriu sau într-un pamflet. 
Aşadar, despre Beniuc trebuie notat limpede (şi cred 
că acest lucru s-a făcut) că atitudinea lui morală, 
sub comunism, a fost lamentabilă, minată de un 
stalinism încăpățânat, intolerant pentru un intelec- 
tual autentic, iar poezia lui de după 1949 până spre 
sfârşit (când şi-a revenit într-o oarecare măsură) este 
în bună parte compromisă de ideologia partinică, 
„realist socialistă”. Este, cred, suficient într-un text de 
dicţionar. În rest, textul critic trebuie să vorbească în 
chip obiectiv despre cele aproape o sută de volume 
tipărite de Beniuc şi să depisteze, în acest voluminos 
car mocănesc de fân, acul poeziei veritabile. ÎI poate 
găsi, mai ales, în poezia de tinereţe, dar şi în poezia 
erotică din faza de bătrâneţe. Paul Cernat discută şi 
el, în articolul din volumul Canon şi identitate cul- 
turală, problema „justiţiarismului «est-etic»” post- 
decembrist şi marotele lui, arătând corect că DGLR 
şi, în genere, un dicționar academic nu poate fi „un 
rechizitoriu politically correct, ci altceva”. Ce anume 
am încercat să spun şi eu, mai sus. Un tablou, dife- 
renţiat estetic, al întregii literaturi, cu toate informa- 
țiile necesare, cu personalităţile mari şi mici pe care 
le are, cu biografemele lor şi cu o analiză succintă şi 
clară care să lămurească, între altele, valoarea estetică 
a operei lor. 

Dicţionarul este, să nu uităm, înainte de toate un 
instrument de informare şi un ghid ce trebuie să 
orienteze gustul cititorului. 

Eugen SIMION 


NOTĂ ASUPRA EDIŢIEI 


Dicţionarul general al literaturii române (DGLR) este 
o lucrare de tip enciclopedic, care include următoa- 
rele tipuri de articole: autor (scriitor, cronicar, autor de 
scrieri bisericești, folclorist, publicist, traducător, editor 
ș.a.), scriere cultă anonimă sau cu paternitate contro- 
versată (text cu caracter religios, cronică istorică etc.), 
carte populară, specie folclorică, publicaţie periodică 
(revistă literară sau culturală, gazetă cu rubrică sau pagină 
literară), concept literar, curent literar, societate /asociaţie 
literară sau culturală, instituție cu specific literar (uniune 
de consacrare sau profesională, institut de cercetare etc.). 

Fiecare articol are caracter monografic. Dimensiunile 
unui articol corespund în general locului ocupat de autor, 
publicație periodică etc. în ansamblul literaturii noastre. 
Articolul dedicat autorilor are următoarea structură: titlul 
articolului (nume și prenume, paranteză care conţine even- 
tualele schimbări de nume și date biografice limită) urmat 
de trei secțiuni — biografie, comentariul operei, bibliografie. 
Secțiunile articolelor sunt corelate în funcție de ponderea 
activităţii autorului respectiv. În general, partea biografică 
selectează elementele relevante pentru activitatea literară a 
unui autor (informaţii despre familie, studii, formație inte- 
lectuală, debut, participare la cenacluri, prezența în publi- 
caţii periodice, pseudonime, colegi de generație, implicare 
socială, premii, distincții româneşti şi străine). Comentariul 
operei urmărește, de obicei cronologic, domeniile și 
genurile literare abordate de scriitor și se bazează pe o 
medie a receptării critice, fără a exclude punctele de vedere 
proprii ale semnatarului fișei. Secțiunea bibliografică este 
compusă din două capitole. Primul, intitulat SCRIERI, 
înregistrează cronologic volumele originale, antume și 
postume, precum și principalele ediţii; tot aici sunt incluse, 
atunci când sunt relevante, traducerile din opera autoru- 
lui în discuţie și, selectiv, traducerile din scriitori străini și 
români efectuate de acesta. Nu au fost menționate lucrările 
fără caracter literar sau cultural într-un sens apropiat lite- 
rarului (de exemplu, cărți de matematică, medicină, drept 
etc.). Cel de-al doilea capitol, intitulat Repere bibliografice, 
înregistrează cronologic referințe din periodice (se indică 
autorul, titlul articolului, denumirea periodicului — în între- 
gime sau siglată —, anul calendaristic și numărul ori, în 
unele cazuri, ziua și luna) și din volume (se indică autorul, 
titlul cărții — în întregime sau siglat —, locul și anul apariției 


- atunci când nu există siglă —, paginaţia). Informaţiile bio- 
bibliografice se opresc la sfârșitul anului 2012 (cu excepția 
datelor care consemnează decesul autorului). Articolele 
consacrate autorilor reprezentativi sunt însoţite de citate 
critice sau memorialistice semnificative. În cazul marilor 
scriitori (dar nu şi pentru cei în viață) se adaugă un tabel 
cronologic privind biografia şi opera lor. Celelalte tipuri de 
articole, cu excepția fișelor dedicate publicațiilor periodice, 
sunt, de regulă, însoţite de un capitol bibliografic în care se 
menționează ediţiile ori sursele și de un capitol de repere 
bibliografice. 

Corpul de articole al fiecărui volum este precedat de 
lista autorilor de articole, întocmită în ordinea alfabetică 
a inițialelor cu care aceștia semnează, de indicații pentru 
utilizarea DGLR (prezente în NOTA de faţă) și de o listă cu 
abrevieri. Urmează BIBLIOGRAFIA, alcătuită din două 
capitole: A. ENCICLOPEDII, DICŢIONARE, ISTORII 
LITERARE, MONOGRAFII, STUDII, EDIȚII; B. ARHIVE, 
PERIODICE, CULEGERI, ANTOLOGII. Volumele citate 
frecvent sunt menționate într-o formă abreviată trans- 
parent, iar pentru publicaţiile periodice, culegeri și anto- 
logii s-au utilizat sigle formate din majuscule. 

Au fost preluate și adaptate la specificul lucrării 
normele lexicografice redactate de Corneliu Morariu 
pentru Dicţionarul literaturii române de la origini până 
la 1900. 

Ex 

Ediția a doua din Dicţionarul general al literaturii 
române, care va apărea în opt volume (faţă de cele șapte 
ale celei dintâi, apărute între 2004 și 2009), prezintă, 
pe lângă actualizarea și/sau rescrierea multor articole 
inițiale, câteva sute de intrări noi. Acestea încearcă să 
acopere atât absenţele din prima ediţie, cât și evoluţiile 
ulterioare ale literaturii și metaliteraturii române. 

Actualizările articolelor din ediţia întâi ai căror 
autori, din diverse cauze, nu au putut continua colabo- 
rarea la DGLR au fost realizate, în cea mai mare parte, 
în cadrul colectivului de coordonare și revizie, care își 
asumă de altfel, din rațiuni de omogenizare stilistică și 
calitativ-cantitativă, versiunea finală a tuturor artico- 
lelor. În funcție de alegerea celor care au participat la 
această activitate, contribuţia lor a fost marcată sau nu 
prin dublarea semnăturii de la sfârșitul articolelor. 


ABREVIERI 


BAR - Biblioteca Academiei Române 
ed. - ediţie; ediţia 

edit. — editor(-ului); editori(-lor) 

fa. — fără an de apariţie 

fasc. - fasciculă(-e) 

fl. - fără localitate de apariţie 


fragm.  - fragment(-e); fragmentar 


introd. -— introducere 


îngr. - (ediţie, traducere) îngrijită de... 
ji - judeţul 
ms. — manuscris 


ms.rom. — manuscris românesc 
n. — născută 

pref. - prefaţă 

publ.  -publicatde... 

reed.  —reeditat 


republ. - republicat 


sec. — secol(-e) 

supl. -supliment 

ţ, — tom(-uri) 

tr. — traducere de... 

trad. — traducător(-ului); traducători(-lor) 


vol. - volum(-e) 


BIBLIOGRAFIE 


A. ENCICLOPEDII, DICŢIONARE, ISTORII LITERARE, 
MONOGRAFII, STUDII, CRITICĂ LITERARA, EDIŢII 


Acterian, Privilegiați = Arşavir Acterian, Privilegiați şi 
năpăstuiţi, pref. Mircea Zaciu, laşi, 1992 

Acz6l, Scriitori rom. Israel = Emanuel Aczăl, Scriitori de 
limba română din Israel. Generaţia contemporană, 
pref. Shaul Carmel, Bucureşti, 2003 

Adam, Inelele = loan Adam, Inelele lui Saturn, Bucureşti, 
1998 

Adam, Planetariu = loan Adam, Planetariu, Bucureşti, 
1984 

Adamescu, Contribuţiune = Gh. Adamescu, Contribu- 
țiune la bibliografia românească, I-III, Bucureşti, 
1921-1928 

Adamescu, Isf. lit. = Gh. Adamescu, Istoria literaturii 
române, Bucureşti, 1913 

Aderca, Contribuţii = E Aderca, Contribuţii critice, I-II, 
îngr. şi pref. Margareta Feraru, Bucureşti, 1983-1988 

Agache, Lit. rom. ţările vecine = Catinca Agache, Litera- 
tura română în ţările vecine. 1945-2000, laşi, 2005 

Alboiu, Un poet = George Alboiu, Un poet printre critici, 
Bucureşti, 1979 

Alexandrescu, Confesiuni = Matei Alexandrescu, Confesi- 
uni literare, Bucureşti, 1971 

Alexiu, Ideografii = Lucian Alexiu, Ideografii lirice con- 
temporane, Timişoara, 1977 

Al-George, Arhaic= Sergiu Al-George, Arhaic şi universal, 
Bucureşti, 1981 

Anania, Rotonda = Valeriu Anania, Rotonda plopilor 
aprinşi, Bucureşti, 1995 

Andriescu, Disocieri = Al. Andriescu, Disocieri, laşi, 1973 

Andriescu, Relief = Al. Andriescu, Relief contemporan, 
laşi, 1974 

Andriescu, Stil = Al. Andriescu, Stil și limbaj, lași, 1977 

Andriescu, Studii = Al. Andriescu, Studii de filologie şi 
istorie literară, laşi, 1997 

Anestin, Schiță = Ion Anestin, Schiţă pentru istoria tea- 
trului românesc, Bucureşti, 1938 


Anghel-Iosif, Portrete = D. Anghel, St. O. Iosif, Portrete, 
Bucureşti, 1910 

Anghelescu, Creaţie = Adrian Anghelescu, Creaţie şi 
viaţă, Bucureşti, 1978 

Anghelescu, Vedere = Adrian Anghelescu, Vedere dinspre 
Eyub, Bucureşti, 1986 

Anghelescu, Clasicii = Mircea Anghelescu, Clasicii noştri, 
Bucureşti, 1996 

Anghelescu, Lectura = Mircea Anghelescu, Lectura 
operei, Bucureşti, 1986 

Anghelescu, Preromant. rom. = Mircea Anghelescu, Pre- 
romantismul românesc, Bucureşti, 1971 

Anghelescu, Scriitori = Mircea Anghelescu, Scriitori şi 
curente, Bucureşti, 1982 

Anghelescu, Textul = Mircea Anghelescu, Textul şi reali- 
tatea, Bucureşti, 1988 

Antonescu, Scriitori = Nae Antonescu, Scriitori uitaţi, 
Cluj-Napoca, 1980 

Antonescu, Scriitori şi reviste = Nae Antonescu, Scriitori 
şi reviste din perioada interbelică, laşi, 2001 

Apetri, Atitudini = Dumitru Apetri, Atitudini și opinii, 
Chișinău, 2010 

Apetroaie, Lit. rom. = lon Apetroaie, Literatura română a 
secolului al XX-lea, |, laşi, 1978 

Apolzan, Aspecte = Mioara Apolzan, Aspecte de istorie 
literară, Bucureşti, 1983 

Apolzan, Casa = Mioara Apolzan, Casa ficţiunii, Cluj- Na- 
poca, 1979 

Apostolescu, Infl. romant. = N. |. Apostolescu, LInfluence 
des romantiques franţais sur la poesie roumaine, 
pref. Emile Faguet, Paris, 1909 

Ardeleanu, „A urî” = Virgil Ardeleanu, „A urî”... „A iubi”, 
Puncte de reper în proza actuală, Cluj, 1971 

Ardeleanu, Însemnări = Virgil Ardeleanu, Însemnări 
despre proză, Bucureşti, 1966 

Ardeleanu, Menţiuni = Virgil Ardeleanu, Menţiuni, 
Cluj-Napoca, 1978 

Ardeleanu, Opinii = Virgil Ardeleanu, Opinii. Prozatori şi 
critici, Cluj-Napoca, 1975 

Ardeleanu, Proza = Virgil Ardeleanu, Proza poeţilor, 
Bucureşti, 1969 

Arghezi, Scrieri = Tudor Arghezi, Scrieri, vol. I-XXXIII, 
Bucureşti, 1962-1983, vol. XXXIV-XXXVIII, îngr. 
Mitzura Arghezi, Bucureşti, 1985-1988, vol. XXXIX-— 
XIVI, îngr. Mitzura Arghezi şi Traian Radu, cuvânt 
de încheiere Eugen Simion, Bucureşti, 1994-2006 

Baba, Compendiu = loan Baba, Compendiu bibliografic, 
Novi Sad, 1997 

Baconsky, Colocviu = 
Bucureşti, 1957 

Baconsky, Poeți = A.E. Baconsky, Poeți şi poezie, Bucu- 
reşti, 1963 

Baconsky, Marginalii= Leon Baconsky, Marginalii critice 
şi istorico-literare, Bucureşti, 1968 

Balacciu-Chiriacescu, Dicţionar = Jana Balacciu, Rodica 
Chiriacescu, Dicţionar de lingviști şi filologi români, 
Bucureşti, 1978 

Balotă, Absurdul = Nicolae Balotă, Lupta cu absurdul, 
Bucureşti, 1971 

Balotă, Arte = Nicolae Balotă, Arte poetice ale secolului 
XX, Bucureşti, 1976 

Balotă, Euphorion = Nicolae Balotă, Euphorion, Bucu- 


A.E. Baconsky, Colocviu critic, 


reşti, 1969 

Balotă, Ion = Nicolae Balotă, De la Ion la Ioanide, Bucu- 
reşti, 1974 

Balotă, Labirint = Nicolae Balotă, Labirint, Bucureşti, 
1970 


Balotă, Scriitori maghiari = Nicolae Balotă, Scriitori 
maghiari din România. 1920-1980, Bucureşti, 1981 

Balotă, Umanităţi = Nicolae Balotă, Umanităţi, Bucu- 
reşti, 1973 

Balotă, Universul = Nicolae Balotă, Universul prozei, 
Bucureşti, 1976 

Baltag, Polemos = Nicolae Baltag, Polemos, Bucureşti, 
1978 

Baltazar, Evocări = Camil Baltazar, Evocări şi dialoguri 
literare, Bucureşti, 1974 

Barbu, O ist. = Eugen Barbu, O istorie polemică şi anto- 
logică a literaturii române de la origini până în 
prezent, vol. I: Poezia contemporană, Bucureşti, 
1975 

Barbu, Opere = Ion Barbu, Opere, II, îngr. Mircea Colo- 
şenco, Bucureşti, 2000 

Barbu, Romanul = Marian Barbu, Romanul de mistere în 
literatura română, Craiova, 1981 

Barbu, Momente = N. Barbu, Momente din istoria teatru- 
lui românesc, pref. Valeriu Râpeanu, Bucureşti, 1977 

Bădăuţă, Note= A. Bădăuţă, Note literare, Bucureşti, 1928 

Băileşteanu, Abside = Fănuş Băileşteanu, Abside, Bucu- 
reşti, 1979 

Băileşteanu, Aorist = Fănuş Băileşteanu, Aorist, Bucu- 
reşti, 1988 

Băileşteanu, Refracții = Fănuş Băileşteanu, Refracţii. Pro- 
zatori români contemporani, Bucureşti, 1980 

Bălan, Artă = Ion Dodu Bălan, Artă şi ideal, Bucureşti, 
1975 

Bălan, Condiţia = Ion Dodu Bălan, Condiţia creaţiei, 
Bucureşti, 1968 

Bălan, Ethos = Ion Dodu Bălan, Ethos şi cultură sau 
Vocaţia tinereţii, Bucureşti, 1972 

Bălan, Repere= Ion Dodu Bălan, Repere critice, Bucureşti, 
1988 

Băncilă, Portrete = Vasile Băncilă, Portrete şi semnificaţii, 
îngr. Ileana Băncilă, pref. Zoe Dumitrescu-Buşu- 
lenga, Bucureşti, 1987 


Bărbulescu, Comentarii = Simion Bărbulescu, Comenta- 
rii critice, Bucureşti, 1969 

Bârlea, Efigii = Ovidiu Bârlea, Efigii, Bucureşti, 1987 

Bârlea, Ist. folc. = Ovidiu Bârlea, Istoria folcloristicii 
româneşti, Bucureşti, 1974 

Bârna, Comentarii = Nicolae Bârna, Comentarii critice, 
Bucureşti, 2001 

Bârna, Prozastice = Nicolae Bârna, Prozastice, București, 
2004 

Bârna, Capșa-Corso = Vlaicu Bârna, Între Capșa și Corso, 
ed. 2, București, 2005 

Bârsănescu, Medalioane = Ştefan Bârsănescu, Medali- 
oane. Pentru o pedagogie a modelelor, laşi, 1983 

Behring, Scriit. rom. exil = Eva Behring, Scriitori români 
din exil. 1945-1989, tr. Tatiana Petrache şi Lucia 
Nicolau, Bucureşti, 2001 

Bejenaru, Dicţ. lt dee le Ionel Bejenaru, Dicţiona- 
rul botoşănenilor, laşi, 1994 

Beke, Fără interpret = Beke Gyârgy, Fără interpret. Con- 
vorbiri cu 56 de scriitori despre relaţiile literare 
româno-maghiare, Bucureşti, 1972 

Berca, Dicţ. scriit. bănăţeni = Olimpia Berca, Dicţionar al 
scriitorilor bănăţeni (1940-1996), Timişoara, 1996 

Bezviconi, Profiluri = Gheorghe Bezviconi, Profiluri de 
ieri şi de azi, Bucureşti, 1943 

Biberi, Eseuri = Ion Biberi, Ultime eseuri, Bucureşti, 1985 

Biberi, Etudes = Ion Biberi, Etudes sur la litterature 
roumaine contemporaine, Paris, 1937 

Biberi, Lumea = Ion Biberi, Lumea de azi, laşi, 1980 

Bitte-Chiş-Sârbu, Dicţ. scriit. Caraş = Victoria I. Bitte, 
Tiberiu Chiş, Nicolae Sârbu, Dicţionarul scriitorilor 
din Caraş-Severin, Reşiţa, 1998 

Bodiu, Evadarea = Andrei Bodiu, Evadarea din vid. Studii 
despre poezia românească de la sfârșitul secolului 
XX și începutul secolului XXI, Pitești, 2008 

Bogdan, Scrieri = loan Bogdan, Scrieri alese, îngr. şi 
introd. G. Mihăilă, Bucureşti, 1968 

Bogdan-Duică, Ist. lit. = G. Bogdan-Duică, Istoria litera- 
turii române moderne. Întâii poeţi munteni, Cluj, 
1923 

Bogdan-Duică, Studii = G. Bogdan-Duică, Studii şi 
articole, îngr. şi pref. Dumitru Petrescu, Bucureşti, 


1975 

Boldea, Vârstele = Iulian Boldea, Vârstele criticii, Piteşti, 
2005 

Borbely, Cercul = Ştefan Borb6ly, Cercul de grație, Piteşti, 
2003 


Borbely, Existenţa = Ștefan Borbely, Existenţa diafană, 
București, 2011 

Borbely, Grădina = Ştefan Borbely, Grădina magistrului 
Thomas, Bucureşti, 1995 

Borbely, O carte = Ştefan Borbâly, O carte pe săptămână, 
Bucureşti, 2007 

Borbâly, Xenograme = 
Oradea, 1997 

Bote, Simbolismul = Lidia Bote, Simbolismul românesc, 
Bucureşti, 1966 

Botez, Memorii = Demostene Botez, Memorii, l-Il, Bucu- 
reşti, 1970-1973 

Botez, Figuri = Octav Botez, Figuri şi note istorico-lite- 
rare, Bucureşti, 1944 

Botez, Pe marginea cărţilor = Octav Botez, Pe marginea 
cărților, laşi, 1923 

Botez, Scrieri = Octav Botez, Scrieri, îngr. Ilie Dan, pref. 
Zaharia Sângeorzan, laşi, 1977 

Boz, Anii = Lucian Boz, Anii literari '30, Sydney, 1981 

Boz, Cartea = Lucian Boz, Cartea cu poeți, Bucureşti, 1935 


Ştefan Borbâly, Xenograme, 


Bradu, Poeţii = loan Bradu, Poeţii şi prozatorii bihoreni, 
Beiuş, 1948 

Braga, Destinul = Mircea Braga, Destinul unor structuri 
literare, Cluj-Napoca, 1979 

Braga, Ist. lit. = Mircea Braga, Istoria literară ca pretext, 
Cluj-Napoca, 1982 

Braga, Sensul = Mircea Braga, Când sensul acoperă 
semnul, Bucureşti, 1985 

Braga, Sincronism = Mircea Braga, Sincronism şi tradiţie, 
Cluj, 1972 

Braga, Tradiţie = Mircea Braga, Recursul la tradiţie. O 
propunere hermeneutică, Cluj-Napoca, 1987 

Brateş, Aspecte = Radu Brateş, Aspecte din viața Blajului, 


Blaj, 1942 

Brateş, Oameni = Radu Brateş, Oameni din Ardeal, Bucu- 
reşti, 1973 

Bratu, Cronici = Savin Bratu, Cronici, I-II, Bucureşti, 1957 
— 1958 


Bratu, Ipoteze = Savin Bratu, Ipoteze şi ipostaze. Pentru o 
teorie a istoriei literare, Bucureşti, 1973 

Bratu-Dumitrescu, Contemporanul = Savin Bratu, Zoe 
Dumitrescu, Contemporanul şi vremea lui, Bucu- 
reşti, 1959 

ui sita Comedia = Virgil Brădăţeanu, Comedia în 

ramaturgia românească, Bucureşti, 1970 

Brădăţeanu, Drama = Virgil Brădăţeanu, Drama istorică 
naţională (Perioada clasică), Bucureşti, 1966 

Ci pante Istoria = Virgil Brădăţeanu, Istoria literaturii 

ramatice româneşti şi a artei spectacolului, I-II, 

Bucureşti, 1966-1982 

Brădăţeanu, Viziune = Virgil Brădăţeanu, Viziune şi 
univers în noua dramaturgie românească, Bucu- 
reşti, 1977 

Breazu, Studii = lon Breazu, Studii de literatură română 
şi comparată, I-II, îngr. Mircea Curticeanu, Cluj, 
1970-1973 

Buciu, Panorama = Marian Victor Buciu, Panorama 
literaturii române în secolul XX, vol. I-III, Craiova, 
2003-2010. 

Buculei, Prezențe = Toader Buculei, Prezențe brăilene în 
spiritualitatea românească, Brăila, 1993 

Bucur, Istoriografia = Marin Bucur, Istoriografia literară 
românească de la origini până la G. Călinescu, 
Bucureşti, 1973 

Bucur, Poezie = Marin Bucur, Poezie-destin-dramă, 
Bucureşti, 1982 

Bucur, Poeți optzecişti = Romulus Bucur, Poeți opizecişti 
(şi nu numai) în anii '90, Piteşti, 2000 

Bucuţa, Scrieri = Emanoil Bucuţa, Scrieri, I-II, îngr. Lucia 
Borş-Bucuţa şi Violeta Mihăilă, Bucureşti, introd. 
Perpessicius, 1971-1977 

Budău, Bacăul lit. = Eugen Budău, Bacăul literar, Bacău, 
2004 

Bugariu, Incursiuni = Voicu Bugariu, Incursiuni în litera- 
tura de azi, Bucureşti, 1971 

Bulgăr, Cultură = Gh. Bulgăr, Cultură şi limbaj, Bucu- 
reşti, 1986 

Bulgăr, Problemele = Gh. Bulgăr, Problemele limbii 
literare în concepția scriitorilor români, pref. Per- 
pessicius, Bucureşti, 1966 

Burada, Ist. teatr. = Teodor T. Burada, Istoria teatrului în 
Moldova, I-II, laşi, 1915-1922 

Burlacu, Critica = Alexandru Burlacu, Critica în labirint, 
Chişinău, 1997 

Burlacu, Lit. rom. Basarabia = Alexandru Burlacu, Litera- 
tura română din Basarabia. Anii '20 — '30, Chişinău, 
2002 

Burlacu, Texistenţe = Alexandru Burlacu, Texistenţe, I-III, 
Chișinău, 2007-2012 

Burţa-Cernat, Fotografie = Bianca Burţa-Cernat, Fotogra- 
fie de grup cu scriitoare uitate. Proza feminină inter- 
belică, Bucureşti, 2011 

Busuioc, Scriitori ieşeni = Nicolae Busuioc, Florin 
Busuioc, Scriitori şi publicişti ieşeni contemporani, 
ed. 2, Iaşi, 2002 

Busuioceanu, Figuri = Al. Busuioceanu, Figuri şi cărți, 
Bucureşti, 1922 

Buteanu, Teatrul = [Aurel Buteanu], Teatrul românesc în 
Ardeal şi Banat, Timişoara, [1944] 

Caracostea, Scrieri = D. Caracostea, Scrieri alese, I- 
III, îngr. şi pref. Mircea Anghelescu, Bucureşti, 
1986-1992 

Caragiale, Opere = I. L. Caragiale, Opere, vol. I-III, îngr. 
Paul Zarifopol, Bucureşti, 1930-1932, vol. IV-VII, 
îngr. Şerban Cioculescu, Bucureşti, 1938-1942 

Caraion, Duelul = Ion Caraion, Duelul cu crinii, Bucu- 
reşti, 1972 

Caraion, Pălărierul = Ion Caraion, Pălărierul silabelor, 
Bucureşti, 1976 

Caraion, Tristețe = lon Caraion, Tristeţe şi cărți, Bucureşti, 
1995 

Carandino, De la o zi = N. Carandino, De la o zi la alta, |, 
Bucureşti, 1979 

Carianopol, Scriitori = Virgil Carianopol, Scriitori care 
au devenit amintiri, vol. 1, Bucureşti, 1973, vol. II, 
Craiova, 1982 

Cartojan, Cărţile pop. = Nicolae Cartojan, Cărțile 
populare în literatura românească, l-II, Bucureşti, 
1929-1938 

Cartojan, Ist. lit. = Nicolae Cartojan, Istoria literatu- 
rii române vechi, I-III, Bucureşti, 1940-1945; ed. 
îngr. Rodica Rotaru şi Andrei Rusu, pref. Dan Horia 
Mazilu, Bucureşti, 1996 

Călin, Clasici = Liviu Călin, Pornind de la clasici, Bucu- 
reşti, 1957 

Călinescu, Biblioteci = Al. Călinescu, Biblioteci deschise, 
Bucureşti, 1986 

Călinescu, Perspective = Al. Călinescu, Perspective critice, 
laşi, 1978 

Călinescu, Cronici = G. Călinescu, Cronici literare şi 
recenzii, I-II, îngr. Andrei Rusu şi Ion Bălu, Bucu- 
reşti, 1991-1992 

Călinescu, Gâlceava = G. Călinescu, Gâlceava înțeleptu- 
lui cu lumea. Pseudojurnal de moralist, II, îngr. 
Geo Şerban, Bucureşti, 1973-1974 

Călinescu, Isf. lit. (1941), Ist. lit. (1982) = G. Călinescu, 
Istoria literaturii române de la origini până în 
prezent, Bucureşti, 1941; ed. 2, îngr. și pref. Al. Piru, 
Bucureşti, 1982 

Călinescu, Literatura = G. Călinescu, Literatura nouă, 
îngr. şi pref. Al. Piru, Craiova, 1972 

Călinescu, Opere = G. Călinescu, Opere. Publicistica, 
I-XII, coordonator Nicolae Mecu, introd. Eugen 
Simion, Bucureşti, 2006-2012 

Călinescu, Principii = G. Călinescu, Principii de estetică, 
îngr. şi postfață Al. Piru, Bucureşti, 1968 

Călinescu, Scrisori = G. Călinescu, Scrisori şi documente, 
îngr. N. Scurtu, pref. Al. Piru, Bucureşti, 1979 

Călinescu, Studii = G. Călinescu, Studii şi cercetări de 
istorie literară, pref. Al. Piru, Bucureşti, 1966 

Călinescu şi contemporanii = G. Călinescu şi contempo- 
ranii săi (Corespondenţă primită), l-IL, îngr. Nicolae 
Mecu, Bucureşti, 1984-1987. 

Călinescu, Ulysse= G. Călinescu, Ulysse, îngr. şi pref. Geo 
Şerban, Bucureşti, 1967 

Călinescu, Universul = G. Călinescu, Universul poeziei, 
îngr. şi postfață Al. Piru, Bucureşti, 1971 

Călinescu, Aspecte = Matei Călinescu, Aspecte literare, 
Bucureşti, 1965 

Călinescu, Conceptul = Matei Călinescu, Conceptul 
modern de poezie. De la romantism la avangardă, 
Bucureşti, 1972 

Călinescu, Eseuri = Matei Călinescu, Eseuri critice, Bucu- 
reşti, 1967 

Călinescu, Eseuri lit. modernă = Matei Călinescu, Eseuri 
despre literatura modernă, Bucureşti, 1970 

Călinescu, Fragmentarium = Matei Călinescu, Fragmen- 
tarium, Cluj, 1973 

Căprariu, Jurnal = Al. Căprariu, Jurnal literar, Bucureşti, 
1967 

Cărtărescu, Postmodernismul = Mircea Cărtărescu, 
Postmodernismul românesc, postfață Paul Cornea, 
Bucureşti, 1999 

Cărturari braşoveni = Cărturari braşoveni (Sec. XV-XX). 
Ghid biobibliografic, Braşov, 1972 

Cândroveanu, Alfabert = Hristu Cândroveanu, Alfabet 
liric, Bucureşti, 1974 

Cândroveanu, Aromânii = Hristu Cândroveanu, Aromâ- 
nii ieri şi azi, Craiova, 1995 

Cândroveanu, Lit. rom. = Hristu Cândroveanu, Litera- 
tura română pentru copii, Bucureşti, 1988 

Cândroveanu, Poeți = Hristu Cândroveanu, Poeți şi 
poezie, 1980 

Cândroveanu, Printre poeți = Hristu Cândroveanu, 
Printre poeţi, Cluj-Napoca, 1983 

Cernat, Avangarda = Paul Cernat, Avangarda românească 
şi complexul periferiei: primul val, Bucureşti, 2007 

Cernat, Modernismul = Paul Cernat, Modernismul retro 
în romanul românesc interbelic, Bucureşti, 2009 

Cesereanu, Ipostaze = Domițian Cesereanu, Ipostaze, 
Cluj, 1970 

Cesereanu, Permanenţe = Domițian Cesereanu, Perma- 
nenţe ale criticii, Bucureşti, 1968 

Ceuca, Teatrologia = Justin Ceuca, Teatrologia româ- 
nească interbelică, Bucureşti, 1990 

Cheie-Pantea, Palingeneza = Iosif Cheie-Pantea, Palinge- 
neza valorilor, Timişoara, 1982 

Chendi, Foileroane = Ilarie Chendi, Foiletoane, ed. 2, 
Bucureşti, 1925 

Chendi, Fragmente = Ilarie Chendi, Fragmente, Bucu- 
reşti, 1905 

Chendi, Impresii = Ilarie Chendi, Impresii, ed. 2, Bucu- 
reşti, 1924 

Chendi, Pagini = Ilarie Chendi, Pagini de critică, îngr. şi 
introd. Vasile Netea, Bucureşti, 1969 

Chendi, Schițe = Ilarie Chendi, Schițe de critică literară, 
Bucureşti, 1924 

Chendi, Scrieri = Ilarie Chendi, Scrieri, vol. I-IV, îngr. şi 
pref. Dumitru Bălăeţ, Bucureşti, 1988-1995, vol. 
V-X, îngr. Dumitru Bălăeţ şi loan Spătan, Bucureşti, 
2001-2007 

Chihaia, Mărturisiri = Pavel Chihaia, Mărturisiri din exil, 
Iaşi, 1994 

Chinezu, Pagini = lon Chinezu, Pagini de critică, îngr. şi 
pref. I. Negoiţescu, Bucureşti, 1969 

Chioaru, Noi developări = Dumitru Chioaru, Noi develo- 
pări în perspectivă, Cluj-Napoca, 2010 

Chioaru, Poetica = Dumitru Chioaru, Poetica temporali- 
tăţii, Cluj-Napoca, 2000 


Chiorean-Kocziâny-Niţu-Ploeşteanu, Profiluri = loan 
Chiorean, Ladislau Kocziâny, Valeriu Niţu, Grigore 
Ploeşteanu, Profiluri mureşene, Tigla Mureş, 1971 

Chiţimia, Folclorişti = 1. C. Chiţimia, Folclorişti şi folclo- 
ristică românească, Bucureşti, 1968 

Chiţimia, Probleme= I. C. Chiţimia, Probleme de bază ale 
literaturii române vechi, Bucureşti, 1972 

Cimpoi, Alte disocieri = Mihai Cimpoi, Alte disocieri, 
Chişinău, 1971 

Cimpoi, Critice = Mihai Cimpoi, Critice, I-IX, Craiova, 
2001-2011 

Cimpoi, Disocieri = Mihai Cimpoi, Disocieri, Chişinău, 
1969 

Cimpoi, Ist. lit. Basarabia = Mihai Cimpoi, O istorie 
deschisă a literaturii române din Basarabia, ed. 2, 
Chişinău, 1997 

Ciobanu, Critica = Nicolae Ciobanu, Critica în primă 
instanţă, Bucureşti, 1974 _ 

Ciobanu, Imaginar = Nicolae Ciobanu, Între imaginar şi 
fantastic în proza românească, Bucureşti, 1987 
Ciobanu, Incursiuni = Nicolae Ciobanu, Incursiuni 

critice, Timişoara, 1975 îi 

Ciobanu, ÎInsemne = Nicolae Ciobanu, Însemne ale 
modernităţii, II, Bucureşti, 1977-1979 

Ciobanu, Nuvela = Nicolae Ciobanu, Nuvela şi povestirea 
contemporană, Bucureşti, 1967 

Ciobanu, Opera = Nicolae Ciobanu, Întâlnire cu opera, 
Bucureşti, 1982 

Ciobanu, Panoramic = Nicolae Ciobanu, Panoramic, 
Bucureşti, 1972 

Ciobanu, Cultura = Ştefan Ciobanu, Cultura românească 
în Basarabia sub stăpânirea rusă, Chişinău, 1923 

Ciobanu, sf. liţ. = Ştefan Ciobanu, Istoria literaturii 
române vechi, I, Bucureşti, 1947; ed. îngr. şi pref. 
Dan Horia Mazilu, Bucureşti, 1989 

Ciobanu, Poporanismul = Valeriu Ciobanu, Poporanis- 
mul. Geneză, evoluţie, ideologie, Bucureşti, 1946 

Ciocan, Incursiuni = Iulian Ciocan, Incursiuni în proza 
basarabeană, Chișinău, 2004 

Ciocanu, Critică = Ion Ciocanu, Dreptul la critică, 
Chişinău, 1990 

Ciocanu, Itinerar = lon Ciocanu, Itinerar critic, Chişinău, 
1973 

Ciocanu, Lit. rom. = lon Ciocanu, Literatura română con- 
temporană din Republica Moldova, Chişinău, 1998 

Ciocanu, Vase comunicante = Ion Ciocanu, Nevoia de 
vase comunicante sau Cartea între scriitor și cititor, 
Chișinău, 2006 

Ciocârlie, Fals tratat= Corina Ciocârlie, Fals tratat de dis- 
perare, Timişoara, 1995 

Ciocârlie, Eseuri = Livius Ciocârlie, Eseuri critice, Timi- 
şoara, 1983 

Ciocârlie, Mari corespondențe = Livius Ciocârlie, Mari 
corespondențe, Bucureşti, 1981 

Cioculescu, Lecturi = Barbu Cioculescu, Lecturi de vară, 
lecturi de iarnă, I-II, Bucureşti, 2003-2004. 

Cioculescu, Amintiri = Şerban Cioculescu, Amintiri, 
Bucureşti, 1981 

Cioculescu, Aspecte = Şerban Cioculescu, Aspecte literare 
contemporane (1932-1947), Bucureşti, 1972 

Cioculescu, Itinerar = Şerban Cioculescu, Itinerar critic, 
I-V, Bucureşti, 1973-1989 

Cioculescu, Poeți = Şerban Cioculescu, Poeți români, 
Bucureşti, 1982 

Cioculescu, Prozatori = Şerban Cioculescu, Prozatori 
români. De la Mihail Kogălniceanu la Mihail Sado- 
veanu, Bucureşti, 1977 


Cioculescu, Varietăți = Şerban Cioculescu, Varietăţi 
critice, Bucureşti, 1966 

Cioculescu-Streinu-Vianu, /st. lit. = Şerban Cioculescu, 
Vladimir Streinu, Tudor Vianu, Istoria literaturii 
române moderne, ed. 2, Bucureşti, 1971 

Ciompec, Motivul = Gh. Ciompec, Motivul creaţiei în 
literatura română, Bucureşti, 1979 

Ciopraga, Amfiteatru = Const. Ciopraga, Amfiteatru cu 
poeţi, laşi, 1995 

Ciopraga, Efigii = Const. Ciopraga, Efigii în frescă. Poeți 
ai acestui timp, București, 2008 

Ciopraga, Lit. rom. = Const. Ciopraga, Literatura română 
între 1900-1918, laşi, 1970 

Ciopraga, Partituri = Const. Ciopraga, Partituri și voci. 
Poeți ai acestui timp, lași, 2004 

Ciopraga, Personalitatea = Const. Ciopraga, Personalita- 
tea literaturii române, laşi, 1973 

Ciopraga, Portrete = Const. Ciopraga, Portrete şi reflecţii 
literare, Bucureşti, 1967 

Ciopraga, Propilee = Const. Ciopraga, Propilee. Cărţi şi 
destine, laşi, 1984 Și 

Ciopraga, Ulysse = Const. Ciopraga, Intre Ulysse şi Don 
Quijote, laşi, 1978 

Ciorănescu, Lit. comp. = Alexandru Ciorănescu, Lifera- 
tura comparată, Craiova, 1944 

Ciorănescu, Teatr. rom. = Alexandru Ciorănescu, Teatrul 
românesc în versuri şi izvoarele lui, Bucureşti, 1943 

Cistelecan, A/ doilea top = Al. Cisteleacan, Al doilea top, 
Braşov, 2004 

Cistelecan, Diacritice = Al. Cistelecan, Diacritice, vol. I, 
București, 2007, vol. II: Magna cum laude, Bucu- 
rești, 2012 

Cistelecan, Poezie = Al. Cistelecan, Poezie și livresc, Bucu- 
reşti, 1987 

Cistelecan, Top ten = Al. Cistelecan, Top ten (recenzii 
rapide), Cluj-Napoca, 2000 

Cocora, Privitor = lon Cocora, Privitor ca la teatru, L-IV, 
Cluj-Napoca, 1975-2003 

Colesnic, Basarabia = Iurie Colesnic, Basarabia necunos- 
cută, I-IX, Chişinău, 1993-2012 

Comşa-Seiceanu, Dascălii = Nicolae Comşa, Teodor 
Seiceanu, Dascălii Blajului. 1754-1948, Bucureşti, 
1994 

Condurache, Portret = Val Condurache, Portret al criticu- 
lui în tinereţe, Bucureşti, 1984 

Constantin, A doua carte = Ilie Constantin, A doua carte 
despre poeţi, Bucureşti, 1973 

Constantin, Complicitatea = Ilie Constantin, Complici- 
tatea fertilă (Poeți români. 1950-1973), tr. Liliana şi 
Valentin Atanasiu, Cluj-Napoca, 1994 

Constantin, Despre poeți = Ilie Constantin, Despre poeți, 
Bucureşti, 1971 

Constantin, Prozatori-critici = lie Constantin, Despre 
prozatori şi critici, Cluj, 1973 

Constantinescu, Srudii = Emilian |. Constantinescu, 
Studii literare, îngr. şi pref. Cristian Popescu, 
postfață Şerban Cioculescu, Cluj-Napoca, 1983 

Constantinescu, Mişcarea = Pompiliu Constantinescu, 
Mişcarea literară, Bucureşti, [1927] 

Constantinescu, Opere = Pompiliu Constantinescu, 
Opere şi autori, Bucureşti, 1928 

Constantinescu, Scrieri = Pompiliu Constantinescu, 
Scrieri, I-VI, îngr. Constanţa Constantinescu, pref. 
Victor Felea, Bucureşti, 1967-1972 

Corbea-Florescu, Biografii = Ileana Corbea, Nicolae 
Florescu, Biografii posibile, vol. I-II, Bucureşti, 
1973-1984 

Cornea, Alecsandrescu-Eminescu = Paul Cornea, De la 
Alecsandrescu la Eminescu, Bucureşti, 1966 

Cornea, Aproapele = Paul Cornea, Aproapele şi departele, 
Bucureşti, 1990 

Cornea, Itinerar = Paul Cornea, Itinerar printre clasici, 
Bucureşti, 1984 

Cornea, Oamenii = Paul Cornea, Oamenii începutului de 
drum, Bucureşti, 1974 

Cornea, Originile = Paul Cornea, Originile romantismu- 
lui românesc, Bucureşti, 1972 

Cornea, Regula = Paul Cornea, Regula jocului, Bucureşti, 
1980 

Cornea, Semnele = Paul Cornea, Semnele vremii, Bucu- 
reşti, 1995 

Cornea, Studii= Paul Cornea, Studii de literatură română 
modernă, Bucureşti, 1962 

Cornea-Păcurariu, Ist. lit. = Paul Cornea şi D. Păcurariu, 
Curs de istoria literaturii române moderne, Bucu- 
reşti, 1962 

Cornel, Figuri = Theodor Cornel, Figuri contimporane 
din România - Figures contemporaines de Roumanie 
(în colaborare), I-III, Bucureşti, 1909-[1914] 

Cosco, Bunica = C. Cosco, Când era bunica fată, Bucu- 
rești, 1942 

Cosma, Geneza = Anton Cosma, Geneza romanului 
românesc, Bucureşti, 1985 

Cosma, Romanul = Anton Cosma, Romanul românesc 
contemporan. 1945-1985, vol. I, Bucureşti, 1988, 
vol. II, Cluj-Napoca, 1998 

Cosma, Bânățeni = Aurel Cosma, Bânățeni de altădată, 
Timişoara, 1933 

Costin, Viaţa = Lucian Costin, Din viaţa scriitorilor, I-II, 
Bucureşti, [1937] 

Coşovei, Pornind = Traian T. Coşovei, Pornind de la un 
vers, Bucureşti, 1990 

Cotruş, Meditaţii = Ovidiu Cotruş, Meditaţii critice, îngr. 
şi introd. Ştefan Aug. Doinaş, Bucureşti, 1983 

Cozea, Prozatoare = Liana Cozea, Prozatoare ale literatu- 
rii române moderne, Oradea, 1994 

Craia, Feţele = Sultana Craia, Feţele oraşului, Bucureşti, 
1988 

Craia, Orizontul = Sultana Craia, Orizontul rustic în lite- 
ratura română, Bucureşti, 1985 

Crainic, Memorii = Nichifor Crainic, Memorii, vol. |, îngr. 
Nedic Lemnaru, pref. Alexandru Cojan, Bucureşti, 
1991, vol. II, îngr. Alexandru Condeescu, Bucureşti, 
1996 

Crăciun, Cu garda = 
deschisă, laşi, 1997 

Crăciun, Confesiuni = Victor Crăciun, Confesiuni sonore. 
O istorie a literaturii române la microfon, Bucureşti, 
1980 

Creţu, Constructori = Nicolae Creţu, Constructori ai 
romanului, Bucureşti, 1982 

Cristea, Arcadia = Dan Cristea, Arcadia imaginară, 
Bucureşti, 1977 

Cristea, Faptul = Dan Cristea, Faptul de a scrie, Bucu- 
reşti, 1980 

Cristea, Un an = Dan Cristea, Un an de poezie, Bucureşti, 
1974 

Cristea, Teleorman = Stan V. Cristea, Dicţionarul scriito- 
rilor şi publiciştilor teleormăneni, Alexandria, 2005 

Cristea, Alianfe = Valeriu Cristea, Alianțe literare, Bucu- 
reşti, 1977 

Cristea, A scrie = Valeriu Cristea, A scrie, a citi, Cluj-Na- 
poca, 1992 


Gheorghe Crăciun, Cu garda 

Cristea, Domeniul = Valeriu Cristea, Domeniul criticii, 
Bucureşti, 1975 

Cristea, Fereastra = Valeriu Cristea, Fereastra criticului, 
Bucureşti, 1987 

Cristea, Interpretări = Valeriu Cristea, Interpretări critice, 
Bucureşti, 1970 

Cristea, Modestie = Valeriu Cristea, Modestie şi orgoliu, 
Bucureşti, 1984 

Cristea-Enache, Bucureşti = Daniel Cristea-Enache, 
Bucureşti Far West, Bucureşti, 2005 

Cristea-Enache, Concert = Daniel Cristea-Enache, 
Concert de deschidere, pref. C. Stănescu, Bucureşti, 
2001 

Cristea-Enache, Timpuri noi = Daniel Cristea-Enache, 
Timpuri noi, București, 2009 

Cristofor, Ţara Sfântă = Ion Cristofor, Scriitori din Țara 
Sfântă, I-II, Cluj-Napoca, 2000-2004 

Crişan, Confesiuni = Constantin Crişan, Confesiuni esen- 
țiale, Bucureşti, 1977 

Crişan-Crăciun, Literatura = Constantin Crişan, Victor 
Crăciun, Literatura română în lume, pref. Pierre de 
Boisdeffre, Bucureşti, 1969 

Crohmălniceanu, Al doilea suflu = Ov. S. Crohmălni- 
ceanu, Al doilea suflu, Bucureşti, 1989 

Crohmălniceanu, Amintiri = Ov. S. Crohmălniceanu, 
Amintiri deghizate, Bucureşti, 1994 

Crohmălniceanu, Cinci prozatori = Ov. S. Crohmălni- 
ceanu, Cinci prozatori în cinci feluri de lectură, 
Bucureşti, 1984 

Crohmălniceanu, Cronici = Ov. S$. Crohmălniceanu, 
Cronici literare. 1954-1956, Bucureşti, 1957 

Crohmălniceanu, Cronici şi articole = Ov. S. Crohmălni- 
ceanu, Cronici şi articole, Bucureşti, 1953 

Crohmălniceanu, Evreii = Ov. S. Crohmălniceanu, Evreii 
în mişcarea de avangardă românească, îngr. şi pref. 
Geo Şerban, Bucureşti, 2001 

Crohmălniceanu, Liferatura = Ov. S. Crohmălni- 
ceanu, Liferatura română între cele două războaie 
mondiale, vol. I-III, Bucureşti, 1972-1975; vol. 1, ed. 
1, Bucureşti, 1967 

Crohmălniceanu, Lit. rom. expr. = Ov. S. Crohmălni- 
ceanu, Literatura română şi expresionismul, Bucu- 
reşti, 1971 

Crohmălniceanu, Pâinea noastră = Ov. S. Crohmălni- 
ceanu, Pâinea noastră cea de toate zilele, Bucureşti, 
1981 

Crohmălniceanu - Heitmann, Cercul Literar = Ov. $. 
Crohmălniceanu, Klaus Heitmann, Cercul Literar 
de la Sibiu şi influenţa catalitică a culturii germane, 
Bucureşti, 2000 

Cronologia = Cronologia vieţii literare românești. 1944- 
1964, I-X, coordonator Eugen Simion, București, 
2010-2012 

Cubleşan, Civic-etic= Constantin Cubleşan, Teatrul între 
civic şi etic, Cluj-Napoca, 1983 

Cubleşan, Miniaturi = Constantin Cubleşan, Miniaturi 
critice, Bucureşti, 1969. 

Cubleşan, Teatrul = Constantin Cubleşan, Teatrul. Istorie 
şi actualitate, Cluj-Napoca, 1979 

Culcer, Citind = Dan Culcer, Citind sau trăind literatura, 
Cluj-Napoca, 1976 

Culcer, Serii = Dan Culcer, Serii şi grupuri, Bucureşti, 
1981 

Culianu, Studii rom. = loan Petru Culianu, Studii româ- 
nești, I-II, îngr. Tereza Culianu-Petrescu, tr. Corina 
Popescu, Dan Petrescu și Maria-Magdalena Anghe- 
lescu, Iași, 2006-2009 


Curticăpeanu, Orizonturile = Doina Curticăpeanu, 
Orizonturile vieţii în literatura veche românească 
(1520-1743), Bucureşti, 1975 

Curticăpeanu, Mişc. cult. = Vasile Curticăpeanu, Mişcarea 
culturală românească pentru Unirea din 1918, 
Bucureşti, 1968 

Dafin, Figuri = loan Dafin, Figuri ieşene, I-IV, Iaşi, [1927]; 
ed. 2, Iaşi, 1928 

Dafin, Iaşul = loan Dafin, Iaşul cultural şi social, I-II, laşi, 
1928-1929 

Damaschin, Cercul Literar = Dan Damaschin, Cercul 
Literar de la Sibiu/ Cluj. Deschidere spre europeism 
și universalitate, Cluj-Napoca, 2009 

Damian, Direcţii = S. Damian, Direcţii şi tendinţe în 
proza nouă, Bucureşti, 1963 = 

Damian, Intrarea = S$. Damian, Intrarea în castel. Incer- 
cări de analiză a prozei, Bucureşti, 1970 

Damian, Mănuşa = S. Damian, Aruncând mănuşa, Bucu- 
reşti, 1999 

Damian, Replici = S. Damian, Replici din burta lupului, 
Bucureşti, 1997 

Dan, Contribuţii = Ilie Dan, Contribuţii, Bucureşti, 1978 

Dan, Proza = Sergiu Pavel Dan, Proza fantastică româ- 
nească, Bucureşti, 1975 

Danţiș, Bucolica = Gabriela Danţiș, Poezia bucolică 
românească, Bucureşti, 2000 

Dascal, Aventuri = Mihai Dascal, Aventuri în Tara Ima- 
nenţei, București, 2003 

Dascal, Fascinaţia = Mihai Dascal, Fascinaţia exegezei. 
Exerciţii de hermeneutică literară, Bucureşti, 2003 

Dascălu, Germanitatea = Bogdan Mihai Dascălu, Germa- 
nitatea și literele române, București, 2006 

Datcu, Dicţ. etnolog. = Iordan Datcu, Dicţionarul etnolo- 
gilor români, ed. 3, Bucureşti, 2006 

Datcu, Miscellanea = lordan Datcu, Miscellanea ethnolo- 
gica, București, 2010 

Datcu, Pagini = Iordan Datcu, Pagini de istorie literară şi 
etnologie, Târgovişte, 2011 

Datcu, Repere = Iordan Datcu, Repere în etnologia româ- 
nească, Bucureşti, 2002 

Davidescu, Aspecte = N. Davidescu, Aspecte şi direcţii 
literare, îngr. şi pref. Margareta Feraru, Bucureşti, 
1975 

Dărăbuş-Popovi€, Lit. rom. Serbia = Carmen Dărăbuş, 
Virginia Popovic, Literatura de limbă română din 
Serbia şi antropologia culturală, Cluj-Napoca, Novi 
Sad, 2012 ă 

Demetrescu, Însemnări = Romulus Demetrescu, Însem- 
nări critice, îngr. Nae Antonescu şi Dimitrie Danciu, 
Cluj-Napoca, 1979 

Demetrescu, Profile = Traian Demetrescu, Profile literare, 
Craiova, 1891 

Densusianu, Ist. lit. rom. = Ovid Densusianu, Istoria lite- 
raturii române, Bucureşti, 1898 

Densusianu, Lit. rom. = Ovid Densusianu, Literatura 
română modernă, l-Il, Bucureşti, 1920-1933 

Densusianu, Opere = Ovid Densusianu, Opere, I-VI, îngr. 
Boris Cazacu, Valeriu Rusu, loan Şerb şi Florica 
Şerb, pref. Boris Cazacu, Bucureşti, 1968-1985 

Diaconescu, Condiţia = Romulus Diaconescu, Condiţia 
umană în dramaturgia postbelică, Craiova, 2001 

Diaconescu, Dramaturgi = Romulus Diaconescu, Dra- 
maturgi români contemporani, Craiova, 1983 

Diaconu, Feţele = Mircea A. Diaconu, Feţele poeziei, laşi, 
1999 

Diaconu, Instantanee = Mircea A. Diaconu, Instantanee 
critice, laşi, 1998 


Diaconu, Poezia = Mircea A. Diaconu, Poezia postmo- 
dernă, Braşov, 2002 

Diaconu, Studii = Mircea A. Diaconu, Studii bucovinene, 
Iaşi, 2011 

Dicţ. analitic = Dicţionar analitic de opere literare româ- 
neşti, I-IV, coordonator Ion Pop, Bucureşti, Cluj-Na- 
poca, 1998-2003 

Dicţ. Banat = Dicţionar al scriitorilor din Banat, coordo- 
nator Alexandru Ruja, Timişoara, 2005 

Dicţ. biografic = Dicţionarul biografic al literaturii 
române, I-II, coordonator Aurel Sasu, Pitești, 2006 

Dicţ. Chișinău = Dicţionarul scriitorilor români din Basa- 
rabia. 1812-2010, ed. 2, coordonator Valeriu Nazar, 
Chișinău, 2010 

Dicţ. Echinox = Dicţionarul Echinox, coordonator Horea 
Poenar, Cluj-Napoca, 2004 

Dic. esenţial = Dicţionarul esenţial al scriitorilor români, 
coordonatori Mircea Zaciu, Marian Papahagi și 
Aurel Sasu, Bucureşti, 2000 

Dicţ. lit. 1900 = Dicţionarul literaturii române de la 
origini până la 1900, coordonatori Gabriela Drăgoi, 
Florin Faifer, Dan Mănucă, Alexandru Teodorescu, 
Leon Volovici și Remus Zăstroiu, Bucureşti, 1979 

Dicţ. scriit. rom. = Dicţionarul scriitorilor români, I-IV, 
coordonatori Mircea Zaciu, Marian Papahagi și 
Aurel Sasu, Bucureşti, 1995-2002 

Dima, Aspecte = Al. Dima, Aspecte şi atitudini ideologice, 
Turnu Severin, 1933 

Dima, Dezbateri = Al. Dima, Dezbateri critice, Bucureşti, 
1977 

Dima, Gândirea = Al. Dima, Gândirea românească în 
estetică, Sibiu, 1943 

Dima, Studii = Al. Dima, Studii de istorie a teoriei literare 
româneşti, Bucureşti, 1962 

Dima, Viziunea = Al. Dima, Viziunea cosmică în poezia 
românească, laşi, 1982 

Dimisianu, Amintiri = Gabriel Dimisianu, Amintiri şi 
portrete literare, Bucureşti, 2003 

Dimisianu, Fragmente = Gabriel Dimisianu, Fragmente 
contemporane, Bucureşti, 2004 

Dimisianu, Lecturi = Gabriel Dimisianu, Lecturi libere, 
Bucureşti, 1983 

Dimisianu, Lumea = Gabriel Dimisianu, Lumea criticu- 
lui, Bucureşti, 2000 

Dimisianu, Nouă prozatori = Gabriel Dimisianu, Nouă 
prozatori, Bucureşti, 1977 

Dimisianu, Oameni = Gabriel Dimisianu, Oameni şi 
cărţi, Bucureşti, 2008 

Dimisianu, Opinii = Gabriel Dimisianu, Opinii literare, 
Bucureşti, 1978 

Dimisianu, Prozatori = Gabriel Dimisianu, Prozatori de 
azi, Bucureşti, 1970 

Dimisianu, Repere = Gabriel Dimisianu, Repere, Bucu- 
reşti, 1990 

Dimisianu, Schițe = Gabriel Dimisianu, Schife de critică, 
Bucureşti, 1966 

Dimisianu, Subiecte = 
Bucureşti, 1987 

Dimisianu, Valori = Gabriel Dimisianu, Valori actuale, 
Bucureşti, 1974 

Dimitriu, Ares = Daniel Dimitriu, Ares şi Eros, laşi, 1978 

Dimitriu, Singurătatea = Daniel Dimitriu, Singurătatea 
lecturii, Bucureşti, 1980 

Dobrescu, Foiletoane = Alexandru Dobrescu, Foiletoane, 
vol. I, Bucureşti, 1979, vol. II-III, Iaşi, 1981-1984 

Dobrogeanu-Gherea, Opere = C. Dobrogeanu-Gherea, 
Opere complete, I-VIII, Bucureşti, 1976-1983 


Gabriel Dimisianu, Subiecte, 

Doinaş, Diogene = Ştefan Aug. Doinaş, Lampa lui 
Diogene, Bucureşti, 1970 

Doinaş, Lectura = Ştefan Aug. Doinaş, Lectura poeziei, 
urmată de Tragic şi demonic, Bucureşti, 1980 

Doinaş, Măștile= Ştefan Aug. Doinaş, Măştile adevărului 
poetic, Bucureşti, 1992 

Doinaş, Orfeu = Ştefan Aug. Doinaş, Orfeu şi tentația 
realului, Bucureşti, 1974 

Doinaş, Poezie = Ştefan Aug. Doinaş, Poezie şi modă 
poetică, Bucureşti, 1972 

Doinaş, Scriit. rom. = Ştefan Aug. Doinaş, Scriitori 
români, Bucureşti, 2000 

Dolgan, Crez = Mihail Dolgan, Crez şi măiestrie artistică, 
Chişinău, 1982 

Dolgan, Poezia = Mihail Dolgan, Poezia contemporană, 
mod de existență în metaforă și idee, Chişinău, 2007 

Dorcescu, Embleme= Eugen Dorcescu, Embleme ale rea- 
lităţii, Bucureşti, 1978 

Dorcescu, Metafora = Eugen Dorcescu, Metafora poetică, 
Bucureşti, 1975 

Dragomirescu, Sămănătorism = Mihail Dragomirescu, 
Sămănătorism, poporanism, criticism, Bucureşti, 
1934 

Dragomirescu, Scrieri = Mihail Dragomirescu, Scrieri 
critice şi estetice, îngr. Z. Ornea şi Gh. Stroia, introd. 
Z. Ornea, Bucureşti, 1969 

Drăgan, Ist. lit. = Gabriel Drăgan, Istoria literaturii 
române, ed. 3, Bucureşti, 1943 

Drăgan, Aproximaţii = Mihai Drăgan, Aproximaţii critice, 
Iaşi, 1970 

Drăgan, Clasici = Mihai Drăgan, Clasici şi moderni, 
Bucureşti, 1987 

Drăgan, Lecturi = Mihai Drăgan, Lecturi posibile, Iaşi, 
1978 

Drăgan, Reacţii = Mihai Drăgan, Reacţii critice, laşi, 1973 

Drăganu, Hist. litt. = N. Drăganu, Histoire de la litterature 
roumaine de Transylvanie des origines ă la fin du 
XVIITe siecle, Bucureşti, 1938 

Drouhet, Studii = Charles Drouhet, Studii de literatură 
română şi comparată, Bucureşti, pref. Zoe Dumi- 
trescu-Buşulenga, 1983 

Dumitrescu-Buşulenga, Itinerarii = Zoe Dumitrescu-Bu- 
şulenga, Itinerarii prin cultură, Bucureşti, 1982 

Dumitrescu-Buşulenga, Valori = Zoe Dumitrescu-Buşu- 
lenga, Valori şi echivalențe umanistice, Bucureşti, 
1973 

Dumitriu, „Ambasadorii” = Dana Dumitriu, „Ambasado- 
rii” sau Despre realismul psihologic, Bucureşti, 1976 

Dunăreanu-Apostoleanu-Corcheş, Scriit. Tomis= Ovidiu 
Dunăreanu, Corina Apostoleanu, Victor Corcheş, 
Scriitori de la Tomis. Catalog biobibliografic, Con- 
stanţa, 1997 

Durnea, Noi propuneri = Victor Durnea, Noi propuneri de 
recurs, laşi, 2011 

Durnea, Orizonturi = Victor Durnea, Orizonturi regăsite, 
Iaşi, 1999 

Durnea, Propuneri = Victor Durnea, Propuneri de recurs, 
Iaşi, 2011 

Duţu, Cărțile = Alexandru Duţu, Cărțile de înțelepciune 
în cultura română, Bucureşti, 1972 

Duţu, Coordonate = Alexandru Duţu, Coordonate ale 
culturii româneşti în secolul al XVIII-lea, Bucureşti, 
1968 

Duţu, Explorări = Alexandru Duţu, Explorări în istoria 
literaturii române, Bucureşti, 1969 

Duţu, Modele = Alexandru Duţu, Modele, imagini, prive- 
lişti, Cluj-Napoca, 1979 

Duţu, Sinteză = Alexandru Duţu, Sinteză şi originalitate 
în cultura română (1650-1848), Bucureşti, 1972 
Duţu, Umaniştii = Alexandru Duţu, Umaniştii români şi 

cultura europeană, Bucureşti, 1974 

Eftimiu, Amintiri = Victor Eftimiu, Amintiri şi polemici, 
Bucureşti, 1942 

Eftimiu, Portrete = Victor Eftimiu, Portrete şi amintiri, 
Bucureşti, 1965 

Eliade, Fragmentarium = Mircea Eliade, Fragmentarium, 
Bucureşti, 1939 _ 

Eliade, Impotriva = Mircea Eliade, Impotriva deznădej- 
dii. Publicistica exilului, îngr. Mircea Handoca, pref. 
Monica Spiridon, Bucureşti, 1992 

Eliade, Scrieri = Mircea Eliade, Scrieri de tinerețe, I-IV, 
îngr. Mircea Handoca, București, 1996-2008 

Eliade şi corespondenţii = Mircea Eliade şi coresponden- 
ţii săi, I-V, îngr. şi pref. Mircea Handoca, Bucureşti, 
1993-2007 

Encicl. istoriografiei rom. = Enciclopedia istoriografiei 
româneşti, coordonator Ştefan Ştefănescu, Bucu- 
reşti, 1978 

Encicl. rom. = Enciclopedia română, I-II, publ. C. Dia- 
conovici, Sibiu, 1898-1904 

Encycl. jud. = Encyclopaedia judaica, I-XVI, lerusalim, 
1972-1978 

Faifer, Cordonul = Florin Faifer, Cordonul de argint, pret. 
Liviu Leonte, laşi, 1997 

Faifer, Dramaturgia = Florin Faifer, Dramaturgia între 
clipă şi durată, laşi, 1983 

Faifer, Faldurile = Florin Faifer, Faldurile Mnemosynei, 
Iaşi, 1999 

Faifer, Incursiuni = Florin Faifer, Incursiuni în istoria lite- 
raturii dramatice româneşti, ed. 3, laşi, 2010 

Faifer, Pluta = Florin Faifer, Pluta de naufragiu, pref. Paul 
Cornea, laşi, 2002 

Faifer, Semnele = Florin Faifer, Semnele lui Hermes. 
Memorialistica de călătorie (până la 1900) între real 
şi imaginar, Bucureşti, 1993 

Fanache, Întâlniri = V. Fanache, Întâlniri... Cluj-Napoca, 
1976 

Fanache, Vârstele poeziei = V. Fanache, Eseuri despre 
vârstele poeziei, Bucureşti, 1990 

Felea, Aspecte = Victor Felea, Aspecte ale poeziei de azi, 
I-III, Cluj-Napoca, 1977-1984 

Felea, Dialoguri = Victor Felea, Dialoguri despre poezie, 
Bucureşti, 1965 

Felea, Poezie = Victor Felea, Poezie şi critică, Cluj, 1971 

Felea, Prezența = Victor Felea, Prezenţa criticii, Bucureşti, 
1982 

Felea, Reflexii = Victor Felea, Reflexii critice, Bucureşti, 
1968 

Felea, Secţiuni = Victor Felea, Secţiuni, Bucureşti, 1974 

Firan, Macedonski-Arghezi = Florea Firan, De la Mace- 
donski la Arghezi, pret. Ovidiu Papadima, Craiova, 
1975 

Firan, Profiluri = Florea Firan, Profiluri şi structuri 
literare, I-II, pref. Liviu Călin, introd. Const. M. 
Popa, Craiova, 1986-2003 

Flămând, Intimitatea = Dinu Flămând, Intimitatea 
textului, Bucureşti, 1985 

Flora, Lift. rom. Voivodina = Radu Flora, Literatura 
română din Voivodina. Panorama unui sfert de veac 
(1946-1970), Pancevo, 1971 _ 

Florescu, Aristarc = Nicolae Florescu, Inapoi la Aristarc, 
I-II, Bucureşti, 2009 

Florescu, Ifinerarii= Nicolae Florescu, Itinerarii mirabile, 
Bucureşti, 1991 


Florescu, Întoarcerea = Nicolae Florescu, Întoarcerea 
proscrişilor, da 1998 

Florescu, Menirea = Nicolae Florescu, Menirea pribegilor, 
Bucureşti, 2003 

Florescu, Profitabila = Nicolae Florescu, Profitabila 
condiţie, Bucureşti, 1983 

Fundoianu, Imagini = B. Fundoianu, Imagini şi cărți, 
îngr. Virgil Teodorescu, tr. Sorin Mărculescu, introd. 
Mircea Martin, Bucureşti, 1980 

Gafiţa, Faţa lunii = Mihai Gafiţa, Faţa ascunsă a lunii. 
Studii de istorie literară. Epoca 1870-1900, Bucu- 
reşti, 1974 

Galaicu-Păun, Poezia = Emilian Galaicu-Păun, Poezia de 
după poezie. Ultimul deceniu, pref. Al. Cistelecan, 
Chişinău, 1999 

Gâldi, Introducere = Ladislau Gâldi, Introducere în istoria 
versului românesc, Bucureşti, 1971 

Gaster, Lit. pop. = Moses Gaster, Literatura populară 
română, Bucureşti, 1883. 

Gavril, Cercul Literar = Gabriela Gavril, De la „Manifest” 
la,„Adio, Europa”. Cercul Literar de la Sibiu, laşi, 2003 

Gavrilov, Reflecţii = Anatol Gavrilov, Reflecţii asupra 
romanului, Chişinău, 1984 

George, Alte întâlniri = Alexandru George, Alte întâlniri, 
Bucureşti, 2000 

George, Alte reveniri = Alexandru George, Alte reveniri, 
restituiri, revizuiri, Bucureşti, 2003 

George, Întâlniri = Alexandru George, Întâlniri, Bucu- 
reşti, 1997 

George, Litere = Alexandru George, Litere şi clipe, Târgo- 
vişte, 2007 

George, Petreceri= Alexandru George, Petreceri cu gândul 
şi inducţii sentimentale, Bucureşti, 1986 

George, Reveniri = Alexandru George, Reveniri, restituiri, 
revizuiri, Bucureşti, 1999 

George, Semne = Alexandru George, Semne şi repere, 
Bucureşti, 1971 

George, Sfârşitul= Alexandru George, La sfârşitul lecturii, 
I-IV, Bucureşti, 1973-1993 _ 

Georgescu, Încercări = Paul Georgescu, Încercări critice, 
I-II, Bucureşti, 1957-1958 

Georgescu, Păreri = Paul Georgescu, Păreri literare, 
Bucureşti, 1964 

Georgescu, Polivalența = Paul Georgescu, Polivalenţa 
necesară, Bucureşti, 1967 

Georgescu, Printre cărţi = Paul Georgescu, Printre cărţi, 
Bucureşti, 1973 

Georgescu, Volume = Paul Georgescu, Volume, Bucu- 
reşti, 1978 

Georgescu, Ideile politice = Vlad Georgescu, Ideile politice 
şi iluminismul în Principatele Române. 1750-1831, 
Bucureşti, 1972 

Gheorghiu, Reflexe= Mihai Dinu Gheorghiu, Reflexe con- 
diționate, Bucureşti, 1983 

Ghidirmic, Proza = Ovidiu Ghidirmic, Proza românească 
şi vocația originalității, Craiova, 1988 

Ghiţulescu, Istoria = Mircea Ghiţulescu, Istoria drama- 
turgiei române contemporane, Bucureşti, 2000 

Ghiţulescu, O panoramă = Mircea Ghiţulescu, O 
panoramă a literaturii dramatice române contem- 
porane, Cluj-Napoca, 1984 

Giurescu, Contribuţiuni = Constantin Giurescu, Contri- 
buţiuni la studiul cronicilor muntene, Bucureşti, 
1906 

Giurescu, Noi contribuțiuni = Constantin Giurescu, 
Noi contribuţiuni la studiul cronicilor moldovene, 
Bucureşti, 1908 


Glodeanu, Dimensiuni = Gheorghe Glodeanu, Dimen- 
siuni ale romanului contemporan, Baia Mare, 1998 

Glodeanu, Incursiuni = Gheorghe Glodeanu, Incursiuni 
în literatura diasporei şi a disidenţei, Bucureşti, 1999 

Glodeanu, Poetica = Gheorghe Glodeanu, Poetica roma- 
nului românesc interbelic, Bucureşti, 1998 

Goga, Precursori = Octavian Goga, Precursori, Bucureşti, 
1930 

Goldiș, Critica = Alex Goldiș, Critica în tranșee. De la rea- 
lismul socialist la autonomia esteticului, București, 
2011 

Gorcea, Nesomnul = Petru Mihai Gorcea, Nesomnul 
capodoperelor, Bucureşti, 1977 

Gorcea, Structură = Petru Mihai Gorcea, Structură şi mit 
în proza contemporană. Eseu despre destinul literar 
al „generaţiei şaizeci”, Bucureşti, 1982 

Grigor, Moromete = Andrei Grigor, Căruţa lui Moromete, 
Bucureşti, 2001 

Grigurcu, A doua viață = Gheorghe Grigurcu, A doua 
viaţă, Bucureşti, 1997 

Grigurcu, Amurgul = Gheorghe Grigurcu, Amurgul 
idolilor, Bucureşti, 1999 

Grigurcu, Critici = Gheorghe Grigurcu, Critici români de 
azi, Bucureşti, 1981 

Grigurcu, De la un critic = Gheorghe Grigurcu, De la un 
critic la altul, laşi, 2005 

Grigurcu, Eminescu-Labiş = Gheorghe Grigurcu, De la 
Mihai Eminescu la Nicolae Labiş, Bucureşti, 1989 

Grigurcu, Existenţa = Gheorghe Grigurcu, Existenţa 
poeziei, Bucureşti, 1986 

Grigurcu, Idei = Gheorghe Grigurcu, Idei şi forme critice, 
Bucureşti, 1973 

Grigurcu, Imposibila = Gheorghe Grigurcu, Imposibila 
neutralitate, laşi, 1998 ȘI 

Grigurcu, În pădurea = Gheorghe Grigurcu, În pădurea 
de metafore, Piteşti, 2003 _ 

Grigurcu, Intre critici = Gheorghe Grigurcu, Între critici, 
Cluj-Napoca, 1983 

Grigurcu, Peisaj = Gheorghe Grigurcu, Peisaj critic, Bucu- 
reşti, I-III, 1993-1999 

Grigurcu, Poeți = Gheorghe Grigurcu, Poeți români de 
azi, Bucureşti, 1979 

Grigurcu, Poezie = Gheorghe Grigurcu, Poezie română 
contemporană, l-Il, laşi, 2000 

Grigurcu, Teritoriu = Gheorghe Grigurcu, Teritoriu liric, 
Bucureşti, 1972 

Guţan, Cercul Literar = Ilie Guţan, Cercul Literar de la 
Sibiu, Sibiu, 1995 

Haneş, Scriitorii = Petre V. Haneş, Scriitorii basarabeni, 
ed. 2, Bucureşti, 1942 

Haneş, Stud. cercet. = Petre V. Haneş, Studii şi cercetări, 
Bucureşti, 1928 

Haneş, Studii = Petre V. Haneş, Studii de literatură 
română, Bucureşti, 1910 

Haneş, Studii ist. lit. = Petre V. Haneş, Studii de istorie 
literară, pref. Mihai Gafiţa, Bucureşti, 1970 

Hangiu, Dicţ. presei lit. = Ion Hangiu, Dicţionarul presei 
literare româneşti (1790-2000), ed. 3, Bucureşti, 
2004 

Hinescu, Oamenii = Ana Hinescu, Arcadie Hinescu, 
Oamenii de ieri şi de azi ai Blajului. Mic dicționar, 
Blaj, 1994 

Holban, Opere = Anton Holban, Opere, I-III, îngr. şi 
introd. Elena Beram, Bucureşti, 1970-1975 

Holban, Isf. lit. = loan Holban, Istoria literaturii române 
contemporane, I-III, lași, 2006. 

Holban, Literatura = loan Holban, Literatura subiectivă, 
vol. I: Jurnalul intim. Autobiografia literară, Bucu- 
reşti, 1989 

Holban, Portrete= Ioan Holban, Istoria literaturii române. 
Portrete contemporane, |, laşi, 2003 

Holban, Profiluri = loan Holban, Profiluri epice contem- 
porane, Bucureşti, 1987 

Holban, Proza = loan Holban, Proza criticilor, Bucureşti, 
1983 

Holban, Salonul = Ioan Holban, Salonul refuzaţilor, laşi, 
1995 

Horodincă, Structuri = Georgeta Horodincă, Structuri 
libere, Bucureşti, 1970 

Horodincă, Studii = Georgeta Horodincă, Studii literare, 
Bucureşti, 1978 

Hostiuc, Scriitori = Ștefan Hostiuc, Scriitori români din 
nordul Bucovinei, |, București, 2005 

Hrimiuc-Toporaş, Atelier = Gheorghe Hrimiuc-Toporaş, 
Atelier de istorie literară, laşi, 1999 

Husar, Întoarcerea = Al. Husar, Intoarcerea la literatură, 
Iaşi, 2000 

Ianoşi, Romanul = Ion lanoşi, Romanul monumental şi 
secolul XX, Bucureşti, 1963 

Ibrăileanu, Note = G. Ibrăileanu, Note şi impresii, laşi, 
1920 

Ibrăileanu, Opere = G. Ibrăileanu, Opere, I-X, îngr. Rodica 
Rotaru şi Al. Piru, pref. Al. Piru, Bucureşti, 1974-1981 

Ibrăileanu, Scriitori = G. Ibrăileanu, Scriitori români şi 
străini, Bucureşti, 1968 

Ibrăileanu, Scriit. şi curente = G. Ibrăileanu, Scriitori şi 
curente, laşi, 1909 

Ibrăileanu, Spiritul = G. Ibrăileanu, Spiritul critic în 
cultura românească, laşi, 1909 

Ibrăileanu, Studii = G. Ibrăileanu, Studii literare, Bucu- 
reşti, 1930 

Ideologia 1848 = George Em. Marica, Iosif Haj6s, Călina 
Mare, Constantin Rusu, Ideologia generației române 
de la 1848 din Transilvania, Bucureşti, 1968 

Ierunca, Dimpotrivă = Virgil lerunca, Dimpotrivă, Bucu- 


reşti, 1994 

Ierunca, Româneşte = Virgil Ierunca, Româneşte, Bucu- 
reşti, 1991 

Ierunca, Semnul = Virgil Ierunca, Semnul mirării, Bucu- 
reşti, 1995 


Ierunca, Subiect = Virgil Ierunca, Subiect şi predicat, 
Bucureşti, 1993 

Ilea, Mărturisirile = Ion Th. Ilea, Mărturisirile unui 
anonim, postfață Mihai Gafiţa, Bucureşti, 1974 

Ilie, Dicţ. poeziei ieşene= Emanuela Ilie, Dicţionarul critic 
al poeziei ieşene contemporane, laşi, 2011 

Iliescu, Poezia = Adriana Iliescu, Poezia simbolistă româ- 
nească, Bucureşti, 1985 

Iliescu, Rev. lit. = Adriana Iliescu, Reviste literare la sfârşi- 
tul secolului al XIX-lea, Bucureşti, 1972 

Indrieş, Polifonia = Alexandra Indrieş, Polifonia persoa- 
nei, Timişoara, 1986 

Indrieş, Dimensiuni = Elena Indrieş, Dimensiuni ale 
poeziei române moderne, Bucureşti, 1989 

Ionescu, Palimpseste = Cornel Mihai Ionescu, Palimp- 
seste, Bucureşti, 1979 

Ionescu, Note = Eugen Ionescu, Note şi contranote, tr. lon 
Pop, Bucureşti, 1992 

Ionescu, Nu = Eugen Ionescu, Nu, Bucureşti, 1934 

Ionescu, Război = Eugen Ionescu, Război cu toată lumea. 
Publicistica românească, I-II, îngr. Mariana Vartic şi 
Aurel Sasu, Bucureşti, 1992 

Ionescu, Romanul = Gelu Ionescu, Romanul lecturii, 
Bucureşti, 1976 

Ionescu, Arță = Mariana Ionescu, Artă şi aspirație, 
Cluj-Napoca, 1977 

Iorga, Ist. Bis.= Nicolae Iorga, Istoria Bisericii româneşti şi 
a vieţii religioase a românilor, l-I1, Vălenii de Munte, 
1908-1909; ed. 2, I-II, București, 1928-1930 

Iorga, Isf. lit. = Nicolae Iorga, Istoria literaturii româneşti, 
ed. 2, I-III, Bucureşti, 1925-1933 

Iorga, Isf. lit. cont. = Nicolae Iorga, Istoria literaturii 
româneşti contemporane, I-II, Bucureşti, 1934; ed. 
I-III, îngr. Rodica Rotaru, pref. Ion Rotaru, Bucu- 
reşti, 1985-1986 

Iorga, Ist. lit. relig. = Nicolae Iorga, Istoria literaturii reli- 
gioase a românilor până la 1688, Bucureşti, 1904 

Iorga, Isf. lit. XVIII = Nicolae Iorga, Istoria literaturii 
române în secolul al XVIII-lea, ed. 2, I-II, îngr. Barbu 
Theodorescu, Bucureşti, 1969 

Iorga, Ist. lit. XIX = Nicolae Iorga, Istoria literaturii româ- 
neşti în veacul al XIX-lea — de la 1821 înainte, vol. 
I-II, Bucureşti, 1907-1908, vol. III, Vălenii de Munte, 
1909 

Iorga, Ist. presei = Nicolae Iorga, Istoria presei româneşti 
de la primele începuturi până la 1916, Bucureşti, 
1922 

Iorga, Oameni = Nicolae Iorga, Oameni cari au fost, I-IV, 
Bucureşti, 1934-1939 

Iorga, O luptă = Nicolae Iorga, O luptă literară, I-II, 
Vălenii de Munte, 1914-1916; ed. I-II, îngr. Valeriu 
Râpeanu şi Sanda Râpeanu, pref. Valeriu Râpeanu, 
Bucureşti, 1979 

Iorga, Pagini = Nicolae Iorga, Pagini de tinereţe, I-II, îngr. 
şi pref. Barbu Theodorescu, Bucureşti, 1968 

Iorgulescu, Al doilea rond = Mircea Iorgulescu, Al doilea 
rond, Bucureşti, 1976 

Iorgulescu, Ceara = Mircea Iorgulescu, Ceara şi sigiliul, 
Bucureşti, 1982 

Iorgulescu, Critică = Mircea Iorgulescu, Critică şi 
angajare, Bucureşti, 1981 

Iorgulescu, Firescul = Mircea Iorgulescu, Firescul ca 
excepție, Bucureşti, 1979 

Iorgulescu, Prezent = Mircea Iorgulescu, Prezent, Bucu- 
reşti, 1985 

Iorgulescu, Rondul = Mircea Iorgulescu, Rondul de 
noapte, Bucureşti, 1974 

Iorgulescu, Scriitori = Mircea Iorgulescu, Scriitori tineri 
contemporani, Bucureşti, 1978 

Iosifescu, De-a lungul = Silvian Iosifescu, De-a lungul 
unui secol, Bucureşti, 1983 

Iosifescu, Drumuri = Silvian Iosifescu, Drumuri literare, 
Bucureşti, 1957 

Iosifescu, Proză = Silvian Iosifescu, Proză şi luciditate, 
Bucureşti, 1974 

Iovănel, Evreul = Mihai lovănel, Evreul improbabil. Mihai 
Sebastian: o monografie ideologică, București, 2012 

Ist. comp. Rom. = Istoria şi teoria comparatismului în 
România, îngr. Al. Dima şi Ovidiu Papadima, Bucu- 
reşti, 1972 

Ist. filos. rom. = Istoria filosofiei româneşti, I-II, Bucureşti, 
1972-1980 

Ist. lit. = Istoria literaturii române, Bucureşti, vol. |, ed. 1, 
1964, ed. 2, 1970, vol. II, 1968, vol. III, 1973 

Ist. teatr. Rom. = Istoria teatrului în România, LII, Bucu- 
reşti, 1965-1973 

Istrate, Barocul = Ion Istrate, Barocul literar românesc, 
Bucureşti, 1982 


Ivaşcu, Confruntări = G. Ivaşcu, Confruntări literare, 
I-II, Bucureşti, 1966-1988 

Ivaşcu, Ist. lit. = G. Ivaşcu, Istoria literaturii române, |, 
Bucureşti, 1969 

Kalustian, Simple note = L. Kalustian, Simple note, I-IV, 
Bucureşti, 1980-1985 

Lascu, Clasicii = Nicolae Lascu, Clasicii antici în 
România, Cluj-Napoca, 1974 

Laţia, Cărturari = Trandafir Laţia, Cărturari din Banat, 
Bucureşti, 1939 

Laurenţiu, Eseuri = Dan Laurenţiu, Eseuri asupra stării 
de graţie, Bucureşti, 1976 

Lazarovici, Dic. scriit. botoşăneni = Silvia Lazarovici, 
Dicţionarul scriitorilor  botoşăneni. 1945-2000, 
[Botoşani], 2000 

Lăudat, Ist. liţ. = 1. D. Lăudat, Istoria literaturii române 
vechi, I-III, Bucureşti, 1962-1968 

Lăzăreanu, Glose = Barbu Lăzăreanu, Glose şi comentarii 
de istoriografie literară, îngr. lon Crişan şi George 
Baiculescu, Bucureşti, 1958 

Lăzărescu, Prezenţe = George Lăzărescu, Prezențe româ- 
neşti în Italia, Bucureşti, 1995 

Lăzărescu, Romanul = Gheorghe Lăzărescu, Romanul de 
analiză psihologică în literatura română interbe- 
lică, Bucureşti, 1983 

Lefter, Critica = Ion Bogdan Lefter, Anii '60-'90. Critica 
literară, Piteşti, 2002 

Lefter, Flashback = lon Bogdan Lefter, Flashback 1985: 
Inceputurile „noii poezii”, Pitești, 2005 

Lefter, Primii postmoderni = lon Bogdan Lefter, Primii 
postmoderni: „Școala de la Târgovişte”, Piteşti, 2003 

Lefter, Scriit. rom. '80-'90 = Ion Bogdan Lefter, Scriitori 
români din anii '80-'90. Dicţionar biobibliogra- 
fic, I-III, Piteşti-Braşov-Bucureşti-Cluj-Napoca, 
2000-2001 

Lefter, 5 poeţi = Ion Bogdan Lefter, 5 poeți, Piteşti, 2003 

Leon, Umbre = Aurel Leon, Umbre, I-VI, laşi, 1970-1991 

Leonte, Prozatori = Liviu Leonte, Prozatori contempo- 
rani, l-Il, laşi, 1984-1989 

Literatura = Literatura română. Dicţionar cronologic, 
coordonatori 1. C. Chiţimia și Al. Dima, Bucureşti, 
1979 

Lit. rom. cont. = Literatura română contemporană, vol. I: 
Poezia, coordonator Marin Bucur, Bucureşti, 1980 

Livescu, Scene = Cristian Livescu, Scene din viaţa imagi- 
nară, Bucureşti, 1982 

Loghin, Isf. lit. Bucov. = C. Loghin, Istoria literaturii 
române din Bucovina (1775-1918), în legătură cu 
evoluţia culturală şi politică, Cernăuţi, 1926 

Lovinescu, Critice = E. Lovinescu, Critice, ed. definitivă, 
I-VII, Bucureşti, 1925-1929 

Lovinescu, Ist. civ. rom. = E. Lovinescu, Istoria civilizaţiei 
române moderne, l-IIl, Bucureşti, 1924-1925 

Lovinescu, st. lit. rom. cont. = E. Lovinescu, Istoria 
literaturii române contemporane, I-VI, Bucu- 
reşti, 1926-1929; Istoria literaturii române contem- 
porane. 1900-1937, Bucureşti, 1937 

Lovinescu, Maiorescu post. = E. Lovinescu, T. Maiorescu 
şi posteritatea lui critică, Bucureşti, 1943 

Lovinescu, Memorii = E. Lovinescu, Memorii, vol. I, 
Bucureşti, 1930, vol. II, Craiova, 1932, vol. III, Bucu- 
reşti, 1937 

Lovinescu, Opere = E. Lovinescu, Opere, I-IX, îngr. 
Maria Simionescu şi Alexandru George, Bucureşti, 
1982-1992 

Lovinescu, Portrete = E. Lovinescu, Portrete literare, 
Bucureşti, 1921 


Lovinescu, Sburătorul = E. Lovinescu, Sburătorul. 
Agende literare, vol. I-VI, îngr. Monica Lovinescu, 
Gabriela Omăt, Alexandru George şi, de la vol. III, 
Margareta Feraru, pref. Alexandru George, Bucu- 
reşti, 1993-2002 

Lovinescu, Scrieri = E. Lovinescu, Scrieri, I-IX, îngr. şi 
introd. Eugen Simion, Bucureşti, 1969-1982 

Lovinescu, Întrevederi = Monica Lovinescu, Întrevederi 
cu Mircea Eliade, Eugen Ionescu, Ştefan Lupaşcu şi 
Grigore Cugler, Bucureşti, 1992 

Lovinescu, Unde scurte= Monica Lovinescu, Unde scurte, 
I-VI, Bucureşti, 1990-1996 

Lungu, Itinerar = lon Lungu, Itinerar critic, Bucureşti, 
1965 

Lungu, Școala Ardeleană = lon Lungu, Şcoala Ardeleană, 
Bucureşti, 1978 

Lupaş, Cronicari = I. Lupaş, Cronicari şi istorici români 
din Transilvania, l-Il, Craiova, 1941 

Lupi, Storia = Gino Lupi, Storia della letteratura romena, 
Firenze, 1955 

Lupi, Umorismo= Gino Lupi, Umorismo romeno, Milano, 
1939 

Macedonski, Opere= Alexandru Macedonski, Opere, I-IV, 

îngr. şi introd. Tudor Vianu, Bucureşti, 1939-1946 

Macrea, Contribuţii = Dimitrie Macrea, Contribuţii la 

istoria lingvisticii şi filologiei româneşti, Bucureşti, 

1978 

Macrea, Lingvişti = Dimitrie Macrea, Lingvişti şi filologi 

români, Bucureşti, 1959 

Maftei, Personalităţi = Ionel Maftei, Personalităţi ieşene, 

vol. I-VIII, laşi, 1972-2000, Ioan Timofte, Personali- 

tăţi ieşene, vol. IX—XII, Iași, 2001-2012 

Maiorescu, Critice = Titu Maiorescu, Critice, I-III, îngr. |. 

Rădulescu-Pogoneanu, Bucureşti, 1926-1930 

Maiorescu, Opere = Titu Maiorescu, Opere, I-IV, îngr. 

Georgeta Rădulescu-Dulgheru şi Domnica Filimon, 

introd. Eugen Todoran, Bucureşti, 1978-1988 

Mancaş, Teatrul = Mircea Mancaş, Trecut şi prezent în 

teatrul românesc, Bucureşti, 1979 

Manea, Contur = Norman Manea, Pe contur, Bucureşti, 

1984 

Manolescu, Enciclopedia = Florin Manolescu, Enciclo- 

pedia exilului literar românesc. 1945-1989, ed. 2, 

Bucureşti, 2010 

Manolescu, Literatura SF = Florin Manolescu, Literatura 

SF, Bucureşti, 1980 

Manolescu, Litere = Florin Manolescu, Litere în tranziţie, 

Bucureşti, 1998 

Manolescu, Poezia = Florin Manolescu, Poezia criticilor, 

Bucureşti, 1971 

Manolescu, Benzile desenate = lon Manolescu, Benzile 

desenate și canonul postmodern, București, 2011 

Manolescu, Arca = Nicolae Manolescu, Arca lui Noe, 

I-II, Bucureşti, 1980-1983 

Manolescu, Istoria = Nicolae Manolescu, Istoria critică a 

literaturii române, 1, Bucureşti, 1990; Istoria critică 

a literaturii române. Cinci secole de literatură, 

Pitești, 2008 

Manolescu, Lecturi= Nicolae Manolescu, Lecturi infidele, 

Bucureşti, 1966 

Manolescu, Lista = Nicolae Manolescu, Literatura 

română postbelică. Lista lui Manolescu, I-III, 

Braşov, 2001 

Manolescu, Metamorfozele = Nicolae Manolescu, 

Metamorfozele poeziei, Bucureşti, 1968 

Manolescu, Poeți = Nicolae Manolescu, Poeți romantici, 
Bucureşti, 1999 

Manolescu, Teme = Nicolae Manolescu, Teme, I-VII, 
Bucureşti, 1971-1988 

Manu, Eseu = Emil Manu, Eseu despre generaţia războiu- 
lui, Bucureşti, 1978 

Manu, Reviste = Emil Manu, Reviste româneşti de poezie, 
Bucureşti, 1972 

Manu, Sensuri = Emil Manu, Sensuri moderne şi contem- 
porane, Bucureşti, 1982 

Manu, Sinteze = Emil Manu, Sinteze şi antisinteze literare, 
Cluj-Napoca, 1975 

Marcea, Atitudini = Pompiliu Marcea, Atitudini critice, 
Bucureşti, 1985 

Marcea, Concordanţe = Pompiliu Marcea, Concordanţe şi 
controverse, Bucureşti, 1983 

Marcea, „Convorbiri” = Pompiliu Marcea, „Convorbiri 
literare” şi spiritul critic, Bucureşti, 1972 

Marcea, Varietăţi = Pompiliu Marcea, Varietăţi literare, 
Craiova, 1982 

Marcus, Paradigme = Solomon Marcus, Paradigme uni- 
versale, Pitești, 2011 

Marino, Biografia = Adrian Marino, Biografia ideii de lite- 
ratură, I-VI, Cluj-Napoca, 1991-2000 

Marino, Dicţionar = Adrian Marino, Dicţionar de idei 
literare, 1, Bucureşti, 1973 

Marino, Hermeneutica = Adrian Marino, Hermeneutica 
ideii de literatură, Cluj-Napoca, 1987 

Marino, Introducere = Adrian Marino, Introducere în 
critica literară, Bucureşti, 1968 

Martin, Acolade = Aurel Martin, Acolade, Bucureşti, 1977 
Martin, Metonimii = Aurel Martin, Metonimii, Bucureşti, 
1974 

Martin, Paranteze = Aurel Martin, Paranteze, Bucureşti, 
1981 

Martin, Poeți = Aurel Martin, Poeți contemporani, Bucu- 
reşti, I-II, 1967-1971 

Martin, Dicţiunea = Mircea Martin, Dicţiunea ideilor, 
Bucureşti, 1981 

Martin, Generaţie = Mircea Martin, Generaţie şi creaţie, 
Bucureşti, 1969 

Martin, Identificări = Mircea Martin, Identificări, Bucu- 
reşti, 1977 

Martin, Singura critică = Mircea Martin, Singura critică, 
Bucureşti, 1986 

Martinescu, Cronicari = D. Martinescu, Cronicari şi 
cronici din ţările române, Bucureşti, 1967 
Martinescu, Umbre = Pericle Martinescu, Umbre pe 
pânza vremii, Bucureşti, 1985 

Massoff, Despre ei= loan Massoff, Despre ei şi despre alții, 
Bucureşti, 1973 

Massoff, Teatr: rom. = loan Massoff, Teatrul românesc, I-VIII, 
Bucureşti, 1961-1981 

Mazilu, Barocul = Dan Horia Mazilu, Barocul în litera- 
tura română din secolul al XVII-lea, Bucureşti, 1976 
Mazilu, Lit. rom. = Dan Horia Mazilu, Literatura română 
în epoca Renaşterii, Bucureşti, 1984 

Mazilu, Lit. rom. barocă = Dan Horia Mazilu, Literatura 
română barocă în context european, Bucureşti, 1996 
Mazilu, Noi = Dan Horia Mazilu, Noi despre ceilalți. Fals 
tratat de imagologie, laşi, 1999 

Mazilu, Noi printre ceilalți = Dan Horia Mazilu, Noi 
printre ceilalți sau Despre literatura peregrinilor, 
Bucureşti, 2003 

Mazilu, Proza = Dan Horia Mazilu, Proza oratorică în 
literatura română veche, I-II, Bucureşti, 1986-1987 
Mazilu, Recitind = Dan Horia Mazilu, Recitind literatura 
română veche, l-III, Bucureşti, 1994-2000 

Mazilu, Studii = Dan Horia Mazilu, Studii de literatură 
română veche, Bucureşti, 2005 

Mazilu, Vocaţia = Dan Horia Mazilu, Vocaţia europeană a 
literaturii române vechi, Bucureşti, 1991 

Măciucă, Motive = Constantin Măciucă, Motive şi struc- 
turi dramatice, Bucureşti, 1986 

Mănucă, Analogii = Dan Mănucă, Analogii. Constante ale 
istoriei literare româneşti, laşi, 1995 

Mănucă, Argumente = Dan Mănucă, Argumente de istorie 
literară, laşi, 1978 

Mănucă, Lectură = Dan Mănucă, Lectură şi interpretare. 
Un model epic, Bucureşti, 1988 

Mănucă, Perspective = Dan Mănucă, Perspective critice, 
laşi, 1998 

Mănucă, Principiile = Dan Mănucă, Principiile criticii 
literare junimiste, laşi, 2000 

Mănucă, Scriit. jun. = Dan Mănucă, Scriitori junimişti, 
Iaşi, 1971 

Mărcuş, Thalia = Ştefan Mărcuş, Thalia română. Con- 
tribuţii la istoricul teatrului românesc din Ardeal, 
Banat şi părțile ungurene, postfață Petru Comar- 
nescu, Timişoara, 1945 _ 

Mecu, Fapte-sens = Nicolae Mecu, Între fapte şi sens, 
Bucureşti, 2004 

Metzulescu, Literile = Stelian Metzulescu, Literile în Țara 
Banilor, I-II, pref. Paul 1. Papadopol, Craiova, 1936 
Mică encicl. = Mică enciclopedie ilustrată a scriitorilor 
din Republica Moldova, Bucureşti-Chişinău, 2005 
Micu, Critici prozatori = Dumitru Micu, Critici prozatori, 
București, 2010 

Micu, „Gândirea” = Dumitru Micu, „Gândirea” şi gân- 
dirismul, Bucureşti, 1975 

Micu, Isf. lit. = Dumitru Micu, Istoria literaturii române 
de la creaţia populară la postmodernism, Bucureşti, 
2000 

Micu, În căutarea = Dumitru Micu, În căutarea autentici- 
tăţii, LII, Bucureşti, 1992-1994 

Micu, Început = Dumitru Micu, Început de secol. 1900- 
1916, Bucureşti, 1970 

Micu, Lecturi = Dumitru Micu, Lecturi şi păreri, Cluj-Na- 
poca, 1978 

Micu, Limbaje= Dumitru Micu, Limbaje lirice contempo- 
rane, Bucureşti, 1988 

Micu, Literatura = Dumitru Micu, Literatura română la 
începutul secolului al XX-lea. 1900-1916, Bucureşti, 
1964 

Micu, Mileniu = Dumitru Micu, Sfârşit și început de 
mileniu, București, 2010 

Micu, Modernismul = Dumitru Micu, Modernismul 
românesc, I-II, Bucureşti, 1984-1985 

Micu, Romanul = Dumitru Micu, Romanul românesc 
contemporan, Bucureşti, 1959 

Micu, Scriitori = Dumitru Micu, Scriitori, cărţi, reviste, 
Bucureşti, 1980 

Micu, Scurtă ist. = Dumitru Micu, Scurtă istorie a litera- 
turii române, I-IV, Bucureşti, 1994-1997 
Micu-Manolescu, Literatura = Dumitru Micu, Nicolae 
Manolescu, Literatura română de azi. 1944-1964, 
Bucureşti, 1965 

Mihăescu, Timp = Valentin E Mihăescu, Timp şi mod, 
Bucureşti, 1983 

Mihăilă, Contribuţii = G. Mihăilă, Contribuţii la istoria 
culturii şi literaturii române vechi, Bucureşti, 1972 
Mihăilă, Scriitori = G. Mihăilă, Scriitori și filologi români 
(secolele XVI-XX), București, 2005 E 
Mihăilescu, Întrebările = Dan C. Mihăilescu, Întrebările 
poeziei, Bucureşti, 1988 


Mihăilescu, Lit. rom. postceauşism = Dan C. Mihăilescu, 
Literatura română în postceauşism, I-III, laşi, 
2004-2007 

Mihăilescu, Conceptul = Florin Mihăilescu, Concep- 
tul de critică literară în România, I-II, Bucureşti, 
1976-1979 

Milea, Sub semnul = Ioan Milea, Sub semnul poeziei, 
Piteşti, 1999 

Miller-Săndulescu, Evoluţia = Mărgărita Miller-Verghi, 
Ecaterina Săndulescu, Evoluţia scrisului feminin în 
România, pret. E. Lovinescu, Bucureşti, 1935 
Mincu, Critice = Marin Mincu, Critice, Bucureşti, I-II, 
1969-1971 

Mincu, Eseu = Marin Mincu, Eseu despre textul poetic, 
Bucureşti, 1986 

Mincu, Poeticitate = Marin Mincu, Poeticitate română 
postbelică, Constanţa, 2000 

Mincu, Poezie = Marin Mincu, Poezie şi generaţie, Bucu- 
reşti, 1975 

Mincu, Repere = Marin Mincu, Repere, Bucureşti, 1977 
Minea, Letopiseţele = Ilie Minea, Letopiseţele moldove- 
neşti scrise slavoneşte, laşi, 1925 

Mioc, Curs = Simion Mioc, Curs de istoria literaturii 
române. 1900-1918, II, Timişoara, 1972 

Mirodan, Dicţionar = Al. Mirodan, Dicţionar neconven- 
țional al scriitorilor evrei de limbă română, vol. I-II, 
Tel Aviv, 1986-1997, vol. III, Cfar Habad, 2008 
Mîndra, Clasicism = V. Mîndra, Clasicism şi romantism în 
dramaturgia românească (1816-1918), Bucureşti, 
1973 

Mîndra, Incursiuni = V. Mîndra, Incursiuni în istoria 
dramaturgiei române. De la Gh. Asachi la Camil 
Petrescu, Bucureşti, 1971 

Mîndra, Ist. lit. dram. = V. Mîndra, Istoria literaturii dra- 
matice româneşti, |, Bucureşti, 1985 

Mîndra, Jocul = V. Mîndra, Jocul situaţiilor dramatice, 
Bucureşti, 1978 

Modola, Dramaturgia = Doina Modola, Dramaturgia 
românească între 1900-1918, Cluj-Napoca, 1983 
Morar, Avangarda rom. = Ovidiu Morar, Avangarda 
românească în context european, Suceava, 2003 
Morar, Avatarurile = Ovidiu Morar, Avatarurile suprarea- 
lismului românesc, Bucureşti, 2003 

Morar, Scriitori evrei = Ovidiu Morar, Scriitori evrei din 
România, București, 2006 

Moraru, Obsesia = Cornel Moraru, Obsesia credibilităţii, 
Bucureşti, 1996 

Moraru, Semnele = Cornel Moraru, Semnele realului, 
Bucureşti, 1981 

Moraru, Textul = Cornel Moraru, Textul şi realitatea, 
Bucureşti, 1984 

Moraru, Ceremonia = Cristian Moraru, Ceremonia 
textului, Bucureşti, 1985 

Moraru-Velculescu, Bibliografia = Mihai Moraru, 
Cătălina Velculescu, Bibliografia analitică a lite- 
raturii române vechi, vol. I: Cărţile populare laice, 
partea I-II, Bucureşti, 1976-1978 

Mugur, Profesiunea = Florin Mugur, Profesiunea de 
scriitor, Bucureşti, 1979 

Munteano, Panorama = Basil Munteano, Panorama de la 
literature roumaine contemporaine, Paris, 1938 
Munteanu, Opera = Aurel Dragoş Munteanu, Opera şi 
destinul scriitorului, Bucureşti, 1972 

Munteanu, Românii-Ungaria = Cornel Munteanu, 
Românii din Ungaria (1951-2004), vol. I, Jula, 2006, 
vol. II, Cluj-Napoca, 2009 


Munteanu, Aristarc = George Munteanu, Sub semnul lui 
Aristarc, Bucureşti, 1975 

Munteanu, Atitudini = George Munteanu, Atitudini, 
Bucureşti, 1966 

Munteanu, Jurnal = Romul Munteanu, Jurnal de cărţi, |- 
VII, Bucureşti, 1973-1998 

Murăraşu, Ist. lit. = D. Murăraşu, Istoria literaturii 
române, ed. 4, Bucureşti, 1946 

Muscalu, Dicţ. scriit. vrânceni = Florin Muscalu, Dicţi- 
onarul scriitorilor şi publiciştilor vrânceni. De la 
origini până în anul 2000, Focşani, 1999 

Muşat, Strategiile = Carmen Muşat, Strategiile subversiu- 
nii, postfață Mircea Martin, Piteşti, 2002 

Muthu, Balcanismul= Mircea Muthu, Balcanismul literar 
românesc, I-III, Cluj-Napoca, 2002; ed. Pitești, 2008 
Muthu, Cântecul= Mircea Muthu, Cântecul lui Leonardo, 
Cluj-Napoca, 1995 

Muthu, Lit. rom. = Mircea Muthu, Literatura română şi 
spiritul sud-est european, Bucureşti, 1976 

Muthu, Orientări = Mircea Muthu, Orientări critice, Cluj, 
1972 

Muthu, Permanenţe = Mircea Muthu, Permanenţe 
literare româneşti din perspectivă comparată, Bucu- 
reşti, 1986 

Nedelcovici-Popescu-Protopopescu, Cartea = Viorica 
Nedelcovici, Elvira Popescu, Constanţa Protopo- 
pescu, Cartea românească în lume. 1945-1972, 
introd. Mihnea Gheorghiu, Bucureşti, 1975 
Negoiţescu, Alfe însemnări = 1. Negoiţescu, Alte însem- 
nări critice, Bucureşti, 1980 

Negoiţescu, Analize = I. Negoiţescu, Analize şi sinteze, 
Bucureşti, 1976 

Negoiţescu, Engrame = |. Negoiţescu, Engrame, Bucu- 
reşti, 1975 

Negoiţescu, Ist. lit. = 1. Negoiţescu, Istoria literaturii 
române, |, Bucureşti, 1991 ă 

Negoiţescu, Însemnări = |. Negoiţescu, Însemnări critice, 
Cluj, 1970 

Negoiţescu, Lampa = |. Negoiţescu, Lampa lui Aladin, 
Bucureşti, 1971 

Negoiţescu, Scriitori = I. Negoiţescu, Scriitori moderni, 
Bucureşti, 1966 

Negoiţescu, Scriitori contemporani = |. Negoiţescu, Scri- 
itori contemporani, îngr. Dan Damaschin, Cluj-Na- 
poca, 1994 

Negrici, Expresivitatea = Eugen Negrici, Expresivitatea 
involuntară, Bucureşti, 1977 

Negrici, Figura = Eugen Negrici, Figura spiritului creator, 
Bucureşti, 1978 

Negrici, Imanenţa = Eugen Negrici, Imanenţa literaturii, 
Bucureşti, 1981 

Negrici, Introducere = Eugen Negrici, Introducere în 
poezia contemporană, Bucureşti, 1985 

Negrici, Comunism = Eugen Negrici, Literatura română 
sub comunism, vol. II: Proza, Bucureşti, 2002, vol. I: 
Poezia, Bucureşti, 2003 

Negrilă, Dicţ. scriit. arădeni = lulian Negrilă, Dicţionarul 
scriitorilor arădeni de azi, Arad, 1997 

Negrilă, Însemnări = Iulian Negrilă, Însemnări despre 
scriitori, Timișoara, 1987 

Negrilă, Scriitori = Iulian Negrilă, Scriitori tribunişti din 
perioada arădeană, Timişoara, 1983 

Negruzzi, Junimea = lacob Negruzzi, Amintiri din 
„Junimea”, Bucureşti, 1921 

Nemoianu, Utilul = Virgil Nemoianu, Utilul şi plăcutul, 
Bucureşti, 1973 

Netea, Maior-Goga = Vasile Netea, De la Petru Maior la 

Octavian Goga, Bucureşti, 1944 

Nicolescu, $c. Ardeleană = Aurel Nicolescu, Școala Arde- 

leană şi limba română, Bucureşti, 1971 

Nicolescu, Contemporanul = G.C. Nicolescu, Curentul 

literar de la „Contemporanul”, Bucureşti, 1966 

Nicolescu, Starea = Vasile Nicolescu, Starea lirică, I-II, 

Bucureşti, 1975-1984 

Niţescu, Atitudini = M. Niţescu, Atitudini critice, Bucu- 

reşti, 1983 

Niţescu, Poeți = M. Niţescu, Poeți contemporani, Bucu- 

reşti, 1978 

Niţescu, Proletcultismul = M. Niţescu, Sub zodia prolet- 

cultismului. Dialectica puterii, îngr. M. Ciurdariu, 

Bucureşti, 1995 

Niţescu, Repere = M. Niţescu, Repere critice, Bucureşti, 

1974 

Niţescu, Scylla = M. Niţescu, Între Scylla şi Charybda, 

Bucureşti, 1972 

Noica, Istoricitate = Constantin Noica, Istoricitate şi eter- 

nitate. Repere pentru o istorie a culturii româneşti, 

îngr. şi introd. Mircea Handoca, Bucureşti, 1989 

Noica, Publicistică = Constantin Noica, Publicistică, 
I-II, îngr. Marin Diaconu, Bucureşti, 1994-2004 

Oarcăsu, Destine = Ion Oarcăsu, Destine şi valori, 
Cluj-Napoca, 1974 

Oarcăsu, Oglinzi = Ion Oarcăsu, Oglinzi paralele, Bucu- 
reşti, 1967 

Oarcăsu, Opinii = lon Oarcăsu, Opinii despre poezie, 
Bucureşti, 1965 

Odangiu, Romanul = Marian Odangiu, Romanul politic, 
Timişoara, 1984 

Omăt, Modernismul = Gabriela Omăt, Modernismul 
literar românesc în date (1880-2000) şi texte (1880- 
1949), I-I1, București, 2008 

Onu, Critica = Liviu Onu, Critica textuală şi editarea lite- 
raturii române vechi, Bucureşti, 1973 

Oprea, Fața = Al. Oprea, Fața nevăzută a literaturii, 
Bucureşti, 1980 

Oprea, Incidenţe = Al. Oprea, Incidenţe critice, Bucureşti, 
1975 

Oprea, Mişcarea = Al. Oprea, Mişcarea prozei, Bucureşti, 
1967 

Oprea, 5 prozatori = Al. Oprea, 5 prozatori iluştri, 5 
procese literare, Bucureşti, 1971 

Oprea, Opera = Nicolae Oprea, Opera şi autorul, Piteşti, 
2001 

Oprea, Provinciile = Nicolae Oprea, Provinciile imagi- 
nare, Piteşti, 1993 

Oprea, Timpul= Nicolae Oprea, Timpul lecturii, Cluj- Na- 
poca, 2002 

Oprescu, Scriitori = Horia Oprescu, Scriitori în lumina 
documentelor, Bucureşti, 1968 

Opriş, Reviste = Tudor Opriş, Reviste literare ale elevilor. 
1834-1974. Istoria presei şcolare româneşti, Bucu- 
reşti, 1977 

Opriş, 500 debuturi = Tudor Opriş, 500 debuturi literare, 
Galaţi, 1991 

Opriţă, Anticipația = Mircea Opriţă, Anticipația româ- 
nească, ed. 2, Bucureşti, 2003 

Opriță, Cronici = Mircea Opriță, Cronici de familie, 
Cluj-Napoca, 2008 

Opriţă, Istoria = Mircea Opriţă, Istoria anticipaţiei romă- 
neşti, laşi, 2007 

Ornea, Actualitatea = Z. Ornea, Actualitatea clasicilor, 

Bucureşti, 1985 

Ornea, Comentarii = Z. Ornea, Comentarii, Bucureşti, 
1981 

Ornea, Confluenţe = Z. Ornea, Confluenţe, Bucureşti, 
1976 

Ornea, Contemporanul = Z. Ornea, Curentul cultural de 
la „Contemporanul”, Bucureşti, 1977 

Ornea, Interpretări = Z. Ornea, Interpretări, Bucureşti, 
1988 

Ornea, Înțelesuri = Z. Ornea, Înțelesuri. Medalioane de 
istorie literară, Bucureşti, 1994 

Ornea, Junimea = Z. Ornea, Junimea şi junimismul, 
Bucureşti, 1975 

Ornea, Medalioane = Z. Ornea, Medalioane, laşi, 1997 

Ornea, Medalioane ist. lit. = Z. Ornea, Medalioane de 
istorie literară (1999-2001), îngr. Tiberiu Avramescu, 
București, 2004 

Ornea, Portrete = Z. Ornea, Portrete, Bucureşti, 1999 

Ornea, Tradiţionalism = Z. Ornea, Tradiţionalism şi 
modernitate în deceniul al treilea, Bucureşti, 1980 

Oţoiu, Proza = Adrian Oţoiu, Proza generaţiei '80. Strate- 
gii transgresive, I-II, Piteşti, 2000-2003 

Paleologu, Alchimia = Alexandru Paleologu, Alchimia 
existenţei, Bucureşti, 1983 

Paleologu, Bunul simț = Alexandru Paleologu, Bunul 
simţ ca paradox, Bucureşti, 1972 

Paleologu, Ipoteze = Alexandru Paleologu, Ipoteze de 
lucru, Bucureşti, 1980 

Paleologu, Simțul practic = Alexandru Paleologu, Simţul 
practic, Bucureşti, 1974 

Paleologu, Spiritul = Alexandru Paleologu, Spiritul şi 
litera, Bucureşti, 1970 

Pamfil, Spațialitate = Alina Pamfil, Spaţialitate şi tempo- 
ralitate. Eseuri despre romanul românesc interbelic, 
Cluj-Napoca, 1993 

Panaitescu, Contribuţii = PP Panaitescu, Contribuţii la 
istoria culturii româneşti, îngr. Silvia Panaitescu, 
pref. Dan Zamfirescu, Bucureşti, 1971 

Panaitescu, Începuturile = PP Panaitescu, Inceputurile şi 
biruinţa scrisului în limba română, Bucureşti, 1965 

Panu, Junimea = G. Panu, Amintiri de la Junimea din laşi, 
I-II, Bucureşti, 1943; ed. I-II, îngr. şi pref. Z. Ornea, 
Bucureşti, 1971 

Papadima, Creatorii = Ovidiu Papadima, Creatorii şi 
lumea lor, Bucureşti, 1943 

Papadima, Ipostaze = Ovidiu Papadima, Ipostaze ale ilu- 
minismului românesc, Bucureşti, 1975 

Papadima, Scriitorii = Ovidiu Papadima, Scriitorii şi înţe- 
lesurile vieţii, Bucureşti, 1971 

Papahagi, Critica = Marian Papahagi, Critica de atelier, 
Bucureşti, 1983 

Papahagi, Cumpănă = Marian Papahagi, Cumpănă şi 
semn, Bucureşti, 1990 

Papahagi, Eros = Marian Papahagi, Eros şi utopie, Bucu- 
reşti, 1980 

Papahagi, Exerciţii = Marian Papahagi, Exerciţii de 
lectură, Cluj-Napoca, 1976 

Papahagi, Fragmente = Marian Papahagi, Fragmente 
despre critică, Cluj-Napoca, 1994 

Papahagi, Interpretări = Marian Papahagi, Interpretări pe 
teme date, Cluj-Napoca, 1995 

Papu, Apolo = Edgar Papu, Apolo sau Ontologia clasicis- 
mului, Bucureşti, 1985 

Papu, Clasicii = Edgar Papu, Din clasicii noştri. Contribu- 
ție la ideea unui protocronism românesc, Bucureşti, 
1977 

Papu, Despre stiluri = Edgar Papu, Despre stiluri, Bucu- 
reşti, 1986 


Papu, Lumini = Edgar Papu, Lumini perene. Retrospecţii 
asupra unor clasici români, Bucureşti, 1989 

Papu, Luminile = Edgar Papu, Din luminile veacului, 
Bucureşti, 1967 

Papu, Motive = Edgar Papu, Motive literare româneşti, 
Bucureşti, 1983 

Papu, Scriitori-filosofi = Edgar Papu, Scriitori-filosofi în 
cultura română, Craiova, 1994 

Pascu, Ist. lit. = Giorge Pascu, Istoria literaturii române 
din secolul XVIII, I-II, Bucureşti, laşi, 1924 — 1927 

Pavel, Arheologia = Eugen Pavel, Arheologia textului, 
Cluj-Napoca, 2012 

Păcurariu, Clas. rom. = D. Păcurariu, Clasicismul 
românesc, Bucureşti, 1971 

Păcurariu, Scriitori = D. Păcurariu, Scriitori şi direcţii 
literare, I-II, Bucureşti, 1981-1984 

Păcurariu, Teme = D. Păcurariu, Teme, motive, mituri şi 
metamorfoza lor, Bucureşti, 1990 

Păcurariu, Dicţ. teolog. = Mircea Păcurariu, Dicţionarul 
teologilor români, Bucureşti, 1996 

Păcurariu, Ist. Bis. = Mircea Păcurariu, Istoria Bisericii 
Ortodoxe Române, I-III, Bucureşti, 1991-1994 

Pârvulescu, Alfabetul = Ioana Pârvulescu, Alfabetul 
doamnelor. De la Doamna B. la Doamna T., Bucu- 
reşti, 1999 

Pecie, Romancierul = Ion Pecie, Romancierul în faţa 
oglinzii, Bucureşti, 1989 

Perian, A doua tradiție = Gheorghe Perian, A doua 
tradiție. Poezia naivă românească de la origini până 
la Anton Pann, Cluj-Napoca, 2003 

Perian, Pagini = Gheorghe Perian, Pagini de critică şi de 
istorie literară, Târgu Mureş, 1998 

Perian, Scriitori = Gheorghe Perian, Scriitori români 
postmoderni, Bucureşti, 1996 

Perpessicius, Alte mențiuni = Perpessicius, Alte mențiuni 
de istoriografie literară şi “Io izlol, I-II, Bucureşti, 
1961-1967 

Perpessicius, Jurnal = Perpessicius, Jurnal de lector com- 
pletat cu Eminesciana, Bucureşti, 1944 

Perpessicius, Lecturi = Perpessicius, Lecturi intermitente, 
Cluj, 1971 

Perpessicius, Menţiuni = Perpessicius, Menţiuni critice, 
I-V, Bucureşti, 1928-1946 

Perpessicius, Menţiuni ist. = Perpessicius, Menţiuni de 
istoriografie literară şi folclor (1948-1956), Bucu- 
reşti, 1957 

Perpessicius, Opere= Perpessicius, Opere, vol. I-IV, Bucu- 
reşti, 1966-1971, vol. V-XII, îngr. Dumitru D. Panai- 
tescu, Bucureşti, 1972-1983 

Pervain, Studii = Iosif Pervain, Studii de literatură 
română, Cluj, 1971 

Petraş, Cărţile = Irina Petraş, Cărţile deceniului 10, 
Cluj-Napoca, 2003 

Petraş, Lit. rom. = Irina Petraş, Literatura română con- 
temporană, Bucureşti, 1994 

dirt Panorama = lrina Petraş, Panorama criticii 
iterare româneşti. 1950-2000, Cluj-Napoca, 2001 

Petraşcu, Figuri = Nicolae Petraşcu, Figuri literare con- 
timpurane, Bucureşti, 1893 

Petraşcu, Icoane = Nicolae Petraşcu, Icoane de lumină, |- 
IV, Bucureşti, 1935-1941 

Petraşcu, Scriitori = Nicolae Petraşcu, Scriitori români 
contimporani, Bucureşti, 1898 

Petrescu, Teze = Camil Petrescu, Teze şi antiteze, Bucu- 
reşti, 1936 

Petrescu, Configuraţii = loana Em. Petrescu, Configura- 
ţii, Cluj-Napoca, 1981 


Petrescu, Eminescu = loana Em. Petrescu, Eminescu și 
mutaţiile poeziei românești, Cluj-Napoca, 1989 
Petrescu, Studii = loana Em. Petrescu, Studii de literatură 
română și comparată, Cluj-Napoca, 2005 

Petrescu, Realitate= Liviu Petrescu, Realitate şi romanesc, 
Bucureşti, 1969 

Petrescu, Romanul = Liviu Petrescu, Romanul condiţiei 
umane, Bucureşti, 1979 

Petrescu, Scriitori = Liviu Petrescu, Scriitori români şi 
străini, Cluj, 1973 

Petrescu, Studii transilvane = Liviu Petrescu, Studii tran- 
silvane. Coduri etice şi estetice la scriitori transilvă- 
neni, Bucureşti, 1997 

Petrescu, Vârstele = Liviu Petrescu, Vârstele romanului, 
Bucureşti, 1992 

Petrescu-Paraschiva, Dicţ. lit. Dâmboviţa = Victor 
Petrescu, Serghie Paraschiva, Dicţionar de litera- 
tură al județului Dâmboviţa. 1508-1998, Târgovişte, 
1999 

Petreu, Jocurile = Marta Petreu, Jocurile manierismului 
logic, Bucureşti, 1995 

Petreu, Teze = Marta Petreu, Teze neterminate, Bucureşti, 
1991 

Petria, Vâlcea = Petre Petria, Vâlcea. Oameni de ştiinţă, 
cultură şi artă. Dicţionar, Râmnicu Vâlcea, 1997 

Petroveanu, Pagini = Mihail Petroveanu, Pagini critice, 
Bucureşti, 1958 

Petroveanu, Profiluri = Mihail Petroveanu, Profiluri lirice 
contemporane, Bucureşti, 1963 

Petroveanu, Studii = Mihail Petroveanu, Studii literare, 
Bucureşti, 1966 

Petroveanu, Traiectorii = Mihail Petroveanu, Traiectorii 
lirice, Bucureşti, 1974 

Philippide, Consideraţii = Alexandru Philippide, Consi- 
deraţii confortabile, I-II, Bucureşti, 1970-1972 

Philippide, Scrieri = Alexandru Philippide, Scrieri, I-IV, 
Bucureşti, 1976-1978 

Pillat, Itinerarii = Dinu Pillat, Itinerarii istorico-literare, 
îngr. şi pref. George Muntean, Bucureşti, 1978 

Pillat, Mozaic= Dinu Pillat, Mozaic istorico-literar. Secolul 
XX. Bucureşti, 1969 

Pillat, Tradiţie = Ion Pillat, Tradiţie şi literatură, Bucu- 
reşti, 1943 

Piru, Analize = Al. Piru, Analize şi sinteze critice, Craiova, 
1973 

Piru, Critici = Al. Piru, Critici şi metode, Bucureşti, 1989 

Piru, Debuturi = Al. Piru, Debuturi, Bucureşti, 1981 

Piru, Discursul= Al. Piru, Discursul critic, Bucureşti, 1987 

Piru, Is. liţ. = Al. Piru, Istoria literaturii române, I-II, 
Bucureşti, 1970; Istoria literaturii române de la 
început până azi, Bucureşti, 1981 

Piru, Panorama = Al. Piru, Panorama deceniului literar 
românesc 1940-1950, Bucureşti, 1968 

Piru, Permanenţe = Al. Piru, Permanenţe româneşti, 
Bucureşti, 1978 

Piru, Poezia = Al. Piru, Poezia românească contempo- 
rană. 1950-1975, I-II, Bucureşti, 1975 

Piru, Reflexe = Al. Piru, Reflexe şi interferenţe, Craiova, 
1974 

Piru, Valori = Al. Piru, Valori clasice, Bucureşti, 1978 

Piru, Varia = Al. Piru, Varia, I-II, Bucureşti, 1972-1973 

Poantă, Cercul Literar = Petru Poantă, Cercul Literar de la 
Sibiu. Introducere în fenomenul originar, Cluj-Na- 
poca, 1997 

Poantă, Dicţ. poeţi = Petru Poantă, Dicţionar de poeţi. 
Clujul contemporan, Cluj-Napoca, 1998 

Poantă, Modalităţi = Petru Poantă, Modalităţi lirice con- 
temporane, Cluj, 1973 

Poantă, Radiografii = Petru Poantă, Radiografii, I-II, 
Cluj-Napoca, 1978-1983 

Poantă, Scriitori = Petru Poantă, Scriitori contemporani. 
Radiografii, Cluj-Napoca, 1994 

Podoleanu, 60 scriitori= S. Podoleanu, 60 scriitori români 
de origină evreească, I-II, Bucureşti, [1935-1936] 

Pop, Mărturia = Augustin Z. N. Pop, Mărturia documen- 
telor de la vechile tiparniţe româneşti la Nicolae 
Labiş, Bucureşti, 1985 

Pop, Avangarda = Ion Pop, Avangarda în literatura 
română, Bucureşti, 1990 

Pop, Avangardismul = lon Pop, Avangardismul poetic 
românesc, Bucureşti, 1969 

Pop, Jocul = Ion Pop, Jocul poeziei, Bucureşti, 1985 

Pop, Lecturi = Ion Pop, Lecturi fragmentare, Bucureşti, 
1983 

Pop, Pagini = lon Pop, Pagini transparente, Cluj-Napoca, 
1997 


Pop, Poezia = Ion Pop, Poezia unei generaţii, Cluj, 1973 

Pop, Recapitulări = lon Pop, Recapitulări, Cluj-Napoca, 
1995 

Pop, Transcrieri= lon Pop, Transcrieri, Cluj-Napoca, 1976 

Pop, Viaţă = lon Pop, Viaţă şi texte, Cluj-Napoca, 2001 

Pop, Vocile poeziei = lon Pop, Echinocțiu. Vocile poeziei, 
Cluj-Napoca, 2008 

Pop, Conspect= Vasile Gr. Pop, Conspectasupra literaturei 
române şi literaţilor ei de la început şi până astăzi, 
în ordine cronologică, I-II, Bucureşti, 1875-1876 

Popa, Comicologia = Marian Popa, Comicologia, Bucu- 
reşti, 1975 

Popa, Competenţă = Marian Popa, Competenţă şi perfor- 
manţă, Bucureşti, 1982 

Popa, Dicţ. lit. = Marian Popa, Dicţionar de literatură 
română contemporană, Bucureşti, 1971; ed. 2, 
Bucureşti, 1977 

Popa, Forma = Marian Popa, Forma ca deformare, Bucu- 
reşti, 1975 

Popa, Ist. lit. = Marian Popa, Istoria literaturii române de 
azi pe mâine, I-II, Bucureşti, 2009 

Popa, Modele = Marian Popa, Modele şi exemple, Bucu- 
reşti, 1971 

Popa, Convergenţe = Mircea Popa, Convergenţe europene, 
Oradea, 1995 

Popa, De la est= Mircea Popa, De la est spre vest, Cluj-Na- 
poca, 2010 

Popa, De la iluminism = Mircea Popa, De la iluminism la 
paşoptism, Cluj-Napoca, 2004 

Popa, Estuar = Mircea Popa, Estuar, Bucureşti, 1995 

Popa, Inserţii = Mircea Popa, Inserţii, Cluj-Napoca, 2003 

Popa, Pagini = Mircea Popa, Pagini bihorene, Oradea, 


2003 

Popa, Penumbre= Mircea Popa, Penumbre, Cluj-Napoca, 
2004 

Popa, Prezențe = Mircea Popa, Prezențe literare, Cluj- Na- 
poca, 2011 


Popa, Reîntoarcerea = Mircea Popa, Reîntoarcerea la 
Ithaca, Bucureşti, 1998 

Popa, Semnul Franţei = Mircea Popa, Sub semnul Franţei, 
Cluj-Napoca, 2006 

Popa, Spaţii = Mircea Popa, Spaţii literare, Cluj-Napoca, 
1974 

Popa, Tectonica = Mircea Popa, Tectonica genurilor 
literare, Bucureşti, 1980 

Popa, Uleiul= Mircea Popa, Uleiul din candelă, Blaj, 2009 

Popa, Lit. rom. Voivodina = Ştefan N. Popa, O istorie a 
literaturii române din Voivodina, Pancevo, 1997 

Popescu, Teatrul= Marian Popescu, Teatrul ca literatură, 
Bucureşti, 1987 

Popescu, Cărți = Titu Popescu, Cărți cu ieşire la mare. 
Critica, memorialistica, literatura de călătorie, 
Cluj-Napoca, 1980 

Popovici, Cercetări = D. Popovici, Cercetări de literatură 
română, Sibiu, 1944 

Popovici, La Litterature = D. Popovici, La Litterature 
roumaine ă l'epoque des Lumieres, Sibiu, 1945 

Popovici, Romant. rom. = D. Popovici, Romantismul 
românesc (1829-1840), îngr. loana Em. Petrescu, 
cuvânt înainte Tudor Vianu, pref. Dan Simonescu, 
Bucureşti, 1969 

Popovici, Studii = D. Popovici, Studii literare, I-VI, îngr. 
Ioana Em. Petrescu, postfață Aurel Martin, Cluj, 
1972-1989 

Popovici, Eu, personajul = Vasile Popovici, Eu, persona- 
jul, Bucureşti, 1988 

Popovici, Lumea = Vasile Popovici, Lumea personajului, 
Bucureşti, 1997 

Prangati, Dicf. oamenilor din Neamţ = Constantin 
Prangati, Dicţionarul oamenilor de seamă din 
județul Neamţ. De la Grigore Ureche până în zilele 
noastre, Piatra Neamţ, 1999 

Predescu, Encicl. = Lucian Predescu, Enciclopedia „Cuge- 
tarea”, Bucureşti, 1940 

Prelipceanu, Dialoguri = Nicolae Prelipceanu, Dialoguri 
fără Platon, Cluj-Napoca, 1976 

Profiluri = Profiluri literare, îngr. Raisa Suveică şi Simion 
Cibotaru, Chişinău, 1972 

Protopopescu, Romanul = Al. Protopopescu, Romanul 
psihologic românesc, Bucureşti, 1978 

Protopopescu, Volumul = Al. Protopopescu, Volumul şi 
esenţa, Bucureşti, 1972. 

Puşcariu, Călare= Sextil Puşcariu, Călare pe două veacuri. 
Amintiri din tinereţe (1895-1906), Bucureşti, 1968 

Puşcariu, Cinci ani = Sextil Puşcariu, Cinci ani de mişcare 
literară (1902-1906), Bucureşti, 1909 

Puşcariu, Isf. lit. = Sextil Puşcariu, Istoria literaturii 
române. Epoca veche, ed. 2, Sibiu, 1930 

Rachieru, Poeți Basarabia = Adrian Dinu Rachieru, Poeți 
din Basarabia, Bucureşti — Chişinău, 2010 

Rachieru, Poeți Bucovina = Adrian Dinu Rachieru, Poeți 
din Bucovina, Timişoara, 1996 

Radian, Portrete = Sanda Radian, Portrete feminine în 
romanul românesc interbelic, Bucureşti, 1986 

Radu, Pagini = Olimpia Radu, Pagini de critică, îngr. şi 
pref. Marian Papahagi, Cluj-Napoca, 1988 

Raicu, Calea de acces = Lucian Raicu, Calea de acces, 
Bucureşti, 1982 

Raicu, Contemporani = Lucian Raicu, Printre contempo- 
rani, Bucureşti, 1980 

Raicu, Critica = Lucian Raicu, Critica — formă de viaţă, 
Bucureşti, 1976 

Raicu, Fragmente = Lucian Raicu, Fragmente de timp, 
Bucureşti, 1984 

Raicu, Practica scrisului = Lucian Raicu, Practica scrisu- 
lui şi experienţa lecturii, Bucureşti, 1978 

Raicu, Structuri = Lucian Raicu, Structuri literare, Bucu- 
reşti, 1973 

Ralea, Scrieri = Mihai Ralea, Scrieri, vol. I-III, îngr. şi pref. 
N. Tertulian, Bucureşti, 1972-1981, vol. IV-VII, îngr. 
şi pref. Florin Mihăilescu, Bucureşti, 1988-1989 

Raşcu, Amintiri = |. M. Raşcu, Amintiri şi medalioane 
literare, Bucureşti, 1967. 


Razba, Personalităţi hunedorene = Maria Razba, Perso- 
nalităţi hunedorene (sec. XV-XX). Dicţionar, Deva, 
2000 

Răduică, Calendare= Georgeta Răduică, Nicolin Răduică, 
Calendare şi almanahuri româneşti. 1731-1918. 
Dicţionar bibliografic, Bucureşti, 1981 

Răduică, Dicţ. presei = Georgeta Răduică, Nicolin 
Răduică, Dicţionarul presei româneşti. 1731-1918, 
Bucureşti, 1995 

Rău, Efigii = Aurel Rău, Efigii, Bucureşti, 1989 

Râpeanu, Cultură = Valeriu Râpeanu, Cultură şi istorie, 
I-II, Bucureşti, 1979-1989 

Râpeanu, Interferenţe = Valeriu Râpeanu, Interferenţe 
spirituale, Bucureşti, 1970 

Râpeanu, Memoria = Valeriu Râpeanu, Memoria şi fețele 
timpului, Bucureşti, 1983 

Râpeanu, Noi = Valeriu Râpeanu, Noi şi cei dinaintea 
noastră, Bucureşti, 1966. 

Râpeanu, Pe drumurile = Valeriu Râpeanu, Pe drumurile 
tradiţiei, Cluj, 1973 

Râpeanu, Scriitori = Valeriu Râpeanu, Scriitori dintre cele 
două războaie mondiale, Bucureşti, 1986 

Rebreanu, Opere = Liviu Rebreanu, Opere, vol. I-III, 
îngr. Niculae Gheran şi Nicolae Liu, introd. Al. Piru, 
Bucureşti, 1968, vol. IV-XXII, îngr. Niculae Gheran, 
1970-2003 

Regman, Cărţi = Cornel Regman, Cărți, autori, tendinţe, 
Bucureşti, 1967 

Regman, Colocvial = Cornel Regman, Colocvial, Bucu- 
reşti, 1976 

Regman, Confluențe = Cornel Regman, Confluenţe 
literare, Bucureşti, 1966 

Regman, Cronicari = Cornel Regman, Cică niște croni- 
cari..., Bucureşti, 1970 

Regman, De la imperfect = Cornel Regman, De la imper- 
fect la mai puţin ca perfect, Bucureşti, 1987 

Regman, Dinspre Cercul Literar = Cornel Regman, 
Dinspre „Cercul Literar” spre „opizecişti”, Bucureşti, 
1997 

Regman, Explorări = Cornel Regman, Explorări în actua- 
litatea imediată, Bucureşti, 1978 

Regman, Noi explorări = Cornel Regman, Noi explorări 
critice, Bucureşti, 1982 

Regman, Nu numai = Cornel Regman, Nu numai despre 
critici, Bucureşti, 1990 

Regman, Selecţie = Cornel Regman, Selecţie din selecţie, 
Bucureşti, 1972 

Regman, Ultime explorări = Cornel Regman, Ultime 
explorări critice, Bucureşti, 2000 

Robu, Science-fiction = Cornel Robu, Scriitori români de 
science-fiction, Cluj-Napoca, 2008 

Românii = Românii în ştiinţa şi cultura occidentală, 
Davis (SUA), 1992 

Rom. magy. ir. lex. = Româniai magyar irodalmi lexikon, 
I-III, îngr. Balogh Edgar, Bucureşti, 1981-1994 

Rosetti, Dicţ. cont. = Dimitrie R. Rosetti, Dicţionarul con- 
timporanilor din România (1800-1898), Bucureşti, 
1898 

Rosetti-Cazacu-Onu, Is. lb. lit. = Al. Rosetti, Boris 
Cazacu, Liviu Onu, Istoria limbii române literare, 
vol. I, ed. 2, Bucureşti, 1971 

Roşu, Dicţ. lit. Iugoslavia = Costa Roşu, Dicţionarul lite- 
raturii române din Iugoslavia, Novi Sad, 1989 

Roşu, Personalități Voivodina = Costa Roşu, Personali- 
tăți româneşti din Voivodina (1734-2004), Pancevo, 
2004 


Rotaru, O ist. = Ion Rotaru, O istorie a literaturii române, 
I-II, Bucureşti, 1971-1987; ed. I-VI, Galaţi, Bucu- 
reşti, 1994-2001 

Rotaru, Valori = Ion Rotaru, Valori expresive în literatura 
română veche, I-II, Bucureşti, 1976-1983 

Ruja, Parte = Alexandru Ruja, Parte din întreg, I-II, Timi- 
şoara, 1994-1999 

Ruja, Prin ani = Alexandru Ruja, Printre cărți — prin ani, 
Timişoara, 2009 

Ruja, Printre cărţi = Alexandru Ruja, Printre cărți, Timi- 
şoara, 2006 

Ruja, Valori = Alexandru Ruja, Valori lirice actuale, Timi- 
şoara, 1979 

Russo, Studii istorice = Demostene Russo, Studii istorice 
greco-române, I-II, îngr. Constantin C. Giurescu, 
Ariadna Camariano şi Nestor Camariano, Bucureşti, 
1939 

Rusu, Membrii Academiei = Dorina N. Rusu, Membrii 
Academiei Române 1866-2003. Dicţionar, ed. 3, 
pref. Eugen Simion, Bucureşti, 2003 

Rusu, Eminescu-Blaga = Liviu Rusu, De la Eminescu la 
Lucian Blaga şi alte studii literare şi estetice, Bucu- 
reşti, 1981 

Rusu, Utopica = M. N. Rusu, Utopica, Bucureşti, 1969 

Sadoveanu, Scrieri = lon Marin Sadoveanu, Scrieri, I-VIII, 
îngr. şi introd. I. Oprişan, Bucureşti, 1969 —1985 

Sadoveanu, Cărţi = Izabela Sadoveanu, Cărţi şi idei, I-II, 
îngr. şi pref. Margareta Feraru, Bucureşti, 2001 

Sadoveanu, Opere = Mihail Sadoveanu, Opere, I-XXII, 
Bucureşti, 1954-1973 

Sanielevici, Cercetări = H. Sanielevici, Cercetări critice şi 
filosofice, îngr. Z. Ornea și Cornelia Botez, introd. Z. 
Ornea, Bucureşti, 1968 _ 

Sanielevici, Încercări = H. Sanielevici, Încercări critice, 
pref. C. Rădulescu-Motru, Bucureşti, 1903 

Sanielevici, Noi studii = H. Sanielevici, Noi studii critice, 
Bucureşti, 1920 

Sanielevici, Poporanismul = H. Sanielevici, Poporanis- 
mul reacţionar, Bucureşti, 1921 

Sasu, Dicţ. scriit. SUA = Aurel Sasu, Dicţionarul scriitori- 
lor români din Statele Unite şi Canada, Bucureşti, 
2001 

Sasu, În căutarea = Aurel Sasu, În căutarea formei, 
Cluj-Napoca, 1979 

Sasu, Progresii = Aurel Sasu, Progresii, Cluj, 1972 

Sasu, Retorica = Aurel Sasu, Retorica literară românească, 
Bucureşti, 1976 

Satco, Encici. Bucovinei = Emil Satco, Enciclopedia Buco- 
vinei, L-Il, Suceava, 2004 

Satco-Pânzar, Dicţionar = Emil Satco, loan Pânzar, Dicţi- 
onar de literatură. Bucovina, Suceava, 1993 

Săndulescu, Citind = Al. Săndulescu, Citind, recitind..., 
Bucureşti, 1973 

Săndulescu, Constelații = Al. Săndulescu, Constelații 
literare, Bucureşti, 1998 

Săndulescu, Continuităţi = Al. Săndulescu, Continuităţi, 
Bucureşti, 1976 

Săndulescu, Li. epistolară = Al. Săndulescu, Literatura 
epistolară, Bucureşti, 1972 

Săndulescu, Memorialişti = Al. Săndulescu, Memorialişti 
români, Bucureşti, 2003 

Săndulescu, Pagini = Al. Săndulescu, Pagini de istorie 
literară, Bucureşti, 1966 

Săndulescu, Portrete = Al. Săndulescu, Portrete şi analize 
literare, Bucureşti, 1982 

Sângeorzan, Anotimpurile = Zaharia Sângeorzan, Ano- 
timpurile criticii, Bucureşti, 1983 

Sângeorzan, Conversaţii = Zaharia Sângeorzan, Conver- 
saţii critice, Cluj-Napoca, 1980 

Sân-Giorgiu, Cercetări = Ion Sân-Giorgiu, Cercetări 
critice, |, Bucureşti, 1923 

Scarlat, Is. poeziei = Mircea Scarlat, Istoria poeziei româ- 
neşti, I-IV, Bucureşti, 1982-1990 

Scrisori — Camil Petrescu = Scrisori către Camil Petrescu, 
I-II, îngr. şi pref. Florica Ichim, Bucureşti, 1981 

Scrisori — Densusianu = Scrisori către Ovid Densusianu, 
I-IV, Bucureşti, 1979-1989 

Scrisori — Ibrăileanu = Scrisori către G. Ibrăileanu, L-IV, 
îngr. Mihai Bordeianu, Grigore Botez, Viorica Botez, 
Ion Lăzărescu, Dan Mănucă şi Al. Teodorescu, pref. 
Al. Dima şi N. 1. Popa, Bucureşti, 1966-1973 

Scriitori rom. — lit. străine= Scriitori români şi/în literatu- 
rile străine, coordonator Alexandru Ruja, Timişoara, 
2010 

Scurtu, Cercetări = Nicolae Scurtu, Cercetări literare. Scri- 
itori dâmbovițeni, I-III, Târgoviște, 2007-2010 

Scurtu, Contribuţii = Nicolae Scurtu, Contribuţii de 
istorie literară, I-II, pref. Ilie Rad și Mircea Popa, 
București, 2011-2012. 

Sebastian, Eseuri = Mihail Sebastian, Eseuri. Cronici. 
Memorial, îngr. şi pref. Cornelia Ştefănescu, Bucu- 
reşti, 1972 

Sebastian, Jurnal = Mihail Sebastian, Jurnal de epocă, 
îngr. şi introd. Cornelia Ştefănescu, Bucureşti, 2002 

Seche, Schiţă = Mircea Seche, Schi de istorie a lexico- 
grafiei române, I-II, Bucureşti, 1966-1969 

Sevastos, Amintiri = Mihail Sevastos, Amintiri de la 
„Viaţa românească”, Bucureşti, 1966 

Silvestru, Jurnal = Valentin Silvestru, Jurnal de drum al 
unui critic teatral (1944-1984), I, Bucureşti, 1992 

Silvestru, Un deceniu = Valentin Silvestru, Un deceniu 
teatral, Bucureşti, 1984 

Simion, Dimineaţa = Eugen Simion, Dimineaţa poeţilor, 
Bucureşti, 1980 

Simion, Ficțiunea = Eugen Simion, Ficţiunea jurnalului 
intim, L-Ul, Bucureşti, 2001 

Simion, Fragmente = Eugen Simion, Fragmente critice, 
vol. I-II, Craiova, 1997-1998, vol. III-VI, Bucureşti, 
1999-2009; vol. I, ed. 2, Bucureşti, 1998 

Simion, Genurile = Eugen Simion, Genurile biograficului, 
Bucureşti, 2002; ed. I-II, Bucureşti, 2008 î 

Simion, Intoarcerea autorului = Eugen Simion, Întoar- 
cerea autorului. Eseuri despre relaţia creator-operă, 
Bucureşti, 1981; ed. 2, Bucureşti, 1993 

Simion, Mercuţio = Eugen Simion, Moartea lui Mercuţio, 
Bucureşti, 1993 

Simion, Orientări = Eugen Simion, Orientări în literatura 
contemporană, Bucureşti, 1965 

Simion, Scriitori = Eugen Simion, Scriitori români de azi, 
I-IV, Bucureşti, 1974-1989; vol. 1, ed. 2, Bucureşti, 
1978 

Simion, Sfidarea = Eugen Simion, Sfidarea retoricii. 
Jurnal german, Bucureşti, 1985 

Simuţ, Arena = Ion Simuţ, Arena actualității. Confidenţe, 
laşi, 2000 

Simuţ, Critica = Ion Simuţ, Critica de tranziţie, Cluj-Na- 
poca, 1996 

Simuţ, Diferența = lon Simuţ, Diferenţa specifică, 
Cluj-Napoca, 1982 

Simuţ, Incursiuni = Ion Simuţ, Incursiuni în literatura 
actuală, Oradea, 1994 

Simuţ, Reabilitarea = Ion Simuţ, Reabilitarea ficţiunii, 
Bucureşti, 2004 

Simuţ, Revizuiri = lon Simuţ, Revizuiri, |, Bucureşti, 1995 


XXXIV 


Simuţ, Vămile= Ion Simuţ, Vămile posterităţii, Bucureşti, 
2012 

Solomon, Dialog = Dumitru Solomon, Dialog interior, 
Bucureşti, 1987 

Sorescu, Bibliotecă = Marin Sorescu, Bibliotecă de poezie 
românească, îngr. Mihaela Constantinescu şi 
Virginia Sorescu, Bucureşti, 1997 

Sorescu, Teoria sferelor = Marin Sorescu, Teoria sferelor 
de influență, Bucureşti, 1969 

Sorescu, Uşor cu pianul = Marin Sorescu, Uşor cu pianul 
pe scări, Bucureşti, 1985 

Sorescu, Interpretări = Roxana Sorescu, Interpretări, 
Bucureşti, 1979 

Sorescu, Liricul = Roxana Sorescu, Liricul şi tragicul, 
Bucureşti, 1983 

Sorescu, Lumea = Roxana Sorescu, Lumea, repovestită, 
Bucureşti, 2000 

Sorianu, Contrapunct = Vlad Sorianu, Contrapunct critic, 
Iaşi, 1971 

Sorianu, Glose = Vlad Sorianu, Glose critice, Bucureşti, 
1968 

Sorohan, Introducere = Elvira Sorohan, Introducere în 
istoria literaturii române, laşi, 1997 

Soviany, Apocaliptica = Octavian Soviany, Apocaliptica 
textului, Bucureşti, 2008 

Soviany, Cinci decenii = Octavian Soviany, Cinci decenii 
de experimentalism, I-II, Bucureşti, 2011 

Soviany, Textualism = Octavian Soviany, Textualism, post- 
modernism, apocaliptic, l-II, Constanţa, 2000-2001 

Spiridon, Aparența = Monica Spiridon, Despre,„aparenţa” 
şi „realitatea” literaturii, Bucureşti, 1984 

Spiridon, Apărarea = Monica Spiridon, Apărarea şi ilus- 
trarea criticii, Bucureşti, 1996 

Spiridon, Interpretarea = Monica Spiridon, Interpretarea 
fără frontiere, Cluj-Napoca, 1998 

Spiridon, Melancolia = Monica Spiridon, Melancolia des- 
cendenţei, Bucureşti, 1989 

Spiridon, Cuprinderi = Vasile Spiridon, Cuprinderi, 
Bucureşti, 1993 

Stănescu, Cronici = C. Stănescu, Cronici literare, 1971 

Stănescu, Jurnal = C. Stănescu, Jurnal de lectură, I-III, 
Bucureşti, 1978-1988 

Stănescu, Poeți şi critici = C. Stănescu, Poeți şi critici, 
Bucureşti, 1972 

Steinhardt, Critică = N. Steinhardt, Critică la persoana 
întâi, Cluj-Napoca, 1983 

Steinhardt, Incertitudini = N. Steinhardt, Incertitudinii 
literare, Cluj-Napoca, 1980 Și 

Steinhardt, Intre viaţă = N. Steinhardt, Intre viaţă şi cărți, 
Bucureşti, 1976 

Steinhardt, Monologul = N. Steinhardt, Monologul poli- 
fonic, Cluj-Napoca, 1991 

Stere, Scrieri = C. Stere, Scrieri, îngr. şi introd. Z. Ornea, 
Bucureşti, 1979 

Stoica, Caligrafie = Petre Stoica, Caligrafie şi culori, 
Bucureşti, 1984 

Stolnicu, Printre scriitori = Simion Stolnicu, Printre scrii- 
tori şi artişti, îngr. şi pref. Simion Bărbulescu, Bucu- 
reşti, 1988 

Straje, Dic. pseud. = Mihail Straje, Dicţionar de pseudo- 
nime, alonime, anagrame, asteronime, criptonime 
ale scriitorilor şi publiciştilor români, Bucureşti, 
1973 

Streinu, Clasicii = Vladimir Streinu, Clasicii noştri, Bucu- 
reşti, 1969 


Streinu, Pagini = Vladimir Streinu, Pagini de critică 
literară, vol. I-II, Bucureşti, 1968, vol. III-V, îngr. 
George Muntean, Bucureşti, 1974-1977 

Streinu, Versificația = Vladimir Streinu, Versificaţia 
modernă, Bucureşti, 1966 

Sturdza, Familiile = Familiile boierești din Moldova și 
Tara Românească, I-II, coordonator Mihai Dim. 
Sturdza, București, 2004-2011 

Suceveanu, Emisferele = Arcadie Suceveanu, Emisferele 
de Magdeburg, Chișinău, 2005 

Suchianu, Aspecte = D. I. Suchianu, Aspecte literare, 
Bucureşti, 1928 

Suciu, Lit. bân. = I. D. Suciu, Literatura bănăţeană de la 
început până la Unire (1582-1918), Timişoara, 1940 

Suţu, Iaşii = Rudolf Suţu, Iașii de odinioară, I-II, laşi, 
1923-1928 

Şchiau, Cărturari = Octavian Şchiau, Cărturari şi cărți în 
spațiul românesc medieval, Cluj-Napoca, 1978 

Şerban, Exegeze = Geo Şerban, Exegeze, Bucureşti, 1968 

Şerban, Ispita = Geo Şerban, Ispita istoriei, Bucureşti, 
1980 

Şiadbei, Cercetări = 1. Şiadbei, Cercetări asupra cronicelor 
moldovene, laşi, 1939 

Şiulea, Retori = Ciprian Şiulea, Retori, simulacre, impos- 
turi, Bucureşti, 2003 

Şleahtiţchi, Cerc = Maria Şleahtiţchi, Cerc deschis. Litera- 
tura română din Basarabia în postcomunism, laşi, 
2007 

Ştefănescu, Dialog = Alex. Ştefănescu, Dialog în biblio- 
tecă, Bucureşti, 1984 

Ştefănescu, Istoria = Alex. Ştefănescu, Istoria literaturii 
române contemporane. 1941-2000, Bucureşti, 2005 

Ştefănescu, Jurnal = Alex. Ştefănescu, Jurnal de critic, 
Bucureşti, 1980 

Ştefănescu, Preludiu = Alex. Ştefănescu, Preludiu, Bucu- 
reşti, 1977 

Ştefănescu, Prim-plan = Alex. Ştefănescu, Prim-plan, 
Bucureşti, 1987 

Ştefănescu, Momente = Cornelia Ştefănescu, Momente 
ale romanului, Bucureşti, 1973 

Şuluţiu, Scriitori = Octav Şuluţiu, Scriitori şi cărți, îngr. şi 
pref. Nicolae Florescu, Bucureşti, 1974 

Tacciu, Romant. rom. = Elena Tacciu, Romantismul 
românesc, I-III, Bucureşti, 1982-1987 

Tanco, Dicţ. lit. Bistriţa = Teodor Tanco, Dicţionar literar 
(1639-1997) al județului Bistriţa-Năsăud. Autori- 
publicaţii-societăţi, Cluj-Napoca, 1998 

Tartler, Melopoetica = Grete Tartler, Melopoetica, Bucu- 


reşti, 1984 

Taşcu, Incidențe = Valentin Taşcu, Incidenţe, Cluj-Na- 
poca, 1975 

Taşcu, Poezia = Valentin Taşcu, Poezia poeziei de azi, laşi, 
1985 


Teodorescu-Branişte, Presă şi lit. = T. Teodorescu-Bra- 
nişte, Între presă şi literatură, I-II, Bucureşti, 1989 

Teodorescu-Sadoveanu, Amintiri = Ion Teodorescu, 
Izabela Sadoveanu, Amintiri (Din lumea umbrelor. 
Sufletul altor generaţii), îngr. Aristiţa Avramescu 
şi Tiberiu Avramescu, introd. Tiberiu Avramescu, 
Bucureşti, 1980 

Terian, A cincea esenţă = Andrei Terian, G. Călinescu. A 
cincea esenţă, București, 2009 

Tertulian, Eseuri = N. Tertulian, Eseuri, Bucureşti, 1968 

Theodorescu, Ist. bibl. = Barbu Theodorescu, Istoria 
bibliografiei române, ed. 2, Bucureşti, 1972 

Tihan, Apropierea = Teodor Tihan, Apropierea de 
imaginar, Cluj-Napoca, 1988 


Tihan, Umanităţi = Teodor Tihan, Umanităţi şi valori, 
Cluj-Napoca, 2000 

Titel, Cehov = Sorin Titel, In căutarea lui Cehov şi alte 
eseuri, Bucureşti, 1984 

Titel, Pasiunea = Sorin Titel, Pasiunea lecturii, Timişoara, 
1976 

Todor, Confluenţe = Avram P. Todor, Confluenţe literare 
româno-maghiare, îngr. şi pref. Dăvid Gyula, Bucu- 
reşti, 1983 

Todoran, Secţiuni = Eugen Todoran, Secţiuni literare, 
Timişoara, 1973 

Tomescu, Calendarele = Mircea Tomescu, Calendarele 
româneşti. 1733-1830, Bucureşti, 1957 

Tomescu, Ist. cărții rom. = Mircea Tomescu, Istoria cărţii 
româneşti. De la începuturi până la 1918, Bucureşti, 
1968 

Tomuş, Carnet = Mircea Tomuş, Carnet critic, Bucureşti, 
1969 

Tomuş, Istorie = Mircea Tomuş, Istorie literară şi poezie, 
Timişoara, 1974 

Tomuş, Mişcarea = Mircea Tomuş, Mișcarea literară, 
Bucureşti, 1981 

Tomuş, Răsfrângeri = Mircea Tomuş, Răsfrângeri, Cluj, 
1973 

Tomuş, Romanul = Mircea Tomuş, Romanul romanului 
românesc, I-II, Bucureşti, 1999 — 2000 

Tomuş, 15 poeţi = Mircea Tomuş, Cincisprezece poeți, 
Bucureşti, 1968 

Trandafir, Dinamica = Constantin Trandafir, Dinamica 
valorilor literare, Bucureşti, 1983 

Trifu, Cronica = Constanţa Trifu, Cronica dramatică şi 
începuturile teatrului românesc, Bucureşti, 1970 

Trifu, Presa = Constanţa Trifu, Presa umoristică de 
altădată, I-II, Bucureşti, 1974-1980 

Trivale, Cronici = Ion Trivale, Cronici literare, îngr. şi pref. 
Margareta Feraru, Bucureşti, 1971 

Tuchilă, Cetățile = Costin Tuchilă, Cetățile poeziei, Bucu- 
reşti, 1983 

Tuchilă, Privirea = Costin Tuchilă, Privirea şi cadrul, 
Bucureşti, 1988 

Tudor, Pretexte = Eugenia Tudor, Pretexte critice, Bucu- 
reşti, 1973 

Tudor, Mișcarea = Iorgu Tudor, Mişcarea culturală-soci- 
ală în Basarabia după Unire, Bucureşti, 1976 

Tudor-Anton, Ipostaze = Eugenia Tudor-Anton, Ipostaze 
ale prozei, Bucureşti, 1977 

Tupan, Scenarii = Ana-Maria Tupan, Scenarii şi limbaje 
poetice, Bucureşti, 1989 

Țârcovnicu, Contribuţii = V. Ţârcovnicu, Contribuţii la 
istoria învățământului românesc din Banat (1780- 
1918), Bucureşti, 1970 

Ţepelea, Amintiri = Gabriel Ţepelea, Amintiri şi evocări, 
Bucureşti, 1994 

Ţepelea, Opţiuni = Gabriel Ţepelea, Opţiuni şi retrospec- 
tive, Bucureşti, 1989 

Ţepelea, Rememorări = Gabriel Ţepelea, Rememorări 
de istorie, literatură şi cultură naţională, Bucureşti, 
1994 

Ţepelea, Studii = Gabriel Ţepelea, Studii de istorie şi 
limbă literară, Bucureşti, 1970 

Ţepelea-Bulgăr, Momente = G. 'Ţepelea, Gh. Bulgăr, 
Momente din evoluţia limbii române literare, Bucu- 
reşti, 1973 

Ţeposu, Istoria = Radu G. Ţeposu, Istoria tragică & 
grotescă a întunecatului deceniu literar nouă, Bucu- 
reşti, 1993 

Ţeposu, Viaţa = Radu G. Țeposu, Viaţa şi opiniile perso- 
najelor, Bucureşti, 1983 

Ţirioi, Premise = Nicolae Ţirioi, Premise literare, Timi- 
şoara, 1976 

Ulici, Confort Procust = Laurenţiu Ulici, Confort Procust, 
Bucureşti, 1983 

Ulici, Lit. rom. = Laurenţiu Ulici, Literatura română con- 
temporană, vol. I: Promoţia '70, Bucureşti, 1995 

Ulici, Prima verba = Laurenţiu Ulici, Prima verba, vol. 
I-II, Bucureşti, 1975-1978, vol. III, Timişoara, 1991, 
vol. IV, îngr. Aurelia Ulici, pref. Eugen Negrici, 
postfață Ioan Es. Pop, Bucureşti, 2004 

Ulici, Recurs = Laurenţiu Ulici, Recurs, Bucureşti, 1971 

Ungheanu, Arhipelag = Mihai Ungheanu, Arhipelag de 
semne, Bucureşti, 1975 

Ungheanu, Fiii = Mihai Ungheanu, Fiii risipitori (Noi şi 
secolul XIX), Bucureşti, 1988 

Ungheanu, Lecturi = Mihai Ungheanu, Lecturi şi rocade, 
Bucureşti, 1978 

Ungheanu, Pădurea = Mihai Ungheanu, Pădurea de sim- 
boluri, Bucureşti, 1973 

Ungheanu, Scriitorii = Mihai Ungheanu, Scriitorii de la 
miezul nopții, Galaţi, 1996 

Ungureanu, Contextul = Cornel Ungureanu, Contextul 
operei, Bucureşti, 1978 

Ungureanu, Geografia lit. = Cornel Ungureanu, Geogra- 
fia literaturii române, azi, vol. I: Muntenia, Piteşti, 
2003, vol. IV: Banatul, Piteşti, 2005 

Ungureanu, Imediata = Cornel Ungureanu, Imediata 
noastră apropiere, I-II, Timişoara, 1980-1990 

Ungureanu, Istoria secretă = Cornel Ungureanu, Istoria 
secretă a literaturii române, Braşov, 2007 

Ungureanu, La umbra cărților = Cornel Ungureanu, La 
umbra cărților în floare, Timişoara, 1975 

Ungureanu, La vest= Cornel Ungureanu, La vest de Eden. 
O introducere în literatura exilului, I-II, Timişoara, 
1995-2000 

Ungureanu, Mifteleuropa = Cornel Ungureanu, Mitteleu- 
ropa periferiilor, laşi, 2002 

Ungureanu, Proza rom. = Cornel Ungureanu, Proza 
românească de azi, I, Bucureşti, 1985 

Ungureanu, Proză = Cornel Ungureanu, Proză şi reflexi- 
vitate, Bucureşti, 1977. 

Urechia, Ist. şc. = V. A. Urechia, Istoria şcoalelor de la 
1800-1864, I-IV, Bucureşti, 1892-1901 

Uricariu, Ecorșeuri = Doina Uricariu, Ecorşeuri, Bucu- 
reşti, 1989 

Ursu, Memorialistica = G.G. Ursu, Memorialistica în 
opera cronicarilor, Bucureşti, 1972 

Ursu, Alte contribuţii = N. A. Ursu, Alte contribuții de 
istoria culturii românești, laşi, 2012 

Ursu, Contribuţii ist. culturii = N. A. Ursu, Contribuţii la 
istoria culturii românești, laşi, 2002 

Ursu, Contribuţii ist. lit. = N. A. Ursu, Contribuţii la 
istoria literaturii române, lași, 1997 

Ursu, Contribuţii sec. XVII = N. A. Ursu, Contribuţii la 
istoria culturii româneşti în secolul al XVII-lea, Iaşi, 
2003 

Vaida, Mitologii = Mircea Vaida, Mitologii critice, Bucu- 
reşti, 1978 

Vakulovski, Portret = Mihail Vakulovski, Portret de grup 
cu generaţia „optzeci”. Poezia, București, 2010 

Valmarin, Studii = Luiza Valmarin, Studii de literatură 
română modernă şi comparată, Bucureşti, 1987 

Vartic, Modelul = Ion Vartic, Modelul şi oglinda, Bucu- 
reşti, 1982 

Vartic, Spectacol = Ion Vartic, Spectacol interior, Cluj- Na- 
poca, 1977 

Vasile, Lumea = Geo Vasile, Lumea în optzeci de cărți, 
București, 2003 

Vasile, Mărci = Geo Vasile, Poezie română contemporană. 
Mărci stilistice, laşi, 2010 

Vasile, Poezia = Geo Vasile, Poezia română între milenii. 
Dicţionar de autori, Cluj-Napoca, 2002 

Vasile, Proza = Geo Vasile, Proza românească între 
milenii. Dicţionar de autori, Bucureşti, 2001 

Vârgolici, Comentarii = Teodor Vârgolici, Comentarii 
literare, Bucureşti, 1971 A 

Vârgolici, Începuturile = Teodor Vârgolici, Începuturile 
romanului românesc, Bucureşti, 1963 

Vârgolici, Portrete = Teodor Vârgolici, Portrete şi analize 
literare, Bucureşti, 2001 

Vârgolici, Retrospective = Teodor Vârgolici, Retrospective 
literare, Bucureşti, 1970 

Vârgolici, Scriitori = Teodor Vârgolici, Scriitori şi opere, 
Bucureşti, 1978 _ 

Velculescu, Scriere = Cătălina Velculescu, Intre scriere şi 
oralitate, Bucureşti, 1988 

Velea, Interferențe = Stan Velea, Interferențe literare 
româno-polone, Bucureşti, 1989 

Velea, Paralelisme = Stan Velea, Paralelisme şi retrospec- 
tive literare, Bucureşti, 1974 

Velea, Plâmada = Stan Velea, Plămada cărților, Bucu- 
reşti, 1997 

Velea, Universalişti = Stan Velea, Universalişti şi compa- 
ratişti români contemporani, Bucureşti, 1996 

Vianu, Arta = Tudor Vianu, Arta prozatorilor români, l-Il, 
îngr. şi pref. Geo Şerban, Bucureşti, 1966 

Vianu, Figuri = Tudor Vianu, Figuri şi forme literare, 
Bucureşti, 1946 

Vianu, Opere = Tudor Vianu, Opere, I-XIV, îngr. Sorin Ale- 
xandrescu, Matei Călinescu, Gelu Ionescu, Cornelia 
Botez, George Gană şi Vlad Alexandrescu, prefețe şi 
postfeţe Gelu Ionescu, Sorin Alexandrescu şi George 
Gană, Bucureşti, 1971-1990 

Vianu, Scriitori români = Tudor Vianu, Scriitori români, 
I-III, îngr. Cornelia Botez, pref. Pompiliu Marcea, 
Bucureşti, 1970 

Vianu, Studii = Tudor Vianu, Studii de literatură română, 
Bucureşti, 1965 

Vintilescu, Istoria = Virgil Vintilescu, Istoria literaturii 
române, vol. II: Epoca modernă, Timișoara, 2011, 
vol. III: Epoca „Junimii”, Timișoara, 2008 

Vintilescu, Secvențe = Virgil Vintilescu, Secvenţe literare. 
Repere literare bănăţene (1880-1917), Timişoara, 
1987 

Vişan, Semnături = Constantin Vişan, Semnături în con- 
temporaneitate, Bucureşti, 1986 

Vitner, Semnele = Ion Vitner, Semnele romanului, Bucu- 
reşti, 1971 _ 

Vlad, Analiză-sinteză = Ion Vlad, Între analiză şi sinteză, 
Cluj, 1970 

Vlad, Convergenţe = Ion Vlad, Convergenţe. Concepte şi 
alternative ale lecturii, Cluj, 1972 

Vlad, Descoperirea = Ion Vlad, Descoperirea operei, Cluj, 
1970 

Vlad, Lect. prozei = Ion Vlad, Lectura prozei, Bucureşti, 
1991 

Vlad, Lectura = lon Vlad, Lectura — un eveniment al 
cunoaşterii, Bucureşti, 1977 

Vlad, Lectura rom. = lon Vlad, Lectura romanului, 
Cluj-Napoca, 1983 


Vlad, Lecturi = Ion Vlad, Lecturi constructive, Bucureşti, 
1975 

Vlad, Orizonturile = Ion Vlad, Orizonturile lecturii, 
Cluj-Napoca, 2007 

Vlad, Povestirea = lon Vlad, Povestirea. Destinul unei 
structuri epice, Bucureşti, 1972 

Vodă-Căpuşan, Accente = Maria Vodă-Căpuşan, Accente, 
Cluj-Napoca, 1991 

Vodă-Căpuşan, Teatru = Maria Vodă-Căpuşan, Teatru şi 
actualitate, Bucureşti, 1984 

Voica, Etape = Adrian Voica, Etape în afirmarea sonetului 
românesc, laşi, 1996 

Voncu, Secvenţe = Răzvan Voncu, Secvenţe literare con- 
temporane, |-Il, Bucureşti, 2001-2002 

Vrabie, Folcloristica = Gh. Vrabie, Folcloristica română, 
Bucureşti, 1968 

Vrabie, Gândirismul = Gh. Vrabie, Gândirismul, Bucu- 
reşti, 1940 

Vuia, Studii = Romulus Vuia, Studii de etnografie şi 
folclor, I, îngr. Mihai Pop şi loan Şerb, pref. Mihai 
Pop, Bucureşti, 1975 

Vulcan, Panteonul = Iosif Vulcan, Panteonul român, 
Pesta, 1869 

Vulturescu, Cultură = George Vulturescu, Cultură şi lite- 
ratură în ţinuturile Sătmarului. Dicţionar. 1700- 
2000, Satu Mare, 2000 

Zaciu, Alte lecturi = Mircea Zaciu, Alte lecturi şi alte zile, 
Bucureşti, 1978 

Zaciu, Bivuac = Mircea Zaciu, Bivuac, Cluj-Napoca, 1974 

Zaciu, Clasici = Mircea Zaciu, Clasici şi contemporani, 
Bucureşti, 1994 

Zaciu, Colaje = Mircea Zaciu, Colaje, Cluj, 1972 

Zaciu, Cu cărţile = Mircea Zaciu, Cu cărțile pe masă, 
Bucureşti, 1981 

Zaciu, Departe = Mircea Zaciu, Departe / aproape, Bucu- 
reşti, 1998 

Zaciu, Glose = Mircea Zaciu, Glose, Cluj, 1970 

Zaciu, Lancea = Mircea Zaciu, Lancea lui Ahile, Bucu- 
reşti, 1980 

Zaciu, Lecturi = Mircea Zaciu, Lecturi şi zile, Bucureşti, 
1975 

Zaciu, Masca = Mircea Zaciu, Masca geniului, Bucureşti, 
1967 

Zaciu, Ordinea = Mircea Zaciu, Ordinea şi aventura, Cluj, 
1973 

Zaciu, Viaticum = Mircea Zaciu, Viaticum, Bucureşti, 
1983 

Zaciu, O scenă, Transilvania = Mircea Zaciu, Ca o imensă 
scenă, Transilvania ..., Bucureşti, 1996 

Zaharia-Filipaş,  Retorică = Elena Zaharia-Filipaş, 
Retorică şi semnificaţie, Bucureşti, 1993 

Zaharia-Filipaş, Studii = Elena Zaharia-Filipaş, Studii de 
literatură feminină, Bucureşti, 2004 

Zalis, Aspecte = H. Zalis, Aspecte şi structuri neoroman- 
tice, Bucureşti, 1971; 

Zalis, Estetica = H. Zalis, Estetica imperfecţiei. Contribu- 
ţii la studiul naturalismului românesc, Timişoara, 
1979 

Zalis, Scriitori = H. Zalis, Scriitori pelerini, Bucureşti, 
1973 

Zalis, Tensiuni = H. Zalis, Tensiuni lirice contemporane, 
Bucureşti, 1975 

Zalis, Valori= H. Zalis, Valori de referință în critica și 
istoria literară românească, București, 1991 

Zamfir, Cealaltă față = Mihai Zamfir, Cealaltă față a 
prozei, Bucureşti, 1988; ed. Bucureşti, 2006 


Zamfir, Panorama = Mihai Zamfir, Scurtă istorie. 
Panorama alternativă a literaturii române, |, Bucu- 
reşti-laşi, 2012 

Zamfir, Poemul = Mihai Zamfir, Poemul românesc în 

roză, Bucureşti, 1981 

Zamfir, Proza poetică = Mihai Zamfir, Proza poetică 
românească în secolul al XIX-lea, Bucureşti, 1971 

Zamfir, Secolul = Mihai Zamfir, Din secolul romantic, 
Bucureşti, 1989 

Zamfirescu, Istorie = Dan Zamfirescu, Istorie şi cultură, 
I-II, Bucureşti, 2003 

Zamfirescu, Studii= Dan Zamfirescu, Studii şi articole de 
literatură română veche, Bucureşti, 1967 

Zamfirescu, Căutarea = Vasile Dem. Zamfirescu, În 
căutarea sinelui, Bucureşti, 1994 

Zarifopol, Eseuri = Paul Zarifopol, Eseuri, I-II, îngr. Al. 
Săndulescu şi Radu Săndulescu, pref. Al. Săndu- 
lescu, Bucureşti, 1988 

Zarifopol, Pagini = Paul Zarifopol, Pagini de critică, îngr. 
şi postfață Al. Săndulescu, Bucureşti, 1984 

Zarifopol, Pentru arta lit. = Paul Zarifopol, Pentru arta 
literară, I-II, îngr. şi introd. Al. Săndulescu, Bucu- 
reşti, 1971 


B. ARHIVE, PERIODICE, CULEGERI, ANTOLOGII 


AA = „Ardealul”, Bucureşti, 1941 ș.u. 

AAF = „Anuarul Arhivei de Folclor”, Cluj, 1932 ş. u; din 
1980 „Anuarul de folclor”; din 1991 „Anuarul Arhivei 
de Folclor” 

AAR = „Analele Societăţii Academice Române”, Bucureşti, 
1867 ș.u.; din 1879 „Analele Academiei Române” 

AC = „Academica”, Bucureşti, 1990 ș.u. 

ADLTR = Arhiva Dicţionarului literaturii române. 1900- 
1950, Institutul de Filologie Română „A. Philippide”, 
laşi 

ADV = „Adevărul”, Bucureşti, 1888 ș.u.; 1990 ș.u. 

ADZ = „Allgemeine Deutsche Zeitung fiir Rumănien”, 
București, 1993 ș.u. 

AFT = „Amfiteatru”, Bucureşti, 1966 ș.u. 

AIN = „Anuarul Institutului de Istorie Naţională”, Cluj, 
1921 ș.u. 

AIX = „Anuarul Institutului de Istorie şi Arheologie «A.D. 
Xenopol»”, Iaşi, 1964 ș.u. 

ALA = „Adevărul literar şi artistic”, Bucureşti, 1920 ș.u.; 
1990 ș.u. 

ALIL = „Studii şi cercetări ştiinţifice”, filologie, Iaşi, 1950 
ș.u.; din 1965 „Anuar de lingvistică şi istorie literară” 

ALR = Saşa Pană, Antologia literaturii române de avan- 
gardă, pref. Matei Călinescu, Bucureşti, 1969 

AMET = „Anuarul Muzeului Etnografic al Transilvaniei”, 
Cluj, 1958 ș.u. 

AMI = Arborele memoriei. Antologia poeţilor de limbă 
română din Israel, îngr. Radu Cârneci, pref. Roxana 
Sorescu, Bucureşti, 1997 

ANB = „Analele Banatului”, Timișoara, 1928 ș.u. 

AO = „Arhivele Olteniei”, Craiova, 1922 ș.u. 

APF = „Apostrof”, Cluj-Napoca, 1990 ș.u. 

ARG = „Argeş”, Piteşti, 1966 ș.u. 

ASO = Antologia scriitorilor ocazionali, îngr. E. Lovi- 
nescu, București, 1941 

AST = „Astra”, Braşov, 1966 ș.u. 

ATN = „Ateneu”, Bacău, 1964 ș.u. 

AUB = „Revista Universităţii «C. 1. Parhon»”, Bucureşti, 
1952 ș.u.; din 1956 „Analele Universităţii Bucureşti” 

AUC = „Analele Universităţii din Craiova”, Craiova, 1972 
ș.u. 

AUI = „Analele ştiinţifice ale Universităţii «Al. 1. Cuza» din 
Iaşi”, laşi, 1955 ș.u. 

AUT = „Analele Universităţii din Timişoara”, Timişoara, 
1956 ș.u.; din 2000 „Analele Universităţii de Vest din 
Timișoara” 

BOR = „Biserica Ortodoxă Română”, Bucureşti, 1874 ș.u. 

BRM = Bibliografia românească modernă (1831- 1918), 
I-IV, Bucureşti, 1984-1996 

BRV = Bibliografia românească veche. 1508-1830, I-IV, 
întocmită de Ioan Bianu, Nerva Hodoş şi Dan Simo- 
nescu, Bucureşti, 1903-1944 

BSS = „Buletinul Societăţii Scriitorilor Români”, 
rești, 1916 ș.u. 

BUC = „Buletinul cărții”, București, 1923 ș.u. 

BVs = „Buna Vestire”, București, 1837 ș.u. 

CAP = „Capitala”, Bucureşti, 1936 ș.u. 

CC = „Caiete critice”, Bucureşti, 1982 ș.u. 

CEL = „Cercetări literare”, Bucureşti, 1934 ș.u. 

CE = „Contrafort”, Chișinău, 1994 ș.u. 

CEL = „Cercetări folclorice”, Bucureşti, 1947. 

CGM = „Cuget moldovenesc”, Bălți, Iaşi, 1932 ș.u. 

CHRM = Chrestomaţie română, vol. I-II, îngr. M. Gaster, 
Leipzig-Bucureşti, 1891 

CI = „Cercetări istorice”, Iaşi, 1925 ș.u. 

CIL = Contribuţii de istoria limbii române literare în 
secolul al XIX-lea, I-III, publ. Tudor Vianu, Bucu- 
reşti, 1956-1962 

CL = „Convorbiri literare”, Iaşi, Bucureşti, 1867 ș.u.; laşi, 
1970 ș.u. 

CLG = „Cercetări de lingvistică”, Cluj, 1956 ș.u. 

CLI = „Cuvântul liber”, București, 1919 ș.u. 

CLT = „Cultura”, Bucureşti, 2004 Ș.u. 

CML = „Curentul magazin”, Bucureşti, 1939 ș.u.; din 
1940 „Curentul magazin literar”; din 1941 „Curentul 
literar” 

CN = „Contimporanul”, București, 1922 ș.u. 

CNP = „Contrapunct”, Bucureşti, 1990 ș.u. 

CNT = „Contemporanul/”, Bucureşti, 1946 ș.u.; din 1990 
„Contemporanul — Ideea europeană” 

CPL = Cărţile populare în literatura românească, I-L, 
îngr. şi introd. IL. C. Chiţimia şi Dan Simonescu, 
Bucureşti, 1963 

CPV = Cronici şi povestiri româneşti versificate (sec. XVII- 
XVIII), îngr. şi introd. Dan Simonescu, Bucureşti, 
1967 

CRC = „Cronica”, laşi, 1966 ș.u. 

CRE = „Curentul”, Bucureşti, 1928 ș.u. 


Bucu- 


CREL = „Cahiers roumains d'etudes litteraires”, Bucu- 
reşti, 1973 ș.u. 
CTC = „Cele trei Crişuri”, Oradea, Bucureşti, 1920; 


Oradea, 1990 ș.u. 

CU = „Cuvântul”, Bucureşti, 1924 ş. u; București, 1990 ș.u. 

CVC = „Convorbiri”, Bucureşti, 1907; din 1908 „Convor- 
biri critice” 

CZ = „Cosinzeana”, Orăştie, 1911 ș.u. 

D = „Datina”, Turnu Severin, 1920 ș.u. 

DAA = „Dacia”, București, 1941 ș.u. 

DCL = Documente literare, I-II, îngr. Gh. Cardaş, Bucu- 
reşti, 1971-1973 

DCM = Documente, vol. I, îngr. Gh. Ungureanu, D. 
Ivănescu şi Virginia Isac, Bucureşti, 1973, vol. II: 
Documente din arhive ieşene, Bucureşti, 1976 

DCS = De ce scrieți? Anchete literare din anii '30, îngr. 
Gheorghe Hrimiuc-Toporaş şi Victor Durnea, pref. 
Victor Durnea, laşi, 1999 

DEP = „Dreptatea”, Bucureşti, 1927 ș.u.; 1944 ș.u.; 1990 


Ș.u. 

DEC = De la N. Filimon la G. Călinescu. Studii de soci- 
ologie a romanului românesc, introd. Paul Cornea, 
Bucureşti, 1982 

DIF = Din istoria filosofiei în România, I-III, București, 
1955-1960 

DIPR = Din istoria pedagogiei româneşti, I-IV, București, 
1956-1960 

DL = „Dacia literară”, Iaşi, 1840; 1990 ș.u. 

DM = „Dilema”, București, 1993 ș.u.; din 2004 „Dilema 
veche” 

DML = Documente şi manuscrise literare, vol. I-II, publ. 
Paul Cornea şi Elena Piru, pref. Al. Dima, Bucureşti, 
1967-1969, vol. III, publ. Paul Cornea, Elena Piru, 
Roxana Sorescu, introd. Paul Cornea, Bucureşti, 
1976, vol. IV-V, publ. Paul Cornea, Andrei Nesto- 
rescu, Petre Costinescu, pref. Paul Cornea, Bucu- 
reşti, 1981-1986, vol. VI, publ. şi pref. Andrei Nesto- 
rescu, Bucureşti, 1993 

DMN = „Dimineaţa”, Bucureşti, 1904 ș.u. 

DMI = „Dilemateca”, București, 2006 ș.u. 

DR = „Dacoromania”, Cluj, 1920 ș.u.; Cluj-Napoca, 1994 
Ș.u. 

DRI = Aurel Sasu, Mariana Vartic, Dramaturgia româ- 
nească în interviuri, I-V, Bucureşti, 1995-1997 

DRO = „Dacoromania”, Freiburg, 1973 ș.u. 

E = „Euphorion”, Sibiu, 1990 ș.u. 

ECD = „Echidistanţe”, Iaşi, 1991 ș.u. 

ECH = „Echinox”, Cluj, 1969 ș.u. 

EL = „Elore”, Bucureşti, 1953 ș.u. 

F = „Familia”, Pesta, Oradea, 1865 ș.u.; Oradea, 1926 ș.u.; 
1934 ș.u.; 1944 ș.u.; 1965 ș.u. 

ECI = „Facla literară”, Bucureşti, 1923 ș.u. 

FCL = „Facla”, Bucureşti, 1910 ș.u. 

FDZ = „Foaia diecezană”, Caransebeș, 1886 ș.u. 

FE = „Făt-Frumos”, Cernăuţi, Suceava, Râmnicu Vâlcea, 
1926 ș.u. 

FK = „Filol6giay Kăzlâny”, Cluj, 1961 ș.u. 

FLC = „Flacăra, Bucureşti, 1948 ș.u. 

FLR = „Flacăra”, Bucureşti, 1911 ș.u. 

FMIL = „Foaie pentru minte, inimă și literatură”, Brașov, 
1838 ș.u. 

FON = „Foaia noastră”, Budapesta, 1957 ș.u. 

FRZ = „Frize”, Brașov, 1934 ș.u. 

G = „Gândirea”, Cluj, Bucureşti, 1921 ș.u. 

GBV = „Glasul Bucovinei”, Cernăuţi, 1918 ș.u.; București, 
Cernăuţi, 1994 ş.u. 

GL = „Gazeta literară”, Bucureşti, 1954 ș.u. 

GR = „Gând românesc”, Cluj, 1933 ș.u. 

GT = „Gazeta de Transilvania”, Braşov, 1938 ș.u. 

HT = „A H6t”, Bucureşti, 1970 ș.u. 

IB = Lui Ion Bianu. Amintire, București, 1916 

IGZ = „gaz Sz6”, Târgu Mureş, 1953- 1989. 

IIŞ = „Însemnări ieşene”, Iași, 1936 ș.u.; 2004 ș.u. 

IL = „Iaşul literar”, laşi, 1955 ş.u. 

JL = „jurnalul literar” laşi, 1939; Bucureşti, 1947 ș.u.; 1990 


KOR: îi = icoana Cluj, 1926 ș.u.; 1957 ș.u. 

KR = „Karpatenrundschau”, Brașov, 1958-1995 

L= „Literatorul, București, 1880 ș.u.; 1991 ș.u. 

LA = „Literatura şi arta”, Chişinău, 1977 Ș.u. 

LAI = „Litere, arte & idei”, supliment al ziarului „Cotidia- 
nul”, Bucureşti, 1991 ș.u. 

LAR = „Literatură și artă română”, Bucureşti, 1896 ș.u. 

LCE = „Luceafărul”, Bucureşti, 1958 ș.u.; din 2009 „Lucea- 
fărul de dimineață” 

LL = „Limbă şi literatură”, Bucureşti, 1955 ș.u. 

LR = „Limba română”, Bucureşti, 1952 ș.u. 

LRC = „Limba română”, Chișinău, 1991 Ș.u. 

LRM = Literatura română medievală, coordonator şi 
pref. Dan Horia Mazilu, Bucureşti, 2003 

LRP = Literatura română postbelică. Integrări, valori- 
ficări, reconsiderări, coordonator Mihail Dolgan, 
Chişinău, 1998 

LRV = Literatura română veche (1402-1647), I-II, îngr. 
şi introd. G. Mihăilă şi Dan Zamfirescu, Bucureşti, 
1971 

LU = „Luceafărul”, Budapesta, Sibiu, Bucureşti, 1902 ș.u.; 
Sibiu, 1941 ș.u. 


LUP = „Lupta”, Iași, București, 1884 ș.u. 

LUT = „Lupta”, București, 1921 Ș.u. 

MA = „Mitropolia Ardealului”, Sibiu, 1956 ș.u. 
MB = „Mitropolia Banatului”, Timişoara, 1951 ș.u. 


MCE = „Memoriile Comisiei 'de Folclor”, Bucureşti, 1987 

ș.u. 

ME = „Buletinul «Mihai Eminescu”, Cernăuţi, Piatra 

Neamţ, Râmnicu Vâlcea, 1930 ș.u. 

MLI = „Minerva literară ilustrată”, București, 1909 ș.u. 

MM = „Mitropolia Moldovei”, Iaşi, 1925 ș.u. 

MMN = „Meşterul Manole”, Bucureşti, 1939 ș.u. 

MO = „Mitropolia Olteniei”, Râmnicu Vâlcea, 1950 ș.u. 

MOM = „Le Moment”, Bucureşti, 1935 ș.u. 

MOT = „Momentul”, București, 1945 ș.u. 

MS= „Manuscriptum,, Bucureşti, 1970 ș.u. 

NL = „Neue Literatur”, Timișoara-București, 1956 ș.u. 

NRL= „Neamul românesc literar”, Vălenii de Munte, 1908 Ș.u. 

NRR = „Noua revistă română”, Bucureşti, 1900 ș.u. 

NW = „Neuer Weg”, București, 1949-1992 (din 1993, 

supliment al ziarului „Allgemeine Deutsche Zeitung 

fur Rumâănien”) 

NYRK = „Nyelv-6s Irodalomtudomânyi kăzlomenyek”, 
Cluj, 1957 ș.u. 

O = „Scrisul bănăţean”, Timişoara, 1949 ș.u.; din 1964 
„Orizont” 

OC = „Observator cultural”, Bucureşti, 2000 ș.u. 

ORT = „Orizont”, Bucureşti, 1944 ș.u.; în 1947 „Revista 
literară” 

PAU = Poeţii şi prozatorii Ardealului până la Unire (1800- 
1918), îngr. şi introd. Gh. Cardaş, Bucureşti, 1936 

PBU = Poeţii şi prozatorii Basarabiei până la Unire (18.12- 
1918), îngr. şi introd. Gh. Cardaş, Bucureşti, 1937 

PE = „Presa”, București, 1939 ș.u. 

PIL = „Prietenii istoriei literare”, Bucureşti, 1931 ș.u. 

PL = „Preocupări literare”, Bucureşti, 1936 ș.u. 

PLI = „Pagini literare”, Turda, 1934 ș.u. 

PND = Primii noştri dramaturgi, îngr. Al. Niculescu, 
introd. Florin Tornea, Bucureşti, 1960 

POS = Poeți de la „Sămănătorul”, îngr. Petru Homo- 

ceanul, pref. Al. Piru, Bucureşti, 1978 

= Publicaţiile periodice românești, introd. Ioan 

Bianu, t. I-IV, București, 1913-2003, t. V, partea 1-2, 

București, 2009-2012 

PRA = Marin Mincu, Poezia română actuală, L-III, Con- 
stanţa, 1998-1999 

PRL = „Propilee literare”, 1926 ș.u. 

PRP = Constantin Abăluţă, Poezia română după prolet- 
cultism, vol.I-II, cuvânt înainte Eugen Negrici, pref. 
edit., Constanţa, 2000 

PRR = Pionierii romanului românesc, îngr. şi pref. Şt. 
Cazimir, Bucureşti, 1962 

PRS= „Presa”, Craiova, 1930 ș.u.; din 1934 „Presa Olteniei” 

PRV = „Porunca vremii”, București, 1932 ș.u. 

PSS = „Poesis”, Satu Mare, 1990 ș.u. 


PPR 


R = „Ramuri”, Craiova, 1905 ș.u.; 1964 ș.u. 

RA = „Revista arhivelor”, Bucureşti, 1924 ș.u. 

RAZ = „Raza literară”, București, 1932 ș.u. 

RC = „Revista clasică”, Bucureşti, 1910 ș.u. 

RCM = „Revista cultului mozaic”, Bucureşti, 1956 ș.u. 

RCR = „Revista Cercului Literar”, Sibiu, 1945. 

REF = „Revista de folclor”, Bucureşti, 1956 ș.u.; din 1964 
„Revista de etnografie şi folclor” 

REVR = „Revue roumaine”, Bucureşti, 1946 ș.u. 

RFR = „Revista Fundațiilor Regale”, Bucureşti, 1934 ș.u. 

RI = „Revista istorică”, Vălenii de Munte, Bucureşti, Iaşi, 
1915 ș.u. 

RIAF = „Revista pentru istorie, arheologie şi filologie”, 
Bucureşti, 1882 ș.u. 

RIR = „Revista istorică română”, Bucureşti, 1931 ș.u. 

RITL = „Studii şi cercetări de istorie literară şi folclor”, 
Bucureşti, 1952 ș.u.; din 1964 „Revista de istorie şi 
teorie literară” 

RL = „România literară”, Bucureşti, 1968 ș.u. 

RLRO = Reviste literare româneşti din ultimele decenii ale 
secolului al XIX-lea, îngr. Ovidiu Papadima, Bucu- 
reşti, 1974 

RLSL = „Limba şi literatura moldovenească”, Chişinău, 
1958 ș.u.; din 1989 „Revista de lingvistică şi ştiinţă 
literară” 

RMB = „România liberă”, Bucureşti, 1943 ș.u. 

RML = „România literară”, Bucureşti, 1939 ș.u. 

RMZ = „Revista muzeelor”, Bucureşti, 1964 Ș.u. 

RP = „Rampa”, Bucureşti, 1911 ș.u.; din 1915 „Rampa 
nouă ilustrată”; din 1994 „Rampa” 

RR = „Revista română”, laşi, 1995 ș.u. 

RRI = Aurel Sasu, Mariana Vartic, Romanul românesc în 
interviuri, vol. I-IV, Bucureşti, 1985-1991 

RSE = „Revue des 6tudes sud-est europâennes”, Bucu- 
reşti, 1963 ș.u. 

RSL = „Romanoslavica”, Bucureşti, 1953 ș.u. 

RVM = „Revista vremii”, Galaţi, 1934 ș.u. 

RVS = „Revista scriitoarei”, Bucureşti, 1926 ș.u.; din 1929 
„Revista scriitoarelor şi scriitorilor români” 

RVTR = Reviste literare româneşti din secolul al XIX-lea, 
îngr. şi pref. Paul Cornea, Bucureşti, 1970 

RVVR = „Revista vremii”, București, 1921 ș.u. 

SBR = „Sburătorul”, Bucureşti, 1919 Ș.u. 

SBZ = „Siebenbiirgische Zeitung”, Miinchen, 1950 ș.u. 

SC = „Studii clasice”, Bucureşti, 1959 ș.u. 

SCB = „Studii şi cercetări de bibliologie”, Bucureşti, 1955 
Ș.u. 

SCD = „Studii şi cercetări de documentare şi bibliologie”, 
Bucureşti, 1964 ș.u. 

SCIA = „Studii şi cercetări de istoria artei”, 
1954 ș.u. 

SCL = „Studii şi cercetări lingvistice”, Bucureşti, 1950 ș.u. 

SDC = „Suplimentul de cultură”, Iași, 2004 

SDIR = Studii și documente cu privire la istoria români- 
lor, I-XXV, publ. N. Iorga, București, 1901-1913 

SDL = Studii şi documente literare, vol. I, publ. 1. E. 
Torouţiu şi Gh. Cardaş, vol. II-XIII, publ. L[. E. 
Torouţiu, Bucureşti, 1931-1946 

SDM = „Societatea de mâine”, Bucureşti, 1924 ș.u. 

SE = „Seara”, București, 1937 ș.u. 

SI = „Studii italiene”, Bucureşti, 1934 ș.u. 

SIL = Studii de istorie a literaturii române. De la C. 
A. Rosetti la G. Călinescu, coordonator Ovidiu 
Papadima, Bucureşti, 1968 

SILE = „Studii de istorie literară şi folclor”, Cluj, 1951 ș.u. 

SILL = Studii de istoria limbii române literare. Secolul 
XIX, I-II, Bucureşti, 1969 


Bucureşti, 


XXXIX 


SL = „Studii literare”, Cluj, Sibiu, 1942 ș.u. 

SLAST = „Suplimentul literar-artistic al «Scânteii tinere- 
tului»,, Bucureşti, 1981 ș.u. 

SLC = Studii de literatură comparată, Bucureşti, 1968 

SLE = Studii de limbă literară şi filologie, I-III, Bucureşti, 
1969-1974 

SLS = Studii de limbă şi stil, îngr. G. 1. Tohăneanu şi Sergiu 
Drincu, Timişoara, 1968 

SLU = „Studii de literatură universală”, Bucureşti, 1956 ș.u. 

SPM = „Săptămâna culturală a Capitalei”, Bucureşti, 
1962 ș.u. 

SPS = Studii de poetică şi stilistică, îngr. Tudor Vianu, Al. 
Rosetti şi Mihai Pop, Bucureşti, 1966 

ST = „Steaua”, Cluj, 1954 ș.u. 

STD = „Studii. Revistă de istorie”, Bucureşti, 1948 ș.u.; din 
1974 „Revista de istorie” 

STRS = Structuri tematice şi retorico-stilistice în roman- 
tismul românesc (1830-1870), îngr. şi introd. Paul 
Cornea, Bucureşti, 1976 

SUB = „Buletinul Universităţilor «V. Babeş» şi «Bolyai», 
Cluj, 1956 ș.u.; din 1959 „Studia Uhniversitatis 
«Babeş-Bolyai», 

SV = „Siidostdeutsche Vierteljahresblătter”, Miinchen, 
1958-2005 

SXX = „Secolul 20”, Bucureşti, 1957 ș.u.; din 2000 „Secolul 21” 

SZ = „Siidostdeutsche Zeitung”, Miinchen, 1945 ș.u. 

T = „Transilvania”, Braşov, Sibiu, 1868 ș.u.; Sibiu, 1972 ș.u. 

TBR = „Iribuna României”, Bucureşti, 1972 ș.u. 

TF = Temelii folclorice și orizont european în literatura 
română, îngr. Ovidiu Papadima, București, 1971 

TIA = „Iribuna”, Cluj, Braşov, 1937 ș.u. 


TIL = „Timpul”, Bucureşti, 1937 ș.u. 
TM = „Limpul”, București, 1876 ș.u. 
TMS = „lomis”, Constanţa, 1966 ș.u. 


TP = „Timpul”, laşi, 1990 ș.u. 

TR = “Tribuna”, Sibiu, 1884 ș.u.; Cluj, 1957 ș.u. 

TTR = „Leatrul”, Bucureşti, 1956 ș.u.; din 1990 „Teatrul azi” 

ȚA = „Țara noastră”, Sibiu, Cluj, 1907 Ș.u. 

U = „Universul”, Bucureşti, 1884 ș.u. 

UTK = „Utunk”, Cluj, 1946 ș.u. 

UR = „Unirea”, Blaj, 1891 ș.u.; Alba Iulia, 1968 ș.u. 

UVPA = Un veac de poezie aromână, îngr. Hristu Cândro- 
veanu şi Kira Iorgoveanu, introd. Hristu Cândro- 
veanu, Bucureşti, 1985 

UVR = „Universul literar”, Bucureşti, 1888 ș.u. 


VAA = „Viaţa”, Bucureşti, 1941 ș.u. 
VAN = „Vieaţa nouă”, Bucureşti, 1905 ș.u. 
VBA = „Viaţa Basarabiei”, Bucureşti, 1932 ș.u.; Chişinău, 


2002 ș.u. 
VK = „Volk und Kultur”, București, 1956-1993 
VL = „Viaţa literară”, Bucureşti, 1926 ș.u. 
VLI = „Viaţa literară”, Bucureşti, 1906; din 1907 „Viaţa 


literară şi artistică” 


VR = „Viaţa românească”, Iaşi, 1906 ș.u.; Bucureşti, 1930 
ș.u.; 1948 ș.u. 
VRA = „Vremea', Bucureşti, 1928 ș.u. 


VRP = „Versuri”, „Versuri şi proză”, Iaşi, 1911 ș.u. 

VS = „Vestul”, Timişoara, 1930 ș.u. 

VSD = De la Varlaam la Sadoveanu (Studii despre limba şi 
stilul scriitorilor), Bucureşti, 1958 

VST = „Viaţa studenţească”, Bucureşti, 1956 ș.u. 

VTRA = „Vatra”, Târgu Mureş, 1971 ș.u. 

ZGR = „Zeitschrift der Germanisten Rumâăniens”, Bucu- 
rești, 1992 ș.u. 

ZSL = Zeitschrift fur Siebenbiirgische Landeskunde”, 
Gundelsheim, 1978 ș.u. 


ICŢIONARUL 
ENERAL AL 
LITERATURII 
OMANE 


AARON, 

Petru Pavel 

(1709, Bistra, j. Alba | 
9.111.1764, 

Baia Mare), 

cărturar. 


S-a născut într-o familie ce îşi revendica, prin 
tradiţie, legături cu vechiul neam al Aroneştilor, din 
care s-au ridicat domni pe tronul Moldovei, ascen- 
denţă susţinută şi prin determinantul nobiliar „de 
Bistra”, ataşat numelui lui A. Tatăl a fost preot în 
Bistra, localitate din Munţii Apuseni în care funcţi- 
ona, în prima jumătate a veacului al XVIII-lea, un 
protopopiat greco-catolic puternic, iar din familia 
Aaron, răspândită în toată Transilvania, au ieşit 
numeroşi cărturari. A. îşi începe pregătirea şcolară 
acasă, având, după unele documente, şi un profesor 
de origine franceză. Învață apoi, între 1730 şi 1735, 
la colegiul iezuit din Cluj, iar în 1738 absolvă cursul 
de filosofie la şcoala teologică din Tyrnavia. Îşi 
continuă instrucţia la Colegiul De Propaganda Fide 
din Roma, unde fusese trimis, în 1740, ca bursier 
al domeniului Blaj, împreună cu Grigore Maior 
şi Silvestru Caliani. După terminarea studiilor 
romane, în care şi-a completat pregătirea teologică 
cu o temeinică instrucţie filosofică, revine în ţară în 
1743. Intră în Ordinul Sfântului Vasile cel Mare şi se 
călugăreşte sub numele Pavel, păstrându-şi însă şi 
numele de botez, Petru. Devine colaborator apropiat 
al episcopului Inochentie Micu-Klein. În 1745 este 
numit vicar unit de Blaj, dar în 1747 episcopul, 
exilat voluntar la Roma, îl excomunică în urma unor 
neînţelegeri apărute în contextul relaţiilor tensio- 
nate avute de acesta cu oficialităţile imperiale şi cu 
unii conducători ai Bisericii Unite din Transilvania. 
În august 1747 excomunicarea lui A. este suspen- 
dată, iar în iarna aceluiași an este desemnat vicar 
apostolic al Episcopiei Făgăraşului. În 1752, după 
ce Inochentie Micu-Klein demisionase, este numit 
episcop al românilor transilvăneni, ocupând oficial 
scaunul abia în 1754. În noua calitate, după recâș- 
tigarea adeziunii şi sprijinului credincioşilor uniţi, 
A. se implică într-un amplu şi ambițios proces de 
luminare a neamului prin ştiinţă şi cultură, punând, 


cu tenacitate, în aplicare şi dezvoltând programul 
lui Inochentie Micu-Klein. Astfel, în 1754 ia fiinţă la 
Blaj, oraş care va deveni cel mai important centru 
cultural românesc de tip iluminist, prima şcoală 
integral românească, cu trei trepte de instrucţie 
(„şcoala de obşte”, „şcoala latină” şi „şcoala înaltă”, 
care se va transforma în seminar şi apoi în institut 
teologic), cu o programă similară celor mai bune 
instituţii de învăţământ occidentale ale vremii şi 
având cadre didactice cu o bună pregătire umanistă 
şi teologică. Se organizează, de asemenea, o biblio- 
tecă, este înființată o tipografie destinată să imprime 
carte românească, în primul rând cu destinaţie litur- 
gică şi teologică. Programul lui A. are deci în vedere 
toate cele trei instituţii menite să edifice şi să susţină 
cultura în limba română: şcoala, Biserica şi cartea. 
Concentrându-se pe latura teologică a unirii şi 
urmărind crearea unei literaturi în limba maternă 
care să ofere elevilor şi enoriaşilor elementele 
necesare în înțelegerea esenței şi scopurilor aces- 
teia, pentru întărirea componentei teologice a 
mişcării religioase aflate în cumpănă din cauza con- 
testărilor apărute în Transilvania la mijlocul secolu- 
lui, A. a alcătuit, în colaborare cu dascălii din Blaj, 
Floarea adevărului (1750), încheiată cu un Dialogos. 
Ucenicul cu dascalul despre unire, şi Învăţătură creş- 
tinească prin întrebări şi răspunsuri, pentru procop- 
seala şcoalelor (1755), precum şi câteva cărţi întoc- 
mite de unul singur, între care se individualizează 
Păstoriceasca datorie dumnezeieştii turme vestită 
(1759), destinată preoţilor, şi Păstoriceasca poslanie 
sau Dogmatica învăţătură a Bisearicii Răsăritului 
(1760), adresată „cuvântătoarei turme” a credin- 
cioşilor. În timpul episcopatului lui A. au mai fost 
scoase de sub tipar Ceaslovul (1751), Strastnicul 
(1753), Liturghierul (1756), Euhologhionul (1757), 
Octoihul (1760), Catavasierul (1762), Acatistul 
(1763), Psaltirea (1764), cărţi ce preluau, în ciuda 
interdicţiei Curţii de la Viena, fără modificări esen- 
ţiale, ediţii apărute în centrele tipografice bisericeşti 
din Ţara Românească şi Moldova. Pentru folosul 
şcolii, A. a sprijinit şi elaborarea unor lucrări origi- 
nale, între acestea un dicţionar al limbii române, cu 
realizarea căruia fuseseră însărcinaţi Grigore Maior 
şi Silvestru Caliani (acestora episcopul le cerea 
socoteală pentru ritmul nesatisfăcător de lucru în 
1759). lar pentru susţinerea şi afirmarea componen- 
tei catolice a mişcării unite româneşti, cărturarul a 
încercat, în 1760-1761, să „întoarcă” pe limba româ- 
nească Biblia, bazându-se îndeosebi pe colaborarea 


Aaron 


lui Grigore Maior, Silvestru Caliani şi Atanasie 
Rednic, cărora li s-au alăturat Gherontie Cotore, 
Petru Pop din Daia şi, probabil, loan Săcădate. 
Traducerea nu ia ca bază textul Sepruagintei (con- 
sacrat deja prin versiunea în româneşte tipărită în 
1688 la Bucureşti), ci Vulgata. Destinat realizării unei 
cărți ce urma să fie imprimată la Blaj pentru a marca 
individualitatea Bisericii Greco-Catolice, proiectul 
nu a fost însă finalizat. Manuscrisul, ce cuprinde 
în primul rând cărţile Vechiului Testament, pune în 
evidenţă nu numai efortul de găsire a unei noi echi- 
valenţe a textului sacru, ci şi dificultăţile întreprin- 
derii într-un context social şi religios instabil. Samuil 
Micu nota, de altfel, în prefața Bibliei din 1795, că 
traducerea, dorită şi trudită în primul rând de A. — 
specialiştii au remarcat valoarea literară a versiunii 
date de episcop Psaltirii —, „pentru cuvioase pricini 
nu s-au tipărit”. Cercetătorii manuscrisului ajuns 
până la noi, pregătit ca o masivă ediţie critică sub 
egida Academiei Române şi editat în 2005, vorbesc 
de faptul că textul nu a fost tălmăcit în limba folosită 
în cancelarii, ci în limba vorbită de popor. Vulgata 
în varianta teologilor blăjeni reprezintă, aşadar, un 
document lingvistic de prim ordin pentru secolul al 
XVIII-lea românesc. Colaborator al lui Inochentie 
Micu-Klein şi continuator perseverent al progra- 
mului acestuia, A. s-a remarcat prin rolul asumat 
în procesul de instituţionalizare a culturii în limba 
română în deceniile de mijloc ale veacului al XVIII-lea. 
A fost fermentul mişcării de constituire şi de pro- 
movare a instituţiilor care au generat mişcarea ilu- 
ministă numită Şcoala Ardeleană, mişcare ce va da 
naştere direcţiei latino-romanice din cultura româ- 
nească modernă. 

SCRIERI: Floarea adevărului (în colaborare), Blaj, 
1750; ed. 2, Blaj, 1816; Păstoriceasca datorie dumneze- 
ieştii turme vestită, Blaj, 1759; Păstoriceasca poslanie 
sau Dogmatica învăţătură a Bisearicii Răsăritului, Blaj, 
1760; ed. îngr. Meda-Diana Hotea, studiu Cristian Barta, 
pref. Lucian Mureşan, Cluj-Napoca, 2004; Adevărata 
mângâiere în vremi de lipsă, Blaj, 1761; ed. (Epistola 
consolatoria), Blaj, 1761; Înceaperea, așezământul şi 
iscăliturile sfântului şi a toată lumea Săbor de la Flo- 
rențiia din ceale vechi greceşti şi latineşti spre înţeleage- 
rea şi folosul neamului nostru, Blaj, 1762; ed. (Exordium 
& Definitio Sanctae (Ecumenicae Synodae florentin ex 
antiqua Graeco-Latina editione desumpta), Blaj, 1762. 
Traduceri: Biblia Vulgata. Blaj 1760-1761, I-V, coordo- 
nare şi introd. loan Chindriş, pref. Eugen Simion, Bucu- 
reşti, 2005 (în colaborare). 

Repere bibliografice: Timotei Cipariu, Acte şi fragmente 
latine româneşti pentru istoria Beserecei Române, mai 
ales Unite, Blaj, 1855, 56-59, 104-113, 217-221; Mihail 
Strajanu, Începutul renașterii naţionale prin şcoli sau Despre 
episcopul Pavel Aron, Craiova, 1891; Iorga, Ist. lit. XVIII, Il, 
61-63, 135-136; Augustin Bunea, Episcopii Petru Paul Aron 
şi Dionisiu Novacovici sau Istoria românilor transilvăneni 
de la 1751 până la 1764, Blaj, 1902; Zenovie Pâclişanu, 
Din istoria bisericească a românilor ardeleni — „Teologul” 
vlădicilor uniţi, AAR, memoriile secţiunii istorice, t. I, 
1922-1923; Nicolae Albu, Istoria învățământului românesc 
din Transilvania până la 1800, Blaj, 1944, passim; loan 
Dimitriu-Snagov, Românii în arhivele Romei (secolul XVIII), 
Bucureşti, 1973, passim; Dicţ. lit. 1900, 1; Florentina Zgraon, 
„Floarea adevărului” — ediția princeps (1750), LR, 1993, 
3, 4; Păcurariu, Dicţ. teolog., 22-23; Giuseppe Munarini, 
LEveque PP Aron (1752-1764), „Iransylvanian Review”, 
2004, 1; loan Chindriş, Niculina Iacob, Petru Pavel Aron, 
Blaj, 2007; Simion, Fragmente, V, 351-354. Gh.C. 


AARON, Theodor (6.11.1803, Țichindeal, j. Sibiu — 
6.1V.1859, Lugoj), cărturar. A învăţat mai întâi la 
Sibiu, urmând apoi gimnaziul la Blaj şi Odorhei, 
filosofia la Cluj şi teologia la Pesta. În afara funcţii- 
lor bisericeşti care i se încredinţează (în 1835 devine 
paroh la Balşa, iar în 1838 la Arad), în 1828 este numit 
profesor la gimnaziul din Blaj, ulterior director al 
gimnaziului românesc din Beiuş, cenzor şi revizor 
al cărţilor româneşti la Tipografia Universităţii din 
Buda (1842-1845). După Revoluţia de la 1848, a fost 
translator pentru limba română la „Foaia legilor” din 
Pesta, iar ulterior pe lângă Locotenenţa Imperială 
din Buda (1851-1855). În 1855 se afla canonic al 
Episcopiei şi rector la Seminarul Leopoldin din 
Oradea, apoi prepozit capitular la Lugoj (1857-1859). 

Lui A. i se datorează mai multe cărţi religioase, 
dar şi unele scrieri pedagogice. Astfel sunt Catihetica 
practică sau Arătarea cum să se propună învăţăturile 
catihetice a credinţei creştineşti la vârsta cea tinără 
(1843), Cuvântări bisericeşti despre cele şepte păcate 
ale căpeteniei pe duminecile păresimilor (1847), 
Anotări din Istoria eclesiastică despre urzârea şi 
lățârea credinţei creştine între români (1850). A., care 
cunoaşte scrierile lui Seneca, Plutarh, Tit Liviu, folo- 
seşte izvoare latinești şi bizantine. Numele său apare 
şi în publicaţii precum „Gazeta de Transilvania” sau 
„Foaie pentru minte, inimă şi literatură”. În 1828 i se 
tipăreşte la Buda Scurtă apendice la Istoria lui Petru 
Maior carea, prin adevărate mărturisiri a mai multor 
scriitori vechi, începutul românilor din romani 
adevăraţi la mai mare lumină îl pune. „Ţesute” 
de A., care citează, între alţii, istorici ca Eunapius, 


5 Dicţionarul general al literaturii române 


Eutropius, Priscus, Procopius, argumentele sunt 
astfel orânduite încât să aducă, împotriva „defăimă- 
torilor”, „adeveriri” despre originea pur romană a 
neamului. Stăruie pe ideea de continuitate a roma- 
nilor în Dacia, precum şi pe legăturile neîntrerupte 
cu cei aşezaţi în sudul Dunării. El reia, de fapt, ideile 
lui Petru Maior, aducând unele mărturii noi şi insis- 
tând mai mult asupra neamestecului „ghintei româ- 
neşti” cu popoarele migratoare, şi asupra vetrelor 
de romanitate de pe cele două maluri ale Dunării. 
A. desfăşoară o argumentaţie strânsă, însufleţită, cu 
izbucniri polemice, retorice, cu expresii metaforice 
nu lipsite de plasticitate. În prefaţă (Cărră cetitoriu), 
preocupat de idealul „luminării naţiei”, de „polirea 
şi iscusirea” ei şi mai ales de redeşteptarea conştiin- 
ţei originii nobile a românilor, autorul se opreşte şi 
asupra unor probleme de limbă. Limba, susţine el, 
ar trebui purificată de cuvinte nelatine, tot aşa cum 
semnele chirilice trebuie îndepărtate neîntârziat. 
A., discipol al lui Petru Maior, este un neînduplecat 
latinist, care se remarcă prin notele polemice şi acu- 
rateţea stilistică. 

SCRIERI: Scurtă apendice la Istoria lui Petru Maior 
carea, prin adevărate mărturisiri a mai multor scriitori 
vechi, începutul românilor din romani adevăraţi la mai 
mare lumină îl pune, Buda, 1828; Catihetica practică 
sau Arătarea cum să se propună învăţăturile catihetice 
a credinţei creştineşti la vârsta cea tinără, Buda, 1843; 
Cuvântări besericeşti despre cele şepte păcate ale căpete- 
niei pe duminecile păresimilor, Buda, 1847; Anotări din 
Istoria eclesiastică despre urzârea şi lăţârea credinţei 
creştine între români, Pesta, 1850. 

Repere bibliografice: Encici. rom., 1, 2-3; Iorga, Ist. lit. 
XVIII, Il, 218; Lupaş, Cronicari, |, 166; Corneliu Popeţi, 
110 ani de la moartea lui Theodor Aaron, O, 1969, 3; 
Dic. lit. 1900, 1-2; Păcurariu, Dicţ. teolog., 23. I.L. 


AARON, Vasile (1770, Glogoveţ, j. Alba — 1822, Sibiu), 
poet. Tatăl lui A., paroh în Glogoveţ, continuă o 
spiță din neamul Aroneştilor, din care nasc în 
Transilvania iluştri demnitari, vlădici şi cărturari, 
poetul pomenind totuşi, într-o corespondenţă, şi 
despre mai îndepărtaţii ascendenți din ramura mol- 
dovenească a familiei. Elev seminarist la Blaj, perse- 
vera, dând lecţii particulare un răstimp, spre a putea 
urma dreptul la Cluj. Se stabileşte la Sibiu, unde va 
profesa ca jurat-procurator pe lângă Consistoriul 
Episcopiei Ortodoxe şi ca notar al Companiei 
greceşti. Ca avocat, călătoreşte în repetate rânduri 
la Viena, pledând în capitala Imperiului Habsburgic 
(cu argumente juridice) în apărarea unor drepturi 

încă refuzate de autorităţi românilor transilvăneni. 
Deşi neconfirmate în detaliu, există unele indicii 
semnalând apartenenţa scriitorului, amic al lui lon 
Budai-Deleanu şi în curent cu avatarele intelectuale 
ale vremii sale, la Societatea Filosoficească din Mare 
Principatul Ardealului, care îşi anunţa, pe la 1795, 
programul iluminist. 

Întocmai ca loan Barac, poetul poate fi considerat 
un precursor al scrisului artistic de la noi. Stihuitor 
prodigios, A. tălmăceşte, prelucrează şi imită, 
plecând de la izvoare clasice, latine mai ales, fără a 
ignora însă sursele moderne, germane sau italiene. 
Datorită audienței avute în epocă, textele i se reti- 
păresc frecvent, în timpul vieţii, cât şi după moarte, 
pe tot parcursul veacului al XIX-lea. Trecând peste 
câteva versuri scrise la ocazii funebre sau „veseli- 
toare”, pe care le dedică unor personalităţi eclezias- 
tice sau laice (loan Bob, T. Meheşi, D. Vaida, Samuil 
Vulcan), tânărul autor e ispitit să-şi încerce „măies- 
tria”, spre a gusta din „rodul plăcut” al unor ample 
alcătuiri „poeticeşti”. Deschide şirul în 1805 cu Der 
Messias de E G. Klopstock, transpusă monocord, dar 
accesibil, în metru popular, în Patimile şi moartea 
a Domnului şi Mântuitorului nostru Iisus Hristos, o 
Mesiadă unde tânguirile Mariei evocă bocetul ritual, 
larg receptată în cuprinsul tuturor provinciilor 
româneşti. Încurajat de rezultat, îşi diversifică regis- 
trul şi tematica, dând la iveală, în 1807, două texte 
inspirate din Metamorfozele ovidiene: Perirea a doi 
iubiți, adecă: jalnica întâmplare a lui Piram şi Tisbe, 
cărora s-au adăugat mai pe urmă Nepotrivita iubire 
a lui Echo cu Narţis. Intenţia de a atrage cititorul cu 
extraordinarul celor relatate transpare deslușit aici, 
la fel preocuparea de a-l instrui şi familiariza, prin 
intermediul unor glose şi adnotări rezumative, cu 
universul mitologiei clasice. Statutul scriitorului 
ingenuu e ilustrat, când ezitant, când pitoresc, masiv 
şi elocvent, de textele ulterioare. Probabil la origine o 
farsă cu rădăcini obscure în commedia dellarte este 
Vorbire în verşuri de glume întră Leonat beţivul, om 
din Longobarda, şi întră Dorofata, muierea sa (1815), 
care aduce în cadru, cu intenţii satirice, doi parte- 
neri gâlcevitori, asemănători cu cei din teatrul naiv, 
rudimentar, cu Măriuca şi cu Vasilache. Dialogul 
se consumă însă fad, interminabil, în avalanşa 
replicilor moralizatoare. Influențat de Hesiod şi de 
Georgicele lui Vergiliu, poetul celebrează, la maturi- 
tate, muncile campestre, curgerea ciclică a anotim- 
purilor, într-un poem didactic şi bucolic, Anul cel 
mănos, bucuria lumei (1820). Aurorală, „drăgălaşa 

Istoria lui Sofronim și a Haritei cei frumoase 


primăvară” „desfată”, ca într-un pastel al unui mai 
stângaci Alecsandri. A. inventariază, nu fără anume 
graţie, păsări şi flori, fructe, unelte şi seminţe, iar un 
duh antonpannesc animă, pe alocuri, un început 
de lirică sentenţioasă. Peripeţii, prigoane, jocuri ale 
întâmplării menţin suspansul şi imprimă suflu epic 
în ultima şi cea mai izbutită, poate, dintre cărţile 
antume ce poartă semnătura scriitorului: Istoria lui 
Sofronim şi a Haritei cei frumoase, fiicei lui Aristef, 
mai marelui din Milet (1821). Stilul e acum mai 
evoluat, versul fluent, pretextul povestirii rămânând 
de căutat într-o nuvelă, Sophronyme de Florian, 
difuzată şi la noi către sfârşitul veacului al XVIII- 
lea, în variantă neogreacă. Împrumutând din aerul 
„exotic” al cărților aşa-numite populare, Istoria... 
consacră aventura, lăsând, apoi, să treacă lumina 

sapienţei în prim-plan. Iubirea e providenţială şi 
dramatică. Pentru a-şi merita destinul exemplar, 
cei doi îndrăgostiţi îmbină supleţea şi tăria, înfruntă 
nedreptatea şi sfidează moartea. Nedus până la 
capăt, recuperat postum şi furnizând o revelaţie din 
perspectiva istoriei literaturii, poemul cu substrat 
escatologic Reporta din vis poartă amprenta sen- 
sibilităţii preromantice. Scenariul (conceput la 
scară vastă) amalgamează surse erudite şi orale, 
citatul biblic şi cel istoric, reminiscenţe de mitologie 
antică şi „figuri” ale tradiţiei creştin-medievale. Sub 
vălul alegoric, se petrece iniţierea eroului, un tânăr 
vânător supus unui ritual cavaleresc, cu rătăciri 
şi căutări, pe un parcurs oniric. Ca un memento 
sumbru, se profilează în peisaj umbra ruinelor (aici 
ale cetăţii Sarmis), tablouri cinegetice şi pastorale 
descoperă natura, terifiantă sau radioasă, para- 
disiacă, se-ntâmplă întâlniri şi „recunoaşteri” al 
căror sens rămâne cel mai adesea criptic, ezoteric. 
Halucinantul ţintirim de ţară, în care sunt descifrate 
inscripţiile funerare şi e relevat crudul lor avertis- 
ment -— circa treizeci de lamentaţii pe motivele ubi 
sunt şi fortuna labilis —, apare ca oglindă a deşertă- 
ciunii lumii, necropolă universală adăpostind regi 
şi strategi, oşteni, poeţi sau „măiestrele frumseţi”: 
Priam, Ahile, Iudita şi Elena, Brutus sau Pompei. 
Priveliştea nu e lipsită de grandoare şi oarecum 
neaşteptat de familiară cititorului de azi. Alte tradu- 
ceri, din Vergiliu (opt cântece din Eneida) şi Ovidiu, 
alături de un op juridic (contribuţie la crearea unei 
terminologii specifice), sunt reevaluate postum, 
odată cu descoperirea manuscriselor nepublicate 
în timpul vieţii. Preocupările de ordin filologic, con- 
stante, nicidecum de neglijat, îl vor afilia, altminteri, 
fără echivoc, pe A. la marele curent creat de Şcoala 
Ardeleană. În preambuluri ale scrierilor sale poetul 
îşi apropie şi noţiuni de teorie literară, el situân- 
du-se, în spirit (pre)modern, printre întâii autori 
români ai veacului ce avansează întrebări privind 
natura artei, înrâuririle dintre diversele ei forme, 
rolul versificaţiei ş.a. 

SCRIERI: Patimile şi moartea a Domnului şi Mântuitoru- 
lui nostru lisus Hristos, Braşov, 1805; ed. Sibiu, 1888; Verşuri 
veselitoare la ziua numelui excelenţiei sale domnului loan 
Bob, Sibiu, 1806; Perirea a doi iubiţi, adecă: jalnica întâm- 
plare a lui Piram şi Tisbe, cărora s-au adăugat mai pe 
urmă Nepotrivita iubire a lui Echo cu Narţis, Sibiu, 1807; 
ed. Braşov, 1893; Verșuri veselitoare întru cinstea prealu- 
minatului şi preaosfințitului domn Samuil Vulcan, Sibiu, 
1807; Vorbire în verşuri de glume întră Leonat beţivul, om 


7 Dicţionarul general al literaturii române 


din Longobarda, şi întră Dorofata, muierea sa, Sibiu, 1815; 
ed. Bucureşti, 1894; Anul cel mănos, bucuria lumei, Sibiu, 
1820; ed. Braşov, 1893; Istoria lui Sofronim şi a Haritei cei 
frumoase, fiicei lui Aristej, mai marelui din Milet, Sibiu, 
1821; ed. Sibiu, [1860]; Reporta din vis, DML, IV, 11-109; 
Patima și moartea Domnului, îngr. Liliana Maria Popa, 
Ioan-Nicolae Popa, pref. loan Chindriș, Sibiu, 2012. 


Repere bibliografice: Chendi, Scrieri, |, 16-23, 354-357, 
489-490, II, 120-124; Densusianu, Opere, IV, 363-367, 
Iorga, If. lit. XVIII, IL, 265, 380-383, 386; Popovici, 
Studii, |, 447-453, 488-489; Dan Simonescu, O lature 
necunoscută din activitatea lui Vasile Aaron, Bucureşti, 
1940; Călinescu, Isf. lit. (1941), 76-79, st. lit. (1982), 
71-72; Ist. lit., IL, 88-93; Ivaşcu, Ist. lit., |, 291, 299, 301, 
330-332, passim,; Piru, Ist. lit., IL, 126-134; C. A. Stoide, 
Legăturile culturale dintre Moldova şi Transilvania, RITL, 
1970, 1; Anghelescu, Preromant. rom., 118-125; Nicolae 
Lascu, Ovidiu. Omul şi poetul, Bucureşti, 1971, 423-425, 
456; N.A. Ursu, Completări şi rectificări la „Bibliografia 
analitică a limbii române literare (1780-1866)”, LR, 
1972, 5; Lascu, Clasicii, 395-396, 456, passim; Papadima, 
Ipostaze, 153-157, Virgil Cândea, „Metamorfoze”, RL, 1976, 
16; Mihai Vornicu, Despre poezia ruinelor, STRS, 76-77 
Nicolae Lascu, Vasile Aaron — primul biograf român al 
poetului Ovidiu, Cluj-Napoca, 1977; Mircea Popa, Două 
opere mai puţin cunoscute ale lui Vasile Aaron, RITL, 1979, 
3; Dicţ. lit. 1900, 2-4; Scarlat, Ist. poeziei, 1, 79, 202-203, 
212, 215, 258-259, IV, 235; Manolescu, Istoria, |, 125-126, 
162; Dicţ. scriit. rom,, |, 3-4; Eugen Negrici, „Reporta din 
vis”, RL, 1996, 30; Mircea Popa, Aspecte şi interferenţe 
iluministe, Timişoara, 1997, 99-101, 112-119; Sorescu, 
Bibliotecă, 202-205; Popa, Inserţii, 12-20; Liliana Maria 
Popa, loan-Nicolae Popa, Vasile Aaron. 1780-1820, Sibiu, 
2011; Călinescu, Opere, XII, 667-668. R.Ş. 


ABĂLUȚĂ, Constantin 
(8.X.1938, Bucureşti), 
poet, prozator, 
dramaturg, traducător. 


Este fiul Mariei (n. Tabacu) şi al lui Apostol Abăluţă, 
profesor. A urmat la Bucureşti liceul (absolvit în 
1955), apoi cursurile Institutului de Arhitectură 
(1955-1961). A fost arhitect la ICRAL Bucureşti 
(1961-1968) şi arhitect diriginte la Casa de Modă 

Venus (1969). A debutat cu poezie în revista „Lucea- 
făru/” (1958). A mai colaborat la „Gazeta literară”, 
„România literară”, „Viaţa românească”, „Steaua”, 
„Vatra”, „Poezia”, „Secolul 21” ș.a., precum şi la 
„Change”, „Art et posie”, „Caracteres” (Franţa), 
„Ombrela” (Grecia) ş.a. I s-au acordat Premiul 
Uniunii Scriitorilor (1995, 1999, 2000) şi Premiul 
Asociaţiei Scriitorilor din Bucureşti (2010). 

Lirismul poeziei lui A. este unul intelectual, în 
care folosirea cu predilecție a noţiunilor abstracte 
şi atenţia acordată obiectului ca artefact contu- 
rează un univers imagistic dominat de tristeţe, 
solitudine şi dezabuzare. Versurile din Lumina 
pământului (964), abordând o tematică „obliga- 
torie” în epoca realismului socialist (şantierul, noile 
cartiere, bucuria muncii), oscilează între o poezie 
vitalistă, de celebrare a vieţii (Pâinea) şi o melan- 
colie inexplicabilă, provenită din simpla înregis- 
trare a situaţiilor cotidiene şi a obiectelor concrete 
(Elegie pentru o lingură de lemn, Amintire). Volumul 
Piatra (1968) reia şi adânceşte caracteristicile domi- 
nante ale unui imaginar naufragiat în banalitatea 
şi cenuşiul existenţei: obsesia aridității (simboli- 
zată de piatră), tristeţea fără motiv, sentimentul 
apăsător al aşteptării inutile, explorarea deliberată 
a fenomenelor regresive în cadrul unei imagistici a 
„calcifierii universale” (Mircea Iorgulescu). Într-o 
lume în care Dumnezeu a murit, poetul — singurul 
care mai poate percepe „urmele” prezenţei acestuia, 
devenită dureroasă absenţă -— îşi poartă în neştire 
paşii pe „lutul îngheţat”, sub cerul inert şi „negru 
ca un ochi de mort”, căutând cu disperare sensul 
dispărut al universului şi aruncând mecanic pietre 
colţuroase şi lipsite de culoare în lacul ce pare a fi, în 
dimineţile de noiembrie, lingura de argint uitată a 
zeului (Moartea zeului). De altfel, imaginea pietrei, 
ce rezumă în structura şi răceala sa distanţa, indi- 
ferenţa şi alteritatea lumii, devine, în viziunea auto- 
rului, simbolul poeziei înseşi, definită ca formă 
pură, abstractă şi îngheţată: „Poezia e o formă de-a 
fi singur în mijlocul celorlalți şi împreună cu ei 
în singurătate. În acelaşi timp o evaziune şi o mai 
profundă cufundare. O liniştire a contrariilor: scoică 
revărsată, râu pietrificat”. Spre deosebire de poetica 
lui Ion Barbu (la care uneori trimite), poetica lui A. 
este una deliberat „prozaică”, în care retorica discur- 
sivă, temperată prin ironie şi autoironie, se concreti- 
zează într-un vers de notație directă, transformat de 
inteligenţa analitică în „obiect de tăcere”: „Urc scara 
către cartiere vechi/ pe unul din cele opt dealuri/ 

ale oraşului./ Uneori gleznele mi le şterge câte-un 
câine./ Am cu mine un ciob de oglindă/ Învelit 
într-o bucată de pluş. Întârzii/ prin preajma arbo- 
rilor mari, îmi place/ să privesc trecătorii singura- 
tici/ însă nu schimb nici un cuvânt cu nimeni”. Poet 
al absenței, ca în Obiecte de tăcere (1978), A. folo- 
seşte echerul şi compasul pentru a ridica banalul la 
rangul de epură, de imagine abstractă, care exorci- 
zează trăirea directă şi pasiunea de tip romantic şi 
conduce poezia către un lirism obiectiv şi imper- 
sonal. Versurile din Singurătatea ciclopului (1988) 
încheie procesul înstrăinării de lume a poetului 
care, izolat în singurătatea sa ca într-o cochilie de 
sticlă, contemplă obiectele, evenimentele şi chiar 
propriul sine cu acea stare de melancolie adâncă şi 
gravă care goleşte prezentul de substanţă şi îl pro- 
iectează într-un trecut îndepărtat, aproape uitat: 
„am cunoscut duritatea pământului/ am cutreie- 
rat furtunile oceanelor/ îndurând spaima insulelor 
îndepărtate şi necunoscute/ şi-acum ajuns aici/ nu 
ştiu cine sunt// îmi amintesc pauzele muzicale/ ale 
celor ce traversau strada/ totdeauna cei ce traver- 
sau îmi păreau cunoscuţi/ dar odată ajunşi pe-un 
trotuar sau pe altul/ ei îmi deveneau străini ca banc- 
notele false”. O menţiune aparte merită volumele 
Unu (1970), alcătuit din versuri şi poeme în proză, 
şi Ewww-Errre (1972), experimente lirico-plastice 
care pun în lumină filonul suprarealist al inspira- 
ţiei poetului — valorificat ulterior, în cheie dezabu- 
zat-grotescă, în Statuia care vomită (2005) („statuia 
care vomită a primit o invitaţie la un concert/ era 
atâta tăcere în râpa cu gunoaie că s-a înspăimântat/ 
rădăcinile tăiate ale unor arbori seculari/ ca falusuri 
albe sclipeau în soare”) —, precum şi Aceleaşi nisipuri 
(1995) şi Cârtiţa lui Pessoa (1999). Observatoratental 
peisajului liric contemporan, A. şi-a adunat însem- 
nările critice apărute în presă între 2001 şi 2008 în 
volumul Regal poetic (2009), al cărui sumar, inclu- 
zând texte dedicate unor nume consacrate precum 
Ioana leronim, Nora luga, Adrian Alui Gheorghe, 
Gellu Naum, Miron Kiropol, Alexandru Muşina, dar 
şi mai tinerilor Teodor Dună sau Claudiu Komartin, 
este situat sub semnul unei profesiuni de credință 
romantice: „Poemul nu poate fi scris şi înţeles decât 
dacă îţi suspenzi ştiinţa acumulată, şi te laşi purtat 
de fluxul cuvintelor şi-al sentimentelor, şi ajungi în 
acea regiune inefabilă unde sângele tău pulsează 
la unison cu stelele. E ceva regal, e ceva dumneze- 
iesc în vraja dezlănţuită de poem. E clipa contopirii 
cu Marele Tot”. Piesele de teatru ale lui A., grupate 

în volumul Terasa (2002), sunt exerciţii dramatice 
profund tributare scrierilor de referinţă ale genului 
de la mijlocul secolului al XX-lea: Terasa, inspirată 
de Samuel Beckett, pune în scenă un cuplu de perso- 
naje lipsite de identitate propriu-zisă — Urc şi Cobor 
- care dialoghează absurd în aşteptarea „celui ce-o 
să vină”, în vreme ce Scaunul din mijlocul drumului 
pastişează, cu accente de critică socială, replici şi 
personaje din dramele lui Eugen Ionescu. Romanul 
Groapa roşie (2004) evocă, în schiţe ce creionează 
destinele mărunte ale locuitorilor unei străzi ame- 
ninţate de demolare, atmosfera sumbră a primilor 
ani de după instaurarea dictaturii comuniste în 
România. A. este şi unul dintre cei mai importanţi 
şi mai prolifici traducători în româneşte ai literaturii 
de expresie franceză şi engleză modernă; transpu- 
nerile sale din poezia americană, rezultat al unei 
fericite colaborări cu Ştefan Stoenescu, precum şi 
cele din proza lui Samuel Beckett, sunt de o mare 
acuratețe şi eleganţă. 

SCRIERI: Lumina pământului, pref. Nina Cassian, Bucu- 
reşti, 1964; Piatra, Bucureşti, 1968; Psalmi, Bucureşti, 1969; 
Unu, Bucureşti, 1970; Ewww-Errre, Bucureşti, 1972; Piatra 
şi alte poezii, Bucureşti, 1972; Există, Bucureşti, 1974; 
Iubiri, Bucureşti, 1976; Călătorii, Bucureşti, 1977; Obiecte 
de tăcere, Bucureşti, 1978; Obiecte de tăcere, postfață Costin 
Tuchilă, Bucureşti, 1979; Violenţa memoriei pure, Bucu- 
reşti, 1980; Ultimele ştiri din Planeta Simetrică, Bucureşti, 
1981; Aerul. Mod de folosinţă, Bucureşti, 1982; Planor, 
Bucureşti, 1983; 11 erezii. Poem. Zone, Bucureşti, 1985; A 
sta în picioare, Bucureşti, 1986; Singurătatea ciclopului, 
Bucureşti, 1988; Aceleaşi nisipuri, Bucureşti, 1995; Sin- 
gurătatea ciclopului, pref. Gheorghe Grigurcu, Bucureşti, 
1995; Marină într-un creier, Bucureşti, 1995; Camera cu 
maşini de scris, Bucureşti, 1997; Drumul furnicilor, Bucu- 
reşti, 1997; Cârtiţa lui Pessoa, Constanţa, 1999; Mic manual 
de tăcere, Bucureşti, 1999; Odăile, Bucureşti, 2001; Terasa, 
pref. Mircea Ghiţulescu, Bucureşti, 2002; Calmania, patria 
mea: petarde teatrale, Bucureşti, 2004; Despre viaţa şi dis- 
pariția broaştelor mele țestoase, pref. Nicolae Manolescu, 
postfață Sorin Alexandrescu, Bucureşti, 2004; Groapa roşie, 
Bucureşti, 2004; Intrusul. Pereţii. Scurta albastră, Bucu- 
reşti, 2005; Statuia care vomită, Bucureşti, 2005; Oraşul 
Marea. Străzile care dispar, Bucureşti, 2006; Cineva care 
nu mă cunoaşte umblă pe străzi, Cluj-Napoca, 2008; Iov în 
ascensor, lov în funicular, Cluj-Napoca, 2009; Regal poetic, 
Cluj-Napoca, 2009; Totul despre nimic, Cluj-Napoca, 2010; 
Întâmplări imaginare pe străzile Bucureştiului: umil ghid 
pentru potolit pohtele suprarealiste ale naţiei de călători 
şi cititori de ambe sexe, ale copiilor şi copilelor şi uneori 
(cu osebire în zi ploioasă) a vreunei mâţe, vol. 1 (A-L), 
Cluj-Napoca, 2010; Bazooka Girl, Bucureşti, 2012; Viaţa în 
3 litere, pref. Şerban Foarţă, Piteşti, 2012. Antologii: Poezia 

română după proletcultism, I-IL, pref. Eugen Negrici, Con- 
stanţa, 2000. Traduceri: Wallace Stevens, Lumea ca medi- 
taţie, Bucureşti, 1970 (în colaborare cu Ştefan Stoenescu); 
Dylan Thomas, Viziune şi rugă — Vision and Prayer, ed. 
bilingvă, Bucureşti, 1970 (în colaborare cu Ştefan Stoe- 
nescu); Edward Lear, Rime fără noimă, Bucureşti, 1973 
(în colaborare cu Ştefan Stoenescu); Theodore Roethke, 
Vorbe pentru vânt, Bucureşti, 1973 (în colaborare cu Ştefan 
Stoenescu); Serge Fauchereau, Introducere în poezia ame- 
ricană modernă, Bucureşti, 1974 (în colaborare cu Ştefan 
Stoenescu); Charles Cros, Poezii, Bucureşti, 1975; William 
S. Merwin, Poemele deceniului şapte, Bucureşti, 1977 (n 
colaborare cu Ştefan Stoenescu); Frank O'Hara, Meditaţii 
în imponderabil, Bucureşti, 1980 (în colaborare cu Ştefan 
Stoenescu); Samuel Beckett, Molloy, Nuvele şi texte de 
neființă. Cum e. Mercier şi Camier, pref. Romul Munteanu, 
Bucureşti, 1990 (în colaborare cu Gabriela Abăluţă), 
Malone murind, Bucureşti, 1995; Sebastian Reichmann, 
Audienţă captivă, pret. Gellu Naum, postfaţa trad., Bucu- 
reşti, 1999, Podul Charles al Apocalipsei, Bucureşti, 2000; 
Charles Baudelaire, Paradisurile artificiale, Bucureşti, 2001 
(în colaborare cu Gabriela Abăluţă); Cesar Vallejo, Poemas 
humanos, pref. trad., Piteşti, 2011. 

Repere bibliografice: Doinaş, Diogene, 180-181; Con- 
stantin, Despre poeţi, 142-145; Mincu, Poezie, 201-204; 
Laurenţiu, Eseuri, 20-23; Iorgulescu, Scriitori, 13-15; 
Grigurcu, Poeți, 34, 436-439, 522; Raicu, Contemporani, 
160-163; Negrici, Introducere, 82-97; Grigurcu, Existenţa, 
264-275; Nicolae Manolescu, „Singurătatea ciclopului”, 
RL, 1988, 47; Pop, Pagini, 160-165; Cistelecan, Top ten, 
105-107, 178-180, Dicţ. esenţial, 1-4, Dimisianu, Lumea, 
450-455; Grigurcu, Poezie, I, 7-33; Dicţ. analitic, UI, 
181-184, IV, 140-142; Mircea Ghiţulescu, Teatrul poetului, 
CL, 2002, 1; Gheorghe Grigurcu, Un baroc paradoxal, RL, 
2002, 16; Octavian Soviany, Măşti lirice, CNT, 2003, 10; 
Cioculescu, Lecturi, I, 65-68, II, 150-161; Tania Radu, 
Rezistenţa prin calofilie, „22”, 2005, 786; Dan Cristea, De 
la angoase la bucuria de a exista, LCE, 2010, 9; Soviany, 
Cinci decenii, |, 90-93; Grete Tartler, „Omul cu broaşte 
țestoase”, RL, 2012, 3; Alex Goldiş, De la „şaizecişti” la 
„tinerii mânioşi” şi înapoi, CLT, 2012, 25. L.H. 


A.B.C., cotidian apărut la Bucureşti, între 9 noiem- 
brie 1934 şi 19 ianuarie 1935, sub direcţia lui Emil 
Socor. Născut „dintr-o nevoie socială adânc simțită”, 
publicaţia abordează pe lângă informaţia econo- 
mică, socială şi politică, şipe aceea culturală. Rubrici: 
„Viaţa politică”, „Comerţ, industrie, finanţe”, „Viaţa 
sportivă”, „Din toată ţara”, „Cronica cinematogra- 
fică”, „Informaţiuni”, „Ultima oră”. Rubrica „Leatru, 
literatură, artă” are următoarele subdiviziuni: „Pe 
o foaie de bloc”, cuprinzând „tablete” semnate de 
lon Pas, care scrie despre Anatole France, Luigi 
Pirandello, VI. Popa, ca şi despre nevoia acordării 


AB, 


unui statut de profesionist scriitorului român, îl 
intervievează pe Petre C. Georgescu-Delafras, direc- 
torul Editurii Cugetarea, comentează literatura 
pentru tineret, criza cărţii şi difuzarea tipăriturilor, 
urmăreşte filiaţia Heine, Goebbels, A.C. Cuza în 
promovarea ideilor de dreapta; „O carte pe zi”, un 
fel de cronică literară ţinută se pare de Ion Pas, a 
cărui semnătură apare sporadic şi sub forma „p.a.s., 
unde sunt prezentate volumele Sămănătorism, 
poporanism, criticism de Mihail Dragomirescu, 
Oameni cari au fost de N. Iorga, Estetica lui Tudor 
Vianu, loana lui Anton Holban, traducerea lui 
Al. A. Philippide din poemele baudelairiene; „Note 
literare”, tot nesemnate, cuprinzând scurte anunţuri 
legate îndeosebi de apariţiile editoriale din ţară şi 
din străinătate. Astfel, în numărul 35/1934, este 
publicată o fişă biografică Celine, alături de câteva 
impresii despre „o carte dantescă”, Voyage au bout 
de la nuit. Importantă este Profesiunea de credinţă 
a lui Vladimir Streinu, o radiografie a literaturii 
vremii în toate compartimentele ei, cu accent pe 
critica literară. „Critica pe care mi-o recomand — 
conchide Vladimir Streinu - este tipologică (pentru 
marii creatori ai unei sensibilităţi şi ai unei formule), 
diferenţială (pentru scriitorii obârşiţi dintr-o sen- 
sibilitate deja creată, dar cu o notă originală) şi, în 
sfârşit, tehnică (pentru acei scriitori situaţi într-o 
psihologie cunoscută). Aşa cere o critică riguroasă.” 
Cu numărul 27/1934, Ion Viţianu inițiază „un amplu 
reportaj de actualitate internaţională”, În Germania 
lui Adolf Hitler. Alte rubrici: „Reviste”, „Măşti şi 
reflectoare”, „Cronica muzicală” ţinută de Arşavir 
Acterian, cea plastică semnată de N.N. Tonitza, iar 
cea cinematografică de Radu Cioculescu. D.B. 


A.B.C., revistă social-politică şi culturală apărută 
în 1990 la Cluj-Napoca (două numere), editată 
de Asociaţia Echinox. Comitetul de direcţie este 
alcătuit din Andrei Marga, Marian Papahagi şi Eugen 
Uricaru; director: Eugen Uricaru; redactori-şefi: 
Nicolae Prelipceanu (Bucureşti) şi Tudor Dumitru 
Savu (Cluj-Napoca). În această publicaţie declarat 
independentă îşi dau întâlnire nume importante 
ale vieţii literare şi culturale clujene. Eugen Uricaru 
discută despre „schizofrenia de stat”, Mircea Zaciu 
glosează pe marginea dictaturii, cenzurii şi a artei 
(Capul poetului pe tava cenzurii), Andrei Marga ana- 
lizează riscurile pe care prelungita scindare a indi- 
vidului le poate aduce stabilităţii unei democraţii 
tinere. Ştefan Agopian propune un scurt remember 


Abecedar 


narativ, intitulat Despre penicilină şi timbre. Zonele 
fierbinţi ale socialului şi politicului sunt abordate de 
Alexandru Vlad, Mihai Dragolea, Maria Sângeorzan, 
Florin Iaru, I.D. Savu, Florian Ardelean. Un îndemn, 
Iubire — izvor al vieţii şi învierii, adresează părin- 
tele Galeriu. Mihai Cantuniari traduce un articol 
din 1927 aparţinându-i poetului peruan Cesar 
Vallejo, Artiştii şi politica, iar Rodica Lascu-Pop 
dezvăluie, printr-o traducere din Bust Gils, câteva 
dintre „metodele doctorului”. Petru Poantă şi Mihai 
Dragolea semnează cronică literară, în timp ce 
Mircea Ghiţulescu îl intervievează pe lon Caramitru 
în calitatea acestuia de om politic. D.B. 


ABECEDAR, publicaţie apărută la Brad, apoila Turda, 
săptămânal, între 11 mai 1933 şi 25 martie 1934. 
Din decembrie 1933 îşi adaugă subtitlul „Revistă 
literară”. Este îngrijită la început de Emil Giurgiuca 
şi George Boldea, cărora li se alătură, de la numărul 
21-22/1933, Teodor Murăşanu, Grigore Popa, Pavel 
Dan şi Mihai Beniuc. În Prezentare, ce sugerează 
orientarea moderat tradiționalistă, Emil Giurgiuca 
scrie: „Acest abecedar va fi unul de iniţieri în regiuni 
de cunoaştere noi, aducând cititorilor «o icoană, 
un vers, o idee»“. Rubrici: „Carnet”, „Caleidoscop”, 
„Reviste”, „Cărţi”. Semnează versuri Lucian Blaga 
(Septembrie), Aron Cotruş, Radu Gyr, Eugen 
Jebeleanu, Olga Caba (debut, cu poezia Broasca, 
în numărul 23-25/1933), Mihai Beniuc, Simion 
Stolnicu, Emil Isac, Ştefan Baciu, Nicu Caranica ş.a. 
Sectorul prozei este acoperit îndeosebi de textele lui 
Pavel Dan, dar aici mai scriu şi Victor Papilian, Olga 
Caba, Gabriel Pamfil. Compartimentul publicisti- 
cii este ilustrat de N. Tatu, Gelu Mărculescu şi Emil 
Cioran, care deplânge absenţa sensibilităţii tragice 
generalizate din sfera spiritualităţii autohtone, cu 
punct de pornire „într-un defect de esenţă şi confor- 
maţie psihică”, ceea ce ar justifica deficitul de entu- 
ziasm al unei intelectualităţi mediocre şi blazate faţă 
de realităţile româneşti. Articolul - intitulat ironic 
Sensibilitatea tragică în România — primeşte replici 
ponderate din partea lui Grigore Popa (Tragism 
autohton), Mihai Beniuc ş.a. La rubrica intitulată 
„Cărţi” Silviu Bardeş se ocupă de Răscoala lui Liviu 
Rebreanu şi de Adela lui G. Ibrăileanu. Grigore Popa 
recenzează Mitul utilului, linii de orientare în cultura 
românească de D.D. Roşca, Mihai Beniuc analizează 
lirica barbiană, Romulus Demetrescu face cronica 
romanului Golia de Ionel Teodoreanu, oferind şi 
portretul unui „scriitor fecund” - Damian Stănoiu. 

Sub aceeaşi semnătură este şi cronica la romanul 
lui Andr6 Malraux Condiția umană, recent apărut. 
I.]. Russu are în atenţie volumul filosofului german 
Oswald Spengler Cele două revoluţii. De poezia lui 
Radu Boureanu şi a lui Lucian Blaga se ocupă George 
Boldea, Pavel Dan se opreşte asupra ciclului de trei 
balade populare închinate lui Pintea Viteazul, Olga 
Caba propune un medalion Paul Gauguin, iar Raoul 
Şorban analizează pictura din catedrala ortodoxă 
din Cluj. Singura traducere, din E.A. Poe, este 
semnată cu pseudonimul Coronius. Alţi colabora- 
tori: Traian Herseni, Yvonne Rossignon, lon Th. Ilea, 
G. Guţu, Octavian Ruleanu, C.I. Anderco. D.B. 


ABECEDAR LITERAR, publicaţie apărută în 20 
martie 1946 la Cluj (număr unic). În articolul de 
fond, semnat I. Cârja-Făgădaru, se afirmă: „Clujul 
literar, azi, e mort! O spunem tare, chiar la octavă 
de doriţi, ca să se audă. Clujul e un stârv peste 
care plutesc croncănind doar ciorile unui destin 
stupid şi nemeritat”. E deplânsă absenţa unei 
reviste literare în Ardeal, a unei edituri, a unui ziar, 
a bibliotecilor „încălzite”. Un text cu semnificaţie 
de articol-program, semnat Paul Lucian, eviden- 
ţiază intenţia de a veşteji „ideea artei pure. [...] De 
aceea milităm pentru o artă care să acopere toată 
întinderea şi adâncimea vieţii”. Semnează versuri 
Valeriu Anania (Miezonoptică), Valentin Raus, Victor 
llieşiu, Letiţia Papu. Francisc Păcurariu traduce 
din Francois Villon. La rubrica „Note literare” apar 
scurte polemici cu Victor Iancu - „devenit peste 
noapte şi «păşunist»“, cu Cercul Literar de la Sibiu 
- „lovinescieni şi negoieşcieni, după cum trăieşte 
Lovinescu sau Negoiţescu în centrul circului”, ironii 
la adresa poeziei lui V. Copilu-Cheatră ori malițiozi- 
tăţi în marginea volumului de poeme Omul profilat 
pe cer de lon Caraion, care ar avea, pe lângă „mon- 
struoasa aparatură poetică, cu complicate resorturi, 
care ne împiedică de multe ori să-i distingem ade- 
văratele plăgi lirice ascunse”, şi „ceva din neliniş- 
tea grotescă a veacului”. De consemnat şi rubricile 
„Leatru şi muzică”, „Plastice”. D.B. 


ABSOLUTIO, revistă modernistă apărută la Iaşi, 
lunar între 1 decembrie 1913 şi 15 mai 1914, şi 
bilunar între 1 februarie şi 15 iunie 1916. Redactor: 
I. Ludo. Titlul îl reproduce pe cel al unei poezii de 
Tudor Arghezi tipărită în „Viaţa socială”, opţiune ce 
indică orientarea estetică „revoluţionară” a publi- 
caţiei. În articolul cu valoare de program Curentul 


1l Dicţionarul general al literaturii române 


ABSOLUTIO 


Spre culmile albastre GER! SPINA 
Tăkona EUG. D. RELGIS 
Scataripd „Florile Maladive“:  P. CORNEL 
Aproepelui GERI SPINA 
Curentul nou la noi |. LUDO 


Refiefari - Mosaicuri 


Bustul lui V. Conta immormintarea lui 
P. Cerna Premiul Nobel „Morahtate 
Merară”. Pive Maria 


IAŞI 
TIPOGRAFIA „PROGRESUL STR. ŞTEFAN CEL MARE 4 


nou la noi |. Ludo prezintă un scurt istoric al ten- 
dinţelor moderniste în literatura franceză, începând 
cu parnasianismul reprezentat de Leconte de Lisle, 
urmat de cea a „decadențţilor”, adică a simboliştilor. 
Semnatarul apreciază că în literatura română ten- 
dinţele poeziei simboliste sunt cultivate de revis- 
tele „Literatorul”, „Linia dreaptă” (1904), „Vieaţa 
nouă”, „Revista celorlalţi”, „Versuri şi proză”, „Insula”, 
„Farul” (1912), „Simbolul”, „Grădina hesperidelor” şi 
„Fronda” şi că „din noianul de chemaţi şi nechemaţi 
care practică literatura, se desprinde luminoasă şi 
limpede personalitatea d-lui Arghezi”. Colaborează 
cu versuri G. Bacovia (Plumb de iarnă, Nevroză), 
G. Spina (semnează şi lon Alexis), D. Karnabatt; cu 
proză: Eugen D. Relgis, Emil Isac (Din brădetul lui 
Iancu). Rubricile „Reliefări-Mozaicuri”, devenită 
la numărul 4 „Recenzii”, şi „Revista revistelor”, din 
primele trei numere, au caracter informativ: despre 
bustul lui V. Conta, înmormântarea lui Panait 
Cerna, acordarea Premiului Nobel poetului indian 
Rabindranath Tagore, sumare şi colaboratori ai revis- 
telor „Vieaţa nouă”, condusă de Ovid Densusianu, 


şi „Versuri şi proză”, dirijată de I.M. Raşcu. Sunt 


Academia 


prezentate plachetele Oraşele dezamăgite de I.M. 
Raşcu, La fântâna Castaliei de N. Davidescu, Poeme 
în proză de Charles Baudelaire în traducerea lui Al. 
T. Stamatiad, Pustnicul. Sorin Bătrânul de Enric 
Furtună. Recenziile sunt semnate de I. Ludo (care 
debutează aici în 1913) şi Geri Spina. A Steuerman 
traduce un fragment din drama Torquemada de 
Victor Hugo, iar N. Davidescu dă transpuneri din 
Gabriele D'Annunzio, cu menţiunea că sunt repu- 
blicări după „Flacăra” şi „Seara”. Ultimul număr din 
1914 conţine aforisme de Oscar Wilde. Sporadic 
colaborează C.R. Ghiulea. LH. 


ACADEMIA, publicaţie apărută la Bucureşti din 28 
septembrie 1944 până la 17 februarie 1945. Director: 
Radu Câmpeanu; prim-redactor: Ion Gh. Bulgăr. 
Cu numărul 2, în casetă apare ca fondator Ţeţe D. 
Remus şi e menţionat comitetul de redacţie, format 
din Dan Dem. Lungescu, Mihnea D. Marmeliuc, Alex. 
Săndulescu şi lorgu T. Vântu; secretar de redacţie: 
Mihai Gafiţa. Începând cu numărul 16/1945, prim-re- 
dactore Dan Dem. Lungescu. De la numărul 18, subti- 
tlul „Organ săptămânal de atitudine spirituală, socială 
şi politică” este modificat în „Săptămânal de atitudine 
politică, spirituală şi socială”, iar director este menţio- 
nat Virgil |. Mănescu. Programul e formulat conclu- 
dent de Radu Câmpeanu: „În mijlocul dezorientării 
actuale, vrem ca prin scrisul nostru să contribuim, 
în măsura posibilului, la clarificarea maselor studen- 
ţeşti, pentru a le feri de contagiunea unor idei vechi cu 
forme noi, care sub diferite măşti să tindă la nefaste 
rezultate”. În 1945, când îi predă conducerea revistei 
lui Virgil |. Mănescu, Radu Câmpeanu scrie: „Convins 
că vei păstra aceeaşi linie de conduită ideologică şi 
aceeaşi ţinută morală [...], am garanţia că vei face în 
aşa fel, încât revista «Academia» să progreseze pe calea 
adevărului, a respectului drepturilor omului şi apărării 
îndărătnice a unei generoase democraţii româneşti”. 
De la numărul 9/1944 apare şi opagină literară. Aici, în 
articolul-pamflet Ion Caraion, jos masca! Un „arhan- 
ghel” anacronic, N. Rondell îi recomandă o terapie a 
conştiinţei şi mai multă decenţă „irascibilului năzuros 
Ion Caraion, poetul-trâmbiţă, scriitorul-pistol, poli- 
ticianul-tejghetar, reporterul obscur”. Se manifestă 
o atitudine favorabilă tinerilor din Cercul Literar de 
la Sibiu, printre care este apreciat „talentul masiv şi 
fecund” al lui Ştefan Aug. Doinaş. Versuri semnează 
Emil Manu, Alex. Lungu, Grig. Condrus ş.a., iar proză 
Mihai Gafiţa, Laura Săulescu ş.a. Publicistică scriu M. 
Liveanu, Paul Dumitriu, 1. Sălăjanu, Gh. Bulgăr, Dan 


Academia 


Dem. Lungescu, V. Staicovici, M. Papadopol, Sandu 
Tzigara-Samurcaş, |.V. Săndulescu ş.a. Traduceri reali- 
zează B. Poligriv (din Horaţiu şi Ovidiu), G.A. Oprescu 
(din Lev Tolstoi), Sandu Tzigara-Samurcaş. Cronică 
literară semnează Mihail Moldovan, L.A. Terebeşti 
(Nae Antonescu), G. Iacint (G. Dimitriu). Recenzii 
scriu Emil Manu, Mircea Damian, cronica teatrală o 
prezintă Sandu Mille, Rodica Hodoş, Vasile Cărăbuş. 
Cronica plastică e semnată de Lucia Mănescu, cronica 
muzicală de Scarlat Răutu, iar cronica cinematogra- 
fică de Sandu Mille şi Alexandra Valp. Reportaj publică 
Radomir Iliescu, Ion Gh. Bulgar, Mih. Al. Săndulescu, 
Marian Zbaski, Dimitrie Meşter, Virgil Stancovici, iar 
fragmente dramatice dă Vania Larun. D.B. 


ACADEMIA ROMÂNĂ, cel mai înalt for de cultură şi 
de ştiinţă al ţării, care funcționează neîntrerupt din 
1866 până în prezent. Încercări de a înfiinţa în Ţările 
Române „academii” sub forma unor societăţi care să 
grupeze învăţaţi în litere şi ştiinţe sau ca înalte institu- 
ţii de învățământ superior au existat încă din secolul 
al XVI-lea. Despot Vodă (1561-1563), în Moldova, a 
plănuit cel dintâi să creeze, cu ajutorul unor învăţaţi 
aduşi din Grecia, Germania şi Franţa, un colegiu înalt 
de rang academic la Cotnari (Schola latina), precum 
şi o „academie” la Suceava, proiecte nefinalizate 
însă. Ideea înființării unei „academii” a avut-o şi un 
domnitor al Ţării Româneşti, Petru Cercel (1583— 
1585), care, la reşedinţa sa de la Târgovişte, a reuşit să 
reunească oameni de cultură italieni, francezi şi greci. 
Încercări similare s-au înregistrat şi în anii următori, 
concretizate în organizarea Academiei Vasiliene de 
la Iaşi (1640), a academiilor domneşti de la Bucureşti 
(1688) şi Iaşi (1707), a Academiei Mihăilene din Iaşi 
(1835). La sfârşitul secolului al XVIII-lea şi în prima 
jumătate a secolului următor, în programele unor aso- 
ciaţii sau societăţi culturale au fost înscrise prevederi 
referitoare la necesitatea stabilirii regulilor unitare ale 
limbii române, la îmbogățirea lexicului, la întocmi- 
rea dicționarului şi gramaticii, dar şi chestiuni legate 
de promovarea ştiinţelor, în primul rând a istoriei şi 
a ştiinţelor naturale, anticipând astfel, prin preocu- 
pări, ca şi prin structură, viitoarea A.R.: Societatea 
Filosoficească din Mare Principatul Ardealului (1795), 
Societatea Literară (1822) din Braşov, continuată 
de Societatea Literară (Bucureşti, 1827), Societatea 
Medicilor şi Naturaliştilor din Iaşi (1834), Societatea 
Literară (1836), transformată în Asociaţia Literară a 
României (1845), Societatea Ateneului Român (laşi, 
1860), Asociaţiunea Transilvană pentru Literatura 

Română şi Cultura Poporului Român (Astra) (Sibiu, 
1861), Societatea pentru Cultura şi Literatura Română 
în Bucovina (1865) etc. Ideea înființării unei socie- 
tăţi academice sau a unei „academii” a fost susținută 
de cei mai de seamă cărturari ai vremii, între care 
lon Heliade-Rădulescu, loan Maiorescu, lordache 
Golescu, Timotei Cipariu, Gheorghe Asachi, George 
Barițiu ş.a. Aşa, de pildă, în prefața la Gramatica româ- 
nească din 1828, lon Heliade-Rădulescu propunea 
întemeierea unei „Academii de câţiva bărbaţi, a căror 
treabă să fie numai literatura românească, cari cu 
vremea vor pune în regulă şi vor desăvârşi limba prin 
facerea unui dicsioner”; la rândul său, loan Maiorescu 
milita în 1860 pentru înfiinţarea „unei societăţi aca- 
demice sau literare, destinată a concentra activitatea 
erudiților români [...] pentru cultura limbei, pentru 
studiul istoriei naţionale”. 

Unirea Principatelor, ca şi amplul program de 
reforme care au urmat actului de la 24 ianuarie 1859 
au creat condiţii optime şi pentru punerea în 
practică a dezideratului înființării unei academii, 
asemeni celor existente în Europa. În 1860 G. Sion a 
întocmit un proiect de statut pentru întemeierea 
unei „academii române, formată din 15 membri, 
aleşi din toţi românii, fără distincțiune de provincie 
sau de protecţiune”, dar „cu oarecari titlu literariu 
cunoscut”, având „în preocupări probleme de limbă, 
acordarea de premii şi ordonarea documentelor 
istorice”. VA. Urechia propunea instituirea unei 
comisii „de bărbaţi din toate provinciile române” 
pentru „alcătuirea unui dicţionar şi a unei grama- 
tici”. În 1864 un amplu referat în acest sens era 
aprobat de Consiliul de Miniştri, fără a primi însă, 
din cauza situaţiei internaţionale nefavorabile, rati- 
ficarea domnitorului. Cu toate acestea, Alexandru 
loan Cuza a sprijinit înfiinţarea „academiei”, în 1863 
dăruind din lista sa civilă 5600 de galbeni, din care o 
mie de galbeni erau destinaţi instituirii unui premiu 
care ar fi urmat să se acorde celei mai valoroase tra- 
duceri din limbile clasice. Acest ajutor substanţial se 
alătura celui avansat în 1860 de bogătaşul bucureş- 
tean originar din Epir, dar naturalizat român, Evan- 
ghelie Zappa, care oferise guvernului 5000 de 
galbeni pentru alcătuirea unui dicționar român, a 
unei gramatici a limbii române şi a unor traduceri 
din clasicii Antichității. Cele două fonduri - „Cuza” 
şi „Zappa” — au constituit, de altfel, baza materială a 
viitoarei societăți academice. Prin decretul nr. 582 
din 1/13 aprilie 1866 al Locotenenţei Domneşti lua 
fiinţă la Bucureşti Societatea Literară Română, a 

cărei principală menire era de a alcătui dicționarul 
şi glosarul limbii române, „acele două colonade ale 
templului său literariu”, precum şi de a stabili 
normele ortografice ale limbii. Societatea urma să 
fie formată, pentru început, din 21 de membri aleși 
din toate provinciile româneşti (patru din Muntenia, 
câte trei din Moldova, Transilvania şi Basarabia, câte 
doi din Banat, Maramureş, Bucovina şi Macedonia). 
Cei dintâi membri ai Societăţii Literare Române, 
numiţi prin decretul nr. 698 din 22 aprilie/3 mai 
1866, erau numai reprezentanţi ai provinciilor 
româneşti ce se găseau încă sub stăpâniri străine, 
ceea ce îl va face mai târziu pe B.P Hasdeu să 
remarce că în A.R. „când cineva zice român şterge şi 
Dunărea şi Carpaţii”: din Transilvania - Timotei 
Cipariu, George Barițiu şi Gavriil Munteanu; din 
Maramureş şi Bihor - Iosif Hodoş şi Alexandru 
Roman; din Banat — Andrei Mocsonyi şi Vincențiu 
Babeş; din Bucovina - Alexandru Hurmuzachi şi 
Ambrosiu Dimitrovici, ulterior înlocuit cu I.G. 
Sbiera; din Basarabia - Alexandru Hâjdeu, loan 


Străjescu şi Constantin Stamati, înlocuit cu Ştefan 
Gonata; din Macedonia - loan D. Caragiani şi 
Dimitrie Cozacovici. Acestora li s-au alăturat, la 2/14 
iunie 1867, reprezentanţii celorlalte două provincii 
româneşti: din Moldova - Vasile Alecsandri, Con- 
stantin Negruzzi şi VA. Urechia; din Muntenia — lon 
Heliade-Rădulescu, C.A. Rosetti, I.C. Massimu şi 
August Treboniu Laurian; la 20 iulie/1 august 1867 
au mai fost numiţi membri Titu Maiorescu şi Nicolae 
Ionescu. Izbucnirea unei puternice epidemii de 
holeră, ca şi situaţia internaţională neprielnică au 
făcut ca inaugurarea Societăţii Literare Române, 
înfiinţată în 1866, să nu poată avea loc decât în 
cursul anului următor. La 1/13 august 1867, la Bucu- 
reşti, în casele banului Constantin Gr. Ghica de 
lângă grădina Cişmigiu, s-a desfăşurat cea dintâi 
şedinţă a Societăţii Literare Române. Semnificativ 
este că mai mult de jumătate dintre membrii fonda- 
tori erau scriitori sau filologi. Însemnătatea care se 
acorda limbii române a fost evidenţiată şi cu prilejul 
inaugurării: „Limba ne uneşte, domnilor”, exclama 

Alexandru Roman, după cum VA. Urechia ţinea să 
precizeze că „Disoluţiunea unui popor începe din 
ziua când datează disoluțiunea limbii, căci limba 
împarte pururea soarta poporului”. Timotei Cipariu 
afirma cu aceeaşi ocazie că noua instituţie „va îngriji 
pentru conservarea unităţii limbii româneşti din 
toate provinciile locuite de români. Ea îi va reda 
forma curat națională română, pentru ca să figureze 
cu toată demnitatea între şi lângă surorile ei de 
origină latină. Ea va pune fundamentul pentru o 
literatură adevărat naţională”. Astfel, ziua inaugură- 
rii Societăţii Literare Române a căpătat valenţele 
unei adevărate serbări a tuturor românilor, conside- 
rată de contemporani drept „cel dintâi congres 
literar român”, „zi de la care va data renaşterea lite- 
raturii şi cultivarea limbii noastre”. Cu aceeaşi ocazie 
se stabilea că Societatea Literară Română „este şi va 
rămâne independentă şi liberă, cum liberă şi inde- 
pendentă a fost, este şi va fi limba poporului român”, 
ea urmând să aibă „de astăzi încolo răspunderea şi 
gloria lucrărilor sale”. Cel dintâi statut, adoptat la 24 
august/5 septembrie 1867, a prevăzut transforma- 
rea Societăţii Literare Române în Societatea Acade- 
mică Română, „cu scopul de a lucra la înaintarea 
literelor şi a ştiinţelor între români”, fiind „un corp 
independent în lucrările sale de orice natură”. 
Statutul prevedea împărţirea instituţiei academice 
în trei secțiuni: literară-filologică, istorico-arheolo- 
gică şi de ştiinţe naturale. Societatea Academică 
Română era condusă de un preşedinte, un vicepre- 
şedinte şi un secretar, cea dintâi conducere -— lon 
Heliade-Rădulescu, preşedinte (demisionat însă în 
1868 „pentru motive foarte grave relative la numirea 
noilor trei membri”, după cum se menţionează în 
demisia sa, cu evidentă trimitere la alegerea lui 
Mihail Kogălniceanu, G. Sion şi Al. Papiu-llarian), 
Timotei Cipariu, vicepreşedinte, şi August Treboniu 
Laurian, secretar — fiind aleasă la 31 august/12 sep- 
tembrie 1867. La 27 martie/8 aprilie 1879, prin 
decretul domnesc nr. 1246, s-a hotărât transforma- 
rea Societăţii Academice Române în „institut 
naţional cu denumirea de Academia Română”, 
„persoană morală şi independentă în lucrările sale 
de orice natură”, având drept scop „cultura limbei şi 
istoriei naţionale, a literelor, a ştiinţelor şi a frumoa- 
selor arte”. Conform noului statut, adoptat la 21 
iunie/3 iulie 1879, instituţia urma să aibă tot trei 
secţiuni: literară, istorică şi ştiinţifică, structură 
rămasă neschimbată până în 1948. Instituţia avea să 
fie condusă de un preşedinte, trei vicepreşedinţi 

(reprezentanţi ai celor trei secţii), toţi aleşi anual, 
dar care nu puteau funcţiona mai mult de trei ani 
consecutiv, şi un secretar general, ales pe o perioadă 
de şapte ani. Cea dintâi conducere (lon Ghica, pre- 
şedinte, G. Sion, D.A. Sturdza, PS. Aurelian, vicepre- 
şedinţi, A.I. Odobescu, secretar general) a fost aleasă 
la 2/14 iulie 1879. Între 1867 şi 1948 la conducerea 
A.R. s-au succedat 23 de preşedinţi, personalităţi de 
seamă ale culturii române, între care lon Ghica (trei- 
sprezece ani), George Barițiu, primul reprezentant 
al Transilvaniei aflat în fruntea instituţiei academice, 
Mihail Kogălniceanu, Nicolae Kretzulescu, Iacob 
C. Negruzzi, Petru Poni, Anghel Saligny, Constantin 
I. Istrati, Dimitre Onciul, Emil Racoviţă, loan Bianu, 
Alexandru Lapedatu, Constantin Rădulescu-Motru, 
Ion Th. Simionescu, Dimitrie Gusti, Andrei Rădu- 
lescu ş.a. Ca secretar general s-a distins cu deosebire 
D.A. Sturdza, care a deţinut această funcţie timp de 
aproape trei decenii, între 1885 şi 1914. Conform 
statutului, sesiunea generală avea loc primăvara şi 
dura 25 de zile, şedinţele ordinare urmând să se des- 
făşoare în fiecare săptămână, cu excepţia a două 
luni în timpul verii. Până în 1898 A.R. a funcţionat în 
clădirea Universităţii, la 3/15 martie 1898 fiind inau- 
gurat localul propriu în Calea Victoriei, unde se află 
şi astăzi. De-a lungul existenţei, pe măsura diversifi- 
cării preocupărilor ei, instituţia a căutat să-şi defi- 
nească adecvat rolul şi locul în societatea româ- 
nească. Odată cu dezvoltarea spectaculoasă a ştiin- 
ţelor exacte, mai cu seamă după înfăptuirea 
României Mari, forul academic s-a pregătit să treacă 
de la o componentă dominată de filologi, scriitori şi 
istorici la una în care să-şi găsească locul şi o serie de 
eminenţi reprezentanţi ai ştiinţelor. În 1923, de 
pildă, Dimitrie Gusti sesiza că rolul forului academic 
era acela de a „răspunde necesităţii de socializare a 
creaţiei şi a înfrunta pericolul specializării excesive a 
ştiinţei”. După el, instituţia academică „reprezintă 
totalitatea rezultatelor ştiinţifice în unitatea lor; ea 
este imaginea organică a eternului deziderat de 
sinteză a tuturor ştiinţelor într-un singur corp”, 
funcţia ei specifică şi care o deosebeşte de celelalte 
instituţii ştiinţifice constând „tocmai în iniţiativa 
organizării creaţiei ştiinţifice colective”. La 20 mai 
1941, din necesitatea de „adaptare a statutelor de 
organizare a Academiei la noile cerinţe ale vremii, 
care sunt de două feluri: o intensificare a culturii 
naţionale pentru a întări frontierele spirituale şi 
veşnice ale naţiunii, ca o compensație a mutilării 
provizorii a statului şi apoi o adaptare a organizării 

secţiunilor Academiei, ca organe constitutive ale ei, 
la situaţia actuală a ramurilor de cultură naţională”, 
s-a întocmit un amplu proiect de reorganizare. 
Autorii lui propuneau, în principal, o nouă împăr- 
ţire a secţiunilor în subsecţiuni, care să stabilească 
mai bine locul unor domenii noi, precum filosofia, 
sociologia, ştiinţele economice, financiare, statis- 
tice, militare etc. Importanţa care începea să se 
acorde tot mai mult ştiinţelor tehnice a condus, în 
1945, la înfiinţarea, sub egidă academică, a Consi- 
liului Naţional de Cercetări Ştiinţifice, destinat a 
contribui la „progresul ştiinţelor teoretice şi aplicate, 
prin coordonarea instituţiilor existente ce se ocupă 
cu problemele ştiinţei în general, inclusiv cu cerce- 
tarea poporului român, precum şi a persoanelor ce 
lucrează şi creează în domeniul ştiinţific”. Odată cu 
schimbarea statutului politic al ţării, A.R. a fost 
transformată, la 9 iunie 1948, în instituţie de stat, 
subordonată direct Consiliului de Miniştri, sub 
numele de Academia Republicii Populare Române, 
denumire schimbată la 21 august 1965 în Academia 
Republicii Socialiste România. Prin organizarea, în 
august 1948, a Academiei RPR, nu au fost realeşi 97 
membri (21 titulari, 47 corespondenţi şi 29 de 
onoare), ilustre nume ale ştiinţelor şi literelor, repre- 
zentanţi ai armatei, ai Bisericii şi ai vieţii politice 
româneşti, cei mai mulţi foşti membri ai unor 
partide istorice ori demnitari de stat, între care Con- 
stantin I. Angelescu, Marcu Beza, Ştefan Bezdechi, 
Lucian Blaga, Gheorghe I. Brătianu, Theodor 
Capidan, Dumitru Caracostea, Ştefan Ciobanu, 
Mihai Codreanu, Nicolae Colan, Silviu Dragomir, 
Onisifor Ghibu, Arthur Gorovei, Dimitrie Gusti, Iuliu 
Hossu, Alexandru Lapedatu, loan Lupaş, Sabin 
Manuila, Alexandru Marcu, Simion Mehedinţi, 
Nicodim Munteanu, Petre P Negulescu, Ion Petro- 
vici, Grigore T. Popa, lon Răducanu, Constantin 
Rădulescu-Motru, Radu R. Rosetti, Victor Slăvescu, 
Florian Ştefănescu-Goangă, Ilie E. Torouţiu, Alexan- 
dru Tzigara-Samurcaş ş.a. Conform statutului din 12 
august 1948, instituţia a fost împărţită în şase secţii: 
ştiinţe matematice, fizice şi chimice, ştiinţe geolo- 
gice, geografice şi biologice, ştiinţe tehnice şi 
agricole, ştiinţe medicale, ştiinţe istorice, filosofice, 
economice şi juridice, limbă, literatură şi artă; prin 
statutul din 2 iulie 1955 numărul secţiilor a sporit la 
opt, iarla 3 februarie 1965 numărul lor a fost din nou 
modificat, ajungând la douăsprezece: ştiinţe mate- 
matice, ştiinţe fizice, ştiinţe chimice, ştiinţe tehnice, 
ştiinţe biologice, ştiinţe agricole şi silvice, ştiinţe 

geologice, geofizice şi geografice, ştiinţe medicale, 
ştiinţe economice, filosofice şi juridice, ştiinţe 
istorice, ştiinţe filologice, literatură şi arte. Statutul 
din august 1948 prevedea coordonarea de către 
forul academic a „institutelor şi centrelor de cerce- 
tări ştiinţifice şi culturale ale ţării”. Ca urmare, în 
octombrie 1948 au trecut în subordinea lui toate 
institutele de cercetare fundamentală din ţară, a 
căror activitate s-a desfăşurat neîntrerupt până în 
1970, când a început procesul scoaterii lor de sub 
jurisdicția A.R., fie prin trecerea în subordinea unor 
ministere sau a altor instituţii nou create, fie chiar 
prin desființare, fapt ce s-a reflectat negativ asupra 
întregii cercetări româneşti. Un moment de răscruce 
l-a reprezentat decretul-lege nr. 4 din 5 ianuarie 
1990, privind organizarea instituţiei care urma să 
„funcţioneze autonom, fiind finanțată de la bugetul 
destat”. Statutul adoptat la 2 februarie 1990 prevedea 
împărţirea în douăsprezece secţii, număr sporit la 
18 decembrie 1991 cu încă două. În prezent struc- 
tura A.R. este următoarea: Secţia de filologie şi lite- 
ratură, Secţia de ştiinţe istorice şi arheologie, Secţia 
de ştiinţe matematice, Secţia de ştiinţe fizice, Secţia 
de ştiinţe chimice, Secţia de ştiinţe biologice, Secţia 
de ştiinţe geonomice, Secţia de ştiinţe tehnice, 
Secţia de ştiinţe agricole şi silvice, Secţia de ştiinţe 
medicale, Secţia de ştiinţe economice, juridice şi 
sociologice, Secţia de ştiinţe filosofice, psihologice şi 
pedagogice (devenită din septembrie 1996 Secţia de 
filosofie, teologie, psihologie şi pedagogie), Secţia de 
arte, arhitectură şi audiovizual, Secţia de ştiinţa şi 
tehnologia informaţiei. Din 1948 s-au înfiinţat filiale 
la Iaşi şi Cluj, cărora li s-au alăturat, din 1955, baze 
de cercetări ştiinţifice la Târgu Mureş şi Timişoara, 
aceasta din urmă transformată, în 1990, în filială. 
Conform statutului din 1948, A.R. urma să fie 
condusă de un Birou, alcătuit din preşedintele insti- 
tuţiei şi din secretarul ei general, precum şi dintr-un 
Prezidiu, format din membrii Biroului, din preşe- 
dinţii de secţii şi din directorul general al Bibliotecii 
Academiei. Începând din 1955, Biroul urma să fie 
format din preşedinte, patru vicepreşedinţi şi secre- 
tarul general, iar Prezidiul din Birou şi din preşedin- 
ţii de secţii şi de filiale, întreaga conducere a forului 
academic neputând intra în funcţie decât după 
aprobarea ei de către Consiliul de Miniştri. Între 
1948 şi 1989 s-au succedat şapte preşedinţi: Traian 
Săvulescu, Athanase Joja, Ilie G. Murgulescu, Miron 
Nicolescu, Theodor Burghele, Gheorghe Mihoc, 
Radu Voinea, din 1974 nemaifăcându-se niciun fel 

de alegeri pentru conducerea A.R. Din 1990 condu- 
cerea, aleasă numai de Adunarea Generală, este 
formată dintr-un Birou, alcătuit din preşedinte, 
patru vicepreşedinţi şi secretarul general, şi din 
Prezidiu, format din membrii Biroului, precum şi 
din preşedinţii de secţii şi de filiale. Funcţia de pre- 
şedinte a fost deţinută de Mihai Drăgănescu (1990- 
1994), Virgiliu N. Constantinescu (1994-1998), 
Eugen Simion (1998-2006) şi Ionel Haiduc (din 
2006). Din 1879 există şi calitatea de preşedinte de 
onoare şi protector al instituţiei academice, deţinută 
succesiv de suveranii ţării; în 1948 s-a păstrat doar 
calitatea de preşedinte de onoare, în care s-a aflat 
preşedintele Marii Adunări Naţionale, calitate 
păstrată până în 1969; titlul de preşedinte de onoare 
a mai fost conferit în 1985 preşedintelui Republicii şi 
s-a menţinut până în 1989. La sfârşitul anului 2001 
Parlamentul României a adoptat o nouă lege privind 
organizarea şi funcţionarea A.R., servind drept bază 
pentru un nou statut, aprobat la 10 ianuarie 2002, 
modificat la 31 octombrie 2008, în care se sublini- 
ază, între altele, independenţa ei „în lucrările sale de 
orice natură”. Conform tradiţiei sale, A.R. era, încă 
din 1867, „scutită de orice sistemă guvernamentală, 
în orice împrejurări, de oricare înrâurinţă mai înaltă 
şi de toate valurile politice efemere” (G. Barițiu), 
fiind considerată „un simbol al adevăratei democra- 
ţii, al democraţiei aristocrate” (D. Gusti), ce „are o 
mare misiune în mişcarea ştiinţifică şi literară a ţării 
noastre şi a românismului întreg, fiind menită să 
concentreze toate forţele intelectuale ale naţiunii 
române într-o conlucrare armonică, din care să iasă 
cea mai înaltă expresiune a idealurilor noastre de 
cultură” (|. Bogdan). 

Încă de la înfiinţare, instituţia academică a reunit 
personalităţile reprezentative ale ştiinţei, culturii şi 
artelor. Cel dintâi statut, din 1867, prevedea alegerea 
de membri actuali, care nu puteau fi decât „români, 
cunoscuţi prin operele lor literare şi ştiinţifice”, de 
membri corespondenţi şi membri onorari, care 
puteau fi atât români, cât şi străini. Ca urmare, în 
1867 a fost ales cel dintâi membru onorar din ţară, 
în 1868 primii membri actuali, în 1869 cei dintâi 
membri corespondenţi din ţară şi primii membri 
onorari străini, iar în 1877 cei dintâi membri cores- 
pondenţi din străinătate. Prin statutul din 1948 
se menţionau patru categorii de membri: titulari 
activi, titulari onorifici, de onoare şi corespondenţi, 
aleşi numai din ţară. Statutul din 1955 revenea la 
cele trei categorii tradiţionale de membri: titulari, 

de onoare şi corespondenţi, în ultimele două cate- 
gorii, membrii de onoare şi membrii corespondenți, 
putând fi aleşi şi specialiştii străini, membrii titulari 
onorifici devenind membri titulari. La 28 februarie 
1974 s-a hotărât să existe numai o singură cate- 
gorie de membri de peste hotare, adică membri 
de onoare. Până în 1948 au fost aleşi, ca membri, 
filologi, istorici şi critici literari, scriitori (Jean Bart, 
Ioan Bianu, Lucian Blaga, G. Bogdan-Duică, Nicolae 
Cartojan, G. Călinescu, Mihai Codreanu, George 
Coşbuc, Nichifor Crainic, Barbu Delavrancea, Ovid 
Densusianu, Mihail Dragomirescu, Octavian Goga, 
Bogdan Petriceicu Hasdeu, Alexandru Odobescu, 
Dumitru S. Panaitescu-Perpessicius, Alexandru Phi- 
lippide, Ion Pillat, Sextil Puşcariu, Liviu Rebreanu, 
Mihail Sadoveanu, loan Slavici, George Topîrceanu), 
istorici şi arheologi (loan Andrieşescu, Constantin 
Giurescu, Nicolae Iorga, Mihail Kogălniceanu, Ale- 
xandru Lapedatu, loan Lupaş, Ion I. Nistor, Petre P. 
Panaitescu, Vasile Pârvan, Radu R. Rosetti, Mihail 
C. Sutzu, Grigore Tocilescu, Alexandru D. Xenopol), 
economiști (Petre S. Aurelian, lon Ghica, Ion 
Răducanu, Vintilă I.C. Brătianu), filosofi (Constan- 
tin Rădulescu-Motru, Ion Petrovici), jurişti (Andrei 
Rădulescu, Constantin Hamangiu), reprezentanţi ai 
ştiinţelor chimice, fizice, matematice, biologice, geo- 
logice, geografice, agricole, medicale, tehnice (Con- 
stantin Angelescu, Grigore Antipa, Victor Babeş, loan 
Cantacuzino, Grigore Cobălcescu, Dimitrie Gerota, 
Dimitrie Grecescu, Spiru Haret, Horia Hulubei, lon 
Ionescu de la Brad, Gheorghe lonescu-Siseşti, Con- 
stantin I. Istrati, Nicolae Kretzulescu, Simion Mehe- 
dinţi, Ştefan Minovici, Ludovic Mrazec, Constantin 
I. Parhon, Dimitrie Pompeiu, Petru Poni, Grigore 
T. Popa, Emil Racoviţă, Anghel Saligny, lon Simio- 
nescu, Gheorghe Spacu, Gheorghe Ţiţeica, George 
Vâlsan, Traian Vuia), reprezentanţi ai muzicii, arhi- 
tecturii, artelor plastice (Petre Antonescu, Tiberiu 
Brediceanu, Gheorghe Dima, George Enescu, 
Nicolae Ghika-Budeşti, Nicolae Grigorescu, Ion 
Jalea, Gheorghe Petraşcu, Ştefan Popescu), sociologi 
(Dimitrie Gusti), folclorişti (Constantin Brăiloiu, 
Artur Gorovei, Simion Florea Marian, Athanasie M. 
Marienescu), diplomaţi (Nicolae Titulescu), oameni 
politici (Ion C. Brătianu, Gheorghe Buzdugan, Vasile 
Goldiş, Pantelimon Halippa, Iuliu Maniu, Theodor 
G. Rosetti, Barbu Ştirbei), reprezentanți ai clerului 
(Nicolae Bălan, Miron Cristea, Pimen Georgescu, 
Iuliu Hossu, Nicodim Munteanu, Iosif Naniescu, 
Dionisie Romano, Andrei Şaguna, Melchisedec 

Ştefănescu), ai armatei (Gheorghe Adrian, Alexan- 
dru Averescu, Constantin Barozzi, Grigore Crăini- 
ceanu, Constantin N. Hârjeu, Constantin Presan, 
Paul Teodorescu) şi ai Casei Regale (regii Carol 1, Fer- 
dinand şi Carol al II-lea, reginele Elisabeta şi Maria, 
prinţul Nicolae de Hohenzollern-Sigmaringen) ş.a. 
În perioada 1948-1989, în pofida politizării dure a 
mai tuturor domeniilor de activitate intelectuală, 
în A.R. au fost alese importante personalităţi, între 
care lon Agârbiceanu, Tudor Arghezi, Ana Aslan, 
Theodor Burghele, Elie Carafoli, Şerban Cioculescu, 
Henri Coandă, Emil Condurachi, lon Coteanu, 
Constantin Daicoviciu, Octav Doicescu, Victor 
Eftimiu, loan Enescu, Alexandru Ghica, Constantin 
C. Giurescu, luliu Haţieganu, Nicolae Hortolomei, 
Caius Iacob, Traian Ionașcu, Iosif Iser, Athanase Joja, 
Gheorghe T. Kirileanu, Duiliu Marcu, Octav Mayer, 
Ştefan Milcu, Grigore Moisil, Ilie G. Murgulescu, 
Alexandru Myller, Marius Nasta, Miron Nicolescu, 
Andrei Oțetea, Camil Petrescu, Cezar Petrescu, Emil 
Petrovici, Alexandru A. Philippide, Emil Pop, Tiberiu 
Popoviciu, Ştefan Procopiu, David Prodan, Mihai 
Ralea, Remus Răduleţ, Camil Ressu, Alexandru 
Rosetti, Dumitru D. Roşca, Jean Al. Steriade, Şerban 
Ţiţeica, Virgil Vătăşianu ş.a. Alături de aceştia au fost 
aleşi, pe criterii strict politice însă, şi câţiva repre- 
zentanţi ai noii puteri: Alexandru Bârlădeanu, Barbu 
Lăzăreanu, lon Gheorghe Maurer, Mihai Roller, 
A. Toma, Ştefan Voitec ş.a. După 1989 s-a hotărât 
repunerea în drepturi a personalităţilor cărora li 
s-a retras calitatea de membru în 1948, dar şi în 
anii următori, datorită stabilirii în străinătate a zece 
academicieni. Au fost aleşi şi membri post-mor- 
tem. Astfel, la 28 octombrie 1948, în urma propu- 
nerii făcute de Mihail Sadoveanu, au fost primiţi 
ca membri de onoare post-mortem lon Andreescu, 
Dumitru Bagdasar, lon Luca Caragiale, Ion Creangă, 
M. Eminescu, Constantin Dobrogeanu-Gherea, G. 
Ibrăileanu, Ştefan Luchian, Ştefan Stâncă, Alexan- 
dru Vlahuţă, Aurel Vlaicu ş.a. Membri post-mortem 
au mai fost aleşi, după 1989 Theodor Aman, Petre 
Andrei, G. Bacovia, Dan Barbilian (on Barbu), Ale- 
xandru Borza, Constantin Brâncuşi, Emil Cioran, 
Carol Davila, Mircea Eliade, Jacques M. Elias, Eugen 
Ionescu, Traian Lalescu, Dinu Lipatti, E. Lovinescu, 
Ştefan Lupaşcu, Alexandru Macedonski, Virgil 
Madgearu, Constantin Noica, Ştefan Odobleja, 
Edgar Papu, Nicolae Paulescu, Constantin Pârvu- 
lescu, Alexandru Piru, Alexandru Proca, Nichita 
Stănescu, Constantin Stere, Vladimir Streinu, V. 

Voiculescu ş.a., acelaşi statut fiind conferit unor 
ilustre personalități din străinătate: Bela Bart6k şi 
Alphonse Dupront. 

În A.R., ca şi în alte instituţii similare europene, 
s-a instituit practica rostirii, de către membrii 
titulari nou aleşi, a unui discurs de recepţie, urmat 
de un răspuns din partea unui alt membru titular. 
Seria discursurilor de recepţie, inaugurată de 
Alexandru Papiu-llarian, care, la 16/29 septem- 
brie 1869, a ţinut discursul Viaţa, operele şi ideile 
lui Georgiu Şincai, a continuat neîntrerupt până în 
1948. Statutul din 1948, ca şi cele ce i-au urmat nu au 
mai înscris printre prevederile lor ţinerea discursu- 
rilor de recepţie. De-abia în 1974 s-a propus ca, „în 
scopul accentuării caracterului solemn al alegerii de 
membri titulari, în termen de un an, să se prezinte 
un discurs de recepţie, urmat de un răspuns din 
partea unui membru titular desemnat de Prezidiul 
Academiei”. Ca urmare, la 20 decembrie 1974, seria 
discursurilor de recepţie a fost reluată, până în mai 
1976, când a fost din nou oprită, prezentându-se 
şaptesprezece discursuri, uneori chiar şi două într-o 
zi sau câte unul în două zile consecutive. După reor- 
ganizarea din 1990, prezentarea discursurilor de 
recepţie a fost reinstituită. În pofida tuturor între- 
ruperilor, din 1869 până în prezent s-au ţinut 146 
de discursuri de recepţie, în care au fost elogiate 
unele personalităţi de seamă ale culturii româneşti 
(Dumitru Ollănescu-Ascanio, Vasile Alecsandri, 
1894; A.D. Xenopol, Mihail Kogălniceanu, 1895; 

Nicolae Gane, Bogdan Petriceicu Hasdeu, 1909; 
Ovid Densusianu, Barbu Delavrancea, 1919; 
G. Bogdan-Duică, Titu Liviu Maiorescu, 1921; 
Octavian Goga, Coşbuc, 1923; Niculae M. Popescu, 
Dimitre Onciul, 1925; Ion Petrovici, Alexandru 
Philippide în evoluţia culturii româneşti, 1935; 
Nichifor Crainic, Elogiul lui Octavian Goga, 1941; 
Gheorghe Il. Brătianu, Nicolae lorga, istoric al 
românilor, 1943; D.D. Roşca, Mihai Ralea. Omul şi 
opera, 1975; Constantin Drâmbă, Ilustrul astronom 
român Gheorghe Demetrescu, 1992; Dan Grigorescu, 
Omagiu profesorului George Oprescu, 2006 ş.a.) ori 
au fost prezentate câteva rezultate ale cercetărilor 
în diverse domenii (Anastase Fătu, Despre încercă- 
rile făcute pentru dezvoltarea ştiinţelor naturale în 
România, 1872; Simion Florea Marian, Chromatica 
poporului român, 1882; loan Bianu, Despre introdu- 
cerea limbii româneşti în biserica românilor, 1904; 
loan Bogdan, Istoriografia română şi problemele ei 
actuale, 1905; Gh. Marinescu, Progresele şi tendin- 
țele medicinii moderne, 1906; Duiliu Zamfirescu, 
Poporanismul în literatură, 1909; Mihail C. Sutzu, 
Despre numismatica română, 1911; Grigore Antipa, 
Cercetările hidrobiologice în România şi impor- 
tanța lor ştiinţifică şi economică, 1912; Barbu 
Delavrancea, Din estetica poeziei populare, 1913; 
Sextil Puşcariu, Locul limbii române între limbile 
romanice, 1920; Gh. Balş, Începuturile arhitectu- 
rii româneşti din Moldova, 1925; Emil Racoviţă, 

Speologia, 1926; Nicolae Bănescu, Bizanțul şi roma- 
nitatea de la Dunărea de Jos, 1938; Nicolae Colan, 
Biserica neamului şi unitatea limbii româneşti, 
1945; Iorgu Iordan, Lingvistica românească, 1946; 
Mircea Petrescu-Dîmboviţa, Realizări şi perspective 
în cercetarea culturii Cucuteni, 2000; Eugen Simion, 
Laudă criticului român, 2005; Marius Sala, Cei 
doi stâlpi ai înțelepciunii, 2006; Solomon Marcus, 
Singurătatea matematicianului, 2008 ş.a.). Unele 
discursuri de recepţie s-au constituit în adevărate 
modele de elocinţă: Nicolae Iorga, Două concep- 
ţii istorice, 1911; Dimitrie Gusti, Fiinţa şi menirea 
academiilor, 1923; Mihail Sadoveanu, Poezia 
populară, 1923; Radu Rosetti, Gânduri despre 
vitejie în trecutul românesc, 1935; Lucian Blaga, 
Elogiul satului românesc, 1937; Liviu Rebreanu, 
Lauda ţăranului român, 1940 etc.). Aşa, de pildă, 
Mihail Sadoveanu numea poezia populară „pan- 
teonul meu literar, simplu şi rustic, fără podoabe, 
ca natura, însă măreț ca şi dânsa”, îndemnând, în 
acelaşi timp: „de la aceste fermecate izvoare de apă 
vie cată să se adape toţi cei care cântă şi se simt ai 
acestui popor şi ai acestui pământ”. În 1937 Lucian 
Blaga definea satul, în cadrul discursului său de 
recepţie, Elogiul satului românesc, drept „creatorul 
şi păstrătorul culturii populare, purtătorul matricei 
noastre stilistice”. În 1940 Liviu Rebreanu aducea, 
în Lauda ţăranului român, prinos de recunoştinţă 
celui căruia, de-a lungul veacurilor, i-a fost „ursit să 

conserve rasa, pământul, limba şi credinţa noastră”, 
el fiind „întruchiparea tuturor virtualităţilor şi ener- 
giilor româneşti”. În 1911 Nicolae Iorga, oprindu-se 
în discursul său de recepţie (Două concepții istorice) 
asupra rolului istoriei şi al istoricului, afirma: „isto- 
ricul e un bătrân prin experienţă al naţiei sale”, el 
fiind dator „a fi un animator neobosit al tradiţiei 
naţionale, un mărturisitor al unității neamului peste 
hotarele politice şi de clasă [...], un descoperitor de 
ideale, spre care cel dintâi trebuie să meargă, dând 
tineretului ce vine după noi exemplu”. 

Până în 1948 instituţia a putut funcţiona datorită 
donațiilor primite din partea unor particulari, sub- 
venţiile statului fiind reduse şi nepermanente. 
Începuturile făcute de Alexandru loan Cuza şi de 
Evanghelie Zappa au continuat conform prevede- 
rilor înscrise în decretul de înfiinţare a Societăţii 
Literare Române, în care se specifica dreptul ei de 
a „primi legate şi orice fel de ofrande”. De-a lungul 
anilor s-au primit însemnate sume de bani, terenuri 
agricole şi forestiere, imobile, acţiuni în diverse 
bănci din ţară sau din străinătate, opere de artă, 
cărţi, manuscrise, documente, colecţii numisma- 
tice şi filatelice, hărți, stampe, fotografii, partituri 
etc. Ca urmare, prin grija şi sub patronajul A.R., 
s-au deschis şcoli de agricultură, ca de pildă cele 
de la Tecuci, datorită donaţiei făcută de Take P 
Anastassiu, şi de la Moara Grecilor (judeţul Vaslui), 
pe proprietatea lui loan Agarici, precum şi interna- 
tul de fete de la Măgurele, donaţie a Elenei şi a lui 
loan Oteteleşanu, precum şi a lui loan Kalinderu. 
Deosebit de valoroasă s-a dovedit a fi donația ban- 
cherului bucureştean Jacques M. Elias, din a cărui 
avere mobilă şi imobilă, lăsată în întregime A.R., 
s-a înfiinţat o „fundaţie de cultură naţională şi de 
asistență publică”, al cărei scop a fost construirea 
la Bucureşti a unui spital, a unui gimnaziu şi a unei 
şcoli profesionale, sprijinirea unor acţiuni de asis- 
tenţă socială, oferirea de sume în scop de binefacere 
etc. La rândul ei, Elena Dalles lăsa câteva imobile în 
centrul Bucureştilor, în locul cărora Academia urma 
„să construiască o clădire frumoasă şi încăpătoare”, 
cu săli „pentru expoziţiuni artistice de tot felul”, 
„pentru expuneri şi audiţiuni muzicale şi declama- 
ţie”, „pentru cursurile şi conferințele asociaţiunii 
Universităţii Populare din Bucureşti, cum şi a altor 
instituţii”. În 1944 Ilie E. Torouţiu dăruia Tipografia 
Bucovina din Bucureşti „cu tot inventarul tehnic 
aflător în imobil”, iar în anul următor A.R. avea să 
primească Aşezămintele „I.I.C. Brătianu” din Piaţa 

Amzei şi Muzeul de Artă Veche Aplicată „Ing. D. 
Furnică-Minovici”, donaţii ale Elizei Brătianu şi 
ale lui Dumitru Furnică-Minovici. Sumele de bani 
primite de A.R. au fost destinate, în bună parte, 
acordării de burse tinerilor studioşi. Aşa, de pildă, în 
testamentul său, marele proprietar Vasile Adamachi 
destina o parte a sumei de două milioane de lei, 
lăsată în 1891, pentru trimiterea şi întreţinerea la 
studii „a tinerilor care s-ar hotărî pentru ştiinţele 
exacte, precum şi a acelora care s-ar hotărî pentru 
studiul ştiinţelor pozitive, pentru a servi la înființa- 
rea şi perfecţionarea fabricilor şi a industriei naţio- 
nale”. La rândul său, generalul francez Henri Mathias 
Berthelot dona A.R., al cărei membru de onoare 
devenise în 1926, pe lângă moşia ce-i fusese dăruită 
de statul român în Ţara Hațegului, şi sumele depuse 
la Banca Marmorosch Blank şi în sucursalele sale 
din România, destinate pentru studii sau cercetări 
într-o universitate franceză. Cele mai multe sume 
erau însă lăsate de donatori instituirii de premii 
care să le poarte numele şi care să se acorde celor 
mai valoroase lucrări în diferite domenii ale ştiin- 
ţelor, literelor şi artelor ori celor mai valoroase tra- 
duceri, de regulă din clasicii Antichității. Aşa au luat 
fiinţă, spre exemplu, premiile „Petre Antonescu”, „C. 
Rădulescu-Codin”, „G. San-Marino”, „Vasile Pârvan”, 
„Anastasie Fătw”, „Adina şi colonel Paul Străjescuw”, 
„Hagi Vasile”, „Constantin Hamangiu” etc., precum 
şi Marele Premiu „Năsturel-Herescu”, ca urmare 
a donaţiei făcute în 1873 de generalul Constantin 
Năsturel-Herescu, primul membru donator. 
Premiile instituite în urma donațiilor făcute A.R. 
se alăturau celor două oferite de stat: „Heliade” 
şi „Lazăr”. Deosebit de valoroase au fost şi dona- 
ţiile de opere de artă, precum cele ale lui George 
Oprescu şi Maria Avramescu, de monede, oferite 
de VA. Urechia, D.A. Sturdza, Constantin Orghidan 
sau de Mihail C. Suţu, organizatorul, de altfel, al 
Cabinetului numismatic, de stampe, hărţi, dar mai 
cu seamă de cărţi. Însemnata donaţie făcută în 
1867 de episcopul Buzăului, Dionisie Romano, care 
a oferit întreaga bibliotecă de cărţi vechi a căpita- 
nului Constantin Cornescu-Oltelniceanu - punct 
de plecare pentru viitoarea Bibliotecă a Academiei 
Române -—, a fost completată şi îmbogăţită de-a 
lungul anilor, reuşindu-se formarea celei mai bogate 
biblioteci din România. După 1948 instituţia acade- 
mică a pierdut, în urma naţionalizării, toate pro- 
prietăţile deţinute până atunci şi care constituiau 
principala ei sursă de venituri, fiind subvenţionată 

numai de la bugetul de stat, fără posibilitatea de a 
mai primi sau administra diverse donaţii. După 
1989, prin eforturi stăruitoare, A.R. a început să-şi 
recupereze o parte din bunuri, dându-i-se din nou 
posibilitatea de a primi „donaţii, legate şi orice alte 
bunuri sau valori”. Chiar şi în condiţiile în care, după 
1948, a pierdut importante sume de bani ce erau 
destinate acordării de premii, s-a continuat tradiţia 
recompensării celor mai valoroase lucrări în diferite 
domenii ale literelor, ştiinţelor şi artelor. Din 1949 
s-a hotărât înfiinţarea a cincisprezece premii anuale 
în valoare de 200 000 de lei, sumă care, treptat, a fost 
redusă, pentru ca, după 1977, să nu mai fie acordată 
deloc, premierea lucrărilor făcându-se neregulat, 
până ce, în 1986, acţiunea a încetat cu totul. După 
1989 tradiţia acordării de premii, începută încă în 
1869 cu cel dat lui Timotei Cipariu pentru prima 
parte a Gramaticii limbii române, a fost reluată. În 
prezent se acordă 73 de premii, care poartă numele 
unora dintre cei mai de seamă specialişti din dome- 
niile ştiinţelor, literelor şi artelor din ţara noastră, 
între care „Lucian Blaga”, „I.L. Caragiale”, „imotei 
Cipariu”, „lon Creangă”, „Mihai Eminescu”, „B.P 
Hasdeu”, „litu Maiorescu” (în domeniul filologiei 
şi literaturii), „George Barițiu”, „Nicolae Iorga”, 
„Mihail Kogălniceanu”, „D. Onciul”, „Vasile Pârvan”, 
„A.D. Xenopol” (în domeniul ştiinţelor istorice), 
„Vasile Conta”, „Mircea Florian”, „C. Rădulescu- 
Motru” (în domeniul filosofiei), „lon Andreescu”, 
„George Enescw”, „Aristizza Romanescu” (în 
domeniul artelor) etc. Totodată se acordă, unor 
importante personalități din ţară şi de peste hotare, 
diplomele Honoris Causa, Meritul Academic şi 
Distincția Culturală. 

De la înfiinţare A.R. şi-a înscris printre obiecti- 
vele sale realizarea unor lucrări de mare însemnă- 
tate pentru cultura şi ştiinţa românească, revenin- 
du-i „îndatorirea de a stimula şi armoniza activi- 
tatea ce se desfăşoară pe întregul domeniu ştiinţific 
şi cultural al ţării”, după cum afirma Grigore Antipa 
în 1928. În decretul de înfiinţare din 1/13 aprilie 
1866 se specifica scopul Societăţii Literare Române: 
întocmirea dicționarului şi a gramaticii limbii 
române, ca şi stabilirea unitară a normelor ortogra- 
fice. Astfel, în 1867 s-a adoptat un sistem etimologi- 
zant al ortografiei limbii române, modificat, în urma 
unor repetate discuţii, în 1881, iar ulterior în 1904, 
când s-a impus definitiv principiul fonetic ca normă 
a limbii scrise. Cu aceeaşi ocazie s-a adoptat şi înlo- 
cuirea lui îcu âîn cuvinte precum român, românesc 

şi derivatele lor, „mod de scriere prin care s-a identi- 
ficat românimea de la renaşterea ei modernă 
încoace”. După 1948 ingerinţele statului s-au mani- 
festat şi în această direcţie, în octombrie 1953 o 
hotărâre a Consiliului de Miniştri impunând renun- 
ţarea la folosirea lui â, ca şi a formei sunt. După 1989 
i s-a recunoscut A.R. dreptul „de a hotărî asupra 
îndreptărilor care se vor face normelor ortografice 
ale limbii române”. O atenţie aparte s-a acordat şi 
realizării celorlalte două lucrări principale în 
domeniul limbii române: gramatica, pentru întoc- 
mirea căreia s-a iniţiat un concurs, Timotei Cipariu 
reuşind, în 1869 şi în 1877, să finalizeze cele două 
părţi ale ei, Analitică şi Sintetică;, Dicţionarul limbii 
române, cu redactarea căruia au fost însărcinaţi încă 
în 1867 August Treboniu Laurian şi loan C. Massimu. 
Lucrare de mare amploare, Dicţionarul limbii 
române a stat în permanenţă în atenţia forului 
academic. În 1884 B.P Hasdeu s-a oferit să ducă la 
bun sfârşit proiectul avansat şi susținut material de 
regele Carol I, Etymologicum Magnum Romaniae 
(1886-1898), gândit ca un tezaur de cunoştinţe ling- 
vistice, filologice, folcloristice, istorice, geografice, 
literare; nu a reuşit să elaboreze însă decât primele 
trei volume şi introducerea la cel de-al patrulea. 
Munca la Dicţionarul tezaur al limbii române a fost 
continuată de A. Philippide, Sextil Puşcariu, Iorgu 
Iordan, Alexandru Graur, Ion Coteanu, Gheorghe 
Mihăilă şi Marius Sala şi de cercetătorii din institu- 
tele academice de profil. Această lucrare monumen- 
tală s-a finalizat în 2010, fiind republicată în 2011 
într-o ediţie completă în 19 volume, în care sunt 
reunite cele 37 de volume elaborate pe parcursul a 
peste o sută de ani. Se impune o permanentă actua- 
lizare a informaţiei, în deplină concordanţă cu 
diversificarea limbii române. În paralel, sub egida 
A.R. s-au mai realizat şi alte lucrări în domeniul 
limbii şi literaturii române: Dicţionarul limbii 
române literare, Dicţionarul limbii române moderne, 
Dicţionarul explicativ al limbii române, Dicţionarul 
ortografic, ortoepic şi morfologic al limbii române, 
Dicţionarul literaturii române de la origini până la 
1900, Dicţionarul general al literaturii române, 
Cronologia vieţii literare. 1944-1964, Atlasele lingvis- 
tice regionale ş.a. O atenţie aparte s-a acordat întoc- 
mirii unor ediţii critice din operele înaintaşilor. Între 
preocupările principale s-au aflat şi cele legate de 
cercetarea trecutului poporului român, prin încura- 
jarea săpăturilor arheologice, a prelucrării materia- 
lelor descoperite, prin investigarea fondurilor 

arhivistice din ţară şi din străinătate, coordonarea 
colecţiilor naţionale de documente etc. Acţiunea a 
început cu realizarea Colecţiei Hurmuzachi (45 de 
volume), a seriei Acte şi documente relative la istoria 
renașterii României şi a continuat cu colecţiile 
Izvoarele istoriei românilor, Documente privind 
istoria României, Fontes Historiae Daco-Romaniae, 
Documenta Romaniae Historica etc., acestora adău- 
gându-li-se numeroase alte instrumente de lucru: 
cataloage de documente şi manuscrise, repertorii, 
cronologii, bibliografii, biobibliografii etc. Între 1960 
şi 1964, prin grija A.R., au apărut primele patru 
volume din tratatul Istoria României, lucrare 
rămasă însă neterminată, proiectul Istoria romă- 
nilor fiind reluat abia în 1995, până în prezent 
apărând, între 2001 şi 2008, 9 volume (în 10 tomuri). 
Începând cu 2010 s-a început publicarea unei noi 
ediţii, din care au apărut primele 6 volume. După 
1872 — anul organizării efective a secţiunii ştiinţifice 
—, s-a acordat o atenţie aparte cercetărilor în toate 
domeniile ştiinţifice: de la matematică, fizică şi 
chimie până la medicină, biologie, ştiinţe agricole, 

geonomice, economice ori juridice. Rezultatele din 
aceste domenii au fost făcute cunoscute în lucrări 
de mare amploare: Flora României, Fauna României, 
Pomologia României, Ampelografia României, 
Atlasul istorico-geografic al României, Monumentele 
vechiului drept românesc ş.a. Din 1990 în subor- 
dinea A.R. au trecut 68 de institute, centre şi unităţi 
de cercetare fundamentală şi avansată (dintre care 
34 nou înființate), cu peste 3000 de cercetători. De 
asemenea, instituţia academică orientează şi coor- 
donează activitatea a peste 65 de comitete naţio- 
nale, comisii şi colective de lucru. Între realizările de 
excepţie din ultimii ani se înscriu publicarea celor 
24 caiete-manuscris ale lui M. Eminescu (14 000 
pagini), ediţie-facsimil în 38 de volume, lucrare 
unică în România, precum şi a celor peste 150 de 
volume în seria „Opere fundamentale”, în care, în 
ediţii de tip „Pleiade”, au apărut operele lui Tudor 
Arghezi, G. Bacovia, Eugen Barbu, lon Barbu, 
Dimitrie Cantemir, I.L. Caragiale, Mateiu 1. 
Caragiale, G. Călinescu (integrala publicisticii, 12 
volume), lon Creangă, Petru Dumitriu, M. Eminescu, 

Manuscrisele eminesciene editate de Fundaţia Naţională pentru Știință şi Artă a Academiei Române 


Octavian Goga, lon Heliade-Rădulescu, Anton 
Holban, Panait Istrati, Marin Preda, Liviu Rebreanu, 
loan Slavici, Marin Sorescu, Nichita Stănescu, 
Constantin Stere, Sorin Titel, Mircea Vulcănescu ş.a. 
Rezultatele cercetărilor se regăsesc în cele peste 90 
de reviste (dintre care peste 40 editate în limbi 
străine) ale institutelor academice. Acestora li se 
adaugă „Analele Academiei Române”, editate fără 
întrerupere din 1867 până în prezent, şi „Memoriile” 
celor trei secţii, literară, istorică şi ştiinţifică. Pentru 
străinătate au apărut şi versiuni prescurtate ale 
acestora: „Bulletin de la Section Historique” (1912- 
1943, 28 de tomuri), aflat până în 1939 sub condu- 
cerea lui Nicolae Iorga, apoi sub cea a lui Nicolae 
Bănescu; „Bulletin de la Section Scientifique” (1912- 
1948, 30 de tomuri), sub îngrijirea lui Ştefan Hepites 
(1912-1919), Grigore Antipa (1919-1939) şi Traian 
Săvulescu (1939-1948); „Langue et litterature. 
Bulletin de la Section litteraire” (1940-1946, 4 
tomuri), sub conducerea lui Theodor Capidan şi D. 
Caracostea. Datorită donațiilor, s-au mai editat: 
„Studii şi cercetări” (1919-1944, 28 de tomuri), 
„Publicaţiile Fondului «V. Adamachi»“ (1898-1941, 
10 tomuri), „Connaissance de la terre et de la pens6e 


Dicţionarul general al literaturii române 24 


roumaine” (1937, 10 tomuri), colecţia „Din viaţa 
poporului român” (1908-1931, 40 de tomuri), conti- 
nuată de „Anuarul Arhivei de Folclor” (1932-1945, 8 
tomuri). În 1990 au luat fiinţă două noi publicaţii: 
un anuar al A.R. şi revista „Academica”. Din 1948 
funcţionează, sub egidă academică, o editură al 
cărei rol este de a publica lucrările membrilor forului 
academic şi cele realizate în cadrul institutelor de 
cercetare, precum şi revistele acestora. Sub egida 
A.R. funcţionează Fundaţia Familiei Menahem H. 
Elias (din 1924), Fundaţia Europeană „Nicolae 
Titulescu” (din 1990), Fundaţia Naţională pentru 
Ştiinţă şi Artă (din 1998). În 1867 s-au pus bazele 
Bibliotecii Academiei Române, ale cărei fonduri au 
sporit mereu prin donaţii, achiziţii şi schimburi cu 
instituţii similare din ţară şi din străinătate, ea 
ajungând în prezent să aibă un patrimoniu care 
însumează circa 90% din titlurile de publicaţii exis- 
tente în ţară. În subordinea A.R. se află şi Clubul 
Oamenilor de Ştiinţă, inaugurat în 1951, Casa 
Academiei Române, care adăposteşte 42 de institute 
de cercetare, deschisă oficial la 4 aprilie 2003, cât şi 
administrarea şi întreţinerea unor case de odihnă şi 
de creaţie, case memoriale, rezervaţii naturale etc.: 

Muzeul de Artă Veche Apuseană „Ing. D. Furnică- 
Minovici”, Casa Memorială „G. Călinescu”, Casa 
Memorială „V. Alecsandri” de la Mirceşti, Casa 
Memorială „Acad. Aurel Avramescu şi dr. Maria 
Avramescu” din Otopeni, Parcul Naţional Retezat, 
Palatul Ghica din Căciulaţi-llfov, Casa „Victor 
Eftimiu”, Centrul de Dezvoltare Durabilă Ţara 
Haţegului-Retezat din comuna  Berthelot- 
Hunedoara ş.a. 

O latură principală a activităţii A.R. este cea a rela- 
ţiilor externe, manifestată în principal prin alegerea 
în forul academic român a numeroase personali- 
tăţi de peste hotare, laureați ai Premiului Nobel sau 
membri ai unor academii sau universităţi de presti- 
giu din întreaga lume: Dinu Adameşteanu, Svante 
August Arrhenius, Norman Borlaug, Lester Brown, 
Gabriel de Broglie, Vincenzo Cappelletti, Helene 
Carrere d'Encausse, Eugeniu Coşeriu, Alain Decaux, 
Rosa Del Conte, Jacques De Decker, Maurice Druon, 
Christian de Duve, Paul Ehirlich, Enrico Fermi, Dan 
Sergiu Hanganu, Klaus Heitmann, Keith Hitchins, 
Charles Louis Alphonse Laveran, Jean-Marie- 
Pierre Lehn, Yehudi Menuhin, Pierre Messmer, 
Michael Metzeltin, Theodor Mommsen, Thierry de 
Montbrial, Francis Nevill Mott, Louis Eugene Felix 
Neel, Jean d'Ormesson, George Emil Palade, Linus 
Carl Pauling, Jean Baptiste Perrin, Ilya Prigogine, 
Aleksandr Mihailovici Prohorov, Robert Robinson, 
Paul Sabatier, Karl Manne Georg Siegbahn, Petru 
Soltan, Sorin Stati, Alexandru Şafran, Arne William 
Tiselius ş.a. Mulţi dintre ei sunt români, prieteni 
apropiaţi ai României ori buni cunoscători ai realităţi- 
lor româneşti. În iunie 2001 a fost ales printre membrii 
de onoare din străinătate Sanctitatea Sa Papa loan 
Paul al II-lea, iar în 2004 Sanctitatea Sa Bartolomeu 
I, patriarhul ecumenic al Constantinopolului. La 
rândul lor, numeroşi academicieni români au fost 
aleşi în organisme internaţionale de prestigiu din 
Europa, America sau Asia. La extinderea legături- 
lor externe au contribuit şi cele două şcoli române 
de la Paris şi Roma, înființate în 1920 şi puse sub 
conducerea a doi iluştri membri ai instituţiei acade- 
mice: Nicolae Iorga şi Vasile Pârvan. În prezent există 
acorduri cu peste 40 de instituţii ştiinţifice din 29 de 
țări, precum şi cu UNESCO, acestora adăugându-li-se 
Academia Europaea cu sediul la Londra, Academia 
Europeană de Ştiinţe, Litere şi Arte cu sediul la Paris. 
A.R. este o prezenţă deosebit de activă în cadrul 
Uniunii Academice Internaţionale, al cărei membru 
este din 1929 şi în cadrul căreia se realizează proiecte 


Academia 


de cercetare în comun, precum şi în cadrul alianţei 
academiilor naţionale de ştiinţă şi artă din ţările 
europene, ALLEA, unde este membră din 1992, din 
1998 făcând parte din comitetul de conducere. 

Prin valoarea membrilor ei, prin programele de 
cercetare iniţiate şi coordonate, prin larga deschi- 
dere internaţională, A.R. şi-a afirmat mereu statutul 
de cea mai de seamă instituţie culturală a ţării. În 
acelaşi timp, a rămas un simbol al unităţii spiritu- 
alităţii naţionale, făcând parte, după expresia lui 
Gr. G. Tocilescu, „din sufletul neamului românesc”, 
fiind „a naţiunii, precum națiunea găseşte într-însa 
vatra pururea nestinsă a iubirii de neam, a aminti- 
rilor scumpe şi a nobilelor imbolduri”. Prin bogata 
ei activitate creatoare, A.R. contribuie substanţial 
la afirmarea spiritualităţii naţionale, a patrimo- 
niului cultural al poporului român. Din anul 2000 
ziua de 4 aprilie a fost declarată Ziua Naţională a 
Academiei Române. 


Repere bibliografice: Actele şi solemnitatea oficială şi 
neoficială a inaugurării Societăţii Literare Române, publ. 
VA. Urechia, Bucureşti, 1867; D.A. Sturdza, Academia 
Română. Raport asupra activităţii serbării de XXV ani 
a existenţei sale. 1866-1891, Bucureşti, 1891; Academia 
Română. Informaţiuni asupra trecutului şi membrilor 
ei, Bucureşti, 1903; Publicaţiunile Academiei Române 
1867-1915, Bucureşti, 1915; loan Bianu, Începătorii 
Academiei Române de la 1866 şi 1867, Bucureşti, 1922; 
loan Bianu, Pomenirea donatorilor Academiei Române, 
Bucureşti, 1922; Axente Banciu, Primele cărămizi la 
temelia Academiei Române, Braşov, 1936; LXXV de ani de 
la înființarea Academiei Române. 1866-1941, Bucureşti, 
1941; Nicolae Lascu, Academia Română şi traducerile din 
clasicii antici, Cluj, 1947; Anibal Teodorescu, Gânduri 
şi planuri pentru înființarea Academiei Române, 
Bucureşti, 1947; 90 de ani de viață academică în ţara 
noastră, Bucureşti, 1956; Academie de la Republique 
Socialiste de Roumanie. 1866-1966. Bref historique, 
Bucureşti, 1966; Biblioteca Academiei. 1867-1967. Cartea 
centenarului, Bucureşti, 1968; Alexandru Dobre, Idealul 
unităţii naţionale în cultura română, Bucureşti, 1988; 
Ştefan Pascu, Istoricul Academiei Române. 125 de ani 
de la înființare. 1866-1991, Bucureşti, 1991; Dorina N. 
Rusu, Istoria Academiei Române în date (1866-1996), 
Bucureşti, 1997; Alexandru Dobre, Folclorul şi etnografia 
sub protecția Academiei Române, Bucureşti, 2002; Ion 
Muşlea, Arhiva de Folclor a Academiei Române, îngr. lon 
Cuceu şi Maria Cuceu, pref. lon Cuceu, Cluj-Napoca, 
2003; Alexandru Dobre, Academia Română. Cercetarea 
şi punerea în valoare a culturii tradiționale, Bucureşti, 
2004; Mihăilă, Scriitori, 485-502; Academia Română. 
Discursuri de recepţie, I-X, îngr. Dorina N. Rusu, pref. 
Eugen Simion, Bucureşti, 2005-2009; Academia Română. 

1866-2006, pref. Eugen Simion, Bucureşti, 2006; 
L Academie Roumaine et LInstitut de France. 1866-2006, 
pref. Eugen Simion, lonel Haiduc, Bucureşti, 2006; 
Dan Berindei, Istoria Academiei Române (1866-2006). 
140 de ani de existenţă, Bucureşti, 2006; Pagini din 
istoria Academiei Române (1866-1948). Acte, donaţii, 
discursuri, portrete şi evocări academice, Bucureşti, 
2007; Dorina N. Rusu, Patrimoniul Academiei Române. 
Donatori şi donaţii. 1860-1948, Bucureşti, 2008; Nicolae 
N. Barbu, Mihail C. Barbu, Membrii Academiei Române: 
ierarhi, preoţi, diaconi, teologi nehirotoniţi şi profesori 
la instituţiile teologice din cadrul Bisericii Ortodoxe. 
Dicţionar, Bucureşti, 2009; Alexandru Dobre, Academia 
Română, înalt şi reprezentativ aşezământ cultural- 
ştiinţific, Bucureşti, 2009; Dorina N. Rusu, Dicţionarul 
membrilor Academiei Române, 1866-2010, Bucureşti, 
2010; Nicolae Edroiu, Comunicări academice (1970- 
2010), Cluj-Napoca, 2011; Relaţiile internaționale şi 
Academia Română, îngr. Ruxandra Iordache, Bucureşti, 
2012; Tezaurul Academiei Române, vol. I-II, vol. III, 
partea 1, coordonatori Ionel Haiduc şi Păun Ion Otiman, 
Bucureşti, 2012. D.N.R. 


ACADEMICA, revistă de ştiinţă, cultură şi artă a 
Academiei Române înfiinţată la 17 august 1990. Cu 
o apariţie lunară, A. este condusă de preşedintele 
Academiei Române, în calitate de director. După 
cum se menţionează în articolul-program al celui 
dintâi număr, este „o revistă generală a Academiei, 
ca for al ştiinţei şi culturii”, ce se adresează „unui 
public larg şi interesat în mişcarea ideilor româneşti 
şi universale”. Tot aici se precizează: „O asemenea 
revistă, distinctă de «Analele Academiei Române», 
va reflecta într-un mod mult mai operativ viaţa aca- 
demică românească. Totodată, vor fi reluate comu- 
nicări, rapoarte, discursuri de recepţie, referate, 
documente, care nu au avut la vremea lor o cuprin- 
zătoare circulaţie, însă care merită să fie aduse la 
lumină şi la o largă răspândire prin această revistă. 
Ea nu este numai a membrilor şi institutelor 
Academiei, ci a tuturor intelectualilor români, ca şi a 
celor care sunt interesaţi în gândirea novatoare 
românească” (Mihai Drăgănescu, Gânduri de 
început). În aprilie 2002 a apărut primul număr al 
unei serii noi, revista căpătând şi o nouă înfăţişare, 
„un format şi o vestimentaţie mai apropiate de 
spiritul academic”. Totodată se afirmă că A. „nu 
trebuie să publice numai ceea ce primeşte de la 
colaboratorii ei, trebuie să-şi construiască o strate- 
gie şi să propună, spre dezbatere, subiecte fierbinţi 
ale vieţii intelectuale”, urmând „să facă un efort 
pentru a fi, mai mult decât este acum, o revistă 

ştiinţifică şi culturală competitivă, deschisă, inci- 
tantă şi, pe deasupra, o revistă frumoasă” (Eugen 
Simion, Cuvânt înainte). Sub titlul generic „Cronica 
academică”, se prezintă, succint, hotărârile adunări- 
lor generale, principalele manifestări ştiinţifice ale 
Academiei, diversele ei acţiuni interne şi internaţio- 
nale şi, integral, lista lucrărilor distinse anual cu 
premii ale Academiei Române. Spaţii mai ample au 
fost rezervate prezentării vizitei la Academia 
Română a preşedintelui Italiei, Oscar Luigi Scalfaro 
(5/1998), a Sanctităţii Sale Bartolomeu I, patriar- 
hul ecumenic al Constantinopolului (1-2/1999 şi 
32/2004), a unei delegaţii a Institutului Franţei 
(24/2004) sau primirii, la Vatican, a unei importante 
delegaţii, în frunte cu Eugen Simion, preşedintele 
Academiei Române, de către Papa loan Paul al II-lea, 
cu ocazia înmânării însemnelor de membru de 
onoare al forului academic de la Bucureşti 
(1-2/2001). De asemenea, revista a informat prompt 
şi asupra altor momente de seamă ale Academiei 
Române. Astfel, s-a publicat protocolul încheiat cu 
Ministerul Cercetării şi Tehnologiei şi Ministerul 
Educaţiei Naţionale privind promovarea activităţii 
de educaţie, de cercetare ştiinţifică şi de dezvoltare 
tehnologică (12/1998), iar sub titlul Într-o Europă 
comună academiile sunt aliate, s-a scris despre 
alegerea Academiei Române în conducerea ALLEA, 
alianță a academiilor naţionale de ştiinţă şi artă din 
ţările europene (Maya Simionescu). S-au marcat, 
prin numere speciale (11/1991, 6-9/1996, 6/2001 
etc.), aniversări ale înființării instituţiei academice 
române, publicându-se date referitoare la momen- 
tele cele mai importante din istoria ei, medalioane 
ale unor membri titulari, corespondenţi şi de 
onoare, ale unor donatori de seamă, momente din 
activitatea filialelor şi a Bibliotecii Academiei 
Române. În rubrica intitulată „Sub cupola Aca- 
demiei” sunt inserate fragmente ample din 
dările de seamă anuale, precum şi din discursurile 
de recepţie ori din prelegerile prezentate de unii 
oaspeţi străini ai Academiei Române. Astfel, în 
paginile revistei au fost reproduse fragmente din 
discursurile de recepţie ţinute de Virgiliu N. 
Constantinescu, Alexandru Balaban, Marius Sabin 
Peculea, Mircea loan Valentin Săndulescu, Păun 
Ion Otiman, Solomon Marcus, Mircea Malița, Dan 
Berindei, Răzvan Theodorescu, Eugen Simion, 
Marius Sala ş.a. În aceeași rubrică sunt prezentate, 
integral sau fragmentar, discursuri ale unor membri 
de onoare din străinătate, rostite cu ocazia primirii 

însemnelor Academiei Române: Maurice Druon 
(2/1996), Alexandru Şafran (10/1997), Philippe 
Roberts-Jones (9-10/1998), Pierre Messmer 
(7/2000), Manuel LOpez Alvar (8-9/2000), Thierry 
de Montbrial (12/2000), Klaus Heitmann (12/2000) 
ş.a.; sunt publicate fragmente din discursurile altor 
personalităţi, oaspeţi ai Academiei Române, printre 
care Tibor Braun, directorul general adjunct al 
Bibliotecii Academiei Ungare de Ştiinţe (1/1995), 
Christopher Patten, membru al Consiliului Reginei, 
fost guvernator în Hong Kong (7-8/1998), Antonio 
Olinto, membru al Academiei Braziliene de Litere 
(7/2000), Matte Klinge, profesor la Universitatea din 
Helsinki (1-2/2001), Lydie Polfer, viceprim-minis- 
tru, ministrul Afacerilor Externe şi Comerţului 
Exterior, ministru al Funcţiunii Publice şi Reformei 
Administrative al Marelui Ducat Luxemburg 
(1/2002), Mohamed Laichoubi, ambasadorul Alge- 
riei la Bucureşti (25/2004), Gabriel de Broglie, can- 
celarul Institutului Franţei (48-49/2006, 79/2008), 
Helene Carrere d'Encausse, secretarul perpetuu al 
Institutului Franţei  (48-49/2006),  Evanghelos 
Moutsopoulos, membru al Academiei Elene (54- 
55/2006) ş.a. Revista a găzduit în paginile ei şi unele 
documente legate de istoricul Academiei Române. 
Între acestea, un loc aparte l-a ocupat discursul 
rostit de Elena Văcărescu cu ocazia primirii sale ca 
membru de onoare, o caldă pledoarie pentru 
modelul de „patriot autentic”, cel care, în concepţia 
sa, „ştie să ţină cumpăna dreaptă între elementul 
naţional şi factorul internaţional, cu rădăcini adânc 
înfipte în glia românească şi în substanţa trecutului” 
(10/1995). Încă de la apariţie, A. şi-a făcut o datorie 
din a omagia pe marii înaintaşi ai culturii şi ştiinţei 
româneşti: Vasile Alecsandri, Lucian Blaga, Marin 
Preda, Tudor Vianu, Petre P Negulescu, Gheorghe |. 
Brătianu, Eugen Bădărău, G. Călinescu, Nicolae 
Iorga, Ion Andreescu, M. Eminescu, Constantin 
Brâncuşi, lon Heliade-Rădulescu, I.L. Caragiale, 
Spiru Haret, Virgil Vătăşianu, Nichita Stănescu, 
Alexandru Ciucurencu, Dumitru Stăniloae, Nicolae 
Cartojan, Athanase Joja, Anghel Saligny, Timotei 
Cipariu, George Enescu, Tudor Arghezi, Grigore 
Moisil, Traian Vuia, Dimitre Onciul, lon Ghica, 
Nicolae Titulescu, B.P. Hasdeu, Nicolae Grigorescu, 
Constantin Noica, Eugen lonescu, Dimitrie 
Cantemir, Emil Cioran, Emil Condurachi ş.a. De 
asemenea, acordă atenţie şi unor iluştri reprezen- 
tanţi ai culturii universale: Johann Wolfgang Goethe, 
A.S. Puşkin, Hans Christian Andersen, Leonardo da 

Vinci, Henri Poincare, Emmanuel de Martonne, 
Nicholas Georgescu-Roegen, Bela Bart6k, Charles 
Darwin ş.a. Totodată sunt marcate momente de 
seamă ale istoriei naţionale, fie prin publicarea unor 
articole scrise special pentru evenimentele aniver- 
sate, fie prin reproducerea, integrală sau parţială, a 
unor comunicări ţinute în Aula Academiei în cadrul 
unor sesiuni aniversare: 120 de ani de la cucerirea 
independenţei de stat a României, 80 de ani de la 
bătăliile de la Mărăşti, Mărăşeşti şi Oituz , 150 de ani 
de la Revoluţia de la 1848, 400 de ani de la unirea 
înfăptuită de MihaiViteazul, 500 de ani de la moartea 
lui Ştefan cel Mare şi Sfânt, 140 de ani de la înfiinţa- 
rea Senatului României, 500 de ani de tipar 
românesc, 90 de ani de la Marea Unire, 150 de ani de 
la Unirea Principatelor etc. Numere speciale au fost 
consacrate lucrărilor unor simpozioane şi dezbateri 
organizate de Academia Română: Unitatea limbii 
române şi varietățile ei locale (1/1994), Academii în 
tranziţie (71/1995), NATO (11/1997), Politica sau 
politicile ştiinţei în pragul mileniului III (7-8/1999), 
Rolul şi locul culturii în programul de dezvoltare a 
societății româneşti (10-11/2000), Penser l/'Europe 
(2002, 2005, 2010), Romanitatea orientală (11/2003), 
Religiile şi cultura europeană (31/2004), Cuvintele 
autohtone, dovadă a unităţii dialectelor unităţii 
româneşti (35/2005), Dezvoltarea rurală durabilă a 
României în contextul integrării europene (43, 
44/2005), Deziderate şi perspective ale cercetării în 
Academia Română (50/2006) etc. Acestora li se 
adaugă un mare număr de articole semnate de 
membri ai Academiei Române, de cercetători ori de 
specialişti de seamă, care tratează diverse teme ale 
culturii şi ştiinţei: De la filosofie la ştiinţa mentalu- 
lui, Arta şi obiectivul estetic în viziune fenomenolo- 
gică, Energia în lume, în Europa, astăzi şi mâine, 
Matematica şi fenomenologia, Ştiinţă şi cultură fără 
frontiere, Formarea economiei naţionale în condiți- 
ile presiunii regionale, Muzica de tradiție bizantină 
în spațiul spiritual românesc, Ortodoxie şi religie, 
Medicina la sfârşit de secol, Protecţia mediului 
montan, Descifrarea cărții vieţii: structura genomu- 
lui uman, Învăţarea electronică în societatea cunoaş- 
terii, Protecţia atmosferei, o prioritate naţională şi 
globală, Cercetarea ştiinţifică în Academia 
Română, Educaţia, factor de promovare a sănătăţii, 
Rolul României într-o Uniune Europeană de 27 de 
state, Academia Română, reper intelectual şi moral 
al naţiunii, Academia Română în contextul aderării 
la Uniunea Europeană, Etica cercetării sau conduita 

corectă în cercetarea ştiinţifică, Reflecţii pe marginea 
şcolilor de înalte studii doctorale şi postdoctorale în 
Academia Română etc. Apar, de asemenea, 
comunicatele importante date de Academia 
Română referitoare la unele probleme stringente, 
precum proiectul de la Roşia Montană sau dezvolta- 
rea urbanistică a Capitalei. Un loc aparte este 
rezervat prezentării unor lucrări fundamentale ale 
Academiei Române: tratatul Istoria Românilor 
(11/2003), Caietele Eminescu (46/2006), Biblia lui 
Petru Pavel Aron (47/2006), Dicţionarul-tezaur al 
limbii române (3-4/2010, 4-5/2011) ş.a. Fidelă 
obiectivelor iniţiale, revista include în fiecare număr 
un foarte bogat material ilustrativ, cel mai adesea 
inedit, reproducând fotografii, stampe, hărţi, frag- 
mente de partituri, facsimile, pentru a face astfel 
cunoscută cititorilor o parte a patrimoniului 
Bibliotecii Academiei Române. Prin conţinutul său 
variat şi bogat, prin stilul elevat al articolelor, prin 
reproducerea unor imagini nu o dată inedite, revista 
A. şi-a format un stil propriu, care o singularizează 
faţă de alte publicaţii de profil, conferindu-i un loc 
bine definit în peisajul publicistic românesc. D.N.R. 


ACASĂ, publicaţie apărută la Bucureşti între 5 martie 
şi 26 noiembrie 1990, ca „Supliment săptămâ- 
nal «România liberă»“. Secretar de redacţie: Ştefan 
Răchită, urmat de Ion Perşinaru, Stelian Boşman şi 
Ştefan Ceteraș. Într-un posibil articol-program, Anton 
Uncu adresează un îndemn patetic şi deloc ridicol 
în contextul social-politic al momentului: „Haideţi 
acasă, oameni buni! Cu toată credinţa şi neuitarea, 
cu toată durerea şi speranţa. Acum!”. Rubricile stabile 
ale revistei sunt „Dialog cu ţara”, „Dialog cu lumea”, 
„Cultura noastră cea de toate zilele”, „Lumea creştină”, 
„Divertisment” etc. Versuri religioase semnează 
Adrian Popescu, proză umoristică - Constantin 
Vrânceanu, publicistică - Dumitru Stăniloae, 
Carmen Antohi-Mesaroş, Corneliu Vlad, Corneliu 
Antim, Ion Pavelescu. Sorin Dumitrescu oferă frag- 
mente de jurnal, iar în foileton se tipăreşte un studiu al 
lui Al. Mironescu, Contribuţia ştiinţelor experimentale 
la problema epistemologică. Numărul 4/1990 găzdu- 
ieşte interviul pe care Octavian Ghibu, fiul lui Onisifor 
Ghibu, i-l dă lui Boris Buzilă cu accent pe activitatea 
tatălui său de după îndepărtarea din Universitatea 
clujeană în 1945. La rubrica „Onix” debutează o 
colecţie „de întâmplări stranii [...], fictive sau reale, 
având ca elemente comune deschiderea spre fan- 
tastic”. Semnează Valentin Avram, Bogdan Ficeac ş.a. 

Numărul 5/1990 inaugurează rubrica „Arhiva istorică 
a «României libere»“, în cadrul căreia, printre altele, se 
publică documente vizând personalitatea mareşalu- 
lui lon Antonescu (Jon Antonescu în fața istoriei). Alţi 
colaboratori: Marcel Petrişor, Dan Laurenţiu. D.B. 


ACCADEMIA DI ROMANIA, instituţie fondată în 1920 
sub numele Şcoala Română din Roma. Printr-o lege 
din octombrie 1920 luau ființă două şcoli române, 
în Italia şi în Franţa. Obiectivele acestora, ce urmau 
să cuprindă trei secţii (istorico-arheologică, filologi- 
co-literară şi artistică), erau, în principal, de a iniția 
cercetătorii români în ştiinţa, arta şi viața popoarelor 
italian şi francez, de a le permite studii în biblioteci 
şi arhive. Şcoala Română din Roma urmărea cu deo- 
sebire cercetările şi săpăturile arheologice din Italia 
şi din ţările mediterane, dar şi stabilirea de relaţii de 
reciprocitate cu şcolile arheologice din Roma şi Atena. 
Şcoala şi-a început efectiv activitatea la 1 noiembrie 
1922, fiind pusă sub conducerea lui Vasile Pârvan, 
numit direct de Academia Română, căreia i se pre- 
zentau anual rapoarte referitoare la activitatea şcolii, 
dar şi la etapele ridicării localului pe terenul din 
Valle Giulia, dăruit guvernului român de Primăria 
Romei. Aici, cu sprijinul financiar al Băncii Naţionale 
a României, s-a construit, după planurile arhitectului 
Petre Antonescu, un palat destinat şcolii şi bibliotecii 
acesteia, inaugurat la 10 ianuarie 1933. Pe frontispiciul 
clădirii au fost aşezate, de o parte şi de alta atitulaturii, 
chipurile în relief ale lui Decebal şi Traian, sculptate de 
Mac Constantinescu, pe atic se află inscripţia Populus 
daco-romanus hanc sedem in Urbe Aeterna litteris et 
artibus faciendam curavit. MCMĂXXII. În impunăto- 
rul palat, aflat în centrul capitalei Italiei, s-a desfăşurat 
o activitate deosebit de bogată. În perioada cuprinsă 
între 1922 şi 1947 Şcoala Română din Roma a acordat 
burse în domeniul arheologiei, istoriei, filologiei şi al 
artelor frumoase. Membrii şcolii au fost aleşi dintre cei 
mai buni licenţiaţi ai universităţilor din Bucureşti, laşi, 
Cluj şi Cernăuţi, unii deveniți ulterior personalităţi 
ale culturii române, între care Radu Vulpe, Ecaterina 
Dunăreanu-Vulpe, Vladimir Dumitrescu, Grigore 
Florescu, Dionisie Pippidi, Constantin Daicoviciu, 
Claudiu Isopescu, G. Călinescu, Alexandru Marcu, 
Ştefan Bezdechi, I.I. Russu, George Uscătescu, 
Haralambie Mihăescu, Gheorghe Ştefan, Dinu 
Adameşteanu, Virgil Vătăşianu, Grigore Ionescu, 
Horia Teodoru, Mac Constantinescu ş.a. Au fost 
studiate, printre altele, prezenţa în Italia a lui Vasile 
Alecsandri sau a lui Duiliu Zamfirescu, precum şi 

contribuţia unor italieni la cunoaşterea şi propăşirea 
României în secolul al XIX-lea: publicistul Giovenale 
Vegezzi-Ruscalla sau filologul Graziadio Isaia Ascoli 
(membri de onoare ai Academiei Române din 1869 
şi, respectiv, 1877), ca şi raporturile culturale italo— 
române din timpul Evului Mediu şi chiar mai vechi. 
În 1924 a început aici seria conferințelor susţinute 
de personalităţi precum J6âr6me Carcopino, Emile 
Mâle, Giulio Quirino Giglioli, Adolfo Venturi, Vittorio 
Rossi, Ettore Pais, Roberto Paribeni ş.a. La conducerea 
şcolii s-au succedat, ca directori, specialişti de marcă: 
Vasile Pârvan (1922-1927), George G. Mateescu 
(1927-1929), Emil Panaitescu (1929-1941), Scarlat 
Lambrino (1941-1947), Alexandru Balaci (1970-1974), 
Zoe Dumitrescu-Buşulenga (1991-1997), Marian 
Papahagi (1997-1999), Mihai Bărbulescu (din 2008) 
ş.a. Sub auspiciile şcolii au apărut două publicaţii de 
prestigiu: „Ephemeris Dacoromana. Annuario della 
Scuola Romena di Roma” (1923-1945, zece numere), 
care reunea studii de istorie, arheologie, istoria 
artei şi arhitectură, filologie clasică şi modernă, şi 
„Diplomatarium italicum” (1925-1939, patru volume), 
unde se publicau colecţii de documente referitoare la 
istoria şi cultura românilor, culese din bibliotecile şi 
arhivele italiene. Activitatea şcolii a fost întreruptă în 
perioada celui de-al Doilea Război Mondial şi până în 

1969. Localul a fost refăcut şi a funcţionat, începând 
din 1969, ca Biblioteca Română din Roma. După 1989 
a revenit la statutul iniţial. Pe lângă tradiţionalele 
activităţi de studiu şi cercetare, instituţia desfăşoară 
activități de promovare culturală, găzduind serate 
muzicale, expoziţii de artă sau colocvii culturale, eve- 
nimente literare de rezonanţă europeană, precum 
decernarea Premiului Unione Latina (scriitorului 
spaniol Gonzalo Torrente Ballaster) ori simpozioanele 
„Mircea Eliade — azi”, „Emil Cioran şi francofonia” etc. 
Instituţia a fost şi este frecventată de traducători şi pro- 
fesori de literatură română: eminescologul Rosa Del 
Conte, traducătorul Marco Cugno, profesorul Giorgio 
Caragiani, dar şi numeroşi studenți şi cercetători din 
universităţi şi institute de cercetare din România, cu 
deosebire din domeniile arheologiei, istoriei şi artelor 
frumoase. La rândul ei, biblioteca, unde se află peste 
33 000 de volume, fiind cea mai mare bibliotecă din 
reţeaua institutelor culturale române de peste hotare, 
atrage în permanenţă specialişti din diverse domenii: 
istorie, literatură, arheologie, arte. Grija acordată 
bibliotecii a făcut să se reconstituie o bună parte a 
colecţiilor de carte veche de dinainte de 1947, îmbo- 
gățite prin numeroase donaţii şi achiziţii. Continuând 
tradiţia imprimată de Vasile Pârvan, cel dintâi director 
al ei, institiţia reprezintă un reper important al vieţii 

ştiinţifice din Cetatea Eternă, asumându-şi, aşa cum 
sublinia Alexandru Marcu, „răspunderea menţinerii 
vii a unei conştiinţe care a constituit nu numai titlul 
de mândrie, dar însăşi temeinicia existenţei istorice a 
unui popor de muncitori şi ostaşi ai unei cauze care, 
rămânând naţională, a putut să se integreze totodată 
în liniile desfăşurării istorice a întregii Europe, ale 
acestei Europe, în care Roma, prin formele istorice 
noi, pe care le-a creat nu o dată, şi-a avut mereu de 
spus cuvântul”. 

Repere bibliografice: Ersilio Michel, Isfituti stranieri 
di cultura. L Accademia Romena in Roma, „Lltalia che 
scrive”, 1930, 12; Alexandru Marcu, Școala Română din 
Roma, „Boabe de grâu”, 1930, 3; Școala Română din Roma. 
Accademia di Romania. Mostra de la sezione artistica. 
Inaugurazione della nuova sede, Roma, 1933; Douăzeci de 
ani de activitate a Şcolii Române din Roma, Bucureşti, 1943; 
George Lăzărescu, Şcoala Română din Roma, Bucureşti, 
2002; Nicolae Lascu, Banca Naţională şi arhitectura, 
Bucureşti, 2006, 139-172; Veronica Turcuş, Raporturile de 
tutelă dintre Academia Română şi primele generaţii de elevi 
ai Şcolii Române din Roma, „Memoriile Secţiei de ştiinţe 
istorice şi arheologie”, 2007; Adrian Popescu, Academia de 
pe Gianicolo, Bucureşti, 2008; Veronica Turcuş, Prolegomeni 
alla costruzione dell' Accademia di Romania a Roma, 
„Ephemeris Dacoromana”, 2011; Dorina N. Rusu, Școala 
Română din Roma („Accademia di Romania”), în Tezaurul 
Academiei Române, II, Bucureşti, 2012, 341-350. F.B. 


ACERA ROMÂNĂ, revistă literară şi științifică apărută 
la Bucureşti în ziua de 1 aprilie 1875. Redactori: Al. G. 
Drăghicescu şi D. Constantinescu. A.r. adăposteşte 
primele producţii literare ale celor doi redactori, 
dintre care ultimul este viitorul scriitor D. Teleor. Aici 
Al. G. Drăghicescu publică versuri, o nuvelă, Teroarea 
nopții în jurul camerei mele, şi două traduceri 
din Victor Hugo: poeziile Floarea şi fluturul şi 
Somnoroasa, iar Teleor tipăreşte prima sa compunere 
în versuri, Magdalena. Poemă în opt cânturi. R.Z. 


ACHIM, George (27.11.1960, Şomcuta Mare), poet, 
critic literar. Este fiul Cristinei Achim (n. Toma), librar, 
şi al lui Ioan Achim, comerciant. Urmează cursurile 
Liceului „Ady-Şincai” din Cluj-Napoca (1975-1979), 
după care se înscrie la Facultatea de Filologie, secţia 
română-spaniolă, a Universităţii clujene (1979- 
1983) şi apoi la cea din Bucureşti, în cadrul căreia 
îşi susţine în 2001 şi doctoratul. Între 1980 şi 1983 
e redactor la revista „Echinox”. Își începe cariera ca 
profesor de literatură română la liceul cu profil filo- 
logic din Satu Mare (1983-1990), fiind mai târziu 

redactor la ziarul „Dreptatea” din Bucureşti (1990) şi 
redactor-şef la săptămânalul „Epoca” (1990-1992). 
Din 1995 devine cadru didactic al Facultăţii de Litere 
a Universităţii de Nord din Baia Mare, la Catedra de 
literatură contemporană. Între 1996 şi 2000 a fost 
senator în Parlamentul României. Din 2008 până în 
2012 funcționează ca lector la Institut fiir Romanistik 
din Viena. Debutează cu poezie în „Iribuna” (1977) 
şi editorial cu grupajul de versuri Înălţarea la sunet, 
inclus în volumul colectiv Alfa '84. Mai colaborează cu 
versuri şi articole la „România literară”, „Viaţa româ- 
nească”, „Luceafărul”, „Steaua”, „Familia”, „Poesis”, 
„Iransylvanian Review” ș.a. 

Înclinat prin temperament spre ceremonial, fast şi 
ritualizare, A. scrie o poezie livrescă şi elegiacă. Format 
la şcoala „Echinoxului” de la începutul anilor '80, 
autorul îşi tratează cu luciditate scrisul, luând distanță 
față de sine şi de retorica propriului discurs, devalori- 
zând „marile simboluri şi formule” (Al. Cistelecan). 
Este vorba de o criză a retoricii, nu de factură postmo- 
dernă prin epuizarea tuturor posibilităţilor scriiturii, 
ci „silnică, forțată, rezultat al unei cenzuri drastice, 
venite din exterior” (lon Pop). Versurile din cartea 
de debut Dinspre ieri spre nicăieri (1994) temati- 
zează un inconfort existenţial transcris, în maniera 
specific optzecistă, prin oximoron şi antifrază. Ceea 
ce se reţine e cromatica decadentă a unei violenţe cu 
aspect estetizant: o mică pată roşie pe albul cămăşii 
magistrului marchează urma muşcăturii lui delicate 
dintr-un fruct copt. Publicat târziu, cel de-al doilea 
volum de poezie al lui A., Dulcețuri din fructe târzii 
de pădure (2010), se caracterizează şi el prin gustul 
pentru preţiozitate şi incantatoriu. Aici tensiunile se 
calmează însă şi convențiile se încarcă afectiv. Cartea 
e construită din două cicluri distincte: Marmaţia, o 
evocare cu accente autobiografice a spaţiului copilă- 
riei, este alcătuită ca o galerie de portrete proiectată 
solemn, printr-o frazare a versului cu aspect ritualic, 
rememorarea locurilor şi a oamenilor căpătând irizări 
mitice. Mai realizat este ciclul Minunile vin înainte 
de înserare, unde apar, prin proiecția senzuală a unei 
iubiri târzii, rezonanţe lirice inedite. În critică A. debu- 
tează cu un studiu intitulat Iluzia ipostaziată. Utopie 
şi distopie în cultura română (2002), rezultat al unei 
cercetări doctorale a cărei miză principală o consti- 
tuie distingerea noţiunilor utopie şi distopie. Interesul 
acestui text stă însă mai curând în încercarea de a 
cartografia formele genului în spaţiul românesc (A.E. 
Baconsky, Bujor Nedelcovici, V. Voiculescu, Oana 
Orlea, Alice Botez). Studiului teoretic i s-a adăugat 

o antologie din literatura secolului al XIX-lea, Un vis 
curioz. Pagini de utopie românească (2003), în care 
autorul a recuperat proze mai puţin cunoscute (Un 
vis curioz de George Melidon, Spiritele anului 3000 de 
Demetriu D. lonescu, Ocălătorie în lunăde Alexandru 
Speranţa ş.a.), căutând să ilustreze predilecţia litera- 
turii române pentru utopiile de tip canonic. Răsfățuri 
şi melancolii (2007) reconstituie în câteva eseuri con- 
sistente figurile unor autori moderni în jurul „temelor 
obsedante', care antrenează în acelaşi timp biografia 
şi resorturile creatoare: Dan Botta, Radu Stanca, A.E. 
Baconsky, Emil Botta. În Revolte şi consimţiri (2004), 
poeţii Geo Bogza, Gherasim Luca, B. Fundoianu, 
Ilarie Voronca, V. Voiculescu, Radu Gyr, Lucian Blaga, 
Constant Tonegaru, Dimitrie Stelaru devin ilustrări 
ale unor destine marcate de încercarea disperată de 
sfidare a istoriei. Experimente şi formule poetice româ- 
neşti din secolul XX (2009) reia dezbaterea despre pro- 
vocările avangardei româneşti în sfera ideologică şi 
în cea estetică, urmărind traiectoria acesteia către o 
devenire canonică, perspectivă din care sunt văzuți 
cei mai de seamă poeţi ai mişcării. Se adaugă alte 
câteva studii consistente consacrate esteticii celor din 
Cercul Literar de la Sibiu ş.a. 

SCRIERI: Dinspre ieri spre nicăieri, Cluj-Napoca, 1994; 
Iluzia ipostaziată. Utopie şi distopie în cultura română, 
Cluj-Napoca, 2002; Revolte şi consimţiri. Poeți români 
din secolul XX, Cluj-Napoca, 2004; Răsfățuri şi melan- 
colii. Scriitori români din secolul XX, Cluj-Napoca, 2007; 
Experimente şi formule poetice româneşti din secolul XX, 
Baia Mare, 2009; Dulceţuri din fructe târzii de pădure, 
Timişoara, 2010. Antologii: Un vis curioz. Pagini de utopie 
românească, Cluj-Napoca, 2003. 

Repere bibliografice: Laurenţiu Ulici, Paradoxul 
grămezii, RL, 1985, 7; Al. Cistelecan, Disimulări şi 
nostalgii, LCE 1994, 24; Virgil Mihaiu, Suflu poetic 
septentrional, ST, 1995, 3; Adrian Marino, Poezia politică, 
„Cotidianul”, 1995, 61; Bogdan Alexandru Stănescu, 
Utopia, mai puţin în cultura română, LCE 2002, 36; 
Alexandra Olivotto, Utopia/ distopia bibliografică, RL, 
2002, 41; Alex. Ştefănescu, „Revolte şi consimțţiri”, RL, 
2005, 9; Pop, Vocile poeziei, 285-290, Titu Popescu, În 
versuri largi şi maiestuoase, ST, 2011, 3. L.Td. 


ACHIŢEI, Gheorghe (14.11.1931, Dobreni, j. Neamţ 
— 16.VI.2011, București), estetician. A urmat liceul la 
Arad (până în 1951), apoi Şcoala de Literatură „M. 
Eminescu” (absolvită în 1954) şi Facultatea de Filologie 
a Universităţii bucureştene (1954-1959). Şi-a luat doc- 
toratul în estetică la Universitatea „V.M. Lomonosov” 
din Moscova, devenind apoi profesor de estetică la 

Institutul de Arte Plastice „Nicolae Grigorescu” din 
Bucureşti, unde este şi rector între 1970 şi 1976. A 
fost redactor la „Contemporanul”, „lânărul scriitor”, 
redactor-şef adjunct la „Luceafărul” (1965-1968) şi 
redactor-şef la „Amfiteatru” (1969-1974). A mai cola- 
borat la „Revista de filosofie”, „Gazeta literară”, „Era 
socialistă” ş.a. 

Estetician de formaţie marxistă, A. abordează, 
în volumele Ce se va întâmpla mâine? (1972) şi Artă 
şi speranţă (1974), fenomenul artistic al secolului al 
XX-lea din perspectiva unei gândiri ce face eforturi 
notabile de a se elibera de dogmatismul epocii. 
Necesitatea reexaminării conceptelor estetice tra- 
diţionale (fechne, ars, mimesis), în vederea stabi- 
lirii „locului şi rolului artei în societate”, conduce 
demersul interogativ, pe urmele lui Sigmund 
Freud, Herbert Marcuse, Erich Fromm sau Theodor 
W. Adorno, spre cele mai importante aspecte 
ale relaţiei dintre artă şi societatea industrială: 
noţiunea de kitsch, politizarea mesajului estetic, 
raportul dintre normal şi patologic în artă, rolul 
pieţei în impunerea valorii estetice. Problematica 
socialului în artă, definitorie pentru sfera de interes 
a autorului, este rezolvată totuşi, în sensul ideolo- 
giei leniniste, prin afirmarea rolului primordial al 
„angajării” şi „militantismului”. Volumul Frumosul 
dincolo de artă (1988) este un manual de estetică în 
care sunt reluate şi adâncite atât noţiunile estetice 
clasice, cât şi, îndeosebi, subiectul graniţei dintre 
artă şi non-artă, ca şi „situaţiile estetice extraartis- 
tice” (artizanatul, vestimentația, designul). 
SCRIERI: Problema categoriilor estetice, Bucureşti, 1968; 
Frumosul şi valoarea estetică, Bucureşti, 1968; Ce se 
va întâmpla mâine?, Bucureşti, 1972; Artă şi speranță, 
Bucureşti, 1974; Dicţionar de estetică generală (în cola- 
borare), Bucureşti, 1972; Audiovizual şi diaporama (n 
colaborare), coordonator Eugen Iarovici, Bucureşti, 
1983; Estetica (în colaborare), Bucureşti, 1983; Frumosul 
dincolo de artă, Bucureşti, 1988. 

Repere bibliografice: Victor Ernest Maşek, „Ce se va 
întâmpla mâine?”, „Revista de filosofie”, 1973, 6; Grigore 
Popa, „Artă şi speranţă”, VR, 1976, 8; Grigore Smeu, 
Dincolo de artă, RL, 1989, 20; Dicţ. scriit.rom., 1, 6-7; Popa, 
Ist. lit., |, 1079; Scurtu, Contribuţii, |, 211-215. L.H. 


ACOLADA, revistă apărută la Satu Mare, lunar, din 
octombrie 2007. Director general: Radu Ulmeanu; 
director: Gheorghe Grigurcu; redactor-şef: Petre Got 
(până la numărul 10/2012). Temporar, din redacţie 
face parte şi lon Zubaşcu, ca redactor asociat (4 — 
9/2008). Conform articolului-program alcătuit de 


Acosmei 


Radu Ulmeanu, publicaţia, deschisă spre o maximă 
diversitate literară, se vrea „un proiect” transpus 
într-un „mănunchi de pagini tipărite în care se simt 
bine, alături unul de altul”, mulţi dintre scriitorii 
momentului. Este o deschidere ce se reflectă atât în 
varietatea rubricilor („Cronica literară”, „Actualităţi”, 
„Mişcarea prozei”, „Secvenţe”, „Flux-reflux”, „Itine- 
rarii plastice”, „Desene în peniță”, „Zigzaguri”), cât 
şi în multitudinea colaboratorilor. Deloc provinci- 
ală, A. beneficiază de aportul unor autori însemnați 
din toate generaţiile, oferind o privelişte largă și 
îndeajuns de complexă asupra fenomenului literar 
şi cultural contemporan. Sunt publicate versuri de 
Ana Blandiana, care semnează în fiecare număr şi 
scurte eseuri, Gheorghe Grigurcu, Grigore Vieru, 
Şerban Foarţă, Horia Bădescu, Mircea Petean, Miron 
Kiropol, Aurel Dumitraşcu, Aurel Pantea, Andrei 
Zanca, lon Cristofor, precum şi proză scurtă şi frag- 
mente de roman de Alexandru George, Mircea Horia 
Simionescu (Dezlipim afişe, Amintirile nasc pui vii, 
Sfârşitul tripticului), Constantin Abăluţă (Viaţa în 
trei litere — roman graffiti, Întâmplări imaginare pe 
străzile Bucureştiului), Adrian Alui Gheorghe (Recurs 
la Cartea numelor), Radu Ulmeanu (Mărturii fel de 
fel, fragment din romanul Chermeza sinucigaşi- 
lor) ş.a. Apar, de asemenea, în foileton, fragmente 
din jurnalele lui Gabriel Dimisianu şi ale lui Alex. 
Ştefănescu. Cronica literară este susținută constant 
de Gheorghe Grigurcu, semnatar și al multor altor 
articole pe diferite teme din actualitatea literară, 
culturală şi politică, și de Barbu Cioculescu, titular al 
rubricii „Flux-reflux”, unde se mai inserează studii, 
însemnări şi reflecţii. Constantin Trandafir comen- 
tează cu regularitate noutăţile editoriale la rubrica 
„Mişcarea prozei”, alți recenzenţi fiind Claudiu 
Groza, Constantin Cubleşan, Florica Bud, lon Florea. 
Eseurile pe teme literare, artistice, sociologice, filo- 
sofice şi cultural-politice le aparţin Magdei Ursache, 
lui Sorin Lavric, Luca Piţu, Adrian Dinu Rachieru, 
Ovidiu Pecican, Nicolae Prelipceanu, Tudorel Urian, 
lon Zubaşcu, Constantin Mateescu, Constantin 
Călin, Octavian Soviany ș.a. În cadrul unei rubrici 
ocazionale intitulate „Reevaluări”, Nicolae Florescu 
publică studii de istorie literară axate pe reinter- 
pretarea biografiei şi operei unor scriitori ca Mihail 
Sadoveanu sau Geo Bogza. Alte materiale consis- 
tente semnează Barbu Cioculescu (Eminescu, ieri, 
azi, mâine, Exilul între vocaţie şi destin), Radu Mareş 
(Despre noul realism socialist), Gabriel Dimisianu 
(Dosarul protocronismului), Viorel Rogoz (Etnologul 

român în „epoca de aur”), Angela Furtună, Mariana 
Şenilă-Vasiliu ș.a. Revista se remarcă, de asemenea, 
prin atenţia acordată traducerilor, din lirica uni- 
versală în special, însoţite, în cazul autorilor mai 
puţin cunoscuţi, de prezentări utile. Din dorința de 
a oferi o panoramă a fenomenului literar şi cultural 
românesc îndeosebi din perspectiva schimbărilor 
socio-politice postdecembriste, A. găzduieşte inter- 
viuri cu scriitori din ţară şi din diaspora, printre 
care Gabriela Melinescu, Constanţa Buzea, Nicolae 
Breban, Gheorghe Schwartz, Irina Petraş, Nicolae 
Balotă, Bujor Nedelcovici, loana Pârvulescu, rea- 
lizate de Anca Mateescu, Dora Pavel, lon Zubaşcu, 
Lucia Negoiţă şi Sergiu Grigore. Incitante sunt și 
anchetele pe teme literare, în serial, realizate de 
Dora Pavel („Spiritul vremii” — opțiune sau pro- 
vocare?, Jurnal de scriitor, De amicitia), de Ion 
Zubaşcu (Celebritatea) sau de Gheorghe Grigurcu 
(A citi/ a scrie), şi care se bucură de participarea a 
numeroşi scriitori şi oameni de cultură. Bogatul 
sumar al publicaţiei mai cuprinde texte aniversare 
de Angela Furtună (Anul Paul Celan, Zilele Monica 
Lovinescu), pagini inedite din corespondenţa lui 
Horia Stamatu oferite de Nicolae Florescu, un 
manuscris inedit al lui Mircea Vulcănescu resti- 
tuit de Isabela Vasiliu-Scraba, o cronică plastică 
ținută de Pavel Şuşară, una teatrală de Marina 
Constantinescu, una muzicală de Ada Brumaru 
şi sporadic o revistă a revistelor. Alţi colaboratori: 
Gabriel Chifu, Laszlo Alexandru, Liana Cozea, Alina 
Dragoş, Claudiu Soare, Alexandru Lungu, Cornelia 
Petrescu, Maria Niţu, Mariana Filimon. M.W. 


ACOSMEI, Constantin (26.X11.1972, Târgu Neamţ), 
poet. Este fiul Mariei (n. Timofte) şi al lui Constan- 
tin Acosmei, muncitor. Urmează școala generală 
în Valea Seacă, judeţul Neamţ (1979-1987), Liceul 
„Calistrat Hogaş” din Piatra Neamţ (1987-1991) 
şi Facultatea de Litere, secţia română-franceză, 
la Universitatea „Al. I. Cuza” din Iaşi (1992-1996). 
După absolvire se specializează în stilistică şi 
poetică în cadrul studiilor aprofundate organizate 
de aceeaşi universitate (1996-1997). Din 1998 este 
bibliotecar la Biblioteca Judeţeană „Gh. Asachi” din 
Iaşi. A debutat cu poezie la „Ateneu” în 1986. Mai 
colaborează la „Luceafărul”, „Poesis”, „Limpul/”, 
„Observator cultural”, „ArtPanorama”, „Para- 
digma”, „Argeş”, „Iribuna”, „Mozaicul”, „Clouds 
Magazine”, „Respiro”, „Liuk”, „Wienzeile” (Viena), 
„Circumference Magazine” (New York), „Columbia 

Poetry Review” şi „Beard of Bees” (Chicago). O 
scurtă perioadă este redactor la revista „Timpul” 
din Iaşi (2000). Din 1997 până în 2005 frecventează 
şedinţele grupării ieșene Club 8. În această calitate 
este şi cosemnatar al manifestului De ce un monguz 
vorbitor să fie mai prejos decât o pisică, publicat în 
suplimentul „Vineri” al revistei „Dilema” (1998). 
Este prezent în câteva antologii, printre care Ozone 
Friendly. Iaşi. Reconfigurări literare (2002), Hat 
jemand etwas gefragt? (2003), Nasturi în lanul de 
porumb (2008) şi Balkanische Alphabete: Rumănien 
(2009). I s-au acordat mai multe premii, începând 
cu Premiul Asociaţiei Scriitorilor din Iaşi (1995). 

În Jucăria mortului (1995), singura carte a lui A., 
reluată în ediţii revăzute şi adăugite, autorul scrie ca 
şi cum ar fi înţeles deja totul şi găseşte inutilă orice 
problematizare suplimentară. Textele sunt dominate 
de un nihilism împins spre ultimele consecinţe, dar 
dezvăluit neostentativ. Poemele par relatarea unui 
fapt divers: „(musca amorţită/ care se plimba/ pe 
genunchii tăi/ a zburat şi mi s-a/ aşezat pe obraz)” 
(Ars amandi). Gesturile simple, banale, anodine 
creează, prin acumulare progresivă, iluzia sensului. 
La A., nimicul e construit impecabil. Textul sugerează 
o sumă de scenarii absurde. Mortul din titlu este o 
metaforă pentru muţenia retorică apăsătoare: „(am 
scos câteva oase/ de sub saltea şi/ am făcut o morişcă/ 
în timp ce morişca/ se învârtea mi-am/ împache- 
tat capul/ într-o coală de hârtie)” Jucăria mortului). 
Poemele din ciclul Relatări par dicteuri naturaliste, 
transcrieri uniforme şi dezangajate ale unor eveni- 
mente altfel încărcate de dramatism: „Am dat pătura 
la o parte şi am început să culegîn/ palmă de pe cerşaf 
firmituri de pâine, fire de tutun, coji de var, unghii 
tăiate, o zgaibă uscată. Am adunat în chiuvetă hârtiile 
mototolite de sub pat şi le-am dat foc cu bricheta...”. 
Cinetica pronunţată a acestui tip de lirism contrazice, 
într-o oarecare măsură, starea de pasivitate a celui ce 
nu face altceva decât să îndosarieze fragmente din 
realitatea periferică. Dar tocmai acest contrast oferă 
cititorului calea de acces spre dimensiunea deziluzi- 
onată, demitizată şi anti-transcendentală a existen- 
ţei. Jucăria mortului aduce o poezie suficientă sieşi, o 
carte dificil de autodepăşit. 

SCRIERI: Jucăria mortului, laşi, 1995; ed. 2, Iaşi, 1998; 
ed. 3, Bucureşti, 2006; ed. 4, pref. Daniel Cristea-Enache, 
București, 2012. 

Repere bibliografice: Ovidiu Nimigean, Ispitirea lui 
Constantin Acosmei, „Obiectiv”, 2002, 3; Nicoleta Cliveţ, 
Poezie şi ceva proză, VITRA, 2003, 4-5; Dan Sociu, „Jucăria 


Acs 


mortului”, LCE, 2003, 31; Andrei Terian, Poezia în zdrențe, 
CLI, 2007, 11; Doris Mironescu, Poezia din care nu există 
ieşire, SDC, 2007, 120; Ştefania Mincu, Douămiismul 
poetic românesc, 2007, 225-231; Bodiu, Evadarea, 
145-147; Chioaru, Noi developări, 87-90; Ilie, Dicţ. poeziei 
ieşene, 11-16; Soviany, Cinci decenii, Il, 193-195. Ș.A. 


AÂCS Kăâroly (14.VII.1823, Kisbânkhâza, Ungaria — 
1.111.1894, Budapesta), traducător maghiar. Face studii 
juridice la Kecskemet şi Pesta, organizând, în timpul 
Revoluţiei de la 1848, o formaţie de gardişti naționali. 
După depunerea armelor la Şiria, a fost închis, iar în 
1852 condamnat la moarte pentru activitate revolu- 
ționară, pedeapsa capitală fiindu-i apoi comutată în 
şase ani de închisoare. În temniţă a învăţat mai multe 
limbi, între care şi româna. A întocmit apoi lucrări 
de gramatică, precum şi un manual de conversaţie 
maghiar-german-român-ceh-sârb. 

La îndemnul lui J6kai M6r, Â. a publicat în 1857, 
în gazeta „Magyar Sajt6”, articolul Român n&pkăl- 
f&szet, o vreme unica sursă de informaţie pentru 
maghiari asupra poeziei populare româneşti. În 
acest articol s-a bizuit pe lucrările lui Wilhelm von 
Kotzebue, care publicase în limba germană scrieri 
elogioase despre Vasile Alecsandri şi despre balada 
populară românească. Între 1857 şi 1871 Â. a cola- 
borat cu traduceri din poezia populară română 
la diferite periodice („Magyar Sajt6”, „Vasârnapi 
Ujsâg”, „Sz6pirodalmi k6zlSny”, „Kalauz”, „N6vilag”, 
„Napkelet”, „A Hon”, „Igazmond6”), traduceri pe care 
ulterior le-a adunat în două broşuri: Virâgok a român 
(olâh) nepkălteszet mezejerăl (1858) şi Meg hârom 
român nepballada (1871). Poeziile traduse făceau 
parte (cu puţine excepţii) din colecţia lui Alecsandri. 
Sunt prezentate astfel, pentru prima oară, cititorilor 
maghiari, alături de câteva cântece lirice, baladele 
Soarele şi Luna, Mănăstirea Argeşului, Român Gruie 
Grozovanul, Blăstemul, Constantin Brâncoveanul, 
Toma Alimoş, Ştefăniţă-vVodă, Năluca, Codreanul, 
Șoimul şi floarea fragului. De atunci au apărut alte 
versiuni, mai reuşite, ale acestor balade, dar meritul 
lui A. în ce priveşte prioritatea este incontestabil. A 
manifestat interes şi față de literatura română cultă; 
pe lângă tălmăcirea poemului Marioara Florioara de 
V. Alecsandri (publicat în broşura din 1858), a pregătit 
manuscrisul unei antologii de transpuneri din lite- 
ratura română, pe care a trimis-o în 1865 preotului 
reformat din Bucureşti Ko6s Ferenc, rugându-l să 
i-o înmâneze domnitorului Alexandru loan Cuza. 
Traducerile, ajunse la Dimitrie Bolintineanu, s-au 


Acsan 


pierdut după moartea acestuia. Contribuţia lui Â. a 
rămas multă vreme uitată. 


Traduceri: Virâgok a român (olâh) nepkălteszet meze- 
jerăl [Flori alese din câmpul poeziei populare româneşti], 
Pesta, 1858; Meg hârom român nepballada [Încă trei 
balade populare româneşti], Pesta, 1871. 

Repere bibliografice: At. M. Marienescu, Realizări în 
domeniul raporturilor literare româno-maghiare, GI, 
1858, 1; Todor, Confluenţe, 344-348; Uj magyar 6letrajzi 
lexicon, I, Budapesta, 2001, 38-39. 0O.K. 

ACSAN, lon 
(7.11.1932, Bucureşti — 
20.VI.2013, Bucureşti), 
poet, prozator, eseist, <> 
traducător, editor. ş 
Tatăl, Mihail Acsan, mic negustor până în 1945, a fost 
deportatîn URSS, într-o mină de cărbuni din Donbass; 
pentru a-şi susține familia, mama, Elena (n. Siit6), se 
angajează muncitoare într-o fabrică de încălțăminte. 
La Bucureşti, după desfiinţarea Liceului „Sfântul Iosif” 
(1948), A. a absolvit liceul (1951), urmând apoi cursu- 
rile Facultăţii de Filologie, secţia limbi clasice (1951- 
1955), concomitent cu cele ale Şcolii de Literatură „M. 
Eminescu” (1953-1955). După câteva luni petrecute 
în redacţia de scenarii a Centrului de Producţie 
Cinematografică Bucureşti (1955), s-a transferat la 
Editura de Stat pentru Literatură şi Artă (ulterior 
Editura pentru Literatură), unde a fost succesiv 
redactor la secţia de poezie (1956-1962) şi la 
„Biblioteca pentru toţi” (1963-1969). Din 1970 a fost 
lector principal la Editura Albatros, secţia de proză-— 
poezie. A debutat în „Tânărul scriitor” (1953) cu câteva 
poezii reproduse şi de „Almanahul tinerilor scriitori”. 
A mai colaborat la „Atenew”, „Familia”, „Secolul 20”, 
„România literară”, „Viaţa românească”, „Orizont”, 
„Iribuna” ş.a. Primul volum, Primăvară cosmică, i-a 
apărut în colecţia „Luceafărul” (1962), prefața fiind 
semnată de Eusebiu Camilar. 

Încă de la început A. încearcă să se emancipeze de 
sub influenţa clişeelor convenţionale ale vremii, prin 
binefăcătoarea influenţă a lui Ion Pillat (La derdeluş — 
poeme într-un vers), Al. A. Philippide, Tudor Arghezi 

ş.a. Într-o antologie târzie, La poezie mă întorc mereu 
(2008), cuprinzând poeme inedite vechi şi noi, multe 
resuscitând mituri şi simboluri, poetul pare a se 
regăsi pe sine în faptul de cultură (Jehova şi Adam, 
Cain şi Abel, Iov şi Prometeu, Dedal şi Icar, Pygmalion 
şi Galatheea, Întoarcerea lui Ulise în Itaca, Apostolul 
Toma ş.a.). O poezie tonică, poetul fiind convins 
că „Nici calvarul nu-i o dramă/ Când porţi crucea 
de artist”, că versul va dăinui când este „cizelat în 
ametist”. S-a simţit atras şi spre proza pentru copiii 
de vârstă şcolară, tipărind câteva prelucrări ale unor 
basme orientale şi precolumbiene: Viteazul Jumătate 
(1966), Poveşti nemuritoare (1968), Vrăjitorii farao- 
nilor (1995) ş.a. Dar a abordat şi subiecte originale 
în Povestirile unui şoarece de bibliotecă (1985) şi 
Porumbeii Semiramidei (1988), în care narează „ispră- 
vile” vesele sau triste ale unui „şcolar din anticul Tomis, 
povestite de el însuşi”. Eseurile din Constelaţia corife- 
ilor (1984) familiarizează cititorii cu viaţa şi destinul 
literar al unor poeţi legendari: Orfeu, Amfion, Homer, 
Arhiloh, Sappho, Simonides, Empedocle. Partea cea 
mai cuprinzătoare a scrisului lui A. o reprezintă tra- 
ducerile, care i-au permis să-şi valorifice atât cunoş- 
tinţele din domeniul limbilor clasice şi moderne, 
cât şi experienţa editorială. În 1971 a tradus pentru 
prima oară în România Imnurile atribuite lui Homer 
şi Orfeu, ulterior şi Argonauticele lui Apollonios din 
Rhodos, epopee apărută parţial în 1976 şi integral în 
1992. Hexametrul greco-latin din Imnuri a fost echi- 
valat cu macedonskianul vers de 17 silabe fără rimă, 
iar în epopee proza alternează cu pasajele versificate. 
De asemenea, a tălmăcit, din limba greacă, în versiuni 
remarcabile, opera istoriografică a lui Josephus 
Flavius (Istoria războiului iudeilor împotriva roma- 
nilor, Antichităţi iudaice). Din literatura latină A. s-a 
oprit asupra unor tragedii ale lui Seneca (Medeea 
şi Octavia) şi asupra câtorva episoade horaţiene 
(Horaţiu, Opera omnia, Il, 1980, în colaborare). Din 
literatura Egiptului antic A. a optat pentru cântece şi 
imnuri sau pentru lirica de dragoste din vremea lui 
Ramses al II-lea, traduse şi ele pentru prima oară în 
româneşte — Poezia Egiptului faraonic (1974, în cola- 
borare cu lon Larian Postolache). A alcătuit şi antolo- 
gii tematice sau cu caracter de sinteză, unde include 
frecvent şi traduceri proprii: Legende mitologice din 
opera poeţilor greci şi latini (1972), Prometeu — erou al 
literaturii universale (1977), Orfeu şi Euridice în lite- 
ratura universală (1981), Poezia de dragoste a lumii 
(1997), Poeme mistice ale Antichității (2003; Premiul 
Asociaţiei Scriitorilor din Bucureşti). De asemenea, a 

îngrijit şi/sau prefaţat numeroase traduceri, mai vechi 
sau mai noi, precum şi câteva antologii din poezia 
română transpusă în alte limbi (M. Eminescu, Lucian 
Blaga, Tudor Arghezi). 


SCRIERI: Primăvară cosmică, pref. Eusebiu Camilar, 
Bucureşti, 1962; Viteazul Jumătate, Bucureşti, 1966; 
Poveşti nemuritoare, Bucureşti, 1968; Constelaţia corifei- 
lor (Orfeu-Amfion-Homer-Arhiloh-Sappho-Simonides-— 
Empedocle), Bucureşti, 1984; Povestirile unui şoarece de 
bibliotecă, Bucureşti, 1985; Porumbeii Semiramidei (Ispră- 
vile unui şcolar din anticul Tomis, povestite de el însuşi), 
Bucureşti, 1988; Vrăjitorii faraonilor, Bucureşti, 1995; 50 
de ani de traduceri din literaturile de limbă germană în 
limba română şi din literatura română în limba germană. 
1945-1995, Bucureşti, 1996; Eros, regele dezmăţului în tăl- 
mâăciri necenzurate şi inedite din literatura greco-latină, 
Bucureşti, 1998; Odiseea primilor corăbieri. Pe urmele 
vechilor expediţii marine, Bucureşti, 2007; Troia asediată. 
Constelaţia eroilor, Bucureşti, 2007; La poezie mă întorc 
mereu, Bucureşti, 2008. Antologii: Legende mitologice 
din opera poeţilor greci şi latini, pref. edit., Bucureşti, 
1972; Prometeu — erou al literaturii universale, pref. edit., 
Bucureşti, 1977; Orfeu şi Euridice în literatura universală, 
introd. edit., Bucureşti, 1981; Poezia de dragoste a lumii, 
pref. edit., Bucureşti, 1997; Poeme mistice ale Antichității, 
pref. edit., Bucureşti, 2003. Traduceri: Antologia literaturii 
maghiare, |, îngr. Constantin Olariu, pref. Mihai Beniuc, 
Bucureşti, 1965 (în colaborare); Terenţiu, Seneca, Tearru, 
îngr. şi pref. Eugen Cisek, Bucureşti, 1966 (în colaborare 
cu Nicolae Teică); Din lirica japoneză, îngr. trad., pref. 
Vasile Nicolescu, Bucureşti, 1970 (în colaborare cu Dan 
Constantinescu, Ioanichie Olteanu ş.a.); Homer, Imnuri. 
Războiul şoarecilor cu broaştele. Poeme apocrife, pret. 
trad., Bucureşti, 1971; ed. bilingvă (Imnuri-Imnoi), pref. 
trad., Bucureşti, 1998; Orfeu, Imnuri, pref. Zoe Dumi- 
trescu-Bușulenga, Bucureşti, 1972; Seneca, Medeea, Bucu- 
reşti, 1973; Poezia Egiptului faraonic, pref. Constantin 
Daniel, Bucureşti, 1974 (în colaborare cu Ion Larian Pos- 
tolache); Apollonios din Rhodos, Argonauticele (Epopeea 
Argonauţilor), pref. trad., Bucureşti, 1976; ed. (Peripeţiile 
corăbiei Argo. Argonauticele), pref. trad., Bucureşti, 1992; 
Faraonul Keops şi vrăjitorii, îngr. şi pref. trad. şi Constan- 
tin Daniel, Bucureşti, 1977 (în colaborare cu Constantin 
Daniel); Horaţiu, Opera omnia, II, Bucureşti, 1980 (în 
colaborare); Tăblizele de argilă. Scrieri din Orientul antic, 
îngr. şi pref. trad. şi Constantin Daniel, Bucureşti, 1981 (în 
colaborare cu Constantin Daniel); Tanka-haiku. Antologie 
de poezie clasică japoneză, îngr. şi pret. trad., Bucureşti, 
1981 (în colaborare cu Dan Constantinescu); Hesiod, 
Orfeu, Poeme, îngr. şi pref. trad., Bucureşti, 1987; Anto- 
logie de poezie rusă, I-III, îngr. şi pref. Tatiana Nicolescu, 
Bucureşti, 1987; Ţara cireşilor în floare. Poezia Japoniei, 
pref. Vasile Nicolescu, Bucureşti, 1995 (în colaborare 
cu Dan Constantinescu şi Ioanichie Olteanu); Flavius 

Josephus, Istoria războiului iudeilor împotriva romanilor, 
pref. Răzvan Theodorescu, Bucureşti, 1997 (în colaborare 
cu Gheneli Wolf), Antichităţi iudaice, pref. Răzvan The- 
odorescu, Bucureşti, 1999-2001, Autobiografie. Contra 
lui Apion, îngr., trad., pref. Răzvan Theodorescu, Bucu- 
reşti, 2002; Philon din Alexandria, Viaţa lui Moise, pref. 
Alexandru Barnea, Bucureşti, 2003, Scrieri istorice, pref. 
Alexandru Barnea, Bucureşti, 2005: Magicienii egipteni şi 
vrăjitoarele tesaliene. Homo Magicus în Antichitate, îngr. şi 
pref. trad., Bucureşti, 2005. 

Repere bibliografice: Nicolae Balotă, Homerice, RL, 1971, 
48; Veronica Porumbacu, Imnurile lui Orfeu, CRC, 1973, 
13; Dan Grigorescu, Prometeu, CNT, 1977, 26; Nicolae 
Balotă, Avatarurile lui Prometeu, RL, 1977, 33; Marcel 
Petrişor, Vitralii, Bucureşti, 1978, 99-101; Gelu Ionescu, 
Orizontul traducerii, Bucureşti, 1981, 56-60; Darie 
Novăceanu, „Antologie de poezie clasică japoneză”, RL, 
1982, 11; Dicţ. scriit. rom., |, 7-9; Iulian Sorin, „Antichităţi 
iudaice” de Josephus Flavius -— o carte care transcende 
mileniile, „Realitatea evreiască”, 2001, 152-153; Gheorghe 
Ceauşescu, Trei milenii de poezie - „Poeme mistice ale 
Antichității”, RL, 2005, 23; Simona Vasilache, Trecerea 
apelor, RL, 2008, 6; Florentin Popescu, Un corăbier prin 
literaturile lumii, „Oglinda literară”, 2010, 99. I.D. 


ACSINTEANU, George (13.VII.1905, Frumuşica, azi 
Axintele, j. Ialomiţa — 14.XII.1987, Sibiu), prozator. 
Fiu al Elenei (n. Luca) şi al lui Constantin Acsinteanu, 
dulgher, A. a urmat şcoala primară în satul natal, iar 
liceul la Bucureşti, Călăraşi şi Odorhei. O vreme învă- 
țător, îşi completează studiile urmând Facultatea 
de Drept şi Facultatea de Litere la Bucureşti şi la 
Cernăuţi. Între 1928 şi 1930 a fost secretar şi biblio- 
tecar al Institutului de Literatură condus de Mihail 
Dragomirescu. Câtva timp a lucrat ca redactor la 
Radio Bucureşti şi ca inspector al Fundațiilor Regale. 
După război practică profesii diverse: consilier juridic 
la Tulcea şi la Cernavodă ş.a. În 1925 A. debutează cu 
versuri în revista „Cultura poporului” (Cluj). În acelaşi 
an publică în „Voința Ialomiţei”, „Dreptul Ialomiţei”, 
„Marea Neagră”, „Gloria Dobrogei”. A semnat şi Acs, 
G. Acs, Acsint, George Pandurul, George Axinteanu- 
Panduri. A mai colaborat cu proză, versuri, publicistică 
socială şi culturală la „Ritmul vremii”, „Falanga literară 
şi artistică”, „Familia”, „Universul literar”, „Cuvântul, 
„Revista  scriitoarelor şi scriitorilor români”, 
„Convorbiri literare”, „Revista Fundațiilor Regale”, 
„Universul literar”, „Sfarmă-Piatră”, „Basarabia” ş.a. În 
1941 a fost director al revistei „Pan”. 

A. a debutat editorial în 1930 cu romanul Piatra 
neagră, ce purta o scurtă recomandare semnată de 
Liviu Rebreanu. Lipsit de unitate, romanul pare mai 

Zaharia Stancu, George Dorul Dumitrescu, George Acsinteanu, N. Crevedia, un prieten comun 


degrabă o culegere de povestiri al căror protagonist 
este un alter ego al autorului. Evoluţia personajului 
este urmărită din anul 1918, când copilul de unspre- 
zece ani muncea pe moşia unui arendaş. Ajutat de 
învăţătoarea satului - acea „mucenică” născută 
pentru a aduce învăţătură oamenilor, model carac- 
teristic într-o etapă a literaturii române —, ajunge 
el însuşi învăţător în sat. Drumul lui continuă la 
Bucureşti, unde devine corector de ziar, prilej pentru 
autor de a critica viaţa fără perspective a intelectuali- 
lor tineri de la oraş. Adevărata vocaţie a protagonistu- 
lui este imaginată a se împlini într-o valoroasă operă 
de dramaturg. În roman analiza psihologică e incon- 
sistentă, autorul limitându-se la o prezentare repor- 
tericească a evenimentelor. Cele două personaje a 
căror încărcătură sufletească este mai bine contu- 
rată sunt lon Tudor şi Gheorghe nebunul, primul 
fiind, de altfel, introdus şi în următorul roman al lui 
A., Convoiul flămânzilor (1935). Apărut în acelaşi an 
cu romanul Huliganii de Mircea Eliade, Convoiul 
flămânzilor încearcă abordarea aceleiaşi teme -— 
destinul tinerei intelectualităţi văduvite de şansa 
împlinirii, însă nu reuşeşte să atingă profunzimea 


ideilor din Huliganii („Este tema din Huliganii lui 
Mircea Eliade redusă numai la aspectul economic”, 
spune G. Călinescu). Schimbările de situaţie, rapide, 
mai puţin plauzibile, servind tezei potrivit căreia 
binele învinge întotdeauna răul, apar mereu în 
roman. Abordarea didacticistă este vizibilă până 
şi în câteva titluri de capitole: Reînviere, A răsărit 
luceafărul de dimineaţă, Se prind din nou rădăci- 
pile, A răsărit noul soare. Cu toate acestea, imaginea 
vieţii studenţeşti din capitala României anilor 30 
din secolul trecut are şi unele accente de autentici- 
tate, introducându-l pe cititor în atmosfera specifică 
perioadei. A. a mai publicat culegeri de povestiri 
pentru copii, unde se îmbină tenta moralizatoare 
cu elemente de fabulos inspirate din folclor. Câteva 
reportaje de război consemnează faptele unei esca- 
drile sanitare alcătuite din femei, a cărei misiune era 
de a transporta răniții grav de pe front, Escadrila albă 
(1937) stând şi la baza unui scenariu de film realizat 
de cineaşti italieni în colaborare cu cei români. 

SCRIERI: Piatra neagră, pref. Liviu Rebreanu, Bucureşti, 
1930; Povestiri pentru îngerii pământului, Bucureşti, 
1932; Convoiul flămânzilor, Bucureşti, 1935; Prințul 

Bărăganului, Bucureşti, 1935; ed. București, 1943; 
Copilul norilor, Bucureşti, 1936; Escadrila albă, Bucu- 
reşti, 1937; Herculanele au răsărit din legendă, Sibiu, 
1939; Biruitorii, oameni cu suflet de zei, I-II, Bucureşti, 
1941-1942; Rex poeta Cotis, pref. A. Rădulescu, Milano, 
1976; Piatra neagră. Convoiul flămânzilor, îngr. lon 
Nistor, pref. Al. Piru, Bucureşti, 1990. 

Repere bibliografice: Lucian Boz, „Piatra neagră”, RP 
1931, 3897; Pompiliu Constantinescu, „Piatra neagră”, 
VRA, 1931, 164; Perpessicius, Opere, IV, 341-345, XII, 
431-432; Nicolae Roşu, Doi romancieri: T. C. Stan şi 
George Acsinteanu, CL, 1935, 3-5; Călinescu, Ist. lit. 
(1941), 881, Ist. lit. (1982), 967; Nicolae Scurtu, Un 
prozator, RL, 1988, 1; Z. Ornea, Ce reedităm?, RL, 1990, 
21; Dicţ. scriit. rom. 1, 9-10; Popa, Ist. lit., |, 192. 0.1. 


ACTA IASSYENSIA COMPARATIONIS, publicaţie 
care apare la Iaşi, anual, din 2003, editată de Catedra 
de literatură comparată şi estetică din cadrul Facul- 
tăţii de Litere a Universităţii „Al. |. Cuza”. Revista a 
fost fondată de loan Constantinescu, iar din con- 
siliul onorific au făcut sau fac parte Yves Chevrel, 
Eugen Simion, Henning Krauss, Dan Grigorescu, 
Adrian Marino, Hertha Perez, Mihai Zamfir, Paul 
Cornea, Andrei Hoişie, Livia Cotorcea, Elena-Brân- 
duşa Steiciuc, Petruţa Spânu, Michel Otten, Czestaw 
Grzesiak. Director: Viorica S. Constantinescu (din 
2003); redactor-şef: Mihaela Cernăuţi-Gorodeţchi 
(2003-2011), Ana-Maria  Constantinovici-Ştefan 
(din 2012); în diferite perioade, din redacţie au făcut 
parte Dragoş Carasevici, Alina Țiţei, Livia Iacob, 
Nicoleta Cinpoeş, Cătălin Constantinescu, Adrian 
Crupa, Martin A. Hainz, Monika Reif-Hiilser ş.a. 
Revista reia modelul practicat de „Acta Compara- 
tionis Litterarum Universarum”, editată de Hugo 
Meltzl von Lomnitz şi de Samuel Brassai, asumând 
programatic continuitatea: „Revista noastră intenţi- 
onează să continue, în cadre româneşti şi la dimen- 
siuni universale, tradiţia celei mai vechi reviste de 
literatură comparată din lume, care a apărut la Cluj, 
în 1877. Temele abordate se vor înscrie în linia actu- 
alităţii eterne, favorizînd astfel dialogul culturilor 
în timp şi spaţiu.” A.I.C. publică articole şi studii în 
română, engleză, franceză, spaniolă, italiană, respec- 
tând tradiţia şi - parţial — principiul poliglotismului, 
formulat de Hugo Meltzl: „a scrie despre o literatură 
în limba acelei literaturi”. Parte a unui efort mai larg, 
vizând o comparatistică supranaţională şi o deschi- 
dere specifică tendinţelor comparatiste de la înce- 
putul secolului al XXI-lea, un spaţiu generos este 
ocupat de studii şi eseuri de literatură comparată, de 


Acta 


antropologie culturală, istoria ideilor, istoria men- 
talităţilor, grupate tematic: Occident/Orient, Identi- 
tate/Alteritate, Imagologia exodului, Puterea, Centru 
şi periferie, Raţional-iraţional, (Su)Râsul, Alte lumi, 
Măşti, Rituri de trecere. Structura sumarelor mai 
prevede o secţiune de recenzii, iar până în 2011 a avut 
şi o secţiune de traduceri. Numărul 6/2008 acordă 
un spaţiu generos evocării personalităţii ştiinţifice a 
comparatistului loan Constantinescu, dedicându-i 
articole semnate de Petruţa Spânu, Leonida Maniu, 
Constantin Dram, Sorina Bălănescu, Mihai Zamfir, 
Mihaela Cernăuţi-Gorodeţchi și Cătălin Constanti- 
nescu. De-a lungul vremii contribuie cu studii Yves 
Chevrel (Litreratures europăennes, litterature euro- 
peenne?), Armando Gnisci (Scrivere lesodo tra i secoli), 
Viorica S. Constantinescu (Despre bine şi frumos în 
„Biblie'), Christian Tamas (Luomo interiore — itinera- 
rio mistico), lulian Costache (Identitatea culturală şi 
jocurile alterităţii), Henning Krauss (Denken macht 
gliicklich: Positionen der franză&sischen Aufklărung), 
Pascal Gin (Media Imaging Literary Canada: Migrancy 
as a Visible Sign of Globality), Mihaela Cernăuţi-Go- 
rodeţchi (Exod şi exil în legendarium-ul lui Tolkien), 
Neil B. Bishop (Exodeexiliare: „Le Printemps de Cathe- 
rine” dAnne H&bert, Marina Cap-Bun (The Metaficti- 
ons of Power in I.L. Caragiale's Theatre), Teodoro Pablo 
Lecman (Notas sobre el poder o algunas observaciones 
sobre la idea de poder), Alina Crihană Umaginarul 
puterii în romanul generaţiei '60), Olivier Leplatre (Le 
pouvoir et ses fictions dans les fables de La Fontaine), 
Romaniţa Constantinescu (Derfruchtbare Augenblick. 
Eine  medientheoretische  Untersuchung), Czestaw 
Grzesiak (LAutoreflexion critique de Robert Pinget et 
de ses personnages-ecrivains: d'un projet inconscient 
ă une €criture consciente), Petruţa Spânu (Raţional- 
irațional în hortomania prinţului de Ligne), Velichka 
Ivanova (Lirrationnel de lhistoire chez Milan Kundera 
et Philip Roth), Dana Diaconu (EI descenso a los infier- 
nos, en los arrables de la irracionalidad. Apuntes para 
una lectura paralela: Veracruz desde la cueva de Mon- 
tesinos), Ilinca Ilian (Creaci6n de la identidad cultural: 
el destino de la cultura latinoamericana). Alţi cola- 
boratori: Robert Lazu, Radu Cinpoeş, Raymond 
Delambre, Claudiu T. Arieşan, Martin A. Hainz, 
Sarah K. Cantrell, Renata Bizek-Iatara, Katarzyna 
Blazejewska, Simona Pollicino, Stephanie Laine, 
Adama Samako, Gaălle Foure&s-Legrand, Christophe 
Luzi, Owen Hickey, Marco Settimini. C.Ct. 

ACTERIAN, Arşavir 
(18.[X.1907, 

Constanţa — 17.1[X.1997, 
Bucureşti), publicist, 
memorialist. 


Mama, Haiganuş (n. Benlian), venise în Dobrogea 
din Kayseri, localitate din Turcia, iar tatăl, Aram 
Acterian, tot de origine armeană, contabil la un 
magazin de manufactură, se lansase în comerţul cu 
cereale; prenumele lui A. la naştere: Arşavir Nazaret. 
Urmează şcoala evanghelică din oraşul natal, după 
care este înmatriculat, ca şi fratele său mai mare, 
Haig Acterian, la Liceul „Spiru Haret” din Bucureşti. 
Dându-şi bacalaureatul în 1929, se înscrie la 
Facultatea de Drept. Şi-a luat licenţa în octombrie 
1933, iar după absolvire, fire nepractică, a avut înde- 
letniciri modeste — secretar de avocat, redactor la 
Enciclopedia României (coordonată de Dimitrie 
Gusti), referent la Oficiul de Studii al Ministerului de 
Finanţe. Luat de val, priveşte cu simpatie mişcarea 
legionară, fără să se implice, el fiind un adept al lui 
Gandhi. Vor veni, odată cu războiul, ani grei pentru 
A.: dispariţia pe front a lui Haig, mai târziu maladia 
şi sfârşitul surorii lor, Jeni Acterian (căreia avea să-i 
publice, în 1991, jurnalul). Între 1946 şi 1949 lucrează 
la un anticariat deschis împreună cu C.A. Donescu. 
Pentru „complot împotriva ordinii publice”, va fi 
întemnițat între anii 1949 şi 1953, apoi din nou între 
1959 şi 1964 în lotul Noica-Pillat. În intervalul dintre 
cele două detențţii îşi câştigă existenţa ca ajutor de 
mozaicar, librar şi anticar, statistician şi documen- 
tarist la Centrul de Hematologie din Bucureşti. A 
debutat, încă de pe băncile şcolii, în 1928, la 
„Vlăstarul”, colaborând, în continuare, la foarte 
multe publicaţii, printre care „Vremea” (face parte 
din redacţie), „Fapta”, „Discobolul”, „Ideea româ- 
nească” ş.a. A mai semnat cu pseudonimele 
Ahaşverus, Alexandru Argeşiu, Alexandru Cârjeu, 
Arşavir Emin, Dumitru Georgescu, A. Gheorghe, 
Aristide Manu, N. Ar. Manu, Al. Manu, A. N. Suitariu, 
Ulysse, Alex. Vasia, Gheorghe Zamfir. După reveni- 
rea în presă, a publicat îndeosebi amintiri. Abia în 

1992 îi apar primele cărţi semnificative — Jurnalul 
unui pseudo-filosof şi Privilegiaţi şi năpăstuiți, 
urmate de Cum am devenit creştin (1994), Jurnal în 
căutarea lui Dumnezeu (1994), Despre mirare (1996), 
Portrete şi trei amintiri de puşcăriaş (1996). În 1992 i 
s-a decernat un premiu al Uniunii Scriitorilor. 
Formula care i se potriveşte lui A. este aceea a 
jurnalului. Trăite autentic, şi nu mimate livresc, neli- 
niştile sale de „pseudo-filosof” frământat de dileme 
privesc moartea, absolutul, existenţa lui Dumnezeu. 
Într-o lume peceiluită de „veşnica taină”, omul, 
„finit” în alcătuirea lui, nu poate decât să bâjbâie 
printre atâtea lucruri „insondabile şi minunate”. Tot 
ce obţine el este un „sens împăienjenit”. Sondând 
cu încăpățânare insondabilul, vânătorul de năluci, 
care nu-şi pierde simţul relativităţii, scapă de anxie- 
tăţi şi printr-un surâs nastratinesc, prin (auto)jironie, 
dar mai ales prin replierea în credinţă. Dacă filosofa- 
rea se pierde în prelungi bâjbâiri printre indescifra- 
bile noime, credinţa incendiază orizontul mirării cu 
luminoase viziuni: „Orice miracol e cu putinţă într-o 
lume creată din miracol, lume care nu există decât 
prin miracol”. Citită astfel, existenţa (re)capătă un 
sens, încetând să mai apară ca o farsă (eventual 
tragică) şi ieşind, preţ de o iluminare, de sub robia 
deşertăciunii. Impalpabilul deşteaptă poetice 
fioruri: „totul e minune”. Este, în infinitul tainei, des- 
tăinuirea care pe A., ca „(pseudojfilosof”, îl axează. 
Cu timpul, memorialistul, fără a pierde plăcerea de 
a filosofa, se obişnuieşte să ia lucrurile aşa cum sunt, 
fie că e vorba de suferinţă, de dificultăţile solitudinii 
sau de trecerea în neființă. Un relief de o cuceritoare 
expresivitate capătă textul în secvențele de portre- 
tistică. Prietenii (Mircea Eliade, Emil Cioran, Eugen 
Ionescu, Emil Botta, Petre Ţuţea, Constantin Noica), 
ca şi alți scriitori sunt evocaţi, cordial sau afectu- 
os-ironic, în instantanee vii, cu o tentă de pitoresc. 
În comentariile de artă A. are opinii de om care 
gândeşte de multe ori în răspăr cu părerile înde- 
obşte admise. Privirea lui e clară (şi dornică de cla- 
ritate), ascuţită şi, în afara oricărei ostentaţii, non- 
conformistă. Când nu pricepe ceva, nu se sfieşte s-o 
spună neted. E, în felul lui, un comentator incomod. 
SCRIERI: Jurnalul unui pseudo-filosof, Bucureşti, 1992; 
Privilegiaţi şi năpăstuiţi, postfață Mircea Zaciu, laşi, 
1992; Cum am devenit creştin, Bucureşti, 1994; Jurnal 
în căutarea lui Dumnezeu, laşi, 1994; Despre mirare, 
Bucureşti, 1996; Portrete şi trei amintiri de puşcăriaş, 
Bucureşti, 1996; Neliniştile lui Nastratin. Pagini de 
jurnal (1967-1982), îngr. şi pref. Florin Faifer, Iaşi, 2000; 

Amintiri despre Nicolae Steinhardt, îngr. şi pref. Fabian 
Anton, Cluj-Napoca, 2002; Cioran, Eliade, Ionesco, îngr. 
Fabian Anton, pref. Mihai Şora, Cluj-Napoca, 2003; 
Corabia nebunilor, Bucureşti, 2006; Intelectualitatea 
interbelică între ortodoxie şi tradiționalism, îngr. Fabian 
Anton, cuvânt înainte Eugen Ionescu, Bucureşti, 2008; 
Jurnal. 1929-1945/1958-1990, cuvinte de întâmpinare 
Bedros Horasangian şi Florin Faifer, Bucureşti, 2008. 

Repere bibliografice: Ioana Bot, A citi, a trăi, a scrie, TR, 
1992, 46-47; Cornel Ungureanu, Arșavir şi alți bătrâni de 
ispravă, O, 1993, 6; loana Pârvulescu, Un neobişnuit „om 
obişnuit”, RL, 1994, 38; Octavian Soviany, Iarăşi fraţii 
Acterian, CNT, 1996, 19; Mircea Zaciu, Scrisori nimănui, 
Oradea, 1996, 121-126; Alexandru Paleologu, „Arşavir era 
celmai bun dintre noi. Asta înseamnă şi cel mai inteligent”, 
„Ararat”, 1997, 8; Eugenia Vodă, Misterul Arşavir, RL, 
1997, 39; George, Reveniri, 216-220; Ornea, Portrete, 
281-286; Faifer, Faldurile, 48-57; Simion, Ficţiunea, Il, 
287-292; Oana Soare, În umbra celorlalți, CC, 2004, 3; 
Mihăilescu, Lit. rom. postceauşism, 1, 27-39; Manolescu, 
Istoria, 1424; Gheorghe Grigurcu, Un „trăirist”, RL, 2009, 
17; Dana Pârvan-Jenaru, O viață pentru un jurnal, RL, 
2009, 48; Elvira Sorohan, Jurnalul unui filosof timid, CL, 
2010, 2; Prigoana, ed. 2, coordonator Mihai Giugariu, 
Bucureşti, 2010, passim. F.EF. 


ACTERIAN, Haig 
(5.I11.1904, 
Constanţa —1943?), 
poet, eseist. 


Părinţii lui erau Haiganuş (n. Benlian) şi Aram 
Acterian, comerciant; prenumele la naştere: Haig 
Garabet. Urmează şcoala primară şi apoi, din 
toamna lui 1915, Liceul „Mircea cel Bătrân” în 
oraşul natal. În 1917 este înscris la Liceul „Spiru 
Haret” din Bucureşti, iar în 1923 devine student la 
Facultatea de Filosofie. Urmează în paralel, din 
1924, şi Conservatorul de Artă Dramatică, ale cărui 
cursuri le va absolvi în 1927, fiind angajat în 
Compania Bulandra. Îl atrăgea actoria, dar şi mai 
mult direcţia de scenă. În 1929 pleacă la studii, la 
Viena şi la Berlin, unde intră în relaţii cu Max 
Reinhardt. Se împrieteneşte cu Gordon Craig şi 
între cei doi se poartă o corespondenţă bogată 

privind concepţia lor despre arta dramatică. În 
1934 se afla la studiourile Cinecittă din Roma. Se 
cunosc şi scrisorile din aceeaşi perioadă (1934- 
1935), schimbate de A. cu Marietta Sadova, soţia sa. 
În 1932 se numără printre iniţiatorii Asociaţiei de 
Arte, Litere şi Filosofie Criterion. Deşi iniţial ar fi 
fost simpatizant al stângii comuniste (după 
mărturia lui Mihail Sebastian), după ce devine 
discipol al lui Nae Ionescu orientarea sa politică se 
modifică, mergând spre extrema dreaptă. În 1940, 
după venirea la putere a legionarilor, este numit 
director la Teatrul Naţional din Bucureşti, pornind 
la drum cu gânduri mari (între altele, iniţiază 
Muzeul Teatrului). La începutul anului 1941 este 
arestat, judecat şi condamnat de Tribunalul Militar 
la doisprezece ani închisoare corecțională. În 
puşcăria din Lugoj rămâne doi ani, timp în care 
redactează o monografie despre Moliere. Trimis pe 
front, rănit în luptele din Cuban în prima decadă a 
lunii august 1943, pare-se că a reuşit să se salveze, 
nefiind găsit printre cei căzuţi, cum rezultă dintr-o 
carte poştală trimisă de un camarad de front Mari- 
ettei Sadova. A. a debutat, cum o va face şi fratele 
său, Arşavir, la revista şcolară „Vlăstarul” (1925), 
unde figura printre redactori. Vor urma alte cola- 
borări, la „Revista universitară”, în timpul studen- 
ţiei, apoi la „Est-West”, „Sinteza”, „Săptămâna 
literară”, „Vremea”, „Ultima oră”, „Floarea de foc”, 
„Reporter”, „Ararat”, „Revista Fundațiilor Regale”, 
„Ani”, „Ideea românească”, „Buna Vestire”, „Rân- 
duiala”, „Cuvântul”, „Axa”, „Universul literar” ş.a. 
Proză, note de drum, scrisori aveau să-i apară, 
după multă vreme, prin grija lui Arşavir Acterian, 
în „Steaua”, „Studii şi cercetări de istoria artei”, 
„Apostrof”, „Litere, arte & idei”, „Echidistanţe”. 

În afara câtorva articole (despre muzică, artele 
plastice, literatură), A. manifestă la început o încli- 
nare pentru poezie. Volumul Agonia (1929), ca şi 
placheta Urmare (1936) sunt semnate cu pseudo- 
nimul Mihail. Este o poezie de atmosferă mistică, 
înstelată de o simbolistică pur creştină. Între fervoa- 
rea credinţei şi îndoiala crispantă, între chemarea 
iubirii şi semnele premonitorii ale morţii, se 
consumă trăirile unui spirit mereu supus tensiuni- 
lor divergente, căutându-şi izbăvirea în smerenia 
rugăciunii, în reculegerea pioasă, într-un ritual ce se 
confundă cu invocarea, cât anxioasă, cât elegiacă, a 
divinității. În aceeaşi formă de expresionism liric, dar 
excesiv complicată, poemele din Urmare intonează, 
în modulări liturgice, „psalmi cântând a moarte” 

şi „a rea vestire”. Transpuşi într-un discurs eliptic 
şi cam uscat, psalmii lui Mihail exprimă sforțarea 
orgolioasă a unui bântuit şi, nu mai puţin, a unui 
avid de a se proiecta pe sine în metafizic. În contra- 
balans, pastelurile sunt calme, contemplative, fără 
contorsiuni agonice. Dominanta eseisticii lui A. o 
reprezintă teatrul. Pariul teoreticianului, care se lasă 
uneori pradă unei beţii a conceptelor, este acela de 
a desluşi înțelesurile ţinând de „gestul spiritual al 
artei”, care se dovedeşte în esenţă o „răstălmăcire a 
gândului naturei”. În interviuri şi în articole îşi măr- 
turiseşte preferința pentru „teatrul creator” şi, legat 
de aceasta, pentru „teatrul sintetic”, blamând „elu- 
cubraţiile” avangardei, la fel ca şi drama burgheză, 
străină de „simbol. A făcut şi critică dramatică, de 
asemenea, „critica criticei dramatice”, mereu cu un 
filon teoretic, prezent şi în contribuţiile de istoria 
teatrului. O broşură poartă titlul După un veac de 
teatru românesc (1937), alta, Organizarea teatrului 
(1938). Un portretist remarcabil, evitând pitorescul 
şi anecdotica de colportaj, se arată A. în medalioa- 
nele de regizori şi de actori. Prieten cu Gordon Craig, 
încearcă să-i prezinte gândirea regizorală în broşura 
Gordon Craig şi ideea în teatru (1936). Oprindu-se 
asupra controversatului termen „supramarionetă”, 
exegetul nu înţelege prin el „actorul-păpuşă”, ci 
un interpret de superperformanţă. Craig răspunde 
printr-un gest cordial, scriind un „cuvânt înainte” la 
cartea cea mai importantă a lui A., Pretexte pentru 
o dramaturgie românească (1936). Dramaturgul 
este îndrumat spre modelul clasic, care e bine să-şi 
tragă sevele din substanţa legendelor, a credințelor 
populare; un alt izvor ar fi ortodoxia. În Limitele 
artei (1939) A. se aventurează pe tărâmul esteticii 
idealiste. E un pact febril cu iraţionalismul, de unde 
şi limbajul abscons. Dacă arta este „deformarea 
lumii fizice prin duh”, a plăsmui înseamnă a prilejui 
„0 logodnă între natural şi supranatural”. Studiul 
său Shakespeare (1938) este prima monografie con- 
sacrată, la noi, dramaturgului englez. Traducerea 
fragmentelor incluse în argumentaţie îi aparţine 
eseistului (care a tălmăcit, în întregime, Furtuna, 
lăsată în manuscris). Polemic până la trufie cu 
„critica shakespeareană”, pretenţios şi alambicat 
câteodată, acut însă în multe dintre observaţiile lui, 
A., acest excesiv cu gustul insolitului, îşi probează 
şi în Shakespeare posibilităţile de reflecţie modernă 
asupra teatrului. 


Dicţionarul general al literaturii române 40 


SCRIERI: Agonia, Craiova, 1929; Urmare, [Bucureşti], 1936; 
Gordon Craig şi ideea în teatru, Bucureşti, 1936; Pretexte 
pentru o dramaturgie românească, pref. Edward Gordon 
Craig, Bucureşti, 1936; După un veac de teatru românesc, 
Bucureşti, 1937; Organizarea teatrului, Bucureşti, 1938; 
Shakespeare, Bucureşti, 1938; ed. 2, introd. Marian Popescu, 
Bucureşti, 1995; Limitele artei, Bucureşti, 1939; Dragoste 
şi viață în lumea teatrului, îngr. şi pref. Arşavir Acterian, 
Bucureşti, 1994; Cealaltă parte a vieţii noastre, îngr. Arşavir 
Acterian, introd. Florin Faifer, Iaşi, 1994; Moliere, biobibli- 
ografie Florin Faifer, Bucureşti, 1995; Poeme, pref. Dan C. 
Mihăilescu, Bucureşti, 1996; Scrieri despre teatru, tr. Irina 
Dimiu, îngr. şi pref. Claudia Dimiu, Bucureşti, 1998. 

Repere bibliografice: Noica, Publicistică, 1, 289-291, 
320-321; Perpessicius, Opere, IV, 26-27; Ionescu, Război, 
II, 106-110, 114-115; Călinescu, Opere, III, 179 Mihail 
Sebastian, Întâlniri cu teatrul, îngr. Cornelia Ştefănescu, 
Bucureşti, 1969, 91-93; Boz, Anii, 168-169; Dan Grigorescu, 
Shakespeare în cultura română modernă, Bucureşti, 
1971, 208-209; Ist. teatr. Rom., Il, 520-523; Constantin 
Măciucă, Teatrul şi teatrele, Bucureşti, 1989, 5-85; Ceuca, 
Teatrologia, 134-137, 189-190, Acterian, Privilegiaţi, 52, 
64-68, 129-144, 150-155, 170; Ionuţ Niculescu, Haig 
Acterian — un destin tragic asumat, „Ararat”, 1995, 14; 
Dan C. Mihăilescu, „Shakespeare”, LAI, 1995, 28; Mircea 
Morariu, „Shakespeare” de Haig Acterian, E 1995, 12; Mircea 
Anghelescu, O apariție întârziată cincizeci de ani, LCE, 
1996, 19; Octavian Soviany, Iarăşi fraţii Acterian, CNT, 199%, 
19; Daria Dimiu, După Haig Acterian prin Paris, ALA, 1997, 
369; Faifer, Faldurile, 48-50; Faifer, Pluta, 9-17. F.F. 


Ș 


Ă " 
ACTERIAN, Jeni 


(22.VI.1916, Constanţa 
— 29.IV.1958, Bucureşti), 
diaristă. 


i 


Este fiica lui Haiganuş (n. Benlian) şi a lui Aram 
Acterian, comerciant. Face parte dintr-o familie de 
origine armeană, fraţii ei mai mari fiind Haig 
Acterian şi Arşavir Acterian; prenumele la naştere: 
Eugenia Maria. A copilărit în oraşul natal, strămu- 
tându-se curând, împreună cu familia, la Bucureşti. 
Va face aici liceul la „Notre-Dame-de-Sion”, luân- 
du-şi bacalaureatul în particular, în 1935. Se înscrie 
la Facultatea de Filosofie, absolvită în 1940. Difi- 
cultăţile financiare o împiedică să beneficieze de 

bursă de studii în Franţa, unde intenţiona să pregă- 
tească un doctorat în logică matematică. Cu aju- 
torul lui Mircea Vulcănescu, izbuteşte să se angajeze, 
după absolvire, la Casa Autonomă de Finanţare şi 
Amortizare, irosindu-şi câţiva ani, între 1941 şi 
1947, într-un ingrat post de referentă. A urmat, 
dând curs unei înclinații spre arta spectacolului, şi 
Conservatorul de Artă Dramatică, secţia regie 
scenică, din 1947 încredințându-i-se asistenţe de 
regie, pentru ca în scurt timp să ajungă să monteze 
spectacole (cu piese de William Shakespeare, 
Anton Pavlovici Cehov, Albert Camus ş.a.). Se apucă 
acum şi să traducă texte dramatice, în vederea 
punerii lor în scenă. La Teatrul Municipal, ca 
asistent de regie, a colaborat cu regizorii Marietta 
Sadova (soţia fratelui său Haig) şi cu tânărul Liviu 
Ciulei. Numele ei de scenă era Jeny Arnotă. Afectată 
de eşecul mariajului cu actorul Adrian Georgescu, 
A. se îmbolnăveşte de maladia lui Hodgkin, ultimii 
ei ani de viaţă fiind un adevărat calvar. 

O revelaţie a memorialisticii româneşti de 
după 1989 este jurnalul lăsat de A., din care Arşavir 
Acterian, după eliberarea din închisorile comuniste, 
a reuşit să publice un prim fragment în 1973, prin 
intermediul lui Ştefan Popescu, în revista băcăuană 
„Cadran. Caiet cultural al Cenaclului «George 
Bacovia»“. Fragmentul a apărut cu semnătura Jeni 
Arnotă şi sub titlul Întâlnire cu Eugen Ionescu şi 
Mircea Tiriung. Tot Arşavir Acterian, împreună cu 
Doina Uricariu, vapublica în 1991 Jurnalul unei fiinţe 
greu de mulțumit (acoperind perioada 1935-1947, 
deşi pe pagina de gardă apare scris 1932-1949). Cu 
titlul modificat iniţial din raţiuni editoriale şi conţi- 
nutul cenzurat din motive de protecţie a intimităţii 
unor protagonişti, jurnalul va fi reeditat ulterior sub 
titlul real, Jurnalul unei fete greu de mulțumit. 1932- 
1947. Versiunea necenzurată şi completă (însemnă- 
rile durând până în apropierea morţii diaristei) este 
încă nepublicată. Confident ideal, textul sfârşeşte 
prin a absorbi, alături de crizele existenţiale, toate 
proiectele nerealizate sau ratate ale autoarei, fiind, 
în acelaşi timp, un roman autenticist despre singu- 
rătate şi prietenie, despre dragoste şi moarte, şi o 
meditaţie existenţialistă în care „neliniştea metafi- 
zică” a tinerei filosoafe se asociază unei nevoi dispe- 
rate de apărare a intimităţii şi de salvare a norma- 
lităţii cotidiene. Degenerarea vieţii politice din anii 
'30 ai secolului trecut, războiul, instaurarea comu- 
nismului, sunt, pe cât posibil, evitate, dintr-o nevoie 
de autoprotecţie; ele răzbat, totuşi, prin efectele lor 

angoasante. Printre notaţiile exuberante sau îndu- 
rerate, malițioase ori drapate melancolic, tema 
morţii revine, în jurnalul scris de A., în străfulgerări 
premonitorii, de o intensitate comparabilă doar cu 
angoasele lui Eugen Ionescu. E un efect al oboselii 
care se adună, dar şi al dezamăgirilor ce contrariază 
sufletul ei încărcat de iluzii şi exigenţe absolutiste. 
Un simţământ apăsător al inutilităţii, al zădărniciei 
agravează răul indefinit de care suferă şi care, între 
plictisul crâncen şi disperările în pragul urletului, 
atinge când şi când cota insuportabilului. Până şi 
plenitudinea, în asemenea clipe, îi pare generatoare 
de dezastre. Pe de altă parte, vitalitatea robustă, 
umorul, autoironia, luciditatea mereu clamată cen- 
zurează impulsurile patetice. Chiar dacă jurnalul era 
menit unei distrugeri mereu amânate, el are totuşi 
un destinatar: eul viitor al diaristei, care-şi percepe 
existenţa ca o suită de morţi succesive, în drum 
către extincţia finală. Faptul nu exclude, dimpotrivă, 
bucuria de a trăi, de a se bucura total de fiecare 
moment, de fiecare experienţă. Un „narcotic” ar fi 
lecturile (devoră carte după carte, dar totdeauna cu 
un ascuţit, neconcesiv spirit critic), pe urmă cine- 
matograful, teatrul, concertele şi, nu în ultimul rând, 
prietenia, arcuită la orizont ca un miraj. Şi notaţiile 
din jurnal contează ca o terapie, ele putând converti 
uneori suferinţa vie într-o „suferinţă literară”, în care 
eul caută să filtreze dificultăţile realului. (Influenţată 
de stilul autenticist al Katherinei Mansfield, A. ar fi 
vrut iniţial să scrie proză.) Revenită în cotidianul 
care îi rezervă atâtea frustrări, adolescenta, apoi 
tânăra femeie nu-şi reprimă deloc simţul hipertrofic 
al ridicolului. În râsul ei zvâcneşte nervul unei inte- 
ligenţe tăioase, care generează „acidităţi” ori de câte 
ori ceva n-o mulţumeşte. Nu scapă de examenul 
necruţător nici mintoşii ei amici dintr-o genera- 
ţie scânteietoare, nemaivorbind de profesorii de la 
facultate, portretizaţi coroziv, cu un subiectivism 
mândru de sine. Mai apropiată se simte hiperlucida 
de profesorul Nae Ionescu, căruia îi poartă o admi- 
raţie în care se percepe o undă afectivă, de Emil 
Cioran, cu care se simte înrudită sufleteşte, după 
cum pentru anxietăţile lui Emil Botta are, firesc, o 
afinitate aparte. Altminteri, nu prizează exagerările, 
pe care le taxează de teribiliste, ale criterioniştilor, 
ce „fac caz de neliniştile lor cerebralizate” în chesti- 
uni, oricum, irezolvabile. Individualistă ireductibilă, 
refuză „logica colectivelor” şi, în consecinţă, anga- 
jările prolegionare ale fraţilor şi ale multora dintre 
prietenii săi. Încă din prima tinereţe A. i-a cunoscut 

pe Mircea Eliade, Emil Cioran, Eugen Ionescu, Petre 
Ţuţea, Petru Comarnescu, Marietta Sadova şi pe 
mulți alţii din aceeaşi generaţie. A fost bună prietenă 
cu Clody Berthola, Marieta Rareş, Alice Botez, cu 
pictorița Nuni Dona (nepoata Cellei Delavrancea), 
Rori Nasta (soţia actorului şi regizorului Dan Nasta), 
pictorița Lucia Vasiliu, cu filosoful Alexandru 
Dragomir (primul ei iubit, la aproape treizeci de 
ani), bizantinologul Alexandru Elian (un alt admira- 
tor) ş.a. Grupul format cu Alice Botez, Nuni Dona şi 
Lucia Vasiliu aminteşte, prin fronda ludică, de con- 
freria din Capul de răţoi de G. Ciprian. Discursul de 
bravadă, dar şi obsesiile consemnate în jurnal revin 
în corespondenţă. Absolutul la A. e în iubire. Luând 
închipuirile drept adevăr, „armeanca” trăieşte mis- 
tuitor, până la orbire, un sentiment care îi procură 
dezamăgiri şi sfâşieri în suită. Şocurile trezirii sunt 
violente, întărindu-i convingerea dintotdeauna 
că existenţa ce i-a fost dat s-o ducă e pecetluită 
de semnul neîmplinirii. În acest ingrat scenariu 
jurnalul pe care Arşavir, fratele afectuos şi săritor 
la nevoie, l-a salvat de flăcările cărora autoarea îl 
hărăzise, înseamnă, într-un plan simbolic, o lumi- 
noasă revanşă. 

SCRIERI: Jurnalul unei fiinţe greu de mulțumit (1932- 
1949), îngr. Arşavir Acterian şi Doina Uricariu, postfață 
Doina Uricariu, Bucureşti, 1991; ed. 2 Jurnalul unei 
fete greu de mulțumit. 1932-1947), îngr. şi pref. Doina 
Uricariu, Bucureşti, 2007; ed. îngr. Fabian Anton, Bucu- 
reşti, 1998; Corespondenţă, îngr. Fabian Anton, pref. Ale- 
xandru Paleologu, Bucureşti, 2005. 

ACTIVITATEA, publicaţie apărută la Orăştie, săp- 
tămânal, între 5 ianuarie 1901 şi 5 ianuarie 1905, 
cu subtitlul „Foaie politică, economică, socială 

şi literară”, suprimat la 17 aprilie 1902. Editor- 
proprietar şi redactor-şef: Aurel Muntean; redactor 
responsabil: Laurian Bercian. Redacţia anunţă în 
primul număr scopul revistei, care susţine progra- 
mul Partidului Naţional Român, militând îndeo- 
sebi pentru drepturile culturale ale românilor din 
Transilvania şi afirmând că „va face totul pentru 
justele pretenţiuni ale poporului român în comună, 
comitat şi ţară” (Onor. cetitori!). Permanente sunt 
rubricile „Revista externă”, „Noutăţi” şi „Foişoara”, 
rezervată producţiei literare. Pe lângă versuri de St. 
O. Iosif (Povestea bunicului), G. Coşbuc (Sus inima, 
Graiul neamului), Th. D. Speranţia (Învățătorul, 
Părinţii, Bătrânilor, O. Carp (Doină), Petre 
Dulfu, Silvestru Moldovan, apar poezii semnate 
de Gregoriu Ceontea, T. Duţescu-Duţu, Sebastian 
Stanca ş.a. Se reproduce din „Revista ilustrată” 
(1899-1902) articolul Ciripituri. Câteva reflecții 
inofensive, datorat lui Valeriu Moldovan, ce ia în 
discuţie slaba calitate artistică a poeziei contem- 
porane, situaţie ce s-ar datora „lipsei unei critici 
literare”, opinii la care va răspunde polemic Ilarie 
Chendi. Cu proză, favorizată de un spaţiu mai 
larg, intră în sumare Stelian Russu (Dezertorul, 
Toboşarul de la podul Arcola, Anul Nou), N. 
Rădulescu-Niger (Tocana lui căpitan Costache, 
Minunile lui „Cinci parale”), V.A. Urechia (Fiicele 
cerului), Carmen Sylva, căreia i se reproduc mai 
multe povestiri (Piatra de opal, Stâncile Doamnei). 
Publicistica e susținută de Iosif Sterca Şuluţiu şi 
Ion Kalinderu. În foileton I.S. Ordean oferă studiul 
polemic Eminescu. Pesimist, profet şi economist. 
Din „Albina” sunt preluate articole de G. Coşbuc 
(Şcoală şi funcţionarism, Un emigrant) şi Eleonora 
Slavici (Educaţiunea femeiască). Sub pseudoni- 
mul Stelian se traduce din Balzac, Maupassant ş.a. 
Piesa într-un act Povestea vorbei îi aparţine lui N. 
Rădulescu-Niger. Stelian Russu selectează frag- 
mente din memorialistica lui Vasile Alecsandri. 
În numărul 31/1903 este publicată poezia lui 
Eminescu Ea mergea acum în codru, inedită. Alţi 
colaboratori: S. Teodorescu-Kirileanu, Andrei 
Bârseanu, Iosif Vulcan, Elie Dăianu. A.GŢ., D.B. 


ACTUALITATEA, ziar politic, literar şi ştiinţific 
apărut la Bucureşti, bisăptămânal, între 19 sep- 
tembrie şi 2 octombrie 1865, în continuarea săptă- 
mânalului „Epoca” (1865), suspendat la 27 august. 
Redactor responsabil: Pantazi Ghica. Publicaţie de 
orientare liberală, susţine legile şi reformele lui Al. 

I. Cuza prin comentariile amănunțite de la rubrica 
„Revista interioară”, semnate de Pantazi Ghica. 
Partea literară este asigurată în bună măsură tot de 
Pantazi Ghica, cu articole de atitudine (Libertatea 
presei), de istorie literară (Autorii cei vechi — un 
elogiu adus lui Iancu Văcărescu, C.A. Rosetti, Gr. 
Alexandrescu) sau de analiză a vieţii teatrale româ- 
neşti (Câteva cuvinte asupra teatrului român). Acest 
din urmă articol, care relatează despre soarta unor 
mari actori concediaţi pe nedrept, este urmat de 
intervenţia lui C.A. Rosetti (Teatrul este oglinda soci- 
etăţei), cu noi dovezi despre starea precară a teatru- 
lui ca instituţie de cultură. În cadrul „Foiletonului” 
Pantazi Ghica republică după „Revista română” 
(1861-1863) prelucrarea legendei populare Mărgări- 
tărel şi schiţa Un amor de toamnă. L.V, 


ACTUALITATEA, revistăliterarăapărutăla Bucureşti, 
lunar, între 6 septembrie 1898 şi 5 decembrie 1899. 
Directori: Domenico Caselli şi Aristide Cantilli (de 
la 1 aprilie 1899). La 1 septembrie 1899 îşi modifică 
titlul în „Revista Actualitatea”. Orientarea publica- 
ției este eclectică. Primul număr va fi dedicat scri- 
itoarei Carmen Sylva, iar în cel de-al doilea i se 
face o prezentare elogioasă lui C. Dobrogeanu- 
Gherea, căruia i se republică, sub titlul Ibsen, 
Bjârnson, Petăfi, un fragment din studiul Artiştii- 
cetăţeni, tipărit în 1894 în „Literatură şi ştiinţă”. 
Alături de notele şi cronicile literare şi teatrale 
semnate de D. Caselli şi Const. Vasilescu, în revistă 
au apărut articole biografice dedicate unor perso- 
nalităţi ale epocii, precum şi comentarii referitoare 
la viaţa culturală, aparţinându-le lui I.C. Bacalbaşa, 
Al. Antemireanu, Juarez Movilă. Colaborează cu 
articolul Plagiatul în poezie G. Panu, iar A. Cantilli, 
D. Nanu şi D. Caselli sunt prezenţi cu versuri. R.Z. 


ACTUALITATEA, publicaţie apărută la Bucureşti, 
lunar, între februarie 1913 şi august 1916; continuă 
„Actualitatea ilustrată”. Subtitul iniţial e „Revistă 
ilustrată politică, literară, economică, financiară, 
industrială, comercială, agricolă, artistică”; din 
martie 1913 cuvântul „artistică” este suprimat 
din subtitlu, iar din iunie 1915, subtitlul e redus 
la „Revistă ilustrată”. Director şi proprietar: Leon 
Ascher; director literar: Ludovic Dauş (martie-mai 
1913), director politic şi literar: Panait Macri (din 
decembrie 1915). Reapare între 1920 şi decembrie 
1928 „sub conducerea unui comitet de redacţie, 


compus din scriitori civili şi militari distinşi”. La 

numărul 7/1923 este menţionat ca director pro- 
prietar L.A. Moisescu. A. are drept scop oglindirea 
evenimentelor epocii, oferind informaţii din toate 
domeniile anunţate în subtitlu. Pe lângă concizia 
articolelor, reţine atenţia prezentarea grafică a 
publicaţiei, tipărită pe hârtie velină, bogat ilus- 
trată cu fotografii şi reproduceri de artă. A. îşi 
propune să cultive sentimentul patriotic, în respec- 
tul monarhiei. Spaţii largi sunt acordate comen- 
tariilor pe marginea evenimentelor politice din 
perioada neutralității României (1914-1916), sus- 
ținând intrarea ţării în război alături de puterile 
Antantei. Semnează versuri Barbu Nemţeanu, loan 
Catina, Al. Obedenaru, Gheorghe din Moldova, 
Radu D. Rosetti, Iuliu C. Săvescu, D. Teleor, Th. 
M. Stoenescu, Cridim (Christea N. Dimitrescu), 
Leon Feraru, Mircea C. Demetriade, Vintilă 
V. Paraschivescu, Duiliu Zamfirescu, Victor 
Eftimiu; proză - Al. Cazaban, N. Pora, D. Caselli, 
C. Nutzescu, Ludovic Dauş, C. Rîuleţ, loan Slavici, 
D. Anghel, Theodor D. Speranţia. Sunt repu- 
blicate numeroase texte ale scriitorilor români 
clasici şi contemporani: Emil Gârleanu, Voinicul, 
I. Al. Brătescu-Voineşti, Călătorului îi şade bine 
cu drumul, I.L. Caragiale, Căldură mare, Al. N. 
Gane, După o bună morală, |. Slavici, Stâlp de 
cafenele. Revista găzduieşte şi numeroase tradu- 
ceri din Emile Zola, Arthur Conan Doyle, Frangois 
Copp6e, Georges Courteline. Constantin A.I. Ghica 
este autorul majorităţii traducerilor. Lui i se alătură 
Constanţa Chiralievskaia, care transpune în foileton 
romanul lui V.D. Waschirov, De ce se prăbuşesc impe- 
riile. Numărul 5/1913 găzduieşte necrologul Aurel 
Vlaicu, iar numărul 26-27/1915 comemorează 
un sfert de secol de la moartea lui V. Alecsandri. 
Se consemnează aniversar centenarul naşterii lui 
C.A. Rosetti şi cincizeci de ani de teatru ai acto- 
rului Constantin Nottara. În numărul 25/1915 D. 
Teleor alcătuieşte o scurtă istorie a Societăţii Scrii- 
torilor Români, iar N.D. Cocea anunţă constituirea 
Asociaţiei Generale a Presei Române. D.B. 


ACTUALITATEA ILUSTRATĂ, revistă apărută la 
Bucureşti, săptămânal, între 5 decembrie 1910 
şi 30 ianuarie 1911, cu subtitlul „Actualităţi-lite- 
ratură-ştiinţă şi artă-teatru şi muzică-sporturi-— 
eleganză etc. Director: Ludovic Dauş. Ai. îşi 
propune să fie „oglinda vieţii literare, teatrale, 
artistice şi ştiinţifice”, să reflecte „actualitatea prin 
fapte şi oameni”, ceea ce reuşeşte prin varietatea 

informaţiilor: dări de seamă (despre expoziţiile 
Th. Pallady şi N. Vermont), aniversări şi comemo- 
rări (centenarele Musset — 1910 şi Paul Verlaine — 
1911). Figurează cu versuri Ludovic Dauş, lon Sân- 
Georgiu, Claudia Millian, Corneliu Moldovanu, 
V. Demetrius; cu proză Radu D. Rosetti, Mihail 
Sadoveanu, I. Al. Brătescu-Voineşti; cu piese de 
teatru Cincinat Pavelescu (fragment din comedia 
într-un act Un vis). Cronica literară este semnată 
de Ludovic Dauş. Alţi colaboratori: C. Rîuleţ, D. 
Teleor, Al. Cazaban. LH. 


ACŢIUNEA, cotidian apărut la Bucureşti între 5 sep- 
tembrie 1940 şi 7 septembrie 1944. Director: C.T. 
Bobe. Înființat în luna instalării regimului mareşa- 
lului Ion Antonescu şi al proclamării „statului naţi- 
onal-legionar”, A. publică Proclamaţia către ţară 
prin care Antonescu este învestit cu puteri depline, 
anunţă dizolvarea corpurilor legiuitoare, abdicarea 
regelui Carol al II-lea și venirea pe tron a lui Mihai |. 
Câteva articole din primele numere definesc orienta- 
rea ziarului: Presa și elitele ei sociale de N. Davidescu, 
La o nouă răspântie de Nicolae Roșu, Spre români- 
zarea teatrului de Victor Ion Popa. Rubricile se inti- 
tulează „Menţiuni critice”, susținută de Perpessicius, 
„Cronica muzicală” de George Breazul, „Cronica 
plastică” de Ion Vlasiu, „Pagini memorialistice” 
de E. Lovinescu. Pagina „Literatură-artă” din 
primul an devine „leatru, artă, cinema, literatură”. 
Alte rubrici: „Revista presei străine”, „Justiţie”, „Eco- 
nomie, finanţe, agricultură”, „Iribuna muncito- 
rească”, „Ştiri diverse”. Colaborează cu versuri lon 
Larian Postolache (Scrisoare mamei), cu proză Tudor 
Muşatescu, cu articole de istorie literară C. Cristobald 
(Este Caragiale inactual, Cum se scrie Alecsandri, Cine 
şi când a spus „Dâmboviţă, apă dulce”), N. Davidescu 
(Nae Ionescu la ziarul „Cuvântul'), N. Mihăescu 
(Poezia lui Ştefan Baciu), Vlaicu Bârna (Doi ilumi- 
nişti: Goga şi Pârvan, Poezia lui I. Minulescu). Ziarul 
anunţă, între altele, pensionarea lui N. Iorga şi a lui C. 
Rădulescu-Motru, publică un interviu cu E. Lovinescu 
despre monografia sa în două volume T. Maiorescu, 
altul cu Ştefana Velisar Teodoreanu şi cu Ionel 
Teodoreanu şi un necrolog Jon Minulescu. Alţi cola- 
boratori: Vasile Damaschin, Al. Iordan, VV. Haneş. R.P 


ACŢIUNEA BUZĂULUI, ziar apărut la Buzău, săp- 
tămânal, din septembrie 1934 până în 13 aprilie 
1941. Director-proprietar: George Gh. Pâslaru; 
prim-redactori: Pompiliu lonescu şi George 

Homoriceanu. Antiliberală, naţional-țărănistă 
la început, iar ulterior cu tot mai pronunţate 
accente naţionalist-şovine, publicaţia îşi propune 
să înlăture „întunericul macabru al tuturor combi- 
naţiilor meschine”, înaintând spre „lumina dătă- 
toare de puteri noi”. Dintre numeroasele rubrici, 
mai importante sunt „Pagina literară”, „Viaţa eco- 
nomică”, „Viaţa internaţională”, „Leatru-Cinema”, 
„Pagina şcoalei buzoiene”, „Medalioane. Numărul 
celor care trimit versuri este mare, printre sem- 
natari D. lov, Virgil Carianopol, Aron Cotruş 
(Fragment din ţară), V. Voiculescu (Cântecul 
ursului, În sihla de imagini, Androginul), Radu 
Gyr (Tara) Dem. Iliescu, Mircea Streinul, George 
Gregorian, Alexandru Călinescu, Octav Sargeţiu, M. 
Ghimbăşanu, Margareta Isbăşoiu şi, în fine, Stelian 
Diaconescu (Sanatoriu), care în numărul 349-— 
350/1940 va semna prima dată cu pseudonimul 
ce îl va consacra, lon Caraion (Scrisoare). Sectorul 
proză este mai puţin consistent. Aici semnează 
N. Dumbrăveanu, în foileton, romanul „de mare 
senzaţie” Insula misterelor, Elena Crăciun, D. 
Şerbănescu-Lopătari, Aurel Constantinescu şi 
chiar directorul publicaţiei, George Gh. Pâslaru, 
cu pseudonimul George Râureanu. În comparti- 
mentul rezervat publicisticii sunt de consemnat 
articolul Carte, al lui Grigore Trancu-laşi, acelea 
ale lui I. Simionescu, Învăţătorii, şi I. Rădulescu- 
Pogoneanu, Belgia Orientului. Mateiu I. Dumitriu 
poartă „în serial” Discuţii sociologice. Panait Nicolae 
semnează necrologurile Cincinat Pavelescu şi 
Panait Istrati. Densă şi instructivă este rubrica 
„Medalioane”, îngrijită succesiv de Lucian Emin şi 
George Popescu, de fapt adevărații cronicari literari 
ai publicaţiei, şi de Mircea Leca, toţi trei realizând 
sub pseudonimul comun Cronicar şi o vie, inci- 
tantă rubrică literar-artistică, „Însemnări”. Nume 
şi opere importante ale literaturii din perioada 
interbelică trec prin sita judecății critice a acestora, 
în luări de poziţie lapidare, percutante, a căror 
consultare poate deveni utilă istoricului literar. 
Aşa, spre exemplu, sunt apreciate atât volumul lui 
Corneliu Zelea Codreanu Pentru legionari, cât şi 
romanul lui M. Blecher Inimi cicatrizate, o proză 
care, „prin psihologia bizară a eroilor, minunat 
studiată, fin adâncită, este una din puţinele cărţi 
cu care literatura românească se poate mândri, 
care ar face cinste, de altfel, oricărei literaturi 
străine”. Traducerile aparţin lui T. Nice (din Francis 
Jammes), Viorel Şuluţiu (din literatura chineză) şi 

PI. Ştefan (fragmente din Mein Kampfde Hitler). N. 
Alexandrescu-Toscani ţine cronica plastică. Mico- 
May, un condeier ascuns sub pseudonim, destinde 
număr de număr frunţile cititorilor cu „bankuri” 
demne de o antologie a umorului. Alţi colaboratori: 
1. Chivulescu, Constantin Frâncu, D. Coman. D.B. 


ACȚIUNEA LITERARĂ, supliment literar al 
gazetei „Acţiunea Buzăului” apărut la Buzău, 
bilunar, din 10 octombrie 1939 până în 5 decem- 
brie 1939 şi din octombrie până în decembrie 1940, 
sub direcţia lui George Gh. Pâslaru. Programul 
revistei e explicit: „Caracterul revistei noastre este 
strict literar. Pe linia creaţiilor literare noi cinstim: 
credinţa, aprinzând lumini peste umbletul lui 
Hristos în ţara noastră; tradiţia, din care dezgro- 
păm fala gloriilor vecuitoare; românismul, pe care-l 
vedem slujit mai mult pe tăria dacică decât pe 
pompoasa fală latină” (6/1940). Dintre rubrici, mai 
importante sunt „Cronica literară”, „Ucenicii conde- 
iului”, „Calendar”, „Cartea străină”, „Poşta redacţiei”. 
Semnează versuri Margareta Isbăşoiu, Dem. Iliescu 
şi lon Caraion; proză - N. Niculescu, Clemenţa 
Beşchea, N. Alexandrescu-Toscani, N. Bucuroiu, 
Geo Dobrescu, Lya Huţu, N.C. Mărgărit, Stelian 
Diaconescu (numele real al lui Ion Caraion); tra- 
duceri — Dem. Iliescu (din lirica italiană), Traian 
Mărculescu. Cronică literară fac N. Niculescu, 
Criticus, Alexandru Lungu, iar publicistică scriu 
Nichifor Crainic (Un Eminescu monumental), N. 
Niculescu, George Gh. Pâslaru, N.N. Manolescu, 
Ion Coman, Bucur Țincu (Personalitatea lui Bogdan 
Petriceicu Hasdeu). Lorin Cedru, condeiul antisemit 
al publicaţiei, scrie articolul Preludiul comunismu- 
lui în literatura română: nuanțele poeziei lui Avram 
Steuerman. Sunt remarcaţi, la rubrica „Condicar”, 
Ion Biberi şi Emil Botta şi sunt criticaţi N. Iorga şi 
E. Lovinescu. Revistei „Gândirea”, „aceeaşi verde 
făclie pentru literele româneşti. Masivă, caldă, 
autoritară, perseverentă păzind peste zgomot şi 
nevoie”, i se face o bună primire. În numărul 8/1940 
apare o largă prezentare a activităţii de „ambasa- 
dor” al sufletului românesc a lui Nichifor Crainic, 
invitat al Facultăţii de Teologie din Viena, spre ai se 
conferi titlul doctor honoris causa. Printre colabo- 
ratori se numără şi Gr. Trancu-laşi. D.B. 


ACŢIUNEA MARAMURĂŞANĂ, publicaţie apărută 
la Sighet (azi Sighetu Marmaţiei), bilunar, din 10 
octombrie 1929 până în 21 ianuarie 1938. Director: 

llie Lazăr; redactori: Vasile Bel şi Petre Lenghel- 
Izanu (de la numărul 1/1933). Jurnalul (care include 
în subtitlu precizarea „de propagandă naţional-ţă- 
rănistă”), are un caracter pronunţat de partid şi 
de luptă electorală, tipărind totuşi şi numeroase 
materiale culturale. „Poetul gazetei”, Toma Murgoci 
Jiboteanu, publică mai multe poeme, precum 
Maramureşul, Moţii, Odă Unirii, Plugarilor, cu 
timbru răzvrătit şi militant, iar prozatorul favorit 
al gazetei, Petre Lenghel-lzanu, semnează memo- 
riale de călătorie în Italia (Frumusețile Italiei şi 
ale Romei), articole politice şi culturale. Asidui ca 
prezenţe în revistă sunt Ilie Lazăr, Gh. Turda, 
Şt. Ţiplea, V. Timiş, Mihai Pop, Ion Berinde, Gh. 
Vornicu, Al. Balint. Mai apar poezii de Victor Eftimiu 
(Cântecul țăranilor), Aron Cotruş (Maramureşul), 
G. Topîrceanu (Vin ţigăncile la crâng...) şi proză 
de lon Agârbiceanu (Bătrâneţe), |. Cristescu şi S. 
Truţia. Sunt reproduse baladele populare Petrea şi 
Voinicul, se discută despre cercetările etnografice 
şi sociologice ale lui D. Gusti, despre monografia 
Maramureşului (Mihai Bologa), despre Eminescu în 
postura de apărătoralțărănimii, se traduce din proza 
lui August Strindberg (Ciurul de pietriș). M.Pp. 


ACŢIUNE ŞI REACŢIUNE, revistă editată la 
București în 1929 şi 1930 (două numere) de Petru 
Comarnescu, lonel Jianu, Constantin Noica și 
Mihail Polihroniade, cu subtitlul „Caiete simestri- 
ale de sinteză naţională în cadrul secolului XX”. 
Compusă din eseuri ample, scrisă integral de cei 
patru editori-autori și mai apropiată de ideea de 
volum colectiv decât de formatul unei reviste, A.r. 
poate fi considerată un laborator alTinerei Generaţii 
interbelice care precedă radicalizarea legionară a 
unor membri ai acesteia. Tema celor două numere 
este subsumată chestiunii naţionalului, văzută în 
primul număr prin genul său proxim, universalis- 
mul, iar în cel de-al doilea prin diferența specifică 
(„specificul naţional”). Articolele cel mai direct 
politice îi aparțin lui Mihail Polihroniade, viitor lider 
al Gărzii de Fier, aflat încă într-o poziţie echivocă 
între stânga și dreapta. Astfel, în articolul Criza naţi- 
onalismului publicat în primul număr, Polihroniade 
apreciază utilitatea naționalismului drept una stra- 
tegică, de instrument electoral: „Naționalismul, deși 
net inferior socialismului (termen ultim și necesar 
al democraţiei), oferă totuși priză asupra anumitor 
clase sociale și deci poate fi utilizat și în lupta elec- 
torală”. De asemenea, antisemitismul e combătut ca 

„unilateral și primejdios”, „incapabil de a formula 
soluţii valabile pentru un organism național 
complex și polivalent”. Însă în articolul următor, 
publicat în volumul al doilea, Constantele politi- 
cei românești, într-o schimbare relativă de poziție, 
Polihroniade apreciază că democraţia reprezintă 
„cea mai periculoasă formă de guvernământ” și, 
ca atare, consideră pozitivă absența unei opinii 
publice, că „faptul că n-avem conștiință populară 
și n-avem opinie publică e un mare bine”, întrucât 
în politică „imbecilitatea și cretinismul poporului 
ating culmi nebănuite”. Petru Comarnescu repre- 
zintă spiritul constructiv al grupului, visând la o 
„a doua renaștere” și pledând în Ideile veacului și 
spiritualitatea pentru o nouă construcție spiritu- 
ală a omenirii sub semnul neoclasicismului, sub 
care așază atât politica lui Benito Mussolini, cât și 
nume precum Charles Maurras, Igor Stravinsky, 
Paul Valery, Henry de Montherlant, Le Corbusier ori, 
din România, G. Cantacuzino, Șt. Neniţescu și lon 
Barbu. Tot Petru Comarnescu constată „falimentul 
«Gândirii»“, imputându-le lui Nichifor Crainic, lui 
Pamfil Șeicaru și altora ortodoxismul, tradiționalis- 
mul de mucava, diminuarea latinităţii și accentua- 
rea orientalismului, pe scurt lipsa unei componente 

european-universale a proiectului gândirist, care să 
sublimeze spiritul național în sensul noii spiritu- 
alități dezirate. Constantin Noica atinge chestiuni 
care vor deveni teme structurante în opera sa de 
maturitate, Problematica echilibrului spiritual şi 
Logica naţională. Deşi nu iese din parametrii colec- 
tiviști-spiritualiști ai vocabularului comun, Ionel 
Jianu este prezenţa cea mai vag poziționată, inclusiv 
printr-un diletantism necentrat vehiculând locuri 
comune vaporoase. ML. 


ACUM, „săptămânal al societăţii civile” apărut 
la Bucureşti între 1 ianuarie şi decembrie 1991. 
Director: Alexandru Paleologu; colegiul editor: 
Călin Anastasiu, Vartan Arachelian, Alina Mungiu, 
Dan Oprescu, Petre Stoica, Stelian Tănase, Radu 
Georgescu. Dintre rubricile mai importante 
se detaşează „Agenda”, „Portavoce”, „Alianţa 
Civică”, „A.B.C.”, „Elogiul nebuniei”. A. reţine 
atenţia printr-un bogat sector publicistic, arti- 
colele semnate de Stelian Tănase, Alina Mungiu, 
Sorin Dumitrescu, Liviu Antonesei, Liviu loan 
Stoiciu, Alexandru Vlad ş.a. oferind o imagine 
critică a societăţii româneşti postrevoluţionare. 
Incitante sunt numeroasele interviuri publicate 
aici. Astfel, Virginia Hristu dialoghează cu ziaristul 
american John B. Guillemin, Raluca Barac cu Petre 
Ţuţea (Egalitatea comuniştilor), dar cei mai mulţi 
parteneri de dialog sunt cei ai lui Stelian Tănase, 
care, sub genericul Dorinţa de a teoretiza, îi are ca 
interlocutori pe Sanda Stolojan, Monica Lovinescu, 
Mihnea Berindei, Theodor Cazaban, Virgil lerunca, 
Mircea lorgulescu, Alexandru Paleologu, Alain 
Paruit, Constantin Tacou şi Bernard Poulet. Din 
dorința de a amplifica dimensiunea cultural-artis- 
tică, A. tipăreşte suplimentul „Oglinda”, ce se vrea „un 
mijloc de cercetare a unor inadvertenţe” din zona 
creaţiei literar-artistice, vizând „limpezirea diferen- 
țelor dintre artă şi kitsch”. Alţi colaboratori: Doina 
Uricariu, Maria-Luiza Cristescu, Octavian Paler, 
Florin Manolescu, Petre Mihai Băcanu. D.B. 


ADAM, publicaţie apărută la Bucureşti bilunar 
între 15 aprilie 1929 şi octombrie 1939, apoi lunar 
între 1 noiembrie 1939 şi aprilie 1940. Redactor 
şi fondator: I. Ludo (menţionat din 15 noiembrie 
1936 până la 1 ianuarie 1938); între 15 iulie şi 15 
noiembrie 1936 se întrerupe din motive ce par a 
nu fi doar dificultăţile financiare, iar la 1 februa- 
rie 1937, odată cu adăugarea subtitlului „Revistă 

evreiască de cultură şi documentare”, anunţă o 
„reînnoire” datorată „preluării” de tinerii Miron 
Grindea (indicat pe copertă ca redactor-propri- 
etar abia de la numărul dublu 123-124 din 1938) 
şi Idov Cohn. A. şi-a recrutat colaboratori „din 
toate clasele politice, de toate nuanțele sociale, 
din toate şcolile literare”, o notă lapidară tardivă 
(100/1937) dezvăluind că la înfiinţare, „intenţia 
[lui I. Ludo] a fost să dea evreimii care citeşte 
româneşte o tribună publicistică şi literară de 
luptă spirituală şi politică, de atitudine evreiască”. 
Majoritatea textelor — beletristice, eseuri, cronici, 
articole critice —, dar mai ales conţinutul rubri- 
cilor „Însemnări”, „Moravuri intelectuale”, „Cărţi 
- recenzii”, „Anecdote”, al cronicilor muzicale şi 
teatrale vădesc formula de magazin a revistei şi 
preocupările pentru promovarea şi protejarea 
valorilor evreităţii. Colaborează cu versuri M. 
Blecher (Poem, Menagerie, din Corp transparent, 
„ce va apare curând”), Saşa Pană (Un ochi atoa- 
feştiutor), E. Aderca (Sulamita, „din ciclul Biblice”), 
Geri Spina, Emil Ungher, George Silviu, A. Toma, 
Al. Terziman, Artur Maria Arsene, Al. Dominic, 
Al. Robot, Enric Furtună. Sporadic se reproduc 
poezii ale fabulistului basarabean de limbă idiș 
Eliezer Steinbarg. Proza ocupă un spaţiu redus: 
M. Blecher, Calul (din acelaşi volum Corp trans- 
parent de unde provin şi poeziile), H. Bonciu, 
Omul cu ciocul de aramă (introducere la romanul 
Bagaj, „aflat sub tipar”), Enric Furtună, Kirchen îşi 
schimbă numele (din ghinionistul roman Meletie 
jidovul, pierdut de două ori în cursul deceniului 
1937-1947 în halele tipografiilor chiar în ajunul 
imprimării), A.L. Zissu, Transilvania (din Calea 
calvarului), |. Peltz, Drum întors (din Moartea 
tinereţelor), Miron Grindea (Cum miial. O suită 
de note de călătorie sub genericul Peregrinări 
europene creionează Eugen Relgis (Întoarcerea, 
Câteva ore la Budapesta, Noapte berlineză). 
Singurele fragmente dramatice selectate provin 
din piesele lui Adrian Verea Apolonius din Tyane 
- aflată concomitent în repertoriul Teatrului 
Naţional — şi Ioshiwara — dispărută în bombarda- 
mentul din 7 mai 1944 asupra Capitalei, când şi-a 
pierdut viaţa şi autorul. Îndrăzneaţă, originală 
este transpunerea în idiş a trei proze: Punguţa cu 
doi bani de lon Creangă, Catrinţaş de N. Gane şi 
Bunicul de B. Delavrancea. Revistă combativă, 
implicată viu în mişcarea culturală şi în dispu- 
tele de idei ale deceniilor al treilea şi al patrulea 

din Europa şi din ţară, A. tipăreşte şi texte teore- 
tice (C. Stere, Elenismul şi iudaismul în civiliza- 
ţia umană), articole virulente (Bogdan Varvara, 
Politica pacifistă a Rotschildzilor), dar mai ales 
găzduieşte schimburi de opinii în controversă, 
iniţiază sau intervine în polemici (|. Ludo, Conu 
Leonida faţă cu revoluţia germană sau Istoria îşi 
pierde echilibrul şi d. Nae Ionescu îi pune proptele, 
Si vis pacem sparge geamuri ori Nae, Nae şi iar 
Nae etc.). Chiar şi cronicile, recenziile sau artico- 
lele de istorie literară au, aproape fără excepţie, 
un sâmbure negativist, contestatar. Aşa sunt 
Scrumbia sau evreul sau Amintirile d-nei Sabina 
Cantacuzino de Constantin Graur, Un evreu 
de meserie român de Ronetti-Roman, Glosse la 
poezia „Florilor de mucegai” de Lucian Boz (reluat 
după „Ulise”), Sociologie sau antisemitism de G. 
Spina (un atac la Petre Pandrea). Notă aparte fac 
textele între eseu, comentarii şi însemnări critice 
datorate lui 1. Brucăr, Filosofia religiei la Spinoza, 
Gala Galaction, De pe treptele palatelor irodiane 
(„note marginale la personalitatea regelui ludeii”), 
Barbu Lăzăreanu, Greşeli faţă de cultura evreiască, 
Un ospăț al înțelepciunii populare (omagiu lui 
Moses Gaster la optzeci de ani) şi dr-lui Ygrec, 
Un medic evreu la curtea lui Ştefan cel Mare. Pe 
tot parcursul lungii sale apariţii, cu prilejuri ani- 
versare, A. alcătuieşte numere speciale, dedicate 
sărbătoritului (H. Streitman, Steuerman-Rodion, 
Ronetti-Roman, Şulem Aleihem (Şalom Alehem), 
M. Schwartzfeld), sau portrete biografice elo- 
gioase (Tudor Arghezi, A.L. Zissu, E Aderca, B. 
Fundoianu, Eugen Herovanu, Rodion, Dragoş 
Protopopescu, EliezerSteinbarg, L.A. Bassarabescu, 
Câteva amintiri despre C. Dobrogeanu-Gherea). 
Sumarele A. nu respectă o structură riguroasă, cu 
spaţii consacrate în pagină, însă o rubrică gene- 
roasă, „Însemnări”, alătură consecvent informaţii 
teatrale, muzicale (responsabil Vasile Cristian), 
culturale (responsabil |. Ludo), din sălile de expo- 
ziţii (responsabil S. Hay), recenziilor semnate de 
Miron Grindea (la volumul Inimi cicatrizate al lui 
M. Blecher), Enric Furtună (la Liviu Deleanu, Ceas 
de veghe), Ion Călugăru (la A.L. Zissu, Noi. Breviar 
judaic). O grafică adecvată la interior şi copertele 
executate de artişti plastici cu o bună reputaţie în 
epocă - Arnold, Victor Brauner, Titina Căpitănescu 
(Titina Călugăru), Marcela Cordescu, Marcel 
Iancu, Iser, Maxy, Perahim, Ross, Loewendal — se 
adaugă listei impresionante de semnatari evrei, 

printre care figurează şi scriitorii români N.D. 
Cocea, Gr. Trancu-laşi, C. Stere, E. Marghita, |. 
Vinea, Paul Zarifopol. La împlinirea unui deceniu 
de activitate, în 1939, revista tipăreşte „Almanahul 
«Adam»“, sub redacţia lui Miron Grindea. Nu 
peste mult acesta se va stabili la Londra, unde A. 
se transformă (în 1941) în „International Review. 
A Literary Magazine in English and French”, cu 
o periodicitate aleatorie, deşi programată a fi 
lunară. Pentru 1963-1965 marca numărul 300, iar 
în 1991 ajunsese la numărul 500. În 1970, un alt 
moment aniversar, A. îşi devoala titlul, alcătuit 
din aglutinarea iniţialelor cuvintelor arte, dramă, 
arhitectură, muzică. Acum numerele sunt exclusiv 
tematice: Descartes, George Bernard Shaw, 
Literatura ecuadoriană, Balzac, Veneția şi Trieste 
în literatură, Tribute George Enescu. 1881-1955, 
cu contribuţii ale lui Emile Herriot, Herbert Read, 
Winston Churchill, Yehudi Menuhin, Jean Cassou, 
Tristan Tzara, T.S. Eliot, Paul Claudel. Pe lângă 
aceste importante nume din elita literelor şi ale 
artei mondiale contemporane, editorul dedică un 
număr întreg prozei şi poeziei române moderne 
şi contemporane, din care îi selectează pe Tudor 
Arghezi, G. Bacovia, Lucian Blaga, V. Voiculescu, 
Maria Banuş, Ana Blandiana, Emil Botta, Ştefan 
Roll, Marin Sorescu, D.R. Popescu, Adrian 
Păunescu. Alţi colaboratori: O. Harmelin, Marius 
Mircu, Alex. Şafran, I. Gropper, S. Podoleanu, 
Horia Liman, Eugen Herovanu, A. Axelrad. R.P, 


ADAM, Dinu (25.X.1953, București), poet, gazetar. 
Este fiul Mariei Nadejda Carmen (n. Carșinescu) 
și al lui Dumitru Adam, inginer. A absolvit în 
București Liceul „Gh. Șincai” (1972) și Facultatea 
de Construcţii Civile, Industriale și Agricole a 
Institutului de Construcţii (1977). A lucrat ca 
inginer la Centrala Mătăsii, Inului și Cânepii, 
apoi, între 1982 și 1992, la Institutul de Proiectare 
pentru Construcţii Industriale (IPC), ca inginer 
proiectant și șef de proiect. A mai fost purtător 
de cuvânt al Uniunii Scriitorilor (1992-1994), 
director al Editurii Seara (1992-2000), editând 
din această poziție revista „Academia Caţavencu” 
(1996-1998), redactor-șef al revistei „Plai cu boi” 
(2000-2006) și al săptămânalelor de satiră și umor 
„Aspirina săracului” (2006-2007) și „Satiricon” 
(2008). A debutat cu poezie în 1970 în supli- 
mentul literar al ziarului „Scânteia tineretului”. 
În urma primului concurs de debut al Editurii 

Eminescu publică placheta Înaltele porți (1974). 
I-au fost acordate premiile de poezie ale reviste- 
lor „Amfiteatru” și „Ateneu”. În 1987 și apoi între 
1991 și 1992 a realizat emisiunea radiofonică săp- 
tămânală „Amfiteatrul poeziei universale”. Între 
1987 și 1988 a scris scenarii radiofonice, difuzate 
sub genericul „Istoria unei capodopere”. A mai 
publicat versuri în „Familia, „Iribuna”, „Viața 
studențească”,  „Luceafărul”,  „Dialog”/„Alma 
Mater”, „Convorbiri literare”, „Orizont”, „Argeș”, 
„Contemporanul”. A fost tradus în publicaţii 
literare din SUA, Germania, Macedonia, Grecia, 
Mexic, Franța, Danemarca, Palestina, Finlanda, 
Cehia, Suedia, Bulgaria. Este membru fondator 
al Fundațiilor Memoria, Secolul XXI, Dostoievski 
Est-Vest, precum și al Asociaţiei Scriitorilor 
Profesioniști (ASPRO) și al Asociaţiei pentru o 
Societate Performantă (ASPER). De asemenea, 
este membru fondator al Centrului Internațional 
de Traduceri și Schimburi Culturale din Rhodos, 
Grecia (1995). 

De-a lungul volumului Înaltele porți, A. impos- 
tează abundent metaforizant și convențional teme 
de regulă patriotice, prin declaraţii directe („patria 
e aerul în care albinele torc lumina,/ pe-aripile 
copacilor pierzând-o apoi...”) sau prin reverii geo- 
grafice având ca pretext Bărăganul, Delta Dunării, 
Oltul, Munţii Apuseni ș.a. Și în volumul următor, 
Cântec de leagăn. Pseudosonete și altfel de poeme 
(1976), apar câteva „cântece pentru iubirea patriei”, 
de această dată cu rimă („adunăm din oglinzi ce se 
cheamă pământ/ imnul nostru de ţară, albastru și 
sfânt”). Posibilităţile poetului par a se reduce deo- 
camdată la parametrii stilistici și tematici ai tradiţi- 
onalismului gândirist interbelic, deși unele versuri 
pot fi reținute („Zidită-n scorburi se preschimbă în 
cărbune/ tăcerea vulpilor bănuitoare”). Însă poezia 
lui A. va evolua cu timpul, deși se amână indefi- 
nit concretizarea editorială: renunțând la recuzita 
butaforică, devine mai introspectivă, mai discursivă 
și mai directă, valorificând în câteva cicluri publi- 
cate în reviste melancolii populate de oglinzi, de 
iubiri fantasmatice, de călătorii și de ecourile unor 
teme clasice. 

SCRIERI: Înaltele porți, București, 1974; Cântec de 
leagăn. Pseudosonete și altfel de poeme, București, 1976; 
Gedichte, Frankfurt am Main, 2000. 

Repere bibliografice: Cătălin Bordeianu, „Cântec de 
leagăn”, „Dialog” (ași), 1977, 57. M.I. 

ADAM, loan 
(26.X1.1875, Vaslui 
— 18.V.1911, laşi), 
prozator. 


Este fiul Dochiţei şi al lui Gheorghe Adam, cojocar. 
Urmează şcoala primară la Vaslui şi Şcoala Normală 
„Vasile Lupu” din Iaşi, absolvită în 1894. După ce a 
lucrat un timp ca învăţător în judeţul Vaslui, şi-a 
dat diferenţa examenelor de liceu pentru a putea 
frecventa învăţământul universitar. Obţinând o 
bursă din partea Prefecturii judeţului Vaslui, îşi 
termină studiile la Facultatea de Drept din Bruxelles, 
unde îşi susţine şi examenul de doctorat. Întors în 
România, a fost, pe rând, profesor la Constanţa, 
magistrat la Călărași şi Tulcea, secretar al Primăriei 
din Constanţa. În 1895 începe să publice poeme în 
proză şi povestiri în „Adevărul ilustrat” şi „Vatra”. A 
mai colaborat la „Vieaţa”, „Floare albastră”, „Sămă- 
nătorul” (Orăştie), „Neamul românesc literar”, 
„Luceafărul”, „Viaţa literară şi artistică”, „Gazeta 
Transilvaniei”, „Opinia”, „Convorbiri literare”, „Fa- 
milia”, „Iribuna”, „Adevărul”, „Libertatea”, „Ramuri” 
ş.a. A semnat şi cu pseudonimul I. Blanc. În 1905 a 
făcut parte din grupul celor care au editat „Tribuna 
Dobrogei”. În 1909 a participat la înfiinţarea Socie- 
tăţii Scriitorilor Români. 

Povestirile, nuvelele şi romanele lui A. trimit, în 
cea mai mare parte, la universul rural. Prin multe 
dintre subiectele alese, prin personaje şi atitudini, 
prozatorul se dovedeşte un precursor al sămănăto- 
rismului, precum şi al poporanismului. În primul 
volum de nuvele, Flori de câmp (1900), sunt sur- 
prinse câteva caractere violente, capabile chiar 
de crimă. Tot aici apar frânturi din viaţa animale- 
lor, amintind de volumul Din lumea celor care nu 
cuvântă de Emil Gârleanu. În romanele Rătăcire 
(1902) şi Sybaris (1902) tipologiile sunt insuficient 
explorate, iar acţiunea nu are amploare, primul 
roman, în special, părând mai degrabă o culegere 
de nuvele. Dimensiunea psihologică rămâne una 
de suprafaţă, A. mulțumindu-se să creeze personaje 
după o schemă morală maniheistă, în alb şi negru. 

Cele două romane urmau să facă parte dintr-o 
trilogie al cărei ultim volum nu a mai fost publicat. 
Ideea pe care se ridică întreaga construcţie narativă 
din Rătăcire este clasicul antagonism dintre ţărani 
şi boieri. Dragostea dintre doi tineri, protagoniştii 
romanului, proveniţi din cele două straturi sociale 
aflate în neostoită înfruntare, nu poate înfrânge 
prejudecățile. Conflictul, plasat după 1860, consti- 
tuie un element esenţial în fresca evenimentelor 
politice şi sociale. Diatriba, caracterul moralizator, 
critica la adresa corupţiei societăţii din Capitală 
sunt însă stridente. În aceeași notă violentă, 
văduvită de valoare artistică, este scrisă şi povestea 
de iubire dintre cele două personaje: ţăranul 
Bujor şi Duduia, fiica unui boier de veche stirpe. 
Întoarcerea la viaţa din preaplinul naturii — cale 
aleasă de Bujor - se dovedeşte nepotrivită pentru 
Duduia (numele celor doi sunt naiv simbolice), 
deprinsă cu tihna vieţii îmbelşugate. Confirmarea 
„tezei” se face prin fuga Duduii împreună cu un 
arendaş grec. Rod al dragostei dintre Bujor, în care 
A. vede un exponent viguros al ţărănimii, şi Duduia, 
întruchipare a boierimii lipsite de vitalitate, înde- 
părtată mult de tradiţiile şi aspiraţiile satului, este 
pruncul Făt-Frumos, un copil bolnav psihic, semn 
al degenerării, al „rătăcirii”. Romanul, conceput ca 
un „jurnal” al lui Bujor, e însoţit de un prolog şi de 
un epilog, texte impregnate de acelaşi sentimenta- 
lism desuet. Câteva personaje reapar şi în al doilea 
roman, Sybaris. Astfel, Duduia, bătrână, se întoarce 
pe meleagurile unde trăise alături de Bujor pentru 
a muri răpusă de remuşcare. În cu totul alt registru 
faţă de nota falsă, cu vădită tendinţă moralizatoare, 
caracteristică scrierilor de ficţiune ale lui A., este 
scrisă monografia Constanţa pitorească cu împre- 
jurimile ei (1908), un ghid pentru cel ce doreşte să 
cunoască istoria acestui ţinut. 

SCRIERI: Flori de câmp, Bucureşti, 1900; Pe lângă vatră, 
Bucureşti, 1900; Leagănul viselor, Bucureşti, 1902; 
Rătăcire, Bucureşti, 1902; Sybaris, Bucureşti, 1902; Pe 
Dunăre, Constanţa, 1904; Teatru şcolar, Bucureşti, f.a.; 
Năzuinţi, Bucureşti, 1907; Constanţa pitorească cu 
împrejurimile ei, Bucureşti, 1908; Voia mării, Bucureşti, 
1909; Aripi tăiate, Bucureşti, 1910; Din viaţă, Bucureşti, 
[1910]; Vorbe de clacă, Vălenii de Munte, 1910; Învingăto- 
rul, Bucureşti, [1915]; Înstrăinat, Bucureşti, 1918; Mărire 
şi cădere, Bucureşti, [1924]; Sub arșiță, Bucureşti, 1925; 
Glume şi pilde ţărăneşti, Bucureşti, [1928]; Rătăcire. 
Sybaris, îngr. Constantin Mohanu, introd. Al. Hanţă, 
Bucureşti, 1984. Traduceri: Guy de Maupassant, Nuvele 
alese, Bucureşti, 1908. 

Repere bibliografice: Sadoveanu, Cărți, I, 40-41; 
Lovinescu, Scrieri, V, 40-41, VI, 182-183; B. Jordan, 
Antologia învăţătorilor în literatură, Bucureşti, 1939, 
78-82;D.Micu, Istorialiteraturiiromâne, Il, Bucureşti, 1965, 
90-91; Enache Puiu, loan Adam, TMS, 1968, 3; Ciopraga, 
Lit. rom., 541-542; Dicţ. scriit. rom., |, 10-11. 0.1. 


ADAM, loan (19.VIII.1946, Mediaş), critic şi 
istoric literar, editor. Este fiul Elisabetei Adam 
(n. Balteş), funcţionară, şi al lui Gheorghe 
Adam, tehnician feroviar. A absolvit Facultatea de 
Limba şi Literatura Română la Universitatea din 
Bucureşti, luându-şi doctoratul în filologie (2000) 
cu teza Ideologia literară a lui Duiliu Zamfirescu. 
A fost redactor în secţia literatură şi artă a ziarului 
„Scânteia” (1969-1974, 1983-1988), şef al secţiei 
de cultură la „Scânteia tineretului” (1974-1983), 
lector principal la Editura Eminescu (1988-1991), 
publicist comentator la „Adevărul” (1991-1992), 
redactor-şef adjunct la „Vocea României” (1993— 
1996). Ulterior este realizator-coordonator la Radio- 
difuziunea Română, iar din 2001 profesor la 
Universitatea Româno-Canadiană din Braşov. A 
debutat în 1964 la revista „Lumea”. 

Prefigurată în 1976 de o antologie de opinii critice 
despre Duiliu Zamfirescu şi de o ediţie a romanu- 
lui Viața la ţară, prima carte a lui A., Introducere în 
opera lui Duiliu Zamfirescu (1979), este un recurs la 
câştigurile exegezelor tradiționale. Bine informat, 
cu lecturi „la zi”, criticul surprinde prin redistribu- 
irea accentelor interpretative. Autorul Romanului 
Comăneştenilor nu mai e văzut doar ca prozator 
„social”, „ruralist”, ci mai ales ca analist al naturi- 
lor problematice, al fiinţelor complicate, devas- 
tate de ruptura dintre conştiinţă şi comportament. 
Cercetată atent, detectivistic, legenda „impopulari- 
tăţii” scriitorului, laitmotiv al studiilor precedente, 
e explicată prin propensiunea spre „realismul 
analitic” prin care Duiliu Zamfirescu îşi devansa 
contemporanii şi prin voinţa sincronizării discursu- 
lui epic cu acela european practicat de Maupassant, 
Zola, Flaubert, DAnnunzio, Verga, Lev Tolstoi. 
Debutul editorial a fost începutul unei serii de studii 
şi ediţii consacrate aceluiaşi autor. După volumul 
V din ediţia critică Opere, întocmit împreună cu 
Mihai Gafiţa, A. continuă lucrarea îngrijind secţi- 
unea de publicistică şi memorialistică a lui Duiliu 
Zamfirescu (volumul VI). Notele şi comentariile din 
aparatul critic al ediţiei confirmă un istoric literar 
informat la surse de primă mână, prob, exact şi 
echilibrat în judecăţi, neezitând, când situaţia o 

cere, să-şi încordeze nervul polemic. În materie de 
editare a aceluiaşi scriitor au urmat mai târziu cule- 
gerea Poezii şi nuvele (1996) şi volumul În Basarabia 
(2012), cuprinzând memorialistica şi publicistica 
respinse de cenzura comunistă, iar sub raportul 
interpretării, o carte despre ideologia literară a ace- 
luiaşi scriitor, Oglinda şi modelele (2001), în care 
sunt identificate atent izvoarele („modelele”) şi se 
descifrează poetica explicită a acestui autor stăpânit 
de imperativul armoniei şi impersonalităţii (afini- 
tăţi maioresciene), precum şi, întrucât îl priveşte 
strict pe prozator, interesul acut pentru observaţia 
şi sondajul psihologic. Simultan cu proiectul Duiliu 
Zamfirescu, unghiul cercetărilor întreprinse de A. se 
desface şi către alţi scriitori, pentru început cei din 
secolul al XX-lea, majoritari în volumul Planetariu 
(1984), care conţine studii de istorie literară consa- 
crate lui Mihail Sadoveanu, Tudor Arghezi, lon Pillat, 
G. Călinescu, Marin Preda şi, desigur, lui Duiliu 
Zamfirescu. Unora dintre ei, ca şi lui I.L. Caragiale, 
Gh. Brăescu, Mihai Beniuc, Grigore Ghica, A. le-a 
consacrat ediții însoţite de prefețe, postfeţe, tabele 
cronologice, dosare critice, bibliografii, redactate 
sub semnul rigorii documentare şi al subtilității 
argumentării. Demersul criticului a continuat cu 
Inelele lui Saturn (1998), în care investighează „para- 
disul tulburat” al lui I.L. Caragiale (unde domneşte 
„puterea întunericului”), descoperind premonitorii 
accente ionesciene (vizibile în Victimele datoriei), 
identifică în proza lui Gh. Brăescu eposul destinului 
capricios, comentează pentru prima dată umorul 
lui Lucian Blaga, strategia disimulării defensive în 
epica lui Zaharia Stancu. În eseurile dintr-o altă 
culegere, Zidul şi litera (2004), el investighează tot 
epoca interbelică, dar aplecându-se şi asupra unor 
autori vechi (Nikolaus Olahus, Costache Conachi, 
B.P Mumuleanu), al căror pitoresc tematic, de 
atmosferă şi stilistic, bine explorat şi exploatat, 
face un insolit contrast, în economia cărţii, cu 
paginile alocate Hortensiei Papadat-Bengescu 
sau lui Camil Petrescu-dramaturgul, totul într-un 
stil de excursie istorico-literară erudită şi de nara- 
țiune agreabilă şi totodată incitantă, cu intuiţii 
critice de fineţe. Bun cunoscător al chestiunilor 
literar-estetice, dar şi al celor politice (Z. Ornea), 
A. publică o masivă sinteză, Panteon regăsit. O 
galerie ilustrată a oamenilor politici români (2000), 
în care figurează şi scriitori-politicieni precum 
C.A. Rosetti, M. Kogălniceanu, D. Bolintineanu, 
Duiliu Zamfirescu, I.G. Duca. Disponibilitatea 

pentru literatura trecutului e complinită de atenţia 
acordată actualităţii, din care a rezultat o carte alcă- 
tuită din cronici publicate între anii 1975 şi 2012, 
retipărite sub un titlu explicit şi totodată acoperit 
de sumar, care e guvernat de criteriul identifică- 
rii cu obiectul cronicilor: Afinităţi selective (2012). 
Interviurile, tabletele şi reportajele adunate sub 
titlul Bat clopotele pentru Basarabia (1995; Premiul 
Uniunii Scriitorilor din Republica Moldova), scrise 
în colaborare cu Georgeta Adam, definibile prin 
„tremurul de nerv participativ, fiorul dramatic, 
analiza lucidă” (Mihai Cimpoi), indică un marcat 
interes pentru problematica civică, demonstrat şi de 
articolele de atitudine din Parole în Balcania (2003) 
sau de paginile de jurnal din Oglinda de cerneală 
(2005), după cum Povestea vorbelor (2007) îl relevă 
pe „biograful” cuvintelor, practicând - în cunoş- 
tință de cauză, cum au remarcat lingviştii care au 
recenzat cartea — altă excursie erudită, interdiscipli- 
nară, din care rezultă o „istorie secretă a românilor 
condensată memorabil în rostirea lor”, o „poveste a 
vorbelor, dar şi a lumii româneşti pe care o spun ele”. 
SCRIERI: Introducere în opera lui Duiliu Zamfirescu, 
Bucureşti, 1979; ed. Focşani, 2002; Planetariu, Bucu- 
reşti, 1984; Bat clopotele pentru Basarabia (în colaborare 
cu Georgeta Adam), Bucureşti, 1995; Inelele lui Saturn, 
Bucureşti, 1998; Panteon regăsit. O galerie ilustrată a 
oamenilor politici români, Bucureşti, 2000; Oglinda 
şi modelele. Ideologia literară a lui Duiliu Zamfirescu, 
Bucureşti, 2001; Proba exilului (în colaborare cu Georgeta 
Adam), I, Bucureşti, 2002; Parole în Balcania, Bucureşti, 
2003; Zidul şi litera, Bucureşti, 2004; Oglinda de cerneală. 
File dintr-un jurnal de tranziție 1991-2005, Bucureşti, 
2005; Povestea vorbelor. O istorie secretă a limbii române, 
Piteşti, 2007; Afinităţi selective, Târgovişte, 2012. Ediţii, 
antologii: Duiliu Zamfirescu interpretat de..., introd. 
edit., Bucureşti, 1976; Duiliu Zamfirescu, Opere, vol. 
V, Bucureşti, 1982 (în colaborare cu Mihai Gafiţa), vol. 
VI, Bucureşti, 1987 (în colaborare cu Georgeta Adam), 
Opere, vol. I: Poezii şi nuvele, Galaţi, 1996, În Basarabia, 
introd. edit., Bucureşti, 2012; Ion Pillat, Casa amintirii, 
Bucureşti, 1996. Traduceri: Gârard Bayo, Revolta lui 
Arthur Rimbaud, pref. Dominique Daguet, București, 
1998 (în colaborare cu Robert Adam). 


Repere bibliografice: D. Micu, Un nou Duiliu Zamfirescu, 
ARG, 1979, 4; Petru Poantă, Duiliu Zamfirescu, ST, 1980, 
2; Petru Poantă, „Planetariu”, TR, 1985, 3; Liviu Petrescu, 
Moment Duiliu Zamfirescu, ST, 1990, 2; Ulici, Lit. rom., 
1, 522-523; Ornea, Înţelesuri, 91-96; Dicţ. scriit. rom,, |, 
11-12; Mihai Cimpoi, „Bat clopotele pentru Basarabia”, 
CC, 1996, 9-10; Daniel Cristea-Enache, Demnitatea 
criticii, ALA, 1999, 473; Z. Ornea, Oameni politici în 

discursuri, RL, 2001, 7; C. Stănescu, Accente. Jurnal indirect 
1996-2003, Bucureşti, 2003, 415-419; Nicolae Mecu, 
Centrul şi periferia. Itinerar pe orbita clasică a literaturii 
române, Bucureşti, 2004, 110-114; Horia Bădescu, 
Anatomia criticului, ST, 2006, 10-11; Mircea Popa, loan 
Adam -— istoric literar şi publicist, „Caligraf”, 2006, 1; 
Tudor Cristea, De la clasici la contemporani, Târgovişte, 
2008, 335-350; Constantin Coroiu, Afinități și rezonanțe, 
I-II, CLI, 2012, 48, 49; Mircea Dinutz, Anamneze necesare, 
Râmnicu Sărat, 2012, 77-93; Magda Ursache, Vieţile 
cărțarilor contimporani după Magda U., Cluj-Napoca, 
2012, 247-251. A.N., N.M. 


ADAM, Sergiu 
(16.VII.1936, Cosmeşti, 
j. Galaţi — 26.11.2015, 
Bacău), poet, prozator, 
traducător. % 


Este fiul Anei Adam (n. Popovici), muncitoare plă- 
pumăreasă, şi al lui Teodor Adam, preot. A absolvit 
Liceul „C. Negruzzi” și, în 1958, Facultatea de 
Filologie-Istorie a Universităţii din laşi, apoi a 
lucrat ca profesor de limba română (1958-1961) și 
ca metodist la Casa Regională a Creaţiei Populare 
din Bacău (1964-1965). În 1965 a devenit redactor 
la revista „Ateneu” din Bacău, ajungând redac- 
tor-şet în 1990, onorific din 2002, poziție în care 
rămâne până la pensionare în 2005. Debutează cu 
poezii la „Flacăra Iaşului” în 1953. 

Lipsită de evoluție, poezia lui A. se fixează 
odată cu volumul de debut, fara de lut sau 
Scrisorile blândului şi însinguratului Sergiu Adam 
către mult prea iubita lui soață, Doamna Otilia 
(1971), în datele unui organicism autohtonizant 
de factură neotradiţionalistă, neoblagiană, 
găsindu-și tonul potrivit într-un elegiac nutrit 
în orizontul melancoliilor și nostalgiilor pentru 
o ruralitate pierdută în autenticitatea ei arhaică. 
Poemul Țara de lutetalează toate locurile comune 
ale unei asemenea situări. Satul atemporal, 
suportând demn viața dură și învârtirea ciclică 
a unui timp ritualizat, s-a pierdut, traumatizând 
sensibilitatea paseistă a poetului: „Acolo, iarna 
era mai lungă, vorba cețoasă,/ albastrul repede, 

luna verde, vara,/ cai leneși duceau doruri de 
fugă/ în verdea lor coamă/ iar fetele se pierdeau cu 
mirii lor prin alte sate/ fără să știe-adesea cum îi 
cheamă.// Timpul curgea peste oameni ca ploaia, / 
până la oase pătrundea inert, / duminica-n crâșmele 
scunde se cânta și era zgomot/ și țuica se bea cu 
pahare de-un sfert.// Miloasă lumea mult, cultiva 
sfinți/ în țarc prea strâmt de rugă și povețe/ iar peștii 
la soroace se-nmulțeau/ să moară-apoi, târziu, de 
bătrâneţe.// Femeile-mpingeau viața-nainte/ în 
fiece an zămislind câte-un suflet în casă, / bărbaţii 
mureau simplu, fără gesturi inutile,/ cum cade, 
spre exemplu, iarba sub coasă.// Pâinea era aur, 
acolo, pururi cu viața plătită/ puţinul se-aduna 
încet, n-avea vreme s-ajungă comoară/ când 
mi-amintesc pun țărână pe rană,/ curând să se 
vindece, să nu mă mai doară” . Speciile cultivate 
cu precădere sunt colindele, bocetele, pastelurile, 
amintirile din copilărie. Referințele religioase 
abundă, însă de regulă într-un regim deviant de 
la canonul bisericesc, fie că înfățișează variante 
similicristice (Bocet pentru noul născut), fie 
că versifică un sacru contaminat („Nu se mai 
naște nimeni în noaptea aceasta,/ magii se 
sting sub ninsori ca orbeţii,/ îngeri pleșuvi se 
retrag în firide/ și spurcă în zori, când se-adună, 
pereţii” — Fantezie de iarnă), tie că strecoară 
șopârle despre mai-marii zilei („zăpada spune 
colinde, lerui-ler, floare de suflet/ cine mai stă 
să asculte larma deșartă/ a temătorilor de scaun 
la schimbarea legii/ și-a celor care pun zahăr 
în cuvinte/ îndulcindu-le rostul?” —- Colind). 
De-a lungul timpului — Gravuri (1976), Peisaj 
cu prințesă (1987), Scrisori din Tara Cocorilor 
Albi (1994), volume antologate în Scrisori din 
Țara Cocorilor Albi (2001) —, blagianismul iniţial 
face loc episodic unui bacovianism (Levitație) 
nutrit din drame provinciale arzând molcom 
(Solitudine). Rezultate superioare mediei se 
întâlnesc în accesele ludice ale poetului, de pildă 
într-o poezie tratând baladesc-neserios războiul, 
ă la Geo Dumitrescu: „Și cum stăteam noi așa 
-/ Soldaţi amărâţi, năuciţi de război/ Și nici un 
inamic nu venea/ Să ne facă eroi// laca apar două 
fute/ În formă de mufe/ Și fuga ne ducem/ Cu ele 
în tufe” (Rememorând). Sub regim de inventar 
poietic se poate reţine, dintr-o Confesiune, 
mărturisirea „nu povestesc întâmplări./ Doar 
melodia lor”. Tranzitiv și fără ifose lirice care 
să-l amintească pe poet, Iarna, departe... (1976) 

este un roman poliţist în stilul alert-dialogat, cu 
percuție caracterologică, din seria Maigret de 
George Simenon, mai puțin detaliul că singurul 
defect de care suferă milițianul anchetator pare 
să fie perfecțiunea. Deși pistele indică un caz 
de rele moravuri, turnura soluţiei intră într-o 
zonă neverosimilă: victima se dovedește nu doar 
cartoforul scandalagiu dezvăluit în prima parte 
a cărții, ci și un inventator ale cărui brevete sunt 
râvnite în Occident. Deși cursiv redactat, romanul 
Chipuri şi voci (1984) alcătuiește o compunere 
anacronică, în genul Bărăgan de V. Em. Galan, 
în care țăranii dintr-un sat de la începutul anilor 
'60 din secolul trecut îl demască pe abuzivul 
fost președinte de cooperativă. Prin urmare, s-ar 
dori un roman politic care combate „obsedantul 
deceniu” folosind o formulă literară tipică 
perioadei cu pricina. Se rețin câteva personaje, 
între care o clonă de Ilie Moromete, precum și 
poreclele ingenioase ale sătenilor. A. a tradus din 
limba rusă, singur sau în colaborare, câteva cărţi, 
precum şi O zi din viața lui Ivan Denisovici de 
Aleksandr Soljeniţin („Secolul 20”, 1964). 

SCRIERI: Țara de lut sau Scrisorile blândului şi însin- 
guratului Sergiu Adam către mult prea iubita lui soaţă, 
Doamna Otilia, Bucureşti, 1971; Ctitorii muşatine. Istorie 
și artă moldovenească, Bucureşti 1976; Gravuri, laşi, 
1976; Iarna, departe..., Bucureşti, 1976; ed. (Moartea avea 
ochi verzi), îngr. Claudia Tache, Bucureşti, 2000; Chipuri 
şi voci, Bucureşti, 1984; Peisaj cu prinţesă, Bucureşti, 
1987; Scrisori din Ţara Cocorilor Albi, laşi, 1994; Scrisori 
din Ţara Cocorilor Albi, pref. Constantin Călin, Bucu- 
reşti, 2001. Traduceri: Rimma Kazakova, Brazii ninşi, 
pref. trad., Iaşi, 1973. 

Repere bibliografice: Nicolae Manolescu, [Sergiu Adam], 
CNT, 1971, 46, RL, 1987, 45; Daniel Dimitriu, Modalităţi 
ale confesiunii, CL, 1976, 8; Dan Laurenţiu, Acuratețea 
limbajului, LCE, 1976, 35; Poantă, Radiografii, 1, 297-299; 
Livescu, Scene, 117-118; Dana Dumitriu, Toamna, 
la Plavalari, RL, 1985, 21; Constantin Pricop, Eseu şi 
roman, CL, 1985, 6; Simion, Scriitori, IV, 197-201; Ulici, 
Lit. rom., |, 168-169; Dic. scriit. rom., |, 12-13; Marilena 
Donea, Sergiu Adam. Biobibliografie 65, Bacău, 2001; 
Holban, Ist. lit., 1, 60-64; Ciopraga, Efigii, 89-93; Popa, 
Ist. lit., IL, 489-490. M.I. 


ADAMEK, Diana (26.1V.1957, Baia Mare), eseistă, 
critic literar, prozatoare. Este fiica Mariei Adamek 
(n. Mihalca), contabilă, şi a lui Alexandru Adamek, 
doctor în economie. A urmat şcoala generală şi 
Liceul „Vasile Lucaciu” în oraşul natal, absolvind în 
anul 1976. În perioada 1976-1980 urmează cursurile 

Facultăţii de Filologie, secția română-franceză, 
a Universităţii „Babeş-Bolyai” din Cluj-Napoca. 
Debutează în 1980, la „Iribuna”, cu un articol despre 
proza lui Mihail Sadoveanu. Revine, după termina- 
rea facultăţii, la Baia Mare, unde îndeplineşte mai 
multe funcţii, între care cea de referent şi secretar 
literar la Teatrul Dramatic din localitate. În mai 1990 
se stabileşte la Cluj-Napoca, unde devine redactor 
- şi cronicar literar — al revistei „Iribuna”. Din 1998 
este cadru didactic al Universităţii „Babeş-Bolyai”, 
la Catedra de literatură universală şi comparată 
a Facultăţii de Litere. Este doctor în litere (1997) 
cu teza Privirea, temă şi limbaj. Debutează edi- 
torial în 1995 cu volumul de eseuri Trupul neîn- 
doielnic, distins cu Premiul Filialei Cluj a Uniunii 
Scriitorilor. A îngrijit, în colaborare cu loana Bot, 
volumul Portret de grup cu loana Em. Petrescu (1991) 
şi o ediţie a romanului Cunoaştere de noapte de Al. 
Ivasiuc. Mai colaborează cu cronici literare, eseuri şi 
alte texte de critică literară, studii de literatură com- 
parată etc. la „Familia”, „Apostrof, „Steaua”, „Vatra”, 
„Contemporanul — Ideea europeană”, „Viaţa româ- 
nească” ş.a. 

În primele aproximativ două decenii ale activităţii 
ei literare A. s-a manifestat cvasiexclusiv pe tărâmul 
criticii de întâmpinare şi al eseisticii de factură 
academică, pentru ca apoi, treptat, începând cu 
volumul Pata-Tata. Şah (2004), trecând prin formula 
mixtă a „critificțiunii”, să evolueze către şi să se fixeze 
hotărât în postura de autoare de proză de ficțiune. 
Afirmându-se mai întâi ca un cronicar de gust şi 
perspicacitate -— selecţii din cronicile literare au fost 
adunate în două volume publicate în 2002, Castelul 
lui Don Quijote şi Transilvania şi verile cu polen. 
Clujul literar în anii '90, acesta din urmă, distins cu 
Premiul Filialei Cluj a Uniunii Scriitorilor, cuprin- 
zând exclusiv comentarii ale unor opere semnate de 
scriitori clujeni contemporani —, ca autoare de cărţi, 
A. cultivă, într-o primă etapă, mai cu seamă eseul. 
Consistente, meticulos construite, eseurile ei proce- 
dează la asedierea solid organizată a unor chestiuni 
de teoria artei şi de hermeneutică literară. În Trupul 
neîndoielnic supratema vizată e corporalitatea, sen- 
zualitatea textului, primordialitatea imaginii, a pal- 
pabilului şi vizibilului în elaborarea textului literar, iar 
scriitorii ale căror opere alimentează reflecţia eseistei 
sunt Virginia Woolf, Ernesto Sâbato, M. Blecher, 
Jorge Luis Borges, Bruno Schulz şi Yukio Mishima. 
Volumul Ochiul de linx (1997) este un studiu în 
care eseista examinează, după cum se precizează în 

subtitlu, barocul şi revenirile sale; ampla secţiune 
introductivă, general-teoretică (dar foarte bogată în 
trimiteri şi exemplificări), e completată şi ilustrată 
de capitole privind literatura contemporană, ela- 
borate în viziune comparatistă ori micromonogra- 
fic-analitică şi referindu-se la autori diferiţi, între 
alţii M. Blecher, Albert Camus, Alain Robbe-Grillet, 
Julio Cortăzar, Gabriel Garcia Mârquez, Adolfo Bioy 
Casares, Eugen Ionescu, Mircea Eliade, Constantin 
Noica, Emil Cioran. O însemnătate particulară în 
evoluţia autoarei o are volumul Pata-Tata. Șah, 
operă incitantă, cu statut incert - sau „de frontieră” —, 
în care sunt îmbinate procedările scripturale proprii, 
pe de o parte, eseului critic şi, pe de altă parte, lite- 
raturii propriu-zis beletristice, de confesiune esteti- 
zată. Volumul Eseuri creole (2005) regrupează pagini 
exegetice vizând scrieri ale unor autori români sau 
străini, din diferite epoci — de la D. Țepeneag la 
Mihail Sadoveanu şi de la Italo Calvino şi Vladimir 
Nabokov la G.E. Lessing. În cartea Melancolii portu- 
gheze (2007) eseurile vizează importanți autori por- 
tughezi din diferite epoci, precum Luis de Cam6es, 
Mariana Alcoforado, Fernando Pessoa, Ant6nio 
Lobo Antunes, Jos6 Saramago, urmărindu-se relie- 
farea specificităţii unui orizont cultural. Din 2007 A. 
publică romane, remarcate în special pentru scri- 
itura artistă, pentru bogăţia şi consistenţa image- 
riei, pentru fervoarea barocă a naraţiunii şi mai ales 
a descripţiei şi evocării, pentru calofilia de calitate, 
pentru efectul de incantaţie suscitat de eleganța 
stilistică şi complicaţia seducător-labirintică a con- 
strucţiei. Pe bună dreptate afiliate de comenta- 
tori unei estetici manierist-baroce, aceste romane, 
„exotice” nu numai prin strălucirea expresiei, ci şi 
prin situarea lor spaţio-temporală — Dulcea poveste 
a tristului elefant (2011) fiind, de altfel, „compus în 
oglindă, şi în palimpsest, cu Călătoria elefantului 
de Jos Saramago” (Paul Cernat) —, abordează pre- 
dilect teme precum călătoria, căutarea, predesti- 
narea. Le-ar putea fi reproșată aparenta absenţă a 
unei „mize” majore, caracterul de artefact seducător, 
delectabil fără vreo menire mai ambițioasă pe planul 
angajării existenţiale, însă o lectură mai profundă le 
poate descoperi semnificaţii substanţiale, la nivelul 
meditaţiei asupra devenirii umane. 

SCRIERI: Trupul neîndoielnic, Bucureşti, 1995; Ochiul de 
linx. Barocul şi revenirile sale, Bucureşti, 1997; Castelul lui 
Don Quijote, Cluj-Napoca, 2002; Transilvania şi verile cu 
polen. Clujul literar în anii '90, Piteşti, 2002; Pata-Tata. 
Șah, Bucureşti, 2004; Eseuri creole, Cluj-Napoca, 2005; 

Melancolii portugheze, Bucureşti, 2007; Vasco da Gama 
navighează, pref. Horea Poenar, Bucureşti, 2007; Pădurea 
mătuşii Clematis, postfață Ovidiu Mircean, Bucureşti, 
2009; Dulcea poveste a tristului elefant, Bucureşti, 2011. 

Repere bibliografice: Dan C. Mihăilescu, „Trupul 
neîndoielnic”, LAI, 1995, 34; Mihaela Ursa, Lăcomiile 
privirii, ST, 1997, 7; Corneliu Crăciun, Puterea linxului, E 
1998, 1; Ion Bălu, Barocul şi revenirile sale, APE 1999, 10; 
Adrian Ţion, Funcția privirii în baroc, „Cetatea culturală”, 
2002, 2; Petraş, Cărţile, 240-242; Boldea, Vârstele, 256-258; 
Alex Goldiş, Fizionomia șahului, ST, 2006, 1-2; Liviu 
Antonesei, „Melancolii portugheze”, TP. 2008, 5; Victor 
Cubleşan, Prim-planuri ale cuvintelor întinse pe şevalet, 
ST, 2009, 10-11; Irina Petraş, Despre privirea piezişă şi 
primejdiile ei, APE, 2010, 4; Paul Cernat, Magia fabulatorie 
a Europei baroce, OC, 2011, 571; Raluca Dună, Călătoriile 
pe hârtie ale elefanților, RL, 2011, 28. N.Br. 


ADAMESCU, Gh. 
[Gheorghe] 
(23.VII.1869, Bucureşti 
— 4.11.1942, Bucureşti), 
istoric literar, bibliograf. 


Este fiul Anghelinei (n. Teodoreanu) şi al preotului 
bănăţean Andrei Adamovici, care pe la 1841 venise 
în Bucureşti şi preluase direcția Imprimeriei Statului. 
A fost atras de literatură încă de pe băncile Liceului 
„Sf. Sava”, când a început să scrie versuri, publicân- 
du-le în ziarul „România”, apoi anecdote şi schiţe ce 
au apărut în „România liberă”, „Adevărul” ş.a. Ca 
student la Facultatea de Litere şi Filosofie din 
Capitală, a participat la înfiinţarea Ligii Culturale, 
formă de protest față de procesul Memorandumu- 
lui. După un an petrecut ca profesor de limbile 
română şi latină la Galaţi, pleacă la Paris, unde va 
audia o serie de cursuri la Sorbona, Ecole des Hautes 
Etudes şi la Ecole des Chartres (vechi centru de 
studii bibliografice). Își face debutul editorial cu 
Luptele pentru naţionalitate ale românilor de peste 
munţi în 1848-1849, lucrare apărută în 1892. Din 
1894 se află în Bucureşti, unde va fi profesor mai 
întâi la Liceul „Gheorghe Lazăr”, apoi la „Sf. Sava”. 
Paralel cu activitatea la catedră, va publica studii şi 
manuale de limba şi literatura română (unele în 
colaborare cu Mihail Dragomirescu şi cu L.A. 

Rădulescu-Pogoneanu). A fost secretarul Asociaţiei 
Corpului Didactic, membru în Consiliul Superior al 
Instrucțiunii şi apoi, ca secretar general în Ministe- 
rul Instrucțiunii (1901-1904), un colaborator 
apropiat al lui Spiru Haret. În calitate de inspector 
general al învățământului, ia parte la congrese de 
educaţie din străinătate. În 1921 este ales membru 
corespondent al Academiei Române. A fost secretar 
şi vicepreşedinte al Comitetului de conducere al 
Ateneului Român. 

În domeniul istoriei literare, A. a elaborat unele 
studii cu caracter de popularizare, publicate în peri- 
odice, şi a întocmit ediţii, antologii, biografii de scrii- 
tori şi manuale ce se adresau în primul rând elevilor. 
Dintre acestea sunt de reţinut Din biografiile scri- 
itorilor români (1896), Istoria literaturii române 
pentru şcoalele normale (1911) şi ediţii din scrieri ale 
lui Vasile Alecsandri, Grigore Alexandrescu, Anton 
Pann, I.L. Caragiale, George Coşbuc, M. Eminescu, 
Spiru Haret ş.a. A avut rolul său, „de a fi informativă”, 
cum spune autorul însuşi în prefață, Istoria litera- 
turii române (1913), reeditată în repetate rânduri. 
E, de asemenea, însemnată contribuţia sa la rea- 
lizarea, alături de I.-A. Candrea, a Dicţionarului 
enciclopedic ilustrat „Cartea Românească” (1931), 
a cărui a doua parte, Dicţionarul istoric şi geogra- 
fic universal, a redactat-o. Dar, din tot ce a scris A., 
cu migală şi pacienţă, cea mai importantă rămâne 
Contribuţiune la bibliografia românească U-IUll, 
1921-1928), o lucrare de benedictin, cea dintâi 
bibliografie a literaturii noastre, pe autori, cu trimi- 
teri la opere şi scrieri critice. Acesteia i-au urmat, 
de-a lungul anilor, studii speciale despre unii scri- 
itori, despre curente şi reviste, iar bibliografia s-a 
extins până la detaliu. Nimeni nu s-a mai angajat, 
de unul singur, la un asemenea sacrificiu intelec- 
tual. Bibliografia lui A., depăşită astăzi, cum este şi 
firesc, reprezintă totuşi, în liniile ei mari, un instru- 
ment util chiar şi „în vremea criticii structuraliste şi 
a maşinilor electronice de inventar” (Marin Bucur). 
Prin efortul lui, A. se înscrie, alături de loan Bianu, 
printre pionierii bibliografiei literare româneşti. 
SCRIERI: Luptele pentru naţionalitate ale românilor de 
peste munţi în 1848-1849, Bucureşti, 1892; Poezia populară 
română, Galaţi, 1893; Noţiuni de istoria limbii şi literaturii 
româneşti, Bucureşti, 1894; Ideile politice ale cronicarilor, 
Bucureşti, 1895; Din biografiile scriitorilor români, Bucu- 
reşti, 1896; Notiţă despre viaţa şi activitatea politică şi literară 
a lui Ion Ghica, Bucureşti, 1897; Manual de poetică pentru 
şcoalele româneşti, Bucureşti, 1898; Istoria Seminarului 

Veniamin din laşi (1803-1903), Bucureşti, 1904; Istoria lite- 
raturii române pentru şcoalele normale, Bucureşti, 1911; 
Indicaţiuni bibliografice pentru literatura română. Sec. XVI- 
XIX, Bucureşti, 1912; ed. 2, Bucureşti, 1914; Istoria literaturii 
române, Bucureşti, 1913; ed. îngr. şi introd. Paul Lăzărescu, 
Bucureşti, 1998; Problemele fundamentale ale învățămân- 
tului în România Mare, Bucureşti, 1919; Contribuţiune la 
bibliografia românească, I-II, Bucureşti, 1921-1928; Viaţa 
şi activitatea lui Spiru Haret, Bucureşti, 1936; Între cinism 
şi ipocrizie, Bucureşti, 1936. Antologii: Elocvenţa străină. 
Discursuri celebre din Antichitate şi din timpurile moderne, 
Bucureşti, 1896; Crestomaţie pentru istoria limbii şi litera- 
turii româneşti, Bucureşti, 1897; Elocvenţa română, Bucu- 
reşti, 1924; Literatura română din cele mai vechi timpuri 
până în zilele noastre, I-II, Bucureşti, 1929-1931 (în cola- 
borare cu Mihail Dragomirescu şi N. I. Rusu). Ediţii: Hris- 
tache Pitarul, Povestea mavroghenească, introd. edit., Bucu- 
reşti, [1897]; M. Eminescu, Poezii, Bucureşti, 1921, Opere 
postume, pref. edit., Bucureşti [1929]; Grigore Alexandrescu, 
Poezii. Memorial de călătorie, Bucureşti, 1925; Anton Pann, 
Culegere de proverburi sau Povestea vorbei, l-II, introd. edit., 
Bucureşti, 1926; I.L. Caragiale, Momente, schițe, amintiri, 
Bucureşti, 1928; Vasile Alecsandri, Poezii, I-II, Bucureşti, 
1937, Poezii, I-II, introd. edit., Bucureşti, 1946-1947; Scrisori 
ale lui Spiru Haret către Dimitrie Sturdza, Bucureşti, 1939; 
Dimitrie Cantemir, Descrierea Moldovei, tr. edit., Bucureşti, 
1942. Traduceri: ].-]. Rousseau, Emil sau Despre educațiune, 
I-II, Bucureşti, 1913-1916. 


Repere bibliografice: N. Georgescu-Tistu, Cartea şi 
bibliotecile, Bucureşti, 1972, 263-267; Theodorescu, Ist. 
bibl., 156-158, passim; Bucur, Istoriografia, 247-248; 
A.M. 

ADAMEŞTEANU, 
Gabriela 

(2.IV.1942, Târgu Ocna), 
prozatoare, publicistă. 


Este fiica Elenei Adameşteanu (n. Petrescu), educa- 
toare, şi a lui Mircea Adameşteanu, profesor de 
istorie. Unul din fraţii tatălui este arheologul Dinu 
Adameşteanu, exilat şi afirmat în mediul academic 
din Italia; alt frate, medicul lon Adameşteanu, con- 
damnat politic în anii stalinismului, va servi drept 
model pentru un personaj din romanul Drumul 
egal al fiecărei zile (1975). A. urmează şcoala primară 

şi liceul la Piteşti, apoi, între 1960 şi 1965, cursurile 
Facultăţii de Limba şi Literatura Română din cadrul 
Universităţii bucureştene, încheiate cu o teză de 
licenţă despre personajul la Marcel Proust. După 
absolvire lucrează în redacţia de dicţionare enciclo- 
pedice a Editurii Politice, devenită ulterior Editura 
Enciclopedică Română (1968-1975), apoi Editura 
Ştiinţifică şi Enciclopedică. În 1985 se angajează ca 
redactor la Editura Cartea Românească, unde 
lucrează până în aprilie 1990. Debutează în revista 
„Luceafărul” (1971) cu un fragment (Prietenie) din 
romanul Drumulegal al fiecărei zile. Tot „Luceafărul” 
îi acordă Premiul pentru Proză în 1974, cu un an 
înaintea debutului editorial premiat de Uniunea 
Scriitorilor şi de Academia RSR. Mai colaborează cu 
proză şi articole în „România literară”, „Viaţa româ- 
nească”, „Convorbiri literare”, „Dialog, „Atenevw”, 
„Argeş”, „Orizont”, „Vatra” ş.a. În decembrie 1986 are 
loc la Teatrul Bulandra din Bucureşti dramatizarea 
romanului Dimineaţă pierdută (1983; Premiul 
Uniunii Scriitorilor), în regia Cătălinei Buzoianu, cu o 
distribuţie care îl impune ca text subversiv în anii 
ceauşismului târziu. În noiembrie 1988 A. călătoreşte 
la Paris, unde o cunoaşte pe Monica Lovinescu. 
Imediat după căderea regimului Ceauşescu devine 
membră a Grupului pentru Dialog Social şi începe o 
carieră de jurnalist militant în favoarea societăţii 
civile. În 1991 participă, alături de Mircea Cărtărescu, 
la International Writing Programme al Universităţii 
din lowa, SUA. În deceniile următoare beneficiază de 
mai multe stagii şi burse internaţionale oferite de 
diverse fundaţii şi organizaţii pentru promovarea 
drepturilor omului, pentru traduceri şi promovarea 
literaturii etc. Din octombrie 1991 până în mai 2005 
este redactor-şef al revistei „22”, săptămânal editat de 
Grupul pentru Dialog Social. O mică parte a textelor 
publicate aici vor intra în sumarul volumului 
Obsesia politicii (1995), conţinând interviuri cu 
personalităţi ale vieţii publice postdecembriste, şi 
în Cele două Românii (2000), carte care sinteti- 
zează temele frecventate de publicistica militantă 
postcomunistă, având şi reuşite pagini mora- 
list-memorialistice. Aleasă vicepreşedintă a Clu- 
bului PEN România în 2000, devine în 2004 preşe- 
dintă a organizaţiei (până în 2008). Părăseşte 
revista „22”, ca urmare a unor tensiuni în interiorul 
GDS; se ocupă ulterior de conducerea suplimentu- 
lui „Bucureştiul cultural”. Semnează frecvent în 
presa străină („Estpennest”, „MEET”, „Sinn und 
Form” ş.a.). E prezentă în majoritatea publicaţiilor 

culturale importante din România şi participă la festiva- 
luri şi saloane de carte din afara ţării. Cărţile ei de proză 
au beneficiat de numeroase traduceri, în germană, 
spaniolă, estonă, rusă, bulgară, ungară, ebraică, italiană, 
franceză, poloneză şi engleză. Romanele i-au apărut 
(din 2005) şi la editura pariziană Gallimard. În 2006 
Uniunea Scriitorilor i-a decernat Premiul de Excelenţă 
pentru întreaga activitate literară. 

Înainte să debuteze cu Drumul egal al fiecărei 
zile, A. începe un alt roman, Provizorat, întrerupt 
şi reluat de mai multe ori, publicat în 2010 şi distins 
cu Premiul Uniunii Scriitorilor. În ediţia a cincea a 
Drumului..., apărută în 2008, autoarea introduce 
un capitol final menit să stabilească legătura cu 
Provizorat. Din acelaşi text matricial se desprinse- 
seră şi nuvelele care compun Dăruieşte-ţi o zi de 
vacanţă (1979). Tot din Provizorat fac parte şi două 
secvenţe, Clădirea şi Testul, din volumul Vară- 
primăvară (1989). Scris la persoana întâi, Drumul 
egal al fiecărei zile este un roman al formării, al 
„educaţiei sentimentale” şi al evadării din minora- 
tul unei provincii antipedagogice. Studentă la 
Filologie abia ieşită din adolescenţă, protagonista 
(alter ego-ul auctorial Letiţia Branea) e o fată cu 
dosar familial prost, urmărită de spectrele trecutu- 
lui şi paralizată de o timiditate ce conţine în ea 
germenii refuzului social. Se zbate să depăşească 
mediocritatea condiţiei feminine de provincie 
(„Nu vreau să mă fac femeie ca voi!”), aspiră la un 
destin diferit de celal colegelor de cămin şi trăieşte, 
acut, o criză de identitate, inclusiv onomastică şi 
corporală („Nu mă recunoşteam în numele cu care 
mă strigau, aşa cum nu mă recunoşteam în corpul 
meu”). Nevoia de a fi altfel vizează şi condiţia 
romanului: confesiv în linia psihologismului inter- 
belic, realizat ca suită de scene pe un fir relativ 
liniar, el anunţă experienţe mult mai ambiţioase. 
Proza „studenţească” interbelică a Anişoarei 
Odeanu din autenticistul roman Într-un cămin de 
domnişoare e redimensionată aici pe coordonatele 
unor vieţi deformate de istorie. Mediul de familie e 
cel din prima parte a anilor '60 din secolul trecut, 
când traumele represiunii staliniste erau la ordinea 
zilei. Prezentă neliniştitor în fundal, istoria politică 
va intra tot mai mult în textura următoarelor 
scrieri ca reminiscență difuză, traumatică. 
Aproape toate personajele trăiesc sub semnul 
degradării existenţei şi sunt bântuite de efectele 
propriului trecut, un trecut nu doar individual, ci 
şi colectiv. Plasată de critică în proximitatea unor 

colegi de generaţie precum Norman Manea, Radu 
Mareş, Alexandru Papilian sau Mihai Sin, proza 
„burgheză” semnată de A. se situează la egală 
distanță de maximalismul esopic al romanelor 
politice şi de microrealismul autoreferenţial opt- 
zecist. Modernitatea radicală a formulelor narative 
se suprapune unui fond clasic, interesat de 
dramele umanităţii mărunte, şi unei sensibilităţi 
amintind de introspecţia moderniştilor interbe- 
lici. Preocupată de microistoriile individuale, de 
existenţele comune, scriitoarea surprinde la tot 
pasul negativul fotografic al istoriei mari. Nevoia 
de autenticitate se asociază unui spirit crepuscu- 
lar retro, tonul grav, de fundal melancolic, dublează 
tonul colocvial, faptul anodin trimite, implicit, la o 
problematică majoră a fiinţei, acuitatea înregistră- 
rii limbajelor joase, a oralităţii plebee e dublată de 
un estetism al frazării poliritmice, apt să surprindă 
nu numai fluxul interior, ci şi atmosfera lor sufle- 
tească. În prozele Dialog şi Întâlnirea din Vară- 
primăvară autoarea experimentează puneri în 
pagină de tip poematic (exersate şi de Radu 
Cosaşu), suprapuse unor compoziţii dramatice. 
Oralitatea „plebee” a personajelor nu e aceeaşi cu 
ingineria textuală a noilor prozatori postmoderni 
din epocă, transcriptori fideli ai limbajelor străzii. 
Pe lângă obsesia necomunicării, proza autoarei e 
străbătută de obsesia degradării existenţei. În 
Dăruieşte-ţi o zi de vacanță impulsul evazionist, 
efect tot al unei crize de identitate, îl urmăreşte pe 
Cristian Pătraşcu din studenţie. El evadează nos- 
talgic în spaţiile albe ale trecutului, într-o lume din 
care supraviețuiesc doar casele. Memoria devine 
astfel o funcţie a imaginaţiei, iar compensarea 
dezechilibrului interior are loc prin intermediul 
literaturii. Neliniştea, prima proză din volum, este 
o „piesă de cameră” de factură ceva mai lirică, are 
un caracter autonom în raport cu celelalte două. 
Ca şi Dialog şi Testul din Vară-primăvară sau mai 
târzia Gara de Est (2008), textul surprinde partea 
de umbră a vieţii de cuplu, minată de iritări zilnice 
şi de oboseala obişnuinţei. Rutina erotică dublează 
rutina profesională, dezvăluind spaima iraţională 
de gol, de moarte şi nebunie a fiinţei fragile, trezită 
din somn în panică şi repliată, securizant, spre 
„minunea” banalităţii conjugale. Lăsând la o parte 
cazuistica psihologică desprinsă dintr-un joc de 
nespusuri, eschive şi echivocuri, notabil e în neao- 
realista O plimbare... traseul „plimbării” celor doi: 
un Bucureşti vechi, negustoresc, ivit de sub 

fațadele celui „nou”, comunist. Alunecarea lentă, 
implacabilă spre eşecul existenţial reflectă o 
întreagă lume, clasa de mijloc a României comu- 
niste din anii '70. Deşi primite favorabil, primele 
două cărţi nu au reuşit să o transforme pe A. 
dintr-o promisiune într-un reper canonic. O 
schimbare decisivă are loc odată cu romanul 
Dimineaţă pierdută, capodopera prozatoarei şi 
unul dintre cele mai importante romane româ- 
neşti postbelice. A. se impune ca o continuatoare a 
romanului modernist-psihologic autohton (linia 
Hortensia Papadat-Bengescu - Camil Petrescu), 
oferind totodată o replică, implicit polemică, la 
Cronica de familie a lui Petru Dumitriu. Un verita- 
bil ax narativ este personajul Vica Delcă, tip de 
mahalagioaică rea de gură dar cu suflet bun, care 
suportă cu naturaleţe înţeleaptă loviturile istoriei. 
Cronică a îmbătrânirii unui timp şi a degradării 
unei lumi, roman al pierderii legăturii cu trecutul 
(mai exact, cu memoria lui conservată de tradiția 
familială), apărut într-un moment de criză a regi- 
mului pe fundalul traumatic al demolărilor de 
după cutremurul din martie 1977, Dimineaţă pier- 
dută este o imagine a „României pierdute” (Monica 
Lovinescu) şi un „roman al femeilor” (Nicolae 
Manolescu), în răspăr cu viziunea istorică oficială. 
Pornind de la o întâlnire matinală între două 
bătrâne de condiţii sociale diferite care îşi deapănă 
amintirile, poveştile lor de viaţă se împletesc con- 
trapunctic, aducând la suprafaţă o lume scufun- 
dată. E vorba deopotrivă de Bucureştiul precomu- 
nist (de la 1916 sau interbelic) şi de cel comunist 
(din anii stalinismului şi de la finele anilor '70). Ca 
într-o clepsidră a timpului, contemplarea unei 
vechi fotografii de familie de către Ivona şi vizita- 
toarea ei răstoarnă, specular, dimineaţa derizorie 
a prezentului (pierdută de Vica în aşteptarea 
zadarnică a lui Nicki Scarlat, soţul infidel al Ivonei, 
mort într-un accident de automobil) într-o „dimi- 
neaţă pierdută” a istoriei naţionale: naraţiunea se 
mută în preziua intrării României în Primul Război 
Mondial, în salonul profesorului Ştefan Mironescu, 
prin intermediul jurnalului său intim. Scufundat, 
odată cu Ivona, în memoria copilăriei sale, citito- 
rul asistă la viaţa secretă a familiei acesteia, prin 
reflecţiile tatălui ei ftizic şi prin relatarea tribulaţi- 
ilor soţiei acestuia, frumoasa şi vitala Sophie. 
Indiferentă la drama devitalizatului Mironescu, 
Sophie îşi consolează senzualitatea ca amantă a 
frivolului Titi lalomiţeanu, aspirant, la rândul lui, 

la favorurile lui Margot, sora Sophiei (în anii '50, 
Margot, căsătorită anterior cu aventurierul 
Geblescu, îl ascunde în locuinţa ei pe „duşmăno- 
sul” Titi şi, descoperită, e arestată de comuniști). 
Bună observatoare a psihologiilor, pe care le sur- 
prinde prin monologuri interioare şi fluxuri ale 
conştiinţei, prin jocuri complexe ale perspective- 
lor şi diferențieri sociolingvistice, autoarea pune 
în scenă ironii genealogice ale destinului: Titi îl 
prefigurează pe Nicki Scarlat, în timp ce idealistul 
Mironescu e un „învins” superior, care-i transmite 
propriei fiice noblețea, slăbiciunea şi vocaţia eşe- 
cului. Jurnalul profesorului ilustrează istoria mare 
la nivel politic, ca imagine a eşecurilor României 
moderne. Partitura diaristului-comentator al deci- 
ziilor strategice din perioada neutralității variază 
ca pondere de la o ediţie la alta a romanului. Istoria 
apare astfel ca un joc de oglinzi. Istoria de familie 
a Ivonei, exponentă a elitelor burgheze şi „franţu- 
zite”, devine, după instaurarea comunismului, una 
a victimelor, colaborărilor şi prăbuşirilor: genera- 
lul Ioaniu, al doilea soţ al Sophiei, moare în închi- 
soare, Ivona îşi ratează viaţa, Nicki, soţul Ivonei, şi 
amanta sa, Ortansa Cristide, întreţin „relaţii” 
oculte cu poliţia politică, ultimul descendent al 
familiei, Tudorel, emigrează în Republica 
Federală Germania, provocând, astfel, senilizarea 
şi moartea bunicii Sophie. În schimb, mica istorie 
a pensionarei Vica şi a soţului ei obez şi domestic 
ilustrează supraviețuirea oamenilor simpli şi 
cumsecade. Confesiunea convenţională, artifici- 
ală a Ivonei e comentată moralizator de monolo- 
gul interior al bârfitoarei Vica Delcă, plin de ora- 
lităţi pitoresc-agramate şi expresii iuți, munte- 
neşti, caracteristice lumii balcanice a lumii lui 
Caragiale. Rezistenţa Vicăi răzbate dramatic în 
finalul cărţii, când bătrâna, rămasă văduvă, spita- 
lizată, se agaţă de viaţă într-un delir senil străbă- 
tut de teama „supraveghetorilor”. Orchestrată 
polifonic, Dimineaţă pierdută pune în mişcare un 
dispozitiv narativ sofisticat, combinaţie de prous- 
tianism şi joyceanism, absorbind marea istorie în 
micile istorii ale bătrânelor bucureştene şi alter- 
nând stilul scriptic înalt al profesorului Mironescu, 
cel de elită mondenă şi franțuzită din lumea 
Sophiei şi cel ipocrit-burghez al fiicei sale cu ora- 
litatea debordantă, frustă a fostei negustorese 
Vica Delcă. Există la A. o evitare constantă a 
subiectivităţii în favoarea observaţiei comporta- 
mentale. De asemenea, în secvențele din volumul 

Vară-primăvară domină dialogurile „în direct”, 
monologul adresat şi naraţiunile dramatizate. 
Schimbările de cadru sunt ele însele relevante. 
Decorul nu mai e al oraşului de provincie ori al 
Bucureştiului de dinaintea demolărilor ceauşiste, 
ci al Bucureştiului invadat de blocuri insalubre, 
străbătut de autobuze hârbuite, supraaglomerate. 
Ora de navetă „filmează” un traseu al subdezvoltă- 
rii rurale: violențe domestice, mizerie, penurie, 
bişniță, turnătorii ca antidot al „furturilor din 
avutul obştesc”. În „scenele de gen” A. se dove- 
deşte a fi o operatoare dexteră a limbajelor ce 
ascund adevărul interior sau răbufnesc nevrotic, 
eliminând toxinele micului infern casnic. Proza 
autoarei cunoaşte acum o radicalizare tematică şi 
compoziţională. Textele acoperă o gamă largă de 
formule, de la microsecvenţa dramatizată la expe- 
rimentul comportist şi de la nuvelă la microro- 
man. Ele par mai curând nişte exerciţii de digita- 
ţie. Însă, deşi preia marotele optzecismului 
(tematica navetismului, microrealismul social, 
experimentalismul, oralitatea transcrisă pe viu), 
autoarea nu-şi dezvăluie, autoreferenţial, labora- 
torul de creaţie, ci analizează, pe viu, maladiile 
realului totalitar. Ampla nuvelă finală, Întâlnirea, 
conţine nucleul unui roman despre drama întoar- 
cerii ratate a unui exilat pe care cei de-acasă nu îl 
mai acceptă sau nu îl mai înţeleg, deşi se folosesc 
de el. A. îşi obscurizează excesiv textul sub volutele 
unui experimentalism eliptic şi similipoematic. Va 
reveni după mai bine de un deceniu, dezvoltân- 
du-i latenţele şi rescriindu-l radical, pe canavaua 
mitului antic al lui Ulise, ca roman de sine stătător, 
cu acelaşi titlu, apărut în 2003. Va reveni şi asupra 
noii variante, umplându-i golurile şi încorporând 
noi inserturi „documentare”, rostind apăsat non- 
spusurile. Paginile versiunii din 2003 includ, alter- 
nativ, file din dosarul „Savantul” de urmărire infor- 
mativă a profesorului Traian Manu. În a treia 
versiune (2007) dosarul de Securitate încetează a 
mai fi strict documentar: umanizaţi, urmăritorii îşi 
pierd statutul de „fiinţe de hârtie”, devenind perso- 
naje în carne şi oase. Tema universitarului ideali- 
zat din Drumul egal... este redimensionată prin- 
tr-un roman al savantului exilat; paginile din 
dosarul de urmărire a lui Manu se transformă, în 
varianta din 2007, într-un roman al mediului secu- 
ristic. Călătoria spre ţara natală produce derealiza- 
rea: sub presiunea revenirii continue a unui vis de 
demult, realitatea diurnă apare ca un „cadru de 

film vechi”, iar interioritatea ca un spaţiu mental 
în care se întretaie reminiscenţe de tot felul, de la 
Odiseea predată studenţilor la imagini din copilă- 
rie şi adolescenţă. Dimineaţă pierdută trimitea la 
ziua dublineză din Ulysses de James Joyce, în 
vreme ce odiseea întoarcerii în ţară a lui Manu 
trimite la mitul homeric. Legătura cu experienţa 
cotidiană a regimului nazist sau comunist se stabi- 
leşte prin intermediul memoriei personale, tran- 
spusă epic prin monologul interior şi fluxul conşti- 
inţei. În cazul lui Manu, legătura e de tip cvasio- 
niric, în vreme ce la soţia sa Christa memoria e 
realistă. Placată pe mentalitatea românească, 
experienţa comunistă produce iluzii compensa- 
toare, în vreme ce experienţa regimului nazist 
generează, pe fondul mentalităţii germane, o 
asumare critică a istoriei. Întâlnirea pune în scenă 
şi incomunicarea dintre două spaţii aflate în război 
rece: Occidentul indiferent şi Estul comunizat, 
ipocrit, care încearcă să profite de avantajele celui 
dintâi, manipulându-le. Otrăvită de suspiciune şi 
rapacitate gregară, lumea în care se întoarce pro- 
fesorul Manu are o tipologie diversă: matroane 
indiscrete, rude transformate în turnători bine 
plasați, supraviețuitori ai vechilor elite crescute cu 
Brahms şi Chopin, inadaptaţi social. Vin apoi 
reprezentanţii mediului academic: agenţi de influ- 
enţă otrăviţi de frustrări provinciale, rataţi patetici, 
figuranţi inhibaţi de suspiciune şi teamă. În con- 
trapartidă - curiozitatea perspicace a studenţilor 
italieni. Şi, deasupra tuturor, „zeii” derizorii, secu- 
riştii care fac jocurile şi destinele. Noutatea faţă de 
precedentele cărţi stă în armătura intelectuală şi 
în darea pe faţă a formulei compoziționale, apro- 
piată de experimentalismul postmodern. Roman 
transnaţional, Întâlnirea „face naveta” între 
Germania (ţara de origine a Christei-„Calypso”), 
Italia (ţara de adopţie „academică” a cuplului) şi 
România (ţara „imposibilei întoarceri”), fiecare 
mediu extern avându-şi micile sale istorii. 
Inserturile onirice sunt epurate în varianta din 
2007 de poematism. Un roman simfonic realizat 
pe calapodul tragediei antice, în care tridimensio- 
nalitatea narativă e obţinută prin scufundarea în 
inconştientul lingvistic personal şi colectiv. Cu 
romanul Provizorat, A. explorează două tabuuri 
ale epocii comuniste: intimitatea erotică şi intimi- 
tatea politică. Cruzimea hiperrealistă a scenelor 
fiziologice sau/şi sexuale are un pandant în secre- 
tele trecutului de extremă dreapta al familiei 

Letiţiei Branea şi al familiei colegului ei de serviciu, 
Sorin Olaru, amant prevenitor, devenit şef 
diplomat în perioada dezgheţului hruşciovist. 
Prinşi în caruselul unei vieţi de colectiv dominate 
de intrigi şi rivalități, angajaţii din kafkiana Clădire 
trăiesc vieţi duble. Având în centru povestea unui 
adulter, Provizorat este un roman al intimităţii 
amenințate şi al evaziunii sentimentale imposi- 
bile. Protagoniştii sunt marcați de propriile dosare 
de familie, care-i împing fie în braţele Securităţii 
(Sorin Olaru), fie în zonele mâloase ale ratării 
(Petru Arcan), fie într-o derivă existenţială nebu- 
loasă (Letiţia). Un rol determinant îl au energiile 
periferiei: marcată de originea socială nesănă- 
toasă, provinciala Letiţia Branea urcă prin legătura 
cu universitarul Petru Arcan, care, la rândul său, 
urcase în ierarhie prin mariajul ratat cu luxoasa 
Manuela, iar nespectaculoasa Dorina, rivala 
abulicei Letiţia, îşi valorifică abil atuurile jucând 
pe rând cartea secretarei docile şi pe cea a gospo- 
dinei destoinice. Cronicile de familie conţin, deo- 
potrivă, un roman al intimităţii legionare interbe- 
lice şi un roman al intimităţii în comunism, cu 
inserturi diaristice. O apariţie episodică e Mircea 
Vulcănescu, surprins în ipostaza de tehnocrat 
gurmand al regimului antonescian. Provizorat nu 
este însă un roman cu cheie, cum nu este nici un 
roman al vieţii literare din epocă, deşi Letiţia se 
îndeletniceşte cu scrisul şi caută să se afirme ca 
atare: pentru prima dată A. introduce tema scriito- 
rului şi a ficţiunii, privită ca denunţ al intimităţii 
celorlalţi. Dincolo de lecţiile de istorie pe care 
Sorin i le serveşte, pedant, în budoarul închiriat, 
Letiţiei, în prim-plan se află concretul uman. 
Prezentul, dinspre care sunt aruncate ancore fie 
spre trecutul interbelic, fie, sub forma unor antici- 
pări ironice, spre viitor, este perioada de respiro 
postdogmatic: un provizorat al Istoriei ce conţine 
provizoratele speranţelor de mai bine, al carierelor 
frânte în plin avânt. Inferior Dimineţii pierdute, 
totuşi Provizorat e un solid roman despre destin- 
derea poststalinistă. 


Bahtin ar fi apreciat probabil romanul Gabrielei 
Adameşteanu [Dimineaţă pierdută] pentru ceea ce 
datorează el stilului polifonic. Puncte de vedere de reală 
îndreptăţire se compară şi se înfruntă în permanenţă 
în acest roman compus parcă în întregime din sfere 
de conştiinţă. În ceea ce-l priveşte pe autor, el refuză să 
apară, pur şi simplu: se mulţumeşte să privească, la 
fel de curios, când de la o fereastră, când de la alta; iar 

impresionantul edificiu al romanului are tot atâtea 
mentalități câte puncte de vedere, biografii, conştiinţe. O 
dimineaţă „pierdută, dar un veac câştigat, se poate spune 
în legătură cu romanul Gabrielei Adameşteanu şi cu 
titlul lui. O dimineaţă lungă, de o sută de ani. Romanul 
Gabrielei Adameşteanu transmite nu numai un puternic 
sentiment al istoriei, ci şi un puternic sentiment al vieţii 
şi, mai ales, al trecerii ei. 

ADAMS-MUREȘANU, Eugenia (11.X.1913, De- 
fiance-Ohio, SUA —?), poetă, traducătoare. Născută 
din părinţi români, emigraţi în America, al şaptelea 
copil din cei zece ai Paraschivei şi ai lui Nicolae 
Mărgineanu, viitoarea scriitoare se întoarce 
împreună cu mama sa, rămasă văduvă, în ţinu- 
turile de obârşie de la Ocna Sibiului, profesând 
ca învăţătoare. A.-M. a făcut studii de teologie la 
Sibiu (1947) şi a urmat la Cluj cursurile Facultăţii 

de Filologie (1949). Debutează cu proză pentru 
copii şi cu traduceri în 1933, la „Satul şi şcoala”, 
ulterior mai semnând sporadic în „Viaţa copiilor”, 
„Viaţa ilustrată”, „Luceafărul”, „Claviaturi”, „Revista 
Fundațiilor Regale”, „Gândirea” şi „Iribuna Ardea- 
lului” (la care e redactor). În 1939 îi apare placheta 
Casa cu pitici, iar câţiva ani mai târziu, în 1943, 
publică broşura Învierea fariseului Eleazar. Căsă- 
torită mai întâi, în 1932, cu Florea Mureşanu, viitor 
protopop al Clujului, va fi, din 1956, soţia lui D.D. 
Roşca. Arestată la 25 mai 1950 şi trimisă la Canal, 
eliberată în 1952 şi din nou arestată în 1959, A.-M. 
reuşeşte să părăsească ţara după 1970. Alte două 
cărți, La izvorul cu pietre albastre (1967) şi Sonete 
(1968), scrise în româneşte, şi trei volume în limba 
engleză, The Return of Snow White (1977), Assault 
on Eden (1977) şi Journey to Fairy-Land (1978), îi 
completează bibliografia. În exil colaborează în 
principal cu poeme şi o suită de sonete la „Revista 
scriitorilor români” (1987-1988), publicaţie unde îi 
apar, de altfel, şi unele traduceri. 

Cea mai importantă realizare a lui A.-M. este 
versiunea dată la Cântarea Psalmilor, apărută la 
Madrid (1986), cu un cuvânt înainte de Vintilă Horia 
şi o introducere de Aureliu Răuţă. Este, aşa cum 
remarca Vintilă Horia, o transpunere a psalmilor 
într-un limbaj cursiv, actual şi într-o versificaţie de 
sorginte folclorică. Principalele calităţi ale acestor 
tălmăciri poetice sunt cantabilitatea, precum şi un 
simţ al ritmului şi o firească adaptare a valenţe- 
lor arhaice la tonalități moderne. Nota elegiacă se 
nuanţează mai propriu liric decât cea imprecativă 
în traducerea psalmilor, după cum în unele poeme 
originale publicate de A.-M. se distinge un anume 
sentimentalism al dezrădăcinării, mai pregnant 
decât tendința parabolică, meditativă, de prove- 
nienţă creştină, ce îi particularizează sonurile din 
Dosoftei, Cununa, Osuare, Pe calea florilor de spini 
sau Macbeth fugind de umbra lui Banquo. 
SCRIERI: Casa cu pitici, Cluj, 1939; Învierea fariseului 
Eleazar, Cluj, 1943; La izvorul cu pietre albastre, Bucureşti, 

9; Ion Oarcăsu, „Sonete”, TR, 1969, 4; Horia Bădescu, 
„Sonete”, ST, 1969, 2; Nistor Chioreanu, Morminte vii, 

ADANIA, Alf [Alfons] (6.VI.1913, Bucureşti — 
25.11.1979, Bucureşti), publicist, traducător. 
Înainte de a fi licenţiat al Facultăţii de Litere şi 
Filosofie şi al celei de Drept, A., fiul lui D. Adania, 
proprietarul unei agenţii de publicitate din 
Bucureşti, era un nume cunoscut. Debutează foarte 
timpuriu cu scurte traduceri din Hans Christian 
Andersen în „Dimineaţa copiilor” (1924), colabo- 
rează la alte câteva periodice, iar la şaisprezece ani 
era redactor la revistele pentru elevi „Pentru noi” şi 
„Caiete literare” (1929), în care semna articole şi o 
proză — Revers. Orientat spre comentariul sociolo- 
gic al literaturii, A. îşi afirmă opiniile în „Vremea”, 
„Facla” şi, îndeosebi, în „Floarea de foc” şi „Bluze 
albastre”, proclamând scopul „utilitar moral” 
al artei, necesitatea „ataşării de viața prezentă”. 
Invocând exemplul de vigoare şi militantism pe 
care îl vedea în marile literaturi europene, ca şi în 
cea americană, el cere să se facă loc noii generaţii 
de scriitori, „obiectivă, sinceră, realistă”, profund 
angajată social. În acest sens, A. va continua, în 
special în „Rampa” (1933-1934), să prezinte autori 
şi opere, insistând mereu asupra valorii lor etice şi 
sociale. Theodore Dreiser, John Dos Passos, Gerhart 
Hauptmann, Heinrich Mann, Stefan George, Jakob 
Wassermann, H.G. Wells, G.B. Shaw, Jose Ortega y 
Gasset, Knut Hamsun, Ilya Ehrenburg sunt doar 
cele mai cunoscute nume aduse în discuţie. Din 
literatura română a vremii, pe care o neagă (sau 
o ignoră) în bună parte, el îi apreciază pe Mircea 
Damian, lon Călugăru, Mircea Eliade, Sergiu 
Dan, Eugen Jebeleanu. Alte intervenţii pe teme 
culturale sau sociale îi apar în „Adevărul literar 
şi artistic”, „Viaţa românească”, „Azi” ş.a. După o 
întrerupere cauzată de al Doilea Război Mondial şi 
de schimbările postbelice, A. revine la publicistica 
literară, semnând (uneori A.A., Ad.) articole sau 
note despre cărţi şi reviste din perimetrul limbii 
engleze. Comentariile şi informaţiile sunt făcute 
după noile criterii ideologice, într-un stil mai 
apropiat de polemica politică, de unde o imagine 
în bună parte deformată, tendenţioasă a realităţii 
artistice occidentale, aşa cum apare în colaborările 
din „Contemporanul”, „Gazeta literară”, „Magazin”, 
„România literară”. 

Ca reprezentant al organizaţiei Arts Incorporated 
din New York (între 1946 şi 1948), A. supraveghează 
soarta traducerilor din autorii americaniîn România. 
În acest timp au fost reprezentate pe scenele bucu- 
reştene şi versiunile sale, uneori realizate în colabo- 
rare, după piese de Clifford Odets, John van Drutten, 
Norman Krasna, Joseph Kesselring, Noel Coward, 
].-B. Priestley, Garson Kanin ş.a. După această 
perioadă, a mai tradus multe alte piese, tipărite sau 
litografiate, unele jucate, din autori cunoscuți, între 
care Arthur Miller (versiunea lui la Toţi fiii mei a fost 
pusă în scenă şi în 2009), Eugene O'Neill, G.B. Shaw, 
Peter Ustinov. 

Traduceri: Edna Ferber, Cimarron, Bucureşti, 1947; 
Arthur Miller, Toţi fiii mei, Bucureşti, 1948, Vrăjitoarele 
din Salem, Bucureşti, 1956 (în colaborare cu Mihnea 
Gheorghiu), „Incident la Vichy”, Bucureşti, 1966; Noel 
Coward, Nud cu vioară, Bucureşti, 1959; Gore Vidal, 
Omul cel mai bun, Bucureşti, 1966; Peter Ustinov, Photo 

Silvia Dumitrache, Un spectacol viu şi dinamic, tensionat 
şi tulburător, OC, 2009, 236. CT. 


ADĂSCĂLIŢEI, Vasile (24.I[V.1929, Floreşti, 
j. Bacău -— 30.VII.2007, Iaşi), folclorist, istoric 
literar. Este fiul Mariei Adăscăliței (n. Brumă) și 
al lui Vasile Adăscăliței, învăţători. A fost elev la 
Liceul Internat din Iaşi (1940-1944), apoi a urmat 
cursul superior la Liceul Unirea din Focşani 
(1944-1948). A absolvit Facultatea de Filologie a 
Universităţii din laşi (1952) și a susţinut doctoratul 
în filologie la Universitatea din Bucureşti cu teza 
Teatrul popular de Anul Nou din Moldova (1970). 
Funcționează ca profesor în învățământul preuni- 
versitar (1952-1959), ulterior fiind cadru didactic 
la Facultatea de Filologie a Universităţii ieșene 
(1959-1990); în perioada 1990-2000 a predat 
cursul de etnografie românească la Facultatea de 
Geografie a aceleiaşi universităţi. A fost lector de 
limbă și cultură română la Universitatea din Lyon 
(1962-1964) şi la Universitatea din Praga (1974- 
1976). A fondat Arhiva Seminarului de Folclor de 
la Universitatea ieșeană, a coordonat „Buletinul 
Filialei laşi a Societăţii Studenţilor Folclorişti din 
România”. Publică numeroase studii, articole şi 
eseuri despre teatrul popular, despre obiceiuri, 
precum şi contribuţii de teorie şi istorie a folclo- 
risticii în „Analele ştiinţifice ale Universităţii «Al. 

I. Cuza» din laşi”, „Anuar de lingvistică şi istorie 
literară”, „Ateneu”, „Convorbiri literare”, „Cronica”, 
„Dacia literară”, „laşul literar”, „Limbă şi litera- 
tură”, „Orizont”, „Ramuri”, „Revista de etnografie 
şi folclor”, „Revista română”, „Scrisul bănăţean”, 
„Studii şi cercetări de istoria artei”, „Studii şi comu- 
nicări de etnologie” (Sibiu), „Iribuna” ş.a., ca și în 
„Demos” (Berlin), „Journal of the International 
Folk-Music Council” (Cambridge), „Makedonski 
Folklor” (Skoplje). 

Ca profesor, A. i-a inițiat și i-a antrenat pe 
studenţi în activitatea de culegere a folclorului, 
însoțindu-i în anchete prin satele Moldovei. Unii 
dintre ei au devenit cercetători în domeniu, iar alții 
şi-au continuat cercetările în instituţii de cultură 
sau în calitate de profesori. Cele mai prețioase piese 
folclorice recoltate în aceste expediţii au fost valo- 
rificate în culegerile Folclor din Ținutul Rădăuţilor 
(1969, în colaborare cu lon H. Ciubotaru), Bună 
dimineaţa, lină fântână (969), Câte mama mi 
le-o spus (1971), Folclor din împrejurimile Sucevei 
(1972). Studiile și articolele publicate de A. au 
abordat geneza creației populare, mobilitatea genu- 
rilor și speciilor folclorice, raportul între tradiție și 
inovaţie în cultura populară, rolul variantelor în 
folclor, trăsăturile specifice ale stilisticii folclorice. 
A urmărit, de asemenea, contribuția unor scriitori 
(Alecu Russo, Costache Negruzzi, Vasile Alecsandri, 
Ion Creangă, M. Eminescu ș.a.) la cunoașterea și 
valorificarea filonului folcloric. Printre subiectele 
despre care a scris A. se află jocurile de priveghi din 
Moldova și pictura murală din zona Sucevei. Parte 
din aceste lucrări, precum și studii cu punctul de 
plecare în folclorul cules din teren au fost adunate 
în volumele Românitatea de Sus: repere etnologice 
(2004), Un pol de contribuţii etnografico-folcloristice 
privind realităţile vasluiene (2005), Concert etnolo- 
gic în cuvinte (2006). O preocupare constantă a con- 
stituit-o culegerea și cercetarea datinilor prilejuite 
de Crăciun și de Anul Nou, acestea fiind în Moldova 
deosebit de diverse și spectaculoase, dar puțin cer- 
cetate. Jocurile dramatice cu măști și teatrul folclo- 
ric cu teme istorice sau haiducești au fost subiectele 
unor culegeri însoţite de studii: Teatru folcloric din 
județele Bacău şi Neamţ (1968), Teatru folcloric din 
județul laşi (1969, în colaborare cu Ion H. Ciubotaru), 
Teatrul popular de Anul Nou din judeţul Vaslui 
(1971). Cercetarea diverselor forme de colindat de 
la sărbătorile de iarnă s-a concretizat în monografia 
Istoria unui obicei. Pluguşorul (1987), în care sunt 

comentate toate contribuţiile teoretice anterioare și 
sunt puse în lumină numeroase aspecte inedite ale 
obiceiului, descoperite în cercetările de teren. A. a 
alcătuit și câteva antologii tematice, precedate de 
introduceri substanţiale: De-ale lui Păcală. Snoave 
populare (1964, în colaborare cu Petre Ursache), De 
la Dragoş la Cuza Vodă. Legende populare româneşti 
(1966), Doine şi balade (1966), Cuza Vodă în tradiţia 
populară (1970), Proverbe şi ghicitori (1973), Predu, 
predu pohâdku, o antologie de basme româneşti 
traduse de Marie Kavkovâ (Praga, 1980). A colabo- 
rat la numeroase volume colective: Istoria litera- 
turii române (|, 1964), Istoria teatrului în România 
(1,1965), Studii despre Bălcescu (1969), Alecu Russo. 
Studii şi articole (1970), Cuza-Vodă. In memoriam 
(laşi, 1973), Alexandru Philippide. 50 de ani de la 
moarte (laşi, 1983), a alcătuit ediţii şi a scris prefețe 
sau postfeţe la mai multe lucrări de folclor. 


SCRIERI: Istoria unui obicei. Pluguşorul, laşi,1987; Fol- 
cloristica literară. Genurile și speciile creaţiei populare, 
Iași, 2001; Românitatea de Sus: repere etnologice, pref. 
Vasile I. Schipor, postfață Victor Iosif, Rădăuţi, 2004; 
Un pol de contribuţii etnografico-folcloristice privind 
realitățile vasluiene, postfață Dan Ravaru, Vaslui, 2005; 
Concert etnologic în cuvinte, postfață Constantin Donea, 
Bacău, 2006. Culegeri: Teatru folcloric din județele Bacău 
şi Neamţ, Bacău, 1968; Bună dimineaţa, lină fântână, 
Botoşani, 1969; Folclor din Ținutul Rădăuţilor, Suceava, 
1969 (în colaborare cul. H. Ciubotaru); Teatru folcloric din 
judeţul Iaşi, laşi, 1969 (în colaborare cu I. H. Ciubotaru); 
Câte mama mi le-o spus, Botoşani, 1971; Teatrul popular 
de Anul Nou din județul Vaslui, Vaslui, 1971; Folclor din 
împrejurimile Sucevei, Suceava, 1972. Antologii: De-ale 
lui Păcală. Snoave populare, pref. Petru Ursache, Bucu- 
reşti, 1964 (în colaborare cu Petru Ursache); De la Dragoş 
la Cuza Vodă. Legende populare româneşti, Bucureşti, 
1966; Doine şi balade, Bucureşti,1966; Cuza Vodă în 
tradiția populară, Bucureşti, 1970; Proverbe şi ghicitori, 
Bucureşti, 1973; Piedu, predu pohâdku, [Depăn, depăn 
basme] tr. Marie Kavkovâ, Praga, 1980. 

Repere bibliografice: Mircea Fotea, O culegere de teatru 
folcloric, IL, 1969, 10; Dumitru Pop, „Istoria unui obicei. 
Pluguşorul”, AAF, 1991-1993; Ion Toderașcu, „Istoria unui 
obicei. Pluguşorul”, AUI, istorie, t.XXXVII-XXXVIII, 1991- 
1992; Maria Cuceu, „De la Dragoş la Cuza Vodă”, AAF 
1991-1993; Datcu, Dicţ. etnolog., 36-37; I.[lie] M.[oisel], 
In memoriam: Vasile Adăscăliței, „Studii şi comunicări de 
etnologie”, 2007; GheorgheGiurcă, Un numedereferinţă în 
folcloristica românească, RR, 2007, 4; Gheorghe Dolinski, 
Adio, magistre!, „Generaţii” (Vicovu de Jos), 2007-2008, 9; 
Victor Iosif, În amintirea profesorului Vasile Adăscăliţei, 
„Generaţii” (Vicovu de Jos), 2007-2008, 9. L.Cș. 

ADERCA, E [Felix] 
(13.11.1891, Puieşti, j. 
Vaslui — 12.XII.1962, 
Bucureşti), prozator, 
eseist, publicist, 
dramaturg, poet, | 
traducător. 


Primul dintre cei cinci copii ai Deborei (Dobrişei, 
n. losub) şi ai lui Avram Adercu primeşte la naştere 
prenumele Froim Zeilic. Părinţii, „comersanţi” 
săraci de religie mozaică, veniţi de prin Cehia, 
ajung în Moldova. A. începe şcoala în Puieşti şi 
urmează, la Craiova, cursurile Liceului „Carol 1”, 
fiind însă eliminat în ultimul an. Îşi încearcă, fără 
succes, şansele literare la „Sămănătorul” (1907), 
„Ramuri” (1909), „Convorbiri critice” (1909), unde 
trimite însemnări critice iscălite A. Tutova (E 
Aderca), dar şi la „Masca” (1911), unde îi apar 
câteva note critice sub pseudonimul Willy. A. va 
considera că, în presă, debutul semnificativ se 
produce la „Noua revistă română” (1913), cu poezia 
Post amorem, dedicată lui Tudor Arghezi. Cu o 
slujbă măruntă la o bancă din Craiova, reuşeşte 
între timp să tipărească placheta de versuri Motive 
şi simfonii (1910) şi broşura Naționalism...? Liber- 
tatea de a ucide... (1910, sub pseudonimul Olliver 
Willy; ediţia din 1922 va purta titlul Personalitatea. 
Drepturile ei în artă şi viaţă). Împreună cu soţia sa, 
Rubina (Rifca), pleacă în 1913 la Paris, unde 
audiază câteva cursuri la Sorbona, de aici trimi- 
țând pentru „Noua revistă română” articole pro- 
simboliste, precum şi foiletoane care consemnau 
atmosfera dramatică a epocii, reunite apoi în 
volumul Sânge închegat. Note de război (1915). 
Întors în ţară, intră sub arme în septembrie 1914 şi 
va participa la campaniile din Oltenia, Transilvania 
şi Ungaria, experienţă care mai târziu va nutri 
romanele Moartea unei republici roşii (1924) şi 
1916 (1936). Colaborează la „Seara” cu foiletoane 
semnate şi E Adrian, A. E Craioveanul, V. Simion, 
incluse ulterior în volumul Idei şi oameni (|, 1922), 
la „Înfrăţirea”, „Versuri şi proză”, „Absolutio”, 
„Scena”, „Curierul Olteniei”, „Zorile” ş.a. Îi apar alte 
patru plachete: Stihuri venerice (1915), Fragmente-— 
Romanţe, Reverii sculptate şi Prin lentile negre, 

toate în 1916. Se stabileşte la Bucureşti din 1920 şi 
este, două decenii, funcţionarla Ministerul Muncii 
şi Ocrotirilor Sociale. Scrie abundent în presă, 
fiind prezent la „Ideea europeană”, „Cuvântul 
liber”, „Izbânda” (semna şi I. Laurenţiu), „Hiena”, 
„Umanitatea”, „Viaţa românească”, „Avântul”, 
„Mântuirea”, „Lumea evree” ş.a., apoi la „Contim- 
poranul” (utiliza aici şi semnăturile Regele 
Solomon, Lix, F. Lix), „Adevărul literar şi artistic”, 
„Flacăra”, „Cugetul românesc”, scoate revista 
„Spre ziuă” (1923), unde semna şi Ghiţă Pristanda, 
Quadroclus, colaborează ori este redactor la 
„Facla”, „Săptămâna muncii intelectuale şi artis- 
tice”, „Cetatea literară”, „Năzuinţa” (Craiova), 

„Revista română”, „Lumea”, „Omul liber”, „Mişcarea 
literară”, „Universul literar”, „Viaţa literară”, „Sin- 
teza”, „Adevărul”. În 1928 îl secondează pe 1. 
Arghezi la „Bilete de papaga!/” (va fi secretar de 
redacţie în primii doi ani, aparţinându-i şi texte 
iscălite generic B. de p., Papagalul violet, Papa- 
galul roşu, Papagalul albastru, Papagalul portoca- 
liu, Papagalul verde, Papagalul vioriu). Scrie, de 
asemenea, la „Radio”, „Liparniţa literară”, „XX lite- 
ratura contimporană”, Adam”, „Zodiac”, „Cuvântul”, 
„Reporter”, „Vremea”, „Realitatea ilustrată” (aici 
apare, sub pseudonimul Leone Palmantini, prima 
variantă, X. O. Romanul viitorului, la Oraşele 
înecate, tipărit în 1936) şi la multe alte periodice. 
Din 1920 la revista şi cenaclul Sburătorul, A., „sbu- 
rătorist din prima oră”, cum se autodefinea, aflase 
ambianța cea mai propice pentru spiritul său pros- 
pectiv, independent. În pofida unor tensiuni, 
rămâne fidel Sburătorului şi lui E. Lovinescu 
(criticul este şi autor al înlocuirii prenumelui Froim 
cu Felix), încercând să prelungească viaţa cenaclu- 
lui şi după moartea mentorului (în casa lui A. şi a 
Sandei Movilă, a doua lui soţie, s-au mai ţinut 
câteva şedinţe). În deceniul al treilea, cel mai pro- 
ductiv pentru el, publică romanele Domnișoara 
din str. Neptun (1921), Țapul (1921, intitulat în 
ediția din 1932 Mireasa multiplă, iar în 1945 Zeul 
iubirii), Moartea unei republici roşii, Omul des- 
compus... (1925), Femeia cu carnea albă (1927), 
Rasputin. Diavolul de la Curtea țarilor (1929), piesa 
Sburătorul (1923, jucată mai întâi în 1931, iar în 
1945 cu titlul Sburător cu negre plete), volumele 
Idei şi oameni, Mic tratat de estetică sau Lumea 
văzută estetic (1929) şi Mărturia unei generaţii 
(1929). Le urmează Aventurile d-lui Ionel Lăcus- 
tă-Termidor (1932), romanul Al doilea amant al 


Aderca 


doamnei  Chatterley (1934, sub pseudonimul 
Clifford Moore, ceea ce nu-l fereşte de o anchetă 
judiciară pentru delict de pornografie literară), 
volumul (de biografii) Oameni excepționali (1934), 
romanele 1916 şi Oraşele înecate, A fost odată un 
imperiu... (1939), povestirile Vreţi să descoperim 
America? (1935) şi Întâia călătorie în jurul lumii 
(1939). Hărţuit o vreme (este mutat disciplinar la 
Cernăuţi şi la Lugoj, apoi e demis), nevoit să-şi 
retragă numele din presă (în 1940 va publica Petru 
cel Mare. Întâiul revoluţionar, constructorul Rusiei 
sub pseudonimul N. Popov), arestat de legionari, 
se va concentra între 1941 şi 1944 asupra unui curs 
de estetică predat la colegiul pentru studenţii evrei. 
După război primeşte numirea ca director al învă- 
țământului artistic din Ministerul Artelor (se pensi- 
onează în 1948) şi, reintrând în presă, reia colabo- 
rarea la „Bilete de papagal”, „Lumea, „Viaţa româ- 
nească”, scrie la „Curier israelit”, „Jurnalul”, „Demo- 
craţia”, „Revista Fundațiilor Regale”, „Bis”, „Revista 
literară”, „Veac nou” ş.a. Acum îi apar romanul 
Revolte (publicat în 1945, dar scris în 1938), mono- 
grafia C. Dobrogeanu Gherea. Viaţa şi opera (1947), 
eseul feeria baletelor. Convorbiri asupra formelor 
dansului (1947), câteva scrieri ce preiau tezele ide- 
ologice ale zilei (Patru ciudate întâmplări, 1957, 
Jurnalul lui Andrei Hudici, 1958) şi literatură pentru 
copii (În valea Marelui Fluviu, 1955, Amiralul 
oceanului, Cristofor Columb, 1957, Un călăreț 
pierdut în stepă. Din vremea lui Petru cel Mare, 
1961, scenarii radiofonice cu subiecte mitologice). 
A lăsat în manuscris o masivă monografie despre 
Goethe, lucrarea Tratar de estetică generală, 
romanele Casa cu cinci fete şi Mireasa multiplă, o 
ediţie de autor, precum şi mai multe pagini intitu- 
late Jurnal intim, mărturie a debusolării şi oportu- 
nismului, dar şi desen în aqua forte al unor chipuri 
de literați de prin anii '50. Traducătorul Marcel 
Aderca este fiul lui A. 

Soarta scrisului inegal, de aspect pluriform, 
al lui A. („literat complet şi nespecializat”, cum 
îl caracterizează Arghezi) pare să fi fost legată de 
o antinomie structurală a omului. Sălăşluiesc în 
firea lui un insurgent, un nonconformist în stare 
de perpetuă veghe, pledant neostenit al libertăţii 
individului şi al ideii de personalitate ireductibilă, 
mişcându-se cu repeziciune şi aplomb spre orice 
spaţiu de dispută, tentat să dinamiteze coerciţii şi 
tabuuri, prezumţios, dornic de afirmare belicoasă 
şi, deopotrivă, un sceptic maliţios, care trăieşte 

cu intensitate şi obstinaţie sentimentul frustrării, 
crispat, instabil, nedăruit cu seninătate. A. inves- 
teşte mai mult şi mai orgolios în prezenţa lui între 
contemporani decât în elaborarea operei, a pro- 
priilor „alcătuiri din hârtie”. Intelectual ubicuu, în 
pas cu orice noutate — dă, în 1924, cele dintâi pagini 
în românește din Ă la recherche du temps perdu, 
romanul lui Marcel Proust —, obsedat de „spiritul 
de contemporaneitate”, ajunge în preajma majo- 
rităţii ideilor mari ale epocii, pe care le intercep- 
tează de îndată, cu o intuiţie extrem de sigură, 
pentru a le anima apoi îndrăzneţ şi tenace. Scriind 
el însuşi literatură, experimentează neîncetat, 
fuge „în patru direcţii deodată”, fără să găsească 
totuşi acea opţiune care l-ar exprima integral. 
Înaintea generaţiei de mari critici şi scriitori din 
perioada interbelică, situându-se, apoi, mereu 
alături de ei, A., „om de baricade” (E. Lovinescu), 
îşi susţine, prin fronde publicistice şi literare, 
partea lui de contribuţie la impunerea moderni- 
tăţii în literatura română. Aderând la autonomia 
esteticului, el se aşază, în esenţă, sub scutul ideilor 
lui E. Lovinescu. Pledoaria o face într-o manieră 
ferventă şi exclusivistă, ca în Mic tratat de estetică 
sau Lumea văzută estetic. Lucrarea însumează, 
mai întâi, principalele campanii antitradiționa- 
liste la care participase în deceniul al treilea, după 
ce în prima lui „bătălie” literară, datată 1914, se 
războise pentru legitimitatea simbolismului la 
noi, noua orientare fiind considerată „singurul 
cort de adăpost în Sahara eminesciană”. Într-o 
secvenţă a cărţii eseistul încearcă o - minimală 
- elucidare teoretică, exersându-şi spiritul diso- 
ciativ în definirea „frumosului estetic”, demers 
însoţit de două „pilde”: Tudor Arghezi şi Marcel 
Proust. Gazetarul A. practică simultan eseul, foi- 
letonul, polemica, interviul şi cronica. Ca şi N. 
Davidescu, B. Fundoianu, I. Vinea şi alţii, sem- 
nalează nume mari ale poeziei moderne româ- 
neşti în chiar momentul apariţiei lor. Fără să fie 
un creator de opinie, el a făcut critică de întâm- 
pinare şi a accelerat receptarea acestor nume, 
intervenind de câte ori erau supuse contestării. 
Versurile din volumul Plumb al lui G. Bacovia ar 
fi „alături, numai la doi paşi, de cea mai mare 
poezie”. În aşa-numita „bătălie Arghezi”, A. se află 
într-o campanie permanentă, începând cu anul 
premergător apariţiei volumului Cuvinte potri- 
vite, când scrie articolul Un nou Eminescu, şi con- 
tinuând cu seria de riposte adresate lui Ion Barbu 

şi altora. Mai cu seamă confinii temperamentale îl 
trimit spre Camil Petrescu (în opera acestuia vede, 
indiferent de genul literar, „măşti” ale aceluiași 
suflet), în timp ce, cu o admiraţie contrariată, uşor 
iritată, se îndreaptă spre romanele Hortensiei 
Papadat-Bengescu, pe care le apreciază însă su- 
biectiv şi nejudicios. Scrie elogios, fără rezerve, 
despre importanţa romanelor lui Liviu Rebreanu 
(considerat un prozator de nivel european, care 
„depăşeşte orice fel de naţionalitate literară”), dar 
şi despre opera lui Mihail Sadoveanu, în care intu- 
ieşte dimensiunile mitice (scriitorul ar „înainta 
înapoi”, mişcare specifică proiecției mitice). S-a 
apropiat entuziast de câştigurile expresionismu- 
lui, mai cu seamă în dramaturgie şi în arta dra- 
matică (preţuieşte piesele lui Lucian Blaga şi din 
această rațiune), totdeauna în polemică necruță- 
toare cu oamenii de teatru mediocri. Nu întâm- 
plător, el compune o piesă de teatru de factură 
expresionistă (Sburător cu negre plete) şi traduce 
din Karel Capek piesa R.U.R. (1927). Aspiraţia de a 
găsi cheia unei paradigme, personalitatea umană 
şi îndeosebi personalitatea creatoare, îşi menţine 
intactă temelia psihologică, de la o primă lucrare, 
din 1910, până la Idei şi oameni, Mărturia unei 
generaţii şi la Oameni excepționali. Inaugurând 
vârsta modernă a unui gen, Mărturia unei gene- 
rații, carte de interviuri cu scriitori şi oameni de 
artă români, reconstituie caleidoscopic o epocă 
de răspântie. Oglinda dublă, aparţinând jurna- 
listului şi intervievatului, îşi interferează refle- 
xele şi creează efectul de metamorfoză continuă 
a imaginii. Valoarea documentară, incontestabilă, 
este sporită de câteva elemente ingenioase, care 
introduc într-un acelaşi spaţiu scenic: „măştile” 
lui Marcel Iancu, „rama” portretistică şi sceno- 
grafică elaborată de A., nervul, libertatea şi con- 
sistenţa confesiunilor aduse în dialog. În fine, se 
cuvine menţionată o preocupare aparte în publi- 
cistica lui literară: situat febril în actualitate, el 
trece în revistă, pe sute de pagini, literatura euro- 
peană modernă, de la simbolism până la Proust, 
Joyce, Câline şi Kafka, într-un proiect în care per- 
sonalităţile ostracizate de ascensiunea forţelor 
antidemocratice au un loc privilegiat. 

De începuturile lui poetice (Motive şi simfonii, 
Stihuri venerice, Fragmente-Romanţe, Reverii 
sculptate şi Prin lentile negre), un fragmenta- 
rium liric, amalgam de virtualităţi şi de poze 
moderne, A. se va dezlega având sentimentul 

unui experiment de vârstă (va mărturisi că a fost 
poet în epoca lui „neolitică”). În schimb, proza- 
torul, în permanentă ebuliţie, scrie continuu, 
enorm, romane îndeosebi, numeroase şi de 
circulaţie. Acestea au fost primite contradicto- 
riu, amendate chiar ca producte ale unei inte- 
ligenţe rele, cu voluptăţi distructive şi pornire 
spre lubric, ori clasate ca forme de parvenitism 
literar. S-a mai observat că aerul de bric-ă-brac, 
juxtapunerea unor tehnici de provenienţă diversă 
ar fi reflectat ba o atitudine estetică (la care 
trimite şi articolul Descompunerea unui gen), ba 
o inaptitudine pentru creaţie. Se pare că ştiinţa, 
opresivă, a artefactului sterilizează pagina. Cu 
toate că experimentează neobosit, romancie- 
rul nu poate asimila substanţial modelul prous- 
tian, gidian sau kafkian. În proza lui eterogenă, 
din care transpar afinități cu ideile lui Remy de 
Gourmont şi urme ale injectării unor puternici 
germeni freudieni, erosul este figura polarizantă. 

Pansenzualismul, de fapt pansexualismul, văzut 
de Pompiliu Constantinescu drept ideologie 
frecventată monoman de A. (altfel, tendinţa, 
„îmblânzită” şi legitimată estetic, apare la mari 
scriitori ai epocii), se proiectează alegoric în nara- 
țiune, într-un joc riscat, libertin, care tranşează 
în favoarea eclerajului crud, nu o dată impur, 
exhibiţionist. Personajele, oameni neimportanţi, 
fără ambiţii şi stabilitate socială, anonimi (deper- 
sonalizaţi şi la nivelul onomasticii), cu profesii, 
îndeletniciri erante, se instalează în clipă, con- 
sumându-şi vitalitatea frenetic, detaşat şi amar, 
într-un nesfârşit itinerar al plăcerilor carnale. Nu 
atât din textul epic, din pulsiunile erotismului 
vagant, cât din exterior răzbat înţelesuri vorbind 
despre incomunicare, agonie, „năzuinţă spre 
spulberare”. Domnișoara din str. Neptun, romanul 
de debut, se înscrie amăgitor într-o „tematică” 
tradiționalistă, dezrădăcinarea, exploatată deo- 
potrivă de sămănătorişti şi poporanişti. Dar 


Mihail Ilovici, Sărmanul Klopştock, M. Samarineanul, Camil Baltazar, Theodor Scarlat, G.M. Zamfirescu, Neagu 
Rădulescu, colonelul Ghia, George Gregorian, Octav Şuluţiu, Mircea Damian, Mihail Şerban, F. Aderca, Al. Călinescu 

mahalaua, lume la care se vor raporta şi I. Peltz, 
G. M. Zamfirescu, Eugen Barbu ş.a., precum şi 
victima ei (o fată de la ţară ajunsă curtezana carti- 
erului, înrădăcinată, până la autocondamnare, în 
acest loc sordid) sunt privite fără lirism, într-un 
„film” cu derulare alertă, cu secvenţe abrupte, de 
o ţipătoare concreteţe senzorială. Vocea autorului 
pus pe filosofare sceptică rosteşte panseuri fals 
compasive. Cazuistica aceasta se dovedeşte un 
suport inadecvat pentru ideea de predestinare, 
agitată pe tot parcursul naraţiunii. Aflat aproape 
între aceleaşi înzestrări şi limite, fapul deschide 
seria romanelor în care erosul este exclusiv, iar 
din subsolurile fiinţei instinctualitatea se ridică 
la suprafaţă, atotstăpânitoare. Distincția între 
imoral, amoral şi moral, străină personajelor 
(ipostaze ale candorii, crede |. Negoiţescu), este 
trimisă la plimbare şi de autor. Se reiterează în 
exces, cu tente de rău gust literar, descrierea unor 
momente de explozie a senzualităţii. Un laitmotiv 
emfatic trece în prim-plan în Omul descompus..., 
unde protagonistul, un frustrat, brutal descurajat 
de urâciunea celor din jur, caută cu exasperare 
ceva, fie şi o manie, în jurul căreia să i „se grupeze 
zilele”; şansa de recoagulare a personalităţii şi de 
„autentificare” prin sexualitate e iluzorie, golul îl 
acaparează, iar moartea apare spectral în trupul 
viu. Glisând, ca de obicei, spre maniere literare în 
vogă, A. exploatează şi aici, destul de superficial, 
filiera expresionistă ori apelează la tehnica scin- 
dării eului, la dezarticularea fluxului cronologic, 
memorie involuntară etc. Pe de altă parte, într-o 
mezalianţă pe care nu a putut să o curme nici mai 
târziu, aduce în text virtuți pamfletare înrudite 
cu arta argheziană, dar şi habitudini de gazetar 
vivace, arţăgos. În romanul Femeia cu carnea albă 
câştigă teren fibra ludică a imaginaţiei. Reintră 
în scenă domnul Aurel, personaj recurent, şi el 
posibil alter ego al lui A. Iniţial, în Moartea unei 
republici roşii, caporal fiind în armata română 
trimisă în misiune de pacificare a Budapestei, 
Aurel oscila între „solara zădărnicie” a războiu- 
lui, utopiile social-politice şi libertina frenezie 
erotică. În Femeia cu carnea albă domnul Aurel, 
negustor de legume, peregrinează prin „grădină- 
riile” de pe malul Dunării, în încercarea de a-şi 
potoli mai ales foamea erotică. E un joc ce se vrea 
inițiatic, regresiune spre „duhul” primar. Şi, din 
nou, secvenţe reuşite, aici de o poezie graţioasă, 
orchestrate cu rafinament senzorial. Ludicul 

Desen de Marcel lancu 


ia proporţii în Aventurile d-lui Ionel Lăcustă- 
Termidor, parabolă sarcastică, exsanguă a lumii 
pe dos, mizând pe truvaiuri funambuleşti şi 
paradoxuri împinse până la absurd, ca la Urmuz. 
Aceeaşi plăcere a evadării fanteziste, dublată de 
combustia la rece a speculațiilor auctoriale, se 
manifestă, într-o configuraţie insolită, în Oraşele 
înecate. E o primă performanţă a literaturii scien- 
ce-fiction româneşti, după alte câteva încercări în 
acest gen, cum este Oceania lui Al. Macedonski. 
Cartea, un „basm futurist” (G. Călinescu), ima- 
ginează un timp al răcirii şi morţii soarelui, când 
omenirea, devitalizată, dar suficient de energică 
pentru a perpetua conflicte şi vanităţi, se retrage, 
ca în nişte imense acvarii, în oraşe subacvatice. 
Într-o carieră de mereu înnoite experimente, sub- 
minată şi de o specială dexteritate de a confecţi- 
ona când şi când literatură accesibilă, ba chiar 
literatură de consum (Al doilea amant al doamnei 
Chatterley, o aşa-zisă continuare a romanului 
scris de D.H. Lawrence, intră, cu toate pretenţiile 
livreşti ale „autorului” român, în această catego- 
rie, ca şi Rasputin. Diavolul de la Curtea țarilor, 
apărut în fascicule, în Colecţia celor 15 lei), 
romanul 1916 dădea semne că A. poate renunţa la 

mişcarea centrifugă. Dar „convertirea” e parțială 
şi de scurtă durată. Epicul, la început suprave- 
gheat impersonal, captat logic, evolutiv, include 
o dramă morală — un tată îşi asumă vina morţii 
fiului său, condamnat şi executat pentru trădare 
—, desfăşurată sinuos pe fundalul unor scene 
de pe front şi din spatele frontului, surprinse în 
flashuri lucide, nervoase. Ficţiunea se frânge însă 
la un moment dat, fiind înlocuită de marginalii 
inabil mascate, de trimiteri jurnalistice la actua- 
litatea politică etc. Ultimul roman semnificativ, 
Revolte, reasamblează bună parte din trăsăturile 
acestei proze. Scrisă la persoana întâi, cartea face 
mai vizibil transferul dinspre autor spre personaj. 
Sexualitatea nu mai este însă echivalată cu o 
acuplare fără saţiu, antrenând acum şi stări mai 
complicate. Dacă literatura lui A., cu deosebire 
romanele, deşi vulnerabile fără excepţie, suscită 
totuşi interesul ca un spaţiu deschis experimen- 
tului, publicistica lui are o însemnătate remarca- 
bilă, ca ferment al înnoirii, în circuitul de idei al 
epocii interbelice. 


Domnul Aderca e un literat complet şi nespeciali- 
zat. Domnia sa ştie să poarte paleta, parfumele, arcul, 
săgețile şi floreta la un loc cu pana; deopotrivă de noi şi 
de agere. Poetul e povestitor, povestitorul e filosof, filoso- 
ful e critic. Este greu să acceptăm, după ce l-am cunoscut 
în varietatea funcțiunilor sale pe domnul Aderca, pe 
literatul cu o singură latură şi dimensiune, văzut întot- 
deauna numai din spate sau din profil, țânțar uscat 
al unui mic bâzâit muzical — şi înțelegem în tipul de 
scriitor unanimitatea puterilor de expresie. 

TUDOR ARGHEZI 

lism...? Libertatea de a ucide..., Craiova, 1910; ed. (Per- 
sonalitatea. Drepturile ei în artă şi viaţă), pref. C. Rădu- 
lescu-Motru, Bucureşti, 1922; Sânge închegat. Note de 
război, Craiova, 1915; Stihuri venerice, Craiova, 1915; 
Fragmente-Romanţe, Craiova, 1916; Reverii sculptate, 
Craiova, 1916; Prin lentile negre, Bucureşti, 1916; Dom- 
nişoara din str. Neptun, Bucureşti, 1921; Țapul, Bucu- 
reşti, 1921; ed. 2 (Mireasa multiplă), Bucureşti, 1932; ed. 
3 (Zeul iubirii), Bucureşti, 1945 ; Idei şi oameni, I, Bucu- 
reşti, 1922; Sburătorul, laşi, 1923; Moartea unei republici 
roşii, Bucureşti, 1924; Omul descompus..., Bucureşti, 
1925; Femeia cu carnea albă, Bucureşti, 1927; Mic tratat 
de estetică sau Lumea văzută estetic, Bucureşti, 1929; 
Mărturia unei generaţii, cu măşti de Marcel Iancu, Bucu- 
reşti, 1929; ed. pref. Valeriu Râpeanu, Bucureşti, 1967; ed. 
îngr. şi pref. H. Zalis, Bucureşti, 2003; Rasputin. Diavolul 
de la Curtea țarilor, Bucureşti, 1929; Aventurile d-lui 


Aderca 


Ionel Lăcustă- Termidor, Bucureşti, 1932; Al doilea amant 
al doamnei Chatterley, Bucureşti, 1934; Oameni excep- 
ționali, Bucureşti, 1934; Vreţi să descoperim America?, 
Bucureşti, 1935; 1916, Bucureşti, 1936 ; ed. îngr. şi pref. 
H. Zalis, Bucureşti, 1997; Oraşele înecate, Bucureşti, 
1936; ed. (Oraşele scufundate), pref. Ov. S. Crohmălni- 
ceanu, Bucureşti, 1966; ed. îngr. şi pref. Mircea Opriţă, 
Cluj-Napoca, 1993; Întâia călătorie în jurul lumii, Bucu- 
reşti, 1939; A fost odată un imperiu..., Bucureşti, 1939; 
Petru cel Mare. Întâiul revoluționar, constructorul Rusiei, 

Bucureşti, 1982; Contribuţii critice, I-IL, îngr. şi pref. Mar- 
gareta Feraru, Bucureşti, 1983-1988; Oameni şi idei, îngr. 
Marcel Aderca şi Valentin Chifor, pref. Marcel Aderca, 
Cluj-Napoca, 1983; Aventurile d-lui Ionel Lăcustă- Ter- 
midor. Revolte, îngr. şi pref. H. Zalis, Bucureşti, 1987; 
Femeia cu carnea albă. Zeul iubirii, îngr. şi pref. H. Zalis, 
Bucureşti, 1993; Oameni excepționali. Jurnal intim, îngr. 
şi pref. Valentin Chifor, Cluj-Napoca, 1995. Traduceri: 
Henri Barbusse, Prăpădul, Bucureşti, 1918, Focul, Bucu- 
reşti, 1935; Jacques de Lacretelle, Silbermann, Bucureşti, 
1923; Romain Rolland, Umilă viaţă eroică. Precurso- 

Bucureşti, 1925; Stefan Zweig, Adoraţie, Bucureşti, 1925; 
Bjornstjerne Bjarnson, Mâinile mamei, Bucureşti, 1926; 

de la San Michele, Bucureşti, 1934; John Steinbeck, Nopți 
fără lună, Bucureşti, 1945; John Knittel, Drum în noapte, 
Bucureşti, 1945; Egon Erwin Kisch, Doctorul Becker la 

ADERCA, Marcel (26.[.1920, Craiova — 21.111.2008, 
Bucureşti), traducător. Este fiul Rifcăi (n. Penchas) 
şi al lui E Aderca, scriitor. A urmat studiile secun- 
dare la Bucureşti, unde în 1945 a absolvit şi 
Facultatea de Litere şi Filosofie. Iniţial redactor la 
Editura Cartea Rusă, din 1949 şet la Direcţia Presei 
din Ministerul Afacerilor Externe şi asistent la 
Facultatea de Filosofie a Universităţii bucureş- 
tene, ulterior a fost, între 1953 şi 1975, redactor 
la Editura pentru Literatură Universală. A cola- 
borat la „România literară”, „Viaţa românească”, 
„Manuscriptum”, „Steaua” ş.a. 

A. a semnat, la începutul activităţii, câteva tra- 
duceri din literatura sovietică (N.A. Ostrovski, 
Aleksandr Serafimovici), unele în colaborare, 
precum şi câteva antologii tematice de conjunc- 
tură (Copiii sovietici şi războiul, Generaţia lui 
Stalin etc.), toate apărute la Editura Cartea Rusă. 
După două decenii, din 1966, când publică în tra- 
ducere Husarul pe acoperiş de Jean Giono, se va 
dedica transpunerilor din literatura franceză, afir- 
mându-se ca unul dintre cei mai talentați şi erudiţi 
traducători din câţi s-au aplecat la noi asupra 
acestei literaturi. A tradus din Eugen Ionescu 
(cu „subtilitate şi culoare”, afirmă N. Carandino) 
piesele Victimele datoriei, Tabloul, Ucigaş fără 
simbrie şi Jocul de-a măcelul, din Romain Gary, 
Henri Perruchot, Albert Camus, Alphonse Allais, 
Herve Bazin, Andre Maurois, Jules Romains, Henri 
Charrigre, Gilbert Durand ş.a. În anii '60-70 a 
mai transpus în româneşte Alexis Zorba de Nikos 
Kazantzakis, mai multe texte la albume sau lucrări 
consacrate operei unor mari pictori (Modigliani, 


Dicţionarul general al literaturii române 68 


Cezanne, Rodin, Gauguin, Klee ş.a.), cât şi două 
volume  (Joseph-Emile Muller, De la cubiști la 
primii abstracţi şi Frank Elgar, Pictura albastră) 
din seria Pictura modernă. A îngrijit, singur sau în 
colaborare, câteva ediţii din scrierile tatălui său, E 
Aderca: poezie, teatru, articole, eseuri. 


SCRIERI: F Aderca şi problema evreiască, Bucureşti, 1999. 
Ediţii: E Aderca, Murmurul cuvintelor (1913-1923), pref. 
Eugen Barbu, Bucureşti, 1971, Teatru. Despre teatru, pref. 
edit., Bucureşti, 1974, Oameni şi idei, pref. edit., Cluj-Na- 
poca, 1983 (în colaborare cu Valentin Chifor). Traduceri: 
N. A. Ostrovski, Aşa s-a călit ofelul, Bucureşti, 1945 (în 
colaborare cu Dan Faur şi Andrei Ivanovschi); Alek- 
sandr Serafimovici, Torentul de fier, pref. Ion Călugăru, 
Bucureşti, 1946; Sarkadi Imre, În pustă, Bucureşti, 1955; 
Abdulla Kahhar, Saida, Bucureşti, 1963; Jean Giono, 
Husarul pe acoperiş, pref. Const. Ciopraga, Bucureşti, 
1966; Eugen Ionescu, Victimele datoriei, Tabloul, în Eugen 
Ionescu, Teatru, |, Bucureşti, 1970, Ucigaş fără simbrie, 
în Eugen Ionescu, Teatru, II, Bucureşti, 1970, Jocul de-a 
mâăcelul, Bucureşti, 1973; Romain Gary, Prima dragoste, 
ultima dragoste, pref. Romul Munteanu, Bucureşti, 1968; 
Pictura modernă, vol. IV: Joseph-Emile Muller, De la 
cubişti la primii abstracți, vol. V: Frank Elgar, Pictura abs- 
tractă, Bucureşti, 1968; Nikos Kazantzakis, Alexis Zorba, 
Bucureşti, 1969; Albert Camus, Cei drepți, în Albert 
Camus, Teatru, pref. B. Elvin, Bucureşti, 1970; Alphonse 
Allais, Să fim sobri!, pref. Marian Popa, Bucureşti, 1971; 
Piet Legay, Furtună la Tobruk, Bucureşti, 1971; Andre 
Maurois, Prometeu sau Viaţa lui Balzac, Bucureşti, 1972; 
Henri Charriere, Papillon, I-II, pref. Modest Morariu, 
Bucureşti, 1972; Emmanuel Robles, Pledoarie pentru un 
răzvrătit, Bucureşti, 1973; Herve Bazin, Preafericiţii de pe 
Insula Dezolării, Bucureşti, 1974; Gilbert Durand, Struc- 
turile antropologice ale imaginarului, pref. şi postfață 
Radu Toma, Bucureşti, 1977; Jules Romains, Oameni de 
bunăvoință, vol. V: Trufaşii, Bucureşti, 1979. 

Repere bibliografice: N. Carandino, Autori, piese şi 
spectacole, Bucureşti, 1973, 214; Al. Balaci, Studii şi note 
literare, Bucureşti, 1979, 283; Dicţ. scriit. rom., 1, 20-21; 
Evelyn Fonea, Antisemitismul - „0 josnicie întârziată 
până în secolul nostru”, „Realitatea evreiască”, 1999, 
100-101. I.D. 


ADEVĂRUL (ADEVERUL), gazetă politică şi lite- 
rară, apărută la laşi, săptămânal, de la 15 decem- 
brie 1871 până la 5 aprilie 1872, şi la Bucureşti, 
zilnic, de la 15 august 1888 până la 21 noiembrie 
1916 şi de la 3 ianuarie 1919 până la 30 decembrie 
1937; o nouă serie este editată între 12 aprilie 1946 
şi 31 martie 1951. În 1904 apare cu titlul „Adevărul 
politic”, iar în 1946 cu acela de „Adevărul vremii”. 
Fostul prefect de poliţie al oraşului Bucureşti din 

timpul domniei lui Al. |. Cuza, Al. V. Beldiman, 
adversar hotărât al lui Carol şi al autorilor actului 
de la 11 februarie 1866, este editorul şi redactorul 
primei serii. După câteva luni, ca urmare a atacu- 
rilor necontenite împotriva Palatului, gazeta este 
suprimată, iar Beldiman arestat şi trimis în 
judecată. Un juriu, în care prim-jurat era V. Alec- 
sandri, dă un verdict de achitare, dar A. nu va mai fi 
reluat decât peste şaisprezece ani, la Bucureşti. Din 
grupul de redactori ai seriei a doua au făcut parte, 
alături de directorul politic al ziarului — AL.V. 
Beldiman, şi Gr. Ventura - prim-redactor, fiul său, 
Const. Ventura (semna Un gălăţean), 1.S. Spartali — 
traducător de romane-foileton, 1. Hussar — redactor 
al părţii politice din 1889, C.B. Stamatin-Nazone. 
Un conflict între Beldiman şi proprietarul tipogra- 
fiei, Toma Basilescu (care va scoate un ziar cu 
acelaşi titlu între 24 martie şi 26 iulie 1892), este 
urmat de o reorganizare a redacţiei, din care Gr. 
Ventura, în dezacord cu vederile democratice ale 
directorului, se retrage. Pentru doi ani postul de 
prim-redactor este ocupat de I.N. Roman. În sep- 
tembrie 1893 A. se apropie de mişcarea socialistă, 
odată cu venirea în redacţie a lui Anton Bacalbaşa, 
prim-redactor, şi a ziariştilor socialişti |. Teodorescu 
şi C.D. Anghel, fratele poetului D. Anghel. Din 1892 
redactor al părţii literare este Traian Demetrescu. 
Vor mai colabora G. Ibrăileanu, E. Vaian (redactor), 
Laura Vampa, Ed. Dioghenide (redactor) şi C. Mille, 
mai întâi fără să-şi semneze articolele, iar de la 5 
ianuarie 1894 scriind sub propria semnătură. În 
anul următor C. Mille devine proprietar al ziarului, 
director rămânând Al. V. Beldiman, până în februa- 
rie 1898, când, în urma decesului acestuia, Mille își 
asumă şi direcţia politică. De fapt, chiar din ianuarie 
1895 Mille conduce gazeta, deoarece Beldiman, 
bolnav şi în vârstă, îi cedase atribuţiile de director, 
păstrându-şi însă dreptul de a colabora cu articole 
politice. Tot în 1895 prim-redactor este numit C. 
Bacalbaşa, care cu încetul modifică şi componenţa 
redacţiei. Alături de militantul socialist Al. lonescu, 
redactor şi corector din 1894, sunt angajaţi I.C. 
Bacalbaşa, G. Russe-Admirescu, C. Balaban şi Ves- 
pasian Pella; aceste schimbări aduc şi o orientare 
politică nouă, A. îndepărtându-se de gazetele soci- 
aliste, dar rămânând un cotidian democratic, anti- 
dinastic, republican. Independenţa de vederi, atitu- 
dinea protestatară (împotriva corupţiei şi a nedrep- 
tăţilor din justiţie şi administraţie, împotriva bru- 
talităților din armată, împotriva politicianismului), 

pledoariile pentru votul universal şi pentru dreptu- 
rile femeii, campaniile în favoarea celor oprimați, 
mai ales a ţărănimii, şi în problema unităţii naţio- 
nale au făcut din A. unul dintre cele mai însem- 
nate şi mai citite ziare din ultimele decenii ale 
secolului al XIX-lea şi din primele ale celui următor. 
Printre colaboratori s-au aflat C. Dobrogeanu-Ghe- 
rea, C. Stere (semna Un observator ipohondric), 
Zamfir C. Arbore, C.A. Filitis, sociologul Iosif 
Bolocan ş.a. Partea culturală şi literară a ziarului, 
completată cu suplimentele editate („Adevărul 
literar”, „Adevărul ilustrat”, „Adevărul de joi”), a 
fost redactată de scriitori cu vederi politice şi cu 
idei estetice moderne (C. Mille, A. Bacalbașa, Tr. 
Demetrescu, A. Stavri). În polemicile literare ale 
epocii, alături de periodicele socialiste („Contem- 
poranul”, „Evenimentul literar”, „Munca”), ziarul 
a susținut, mai ales prin publicistica lui C. Mille şi 
a lui A. Bacalbaşa, necesitatea unei arte naţionale 
şi militante. Un foileton, redactat cu îngrijire de 
I.S. Spartali, apoi de E. Vaian şi Laura Vampa, 
apare în mod regulat şi conţine proză originală 
(aici şi-a tipărit iniţial C. Mille partea a doua a 
romanului Dinu Milian) sau traduceri din litera- 
tura franceză de foileton. Cronica dramatică este 
făcută până în 1892 de Gr. Ventura, după aceea de 
A. Bacalbaşa, de I.C. Bacalbaşa şi, spre sfârşitul 
secolului, de Emil D. Fagure. S-au publicat, de 
asemenea, cronici muzicale sau de artă plastică. 
Articole de critică literară scriu I. N. Roman, A. 
Bacalbaşa, lon Teodorescu, Tr. Demetrescu, E. 
Vaian, luliu Dragomirescu, C. Mille, Em. D. Fagure, 
H. Sanielevici (semna Hassan). Micile artico- 
le-portret din prima pagină, multe cu valoare 
literară, dedicate unor scriitori sau unor persona- 
lităţi politice, sunt redactate în mod obişnuit de. 
Hussar, Tr. Demetrescu, A. Bacalbaşa sau C. Mille. 
Publicistică literară au mai dat şi C. Stere, Artur 
Gorovei, G. Coşbuc, I. Păun-Pincio. Cu versuri sau 
cu proză sunt prezenţi G. Coşbuc, I.N. Roman, Şt. 
Basarabeanu (V. Crăsescu), A. Bacalbaşa, C.B. Sta- 
matin-Nazone, G. Russe-Admirescu, H.G. Lecca, 
I.T. Florescu, A. Steuerman-Rodion, E. Vaian, Laura 
Vampa, C. Grigoriu-Rigo, Radu D. Rosetti. Aici Tr. 
Demetrescu a scris cronică parlamentară, la rubrica 
„Fizionomia Senatului”, a făcut traduceri din 
gazetele franceze şi a semnat numeroase poezii, 
schiţe şi nuvele; A. Bacalbaşa, pe lângă bogata acti- 
vitate de publicist politic sau de comentator acid al 
vieţii intelectuale, dă versuri, schițe umoristice, 

parodii; St. O. losif şi-a început perioada bucureş- 
teană, după debutul de la „Revista şcoalei” din 
Craiova, publicând aici versuri, epigrame, traduceri 
din Petofi (între septembrie 1892 şi martie 1893). În 
primăvara lui 1896, înainte de a redacta „Epoca 
literară”, I.L. Caragiale a scris pentru A. articole 
apărute săptămânal, joia, între care Teatrul nostru, 
Activitate ş.a. După 1900 componenţa redacţiei se 
modifică de mai multe ori; printre gazetarii nou-ve- 
niţi se află B. Brănişteanu, Simon Pauker (secretar 
de redacţie şi la „Dimineaţa”), Albert Honigman, 
Const. Graur ş.a. Se înființează rubrici noi (econo- 
mică, religioasă, militară, de drept etc.) şi se scot, în 
continuare, reviste-satelit: „Belgia Orientului” 
(umoristică; 1903-1907), „Viaţa literară” (1906-— 
1908) ş.a. În noiembrie 1904 se procedează la o 
restructurare a paginilor gazetei, în scopul unei dis- 
tribuiri mai moderne, mai adecvate a rubricilor. Tot 
atunci C. Mille începe seria de însemnări intitulate 
Letopisiţi, care continuă cu succes de public mai 
mulți ani. Orientarea politică se păstrează, deşi sunt 
de semnalat unele nuanţe noi, în pas cu evoluţia 
socială. Continuă campaniile pentru vot universal 
sau pentru drepturile politice ale femeilor, iar după 
1914 gazeta participă activ la campania pentru 
intrarea în război alături de Franţa şi Anglia. Drept 
urmare, în noiembrie 1916 A. este suspendat de 
comandamentul german de ocupaţie, clădirile 
redacţiei şi tipografia fiind rechiziționate. După 
război director şi preşedinte al consiliului de admi- 
nistraţie este tot C. Mille. Situaţia financiară precară 
a ziarului îl obligă însă, în august 1920, pe cel ce se 
afla la conducere de un sfert de secol să cedeze 
drepturile sale de proprietate societăţii Cultura 
Naţională şi să se retragă. Un comitet de redacţie 
interimar, compus din B. Brănişteanu, Emil D. 
Fagure (prim-redactor) şi A. Honigman, funcţio- 
nează între august 1920 şi noiembrie 1921, când 
directori devin Const. Graur şi fostul secretar de 
redacţie I. Rosenthal, care se va retrage în 1924, 
înlocuit de Em. Socor, director până în 1933. 
Aspectul gazetei se schimbă, se modernizează atât 
ca structură, cât şi din punct de vedere grafic. Se 
introduc pagini speciale (de cultură, de teatru, 
pentru femei etc.), vin colaboratori importanţi din 
mediile artistice, literare sau ştiinţifice şi politice. 
Orientarea democratică se păstrează, dar cu timpul, 
mai ales după 1930, apar unele fluctuații de opinie, 
unele luări de poziţie care vor stârni reacţii ferme, 
uneori violente ale ziarelor de centru şi de dreapta, 

Dreptalt devină ca trmelie dinastică a de- 
venită, în veacul În care trăimă, und ce ridicol 
la care nituine vu mal erele, 

Vaele din duastii nu a resiatată agudui= 
turiloră revoluționare de câtă numai făcând 
rwaceniuini. care dovuiracă că chiar cle nu ceri 
artei misteeume puteri, care transformă dum 
urbeirea în lomndatrie dle vhimastir 


CATRE CETITORL 
Încă o noni foiţă! 

Da, pentr c2 0 necenitate se simte in pu 
Whicimmulu românu: si meeasta necesitate este 
acea pre care o proclama Ineu numele ei; a 
deverulu poln, adevărulu deshracatu de uri em 
tiare pentru duneni si lucrari. 

Ne vom incenea pre cât omeneste se pate 
se ne țineniă de cuventă spuiița pe farse ra | 
ce simţitn și se cumanicămii putblbrului, fără afista. [7 


Aare rară dipretuinăă rennle papei, 

î vrntă cu d imlAripricie, a se ăia 
ul! si al progresului, să 
mia Imi Damage m 


dar şi ale unui cotidian de însemnătatea şi răspun- 
derea „Universului”. De altfel, ca urmare a acestor 
ezitări şi neclarităţi, mai ales în ceea ce priveşte 
chestiunea naţională, N. Batzaria, scriitor şi gazetar 
cunoscut, care era redactor aici încă din 1921, 
demisionează în 1935 şi trece la „Universul”. Din 
1936 şi până la suspendarea gazetei, la sfârşitul 
anului următor, director va fi Mihail Sadoveanu, din 
comitetul de redacţie făcând parte, între alţii, şi E. 
Lovinescu. După cel de-al Doilea Război Mondial, 
B. Brănişteanu este prim-redactor (până în 1947), 
A. fiind condus de un comitet de redacţie aflat, mai 
ales din 1948, sub influenţa puterii comuniste. Între 
1900 şi 1916 coloanele gazetei, dedicate politicii sau 
comentariilor sociale, păstrează tonul viu, polemic, 
adesea vehement; în paginile culturale şi literare se 
adoptă un altul, mai aşezat, diferit, de exemplu, de 
acela din perioada când prim-redactor era A. Bacal- 
başa. Printre redactori se află, în continuare, mulți 
scriitori tineri: Toma Dragu, Aida Vrioni, Ana Holda 
(Ana Marcu), Ecaterina Racoviceanu-Fulmen, B. 
Nemţeanu, Dinu Dumbravă (Emanoil Riegler), N.D. 
Cocea, I. Russu Abrudeanu ş.a. Responsabilitatea 
alcătuirii paginilor literare revine lui A. Honigman, 
Iosif Nădejde sau, pentru puţin timp, lui C. Al. 
lonescu-Caion. Critica dramatică este reprezentată 
de I.C. Bacalbaşa, Emil D. Fagure, Al. Mavrodi. De la 
Paris veneau corespondențe ale poetei Elena Văcă- 
rescu; prin 1901 trimite articole şi comentarii 
despre viața muzicală pariziană Stan Golestan, iar 
ceva mai târziu Matei Russu, pentru rubrica „Irotu- 
arele Parisului”, note şi observaţii extrase din actua- 
litate. Cu schiţe, pagini de memorialistică, portrete, 
diverse însemnări sunt prezenţi C.G. Costaforu, 
Petre Grădişteanu, Radu D. Rosetti, Panait Zosin, 

Eugen Herovanu, Cincinat Pavelescu, Ludovic 
Dauş, I.C. Vissarion, Mihail Dragomirescu ş.a. Deşi 
în redacţia A. în anii următori Primului Război 
Mondial continuă să se afle unii dintre vechii 
redactori (I. Teodorescu, G. Millian-Maximin, B. 
Brănişteanu), echipa redacțională se va modifica 
în mai multe rânduri. De-a lungul timpului, până 
în 1937, vor face parte din această echipă Mihail 
Sevastos, Lascăr Sebastian, Horia Roman, Al. Graur, 
M. Graur, Mircea Grigorescu, Al. Sahia, Eugen Jebe- 
leanu, George Macovescu ş.a. Rubricile destinate 
culturii şi literaturii rămân, în tradiţia gazetei, sub- 
stanţiale, variate şi vor reflecta mereu preocupările 
şi poziţiile unui anumit segment al intelectualităţii. 
Vor fi atraşi între colaboratori scriitori dintre cei 
mai reputați ai anilor interbelici: Mihail Sado- 
veanu, Tudor Arghezi, G. Călinescu, Camil Petrescu, 
Cezar Petrescu, Adrian Maniu, Paul Zarifopol, 
Victor Eftimiu, Jean Bart, Gala Galaction. Alături de 
ei se găsesc şi Demostene Botez, D.I. Suchianu, 
Em. Ciomac, Petru Comarnescu, G.M. Zamfirescu, 
Ion Zamfirescu. Cronica literară, incisivă şi temută, 
va fi asigurată pentru perioade scurte de Ion Vinea, 
B. Fundoianu, N. Batzaria, Izabela Sadoveanu, iar 
începând din 1928 de E. Lovinescu, Şerban Ciocu- 
lescu, E Aderca. Până la plecarea lui în Franţa, B. 
Fundoianu face şi o „cronică a ideilor”; în acelaşi 
domeniu se situează articolele lui Petre Pandrea 
sau Eugen Filotti. Colaboratoare consecvente la 
„Pagina femeii”, dar şi cu alte preocupări, sunt 
Sofia Nădejde, Claudia Millian, Alice Voinescu, 
Sanda Filotti. O vreme Bogdan Varvara va îngriji 
„Pagina culturală”; viaţa teatrală e comentată de 
Emil D. Fagure (1920-1921), Iosif Nădejde, Scarlat 
Froda, A. de Herz ş.a. Publicistică socială, culturală 
şi politică dau C. Bacalbaşa, B. Brănişteanu, Tudor 
Teodorescu-Branişte, N. Batzaria, Pamfil Şeicaru 
(înainte de apariţia ziarului „Cuvântul” în 1924), 
Scrutator (dr. Clement Blumenfeld). Se traduce 
mult, dar literatura selectată este în mod obişnuit 
una uşoară, distractivă. În ultima perioadă de 
apariţie (1946-1951), cercul colaboratorilor se 
restrânge, printre ei numărându-se Demostene 
Botez, Cezar Petrescu, E Brunea-Fox, Gala Galac- 
tion. În anii 1947 şi 1948 Arghezi publică pe prima 
pagină a ziarului seria de articole intitulată generic 
Tablete, în care se răsfrâng multe din frământările 
şi accidentele epocii. R.Z. 

ADEVĂRUL, publicaţie apărută la Budapesta, săp- 
tămânal, lunar şi din nou săptămânal, cu subtitlul 
„Glasul poporului”, din 16 august 1903 până în 26 
iulie1914, apoi la Sibiu din 21 octombrie 1917 până 
în 6 ianuarie 1918 şi din 15 decembrie 1918 până 
în noiembrie 1919, şi la Cluj din 13 noiembrie 1919 
până în 20 mai 1926. Redactor-responsabil: Aurel 
Cristea. Numele acestuia va figura până la numărul 
411911, când, pe ultima pagină, e trecut ca redac- 
tor-responsabil loan Flueraş. De la 1 ianuarie 1905 
subtitlul devine „Foaie politică pentru poporul 
muncitor român”, prim-redactor fiind Petru 
Ponta, iar redactor-responsabil Aurel Cristea. De 
la numărul 27/1907 subtitlul este „Foaie politică, 
socială şi economică”, cu adaosul „Foaie pentru 
poporul muncitor român”, iar prim-redactor este 
Gustav Auerbach. O nouă modificare a subtitlului 
intervine la numărul 4/1911: „Organul Partidului 
Social-Democrat din Ungaria”. De la numărul 
48/1918 subtitlul devine „Organul Partidului 
Social-Democrat din Ardeal”, cu sediul la Sibiu, 
pentru ca de la numărul 7/1919 în subtitlu să 
se adauge şi Banatul, redactor responsabil fiind 
acum Tiron Albani. De la 8 ianuarie 1922 titlul se 
schimbă în „Iribuna socialistă”. Scopul gazetei 
este de „a lumina şi a organiza muncitorimea la 
un singur steag, pentru dezrobirea economică 
şi libertatea politică” (Către cititori). Rubricile 
mai importante sunt „Ştiinţă”, „Răvaş”, „Cronica”, 
„Cărţile noastre”, „Foiţa”, „Foileton”, „Literatura”. 
Majoritatea textelor literare din A. e alcătuită din 
republicări. Apar versuri de G. Coşbuc, Gheorghe 
din Moldova, Petre Dulfu, Al. Vlahuţă, Octavian 
Goga, Traian Demetrescu, Mircea C. Demetriade, 
Mihai Codreanu, lon Minulescu, Panait Cerna, 
Mateiu I. Caragiale, P Zosin, N. Țimiraş, D. Th. 
Neculuţă, I. Păun, Barbu Lăzăreanu, Const. Z. 
Buzdugan, Mircea Dem. Rădulescu ş.a. Proza, 
în mare măsură reprezentată tot de texte reti- 
părite, este semnată de I. Al. Brătescu-Voineşti, 
loan Adam, Emil Gârleanu, Dimitrie Anghel, N.N. 
Beldiceanu, Al. Vlahuţă. Din sectorul publicisticii 
sunt de reţinut numele lui Aurel Cristea, C. Mille, 
Ion Kalinderu, Al. Constantinescu, Al. Vlahuţă 
(care, inspirat de cartea exploratorului norve- 
gian Fr. Nansen Spre Pol, meditează pe marginea 
puterii şi a datoriei omului de a-şi croi singur 
soarta), Ecaterina Arbore, lon Pribeagu, Emil Isac, 
C. Dobrogeanu-Gherea. Apare şi numele lui Victor 
Eftimiu, cu un fragment din piesa Cocoșul negru. 

Bogat este compartimentul rezervat traduceri- 
lor, chiar dacă şi aici domină reluările. Astfel, Al. 
Vlahuţă se opreşte asupra liricii Adei Negri, St. O. 
Iosif selectează poemele lui Petofi Eroi în zdrenfe şi 
Apostolul şi, alături de D. Anghel, traduce Minerul 
lui Ibsen. Alţi autori traduşi: DAnnunzio, Sully 
Prudhomme, Lev Tolstoi, Camille Flammarion, 
Carducci, Voltaire, Heine, Lenau,  Helvetius, 
A.P. Cehov, Maxim Gorki, Ivan Turgheniev, A. 
Strindberg, Zola. În numărul 14/1912 un necrolog 
nesemnat anunţă moartea lui I.L. Caragiale. Toma 
Dragu face un portret al „eroului diplomaţiei 
franceze” Jean Jaur&s. Maria Cunţan publică un 
text sub formă de scrisoare, cuprinzând meditații 
despre poezie. La rubrica „Foileton” Emil Isac cre- 
ionează un portret lui Ady Endre. Alţi colaboratori: 
Petru Marincu, George Grigorovici, loan Ciocârlan, 
A. Luca, Iustin Ilieşiu, Mihail |. Procopie. D.B. 


ADEVĂRUL DE JOI, supliment literar al ziarului 
„Adevărul” apărut la Bucureşti, săptămânal, 
între 15 octombrie 1898 şi 13 mai 1899. Pentru 
numerele de până în ianuarie 1899 redacţia a 
fost condusă de poetul Artur Stavri. Într-un edi- 
torial intitulat Către cititori el anunţă că noua 
revistă va urmări să difuzeze o informaţie 
literară bogată şi obiectivă, va discuta evenimen- 
tele politice însemnate, se va strădui să facă o 
critică imparţială vieţii literare şi culturale, va 
publica literatură originală şi traduceri, singurul 
criteriu de selecţie fiind acela al valorii. Au cola- 
borat cu versuri şi proză Artur Gorovei, Vasile 
Pop, G. Ranetti, Alceu Urechia, Şt. Basarabeanu 
(Victor Crăsescu), Th. Cornel, Horia Berza, Artur 
Stavri, Radu D. Rosetti, D. Teleor, C. Xeni, Raul 
Stavri, Şt. Cruceanu, |. Costin (Al. Cantilli), Const. 
Z. Buzdugan. O participare consistentă este a lui 
D. Anghel, cu poezii proprii şi cu traduceri. Jean 
Bart (care semnează prima dată aici cu acest pse- 
udonim) publică schiţe şi nuvele, S. Sanielevici dă 
articole şi cronici literare. Din ianuarie 1899 con- 
ducerea suplimentului este luată de C. Mille, care 
schimbă şi echipa redacțională. Se retrag A. Stavri 
şi S. Sanielevici, încep să scrie Emil D. Fagure, Th. 
Cornel, C. Al. lonescu-Caion şi A. Steuerman. Şi 
profilul revistei se modifică: apar mai des articole 
politice, se continuă campaniile antidinastice ale 
„Adevărului”. Caion este autorul unor articole 
în care se ocupă de naturalism sau de simbo- 
lism, socotindu-le o etapă de degenerescenţă a 

literaturii, Emil D. Fagure scrie cronici dramatice, 
C. Mille este semnatarul rubricii „Săptămâna”, 
în care comentează aspecte ale vieţii politice sau 
culturale. Se traduce din George Sand, Leconte 
de Lisle, Thâodore de Banville, Maupassant, Jules 
Vallăs, Lenau, G.A. Biirger, Fr. Riickert şi Heine. 
Cu articole pe subiecte de sociologie, filosofie şi 
istoria culturii au mai colaborat I. Teodorescu, |. 


Găvănescul, C. Rădulescu-Motru. R.Z. 
ANA VE e no pscmmpiarat MAM 03 MBT de 

ADEVĂRUL ILUSTRAT, supliment literar al 
ziarului „Adevărul” apărut la Bucureşti, săptămâ- 
nal, între 6 martie 1895 şi 26 mai 1897. După retra- 
gerea lui Anton Bacalbaşa, conducerea părţii cul- 
turale şi literare a „Adevărului” i-a revenit lui C. 
Mille, care schimbă denumirea suplimentului din 
„Adevărul literar” în „Adevărul ilustrat”. De la 1 
ianuarie 1897 publicaţia va fi redactată, ca şi 
paginile literare ale „Adevărului”, de C. Bacalbaşa. 
Spre deosebire de „Adevărul literar”, care era, 
datorită lui A. Bacalbaşa, o revistă de atitudine, 
sub influenţa ideilor lui C. Dobrogeanu-Gherea şi 
cu simpatii socialiste, A.i. este un observator 
independent al vieţii literare. Şi zonele din care se 
recrutează colaboratorii sunt altele. Aici au scris, 
alături de vechii colaboratori ai „Adevărului 
literar”, scriitori din cercul „Literatorului”, chiar şi 
Al. Macedonski, precum şi alţi publicişti cunos- 
cuţiîn epocă (lie Ighel-Deleanu, Al. Antemireanu). 
Nota dominantă este una eclectică; doar artico- 
lele lui C. Mille mai pun în discuţie problemele 
estetice pe care „Adevărul literar” le dezbătuse cu 
aprindere. A.i. este, astfel, o revistă în care locul 
cel mai important îl ocupă beletristica de divertis- 
ment, iar scopul celor ce scriu critică literară este 
de a culturaliza, de a „vulgariza”, pentru a face 
publicaţia accesibilă unui număr cât mai mare de 
cititori. Alături de C. Mille, adept al criticii lui 
Dobrogeanu-Gherea, preocupat de evoluţia litera- 
turii naturaliste sau de problema imoralităţii în 
artă, fac cronicăliterară C. Bacalbaşa, B. Brănişteanu, 
H. Sanielevici. Cu articole mai cuprinzătoare decât o 
simplă cronică săptămânală, din care rezultă o înţe- 
legere largă a menirii literaturii, colabora N. Iorga. 

Se publică şi multe recenzii, scrise de H. Sanie- 
levici, B. Brănişteanu ş.a., portrete succinte ale 
unor personalităţi politice şi culturale, amintiri 
literare (despre I. Păun-Pincio, Traian Demetrescu 
sau I. L. Caragiale), anecdote şi ecouri din viața 
scriitorilor etc. Versuri dau D. Th. Neculuţă, Radu 
D. Rosetti, I. Costin (Al. Cantilli), Tr. Demetrescu, 
Dem. Moldoveanu, Adrian Verea, A. Steuerman, 
Virgiliu N. Cişman, Gheorghe din Moldova, N. 
Burlănescu-Alin, N. Gr. Mihăescu-Nigrim, Alexan- 
drina Mihăescu, C. Xeni, C. Sandu-Aldea, Petru 
Vulcan, G. Tutoveanu, G. Russe-Admirescu, N. 
Vermont, D. Nanu, D. Teleor, Eugen Herovanu, 
Const.Z. Buzdugan, precum şi St. O. losif şi 
Cincinat Pavelescu. Proza din A.i. este vag natura- 
listă sau de un realism obiectiv: schiţele lui Şt. 
Basarabeanu (Victor Crăsescu), |.A. Bassarabescu, 
C. Mille, portretele lui C. Bacalbaşa, povestirile 
despre ocnaşi ale lui Gh. Becescu-Silvan ş.a. loan 
Adam tipăreşte schițe despre satul moldovenesc, 
D. Marinescu-Marion încearcă în nuvele, pe care 
le subintitulează „hazlii”, să descrie viaţa de 
mahala. În 1895 Tr. Demetrescu publică mai 
multe poeme în proză, povestiri şi însemnări cu 
caracter autobiografic. Al. Macedonski colabo- 
rează cu un „pastel în proză” intitulat Soare şi grâu 
şi cu alte povestiri. O nuvelă romanţioasă, cu toate 
însemnele unei scrieri juvenile, Pe terasă, îi 
aparţine lui Gr. Pişculescu (Gala Galaction). 
Printre scriitorii străini, prezentaţi în articole ce 
surprind o notă caracteristică, se numără NV. 
Gogol, I.S. Turgheniev, Dostoievski, Ada Negri, 
Anatole France. S-au publicat şi multe traduceri 
de poezii, făcute de St. O. Iosif (din Petofi, 
Lessing, Lenau, Heine), C.M. Mulţescu (Goethe), 
A. Steuerman (Leopardi, Heine, Sully Prudhomme), 
Adrian Verea (Heine, Ada Negri), D. eleor 
(Francois Coppee), S. Ivanovici (Thâophile 
Gautier), C. Xeni (Schiller, Lenau, Heine, Musset, 
Th. Gautier) ş.a. S-a tradus, de asemenea, din scri- 
erile în proză ale lui E.A. Poe, din Dostoievski, 
Zola, ].-H. Rosny, Catulle Mendes şi din alţi scrii- 
tori mai puţin cunoscuţi; foiletoanele sunt, aşa 
cum se obişnuia, preluate din ziarele franceze. 
Poezie populară au publicat D. Drăghicescu şi 
Toma Dragu. R.Z. 


ADEVĂRUL LITERAR, supliment al ziarului 
„Adevărul” apărut la Bucureşti, săptămânal, 
între 13 septembrie 1893 şi 13 februarie 1895. 

O nouă serie a fost editată după 1900. Intrat în 
redacţia cotidianului, ca prim-redactor, la înce- 
putul lunii septembrie 1893, Anton Bacalbaşa 
îl determină pe directorul politic al ziarului, Al. 
V. Beldiman, să transforme pagina literară săp- 
tămânală, redactată până atunci de I.N. Roman 
sau de Traian Demetrescu, într-un supliment. 
Fără să se desprindă de ziarul tutelar, A.l. poate 
fi considerat, totuşi, o publicaţie autonomă, deşi 
continua numerotaţia „Adevărului”. Organizarea 
rubricilor este aceea a unei reviste de literatură. 
În fiecare număr al suplimentului se publică 
prezentarea unui scriitor autohton sau străin, 
încercându-se alegerea unor personalităţi care 
să reprezinte şi orientările literare mai noi. Apar 
articole dedicate lui Dickens, Balzac, Baudelaire, 
Leconte de Lisle, Zola ş.a., scrise de A. Bacalbaşa, 
C.D. Anghel, Tr. Demetrescu, I. Teodorescu, |. 
Păun-Pincio, A. Steuerman şi, în a doua jumătate 
a anului 1894, de C. Mille. Uneori poziţia față 
de un scriitor diferă de la un număr la altul, în 
funcţie de părerile celui ce scrie articolul. Astfel, 
Bacalbaşa critică artiştii „burgheziţi”, între care 
îl include şi pe Baudelaire, pe care îl socoteşte şi 
imoral, în timp ce un alt colaborator, care semna 
C., subliniază valoarea artistică de netăgăduit 
a poeziilor scriitorului francez. Inconsecvenţe 
există şi în ceea ce priveşte scriitorii români. 
Al. Vlahuţă şi Delavrancea sunt în 1893 comen- 
taţi favorabil, dar criticaţi în 1894, după declan- 
şarea polemicii cu „Viaţa”. I.L. Caragiale, Al. 
Macedonski, Titu Maiorescu nu sunt scutiţi de 
criticile şi ironiile pătimaşului redactor-prim. 
Scriitorii care au publicat versuri şi proză în 
A.L., alături de A. Bacalbaşa, Tr. Demetrescu, A. 
Steuerman, |. Păun-Pincio, sunt Şt. Basarabeanu 
(Victor Crăsescu), Radu D. Rosetti, Virgiliu N. 
Cişman, G. Russe-Admirescu. Cronica dramatică 
este redactată mai ales de A. Bacalbaşa. Odată cu 
retragerea acestuia din redacţia „Adevărului, 
încetează şi apariţia suplimentului literar.  R.Z. 


ADEVĂRUL LITERAR ŞI ARTISTIC, revistă 
apărută la Bucureşti, săptămânal, între 28 noiem- 
brie 1920 şi 28 mai 1939. Deşi cu un profil enciclo- 
pedic, de magazin, în paginile A.L.a., cel mai citit 
hebdomadar din perioada interbelică, au publicat 
constant nume de primă mărime ale literaturii 
române, ca Mihail Sadoveanu, Tudor Arghezi, Paul 
Zarifopol, G. Călinescu, care au oferit periodicului 

pagini de mare valoare. Înalta ţinută artistică a fost 
dublată de una filosofică şi politică, echipa de 
eseişti şi publicişti, printre care sunt de amintit 
Mihai Ralea, Al. A. Philippide, D.I. Suchianu, Petre 
Pandrea, Tudor Teodorescu-Branişte, apărând 
poziţiile unui raţionalism nedogmatic, ale demo- 
craţiei de tip occidental şi combătând sistematic 
totalitarismul fascist, ca şi pe cel comunist. Revista 
era strâns legată de cotidianul independent 
„Adevărul” şi continua o mai veche tradiţie, ale 
cărei origini urcau spre finele secolului al XIX-lea 
prin „Adevărul literar” (1893-1895), „Adevărul 
ilustrat” (1895-1897) şi „Adevărul de joi” (1898- 
1899). Tradiţia democrată, simpatia pentru popor, 
pentru „talpa ţării”, spiritul antidogmatic al acestor 
reviste se vor regăsi peste două decenii la A.l.a. 
Încheierea Primului Război Mondial fusese încu- 
nunată de realizarea unităţii naţionale. Se înfăptu- 
iesc mai multe reforme economice, sociale şi 
politice. Are loc o reorganizare a presei literare ce 
urma să se adreseze acum şi provinciilor până mai 
ieri înrobite. Alături de „Viaţa românească”, revistă 
care procedase așa încă din 1906, apar noi reviste, 
ca „Sburătoru!/”, condus de E. Lovinescu, sau „Gân- 
direa”, întemeiată de un grup de tineri în frunte cu 
Cezar Petrescu, dar şi „Cugetul românesc”, condus 

de Tudor Arghezi, „Ideea europeană” a lui C. 
Rădulescu-Motru sau câteva meteorice publicaţii 
ale lui Camil Petrescu, precum „Săptămâna muncii 
intelectuale şi artistice”. În acest moment de efer- 
vescenţă culturală se situează şi apariţia A.Ll.a. Un 
an îl va avea ca prim-redactor pe publicistul Emil 
D. Fagure, colaborator al vechii serii a revistei, de 
unde împrumută şi principalele idei directoare: 
deschiderea spre toate şcolile literare, „idealismul, 
criteriul unic al valorii, fără a pretinde să impună o 
estetică proprie: „Ceea ce ţinem înainte de toate 
este ca «Adevărul literar» să fie o publicaţie fără 
idei preconcepute, fără înjugare la şcoli şi doctrine, 
lipsită de piedica particularismului şi fanatismu- 
lui, primitoare deopotrivă pentru toate talentele, 
indiferent de credinţe sau tendinţe, ci numai cu 
unica preocupare a Frumosului, a Binelui şi a 
Adevărului. [...] Orice talent real, orice gândire 
dreaptă şi înaltă, orice preocupare idealistă sunt 
chemate de noi cu căldură și vor fi primite frăţeşte, 
cu braţele şi cu inimile deschise” (Cealaltă 
Renaştere). Revista avea patru pagini, care vor spori 
cu timpul, ajungând în 1937 la 18. Tirajulurcăpână 
la cifra, enormă pentru acei ani, de douăzeci de mii 
de exemplare, ceea ce făcea din ea „cea mai răs- 
pândită din publicaţiile culturale”, cum consemna 
după un an de la apariţie Emil D. Fagure. Acestuia 
îi succedă la conducere dramaturgul A. de Herz, 
până la 21 iunie 1925, când Al.a. intră în orbita 
„Vieţii româneşti”, care îi trimite şi un director, pe 
obscurul, dar bun administrator, Mihail Sevastos. 
Până la această dată revista îşi definise profilul de 
magazin, publicând, alături de poezie, proză şi ese- 
istică, articole de popularizare a ştiinţei, cronică 
teatrală, cronică plastică (susţinută mulţi ani de H. 
Blazian), cronică cinematografică (datorată neo- 
bositului D.I. Suchianu), acestora adăugându-li-se 
mai târziu cronica sportivă, cronica modei, gastro- 
nomică, a şahului etc. Deşi se declara „în afara 
şcolilor”, „primitoare deopotrivă pentru toate 
talentele”, între 1920 şi 1925 redacţia manifestă o 
simpatie mai accentuată pentru modernism, cu 
deosebire în poezie. Aşa se explică prezenţa 
numelui lui Al. Macedonski (cu rondeluri postume), 
a lui Ion Minulescu, lon Vinea, B. Fundoianu, a 
Elenei Farago, a lui Emil Isac, Aron Cotruş (acum 
într-o fază de revoltat şi de umanitarist), a lui Camil 
Petrescu, Camil Baltazar, Vladimir Streinu. 
„Simpatia” nu exclude şi publicarea unor poeţi 
vetuşti, de „concepţie”, ca D. Nanu sau A. Toma, sau 

a unui debutant ca Zaharia Stancu, mai înrudit cu 
ceea ce avea să fie lirica htonică, tradiționalistă, 
decât cu poezia simbolistă şi intelectualistă. Până 
în 1925 A.L.a. îşi precizase doar caracterul eclectic, 
recrutându-şi colaboratorii oarecum la întâm- 
plare, astfel că alături de „poporanistul” Ion 
Agârbiceanu publică şi „modernistul” F. Aderca. 
Nu avea o cronică literară sistematică, sarcina 
recenzării cărţilor fiind lăsată pe seama unor critici 
ocazionali şi didactici (Claudia Millian, G. 
Baiculescu ş.a.). Venirea lui Sevastos, mai exact 
intrarea revistei în sfera de influenţă a „Vieţii româ- 
neşti”, schimbă întrucâtva lucrurile. Publicaţia va 
adopta o conduită mai fermă, nu în sensulimpune- 
rii unei selecţii mai riguroase a valorilor şi al unei 
discipline care, sub raport doctrinar, ar putea fi 
numită de grup. Fireşte, nu Sevastos este acela care 
stabileşte liniile mari ale strategiei, ci G. Ibrăileanu, 
M. Sadoveanu şi mai ales M. Ralea, adică eminenţa 
cenuşie a „Vieţii româneşti” postbelice, al cărei 
program canalizează mai bine democratismul şi 
liberalismul iniţial. Orientarea politică a A.l.a. o 
urmează pe aceea a revistei ieşene şi a ziarului 
„Adevărul”, unde M. Sadoveanu va deveni director 
în 1936. Campaniile antilovinesciene şi mai ales 
antigândiriste, deşi mai palide, sunt identice cu ale 
„Vieţii româneşti”, de unde sunt recrutaţi şi cei mai 
de seamă colaboratori. Lui M. Sadoveanu, 1. 
Agârbiceanu, Gala Galaction, Paul Zarifopol, 
prezenţi în sumar înainte de 1925, li se adaugă 
masiv după această dată C. Stere, D.D. Patraşcanu, 
M. Codreanu, M. Ralea, Al. A. Philippide, G. 
Topîrceanu, lonel Teodoreanu, D. I. Suchianu, 
Demostene Botez, Otilia Cazimir. Chiar Tudor 
Arghezi şi G. Călinescu au fost mai întâi colabora- 
tori ai revistei-mamă, care se grăbea să salute cu 
simpatie „reorganizarea «Adevărului literar»: 
„«Adevărul literar» este astăzi o revistă de prim 
rang şi cea mai bună publicaţie săptămânală. 
Întruntând toate dificultăţile vacanței, «Adevărul 
literar» a putut da publicului un material foarte 
variat, foarte interesant.” În 1930, când apărea 
numărul 500 al revistei, redacţia îşi desena în mod 
şi mai explicit profilul. Ea reafirma „cea mai 
deplină libertate spirituală” şi accentua europenis- 
mul, democratismul opus autohtonismului şi orto- 
doxismului: „Misticismului care ne înconjoară, 
politicii religioase practicate de profitorii cădelni- 
ţelor de argint, am opus raționalismul luminat”. lar 
un an mai târziu reamintea criteriul talentului şi 

opţiunea pentru maniera absolut eclectică: „Nici 
un curent literar, de la tradiţionalism până la 
modernism, nu ne este străin. Eclectismul cel mai 
desăvârşit ne serveşte, alături de talent, drept 
criteriu de îndrumare”. Revista adopta un spirit 
temperat, repudiind excesele de oriunde ar fi venit 
ele (punct de vedere clar exprimat de Al. A. 
Philippide), nu fără o anume simpatie faţă de tradi- 
ţionalism - în formele lui evoluate - sau față de 
scriitorii „vieţişti”. A.Ll.a. nu a beneficiat de îndru- 
marea directă a unui mare critic, aşa cum se 
întâmpla cu „Viaţa românească” şi cu „Sburătorul”, 
a unei personalităţi care să angajeze polemici de 
idei, având o ideologie şi o estetică a sa. Ţelul 
declarat al revistei este în primul rând unul infor- 
mativ şi formativ, aproape în felul magazinelor din 
secolul al XIX-lea: „răspândirea gustului pentru 
literatură”, deşteptarea „dragostei pentru cultură”. 
Faptul se străvede chiar din sumarul eteroclit, care 
se adresa în primul rând unui cititor mediu, chiar 
puţin cultivat. Pentru el se fac concesii destul de 
mari, în scopul de a-i câştiga abonamentul. De aici, 
paginile de vulgarizare (mai ales despre Sigmund 
Freud şi psihanaliză), de literatură „la modă”, ca 
memoriile lui Casanova, de biografie a oamenilor 
iluştri (Napoleon, Tolstoi, Dostoievski), de „umplu- 
tură”, caricaturile şi reproducerile de nuduri care, 
în anumite perioade, ocupă un spaţiu considerabil. 
În acest grund, specific multor publicaţii din 
epocă, A.l.a. face incizii adânci în scop formativ, 
chiar pedagogic. Cititorul avizat trecea repede 
peste rubricile mondene şi amuzante, oprindu-se 
la fragmentul de roman semnat de Sadoveanu, la 
tableta lui Arghezi, la eseul lui Zarifopol sau la 
cronica literară pe care din 1932 G. Călinescu 
începea s-o ţină regulat. Alături de mult gustatul 
Maurice Dekobra, se publică excelente traduceri 
din E.A. Poe, Charles Baudelaire, Paul Valery, 
Rainer Maria Rilke, Serghei Esenin. Comentariile 
despre scriitori populari ca Maurice Baring, A.]. 
Cronin, Charles Morgan, Pearl Buck sunt puse în 
umbră de eseurile consacrate lui Marcel Proust şi 
Andre Gide, „marilor ruşi”, curentelor moderne din 
literaturile franceză, germană şi rusă. Ampla 
acţiune de traducere a unor scriitori de pe toate 
meridianele şi din toate epocile ţine în mare 
măsură de acest obiectiv de formare a gustului, ca 
şi pe o maturizare progresivă a cititorului. 
Magazinul conţinea de toate: şi un roman de Cezar 
Petrescu, una dintre vedetele epocii, şi fragmente 


Adevărul 


din Răscoala lui Liviu Rebreanu, şi epigrame de 
Tudor Măinescu, şi poezii din Cuvinte potrivite sau 
din Flori de mucigai de Tudor Arghezi, şi pagini dis- 
tractive din umorul universal, şi fragmente din 
Ulysses de James Joyce, ce se publicau cu câţiva ani 
buni înaintea ediţiei britanice sau a celei ameri- 
cane ale celebrului roman. Potrivit pregătirii şi 
sensibilităţii sale, gustului mai mult sau mai puţin 
evoluat, cititorul avea putinţa să aleagă. Ca şi „Viaţa 
românească”, A..a. îşi manifestă opţiunea pentru 
evoluţia modernă a societăţii, pentru „calea indus- 
trială”, în opoziţie cu „organicismul”, cu orientările 
conservatoare, paseist-romantice. Eseiştii revistei, 
Paul Zarifopol, Mihai Ralea, D.I. Suchianu, Al. A. 
Philippide, continuă discuţia mai veche a raportu- 
lui dintre naţional şi universal, dintre condiţiile 
locale şi influenţele străine, abordând fenomenul 
cultural din perspectivă etno-psiho-sociologică. 
Mai toţi conchid că există un spirit românesc, ce 
s-a consolidat prin vitalitatea lui nativă, ca şi prin 
puterea de asimilare, reglată în ultimul secol de un 
excelent spirit critic. Discuţia se extinde şi în planul 
artei, prin analiza raportului dintre tradiţie şi 
inovaţie, revista adoptând o poziţie moderată între 
prăfuitul tradiţionalism (neaoşism) şi inovațiile 
moderniste; este combătut, neconvingător, E. 
Lovinescu. Spiritele „cuminţi”, în frunte cu direc- 
torul M. Sevastos, preferă proza de observaţie 
socială, în dauna celei de analiză psihologică. Vor fi 
publicaţi Liviu Rebreanu, C. Stere, Ionel 
Teodoreanu, Cezar Petrescu şi, insistent, destui 
obscuri, dar aproape deloc Hortensia Papadat- 
Bengescu, Camil Petrescu, Gib I. Mihăescu. De la 
această estetică a temperanţei, îndatorată în bună 
măsură lui G. Ibrăileanu, se abat şi Al. A. Philippide, 
şi M. Ralea, şi D.I. Suchianu. Spiritul cel mai 
modern rămâne Paul Zarifopol, un scriitor de idei, 
un eseist prin anticlasicismul său declarat, prin 
concepţia autonomiei esteticului amplu teoreti- 
zată, prin receptivitatea la formele noi ale romanu- 
lui (Dostoievski, Proust, Gide) şi la poezia ermetică 
(Mallarme, Valery, Ion Barbu). Criticul şi istoricul 
literar al publicaţiei avea să fie G. Călinescu, anii 
colaborării lui marcând în chip evident o nouă 
etapă, ce întrupa într-o admirabilă sinteză concep- 
ţia autonomiei esteticului, cu un excepţional simţ 
al valorii, fără exclusivisme anticlasice sau antimo- 
derniste. Revistă-magazin, cu un conţinut eclectic 
şi adesea inegal, A.l.a., săptămânalul cu cea mai 
lungă apariţie din perioada interbelică, a lansat 

nume noi în mică măsură (Vladimir Streinu, 
Zaharia Stancu, lon Călugăru) şi nu a dus polemici 
literare de anvergură. Prestigiul îi este dat de stră- 
lucita sa echipă de eseişti şi de critici, la care se 
adaugă sporadic Lucian Blaga, Mircea Eliade, 
Tudor Vianu, precum şi de strategia literară 
adoptată. Astfel, revista îl publică pe ultimul clasic 
în viaţă, loan Slavici, inserează substanţiale pagini 
de călătorie (chiar dacă unele sunt reproduse) ale 
lui N. lorga, de memorialistică ale lui Panait Istrati 
şi îşi alege colaboratori permanenți pe M. 
Sadoveanu şi T. Arghezi, care în decursul anilor îi 
încredinţează fragmente ale unor capodopere, ca 
Hanu Ancuţei, Dumbrava minunată, Împărăţia 
apelor, Zodia Cancerului şi Fraţii Jderi, sau, în cazul 
lui Arghezi, cicluri întregi ale operei, precum 
volumele Icoane de lemn, Poarta neagră, Cartea cu 
jucării, Ce-ai cu mine, vântule?. Etape importante 
ale creaţiei sadoveniene şi argheziene sunt legate 
de A.l.a. Metamorfozele şi arheologia criticii căli- 
nesciene pot fi descoperite în aceste pagini. 
Apărută imediat după Marea Unire din 1918, 
revista acordă o atenţie deosebită literaturii mino- 
rităţilor naţionale, în special aceleia maghiare şi 
germane, direcţie în care contribuţia ei se dove- 
deşte meritorie, ca şi aceea în domeniul traduceri- 
lor din literatura universală. Pornind de la nume- 
roasele comentarii despre cei mai variaţi scriitori 
străini şi de la tălmăciri, unele realmente antolo- 
gice, se poate întreprinde un interesant studiu de 
sociologie a receptării, pentru care A.l.a. oferă, 
poate, cel mai bogat material dintre toate publica- 
ţiile interbelice. îmbinând utilul cu plăcutul, 
revista a reprezentat aproape două decenii o 
tribună de promovare a valorilor morale, culturale, 
literar-artistice, în slujba cărora a apelat la condeie 
dintre cele mai reputate ale scrisului românesc din 
epocă. AL.S. 


ADEVĂRUL LITERAR ŞI ARTISTIC, publicaţie care 
a apărut la Bucureşti din 7 ianuarie 1990, ca supli- 
ment al ziarului „Adevărul”; se numea iniţial 
„Adevărul de duminică”. După cum rezultă dintr-un 
Cuvânt către cititori (semnat „Adevărul”), era 
menită să umple duminicile celor mai diverse cate- 
gorii de cititori, iar sumarul revistei, rubricile din 
numerele ce vor urma susțin această finalitate, 
deconcertând chiar, printr-o prea mare varietate: 
apar reportaje, note şi însemnări, memorialistică, 
documente, literatură propriu-zisă, cronici literare, 

de film, de teatru şi muzicale, articole pe teme 
sociale, ştiinţifice, rubrici de sport, de umor şi 
divertisment, horoscopul şi programul TV, şi o 
rubrică de sexologie, caricaturi şi fotografii mai 
puţin sobre, în acord cu atmosfera relaxată a 
primilor ani postrevoluţionari şi în general cu stilul 
unui supliment de weekend. Primii redactori ai 
suplimentului - Mihai Caranfil, C. Stănescu şi 
Victor Vântu - l-au „împărţit”, de fapt, în nişte fasci- 
cule tematice, A.L.a. fiind unul dintre ele (alături de 
„Dosarele Adevărului”, „Adevărul familiei”, „Ade- 
vărul şi credinţa”) şi prezentându-se, retrospectiv, 
ca precursorul firesc şi legitim al viitorului săptă- 
mânal. Revista îşi formează o echipă de colabora- 
tori constanţi — printre ei: Edgar Papu, Gheorghe 
Tomozei, Dinu Săraru, Teodor Vârgolici, George 
Muntean -, publicând poezie şi proză (Ana 
Blandiana, Ştefan Aug. Doinaş, Ion Caraion, lon 
Gheorghe, Gabriela Negreanu, Mircea Micu, 
Grigore Vieru, Petre Sălcudeanu, Nicolae Ţic), tra- 
duceri (Al. Soljeniţîn - în versiunea lui Laurenţiu 
Duţă, ].L. Borges şi Octavio Paz — în transpunerea 
lui Darie Novăceanu) şi cronici: literară (Emil 
Vasilescu, Constantin Cubleşan, C. Stănescu), tea- 
trală şi cinematografică (Natalia Stancu), muzicală 
(Costin Tuchilă), mai târziu, şi plastică (Cornel 
Radu Constantinescu, Marina Preutu) şi cronica 
TV (Ecaterina Oproiu, Smaranda Jelescu, Romulus 
Căplescu). La numărul 23 dispare, formal, legătura 
dintre revistă şi ziar (de acum înainte nu se va mai 
preciza că e vorba de un supliment al „Adevărului”), 
iar la numărul 37 (din 14 octombrie 1990) îşi 
schimbă titlul din „Adevărul de duminică”, în 
„Adevărul literar şi artistic”. Odată cu această modi- 
ficare s-a simţit nevoia unei noi precizări a progra- 
mului, construit pe ideea „de a promova valori 
confirmate şi incontestabile, de a încuraja speranţe 
certe”; sumarul va fi ca şi până acum „bogat, divers, 
acordat unei vaste palete de gusturi şi preferinţe”. 
Apar, cu articole şi cronici, Romul Munteanu, 
Valeriu Cristea, Alexandru Melian, Titus Mesaroş; 
începând cu numărul 39 apare şi rubrica „Semna!”, 
cu scurte prezentări (nesemnate) ale ultimelor 
apariţii editoriale. Ilustrativă pentru apropierea 
revistei de structura şi stilul publicaţiilor de 
weekend este şi precizarea făcută la numărul 46: 
„Revistă magazin pentru toate preferinţele”. 
Săptămânalul îşi caută vizibil un drum propriu, 
schimbă unii colaboratori şi unele rubrici, inclusiv 
paginaţia (modificată în această perioadă aproape 


Adevărul 


de la un număr la altul). Gheorghe Tomozei face o 
incitantă revistă a presei, Ela Alexandrescu ţine un 
„calendar” de scriitori, iar Wanda Ostap un jurnal 
al galeriilor. De la numărul 55 intră în revistă 
numele (şi stilul) lui Cristian Tudor Popescu, acesta 
redefinindu-i, cu un accent personal, profilul (în 
articolul Dragul şi îndepărtatul meu tânăr. „Ce pot 
să-ţi ofer? Nu prea mult: paginile acestei mici şi 
gălăgioase reviste. Cred că poţi găsi în ea ceea ce 
visa alt don Ernesto, Hemingway pe numele său de 
familie, adică un loc curat şi bine luminat”). Acum 
„Pagina scriitorului tânăr” şi o consistentă antolo- 
gie SF (cu nume ca Stanistaw Lem, Isaac Asimov, 
Ray Bradbury) se adaugă rubricilor deja consa- 
crate; apropierea de profilul unui hebdomadar de 
cultură e susținută astfel mai apăsat, inclusiv prin 
anunţul „promisiune” din numărul 65: „Din acest 
număr, rubrici permanente de teatru, film, plastică 
şi TV”. Alături de acestea, traducerile (din V. 
Şalamov, semnate de Fănuş Neagu, din Serghei 
Esenin, semnate de Laurenţiu Duţă), paginile de 
poezie (Marin Sorescu, lon Horea, Horia Bădescu), 
cele de documente (un titlu revelator: Vorbesc 
arhivele), de memorii (Dumitru Micu), articolele 
pe diverse teme şi în diferite stiluri, doct (Paul 
Alexandru Georgescu) ori publicistic (Constantin 
Coroiu), noile nume de colaboratori (de la Iosif 
Sava şi Felicia Antip la Traian T. Coşovei, Nicolae 
Iliescu, Cătălin Ţîrlea şi George Cuşnarencu) susțin 
profilul publicaţiei nu însă şi o linie a ei. A.l.a. nu va 
avea niciodată o omogenitate de atitudine, o 
„doctrină”, redactorii şi colaboratorii, respectând 
anumite principii, au poziţii diverse, uneori diver- 
gente. Acest principiu, al autonomiei părţilor ce 
compun totuşi un întreg va fi susținut şi de noul 
colectiv redacţional al revistei, căreia, de la numărul 
108, i se dă subtitlul „Săptămânal de cultură şi ati- 
tudine”: Cristian Tudor Popescu (redactor-şef), C. 
Stănescu, Cornel Radu Constantinescu, loan Adam 
(la care se vor adăuga Lelia Munteanu, Saviana 
Stănescu, Cristian Popescu, Viorica Rusu, Ludmila 
Patlanjoglu, Constantin Coroiu, Carmen Chihaia, 
Cristina Modreanu, Gabriel Rusu). Treptat, revista 
îşi „limpezeşte” profilul, excluzând liniile mai 
potrivite unei publicaţii-magazin, păstrând însă de 
la tipul iniţial o anume vioiciune, relaxare, dezinhi- 
bare (stilul multora dintre redactori şi colaboratori 
- în frunte cu redactorul-şef - fiind incisiv şi 
expresiv). În schimb, structura rămâne relativ 
stabilă, ca şi paginaţia, A.l.a. dobândind astfel un 


Adonis 


profil distinct printre revistele culturale postrevo- 
luţionare. Articolele de pagina întâi, totuşi rare, şi 
fără ambiția de a consacra un editorialist (apar 
texte de Cristian Tudor Popescu, Cornel Radu 
Constantinescu, C. Stănescu, Gabriel Rusu), 
„Revista revistelor culturale” (ţinută de C. Stănescu, 
multă vreme sub pseudonimul Interim - căci, 
iniţial, îi „ţinea locul” lui Gheorghe Tomozei), inter- 
viurile (luate, de obicei, de Carmen Chihaia, Viorica 
Rusu, Cristina Modreanu, Diana Popescu), cronica 
edițiilor (Teodor Vârgolici) şi cea literară (Daniel 
Cristea-Enache, căruia i se adaugă, din 2001, croni- 
cari mai mult sau mai puţin sporadici, precum 
Mihai lovănel, Bogdan Alexandru-Stănescu, Andrei 
Terian, Marius Miheţ, Teodora Dumitru ș.a.), arti- 
colele şi cronicile de sau despre folclorişti (Nicolae 
Constantinescu, Iordan Datcu, Al. Dobre), cele pe 
teme filosofice (lon Ianoși, Costică Brădăţan, al 
doilea şi autorul unui Jurnal al lui Isaac Bernstein), 
cronica plastică (ţinută de Cornel Radu Constan- 
tinescu), cronicile teatrale (lonela Liţă, apoi 
Saviana Stănescu şi Cristina Modreanu), paginile 
de documente (printre „furnizorii” constanţi, 
Marin Radu Mocanu, Mircea Handoca), rubricile 
consacrate - „Civica” a lui Alexandru George, 
„Fereastra” a lui Costache Olăreanu, „Pardon de 
expresie!” a lui Ştefan Cazimir, „Lexte şi contexte” a 
lui Constantin Coroiu, „E lung pământul, ba e lat!”, 
o cronică a cărţilor străine ţinută de Felicia Antip şi, 
pe ultima pagină, „Lravelling”-ul Magdei Mihă- 
ilescu, plus articole pe diverse teme şi cele ce iau 
pulsul unei actualități mereu alta fac din A.l.a. un 
săptămânal într-adevăr „de cultură şi atitudine”, 
care a înţeles să recompenseze valorile culturale 
româneşti, inclusiv prin acordarea, începând cu 
1998, a unui Premiu de Excelenţă (intelectuală şi 
totodată morală); Ileana Mălăncioiu, Costache 
Olăreanu, Henri Wald, Dorin Tudoran, Adam 
Michnik, Mircea Daneliuc şi Geo Dumitrescu au 
fost laureați ai premiului. În 2005 schimbându-se 
structura redacțională a ziarului „Adevărul/”, la con- 
ducerea A.l.a. vine Marius Vasileanu, care dă 
revistei o turnură ortodoxistă, amintind, prin cola- 
boratori precum Sorin Lavric ori Cristian Bădiliţă, 
de problematicile presei interbelice de dreapta. 
Din 2006 revista va fi inclusă în corpul ziarului 
„Adevăru!”. Într-o variantă gestionată din 2007 de 
Cezar Paul-Bădescu, A.l.a. trece — tot ca anexă a 
ziarului — la un format mai comercial, cu texte 
scurte şi preponderent informative. Cu timpul, 

revista dispare în paginile de cultură şi divertis- 
ment ale „Adevărului”. D.C.-E. 


ADONIS, publicaţie apărută la Bucureşti, într-un 
singur număr distribuit gratuit, în 1941. Redactor: 
Traian Mihăilescu; secretar: Virgil Treboniu. 
Jurnalul se vrea a fi unul informativ, prezentând 
şi totodată popularizând rosturile şi activităţile 
societăţii literare Adonis (întemeiată în 1935), aşa 
cum reiese din subtitlul „Buletin de propagandă şi 
informaţie servind manifestarea poetică Adonis”. 
Animatorii mişcării (Virgil Treboniu, Traian 
Mihăilescu, Petre Homoceanul, Mircea Streinul, 
C. Pârlea, Grigore Ancu, Mihu Dragomir) vor să 
asigure prin A. o strângere a rândurilor şi o soli- 
darizare -— spirituală, dar şi financiară - a „adoni- 
siacilor”. Dincolo de lipsa de sonoritate a numelor 
(cu excepţia celui al lui Mircea Streinul), e impre- 
sionant entuziasmul acestor „literatori” care nu 
pregetă să contribuie material pentru editarea 
unor plachete sub egida „adonismului”. Mircea 
Streinul traduce versuri de Georg Trakl. Este con- 
semnată întâlnirea celor de la Adonis cu Tudor 
Arghezi, eveniment petrecut în 1940. D.C.-E. 


ADRIAN, 1. V. [lon Veniamin] (1837, Mihăileni, j. 
Botoşani — 14.VIII.1875, Paşcani), ziarist, autor de 
versuri, prozator. Studiile le-a urmat la Fălticeni şi 
la Academia din Iaşi (fosta Academie Mihăileană), 
pe care a absolvit-o în 1856. În același an şi-a 
început cariera didactică la Dorohoi. După Unire 
este numit profesor de istorie, geografie şi limba 
franceză la gimnaziul din Botoşani. În 1861 şi 1862 
conduce, la Iaşi, revista satirică „Bondarul”. De la 
începutul anului 1864 este revizor şcolar al judeţe- 
lor Iaşi, Botoşani, Dorohoi, Suceava şi profesor de 
istorie. Alegerea ca deputat de Botoşani în Camera 
Legislativă (1870-1871) este punctul de vârf al 
carierei sale administrative şi politice. A murit 
subit în drum spre mănăstirea Văratec. 

La Galaţi A. ar fi redactat gazeta unionistă 
„Libertatea Dunării”, iar la Botoşani ziarul demo- 
crat „Independentul” (1862), despre care s-au 
păstrat vagi informaţii, şi „Ierra de sus” (1866). 
Versurile, cu nimic relevabile, i-au apărut în 
„Steaua Dunării”, „Ateneul român”, în „Lumina” 
lui B.P. Hasdeu şi în volumul Din versurile lui 
LV Adrian (871). În paginile „Bondarului” A. 
combate vehement „reacţiunea”, adică pe cei 
ce în ţară sau în afara graniţelor ei se opuneau 

procesului de consolidare a Unirii. El satiriza, de 
asemenea, pe cei care profitau de conjunctura 
politică pentru a-şi satisface ambițiile şi intere- 
sele personale. Lipsa de fineţe a umorului, jocurile 
de cuvinte neinspirate, lexicul cu reminiscenţe 
italienizante îl împiedică să fie un scriitor satiric 
remarcabil. Totuşi, micile tablouri sociale strânse 
sub titlul Comedii omeneşti în volumul Din scrie- 
rile umoristice ale lui 1. V Adrian (1874) şi „cântice- 
lul comic” Postulachi Slujbulescu (1874), cu toată 
pasta groasă întrebuințată, conservă ceva din rea- 
litatea care le-a inspirat. Pe un plan restrâns, mai 
ales tipologic, scriitorul îl precedă pe I.L. Caragiale. 
În 1868 şi 1869 editează la Botoşani revista literară 
„Steluţa”, în care şi-a publicat greoaiele povestiri 
istorice despre Ștefăniță Vodă şi Petru Rareş, din 
ciclul pretenţios intitulat Romanele domnilor mol- 
doveni. A tradus din fabulele lui Pierre Lacham- 
baudie şi, sporadic, din Lermontov, B6ranger, 
Theophile Gautier. Romanţă, tălmăcită dintr-un 
autor italian neidentificat, a fost, până spre sfâr- 
şitul secolului al XIX-lea, piesă de rezistenţă în 
repertoriul lăutăresc din Moldova. 

SCRIERI: Din versurile lui..., Botoşani, 1871; Postulachi 
Slujbulescu, Botoşani, 1874; Din scrierile umoristice ale 
lui..., Botoşani, 1874. 

Repere bibliografice: B. P Hasdeu, Scrieri literare, morale 
şi politice, II, îngr. şi introd. Mircea Eliade, Bucureşti, 
1937, 64-81; Iacob Negruzzi, Foi căzute, CL, 1876, 9; 
Pop, Conspect, Il, 92-95; Iorga, Ist. lit. XIX, III, 269; N. 
Răutu, [. V Adrian, „Revista Moldovei”, 1926, 1, 3, 7-9; 
D. Furtună, „Steluța” lui L. V Adrian, „Revista Moldovei”, 
1926, 5-6; Ileana Turuşancu, Reviste botoşănene din 
trecut, LL, 1957, 3; Lăzăreanu, Glose, 245-249; Dicţ. lit. 
1900, 7; Dicţ. scriit. rom., |, 21. R.Z. 


ADSUM, publicaţie apărută într-un singur număr 
la Sinaia în 8 august 1940, pe cheltuiala şi sub 
redacţia lui Constantin Noica. Într-o scrisoare 
către prietenul său Emil Cioran, aflat de o vreme 
în Paris, Noica îi scrie: „Sunt pe cale să mă scutur 
şi eu de anemia mea consistenţială şi să încerc să 
fac ceva, fie evadarea spre lumi teutonice, fie o 
răfuială cu prezentul prin scoaterea unei reviste 
intitulate «Adsum». E o mărturie de prezenţa pe 
care vreau s-o dau, pentru uzul meu, lumii de aici. 
Simt că tot ce se întâmplă mă împacă cu istoria 
pe care în sfârşit o simt, dacă nu o şi înţeleg”. Cu 
o singură excepţie, indicată de inițialele M.K. 
(Mircea Casassovici — văr al editorului, devoalat 
chiar de acesta), articolele îi aparţin lui C. Noica 


Adsum 


şi, sub aparenţa unor speculaţii spirituale, măr- 
turisesc un crez creştin. Ideea lor unică, centrală, 
este ideea elitelor colective, singurele capabile să 
modifice societatea prin jertfa de sine. În fond, 
Spiritualitate şi moarte, Intelligentia quae non 
intelligit sau Moartea spirituală a timpului nostru 
prin primatul auxiliarului, Veac de colectivităţi, 
aşadar veac de elite, Gânduri despre marea trecere 
ori Veac al omului viu mărturisesc printr-un limbaj 
aluziv, dar suficient de transparent, fără echivoc, 
poziţionarea de partea mişcării legionare. În plină 
dictatură carlistă, vocabularul şi tonul articolelor 
sunt deliberat mesianice, iar dezvoltarea ideilor în 
sensul susţinerii şi a aderenţei semnatarului lor la 
Legiune se va regăsi în publicistica lui din oficiosul 
„Buna Vestire”, ca şi în cea simultană din „Universul 
literar”. O simplă lămurire, plasată în pagina a 
patra, concluziv parcă, indică mai transparent 
sensul acestei tipărituri: „Cel mai trist păcat față 
de semeni e, poate, să nu spui atunci când ai fost 
de faţă [...]. Revista «Adsum» apare din acest sen- 
timent al unei contemporaneităţi care nu înţelege, 
care nu mai înțelege să se ascundă. Ea apare 
într-un singur număr şi este totuşi o revistă, pentru 
că, exprimând o contemporaneitate, aparține unui 
anumit timp. Este timpul acesta al lui 1940, timp al 
războiului care, în măsura în care e războiul altora, 
nu ne poate înstrăina de drama românească, iar în 
măsura în care e şi războiul nostru, ne adânceşte 
în ea”. De altfel şi titlul numărului, verbul latin 
adsum, cu sensul „a fi de faţă, a asista”, constituie 
explicit declaraţia de intenţii a autorului. Versetele 
extrase din Noul Testament (St. Luca, Sf. Pavel), ce 
întretaie materialele, au valoarea unor apoftegme 
creştine, a unor desluşiri de esenţă spirituală. A., 
apărut la şapte luni după cererea - formulată în 
întregeşte sumarul iniţial prin imprimarea arti- 
colului Crede, cenzurat la 8 august, în numărul 
ce inaugurează seria a doua a cotidianului „Buna 
Vestire”, din 8 septembrie, la care Constantin Noica 
va avea o susținută colaborare în cursul acestui an 
cu texte ideologice pronunţat legionare. Se poate 
presupune că A. s-a bucurat de o bună difuzare şi 
de un viu interes suscitat printre cititori, deoarece 
între 10 şi 24 august „Universul literar” plasează o 
etichetă, de dimensiuni vizibile şi bine încadrată în 
pagină, despre apariţia „numărului unic” al revistei, 
repetată pentru ediţiile a doua şi a treia. R.P. 


Aescht 


AESCHT, Georg (28.[X.1953, Codlea), publicist, tra- 
ducător. Este fiul Evei Aescht (n. Tittes), secretară, 
şi al lui Hermann Aescht, tehnician. După absol- 
virea liceului în oraşul natal, frecventează cursu- 
rile Facultăţii de Filologie a Universităţii „Babeş-— 
Bolyai” din Cluj-Napoca, secţia germană-engleză 
(1972-1976). Până la emigrarea în Germania (1984) 
predă limba germană la Liceul „George Coşbuc” din 
Cluj-Napoca. Stabilit la Bonn, este angajat corector 
într-o tipografie, iar din 1991 lucrează ca redactor 
la revista „Kulturpolitische Korrespondenz” (acum 
la Kânigswinter am Rhein). Debutează în 1974 la 
„Echinox”, iar editorial cu versiunea în germană a 
unor basme de Oscar Wilde (Der gliickliche Prinz 
und andere Mărchen) în 1977. Colaborează şi la 
„Karpatenrundschau”, „22”, „Observator cultural”, 
„Siebenbiirgische Zeitung”, „Spiegelungen” ş.a. 
Mai editează seria de cărţi despre trecutul codleni- 
lor intitulată „Zeidner Denkwiirdigkeiten” şi bianu- 
alul „Zeidner GruB”. Este membru al asociaţiei Die 
Kiinstlergilde din Esslingen. 

În mediul cultural al Clujului, care l-a format, A. 
se orientează, în deceniul petrecut acolo, spre acele 
cercuri intelectuale care practicau conlucrarea 
interetnică. Exerciţiul criticii literare şi al comenta- 
riului pe teme culturale îl face ca redactor la revista 
studenţească trilingvă „Echinox”. Totodată, se fami- 
liarizează, prin traduceri, cu specificul echivalen- 
ţelor verbale, elaborând, la iniţiativa Editurii Dacia, 
versiuni germane pentru un volum de povestiri de 
Ion Agârbiceanu şi pentru Cultura europeană în 
epoca luminilor de Romul Munteanu. În Germania 
A. răspunde altor solicitări şi sugestii editoriale, 
îndreptându-se fie spre texte ale suprarealismu- 
lui devenit „clasic” (romanul Zenobia şi versurile 
lui Gellu Naum), fie spre literatura inspirată din 
actualitatea imediată, cu inflexiuni social-politice 
pronunţate sau mai puţin evidente: tălmăceşte 
din proza scriitoarei Carmen-Francesca Banciu, 
romanul lui Alexandru Vona, Ferestre zidite, şi 
Muşte sub pahar de Alexandru Papilian, „roman 
scris fără menajamente”, „tradus excelent”, cum a 
remarcat Edith Ottschofski. A. se apropie de opere 
literare dificile, reuşind, prin intuiţie şi asiduitate, 
să reproducă în germană complexitatea origina- 
lelor (Norman Manea, Andrei Pleşu). Această rea- 
lizare este înlesnită şi de faptul că traducătorul se 
află în contact personal cu autorii textelor, mai 
ales cu scriitorii din ultima generaţie (Filip Florian, 
Claudiu Komartin, Dan Coman, Teodor Dună ş.a.). 

Ediţii: Siebenbiirgen erlesen, Klagenfurt, 1999; Horst Peter 
Depner, Auch ohne Zukunft ging es weiter, Miinchen, 
1999. Traduceri: Oscar Wilde, Der gliickliche Prinz und 
andere Mărchen, Bucureşti, 1977; Ion Agârbiceanu, Dura 
lex, Cluj-Napoca, 1980; Romul Munteanu, Die europăische 
Kultur im Zeitalter der Aufklărung, Cluj-Napoca, 1983; 
Gellu Naum, Zenobia, Klagenfurt, 1990, Black Box, Kla- 
genfurt, 1993 (în colaborare cu Oskar Pastior); Alexandru 
Papilian, Fliegen unterm Glas, Frankfurt am Main, 1992; 
Carmen-Francesca Banciu, Filuteks Handbuch der Fragen, 
Hamburg, 1995, Fin Land voller Helden, Berlin, 2000; 
Alexandru Vona, Die vermauerten Fenster, Berlin, 1997; 
Norman Manea, Die Riickkehr des Hooligan, Miinchen, 
2004, Die Hohle, Miinchen, 2012; Mihail Sebastian, Der 
Unfall, Miinchen, 2004; Andrei Pleşu, Das Schweigen der 
Engel, Berlin, 2007; Filip Florian, Kleine Finger, Frankfurt 
am Main, 2008; Die halluzinogene Katze [LRumănische 
Gegenwarstsliteratur], îngr. Ernest Wichner, cu ilustraţii 
de Tudor Jebeleanu şi Dan Perjovschi, Bremerhaven, 2009; 
Avram Andrei Băleanu, Ahaswer, Berlin, 2011; Dan Coman, 
Ghinga, ed. bilingvă, îngr. Jean-Baptiste Joly, Stuttgart, 
2012; Teodor Dună, Der Lărm des Fleisches, ed. bilingvă, 
Stuttgart, 2012; Claudiu Komartin, Wir werden die Maschi- 
nen fiir uns weinen lassen, ed. bilingvă, Viena, 2012. 

Repere bibliografice: A. Ga. [Annely Ute Gabanyil, 
Rumănische Literatur in deutscher Uberseizung 1945- 
1981, în Rumânisch-deutsche Interferenz, coordonator 
Klaus Heitmann, Heidelberg, 1986, 274-306; Edith 
Ottschofski, Alexandru Papilian, „Fliegen untern Glas”, SV, 
1994, 2; lon Acsan, 50 de ani de traduceri din literaturile de 
limbă germană în limba română şi din literatura română 
în limba germană. 1945-1995, Bucureşti, 1996, passim; 
Alina Costea, Fericiți sau nu, TMS, 2010, 3. ].W. 


AFIRMAREA, revistă apărută la Satu Mare, lunar, din 
martie 1936 până în august 1940. Din martie 1937 
adaugă subtitlul „Literară-socială”, completat odată 
cu numărul 1-2/1938 cu adaosul „Editată de Astra, 
despărțământul Satu Mare”. Redactori: Constantin 
Gh. Popescu şi Octavian Ruleanu. Revista se vrea 
a fi „tipar şi cuget românesc”, promovând „scrisul 
cinstit” şi „gândul curat”, „puse în slujba unui ideal 
naţional”. Rubrici permanente: „Încrestări”, „Dări de 
seamă”, „Răboj', „Cărţi-reviste”. Apar versuri, unele 
republicate, de Petre Dulfu, Octavian Goga, Radu 
Stanca, Igor Block, Ştefan Baciu (Duminică în pro- 
vincie). Secţiunea prozei e reprezentată de Vintilă 
Horia (Casa fără sufleb, Octavian Ruleanu, Gh. 
Crişan, Victor Eftimiu. Publicistica e bogat ilustrată. 
Lui N. lorga i se reproduce articolul Arta populară 
şi arta istorică a românilor, lon Hodoş face un scurt 
istoric asupra presei, Victor V. Moiş încearcă să 
pătrundă tainele filosofiei blagiene (Lucian Blaga 

- Diferenţialele divine), Vasile Scurtu aduce câteva 
utile contribuţii la viaţa lui loan Slavici. Sunt prezente 
şi note de călătorie, texte folclorice, dar cel mai bogat 
şi pertinent sector e al criticii literare, în care se exer- 
sează cu oarecare talent Constantin Gh. Popescu. 
Alţi cronicari literari sunt Octavian Ruleanu, Lucian 
Bretan, lon Şiugariu, D. Cinova. După revista 
„Credinţa” sunt reproduse însemnările lui Zaharia 
Stancu - Scriitorul coate-goale şi „Luna cărţii” —, 
precum şi notaţiile lui Petru Manoliu despre Maxim 
Gorki. Numerele 4-5/1936 sunt dedicate memoriei 
lui Vasile Lucaciu, iar în numerele 4-5/1940 e 
reprodus articolul Românismul al lui C. Rădulescu- 
Motru. lon Pena semnează epigrame. D.B. 


AGÂRBICEANU, lon 
(12.1X.1882, Cenade, j. 
Alba — 28.V.1963, Cluj), 
prozator. 


Este al doilea dintre cei opt copii născuţi în familia 
Anei (n. Olariu) şi a lui Nicolae Agârbiceanu. 
Pădurar, gospodar înstărit, ştiutor de carte, tatăl se 
va muta mai târziu ca „vigil de pădure” în ţinutul 
Odorheiului. În 1889 A. începe şcoala în satul natal. 
Din 1892 urmează la Blaj gimnaziul şi apoi liceul, 
bacalaureatul trecându-l în 1900. Către sfârşitul 
liceului se încearcă în literatură şi trimite „Unirii” 
din Blaj, în 1899, mai întâi poezia Amintiri, apoi 
schiţe şi alte versuri, semnate Alfius. Cea dintâi 
scriere literară iscălită cu numele său apare în 1901, 
tot în „Unirea”; atunci începe şi colaborarea la 
„Familia”, Între 1900 şi 1904 este student al Facultăţii 
de Teologie din Budapesta. Se integrează lesne în 
cercul studenţilor români, participând la întrunirile 
societăţilor literare ale colegilor săi. Continuă să 
colaboreze la „Unirea”, dar trimite şi câteva schiţe 
umoristice la „Drapelul” din Lugoj (1902-1903), 
semnate Potcoavă, precum şi la „Răvaşul” din Cluj 
(1903-1904), iar la „Sămănătorul” dă versuri (1903). 
Prestigiul lui creşte considerabil din 1902, când 
începe să publice în paginile „Luceafărului”, scos la 
Budapesta de Oct. C. Tăslăuanu. De altfel, va 

rămâne nu numai colaboratorul constant al acestei 
reviste, ci va deveni şi prozatorul ei reprezentativ 
sub numeroase aspecte. Din iulie 1904 (când 
termină facultatea) şi până în toamna lui 1905, este 
„subprefect” la internatul liceului din Blaj, apoi se 
înscrie la secţia de limbi clasice, istorie şi română a 
Facultăţii de Litere din Budapesta, pe care o pără- 
seşte brusc în ianuarie 1906, când se întoarce la 
Blaj, angajându-se funcţionar la Mitropolie. 
Ipodiacon şi apoi diacon, este hirotonit preot în 
aprilie, după ce, cu o lună mai înainte, se căsătorise 
cu Maria Aurelia Radu. Tot în aprilie este numit 
preot (de rit unit) în comuna Bucium-Şasa, din 
Munţii Apuseni, unde rămâne până în mai 1910. 
Dobândeşte oarecare notorietate cu volumul De la 
țară (1906), pentru care este premiat de Astra, cola- 
borează la „Viaţa românească” (din 1906), la „Revista 
politică şi literară” (Blaj), „Lupta” (Budapesta), „Neamul 
românesc literar”, „Falanga”, apoi la „Cosinzeana” 
(Orăştie), „Iribuna” şi „Românul” (Arad), continu- 
ând să publice în „Luceafărul”, „Foaia poporului” 
ş.a. Transferat la Orlat, lângă Sibiu, rămâne aici 
până în 1919, cu o întrerupere în timpul războiului. 
În 1910 îi apar volumele În întuneric şi Două iubiri, 
în 1912 — Schițe şi povestiri, în 1914 - De la sate şi 
romanul Arhanghelii. Abia în această epocă se 
familiarizează cu marea proză, franceză şi rusă mai 
ales (Balzac, Flaubert, Gogol, Tolstoi, Dostoievski, 
Leonid Andreev). Fără a renunţa la povestire, se 
dedică romanului şi scrie, pe unele publicându-le 
deocamdată în reviste, Legea trupului (Povestea 
unei vieţi) (1912), Căsnicia lui Ludovic Petrescu 
(1912), Legea minții (Povestea altei vieţi) (1915). În 
toamna lui 1916 se refugiază mai întâi la Râmnicu 
Vâlcea, apoi la Iaşi, pregătindu-se chiar să emigreze 
în Statele Unite, prin Rusia. Evenimentele de acolo 
îl întorc însă din drum. În 1917 se afla la Chişinău, 
de unde colabora la „Ardealul”, apoi la „Neamul 
românesc”. Este numit preot militar al corpului de 
voluntari ardeleni şi bucovineni din armata română. 
Întors, pentru scurt timp, la Orlat, după înfăptuirea 
Unirii renunţă la parohie şi acceptă, ca membru al 
Partidului Naţional Român, conducerea ziarului 
„Patria”, care se edita la Sibiu, apoi la Cluj, şi pe 
care îl dirijează între februarie 1919 şi martie 1927. 
Pentru scriitor, aceşti ani înseamnă o perioadă de 
acumulări. Îi apar numeroase culegeri de poves- 
tiri, nu totdeauna foarte reprezentative pentru 
scrisul său. În iunie 1919 este ales membru 
corespondent al Academiei Române, în 1921 

preşedinte al Sindicatului Presei Române din Ardeal 
şi Banat, în 1923 membru în comitetul de condu- 
cere al Societăţii Scriitorilor Români. Articolele pe 
care le scrie aproape zilnic mărturisesc dorinţa de a 
contribui la consolidarea statului român şi la desă- 
vârşirea Unirii, ridicând totodată probleme speci- 
fice Transilvaniei şi încercând să se opună imixtiu- 
nii politicianismului în viaţa cotidiană a acestei 
provincii. Experienţa socială acumulată până la 
1916 îl face să judece cu acuitate viaţa politică de 
după Unire. Membru al Marelui Sfat Naţional, 
deputat, senator, vicepreşedinte al Senatului, se 
implică pasionat în dezbaterea modalităţilor de 
afirmare a specificului naţional şi, mai ales, a tradi- 
ției. Este şi motivul care îl determină să părăsească 
Partidul Naţional Român şi să se afilieze, în 1927, 
Partidului Poporului. În anul 1928 este numit în 
conducerea Astrei. E prezent în alte reviste şi ziare, 
între care „Adevărul literar şi artistic”, „Ramuri”, 
„Flacăra”, „Gândirea”, „Cele trei Crişuri”, „Lamura”, 
„Iransilvania”, „Cugetul românesc”, „Societatea de 
mâine”, „Ţara noastră”, „Universul literar”, „Propilee 
literare”, „Darul vremii”, „România literară”, continuă 
colaborarea la „Viaţa românească”, „Cosinzeana” 
ş.a. Tot acum îi apar volumele Legea trupului 
(Povestea unei vieţi) (1926), Legea minţii (Povestea 
altei vieți) (1927), Stana (1929), Biruinţa, Dactilo- 
grafa şi Dolor (1930), Răbojul lui Sf. Petre (1934), 
Minunea (1936), ediţia a doua din Arhanghelii (-II, 
1932). Nu-şi uită obligaţiile confesionale şi, la Beiuş, 
tipăreşte numeroase broşuri cu caracter religios. În 
1930 este numit protopop al districtului, iar în anul 
următor este înaintat arhidiacon, canonic al biseri- 
cii catedrale. Ostil violenţei, condamnă mişcările 
extremiste de dreapta. Cum viaţa politică devine tot 
mai agitată, iar integritatea României tot mai ame- 
ninţată, acceptă, în octombrie 1938, conducerea 
ziarului „Tribuna”, în fruntea căruia se află până în 
septembrie 1940. Nu era un jurnalist prin vocaţie, ci 
mai curând un observator şi un moralist. Iscălind în 
ziare fie cu numele său, fie cu pseudonimele 
Sevastian Voicu, I. Turcu sau lon Olariu (după 
numele de familie al mamei, dinainte de căsătorie), 
scria despre orice, dând sfaturi şi criticând cu 
blândeţe. Dezmembrarea ţării, în 1940, îl obligă să 
se refugieze la Sibiu, unde rămâne până în 1945 şi 
unde este sărbătorit, în 1942, la împlinirea vârstei 
de şaizeci de ani. Îi apar în această perioadă 
Amintirile (1940), Jandarmul şi De vorbă cu Ilarie 
(1941), Domnișoara Ana, În pragul vieţii şi Rana 

deschisă (1942), Vremuri şi oameni. Lume nouă 
(1943), Vâltoarea (1945), precum şi culegeri de 
articole pe teme religioase (Fața de lumină a creşti- 
nismului, apărută în 1943, fiind cea mai însem- 
nată). Alte romane, precum Acasă şi Pe drumuri, 
sunt interzise de cenzură. Odată cu încheierea răz- 
boiului, A. se întoarce la Cluj (în martie 1945). După 
o relativă eclipsă în epoca proletcultistă, este ales, 
în 1955, membru onorific al Academiei RPR. 
Sămănătoriste sunt, sub unele aspecte, povesti- 
rile din primele volume ale lui A., De la ţară şi În 
clasa cultă (1909). În sfera tradiţionalismului se 
înscrie, astfel, atitudinea de la început faţă de oraș, 
blamat cu deosebire pentru că favorizează morala 
dubioasă a „clasei culte”, de care, după unele ezitări, 
Ilie Barbu, spre pildă, reuşeşte să se detaşeze (În 
clasa cultă), nu însă şi Nicolae Marcu, profesorul 
care acceptă compromisul meschinăriei citadine (O 
răsplată). Tematica sămănătoristă sau cea popora- 
nistă au însă o abordare particulară. Motiv frecvent 
şi la el în perioada de început, „datoria” intelectuali- 
lor de la sate se înscrie în naraţiuni cu final neprevă- 
zut, cu motivații adânc omeneşti, nu doar conforme 

preceptelor morale. Aşa în Popa Vasile; aici persona- 
jul renunţă la intenţia de a-şi părăsi satul nu din 
cauza „datoriei”, ci a milei adânc omeneşti. Elemente 
de legendă ori de basm sunt şi ele prezente, dar, 
precum în Vâlva băilor, brutal, dezminţind legenda 
însăşi, spre a face loc unui „adevăr” dur. Din sămă- 
nătorism A. preia doar cadrul general, pe care îl 
modifică mult, trecându-l prin filtrul propriu. Chiar 
față de Ioan Slavici el se delimitează cu un accent 
personal, deschizând totodată drum lui Liviu 
Rebreanu. Astfel, George Pârvu (În luptă) e un fel de 
Popa Tanda, dar se transformă dintr-o pildă într-un 
caracter; el ajunge un fel de conducător al satului nu 
atât prin exemplu personal, cât prin firea-i răzbună- 
toare şi aprigă. Alte personaje, precum losif Rodean 
(Arhanghelii), îl prevestesc pe Ion al lui Rebreanu 
prin vitalitatea amoralismului. Tematica, mediul şi 
personajele povestirilor lui A. sunt variate, dificil de 
clasificat, întrucât scriitorul abordează, după pre- 
ceptele realismului, domeniile cele mai diverse şi 
foloseşte în mod curent împrejurările autobiogra- 
fice. Solemnitatea povestirii este rece la prima 
vedere, neprietenoasă, privirea pătrunzătoare şi 
iscoditoare păstrând o urmă de neîncredere 
generată de timiditate. Cele mai multe povestiri 
sunt de valoare medie, fiind construite cu acuratețe 
şi meşteşug, însă fără subtilităţi. Registrul tonalităţii 
e cel tragicomic, precum în Slăbiciunea părintelui 
Grigore, cu un preot care nu poate auzi o melodie 
cântată la fluier fără a face „un pont”, adică un pas 
straşnic de „bătută” țărănească, chiar şi când e cu 
odăjdiile pe el; nuanţa dramatică vine din nepu- 
tinţa înfrânării impulsului vital, neputinţă comună 
tuturor personajelor. Cum, de obicei, dramatismul 
este subiacent umorului, scriitorul îl converteşte 
uşor în şarjă dezlănţuită. Aşa se întâmplă în Sectarii 
(1938), roman-pamflet la adresa politicianismului. 
Şarja groasă trece dincolo de marginile artei, iar 
violența demersului este atât de stihinică, încât 
scrierea se transformă într-o aglomerare de carica- 
turi stângace, agitate necontenit, obositor şi confuz. 
Clară rămâne doar pornirea dintotdeauna a scriito- 
rului împotriva demagogiei de toate nuanțele, care a 
generat un partid „de dreapta extremă”. Tot pamflet 
este şi Răbojul lui Sf. Petre, în care unul dintre „sfinţi” 
e adus pe pământ spre a constata şi îndrepta nere- 
gulile provocate de „Mamona”. Alteori A. apelează 
doar la scene parodice, precum în romanul 
Arhanghelii, alternându-le cu cele grave, care în 
context par a avea o funcție moralizatoare, estompată, 

totuşi, de durități, care plasează istoria romanescă 
într-un plan aflat deasupra oricăror tendinţe. 
Scriitorul deţine un vast repertoriu de situaţii dra- 
matice, generate îndeosebi de stingerea şi reprodu- 
cerea pasiunilor, a izbucnirilor vitale, transpuse în 
finaluri concise. Astfel, în Arhanghelii finalurile de 
capitol, instaurând aparenţe echilibrate, senine, 
cuprind adesea un germene de ameninţare, preves- 
titor, de regulă, al debutului sumbru al capitolului 
următor. E ca o alternare între fatalitate şi izbăvire, 
fără nimic demonstrativ ori cazuistic. În genere, 
povestitorul este intim implicat în naraţiune, parti- 
cipă direct la ea; astfel, el smulge cuvântul din gura 
personajelor, vorbeşte în nume propriu, trece din 
nou la relatarea neutră, pe care o părăseşte pentru a 
se insinua iarăşi în derularea naraţiunii. Faţă de cele 
povestite, e cuprins de „o durere necunoscută, 
aspră şi rece” (Umbra unui om). Când se lasă 
captivat de propria individualitate şi biografie, 
eşuează în melancolie monotonă, chiar dacă 
aportul documentar e substanţial, ca în Licean... 
odinioară (1939) şi în Amintirile. Memoriile lui tind 
să consolideze un destin de tip tradiţional şi ideali- 
zat, spre deosebire de Gib I. Mihăescu, care ilus- 
trează tipul antieroului. Privind propria povestire 
„cu ochi înnoptaţi” (Într-o zi de primăvară), A. o 
resimte în mod evident ca pe o echilibrare în singu- 
rătatea în care s-a claustrat. Faptul este vizibil după 
Primul Război Mondial, în povestiri manieriste 
precum. Vestea, O scrisoare la vlădica. Iniţial, mai 
ales în intervalul 1906-1916, martorul obişnuit al 
povestirilor, adesea chiar povestitor, este un preot. 
În alte numeroase cazuri este doar personaj, preot 
de ţară, sărac, aproape înrăit de sărăcie, ţăran în 
fond şi mândrindu-se cu aceasta, fumând tutun 
prost, drăcuind şi păstorind peste un sat de necăjiţi 
(O zi însemnată); însă are o minimă conştiinţă de 
sine, faţă de care — şi nu faţă de divinitate — se simte 
răspunzător (Săptămâna patimilor. Deşi supus 
canoanelor narative tradiționale şi cuminţit, poves- 
titorul nu agreează autoritatea şi, când are prilejul, 
o parodiază (de exemplu, în Nenea), precedându-l 
pe Rebreanu şi deosebindu-se radical de Mihail 
Sadoveanu. Este tolerant, adept al liberului arbitru 
şi, chiar în cazul sinucigaşilor, manifestă o neutrali- 
tate binevoitoare, contrară preceptelor religioase şi 
înrudită cu mentalitatea lui Lev Tolstoi (Legea 
trupului). Personajele lui A. sunt de regulă nişte ina- 
daptabili, împresuraţi de o aură a muceniciei. Cele 
mai reprezentative şi mai reuşite sunt acelea al căror 

caracter este tulbure, chiar întunecat. Uneori astfel 
de eroi par a urî viaţa (Fefeleaga, Dura lex), deşi ati- 
tudinea lor este ambivalentă. Considerând oamenii 
drept „marile minuni ale vieţii”, prozatorul îi face să 
traverseze, în cazurile tipice, experienţe deosebit de 
dureroase, de obicei tanatice, pentru a le releva ade- 
vărata personalitate. Iar aceasta e dominată de un 
preaplin al vitalităţii inconştiente cum literatura 
română nu cunoscuse până atunci. „A trăi” 
înseamnă pur şi simplu „a trăi”, a te lăsa cuprins şi 
dominat de izbucnirile vitalităţii. „Binele” şi „răul” 
se încadrează unei axiologii primitive şi puternice, 
pentru care „păcat” nu poate exista atâta timp cât 
omul este viață (O necredincioasă). Izbucnirea sim- 
țurilor nu-l revoltă pe A. până într-atât încât să-şi 
supună personajele la vreo penitenţă. Scriitorul s-a 
exprimat fără menajamente împotriva acelor teologi 
care condamnă „legea trupului”, căci viaţa e „aur 
nemuritor” (Fața de lumină a creştinismului). Un 
aur, însă, bătând în cenuşiu, căci existenţa este con- 
siderată o „vâltoare” care macină puterile şi-i 
leapădă pe oameni zdruncinaţi şi sfârşiţi. Aşa 
termină losif Rodean (din Arhanghelii), unul dintre 
cele mai puternice caractere pe care le-a dat romanul 

românesc. Ca preot, autorul vede în instinctul vieţii 
singura forță spirituală şi etică. Toate personajele 
expresive ale scriitorului îi înfruntă pe ceilalți cu o 
pornire nevrăjmaşă. Conflictul voinţelor inconşti- 
ente îi este specific, iar eroii săi replică prompt, 
instinctual aproape, dintr-un activism funciar: 
„Cine se gândeşte se ofileşte” (A patra). Alteori 
oamenii acceptă viaţa ca pe o fericire edenică (Onu). 
Se întâmplă ca vreunul să manifeste şi oarecare 
detaşare (Melentea), dar aceasta este doar un 
paravan dincolo de care se ascund o dramă negu- 
roasă, o deznădejde încruntată. Prea puţin creştin, 
în fond, A. defineşte „păcatul” ca „împietrirea 
inimii” (Nemângâiab), adică un soi de reprimare a 
vieţii. De aceea, protagonista din Stana trăieşte cu o 
furie încrâncenată, la limita patologicului. Neferi- 
cirea multora este singurătatea socială, îndeosebi 
destrămarea familiei, la care se reacţionează 
violent şi neaşteptat, dur şi cu voluptatea suferin- 
ței (Fefeleaga). Figurile cele mai realizate sunt 
oameni care nu pot trăi în izolare, precum la 
Mihail Sadoveanu, ci au un puternic spirit comu- 
nitar. Îndepărtarea din societate, în cazul invali- 
dului Miron Parasca (Așa de singur), echivalează 

cu moartea. Spiritul de grup este suportul energiei 
lor. Comunitatea în care viețuiesc este una închisă, 
cu reguli fixe. Niculae Mărginean (Strigoiul) este, în 
fapt, un paznic al respectării tradiției, chiar dacă 
aceasta pare absurdă; el practică ritualuri rustice, 
sumbre adesea, pe care toți sunt chemaţi să le 
păzească pentru că altfel mor, aşa cum s-a întâm- 
plat cu ai lui Gheorghe Mărginean. „Strigoiul” este 
forţa coercitivă a societăţii închise, pentru care 
prezent şi trecut se confundă. De sub tăria acestei 
legi fiecare doreşte uneori să evadeze, urmărind o 
himeră, precum Mârzuţ (Vâlva băilor), sau se 
întoarce la locul de baştină pentru a se stinge în 
pace (Lina). A. nu a reuşit decât rareori portrete de 
orăşeni, acestea fiind, de obicei, palide, poate şi 
pentru că elîi considera pe locuitorii oraşelor deper- 
sonalizaţi (Imponderabilul). Intelectualii lui sunt 
puţin verosimili, zbătându-se între extreme prea 
explicite şi demonstrative, ca Ilarie Bogdan (Dolon), 
ceea ce îi poate duce spre un patologic facil, teatral, 
steril şi cazuistic. Cei coborâtori imediat din 
țărănime păstrează însă o mare forță expresivă şi, 
mai ales, au o originală inserare în narațiune. Popa 
Man, jandarmul Dumitru Bogdan, popa Pleşa sunt 
scoşi, într-un fel, din contingent, comentaţi prin 
intermediul altora şi li se atribuie trăsături fabuloase 
ori chiar aparţinând demonologiei populare, astfel 
încât devin plăsmuiri între realitate şi legendă. 
Tehnica misterului, pe care A. o stăpâneşte precum 
puţini alţii, e dedusă numai din eresul folcloric, 
reprezentative fiind, sub acest raport, romanele 
Strigoiul şi Faraonii. Scriitorul construieşte un 
personaj de preferinţă prin gesturi, analiza psiholo- 
gică mărginindu-se la sugestii, cu detalii puţine, dar 
esenţializate. Caracterul tulbure al unora este strâns 
legat de peisajul aspru, neprietenos, accidentat. De 
altfel, cele mai izbutite metafore şi comparații refe- 
ritoare la personaje stau în raport cu natura, termen 
constant de referinţă (sufletul lui Iosif Rodean e ca o 
prăpastie rece, întunecată). Astfel, omul e legat per- 
manent de crepuscular şi de durere, din care se des- 
prinde şi ia contur (Vechi pădurari). Ignorând 
aproape cu totul peisajul citadin, prozatorul se 
opreşte asupra celui rural, nu totdeauna luminos, 
dar sugestiv prin asprimea liniilor. Atmosfera este 
de trai „în întuneric”, povestirile fiind organic struc- 
turate pe absenţa luminii, ca simbol al vieţii întregi. 
Întunecate, rudimentare, peisajele creează graniţe 
inospitaliere altor sentimente în afara acelora pe 
care le presupune povestirea. Când aceasta debutează 

cu o descriere întunecată, ea devine parcă mai 
izbutită, curgând mai liber. Lui A. îi convin „ceasu- 
rile de seară”, care trezesc întrebări despre „taina 
vieţii”. Contrastul este vizibil — între lumină şi întu- 
neric, între viaţă şi moarte. Crepusculul generează 
întrebări fundamentale, precum recluziunea mona- 
hală. Nocturnul produce o stare de detaşare spiritu- 
ală, însă mereu supravegheată. Prăpastia, golul 
înnegurat devin un simbol etic, al absorbției în nefe- 
ricire. Scriitorul are o concepţie sumbră despre exis- 
tenţă, fără a intra totuşi în opoziţie radicală cu meli- 
orismul creştin, căci, după el, geneza vieţii este 
durerea. În concordanţă cu peisajul sunt şi locuin- 
țele, în mod obişnuit cenuşii, rar luminoase, 
bântuite de duhuri (Vedenia, Jandarmul. În ele se 
intră anevoie şi cu neplăcere, impresii accentuate 
prin aşezarea descrierilor unor astfel de case în chiar 
debutul câtorva povestiri şi romane (Arhanghelii, 
Biruința, Domnişoara Ana). Pătrunderea în satul 
„Arhanghelilor” are aparenţă de descensus ad inferos 
şi se face cu ochiul rece al unui observator implaca- 
bil, decis să se oprească doar asupra detaliului 
demoniac, lăsându-le în umbră pe celelalte. Oamenii 
sunt înconjurați de obiecte extrem de puţine, strict 
necesare credibilităţii narative, autorul fiind şi sub 
acest raport deosebit de sever. De regulă, persona- 
jele se mişcă printre ustensile familiare, casnice, în 
scene de familie tipice, banale, obositoare prin repe- 
tiţie, mai ales în construcţiile ample. 

Povestitor înnăscut, lui A. îi place vizibil să deta- 
lieze, adesea redundant şi monoton. De aici vine 
şi înclinarea pentru roman, accentuată în ultima 
perioadă vieţii. Primulroman apare în „Luceafărul” 
(1912), cu titlul Povestea unei vieți, reluat în volum 
abia în 1926. Îi urmează, în acelaşi an, Căsnicia lui 
Ludovic Petrescu în „Cosinzeana”, apoi Arhanghelii, 
cel mai cunoscut dintre toate, în „Luceafărul” din 
1913 (şi în volum în 1914). În 1915 scrie Legea minţii 
(Povestea altei vieţi), pe care îl tipăreşte abia în 1927. 
Urmează Biruinţa, Răbojul lui Sf. Petre, Sectarii, 
Pustnicul şi ucenicul său (1938), Licean... odini- 
oară, În pragul vieţii, Domnișoara Ana, Vremuri şi 
oameni. Lume nouă, Vâltoarea. Romanul Strigoiul, 
încheiat în vara lui 1944, apare postum în 1969, iar 
Faraonii se tipăreşte în 1961. Unele povestiri ample 
(Popa Man, Păscălierul, Dolor, Stana, Prăpastia) 
pot fi considerate romane de dimensiuni reduse. 
De povestiri, romanele se deosebesc în principal 
prin caracterul exemplar al personajelor şi prin 
cel pilduitor al situaţiilor, fiind, sub unele aspecte, 

discret moralizatoare. Construcţii ample, chiar 
stufoase în unele cazuri (Domnişoara Ana, Sectarii, 
În pragul vieţii), ele vădesc o bogată fantezie a situ- 
aţiilor banale, abia detaşate de clişeu. Alcătuite 
după o arhitectură supravegheată, urmează canoa- 
nele tradiționale de la sfârşitul secolului al XIX-lea 
şi începutul secolului al XX-lea. Ca şi povestirile, 
romanele intră brusc în miezul unei situaţii conflic- 
tuale, ca o plonjare directă în ficțiune; explicaţiile 
vin ulterior; în alte împrejurări, cele mai nume- 
roase, debutul are loc într-o atmosferă apăsătoare 
de claustrare, concretizată de regulă prin încăperi 
sumbre, posomorâte. Arhanghelii este reprezenta- 
tiv sub acest raport, primele lui rânduri fiind con- 
stituite din descrierea interiorului seminarului pe 
care urmează să-l părăsească Vasile Murăşanu. Este 
ca o prevestire a caracterului mohorât al conflic- 
tului, chiar dacă personajele „pozitive” vor câştiga 
în final. Lupta lor este însă chinuitoare, victoria va 
fi dobândită trudnic, după tribulaţii asupra cărora 
naratorul insistă pe îndelete. „Fericirea” deznodă- 
mântului este expediată în câteva rânduri, de parcă 
naratorul, ruşinat de ea, o enunţă doar în virtutea 
unor obligaţii etice. Protagoniştii unor romane 
(Biruința, Domnişoara Ana) sunt temperamente 
oarecum bovarice, aspirând la altceva decât le oferă 
condiția modestă de slujbaş incert ori de tânăr abia 
intrat în viaţă. A. sondează sufletele în formare, 
nesigure, de adolescenţi sau de oameni timizi. lon 
Florea (Legea trupului), Vasile Grecu (Biruinţa), Ana 
(Domnișoara Ana), Vasile Murăşanu (Arhanghelii), 
Andrei Pascu (Legea minții), Gheorghe Mărginean 
(Strigoiul) dezvoltă pe larg o antiteză predilectă, 
aceea dintre „legea minţii” şi „legea trupului”, 
antiteză nu neapărat de aspect erotic, deşi acesta 
precumpăneşte. Amplificând o preferinţă a poves- 
tirilor, romancierul are ambiția de a construi 
destine, vizibilă încă din Legea trupului şi din 
Căsnicia lui Ludovic Petrescu. De aici şi prezenţa 
unor excursuri biografice excesive. Tot de aici vine 
şi considerarea personajului principal mai ales din 
perspectiva celorlalte, probabil în intenţia de a face 
din el un simbol etic. Cu vremea, procedeul, fertil 
în Arhanghelii, devine un pretext pentru expunerea 
opiniilor autorului despre situaţia socială, politică, 
economică, financiară, religioasă, etnică ş.a.m.d. 
din România interbelică. Conflictul ajunge repede 
pretextpentru un tablou social, precum în Vâltoarea 
sau în Vremuri şi oameni. Însă alte romane privesc 
personajele, în bună tradiţie realistă, într-un larg 

context social, le înconjoară cu evenimente şi figuri 
adiacente, infinit mai bogate decât la alţi scriitori 
ai epocii, dar mai superficial decât la Rebreanu. 
Predilecţia lui A. este să aşeze protagoniștii pe o 
solidă temelie socială (familie, ocupaţie, clasă, 
mediu cultural, preocupări politice) printr-un şir de 
scene secundare, frecvent complementare şi aglo- 
merate. În general, el stăpâneşte o foarte strânsă 
logică a naraţiunii, fluxul central este urmărit cu 
rigurozitate, chiar rigid uneori. Cel mai expresiv sub 
acest aspect rămâne Arhanghelii, care marchează 
un punct de referinţă în romanul autohton, cu deo- 
sebire prin întărirea caracterului realist. Suportul 
istoric al naraţiunii este atât de puternic, încât pre- 
misele unei confruntări de tip realist sunt asigurate, 
prefigurând apariţia lui Ion al lui Liviu Rebreanu. 
Pentru întâia oară în romanul românesc se întâl- 
neşte o atât de strânsă înlănţuire de invenţii epice, 
de o amploare controlată îndeaproape şi cu răceală. 
Izolat şi timid, A. a ignorat cu desăvârşire opiniile 
critice despre el, cunoscându-le doar accidental pe 
unele. Pregătindu-şi însă pentru tipar seria Opere, 
a găsit de cuviinţă să rescrie unele fragmente, chiar 
să modifice unele romane (Sectarii, de exemplu, are 
un cu totul alt final), să antedateze unele povestiri 
(Valurile, vânturile e datată 1942, deşi a fost scrisă 
în conformitate cu clişeele proletcultiste din jurul 
lui 1960), în încercarea de a oferi posterităţii o 
imagine definitivă a ceea ce credea că este el însuşi. 


El zugrăveşte mai cu seamă intelectualitatea satelor de peste 
munți, compusă din preoţi, notari, doctori. Stilul e potrivit 
materiei; fără coloare lexicală deosebită, curent şi din ce în ce 
mai îndemânatic, excepție făcând, în scrierile de la început, 
limba de oraş, prea stângaci ardeleană. La Agârbiceanu 
discutarea problemelor morale formează ţinta nuvelei şi a 
romanului, şi dacă ceva merită aprobarea neşovăitoare este 
tactul desăvârşit cu care acest prelat ştie să facă operă edu- 
cativă ocolind predica anostă. Teza morală e absorbită în 
fapte, obiectivată, şi singura atitudine pe care şi-o îngăduie 
autorul e de a face simpatică virtutea. : 

G. CALINESCU 


Judecate estetic, după o sută de ani de când au fost publi- 
cate, povestirile lui Agârbiceanu, numeroase şi inegale, 
arată un simţ epic indiscutabil şi, nu de puţine ori, un 
talent de mare prozator. Continuând pe Slavici, în linia 
prozei morale, şi prefigurând pe Rebreanu, în linia rea- 
lismului social dur, proza lui Agârbiceanu este, în genere, 
substanțială şi a o suspecta mereu de toate slăbiciunile 
sămănătorismului şi de stereotipiile moralismului este o 
mare eroare din partea criticii literare. 

EUGEN SIMION 

AGHIUȚĂ, „foaie umoristică, satirică şi critică” 
apărută la Bucureşti, săptămânal de la 3 noiembrie 
1863 şi bisăptămânal de la 28 aprilie 1864 până la 21 
mai 1864, ultimul număr, 28, fiind descoperit abia 
după aproape un secol şi jumătate. Director şi pro- 
prietar: B.P Hasdeu. Vibrând încă de revolta împo- 
triva nedreptăţii ce i se făcuse prin destituirea din 
învățământ, tânărul savant B. P Hasdeu concepea o 
revistă care îi dădea posibilitatea să-şi spună nestân- 
jenit opiniile şi să critice fără menajamente pe 
oricine şi orice, cu singura condiţie de a înălța reali- 
tatea către sferele artei, mascând violenţa atacului cu 
vălul glumei şi al amuzamentului. Aparent, cruciada 
satirică era îndreptată împotriva revistelor de proastă 
calitate, tip „Nichipercea”, „Bondaru/”, „Ţânţarul, 
„Pepelea” etc., spre a oferi exemplul unei foi de înalt 
nivel umoristic, lipsită de trivialităţi, cacofonii şi 

atacuri rudimentare la persoană. În realitate însă, pe 
lângă acest scop, materializat de o aşa manieră încât 
A. era apreciată chiar de adversari, B.P Hasdeu îşi 
începea marea campanie a publicisticii politice, de 
afirmare a crezului patriotic şi democratic, de veşte- 
jire a nedreptăţii şi a abuzului, de demolare a non- 
valorii şi de rupere a măştilor care acopereau ipocri- 
zia, incultura, imoralitatea, cupiditatea şi duşmănia 
faţă de ţară. În mod miraculos, aspiraţia gazetarului 
politic — tinzând la purificarea morală a vieţii sociale 
şi la înfăptuirea idealurilor naţionale — se împletea 
cu una dintre cele mai viguroase înzestrări naturale 
ale sale: dispoziţia de a privi realitatea în perspectivă 
umoristică, cu uşurinţa decantării prozaicului în ful- 
gurări satirice neaşteptate, încântătoare, în măsură 
a-l face să zâmbească chiar şi pe cel vizat. Datorită 
acestei calităţi, foiletoanele sale politice, susţinute 
de glume şi înţepături de tot felul, bazate în bună 
măsură pe calambururi şi mişcări de sensuri impre- 
vizibile, şocante, au deranjat mai puţin, dar au avut 
ecouri mai profunde atât asupra adversarilor, cât şi 
asupra publicului, unele căpătând o circulaţie cva- 
sifolclorică. În spatele textelor — semnate de cele 
mai multe ori cu o jerbă de pseudonume (Abar- 
Assab, Caracangea, D-Y-son, Farfara, Ghimpescu, 
Medlihoho, n...0...u... (ultimele litere de la Bogdan 
Petriceico Hasdeu), Radu Piţigoi, S., Ungheriu din 
Batişte, Un grieriu din salonul Consiliului Superiore, 
Un tătar, Urtimud, Wintelhalder sau pur şi simplu 
nesemnate — se simte o inteligenţă cultivată, dornică 
de schimbarea în bine a vieţii şi de ridicare a nive- 
lului culturii naţionale, dar mai presus de toate un 
caracter ferm, necoruptibil, iubitor al tradiţiei şi 
al valorilor strămoşeşti, o forță de mare şi variat 
talent, în stare să susțină cu competenţă, sistema- 
tic, întreaga revistă. Între altele, ultima pagină a 
foii era ilustrată (până la numărul 16 inclusiv) cu 
caricaturi inspirate de subiecte la ordinea zilei, 
aparținându-i directorului şi totodată proprietaru- 
lui revistei. Conform programului politic, pe care 
intenţiona să-l dezvăluie, în fruntea numărului 4, 
într-o primă etapă B.P Hasdeu îşi îndrepta atenţia 
cu deosebire asupra duşmanilor democratizării țării, 
militând pentru împroprietărirea ţăranilor şi impu- 
nerea votului universal. Retrograzii şi duplicitarii de 
toate felurile sunt ironizaţi, ridiculizați sau prezen- 
taţi în forme echivoce, perfid adulatoare, creând în 
jurul persoanei sau a faptelor lor un imens „halou” 
menit a intriga. Pe lângă personalităţile politice de 
prim ordin adversare ale aspirațiilor democratice 

avute de domnitorul Al. |. Cuza, printre acestea C.A. 
Rossetti, I.C. Brătianu, Eugen Carada, Dimitrie Ghica, 
semnatarul îi implica în hora discreditării pe toţi 
cei care contribuiseră în vreun fel la destituirea sa 
din învățământ (Titu Maiorescu, VA. Urechia, Gh. 
Costaforu, M. Kogălniceanu ş.a.). Însă când simte 
că e ameninţat însuşi „Ironul naţional”, punându-se 
în pericol Unirea, B.P Hasdeu abandonează umorul 
discret cultivat până atunci şi recurge tot mai mult 
la sarcasmul necruţător, la ironia tăioasă, la dez- 
văluirea francă şi la înfierarea fără menajamente a 
adversarilor, dintr-o revistă de amuzament, literară, 
A. devenind una dintre cele mai vehemente gazete 
politice ale momentului. Memorabilă e intuirea, 
definirea şi combaterea coaliției rezultate din unirea 
radicalilor liberi cu retrograzii conservatori, cu 
scopul răsturnării lui Cuza. Textele satirice Votul 
universal, O scenă obscenă, Neviolabilitatea domici- 
liului şi asigurarea libertăţii personale, O revistă atât 
de interioară încât se atinge chiar de intestine vizează 
uneltirile partidului „arhiconservator” şi ale partidu- 
lui „arhiliberal”, coalizate în jurul unor proiecte de 
interese de grup. Hasdeu, care scrie singur cele opt 
pagini ale lui A., publică aici şi literatură: versuri (O 
doină postumă, Drumul de fier, Doina mea, Bradul) 
şi fragmente din nuvela Micuța. Trei zile şi trei nopți 
din viaţa unui student, apărută cam în acelaşi timp 
şi în ediţie aparte. Cum era de prevăzut, filipicele 
neîntrerupte ale redactorului au deranjat mărimile 
vremii, chiar pe M. Kogălniceanu (prezentat cel 
puţin o dată în perspectiva slăbiciunilor, a indeciziei 
şi duplicităţii), încât guvernul, în urma raportului 
lui M. Kogălniceanu, ministru de Interne, suspenda 
apariţia revistei până la întoarcerea domnitorului 
Cuza de la Constantinopol, pe motivul absurd al 
„lipsei de moralitate”. Dar după sosirea domnitorului 
nu s-a mai revenit asupra hotărârii guvernamentale, 
întrerupându-se brutal viaţa uneia dintre cele mai 
importante publicaţii ale vremii, a cărei dispariţie o 
deplângea, prin pana lui C.A. Rosetti, până şi ziarul 
cel mai atacat în paginile ei, „Românul”. Trecând 
peste animozităţile disputelor anterioare, acesta 
găsea cuvintele adecvate ca să înalțe un adevăratimn 
libertăţii cuvântului: „Nu este şi nu va fi un singur om 
onest — scrie el, condamnând decizia oficială — care 
să nu recunoască că nu poate fi nici moralitate, nici 
avere, nici dreptate şi, prin urmare, nici răsplata unei 
fapte bune, nici familie şi, până la sfârşit, nici naţio- 
nalitate, unde nu va fi libertatea cuvântului”. 1.0. 

AGOPIAN, Ştefan 
(16.VI.1947, Bucureşti), 
prozator, publicist. 


Este fiul Mariei (n. Secoşan) şi al lui Ştefan (Arşag) 
Agopian, mic meseriaş. Pe linie paternă provine 
dintr-o familie de negustori armeni, iar pe linie 
maternă are o ascendență oltenească. Urmează la 
Bucureşti şcoala medie (1961-1965) şi Facultatea 
de Chimie a Universităţii din 1965 până în 1968, 
când este exmatriculat. Lucrează ca tehnician la 
Institutul pentru Îmbunătăţiri Funciare — Bucureşti 
(1973-1983), apoi ca tehnoredactor şi secretar de 
redacţie la „România literară” (1983-1990), redactor 
la „Luceafărul” (1990-1994), unde deţine rubrica 
satirică „Momos”, şef de rubrică la secţia politică de la 
ziarul „Cotidianul” (1992-1993) şi director al Editurii 
Ararat, sub egida Uniunii Armenilor din România 
(1994-2000). În urma unor intervenţii repetate la 
conducerea Uniunii Scriitorilor, este acceptat ca 
bursier al Universităţii lowa din SUA (august 1989- 
ianuarie 1990). În 1997 devine redactor la săptămâ- 
nalul satiric „Academia Caţavencu”, iar din 2011 se 
transferă la urmaşul disident al acestuia, „Caţa- 
vencii”, unde publică un serial memorialistic din 
viaţa literară a anilor '60—'70 din secolul trecut. A 
fost şi redactor-şef (2002-2004) la suplimentul „Ziua 
literară” al cotidianului „Ziua”. Debutează cu poezie 
în suplimentul „Povestea vorbii” al revistei „Ramuri” 
(1965) şi cu proză în „Luceafărul” (1971). Participă 
la cenaclul condus de Vintilă Ivănceanu, alături de 
membrii aşa-numitului grup oniric. Debutul edito- 
rial are loc abia în 1979 cu romanul Ziua mâniei, 
predat Editurii Cartea Românească din 1972. A mai 
semnat în „Lribuna”, „Steaua” şi „Orizont”, iar după 
1989 este prezent cu articole de atitudine în „227, 
„Dreptatea”, „Dilema”, „Cuvântul”, „Cotidianul, 
„Litere, arte & idei”, „Contemporanul”, „Arc”, colabo- 
rează la săptămânalul life style „B-24-FUN”. Susţinut, 
de la primele sale cărți, de Nichita Stănescu, Mircea 
Ciobanu, Eugen Negrici şi, îndeosebi, de Paul 
Georgescu, A. a primit mai multe distincţii, între care 

Premiul Uniunii Scriitorilor (1984), Premiul Asociaţiei 
Scriitorilor din Bucureşti (1983, 2004), premiul CC al 
UTC (1983), Premiul revistei „Amfiteatru” (1987), 
Premiul revistei „Cuvântul” (2003) şi Premiul pentru 
Experiment al ASPRO (2003). 

Judecat după anul debutului editorial, ca şi după 
unele trăsături postmoderne sau metaficţionale, A. 
a putut fi arondat generaţiei optzeciste. Tipologic, el 
aparţine însă, în egală măsură, onirismului şi unui 
modernism târziu ce înaintează întors spre trecut. 
Inspirat dintr-o serie de scrisori de familie de la 1910 
şi finalizat în 1972 sub titlul Dies irae, romanul Ziua 
mâniei îşi plasează intriga în provincie, la Turnu 
Severin, într-o singură zi, înainte de intrarea 
României în Primul Război Mondial (15 mai 1915); 
însă o zi cu orele derutant permutate, de unde se 
ramifică arborescent şi tacticos, înainte şi înapoi în 
timp, istoriile de viaţă ale personajelor. În trecut, pe 
linia unor evocări deliberat anacronice, ele merg 
până în culisele Revoluţiei paşoptiste, iar în viitor 
până la cel de-al Doilea Război Mondial. Prota- 
gonista, Lucia Zărnescu, o absolventă de liceu idea- 
listă, prefigurează, prin angajamentul ei — ce va duce 
la distrugerea tatălui de către autorităţile locale -, 
„Trevoluţia” comunistă. Tema revoluţiei şi a terorii 
adiacente, asociată cu tema istoriei ca vis şi 
metamorfoză derizorie a unor vechi scenarii apo- 
caliptice, va fi reluată atât în naraţiunile viitoare, cât 
şi în piesa de teatru Republica pe eşafod, elaborată în 
1975 (alături de alta, Drumul, în decor antic roman) 
şi rescrisă ulterior în acord cu datele evenimentelor 
din decembrie 1989. Personajele din romanul de 
debut, Lucia Zărnescu şi virtualul socru, Glăvan 
Bătrânul, tatăl ei, lonel Zărnescu, şi prietena cea mai 
apropiată, frivola Marioara Strovilo, Glăvan Tânărul 
ş.a., au conştiinţa că sunt trăite şi „scrise” de altci- 
neva, dinspre viitor spre trecut; ele sunt, aşadar, 
„condamnate” de o putere exterioară, şi tot ce le 
rămâne de făcut e să-şi urmeze traseul prestabilit. 
Acest retrofuturism specular şi fatalist e caracteristic 
nu doar pentru Ziua mâniei, ci pentru ansamblul 
prozei lui A., alcătuită nu din romane „istorice” pro- 
priu-zise, ci din „metaficţiuni istoriografice”, pentru 
a împrumuta termenul Lindei Hutcheon. În Ziua 
mâniei caracterul de montaj ludic, livresc şi parodic, 
este marcat, fără însă ca naraţiunea, reciclare a 
romanului de familie pe canava de roman istoric, să 
fie subsumabilă întru totul artefactelor postmoder- 
niste, dimensiunea onirică şi halucinatorie rămâ- 
nând la fel de importantă. Către final sunt interpolate 

patru „scrisori” atribuite Luciei Zărnescu, ce vor 
intra, un deceniu şi jumătate mai târziu, în sumarul 
eteroclitului volum Însemnări din Sodoma. Portret 
al artistului murind (1993). Şi aici aşteptarea angoa- 
santă a Apocalipsei se îmbină cu aceea a revoluţiei. 
Arhitextul biblic apropie proza lui A. de romanele lui 
Mircea Ciobanu şi patronează din umbră estetizan- 
tul roman Sara (1987), alături de mai „realistul” 
Tobit (1983) care, deşi publicat cu câţiva ani înainte, 
îl continuă prin personajul omonim şi prin îngerul 
său păzitor Rafail, care-i veghează sfârşitul anunţat. 
Cu toate că intriga de suprafaţă a celor două romane 
este plasată înaintea sau în timpul scurtei perioade 
de ocupaţie a Olteniei de către austrieci (începutul 
secolului al XVIII-lea), ea reia, explicit, schema şi 
personajele Cărţii lui Tobit din Biblie. Este încă un 
argument în sprijinul a ceea ce critica literară a 
numit „textualismul metafizic” al lui A., expus siste- 
matic în prologul romanului Tache de catifea (1981). 
Protagoniştii acestui din urmă roman „evoluează” 
abulic între perioada premergătoare zaverei lui 
Tudor Vladimirescu şi Revoluţia de la 1848. Cu toţii 
suferă de plictis şi de sentimentul inutilităţii fiecărui 
gest, trăind şi acţionând la voia întâmplării. Şi aici, 
ca şi în Sara, naraţiunea lâncezeşte până la destră- 
mare, iar personajele îşi caută identitatea familială 
vagabondând de la un han la altul, într-o lume 
pustiită de ciumă, crime, pogromuri şi răscoale. Un 
triumvirat de antieroi cvasimateini, alcătuit din 
Tache, boier Lăpai şi Piticul, se confruntă, fără 
succes, cu partenerii mamei celui dintâi, Mamona 
cel Bătrân, Vaucher şi Mamona cel Tânăr, adăstând 
multă vreme izolaţi la conacul uşuraticei boieroaice, 
apoi ridicând un edificiu fără sens înainte de a pleca 
spre Bucureştiul zaverei lui Tudor şi a eteriştilor, 
unde ajung prea târziu, iar unii dintre ei îşi pierd, în 
chip grotesc, viaţa. Totul întârzie, până şi glonţul 
tras de Tache către servitorul lui Mamona cel Tânăr 
pare supus unei amânări indefinite. Deşi simulată 
cu destulă expresivitate, nu acțiunea picarescă dă 
tonul cărţii, ci aşteptarea şi fantazarea fără scop. Nu 
poate fi exclusă, în interpretarea prozei lui A., 
ipoteza unor „reverii genealogice” ale autorului 
(Eugen Negrici a identificat aici un „complex al 
paternităţii” şi „derivat din el, un complex al identi- 
tăţii Fiului”). Ipoteză plauzibilă, date fiind recurenţa 
identităţilor armene sau olteneşti ale unor perso- 
naje, ca şi recurenţa relaţiilor asimetrice cu părinţii 
ale unor protagonişti, de la Glăvan Tânărul şi 
Costache Vlădescu, zis Tache de catifea, la Tobit şi 

Sara. Prezentă, pe alte coordonate, şi la Mateiu |. 
Caragiale, „reveria genealogică” se va regăsi şi în fic- 
ţiunile „retro” din anii 2000 ale lui Filip Florian (Zilele 
regelui), ale Ioanei Pârvulescu (Viaţa începe vineri) 
sau ale Simonei Sora (Hotel Universal), debitoare 
autorului Sarei. O caracteristică definitorie a prozei 
hiperelaborate a lui A. este lentoarea, lenea oblomo- 
vistă a naraţiunii, căreia îi corespunde un defetism 
incurabil al personajelor ce locuiesc aceste lumi de 
margine şi de trecere, cuprinse între periferia 
Mitteleuropei şi „slava stătătoare” a Isarlâkului bal- 
cano-bizantin. Contemplaţia dezabuzată, eventual 
agrementată bahic, este întreruptă uneori de acce- 
lerări bruşte ale acţiunii, într-un discurs în care 
cinismul amoral şi sicitatea malițioasă se răsfaţă în 
ceremonialuri manieriste somptuoase, iar prezenţa 
obsedantă a morţii şi a ororii se îmbină cu kief-ul şi 
voluptăţile alimentare sau erotice. Pe de altă parte, 
„lenea” orientală, evazionistă, are drept revers câr- 
coteala muşcătoare, acidă a cronicarului muntean, 
manifestată inclusiv prin subversivitatea politică la 
adresa istoriei în marş, cu ipostazele ei agresive: 
războiul, revoluţia, utopia. Anacronismul ia, 
începând cu Tache..., înfăţişarea unei satire trans- 
parente la adresa prezentului ceauşist, căruia îi ero- 
dează prin deriziune mitologiile istorice triumfa- 
liste, cum se întâmplă şi în Calpuzanii lui Silviu 
Angelescu. Proza din Manualul întâmplărilor (1984) 
a fost transpusă dramaturgic în 2000, de asemenea 
ca parabolă antiutopică şi antitotalitară. De 
remarcat faptul că spaţiile predilecte ale naraţiuni- 
lor evită Bucureştiul şi, în genere, marile oraşe în 
favoarea provinciei şi a marginilor de ţară. 
Focalizarea obsesivă pe detalii sau scenografia 
barocă sunt ale unui estet rafinat, prozele fiind 
înţesate de referinţe ezoterice sau alchimice, de tri- 
miteri savante la documente de epocă şi cronici 
istorice reale ori inventate. Fie că e vorba de burgul 
multietnic al Sibiului habsburgic în Sara, de Oltenia 
ocupată de austrieci în Tobit sau de Muntenia dom- 
niilor fanariote în Tache de catifea, picturalitatea 
poematică a atmosferei, reconstituită în codurile şi 
limbajele ei, reţine atenţia la lectură. Dar A., un 
maestru decorator, este şi un creator de personaje. 
Tipologic, ele pot fi grupate în câteva mari clase. Se 
disting, mai întâi, tandemurile şi confreriile (loan 
Tobit şi ajutorul său austro-ungar Heiler, loan 
Geograful şi Armeanul Zadic, triumviratul Tache de 
catifea-Lăpai-Piticul), apoi complotiştii şi asasinii 
(Mamona cel Tânăr, Kinder, consilierul Haan ş.a.), 

negustorii intriganţi (Năbal, Aaron Juda Hartman), 
servitorii şi subalternii (Piticul, Stan cel gros). 
Femeile (Marioruţa, Flora Fruscio, Ludmila Vosinscki, 
Aniţa Bengescu) sunt, de regulă, cinice, nestator- 
nice şi lascive, cu excepţia copilelor şi a nubilelor 
(Lucia, Sara), care impresionează, înainte de orice, 
prin amestecul inefabil de inocenţă, erezie şi 
cruzime. A. e un remarcabil prozator al senzorialită- 
ţii fantasmatice a copiilor şi adolescenților, fie că 
este vorba de micuța sefardă Sara şi fratele ei Juan- 
Pedros, de surorile Clara şi Gertruda Barberini, de 
pura Lucia Zărnescu sau de copilăria orfanului 
Tache de catifea. Au fost invocate, în legătură cu 
acest spirit fabulatoriu, programatic străin de realis- 
mele actualităţii, tot felul de înrudiri livreşti, unele 
evidente, cum ar fi Mateiu I. Caragiale sau Gabriel 
Garcia Mârquez. Marqueziene sunt în special apari- 
ţiile „angelice” din Manualul întâmplărilor sau din 
Însemnări din Sodoma sau apariţia feciorelnic-per- 
versă a Sarei din romanul omonim. Nu pot fiignorate 
nici afinităţile cu parabolele biblice ale lui Mircea 
Ciobanu, cu decadenţa bizantină a prozei scrise de 
Alice Botez, cu romanele „fanariote” ale lui Eugen 
Barbu, dar şi cu metaficţiunile balcanice ale sârbului 
Milorad Pavic, cu fantezismul neosuprarealist de tip 
Boris Vian, modernismul negru al lui Samuel Beckett 
(din Mercier et Camier, spre exemplu) sau cu pictu- 
ralitatea şi obiectualismul noilor romancieri francezi 
(Claude Simon în primul rând). Manierismul scrii- 
turii nu exclude prezenţa unor reale calități de 
prozator „clasic”, desfăşurate pe spaţii mai ample în 
Ziua mâniei, în Tobitsau în prima parte din Tache de 
catifea. Totuşi, structura şi sensibilitatea acestor 
ficțiuni aparţin unui poet convertit la proză. 
Dimensiunea poematică primează în faţa epicului, 
iar descrierea tinde să substituie, adesea, naraţi- 
unea. Descriptivismului i se adaugă inventarele 
ludice de cuvinte arhaizante şi nume, realizate, cu 
voluptăţi de colecţionar, de dragul pitorescului 
lingvistic. Mimarea autenticităţii „de epocă” 
rezultă şi din falsele note biobibliografice unde 
sunt citate documente real-imaginare, ca în 
Bibliografia generală a lui Mircea Horia Simionescu. 
În privinţa epicului propriu-zis, atât cât e, abundă 
comploturile, lucrăturile de culise, în genere tot ce 
ţine de subteran şi ocult. Se pot identifica aici aluzii 
esopice la delaţiunea generalizată şi la mentalitatea 
conspiraţionistă indusă de poliţia politică a regimu- 
lui Ceauşescu, alături de sugestia că „totul a mai 
fost”, că nimic esenţial nu se schimbă: alte măşti, 

aceeaşi piesă, dincolo de bine şi de rău. Radu G. 
Țeposu a plasat acest tip de proză sub semnul unui 
„estetism cinic”. Nu e însă numai atât. Ficţiunea lui 
A. ascultă de o (anti)filosofie orientală a istoriei, 
istoria însăşi devenind pretext şi decor pentru un 
teatru de umbre şi de plăsmuiri ale minţii. Mimând 
„arta războiului”, ea desfăşoară, de fapt, o artă 
piezişă a dezertării evazioniste şi a sabotajului. Pe 
fundalul unui regim agonizant se proiectează, 
derulate cu încetinitorul, o suită de apocalipse 
(meta)ficţionale ale unor lumi apuse, jalonate de 
catastrofe, războaie şi revoluţii. Naratorul lor este 
unul necreditabil: un regizor ironic şi melancolic, un 
păpuşar ce deconspiră direct sau prin intermediul 
personajelor statutul de ficţiune livrescă al lumii pe 
care aceştia o locuiesc. Cronologia existenţei e răs- 
turnată, citită dinspre final spre început, prin 
urmare nici măcar anticipată, ci dinainte ştiută de 
protagonişti („Ştiu ce va fi, spuse Sara [...]. Sunt 
invenţia ta”; „Ăştia par morţi, noi părem vii. Pot 
crede că ne aflăm încă într-o carte bună, dar nu atât 
de bună, continuă Tobit, pe cât şi-ar fi dorit-o ei”). 
Cea mai implicată oniric dintre aceste istorisiri e 
Sara, poem al frumuseţii şi al seducţiei maligne, în 
vreme ce terestrul Tobir se arată a fi mai aproape de 
romanul istoric propriu-zis. Există în proza din anii 
'80 a lui A. o demonologie şi o angelologie care 
dublează „isprăvile” agenţilor umani. Punctul cel 
mai de sus al imaginaţiei şi scriiturii va fi atins în 
cele cinci povestiri de tip conte philosophique din 
microromanul modular Manualul întâmplărilor, 
scris în același timp cu Ziua mâniei, dar publicat, 
strategic, după Tache de catifea. Protagoniştii lor, 
loan Geograful şi Armeanul Zadic (trimitere ono- 
mastică transparentă la personajul Zadig al lui 
Voltaire) reiau, pe canavaua unei false intrigi pica- 
reşti, motivul le gueux et laveugle, într-o peregri- 
nare fără orizont printr-o Muntenie crepusculară. 
„Aventurile” lor războinice, pline de umor negru, 
au un aer de desen animat suprarealist, referenţia- 
litatea lumii pe care o străbat se destramă şi în 
aerul populat de fantasme neliniştitoare levitează 
entităţi fantasmagorice, în timp ce indivizi bovarici 
citează din Platon, Montaigne sau Paracelsus, 
comentându-şi, dezabuzat, postumitatea şi depă- 
nând meditații fals sapienţiale sau perorând despre 
arta războiului. Sfârşitul lor are loc într-un lazaret 
de ciumaţi, ceea ce trimite însă şi la învierea lui 
Lazăr, şi, în genere, la gâlceava dintre cel văzute şi 
cele nevăzute, degradarea mundană fiind izbăvită 

printr-o transfigurare „angelică. Enigmatică şi 
derutantă, ficţiunea lui A. are un caracter prin exce- 
lență spectral, întorcând spatele verosimilității 
pentru a-i opune, ironic, puterea înşelătoare şi atot- 
dizolvantă a artei fantasmelor. Filonul balcano-bi- 
zantin şi oriental îşi află o ipostază (post)modernă 
de excepţie, incluzând, în pliurile scriiturii artiste, o 
meditaţie epică particulară, cu substrat biblic şi 
implicaţii deconstructive, asupra existenţei şi a 
istoriei, a identităţii şi a ficţionalităţii. Lacunarul 
Fric, început la finele anilor '80, continuat în anii '90 
şi publicat abia în 2003, poate fi numit cu greu un 
roman. E mai degrabă un post-roman. Având în 
prim-plan cadavrul unui călugăr mechitarian 
armean renegat şi damnat, descompunându-se în 
erecţie pe plaja unui Bizanţ turcit ce vegetează în 
soarele sudului mediteranean, naraţiunea, compusă 
pe ritmuri incantatorii de poem antic, se transformă 
într-o suită de instantanee lirice reduse, adesea, la 
unul sau două rânduri pe pagină. Contrastul dintre 
noblețea scriiturii şi trivialitatea celor relatate are un 
caracter ostentativ, autorul recuperând din mers 
dezinhibarea limbajului licenţios, la modă în anii 
'90 ai secolului trecut. Personajele „vii” nu sunt mai 
puţin fantomatice decât „mortul” Fric, adevărata 
protagonistă fiind fecioara Orjen, coruptă erotic de 
cârciumarul Evemon Notarades, dar îndrăgostită 
iremediabil de mortul descoperit de ea pe plajă. 
Lasciva Maria Dragases, urmaşă a împăraţilor 
bizantini, enigmaticul şi perversul doctor evreu 
Aaron Juda Hartman (inspirat de un personaj real), 
curtezana (de asemenea atestată istoric) Marion 
Delorme, libidinoşii Tron şi Lichinie ş.a. ţin de 
planul secund al acestei ficțiuni abia schiţate şi care, 
spre deosebire de precedentele romane, excelează 
prin licenţiozitate şi omniprezenţa tanatică. În Fric 
scatologicul şi escatologicul se confundă. Epilogul 
şarjat postmodern cu trimiteri parodice la Laurence 
Sterne, Daniel Defoe sau Petru Comarnescu, o înfă- 
țişează pe Orjen înotând voluptuos prin epava unei 
corăbii bântuite de personajele moarte. Sinteză şi 
epitaf al scrierilor precedente, Fric reprezintă nu 
atât un experiment abandonat, cât un simptom al 
epuizării şi abandonului auctorial. Scrise într-un stil 
direct, alb, în acord cu cotitura pragmatic-comerci- 
ală a autorului, prozele scurte erotice şi speculative 
publicate în finalul volumului Fric sau aiurea nu mai 
au nimic din barochismul fantast al scrierilor de 
dinainte de 1989; concepţia rămâne totuşi înrudită, 
chiar dacă se transformă în reţetă: „amintiri despre 

viitor”, cruzimi jucate de limbaj licenţios şi trucuri 
borgesiene. Alte povestiri au un caracter autobio- 
grafic. Ficţionale sau nonficţionale, textele postde- 
cembriste ale lui A. sunt, în felul lor, nişte „postume”. 
Constatând că după o anumită vârstă romancierii 
români se repetă, acest spirit fabulator care a evitat 
mereu autobiograficul în favoarea istoriilor imagi- 
nare abandonează romanul în favoarea povestirilor 
lejere şi a nonficțiunii memorialistice. lar abando- 
narea manierismului abstrus lasă locul, în plan sti- 
listic, unui „clasicism”, nu mai puţin cinic şi pitoresc, 
al evocării. Ulterioare romanelor, articolele despre 
literatură şi viaţa literară publicate de A. în „Acade- 
mia Caţavencu” sunt tablete lapidare şi cârcotaşe, 
axate pe detalii anecdotice, dar şi pe elemente sem- 
nificative ale cărților prezentate. 


Proza lui Ştefan Agopian, cu toată aparenţa ei de cronică 
învechită, e ruptă totuşi din cel mai curat spirit postmo- 
dern, chiar dacă vicleniile artistice ale autorului dau o altă 
înfăţişare noii poetici. Spiritul ei e prezidat de simbolul 
cărții. Totul, literalmente, vine din carte şi sfârşeşte prin a 
se întoarce acolo [...]. Această viziune textualistă, în înţe- 
lesul ei foarte înalt, face în proza lui Agopian pandant 
cu viziunea livrescă. Destinul personajelor se află numai 
efemer în istoria reală, întrucât el atârnă de cartea care le 
scrie şi în care ele ştiu că sunt scrise, cu un fel de conştiinţă 
ironică a fatalităţii care, tocmai aceasta, le însufleţeşte. 
Viaţa lumii e, prin urmare, vis, o punte de trecere în marele 


circuit al existenţei. 
RADU G. ŢEPOSU 

pe lângă vis şi moarte, „22, 2004, 23; Marian Victor Buciu, 
Proza lui Ştefan Agopian, CL, 2004, 7; Cristea-Enache, 
Bucureşti, 82-88; Holban, Ist. lit., II, 244-247, Andrei Terian, 
Agopian, „Ziarul de duminică”, 2007, ianuarie; Manolescu, 

AGORA, revistă literară multilingvă apărută la 
Bucureşti în mai 1947 (un volum), sub auspiciile 
Fundaţiei „Regele Mihai !” şi sub îngrijirea lui Ion 
Caraion şi Virgil lerunca. Subintitulată „Colecţie 
internaţională de artă şi literatură” și purtând un 
motto din poetul englez John Keats, A. cuprinde 
texte edite şi inedite în română, germană, italiană, 
franceză şi rusă, traduceri în şi din aceste limbi. 
Republicări sunt versurile din ciclul După melci de 
Ion Barbu, cu ilustraţii şi portretul poetului de G. 
Tomaziu, şi o selecţie din Aforisme de Lucian Blaga. 
Inedite par a fi eseul Existenţialism — umanism 
de Virgil lerunca, consacrat cărţii lui J.-P Sartre 
LExistentialisme est un umanisme, monoactul 
cu antract Artistul şi Moartea de Emil Ivănescu şi 
eseul Dezumanizarea poeziei. Observaţii asupra 
meritelor şi neajunsurilor poeziei contemporane de 
Petru Comarnescu. Tălmăcirile din română sunt 
în principal din poezie: două sonete de Eminescu 
(Afară-i toamnă... şi Trecut-au anii...) sunt tran- 
spuse în germană de Lucian Blaga, în aceeaşi 
limbă Alfred Margul-Sperber dă o versiune a 
Mioriţei, iar Frany6 Zoltân una a poemelor Rugă 
de seară şi Duhovnicească de Tudor Arghezi, dar 
şi a altor poezii de Al. A. Philippide, Geo Bogza, 
Dimitrie Stelaru, Mihai Beniuc. Dragoş Vrânceanu 
şi Giancarlo Vigorelli traduc împreună în italiană 
De-a v-aţi ascuns... şi Duhovnicească de T. Arghezi, 
Victor Kernbach transpune în ruseşte Pan şi Vară 
de Lucian Blaga, Anda Lascăr semnează versiunea 
românească, Ora de vizită, pentru LHeure des visites 
de B. Fundoianu. Trei poeme de Serghei Esenin, 
Cântă, armonică, Nu mai fui aşa, Norii de pe şură, 
sunt traduse în româneşte de Ion Caraion şi Victor 
Kernbach. Tot Ion Caraion tălmăceşte în colabo- 
rare cu Saşa Wolkonski şi Soner de Rainer Maria 
Rilke, Dinu Albulescu transpune din spaniolă Trei 
disertaţii ale iscusitului cavaler Don Quijote de la 
Mancha, însoţite de tot atâtea ilustraţii semnate 
de G. Tomaziu. George Dan traduce „folclor negru” 
(Nimeni nu ştie ce spaimă am tras) şi poeme de 
Carl Sandburg (arba, Sălbăticie). Sunt reproduse 
în original poezii de Eugenio Montale, Salvatore 
Quasimodo, Umberto Saba, Paul Celan şi eseuri 
de Paolo Biffis, Charles Sangevin, Robert Regnier. 

Dragoş Vrânceanu publică în italiană Considerazioni 
su Carlo Bo, iar Altred Margul-Sperber, în germană, 
reflecţii despre Ars poetica. Alexandru Vona 
semnează un portret-eseu Emil Ivănescu. Alţi cola- 
boratori: Radu Boureanu, Margareta Dorian, T. 
Ştefănescu-Priboi, Ruxandra Oteteleşanu. LH. 


AGORA 


revista alternativă de cultură 


AGORA, revistă care apare la Philadelphia (Pennsyl- 
vania, SUA) de două ori pe an între 1988 şi 1990, apoi 
trimestrial până în 1993. Redactor-şef: Dorin 
Tudoran; redactor-şef adjunct: Mihai Botez; redac- 
tori: Paul Goma, Michael Radu, Vladimir Tismă- 
neanu; secretar de redacţie: Gina Minda Grecescu. 
Colegiul de redacţie iniţial e alcătuit din personali- 
tăţi ale vieţii cultural-ştiinţifice din România şi din 
străinătate: Eugen Ionescu (preşedinte de onoare), 
Mihnea Berindei, Mihai Botez, Marta Caraion, Matei 
Cazacu, Matei Călinescu, loan Petru Culianu, Victor 
Frunză, Virgil lerunca, Monica Lovinescu, |. Nego- 
iţescu, Virgil Nemoianu, lon Vianu, la care s-au 
adăugat începând cu al doilea număr Andrei 
Codrescu, iar după 1989 Nicolae Manolescu, 
Octavian Paler şi Dan Petrescu. Pe lângă românii din 
exil, colegiul de redacţie mai cuprindea şi nume ca 
Alain Besancon, Andre Glucksmann, Rene Taver- 
nier, Marie-France Ionesco, Kazimierz Brandys ş.a. 
A. publică analize, opinii, dezbateri, documente, 
cronici etc. pe probleme literar-artistice, dar şi soci- 
al-politice. Articolele-program (Nu şi O fară tristă, 
plină de umor), aparţinând redactorului-şef, arată 
că revista intenționează să fie „o tribună de expri- 
mare atât a exilului extern, cât şi a celui intern, 
pledând totodată „pentru adevăratele interese cul- 
turale ale românilor de acasă; şi nu doar pentru cele 
culturale”. Primul număr se deschide cu o pagină 
semnată de Eugen Ionescu, intitulată Fcrivez en 
roumain!/ Scrieţi româneşte!, în care autorul leagă 
apariţia revistei de un deziderat: în diaspora „cultura 
română şi literatura să rămână vii”, ceea ce devine 
posibil datorită efervescentei activităţi a celor care 
nu-şi abandonează menirea: „Cultura românească, 
literatura română nu se fac doar în interiorul țării 
invadate, desfigurate, cu botniţa la gură. În timp ce 

cultura română din România a fost smulsă din rădă- 
cinile ei spirituale, adevăratele rădăcini au putut fi 
transplantate dincolo de frontiere şi se pot întinde în 
lumea întreagă. De la Brâncuşi la Eliade, de la Cioran 
la Tudoran, nu voi mai cita atâtea alte nume ale altor 
reprezentanţi activi ai culturii noastre — poeţi, proza- 
tori, pictori, sculptori de prestigiu, care nu contenesc 
să se manifeste ca purtători de cuvânt ai unei tragedii 
fără nume, ai unui popor ce nu poate fi înăbuşit, în 
ciuda încercărilor. Literatura română, arta sa nu se 
exprimă doar în diverse limbi străine, ci persistă în 
limba română, prin atâtea reviste şi publicaţii, impre- 
sionante prin calitatea unei limbi rămase intacte, deşi 
deformată şi din ce în ce mai impură în biata ţară 
îndepărtată, uitată parcă de tot universul”. Editorialul 
este redactat constant de Dorin Tudoran. Temele sunt 
în majoritate politice, dar şi culturale. Dintre cele cul- 
turale poate fi semnalat articolul România sau/ şi 
Cazul Arpagic, interzicerea volumului Anei Blandiana 
devenind prilej de dezbatere asupra politicii regimu- 
lui ceauşist. Rubricile obişnuite sunt „Editorial”, 
„Accente”, „Poezie”, „Proză”, „Eseu”, „Jurnal”, „Reevalu- 
ări”, „Interviu”, „România: ieri, azi, mâine”, „Cei care 
vin”, „Vitralii”, „Idei. Opinii. Atitudini”, „O carte în 
discuţie”. O rubrică specială, intitulată „Fără viză — 
Pagini din România”, găzduieşte texte ale unor scrii- 
tori (disidenţi) din ţară: Liviu Cangeopol, Dan Deşliu, 
Dan Petrescu, Luca Piţu ş.a. Replică în oglindă, rubrica 
„România din afara României”, include scriitori din 
exil: Mihai Ursachi, Nina Cassian, Dinu Flămând, Ale- 
xandra Târziu, Andrei Brezianu, Dominic Brezianu, 
Constantin Eretescu, Ileana Vrancea, I. Negoiţescu, 
Monica Lovinescu, Virgil lerunca ş.a. În A. semnează 
poezie Dan Deşliu, Mihai Ursachi, Mariana Marin, 
Liviu loan Stoiciu, Nicolae Prelipceanu, Matei Vişniec, 
llie Constantin, Paul Damian, Dan Cristea, Simona 
Popescu, Marcel Lucaciu, Valentin Constantin ş.a. 
Secţiunea de proză e reprezentată de Paul Goma, 
Liviu Cangeopol, Gheorghe Tomaziu, loan Petru 
Culianu, Dan Petrescu, Maria Mailat, Monica Săvu- 
lescu, lon Manolescu, Alexandru Papilian, Bujor 
Nedelcovici, Vlad Pavlovici, Constantin Eretescu, Ale- 
xandra Târziu ş.a. O piesă semnată de Dan Alexe, 
refugiat în Belgia, poartă titlul Rămâăieni şi este, după 
cum apreciază Virgil Ierunca (într-o cronică din 
„Lumea liberă”, 1989), o „ţiganiadă” în miniatură, 
numai că de data aceasta grotescul, burlescul fantast 
sunt întruchipate de oameni ai regimului, nişte cari- 
caturi ale clişeelor comuniste. Cu eseu şi critică 
literară sunt prezenţi Matei Călinescu, Virgil 

Nemoianu, Dan Pavel, Michael Radu, Vladimir Tismă- 
neanu, loan Petru Culianu, Lucian Raicu ş.a. Încă din 
primul număr, Gelu lonescu analizează (critic) 
absenţa unei istorii a literaturii române contempo- 
rane în De ce nu avem o istorie a literaturii române?, 
pornind de la un articol al lui Gheorghe Grigurcu din 
„Suplimentul literar-artistic al «Scânteii tineretului»“. 
Conştient că în ţară, din cauza cenzurii, nu se puteau 
aduce toate argumentele şi nici cita operele unora, 
Gelu Ionescu afirma în 1988: „O istorie a literaturii 
române bazată numai pe criterii estetice, pe care am 
dori-o, nu poate fi suficientă atâta timp cât istoria 
puterii comuniste în luptă cu valoarea literaturii şi 
adevărul nu a fost scrisă şi intrată în conştiinţa literară 
şi nu numai literară”. Tot în numărul inaugural Monica 
Lovinescu pune întrebarea „Este cultura română 
nedreptăţită?”, evidențiind că „tema și obsesia nu 
sunt, evident, cu totul noi”, deşi în perioada interbe- 
lică „efervescentă, la zi cu toate curentele literare — 
uneori precedându-le, ca în cazul existențialismului 
—, literatura română nu trăia jelindu-se de dimineața 
până seara de a face parte din ceea ce se numește, 
banal, o cultură «mică» nu prin valoare, ci prin nerăs- 
pândirea peste frontierele ei lingvistice”. Dorin 
Tudoran polemizează cu Adrian Păunescu (1/1989), 
care spusese că Monica Lovinescu şi Virgil lerunca 
n-ar avea dreptul să comenteze activitatea culturală 
din ţară, drept cuvenit numai celor „ce stau şi lucrează 
în România”. Contraargumentele lui Dorin Tudoran 
se bazează pe exemple de oameni celebri care au trăit 
şi creat în afara ţării lor, iar concluzia nu poate fi decât 
aceea că „dintr-o cultură nu poţi pleca dacă ai apucat 
să-i aparţii”. Fiind o revistă de atitudine culturală şi 
politică, A. publică şi articole pe teme sociopolitice. 
Sub genericul Anul 1989 şi Europa Centrală, scriu 
Michael Radu (Anul revoluționar 1989), Vladimir Tis- 
măneanu (Sub semnul panicii) şi Dorin Tudoran (De 
la dictatura personală la junta comunistă?) pe când 
la tema „Vocile alternativei democratice în căutarea 
Europei Centrale” Vladimir Tismăneanu participă cu 
articolul Europa Centrală: o comunitate de supliciu şi 
memorie, Czeslav Mitosz cu Ce este Europa Centrală: 
revelatoarea cicatrice, iar Jean-Frangois Revel discută 
cu Dorin Tudoran pe tema Dispariţia comunismu- 
lui trebuie accelerată, nu... întârziată. La rubrica 
„România: ieri, azi, mâine” Vladimir Tismăneanu e 
prezent cu Frici, fobii, frustrări, Stelian Tănase 
tratează fenomenul violenţei în societatea civilă, iar 
loan Petru Culianu îşi pune semnificativ o întrebare 
în eseul Cultură română? Cronici literare dau Virgil 

lerunca (despre poezia Marianei Marin, revoluţia 
generaţiei '80), Mircea Iorgulescu, care scrie despre 
I. Negoiţescu, Fevronia Novac sau analizează 
romanul Din calidor al lui Paul Goma, Victor Ivano- 
vici (despre Eduardo Mendoza) ori Marcel Cor- 
niş-Pop, care comentează romanul Noaptea de 
Constantin Eretescu. |. Negoiţescu prezintă două 
dintre „victimele realismului socialist” - Petru 
Dumitriu şi Al. Ivasiuc. Traducerile sunt realizate, 
printre alţii, de Gina Minda Grecescu, Andrei 
Brezianu, Radu Tudor, Gabriela Melinescu. Intră în 
sumar şi articole cu tematică mai generală: Filosofia 
şi arta după sfârşitul adevărului de Boris Groys, 
Unitatea personalităţii eminesciene de |. Negoiţescu, 
Mâna statului democrat-popular, secvenţe: 1958- 
1959, 1968, 1974 de Ileana Vrancea, cuprinzând 
pagini despre perioada realist-socialistă şi nu 
numai, Amintiri despre cenzură, semnate de Ana 
Blandiana, Ştefan Aug. Doinaş, Ileana Mălăncioiu, |. 
Negoiţescu şi Dan Verona. Câteva fragmente de 
jurnal îi aparţin lui Mircea Eliade Jurnal 1984), lui 
Lucian Raicu (Jurnal de lectură) şi lui Bujor Nedelco- 
vici Jurnal infidel). Pentru a marca optzeci de ani de 
la naşterea lui Eugen Ionescu scriu Matei Călinescu 
(Dimensiunea politică) şi loan Petru Culianu 
(Ionescu, mântuitorul.Virgil Nemoianu îi creio- 
nează un portret lui Nicolae Manolescu la a cincize- 
cea aniversare a criticului. Numărul 3/1991 e dedicat 
memoriei lui Ren6 Tavernier şi a lui loan Petru 
Culianu. Dens este compartimentul rezervat dialogu- 
rilor. Astfel, sub titlul Ce-ar mai fi de spus?, Dan Alexe 
inserează „convorbirile libere într-o ţară ocupată” 
dintre Dan Petrescu şi Liviu Cangeopol, în vreme ce 
Dorin Tudoran dialoghează cu Jean-Frangcois Revel pe 
marginea necesităţii de a accelera dispariţia comu- 
nismului, iar Despre revoluţie şi istorie este titlul 
convorbirii dintre Francois Fejtă şi Emil Cioran. Alte 
convorbiri: Liviu loan Stoiciu — Alexandru Pleşcan 
(Am crezut că putem sări peste umbra noastră), Oana 
Orlea —- Mariana Marin („la-ți boarfele şi mişcă!”, 
Nicolae Prelipceanu — Corneliu Coposu, Cornel Nis- 
torescu - Claudiu Iordache şi lon Vianu - Lidia Vianu 
(n mijlocul Europei). Sub genericul Est? Vest? 
Europa — continent al culturii, în A. intră intervenţi- 
ile unor participanţi la colocviile de la Blois (noiem- 
brie 1989), precum şi la simpozionul de la Atena cu 
tema „Ţările Europei de Est: probleme şi perspec- 
tive”; sunt amintite numele lui Claudio Magris, 
Lawrence Durrell, Mircea Dinescu (În căutarea 
timpului pierdub, Silviu Angelescu (Un nou model 

european), Maciej Howiecki şi Gâbor Csardâs. Sunt 
publicate de asemenea articole semnate de Ren 
Tavernier (România tinereții mele), de Mihai Botez 
(Spun ceea ce gândesc, fac ceea ce spun), Marcel 
Corniş-Pop (Andrei Codrescu şi modelele avangar- 
dei), lon Vianu (0 interpretare a României de azi), 
Matei Călinescu (Fantastic and Interpretation in 
Three of Mircea Eliades Novellas: The Cape, Youth 
without Youth and Nineteen Roses) ş.a. Au mai cola- 
borat cu poeme, proză, eseuri, cronici Bogdan 
Ghiu, Mircea Cărtărescu, Alexandru Lungu, Petru 
Popescu, Victor Frunză, Călin-Andrei Mihăilescu, 
Simona Popescu, Daniel Bănulescu, Elena Ştefoi, 
Alexandru Muşina, Andrei Marga, Zoe Petre, 
Gabriel Andreescu ş.a. A.S., M.Ab. 


AGORA, revistă de cultură apărută la Slatina, lunar, 
în ianuarie şi februarie 1990, cu subtitlul „Literar- 
artistică”. Redactor-şef: Constantin Dumitrache. 
Împlinind o veche aspirație a locuitorilor Oltului de 
Jos şi considerându-se „o instituţie publică pentru 
minte şi inimă”, publicaţia se declară „deschisă 
tuturor valorilor”. Rubricile mai importante sunt 
„Remember”, „Cronica literară”, „Mulţumesc, liber- 
tate!”. Primul număr reia Doina lui Eminescu. Din 
„Revista Fundațiilor Regale” sunt preluate însem- 
nările lui D. Caracostea despre Slatina şi ţinutu- 
rile Oltului, Aurel Buzincu oferă Însemnări despre 
arta poetică eminesciană, iar la „Cronica literară” 
C. Dumitrache se ocupă de posteritatea lui D. 
Caracostea. La un veac şi jumătate de la naşterea lui 
Titu Maiorescu scrie tot C. Dumitrache, în vreme ce 
raporturile dintre mentorul junimist şi Eminescu 
sunt luate în discuţie de Viorel Dianu. Acelaşi C. 
Dumitrache cercetează contribuţia lui D. Popovici 
pe tărâmul istoriografiei eminesciene. Nicolae Truţă 
scrie despre Corneliu Baba, N. Popescu-Optaşi 
despre I.L. Caragiale şi Slatina, Cornelia Niculescu 
se opreşte asupra personalităţii lui Eugen Ionescu, 
stabilind câteva repere bibliografice, iar Andrei 
Caracostea îi consacră un medalion dramaturgu- 
lui. Se rețin şi opiniile despre ortodoxie ale mitro- 
politului Olteniei Nestor Vornicescu, intervievat 
de Elena Cruceru şi C. Dumitrache. Traducerile le 
aparţin lui Radu Vasile Moneta, Traian Nica, Marian 
Deaconu ş.a. Numărul 2 cuprinde şi patru pagini de 
supliment SE Alţi colaboratori: Horia Dulvac, Alina 
Durbaca, Luminiţa Tiţa. D.B. 

AICHELBURG, Wolf von (3.1.1912, Pola-Istria, azi în 
Croaţia-—24.VIII.1994, Bafialbufar-Mallorca, Spania), 
eseist, traducător. Fiu al unui baron austriac, Arnold 
von Aichelburg, căpitan comandor în marina impe- 
rială, care intră încă din 1919 în marina română 
la Galaţi, A. frecventează,după ce familia se stabi- 
leşte la Sibiu în 1922, Liceul „Brukenthal, pe care îl 
absolvă în 1929. Atras mai întâi de pictură şi muzică, 
apoi de literatură, studiază la Facultatea de Litere 
din Cluj, unde îşi ia licenţa în 1934, cu o teză despre 
estetica lui Lessing şi a lui Schiller, şi urmează un 
stagiu în romanistică la Dijon. În 1929 debutează 
în cotidianul sibian „Siebenbiirgisch-Deutsches 
Tageblatt” şi colaborează la publicaţii germane din 
Transilvania, printre care la revista „Klingsor”. După 
stagiul militar (1934-1935), călătoreşte pentru studii 
de pictură şi muzică în câteva ţări, cu popasuri 
mai îndelungate în Germania (Berlin, 1935-1937, 
perioadă decisivă în evoluţia sa artistică), Franţa, 
Italia. Profesor la câteva şcoli germane din Sibiu 
şi Mediaş, între 1941 şi 1943 lucrează la Bucureşti, 
ca translator la Direcţia Presei din Ministerul 
Propagandei. În 1943 debutează editorial la Viena, 
cu versiunea în germană a cărţii lui Basil Munteanu, 
Panorama de la litterature roumaine contempo- 
raine. Participă la viaţa culturală a Capitalei, publică 
eseuri în „Revista Fundațiilor Regale”, îi cunoaşte 
mai îndeaproape pe oamenii de litere din jurul 
poetului Ion Pillat. Revenit la Sibiu în toamna lui 
1944, este atras de activitatea Cercului Literar (scrie 
eseuri în revista acestuia sub pseudonimul Toma 
Ralet), de Lucian Blaga şi discipolii săi, contactul cu 
]. Negoiţescu şi Ştefan Aug. Doinaş rămânând şi mai 
târziu o punte către spiritualitatea românească. În 
urma unei încercări nereuşite de trecere a frontierei 
în decembrie 1948, este întemnițat la Aiud (1949- 
1951), trimis într-un lagăr de muncă la Canalul 
Dunăre-Marea Neagră (până în decembrie 1952) 
şi silit la domiciliu forţat la Măicăneşti, în sudul 
Moldovei. După punerea în libertate, îşi reia la Sibiu 
activitatea publicistică, predă, pentru a se întreţine, 
lecţii de pian, dar este din nou arestat în mai 1959 şi 
condamnat la Braşov, în „lotul scriitorilor germani” 
din Transilvania, de un tribunal militar, pentru 
pretinsă agitaţie contra statului, în speţă pentru 
editarea cărţii de povestiri Die Ratten von Hameln, 
apărută în 1958 şi retrasă imediat din librării, dar 
păstrată în câteva biblioteci publice (aşi, Cluj, 
Viena, Leipzig). După ani petrecuţi în închisoare 
(până în 1962) şi domiciliu forţat la Călmățui, în 

Bărăgan, este amnistiat în 1964, iar în 1968 reabilitat. 
Încercările de racolare ca informator al Securităţii, 
sub numele de cod Caţavencu, s-au izbit de necola- 
borarea reală a scriitorului. Va fi prezent în „Secolul 
20”, „Lransilvania” (unde ţine o rubrică între 1970 
şi 1975), „Neue Literatur”, „Karpatenrundschau”, 
„Viaţa românească”, „România literară”, „Euphorion”, 
„Tribuna” ş.a. Obține în 1970 Premiul pentru tradu- 
ceri al Uniunii Scriitorilor pentru Magische Liebe, 
cuprinzând nuvele şi povestiri de V. Voiculescu, 
iar în 1972 Ordinul Meritul Cultural. Emigrat în 
Germania Federală la finele anului 1980, după 
numeroase presiuni dinafară, se stabileşte în anul 
următor la Freiburg im Breisgau, fiind prezent cu 
expoziţii de artă plastică şi cu lucrări muzicale de 
cameră (concerte, sonate, cvartete, lieduri) în săli 
de concerte, la emisiuni de radio şi televiziune din 
Europa occidentală. Mai colaborează la publicaţii 
precum „Limite”, „Argo” ş.a. A întreţinut o consis- 
tentă corespondenţă cu Emil Cioran. 

Preferând, în efortul de transpunere în limba sa 
maternă, creaţii ale contemporanilor, A. s-a aplecat 
şi asupra unor mărturii mai vechi de poezie româ- 
nească, oferind cititorului versuri populare în Bei 
Săcel den Berg hinan (1977), volum alcătuit după 
Antologia de poezie populară (1966) a lui Lucian 
Blaga. Totodată, şi-a concentrat atenţia asupra 
scrierilor eminesciene, încercând să contribuie 
la cunoaşterea lor în spaţiul lingvistic german. 
Dificultatea acestui demers rezultă, cum afirmă 
într-un eseu din 1989, în mod paradoxal, din 
faptul că Eminescu a receptat intens variate surse 
germane din secolele al XVIII-lea şi al XIX-lea, iar 
versurile sale sugerează traducătorului neavizat să 
apeleze la uzanţe poetologice şi lingvistice desuete. 
Rezonanţa lui Eminescu în timpul nostru va fi mai 
puternică atunci când opera lui nu va fi raportată 
la modelele sale, producând impresia de inactua- 
litate, ci supusă unui proces de înnoire a formei, la 
adecvarea limbajului la actualitate. Atât traduce- 
rile basmelor eminesciene, în proză şi în versuri, 
cât şi versiunile poeziilor în germană stau mărturie 
pentru această strădanie stilistică. Cele din urmă, 
considerate „versuri foarte libere, foarte poetice” 
(Dieter Roth), au apărut şi la Madrid, în 1989, 
într-un volum relativ redus, îngrijit de A. După 
propria-i mărturisire, a încercat însă cele mai mari 
satisfacţii lucrând la traducerea în germană a poe- 
ziilor lui Lucian Blaga, al cărui univers spiritual îi 
era bine cunoscut. Având libertatea de a alcătui 

după preferinţele sale sumarul unei plachete de 
versuri transpuse, a dat o pondere mai mare ultimei 
perioade de creaţie, simțindu-se atras de limpezi- 
mea structurală. Dispoziţia lui Blaga pentru orga- 
nicitatea lumii, pentru fluidul vieţii, echilibrul său 
apt întotdeauna de fine decantări sunt doar câteva 
trăsături relevate în prefața ediţiei bilingve Poeme 
— Gedichte (1974). Confruntat cu fizionomia artis- 
tică a lui G. Bacovia, A. încearcă să aplice poeziilor 
acestuia o manieră stilistică aparte. În prefața cărţii 
bilingve Versuri- Gedichte(1972) Ştefan Aug. Doinaş 
califică echivalenţele ca traduceri autonome, spre 
deosebire de tălmăcirile fidele, considerând că s-a 
urmărit „în limitele unei libertăţi riguros cântă- 
rite, o transpunere de adâncime, o reconstituire a 
universului interior al poeziei, un transfer de sub- 
stanţă”, demers temerar, plin de „fulgurante intuiţii 
verbale”. Stimându-l pe Ion Pillat pentru aleasa lui 
cultură, dar şi pentru atitudinea seniorială şi cole- 
gială, A. s-a simţit îndemnat a-i traduce o seamă 
de poezii (Gedichte, 1976), deşi versurile pillatiene 

nu au trezit întotdeauna în sufletul său o puter- 
nică rezonanţă, lirica lui părându-i-se că trădează 
mai curând o tendinţă estetizantă, de care s-a ferit 
în transpunere. Dintre poeţii unei generaţii mai 
tinere, s-a dedicat operei lui Radu Stanca (Poezii — 
Gedichte, 1979) şi a lui Ştefan Aug. Doinaş (Cai în 
ploaie — Pferde im Regen, 1974). Experienţa proprie 
de poet şi de traducător de poezie este completată 
de eseistica sa, concentrată, de asemenea, în jurul 
reflecţiei asupra fenomenului poetologic, adunată 
postum în culegerea Criza sufletului modern în 
poezie şi alte scrieri româneşti (2010). Preocuparea 
pentru destinul metafizic al artei se dovedeşte a fi 
tema sa centrală şi coerentă. După cum i-a măr- 
turisit într-o scrisoare lui Ştefan Aug. Doinaş, A. 
spune că deşi „tipologic sunt un estet”, „niciodată 
nu am căzut în eroarea să cred că esteticul ar fi 
țelul suprem, rostul culturii sau sensul existenţei”. 
Conştiinţă superlucidă, el transferă acest rost cre- 
atorului, în speţă poetului, ca expresie a maximei 
interiorizări, prin luarea în posesie a universului 
înconjurător într-un proces orfic de transfigurare 
şi preamărire a lumii, iar „poetul existenţei pure” 
în vremea nouă nu este altul decât Rainer Maria 
Rilke (invocat cu un vers celebru din a noua Elegie 
duineză: „Pământule, oare nu asta vrei tu: invizi- 
bil/în noi să renaşti?”).Textul cel mai reprezenta- 
tiv, Criza sufletului modern în poezie, decelează 
clar între timpul „străvechii preamăriri orfice” 
(misiunea esenţială a poetului) şi timpul faustic, 
un timp al crizei, neprielnic, nimicitor. Este timpul 
„înstrăinării de la adevăratele izvoare ale creaţiei”, 
„material, mecanic, un timp specific epocilor 
„epigonale” — asupra căruia revine în eseul Despre 
preţiozitate în poezie — şi totodată al celei moderne, 
care a alungat divinul din artă, golind-o de mister 
şi de „intuiţie sufletească”, sărăcind-o metafizic, în 
favoarea „meşteşugului” tehnic. De aceea, pentru 
A., „ismele” de tot felul sunt semnul unei „preţiozi- 
tăţi întortocheate”. Dacă rostul poeziei a fost mereu 
descoperit şi împlinit de marii poeţi ai lumii, de la 
imnografii egipteni, Orfeu şi Pindar la Hlderlin, 
Schiller, Keats şi Rilke, şi de toţi cei care sacralizează 
arta, decadentismul modernităţii se înscrie sub 
semnul unei crize de fond, închistarea în estetism 
(„poezie pură”, cultul frumosului ş.a.) conducând 
la „descompunerea impulsului creator”. Unii poeţi 
reuşesc să depăşească această criză modernă prin 
filonul creştin, crede A.: Rilke prin transfigurare şi 
transcendere, T.S. Eliot prin „martirajul de nuanţă 

creştină”, Valery prin tema învierii şi prin virtutea 
recunoştinţei, Trakl prin asumarea metafizică a 
simbolisticii spirituale (Simboluri creştine la Georg 
Trakl). Tot astfel, exegetul întrevede criza artei dra- 
matice în exacerbarea psihologismului: „Metoda 
analizei psihologice a distrus ideea teatrului, a 
subminat structura tragediei. Esenţa omului nu 
este de natură psihologică, ci metafizică” (Paul 
Ernst şi renaşterea tragediei în Germania). În 
acelaşi mod este judecată şi nuvela contemporană, 
care ar dezerta de la funcţia iniţială, aceea de struc- 
turare în jurul unei acţiuni „bine rotunjite”, bazată 
pe revelarea unui conflict şi a sensului său lăuntric 
prin intermediul unui erou, ca în tragedia antică, şi 
nu pe o „înlănţuire oarecare de fapte”, pe „redarea 
unei atmosfere sau pentru farmecul stilului”. În 
acest sens, nuvela psihologică şi cea psihanalitică 
au contribuit la dizolvarea formei, accelerând răs- 
pândirea genurilor „hibride”, ca schița episodică a 
lui Cehov şi Maupassant şi foiletonul de presă, con- 
ducând la „confuziunea genurilor” (Despre nuvela 
germană contemporană). Cunoscător în profun- 
zime al liricii germane şi europene din toate tim- 
purile, despre care a glosat cu subtilitate ideatică, 
A. se înscrie printre cei mai interesanţi eseişti con- 
temporani ai noştri. 

SCRIERI: Criza sufletului modern în poezie şi alte scrieri 
româneşti, îngr. Dan Damaschin şi loan Milea, pref. Dan 
Damaschin, Cluj-Napoca, 2010. Traduceri: Basil Munteanu, 
Geschichte der neueren rumânischen Literatur, Viena, 1943; 
Mihai Beniuc, Gedichte, Bucureşti, 1958 (în colaborare); V. 
Voiculescu, Magische Liebe, postfață Mariana Şora, Bucu- 
reşti, 1970, Das Traumrehlein, Bucureşti, 1974; George 
Bacovia, Versuri — Gedichte, ed. bilingvă, pref. Ştefan Aug. 
Doinaş, Bucureşti, 1972; M. Eminescu, Poezii — Poems — 
Po6sies — Gedichte — Stihi — Poesias, ed. plurilingvă, introd. 
Zoe Dumitrescu-Buşulenga, Bucureşti, 1971 (în colabo- 
rare), Mărchen, Bucureşti, 1972, Das Mărchen vom Prinzen 
Trănenreich, Bucureşti, 1975, Gedichte, îngr. şi pref. trad., 
Madrid, 1989; Lucian Blaga, Poeme - Gedichte, ed. bilingvă, 
pref. trad., Bucureşti, 1974; Ştefan Aug. Doinaş, Cai în 
ploaie — Pferde im Resen, ed. bilingvă, Bucureşti, 1974, Die 
Geschichte von den zehn Briidern, Bucureşti, 1979, Paradise 
cocktail, ed. plurilingvă, Timişoara, 1999 (în colaborare); 
Ion Pillat, Gedichte, Bucureşti, 1976; Bei Săcel den Berg 
hinan. Rumănische Volksdichtung, Cluj-Napoca, 1977; 
Radu Stanca, Poezii — Gedichte, ed. bilingvă, pref. Ştefan 
Aug. Doinaş, Bucureşti, 1979; Tudor Arghezi, Gedichte, 
Berlin, 1980 (în colaborare); lon Barbu, Das dogmatische 
Ei, îngr. Hedi Hauser şi Franz Hodjak, pref. Mircea Zaciu, 
Bucureşti, 1980 (în colaborare); Am Abgrund aller Fernen, 
îngr. trad. în colaborare cu Peter Motzan, Miinchen, 1995. 

1970, 26 iunie; I. Voita, Bacovia în limba germană, SXX,1970, 
10-12; Emmerich Reichrath, „Form ist das Humane an sich” 
Gesprăch mit Wolf Aichelburg, NW, 1971, 15 mai; Mircea 
Ivănescu, Wolf Aichelburg, 'T, 1974, 6; Peter Motzan, Blaga 
deutsch, NL, 1974, 7; Ştefan Aug. Doinaş, Wolf Aichelburg şi 
fascinația simbolurilor, VR, 1975, 4; Veronica Porumbacu, 
Ion Pillat, „Gedichte”, CNT, 1976, 37; Annemarie Schuller, 
Traducerea — un act creator, interviu cu Wolf Aichelburg, T, 
1979, 7; Dieter Roth, Mihai Eminescu Deutsch. Kritischer Blick 
auf ein Jahrhundert iibersetzerischer Rezeption, SV, 1992, 1; 
Peter Motzan, Wolf Aichelburg — 80, „Dialog” (Dietzerbach), 
1992, 31-34; Worte als Gefahr und Gefăhrdung. Fiinf 
deutsche Schriftsteller vor Gericht, Miinchen, 1993; | Wolfvon 
Aichelburg], JL, 1994, 29-38 (grupaj special); Nicolae Balotă, 
Caietul albastru, Il, Bucureşti, 2000, 217-222; Damaschin, 
Cercul Literar, passim; Dan Damaschin, Confesiune şi 
glossă la Wolf von Aichelburg, TR, 2011, 203; Cezar Boghici, 
Wolf von Aichelburg şi transcendența poeziei, TR, 2011, 
203; Irina Ungureanu, Un cosmopolit cultural. Wolf von 
Aichelburg, VTRA, 2011, 3-4; Herbert-Werner Miihlroth, „Jos 
pe prunduri viaţă străvezie” (Poetul, pictorul şi compozitorul 
Wolf von Aichelburg), VTRA, 2012, 5. ].W, G.Dn. 


AILENEI, Sergiu (28.VII.1967, Iași), critic și istoric 
literar. Este fiul Floricăi și al lui Dinu Ailenei. 
Urmează cursurile Liceului de Filologie-Istorie 
„M. Eminescu” din lași (1982-1986), apoi devine 
student al Facultăţii de Filologie a Universităţii „Al. 
I. Cuza” din Iași, secția română-franceză, obținând 
licența în 1991 cu teza Craii de Curtea-Veche. 
Dimensiuni stilistice. Îşi încheie studiile doctorale 
cu teza Stiluri în proza interbelică, sub îndrumarea 
profesorului Dumitru Irimia, lucrare publicată în 
2000 şi distinsă cu mai multe premii. Funcţionează 
la Catedra de literatura română a Facultăţii de 
Litere de la Universitatea „Al. |. Cuza” din lași ca 
preparator până în 1995, asistent până în 2002, și 
lector până în 2006. 

În volumul Stiluri în proza interbelică, pornind 
de la Dâmaso Alonso, care consideră că „stilul 
este unicul obiect al criticii literare, iar adevărata 
misiune a istoriei literaturii constă în a diferenţia, a 
valorifica, a corela și a clasifica stilurile particulare”, 
A. descrie și interpretează cu finețe stilurile unor 
prozatori interbelici, propunând o revizuire a valo- 
rilor după criterii de ordin stilistic. Metamorfozele 
ideii de stil sunt surprinse, în contextul literaturii 
române, la scriitori precum Mateiu I. Caragiale, 
Mihail Sadoveanu, lonVinea, Camil Petrescu, Anton 
Holban, M. Blecher, Pavel Dan și Al. A. Philippide. 

De exemplu, la Mateiu I. Caragiale se disting bal- 
canismul ca tipologie, registrele bivalente — pe de 
o parte, trivial, pe de alta, înalt, aproape hagiogra- 
fic, cantitatea sacrificată în favoarea calității, con- 
centrarea artistică prioritară conturând „infernul 
balcanic”. Aproape în contrast cu barocul matein 
se situează monotonia sadoveniană, „stil relevabil 
mai curând prin particularități exterioare”, între 
care bizantinismul, întrucâtva opus balcanismului. 
Un anumit manierism este relevat în cazul lui lon 
Vinea, văzut ca paradoxal regizor al textului, care 
demontează construcția de factură cinematogra- 
fică, uneori cu ajutorul limbajului eliptic. În ceea 
ce privește scrierile lui Camil Petrescu, formula 
„logica sentimentelor” ar exprima cartezianismul 
analizei psihologice, însă și reîntoarcerea parțială 
la unele convenții ale romanului clasic. Rândurile 
despre Al. A. Philippide implică evidenţierea unui 
anacronism artistic asumat, livrescul însemnând 
formula propriei autenticităţi, a rafinamentului, 
și afirmarea unui tradiţionalism de esență atem- 
porală. O mare parte din volum este preluată și 
dezvoltată în cartea Infernul balcanic: o monogra- 
fie a operei lui Mateiu LI. Caragiale (2001), unde, în 
prima secțiune, numită Anamneza, sunt analizate 
elemente caracteristice precum paseismul, motivul 
ruinei (malefice), semiotica vestimentară; apoi 
etapele declinului biologic al personajelor, reunite 
în scheme artistice precum fizionomia eugenică, 
fragilitatea aristocratică, tanatofilia, fatalitatea, 
vitalismul și arivismul; ulterior sunt descrise câteva 
trăsături ale cadrului estet al romanului. Abilitatea 
hermeneutică a lui A. este confirmată în decrip- 
tarea multiplelor fațete referitoare la poetica mis- 
terului. În volumul Conexiuni provizorii (2001), 
având subtitlul Categorii specifice ale imaginarului 
în literatura română, autorul realizează o sinteză, 
definind în mod adecvat noţiunile „bizantinism”, 
„dacism”, „fanariotism”, „slavism” (categorie dia- 
cronică), „balcanism”, cea mai amplă cuprindere 
având-o aceasta din urmă - instabilitate, diviziu- 
nea insolubilă, corupția, privirea panoramică, „linii 
generale subsumabile motivului arhetipal numit 
lumea pe dos”. Ambiguitatea sintagmei „porţile 
Orientului” îi permite criticului literar să parcurgă 
un spaţiu simbolic destul de vast și să atingă o cla- 
viatură interpretativă largă, în care intră Istoria 
ieroglifică a lui Dimitrie Cantemir, Kir Ianulea de 
I. L. Caragiale, Isarlâkul barbian, Rusoaica lui Gib 
I. Mihăescu, Europolisul lui Jean Bart, dar și Adio, 

Europa! de I.D. Sîrbu sau Cartea milionarului de 
Ștefan Bănulescu. Văzuţi în context, se acordă o 
atenție deosebită omului balcanic, dar și persona- 
jului feminin întruchipat fie de chera Duduca, fie 
de Chira Chiralina, de domnișoara Hus sau de Pena 
Corcodușa. În lucrarea Introducere în opera lui M. 
Blecher (2003), criticul continuă imersiunea în inti- 
mitatea operei, acest eseu concentrându-se nu atât 
pe caracteristicile frapante ale prozatorului, cât pe 
dominantele imaginarului în cele două aspecte ale 
sale — unul legat de corporalitatea lumii, celălalt de 
imaginarul interior, de reverie, oniric, introspec- 
ție halucinantă. Ceea ce criticul numește „onto- 
logia personală” blecheriană constă într-o viziune 
panoramică a lumii, raportată la o existență indi- 
viduală insignifiantă, dând naștere unei ironii 
strivitoare la adresa omului. Contrast de esență 
romantică, observă A., dar într-o percepție întru 
totul modernă, atâta vreme cât absenţa emitentu- 
lui acestei ironii întreține un climat al absurdului. 
Organizată în jurul marilor polarități (eul, celălalt, 
cadrul exterior), convergente în degradarea uni- 
versală, simbolurile materiale ale imaginarului 
la M. Blecher sunt cartografiate cu sagacitate și 
supleţe stilistică, la aceasta contribuind și o inspi- 
rată selecție a citatului. 

SCRIERI: Stiluri în proza interbelică, Iași, 2000; Infernul 
balcanic: o monografie a operei lui Mateiu 1. Caragiale, 
Iași, 2001; Conexiuni provizorii. Categorii specifice ale 
imaginarului în literatura română, lași, 2001; Introdu- 
cere în opera lui M. Blecher, laşi, 2003. 

Repere bibliografice: Dragoș Cojocaru, Prin „infernul 
balcanic”, CL, 2000, 12; Dragoș Cojocaru, Pluriperspectivismul 
unui plai cu dor, CL, 2001, 9; Dan Mănucă, Stilistica seriilor, 
CL, 2001, 10; Nicolae Busuioc, Scriitori şi publicişti ieşeni 
contemporani, ed. 3, laşi, 2009, 28-29. S.D. 


ALARMA, jurnal politic, literar, comercial, judiciar şi 
social care a apărut la Craiova, săptămânal, între 15 
ianuarie şi 30 mai 1883. Redactor: gazetarul Panache 
Niculescu. Aici debutează Traian Demetrescu: în 
numărul 12 din 4 aprilie 1883 publică primele versuri, 
Durerii şi Victoriei, după o săptămână melancoli- 
cele stihuri intitulate Plânsul/, iar o lună mai târziu 
alte două poezii, Domnişoarei VS., Poetul, dar şi un 
mic discurs funebru rostit la mormântul unui coleg 
de liceu. În A. mai apare o cuvântare electorală a lui 
B.P Hasdeu, care, în aprilie 1883, candida la Craiova 
pentru Cameră la colegiul al treilea. R.Z. 

ALĂUTA ROMÂNEASCĂ, revistă apărută la Iaşi de 
la 14 martie 1837 până la 1 septembrie 1838 ca 
„supliment literal” al gazetei politice „Albina româ- 
nească”. Din prima serie, inițiată de Gh. Asachi 
după modelul „Curierului de ambe sexe” al lui Ion 
Heliade-Rădulescu, se cunosc opt numere, ieşite la 
intervale neregulate, ultimul purtând data 3 februa- 
rie 1838. În cadrul celei de-a doua serii, începută 
la 1 iulie 1838, s-au tipărit, la 1 şi la 15 ale fiecărei 
luni, cinci numere, avându-l ca redactor pe Mihail 
Kogălniceanu, publicaţia rămânând sub patronajul 
administrativ al „Albinei româneşti”. Cu toate că nu 
a apărut decât puţin timp, A.r. s-a impus datorită 
faptului că a strâns în jurul ei pe câţiva dintre lite- 
raţii moldoveni cu autoritate în epocă. Sub con- 
ducerea lui Asachi s-au publicat mai mult scrieri 
ocazionale. Kogălniceanu a încercat să transforme 
Ar. într-un mijloc de a aduna și împărtăși „produc- 
turile genii (duhului) rostite în proză sau în versuri 
și vrednice de a fi aduse la cunoștința publică, 
spre a fi unora de îndemn și mulțămire, iar altora 
de model întru urmarea unei asemenea cariere”. 
Lirica este în general de factură fie preromantică 
(Costache Negruzzi, Reverii, A. Hrisoverghi, La 
o iță de păr), tie anacreontică (Gh. Asachi — care 
semnează şi Alviru Dacianu - Amorul fugariu şi 
Manolachi Drăghici — Luări aminte pentru slăbi- 
ciunile ominești), fie romantică (Mihail Cuciuran). 
Scrierile în proză sunt mult mai puţine: C. Negruzzi 
figurează cu note de călătorie, iar un A.D., probabil 
Alecu Donici, cu istorisirea pe un subiect oriental 
Edes. O scrisoare adresată lui C. Negruzzi de publi- 
cistul și poetul basarabean Pavel Pruncu abordează 
deosebirile dintre poezie şi proză. Negruzzi iscă- 
leşte și un comentariu la traducerea lui C. Aristia 
a tragediei Saul de Alfieri, pe care o apreciază, și 
un portret Daniil Scavinschi. Deosebit de bogată 
este rubrica traducerilor. Dorind să câştige cât mai 
mulţi cititori, Kogălniceanu a tălmăcit, sub acro- 
mimul Klmn. și sub literele L.N., îndeosebi scrieri 
mondene, majoritatea luate din „Magazin fiir die 
Literatur des Auslandes”, revistă berlineză la care 
colaborase el însuşi, dar şi versuri din Gottfried 
Biirger şi Friedrich Schiller. Lui Manolachi Manu i 
sepublică un fragment din actul II, scena 3 din tran- 
spunerea tragediei Zaira de Voltaire. Kogălniceanu 
a mai tradus un fragment din Filosofia vistului a 
lui Osip Senkovski. Socotind acest fapt un atentat 
la autoritatea consulului rus Carl von Kotzebue, 
mare amator de whist, Mihail Sturdza a dispus 

CUNAENERAT AA Me EI. A AABINEL POMaNEUI, 


POMANLDBCEKEOE,. 


———— 


Astira poar cere mere a BAni mi 3 pipa Aoperapaaep Avepari pă maine, 
mpeanevapaae pent (atguană) poeme pe npoa ch seprăpă mmm apeamaree pe a (pn axe 
sa Simona vama, ce a n umopa A pie st mUAgimApe p 18p aataga AC moaca pe 
Wpaapă dimcie arene si . 
a poa iese A pet pă t ameere cconocipăi, Wmirraraape ppm Poseta pmangaripae 
ap map vpumeme nega People Aepapune eter a Ap mtetaneăpa, mempă de a dpe me pană 
pene, cpu, pm abea Doe, pn sape ca m prpăan ua pe pr aă macacrume am apere 
pompe mmtiepane ntanmaee, ne ameaa cpr pummacgi oa că, me ca si rapa dna CÂR pot 
pe e Mee, pi poparia ae ama. 

————————————  — 

Aa mpnnemta mempagiă Pomâmtată primriaae II cenae AR A+ Doamna DL. Dim 
nt mpeaipae pmanmaa Pommntimea, A Mami Moerata Merpiuli, pmetaegee ae mere en 
osia, .€ apte Spmareage seminee, ni n vprate stare area a 
să vomnnrțior. 


AM b YA 


PREBEPII. 


— — — = La cita cun bem 
che mandone si scema. Opni momente 
———————— € un pam 
che ai termina areiaina, e delle fane 
Si comineia a merir guande ai mame. 
Meta staate. 
Da momen papa mpimage a pila mă ca ame 
Na ta apatg pe ame fpapa mamaripă amaţe, 
ia na A parea fepuempeă ura mumia vă mă atast, 
Me Omia-tmapa fpipatasoctiar mp poi mapa ca ape. 


0 anca some apemt mimegiă me e Muoștă, 
ete aport raare stat, sa, Mami A pptenieșa 


suspendarea revistei și pedepsirea făptașului, care 
era și locotenent-aghiotantul său, la o lună de „arest 
în «casă»”. Firavele consideraţii critice formulate 
în Ar. de Kogălniceanu premerg ideilor expuse în 
„Dacia literară”, afirmând importanţa istoriei naţi- 
onale pentru asimilarea, pe un fond autohton solid, 
a elementelor folositoare din civilizațiile străine. În 
sumarul general al publicaţiei C. Negruzzi mai figu- 
rează cu Fragment dintr-o călătorie (relatând un 
drum între Podul Iloaiei și părâul Huejdul, ce curge 
pe lângă târgul Pietrii (Neamţ), străjuit de „mun- 
țișorii” Pietricica și Cozla, și cu două poezii elogi- 
oase la adresa lui Pavel Pruncu. A.r. mai include 
o epigramă a lui Marţial echivalată în românește 
de Gh. Asachi și, sub semnătura vornicului Ionică 
Tăutu, un epitaf, specie literară deosebit de apre- 
ciată de contemporani. lonică Tăutu, Pavel Pruncu 
şi Asachi par să fie seniorii de vârstă în cercul 
revistei, ceilalți fiind născuţi după începutul seco- 
lului. Adresându-se, prin chiar titlul ei, românilor 
din toate provinciile, publicaţia s-a străduit să le 
ţină trează conştiinţa naţională. A.r., prima revistă 
din Moldova dedicată exclusiv literaturii, a fost, cu 
deosebire prin cea de-a doua serie a ei, şi cea dintâi 
tentativă însemnată de afirmare a importanţei ele- 
mentului autohton în literatură. D.M., R.P 

PREȚUL ! LEU Duminecă, 3 lulie, 1921 


Anul |li Anul Ii. No_1._ 1 


ALBA-IULIA 


ma sa ae 


REDAC ŢIA Si ADMINISTRAȚIA 
R. DOROBANŢILOR N 
TELEFON No. 20 


Apare săplămânal mmm A - tat 


bea motanul ae imamtea areal 
ni animarea dae A mână are aa etmeati  Aacluiia maini mâetema mreana va ina 


ALBA-IULIA, gazetă apărută la Alba Iulia, săptă- 
mânal, de la 1 decembrie 1918 până la 29 mai 1919, 
din 3 iulie 1921 până la 21 septembrie 1940, din 30 
august 1944 până la 25 februarie 1945. Editor şi 
redactor responsabil: Zaharia Munteanu, urmat 
de loan Sima, Gr. Creţariu, Ioanichie Mărgineanu, 
Horia Teculescu, 1. Puşcariu (redactor-şef în 1925), 
Augustin B. Barna, Al. Crişan, Şt. Pop, lon Ciugu- 
dean, Tit Liviu Matei, Emil Oţoiu, Antoniu Pop, 
Nicolae Vasiu, lon Dumitrescu; director: Cornel B. 
Andrei între 1 ianuarie 1926 şi 20 mai 1929. Apariţia 
propriu-zisă a fost precedată la 1 decembrie 1918 
de un număr ocazional, iar la 3 decembrie 1918 de 
o ediţie specială, cuprinzând Moţiunea Unirii 
votată la Adunarea Naţională de la Alba Iulia. În 
numerele următoare îşi găsesc loc articole referi- 
toare la Marea Adunare de la Alba Iulia de la 1 
decembrie 1918, documente (Proclamația regelui 
Ferdinand), precum şi textul Tratatul secret al 
României din 4 august 1914. La început „organ al 
proclamării unităţii naţionale”, între 1926 şi 1945 
devine organ oficial al Partidului Naţional Țără- 
nesc din judeţul Alba. Periodic, în paginile sale 
sunt reproduse versuri de M. Eminescu, George 
Coşbuc, Octavian Goga, Aron Cotruş. Prezenţă 
constantă mai mult de un deceniu, ultimul contri- 
buie şi cu poezii inedite. Printre colaboratori se 
mai numără Bazil Gruia şi Corneliu Coposu. 
Sporadic se tipăreşte literatură populară din zona 
Albei. În 1934 redacţia salută apariţia volumului 
Pe Mureş şi pe Târnave — doine şi strigături culese 
de Horia Teculescu. Din acelaşi an gazeta inițiază 
rubrica numită „Colț literar”, unde semnează în 
general, necunoscuţi. La moartea lui Ioan Slavici, 
Octavian Goga şi Al. Lupeanu-Melin sunt publi- 
cate necrologuri. În numărul 3/ 1944 apar declara- 
ţiile făcute la Consiliul de Coroană din 29-30 
august 1940, prin care luliu Maniu s-a opus cedă- 
rilor teritoriale. E.0O. 

ALBALA, Radu (20.11.1924, Bucureşti — 10.V.1994, 
Bucureşti), prozator, istoric literar, traducător. Este 
fiul Anei-Erna (n. Teodoru) şi al lui Iacob Albala, 
cerealist. Face liceul în Bucureşti şi este licenţiat al 
Facultăţii de Drept şi al Facultăţii de Litere, secţia 
filologie clasică, a Universităţii din Bucureşti. A fost 
avocat până în 1948, când este eliminat din barou. 
Ca funcţionar la Biblioteca Academiei Române, este 
angajat iniţial pentru fondul de manuscrise latine. 
Redactor la Editura de Stat pentru Literatură şi Artă, 
de unde a fost exclus în 1959, va fi, peste câtva timp, 
redactor la Editura Litera. 

A. a debutat în 1936, ca elev, cu o traducere, în 
„Extempora!”, revista Liceului „Mihai Eminescu” 
din Bucureşti. Colaborează la „Viaţa românească”, 
„România literară”, „leatrul” ş.a. Ca istoric literar, 
debutează în 1962 cu volumul Antim Ivireanul şi 
vremea lui, precum şi cu antologia Bucureştii în lite- 
ratură. Traducătorul se face şi el cunoscut prin versi- 
unea românească a Vieţii lui Constantin Cantemir de 
Dimitrie Cantemir (1960) şi prin textele traduse din 
antologia Proză istorică latină (1962), precum şi prin 
tălmăcirea unor scrieri de Paul Scarron (Romanțul 
comic) sau de Alfred de Vigny (Servitute şi grandoare 
de ostaş), pe care le şi prefaţează. Mai transpune, mai 
ales în colaborare, din Vasili Axionov, Ilya Ehrenburg, 
Casanova, Raymond Queneau, R.M. Rilke, Maxime 
Delamare, Roland Dorgelăs. Îngrijitor (împreună cu 
I. Fischer) al unei ediţii din scrierile lui Anton Pann, 
dar şi al altor ediţii (G. Sion ş.a.), A. este şi autor (în 
colaborare) al libretului pentru opereta Anton Pann 
sau Povestea vorbei (1963). Antim Ivireanul şi vremea 
lui e o viaţă romanţată în sensul bun al cuvântului. 
Documentele trec adesea în ficțiune şi personajele se 
află nu odată în dialog. Autorulrealizeazăbune evocări 
de oameni şi locuri din secolul al XVIII-lea. Cartea se 
resimte mult mai puţin de influenţa nefastă a dogma- 
tismului decât antologia Bucureştii în literatură, cu 
deosebire în prefaţă. Volumele de povestiri Desculţe 
(1984; Premiul Asociaţiei Scriitorilor din Bucureşti), 
Făpturile paradisului (Desculţe vechi şi noi) (1987) 
şi Femeia de la miezul nopții şi alte povestiri desculțe 
(1994) au fost apreciate de critică în termeni elogioşi. 
A. este un excelent narator. Personajelor lui le place 
să relateze întâmplări, unele de-a dreptul spectacu- 
loase. În acelaşi timp, el se relevă ca un înzestrat por- 
tretist, mai ales în chipurile de femei, ştiind să desci- 
freze fineţea şi expresivitatea trăsăturilor, frumuseţea 
sălbatică şi senzuală, coborâtă parcă din Cântarea 
Cântărilor, din care şi citează. Este un poet al iubirii 


Albala 


Ea 


Nina Cassian, Radu Albala şi Geo Dumitrescu 


cotropitoare, dezlănţuite, de care sunt animate unele 
personaje feminine enigmatice, ca Tuţa din povesti- 
rea omonimă. De aici, echivocul, îmbinarea realului 
cu fantasticul, ce aminteşte de Hanul lui Mânjoală 
de I.L. Caragiale, şi alternanţa spirit primitiv — rafi- 
nament. Picioarele „desculţe” constituie un simbol 
şi un laitmotiv al povestirilor, punând încă o dată 
în lumină opoziţia. Elogiul femeii fascinante, stă- 
pânite de eros, ce deţine parcă o putere de seducţie 
vrăjitorească, nu e altceva decât elogiul feminității. 
A. se înfăţişează, de asemeni, ca un excelent pictor 
de medii, al unei lumi crepusculare, ca şi Mateiu I. 
Caragiale, al cărui urmaş se dovedeşte şi prin viziune, 
şi prin stil. (De altfel, apropiindu-se mult de modelul 
său, A. scrie În deal, pe Militari, un text care s-a vrut 
o continuare a nuvelei Sub pecetea tainei a lui Mateiu 
I. Caragiale şi care a trecut un timp drept text matein 
recuperat din manuscrise.) Ca pictor al Bucureştiului, 
descrie un oraş pe care-l iubeşte cu frenezie, atent la 
rotirea anotimpurilor şi la topografia urbei, marcată 
de somptuoase restaurante şi cârciumi sordide, unde 
personajul-narator se „cufundă în lafuri şi palavre”. 
E o lume de sibariţi, atinsă de o anume morbiditate, 
situată, ca şi la Mateiu I. Caragiale, între rafinamen- 
tul culturii occidentale şi farmecul frust răsăritean, 
în evocarea căruia se infiltrează pe alocuri elementul 
livresc, totdeauna plăcut, integrându-se perfect în 
substanţa naraţiunii. Autorul, implicat în povestire, îi 
conferă, ca martor şi părtaş, o şi mai mare autenti- 
citate prin contopirea cu acea lume ce stă să apună. 
Sfârşitul „veacului cel din urmă al bunului plac şi al 
bunului gust” e unul tragic, simbolizat semnifica- 
tiv în incendiul cârciumei din Femeia de la miezul 
nopții. În subtextul povestirilor lui A., cuprinzând nu 
o dată întâmplări extraordinare, dominate de eternul 

eros şi de un fără istov spirit petrecăreţ, se desluşeşte 
şi o anume nostalgie pentru o lume ale cărei tipare îi 
conveneau de minune, ca om şi artist. 


SCRIERI: Antim Ivireanul şi vremea lui, Bucureşti, 1962; 
Desculţe, Bucureşti, 1984; Făpturile paradisului (Desculţe 
vechi şi noi), Bucureşti, 1987; Femeia de la miezul nopții 
şi alte povestiri desculţe, Bucureşti, 1994; ed. pref. Radu 
Cosaşu, Bucureşti, 2006; În deal, pe Militari, în Mateiu 1. 
Caragiale, Sub pecetea tainei, îngr. Marian Papahagi, pref. 
Nicolae Manolescu, postfață Ion Vartic, Cluj-Napoca, 
1994, 107-117. Ediţii, antologii: G. Sion, Proză. Suvenire 
contimpurane, introd. edit., Bucureşti, 1956; Petre Ispi- 
rescu, Basme, legende, snoave, pref. Corneliu Bărbulescu, 
Bucureşti, 1960; Bucureştii în literatură, pret. edit., Bucu- 
reşti, 1962; Anton Pann, Scrieri literare, I-III, introd. Paul 
Cornea, Bucureşti, 1963 (în colaborare cu I. Fischer). 
Traduceri: Dimitrie Cantemir, Viața lui Constantin 
Cantemir, zis cel Bătrân, domnul Moldovei, pref. PP 
Panaitescu, Bucureşti, 1960; Proză istorică latină. Caesar. 
Sallustius. Titus Livius. Tacitus. Suetoniu, Bucureşti, 1962; 
Proză latină, pref. Dumitru Crăciun, Bucureşti, [1964] (în 
colaborare cu Dumitru Crăciun); Paul Scarron, Romanţul 
comic, pref. trad., Bucureşti, 1967; Aleko Konstantinov, 
Panem et circenses, pref. Emil Vrabie, Bucureşti, 1968 (în 
colaborare cu Ion Preda); Ilya Ehrenburg, Julio Jurenito, 
Bucureşti, 1968 (în colaborare cu Sara Buium); Vasili 
Axionov, La jumătatea drumului spre Lună, Bucureşti, 
1967 (în colaborare), Portocale din Maroc, Bucureşti, 1970 
(în colaborare cu Dumitru Dumitrescu); Giaccomo 
Giovanni Casanova, Memorii, îngr. trad., pref. Silvian 
Iosifescu, Bucureşti, 1970; Maxime Delamare, Triplu 
salt mortal, Bucureşti, 1970; Rainer Maria Rilke, Auguste 
Rodin, Bucureşti, 1970 (în colaborare cu Emil Manu); 
Raymond Qu&neau, Amicul meu Pierrot, pref. Val Panai- 
tescu, Bucureşti, 1971; Vadim Şefner, Fericitul ghinionist, 
Bucureşti, 1971 (în colaborare cu Gabriela Lebiti); Alfred 
de Vigny, Servitute şi grandoare de ostaş, pref. trad., Bucu- 
reşti, 1971; Roland Dorgel&s, Cruci de lemn, pref. trad., 
Bucureşti, 1972; Karel Capek, Povestiri dintr-un buzunar 
şi povestiri din celălalt buzunar, Bucureşti, 1973 (n 
colaborare). 

Repere bibliografice: Petru Creţia, Epos şi logos, Bucureşti, 
1981, 166-169; Mihai Ungheanu, „Desculţe”, LCE 1984, 
37; Nicolae Manolescu, „Desculţe”, RL, 1984, 38; Marian 
Papahagi, „Desculţe”, TR, 1985, 3; Dumitru Micu, Farmecul 
discret al insolitului, CNT, 1985, 4; Mirodan, Dicţionar, |, 
38-39, Eugen Simion, Un „matein”, RL, 1987, 22; Mircea 
Mihăieş, „Făpturile paradisului”, O, 1987, 25; Z. Ornea, 
La despărțirea de Radu Albala, RL, 1994, 19; Lovinescu, 
Unde scurte, IV, 287-291; loana Pârvulescu, Peceţi de taine 
mateine, RL, 1995, 9-10; Dicţ. esenţial, 15-16; Cosmin 
Ciotloş, Cele 1001 de hagialâcuri, RL, 2006, 15; Holban, st. 
lit., II, 80-82; Liviu P Dinu, Marius Popescu, L-a continuat 
Albala pe Mateiu Caragiale?, RL, 2008, 32. AL.S. 

ALBANI, Tiron (2.11l.1887, Gârbova de Sus, j. Alba 
— 12.1X.1976, Oradea), ziarist, prozator. La şase 
ani, Chirion, cum figurează A. în actul de naştere, 
fiul Justinei şi al lui Amos Albani, țărani cu stare, 
rămânea orfan. După trei clase elementare făcute 
în sat, un unchi îl înscrie la şcoala maghiară de stat 
din Vințu de Jos. Fuge însă peste munţi, la Caracal, 
unde e ucenic, apoi calfă în atelierul de tâmplă- 
rie al moşului său, Laurenţiu Albani. Ca muncitor 
tâmplar la Craiova, ia contact cu cercurile socialiste 
şi, sub influenţa lor, parcurge, cu înfrigurarea auto- 
didactului, literatura care circula în aceste medii. 
În urma unei greve, este expulzat. După un scurt 
popas la Aiud, pleacă la Budapesta, în căutare de 
lucru. Integrat mişcării muncitoreşti de acolo, îşi 
completează pregătirea, urmând, după propria-i 
mărturie, „o clasă de liceu particular, două clase de 
gimnaziu muncitoresc şi Academia ziaristică, plus 
cursurile seminariale ale Universităţii libere”. Încă 
din 1909 publicase în ziarul craiovean „Cometa” o 
poezie şi un articol de critică socială. Perseverează 
în exerciţiul jurnalistic, trimițând mici corespon- 
denţe la „Foaia poporului” din Sibiu şi la „România 
muncitoare”. În 1913 intră în redacţia săptămâ- 
nalului „Adevărul”, publicaţie a secţiei române a 
Partidului Social Democrat din Ungaria. „Logodit cu 
pana”, va suporta şi riscurile, fiind deţinut trei luni 
la Vâc pentru delict de presă. Membru în Comitetul 
Central al Partidului Social Democrat din Ungaria, 
mai târziu în Consiliul Naţional Român Central, 
alături de alţi fruntaşi socialişti (losif Jumanca, 
Ion Flueraş, Enea Grapini), A. a desfăşurat în anii 
Primului Război Mondial şi mai ales în preajma şi în 
timpul înfăptuirii Unirii, o intensă activitate printre 
muncitorii şi ostaşii români din Budapesta, apoi în 
centrele muncitoreşti din Ardeal. Ca deputat soci- 
alist în Marele Sfat Naţional, a susținut realizarea 
programului adoptat la Alba Iulia. În focul eveni- 
mentelor, rememorate peste decenii, ziaristul se 
maturizase. Este editor şi redactor responsabil 
la „Adevăru/” (Sibiu, 1918-1919), devenit, după 
mutarea de la Budapesta, organ al Partidului 
Social Democrat din Ardeal şi Banat, şi la peri- 
odicele care l-au continuat: „Tribuna socialistă” 
(Sibiu-Cluj, 1919-1921), „Dezrobirea”, organ al 
Partidului Socialist din Transilvania (Cluj, 1921) şi 
„Dreptatea” (Braşov, 1921). A lucrat, de asemenea, 
între 1920 şi 1945, în redacţia publicaţiilor „Facla” 
(Cluj), „Aurora”, revistă literară şi teatrală, „Tribuna”, 
„Santinela (de la vest)”, „Nădejdea poporului”, toate 


Albani 


din Oradea, „Ştirea”, „Libertatea poporului”, ambele 
din Arad, la unele ocupând, în anumite perioade, 
şi funcţia de redactor-şef. A mai colaborat la alte 
numeroase gazete şi reviste, între care „Familia”, 
„Gazeta de vest” şi „Noua gazetă de vest”, „Cele trei 
Crişuri”, „Neamul românesc”. Publicistul, preocu- 
pat îndeosebi de realitatea socială şi politică, are 
uneori în vedere şi mişcarea culturală sau teatrală 
din Transilvania. A tradus din literatura maghiară 
un roman de Fekete Francisc şi proză de J6kai M6r, 
M6ricz Zsigmond ş.a. În afara cărţilor apărute în 
deceniile al patrulea şi al cincilea din secolul trecut, 
definitivase o serie de manuscrise (romane, nuvele, 
teatru) din care n-a mai publicat decât, drastic 
epurat, volumul Memorii (1969). A fost membru al 
Sindicatului Presei Române din Ardeal şi Banat. 
Activitatea literară a lui A. este o prelungire 
a celei de ziarist militant. Un acut sentiment 
al istoriei constituie suportul scrierilor sale. 
Pentru participantul la înfăptuirea actului de la 
1 Decembrie 1918, calitatea de conştiință-martor 
devine imperativ etic. Din preocuparea de a oferi 
documentul istoric ca trăire nemijlocită au ieşit 
Leul de la Şişeşti (1936), Douăzeci de ani de la Unire 
(|, 1938) şi Un petec de Asie în Europa (1941), lucrări 
situate la limita dintre proza literară, istorie şi 
reportaj. Prima evocă figura legendară a aprigului 
memorandist Vasile Lucaciu. Cea de-a doua adună 
în primul volum, Cum s-a făcut Unirea, studii şi 
mărturii provenind de la douăzeci de reprezentanţi 
ai generaţiei Unirii, între ei şi personalităţi ca N. 
Iorga, loan Lupaş, Eugeniu Sperantia. A. îşi rezervă 
regia textelor şi pasajele de legătură, folosind, în 
filmul evenimentelor, şi propriile amintiri. Scrierea 
din 1941 e o consemnare cu valoare de memento 
acuzator la adresa torționarilor horthyşti. Premise 
etice şi pedagogice are şi literatura de ficţiune a 
scriitorului. Craiul munților (1934), dramă istorică, 
încearcă să revitalizeze cultul lui Avram Iancu. 
Piesa a fost jucată, ca şi un alt text dramatic, 
Kogălniceanu (lăsat în manuscris), de studenţi prin 
diferite localităţi transilvănene. Aproape neobser- 
vat trece şi romanul Atlantida (1945), cu toate că 
se raporta la cea mai strictă actualitate şi anticipa 
orientarea societăţii postbelice. Prezentului, care 
cumulase tarele unei istorii strtâmbe şi virulente, A. 
îi opune imaginea unei lumi paralele, unde domnia 
raţiunii, curmând de timpuriu o evoluţie demonică 
şi alienantă, întemeiase paradisul terestru. Astfel 
recuperat, trecutul poate fi validat ca model al 

viitorului pentru o Europă aflată în impas. Într-un 
moment în care literatura utopică era dominată 
de negaţie şi mizantropie, autorul reînnoadă firul 
tradiţiei clasice, care îi era familiară. Interesul volu- 
mului Memorii este, în primul rând, documentar. 
Experienţa scriitoricească şi participarea directă la 
evenimente se fac simţite în dialoguri, în selecţia 
faptelor şi în coloratura afectivă a mărturiilor. 
Scriitor popular, cum singur se considera, A. a 
servit, prin toate manifestările sale, un crez. 
SCRIERI: Craiul munților, Oradea, 1934; Leul de la 
Șişeşti, Oradea, 1936; Douăzeci de ani de la Unire, vol. 
I: Cum s-a făcut Unirea, Oradea, 1938; Un petec de Asie 
în Europa, Arad, 1941; Atlantida, Arad, [1945]; Memorii, 
pref. Miron Constantinescu, Bucureşti, 1969. 

Repere bibliografice: Const. Achimescu, „Aflantida”, 
„Aurora”, 1946, 93; G. Nistor, „Memorii”, VR, 1969, 409; 
[Tiron Albani], DCL, I, 410-411; Presa muncitorească şi 
socialistă din România, vol. III, partea LII, Bucureşti, 
1971-1973, passim, vol. IV, Bucureşti, 1978, passim; 
Râthy Andor, Vâczy Leona, Literatura maghiară în limba 
română. 1830-1970, Bucureşti, 1983, 275, passim; Mircea 
Popa, Proiecte literare utopice, AST, 1988, 8. G.H.-I. 


ALBATROS, revistă apărută la Bucureşti, bilunar, 
între 10 martie şi 15 iunie 1941, iniţiată de tinerii 
scriitori din grupul Albatros, condus de Geo 
Dumitrescu. Director: Raul Teodorescu; redacția e 
formată din Geo Dumitrescu, Elena Diaconu, Florin 
Lucescu, Dinu Pillat, Al. Cerna-Rădulescu, Ovidiu 
Rîureanu, Marin Sîrbulescu, Tiberiu Tretinescu, 
Virgil Untaru (Virgil lerunca), ulterior fiind adăugați 
Marin Toma, Ben Corlaciu, Onca Talpa. În primul 
număr, deschis de o fotografie a lui Baudelaire 
însoțită de ultima strofă din Albatrosul, Mircea 
Streinul face urări patetice echipei: „Revista să vă 
fie după chip și-asemănare, tânără și generoasă! 
Hârsâţii și ursuzii desigur că vă vor huli, dar nu 
luați în seamă. Nourii ignorează orăcăitul broaș- 
telor... Important este ca sufletul vostru să ardă 
necontenit”. Un program propriu-zis apare abia în 
numărul dublu 5-6, sub semnătura directorului: 
„Suntem dornici de a spori forțele de colaborare ale 
grupului cu aportul tuturor acelora care cred ca și 
noi într-o artă ce-și are domeniul ei exclusiv în afară 
de scopuri și idealuri străine frumosului, fără ames- 
tecul în preocupările artistice a oricăror «tendințe» 
politice, sociale, pedagogice, moraliste sau oricum 
s-ar numi și oricât de nobile ar fi. [...] credem că 
orice «tendință», oricât de lăudabilă, în loc să înno- 
bileze arta, o înjosește sau o ucide. Frumosul nu-și 

are țeluri utilitare, el este prin esenţă și definiţie dez- 
interesat. El nu servește nici idealuri patriotice, nici 
sociale, nici moralizatoare cu orice preț. [...] Ceea ce 
năzuim însă este să realizăm în jurul acestei reviste 
un mediu spiritual, de gust sănătos și de idei fertile 
și o atmosferă prielnică eflorescenţei artistice, căci 
avem încredere în geniul original al neamului nostru 
și-n puterea de creaţie a tinerelor noastre genera- 
ţii îndrumate pe drumul artei adevărate, fie ea tra- 
diționalistă, fie dacă voiți s-o numiţi artă nouă sau 
modernistă” (Precizări programatice la al cincilea 
număr). Poate fi observată aici atât dezicerea (în 
limitele îngăduite) de arta etnicistă și patriotică pro- 
movată oficial, cât și o contaminare oportunistă (și 
probabil necesară) de limbajul momentului („gust 
sănătos”, „geniul original al neamului nostru”). 
Dincolo de program, A. are o orientare modernistă. 
Stângismul discret poate fi inferat din detaliul că 
Geo Dumitrescu semnează cu pseudonimul lon 
Călimară pamfletul „Naţionalistul”, schiță tipolo- 
gică satirică avându-l probabil ca ţintă pe Radu Gyr, 
și - sub rubrica „Insectar” — parodia Malec. Eșantion 
de literatură „eroică', sau „imperialistă”, sau „6talage 
de la nation'” de asemenea, polemizează cu un 
gazetar de la „Chemarea vremii” care criticase A., 
îndemnându-l: „pentru Dumnezeu!, economiseș- 
te-ți balele pentru munca și chiflele zilnice!” Publică 
poezii Dimitrie Stelaru (Cântec din neguri, Cei trei), 
Ovidiu Rîureanu (Versuri pentru femeia mea), Geo 
Dumitrescu (Scleroză, Declin), Elena Diaconu 
(Șah), Mihnea Gheorghiu (Epilog), Edmond 
Nicolau (Noapte-n Sud), Ben Corlaciu (Cântec 
straniu), Ştefan Aug. Doinaș (Poemul cărților), 
Miron Radu Paraschivescu (Rică) ș.a. Dinu Pillat 
va da în foileton Jurnalul unui adolescent, versiune 
timpurie a romanului Tinerețe ciudată (1943). Emil 
Ivănescu (personaj în romanul „cu cheie” al lui 
Pillat) semnează proza Al doilea erou al „Mantalei”, 
iar Mircea Streinul se destăinuie în legătură cu 
Drama casei Timoteu. Virgil Untaru/lerunca (sunt 
folosite ambele semnături) scrie articole precum 
La moartea lui James Joyce (pornind de la traduceri 
franțuzești), Între biografia romanţată și industria 
literaturii (atac la adresa unui gen lucrativ de pe 
poziții puriste — „A scrie este tot una cu a sluji într-o 
catedrală de pure și sublime ecouri”) și Despre o 
definiţie a poeziei sau îl omagiază pe Panait Istrati, 
„acest bizar ciocănitor de lumină, artistul care a 
sculptat în istoria gumilastică a umanităţii figura 
adevărată a «Omului»”; de asemenea, la rubrica de 

revistă a presei „Reliet” salută „prezența d-lui Al. 
Piru în publicistica bucureșteană”, remarcând „acea 
pregătire serioasă” și „acel spirit de matură perspi- 
cacitate” a discipolului lui G. Călinescu. Tiberiu 
Tretinescu semnează articolele Baudelaire și femeia, 
Ibrăileanu și scriitorii contemporani, Să ne amintim 
de un simbolist (despre D. lacobescu). În cronica 
literară Marin Sîrbulescu dă seama despre culegerea 
de articole a lui Perpessicius Dictando divers, despre 
Divanul persian de Mihail Sadoveanu și despre 
romanul Dragoste albă de Aurel D. Bugariu, Geo 
Dumitrescu referă despre Lucreția Bugeac, poeme 
de Ion Velicu, iar Dinu Pillat laudă placheta Mireasa 
lumii de Constantin Stelian. Al. Cerna-Rădulescu 
semnează cronica dramatică (despre Gâștele lui Ion 
I. Cantacuzino), Florin Lucescu scrie despre Auguste 
Renoir și Gustave Courbet, Al. Husar traduce din 
Paul Claudel (Întunecatul mai). Într-o serie de „note 
filologice” Ion Coteanu recenzează Limba română 
de Sextil Pușcariu și Le Probleme de la continuite de 
Anton Balotă ori analizează neologismul. La rubrica 
„Reliet”, Geo Dumitrescu atacă „versul înnodat, 
contorsionat și nefiresc” în care Eugen Jebeleanu 
l-a transpus pe R.M. Rilke, „inaderența la realitate 
a scriitorului român” („0 abdicare comodă de la 
efortul realist în favoarea galopului facil și fecund al 
fantaziei”). Cu pseudonimul Felix Anadam, același 
Geo Dumitrescu îl intervievează pe Perpessicius 
în legătură cu ediția Eminescu, iscălește encomi- 
onul Panait, fratele omului (despre Istrati), arti- 
colul de direcţie Între poezie și cuvinte încrucișate 
(cerând „revenirea la realitate”, singura în măsură a 
mai „prezenta garanţii de succes autentic pentru o 
nouă experienţă literară”), o notiță de întâmpinare 
la debutul lui Alexandru Lungu cu Fata din brazi 
ori cronica dramatică. La poșta redacției, lui Marin 
Preda i se răspunde: „Scrieţi mai explicit. Păstrăm De 
capulei”, într-un numărulterior fiind anunțat căi s-a 
reținut un text (ce nu va apuca totuși să fie publicat); 
Theodor Cazaban, apelat de asemenea la această 
rubrică, avea să fie publicat cu poezia Dacică. MI. 


ALBATROS, publicaţie apărută la Buzău, tri- 
mestrial, între octombrie 1991 şi ianuarie 1993. 
Reluând după şase decenii revista „Lectura şco- 
larului” (1931-1932), o iniţiativă a Bibliotecii 
pentru Copii din oraş, A. îşi propune să-i famili- 
arizeze pe micii cititori şi „creatori” cu literatura. 
Dintre rubrici, mai importante sunt „Cărţi noi”, 
„Atelier”, „Prietenii bibliotecii”, „Şi ei au fost copii”, 

„Remember”, „Cronica cenaclului”. Sunt prezente 
în paginile foii buzoiene, pe lângă copii şi profe- 
sori — cu versurile, prozele, însemnările lor - şi 
nume consacrate, precum Passionaria Stoicescu, 
Marin Sorescu (cu poeziile inedite Roiul şi Gura 
Teghii), Alexandru Mitru, lon Caraion (un interviu 
dat lui Alexandru Oproescu şi republicat după 
„Opinia” din 24 mai 1991). Există aici o informa- 
ţie despre debutul poetic al Ion Caraion produs în 
1936 în revista şcolară „Flori de primăvară”, unde 
semna cu numele real. Mai este de reţinut infor- 
maţia referitoare la existenţa, în 1933 şi 1934, a 
unei tipărituri cu acelaşi titlu, editată de Asociaţia 
studenţilor buzoieni „Alexandru Marghiloman”, 
avându-l ca redactor şi administrator pe George 
Gh. Pâslaru, la care au colaborat V. Voiculescu, 
L.A. Rădulescu-Pogoneanu, Al. A. Philippide, V. 
Maximilian. D.B. 


ALBATROS, revistă apărută la Constanţa, semes- 
trial, din 1992, ca publicaţie a Societăţii de Haiku 
dinlocalitate. Redactor-şef: lon Codrescu;secretar 
de redacţie: Mihaela Codrescu; din 2001 condu- 
cerea este preluată de Aura Văceanu. Expresie a 
interesului crescând pentru cultura şi literatura 
extrem-orientală, publicaţia doreşte să contribuie 
la răspândirea şi cultivarea genurilor poeziei tra- 
diţionale japoneze, bucurându-se de colaborarea 
unor cunoscători străini ale acestora (numărul 
1-2/1995 este dedicat Festivalului Internaţional 
de Haiku de la Constanţa). În A. se tipăresc 
haikuuri, poeme renga, renku, tanka aparţinând 
unor autori niponi clasici (Matsuo Bash6) şi con- 
temporani (Koko Kat6, Kayoko Hashimoto, Ikuyo 
Yoshimura, Tadao Araki), ca şi unor practicanți 
ai acestor specii poetice din SUA, Franţa, Marea 
Britanie, Canada, Germania, Croaţia şi, desigur, 
din România. Creaţia autohtonă este reprezentată 
de Aurel Rău, Constantin Abăluţă, Mircea Petean, 
Ion Codrescu, Titus Andronic, Radu Patrichi, 
Şerban Codrin, Clelia Ifrim, Valentin Busuioc, 
Manuela Miga ş.a. Interesante sunt eseurile, 
între care cele semnate de Alain Kerven, Patrick 
Blanche, H. F. Noyes, Horat Ham mitzsh, William 
]. Higginson, ultimul fiind şi autor al unui util 
Dicţionar de haiku, întins pe mai multe numere. 
Toate textele apar în versiune română şi engleză. 
Alţi colaboratori: Livia Nica, Florina Dobrescu, 
Remus Bejan, Anca Tufiş, Olga Duţu. I.M. 

ALBINA, periodic politic şi literar care a apărut de 
două şi de trei ori pe săptămână la Viena şi apoi la 
Pesta, între 27 martie 1866 şi 31 decembrie 1876. 
Primul redactor responsabil a fost Georgiu Popa, 
profesor şi literat ardelean. Din anul 1870, el era 
înlocuit cu Vincențiu Babeş, care va conduce gazeta 
până la începutul anului 1876. Pentru o scurtă 
perioadă (noiembrie 1871-martie 1872), răspun- 
derea redacţiei îi revine poetului Iulian Grozescu. 
Temporar, au mai fost redactori |. Sepeţianu şi pro- 
fesorul I. Ciocan. În primul număr se publica un 
articol de fond semnat de frații Mocsonyi, care spri- 
jineau financiar periodicul. Dar programul, respec- 
tat în liniile lui mari de-a lungul celor unsprezece 
ani de apariţie, pare să fie redactat de Georgiu Popa. 
A. trebuia să devină o „foaie naţională generală”, 
militând pentru interesele întregului popor şi 
adresându-se românilor de pretutindeni. În ceea ce 
priveşte orientarea politică, se preconizau realizarea 
unui „program naţional” şi respectarea deplină a 
obiectivităţii. Țelul activităţii literare a gazetei era sta- 
bilirea unei comunicări între toţi românii. Mijloacele 
pentru înfăptuirea acestui ţel au fost publicarea lite- 
raturii originale şi critica ei, precum şi o susținută 
informare a cititorilor. În primii cinci ani de apariţie, 
mai exact atâta vreme cât Georgiu Popa a răspuns 
de redactarea gazetei, s-a încercat menţinerea unui 
echilibru între rubricile politice şi cele literare; după 
1870 literatura dispare aproape cu totul din coloa- 
nele A. În chestiunea culturii, pe atunci deosebit de 
importantă pentru românii din Transilvania, gazeta 
adoptă o poziţie naţională şi populară. Cultura 
unui popor, se afirma într-un articol nesemnat din 
numărul 3 al primului an, trebuie să fie predominant 
naţională. Aspectul naţional nu exclude însă comu- 
nicarea dintre culturi; un popor cu o bogată literatură 
naţională nu-şi poate pierde particularităţile etnice. 
O consecinţă a acestei concepţii este interesul pentru 
folclor, considerat cea dintâi şi cea mai directă formă 
de expresie a elementului naţional în literatură. A. 
este unul dintre primele periodice româneşti care 
tipăreşte cu consecvență literatură populară, culeasă 
din Transilvania şi Bucovina de At. M. Marienescu, S. 
FI. Marian, Vasile Bumbac, Miron Pompiliu, 1. Popp, 
P Draga şi Mihail Besanu. În câteva contribuţii teo- 
retice dedicate folclorului At. M. Marienescu şi V. 
Bumbac discutau valoarea estetică a producţiilor 
literare populare şi posibilităţile de a extrage din 
mituri şi din balade informaţii istorice şi etnografice 
care să le completeze pe cele atestate documentar. 

Influenţa pe care folclorul o exercita asupra literaturii 
culte, căreia îi transmite „caracteristica proprie”, era, 
de asemenea, observată, precum şi roadele pozitive 
ale acestei înrâuriri la Gh. Asachi, lon Heliade- 
Rădulescu, V. Alecsandri. În mai multe rânduri, prin 
intermediul gazetei, intelectualii de la sate au fost 
îndemnați să culeagă literatură populară. În vederea 
unei culegeri corecte, eventualilor culegători li se 
ofereau şi sumare indicaţii de metodă. Literatura 
este privită în primul rând ca un mijloc de realizare 
a idealului naţional. Naţiunile mari, se spune aici, au 
progresat şi prin acţiunea socială a poeziei. Poetul are 
datoria de a prevesti evoluţia evenimentelor istorice, 
de a pregăti mișcările sociale, aşa cum făcuse Andrei 
Mureşanu la 1848. De aceea, tendinţa poeţilor din 
generaţia anului 1860 de a neglija „aspiraţiile naţi- 
onale”, de a se dedica exclusiv „liricii estetice” este 
combătută. Poetul, se arăta mai departe, trebuie să 
fie un agitator naţional şi social. Viaţa literară din 
Transilvania deceniului 1865-1875 este oglindită 
adecvat în paginile gazetei, dar literatura publicată 
este totuşi insuficientă. |. Grozescu, V. Bumbac şi 
At. M. Marienescu sunt, prin frecvenţa prezenţei 
lor, poeţii cei mai legaţi de A. Şi-au publicat aici o 
bună parte din versuri şi Iosif Vulcan, 1.S. Bădescu, 
Justin Popfiu, I. Papiu, I. Pop-Florantin, Dimitrie 
Petrino, Aron Densuşianu, Miron Pompiliu (semna 
şi Moise Pompiliu), Victor Russu, Elie Trăilă, Zaharia 
Antinescu. Sub pseudonimul Cassiu se ascunde Al. 
Roman, un atent şi pătrunzător observator al mora- 
vurilor din mediile urbane ardeleneşti, comentate 
cu umor şi vioiciune. Redactorii s-au străduit să con- 
tribuie la realizarea unităţii culturale a românilor. În 
acest scop, activitatea Societăţii Academice Române 
şi evenimentele vieţii literare din Iaşi şi Bucureşti 
sunt urmărite atent. Se publicau informaţii diverse 
privitoare la cei mai cunoscuţi scriitori munteni şi 
moldoveni, precum şi la ziarele şi revistele mai răs- 
pândite. Preferinţele se îndreptau către I. Heliade- 
Rădulescu, D. Bolintineanu şi V. Alecsandri, ale căror 
versuri sunt des reproduse. În articolul O scrisoare 
critică, publicat de Eminescu în martie 1870, în care 
polemiza cu Junimea, poetul încearcă să răspundă 
criticilor aduse de Titu Maiorescu şcolii pumniste. 
Mai ales în perioada în care a apărut la Viena, A. 
devenise una dintre cele mai răspândite gazete tran- 
silvănene, graţie orientării naţionale, efortului de a 
sprijini literatura originală, atenţiei acordate culti- 
vării limbii române, precum şi datorită preocupării 
pentru calitatea articolelor publicate. R.Z. 

ALBINA CARPAȚILOR, „foaie beletristică, ştiinţifică şi 
literară, cu ilustraţiuni” apărută la Sibiu săptămânal de 
la 18 august 1877, iar de la 15 octombrie 1878 bilunar 
până la 30 septembrie 1880. Anunţată cu titlul „Albina 
Daciei” — refuzat de autorităţile austro-ungare —, A.C., 
este editată de Visarion Roman, redactor până la 8 
decembrie 1877 fiind I. Al. Lapedatu. În primăvara 
anului următor 1. Al. Lapedatu moare şi în numărul 40 
se anunţă suspendarea publicaţiei până la angajarea 
altui redactor. Acesta va fi Iosif Popescu, sub a cărui 
conducere revista va reapărea de la 15 octombrie 1878. 
Alături de „Ielegraful român”, A.C. a contribuit la 
pătrunderea ideilor junimiste în Transilvania. |. Al. 
Lapedatu solicitase de altfel şi colaborarea lui Titu 
Maiorescu, fără să o obţină însă, pentru că mentorul 
Junimii socotea revista prea angajată în polemicile 
interne ale românilor transilvăneni. Au colaborat, 
în schimb, Vasile Alecsandri şi loan Slavici, primul 
cu versuri, proză şi teatru, iar cel de-al doilea, ale 
cărui sfaturi au contribuit la stabilirea orientării 
publicaţiei, cu proză. Prin A.C. se încerca astfel, 
într-un moment când importanţa „Familiei” 
scăzuse, inițierea, în domeniul cultural şi literar, a 
unei orientări cu rădăcini mai adânci în viaţa 
politică din Transilvania şi totodată mai apropiată 
şi de cercurile politice şi culturale din România. La 
A.C. au publicat versuri şi proză I. Al. Lapedatu, 
Theochar Alexi, Iosif Popescu, N. Baboean, Iason 
Biano (Isaia Bosco), I.C. Panţu, T. Bota, 1.S. Bădescu, 
S. FI. Marian, lon Gorun, Andrei Bârseanu. S-au 
republicat şi scrieri de D. Bolintineanu, G. Creţeanu, 
T.T. Burada, Frederic Dam6, Maria Flechtenmacher. 
Printre autorii străini din care s-a tradus se numără 
Schiller (traduceri de I. Al. Lapedatu), O.C. Waldau, 
Sacher Masoch, H. Heine, Balzac (traduceri de I. 
Popescu), Musset, Al. Dumas, Edgar Quinet, G. Droz 
ş.a. Lui Al. Macedonski i s-a retipărit, sub titlul Baladă, 
o traducere după Lenore de Biirger. Revista a publicat 

şi literatură populară. S. FI. Marian trimitea doine şi 
descântece culese din Bucovina, iar I. Popescu şi O. 
Dlujanschi tipăreau articole despre jocurile populare 
şi, respectiv, despre tradiţiile poporului român. I. Al. 
Lapedatu este autorul unor articole biografice cu o 
informaţie bogată, dar cuprinzând şi analize perti- 
nente ale activităţii literare, dedicate lui C. Negri, loan 
Maiorescu, C. Stamati, C. Negruzzi, V. Alecsandri. R.Z. 


ALBINA PINDULUI, revistă apărută la Bucureşti, 
bilunar, de la 15 iunie 1868 până la 1 aprilie 1870, 
apoi la Craiova, dela 15 apriliepână la 1 iunie 1875, şi 
din nou la Bucureşti, lunar, până în 1 ianuarie 
1876. Redactor Grigore H. Grandea, care o susține 
material. Publicaţia, având subtitlul „Litere, ştiinţe 
şi arte”, este unul dintre cele dintâi periodice literare 
româneşti în adevăratul sens al cuvântului. În alcă- 
tuirea ei revista poartă pecetea romantismului înflă- 
cărat al lui Gr. H. Grandea, care îi imprimă trăsă- 
turile personalităţii sale aproape extravagante, cu 
preocupări intelectuale extrem de ramificate. Deşi 
declaraţiile de principiu nu lipsesc, o linie directoare 
nu se poate descoperi în amalgamul de versuri, 
proză şi pretenţioase studii de proporţii, cu subiecte 
dintre cele mai variate. Grandea aborda cu aceeaşi 
uşurinţă istoria şi teoria literaturii, estetica generală, 
istoria artelor şi filosofia, într-o vastă compilaţie. 
Un interes relativ din perspectivă contemporană 
îl au şi traducerile din M. Montâgut, Ed. Schure, ]. 
Andrieu ş.a. Dar A.P a fost, în primul rând, o revistă 
de poezie. Poet romantic el însuşi, redactorul s-a 
arătat generos cu colegii de generaţie şi totodată 
un constant preţuitor al liricii înaintaşilor. Versurile 
lui Iancu Văcărescu, Vasile Cârlova, lon Heliade- 
Rădulescu şi Grigore Alexandrescu erau reproduse 
alături de cele ale lui D. Bolintineanu, V. Alecsandri, 
G. Sion, G. Creţeanu, N. Nicoleanu, N. Skelitti. 
Dintre poeţii mai tineri colaborau Miron Pompiliu, 
Th. Şerbănescu, I. Al. Lapedatu, D. Petrino, M. 
Gregoriady de Bonacchi, C. Cârlova, V. D. Păun (care 
debuta aici sub numele real, Basile Dimitrescu) 
şi mai puţin cunoscuţii G. Al. Zamphirolu, G. 
lonescu-Munte, G. Mulţescu, P. Angelescu, N. 
Georgescu, L. Puşcariu. Poezii populare culese în 
Macedonia tipăresc I. Fotianu, I. Santo şi junimis- 
tul I.D. Caragiani. Lui D. Bolintineanu i se publică 
Viaţa lui Cuza Vodă şi un fragment din romanul 
Doritorii nebuni, iar lui V. Alecsandri i se tipăreşte 
spiritualul Dicţionar grotesc, care a stârnit o sume- 
denie de nemulțumiri, îndreptate în egală măsură 

împotriva autorului şi a revistei. Repertoriul bogat al 
autorilor străini traduşi şi mai ales valoarea estetică 
a operelor selectate arată că Gr. H. Grandea ambiţi- 
ona să alcătuiască o adevărată istorie exemplificată 
a literaturilor europene, în spiritul „Bibliotecii uni- 
versale” inițiate de 1. Heliade-Rădulescu. Chiar el a 
tradus din Teocrit, Apollonios din Rhodos, Lucian, 
Seneca, Horaţiu, Dante, Shakespeare, Herder, Biirger, 
Schiller, Goethe, Byron, Uhland, Lamartine, G.-M. 
Legouv6, Saint-Marc Girardin, George Sand. Alte tăl- 
măciri au dat |. Heliade-Rădulescu, D. Bolintineanu, 
B.V. Vermont (fragmente din drama Don Carlos de 
Schiller), G. Baronzi, V. D. Păun, Miron Pompiliu ş.a. 
La A.P. au mai colaborat cu studii de istorie, peda- 
gogie, lingvistică şi medicină Al. Zanne, VA. Urechia, 
N. Densuşianu, |. Al. Lapedatu şi I.C. Drăgescu.  R.Z. 


ALBINA ROMÂNEASCĂ, gazetă politică şi literară 
apărută la Iaşi, de două ori pe săptămână, între 1 
iunie 1829 şi 29 decembrie 1849; va apărea regulat 
până la 8 ianuarie 1833. După o întrerupere, 
reapare la 7 decembrie 1833. Din 30 iunie 1835 
survine o nouă întrerupere, de 18 luni, până la 3 
ianuarie 1837. Începând cu 9 ianuarie 1850, în 
locul A.r. se editează „Gazeta de Moldavia”, până la 
24 noiembrie 1858; „Patria”, scoasă la Iași din 27 
noiembrie 1858 şi până la 5 octombrie 1859, este, 
de asemenea, o continuare a A.r. În a doua jumătate 
a lunii februarie 1829 Gh. Asachi cerea administra- 
ţiei ruseşti de ocupaţie din Moldova aprobarea de a 
edita şi redacta o publicaţie periodică cu patru 
pagini, în care ar fi urmat să insereze ştiri culese 
din ziarele străine, buletine despre operaţiunile 
militare ale războiului ruso-turc şi să tipărească 
articole cuprinzând noţiuni instructive de istorie, 
geografie şi fizică, scrieri literare şi morale, noutăţi 
din lumea întreagă şi informaţii comerciale. Două 
luni mai târziu, la 7 aprilie, autorităţile emit dispo- 
ziţia oficială prin care se aproba apariţia gazetei şi 
Asachi trimite, câteva zile după aceea, înştiințări 
către eventualii prenumeranțţi. În luna mai 1829 el 
scoate trei foi volante, intitulate „Novitale de la 
armie”, în care publică ştiri de pe front, cele mai 
multe preluate din ziarele ruseşti şi austriece. 
„Novitalele” sunt urmate, la 1 iunie, de primul număr 
al noii publicaţii. Asachi va restructura treptat pro- 
gramul gazetei, făcând din A.r. ceea ce era „Curierul 
românesc” în Ţara Românească, adică un organ de 
afirmare şi susținere a intereselor naţionale. Un 
timp, începând din 1831, pentru a face publicitate 

peste hotare chestiunilor politice care îi frământau 
pe patrioţii din ţările române, dar şi pentru a-i 
atrage în cercul cititorilor pe acei boieri care nu 
citeau decât greceşte sau franţuzeşte, A.r. publică 
articolul editorial şi comentariile politice din prima 
pagină şi în franceză. La redactarea gazetei au cola- 
borat V. Fabian-Bob, Gh. Săulescu şi Teodor 
Codrescu. Iniţiativele culturale ale lui Asachi, reali- 
zate în principal în paginile gazetei, vor găsi o ilus- 
trare şi în suplimentele „Alăuta românească” (14 
martie 1837 — 1 septembrie 1838) şi „Arhiva Albinei 
pentru arheologie română şi industrie” (1844 
—1847). În 1839 Asachi mai tipărea şi „Foaia sătească 
a Prinţipatului Moldovii”, distribuită gratuit ştiuto- 
rilor de carte de la ţară. Pe plan politic Asachi este 
un adept al stărilor de lucruri stabile, al reformelor 
de sus în jos, al luminării poporului prin învăţătură 
şi culturalizare. El priveşte orice îndemn la schim- 
bare cu reţinere, acţiunile sale sunt prudente. A.r. 
ilustrează, în bună măsură, această poziţie politică. 
Pe tărâmul culturii şi al literaturii redactorul gazetei 
este un eclectic. Admirator al clasicismului, dar nu 
indiferent la armoniile romantice ale poeziei 
europene a epocii, cunoscător, cum singur mărtu- 
riseşte, al folclorului autohton, precum şi al legen- 
delor şi tradiţiilor istorice naţionale, el îmbină în 
scrierile sale beletristice toate aceste direcţii, iar 
ideologia sa literară încearcă să le împace. Sub 
toate aspectele — jurnalism, teatru, literatură, dar şi 
în alte domenii, ca şi 1. Heliade-Rădulescu, Asachi 
este un iniţiator. Până la 1840 viaţa intelectuală din 
Iaşi şi din întreaga Moldovă se desfăşoară, în prin- 
cipal, sub îndrumarea sa şi prin intermediul A.r. 
După ce M. Kogălniceanu scoate seria a doua a 
„Alăutei româneşti” (1838), influenţa lui Asachi 
începe să scadă. Eforturile lui de a recâştiga 
terenul pierdut prin introducerea unui foileton 
literar permanent (începând din 1839) şi prin 
atenţia pe care o va acorda acestui foileton în 
deceniul următor nu au fost suficiente pentru a 
egala autoritatea „Daciei literare”, a „Propăşirii” şi a 
celorlalte publicaţii periodice ale lui Kogălniceanu. 
Concepţia politică a lui Asachi, vederile sale în 
privința dezvoltării sociale, rădăcinile inspiraţiei 
sale poetice erau prea mult legate de realităţile 
primei jumătăţi a secolului al XIX-lea. Înainte 
cuvântarea scrisă de Asachi pentru întâiul număr 
nu oferea multe lămuriri în privinţa programului 
gazetei. O direcţie literară nu se indica, dar poate fi 
dedusă din studierea materialului beletristic şi a 

publicisticii apărute şi corespunde întru totul 
vederilor lui Asachi. A.r. a impulsionat şi a sprijinit 
creaţia scriitorilor din Principate, încurajând, 
totodată, în etapa de după 1835, predilecţia unor 
autori tineri atunci (C. Negruzzi, M. Kogălniceanu, 
V. Alecsandri) pentru o literatură preocupată de 
realităţile sociale, pentru critica unor stări de 
lucruri necorespunzătoare. Alături de poezia lui 
Asachi, al cărei registru include teme variate, speci- 
fice atât clasicismului, cât şi romantismului, s-a 
publicat o poezie cu un subliniat caracter educativ, 
moralizator, pe care o cultivau Gh. Săulescu, D. 
Gusti, G. Sion, şi, în spiritul epocii, o bogată pro- 
ducţie de fabule compuse de Gh. Asachi, Alecu 
Donici, G. Sion ş.a. Nuvelistica de inspiraţie istorică 
şi teatrul îşi au, de asemenea, locul lor în coloanele 
gazetei. Prin subiectele tratate, alese din istoria 
Evului Mediu românesc, A.r. contribuie, alături de 
„Curierul românesc” şi, după 1838, de „Gazeta de 
Transilvania”, la impunerea unui nou curent de 
opinie, la afirmarea ideii de unitate spirituală şi 
naţională. Asachi se desparte de Heliade-Rădulescu 
sau de G. Barițiu în felul de a susţine aceste idei şi 
în metodele pe care le recomandă şi le urmează. 
Publicistica lui politică şi culturală se menţine în 
limitele unei respectări necondiționate a prescrip- 
ţiilor cenzurii. Informaţiile şi ştirile politice se 
preiau din gazetele străine, ruseşti, austriece şi, 
mai rar, franceze sau engleze; se urmăreşte mersul 
de ansamblu al politicii europene, se comentează 
descoperirile ştiinţifice, se dau informaţii geogra- 
fice sau istorice. Dacă încercarea de selecţie nu este 
întotdeauna evidentă, se observă în schimb preo- 
cuparea lui Asachi pentru stilul articolelor şi pentru 
formarea lexicului util comunicării noilor noţiuni 
sociale şi culturale la care acestea se referă. 
Contribuţia la formarea stilului publicistic este, 
astfel, unul dintre meritele însemnate ale A.r. Nici 
participarea la discuţiile privind limba literară nu 
sunt lipsite de interes, deşi, prin Gh. Săulescu, 

gazeta s-a situat pe o poziţie regionalistă, pe care, 
de altfel, a combătut-o, primul, C. Negruzzi, cel 
mai statornic colaborator al gazetei. Articolele şi 
cronicile dedicate teatrului, cu toată prețuirea pe 
care Asachi şi colaboratorii săi apropiaţi o arătau 
literaturii dramatice româneşti, se opresc mai ales 
asupra menirii educative, discuţiile neglijând latura 
criticii sociale şi pe aceea estetică. Reproşurile pe 
care D. Gusti le va face piesei Băcălia ambițioasă a 
lui Alecu Russo au la bază tocmai aceste puncte de 
vedere. Este caracteristic pentru felul în care Asachi 
înţelegea rostul presei periodice faptul că răspun- 
sul lui Russo apare tot în coloanele A.r., deşi artico- 
lul Critica criticii punea sub semnul întrebării, în 
primul rând, ideologia literară a redactorului 
gazetei. În acelaşi spirit, cu argumente care prove- 
neau din estetica revolută a clasicismului, sunt 
cronicile şi recenziile literare scrise de Gh. Săulescu, 
T. Codrescu sau A. Gallice. La foiletonul literar au 
colaborat cu versuri şi proză lancu Văcărescu, C. 
Stamati, Teodor Stamati, C. Aristia, |. Heliade- 
Rădulescu, Al. Hrisoverghi, N. Dimachi, V. Pogor, |. 
Poni, M. Cuciuran, V. Drăghici, Gh. Nicoleanu, C. 
Caragiali, Al. Pelimon, Grigore Alexandrescu, Cezar 
Bolliac, D. Ralet, N. Istrati, Enrich Winterhalder, C. 
D. Aricescu ş.a. Între 1838 şi 1840 M. Kogălniceanu 
publica cronici ale evenimentelor politice, note şi 
comentarii istorice etc., precum şi Soirees dansan- 
tes, în care sunt satirizate moravurile aristocrației 
moldoveneşti. V. Alecsandri tipăreşte aici, din 1841 
până în 1843, unele poezii (Crai nou, Tatarul, 
Maiorul lancu Bran), proză (Pieirea iluziilor, 
fragment din Călătorie în Africa) ş.a. Cea mai 
importantă colaborare literară este însă aceea a lui 
C. Negruzzi, mai apropiat, poate, şi ideologic de 
Asachi. Prima scriere publicată, Despre ruinele şi 
ruinările Moldaviei, mai cunoscută sub titlul 
Scrisoarea III (Vandalism), datează din decem- 
brie 1837 şi este semnată Un tânăr moldovan. 1 se 
adaugă apoi Riga Poloniei şi prințul Moldaviei, 
Reţetă, Catacombele Monastirei Neamţului şi alte 
scrieri în proză. În 1839 lui Negruzzi îi apăreau 
paisprezece traduceri din baladele lui Victor Hugo, 
a cincisprezecea fiind publicată în 1841, apoi o 
scrisoare privitoare la discuţiile lingvistice din 
epocă, un articol despre comerţul din Principate 
(1840), alte note şi articole cu caracter polemic, 
referitoare mai ales la politică. În A.r. au apărut 
puţine traduceri (din Tasso, Hugo, Silvio Pellico 
ş.a.), Asachi arătându-se interesat, în primul rând, 

de publicarea literaturii autohtone. Ilustrând o 
perioadă de tranziţie caracterizată prin mari fră- 
mântări sociale şi politice, gazeta lui Gh. Asachi a 
fost unul dintre cele mai importante elemente de 
activare a vieţii intelectuale româneşti. R.Z. 


ALBINE ŞI VIESPI, revistă satirică apărută la 
Bucureşti, lunar, de la 1 mai 1893 până la 1 mai 
1894. Director şi proprietar: Ştefan Vellescu. 
Gazeta, scoasă cu scopul de a-i face concurenţă 
revistei lui I.L. Caragiale „Moftul român”, nu 
obţine însă audiența scontată şi după unspre- 
zece numere Vellescu renunţă la publicarea ei. 
Un program vag, formulat în termeni ezitanţi, 
este articolul Albine şi viespi din primul număr. 
Revista va întreprinde o selecţie a scrierilor unor 
„poeţi şi prozatori ce au trăit în veacul nostru” 
şi va încerca „să împrospăteze viitorimii fagurii 
din literatura epocii”. Totodată, va evita „satira 
greoaie şi bădărănoasă”, optând pentru o satiră 
şi o critică apropiate de artă. Chiar din aceste 
rânduri răzbate antipatia editorului față de 
Caragiale. Vellescu blamează ceea ce el numeşte 
„destrăbălarea autodidactică”, ironizându-i deo- 
potrivă pe analiştii pedanţi, „care te spânzură 
dacă o virgulă sau un punct a scăpat cumva din 
vederea zeţarului”. De asemenea, la rubrica „Din 
zbor”, care conţine şi multe observaţii de natură 
morală ori mici portrete satirice schiţate cu iscu- 
sinţă, mai în fiecare număr sunt prezente înţepă- 
turi la adresa publicaţiei concurente şi a directo- 
rului ei, considerat „un moftangiu”. Apariţia în 
cotidianul „Vestea” (1893) a unui articol dedicat 
lui Caragiale provoacă din partea lui Vellescu 
o reacţie iritată (Biografia unui om maaare!?). 
Criticile sunt îndreptate şi spre literatura „direc- 
torului mofturilor bucureştene”. Acesta, se spune 
cu ironie, ar pregăti o comedie nouă, intitulată 
Piper fără sare sau No 13”, care ar reprezenta „o 
săritură bunicică de la No 9 la No 13”. Aluzia la 
comedia O noapte furtunoasă sau No 9 este pe 
cât de evidentă, pe atât de nedreaptă. În termeni 
apropiaţi, deşi nu fără o câtime de dreptate, este 
comentată şi implicarea lui Caragiale la direcţia 
Teatrului Naţional. De altfel, activitatea teatrală 
este urmărită cu atenţie. În ipostază de cronicar 
dramatic, Ştefan Vellescu, el însuşi actor, se arată 
avizat, iar remarcile sale, adesea critice, sunt, 
cele mai multe, îndreptăţite. La Av. au colaborat 
cu versuri Scarlat Orăscu şi Traian Demetrescu, 

epigrame dau Sergiu Cujbă şi Giordano, în 
vreme ce Bonifaciu Florescu traduce un rondel 
de Charles d'Orleans. Cu proză sunt prezenţi 
D. Rosetti-Max şi scriitoarea Smara, iar Ştefan 
Vellescu îşi publică aici încercările dramatice, 
nereușite, o adaptare a comediei Le Menteur veri- 
R.Z. 


dique de Eugene Scribe şi mai multe nuvele. 


ALBOIU, George 
(6.VII.1944, Roseţi, 
j. Ialomiţa), poet. 


Fiu al Floricăi (n. Dima) şi al lui Ion Alboiu, ţărani, 
A. urmează Liceul „Nicolae Bălcescu” din Călărași 
(absolvit în 1963) şi Facultatea de Limba şi Literatura 
Română a Universităţii din Bucureşti (1964-1969). 
Între 1970 şi 1972 este redactor la „Almanahul literar” 
al Uniunii Scriitorilor, ulterior, până în 1990, redactor 
la „Almanahul literar” al Asociaţiei Scriitorilor din 
Bucureşti, apoi funcționar la Asociaţia Scriitorilor din 
Bucureşti, iar între 1992 şi 1994 consilier în cadrul 
Consiliului Naţional al Audiovizualului. Colaborează la 
„Luceafărul”, unde debutează în 1964, „România lite- 
rară”, „Viaţa românească”, „Convorbiri literare”, 
„Steaua”, „Iribuna”, „Amfiteatru”, „România Mare” ş.a. 
A fost distins cu Premiul Asociaţiei Scriitorilor din 
Bucureşti pentru volumul Poemele câmpiei (1978). 

A. debutează editorial cu volumul Câmpia eternă 
(1968), unde se remarcă printr-un „ruralism dilatat 
până la dimensiuni universale” (Gh. Grigurcu). 
Simbolul câmpiei revine şi în poemele altor cărți de 
mai târziu, în jurul lui constituindu-se o structură 
lirică originală, care rămâne constantă în multe din 
volumele următoare, nuanţându-se şi precizân- 
du-se în Drumul sufletelor (1970), Poemele câmpiei. 
Această mitologie e una sumbră, orizontul este unul 
tragic, unde nu transpare nici o rază de lumină, nu 
se întrevede nici un viitor, iar când e invocat, e văzut 
ca un „viitor dureros”, plângând el însuşi: „De aceea 
ochiul meu aşteaptă pe câmpie/ să vină o lacrimă din 
acel viitor dureros/ care înainte de a fi poate plânge”. 
Cântecul „curge prin pământ”, celor care îl ascultă 

li se pare că vine „din cealaltă parte a pământului”, 
oamenii merg cu privirile aplecate, „căutând prin 
noroaiele drumurilor/ un bulgăre de aur pierdut de 
zeul morţii”. „Oameni străvezii” caută noaptea, vor 
să coboare la „grânele de sub pământ”; în fine, le-ar 
trebui un an să facă „numai parastase” sau măcar o zi 
şi o noapte să fie „această neagră sărbătoare”. Fluviile 
cară „pe sub pământ” scoici, sălcii, vulturi şi oameni, 
rudele îşi duc „morţii în spinare”, fluviul e omofag 
şi parcă ar „curge în infern”. Obosit în această zvâr- 
colire telurică, omul se culcă pe o parte a câmpiei şi 
se înveleşte cu cealaltă parte a ei; întreaga câmpie 
„curge spre un asfinţit necunoscut”. În Stâlpi (1974) 
se întâlnesc totuşi versuri pe ritmuri populare mai 
jucăuşe, nici ele debordând de optimism. Altele, în 
stil pillatian, sunt mai degrabă nişte parodii: „leşiți 
şi din metrouri, şi târlă şi din iurtă/ În iarba cea mai 
verde ne tăvălim acum/ Şi-aflăm în timp ce râdem 
ca-n alte ere cum/ mesajele din cosmos ne gâdilă pe 
burtă”. Tipică din nou pentru „câmpia eternă” este 
însă evoluţia, ascensiunea cârtiţei pe sub pământ, 
de unde iese la lumină „cu stânca-n dinţi”. Ceea ce 
nu exclude frecventarea şi a altor simboluri, precum 
„edenul de piatră”, „cumplita apoteoză”, răsăritul, 
amurgurile, lacrima, stâlpul, şoimul, care dau şi titlul 
unor cărţi: Edenul de piatră (1970), Gloria lacrimei 
(1971), Cumplita apoteoză (1973), Metoda şoimului 
(1981). Dar poetul demonstrează noi disponibilităţi, 
de pildă, în Turnir (1987), unde se găseşte o lirică 
de mici dimensiuni, foarte concentrată, exprimând 
idei oarecare sau impresii fugare, ca în ciclul intitulat 
Scurte, o formulă înrudită întâlnindu-se în aforismele 
din Roata lumii (1994). A. este şi autorul unor cărți de 
critică, precum Un poet printre critici (1979), în care 
îşi expune opinia despre numeroşi autori, de la Geo 
Bogza, Ştefan Aug. Doinaş, Nichita Stănescu, Marin 
Sorescu până la Mircea Dinescu, Adrian Popescu ş.a. 
Mai alcătuieşte Antologia poeţilor tineri (1982) şi este, 
la rândul său, prezent în mai multe antologii, tradus 
în limbile italiană, franceză, turcă, greacă. 

SCRIERI: Câmpia eternă, Bucureşti, 1968; Cel pierdut, 
Bucureşti, 1969; Drumul sufletelor, Bucureşti, 1970; 
Edenul de piatră, Bucureşti, 1970; Joc în patru, Bucureşti, 
1970; Gloria lacrimei, Bucureşti, 1971; Cumplita apoteoză, 
Bucureşti, 1973; Srâlpi, Bucureşti, 1974; Poeme, Bucu- 
reşti, 1975; Cântarea României, Bucureşti, 1977; Poemele 
câmpiei, Bucureşti, 1978; Un poet printre critici, Bucu- 
reşti, 1979; Aventura continuă, Bucureşti, 1980; Metoda 
şoimului, Bucureşti, 1981; Câmpia eternă, postfață Costin 
Tuchilă, Bucureşti, 1984; Hora mică, Bucureşti, 1985; 

Turnir, Bucureşti, 1987; Roata lumii, Bucureşti, 1994; 
Câmpia eternă, pref. Valentin E Mihăescu, Bucureşti, 
2001. Antologii: Antologia poeţilor tineri, Bucureşti, 1982. 


Repere bibliografice: Nicolae Manolescu, [George 
Alboiu], CNT, 1968, 26, 1969, 27, 1970, 38; Valeriu Cristea, 
„Câmpia eternă”, AFT, 1968, 32; Mihai Ungheanu, „Cel 
pierdut”, LCE 1969, 19; Magdalena Popescu, „Cel pierdut”, 
RL, 1969, 50; Ilie Constantin, „Drumul sufletelor”, RL, 
1970, 29; Lucian Raicu, „Drumul sufletelor”, RL, 1970, 
35; Poantă, Radiografii, 1, 227-230; Simion, Scriitori, | 
(1978), 240-243; Ioan Buduca, „Capricii involuntare”, 
AFT, 1979, 12; Grigurcu, Poeți, 325-328; Doina Uricariu, 
Un sofist printre critici, LCE, 1980, 9; Ulici, Lit. rom., |, 
169-172; Dicţ. scriit. rom., 1, 30-31; Florentin Popescu, 
Un poet din eternitatea câmpiei, „Ex Ponto”, 2010, 4; 
Popa, Isf. lit., II, 270-272. M.Vs. 


ALBU, Florenţa 
(1.XI[.1934, Floroaica, 
j. Călăraşi — 3.11.2000, 
Bucureşti), poetă, 
traducătoare. 


Provine dintr-o familie de ţărani înstăriți, Maria (n. 
Simion) şi Ion Albu. Tatăl a fost deţinut politic la 
Canal. A. a frecventat Şcoala de Literatură „M. 
Eminescu” şi este licenţiată a Facultăţii de Filologie 
a Universităţii din Bucureşti (1957). După un 
şomaj de şase ani, funcţionează ca redactor la 
„Scânteia tineretului” (1963-1964), apoi la „Viaţa 
românească”, până la pensionare (1995). A debutat 
cu versuri în „lânărul scriitor” (1954), iar editorial 
cu volumul Fără popas (1961). 

Primele cărţi publicate de A. — versificaţia 
de circumstanţă, sub imperativul „comenzii 
sociale”, fiind repede abandonată - o impun ca 
poet alcâmpiei şi satului ancestral. Idilismul este 
evitat structural. Imaginea Bărăganului sălbatic, 
scitic, bântuit de vârtejuri şi de secetă, nu exclude 
totuşi „melancolia serilor” şi poezia halucinantă 
stârnită de „fata morgana”. Aici pastelul, alcătuit 
din notații eliptice şi sincopate, se interiorizează, 
iar poezia satului depăşeşte documentarul etno- 
grafic. Cu timpul, muncile aspre ale câmpiei 
sunt evocate ca acte rituale, esenţiale şi sacre. 
Tot progresiv, se conturează şi imaginea tragică a 

sfârşitului lumii rurale tradiţionale, cu gesturile 
ei simple, de rezonanţă cosmică. Austru (1971) 
marchează un punct de cotitură, în lirica poetei 
făcându-şi apariţia angoasa şi sentimentul sin- 
gurătăţii; teroarea istoriei e trăită cu acuitate. 
Recitite azi, cărțile de după 1971, începând înde- 
osebi cu Umbră arsă (1980; Premiul Asociaţiei 
Scriitorilor din Bucureşti) şi Epitaf (1981), apar 
de-a dreptul curajoase prin subversivitatea lor: 
denunţări, uneori disimulate, alteori directe, de 
o incisivitate conținută, dar sarcastică, ale unui 
ev inuman. Vechea temă a satului şi a familiei 
este, în Elegii (1973) şi Epitaf, un pretext pentru 
fixarea în efigie elegiacă a unui ceremonial 
dispărut, concomitent cu o rostire acuzatoare: 
„Tata a murit acum doi ani, într-un spital/ al 
țăranilor fără pământ./ Suferea de frigul cel 
mai cumplit,/ boală socială — refuz organic/ de 
adaptare la frigul lumii”. Versurile-comentariu 
vorbesc de o cumplită degradare umană, sub 
presiunea istoriei absurde. Culpabilizându-se 
de părăsirea obârşiei, A. trăieşte până la capăt 
drama rupturii, neîmpărtăşind iluziile şi refu- 
giile compensatoare: „...adevărata mea fire 
era/ a dezrădăcinatului: rană eram,/ refuzul 
vindecării”. Familia, neamurile, satul întreg 
au devenit o lume moartă, iar legatara şi cân- 
tăreaţa lor mărturiseşte inutilitatea verbului 
poetic, devenit „dodie” şi „vorbă”. În frecventele 
„autoportrete” în faţa oglinzii „necruţătoare”, 
poeta îşi apare drept o „mască a resemnării/ 
estetic făţuită”. Antiromantismul ei tempera- 
mental, potenţat din ce în ce mai evident de 
brutalitatea vremurilor pe care le traversează, 
se asociază în chip firesc cu o poetică antica- 
lofilă, a dizarmoniei, care o plasează pe A. în 
familia de spirite bacoviană: poemul său adună 
„toate stridenţele armoniei”. O Artă poetică XX 
din volumul Poem în Utopia (1983) grăieşte defi- 
nitoriu despre această poetică a discursului 
liric direct, grav şi agresiv-neliniştitor: „Cititori, 
voi cereţi/ rime rare, floricele de stil, reverii,/ 
dar ştiu, vouă vă trebuie/ precizia glonţului,/ vă 
trebuiesc trubadurii mitraliilor,/ trăirea totală, 
fără drept de apel”. O asemenea artă poetică 
răspunde viziunii autoarei asupra existenţei 
absurde; perspectivă din care utopia însăşi a regi- 
mului totalitar e răsturnată în opusul ei. Poem 
în Utopia, Terase (1985), Efectul de seră (1987), 
Kilometrul unu în cer (1988) jalonează discursul 

liric relevând vacuitatea existenţei, depersonali- 
zarea şi profanarea (raiul stă cu „porţile vraişte”, 
„taina cunoaşterii s-a pierdut”, „cunoştinţele se 
vând pe tarabe populare” etc.) şi, într-o ordine 
mai concretă, tabloul apocaliptic al spulberării 
trecutului în Bucureştii demolărilor. Viziunea 
este orwelliană - o distopie lirică având, pe 
teren românesc, afinități cu claustrul şi regre- 
siunea bacoviană. „E frig la ultimul etaj,/ e frig 
în Utopia”, ca şi în Oraşul Bacovia — titlu emble- 
matic pentru această utopie negativă. „Bocet”, 
„priveghi” (noţiuni resemantizate în spiritul 
noii viziuni), „noapte”, „gheaţă”, „Fundătura”, 
„Frica” se instituie în vocabule-temă, după cum 
„insula”, „laţul”, „limitele”, „păianjenul” ţesân- 
du-şi „plasa” peste rostire şi gând sunt figuri ale 
cântăreţului fie redus la tăcere, fie riscând să-şi 
vadă versurile „împuşcate”. Poeta nutreşte, fără 
ieftin romantism, sentimentul însingurării şi al 
claustrării, metaforele fiind „efectul de seră” şi 
insula: „A fi. Sentimentul de insulă./ Eu — mie — 
insulă”. Însă din exilul ei continuă să facă incizii 
- sincopate, stridente, neiertătoare -— în carnea 
realului, în propria-i biografie, să constate şi să 
asume imposibilitatea evadării; sau să lanseze 
întrebări cu răspunsul inclus: „Unde ne-om fi 
ducând?”. În acest coerent orizont al terorii şi 
infraumanului, apare un hiatus: beatitudinea 
prilejuită de miracolul vieţii, al clipei germinale, 
când „Firea iese din sine”. Pentru un moment, 
lirismul sumbru oracular cedează locul unor 
laude ale luminii, euritmiei şi exploziei vitale, 
când „dragostea/ e dreptul de veto al viului”, 
precum în ciclurile Sărbătoarea solstițiului din 
volumul Efectul de seră. Cu grupajul Denii... 
din volumul Kilometrul unu în cer revine lumea 
fabuloasă a ritualurilor folclorice şi religioase, 
cu semnificaţii potenţate de trecerea timpului. 
În 1991 A. şi-a publicat poemele de sertar în 
volumul Anno Domini. Temele anterioare apar 
aici cu un plus de adresă directă. Privită în 
întregul ei, poezia se dovedeşte expresia unei 
conştiinţe morale şi politice, din ce în ce mai 
neconcesivă cu anormalitatea şi nefirescul. Din 
notația abruptă şi sacadată, mizând pe reluarea 
obsedantă a unor sintagme, şi din comentariul 
sec, de o ironie severă împinsă la sarcasm, ca 
şi din luxurianţa austeră a versurilor vitaliste, 
poeta şi-a creat un mod de a scrie recognosci- 
bil în orice vers. Cu fiecare carte, şi-a adâncit 

adevărata vocaţie, obţinând treptat sufragiile 
celor mai exigenţi critici. În A. se poate recu- 
noaşte azi un scriitor de prim-plan al genera- 
ţiei '60 din secolul trecut. Este şi autoarea unor 
volume de memorialistică - impresii de călătorie 
în ţară şi străinătate, în care prevalează obser- 
vaţia şi comentariul cultural. Notabil este Zidul 
martor. Pagini de jurnal. 1970-1990, volum din 
1995, înscriindu-se între piesele de rezistenţă ale 
memorialisticii de sertar apărute după decem- 
brie 1989. Document autoscopic al unei perso- 
nalităţi intransigente cu sine şi cu ceilalţi, jurnal 
de creaţie, cartea este totodată o amplă „fişă de 
observaţie” a procesului de degradare a societă- 
ţii româneşti în totalitarism, oferind şi o neier- 
tătoare imagine din interior a vieţii literare. A. 
a descoperit şi editat Cronica de la Arbore a lui 
Toader Hrib (1971, ediţia a doua în 1972) şi a 
tradus în câteva rânduri, îndeobşte în colabo- 
rare, din poezia lui Victor Sivetidis. 


SCRIERI: Fără popas, pref. Maria Banuş, Bucureşti, 1961; 
Câmpia soarelui, Bucureşti, 1962; Constanţa, Bucureşti, 
1964; Intrare în anotimp, Bucureşti, 1964; Fata morgana, 
Bucureşti, 1966; Măşti de priveghi, Bucureşti, 1968; 
Himera nisipurilor, Bucureşti, 1969; Poeme, Bucureşti, 
1969; Arborele vieții, Bucureşti, 1971; Austru, Bucureşti, 
1971; Câmpia soarelui, Bucureşti, 1972; Elegii, Bucureşti, 
1973; Petrecere pe iarbă, Bucureşti, 1973; Ave, noemvrie, 
Bucureşti, 1975; Întoarceri, Bucureşti, 1977; Roata lumii, 
Bucureşti, 1977; 65 poeme, Bucureşti, 1978; Umbră arsă, 
Bucureşti, 1980; Epitaf, Bucureşti, 1981; Poem în Utopia, 
Bucureşti, 1983; A fi-fire, Bucureşti, 1984; Banchet 
autumnal. Impresii de călătorie, Bucureşti, 1984; Terase, 
Bucureşti, 1985; Efectul de seră, Bucureşti, 1987; Kilome- 
trul unu în cer, Bucureşti, 1988; Anno Domini (inedite 
1970-1989), Bucureşti, 1991; Copilărinda, Bucureşti, 
1991; Efectul de seră, Bucureşti, 1991; Zidul martor. 
Pagini de jurnal. 1970-1990, Bucureşti, 1995; Aurolac, 
Bucureşti, 1997; Petrecere, Bucureşti, 1998; Lotrioara, 
București, 1998; Austru, Bucureşti, 1999; Scara ce nu duce 
nicăieri, Bucureşti, 2001. Ediţii: Toader Hrib, Cronica de 
la Arbore, laşi, 1971; ed. 2, Iaşi, 1972. Traduceri: Victor 
Sivetidis, Thalassa, Bucureşti, 1967 (în colaborare), 
Măslinul, Bucureşti, 1968 (în colaborare), Oracolul lui 
Oreste, Bucureşti, 1969 (în colaborare), Zbor ireversibil, 
Bucureşti, 1972 (în colaborare cu Aurelia Batali), Sralac- 
tite, Bucureşti, 1979. 

Repere bibliografice: Martin, Poeți, |, 177-178; Tudor, 
Pretexte, 243-248; Cristea, Un an, 134-138; Petroveanu, 
Traiectorii, 281-285; Piru, Poezia, II, 154-157; Raicu, 
Critica, 334-336; Poantă, Radiografii, 1, 153-157; 
Steinhardt, Critică, 102-105; Simion, Scriitori, III, 

256-259; Grigurcu, Existenţa, 153-157; Dimisianu, 
Subiecte, 151-158; Regman, De la imperfect, 224-229; 
Micu, Limbaje, 286-291; Nicolae Manolescu, Elegii, RL, 
1989, 7; Maria-Ana Tupan, Timpul neretuşat al poeziei, 
VR, 1991, 11-12; Lucian Raicu, Revelaţii dure, RL, 1993, 
1; Rodica Iulian, „Zidul martor”, APF, 1995, 11; Dic. 
scriit. rom., |, 31-32; Virgil Ierunca, „Zidul martor”, 
RL, 1996, 20; Pop, Pagini, 103-107; Octavian Soviany, 
Efectul apocaliptic, CNT, 1999, 9; Ilie Constantin, 
Jurnale lirice şi simboluri existenţiale, RL, 1999, 50; Dicţ. 
analitic, Il, 10-12; Aurel Rău, „Austru”, ST, 2000, 2-3; 
Dimisianu, Lumea, 265-268; Grigurcu, Poezie, |, 34-60; 
Georgeta Drăghici, Cochilia lui Pagurus, RL, 2002, 45; 
Dan Bogdan Hanu, Ultima verba, CL, 2002, 11; Petraş, 
Cărţile, 42-45; Popa, Ist. lit., II, 392. N.M. 


ALBU, Mihaela (10.VI.1947, Craiova), poetă, critic 
şi istoric literar. Este fiica Eleonorei Popescu- 
Paveliu (n. Constantinescu), contabilă, şi a lui 
Mihai Popescu-Paveliu, profesor. A absolvit la 
Craiova Şcoala Generală nr. 9 (1961) şi Liceul „N. 
Bălcescu” (1965), apoi Facultatea de Limba şi 
Literatura Română a Universităţii din Bucureşti 
(1970), tot aici urmând şi secţia română-engleză 
(1973-1978); şi-a susținut doctoratul în 1983. 
A fost profesoară în comuna Baldovineşti-Olt 
(1970-1973) şi la Balş (1973-1974). Din 1975 până 
în 2010 este cadru didactic la Universitatea din 
Craiova, iar ulterior se transferă la Universitatea 
„Spiru Haret”, Facultatea de Jurnalism, din 
Bucureşti. A fost lector de limba română la 
Columbia University din New York (1999-2002), 
unde redeschide Catedra „N. Iorga”. Este redac- 
tor-şet la revistele „Lumină lină - Gracious Light” 
(New York) şi „Carmina Balcanica” (Bucureşti) şi 
membră în redacţia publicaţiilor „Europa” (Novi 
Sad), „Oglinda literară”, „Euromuseum”, „Portal 
Măiastra”, „Contact internaţional” şi „Noul litera- 
tor”. A debutat în „Ramuri” (1975), iar editorial în 
1994 cu studiul monografic Ion Biberi. A mai cola- 
borat la „Contemporanul”, „Luceafărul”, „Porto 
Franco”, „Astra”, „Convorbiri literare”, „Poezia”, 
„Contrafort”, „Hyperion”, „Mozaicul”, „Lamura”, 
la mai multe publicaţii din SUA -— „Vatra”, „Origini 
- Romanian Roots”, „Meridianul românesc”, 
„Romanian Journal”, „International Notebook 
of Poetry”, „Medievalia”, din Canada - „URAM 
Journal” (Toronto), „Observatorul” (Toronto) sau 
la „Lo Straniero” (Italia), „Europa” (Serbia). A fost 
distinsă cu mai multe premii în SUA (2002, 2005) 
şi în ţară. 

Debutând ca poetă cu volumul Între două porți 
(2002), A. îşi defineşte propensiunea metaforic, 
prin versurile intitulate Ca o dragoste târzie... 
(2005), unde poezia este văzută ca „lumină 
înlumită” şi „putere a metaforei”, iar antinomia 
lumină-întuneric sau ceţine de nostalgie, tristeţe, 
melancolie, timp, mister, speranţă sunt trans- 
figurate prin balansul permanent între lumea 
dinafară şi cea dinăuntru: „Îmi adăp sufletul la 
izvoarele Lumii/ deschid poarta Poeziei/ şi plec 
în pelerinaj către mine însămi”. Ca istoric literar, 
A. urmăreşte în monografia Ion Biberi reperele 
biografice esenţiale şi opera (ştiinţifică, filosofică 
şi beletristică) a unui cărturar intrat, din neferi- 
cire, într-un con de umbră. Exegeta îl aşază pe 
Biberi între spiritele enciclopedice ale culturii 
române. În alt studiu, Relatare/reprezentare. 
De ce avem roman? (1997), face o incursiune în 
romanul românesc contemporan. Cunoscătoare 
a fenomenului cultural românesc din diaspora, 
scrie paginile intitulate Citind la New York scrii- 
tori români (2002), ce includ profiluri critice care 
se referă la Aurora Cornu, Theodor Damian, Liviu 
Georgescu, Mircea Săndulescu ş.a. În Memoria 
exilului românesc: ziarul „Lumea liberă” din New 
York (2008), ca şi în Cultură şi identitate, ziarul 
„Lumea liberă” din New York (2008), A. radiogra- 
fiază o publicaţie de referință pentru mentalitatea, 
atitudinea şi acţiunea românilor din exil, pentru 
felul în care ei se raportează la realităţile din ţară. 
Sunt avuţi în vedere cei prezenţi frecvent în ziar — 
Dorin Tudoran, Monica Lovinescu, Virgil lerunca, 
Aurel Dragoş Munteanu, Ileana Vrancea, George 
Astaloş ş.a., articolele acestora fiind prezentate 
analitic în funcţie de temele abordate. Altă carte, 
Iscusită zăbavă (2004), examinează fenomenul 
literar românesc făcând apel la eseuri şi cronici 
literare. Comentatoarea îşi începe demersul cu 
un eseu despre M. Eminescu şi Constantin Noica, 
interpretaţi drept „filosofi ai limbii române”, 
ambii fiind greu traductibili, apoi abordează 
nuanţat poezia lui Al. Macedonski, Lucian Blaga, 
Tudor Arghezi, Nichita Stănescu, loan Alexandru, 
se oprește și la Petre Ţuţea, Marin Preda, Mircea 
Zaciu, Octavian Paler ș.a. Studii, eseuri şi cronici 
literare sunt reunite, de asemenea, în volumul 
În labirintul cărţilor (2010). În primul capitol se 
analizează, documentat, literatura română sub 
comunism, ca acceptare, subversiune şi opoziţie 
sau disidenţă şi rezistenţă. Este comentată tăcerea 

unor scriitori care au folosit ca „armă” refuzul 
de a publica sau omisiunea, dar și curajul lui I.D. 
Sîrbu, Marin Sorescu, Octavian Paler, Augustin 
Buzura. Un capitol este consacrat exilului şi 
istoriei culturii noastre printre străini, cu referire 
specială la editarea de publicaţii, domeniu asupra 
căruia A. s-a concentrat în mai multe rânduri, 
precum în Presa literară din exil (2009), Presa 
românească din afara graniţelor (2010, în colabo- 
rare cu Dan Anghelescu), Presa literară din exil. Al 
doilea val (2011) ş.a., sau la înfiinţarea de edituri. 
Mircea Eliade este apreciat în acest context ca o 
personalitate emblematică. Alte studii din capito- 
lul Repere identitare se referă la dialogul ştiință-— 
religie în literatura română, precum şi la Câmpia 
Bărăganului ca topos literar. 


SCRIERI: Ion Biberi, Craiova, 1994; ed. (Ion Biberi — 
Suferință şi cunoaştere), Craiova, 2005; Relatare/repre- 
zentare. De ce avem roman?, Craiova, 1997; Între două 
porţi, pref. George Alexe, New York, 2002; Citind la New 
York scriitori români, pref. Mircea A. Diaconu, Botoşani, 
2002; Iscusită zăbavă, New York, 2004; Ca o dragoste 
târzie..., Craiova, 2005; Catharsis, tr. Anca Roşu, Bucu- 
reşti-Montreal, 2006; Literatura pentru copii. Discursul 
epic, Craiova, 2007; Cultură şi identitate: ziarul „Lumea 
liberă” din New York, Craiova, 2008; Memoria exilului 
românesc: ziarul, Lumea liberă” din New York, Bucureşti, 
2008; Et in America... Oameni, locuri, întâmplări, Bucu- 
reşti, 2009; Presa literară din exil, laşi, 2009; Revistele 
literare ale exilului românesc. „Luceafărul”, Paris (1948- 
1949) (în colaborare), Bucureşti, 2009; În labirintul 
cărților, Craiova, 2010; Presa românească din afara gra- 
nițelor (în colaborare cu Dan Anghelescu), pref. Marian 
Petcu, Bucureşti, 2010; Lumină în lumină, Poezia!, laşi, 
2011; Presa literară din exil. Al doilea val, laşi, 2011. 

Repere bibliografice: Suzanne Cataldi, Michaela Albu's 
Romanian Myth, „URAM Journal”, 1997, 1; Lucian 
Alecsa, „Citind la New York scriitori români”, „Hyperion”, 
2002, 4; George Alexe, Diorame teologice şi literare, CNT, 
2002, 41; Iulian Boldea, Lecturi newyorkeze, VTRA, 2002, 
11-12; Mirela Roznoveanu, Mihaela Albu şi dragostea 
pentru limba română, „Meridianul românesc”, 2004, 
16 octombrie; Theodor Damian, Izbitoare ofrandă („Ca 
o dragoste târzie..."), „Lumină lină - Gracious Light”, 
2005, 4; Marius Chelaru, „Iscusită zăbavă”, „Ca o dragoste 
târzie...”, „Poezia”, 2006, 1; Dan Mănucă, Tenacitatea 
eseului, CL, 2007, 10; Daniela Sitar-Tăut, Diarismul între 
plăcerea textului şi catharsis, „Nord literar”, 2009, 7-8; 
Gheorghe Grigurcu, „Luceafărul” diasporei, RL, 2010, 6; 
Eugen Evu, Mihaela Albu sau Dragostea niciodată târzie, 
„Oglinda literară”, 2011, 8. T.N. 

ALBULESCU, Mircea (4.X.1934, Bucureşti -— 
8.1V.2016, Bucureşti), poet, publicist. Fiu al Olgăi 
(n. Tempinski) şi al lui Vasile Albulescu, dirijor de 
fanfară militară, A. (ale cărui prenume la naştere 
sunt lorgu Constantin) va absolvi Şcoala Medie 
Tehnică de Arhitectură (1952) şi Institutul de Artă 
Teatrală şi Cinematografică „I.L. Caragiale” din 
Bucureşti (1956, clasa Aura Buzescu). Are o bogată 
activitate teatrală (începută în 1950) şi cinemato- 
grafică (a jucat roluri principale sau secundare în 
peste şaptezeci de filme artistice), cu interpretări 
memorabile: rolul titular din Danton de Camil 
Petrescu, în piesele Profesionistul, Azilul de noapte 
ş.a., precum şi în filme ca Prea mic pentru un război 
atât de mare, Puterea şi adevărul, Actorul şi sălbati- 
cii, Cursa, Înghiţitorul de săbii ş.a. Este societar de 
onoare al Teatrului Naţional din Bucureşti, profesor 
la Institutul de Artă Teatrală şi Cinematografică 
„I.L. Caragiale” (ulterior Universitatea Naţională 
de Artă Teatrală de Cinematografică) din Bucureşti 
(1985-2005), doctor în arte (cu teza Teatrul radio- 
fonic. Convertibilitatea mijloacelor de expresie 
actoricească în procesul creaţiei). Între ianuarie 
1993 şi martie 1994 a fost secretar de stat în 
Ministerul Culturii. Publică versuri şi proze scurte 
şi susţine rubrici în revistele „Leatrul”, „Cinema”, 
„Contemporanul”, „Libertatea”, „Cronica română” 
ş.a. Cea dintâi carte, Vizite, îi apare în 1985. Pentru 
întreaga activitate artistică, a fost distins cu Premiul 
Naţional acordat de Ministerul Culturii și Cultelor 
(2003), Premiul Academiei Române (2004) ș.a. 

A., actorul de mare suprafaţă, cu voce barito- 
nală, puternică, plină, cu dicţie impecabilă, sever 
şi subtil ironic chiar şi atunci când interpretează 
roluri de comedie, profesează ca poet un lirism cu 
garda jos, cu asociaţii metaforice căutate, într-o 
manieră ce-și controlează totuși aparenta desuetu- 
dine prin șarm și umor subţire. Strânsă în volumele 
Vizite, Pajura singurătăţii (1994), Fluture în lesă de 
aur (2002), Clanţe (2005), Ultimele noduri (2010), 
poezia nu se rușinează să retorizeze -— inclusiv cu 
adaosuri cabotine - sensibilitatea, sentimenta- 
litatea sau melancolia emițătorului: „dulapurile 
se sufocă/ de prea multe sertare/ prea pline cu 
gol în cutii/ foste ambalaje ale fostelor/ amintiri/ 
înghesuite în foste cârpe de praf”. Adesea poemele 
vorbesc despre persona actorului: „«Prospero, în 
scenă — imediat!»/ Se-aude-n cabină chemarea...// 
Ciudat,/ Odată cu Prospero,/ Eu însumi m-am 
ridicat!”. Publicistica, de regulă compusă tot în tușe 

lirice-sentimentale, adunată în volumele Bilete de 
favoare (1996), Baraka, bunii mei... (1998) şi Bazar 
sentimental (2000), este reflexivă, cu vădită dis- 
ponibilitate interogativă, îndreptată cu precădere 
spre lumea teatrului şi a filmului. Poezie de teatru 
(2008), punând în pagină un dialog cu Puşa Roth, și 
Duelul sau Jurnalul actorului care l-a interpretat pe 
Danton (2011) sunt volume-confesiune. 

SCRIERI: Vizite, Bucureşti, 1985; Pajura singurătăţii, cu 
ilustrații de Marcel Chirnoagă, Bucureşti, 1994; Bilete 
de favoare, Bucureşti, 1996; Baraka, bunii mei..., Bucu- 
reşti, 1998; Bazar sentimental, Bucureşti, 2000; Fluture 
în lesă de aur, Bucureşti, 2002; Clanţe, Bucureşti, 2005; 
Poezie de teatru (Puşa Roth dialog cu Mircea Albulescu), 
postfață Costin Tuchilă, Iaşi, 2008; Ultimele noduri, Iaşi, 
2010; Duelul sau Jurnalul actorului care l-a interpretat pe 
Danton, Bucureşti, 2011. 

Repere bibliografice: Napoleon Toma Iancu, Dicţionarul 
actorilor de film, Bucureşti, 1977, 11-12; Cristina 
Corciovescu, Bujor T. Râpeanu, 1234 cineaşti români, 
Bucureşti, 1996, 9-11; Liviu Grăsoiu, Vocile interioare ale 
actorilor, LCE 2003, 8; Cristea, Teleorman, 31-32; Silvia 
Kerim, Amintirea ca un parfum, Piteşti, 2007, passim; 
Horia Gârbea, „Ultimele noduri”, LCE, 2010, 27. N.I. 


ALBUM ŞTIINŢIFIC ŞI LITERAR, revistă apărută 
la Bucureşti, săptămânal, în februarie şi martie 
1847 (trei numere), sub patronajul Asociaţiei 
Literare a României şi la îndemnul lui lon Ghica. 
Redactor: avocatul C.N. Brăiloiu. Deplângând dis- 
pariţia în 1844 a „Foii ştiinţifice şi literare”, titlul 
aprobat oficial al „Propăşirii”, noua publicaţie, a 
cărei ţintă declarată era stimularea gustului pentru 
citit, ce părea de câţiva ani să meargă în regres, 
promite continuarea în spirit a acesteia: A.ş.. „va 
fi un cadru deschis la toate producţiile originale 
în versuri sau proză care vor fi de vreun interes şi 
vor avea o limbă curată; la orice articole de ştiinţă 
folositoare, cu un cuvânt la toate acele lucrări ale 
duhului. Bunele traducţii vor fi primite cu mulţu- 
mire, iertându-ne câteodată a critica cu măsură şi 
a lăuda cu nepărtinire. Noutăţile politice care în 
planul nostru sunt de un interes secondar, vor avea 
asemenea loc în coloanele noastre”. Pentru a putea 
realiza toate aceste intenţii nobile şi îndrăznţe pro- 
gramatic, editorul, magistrat şi traducător încercat, 
prudent, le pune sub încuviințarea guvernului 
„luminat şi înţelept”. Cât despre colaboratori, se 
speră că aceştia vor fi „tineri români din amândouă 
ţările [...], bărbaţi cu talent, ce îşi întrebuinţează 
ceasurile de odihnă spre cinstea lor şi interesul 

înaintării”. Darlegătura reală de continuitate se face 
prin lon Ghica, semnatar al unor notații memori- 
alistice (Despre mijloacele de comunicaţie), prin 
Grigore Alexandrescu, care publică aici singura sa 
baladă romantică, Ucigaşul fără voie, şi prin Vasile 
Alecsandri, colaborator cu poezia Sburătorul. R.P 


ALBUMUL LITERAR, supliment al ziarului „poli- 
tic-comercial” „Limpul”, apărut la Bucureşti, lunar, 
între decembrie 1856 şi iunie 1857, sub redacţia 
gazetarului Grigore R. Bossueceanu. A.l. este o 
revistă literară redactată, pentru vremea aceea, 
într-o manieră modernă. În paginile ei apar multe 
dintre poeziile lui Cezar Bolliac, reproduse mai ales 
din volume. Dintre scriitorii epocii colaborează cu 
versuri G. Creţeanu, C.D. Aricescu, Grigore Serrurie, 
C. Caragiali şi, alături de aceştia, Al. Lăzărescu, C.I. 
Roattă şi A. Popescu. Prin textele publicate aici 
Grigore R. Bossueceanu se arată un prozator destul 
de înzestrat. Alertele Suvenire de călătorie, amintind 
de cele scrise de V. Alecsandri, dovedesc talent 
descriptiv, un spirit de observaţie ascuţit şi chiar 
subtilitate în alternarea descrierilor de natură cu 
notaţiile relative la mediul social şi la viaţa culturală. 
El dovedeşte şi intuiţie critică în analiza volumu- 
lui Armonii intime al lui Al. Sihleanu. De literatura 
populară revista se ocupă într-o recenzie la culege- 
rea de poezii populare româneşti alcătuită de Henry 
Stanley ot Alderly şi publicată la Londra. În aprilie 
1860 se anunţă reapariţia A.., cu un program similar, 
ca supliment al ziarului „Secolul”, redactat tot de 
Bossueceanu, dar proiectul nu s-a realizat. R.Z. 


ALBUMUL PELERINILOR ROMÂNI, prima revistă 
românească de poezie şi una dintre primele din 
Europa, apărută la Paris, lunar, între 15 aprilie 
şi 30 iunie 1851. Alcătuită de D. Bolintineanu 
exclusiv din versurile proprii, după modelul publi- 
caţiei similare a polonezului Adam Mickiewicz 
(Cartea pelerinilor poloni), A.p.r. conţine câteva 
poezii animate de sentimentele patriotice ale 
scriitorului aflat în exilul politic impus de înfrân- 
gerea Revoluţiei de la 1848 din Ţara Româneasă 
(Fluierul şi Buciumul, La români, La B. Alexandri, 
poetul Moldovei), legenda Dochia şi un fragment 
din poemul dramatic în versuri Sorin sau Tăierea 
boierilor la Târgovişte. Nu le sunt străine creaţii- 
lor din această antologie sui-generis nici nuanțele 
polemice, continuate în jurnalul satiric în versuri 
Eumenidele sau satire politice, datat 1866. LH. 

ALDULESCU, Radu 
(29.VI.1954, Bucureşti), 
prozator. 


Este fiul Silviei Aldulescu (n. Dumitru), redactor la 
Editura Academiei, şi al lui Leon Aldulescu, jurna- 
listla „Steagul roşu” (undea fost colegcu Constantin 
Cărtărescu, tatăl scriitorului Mircea Cărtărescu) şi 
ulterior la „Tribuna Ialomiţei”. Face cursul elemen- 
tar la o şcoală din cartierul bucureştean Floreasca 
(1960-1968), apoi se înscrie la Liceul nr. 39 din 
Bucureşti, pe care îl absolvă în 1972. Adolescent 
insurgent, atras de boemă, nu are performanţe 
şcolare, dar e interesat de literatură şi încearcă deja 
să scrie proză. În 1971 participă la câteva şedinţe 
ale cenaclului Săgetătorul, condus de Tudor Opriş, 
unde citeşte două povestiri; una, Săracul Sfântul 
Ilie, e publicată în revista „Amfiteatru” în 1973. 
Refuzând să urmeze studii universitare, se anga- 
jează în 1973 ca muncitor necalificat la fabrica de 
lacuri şi vopsele Policolor, unde lucrează până în 
1980, calificându-se, între timp, ca operator 
chimist. În intervalul 1980-1987 este mecanic de 
motoare la Uzinele „23 August” şi, pentru o vreme, 
detaşat ca schelar la Şantierul Centrului Civic. Din 
1987 până în 1990 lucrează la rotativa Tipografiei 
Informaţia Bucureştiului din Palatul Universul, 
unde se ocupă cu operaţiuni precum manevrarea 
baloţilor de hârtie de ziar sau montatul şi demon- 
tatul paginilor de plumb. Imediat după Revoluţie, 
în intervalul 1990-1992, este redactor al revistei 
„Baricada”. În anii '80 colaborase sporadic la 
„Luceafărul”, „România literară”, „Suplimentul lite- 
rar-artistic al «Scânteii tineretului» “, iar după 1989 
publică fragmente de proză, recenzii de carte şi 
articole de atitudine în „România literară”, „Viaţa 
românească”, „Contrapunct”, „ArtPanorama”, „Steaua”, 
„Atenevw”, „Argeş”, „România liberă”, „Luceafărul” 
ş.a. Scrie, împreună cu Răsvan Popescu, scenariul 
filmului Terminus Paradis, regizat de Lucian Pintilie, 
film distins în 1998 cu Premiul Consiliului Naţional 
al Cinematografiei din România pentru scenariu şi 

cu Premiul special al juriului la Festivalul de la 
Cannes. Primul său roman, Sonata pentru acordeon, 
scris înainte de căderea comunismului şi predat 
Editurii Albatros încă din 1987, dar publicat abia în 
1993, îi aduce Premiul Uniunii Scriitorilor şi un 
premiu al Editurii Nemira, constând în publicarea 
următorului roman, Amantul Colivăresei (1996; 
Premiul Asociaţiei Patronilor de Edituri din România). 
În 2004 este distins cu Meritul Cultural în grad de 
Cavaler, conferit de Preşedintele României. | se mai 
acordă Premiul „lon Creangă” al Academiei Române 
pentru romanul Mirii nemuririi (2006). 

A. este unul dintre autorii reprezentativi ai gene- 
raţiei '90 (alături de Cristian Popescu, loan Es. Pop, 
Daniel Bănulescu, Dan Stanca, Răzvan Petrescu, 
Petre Barbu sau Mihail Gălăţanu) şi totodată proza- 
torul cu cea mai mare forţă şi anvergură dintre cei 
afirmaţi în primul deceniu postrevoluţionar. Predi- 
lecţia pentru o tematică a marginalităţii, subsumată 
reflecției asupra precarităţii condiţiei umane, dar şi 
asumarea ostentativă a unei poetici anticalofile şi a 
unor modele prozastice antepostmoderne — în 
directă legătură cu structurala inaderenţă a lui A. la 
hipertehnicismul prozei optzeciste — definesc profi- 
lul acestui scriitor, care şi-a mărturisit în repetate 
rânduri prețuirea pentru autori ca Marin Preda, 
Eugen Barbu, Petru Dumitriu, D.R. Popescu, Constan- 
tin Ţoiu sau Nicolae Breban, fără a se revendica pro- 
priu-zis de la aceştia. Romanele lui configurează 
poate cel mai ambițios, mai coerent şi mai bine relie- 
fat proiect prozastic din literatura postdecembristă, 
în ciuda inegalităţii valorice a titlurilor ce îl compun. 
Autorul scrie o cronică a societăţii româneşti din anii 
'70 ai secolului trecut până în anii 2000, atenţia foca- 
lizându-se cu precădere asupra unui anumit strat 
social (până la el niciodată atât de consecvent exa- 
minat), acela al marginalilor — perdanţi de tot felul, 
orfani, dezmoşteniţi, declasaţi, şomeri, muncitori 
zilieri, hoţi, femei pierdute, cerşetori şi beţivi, cămă- 
tari şi proxeneţi; ori, pur şi simplu, oameni oarecare, 
supraviețuind la limita sărăciei. Prozatorul coboară 
fără grimase de dispreţ printre ei, în bolgia unde fer- 
mentează o drojdie fetidă, nu-i judecă şi nu-i căi- 
nează, le înregistrează cu acuitate vânzoleala, spas- 
mele, tentativele redemptorii sau, dimpotrivă, afun- 
darea tot mai adâncă în mocirlă. Acolo unde altora li 
s-ar părea că au de-a face cu specimene ale unei 
subumanităţi repulsive, A. identifică umanitatea 
profundă, camuflată de stratul gros de mizerie, des- 
figurată de cicatrici urâte. El încearcă să contureze 

un soi de „comedie umană”, o construcţie cvasina- 
turalistă amintind de proiectul epic zolist, dar tre- 
cută prin Dostoievski, Faulkner, Henry Miller, 
Celine, Burroughs ori Kerouac — spre a indica numai 
câteva dintre modelele livreşti —, schimbând, desi- 
gur, ce e de schimbat, şi ca proporţii, şi la nivelul 
complexităţii. Personajele lui A. sunt specii de picaro 
anonimi şi dezabuzaţi, rătăcind uneori fără ţel, alte- 
ori în căutarea unui mijloc de subzistență, implicaţi 
— cum sugerează o voce din Sonata pentru acordeon 
- într-o obscură, dar sângeroasă „Istorie a Războiului 
Pâinii”, ale cărei file consemnează fapte prea puţin 
glorioase, de la chinurile îndurate în „bolgiile” fabri- 
cii socialiste până la tertipurile la care îndeamnă 
foamea. Asemenea fapte au totuşi relevanţă într-un 
plan mai de profunzime. Examinat îndeaproape, 
traseul aparent derizoriu al unora, precum Relu 
Golea din Istoria eroilor unui ţinut de verdeață şi 
răcoare (1997) şi Rafael Ogrinjan din Mirii nemuririi, 
dezvăluie urme ale unor căutări cvasimistice şi ale 
unor zbateri cvasiascetice. Prea rar remarcat de 
comentatorii romanelor lui A., există aici un scena- 
riu metafizic, pe cât de nedemonstrativ, pe atât de 
pregnant, ce se suprapune aparentului arbitrariu al 
deambulărilor unor antieroi similiexistenţialişti 
trăind „la limită”, confruntându-se cu „limita”, pro- 
vocând-o permanent. Condiţia socială devine, în 
acest context, un revelator al condiţiei ontologice. lar 
categorii precum grotescul, trivialul, sordidul, scato- 
logicul, urâtul în toate formele şi manifestările sale 
definesc — nu numai sub aspect estetic sau moral, ci 
şi din unghi metafizic — o lume aflată în plin proces 
de disoluţie. Totul stă aici sub semnul apocalipticu- 
lui, de la peisajul industrial la întâmplările cotidiene, 
naraţiunea împrumutând pe spaţii ample, dincolo 
de aluziile sau referinţele biblice recurente, tona- 
litatea de lamento a Ecleziastului. A. tematizează 
destrămarea, instabilitatea, dezordinea, lipsa, golul, 
negativitatea însăşi, picaro-ul demonic din tagma lui 
Robert zis Diavolul, protagonistul din Îngerul încă- 
lecat (1994) şi din Cronicile genocidului (2012), fiind 
învestit simbolic cu funcţiile unui agent al disoluţiei 
(sociale şi nu numai). Fie că e întruchipat de perso- 
naje precum acesta, fie că se lasă doar întrevăzut ca 
personaj fantasmatic, ca siluetă de fum, invocat coti- 
dian sau bântuind visele agitate ale unora, diavolul 
străbate, fără excepţie, spaţiul tuturor romanelor; 
prezenţa lui se subsumează unei viziuni care nu este 
una pur şi simplu realistă, ci realist-apocaliptică, 
nu fără accente ironice. Perfect adecvată reflecției 

implicite asupra destructurării unei/unor lumi, 
însăşi construcţia romanescă integrează sugestia 
dezarticulării. Centrifugale, nesudate în jurul unui 
ax epic bine precizat, cu o intrigă nu tocmai uşor de 
circumscris şi o cronologie neliniară ce urmăreşte 
nu atât „fapte”, cât meandrele unui flux al conştiin- 
ţei, romanele expun, într-o formă rizomatică, întregi 
colecţii de destine, unele banale, altele pigmentate 
de o doză de senzaţional, „istorii ale vieţii” vărsân- 
du-se aluvionar într-o istorie mare, ale cărei semnifi- 
caţii transcend imediatul. Haotică, lumea imaginată 
de A. i se înfăţişează cititorului într-o concreteţe sur- 
prinzătoare. Autorul percepe cu acuitate reliefurile, 
nu ignoră nici unul dintre detaliile care ar putea fi 
semnificative şi, de altfel, pare că refuză exclusivita- 
tea prim-planului, laolaltă cu nesocotirea arriere- 
plan-ului, a decorului, a fundalului, a secundarului, 
pentru că totul poate deveni, în anumite condiţii, 
relevant. De aceea, prozatorul stăruie îndelung 
asupra unor amănunte ale cadrului, descripţia atin- 
gând de foarte multe ori virtuozitatea; şi de aceea 
fizionomia personajelor sale secundare, ba chiar şi a 
celor episodice, este adesea la fel de atent examinată 
şi de expresivă ca a personajelor de prim-plan. Faţă 
de oameni şi lucruri, autorul manifestă deci o atitu- 
dine „democratică”, la rădăcina căreia se distinge o 
filosofie şi implicit o concepţie asupra literaturii, 
aierarhică şi antiautoritară. Potrivit acesteia, nu 
există subiecte „majore” şi „minore”, nimic nu e de 
disprețuit - oamenii mărunți şi întâmplările lor 
nespectaculoase, de exemplu. De aici şi predilecţia 
pentru explorarea marginalităţii. A. practică un tip 
special de proză citadină. Dacă în ceea ce priveşte 
interesul său special pentru atmosfera şi umanitatea 
pitorescă a periferiei i s-au identificat, corect până la 
un punct, precedenţe în G.M. Zamfirescu sau în 
Eugen Barbu, în schimb, ca ilustrator şi „documen- 
tarist” al vieţii oraşului industrial, A. nu pare să aibă 
antecesori (o excepţie ar fi Augustin Buzura în roma- 
nul Vocile nopții) şi nici urmaşi. Peisajul urban 
industrial, memorabil descris, asigură fundalul 
nesfârşitelor peregrinări ale personajelor. Pradă unui 
neastâmpăr înrădăcinat în fiinţa lor, (antieroii 
romanelor sale străbat oraşul de la un capăt la altul, 
dinspre cartierele mărginaşe spre centru şi înapoi, 
pierzându-se într-o mulțime care nu e nicidecum 
informă, ca la alți autori, mai vechi sau mai noi, ci 
capătă la rându-i corp şi identitate. Oraşul însuşi, 
cotropit de caniculă sau potopit de zăpezi 
(extreme care sunt în mod sugestiv privilegiate), cu 

„pădurea [lui] de blocuri”, cu monstruoasele sale 
platforme industriale, cu halele uzinelor, constant 
comparate cu bolgiile damnațţilor, e văzut ca un 
organism uriaş, deseori în tuşe apocaliptice, cva- 
siexpresioniste. Figura proletarului nu este, poate, 
nicăieri în literatura română mai autentică decât în 
romanele lui A. În primul deceniu de după 1989 
proza autorului, şocantă prin abordarea detabui- 
zantă a unor subiecte şi atipică sub aspectul scriitu- 
rii, într-o epocă a excesului de artificiu postmodern 
deja manierizat, a reţinut într-o mică măsură aten- 
ţia criticilor. Cu câteva excepţii, între care Mihai 
Zamfir, care găsea în cărţile lui A. preocuparea unui 
prozator „c6linian” pentru problematica extrem de 
complexă şi de subtilă a răului şi îl considera pe autor 
un veritabil creator de limbaj. În ciuda originalității 
şi a percutanţei lor, romanele publicate în anii '90 — 
Sonata pentru acordeon, Îngerul încălecat, Amantul 
Colivăresei şi Istoria eroilor unui ținut de verdeață şi 
răcoare, unele apărute în tiraje mici, lipsite de spri- 
jinul susţinut al criticii, ea însăşi în criză de identitate 
în acei ani, dar dezavantajată şi de prezenţa foarte 
discretă a autorului într-o lume literară care îl perce- 
pea ca peun oufsider, ar fi alunecat extrem de repede 
în uitare dacă nu ar fi fost redescoperite şi reeditate 
după 2000, mai precis după ce A. revine în forță în 
actualitatea editorială cu Proorocii Ierusalimului 
(2004) şi cu Mirii nemuririi. Acesta este pragul de la 
care, în ciuda unor inevitabile controverse, începe să 
se negocieze, în câmpul criticii, imaginea de scriitor 
de vârf a lui A. Cartea de debut, Sonata pentru acor- 
deon, dezvăluie deja un prozator nu numai pe deplin 
format, ci şi înzestrat cu forţă, un moralist şi un sti- 
list, un atent scrutător al mediilor şi al moravurilor, 
dar şi un contemplator al lumii, cu percepţie de poet, 
violent cu convențiile literare şi empatic cu lumea 
despre care scrie. Conceput ca o partitură, cu sime- 
trii, reveniri şi structuri contrapunctice amintind 
de o tehnică muzicală, cu accente de amplu 
poem elegiac, Sonata... urmăreşte traseele mai 
multor tineri proaspăt ieşiţi din adolescenţă, între- 
tăiate în cuprinsul unui Bucureşti de la sfârşitul 
deceniului al optulea şi începutul deceniului al 
nouălea din secolul trecut, când mahalaua, „acest 
principat al veseliei şi nevoii”, se preschimbă 
într-un ghetou proletar terorizat de „vaietele apo- 
caliptice” ale utilajelor industriale sau de „dam- 
furile tăioase de reziduuri”. Din Bucureştiul peri- 
feriilor şi al spaţiilor industriale, protagonistul 
romanului următor, Îngerul încălecat, migrează 

temporar, împins de nevoia de aventură, într-un sat 
de rudari lingurari din nordul Munteniei, unde forţe 
oculte îl transformă dintr-un simplu aventurier 
amoral în agent mistic al Răului, iniţiator într-o 
sexualitate mortificantă şi catalizator al nenorocirii. 
Romanul a apărut iniţial cu subtitlul Balada tatălui 
ucis de necuprinsele pofte ale fiilor şi fiicelor sale la o 
editură underground condusă de Dan-Silviu Boe- 
rescu şi a fost întâmpinat cu reticenţă din pricina 
erotismului său subversiv, în proximitatea sexualis- 
mului stihial din proza lui Henry Miller. Incriminat 
de unii ca roman „la limita pornografiei” (oana Pâr- 
vulescu), dar citit de alţii cu entuziasm, ca „model de 
provocare integrală” (Caius Dobrescu), Îngerul încă- 
lecat conţine, ca toate celelalte romane ale lui A., o 
naraţiune cu substrat mistic. Autorul rescrie acest 
roman, adăugând în 2011 aproape o sută de pagini, 
eliminând denivelările stilistice ori de construcție, 
amplificând tensiunea unor secvenţe, adâncind 
caractere şi situaţii psihologice şi împingând mai 
decis istoria lui Robert Diavolul spre parabolă. Epilo- 
gul (în bună măsură neaşteptat) al tribulaţiilor aces- 
tui personaj este consemnat în Cronicile genocidului, 
un alt episod din ampla cronică a României „pro- 
funde”. Roman stufos, cu epică arborescentă, pica- 
rescă şi în care, totodată, discursul prozastic atinge 
subtilităţile unei foarte bine orchestrate polifonii, 
Amantul Colivăresei aduce în atenţie (prin Dimitrie 
Cafanu), odată cu o galerie variată de tipuri umane 
(comune ori excentrice), un caz de declasare volun- 
tară, ca formă de revoltă socială şi metafizică. În 
goana după o iluzie, personajele tranzitează spaţii şi 
medii dintre cele mai diferite (de la acelea pe care le 
frecventează familiile de nomenclaturişti comunişti 
la cele rău famate, de la staţiuni de vacanţă şi cluburi 
de boxa ateliere, hale, colonii de muncă şi penitenci- 
are), dând curs tuturor provocărilor posibile ale unei 
vieţi trăite periculos. Invocat sau evocat obsedant, 
Diavolul se amestecă printre personaje, într-o proză 
eteroclită ca formulă, ce părăseşte, în unele momente, 
domeniul realist, privind cu fascinaţie către teritoriile 
realismului magic. În Istoria eroilor unui ținut de ver- 
deaţă şi răcoare A. experimentează un gen aparte de 
autoreferenţialitate metaromanescă, fără livrescul şi 
artificialele complicaţii ale prozei optzeciste. Relu 
Golea, un personaj din aceeaşi familie cu Martin Eden 
al lui Jack London, scrie, în demisolul său de fochist de 
bloc de la Bariera Vergului, mii de pagini despre „isto- 
ria monstruoasă şi atotcuprinzătoare” a propriei vieți 
şi a oamenilor pe care i-a întâlnit, în încercarea de a 

sfida ceea ce el numeşte „neantul memoriei”, scrisul 
deschizându-i perspectiva unui univers compensato- 
riu, a unui simbolic „loc de verdeață şi răcoare” — 
expresie repetată, de-a lungul romanului, cu semnifi- 
caţii variate, uneori chiar opuse. Tribulaţiile literare 
ale personajului — scriitor nepublicat şi ducând o viaţă 
de proletar — se împletesc cu o serie întreagă de alte 
aventuri, între care o tentativă de trecere a graniţei sau 
participarea la Revoluţia din 1989. Pe firul poveştii 
unei evadări din România comunistă, la sfârşitul 
anilor '80, merge autorul şi în Ana Maria şi îngerii 
(2010), roman inspirat de cazul real al unei românce 
stabilite la Viena. Proorocii Ierusalimului şi Mirii 
nemuririi sunt romane ale deziluziei postrevoluţio- 
nare, centrate pe o problematică a memoriei indivi- 
duale şi colective ce se cere a fi recuperată. Un ele- 
ment care leagă, între altele, cele două cărți este adu- 
cerea în prim-plan a figurii orfanului (a „familiei celor 
fără de familie”) şi a temei inocenţei ultragiate. În Pro- 
orocii Ierusalimului, poate cel mai rotund construit 
roman al lui A., a cărui acţiune se desfăşoară, în pla- 
nuri narative alternante, într-un decepţionant Bucu- 
reşti postdecembrist şi într-un Paris al promisiunilor 
şi deopotrivă al abjecţiei, paradis al traficului de 
minori, realismul dur, apocaliptic atinge amplitudi- 
nea parabolei. 

SCRIERI: Sonata pentru acordeon, Bucureşti, 1993; 
Îngerul încălecat, Bucureşti, 1994; ed. 2, Bucureşti, 2011; 
Amantul Colivăresei, Bucureşti, 1994; Istoria eroilor unui 
ținut de verdeață şi răcoare, Bucureşti, 1997; Proorocii 
Ierusalimului, Bucureşti, 2004; Mirii nemuririi, Bucu- 
reşti, 2006; Ana Maria şi îngerii, Bucureşti, 2010; Croni- 
cile genocidului, Bucureşti, 2012. 

Repere bibliografice: Ioana Pârvulescu, Poveste cu cântec, 
RL, 1993, 51-52; Ioana Pârvulescu, Viaţa ca un dulce 
coşmar, RL, 1994, 49-50; Dan Stanca, Acordeonul apolitic, 
VR, 1994, 11-12; C. Stănescu, Un „latino-american” din 
Ferentari, ALA, 1994, 203; Dan Stanca, Acordeonul apolitic, 
VR, 1994, 11-12; Mihai Zamfir, Un roman-emblemă, „22, 
1995, 9; Iulian Ciocan, O călătorie la marginea nopții 
româneşti, CE, 1996, 8; Caius Dobrescu, Introducere în 
dreptul literaturii de a pune la îndoială civilizația, VITRA, 
1996, 2; Dan-Silviu Boerescu, Păcatele tinereților. Ficţiuni 
critice, Constanţa, 1999, 84-86; Tania Radu, Cerul închis 
deasupra noastră, „22, 2004, 769; Mihai Zamfir, Un Celine 
local, RL, 2006, 9; Mihăilescu, Lit. rom. postceauşism, IL, 
166-175; lon Simuţ, Mizerabilismul cosmopolit, RL, 2007, 
39; Andrei Terian, Mizerabilism şi carnavalesc, CLI, 2007, 54; 
Manolescu, Istoria, 1407-1408; Georgiana Sârbu, Istoriile 
periferiei, Bucureşti, 2009, 63-68, 194-198. B.B.-C. 


Alecsandri 


ALECSANDRI, loan (lancu) (30.XI1.1826, laşi -— 
15.V.1884, Paris), prozator, traducător. Este fiul 
Elenei (n. Cozoni) şi al medelnicerului Vasile 
Alecsandri. Frate mai mic al lui Vasile Alecsandri, 
A. a fost elev al pensionului lui Victor Cuenim şi al 
Academiei Mihăilene din Iaşi. Prieten cu Nicolae 
Bălcescu şi Costache Negri, a luat parte la Revoluţia 
de la 1848, sprijinind apoi intens emigrația română. 
Alături de fratele său mai mare, a fost unul dintre 
fruntaşii unioniştilor din Moldova. După înscău- 
narea lui Al. |. Cuza, a ajuns locotenent-colonel, 
aghiotant al domnitorului şi a îndeplinit, între 1860 
şi 1866, funcţia de agent diplomatic al României la 
Paris şi Londra. În această calitate, a susţinut, cu 
o desăvârşită abilitate, politica lui Cuza, reuşind 
să păstreze, în cele mai dificile circumstanţe, o 
unanim recunoscută demnitate a comportării. 
Demisionat după februarie 1866, rămâne la Paris, 
unde îşi întemeiase o familie. Păstrând permanent 
legătura cu ţara, trimite la ziarul „Pressa”, între 1879 
şi 1881, numeroase corespondențe pariziene, scrise 
într-un stil alert, elegant. Participant ocazional la 
şedinţele Junimii, A. a fost de față când Eminescu 
a citit poemul Călin (File din poveste), manifes- 
tându-şi entuziasmul şi într-o scrisoare adresată 
lui Titu Maiorescu, apărută în „Convorbiri literare” 
(1884). Veritabil eseu, scrisoarea stabileşte o serie 
de înrudiri între Scrisoarea Ia lui Eminescu şi un 
text caldeean, afirmând că, fie şi dacă poetul român 
ar fi cunoscut acel text, el a reuşit să ofere „cea mai 
bogată şi mai strălucitoare” cosmogonie poetică 
din câte se cunosc. 

Apărută în „Convorbiri literare” (1883), nuvela 
lui A. Dor de morți a provocat reacţii favorabile, 
între care şi pe aceea a lui Maiorescu. Protagonistul 
însuşi povesteşte întâmplările, făcând o apologie a 
„dorului”, în sensul romanticei Sehnsucht autohto- 
nizate. Nuvela emană o puritate mistică, amintind pe 
alocuri de atmosfera sumbră a lui EM. Dostoievski. 
Prelucrată după un autor francez, rămas încă necu- 
noscut, Morunul („Convorbiri literare”, 1885) este 
o comedie de situaţii, adaptată desăvârşit reali- 
tăţilor sociale româneşti. A. a tradus din Camille 
Flammarion, într-o limbă deosebit de îngrijită şi 
cu o frază curgătoare („Convorbiri literare”, 1884). A 
tălmăcit, de asemenea, o lucrare a lui Montesquieu, 
sub titlul Considerări asupra cauzelor mărirei şi 
decăderei romanilor, a doua traducere în literatura 
română a acestei scrieri a gânditorului francez, 
lăsată însă în manuscris. 

ALECSANDRI, Vasile 
(14.VI.1818, Bacău — 
22.VIII.1890, Mirceşti, 
j. laşi), poet, prozator, 
dramaturg. 


Părinţii lui A. sunt Elena (n. Cozoni), fiica unui 
grec românizat, şi medelnicerul Vasile Alecsandri. 
Om cu stare şi deschis la minte, părinteleîi asigură, 
la fel ca şi celorlalţi copii (frumoasa Catinca, 
măritată cu paşoptistul C. Rolla, şi lancu, viitorul 
locotenent-colonel şi literat), o creştere aleasă. 
Asemenea lui Mihail Kogălniceanu, A. învaţă mai 
întâi cu dascălul maramureşean Gherman Vida 
(1827-1828), trecând apoi la pensionul lui Victor 
Cuânim (1828). Plecat, pentru studii, la Paris 
(1834), îşi ia acolo, în octombrie 1835, bacalaurea- 
tul în litere. Lipsindu-i orice înclinaţie pentru 
chimie şi medicină, care îl tentaseră la un moment 
dat, se înscrie în 1836 la Facultatea de Drept, pe 
care o părăseşte în anul următor. În 1838 îşi prepară 
bacalaureatul în ştiinţe, pe care însă nu-l obţine. 
Nici medic, nici inginer, primise între timp, în ţară, 
rangul de comis. Dar cinurile (1841 spătar, 1853 
postelnic, către 1859 vornic) îl lasă destul de rece. 
E în firea tânărului o curioasă îngemănare de 
leneveală şi dor de ducă. În 1839 el întreprinde 
împreună cu C. Negri şi N. Docan un voiaj în Italia, 
care îi va lăsa amintiri deosebit de plăcute. Prin 
Viena, avea să se înapoieze în ţară, unde fusese 
numit de curând „şef de masă” la serviciul scutelni- 
cilor şi al pensiilor din Departamentul Finanţelor; 
demisionează în 1846. În 1840, an foarte însemnat 
pentru A., este chemat la conducerea Teatrului 
Naţional din laşi, pe care o va gira împreună cu 

M. Kogălniceanu, C. Negruzzi şi profesorul PM. 
Câmpeanu. Prin 1843, în urma unor excursii în 
munţii Moldovei, are revelaţia poeziei populare şi, 
din acest moment, destinul său scriitoricesc îşi 
găseşte un făgaş. În 1844 e redactor la revista „Pro- 
păşirea”. În 1845 pleacă la Lemberg şi la Viena să-şi 
caute de sănătate, iar în 1846 se avântă într-o lungă 
călătorie (Constantinopol, Brusa, Atena, Insulele 
lonice), făcând un popas mai îndelungat la Veneţia, 
unde îşi trăieşte idila cu Elena Negri; bolnavă fără 
scăpare, Nineta îşi dă sfârşitul peste puţină vreme, 
în drum spre ţară. La revoluţie A. nu stă deoparte. 
Redactează un proiect de revendicări, compune 
poezii agitatorice, care au un viu răsunet. După 
înfrângerea mişcării, se refugiază, ca mulţi alţii, în 
Bucovina (unde un comitet al revoluţionarilor 
moldoveni îl desemnează secretar), apoi în Ardeal. 
La Braşov aşterne pe hârtie un vehement memoriu, 
Protestaţie în numele Moldovei, a Omenirei şi a lui 
Dumnezeu, şi colaborează la alcătuirea unui 
program politic şi democratic, intitulat Prințipiile 
noastre pentru reformarea patriei, care propovă- 
duia „libertatea, egalitatea, frăţietatea”, precum şi 
unirea celor două principate. Ajuns la Paris, nu are 
odihnă, îşi pune în joc tactul şi abilitatea, îşi face 
tot felul de relaţii utile, mizând pe farmecul lui de 
om de lume, şi nu pierde nici un prilej de a pleda 
cauza Principatelor Române. Exilaţii din Brusa îl 
aleg, în 1849, membru al Comitetului unic al emi- 
graţiei din Moldova şi Muntenia. Între anii 1850 şi 
1853 diriguieşte Arhivele Statului din Iaşi. În 1852 
imprimă primul număr al revistei „România 
literară”, suspendată de cenzură mai înainte de a fi 
difuzată. Şi, din nou, călătorii. După un popas pe 
continentul african, se duce în Spania, iar de acolo 
pleacă la Paris, avându-l ca tovarăş de voiaj pe 
Prosper Mârimâe, cu care se întreține despre 
poezia noastră populară. În 1854 se află la Londra, 
apoi iarăşi în capitala Franţei, dar, murindu-i 
părintele, trebuie să se întoarcă în ţară. Acum 
săvârşeşte un gest de mare democrat, dezrobin- 
du-şi ţiganii de pe moşia de la Mirceşti. În 1855 
apare, în fine, „România literară”. Încă un drum la 
Constantinopol, iar de aici spre Crimeea. Pe frontul 
de la Sevastopol îl înfioară priveliştea războiului. 
Pentru înfăptuirea Unirii, unul din visurile sale din 
tinereţe, nu precupeţeşte nici un efort, fie în ţară, 
fie în capitala Franţei, dovedind de fiecare dată 
excelente virtuţi de diplomat. Face parte din grupul 
unionist, fiind cooptat în Comitetul central al 

Unirii. Scrie versuri înflăcărate (Hora Unirei), care 
se recită şi se cântă cu însufleţire. Deşi ales în 
Divanul Ad-hoc al Moldovei, nu-şi exercită, fiind 
suferind, mandatul de deputat al Bacăului. Sub 
Căimăcămie, în 1858, e secretar de stat provizoriu 
la Postelnicie, calitate în care contribuie la adopta- 
rea unor măsuri pentru asigurarea libertăţii presei. 
La un moment dat avea considerabile şanse de a fi 
ales domn. Renunţă însă în favoarea lui C. Negri, 
susținând apoi, cu multă căldură, pe Al. I. Cuza. 
Devenit ministru al Afacerilor Străine în Moldova, 
are de îndeplinit, în 1859, ca trimis al domnitoru- 
lui, o misiune delicată, de mare răspundere. Se 
achită cu brio, obţinând adeziunea şi sprijinul unor 
personalităţi politice apusene, precum Napoleon 
al III-lea, Victor Emmanuel al II-lea, contele de 
Cavour ş.a. Acasă, în guvernul prezidat de Ion 
Ghica, primeşte şi portofoliul de ministru de 
Externe al Munteniei. Brusc, A. ia hotărârea, neaş- 
teptată, de a părăsi arena politică. Se va retrage, 
din 1863, la conacul său de la Mirceşti. Nu primeşte 
să fie senator, în schimb nu refuză alegerea sa ca 
membru al Societăţii Academice Române, unde se 
manifestă ca un partizan al principiului fonetic în 
ortografie. În urma unor divergențe se retrage, 
fiind învestit ulterior cu titlul de membru onorific. 
La insistenţele lui M. Kogălniceanu, candidează ca 
deputat şi obţine numărul de voturi trebuitor. În 
1878 juriul felibrilor, de la Montpellier, îi decer- 
nează, la propunerea poetului Frederic Mistral, un 
premiu pentru Cântecul gintei latine. Versurile, 
modeste, sunt traduse în numeroase limbi, dar 
ecoul, pe plan european, va fi destul de slab. În 
ţară, în schimb, evenimentul declanşează un mare 
entuziasm, A. fiind copleşit de onoruri, ceea ce 
provoacă, firesc, invidii şi cârteli. Campania de 
denigrare şi chiar de contestare a poetului nu se 
lasă aşteptată. Iniţiată de Al. Macedonski, ea va fi 
continuată de B. Delavrancea, Al. Vlahuţă, Traian 
Demetrescu ş.a. Foarte demn şi aulic față de detrac- 
tori, A. nu ripostează, dar va răspunde, cu autorita- 
tea cuvântului său, Titu Maiorescu, luând apărarea 
celui pe care îl situase în fruntea „direcţiei noi” a 
literaturii noastre. Când, în 1883, Eminescu se 
îmbolnăveşte, A. conferenţiază la Ateneul Român 
în beneficiul nefericitului poet care, în Epigonii, îl 
numise „rege-al poeziei”. În 1884 ajunge senator, 
iar în 1885 ministru plenipotenţiar la Paris. Starea 
sănătăţii lui e însă din ce în ce mai rea. Bolnav de 
cancer, se va stinge în conacul de la Mirceşti. 

Casa de la Mircești 


A fost o zodie norocoasă aceea în care s-a 
născut scriitorul. Cu firea lui senină şi echilibrată, 
A. păşeşte prin viaţă lin, cu nonşalanţă, gata 
oricând să guste o plăcere, cu delicii de rafinat 
epicureu. E înclinat spre confort şi reverie, dar 
tânjeşte mereu să cutreiere prin ţinuturi cu un 
soare blând şi învăluitor. Dacă pare uneori infatuat 
şi distant, mai ales în raport cu tânăra generaţie, 
faţă de cei apropiaţi se arată mereu afectuos, cu 
duioşii neaşteptate. Uşurătatea celui pe care 
Eminescu l-a văzut „veşnic tânăr şi ferice” e con- 
trazisă de gesturile lucide, dezinteresate, care 
denotă o disponibilitate pentru angajament în 
slujba unei cauze înalte. Nici un curent, dintre cele 
care străbat epoca, nu şi-l poate cu totul integra. A. 
şarjează ridicolele ce decurg din importul pripit de 
civilizaţie, dar ia în şfichi şi conservatorismul 
retrograd. În paşoptismul său se simte o inflexiune 
junimistă. lar simțământul patriotic alunecă 
uneori, din păcate, în xenofobie. Scriitorul n-a fost 
un spirit teoretic, dar a simţit nevoia, totuşi, de a 
formula (în prefețe, studii, articole) acele princi- 
pii după care s-a călăuzit. EI crede, romantic, în 
chemarea mesianică a omului de condei, cum şi 
în menirea socială a artei. Literatura, în convinge- 
rea lui, trebuie să educe şi să înrâurească, funcţia 
ei fiind una morală şi patriotică. Pentru a fi viabilă, 
ea se cuvine să fie naţională, inspirându-se din 
realitate, din actualitate, înţeleasă ca o expresie 
elocventă a vieţii unui neam. O chestiune impor- 
tantă, care revine adesea în preocupările lui, este 
aceea a limbii. În 1863 el tipărește, la Paris, sub 
pseudonimul V. Mircesco, Grammaire de la langue 
roumaine, alcătuită la îndemnul lui J.-A. Vaillant, 
cu ajutorul lui A. Ubicini (care redactează şi o 
introducere) şi al lui Al. Papadopol-Calimah. A 

susținut întotdeauna, în ortografie, principiul 
fonetic, combătând excesele şi derapajele lati- 
niste, italieniste, puriste. A făcut, sporadic, şi 
critică literară (Stanţe epice de dl. Aristia, Constan- 
tin Negruzzi), împărtăşind poziția cumpănită a 
unui C. Negruzzi sau a lui M. Kogălniceanu. Dar 
regalitatea literară a lui A. se întemeiază îndeosebi 
pe faima de poet. EI însuşi se socotea, de altfel, un 
bard al naţiunii. A colaborat (semnând, rar, şi cu 
pseudonime ca Vlad Moraru, Ştefan Molna, V. 
Cotnariu) la publicaţii ca „Albina românească”, 

„Foaie pentru minte, inimă şi literatură”, „Dacia 
literară”, „Bucovina”, „Zimbrul”, „Steaua Dunării”, 
„Concordia”, „Ilustraţiunea”, „Revista română”, 
„Convorbiri literare” (începând din 1867), „Foaia 
Soţietăţii pentru Literatura şi Cultura Română în 
Bucovina”, „Literatorul” ş.a. Poezia populară îl 
impresionează, smulgându-i exclamaţia, luată de 
mulţi în serios, că „românul e născut poet”. În 
folclor el vede o sursă a regenerării literaturii naţi- 
onale. Faţă de exaltările romantice din comentari- 
ile sale la culegerea Poezii poporale. Balade 
(Cântice bătrâneşti) adunate şi îndreptate U-Il, 
1852-1853), în ediţia Poezii populare ale românilor 
(1866) consideraţiile capătă un aspect mai metodic 
(se vorbeşte, de pildă, despre circulaţia internaţio- 
nală a unor subiecte şi motive). Piesele sunt recol- 
tate din toate regiunile locuite de români, A. fiind 
cel dintâi care pune în evidenţă unitatea folcloru- 
lui nostru. A încercat o clasificare pe specii: cântece 
bătrâneşti (balade), doine (cântece de dor), 
cântece haiduceşti (de codru), hore sau cântece de 
jale. El dă şi o versiune franceză a baladelor (1855), 
căreia Merimee îi consacră o recenzie, comentată 
de Sainte-Beuve. Vrând să restituie „giuvaieruri- 
lor” culese frumuseţea lor originară, găseşte de 
cuviinţă să intervină în texte: adaugă versuri sau 
chiar născoceşte „cântece” întregi; fireşte, gestul 
stârneşte iritarea unor comentatori mai vigilenţi 
(M. Schwartzfeld ş.a.). Dar e un merit care nu i se 
poate trece cu vederea acela de a fi reconstituit, 
din variante disparate, capodopere ca Miorița 
sau Toma Alimoş. După expresia lui D. Bolinti- 
neanu, odată cu publicarea acestor culegeri, 
poezia noastră „se români”. Primele manifestări 
literare ale lui A. sunt în limba franceză, unele — 
publicate în „Spicuitorul moldo-român” (traduse 
de I. Poni, D. Gusti, Gh. Asachi), altele — nepubli- 
cate. Sunt încercări romanţioase, cu o tentă exotică 
sau fantastică, îndatorate lui Lamartine şi Hugo. 

Contactul cu lirica populară va însemna o prime- 
nire a inspiraţiei. Între anii 1840 şi 1862 poetul ela- 
borează un ciclu intitulat Doine (haiduceşti, ţără- 
neşti, ostăşeşti ori plecând de la diverse credinţe şi 
superstiții). Într-o atmosferă plină de prospeţime, 
împletire de real şi fabulos, se desfăşoară idile gra- 
țioase sau fremătând de un senzualism frust. Per- 
sonajele descind din basme (strigoi, zburătorul, 
feţi-frumoşi), din mituri, din legende istorice, A. 
fiind unul dintre primii care prelucrează la noi 
asemenea motive. Vrăji şi descântece se torc, într-o 
ambianţă fantasmagorică, dar, pe neaşteptate, 
magicul se răsuceşte în grotesc. Ici şi colo zvâc- 
neşte accentul social, vibrează coarda patriotică. 
Simplă, dinamică şi fluentă, expresia pierde atunci 
când poetul face uz de diminutive şi se răsfaţă în 
edulcorări. Unele doine (Sora şi hoţul, Doina) îl 
vor înrâuri pe Eminescu (în Făt-Frumos din tei, 
Povestea teiului, De-aş avea...). Al doilea ciclu, 
Lăcrimioare (1845-1847), din volumul Doine şi 
lăcrimioare (1853), cântă amorul grațios, sprinţar 
pentru Elena Negri (Sreluţa). Liricii de dragoste, 
plină de efuziuni şi alte lejere palpituri, nu-i 
lipseşte sinceritatea, ci fiorul. Ecouri din stihuirile 
anacreontice, din romanțe, din cântecul de lume 
sunt  perceptibile.  Melancoliile, uşoare, trec 
aproape fără să lase urme. A. e, fără nici o adum- 
brire, o natură jubilantă, expansivă, gata să ves- 
tească tuturor bucuria dragostei împărtăşite. O 
dragoste tihnită, ocolită de neliniști şi suferinţe, la 
care natura întreagă este chemată să ia parte. 
Veneţia însăşi, cu toată înfăţişarea ei cernită, pro- 
tejează fericirea tânărului cuplu. Când iubita, 
„dulce înger”, nu mai este, jalea celui rămas pare 
reală, dar, ca artă, ea sună ciudat de neconvingă- 
tor. Poetul se mângâie lesne cu duioase suveniruri, 
se pierde, consolator, în blânde reverii, care îi 
poartă gândul spre ţinuturi de dincolo de zare. 
Acest ciclu, Suvenire, va fi continuat cu Mărgărită- 
rele (1852-1862). Se ţes şi aici doruri gingaşe, 
pulsează acelaşi chef de hoinăreală. Dar trubadu- 
rul care îşi trăieşte euforiile sub bolta clară are 
câteodată clipe de îngândurare, care dau liricii lui 
un sunet elegiac. Izbucnirile de energie, alteori, îl 
propulsează în agora (Deșteptarea României, Hora 
Unirei). Înfierbântat de idealul patriotic, el se 
sustrage atunci intimităţii confortabile, pentru a 
se adresa cu un discurs mobilizator mulțimii, care 
va vibra, fără doar şi poate, la rostirile poetului-ce- 
tăţean. Ciclul Pasteluri, de fericită inspiraţie, a fost 

creat, în cea mai mare parte, între anii 1867 şi 1869. 
E o poezie a peisajului rustic, contemplat de un 
horaţian care degustă farmecul fiecărui anotimp, 
exultând la venirea primăverii, dar savurând şi 
pitorescul decorului hibernal. Totul respiră 
armonie, o împăcare senină cu rânduiala veşnică a 
firii. Un spirit, clasic, de ordine şi cumpătare 
domneşte pretutindeni. Îmbătat de splendoarea 
peisajului scăldat în lumină sau înveşmântat în 
straie de iarnă, poetul, retras în casă, la gura sobei 
— el are teroare de intemperii —, se lasă împresurat 
de fantasme, desluşind în jocul limbilor de foc 
plăsmuiri nemaivăzute (Serile la Mirceşti). Gerul, 
iarna sunt personificate, ca în mitologia populară. 
Un imn e înălţat îndeletnicirilor agreste, săvârşite 
de ţărani radioşi. Exuberanţi, zburdalnici, ţăranul 
şi ţărăncuţa (Rodica) au un irezistibil tonus 
amoros, însă idila care îi aţâţă suferă de prea mult 
dichis, alintându-se în artificiozităţi. Acest lirism 
descriptiv, bucolic etalează, în ornamentica lui, o 
notă parnasiană. Ca, de exemplu, înclinația către 
miniatură, în poezii ca Pastel chinez sau Mandari- 
nul, care prefigurează rondelurile macedonskiene. 

1818 


1827-1828 


1828-1834 


1834 


1835 


1836 


1837-1838 


1839 


1840 


1841 


VIAŢA 


iunie 14 Se naște la Bacău Vasile 
Alecsandri, fiul Elenei (n. Cozoni) și al me- 
delnicerului Vasile Alecsandri. 


Învață carte acasă, cu un dascăl grec și cu 
călugărul maramureșean Gherman Vida. 


La pensionul francez al lui Victor Cuenim 
este coleg cu Matei Millo și cu Mihail 
Kogălniceanu. 


august Pleacă la studii la Paris. 
octombrie Trece bacalaureatul în litere. 


Se pregătește pentru studii de medicină, dar 
se înscrie la Drept. 


Părăsește Facultatea de Drept și se pregă- 
tește pentru bacalaureatul în științe, dar este 
respins la examen. 


Revine în țară, trecând prin Italia. 

august Prin decizia domnului Mihail Sturdza, 
este numit „șef de masă” la serviciul scutelnicilor 
și al pensiilor din Departamentul Finanţelor, 
funcţie din care demisionează în 1846. 


mai Este numit director al Teatrului Naţional din 
Iași, alături de Mihail Kogălniceanu, Costache 
Negruzzi și PM. Câmpeanu, funcţie pe care o va 
deţine până în 1842. 


iulie Este avansat spătar. 

OPERA 


Scrie prima poezie în limba franceză, Za 
Jeune fille. 


ianuarie Împreună cu Mihail Kogălniceanu 
şi Costache Negruzzi fondează revista 
„Dacia literară”, unde își va publica prima 
scriere în proză, Bucbetiera de la Florenţa. 


noiembrie 18 La Teatrul Naţional din Iași i 
se reprezintă prima piesă, comedia „în trei 
acte” Farmazonul din Hârlău, editată un an 
mai târziu. Momentul poate fi considerat 
actul de naștere al dramaturgiei naționale. 


Publică în „Spicuitorul moldo-român — Le 
Glaneur moldo-valaque”, publicaţie bilingvă 
condusă de Gh. Asachi, primele poezii, în 
franceză: Le Cosaque, La Jeune fille. 

1843 


1843-1845 


1844 


1844-1847 


1845 


1846 


1847 


Face excursii în munţii Moldovei, luând 
primul contact cu poezia populară. 


februarie—martie Pleacă, 
Lemberg și Viena. 


bolnav, la 


Porneşte într-o lungă călătorie: Constantino- 
pol, Brusa, Atena, Insulele Ionice și Veneţia, 
unde se stabilește pentru o vreme, trăind o 
idilă cu Elena Negri. 


ianuarie Starea Elenei Negri, bolnavă, 
agravându-se, cei doi pleacă la Napoli, apoi, 
împreună cu Nicolae Bălcescu, se stabilesc la 
Palermo. 

aprilie Pleacă spre ţară. Elena Negri 
moare pe vapor, în apropierea Constan- 
tinopolului. 

Tipărește a doua piesă de teatru, comedia 
într-un act Modista şi cinovicul, inspirată din 
viaţa societăţii ieșene. 

E prezent cu versuri în „Albina românească”, 
condusă de Gh. Asachi. 


În „Calendar pentru poporul românesc”, edi- 
tat de Mihail Kogălniceanu, tipărește primele 
poezii în formă populară inspirate de 
călătoria în munţii Moldovei, incluse ulterior 
în volumul Doine și lăcrimioare (Hora, 
Iarna vine, vara trece, Groază boțul etc.). 


ianuarie 9 Apare „Propășirea”, redactată 
împreună cu Mihail Kogălniceanu, Ion Ghica 
și Panaiot Balș, dar cu titlul impus de cen- 
zură, „Foaie ştiinţifică și literară”. Va fi prezent 
și aici cu poezii în formă populară strânse 
ulterior în Doine şi lăcrimioare (Baba 
Cloanţa, Strunga, Cinel-cinel, Andrii-Popa, 
Crai-nou, Doina, Visul etc.), dar și cu proză 
(O preumblare prin munţi, Istoria unui gal- 
bân şi a unei parale ş.a... 

Se joacă la Iași piesa CIC. Iorgu de la 
Sadagura sau Nebotu-i salba dracului, edi- 
tată tot acum. 


Apar comediile Creditorii, Un rămășag, 
Piatra din casă. 


Tipărește piesa Jașii în carnaval, reprezen- 
tată la Teatrul Naţional din Iași. 


Scrie seria poeziilor venețiene (Veneția, 
Barcarolă venețiană, O seară la Lido, 
Gondoleta etc.), care vor fi cuprinse în 
ciclul Zdicrimioare. 


Scrie proza Balta Albă. 


Alecsandri 


1848 


1849 


1850 


1851 


1852 


1852-1853 


1853 


1854 


1855 


martie Are loc mișcarea revoluţionară din 
Moldova. După eșecul mișcării se refugiază 
la Brașov, unde redactează Protestaţie în 
numele Moldovei, a Omenirei şi a lui 
Dumnezeu şi Prinţipiile noastre pentru 
reformarea patriei. 

iulie Pleacă la Paris. 

octombrie Este admis membru în Socicte 
Orientale de France. 

Începe propaganda pentru cauza Princi- 
patelor. 

decembrie Revine în ţară. 


Este ales membru al Comitetului revoluţionar 
unic al emigrației din Moldova și Muntenia. 


Conduce Arhivele Statului din Iași (până în 
1853). 


aprilie-mai Călătorește în Franța, Ger- 
mania și Anglia. 


aprilie-decembrie Călătorește în Africa, 
Spania și Franţa. Petrece iarna la Paris. 


iunie-iulie Călătorește în Anglia, Belgia, 
Germania, Franţa. 

septembrie După moartea tatălui său, se 
întoarce în țară și își dezrobește ţiganii robi 
de pe moșia de la Mircești. 


octombrie-decembrie Pleacă la Constanti- 
nopol și, de acolo, în Crimeea. 

februarie Se joacă piesa Nunta Jără- 
nească, „scene naţionale”, editată peste 
doi ani. 

martie Scrie poezia Deșteptarea României. 


În revista săptămânală „Bucovina” din 
Cernăuţi, a fraţilor Hurmuzachi, publică sub 
titlul Mioara prima variantă a baladei 
Miorita. 

Iniţiază. ciclul Chiriţelor cu Chiriţa în Iași sau 
Două fete ș-o neneacă, jucată la Iași în același an. 


Publică, în două părţi, Poezii poporale. 
Balade (Cântice biitrâneşti) adunate. şi 
îndreptate. 

Scrie primele poezii din ciclul Mărgări- 
tărele. 


Publică la Paris volumul Doine și lăcri- 
mioare. 


Tipărește, împreună cu Matei Millo, 
Polpuri literar, în care include „cânticelele 
comice” Mama Angbeluşa, doftoroaie, 
Hlerşcu Boccesiul ş.a. 


ianuarie Scoate revista „România lite- 


rară”, unde publică versuri și proză. 

1855 


1856 


1857 


1858 


1859 


1861 


1861-1863 


1863 


Se naște Maria, fiica sa și a Paulinei Luca- 
Siewicz. 


octombrie Îndeplinește pentru o scurtă 
perioadă funcţia de secretar de stat la 
Postelnicie, sub Căimăcămia de trei din 
Moldova (L.A. Cantacuzino, Vasile Sturdza, 
Anastasie Panu). 


ianuarie Candidat la domnie, renunță în 
favoarea lui C. Negri, apoi a lui Alexandru Ioan 
Cuza. 

februarie-iunie Misiuni diplomatice pentru 
recunoașterea Unirii, la împăratul Franţei, 
Napoleon al III-lea, în Anglia și în Italia. 

mai Este numit ministru al Afacerilor Străine 
în Moldova. 


octombrie Devine ministru al Afacerilor 
Străine în Muntenia. 


vara Se stabilește la Mircești, împreună cu 
Paulina Lucasiewicz. 

Apare la Paris traducerea în franceză a 
Baladelor..., făcută de poet, cu o prefaţă 
de A. Ubicini, istoric și jurnalist francez 
cunoscător al țărilor române din preajma 
lui 1848. 


Publică în ziarul „Steaua Dunării”, fondat 
de Mihail Kogălniceanu, poezia Hora 
Unirei. 


Colaborează cu versuri (La poeții români, 
e 39 


Banu Mărăcine etc.) la „Revista română 
a lui A.I. Odobescu. 


Redactează Istoria misiilor mele politice. 
Apare, la Iași, volumul Doine şi lăcrimioare, 
ediția a doua, cuprinzând și ciclul Mărgă- 
ritcirele (Deşteptarea României, Vis de 
poet, Cântecul Mărgăritei, O noapte la 
Alhambra ş.a.). 

Publică, la Paris, sub numele V. Mircesco, 
Grammaire de la langue roumaine, cu o 
prefață de A. Ubicini. 

Apar piesele de teatru Zgârcitul risipitor, 
Rusaliile în satul lui Cremine, Lipitorile 
satelor şi „cânticelul comic” Ul/rademagosul 
şi ultraretrogradul. 

1864 

1865-1869 

1866 

1867 Este ales membru al Societăţii Academice 
Române. 

1868 ianuarie Ales deputat de Roman, refuză 
mandatul și se retrage la Mircești, unde con- 
tinuă să lucreze la ciclul Pasteluri. 

1869 martie Este ales din nou deputat. 


1870-1874 Călătorește frecvent în Franţa, Elveţia etc. 


1871 Își dă demisia din Societatea Academică 
Română (acceptând totuși să figureze ca 
membru de onoare), din pricina adoptării 
unei ortografii pe care o consideră inadec- 


vată. 
1872 
1874 
1875-1880 
1876 Se căsătorește cu Paulina Lucasiewicz. 
1877 

Începe să compună ciclul Zegendelor, care va 
cuprinde poemele Dumbrava Roșie, Dan, căpitan 
de plai, Pobod na Sybir, Lesenda rândunică, 
Grui-Sânger etc. 


Colaborează cu republicări la „Foaia Soţie- 
tății pentru Literatura și Cultura Română în 
Bucovina” din Cernăuţi. Semnează comedii 
de moravuri (Millo director sau Mania pos- 
turilor ş.a... 


Apare volumul Poezii populare ale 
românilor. 


septembrie Începe colaborarea la „Con- 
vorbiri literare” cu ciclul Pasteluri. 


august Participă la serbările de la Putna, 
pentru care scrie Imnul lui Ștefan cel 
Mare. 


februarie Citește la Junimea poemul Dum- 
brava Roşie, repurtând un mare succes. 


La lași se pune în scenă piesa Boferi și 
ciocoi, dedicată lui Mihail Kogălniceanu. 


La Editura Socec & Comp. apare seria 
Opere complete, cuprinzând poezia și 
teatrul. 


Ecou al Războiului pentru Independenţă, 
în „Convorbiri literare” apar poeziile din 
ciclul  Ostașii noștri (Oda ostașilor 
români, Peneș Curcanul, Sergentul, Eroii 
de la Plevna ş.a.), editate în volum anul 
următor. 

1878 mai-iunie Este premiat la concursul Societății 
Limbilor Romanice de la Montpellier pentru 
poezia Cântecul gintei latine. 


1879 septembrie Despol-Vodă, dramă în cinci acte, 
se joacă la București, fiind editată anul următor. 


1880 În „Convorbiri literare” debutează un 
schimb de scrisori cu Ion Ghica. 


1880-1881 Scrie piesele de teatru Sânziana şi 
Pepelea şi Sfredelul dracului. 


1881 aprilie 6 1 se acordă Premiul „Năsturel- 
Herescu” al Academiei Române pentru 
drama Despot-Vodă și pentru volumul al 
IX-lea de Opere complete. 


1882 aprilie-iunie La invitaţia Societăţii Felibrilor, 
face o călătorie în Provence. 
Este premiat la concursul literar de la Forcalquier. 


1883 octombrie 14 Ţine la Ateneul Român o con- 
ferință în scopul strângerii de fonduri pentru 
tratarea lui M. Eminescu în străinătate. 


1884 martie La Teatrul Naţional din București se 
pune în scenă Fântâna Blanduziei, piesă în 
trei acte inspirată din viaţa lui Horaţiu, editată 
în același an. 

noiembrie Este ales senator. 


1885 I se reprezintă la Naţionalul bucureștean 
Ovidiu, dramă în patru acte despre poetul 
latin exilat la "Tomis, piesă căreia anul 
următor îi mai adaugă un act. 


1885-1890 Este numit ministru plenipotenţiar la Paris. 


1886 Atacat de Barbu Delavrancea și de Al. Vlahuţă, 
e apărat de Titu Maiorescu în articolul Poeți 
şi Critici. 

1887 Apar primele simptome ale bolii care îi va 


provoca moartea. 


1890 august 22 Poetul moare de cancer la 
plămâni și la ficat. 
Este înmormântat în parcul casei de la 
Mircești. 

Intenţia lui A. a fost, încă de la primele sale doine, 
aceea de a realiza o epopee naţională, având drept 
surse de inspiraţie istoria şi folclorul. Scrise între 
anii 1864 şi 1875, legendele sunt, s-ar putea spune, 
frânturi de epopee. Ciclul, nu tocmai omogen, 
înmănunchează romanţa şi oda, elegia şi istorisi- 
rea galantă, nutrindu-se din fabulosul poveştilor 
(Legenda rândunicăi, Legenda ciocârliei), culti- 
vând naraţiunea vitejească (Dumbrava Roşie, Dan, 
căpitan de plai) şi pe aceea plină de grozăvii, cu 
crime şi monştri (Grui-Sânger). Subiectele sunt 
desprinse dintr-un Ev Mediu de poveste, cu eroi 
supradimensionaţi, aşa cum apar ei în închipuirea 
rapsodului popular. Punerea în scenă e măreaţă, 
dicţiunea grandilocventă. Un retorism solemn, 
dar monocord trădează lecturi hugoliene. Dar A. 
nu are, totuşi, vocaţia sublimului. Exotisme de 
Orient colorează legende cum sunt Hodja Murad 
Paşa şi Guarda Saraiului. Relevând însuşiri de pic- 
turalitate, Pohod na Sybir conturează un tablou 
sumbru, apăsător. Omagiind bravura soldaţilor 
români în Războiul pentru Independenţă, ciclul 
Ostaşii noştri (1878) evocă, pe un ton hâtru (care 
anunţă maniera lui G. Coşbuc) ori de înţelepciune 
gravă, bătrânească, o bătălie purtată parcă în şagă 
(Hora de la Plevna), cu tot dramatismul unor 
episoade (Peneș Curcanul). În simplitatea şi cură- 
țenia lor sufletească, aceşti luptători plecaţi de la 
coarnele plugului sunt nişte viteji (Sergentul) şi A. 
nu pregetă să le înalțe o odă (Odă ostașilor 
români). Printre ultimele poezii, apărute postum, 
trebuie menţionate Plugul blăstemat, care, cu 
surprinzătoare vehemenţă, osândeşte inechita- 
tea socială, şi Unor critici, profesiune de credinţă, 
de o impresionantă modestie şi demnitate, a 
poetului în amurgul carierei. 

Când A. ajungea, în 1840, la conducerea Tea- 
trului Naţional din laşi, dramaturgia autohtonă 
se afla, în pofida unor meritorii încercări, într-un 
stadiu de început. Constatând penuria de piese 
originale, el îşi pune în gând să creeze un reper- 
toriu românesc. Demersul său e, mai întâi, de 
ordin cultural. Dramaturgul practică, mărturisit şi 
cu tot dinadinsul, o artă cu tendință morală, dar 
şi de imediată eficienţă politică, în forme lipsite 
de gravitate. Spiritual, cu o căutătură ageră şi mai 
degrabă indulgentă, A. îşi scrutează epoca, atât 
de plină de contraste, cu amuzament, dar şi cu 
luare-aminte. Se desfăşoară, în comediile lui, o 
panoramă diversă, moravuri şi năravuri fel de fel, 

cu apariţii de toată nostimada. Apar, astfel, işlicari 
ruginiţi şi filfizoni nu tocmai copţi la minte, cu 
ambetări cosmopolite (Iorgu de la Sadagura sau 
Nepotu-i salba dracului), ciocoi (Lipicescu din 
Boieri şi ciocoi), tombatere ostile oricăror înnoiri 
(Bârzoi din Chiriţa în provincie), latinişti pedanţi 
(Galuscus din Rusaliile în satul lui Cremine), 
postulanţi (Millo director sau Mania posturilor, 
Paraponisitul), băbătii fandosite, împopoţonate 
şi sulemenite, dominate de instinctul parvenirii 
(Gahiţa Rozmarinovici din Iorgu de la Sadagura, 
Cucoana Chiriţa). În culori trandafirii sunt pro- 
iectaţi boierii vechi de ţară (Boieri şi ciocoi), dar 
şi ţăranii, zglobii şi râzăreţi, cărora le cam arde 
de şotii, atunci când nu se iubesc suav, grațios, 
ca într-o pastorală. O înduioşătoare, ireală con- 
cordie îi ţine înfrăţiți pe boieri şi pe săteni (Nunta 
țărănească, Cinel-cinel), toate relele fiind puse 
pe seama veneticilor, arendaşi şi cămătari. O 
piesă reprezentativă este Iorgu de la Sadagura 
sau Nepotu-i salba dracului (1844). Este ilustrat 
aici un conflict între două generaţii arbitrat de un 
moderat, care nu-i altul decât purtătorul de voce 
al autorului. Indecis la început între a amenda 
inepţiile şi opacitatea conservatorismului ruginit 
sau a lua în râs ridicolele stridente ce decurg din 
imitarea cu orice preţ a manierelor occidentale, 
scriitorul optează până la urmă pentru bunul simţ 
şi înţelepciunea bătrânească, patriarhală, a boie- 
rului Enache Damian. Şi drama Boieri şi ciocoi, 


Teatrul Mare de la Copou, lași 


131 Dicţionarul general al literaturii române 

apărută în 1874, idealizează vechea boierime de 
ţară. Decăderea boierimii şi ridicarea burgheziei 
constituie un proces sugerat în Ginerele lui Hagi 
Petcu. Debutând, ca autor dramatic reprezentat 
pe scenă, în 1840, cu Farmazonul din Hârlău, 
A. produce la început scrieri facile, cu o mişcare 
vodevilistică şi bufă, speculând, dar fără multă 
inventivitate, comicul de situaţii. Operetele (Crai 
nou, Scara mâței, Harţă răzăşul, Paracliserul sau 
Florin şi Florica) au, cele mai multe, muzică de Al. 
Flechtenmacher. În localizări, în care infuzează 
cu destulă fineţe realităţi autohtone, A. recurge 
la comediografi precum Eugene Labiche, Eugene 
Scribe, Jean-Frangois Râgnard, Emile Augier, 
Charles Bataille, A. Rolland, Jules Sandeau, 
F6lix-Auguste Duvert, Augustin-Thâodore de 
Lauzanne, F. A. de Planard, Edouard Brisebarre 
şi Marc-Michel. În piesele consacrate faimoasei 
Chiriţa, cu multiplele ei înfăţişări (Chiriţa în Iaşi 
sau Două fete ş-o neneacă, Chiriţa în provincie, 
Chiriţa în balon, Cucoana Chiriţa în voiagiu), 
sunt asumate sugestii din La Comtesse d'Escarbag- 
nas de Moliere, La Fausse Agnes de Destouches, 
Madame Angot ou La Poissarde parvenue de 
Maillot. Personajul rămâne, cu toate acestea, prin 
implantarea într-un mediu specific, o creaţie ori- 
ginală, plină de haz, sortită unei cariere triumfale, 
aceasta şi datorită unor interpreţi ca Matei Millo 
sau, mai încoace, Miluţă Gheorghiu. În „cântice- 
lele comice” A. configurează o „galerie de tipuri 
contimporane”, unele imortalizând figuri pe 
cale să dispară (Surugiul, Paraponisitul, Barbu 
Lăutarul), altele înfăţişând imperisabili marţafoi 
(Sandu Napoilă ultraretrogradul, Clevetici ultra- 
demagogul). Satira e mai densă în „cânticele”, 
siluetele sunt mai pregnante, în genere, decât în 
comedii, care, şi ele, se structurează în jurul câte 
unui tip fistichiu, ilariant ori cu hazoase mono- 
manii. După 1874 A. nu mai scrie piese vesele. În 
1880 dă la iveală o încântătoare feerie, Sânziana 
şi Pepelea, de răstrângeri folclorice, dar şi pre- 
sărată cu tâlcuri şi aluzii politice transparente. 
Nici în drame, mai cu seamă în cele de până la 
1878 (Lipitorile satelor ş.a.), comicul nu e absent, 
convertindu-se însă, printr-o lejeră alchimie, în 
grotesc. De prin 1878-1879, se petrece cu A. o 
metamorfoză. Un aer meditativ ia locul minei 
veşnic surâzătoare. Ancorat într-un spaţiu al 
literaturii grave, dramaturgul îşi pune în gând să 
edifice o trilogie istorică având ca protagonişti 

Despot-Vodă interpretat de C. Nottara 


pe Jolde, Lăpuşneanu şi Despot. Singurul proiect 
dus la îndeplinire este Despot-Vodă (1880), dramă 
tutelată de Victor Hugo (Ruy Blas), dar asimilând 
şi o experienţă autohtonă (Răzvan şi Vidra de B.P. 
Hasdeu). Apreciată de Eminescu, piesa, care nu 
se ţine strict de adevărul istoric, are o desfăşurare 
spectaculoasă, apelând la efecte de melodramă, 
ca şi la alte procedee din panoplia romantică 
(travesti, situaţii-limită, lovituri de teatru, tirade 
- despre soartă, cu ale ei căderi şi înălțări, despre 
glorie şi deşertăciunea ei). Despot este văzut ca 
un aventurier îmboldit de ambiția încoronării, 
care piere nu din cauza unui destin potrivnic, 
ci fiindcă, în patima lui pentru putere, încalcă 
legile şi tradiţiile pământene, pierzând încrederea 
celor din jur şi, îndeosebi, a norodului. O apariţie 
bizară, cu pigmentări burleşti, este aceea a nebu- 
nului Ciubăr Vodă, surescitat de visuri de mărire, 
dar transformându-se, în ultimele scene, printr-o 
neverosimilă tumbă, într-un călugăr fanatic şi 
răzbunător. Ca să-şi mai alunge tristeţea care 

începuse a-i da târcoale în anii dinspre senectute, 
A. se cufundă în lectura unor clasici ai Antichității 
(Horaţiu, Ovidiu, Vergiliu), meditând - temă 
nouă în dramaturgia lui - cu un strop de amă- 
răciune, dar şi cu înţelepţie, la condiţia poetului 
care, ajuns la o vârstă când se cade să renunţe 
la patimile lumeşti, îşi găseşte un aristocra- 
tic refugiu în studiu şi creaţie. Prin Horaţiu (din 
Fântâna Blanduziei, 1884), ca şi prin Ovidiu (din 
drama cu acelaşi nume, 1885), el își mărturiseşte 
propriile frământări şi nelinişti. În Ovidiu - din 
care autorul trage şi un libret ce urma să fie pus pe 
muzică de Charles Gounod - viziunea exilatului 
muribund resuscită idealurile paşoptiste de odi- 
nioară. Pentru a explica relegarea poetului latin la 
Tomis, dramaturgul alege o versiune romanţioasă. 
A. a avut urmaşi nu doar în cuprinsul literaturii 
dramatice româneşti (losif Vulcan, VA. Urechia, 
Gh. Bengescu-Dabija, I.I. Roşca, I.N. Şoimescu), 
el exercitând o înrâurire şi asupra începuturi- 
lor teatrului bulgar (D.P Voinikov, Civilizaţia rău 
înțeleasă, 1871). Apoi, Iaşii în carnaval antici- 
pează D-ale carnavalului de I.L. Caragiale; un 
personaj cum este Clevetici (din Sgârcitul risi- 
pitor) îi prevesteşte pe Caţavencu, Farfuridi sau 
Rică Venturiano. Rusaliile în satul lui Cremine 
prezintă asemănări cu O noapte furtunoasă de I.L. 
Caragiale, dar şi cu Trei crai de la răsărit de B.P. 
Hasdeu. 

Un romantism de împrumut fardează primele 
pagini de proză ale lui A. Inspirată probabil de 
La Bouquetiere des Champs Elysees de Paul de 
Kock şi Valory, Buchetiera de la Florenţa, prima 
lui scriere în proză, publicată în 1840 în „Dacia 
literară”, e un „prinos Italiei şi romantismului”. 
Personaje exaltate, prinse în vârtejul unor patimi 
devoratoare, se zbuciumă amarnic într-un cadru 
somptuos, dar şi lugubru. O atmosferă tenebroasă, 
cu fulgerări terifiante, împânzeşte Muntele de foc 
(din Călătorie în Africa). Încercarea de roman 
Dridri, a cărei primă parte e întocmită în felul scri- 
erilor lui Paul de Kock şi Alphonse Karr, şi romanul 
cu tentă autobiografică, neterminat, Mărgărita 
au, la fel, o pulsaţie romanţioasă. Predominantă în 
proza lui A., fie că e vorba de povestiri romantice, 
de tablouri de moravuri (Balta Albă, Borsec) ori de 
însemnări de călătorie, este evocarea, îndeosebi 
acel tip de evocare pe care îl pretind scrisorile. 
Prozatorul, al cărui atu nu e, în nici un caz, faculta- 
tea invenţiei, are o mlădioasă fibră de memorialist. 

E, în firea uşoară şi boemă a fericitului A., un duh 
al nestatorniciei, o înfrigurare, un neastâmpăr de a 
nu sta locului, sub irezistibilul apel al unor melea- 
guri cât mai îndepărtate, unde vrăjmăşia iernii 
nu-l poate ajunge. Dar, oricât s-ar supune porniri- 
lor lui de hoinar, peregrinul moldovean, cuprins de 
nostalgii, îşi întoarce mereu privirea spre zările de 
acasă. Aici, în liniştea conacului de la Mirceşti, va 
avea răgaz să depene, cât amintindu-și, cât închi- 
puindu-şi, „scene vesele din Franţia, scene politice 
din Italia, scene pitoreşti din Orient”. Fondul nara- 
ţiunilor lui A. este, aşadar, autobiografic, textul 
îmbrăcând de-a dreptul forma relatării de călăto- 
rie. În 1847 el consemnase în Jurnal de călătorie în 
Italia idila cu Elena Negri. Prin 1862-1863 inten- 
ţiona să-şi înmănuncheze amintirile de călătorie 
într-un volum - Istoria călătoriilor mele. Pregătea, 
de asemenea, pentru o ediţie postumă, o carte care 
urma să se cheme Istoria misiilor mele diploma- 
tice. O schiţă cum este Iaşii în 1844 e provocată de 
o „primblare pitorească” prin urbea care etalează 

atâtea frapante contraste: un „teatru curios, 
decorat cu palaturi şi bordeie lipite împreună”. Alte 
contraste, insolit amalgam de Orient şi Occident, îl 
perplexează, la Balta Albă, pe vizitatorul nepreve- 
nit (un franţuz, în cazul de faţă), făcându-l să aibă 
uimiri de călător ingenuu (Balta Albă). Cozeur fer- 
mecător, A. seduce prin umorul fin şi o bună dis- 
poziţie plină de antren (Borsec ş.a.). Doar uneori, 
ca în Vasile Porojan, aducerile-aminte se aburesc 
de o uşoară duioşie, cu irizări de lirism. Altfel, în 
proza aceasta dezinvoltă, cu voluptuoase digresi- 
uni, metaforele sunt rare, epitetul convenţional. 
Totul e sprintenă relatare şi dialog suculent (Istoria 
unui galbân, nuvelă de tip picaresc). Dar naratorul 
are şi ochi de pictor, preocupat să surprindă vari- 
aţiile cromatice, modificările unor privelişti, din 
faptul zilei şi până la căderea nopţii, când contu- 
rurile devin tremurătoare şi parcă ireale. El este un 
descriptiv, limpede şi luminos, de peisaje cu linii 
clare, un solar ahotnic de a se desfăta în splen- 
doarea calmă a spaţiului în care spiritul său, cel 
mediteranean, se regăseşte. Contemplaţia nu se 
fixează în reverie, beatitudinea se perturbă lesne, 
căci memorialistul, înclinat să vadă lucrurile mai 
mult sub latura lor amuzantă, nu se lasă în voia 
extazelor. Cu o vorbă de duh, cu o glumă, sublimul 
este iute readus la proporţiile normale. Ca şi la 
A.I. Odobescu, digresiunea e la loc de cinste într-o 
asemenea proză, iscată pentru plăcerea proprie, 
dar şi întru desfătarea unui presupus auditoriu. 
Altfel, A. e un bun observator, el schițând, după o 
„răpide ochire”, câte un pertinent tablou de epocă 
(Constantin Negruzzi). Rememorând întâmplă- 
rile anului de graţie 1848, recurge şi la inflexiuni 
grave, pioase chiar, evocarea personalităţii lui N. 
Bălcescu (dar şi a lui Alecu Russo, C. Negruzzi, 
D. Rallet) fiind pentru el o „datorie sacră”. Alertă, 
fluidă, delectantă, memorialistica sa a fost să fie de 
bun augur pentru proza artistică românească. A. 
este un epistolier de rasă, scrisorile lui surâzătoare, 
pline de duh (în româneşte şi franţuzeşte), având 
o netăgăduită calitate literară. Destinate unor per- 
sonalităţi ale epocii (Al. 1. Cuza, M. Kogălniceanu), 
unor prieteni (|. Ghica şi N. Bălcescu), unor cunos- 
cuţi sau unor membri ai familiei, aceste mesaje 
confidenţiale reconfirmă şi întregesc imaginea 
reconfortantă a unui privilegiat al sorții. Literatura 
română modernă nu e de conceput în afara pre- 
zenţei sale carismatice. 

Alecsandri a colectat, a editat şi înfrumusețat poezia 
populară. A introdus genuri nouă în literatură şi a 
cultivat toate genurile literare şi aproape toate speciile 
acestor genuri, de la fabulă până la roman. [...] La orice 
răspântie a istoriei şi culturii române din o bună parte a 


veacului trecut îl găseşti pe Alecsandri. 
G. IBRĂILEANU 


Spre deosebire de majoritatea romanticilor noștri, care 
par închiși într-un secol revolut, creatorul Chiriţei răzbate 
până la noi prin câteva trăsături neașteptate: comediograf 
de geniu, coautor al unor balade intrate în subconștientul 
cultural românesc (Mioriţa, Meșterul Manole și alte câteva), 
epistolier nesfârșit și neobosit, vorbindu-ne ca nimeni altul 
despre veacul al XIX-lea. Această ultimă trăsătură, ce ține 
mai curând de stilul existenţei decât de literatură, face şi ea 
parte cu drepturi egale din istoria culturii. Ca prezență sem- 
nificativă în viaţa țării sale și a secolului — Alecsandri n-a 
fost egalat, la noi, de nimeni. 

MIHAI ZAMEIR 

ALECU, Viorel (14.X.1917, Iaşi — 27.V.2000, Bucu- 
reşti), istoric literar, prozator. Provine dintr-o 

familie de profesori: tatăl, loan Alecu, preda 
istoria, iar mama, Eliza Alecu, limba şi literatura 
română. Primii ani ai vieţii îi petrece la Chişinău, 
după care se stabileşte cu părinţii la Bacău, unde 
a absolvit, în 1936, Liceul „Ferdinand I”. Face 
studii filologice la Facultatea de Litere şi Filoso- 
fie a Universităţii din laşi (1936-1940), în timpul 
cărora participă la înființarea, de către G. Căli- 
nescu, a Noii Junimi şi publică în paginile „Jur- 
nalului literar”. Ulterior funcţionează ca profesor 
de limba şi literatura română la laşi, Câmpu- 
lung, Bacău şi la Bucureşti, unde apoi, între 1967 
şi 1982 (când se pensionează), va fi cercetător 
la Institutul de Cercetări Pedagogice. A obţinut 
titlul de doctor în filologie cu teza Opera literară 
a lui G. Călinescu, susţinută în 1973. Mai colabo- 
rează la „Bacăul”, „Moldova”, „Ateneul cultural”, 
„România literară”, „Luceafărul”, „Convorbiri 
literare”, „Ramuri” ş.a. 

Marcat de opera şi personalitatea lui G. 
Călinescu, de care s-a simţit profund atras în anii 
studenţiei, A. se dedică cercetării contribuţiei 
artisticeşi jurnalistice aacestuia. Teza de doctorat, 
publicată în 1974, raportează insistent manifes- 
tările literare ale lui Călinescu la viziunea criti- 
cului, încercând să descopere noi corelaţii între 
planul teoretic şi realizările artistice şi să releve 
structuri de profunzime, atât în cazul marilor 
creaţii, cât şi al celorlalte lucrări. Investigaţiile 
asupra operei călinesciene sunt continuate în 
monografia G. Călinescu şi „Jurnalul literar” 
(1989), analiză temeinic documentată a direc- 
ţiilor literare schiţate de directorul revistei şi a 
noutăţii în epocă a principalului periodic iniţiat 
şi condus de critic. Nu lipsit de interes se relevă 
A. ca prozator, în romanul Împăcare (1985), con- 
tinuat cu Ultimii ani (1999). G. Călinescu este 
prezent şi aici ca model venerat de personajul 
central, Grigore Vântu, care evocă ambianța uni- 
versitară ieşeană a anilor '30 într-un roman cu 
caracter cvasidocumentar, Manuscrisul profe- 
sorului Grigore Vântu. Romane de introspecţie, 
confesiv-lirice, clădite pe structura unor poveşti 
de dragoste, Împăcare şi Ultimii ani atrag prin 
fluenţa şi, pe alocuri, chiar prin tensiunea nara- 
ţiunii, prin uşurinţa portretizărilor şi ţinuta dis- 
cursului intelectual, dar ies din epocă mai ales 
din cauza simplismului construcţiei şi multipli- 
cării supărătoare a datelor caracterologico-bi- 
ografice la câteva personaje de prim-plan. Un 


135 Dicţionarul general al literaturii române 


discret fior metafizic transpare din Ultimii ani: 
după împăcarea cu viaţa urmează liniştea împă- 
cării cu firescul morții. 

SCRIERI: Curentele literare în literatura română, Bucu- 
reşti, 1971; Opera literară a lui G. Călinescu, Bucureşti, 
1974; Studierea literaturii române în liceu, Bucureşti, 
1977; Împăcare, Iaşi, 1985; G. Călinescu şi „Jurnalul 
literar”, Bucureşti, 1989; Ultimii ani, pref. Eugen Budău, 
Bacău, 1999. 

Repere bibliografice: Mircea Iorgulescu, G. Călinescu 
analizat didactic, RL, 1974, 32; R. Şt. M., „Opera lite- 
rară a lui G. Călinescu”, CRC, 1974, 41; George Bădărău, 
„Împăcare”, CL, 1986, 4; Nicolae Manolescu, Călines- 
ciana, RL, 1989, 45; Simion Bărbulescu, Altfelitatea unor 
povestiri şi romane contemporane, CL, 1999, 9; Budău, 
Bacăul lit., 304-306. 1.0. 


ALEGĂTORUL LIBER, gazetă politică şi literară 
apărută la Bucureşti, bi-săptămânal de la 23 
ianuarie 1875 şi de trei ori pe săptămână de la 10 
martie 1875, până la 14 iulie 1876. Cu numărul 2, 
din 26 ianuarie, I.L. Caragiale figurează ca girant 
responsabil şi va păstra această însărcinare până 
la 12 ianuarie 1876. A.l. este editată în scopuri 
electorale de gruparea politică liberală rezul- 
tată în urma constituirii „coaliţiei de la Mazar- 
Paşa”. Din comitetul de redacţie fac parte, între 
alţii, Ion C. Brătianu, Dimitrie Brătianu, Dimitrie 
A. Sturdza, lon Ghica, ultimii trei fiind şi autori 
de comentarii politice sau referitoare la actua- 
litatea socială şi economică. Au mai colaborat 
la partea politică Mihail Kogălniceanu, Nicolae 
Fleva, Bonifaciu Florescu, Pantazi Ghica, N.I. 
Orăşanu, Ciru Oeconomu, Remus N. Opreanu, G. 
Sion, Grigore Serrurie (care era şi administratorul 
gazetei). Literatura ocupă un spaţiu relativ redus 
în paginile A.l. Lui V. Alecsandri i se republică 
poezia Răpirea Bucovinei (semnată Ştefan Molna), 
sunt, de asemenea, retipărite versuri şi artico- 
lul polemic A/ doilea rămăşag de B.P Hasdeu, 
îndreptat împotriva revistei „Convorbiri literare”. 
Între cei ce scriu în coloanele destinate literatu- 
rii se numără Pantazi Ghica, Ciru Oeconomu, G. 
Sion, Eniu D. Bălteanu şi Al. Lăzărescu-Laerţiu. 
După cum îşi va aminti C. Bacalbaşa, tânărul 
I.L. Caragiale, aflat la începutul carierei, con- 
tribuia şi la activitatea de redactare a gazetei 
şi supraveghea, cu rigoarea ce îi va aduce un 
adevărat renume, corectura. De altfel, el publică 
în A... câteva anecdote conferind astfel rubricilor 
„Diverse” şi „Varietăţi”, prin calităţile stilistice ale 


Alergătorul 


prozei lui, o culoare particulară. Sunt încercări 
ce anunţă schiţele şi „momentele” de mai târziu, 
dar ele conţin de pe acum eboşe ale viitoarelor 
personaje, replici, vorbe de duh, anecdote pe care 
scriitorul le va relua şi dezvolta. R.Z. 


ALERGĂTORUL DE LA MARATHON, revistă 
apărută la Arhus (Danemarca), din 1985 până 
în 1989, ca publicaţie a Editurii Nord. Redactor 
şi coordonator: Victor Frunză. Proiectată să 
apară în număr unic, cu ecouri ale cititorilor 
despre producţia editorială, A.M. devine odată 
cu al doilea număr (1986) o revistă propriu-zisă, 
circumscrisă în mare problematicii drepturi- 
lor omului în România, libertăţii de a scrie şi 
de a gândi. Pornind de la sesizările corespon- 
denţilor de pe toate meridianele lumii asupra 
nedreptăţilor îndurate în ţară sub dictatură şi 
de la dezvăluiri documentare cu valoare istorică 
trimise redacţiei, se acordă un larg spaţiu repor- 
tajului politic, anchetei umanitare împotriva 
„terorismului de stat” şi contribuţiei la „istoria 
nefalsificată a mişcării socialiste româneşti”. 
Concomitent, se publică texte literare interzise 
(on Caraion, Cuvintele în exil, Virgil Tănase, O 
istorie de Paşti), conterinţe cu subtext protesta- 
tar alegoric (George Bălan, Lupta cu balaurul, 
Un imn pentru România eternă), scrieri necen- 
zurate (Victor Frunză, Marea gară nouă), lucrări 
în premieră (George Astaloş, Apoteoza vidului, 
Alexandru Lungu, Poeme) şi numeroase cronici, 
articole de atitudine, profesiuni de credinţă. 
De semnalat eseul lui I. Negoiţescu Cariera 
literară a lui Marin Preda, ultimul articol al lui 
Mircea Şeptilici, Scrisoare către un actor român, 
şi prezentarea lui Al. Lungu în Cele trei nopți 
ale poetului, semnată de Horia Stamatu. Mai 
ales cu ultimul număr, al patrulea, A.M. devine 
o revistă literară de vie contribuţie la dezbate- 
rea, aprecierea şi afirmarea fenomenului artistic 
românesc. Alţi colaboratori: Vasile Mănuceanu, 
Vasile Versavia, Constantin Dumitrescu, William 
Totok, Larry Watts, Vasile C. Dumitrescu, Doina 
Tuţescu, Lucian Giurchescu, Ludwig Schwartz, 
Gheorghe  Chişinevschi, Monica Săvulescu, 
Dorin Tudoran, Jacob Popper, Sergiu Levin, Petru 
Istrate, Valentin Lustig, Petru Romoşan. 1.0. 


Alexandrescu 


ALEXANDRESCU, 
Grigore 

(22.11.1810 sau 1814, 
Târgovişte — 25.X1.1885, 
Bucureşti), poet, 
prozator. 


Provenea dintr-o familie de mici boieri scăpătaţi: 
mama, Maria (n. Fusea), cu înaintaşi pomeniţi în 
documentele vremii lui Constantin Brâncoveanu, 
iar tatăl, Mihai Lixăndrescu, sameş şi vistier. A 
copilărit la Târgovişte; era un hoinar visător şi 
ruinele vechii Curți domneşti îi hrăneau himerele. 
La dascălul Rafail, împreună cu Vasile Cârlova, a 
învăţat greaca modernă, apoi „elinica” în şcoala 
lui Mitilineu. Având o memorie prodigioasă, putea 
reproduce scene din Sofocle şi Euripide, îl ştia pe 
de rost pe Anacreon. Orfan din 1827 de ambii 
părinţi, vine în 1830 în Bucureşti, la un unchi, 
Irimia, locuind „într-un beci sub scară, la 
Mitropolie”; este elev în clasa de literatură de la 
şcoala franceză a lui ].-A. Vaillant (integrată în 
1832 în Colegiul „Sf. Sava”) şi leagă acum o priete- 
nie, ce va dura întreaga viaţă, cu Ion Ghica. Citeşte 
pe Voltaire, Boileau, Montesquieu, Lamartine (în 
podul Mitropoliei se aflau peste o mie de cărți, iar 
biblioteca colegiului era una dintre cele mai 
importante în acele vremi) şi începe să scrie. În 
„Curierul românesc”, la 6 martie 1832, |. Heliade- 
Rădulescu îi tipărea prima poezie, Miezul nopței, 
prezentându-l ca pe „un alt Young ieşit din ruinu- 
rile Târgoveştii”, iar la sfârşitul anului, tot prin 
grija acestuia, îi apărea primul volum, Eliezer şi 
Neftali, cuprinzând tălmăcirea poemului în proză 
cu acesttitluallui Florian, precum şi câteva poezii 
originale. În 1833 se numără printre membrii 
Societăţii Filarmonice, „soţietate literară pentru 
cultura limbii”, dar având şi un program politic. 
Într-o stare materială precară, A. era găzduit când 
de banul Grigore Băleanu, când de Tache Ghica, 
părintele memorialistului, de Heliade sau de Ion 
Câmpineanu. Pentru a dobândi o situaţie mai 
sigură, intră în armata naţională cu gradul de 
cadet de cavalerie, apoi praporgic. O vreme va 
supraveghea, la Focşani, mişcarea vamală între 

cele două principate, Moldova şi Muntenia. 
Demisionează însă în 1837 şi se întoarce la 
Bucureşti, în casa prietenului său Ion Ghica. În 
1838, tipărit de Zaharia Carcalechi, îi apare un 
nou volum, Poezii ale d. Gr. Alecsandrescul. Poate 
îndrăznelile fabulistului, poate poemul Anu/ 1840, 
tipărit la Iaşi, în „Dacia literară” a lui Mihail 
Kogălniceanu, sub semnătura ***U din B, fac ca 
A., deşi nu participase la complotul din octombrie 
1840 împotriva domnitorului Alexandru D. Ghica, 
să fie închis trei luni. În arest lucrează la o versiune 
a tragediei Merope a lui Voltaire (tipărită în 1847). 
Este eliberat datorită intervenţiei lui Ion Ghica. În 
vara lui 1842 cei doi vor vizita mănăstirile de pe 
valea Oltului. Roadele literare ale acestei călătorii 
vor fi cele mai bune poezii ale lui A.: Umbra lui 
Mircea. La Cozia, Răsăritul lunii. La Tismana, 
Mormintele. La Drăgăşani şi Memorial de 
călătorie, singura sa scriere în proză. Poetul este 
invitat de vornicul Grigore Cantacuzino la moşia 
sa din Floreşti, precum şi de colonelul Ioan 
Odobescu, tatăl scriitorului. La Iaşi, în 1842, se 
tipăreşte volumul Poezii, ediţie completă, sub 
îngrijirea lui Alexandru Donici. Domnitorul 
Gheorghe Bibescu, care ţinea să treacă drept un 
mecena al artelor, oferă poetului protecţie. A. 
refuză să fie „poet de porunceală” sau poet al 
Curţii. E numit şef la „masa a doua a jelbilor” la 
Postelnicie (Secretariatul Statului), unde a lucrat 
alături de Dimitrie Bolintineanu, apoi serdar şi, în 
1846, paharnic. În tipografia lui C.A. Rosetti şi E. 
Winterhalder îi apare în 1847 volumul Suvenire şi 
impresii, epistole şi fabule. În 1848 era printre 
redactorii gazetei revoluţionarilor munteni, 
„Popolul suveran”. Trezind suspiciuni, este scos 
din postul pe care îl ocupa la Secretariatul Statului. 
Din 20 iunie 1849, numit de Barbu D. Ştirbei, 
fratele lui Gheorghe Bibescu, deveni, după 
1. Heliade-Rădulescu, directorul Arhivelor Statului 
(până la 30 noiembrie 1854). Între 1852 şi 1857 
lucrează şi în Comisia Documentală. Este, din 
1852, alături de I. Voinescu II, vărul şi prietenul 
său, de Simion Marcovici, Grigore Bengescu, 
|. Stătineanu, membru în Comitetul teatral al 
Teatrului Mare (Teatrul Naţional). E înălțat la 
rangul de clucer; în 1854 este director al Eforiei 
Spitalelor Civile; capătă rangul de pitar. La invita- 
ţia lui lon Ghica, porneşte într-o călătorie prin 
Siria şi Palestina. În octombrie 1859 domnitorul 
AL. 1. Cuza îl desemnează director şi apoi ministru 

ad-interim la Departamentul Cultelor şi 
Instrucțiunii Publice, iar în 1860 membru în 
Comisia Centrală de la Focşani. Se căsătoreşte aici 
cu Raluca, fiica spătarului Stamatin. În iunie 1860 
poetul dă semne de alienaţie mintală. Boala îl va 
chinui, cu intermitențe, până la sfârşitul vieţii. 
Ediţia definitivă, alcătuită de autor în 1863, 
Meditaţii, elegii, epistole, satire şi fabule, cuprin- 
dea şi Memorial de călătorie. A. este obligat să se 
retragă din viaţa publică; îi apar sporadic produc- 
ţii neconcludente. Pentru fiica sa, Angelina, a 
tradus din Edouard Laboulaye Poveşti albastre 
(1872). În 1882 „Cimpoiul” îi tipărea traducerea 
primelor trei cânturi din Ierusalimul eliberat de 
Torquato Tasso. 

Primul poet român, precedând în aceasta pe 
M. Eminescu, la care actul de a scrie este resimţit 
ca vocaţie şi posibilă împlinire de sine, a fost 
A. Dacă până la el poezia era chemată să dea 
glas numai simțământului (erotismul, iubirea 
de patrie), acum devine vocea unei conştiinţe, 
iar poemul — un scenariu care pune în discuţie, 
uneori stângaci, cu patetism însă, valorile sub 
semnul cărora omul există. Confesiunea intimă 
(apetitul ei i-a fost deschis de lectura romantici- 
lor: Lamartine, Byron) tinde spre adevărul trăirii, 
chiar dacă, uneori, fundalul nocturn, decorul 
ruinelor, gestul damnării sunt invocate conven- 
țional (Miezul noptei). Tristeţea în faţa nestator- 
niciei fericirii - motivul central al liricii lui A., 
nu străin de modelele de circulaţie în epocă, cel 
lamartinian în primul rând, însă susţinut de o 
înclinaţie temperamentală depresivă şi alimentat 
de circumstanţe ale vieţii ce nu au răspuns nevoii 
sale de ocrotire şi stabilitate — e dublată de o per- 
cepţie de ordinul generalului. A. încearcă acea 
melancolie ce însoţeşte condiţia umană supusă 
iluzoriului („părere”, „nălucire”, „vis amăgitor”) şi 
erodării în trecerea de neoprit şi este, înainte de 
Eminescu, un poet al timpului şi al suferinţei de a 
fi: „Aşa, fără îndoială, amara mea viaţă/ De-acum 
e pentru mine nesip neroditor”; „Al meu suflet 
se-nalţă pe aripi d-un foc sfânt/ În zboru-i se 
râdică la poarta de vecie/ Căci nici o legătură nu 
are pe pământ” (Adio. La Târgovişte). Totodată, 
confesiunea sa se deschide către marile porniri şi 
motivații altruiste existente în om, însoţindu-se 
cu denunţarea falsului în morală şi politică. Aşa 
se face că poetul e autor de solilocvii şi elegii, 
dar deopotrivă de satire şi fabule. Despărţită 

SUVEMIRE CUL IMPRESII 


EPISTOLE CHI FABULE 


Lili 


UV Wii ALADAVWLLBSU IL. 


TARAPEAI 


STEA RPR ETE MD MIREA ar 


INIZ 


în registre antitetice, poezia sa se dovedeşte, 
în fond, rodul aceleiaşi trăiri romantice, ce nu 
poate accepta lumea decât în formula idealităţii 
ei. Structurii lui A., înclinat spre reflecţia gravă, îi 
răspunde formula lirică a meditaţiei, în tensiunile 
căreia îşi găsesc expresia neliniştile conştiinţei 
şi, dramatică, speranţa. Se simt aici necesitatea 
lăuntrică a unui reazem al certitudinilor şi nos- 
talgia unei coerenţe a valorilor morale (Candela: 
„Atunci creştinu-acela, cu fruntea în ţărână/ Dar 
cu otrava-n buze şi cu fierul în mână,/ Umilit 
ca să-nşale şi blând ucigător,/ Tronul dumne- 
zeirei cum va putea să-l vază,/ Când la un semn 
puternic se vor clăti cu groază/ Cerurile-aşezate 
pe polurile lor?”). Pe străvechea temă ubi sunt, 
el depăşeşte obişnuitele glose în spiritul vanitas 
vanitatum prin naturaleţea cu care monolo- 
gul interior lasă suspendate dilemele ivite din 
zigzagul interogaţiilor: iluzia şi speranţa alter- 
nează fără tranziţie cu certitudinile lucidităţii şi 
gândul morţii (Meditaţie, Cimitirul, Suferinţa: 
„La umbră,-n întunerec, gândirea-mi se arată/ 

1810 


1827 


1831 


1832 


1833 
1834 


1835 


1836 


1837 


1838 


VIAŢA 


februarie 22 Se naște la Târgoviște Grigore 
Alexandrescu, fiul Mariei (n. Fusea) și al lui 
Mihai Lixăndrescu, sameș (casier) și vistier. 

În orașul natal va învăţa elina și neogreaca, 
ajungând să poată recita scene întregi din clasicii 
greci. 


Îi mor ambii părinţi. Pleacă la București. 


Se înscrie la școala de limbă franceză a lui 
J.-A. Vaillant, la clasa de literatură, unde se remarcă 
prin buna cunoaștere și pronunție a francezei. 
Acum ia naștere o durabilă prietenie cu Ion Ghica. 
După căsătoria lui Ion Heliade-Rădulescu cu Maria 
Alexandrescu, rudă a scriitorului, va locui o vreme 
în casa acestora. 


mai Devine elev al Colegiului „Sf. Sava” din 
București, după ce pensionatul lui Vaillant este inte- 
grat în această instituţie. Impresionează prin memo- 
ria prodigioasă, pe lângă clasicii greci știind acum 
pe de rost opere de Boileau, Racine, Voltaire ș.a. 


Este membru al Societăţii Filarmonice. 


Intră cadet în armata pământeană, la cavalerie, 
după puţin timp fiind înaintat praporgic 
(sublocotenent). Manifestă atașament faţă de 
Ion Câmpineanu. 


Izbucneşte un conflict domestic cu lon 
Heliade-Rădulescu, care își va prelungi ecoul 
și pe teren literar în fabulele Vulpea, calul şi 
lupul, Privighetoarea și măgarul. 1. Heliade- 
Rădulescu răspunde în poezia Ingratul. 
Supraveghează, la Focşani, mișcarea vamală 
dintre cele două principate. 


Demisionează din armată și se întoarce la 
București, fiind găzduit în casa lui Tache 
Ghica, tatăl lui Ion Ghica, unde va locui, cu 
intermitențe, până în 1844. 

OPERA 


martie 6 Debutează cu poezia Miezul nopței 
în ziarul „Curierul românesc”, fiind prezentat 
de Ion Heliade-Rădulescu ca „un alt Young 
ieşit din ruinurile Târgoveștii”. 

Îi apare primul volum, Eliezer și Nefiali, cu- 
prinzând poema tradusă din Florian, însoțită 
de versuri și de fabule originale. 


Publică traducerea tragediei A/zira sau Ameri- 
canii de Voltaire. 


Apare la București volumul Poezii ale d. Gr. 
Alecsandrescul. 

1840 


1842 


1844 
1846 


1847 


1848 


1849 


1852 


1853 


1854 


Deși nu participase la complotul din octombrie 
împotriva domnului Alexandru D. Ghica, este 
arestat pentru trei luni, perioadă în care tra- 
duce tragedia Merope de Voltaire. 


iulie-august Vizitează mănăstirile de pe valea 
Oltului împreună cu Ion Ghica. 

Călătoria îi va inspira poemele Umbra lui Mircea. 
La Cozia, Răsăritul lunii. La Tismana Ş.a. 

Este numit șef la „masa a doua a jelbilor”, la 
Postelnicie (Secretariatul Statului), unde este 
coleg cu Dimitrie Bolintineanu. 


decembrie Este înaintat la rangul de serdar. 


Devine membru al Asociaţiei Literare. 

aprilie Prin ordinul domnului Gheorghe 
Bibescu este înaintat paharnic. 

august La invitația Curţii, participă la o vână- 
toare în munţii Bucegi. Este bine văzut de 
domn și va face deseori parte din suita acestuia 
până la abdicarea din vara lui 1848. 


După înăbușirea revoluţiei prin intervenția turcilor, 
logofătul Constantin Cantacuzino, numit caimacam, 
îl îndepărtează din postul de la Postelnicie. 
Poartă corespondenţă secretă cu revoluționarii 
exilați la Paris. 


Este numit director la Arhivele Statului, funcţie 
din care e retras în 1854. 

Până în 1855 va fi și secretar la Senat, însărci- 
nat cu socoteala „cheltuielilor ostășești”. 


Devine membru al Comisiei Documentale, care 
se ocupa de inventarierea averilor mănăsti- 
rești; va funcţiona aici până în 1857. 


ianuarie 1 Asistă la inaugurarea noului teatru 
din București, ca membru în comitetul teatral. 
octombrie 10 I se acordă rangul de clucer. 


Este director al Eforiei Spitalelor Civile (până 
în 1862). 

Se tipărește în „Dacia literară” poemul Anu/ 
1840. 


Începe să redacteze jurnalul călătoriei de pe 
valea Oltului, din care va publica fragmente 
abia din 1845. 

La Iași i se editează al treilea volum, Poezii, o 
ediţie completă. 


Colaborează la „Album științific și literar” cu 
balada romantică Ucigaşul fără voie și cu 
schița O nuntă. 

Publică volumul Suvenire şi impresii, epistole şi 
fabule și traducerea tragediei Merope de 
Voltaire. 


Face parte din comitetul de redacţie al ziarului 
revoluţiei, „Popolul suveran”, alături de 
Nicolae Bălcescu, Cezar Bolliac, Dimitrie 
Bolintineanu ș.a. 

1855 


1857 


1859 


1860 


1861 


1863 


1864 


1868 


1872 


1879 


1882 


1885 


Invitat de Ion Ghica, face împreună cu acesta 
o călătorie în Siria și Palestina. 


martie Refuză postul de ministru de Finanţe. 
octombrie 5 Este numit de domnitorul 
Alexandru loan Cuza ministru ad-interim la 
Culte și Instrucţiune Publică. 


martie 30 Este numit membru în Comisia 
Centrală de la Focșani, care avea ca misiune 
unificarea legislaţiei celor două principate. 
mai 29 Se căsătorește cu Raluca Stamatin, fiica 
spătarului Gavril Stamatin din Focșani. 

iunie Apar primele semne ale bolii de nervi, 
fiind pensionat din postul de la Comisia Centrală. 
Este numit efor onorific al Spitalelor Civile, des- 
tituit ulterior la cererea lui Nicolae Kreţulescu, 
președintele Consiliului de Miniștri. 


august 22 Se naște fiica sa, Angelina. 


februarie 1 se acordă o rentă viageră, ca re- 
compensă naţională. 


Candidează, fără succes, pentru un loc la Senat, 
ocazie cu care publică mai multe articole politice. 


ianuarie 30 Moare soția sa. 


noiembrie 25 Aproape uitat, poetul se stinge 
din viaţă la București. 
Va fi înmormântat la cimitirul Bellu. 

Colaborează la „România literară” (director: 
Vasile Alecsandri) cu satira Răzbunarea 
şoarecilor sau Moartea lui Sion şi cu fabula 
Iepurele, ogarul şi copoiul. 


Publică în jurnalul unionist „Concordia”, editat 
de C.A. Creţulescu, poezia Unirea Principatelor, 
dedicată „fiitorilor deputaţi ai României”. 


În „Românul îi sunt tipărite fabule (Catârul cu 
clopoței,  Mielul murind, Castorul şi alte 
lighioane ş.a.), care îi atestă vivacitatea spiri- 
tului din perioada presupusei alienări mintale. 


Apare ediţia de autor Meditaţii, elegii, epistole, satire 
și fabule, care cuprinde şi Memorial de călătorie, 
relatând plimbarea din 1842 de pe valea Oltului. 


Traduce și i se tipărește volumul pentru copii 
Poveşti albastre al scriitorului francez Edouard 
Laboulaye, pe care îl dedică fiicei sale. 


În săptămânalul „Cimpoiul” publică primele 
trei cânturi din traducerea poemului /erusa- 
Timul liberat de Torquato Tasso. 

Ca tigrul în pustiuri, o jertfă aşteptând,/ Şi prada 
îi e gata... De fulger luminată,/ Ca valea chinu- 
irei se vede sângerând”). În „cursele vicleneşti” 
ale vieţii, dragostea, amestecată cu durerea de a 
fi („Din ochi frumoşi durerea îşi ia al ei izvor”) nu 
aduce decât înseninări trecătoare (Eliza, Reveria, 
Aşteptarea). Le urmează curând tristeţea despăr- 
țirii şi accentuarea singurătăţii (Suferința, Când 
doar o să guşti pacea). Inferioară altor orientări 
ale poeziei sale, erotica se menţine graţie unei 
anumite candori a mărturisirii, la care participă 
uneori chiar stângăciile de expresie. Dar şi graţie 
sugestiei de deschidere şi de participare a omului 
la mister, adusă de o suprinzătoare poemă a 
sufletului care, de origine divină, „luminează a 
sa închisoare”, trupul („temniţa în ars, nedemn 
pământ”, îi va spune, platonician, Ion Barbu), 
îndrumându-l spre dublul său ceresc (pe care, tot 
într-o călătorie stelară, îl va căuta „magul” emi- 
nescian): „Acolo în stele ca-n lumi de lumină/ 
Sunt suflete, îngeri ce cânt şi ador;/ Fiinţi gra- 
ţioase ce blând se înclină,/ Cătându-şi în lume 
tovarășii lor” (Reveria). O semnificaţie singulară 
are Anul 1840, în care se pot descifra germenii 
caracterelor esenţiale ale liricii lui A.: reflexivă, 
cetățenească, satirică. În tonul ei se împletesc 
rezonanţele profetice şi de odă, vibrând de încre- 
dere, cu accentele patetice ale meditaţiei roman- 
tice sau cu desfăşurări vehemente, slujite de o 
ironie caustică şi amară. Confruntarea dintre 
nădejdea care renaşte mereu şi scepticismul nici- 
odată pe de-a-ntregul dizolvat dă tensiune inte- 
rioară poemului şi, în acelaşi timp, face din Anul 
1840 o imagine a sufletului omenesc surprins în 
impulsurile sale contrarii. Dincolo de filosofia 
tonică, a încrederii în viitor („An nuou! Aştept 
minunea-ţi ca o cerească lege”; „Dar aş vrea să 
văz ziua pământului vestită,/ Să răsuflu un aer 
mai slobod, mai curat,/ Să pierz ideea tristă, de 
veacuri întărită,/ Că lumea moştenire-ntâm- 
plărilor s-a dat!”), tabloul prezentului, dominat 
de degradare şi fals, prevesteşte prin virulență 
satirică Scrisorile eminesciene şi atinge, pe 
alocuri, chiar dezgustul obosit al Glossei („După 
suferiri multe inima se-mpietreşte;/ Lanţul ce-n 
veci ne-apasă uităm cât e de greu;/ Răul se face 
fire, simţirea amorţeşte,/ şi trăiesc în durere ca-n 
elementul meu”). Ecourile îndoielilor şi temeri- 
lor „de-mbunătăţiri rele”, proiectate asupra vii- 
torului, dau o ardoare aparte dialogului (rămas 

deschis, suspendat) speranţă - scepticism: „Ce 
bine va aduce o astfel de schimbare?/ Şi ce mai 
rău ar face o stea, un comet mare,/ Care să arză 
globul ş-ai lui locuitori!/ Ce pasă bietei turme, în 
veci nenorocită,/ Să ştie de ce mână va fi măcelă- 
rită/ Şi dacă are unul sau mulţi apăsători?”. Când 
se întoarce spre trecut, poetul se opreşte asupra 
paginilor de istorie înnobilate de sângele eroilor 
căzuţi pentru libertate. Virtuţile strămoşeşti 
acuză, prin contrast, prezentul degradat morali- 
ceşte, meschin. Capodopera genului este Umbra 
lui Mircea. La Cozia, sinteză originală între 
lirismul de atmosferă şi cerebralitatea mono- 
logului interior. A. nu cultivă notația în sine, ci 
valorile ei de atmosferă. Ambianţa crepusculară, 
propice visării şi reflecţiei, alunecarea în fantas- 
tic, ritmica timpului sunt sugerate prin sono- 
ritate şi imagine. În Mircea cel Bătrân poetul 
salută vitejia şi gloria străbună, dar raţiunea 
refuză exaltarea şi redimensionează conturul 
unei vârste a faptei războinice strălucite prin 
comparaţie cu izbânzile progresului: arta, ştiin- 
ţele, vieţuirea înfrățită a naţiilor în pace. Totuşi, 

sugestia de impasibilă clepsidră cosmică, de 
mecanică oarbă a universului domină şi, prin ea, 
poemul vădeşte virtualităţi preeminesciene. În 
ciuda înălțimii artistice atinse uneori în poemele 
meditative, A. este dezavantajat de inexperienţa 
poeziei româneşti în mânuirea unui limbaj 
metaforic pe măsura gândirii speculative. Efectul 
superior al liricii lui vine nu din strălucirea con- 
cretului imagistic, cât din dramatismul discursu- 
lui, rod al unei interiorităţi dilematice, tentată să 
complice, şi al unui spirit raţiocinant, peste care 
se cerne „pulberea unei fine melancolii” (Nicolae 
Manolescu). 

Între patosul romantic al meditaţiei sau al 
elegiei şi permanenţele vieţii morale notate cu 
sobrietate clasică în fabule, epistolele şi satirele 
lui A. reunesc gustul reflecţiei şi verva ironică în 
monologul-autoportret al unui voltairian. Poetul 
este aici un lucid fără mizantropie, suflet animat 
de idealuri umanitare şi inteligență marcată de 
pasiunea ideilor în asociere cu ironia caustică, 
un moştenitor spiritual al secolului Luminilor, 
de la filosofia melioristă şi cultul raţiunii până 
la stilul reflecţiei, demitizant, iconoclast. Cele 
mai multe epistole gravitează în jurul întrebări- 
lor pe care poetul şi le pune cu privire la artă şi 
la condiţia de creator, la raporturile cu poezia şi 
cu lumea (Epistolă d. 1. C., Epistolă către Voltaire). 
Totul într-o compoziţie cu aer de cozerie spiritu- 
ală, în ton când voit familiar, când subtil parodic, 
cu o deplină libertate şi dezinvoltură a limba- 
jului. Satiră. Duhului meu se numără printre 
cele mai cunoscute scrieri ale lui A., expresie 
deplină a unei ironii superioare, desfăşurată cu 
vervă. Poetul oferă drept „mode!” imaginea vieţii 
mondene a timpului, însoţind-o însă de notația 
acută a ridicolului şi a falsităţii ei de esenţă. lar 
prin persiflajul autoironic la adresa duhului sau 
dublului său creionează o, aparent savuroasă, 
tristă în esenţă, imagine a gâlcevii creatorului cu 
„târgul deşărtăciunilor”: „Trebuie să faci pasuri şi 
complimente bune;/ La vorbe serioase când alţii 
se vor pune, / Să n-asculţi, să spui glume, să scoţi 
la jucării,/ Şi pân-a râde alţii, să râzi tu mai întâi”. 
Geneza fabulelor — între ele câteva capodopere ale 
genului: Boul şi vițelul, Câinele şi cățelul, Toporul 
şi pădurea, Oglindele, Vulpea liberală — trebuie 
raportată, de asemenea, la racilele vieţii sociale şi, 
mai ales, politice ale vremii, devenite ţinte de atac 
pentru un observator critic al contemporaneităţii. 

Sub scutul limbajului esopic, sunt denunţate 
mereu parvenitismul, demagogia, trădarea, ipo- 
crizia, semnalmente morale ale unei epoci şi 
societăţi caracterizate de cameleonismul politic 
şi de amestecul echivoc de tiranie şi aparentă 
libertate. Observator realist în punctul de 
plecare, fabulistul este în fond un moralist clasic. 
La fel ca la modelele sale (La Fontaine, Voltaire), 
nu se urmăreşte studiul unor caractere, ci o ima- 
gine-emblemă a defectului moral personificat 
de tipologia realizată printr-o convenţie ani- 
malieră. Efectele sunt scoase din chiar înves- 
tirea personajelor-animale cu atitudini umane 
adecvate, fiecare cu fizionomia sa distinctă. Felul 
de a vorbi, tonul, gestica sunt semnele catego- 
riei morale; dialogurile sunt vii şi de mare vero- 
similitate şi nici un detaliu nu e întâmplător sau 
inutil. Artist cu reuşite certe, A. deschide drum 
poeziei de mari tensiuni lăuntrice, pe linia liricii 
de interogaţie şi atmosferă meditativă, şi contu- 
rează un ton, un relief de accente propriu satirei, 
numărându-se între precursorii direcţi ai lui M. 
Eminescu. În proză (Memorial de călătorie), deşi 
tonalitatea este naturală, dezinvoltă, autorul nu 
se ridică dincolo de observaţia directă şi însemna- 
rea exactă, aproape topografică, excepţie făcând 
inspiratele pagini ce descriu un răsărit de lună la 
Tismana. Impregnat de melancolie şi de culoarea 
fantastică dată de fiorul magiei lunare, peisajul 
devine stare de suflet şi intră în literatură. 


Pentru întâia oară un veritabil poet român pătrundea 
cu fantezia în spaţiul cosmic, îmbrăţişa cu gândul toate 
regnurile, punând întrebări asupra cauzelor, având fiorul 
imensităţii şi raţionalităţii universului. _ 

G. CĂLINESCU 


În galeria poeţilor români Grigore Alexandrescu apare cu o 
faţă de lanus: opera lui ne arată când masca dureroasă a 
elegiacului, când masca ironică şi uşor zâmbitoare a satiri- 
cului. Această dualitate a întâiului nostru poet modern 
îl diferenţiază printr-o sinteză literară unică şi îi dă un 
caracter aparte [...]. Romantic sau clasic, elegiac sau satiric, 
Grigore Alexandrescu domină, hotărât şi de sus, nivelul 
poetic al epocii. Nici începuturile lirice ale lui Alecsandri, 
nici versurile lui Bolintineanu nu-i pot sta alături. E în 
poezia lui Alexandrescu un lirism puternic, viril, adânc, care 
lipseşte acestora — precum în fabula lui ne întâmpină o artă, 
un spirit de observaţie, o mlădiere a stilului, o naturaleţă a 
limbii, un dramatism al acţiunii şi o presnanţă a moralei ce 
nu se mai întâlnesc la alți fabulişti români, chiar la Donici, 
ca să nu mai vorbim de Stamati sau Sârbu. Alexandrescu, 
în elegie, ca şi în meditaţia poetică, a fost un precursor, el îl 

anunţă pe Eminescu, dând expresiei o adâncire de sunet şi 
o lărgire de sentiment necunoscute înainte. În fabulă, însă, 
el a ajuns la o realizare a cărei culme n-a fost depăşită în 
literatura noastră. 

ION PILLAT 

ALEXANDRESCU, Matei 
(30.IV.1906, Târgovişte 
— 5.XI.1979, Bucureşti), 
poet, cronicar literar. 


Fiu al Mariei (n. Popescu) şi al lui Constantin 
Alexandrescu, şef de gară, A. a urmat şcoala la 
Câmpulung şi la Târgovişte, unde a absolvit în 1924 
Liceul „lenăchiță Văcărescu”. Ca student al Facultăţii 
de Litere şi Filosofie din Bucureşti, va frecventa 
şedinţele Institutului de Literatură şi cenaclul lui 
Mihail Dragomirescu. Profesorul l-a remarcat şi, 
după licenţă (1931), l-a inclus în suita sa de asistenţi 
onorifici. În 1935 îşi pregătea doctoratul cu o teză 
despre umorul lui I.L. Caragiale. Şef de cabinet la 
Prefectura judeţului Dâmboviţa, va trece apoi la 
Prefectura Poliţiei Capitalei, urcând treptele ierar- 
hice până la gradul de comisar şi şef al serviciului 
Controlul străinilor (1932-1942). Va funcţiona apoi 
la Ministerul Propagandei Naţionale. După epurarea 
din 1946, urmează pentru el o perioadă tulbure, de 
provizorat, când lucrează la Consiliul de Miniştri 
(1946-1947) şi la Adunarea Deputaţilor (1946-1947). 
Din 1950, reprofilat în contabil, se va pierde în 
reţeaua unor întreprinderi şi instituţii mărunte. 
Când revine în viaţa literară, după 1967, optimismul 
său e intact; frecventează cenaclul „G. Călinescu” al 
Academiei Române şi se relansează ca poet şi publi- 
cist. Bărbatul frumos şi plin de vigoare, oscilând 
între tentaţiile senzualismului frust şi seducţiile 
mondenităţii, va sfârşi, după nouă ani de ţintuire la 
pat, fără a apuca să-şi vadă reeditată integral opera. 

A. încarnează, la dimensiuni medii, tipul de 
scriitor interbelic. Debutul poetic din 1926 îi este 
patronat de Perpessicius, la „Universul literar”, 
al cărui colaborator intermitent rămâne până în 
1946. Va mai publica în „Propilee literare”, „Bilete 
de papagal”, „Iribuna”, „Vremea”, „Azi”, „Facla”, 
„Revista scriitoarelor şi scriitorilor români”, „Revista 
Fundațiilor Regale”, „Societatea de mâine”, „Pagini 
literare”, „Gândirea”, „Studio Teatrul Naţional”, 
„Duminica”, „Seara”, „Fapta”, „Săptămâna CFR” ş.a., 
iar după 1967 în „Luceafărul”, „Steaua”, „lomis”, 

„Argeş”, „Orizont” ş.a. Cu o regularitate bulversată 
de la o vreme de seismele istoriei, începând din 1931 
îşi alcătuieşte cărţile de poezie. În 1943 face să apară 
antologia Ardealul cântat de poeți. Mai puţin siste- 
matic s-a manifestat vocaţia lui critică, al cărei resort 
l-a constituit uneori înclinația polemică. Recenzii şi 
notițe critice îi apăruseră în 1926 şi 1927 în „Propilee 
literare”, apoi sporadic în publicaţiile târgoviştene 
„Lumea nouă”, „Vremea nouă” şi „Avântul Dâmbo- 
viței”, dar profilul publicistului literar se defineşte 
abia la „Facla”, aflată sub direcţia lui lon Vinea, unde 
între 1932 şi 1934 e prezent cu recenzii şi cronici 
literare, note şi articole, interviuri. A mai colaborat 
la „Dreptatea”, „Tribuna”, „Clopotul”, „Seara” (ziar 
în a cărui redacţie va intra în 1942), „Sfarmă-Piatră”, 
„Convorbiri literare”, „Veritas” ş.a. Revista „Litere”, 
apărută din octombrie 1933 până în aprilie 1935, 
este prima lui tentativă de a se afirma independent 
şi, poate, de aseimpune ca un lider al generaţiei sale, 
pentru ca în ianuarie-aprilie 1936 să scoată revista 
„Îndreptar”, o compensație la eşecul publicaţiei 
„Litere”; se încheie astfel scurta etapă „turbulentă” a 
lui A. în viaţa literară. Contribuțiile critice, semnate 
şi cu pseudonimul Ion al Popii, indică o poziţie 
antilovinesciană, cu evidente simpatii pentru 
„Gândirea”. După două decenii de tăcere impusă, 
încearcă să se integreze într-un peisaj literar radical 
schimbat. La sugestia lui Şerban Cioculescu şi a lui 
Perpessicius, reia interviurile inaugurate în 1932, 
căutând să găsească punți de legătură, să reconsti- 
tuie atmosfera vieţii literare interbelice. Cele mai 
multe dintre aceste dialoguri au apărut în revista 
„Ramuri”, fiind apoi adunate în volumul Confesiuni 
literare (971). În ordinea preferințelor lui A., critica 
se situa înaintea poeziei. Practicate cu pasiune, 
exerciţiile sale foiletonistice merg îndeobşte pe 
linia criticii estetice a lui M. Dragomirescu. Nu i-au 
lipsit comentatorului plăcerea întâlnirii cu textul 
de ţinută şi nici capacitatea de a i se devota. Infor- 
marea „elegantă, distinsă şi cuceritoare” ar epuiza 
rostul cronicii, ierarhizările şi judecăţile definitive 
revenind de drept criticii. A scris cu venerație despre 
Tudor Arghezi, Mihail Sadoveanu, Liviu Rebreanu şi 
Camil Petrescu, a respins impostura, experimentul 
şi modernismul strident. Remarca orientarea liricii 
europene spre „poezia de construcţie”, cerebrală 
şi era contrariat de neglijarea „patosului”, cheie de 
boltă a capodoperei. Mai târziu a văzut în poezia 
de la „Gândirea” un ideal, iar în ortodoxism o şansă 
a literaturii române; o opţiune mai mult formală, 

tradiţionalismul său fiind, ca şi la alți poeţi ai vremii, 
o formă de manierism, iar ortodoxismul pur deco- 
rativ. Cea mai utilă contribuţie o constituie convor- 
birile purtate cu scriitori din toate generaţiile, de la 
Mihail Cruceanu şi Gib 1. Mihăescu la Mircea Horia 
Simionescu, şi de cele mai diferite orientări, de la 
avangardiştii Saşa Pană şi C. Nisipeanu la George 
Talaz şi Eugen Boureanul. Refuzat marilor tensiuni 
existenţiale, A. este un poet laborios, cu debit 
molcom şi expresie supravegheată, care cultivă, 
mai mult intuitiv şi cu resurse imaginative obişnu- 
ite, o estetică a cuvântului în deplină autonomie 
faţă de celelalte valori. Placheta În insula unde-nflo- 
reau coralii (1931) este un ecou al lecturilor modela- 
toare ale adolescenţei, trecute însă prin filtrul unor 
însuşiri care se vor dovedi constante: antiretorism, 
discreţie afectivă, atracţie pentru miniatural şi 
ingenuu. Variaţiuni pe motive simboliste (oraşul 
blestemat, ploile putrede, moartea, evadarea în 
spaţii exotice), versurile, descărnate şi voit prozaice, 
păstrează însă o paradoxală seninătate. Autorul nu 
construieşte de obicei eufonic, ci plastic, dramati- 
zându-şi adesea viziunile: mecanica repetiţiei pare 
ostentativă până la ironie. În volumul Leagăn de 
îngeri (1935) poemele refac, în maniera pictorilor 
populari, imaginea icoanelor tradiționale, artificio- 
sul fiind cultivat cu intenţie. Graţiosul miniatural 
alternează cu metafora rară şi asociaţiile surprin- 
zătoare. Centrată pe cuvânt, poetica lui A. înclină 
spre o artă combinatorie; poezia nu e hazard şi gra- 
tuitate, ci relevare conştientă a virtuţilor magice 
ale cuvintelor. Ciclul Descântece, din volumul Jocul 
cuvintelor (1939), valorifică specia folclorică doar pe 
latura grotescului şi a virtuozităţii verbale, prilej de 
combinaţii frapante şi de acumulări imagistice din 
sfera demonicului. Superioare acestor versuri, care, 
fatal, întâlnesc concurenţa prestigioasă a lui Tudor 
Arghezi şi Ion Barbu, sunt cele cu aspect baladesc 
sau descriptiv. Cu Vămile văzduhului (1942), domi- 
nanta manieristă se etalează deplin. Poezia stă 
acum sub semnul căutării cuvântului prin care 
himericul devine tangibil. Aluziv şi încifrat la supra- 
faţă, de ecou expresionist, distilat, discursul liric 
trezeşte, prin vibrația lui de profunzime, rezonanţe 
grave. În Donna Sixtina (1970), fidel propriei înzes- 
trări, poetul îşi adună o parte din sonetele compuse 
în anii de după război, dând preocupărilor vechi 
un spor de rigoare formală. E un joc elegant prin 
labirintul arabescului de imagini, cu voluptăţi şi, 
frecvent, cu umor subţire. Remarcabile sunt alte 

câteva sonete ce translează în „vers subțire laminat” 
cuvinte neculceene şi aroma graiului vechi. Pentru 
A., „jocul cuvintelor” a fost o tentaţie permanentă, 
în urzeala lui găsind sensul major al poeziei. Incerta 
rămas profilul prozatorului, pentru că din romanul 
Venim la putere şi din volumul de nuvele La iubirea 
patrupedă, pe care le anunţase încă din 1935, n-a 
publicat decât fragmente. Visa să atingă echilibrul 
clasic al lui Liviu Rebreanu, romanul urmând să fie 
o frescă realistă a provinciei, făcută din perspectiva 
unui tânăr intelectual. 

SCRIERI: În insula unde-nfloreau coralii, Târgovişte, 
1931; Leagăn de îngeri, Bucureşti, 1935; Jocul cuvinte- 
lor, Bucureşti, 1939; Vămile văzduhului, Bucureşti, 1942; 
Donna Sixtina, Bucureşti, 1970; Confesiuni literare. Dia- 
loguri, I, Bucureşti, 1971; Catarg, pref. Ovidiu Papadima, 
Bucureşti, 1973. 

ALEXANDRESCU, Sică 
[Vasile] 

(15.IX.1896, Bucureşti 
— 6.VIII.1973, Cannes), 
autor de localizări, 
traducător. 


Este fiul Alexandrinei Alecsandrescu (n. Păltineanu), 
institutoare, şi al lui Vasile Alecsandrescu, actor şi 
publicist. Absolvind, nu fără peripeții, cursurile 
Liceului „Sf. Sava” din Bucureşti (ultimele două 
clase în particular), tânărul se înscrie la Facultatea 
de Litere şi Filosofie şi, cum morbul scenei nu-i dă 
pace, urmează totodată cursuri de actorie la 
Conservator. Va alege, cu sentimentul cert al 

vocației, viaţa de „comediant”. Având prilejul să 
asiste la repetițiile conduse de Al. Davila sau de 
Paul Gusty, prinde gust pentru meşteşugul regiei. 
Ucenicia şi-o face ca regizor de culise, în trupa lui 
Stănescu-Cerna şi în compania de operetă a lui G. 
Carussi. Tot cam pe atunci (1915-1916) se anga- 
jează, pe aceeaşi funcţie, la Teatrul Naţional din 
Bucureşti. Elev, la Botoşani, al Şcolii de Ofiţeri de 
Rezervă (1916), va fi repartizat în aprilie 1917, cu 
gradul de sublocotenent, la o unitate de elită, 
Regimentul 2 Grăniceri. A luptat pe frontul din 
Moldova, fiind rănit. După încheierea păcii, în 
1919, contactul cu teatrul se reia firesc şi A. parti- 
cipă la turneele prin ţară ale unor trupe conduse de 
Zaharia Bârsan şi de lon Manolescu. Scurt timp, la 
Bucureşti, e din nou regizor de culise în Compania 
Bulandra şi la Teatrul Excelsior. Din 1919 până în 
1926 a făcut parte din colectivul Teatrului Naţional 
din Cluj, abia înfiinţat; în 1925 primeşte învestitura 
de director de scenă. În urma unor conflicte, va 
reveni în Capitală, unde -— exceptând stagiunea 
1931-1933, când a fost regizor la Teatrul Naţional 
din Cernăuţi — întemeiază ori conduce, fie singur, 
fie cu Tudor Muşatescu, mai multe companii dra- 
matice: Teatrul Popular, Teatrul Vesel, Teatrul 
Comedia, Teatrul Nostru, de care sunt legate câteva 
mari reuşite ale sale, Teatrul Mic, Alhambra, 
Regina Maria. În 1936 are iniţiativa întemeierii 
Asociaţiei Teatrelor Particulare, pentru ca din 1937 
să fie director al Societăţii Cooperative de 
Întreprinderi Teatrale şi Artistice, care rezistă două 
stagiuni. Când, în 1947, Teatrul Naţional preia sala 
Comedia, A. devine prim-regizor al acestei institu- 
ţii. Avea să realizeze încă multe spectacole, din 
dramaturgia românească în special, făcându-şi un 
punct de onoare din reprezentarea comediilor lui 
I.L. Caragiale. În 1966, pe parcursul a două luni, 
predă la Viena un curs de artă scenică, la Seminarul 
„Max Reinhardt”. A mai fost, în ultima parte a 
vieţii, director al Teatrului Dramatic din Braşov, 
care acum îi poartă numele. „Meşterul”, „Patronul”, 
„Stăpânul”, „Decanul”, cum i se spunea în lumea 
teatrului, a fost un animator de cursă lungă. A des- 
coperit şi a lansat interpreţi (Grigore Vasiliu Birlic, 
Marcel Anghelescu, Radu Beligan ş.a.), a încurajat 
şi a promovat dramaturgi (Tudor Muşatescu, 
Mircea Ştefănescu, Mihail Sebastian, Nicolae 
Kirițescu, Gh. Costăchescu, Nicuşor Constan- 
tinescu, Aurel Baranga ş.a.). ÎI preocupa, mai mult 
decât orice, succesul („primul paragraf din 

constituţia teatrului”), fireşte, cu deliciile lui pecu- 
niare. În descendența lui Paul Gusty şi însuşindu-şi 
metoda lui Konstantin Stanislavski, A., spirit 
limpede, echilibrat, era adeptul unei regii de factură 
tradiţională, proclamând „primatul textului”, în 
care, acceptând riscul de a părea demodat, refuza 
să caute ori să inventeze „valenţe moderne”. Cu o 
gospodărească pricepere, a adus în lumina 
rampei zeci şi zeci de ieftine compuneri, dar şi 
piese de Shakespeare, Moliere, Goldoni, Gogol 
sau, din dramaturgia noastră, de B. Delavrancea, 
Al. Davila, Camil Petrescu, Mihail Sebastian ş.a. 
Însă autorul preferat al lui A. a fost, de departe, LL. 
Caragiale, ale cărui comedii le-a transpus scenic — 
în elaborări rămase clasice —, cu pietate şi cu scru- 
pulul nuanţei infinitezimale. Împreună cu Victor 
Iliu, realizează, în 1953, o versiune cinematogra- 
fică a piesei O scrisoare pierdută, cu o distribuţie de 
calibru. Ca regizor, A. — care montează capodopera 
caragialiană şi în Finlanda, Polonia, Belgia -— s-a 
bucurat de o durabilă autoritate, reliefată şi de tri- 
umfurile repurtate în turneele efectuate la Paris, 
Veneţia, în fosta URSS, la Belgrad, Budapesta, 
Viena. Dar comentariile sale aşa-zicând teoretice 
(din „caietele de regie” redactate în 1953 şi 1956) 
dezamăgesc prin viziunea simplificatoare. Mai 
interesante sunt analizele privind biografia perso- 
najelor, fiecare cu „supratema” ce îl defineşte în 
raport cu ideea centrală a operei. 

Cu toată insuficienţa scriitoricească pe care 
singur şi-o recunoaşte, A. iubea prea mult teatrul 
pentru a nu cocheta cu dramaturgia. Textele pe 
care le-a semnat sunt, de fapt, montaje dramatice 
sau dramatizări: O seară la „Union”, Altă seară la 
„Union', Momente, după schiţele lui Caragiale, 
Lenţa, după o nuvelă de Francisc Munteanu. 1 se 
datorează peste o sută de localizări (comedii, farse, 
vodeviluri, satire), cu precădere din dramatur- 
gia franceză şi, mai rar, din aceea germană, cele 
mai multe făcute în asociere cu Tudor Muşatescu. 
Uşurătatea unor scrieri preluate din repertoriul 
bulevardier parizian este compensată, într-o 
măsură, de simţul teatral — strâns legat de acela 
comercial - al adaptatorilor. Părăsind „matca 
originală” şi introducând personaje din mediul 
autohton, ei căutau să aducă o „dezlegare nouă” 
ori chiar să propună o „invenţie proprie” în piese 
aparţinând lui P. Gavault, Victorien Sardou şi 
Emile Moreau, Henri de Gorse şi Alfred Marson, 
Ernest Grenet-Dancourt, Julius Horst şi Wolfgang 

Pollaczek, Alexandre Bisson, Nancy şi Paul 
Armont, Avery Hopwood, Andre Birabeau, Emilio 
Caglieri, Fodor Lâszlo, Maurice Hennequin, Alfred 
Gehry, Fr. Arnold şi E. Bach (Birlic, un mare succes 
de public, în urma căruia comediantul Grigore 
Vasiliu se va numi şi Birlic), A. Sollt, Impekowen şi 
Mathern, Robert de Flers şi E. Caillavet, P. Weber, 
Gregor Smith, Marcel Pagnol şi Paul Nivoix, Eugene 
Labiche, G.S. Kaufman, A. Vercors şi ]. Bever, Carlo 
Rotti, Melchior Lengyel-Menihart, Jules Romains 
şi altora. Cu Tudor Muşatescu şi N. Kirițescu adap- 
tează vodevilul Barca pe valuri de E. Bordee, făcând 
pereche cu Mircea Ştefănescu traduce Regele Lear 
de Shakespeare, iar împreună cu Gabriela Leonte 
tălmăceşte Revizorul de Gogol şi, în colaborare cu 
Alf Adania, M-am născut ieri de Garson Kanin şi 
Viraj periculos de ].M. Priestley. Un cuplu eficient 
formează la un moment dat cu Aurel Baranga, 
ei transpunând în româneşte Poveștile reginei 
Margareta de Navarra de Eugene Scribe, Regele de 
Robert de Flers şi E. Caillavet, O zi de odihnă de 
Valentin Kataev, Cavalerul din Olmedo de Lope 
de Vega. Ultimele două traduceri sunt tipărite, la 
fel ca şi tălmăcirile pe care le meştereşte de unul 
singur: piesa Fiica omului de Jean de Beer (1958) şi 
un roman al lui Aleksis Kivi, Cei şapte frați (1963), 
pentru care s-a folosit de o versiune franțuzească 

sau nemţească. Deşi cu intermitenţă, A. a făcut 
şi publicistică (portrete de artişti, note de drum, 
polemici), ocupându-se aproape numai de teatru 
— în „Vremea”, „Secolul”, „Facla”, „Rampa”, „Arta 
nouă”, „Caietele Teatrului Naţional”, ca şi în „Viaţa 
românească”, „Veac nou”, „Steaua”, „România 
liberă”, „Astra”, „Flacăra”. O seamă de însemnări 
au fost reunite în Cu teatrul românesc peste hotare 
(1968) şi în volumul postum Un drum în teatru 
(1980). Amintiri despre teatrul interbelic i-au 
apărut în revista „Leatrul” (1959-1970). La vârsta 
memoriilor, A. a publicat câteva cărţi de schiţe şi 
povestiri, unde evocă mucalit, cu şi fără travestiul 
ficţiunii, scene din copilărie, impresii de călătorie, 
întâmplări care ise par bune de aşternutpe „răbojul 
micii istorii a teatrului”: Un comediant şi o fată de 
familie (1967), General la patru ani (1969), Povestiri. 
Marea şi mica bătălie teatrală (970), Tovarăşul meu 
de drum, tutunul (1973). Cu simţ al amănuntului 
comic şi pitoresc, memorialistul recompune în 
manieră anecdotică figuri şi scene cu haz, încer- 
când, în tonuri surâzătoare, să reînvie o epocă pe 
care o cunoaşte bine. Târgurile de provincie, unde 
peregrinează trupe de actori, sunt cadrul predilect 
al evocării, ispitită, cu un pronunţat gust al pican- 
teriei, să promoveze vorba de duh şi momentele de 
farsă. „Schiţele” şi „povestirile” acestea sunt, ca 
structură, mici scenete, dialogul fiind procedeul 
care îi stă lui A. cel mai la îndemână. 

SCRIERI: Caragiale în timpul nostru, Bucureşti, 1962; Un 
comediant şi o fată de familie, Bucureşti, 1967; Cu teatrul 
românesc peste hotare, Bucureşti, 1968; General la patru ani, 
Bucureşti, 1969; Povestiri. Marea şi mica bătălie teatrală, 
Bucureşti, 1970; Tovarăşul meu de drum, tutunul, Bucu- 
reşti, 1973; Un drum în teatru, îngr. şi introd. Margareta 
Andreescu, Bucureşti, 1980. Traduceri: Valentin Kataev, 
O zi de odihnă, Bucureşti, 1948 (în colaborare cu Aurel 
Baranga); Lope de Vega, Cavalerul din Olmedo, Bucureşti, 
1949 (în colaborare cu Aurel Baranga); N. V. Gogol, Revi- 
zorul, Bucureşti, 1952 (în colaborare cu Gabriela Leonte); 
Jean de Beer, Fiica omului, Bucureşti, 1958; Aleksis Kivi, Cei 
şapte fraţi, pref. Modest Morariu, Bucureşti, 1963. 
Reperebibliografice: Gaby Michailescu, Culiseşireflectoare, 

CNT, 1962, 5; Ist. teatr. Rom., Il, 306-308, passim;, Mircea 
Grigorescu, Cheia succeselor lui Sică Alexandrescu, TTR, 
1974, 9; Amza Săceanu, Faţa nevăzută a teatrului, Bucureşti, 
1974, 97-102; Massoff, Teatr. rom., VII, 247-249, 284-286, VII, 
passim; loan Massoff, Între viaţă şi teatru, Bucureşti, 1985, 
355-365; Florin Faifer, Patronul, CL, 1999, 1; loana Bogdan, 
Sică Alexandrescu, zis şi „maestrul”, ALA, 2008, 918. F.E. 

ALEXANDRESCU, Sorin 
(18.VIII.1937, 
Bucureşti), teoretician 
literar, eseist. 


Este fiul Corneliei Alexandrescu (n. Eliade), soră a 
lui Mircea Eliade, şi al lui Constantin Alexandrescu, 
magistrat. A urmat Liceul „Mihai Viteazul” din 
Bucureşti (1944-1955), apoi Facultatea de Filologie 
(1955-1959). Până în 1962 este bibliograf la 
Biblioteca Academiei Române, iar între 1963 şi 
1966 cercetător la Institutul de Istorie Literară şi 
Folclor. Concomitent, în 1962 devine asistent la 
Catedra de literatură universală şi teorie literară de 
la Facultatea de Filologie a Universităţii din Bucureşti, 
în 1966 fiind promovat lector. Din noiembrie 1969 
predă în Olanda, ca lector la Universitatea din 
Amsterdam, Facultatea de Litere, Departamentul 
de franceză şi română, precum şi la Universitatea 
din Groningen. În 1971 iniţiază la Amsterdam pro- 
gramul de studii româneşti, cu limba română ca 
specialitate principală. Editează reviste, organi- 
zează colocvii şi schimburi culturale. În 1976 înfi- 
inţează revista „International Journal of Rumanian 
Studies”, unde figurează şi ca redactor; seria nouă 
apare, la Editura Fundaţiei Culturale Române, din 
1998 până în 2001. În 1980 este numit, prin decret 
regal, profesor titular de limba şi literatura română 
la Universitatea din Amsterdam. Între 1999 și 2000 
este consilier pentru cultură şi educaţie al preşe- 
dintelui Emil Constantinescu. Din 2000 este 
profesor asociat la Universitatea din București și 
profesor invitat la Universitatea „Ovidius” din 
Constanţa. În 2001 înființează Centrul de Studiu al 
Imaginii (CESI) la Universitatea din Bucureşti, pe 
care îl conduce din poziția de director. Fondator şi 
secretar al Cercului de stilistică şi poetică, la 
Bucureşti, în anii '60, A. manifestă de timpuriu o 
înclinaţie spre rigoarea formală şi devine unul 
dintre misionarii locali ai structuralismului, aflat 
atunci la apogeu. Este unul dintre fondatorii 
Asociaţiei Olandeze de Semiotică şi al unui institut 
de cercetări în domeniu. Este coorganizator al 


Alexandrescu 


celui de-al patrulea Congres internaţional de 
studii româneşti (Paris, 1987). Ţine cursuri de 
istorie politică a României la Institutul de Studii 
Est-Europene al Universităţii din Amsterdam şi 
publică articole politice cu privire la România în 
revistele „Post Europa Verkennigen” şi „Interna- 
tionale Spectator”. În perioada postdecembristă 
publică regulat în „22”, „Dilema”, „România liberă”, 
„România literară”, „Sud-Est”, „Contrafort” ş.a. În 
1992 este distins cu Premiul de Onoare al Uniunii 
Scriitorilor, pentru sprijinul moral şi intelectual 
oferit literaturii române în anii dictaturii, iar în 
1995 primește Medalia de Onoare din partea 
Universităţii din Amsterdam. A fost membru al 
Comisiei prezidenţiale pentru analiza dictaturii 
comuniste din România, condusă de Vladimir 
Tismăneanu. 

La debut, A. este autorul unei monografii 
William Faulkner (1969; Premiul Uniunii Scriito- 
rilor). Autorul îşi propune să stabilizeze cota 
romancierului la bursa hermeneutică, reformând 
moneda critică şi controlându-i fluctuațiile impre- 
vizibile. Cartea îşi trădează apartenenţa la vârsta 
critică a pozitivismului formalist. Criticul explo- 
rează metodic universul fictiv al lui Faulkner, pro- 
iectându-i cu minuţie harta, identificând articu- 
laţiile lumii sale sociale, inventariindu-i şi clasân- 
du-i tipologic personajele, definindu-i normele 
morale şi codurile de comportament. Studiul tipo- 
logic este dublat de unul fenomenologic, interesat 
de cele trei tipuri de civilizaţie şi de mentalitate 
care interferează în lumea lui Faulkner. Valoarea 
demonstrativă a cărții depăşeşte cu mult rentabili- 
tatea sa hermeneutică, în momentul actual fiind 
metodologic datată şi rămânând ca un moment de 
referință în istoria criticii literare româneşti. 
Anterior tipărise, în prefața volumului lui Mircea 
Eliade La ţigănci şi alte povestiri (1969), un amplu și 
important studiu despre dialectica fantasticului. 
În colaborare cu Dan Grigorescu, publică în aceşti 
ani studiul Romanul realist în secolul al XIX-lea 
(1971), iar cu Mihai Nasta antologia Poetică şi stilis- 
fică (1972). Face traduceri din literatura anglo-sa- 
xonă (George Meredith, John Ruskin), scrie eseuri 
despre Shakespeare. Logique du personnage: refle- 
xions sur lunivers faulknerien (1974) continuă și 
amplifică o etapă structuralistă extrem de tehni- 
cistă deschisă de lucrarea despre Faulkner; în 
această perioadă autorul visa să scrie, cum avea să 
mărturisească mai târziu, o carte compusă exclusiv 

din formule. În Paradoxul român (1998), primul 
volum publicat în România după 1989, A. exami- 
nează decalajul perpetuu — reiterat în forme varia- 
bile în spaţiul românesc - dintre limbaj şi realitate, 
între evenimentul istoric şi naraţiunea istorică. 
Obiect constant de interes al cărţii sale, acest clivaj 
ar putea fi denumit generic paradoxul inadecvării. 
Autorul insistă asupra rupturii existente în spaţiul 
cultural românesc între modernism(e) şi moderni- 
tate. Pulverizat într-o galaxie de variante adeseori 
beligerante, modernismul a fost ofensiv, dinamic, 
reconfortant. Avangarda românească s-a aflat la 
un moment dat în avangarda modernismului 
european, reuşind să depăşească decalajele şi 
desincronizările naţionale cronicizate. Dincolo de 
ele însă, modernitatea (modernizarea) reală — cul- 
turală, socială, politică - a rămas epidermică. 
Românii au fost zgomotos şi emfatic modernişti, 
fără să fi devenit cu adevărat moderni. Statul 
român, structurile româneşti de mentalitate şi de 
civilizaţie n-au devenit decât parţial sau deloc 
moderne — ceea ce, în sistemul de referinţă al auto- 
rului, înseamnă adecvate exigențelor istoriei 
moderne. Cecitatea intelectualului, invocată în 
cazul Mircea Eliade, poate fi confirmată însă, invo- 
luntar ironic, chiar de A., care în ultima parte a 
cărții comite de pe poziţii nu doar istorice, ci și 
doctrinare un exercițiu de mitologizare a Partidului 
Naţional "Țărănesc Creștin și Democrat, văzut în 
prezentul compunerii cărții drept „sinteza politică 
cea mai importantă a României democrate”. Dacă 
în Paradoxul român A. expune o serie de concluzii 
privind incapacitatea societăţii şi a culturii române 
de a asimila şi de a consuma pe deplin modernita- 
tea, volumul Privind înapoi, modernitatea (1999; 
Premiul Uniunii Scriitorilor) se ocupă mai mult de 
premisele acestei situaţii de fapt. El se întoarce la 
câteva dintre momentele cruciale în care au fost 
proiectate, realizate sau ratate modernizarea şi 
modernitatea României. Mişcându-se ă rebours 
spre mijlocul veacului al XIX-lea, A. se interesează 
de rădăcinile unor stări de fapt actuale — misiunea 
socială a intelectualului şi percepțiile publice 
asupra ei; canonizarea literară şi artistică; postmo- 
dernismul, atipic la noi; miturile romantice perpe- 
tuate peste frontiera secolului al XX-lea. Din 
această piruetă în timp se naşte — chiar în termenii 
autorului - o „saga a României moderne”, ceea ce 
în discursul intelectual contemporan s-ar putea 
traduce prin suma marilor naraţiuni legitimante 

privind modernitatea noastră. Această metanara- 
țiune explicativă acoperă în carte episoade-cheie 
(Războiul pentru Independenţă, momentul Juni- 
mea, romantismul, perioada interbelică). În con- 
temporaneitatea imediată episoadele acestei saga 
sunt încă active. Atâta timp cât mecanismele lor 
n-au fost etalate la vedere, ele sunt trăite şi azi în 
mod genuin, sunt vii. Pentru autorul cărții, a privi 
înapoi înseamnă a revizita modernitatea, pe care 
din motive contextuale românii nu au asimilat-o 
pe deplin niciodată, nu au epuizat-o nici azi, când 
s-au sleit deja atracțiile postmodernismului, dar 
mai ales nu au pus-o cum se cuvine sub lupă. 
Compus din texte scrise de-a lungul unei întinse 
perioade, volumul poate fi văzut și ca un raport 
asupra a trei decenii de activitate. În ciuda dispari- 
tăților de stil și abordare, eseurile sunt unitare 
metodologic, revendicându-se de la o genealogie a 
discursului cultural de filieră foucauldiană. Un 
studiu despre Războiul de Independenţă din 1877 
cercetează versantul, de regulă ignorat, al „evaluă- 
rii negative”, critice din epocă a războiului (de pildă 
prin publicistica lui M. Eminescu, dar și prin scri- 
sorile lui Vintilă Rosetti, fiul lui C.A. Rosetti, com- 
batant voluntar), ștearsă ulterior de partida liberală 
- aflată la guvernare în vremea războiului —, care a 
exploatat în cheie eroică câștigarea independenţei; 
discursul astfel consolidat, prin ștergerea compo- 
nentei critice, avea să dea naștere unui mit perpe- 
tuat până în prezent. Dacă eseul despre 1877 arăta 
cum Junimea a pierdut disputa cu liberalii, alt text 
arată cum, dimpotrivă, societatea ieșeană avea să 
câștige luptele ulterioare acționând ca „grup de 
presiune” compus, contrar clișeelor ulterioare, din 
trei cercuri: conducători (Petre P. Carp, Titu Maio- 
rescu și ulterior declinantul Theodor G. Rosetti), 
guvernanţi și executanți (M. Eminescu, loan 
Slavici, „tehnocraţi” care nu pot „emite pretenţii 
nici asupra elaborării ideologice, nici asupra supre- 
maţiei politice”). Altă sistematizare privește disoci- 
erea între ideologi (Maiorescu), politicieni (Carp) și 
intelectuali (Eminescu). A. citește discursul juni- 
mist în cheia unei logici concurențiale, împrumu- 
tată de la sociologul intelighenţiei Karl Mannheim 
şi aplicată atât în interiorul societăţii, disociat în 
inele de putere, cât și extern, asupra câmpului în 
care activează Junimea și de ale cărei partide 
aceasta se diferențiază prin diverse acțiuni de 
natură tactică și strategică. Eseul este dator și unei 
perspective darwiniste în care discursul cultural e 

văzut ca o luptă între programe pentru a fi selec- 
tate și transmise mai departe. Alt eseu analizează 
poporanismul de la „Viața românească” (redefinit 
ca populism) ca descinzând nu din Alexander 
Herzen și Mihail A. Bakunin, ci din social-demo- 
cratul Eduard Bernstein, altfel spus ca program ce 
căuta nu un alt drum spre socialism, ci unul spre o 
față „umanizată” a capitalismului. Eseul Romanul 
românesc interbelic. Problema canonului — prezent 
şi în sumarul volumului La Modernite ă VEst. 13 
aperţus sur la litterature roumaine (1999) - pornește 
de la analizarea istoriei romanului românesc din 
perspectiva disputelor canonice între - cum 
disociau E. Lovinescu și G. Călinescu - literatura 
tradițională și literatura modernă sau între - după 
Nicolae Manolescu - doric, ionic și corintic. A. 
propune depășirea discuţiei estetice printr-o refor- 
mulare de natură etică (eticul fiind definit prin 
coroborarea lui Soren Kierkegaard cu scrierile 
interbelice ale lui Mihai Ralea și Mircea Eliade - „o 
etică democratică deci, ca potenţial critic și 
voință de a rezista la orice tentativă de a recădea 
în platitudini estetice, de a îngheţa mișcarea 
formelor într-un monument vid, o etică deschisă 
larg asupra filosoficului”). Un exercițiu comple- 
mentar în această direcţie este manifestul Pentru 
un mai grabnic sfârșit al canonului estetic (publicat 
inițial în revista „Dilema” în 1997), în care A. 
combate canonul estetic pentru funcţia sa discri- 
minatoare și insuficientă în raport cu necesităţile 
unei modernităţi sociale: „Orice afirmare a unei 
anume forme de cultură aruncă restul creaţiei în 
non-cultură, iar suzeranitatea canonului se între- 
ține prin reproducerea lui automată: necesitatea 
digului nu se mai dezbate, ci doar ajustările lui, pe 
ici, pe acolo”. Studii de caz solide și incitante sunt 
dedicate lui Mircea Eliade și Emil Cioran, expo- 
nenți de vârf ai modernităţii literare românești 
interbelice, dar și critici ai modernității sociopoli- 
tice din România, reprezentând astfel „coincidența 
celor două concepte, dar și contradicţia lor, irecon- 
ciliabilă și nereconciliată”. Identitate în ruptură. 
Mentalităţi româneşti postbelice (2000) prelungește 
discuția asupra literaturii române postbelice, aple- 
cându-se asupra unor autori ca Paul Goma, Adrian 
Marino, Dorin Tudoran, Mircea Dinescu ș.a. Com- 
plementar editării controversatului Jurnal portu- 
ghez al lui Mircea Eliade laolaltă cu scrieri din 
aceeași epocă (Românii, latinii orientului, Salazar 
și revoluţia în Portugalia etc.), A. a publicat volumul 

Mircea Eliade, dinspre Portugalia (2006) - amplu 
ghid de lectură care aspiră să rezolve amiabil aspe- 
ritățile biografico-ideologice ale istoricului religii- 
lor. Dincolo de rolul ingrat de avocat al autorului, 
impune turul de forță din reconstituirea multilate- 
rală a câmpului ales ca obiect de studiu. 


SCRIERI: Analize literare şi stilistice (în colaborare cu Ion 
Rotaru), Bucureşti, 1967; William Faulkner, Bucureşti, 
1969; Romanul realist în secolul al XIX-lea (în colaborare 
cu Dan Grigorescu), Bucureşti, 1971; Logique du person- 
nage: reflexions sur l'univers faulknerien, Tours, 1974; 
Roemeense Literatuur |Literatura română], în Moderne 
Encyclopedie der Wereldliteratuur, I-X, Haarlem (Olanda), 
1980-1984; Paradoxul român, Bucureşti, 1998; La Moder- 
nit€ ă lESst. 13 apercus sur la litterature roumaine, Piteşti, 
1999; Privind înapoi, modernitatea, tr. Mirela Adăscăliţei, 
Şerban Anghelescu, Mara Chiriţescu şi Ramona Jugu- 
reanu, Bucureşti, 1999; Identitate în ruptură. Mentalităţi 
româneşti postbelice, tr. autorului în colaborare cu Mirela 
Adăscăliței şi Şerban Anghelescu, Bucureşti, 2000; Mircea 
Eliade, dinspre Portugalia, București, 2006. Antologii, 
ediţii: Poetică şi stilistică. Orientări moderne (n cola- 
borare cu Mihai Nasta), Bucureşti, 1972; Tudor Vianu, 
Opere, IV-V, postfeţele edit., Bucureşti, 1975 (în cola- 
borare cu Cornelia Botez); Dichters uit Roemenit [Poeți 
din România], tr. Liesbeth Ziedses des Plantes, postfaţa 
edit., Amsterdam, 1976; Roemeniă. Verhalen van deze 
tijd LRomânia. Proză contemporană], tr. Jan Willem Bos, 
postfaţa edit., Amsterdam, 1988; Hemel en Erde. Werelden 
van verbeelding [Cer şi pământ. Lumi imaginare], pref. 
şi postfaţa edit., Amsterdam, 1991; Richard Rorty, introd. 
edit., Kampen (Olanda), 1995; Une Anthologie de la poesie 
moldave — An Anthology of Moldavian Poetry, ed. bilingvă, 
tr. Alain Paruit, Odile Serre şi Cornelia Golna, pref. edit., 
Paris, 1996; Mircea Eliade, Jurnalul portughez şi alte 
scrieri, I-II, pref. edit., Bucureşti, 2006 (în colaborare). Tra- 
duceri: George Meredith, Egoistul, București, 1966. 


Repere bibliografice: Vlad, Convergenţe, 46-47; George, 
Sfârşitul, 1, 56-60; Iorgulescu, Scriitori, 279-282; Grigurcu, 
Între critici, 211-215; Dicţ. scriit. rom., |, 44-46; Monica 
Spiridon, A îndura şi a (de)scrie istoria, RL, 1999, 4; 
Zigu Ornea, [Sorin Alexandrescu], RL, 1999, 9, 2000, 23; 
Monica Lovinescu, Paradoxul român?, RL, 1999, 27; 
Cornel Ungureanu, Obsesia istoriei, O, 1999, 7; Dan C. 
Mihăilescu, Paradoxul olandez, „22”, 2000, 3; Carmen 
Muşat, Pe muchia dintre două identități, OC, 2001, 70; 
Cristea-Enache, Concert, 327-335; Manolescu, Lista, 
III, 215-217; Cornel Moraru, Lărgirea canonului estetic, 
VTRA, 2002, 1-2; Andrei Terian, Apărarea lui Eliade, CLT, 
2006, 36; Manolescu, Istoria, 1244-1246; Manolescu, 
Enciclopedia, 34-36; Goldiș, Critica, 260-265; Marcus, 
Paradigme, 940-945. M.S. ML. 

ALEXANDRIA, carte populară. Compusă, 
probabil, în secolul al III-lea sau al II-lea î.Hr., în 
limba greacă, în Egipt, scrierea are la bază legen- 
dele despre Alexandru Macedon şi, se pare, o istorie 
a expedițiilor sale atribuită lui Callisthenes (circa 
370-327 î.Hr.). Circulând în numeroase variante, 
la mai multe popoare, naraţiunea despre faptele 


Alexandria, ilustraţii de Năstase Negrule, 
BAR, ms. rom. 575 


151 Dicţionarul general al literaturii române 

cuceritorului macedonean a primit elemente noi, în 
spiritul vremurilor şi după caracterul popoarelor la 
care a pătruns. Cele mai vechi texte sunt atestate în 
Imperiul Bizantin. Dintre acestea, versiunea numită 
în literatura de specialitate Pseudo-Callisthenes a 
constituit sursa nenumăratelor prelucrări ivite în 
Evul Mediu. Din Imperiul Bizantin povestirea a 
pătruns în Apus prin traduceri latine, dintre care 
cea a clericului Leon din secolul al X-lea, Historia 
Alexandri Magni regis Macedoniae de proeliis, a servit 
ca prototip versiunilor ulterioare. După un text latin 
s-a făcut în secolul al XIII-lea traducerea sârbă, iden- 
tificată ca izvor al primei transpuneri româneşti a 
Alexandriei, realizată, foarte probabil, în a doua 
jumătate a secolului al XVI-lea. Cartea a cunoscut o 
rapidă răspândire, integrându-se fondului de cultură 
românească. Neagoe Basarab reproducea pasaje în 
„învăţăturile” sale; în 1562 mitropolitul Grigore al 
Sucevei punea să i se copieze la mănăstirea Neamţ 
versiunea sârbească a Alexandriei. Manuscrisul 
primei traduceri româneşti nu s-a păstrat. Prin mis- 
celaneul Codex Neagoeanus (1620), datorat preotului 
Ion Românul din satul Sânpetru (Hunedoara), s-a 
transmis cea mai veche copie cunoscută (incom- 
pletă). Copiştii din cele trei ţări româneşti, cei mai 
mulți în a doua jumătate a secolului al XVIII-lea, au 
contribuit la răspândirea Alexandriei, care a căpătat 
prin circulaţie culoare locală. În noile copii se intro- 
duceau episoade necunoscute versiunilor anteri- 
oare. Aşa se explică numeroasele variante, dintre 
care unele au rezultat din contaminarea cu cărţi 
populare înrudite (de exemplu, Istoria Troadei). 
După afirmaţia lui Antonio Maria del Chiaro, secre- 
tarul lui Constantin Brâncoveanu, în 1713 ar fi ieşit 
din tipografia lui Antim Ivireanul prima ediţie a 
cărţii, din care nu s-a păstrat nici un exemplar. În 
1794 Dimitrie Iercovici o tipăreşte la Sibiu cu chel- 
tuiala lui Simion Pantea din Sălciua de Sus. Doi ani 
mai târziu cartea apare la Movilău în tipografia 
protopopului Mihail Strelbiţki. Începând din 1810, 
tipăriturile se succedă la scurte intervale, astfel 
încât până în 1864 s-au scos unsprezece ediţii după 
textul din 1794. Alături de acestea, circulau şi multe 
copii manuscrise, de cele mai multe ori fragmen- 
tare. Narațiunea din Alexandria începe cu venirea 
în Macedonia a ultimului rege egiptean, Nehtinav, 
învins de Darie, împăratul perşilor. Aici Nehtinav 
se îngrijeşte, împreună cu filosoful Aristotel, de 
educaţia lui Alexandru, moştenitorul regelui mace- 
donean Filip. După moartea lui Filip, tânărul 

Alexandru urcă pe tron. În prima parte a cărţii sunt 
povestite expedițiile lui Alexandru, dornic să cuce- 
rească lumea, în Solun, Antina, Râm, Ţara Leşească, 
Eghipet, Persida şi India. Victoria asupra trufaşului 
Darie, cucerirea Persidei, războiul cu Por, împăratul 
Indiei, sunt cele mai însemnate isprăvi ale eroului. 
În partea a doua a naraţiunii Alexandru apare ca un 
înţelept care vorbeşte în maxime. Unele variante 
cuprind şi câteva mici istorisiri satirice, cu intenţii 
moralizatoare. Condamnat la un sfârşit tragic, pre- 
vestit de prorocul Ieremia, împăratul moare otrăvit 
de unul dintre supuşi. Ducipal, calul său credin- 
cios, îl pedepseşte pe făptaş. Bocetului soţiei lui 
Alexandru, Ruxanda, prezent numai în versiunile 
balcanice, i s-au adăugat elemente folclorice româ- 
neşti. Alexandria a lăsat urme în literatura populară 
orală: în oraţii de nuntă, descântece, colinde, basme, 
zicători şi proverbe, legende. Ecouri din Alexandria, 
cea mai răspândită carte populară la români, se 
întâlnesc la cronicari, la scriitori de la începutu- 
rile literaturii noastre moderne, iar mai târziu la 
Dimitrie Bolintineanu, lon Creangă, Petre Ispirescu, 
George Coşbuc, Octavian Goga, lon Agârbiceanu, 
Mihail Sadoveanu. 

Ediţii: Istoria a Alexandrului celui Mare din Machedo- 
nia şi a lui Darie din Persida împăraţilor, Sibiu, 1794; 
[Alexandria], în N. Cartojan, „Alexandria” în literatura 
românească. Noui contribuţii, Bucureşti, 1922, 82-118; 
Alexandria, ed. 2, îngr. şi pref. Dan Simonescu, Bucu- 
reşti, 1958; Alexandria. Esopia, text Mihail Sadoveanu, 
pref. 1. C. Chiţimia, Bucureşti, 1966; Alexandria ilustrată 
de Năstase Negrule, text Mihail Sadoveanu, îngr. şi introd. 
Al. Duţu, Bucureşti, 1984; Alexandria, în Cărți populare, 
îngr. Isai Cârnu, Chişinău, 1998, 7-32; Alexandria. Cea 
mai veche versiune păstrată, îngr. şi introd. Florentina 
Zgraon, București, 2006. 

„Alexandria” în literatura românească, Bucureşti, 1910; 
N. Cartojan, „Alexandria” în literatura românească. 
Noui contribuţii, Bucureşti, 1922, 1-81; Cartojan, Cărțile 
pop., I, 213-232; Cartojan, Is. lit, |, 76-78 Gabriel 
Ştrempel, Copişti de manuscrise româneşti până la 1800, 
I, Bucureşti, 1959, passim; Ist. lit., |, 482-488; Ţepelea, 
Studii, 111-125; Chiţimia, Probleme, 385-402; Moraru-— 
Velculescu, Bibliografia, I, partea I, 55-116; Dicţ. lit. 1900, 
30, Dan Horia Mazilu, Traduceri în limba bulgară ale 
„Alexandriei” româneşti, RITL, 1989, 3-4 — 1990, 1-3; Mihai 
Moraru, De nuptiis Mercurii et Philologiae, Bucureşti, 1997, 
60-82; Alexandru Mareș, Cărți populare din secolele al 
XVI-lea — al XVIII-lea, București, 2006, 277-292. L.Bd. 

ALEXANDRU, Doina (pseudonim al Dorinei 
Alexandrescu; 1.VII.1946, Galaţi), poetă, jurna- 
listă. Este fiica Jeanei și a lui Ion Alexandrescu. În 
orașul natal urmează școala elementară (1953- 
1960) și Liceul „Vasile Alecsandri” (1960-1965). În 
1970 va absolvi secţia engleză-română a Facultăţii 
de Limbi Străine din Universitatea bucureşteană. 
Iniţial profesoară de liceu, din 1971 este referent la 
Biblioteca Centrală de Stat, iar din 1974 translator 
la Arcom. Obține pașaport cu ajutorul unor rude 
plecate din țară și se stabilește în 1975 în Republica 
Federală Germania. Doi ani mai târziu, în 1977, 
devine redactor al departamentului românesc de 
la Miinchen al postului de radio Europa Liberă, 
unde activează nouăsprezece ani în calitate de 
comentator politic specializat în problemele 
Estului european. Acum numindu-se Doina Xifta, 
adoptă pseudonimul Doina Alexandru, din 1979 
fiind titulara programului „Din lumea comunistă” 
(devenit în perioada postdecembristă „Cronica 
'90 — de la totalitarism la libertate”) și din 1994 
a programului „Lumea creștină”. În iunie 1995 
părăseşte postul, odată cu mutarea lui la Praga. În 
anii studenţiei a debutat cu poezii în „Luceafărul” 
(1967). A colaborat, de asemenea, cu versuri la 
„Viaţa studenţească”. După 1989 colaborează cu 
poezii la unele reviste din ţară, precum „România 
literară” sau „Jurnalul literar”. La Miinchen a 
frecventat cenaclul Apoziţia, în perioada când 
acesta a fost condus de fondatorul său, George 
Ciorănescu, fără a publica însă în revista cenaclu- 
lui, aşa cum nu a publicat nici în alte periodice ale 
exilului. 

Volumul de versuri Niciodată liniştea (1994), 
carte de întârziat debut editorial semnată de 
A., cuprinde în cele şase cicluri lirice ale sale 
(Memoria, Sfârşit de veac, Icoana, Destin, Hidalgo, 
În larg) etape dintr-o posibilă evoluţie literară, 
sintetizând cronologic profilul ideatic al poetei, 
dar şi semnificative experienţe existenţiale ținând 
de condiţia exilului. Niciodată liniştea este astfel 
o carte a cărţilor de poezie pe care le-a trăit şi 
le-ar fi putut scrie A., o „supravieţuire” ce recu- 
perează nostalgic conştiinţa identităţii, refăcând 
cadrul apuselor vârste ale copilăriei, una însă 
dominată de chinuitoarele imagini ale comu- 
nismului: „Scoateţi din poduri, dezgropaţi din 
grădini/ din jurnale intime, măştile funerare/ ale 
clipelor trăite de ei/ cei care au sfârşit la Canal/ 
În Zarca Aiudului, la Reduit/ ispăşind milenii de 

puşcărie/ şi Mări Negre de lacrimi// Scotociţi în 
lăzi ferecate, în amintiri/ oricât de senile/ certi- 
ficatele noastre de existenţă furată” (Arlantida). 
Poezia de notație cultivată de A. e una extrem 
de austeră, deşi o sensibilitate uşor melodrama- 
tică transpare, nu de puţine ori, din scrisul ei. Ca 
jurnalistă, a publicat Confesiuni (1996), carte de 
mărturisiri ale lui Corneliu Coposu. 

SCRIERI: Niciodată liniştea, Cluj-Napoca, 1994; Confe- 
siuni (Corneliu Coposu în dialog cu Doina Alexandru), 
Bucureşti, 1996. 

Repere bibliografice: Al. Cistelecan, Nostalgie şi vitriol, 
LCE, 1995, 19; Barbu Cioculescu, „Niciodată liniştea”, JL, 
1995, 21-24. NE 

ALEXANDRU, loan 
(25.XI1.1941, Topa Mică, 
j. Cluj — 16.[X.2000, 
Bonn, Germania), poet, 
eseist, traducător. 


Fiu al Valeriei (n. Cozar) şi al lui loan Şandor, 
țărani, A. urmează anii de şcoală primară şi secun- 
dară în satul natal, unde îl are ca profesor de 
română pe Ilie Butoi, care îi deschide gustul pentru 
literatură. Între 1958 şi 1962 este elev la Şcoala 
Medie „G. Barițiu” din Cluj, perioadă în care parti- 
cipă şi citeşte la cenaclurile literare din capitala 
Ardealului; îl cunoaşte, în cursul unei vizite la care 
participă mai mulţi scriitori tineri, printre care 
Liviu Petrescu, pe Lucian Blaga. Debutează în 
1960, la revista „Iribuna” din Cluj, cu poezia 
Floarea mea. În 1964 promovează primul an al 
Facultăţii de Filologie a Universităţii clujene, 
după care se transferă la Universitatea din Bucu- 
reşti. În acelaşi an debutează editorial cu volumul 
Cum să vă spun, prefaţat de Mihai Beniuc. În 1966 
este, încă de la primul număr, membru în colegiul 
de redacţie al revistei „Amfiteatru”, din care mai 
făceau parte lon Băieşu (redactor-şef), Ana Blan- 
diana, Adrian Păunescu, Al. Piru, Nicolae Mano- 
lescu, Andrei Şerban, Mircea Zaciu. Va mai 
colabora la „Luceafărul”, „România literară”, 
„Viaţa românească”, „Ramuri”, „Steaua”, ş.a. Se 


153 Dicţionarul general al literaturii române 


căsătoreşte cu Ulvine-Grete Spitz. În decembrie 
1966 îşi schimbă numele din loan Şandor în loan 
Alexandru. Călătoreşte, în 1967, împreună cu 
Marin Sorescu şi Nicolae Manolescu, în Germania; 
îl vizitează, în septembrie, pe Martin Heidegger. Îşi 
ia licenţa în 1968 şi este reţinut asistent la Catedra 
Eminescu a Facultăţii de Filologie din Bucureşti. 
În paralel cu seminariile, în semiclandestinitate 
(în „podul Universităţii”), face cu studenţii intere- 
saţi interpretări de texte biblice şi studii ebraice. 
Bursier al Fundaţiei Humboldt, urmează, între 
1968 şi 1972, la Freiburg, Aachen şi Miinchen, 
studii de specializare în limbile greacă şi ebraică, 
precum şi în filosofie; audiază cursurile lui Martin 
Heidegger şi Hugo Friedrich. Face, în aceeaşi 
perioadă, călătorii de studii în Franţa, Grecia (la 
Muntele Athos), Italia, Turcia, Israel (unde se per- 
fecţionează în cunoaşterea limbii ebraice). În 
timpul şederii în Germania, lectura aprofundată a 
operei lui Hâlderlin îl apropie decisiv de cultura 
Greciei antice şi de poezia imnică orientală: „H6I- 
derlin m-a însoţit în drumul meu spre Elada şi 
pilda lui a fost fecundă pentru mine. Experienţa 
cărturărească, întâlnirea cu Elada şi Orientul, pe 
care le-am străbătut în ceea ce socot necesar mie, 
egalează întrucâtva experienţa copilăriei mele 
sănătoase şi minunate din sat”. În 1973 îşi ia doc- 
toratul în filologie cu teza Patria la Pindar şi 
Eminescu, îndrumat fiind de Zoe Dumitrescu-Bu- 
şulenga. În 1974 călătoreşte în Uniunea Sovietică, 
la Moscova, Leningrad şi la bisericile din nordul 
Rusiei. Avansează la gradul de profesor la Faculta- 
tea de Filologie din Bucureşti, unde ţine, în paralel 
cu seminariile de literatură comparată, un curs de 
limbă şi civilizaţie ebraică, strângând în jurul său 
studenţi şi participanţi din afara facultăţii. În 1979 
este ales membru al Uniunii Internaţionale de 
Scriitori „Die Kogge”. În decembrie 1989 devine 
membru al Partidului Naţional Ţărănesc Creştin 
Democrat; în 1990 este ales deputat, iar în 1992 
senator în Parlamentul României. Activează în 
viaţa cetăţii până în 1994, când, în timpul unui 
discurs ţinut la o adunare populară cu caracter 
religios, suferă un accident cerebral. Urmează o 
lungă perioadă de boală şi spitalizare, trecută în 
cea mai mare parte în Germania. 

Reprezentant al generaţiei '60, alături de 
Nichita Stănescu, Marin Sorescu, Cezar Baltag, 
Adrian Păunescu şi Ana Blandiana, A. a contribuit 
esenţial la înnoirea poeziei româneşti postbelice 

într-o perioadă în care climatul cultural era supus 
unor sufocante comandamente ideologice. Rezo- 
nanţele grave, profunde ale lirismului său sunt 
datorate îndeosebi revitalizării tradiţiei, în sensul 
asimilării, pe de o parte, a experienţelor poetice 
ale lui Eminescu şi Blaga, şi, pe de altă parte, al 
valorificării folclorului şi al istoriei naţionale. 
Devenirea în sens tradiţionalist a poeziei se 
produce pe fondul aprofundării formaţiei clasi- 
ciste a autorului, a cărui apropiere spirituală de 
Pindar — materializată, printre altele, în prima tăl- 
măcire românească integrală a operei poetului de 
la Delfi (Ode, I-II, 1974-1977) - conferă propriilor 
versuri un pronunţat caracter imnic, religios, de 
celebrare a divinității lumii printr-o rostire pe 
deplin conştientă de sine a logosului. Poetul se 
întoarce astfel la rădăcinile misiunii sale sacre, de 
mediator între cer şi pământ, înveşmântându-se 
în mantie sacerdotală şi redând cuvântului funcţia 
sa primordială, întemeietoare. În eseul Spirituali- 
tate antică şi spiritualitate bizantină în poezie, 
publicat în 1971 într-un volum colectiv ce 
cuprinde cuvântările mai multor poeţi europeni 
la un congres internaţional, A. îşi explicitează 
crezul: „Poetul-omul-artist se regăseşte astfel 
slujitor al Cuvântului, şi în această vocaţie a lui a 
dat opere nepieritoare; el este scoica în care se 
aud vuietele cele mai de taină ale cosmosului, este 
transparenţă între vizibil şi cele nevăzute, pun- 
te-catapeteasmă ce tăinuie şi revelează între sacru 
şi profan, mijlocind ca diacon dialogul mereu 
triadic”. Volumul de debut, Cum să vă spun, este 
dominat de o poezie vitalistă, frustă, ale cărei 
puternice accente expresioniste sunt transpuse 
într-un limbaj direct, lipsit de subtilităţi stilistice. 
Universul liric este cel al satului ardelean, simţit 
ca loc originar, în care gesturile cele mai mărunte 
capătă o rezonanţă cosmic-ritualică: „Într-o 
poiană largă am înălțat un foc/ Cum ştiu să-nalţe 
focuri ardelenii unii;/ Pui vreascuri piramidă, 
frunzare la mijloc, / Te-aşterni apoi pe burtă şi îţi 
încerci plămânii.// Slănina încrestată, înfiptă în 
frigare,/ Ce lacom o-nveşmântă al flăcărilor rit./ 
Şi pâinea este moale şi cornul e cu sare/ Şi mama 
se-ngrijise de ceapă şi cuţit”. Adept al unei viziuni 
animiste, A. organizează evenimentele zilnice 
într-o istorie sacră, ale cărei începuturi fabuloase 
sunt marcate de miracolul naşterii unui mânz pe 
câmp, sub ochii inocenți ai copilului: „Se ridicase 
mânzul — întâi pe un genunchi,/ Apoi pe celălalt, 

pe o copită./ Şi dintr-o dată lumea din haos se-n- 
chega/ Şi-şi părăsea pământul întâia lui clipită”. 
Poetul transformă mirarea existenţială a adoles- 
centului într-un prilej de rescriere a întrebărilor 
fundamentale privind sensurile ascunse ale lumii, 
întrezărite pentru o clipă în picăturile ploii, în 
curcubeul fântânii sau în gheaţa izvorului: „Acum 
a-ngheţat./ Peste ape/ Un flux de lumini plângând 
l-a ţesut./ Dedesubt — izvorul ce face?/ şi cum a 
fost la început?”. Versurile din volumul Viaţa deo- 
camdată (1965; Premiul Uniunii Scriitorilor) 
continuă să contureze o mitologie lirică proprie, 
la fundamentul căreia sunt aşezate elemente din 
folclor şi din istoria naţională: „Eu cred -— afirma 
autorul într-un interviu - în ceea ce au crezut 
păstorul din Miorița şi Manole, Dosoftei şi 
Eminescu, Coşbuc şi cronicarii. Cred în ceea ce 
crede crinul, care are curajul să scânteieze în 
mijlocul nopţii, deşi nu-l vede nimeni, niciodată”. 
Se celebrează miracolul existenţei de fiecare zi 
într-o explozie de vitalitate prin care poetul, 
asemenea taurului sălbatic, cu privirea aţâţată şi 
nervii încordaţi, intră într-o luptă hotărâtoare cu 
viaţa: „Într-o zi unul va fi doborât dintre noi,/ 
Marea mi-e martor că n-am de gând,/ Oricât m-aş 
strădui cu pieptul printre pietre antice,/ Să-mi 
asigur victoria/ Prin nici un fel de vicleşug”. 
Gândul obsesiv al efemerităţii vieţii naşte năzuinţa 
unei trăiri frenetice, tumultuoase, chiar dacă 
minată de conştiinţa fragmentarului, în care doar 
arta pare a fi scut de apărare şi cale spre nemurire. 
Odată cu Infernul discutabil (1966), lirica lui A. 
dobândeşte semnele din ce în ce mai evidente ale 
unei nelinişti existenţiale fundamentale: eveni- 
mentele şi lucrurile, binevoitoare până atunci, îşi 
dezvăluie o altă faţă, întunecată şi fioroasă, pe 
care poetul o contemplă cu mirare şi spaimă. Una 
dintre imaginile-simbol recurente este seceta, ca 
în acest tablou antisămănătorist: „Pregătesc 
femeile mâncarea de amiază;/ o fierb cu plămânii 
şi o-năcresc cu sudoare./ Zeama de cartofi cu zăr 
de oaie,/ o bucă de porc clocoteşte-ntr-o oală 
albastră./ Oasele scârțâie-holdă pe deal,/ ulii 
pândesc puii de sub cloşte,/ Caşii în plase de 
cânepă se coc pe-acoperişe,/ Iulie, gol, puturos, 
se scaldă-n toate fântânile”. La intrarea în infernul 
sugerat de peisajul dezolant al vegetației arse, 
avertismentul dantesc al lipsei de speranţă este 
înlocuit cu îndemnul de a fi credincios până la 
capăt unicităţii existenţei, de a înfrunta destinul: 

„Eu fac ceva ce mi se pare mai aproape de moarte 
decât de eroare, de viaţa omului decât de limbajul 
lui care poate fi uneori o trădare a faptelor”. Omul 
trebuie să fie un Oedip etern, mistuit de patosul 
conştiinţei, orgolios în actul său până la hybris: 
„Vieţii îndemn de adio i-aş da/ De-ar fi să îţi ucizi 
nu tatăl/ ci propria ta ţeastă zdrobind-o zi cu zi/ 
Sau fiicei tale-n pântec să-i otrăveşti odorul,/ Tot 
să te naşti, pentru a fi, a fi./ Chiar dacă drumul 
duce nicăieri,/ Chiar de nu-i drum ci numai o 
eroare./ Eroarea însăşi e un ce nebun/ Cum vina 
mea mi-e stranie onoare”. Cerbicia este înfrântă 
însă, ca în mitologia creştină, de blestemul neîn- 
durător al muncii pe un pământ din ce în ce mai 
sterp: „Câte rânduri de viță n-au îmbrăcat dealul/ 
din miile de neamuri,/ şi toate s-au uscat pe 
rând./ Pământul e cu râie-n rădăcină/ şi vasele 
oricărei vieţi/ ce-şi suge traiul din răceala lui/ 
se-năduşă de la o vreme”. Poetul simte acut povara 
insuportabilă a vinei originare, reluând episoade 
biblice şi elemente ale mitologiei greceşti într-un 
stil de o indiscutabilă maturitate culturală şi stilis- 
tică. A. străbate astfel, într-o obsesie a originaru- 
lui, o cale multimilenară a poeziei, până dincolo 
de cuvântul înşelător împerecheat în metafora 
care deformează realul, căutând viziunea, revela- 
ţia profetică. Veşnica  dubitaţie existenţială 
argheziană între credinţă şi tăgadă este reluată 
într-un mod precreştin, în sensul înţelegerii pas- 
torale a cosmosului, prefigurând astfel o cale de 
ieşire din infern: „lov trecea în lumea cealaltă fără 
pic de regret,/ fără pic de ştiință,/ aşa cum s-au 
născut şi au murit morţii/ înainte de a se naşte 
Dumnezeu”. Aparent paradoxal, în această difi- 
cultate de realizare a ceremoniei, a ritualului, pe 
care au acuzat-o unii comentatori, îşi află origina- 
litatea poezia lui A., care reuşeşte altceva decât 
mesianismul politic al lui Goga ori căinarea pesi- 
mistă a lui Arghezi, ori chiar inadecvarea sistema- 
tică a lui Blaga. Nutrit cu expresia unor experien- 
țe-limită, de la Pindar, Roman Melodul, San Juan 
de la Cruz, la Hâlderlin, Rilke, Eminescu, folclor 
ritualic şi texte ezoterice, poetul român năzuieşte 
cu obstinaţie spre țelul său: „Nu se poate ca omul, 
spune el, aceste mâini, aceşti prieteni, aceşti 
poeţi, aceste clopote, acest neam, aceşti părinți, 
aceste maici, aceste drumuri, aceste lumini să 
n-aibă o destinaţie. Nu se poate ca totul să fie o 
iluzie, iar dacă toate acestea sunt o iluzie, 
înseamnă că iluzia însăşi este calea şi adevărul”. O 

temă iniţial obsedantă, cea a deşertăciunii — de 
sorginte biblică, dar şi cu imagini din eminescia- 
nul Memento mori —, este convertită cu timpul din 
apatie şi insensibilitate în exaltarea sublimului 
conştiinţei în sens pascalian - „trestie bătută de 
vânt”; poetul crede în iubirea care „apropie ceea 
ce spiritul nu cutează” şi, mai presus de orice, 
trudeşte răbdător şi tenace ca, prin poezie, 
cuvântul să-şi redobândească funcţia creatoare şi 
să-i redea omului demnitatea şi libertatea. 
Volumul  Vămile Pustiei (1969), dedicat lui 
Dumitru Stăniloae, mentorul său spiritual, şi 
purtând drept motto un citat din H6lderlin, repre- 
zintă momentul cel mai însemnat al devenirii 
poetice a lui A.: întruchipare lirică a unui moment 
de profundă criză existenţială, cartea figurează 
drumul mistic al sufletului de la rătăcire şi igno- 
ranţă la cunoaşterea desăvârşită, de la întunericul 
existenţei comune la lumina harului, de la neşti- 
inţă la revelaţie. Pentru a-l străbate, poetul se 
îmbarcă ritualic pe o corabie simbolică, a cărei 
venire neaşteptată marchează începutul marii 
călătorii mistice a sufletului în căutarea propriei 
identități: „Nu oricând se poate vorbi despre 
corăbii/ Trebuie să te afli în faţa unei mari 

călătorii/ De mult aşteptată, de mult pregătită 
cumva,/ O călătorie fără de care nu se mai poate,/ 
Marea călătorie, marele tău drum./ De mic te 
aduni şi creşti pentru el/ Îţi aşezi toate obiectele şi 
nădejdile,/ Toate dorurile şi puterile în acel drum/ 
În acea corabie care iată că-ntr-o bună zi/ Se-arată 
de neînchipuit în faţa ta”. Într-un limbaj în care 
„expresionismul țărănesc” al poetului (Eugen 
Simion) dobândeşte accente profetice, rostirea 
tinzând spre uscăciunea tendenţioasă a formulă- 
rii biblice, A. descrie ţinuturile străbătute ca pe 
nişte „vămi ale Pustiei” („Înaintez? Opritu-m-am? 
Sunt singur absolut/ Începe-ascensiunea mea 
prin vămile văzduhului”), pe care numai Poetul 
are tăria şi determinarea să le străbată, în virtutea 
unor afinități esenţiale: „Poetul şi Pustia, pururea 
fraţi/ Porniţi în căutare prin Pustie/ Maica lor e 
Pustia şi ei sunt îmbarcaţi/ Pe-o navă-mpotmolită 
în Pustie”. Ţinut mistic în care începutul lumii 
coincide cu sfârşitul ei, Pustia este, în viziunea 
poetică a lui A., o heterotopie în care coexistă, în 
mod paradoxal, eternitatea şi devenirea, tran- 
scendenţa şi imanenţa, căderea şi împlinirea: „În 
Pustie totul stă, în Pustie/ Totul devine. Nu există 
început şi sfârşit./ Pustia e goală cum a fost 

începutul. /[...] Cine are Pustia e mort,/ Cine n-o 
are-i steril/ Dumnezeule, Dumnezeule, de ce 
părăsit-ai/ În deşert singurul tău copil?”. Repere 
ale purificării prin suferinţă, vămile pustiei sunt 
pietrele de hotar ale ascensiunii pe via dolorosa — 
calea pe care lisus şi-a purtat crucea. Odată 
depăşită însă, suferința supraomenească lasă 
locul bucuriei mistice a împlinirii absolute: „De ce 
te iubesc într-atâta! De ce nu mai/ Am pace decât 
în preajma ta! Faţa mea/ E numai os şi lumină 
contemplându-ţi/ Necuprinsurile. De ce n-ai fi-n 
mine însumi/ Clădit cu ce-aş tânji după tine?/ Cu 
cât sunt mai singur cu-atât ţi-aud/ Mai limpezi 
poruncile şi-alerg smintit/ Să le împlinesc. M-am 
uscat ca pielea/ Întinsă la fum de când aştept să te 
înduri/ Eşti întunecatul acela străin cu corăbii de 
foc/ Pornit pe bietele mele pâraie. Încăperea 
mea-i/ Strâmbă, abia-i loc pentru un mormânt/ şi 
tu ameninţi să primesc omenirea”. Adoptând pro- 
gramatic imaginea poetului-profet în anii '70—'80, 
A, îşi face cunoscută prezenţa şi printr-un ciclu de 
poeme intitulate generic Imne: Imnele Transilva- 
niei (1976), Imnele Moldovei (1980), Imnele Ţării 
Româneşti (1981), Imnele Putnei (1985), Imnele 
Maramureşului (1988). Seria este deschisă însă de 
Imnele bucuriei (1973), unde variaţiunile pe teme 
biblice sunt integrate într-o viziune totală, cu 
originea în pastoralitate, iar universul poetic este 
lărgit până la semnificaţii istorico-naţionale şi 
mitice — mirii Maramureşului, Moldova liturgică, 
Argeşul Meşterului Manole, cortul divin al Carpa- 
ţilor. Un poem ca Imnul lui loan de lemn -— 
„groparul/ şi premergătorul cel mai vestit dintre/ 
Profeţii locului” — porneşte din tradiţia portretis- 
tică a lui Goga, dar tonul de romanţă desuetă este 
înălțat în albastrul cel mai pur şi amplificat polifo- 
nic într-o cutremurătoare elegie care se trans- 
formă pe nesimţite în grea lamentaţie şi celebrare 
metafizică: „Spânzurătoare de lemn, cumpănă 
cruce/ Pe cerul fântânilor atârna el c-un braţ/ 
Unul adus pe piept şi celălalt şters,/ Candelă 
luminând ceara mormintelor”. Timpul s-a fixat 
într-un ciclu etern: „şi pruncii cresc/ şi iarăşi este 
toamnă peste lume/ şi unii sunt şi alții au pierit/ şi 
unii par vestiți şi unii-s fără nume/ / Rusalii, Bobo- 
tează, ouatul către Paşti/ şi Maica Domnului în 
plină vară/ Holdele-s coapte, secerători puţini/ 
Viaţa noastră, ţară milenară”. Poetul a devenit 
„Marele Preot al sfintelor cuvinte”, sorbind din 
„marile izvoare”, întreţinând cultul graiului în 

„templul care se lărgeşte şi iată a cuprins/ Pământ 
şi cer şi veac şi cimitire”. Cântecul său este în 
acelaşi timp porunca vremii şi descântecul iniția- 
tic al reînvierii eterne: „Ceea ce ştim şi am văzut/ 
Sunt strâns de gât de nu voi spune/ şi mărturia 
mea va fi/ Că cel ce este veşnic va rămâne./ lată 
cum toate se-nnoiesc/ Grai şi părinţi şi neam şi 
țară/ O holdă moartă pusă-ntr-un sicriu/ Din 
piramidă-ncepe să răsară”. Uneori aceste lungi 
cicluri de poeme închinate Transilvaniei, 
Moldovei, Ţării Româneşti, Maramureşului, locu- 
rilor celebre şi eroilor naţionali, ca şi unor sate 
neştiute şi unor oameni anonimi, capătă un ton 
de predică, au un stil oral prolix şi o retorică 
tumultuoasă convenţională, sugerând un fel de 
„neosămănătorism antropologic şi etnografic” (. 
Negoiţescu). Dar când, purificat în asceza 
gândului întors în sine, aprins de lumina adevăru- 
lui transcendent, poetul indică drumul mântuirii 
eliberatoare de propria individualitate incon- 
stantă şi efemeră, îndemnul său este profetic 

imperativ, de o adâncă semnificaţie existenţială, 
de o înţelepciune originară şi etern valabilă: „Eu 
sunt făcut numai din ochi/ lo am Lumină, veşnică 
vedere./ / Toate sunt strânse în acest vas de foc/ şi 
toate au viaţă dintr-o dată/ Cu veşnicia-s nevoit să 
văd/ Fiece clipă blestemată”. 


Ioan Alexandru este un poet din tagma aleasă a Sfântului 
Francisc coborât pe colinele Transilvaniei, în preajma 
Apusenilor, un poet al universului mic și al luminii 
(simbol multiplu), al colinelor (spaţiul geografic predi- 
lect), un admirabil, fin miniaturist, poet al naturii, cu 
preferință pentru viziunile crepusculare, un tradiționalist 
încăpățânat, care voiește să reabiliteze temele majore ale 
gândirii și ale imaginaţiei tradiționale (și reușește), după 
ce i-a citit pe Blaga și pe Hălderlin, în fine, loan Alexandru 
este un expresionist rural bogomilic de prim ordin al 
generaţiei lui — bogată în poeți, chiar în mari poeţi — și el 
însuși este, în unele poeme ale sale, un mare liric recupe- 
rator, animat, ca Heliade-Rădulescu, de un sfânt nesaţiu, 
decis să îmbrăţișeze universul și ceea ce există dincolo de 
el (oștile cerești) în versuri ce curg nestingherite, în ample 
imne profetice. 

EUGEN SIMION 


SCRIERI: Cum să vă spun, pref. Mihai Beniuc, Bucureşti, 
1964; Viaţa deocamdată, Bucureşti, 1965; Infernul dis- 
cutabil, Bucureşti, 1966; Vină, Bucureşti, 1967; Vămile 
Pustiei, Bucureşti, 1969; Poeme, Bucureşti, 1970; Imnele 
bucuriei, Bucureşti, 1973; Imne (1964-1973), Bucureşti, 
1975; Imnele Transilvaniei, Bucureşti, 1976; Imne, pref. 
Zoe Dumitrescu-Buşulenga, Bucureşti, 1977; Iubirea 
de patrie. Jurnal de poet, vol. I, Cluj-Napoca, 1978, vol. 
II, Bucureşti, 1985; Imnele Moldovei, Bucureşti, 1980; 
Imnele Ţării Româneşti, Bucureşti, 1981; Pământ transfi- 
gurat, pref. Zoe Dumitrescu-Buşulenga, Bucureşti, 1982; 
Imnele iubirii, Bucureşti, 1983; Imnele Putnei, Bucureşti, 
1985; Imnele Maramureşului, Bucureşti, 1988; Bat clopo- 
tele în Ardeal, Bucureşti, 1991; Căderea zidurilor Ieriho- 
nului sau Adevărul despre Revoluţie, Vălenii de Munte, 
1993; Amintirea poetului, îngr. lon Cocora, pref. Aurel 
Rău, Bucureşti, 2003. Traduceri: Pindar, Ode, I-III, îngr. şi 
introd. Mihai Nasta, postfaţa trad., Bucureşti, 1974-1977; 
Rainer Maria Rilke, Scrisori către un tânăr poet, postfață 
Andrei A. Lillin, Bucureşti, 1977 (în colaborare cu Ulvine 
Alexandru); Cântarea Cântărilor, îngr. şi introd. trad., 
pref. Zoe Dumitrescu-Buşulenga, Bucureşti, 1977. 


Repere bibliografice: Simion, Orientări, 189-195; Felea, 
Reflexii, 107-115; Regman, Cronicari, 66-74; Constantin, 
Despre poeţi, 156-160; Niţescu, Scylla, 130-148; Grigurcu, 
Teritoriu, 158-169; Caraion, Duelul, 7-13; Pop, Poezia, 
189-221; Poantă, Modalităţi, 106-115; Streinu, Pagini, UI, 
49-51; Felea, Secţiuni, 107-113; Barbu, O ist., I, 276-294; 
Mincu, Poezie, 93-105; Piru, Poezia, Il, 358-369; Laurenţiu, 
Eseuri, 11-19; Niţescu, Poeți, 140-158; Iorgulescu, 

Scriitori, 18-23; Simion, Scriitori, | (1978), 226-233; Poantă, 
Radiografii, 1, 217-222, II, 12-16; Regman, Explorări, 
133-147, Grigurcu, Poeți, 177-187; Crohmălniceanu, 
Pâinea noastră, 105-111; Iorgulescu, Ceara, 158-166; 
Stănescu, Jurnal, II, 79-85; Negrici, Introducere, 64-76; 
Grigurcu, Existenţa, 242-249; Ştefănescu, Prim-plan, 
291-301; Cistelecan, Poezie, 167-171; Emil Şimăndan, 
Dialoguri cu loan Alexandru, Arad, 1993; Negoiţescu, 
Scriitori contemporani, 14-21; Constantin, Complicitatea, 
173-177, Pop, Pagini, 97-102; Dicţ. analitic, II, 153-155, 
161-163, IV, 345-346, 379-381; Dicţ. esenţial, 24-26; 
Manolescu, Lista, |, 244-262; Ion Bălu, loan Alexandru, 
Braşov, 2002; Ciopraga, Partituri, 83-95; Ştefănescu, Istoria, 
483-490; Holban, Ist. lit., |, 47-53; Manolescu, Istoria, 1040- 
1046; Popa, Ist. lit., II, 281-286. M.D., L.H. 


ALEXANDRU, Oltea (22.VI.1930, Cernăuţi -— 
28.VII.1991, Bucureşti), prozatoare. Este fiica 
Ştefaniei Alexandru (n. Hotinceanu), învăţătoare, 
și a avocatului Emil Epureanu, prieten cu Mihail 
Ralea şi cu Ionel Teodoreanu; a fost căsătorită cu 
Traian Filip. Urmează cursurile primare, gimnazi- 
ale şi liceale la Bucureşti, tot aici în 1948 intrând la 
Facultatea de Filologie, pe care a absolvit-o în 1952. 
Debutează în presă cu un reportaj de la Bumbeşti- 
Livezeni, Bucuria muncii. A lucrat ca redactor la 
revistele „Femeia” şi „Căminul” (1948-1950), apoi, 
mai bine de două decenii, la „Săteanca”. Prima ei 
carte, romanul Racul, apare târziu, în 1970. 

Temele prozei semnate de A. - solitudinea, 
bătrâneţea, culpa morală, spaţiul închis, femini- 
tatea ratată social, dar împlinită din unghiul unei 
trăiri meditative — conferă acestei arii, limitată în 
aparenţă, o anume profunzime a sondării psiho- 
logice. Componentele realului, fără să fie pretexte 
analitice, potenţează totuşi notația caracterologică 
pe linia detectării unui nucleu dilematic al fiinţei. 
Tehnica de creare a psihologiilor compozite, spe- 
culate lucid, fără tentaţia abisalului, dar convingă- 
tor la nivelul ansamblului comportamental, suferă 
din pricina manierei monocorde. Strict vorbind, 
romanul Racul este urmărirea unui proces de con- 
ştiinţă: tatăl moare, fiul îi regândeşte existenţa, 
presupunând o crimă şi identificând ipotetic 
asasinul, rând pe rând, în douăsprezece personaje, 
toate cu o vină potenţială. Chiar dacă este sugerată 
ipoteza sinuciderii, misterul întreţine atmosfera 
de anchetă existenţială. Firea slabă a protagonis- 
tului, complexul patern care îl face să complice 
până şi psihologiile lineare, lipsa unor coordonate 
care să ridice nivelul epicii la ideea majoră con- 
ținută doar virtual de fapte sunt elemente care, 

în ciuda reuşitei de atmosferă a cărţii, dizolvă în 
cele din urmă tensiunea analitică. După Macii din 
preajma nopții (1973), roman compus la persoana 
a doua, prin Veghea bătrânei doamne Gall (1973) 
raportul dintre tehnica psihologică (rememorarea, 
indefinitul reacţiilor, solitudinea chinuitoare şi, 
din nou, complexul vinei) şi cea narativă (cadru cu 
totul formal) se precizează în favoarea celei dintâi. 
Bătrâna doamnă (realitate sau numai ficţiune) 
devine o prezență obsedantă pentru persona- 
jul narator. Într-un proces desfăşurat cu hipno- 
tică lentoare, se clarifică o existență vinovată. 
Casa Emilianei (1975), deşi operează cu aceleaşi 
motive, se construieşte nu monovalent, ca până 
acum, fiind, pe de o parte, o însumare de procese 
de conştiinţă şi, pe de alta, un cumul de singură- 
tăți fals comunitare. Personajele navighează în 
derivă unele pe lângă altele, unite doar sub fasci- 
naţia unicului personaj pur al cărţii (Maria) şi prin 
forţa de caracter a bătrânei Emiliana. Restrângând 
iarăşi cazuistica, „Niciodată toamna...” (1977), 
tot roman al unei bătrâne, dă seama de riscurile 
tehnicii narative a autoarei. Cu o mare doză de 
artificial, textul e realizat mai mult la nivelul liric 
al motivului (solitudinea bătrâneţii). Simţind 
parcă pericolul autopastişei, A. inaugurează prin 
Sertarul cu medalii (|, 1979) un roman de familie 
(cu note autobiografice), unde accentului psiholo- 
gizant i se adaugă respiraţia epică a dimensiunii 
istorice. Este vorba de familia bucovineană de la 
finele veacului XIX şi începutul de secol XX. La un 
prim nivel de lectură, cartea este o nouă sumă de 
psihologii individuale, însă în profunzime ea este 
o reconstituire a unui destin colectiv. 

SCRIERI: Racul, Bucureşti, 1970; Macii din preajma 
nopții, Bucureşti, 1973; Veghea bătrânei doamne Gall, 
Bucureşti, 1973; Casa Emilianei, Bucureşti, 1975; „Nici- 
odată toamna...”, Bucureşti, 1977; Sertarul cu medalii, 
vol. I: Vama arsă, Bucureşti, 1979; Cărarea cea îngustă, 
Bucureşti, 1983. 

Repere bibliografice: Mircea Iorgulescu, [Oltea Alexandru], 
RL, 1970, 35, LCE 1973, 19, 1974, 7; Dana Dumitriu, [Oltea 
Alexandru), ARG, 1973, 6, RL, 1980, 12, 1984, 15; Cristea, 
Domeniul, 291-296; Silvia Urdea, „Casa Emilianei”, VIRA, 
1976, 6; Titel, Pasiunea, 133-135; Liviu Petrescu, Între epos 
şi poveste, ST, 1979, 10; Condurache, Portret, 146-148; 
Cosma, Romanul, |, 234-235; Dicţ. scriit. rom. |, 51-53; 
Popa, Ist. lit. Il, 787. D.C.M. 


ALEXANDRU, Radu E (12.VII.1943, Bucureşti), 
dramaturg, prozator. Este fiul Irenei (n. Grosfeld) 

şi al lui Isidor Feldman, funcţionar; prenumele la 
naştere: Radu Alexandru. Şi-a făcut studiile liceale 
în Bucureşti, la „Gh. Lazăr” şi „Dimitrie Cantemir” 
(1956-1960). Este absolvent al Facultăţii de Mate- 
matică (1965) şi al celei de Filosofie (1974) din cadrul 
Universităţii bucureştene. De asemenea, a urmat 
cursul postuniversitar de regie teatru al Institutului 
de Artă Teatrală şi Cinematografică „I.L. Caragiale” 
(1983), dându-şi doctoratul în comunicare audio- 
vizuală (2010). Profesor de matematică (1965-1970), 
este apoi redactor la revista „Cutezătorii” şi la 
Animafilm, profesor asociat la Universitatea de Artă 
Teatrală şi Cinematografică „I.L. Caragiale”. Din 
1996 până în 2012 a fost senator în Parlamentul 
României. A debutat cu proză în 1967 la „Gazeta 
literară”. A mai colaborat la „Luceafărul, „România 
literară”, „Leatru”, „Cinema”, „Observator cultural” 
ş.a. În 1974 i s-a jucat prima piesă, Umbrele zilei, 
pe scena Teatrului „Victor lon Popa” din Bârlad. 
A scris şi scenarii de film: La capătul liniei, Omul 
zilei, Damen tango, Şarada ş.a. | s-a acordat 
Premiul Uniunii Scriitorilor pentru piesa Nimic 
despre Hamlet (1995); de asemenea, a fost distins 
cu Premiul Asociaţiei Scriitorilor din Bucureşti 
(1979, 2000, 2011). 

Unicul volum de proză al lui A., Cu fața spre 
ceilalți (1971), cuprinde schiţe şi povestiri al căror 
stil alert mizează pe surprinderea amănuntului 
semnificativ în banalitatea situaţiilor cotidiene. 
Personajele sunt creionate din câteva gesturi şi 
vorbe definitorii (precum beţivul din Mozaic, care 
repetă obsedant aceeaşi propoziţie), într-o proză 
construită din fragmente de dialog juxtapuse 
aparent la întâmplare (Meandre), urmând capri- 
ciile unei inteligenţe ludice. Ca dramaturg, A. este 
interesat îndeosebi de situaţiile-limită: refăcând, 
din unghi moral, procesul celor care au intrat în 
puşcăriile comuniste fără a fi vinovaţi (Mansarda, 
1980) sau prezentând drama unor tineri condam- 
naţi la moarte pentru sabotaj (O şansă pentru 
fiecare, 1980), autorul explorează psihologia unor 
personaje care acţionează în confruntări fără ieşire. 
Mlaştina (1992) abordează complexitatea condiţiei 
umane din perspectiva unui act care nu a încetat 
să fascineze, în ultimul veac şi mai bine, atât ştiinţa 
psihologiei, cât şi gândirea filosofică: sinuciderea. 
Deşi au nume, personajele apar în textul dramatic 
drept EI şi Ea, subliniind astfel caracterul generic 
al dezbaterii. Dialogul este permanent întrerupt 
de intervenţia unor „umbre” — în fapt, gânduri ale 

personajului care se confesează, prea tainice şi apă- 
sătoare pentru a putea fi articulate. Piesa reflectă, 
în oglinzile paralele ale discursului „obiectiv” al 
medicului psihiatru şi al aceluia „subiectiv” alpaci- 
entului, stranietatea, caracterul de neexplicat al 
sinuciderii: internat într-un spital de boli nervoase 
în urma unei false tentative de a-şi curma viaţa — o 
farsă menită, în opinia sa, să-i acorde un răgaz de 
linişte după ani de muncă istovitoare într-o uzină 
—, inginerul Ducu Câmpeanu sfârşeşte prin a se 
sinucide cu adevărat. Nimic despre Hamlet aduce 
în scenă „realitatea lichidă” a perioadei de tranzi- 
ţie de după 1989, în care democraţia şi libertatea 
individuală, lipsite de susţinerea unui sistem statal 
meritocratic, transformă societatea românească 
într-o pastă tulbure şi amorfă, ai cărei reprezen- 
tanţi — un grup de dramaturgi invitaţi să scrie un 
scenariu radiofonic la iniţiativa BBC-ului - ajung la 
conştiinţa dureroasă a propriei inutilităţi, sterilităţi 
şi incapacităţi de adaptare, proiectate, în varianta 
de scenariu propusă de Paul, unul dintre prota- 
gonişti, într-o profesiune de credinţă de-a dreptul 
nihilistă. Gertrude (din volumul Teatru 7, 2012) 
este o meditaţie asupra semnificaţiilor inepuiza- 
bile ale creaţiei shakespeariene, în cadrul unui 
„scenariu” care amestecă firele narative şi rescrie 
scenele din Hamlet într-o tentativă postmodernă 
de a pune în lumină semnificaţiile operei nu prin 
reducție metodică şi explicitare, ci prin adiţio- 
nare, suprapunere şi multiplicare: astfel, Polonius 
nu este doborât de pumnalul lui Hamlet, ci se 
călugăreşte, fiind apoi ucis de Claudius, Hamlet 
îi propune Ofeliei să se sinucidă împreună, Ofelia 
îl interoghează pe tatăl ei cu privire la condiţi- 
ile suspecte ale morţii fostului rege, Hamlet face 
cerere de exhumare a cadavrului pentru necropsie, 
iar vorbele acuzatoare ale duhului dublează în chip 
de ecou discursul lui Claudius. 

SCRIERI: Cu fața spre ceilalți, Bucureşti, 1971; Reîntâlni- 
rea, Bucureşti, 1977; Ultima şansă, Bucureşti, 1979; Buna 
zi de mâine, Bucureşti, 1980; O şansă pentru fiecare, Bucu- 
reşti, 1980; La capătul liniei, Bucureşti, 1981; Magdaleno!... 


Punct. Şi de la capăt, Bucureşti, 1986; „Cel care trebuie 
să vină” sau „Câţi bărbaţi încăpem în casa asta, Maria? 
Bucureşti, 1986; Cei care plătesc cu viaţa, Bucureşti, 1987; 
Mlaştina, Bucureşti, 1992; Nimic despre Hamlet, Bucureşti, 
1995; Gimnastica de dimineaţă, Bucureşti, 2000; Poveste 
despre tatăl meu, pret. Radu Beligan, Bucureşti, 2006; 
Tsunami, Bucureşti, 2008; Teatru 7, Bucureşti, 2012. 

Repere bibliografice: Iorgulescu, Scriitori, 176; Mircea 
Iorgulescu, Viziune morală, RL, 1981, 3; Mirodan, 
Dicţionar, |, 39-40; Romaniţa Constantinescu, Presiunea 
şi reacţiunea, RL, 1992, 36; Dicţ. scriit. rom., |, 53; Alex. 
Ştefănescu, Teatrul ca discuţie, RL, 1996, 29; Ghiţulescu, 
Istoria, 403-405; Virgil Nemoianu, Radu E Alexandru, CL, 
2007, 5; Popa, Ist. lit., Il, 882. L.H. 


ALEXE, George (26.X1.1925, Smârdan, j. Buzău — 
17.1.2013, Rochester Hills, Michigan, SUA), poet, 
jurnalist. Este fiul Viţei (n. Şerban) şi al lui Constan- 
tin Alexe, ţărani. A făcut studii teologice la Buzău 
(1937-1945) şi Bucureşti (1945-1949). Debutează 
cu proza Un vis la revista școlară „Muguri” din 
Buzău (numărul pe 1940-1941). Redactor al revis- 
telor Patriarhiei Române, bibliotecar al Bibliotecii 
Sfântului Sinod între 1948 şi 1968, A. s-a stabilit 
în Canada în 1969, apoi în SUA din 1971, activând 
ca editor şi jurnalist în departamentul publicaţii- 
lor de pe lângă Arhiepiscopia Misionară Ortodoxă 
Română din SUA şi Canada. Editează în 1969-1970, 
la Kitchener-Ontario, „Vestitorul român-canadian”. 
În 1971 a înfiinţat Societatea Corală şi Culturală 
România, în Detroit, unde încă din 1968 e prezent 
în publicaţia „Credinţa” cu recenzii, comentarii 
şi prezentări literare. În 1973, din dorinţa expres 
afirmată în articolul-program, intitulat Adeverire, 
de a face cunoscute „creaţiile spirituale, culturale 
şi artistice nepieritoare ale neamului nostru de pe 
întreaga lui vatră strămoşească, din Ţara Mamă şi 
de pretutindenea, unde i-a fost dat de Dumnezeu să 
vadă lumina zilei şi să fiinţeze în lume”, A. editează, 
până în 1984, tot la Detroit, „revista de cultură 
şi artă” „Comuniunea românească (Romanian 
Communion)”, în care îşi tipăreşte majoritatea 
articolelor culturale şi teologice, iar împreună cu 
Theodor Damian fondează publicaţia „Romanian 
Medievalia”. E prezent, de asemenea, atât în presa 
exilului: „Unirea” (Viena), „America”, „Universul 
liber” (Hollywood), „Micro Magazin” (New York), 
„Lupta” (Providence), „Lumină lină-Gracious Light” 
(New York), „Iricolorul” (Toronto), „Acţiunea româ- 
nească” (New York), „Mioriţa noastră” (New York), 
„Lumea liberă”, „Observator” (Miinchen), „Luceafă- 
rul românesc” (Montrâal), cât şi în unele publicaţii 
din ţară: „Steaua”, „Iribuna”, „Ateneu”, „Lransilva- 
nia”, „Glasul Bisericii”, „Revista teologică” ş.a. 

Se observă uşor „deschiderea” nediferenţiată a 
programului literar al lui A., căci un spirit minimal 
de selecţie ar fi impus o oarecare precauţie, cel 
puţin în ceea ce priveşte încredințarea semnăturii 

propriilor pagini unor periodice cu statut politic incert 
din punctul de vedere al dezideratelor exilului, fie el şi 
numai unul strict cultural. Aceeaşi lipsă de selecţie — şi, 
de aici, nu puţine confuzii asupra valorilor — vădeşte 
şi sumarul volumului Diorame şi eseuri teologice şi 
literare, publicat în 1996 la Editura Moonfall Press 
din Washington, volum în care articolele despre M. 
Eminescu, Mircea Eliade, Lucian Blaga, Tudor Arghezi, 
Ştefan Baciu, Nicu Caranica, Vintilă Horia, Nichifor 
Crainic se învecinează cu cele despre Anca Balaci, lon 
Bănuţă, Al. Căprariu, Gheorghe Anca, Gabriel Gafiţa, 
Gheorghe Istrate, Silvia Cinca sau Adela Popescu. Un 
meritallui A. arfi acela de afirecenzat promptîn primul 
rând aproape toate cărţile importante ale exilului în 
presa culturală românească din SUA şi Canada, de la 
L.M. Arcade şi Mihai Niculescu până la Pamfil Şeicaru 
şi lon Cârjă sau Dumitru Ichim, deşi notele sale de 
lectură nu depăşesc adesea nivelul semnalării publi- 
cistice. Dar defectul esenţial al cărţii vine din viziunea 
de inventar pe care autorul o cultivă fără reţineri, în 
aşa fel încât Constantin Michael-Titus se interpune în 
paginile sale între Radu Gyr şi Dumitru Stăniloae, fără 
ca A. să amendeze măcar în comentariu o asemenea 
alăturare. Un aspect oarecum insolit în această activi- 
tate literară, intens desfăşurată şi în sfera studiilor teo- 
logice, îl oferă însă volumul de versuri Țărmul dinspre 
cer (1991), cuprinzând o poezie în notă tradiționalistă, 
sub vizibila influenţă a prelucrării motivului religios 
ortodox din universul liric al lui V. Voiculescu sau din 
cel al lui Sandu Tudor. Expozitiv-decorative, versurile 
reflectă un gândirism târziu, epigonic. 

SCRIERI: Țărmul dinspre cer, Washington DC, 1991; The 
Image and Likeness of Fr. Stăniloae's Theology, Detroit, 
1994; The Unknown Continent, Detroit, 1994; Diorame 
şi eseuri teologice şi literare, Washington DC, 1996; Suflet 
românesc peste ocean, Detroit, f.a. 

Repere bibliografice: Păcurariu, Dicţ. teolog., 12-13; lie 
Traian, Veteranii exilului și ideea româneacă, „Curierul 
românesc”, 2000, 12; Sasu, Dicţ. scriit. SUA, 12-16. N.F. 


ALEXI, Theochar (1843, Braşov-—22.X.1907, Braşov), 
versificator, prozator, autor dramatic, traducător. 
Având studii comerciale, A. a condus, până în 1868, 
tipografia Johann Weiss din Bucureşti. A fost func- 
ţionar la Institutul de Credit şi Economii Albina din 
Braşov, oraş unde devine, din 1882, proprietar de 
tipografie şi editură, proprietar şi redactor al publi- 
caţiilor-magazin „Noua bibliotecă română” (1882- 
1883) şi „Poşta română” (1888-1889). Autor bilingv, 

a semnat şi cu pseudonimele Th. Diisterblick şi 
Stan Pârjol. 

A. debutează în 1868 cu volumul de versuri 
Karpaten-Râschen, urmat de prelucrarea în limba 
germană a romanului Ciocoii vechi şi noi de N. 
Filimon („Bukarester Hauskalendar auf das Jahr 
1868”), adaptare care nu făcea trimitere la autor și 
la opera folosită şi care va fi reluată ulterior în tra- 
ducere românească (în „Noua bibliotecă română”, 
1882-1883) şi apropriată integral. Poligratul, speci- 
alizat în colportaj, prelucrări, compilaţie şi pastişă, a 
publicat versuri, povestiri, nuvele, amintiri de călă- 
torie, romane, drame, comedii, vodeviluri, articole 
de popularizare a literaturii române şi străine, tăl- 
măciri în şi din limba română. A colaborat la „Albina 
Carpaţilor”, „Familia”, „Amicul familiei”, „România 
liberă”, „Universul” şi, cu totul întâmplător, la 
„Convorbiri literare”. Cu mediocritate pretențioasă, 
versificatorul, prolific, imită şi amalgamează, în 
Ciarda albă (1879) şi în Harpă şi caval (1880), ori- 
entări şi motive diverse, curente în epocă. Acelaşi 
mixtum compositum şi în romanele cu intrigă foi- 
letonistică: Viaţa lui Onufriu („Albina Carpaţilor”, 
1878”), Ai carte, ai parte (1878), Babeta (1883), Bei, 
Vodă, Domn ş.a. Lucrările dramatice, foarte nume- 
roase, apărute într-un ritm alert, fuseseră con- 
tractate, prin intermediul Societăţii pentru Fond 
de Teatru Român, cu Editura Ciurcu din Braşov şi 
reprezintă, poate, segmentul cel mai util al activi- 
tăţii lui A. Ţesând pe subiecte locale ori prelucrând 
texte străine (Zăpăciţii după August von Kotzebue, 
Casierul după A. Gill şi G. Richard ş.a.m.d.), piesele, 
schematice, mereu cu finalitate educativă, au intrat 
în repertoriul de comedii şi vodeviluri al trupelor 
de diletanţi din Transilvania. Transpuneri în limba 
germană - lacob Negruzzi, Miron und Florica 
(1878), Rumâănische Kunst-Dichtungen (1880) —, tra- 
duceri în limba română (din Jonathan Swift, Hans 
Christian Andersen, Prosper Mârim6e ş.a.), multe 
rămase în paginile foilor editate de el, antologii de 
versuri — Bliitenlese deutscher Lyrik aus Siebenbiirgen 
(1877), Parnasul român (1892) — accentuează carac- 
terul industrios al scrisului lui A. 

SCRIERI: Karpaten-Roschen, Bucureşti, 1868; Ai carte, ai 
parte, Sibiu, 1878; Ciarda albă, Bucureşti, 1879; Harpă şi 
caval, Braşov, 1880; Moartea lui Mihai Viteazul, Braşov, 
1881; Babeta, Braşov, 1883; Sus pe Tâmpa, Braşov, f.a; Bei, 
Vodă, Domn, Braşov, f.a.; Domnul de Ghiavahazi Măria 
Sa, Braşov, 1888; Junii, Braşov, 1889; Strada Carmen 
Sylva, Braşov, 1891; Unul scapă, altul piere, Braşov, 

[1892]; Vistavoiul Marcu, Braşov, [1892]; Curca, Braşov, 
[1892]; Noaptea de St. George, Braşov, [1892]; Lăcustele, 
Braşov, [1892]; Casierul, Braşov, [1892]; Zăpăciții, Braşov, 
[1892]; Pisica, Brașov, [1892;] Cu voia dumisale, Braşov, 
[1892]; Notarul şi banditul, Braşov, 1894; Decât învăță- 
tură pe jumătate, mai bine nimic, Braşov, 1897; Plevna, 
Braşov, 1902; Viţelul de aur, Braşov, 1903; Nici minte, nici 
noroc, Braşov, 1903; Pur şi simplu, Braşov, 1903; Bicicleta 
la mahala, Braşov, 1903; Săricica, Braşov, 1903; Împle- 
teşte-despleteşte, Braşov, 1903; Slavă Domnului, masa e 
pusă, Braşov, 1903; Apă rece, Braşov, 1903; Tot găina cântă, 
Braşov, 1903; Otilia sa, Braşov, 1903; Ah, sărmana vreme 
veche, Braşov, 1904; În preajma expoziţiii. Amintiri reîm- 
prospătate. Domnul Tudor - Cuza Vodă, Braşov, 1906; 
Cartea veteranului Stan Pârjol, Braşov, 1906. 

Repere bibliografice: G. Bogdan-Duică, [Theochar Alexi], 
GT, 1888, 68, 86, 92; Mărcuş, Thalia, 124-126, 229-236; 
Heinz Stănescu, Antologia în limba germană alcătuită de 
Theochar Alexi, RITL, t. XVI, 1967,3; Constantin Cuza, Maria 
Lambucă, Societatea pentru Crearea unui Fond de Teatru 
Român, pref. Mircea Mancaş, Braşov, 1971, passim; Dicţ. 
lit. 1900, 31-32; Barbu, Romanul, 107-109; Faifer, Semnele, 
256, 299-301, Al. Dobrescu, Brașoave, IIȘ, 2005, 8. G.D. 


ALEXIANU, Al. 
[Alexandru] 
(21.111.1914, Bucureşti 
— 29.X.1974, Bucureşti), 
istoric literar, 

publicist. 


_ 
PE — 


Este fiul Sofiei Alexianu. La București urmează clasele 
gimnaziale, când îl are profesor pe matematicianul şi 
poetul Ion Barbu, Liceul „Dimitrie Cantemir” și cur- 
surile Facultăţii de Litere şi Filosofie. A lucrat la 
Enciclopedia României, în colectivul condus de Dan 
Botta. Din 1956 a fost bibliotecar la fostul liceu „Sf. 
Sava” din Bucureşti. A debutat în 1932 la „Universul 
copiilor”. A mai colaborat la „Buna Vestire”, „Seara” 
(aici a fost, în perioada iulie 1943 — ianuarie 1944, 
redactor al paginii de cultură), „Revista Fundațiilor 
Regale”, „Iconar”, „Gândirea”, „Biserica Ortodoxă 
Română”, „Ateneu”, „Glasul bisericii”, „Magazin 
istoric”, „Amfiteatru”, „Argeş”, „Lomis”, „Colocvii”, 
„Revista muzeelor”, „Călăuza bibliotecarului”, 
„Gazeta învăţământului”, „Cutezătorii”, „Ramuri”, 
„Adolescenţa”. 

Deşi a publicat, în timpul vieţii, cărţi precum 
Mode şi veşminte din trecut U-II, 1971) şi Acest Ev 
Mediu românesc (1973), cea dintâi reprezentând 
prima istorie a costumului de Curte din Ţările 
Române, iar a doua fiind o prezentare a icono- 
grafiei și a operelor de artă medievale, deopo- 
trivă bisericeşti şi laice, A. avea să se releve abia 
postum în adevărata sa postură, de istoric literar, 
prin masiva scriere Istoria poeziei culte romă- 
neşti (1570-1830) (I-IV, 2001), publicată într-o 
primă variantă în 1993. Cercetare enciclopedică, 
lucrarea vrea să demonstreze că înaintea vârstei 
moderne s-a scris la noi, timp de câteva secole, un 
fel de „rudiment” de poezie, o literatură „naivă, 
anacronică”, crescută într-un climat specific, pro- 
ducţie care trebuie apreciată în ambientul cultural 
propriu, aşadar cu alte criterii decât acelea 
aplicate scrisului de după 1830. Este vorba de „un 
vast repertoriu al vechilor compuneri în versuri 
româneşti”, de o preistorie a poeziei româneşti, 
multă vreme rămasă anonimă, care, într-o primă 
componentă, religioasă şi cultică, s-a manifes- 
tat în variate forme: poezie de inscripţie („simplu 
ornament în arhitectonica dificilă a tipăriturii”), 
poezie sacră religioasă (versuri cu conţinut moral şi 
religios, rugăciuni, cântări biblice, teatru religios); 
poezie ecleziastică, sacerdotală; poezie hieratică 
voievodală; poezie de inscripţie heraldică; poezie 
de prezentare a tipăriturilor; poezie de inscripţie 
murală; poezie parenetică sacrală. A doua com- 
ponentă, profană, a îmbrăţişat forma poeziei 
de meditaţie, parenetică, în fine epică. Poezia 
profană premodernă a avut un ciclu didactic, a 
cuprins polemici în versuri, satire portretistice, 
manifeste în versuri, ca şi poezie de amor. Docte 
capitole examinează viziunea acestor compuneri 
ale începuturilor, tatonări ce trebuie apreciate 
strict istoric, pentru că rolul lor a fost unul pre- 
cumpănitor didactic, o perspectivă critică asupra 
lor apărând abia în primele decenii ale secolului al 
XIX-lea. A. își trasează periplul de la „poezia-trudă” 
la „poezia-divertisment”, de la „poezia-adevăr” la 
„poezia-ficţiune”. S-a dat, afirmă autorul, până la 
1830, o adevărată luptă pentru expresie, pentru 
debarasarea de formele rigide, greoaie, confuze, 
arhaice, ermetice, de nebulozitatea multor versuri, 
o bătălie pentru câştigarea clarităţii, simultană cu 
o conturare a conştiinţei că literatura trebuie să fie 
înţeleasă de cititor (Simion Ştefan, Radu Greceanu, 
Dimitrie Cantemir, Vasile Aaron, Vasile Vârnav), 

idee apărută atunci când intelectualii epocii s-au 
întors către obârşiile latine, spre Apus. Cu timpul, 
a început să se vădească şi preocuparea pentru ter- 
minologia poetică, pentru definirea unor termeni 
ca „stih”, „vers”, „comparaţie”, „alegorie”, „onoma- 
topee”, „prosopopee”. Procesul acesta, foarte lent, 
de cunoaştere şi înţelegere a rostului creaţiei şi de 
deprindere cu mânuirea vehiculelor ei, a fost însoţit 
de studierea poeticilor clasice (Horaţiu îndeosebi). 
Prin Gheorghe Asachi a pătruns la noi ştiinţa poetică 
italiană, iar pe la începutul secolului al XIX-lea 
s-au făcut, prin Ion Heliade-Rădulescu, încercări 
de „încetăţenire” a poeticii lui Boileau. Volumele al 
treilea şi al patrulea ale lucrării conţin o antologie 
de texte, aşezate nu pe şcoli şi curente, ci pe ani 
şi autori. Cartea lui A. a fost recunoscută ca „un 
tezaur inestimabil de literatură românească” (I.C. 
Chiţimia), ca o „inestimabilă sursă de documen- 
tare” (Dumitru Micu). Tălmăcirea unor „stihuri” 
din Francois Villon și „repovestirea pentru copii” 
a legendei lui Till Buhoglindă și a romanului Don 
Quijote de Cervantes pot fi considerate la A. rod al 
unor momente de răgaz. 

SCRIERI: Mode şi veşminte din trecut, l-II, Bucureşti, 1971; 
Acest Ev Mediu românesc, Bucureşti, 1973; Un bucureştean 
de altădată — risipitorul logofăt Dudescu, Milano, 1978; 
Istoria poeziei române de la 1570 la 1830, I-II, îngr. și introd. 
Mircea Coloșenco și Laurenţiu Avram, pref. I.C. Chițimia, 
Galaţi-București, 1993; Stihuri pentru Draga, Bucureşti, 
2000; Istoria poeziei culte româneşti (1570-1830), I-IV, îngr. 
Mircea Coloşenco, pref. I.C. Chiţimia, Bucureşti, 2001. Tra- 
duceri: Întâmplările şi faptele de pomină ale năzdrăvanu- 
lui Til Buhoglindă, Bucureşti, 1971; Cervantes, Minunatele 
isprăvi ale vestitului cavaler Don Quijote, Bucureşti, 1974; 
Din stihurile jupânului Francois Villon, postfață Romulus 
Vulpescu, Bucureşti, 1980. 

Repere bibliografice: Lucian Chișu, Eveniment editorial, 
L, 1994, 50; Emil Manu, O carte de excepție, scrisă de un 
autor aproape neștiut: Alexandru Alexianu, ALA, 1998, 
420; Dumitru Micu, De la Coresi la Iancu Văcărescu, ALA, 
2002, 600; Florin Mihăilescu, Farmecul erudiției, VR, 
2002, 3-4. I.D. 


ALEXICI, Gheorghe (14.1[X.1864, Arad — 7.11.1936, 
Budapesta), filolog, folclorist. Este fiul Juliannei (n. 
Murza) şi al lui Aron Dumitru Alexici, prim notar 
al Aradului, provenind dintr-o familie înnobilată. 
Face primele clase la Arad, apoi urmează liceul şi 
Facultatea de Litere la Budapesta. Îşi începe cariera 
didactică în orăşelele Szolnok şi Kassa (astăzi 
Kosice, Slovacia), iar în 1891 revine în Budapesta, 

ca profesor de limba română la Academia de 
Comerţ. Din 1897 intră în învăţământul univer- 
sitar, la Catedra de limba română a Universităţii 
budapestane. În 1922 este pensionat, de fapt înlă- 
turat din învăţământ, pentru convingerile sale 
social-democrate. 

Filolog de formaţie, A. a studiat elementele 
maghiare din limba română, precum şi originea 
limbii române, alcătuind dicţionare şi gramatici. A 
semnat şi Popa Coresi. O istorie a literaturii române, 
scrisă în limba germană şi apărută la Leipzig 
(Geschichte der rumâănischen Litteratur, 1906), a fost 
aspru criticată în ţară, mai ales pentru tendinţa de 
a exagera contribuţia transilvănenilor, în defavoa- 
rea scriitorilor din celelalte provincii româneşti. Tot 
pentru afirmarea literaturii române în străinătate, A. 
a tradus în limba maghiară, publicându-le în reviste 
din Budapesta, unele scrieri ale lui V. Alecsandri, M. 
Eminescu, I.L. Caragiale, I. Slavici, B. Delavrancea 
ş.a. A colaborat la revistele „Alfâld”, „Budapesti 
Szemle”, „Nyelvâr”, „Ethnographia”, precum şi la 
„Luceafărul”, „Convorbiri literare”, „Noua revistă 
română”, „Revista pentru istorie, arheologie şi filolo- 
gie” ş.a. A redactat el însuşi „Poporul” (26 decembrie 
1893 4 februarie 1894), foaie de răspândire a cunoş- 
tinţelor practice pentru ţărani, în care textele folclo- 
rice ocupau un loc de seamă. În 1887, din însărcina- 
rea Societăţii Kisfaludy, A. întreprinde o anchetă fol- 
clorică în Banat, Hunedoara şi Bihor, după care scrie 
Călătoria mea printre români (Utazăsom az olâhok 
k&zătt), în care expune şi câteva principii şi concluzii 
privind munca de culegere a folclorului; remarcabilă 
este aici insistența de a nu se interveni în text. Ideea 
este reluată şi în prefața la primul volum din Texte 
din literatura poporană română (1899), culegere ce 
include un mare număr de specii folclorice (balade, 
cântece, colinde, descântece, ghicitori, frământări 
de limbă, jocuri de copii, poveşti, legende, snoave 
ş.a.). Al doilea volum, lăsat în manuscris, a apărut 
postum, după aproape şapte decenii, şi cuprinde 
texte lirice culese în aceeaşi perioadă. A mai publicat 
o monografie a comitatului Timiş (Temes vârmegye, 
1912), poveşti româneşti traduse în limba maghiară 
(Român n&pmesek, Budapesta, f.a.), a transpus în 
română o carte de cântece a lui Gheorghe Szegedi 
(1911) şi a semnat articolul Din trecutul poeziei 
poporane române („Luceatărul”, 1903), în care cer- 
cetează influenţele folclorului românesc asupra 
celui maghiar, depistate în texte, melodii, ritmuri, 
dansuri, sesizând sincretismul creaţiilor populare. 

Concepţia lui A. despre folclor, aşa cum reiese din 
lucrările sale, se dovedeşte una dintre cele mai 
moderne din epocă. Temeinic informat, la curent cu 
mişcarea folcloristică din ţară şi cu cea europeană, el 
este un precursor al orientării filologice în domeniu, 
prin redarea fidelă a textelor şi mai ales prin tran- 
scrierea lor după un sistem intermediar între orto- 
grafia curentă şi transcrierea fonetică. Observaţii 
judicioase a făcut cu privire la evoluţia genurilor şi 
speciilor folclorice şi la asemănarea dintre eposul 
românesc şi al altor popoare, în special sud-slave. În 
legătură cu procesul de creaţie şi circulaţie în folclor, 
A. ia în discuţie necesitatea studierii variantelor. 
Prin colecţia sa, a contribuit la cunoaşterea folclo- 
rului unor zone puţin investigate până la el (Banat, 
Hunedoara şi, mai ales, Bihor). 

SCRIERI: Geschichte der rumânischen Litteratur, 
Leipzig, 1906; Elevilor mei. Discurs de deschidere ţinut 
la Universitatea din Budapesta, Sibiu, 1910. Culegeri: 
Texte din literatura poporană română, t. |: Poezia tra- 
dițională, Budapesta, 1899, t. II, îngr. şi introd. Ion 
Muşlea, Bucureşti, 1966. 

Repere bibliografice: Haneş, Studii, 1-21; Mayyar irodalmi 
lexikon, IL, Budapesta, 1963, 62; Bârlea, Ist. folc., 279-285; 
Dicţ. lit. 1900, 32; Datcu, Dicţ. etnolog. 48. L.Cş. 


ALEXIU, Lucian (pseudonim al lui Lucian Blaga; 
2.11.1950, Timişoara), poet, critic literar, traducă- 
tor. Este fiul Elenei Blaga (n. Gărău) şi al lui Gheor- 
ghe Blaga, muncitori. A urmat la Timişoara şcoala 
primară, Liceul „Eftimie Murgu” (1965-1969) şi 
Facultatea de Filologie, absolvită în 1974. A fost în 
conducerea redacţiilor la „Amfiteatru”, „Viaţa stu- 
denţească” şi „Forum studenţesc”, redactor la Edi- 
tura Facla (1977-1978), referent literar la Filiala din 
Timişoara a Uniunii Scriitorilor (1980-1983), secre- 
tar literar (1983-1989), apoi redactor (din 1990) la 
revista „Orizont”. Preşedinte director general al 
editurilor Hestia (fondată în 1991) şi Anthropos 
(fondată în 1995), este şi director al revistelor elec- 
tronice „Ulysse” şi „Pan”. Din 1992 este membru 
în conducerea Uniunii Scriitorilor. Debutează în 
1969, cu versuri, la „Orizont”. Mai colaborează 
la „Arca”, „Arcade”, „Contemporanul”, „Fami- 
lia”, „Gradina” (Niş, Serbia), „Knjizevne novine” 
(Belgrad), „Krautgarten” (Belgia), „Luceafărul”, 
„Lumina”, „Observator cultural”,  „Ostrage- 
hege” şi „Signum” (Dresda), „Poesis”, „Poezia”, 
„Ramuri”, „Reflex”, „România literară”, „Steaua”, 
„Transilvania”, „Tribuna” ş.a. A mai semnat Andrei 

Băleanu, Lucian Albu, Ovidiu Constantinescu, 
Al. Lucian. În 2007 i s-a acordat Premiul de Exce- 
lenţă al Filialei din Timişoara a Uniunii Scriitorilor 
pentru întreaga activitate. 

A. debutează editorial cu Ideografii lirice con- 
temporane (1977; Premiul Uniunii Scriitorilor), 
în care textele îi grupează pe autori în opt clase 
tipologice, potrivit criteriului estetic şi contextu- 
lui tematic şi stilistic. Aprecierea axiologică este 
implicită, criticul arătându-se capabil de judecăţi 
tranşant formulate. Încadrările sunt soluţii efi- 
ciente de lucru, constituindu-se, prin însumare, 
într-o analiză pertinentă a poeziei româneşti. O 
carte de eseuri apărută peste mai bine de două 
decenii, Pretendențţii la coroană (2000), ca şi paginile 
din Scriptorium U-II, 2006) tind să refacă într-o 
panoramă amplă tot lirica românească din secolul 
al XX-lea. Ca poet, A. publică în 1997 patru volume, 
egale ca valoare a substanţei lirice, toate fiind 
distinse cu Premiul Filialei din Timişoara a Uniunii 
Scriitorilor. Primul, Ecorşeu, este o selecţie de autor 
ce recuperează literatură de sertar, poemele, meti- 
culos datate, alcătuind, cu începere din 1968, o 
autobiografie poetică. Poemele se eliberează de 
grundul asocierilor mecanice şi de balastul efuzi- 
unilor sentimentale: „cât să-l jumuleşti/ pe fratele 
sturz// cât să dispari şi tu/ într-un/ halou/ alb” 
(Spasm). Măştile mitologice şi nu numai aglome- 
rează spaţiul poetic, fără a-l sufoca, şi înlătură seg- 
mentele timpului, fără a-l steriliza. Circe, Polifem, 
Ulise, Casandra, Sisif, Yorick, Sancho Panza intră 
într-un joc carnavalesc - un simulacru în care se 
dedublează şi se redublează un şir de modele din 
marile cărţi ale omenirii. Dacă în alt volum, din 
1997, Grupul nominal, ce include „7 formule de 
exorcizare a verbului”, se mizează pe expresivi- 
tatea relaţiilor dintre cuvinte, lipsite de sprijinul 
verbului, acesta din urmă revine totuşi în finalul 
poemului care închide ciclul. Este însă o victorie 
falsă, atâta vreme cât apariţia grupului verbal nu 
va face altceva decât să sublinieze căderea în vid. 
Îndreptar de navigaţie pentru uzul somonului 
albinos este un poem amplu, care se dezvoltă pe 
tiparul călătoriei iniţiatice spre moarte. Mitologia e 
deplin stăpână în versurile din Cornetul cu înghe- 
țată al lui Polifem (1999), dar referinţa e mai mult 
ironică, fiind mereu induse trimiteri la cotidian. 
Eseu asupra colinei cu ulmi (2000), Legăturile pri- 
mejdioase (2003) şi Saeculum obscurum (2009) 
sunt antologii de autor, încercări repetate de 

ordonare a propriei poezii. A. este un poet pentru 
care melancolia trecerii insidioase a timpului, inte- 
riorizarea prin contemplare, pătrunderea tainelor 
şi căutarea lor, dimensiuni lirice eterne, întâlnesc 
un discurs bine controlat. Solemnă, ceremonioasă 
şi livrescă, lirica lui e totodată parabolică şi ironică. 
Traducerile făcute de A., frecvent în colaborare 
şi cu precădere din limba sârbă, vizează mai ales 
poezia contemporană din spaţiul sud-dunărean şi 
au întrunit aprecierile criticii, fiind distinse cu mai 
multe premii, printre care în 2010 Premiul Filialei 
din Timişoara a Uniunii Scriitorilor şi Diploma de 
Excelenţă a Uniunii Scriitorilor din Serbia. 


SCRIERI: Ideografii lirice contemporane, Timişoara, 
1977; Ecorşeu, Timişoara, 1997; Grupul nominal (7 
formule de exorcizare a verbului), Timişoara, 1997; 
Istoria naturală şi alte poeme, Timişoara, 1997; Îndrep- 
tar de navigaţie pentru uzul somonului albinos — Guide 
de navigation ă lusage du saumon albinos - Naviga- 
tion Guide for the Use of the Albinos Salmon - Guida di 
navigazione all'uso del salmono albino - Navigation- 
shandbuch zum Gebrauch des Albinosalms, ed. pluri- 
lingvă, tr. Carmen Blaga, Lucian M. Vărsădan în colabo- 
rare cu autorul, Timişoara, 1997; Cornetul cu îngheţată 
al lui Polifem, Timişoara, 1999; Eseu asupra colinei cu 
ulmi, postfață Radu Săplăcan, Timişoara, 2000; Legă- 
turile primejdioase, postfață Ion Pop, Bucureşti, 2003; 
Pretendenţii la coroană. Poeți români din secolul XX, 
Timişoara, 2003; Scriptorium. Poeți români din secolul 
XX, I-II, Timişoara, 2006; Saeculum obscurum, postfață 
Graţiela Benga, Timişoara, 2009; Capul dragonului. 
Memorial de călătorie, Timişoara, 2011. Ediţii, antologii: 
Romulus Fabian, Răsucirea, pref. Sorin Titel, Timişoara, 
1985; Casa Faunului — The Faun's House — La Maison du 
Faune - Haus des Faunus. 40 de poeţi contemporani, ed. 
plurilingvă, tr. Carmen Blaga, Balthasar Waitz şi Ada D. 
Cruceanu, Timişoara, 1995. Traduceri: Svetomir Raicov, 
Dincolo de râu, postfaţa trad., Timişoara, 1984; Slavomir 
Gvozdenovici, Dezlegarea senină a pietrei, Timişoara, 
1985, Cercul soarelui alb, Bucureşti, 1989, Școala de seară, 
îngr. şi postfaţa trad., Timişoara, 2003, Fragment despre 
adjectivele descriptive, îngr. şi postfaţa trad., Timişoara, 
2007; Srba Ignatovici, Cronicar, insurgent, alchimist. 
Lumea faptelor, a exoticului şi a ezotericului în poezia lui 
Ioan Flora, Pancevo, 1991; Cedomir Milenovici, 7 incan- 
taţii pentru femeie, piatră şi vânt, Timişoara, 1992 (în 
colaborare cu Carmen Blaga); Vlada Barzin, Arlantida, 
Timişoara, 1992 (în colaborare cu Carmen Blaga); Ilse 
Hehn, Maimuţele din Nikko, Timişoara, 1992 (în colabo- 
rare cu Constantin Gurău); Marchizul de Sade, Filosofia 
în budoar, pref. Roland Barthes, postfață Gheorghe Iova, 
Timişoara, 1993; Zinaida Hippius, Jurnal petersburghez, 
postfață Carmen Blaga, Timişoara, 1996 (în colaborare 

cu Paul Ivanov); Zivka Komlenac, Când se pornesc 
zidurile, Timişoara, 1996 (în colaborare cu Slavomir 
Gvozdenovici); Goran Djordjevici, Pământ risipit, Timi- 
şoara, 1998 (în colaborare cu Slavomir Gvozdenovici); 
Porumbelul de argilă. Poeți sârbi din România, pret. 
edit., Bucureşti, 1998 (în colaborare); Nordul sârbesc. 
Poeți sârbi din secolul XX, Timişoara, 1999 (în colabo- 
rare cu Slavomir Gvozdenovici); Katarina Kosti€, Ucigașii 
de cuvinte, Timişoara, 2000 (în colaborare cu Slavomir 
Gvozdenovici); Slobodan Rakitic, Urmașul singuratic, 
Timişoara, 2002 (în colaborare cu Ivo Muncian); Miodrag 
Pavlovic, Adunarea câinilor la Cnossos, postfață Dumitru 
Radu Popescu, Timişoara, 2006 (în colaborare cu Anghel 
Dumbrăveanu şi Slavomir Gvozdenovici), Glasul de sub 
piatră, îngr. trad., Iaşi, 2007 (în colaborare cu Slavomir 
Gvozdenovici), Portus regius, Timişoara, 2012 (în cola- 
borare cu Slavomir Gvozdenovici); Ljubomir Simovi€, 
Furtună deasupra Belgradului, îngr. şi postfaţa trad., 
Timişoara, 2009 (în colaborare cu Slavomir Gvozde- 
novici); Antologia 13. Poeți sârbi contemporani, îngr. și 
postfața trad., Timişoara, 2009 (în colaborare cu Slavomir 
Gvozdenovici); Dagmar Maria Anoca, Poeme, Timişoara, 
2012; Mico Cvijetic, Rugăciunea lui Nechifor, Timişoara, 
2012 (în colaborare cu Slavomir Gvozdenovici). 

Repere bibliografice: Radu Săplăcan, „Ideografii lirice 
contemporane”, TR, 1978, 15; Nicolae Manolescu, 
Analize şi sinteze, RL, 1978, 28; Mircea Braga, „Ideografii 
lirice contemporane”, T, 1978, 8; Ciobanu, Însemne, Il, 
303-305; Moraru, Semnele, 20-21; Piru, Debuturi, 71-74; 
Grigurcu, Între critici, 314-321; Ulici, Prima verba, Ul, 
232-234; 'Țeposu, Istoria, 197-198; loan Moldovan, Un 
debut întârziat, E, 1998, 12; Cornel Ungureanu, După 30 
de ani, O, 1998, 6; Radu Săplăcan, Un ester al existenţei 
interioare, CL, 2000, 5; Gheorghe Mocuţa, Sistemul modei 
opizeciste. Primul val, Bucureşti, 2004, 133-139; Mircea 
A. Diaconu, Atelierele poeziei, Bucureşti, 2005, 275-278; 
Paul Eugen Banciu, Aquilina Birăescu, Timișoara literară, 
postfață Cornel Ungureanu, Timişoara, 2007, 10-13; 
Constantin Buiciuc, Oglinda lui Narcis, |, Timişoara, 
2009, 53-55. A.C. G.B-Ţ. 


ALEXIU, Mircea (1897 - 27.1V.1975, București), 
prozator, publicist. Este fiul Elenei Alexiu. Intrat 
voluntar în armată în timpul Primului Război 
Mondial, A. devine ofiţer de carieră. A debutat 
cu o povestire în revista şcolară „Omnia” (Bucu- 
reşti, 1914), al cărei „director” era. După alte cola- 
borări, ziarul „Steagul” îi premiază şi publică în 
broşură „novela istorică” Din împărăţia durerii 
(1915). Stabilit mai târziu la Sibiu, A. face parte 
din Gruparea Intelectuală Thesis şi semnează 
(folosind şi pseudonimul Angel Casianu) proză, 
cronici teatrale, plastice, muzicale, articole literare 
în periodicele locale „Sibiul literar”, „Provincia 

literară”, „Acţiunea”, „România viitoare” (al cărei 
redactor responsabil a fost în 1946-1947) sau 
în periodice din Bucureşti: „Universul literar”, 
„România literară” ş.a. În general, este vorba 
despre note de cititor entuziast şi bine intenţionat. 
În „România viitoare” susţinea rubrica „Medalion”, 
în care schiţa caracterizări globale ale unor scri- 
itori (Mihail Sadoveanu, Victor lon Popa, Ilarie 
Voronca, A.S. Puşkin, Maxim Gorki, Vladimir Maia- 
kovski, Walt Whitman, G. B. Shaw, Paul Fluard ş.a.). 
Ar fi condus o vreme Teatrul Popular din Sibiu. 
Volumul Băjenie... (1935) conţine „creionă- 
rile unui ostaş” din timpul primei conflagrații 
mondiale, autentice, după cum precizează A., 
dar cu un aer neverosimil din cauza efortului de 
literaturizare. Proză de ficţiune, alături de câteva 
amintiri, include culegerea Învinşii (1939). Fie că 
e vorba de tristeţea unei „paiaţe” pensionate, de 
disperarea unei femei „învinse” sau a unei fete cu 
iluziile consumate „într-o gară mică”, fie că se urmă- 
reşte evoluţia spre psihoză a unei mame ce şi-a 
pierdut copilul, textele suferă de o oarecare incon- 
sistenţă. Vag, rămâne totuşi impresia de dispersare 
a vieţii din cauza neîmplinirilor, într-o atmoferă 
ceţoasă, ce învăluie existenţe dezarticulate. Dacă 
traducerile (din Alphonse Daudet, Paul Heyse) au 
fost doar o preocupare de tinereţe, comentariul de 
artă plastică este o constantă a activităţii lui A. În 
afara cronicilor de expoziţie din periodice, în bibli- 
ografia sa figurează titlurile unor studii mai ample: 
Un pictor modernist (1924, semnat D. Teodorescu), 
Influențe străine în sculptura lui Rodin, Luchian, 
pictorul florilor. 
SCRIERI: Din împărăția durerii, Bucureşti, 1915; 
Băjenie..., Sibiu, 1935; Învinşii, Sibiu, 1939. Traduceri: 
Alphonse Daudet, Stegarul, Bârlad, 1917, Asediul Ber- 
linului, Bârlad, 1918, Ultima lecţie..., Bucureşti, 1924; 
Paul Heyse, Clipe de iubire..., Bârlad, 1919. 
Repere bibliografice: Romulus Demetrescu, „Băjenie”, 
PLI, 1935, 8-9; PD. [P Drăghici], „Băjenie”, „Viaţa 
ilustrată” (Cluj), 1936, 5; Romulus Demetrescu, „Învinşii”, 
PLI, 1939, 3-5. C.T. 


ALEXIU, Ştefan (7.[X.1900, Ploieşti — 4.11.1969, 
Ploieşti), poet, prozator. Fiu al Mariei şi al lui 
Nicolae Alexiu, dascăl în satul prahovean Lunca 
Mare, A. a slujit cu modestie un crez, tradiţia. A 
scris poezie, file de jurnal, proză scurtă, romane, 
recenzii literare, articole despre limba şi cântecul 
popular în „Săptămâna”, „Înfrăţirea”, „Mioriţa”, 


Alfa 


„Strada”, „Orientări”, „Prahova, „Gazeta cărţilor”, 
„Ecoul Prahovei”, „Flacăra, „Cruciada românismu- 
lui”, „Şcoala şi viaţa”, „Slova noastră”, „Opinia liberă”, 
semnând şi D'Artagnan, D'Art, Şt. Al. Luca. Învățător 
în Prahova, ela fost și redactor la „Gazeta învăţătorilor 
prahoveni” şi la „Prahova noastră”. A scos, împreună 
cu E Voican, revista „Crainicul” (1928-1929), apoi 
„Musguri” (1932, 1935) şi „Veac nou” (1934). 

A. reeditează, ca poet, experienţa sămănătoristă: 
idilă naturistă, amintiri patriarhale, chipuri voie- 
vodale — Cântecele trecutului (1925), Icoane (1938). 
Litania mioritică unită cu vizualitatea de o neaştep- 
tată vigoare, chemând în minte versul arghezian, dă 
un timbru aparte poemelor din Puiul de rouă (1941), 
scrise la moartea copilului său. La polul opus poeziei, 
proza reprezintă scena de desfăşurare a unei realități 
dure. Necazuri, Răfuieli mărunte, Notele unui om 
necăjit cresc din amărăciuni şi ostilităţi, A. rămânând 
adesea la relatarea faptului brut, primitiv. O privire 
trist-resemnată, pătrunsă de compasiune, prinde 
scene din viaţa micilor slujbaşi, luminând fie amarul 
singurătăţii, ca în romanul Oraşul dărâmaților (rămas 
în pagini de revistă, ca și alte fragmente romanești), 
fie vreun suflet candid rănit de brutalitatea existenţei, 
ca în Fals mandat de aducere (1931), fie o figură de 
apostol jertfit „faptei bune” (Florin a popii). Basmele 
în versuri, povestirile pentru copii (unele, rod al cola- 
borării cu E Voican) au avut o oarecare popularitate. 
SCRIERI: Cântecele trecutului, pref. Paul I. Papadopol, 
Câmpina, 1925; Povestirile unchiului Stancu, 1929; Fals 
mandat de aducere, Ploieşti, 1931; Taina împăratului 
(în colaborare cu E Voican), Bucureşti, 1933; Creionări, 
Ploieşti, 1934; Banul de aur, Ploieşti, 1935; La noi, la 
şezătoare, Ploieşti, 1936; Misiunea învățătorului, Ploieşti, 
1937; Icoane, Ploieşti, 1938; Povestea lupului singuratic 
şi alte povestiri, Ploieşti, 1938; Puiul de rouă, 1941; Un om 
al dracului, Ploieşti, 1943. 

Repere bibliografice: Antologia învăţătorilor în literatură, 
îngr. B. Jordan, Bucureşti, 1939, 263. S.C. 


ALFA, revistă apărută la Iaşi, lunar, din octombrie 
până în decembrie 1933 (trei numere). Colegiul 
redacţional: Ghedeon Coca, Victor Măgură (on 
Purice) şi George Moroşanu, A. s-a definit ca o publi- 
caţie de factură tradiționalistă, permeabilă totuşi la 
experienţele novatoare. În Cuvinte pentru început 
de drum Ghedeon Coca scrie: „«Alfa» înseamnă 
începutul unei tinere mişcări moldovene. [...] Te 
aşteptăm să ne fii tovarăş bun şi frate pe această 
potecă singuratică şi dureroasă, pe care crucificatul 
Artur Enăşescu va multiplica spectrele însângerărilor 


Alfabetele 


din noi”. Dintre rubrici, mai importante sunt „Cărţi”, 
„Reviste”, „Însemnări” şi „Colţul artisitic”. Semnează 
versuri Virgil Carianopol, (Viața şi opera mea, Poemă), 
Ghedeon Coca (sub pseudonimul Vera Marian), 
Mircea Grunichevici, George Moroşanu, Ieodor 
Scarlat, E. Ar. Zaharia, proză - Eugenia Mihuţ, Horia 
Fulger, E. Ar. Zaharia ş.a. În articolul Pentru o inde- 
pendenţă literară Victor Măgură deplânge absenţa 
revizuirilor din spaţiul nostru literar, faptul că, inva- 
riabil, „criticii noştri încep de la Eminescu -— ceea ce 
de la o vreme ajunge să plictisească pe toată lumea 
—, pentru ca apoi [...] să se emancipeze şi să nege 
opera marilor noştri predecesori”. Astfel, literatura a 
ajuns să fie sinonimă cu importul, fără să se observe 
că Tudor Arghezi, Adrian Maniu, lonel Teodoreanu, 
Lucian Blaga „n-au nimic de împrumut şi nici n-au 
făcut şcoală, pentru că opera acestora nu se rezumă 
la expresie, ci are un puternic şi specific flux interior”. 
Autorul polemizează cu pretenţiile hegemonice ale 
Capitalei în materie de creaţie artistică, având totuşi 
o percepţie de ansamblu justă asupra talentelor 
literare ale vremii: o „stimă nepreţuită” pentru Mircea 
Eliade, în vreme ce Pompiliu Constantinescu îi apare 
incontestabil cel mai valoros critic contemporan. În 
Consideraţii asupra poeziei moderniste tot el ironi- 
zează pretenţiile adepților esteticii pure, considerând 
că, nefiind doar expresia unui temperament, opera de 
artă rămâne marca unei epoci şi a unei unităţi etnice, 
generaţiile postbelice caracterizându-se „printr-un 
uriaş flux interior şi printr-o dezolantă lipsă a unei linii 
precise de conduită. Un tragism fără margini, alimen- 
tat de o luciditate extraordinară. Parcă s-ar aştepta 
din clipă în clipă sfârşitul definitiv”. Publicistică mai 
semnează Dan Petraşincu Jurnal fără date), Silviu 
Rotariu (Problema fericirii) şi George Moroşanu. D.B. 


ALFABETELE LITERATURII ROMÂNE. În spaţiul 
scrisului în limba română, de la primele texte 
cunoscute până în epoca modernă, au fost uti- 
lizate cel mai adesea concomitent, chiar dacă 
având pondere şi justificare diferite, două alfabete, 
chirilic şi latinesc, iniţial sisteme ortografice de 
împrumut, păstrând grafemele, valorile şi normele 
de distribuţie originare, dar adaptate treptat la 
specificul şi la nevoile unei culturi ce şi-a câştigat 
individualitatea, inclusiv prin elaborarea pe aceste 
baze a unor alfabete proprii. Epoca veche a scrisu- 
lui românesc este asociată cu utilizarea alfabetu- 
lui chirilic, sistemul ortografic creat după modelul 
scrisului majuscul grecesc din veacul al IX-lea. 

Unitar ca inventar de semne în toate provinci- 
ile, normat ca distribuţie şi ca valoare fonetică a 
slovelor (în ciuda unor alternanţe, cunoscute nu 
doar în spaţiul românesc şi reflectând, prin con- 
servatorism, etape diverse de evoluţie fonetică), 
acest sistem ortografic demonstrează existenţa 
unei tradiţii a scrisului în limba română care 
coboară foarte probabil spre sfârşitul secolului 
al XIII-lea. Grafemele specifice vechiului scris 
chirilic românesc şi valorile fonetice, diferite de 
cele uzuale în scrisul slavon, avute de unele slove 
probează şi ele utilizarea alfabetului chirilic în toate 
domeniile vieţii culturale şi sociale din teritoriile 
locuite de români. Chiar dacă a fost rezultatul unui 
împrumut cultural, scrisul chirilic s-a impus astfel 
de timpuriu ca „haină” oficială a vechilor noastre 
texte, deopotrivă laice şi bisericeşti, acestea din 
urmă predominant ortodoxe, dar adesea şi scrieri 
destinate propagandei religioase apusene, texte 
oficiale sau de uz particular, manuscrise şi tipă- 
rituri, traduceri şi lucrări originale, şi a rămas în 
uz, într-o formă simplificată imediat după 1828, 
până la mijlocul veacului al XIX-lea. Biserica a 
renunțat mai târziu decât instituţiile laice (abia 
după 1890) la literele chirilice, din raţiuni deopo- 
trivă ecleziastice (literele latine fuseseră asociate 
timp îndelungat cu influenţa Bisericii apusene) şi 
culturale (caracterul fonologic al scrisului chirilic 
facilita deprinderea şi exersarea cititului). Scrisul 
chirilic a fost astfel utilizat nu doar de la începutul 
veacului al XVI-lea, de când datează Scrisoarea lui 
Neacşu, cel mai vechi document românesc păstrat, 
ci chiar din secolele anterioare, când trebuie să se 
fi scris româneşte, chiar dacă „sporadic şi pentru 
nevoi particulare” (Al. Rosetti), şi trebuie să se fi 
tradus literatură ecleziastică (manuscrisul Psaltirii 
Hurmuzaki a tost alcătuit, după toate probabi- 
lităţile, în deceniile de cumpănă dintre veacurile 
al XV-lea şi al XVI-lea). Şi a continuat să domine 
scrisul românesc de la primele texte de cancelarie 
până la actele oficiale alcătuite mult după 1800, 
de la vechile manuscrise şi tipărituri religioase 
de la mijlocul veacului al XVI-lea până la cărţile 
şi calendarele din primele decenii ale veacului 
al XIX-lea, atunci când importanţi autori de lite- 
ratură beletristică (între care Costache Negruzzi) 
învățau scrisul şi cititul în limba română desluşin- 
du-le slovele, de la vechile miscelanee cuprinzând 
aşa-numite „cărți populare”, prin textele marilor 
cronicari şi scriitori laici din veacurile XVII şi XVIII, 

până la textele autorilor din deceniile imediat 
următoare anului 1800. S-au produs în acest lung 
interval de timp puţine modificări importante, 
fiind parţial schimbat inventarul de slove. În dis- 
tribuţia acestora au fost anulate unele restricţii 
de utilizare specifice vechiului scris slavon, iar 
unele slove au început să se specializeze pentru 
notarea unui anumit sunet (ca în cazul semnelor 
utilizate multă vreme în alternanță pentru notarea 
vocalelor centrale). După ce însăşi maniera de 
scriere evoluase, cu diferenţe fireşti între tipări- 
turi şi manuscrise, între textele copiate în mănăs- 
tiri, cele scrise în cancelarii sau acelea datorate 
copiştilor particulari (texte diferenţiate curent şi 
prin modul de ilustrare şi de ornamentare), de la 
scrisul semiuncial spre cel cursiv, de la scriptio 
continua spre marcarea limitei dintre cuvinte, de 
la suprascrieri, ligaturi, abrevieri adesea standar- 
dizate şi semne ortografice numeroase, de obicei 
fără acoperire în rostirea românească, spre o scriere 
simplificată, s-a încercat reducerea numărului de 
slove (au susținut ideea Ienăchiță Văcărescu, apoi 
Ion Budai-Deleanu, dar şi autori anonimi ai unor 
manuale alcătuite la sfârşitul veacului al XVIII-lea). 
În scrisul laic oficial s-a cerut apoi (prin porunca 
din 1829 a marelui logofăt Dinicu Golescu) renun- 
ţarea la suprascrieri, pentru a adapta astfel treptat 
scrisul chirilic (de împrumut) la stadiul de dezvol- 
tare a culturii româneşti scrise. De la finele secolu- 
lui al XVIII-lea au apărut în texte din Transilvania 
şi Banat, în epoca Şcolii Ardelene şi nu doar la 
autori care îmbrăţişau ideile mişcării iluministe, 
influenţe ale scrisului etimologizant latinesc. 
Iar în 1828 Ion Heliade-Rădulescu a propus prin 
Gramatica românească tipărită la Sibiu, cu succes 
printre intelectualii vremii, transformarea scrisu- 
lui chirilic în scris integral fonologic, eliminând 
alternanţele grafice şi slovele, dar şi semnele 
ortografice „inutile” (între acestea slovele care 
notau grupuri de sunete, spiritele sau accentele), 
ca fază intermediară în procesul de trecere de la 
scrisul chirilic tradiţional spre un alfabet chirilic 
românesc, apoi spre un sistem ortografic de tran- 
ziţie (amestec de slove chirilice şi latineşti) şi, prin 
acesta din urmă, spre scrisul oficial cu litere latine. 

În ciuda opiniei curente, influenţată de pon- 
derea importantă a scrisului chirilic în cultura 
românească veche, predominant ortodoxă, alfa- 
betul latin a fost utilizat în spaţiul românesc încă 
din epoca primelor monumente de limbă literară. 


Alfabetele 


Nu semnifică această timpurie utilizare prioritatea 
(neconfirmată) a scrisului cu litere latine faţă de 
cel cu alfabet chirilic, chiar dacă verbele a scrie (în 
principala sa accepţie culturală) şi a număra (des- 
cendentul latinescului nominare, utilizat până în 
veacul al XVII-lea cu sensul „a citi”, în absenţa, la 
nordul Dunării, a verbului lege, moştenit din lati- 
nescul legere, atestat de aromână şi de meglenoro- 
mână), ca şi substantivele scriptă, scriptură, semn 
sau carte (utilizat multă vreme cu sensul primar 
„text scris pe o singură foaie de hârtie”) trimit către 
fondul originar al limbii române. Şi nici nu 
confirmă frecvent comentata informaţie consem- 
nată de Dimitrie Cantemir în Descriptio Moldaviae, 
potrivit căreia „moldovenii se foloseau de caracte- 
rele latineşti” [„latinis Moldavi utebantur charac- 
teribus”] înainte ca, în Conciliul de la Florenţa din 
1439, să fi fost impusă, în dorinţa de a opri influ- 
enţa Bisericii apusene în Moldova, înlocuirea lite- 
relor latineşti cu cele slavone. Timp de trei secole 
(de la mijlocul veacului al XVI-lea până către 1830), 
în spaţiul românesc aflat la nord de Dunăre, atât 
români adepţi ai mişcărilor religioase apusene sau 
intelectuali şcoliți în Apus, cât şi misionari străini 
care au activat aici au copiat sau au imprimat cu 
litere latine o serie de texte, chiar dacă mai puţin 
numeroase în ansamblu decât cele chirilice. 
Textele cu ortografie de tip maghiar sunt, în ordine 
cronologică, primele scrieri în limba română în 
care a fost utilizată grafia cu litere latine. Ele repre- 
zintă, de regulă, versiuni şi copii ale traducerilor la 
Cartea de cântece calvine, răspândite în Tran- 
silvania şi în Banat începând din a doua jumătate 
a secolului al XVI-lea. Cele patru file cunoscute din 
aşa-numitul Fragment Todorescu, tipăritură scoasă 
la Cluj, în imprimeria lui Gâspâr Heltai, cândva 
între 1571 şi 1575, conţin zece cântece calvine 
(psalmi, laude bisericeşti şi un cântec de înmor- 
mântare). Versiuni româneşti ale Cărții de cântece 
au fost transcrise apoi, în secolul următor, în Haţeg 
şi Hunedoara, între alţii, de Gergely Sândor de 
Agyagfalva, de loan Viski şi, se pare, de Mihail 
Halici-tatăl. Cu aceeaşi ortografie de tip maghiar 
au fost imprimate Catehismele lui Gheorghe Buitul 
(Bratislava, 1636, şi Cluj, 1703) şi Ştefan Fogarasi 
(Alba Iulia, 1648). La mijlocul veacului al XVII-lea 
un intelectual din zona Caransebeşului, identificat 
eronat fie cu Mihail Halici-tatăl, fie cu învățatul fiu 
al acestuia (cel care în 1674 scria şi tipărea versuri 
româneşti cu ortografie de tip maghiar), a redactat, 

utilizând acelaşi sistem ortografic, primul lexicon 
original al limbii române, intitulat Dictionarium 
Valachico-Latinum. lar câteva decenii mai târziu, 
probabil în nordul Banatului, era scris în aceeaşi 
manieră ortografică dicţionarul latin-român- 
maghiar, cunoscut în literatura de specialitate 
drept Lexiconul Marsilian. În toate aceste texte 
modelul ortografic maghiar a impus utilizarea cu 
frecvenţă şi distribuţie adesea diferite a unor 
grafeme specifice. Influenţa limbii latine şi, poate, 
dorinţa de a adapta un alfabet de împrumut la 
scrierea limbii române au dus însă la apariţia unor 
abateri de la regulile scrisului oficial maghiar. Încă 
din secolul al XVI-lea au fost consemnate, într-un 
etimologism avant la lettreal celui care a dat forma 
grafică ultimă Fragmentului Todorescu, apropieri 
ale grafiei unor cuvinte de forma lexemelor lati- 
neşti corespunzătoare. Mai mult chiar, autorul 
anonim al lucrării Dictionarium  Valachico-— 
Latinum a căutat grafeme şi în afara sistemelor 
ortografice maghiar şi latinesc sau a inventat litere 
compuse pentru a indica, într-o foarte interesantă 
încercare, deopotrivă apariţia unui sunet prin 
alternanță consonantică şi structura lexicală a 
unui derivat. Unele texte scrise cu ortografie latină 
după model maghiar, specifice comunităţilor 
româneşti de rit calvin, au fost transpuse, în epoca 
veche, din curiozitate intelectuală sau ca mijloc de 
propagandă religioasă, în alfabetul chirilic, 
constant utilizat în spaţiul românesc în primul 
rând de copiştii şi tipografii ortodocşi. S-a întâm- 
plat aşa cu texte izolate din Cartea de cântece 
calvine, copiate de doi preoţi bihoreni (popa Urs 
din Cotiglet şi popa Giurgiu din Lunca Sprie), şi cu 
un cântec de Crăciun, transcris, după informaţiile 
oferite de studiul limbii, în zona Făgăraşului. O 
ediţie cu slove chirilice a cunoscut şi primul volum 
de versuri intitulat Kintyets kimpenyesty ku glazurj 
rumunyesty, apărut la Cluj în 1768. O sursă scrisă 
cu alfabet latin în manieră ortografică maghiară va 
fi avut, foarte probabil, şi Evangheliarul de la Sibiu, 
tipărit cu chirilice la mijlocul secolului al XVI-lea 
(1551-1553), dar înregistrând o serie de grafii 
similare celor existente în Cartea de cântece, impri- 
mată câteva decenii mai târziu la Cluj. Tatăl nostru 
maghiar scris cu litere chirilice la finele Codicelui 
Sturdzan, în anii de început ai secolului al XVII- 
lea, şi cel similar descoperit într-un miscelaneu 
nord-ardelenesc alcătuit un veac mai târziu par a 
fi reproducerea din memorie a rugăciunii, pusă pe 

hârtie de doi români care nu cunoşteau limba 
maghiară, iar nu o transliterare a unui text maghiar 
scris cu litere latine. Textele scrise cu ortografie de 
tip polonez, puţin numeroase, sunt rezultatul con- 
tactului avut de învăţaţi moldoveni cu Polonia. 
Rugăciunea Tatăl nostru, pe care Luca Stroici a 
notat-o, în 1593, pentru Stanislaw Sarnicki, 
editorul volumului intitulat Statuta y Metrika 
Przywilwi6w Korronnych (Cracovia, 1594), repre- 
zintă, în ordine cronologică, a doua dovadă a pre- 
zenţei grafiei cu litere latine în scrisul vechi 
românesc. Rugăciunea, provenind din varianta 
cuprinsă în Evanghelia după Matei, reflectă o tra- 
ducere cu circulaţie restrânsă în Moldova (o 
variantă a aceleiaşi traduceri va fi transcrisă în 
1669 de Nicolae Milescu pentru Thomas Smith, 
capelanul bisericii anglicane din Constantinopol), 
iar forma grafică a fragmentului este modelată 
după normele scrisului polonez. Analiza evidenţi- 
ază însă şi în acest caz unele reflexe, adesea 


169 Dicţionarul general al literaturii române 


comentate, ale ortografiei latineşti şi italieneşti. Se 
adaugă utilizarea lui o în komu, sub certa influenţă 
a scrisului latinesc sau italienesc, alte câteva grafii. 
Mai puţin numeroase decât în Cartea de cântece 
tipărită cu litere latine şi ortografie maghiară la 
Cluj cu aproximativ două decenii mai devreme, 
aceste influențe pun în evidenţă, dincolo de 
cultura de tip umanist a marelui logofăt moldo- 
vean, încercarea lui de a oferi cititorilor apuseni şi 
prin forma scrisă a rugăciunii domneşti argu- 
mente în sprijinul originii latine a limbii române. 
Comentând, în 1864, particularităţile lingvistice 
ale acestei versiuni, B.P Hasdeu considera că a 
găsit, în utilizarea unor „termeni curat latini” 
(precum pâne, detorie, detornic, mântuieşte, 
cărora le corespundeau, în versiunile coresiene ale 
textului, cuvintele de origine slavă pită, greșale, 
greşiți, izbăveşte), chiar dovada unei incipiente 
încercări de purificare lingvistică din partea celui 
considerat a fi „părintele filologiei latino-române”. 
Un secol mai târziu, la finele veacului al XVII-lea, 
alt învăţat moldovean, Miron Costin, utiliza scrisul 
latin în manieră poloneză pentru notarea cuvinte- 
lor româneşti incluse în două scrieri alcătuite în 
limba polonă şi destinate unor lectori din Polonia: 
în Cronica Ţărilor Moldovei şi Munteniei, aşa-nu- 
mita Cronică polonă (în cadrul manuscrisului unic 
neautograf, „mâna” lui Costin se regăseşte doar în 
iscălitura finală, dar forma grafică pentru numele 
localităţilor, râurilor şi ținuturilor Moldovei şi ale 
Țării Munteneşti, şi mai ales aceea sub care sunt 
consemnate cuvintele puse pe două coloane 
pentru a demonstra descendența românei din 
latină nu pot fi decât o reproducere făcută de 
copistul polonez de pe manuscrisul marelui 
cronicar) şi în Istorie în versuri polone despre 
Moldova şi Țara Românească, aşa-numita Poemă 
polonă (în redacţia bazată pe textul lui Costin apar 
nume româneşti de dregători, de dregătorii sau de 
ţinuturi). O serie de texte scrise cu ortografie de tip 
italienesc, destul de numeroase în ansamblu, sunt 
datorate unor misionarii catolici, originari în 
primul rând din Italia, interesaţi de spaţiul 
românesc, în care descoperiseră, încă din secolul 
al XIV-lea, o populaţie de origine romană ce vorbea 
o limbă asemănătoare cu propriul idiom, conside- 
rată fie latină coruptă („o limbă latină ţărănească 
şi puţin gramaticală”, scria în 1453 Flavio Biondo), 
fie, mai rar, italiană coruptă. Aceşti misionari 
traduc, adaptează sau alcătuiesc, de la mijlocul 

secolului al XVII-lea până în primele decenii ale 
secolului al XIX-lea, în primul rând în Moldova, 
unde congregația De Propaganda Fide infiinţase o 
misiune, mai multe scrieri în limba română sau 
având text paralel italienesc şi românesc. Dintre 
primele astfel de texte merită consemnate 
Întrebările la botez, o serie de formule rituale şi 
câteva rugăciuni, pe care Bartolomeo Basetti le-a 
trimis, în 1643, la Roma, alături, se pare, de un 
catehism românesc. Vito Piluzio din Vignanello, 
ajuns prefect al misiunii catolice din laşi, a redactat 
şi apoi a tipărit la Roma, în 1677, Dottrina 
Christiana, un text inspirat din Catehismul lui 
Gheorghe Buitul. Tot Vito Piluzio sau, poate, 
Francesco Antonio Renzi a colaborat cu un învăţat 
muntean pentru a alcătui un prim glosar geografic 
românesc (intitulat Nomi geografici...), solicitat 
prin intermediul stolnicului Constantin Canta- 
cuzino de contele Luigi Ferdinando Marsigli. În 
1719 Silvestro Amelio, personalitate importantă a 

misiunii din Moldova, a reluat într-o copie fidelă 
catehismul lui Vito Piluzio, a alcătuit un glosar 
italiano-român, a transcris câteva rugăciuni, mai 
multe formule sacramentale şi câteva evanghelii, 
iar în 1725 a alcătuit o culegere de predici şi de 
fragmente evanghelice intitulată  Conciones 
latinae-muldavo. Anton Maria Mauro a redactat, 
în jurul anului 1760, mai multe fragmente grupate 
sub numele Diverse materie in lingua moldava. lar 
zece ani mai târziu un anonim, identificat de cer- 
cetători fie cu acelaşi Anton Maria Mauro, fie cu 
Francantonio Minotto, a alcătuit primul ghid de 
conversaţie italo-român, numit, după locul de 
depozitare modernă a textului, Manuscrisul de la 
Gottingen. La începutul secolului al XIX-lea Placido 
Porcelli a predat Colegiului „Sfântul Anton” din 
Roma un evangheliar, un catehism, mai multe 
rugăciuni, câteva dialoguri şi un dicţionar. lar 
Michele Sassiano şi Vincenzo Gatti au alcătuit o 
Învăţătură creştinească şi au redactat o serie de 
cazanii, descoperite, la începutul secolului trecut, 
în Biblioteca Archiginnasio din Bologna. Alcătuite 
în primul rând ca texte ajutătoare pentru oficierea 
slujbei în limba română, scrierile misionarilor 
italieni au avut frecvent ca finalitate şi învăţarea 
(necesară pentru propaganda religioasă) a limbii 
vorbite de credincioşii moldoveni. Toate aceste 
scrieri, deopotrivă manuscrise şi tipărituri, utili- 
zează o ortografie cu litere latine influenţată de 
regulile scrisului italienesc sau latinesc. Carac- 
teristica lor dominantă este dată totuşi de prezenţa 
a numeroase grafeme mai puţin obişnuite în 
vechiul scris românesc cu litere latine. Aceste 
grafeme au îndreptat atenţia cercetătorilor nu atât 
spre scrisul polonez (misionarii catolici italieni 
din Moldova şi-au îndeplinit nu o dată misiunea 
sub conducerea unor episcopi originari din 
Polonia), cât spre scrisul maghiar (fără să se iden- 
tifice însă cu acesta). Derogarea de la regulile scri- 
sului italienesc din epocă a fost probabil o modali- 
tate de adaptare a formei textelor alcătuite de 
misionari la obişnuinţele ortografice ale destina- 
tarilor potenţiali, credincioşi creştini originari din 
Transilvania (numiţi în documentele Congregaţiei 
ungari, adică „ungureni, transilvăneni”, nu 
„unguri, maghiari”), trecuţi deja la religia apuseană 
şi utilizând, pentru diferenţierea de ortodocşi, 
scrisul cu litere latine după model ortografic 
maghiar. În fine, textele cu model ortografic 
german au o prezență aproape accidentală. Un 

miscelaneu donat în anul 1743 bibliotecii 
Gimnaziului Evanghelic din Sibiu, aflat în prezent 
în fondurile Bibliotecii Brukenthal, cuprinde între 
filele unor foi volante scrise în limbile latină şi 
germană un text tipărit, singular ca formă şi 
conţinut în scrisul vechi românesc. Fiind imprimat 
pe o foaie îngustă şi alungită, asemănătoare ca 
format  reţetelor completate în cabinetele 
medicale, textul cuprinde două „reţepte”, prima 
„de friguri care sânt numai de la gând”, a doua „de 
căldură mare”. Sunt, fără dubiu, nu reţete auten- 
tice, ci versuri parodice cu pretext medical, alcătu- 
ite pentru a ironiza tratamentele „tradiţionale” 
folosite în combaterea „căldurilor” şi a „frigurilor” 
(produse, în acest caz, de dragoste), iar cele două 
scrieri versificate reflectă nu doar mentalitatea 
unui medic sibian şcolit în universităţi din 
Germania, ci şi influenţa (probabil circumstanţi- 
ală) a modelului ortografic german. În text apare, 
spre exemplu, grafemul sch (schu „şi”), utilizat, 
poate sub influenţa aceluiaşi model, la mijlocul 
veacului al XVII-lea, şi de învățatul anonim din 
Caransebeş care a lăsat Dictionarium Valachico-— 
Latinum. Substantivele sunt scrise constant cu 
iniţială majusculă (Flore, Pectus, Recept, Venter), 
iar litera s are forma alungită, bine cunoscută din 
scrisul mai vechi german. Litera cu această formă 
se regăseşte, de altfel, în multe scrieri, deopotrivă 
tipărite sau manuscrise, alcătuite în secolele XVI- 
XVIII în Transilvania şi, firesc pentru o carte impri- 
mată în Polonia, în Tatăl nostru publicat de 
Stanistaw Sarnicki după textul scris de mână de 
Luca Stroici. Influențe ortografice germane atestă 
şi glosele datorate lui Christian Friederich Temler, 
autor transilvănean din a doua jumătate a secolu- 
lui al XVIII-lea, cuprinse într-un puţin cunoscut 
Vocabularium Valachicum. În legătură directă, 
desigur, cu destinatarii textelor (români dornici să 
înveţe limba germană sau germani interesaţi de 
limba română), numărul influențelor ortografice 
germane creşte în manualele bilingve tipărite în 
Transilvania, în primele decenii ale veacului al 
XIX-lea, de loan Piuariu Molnâr şi de Andreas 
Clemens. 

La sfârşitul secolului al XVIII-lea şi în primele 
decenii de după 1800 au apărut în Transilvania, ca 
reflex al concepţiei iluministe şi ca urmare a acţiunii 
concertate a reprezentanţilor Şcolii Ardelene, 
mai multe lucrări cu caracter programatic, care 
atestă prima încercare coerentă şi fundamentată 

ştiinţific de creare a unui alfabet propriu limbii 
române prin utilizarea „slovelor strămoşeşti”. Sunt 
imprimate acum scrieri precum gramatica intitu- 
lată Elementa linguae daco-romanae sive valachi- 
cae, semnată de Samuil Micu şi Gheorghe Şincai, 
apărută în două ediţii, în 1780 la Viena şi în 1805 
la Buda (cu sumar şi ortografie parțial modificate); 
Orthographia romana sive latino a lui Petru Maior, 
tipărită tot la Buda în 1819 (precedată în 1805 de 
o mai puţin celebră Orthografia latino-valachica, 
datorată lui Ştefan Crişan); Lexiconul românesc- 
latinesc-unguresc-nemţesc, primul dicţionar 
normativ, explicativ şi etimologic al românei 
literare, publicat în 1825 în aceeaşi Crăiască 
Tipografie însărcinată cu imprimarea cărților des- 
tinate Ungariei şi teritoriilor anexate. Urmăreau 
aceleaşi obiective culturale şi naţionale scrierile 

lingvistice (toate lăsate în manuscris) datorate lui 
Ioan Budai-Deleanu, între acestea în primul rând 
Fundamenta grammatices linguae romaenicae şi 
Dascalul românesc pentru temeiurile gramaticii 
româneşti. În ele sunt utilizate de asemenea grafii 
etimologizante, bazate însă pe principii ortogra- 
fice parţial diferite de cele susținute de ceilalți 
reprezentanţi de marcă ai mişcării iluministe tran- 
silvănene. Utilizând modelul propus în lucrările 
programatice amintite (model modificat în timp 
în ceea ce priveşte forma şi inventarul grafemelor 
create, pentru prima dată în scrisul românesc, pe 
baza legilor de evoluţie a sunetelor în trecerea de 
la latină la română), loan Bob a tipărit, în 1822-— 
1823, un Dicţionar rumânesc-latinesc şi unguresc. 
Scopul declarat al căutărilor menite să ducă la 
crearea unui alfabet propriu limbii noastre, care să 
aibă concomitent calitatea de a evidenția originea 
latină a românei, dar şi să permită normarea şi 
implicit unificarea formei sale literare (scrisul 
chirilic, fonologic în esenţă, menținea diferenţele 
existente între variantele literare regionale), a fost 
dublat, la începutul activităţii reprezentanţilor 
Şcolii Ardelene, de un obiectiv religios. Iar acesta 
era strict circumscris condiţiilor în care se dezvolta 
cultura românească din teritoriile aflate dincolo 
de munţi, unde, în mod deja tradiţional, scrisul cu 
litere latine era utilizat numai de românii supuși 
Bisericii apusene, predominant calvini, iar cel cu 
slove chirilice de ortodocşi. Cartea de rogacioni 
pentru evlavia homului chrestin, publicată de 
Samuil Micu în 1779 (cu un an înainte de apariţia 
gramaticii reprezentative a Şcolii Ardelene), şi aca- 
tistul editat de acelaşi învăţat la Blaj doi ani mai 
târziu, tipărituri destinate credinciosului de rând, 
aveau menirea să arate şi prin grafie (aflată atunci 
în faza sa excesiv etimologizantă) că greco-cato- 
licii erau diferiți de românii trecuţi la calvinism. 
Este, de regulă, bine cunoscut modul de apariţie 
a noilor litere româneşti, simple sau compuse, cu 
sau fără semne diacritice, preluate exclusiv din 
scrierea latinească sau raportate, în timp, la limba 
italiană. Mai puţin cunoscut este, în ciuda argu- 
mentelor aduse de unii lingviști, faptul că orto- 
grafia etimologizantă nu a fost nicicând un scop 
în sine (dovadă simplificarea sa în timp, realizată 
de aceiaşi autori care, în scrierile manuscrise sau 
imprimate destinate publicului larg, foloseau 
constant alfabetul chirilic) şi nu a urmărit cu pri- 
oritate schimbarea rostirii româneşti (în Lexiconul 

din 1825 textul cules cu slove chirilice, în coloane 
paralele sau însoţind formele-titlu, indică modul 
de rostire a formelor scrise etimologizant). A fost 
însă un mijloc de evidenţiere a latinităţii limbii 
române, ca parte a unui program de schimbare 
concertată a modelelor culturale, urmărit sis- 
tematic vreme de aproape un secol, de la 1780 
până spre finele veacului al XIX-lea, când etimo- 
logismul „extern”, bazat pe modelul limbii latine, 
a lăsat locul, în scrisul românesc, etimologismului 
„intern”, menit să pună în evidenţă şi să consoli- 
deze, prin relaţia stabilită între grafia formelor fle- 
xionare ale aceluiaşi cuvânt sau prin aceea a cuvin- 
telor care aparţineau aceleiaşi familii lexicale, 
structura limbii române literare. ar etapele acestui 
proces, inițiat de Şcoala Ardeleană şi definitivat 
de Academia Română, au fost marcate de oscila- 
ţii şi de reveniri punctate de câteva proiecte orto- 
grafice, gramaticale şi lexicografice, mai impor- 
tante fiind cele elaborate de Timotei Cipariu, lon 


Gramatica românească 

Heliade-Rădulescu, August Treboniu Laurian şi 
loan C. Massim, apoi de Titu Maiorescu. Oscilaţii 
şi controverse au existat de altfel, începând de la 
mijlocul secolului al XIX-lea, nu doar între diverse 
maniere de scriere etimologizantă (latinizantă sau 
italienizantă, cu model extern sau intern), ci şi 
între etimologişti şi adepţii unui alfabet cu litere 
latine care urma să respecte principiul fonolo- 
gic, tradiţional în scrisul românesc - proiectul 
din 1860 al Eforiei Instrucțiunii Publice din Ţara 
Românească, cel elaborat de Aron Pumnul sau, 
mai târziu, acela datorat lui Titu Maiorescu, modi- 
ficat după 1881 şi definitivat, practic, în 1904. 
Sunt semnificative în acest sens disputele intraa- 
cademice punctate, spre exemplu, de episodul 
aşa-numitului Prandiulu academicu, oferit de 
A.I. Odobescu în Pseudo-cynegetikos, cu amuzant 
rafinament intelectual, etimologiştilor excesivi. 
Bogdan Petriceicu Hasdeu, adept şi el al scrisului 
de tip fonologic (deşi utiliza în lucrările sale nume- 
roase norme ortografice etimologizante), a con- 
semnat la rândul său disputele dintre direcţiile de 
evoluţie a românei literare moderne (etimologis- 
mul latinesc, franțuzismul şi direcţia istorico-tra- 
diţională) în piesa intitulată Orthonerozia (sau Trei 
crai de la Răsărit). Coexistenţa în a doua jumătate 
a veacului al XIX-lea a unor sisteme de scriere cu 
litere latine cu variante diverse de alfabet chirilic 
sau de tranziţie a condus la asocierea evidentă a 
unui tip de alfabet cu o anume atitudine cultu- 
rală, ştiinţifică (şi chiar politică), la exploatarea cu 
intenţie stilistică a unor forme sau sisteme grafice 
pentru evidenţierea „vârstei culturale” a utilizato- 
rilor, deveniți personaje literare. A făcut-o admi- 
rabil I.L. Caragiale, care a dezvoltat şi rafinat în 
opera sa comică idei literare ilustrate anterior în 
scrisul beletristic de Alecsandri, de Odobescu sau 
de Hasdeu. 

Repere bibliografice: B.P Hasdeu, Luca Stroici, părintele 
filologiei latino-române, Bucureşti, 1864; republ. în B.P. 
Hasdeu, Studii de lingvistică şi filologie, |, îngr. şi introd. 
Grigore Brâncuş, Bucureşti 1988, 34-48; I. Bogdan, 
De la cine şi când au împrumutat românii alfabetul 
chirilic?, în Lui Titu Maiorescu. Omagiu, Bucureşti, 1900, 
585-594; Nicolae Drăganu, Mihail Halici (Contribuţie la 
istoria culturală românească din sec. XVII), DR, partea 
I, 1924-1926; Romulus Ionașcu, Sisteme ortografice 
cu litere chirilice şi latine în scrierea limbii române, 
ed. 2, Bucureşti, 1962; Ion Gheţie, Un vechi text literar 
românesc din secolul al XVII-lea, LR, 1965, 6; lon Gheţie, 
Opera lingvistică a lui Ion Budai-Deleanu, Bucureşti, 

1968, 69-80; Emil Vîrtosu, Paleografia româno-chiri- 
lică, Bucureşti, 1968; Ion Gheţie, Începuturile scrisului 
în limba română, Bucureşti, 1974, 9-29; Flora Şuteu, 
Influența ortografiei asupra pronunțării literare 
româneşti, Bucureşti, 1976; Istoria lingvisticii româneşti, 
coordonator Iorgu Iordan, Bucureşti, 1978, 24-27, 43-48, 
72-75; lon Gheţie, „Evangheliarul de la Sibiu” şi textele 
româneşti scrise cu litere latine şi ortografie maghiară, 
LR, 1979, 2; Gh. Chivu, Versuri satirice cu pretext medical 
din prima jumătate a secolului al XVIII-lea, LR, 1984, 
2; G. Piccillo, Testi romeni antichi in alfabeto latino 
(secoli XVI-XVIII), Catania, 1991; Gh. Chivu, Un „Tatăl 
nostru” maghiar scris cu litere chirilice, LR, 1993, 9; Gh. 
Chivu, Influe nțe maghiare asupra ortografiei scrierilor 
misionarilor italieni din secolele al XVII-lea şi al XVIII-lea, 
în Conferinţa Naţională de Bilingvism, îngr. Olga Murvai, 
Bucureşti, 1999, 9-18; Ion Gheţie, Al. Mareş, De când se 
scrie româneşte, Bucureşti, 2001, 16-34; Teresa Ferro, I 
missionari catolici in Moldavia, [Cluj-Napoca], 2005, 
106-124; Gh. Chivu, Grafii cu model latin în scrisul vechi 
românesc, în Antic şi modern. In honorem Luciae Wald, 
Bucureşti, 2006, 117-124; Daniele Pantaleoni, Observaţii 
asupra textelor româneşti vechi cu alfabet latin (1570- 
1703), „Philologica Jassyensia”, 2007, 1; Gh. Chivu, Texte 
cu grafie latină şi modelul ortografic latinesc în cultura 
românească veche, în Limba română. Ipostaze ale variaţiei 
lingvistice, |, Bucureşti, 2011, 411-422. Gh.C. 

Sesto Pals, Gherasim 
Luca, Mihail Hubert, 
Gheorghe Crașin, Aure- 
lu Baranga, D. Amprent 

ALGE, revistă care a apărut la Bucureşti, lunar, din 
13 septembrie 1930 până în 5 iulie 1931 (şapte 
numere). Director: Aureliu Baranga. Promovând 
suprarealismul cu tonalități provocatoare, violent 
contestatare, valorificând prin dicteul automat 
delirul verbal sau „grafismele subconştientului”, 
publicaţia, subintitulată „Revistă de artă modernă”, 
nu are un articol-program explicit. Totuşi, poate fi 
citită următoarea Prefaţă: „Subliniaţi subiectul cu 
o linie şi predicatul cu două”, ceea ce ar putea con- 
stitui o declaraţie de intenţii sui-generis. Ei i s-ar 
putea alătura, în aceeaşi direcţie programatică, şi 

„gândurile” adresate cititorului în Aceluia care 
poartă 35 la inimă. Semnează versuri Gherasim 
Luca, Gh. Crişan, Aureliu (Aurel) Baranga (femur 
sintetic, Solstiţiu echivoc). Poezia Gând are drept 
semnătură o amprentă, prin care se identifică 
Sesto Pals. Publică proză Aurel Baranga (Divagaţii 
în gol), Mihai Hubert, Gherasim Luca, Gh. Crişan 
ş.a. E greu de reținut vreun text ilustrativ în această 
joacă voit nonconformistă, iconoclastă şi absurdă 
pe care o reprezintă A. Sectorul cel mai amuzant îl 
constituie acela al pseudopanseurilor, al anunţuri- 
lor şi jocurilor de cuvinte: „Dacă pui argint în mitră 
scoţi desigur mitrat de argint”; „Narcoticul nu e 
decât un covor de Persia pentru un vagabond”; 
„Îngerii citesc ceea ce scriu oamenii cu pană de 
gâscă, iar gâştele citesc nu numai ceea ce scriu 
oamenii, ci şi îngerii”. La rubrica „Informaţiuni”, se 
poate citi: „Dacă nu se duce Mahomed la munte, 
se duce la mare.” Pe coperta unui număr apare 
„Splendid colorat. Splendid ilustrat. Colaboratorii 
cei mai fotogenici. Creştem pitpalaci. Şi nu 
apărem”. Concluzia — dacă există vreuna - poate fi 
rezumată de cuvintele lui Sesto Pals, din tableta 
Urmuz: „Lotul e un acces de nebunie de care a fost 
cuprinsă o limbă şi puroiul se revarsă pe noi, în 
noi, ne disecă, ne dizolvă, ne mănâncă”. Alţi cola- 
boratori: Hans Mattis-Teutsch, Perahim, Costea 
Sar, Fredy Goldstein. D.B. 


AL-GEORGE, lon (27.][l[.1891, Sângeorz-Băi -— 
9.[.1957, Bucureşti), poet, traducător Este fiul 
Mariei şi al lui Leon Al-George, agricultori de 
etnie romă. După şcoala elementară, făcută în 
satul natal, şi cinci clase (1902-1907) urmate 
la Liceul Grăniceresc din Năsăud, A., trecut în 
România, figura în 1912 alături de Maria Giurgea 
şi Elvira Popescu printre absolvenţii clasei de 
dramă şi comedie a Conservatorului de Muzică 
şi Declamaţie din Bucureşti. Ecourile unei exis- 
tenţe de boem se răsfrâng în Fragment dintr-un 
roman (1922). Nu va fi totuşi actor, ci bibliotecar 
la Fundaţia Universitară „Regele Carol I”, unde va 
funcţiona din 1913 până la pensionare. Ultimii ani 
de viață adaugă, la durerea pierderii în război a 
unicului său fiu, indigenţa şi boala. Este frate cu 
poetul Vasile Al-George şi unchi al indianistului 
Sergiu Al-George. 

În 1909 A. publică în „Convorbiri literare” tradu- 
cerea unei poezii de Carmen Sylva, în 1910 versuri 
şi proză în ziarul „Epoca” şi mai multe articole 

în „Ordinea”. Până la Primul Război Mondial va 
colabora asiduu la „Arta” (unde semna şi cu pseu- 
donimele Terentius, Varro, Vilica, Ion Vilica), la 
„Convorbiri literare”, „Cosinzeana”, „Cuvântul 
nostru”, „Gazeta Transilvaniei”, „Rampa”, „Ilus- 
traţiunea neamului nostru” (aici şi cu pseudoni- 
mele Ion Al. Francesco şi Ion Al. Cozia), „Flacăra” 
ş.a. Volumele Aguile (1913; Premiul Academiei 
Române, raportor Duiliu Zamfirescu) şi Domus 
taciturna (916) adună poeme din aceste publi- 
caţii. În 1915 îi mai apăruse comedia Sapho, 
publicată iniţial în „Zorile” (1912). Era membru 
al Societăţii Scriitorilor Români (1915). La Şcoala 
de Ofiţeri de Rezervă din Botoşani sau în tranşe- 
ele războiului, continuă să scrie, fixând momentul 
istoric, şi trimite la „Moldova veche” (Botoşani), 
„Sburătorul”, „Eroii”, „Săgetătorul” poezii ocazio- 
nale, precum şi două piese „de tranşee”, Fugarul şi 
Sângele neamului (scrise în colaborare cu Ştefan 
Tătărescu şi tipărite, după ce prima se reprezen- 
tase pe front, în 1919). După război conduce revis- 
tele populare „Apărătorii patriei” şi „Eroii”. Reia 
colaborarea la „Flacăra” şi „Convorbiri literare”, 
aici îndeplinind şi sarcini redacționale. Semnează, 
de asemenea, în „Gândirea”, „Propilee literare”, 
„Munca literară”, „Muzică şi poezie”, „Revista scri- 
itoarelor şi scriitorilor români”, „România literară” 
ş.a. E vorba însă de texte mai vechi, reluate, unele 
sub alt titlu. Dintr-o seamă de proiecte, între care 
şi o culegere de tălmăciri din Pindar şi Anacreon, 
încerca să valorifice în 1953 manuscrisele a două 
importante traduceri, Istoria romană de Theodor 
Mommsen şi opera lui Sofocle. Amestec de 
romantism, parnasianism şi simbolism, poezia lui 
tinde spre modelul clasic, ale cărui semne exteri- 
oare le pune în evidenţă cu o anume ostentaţie. 
Antichitatea romană este Mecca lui A., tărâmul 
spre care îl poartă destinul şi imaginaţia (Viziuni 
antice). Este tărâmul poeziei, întrezărit, la modul 
simbolist, într-un absorbant „dincolo de orizont”. 
Instalat într-o Romă imaginară, poetul face, epicu- 
reic, elogiul vieţii (Petronius către Eunyce), închină 
ode principiilor vitale (Isis, Lacrimile Soarelui), 
amestecând vis şi realitate sau plasticizând grațios 
(Carmina). Recea detaşare parnasiană, „teoreti- 
zată” într-o ars poetica, lipseşte. Nota elegiacă, mai 
plină în volumul Domus taciturna, mişcă desenul 
şi îi imprimă rezonanţele caducităţii. Elementele 
simboliste (parcul, grădina, parfumuri, mirajul 
depărtării, cântecul şi plânsul fântânilor) tulbură 

„helenicul vis” al poetului. Totuşi, atmosfera de 
intimitate senină şi de împăcare finală rămâne 
dominantă. În pofida stereotipiei imagistice, a tra- 
vestiului clasicizant, renunţarea la emfaza retorică 
şi tendinţa de interiorizare a expresiei sunt ceea 
ce interesează în lirica lui A. El a tradus (inclu- 
zând câteva versiuni în volumul Domus taciturna) 
din bucolicii siracuzani Bion şi Moschos, din 
Cleanthes, Pindar, din sonetele lui Michelangelo 
şi, fragmentar, din Dante (Infernul, cânturile I şi 
II). În comedia Sapho iluzia vieţii antice e convin- 
gătoare, dar modelul comediei burgheze de salon 
oferă, inadecvat, majoritatea soluţiilor dramatice. 
SCRIERI: Aquile, Câmpina, 1913; Sapho, Bucureşti, 
1915; Domus taciturna, Bucureşti, 1916; Fugarul. 
Sângele neamului (două piese de tranșee), (în colaborare 
cu Ştefan Tătărescu), Bucureşti, 1919. 


Repere bibliografice: Duiliu Zamfirescu, „Aguile”, AAR, 
partea administrativă, t.XXXVI, 1913-1914; N. Bănescu, 
„Domus taciturna”, CL, 1916, 7-8; Lovinescu, Scrieri, 
VI, 78; Călinescu, Isf. lit. (1941), 581, Ist. lit. (1982), 658; 
Ciopraga, Lit. rom., 252-253; Scarlat, Ist. poeziei, IL, 189; 
Dicţ. scriit. rom., IL, 54-55; Hrimiuc-Toporaş, Atelier, 
G.H.-T. 

AL-GEORGE, Sergiu 
(13.1X.1922, Târgu 
Mureş — 9.X1.1981, 

Bucureşti), indianist, 
eseist, traducător. 


Fiu al Antoniei Al-George (n. Donos), funcţionară, 
descendentă dintr-o familie de preoţi de mai 
multe generaţii originară din Soroca, şi al lui Vasile 
Al-George, funcţionar, absolventalConservatorului 
de Artă Dramatică şi al Facultăţii de Drept, poet şi 
publicist de oarecare notorietate, A. urmează 
cursul primar şi primele clase de liceu în oraşul 
natal, continuând la Liceul „Matei Basarab” din 
Bucureşti, unde îşi susține şi examenul de bacala- 
ureat (1941). În Capitală urmează şi Facultatea de 
Medicină (1941-1949, inclusiv stagiile de extern şi 
intern). Lucrează ca medic în Bucureşti, din mai 
1950 până la pensionare (survenită timpuriu, în 
1978, în urma unui infarct), în diferite unități de 

asistență medicală (la Clinica Universitară ORL, ca 
preparator, apoi asistent universitar, la diferite 
policlinici, între care, în 1952-1958, policlinica 
Teatrului de Operă şi Balet). Personalitate cu totul 
remarcabilă, înclinat spre cercetare şi demers spe- 
culativ, A. a adăugat, prin studiu propriu, compe- 
tenţei sale de medic pe cea a indianistului de 
aleasă ţinută. Interesul lui pentru gândirea şi civi- 
lizaţia indiană s-a cristalizat încă de pe la vârsta de 
cincisprezece ani (când, elev, a fost cu deosebire 
impresionat de felul în care Augustin Z. N. Pop, 
profesor de română, a prezentat valenţele „indice” 
ale operei lui M. Eminescu) şi s-a dezvoltat şi apro- 
fundat în urma unor lecturi asidue, mai ales din 
Mircea Eliade, pe care şi l-a ales drept model şi 
mentor şi de la care, trimițându-i în 1947 întâiul 
său articol publicat, a obţinut o primă recunoaş- 
tere: „Încă un indianist român!”; debutul în 
domeniul indianisticii avusese loc în acest an, cu 
Le Mythe de latman et la genese de labsolu dans la 
pensâe indienne, apărut în „Revue des €tudes 
indo-europeennes”. Ca medic, specialist în otori- 
nolaringologie, a desfăşurat cercetări de foniatrie, 
depunând o muncă de pionierat în problema 
explorării prin mijloace optice a corzilor vocale. 
Redactase - şi predase, în 1958, Editurii Medicale 
- un tratat de foniatrie care nu a mai putut apărea, 
autorul fiind arestat şi trimis în judecată, acuzat, 
împreună cu Al. Paleologu, C. Noica, N. Steinhardt, 
de complot împotriva ordinii de stat. Condamnat 
la şapte ani de închisoare, a fost pus în libertate în 
aprilie 1964, în baza decretului de grațiere referitor 
la deţinuţii politici. După anii de detenţie, şi-a 
reluat activitatea de medic, însă cercetările de 
indianistică, reprezentând pentru el o pasiune 
puternică, i-au ocupat treptat prim-planul activi- 
tăţii intelectuale. În 1981 a participat la Congresul 
de Indianistică de la Varanasi (India). 

Fără să aibă studii atestate în materie, A. a 
devenit o personalitate recunoscută în România şi 
peste hotare, inclusiv în India, în mediile universi- 
tare şi în cercurile savanților preocupaţi de acelaşi 
domeniu, indianistica (sanscritologie, miturile şi 
credinţele indiene, filosofia, cultura tradițională 
indiană în general), cu deschidere pertinentă 
către domenii de mai mare generalitate (filosofia 
limbajului, culturologie, reflecţia asupra filosofiei 
culturii). A publicat în periodice de specialitate — 
între altele: Purna ghata et le symbolisme du vase 
dans lIndeîn „Arts asiatiques”, 1957 (în colaborare 

cu Arion Roşu); Indriya et le sacrifice des prana în 
„Mitteilungen des Instituts fir Orientforschung”, 
1957 (în colaborare cu Arion Roşu); The Semiosis 
of Zero According to Panini, LInde antique et les 
origines du structuralisme în X" International 
Congress of Linguists; The Extralinguistic Origin of 
Panini's Syntactic Categories and Their Linguistic 
Accuracy în „Journal of Oriental Institute”; 
Are Paninis Sutras Descriptive or Perceptive 
Sentences? în „Annals of the Bhandarkar Oriental 
Research Institute”, 1977-1978; La Resonnance de 
la pensee indienne dans la culture roumaine în 
Fourth World Sanskrit Conference of IASS. A parti- 
cipat la colocvii şi congrese ştiinţifice internaţio- 
nale, a făcut o călătorie de studii în India, vizitând 
centrele importante de sanscritologie. A avut con- 
tribuţii notabile de iatroistoriografie, redactând, 
pentru tratatul Istoria medicinei universale (1970), 
capitolele Medicina indiană şi Medicina tibetană. 
În 1971-1974 a predat un curs liber de cultură şi 
civilizaţie indiană la Universitatea din Bucureşti, 
unde, în 1980, invitat de profesoara Amita Bhose 
din India, care preda disciplinele de indianistică, 
va coordona cu pasiune cenaclul de studii indiene 
organizat - neoficial - în rândul studenţilor. A 
tradus, prefaţat şi adnotat texte reprezentative 
ale culturii indiene în volumul de debut Filosofia 
indiană în texte (1971), cu versiuni din Bhagavad- 
gita, Shamkhya-karika, Tarka-sangraha, tran- 
spuse din limba sanscrită. A fost prezent cu un 
text (Temps, histoire, destin) în numărul 33, din 
1977, al publicaţiei franceze „Cahiers de l'Herne”, 
dedicat lui Mircea Eliade. Eseuri culturologice 
care interesează un public mult mai larg decât 
cel al specialiştilor ori al pasionaţilor de indianis- 
tică apar în cartea intitulată Arhaic şi universal. 
India în conştiinţa culturală românească (1981). 
Dacă în Limbă şi gândire în cultura indiană 
(1976) A. depășea fruntariile stricte ale demersu- 
lui lingvistic şi filologic, dezvoltând consideraţii 
filosofice, prin volumul de eseuri Arhaic şi uni- 
versal — considerat capodopera sa - practic tran- 
scende domeniul strict al indianisticii, oferind o 
reflecţie, profundă şi fundamentală, în marginea 
fenomenului cultural. Cartea a îmbogăţit în chip 
oportun bibliografia privitoare la literatura - şi, 
în general, la cultura - română, reprezentând o 
contribuţie notabilă în domeniul culturologiei, 
şi anume într-un câmp problematic fecund, cel 
al revalorizării gândirii tradiţionale. Volumul 


Al-George 


grupează patru eseuri consacrate temei enunțate 
în subtitlu, cu referire precisă la Constantin 
Brâncuşi (Comentarii indiene la Brâncuşi), Mircea 
Eliade (India în destinul cultural al lui Mircea 
Eliade), Lucian Blaga (Structurile antinomice la 
Lucian Blaga şi accepţia indiană a metaforicului) 
şi M. Eminescu (Eminescu — Arhetipul). A. abor- 
dează subiectele alese prevalându-se de dubla lui 
competenţă de cunoscător al gândirii indiene şi 
al culturii occidentale. Procedează la un demers 
hermeneutic comparativ, menit să pună în lumină 
nu deosebirile, ci convergenţele, coincidenţele, 
omologiile, similitudinile (tematice, de simboluri, 
de poziţie ontică). Redescoperirea arhaicului — în 
arta, în cultura modernă - echivalează cu o fericită 
regăsire a unei universalităţi perene şi fundamen- 
tale. Acreditând o metodă personală, compara- 
tiv-hermeneutică, ilustrată convingător, A. a dat o 
lucrare importantă, pe care Mircea Eliade a apre- 
ciat-o elogios, afirmând (într-o scrisoare către 
Mircea Handoca): „În fond, Sergiu Al-George a 
reuşit să ilustreze, în mod exemplar, ceea ce am 
putea numi o nouă metodă comparativă pentru 
cercetarea şi înţelegerea civilizaţiilor tradiţionale”. 


Pentru mulţi, Sergiu Al George rămâne o figură enigma- 
tică. Medic (cu lucrări remarcabile în specialitatea lui), 
deținut politic, indianist erudit — apreciat ca atare de 
Eliade şi de alţi savanţi —, serios, discret, meticulos în tot 
ceea ce face, deloc răsfăţat de istorie, Sergiu Al George 
pare a se deosebi de amicii săi mai mult sau mai puţin 
norocoşi decât el: nu-i o natură religioasă şi exuberantă 
ca N. Steinhardt (o natură samuraică!), nu-i sceptic şi 
hedonist ca Al. Paleologu, nu se potriveşte, ca fire şi în idei, 
nici cu vitalul, cârtitorul, moralistul Ion D. Sîrbu, în stare 
să moară pentru o expresie memorabilă... Dintre toţi, el 
părea a fi destinat studiului şi ascezei morale şi spirituale. 
A trecut prin experienţa carcerală şi n-a avut timp să-şi 
construiască decât fragmentar opera... 

EUGEN SIMION 


SCRIERI: Limbă şi gândire în cultura indiană, Bucu- 
reşti, 1976, ed. Piteşti, 2005; Arhaic şi universal. India 
în conştiinţa culturală românească, Bucureşti, 1981; 
Corespondenţa Sergiu Al-George (1922-1981), ed. 2, pref. 
Dorina Al-George, Bucureşti, 1999. Traduceri: Filosofia 
indiană în texte, introd. trad., Bucureşti, 1971; Sam- 
khya-karika. Tarka-samgraha, ed. bilingvă, îngr. Vlad 
Şovărel, introd. trad.,București, 2001; Bhagavad-gita, 
ed. bilingvă, îngr. Vlad Şovărel, București, 2006. 

Repere bibliografice: Al. Paleologu, Prietenul, 


gânditorul, savantul, RL, 1981, 47; Cezar Baltag, Sensul 
universal al arhaicului, VR, 1982, 12; Mircea Eliade, 


Dicţionarul general al literaturii române 176 


[Scrisoare către Mircea Handocal, RL, 1984, 30; Mircea 
Handoca, Sergiu Al-George, RL, 1984, 30; Andrei Pleşu, 
Sergiu Al-George şi înțelegerea simbolică a artei, VR, 1992, 
3-4; Dorina Al-George, Șocul amintirilor, Bucureşti, 
1994; Dicţ. scriit. rom., L. 55-56; [Sergiu Al-Georgel, 
CC, 2000, 4-8 (grupaj special); Simion, Fragmente, IV, 
394-403; Ara Alexandru Şişmanian, Sergiu Al-George, 
deschizătorul formei, VTRA, 1998, 6-8; Toader Paleologu, 
Sergiu Al-George şi Orientul, ALA, 2005, 795; loana Costa, 
Un indianist, CL, 2009, 1; Amita Bhose, Sergiu Al-George 
văzut de noi, indienii, pref. Dorina Al-George, Carmen 
Mugşat-Coman, Bucureşti, 2012. N.Br. 


AL-GEORGE, Vasile (24.11.1895, Sângeorz-Băi — 
18.11l.1960, Bucureşti), poet, traducător, publi- 
cist. Este fiul Mariei şi al lui Leon Al-George, agri- 
cultori de etnie romă; este frate cu poetul Ion 
Al-George şi tatăl indianistului Sergiu Al-George. 
După studiile liceale la Năsăud şi Blaj, se stabi- 
leşte în 1912 la Bucureşti, unde urmează cursu- 
rile Conservatorului de Muzică şi Declamaţie, 
luându-şi totodată licenţa în drept. Participă la 
luptele de la Mărășești, unde este rănit. Între 1914 
şi 1940 funcţionează, cu intermitențe, ca angajat la 
Ministerul Instrucțiunii şi la Ministerul Muncii şi 
Ocrotirilor Sociale. După Primul Război Mondial, 
poetul se întoarce în Ardeal, implicându-se în 
viaţa literară clujeană, mai întâi ca redactor-şef 
al gazetei „Glasul libertăţii” şi apoi ca redactor la 
ziarul „Voinţa”. În 1921 este numit director al Casei 
Cercuale a Asigurărilor Sociale din Târgu Mureş, 
unde editează ziarul „Mureşul”, iar în 1927 şi 1928 
conduce săptămânalul „Astra”. 

Lui A. primele versuri îi apar în 1910, în „Musa 
someşană” şi în „Foaia interesantă” din Orăştie. 
Mai colaborează la „Cosinzeana”, „Luceafărul” 
(Budapesta), „Flacăra”, „Arta”, „Ţara noastră”, „So- 
cietatea de mâine”, „Cele trei Crişuri”, „Gândirea”, 
„Ramuri”, „Familia”, „Evoluţia” ş.a. Încearcă şi să 
traducă, fără a reuși, însă, mai mult decât echiva- 
lenţe cuminţi din H.W. Longfellow şi Dmitri Me- 
rejkovski ori din scrierile unor autori maghiari, 
precum Petofi Sândor, Ady Endre, Babits Mihâly, 
Sz6p Ern6 sau J6kai Mr. În manuscris a lăsat 
transpunerea în româneşte, după o versiune ma- 
ghiară, a Mahabharatei, publicată abia în 2004; 
interesul lui Sergiu Al-George pentru India pare 
să fi fost trezit şi cultivat de tatăl său. Selectate şi 
prin prisma unor afinități, doar câteva tălmăciri 
vor fi incluse în sumarul singurului volum de ver- 
suri ale lui A., Pământ (1922). Lirica din această 

carte depăşeşte neosămănătorismul ardelenesc 
al momentului, chiar dacă, prin titlu şi prin unele 
elemente de cadru, poate sugera apropierea de o 
poetică tradiționalistă. Celebrând soarele, marea, 
pământul, focul, versul se lasă mişcat de sensibi- 
litatea unui spirit modern, trecut prin filieră sim- 
bolistă. Poetul va ţine, de altfel, să-şi sublinieze, 
şi încă apăsat, condiţia de solitar elegiac, atins 
de răul lumii şi al veacului, şi atunci gesticulaţia 
sa lirică o aminteşte pe cea bacoviană. Prea mult 
subminate de un verbiaj abstract, versurile lui 
riscă să cadă, nu o dată, în platitudini confortabile, 
clamate cu sentimentul descoperirii cine ştie cărei 
adânci filosofii. 

SCRIERI: Pământ, Cluj, 1922. Traduceri: J6kai M6r, 
Îngerul vărsării de sânge, Bucureşti, 1916; Mahabharata, 
îngr. Vlad Şovărel, Bucureşti, 2004. 

Repere bibliografice: Iosif Eugen Naghiu, Un poet 
grănicer — Vasile Al-George, VTRA, 1935, 3-4; Teodor 
Tanco, Virtus Romana Rediviva, IV, Bistriţa, 1981, 
276-278; Dicţ. scriit. rom., |, 56-57; Teodor Tihan, Un 
romantic întârziat, ST, 2001, 4. T.I. 


ALIMĂNEŞTIANU, Pia (23.VI.1872, Florica, azi 
Ştefăneşti, j. Argeş — 12.X.1962, Bucureşti), proza- 
toare. Este fiica lui Ion C. Brătianu şi soră cu lon 
I.C. Brătianu. Mezina „marelui partid” de acasă 
al lui Ion C. Brătianu, A. moşteneşte numele 
mamei, Pia (de la Caliopia, în acte însă Caterina, n. 
Pleşoianu). Instrucţia tinde a fi solidă şi completă. 
Urmând tradiția statornicită în familie, învaţă în 
particular, cu dascăli renumiţi din Bucureştii de 
odinioară, și își susține bacalaureatul (în 1889) la 
Colegiul „Sf. Sava”. În circumstanţele dramatice ale 
întâiei conflagrații mondiale, rămasă lângă mama 
vârstnică în Capitala invadată de inamic după 
retragerea armatei şi a guvernului [.I.C. Brătianu 
în Moldova, întâmpină evenimentele cu stoicism — 
alături de surorile Sabina (Cantacuzino) şi Mariuţa 
(Pillat), îngrijeşte răniţi la spitalul „din şoseaua 
Filantropia”, susține alte inițiative ale Crucii Roşii 
care vizează asistența populaţiei civile. Ca şi Sabina 
Cantacuzino, îşi face consemnări într-un „caiet” — 
pe care îl adăposteşte cu prudenţă, de teama „per- 
cheziţiilor, rechiziţiilor, inchiziţiilor” de tot felul —, 
încercând a surprinde dinamica, penibilă adesea 
şi dificil de stăpânit, a stărilor de spirit. Apreciate 
de istorici, mai târziu, ca un izvor de primă mână 
relativ la regimul militar de ocupaţie, descoperind 
secvenţe inedite din „rezistenţa” Capitalei, notele 


Alimăneşteanu 


situau, nu mai puţin tranşant, oameni şi atitu- 
dini progermane, chiar dacă A. tinde să judece 
cu o anume detaşare, dezavuând „nesăbuinţa” 
unor „rătăciţi” ori categorisind la rece tipuri de 
colaboraţionişti. Uneori critica poate fi şi acerbă 
(atunci când e deplânsă, de pildă, „orbirea” lui 
C. Stere, căruia, sub pseudonime ca O femeie din 
mulțime, ori Dama voalată, avea să-i reproșeze şi 
în presa vremii ambițiile de „european germani- 
zat”, „micimea” şi erorile prezentului, impietând 
asupra unui „trecut frumos”, și compromisul gaze- 
tarului de la „Lumina”). Reţine mai ales franche- 
țea acestor mărturii, lăsând să treacă nu o dată în 
prim-plan scene teribile sau exemplare: stareţa 
de la Pasărea jelind raptul barbar comis de nemți 
asupra mănăstirii, într-un aprilie apocaliptic al 
anului 1917, când se ordonă despuierea vechilor 
odoare şi doborârea clopotelor de argint pentru 
a fi trimise la topit; lecţia din urmă a lui Titu 
Maiorescu, bătrânul mentor al Junimii, retras din 
viaţa publică şi părăsit într-o uitare cvasigenerală, 
refuzând însă demn, neconcesiv, până la capăt, 
contactele cu ocupanţii. Abia la un deceniu după 
scrierea jurnalului, A. (între timp căsătorită cu Al. 
Alimăneştianu) găsește oportun a edita Însemnări 
din timpul ocupației germane (1916-1918), închi- 
nând cartea, apărută în 1929, memoriei lui lonel 
I.C. Brătianu, fratele şi ilustrul om politic nu de 
multă vreme dispărut. În anii interbelici continuă 
a îndruma proiecte educative, caritabile, veghind 
la bunul mers al unor asociaţii culturale, aşeză- 
minte şcolare sau de binefacere (Liga Naţională 
a Femeilor Române, Universitatea Liberă, Şcoala 
de Educatoare de Puericultură din Bucureşti, Casa 
Copilului ș.a.). E tot mai mult şi o prezenţă publi- 
cistică, mai tipărind până în pragul celui de-al 
Doilea Război Mondial câteva merituoase scrieri 
literare. 

Culegeri ca Dobrogea (1936), Plaiuri olteneşti 
(1938), Prin cetatea lui Bucur sau Trecutul viu 
(ambele din 1940) adună pagini memorialistice — 
„filetrăite”, evocări, mărturisiri —, reînviind portrete 
şi peisaje, într-un gen de tabletă sau crochiu cu 
prea puţine variaţiuni de la un text la altul. Detaliul 
etnografic pe cale de a fi uitat, cutuma şi reflexul 
ei social sunt teme de incursiune într-o lume ce 
dispare, cu tipuri în crepuscul, hieratice, desprinse 
dintr-un Bucureşti de stampă: ţigăncile florărese, 
argintarul de lângă Curtea Veche, flaşnetarul 
Giuseppe, cântăreața Gherghina, iconarul de la 

schitul Darvari. Armonizând cu indulgență naţiile, 
perpetuând candide ori surprinzătoare meserii 
(Rustem Bostangiul, Ali din Balcic), gustul taifa- 
sului și al poveștilor cu tâlc (Hoţi de cai, Arămarul 
din Kiistenge, Fata hogei), Dobrogea, în schimb, 
mai picturală, va inspira, în rama pitorescului 
decor, ceva mai multă libertate epică. Drumurile 
pleacă din şi se întorc — aici — la Hasiduluc. Pulsul 
domestic al culei strămutate, cu dichis, din Oltenia 
protejează, ca într-un insolit falanster, mâna de 
coloniști aşezaţi în provincia de la marginea mării, 
ispitiţi de schimbare, pe când ferma cea nouă con- 
fruntă Orientul din preajmă cu un model al rigorii. 
Cărţi de pioasă evocare sunt Plaiuri olteneşti și 
Trecutul viu, amintind de ţinuturi şi oameni de 
care ascendenţa şi întâmplările vieţii o leagă pe 
autoare intim. Prevenitoare, iscodind discret, A. e 
un interlocutor atent, dispus, apoi, să comenteze 
de toate: arhitectură, stare socială, gospodărie şi 
port, snoave sau pilde morale. E, alteori, cronicar 
de fapte diverse. Nu lipsesc nici portretele de 
familie, cu un ce didactic, cărturăresc, vag desuet 
(Maica Maximila — stareţa de la Ostrov, „sora tatii”, 
Din tinereţea lui Sandu Cintianu ş.a.). Trecutul viu 
instituie corespondențe cu ciclul pillatian, inti- 
tulat tot astfel în volumul Pe Argeș în sus (1923). 
Poetului (nepot după soră), A. îi dedică, de altfel, 
acum, suita Scrisori din Florica. Via şi Argeşul, 
„casa din deal” (fostă „lin” pentru struguri), 
„castanul cel mare”, parcul Goleştilor - azi „în 
paragini” ori tocălia, ce bate „în deşert”, rămân 
şi pentru A. reperele copilăriei. O notă inserată 
în ziarul „Adevărul”, la rubrica de informaţii cul- 
turale (octombrie 1937) o identifica pe A. (sub 
numele Pia Brătianu) ca autoare a primei transpu- 
neri românești după confesiunile Marthei Bibescu 
din Isvor, le Pays des saules (Paris, 1923). Conform 
anticipării, volumul, cu recunoscut prestigiu, avea 
să fie pus la îndemâna publicului de la noi într-o 
fluentă, izbutită tălmăcire a textului francez: Izvor, 
țara sălciilor. Traducerea rămâne, totuși, nesem- 
nată pe frontispiciul cărţii, A. însăși adoptând aici, 
cum s-ar părea, discreţia unui modest anonimat. 
SCRIERI: Însemnări din timpul ocupaţiei germane 
(1916-1918), Bucureşti, 1929; Dobrogea. File trăite, 
Craiova, 1936; Plaiuri olteneşti, Craiova, 1938; Prin 
cetatea lui Bucur, Bucureşti, 1940; Trecutul viu, Bucu- 
reşti, 1940. Traduceri: Martha Bibescu, Izvor, fara sălcii- 
lor, pref. Mihail Sadoveanu, București, [1938]. 

Repere bibliografice: „Însemnări din timpul ocupaţiei 
germane”, U, 1929, 121; Sabina Cantacuzino, Din viaţa 
familiei I.C. Brătianu (1821-1891), Bucureşti, 1933; 
Din corespondența familiei lon C. Brătianu, L-V, pref. 1. 
Nistor, Bucureşti, 1933-1935; Aida Vrioni, „Dobrogea”, 
RVS, 1936, 10-11; N. Mihăescu, Oameni şi idei, Bucureşti, 
1937, 105-110; C.D. Fortunescu, [Pia Alimăneștianul, 
AO, 1937, 81-91, 1938, 97-100, 1941, 113-118, 1942, 
119-124; Caleidoscop, ADV, 1937, 16477; Perpessicius, 
Opere, VIII, 174, 176-177, 328; PV. Haneş, „Plaiuri 
olteneşti”, PL, 1939, 3; Tatiana Slama, „Prin cetatea lui 
Bucur”, VRA, 1941, 599; Constantin-Stelian, „Trecutul 
viu”, E, 1942, 7-8; Şerban Cioculescu, Izvoare narative, 
RL, 1985, 7; [Pia Alimăneştianul, ADLITR, D-66; Cornelia 
Pillat, Eterna întoarcere, pref. Doina Uricariu, Bucureşti, 
1996, 77-105, 144-147, 156-157, 195-197, 253; Pia Pillat, 
Sufletul nu cunoaşte distanțele, îngr. Monica Pillat, 
Bucureşti, 2009, 15-16, 21, 53, 56-57, 62-63, 67-69, 74-75, 
passim; Cornelia Pillat, Ofrande, ed.2, îngr. Monica 
Pillat, Bucureşti, 2011, 104-106, 114-124, passim. R.$. 


AL LUPULUI, Nicolae (pseudonim al lui Nicolae |. 
Popescu; 2.X.1881, Brădiceni, j. Gorj — 13.VII.1963, 
Craiova), prozator. Părinţii lui A., Maria şi lon 
Popescu, păstrau tradiția unei boierii mărunte, 
care în linie paternă urca până la postelnicul Lupu 
Stolojanu din vremea domnitorului Gheorghe 
Bibescu. A. urmează şcoala primară la Brădiceni, 
Gimnaziul „Tudor Vladimirescu” din Târgu Jiu şi 
o şcoală tehnică din Bucureşti. Va încerca diverse 
profesii: învăţător suplinitor, zugrav de biserici şi 
ceramist, sufleor la teatru şi ziarist. După o speci- 
alizare în medicina socială, devine funcţionar în 
Ministerul Sănătăţii, apoi director al şcolii sanitare 
din Craiova. 

Descoperit de Charles Laugier, A. a debutat în 
1927 la „Arhivele Olteniei”. Ajunge a fi cunoscut 
de scriitorii craioveni C.D. Fortunescu, C. Şaban- 
Făgeţel, Eugen Constant, C.S. Nicolăescu- 
Plopşor, care îl vor publica în revistele conduse 
de ei: „Ramuri”, „Condeiul”, „Gând şi slovă olte- 
nească”. Pagini numeroase risipeşte în „Datina” 
(Turnu Severin), „Vatra”, „Conştiinţa naţională”, 
„Renaşterea”, „Iribuna Olteniei” şi în câteva din 
Capitală: „Adevărul literar şi artistic”, „Universul 
literar”, „Revista Fundațiilor Regale” ş.a. Studiile 
lui etnofolclorice, grupate în seria Cunoaşterea 
satului, au în vedere nunta, moartea, sărbătoa- 
rea Paştilor, dar şi a goviilor şi nedeielor, portul 
popular şi locuinţa gorjeană, meşteşugurile din 
zonă. Literatura cu pronunţat specific oltenesc a 
lui A. este cuprinsă în volumele Posada Gurenilor. 

Povestiri din alte vremi (1929), în parte memori- 
alistic, şi Povestiri olteneşti. Locuri şi oameni din 
alte vremi (1946). Bogăția datelor etnofolclorice, 
istorice şi toponimice, conţinute de istorisirile 
scrise în savurosul grai gorjean (autorul adăuga şi 
un „vocabular” dialectal explicativ), oferă în sub- 
sidiar o posibilă monografie a zonei dintre Jiu şi 
Cerna. Onomastica bogată, cu accent individu- 
alizator, persiflant, colorează naraţiunea. Mama 
este, ca la Ion Creangă, adepta tradiţiilor, a „rându- 
ielilor” rurale. Pe alocuri, istoria familiei pare a se 
îmbina cu istoria provinciei şi a ţării. Povestitorul 
laudă calităţile consătenilor săi: mândria şi vitejia 
ca daturi ancestrale, rigoarea morală a caractere- 
lor. Personajele — tatăl, naşul Grigore Cartianu, moş 
Ghinea, morarul, bătrânul Zamora Mehedinţeanu 
- devin, adesea, naratori, folosind ritualul obişnuit 
pentru a amâna povestirea şi a capta, astfel, inte- 
resul. O tipică povestire în povestire este Nunta 
cucoanei Lenuţa, în care cei tineri primesc sfaturi 
dintr-o verificată pedagogie erotică. Mai amplă, 
Pământul cere sânge sau Posada Gurenilor, juxta- 
pune mai multe secvenţe narative pentru a ajunge 
de la datini şi toponimie la istorie. O judecată pe 
munte a fost apreciată de Şerban Cioculescu ca 
un „epos pastoral de o grandioasă primitivitate”. 
Departe de justiţia arbitrară ce acţionează „jos”, 
în lume, „judecata muntelui” îi apare lui A. veşnic 
valabilă. În Minunea de la Tismana se reface, după 
tradiția monastică, viaţa sfântului Nicodim, înte- 
meietorul lăcaşului. Divagaţia istorică roman- 
țioasă reliefează figura excesivă, sadică a lui 
Jicmond (împăratul Sigismund), care îl supune pe 
Nicodim la felurite încercări, de altfel consacrate 
de hagiografie. Minunile religioase, ca şi datinile 
populare, sunt frecvente în textele lui A. Zilele de 
hram, încheiate cu ospeţe rafinate de o gastrono- 
mie fabuloasă, sunt însoţite de numeroase scene 
de aglomerare umană. Când părăseşte mediul 
rural, prozatorul se pierde în snoave echivoce, 
cantonate în anecdotic. 

SCRIERI: Posada Gurenilor. Povestiri din alte vremi, pret. 
C. D. Fortunescu, Craiova, [1929]; Pământul cere sânge, 
Craiova, 1934; Povestea sfântului Ilie. Din popor, Craiova, 
1944; Minunea de la Tismana, Craiova, 1946; Povestiri 
oltenești. Locuri şi oameni din alte vremi, Bucureşti, 
[1946]; Povestiri oltenești. Povești din alte vremuri, îngr. 
și pref. Ion Popescu-Brădiceni, postafță Ion Căpruciu, 
Târgu Jiu, 2009; Basme, povești și snoave din Oltenia. În 

proză sau în versuri, îngr. lon Popescu-Brădiceni și lon 
Căpruciu, Târgu Jiu, 2010. 

Repere bibliografice: Şerban Cioculescu, Un salut lui 
Nicolae Al Lupului, „Lumea românească”, 1938, 437; 
Metzulescu, Liferile, |, 178-180; Eugen Constant, Evocări, 
Craiova, 1980, 66-69; Firan, Profiluri, 1, 439-440. A.Sm. 


ALMA MATER, revistă apărută la Iaşi, lunar, din 
aprilie 1969 până în ianuarie 1974; continuă cu 
titlul „Dialog” între februarie 1974 şi iunie 1990. 
Colegiul de redacţie inițial: Al. Dobrescu (redac- 
tor-şef), Vasile Constantinescu (redactor-şef 
adjunct), Dumitru Simionescu (secretar general 
de redacţie), Mihai Tatulici (şet secţie literară), lon 
Constantinescu, Mihai Drăgan, Petru loan (şef 
secţie ştiinţifică), Maria Platon, Jack Weinstein. 
Oglindind succesiunea generaţiilor de studenţi 
care o editează, publicaţia îşi modifică în mod re- 
petat atât aspectul grafic, cât şi echipa redacţiona- 
lă, colaboratorii etc., iar periodicitatea suferă în- 
treruperi repetate. Revistă de cultură a studenţilor 
de la Universitatea „Al. I. Cuza” din Iaşi, de la nu- 
mărul 3/1969 A.m. are subtitlul „Organ al Consi- 
liului UAS din Universitatea «Al. |. Cuza» Iaşi”. Mo- 
dificări intervenite în colegiul redacţional: de la 
numărul 2/1969, numele lui Vasile Constantinescu 
dispare din casetă; numărul 3/1969 apare sub ur- 
mătoarea redacţie: Mihai Tatulici (redactor-şef), 
Dumitru Constantin (redactor-şef adjunct), Nico- 
lae Manea (şef secţie literară), George Mocanu (şef 
secţie ştiinţifică) ş.a. Cu începere de la numărul 
8/1970, Constantin Pricop devine redactor-şef 
adjunct, alături de Dumitru Constantin. În 20 ia- 
nuarie 1971 formula redacțională arată astfel: re- 
dactor-şef: Constantin Pricop;  redactori-şefi 
adjuncţi: Dumitru Constantin şi Emil Nicolae. 
Acestora li se adaugă Nicolae Manea şi D.N. Zaha- 
ria ca secretar de redacţie. Odată cu numărul 
3/1972, funcţia de redactor-şef este preluată de Al. 
Călinescu (care va rămâne în fruntea revistei ca re- 
dactor-şef sau ca preşedinte al Consiliului de con- 
ducere până în 1982), secondat de Liviu Papuc (re- 
dactor-şef adjunct) şi Nicolae Manea (secretar ge- 
neral de redacţie), cărora li se adaugă Val Condura- 
che, pe post de redactor-şef adjunct. De la numă- 
rul 2-3/1973, Liviu Papuc este înlocuit în funcţie 
de Andrei Corbea. Numărul 910/1973 aduce o 
nouă modificare în componenţa colectivului de 
conducere, alcătuit acum din Andrei Corbea, Paul 
Balahur (redactori-şefi adjuncţi), Mihai Dinu 


Alma mater 


Gheorghiu (secretar general de redacţie), Dan But- 
naru, Crenguţa Diaconescu, Cornelia Mânicuţă, 
Vasile Mihăescu, Corneliu Ostahie-Cosmin, Mihai 
Onucu (secretar de redacţie), Vasile Răşcanu, 
Alfred Emmanuel Winkler. Începând cu numărul 
2-3/1974, formula redacțională se restrânge la pri- 
mele trei nume din lista de mai sus. De la numărul 
8/1974, în locul lui Andrei Corbea trece Mihai Dinu 
Gheorghiu, secretar general de redacţie devenind 
Vasile Rășcanu, înlocuit, la rândul său, în 1975, de 
Gh. Gh. Chipail. În anii următori funcţia de redac- 
tor-şef a fost deţinută de Sorin Pârvu, Camil Cezar 
Coţovanu, Dorin Popa, Sorin Antohi, Radu An- 
driescu, Marius Cristian. După 1989 atât numele 
din caseta redacțională, cât şi lista colaboratorilor 
fluctuează de la un număr la altul. Astfel, în numă- 
rul 135/1990, colectivul de redacţie este alcătuit 
din Andrei Corbea, Florin Cântec, Laurenţiu Con- 
stantin, Michael Astner, Radu Andriescu, Dumitru 
Buzatu, Bogdan Călinescu, Irina Constantin, 
Codrin Liviu Cuţitaru, Mihai Grădinaru, Adrian 
Tarcan, Mihai Răzvan Ungureanu, Marius Cristian. 
După alte modificări, colectivul de redacţie este 
pus, în numărul 139/1990, sub patronajul unui co- 
mitet director alcătuit din Al. Călinescu, Andrei 
Corbea şi Mihai Dinu Gheorghiu. În numărul spe- 
cial tipărit în decembrie 1989 caseta redacțională 
îi cuprinde pe Andrei Corbea, Florin Cântec, Lau- 
renţiu Constantin, Irina Andone, Radu Andriescu, 
Sorin Antohi, Bogdan Călinescu, Simona Ciubota- 
ru, Irina Constantin, Mihai Grădinaru, Carmen 
Jgheban, Adrian Tarcan, Mihai Răzvan Ungureanu. 
În 1969, în Cuvântul-program din primul număr 
se specifică: „Revista va fi o imagine fidelă a ceea 
ce înseamnă azi tineretul universitar, cu multitu- 
dinea preocupărilor sale [...], va cultiva spiritul 
critic şi schimbul elevat de idei”. Într-adevăr, ală- 
turi de „Echinox”, publicaţia va fi atât o tribună de 
dezbatere (uneori formală) a problemelor specific 
studenţeşti —- sesiunea de examene, activitatea 
cercurilor ştiinţifice etc. (rubrica „Agenda vieţii 
universitare”), cât şi o modalitate de exprimare li- 
terar-culturală a câtorva generaţii de tineri, mar- 
cată de fluxul sau de refluxul politizării învăţă- 
mântului, în ciuda eforturilor de eludare a ideolo- 
gicului. Poezie semnează, alături de nume consa- 
crate, numeroşi tineri, unii chiar debutanţi: Mihai 
Ursachi, Nichita Danilov, loanid Romanescu, 
Dinu Flămând, Lucian Avramescu, Mihai Tatulici, 
Nicolae Manea, Tit Liviu Pop, Marcel Marinescu, 

Mircea Florin Şandru, Dan Mutaşcu, Mihai Dinu 
Gheorghiu, Nicolae Turtureanu, Paul Balahur, Ni- 
colae Grigore Mărăşanu, Nicolae Prelipceanu, 
Emil Nicolae, Miron Blaga, Aura Mușat, Cătălin 
Bordeianu, Corneliu Popel, Daniela Caurea, Cor- 
neliu Ostahie-Cosmin, Liviu Antonesei, Vasile Mi- 
hăescu, Radu Andriescu, Marius Oprea, Horia 
Gârbea, Bogdan Ghiu ş.a. Paginile de proză sunt 
semnate, între alţii, de Ilie Hristea, C. Parascan, 
Constantin Nicoară, Cicerone Sbanţu, Ion Gheor- 
ghe Pricop, Mihai Tatulici, Alfred Emmanuel Win- 
Kler, Val Condurache, Corina Cristea, Constantin 
Stan. Teatru publică Matei Vişniec (Apa de Havel, 
Dinţii), Aurel Brumă, Cicerone Sbanţu. Critica lite- 
rară este bine reprezentată, printre semnatari nu- 
mărându-se autori consacraţi, dar şi tineri în for- 
mare. De problemele literaturii române se ocupă 
I.D. Lăudat (Dimitrie Cantemir în contemporanei- 
tate), Mircea Scarlat (Prima încercare de epopee 
românească), Adrian Rezuş, Constantin Pricop, 
Alexandru George, Al. Duţu, loan Holban, Al. Căli- 
nescu, Mircea Iorgulescu ş.a. Cronica literară, sus- 
ţinută iniţial de Al. Dobrescu şi Constantin Pricop, 
e preluată de la numărul 3/1972 de Val Condura- 
che, secondat de Mihai Dinu Gheorghiu, Mircea 
Doru Lesovici şi Dan Petrescu. Dintre recenzenți, 
foarte numeroşi, pot fi semnalaţi loan Buduca, 
Magda Ciopraga, Florin Faifer. Lui Liviu Antonesei 
îi revine rubrica „Prima carte, a doua carte”, unde 
se ocupă de tinerii Nichita Danilov, Virgil Mihaiu, 
Mircea Cărtărescu, Traian TI. Coşovei. Andrei 
Corbea alcătuieşte „Fişele «Almei Mater“, cuprin- 
zând scrierile unora dintre colaboratorii mai în- 
semnaţi ai revistei. Al. Călinescu dezbate chestiuni 
de teorie literară, în special în rubrica intitulată 
„Confruntări”, inaugurată în 1972. Eseuri publică 
Radu Petrescu (din ceea ce va deveni jurnalul 
Ocheanul întors), Gabriel Liiceanu (Utopia inte- 
lectualului şi utopia filosofiei), Mihai Şora, N. 
Steinhardt, Liviu Antonesei, Luca Piţu, Mihai 
Dinu Gheorghiu, Sorin Antohi, Radu G. Ţeposu. 
Interesante sunt interviurile subsumate rubricii 
„Promenada, printre intervievaţi remarcându-se 
Zaharia Stancu, Constantin Ciopraga, Horia Zili- 
eru, Mihai Ursachi, lon Pop, D.I. Suchianu, 
Mircea Iorgulescu, Al. Zub, Ştefan Aug. Doinaş, 
Laurenţiu Ulici. Alte rubrici: cronica filosofică 
(susţinută în special de D.N. Zaharia, Corneliu 
Ostahie-Cosmin, Valeriu Gherghel) cronica tea- 
trală (printre semnatari, Algeria Simota) cronica 


181 Dicţionarul general al literaturii române 


plastică (Adriana Răileanu, Sasca Nistor, Cătălin 
Bordeianu, Vasile Răşcanu) cronica muzicală 
(Liviu Papuc, Virgil Mihaiu) cronica cinematogra- 
fică (Gh. Gh. Chipail, Valeriu Gherghel). Un intere- 
sant Epistolar Petru Comarnescu alcătuieşte Ni- 
chita Filip. Apar tălmăciri din literatura modernă 
şi contemporană (Herman Hesse, Curzio Malapar- 
te, Dylan Thomas, Paul Celan ş.a.), din eseistica lui 
Roland Barthes, Andre Gide, Maurice Blanchot, 
Max Bense, Hans Robert Jauss, Michel Zeraffa. 
După 1989, titlurile rubricilor („Abecedarul demo- 
craţiei”, „Lribuna liberă”) şi ale unor articole (Fizio- 
logia oportunistului ceaușist, Despre democraţie şi 
alte necunoscute, Ce e pluralismul:, Ieşirea la liber- 
tate) vorbesc singure despre schimbarea profilului 
ideologic al revistei. Cu poezie contribuie acum 
Liviu Antonesei, Mihai Grădinaru, Liviu loan Stoi- 
ciu, Liviu Cangeopol, Nichita Danilov, Mihai Ur- 
sachi, Mircea Dinescu (tradus în franceză de 
Thomas Bazin). În paginile de critică apar semnă- 
turile lui Gheorghe Crăciun, Ovidiu Nimigean, 
Codrin Liviu Cuţitaru, Sebastian Drăgulănescu, 
Bogdan Călinescu. Se remarcă, de asemenea, 
câteva interviuri interesante: Bogdan Călinescu cu 
Anna Lietti, redactor la săptămânalul elveţian 
„LHebdo”, Mihai Răzvan Ungureanu cu Ladis 
Kristof, profesor la Universitatea din Portland 
(Oregon), Laurenţiu Constantin cu Agata Kuper- 
man, ataşat cultural la Ambasada SUA din Bucu- 
reşti. M.V. 


ALMANAH, publicaţie anuală de tip magazin, 
înrudită cu calendarul, având caracteristicile unei 
cărţi populare. Ambele periodice îşi propun să 
îmbine latura instructivă cu cea distractivă şi să 
ofere o lectură cât mai captivantă unor categorii 
largi de cititori. Aceste publicaţii nu se suprapun 
însă întru totul, a. fiind mai structurat sub aspect 
tematic. De remarcat că în Dicţionarul limbii 
române, condus de Sextil Puşcariu, a. era definit 
ca „un fel de calendar destinat unui cerc de 
cetitori mai culţi”. Un deschizător de drumuri în 
ceea ce priveşte redactarea unor a. este Zaharia 
Carcalechi, care, secondat la un moment dat de fiul 
său, în 1836 şi 1837 scoate la Buda, iar din 1840 la 
Bucureşti, până în 1858, „cu slobozenia înaltei stă- 
pâniri”, „Almanahul statului din Prinţipatul a toată 
Ţara Românească”, devenit „Almanahul statului”. 
Profilul este exclusiv de ordin administrativ, fără 
inserţiile literare ale calendarelor sale publicate 

mai devreme cu două decenii. În schimb, cel care 
îşi poate revendica întâietatea în acest domeniu 
este micul „Almanah literar pe anul 1839), 
redactat de Ion Heliade-Rădulescu şi imprimat 
în propria tipografie. Este utilizat încă alfabetul 
chirilic de tranziţie, dar titlurile sunt, de regulă, 
cu litere latine. lon Heliade-Rădulescu îşi publică 
aici poeziile Cutremurul şi La Elvira - în prima 
redacţie, precum şi traducerea Lament amoros 
din lacopo Vittorelli. Iancu Văcărescu revine cu 
Orologiul îndreptat (de tapt, o schimbare de titlu 
pentru Ceasornicul îndreptat), iar C. Negruzzi 
(cu pseudonimul Carlu Nervil) colaborează cu 
elegia Melancolia, o adaptare după Gabriel-Marie 
LegouvE. Traducerea unei nuvele mai ample a lui 
Emile Deschamps, Francesca de Palermo, nesem- 
nată, poate fi atribuită Ermionei Asachi, care mai 
tradusese în acei ani din acelaşi autor. În multe 
cazuri a. apare ca supliment al unui calendar, 
apropiindu-se de configuraţia unei antologii de 
texte literare, în care poezia şi proza alternează. 
Astfel, Mihail Kogălniceanu va edita între 1842 şi 
1846 un „Calendar pentru poporul românesc”, cu o 
parte calendaristică urmată de una literar-ştiinţi- 
fică distinctă, intitulată „Almanah de învățătură şi 
petrecere”. În primii ani se promovează aici o lite- 
ratură originală valoroasă, pe care o semnează, de 
pildă, în 1844 şi 1845, M. Kogălniceanu (Fiziologia 
provincialului în laşi şi articolul Despre paupe- 
rism), V. Alecsandri (nuvela Toader şi Mărinda 
şi poezia Groază hoțul, nuvelele Borsec şi Iaşii în 
1844, poeziile Altarul Mănăstirii Putna şi Ursiţii), 
C. Negruzzi (Lumânărică şi Sobieski şi românii), 
Alexandru Donici (fabulele Paingul şi bondarul, 
Braminul). Cu acelaşi titlu, a. va fi continuat din 
1847 de Gh. Asachi tot ca un coligat, în cadrul 
„Calendarului pentru români” pe care îl edita 
acesta, fără strălucirea de la început, cu apariţii în 
care predomină scrierile cărturarului, însoţite de 
propriile ilustraţii. O anumită confuzie terminolo- 
gică persistă însă, a. şi calendarul fiind percepute 
ca sinonime, astfel că la „Calendarul «Claponului»” 
din 1878 este menţionat subtitlul „almanah 
hazliu şi popular”. La fel, în prefața „Calendarului 
«Minervei»” din 1899 se reafirmă dorinţa de a oferi 
publicului „un almanah enciclopedic, variat, util şi 
interesant, un almanah în care cititorul să găsească 
abundente şi bune îndrumări, lămuriri şi orien- 
tări pe toate tărâmurile vieţii practice”. Un titlu 
hibrid poartă publicaţia scoasă, cu întreruperi, 

de George Ioanid, „Almanahul sau Calendarul 
portativ” (1868-1886). În fine, „Almanahul vieţii 
ieşene” (1931-1933) se transformă în ultimul an 
de apariţie în „Calendarul Iaşului”. O apariţie ine- 
galabilă a fost „Almanahul Societăţii Academice 
Social-Literare România Jună”, care reunea, în 
primul volum, din 1883, colaborări de rezonanţă, 
începând cu cea dintâi publicare a poemului 
eminescian Luceafărul, în versiune integrală, 
fără retuşurile operate ulterior în ediţia publi- 
cată de Titu Maiorescu. În cel de-al doilea volum 
vienez, din 1888, sunt tipărite poeziile De ce nu-mi 
vii... şi Kamadeva de Eminescu, reproduse după 
„Convorbiri literare” din 1887, între autorii prezenţi 
în ambele apariţii numărându-se nume de refe- 
rință precum V. Alecsandri (Iarna vine, Izvorul şi 
Ovidiu — actul întâi), lon Creangă, Titu Maiorescu, 
Ioan Slavici (Bobocel), Duiliu Zamfirescu (Liniştea, 
Frica) sau A.D. Xenopol, cu un fragment din Istoria 
românilor din Dacia Traiană, care urma să intre 
sub tipar. Din păcate, practica republicărilor şi a 
amalgamării colaboratorilor a îngustat în timp 
sfera de interes a acestui gen. În vreme ce calenda- 
rul nu a supravieţuit până în contemporaneitate, 
a. are o longevitate mult mai mare, perpetuân- 
du-se, cu unele sincope, în practica activităţii edi- 
toriale şi revuistice de la cumpăna anilor sau din 
lunile de vară. 

Repere bibliografice: Sextil Puşcariu, Calendare şi 
almanahuri, „Almanahul graficei române, 1931; 
Lovinescu, Opere, III, 440-447; Georgeta Răduică şi 
Nicolin Răduică, Calendare şi almanahuri româneşti, 
Bucureşti, 1981; Zaciu, Cu cărțile, 258-264; Cătălin 
Virgiliu Ene, Catalogul calendarelor româneşti (1794- 
1947), Bucureşti, 2000; Elisabeta Faiciuc, Dicţionar 
de calendare şi almanahuri româneşti, partea _L: 
Completări la bibliografia generală a calendarelor 
pentru perioada 1600-1918, Cluj-Napoca, 2011. E.P. 


ALMANAH, publicaţie bilingvă, care apare la 
Budapesta, din 1993, o datăla doiani, în faptîn 1995, 
1997 şi în 2000. Colectivul redacţional, compus 
din Lucia Borza, Anna Borbely, Maria Berenyi și 
Caterina Tiritean, realizează o publicaţie informa- 
tivă şi de valorificare a unor texte literare sau cul- 
turale, elaborate de membrii Societăţii Culturale 
a Românilor din Budapesta (1992), printre care 
se numără Maria Berenyi, Emil Bodorca, Lucia 
Borza, Elena Kiss F6tos, Gr6sz Gyârgy, Kalugyer 
Demeterne, Groza Virâg, Ştefan Mureşan, 
Cornelia Tirnovan Nemeş, Petru Popuţa ş.a. Sunt 

publicate o serie de date statistice despre românii 
din Ungaria, sunt menţionate legăturile tradiţio- 
nale cu retoromanii din Elveţia (Ştefan Frătean). 
Despre trecutul cultural al românilor din Ungaria 
scrie Maria Berenyi (Rolul Budapestei în istoria 
culturii române), care se mai ocupă de profesorii 
români la Facultatea de Medicină din Budapesta în 
secolul al XIX-lea sau de intenţia lui I.L. Caragiale 
de a scoate o revistă literară la Budapesta. Articole 
în maghiară pe teme culturale sunt semnate de 
Octavian Olteanu, Borsa Jozsef, Nemes Lâszl6, 
Maria Berenyi, Anna Borbely, iar Eva Kozma 
Frătean îşi prezintă volumul Cântece populare 
româneşti din Ungaria, reproducând o parte din 
aceste texte. Se mai pot citi texte de Eminescu şi 
de Al. Vlahuţă şi sunt inserate versuri originale 
de Lucia Borza, Maria Berenyi, Ştefan Mureşan, 
precum şi proză de Petru Popuţa şi Lucia Borza. 
Nu este neglijat nici folclorul local, prin colindele, 
strigăturile şi chiuiturile din Apateu, Chitighaz, 
Vărşand, Jula. Se dau de asemenea informaţii 
despre activitatea Societăţii Culturale a Românilor 
din Budapesta. Lucia Borza traduce din Octavian 
Goga, iar Marosân Istvân din Eminescu. M.Pp. 


ALMANAH „ANTICIPAŢIA”, publicaţie editată de 
revista „Ştiinţă şi tehnică” la Bucureşti, între 1983 
şi 2000, cu o pauză în 1992 (cu specificarea că până 
în 1991 ediţiile erau postdatate: astfel, primul 
număr, având pe copertă 1983, fusese tipărit de 
fapt în vara lui 1982). Editura Nemira reia editarea 
almanahului în 2012 (redactor-șef: Ana Antonescu, 
director onorific: Alexandru Mironov) după o 
pauză de mai bine de un deceniu. Almanahul îl 
are în 1983 ca redactor-şef pe loan Albescu, iar 
redactor coordonator este Alexandru Mironov; 
începând cu ediția 1984, redactor-șef adjunct 
devine Gheorghe Badea. În 1993 reapare sub egida 
Ministerului Cercetării și Tehnologiei, avându-l ca 
redactor literar pe Mihai-Dan Pavelescu; în 1994 
este editat iarăși de revista „Ştiinţă şi tehnică”, 
în colaborare cu Fundaţia Crescent, sub egida 
revistei „Colecţia de povestiri științifico-fantas- 
tice Anticipația”, director onorific fiind Alexandru 
Mironov, iar Mihai-Dan Pavelescu redactor. Dintre 
secțiuni, „Ştiinţa la frontierele cunoaşterii” (cu o 
pondere declinantă de-a lungul anilor) se ocupa 
de știința popularizată, „Galaxia SF” de critică, iar 
„Retro SF” de recuperarea unor texte din „epoca de 
aur” a anilor '50-'70. Tipărit în tiraje mari (primul 

număr a avut o sută de mii de exemplare), almana- 
hul a substituit cu succes „Colecţia «Povestiri ști- 
ințifico-fantastice»” (1955-1974), oferind, alături 
de maeștri consacraţi ai genului precum Vladimir 
Colin, Horia Aramă, Gheorghe Săsărman, George 
Anania sau Romulus Bărbulescu, spațiu de mani- 
festare generaţiei '80 („Noul val”, salutat în prima 
ediție de Vladimir Colin), compusă din Cristian 
Tudor Popescu, Dănuţ Ungureanu, Alexandru 
Ungureanu, Silviu Genescu, Ovidiu Bufnilă, Mihail 
Grămescu, Rodica Bretin, Dan Merișca, Leonard 
Oprea, Gheorghe Păun, Bogdan Ficeac ș.a. Ediţiile 
postcomuniste ale almanahului au publicat de 
asemenea autori „nouăzeciști” precum Liviu 
Radu, Florin Pîtea, Don Simon (Petrică Sîrbu) sau 
Radu Pavel Gheo. O formă de omologare canonică 
în interiorul almanahului au reprezentat-o „meda- 
lioanele” dedicate autorilor: Gheorghe Săsărman, 
Ovidiu Bufnilă, Corneliu Omescu (1983), Alexandru 
Ungureanu, Marcel Luca (1984), Voicu Bugariu, 
Dănuţ Ungureanu, Silviu Genescu, Gheorghe Păun 
(1986), Mircea Opriţă, Sorin Antohi, Constantin 
Cozmiuc (1987), Bogdan Ficeac, loan Groșan, 
Marian Truţă, Doru Pruteanu (1989) ș.a. Între 
criticii prezenţi în almanah cu eseuri și cronici 
dedicate genului se numără Gheorghe Păun 
(Încercare de clasificare a povestirilor SE, 1983), 
Adrian Rogoz, Sorin Antohi (cu studii despre 
utopie, dar și cu numeroase recenzii), Marcel 
Pop-Corniş (Kurt Vonnegut şi metaromanul SE, 
1984), Sanda Radian (Pe tema personajelor din 
literatura SF, 1984), Ştefan Ghidoveanu (Efectele 
speciale în filmul SF, 1985) Ion Hobana (Robur, 
Albatrosul, Groaza -— trei simboluri ale anticipa- 
ției clasice, 1985; H. G. Wells cineast, 1986), Mircea 
Opriţă, Voicu Bugariu (Sociologie literară SF, 1988; 
Gnoza SF, 1995), Cristian Tudor Popescu (Știință 
şi science fiction, 1988), Cornel Robu (Între fantas- 
țic şi sublim, 1989; SF-ul românesc: ce este, ce-ar 
putea fi, 1993), Florin Manolescu sau Ion Bogdan 
Lefter (care, în ediția 1990, conceptualizează tema 
„SF-ul în poezie”, exemplificând-o printr-o mini- 
antologie din Mircea Cărtărescu, Traian T. Coșovei, 
Magdalena Ghica, Florin Iaru, Virgil Mihaiu, 
Alexandru Mușina, Călin Vlasie), Radu Pavel Gheo 
(Aspecte ale crizei identităților în literatura SF, 
1997). Două ample anchete au fost organizate în 
1986, având ca temă „Specificul anticipațţiei româ- 
nești” (la întrebările formulate de Voicu Bugariu 
au răspuns Mihai Coman, lon Hobana, Florin 

Manolescu, Nicolae Manolescu, Solomon Marcus, 
Al. Mironov, Mircea Oprițţă, Adrian Rogoz, Artur 
Silvestri), și în 1990, când în dezbatere s-a aflat 
subiectul „Anticipaţie și umanism”. În sumare au 
intrat și autori de benzi desenate: Sandu Florea în 
1983 (Planeta fără pterodactili, scenariu Marcel 
Luca), Viorel Pîrligras în 1984 (Un animal fan- 
tastic), Adrian Barbu în 1986 (Confruntarea, 
scenariu Alexandru Ungureanu). Câteva numere 
au inclus câte un roman din repertoriul interna- 
țional: Picnic la marginea drumului de Arkadi și 
Boris Strugațki (1985), Sfârșitul Eternităţii de Isaac 
Asimov (1988). Almanahul a publicat și promovat 
- inclusiv prin medalioane și prezentări critice 
- traducători faimoși în fandom, precum Mihai- 
Dan Pavelescu, lon Doru Brana (a cărui traducere 
din Johnny Mnemonic de William Gibson echiva- 
lează cu actul de naștere al generației '90, marcată 
de cyberpunk), Valerian Stoicescu (traducătorul 
fraţilor Strugațki). În perioada postcomunistă, 
şi sub influența redactorului literar Mihai-Dan 
Pavelescu, almanahul alocă un spațiu mai mare 
traducerilor, renunțând aproape cu totul la secți- 
unile de știință popularizată și de critică. MI. 


ALMANAH „CONVORBIRI LITERARE”, publica- 
ţie editată de revista omonimă la Iaşi între 1979 și 
1990. Redactor-şef: Corneliu Sturzu; redactor res- 
ponsabil: Constantin Pricop; secretar de redacţie: 
Georgeta lacobitz. A reapărut în 2002, când redac- 
tor-şef este Cassian Maria Spiridon şi redactor-şef 
adjunct Dan Mănucă. Prima echipă de realizatori 
este formată din Emil Brumaru, Nichita Danilov, 
Daniel Dimitriu, Al. Dobrescu, Lucian Dumbravă, 
Grigore Ilisei, Horia Zilieru, Eugenia Coleman, 
Ana Vâlcu şi Jack Mathyas. Dintre numeroasele 
rubrici existente, se impun „Pagini de istorie”, 
„Istorii literare”, „Semne bune anul are”, „Ţara 
la ea acasă”, „Privelişti româneşti”, „Meridiane”, 
„Literatura de pretutindeni”, „Poezie”, „Literatura 
SF”, „Hobby almanah”, „Aventuri... aventuri”, 
„Film”, „ Umor”, „Acasă la...”, „Eutherpe”, „Plastica”, 
„Enigmistica”, „Din lumea ştiinţei”, „Ochiul călă- 
torului”, „Reportaje”, „De prin literaturi adunate”, 
„Memorii şi memorialişti”. Semnează versuri Emil 
Brumaru, Ovidiu Genaru, Haralambie Ţugui, 
Horia Zilieru, Liviu Antonesei, Nichita Danilov, 
Ioanid Romanescu, Cezar Ivănescu, Lucian 
Valea, Mihai Ursachi, Nicolae Ţaţomir ş.a. Proză 
publică Mircea Opriţă, Alina Nour, Anton Cosma, 

Ovidiu Genaru, lon Arhip, lon Cristoiu, Adrian 
Cornescu, V.V. Mihăilescu, Valentin Silvestru ş.a. 
Ada Teodorescu şi Alecu Popovici scriu teatru 
pentru copii. Compartimentul cel mai bine 
ilustrat este cel istorico-literar, cu materiale inte- 
resante, dense în informaţii, purtând semnătura 
lui Demostene Botez, George Lesnea sau a unor 
cercetători ca Dan Mănucă, D. Ivănescu, D. Florea- 
Rarişte, Ovidiu Papadima. În volumul din 1985 
Al. Zub glosează cu referire la domeniul istoric 
(Cum se scrie istoria), apoi despre Macedonski 
şi Kogălniceanu. Ştefan S. Gorovei scrie artico- 
lul Logofătul Tăutu, Haralambie Ţugui e autorul 
secvenţei „Duduia Otilia” (scrisori de la Otilia 
Cazimir), Ovid Densusianu-fiul evocă întâlnirile 
cu Mihai Codreanu etc. Câteva „viziuni italiene” 
ale lui N. lorga sunt puse în lumină de Florin Faifer. 
Volumul din 1986 aduce investigaţii istorico-li- 
terare îndeosebi pentru zona dramaturgiei, prin 
mărturiile Hortensiei Papadat-Bengescu, ale lui 
E. Lovinescu, Victor lon Popa, G. Ciprian, Mihail 
Sorbul, N. Barbu ş.a. Pot fi citite şi Impresiile din 
Paris ale Matildei Cugler-Poni. Tot aici Ştefan S. 
Gorovei scoate la lumină un eseu inedit de Vasile 
Lovinescu. În anul următor Marina Mureşanu- 
Ionescu traduce din recent apărutul volum al lui 
Emil Cioran Exercices dadmiration o „confesiune 
pe scurt”. Tot acum pot fi parcurse şi medalioanele 
dedicate lui Constantin Hurmuzachi şi Petru Poni 
de Liviu Papuc şi Rodica Anghel. Elisabeta Isanos 
evocă figura Magdei Isanos. Din volumul anului 
1988 sunt de reţinut contribuţiile lui Aurel Leon, 
Constantin Ciopraga, Adrian Cocârţă, Cristian 
Arhip, Constantin Călin, Titus Vîjeu. În numărul pe 
1989 sunt publicate Alte amintiri de la „Convorbiri 
literare” din ultima perioadă bucureşteană. Victor 
Bârlădeanu continuă seria întâlnirilor memora- 
bile cu Mihail Sadoveanu. Interesante sunt inedi- 
tele provenite din fondul Leca Morariu şi semnate 
de Ion Agârbiceanu, Vasile Bogrea, Jean Boutiere, 
Th. Capidan, N. Cartojan şi Traian Chelariu. Şi 
sumarul istorico-literar al anului 1990 este relativ 
bogat. Al. Zub semnează studiul Eminescu: o 
viziune organică, |. Galan aduce Mărturii docu- 
mentare de la V Alecsandri, D. Ivănescu se opreşte 
asupra corespondenţei maioresciene, Aurel Leon 
se ocupă de „clanul” Teodorenilor etc. Pot fi citite 
şi fragmente din Jurnalul de adolescent al lui 
Cezar Petrescu, precum şi Maxime ale lui Marin 
Preda. Dan Mănucă analizează corespondenţa 

lui Traian Bratu cu germanistul Th. Frings. La 
rubrica „Memorii şi memorialişti” sunt de înre- 
gistrat numele lui N. Iorga, Ionel Teodoreanu, 
Al. A. Philippide, G.M. Vlădescu, Mircea Eliade, 
Mihail Sorbul, Alexandru Cazaban, Pompiliu 
Constantinescu, Raymond Queneau, Amiel, Anais 
Nin, Clara Malraux. D.B. 


ALMANAH „LUCEAFĂRUI”, publicaţie editată de 
revista omonimă la Bucureşti între 1982 şi 1989. 
În câţiva ani (1982-1983, 1985, 1987) a fost dublat 
de un „almanah estival”. Redactor-şef: Nicolae 
Dan Fruntelată; redactor responsabil: Mihai 
Ungheanu; secretar de redacție: Mircea Croitoru. 
Se tipăresc versuri de Tudor Arghezi, Nicolae Labiş 
(Seara, după ploaie, între munți — inedită), Nichita 
Stănescu (O respirare), Cezar Ivănescu, Grigore 
Vieru, Grigore Hagiu, Adrian Păunescu, Nicolae 
Dan Fruntelată. Se publică proză de D.R. Popescu, 
Fănuş Neagu, Gheorghe Schwartz, Eugen Barbu 
(Epilog la „Incognito”). Compartimentul publicisti- 
cii este mai bogat: Mircea Micu, Dan Smântânescu, 
Ion Rotaru, Stancu Ilin. În 1984 Ion Coja îi schi- 
ţează un portret lui Constantin Noica, la aniver- 
sarea a şaptezeci şi cinci de ani. Variată şi inci- 
tantă este şi secțiunea rezervată istoriei literare. Se 
pot afla câteva opinii ale lui V. Voiculescu despre 
poezie, conţinute într-o scrisoare către Ion Pillat. 
Alături de Tudor Mușatescu (Pseudonime literare), 
sunt prezenţi cu texte inedite Ştefan Roll (Livada 
sufletelor dulci), Emil Botta (Remember), Simion 
Stolnicu (După o epistolă de Catullus). În 1983 
Stancu Ilin publică un discurs necunoscut ţinut 
în 1941 de Liviu Rebreanu pe scena Teatrului 
Naţional din Bucureşti, în care omagiază persona- 
litatea lui Octavian Goga. Sub inițialele numelui, 
Mihai Ungheanu reproduce, cu titlul Obsedantul 
deceniu, delimitările operate de Marin Preda 
între generaţia aşa-zis „gerontocrată” și cea a lui 
Nicolae Labiş. Este de reţinut şi ancheta Există o 
generaţie Labiş? Marcel Pop-Corniş tălmăceşte 
un fragment din romanul lui Ken Kessey, Zbor 
deasupra unui cuib de cuci, Maria Ivănescu din 
Moarte pe credit de C6line, Darie Novăceanu patru 
povestiri de Gabriel Garcia Mârquez (Într-una din 
zilele acestea, Trandafiri artificiali, Noaptea băâtla- 
nilor, În după-amiaza de marţi), Modest Morariu 
din Emil Cioran (Valery în fața idolilor săi, Noii 
zei — fragment din Le Mauvais Demiurge), loan 
Alexandru din poemele lui Martin Heidegger. 

Ileana şi Aurel-Dragoş Munteanu preiau în tra- 
ducere, din revista americană „Lhe Times Literary 
Supplement”, textele simpozionului Plagiatul - o 
problemă juridică sau o problemă literară?. Alţi 
colaboratori: Traian Herseni, lon Hobana, All. 
Zăinescu, Hristu Cândroveanu. D.B. 


ALMANAH „ROMÂNIA LITERARĂ”, publica- 
ţie editată de revista omonimă la Bucureşti între 
1984 şi 1990. Constituit tematic, sumarul primului 
volum, pus sub genericul Aventuri ale memoriei 
şi fanteziei, cuprinde o antologie de povestiri 
„cu un caracter mai puţin obişnuit”, în majori- 
tate texte inedite traduse din autori străini, com- 
pletate cu şase povestiri originale din literatura 
română, scrise anume pentru această publicație 
de Haralamb Zincă (O crimă aproape perfectă), 
loan Suciu (Unchiul de aseară), Eugen Teodoru 
(La un birou de poliție), Pan Izverna (Ceaţa), 
Petre Vârlan (S-a furat o fată) şi lon Ochinciuc 
(Umbra zburătoare). Cele mai multe tălmăciri le 
aparţin lui Nicolae Nicoară, Horia Matei şi Andrei 
Bantaş. Volumul din anul următor reproduce, în 
secţiunea iniţială, o serie de sugestive anchete 
gazetărești tipărite în diverse reviste româneşti 
între 1890 şi 1935, care au solicitat opiniile unor 
personalități ale timpului, de la I.L. Caragiale la 
Tudor Arghezi, partea a doua reunind traduceri 
din literatura universală semnate de lon Hobana 
Jules Verne la el acasă de Marie A. Belloc), Paul 
B. Marian (Ultimul drum al lui B. Fondane, din 
volumul Jose Costi, Amintirile dezordonate, Mai 
am doi ani de trăit de Georges Simenon, Amintiri 
despre Lev Tolstoi de Tatiana Tolstoi), Florian Potra 
şi Andrei Bantaş (câteva interviuri cu Francoise 
Sagan, Edward Albee și cu Arthur Miller). Volumul 
din 1987, alcătuit sub genericul Realitate — fantas- 
tic — utopie, cuprinde „o posibilă sinteză a iposta- 
zelor imaginarului de-a lungul timpului”, formată 
din texte eseistice, ce alternează cu proze scurte 
inedite. Traduc acum Rodica Lascu-Pop (La flo- 
răreasa Victorine de Andre Carpentier, Inima 
de jad de Thomas Owen), Doina Opriţă, Doru 
Brana şi colaborează, printre alţii, Geo Bogza, 
Nicolae Iliescu, Lucian Hanu, Alin Teodorescu, 
şi Radu Prodan. În 1988 subiectul central este 
moda, abordată ca oglindă a istoriei civilizaţiei. 
Comentariile, purtând semnăturile lui Mircea 
Malița (Dialog despre stiluri), Vasile Andru (Moda. 
O raportare la teoria informaţională), Radu 

Cosaşu (O retorică a puloverului), Andi Bălu 
(George Călinescu despre modă) ş.a., sugerează 
semnificaţiile subtile ale unui fenomen asociat 
nu de puţine ori frivolităţii. Aventura cunoaşte- 
rii e intitulat volumul din 1989, ce reuneşte texte 
de Mircea Eliade (Ceremonialurile de iniţiere la 
populaţiile primitive, prezentare și traducere de 
Șerban Velescu), Gaston Bachelard (Lampa și 
hârtia albă, transpus de Lucian Hanu), precum 
și un grupaj realizat de Mia Nazarie, intitu- 
lat Confesiuni despre creaţie: Mozart, Einstein, 
Cocteau. O proză a lui Bedros Horasangian se 
intitulează Prin Bucureşti fără baston. În măsura 
în care literatura reprezintă un tip special de călă- 
torie, volumul anului 1990 e consacrat literaturii 
şi călătoriei. Sunt reunite, din nou, nume celebre 
ale literaturii universale: Chateaubriand, Goethe, 
Rimbaud, Giinter Grass. Dintre autorii români, de 
menţionat Mircea Malița, Bedros Horasangian şi 
Romulus Rusan. La rubrica „Voiaj interior” pot fi 
citite proze de Mircea Horia Simionescu, Adriana 
Bittel, Cristian Teodorescu, Horia Bădescu, 
Mircea Diaconu, Nicolae Prelipceanu ş.a. Răzvan 
Theodorescu oferă un comentariu intitulat O 
„imagine a celuilalt” prin călători: cazul românesc, 
iar Adrian Silvan lonescu se ocupă de artiştii 
călători prin ţările române în veacul al XIX-lea. 
În fine, volumul pentru anul 1991 are ca temă 
Aventurile imaginaţiei, Jocurile fanteziei. Pagini 
de proză semnează Mircea Horia Simionescu 
(„Să ne adaptăm mai deplin la bucuriile vieţii”), 
loan Groșan („Viața e complexă”. Sinopsis la un 
film de actualitate din 1992) şi Ştetan Agopian 
(Bâlciul spiritual). Volumul cuprinde totodată 
semnături prestigioase din literatura universală, 
între care se numără Jorge Luis Borges cu proza 
Timpul circular (în românește de Tiberiu Oprea), 
Julio Cortâzar (Autostrada din sud, traducere de 
Luminiţa Voina-Răuţ), Ray Bradbury (Coasa, în 
românește de Mircea Voinea). D.B. 


ALMANAH „TRIBUNA”, publicaţie editată de 
revista omonimă la Cluj-Napoca, între 1976 şi 
1989. Redactori-şefi: Dumitru Radu Popescu 
(până în 1982), apoi Vasile Sălăjan; în genere, 
redactorii responsabili se schimbă anual. Nu 
există rubrici fixe, unele volume fiind constitu- 
ite tematic. Sunt reunite versuri de Radu Stanca 
(Sibila îndurerată, Ceas de taină), Mihai Beniuc 
(Univers, Așteptare), Maria Banuș (Vânătoare, 

Daimon), Marin Sorescu (Reţeta, Noul orar al 
soarelui), Leonid Dimov (Memorizare, Nesomn), 
Ana Blandiana (Poem, Cuvintele mele), Ileana 
Mălăncioiu  („Tineam în mână monedele 
asudate”), Horia Bădescu (Smârdan, Balada celor 
care vor război), Nichita Stănescu (câteva poeme 
traduse de Geo Vasile: La cena generale/Cina 
generală, Evocazione/Evocare, La musica/Muzica, 
La Quadriga/Cvadriga) ş.a. Proză semnează 
Vasile Rebreanu (Caii — fragment din romanul 
Legaţi-vă centurile de siguranță), Norman Manea 
(Pisica), Gheorghe Schwartz (Portarul), Tudor 
Dumitru Savu, Tudor Vlad, Leonida Neamţu, 
Ștefan Damian, Olga Caba. Teatrul este repre- 
zentat de Matei Vişniec (Trei zile cu Madox), 
Const. Cubleșan, Const. Zărnescu, Mircea Vaida, 
Ștefan Damian, Paul Ioachim, Vasile Sălăjan. 
Foarte bogat este sectorul consacrat publicisticii, 
istoriei şi criticii literare. În 1981 Aurel Sasu oferă 
un original Dicţionar de titluri reținute, lulian 
Negrilă reia in extenso două scrisori ale lui loan 
Slavici către Vasile Mangra, Mircea Popa prezintă 
pe lon Agârbiceanu inedit, iar Mircea Vaida şi 
Mircea Curticeanu publică secvenţe necunoscute 
din corespondenţa Lucian Blaga - lon Breazu. Un 
incitant Dosar Tudor Arghezi alcătuieşte Stelian 
Cincă, iar lon Oarcăsu transcrie textul unui 
„portret ardelean” al Anişoarei Odeanu. Volumul 
din 1980 are ca temă Literatura română de la cro- 
nicari până azi, iar cel din 1981 reuneşte în prima 
parte mărturisirile - urmate de fragmente ilus- 
trative — a şaizeci de scriitori din provincie, refe- 
ritoare la statutul artistului ce nu aparţine „cen- 
trului”. După un sfert de secol (1957-1982) este 
genericul almanahului din 1982. Volumele din 
1984 şi 1986, organizate sub genericul Spectacol, 
abordează aproape în exclusivitate problemele 
dramaturgiei. Rubrica „Biblioteca universală” 
include traduceri sub semnătura lui Ştefan 
Damian („Am milioane de cititori, nu mai știu 
pentru care din ei scriu și aceasta mă tulbură...” 
- interviu cu Gabriel Garcia Mârquez), Alexandru 
Vlad (Oaspeți de Truman Capote), Mariana Vartic 
(Mărturia mincinoasă a zăpezii, Istoria groazni- 
celor întâmplări ce și-au avut începutul misterios 
în General Paz - Provincia Chubut şi În aminti- 
rea Paulinei de Adolto Bioy Casares) și de Virgil B. 
Stanciu (Moștenirea familiei Lemesurierde Agatha 
Christie și Căldură umană de Jan Fleming). D.B. 

ALMANAH „VIAŢA ROMÂNEASCĂ”, publicaţie 
editată la Bucureşti între 1983 şi 1988. Redactor 
responsabil: Gheorghe Pituţ. Dacă dintre cei 
cărora li se publică versuri se reţine îndeosebi 
numele lui Nichita Stănescu, prozatorii sunt mult 
mai numeroşi: Fănuş Neagu, Vasile Andru, Ileana 
Mălăncioiu, Petre Anghel, Maria-Luiza Cristescu, 
Marin Sorescu ş.a. Teatru publică Nicolae Breban 
(Bătrâna doamnă şi fluturele. Operă tragicomică, 
necântată, în două acte) şi Paşcu Balaci. Bogat şi 
de substanţă este sectorul publicisticii. În 1984 
Mircea Handoca publică fragmente dintr-un 
interviu dat de Mircea Eliade la aniversarea a trei 
sferturi de veac de viaţă a savantului, în timp ce 
Mihai Ungheanu - pentru a demonstra „insufici- 
enţa teoriei mediului în viaţa artiştilor” — se ocupă 
de Vieţile paralele ale lui Mihail Sadoveanu şi E. 
Lovinescu. Un an mai târziu, Petre Boteanu evocă 
o întâlnire cu Brâncuşi. Apar eseuri de C. Noica, 
Alexandru Surdu, Ion Hobana. În 1983 Arşavir 
Acterian deapănă amintiri despre Ion Barbu. 
Dragostea şi universul este genericul volumului 
din 1987, conţinând integral traduceri din lite- 
ratura universală. Alice Georgescu tălmăceşte 
o secvenţă dramatică din Dino Buzzati, Sanda 
Chiose Crişan traduce din Histoires malicieu- 
ses des grands hommes, oprindu-se la Straniile 
metode de lucru ale lui Zola, Cezar Baltag 
optează pentru C.G. Jung (Despre relaţia psiho- 
logiei analitice cu poezia), Dana Balteşiu pentru 
Michel Tournier, iar losefina Simionescu pentru 
Maupassant. Al. Andriţoiu şi Mihai Giugariu 
publică însemnări de călătorie. Cei interesaţi de 
sport şi cinematografie găsesc numeroase mate- 
riale, după cum nu lipsesc nici epigramele şi 
curiozităţile de tot felul. Alţi colaboratori: Horia 
Stanca, Gh. Tomozei, Nicolae Nicoară. D.B. 


ALMANAH „VREMEA”, publicaţie editată de 
revista omonimă la Bucureşti între 1941 şi 1944, 
„sub îngrijirea d-lui Paul Ştefan, cu preţiosul 
concurs al d-lui Vasile Netea”. Partea calendaris- 
tică, precedată de ilustraţia Corpul omenesc şi 
semnele zodiacului, extrasă din Les Tres riches 
heures a ducelui de Berry, cuprinde, pentru fiecare 
lună începând din ianuarie, câte o poezie de Otilia 
Cazimir (Calendarul), Demostene Botez (Liniște 
de iarnă), Al. O. Teodoreanu (Dimineaţa), lon 
Barbu (n memoriam), Tudor Arghezi (Logodnă), 
Octavian Goga (Noapte), Lucian Blaga (Vara), V. 

Voiculescu (Răsărit pe câmpie), Marcel Romanescu 
(Întâiul pahan), Lon Pillat (În vie), lon Minulescu 
(Cu toamna în odaie) şi Al. A. Philippide (Exerciţiu). 
Urmează partea instructivă, compusă dintr-un 
documentat excurs Istoria almanahului, dintr-o 
prezentare a artei magiei (Despre magie) şi din 
câteva lecţii educative — specifice unei publicaţii de 
tip almanah - despre România, concentrate în cifre 
şi imagini: suprafaţă, bogății naturale, populaţia pe 
regiuni istorice, structura industriei, comentarii 
despre românii din sud-estul Europei (de Alexandru 
Iordan), din Ungaria (de V. Lucrețiu), din URSS (de 
Al. R. Niculescu), despre Transnistria (ţinutul dintre 
Bug şi Nistru denumit astfel în 1915 de gazetarul şi 
poetul Alexis Nour şi descris de Vasile Netea într-o 
broşură cu acelaşi titlu), despre Basarabia (de 
George Dorul Dumitrescu). Interesantă şi utilă este 
ideea de a da succinte prezentări — date biografice, 
informaţii despre studii, profilul social-literar sau 
social-politic (completat pentru scriitori de men- 
ționarea revistei şi a anului în care au debutat şi de 
bibliografia operei) — ale unor nume importante 
ale timpului, însoţite de câteva pagini ilustrative: 
Mihail Fărcăşanu, lon C. Brătianu, Vasile Netea, 
Poetul Octavian Goga, Dan Simonescu, Mihail 
Kogălniceanu, Tudor Arghezi, George Georgescu -— la 
împlinirea vârstei de șaizeci de ani, Ludovic Voita, 
Mareşalul Ion Antonescu, Adolf Hitler, Ștetan Roll — 
sub semnătura Gh. Dinu, Iosif Stalin, W. Churchill, 
Henry Philippe Petain etc. Ultima parte alătură 
obişnuitele sinteze asupra anului literar, artistic 
etc. (Pompiliu Constantinescu, Erau odată şi ani 
literari, Petru Manoliu, Dimensiunea spirituală a 
anului 1941, Vladimir Tudor, 1941. Bilanţ teatral) 
şi excursul prin ani, nume şi exemple în istoria 
publicisticii autohtone (lon Pas, Presa de-a lungul 
vremurilor), de studiul extins, bine documen- 
tat, cu descrierea armatelor ţărilor beligerante, 
a teatrelor de război, însoţite de hărţi, nume de 
comandanţi, imagini de pe fronturile de luptă. În 
1943 sumarul este structurat pe comemorări: Titu 
Maiorescu (evocat de E. Lovinescu), I.L. Caragiale 
(evocat de D. Karnabatt), lon Heliade-Rădulescu 
(de St. Dimitropol), Duiliu Zamfirescu (de A.P 
Todor), Stendhal (prezentat de Geo Dumitrescu 
sub pseudonimul Vladimir lerunca), St&phane 
Mallarme (autor Pericle Martinescu) ș.a., dar are 
în vedere și premiile literare (comentate de Radu 
Cosmin și Geo Dumitrescu), evenimentele literare 
ale anului (cronici de Pompiliu Constantinescu, N. 

Carandino, Constantin Noica) ori, din nou, situația 
de pe front. Volumul pentru 1944 îşi reduce drastic 
numărul de pagini şi iese ca „supliment al «Vremii» 
de Crăciun din cauza constrângerilor materi- 
ale provocate de urgia abătută peste Europa”, dar 
sperând în „apropiata victorie românească, când, 
odată cu sfârşitul vremurilor excepţionale de 
război, lumea românească în pace şi în totalitatea 
graniţelor sale va avea răgazul să ducă la bun sfârşit 
activitatea sa constructivă, şi atunci «Almanahul» 
va apărea în cuprinsul său complet, spre mul- 
țumirea cititorilor «Vremii».” Alţi colaboratori: 
Al. Bârlădeanu, lon Frunzetti, Costin Murgescu, 
Perpessicius, V.I. Popa, Barbu Theodorescu, Mircea 
Ştefănescu, Horia Ursu, Tudor Vianu.  M.Pp., R.P 


ALMANAHUL, ATENEU”, publicaţie editată de re- 
vista omonimă la Bacău între 1986 şi 1989. Dintre 
rubricile mai importante se rețin „Caleidoscop”, 
„Valori româneşti”, „Ştiinţa şi viaţa”, „Misterele 
istoriei”, „Critici, prozatori”, „Memorialistică, in- 
terviuri”, „Dialoguri”. Semnează proză Livius 
Ciocârlie, Val Condurache, Ov. S. Crohmălniceanu, 
Nicolae Manolescu şi Constantin Pricop, iar pu- 
blicistică Mircea Coloşenco, Victor Nadolski, 
Corneliu Albu. Compartimentul de istorie literară, 
cuprinzând evocări, documente inedite, memo- 
rialistică, interviuri, este bine reprezentat. Astfel, 
Marius Mircu evocă personalităţile fondatoare — 
G. Bacovia şi Grigore Tăbăcaru - în 1925 ale revis- 
tei predecesoare, „Ateneul cultural” (Amintiri de la 
„Ateneu”), Carol Isac se opreşte asupra dramatur- 
gului lon Luca, C.D. Zeletin scrie despre persona- 
litatea doctorului Alexandru Brăescu, a tenorului 
Nicolae Brăescu şi a filosofului Ştefan Zeletin, lon 
Mitrea îl are în atenţie pe Vasile Pârvan, iar Ştefan 
S. Gorovei publică un text inedit despre Lucrețiu 
Pătrăşcanu aflat în arhiva lui PP Panaitescu. Alt 
material inedit, aparţinându-i lui Constantin 
Rădulescu-Motru (Sufletul satului românesc), e 
oferit de Octavian Voicu. Sub îngrijirea lui Mircea 
Filip sunt selectate fragmente din jurnalul lui Petru 
Comarnescu. La rubrica „Memorialistică, inter- 
viuri” sunt evocate personalitatea lui G. Bacovia, 
a Otiliei Cazimir, a Luciei Sturdza-Bulandra, a 
Magdei Isanos şi a lui G.I. Kirileanu, iar George 
Pruteanu dialoghează cu Romulus Vulpescu şi cu 
Adrian Marino. Numeroase sunt şi mărturiile epis- 
tolare: din corespondenţa istoricului şi a omului 
politic Gh. I. Brătianu, a lui lon Barbu, schimburile 

de misive dintre Iorgu Iordan şi lon Petrovici, Tudor 
Muşatescu şi G. Topîrceanu, Perpessicius şi G.T. 
Kirileanu, filosoful Emile Boutroux şi B.P Hasdeu. 
Liviu Antonesei, Cristian Livescu şi Constantin 
Pricop aduc în actualitate personalitatea lui Mircea 
Vulcănescu, a lui Mircea Eliade şi Emil Cioran. În 
volumul din 1987, la rubrica „Ancheta noastră cu 
scriitorii” , la cele douăsprezece întrebări ale unui 
chestionar insolit, răspund Ştefan Aug. Doinaş, 
Radu Cârneci şi Eugen Simion. Definind „omul de 
omenie” ca fiind acela „care are vocaţia umanului 
şi are respect (înţelegere, iubire) pentru valorile 
spiritului”, cel din urmă mărturiseşte plăcerea de 
a privi şi de a inspira mireasma discretă a gutuilor, 
dorinţa de a face „o revistă de critică şi informaţie 
literară” şi oroarea faţă de „prostia rea, fudulă şi 
agresivă”. În acelaşi volum teatrul ca artă a spec- 
tacolului este adus în atenţie sub genericul Despre 
actorii care «mor pe scenă». Paul B. Marian tălmă- 
ceşte fragmente din jurnalul prozatoarei Anais Nin, 
Roxana Marfievici din cartea despre Câline a lui E 
Vitroux, Sorina Maria Ştef din Giuseppe Antonio 
Borgese, lacob Florea din Elias Canetti, George 
Pruteanu din Fiodor Abramov, iar Dan Ciachir 
din Syllogismes de lamertume ale lui Emil Cioran. 
În articolul Exotism „A rebours” Dan Mănucă se 
opreşte asupra apariţiei mitului Americii în preo- 
cupările scriitorilor paşoptişti. Publicaţia cuprin- 
de şi rebus, modă, umor, sport. Alţi colaboratori: 
H. Zalis, Irina Petraş, Tereza Petrescu. D.B. 


ALMANAHUL COPIILOR, publicaţie apărută 
între 1977 şi 1990, anual, sub conducerea Aso- 
ciaţiei Scriitorilor din Bucureşti, ca supliment al 
„Almanahului literar”, redactor fiind Mircea Micu. 
Din 1983 secretar este Constantin Țoiu. Versuri 
publică Grete Tartler, A.I. Zăinescu, Dan Mutaşcu, 
Tiberiu Utan, Nicolae Nasta, Rusalin Mureşanu, 
un text inedit aparţinându-i lui Simion Stolnicu. 
Secţiunea de proză este acoperită de Fănuş Neagu 
(Covorul violet), Leonida Teodorescu, Mircea 
Sântimbreanu, Costache Anton, Emil Manu, 
Gh. Pituţ, Adrian Rogoz ş.a. Nichita Stănescu şi 
Gheorghe Tomozei propun o interesantă Carte de 
citire, carte de iubire. Sunt incluse traduceri de Paul 
B. Marian, Denisa Comănescu ş.a. Alţi colabora- 
tori: Iuliu Raţiu, Lucia Olteanu, Ioana Munteanu, 
Gica luteş. D.B. 

ALMANAHUL „CORESI”, publicaţie editată de 
Asociaţia Scriitorilor din Braşov între 1983 şi 
1986. Almanahul este alcătuit de un colectiv 
format din Dan Tărchilă, V. Copilu-Cheatră, M.N. 
Rusu şi Nicolae Stoe. Semnează versuri Nichita 
Stănescu (Doină, Horoscop, Identitate), Octav 
Sargeţiu (Lucian Blaga), V. Copilu-Cheatră (Poveste, 
Bunicu), Traian lancu, V. Spiridonică (Decebal), 
Daniel Drăgan, Bedros Horasangian, Petru M. 
Haş, Ştefan Stătescu ş.a. Proză scriu Daniel Drăgan 
(Târșa, Boierul), Bedros Horasangian (Lady Jane) 
Ion Topolog, Mihail Joldea, Eduard Huidan; publi- 
cistică dau lon Itu, Aurel I. Brumaru, Mircea 
Gherman, Doru Munteanu, Radu Niţu, Eduard 
Eisenburger şi Dan Mihăilescu, care abordează 
binomul „creaţie şi obsesie”. Încercări dramatice 
publică Darie Magheru (Tatăl meu, Pătrașcu cel 
Bun) şi lon Olteanu (Camera de hotel). În secțiu- 
nea rezervată istoriei literare apar, în 1983, două 
poezii inedite ale lui Aron Cotruş (Ay! EI abismo 
/ Vai! Abisul — tradusă din spaniolă de Gabriela 
Necheş, şi Îngheaţă cenuşa) şi un text de asemenea 
inedit, aparţinând lui Nicolae Titulescu, sub îngri- 
jirea lui Adrian Hamzea: o scrisoare din 26 august 
1926 adresată publicistului Moti Constantinide, 
consilier al delegației României la Conferința de 
Pace de la Paris. În volumul din 1983 M.N. Rusu 
clarifică chestiunea primei atestări iconografice 
a Braşovului, alta decât aceea din harta lui loan 
Honterus datată 1532, iar în 1984 semnează Vasco 
da Gama - un personaj matein necunoscut, revi- 
zuind numărul articolelor publicate de Mateiu |. 
Caragiale în timpul vieţii, iar în 1986 îşi intitulează 
însemnările Viaţa secretă a lui Mateiu 1. Caragiale 
şi comentează corespondenţa dintre gazetarul tri- 
bunist Septimiu Albini şi G. Bogdan-Duică. Dintre 
traducători sunt de reţinut Grigore Tănăsescu (cu 
două poeme de Goethe), Angela Ioan, care tălmă- 
ceşte două schiţe ale umoristului italian Achille 
Campanile, şi Anatol Ghermanschi. Alţi cola- 
boratori: Petre Popovici, Nicolae Onuc, Miruna 
Runcan, Luana Pop. D.B. 


ALMANAHUL  EVREESC ILUSTRAT PENTRU 
ROMÂNIA, publicaţie apărută la Bucureşti între 
1932 şi 1940, în română, maghiară, germană şi 
franceză. Din 1935 titlul se restrânge la „Almanahul 
evreiesc”. Cuvântul introductiv prezintă inten- 
ţiile redactorilor, care vor să fie „cronicari fideli 
şi observatori nepărtinitori ai desfăşurării vieţii 

fără deosebire”. Versuri publică A. Axelrad (În 
cimitir, Ţara mea) şi A. Toma (Sion), iar publicis- 
tică semnează Miron Grindea (Evreii în cultura 
română), Ladislau Kardos (Un pionier al apropi- 
erii româno-evreieşti: dr. Moise Gaster), Adalbert 
Kun, W. Filderman, Carol Drimer, George Stroe, 
Nicolae Ivan şi I. Niemirower. Medalioane- 
portret sunt dedicate filologului M. Gaster, lui 1. 
Negreanu — militant neobosit în favoarea emanci- 
pării evreilor, şi scriitorului Enric Furtună (cu un 
fragment din romanul în curs de apariţie, Meletie 
jidovul). Natan Bistritzki propune un fragment 
dramatic, iar Camil Baltazar traduce din Sonetele 
venețiene ale Clarei Blum. D.B. 


ALMANAHUL „ÎNFRĂȚIREA”, publicaţie apărută 
la Cluj în 1921. Prima secţiune prezintă, la „Cronica 
anului”, pe luni şi pe zile, filmul evenimentelor 
social-politice, economice şi culturale petrecute 
în 1921. Partea a doua a publicaţiei e intitulată 
„Ardealul cultural”. Cel dintâi material cuprinde 
raportul lui Sextil Puşcariu, în calitate de rector al 
Universităţii clujene, citit cu prilejul deschiderii 
cursurilor din anul 1921. După un scurt medalion 
consacrat Bibliotecii Universităţii, urmează 
„fişele” biografice ale câtorva dintre personali- 
tățile învățământului superior clujean. Articole 
interesante vizează activitatea Teatrului Naţional, 
a Operei şi a Societăţii Cultura Poporului. Ultima 
secţiune, „Partea literară”, cuprinde versuri de 
D. Nanu, Mircea Rădulescu, George Gregorian, 
o amplă descriere a mişcării artistice din 1920 şi 
un „raport” asupra activităţii teatrului românesc 
în acelaşi an, semnat de Liviu Rebreanu. I. Paul 
semnează proză. George N. Leon analizează soci- 
alismul lui Marx, punându-i în lumină erorile de 
concepţie. Mihail Sorbul publică un substanţial 
fragment din comedia tragică A doua tinerețe. D.B. 


ALMANAHUL LITERAR, revistă apărută la Cluj, 
lunar, din decembrie 1949 până în ianuarie 1954, 
sub conducerea unui comitet de redacţie. În 
Cuvânt înainte se poate citi: „Părăsind vechea 
formulă a volumului antologic, filiala din Cluj a 
Uniunii Scriitorilor a hotărât editarea unei reviste 
lunare, ale cărei pagini să fie deschise tuturor 
celor ce au simţit nevoia unei publicaţii literare în 
Ardeal”. Orientarea publicaţiei este manifest pro- 
letcultistă. Rubricile mai importante sunt „Poezie”, 
„Proză”, „Critică”, „Cronică”, „Recenzii”, „Probleme 

şi eseuri”, „Revista revistelor”, „Note şi comen- 
tarii”, „Jurnal de lectură”, „Prezentări”, „Orizont”, 
„Baricada”, „Carnet sovietic”, „Viaţa cuvintelor”, 
„Studii” şi, în 1953, „Cronica literară”. Numărul 
celor care semnează versuri este foarte mare: A.E. 
Baconsky, Victor Felea, Ion Horea, Aurel Rău, Ion 
Brad, Dumitru Micu, Aurel Gurghianu, Alexandru 
Andriţoiu, Radu Cârneci, Demostene Botez, 
Veronica Porumbacu, Cicerone Theodorescu, lon 
Oarcăsu ş.a. Despre tematica predilectă a poezi- 
ilor publicate, cel mai bine vorbesc titlurile. Aşa, 
spre exemplu, lon Horea compune Balada însă- 
mânţărilor de toamnă, Aurel Rău - Balada cu 
chiaburul şi pândarul, în vreme ce A.E. Baconsky 
scrie Poezie de dragoste la mutarea în locuinţă 
nouă. Aceeaşi este, în general, şi orientarea frag- 
mentelor de proză aparținându-le lui Geo Bogza 
(Aşa bat clopotele în turnul Spaschi), Mihail 
Sadoveanu (Slujitori boiereşti, fragment din pro- 
iectatul roman Lisaveta), Mircea Zaciu, Dumitru 
Micu, Aurel Martin, Francisc Munteanu, Titus 
Popovici, Kovâcs Bâlint, Nagy Istvân, Emil Isac, 
Ion Brad ş.a. Şi în sectorul publicistic, foarte bogat, 
câteva nume şi titluri sunt ilustrative: Miron Radu 
Paraschivescu, Despre umanismul sovietic, Cornel 
Regman, Naționalism şi cosmopolitism în cultura 
română, Pavel Apostol, Lenin şi problemele litera- 
turii ruse, Dumitru Micu, Poezia lui 1 Mai, Aurel 
Martin, Poezia lui 23 August. Mai pronunțat ana- 
litice sunt însemnările lui George Munteanu, inti- 
tulate Despre unele lipsuri ale criticii noastre. La 
fel arată tonalitatea şi coloratura rubricii rezervate 
aniversărilor şi comemorărilor. Numărul 2-3/ 1950 
e parţial consacrat centenarului nașterii lui 
Eminescu, cea de-a doua secţiune fiind rezervată 
împlinirii a douăzeci şi şase de ani de la moartea 
lui VI. Lenin. Despre Eminescu scriu Emil Isac, 
Miron Radu Paraschivescu, Aurel Rău, T. Mocanu, 
Ion Brad, Cornel Regman şi Aurel Martin. Primul 
număr din 1952 e consacrat în întregime cente- 
narului naşterii lui I.L. Caragiale. Emil Petrovici 
scrie cu prilejul centenarului morţii prozatorului 
rus N.V. Gogol, Henri Jacquier la aniversarea unui 
veac şi jumătate de la naşterea lui Victor Hugo. 
Numărul 3/1953 apare cu portretul îndoliat al lui 
I.V. Stalin. O sumedenie de condeie sunt mobili- 
zate pentru ultima omagiere: Aurel Rău (cu două 
poeme), lon Brad, lon Horea, Victor Tulbure, Ion 
Oarcăsu ş.a. „Cronica” este printre puţinele rubrici 
în care literatura se află la ea acasă: Miron Radu 

Paraschivescu scrie despre actualitatea lui Vladimir 
Maiakovski, Iosif Pervain analizează ediția Opere 
alese de Cezar Bolliac şi Soarta unei cărți ruseşti din 
1767, în Moldova şi Țara Românească, lon Breazu 
intervine cu prilejul reeditării lui Nicolae Filimon, 
iar Dumitru Micu semnează articolul Succese în 
poezia lui Eugen Jebeleanu. O serie de consideraţii 
ale istoricului literar D. Popovici se intitulează Cu 
prilejul unei noi ediţii a „Țiganiadei” lui 1. Budai- 
Deleanu. Despre reprezentarea pieselor lui I.L. 
Caragiale în Uniunea Sovietică scrie Tiberiu Utan, 
iar D. Drumaru îşi intitulează însemnările Teoria 
literară şi părerile despre limbă ale lui Caragiale. 
Ion Vlad comentează romanul lui Zaharia Stancu 
Dulăii, George Munteanu discută proiectul unei 
noi ortografii a limbii române, abordând şi relaţia 
publicistică — critică literară ş.a.m.d. Cele mai multe 
traduceri se fac din rusă şi din maghiară. Cu prilejul 
vizitei în România a prozatorului danez Martin 
Andersen Nexg, revista publică un interviu realizat 
de Dominique Desanti, precum şi un fragment din 
proza oaspetelui. La „Cronica dramatică” semnează 
Radu Miron (Miron Radu Paraschivescu), Dina 
Codreş, Radu Roman, TI. Krausz, Florian Potra, lon 
Brad ş.a., iar „Cronica muzicală” este ţinută de 1. 
Văleanu şi I. Balea. Un regim aparte e rezervat 
rubricii „Baricada”, profilată pe intervenţii pam- 
fletar-polemice îndreptate contra duşmanului 
de moarte al „noii” orânduiri — capitalismul. Alţi 
colaboratori: Liviu Onu, Mircea Mancaş, Romulus 
Todoran, Elena Dragoş, Teodor Coriban. D.B. 


ALMANAHUL LITERAR, publicaţie editată de 
revista „România literară” la Bucureşti între 1969 
şi 1989. Primul volum îl are ca redactor-şef pe 
Ben Corlaciu. Din 1970 este editat de Uniunea 
Scriitorilor, păstrând până în 1972 acelaşi redac- 
tor-şef. Pentru 1973 caseta redacțională menţio- 
nează doar redactorii responsabili: Matei Gavril şi 
George Alboiu. Din 1974 este editat de Asociaţia 
Scriitorilor din Bucureşti, fără alte precizări redac- 
ționale. Cu volumul din 1979 apare ca redactor 
responsabil Mircea Micu. Publicaţia își propune 
să reia vechea tradiţie a Almanahului Societăţii 
Scriitorilor Români. În afara rubricilor „Interviu”, 
„Salba salbelor”, „Evocări... corespondențe”, se 
impun rubricile de istorie şi critică literară, teatru, 
cinema, plastică, umor, varia, jocuri, femina, sport, 
automobilism etc. Pe lângă substanţialul supli- 
ment „Poesis”, se întâlnesc nume prestigioase ale 


Dicţionarul general al literaturii române 190 


liricii româneşti: Tudor Arghezi, Nichita Stănescu, 
Eugen Jebeleanu, Marin Sorescu, Leonid Dimov, 
cărora i se alătură Vladimir Streinu, Geo Bogza, 
Demostene Botez, lon Horea, Ştefan Aug. Doinaş, 
Mircea Dinescu ş.a. Sectorul prozei este susținut 
îndeosebi de numele contemporanilor, ca de altfel 
şi acela al literaturii dramatice ori al publicisticii. 
Bogat reprezentată este secţiunea rezervată criticii 
şi istoriei literare, unde predomină de asemenea 
numele contemporanilor. Volumul din 1980 este 
în întregime axat pe literatura documentară, răs- 
punzând astfel preocupărilor sporite ale citito- 
rilor pentru „implicaţiile literare ale unor texte 
nefictive”. Volumul din 1987 grupează materialele 
sub genericul Microdicţionar de presă literară. 
Publicaţia oferă cititorilor săi şi numeroase inter- 
viuri, confesiuni, amintiri, reflecţii şi fragmente 
de jurnal. Astfel, în volumul din 1969 sunt publi- 
cate câteva pagini „terifiante prin originalitatea şi 
spiritul lor caustic” din Jurnalul lui Eugen Ionescu, 
Gheorghe Anca oferă un Adrian Maniu inedit 
(Despre arta poetică), iar Gheorghe Bulgăr pagini 
din Amintirile lui Mircea Eliade. O anchetă literară 
pe tema Perspectivele prozei româneşti contempo- 
rane e găzduită de volumul din 1971. Bine struc- 
turat este şi compartimentul rezervat traducerilor: 
Dragoș Vrânceanu traduce trei poeți florentini — 
Mario Luzi (Din „Caietul gotic”), Piero Bigongiari 
(Nu te voi invoca) şi Giorgio Caproni (Trecerea lui 
Enea), Anghel Dumbrăveanu traduce din Adam 
Pusloji€ (Pe când mergeam în mâini), Leonid 
Dimov traduce din St&phane Mallarme poezia 
Sfântă. D.B. 


ALMANAHUL PRESEI ROMÂNE, publicaţie 
editată de Sindicatul Presei Române din Ardeal şi 
Banat la Cluj în 1926 şi 1928; în 1928 titlul devine 
„Almanahul presei române din Ardeal și Banat”. 
Iniţiatorii doresc să ofere „o carte de recule- 
gere şi de întărire sufletească” îndeosebi pentru 
ziarişti, dar şi pentru „marele public românesc de 
aici şi de pretutindeni”. Semnează versuri Aron 
Cotruş (Clujule), Emil Isac, Teodor Murăşanu, 
Ecaterina Pitiş (Cântec trist, Toamna), lustin llieşiu 
(Revoltă, Aprinde, mamă, lumânarea), iar proză 
Ion Agârbiceanu (Peste drum - nuvelă). Sectorul 
publicisticii este bine ilustrat de Cezar Petrescu, 
Ion Agârbiceanu, N. Iorga, Victor Branişte, Petru 
Groza. Dens este şi compartimentul memorialis- 
ticii, al evocărilor şi amintirilor. Astfel, Alexandru 

Vaida Voevod prezintă activitatea redacțională 
de la gazeta timişoreană „Dreptatea”, precum 
şi procesul intentat de autorităţile maghiare lui 
Valeriu Branişte. George Bota evocă figura lui Iosif 
Vulcan, Al. Ciura pe aceea a lui George Barițiu, L.U. 
Soricu dă amintiri despre St. O. Iosif, Onisifor Ghibu 
despre Casian R. Munteanu, iar Leonard Paukerow 
relatează încercarea lui I.L. Caragiale de a scoate 
o revistă literară la Budapesta. Câteva date despre 
„Gazeta Transilvaniei” sunt furnizate într-un 
articol nesemnat, în timp ce lon Bârlea scrie despre 
ziaristica română în Maramureş. Sub pseudoni- 
mul N.D. Scifrabil, Mihail M. Procopiu semnează 
epigrame. Alţi colaboratori: Vasile C. Osvadă, Gh. 
Tulbure, Petre Nemoianu, Valeriu Puşcariu, D.. 
Cucu, Alexandru Hodoș, lon Clopoțel, Adrian 
Maniu, Gib 1. Mihăescu, lon Dragu. D.B. 


ALMANAHUL PRIBEGILOR ROMÂNI, publi- 
caţie apărută la Paris, anual, între 1952 şi 1966, 
alcătuită de Pompiliu Păltânea şi Constantin 
Arsenie. Almanahul e tipărit între 1952 şi 1958 în 
colecţia „Grai şi suflet românesc”, iar din 1959, 
după moartea lui Pompiliu Păltânea, la Editura 
Curierul românesc. Revistă de dimensiuni con- 
siderabile (350 de pagini), prima şi unica de 
acest tip, editată de şi în folosul emigrației româ- 
neşti, A.p.r. îşi propune să cuprindă în sumar: 
un calendar cu tabloul anotimpurilor, sărbăto- 
rilor şi comemorărilor, o antologie de poezie şi 
proză „constituind o adevărată istorie a literatu- 
rii şi culturii naţionale pe baza textelor însoţite 
de note lămuritoare şi documentare”, o revistă a 
principalelor evenimente din ultimii ani „alcă- 
tuind o mică istorie contemporană a României”, 
o colecţie de zicători şi proverbe, un repertoriu 
de adrese şi informaţii privind „îndeletnicirile 
ideale şi practice, nevoile şi nădejdile pribegilor 
români de pretutindeni”. Chiar dacă structurarea 
materiei nu este întotdeauna delimitată în rubrici 
consacrate, iar ponderea textelor literare variază 
de la un număr la altul, ţelurile propuse iniţial 
sunt atinse. În primul volum antologia de proză 
şi poezie, ce stă sub semnul „înstrăinării” şi al 
cauzelor ei (Antologia pribegiei), cuprinde texte de 
la Dosoftei (din Psaltirea în versuri), lon Neculce 
şi Miron Costin, trecând prin N. Bălcescu, Al. 
Odobescu, lon Ghica (Ruşii faru-şi schimbă, dar 
năravul ba), Alecu Russo, Eminescu (multe pagini 
din publicistica poetului, selectate predilect 

dintre cele cu reverberaţie în contemporaneita- 
tea politică: Fantasmagoria imperială rusă, Strein 
în țara lui, Primejdia rusă şi biruinţa dreptăţii 
româneşti, Ideile naţiunii trebuie să conducă), I.L. 
Caragiale (Exilul voluntar al lui I.L. Caragiale), 
până în actualitate cu paginile lui Pamfil Şeicaru 
(Pricinile actualei pribegii) şi Pompiliu Păltănea 
(Pohod na Sybir), alăturând texte literare pro- 
priu-zise şi comentarii în marginea lor. Altă dată 
„antologia” este dedicată exclusiv poeziei așa-zi- 
sului „ultim exil”, adică din deceniul al șaselea 
al secolului trecut. O mică antologie a poeziei 
româneşti în exil (1959), de exemplu, veritabil 
aport la promovarea liricii româneşti contempo- 
rane, reuneşte versurile celor mai reprezentativi 
creatori din afara ţării: Ştefan Baciu, Victor Buescu, 
Al. Busuioceanu, Aron Cotruş, Vintilă Horia, lon 
Sân-Giorgiu, Ion G. Dimitriu, N.S. Govora, Al. 
Gregorian, Nicolae Novac, Vasile Posteuca, Ion 
Țolescu. Alte volume publică fragmente de proză, 
semnate de Şt. Georgescu-Olenin, Nello Manzatti, 
Nicolae Novac, lon Simionescu, portrete literare 
şi comentarii critice de Pamfil Şeicaru. Grupajele 
tematice (Geneza unei gazete, 1959) şi calendarul 
cultural (Unirea Principatelor, 1959; 120 de ani de 
la naşterea lui Titu Maiorescu, 1961) pun în circu- 
laţie adeseori autori şi texte interzise în ţară, unde 
- după expresia lui Pamfil Şeicaru -— „în cuprinsul 
cazarmei ideologice (colonia sovietică România), 
orice înmugurire a spiritului critic înseamnă 
un pericol de moarte pentru regim [...] şi chiar 
numai amintirea lui Titu Maiorescu reîmprospă- 
tată ar putea crea ispita spiritului critic, cu toate 
gravele consecinţe «deviaţioniste»“. Antologia 
critică dedicată lui Titu Maiorescu, alcătuită şi 
prefațată de Pamfil Şeicaru (Notă introductivă), 
cuprinde, alături de texte cunoscute datorate lui E. 
Lovinescu, C. Rădulescu-Motru, şi contribuţii noi 
la bibliografia maioresciană: articolul lui C. Xeni, 
unul dintre ultimii audienți ai cursului de logică 
ţinut de mentorul Junimii, „articolul sinteză” Titu 
Maiorescu de lon Petrovici. Secvenţele dedicate 
istoriei contemporane a României includ comen- 
tarii consacrate celor mai acute probleme româ- 
neşti actuale (Războiul României pentru elibera- 
rea din nou a Basarabiei, După abdicarea regală, 
Universitatea în exil a Europei Libere, 1952; Pamfil 
Şeicaru, Este posibil un partid creştin în România, 
1960, ş.a.), memorandumuri, puncte de vedere 
în controversă, întâmpinări adresate forurilor 

occidentale, atitudini ferme ale intelectualită- 
ţii din exil pentru a determina o poziţie justă a 
Occidentului faţă de România. În acest demers 
politico-patriotic dârz se înscrie Memorandumul 
adresat reprezentanţilor Statelor Unite, Marei 
Britanii şi Franţei, redactat de căpitanul în rezervă 
Pamfil Șeicaru (1952): „Cine poartă răspunde- 
rea schingiuirilor la care a fost supus poporul 
român din ziua de 23 August 1944 şi până azi? 
Ignorând voit teroarea infernală, Marile Puteri 
democratice nu riscă să fie învinuite mâine de 
complicitate prin pasivitatea păstrată azi faţă de 
toate crimele săvârşite în România de trupele de 
ocupaţie sovietice, fie direct, fie prin mijlocirea 
unui guvern de abjecte instrumente? Există oare 
o limită geografică dincolo de care drepturile 
omului îşi pierd valabilitatea sau există o ierarhie 
a popoarelor, unele fiind condamnate să rămână 
în afară de drepturile omului?”. O rubrică stabilă, 
„Micul anuar al pribegiei”, semnalează sistematic 
publicaţiile periodice ale exilului, cărţile româ- 
neşti, colecţiile, ştirile, adresele şi informaţiile de 
tot felul ce îi interesează pe românii de pretutin- 
deni, răspunzând şi în felul acesta cerinţelor unui 
almanah util. M.P.-C. 


ALMANAHUL REVISTEI „APĂRAREA”, editat de 
publicația omonimă la Bucureşti în 1947 şi 1948. 
În primul volum se etalează pe coperta interioară 
precizarea „Cu colaborarea fruntaşilor scrisului 
românesc”. Versuri semnează Victor Eftimiu (În 
pragul veacului viitor), Magda Isanos (Am văzut şi 
eu oameni plecând), Al. Antoniu (Donca). Secţiunea 
de proză este susţinută de Eusebiu Camilar (Într-o 
noapte la Subtaria), leronim Şerbu (1941), Maria 
Arsene (Au fost 5) şi Dan Petraşincu (Preludiul). 
Publicistică dau Dumitru Hîncu, Mircea Mancaş, 
Aurel Baranga şi G. Călinescu, care, în Cuvinte 
despre criza culturii, mărturiseşte că „niciodată nu 
a luat în serios pretinsele crize de cultură”, convins 
fiind că „somnul de noapte nu e criză, ci o repa- 
raţie de forţe. O generaţie culturală nu se măsoară 
cu anul, ci cu deceniile şi chiar cu secolul”. G. 
Călinescu este şi autor al unui text aflat la granița 
dintre proză şi gazetărie, intitulat Definiţii pentru 
o nuvelă. De consemnat şi amintirile lui Zaharia 
Stancu (Din vremurile de altădată. Însemnările 
unui ziarist, precum şi reportajul lui E Brunea- 
Fox despre militantul socialist Panait Muşoiu (Un 
boem al ideilor generoase). K.H. Zambaccian oferă 

un medalion Goya. Câteva traduceri din poezia 
lui Vladimir Maiakovski (Discuţie despre poezie cu 
controlorul fiscalşi a lui Nazim Hikmet (Femeile 
din Anatolia - fragment din poemul Legenda 
Independenţei) apar nesemnate, în vreme ce V. 
Cristian tălmăceşte din Jules Supervielle proza inti- 
tulată Poveste mitologică, iar Ştefan Roll sub iden- 
titatea reală, Gh. Dinu, din poezia bulgară. Silvian 
losifescu şi Octav Şuluţiu fac bilanţul mişcării 
literare, iar E Aderca şi Dan Petraşincu au în vedere 
viaţa teatrală. Textele sunt susținute de grafica lui 
Cik (Damadian) şi de multe imagini cu subiecte 
proletcultiste — demonstraţii ale clasei muncitoare, 
chipuri de luptători comunişti, reproduceri după 
opere de artă, caricaturi din presa străină a „ţărilor 
prietene” (China, Bulgaria, URSS, Grecia). Alţi cola- 
boratori: lon Biberi, Eduard Mezincescu, Al. Leon, 
Petre Moscu, Monica Dan, Lascăr Sebastian, A.C. 
Vaida, Barbu Zaharescu, Petre Solomon. D.B. 


ALMANAHUL SCRIITORILOR DE LA NOI, publi- 
caţie apărută la Orăştie în 1912. Redactorul, 
Sebastian Bornemisa, student în filosofie, într-un 
cuvânt introductiv mărturisește intenţia „de a 
prezenta publicului românesc de pretutindeni 
mănunchiul scriitorilor români în viaţă din Tran- 
silvania, Ungaria şi Banat, sau cel puţin originari 
de aici”, precum şi de a scoate la iveală scriitori 
„poate puţin cunoscuţi ori chiar necunoscuţi”. 
Este deplânsă lipsa de reacţie a acelora care nu 
au răspuns apelurilor semnatarului, drept criteriu 
de clasificare fiind propus „principiul variațiu- 
nii”. Publicaţia, veritabil ghid al literaturii tran- 
silvănene de până atunci, este concepută în două 
părţi: personalităţi („Almanah”) şi publicaţii peri- 
odice („Presa”). Articolele despre poeţi, prozatori, 
critici literari sau publicişti, însoţite de portrete 
succinte, oferă informaţii biografice şi bibliogra- 
fice la zi cu privire la lucrările publicate în ţară şi în 
străinătate, precum şi reproducerea integrală sau 
fragmentară a unei lucrări a scriitorului respec- 
tiv. Dintre poeţi sunt prezentaţi Andrei Bârseanu, 
George Coşbuc, Octavian Goga, Ecaterina Pitiş, 
Petre Dulfu, loan Puşcariu, L.U. Soricu, lon Borcia, 
Ermil Borcia, A. Pop, Aron Cotruş, Emil A. Chiffa, 
Elena din Ardeal (Elena Simtion), Vasile Stoica, St. 
O. Iosif; dintre prozatori, I.C. Panţu, lon Agârbi- 
ceanu, Alexandru Ciura, Silvestru Moldovan, Liviu 
Rebreanu. Redactorul almanahului consemnează 
activitatea criticilor literari Ilarie Chendi şi loan 

Scurtu, evidenţiază preocupările privind istoria 
ziaristicii româneşti transilvănene ale istoricului 
loan Lupaş, trece în revistă lucrările lui Onisifor 
Ghibu, subliniază meritele lui Silvestru Moldovan 
şi ale lui T.V. Păcăţian în apariţia unor gazete tran- 
silvănene. Schița biobibliografică întocmită isto- 
ricului lon Sârbu (premiat de Academia Română 
în 1905) este însoţită de articolul acestuia Ce este 
istoria?, încercare filosofică de a defini această 
ştiinţă. Nu sunt omişi nici autorii de scrieri cu 
subiecte economice (Traian V. Ţăranu, I.C. Panţu, 
loan I. Lapedatu). Partea a doua, dedicată presei 
de până la 1911 din aceleaşi ţinuturi, completează 
sumarul, ziarele, revistele, foile prezentate fiind 
apreciate ca „tot atâtea manifestări ale sufletelor 
cele mai militante de scriitori de la noi”. Clasifi- 
cate după criteriul periodicităţii, acestea, identi- 
ficate fiecare prin facsimilul frontispiciului, sunt 
încadrate în rubrici distincte: I. Ziare politice 
(a) cotidiane („Gazeta Transilvaniei”, „Iribuna”, 
„Românul”); (b) cu apariţie de trei ori pe săptă- 
mână („lelegraful român”, „Unirea”, „Drapelul”); 
(c) săptămânale („Foaia poporului”, „Poporul 
român”, „Libertatea”, „Foaia interesantă”, „Iovă- 
răşia”, „Bobârnaci”, „Iribuna poporului”, „Foaia 
poporului român”, cu suplimentele „Foaia ilus- 
trată” şi „Cucu”); (d) politice şi literare („Revista 
politică şi literară”, „Naţiunea” de la Budapesta). 
II. Reviste literare („Luceafărul”, „Cosinzeana”). 
[...] V. Sociale-culturale („Iransilvania”, „Deştep- 
tarea”, „Progresul”, „Olteanul”, „Zorile”, „Sfătui- 
torul”). Pentru fiecare publicaţie se oferă infor- 
maţii despre data şi localitatea înfiinţării, fon- 
datori, directori, redactori şi colaboratori, tiraje. 
Sebastian Bornemisa, socotindu-se prea modest 
să aprecieze şi să ierarhizeze în vreun fel această 
materie, a reuşit totuși să reunească într-un 
volum de peste două sute de pagini informaţii de 
valoare documentară certă pentru istoria presei şi 
a literaturii transilvănene. A.G[. 


ALMANAHUL SOCIETĂȚII ACADEMICE 
SOCIAL-LITERARE ROMÂNIA JUNĂ, publi- 
caţie apărută la Viena în 1883 şi în 1888, sub 
egida Societăţii Studenţilor Români din capitala 
Imperiului Austro-Ungar. Editarea unui periodic 
literar a constituit unul dintre ţelurile acestei 
asociaţii încă de la întemeiere. Un sprijin eficient 
a primit România Jună din partea membrilor 
societăţii literare ieșene Junimea, în special de 

la Titu Maiorescu şi lacob Negruzzi, care au par- 
ticipat efectiv la selectarea lucrărilor intrate în 
sumar. Volumele cuprind câteva opere literare 
reprezentative din ultimele decenii ale secolului 
al XIX-lea. Dintre acestea se detaşează poemul 
Luceafărul, tipărit în 1883 - prima apariţie a capo- 
doperei lui Eminescu. Faptul avea să confere mai 
târziu prestigiu atât publicaţiei, cât şi Societăţii 
România Jună, al cărei membru poetul fusese cu 
un deceniu mai înainte. În cel de-al doilea volum 
lui Eminescu i se tipăresc poeziile De ce nu-mi 
vii... şi Kamadeva, reproduse după „Convorbiri 
literare”. V. Alecsandri trimite pastelurile Iarna 
vine şi Izvorul, precum şi primul act al dramei 
în versuri Ovidiu. Alături de versuri semnate de 
Iacob Negruzzi (Epistola V Către A. Naum), loan S. 
Neniţescu (Blestemul meu, Cântecul dorobanţu- 
lui), Matilda Cugler-Poni (Visurile), Iosif Vulcan, 
se remarcă una dintre cele mai reuşite poezii 

ale lui Anton Naum - Dona Serafina, precum şi 
poezia Liniştea, aparţinând lui Duiliu Zamfirescu. 
Nu la acelaşi nivel se prezintă scrierile în proză. 
Ion Creangă trimite doar Anecdotă - mai târziu 
cunoscută cu titlul Moș Ion Roată și Cuza Vodă, 
loan Slavici povestirea Bobocel, Iacob Negruzzi 
o „copie de pe natură” (Un drum la Cahul), iar 
Duiliu Zamfirescu nuvela Frica. În traducerea 
lui Titu Maiorescu se publică două povestiri de 
Carmen Sylva. Cât priveşte articolele de critică 
literară şi eseurile, sumarul inserează două impor- 
tante texte trimise de Maiorescu: Despre progresul 
adevărului în judecarea lucrărilor literare (1883) şi 
Din experienţă (1888). Dintre cele două interven- 
ţii ale lui A.D. Xenopol, iese în relief articolul inti- 
tulat Realism şi idealism (1883). Mai apar studii 
de psihologie şi pedagogie semnate de I. Popescu, 
fost membru al României June, eseuri ale lui 1.G. 
Sbiera despre limba română şi despre unitatea 
intereselor naţionale, precum şi un studiu de 
estetică al lui Ștefan Velovan. Marcând pătrun- 
derea definitivă a junimismului în Transilvania, 
almanahul reprezintă un moment important în 
evoluţia periodicelor literare româneşti, oferind 
un model de selecţie severă, călăuzită de un gust 
artistic sigur. Cu prilejul împlinirii unei jumătăţi 
de secol de la întemeierea României June, profe- 
sorul Octavian Moșescu, fost președinte al socie- 
tății, editează la București, în 1924, cu o întârzi- 
ere de trei ani, în loc de 1921, al treilea volum, 
cu titlul România Jună. MDCCCLĂXXI-MCMĂXI. 
Cartea semicentenarului. Acest volum reflectă 
noua etapă din dezvoltarea literaturii române. Se 
deschide cu o pagină din cugetările lui N. Iorga, 
după care urmează versuri de Nichifor Crainic 
(Cântec pentru prieteni), Lucian Blaga (În marea 
trecere), Adrian Maniu (Cântec monoton), lon 
Pillat (Toaca), Mihai Codreanu (Palinodie), G. 
Topîrceanu (Balada greierului mic), Demostene 
Botez, Camil Petrescu, G. Bacovia (Toamna), Emil 
Isac, lon Minulescu (Plastică medievală), Aron 
Cotruș, Ion Vinea (Filtru) și proză de Octavian 
Goga (Cuibul visurilor), Mihail Sadoveanu, 
Cezar Petrescu (În noaptea când sunau clopo- 
tele — tragment de roman). O schiță intitulată 
Literatura dramatică românească, trecând în 
revistă creația de gen a celor mai proeminenți 
scriitori ai genului (Mihail Sorbul, Hortensia 
Papadat-Bengescu, Caton Theodorian, Victor 
Ion Popa, Victor Eftimiu, lon Minulescu, Liviu 

Rebreanu, Zoe Verbiceanu ș.a.) semnează Camil 
Petrescu. loan Slavici scrie despre începuturile 
înființării Societăţii (Un răspuns), iar Constantin 
Sassu despre Monumentul „României June”. În 
semn de omagiu adus operei și personalității lui 
Eminescu, se tipărește traducerea câtorva poezii 
ale lui: Mai am un singur dor — în franceză, de 
Elena Văcărescu, Sara pe deal — în germană de 
O. W Cisek, Din valurile vremii — în maghiară 
de Frany6 Z6ltan etc. Printre texte sunt risipite 
reproduceri după tablouri de Marius Bunescu, 
Ștefan Popescu, Theodor Pallady, Gh. Petrașcu, 
sculpturi de O. Han, grafică și desene de Iser și 
Ștefan Dimitrescu. Materia celor o sută optzeci de 
pagini se încheie cu o seamă de lămuriri privind 
nu doar inițiativa aniversării semicentenarului în 
toate manifestările ei, cât și dificultăţile demersu- 
lui, prezentate de Octavian Moșescu. D.M., LH. 


ALMANAHUL SOCIETĂȚII DE LECTURĂ „PETRU 
MAIOR”, publicaţie editată de Societatea Studen- 
ților Români de la Universitatea din Budapesta în 
1901 și de Centrul Studenţesc „Petru Maior” de 
la Universitatea din Cluj în 1929, după realizarea 
Marii Uniri, când centrul studenţesc clujean a 
moștenit arhiva și tradițiile societății budapestane. 
Cele două volume conţin dări de seamă, incursi- 
uni în istoria Societăţii, articole și amintiri privind 
diferite momente și etape din activitatea ei, repre- 
zentând documente de preț pentru reconstitui- 
rea drumului parcurs de aceasta, cea mai impor- 
tantă societate a studenţilor români de la uni- 
versități străine, după România Jună de la Viena. 
Colectarea materialelor a durat mai mulți ani, și 
în cele din urmă almanahul e dat la tipar în 1901, 
conținând un valoros istoric al Societăţii până în 
1872, redactat de Dionisie Stoica. Figurile patro- 
nale cărora li se dă și portretul alături de reconsti- 
tuiri biografice, sunt Alexandru Mocsonyi de Foen, 
Alexandru Roman, profesor de limba română la 
Universitatea din Budapesta și fost președinte al 
Societăţii, și Alma de Dunca-Schiau, căsătorită 
cu bogătașul american Merrit. Dintre junimiști 
figurează doar loan Slavici, cu articolul Creșterea 
rațională, dar indirect și Eminescu, prin proza 
Constanţei Dunca-Schiau, Amintiri din copilă- 
rie. Botezul poetului. Dintre colaboratori se mai 
detașează At. M. Marienescu cu articolul de folclor 
comparat Zmeii, loan Pușcariu (Câteva date sta- 
țistice la populaţiunea română), Florian Porcius 

(Despre distribuirea geografică a plantelor), Valeriu 
Bologa (Eroi din popor: Moca Viteazul), Zaharia 
Boiu (cu poezia Testamentul soldatului), Victor 
Păcală (Principalii reprezentanți ai materialismu- 
lui), llie Gropșanu (cu poezia Sosirea primăverii), 
Victor Bontescu (cu proza poetică Iarna, precum și 
cu schița, O muscă, reluată din „Roza cu ghimpi”). 
Deși statutele Societăţii au fost aprobate cu 
condiția ca în cadrul ei să nu se facă politică, prin 
articolele lui loan Pușcariu și Al. Roman, ca și prin 
accentul pus pe poezia și obiceiurile poporului 
român de la sate, ideea de renaștere națională și o 
tentă politică subiacentă se pot descifra peste tot. 
Al doilea volum al almanahului apare în împreju- 
rări schimbate, după Marea Unire, când Societatea 
„Petru Maior” a fost transferată la Cluj și când, la 
zece ani de la Unire, ia mai mult aspectul unui 
volum omagial. Societatea a simţit nevoia să reme- 
moreze drumul ei de lupte și de eforturi pentru 
păstrarea limbii, a naţionalităţii și a progresului 
cultural, așa cum o subliniază și luliu Maniu: „Cele 
mai dulci amintiri ale tinereții mele sunt legate de 
aceste societăți și în special de Societatea «Petru 
Maior», în legăturile căreia am petrecut aproape 
trei ani la Universitatea din Budapesta, fiind părtaș 
prin ea la cele mai nobile frământări culturale și 
naționale născute din dorul tinerimii, care ținea 
mai mult la înălțarea neamului său decât la orice 
altceva”. Intenţia editorilor Liviu Gomboș, Traian 
Marcu, Gherasim Pintea, Octavian Popa, Virgil 
Fulicea și Octavian Stanca era aceea de reprezenta- 
tivitate a elitelor literare și științifice transilvănene 
sub semnul lui Ferdinand I, cu al cărui portret, 
dar și cu alocuţiunea rostită de acesta la Centrul 
Studenţesc din Cluj la 2 februarie 1920, se deschide 
volumul. Ca atare, vor fi convocate în paginile 
almanahului cele mai importante personalități 
transilvănene ale momentului, începând cu patri- 
arhul Miron Cristea, cu episcopul Clujului, Nicolae 
Ivan, cu politicienii luliu Maniu, Al. Vaida Voevod, 
Vasile Goldiș, Emil Haţieganu, Valeriu Moldovan, 
Victor Onișor, profesori prestigioși, ca luliu 
Haţieganu, Onisifor Ghibu, loan Lupaș, Nicolae 
Drăganu, Emil Țeposu, I. C. Cătuneanu, scriitori 
precum Octavian Goga, Liviu Rebreanu (cu frag- 
mentul Învățătorul din Răscoala), lon Agârbiceanu 
(cu schița În sab, Al. Ciura, Teodor Murășanu, 
Zaharia Bârsan, Elie Dăianu. Mai sunt prezenți 
în cuprins N. lorga (Datoria studențimii clujene), 
Sebastian Stanca, Vasile Stoica, Constantin Stanca, 

Dumitru Antal, Emil Dandea, lon 1. Moţa. Ei trec 
în revistă cele mai importante evenimente din 
viața Societăţii, inclusiv momentele dificile, când 
activitatea i-a fost suspendată, iar conducătorii 
anchetați și amenințați cu procese sau cu elimina- 
rea. Astfel de situații de criză au avut loc pe timpul 
Memorandului, când este anchetat luliu Maniu, ca 
și în 1904, când au fost anchetați O. Goga, |. Lupaș 
şi Sebastian Stanca, și când O. Goga a refuzat să 
semneze declarația mistificată de secretarul recto- 
rului, dictându-i acestuia un text de o demnitate 
ireproşabilă: „Dacă discuțiunile noastre se ridică 
adeseori la nivelul unor discuții academice e semn 
că studențimea română e conștientă de îndatori- 
rile sale. Iar dacă în sânul Societăţii se utilizează 
numai limba românească, aceasta e, pe de o parte, 
un drept garantat prin statutele ei, de altă parte, 
cultul tinerimii române din această țară nu poate 
fi un monopol al limbii maghiare. În chestiuni de 
politică militantă Societatea «Petru Maior! nu 
are nici un rol și nu urmărește țintele presupuse 
de On. Senatul universitar. Acţiunile individuale 
ale membrilor ei însă nu se pot răsfrânge asupra 
Societăţii”. Un an de criză s-a dovedit și 1918, 
când studenţii se înscriu în gărzi naționale sau 
participă la luptele românilor pentru dezrobirea 
Transilvaniei, asemenea episoade fiind relatate de 
I. Lupaș, Dumitru Antal (Societatea „Petru Maior” 
în ultimul ei an de funcţionare la Budapesta), Emil 
A. Dandea (Mișcările studențești din anul 1918), 
Vasile Stoica (O ședință a Societăţii „Petru Maior” 
în Darniţa). Materialele conţinute de almanah 
închid în sine o adevărată istorie a acestei socie- 
tăți, fără de care nu se poate face reconstituirea ei 
istorică, cu atât mai mult cu cât aduce importante 
completări privind aportul substanţial în Clujul 
universitar din primul deceniu de după Unire. În 
noul context au fost înființate opt societăți distric- 
tuale (Drept, Litere, Medicină, Științe, Agricultură 
etc.) și 18 cercuri culturale pe baze geografice 
(Cercul Academic Bănățean, Cercul Studenţilor 
din Țara Bârsei, Cercul Studenţesc Oltean, Cercul 
Cultural Alba Iulia etc.), care au desfășurat o acti- 
vitate cultural-științifică de mare prestigiu. Sub 
raport editorial, volumul din 1929 conţine în anexă 
Răspunsul la cârtirea carea s-au dat asupra per- 
soanei lui Petru Maior, ca o completare la lucrarea 
sa Istoria pentru începutul românilor în Dachia, 
tipărită în 1881, și „tragedia istorică în cinci acte” 
Horia a lui Ghiță Popp, tipărită în 1891. M.Pp. 

ALMANAHUL SOCIETĂȚII SCRIITORILOR ROMÂNI, 
publicaţie editată la Bucureşti în 1912 şi 1913. 
Într-o Precuvântare din primul an este evocată 
tradiţia ilustrată de înaintaşi precum Mihail 
Kogălniceanu, Gh. Asachi sau lon Heliade- 
Rădulescu, care, prin intermediul acestor alma- 
nahuri, „au sădit în sufletul românesc dragostea 
pentru literatura naţională”. Se publică atât litera- 
tură originală (poezii, proză, dramaturgie, eseu), 
cât şi traduceri din literatura universală. Fotografii 
ale autorilor însoțesc de regulă textele antolo- 
gate, dintre care unele se tipăresc pentru prima 
dată sau sunt preluate din volume aflate sub tipar. 
În volumul din 1912 sunt prezenţi poeţii George 
Coşbuc (Aghiotantul), Octavian Goga (Privighetori 
şi ciocârlii — adaptare după Petofi Sandor), St. O. 
Iosif (Noapte înstelată), Ion Minulescu (Glasul 
morilor), G. Rotică (Ca doi furi), Victor Eftimiu 
(Moartea lui Homer), Corneliu Moldovanu (Ovidiu 
la Tomis), Zaharia Bârsan cu două sonete, Cincinat 
Pavelescu cu trei rondeluri. Dintre prozatori se 
rețin Liviu Rebreanu cu fragmentul Mărturisire din 
volumul său de debut, Frământări, care urma să 
fie tipărit în acelaşi an, Mihail Sadoveanu (În satul 
Sarichioi), E. Lovinescu cu o reproducere intitulată 
Cetatea morţii din volumul Scenete şi fantezii, lon 
Agârbiceanu (Domnișoara Lăurica), Emil Gârleanu 
(O înmormântare), D. Anghel (Hipparc şi Didona), 
Ion Dragoslav (Împăratul Rogojină), precum şi |. 
Al. Brătescu-Voineşti cu o Predoslovie la volumul 
de nuvele şi schiţe Întuneric şi lumină, în curs de 
apariţie. O evocare a lui Artur Gorovei (Un insti- 
gator... denunţat) îl are ca protagonist pe Mihail 
Sadoveanu. Un fragment dintr-o piesă de teatru 
(Actriţă) publică Emil Nicolau, iar Simion Mehedinţi 
eseul Fragment despre Odobescu. Mărgărita Miller- 
Verghy traduce din Sonetele portugheze ale engle- 
zoaicei Elizabeth Barrett Browning, iar D. Nanu din 
drama Othello de Shakespeare. Mai colaborează în 
primul volum, printre alţii, Elena Farago (Ispita), 
N. Davidescu (sonetul Dedicaţie), Mihail Săulescu 
(Ce cer de plumb), Al. Cazaban (Când patimile se 
trezesc), N.N. Beldiceanu (Vulturul), Carmen Sylva, 
Radu D. Rosetti, A. de Herz, Petre Locusteanu, 
Ilarie Chendi, Constanţa Hodoş, Natalia Negru, 
Vasile Savel, Al.T. Stamatiad, Caton Theodorian, 
G. Tutoveanu. Dacă în primul an partea calen- 
daristică lipseşte, în 1913 aceasta conţine în sub- 
sidiar date cronologice din istoria literaturii şi 
artei româneşti. Alături de fotografii ale autorilor, 

ALMANARUL „Socierari SCRIITORILOR ROMANI" pe 1912 


ANUL IE. 


acum sunt reproduse şi schiţe de portret, desene 
semnate de Iosif Iser, Francisc Şirato, M. Teişanu şi 
Aurel Popp. Un pictorial după filmul Independența 
României, lansat în 1912, completează ilustraţia 
volumului. Partea literară, la fel de consistentă ca la 
prima apariţie, cuprinde pagini de memorialistică 
aparţinând lui Gala Galaction (Armand Şarenga), 
Caton Theodorian (Ce m-a chemat) şi Constantin 
Banu (Cum l-am cunoscut pe Spiru Haret), alături 
de câteva povestiri de N. Davidescu (Nebunia lui 
Dugres), E. Lovinescu (Două lumi), lon Dragoslav 
(Povestea cucului). Mai pot fi citite poezii de V. 
Demetrius (Lângă mort), Mihail Săulescu (Lumile), 
Oreste (Noaptea de vară), Al.T. Stamatiad (Ultimele 
pagini), D. Karnabatt (Cuibul visului), cugetări de 
Carmen Sylva, o rememorare de Petre Locusteanu 
(Artistul şi arta lui Petre Liciu), precum şi un 

fragment din drama istorică Caterina Varga de 
Constanţa Hodoş. Nu lipsesc obişnuitele retrospec- 
tive culturale, literare şi artistice ale anului încheiat, 
alcătuite de Corneliu Moldovanu (Anul teatral), M. 
Mărgăritescu (Anul muzical) sau nesemnate (Viaţa 
literară în 1912, Cronica anului 1912). Comentând 
acordarea unei pensii substanţiale văduvei lui I.L. 
Caragiale, cronicarul anonim conchide sarcastic: 
„De azi înainte puteţi muri fără griji, scriitori, dacă 
aveţi geniu”. Centrul de greutate al publicaţiei îl 
constituie grupajul de articole prilejuit de moartea 
lui I.L. Caragiale. Mihail Dragomirescu scrie eseul 
Opera lui Caragiale, care va fi inclus, fără primele 
două paragrafe, în volumul al doilea din Critică. 
Directive (1928). Corneliu Moldovanu reînvie cu 
aplomb „figura lui Caragiale”, iar Victor Eftimiu 
pătrunde în universul unui „Caragiale intim”, omul 
fiind văzut ca „un uragan cu străfulgerări violente”, 
un spirit impetuos, dar profund sentimental. E.P 


ALMANAHUL TEATRULUI ROMÂNESC, publi- 
caţie editată de revista „Spectator” la Bucureşti 
în 1943 şi 1944, la iniţiativa lui Liviu Rebreanu, în 
calitate de director general al Teatrului Naţional; 
volumul din 1944 apare cu titlul „Spectator”. 
Redactor: C. Panaitescu. Liviu Rebreanu afirmă 
în articolul Un început şi o ofrandă că „în atară 
de carte, dragostea de teatru exteriorizează cel 
mai mult setea de cultură a orășeanului. O atât de 
mare desfășurare de energii artistice lasă relativ 
puţine și răzlețe urme. Un almanah adevărat ar 
putea să fie o oglindă a mişcării teatrale din cursul 
unei stagiuni, o colecţie de urme ale zbuciumă- 
rilor multiple din care răsar puţinele momente 
de artă dramatică adevărată. Încercarea noastră 
din acest gând a pornit. «Almanahul teatrului 
românesc», așa cum se prezintă, e un început 
și o ofrandă”. Prima parte cuprinde obişnuitul 
calendar, ilustrat cu medalioane evocând marii 
actori români. Cea de-a doua este dedicată feno- 
menului teatral curent, istoriei teatrului, evocă- 
rilor şi mărturiilor, începând cu Regulamentul 
teatrului în 1832 (reprodus din „Albina româ- 
nească”). Problemelor generale ale dramaturgiei 
şi artei dramatice le dedică eseuri lon Petrovici 
(Teatrul şi războiul), Petru Comarnescu (Evoluţia 
teatrului românesc), E. Lovinescu (De ce n-am scris 
cronică dramatică), Hortensia Papadat-Bengescu 
(Despre teatru), Victor lon Popa (Izvor de teatru 
românesc) ş.a. Teodor Scarlat se ocupă de Eugene 

O'Neill, iar Mărgărita Miller-Verghy de avataru- 
rile literaturii dramatice feminine. Cu poezii sunt 
prezenţi Mihai Codreanu (Actorul), Vlaicu Bârna 
(Plecare), Mircea Ştefănescu (Domnul Paul Gusti), 
V. Voiculescu (Actorul), Coca Farago (Antract), 
Emil Botta. Alţi colaboratori: Anişoara Odeanu, 
Dimitrie Stelaru, lon Aurel Manolescu, Ștefan 
Roll (sub identitatea reală, Gheorghe Dinu), Aurel 
Chirescu, lon Marin Sadoveanu, Virgil Gheorghiu, 
Ștefan Baciu, George Franga, Tudor Șoimaru. 1.1. 


ALMANAHUL VIEŢII IEŞENE, publicaţie apărută 
la Iaşi între 1931 şi 1933. Redactori: H. Burileanu- 
Granceașil.Belfert(1932);volumuldin 1933aretitlul 
„Calendarul Iaşului” şi subtitlul „Lectură pentru 
toţi”. Programul, aşa cum reiese din Avertismentul 
primului volum, ţinteşte redarea unei imagini 
globale a „vieţii artistice, literare, politice, edilitare, 
economice și financiare” din capitala Moldovei. 
Pot fi citite versuri de G. Topîrceanu (Balada unui 
greier mic, prologul Salut, lași), Al. O. Teodoreanu 
(Sentimental koktail, dedicat „Domnișoarei de la 
bar” și pus sub genericul Din carnetul unui gas- 
tronom), Mihai Codreanu, sub semnătura Codrea 
(Moartea lui Buda, La teatru — sonete), Demostene 
Botez (Iașul), George Lesnea, Enric Furtună 
(Rugăciune pentru fratele nefericit — distihuri). 
Proză semnează Ionel Teodoreanu, Adrian Pascu, 
Sandu Teleajen (Verii tatei — nuvelă), iar teatru 
dă Adrian Pascu (Teatru-n teatru — „glumă radio- 
fonică” într-un act cu șase personaje). Domeniul 
publicisticii este ilustrat de Gh. Chiriţescu, Mihail 
Sadoveanu fiind prezent cu o Scrisoare lui Eugen 
Herovanu. În fiecare an partea finală a almana- 
hului este dedicată vieţii sociale, economice şi 
politice a oraşului. Desene de Brudea, caricaturi 
şi viniete, reproduceri după tablouri de Octav 
Băncilă și după sculpturi de Otto Briese înviorează 
paginile. Alţi colaboratori: Constantin Argeșanu, 
C. Săteanu, Il. Berg, Emil Serghie, Panaite Zosin, A. 
D. Xenopol, C. R. Ghiulea. IL. 


ALMANAHUL ZIARELOR „ADEVĂRUL ŞI „DIMI- 
NEAŢA”, publicaţie apărută la Bucureşti între 
1898-1913, 1909-1916, apoi în intervalul 1924-— 
1937 şi în 1947. E cum nu se poate mai firesc ca 
„Adevărul” şi „Dimineaţa”, două cotidiane cu o 
apariţie atât de îndelungată, să propună, şi în 
zona divertismentului reprezentat de almana- 
huri, un foarte bogat material literar-cultural. 

„ADEVERUL“ & „DIMINEAŢA“ 
AT MANACH 


PE 1909 


ATELIERELE ADEVERULUI 
Preţul 30 bani 


În compartimentul poeziei, nume de rezonanţă 
alternează cu acelea ale unor versificatori mai 
modeşti şi chiar obscuri. Astfel, apar Tudor 
Arghezi, V. Voiculescu, lon Pillat, St.O. Iosif, G. 
Topîrceanu, lon Minulescu, Elena Farago, Elena 
Văcărescu, Otilia Cazimir. Li se alătură N. Țimiraș, 
Corneliu Moldovanu, Maria Baiulescu, Ludovic 
Dauş, lon Pribeagu, Horia Furtună ş.a. Nu cu mult 
diferă lucrurile în secţiunea rezervată prozei, unde 
sunt publicate pagini de Liviu Rebreanu, Mihail 
Sadoveanu, Tudor Arghezi, Gala Galaction, Gib 1. 
Mihăescu, Jean Bart, Sărmanul Klopştock, Damian 
Stănoiu, Gh. Brăescu, Victor Eftimiu, Al. Cazaban, 
Maria Pamfile ş.a. Numeroşi sunt şi publiciştii: C. 
Mille, Iosif Nădejde, Z.C. Arbore, Panait Muşoiu, 
Mihail Sevastos, Paul Zarifopol, C. Rădulescu- 
Motru, Cezar Petrescu, Silvian lIosifescu ş.a. 
Fragmentele dramatice poartă semnătura lui N. 
Kirițescu, George Mihail Zamfirescu, Emil Nicolau, 

B. Luca. Şi compartimentul traducerilor este dens. 
Astfel, Al. T. Stamatiad tălmăceşte din Charles 
Baudelaire, iar mai târziu se opreşte asupra lui 
Horaţiu. În 1926 H. Blazian traduce din H.G. Wells, 
Stejar Ionescu propune o piesă a lui G.B. Shaw, A. 
Toma dă o versificare la Războiul lui Victor Hugo, 
iar E Aderca transpune câteva pagini din Franz 
Wedekind. În 1934 Corneliu Moldovanu oferă un 
remarcabil fragment din Cântarea Cântărilor. 
Doi ani mai târziu, G. Lesnea se va opri asupra lui 
Serghei Esenin. Eugen Jebeleanu traduce din R.M. 
Rilke. În almanah sunt incluse, cel mai adesea oca- 
zional, medalioane, scurte prezentări, precum cele 
despre ].-]. Rousseau (două secole de la naştere), 
Lev Tolstoi, Alfred de Musset, I.L. Caragiale, Jean 
Morâas. Volumul din 1913 reproduce după „Moftul 
român” schiţa, „prea puţin cunoscută” la acea 
dată, Națiunea română de I.L. Caragiale. Victor 
Ion Popa ţine rubrica „Pictură-sculptură” în 1924, 
Octav Botez face bilanţul anului literar 1926-1927, 
Alice Gabrielescu se ocupă de „Cronica modei”, 
Tudor Arghezi îşi intitulează un eseu Sportul 
unanim, Al. Davila glosează despre „visul unui 
popor”, în vreme ce Adrian Maniu oferă poemul 
dramatic Înmormântarea feciorului de domn. 
Reportajul e, şi aici, specialitatea lui E Brunea- 
Fox. Scarlat Callimachi comentează în 1934 câteva 
manuscrise ale lui Guillaume Apollinaire „rătăcite” 
prin Moldova şi tot acum sunt extrase două frag- 
mente din Adela, recent apărutul roman al lui G. 
Ibrăileanu. De anul cinematografic 1937 se ocupă 
Ştefan Roll. În ultimul an de apariţie, 1947, pe 
lângă numele lui Tudor Arghezi, pot fi întâlnite 
acelea ale lui Ionel Teodoreanu şi G. Călinescu. 
Alţi colaboratori: C.G. Costa-Foru, I.C. Vissarion, 
Eugen Relgis, Sanda Movilă. D.B. 


ALMANAHUL ZIARULUI „CURENTUL, publi- 
caţie apărută la Bucureşti în 1931 şi între 1939 şi 
1944. Almanahul cuprinde, alături de informaţii 
literare, o prezentare succintă a evenimentelor 
sociale şi politice ale vremii, văzute din perspectiva 
ideologiei oficiale. Numărul din 1931 este ilustrat, 
sub aspectul poeziei, de nume prestigioase: Ion 
Minulescu (Păpuşa automată), V. Voiculescu 
(Primăvara în cimitir, Pescuitorul de gânduri), 
Adrian Maniu (Stea de iarnă, În adâncuri), Nichifor 
Crainic (Cântec de pescar) ş.a. În volumele urmă- 
toare semnează G. Voevidca, D. lov, Teodor Scarlat, 
G. Tutoveanu, C. Costandache, Ion Sân-Giorgiu 

(1939), până în 1944 adăugându-se puţine nume 
noi (Mihai Beniuc, E slobod să mai cânt?). Se 
publică, în 1931, proză de Cezar Petrescu (primul 
capitol din Comoara regelui Dromichet), acelaşi 
autor reapărând, în 1944, cu un fragment din 
Carlton. Sunt prezenţi şi alţi prozatori, precum 
Romulus Dianu, loachim Botez, Alexandru Hodoş, 
dar şi E. Lovinescu, lon Agârbiceanu. Publicistică 
semnează Pamfil Şeicaru (Proza contimporană şi 
comunicarea cu cititorii, Trei morți, Întoarcerea), 
Tudor Arghezi (Ologii literaturii). Cu teatru sunt 
publicaţi Victor lon Popa, Mircea Ştefănescu. Nu 
sunt evitate jurnalele de călătorie: Campo Santo 
de Nichifor Crainic, Ierichonul de Gala Galaction, 
Pe Dunăre cu vaporul de lon Minulescu etc., amin- 
tirile: Pe drumul amintirilor de Pamfil Şeicaru, 
Școlarii din strada Semicercului de Gala Galaction, 
Junii bucureşteni de lon Minulescu, evocările: 
Moartea Cassandrei de lon Vinea, Hoţul din Odesa 
de Ioachim Botez. Sunt traduse poeme din Omar 
Khayyam, proză de Arthur Conan Doyle şi de 
Ardengo Soffici, versuri de Stephane Mallarme, 
Albert Samain, Paul Valery. LI. 


ALMAR, revistă apărută la Sighetu Marmaţiei, 
lunar, între decembrie 1994 şi februarie 1995, 
purtând subtitlul „Arta şi literatura Maramu- 
reşului”. Colectivul redacţional este alcătuit 
din Achim Vancea, redactor responsabil, Vasile 
Muste, I. Ardeleanu, Marin Slujeru, Alexandru 
Dohi (Suedia) şi Viorel Igna. Drept Argument, 
revista reproduce, după „Contemporanul” din 4 
martie 1977, articolul Puterea scriitorului de Al. 
Ivasiuc, pledoarie pentru curaj, autenticitate, vizi- 
onarism, libertate şi adevăr în artă şi literatură. 
Sunt publicate versuri de Nichita Stănescu, lon 
Iuga, Cristian Popescu, Gheorghe Chivu, Vasile 
Muste, Marin Slujeru, Gheorghe Mihai Bârlea, 
Gheorghe Pârja, Alexandru Dohi, V.R. Ghenceanu; 
proză semnează Valeriu Sabău, Gavril Ciuban, iar 
eseurile aparţin lui Nicolae Iuga, I. Ardeleanu şi 
lui leremie Lenghel. Cronici literare dau Achim 
Vancea şi Dan Elian, la volume de Alexandru 
Dohi (Cartea definiţiilor), loan Es. Pop (leudul 
fără ieşire), Lidia Blidariu (Poeme prin delega- 
ție), Alexandru Cristian Miloş (Stele amintite), 
Ioan Lascu (Marea întârziere) şi de M. Eminescu 
(editat şi comentat de Petru Creţia). În traducerea 
lui Nicolae Iuga, începând cu numărul 3/1995, 
se publică în serial textul integral al lucrării Le 

Maramureş de Al. Filipaşcu (Sibiu, 1944), scrisă 
în limba franceză în vederea Conferinţei de Pace 
de la Paris. Alţi colaboratori: Aurel Ion Brumaru, 
Lâszl6 Csiszâr şi Sândor Fabri, autorul unei pre- 
zentări a Antologiei poeţilor şi prozatorilor sighe- 
teni de limbă maghiară (1944). AS. 


ALMAŞ, Dumitru (19.X.1908, Negreşti-Dobreni, 
j. Neamţ — 12.[11.1995, Bucureşti), prozator. Este 
fiul Mariei (n. Cojocariu) şi al lui Ion Ailincăi, 
țărani. După şcoala primară în satul natal, 
urmează Liceul „Petru Rareş” din Piatra Neamţ 
(1921-1928) şi Facultatea de Litere şi Filosofie a 
Universităţii din Bucureşti, specialitatea istorie- 
geografie (1928-1933). Face un stagiu de redactor 
la ziarele „Zorile” şi „Lumea românească”, apoi 
este profesor la liceele din Siliştea şi Călăraşi 
(1938-1939), la Şcoala Normală şi Liceul „Petru 
Rareş” din Piatra Neamţ (1943-1949), confe- 
rențiar (1949-1972) şi profesor (1972-1975) la 
Facultatea de Istorie a Universităţii bucureştene, 
la care rămâne profesor consultant după pensi- 
onare. Prorector al Universităţii Populare (1985- 
1993), este profesor şi la Facultatea de Istorie a 
Universităţii „Spiru Haret” (1990-1995). Membru 
în comitetul de conducere al Societăţii de Ştiinţe 
Istorice din România, iniţiază şi conduce (1967- 
1969), ca redactor-şef, revista „Magazin istoric”. 
Colaborează susţinut la reviste istorice şi literare, 
alcătuieşte manuale de istorie pentru diferite 
trepte de învățământ. A fost distins cu Premiul 
Societăţii Scriitorilor Români (1942), cu Premiul 
de Stat (1954) ş.a. 

A. debutează semnificativ în 1938, cu nuvela 
Moartea colecționarului de fluturi, în „Azi”, iar în 
1939 publică o biografie romanţată în două părţi — 
Miron Costin. Ambiţia scriitorului a fost să armo- 
nizeze rigoarea excursului istoric cu arta literară, 
lângă lucrările sale de istorie universală şi româ- 
nească figurând o serie consistentă de biografii 
romanţate sau de romane pe teme mitico-ero- 
ice. Respectul pentru documentul istoric face ca 
viaţa cronicarului Miron Costin să fie descrisă şi 
cu intenţia de a explica o personalitate complexă, 
vag idealizată. Fără vreo impietate ficțională 
asupra veridicului, imaginaţia autorului caută să 
recreeze atmosfera epocii: de la anii de colegian 
la iezuiţi, în Polonia, unde viitorul dregător şi 
intelectual îşi pune în acord conştiinţa de sine cu 
ambițiile politice şi cu virtutea, până la executarea 

sa din ordinul lui Constantin Cantemir. Acolo, în 
Filioara (1943) este romanul unei familii de ţărani 
în anii Primului Război Mondial; se remarcă tonul 
sobru al naraţiunii. Ne cheamă primăvara (1946) 
continuă povestea din romanul precedent, a lui 
Barbu Valeriu, angajat în „învăţătura fără sfârşit” 
şi reîntors în locurile natale. Romanul Neculai 
Milescu Spătarul (1954), mai degrabă o monogra- 
fie istorică, reconstituie itinerariul chinezesc al 
personajului, urmărit cu acuratețe psihologică şi 
fără abateri documentare, autorul arătând virtuţi 
de povestitor căruia nu-i e străină o anume inge- 
niozitate epică. Sunt descrişi anii de şcoală din laşi 
şi Țarigrad, în pagini care consemnează lecturi şi 
posibile dialoguri ale lui Milescu, portretizat ca 
un umanist cu sensibilitate pentru cei obidiţi (dis- 
cursul, reţinut, nu are însă tezismul literaturii rea- 
list-socialiste din epocă), călătoria în Transilvania, 
întâlnirile cu Dosoftei şi Miron Costin, marea 
expediţie în China şi întoarcerea la Moscova. Alei, 
codrule fârtate (1956), roman de factură roman- 
tică, are în centru faptele a doisprezece haiduci 
cu al lor căpitan, care luptă în numele unui cod al 
onoarei, la început de secol XIX, împotriva boie- 
rilor şi a turcilor. Autorul se foloseşte cu fantezie 
narativă de lexicul vremii. Romanul Făclia s-a 
aprins (1957) înseamnă începutul unor concesii 
pe care autorul le face comandamentelor noului 
regim politic: acţiunea e plasată în mediu rural, 
personajele — unele, totuşi, abil conturate — conlu- 
crând la alfabetizarea şi comunizarea celor mulți. 
Există aici şi pagini de un realism care ar putea 
rezista, dar poncifele realismului socialist devin 
determinante. Sub semnul lui Homer, romanul 
Cetatea de pe stânca verde (1959) demonstrează 
abilitatea lui A. de a percepe simpatetic nelinişti şi 
pasiuni adolescentine, punând în scenă revelaţiile 
personajelor, studenţi care lucrează pe un şantier 
arheologic. În N. Bălcescu — revoluționar (1959), 
lucrare de vulgarizare, respectul pentru adevărul 
istoric este în cele din urmă corupt de teza parti- 
nică, ca şi în Căderea Bastiliei (1959), o istorisire 
marxistă a Revoluţiei franceze de la 1789. Evocare, 
sub semnul lui „s-ar fi putut întâmpla”, Fluieraşul 
şi alămâia (1962) narează întâmplările a doi băieţi 
în timpul răscoalei lui Horea, Cloşca şi Crişan. De 
altfel, în anii '60 ai secolului trecut A. scrie mult 
şi din ce în ce mai implicat în noua politică cul- 
turală, dar, ulterior, în vremea relativei relaxări 
ideologice, reuşeşte să publice cărţi care se pot 

circumscrie în paradigma pe care autorul şi-o 
propusese la începutul activităţii sale. Romanul 
Un om în furtună (1965) mizează pe altă tehnică 
decât a biografiei romanţate, prin alternarea sec- 
venţelor epice cu corespondenţa câtorva prota- 
gonişti paşoptişti, căutând amprenta veridicului. 
Totuşi, portretele personalităţilor istorice - un 
Bălcescu care îşi joacă sacrificiul ca un actor prea 
conştient de rolul său ori un Heliade-Rădulescu 
neguros, furtunos şi şovăielnic - par mai degrabă 
nişte chipuri liricizate. Volumul Eroi au fost, eroi 
sunt încă (1968) exprimă credinţa, grandiloc- 
vent frazată, în patriotism, progres, luptă, cartea 
reunind o sumă de texte apologetice, apăsat poli- 
tizate, înscrise în noul tezism naţionalist prin 
care debuta regimul ceauşist. Povestea Fata de 
la Cozia (1966), plasată în anii de după moartea 
lui Vlad Ţepeş, anticipează atmosfera roman- 
tică a ciclului epopeic Fraţii Buzeşti, alcătuit din 
Pahar de cale albă (1971), Luceafărul de răsărit 
(1975), Zborul a rămas (1977). E o trilogie marcat 
apologetică, cu intenţie educativă, tributară spi- 
ritului oficial al momentului. De la 1570 până la 
1602, istorisirea urmăreşte relaţiile feudalilor cu 
țărănimea, interesele negustorimii şi ale Bisericii 
în Moldova, Ţara Românească şi Ardeal, venirea 
lui Mihai Viteazul pe tron, relaţiile politice cu 
Habsburgii şi cu otomanii, voinţa de unire a 
domnitorului român, fresca având, în pofida ten- 
denţiozităţii, o bogată paletă a culorii de epocă. 
Nord contra Sud (1965) iese din graniţele româ- 
neşti, relatând istoria războiului civil din Statele 
Unite ale Americii. A. a mai ilustrat bogat romanul 
istoric, cu aceleaşi trăsături în care intră concomi- 
tent plusuri (literare) şi minusuri (ideologice), fie 
prin fapte de arme petrecute la Castelul Cnejilor 
de pe Valea Bistriţei moldave, la sfârşitul seco- 
lului al XVII-lea (Diamantul negru, 1971), prin 
viaţa lui Constantin Brâncoveanu şi a familiei sale 
(Comoara Brâncovenilor, 1977), prin descrierea 
vieţii lui Dimitrie Cantemir (norogul cel înțelept, 
1981), fie prin destinul voievodului Radu de la 
Afumaţi (Voievodul fără teamă şi fără prihană, 
1984), dar şi prin evocarea unor episoade legate 
de zugrăvirea mănăstirii Suceviţa (Necunoscuta 
de la Suceviţa, 1982). Valenţele de popularizator al 
istoriei naţionale se vădesc şi în volumele Povestiri 
istorice pentru copii şi şcolari U-III, 1982-1984), 
Povestiri istorice (1994). A. a mai scris un roman 
„pentru tineret” despre tribulaţiile studențimii 

interbelice, cu observaţii sociopolitice relevante şi 
într-un stil lejer: Viaţa-i frumoasă, băieți... (1968). 
A fost consultant istoric pentru filmele Pintea 
(1976), lancu Jianu, zapciul (1980) şi Iancu Jianu, 
haiducul (1981). 


SCRIERI: Miron Costin, I-II, Bucureşti, 1939; Meşterul 
Manole, Bucureşti, 1940; Acolo, în Filioara, Bucureşti, 
1943; Ne cheamă primăvara, Bucureşti, 1946; Neculai 
Milescu Spătarul, Bucureşti, 1954; Alei, codrule fârtate, 
Bucureşti, 1956; Făclia s-a aprins, Bucureşti, 1957; Frea- 
mătul luminii în colaborare cu M. Mancaş), Bucureşti, 
1958; Căderea Bastiliei, pref. Mihai Ralea, Bucureşti, 
1959; Cetatea de pe stânca verde, Bucureşti, 1959; N. 
Bălcescu-revoluţionar, Bucureşti, 1959; Fluieraşul şi 
alămâia, Bucureşti, 1962; Trandafirul roşu, Bucureşti, 
1963; Vânătoarea lui Dragoş, Bucureşti, 1963; Vestea 
cea mare, Bucureşti, 1964; Nord contra Sud, Bucureşti, 
1965; Un om în furtună, Bucureşti, 1965; Fata de la 
Cozia, Bucureşti, 1966; Arcaşul Măriei Sale, Bucureşti, 
1968; Eroi au fost, eroi sunt încă, Bucureşti, 1968; Viaţa-i 
frumoasă, băieţi..., Bucureşti, 1968; Petru Voievod Rareş, 
Bucureşti, 1970; Diamantul negru, Bucureşti, 1971; 
Fraţii Buzeşti, I-III, Bucureşti, 1971-1977; Decebal, eroul 
strămoşilor, strămoșul eroilor, Bucureşti, 1972; Curtea 
Veche din Bucureşti (în colaborare cu Panait I. Panait), 
Bucureşti, 1974; Ana Ipătescu, Bucureşti, 1975; Scântei 
de peste veacuri, Bucureşti, 1976; Cheia inimii, Bucu- 
reşti, 1977; Comoara Brâncovenilor, Bucureşti, 1977; 1 
Decembrie 1918. Alba Iulia, Bucureşti, 1978; Drum de 
luptă şi de glorie, Bucureşti, 1978; Doi strămoşi iluştri — 
Decebal şi Traian, Bucureşti, 1980; Inorogul cel înţelept, 
Bucureşti, 1981; Popasuri la vetrele istoriei româneşti, 
I, Bucureşti, 1981; Tudor Vladimirescu, Bucureşti, 1981; 
Necunoscuta de la Suceviţa, Bucureşti, 1982; Poves- 
firi istorice pentru copii şi şcolari, I-II, Bucureşti, 
1982-1984; Alexandru loan Cuza, domnitorul Unirii, 
Bucureşti, 1983; 1933. Eroicele lupte ale clasei munci- 
toare, București, 1983; Tricolorul, simbol al libertăţii 
și unităţii poporului român, București, 1984; Voievodul 
fără teamă şi fără prihană, București, 1984; Itinerare 
patriotice (în colaborare cu Ioan Scurtu), Bucureşti, 
1985; Oana, Bucureşti, 1986; De ziua Republicii, Bucu- 
reşti, 1987; Român Grue Grozovanul, Bucureşti, 1987; 
Vetre de istorie românească, Bucureşti, 1988; Povestiri 
istorice, Bucureşti, 1994; Voltaire istoric (în colaborare 
cu Angela Banciu), Bucureşti, 1994; Cântarea nevăzute- 
lor privighetori, Bucureşti, 1995. 


Repere bibliografice: Cioculescu, Aspecte, 398-411; 
Octav Şuluţiu, Pe margini decărţi, RER, 1944, 1; Dumitru 
Almaş, RRI, |, partea II, 54-60; Valeriu Râpeanu, Câteva 
întrebări pe marginea unei cărți de evocare istorică, 
GL, 1957, 10; Teodor Vârgolici, „Un om în furtună”, 
GL, 1965, 16; Magdalena Popescu, „Viaţa-i frumoasă, 
băieţi...”, GL, 1968, 27; Gh. Bulgăr, Romanul istoric 

de azi, RL, 1987, 25; Aurel Leon, Între presupunere şi 
certitudine, CRC, 1988, 11; Cândroveanu, Lit. rom., 
49-53; Dicţ. scriit. rom., |, 57-59; Mihai Mancaş, Amicus 
Plato..., „Asachi” (Piatra Neamţ), 2000, 133; Constantin 
Pangrati, Actualitatea legendei istorice, „13 plus”, 2000, 
12; Angelo Mitchievici, Explorări în comunismul 
românesc, II, laşi, 2005, 335-369. E.M. 


ALMĂJAN, lon Marin (pseudonim al lui Ion 
Marin; 16.X1.1940, Dalboşeţ, j. Caraş-Seve- 
rin), prozator, publicist. Este fiul Ioanei Lala (n. 
Marin), muncitoare, şi al lui Petru Lala, miner. A 
absolvit Colegiul „C. Diaconovici-Loga” (1960) şi 
Facultatea de Filologie a Universităţii din Timi- 
şoara, secţia română-germană (1965), devenind 
redactor, apoi şef de secţie, redactor-şef adjunct 
la ziarul „Drapelul roşu” (1966-1979), director 
al Editurii Facla (1979-1989), bibliotecar (1989-— 
1991), şef al departamentului cultural al ziarului 
„Renaşterea bănățeană” (1991-2001) şi director 
al Direcţiei pentru Cultură, Culte şi Patrimo- 
niu a Judeţului Timiş (2000-2005). A debutat în 
„Scrisul bănăţean” (1962) cu o schiţă şi editorial 
cu volumul de povestiri Sunt dator cu o durere 
(1970). Mai colaborează la „Orizont”, „Luceafă- 
rul”, „Tribuna”, „România literară”, „Orient latin” 
ş.a., precum şi la câteva periodice de peste 
hotare (Italia, Malta, Grecia ş.a.). A fost distins cu 
Premiul pentru Excelenţă al Asociaţiei Scriitori- 
lor din Timişoara (1995), cu Premiul Asociaţiei 
Scriitorilor din Timişoara (2003) ş.a., primind şi 
Ordinul Serviciul Credincios în grad de Cavaler 
(2002). 

Acţiunea prozei lui A. este plasată în două zone 
predilecte: satul de munte al copilăriei, văzut ca 
un inepuizabil rezervor de energii umane, dirijate 
de o străveche şi verificată tradiţie, şi oraşul de 
câmpie al maturității, în care cenzura morală 
este, de cele mai multe ori, suspendată şi unde 
orice este posibil. Când nu sunt lichele de rând, 
personajele par dintr-o bucată, de neclintit în 
decizii, nu lipsite însă de lirism şi, câteodată, de 
ironie. A. ştie să extragă semnificaţii grave din 
evenimente banale. Limbajul este de obicei frust, 
contribuind la obţinerea culorii locale prin lexicul 
specific zonei. Tehnica narativă mizează pe alter- 
nanţa planurilor şi pe schimbarea neaşteptată 
a vocilor. Dintre romane sunt de menţionat în 
special Tornada (1980), frescă plină de dramatism 
a Timişoarei interbelice, şi În afara gloriei (1994), 
o caldă şi amplă evocare a lui Eftimie Murgu şi a 


Almăjan 


timpului său, în care ficţiunea şi realul se solidari- 
zează spre a da cititorului sentimentul veridicului, 
efect de care limbajul, cu inflexiuni dialectale, nu 
este deloc străin. Dar, fără îndoială, performanţa 
stilistică a lui A. este dată de Mătuşa mea Maria 
Theresia (2003), un ansamblu romanesc de poves- 
tiri, a cărui unitate este dată de un grup de per- 
sonaje recurente şi, mai ales, de imaginarea, cu 
mijloacele intertextualităţii moderne, a dialogului 
dintre povestitor şi cronicar (acesta fiind Nicolae 
Stoica de Haţeg), cei doi evocând, împreună, 
istorii aflate la limita credibilului de la sfârşitul 
secolului al XVIII-lea bănăţean. Deşi privesc epoci 
diferite, romanele au în comun dorinţa autorului 
de a reînvia specificul unor vremuri apuse, con- 
vocând mijloace variate, de la documentul inedit 
până la fantezia aprinsă. Dacă primul roman are 
în centru un erou colectiv (urbea), proiectat în 
destine individuale, cel de-al doilea este epopeea 
unui erou care îşi asumă destinul comunităţii, 
pentru ca ultimul să reînvie o lume de la sfârşitul 
Evului Mediu cu ajutorul unor secvenţe epice şi al 
unor inserții de cronică, dar şi a unui limbaj când 
arhaic, când dialectal. Cum remarca Alexandru 
Ruja, „Povestea se naşte din poveste, un şir întreg 
de povestiri se derulează din plăcerea de a gusta 
savoarea naraţiunii”. Se conturează astfel intenţia 
autorului de a articula, cu mijloace literare dintre 
cele mai diferite, o istorie sui-generis a Banatului 
din ultimele două secole. Însă, indiferent de 
epocă, predilecţia scriitorului se îndreaptă spre 
ruralitatea sud-bănăţeană, de care este legat 
genetic şi de care, în felul lui, se simte respon- 
sabil. Nu întâmplător, A. atinge şi corzile lirei în 
culegerea de poeme Amintiri despre ţărani (2011). 
Pamfletele scrise în anii tranziției de după 1989 
au fost adunate în volumele Vremea hahalerelor 
(1998) şi Ca mierea, ca fierea — cuvântul (2007), ele 
mărturisind civismul combatant al scriitorului. 
SCRIERI: Sunt dator cu o durere, Bucureşti, 1970; 
Spune-mi unde duce acest drum?, Bucureşti, 1972; 
Neîmpăcaţi în mânie, Bucureşti, 1974; Sentimentul 
puterii, Bucureşti, 1976; Tornada, Bucureşti, 1980; 
Întoarcerea spre asfinţituri, Bucureşti, 1985; În afara 
gloriei, Timişoara, 1994; ed. 2, Timişoara, 2006; Vremea 
hahalerelor, postfață Mircea Mihăieş, Timişoara, 1998; 
Mătuşa mea Maria Theresia, Timişoara, 2003; Ca 
mierea, ca fierea — cuvântul, Timişoara, 2007; Amintiri 
despre ţărani, Timişoara, 2011. Ediţii: fara Almăjului. 
Cercetări monografice, Timişoara, 2003. 

Repere bibliografice: Mircea Iorgulescu, „Sunt dator 
cu o durere”, RL, 1970, 35; Dana Dumitriu, „Spune-mi 
unde duce acest drum?”, ARG, 1973, 3; Eugen Dorcescu, 
[Ion Marin Almăjan], O, 1974, 48, 1980, 34, 1985, 7; 
Marcel Corniş-Pop, Între documentar şi ficțiunea 
istoriei, O, 1980, 34; Ungureanu, Imediata, 1, 217-225; 
Radu Enescu, Virtuțile prozei scurte, E 1985, 3; Mihai 
Ungheanu, „Întoarcerea spre asfinţituri”, LCE 1985, 
32; Adrian Dinu Rachieru, „În afara gloriei”, „Banatul”, 
1994, 5; Dicţ. scriit. rom., |, 59-60; Ruja, Parte, Il, 13-15; 
Ada D. Cruceanu, Capete de pod sau Despre fețele 
barocului, Timişoara, 2001, 244-248; Olimpia Berca, 
Lecturi provinciale, Timişoara, 94-97; Dicţ. Banat, 
26-29; Ungureanu, Geografia lit., IV, 26-27; Adrian 
Dinu Rachieru, Ion Marin Almăjan sau Chemarea 
rădăcinilor, „Orient latin”, 2006, 1. C.D. 


ALMĂJAN, Slavco 
(10.11.1940, Oreşaţ, 
Serbia) poet, prozator, 
eseist, traducător. 


Este fiul Mariei (n. Mărilă) şi al lui Mirco Almăjan, 
țărani. După absolvirea liceului la Vârşeţ (1960), 
urmează cursurile Facultăţii de Filosofie din Novi 
Sad (1960-1963). Aici va fi redactor la radio şi apoi 
la televiziune, redactor-şef al revistei „Lumina” 
(1976-1981), redactor-şef al Editurii Libertatea 
(1988-1991), redactor al revistei „Art Plus” (1998), 
preşedinte al Asociaţiei Scriitorilor din Voivodina 
(1988), preşedinte al Societăţii de Limba Română 
din Voivodina (1990), director ad interim al Casei 
de Presă şi Editură Libertatea (1993-1995). Predă 
cursuri de artă şi literatură alternativă la Novi Sad 
(2000-2002), e preşedinte al Centrului pentru un 
Dialog Deschis Argos (2002-2008). A fost membru 
în conducerea Uniunii Scriitorilor din Iugoslavia, 
mai târziu în conducerea Uniunii Scriitorilor din 
Serbia. A trăit un an la New York (1996-1997), 
unde ia parte la înființarea săptămânalului 
„Romanian Journal”. Debutează la „Lumina” în 
1957. Mai este prezent în „Bucuria copiilor”, 
„Detinjstvo', „Europa', „Floare de latinitate”, „Habitus”, 
„Hekeida”, „Hlas ludu”, „J6 Pajtâs”, „Letopis Matice 
Srpske”, „Libertatea”, „Polja”, „Ruske slovo”, „Zlatna 

Greda”, „Savremenik”, „Odjek”, „Orizont”, „Secolul 
20” ş.a. Intră cu pagini de poezie şi proză în mai 
multe antologii în limba sârbă sau în română, 
fiind tradus şi în alte câteva limbi. La rândul lui, 
alcătuieşte antologii şi traduce din poezia sârbă şi 
croată şi din literatura română a Voivodinei. 
Începând din 1969, i s-au acordat numeroase 
premii la Novi Sad, Belgrad, dar şi în România, la 
Cluj-Napoca, laşi, Bucureşti, Craiova, Drobeta- 
Turnu Severin etc. 

A. debutează editorial cu volumul de versuri 
Pantomimă pentru o după-amiază de duminică, 
tradus şi publicat în limba sârbă (1968). Ceea cea 
urmat îi pune în lumină vocaţia de scriitor total. 
Poezia, cea mai întinsă parte a scrisului său, relevă 
o nelimitată predispoziţie de metamorfoză lirică, 
fără ca înnoirile să-i trădeze personalitatea. Aşezat 
în linia marilor tradiţii moderniste (simbolism, 
expresionism, suprarealism), poetul nu se poate 
sustrage chemării timpului său, la care se adaugă 
prezenţa unei subtile, însă tenace influenţe fol- 
clorice (de sorginte bănăţeană); rezultă o poetică 
originală, alimentată din surse diverse. De altfel, 
A. cultivă cu stăruinţă o stilistică a paradoxului 
(un ciclu se intitulează chiar Zona contrariilor). 
Meditaţia gravă coexistă cu tandreţea, viziunea 
ironică apare alături de senzorialitate, luciditatea 
merge împreună cu savoarea concretului şi gustul 
pentru abstracţiuni („Cade ilogicul din anotimp/ 
şi dintr-un somn alb/ se deschide o poartă albă”). 
Poezia se hrăneşte din câteva teme dominante: 
criza de comunicare în lumea de astăzi, sentimen- 
tul neantului, incapacitatea de adaptare, pierde- 
rea candorii, apoi singurătatea, spaima, durerea, 
misterul („Omul va părăsi cuvântul/ Infecția lirică 
îi va coase limba/ Trecătorul demn de sensurile noi 
şi posibile/ Va pune în mişcare semnificaţia oglin- 
zilor neparalele”). Important este că aceste traiec- 
torii tematice converg spre dilema fundamentală 
alimbajului, lirica lui A. fiind un permanent dialog 
al propriului limbaj cu limbajul aflat în proprie- 
tate comună. Simbolurile aparţin teritoriilor din 
care poezia a preluat dintotdeauna: zoologicul 
(melcul, oul, pasărea, peştele, scoica, şarpele), 
vegetalul (arborele, frunza, iarba, sămânţa), 
mineralul (nisipul, piatra) şi culturalul (labirintul, 
uşa). Îndeosebi labirintul, în diversele lui ipostaze 
(inclusiv cele textuale), marchează un spaţiu al 
alegerilor neîncetate, care pregătesc sentimen- 
tul oboselii de a trăi într-o lume imprevizibilă. 


Almăjan 


Versurile libere şi absenţa punctuaţiei (surse 
ale unei ambiguităţi de bună calitate) întăresc 
impresia de nonconformism stilistic lăsată de 
imagistica vulcanică. A. dezbate prin jocuri de 
cuvinte gravele întrebări ale lumii moderne, sen- 
surile criptice ale vieţii şi ale creaţiei. În Efectul 
contrastelor (1989) se poate întrezări o „aventură 
poetică şi neiertătoare” (Zona magnetică) a versu- 
rilor lui A., o aventură care constă în concentrarea 
ei într-o existenţă proprie. Versul împinge spre o 
„răscruce/ Spre aventura poetică şi neiertătoare” 
(Zona magnetică), iar „povara” pe care o duce un 
poet este aceea că orice lucru ar începe, pe orice 
drum ar porni, se va întoarce din nou la început 
(Povara sensului poetic). Acele „enigme de aer” şi 
„râul interzis” duc la credinţa că viaţa-aventură 
va continua să meargă în „roata” ei şi că poetul va 
rătăci din nou şi din nou. Şi ca prozator A. propune 
câteva căi noi. Noaptea de hârtie (1971) este 
primul antiroman prin care se întrerupe tradiţio- 
nalismul epic din literatura română a Voivodinei. 
Autorul recurge aici la o deliberată şi inteligent 
condusă subminare a structurilor şi procedee- 
lor consfinţite. Şase părţi, oricât de diferite între 
ele, încheagă o atmosferă de tragism existenţial 
ascuns precar în disperare şi dezgust. Personajele 
au comportamente bizare şi sunt purtate de un 
violent erotism pe cărările neverosimile ale coti- 
dianului şi ale banalului. Lirismul supravegheat şi 
tehnica dicteului îl trădează fără încetare pe poet, 
deconspirare accentuată în prozele din Pianul 
cu păianjeni (1991), întemeiate pe aliajul dintre 
percepţia realistă a universului rural, în care se 
consumă copilăria protagoniştilor, şi modalita- 
tea rafinată de transcriere a acestor percepții. De 
asemenea, când semnează teatru (radiofonic) 
scriitorul oscilează între suprarealism şi absurd, 
sfidând conflictul şi astfel, în absenţa lui, perso- 
najele rămânând enigmatice, evanescente. Se 
adaugă în activitatea lui A. scenarii de film docu- 
mentar şi artistic, poezii pentru copii (ironice şi 
graţioase), eseuri (dominate de un raţionalism 
sumbru), dar şi traduceri, desăvârşind imaginea 
unui autor care, sprijinit pe multitudinea predis- 
poziţiilor native şi solicitat de circumstanţe, şi-a 
asumat rolul de pionierat. 

SCRIERI: Bărbatul în stare lichidă, Pancevo, 1970; Casa 
deşertului, Pancevo, 1971; Noaptea de hârtie, Pancevo, 
1971; Vara cailor, Pancevo, 1974; Liman trei, Pancevo, 
1976; Labirintul rotativ, Pancevo, 1983; Mutaţia 


Almosnino 


punctului, Pancevo, 1986; Piticii au uitat să crească, 
Pancevo, 1987; Poeme, pref. Mihai Ungheanu, Craiova, 
1988; Efectul contrastelor, pref. Ioan Flora, Novi Sad, 
1989; Pianul cu păianjeni, Pancevo, 1991; Călărețul 
din Babilon, Timişoara, 1996; Antistress show, Pancevo, 
1996; Metagalaxia minoritară, Pancevo, 1996; ed. 2, 
Iaşi, 1998; Post-restant în arhipelag, Pancevo, 1999; 
Ieşirea din clepsidră, pret. Nicu Ciobanu, Belgrad, 
2000; Dresura stelei de mare, Belgrad, 2000; Deliciosul 
destin minoritar, Belgrad, 2000; ed. 2, Timişoara, 2002; 
Teiul spiral, Pancevo, 2002; Hacienda cu beladone, 
Pancevo, 2003; Ieşirea din clepsidră, laşi, 2003; Somnul 
oglinzii, Craiova, 2003; Regina spicului de grâu sau 
Viaţa paralelă a Mariei Bălan, laşi, 2003; Faptele ima- 
ginarului, Pancevo, 2005; Rigoarea şi fascinația extre- 
melor, Pancevo, 2007; Crescătorul de enigme, Drobe- 
ta-Turnu Severin, 2008; Fotograful din Ronkonkoma, 
Pancevo, 2009; Destinul poetic, Iaşi, 2011; Mansarda 
de Vest, Pancevo, 2012. Antologii: Versiunea posibilă. 
Antologia poeziei româneşti din Iugoslavia, introd. 
edit., Pancevo, 1987; Arhipelagul dantelat, Novi Sad, 
1988; Toamna de aur, tr. edit., Novi Sad, 1989. Tra- 
duceri: Din limba iugoslavă. Poeți sârbi şi croaţi con- 
temporani, pref. Mircea Tomuş, Bucureşti, 1973 (în 
colaborare cu Anghel Dumbrăveanu); Budenje klep- 
sidre [Trezirea clepsidrei], îngr. trad., Novi Sad, 1973; 
Miroslav Antic, $uvița blondă, Novi Sad, 1988; Voja 
Dimitrijevic, Drepturile omului în zona de nesigu- 
ranță, Pancevo, 1999 (în colaborare cu Ruja Almăjan); 
Abecedarul multiculturalităţii, Novi Sad, 2002; Pero 
Zubac, Ploile din Mostar, Pancevo, 2004 (în colaborare 
cu loan Baba şi Anghel Dumbrăveanu). 


Repere bibliografice: Sima Petrovici, Proza „Luminii”, 
în Contribuţii la istoria culturală a românilor din 
Voivodina, Pancevo, 1976, 135-151; Flora, Lit. rom. 
Voivodina, 94-97, Petre Stoica, Creion, SXX, 1978, 
2-3; Cristea, Faptul, 193-197; Paul Miclău, Poezia 
limbajului la Slavco Almăjan, O, 1980, 47; Eugen 
Dorcescu, „Mitul personal” al poetului, O, 1985, 18; 
Laurenţiu Ulici, Cuvintele poetului, RL, 1989, 32; Roşu, 
Dicţ. lit. Iugoslavia, 16-20; Ungureanu, Imediata, II, 
345-352; Marian Odangiu, Alternativa labirintului. 
Repere pentru un dialog deschis cu poezia lui Slavco 
Almăjan, Pancevo, 1990; Popa, Lit. rom. Voivodina, 
151-187, Mihai Cimpoi, Centru şi margine, Craiova, 
2002, 75-80; Agache, Lit. rom. ţările vecine, 300-306; 
Ungureanu, Geografia lit., IV, 211-214; Mircea 
Ghiţulescu, Rătăcitor pe neîntrecute întinderi epice, 
„Oglinda literară”, 2007, 70; Medalion. Laudatio $. 
Almăjan 70, îngr. loan Baba, Pancevo, 2010; Carmen 
Dărăbuş, Virginia Popovici, Literatura de limba română 
din Serbia şi antropologia culturală, Cluj- Napoca-Novi 
Sad, 2012, 152-157; Brânduşa Juică, Literatura română 
din Voivodina (1945-1989). La confluența a două 
culturi, Zrenianin, 2012, 142-152. C.D., VP 

ALMOSNINO, George 
(17.VII.1936, 

Bucureşti — 24.X1.1994, 
Bucureşti), poet. 


Este fiul Lucreţiei (n. Stoenescu) şi al lui Leon 
Almosnino, director la Societatea Română de Tele- 
foane. A urmat Facultatea de Istorie a Universităţii 
Bucureşti, absolvită în 1959. A lucrat ca muncitor 
zilier pe diferite şantiere arheologice, ca fierar beto- 
nist, apoi, din 1960, ca librar la Centrul de Librării şi 
Difuzare a Cărţii, din 1980 devenind scriitor liber 
profesionist. A fost soţul poetei Nora luga. Debutează 
în „Povestea vorbii”, supliment literar al revistei 
„Ramuri”, în 1966, sub pseudonimul George Aliman, 
şi editorial în 1971 cu volumul Laguna. A colaborat 
la periodice din ţară, precum şi din străinătate 
(„Podium”, „Pannonia”, „Log” din Viena, „Cahiers 
luxembourgeois”, „Drehpunkt” din Basel). 

În poemele din Laguna, conforme  esteti- 
cii poetice din anii '60-—'70 ai secolului trecut, 
A. propune peisaje „absurde”, pseudoalegorice, 
precum pictura unor Magritte sau Dali. Metaforele, 
numeroase, se succedă fără a se articula în edificii 
semnificante la nivelul ansamblului. În placheta 
următoare, Nisipuri mişcătoare (1979), solilocviul 
liric înregistrează un spor de autenticitate şi legiti- 
mitate artistică, captând vibraţiile afective în con- 
textul unei domesticităţi blânde. Nostalgia copi- 
lăriei, melancolia îmbătrânirii, crepusculul sunt 
evocate prin metafore în mare parte tributare mani- 
erismului epocii, uneori preţioase, însă adesea nu 
lipsite de forţă. Multe dintre piesele volumului sunt 
de fapt poeme de dragoste, tentative de a comunica 
sentimentul prin notarea câte unei stări lăuntrice 
căreia iubirea îi este asociată, stare resuscitată prin 
recuzita citată aluziv şi adecvată plastic. Imaginile 
uşor „suprarealiste”, voit bizare, ivite dintr-un mod 
intelectual şi descriptiv de a reconstitui sentimen- 
tul, rămân uneori obscure. Aceeaşi contemplare 
a domesticităţii prin recuzita („scara”, „boxa de la 
subsol”, „fereastra”) şi anecdotica oferite ca suport 
al meditaţiei lirice („Adu-mi aminte/ curăţam 

cartofi amândoi în bucătăria strâmtă/ mirosea a 
gaz şi a ziar încins/ când becurile se ardeau lorca 
intra în granada” etc.), definind un „foarte înzes- 
trat reprezentant al poeziei cotidianului” (Florin 
Mugur), se regăsesc în Omul de la fereastră (1982). 
Monotonia, carența de coerență metaforică sunt 
compensate de calitatea universului sufletesc 
sugerat. În mod reţinut, nepatetic, neconvențional 
şi antifilistin, transpare aici, cu o salutară ironie, o 
Weltanschauung clădită pe bunătate şi omenie. 
Concizia şi ironia sunt în şi mai mare măsură însuşi- 
rile cărții următoare, Poeme din fotoliul verde (1984), 
care ar fi un „album de familie” alcătuit din crochiuri 
delicate, „cărți poştale”, gravuri sau acuarele nos- 
talgice ale amintirilor din copilărie sau mai târzii. 
Uneori mici scene evocate fragmentar se grupează 
ca elemente ale unei mitologii personale, schițate în 
limitele productive ale sugestiei. Un volum postum, 
Marea linişte (1995), confirmând profilul liric deja 
afirmat al autorului, vădeşte totodată evoluţia spre 
maxima concentrare, până la „poemul-propoziţie” 
(Roxana Sorescu), apropiat de formula haikuului. 
Volumul cuprinde patru cicluri, intitulate Arhiva 
actelor uitate, „aşezate fiecare sub semnul unui 
poem-manifest discursiv care orientează receptarea 
spre descifrarea sensului de bază: trecerea timpului, 
numărătoarea inversă, lumea răsturnată cu josul în 
sus” (Roxana Sorescu). 

SCRIERI: Laguna, Bucureşti, 1971; Nisipuri mişcă- 
toare, Bucureşti, 1979; Omul de la fereastră, Bucureşti, 
1982; Poeme din fotoliul verde, Bucureşti, 1984; Marea 
linişte, Bucureşti, 1995; Marea linişte, posttaţă Gheorghe 
Grigurcu, Bucureşti, 1999. Traduceri: Knut Hamsun, 
Ultimul capitol, Bucureşti, 1983 (în colaborare cu Nora 
Iuga); Barbara Bronnen, Povara, Bucureşti, 1987 (în 
colaborare cu Nora Iuga); Dieter Wellershoff, Câştigăro- 
rul ia tot, Bucureşti, 1995 (în colaborare cu Nora Iuga). 
Repere bibliografice: Dinu Flămând, „Laguna”, LCE 1971, 
50; Liviu Antonesei, „Omul de la fereastră”, CL, 1982, 9; 
Grigurcu, Existenţa, 381-383; Florin Mugur, Schițe despre 
fericire, Bucureşti, 1987, 278-280; Roxana Sorescu, Între 
mărturisire şi tăcere, LCE 1995, 38; Dic. scriit. rom., |, 60-61; 
Constantin Abăluţă, George Almosnino: baroc şi singurătate, 
CNI, 1997, 36, 37; [George Almosnino], CNP. 2000, 1-2 
(grupaj special); Octavian Soviany, [George Almosninol, 
RL, 2000, 12, CNT, 2000, 22, 2002, 20, 22, 23, 2003, 9, OC, 
2009, 248; Marin Mincu, Un poet „nevăzut” de critică, LCR 
2000, 42; Grigurcu, Poezie, I, 61-67; Dicţ. analitic, II, 34-36; 
Marian Victor Buciu, Eul empiric şi eul poetic, CNT, 2003, 5; 
Confesiunea unui timid — poezia lui George Almosnino, OC, 
2009, 248 (grupaj special); Popa, Ist. lit. II, 582-583. N.Br. 


Alterescu 


ALPHA, revistă care a apărut la Târgu Mureş între 9 
februarie şi decembrie 1990, director fiind Nicolae 
Băciuţ, iar redactor-şef Eugeniu Nistor. De la 
numărul 5, subtitlul iniţial, „Revistă pentru tineret 
editată de Societatea culturală «Romulus Guga»“, 
este înlocuit cu „Revistă independentă social-cul- 
turală” și tot de la acest număr figurează ca director 
de onoare Cornel Moraru, iar Eugeniu Nistor ca 
director. De la numărul8 se revine la formula colec- 
tivului redacţional existent la cea dintâi apariţie. 
Articolul-program, intitulat Avertisment, infor- 
mează că cenaclul „Romulus Guga” a fost fondat 
în 1984 şi şi-a propus „descoperirea, formarea şi 
susţinerea tinerelor talente din judeţ”. Ca organ de 
presă al unei societăţi culturale formate imediat 
după evenimentele din decembrie 1989, publica- 
ţia îşi deschide paginile în primul rând tinerilor 
poeţi, a căror creaţie este pusă sub semnul conti- 
nuităţii şi al dialogului cu generaţiile deja afirmate. 
Sunt publicate însă poeme de Ştefan Aug. Doinaș, 
Mircea Dinescu, Romulus Guga, Ana Blandiana, 
Mircea Rădulescu, lon Horea, rubrica „Tineri poeţi” 
nereuşind să impună vreun nume nou. Tulburările 
interetnice de la Târgu Mureş din martie 1990, 
declanşate, conform revistei, de interzicerea frec- 
ventării de către români a unei farmacii, prileju- 
iesc redactorilor reportaje vibrante, cum sunt cele 
din numărul 4, grupate sub genericul România 
plânge, Mureşu-i în sânge, ori articolul de fond al 
numărului următor, Să ne închinăm la crucea de 
foc a adevărului, în care evenimentele sunt ana- 
lizate dintr-o perspectivă la fel de implicată. Al. 
Cistelecan redactează, la rubrica „Ce se aude, ce 
se vede, ce se citeşte”, o cronică a vieţii culturale 
locale; dau interviuri Doina Cornea şi loana Em. 
Petrescu. În mai multe numere succesive TA. 
Enăchescu publică Amintirile unui refugiat, în care 
este evocată cedarea Basarabiei în 1940. După un 
lung sejur american, Nicolae Băciuţ publică inter- 
viuri cu personalităţi ale vieţii politice de dincolo 
de ocean (Chuck Mc Cullagh şi George De Vault). 
Alţi colaboratori: D. Vatamaniuc, lon Țighiliu. 1.1. 


ALTERESCU, Simion (3.V.1921, Constanţa -— 
9.VIII.1995, Carmiel, Israel), teatrolog. Este fiul 
Clarei şi al lui Aron Ierusalim, mic comerciant. 
Studiile liceale le începe, în 1932, în oraşul natal 
şi le termină, în 1940, la Bucureşti, unde urmează, 
până în 1945, cursurile Facultăţii de Litere şi Filo- 
sofie. Încă înainte de absolvirea facultăţii va lucra 


Altitudini 


mai întâi ca redactor la „România liberă” (1944- 
1946), apoi va fi secretar de redacţie la revista 
„Lumea” (1945-1946) şi la Radio România Liberă 
(1946-1947), redactor responsabil al revistei 
„Rampa” (1946-1948). Va fi inspector general în 
Ministerul Artelor, la Direcţia Generală a Teatrelor 
(1948-1951), prim-redactor la „Contemporanul” 
(1948-1952), profesor şi şef de catedră la Institutul 
de Teatru „I.L. Caragiale” (1949-1964), iar din 1951 
cercetător ştiinţific la Institutul de Istoria Artei. Îşi 
ia doctoratul în istoria artei în 1971 cu teza Arta 
actorului în teatrul românesc din epoca modernă. 
Debutează cu pagini de critică teatrală în 1944, 
în revista „Orizont”, al cărei redactor-şef era Saşa 
Pană, prefigurând, într-un fel, o activitate ce va fi 
pusă, aproape în întregime, în slujba teatrului. În 
1952, cu prilejul sărbătoririi centenarului primei 
scene a ţării, scrie (în colaborare cu Florin Tornea) 
o instructivă monografie despre Teatrul Naţional 
„I.L. Caragiale”, apărută abia în 1955. Se numără 
printre cei care redactează lucrarea Teatrul în 
România după 23 August 1944 (1959). Contribuie, 
ca redactor responsabil, la elaborarea tratatului 
Istoria teatrului în România (III, 1965-1973). 
În colaborare cu Ion Zamfirescu, a coordonat 
volumul Teatrul românesc contemporan. 1944- 
1974 (1975), pentru care a fost distins cu Premiul 
„I.L. Caragiale” al Academiei RSR. Din 1987 s-a 
stabilit în Israel. 

Semnătura lui A. a putut fi întâlnită de-a lungul 
anilor în „România literară”, „Contemporanul”. 
„Scânteia”, „Studii şi cercetări de istoria artei” 
ş.a., în paginile cărora criticul a susţinut cronica 
dramatică, arătându-se preocupat mai cu seamă 
de coloratura ideologică a textului, oarecum şi de 
valorile artistice intrinseci spectacolului de teatru. 
Rezultate notabile va înregistra, însă, ca istoric şi 
teoretician al teatrului. Cunoaşterea din interior 
a fenomenului îi va da prilejul de a-şi etala cali- 
tăţile de cercetător bine informat, indiferent dacă 
îşi propune să recompună „biografia” unei insti- 
tuţii reprezentative cum e Teatrul Naţional „I.L. 
Caragiale” sau dacă are în vedere, colaborând la 
tratate academice, anumite momente şi perso- 
nalităţi semnificative pentru istoria artei noastre 
scenice. Preocupat de mutaţiile survenite în 
teatrul şi în cultura românească, se va opri asupra 
unor noi dimensiuni ale spectacolului, într-un 
studiu eliberat, în bună parte, de rigidităţile dog- 
matice ale începutului, intitulat Modalităţi de 

expresie în arta actorului contemporan. Lucrarea 
care îl defineşte, până la urmă, cel mai bine ca tea- 
trolog se înscrie în prelungirea unor atari preocu- 
pări: Actorul şi vârstele teatrului românesc (1980), 
care îşi propune să fie „o sinteză” a principale- 
lor momente din istoria spectacolului de teatru, 
privite din perspectiva „evoluţiei artei actoriceşti”. 
Accentul cade nu atât pe ilustrarea unor generaţii 
de actori, cât mai ales pe tipologia unor modali- 
tăţi artistice interpretative cu propensiune spre 
modernitate. 

SCRIERI: Teatrul Naţional „I.L. Caragiale” 1852-1952 (în 
colaborare cu Florin Tornea), pref. G. Oprescu, Bucu- 
reşti, 1955; Teatrul românesc contemporan. 1944-1974 
(coordonator în colaborare cu lon Zamfirescu), Bucu- 
reşti, 1975; Actorul şi vârstele teatrului românesc, Bucu- 
reşti, 1980; An Abridged History of Romanian Theatre (în 
colaborare cu I. Cazaban, Anca Costa-Foru ş.a.), Bucu- 
reşti, 1983. Ediţii: I.L. Caragiale, Despre teatru, pref. 
edit., Bucureşti, 1957; Al. Kirițescu, Teatru, introd. edit., 
Bucureşti, 1970. Traduceri: Anatoli Surov, Cale liberă, 
Bucureşti, 1949 (în colaborare cu Mihail Lazăr); T. Tri- 
fonova, I. Ehrenburg, Bucureşti, 1954 (în colaborare cu 
Petre Solomon); Boris Bednii, Fetele, Bucureşti, 1963 (în 
colaborare cu Tudor Țopa). 

Repere bibliografice: C. Isac, „Actorul şi vârstele 
teatrului românesc”, TTR, 1980, 11; Ileana Berlogea, 
„Actorul şi vârstele teatrului românesc”, RL, 1980, 
32; Stelian Vasilescu, „Actorul şi vârstele teatrului 
românesc”, O, 1980, 46; Mirodan, Dicţionar, |, 42; Dicţ. 
scriit. rom., |, 61-62; Teodor Tihan, Simion Alterescu, ST, 
2001, 2; Manolescu, Enciclopedia, 38-39. T.T. 


ALTITUDINI, revistă editată la București, lunar, 
din martie 2006 până în august 2009. Director edi- 
torial: lon Bogdan Lefter; redactor-şef: Valentin 
Protopopescu; coordonatoare arte: Mihaela 
Michailov. La începutul lui 2009 ritmul lunar face 
loc numerelor duble și în cele din urmă triple; la 
mijlocul lui 2007 revista își micșorase formatul, 
renunțând de asemenea la numărul fix de 48 de 
pagini distribuite în trei fascicule; deși revista 
încetează să apară după numărul 40-42 pe iunie- 
august 2009, directorul revistei consideră aceasta 
o simplă întrerupere, anunţându-și în mai multe 
rânduri intenţia de a relua publicaţia. În grafia 
titlului litera „L” este marcată astfel încât să facă 
posibil un joc de cuvinte între „atitudini” și „altitu- 
dini”. În articolul program semnat de Ion Bogdan 
Lefter sunt definite câteva idei urmărite de această 
„revistă de cultură liberală”:  „Operăm cu un 
concept larg de cultură, în care, alături de artele 

«tradiţionale», intră şi politicul, ideile («ideolo- 
gicul»), mentalităţile, evoluţiile de ansamblu ale 
spaţiului social. Subtitlul aLritudinilor asta vrea 
să spună: Cultură & societate. [...] Ne vom ocupa 
sistematic de căutările novatoare, de experimente, 
de creativitatea nonconformistă, deschisă către 
noi soluţii, noi retorici, noi «medii» şi «suporturi», 
inclusiv electronice şi virtuale, până la formele de 
«ultim răcnet» ale «culturii străzii», ale «culturii 
urbane» [...]. Încercăm să construim un spaţiu de 
exprimare deschis, pluralist, eminamente liberal 
(în sensul general, filosofic al cuvântului), ostil 
doar extremismelor, autoritarismului, radicalisme- 
lor comunizante sau conservatoare, naționaliste, 
fundamentaliste, aroganţelor și agresivităților de 
mentalitate și de limbaj. Ne propunem să luăm [...] 
atitudine, şi anume la altitudine, intelectualmente 
şi moralmente vorbind”. A. continuă de facto pro- 
gramul proeuropean, corect politic, postmodern 
ilustrat deja de I.B. Lefter la revistele „Contrapunct” 
şi „Observator cultural”. Au rubrici Mircea Horia 
Simionescu („AltfelAltundeAltcum”), Viorel 
Marineasa și Daniel Vighi („Stereo-dictando”), 
Ana Maria Sandu („Urban”), Gruia Dragomir („Dr. 
Gonzo”). Un punct forte sunt anchetele: Diagnostic 
de ţară. România înaintea intrării în Uniunea 
Europeană (ăspund Liviu Antonesei, Magda 
Cârneci, Andrei Corbea, Adrian-Paul Iliescu, 
Mihaela Miroiu ș.a.), „Păcatele tinereților”: inte- 
lectualii și extremismele secolului XX (Paul Cernat, 
Adrian Cioroianu, Mihai Dinu Gheorghiu, Sorin 
Adam Matei, Geo Șerban ș.a.), Comunism și lite- 
ratură (Valentin Protopopescu despre „mitizarea 
oficială a lui Mihail Sadoveanu”, un interviu inedit 
cu Eugen Barbu), Vacanţele artiștilor, Din istoria 
celui de-al Doilea Război Mondial (Mihai Dinu 
Gheorghiu despre Kaputt de Curzio Malaparte, 
William Totok despre Giinter Grass), Gânduri la 
intrarea României în Uniunea Europeană, Gheorghe 
Crăciun, Cazul Roșia Montană.  Penultimul 
număr (37-39/2009) este dedicat în mare parte 
lucrării Istoria critică a literaturii române de 
Nicolae Manolescu (participă la discuţie Livius 
Ciocârlie, Mihaela Ursa, Iulian Boldea, Gheorghe 
Grigurcu, Florin Mihăilescu, loana Pârvulescu, 
Doris Mironescu, Gheorghe Perian ș.a.). Alt număr 
special: Brandul România (15-16/2007). Semnează 
cronici Mihai Dragolea, Ștefan Firică, Codrin Liviu 
Cuţitaru, lon Buzera ș.a. Eseuri de mari dimen- 
siuni oferă Mircea Anghelescu, Istoria politică a 

literaturii, Cristian Moraru (Între „rețea” și „nișă”: 
două paradigme culturale, două opțiuni, Literatura 
română dincolo de naţiune. Cărtărescu, europe- 
nism, cosmopolitism, Faţă în față: etica, la limită), 
Dan Gulea (Romanul polițist românesc). Gabriel 
Andreescu atacă teme ținând de drepturile omului, 
de agenda corectitudinii politice sau pur și simplu 
de igiena spaţiului public (Dimensiunea culturală 
a cazului Bivolaru, Responsabilităţile Comisiei 
prezidenţiale pentru analiza dictaturii comuniste 
în România). Michael Shafir sau Liviu Rotman (O 
prioritate: delimitarea faţă de radicalism) combat 
resurecția extremismului de dreapta sub forma 
neolegionarismului și nu numai. Oana Băluță 
abordează de pe poziţii feministe teme din arealul 
discriminării de gen sau al sechelelor patriarhale 
(Vârsta minimă de căsătorie: 18 ani. Modernitate 
și tradiţionalism în dezbaterea politică romă- 
nească). Valentin Protopopescu întreține tempe- 
ratura polemică a publicaţiei sărind bunăoară în 
apărarea lui lon Ianoși, atacat de Mircea Mihăieș. 
Un interes aparte este acordat noilor medii electro- 
nice, domeniu în care Cristi Neagoe scrie compe- 
tent despre pionieratul bloggingului în România. 
Apar interviuri realizate de George Arion cu Victor 
Rebengiuc și Constantin Bălăceanu-Stolnici, de 
Ovidiu Pecican cu Victor Neumann. O pondere 
deosebită au artele performative, în genere piața de 
artă din România găsindu-și în revistă un partener 
atent. Din numărul 5/2006 A. conţine suplimen- 
tul „DANSemnal”, realizat cu sprijinul Centrului 
Naţional al Dansului București. ML. 


ALTIŢE ŞI BIBILURI, revistă apărută la Bucureşti, 
lunar, din ianuarie 1893 până în martie 1894. 
Scriitoarea Smaranda Andronescu (Gârbea) cunos- 
cută - sub pseudonimul Smara - pentru ideile ei 
feministe, a fost directoarea aceastei publicaţii de 
„litere-ştiinţe-arte”, la care au colaborat cu epigrame 
şi versuri Cornelia din Moldova (Contrast, Prin foc și 
apă), Elena Hiibsch, Ana Ciupagea, Constanţa Dim. 
Barzan (Triolete), Ecaterina V. Eleuterescu, Sofia 
Candiano, Al. Obedenaru (Lira) ş.a. Câteva nuvele 
şi schițe dau Olimpia Botez, Elena Hiibsch, autoare 
şi a unor „cugetări” (Din cugetările unei oltence), 
şi Paulina Genuneanu. Mihail Polizu-Micșuneşti 
publică fragmente din piesa Lăcrămioare, iar Maria 
D. Ghika figurează cu o imitație în franceză (La Jolie 
des montagnes) după V. Alecsandri. R.Z. 

ALUI GHEORGHE, 
Adrian 

(6.VII.1958, Topoliţa-— 
Grumăzeşti, j. Neamţ), 
poet, prozator. 


Este fiul Mariei (n. Silea) şi al lui Constantin Alui 
Gheorghe, funcţionar agricol. După ce învaţă la 
Liceul „Calistrat Hogaş” din Piatra Neamţ (1977- 
1982), va urma Facultatea de Filologie, secţia 
română-limbi clasice, a Universităţii „Al. |. Cuza” 
din laşi (1983-1987). Este doctor în filologie din 
2004, cu teza Tinerețe fără bătrâneţe şi sentimentul 
tragic al timpului. A practicat meseriile de operator 
chimist (1976-1978), miner în Valea Jiului (1979-— 
1980), profesor (1982-1989), a fost ulterior ziarist 
(1990), consilier cultural (1991-1992), director al 
Complexului Muzeal Neamţ (1992-1994), director 
al Direcţiei pentru Cultură a Judeţului Neamţ (din 
1996, cu mici întreruperi, până în prezent), 
profesor asociat la Facultatea de Muzică din Piatra 
Neamţ, filială a Academiei de Muzică „Gheorghe 
Dima” din Cluj-Napoca (din 2005). A fost ales 
deputat de Neamţ în legislatura 2004-2008. 
Debutează cu un grupaj de poeme în revista 
„Cronica” (1974) şi editorial cu volumul Ceremonii 
insidioase (1985). Este membru al PEN-Clubului 
din România. A fost distins cu Premiul Uniunii 
Scriitorilor (2001), cu Ordinul Meritul Cultural în 
grad de Cavaler (2004) etc. 

Prima carte a lui A., Ceremonii insidioase, se 
află sub auspiciile poeticii lui Aurel Dumitraşcu, 
a cărui influenţă se discerne, mai disipată, şi în 
următoarele două volume, Poeme în alb-negru 
(1987) şi Intimitatea absenței (1992). După anii '90 
autorul ia distanţă faţă de modelul său de tinereţe, 
deplasându-se înspre o poetică tot mai exaltată, 
diferită ca ton de poetica nouăzecistă. Poemele 
din primele volume, mai strunite, cenzurate de 
luciditate, se remarcă prin calităţi ulterior pierdute 
sau chestionabile, precum coerenţa, unitatea sti- 
listică şi de ton, lipsa stridenţei, a retorismului: 
„Cu fruntea pe carapacea broaştei ţestoase/ Ahile 
visează/ peştii lună sărind pe corabie/ luminând 
(ca-n palmă) zarurile/ dar dimineaţa clipele moi 

se furişează/ prin ungherele cărnii/ „aproape ca 
dragostea”/ cerneluri grele de cuvinte rămân/ 
în locurile unde au fost stele/ numai pentru atât 
şi tot merită/ amânată eternitatea/ tot trebuie 
răsturnată carapacea asta... (Coşul cu capete, 
IV). Retorismul, de nuanţă livresc-ironică, este 
bine temperat acum, discursiv în gen optzecist, 
poemele au ritm, imagini proaspete, cultivând o 
nonşalanţă care brusc devine serioasă, transfor- 
mându-se în metaforism abrupt, de coloratură 
romantică: „Ah, bună dimineaţa. ah, groapă/ 
plină de importanţă. vânătăile ies/ serioase 
în lume. au viaţa lor proprie/ mult lăudată de 
occiput şi de/ cangrena verzuie.// mă opresc. 
Mă închin vârfului de ac./ mă opresc. Sub carnea 
mea e un spaţiu/ pur pe care din greşeală l-am 
umplut/ cu oase. Trupul e o marotă.// odată cu 
salutul aruncat zeului/ acesta se deslipeşte de pe 
cer ca un abţibild/ [...]/ pe spatele meu o floare 
de măceş/ din naştere încă mai înfloreşte/ în 
fiecare dimineaţă/ de dragul de a înflori” (Bună 
dimineața, în Cântece de îngropat pe cei vii, 1993). 
Retorismul de factură romantică se exacerbează 
treptat. Poetul suferă de o sinceritate funciară, pe 
care ştie să o disciplineze la început şi pentru care 
caută mereu o formă de exprimare, fără a găsi însă 
formula echilibrului perfect, iar dacă retorismul 
aduce a inautenticitate, de vină este lipsa măsurii. 
Mai ales sub presiunea noilor modele, neorea- 
liste, mizerabiliste, autenticiste etc., discursul lui 
A. devine tot mai amalgamat, autorul încercând 
stiluri, poze, registre diferite, uneori incompati- 
bile, în acelaşi poem. Uneori forţat, alteori exaltat, 
uneori sec, alteori dezlânat, cu insule de poezie 
bine calibrate, metafore pregnante, versuri tăioase 
înconjurate de un sol liric eteroclit, magmatic, 
mai întotdeauna scuturat sau pândit de seisme 
stilistice, A. rămâne un poet insolit, pentru care 
poezia e urlet, gestică uriaşă, o sinceritate-sin- 
gurătate prea zgomotoasă, de romantic neadap- 
tat la real: „eu urlu urlu/ ah toate rufele au pornit 
spre sud/ s-arate calea stârcilor albaştri! | eu urlu 
urlu// poeţii înşişi îmi citesc poezii poezii/ eu 
urlu urlu//sunt purtat din casă în casă/ urletul 
meu să-l audă gângavii/ să vorbească/ şchiopii 
să meargă/ orbii să vadă/ poezia mi-a dat putere 
să urlu/ poezia mi-a făcut unghiile să crească/ cu 
tot cu braţe cu tot cu carne cu tot cu oase// darvi 
s-a întâmplat vreodată să credeţi/ că numai sin- 
gurătatea e iubire?// eu am urlat de singurătate şi 

urletul meu/ a smuls două stele/ din cuiburile lor” 
(Animalul, în Gloria milei, 2003). Notabilă este 
la A. şi activitatea de editor al scrierilor lui Aurel 
Dumitraşcu, de la jurnal (Carnete maro, I-II, 2001- 
2003) la antologia incluzând inedite Cine merge în 
paradis (2011) sau la emoţionantul epistolar Frig, 
publicat în 2008, unde schimbul de scrisori dintre 
cei doi poeţi acoperă perioada 1978-1990, fiind un 
document emoţionant, netrucat, al unei verita- 
bile prietenii, dar şi documentul netrucat al unei 
epoci de îngheţ ideologic şi nu numai. Epistolarul, 
foarte bine primit de critică, se caracterizează 
prin autenticitate, dincolo de calitatea, uneori 
excepţională, a scriiturii diaristice. Meritul edito- 
rului-prieten este de a nu se fi cruțat pe sine, nici 
atunci când se arată în ipostaze mai puţin măgu- 
litoare, de a nu fi cenzurat paginile care vorbesc 
despre ezitări, curaj, laşităţi, mici compromisuri, 
melancolie, neputinţă şi revoltă. Impresionante 
sunt directeţea şi onestitatea relaţiilor dintre 
cei doi prieteni-poeţi, atât de diferiţi de altfel, 
mergând uneori până la o brutală tandreţe, ceea 
ce se traduce într-un text cu o încărcătură exis- 
tenţială aproape palpabilă, cartea fiind atât un 
roman epistolar, cât şi o dublă autobiografie. 
Aspectul tematic preferat de scriitorul de atitu- 
dine civică A. - Titanic şvaiţer (1997), România 
pe înțelesul tuturor (2003), Ce rost are să trăieşti 
în România tranziţiei? (2004) includ o publicistică 
ferventă — în desfăşurarea insolită a naraţiunilor 
din volumele Goliath (1999) şi Bătrânul şi Marta 
(2002) este sesizarea conflictului dintre realitate şi 
iluzie, supraviețuirea acesteia din urmă devenind 
condiţie de existenţă într-o lume opresantă. Deşi 
în „reverii” există un firesc al bizarului, în ele nu se 
insinuează elemente de poetică fantastică, înţele- 
surile stranii, simbolice fiind vătuite cu aspecte 
familiare. Apar, desigur, situaţii deliberat absurde, 
dar fantazarea este mai mult static-contempla- 
tivă decât inventivă. Pornind de la premisa că 
mitul constituie substratul comun al basmului şi 
al poeziei, A. demonstrează în eseul Tinerețe fără 
bătrâneţe şi sentimentul tragic al timpului (2004) 
că dimensiunea mitică este de regăsit prin căutarea 
secretului tinereţii fără bătrâneţe, aşa cum com- 
ponenta religioasă se regăseşte în tentaţia trăirii 
unei vieţi fără de moarte. Coordonata mitică 
ţine de încercarea de înţelegere a menirii fiinţei 
umane după ce a fostaruncată în lume, de accesul 
ei la dimensiunile spaţio-temporale originare. Or, 

Făt-Frumos — în care autorul vede o figură hamle- 
tiană - ţine să răscumpere aceste insuficiențe ale 
vremelnicilor pământeni prin forțarea limitelor. 
El acţionează într-un timp abstras curgerii fireşti, 
mitificat printr-o relativizare în raport cu cele 
două tărâmuri, rămânând un puer aeternus. Fire 
poetică expansivă, A. pune mult în acest eseu (ca 
şi în proza sa) din chestionările sale asupra rostu- 
rilor fiinţei umane, asupra eternelor dileme legate 
de viaţă şi moarte. 

SCRIERI: Ceremonii insidioase, laşi, 1985; Poeme în 
alb-negru, laşi, 1987; Intimitatea absenței, Piatra Neamţ, 
1992; Cântece de îngropat pe cei vii, Piatra Neamţ, 1993; 
Fratele meu, străinul, laşi, 1995; Titanic şvaiţer, laşi, 1997; 
Supravieţuitorul şi alte poeme, Botoşani, 1997; Compli- 
citate, Bucureşti, 1998; Goliath, Bucureşti, 1999; Îngerul 
căzut, laşi, 2001; Autoexecuţia, laşi, 2002; Bătrânul şi 
Marta, laşi, 2002; Gloria milei, Bucureşti, 2003; România 
pe înțelesul tuturor, Piatra Neamţ, 2003; Ce rost are să 
trăieşti în România tranziţiei?, Bucureşti, 2004; Podul, 
Botoşani, 2004; Tinerețe fără bătrâneţe şi sentimentul 
tragic al timpului, pref. Petru Ursache, postfață Mircea 
A. Diaconu, Piatra Neamţ, 2004; Părintele Iustin Pârvu 
şi morala unei vieţi câştigate, Piatra Neamţ, 2005; Cu 
părintele Iustin Pârvu despre moarte, jertfă şi iubire, 
Piatra Neamţ, 2006; Poezii alese, îngr. Vasile Spiridon, 
pref. Al. Cistelecan, Piatra Neamţ, 2006; Părintele Iustin 
Pârvu: daruri duhovniceşti, Piatra Neamţ, 2007; O dramă 
la vânătoare, îngr. Vasile Spiridon, pref. Al. Cistelecan, 
Bucureşti, 2008; Frig (în colaborare cu Aurel Dumi- 
traşcu), Piatra Neamţ, 2008; Iadul etic, iadul estetic, laşi, 
2008; Părintele Iustin Pârvu: o misiune românească şi 
creştină, Piatra Neamţ, 2008; Paznicul ploii, Cluj-Na- 
poca, 2010; Cucuta, pref. Mircea A. Diaconu, laşi, 2011; 
Contribuţii la estetica umbrei, Bucureşti, 2012. 

AMARU, Bogdan 
(pseudonim al lui 
Alexandru Pârâianu; 
6.IV.1907, Budele- 
Nenciuleşti, j. Vâlcea 

— 27.X.1936, Bucureşti), 
prozator, autor 
dramatic, publicist. 


Este unul dintre cei patru copii ai Anei şi ai lui 
Nicolae Pârâianu; tatăl, descendent al unor boieri 
locali, a fost primar al comunei vâlcene Nenciuleşti. 
Urmează şcoala primară în satul natal, apoi Liceul 
„Al. Lahovary” din Râmnicu Vâlcea, perioadă în 
care lucrează ca funcţionar la Episcopia Râmnicu- 
lui. Îşi ia bacalaureatul la Craiova, apoi frecventează 
cursurile Facultăţii de Litere şi Filosofie din Bucu- 
reşti, începută în 1928 şi întreruptă în 1930, când, la 
recomandarea lui G.M. Zamfirescu, se înscrie la 
cursurile Conservatorului de Artă Dramatică, pe 
careîlabsolvă în 1933. Activează o vreme ca impiegat 
la Ministerul Cultelor, colaborează cu trupa de 
teatru Masca a lui G.M. Zamfirescu, e figurant la 
Teatrul „Maria Ventura” şi participă la şedinţele 
cenaclului Sburătorul, condus de E. Lovinescu, de 
care-l va lega o statornică afecţiune. Debutează în 
ianuarie 1931, sub numele real, la revista „Cuvântul 
nostru” a cercului școlar vâlcean, unde publică 
versuri protestatare influențate de Serghei Esenin. 
Pseudonimul Amaru e ales de G.M. Zamfirescu ca 
echivalent românesc al lui Gorki, și acesta un pseu- 
donim. Primul articol semnat astfel este Manechine 
pe stradă şi în vitrine, apărut în „Calendarul” din 
februarie 1932. În anii următori tânărul „proletar 
intelectual” cu existență vagabondă colaborează la 
publicaţii de stânga: „Cuvântul liber”, „Reporter”, 
„Societatea de mâine”, „Facla”, „Adevărul”, „Dimi- 
neaţa”, precum și la „Vremea”, „Adevărul literar şi 
artistic”, „Viaţaliterară”, „Calendarul”. La „Adevărul” 
semnează recenzii despre cărţi de H.-Y. Stahl, FE. 
Aderca, |. Peltz, Virgiliu Monda, E. Lovinescu, Mihail 
Sorbul, Anişoara Odeanu, Dan Petraşincu. În 1933 şi 
1934 va fi angajat la Iaşi, cu sprijinul lui Mihail Sado- 
veanu, la revista „Cadran”. Aici publică articole 
despre Tudor Arghezi, Tristan Tzara ş.a., numeroase 
recenzii la cărți nou apărute, reportaje sociale, o 
nuvelă naturalistă (Fapt divers) ş.a. Tot la Iaşi, unde 

se face remarcat, printre alţii, de G. Ibrăileanu, G. 
Topîrceanu sau de Mihail Sevastos, colaborează cu 
articole, poeme sau schițe de moravuri la revista 
„Tot”. A semnat și Elias Schwartzman. Bolnav de 
plămâni, afectat de mizerie şi sărăcie, A. are o tenta- 
tivă de suicid şi, în ciuda susţinerii materiale din 
partea unor protectori (E. Lovinescu, Elena Farago, 
I. Valerian), suferința pulmonară i se agravează şi 
moare în spitalul bucureştean Filaret. Prin emoția 
colectivă pe care a generat-o, dispariţia sa prema- 
tură, neîmplinirea îl transformă în victimă expo- 
nenţială a generaţiei tinere de scriitori. 

Admirator al criticii lui C. Dobrogeanu-Gherea, 
prieten cu Al. Sahia şi cu Eugen Jebeleanu, A. se 
pronunţă în favoarea „poeziei proletare, a „artei 
sociale” şi a creaţiei populare rurale. Scrise de pe 
poziţiile umanitariste ale stângii militante, străbă- 
tute de simpatie pentru mediile defavorizate, schiţele 
sale împrumută ceva din verva caricatural-satirică a 
tabletelor argheziene, iar cele mai reuşite reportaje — 
Mizeria satelor provinciale, Atmosfera din cantinele 
pentru săraci, Moş Crăciun pe ulițele satului, Viaţa 
romanţată a laşilor, Bal şi amor la mahala, Capitala, 
la periferie. Câteva aspecte triste în pragul iernii — 
amintesc „fişele de periferie” ale lui Geo Bogza. Două 
romane autobiografice ale lui A., Viaţă de student şi 
Actorii ambulanți, au rămas în stadiul de proiect, iar 
altul, Amor vagabond, înmânat lui Mircea Eliade în 
vederea publicării, va fi fost pierdut; fragmente au 
apărut în revista ieşeană „Cadran” (1934). Potrivit 
lui Eliade, „Nu era, în carnetul acesta cu cartoane 
negre, un nou Hamsun sau un nou Panait Istrati. [...] 
Romanul pe care mi-l adusese era plin de umor, plin 
de vervă, plin de fantastic. Invenţie verbală, compa- 
raţii, lirică, paradox, metafizică...” Elaborată în 1933, 
farsa tragică din Goana după fluturi e, în punctul de 
plecare, o comedie de situaţie în linia dramaturgiei lui 
G.M. Zamfirescu şi Victor lon Popa, axată pe conflictul 
între un „idea!” erotic inaccesibil şi realitatea decepţi- 
onantă: un tânăr doctorand îndrăgostit de o modistă 
dintr-o mahala bucureşteană, dar aspirând zadarnic 
la mâna fetei unui bogătaş cupid. Goana după fluturi 
este publicată postum de Mircea Handoca în revista 
„Leatrul”, din iulie 1967. Sub acelaşi titlu, se va reedita 
în 1973 un prim volum de teatru, schiţe, nuvele şi 
reportaje, ulterior fiind recuperate în câteva cărți 
cronici, alte secvenţe publicistice etc. 

SCRIERI: Goana după fluturi, îngr. Mircea Handoca, 
pref. George Gibescu, Bucureşti, 1973; Cei doi rivali, îngr. 
Dumitru Mitrana, Craiova, 2002; Colivia cu „sburători”, 


211 Dicţionarul general al literaturii române 


îngr. Dumitru Mitrana şi Nicolae Petre, Craiova, 2005; 
Cronici şi alte scrieri, îngr. Dumitru Mitrana şi Nicolae 
Petre, Craiova, 2007. 

Repere bibliografice: Mircea Eliade, Soarta scriitorului 
tânăr, VRA, 1936, 459; Eugen Jebeleanu, Moartea lui 
Bogdan Amaru, DMN, 1936, 16192; Dr. Ygrec, Bogdan 
Amaru, ALA, 1936, 10; Lovinescu, Memorii, Il, 108-118; 
G. M. Zamfirescu, Mărturii în contemporaneitate, Bucu- 
reşti, 1938, 206-216; Mircea Handoca, Un dramaturg 
necunoscut, TIR, 1967, 7; lea, Mărturisirile, 42-46; 
Brădăţeanu, Istoria, II, 364-365; Mihai Şerban, Amintiri, 
Bucureşti, 1969, 94-96, 210-211; Mircea Curticeanu, 
Dumitru Mitrana, Corespondenţa Bogdan Amaru, ECH, 
1970, 4; I. Valerian, Chipuri din viaţa literară, Bucureşti, 
1970, 124-126; Geo Şerban, Bogdan Amaru, LCE 1971, 21; 
George Gibescu, Bogdan Amaru, R, 1973, 6; Firan, Profiluri, 
I, 14-18; Dumitru Mitrana, Bogdan Amaru: documentar 
bio-bibliografic, Râmnicu Vâlcea, 1982; Dumitru Mitrana, 
Bogdan Amaru sau Evidenţa talentului, Râmnicu Vâlcea, 
1995; Dicţ. scriit. romn., |, 62-63; Lovinescu, Sburătorul, III, 
190, 217, passim,V, 9, 12, 16,VI, 129, 305, 573-575; Dumitru 
Mitrana, „Cazul” Bogdan Amaru: evocări confraterne, 
Râmnicu Vâlcea, 2000; Stelian Cincă, Bogdan Amaru. 
Povestea tristă a unei vieţi amare, Craiova, 2007. P.C. 


AMĂRIUȚŢEI, Constantin (20.X.1912, Focşani — 
6.VI.2007, Paris), eseist, poet, prozator. Este fiul 
Elenei şi al lui Vasile Amăriuţei. Absolvent al Liceului 
Militar din Târgu Mureș, după ce şi-a luat licenţa 
la Facultatea de Litere şi Filosofie a Universităţii 
din Bucureşti (1945), A. a fost, pentru scurt timp, 
asistent al profesorului Mircea Florian la Catedra 
de istoria filosofiei moderne. În 1946, ca membru 
al Partidului Social Democrat, devine şef de cabinet 
al lui Lothar Rădăceanu în Ministerul Muncii şi 
Prevederilor Sociale. Obţinând o bursă de studii a 
statului francez, se stabileşte în toamna anului 1947 
la Paris, cu intenţia de a pregăti un doctorat în filo- 
sofie, susținut la Sorbona abia în anii '80, cu o teză în 
metafizică. Cunoaşte pe Albert Camus, care îi va gira 
intelectual primul roman, scris în limba franceză, Le 
Paresseux (1955; Prix Rivarol), apărut sub pseudo- 
nimul Constantin Amariu, folosit de autor pentru 
majoritatea textelor în franceză. Ulterior va mai 
semna Tudor Anca, D. Pora, 1. Vrana, Louis Schlesser. 

Concomitent cu prezenţa literară şi publicis- 
tică în spaţiul cultural din Franţa - unde mai tipă- 
reşte romanele La Fiancee du silence (1956; Prix de 
la Fondation del Duca) şi Le Pauvre desprit (1958), 
precum şi o serie de demersuri eseistice, dintre 
care sunt de amintit LEglise au service de la liberte 
(1960), Verire chretienne et erreur spirituelle (1961), 

Les Sept peches capitaux (1964), LCEuf (1970) şi, nu 
în ultimul rând, un studiu monografic consacrat 
lui Nostradamus (1985) —, A. a desfăşurat o intensă 
activitate jurnalistică şi literară în presa politică şi 
culturală românească din exil, colaborând cu con- 
secvenţă la publicaţii ca „Anotimpuri”, „Înşirte măr- 
gărite”, „Fiinţa românească”, „România” şi, îndeo- 
sebi, la „Revista scriitorilor români”. În 1951 iniţiază, 
împreună cu Virgil lerunca, periodicul de „metafizică 
şi poezie” „Caete de dor”, iar din 1959 susţine cronica 
literară în „La Nation roumaine”, preluând mai apoi 
conducerea efectivă a gazetei până în 1973, când 
aceasta îşi încetează apariţia. Tot în 1951 îl vizitează 
la Freiburg pe Martin Heidegger, căruia îi traduce în 
limba română o plachetă, sub titlul Drumul de fară. 
Alături de Nicoară Neculce, Mihai Cismărescu, Mihai 
Korne, Grigore Filiti, D. Damian şi D.C. Amzăr, parti- 
cipă cu un studiu substanţial, Starea d-întâi (intro- 
ducere la o schiţă de tipologie metafizică a poporului 
român), la realizarea volumului colectiv Rânduiala. 
Perspective româneşti, publicat de Editura loan Cuşa 
la Paris, în 1973. Studiul deschide probabil cea mai 
importantă contribuţie eseistică românească a lui 
A., căci acestor „prolegomene” le-au urmat în timp 
Metafizica creaţiei lumii, Metafizica „stării pe loc”, 
Lucian Blaga metafizician al sacrului românesc, 
Starea de urât etc., toate publicate în „Revista scri- 
itorilor români” şi reprezentând capitole ale unui 
posibil Letopisef metafizic al Țării Româneşti. 
„Prolegomenele” sunt concepute ca un „discurs 
filosofic” adresat naţiunii la redobândirea conști- 
inţei de sine. Procesul fenomenologic este urmărit 
şi descifrat pe un parcurs spiritual ce evoluează „de 
la etnic la cultural”, iar mai apoi „de la cultural la 
ethos”, descriind tipurile de conştiinţă naţională — 
istorică, organică, socială, spirituală (axiologică) şi 
ontologică — în raport cu motivul originii, al statului 
şi al destinului românesc. Comentariile reunite în 
volumul Eminescu sau Lumea ca substanță poetică 
(2000) merg în același sens. Interpretul amendează 
câteva opinii anterioare, reducționiste, și se oprește 
la definirea lui Eminescu drept „creator metafizic”, 
cu o metafizică de substanţă, intrinsecă experien- 
ței poetice. Și ca romancier A. s-a impus atenţiei 
comentatorilor şi recenzenţilor din presa franceză 
tocmai prin interpretarea originală a unor motive 
şi teme ce valorificau fondul ideatic al folclorului 
românesc. La Fiancee du silence reia mitul mioritic, 
păstrând tonalitățile simbolic-poematice inițiale. Le 
Pauvre desprit exploatează, într-o viziune alegorică 

modernă, parabola lui Păcală, punând accentul 
pe resursele creatoare ale naivității de obârşie 
ancestrală, într-o lume impură şi pervertită de 
demonizarea perisabilului. Le Paresseu.x... reactuali- 
zează în schimb meditaţia existenţială în jurul unei 
atitudini de „sabotare a istoriei” în perioada colec- 
tivizării, reflectată epic cam în acelaşi mod în care 
a evidenţiat-o narativ şi Blaga în Luntrea lui Caron, 
dar nuanţând mai exact sugestiile şi aluziile sim- 
bolice din Povestea unui om leneş de lon Creangă. 
Tot un substrat parabolic şi un recurs poematic la 
semnificaţiile satului arhaic românesc se străvăd 
în „povestea cu inorog” Cercul de lumină, scrisă şi 
publicată în limba română, ca şi în suita de poeme, 
tipărite la mari intervale în revistele româneşti din 
exil, unde discursul liric remodelează cunoscute 
metafore şi teme folclorice. Mai clar încă se preci- 
zează asemenea coordonate, dovedind o închegată 
concepţie teoretică, în comentariile şi în cronicile 
literare semnate în „La Nation roumaine”. Sunt de 
subliniat în primul rând vigoarea selecţiei critice 
pe care o propune A. în demersul său analitic, ca şi 
subtilitatea şi fineţea disocierilor, susținute de un 
acid şi decomplexat spirit polemic. Limpezimea 
criteriilor axiologice recomandă o singură scară 
de valori estetice, validată integral de timp. De la 
amintirile lui Mircea Eliade până la proza lui Vintilă 
Horia, de la un roman al lui Theodor Cazaban până 
la dramaturgia parabolică a lui Eugen Ionescu, de 
la Scrisoarea către Constantin Noica, amendând 
puncte de vedere discutabile în manifestările 
publicistice din anii '70 ale filosofului, până la 
poezia lui Marin Sorescu, acreditat drept singurul 
poet metafizic afirmat în ultimele generaţii scrii- 
toriceşti din ţară, A. se dovedeşte nu o dată preo- 
cupat de surprinderea în literatură a unei condiţii 
existenţiale româneşti. Multe studii, cronici, proză, 
portrete, corespondență, poezii (unele inedite) 
sunt (re)publicate în „Jurnalul literar” începând 
cu anii '90, de un interes special dovedindu-se 
paginile din romanul inedit Preludiu la Marea 
sărbătoare, „un vast rămuriș de înțelesuri simbo- 
lice” (Cornelia Ștefănescu), precum și fragmentele 
apărute aici, din 2005, sub titlul Amintiri „cultu- 
rale” din exil. Gânditor şi critic, eseist, romancier 
şi poet, A. caută, cu febrilitate s-ar spune, să scoată 
în evidenţă modul specific de existenţă românesc, 
înscriindu-se pe linia teoretică trasată de la Lucian 
Blaga şi C. Rădulescu-Motru până la Mircea 
Vulcănescu şi Constantin Noica. 

SCRIERI: Le Paresseux, Paris, 1955; La Fiancee du silence, 
Paris, 1956; Le Pauvre desprit, Paris, 1958; LEglise au 
service de la liberte, Paris, 1960; Verite chretienne et erreur 
spirituelle, Paris, 1961; Les Sept peches capitaux, Paris, 
1964; LOeuf, Paris, 1970; Rânduiala. Perspective româ- 
neşti (în colaborare), Paris, 1973; Les Propheties de lan 
2000, Paris, 1983; LArt ancien de gugrir, Paris, 1984; La 
Vie de Nostradamus, Paris, 1985; Eminescu sau Lumea ca 
substanţă poetică, Bucureşti, 2000. 


Repere bibliografice: Ov. S. Crohmălniceanu, Dl. Amă- 
riuței, Kafka şi Rivarol, CNT, 1955, 19; Nicu Caranica, 
Requiem pentru un „filosof”, „Destin” (Madrid), 1971, 
21-23; Cornelia Ștefănescu, Semnificaţia unui gest, JL, 
1997, 49-52; Romancierul în două ipostaze ale receptării 
critice franceze, JL, 1997, 49-52; Florescu, Întoarcerea, 
188-192; Virgil Ierunca, Trecut-au anii... Bucureşti, 
2000, passim; Cornel Moraru, Dimensiunea metafizică, 
VTRA, 2001, 358; Theodor Cazaban, Eseuri şi cronici literare, 
Bucureşti, 2002, 105-109; Ileana Corbea, Nicolae Florescu, 
Resemnarea Cavalerilor, Bucureşti, 2002, 9-32; Cornelia 
Ștefănescu, Martor al timpului său, JL, 2003, 13-16; Luca 
Pițu, [Constantin Amăriuţei], VR, 2005, 12, „Acolada”, 2012, 
6, 10-12; Manolescu, Enciclopedia, 39-40. N.F. 

AMERICA, publicaţie apărută la Cleveland (Ohio, 
SUA) între 1 septembrie 1906 și 2009 într-un ritm 
variabil: săptămânal, bisăptămânal, trisăptămânal, 
cotidian, bilunar. Purtând iniţial subtitlul „Organ 
al românilor din Statele Unite şi în special al bise- 
ricilor gr. orientale”, de la 10 noiembrie 1907 iese 
cu subtitlul „Organul tuturor Societăților Române 
din America”, de la 19 iunie 1910 cu subtitlul „Foaia 
Societăților din America”, iar de la 12 februa- 
rie 1924 subtitlul devine „Organul Societăților 
Române de Ajutor şi Cultură din America. Singurul 
ziar românesc semisăptămânal din Statele Unite” 
etc. Primul proprietar şi redactor-şef a fost preotul 
Moise Balea; în 1908 publicaţia este cumpărată de 
Uniunea Societăţii Române de Ajutor și Cultură, 
care fuzionează în 1928 cu Liga Societăților Române 
de Ajutor și Cultură din America (desprinsă în 1912 
din Uniune); în 1933 este preluată Uniunea și Liga 
Societăților Româno-Americane; din 1953 A. trece 
în portofoliul corporației American Romanian 
Publishing Company, controlată tot de Uniunea și 
Liga Societăților Româno-Americane. De-a lungul 
timpului A. i-a avut redactori-editori pe Marcu 
Lazăr (1908-1909), loan Octavian Popaiov (1909), 
Julius E.V. lIoanovici (1909-1910, 1917-1919), 
Nicolae Zamfirescu (1910-1912), C.R. Pascu (1912-— 
1917, 1919-1921), loan Jivi Bănăţeanul (1919-1921), 
Andrei Popovici (1921-1924), ].L. Barbul și George 
Stănculescu (1930-1945), George Donev (1945-— 
1950), Petru (Peter) Lucaci (1950-1955, 1956-1967, 
1976-1980, 1981-2009), Vasile Muși (1955-1956), 
Nicolae Novac (1967-1970), John Halmaghi și John 
Bondar (1970-1972), George Roman (1972-1974), 
John Bondar și John Tipa (1974), Eugene ]. Popescu 
(1974-1975), Ilie Olteanu (1975-1976), George 
Alexe (1980-1981). A. a susținut cauza româ- 
nilor din Transilvania înainte de Primul Război 
Mondial, ulterior rămânând pe o platformă naţi- 
onalistă, cu excepţia deceniului de până în 1948 
când este controlată de simpatizanți comuniști. 
Potrivit lui Petru Lucaci, care întocmea în 1965 
un articol retrospectiv, A. „a adunat și-a trimis în 
Ţară bani pentru diferite scopuri naționale și de 
binefacere, cum au fost Flota Naţională Română, 
Monumentul Ecaterina Teodoroiu, Crucea Roșie 
Română, Universitatea de la Vălenii de Munte, 
orfelinate etc.”. În perioada Războiului Rece a dus o 
politică marcat anticomunistă, numărând printre 
colaboratori foști legionari ca Aron Cotruș, Vasile 
Posteuca, dar și pe Mircea Eliade, Eugen Relgis, 

Grigore Gafencu, Virgil lerunca, Basil Munteanu, 
Pamfil Șeicaru ș.a. Caracterul politic a scăzut din 
1978, publicaţia căpătând un aspect preponderent 
informativ. A popularizat cu precădere scriitori 
români clasici, pe lângă autori din exil de toate 
categoriile. De-a lungul timpului a scos și supli- 
mente literare, almanahuri, calendare. ui 


AMFILOHIE HOTINIUL (c. 1730 — c. 1800, 
Zagavia, j. laşi), cărturar, traducător. Născut în 
nordul Bucovinei sau, poate, dincolo de Prut, A. s-ar 
fi format în şcoala de la Putna (conform unei mai 
vechi păreri aparţinând lui Nicolae Iorga); învaţă 
mai apoi, s-a presupus, la Academia Movileană din 
Kiev. Surse de dată mai recentă susţin, în schimb, 
afinitatea sa cu centrele monastice din Neamţ: şi-ar 
fi luat metania la mănăstirea Secu şi s-ar fi îndrep- 
tat ulterior spre Occident , trecând în prealabil prin 
Polonia (e cu putință, de asemenea, să fi ajuns 
aici să studieze un răstimp). Sigur e că a petrecut 
o vreme în Italia (temeiul pentru care a călătorit 
rămâne o enigmă biografică), a străbătut Veneţia, 
Toscana, Roma, Statul Papal, Napoli şi Sicilia; îi 
sunt familiare însă şi ţinuturi din Rusia şi Ucraina 
(într-o epistolă ce-i aparţine rețin pasajele despre 
Lavra Pecerska şi arta pictorilor de icoane kieveni). 
În lipsa unor probe documentare certe, parcursul 
primelor etape din existenţa lui A. apare, totuşi, 
doar sumar schiţat şi încă susceptibil a cunoaşte 
ajustări şi amendări în timp. „Recuperate” astfel 
(şi consemnate de Mircea Păcurariu, de curând), o 
seamă de indicii ignorate până nu demult vizează 
înrudirea cărturarului cu un Veniamin călugăr, 
zugrav de frescă, „frate cu episcopul” şi „fiu al pro- 
topopuluiVelişco de la biserica Albă din Iaşi”, detalii 
în măsură a tranşa sau doar a readuce în prim-plan 
disputele (neîncheiate, altfel) privind locul obârşiei 
şi ascendenții viitorului prelat. Hirotonit episcop de 
Hotin (în 1767), ierarhul se confruntă dur cu sărăcia 
„puţinei” sale eparhii, într-o cetate „roabă”, condiţii 
agravate odată redeschis conflictul ruso-turc; nu 
peste mult oraşul e asediat de artileria rusească, iar 
eparhia, efemer reactivată, dispare în 1770; în fapt, 
A. continuă să păstorească la Hotin un an sau doi. 
Neaşteptat, în primăvara (vara) lui 1772 mai vizita 
Italia o dată, prilej cu care cumpăra la Roma cărți. 
Pentru deceniile care vin, se stabileşte la Zagavia 
(schit situat în apropiere de Hârlău); fără a renunţa 
la viaţa publică, ecleziastică şi culturală, se ilus- 
trează de aici încolo mai cu seamă pe tărâmul şcolii. 

Către sfârşitul veacului al XVIII-lea, lângă mitro- 
politul luminat lacov Stamati, A. e printre cei ce 
sprijină decis reformele menite să aşeze învăţă- 
mântul — bisericesc şi laic — din Moldova pe temelii 
moderne. Efortul consecvent al cărturarului lasă, 
în plan ştiinţific şi didactic, urme de durată. Deloc 
străin de enciclopedism şi de vederile iluministe ce 
domină epoca, ierarhul pune preţ, ca pedagog, pe 
separarea disciplinelor, pe sistematizare şi pe logica 
predării. Cu darul formulărilor exacte şi cu miez, cu 
o manifestă disponibilitate pentru nou, „smeritul 
între arhierei” îşi dobândeşte merite de precursor 
îndeosebi prin cele trei manuale scoase de sub tipar 
la Iaşi, în 1795 (vehiculate larg în şcolile din ţară, 
au circulat, până să fie publicate, în manuscris). 
Întâia tălmăcire pusă de A. la îndemâna clerului 
şi a elevilor din Academia Domnească de la Iaşi e, 
previzibil, catehismul sau Gramatica teologhicească 
(1795), redând (după o versiune în latină, cum înde- 
obşte se consideră, ori, potrivit altei opinii, nemij- 
locit din rusă) Teologia (Bogoslovia) arhiepiscopu- 
lui Platon Levşin, mitropolit al Moscovei, ilustru 

clasicist, o personalitate carismatică alumii culturale 
ortodoxe, dar şi, nu mai puţin adevărat, critic acerb 
al Revoluţiei franceze, ireductibil adversar al influ- 
enţelor carteziene. Contextul pune în valoare, prin 
contrast, discernământul, moderaţia cu care pro- 
cedează la emanciparea şcolii ierarhii moldoveni, 
admiratori mărturisiţi ai „adâncului Montesquieu”, 
mai toleranțţi şi receptivi în faţa unor „bune” modele 
apusene. Urmează tot în 1795, nu întâmplător, în 
seria preconizată de A., o prelucrare după Geografia 
lui Claude Buffier (Geographie universelle), ce îi 
parvine printr-un intermediar italian (poate ediţia în 
curs de difuzare la Roma, 1775). Reordonat în parte, 
cu un adaos de capitole, textul aduce date inedite cu 
referire la Ţările Române, dar şi la Transilvania sau 
la Basarabia; sunt amintite, între altele, cetăţile de la 
hotarul „despre răsărit [...] şi Marea Neagră”, „acum” 
aflate sub stăpânire otomană, parte a unui teritoriu 
pecetluit însă odată „drept”, în hrisoavele străvechi, 
cu „semnul Bour”. Cuprinse în anexa redactării, 
extrase dintr-un mai obscur tratat, scris la 1704, de 
E Schmidegg, precum şi o cronologie a domnilor 
Moldovei (din care se va inspira Samuil Micu în 
Istoria, lucrurile şi întâmplările românilor pre scurt) 
vădesc, o dată în plus, preocuparea cărturarului 
pentru sporirea informaţiei, cu adecvarea, necesară, 
la context. Strădania de a comunica fluent, darul de 
a observa şi de a împărtăşi pe înţeles sunt trăsături 
ce definesc discursul, expresiv adeseori, al cărtura- 
rului. Îndeosebi în De obşte gheografie expunerea se 
colorează pe alocuri afectiv, împrumutând aspectul 
unor note de călătorie, ca în secvențele ce se referă 
la Italia, de pildă. În fine, arătând el însuşi iniţiere şi 
aptitudini în domeniu, şi cucerit de valoarea didac- 
tică a cărţii, A. optează pentru „tâlcuirea” Aritmeticii 
lui Alessandro Conti (din 1730), în Elementi aritme- 
tice arătate fireşti (1795), manual „trebuincios”, de 
aritmetică elementară, pe care, cu egală stăruință 
şi cu acribie, încearcă a-l remania şi adapta cerin- 
ţelor şcolare de la noi. Nu pregetă a se documenta 
din varii surse pentru a introduce noţiuni de geome- 
trie cu caracter aplicativ, e ispitit a reflecta la „ştiinţa 
numerelor” şi raportează la tradiția romană „al 
nostru obicei de numărare” şi unităţile autohtone 
de măsură. Urmând doar la puţină vreme primelor 
Îndreptare către aritmetică, transpuse din germană, 
cu răspândire în Ardeal, cartea ierarhului, apreciată 
de elevi şi dascăli deopotrivă, avea să facă o înde- 
lungată carieră în Moldova, unde se mai păstra în 
uz la câteva decenii după tipărire. Plecând de la un 

manuscris cu autor neprecizat (datat aprilie, 1796), 
pe care Ştefan Berechet îl identifica la Kiev la începu- 
tul veacului trecut, N. Iorga îi atribuia, întâiul, lui A. 
şi o Gramatică de la învăţătura fizicii („întru care să 
cuprinde tot ceea ce omul voieşte a şti şi învăţa în cer 
şi pe pământ”), grupând în câteva capitole distincte 
termeni şi cunoştinţe de ştiinţele naturii în sens larg: 
„somaloghie” (anatomie), „cozmologhie” sau „ura- 
nologhie” (astronomie, „învăţătură pentru corpurile 
cereşti”), „gheologhie”, „aerologhie” (meteorologie) 
etc. Studiul comparativ al textelor ierarhului şi argu- 
mentele de ordin filologic şi lingvistic însumate în 
timp vin mai în urmă să confirme intuiţia istoricului, 
în vreme cea doua copie (antumă) a Gramaticii..., des- 
coperită o jumătate de secol mai târziu la Biblioteca 
Academiei Române, îngăduie şi o situare aproxima- 
tivă a momentului traducerii (înfăptuită, s-ar părea, 
în preajma anului 1790). Transpus tot după un izvor 
italian, acest ultim compendiu, inedit (sintetic, cu 
sumar eclectic), reţine prin diversitate, dar şi prin 
maniera „nouă” de tratare a materiilor abordate: 
expunere concisă, privire sistematică, documen- 
tare largă, note şi comentarii motivate coerent. E, 
totodată, cel mai liber şi „necenzurat” text al ierarhu- 
lui; îndemnul, consimţind patetic uneori, la „ispiti- 
rea adevărului”, cum şi însufleţirea pentru „lucrurile 
minunate” care „s-au descoperit” poartă amprenta 
şi deschid spre orizontul veacului Luminilor şi 
Enciclopediei, întocmai ca şi alte „teme” consacrate, 
elogiind cunoaşterea, filosofia, progresul ştiinţelor, 
„recursul la metodă”, invenţii şi inventatori şi rezer- 
vorul nesfârşit de posibilităţi lăsat spre evoluţie uma- 
nității. O menţiune merită prefața, echilibrată, cum- 
pănind atent aspecte privitoare la constituirea limba- 
jului ştiinţific. Evocând personalitatea cărturarului, la 
două secole după înfăptuirea tălmăcirii, ediţia reali- 
zată (după manuscrisul kievean) la Chişinău, în 1990, 
înseamnă şi restituirea, cu folos, a unui „text deosebit 
de important ca document lingvistic românesc de la 
sfârşitul veacului al XVIII-lea” (N.A. Ursu). 

Traduceri: Platon Levşin, Gramatica teologhicească, 
Iaşi, 1795; Alessandro Conti, Elementi aritmetice arătate 
fireşti, laşi, 1795; Claude Buffier, De obşte gheografie, laşi, 

Babii şi Şt. Lupan, Chişinău, 1990. 

AMFITEATRU, revistă care apare la Bucureşti, 
lunar, de la 1 ianuarie 1966 până în decembrie 
1989. Purtând iniţial menţiunea „Revistă literară şi 
artistică editată de Uniunea Asociaţiilor Studenţeşti 
din Republica Socialistă România”, de la numărul 
1/1974 devine „Revistă literară şi artistică editată 
de Uniunea Asociaţiilor Studenţilor Comunişti din 
România”. Apariţia sa a fost decisă în urma unei 
consfătuiri a cenaclurilor literare, ţinută în sep- 
tembrie 1965 la Sinaia. Profilul publicaţiei se 
modifică, mai mult sau mai puţin evident, în 
funcţie de colegiile de redacţie succesive. Astfel, 
prima fază corespunde intervalului în care redac- 
tor-şef a fost Ion Băieşu, secondat de Gabriel 
Dimisianu, şi se încheie în decembrie 1968. Din 
colegiul redacţional făceau parte loan Alexandru, 
Ana Blandiana, Nicolae Manolescu, Adrian 
Păunescu, Al. Piru, Andrei Şerban, Mircea Zaciu. 
Din ianuarie 1969 redactor-şef este Gheorghe 
Achiţei, iar prezentarea grafică o asigură Petre 

Mihai Băcanu. De la numărul 4/1970 în colegiu 
sunt cooptați Dumitru Radu Popa, Eugen Uricaru, 
Adrian Popescu, Mihai Tatulici, care părăsesc însă 
redacția in corpore la numărul 9/1971. De la 
numărul 10/1971 apar Adrian Dohotaru ca redac- 
tor-şef adjunct şi Coman Şova ca secretar general 
de redacţie. Fiecare schimbare a redactorului-şef 
corespunde unei schimbări de format. Cea de-a 
treia, petrecută odată cu numărul 5/1974, însoţeşte 
venirea în funcţia de redactor-şef a lui Nicolae Dan 
Fruntelată alături de Ion Cristoiu (redactor-şef 
adjunct) şi de Mihai Tatulici (secretar general de 
redacţie), colegiul de redacţie fiind format prin 
fuziunea unei părţi a vechiului colegiu cu acela al 
revistei „Viaţa studenţească”. De la numărul 2/1976, 
fără alte schimbări, la conducerea A. vine Stelian 
Moţiu, urmat de un nou colegiu. Din 1988 redac- 
tor-şef este Dinu Marin. De-a lungul vremii se 
observă o accentuare progresivă a politizării publi- 
cației. Cea mai fertilă perioadă de apariţie, prin 
care revista își câştigă locul în evoluţia presei 
literare româneşti postbelice, rămâne aceea când 
la conducere se afla Ion Băieşu. Totuși, artico- 
lul-program, nesemnat, din numărul inaugural nu 
putea evita şabloanele limbajului partinic, alături 
de afirmaţia „Aprindem astăzi o nouă făclie în con- 
certul de lumini al culturii româneşti” făcându-şi 
loc şi fraza: „Prin tot ce va întreprinde, «Amfiteatru» 
îşi propune ca sarcină de onoare să reflecte profilul 
tânărului intelectual din epoca noastră, devotat 
trup şi suflet poporului său şi la care setea de 
cultură, aspiraţia spre frumos, combustia spiritu- 
ală bogată au ca unică linie de perspectivă servirea 
cauzei Partidului Comunist Român”. Prin structura 
rubricilor şi prin valorile promovate revista se 
dovedeşte însă surprinzător de puţin aservită ideo- 
logic, de o acută modernitate. La „Cronica literară”, 
ţinută în tot acest interval de Mircea Martin, sunt 
prezentate plachete de versuri de Marin Sorescu, 
Nichita Stănescu, Adrian Păunescu, Gheorghe 
Pituţ, Ana Blandiana, loan Alexandru, Gabriela 
Melinescu, Cezar Baltag, Constanţa Buzea. La 
„Constelaţia lirei” sunt antologate cele mai noi 
voci lirice: Gheorghe Istrate, Nicolae Prelipceanu 
(prezentat de Ana Blandiana), Marius Robescu, 
Damian Ureche, George Alboiu, Florica Mitroi, 
Ion Vidrighin, Nicolae Dan Fruntelată ş.a. Încă 
din primul număr publică poezie Adrian Păunescu, 
Constanţa Buzea, Grigore Hagiu, alături de mai 
tinerii Horia Bădescu, Dinu Flămând, Matei Gavril. 

Peste două numere Adrian Păunescu îl prezintă pe 
Petru Popescu, autor, pe atunci, al unui volum 
nepublicat de versuri, Zeu printre blocuri, care, 
după apariţie, va fi comentat la „Cronica literară” 
de Mircea Martin. Din primele numere loan 
Alexandru începe publicarea unui Jurnal de poet. 
Se creează astfel o stare de emulaţie, tinerii scriind 
cu generozitate despre cei mai tineri decât ei, 
criticii în formare despre poeţi pe care încearcă să-i 
impună. Mişcarea prozei este urmărită cu acelaşi 
interes. Din primul număr publică Fănuş Neagu. 
Apariţia volumului al doilea din Moromeţii este con- 
semnată cu promptitudine de Gabriel Dimisianu. 
La întrebările Mariei Luiza Cristescu, în cadrul 
rubricii „Simultan literar”, răspund, alături de 
Nicolae Manolescu, Matei Călinescu, Nichita Stănescu, 
Geo Dumitrescu, Ana Blandiana, şi prozatori ca 
Marin Preda, Eugen Barbu, Teodor Mazilu, Nicolae 
Breban, Dumitru Radu Popescu. Odată cu venirea 
la cârmă a lui Gheorghe Achiţei, atmosfera de 
insurgență emulativă se estompează treptat, 
conform avertismentului dat de noul redactor-şef 
în articolul-program Opțiunile noastre fundamen- 
tale: A. „îşi propune să devină, mai mult decât până 
acum, o revistă de atitudine marxistă în proble- 
mele de cultură din ţara noastră”. Strângerea şuru- 
bului se poate observa şi în reorganizarea colegiu- 
lui de redacţie, unde este adus un grup compact de 
necunoscuţi între care abia pot fi identificaţi câţiva 
viitori scriitori: Marin Tarangul, Cornel Udrea, 
Mihai Bărbulescu. În locul lui Mircea Martin, la 
„Cronica literară” vin Dan Cristea, Paul Georgescu, 
Dan Grigorescu, o rubrică permanentă fiind oferită 
lui Vladimir Streinu. Ana Blandiana publică 
aproape în fiecare număr câte o tabletă literară. 
Totuşi, în ciuda spargerii unităţii de viziune a 
„Cronicii literare”, scrisă de acum încolo de mai 
mulţi autori, şi a atenuării relativei libertăţi de 
opinie, prin impunerea unor noi voci critice mai 
mult sau mai puţin autorizate, în epocă se înregis- 
trează numeroase debuturi. Este vorba de poeţi ca 
Nicolae Diaconu, Vasile Sav, Ştefan Damian, Dan 
Ciachir, Corneliu Vadim Tudor, alături de care 
apare o generaţie şi mai tânără (Mihai Dragolea, 
Domnița Petri ş.a.). Dintre prozatori încep să 
publice în A. Grigore Zanc, Vasile Sălăjan, Elena 
Nestor, Mihai Tatulici, Eugen Uricaru, Marcel 
Constantin Runcanu. La o „masă rotundă” pe tema 
Critică şi promptitudine răspund foarte tinerii 
Marian Papahagi, Cornel Udrea, Petru Poantă, 

Eugen Uricaru, Vasile Sav şi Marcel Constantin 
Runcanu. lon Cristoiu debutează tot acum cu 
proză de evocare. „Post-restant”, rubrica de poşta 
redacţiei inițiată de Gh. Tomozei, Fănuş Neagu şi 
Ştefan Bănulescu, continuă să apară, alături de 
rubrici noi: „Forumul cărţilor”, „Comentarii la...”, 
„Arte”, „Reflex” (scrisă de studenţi), adăpostind noi 
condeieri: Marian Popa, Grigore Arbore, Marcel 
Corniş-Pop. La „Convorbiri colegiale” Tudor 
Octavian se ocupă de proză; la rubrica „Portrete 
din viitor” scrie Laurenţiu Ulici. Constanţa Buzea 
are în grijă debutanţii. „Cronica literară” începe 
să fie semnată de M.N. Rusu, alţi tineri critici fiind 
Mihai Dinu Gheorghiu, Lucian Alexiu, Costin 
Tuchilă. Debutează cu versuri Dan Damaschin, 
Olimpiu Nuşfelean, Domnița Petri, Elena Ştefoi, 
Magdalena Ghica (Magda Cârneci), alături de pro- 
zatori ca Ştefan Damian sau Radu Țuculescu. 
Impresia de magazin social-politic cu caracter 
marcat literar se conturează mai clar după venirea 
la conducerea revistei a lui Stelian Moţiu în 1976: 
apar rubricile „Opinia literară”, „Jurnal de cărţi” (cu 
trei secțiuni: „Poezie”, „Proză”, „Critică”), „Antologia 
«Amfiteatru»”, „Amfiteatrul artelor”, „Liceu”, 
„Dialectica ideilor”, „Evenimond”. De exemplu, 
într-un singur număr (6/1975), cărţile tinerilor 
sunt recenzate de Florin Tudose, Mircea Scarlat, 
Constantin Hârlav, M. N. Rusu, Lucian Alexiu, 
Constantin Tudose; alte nume care se impun 
acum: Mircea Florin Şandru, Nicolae Scurtu, 
Andrei Corbea, Octavian Ştireanu, Ion Simuţ, lon 
Buduca. Din 1978 Ion Cristoiu începe publicarea 
lucrării Propunere pentru o posibilă „Istorie a litera- 
turii contemporane”, dedicată realismului socialist, 
din care în 1979 vor apărea Cazul Arghezi şi 
Biografia unui succes literar: „Mitrea Cocor”, iar în 
anul următor capitolul despre A. Toma. În 1980 
Mircea Iorgulescu îşi iniţiază rubrica „Reveniri” cu 
texte despre Gheorghe Grigurcu şi Dorin Tudoran. 
Într-o formulă editorială în cele din urmă osificată, 
rezultând din compromisul tot mai vădit cu linia 
propagandist-ideologică impusă vieţii literare în 
ultimii ani ai dictaturii ceauşiste, A. continuă să 
apară an de an, cu Dinu Flămând şi M.N. Rusu la 
„Cronica literară” şi cu Constanţa Buzea la 
„Convorbiri colegiale” şi la „Cartea de debut”. În 
numărul 12/1984 Ana Blandiana reușește să 
publice, înșelând vigilența cenzurii (dar cu preţul 
unor represalii ulterioare), un grupaj exploziv de 
poeme (Cruciada copiilor, Totul, Eu cred) în care 

este criticat fățiș regimul ceaușist târziu, politica 
pronatalistă și austeritatea forțată: „Un întreg 
popor/ Nenăscut încă, / dar condamnat la naștere, / 
Încolonat dinainte de naștere,/ Foetus lângă 
foetus,/ Un întreg popor/ Care nu vede, n-aude, nu 
înțelege, / Dar înaintează/ prin trupuri zvârcolite 
de femei, / Prin sânge de mame/ Neîntrebate”. 1.1. 


AMFITEATRU, revistă care apare la Bucureşti, 
lunar, din ianuarie 1990 până în iunie 1991, editată 
de societatea Cuvântul SRL din care mai fac parte 
publicaţiile „Cuvântu/”, „Cuvântul de ambe sexe”, 
„VIP” ș.a. Poartă iniţial subtitlul „Revistă de cultură 
independentă”, transformat de la numărul 2/1990 
în varianta „Revistă de cultură”. Primele două 
numere îl menționează ca redactor-șef pe Radu G. 
Țeposu, iar ca secretar de redacție pe Dumitru Stan; 
de la numărul 3/1990 Radu G. Ţeposu figurează ca 
director, redactor-șef: Radu Călin Cristea, secretar 
principal de redacţie: Dumitru Stan, secretar de 
redacţie: Persefoni Brezeanu, redactori: Cornel 
Nistorescu (eveniment), loan T. Morar (probleme 
sociale), Tudorel Urian, Silviu Alupei (reportaj, 
anchetă), Constantin Rudniţchi (actualități, pro- 
bleme studențești), Aurelian Crăiuțu (externe); 
ulterior apar în redacție George Ţâra (secretar de 
redacţie), Răzvan Petrescu și Alexandru Baltag 
(probleme culturale), George Arun și Filip Florian 
(probleme sociale) ș.a. Continuitatea în raport cu 
seria anterioară (1966-1989) se reduce, dincolo de 
titulatură, la continuitatea redacțională parțială, 
elementul instituţiei de apartenenţă suferind o 
metamorfoză decisivă. Totuși, o continuitate sim- 
bolică este marcată în primul număr prin retipări- 
rea grupajului de poeme publicat de Ana Blandiana 
în decembrie 1984 (Cruciada copiilor, Totul, Eu 
cred). În același număr inaugural sunt prezenți 
Ioana Em. Petrescu (Profetul luminii, o evocare a 
lui Eminescu), Cornel Nistorescu, |. Negoiţescu 
(răspunde unor întrebări formulate de Radu 
Călin Cristea privind „situaţia tinerilor scriitori în 
Apus”), Vladimir Tismăneanu („Să construim soci- 
etatea civilă pe care totalitarismul și-a propus s-o 
anihileze în numele unui ideal pe cât de himeric, 
pe atât de pervers”), Tudorel Urian, care traduce 
un interviu cu Andr6 Glucksmann despre Gulag. 
Tot din primul număr, prin Dan Ciachir (care mai 
propune Bisericii Ortodoxe să ia în considerare 
„problema canonizării mucenicilor Revoluţiei [din 
decembrie 1989]”) este iniţiată în ritm susținut 

recuperarea lui Nae Ionescu prin evocări encomias- 
tice și prin republicarea unor articole ale profeso- 
rului de logică. Pentru Virgil Ierunca, bunăoară, 
„Trecerea lui Nae Ionescu prin societatea româ- 
nească investește această societate cu atributele 
ateniene. [...] Noul Socrate nu mimează destinul 
modelului, îl re-inventează și-l retrăiește autentic” 
(Lecţia neterminată a lui Nae Ionescu, 611990). Alte 
reconsiderări ale spiritualismului interbelic îi vor 
implica pe Mircea Vulcănescu (Aurelian Crăiuțu, 
Credinţă și sfinţenie), prezent şi cu un grupaj de tra- 
duceri din R.M. Rilke, Mircea Eliade (Cezar Baltag, 
Eliade și sacrul). În primul număr este inițiată 
rubrica „Parlamentul scriitorilor”, dedicată anche- 
telor; prima dintre acestea, realizată de Radu Călin 
Cristea și Radu G. Ţeposu pornind de la întrebarea 
Cu cine votăm?, implică zeci de autori; un răspuns 
relevant dă Z. Ornea: „Am scris biografiile a trei 
mari personalităţi românești: Gherea, Maiorescu, 
Stere. Toate trei având în preocupările lor, câteo- 
dată în prim plan, activismul politic. Au eșuat ire- 
mediabil, irosindu-și viața și diminuându-și opera 
tocmai datorită activității politice. Vreau să sper 
că noua mișcare politică născută după decembrie 
1989 va însemna cu totul altceva. Deocamdată, 
cunoștințele și experiența mă avertizează să-mi 
văd de vocaţia mea de istoric literar, păzindu-mă 
cu strictețe de tot ce este activitatea politică 
efectivă”. Anchete ulterioare vor viza compromi- 
terea intelectualilor după 1989, locul religiei în 
societatea românească, europenismul scriitorului 
român, mineriada din iunie 1990 ș.a. Altă întrebare 
adresată scriitorilor: Cum trăiţi metamorfoza con- 
ceptului de literatură?. O masă rotundă are ca temă 
Schimbarea la față a Europei sau Dialog despre inte- 
grare (5/1990), la care participă, pe lângă redac- 
torii A., membri ai Grupului pentru Dialog Social 
(Andrei Cornea, Stelian Tănase, Dan Arsenie, 
Dan Pavel). Din numărul 2/1990, |. Negoiţescu 
va fi prezent număr de număr cu fragmente din 
Istoria literaturii române dedicate în special gene- 
rației '80. Cronica literară o țin Radu Călin Cristea 
(despre Mircea Dinescu, Ana Blandiana, Angela 
Marinescu), Tudorel Urian (despre Liviu loan 
Stoiciu), loan Buduca (despre Dumitru Țepeneag). 
A. publică interviuri cu Radu Enescu, Ștefan Aug. 
Doinaș, Vladimir Tismăneanu, Eugene Ionesco 
(7-8/1990), Dan Petrescu, Alexandru Paleologu, 
Paul Dimitriu, Alexandru George, regele Mihai | 
(5/1991). Un număr special (910/1990) este dedicat 


Dicţionarul general al literaturii române 218 


exilului, ilustrat prin dialoguri cu S. Damian, 
Mircea Iorgulescu, Nicolae Balotă, Gelu Ionescu, 
Virgil lerunca, Monica Lovinescu, Dumitru Țepe- 
neag, Dinu Flămând, Petru Romoșan, Matei 
Vişniec, Marie France Ionesco ori cu texte de Adina 
Kenereș, Dorin Tudoran ș.a. Alt număr special are 
ca temă sexul (2/1991). Mai scriu Virgil Nemoianu 
(Patru șanse ale democraţiei din România), Leana 
Mălăncioiu (Marin Preda față cu „libertatea dea trage 
cu pușca”), Călin Andrei Mihăilescu (Heidegger, 
Paul de Man și nazismul), Tudor Ţopa (Cu moartea 
pre moarte călcând), Alexandru George (Ce n-a 
văzut Parisul), Radu Enescu (Erosul și tehnica), 
Sorin Dumitrescu (Uf, intelectualii...!), Mircea 
Horia Simionescu (Jocul cu mărgele de cocă), Mihai 
Șora oferă fragmente din Eu și tu și el și ea... sau 
Dialogul generalizat. Adrian Marino semnează în 
primele numere un editorial pe tema Scriitorul și 
politica, condamnând „subdezvoltarea ideologică 
şi lipsa de cunoștințe istorice, plus apolitismul 
snob”. A. cuprinde o amplă secțiune de revistă a 
presei prin reacții polemice. MI. 


AMICII LITERATURII ŞI ARTEI ROMÂNE, socie- 
tate înființată la Bucureşti în anul 1895; şi-a încetat 
activitatea în preajma anului 1905. Organul ei oficial 
a fost revista „Literatură şi artă română”. Atraşi 
de determinismul lui Hippolyte Taine, Ferdinand 
Brunetiere sau al lui C. Dobrogeanu-Gherea, mulţi 
dintre cei care au părăsit Junimea, printre ei Nicolae 
Petraşcu, Theodor Şerbănescu, A.D. Xenopol, Gh. 
Bengescu-Dabija, au format o nouă societate, al 
cărei preşedinte a fost ales D.C. Ollănescu-Ascanio, 
vechi colaborator al „Convorbirilor literare”. Scopul 
declarat al noii societăţi era cultivarea şi răspândirea 
artei autohtone. Membri ori simpatizanți ai ei au fost 
reprezentanţi ai tuturor artelor: Nicolae Grigorescu, 
lon Mirea, George Stephănescu, George Enescu, 
Ion Mincu, lon Georgescu ş.a. Asociaţia a acordat 
o atenţie deosebită literaturii, reuşind să întru- 
nească adeziunea celor mai mulţi dintre scriitorii 
epocii. Între membri, permanenţi sau ocazionali, 
s-au numărat I.L. Caragiale, B.P Hasdeu, George 
Coşbuc, Barbu Delavrancea, Duiliu Zamfirescu, N. 
lorga, Anghel Demetriescu, G. Dem. Teodorescu, 
H.G. Lecca. Statutul societăţii prevedea citirea şi 
discutarea operelor scriitorilor români contempo- 
rani, popularizarea celor mai valoroase lucrări din 
literatura română, răspândirea a cât mai nume- 
roase cunoştinţe despre istoria culturii naţionale, 


219 Dicţionarul general al literaturii române 


cultivarea memoriei marilor scriitori. Majoritatea 
membrilor, preţuind aproape ostentativ trecutul, se 
revendicau din tradiția mişcării de la 1848 şi au între- 
ținut un veritabil cult pentru lon Heliade-Rădulescu, 
C.A. Rosetti şi N. Bălcescu. Deşi a căutat să-şi defi- 
nească programul prin opoziţie cu junimismul, pe 
care îl acuza de cosmopolitism şi spirit distructiv, 
societatea a păstrat totuşi ideea maioresciană a 
necesităţii de a revizui formele civilizaţiei româneşti 
spre a le adapta realităţilor naţionale. A acordat o 
atenţie deosebită reorganizării instituţiilor artistice, 
precum teatrul şi conservatorul, susținând aproape 
fără rezerve reformele lui Spiru Haret. Membrii socie- 
tăţii s-au străduit să impună şi în literatură spiritul 
autohton, considerat dintr-o perspectivă idilică. 
Anticipând sămănătorismul, teoreticienii societăţii 
introduceau între „fond” şi „formă”, ca element de 
legătură, „simţirea”, socotită expresie a spiritualită- 
ţii unui popor. Drept urmare, aprecierea unei opere 
era tributară unui sentimentalism de nuanţă naţi- 
onalistă, din cauza căruia la concursurile literare 
anuale erau premiate, în general, lucrări minore, 
dar conforme acestui punct de vedere, precum 
Moartea lui Mihai Viteazul de Florian I. Becescu. 
Membrii societăţii se întruneau bilunar, fie la sediul 
revistei „Literatură şi artă română”, fie, mai frecvent, 
la unii dintre ei. În anul 1899 şedinţele s-au ţinut la 
redacţia ziarului „Lindependance roumaine”. Spre 
deosebire de Junimea, societatea nu a fost refractară 
noilor tendinţe literare, acceptându-i ca membri pe 
Ştefan Petică, N.D. Cocea, Gala Galaction, D. Anghel. 
În ansamblu, alături de alte grupări literare, a con- 
tribuit la apariţia sămănătorismului şi a poporanis- 
mului. Cum reuniunile ei au fost frecventate de mai 
toţi scriitorii vremii, societatea a ajutat la formarea 
spiritului de breaslă în rândurile scriitorilor şi artişti- 
lor români de la sfârşitul secolului al XIX-lea.  D.M. 


AMICUL COPIILOR, revistă pentru copii, cu un 
pronunţat caracter literar, care apare la Bucureşti, 
mai întâi bilunar şi apoi lunar, între 1 aprilie 1891 şi 
1 martie 1895. Proprietari, directori şi redactori au 
fost scriitorii Zamfir C. Arbore şi Şt. Bassarabeanu 
(Victor Crăsescu), cunoscuţi şi pentru convinge- 
rile lor socialiste. Ecaterina Arbore (fiica lui Z.C. 
Arbore) şi Sergiu Cujbă (fiul lui Victor Crăsescu) au 
colaborat cu regularitate, din aprilie 1893 devenind 
şi redactori. Din cel de al doilea an, revista apărea 
sub „preşedinţia” lui B.P. Hasdeu. În realitate, nu 
era vorba decât de un omagiu adus savantului, 

care publică totuşi câteva poezii (Din iarnă, 
Bradul, Mater dolorosa). O bună parte din scrie- 
rile Iuliei Hasdeu, în limba franceză sau traduse 
în româneşte de tatăl ei şi de Th. D. Speranţia, se 
tipăresc, de asemenea, în A.c. Preocuparea de a 
se face o bună educaţie literară cititorilor reiese 
limpede din lista autorilor români republicaţi: Gh. 
Asachi, Grigore Alexandrescu, D. Bolintineanu, 
Alecu Donici, V. Alecsandri, M. Eminescu, Ion 
Creangă, Petre Ispirescu, iar dintre cei în viaţă, I.L. 
Caragiale, B. Delavrancea, Ioan Slavici, G. Coşbuc, 
N. Beldiceanu, D. Stăncescu. Mai sunt tipărite şi 
versuri de G. Sion, N. Skelitti, [.S. Neniţescu, D. 
Teleor, Th. D. Speranţia, D.N. Saphir. Cea mai mare 
parte din revistă este rezervată literaturii pentru 
copii, scrisă special de redactori (schiţe uşoare şi 
atractive, cu un accentuat caracter moralizator, 
romane de călătorie şi de aventuri) sau adaptată 
din diverse literaturi: după Cervantes (Don Quijote 
de la Mancha), Fraţii Grimm (basmul Cei doi- 
sprezece fraţi), Goethe (Craiul codrului), Krilov 
(fabulele Sticletele şi porumbelul, Vrăjmaşul), V.M. 
Garşin (Cruciada copiilor), Elise Reclus (Spania 
şi spaniolii), L. Brehm (numeroase fragmente din 
Lumea animalelor), Alphonse Daudet (Tartarin din 
Tarascon), Henryk Sienkiewicz (anko muzicantul). 
A.c. izbutise să-şi asigure opt sute de abonaţi şi se 
difuza şi în Transilvania. R.Z. 


AMICUL FAMILIEI, revistă literară şi pedago- 
gică apărută la Bucureşti, în două serii: bilunar 
din 15 martie 1863 până în 31 octombrie 1865 
şi lunar din ianuarie până în mai 1868. Subtitlul 
inițial, „Litere-ştiinţe-arte-pedagogie-industrie”, 
este completat la 1 decembrie 1863 cu „Jurnal 
pentru toți”. Coordonatoarea publicaţiei este 
Constanţa Dunca-Schiau. Secretar de redacţie: Gr. 
H. Grandea. În primul număr, la rubrica „Curierul 
Bucureștilor”, se anunța noua apariţie ca a unui 
„copil bun care voiește a avea și el un loc cât 
de mic pe lângă căminele familiilor române pe 
oriunde vor fi familii române; voiește a vorbi lin 
și foarte puţin despre toate ce pot mulțumi mic și 
mare, avut și neavut, bărbaţi și femei, instruiți și 
neinstruiţi”, revista fiind preocupată de „noutăţile 
zilei, cu multă modestie și bună-cuviință, fără a se 
amesteca în politică, despre litere, științe și arte”. 
Viața literară a timpului face obiectul preocupări- 
lor curente ale publicaţiei. Sunt comentate sem- 
nificațiile acordării unei pensii fabulistului Alecu 

Donici, iar un supliment la numărul de deschidere 
reproduce „orația funebră” rostită de Ion Heliade- 
Rădulescu la moartea „maestrului și conducăto- 
rului său”, Iancu Văcărescu, ocazie cu care este 
lansată și o subscripţie pentru bustul scriitorului, 
alături de acelea ale lui Constantin Bălăceanu și 
Gheorghe Lazăr. Dispariţia lui lon Câmpineanu 
şi cea a lui Andrei Mureșanu sunt semnalate în 
necrologuri însoţite de fișe biobibliografice. Mili- 
tând pentru emanciparea femeii, Constanţa 
Dunca-Schiau este, pentru România veacului XIX, 
o precursoare. Luând cunoștință de condiția femeii 
musulmane, după o excursie în Turcia, ea notează: 
„Doamnelor, fiți mândre de a fi femeia civilizațiu- 
nii, fiți mândre, fiți demne, fiți, pe cât se poate, mai 
mult perfecte, mai mult aristocrate, de adevărată 
aristocrație. Ferice de d-vostră că nu sunteți con- 
damnate de-o religie absurdă, de niște moravuri 
barbare a face parte din obiectele ce garnisesc 
o locuință pentru plăcerea ochilor unui individ 
necomplet, unei ființe ce nu o pot numi încă om, 
care duce mult, mult greul jug al barbariei la care 
voiesc a aservi pe femeie”. Aceasta în contextul în 
care publicista recunoaște, totuşi, cu obiectivitate 
că „fondul caracterului turc este onestitatea”. Nici 
chestiunile pedagogice nu rămân indiferente A.f. 
Într-un periplu prin judeţul Ialomiţa se constată 
starea de „neocupaţiune” a copiilor până în doi- 
sprezece ani, în multe sate școlile fiind închise, ele 
existând „numai în stare fabuloasă, în imaginați- 
unea citadinilor, poate și în programe”, iar copiii 
„contractând astfel habitudine de lenevie”. Sub 
genericul „Fiicele poporului”, se publică Proiectul 
prezentat Domnitorului și Camerei asupra educa- 
țiunii populare a fetelor în România. Revista pro- 
movează, cu precădere, scrierile originale şi tradu- 
cerile directoarei. Dacă acestea probează un gust 
literar sigur (Malherbe, Hugo, Puşkin), proza — între 
care romanul foileton Elena Manescu, apărut inițial 
la Paris, în 1862 — e lipsită de valoare. Publicistica 
sa de vulgarizare este însă interesantă și utilă în 
epocă (Despre stil, Vechea societate franceză și 
influența sa, Pictura şi sculptura de la nașterea 
lor până la noi, Mari invenţiuni utile, Conștiinţa 
şi opinia publică). În A.f. pot fi citite versuri de 
Andrei Mureșanu, Gr. H. Grandea și Iustin Popfiu. 
La rubrica „Revista dramatică” Constanţa Dunca- 
Schiau abordează dramaturgia lui V. Alecsandri, 
apreciind parodia „minunată și lecțiunea morală 

prin care „verva poetică și satirică 
se pare „mai jună, mai riguroasă, mai mișcătoare 
decât oricând”, precum și entuziasmul publicului 
la reprezentația cu piesa Barbu Lăutarul, pe care 
o consideră un adevărat eveniment dramatic. Nu 


a poetului i 


trec nesesizate nici „jocul cel demn, nobil, calm, 
imperial al d-lui Millo” și „excelentele-i calități dra- 
matice” în Fiul lui Napoleon 1. De altfel, Constanţa 
Dunca-Schiau nu pierde prilejul de a sancţiona 
pedagogic tarele etosului autohton, punctând 
consecinţele, între care „tristul defect de a ne bat- 
jocori unii pre alţii înaintea străinilor, de a pune o 
parte din forțele noastre spre a ne înjosi unii pre 
alții, a ne denega toate meritele, a atribui tuturor 
acțiunilor scopuri egoiste, interesate, vile”. Nici 
atitudinea presei față de realitățile românești nu 
trece neobservată, fiind vizată „acea presă prea 
bogată de imaginaţie, prea..., prea... prea donqui- 
şotistă, în fine. Dar o cred donquișotistă și nu 
deloială, mică, nepatriotă. La donquișotism atribui 
paginile, nenumăratele sale pagini de invective, 
de calomnii, de batjocuri, consacrate cetățenilor 

cei ce, cât de puţin, se disting de vulg”. „Cronica 
străină” anunţă debutul unei serii de articole în 
care se promite a urma „pas cu pas muvementul 
intelectual din ţările civilizate”, făcând cunoscut 
„fiecare geniu de orice specie, apărut în patria 
comună a științelor, artelor și literelor, fiecare 
producțiune artistică sau beletristică ce are sau 
poate avea cât de mică influenţă asupra înaintării 
progresului”. Savuroasă este și „Cronica de mode 
pariziene”. Cu regularitate apar rubricile „Revista 
muzicală și dramatică” și „Cărți noi”. Alţi colabora- 
tori: N. Nicoleanu, N.D. Popescu. D.B., L.Bc. 


AMICUL FAMILIEI, revistă apărută bilunar la 
Gherla de la 1 august 1878 până la 1 august 1879 şi 
la Cluj până la 1 noiembrie 1890, cu subtitlul „Foaie 
pentru toate trebuinţele vieţii sociale. Instrucţiune. 
Distracţiune” şi având ca motto versurile lui G. Sion, 
„Vorbiţi, scrieţi româneşte/ Pentru Dumnezeu”. 
Proprietar, editor şi redactor: N. Negruţiu-Fekete. 
Profesorul clujean Grigore Silaşi a încercat, fără 
să izbutească, să impună publicaţiei o orientare 
distinctă. Într-o notă-program din primul număr 
redacţia îşi arăta intenţiile de a publica articole cu 
caracter social, literar şi ştiinţific, versuri, nuvele, 
romane şi amintiri de călătorie, care să intereseze 
prin conţinutul lor pe românii de pretutindeni. 
Rubricile sunt numeroase („Studii sociale”, „Din viaţa 
naţională şi literară”, „Idei şi principii”, „Scânteiuţe”, 
„Diverse”, „Jocuri distractive” ş.a.), tematica variată, 
predominând divertismentul. Lista colaboratorilor 
este foarte mare, cu mai multă regularitate scriind la 
A.f. Gr. Silaşi (studii literare şi articole despre limba 
română), Petre Dulfu (versuri, proză, traduceri), 
1.5. Bădescu (versuri), V. Ranta-Buticescu (versuri 
şi proză), |. Pop-Reteganul, Aron Densuşianu, Al. 
Onaciu, C. Morariu, Pamfile Grapini (traduceri), 
Emilia Lungu. De peste Carpaţi sunt tipărite scrieri 
de V. Alecsandri, B.P Hasdeu, Iacob Negruzzi, G. 
Creţeanu, Gr. H. Grandea, D.C. Ollănescu-Ascanio, 
Gr. N. Lazu. Un bogat material folcloric au publicat 
S. FI. Marian (titularul rubricii „Datine şi credinţe 
populare”) şi T. V. Păcăţian. S-au tradus numeroşi 
scriitori străini. P Dulfu transpune fragmente 
din tragedia lui Euripide Ifigenia în Aulida, I.N. 
Şuluţiu din August von Kotzebue, iar |. Buda din 
Sacher-Masoch. Mai sunt tălmăciţi J.H. lemme, H. 
Haggendorf, Marie-Sophie Schwartz, ]. Frankenstein 
şi Ponson du Terrail. O noutate este faptul că redacţia 
plătea drepturi de autor colaboratorilor. R.Z. 

AMICUL LIBERTĂȚII, gazetă politică şi literară 
apărută la Craiova, săptămânal, între 16 noiembrie şi 
30 decembrie 1887. Traian Demetrescu pare să fie nu 
numai prim-redactor, aşa cum specifică frontispiciul 
întâiului număr, ci şi unicul redactor al publicaţiei. 
El îşi semna editorialele, reportajele, proza şi ver- 
surile cu numele întreg sau cu pseudonimele Drac, 
Longin, Miop, Pârjol, Vedeaude. Potrivit afirmației 
redactorului, A.l. apărea pentru a le permite „talen- 
telor născânde” să se exprime. Gazeta critică Partidul 
Liberal, combătând totodată demagogia, abuzurile, 
nerespectarea libertăţilor cetăţeneşti etc. În ceea 
ce priveşte partea literară, se subliniază din primul 
număr intenţia redacţiei de a contribui la formarea 
unui „mijloc”, adică a unui mediu propice dezvol- 
tării unei activităţi culturale şi, mai ales, literare la 
Craiova, şi de a lupta cu o anume inerție intelectu- 
ală specifică provinciei. Literatura publicată este 
modestă: ciclul de „strofe în proză” După vremeal lui 
Traian Demetrescu şi schiţele La, țară, Simţiri stinse, 
semnate cu pseudonimul Elisar, sunt romanţioase, 
pesimiste, banale. Traducerile din relatările voiajo- 
rului Xavier Marmier (Soarta unei rândunele. Poveste 
suedeză) şi din Victor Hugo (un fragment din romanul 
Cea din urmă zi a unui condamnat, Prima sărutare) îi 
aparțin de asemenea lui Traian Demetrescu. R.Z. 


AMICUL POPORULUI, calendar apărut la Sibiu 
între 1861 şi 1941. Editat de Visarion Roman până în 
1883, este întocmit până în 1890 de Grigore Sima al 
lui Ion, din 1899 de I. Popovici, apoi tot de I. Popovici, 
în colaborare cu G. Navrea; ulterior trece în îngrijirea 
lui N. Petra-Petrescu şi a lui Horia Petra-Petrescu. 
Până în 1862 e tipărit cu chirilice, iar în 1863 redac- 
ţionalul Cătră cetitor e scris cu litere latine, ca din 
1866 să se adopte integral alfabetul latin, A.p. fiind 
primul calendar din Transilvania care optează 
pentru noul alfabet; din 1878 se trece şi la ortogra- 
fia fonetică. Scopul publicaţiei este de „a răspândi 
cunoştinţe privitoare la toate relăciunile vieţii popo- 
rului nostru” şi „a lăţi gustul cetitului” prin reprodu- 
ceri din scriitorii clasici şi din literatura populară. 
Ca atare, în domeniul poeziei sumarele conţin 
pagini din Miron Costin (Viaţa lumii), lenăchiţă 
Văcărescu (Turturica), V. Cârlova (Păstorul întris- 
tat, D. Bolintineanu (Mihai și călăul, Singurătate), 
V. Alecsandri (Sentinela română, Pohod na Sibir, 
inclusiv poezii din culegerea sa de balade populare), 
Eminescu (S-a dus amorul, Ce te legeni, codrule, 
Revedere), lon Heliade-Rădulescu, Gh. Asachi. Nu 

lipsesc nici Andrei Mureşanu (Omul frumos), 
Grigore Alexandrescu (Șoarecele și pisica), Anton 
Pann (Țiganul), Alecu Donici (Fierul și argintul, 
„imitaţiune”), George Coşbuc (Nunta Zamfirei), 
St.O. Iosif (La arme), Al. Vlahuţă, Octavian Goga, 
Panait Cerna, G. Topîrceanu, Ion Pillat. Proza e 
reprezentată prin C. Negruzzi (Sfaturi bătrâneşti), 
Ioan Slavici (Scormon), lon Creangă (un fragment 
din Amintiri din copilărie), |.L. Caragiale (Cănuţă 
om sucit), Barbu Delavrancea (Hagi Tudose), Petre 
Ispirescu, lon Agârbiceanu, I. Al. Brătescu- 
Voineşti, Emil Gârleanu, Mihail Sadoveanu ş.a. 
Sunt publicate articole despre Petru Maior, C. 
Negruzzi, V. Alecsandri, Eminescu, Titu Maiorescu, I.L. 
Caragiale, I. Creangă, G. Coşbuc, Delavrancea, Al. 
Vlahuţă, St. O. Iosif, Ilarie Chendi, M. Sadoveanu. 
Se oferă şi traduceri din Boccaccio, Schiller, 
Antioh Cantemir, Victor Hugo, Mark Twain, I.V. 
Turgheniev, Lev Tolstoi, Giovanni Pascoli. E.O. 


AMICUL POPORULUI, gazetă apărută la 
Budapesta, săptămânal, între 17 februarie 1867 
şi 13 mai 1868. Proprietar, editor și redactor res- 
ponsabil: Sigismund Victor Pop. Destinată în 
primul rând cititorilor de la sate, foaia îşi asumă 
misiunea de a sădi în sufletele acestora „încre- 
derea în soarta şi viitorul naţiunii române”. 
Cultura, se afirmă, trebuie răspândită în popor 
prin orice mijloace. Redacţia este preocu- 
pată mai întâi de accesibilitatea materialelor 
(literare, istorice sau de informaţie ştiinţifică) 
şi apoi de calitatea lor. Pe un plan mai larg, 
atmosfera de la A.p. ar prefigura-o pe cea de 
la „Sămănătorul” şi mai ales de la publicaţiile 
sămănătoriste minore, ce apăreau în provin- 
cie. Se tipăresc şi mai cu seamă se retipăresc 
povestiri cu o pronunţată tendinţă moraliza- 
toare, poezii patriotice şi multă lirică populară. 
V. Alecsandri (Cântic ostăşesc, Hora Unirii, 
Sentinela română), D. Bolintineanu, G. Baronzi, 
Andrei Mureşanu, Iosif Vulcan, Gr .H. Grandea, 
Miron Pompiliu, I.C. Drăgescu, M. Strajanu, 
N. Negruţiu-Fekete sunt autorii la ale căror 
scrieri se apelează cu predilecție. S. FI. Marian 
şi, mai rar, Paul N. Oltenescu publică literatură 
populară. Dorinţa de a-i ridica pe ţărani prin 
cultură, precum şi preocuparea pentru dezvol- 
tarea sentimentului de solidaritate naţională al 
românilor din Transilvania au constituit princi- 
palele deziderate ale publicaţiei. R.Z. 

AMICUL ŞCOALEI, revistă apărută la Sibiu, tri- 
mestrial între ianuarie și decembrie 1860, săp- 
tămânal între 7 ianuarie 1861 și 10 ianuarie 
1864, şi bilunar între 1l ianuarie 1864 și 31 
decembrie 1865, sub redacţia lui Visarion 
Roman. Subintitulată „Scriptură pedagogică”, 
A.ş., este unul dintre primele periodice peda- 
gogice româneşti. Colaboratorii sunt profe- 
sori şi studenţi. Pavel Vasici, Visarion Roman 
şi Aron Densuşianu publică articole privind 
situaţia şcolii din Transilvania. În toate aceste 
contribuţii prezida ideea consolidării şi a desă- 
vârşirii şcolii naţionale. La partea literară au 
colaborat cu versuri Aron Densuşianu, At. 
M. Marienescu, V. Bumbac, Justin Popfiu, G. 
Marchiş, şi loan I. Papiu. S-a republicat şi poezie 
a scriitorilor din Principatele Unite, mai ales din 
scrierile lui lon Heliade-Rădulescu şi Grigore 
Alexandrescu, versuri de Cezar Bolliac, Alecu 
Donici, Costache Bălăcescu, George Creţeanu şi 
G. G. Meitani. R.Z. 


AMIRAS, Alexandru (sfârşitul sec. XVII — c. 1740), 
istoric, traducător. Originar din Smirna (Izmir), 
poliglot (cunoştea limbile greacă, latină, turcă, 
tătară, polonă şi italiană), A. a fost timp de cinci 
ani (1709-1714) secretar de cancelarie şi inter- 
pret al regelui Suediei, Carol al XII-lea, aflat, după 
înfrângerea de la Poltava, în refugiu basarabean, 
în satul Varnița, lângă Tighina. Relaţiile sale la 
Poartă şi serviciile aduse suedezilor nu-i impun 
scrupule de fidelitate, căci întreținea relaţii epis- 
tolare şi cu hanul tătarilor, duşmanul regelui 
Suediei. Ulterior, calităţile sale diplomatice sunt 
bine apreciate la Curtea Moldovei, unde dobân- 
deşte şi ranguri: „mare uşeriu”, căminar, mare 
sluger. Mihai Racoviţă, ajuns la a treia domnie 
(1716-1726), îi încredinţează misiuni dificile: tra- 
tative privind retragerea tătarilor din ţinuturile 
Moldovei (în 1717) sau aplanarea conflictelor 
dintre populaţie şi soldaţii unguri ai lui Esterhâzy, 
ce iernaseră la laşi. Mehmendar (însoțitor) 
abil, A. învinge susceptibilităţile solilor poloni 
Bekerski şi J.P. Popiel, în trecere prin Moldova 
spre Constantinopol. Va servi ca traducător şi în 
timpul lui Grigore II Ghica, în relaţiile domniei 
cu Poarta şi cu tătarii nogai, dar, mai ales, pentru 
popularizarea, în limba greacă, a istoriografiei 
româneşti de cancelarie. 

Numele lui A. este legat în istoria literaturii 
române vechi de Cronica anonimă a Moldovei 
(1661-1729), text cunoscut şi sub titlul Pseudo- 
Amiras, considerat — de I.G. Sbiera, N. Iorga, C.A. 
Stoide şi, cu argumente filologice, de N.A. Ursu -a 
fi redactat de cărturarul grec. Certă ar fi însă- după 
M. Kogălniceanu, Al. Piru, Ariadna Camariano- 
Cioran sau Dan Simonescu — doar calitatea de tra- 
ducător a lui A., ce termina în februarie 1729, la 
laşi, tălmăcirea în greceşte a cronicii oficiale a lui 
Grigore Ghica, de unde şi denumirea de Cronica 
anonimă  ghiculească. A. furnizase autorului 
anonim al textului unele documente turceşti şi 
tătăreşti, traduse de el în română, limbă pe care 
nu o stăpânea deplin. Textul grecesc al cronicii — 
transpus şi în franceză, în 1741, de Nicolas Genier 
- a fost donat, în 1752, Bibliotecii Naţionale din 
Paris de Ch. Peysonnel, care l-a folosit ca sursă 
în lucrările sale despre Ţările Române. A. este şi 
autorul unei istorii despre viaţa în exil a lui Carol 
al XII-lea, scrisă în greceşte pe la 1739. Lucrarea se 
păstrează la Biblioteca Arhivelor din Viena, într-o 
traducere italiană, Autentica storia di Carlo XII, 
publicată de N. Iorga în 1905. 

SCRIERI: Cronica şederii în Bender a lui Carol al XII-lea, 
regele Suediei, SDIR, IX, 43-124. Traduceri: Cronica 
anonimă a Moldovei. 1661-1729 (Pseudo-Amiras), îngr. 
şi introd. Dan Simionescu, Bucureşti, 1975. 

Repere bibliografice: Iorga, Ist. lit. XVIII, 1, 381-383; Piru, 
Ist. lit., |, 370-371; Dan Simonescu, Studiu introductiv 
la Cronica anonimă a Moldovei. 1661-1729 (Pseudo- 
Amiras), Bucureşti, 1975; Dicţ. lit. 1900, 36-37; Dicţ. scriit. 
rom., |, 63-64; Ursu, Contribuţii ist. lit., 160-181  A.Sm. 


AMVONUL, revistă teologică şi literară, bilunară, 
apărută la Pesta şi Oradea între 1 ianuarie şi 31 
decembrie 1868, în 1871 şi de la 1 ianuarie la 15 
aprilie 1881. Această „foaie bisericească pentru 
elaborate din sfera elocinţei sacre” era scoasă 
de teologul, poetul şi publicistul Justin Popfiu, 
pentru a înlocui alte două periodice, „Sionul 
românesc”, editat la Viena de Grigore Silaşi, şi 
„Foaia administrativă arhidiecezană” de la Blaj, în 
redacţia lui loan Bob. A. se adresa, folosind o orto- 
grafie etimologizantă, clerului din Transilvania, 
dar multe articole şi îndeosebi literatura tipărită 
au un interes mai general. Tipărește studii de 
teologie, predici, se discută noţiuni de retorică, se 
alcătuiește o rubrică miscelanee dedicată proble- 
melor de cult, alta de noutăţi culturale, o pagină de 

beletristică şi o poştă a redacţiei. Alături de Justin 
Popfiu, versuri dau Iulian Grozescu şi Elie Trăilă, 
iar lui I.C. Fundescu i se reproduc poeziile apărute 
în ziarul „Românul” din Bucureşti. În răspunsurile 
adresate prin poşta redacţiei, şi în comentariile 
care însoțeau versurile colaboratorilor, ]. Popfiu 
afirmă că poezia are menirea de a cultiva frumosul, 
sentimentele „fragede şi nobile” şi, în primul 
rând, iubirea de ţară. La rubrica de ştiri se comen- 
tează apariţia unei ediţii noi din fabulele lui Alecu 
Donici. Elie Trăilă traduce din Lamartine, din 
Lavieville şi din scriitorul german M. Berend. R.Z. 


AMZĂR, Dumitru Cristian (21.X.1906, Cerșani, 
j. Argeş — 10.[1[.1999, Sigmaringen, Germania), 
eseist, etnolog, memorialist, traducător. Este fiul 
Ioanei (n. Piţigoi) şi al lui Cristian Florea Amzăr, 
țărani înstăriți, şi cumnatul lui Ernest Bernea, 
cu a cărui soră, Maria, se căsătorește în 1939. 
Urmează școala primară în satul natal, după 
care, între 1918 și 1926, este elev la Liceul „I.C. 
Brătianu” din Pitești. Între 1926 și 1930 frec- 
ventează Facultatea de Litere și Filosofie din 
București, unde este coleg cu Mircea Eliade și 
Constantin Noica, fiind licenţiat în filosofie cu 
teza de logică Presupozițiile metafizice ale predi- 
cației și cu teza de sociologie Note pentru o teorie 
a cunoștinței sociologice. Debutează în 1928 la 
„Poșta informativă”, apoi, tot în 1928, scrie la 
„Cuvântul”. Face parte din echipele sociologice 
ale lui D. Gusti (1929-1931) și editează cursurile 
lui Nae Ionescu (1930-1935). În 1931, cu ajutorul 
- inclusiv financiar — al lui Nae Ionescu, ajunge în 
Germania, la Freiburg, pentru continuarea studi- 
ilor; acolo îl audiază pe Martin Heidegger. În 1933 
este numit la Universitatea din București asistent 
de cercetare în sociologie, activând și ca secretar 
al Institutului Social Român pentru secția 
monografică. Înființează, împreună cu Ernest 
Bernea, lon 1. Ionică și lon Samarineanu, revista 
„Rânduiala” (1935-1938); mai colaborează, de-a 
lungul anilor, la „Cuvântul”, „Ideea românească”, 
„Viaţa literară”, „Convorbiri literare”, „Cercetări 
literare”, „Revista Fundațiilor Regale”, „Gândirea” 
ș.a. În 1937 se întoarce în Germania, ajungând 
la Berlin pentru a-și da doctoratul. Din aprilie 
1940 până în august 1944 este secretar al Legaţiei 
Române din Berlin, înlocuindu-l pe Oskar Walter 
Cisek. În 1947 și 1948 este lector de limba română 
la Universitatea din Miinchen. Stabilit din 1948 

la Wiesbaden, va edita, din 1949, în colaborare 
cu generalul Ion Gheorghe, publicația „Patria”, 
subintitulată „Foaia românilor din Germania”, 
scoate un număr din revista „Omenia” (1951), 
scrie la „Caete de dor” și editează, în 1954, revista 
„Frăția Ortodoxă”, „organ de acţiune pentru orto- 
doxie și românism”. În 1958 își susține, în sfârșit, 
doctoratul la Universitatea „Johannes Gutenberg” 
din Mainz, teza Der walachische Fremdenroman 
Johan Friedrich Mayers. Ein Beitrag zur Kenntnis 
des deutschen Rumănenbildes im 18. Jahrhundert 
fiind publicată în 1961, la Wiesbaden, iar în româ- 
nește în 2008. În perioada 1959-1963 este lector de 
română la Universitatea din Mainz. A mai colabo- 
rat la alte reviste ale exilului („Revista Bibliotecii 
Române”, „Limite”, „Revista scriitorilor români”, 
„Destin”, „Ethos” ș.a.), dar și la publicaţii germane 
(inclusiv la Enciclopedia Brockhaus), desfășurând 
de asemenea o bogată activitate de conferențiar. 
De-a lungul anilor '30, A. face proiecte, din 
care deocamdată publică studii și fragmente, pe 
două fronturi. Zona de interes sociologic-etno- 
logică asociată cu școala lui Gusti — de care se va 
îndepărta după ce îl critică pe profesor în 1937, 
începând cu articolul „Știința naţiunii”. Reflecţii 
și îndoieli asupra noilor inițiative ale prof. D. Gusti, 
publicat în „Însemnări sociologice” — este acope- 
rită cu texte precum Sociologia șezătorii (1931) sau 
Adunările de lume multă la sate (1934). Al doilea 
front ține de intenţia unei filosofii spiritualiste de 
direcție, unind etosul legionar cu teoria conserva- 
tor-maioresciană a formelor fără fond. În studiul 
Gând și cuvânt, tipărit în 1935 în „Rânduiala” și 
dedicat lui Nae Ionescu, A. identifică neîmpli- 
nirile românești din filosofie și politică în lipsa 
unui raport dintre gând și cuvânt. Incriminând 
importurile terminologice neologistice („ameste- 
cul unui spirit străin de cugetul și graiul nostru”), 
el pretinde unei filosofii autohtone autentice să 
fie „nu originală — ceea ce nu-i prea greu —, ci ori- 
ginară, proprie”. Eseistul critică tânăra genera- 
ţie a lui Mircea Eliade și Emil Cioran, care, prin 
cuvintele cheie „intuiţie, experiență, autentici- 
tate, dogmă, trăire, disperare, agonie,... moarte”, 
ar promova diletantismul filosofic, nu cercetarea, 
ci eseul: „ținuta demnă, singura vrednică de ade- 
văratul cercetător și gânditor, e părăsită pentru 
revolta afectivă, resemnarea apatică, văicăreala 
nedemnă sau vitejia țigănească”. Titu Maiorescu, 
a cărui teorie a formelor fără fond ocupă un loc 


Dicţionarul general al literaturii române 224 


central, este citat reverențios, ca reprezentând 
„momentul socratic al culturii românești”. Într-un 
alt eseu, Despre înţelesul și condițiile unei filosofii 
românești, chestiunea importanţei lui Maiorescu 
este reluată: „Fără să fi fost original în vreuna din 
problemele atacate, Maiorescu a fost originar în 
toate”. „Adevărata linie [...] a dezvoltării noastre 
filosofice” este socotită a fi linia Maiorescu — 
Eminescu - lorga - Nae Ionescu. Deși, în teorie, 
A. se declară antietnicist și cere, într-un eseu, 
„depășirea etnicului” („Spiritualul nu înseamnă 
negarea etnicului, [...] ci pur și simplu, depășirea 
lui”), gândirea lui este profund etnocentrică prin 
ideea autarhismului - autosuficiența pe care ar 
trebui să o revendice noua filosofie românească. 
Într-un eseu din 1936, Începutul sforțării proprii. 
Gânduri și străduinţe ale tineretului de azi, siajul 
legionar apare cât se poate de limpede prin reven- 
dicarea, ca sursă de inspirație pentru căutarea 
unui „duh nou” transraționalist, a „școlii de 
luptă și faptă politică a tânărului Corneliu Zelea 
Codreanu”, alături de „școala de cercetare știin- 
țifică și meditaţie istorico-filosofică” a lui Vasile 
Pârvan și de „școala de meditaţie filosofico-reli- 
gioasă [...] de strânsă disciplină logică” a lui Nae 
Ionescu. Proiectul de inginerie etnocentrică al lui 
A. vizează obținerea, prin reformarea fondului 
națiunii, a unui „om năzdrăvan”, care „nu va mai 
avea în viaţă o atitudine de tocmeală, de lingușire 
şi temenele, de lașitate, ci una de luptă deschisă, 
de curaj și demnitate, o atitudine eroică”. În locul 
libertăţii din democraţie, A. așază ca principiu spi- 
ritual „rânduiala”, dispusă în trei planuri ierarhice: 
Dumnezeu; istoria naţională („Țară și Neam — iată 
orizontul istoric al ființării omenești în «lume»“) 
întrupată în „Căpetenie”; societatea, având la bază 
celula familială. Ideea de revoluție este admisă 
doar ca drum de acces către rânduială. Prin 
urmare, A. aprobă doar revoluția de dreapta, con- 
servatoare și creştină, care readuce „reîntronarea 
Rânduielii cosmice, istorice și sociale a lumii”, nu 
revoluția „luciferică” de stânga, fie burgheză, fie 
ținând de „internaționalismul comunist și mesia- 
nismul iudaic”. Sunt criticate, aparent surprinză- 
tor, inclusiv național-socialismul german și fascis- 
mul italian, „așa-numitele revoluții de dreapta”, în 
numele principiului imperialist-expansionist pe 
care l-ar ascunde. Câţiva ani mai târziu, în 1938, 
reflectând asupra acestor eseuri, A. va deplora 
„nefasta influență stilistică a lui Heidegger” asupra 

sa. În mai 1944 va ţine la Freiburg o conferință, Der 
Kampf gegen den Bolschewismus im Spiegel der 
rumănischen Dichtung, la care asistă Heidegger, 
maestrul din umbra căruia se resemnează că nu 
poate ieși: „decât să fac și eu cu Heidegger ceea ce 
au făcut aproape toți «filosofii» români cu profe- 
sorii lor germani, am preferat să renunţ la filosofie 
ca meserie”. Notaţiile apar în jurnalul ținut între 
31 august 1938 și 1980 (doar sporadic din 1948) și 
editat postum cu titlul Jurnal berlinez (2005), sub 
care publicase o seamă de însemnări în „Revista 
Fundațiilor Regale” în 1942-1943. Jurnalul, „docu- 
ment politic excepțional” (lon Simuț), reprezintă 
scrierea cea mai consistentă a lui A., care se descrie 
ca legionar codrenist și ca anticarlist (Carol al 
II-lea este „regele călău”), dar se înscrie oportun 
în Frontul Renașterii Naţionale, patronat de rege. 
Paginile consemnează cu râvnă zvonistica legată 
de mișcarea legionară din țară, salută venirea lui 
Ion Antonescu („omul care să pregătească adevă- 
rata revoluţie morală în țara noastră”), se înfioară 
în fața asasinării lui N. Iorga și se distanțează de 
Horia Sima, făcând calambururi („Legiunea a 
pendulat întotdeauna între crimă și post negru”). 
De asemenea, notează prezenţele românești la 
Berlin (D. Caracostea, Mircea Djuvara, Mihai 
Manoilescu ș.a.), rezervându-le invariabil câte o 
porţie variabilă de venin și maliție. A. (re)face din 
„cuțite și pahare” politica externă a României: 
regretă bunăoară, în 1939, că nu s-a făcut la timp 
alianța cu Germania, care „ne-ar fi scăpat de robia 
capitalismului  iudeo-anglo-franco-american” 
(ieșirile antisemite nu lipsesc). În limitele convin- 
gerilor sale politice, autorul dă dovadă de realism: 
în 1940 prezice că, în buna tradiție fanariotă, vii- 
toarele „elemente conducătoare” ale României 
„vor veni sau din Rusia, sau din Germania, după 
cum va învinge partida democrată sau cea 
filo-germană”. Altfel, încearcă să publice, în tra- 
ducere, Spațiul mioritic de Lucian Blaga (reușind 
abia în 1959), îl cunoaște pe Carl Schmitt, notând 
zicerile acestuia despre Miorița, este pasionat de 
etimologii și, meloman, îl compară pe Herbert von 
Karajan cu Heidegger și cu Nae Ionescu („Conduce 
emotiv și subiectiv, devine el eroul propriu-zis 
și centrul întregului spectacol”). Ca secretar de 
legaţie, se autoevaluează fără modestie la sfârșitul 
mandatului: „tot ce s-a făcut în Germania temeinic 
ca propagandă românească se datorește 90% 
mie”. Dacă filosoful din A. își recunoscuse eșecul, 

istoricul este mai competent, după cum probează 
un studiu amplu din 1945-1946 - România în al 
Doilea Război Mondial. Se argumentează tardiv 
că alianţa cu Germania nazistă a fost nefericită și 
nelegitimă, efect al unor greșeli în lanţ înlesnite de 
mecanismele democratice insuficiente și provo- 
cate de lipsa de realism politic a lui CarolalII-lea și 
a legionarilor. Germania, conform autorului, care 
își pune la contribuţie propria experiență, nu ar fi 
văzut în România decât o colonie, disprețuind-o 
pentru că ar avea o cultură și o civilizaţie inferi- 
oare. Un alt studiu istoric mai amplu, elaborat 
în 1977, este Independenţa României. 1877-1977, 
În perioada postbelică A. se va exersa și ca eseist 
abundent în chestiuni de ortodoxie. Va polemiza 
cu Gheorghe Racoveanu, de care nu-l despart 
totuși decât chestiuni triviale, nu ideologice, și, 
reluând proiectele din tinerețe, va redacta un 
eseu pe tema Rânduiala la români, editat într-un 
volum colectiv în 1973, la Paris, în care Heidegger 
este utilizat pe linia ortodoxismului etnocentric 
interbelic. A. a tradus, în colaborare cu Raul Vișan, 
Critica rațiunii practice de Immanuel Kant (exerci- 
țiu care are doar meritul pionieratului) și a editat 
Îndreptar ortodox (1957), o culegere firavă din arti- 
colele lui Nae Ionescu, pornind de la Roza vânturi- 
lor și făcând selecţia selecției. 

SCRIERI: Gând, cuvânt şi faptă românească, îngr. 
Marin Diaconu, Bucureşti, 2001; Jurnal berlinez, îngr. 
Dora Mezdrea şi Dinu D. Amzăr, tr. Gavril Matei-Albas- 
tru, București, 2005; Rânduiala, legea lăsată lumii de 
Dumnezeu, îngr. Dora Mezdrea şi Dinu D. Amzăr, Bucu- 
rești, 2006; Din istoria relaţiilor româno-germane, ti. 
Aurel Teodorescu, îngr. Dora Mezdrea şi Dinu D. Amzăr, 
București, 2008; Istorie românească trăită în Germania, 
tr. Aurel Teodorescu, îngr. Dora Mezdrea şi Dinu D. 
Amzăr, București, 2011. Ediţii: Nae Ionescu, Îndreptar 
ortodox, Wiesbaden, 1957. Traduceri: Immanuel Kant, 
Critica raţiunii practice, pref. Nae Ionescu, București, 
1934 (în colaborare cu Raul Vișan). 

Repere bibliografice: D.C. Amzăr, DCS, 185-186; Marin 
Diaconu, In memoriam Dumitru Cristian Amzăr, „Revista 
de filosofie”, 2000, 5-6; Mihai Neagu-Basarab, Centenar 
D.C. Amzăr, JL, 2006, 19-24; Sorin Lavric, Cărturarul 
din exil, RL, 2009, 9; Ileana Corbea, Lecturi posibile, 
interpretări tardive, JL, 2009, 1-6; Popa, Ist. lit., |, 701-702; 
Manolescu, Enciclopedia, 43-46; Dora Mezdrea, Dumitru 
C. Amzăr, în Dimitrie Gusti şi colaboratorii, Cornova 1931, 
îngr. Marin Diaconu, Zoltân Rostâs şi Vasile Şoimaru, 
Chişinău, 2011, 619-655; Simuţ, Vămile, 317-320.  M.I. 


Amzulescu 


AMZULESCU, Al.I. 
[Alexandru I.] 
(4.XII.1921, Valea 
Stanciului, j. Dolj — 
9.VIII.2011, București), 
folclorist. 


Este fiul Mariei Amzulescu (n. Dobrotescu) şi al lui 
Ion Amzulescu, învățători. Face ciclul secundar la 
Craiova (1930-1938) şi studii universitare la Facul- 
tatea de Litere și Filosofie din Bucureşti (1938-— 
1942), devenind doctor în filologie tot aici (1968) 
cu teza Balada populară din Muscel. Mai întâi 
profesor secundar în Capitală (1948-1951), func- 
ționează apoi, până la pensionare, în calitate de 
cercetător la Institutul de Etnografie şi Folclor din 
Bucureşti, unde este o vreme şi secretar ştiinţific 
(1958-1970) sau şef de sector (1971-1983). A fost 
redactor-şef al „Revistei de etnografie şi folclor” 
(1980-1985) şi membru în colegiul de redacţie al 
revistei „Datini”. Colaborează şi la „Demos” 
(Berlin), „Limbă şi literatură”, „Memoriile Comisiei 
de Folclor” ș.a. 

În generaţia sa de folclorişti A. se distinge prin 
amploarea şi calitatea lucrărilor, ilustrându-se atât 
în cercetările de teren şi textologie, cât şi în studiile 
monografice şi în propunerile de sinteză novatoare 
(teoretică şi practică). Primul său exerciţiu folclo- 
ristic, izvorât din cercetarea pasionată de arhivă 
şi de teren, s-a concentrat în studiul introductiv 
la culegerea Jon ăl Mare (1963). De altfel, preocu- 
pările lui A. privind cântecul bătrânesc se divid în 
două etape. Celei dintâi, cuprinsă între anii 1950 
şi 1964, îi corespund primele cercetări de teren, 
studiul menţionat, culegerea Vechi cântece de 
viteji (1956, în colaborare cu Gheorghe Ciobanu) 
şi Balade populare româneşti U-Ill, 1964; Premiul 
„B. P Hasdeu” al Academiei RPR). În cursul acestei 
etape A. a cules folclor în toate judeţele câmpiei 
dunărene şi a înregistrat pe bandă peste 600 de 
balade. Descoperirea unora dintre cei mai buni 
deținători ai tradiţiei vii de cântece epice, obser- 
varea directă, imprimarea selectivă pe bandă 
de magnetofon a repertoriului acestora, odată 
cu notarea a numeroase informaţii, mărturii şi 

observaţii concrete şi amănunțite asupra perso- 
nalităţii, repertoriului şi stilurilor, asupra evolu- 
ţiei gustului şi a procesului de creaţie, ca şi asupra 
circulaţiei variantelor în oralitatea vie, au dus la 
constituirea unei remarcabile surse de informaţie; 
valoarea ei va creşte pe măsura trecerii anilor, odată 
cu accentuarea dispariţiei cântecelor bătrâneşti din 
tradiţia folclorică nemijlocită. În acelaşi interval A. 
a elaborat şi o metodologie a culegerii şi transcrie- 
rii, adecvată relevării specificului genului şi stilului 
cântecelor epice versificate. În cea de-a doua etapă 
a activităţii sale (1965-1985), aceea a maturității 
ştiinţifice şi a sintezei, A. procedează la transcrie- 
rea susținută, metodică a celor mai valoroase texte 
poetice. O parte dintre acestea au alcătuit florile- 
giul Cântece bătrâneşti (1974), care cuprinde 107 
variante reprezentând 71 tipuri de cântece fan- 
tastice, vitejeşti şi despre Curtea feudală. Volumul 
reţine atenţia deopotrivă prin orientările moderne 
propuse de studiul introductiv şi prin noul sistem 
de transcriere şi editare a baladelor. Adept al punc- 
tului de vedere sincretic, A. ia în considerare ambii 
factori (poetic şi muzical), care sunt inseparabili şi 
se înrâuresc reciproc. Lucrarea aduce o contribuţie 
majoră la cunoaşterea legilor oralităţii cântecului 
bătrânesc, a „procesului firesc de alcătuire şi des- 
făşurare a baladei”. Printr-un sistem ingenios, A. 
evidenţiază o serie de caracteristici intime ale cân- 
tecului bătrânesc, care se manifestă în timpul exe- 
cutării acestuia de către performer. Este propusă 
astfel o nouă înțelegere a mișcării cântecului 
bătrânesc, a alcătuirii sale, a manierelor stilistice 
ale unor interpreţi de talent, prezentaţi în capito- 
lul Biografii şi repertorii de informatori principali. 
Cartea stă sub un bine marcat semn al înnoirii în 
studierea baladei. Cântecul epic eroic. Tipologie 
şi corpus de texte poetice (1981; Premiul „Iimotei 
Cipariu” al Academiei RSR) se autorecomandă cu 
obiectivitate ca fiind „fără îndoială cea mai amplă 
însumare de izvoare ale cântecului epic”. Deşi este 
păstrată structura antologiei precedente, se fac 
corectivele impuse de câştigurile aduse de cerce- 
tările ulterioare. Astfel, celor 352 tipuri de cântece 
epice cunoscute până atunci li se adaugă acum alte 
49 de tipuri şi două subtipuri. La acelaşi nivel ştiin- 
țific se ridică lucrarea următoare, Balada familială. 
Tipologie şi corpus de texte poetice (1983). Paginile 
care alcătuiesc alte două cărţi, Cântecul nostru 
bătrânesc (1986) şi Repere şi popasuri în cercetarea 
poeziei populare (1989), relevă în A. un teoretician 

deschis unei palete foarte largi de probleme. Și 
Cântecul popular din Muscel — monografie folclo- 
rică zonală (1990) sau un amplu studiu care aduce 
o viziune integratoare proprie asupra Mioriței, cu 
o retrospectivă asupra problemelor pe care le-a 
ridicat (2001, revizuit în 2005) ș.a. îl situează între 
cercetătorii cei mai avizaţi ai folclorului românesc. 


Al. I. Amzulescu a desfăşurat o activitate folclorică 
completă, executând absolut toate operaţiile pe care le 
pretinde stadiul actual al dezvoltării disciplinei ştiinţi- 
fice căreia i s-a dedicat, putându-se spune, fără reticenţe, 
că este, în acest moment, cel mai bun specialist pe care îl 
avem pentru domeniul în cauză. Şi, mergând mai departe, 
se poate chiar afirma că Al. I. Amzulescu este cel mai bun 
specialist al problemelor pe care le pune studiul cântecu- 
lui nostru epic ce l-am avut vreodată. 

ADRIAN FOCHI 


SCRIERI: Cântecul epic eroic. Tipologie şi corpus de texte 
poetice, Bucureşti, 1981; Balada familială. Tipologie şi 
corpus de texte poetice, Bucureşti, 1983; Cântecul nostru 
bătrânesc, pref. Iordan Datcu, Bucureşti, 1986; Repere 
şi popasuri în cercetarea poeziei populare, postfață 
Iordan Datcu, Bucureşti, 1989; Cântecul popular din 
Muscel - monografie folclorică zonală, MCE, t. IV, 1990, 
partea II; Valori de patrimoniu ale cântecului bătrâ- 
nesc din Oltenia, Bucureşti, 2000; Miorița şi alte studii şi 
note de folclor românesc alese din anii 1975-2000, îngr. 
Oana Petrică, pref. Nicolae Constantinescu și Al. Dobre, 
Bucureşti, 2001; ed. 2, București, 2005; Despre obârşii... 
et quibusdam aliis!, postfață Nicolae Constantinescu, 
Craiova, 2003. Culegeri, antologii: Doine, cântece, strigă- 
turi, Bucureşti, 1955 (în colaborare cu Gheorghe Ghiţă); 
Vechi cântece de viteji, Bucureşti, 1956 (în colaborare cu 
Gheorghe Ciobanu); Ion ăl Mare, introd. edit., Bucureşti, 
1963; Balade populare româneşti, I-III, introd. edit., 
Bucureşti, 1964; Cântece şi jocuri din Muscel, Bucu- 
reşti, 1964 (în colaborare cu Paula Carp); Toma Alimoş. 
Balade populare româneşti, l-Il, Bucureşti, 1967; Cântece 
bătrâneşti, introd. edit., Bucureşti, 1974; Capodopere 
ale literaturii populare româneşti, îngr. şi pret. Florea 
Firan, Craiova, 2003; Cântecul poporan din Muscel, pret. 
Marian Munteanu, București, 2010 (în colaborare cu 
Marian Munteanu). 


Repere bibliografice: Emilia Comişel, „Vechi cântece 
de viteji”, REF 1957, 1-2; loan Şerb, „Balade populare 
româneşti”, GL, 1965, 12; Al. Dobre, „Balade populare 
româneşti”, REF 1967, 2; Şerban Cioculescu, „Cântece 
bătrâneşti”, RL, 1976, 23; Streinu, Pagini, V, 420-422; 
Nicolae Constantinescu, [Al. 1. Amzulescu], „Ethnologica”, 
1982, CLI, 2011, 20, REF 2012, 1-2; Mihai Coman, 
Sinteză şi tipologie, VR, 1983, 11; Adrian Fochi, „Cântecul 
epic eroic. Tipologie şi corpus de texte”, AAF, 1983; Ion 
Şeuleanu, „Balada familială”, AAF, 1987; Sabina Ispas, 

„Cântecul popular din Muscel”, REF 1996, 1-2; Datcu, 
Dicţ. etnolog., 52-55; |. Oprișan, La hotarul dintre lumi, 
București, 2006, 395-402; Datcu, Pagini, 159-162; Sabina 
Ispas, Alexandru I. Amzulescu (December the 4", 1921 — 
August the, 9, 2011), REF 2012, 1-2. I.D. 


ANALELE ACADEMIEI ROMÂNE, publicaţie a 
Academiei Române, care apare la Bucureşti. În sep- 
tembrie 1868 G. Barițiu considera necesară și urgentă 
editarea unei reviste cu titlul „Analele Societăţii 
Academice Române”, care urma să cuprindă pentru 
început istoricul fondării societăţii, procesele-ver- 
bale și alte acte ale şedinţelor, „astfel încât publicul 
să poată avea în vedere activitatea și progresul socie- 
tăţii”. În 1869 a ieşit de sub tipar primul tom, care se 
deschide cu decretul din 1 aprilie 1866, de înființare 
a Societăţii Literare Române, și continuă cu prezen- 
tarea activităţii acesteia între 1867 și 1869. Fidelă 
obiectivelor ei inițiale, publicația a apărut fără între- 
rupere sub titlul „Analele Societății Academice 
Române” pentru perioada 1869-1878, „Analele 
Academiei Române” între 1879 și 1948, „Analele 
Academiei Republicii Populare Române” între 
1948 și 1965, „Analele Academiei Republicii 
Socialiste România” între 1965 și 1989 și din nou 
„Analele Academiei Române” din 1990. A.A.R. oglin- 
dește întreaga activitate științifică și administrativă a 
Academiei Române: comunicări științifice din cele 
mai diverse domenii ale științei și culturii, aspectele 
financiare legate de proprietăţile donate Academiei, 
analiza activităţii Bibliotecii Academiei Române și a 
Cabinetului numismatic, a școlilor române de la 
Roma și Paris, a fundațiilor, relaţiile cu străinătatea 
etc. A.A.R. au cunoscut mai multe serii și părți cores- 
punzătoare anumitor etape din evoluţia instituției 
academice și a problematicii dezbătute în cadrul ei. 
Din 1869 până în prezent au apărut cinci serii: prima 
serie (1869-1878) a apărut în unsprezece tomuri; 
până la tomul IX inclusiv cuprinde atât „Dezbaterile” 
cât și „Memorii și notițe”, tomurile X și XI fiind struc- 
turate în două părți: secțiunea |, sesiunea anilor 1877 
şi 1878; secțiunea a II-a, „Memorii și notițe”. Totodată, 
în cadrul primei serii s-au publicat și discursurile de 
recepţie rostite de Al. Papiu-llarian (Viaţa, operele și 
ideile lui Georgiu Șincai, cu răspuns de G. Barițiu, 
1869), G. Sion (Alexandru Donici. Viaţa și operele 
sale, cu răspuns de VA. Urechia, 1870), Petrache 
Poenaru (Giorgiu Lazăr şi şcoala română, cu răspuns 
de G. Sion, 1871), S. FI. Marian (Cromatica poporului 
român, cu răspuns de B.P Hasdeu, 1882), A.M. 


Analele 


Marienescu (Viaţa și operele lui Petru Maior, cu 
răspuns de VA. Urechia, 1882) ş.a. Seria a doua, 
apărută între 1879 și 1920, cuprinde patruzeci de 
tomuri, dintre care primele opt sunt structurate în 
două secțiuni: „Dezbaterile” și „Memorii și notițe”, 
următoarele treizeci şi două de tomuri având câte 
trei părţi: „Dezbateri, „Memoriile Secţiunii istorice” 
şi „Memoriile Secţiunii ştiinţifice”, ea continuând 
însă în privința „Dezbaterilor” până în 1947 cu încă 
cincisprezece tomuri. Seria a treia, apărută între 
1921 și 1946, cuprinde „Memoriile Secţiunii literare”, 
„Memoriile Secţiunii istorice” și „Memoriile Secţiunii 
ştiinţifice”. Ultimele două tomuri privind activitatea 
Academiei Române din perioada iunie 1946-iunie 
1948, rămase în manuscris, au fost publicate, pentru 
completarea seriei, în 2000. Între 1949 și 1986 din 
seria a patra au apărut treizeci şi şase de volume, alte 
trei - cuprinzând anii 1987-1989 - apărând între 
1999 și 2001, dar cu o structură complet modificată 
față de cele anterioare: locul prezentării ample a 
lucrărilor adunărilor generale și a secțiilor a fost luat 
de menţionarea manifestărilor științifice organizate 
de Academia Română, singură sau împreună cu alte 
instituții de cultură, de învățământ superior sau de 
cercetare, a comemorării unor personalități ale vieții 
culturale și științifice române și străine, a relaţiilor cu 
străinătatea. După 1989 s-a început publicarea seriei 
a cincea, din care până în prezent au apărut douăzeci 
şi unu de volume, ce acoperă perioada 1990-2010, 
această ultimă serie îmbinând cele două structuri ale 
publicaţiei, în prezent în cuprinsul ei regăsindu-se 
atât stenogramele adunărilor generale, prezentarea 
activității Bibliotecii și a Editurii Academiei, cât și 
manifestările științifice și relațiile externe desfășu- 
rate în cuprinsul unui an, ele fiind completate, ca și 
în volumele din seria anterioară, cu prezentarea 
structurii Academiei (componența Biroului, a 
Prezidiului și a secţiilor) și cu medalioanele membri- 
lor Academiei decedați în anul respectiv. Paralel, au 
continuat să apară „Memoriile” secției istorice și ale 
celei științifice. Din 1879 se tipăresc și versiuni pre- 
scurtate, în franceză, ale lucrărilor pe secțiuni: 
„Bulletin de la Section scientifique” (condus de 
Ştefan Hepites, Grigore Antipa, Traian Săvulescu), 
„Bulletin de la Section historique” (N. Iorga) şi 
„Langue et litt&rature” (Theodor Capidan şi Dimitrie 
Caracostea). În A.A.R. un loc important îl ocupă pro- 
blemele legate de limba și literatura română, ilustra- 
tive fiind discursurile şi studiile de lingvistică, folclo- 
ristică şi istorie literară, cu un pregnant accent de 

pionierat. Domeniul lingvistic deţine prioritatea, 
dacă s-ar aminti doar temeinicele cercetări ale lui 
B.P Hasdeu: „Sunt zece ani de când eu începusem a 
studia şi nu încetez de-a toturmări marea problemă 
a genealogiei popoarelor balcanice” (Cine sunt 
albanezii?, t. XXIII, 1901) sau ale lui Pericle N. 
Papahagi (Megleno-românii, t. XXV, 1902-1903), 
Ovid Densusianu (Din istoria amuţirii lui „u” final în 
limba română, t. XXVII, 1904-1905). O menţiune 
aparte i se cuvine studiului lui loan Slavici, membru 
corespondent (Așezarea vorbelor în româneşte, t. 
XXVII, 1904-1905), studiu ce atestă preocuparea pro- 
zatorului în privința utilizării eficiente a limbii, 
acesta elaborând chiar o teorie sui-generis a receptă- 
rii: „Atunci dar, când scriind ne adresăm la toată 
lumea, şi la cei prezenţi şi la cei viitori, avem să facem 
nu numai alegerea şi întrebuinţarea, ci totodată şi 
aşezarea vorbelor potrivit cu deprinderea obştească”, 
pentru că „multe din cele mai preţioase scrieri ale 
noastre sunt lipsite de claritate şi de cuvenita 

preciziune”. Înscriindu-se în acelaşi impuls de recu- 
perare, studiile lui N. Iorga (Câteva documente de cea 
mai veche limbă românească, Contribuţii la istoria 
literaturii române în veacul al XVIII-lea şi al XIX-lea, 
t. XXVIII, 1905-1906), Sextil Puşcariu (în colaborare 
cu M. Bartoli, A. Belulovici, A. Bihan, Studii istro-ro- 
mâne, t. XXVIII), Tudor Pamfile (Jocuri de copii. 
Adunate din satul Țepu — judeţul Tecuciu, t. XXVII), 
Ioan Bianu (Însemnări autografe scrise într-o carte 
veche de Dosofteiu Mitropolitul Moldovei. 1663-1686, 
t. XXXVI, 1913-1914), Onisifor Ghibu (Din istoria lite- 
raturii didactice româneşti, t. XXXVIII, 1915-1916) 
aduc contribuţii importante la configurarea în mers 
a filologiei româneşti. O contribuţie documentară 
deosebită o reprezintă materialul publicat de Iacob 
C. Negruzzi, Începuturile literare ale lui Constantin 
Negruzzi (t. XXXII, 1909-1910), în care sunt dezvălu- 
ite amănunte privind încercările literare ale tatălui 
său, aproximate să fi început la vârsta de „13, 14, 
până la 15 ani”. Un episod insolit în viaţa A.A.R. este 
reprezentat de versurile publicate în paginile ei de 
Duiliu Zamfirescu (Miriţă. Poem eroic, partea întâi, 
Oltul, t. XXXII, 1909-1910), lucru neobişnuit în 
cuprinsul unui periodic academic. Printre cele mai 
importante discursuri de recepţie publicate în 
această perioadă sunt ale lui Iosif Vulcan (Dimitrie 
Țichindeal. Date noi despre viaţa și activitatea lui, cu 
răspunsul lui VA. Urechia, 1892), A.D. Xenopol 
(Mihail Kogălniceanu cu răspunsul lui D. A. Sturdza, 
1895), loan Bianu (Despre introducerea limbii romă- 
nești în Biserica românilor, cu răspunsul lui D.A. 
Sturdza, 1904), Duiliu Zamfirescu (Poporanismul în 
literatură, cu răspunsul lui Titu Maiorescu, 1909), N. 
orga (Două concepții istorice, cu răspunsul lui A.D. 
Xenopol, 1911), Barbu Delavrancea (Din estetica 
poeziei populare, cu răspunsul lui Iacob Negruzzi, 
1913), Ovid Densusianu (Barbu Delavrancea, cu răs- 
punsul lui loan Bianu, 1919), Sextil Puşcariu (Locul 
limbii române între limbile romanice, cu răspunsul 
lui loan Bianu, 1920), Octavian Goga (Coşbuc cu răs- 
punsul lui G. Bogdan-Duică, 1923), Mihail Sadoveanu 
(Poezia populară, cu răspunsul lui G. Bogdan-Duică, 
1923), Nichifor Crainic (Elogiul lui Octavian Goga, cu 
răspunsul lui Lucian Blaga, 1941). Seria a treia a 
„Memoriilor” debutează în 1924 şi aduce nu doar 
nume noi, ci şi o mai mare deschidere spre universa- 
litate. Se observă efortul de lărgire a interesului ştiin- 
țific, îndreptat acum şi asupra metodologiei compa- 
ratiste, şi o atenuare a etnocentrismului cultural. 
Apar studii în limbi străine: Ramiro Ortiz (Leopardi e 

la Spagna, t. 1, 1924; Goldoni e la Francia, t. |Il, 1927; 
Per la fortuna del Petrarca in Romania. 1783-1928, t. 
V, 1930-1931), Dragoş Protopopescu (Unknown 
Congreve, a Sheaf'of Poetical Scraps, t. |, 1924). lacob 
Negruzzi îşi continuă demersul, publicând „un şir de 
scrisori ale unor autori de foarte mare valoare, care 
au încetat din viaţă în timpurile cele mai recente”: 
loan Bogdan, A.D. Xenopol, Al. Vlahuţă. Acelaşi lucru 
îl face şi Emil Vîrtosu, publicând Scrisori inedite ale 
lui I. Heliade-Rădulescu către preotul Cosma Moşescu 
din Brăila între anii 1857-1872. Demn de remarcat în 
ce priveşte pulsul literaturii în epocă este studiul lui 
L.A. Bassarabescu Două epoci în literatura română, 
studiu ce se vrea echilibrat în aprecierea tendinţe- 
lor literare, dar care rămâne tributar aceluiaşi tradi- 
ționalism al generaţiei. Ceva mai târziu Mihail 
Dragomirescu va aplica o schemă oarecum rigid-re- 
ductivă în aprecierea universalităţii scriitorilor 
români, din tendinţa obsesivă de surmontare a 
complexului de cultură mică. El va supune scrisul 
unor autori fundamental diferiţi (Eminescu, 
Caragiale, Alecsandri) procustienei ecuaţii „fond- 
formă-armonie” în studiile Eminescu — poet univer- 
sal, Caragiale în poezia lumii şi Vasile Alecsandri în 
poezia universală. O contribuţie importantă aduce 
C. Rădulescu-Motru prin revizuirea şi completarea 
lucrării sale din 1927 privind „personalismul energe- 
tic”: Morala personalismului energetic (t. XIV-XV, 
1944-1946) şi Materialismul şi personalismul în filo- 
sofie (t. XVI-XVII, 1946-1948). Alte studii: Alexandru 
Marcu, Romanticii italieni şi români, Vasile 
Alecsandri şi Italia, N. Cartojan, Legendele Troadei în 
literatura veche românească, Mihail Kogălniceanu. 
Activitatea literară, G. Popa-Lisseanu, Un manuscris 
al Gramaticei lui Eliade Rădulescu, Sextil Puşcariu, 
Dicţionarul Academiei, B.P Hasdeu ca lingvist, Tudor 
Vianu, Influenţa lui Hegel în cultura românească, Th. 
Capidan, Originea macedoromânilor. Răspuns d-lui 
Keramopoulos de la Academia Greacă din Atena, refe- 
ritor la originea greacă a macedoromânilor, Nichitor 
Crainic, „Anul 1840". 100 de ani de când apărea în 
„Dacia literară” poezia lui Grigore Alexandrescu, 
Carlo Tagliavini, O psaltire românească necunoscută 
din 1748, lorgu Iordan, O disciplină lingvistică nouă: 
fonologia, etc. Discursurile de recepţie publicate în 
acest interval acoperă un perimetru larg de preocu- 
pări: George Enescu, Despre lacob Negruzzi şi despre 
intrarea muzicii la Academia Română (cu răspunsul 
lui Gh. Ţiţeica, 1933); Lucian Blaga, Elogiul satului 
românesc (cu răspunsul lui lon Petrovici, 1937), Liviu 

Rebreanu, Lauda ţăranului român (cu răspunsul lui 
Ion Petrovici, 1940). Noua serie, inițiată ca urmare a 
schimbării regimului politic şi a instaurării coman- 
damentelor comuniste, începe în 1949. Virajul neaş- 
teptat se oglindeşte abrupt în conţinutul şi retorica 
publicaţiei, devenită obedientă noii conduceri poli- 
tice. Centrul de greutate al preocupărilor academice 
se mută pe evenimente ocazionale, pe fondul unei 
priviri orientate exclusiv spre Răsărit: A. Toma, 
Puşkin, făclie peste vremuri, Geo Bogza, Perspective 
deschise creaţiei literare de planul stalinist de trans- 
formare a naturii, Iorgu lordan, Influențe ruseşti 
asupra limbii române. Limbajul academic e infestat 
de expresii aparţinând limbajului de lemn al propa- 
gandei staliniste: „duşman de clasă”, „luptă de clasă”, 
„gloriosul popor rus”, „omul sovietic” etc. A.A.R. se 
transformă într-un organ al propagandei comuniste, 
a cărui unică preocupare, în afara „politicii de partid”, 
o reprezintă comemorările şi aniversările riguros 
controlate. Caracterul ştiinţific al studiilor publicate 
se estompează până la insignifianţă, făcând loc unei 
„implicări” utopice în realitate, ridicată pe o schelă- 
rie lexicală ce aparţine exclusiv ideologicului. De 
pildă, comunicarea lui Geo Bogza, Perspective..., pre- 
zentată în şedinţa plenară din 25 februarie 1949, este 
simptomatică. Pornind de la derizoriul propagan- 
distic al unui eveniment minor, scriitorul constru- 
ieşte, obedient, o utopie radical ruptă de literatură, a 
cărei inconsistență nu poate fi camuflată de niciun 
arabesc stilistic. Dincolo de „pitorescul” situaţiei, 
relieful conturat de o asemenea retorică astupă orice 
libertate stilistică, impunând o poetică emfatică a 
triumfalismului şi entuziasmului deontologizat, ce 
va marca literatura noastră până la popasul vremel- 
nic al „dezgheţului” ideologic situat între instaurarea 
„regimului Ceauşescu” şi „revoluţia culturală” de 
inspiraţie asiatică. Timid, în conţinutul publicaţiei se 
mai strecoară, în dosul perdelelor de ideologie, studii 
a căror rezistenţă este una tăcută, tocmai prin 
tematica evazivă pe care o profesează. Pot fi amintite 
între 1956 şi 1960 Andersen povestitorul (Al. A. 
Philippide), Henrik Ibsen (G. Călinescu); Risor- 
gimentul şi Unirea Principatelor (Andrei Oțetea), 
Gh. Bariț. Cuvânt comemorativ la 150 de ani de la 
naşterea sa (David Prodan) ş.a. Volumul XII, din 
1962, reproduce discursurile rostite cu ocazia primi- 
rii în Academie a scriitorului guatemalez Miguel 
Ângel Asturias (cuvânt introductiv de Iorgu Iordan). 
Opera scriitorului este prezentată de Zaharia Stancu 
şi de Eugen Jebeleanu, iar cuvântul de răspuns al 

acestuia este completat de o comunicare privind 
contribuţia pe care romanul o aduce sociologiei. 
Volumul XVI, din 1966, este unul aniversar (cente- 
narul Academiei), însoţit de o anexă ce cuprinde 
sesiunea solemnă din 26 septembrie 1966, consa- 
crată acestui eveniment. Din păcate, atât A.A.R., 
cât şi „Memoriile” (ce reapar în 1977), puternic 
politizate, cuprind şi telegrame adresate familiei 
Ceauşescu, totul culminând cu discursurile prileju- 
ite de alegerea preşedintelui statului ca membru 
titular şi preşedinte de onoare al Academiei RSR. 
Seria a patra a „Memoriilor Secţiei de ştiinţe filolo- 
gice, literatură şi arte” conţine o casetă redacțională: 
Al. Graur (redactor responsabil), Jean Livescu 
(redactor responsabil adjunct), Şerban Cioculescu, 
VirgilVătăşianu, Al. Balaci, Boris Cazacu, G. Ivănescu, 
H. Mihăescu, Matei Socor (membri), Al. lonaşcu 
(secretar ştiinţific). În Cuvânt înainte Al. Graur con- 
semnează preocupările care intră în profilul Secţiei 
în seria reluată „după o foarte lungă întrerupere”. 
Prioritară este „elaborarea tratatului de Istoria limbii 
române”. La secţiunea de lingvistică publică Ion 
Coteanu, Alexandru Niculescu, Al. Graur, Mioara 
Avram, Valeria Guţu Romalo, Tatiana Slama-Cazacu 
ş.a. Studii de folcloristică semnează Adrian Fochi, iar 
de literatură Şerban Cioculescu, Zoe Dumitrescu- 
Buşulenga, D. Vatamaniuc, Mircea Anghelescu. Un 
eveniment notabil în direcţia efortului de emanci- 
pare de sub tutela ideologiei şi de orientare a cerce- 
tării pe un teritoriu al profesionalismului îl repre- 
zintă simpozionul Limbajul criticii literare, organizat 
de Comisia pentru cultivarea limbii române a 
Academiei RSR, în colaborare cu Secţia de ştiinţe 
filologice, literatură şi arte, la 11 mai 1983. Lucrările 
sunt cuprinse în tomul V, 1983-1984: Limbajul critic 
la o răscruce (Şerban Cioculescu), Tentaţia parado- 
xului în limbajul critic-literar (Carmen Vlad), 
Limbajul critic-limbaj artistic (Mircea Martin). Seria 
a patra a „Memoriilor Secţiei de ştiinţe filologice, lite- 
ratură şi arte” mai cuprinde conferinţe, mese 
rotunde, dezbateri, comunicări omagiale. Odată cu 
1990 se produce o cotitură majoră în biografia publi- 
caţiilor Academiei Române, ducând la depolitizarea 
acestora. În paginile A.A.R. se publică lucrările adu- 
nărilor generale, scurte biografii ale membrilor nou 
aleși, lista premiilor Academiei și a discursurilor de 
recepție, manifestările științifice, aniversările și 
comemorările organizate de secțiile Academiei în 
anul respectiv. Între acestea, sesiunile științifice con- 
sacrate lui Ion Creangă (1990), I.L. Caragiale, Tudor 

Arghezi (1992), E. Lovinescu (1993), lon Barbu (1994), 
Tristan Tzara (1996), loan Slavici (1998), G. Călinescu 
(1999), Marin Preda (2000), lon Heliade-Rădulescu 
(2002), Zaharia Stancu (2003), Nichita Stănescu 
(2004), Marin Sorescu (2005), loan Bianu (2006), B.P 
Hasdeu (2007), Grigore Vieru (2009), Dimitrie 
Cantemir (2010), dar și simpozioanele și dezbaterile: 
Elemente etnologice în cartea românească veche 
(1990), Conștiinţă și cultură în procesul transformă- 
rilor actuale din societatea românească (1992), Limba 
română și varietățile ei locale (1994), Clasicii drama- 
turgiei universale în imagine românească: W. 
Shakespeare (1997), G. Călinescu faţă cu noua critică 
literară (2010) etc. Totodată, în paginile A.A.R. sunt 
consemnate unele dintre realizările de excepţie ale 
Academiei Române: Dicţionarul limbii române, 
Dicţionarul general al literaturii române, Dicţionarul 
ortografic, ortoepic și morfologic al limbii române, 
volumele seriei „Opere fundamentale”, publicarea 
facsimilată a manuscriselor lui Eminescu ş.a.  N.S. 


ANALELE BRĂILEI, „revistă de cultură regională” 
care apare la Brăila între ianuarie 1929 și 1940, în 
primul an bimensual, apoi din 1930 trimestrial. Din 
comitetul de direcţie fac parte Nae Ionescu, Paul 
Demetriad, Radu Portocală și Gh. T. Marinescu, 
acesta din urmă fiind și director; din 1931 apare ca 
secretar de redacție Mih. Trufașu. Articolul Schiţă 
de program, publicat în fruntea primului număr 
sub semnătura lui Gh. T. Marinescu (cu posibile 
influenţe venind dinspre linia ideologică a lui Nae 
Ionescu), anunţă că revista „și-a propus să studieze 
toate laturile vieţii unui oraș și ale unui ținut, atât 
sub unghiul istoric, cât și sub cel al actualității” și 
face teoria regionalismului cultural: „Această idee 
de regionalism, înrudită într-un fel și cu ideea 
diviziunii muncii, așa de potrivită conceptului de 
cultură, care presupune neuniformitate, variație, 
descentralizare, diferenţiere, originalitate, a fost 
aplicată chiar și în domeniul economic, care presu- 
pune uniformitate, centralizare”. Al. Marcu va relua 
aceste idei într-un articol din 1938, Regionalism 
cultural, elogiu adus modelului regional din Italia 
lui Benito Mussolini, oferit ca pildă României: 
„cutezăm a vedea în spirituala descentralizare 
regionalistă a culturii noastre întărirea sufletului 
colectiv, regăsirea, renașterea, impunerea adevăra- 
tului tradiționalism românesc”. Cea mai mare parte 
a studiilor documentează monografic regiunea 
din punct de vedere istoric, economic, geografic: 

P Demetriad, Viaţa portului Brăila faţă de activi- 
tatea din trecut, Andrei Antipov, Monografia lipo- 
venilor din orașul și jud. Brăila, Vasile Băncilă, 
Tâlcul Bibliotecii „Petre Armencea” din Brăila, N. 
Iorga, Unde e istoria Brăilei?, V. Voiculescu, Ceva 
despre mișcarea muzicală a Brăilei, D. Karnabatt, 
Brăila care s-a dus... Brăila care se duce ş.a.m.d. 
Apar însă și o seamă de texte cu relevanță literară 
propriu-zisă, unele din perspectiva temei, altele 
din aceea a semnăturii: G. Banea, Brăila și peisajul 
brăilean în opera scriitorului Panait Istrati, S. 
Semilian, Poetul George Baronzi, I.M. Gane, C. 
Sandu-Aldea. Viaţa și opera lui, |. Vasilescu-Valjean, 
Elevul Panait Cerna. Amintiri, Mihail Sebastian, 
Brăila, meridian al unei noi Românii (publicat în 
1935, după ruptura cu Nae Ionescu), Șt. M. Enescu, 
Noua producție literară a Brăilei (despre romanele 
Ghetto veac XX de Ury Benador și De două mii de 
ani de Mihail Sebastian; recenzentul este acel 
Ștefan Enescu care își va asuma în 1944 paternita- 
tea piesei Steaua fără nume a lui Mihail Sebastian, 
astfel încât să poată fi reprezentată în condiți- 
ile cenzurii rasiale), Ilie Mirea, Corespondența lui 
Panait Istrati, G. Călinescu, Istoria școalelor din 
orașul și jud. Brăila (1832-1864) (recenzie a unei 
lucrări în manuscris de Radu Perianu), N. Iorga, 
Un scriitor brăilean necunoscut (despre Iuliu Cezar 
Săvescu). Din Panait Istrati se republică artico- 
lul De ce m-am retras la Brăila (tipărit inițial tot 
în presa locală), iar din Nae Ionescu se retipărește 
articolul Despre un neam de oameni, evocare a 
rădăcinilor sale brăilene preluată din „Cuvântul. 
Gala Galaction îl evocă pe profesorul Gh. Murgoci. 
Sub auspiciile A.B. au apărut o serie de cărți, de 
regulă repertoriind teme regionale, dar și pe teme 
politice, precum Mussolini, Hitler, Kemal de Mihail 
Manoilescu (broșura reproduce o conferință organi- 
zată de asemenea sub patronajul publicației). MI. 


ANALELE BUCOVINEI, publicație editată la 
Bucureşti, semestrial, începând din iunie 1994, 
de Centrul de Studii „Bucovina” al Academiei 
Române, instituție înființată la Rădăuţi în anul 
1992. Redactor-şef: D. Vatamaniuc; secretar redac- 
ţie: Vasile I. Schipor. Din colegiul de redacţie fac 
parte, inițial, academicienii Radu Grigorovici, 
Ştefan Ştefănescu, Vladimir Trebici şi Gheorghe 
Platon, Liviu lonesi, membru corespondent al 
Academiei Române, Radu Economu, Marian 
Olaru. Într-un articol-program intitulat Argument, 

Gheorghe Platon dă glas năzuinţei „de a cultiva şi 
a întreţine conştiinţa întregului naţional”, analele 
propunându-și „să fie un instrument pentru 
împlinirea nobilelor obiective ale promovării şi 
răspândirii culturii naţionale; să reprezinte o alter- 
nativă românească autorizată în dialogul, demult 
deschis, privind istoria şi cultura Bucovinei. Se 
va înscrie în acest dialog cu prestigiul instituţiei 
care o patronează şi cu autoritatea numelor care 
vor semna în paginile sale”. Un program ce trans- 
pare și din editorialele semnate, adesea, de acade- 
micieni sau de oameni de știință cunoscuți (Radu 
Grigorovici, Vladimir Trebici, Ştefan Ştefănescu, 
G. Mihăilă, Valeriu D. Cotea, Răzvan Theodorescu, 
loan-lovitz Popescu, D. Vatamaniuc) și care a 
fost urmat cu stăruință. A.B. au abordat, de-a 
lungul timpului, o vastă problematică privitoare la 
Bucovina istorică, la tradiţiile și cultura ei, felu- 
ritele rubrici și secțiuni ale publicaţiei oglindind 
cât se poate de bine spiritul enciclopedic în care 
a fost concepută. Astfel, la rubrica „Evocări” sunt 
readuse în atenţie personalităţi ale vieţii ştiinţifice 
și culturale precum Ion 1. Nistor, Dimitrie Onciul, 
Vasile Grecu, Constantin I. Brătescu, Ion Negură, 
Matthias  Friedwagner, Ciprian Porumbescu, 
Victor lon Popa, George Grigorovici, Ludwig Adolf 
Simiginowicz-Staufe ș.a., iar secțiunea numită 
„Viaţa politică, culturală, literară şi artistică” 
include studii și articole despre filosofi, compo- 
zitori, profesori, ierarhi, oameni politici, dar și 
despre instituţii, evenimente istorice, procese 
social-politice, așa cum s-au manifestat ele pe 
tărâm bucovinean. Sunt inserate tot aici con- 
tribuţii istorico-literare, cum sunt cele ale unor 
cercetători precum D. Vatamaniuc (Eminescu și 
Bucovina, Bucovina și Lucian Blaga la centena- 
rul nașterii sale, Mișcarea literară bucovineană 
interbelică și presa rădăuțeană, Bucovina și loan 
Slavici. Un veac și jumătate de la naşterea proza- 
forului), George Muntean (Literatura română din 
Bucovina postbelică), Mircea A. Diaconu (Revista 
„Iconar” şi mişcarea literară bucovineană, lulian 
Vesper în mișcarea literară bucovineană interbelică, 
Mircea Streinul (Schiţă monografică), Ideologia 
mişcării „Iconar”. Conceptul de provincie). O altă 
secțiune a revistei, „Demografie, toponimie”, deve- 
nită ulterior „Istorie, demografie, toponimie, ono- 
mastică, statistică”, găzduiește studii aparținând 
unor lingviști, sociologi sau istorici remarcabili, 
din diferite generaţii (Alexandina Cernov, Ion 

Popescu-Sireteanu, lon Popescu, Radu Grigorovici, 
Nicolai Grămadă, Vasile Hasna, Alexandru-Ovidiu 
Cristureanu, Ştefan Purici, Valerian Procopciuc, 
Eugen Gliick, Constantin Ungureanu ș.a), iar 
în cea de „Etnografie, folclor”, extinsă apoi sub 
genericul „Folclor. Etnografie. Arhitectură”, 
sunt prezenţi, de asemenea, specialiști precum 
Grigore C. Bostan, Vasile I. Schipor, Dragoş Cusiac, 
Grigore Nandriş, Vetoria Costinean, Liviu Papuc, 
Magdalena Vasilescu, Florin Bucescu, Elena 
Cristuş, Alma Blănaru, lulia Brânză, Toderaş 
Simion, Iordan Datcu, Ion Filipciuc, Mihai 
Camilar, Gheorghe Patza. Analele au și un spaţiu 
dedicat științelor naturii (între semnatari: Titus 
Lucescu, Sorin Trelea, Taras Seghedin, Ovidiu 
Bâtă, Petru Bejenaru, Liviu lonesi, lon Iordache, 
Carmen Gache, Radu Cenuşă, Tudor Ţibuleac 
ș.a.). Rubricile „Documente”, „Opinii”, „Cronică”, 
„Cărţi. Reviste” sunt consacrate unor restitu- 
iri documentare, unor dezbateri de idei, relată- 
rilor despre evenimente culturale bucovinene 
şi recenziilor despre cărți și reviste din aceeași 
sferă de interes. La răstimpuri A.B. scot și numere 
omagiale, închinate unor figuri marcante ale 
istoriei şi culturii noastre, cum sunt Ştefan cel 
Mare, Gheorghe Lovendal, Ciprian Porumbescu 
sau academicianului Radu Grigorovici, director 
fondator al Institutului „Bucovina”, comemorat în 
2011 la centenarul naşterii sale. Un număr special 
(3/1997), editat în limbile română, germană şi 
ucraineană, cuprinde documentele conferin- 
ţei internaţionale „Bucovina 1775-1862. Aspecte 
politice, sociale, economice, culturale și demo- 
grafice”, iar un altul (1/2010) reunește comuni- 
cările de la conferința „Identitate şi multicultu- 
ralitate în Bucovina istorică. Convergenţe cul- 
turale”, desfășurată la Rădăuţi în 1-3 octombrie 
2009. O prețioasă sursă de informare, în care pot 
fi găsite o bibliografie tematică, sumarele, lista 
numerelor speciale și a ilustraţiilor, precum și un 
indice de autori, o constituie cele două numere 
retrospective scoase la zece şi la douăzeci de 
ani de la apariţie. Ele confirmă laborioasa acti- 
vitate a acestei apreciate publicații academice 
și oferă, implicit, o imagine enciclopedică și 
complexă a culturii Bucovinei. Alți colaboratori: 
Ion Alexandrescu, Petru Bărbuţă, Luca Bejenaru, 
Ana Borca, Radu-Florian Bruja, Constantin Burac, 
Dumitru Burghelea, Aurel Buzincu, Constantin 
C. Cojocaru, Viorel Cosma, Gavril I. Crăciun, 

Hans Dama, Ilie Dan, Vasile M. Demciuc, Andrei 
Devenyi, Horst Fassel, Nicoleta Florea, Nicolae 
Havriliuc, Franz Holzl, Norbert Gaschler, Cornel 
Gheorghieş, Ion Gherman, Gheorghe Giurcă, 
Ştefan S. Gorovei, Mircea Grigoroviţă, Tadei 
Iaţeniuk, Vladimir Iliescu, Georgeta Istrătoaie, 
Ihor Jaloba, Doina lIavni, Dan Jumară, Vasile 
Juravle, Lydia Baronesse Lovendal-Papae, Luminiţa 
Lăzărescu, Dragoş Luchian, Mircea Lutic, George 
Macrin, lurii Makar, Rodica Marchidan, Elena- 
Luminiţa Martiniuc, Oleksandr Massan, Eleonora 
Moldovan, Carol Mohr, Tudor Morariu, Vichentie 
Nicolaiciuc, Alis Niculică, Liviu Onu, Radu- 
Mihai Papae, Eugen Patraş, Gheorghe Pâţu, Dan 
Păcurariu, Maria Platon, Ilie Popescu, Doru 
Popovici, Vasile Precop, Cristina Puha, Raluca 
Răşinariu, Petru Rusşindilar, Mihailo Saiko, Emil 
Satco, Vasile Tărâţeanu, Dumitru Teodorescu, 
Vasile Tomescu, Serghei Troian, Domnica Ţibu, 
Pavel Ţugui, Luminiţa Vartolomei, Mira Voitec- 
Dordea, Hugo Weczerka, lon Zadik. I.M. 


ANALELE DOBROGEI, revistă apărută la Con- 
stanţa, trimestrial, între 1920 şi 1924, la Cernăuţi, 
anual între 1924 şi1929, și lunar între 1929 şi 1931, 
când revine la periodicitatea anuală, până în 1938; 
este editată de Societatea Culturală Dobrogeană, 
înființată de geograful Constantin Brătescu, membru 
corespondent al Academiei Române, și de avocatul 
loan N. Roman, în continuarea „Arhivei Dobrogei” 
(1916, 1919-1920). Director: Constantin Brătescu; 
secretar de redacție: Paulina Popescu (1929-1930). 
Programul, expus de I.N. Roman în articolul Către 
cetitori, fixează coordonatele între care aveau să 
se încadreze preocupările publicaţiei, invitân- 
du-şi viitorii colaboratori să cerceteze „pământul 
[Dobrogei] de o deosebită alcătuire, cu fauna şi flora 
lui, cu credinţele, obiceiurile, portul, năzuinţele şi 
manifestările ei intelectuale”. Sub raportul spaţiu- 
lui tipografic se promite literaturii o parte egală cu 
cea rezervată ştiinţei, dar meritul acesteia va fi nu 
atât artistic, cât de „întreţinere a unui climat literar”. 
Colaborează cuversuri Al. Bilciurescu (Ultima petală), 
Aurel Bentoiu (Romanţă, Nu mai plânge), Alexandru 
Gherghel (Sonet, Triolete), Dragoş Protopopescu 
(Băjenarii), Nikita Macedonski (Noaptea poeziei), 
Lucian Costin (spita, Nucul, Nicolae Ţimiraş 
(Ninge), Mihail Straje, |.M. Sadoveanu, și se reproduc 
poeziile lui Panait Cerna Ad astra, Domnița din vis şi 
Sonet oriental. Numele care apar cel mai asiduu sunt 

Grigore Sălceanu (semnează şi Sulcină), totodată 
conducător al cenaclului literar din Constanţa, I.N. 
Roman (mai semnează lon Breazu, Rozmarin), |. 
Dumitrescu-Frasin, Mihail Pricopie, A. Mândru, 
toți cultivând cu predilecție motive locale şi poezia 
mării. După dispariţia lui I.N. Roman în 1931, familia 
acestuia instituie un premiu anual pentru versuri 
inspirate „din peisajul şi sufletul Dobrogei sau al 
mării”, câştigătorii anului 1934 fiind V. Voiculescu (cu 
un „triptic dobrogean”: Dobrogea-n amiază de vară, 
În cimitirul turcesc din Mangalia, larnă scitică) şi 
Grigore Sălceanu (cu sonetul Bairamded). Sporadic, 
proza este semnată de C. Brătescu (cu pseudoni- 
mul Salsovia; Copistul), Al. Lascarov-Moldovanu 
(Prin Dobrogea...), A. Mândru (Cei dintâi fulgi); mai 
productiv este George Ulieru, cu Amintiri duioase, 
La drum, La ţărmul mării, Cuza Vodă şi călugă- 
rii, Avocaţii, Soarta omului. Grigore Sălceanu se 
încearcă şi în teatru, cu piesele Furtuna (patru acte) 
şi Întâia sărutare (trei acte în versuri). Sectorul tra- 
duceri e bine reprezentat, conținând tălmăciri din 
literaturile franceză (Felix Arvers, Soner, Baudelaire, 
Albatrosul — în versiunea lui Panait Cerna, Bufniţele, 
Pipa; Paul Bourget, Cântec - tradus de Aurel Bentoiu, 
Chamfort, Verlaine, Samain, Herâdia, Anna de 
Noailles), germană (Goethe, Pe fărm, Heine, Lenau, 
Emil Geibel), rusă (A.P Cehov, O operă de artă), 
americană (E.A. Poe, Maelstrâm), engleză (Rudyard 
Kipling), latină (Ovidiu) ş.a. Revista nu are un 
cronicar literar atent la viaţa editorială, recenziile 
sau cronicile de întâmpinare apărând întâmplă- 
tor, dar la lucrări importante: Literatura română 
modernă, volumul |, de Ovid Densusianu, Letopisețul 
Țării Moldovei al lui lon Neculce, ediţie de Alexe 
Procopovici, Letopiseţul Țării Moldovei de Grigore 
Ureche, ediţie de Constantin Giurescu. Oportună 
este tipărirea studiului Viaţa lui Panait Cerna - Opera 
lui Panait Cerna de Lucian Predescu, însoţit de o 
suită de poezii originale şi traduse, şi a Țiganiadei 
lui loan Budai-Deleanu, versiune prescurtată, cu un 
cuvânt înainte şi sub îngrijirea lui Mihail Pricopie 
(1931), ambele precedând imprimarea în volum. 
Contribuțiile de istorie literară aparţin lui Teodor 
Bălan (Noi documente privitoare la familia Hâjdău), 
D. Stoicescu (Macedonski în Dobrogea — însemnări 
din 1879, când poetul era directorul Prefecturii din 
Cernavodă), Lucian Predescu (Marea Neagră în 
poezia noastră populară). Câteva texte sunt preluate 
din „Dacoromania” (on Breazu, loan N. Roman. 
1866-1931), „Neamul românesc” ş.a. Secţiunea cea 

mai bine reprezentată este cea a studiilor (Theodor 
D. Speranţia, Dobrogea în folclorul nostru), dar mai 
ales a miniantologiilor din folclorul dobrogean: 
legende, colinde, cântece bulgărești, lipovene, tătare, 
ale germanilor și ale grecilor, culese de Emil Riegler- 
Dinu, lon Georgescu, G. Coatu-Cerna. Alți colabo- 
ratori: N. lorga, Petru Vulcan, Em. Bucuţa, George 
Vâlsan, Mihail Dragomirescu, Ștefan Bezdechi, C. 
Motăș, O. Tafrali, Eugen Ciuchi, loan Micu. R.P 


ANALELE LITERARE, revistă apărută la Bucureşti, 
lunar, din 15 decembrie 1885 până în mai 1886 şi la 
15 ianuarie 1888. Comitetul de redacţie: Bonifaciu 
Florescu, Anghel Demetriescu, C. Georgian, D. 
Stăncescu, D. Teleor, G. Dem. Teodorescu, Ştefan 
Vellescu, M. Gaster, Traian Demetrescu, Mircea C. 
Demetriade ș.a. Ambiţia lor, nerealizată, era de a 
combate, prin revistă şi prin cercul literar care trebuia 
să se constituie în jurul ei, influenţa „Convorbirilor 
literare”. Petre Ispirescu, O. Lugoșianu, E Simionescu 
şi D. Stăncescu au publicat literatură populară. O 
comedie, În noaptea nunţii, fragmente din romanul 

Între crimă şi moarte şi versuri dădea Mircea C. 
Demetriade, alături de care colaborau N. Carageally- 
Costache, N.G. Rădulescu-Niger, Gh. Bengescu- 
Dabija (cu câteva scene din Pygmalion, regele 
Feniciei), C.M. Nicolaescu, Th. Dumbrăveanu ş.a. 
Traian Demetrescu îşi tipărea în A.I. poeziile Lumea 
şi Două stanțe, Bonifaciu Florescu semnează 
mai multe versificări pe teme istorice, precum şi 
articole, fragmente din cursul de literatură, recenzii. 
Cu articole de critică literară este prezent Anghel 
Demetriescu, iar alte recenzii, cronici dramatice şi 
note bibliografice le aparţin lui Lazăr Şăineanu şi 
lui C. Drăgulinescu. Poeziile La visul profan şi Suo 
tempore de Al. Macedonski apar mai întâi aici. R.Z. 


ANALELE LITERARE, POLITICE, ŞTIINŢIFICE, 
revistă apărută la Bucureşti, lunar, din ianuarie 
1904 până în iunie 1905, sub redacţia unui comitet; 
secretar de redacţie: G.T. Buzoianu. Publicaţia se 
află în descendența „Literatorului”, dar e apropi- 
ată prin ideologie şi de mişcarea sămănătoristă. De 
la numărul 4-5/1904, direcţiunea este reprezen- 
tată de Th.D. Speranţia pentru partea literară, N. 
Cosăcescu pentru partea politică şi G.T. Buzoianu 
pentru cea ştiinţifică. Conform  articolului-pro- 
gram Prima vorbă, „numai o literatură naţională 
ne poate asigura o individualitate etnică” în inte- 
riorul unui proces de „reformă în toate direcţiile”, 
vizând „redeşteptarea geniului latin al neamului”. 
Poeţii, prozatorii şi criticii revistei sunt însă, în mare 
majoritate, modernişti sau susţinători ai curen- 
telor moderniste în literatură. Publică poezie Al. 
Macedonski (Noaptea de decemvrie), G. Bacovia 
(Balet, Serenadă), Alice Călugăru (Taina mării, 
Pastel, E vântul), Al.T. Stamatiad (Toamna, Femeile), 
Eugeniu Sperantia (Din tren), Donar Munteanu 
(Zâna de rouă, Amintiri evocate — poemă), N.G. 
Rădulescu-Niger (Aniversarea Unirii 1859, Cocheta), 
Mircea C. Demetriade (Farma, Serbarea mării), Mia 
Frollo (debut în 1905, cu numele Maria Buzoianu), 
Constantin Rîuleţ, ascuns sub pseudonimul Rigo 
Pol (Vino), printre prozatori numărându-se C. 
(L.A.) Nottara (De dincolo de moarte — fragment din 
romanul memorialistic cu acest titlu, ce va apărea 
în 1907), N.G. Rădulescu-Niger (Copil de suflet — 
schiță), Th. D. Speranţia (Rabinul şi Dumnezeu — 
anecdotă, Cuza cel nou — amintire). În ce priveşte 
teatrul, revista face faţă tipăririi unor texte chiar de 
mari dimensiuni. Astfel, cu numărul 1/1904 începe 
publicarea basmului Dafin Făt-Frumos şi frumoasa 

Ileana, „un prolog şi 10 icoane” în versuri şi proză, 
semnat de Mircea C. Demetriade, tot lui aparţi- 
nându-i şi „melopeea în trei acte” Renegatul. Poem 
dramatic este şi actul Flori și lacrimi, subintitulat 
Bianca, de Mihail Mora. Numărul triplu 6-8/1904 
reproduce „drama în cinci acte şi în versuri” Grigore 
Vodă, domnul Moldovei de Alexandru Depărăţeanu, 
precedată de un studiu de C.G. Dissescu ce ana- 
lizează viața și opera autorului, de altfel întregul 
număr fiind dedicat personalităţii acestuia. Preo- 
cupările de istorie literară se rezumă la un amplu 
studiu de Mihail Strajanu despre I. Heliade- 
Rădulescu (Joan Eliade Rădulescu). Se mai reproduc 
conferința Despre budism rostită la Ateneul din 
Botoşani de D. Drăghicescu, câteva epigrame ale lui 
Radu D. Rosetti şi legenda istorică Aga Bălăceanu de 
Hristian (Christea) N. 'Țapu. Recenziile cuprinse în 
rubricile „Cronica literară”, „Biografii” comentează 
colecţia de istorisiri și cântece populare Ştefan Vodă 
cel Mare și Sfânt adunate de S. Teodorescu Kirileanu 
şi semnalează cititorilor monografii ca Alexandru 
Russo a lui PV. Haneş. „Cronica ştiinţifică” e semnată 
Argus, „Cronica artistică” e susținută de Mircea C. 
Demetriade, iar cea „didactică” de Th.D. Speranţia. 
Alţi colaboratori: 1. Peretz, H.G. Lecca. LH., R.P 


ANALELE ROMANULUI, revistă „literară, ştiinţi- 
fică şi economică” apărută la Roman, lunar, între 
20 mai şi 25 decembrie 1932. Este scoasă, declară 
articolul-program redacţional, în „vremuri cenu- 
şii”, caracterizate de „nevoi şi necazuri multe şi 
grele”, aspiraţia ei fiind „de a deveni sinteza vieţii 
culturale a meleagurilor noastre restrânse [...], 
oglinda năzuinţelor de mai bine, înfăptuire a 
gândului dârz şi a visului aripat” (Cuvânt înainte). 
Publică poezii V. Eftimiu (A-mbătrânit și femeia 
de ceară, În fum lunar, Înviere), George Voevidca 
(Cântec de dragoste, Amurg, Paradă provincială 
— versuri umoristice), G. Ranetti, Traian Chelariu 
(Mărgeanul), Dragoş Vitencu (Descătușare), Alfred 
Moșoiu (Despărțire — sonet). Proza, cu excepţia 
tabletei Tocila — reintitulată de redacţie Tocilarul 
- de Tudor Arghezi, tradusă şi în franceză, este 
puţină şi nesemnificativă (M. Ghimbășanu, Riva- 
litate, V. Moșinschi, Neînţelegeri — o „schiţă lite- 
raturizată de roman sămănătorist”, G. Voevidca, 
Între gazetari — câteva imagini pe un subiect jur- 
nalistic). Se dau câteva traduceri din odele lui 
Horaţiu (Ad Taliarchum, |, 9, Ad Sestim, |, 4), din 
poezia lui Charles Baudelaire (Armonia serii) şi 

a lui Jules Lemaître (Pescărușul). Se reproduc 
proverbe sanscrite traduse de G. Coşbuc şi 
proverbe franceze (Zicale de aiurea) traduse de 
N. Iorga. Al. Epure editează și comentează pagini 
selectate din De neamul moldovenilor de Miron 
Costin şi semnează un comentariu pe marginea 
celor nouă scrisori ale poetului Panait Cerna 
către un „prieten romașcan”. Un portret priete- 
neos îi dedică publicistul Carol Drimo scriitoarei 
Ștefania Zottoviceanu Rusu, cu amănunte despre 
atașamentul ei recent la ideile filosofului indian 
Krișnamurti și despre publicarea revistei „Buleti- 
nul Stelei”, în editura proprie. Sub promițătorul 
generic „Din scriitorii dispăruți”, umoristul G. 
Ranetti strecoară Un proverb rusesc versificat în 
trei strofe, iar o notiță în română însoțită de versi- 
unea franceză îi dedică acronimul N.T.A. primului 
ofițer evreu al armatei române, Marcu Bociner, 
preluată din ziarul „Neues Wiener Tagblatt”. Se mai 
reproduc poezia Colinde de St. O. Iosif și câteva 
versuri folclorice „din colecţia Gavril Ionescu”. 
Odată cu numărul 4, sumarul se îmbogățește cu 
rubrica „Poșta redacţiei”, iar în numărul 5 un anunț 
semnalează celor interesați că „manuscrisele, 
revistele, ziarele, cărţile etc. se vor adresa în viitor 
d-lui George Voevidca la vila Liceului de băieți 
«Roman Vodă»“ și comunică trecerea redacţiei în 
responsabilitatea aceluiași. Alţi colaboratori: N. 
Tcaciuc-Albu, Spiridon Vârnav, Marcel Șt. lonescu, 
M. Solomon. 1.D., R.P 


ANALELE ŞTIINŢIFICE ALE UNIVERSITĂȚII „AL. 
I. CUZA” DIN IAŞI, publicaţie care apare la Iaşi, 
anual, din 1955. Între 1955 şi 1963 secţiunea care 
interesează istoria şi critica literară a avut subti- 
tlul „Istorie. Filologie”, între 1964 şi 1968 „Limbă. 
Literatură”, din 1969 „Lingvistică. Literatură”, iar 
din 1998 „Literatură”. În primii ani revista a avut 
un comitet de redacţie mixt, condus de academi- 
cianul O. Mayer, din care, alături de istorici, biologi 
şi profesori de ştiinţe sociale, făceau parte Gavril 
Istrate şi N.I. Popa. Din 1964 ultimii doi sunt redac- 
tori responsabili pentru secţiunea de limbă şi lite- 
ratură. Începând cu 1966 comitetul de redacţie va 
fi alcătuit doar din filologi (Const. Ciopraga, Gavril 
Istrate, N.I. Popa şi Ariton Vraciu), iar odată cu 
1969 Const. Ciopraga devine redactor responsabil 
împreună cu N.I. Popa, acesta, înlocuit din 1973 de 
I. Sîrbu; din 1978 până în 1989 Const. Ciopraga va 
fi singurul redactor responsabil, funcţie îndeplinită 

din 1990 de Ion Apetroaie, urmat din 1998 de Con- 
stantin Pricop. În toţi aceşti ani se vor publica 
numeroase contribuţii de istorie literară română 
şi universală, de literatură comparată (receptare 
literară şi influenţe), stilistică şi poetică, etnologie, 
distribuite în rubricile „Perspective în cercetarea 
literară”, „Poetică şi limbaj”, „Interferenţe”, „Puncte 
de vedere”, „Perspective asupra clasicilor”, „Inter- 
pretări”, alături de un bogat corpus de recenzii şi 
de o rubrică de aniversări şi comemorări. Numere 
speciale, dedicate unor evenimente sau unor teme 
de dezbatere din sfera istoriei, culturii şi a litera- 
turii, precum comemorarea lui Sextil Puşcariu 
(1968), centenarul naşterii lui G. Ibrăileanu (1971), 
perspectivele criticii literare (1978), Explorări 
în spaţiul romanului (1988), O întâlnire astrală. 
Lucian Blaga -— lon Barbu (1995), centenar Eugen 
Ionescu (2008-2009), ca, de altfel, şi multe studii 
incluse în fiecare număr, bunăoară cele închinate 
unor personalităţi ca Jan Kochanowski, Timotei 
Cipariu, I.M. Marinescu, Tudor Arghezi, Liviu 
Rebreanu, Dan Simonescu, conferă revistei o 
ținută academică şi în acelaşi timp sincronizată cu 
actualitatea ştiinţifică şi culturală. Cele mai multe 
contribuţii pun în circulaţie rezultatele cercetărilor 
profesorilor de la Facultatea de Filologie (ulterior 
de Litere), cărora li se adaugă şi unele provenind de 
la colaboratori de peste hotare sau din alte centre 
universitare româneşti, între care [.l. Russu, lorgu 
Iordan, Leon Leviţchi, I.C. Chiţimia, Mario Ruffini, 
Jean-Louis Courriol, Calogero Giardina, Regina 
Fritzsche, Sabine I. Mohan ş.a. Studii referitoare 
la istoria literaturii române din secolul al XIX-lea 
şi din prima jumătate a celui următor ori vizând 
activitatea unor scriitori de după 1950 semnează 
de-a lungul anilor Al. Dima (Tudor Vianu), Const. 
Ciopraga (Proza literară a lui V Alecsandri, Măştile 
lui Ibrăileanu), |. D. Lăudat (Cronica anonimă raco- 
vițeană), Al. Husar (Elemente filosofice în sonetul 
lui Mihai Codreanu), Maria Platon (Ideile literare 
ale lui V Alecsandri), Elvira Sorohan (Cronica 
anonimă despre Constantin Brâncoveanu), Maria 
Frunză (Mihail Kogălniceanu epistolier), Antoaneta 
Macovei (Miron Costin şi lon-Heliade Rădulescu), 
I. Sîrbu (Camil Petrescu, poetul), Mihai Drăgan 
(despre Eminescu), lon Apetroaie (G. Ibrăileanu şi 
critica estetică), Grigore Ţugui (despre V. Alecsan- 
dri, B.P Hasdeu), Ilie Dan (despre Anton Pann, G. 
Topîrceanu), Adrian Voica (Cezura în sonetul emi- 
nescian), Noemi Bomher (despre lon Creangă, 

Mihail Sadoveanu), Nicolae Creţu (Dramaturgul 
Eugen Ionescu: cutezanţă radicală), Horia Avrămuţ 
(despre Nichita Stănescu, A.E. Baconsky), Radu 
Rotaru, Constantin Pricop (Condiţie a începutu- 
rilor), Antonio Patraş (Tânărul Lovinescu), Lăcră- 
mioara Petrescu (Petre Stoica: matricea poetică), 
Bogdan Creţu (despre Dimitrie Cantemir), Doris 
Mironescu (despre Eugen Ionescu), Emanuela Ilie 
ş.a. O tematică tot atât de bogată şi de variată oferă 
şi secțiunea rezervată literaturii universale şi com- 
parate, bine susţinută de la început până în prezent. 
Personalitatea şi opera unor mari scriitori francezi, 
germani, englezi sau ruşi este comentată de Emilia 
Vanda Leviţchi (L.N. Tolstoi, Aleksandr Tvardo- 
vski), Silvia Buţureanu (Saint-Exupâry, Eugen 
Ionescu, Colette), Cornelia Andriescu (Însuşirile 
omului fără însuşiri, Robert Musil şi teatrul), Val 
Panaitescu (Andre Niel şi analiza psihostructurală), 
Maria Carpov (Paul Scarron), Natalia Cantemir 
(L.N. Tolstoi, Henryk Sienkiewicz), Rica Ionescu 
(Jean-Paul Sartre), Adela Holban (Rabelais, Saint- 
John Perse,), Traian Diaconescu (motive antice în 
poezia lui Eminescu), Gheorghe Macarie (Umanis- 
mul unei străvechi epopei), Petruţa Spânu (Diderot, 
Serge Doubrovski), Anca Sîrbu (Stendhal, Julien 
Green), Al. Călinescu (despre Andre Gide), Marina 
Mureşanu-lonescu (Eminescu şi Nerval, practica 
fragmentului), Maria Pavel (Creangă şi Perrault), 
Constantin Pavel (despre Lucien Goldmann, Andr6 
Malraux), Mihaela Mârţu (Moartea lui Don Juan), 
Simona Modreanu (despre Emil Cioran), Horst 
Fassel (despre Ernst Stadler), Grigore Vereş (despre 
Charles Dickens, Alfred Tennyson), Ştefan Avădanei 
(despre T.S. Eliott, Noua Critică), Horia Hulban 
(despre G.B. Shaw), Codrin Liviu Cuţitaru (despre 
Edgar Allan Poe), Eleonora Nicola (G. Tomasi di 
Lampedusa şi Matei Caragiale ş.a.), Eleonora Căr- 
căleanu (despre Leopardi, Montale), Viorica Con- 
stantinescu (Jean de Sponde, poet baroc), Dana 
Diaconu (Eminescu în limba spaniolă), Svetlana 
Negru (despre Vladimir Korolenko), Livia Cotorcea 
(despre A.S. Puşkin, M.I. Lermontov), Sorina Bălă- 
nescu (despre Saltikov-Şcedrin, Boris Pasternak). 
Între contribuţiile de teorie literară şi estetică se 
numără cele semnate de Al. Husar (Tekhn6etpoiesis, 
Strukturen und Schichten), Sorin Pârvu (Senzorialul 
ca limbaj), lulian Popescu (Le Rythme du discours), 
Luca Piţu (Literatura, logos performativ?). Chesti- 
uni de folclor şi etnologie abordează I.D. Lăudat, 
Vasile Adăscăliţei, Petru Ursache şi Mircea Fotea. 

Sunt recenzate cărţi de Dumitru Micu, D. Popovici, 
Pompiliu Constantinescu, Gh. Vrabie, Al. Dima, 
Dan Simonescu, Irina Mavrodin, Adrian Marino 
ş.a., precum şi lucrările membrilor catedrelor de 
specialitate din Facultatea de Filologie (Litere). 
Sunt, de asemenea, analizate cu pertinenţă volume 
de Louis Michel, Karl Krolow, Friedhelm Kemp, 
Margaret Dietrich, A. N. Sokolov, John Gassner, D.S. 
Minski, Hartmut Steinke, Mihail Bahtin. C.A. 


ANALELE UNIVERSITĂȚII BUCUREŞTI. Seria 
Limba şi literatura română, publicaţie care apare 
la Bucureşti, anual, din 1956, în continuarea „Re- 
vistei Universităţii «C. 1. Parhon» şi a Politehnicii 
din Bucureşti. Seria «Ştiinţe sociale»“ (1952-1955). 
Între 1956 și 1960 are titlul „Analele Universității 
«C.I. Parhon». Seria ştiinţelor sociale. Filologie”. În 
afară de seria „Limba şi literatura română”, A.U.B. 
mai cuprind alte serii dedicate studiilor filologice: 
„Literatură universală şi comparată”, „Limbi şi lite- 
raturi străine”, „Limbi romanice”, „Limbi germani- 
ce”, „Limbi slave”. Comitetul de redacţie, alcătuit în 
1956 din Jean Livescu (redactor responsabil), Paul 
Popescu-Neveanu, Sandu (Alexandru) Vianu (re- 
dactori responsabili adjuncţi), Andrei Oțetea, Al. Ro- 
setti, Nicolae Melinescu, Mihai Novicov, |. Oancea, 
L. Tismăneanu, Costin Murgescu (membri), suferă 
de-a lungul timpului frecvente modificări, printre 
redactorii responsabili coordonatori numărân- 
du-se Alexandru Balaci (1963-1965), D. Păcurariu 
(1969-1973), lon Coteanu (1977-1989), Ion Vasile 
Șerban (1990), Dan Horia Mazilu (1991, 1998-— 
2003), Angela Bidu-Vrânceanu (1998-2008), Liviu 
Papadima (2004-2011), Emil Ionescu (2009-2011), 
iar printre redactorii-șefi, Paul Cornea (1992-1993), 
Dan Horia Mazilu (1995-1997), Oana Chelaru-Mu- 
răruş (2012). Au mai făcut parte din colectivul de 
redacţie D. Micu, Matilda Caragiu Marioţeanu, 
Dan Grigorescu, Eugen Simion, Silviu Angelescu, 
Antoaneta Tănăsescu, Al. Graur, Athanase Joja, 
Tudor Vianu, Al. Balaci, Boris Cazacu, Şerban 
Cioculescu, Al. Piru, Silvian losifescu, Valeria 
Guţu Romalo, D. Macrea, Ovid S$. Crohmălni- 
ceanu, George Munteanu, Mircea Martin, Valen- 
tin Lipatti, Leon Leviţchi, Ana Cartianu, G. Ivaşcu, 
Al. Dima. Rubricile inițiale, „Probleme de limbă” 
şi „Probleme de literatură”, vor fi completate cu 
„Literatură română”, „Lingvistică”, „Leorie litera- 
ră”, „Folclor”, „Istoria literaturii române”, „Studii 
şi documente”, „Limbă şi literatură română”, 

„Limbi şi literaturi străine”, „Literatură universa- 
lă”, „Cronică” și „Recenzii”, ultimele două fiind cele 
mai constante; după 1989 se va renunţa la rubrici- 
le permanente. De-a lungul anilor revista tipărește, 
alături de studii și articole din domeniul lingvisticii, 
folcloristicii, al istoriei, criticii, teoriei literare şi lite- 
raturii comparate, recenzii, cronici, lucrări ale unor 
sesiuni științifice, simpozioane și colocvii. Astfel, 
volumul din 1972 însumează comunicările susținu- 
te la sesiunea ştiinţifică cu tema Metodologia cerce- 
tării limbii şi literaturii de Al. Dima (Problematica şi 
metodologia modernă a literaturii comparate), Paul 
Cornea (Contribuţii la o teorie sociologică a „suc- 
cesului” literar), Liviu Onu (Despre oportunitatea 
unor metode riguroase în editarea textelor româneşti 
vechi), Mihai Zamfir (Metodologia monografiilor 
privind literatura română modernă — secolul al XIX- 
lea), Boris Cazacu, Dan Simonescu, lon Coteanu. 
Volumul din 1978 este consacrat lucrărilor prezen- 
tate la un colocviu româno-german pentru studie- 
rea lexicului social-politic din epoca de la 1848 de 
I. Coteanu, Mircea Seche, Narcisa Forăscu, Rodica 
Bogza-lrimie, Angela Bidu-Vrânceanu ș.a. Numărul 
211973 este dedicat aniversării a trei sute de ani de 
la naşterea lui Dimitrie Cantemir, iar articolele sunt 
semnate de D. Păcurariu (Dimitrie Cantemir — Pre- 
cursorul), Dan Simonescu („Divanul sau Gâlceava 
înțeleptului cu lumea”), lon Rotaru (Dimitrie Can- 
temir — Stilul baroc), Al. Cizek (Valori clasice şi uma- 
niste în „Istoria ieroglifică”), Dan C. Mihăilescu („Ți- 
ganiada” şi „Istoria ieroglifică”). În cadrul rubricilor 
„Studii şi documente”, „Discuţii despre curente în 
literatura română din secolul XX” semnează articole 
despre sămănătorism, poporanism şi avangardism 
Al. Piru, Pompiliu Marcea, G. Ivaşcu, lon Rotaru ş.a. 
(1968), iar despre personalităţi ale istoriei şi criticii 
literare (E. Lovinescu, G. Călinescu, D. Popovici) 
scriu Eugen Simion, Romul Munteanu şi Ovid $. 
Crohmălniceanu (1969). Mai contribuie cu articole 
de istorie, teorie şi critică literară D. Micu, Zoe Du- 
mitrescu-Buşulenga, Mihai Novicov, I.C. Chiţimia, 
Virgil Nemoianu, Şt. Cazimir, Al. Tudorică, Mihai 
Apostolescu, Aurel Petrescu, M.I. Dragomirescu, 
Mircea Martin, Silvian Iosifescu, Octav Păun, Jean 
Livescu, Mircea Anghelescu, Gh. Bulgăr, N. Con- 
stantinescu, Liliana lonescu-Ruxăndoiu, Mihaela 
Mancaş, Nicolae Manolescu, Dan Grigorescu, Dan 
Horia Mazilu, Florin Manolescu. Cu articole de li- 
teratură comparată şi universală participă T. Vianu 
(O problemă a periodizării Renaşterii, 1959), Nina 

Facon, Al. Balaci, lon Brăescu, Valentin Lipatti, Vera 
Călin, Leon Leviţchi, Ana Cartianu, Eugen Cizek; cu 
studii de lingvistică, poetică şi stilistică Gr. Brân- 
cuş, Valeria Guţu Romalo, N. Condeescu, Al. Graur, 
Pandele Olteanu, Lucia Wald, lorgu Iordan, Edith 
Iarovici, Liliana lonescu-Ruxăndoiu, Rodica Zafiu, 
Gabriela Pană-Dindelegan, N. Constantinescu. Vo- 
lumul din 1996 găzduiește o parte dintre lucrările 
Colocviulul Naţional „Mihai Eminescu”, iar anul ur- 
mător apar contribuţiile prezentate la Simpozionul 
„Tudor Vianu” de George Gane (Conceptul de criti- 
că literară al lui Tudor Vianu), Mircea Martin. Mai 
publică articole de teorie și critică literară Liviu 
Papadima (Eternul Caragiale la răscruce), lon 
Bogdan Lefter („Vizualitatea” operei lui Creangă), 
Ion Manolescu, Gabriel Mihăilescu, Monica Spiri- 
don, de lingvistică: Gabriela Pană Dindelegan și 
recenzii: Camelia Stan (lon Coteanu, Gramatică, 
stilistică, compoziţie), Cristian Moroianu (G.I. To- 
hăneanu, Dicționar de imagini pierdute), Alexan- 
dra Vrânceanu ș.a. C.A., L.Bc. 


ANALELE UNIVERSITĂŢII DIN CRAIOVA, publica- 
ţie care apare la Craiova, anual, pe serii, din 1972. 
Între 1972 şi 1975, seria de filologie iese împreună 
cu seriile de istorie şi geografie; din 1976 seria de 
filologie apare separat. Primul colegiu de redacţie 
este format din Pavel Ţugui (redactor responsa- 
bil), George Sorescu (secretar de redacţie), Eugen 
Negrici, Dorin Teodorescu, Ioana Murar, Mimoza 
Iancovici, Marin Ohotă, Rodica Iordache. Din 1973 
din colegiul de redacţie mai fac parte Al. Piru, 
Flora Şuteu, Ion Pătraşcu, Pavel Ţugui rămânând 
redactor responsabil. În 1975 redactor responsabil 
este lon Trăistaru (pentru toate seriile). Din 1976 
acesta apare alături de Flora Şuteu, Ion Pătrașcu, 
Marin Petrişor, George Sorescu, Pavel Ţugui, Dorin 
Teodorescu. Între 1977 şi 1982 secretar de redacţie 
este Pavel Țugui. Din 1978 textele sunt grupate în 
rubrici cvasipermanente, ca „Studii şi documente”, 
„Note şi recenzii”, „Cronică”. Volumul din 1982 este 
îngrijit de Gh. Bolocan. În 1986 colegiul de redacţie 
este compus din Eugen Negrici, Marin Beşteliu, 
Gh. Bolocan (secretar de redacţie), Ion Pătrașcu, 
Radu Sp. Popescu, Constantin Popescu, George 
Sorescu, lon Trăistaru. Din 1996 seria de filologie 
apare în două subserii, prima dedicată lingvisti- 
cii (redactor-şef Cristina Teodorescu), iar cea de-a 
doua literaturii române, universale şi comparate 
(redactor-şef Cătălin Ghiţă). Acestor subserii li se 

adaugă în 1998 una dedicată limbilor şi literaturilor 
romanice (redactor-şef Lelia Trocan), iar din 2000, 
încă o subserie, dedicată limbii şi literaturii engleze 
(redactor-şef Felicia Burdescu). Din 2004 începe 
să apară şi o subserie dedicată limbilor şi litera- 
turilor clasice (redactor-şef Katalin Dumitrescu). 
Subseriile dedicate culturii franceze şi engleze sunt 
redactate în aceste limbi. O altă subserie, dedicată 
limbilor străine aplicate, cu evidente implica- 
ţii istorico-literare, apare din 2005 (redactor-şef 
Nicolae Panea). În primele volume comentatorii 
poeziei româneşti se interesează de autori şi de 
teme majore, începând cu Eminescu (Pavel Ţugui, 
C.D. Papastate). Tudor Arghezi intră în aria de pre- 
ocupări a lui Titus Bălaşa, Marin Beşteliu, Florea 
Firan, volumul din 1979 cuprinzând o secţiune 
dedicată centenarului naşterii poetului, cu mate- 
riale semnate de Eugen Negrici, Dorin Teodorescu, 
Ion Pătraşcu. Tot Dorin Teodorescu se ocupă de 
Ion Barbu, George Sorescu de Vasile Alecsandri, 
Emilia Parpală de Ion Budai-Deleanu şi de Adrian 
Maniu, Toma Grigorie de Mihail Celarianu, Emil 
Dumitraşcu de N.I. Herescu. Proza românească îi 
preocupă pe colaboratorii şi pe redactorii revistei 
începând cu literatura veche. Eugen Negrici se arată 
interesat de cronicile brâncoveneşti (Observaţii sti- 
listice asupra cronicii anonime brâncoveneşti), lon 
Trăistaru de arta literară a lui Miron Costin, lon 
Nijloveanu de opera lui Dimitrie Cantemir, Tudor 
Nedelcea de cronicarii munteni. De literatura româ- 
nească premodernă şi modernă se ocupă Marian 
Barbu (Marginalii la o proză mai puţin cercetată — 
romanul de mistere, Dislocarea compoziţiei în proza 
românească actuală, în „Galeria cu viţă sălbatică”), 
Pavel 'Țugui, Cornelia Diaconu, Dorin Teodorescu, 
Toma Grigorie, Titus Bălaşa, Sonia Cuciureanu, 
Maria Magdalena Simion. Volumul din 1980 
conţine o secţiune dedicată centenarului naşterii 
lui Mihail Sadoveanu (corespondenţă, studii de 
Pavel Ţugui şi lon Pătraşcu ş.a.). Dramaturgia, care 
ocupă un loc mult mai modest în preocupările 
cercetătorilor, este abordată de Sina Dănciulescu- 
Leonte, Cornelia Cârstea şi Rodica Iordache. Fără 
a fi de la început destinată studierii literaturii uni- 
versale, revista conţine încă din primele volume 
numeroase cercetări dedicate poeziei scrise în alte 
limbi, cu precădere în cele romanice. Primul loc 
pare să fie ocupat de lirica franceză, căreia îi dedică 
mai multe studii Constantin Popescu şi Sonia 
Cuciureanu. A doua, în ordinea frecvenţei cu care 

este abordată, este poezia italiană, despre care scriu 
Ion Pătraşcu ori Romeo Magherescu. Nu sunt uitate 
literaturile clasice, cu precădere cea latină, şi lirica 
unor popoare romanice (Romeo Magherescu). Cât 
priveşte proza, pare să intereseze, în primul rând, 
cea franceză, începând cu marea literatură a secolu- 
lui al XIX-lea (Lelia Trocan), pentru ca, trecând prin 
Emile Zola (C.D. Papastate) şi Raymond Radiguet 
(Sonia Cuciureanu), să se ajungă la marea literatură 
a secolului al XX-lea, cu Francois Mauriac (Sonia 
Cuciureanu), Jean Giraudoux (Elena Răducanu) 
sau cu Noul Roman (Lelia Trocan). Volumul din 
1980 are şi o secțiune dedicată personalităţii lui 
Honor6 de Balzac, intitulată Evocarea lui Balzac, 
cuprinzând studii şi note de Elena Răducanu, 
Sonia Cuciureanu, Lelia Trocan, lon Pătraşcu. Alte 
domenii abordate în aria epicului merg de la proza 
latină clasică până la literaturile anglo-saxone. În 
domeniul dramaturgiei străine, interesul A.U.C. se 
dovedeşte la fel de variat, ca modalităţi de analiză 
tematică, şi la fel de modern, sub aspect metodo- 
logic, ca şi celelalte, deşi aria de interes se limi- 
tează aproape exclusiv la domeniul dramaturgiei 
şi al spectacolului teatral francez. I.Schinteie cer- 
cetează, din această perspectivă, modernitatea tea- 
trului scris de Alfred de Musset, dar şi repertoriul 
Teatrului Naţional din Craiova în secolul al XX-lea, 
în vreme ce Elena Răducanu, specializată în opera 
dramatică a lui Henry de Montherlant, se apleacă 
asupra esteticii spectacolului dramatic, pentru care 
apelează la perspective metodologice de o strictă 
modernitate (Approche semiotique du thââtre). 
După despărţirea în cele două subserii, de lingvis- 
tică şi de literatură, dar mai ales după apariţia celor 
specializate, dedicate spaţiului cultural francez, 
englez sau aceluia al Antichității clasice, tematica 
studiilor publicate se specializează la rândul ei, în 
zona de interes a actualităţii rămânând cu precădere 
subseria dedicată literaturii române, universale şi 
comparate. Se publică studii despre proza lui Anton 
Holban (Marian Victor Buciu), despre prozatorii 
Școlii de la Târgovişte (lon Buzera), despre jurnalul 
lui I.D. Sîrbu (Ramona Şendrescu), despre „probarea 
silogistică a identităţii” la Marta Petreu (Ilona Duţă) 
şi despre începuturile literare ale lui Mircea Eliade 
(Silviu Gongonea). Din spaţiul cultural romanic 
se detaşează comentariile la opera romanescă a 
Daciei Maraini (Nicoleta Călina) şi recenzii cum 
este cea a Elenei Pârvu la volumul Italica de Helga 
Tepperberg. Multe astfel de cercetări, probabil 

referate sau părți din forma definitivă a unor teze 
de doctorat au un aparat critic dezvoltat, precum 
şi o tratare îndrăzneață a temelor. Alţi colaboratori: 
Al. Cistelecan, Ion Calotă, Doina Negomireanu, 
Olivia Bălănescu, Geo Constantinescu, Camelia 
Manolescu, Carmen Petcu, Gabriela Gheorghişor, 
Victor Olaru, Gabriel Nedelea. LI. 


ANALELE UNIVERSITĂȚII DIN TIMIŞOARA. 
Seria științe filologice, publicaţie care apare la 
Timişoara, anual, din 1963; din 2000 titlul s-a 
schimbat în „Analele Universităţii de Vest din 
Timişoara”. Între 1963 şi 1969 redactor responsa- 
bil a fost G. Ivănescu, iar secretar de redacţie G.. 
Tohăneanu, din 1965 redactor responsabil adjunct 
devine Eugen Todoran. Începând cu 1969, Victor 
Iancu este numit redactor responsabil, iar Eugen 
Todoran şi Ştefan Munteanu redactori responsabili 
adjuncţi. Ştefan Munteanu este din 1976 redactor 
responsabil, fiind înlocuit în 1986 cu Vasile Şerban. 
După 1989 revista va fi condusă de Simion Mioc 
(1990-1994), Ileana Oancea (1995-2008), Vasile 
Frăţilă (2009) şi Claudiu T. Arieşan (din 2010). În 
1989 publicaţia nu a apărut. Principalele rubrici, 
păstrate încă de la apariţie, sunt „Lingvistică”, 
„Literatură” (cu deschideri spre istoria literaturii, 
literatură universală şi comparată, folcloristică), 
„Note şi discuţii”, „In memoriam” şi „Recenzii”. 
La rubrica „Literatură” au publicat Eugen Todoran 
(Eminescu. Diorama poetică şi dialectica istorie, 
precum şi contribuţii vizând scrisul lui George 
Coşbuc, Vasile Pârvan ş.a.) —, Simion Mioc (pagini 
despre N. Iorga, Tudor Arghezi, Camil Petrescu, 
Ion Pillat, Liviu Rebreanu, Ion Vinea ş.a.), Lucia 
Jucu-Atanasiu (contribuţii privitoare la Cronica 
anonimă brâncovenească, Dimitrie Dăscălescu, 
Ion Ghica, Mihail Sadoveanu), lon Iliescu (cercetări 
dedicate literaturii vechi, lui lon Creangă, George 
Coşbuc, lon Agârbiceanu), Virgil Vintilescu (despre 
loan Maiorescu, Eminescu, loan Slavici, Titu 
Maiorescu), Traian Liviu Birăescu (Timp şi roman 
etc.), Ileana Oancea (studii referitoare la poezia 
secolului al XIX-lea, la proza lui Eminescu), Iosif 
Cheie-Pantea (Romantismul şi curentele moderne, 
Eminescu), Dumitru Vlăduţ (pagini privind opera 
lui Ion Budai-Deleanu, poezia şi poeţii simbolis- 
mului, N. Davidescu), Alexandru Ruja (Între clasic şi 
modern), Cornelia Stancu (despre Martha Bibescu, 
Elena Văcărescu, Anna de Noailles), Daniel Vighi 
(loan Slavici). Li se alătură cu studii vizând mai 

ales literatura secolelor al XX-lea şi al XXI-lea 
Cornelia Nistor (Elemente picareşti în prozele lui 
Panait Istrati), Stela Mirel (despre Al. A. Philippide), 
Dumitru Tucan (Sensurile modernităţii), Adrian 
Mioc (Timp şi metodă — fenomenul religios), Carmen 
Blaga (Manifestul literar), Ilinca llian (Mircea 
Cărtărescu). Folclorul, în primul rând cel din Banat, 
este cercetat de Ovidiu Bârlea, Partenie Muraru şi 
Ion Iliescu. Numeroase contribuţii dedicate unor 
importanţi scriitori europeni şi din cele două 
Americi sau unor probleme de literatură com- 
parată sunt semnate de Victor lancu (Fr. Schiller 
şi problemele umanismului, Tudor Vianu, com- 
paratist), Altred Heinrich (pagini despre Puşkin, 
Lermontov, Dostoievski, Turgheniev, Leonid 
Andreev), Clio Sârbu-Mănescu (despre clasicismul 
şi romantismul francez, despre Elsa Triolet), Traian 
Liviu Birăescu (cu privire la Euripide, Shakespeare, 
Proust), Rodica Ciocan-lvănescu (cercetări despre 
baroc), Rodica Tohăneanu (Charles Baudelaire, 
Albert Camus), Livius Ciocârlie (Balzac, Francis 
Ponge, Sartre), Ignat Bociort (Aristotel), Marcel Pop- 
Corniş (despre poezia americană contemporană), 
Margareta Gyurcsik (drama medievală, Stendhal, 
romanul realist, Albert Camus), Galina Cernikova 
(Mihail Bulgakov), Cornelia Nistor (spiritul Lumi- 
nilor, romanul secolului al XVII-lea, Mark Twain), 
Iosif Cheie-Pantea (Eminescu şi Leopardi), 
Carmen Blaga (Marinetti şi Urmuz, teoriile 
asupra imaginarului), Tudor Beşuan (romanul 
american), Constantin Chevereşan (Henry James, 
Norman Mailer, Joseph Conrad), Ramona Boca- 
Bordei (despre ratare în plan literar, despre Andr6 
Gide), Roxana Nubert (literatura barocă germană 
din România, R.M. Rilke), Adriana Babeţi (Text şi 
hegemonie), Anca Opric (Zola, Apollinaire, Albert 
Camus), Eleonora Pascu (Thomas Mann, Bertolt 
Brecht, Peter Handke). De asemenea, sunt prezenți 
în revistă Alain Vuillemin, Wolfgang Schaller, Jos6 
Roso Diay, Maria Lombardo, care oferă contri- 
buţii despre romanul francez sau englez, despre 
Hâlderlin, Domenico Tempio și Lope de Vega. 
În domeniul lingvistic se publică de-a lungul 
timpului cercetări de lexicologie (Marin Bucă, 
Ivan Evseev, Richard Sârbu, Maria Sârbu), de sti- 
listică şi istoria stilisticii (G. Ivănescu, Gheorghe 
I. Tohăneanu, Ileana Oancea, Ştefan Munteanu, 
Felicia Giurgiu ş.a.), istoria limbii (Doina David), 
dialectologie (Ionel Stan, Vasile Frăţilă), de lingvis- 
tică aplicată limbilor franceză, engleză, germană 

(Maria Ţenchea, Hortensia Pârlog, Aurelia Turcu, 
Yvonne Lucuţa ş.a.). Rubrica de recenzii prezintă 
cărți aparţinând lui Eugeniu Coşeriu, Carlo 
Tagliavini, Alain Guillermou, R.M. Alberes, Faust 
Bădescu, Yves Duplessis, Eugen Cizek, Al. Dima, 
Edgar Papu, Maurice Blanchot, George Steiner, Dan 
Horia Mazilu ş.a. iar cea intitulată „In memoriam” 
aduce omagiul dedicat unor personalităţi ca Iosif 
Popovici, Tudor Vianu, Jean Boutiere, George 
Giuglea, P.P. Panaitescu, Victor Iancu, G. Ivănescu. 
Volumul din 1995 este închinat profesorului Ştefan 
Munteanu, în vreme ce cu alte prilejuri sunt săr- 
bătoriţi Alfred Heinrich, Deliu Petroiu, Eugen 
Todoran, Gheorghe I. Tohăneanu. $.1.-]., R.Z. 


ANANIA, George (14.VII.1941, Măgurele, j. Ilfov — 
5.1V.2013, București), prozator, dramaturg, tradu- 
cător. Este fiul Dumitrei şi al lui Dumitru Anania. 
După ce a urmat Liceul „Gheorghe Șincai” din 
Capitală, a absolvit, tot aici, în 1964, Facultatea de 
Limba și Literatura Română, cu o lucrare de licență 
având tema Unele aspecte ale specificului literatu- 
rii științifico-fantastice. A tost muzeograf, etnograf, 
director adjunct la Studioul Animafilm. Împreună 
cu Romulus Bărbulescu a format un cuplu notoriu 
şi prolific în SF-ul românesc, semnând numeroase 
romane, povestiri, piese de teatru și — sub pseudo- 
nimul Ana Barbara Rebegea - articole de critică 
literară aplicate la domeniul SE 

Constelaţia din ape (1962), primul roman al 
lui A., scris, ca mai toate celelalte cărți, în colabo- 
rare cu Romulus Bărbulescu și publicat în fascicule 
în colecția „Povestiri știinţifico-fantastice”, reface 
Călătorie spre centrul pământului de Jules Verne: un 
echipaj internațional, având o componență panso- 
cialistă, descinde cu un submarin în adâncurile unui 
lanţ vulcanic subacvatic, descoperind o civilizație 
extraterestră — „siderantropii”. Civilizațiile fraterni- 
zează în numele unui „țel comun: izbânda materiei 
superior organizate asupra manifestărilor oarbe ale 
naturii”. Tot pe tema contactului extraterestru, de 
astă dată în spaţiul cosmic, va fi Doando (1965), în 
care omenirea dintr-un viitor comunist înalt-teh- 
nologizat participă la macroproiectul de ajutorare a 
unor civilizaţii galactice aflate în impas. După Statuia 
șarpelui (1967), exercițiu pe o temă de paleoastrona- 
utică, și Planeta Umbrelelor Albastre (1969), roman 
care actualizează în decor SE Cei trei muschetari de 
Alexandre Dumas, apar cele mai cunoscute cărți ale 
cuplului A. - Romulus Bărbulescu: Ferma Oamenilor 

de Piatră (1970) și Paralela-enigmă (1973). Acestora 
ar fi urmat să li se adauge încă un volum pentru a 
forma prima trilogie românească SE Tema dilogiei 
ține de raportul anxiogen dintre om și mașinile 
cibernetice inteligente, proiectat pe planul alienant 
și traumatizant al explorării cosmosului. Dintre cele 
două concepte puse în joc — fuziunea om-mașină 
versus autonomizarea inteligenţei artificiale în 
raport cu orizontul cognitiv uman care a creat-o — va 
avea câștig de cauză cel de-al doilea, cu nuanța că 
mașina va asimila totuși „sufletul” omului, conceput 
în limitele impuse de un umanism pacifist agreat 
teoretic în socialism. Romanele prezintă turnuri de 
literatură polițistă, propunând și rezolvând enigme. 
Însă lirismul opacizează narațiunea, personajele 
se mișcă în numele unui romantism butaforic, 
rău deservit de stilul de regulă stângaci și diletant. 
Un regres față de acest nivel totuși primitiv îl oferă 
Șarpele blând al infinitului (977), roman realist-so- 
cialist în care clișeele romanului de șantier (caracte- 
rologie, evoluție narativă) sunt teleportate în cadru 
SF: de pildă, fata unei somități științifice refuză căsă- 
toria de convenienţă și confortul unei vieți burgheze 
pentru a munci în condiții ostile pe planeta Pluto. 
Romanul extrapolează datele unui protocronism 
triumfalist: România viitorului se numără printre 
liderii planetari în materie de dinamică tehnolo- 
gică, desfășoară operațiuni de inginerie interstelară 
ș.a.m.d. La nivel microcasnic, extrapolările sunt de 
asemenea rizibile: o gospodărie țărănească numără, 
alături de markeri precum oala de tuci și borcanul cu 
jumări, gadgetul numit „plită cu infraroșii”. Pe lângă 
colaborările cu Romulus Bărbulescu, A. a semnat și 
de unul singur, cu particularitatea curioasă că mai 
toate lucrările sale individuale au un dublu în litera- 
tura individuală a partenerului său. Corsarul de fier 
(1966) și Ploaia de stele (1969) romanţează biografiile 
lui Francis Drake și Alexander von Humboldt, iar Test 
de fiabilitate (1981) demască manipulările genetice 
din Occident, cu scopul de a obține un mutant 
nemuritor. Romanele pentru copii Acțiunea Lebăda 
(1984) și Oexperienţă neobișnuită (1987) exploatează 
ideea SF din Șarpele blând al infinitului comunica- 
rea interplanetară prin intermediul „bioundelor”. 

SCRIERI: Constelaţia din ape (în colaborare cu Romulus 
Bărbulescu), I-VI, București, 1962; Doando (în cola- 
borare cu Romulus Bărbulescu), București, 1965; 
Corsarul de fier, I-II, București, 1966; Statuia șarpelui 
(în colaborare cu Romulus Bărbulescu), București, 1967; 
Planeta Umbrelelor Albastre (în colaborare cu Romulus 

Bărbulescu), I-IV, București, 1969; ed. (Planeta Fanto- 
melor Albastre), Galaţi, 1993; Ploaia de stele, București, 
1969; Ferma Oamenilor de Piatră (în colaborare cu 
Romulus Bărbulescu), București, 1970; ed. pref. Alexan- 
dru Mironov, București, 1990; Paralela-enigmă (în cola- 
borare cu Romulus Bărbulescu), București, 1973; Șarpele 
blând al infinitului (n colaborare cu Romulus Bărbu- 
lescu), București, 1977; Test de fiabilitate, București, 
1981; Acţiunea Lebăda, București, 1984; O experiență 
neobișnuită, Bucureşti, 1987; Cât de mic poate fi infernul? 
(în colaborare cu Romulus Bărbulescu), București, 1992. 
Ediţii: Antologia science-fiction Nemira '94 — Romanian 
SF Anthology Nemira '94, ed. bilingvă, București, 1994; 
Antologia science-fiction Nemira '95 - Romanian SF 
Anthology Nemira '95, ed. bilingvă, București, 1995. 

ANANIA, Valeriu 
(18.11.1921, Glăvile, 

j. Vâlcea — 31.1.2011, 
Cluj-Napoca), 

poet, dramaturg, 
prozator, memorialist, 
traducător. 


Este fiul Anei (n. Mărgăritărescu), fiica unui preot 
din Vâlcea, şi al ardeleanului Vasile Anania, mic 
negustor de ţară, iar după 1944 muncitor în Bucu- 
reşti. Urmează primele cinci clase în comuna natală, 
apoi cursurile Seminarului Central din Bucureşti 
(1933-1941); îşi ia bacalaureatul la Liceul „Mihai 
Viteazul”. În 1936 intră în Frăția de Cruce şi în orga- 
nizaţia străjerească a Regelui Carol al II-lea, fiind un 
elev eminent. Editează, în ultimul an de seminar, 
revista „Dacia Rediviva”. Participă (din întâmplare, 
susţine în Memorii) la înmormântarea lui Corneliu 
Zelea Codreanu (1941), delict pentru care este 
arestat şi dus la Malmaison, închisoarea pe unde 
fratele său Mitică trecuse deja, din cauza adeziunii 
sale la mişcarea legionară, convins de însuşi A. 
Urmează între 1941 şi 1948 Facultatea de Teologie la 
Bucureşti, Cluj, Sibiu şi cursuri de medicină şi 
muzică instrumentală la Cluj (1945-1946). Intră în 
monahism în 1942 cu numele Bartolomeu şi vieţu- 
ieşte o vreme la mănăstirea Antim din Bucureşti, 
unde este director al bibliotecii patriarhale. Se 
retrage, pentru o vreme, la Polovragi, dar este arestat 

în octombrie 1943 de Siguranţă şi condamnat 
pentru „posedare ilegală de armă”. Trece prin Jilava, 
pentru câteva luni, e transferat apoi în lagărul politic 
de la Târgu Jiu. În aprilie 1944 este eliberat şi 
urmează o perioadă de pribegie, punctată de 
arestări temporare şi eliberări, care culminează cu o 
relativă reabilitare a trecutului legionar, în urma 
căreia, în 1945, se înscrie la medicină, în Sibiu. În 
toamna lui 1945 Universitatea „Regele Ferdinand I” 
revine de la Sibiu la Cluj, unde A. devine rapid o 
figură importantă a vieţii studenţeşti. Este unul 
dintre „eroii” mişcării naţionale studenţeşti (antire- 
vizioniste şi anticomuniste) de la 10 mai 1946, în 
urma evenimentelor ajungând din nou o figură 
indezirabilă pentru regimul de la Bucureşti, astfel 
încât e nevoit să ia calea surghiunului prin diverse 
mănăstiri din ţară. De câteva ori se întoarce în Cluj, 
este arestat şi apoi eliberat: o dată, cu domiciliul 
forţat în Baia de Arieş; altă dată, din ordinul Siguran- 
ței din Cluj, e surghiunit la Topliţa. În 1948 reuşeşte 
să îşi finalizeze la Sibiu, în cvasiclandestinitate, 
studiile teologice. La mănăstirea Bistriţa, unde stă 
ascuns, este descoperit din întâmplare de proaspă- 
tul patriarh Iustinian şi luat la Patriarhie, unde func- 
ționează ca intendent al Palatului Patriarhal, apoi ca 
inspector pentru învățământul patriarhal şi director 
al bibliotecii patriarhale. Securitatea este cu ochii pe 
el în continuare şi este „ridicat” într-o noapte, dar 
patriarhul intervine energic la ministrul de Interne 
şi este eliberat a doua zi. În 1958, la puţin timp după 
vizita la Moscova a patriarhului Iustinian, este 
arestat, judecat şi condamnat la douăzeci de ani de 
muncă silnică pentru „uneltire contra ordinei 
sociale”. Trece prin penitenciarele Jilava, Ploieşti, 
Piteşti, Aiud. În „academia” subterană de la Jilava se 
nasc povestirile din Amintirile peregrinului apter, la 
Aiud concepe poemele dramatice Steaua Zimbrului 
şi Meşterul Manole. În 1959 este adus ca martor al 
acuzării în procesul lui Radu Gyr; este torturat, 
drogat pentru „a spune tot ce n-a spus” (conform 
mărturisirilor proprii), reeducat la Aiud. Este eliberat 
în 1964, prin decret general de grațiere. În 1965 
pleacă din ţară, la Detroit, ca preot al Arhiepiscopiei 
Misionare Ortodoxe Române din America. La 
întoarcere, în 1976, este numit director al Institutu- 
lui Biblic din Bucureşti. Între 1982 şi 1993 se retrage 
la Văratec. În 1993 este înscăunat arhiepiscop al 
Vadului, Feleacului şi Clujului şi în 2006 mitropolit 
al Clujului, Albei, Crişanei şi Maramureşului. A. 
debutează în 1935 cu poezia Pământ şi cer în revista 

„Ortodoxia” şi publicistic în „Vremea”. În 1939, cu 
sprijinul lui N. Iorga, i se joacă piesa La furcărie pe 
scena Teatrului Ligii Culturale şi în 1940, pe scena 
Teatrului Naţional Studio, poemul dramatic Dochia. 
În stagiunea 1967-1968 i se pune în scenă la Teatrul 
„Barbu Delavrancea” din Bucureşti piesa Miorița, 
care, publicată în 1966, cu o Predoslovie de Tudor 
Arghezi, constituie şi debutul său editorial. A mai 
colaborat la „Gândirea”, „Convorbiri literare”, „Gazeta 
literară”, „Credinţa” (Detroit), „Noi” (Detroit), pe 
care o editează, „Destin” (Madrid), „Lribuna”, „Amfi- 
teatru”, „Ateneuw”, „Albina”, „Luceafărul”, „Lelegratul 
român” (Sibiu), „Magazin istoric” ş.a. 1 s-au acordat 
Premiul Uniunii Scriitorilor (1982), Premiul Opera 
Omnia al Filialei din Cluj a Uniunii Scriitorilor 
(2001), Premiul Special al Uniunii Scriitorilor pentru 
Memorii (2008). În 2010 este ales membru de onoare 
al Academiei Române. Publicarea integralei operei 
sale este iniţiată de Editura Limes din Cluj-Napoca 
în 2003 şi reluată de Polirom în 2008. Publicarea 
Memoriilor a stârnit discuţii legate de colaborarea 
cu Securitatea şi de activitatea sa în America. În 
2012 loana Diaconescu, cercetător CNSAS, a 
publicat într-un serial, în „România literară”, dosarul 
lui A., concluzionând că este exclusă orice colabo- 
rare cu Securitatea comunistă. 

Lirica lui A. este dificil de încadrat într-o formulă 
de istorie literară ori în contextul poeziei actuale. În 
primul rând, pentru că autorul aparţine „promoţiei 
amânate”, acea „generaţie a războiului”, de poeţi 
născuţi prin anii '20 ai secolului trecut, cu debuturi 
târzii şi evoluţii sinuoase, fără conştiinţa apartenen- 
ţei la vreun grup ori mişcare literară. În al doilea 
rând, pentru că poezia unui poet-călugăr nu poate fi 
înţeleasă fără o cultură şi o trăire religioasă profunde. 
Se poate afirma că A. continuă „linia” ortodoxismu- 
lui, dar nu într-o manieră tocmai ortodoxă: pe lângă 
influenţe gândiriste, apar inflexiuni argheziene, 
alteori voiculesciene ori barbiene. Modalitatea în 
care interpretează Sonetele lui V. Voiculescu, într-un 
excepţional articol inserat în volumul Din spumele 
mării (1995), poate oferi cheia de lectură pe care 
autorul a hărăzit-o propriilor texte: Sonetele sunt 
rodul experienţelor spirituale de tip isihast, senzua- 
lismul nu este decât o chestiune de limbaj poetic, cu 
alte cuvinte erosul se converteşte în agape (ca sub- 
stanță), iar agape se exprimă prin eros (ca limbaj). 
Primul volum de poezie, Geneze (1971), propune 
„scenarii” care deghizează în metafore un scenariu 
liturgic: ambigua persoană a doua a poemului 

ascunde o persoană sacră, după cum, alteori, 
persoana întâi îşi asumă ipostaze divine, dinamica 
relaţiei dintre eul poetic şi „celălalt” (există în fiecare 
poem un „tu”, fie masculin, fie feminin, amintind de 
sonetele lui Voiculescu) poate fi o încercare de a 
transpune poetic dinamica relaţiei dintre creatură şi 
Creator în ortodoxie, dialogul prin comunica- 
rea-comuniune. Următorul volum, File de acatist 
(1976), conţine poezie religioasă: două acatiste, 
unul dedicat sfântului loan Valahul, celălalt sfântu- 
lui Calinic de la Cernica. Acatistele, păstrând tonali- 
tatea tradiţională şi prozodia imnului bizantin, 
surprind prin poeticitatea lor: „Vezi toamna cum 
se-mbracă în trup pogorâtor/ Acoperindu-şi 
moartea ca iarba-n rădăcină./ La râul Babel 
plânsem. Din floarea ce se-nchină/ Acestei triste 
pravili mai stăruie un dor/ Horit în neodihna mires- 
melor: lumină./ Ucenicindu-i nopţii şi bând-o prin 
tăgadă,/ Licoare nouă, sfântă, ne-mbată şi ne 
pradă./ Aliluia!” (Acatistul Sf. loan Valahul, Starea a 
treia). Cărţile următoare, Istorii agrippine (1976), 
Anamneze (1984) şi Imn Eminescului (1992), se cir- 
cumscriu, în general, aceluiaşi univers poetic. 
Dramaturgia lui A., reunită în două volume publi- 
cate în 1982 sub titlul Greu/ Pământului. O pentalo- 
gie a mitului românesc, oferă o fascinantă experi- 
enţă de întoarcere a mitului, înţeleasă ca retrăire şi 
reinventare a acestuia. Cinci poeme dramatice, 
Mioriţa, Du-te vreme, vino vreme, Meşterul Manole, 
Greul Pământului şi Steaua Zimbrului, delimitează 
simbolic o vatră a spiritualităţii româneşti, un spaţiu 
al genezelor, alcătuind un sistem poetico-filosofic 
articulat, ale cărui axe de referinţă sunt folclorul şi 
istoria. În articolul Mitologia românească, inclus în 
volumul Din spumele mării, A. subscrie la interpre- 
tarea pe care Mircea Eliade o dă Mioriței, în care se 
regăseşte „cheia” propriului poem dramatic: „Este 
vorba de o nouă creaţie religioasă, proprie sud-estu- 
lui european, pe care noi am numit-o «creştinism 
cosmic» pentru că, pe de o parte, ea proiectează 
misterul cristologic asupra naturii întregi, iar, pe de 
altă parte, neglijează elementele istorice ale creşti- 
nismului, insistând, dimpotrivă, asupra dimensiu- 
nii liturgice a existenţei omului în lume”. Această 
înţelegere a baladei populare, în spiritul unui creşti- 
nism cosmic, este reprezentată în Miorița lui A. prin 
intermediul unor personaje care nu sunt decât 
măşti ale unor principii ori forţe cosmice. Dacă 
Mioriţa se caracterizează prin lirism şi concentrare 
metaforică, poemul Meșterul Manole (1968) pare 

mai apropiat de specia dramatică, prin existenţa 
unor forţe antagonice care susțin acţiunea (D. 
Micu). Aparenţă dramatică şi miez tragic, căci, în 
esenţă, conflictul purcede dintr-o fatalitate ontolo- 
gică: omul este disputat concomitent de cer şi de 
pământ, de Biserică şi de Femeie, de dragostea spi- 
rituală şi de dragostea trupească. Alegerea, absolut 
necesară unei iubiri-creaţii autentice, aparţine 
omului şi ea determină destinul tragic: voinţa de 
creaţie coincide cu asceza, cu jertfirea „izvodului”, a 
materiei, în „rodul” spiritului. Altă piesă, Hoţul de 
mărgăritare, subintitulată Întoarcerea fiului risipi- 
tor (1993), scrisă în 1952, urmăreşte semnificaţiile 
parabolei biblice a fiului risipitor, tema salvării, a 
împăcării cu Tatăl şi a sacrificiului regenerator. 
Romanul exotic Străinii din Kipukua (1979) şi cule- 
gerea de nuvele Amintirile peregrinului apter (1990), 
ce împrumută aparenţa unui roman memorialistic, 
aparţin fără îndoială tradiţiei prozei fantastice 
româneşti. Concepţia asupra fantasticului s-ar 
distinge, în cazul lui A., prin imaginarea unui univers 
dublu articulat: realul şi miraculosul, trecutul şi pre- 
zentul, mitul -— fie basmul hawaiian, fie legenda 
românească - şi istoria. Cele două planuri nu se 
neagă, nu se opun, nu se întretaie, ci sunt concomi- 
tente, amestecate, identice în substanţa lor. Trucul 
care face posibilă nararea şi construcţia unei 
asemenea lumi duble este imaginarea unui personaj 
fantastic cu totul special: un eu naratorial cu o dublă 
ipostază, una istorică, reală şi una mitică, fantastică. 
Eul-narator este în acelaşi timp un om obişnuit, 
istoric, dar şi un contemporan al tuturor timpurilor, 
al zeilor hawaiieni ori al voievozilor şi călugărilor 
din vechile mănăstiri româneşti. El trăieşte simultan 
în basm, în mit şi în realitate, asemenea lui Făt- 
Frumos din poemul dramatic, cu o vagă înţelegere a 
statutului său de „ne-muritor” ori de „înviat. 
Străinii din Kipukua se plasează într-un spaţiu 
exotic: insulele hawaiiene, cu mirajul unei culturi 
arhaice, care încă îşi trăieşte poveştile despre zei 
(moolelo). Personajele centrale: domnul Martin, 
matematician ratat, şi soţia lui, Diana Kovalski, fosta 
elevă a naratorului, profesor în America într-o 
„primă” existenţă, prietenul profesorului, primarul 
oraşului Kipukua, David Stevenson, şi fetele sale, 
Kaena şi Unauna, prinţul Lohiau sunt „nemuritori” 
ori „înviaţi”, nemaiştiind cine ori ce sunt şi descope- 
rindu-şi treptat identitatea profundă. „Străini” de 
propria viaţă şi de sine, de orice „casă”, călători prin 
timp şi spaţii, „înviaţii”, dar şi „nemuritorii” nu au 

identitate, nume, obârşii, pentru că au murit o dată 
şi, înviind, şi-au pierdut identitatea primă. 
Înstrăinarea de tot îi transformă în veşnici peregrini, 
idee deloc străină de concepţia ortodoxă conform 
căreia suntem străini în această lume. Rotonda 
plopilor aprinşi (1983), carte de memorialistică, 
cuprinde o galerie de opt portrete (începând cu 
Tudor Arghezi, mentor literar şi prieten, apoi Gala 
Galaction, Anton Holban, Victor Papilian, Lucian 
Blaga, lon Luca, Marin Preda şi V. Voiculescu, 
maestrul său spiritual) ce străjuiesc singuraticul 
„luminiş” sufletesc al autorului. Amintirile — „apro- 
ximative” în literă, autentice ca semnificaţie — sunt 
rodul unei căutări, a comuniunii ca împărtăşire spi- 
rituală, într-un heideggerian loc al deschiderii întru 
Fiinţă. Sensul acestei cărţi, scrisă cu talent literar, cu 
sensibilitate intelectuală şi gingăşie sufletească, 
rezidă în adevărurile ei interioare, în încercarea de a 
recupera nu un trecut cu personajele sale „princi- 
pale”, ci povestea întâlnirilor mirabile, împletirea 
biografiilor cu autobiografia, adică destinul rotondei 
sufleteşti. După ce a tradus Noul Testament şi unele 
părţi din Vechiul Testament (Psaltirea, Pentateuhul, 
Cântarea Cântărilor, Cartea Psalmilor etc.), A. izbu- 
teşte să ducă la bun sfârşit o nouă versiune româ- 
nească integrală a Bibliei (2001), „diortosită” după 
Septuaginta, însoţind textul propriu-zis cu comen- 
tarii de o remarcabilă valoare, prin densitatea şi 

erudiția informaţiei, acurateţea şi, adesea, poezia 
interpretării. Versiunea sa, deopotrivă laică şi religi- 
oasă, constituie un moment important în cultura 
română prin prospeţimea şi naturaleţea limbii şi 
prin restituirea unor sensuri pierdute ori deviate în 
traducerile anterioare. Pe de altă parte, apariţia 
Memoriilor relansează figura lui A. în prim-planul 
vieţii culturale, autorului recunoscându-i-se 
talentul narativ, forţa şi farmecul povestirii. Publi- 
carea acestui volum a determinat şi o clarificare a 
trecutului său legionar, a comportamentului din 
detenţie şi a relaţiei cu Securitatea comunistă, 
despre fiecare dintre aceste puncte ale biografiei 
sale circulând variante diferite, lansate din diverse 
surse (câteva, pomenite în carte, sunt diaspora legi- 
onară din America şi fostul mitropolit al Ardealului, 
Antonie Plămădeală). Memoriile, mai ales prima 
parte, sunt scrise cu o extraordinară vervă narativă, 
asemenea unui roman de aventuri, pe alocuri incre- 
dibil, al cărui „erou” este în fond un aventurier cu o 
conştiinţă morală puternică, avid de independenţă, 
ceea ce îl şi determină să nu rămână fidel unei cauze 
şi să penduleze între idealuri politice, culturale etc. 
opuse. Dovadă atracţia pentru literatură, vocaţia sa 
fundamental culturală sau decizia imprevizibilă de 
a se face monah (fără să treacă printr-o criză 
mistică). Este student la Teologie şi concomitent la 
Medicină (pasionat de disecţii), are vocaţie de lider, 
dar refuză constant funcţiile publice, este om de 
teatru, dar şi preot, un tânăr admirator al lui Zelea 
Codreanu, dar şi promonarhist, admirator al lui 
Nichifor Crainic, dar şi al lui Arghezi (cei doi se 
insultau reciproc) etc. Memoriile oferă şi un bogat 
material documentar: despre colaborarea unor 
înalţi prelați ai Bisercii cu Securitatea (patriarhul 
Iustinian, protectorul său, este singura figură lumi- 
noasă); despre ce însemna, de fapt, „sfânta” tinereţe 
legionară, la începuturile ei, pentru un tânăr fără 
experienţă şi cu idealuri naţionale; detalii intere- 
sante sau pitoreşti despre personalităţi ale vieţii cul- 
turale precum Tudor Arghezi, Victor Papilian, Radu 
Gyr, Mira Baciu ş.a., informaţii despre diaspora 
românească şi contradicţiile ei şi o versiune perso- 
nală despre realitățile inimaginabile ale vieţii de 
detenţie din închisorile comuniste. Memoriile, din 
acest punct de vedere, contrabalansează, prin 
realism (kafkian) şi autenticitate până la naturalism, 
misticismul din Jurnalul fericirii de N. Steinhardt. 

SCRIERI: Miorița, cu o Predoslovie de Tudor Arghezi, 
Bucureşti, 1966; ed. pref. Liviu Petrescu, Cluj-Napoca, 
1999; Meşterul Manole, Bucureşti, 1968; Du-te vreme, 
vino vreme!, Bucureşti, 1969; Păhărelul cu nectar, Bucu- 
reşti, 1969; Geneze, Bucureşti, 1971; Steaua Zimbru- 
lui, Bucureşti, 1971; Poeme cu măşti. Du-te vreme, vino 
vreme! Mioriţa. Steaua Zimbrului. Meşterul Manole, 
Bucureşti, 1972; File de acatist, Detroit, 1976; Istorii 
agrippine, Bucureşti, 1976; Străinii din Kipukua, Bucu- 
reşti, 1979; Greul Pământului. O pentalogie a mitului 
românesc, I-II, Bucureşti, 1982; Rotonda plopilor aprinşi, 
Bucureşti, 1983; Anamneze, Bucureşti, 1984; Amintirile 
peregrinului apter, Bucureşti, 1990; Cerurile Oltului, 
Râmnicu Vâlcea, 1990; Imn Eminescului, Bucureşti, 1992; 
Pro memoria. Acţiunea catolicismului în România inter- 
belică, Bucureşti, 1992; Hoţul de mărgăritare (Întoarce- 
rea fiului risipitor), Cluj-Napoca, 1993; Pledoarie pentru 
Biserica neamului, Craiova, 1995; Din spumele mării, 
îngr. şi postfață Sandu Frunză, Cluj-Napoca, 1995; Clujul 
universitar al generaţiei 1946, Cluj-Napoca, 1996; Poeme 
alese, pref. Liviu Petrescu, Cluj-Napoca, 1998; Atitudini, 
Cluj-Napoca, 1999; De dincolo de ape, îngr. şi postfață 
Ioan-Nicu Turcon, Cluj-Napoca, 2000; Du-te vreme, vino 
vreme!, îngr. Gabriel Enache, loan Şt. Lazăr şi Nicolae 
State-Burluşi, Râmnicu Vâlcea, 2001; Apa cea vie a orto- 
doxiei, Cluj-Napoca, 2002; Atelier biblic, Cluj-Napoca, 
2003; Opera literară, I-IX, cronologie Ştefan Iloaie, pref. 
Aurel Sasu, pref. Mircea Muthu, Dan C. Mihăilescu, Petru 
Poantă, Ovidiu Pecican, Cluj-Napoca, 2003-2008; Cartea 
deschisă a împărăției: o însoţire liturgică pentru preoți 
şi mireni, Bucureşti, 2005; Memorii, Iaşi, 2008; Valeriu 
Anania, Aurel Sasu, Despre noi şi despre alții, Bucureşti, 
2009; Starea de excepție. Valeriu Anania - omul şi destinul: 
1946, îngr. şi pref. Aurel Sasu, Cluj-Napoca, 2010. Tradu- 
ceri: Biblia sau Sfânta Scriptură, Bucureşti, 2001. 


Repere bibliografice: Negoiţescu, Însemnări, 215-217; 
N. Carandino, Autori, piese şi spectacole, Bucureşti, 
1973, 73-77; Paleologu, Alchimia, 112-120; Diaconescu, 
Dramaturgi, 251-256; Laurenţiu Ulici, Singurătatea ca 
destin, RL, 1988, 16; Firan, Profiluri, I, 22-26; Micu, Scurtă 
ist., II, 360, IV, 34-37; Dicţ. esenţial, 26-28; Ghiţulescu, 
Istoria, 128-132; Marius Chivu, Însemnări de peste 
Ocean, RL, 2001, 44; Arhiepiscopului Bartolomeu Valeriu 
Anania. In honorem, îngr. loan-Vasile Leb, Cluj-Napoca, 
2001; Opriţă, Anticipația, 149-159; Lucian Bâgiu, Valeriu 
Anania -— scriitorul, Cluj-Napoca, 2006; Liviu Grăsoiu, 
Momentul Valeriu Anania, CL, 2007, 3; Petru Poantă, 
Valeriu Anania, poetul, CNT, 2008, 2; Paul Cernat, 
Cartea vieţii lui Valeriu Anania, OC, 2009, 465; Al. Zub, 
Cunoaştere de sine şi creaţie: Valeriu Anania, CL, 2009, 2; 
Constantin Ciopraga, Valeriu Anania între eul biografic 
şi eul profund, CL, 2009, 4; Al. Zub, Discurs confesiv şi 
alteritate, CL, 2009, 9; Popa, Ist. lit., II, 876-877; Aurel 
Sasu, Dragostea şi vântul. Glose la memoriile lui Valeriu 
Anania, Cluj-Napoca, 2011; Beatrice Ştir, Valeriu Anania 

(publicistul), Cluj-Napoca, 2011; Ioana Diaconescu, 
Bartolomeu Anania — Dosar de urmărire informativă (- 
II), RL, 2012, 10, 11. R.D. 


ANCA, George (12.1V.1944, Ruda-Budeşti, j. 
Vâlcea), poet, prozator, dramaturg, traducător. 
Este fiul Elisabetei Anca (n. Grigorescu) şi al lui lon 
Anca, funcţionari. A absolvit Facultatea de Limba 
şi Literatura Română a Universităţii din Bucureşti 
(1966). Şi-a luat doctoratulîn 1974 cu teza Baudelaire 
şi poeţii români. Corespondenţe ale spiritului 
poetic. A tost, pe rând, redactor la Radiodifuziunea 
Română, redactor la revista „Colocvii”, metodist 
şi inspector în Ministerul Învăţământului, lector 
la Facultatea de Ziaristică din Bucureşti, visiting 
professor la Universitatea din New Delhi (1977- 
1979, 1981-1984, 2002-2003), director al Bibliotecii 
Institutului Politehnic din Bucureşti (1984-1987) 
şi director al Bibliotecii Pedagogice Naţionale 
„I.C. Petrescu” (din 1988), profesor asociat la uni- 
versităţile din Oradea şi Târgovişte. A debutat ca 
poet în „Luceafărul” (1961). Mai colaborează la 
„Contemporanul”, „Gazeta literară”, „Viaţa româ- 
nească”, „Oglinda literară”, „Litere”, „Nord literar” 
ş.a., „Credinţa” (Detroit), „Indian Literature” (New 
Delhi). În India editează revistele „The Milky Way” 
(1979), „Latinitas” (1982-1984), la care se adaugă 
în ţară „Liber” (1989), „Bibliotheca Indica” (din 
1998), „Irivirum” (2003) ş.a. A folosit iniţial sem- 
nătura Gheorghe Anca, iar în publicistică pseudo- 
nimele Gh. Miloşeşti şi Gh. Grigorescu; în India a 
semnat Horace Gange. Este membru în Authors 
Guild of India (din 1978), preşedinte al Asociaţiei 
Culturale Româno-Indiene (din 1992), vicepeşe- 
dinte al Societăţii Române de Etnologie, membru 
în International Union of Anthropological and 
Ethnological Sciences. A organizat Academia 
Internaţională „Mihai Eminescu” mai întâi în New 
Delhi (1981) şi Grupul Român pentru Pugwash. A 
editat cărți şi reviste în România şi în India, precum 
şi cursuri universitare. 

Publicate în patru limbi (română, engleză, hindi, 
sanscrită), scrierile literare (şi general-culturale), 
industrioase, ale lui A. se remarcă printr-o neobiş- 
nuită şi derutantă diversitate tematică şi stilistică, în 
care se experimentează formule („viziuni”) şi limbaje 
menite să surprindă cu orice preţ, ostentaţia fiind 
vizibilă şi din perspectiva numărului de volume. 
Privită în ansamblu, activitatea lui A., marcată şi de 
câteva etape petrecute în India, ţinteşte întrucâtva 

modelul Mircea Eliade. Poezia este, la începuturi, 
ermetică, de un pronunţat onirism, încifrându-se în 
„dodii” (concept liric central, care va evolua până la 
stadiul de „doine în dodii”, trecând prin „indodii”). Ea 
se dezvoltă însă într-o poetică proprie, româno-indo- 
europeană, cu note suprarealiste, interiorizându-şi 
exprimări supralingvistice, mantrice sau nirvanice şi 
echivalând nu o dată sunete sanscrite cu înţelesuri 
româneşti. În poemele mai realizate, încă de la prima 
carte, Invocaţii (1968), versul se pune în mişcare ca 
după un sunet universal, semnalizat mereu prin 
rimă: „Războiu-i foarte animal/ Mai cade unul de pe 
cal/ Cade pământul de pe cal/ Pocnesc potcoave de 
metal” (Cadenţă) sau: „De la Cozia la Vaţa/ Nimic nu 
costă viaţa/ nici eroul nici paiaţa/ nici stejarii dimi- 
neaţa” (Doină cu variaţiuni). În căutarea propriului 
sine, A. a mai experimentat „poezia-concret-an- 
tropologică”, publicând autoreferenţiale „sonete 
thailandeze” (o mostră: „plăcerea egoului şi ce mai 
rămâne/ la prima spaimă fără discuţie/ asta e treaba 
mea scrisul nimicului”), „orientopoetică”, „balada 
Calcuttei”, „mamma Trinidad”: „Kabir în Caraibbi/ 
Dante în mantre/ Eminescu în Yemen” (Pregăteşte-te 
să trăieşti în Trinidad). Şi în poezie, proză sau în încer- 
cările de a compune teatru, pornirea amalgamării şi a 
supraîncărcării fără alt rost decât acela al producerii, 
aproape fără limite, de text nu poate fi ignorată. Cât e 
productivitate şi cât e inflaţie fantasmagorică e greu 
de stabilit. Romanele lui A. urmează, de asemenea, 
o poetică serialistă, Parinior (1982) continuând eso- 
tericul Eres (1970), iar ciclul definit ca „roman auto- 
mitologic” Apokalipsa indiană - Maica Medeea la 
Paris (997), Buddha şi Colonelul (2001), Frica de 
Orient (2001), Furnici albe (2001), La Gioia (2002), 
Sanskritikon (2002) ş.a. —din care au apărut nouă 
volume, epicizează autobiografic personaje şi drame 
„indo-europene”. În eseu A. insistă asupra propriului 
concept de „indo-eminescologie” şi practică, printre 
altele, extrem de frecvent, ficțiunea critică. 

SCRIERI: Invocaţii, Bucureşti, 1968; Eres, Bucureşti, 1970; 
Poemele părinţilor, Bucureşti, 1976; 10 Indian Poems, New 
Delhi, 1978; Good Luck, Radha, New Delhi, 1979; Ek shanti, 
New Delhi, 1981; Ardhanarishwara, ed. trilingvă, New 
Delhi, 1982; De rerum Aryae, New Delhi, 1982; Mantre, New 
Delhi, 1982; India. Memorii la mijlocul vieţii, New Delhi, 
1982; Pancinci, New Delhi, 1982; Parinior, New Delhi, 1982; 
Sonhind, New Delhi, 1982; Upasonhind, New Delhi, 1982; 
Sonet, New Delhi, 1984; XII by Horace Gange, New Delhi, 
1984; 50 doine lui Ilie Ilaşcu, Bucureşti, 1994; The Buddha, 
Bucureşti, 1994; Indoeminescology, Bucureşti, 1994; Doină 

cu variaţiuni, Bucureşti, 1995; Haos, temniţă şi exil la 
Eminescu, Cotruş, Gyr şi Stamatu, Bucureşti, 1995; Manu- 
scrisele de la Marea Vie, Bucureşti, 1996; Doine în dodii, 
Bucureşti, 1997; Ion Iuga în India, Bucureşti, 1997; Lumea 
fără Coloana lui Brâncuşi, Bucureşti, 1997; Maica Medeea la 
Paris, Bucureşti, 1997; Miongdang, Bucureşti, 1997; Teatru 
sub clopot, Bucureşti, 1997; Templu în elicopter, Bucureşti, 
1997; (Un)Peaceful Essay on Beauty and Prison, Bucureşti, 
1998; Waste, Bucureşti, 1998; Decasilab, Bucureşti, 1999; 
Pelasgos, Bucureşti, 1999; Romayanic Ahimsa, Bucureşti— 
New Delhi, 1999; From Thaivilasa to Cosmic Library, Bucu- 
reşti-Bangkok, 1999; Balada Calcurtei, Bucureşti, 2000; 
Malta versus Trinidad, Bucureşti, 2000; Orientopoetica, 
Bucureşti, 2000; Sonete thailandeze, Bucureşti, 2000; Bau- 
delaire şi poeţii români, Bucureşti, 2001; Buddha şi colo- 
nelul, Bucureşti, 2001; Dodii, Bucureşti, 2001; Edgar, who 
Does (Not) Need Libraries, Bucureşti-Boston, 2001; Frica 
de Orient, Bucureşti, 2001; Furnici albe, Bucureşti, 2001; 
Mamma Trinidad, Bucureşti, 2001; Poeston, Bucureşti, 2001; 
La Gioia, Bucureşti, 2002; Sanskritikon, Bucureşti, 2002; În 
recunoaştere, Bucureşti, 2003; Măiastra în dodii, Bucureşti, 
2003; Măslinii din Ufjizi, Bucureşti, 2003; Prima, ultima, 
Bucureşti, 2003; In Search of Joy, Bucureşti-Florenţa, 2003; 
Maroc după tată, Bucureşti, 2004; Transbudhvana and 
Other Poems, Bucureşti, 2004; Literary Anthropology, Târ- 
govişte, 2005; Tangoul tigrului, Bucureşti, 2005; Ibsenienii, 
I-VII, Bucureşti, 2005-2006; Finish Romania, ed. bilingvă, 
Bucureşti, 2006; Partea nimănui, Târgovişte, 2010; Mantra 
Eminescu, Târgovişte, 2011; Paparuda, Cluj-Napoca, 2011; 
Scenometrie teatrux, Târgovişte, 2011. Antologii: ârgovişte- 
India. Antologie poetică — Poetical Antology, ed. bilingvă, 
Târgovişte, 2008. Traduceri: Jayadevas Gitagovinda, New 
Delhi, 1983; Gianni Rodari, Gramatica fanteziei, Bucureşti, 
1980; Kalidasa, Norul vestitor, New Delhi, 1983; Rajiv Dogra, 
Urme pe nisip, Bucureşti, 1999; Faust Brădescu, Lumea 
stranie a lui Eugen Ionescu, Bucureşti, 2003; Milarepa, 100 
000 parabole, Bucureşti, 2001; Explicând Dharma hindusă, 
Târgovişte, 2002; Surender Bhutani, Poems — Poeme, ed. 
bilingvă, Bucureşti, 2008; Zricha Vaswoni, Effect of Indian 
Thoughton Mihai Eminescu Eminescu şi gândirea indiană, 
ed. bilingvă, Târgovişte, 2011. 

Repere bibliografice: D. Micu, „Invocaţii”, GL, 1968, 33; 
Nicolae Baltag, „Invocaţii”, CNT, 1968, 41; Sergiu Adam, 
„Invocaţii”, ATN, 1968, 10; Dana Dumitriu, „Poemele 
părinților”, RL, 1976, 25; Petru Romoşan, „Poemele 
părinţilor”, TR, 1976, 41; Lit. rom. cont., |, 710; loan 
Mihuţ, Memoria timpului, Bucureşti, 2000, 156-160; 
Despre George Anca, Târgovişte, 2003; Ana Dobre, 
Capacitatea de a divaga, LCE 2004, 19; Mihai Stan, 
„Târgovişte-India”, „Litere” (Găeşti), 2011, 2; Marian 
Popa, Anca, „Litere”, 2012, 9-12. A.N. 


ANCHETA, revistă apărută la Bucureşti, lunar, între 10 
noiembrie 1924 și octombrie 1926, între decembrie 
1933 și aprilie 1934 și în decembrie 1935. Director: 

Nicolae I. Pienaru. Subtitlul inițial, „Caiet al figurilor 
contemporane”, este completat în 1926 de „Politică- 
Administrativă-Literară-Economică”. A. îşi propune 
„să-i sprijine pe acei ridicaţi prin merite adevărate” 
şi oferă câteva portrete: Corneliu Moldovanu — direc- 
torul Teatrului Naţional din Bucureşti, lon Minulescu 
- director general în Ministerul Cultelor și Artelor, 
Isaiia Răcăciuni, E. Lovinescu - un descoperitor 
de talente, Mihail Dragomirescu, Ion Sân-Giorgiu, 
Valjan, Octavian Goga, A.L. Zissu. Revista mai 
publică Pilde şi proverbe de Artur Enăşescu, versuri 
de Constantin Argeşanu şi o cronică la comedia 
Apostolii de Liviu Rebreanu. lon Călugăru semnează 
un Elogiu mitocăniei, iar la rubrica „Cărți străine” B. 
Louis se ocupă de literatura franceză a vremii. M.Pp. 


ANCU, Grigore (pseudonim al lui Alexandru Grigore 
Stoicescu;  26.V1907, Bucureşti —  14.VIII.1936, 
Bucureşti), poet. Fiu al unui mic funcţionar, A. 
urmează şcoala medie comercială. După absolvire, 
bolnav deja, se dedică activităţii literare. Debutează 
În acelaşi an scoate revista de poezie „Notiţe” 
(trei numere), scrisă împreună cu Virgil Treboniu. 
Colaborează cu versuri şi proză la „Universul literar” 
şi este redactor la ziarul „Epoca”. Sporadic, numele 
îi mai apare în „Aur” şi „Ogorul”. Împreună cu Virgil 
Treboniu, semnează eseul Legea poeziei pure (1930) şi 
cinci poeme: Amorul în noapte (1930), Esodul (1931), 
Anathemă (1931), Poem simfonic (1931), Ars poetica 
(1931). După moartea lui A., grupul „Adonis”, printre 
fondatorii căruia s-a numărat, îi dedică un adevărat 
cult, tipărind broşura Poezii postume (1939), precum 
şi „caietul omagial” Poezii lui Grigore Ancu (1941). 
Eseul semnat de A. împreună cu Virgil Treboniu 
se voia o deducție matematică a legii poeziei pure şi, 
totodată, un manifest liric „al generaţiei de la 1930”, 
însă ideile iau o turnură aberantă, pe care lexicul, 
excesiv de preţios, nu o poate acoperi. Cele cinci 
poeme amalgamează maniere diverse, incompatibile 
adesea, verbozitatea strivind şi cele câteva sclipiri de 
sensibilitate lirică. Versurile lui A. din Poezii postume, 
eliberate de povara unui modernism căutat, izbutesc 
mai mult să dea expresie dramei personale. Proza, 
tratând liric teme ca dezrădăcinarea ori viaţa „otre- 
pelor sociale”, a „oropsiţilor”, e vădit anacronică. 
Renumele lui A. în anumite cercuri literare nu se jus- 
tifică decât într-o mică măsură prin scrierile sale. 

SCRIERI: Legea poeziei pure (în colaborare cu Virgil 
Treboniu), Bucureşti, 1930; Amorul în noapte (în colabo- 
rare cu Virgil Treboniu), Bucureşti, 1930; Esodul (în cola- 
borare cu Virgil Treboniu), Bucureşti, 1931; Anathemă 
(în colaborare cu Virgil Treboniu), Bucureşti, 1931; Poem 
simfonic (în colaborare cu Virgil Treboniu), Bucureşti 
[1931]; Ars poetica (în colaborare cu Virgil Treboniu), 
Bucureşti, 1931; Poezii postume, Bucureşti, 1939. 

Repere bibliografice: Paul 1. Papadopol, Cărţi cu versuri, 
„Linia nouă”, 1934, 10; Virgil Treboniu, Grigore Ancu, RAZ, 
1936, 35; Predescu, Encicl., 31; Lovinescu, Sburătorul, Il, 
97, 104, 105, 198, 401. V.D. 


ANDERCO, Cicio Simion (4.VIII.1915, Ilba-Cicărlău, 
j. Maramureş — 22.XI.1975, Satu Mare), poet. Absol- 
vent al Liceului „Dragoş Vodă” din Sighet şi al Facul- 
tăţii de Litere şi Filosofie din Cluj, A. debutează în 
„Crizantema” (1929) şi colaborează cu poezie, proză, 
articole şi cronici la majoritatea publicațiilor din 
Ardeal („Societatea de mâine”, „Hyperion”, „Braşovul 
literar”, „Graiul Maramureşului”, „Claviaturi” ş.a.), la 
unele fiind membru fondator („Symposion”) sau, 
temporar, secretar de redacţie („Națiunea română, 
1935-1938, „Llribuna”, 1938-1944). A semnat, în 
mare parte, cu iniţiale (C.S.A.) sau cu pseudonime 
(Gh. Barciu, Ciocio, Sergiu, Emilian, Leviatan), con- 
tribuind, cu un condei energic şi incisiv, la impulsi- 
onarea vieţii literare din Transilvania şi, îndeosebi, 
la stimularea tinerelor talente. După un sfert de veac 
de tăcere, ducând o viaţă retrasă (lucrează în indus- 
tria lemnului şi la Ocolul Silvic din Satu Mare), în 
1968 poetul revine în viaţa literară, dar se manifestă 
sporadic şi fără prea multă vigoare. 

A. se numără printre poeţii transilvăneni notabili 
din perioada 1930-1937. A pregătit pentru tipar 
un volum de versuri, Hotare pentru vis, care, deşi 
anunţat de mai multe ori înainte de război, va 
apărea doar postum (1998). Lirica sa, de o mare 
bogăţie imagistică, dezvăluie o sensibilitate încli- 
nată spre reflecţie şi visare. Poemele transpun, 
într-o ambianţă feerică, elanurile unui suflet însetat 
de lumină şi puritate (Apropiere, Peste lut, Domnița 
apelor). Accentele religioase, convertite pe alocuri 
în exaltări panteiste, amintesc de Tudor Arghezi 
şi Lucian Blaga. Crezul artistic capătă o nuanţă 
mesianică, poeţilor atribuindu-li-se cea mai nobilă 
menire (Biserica versului, Poeţilor). Excesul imagis- 
tic pare uneori obositor. În genere, însă, poezia lui 
A. a fost apreciată în epocă. 

SCRIERI: Hotare pentru vis, pref. George Vulturescu, 
Satu Mare, 1998. 

Repere bibliografice: Aurel Marin, „Hotare pentru vis”, 
GT, 1942, 35; Nae Antonescu, C. S. Anderco, în Afirmarea. 
Pagini literare sătmărene, Satu Mare, 1978, 365-369; 
George Vulturescu, C. S. Anderco, PSS, 1991, 3; Vulturescu, 
Cultură, 20-21. C.Bz. 


ANDERCO, loan Artemie (16.11.1853, Borşa — 1877, 
Borşa), memorialist. Era cel mai mare dintre cei 
nouă copii ai Anei (n. Mihaly) și ai lui Petru Anderco, 
protopopul Vişeului de Sus şi parohul Borşei. 
Figură luminoasă de cărturar ardelean, stăpânit de 
o curiozitate ştiinţifică neobosită şi îndrăgostit de 
carte, tatăl nu a fost un om avut. A. învaţă la şcoala 
germană din Vişeu de Sus şi la colegiul maghiar 
reformat din Sighet, apoi la liceul piariştilor din 
Cluj şi la cel din Sighet. Remarcat de societatea 
culturală Transilvania, primeşte o bursă şi pleacă, 
în anul 1871, la Torino, pentru a studia medicina. 
Moare, răpus de ftizie, cu câteva zile înainte de a 
primi atestatul de terminare a studiilor, lăsân- 
du-şi cărţile, printr-un impresionant testament, 
Societăţii de Lectură a Românilor din Maramureş, 
iar manuscrisele literare în grija familiei. 

Primele încercări — versuri, descrieri de călătorie, 
însemnări zilnice şi o autobiografie — A. le-a scris pe 
vremea liceului, în limba maghiară. După plecarea la 
Torino, nu va mai scrie decât româneşte. Deşi studia 
medicina, se arată interesat în egală măsură de filo- 
logie şi istorie. Originea poporului român şi a limbii 
române îi trezesc interesul şi, hotărât să contribuie 
la cercetarea problemei, învaţă, pe lângă germană, 
maghiară şi italiană, franceza, spaniola şi latina. 
În acelaşi scop şi-a alcătuit o bibliotecă de specia- 
litate, a redactat un dicționar român-italian (lăsat 
în manuscris), un repertoriu care însuma aproape 
tot ce se scrisese despre români şi numeroase 
note istorice asupra originii românilor. Adevărata 
vocaţie a lui A. este însă aceea de memorialist. Din 
cele două caiete de însemnări care au rămas de la 
el, N. Iorga l-a editat pe cel din anul 1876. Un altul 
era, la începutul secolului al XX-lea, în posesia lite- 
ratului ardelean Elie Dăianu. Atras de amănuntul 
geologic, geografic sau de elementele arhitectonice, 
A. se dovedeşte, la fel cu I. Codru-Drăguşanu sau N. 
Filimon, şi un atent observator al tipurilor umane, al 
realităților sociale. O călătorie la Bucureşti i-a oferit 
prilejul de a descoperi distanţa care separa clasa 
avută de cea lipsită de mijloace. Străbătând întreaga 

Europă, studentul maramureşean confruntă stările 
de lucruri întâlnite cu situaţia de acasă. Varietatea 
priveliştilor şi bogăţia muzeelor îl atrag şi-l entuzi- 
asmează pretutindeni, la Roma, la Florenţa, Paris, 
Bruxelles. Atmosfera unei aglomerări umane, tră- 
săturile caracteristice ale marilor oraşe sau ale rus- 
ticelor localităţi italiene sunt sesizate şi schițate cu 
un deosebit simţ al veridicului. Similitudinile de 
moravuri, de comportament, de îmbrăcăminte, 
dintre ţăranii italieni şi cei din Maramureş îl entuzi- 
asmează. Mândria de a fi român, pe care o încearcă 
în faţa vestigiilor romane, este emoţionantă. Mai 
mult decât un memorial de călătorie, A. compune 
un jurnal al împlinirii sale intelectuale, scris cu o 
cuceritoare sinceritate, cu o neobişnuită putere de 
autosupraveghere. Textul are, fireşte, şi minusuri. 
Lexicul este încărcat de provincialisme, stilul nu e 
nici pe departe format, fiind serios afectat de febrili- 
tatea cu care au fost scrise paginile. Uneori expresia 
devine comună, alteori amănuntele se aglomerează 
şi fraza pierde nuanțele. A. nu a avut şansa unei 
împliniri literare şi nici pe aceea a unei descoperiri 
postume integrale. 

SCRIERI: Un student în străinătate acum o jumătate de 
veac, maramurăşanul Artemie Anderco. Jurnalul său, 
îngr. şi introd. N. Iorga, Vălenii de Munte, 1934; Jurnal 
(1876), îngr. şi pref. Liviu Papuc, Iaşi, 2001. 

Repere bibliografice: Elie Dăianu, Ioan A. Anderco. Un 
scriitor maramureşean, Cluj, 1907; D. D. Panaitescu, 
Carnet inactual, Bucureşti, 1970, 132-140; M. Ursuţiu, 
Arhiva Anderco de Homorod, Cluj, 1972; Dicţ. lit. 1900, 
37-38; Dicţ. scriit. rom., |, 66-67, Liviu Papuc, Din 
nord, CL, 2001, 9; Simion, Ficţiunea, III, 55-59; Dragoş 
Cojocaru, Un român în Italia, CL, 2002, 4; Faifer, Pluta, 
132-135; Popa, Penumbre, 5-22. R.Z. 


ANDRÂS Jânos (5.[V.1926, Viştea, j. Cluj — 
25.11.2006, București), traducător, editor. Este fiul 
Elisabetei (n. Matyas) şi al lui Andrâs Jânos. Face 
liceul la Cluj, apoi studii universitare la Cluj şi 
Bucureşti. Primele sale pagini publicistice apar în 
ziarul clujean „Vilăgossâg” (1946). Este redactor la 
revistele „Mivelddâsi Utmutat6”, „Ianiigyi Ujsâg”, 
„Îndrumătorul cultura!” ulterior lector la Editura 
pentru Literatură din Bucureşti (1952-1968), redac- 
tor-şef al revistei „Miivel6d6s”, iar din 1975 redactor 
la Editura Kriterion, de unde se şi pensionează. 

A. este unul dintre cei mai zeloşi traducători din 
proza românească. A transpus în limba maghiară 
mai întâi trei volume din nuvelele lui Liviu 
Rebreanu (1956, 1958, 1985). Tot în versiunea sa au 

apărut în maghiară o serie de nuvele şi romane din 
secolul al XX-lea (unele în mai multe ediţii), printre 
care Îndrăzneala de Marin Preda (1960), Vinul de 
viaţă lungă de N.D. Cocea (1961), Jocul cu moartea 
(1964), Pădurea nebună (1968) şi fragmente din 
Rădăcinile sunt amare (1961) de Zaharia Stancu, 
Divanul persian de Mihail Sadoveanu (1980), Capul 
de zimbru deV. Voiculescu (1988) ş.a. De numele lui 
A. se leagă traducerea integrală a cărţii lui Nicolae 
Bălcescu, Românii supt Mihai Voievod Viteazul 
(1963). A mai transpus, pentru reviste, ziare şi anto- 
logii, din alţi prozatori români ai secolului al XX-lea 
(Mihu Dragomir, Titus Popovici, Costache Anton, 
Aurel Leon, Aurel Mihale, Al. Sahia). A participat la 
realizarea antologiei A român irodalom kis tiikre, 
redactată şi îngrijită împreună cu Mihai Gafiţa (- 
IV, 1962-1964). Prin prezentările succinte ale scrii- 
torilor şi prin selectarea şi transpunerea celor mai 
semnificative texte din literatura română, această 
antologie reprezintă până astăzi cea mai bine 
realizată lucrare de acest fel în limba maghiară. 
A mai colaborat la îngrijirea şi redactarea câtorva 
volume de traduceri din literatura română apărute 
la Editura Eur6pa din Budapesta. Împreună cu 
J6kely Zoltân, a îngrijit o ediţie selectivă din opera 
lui George Coşbuc (1958). A tradus şi a alcătuit, 
în colaborare cu Domokos Jânos, o antologie de 
balade şi cântece populare româneşti (1961) şi o 
ediţie de scrieri din opera lui Mihail Sadoveanu 
(1966). 

Traduceri: Liviu Rebreanu, Paraszrok [Țăranii], Bucu- 
reşti, 1956. Leszâmolâs [Răfuiala], Bucureşti, 1958, 
Tallerok [Talerii], postfață Niculae Gheran, Bucureşti, 
1985; George Coşbuc, A pâsztorlâny [Balade şi idilel, îngr. 
trad., Bucureşti, 1958 (în colaborare cu Jekely Zoltân); 
Marin Preda, Mereszseg [Îndrăznealal , Bucureşti, 1960; 
N.D. Cocea, Hosszii 6let bora [Vinul de viaţă lungă], Bucu- 
reşti, 1961; Zaharia Stancu, Zivatar [Furtuna], Bucureşti, 
1961, Jâtek a halâllal Jocul cu moartea], Bucureşti, 1964, 
Bolond erdă [Pădurea nebună], Bucureşti, 1968, Uruma, 
Bucureşti, 1990; Român nepballadâk €s nepdalok [Balade 
şi cântece populare româneşti], îngr. trad., Bucureşti, 1961 
(în colaborare cu Domokos Jânos); A român ir6dalom 
kis tiikre [Antologia literaturii române], I-IV, îngr. trad., 
Bucureşti, 1962-1964 (în colaborare cu Mihai Gafiţa); 
Nicolae Bălcescu, A românok Vitez Mihâly Vajda idejeben 
[Românii supt Mihai Voievod Viteazul], Bucureşti, 1963; 
Mihail Sadoveanu, Perzsa divân [Divanul persian], Bucu- 
reşti, 1980; V. Voiculescu, Bălenyfej [Capul de zimbru], 
București, 1988; Victor Eftimiu, Becsi szerelem [Dragoste 
vieneză], București, 1991; Lucian Boia, Tortenelem 6s 

mitosz a român k&ztudatban |Istorie și mit în conștiința 
românească], București, 1999. 

Repere bibliografice: Bek6si Agnes, A miiforditâsrâl- 
nehâny mu kapcsân, KOR, 1965, 1606-1610; Rom. magy. 
ir. lex., |, 59-60; Szabo Zsolt, Amdrâs Jânos (1926-2006), 
„Mevelades” (Cluj-Napoca), 2006, 3. 0.K. 


ANDREESCU, loana (24.1.1934, Stoina, j. Gorj), 
prozatoare, etnolog. Este fiica Mariei (n. Cojocaru) 
şi a lui Ion Andreescu, care au împreună nouă 
copii. Face liceul la Craiova, absolvind în 1953 şi 
urmează Facultatea de Filologie a Universităţii din 
Bucureşti (1953-1958), după care este angajată 
redactor la Editura pentru Literatură, iar din 
decembrie 1969 la Editura Eminescu. În 1972 se 
stabileşte în Franţa, unde face studii de sociologie 
şi antropologie la Sorbona (1974-1976) şi se spe- 
cializează în sociologie la Ecole des Hautes Etudes 
en Sciences Sociales (1976-1980). Îşi dă docto- 
ratul de al treilea ciclu în antropologie socială 
(1980) cu teza La Sorcellerie au vingtieme siecle: 
pratiques magiques en Petite Valachie, conducă- 
tor ştiinţific fiind Paul Henri Stahl. Din 1981 face 
parte din colegiul de redacţie al revistei „Cahiers 
de litt&rature orale”. În România a colaborat, între 
1966 şi 1970, la revistele literare cu nuvele şi frag- 
mente de roman, debutând editorial cu volumul 
de povestiri Soare sec (1968). În Franţa alternează 
proza propriu-zisă cu tipărirea de studii de antro- 
pologie socială şi istorică, între cele două paliere 
existând numeroase transferuri. 

Romanul Discours sentimental (1984; Prix de la 
Sociâte des Gens de Lettres) narează drama unei 
tinere dintr-o ţară din est, câştigată, o vreme, de 
sloganuri comuniste şi de teze precum aceea a 
luptei de clasă ca motor al progresului. Cum tatăl 
ei refuză să se înscrie în gospodăria colectivă, 
tânăra, care devenise între timp propagandistă, 
este socotită reacționară şi are de suportat conse- 
cinţele. Textul romanului se transformă însă până 
la urmă într-o canava pe care se brodează tabloul 
tradiţiilor satului românesc. Comentatorii francezi 
ai cărții au semnalat frumuseţea scriiturii şi au 
considerat romanul o „mină de cultură tradiţio- 
nală ţărănească literalmente pasionantă”, subli- 
niind importanţa paginilor despre etosul satului 
românesc tradiţional. În replică la discursul oficial 
din România anilor '80 din secolul trecut, care 
socotea dispărute vechile practici magico-religi- 
oase, A. argumentează în studiul Mourir ă lombre 

des Carpathes, scris împreună cu Mihaela Bacou 
(1986), că, dimpotrivă, riturile funerare cunosc „o 
amplificare şi o inflaţie”, în sensul unui „pragma- 
tism uluitor”, moartea trecând printr-un proces 
de desacralizare, iar vecinătatea ei devenind „prea 
familiară”. La înmormântări se respectă, odată cu 
ceremonia religioasă, multe obiceiuri şi superstiții. 
Moartea se arată a fi în lumea satelor o prezenţă 
familiară, sentimentul separării dintre cei vii şi cei 
morţi este „mai puţin intens”, iar legătura cu lumea 
de dincolo e una firească. Concomitent devine tot 
mai marcată preocuparea de „gestionare” a morţii; 
o serie de slujbe contra plată, cerute preotului, şirul 
de pomeni făcute de cei vii pentru liniştea sufletu- 
lui lor şi pentru asigurarea unei vieţi fără lipsuri 
dincolo, pregătirea unui „lăcaş” în lumea de apoi 
sunt practici obişnuite, se înmulţesc şi se diver- 
sifică ofrandele mortuare, iar funeraliile capătă 
proporţiile unei „apoteoze sociale”. Mircea Eliade 
nota, în urma relatărilor făcute de A., a cărei carte 
dorea s-o prefaţeze, că în satele româneşti din zona 
Olteniei s-a articulat „o nouă mitologie a morţii şi 
un nou sistem al riturilor funerare, greu de închi- 
puit cu o jumătate de secol în urmă”, ceea ce repre- 
zintă „o nouă creaţie spirituală a poporului”. 
SCRIERI: Soare sec, Bucureşti, 1968; ed. (Soleil aride), tr. 
Claude B. Levenson, Paris, 1972; Discours sentimental, 
Paris, 1984; Mourir ă lombre des Carpathes (în colaborare 
cu Mihaela Bacou), Paris, 1986; ed. Paris, 2011; Oi sont 
passes les vampires?, pref. Genevieve Calame-Griaule, 
Paris, 1997. 

Repere bibliografice: Valeriu Cristea, „Soare sec”, VR, 
1969, 3; Eugenia Tudor, „Soare sec”, VR, 1970, 3; Francoise 
Xenakis, Le Discours sentimental. loanna Andreesco, „Le 
Matin”, 1984, 6 noiembrie; Michel Bernstein, Ioanna 
Andreesco. Claudine chez les soviets, „Liberation”, 1984, 
20 decembrie; L. Gr. [Lucian Grigorovici], „Discours 
sentimental”, „Contrapunct” (K5los), 1985, 2; Edgar 
Reichmann, Quand l/Olimpe ressemble ă un kolkhoze, 
„Le Monde”, 1986, 26 decembrie; Micheline Lebardier, 
„Mourir ă lombre des Carpathes”, „Cahiers de litterature 
orale”, 1987, 22; Anca Bratu, „Mourir ă lombre des 
Carpathes”, „Lupta - The Fight”, Providence (SUA), 
1987, 74; Michel Grodent, Le Charme discret d'un rituel 
roumain, „Le Soir” (Bruxelles), 1987, 5 februarie; Louis- 
Vincent Thomas, La Mort qui passe et qui revient, 
„Bulletin de la Sociât6 de Thanatologie” (Paris), 1989; 
Mircea Eliade, Jurnal, |, îngr. Mircea Handoca, Bucureşti, 
1993, 466-467; Datcu, Dicţ. etnolog., 56-57 Iordan 
Datcu, loana Andreescu, București, 2009; Manolescu, 
Enciclopedia, 46. I.D. 

ANDREI, Gheorghe (24.X.1937, Sângeru, j. Prahova 
— 18.XI1.2008, Buzău), poet, publicist. A absolvit 
liceul la Ploieşti (1951-1955) şi Facultatea de 
Filologie a Universităţii din Bucureşti (1959-1963). A 
fost profesor la şcoli din Salcia şi Podgoria, în judeţul 
Prahova, la liceul din Pogoanele, unde a editat revista 
„Aurora”, apoi, din 1971, instructor-metodist la Casa 
Corpului Didactic din Buzău, unde a îngrijit apariţia 
publicaţiei „Şcoala buzoiană” şi unde, după 1989, 
a fost director. A debutat la „Luceafărul” în 1959, 
colaborând apoi cu poezie, epigrame, fabule, proză, 
publicistică, folclor, recenzii la „Iaşul literar”, „Viaţa 
studenţească”, „Scânteia pionierului”, „Convorbiri 
literare”, „Ramuri”, „Orizont”, „România literară”, 
„Flacăra”, „Argeş”, „Îndrumătorul cultural”, „Tribuna 
şcolii”, „Viaţa Buzăului” ș.a. Prima lui carte, Greieraş 
poznaş, scrisă pentru copii, apare în 1974. 

După ce publică versuri cu tematică diversă în 
reviste şi în antologii literare, A. cultivă pastelul, 
despre care, recomandând în câteva rânduri înso- 
țitoare volumul Zăpezile fierbinţi (1976), Eugen 
Simion scrie că ar fi „forma în care sensibilitatea 
lui de om al colinelor, discret şi melancolic, se 
exprimă mai bine”. Acelaşi timbru, aceeaşi tona- 
litate elegiacă se întâlnesc în Copac solitar (1981). 
Când şi când autorul intră şi pe tărâmul legendei 
sau în cel al istoriei, dar fără să depăşească un con- 
venţional şi simplificator mod de abordare. Unda 
nostalgică urmăreşte şi învăluie, în cele din urmă, 
şi reportajele ori însemnările autobiografice din 
Ținutul Sânzienelor (1984) sau paginile din micro- 
romanul Ani de studenţie (1989). 

SCRIERI: Greieraş poznaş, Bucureşti, 1974; Zăpezile fier- 
binţi, Bucureşti, 1976; Copac solitar, Bucureşti, 1981; 
Pentru pământul natal, Buzău, 1982; Ținutul Sânziene- 
lor, Bucureşti, 1984; Ani de studenţie, Bucureşti, 1989; 
Blitz în eternitate, Râmnicu Sărat, 2002. 

Repere bibliografice: Alex. Oproescu, Scriitori buzoieni, 
Buzău, 1980, 116-117; Nicolae Ciobanu, Reverie poetică, 
LCE, 1982, 1-2; Marin Ifrim, Gheorghe Andrei şi Ținutul 
Sânzienelor, „Muntenia literară”, 2001, 141; Marian 
Chirulescu, Paul D. Popescu, Gabriel Stoian, Personalități 
prahovene, Ploieşti, 2002, 18-19. T.N. 


ANDREIŢĂ, Ion (11VI.1939, Perieți, j. Olt), poet, 
prozator, publicist, traducător. Este fiul Floricăi 
(n. Preoteasa) şi al lui Marin Andreiţă, notar. 
Urmează Liceul „Radu Greceanu” din Slatina, apoi 
frecventează cursurile Facultăţii de Filologie a 
Universităţii din Bucureşti (1958-1963). Activează 

ca ziarist la „Scânteia tineretului” (1963-1983) şi 
„România liberă” (1983-1997). Între 1996 şi 2000 
se află împreună cu soţia sa, diplomată, la Paris, 
iar din 2003 la Roma. Debutează la „Luceafărul” 
în 1960. Mai colaborează la „Viaţa studenţească”, 
„Argeşul”, „România literară”, „Literatorul” ş.a. 
Unele articole sunt semnate cu pseudonimele 
Raveda şi Ioniţă Călmățui. Este distins cu Premiul 
Naţional de Reportaj pentru tinerii ziarişti (1968), 
cu Grand Prix la concursul Europoesie (2001), 
Diploma de Merit a Asociaţiei Scriitorilor din 
Bucureşti (2009) ş.a. 

Placheta de versuri Minunea de a trăi (1970) şi 
mai târziu volumele Măsurând cu lacrima fiinţa ta 
(1993), Dimineţile albe — Les Matins blancs (1999), 
Între două bătdi de aripi (2003), 101 poeme (2010) 
relevă un poet de inspiraţie htonic-folclorică, cu 
reminiscenţe şi rezonanţe, pe alocuri, din Lucian 
Blaga şi Nicolae Labiş. Notabile sunt versurile de 
evocare a atmosferei sumbre de secetă şi război, 
precum şi meditaţiile pe tema scurgerii timpului. 
Deun lirism special, al identificării iubirii cu priete- 
nia şi moartea, sunt poemele bahice; de asemenea, 
descântecele şi blestemele. În schimb, lirica erotică, 
e plină de suavităţi. Reportajele publicate de-a 
lungul anilor, adunate doar parţial în volume — 
Colegi de generaţie (1979), Drumuri esenţiale (1982; 
Premiul ziarului „Scânteia tineretului”), Vârsta care 
nu cunoaşte eclipsa (1984), Secante la omenie (1985), 
Cum se vede ţara la români (1986), Praguri de bronz 
(1987, în colaborare cu Lia-Maria Andreiţă) —, prefi- 
gurează, prin ce au mai bun, proza artistică pe care 
o va scrie A. Pătrunse de fiorul liric al comuniunii 
cu oamenii întâlniți (ţărani mai ales), încercând să 
le descifreze taina comportamentului în împreju- 
rări insolite, căutând cu dinadinsul faptul ieşit din 
comun, reportajele, chiar dacă nu reuşesc să scape 
integral de grila ideologică a timpului în care sunt 
tipărite, se constituie în posibile nuclee narative, pe 
care stilul alert, limbajul colorat, predilecţia spre 
caracterologie le apropie de proza propriu-zisă. Un 
sumar miscelaneu, în care intră nu numai repor- 
taje, ci şi note de drum, portrete, fragmenteîn proză, 
mici eseuri, texte jurnalistice etc., aduce volumul 
Viaţă, drumuri, litere... (2010). Deşi independente, 
povestirile din volumele Natură vie cu baracă (1983), 
O zi de toamnă (1997) şi Toamnă târzie (2012) se cir- 
cumscriu aceleiaşi lumi cunoscute îndeaproape de 
autor - satul natal din zona Slatinei. Câteva per- 
sonaje revin cu atributele lor definitorii, sugerând 

apartenenţa la un întreg ce depăşeşte cadrul uneia 
sau alteia din naraţiuni. Lirismulintrinsec alacestor 
pagini preferă vârstele de hotar — în special copilă- 
ria şi bătrâneţea —, cu linii caracterologice incerte 
şi cu posibile alunecări în vis, superstiție, fabulos 
şi mister. Bine surprinsă e psihologia omului aflat 
în pragul marii treceri, cuprins de nelinişte, dar şi 
de împăcare cu destinul. În memorialul de călăto- 
rie intitulat Misterul Fluviului Galben. China în 15 
cărți poştale (1993), realitățile descoperite de autor 
în cursul unei neaşteptate vizite în Extremul Orient 
sunt luate drept puncte de reper pentru a eviden- 
ţia elementele comparabile sau contrastante cu 
cele de acasă. Însemnările de călătorie, incluse şi în 
paginile care alcătuiesc volumele Scrisori pariziene 
(2000), Călător la un capăt de lume (2001) şi Scrisori 
italiene (2004), explorează spaţii şi trasee spirituale 
străbătute de mari personalităţi române şi pun în 
evidenţă, făcându-le cunoscute în ţară, evenimente 
culturale semnificative, desfăşurate în Franţa şi în 
Italia. A. a mai tradus din limba greacă poezii de 
Hristos Ziatas (Ochiul celălalt, 2007), iar din limba 
chineză, în colaborare cu Xu Wende şi Lia-Maria 
Andreiţă, o carte de anecdote şi fabule (Supă de 
ginseng, 1990). 

SCRIERI: Minunea de a trăi, Bucureşti, 1970; Colegi de 
generaţie, Bucureşti, 1979; Drumuri esenţiale, Bucu- 
reşti, 1982; Natură vie cu baracă. Scrisori de la Canalul 
Dunărea-Marea Neagră, Bucureşti, 1983; Vârsta care 
nu cunoaşte eclipsa, Bucureşti, 1984; Secante la omenie, 
pref. Mihai Coman, Bucureşti, 1985; Cum se vede ţara 
la români, laşi, 1986; Praguri de bronz (în colaborare 
cu Lia-Maria Andreiţă), Bucureşti, 1987; Măsurând cu 
lacrima ființa ta, Bucureşti, 1993; Misterul Fluviului 
Galben. China în 15 cărți poştale, Bucureşti, 1993; O zi 
de toamnă, Bucureşti, 1997; Dimineţile albe — Les Matins 
blancs, ed. bilingvă, tr. Ileana Mihăilă, Christiane Portois, 
Victor Voinicescu-Sotski şi Nicolae Luca, Bucureşti, 1999; 
Scrisori pariziene, Râmnicu Vâlcea, 2000; Călător la un 
capăt de lume, Râmnicu Vâlcea, 2001; Între două bătăi de 
aripă, Bucureşti, 2003; Scrisori italiene, Râmnicu Vâlcea, 
2004; Viaţă, drumuri, litere..., Râmnicu Vâlcea, 2010; 101 
poeme, Bucureşti, 2010; Minunea de a fi, Cluj-Napoca, 
2011; Călător la un capăt de lume, laşi, 2012; În căutarea 
Sinelui, laşi, 2012; Toamnă târzie, laşi, 2012. Traduceri: 
Supă de ginseng, pref. trad., Bucureşti, 1990 (în colabo- 
rare cu Xu Wende şi Lia-Maria Andreiţă); Hristos Ziatas, 
Ochiul celălalt, pref. C. Stănescu, Bucureşti, 2007. 
Repere bibliografice: Ilie Constantin, „Minunea de a 
trăi”, RL, 1970,43; Nicolae Baltag, „Minunea de a trăi”, 
„Scânteia tineretului”,1970, 6659; Gheorghe Istrate, 
Meridianele unui poet valoros, LCE 2011, 15. 1.0. 

ANDRIESCU, 
Alexandru 
(12.1.1926, Gâşteşti, j. 
laşi — 23.1.2014, laşi), 
critic şi istoric literar, 
stilistician, editor. 


Este fiul Mariei Andriescu (n. Samson) şi al lui Vasile 
Andriescu, învăţători. A absolvit Liceul „Ştefan cel 
Mare” din Suceava (1947) şi Facultatea de Filologie a 
Universităţii din laşi (1951), obţinând titlul de doctor 
în filologie în 1975 cu teza Limba presei româneşti în 
secolul al XIX-lea. Funcţionează ca profesor la 
aceeaşi facultate, al cărei decan a şi fost între anii 
1985 şi 1990, deţinând, concomitent, funcţia de 
director al Centrului de Lingvistică, Istorie Literară 
şi Folclor (ulterior Institutul de Filologie Română „A. 
Philippide”) din Iaşi. Un timp a funcţionat ca lector 
al Universităţii din Dijon (1968-1971). A fost, de 
asemenea, directorul Centrului de Cercetare şi 
Editare a Textelor Româneşti Vechi „Monumenta 
Linguae Dacoromanorum” (1997-2002). A condus 
sau a fost membru în redacția mai multor reviste şti- 
inţifice, literare sau de cultură: „Cronica” (1966- 
1968), „Collegium” (redactor-şef în 1985-1988), 
„Analele ştiinţifice ale Universităţii «Al. 1. Cuza» din 
Iaşi” (redactor-şef la seria Lingvistică în 1994-2001), 
„Limpul” (1993-2009). A mai colaborat la „Revista de 
istorie şi teorie literară”, „Jahrbuch fir stliche 
Latinităt”, „Convorbiri literare”, „Limba română”, 
„Luceafărul”, „Manuscriptum”, „România literară”, 
„Dacoromania” ş.a. A debutat în 1950 la „Iaşul nou” 
cu o recenzie şi în revista „Cum vorbim” cu un articol 
de filologie. Debutul editorial se produce în 1973 cu 
volumul de critică literară Disocieri, distins cu 
Premiul Uniunii Scriitorilor. 

Pe lângă numeroase ediţii de opere, studii 
introductive sau postfeţe, A. a publicat mai multe 
volume de studii ce vizează probleme de filolo- 
gie, stilistică şi istorie literară, rod al unei cercetări 
minuţioase şi de durată ce s-a soldat, nu o dată, 
mai întâi cu articole în presa de specialitate. Acesta 
este motivul pentru care câteva dintre articolele 
sale pe teme stilistice au fost incluse în biblio- 
grafia franceză Essai de bibliographie critique de 

stylistique franţaise et romane (1955-1960), alcă- 
tuită în 1961 de Helmut Hatzfeld şi Yves le Hir. 
Volumul Disocieri cuprinde trei secţiuni, scrise 
cu limpezime şi sobrietate, trăsături de altfel 
apreciate de A. la Tudor Vianu, în capitolul inti- 
tulat Pudoarea confesiunii. Studiile din secţiunea 
de poezie, despre autori consacraţi precum lon 
Barbu, lonVinea, Nicolae Labiş, dar şi despre tineri 
poeţi, ca Adrian Păunescu, Nina Cassian, Horia 
Zilieru, N. Ţaţomir, se concentrează pe urmărirea 
fenomenului de modificare a limbajului poetic de 
la o generaţie la alta; cele incluse în secţiunea de 
proză, unde sunt analizate scrieri aparţinând lui 
Gib I. Mihăescu, Ion Vinea, Eugen Barbu, Marin 
Preda, Mihail Sadoveanu, Corneliu Ştefanache 
ş.a., urmăresc la rândul lor tot o evoluţie, de data 
aceasta a personajului, care suferă numeroase 
prefaceri de la Istoria ieroglifică a lui Dimitrie 
Cantemir încoace, devenind „mai complex şi mai 
uman”. Comentariul pe text este însă domeniul 
în care excelează autorul. Abilitat deopotrivă în 
critică şi stilistică, pentru A. obiectivitatea, exac- 
titatea şi moderaţia reprezintă principiile fun- 
damentale ale elaborării unui studiu. Relief con- 
temporan (1974) nu diferă mult ca structură şi 
intenţii şi chiar ca autori comentaţi faţă de cel 
precedent, reluând, cu rigoare şi fineţe, demersul 
lecturii în grilă modernă nu numai a contempo- 
ranilor, ci şi a clasicilor, „clasaţi” deja de istoriile 
literare. În ciuda aspectului aparent fragmentar al 
acestor volume, la care se adaugă şi următoarele 
- chiar dacă mai specializate în domeniul stilului 
şi al limbajului —, însumate, ele aspiră să devină 
şi o succintă istorie a limbii române literare, care 
să concilieze studiul filologic cu istoria şi critica 
literară. Studiile cele mai substanţiale rămân cele 
consacrate romanelor lui Gib I. Mihăescu, unde 
A. practică „o critică de interpretare, construc- 
tivă, nespectaculoasă, ce se impune prin rigoare 
şi echilibru, limpezime şi receptivitate” (Gabriel 
Dimisianu), dovedind o admiraţie ce va conduce 
şi la editarea, în cinci volume (1976-1995), a operei 
complete a acestui autor, realizare răsplătită cu 
Premiul Uniunii Scriitorilor, iar o ediţie ulterioară, 
din 2008, cu Premiul „Perpessicius” acordat de 
Muzeul Naţional al Literaturii Române. A. este de 
asemenea coeditor, dar şi coordonator la volumele 
VI, VII şi XI, al lucrării Monumenta Linguae 
Dacoromanorum. Biblia 1688 (volumul Geneza, 
apărut în 1988, a fost distins cu Premiul „Bogdan 


253 Dicţionarul general al literaturii române 


Petriceicu Hasdeu” al Academiei RSR). În studiul 
introductiv al ediţiei, aducând date biografice noi, 
A. reconsideră rolul spătarului Nicolae Milescu în 
cultura română, socotindu-l cel dintâi traducător 
al textului integral al Vechiului Testament, iar în 
ampla introducere la volumul Liber Psalmorum 
(2003), reluată separat în 2004, face o doctă incur- 
siune cu privire la psalmi în literatura noastră. 
Într-un alt studiu introductiv, la ediţia Dosoftei, 
Opere (1978), exegetul reconsideră locul unei 
figuri proeminente a culturii române vechi, sub- 
liniind valoarea poetică a psalmilor versificaţi 
de mitropolit. Introducerile despre Milescu şi 
despre Dosoftei, aduse la zi, au fost republicate în 
volumul Studii de filologie şi istorie literară (1997), 
în care, ca şi altundeva, autorul demonstrează că 
„cele trei puncte de vedere, filologic, istoric şi 
critic, nu se exclud în abordarea literaturii vechi, 
ci se întregesc reciproc”. Ultima carte, în care A. îşi 
dezvăluie dimensiunea de moralist, este culege- 
rea de aforisme intitulată Din meditaţiile câinelui 
Jar (2009), dată spre publicare Editurii Cartea 
Românească încă din 1988, după ce ani la rând 
grupaje apăruseră în „Almanahul «Convorbiri 
literare»“. 

SCRIERI: Disocieri, laşi, 1973; Relief contemporan, laşi, 
1974; Stil şi limbaj, laşi, 1977; Limba presei româneşti în 
secolul al XIX-lea, Iaşi, 1979; Studii de filologie şi istorie 
literară, laşi, 1997; Psalmii în literatura română, în 
Monumenta Linguae Dacoromanorum. Biblia 1688, vol. 
XI: Liber Psalmorum, laşi, 2003, 5-144; ed. Iaşi, 2004; Din 
meditaţiile câinelui Jar, laşi, 2009. Ediţii: G. Ivănescu, 
Studii de istoria limbii române literare, postfaţa edit., Iaşi, 
1989; Gib 1. Mihăescu, Opere, I-V, introd. edit., Bucureşti, 
1976-1995, Opere, I-III, introd. edit., Bucureşti, 2008; 
Monumenta Linguae Dacoromanorum. Biblia 1688, vol. 
I-II, laşi, 1988-1991, vol. IV-VII, Iaşi, 1994-2008, vol. XI, 
Iaşi, 2003 (în colaborare); M. Eminescu, Poezii (ed. G. 
Călinescu), laşi, 1996. 

Repere bibliografice: Liviu Leonte, „Disocieri”, CRC, 
1973, 14; Ion Vlad, Critică literară, TR, 1975, 11; Gabriel 
Dimisianu, Critică de interpretare, RL, 1975, 12; Ulici, 
Prima verba, |, 228-230; Liviu Leonte, „Stil şi limbaj, 
CRC, 1977, 20; D. Irimia, „Stil şi limbaj, CL, 1977, 6; Elvira 
Sorohan, O restituire culturală: reeditarea Bibliei, „Ethos”, 
1990, 2; Dicţ. scriit. rom., 1, 68-69; Z. Ornea, O reeditare, 
RL, 1996, 14; Teodor Vârgolici, „Rusoaica” în ediție critică, 
ALA, 1996, 313; [Al. Andriescul, AUI, lingvistică, t. XLVI- 
XIVII, 2000-2001 (volum omagial); Stelian Dumistrăcel, 
„Să nu mai poţi ceti Psaltirea”, CL, 2003, 9; Ion Simuţ, 
Resursele psalmilor, RL, 2005, 31; Gabriela Haja, 
Meditaţiile câinelui Jar, TP, 2010, 1. C.Br. 


Andriescu 


ANDRIESCU, Radu (9.VI.1962, lași), poet, eseist, 
traducător. Este fiul Corneliei-Ana Andriescu, ger- 
manistă, şi al lui Alexandru Andriescu, critic şi 
istoric literar. Urmează la lași cursurile liceelor 
„C. Negruzzi” şi „M. Eminescu”, după care devine 
student al Facultăţii de Filologie, secţia engleză- 
franceză, a Universităţii „Al. |. Cuza” (1982-1986). 
În perioada studenţiei a fost, timp de doi ani, redac- 
tor-şef al revistei „Dialog”. După terminarea studiilor 
universitare, va fi profesor la Paşcani, şapte ani mai 
târziu devenind asistent la Catedra de limba şi lite- 
ratura engleză de la Facultatea de Litere din Iaşi, iar 
din 1997 lector; în 2005 își ia doctoratul. A beneficiat 
de mai multe stagii de documentare și specializare 
în Franţa, Marea Britanie, Germania, Austria, SUA, 
Italia. În anul 1977 debutează cu versuri la revista 
„Convorbiri literare”, publicaţie la care va fi redactor 
între 1990 şi 1993. Oglinda la zid (1992), prima lui 
carte de poezie, este precedată de apariţia volumului 
colectiv Solstiții (1985), în care semnează poemul în 
proză Întinderi. Colaborează cu poeme şi articole la 
„România literară”, „Luceafărul”, „Cronica”, „Poesis”, 
„Contrafort”, „Limpul” (unde e redactor), „Interva/”, 
„Dacia literară”, „ArtPanorama”, „Dilema”, „Echinox”, 
„Hyperion”, „Amphytrion”, „Fracturi” ş.a. De ase- 
menea, publică poezie în câteva reviste din Statele 
Unite ale Americii („Cider Press Review”, „Exquisite 
Corpse / Cyber Corpse”, „Hunger Magazine”, „Inter- 
national Notebook of Poetry”, „Quarter after Eight”, 
„Metamorphoses” ş.a.), din Franţa („Po6sie 2003”) 
şi Austria („Wienzeile”). Este prezent în mai multe 
antologii de poezie românească publicate în ţară şi 
în străinătate, printre care Streiflicht. Eine Auswahl 
zeilgenăssischer rumâănischer Lyrik (1994), A Mini- 
Anthology of Postmodern Romanian Poetry, Romania 
and Western Civilisation (1997), City of Dreams and 
Whispers (1998), Harmony (2001), Club 8 — Poetry 
(2001, culegere întocmită și tradusă de A. în cola- 
borare cu Adam ]. Sorkin), Speaking the Silence 
(2001), Ozone Friendly (2002), The New European 
Poets (2008) şi Memory Glyphs (2009), la cele două 
din urmă figurând și ca traducător, ș.a. În 1992 i s-a 
acordat Premiul revistei „Poesis”, iar în 1998 a fost 
distins cu Premiul Asociaţiei Scriitorilor din Iaşi. 
Cărțile de poeme ale lui A. decurg parcă unele 
din altele. Există o anumită rigoare ce contrastează 
cu discursivismul văzut ca stare a desfăşurării lucru- 
rilor. Autorul creează sincope, spaţii de decantare 
a materiei poetice; operează contrageri, ruperi de 
ritm, pliază versul pe diferite formule, ca mai apoi 


Andrieş 


să-l îndepărteze de o eventuală dicţie previzibilă. 
Inserţia biograficului, aluziile textuale, dizolvarea, pe 
alocuri, a lirismului şi alunecarea spre proză, ironia, 
autoironia, definirea toposului „oraşul meu colinar” 
încă din primul volum şi augmentarea acestuia în 
cărţile ulterioare, totul prins într-o ecuaţie complexă, 
sunt elemente care, într-un dialog neinhibat cu post- 
modernismul, impun rostirea sigură a lui A., greu de 
încadrat într-o poetică anume. Punţile Stalinskaya 
(2004), de pildă, nu e o culegere de texte poetice, ci 
un ansamblu coerent, bine ordonat şi supravegheat. 
Coordonata epică este mai pronunţată aici, dar 
discursul funcționează mozaicat. „Punţile” repre- 
zintă calea de acces la starea celuilalt, onirică, însă 
cu interferenţe de real, uneori până la schimbarea 
radicală a proporţiilor: „Burs, punţile oamenilor mai 
închişi în ei înşişi/ sunt adesea construite din arcuri 
întregi/ de puncte de suspensie, prinse în bolţuri 
de votcă./ Ceea ce nu le împiedică să fie solide” sau 
„Burs, nu cred că avem vocaţie de constructori/ 
şi uite că ne ambiţionăm să întindem punţi./ Din 
falange de 0 şi 1 închegăm degete serafice./ Scoatem 
limba de o mie de focuri/ peste estuarele care ne 
despart. Ne agățăm de uraganul mizeriei în derivă”. 
Cititorul asistă la dialog şi poate să refacă pentru 
sine traseul tuturor elementelor dintr-un puzzle 
aflat într-o permutare continuă. La origine teză de 
doctorat, lucrarea Paralelisme şi influenţe culturale 
în lirica română actuală (2005) reprezintă o analiză 
a poeziei româneşti din anii '80 ai secolului trecut, 
trecută prin filtrul stilistic şi ideologic al principalelor 
şcoli literare din Statele Unite ale Americii, dar şi din 
Rusia, care au stimulat în arealul literar românesc 
apariţia unei noi paradigme estetice. Subcapitole 
precum Rădăcini ale postmodernismului românesc, 
Poemul enciclopedic al anilor '80, Spre o definiţie a 
poeziei limbajului, Anii '80: momentul sintetic con- 
tribuie la o mai bună înţelegere a optzecismului şi la 
un plus de claritate în privinţa filiaţiei ideilor literare. 
SCRIERI: Oglinda la zid, laşi, 1992; Uşa din spate, aşi, 
1994; Sfârşitul drumului, începutul călătoriei, postfață Al. 
Călinescu, laşi, 1998; Eu şi câțiva prieteni, Timişoara, 2000; 
Punţile Stalinskaya, Timişoara, 2004; Paralelisme şi influ- 
enţe culturale în lirica română actuală, laşi, 2005; Pădurea 
metalurgică, Bucureşti, 2008; Metalurgic, laşi, 2010. 

Repere bibliografice: Iolanda Vasiliu, Portret al poetului 
ultragiat la tinerețe, DL, 1993, 2; Alexandru Surugiu, 
Ieşirea din labirint, TP 1993, 2; loan Holban, „Slash, adică 
rană, lovitură, a răni, a lovi, a biciui, CRC, 1993, 41; Ovidiu 
Nimigean, Bosch cest moche?!, CL, 1993, 14; Gabriela Gavril, 

„Uşa din spate”, CL, 1994, 4; George Vulturescu, „Uşa din 
spate”, PSS, 1994, 3-5; Antonio Patraş, „Sfârşitul drumului, 
începutul călătoriei”, CRC, 1998, 8; Grigurcu, Poezie, |, 
307-311; Teodora Dumitru, Adevăraţii postmoderni, CLI, 
2006, 29; Andrei Terian, Eu cu cine mă sincronizez?, E, 2007, 
1-2; Cosmin Ciotloş, Asigurare pe viaţă, RL, 2008, 47; Bodiu, 
Evadarea, 127-129, Grigore Chiper, Poezia: actualizarea 
uneltelor şi actualizarea memoriei, CE, 2009, 1-2; Codrin 
Liviu Cuţitaru, Un alchimist modern, DM, 2009, 260; Liviu 
Antonesei, Poeţii mei: Radu Andriescu, OC, 2010, 26. Ş.A. 


ANDRIEŞ, Andi (3.VI.1934, Iaşi -—5.1X.2010, Iaşi), dra- 
maturg, publicist. Este fiul Luizei Andrieş (n. Lelescu), 
profesoară de limba franceză, și al lui Nicolae Andrieş, 
profesor de limba română. A absolvit liceul la Botoşani 
în 1951 şi Facultatea de Filologie din Iași în 1955. Încă 
dintimpulstudențţiei a lucrat ca redactor, apoi ca redac- 
tor-şef adjunct la „Iaşul literar” (1954-1971), ulterior 
ca redactor-şef adjunct al săptămânalului „Cronica” 
(1971-1979). A fost preşedinte al Comitetului pentru 
Cultură şi Educaţie Socialistă din Iaşi (1979-1981), 
director al Editurii Junimea (1981-1990, 1993-1997), 
director al Teatrului Naţional din Iaşi (1994-1996). 
A debutat în 1948 cu versuri în ziarul „Clopotul” din 
Botoşani şi editorial cu volumul de poezie Urcuş 
(1959). A mai colaborat la „Contemporanul”, „Tânărul 
scriitor”, „Iribuna”, „Ieatrul”, „Convorbiri literare”, 
„Viaţa românească”, „Steaua”, „Luceafărul”, „Atenew”, 
„Literatura şi arta” ş.a. 

Anii '60 din secolul trecut îl impun pe A. ca 
dramaturg. Întâia sa piesă, Postul de radio de pe 
strada Rareş (1959), este distinsă cu Premiul „Vasile 
Alecsandri” al Ministerului Învăţământului şi Culturii 
şi va fi reprezentată în anul următor la televiziune. 
Vor urma Vecinii soarelui (1960), Mâna de oţel (1961), 
Oaspetele fără nume (1963). Debutul pe o scenă 
profesionistă îl constituie comedia lirică Grădina 
cu trandafiri (1963), montată în acelaşi an pe scena 
Teatrului Naţional din Iaşi, apoi în numeroase alte 
teatre din ţară şi din străinătate, precum şi în specta- 
cole televizate. Metaforă a fericirii colective, această 
piesă, deşi cunoaşte un mare succes, nu impune 
personaje memorabile, majoritatea fiind constru- 
ite schematic, pe o singură trăsătură de caracter, 
după canonul ideologic al timpului. Dedicându-se 
genului dramatic, A. scrie într-un interval scurt 
mai multe piese într-un act (Verbul galben, Duet, 
Interludiu, Vârsta zero, Destinul, vioara a doua), pe 
care le reuneşte în volumul Interludiu (1973; Premiul 
Asociaţiei Scriitorilor din Iaşi). Textele atestă calităţi 
incontestabile (talentul de a surprinde diverse tipuri 

umane, umorul de calitate, tonul jovial cu care este 
atacată mediocritatea), dar şi minusuri (rezolvările 
teziste ale conflictelor propuse). Autor cu aptitudini 
de construcţie, A. rămâne viabil ca dramaturg nu atât 
prin piesele cu subiecte — astăzi vetuste — centrate pe 
tema educaţiei morale a tineretului din „era socia- 
listă”, cât prin câteva piese mici din planul al doilea 
al scrierilor sale, precum Verbul galben, Vârsta zero. 
Una din lucrările sale de rezistenţă, comedia Duet, în 
treisprezece capitole, probează vocaţia comică a dra- 
maturgului care, observator fin, persiflează cu vervă 
tot ce este fals, mediocru, limitat. În 1974 a publicat 
impresii de călătorie în volumul Ochii şi lumea, aici 
dezvăluindu-se două fațete inedite ale dramaturgu- 
lui, acelea de grafician şi de om de artă pasionat. 
SCRIERI: Urcuş, laşi, 1959; Postul de radio de pe strada 
Rareş, 1959; Vecinii soarelui, 1960; Mâna de oţel, Bucu- 
reşti, 1961; Oaspetele fără nume, 1963; Grădina cu tran- 
dafiri, 1963; Instanţa de duminică, 1965; În apropierea 
momentului, 1966; Neştiuta strălucire, laşi, [1966]; Inter- 
ludiu, Bucureşti, 1973; Ochii şi lumea, laşi, 1974. 
Reperebibliografice: Radu Popescu, „Grădinacu trandafiri” 
de Andi Andrieş, „Magazin”, 1963, 313; Brădăţeanu, Viziune, 
354, Adriana Popescu, Dramaturgi români contemporani, 
TTR, 1983, 3; Constantin Ciopraga, Moment, CRC, 1984, 23; 
Horia Zilieru, Andi Andrieş sau Poeticul comediei realiste, 
CL, 1984, 6; Dicţ. scriit. rom., L, 69-70; Andi Andrieş, DRI, |, 
26-31; Busuioc, Scriitori ieşeni, 37-38. C.Br. 


ANDRIŢOIU, 
Alexandru 
(8.X.1929, Vaşcău — 
1.X.1996, Bucureşti), 
poet, traducător. 


Este fiul Ştefaniei (n. Todan) şi al lui Nicolae 
Andriţoiu, mic meseriaş. După ce urmează şcoala 
primară la Vaşcău şi liceul la Beiuş, absolvit în 1948, 
se înscrie la Facultatea de Filologie a Universităţii 
din Cluj, pe care o părăseşte după doi ani (în 1951), 
fiind trimis la Şcoala de Literatură „M. Eminescu” 
din Bucureşti. După absolvirea acesteia, lucrează în 
redacţia revistei „Contemporanul”, apoi „se perindă” 
(după propria-i mărturisire) prin redacţiile altor 
publicaţii: „Gazeta literară”, „Luceafărul”, „Viaţa 


Andriţoiu 
militară”, „Cravata roşie”, pentru ca, din 1965 până în 
1990, să fie redactor-şef al revistei „Familia” din 
Oradea. A debutat publicistic în 1949 la ziarul „Lupta 
Ardealului” din Cluj. Editorial, debutează cu 
volumul de versuri În Țara Moților se face ziuă, 
apărut în 1953 şi distins cu Premiul de Stat. 

Versurile debutantului A. sunt subordonate 
cerințelor realismului socialist. Asprimea, îndârjirea 
rece, inflexibilitatea (notele ardeleneşti ale tempera- 
mentului său liric) apar distorsionate de versificaţia 
triumfalistă, sunând impropriu, artificial. Posturile 
acestea continuă în Porţile de aur şi Deceniul primă- 
verii (ambele din 1958), din care, ca şi din cartea de 
debut, poetul nu va reţine nimic în selecţiile de mai 
târziu. Totuşi, cel ce ulterior va slăvi lumina, culorile 
calde şi melosul e anunţat în unele versuri, precum 
cele din Prinos de cântec, după cum lirismul imnic, 
de slăvire a înaintaşilor prin acest „prinos”, nu e fără 
legătură cu lirica viitoare a poetului cufundat în 
voluptatea evocării unor dulci timpuri şi figuri. 
Imaginea adevăratului A. începe să se limpezească 
odată cu volumul Cartea de lângă inimă (1959), 
urmat de Constelaţia lirei (1963), unde versificaţia 
militantului e tot mai clar „subminată” de arta 
poetică a estetului, iar mult solicitata implicare în 
real se vede concurată până la eliminare de 
asumarea exclusivă a imaginarului, într-o profesi- 
une de credinţă, ecou al celei barbiene din Joc 
secund (fără însă adâncimea şi abstruzităţile 
aceleia). Valorizată azi, noua lui estetică apare, în 
contextul acelei epoci, meritorie. Frecvent citata 
Artă poetică marchează trecerea la un lirism de 
sublimare şi interiorizare a realului prin oglindire în 
suprafeţe translucide şi, mental, în meandrele 
epurate de accidente şi iregularităţi ale memoriei, 
adică în esenţial: „Cea mai frumoasă lună e în lac,/ 
cel mai frumos luceafăr e în mare,/ şi cântă cel mai 
sincer pitpalac/ nu-n pomi, ci-n amintiri şi în 
uitare./ Cea mai frumoasă lună e în lac”. Astfel înţe- 
leasă, oglindirea creează un univers mirific: „Culori şi 
mirodenii cercuri fac/ în jurul meu. Argila mea tresare/ 
şi cu cămașa cerului mă-mbrac/ Şiiată-mă-s, deodată, 
cer şi zare”. Se identifică aici liricul sedus de ascensi- 
onal şi transfigurat, macedonskian, de beatitudini 
celeste. De acum înainte se defineşte progresiv şi 
fizionomia lui ca poet cu descendență clasică, 
uneori în variantă parnasiană, animat de idealul 
limpidităţii, al artei desprinse de lestul materiei 
brute şi neinformate estetic, artă al cărei arhetip 
este spiritul meridional: „O! pantă clasică din 

miazăzi/ Ivită ca-ntr-un vers de Valery,/ de zei 
bătrâni purtată între mâini/ te urci sub turme şi sub 
bot de câini/ până la stelele de sus ce nu-s/ decât 
un joc secund în mări apus”. Rigoarea şi cizelura 
formei devin pandantul obligatoriu al unui cosmos 
armonic, ale cărui principii sunt lumina (solară) şi 
muzica, euritmia. „Panta clasică din miazăzi” 
coexistă cu melosul şi plasticitatea divină a „viorii 
din Cremona”, cântată într-o poemă lucrată cu 
scrupul prozodic: „Vioara-i ca din lemn de tranda- 
firi/ şi are umăr suplu ca Madona.// Cioplindu-şi-o 
cu mâinile subţiri,/ neîntrecutul meşter din 
Cremona, / încă-nainte de-a o isprăvi,/ i-a ascultat 
în vise melodia./ Cu dălți subţiri a rotunjit-o şi/ 
cu-amurguri dulci i-a poleit cutia”. Tentaţia zborului 
în azur (cu sugestii din simbolişti) se înscrie de data 
aceasta într-o viziune clasică a lumii, ca încercare de 
cucerire şi instituire a armoniei, fie pur estetică, fie 
moral-filosofică - timp de întoarcere acasă, de 
rechemare a principiului identităţii. Puritatea e 
răsplata suferinţei cathartice şi a durerii îndurate 
stoic: „Spălat de lacrimi ca o piatră de pe-un 
mormânt, revin acum/ în mine, pur ca după o 
moarte posibilă. Şi-a prins să-mi placă/ acest eu 
însumi fără pată, suav şi curăţat de fum”. Bucuria 
extatică a poetului care „bea din cer ca după/ 
Simposionul greu, filosofal” consemnează gestul 
suprem de oprire a devenirii-degradare şi de 
cucerire a existenţei esenţiale, adevărate. Universul 
însuşi suferă o sedimentare a materiei ponderabile 
şi efemere, lucrurile se smulg gravitaţiei şi pornesc 
în levitaţie, lumina a devenit principiul lumii: „Azi 
soarele-i alt soare.../ Şi ca destinul, se întâmplă-n 
toate./ [...]/ Materiile scad pulverizate/ [...]/ Poţi 
trece, ca prin spirit, prin copaci/ şi ziduri, spirit 
însuțţi...”. Dematerializarea şi purgarea de acciden- 
tal au cuprins întregul cosmos, terestru şi astral: 
„Erau copacii scheme şi aştrii cerc virgin,/ În loc de 
păsări linii pluteau, pe ceruri line,/ Zăpezi curgeau 
cu-arome, ca din potir de crin”. Când victoria asupra 
devenirii nu poate fi obținută prin această esenţia- 
lizare şi abstractizare, pierderea eului în substanţa 
anonimă e preferată trecerii individuale, căci 
această transmutare în ordinea imanentului e per- 
cepută ca stare potenţială de înveşnicire prin reîn- 
trupare în sevele vegetale sau în lanţul infinit al 
speţei: „Ard vitele, sub aburi, sosite de la muncă/ cu 
iarba-n pântec. Mama aşteaptă-mpărtăşanii/ de 
lapte, prin strămoşii ce se re-ntorc în prunci.// 
Leuconoe, iată cât de fecunzi trec anii”. Sublimarea 

materiei şi jubilaţia suverană din aceste volume şi, 
cu atât mai marcată, din Vârful cu dor (1964), Versuri 
(1968), Simetrii (1970), Euritmii (1972), Aur şi Pe 
drumul meu (ambele din 1974) e rezumată în caden- 
ţele grave ale unei replici la Oda eminesciană, reve- 
lator intitulată Euritmie: „E-nlăuntrul meu înzestrat 
cu luxuri/ selenar de clar şi chenar mişcării./ 
Luminez grădini şi agit în fluxuri/ apele mării.// 
M-am mutat mai sus. Şi mirat, Selene-şi/ pune 
zborul meu încrustat cununii./ Aş putea s-ating cu 
un deget leneş/ cearcănul lunii”. În câteva rânduri A. 
face profesiune de credință parnasiană. Aceasta se 
verifică mai ales sub aspectul grijii extreme pentru 
formă. Altminteri, nimic din răceala și impersonali- 
tatea parnasienilor; poetul e un epicureu, un 
hedonist chiar, care glosează pe tema odei horaţi- 
ene către Taliarh, încearcă să fixeze clipa în anlumi- 
nura versului, elogiază fericirile periplului mundan: 
„Citeşte-mi din Horaţiu iar şi iarăşi/ poemul despre 
Taliarh, cu sobe/ în care plâng păduri — cu vinuri 
vechi/ ajunse ca oleiul, în cecuburi./ Şi-am să te-as- 
cult încet, nespus de-ncet/ când timpul vine calm şi 
trece peste”. Iubitorul de clasicităţi se dezvăluie ca 
un sentimental, un trubadur autohton, boem 
balcanic al unui Levant mirific, de „amiezi valahe cu 
fluturi şi fântâni”. Adesea evocarea foloseşte sugestia 
livrescă, uzează de intertext, găseşte prototipul fru- 
mosului natural în artă („Le-aştept să vii şi tu, ca 
dintr-o stampă/ sau ca din vechi lecturi”). Livrescul 
nu e însă prilej de paradă a unei erudiţii reci, ci trăire 
de voluptăţi estete. Formula definitivă e revelată de 
pendularea între „panta clasică din miazăzi” şi o 
jouissance de vivre cu ceţuri de burg medieval tran- 
silvan şi ingrediente de oţiu oriental: „Mi-e groază 
de sofismul sintetic şi cu vogă/ şi care moleşeala din 
sânge mi-o abrogă,/ cum şi de postulatul lansat de 
Euclid/ pe-un crug lucid” — stare tradusă în seducţia 
baladescului (pândit însă de diluţie). Ultimele 
volume — Poeme noi (1984), Versuri (1987) — sunt 
vizitate de sentimentul elegiac al celui ce-şi contem- 
plă trecerea („Şi uite, astfel ni se face iarnă, / şi iar ne 
ninge timpul pe meninge”). O elegie totuşi boem-vo- 
ioasă, (auto)ironică, haz de necaz. Limbajul pierde 
din preţiozitatea lexicală şi prozodică, devine 
simplu, confesiv, se eliberează de convenţii. Poetul 
atenuează jocurile boemei, în care odinioară îşi 
camufla tristeţile, preferând acum tonuri mai grave 
şi nedisimulate, stârnite de sentimentul curgerii 
inexorabile. Referinţa livrescă rămâne modică, iar 
atunci când apare e integrată în chip mai firesc: 

„Prin jungla nuferilor barca pluteşte fără nici o ţintă/ 
iar noi în barcă, trişti şi palizi ca-ntr-un poem de 
Lamartine./ La margine de baltă rațe sălbatice, 
țipând, colindă, -/ dorm armele-n banduliere, căci 
vânătorii zac de spleen”. În rezumat: „Risipitor de 
imagini şi risipit uneori în poezia ocazională, A. 
este în creaţia lui mai pură un poet de vocaţie, 
elegiac şi livresc. Cultivă filonul clasic şi reactuali- 
zează speciile uitate ale poeziei sentimentale 
printr-o fantezie inteligentă” (Eugen Simion). 
Poetul a tradus, singur sau în colaborare, din lirica 
elină, latină, canadiană (de limbă franceză), vietna- 
meză, chineză, precum şi din A.S. Puşkin, R.M. Rilke 
(Poemele franceze), Nikolai Zidarov ş.a. A mai 
publicat o carte de călătorii prin ţară (Curcubeu 
peste Carpaţi, 1987), iar în 1989 Prin „Ţara dimineţi- 
lor liniştite” — o laudatio a Coreii lui Kim Ir Sen. A 
scris scenariile filmelor $ah la rege, Cineva deschide 
ușa şi Elixirul tinereții. 

SCRIERI: În Țara Moților se face ziuă, Bucureşti, 1953; 
Dragoste şi ură, Bucureşti, 1957; Porţile de aur, Bucureşti, 
1958; Deceniul primăverii, Bucureşti, 1958; Cartea de lângă 
inimă, Bucureşti, 1959; File de cronică, Bucureşti, 1962; 
Constelaţia lirei, Bucureşti, 1963; Mărţişor, Bucureşti, 1964; 
Vârful cu dor, Bucureşti, 1964; Versuri, Bucureşti, 1968; 
Simetrii, Bucureşti, 1970; Euritmii, Bucureşti, 1972; Aur, 
Bucureşti, 1974; Pe drumul meu, Bucureşti, 1974; Poeme 
noi, Bucureşti, 1984; Constelaţia lirei, pref. Eugen Simion, 
Bucureşti, 1985; Curcubeu peste Carpaţi, Bucureşti, 1987; 
Versuri, Timişoara, 1987; Două flori, două surori, Bucureşti, 
1988; Prin „Țara dimineţilor liniștite”, Bucureşti, 1989; Aura 
sonetului, pref. Al. Cistelecan, Oradea, 2004; Ora liniştii, 
Cluj-Napoca, 2010. Traduceri: Din lirica latină, pref. trad., 
Bucureşti, 1964; A.S. Puşkin, Versuri — Stihi, ed. bilingvă, 
Bucureşti, 1964 (în colaborare cu Maria Banuş ş.a.); Anto- 
logia literaturii maghiare, I-Il, Bucureşti, 1965-1966 (în 
colaborare); Din lirica elină, pret. Edgar Papu, Bucureşti, 
1968 (în colaborare cu Dimos Rendis); Nikolai Zidarov, 
Versuri, Bucureşti, 1971 (în colaborare cu Ion Brad şi lon 
Horea); Dang Trân-Con, Doan Thi-Di&m, Plângerea femeii 
după bărbatul ei plecat la război, Bucureşti, 1974; Antologie 
de poezie canadiană de limbă franceză, pref. trad., Bucu- 
reşti, 1976 (în colaborare cu Ursula Şchiopu); Antologie 
de poezie vietnameză clasică şi contemporană, pret. trad., 
Bucureşti, 1980 (în colaborare cu Liliana Blajovici-Liciu); 
R.M. Rilke, Poemele franceze, pref. trad., Timişoara, 1984; To 
Huu, Poeme, Bucureşti, 1987; Antologie de poezie chineză 
modernă şi contemporană, pref. Zou Difan, Bucureşti, 1990 
(în colaborare cu loan Budura). 

Repere bibliografice: Călinescu, Opere, IX, 821-828; 
Nicolae Manolescu, Lirica şi speciile minore, GL, 1963, 
52; Simion, Orientări, 136-143; Constantin, Despre poeţi, 

75-82; Martin, Poeți, Il, 160-166; Grigurcu, Teritoriu, 
210-213; Andriescu, Disocieri, 152-156; Felea, Secţiuni, 
55-60; Negoiţescu, Engrame, 83-86; Piru, Poezia, Il, 36-43; 
Grigurcu, Poeți, 95-100; Taşcu, Poezia, 18-22; Ştefănescu, 
Prim-plan, 145-149; Cistelecan, Poezie, 206-211; Micu, 
Limbaje, 261-276; Simion, Scriitori, IV, 95-104; Dicţ. 
scriit. rom., |, 70-72; loan Moldovan, Sonete alese, E 
2004, 10; Ştefănescu, Istoria, 801-803; Al. Cistelecan, 
Alexandru Andriţoiu — 80, „Acasă”, 2009, 3-4. N.M. 


ANDRONACHE, Vasile (10.X.1936, Sineşti, j. Vâlcea 
— 14.VII.1998, Bucureşti), poet. Este fiul Mariei 
(n. Popescu) şi al lui Ion Andronache, agricultori. 
Urmează liceul la Petroşani şi cursuri postliceale de 
chimie industrială (1968-1971), practicând diverse 
meserii pentru a se întreţine. Din 1971 se consacră 
în exclusivitate poeziei. Debutează cu poezie în 
„Luceafărul” (1963) şi editorial cu volumul Ochi 
neînnoptat (1971). Duce o existenţă boemă şi 
publică poezie în mai multe reviste — „Amfiteatru”, 
„Luceafărul”, „România literară”, „Ramuri” ş.a. În 
1993 revine în comuna natală; îşi pierde viaţa în 
urma unui accident de circulaţie. 

Pentru A., într-o manieră clasicizantă - sub 
semnul epigonic al lui Lucian Blaga şi al lui 
Nichita Stănescu -, naşterea vocii poetice este o 
trudă analogă răsturnării brazdelor de pământ: 
„Pentru învechirea neantului/ Timpul meu intră 
în munci,/ Năduşind de cântec/ Între brazdele 
pământului”. Cântăreț înfiorat al locurilor natale, 
A. încearcă circumscrierea şi transfigurarea lirică 
a unor meditații în Sfelăria U-Il, 1981-1986). 
Acelaşi limbaj versificat naiv şi aceeaşi modalitate 
trudit metaforică, semn de închidere în rutină, 
sunt transferate în versurile din Metafora umană 
(1982), volum ce conţine o serie de encomioane 
dedicate „gândirii ceauşine”, „strategului stelar” 
descins din „clocotul sângelui dac” etc. Antologia 
de autor Stelăria (1997) include majoritatea poe- 
ziilor lui A., la care se adaugă producţii de după 
1989. 

SCRIERI: Ochi neînnoptat, Bucureşti, 1971; Texte de 
ființă, Bucureşti, 1974; Poeme, Bucureşti, 1978; Stelăria, 
I-II, Bucureşti, 1981-1986; Metafora umană, Bucureşti, 
1982; Stalactitele dorului, Bucureşti, 1983; Poezii, Bucu- 
reşti, 1989; Stelăria, Bucureşti, 1997. 

Repere bibliografice: Dan Cristea, „Ochi neînnoptat”, 
RL, 1971, 34; George Alboiu, Trei poeţi, LCE 1976, 24; 
Constant Călinescu, „Metafora umană”, LCE 1983, 6; 
Dicţ. scriit. rom., |, 72-73. E.M. 

ANDRONESCU, Madeleine (13.XI[.1915, Craiova 
— 1.VI.1995, Bucureşti), poetă. Fiică a Elenei 
Cruceanu, actriță, şi a lui Eugen Andronescu, 
medic, A. a fost atrasă timpuriu de teatru (mama 
a jucat pe scena Teatrului Naţional din Bucureşti). 
A urmat şcoala primară şi gimnaziul la Institutul 
Moteanu din Bucureşti, apoi Liceul „Fenelon” 
din Paris (1929-1930), Institutul „Ronsard” din 
Bucureşti (1930-1931) şi din nou, în capitala 
Franţei, Liceul „Victor Duruy” (1931-1932). Între 
1935 şi 1938 a frecventat cursurile de actorie ale 
Conservatorului de Artă Dramatică din Bucu- 
reşti. După absolvire a fost angajată la Teatrul 
din Sărindar, la Comedia şi Municipal, la Teatrul 
Poporului, precum şi la Teatrul Naţional, până în 
1953, fiind transferată apoi la Teatrul Tineretului 
(unde a rămas până în 1965). 

A. este autoarea unui singur volum de poeme, 
Zilele babii (1942), apărute aproape toate mai 
întâi în „Meşterul Manole”, „Claviaturi”, „Uni- 
versul literar”, „Curentul”. Lirismul se remarcă 
aici printr-o ambiguitate aproape ostentativă, în 
orice caz declamatorie şi respectând convenien- 
ţele boemiei „anilor nebuni” de dinaintea înce- 
perii războiului. Anotimpul preferat este acela, 
instabil, al primăverii incerte, al paradoxurilor 
şocante, descoperite şi expuse nu fără emfază, 
divulgând o obsesie a trecerii timpului şi acceptarea 
prezentului: „Lare mi-s dragi zilele babii/ Ninsori cu 
soare pe din două/ Sclipiri de ger, obraz de rouă/ 
Văzduh cu mâncărimi de scabii.// S-a zăpăcit 
în spaţiu timpul/ Din clipă-n clipă altfel pică/ 
Când uliu şi când rândunică/ Nu-şi ştie ceasul 
anotimpul”. Schiţată în linii mari, copilăria abia 
trecută este rechemată uneori patetic, cu vagi 
urme din imagistica tradiționalistă, copleşite 
însă de savoarea încrâncenată a clipei, lirica fiind 
înrudită cu maniera lui Tudor Arghezi. Predomi- 
nantă e trăirea condiţiei contradictorii, conside- 
rată esenţă a feminităţii. Totul este însă spus parcă 
în glumă, cu un aer de frondă juvenilă, destinată 
să oprească alunecarea în melancolie. Versurile 
mărturisesc o egolatrie nestăvilită şi mult prea 
făţiş afirmată pentru a fi cu totul autentică. Îndă- 
rătul ei se află bucuria prezentului, susținută de 
gratuitatea sentimentelor cuprinse într-un joc 
detaşat. Umorul şi ironia, răstălmăcind clişeele 
culturale, premerg uneori gesticulaţia lirică din 
poezia lui Marin Sorescu. Pentru A., poezia repre- 
zenta o detaşare explozivă, apropiată de patosul 

pe care l-a avut „unul Serghei Esenin” - ideal de 
gratuitate iruptivă provocată de umorile adoles- 
cenţei, ce pot fi apreciate şi prin delimitare de 
lasciva interiorizare a versurilor Mariei Banuş. 
SCRIERI: Zilele babii, cu desene de Miliţa Petraşcu, 
Bucureşti, 1942. 

Repere bibliografice: C.V. [Constantin Virgil Gheorghiu], 
„Pisici contradictorii”, TIL, 1940, 1204; D. Gherghinescu- 
Vania, „Zilele babii”, TIA, 1942, 281; Petru Comarnescu, 
Madeleine Andronescu, RFR, 1942, 7; Perpessicius, Opere, 
TX, 322-324; Pillat, Mozaic, 190-191. D.M. 


ANDRONIC, Titus (17.[X.1934, Marginea, j. Bihor — 
7.1.2000, Mediaş), poet. După ce a absolvit Şcoala 
Medie Tehnică de Comerţ din Oradea, a funcţio- 
nat ca revizor contabil la Mediaş, unde s-a stabilit. 
A lucrat ca redactor la ziarul orădean „Crişana, la 
„Vocea Mediașului” şi la „Iransilvania”. A înfiinţat 
la Mediaş cenaclurile „Octavian Goga” (1960) şi 
„Aron Cotruş”. A debutat cu un grupaj de poezii în 
„Familia” (1967), iar în volum cu Memoria toamnei 
(1973). 

Pe o latură a poeziei sale A. este un peisagist 
interiorizat şi discret, al cărui simbol tutelar e 
lumina estivală şi autumnală aureolând registrul 
terestru. Acuarelele lui învăluie materialitatea 
grea şi opacă în secvenţe plastice, aproape impre- 
sioniste, vibrante de luminescenţă şi miresme, 
fluidităţi şi bateri imponderabile de aripi, omături 
astrale şi flăcări pure, definitorii fiind sintagme 
titulare precum Orele albe, Poem în alb, Despre 
soare şi pietre, Steaua de cuarţ, Peste lumina lucru- 
rilor, Vară pură, Purpura somnului ş.a. Realitatea 
e la fel de specifică interiorităţii poetului: „Cu 
astre ninge seara ochiul meu”; „Fântână sunt 
cu murmure stelare/ Eu niciodată graniţi n-am 
să-ți pun/ Fântână, stea şi rug. Şi soare”. Căci, 
pe altă latură, poetul comunică organic, natural, 
cu acel spaţiu al irizărilor şi al efluviilor, a cărui 
parte constitutivă el se şi declară: „Ce limpezime 
verde împrejur,/ că-mi aud braţele zvâcnind în 
păsări” etc. A treia temă, confluentă cu primele, 
este copilăria şi satul magic, mirific, resuscitate 
nostalgic, dar sobru, prin secvenţe semnificative 
de tablou sau prin frânturi de irepetabile trăiri. În 
fine, solitudinea, în care poetul se claustrează spre 
a-şi putea rumina amintirile suav-melancolizante. 
În toate cazurile expresia e concentrată, tinzând 
nu întâmplător spre forma extremă şi insolită a 
haikuului. 

SCRIERI: Memoria toamnei, Cluj, 1973; Dimineţi rituale, 
Cluj-Napoca, 1980; Liniştea golfului, Cluj-Napoca, 1988; 
Soarele din turn, Sibiu, 1994; Ninsorile de aproape, Sibiu, 
1998; Vocea liniştii, Sibiu, 1998; Lacul de jad — The Lake 
Carved in Jade, ed. bilingvă, tr. Mircea Ivănescu, pref. Florin 
Vasiliu, Sibiu, 1999; Purpura somnului, Cluj-Napoca, 2000. 
Repere bibliografice: Mircea Ivănescu, Titus Andronic, 
T, 1974, 2; Titu Popescu, „Dimineţi rituale”, E 1980, 9; 
Ioan Mariş, Titus Andronic, poetul suavităţilor naturale, 
„Tribuna” (Sibiu), 1994, 7 octombrie; lon Cristofor, 
Poezia ca asceză, TR, 1995, 9; Daniel Deleanu, „Ninsorile 
de aproape”, „Rostirea românească”, 1997, 5-7; Radu 
Patrichi, În căutarea liniştii, TMS, 1998, 5; Al. Sfârlea, 
„Lacul de jad”, „Al cincilea anotimp”, 1999, 3. N.M. 


ANDRU, Vasile (pseudonim al lui Vasile Andru- 
covici; 22.V.1942, Bahrineşti-Cernăuţi — 21.X.2016, 
Bucureşti), prozator, eseist, jurnalist. Este fiul 
Ecaterinei (n. Păun) şi al lui Teodor Andrucovici, 
ţărani. În 1944, după ocupaţia sovietică, familia 
Andrucovici trece clandestin frontiera, stabilindu-se 
în satul Muşeniţa, judeţul Suceava. A. face şcoala 
primară la Muşeniţa (1949-1955), apoi învaţă la 
Baineţ (1955-1956). Liceul, început în oraşul Siret, 
este continuat la „Eudoxiu Hurmuzachi” din Rădăuţi 
(1958-1960). Absolvent al Universităţii „Al. |. Cuza” 


Andru 


din laşi, Facultatea de Filologie, secţia franceză- 
română (1960-1965), A. lucrează ca profesor de limba 
francezălaLiceul, Ştefan cel Mare” din Suceava (1965-— 
1967), asistent universitar la Institutul Pedagogic din 
Suceava (1967-1973) şi ulterior la Universitatea din 
Craiova (1973-1975). Din 1978, timp de douăzeci şi 
şapte de ani, e redactor la revista „Viaţa românească”. 
În 1990 devine şef al secţiei de proză a Asociaţiei 
Scriitorilor din Bucureşti, iar între 1995 şi 1999 este 
membru al Consiliului Uniunii Scriitorilor. Participă 
la numeroase schimburi şi manifestări internaţio- 
nale scriitoriceşti, la Budapesta, Berlin, Roma ş.a. 
În 1989 beneficiază de o bursă de documentare la 
Biblioteca Vaticanului şi căderea comunismului îl 
surprinde în Italia. Din 1975, paralel cu activitatea 
literară, îşi începe iniţierea în practicile sapienţiale, 
devenind membru al grupului de practicanți yoga, 
interzis în 1982. În 1987 inaugurează seria confe- 
rinţelor-atelier de practică isihastă şi de optimizare 
umană, înființând ulterior cenacluri şi participând 
activ la întemeierea Centrului Naţional de Practică 
Isihastă (1994). Expunerile din cadrul Grupului 
de optimizare umană - fondat în 1990 — vor con- 
stitui substanța volumului Terapia destinului 
(1994). Devine un adept al pelerinajelor iniţiatice, 


loana leronim, Vasile Andru şi George Bălăiţă 


Andru 


convertindu-şi experienţele în pagini de jurnal. 
După 1989 întreprinde, ca bursier, două lungi călă- 
torii de studii în India (1992, 1996). Primeşte titlul de 
master (acharya) în filosofia şi în practica vedanta. 
Începând din 1998, când călătoreşte pentru prima 
oară în Noua Zeelandă, interesul său cultural se 
reorientează către Antipozi. Se interesează de 
tradiţia iniţiatică maori şi de practicile terapeu- 
tice polineziene. Fără a se rupe de matca spiritu- 
ală românească, în 1999 se stabileşte la Wellington 
şi primeşte rezidență în Noua Zeelandă, unde 
rămâne o vreme. A coordonat colecţia „Sapientia” 
la Editura Paralela 45. Din 2007 este redactor la 
revista „Lumină lină — Gracious Light” (New York). 
A. debutează în 1967, cu schiţa Colindul dificil, 
în suplimentul literar „Suceava, continuând cu 
publicarea unor proze scurte în „România literară”, 
unde este remarcat de S. Damian. Primul său 
volum, Iutlanda posibilă (1970), inaugurează o 
serie masivă de cărţi — proză scurtă, romane, eseuri 
teoretico-programatice sau sapienţiale, memori- 
ale ale unor voiaje reale sau spirituale. A. este un 
autor inclasabil, rezistând tipologizării sau opera- 
ţiilor de afiliere comparativă la formule, generaţii 
sau coterii literare. Cu toate acestea, scriitorul n-a 
fost niciodată perceput ca un „caz”, un deviant sau 
un ostracizat, ci, în mod paradoxal, a beneficiat de 
simpatia celor mai eterogene, dacă nu de-a dreptul 
incompatibile condeie critice. O lectură globală a 
scrierilor sale lasă impresia de stabilitate neliniş- 
tită, întemeiată pe un dinamism subteran. Deşi o 
bună parte dintre comentatori au identificat în el 
un autor egal cu sine încă de la debut, cariera lui are 
turnante evidente şi, în anumite privinţe, surprin- 
zătoare. Prozatorul debutează odată cu autorii-ja- 
lon din anii '70, motiv pentru care Laurenţiu Ulici 
îl anexează integral promoţiei. La o lectură atentă, 
volumele din decada a opta - în special Iutlanda 
posibilă, Mireasa vine cu seara (1973), Mirele (1975), 
Arheologia dorințelor (1977) — lasă totuşi la vedere 
diferenţe palpabile față de comilitonii cronologici. 
În prozele lui A., eclectice ca gen, formulă epică şi 
topografie imaginară, poate fi detectată o rezistenţă 
subterană tenace faţă de reţetele în uz ale scrisului. 
Lumea sa fictivă se naşte din asaltul meticulos, pe 
alocuri desfăşurat emfatic, asupra conjuncturalu- 
lui etalat de literatura curentă. Se adaugă glisajele 
ghidate, adeseori obositoare, către cosmic şi către 
arhetipal, ca şi substanţa pur nominală şi inconsis- 
tenţa halucinantă a aşa-numitelor sale personaje. 

În planul strict formal, corporalitatea şi lucrătura 
strânsă — consecinţe ale unei elaborări meticuloase, 
programate la rece — se întrevăd cu ochiul liber, de 
la debut. Autorul va admite ulterior că prozele din 
această perioadă au fost lucrate migălos, urmând 
un canon muzical anumit (cântul gregorian), în 
care monodia alternează calculat cu contrapunctul. 
În această primă vârstă a literaturii sale, prozatorul 
consacră o formulă şi totodată o epuizează prin 
iteraţie manieristă. O turnantă vizibilă marchează 
O zi spre sfârşitul secolului (1983), volum de proze 
scurte, urmat de două romane - Turnul (1985), 
Progresia Diana (1987) — şi de volumul programatic 
de eseuri Viaţă şi semn (1989). În percepţia publică 
virajul survenit la începutul decadei a noua, cu 
precădere apetitul pentru elaborările teoretice pe 
marginea producţiei de text îl plasează rapid pe A. 
în sfera de gravitație a promoţiei optzeciste, deşi, 
practic, nici una dintre părţile interesate nu face 
avansuri în direcţia afilierii. În sfera teoreticului A. 
se declară fascinat de avangarde (în fapt, de neo- 
modernismele postbelice), mai exact de potenţialul 
lor de a deruta cenzura prin experimental, atipic, 
inclasabil. Îndeosebi insistența scriitorului asupra 
interferenţei dintre proză şi „ştiinţele optimizării 
umane” (formulă care îi aparţine) deschide o etapă 
nouă pentru literatura sa. Foarte succint, un tip 
particular de viziune, care poate fi numită generic 
operaţională, prezentă în mod curent în sfera vieţii, 
este transferată demonstrativ asupra literaturii. De 
aici şi o serie de concepte-cheie ale programului — 
„optimizare, inginerie psiho-somatică” —, atât în 
sensul de practici terapeutice, cât şi în accepţia de 
atribute ale creaţiei. Pasaje revelatoare sunt etalate 
în volumul Viaţă şi semn: „Spuneam: o inginerie 
psiho-somatică prin cuvânt. [...] În ce mod versetul 
nostru, enunţul nostru poate lovi tăcerea genetică, 
poate coborî până la acel nivel de profunzime 
de unde vin exigenţele ereditare? Iată întrebările 
acestei întretăieri între literatură şi practicile opti- 
mizării, între care, repetăm, relaţia este bilaterală, 
influenţa reciprocă”. Ulterior, trecute prin filtrul 
noilor experienţe inițiatice, contondenţele tehnice 
ale decadei precedente - nu şi memoria lor — se 
atenuează. În romanele Muntele Calvarului (1991) 
şi Păsările cerului (1999) — cea mai bine articulată 
carte a etapei — sau în culegerile de proză scurtă Un 
univers cu o singură ieşire (1997) şi Cel mai înde- 
părtat paradis (2001), explorarea structurilor men- 
talului colectiv devine prioritară, iar dimensiunea 

antropogenetică a literaturii trece în prim-plan. 
Ca şi mai înainte, această vârstă a scrisului lui A. 
este însoţită de un volum programatic, Memoria 
textului (1992), pledând pentru echivalarea creaţiei 
cu producţia unor „reacţii necesar-modelatoare” 
ale speţei. Avându-şi punctul de sprijin în psihoci- 
bernetică, noua orientare îi va da sugestii autorului 
pentru repertoriul său de sintagme cu ecou abisal, 
între care un rol important îl deţine „iluminarea”. 
Tot în ultima decadă a secolului, dar și în deceniul 
următor, A. publică mai multe cărţi ce reunesc 
eseuri sapienţiale — Terapia destinului, Misticii din 
Carpaţi (1998), Psihoterapie isihastă (2000), Istorie 
şi taină la Sfântul Munte Athos (2001), Yaatra. 
Jurnal în India (2002), Exorcismele: sindromul de 
posesiune şi terapia lui (2004) — definite de autor 
drept „o formă de eseu, articulat la o practică a 
înţelepciunii”. În acest timp continuă să tipărească 
proză ficțională — romanul Grădinile ascunse (2006) 
şi Veacul meu, fiara mea (2011) — și nonficțională, 
autoadnotându-se și autoexplicându-se copios, 
meticulos: Viaţă și veac. 1990-2004 (2004), Surâd, 
deci exist. Ascultări, reflecţii, interviu (2010). 
SCRIERI: Iutlanda posibilă, Bucureşti, 1970; Mireasa 
vine cu seara, Bucureşti, 1973; Mirele, Bucureşti, 1975; 
Arheologia dorințelor, Bucureşti, 1977; Noaptea împă- 
ratului, Bucureşti, 1979; O zi spre sfârşitul secolului, 
Bucureşti, 1983; Turnul, Bucureşti, 1985; Progresia 
Diana, Bucureşti, 1987; Viaţă şi semn, Bucureşti, 1989; 
Muntele Calvarului, Bucureşti, 1991; Memoria textului, 
Bucureşti, 1992; India văzută şi nevăzută, Bucureşti, 
1993; Terapia destinului, laşi, 1994; Proză, eseuri, inter- 
viuri, îngr. şi introd. Constantin Blănaru, Chişinău, 
1995; Un univers cu o singură ieşire, Bucureşti, 1997; 
Misticii din Carpaţi, Chişinău, 1998; ed. (În căutarea 
raiului promis: mistici din Carpați), Cluj-Napoca, 2009; 
Păsările cerului, pref. Gheorghe Crăciun, Bucureşti, 
1999; Psihoterapie isihastă, Chişinău, 2000; Istorie şi 
taină la Sfântul Munte Athos, Bucureşti, 2001; Cel mai 
îndepărtat paradis, Cluj-Napoca, 2001; Yaatra. Jurnal 
în India, Bucureşti, 2002; Operaţie pe creier sau Eros 
şi Thanatos, Bucureşti, 2003; Exorcismele: sindromul 
de posesiune şi terapia lui, Piteşti, 2004; Viaţă și veac. 
1990-2004, Pitești, 2004; Grădinile ascunse, Piteşti, 
2006; Farmece, legări, dezlegări, Suceava, 2009; Surâd, 
deci exist. Ascultări, reflecții, interviu, Piteşti, 2010; 
Veacul meu, fiara mea, Cluj-Napoca, 2011. 

Repere bibliografice: S. Damian, Fals tratat despre 
psihologia succesului, Bucureşti, 1972, 74-81; Voicu 
Bugariu, Hiperluciditate, LCE, 1975, 36; Liviu Leonte; Proză 
analitică şi sentimentală, CRC, 1975, 46; Titel, Pasiunea, 
156-157; Radu G. Ţeposu, „Noaptea împăratului”, RL, 

1979, 30; Al. Protopopescu, Împăratul... „Cest moi”, VR, 
1979, 8-9; Dana Dumitriu, „O zi spre sfârşitul secolului”, 
RL, 1983, 52; Holban, Profiluri, 322-327, Cristea, Fereastra, 
265-272; Papahagi, Interpretări, 133-135; Ulici, Lit. rom., |, 
360-364; Dicţ. scriit. rom., |, 73-74; Gheorghe Crăciun, În 
căutarea referinţei, Bucureşti, 1998, 35-36; Dicţ. analitic, 
IV, 611-613;Valentin Tașcu, | Vasile Andru], LCE 2005, 7,VR, 
2005, 6-7; Ștefănescu, Istoria, 1055-1057, Al. Cistelecan, 
Verva caricaturală a utopistului, VR, 2006, 8-9; Holban, 
Ist. lit., IL, 239-243; Popa, Ist. lit., IL, 746-747. M.S. 


ANESTIN, lon (24.X11.1900, Bucureşti — 5.XI1.1963, 
Bucureşti), cronicar teatral, dramaturg, prozator. 
Bunicul, lon Anestin, se numărase printre ctitorii 
Teatrului Naţional craiovean, iar unchii, Victor 
şi Alexandru Anestin, se făcuseră cunoscuţi ca 
publicişti şi literați. Şi Theodor Anestin, tatăl lui 
A., desenator la Primăria Capitalei, avusese în 
tinereţe unele preocupări literare. A. învaţă la 
Şcoala Visarion, apoi la Colegiul „Sf. Sava”, unde 
este coleg cu Vladimir Donescu. Împreună scot 
„Revista Carol I”, ce va fi continuată de „Foaia 
tinerimei”. La ocuparea Bucureştiului, A., fiind 
premilitar, trebuie să se refugieze în Moldova. 
Întors acasă în 1918, fără să-şi termine liceul, se 
înscrie la Academia de Belle Arte, apoi la Academia 
liberă a lui N. Verona. Din 1921 se dedică activi- 
tăţii plastice şi publicisticii. Redactor la „Epoca”, 
el semnează grafică satirică, cronici, medali- 
oane, tablete, note. În 1927 e alături de Mircea 
Eliade şi Radu Capriel la revista „Est-Vest”, iar în 
1928 răspunde chemării lui Vladimir Donescu, 
care înființează săptămânalul „Vremea”. Aici A. 
girează între 1931 şi 1938 pagina teatrală, asigură 
grafica, inserând şi articole diverse. Concomi- 
tent, mai colaborează la „Duminica Universului”, 
„Bluze albastre”, „Cuvântul liber”, „Ordinea nouă”, 
„Gazeta”, „Adevărul literar şi artistic”, „Limpul” 
(susținând între 1937 şi 1941 cronica teatrală), 
„Jurnalul”, „Viaţa” ş.a. Scoate, de asemenea, trei 
reviste umoristice - „La zid!” (1932-1933, 1935-— 
1936), „Recreaţia” (1940) şi „Gluma” (1940-1943) 
— şi una de teatru — „Spectacolul” (1939-1940). Ca 
artist plastic, are expoziţii personale (1922, 1929, 
1937), ilustrează numeroase cărți, semnează sce- 
nografia unor montări pe scene bucureştene, tipă- 
reşte un album de gravuri, Casa cu perdelele lăsate 
(1929), şi altul de caricaturi, Cobai şi felceri (1932). 
Publică, totodată, „romanul” De necredzuta viaţă a 
dumnealui Ioniţă căpitan de oaste, scrisă de dum- 
nealui lancu Zogravul (1934), urmat de biografia 

romanţată Cetăţeana Tallien (1938) şi de Schiță 
pentru istoria teatrului românesc (1938). În 1939 i 
se reprezintă piesa într-un act Dragodana (tipărită 
în volum în 1940), o alta, Falimentul zeilor, intrând 
în repetiţii. În manuscris a mai lăsat şi comedia 
Napoleon & co. În 1944 A. este suspendat pe cinci 
ani din activitatea ziaristică şi, se pare, închis 
pentru caricaturile lui antisovietice. Între 1949 şi 
1954 e scenograf şi director artistic la Teatrul de 
Păpuşi din Piteşti. 

Spirit critic ascuţit, fire lesne inflamabilă, 
prompt în replică şi gest, A. este un umorist 
înnăscut. Grafica lui satirică e realizată cu mijloa- 
cele artei, efectul mizând îndeobşte pe sugestie, 
prezentă atât în compoziţie, cât şi în jocul dintre 
desen şi text. Ciclul consacrat lui Ion Ion e un 
adevărat „roman” al cetăţeanului simplu, supus 
veşnic experimentelor politice. Un analogon al 
acestei grafici e în bună parte publicistica lui 
A. Umorul său prodigios se manifestă şi mai 
limpede în mulţimea de snoave, „legende fără 
ilustrăţii”, „panseuri”, parodii, schiţe risipite 
în paginile „Vremii” ori ale „Glumei”. Romanul 
sui-generis De necredzuta viaţă... sfidează pudi- 
bonderia mic-bugheză, ca şi albumul Casa cu 
perdelele lăsate. Autorul alege un subiect „scan- 
dalos”, o suită de întâmplări decameroneşti, 
având în centru un neobişnuit de viril căpitan 
Ioniţă. Licenţiozitatea e atenuată prin proiecta- 
rea pe un fundal narativ „în stil de hronic”, după 
modelul lui Al. O. Teodoreanu. Umorismul se 
valorifică şi în biografiile romanţate, îndeosebi 
în Cetăţeana Tallien, precum şi în reportaje sau 
în note de drum. Un capitol aparte îl formează 
scrierile dedicate scenei. Disociind între cronica 
dramatică şi critica teatrală, A. optează pentru cea 
dintâi, preocupat în primul rând să-şi informeze 
cititorul. Sutele de cronici, scrise în peste zece 
ani de activitate, rezumă rapid subiectul pieselor, 
le relevă calităţile şi defectele, apreciază regia şi 
interpretarea, rareori cedând complezenţei. Pe 
lângă cronici, A. iscăleşte şi numeroase articole în 
care îşi exprimă opiniile despre problemele tea- 
trului în epocă. Provenit dintr-o familie de împă- 
timiţi ai Thaliei, se încumetă în Schifă pentru 
istoria teatrului românesc să încerce o prezentare 
succintă a evoluţiei artei scenice la noi pe durata 
unui secol. Deficitară în latura documentară, 
lucrarea conţine bune pagini evocatoare, împle- 
tind nostalgia lumii vechi cu ironia bonomă. O 

surpriză a fost prima piesă a lui A., Dragodana. De 
dimensiuni reduse, drama are în centru conflic- 
tul dintre onoare, ce nu se poate păstra decât cu 
preţul vieţii, şi datoria perpetuării neamului. Prin 
dramatismul său, piesa aminteşte Săptămâna 
luminată a lui Mihail Săulescu. Instinctul de 
umorist irumpe, în schimb, în Falimentul zeilor, 
o parodie brodând cu mare libertate pe motivul 
Amfitrion. Olimpul ia uneori chipul mahalalei 
bucureştene, alteori pare consiliul de adminis- 
traţie al unei firme moderne. Teza antirăzboinică 
e estompată de acţiunea plină de antren şi de 
vervă debordantă a dialogurilor, nu lipsite, totuşi, 
de unele trivialităţi. O demitizare se încerca şi în 
comedia Napoleon & co., însă aici şarja e excesivă, 
iar comicul de limbaj se limitează la efecte facile. 

SCRIERI: De necredzuta viaţă a dumnealui Ioniţă 
căpitan de oaste, scrisă de dumnealui Iancu Zogravul, 
Bucureşti, 1934; Cetățeana Tallien, Bucureşti, 1938; 
Schiţă pentru istoria teatrului românesc, Bucureşti, 1938; 
Dragodana, Bucureşti, 1940; Scrieri despre teatru, îngr. şi 
pref. Victor Durnea, Bucureşti, 1989. 

Repere bibliografice: Mircea Vulcănescu, Însemnări pe 
marginea volumului „Cobai şi felceri”, CU, 1932, 2583, 
2584; Octav Şuluţiu, „De necredzuta viață a dumnealui 
Ioniţă căpitan de oaste...”, „Reporter”, 1934, 18; Pompiliu 
Constantinescu, „De necredzuta viaţă a dumnealui 
Ioniţă căpitan de oaste...”, VRA, 1934, 338; Perpessicius, 
Opere, VII, 34-40; N. Carandino, O schiță pentru istoria 
teatrului românesc, „România”, 1938, 150; N. Carandino, 
Teatrul aşa cum l-am văzut, Bucureşti, 1986, 96-98; 
Massoff, Teatr rom., VI-VIII, passim; Martinescu, Umbre, 
111-125; Durnea, Orizonturi, 124-169. V.D. 


ANESTIN, Victor 
(18.[X.1875, Bacău — 
5.X[.1918, Bucureşti), 
prozator, publicist, 
traducător. 


Al doilea dintre cei cinci copii ai actorilor Maria 
şi Ion Anestin, A. îşi petrece copilăria printre oa- 
menii scenei, de care îşi va aminti ulterior cu pi- 
etate. Urmează ciclul secundar la Colegiul „Sf. 
Sava” din Bucureşti, apoi la Liceul „Carol I” din 

Craiova. Adolescentul descoperă lucrările lui 
Humboldt şi, mai ales, ale lui Flammarion, 
căruia, mai târziu, în 1901, îi va dedica un studiu. 
Debutează în 1892, la „Revista ilustrată”, cu tra- 
duceri, în anul următor publicând alte tălmăciri 
în „Curierul Olteniei”. Înființează o societate lite- 
rar-ştiinţifică şi scoate în 1895 revista şcolară 
„Freamătul”. Absolvind liceul în 1896, se înscrie 
la Facultatea de Litere şi Filosofie din Bucureşti, 
pe care nu o termină. Continuă să se instruiască, 
formându-şi o cultură enciclopedică, chiar dacă, 
din 1898, este înrobit de gazetărie; până la sfârşi- 
tul vieţii va lucra la mai multe periodice conco- 
mitent. Este secretar de redacţie la „Foaia popu- 
lară”, „Apărarea naţională”, „lribuna familiei”, 
„Patriotul”, „Ţara”, „Vremea”, apoi redactor la 
„Adevărul” şi „Dimineaţa”, la „Minerva”, „Univer- 
sul” şi „Universul literar”, la „Iribuna”, „Veselia” şi 
prim-redactor la „Ziarul călătoriilor şi al ştiinţe- 
lor populare”. Tuturor acestora le furnizează, sub 
semnătura sa ori sub pseudonime ca Andrei, 
Eugen, Hilarius, Lică, Lylo, Sirius, Stin, Syr, Tin, 
V'an, Victan, Victorian, Victor Eugen, Wega ş.a., 
poezii şi proze scurte, cronici literare şi dramati- 
ce, note, studii biografice, mii de articole pe teme 
ştiinţifice, precum şi nenumărate traduceri. Cu 
articole de ştiinţă popularizată colaborează la 
alte numeroase publicaţii: „Epoca”, „România 
ilustrată”, „Revista idealistă”, „Sămănătorul”, 
„Noua revistă română”, „Flacăra”, „Gazeta Câm- 
pinei”, „Gazeta politică şi literară” ş.a. A. scoate, 
între 1907 şi 1912, revista de astronomie „Orion” 
şi, între 1914 şi 1916, „Bibliografia română”. Până 
la război tipăreşte, de asemenea, zeci de broşuri 
şi volume, cea mai mare parte constituind-o lu- 
crări de popularizare a ştiinţei, traduse şi origi- 
nale. Pionier al romanului românesc de anticipa- 
ţie, el publică În anul 4000 sau O călătorie la 
Venus (1899), O tragedie cerească (1914) şi Pute- 
rea ştiinţei. Cum a fost „omorât” războiul euro- 
pean (1916). Mărturie a interesului său pentru 
teatru sunt studiul Haralamb Lecca, autor dra- 
matic (1902), precum şi traducerile din William 
Shakespeare, Hamlet şi Othello (1908), poate şi 
Regele Lear şi Macbeth, anunţate în 1909. Mai tăl- 
măceşte cartea Clarei Tschudi Tinerețea Mariei 
Antoaneta, Carol 1 de Paul Lindenberg ori Frede- 
ric cel Mare de Lord Macaulay. Totodată, A. con- 
ferenţiază la Universitatea Populară şi la Societa- 
tea Prietenii Ştiinţei, la a căror înfiinţare are un 

rol de seamă. Războiul întrerupe efervescenta sa 
activitate. În anii 1917 şi 1918 colaborează la 
„Gazeta Bucureştilor”, „Scena” -— la aceasta din 
urmă cu o suită de articole despre actorii cunos- 
cuţi în copilărie, strânse în volumaşul Amintiri 
din teatru (918) —, „Biblioteca copiilor şi a tine- 
rimei” şi la „Renaşterea”. 

Câştigat de orientarea scientistă, A. a pro- 
povăduit-o la noi cu pasiune şi abnegaţie. 
Conştient de la început că un popularizator al 
ştiinţei trebuie „să fie dublat de un literat”, el a 
căutat să dea expunerii limpezime şi a preferat 
să integreze explicaţia tehnică într-o naraţiune — 
Romanul cerului (1912), Povestea ştiinţei (1916) 
sau într-o biografie —- Giordano Bruno (1911), 
Newton şi atracția universală (1911), Viaţa 
anecdotică a învăţaţilor iluştri, Viaţa şi invenţi- 
unile lui Edison (1915), Eroii ştiinţei (1916) etc. 
Depăşite, firesc, ca informaţie, aceste lucrări pot 
oferi încă o lectură agreabilă. Deşi a subscris la 
teoria care susținea apropiata moarte a artei, A. a 
avut şi preocupări pur literare. Cronicar la reviste 
populare sau la cotidiene de prestigiu, cum erau 
„Vremea” ori „Adevărul”, el recenzează cărţile noi, 
dând în genere aprecieri juste, iar în disputele 
vremii exprimă opinii de bun-simţ. Servituţile 
gazetăriei apasă vădit asupra scrierilor sale 
literare. Mai toate cronicile rimate din „Ţara” 
şi din „Patriotul” sunt facile, însă A. dispunea 
de unele resurse poetice. Balada Don Zaneto şi 
poemul Balul stelelor relevă un umor de calitate, 
iar Sonet dezvăluie o sensibilitate elegiacă, 
modelată de poezia lui Traian Demetrescu. Şi 
în proză se vădesc aceleaşi dominante. Autorul 
se opreşte frecvent asupra dramelor trăite de 
cei umili, dar, treptat, alunecă spre literatura de 
magazin, accentuând melodramaticul şi sen- 
zaţionalul. O oarecare originalitate este atinsă 
atunci când recurge la propria experienţă de 
viață, precum în nuveletele Fericirea, Prietenul 
meu, Succesul meu, Revederea. Merite de înain- 
te-mergător, ce-i vor fi recunoscute târziu, are 
în domeniul literaturii ştiinţifico-fantastice. Prin 
articolul Romanul ştiinţific (1898) şi prin altele, 
ulterioare, el este primul teoretician al genului, 
iar cele trei „romane”, În anul 4000 sau O călă- 
torie la Venus, O tragedie cerească şi Puterea 
ştiinţei, îl aşază printre cei mai importanţi autori 
români de anticipație din prima jumătate a seco- 
lului al XX-lea. Cel dintâi „roman” imaginează, 

plecând de la ipoteze mai vechi, o „lume locuită”, 
alta decât Pământul. Intriga este simplă, lăsând 
în umbră psihologia eroilor, dar coerenţa tablo- 
ului schițat, precum şi atingerea unei probleme 
grave - alienarea omului prin tehnica omni- 
prezentă - rețin atenţia. „Povestea astrono- 
mică” O tragedie cerească închipuie distrugerea 
Pământului şi a planetei Marte de către o stea 
stinsă, accentul căzând nu atât pe aspectul de 
anticipație, cât pe progresia spaimei şi pe moda- 
lităţile diferite de trăire a catastrofei: resemnat, 
filosofic, pe „planeta roşie”; convulsiv, apocalip- 
tic, pe cea „albastră”. Ultima „poveste fantastică” 
se arată anecdotică, excesiv demonstrativă. Ca 
traducător, A. se conformează unui anume gust 
al cititorilor şi spiritului publicaţiilor adresate 
acestora, oprindu-se la nuvele şi romane sub- 
mediocre. Alături de acestea, apar însă şi texte 
ale unor scriitori precum Alphonse Daudet, 
Guy de Maupassant, E.A. Poe, H.W. Longfellow, 
Mark Twain, H.G. Wells ş.a. Traducerile din 
Shakespeare, în proză, sunt modeste, cu multe 
deficienţe. Tipărite în colecţia „Biblioteca pentru 
toţi”, ele au contribuit într-o măsură la pătrunde- 
rea marelui dramaturg englez la noi. 

SCRIERI: În anul 4000 sau O călătorie la Venus, Bucureşti, 
1899; ed îngr. şi pref. Cornel Robu, Cluj-Napoca, 1986; 
Camille Flammarion, Bucureşti, 1901; Haralamb Lecca, 
autor dramatic, Bucureşti, 1902; Giordano Bruno. Viaţa 
şi opera lui, Bucureşti, 1911; Povestea cerului, Bucureşti, 
1912; Romanul cerului, Bucureşti, [1912]; O tragedie 
cerească, Bucureşti, 1914; Ce trebuie să citim, Bucureşti, 
1915; Căpitanul Scott la Polul Sud, Bucureşti, 1915; 
Eroii ştiinţei, Câmpina [1916]; Povestea ştiinţei, Bucu- 
reşti, 1916; Puterea ştiinţei. Cum a fost „omorât” războiul 
european, Câmpina, 1916; Amintiri din teatru, Bucureşti, 
1918; Viaţa şi opera celebrilor exploratori, Bucureşti, 
1921. Traduceri: William Shakespeare, Hamlet, Bucu- 
reşti, [1908], Othello, Bucureşti, [1908]; Paul Lindenberg, 
Carol 1, Bucureşti, 1915. 

„Ziarul ştiinţelor populare şi al călătoriilor”, 1924, 48 
(grupaj special); I.M. Ştefan, V. lonescu-Vlăsceanu, 
Momente şi figuri din istoria astronomiei româneşti, 
Bucureşti, 1968, 70-74; lon Hobana, Vârsta de aur 

scriit. rom., I, 74-77; Dicţ. analitic, IV, 636-641; Opriţă, 
Anticipația, 35-40, 464-465, passim, Mircea Opriţă, Un 
precursor: Victor Anestin, ARG, 2011, 5. V.D. 


Dicţionarul general al literaturii române 264 


ANGELESCU, Silviu 
(24.1.1945, Bucureşti), 
eseist, etnolog, 
prozator. 


Este fiul Elenei (n. Popescu) şi al lui Paraschiv 
Angelescu, preot şi profesor. Absolvent al liceului din 
Răcari (1963) şi al Facultăţii de Limba şi Literatura 
Română a Universităţii din Bucureşti (1972), lucrează 
între timp ca muncitor, apoi este profesor suplinitor 
de limba română la Crevedia Mare şi Găiseni, iar din 
1972 asistent, apoi lector, conferenţiar şi în cele din 
urmă profesor la Catedra de etnologie şi folclor a 
Universităţii din Bucureşti. În 1983 obţine titlul de 
doctor în filologie cu teza Tipare portretistice în epica 
orală şi scrisă. După 1989 este director adjunct al 
Direcţiei Relaţii Internaţionale din Ministerul Învă- 
țământului şi Ştiinţei (1990), vicepreşedinte executiv 
al Fundaţiei Culturale Române (1990-1992), director 
al Institutului de Istoria Artei (1999-2011). Debutează 
în „Analele Universităţii Bucureşti” (1977). Mai cola- 
borează la „Cahiers roumains d'etudes litteraires”, 
„Contemporanul”, „Limba şi literatura română 
pentru elevi”, „Limbă şi literatură” ş.a. 

Ca folclorist, A. alcătuieşte în colaborare cu 
Octav Păun culegerile Folclor din Dâmboviţa (1981), 
Legende populare româneşti (1983) şi Basme, cântece 
bătrâneşti şi doine (1989). În volumul Portretul 
literar (1985), care porneşte de la teza de doctorat 
şi a fost distins cu Premiul „G. Călinescu” (Oneşti), 
A. abordează o temă tratată doar sporadic de cer- 
cetătorii români dinaintea sa. Pornind de la defini- 
rea portretului ca imagine trecută prin filtrul unei 
convenţii, analizează dubla determinare a acestuia 
în funcţie de constrângerile textului şi de modelele 
culturale ale epocii. Asociind perspectiva structural 
semiotică şi cercetarea diacronică, lucrarea trasează 
structura internă a portretului şi îi schițează deveni- 
rea istorică prin raportare la coduri culturale diferite, 
fără a neglija rolul formei de comunicare, orală sau 
scrisă. Substanţială prin performanţele de sinteză 
şi teoretizare, cartea se distinge şi prin plasticita- 
tea exemplelor ce ilustrează discursul teoretic. Ca şi 

Umberto Eco, A. abandonează studiul teoretic erudit 
în favoarea romanului pseudoistoric. Calpuzanii 
(1987; Premiul „lon Creangă” al Academiei RSR) 
foloseşte trucul romantic al manuscrisului găsit din 
întâmplare pentru a înfăţişa o cronică a domniei lui 
Nicolae Mavrogheni, fanariotul smintit de la sfârşi- 
tul secolului al XVIII-lea. Datele reale, preluate din 
scrieri de epocă sau din studii istorice moderne, se 
împletesc cu cele fanteziste, romanul interesând 
mai mult prin calitatea stilistică a evocării decât 
prin linia epică, simplă în sine — un grup de boieri şi 
cărturari încearcă răsturnarea domnului prin falsifi- 
carea banilor destinaţi tributului către Poartă — sau 
prin psihologia personajelor, înfăţişate de altfel cu o 
admirabilă ştiinţă de portretist. Livresc fără a fi mani- 
erist, A. foloseşte tehnica naivă a primelor romane 
româneşti —- ce operează prin opunerea manihe- 
istă a personajelor sau prin exhibarea unei morale 
evidente -— şi, totodată, reconstituie o savuroasă şi 
plauzibilă limbă arhaizantă. Parodiind romanul 
picaresc şi comic prin afişarea ironică a convenții- 
lor, Calpuzanii poate fi citit şi ca un roman cu cifru, 
o sugestie în acest sens fiind oferită de prefaţă, 
care, dincolo de fantazările erudite pe teme ling- 
vistico-mitologice, conţine şi un avertisment către 
cititor. După mai bine de un deceniu de la publica- 
rea studiului Poetica legendei ca postfață la culege- 
rea Legende populare româneşti, A. reia în volumul 
Legenda (1995) preocuparea de a defini această 
categorie a literaturii populare şi de a o situa cât 
mai exact prin raportare la legendele altor popoare, 
la alte forme ale literaturii orale, la legendele culte 
(Varlaam, Dosoftei, lon Neculce, Dimitrie Cantemir, 
Gh. Asachi, Alecu Russo, Costache Negruzzi, Vasile 
Alecsandri), la antilegende (Costache Negruzzi, 
Pentru ce țiganii nu sunt români şi I.L. Caragiale, 
Magnum Mophtologicum). Raportul dintre folclor şi 
literatura de autor este studiat şi în volumul Mitul şi 
literatura (1999), unde sunt urmărite transferul de 
substanţă şi evoluţia formală de la creaţiile populare 
la dubletele lor culte şi totodată se reliefează, cu 
aplicare la opere ale lui Ion Heliade-Rădulescu, 
Liviu Rebreanu sau Mihail Sadoveanu, rolul mitului 
în structura tipologiilor literare. 

SCRIERI: Portretul literar, Bucureşti, 1985; Calpuzanii, 
Bucureşti, 1987; ed. 2, Bucureşti, 1999; Legenda, Bucureşti, 
1995; Mitul şi literatura, Bucureşti, 1999; Petre Georgescu 
Delafras, Bucureşti, 1999. Culegeri, antologii: Folclor 
din Dâmboviţa, Bucureşti, 1981 (în colaborare cu Octav 
Păun); Legende populare româneşti, introd. Octav Păun, 

postfaţa edit., Bucureşti, 1983 (în colaborare cu Octav 
Păun); Basme, cântece bătrâneşti şi doine, Bucureşti, 1989 
(în colaborare cu Octav Păun). 

Unde scurte, V, 60-65; Dicţ. analitic, IV, 465-466; Datcu, 
Dicţ. etnolog., |, 57-59; Popa, Ist. lit., IL, 820-900. A.C. 


ANGHEL, Dimitrie 
(16.VII.1872, Corneşti, 
j. laşi — 13.XI.1914, 
Iaşi), poet, prozator, 
traducător. 


Tatăl lui A., Dimitrie Anghel, comerciant şi moşier, 
descindea din aromâni refugiaţi din părţile Ianinei, 
iar mama, Frifilia (n. Leatris), era grecoaică din 
insula Antigoni. Familia izbutise să intre în proti- 
pendada ieşeană, însă cunoaşte curând declinul. 
După ce Erifilia se stinge prematur, în 1879, tatăl lui 
A., angajat în câteva întreprinderi hazardate, dă 
faliment, ceea ce îi provoacă şi moartea, în 1888. Cei 
patru copii vor avea totuşi condiţii pentru a-şi desă- 
vârşi instrucţia. Însă Mitif, cum e alintat cel de-al 
treilea, lipsit de afecțiunea maternă, cu complexe 
adânc înrădăcinate, refractar autoritarismului 
patern, dar acuzând şi absenţa unei îndrumări, este 
un elev mediocru. În 1890 abandonează, în pragul 
absolvirii, Gimnaziul „Alexandru cel Bun”, unde 
ajunsese după ce trecuse pe la Institutele Unite şi pe 
la Şcoala de Belle Arte. Hotărâtoare în luarea deciziei 
au fost, se pare, descoperirea vocației poetice şi 
apropierea de cercul socialist ieşean, unde e 
introdus de fraţii mai mari, Constantin D. Anghel, 
viitor membru în conducerea Partidului Social 
Democrat al Muncitorilor din România, şi Paul 
Anghel. În octombrie 1890 primele lui versuri, 

purtând o tiranică influenţă eminesciană, vedeau 
lumina zilei în „Contemporanul”. Tânărul frecventa 
în acelaşi timp şi casa lui Nicolae Beldiceanu, unde 
se citea poezie simbolistă şi se făceau experienţe de 
„audiție colorată”. În 1893 A. întreprinde o călătorie 
în Italia împreună cu lon Păun-Pincio, apoi merge 
singur la Paris, unde se aflau la studii fraţii săi, care 
încearcă zadarnic să-l înscrie la o şcoală superioară. 
Partea lui de moştenire îi îngăduie să trăiască 
aproape zece ani în preajma boemei artistice, să 
viziteze Spania, Elveţia şi din nou Italia. Pătruns de 
spiritul literaturii noi, fiind concomitent în contact 
cu tineri artişti şi scriitori români aflaţi la Paris, el îşi 
limpezeşte vocea lirică. Între 1893 şi 1901, în ţară, îi 
apar traduceri şi creaţii proprii, semnate şi Mitif, în 
„Adevărul literar”, „Lumea nouă ştiinţifică şi 
literară”, „Vieaţa”, „Povestea vorbei”, „Evenimentul”, 
„Literatură şi artă română”, „Pagini literare”, „Con- 
vorbiri literare”, „Curierul literar” ş.a. În vara anului 
1902 se afla la Dumbrăveni, unde, împreună cu St. 
O. Iosif, pe care îl cunoscuse la Paris, traduce poezii 
de Paul Verlaine, ce vor fi strânse în volum în 1903. 
Din toamnă cei doi se implică în reapariţia revistei 
„Sămănătorul”, la care A. colaborează cu traduceri, 
unele făcute cu St. O. Iosif, cu poezii şi proză, 
semnând şi cu pseudonimele Măghiran, Rozmarin, 
Florin, Teofil Jianu, V. Ieronim şi lon Fulga. Cu totul 
rar mai publică în „Convorbiri literare”, „Literatură şi 
artă română”, „Luceafărul”, „Făt-Frumos”. La înce- 
putul anului 1905 apare În grădină, prima lui carte 
de versuri. Numit inspector domenial în Dobrogea, 
la Constanţa, face traduceri cu lon Minulescu din 
Victor Hugo, Albert Samain, Charles Gugrin, Henri 
de Reâgnier, care, semnate Gabriel Sutzu, apar în 
„Sămănătorul”, „Viaţa literară şi artistică” şi în 
„Revista celorlalţi”, toate fiind reunite în volum 
postum, abia în 1935. Din noiembrie 1906 este 
redactor la „Sămănătorul”, unde va rămâne până în 
1908. Semnând A. Mirea, A. şi St. O. Iosif încep să 
publice aici, apoi şi în „Viaţa românească”, „Reforma”, 
„Viitorul”, „Ordinea”, „Minerva”, „Minerva literară 
ilustrată”, „Cumpăna” (1909-1910, scoasă de cei doi 
împreună cu Mihail Sadoveanu şi Ilarie Chendi), un 
material bogat şi extrem de variat. Volumele lor se 
succedă cu repeziciune: Legenda funigeilor (1907), 
Cometa (1908), Caleidoscopul lui A. Mirea (U-Il, 
1908-1910), Carmen saeculare (1909), Cireşul lui 
Lucullus şi Portrete (1910), precum şi mai multe tra- 
duceri. Primele trei cărți au fost premiate în 1909 de 
Academia Română. În această perioadă A. publică 

singur un al doilea volum de versuri, Fantazii (1909), 
şi traducerea piesei Amorul veghează de Robert de 
Flers şi G. A. de Caillavet (1909). Participă la şezători 
literare în Bucovina (1908, 1910), este membru 
fondator al Societăţii Scriitorilor Români (1909), 
vicepreşedinte, apoi membru în primele trei 
comitete. Prietenia cu Şt.O. Iosif se destramă în anul 
1910, întrucât A. nu poate să reziste pasiunii pentru 
soţia acestuia, scriitoarea Natalia Negru, cu care mai 
târziu se va căsători. În faţa reproşului tăcut ori a 
ostracizării fățişe, accentuată după moartea lui Iosif, 
scriitorul, fire orgolioasă, bravează, caută să se 
impună publicând frenetic. Numit, în 1911, inspec- 
tor în Ministerul Cultelor şi Artelor, are de suportat 
alte atacuri în presă. Extenuat psihic, cu o viaţă con- 
jugală furtunoasă, lucrează foarte puţin. Câteva 
proze şi poezii, unele semnate Ola (Olla) Canta (pse- 
udonim folosit în colaborare cu Leon Feraru), ce 
apar în „Flacăra” şi în „Înfrăţirea”, sunt ultimele 
scrieri. La 27 octombrie 1914, în cursul unei dispute 
violente cu soţia sa, recurge la revolver. Glontele, 
destinat doar să o sperie pe Natalia Negru, o răneşte 
uşor prin ricoşeu şi poetul, panicat, se împuşcă. 
Rănit grav, va mai trăi două săptămâni de chinuri. 
Mărturisirile lui A., diseminate în operă, reve- 
lează un spirit lucid şi anxios, chinuit de un rău 
interior, pe care încearcă să-l domine recurgând 
la remedii precum prietenia, iubirea, acţiunea 
socială, strategia lui carpe diem, pietatea, trăirea 
frumosului, creaţia, remedii care, toate, rând pe 
rând, par să-l fi decepţionat. Astfel, mişcarea soci- 
alistă, îmbrăţişată o vreme pentru idealul ei uma- 
nitarist, i se dezvăluie contradictorie, inconsistentă 
(Povestea unui muşuroi). Nici sentimentul acut al 
vocației poetice, nici voinţa irepresibilă de artă nu-l 
scutesc de îndoială. Conştient de talentul său nativ, 
dar şi de un anume deficit de forță creatoare, şi-l 
asumă pe acesta din urmă lucid, modelându-se ca 
poeta artifex. Văzând creaţia ca o aventură perso- 
nală, petrecută în solitudine, el nu se va recunoaşte 
nici sămănătorist, nici simbolist, cu toată predilec- 
ţia mărturisită pentru simbol. Curând după debut, 
se sustrage influenţei eminesciene, cristalizarea 
unei expresii proprii începând încă din 1894, când 
publică poezia În grădină, pentru a se desăvârși în 
volumul cu acelaşi titlu, structurat riguros, ca un 
poem. Subiectivitatea poetului este preponderent 
modernă, recuzând în acelaşi timp demisia par- 
nasiană şi egolatria romantică. Înainte de toate, 
el este un senzitiv, cu o acuitate extraordinară a 

simţurilor, mai ales a celui olfactiv. Mobilitatea per- 
cepţiilor imprimă discursului un caracter difluent, 
accentuat de înclinația către inefabil şi mister. 
Climatul este cel de morbidezza, întrucât trecerea 
inexorabilă, moartea nu determină la el revoltă 
luciferică ori invocaţie extatică, ci un frison, stări de 
evanescenţă şi alienare, pentru a căror exprimare 
universul floral se oferă în chip firesc, un imbold 
venind însă şi de la simboliştii francezi. Grădina 
lui A. este grădina primordială, paradisiacă, în care 
jubilaţiei simţurilor (culminând în „beţie”, „vrajă”, 
„toropeală dulce”) i se asociază o stare de confort 
intelectual („gânduri blânde, „iertătoare” şi 
„bune”), dar şi locul extincţiei, al „agoniei neîntre- 
rupte”. În acest univers fragil şi îndurerat, spiritul e 
cuprins de impulsuri contradictorii, năzuind spre 
creaţie („cântec”), dar şi spre dezagregare, spre stin- 
gerea în „liniştea măreaţă”. Dacă ambianța grădinii 
e de natură simbolistă, în linia lui Albert Samain, 
simbolul aproape că lipseşte; în schimb, parale- 
lismele, asimilările între regnuri, corespondenţele 
apar frecvent. Nu sunt rare însă nici personificările 
facile, alegoriile sau infiltraţiile minor romantice, 
iar metaforele, puţine, utilizează un material sămă- 
nătorist. Totuşi, poetul reuşeşte imagini surprinză- 
toare, prevestindu-i pe Tudor Arghezi şi pe Lucian 
Blaga. Deşi tind la rigoarea prozodiei clasice, ver- 
surile, prin muzicalitatea lor monotonă, învălu- 
itoare, reuşesc să sugereze stări de suflet difuze, 
specific simboliste. Volumul Fantazii dezvăluie o 
capacitate deosebită de înnoire. Teama „de lume, 
de moarte şi uitare”, distilată acum în retorte mai 
complicate, se transformă în elegie pură, în reveria 
unui „altundeva” şi în fantezie grațioasă. Conştient 
de magia „împărecherilor de slove”, dar şi de istoria 
depusă în ele, A. este recunoscător cuvintelor 
pentru „credință”, pentru puterea lor de evocare, 
pentru virtualităţile lor poetice, cauţiune a propriei 
dăinuiri (mn). Motivul creaţiei revine când direct, 
confesiv, când aluziv ori încifrat în simbol (Darul 
valurilor, Visătorul, Metamorfoză). Comoara de sub 
Rin, din Visul unui nibelung, constituie un simbol 
al operei dorite şi visate, dobândită printr-un pact 
faustic, căci este „aurul care omoară. Simbolul 
este reluat, sub altă figuraţie, de basm popular, în 
Himera, poem neinclus în volum. Bine reprezen- 
tat este şi motivul marin. Oceanul este un simbol 
al spiritului uman insaţiabil (Nemulțumitul); în 
întuneric farul pare „un Crist umblând pe ape” (n 
port), iar marea e iubita ce se pregăteşte de culcare 

(Nocturnă). Reţin atât impresia directă, cât şi jubi- 
laţia gravă în faţa forţei originare. Evaziunea din 
real se face pe calea reveriei, indusă de un exces 
senzorial — parfumul crinilor, o melodie nordică, 
aroma ceaiului —, într-un decor polar sau exotic 
(Metamorfoză, Reverie, Paharul fermecat). Erosul e 
dominant în „fantazii” precum Moartea Narcisului, 
o capodoperă a lui A., Scrisoare şi Ex-voto.... Câteva 
poezii (Pastel, Fantazie), şi ironice, şi elegiace, pre- 
figurează maniera lui A. Mirea sau lirica plictisu- 
lui provincial. În Fantazii versificaţia devine mai 
suplă, apar distihul, trioletul, cvintetul şi octava 
şi chiar o formă astrofică, iar lexicul cunoaşte o 
infuzie de neologisme. Un capitol important al 
activităţii lui A. îl constituie colaborarea cu alți 
scriitori, ceea ce reprezenta o posibilă soluţie la 
inhibiţiile proprii, provocate şi de aspiraţia spre 
desăvârşire. În cele mai multe cazuri, rolul colabo- 
ratorului, fie el Vasile Savel, Ion Minulescu, Leon 
Feraru sau Victor Eftimiu, era acela de a transcrie 
textul. Doar conlucrarea cu St. O. Iosif, bazată pe 
o prietenie îndelungată, determinată de afinități, 
dar şi de contraste puternice, putea fi una reală. 
Încercările contemporanilor de a evalua aportul 
unuia sau al altuia la realizarea operei comune s-au 
izbit de rezerva ironică a autorilor. Posteritatea a 
înclinat spre a-i recunoaşte însă lui A. o contribuţie 
mai însemnată. Cele două volume din Caleidosco- 
pul lui A. Mirea reunesc cronici rimate, specie care, 
plecând de la un material perisabil, actualitatea, 
mizează pe divertisment, chiar cu riscul facilității, 
şi pe efectul polemic, adesea cu preţul trivializării. 
Uneori şi în Caleidoscop... se recurge la invectivă, 
la ridiculizarea oponenților pe baza defectelor lor 
fizice, într-o viziune grotescă (Cioflecării şi hila- 
riante), dar predominantă e zeflemeaua subţire, 
condescendentă şi totuşi incisivă. O emfază subtil 
autoironică dă farmec posturii de toreador ori de 
duelgiu impenitent (Corrida, Racheta, Mănuşă). 
Treptat, pornirile polemice se calmează, făcând loc 
unui discurs confesiv, liric, în care fantezia, nonşa- 
lanţa şi umorul polizează asperităţile sincerităţii. 
Acest veritabil roman autobiografic în versuri îl are, 
în chip vădit, ca erou pe A. Relativ puţine, unele 
însă antologice, sunt cronicile brodate în jurul 
unui eveniment, al unor figuri politice ori ţinând 
de faptul divers (Five oclock, O lacrimă la dosar 
sau Tribulaţiile unei petiţii, Un fost ministru — Un 
portret, Scrisoarea deschisă a unui melo). Multitudi- 
nea de asociaţii surprinzătoare, fantezia nesecată, 

verva explozivă, ironia fină şi sarcasmul vitriolant, 
măiestria versificării şi rimele bufe, funambuleşti 
au contribuit, de asemenea, la înnobilarea speciei, 
la întemeierea unei tradiţii în care se va înscrie apoi 
G. Topîrceanu ş.a. Familiarizarea lui St. O. Iosif cu 
literatura germană a făcut să i se atribuie lui ideea 
poemului dramatic în trei acte Legenda funigeilor. 
Însă modelarea intrigii, plasată într-un nebulos 
Ev Mediu gotic, lumea poemului, plină de semne 
fatidice, „de-nştiinţări secrete”, prea lesne desci- 
frabile totuşi, în care viaţa e condusă de o ursită, 
iubirea e o forță imposibil de oprit, iar puterea de 
seducţie a eroului este irezistibilă, toate poartă mai 
degrabă amprenta lui A. Maniera lui Iosif se recu- 
noaşte abia în partitura cantabilă, poate şi în ver- 
sificaţia poliritmică. Frământările intime ale lui A. 
se relevă şi mai clar în comedia în versuri Cometa, 
ce îşi ia drept etalon performanţa lui Edmond 
Rostand, „miliardarul de rime”, încercând osmoza 
între lirism şi verva spumoasă. Protagonistul 
acestei poveşti de dragoste, Titi Roznov, este, într-o 
măsură, un alter ego al autorului Fantaziilor. 
Probând încă o dată putinţa metamorfozării, 
A. abordează şi domeniul prozei, experimentând 
diverse formule. Primele două volume, Cireşul lui 
Lucullus şi Portrete, sunt semnate împreună cu St. 
O. Iosif, dar stilul şi materialul de viaţă îi aparţin 
în mare măsură. Cel dintâi conţine proză scurtă, 
variată ca structură şi atmosferă. Personajele 
şi conflictele din nuvelele Cireşul lui Lucullus, 
Răsplata lui Criton, Răzbunarea lui Arghir şi Ochiul 
diavolului ilustrează epic o idee, totuşi scriitura 
îngrijită, fineţea privirii, prospeţimea descripţiei 
le detaşează de proza vremii. Reţin atenţia Umbra 
casei şi Scrisoare veche, în care ficțiunea abia dacă 
modifică pasta autobiografică, şi Spovedanii, unde, 
în forma jurnalului intim, se detaliază un proces 
reflexiv subtil, caracterizând un personaj straniu, 
dezabuzat, estet. Al doilea colonizator al Daciei, 
Bullier, Idolul şi mai ales Povestea unei console 
marchează trecerea la ipostaza de memorialist, 
predominantă în Portrete, galerie a celor care i-au 
fost apropiaţi: N. Beldiceanu, |. Păun-Pincio, Artur 
Stavri, Gheorghe din Moldova, Eduard Gruber, 
Vasile Cosmovici ş.a. Exagerarea pioasă a meritelor 
lasă loc, totuşi, spiritului de observaţie şi capacităţii 
de a sesiza esenţialul, ceea ce contribuie la contu- 
rarea şi a unui profil de moralist. Memorialistul e 
prezent şi în Fantome (1911), unde evocă oameni 
şi locuri ce au dispărut, dar acum el e mânat de 

„dorul de propria-i viaţă”, o viață compusă din 
„bucăţi”, comparabile unor reîntrupări metempsi- 
hotice, întrucât fiecăreia îi corespunde un eu diferit. 
Dificila recompunere, cu ajutorul memoriei invo- 
luntare ori dirijate, are ca miză ultimă găsirea eului 
profund, primordial. Rareori subiectul momentului 
rememorat este însuşi autorul, însă implicarea lui, 
fie elegiacă, fie reflexivă, este întotdeauna evidentă. 
Reminiscenţe autobiografice sunt doar Revista 
nocturnă şi Fata din dafin. Apropiate de acestea, 
Mama, Ex-voto..., Tata, Mihail Kogălniceanu şi A.D. 
Holban evocă persoane din cercul familial. Deşi 
sunt proiectate adesea în fantastic, deşi includ 
ceva din mirajul trecutului resuscitat, portretele au 
totuşi şi o valoare documentară. A. este şi un martor 
fascinat de ceremonialul somptuos (Garda imperi- 
ală) sau de pitorescul Iaşilor de la sfârşitul secolului 
al XIX-lea. Totul arată un pictor versat, stăpân pe 
tehnici variate, de la acuarela pastelată la desenul 
în cărbune. În filigran se discerne profilul medita- 
tivului şi al moralistului, cu obsesiile sale cele mai 
adânci. Carte de poezie fulgurantă, de descripţie şi 

de reflexivitate vie, purtând însemnele unei artisti- 
cităţi baroce, având un rol important în cultivarea 
poemului în proză şi a pamfletului, Fantome mar- 
chează o dată în evoluţia prozei româneşti. Acest 
„carnet al unui ieşean” e completat de „carnetul 
unui fost parizian”, inclus în volumul Povestea celor 
necăjiţi (1911). Evocarea unor personalităţi (Oscar 
Wilde, Jean Mor6as), schiţarea unor figuri enigma- 
tice, povestirea unor întâmplări insolite iau câteo- 
dată turnura unui adevărat eseu sociopsihologic şi 
relevă atitudini contradictorii. Nostalgia idealiza- 
toare este limitată de o viziune lucidă a Parisului, 
Babilon modern, care înstrăinează şi, mai mult, 
degradează social şi psihic. Dacă un spirit fante- 
zist cutreieră unele proze anterioare, „fantezia” sau 
„fantazia” se impune ca specie epică autonomă 
abia în volumul Oglinda fermecată (1912). Un rost 
al oglinzii, pentru A., este acela de a izbăvi lumea de 
urât, de plictis, şi de a o transpune într-un vis feeric. 
În acest univers virgin, adamic, au loc erupții inter- 
mitente ale unei infrarealităţi: întâmplări stranii, 
coincidențe misterioase, manifestări ale unor 
forţe oculte. O atmosferă înfiorată de nelinişti uşor 
mistice se conturează din predilecţia pentru vise 
premonitorii, halucinaţii provocate de narcotice, 
manii blânde, morbide sau extravagante viziuni 
colorate. Prin fastuoasele descrieri, prin psihologi- 
ile complicate, prin sugerarea unei alte realităţi şi 
prin utilizarea alegoriei şi a simbolului, Oglinda fer- 
mecată se apropie de canoanele prozei poetice sim- 
boliste. Ultimele două cărţi, Triumful vieții (1912) 
şi Steluţa (1913), cuprind de asemenea „fantazii” şi 
portrete, unele cu mare putere de pătrundere şi de 
plasticizare. A. a tradus multă poezie, criteriul fiind, 
în ciuda aparenţelor, al afinităţii. Heine, Lenau, 
Friedrich Riickert stau alături de Goethe, Andr6 
Chenier, Victor Hugo, Thâophile Gautier şi Leconte 
de Lisle sau de Jean Morâas, Emile Verhaeren, 
Francis Jammes ş.a., de lirica de dragoste din folclo- 
rul spaniol, italian şi grecesc. 


Simbolist, în fond, D. Anghel este mai autentic decât alţii, 
cu toate acele contrasturi şi amestecuri ce constituie o per- 
sonalitate [...]. Pentru că Anghel şi-a intitulat o culegere de 
versuri Fantazii, a rămas un fel de clișeu critic că poetul e fan- 
fezist. [...] „Fantezia” lui Anghel e fabulosul alegoric, însă din 
eaa derivat şi un imagism [...]. Puţină, impopulară, proza lui 
D. Anghel este excepțională şi revoluționară. Fără ea nu s-ar 
înțelege proza de mai târziu a lui Arghezi, care perfecționează 
şi sistematizează maniera angheliană. 

G. CĂLINESCU 

ANGHEL, Paul = 
(18.11.1931, Răcătău, | / 
j. Bacău — 4.X.1995, ă Ș. 
Bucureşti), prozator, j 
eseist, publicist, | 
dramaturg. 

Fiu al Anei Anghel şi al lui Vasile Anghel, învăţători, 
A. urmează liceul la Bacău (absolvent în 1950), apoi 
Şcoala de Literatură „M. Eminescu” din Bucureşti. 
A fost redactor la „Contemporanul”, apoi redac- 
tor-şef la „Iribuna României” (1972-1974). Un 
poem îi apare în „România liberă”, în 1947 (în 
acelaşi an, cu puţin înainte, mai publicase versuri 
în „Sportul popular”). Debutează editorial în 1961 
cu volumul de proză $apte inşi într-o căruţă, iar ca 
dramaturg în 1968, când i se reprezintă la Cluj 
drama istorică Săptămâna patimilor, editată în 
1972, împreună cu drama Viteazul, în volumul 
Teatru (Premiul „|. L. Caragiale” al Academiei RSR). 
A desfăşurat o vastă — şi foarte remarcată, în epocă, 
în contextul confruntării unor poziţii diferite în 
materie de ideologie culturală — activitate publicis- 
tică la „Scânteia”, „Contemporanul”, „Luceafărul, 
„România literară”, „Steaua” ş.a. A tradus, în cola- 
borare, din Rafael Alberti (Crângul pierdut, LII, 
1966). 

După prăbuşirea regimului ceauşist, receptarea 
„senină”, cât de cât obiectivă a scrierilor lui A. este 
— şi va rămâne, probabil, pentru o vreme - dificilă, 
dacă nu imposibilă. Campion al protocronismului, 
el e identificat — şi nu numai de adversarii lui ide- 
ologici direcţi - cu dezavantajoasa figură de pro- 
pagandist al unui regim opresiv, deci de condeier 
aservit, lipsit de vreun merit real şi durabil. Postura 
aceasta viciase, de altfel, receptarea critică şi înainte 
de decembrie 1989, dar, atunci, în sens invers: scri- 
itorul, supraevaluat, oferit ca exemplu, a fost chiar 
comparat cu Lev Tolstoi etc. Sigur este că nu a fost 
un „propagandist” de duzină, cu limbaj grosier şi 
cu ideaţie vulgară sau nulă. Supraevaluat cândva, 
ignorat ulterior, A. este o personalitate controver- 
sată. Om cultivat, nu lipsit de talent literar şi, mai 
ales, de talent publicistic, cu uşurinţa formulă- 
rii pregnante, cu o scriitură deseori atractivă sau 

antrenantă, frizând pe alocuri kitschul, dar vădind 
întotdeauna resurse să-l evite, a manifestat o deo- 
sebită disponibilitate de a practica, cu dezinvol- 
tură, diferite genuri: poezie, reportaj, eseu, proză, 
teatru. Un artizan al scrisului, mai degrabă decât 
un autor preocupat de viziunea artistică (iterarul 
e, la el, întotdeauna subordonat ideologicului), dar 
un artizan plin de vervă şi spirit. Cartea de debut 
a lui A., Şapte inşi într-o căruţă, e una de proză cu 
tematică rurală, în maniera realismului socialist, 
dar cu abilitatea construirii dialogului şi fără gro- 
solănia rizibilă a altor scrieri teziste din epocă (a 
putut fi apropiat, astfel, de Desfăşurarea lui Marin 
Preda). Reportajele din volumele Victoria de la 
Oltina (1961) şi Arpegii la Siret (1964) sunt tributare 
servituţilor epocii: autorul sesizează şi prezintă, 
prin prisma ideologiei comuniste, transformările 
prin care trec diverse medii sociale în condiţiile 
„construirii socialismului”. Informaţia e amănun- 
țită, trimiterile la istorie permanent prezente, ispita 
enciclopedică emană din fiecare reportaj. Scriitorul 
înregistrează cu atenţie şi se exprimă cu îngrijire, 
chiar dacă uneori pactizează — conform uzanțelor 
epocii şi „cerinţelor” genului — cu grandilocvenţa 
şi cu lirismul triumfalist. Darul observaţiei, capaci- 
tatea de a stabili asociaţii şi conexiuni revelatoare 
fac din A. un bun reporter şi, în general, un autor 
de note de călătorie interesante, adevărate eseuri 
(O clipă în China, 1978). Vocaţia lui în publicistică 
pare să fi fost, însă, ilustrarea tematicii culturale 
chiar şi în domeniul reportajului. O carte precum 
Convorbiri culturale (1972), de pildă, grupează 
„reportaje” literare (convorbirile la care se referă 
titlul fiind incluse în acestea), centrate, fiecare, 
pe câte un subiect (Brâncuşi, Picu Pătruţ, noua 
„lectură” britanică a lui Shakespeare). În eseistică 
el abordează cu aplomb chestiuni de antropolo- 
gie culturală (etnologie, folclor, istoria religiilor, 
istoria mentalităților, filosofia culturii şi a istoriei), 
de istorie a culturii, meditează asupra destinului şi 
asupra sensului culturilor, propune o ideologie cul- 
turală. Toate acestea le face fără pedanterie, într-o 
sinteză aflată în preajma diletantismului superior, 
dar şi — privind „favorabil” lucrurile — a tărâmului 
culturologiei de maximă generalitate. Demersul 
lui are un clar sens ideologic; respinge ierarhizarea 
culturilor în „centru” şi „periferii”, afirmă legitimi- 
tatea, îndreptăţirea egală a tuturor culturilor de a 
ajunge la universal. Se opune sincronismului (lovi- 
nescian) în numele autohtonismului (conceput nu 

în manieră păşunist-etnografică, ci într-un registru 
de ţinută intelectuală). Textele lui eseistice — Arhivă 
sentimentală (1968), Nouă arhivă sentimentală 
(1975) —, bine scrise, vădesc informaţie şi capaci- 
tate persuasivă. A. nu este un gânditor de calibru, 
dar are abilitatea discursivizării atractive a unor 
conjugări plauzibile de idei şi, uneori, pe aceea 
de a avansa ipoteze şi concluzii îndrăzneţe, greu 
demonstrabile, deseori inflaţioniste. Ca ideolog al 
unui autohtonism modern, ca polemist viguros şi 
susţinător al protocronismului în epoca ceauşistă, 
îşi va păstra un loc în istoria ideologiilor culturale 
româneşti. 

La sfârşitul anilor '70 şi în anii '80, A. s-a impus 
atenţiei printr-un vast ciclu romanesc în care e 
propusă o frescă istorică amplă, cunoscut sub 
titlul generic Zăpezile de-acum un veac şi pro- 
iectat în unsprezece volume, fără ca ordinea de 
apariţie a romanelor să coincidă cu poziţia lor în 
cadrul ciclului: volumul I e Ieşirea din iarnă, 1981; 
volumul II — Fluviile, 1980; volumul III — Te Deum 
la Griviţa, 1978; volumul IV - Noroaiele, 1982; 
volumul V — Scrisoare de la Rahova, 1977; volumul 
VI - Noaptea otomană, 1979, ş.a.m.d. „Panoramic”, 
„panoramare”, „caleidoscop de secvenţe eteroclite”, 
„policronie”, „decupaj cinematografic” sunt câţiva 
dintre termenii ori formulele prin care exegeza a 
încercat să aproximeze caracteristicile unei alcă- 
tuiri romaneşti care a învederat incontestabila 
putere de construcţie a scriitorului în registrul 
epic. Cuprinderea temporală a ciclului merge de la 
epoca Unirii din 1859 până la începutul secolului 
al XX-lea. Sunt aduse alternativ în prim-plan cele 
mai diverse medii şi personaje, aria observată de 
prozator nelimitându-se la tabloul componentelor 
socioprofesionale, culturale şi etnice ale societăţii 
româneşti din epocă, ci extinzându-se, geografi- 
ceşte, de la Europa Occidentală până la Extremul 
Orient. Sunt reconstituite plauzibil cele mai 
diferite sfere de vieţuire, de la cele mai modeste, 
ale plugarilor ori ale târgoveţilor de condiţie umilă, 
până la cele ale potentaţilor cărora le aparţine 
decizia în materie de politică internaţională. 
Alături de personaje ficționale, imaginate de autor 
conform unei tipologii cuprinzătoare, în romanele 
ciclului se mişcă şi personalităţi istorice cu exis- 
tenţă atestată (de pildă, Mihail Kogălniceanu, I.C. 
Brătianu, lon Ghica, Titu Maiorescu, Carol 1). 
Coerenţa policromului ansamblu romanesc e asi- 
gurată tematic, el fiind centrat pe Războiul pentru 

Independenţă (1877-1878), pe preparativele şi pe 
urmările acestuia. De fapt, obiectivul e dezbaterea 
chestiunii deplinei maturizări a conştiinţei naţio- 
nale româneşti în epoca modernă. Desfăşurarea 
epică „slujeşte”, fără racilele tezismului grosier, 
ideea afirmării destinului naţional nu prin simplă 
suscitare convenţională a vibraţiei emoţionale, ci 
cu recurs la o fundamentare filosofică şi istorică. 
Ciclul de romane e subîntins de o anumită filoso- 
fie a istoriei, care este a autorului şi e exprimată 
nu numai implicit, prin organizarea materialu- 
lui epic, ci şi explicit, de unele personaje, în par- 
ticular de Laurenţiu Parva. Ideea esenţială ar fi că 
prin acest război poporul român a ajuns pe deplin 
la conştiinţa de sine, momentul dobândirii inde- 
pendenţei naţionale fiind, în consecinţă, cheia 
de boltă a conştiinţei româneşti. Supraevaluată 
la vremea apariţiei, din motive extraliterare, de 
coechipierii ideologici ai autorului — şi contestată 
exagerat, în replică, de adversarii lor —, suita de 
romane a lui A. nu e lipsită de calităţi literare, de 
o sobrietate a expresiei în acord cu sensibilitatea 
cititorului modern. Scriitorul a preferat idealizării 
neplauzibile apelul la o anumită „răceală” epică (o 
impasibilitate „flaubertiană”, cum a observat un 
critic), ştiind să exploateze cu pricepere tehnicile 
şi procedeele unui realism evoluat. Observând că 
„între dramatismul temei istorice şi modalitatea 
«rece» a tratării se păstrează o distanţă”, criticul C. 
Stănescu opina că „din acest «decalaj» care favori- 
zează realismul modern al privirii ies paginile cele 
mai bune”. În teatru A. a dat „drame de idei”, cu 
subiecte din istoria românilor, focalizate pe mari 
personalităţi (domnitorii Ştefan cel Mare şi Mihai 
Viteazul). Documentarea minuțioasă se îmbină cu 
înclinația, motivată ideologic, a scriitorului pentru 
raportarea trecutului la prezent (şi invers), spre a 
degaja permanenţe, cauzalităţi, repere valabile în 
contemporaneitate pe plan moral şi civic. Edifiante 
patriotic, piesele lui A. nu sunt vulgar schematice, 
fiind recunoscută capacitatea lui de a-şi materializa 
ideile (rolul conducătorului în istorie, chestiunile 
legate de exercitarea puterii, angajarea patriotică) 
în conflicte dramatice plauzibile şi în personaje 
viabile. Postum, în 2002, a apărut o carte care face 
parte dintr-un vast proiect în opt volume, inițiat 
prin 1970 şi rămas pe şantier. Este O istorie posibilă 
a literaturii române. Modelul magic, lucrare teore- 
tică, de erudiție şi speculație culturologică, con- 
cepută într-o viziune spiritualistă şi noologică. O 

amplă introducere cuprinde o critică a modelelor 
utilizate tradiţional în istoria literară şi în antropo- 
logia culturală, propune o metodă şi oferă - cumva 
pe urmele lui Lucian Blaga, dar în dezacord cu 
modelul din Trilogia culturii o tipologie. După A., 
modelele culturale ar fi, în succesiunea lor, urmă- 


) 


toarele: „modelul magic”, „modelul static-statuar”, 
„modelul beativ-dogmatic”, „modelul catastrofic”, 
„modelul static-gregar”, „modelul expansionist-di- 
namic”, „modelul expresionist-rebel”, „modelul 
fizic-descriptiv şi termodinamic”. Partea cealaltă a 
lucrării tratează despre „modelul magic” în cultura 
română, cu referiri consistente şi exemplificări din 


cultura tradițională şi din corpusul folcloristic. 


Cu mari, prea mari ambiţii, publicistul Paul Anghel, autor 
de reportaje şi de mici proze păşuniste, se încumetă să alcă- 
tuiască o frescă a României ultimei jumătăţi de secol XIX, 
cu personaje fictive, dar şi cu acele personalităţi istorice 
care au înfăptuit Unirea şi au izbutit câştigarea inde- 
pendenței. Paul Anghel [...] a descoperit că dăduse peste 
câteva tehnici narative uşor de folosit şi cu bune rezultate, 
că a schiţat destine care ar merita duse până la capăt şi 
că epoca despre care vorbeşte e plină de miez literar. [...] 
Relatarea e alertă, observaţiile morale succinte, psihologi- 
ile — superficiale şi previzibile. 

EUGEN NEGRICI 


SCRIERI: $apte inşi într-o căruță, Bucureşti, 1961; 
Victoria de la Oltina, Bucureşti, 1961; Arpegii la Siret, 
Bucureşti, 1964; Arhivă sentimentală, Bucureşti, 1968; 
Mor-mor şi fetița portocalie, Bucureşti, 1969; Sfatu- 
rile motanului Grigore, Bucureşti, 1969; Alfabet sonor, 
Bucureşti, 1972; Convorbiri culturale, Bucureşti, 1972; 
Recitind o fară, Bucureşti, 1972; Efemeride, Bucureşti, 
1972; Teatru, Bucureşti, 1972; Nouă arhivă sentimentală, 
Bucureşti, 1975; Scrisoare de la Rahova, Bucureşti, 1977; O 
clipă în China, Bucureşti, 1978; Te Deum la Griviţa, Bucu- 
reşti, 1978; Noaptea otomană, Bucureşti, 1979; Popasuri 
între arme, Bucureşti, 1979; Săptămâna patimilor, Bucu- 
reşti, 1979; Fluviile, Bucureşti, 1980; Ieşirea din iarnă, 
Bucureşti, 1981; Noroaiele, Bucureşti, 1982; Zăpezile, 
Bucureşti, 1984; Cutremurul, Bucureşti, 1986; Întoarce- 
rea morților, Bucureşti, 1987; Ieşirea la mare, Bucureşti, 
1988; Zăpezile de-acum un veac, I-II, Bucureşti, 1996; O 
istorie posibilă a literaturii române. Modelul magic, pret. 
Ilie Bădescu, Timişoara, 2002; Obârşie şi perenitate, îngr. 
Nedic Lemnaru, Bucureşti-Chişinău, 2003. 

Repere bibliografice: Lungu, Itinerar, 163-168; Dimisianu, 
Schițe, 46-50, Stănescu, Cronici, 239-243; Nicolae 
Manolescu, Reportaj şi cultură, RL, 1972, 21; Radu Popescu, 
Cronici dramatice, Bucureşti, 1974, 188-193; Ştefănescu, 
Jurnal, 191-194; Edgar Papu, „Fluviile”, LCE 1980, 51; 
Nicolae Manolescu, Istoria şi romanul, RL, 1981, 44; 

Mihai Ungheanu, „Ieşirea din iarnă”, LCE 1982, 4; Faifer, 
Dramaturgia, 123-130; Marcea, Concordanţe, 236-246; 
Stănescu, Jurnal, II, 121-125, 144-158; Cristea, A scrie, 
248-261; Simuţ, Incursiuni, 40-52; Dicţ. scriit. rom., |, 83-85; 
Ghiţulescu, Istoria, 401-403; Micu, Ist. lit., 499-500; Ilie 
Bădescu, Paul Anghel, forța vizionară, ARG, 2001, 3 ; Mircea 
Martin, Literatura română între comunism şi naționalism 
(D, „22', 2002, 44; Negrici, Comunism, Proza, 319-320, 
Dan Mănucă, Literatura şi „modelul magic”, CL, 2003, 4; 
Zamfirescu, Istorie, |, 406-464; Theodor Codreanu, O istorie 
literară „pierdută”, „Bucovina literară”, 2004, 7-8; Bogdan 
Alexandru Stănescu, Poeme la vreme de iarnă istorică, ALA, 
2005, 817; Popa, Ist. lit., |, passimn, II, 614-617. N.Br. 


ANGHEL, Petre (3.11.1944, Băileşti, j. Dolj — 3.IV. 
2015, Bucureşti), prozator, poet, istoric literar. 
Este fiul Anicăi (n. Panea) şi al lui lon Anghel, 
fabricant de mobilă. Face şcoala elementară şi 
medie în localitatea natală (1951-1962), apoi 
urmează filologia la universităţile din Cluj (1964- 
1965) şi Bucureşti (1965-1969). Îşi ia doctora- 
tul în filologie cu teza Critica literară interbelică 
(1978). Îndeplineşte, succesiv ori simultan, funcţii 
redacţionale — uneori de conducere — la „Flacăra”, 
„Tribuna României”, Radioteleviziunea Română, 
„Conspect”, „Curierul naţional”, conduce, în 1992- 
1994, revista „Avanpost” ş.a. Doctor şi în teologie 
şi în sociologie, s-a orientat, de-a lungul anilor, cu 
precădere către domeniul sociologiei şi al ştiinţe- 
lor comunicării, devenind conferenţiar, ulterior 
profesor la Universitatea din Bucureşti, Facultatea 
de Sociologie şi Asistenţă Socială şi desfăşurând o 
consistentă activitate ştiinţifică în materie (studii, 
volume, cursuri universitare etc.). Debutul ca 
scriitor are loc în 1967 la revista „Amfiteatru”, iar 
debutul editorial îl constituie volumul de versuri 
Duhul pământului, apărut în 1971. A publicat un 
studiu de istorie şi critică literară (Mihai Ralea, 
vocaţia eseului, 1973), un curs de teorie a literatu- 
rii (Cuvântul şi cuvintele, 1999), dar este consacrat 
ca romancier. Romanul Fratele nostru Emanuel 
(1976) a fost distins cu Premiul Uniunii Scriito- 
rilor. A mai colaborat la „Contemporanul”, „Con- 
vorbiri literare”, „Cronica”, „Luceafărul”, „Steaua”, 
„Ramuri” ş.a. A îngrijit ediţii şi a semnat prefețe. 
Volumul de versuri Duhul pământului, în care 
realitatea este convertită în metaforă de extracţie 
folclorică, dovedeşte vocaţia etică a scriitorului. 
Romanele lui A. au, de asemenea, un mesaj etic, 
iar moralitatea e tema lor centrală. Nu lipseşte 
umorul acid şi, uneori, ludic, dar nu fără tâlc, 

manifestat prin introducerea în partitura unor 
personaje a unor jocuri de cuvinte ori verbigera- 
ţii hazliu versificate, cu înţeles ambiguu, dar, la 
o decriptare mai atentă, revelator, ca la bufonii 
lui Shakespeare. Ceea ce este însă în primul 
rând caracteristic pentru modul de a proceda al 
autorului este postura de observator. O serie de 
romane — Lupii la stână (1978), Sita lui Mamona 
(1980), Întoarcerea fiilor risipitori (1982), Oaspeţii 
bătrânului Catul (1984), Moştenitorul (1986), 
Dealul viilor (1988) — se articulează, dacă nu 
într-un ciclu propriu-zis, în orice caz într-o frescă 
urmărită de-a lungul mai multor decenii, de prin 
anii premergători Primului Război Mondial până 
în prezentul scrierii cărţilor, anii '70 şi '80 ai seco- 
lului al XX-lea. În romanele cu acţiune „de epocă”, 
cum ar fi Dealul viilor, naraţiunea aminteşte 
- prin omologii tematice şi de tehnică narativă 
- de un filon romanesc tradiţionalist în litera- 
tura română. Şi sub raportul tipologiei proza lui 
A. se încadrează unei tradiţii, şi se poate spune 
astfel că, de pildă, un Vasile Becherescu, podgo- 
rean violent, viclean şi lacom (din Dealul viilor), 
se înseriază în galeria ariviştilor fără scrupule 
din plămada unor Dinu Păturică ori Tănase 
Scatiu. Uneori, după cum observa criticul Valeriu 
Cristea, se percepe „un abur subţire de idilism, pe 
care însă nu prozatorul îl suflă asupra naraţiunii 
sale, ci se ridică din realitatea patriarhală”, recon- 
stituită literar. Se întâlnesc şi note de fantastic, 
de straniu ori fabulos, lăsate în ambiguitate, ca 
în proza aşa-zis fantastică a lui I.L. Caragiale ori 
ca la Pavel Dan, de exemplu. Există fără îndoială 
o componentă ardelenească a acestui prozator 
oltean - prin origine şi tematică - ori, mai bine 
zis, după cum remarca Valentin E Mihăescu, scri- 
erile lui se situează „la confluenţa între polemis- 
mul muntenesc şi moralismul grav ardelenesc”. 
În romanele de actualitate, plasate temporal în 
anii epocii ceauşiste, prozatorul oferă abordări 
îndrăzneţe, încercând să forțeze tabuuri ale 
cenzurii, neezitând să înfăţişeze aspecte întu- 
necate ale existenţei cotidiene, abuzuri ale 
unor potentaţi de rang mediu etc. Din scrierile 
de după 1989, s-a bucurat de oarecare succes 
romanul Umbra lui Ionatan (2005), care, într-un 
registru intenționat atractiv, propriu romanului 
popular de oarecare ţinută, reconstituie ficțional 
şi comentează moral realităţi întunecate ale vieţii 
din perioada postdecembristă. 

SCRIERI: Duhul pământului, Bucureşti, 1971; Mihai 
Ralea, vocaţia eseului, Bucureşti, 1973; Fratele nostru 
Emanuel, Bucureşti, 1976; Lupii la stână, Bucureşti, 
1978; Prindeți vulpile, Bucureşti, 1978; Şcoala pedepselor, 
Iaşi, 1979; Sita lui Mamona, Bucureşti, 1980; Dincolo de 
iubire, laşi, 1982; Întoarcerea fiilor risipitori, Bucureşti, 
1982; Oaspeţii bătrânului Catul, Bucureşti, 1984; Moş- 
tenitorul, Bucureşti, 1986; Dealul viilor, Bucureşti, 1988; 
Zodia vărsătorului de plumbi, Bucureşti, 1989; Cuvântul 
și pietrele, București, 1990; Mihai Ralea, Bucureşti, 1998; 
Davidiada, Bucureşti, 1998; Cuvântul şi cuvintele, Bucu- 
reşti, 1998; Etic şi estetic, Bucureşti, 2000; Umbra lui 
Ionatan, Bucureşti, 2005; Pe prag de seceră, Bucureşti, 
2006; Carraria, Cluj-Napoca, 2009. 

Repere bibliografice: Dumitru Micu, Debuturi în roman, 
CNT, 1976, 25; Mihai Dinu Gheorghiu, „Fratele nostru 
Emanuel”, CL, 1976, 12; Poantă, Radiografii, |, 103-105; 
Valentin E Mihăescu, Epica şi etica actuală, LCE, 1979, 
14; Valeriu Cristea, Basm şi istorie, RL, 1979, 18; Cristea, 
Faptul, 288-294; Vasile Chifor, Spațiile prozatorului, 
LCE, 1982, 1-2; Cornel Moraru, „Moştenitorul”, VTRA, 
1987, 5; Eugen Simion, Istorie şi parabola istoriei, RL, 
1989, 7; loan Holban, Ipostaze ale prozei actuale, CRC, 
1989, 49; Sebastian-Vlad Popa, „Zodia vărsătorului de 
plumbi”, RL, 1990, 38; Paul Dugneanu, Forme literare, 
Bucureşti, 1993, 29-37; Dicţ. scriit. rom., |, 85-86; Micu, 
Ist. lit., 488; Popa, Ist. lit., Il, 1002. N.Br. 


ANGHEL, Petre D. (27.VII.1940, Ciorogârla, j. Ilfov — 
26.XI1.2004, București), editor, istoric literar. Este fiul 
Anghelinei şi al lui Dumitru Anghel, ţărani. A absolvit 
liceul în Capitală (1958) şi a urmat apoi cursurile 
Facultăţii de Filologie ale Universităţii din Bucureşti 
(1958-1963). A devenit, în 1963, cadru didactic la 
Catedra de limbi moderne a Institutului Politehnic 
din Bucureşti. Şi-a luat doctoratul în ştiinţe filolo- 
gice în 1984 cu o teză despre publicaţiile conduse 
de G. Călinescu. A colaborat cu studii, articole, 
cronici şi recenzii la „Revista de istorie şi teorie 
literară”, „Forum, „Limbă şi literatură”, „Săptămâna”, 
„Orizont”, „Caiete critice”, „Luceafărul”, fiind preo- 
cupat îndeosebi să comunice informaţii noi şi texte 
inedite sau mai puţin cunoscute datorate lui G. 
Călinescu, Tudor Arghezi, C. Noica şi să recenzeze 
cărţile unor critici şi istorici literari de prestigiu. 
Volumul „Istoria literaturii române de la origini 
până în prezent” de G. Călinescu. Dosarul critic 
(1993), în colaborare cu Rodica Pandele, prefaţat de 
un amănunţit itinerar al receptării, antologhează 
documentele referitoare la etapele elaborării monu- 
mentalei opere călinesciene — desprinse din cores- 
pondenţa autor-editor - şi reface traseul spiritual 


Anghel 


al acesteia, de la explozia apariţiei, perplexitatea 
comilitonilor şi scandalul pro şi contra la interzi- 
cerea ei în perioada comunistă, bătălia reeditării şi 
triumful final. Preluând o ipoteză lansată de Al. Piru 
cu privire la intenţiile lui Eminescu de a scrie un 
roman cu tema bogăţie-putere-amor, A. a concre- 
tizat-o în ediţia Aur, mărire şi amor (1992), fragmen- 
tele eminesciene alcătuitoare, selectate din manu- 
scrise, sugerând ideea unui fir epic romanesc. A mai 
restituit textul integral al primei ediţii din Hronicul 
mâăscăriciului Vălătuc de Al. O. Teodoreanu (1992), 
însoţit de un glosar şi o amplă postfață, în care sunt 
evidenţiate valoarea şi unicitatea scrierii în contex- 
tul literar interbelic. O antologie de texte din lite- 
ratura română, de la C. Negruzzi la Marin Preda, 
având ca dominantă erotismul, este volumul Au mai 
pățit-o şi alții (2001), conceput ca un „decameron 
românesc”. Preocupările de cercetător ale lui A. sunt 
evidenţiate şi de editarea, în colaborare, a lucrării 
Basme române (1996) de G. Dem. Teodorescu, într-o 
lecţiune nouă a manuscrisului, însoţită de un glosar 
şi o amănunţită notă filologică. 

Ediţii, antologii: Al. O. Teodoreanu, Hronicul măscări- 
ciului Vălătuc, postfaţa edit., Bucureşti, 1992, Un porc 
de câne, Bucureşti, 1992; M. Eminescu, Aur, mărire şi 
amor, Craiova, 1992; „Istoria literaturii române de la 
origini până în prezent” de G. Călinescu. Dosarul critic, 
Bucureşti, 1993 (în colaborare cu Rodica Pandele); G. 
Dem. Teodorescu, Basme române, pref. Nicolae Con- 
stantinescu, Bucureşti, 1996 (în colaborare cu Rodica 
Pandele); Au mai păţit-o şi alţii, Bucureşti, 2001; Al. 
Piru, Ultimile preciziuni şi comentarii critice, pref. Eugen 
Simion, Bucureşti, 2004. 

Repere bibliografice: Al. Piru, Un dosar critic, L, 1993, 
11; Nicolae Manolescu, Habent sua fata..., RL, 1993, 13; 
Claudiu Constantinescu, Ghid pentru retrăire, RL, 1993, 
14; Florin Mihăilescu, Enigma „Istoriei”, ST, 1993, 9; 
Simion, Fragmente, |, 132-136. sd 


ANGHEL, Petru (4.IV.1931, Ciugud, j. Alba), poet. 
Este fiul Paraschivei şi al lui Petru Anghel, ţărani. 
După terminarea şcolii primare în satul natal, 
urmează liceul la Alba Iulia (1942-1950) şi Facultatea 
de Filologie a Universităţii din Bucureşti, secţia 
limba şi literatura română (1950-1954). A funcţionat 
ca lector la Direcţia Generală a Presei şi Tipăriturilor, 
redactor la Editura pentru Literatură şi la Editura 
Tineretului, apoi în cadrul Consiliului Naţional al 
Organizaţiei Pionierilor şi al Consiliului Culturii şi 
Educaţiei Socialiste. A debutat cu poezie în „Gazeta 
literară” (1954). Editorial, a debutat cu volumul 


Dicţionarul general al literaturii române 274 


de versuri Final deschis (1967). A mai colaborat la 
„România literară”, „Luceafărul”, „Iribuna”, „Steaua”, 
„Transilvania”, „Familia”, „Vatra”, „Discobolul” ş.a. 
Pentru volumul Ființa noastră cea de toate zilele 
(1977) a fost distins cu Premiul Asociaţiei Scriitorilor 
din Sibiu. 

Debutând editorial la finele deceniului al 
șaptelea al secolului al XX-lea, A. aderă la direcția 
tradiționalistă a liricii neomoderniste. Cu toate că 
admiraţia pentru G. Bacovia și Lucian Blaga este 
declarată adesea, poezia lui vădește mai degrabă 
înrudiri tematice, stilistice și de viziune cu George 
Coșbuc, Octavian Goga, St. O. Iosif, chiar cu lon 
Pillat ori cu postbelicii Ion Brad, lon Gheorghe și 
loan Alexandru. Versurile lui A. împărtășesc sen- 
timentul vulnerabilităţii omului înstrăinat de 
lumea satului. Mirajul citadin, șocul războiului ori 
moartea (a părinţilor și a tradiţiilor) dezechilibrează 
rânduiala arhaică, așa încât urmașii țăranilor riscă 
să nu se mai (re)cunoască. Simțindu-se chemat să-i 
reprezinte pe fiii risipitori („Azi vin la voi și-mi pare 
că-s unul dintre oaspeți” — Despre păsări), poetul 
refuză condiţia de martor perplex al deruralizării 
satului și se ipostaziază într-un bard al vechii lumi. 
Astfel, imnurile și odele, închinate mamei, tatălui, 
Ciugudului natal, Transilvaniei sau martirilor săi (în 
special Iancu și Horea), contrabalansează elegiile 
aparent deznădăjduite, tot mai prezente în cărțile 
deceniului al nouălea- Foșnetul verii în Transilvania 
(1983), Facă-se voia voastră (1985), Fondul principal 
de cuvinte (1986). Satul ideal nu e pentru autor doar 
o fantasmă, ci o realitate cât se poate de concretă, 
care se relevă celor cu vederea nepervertită în fiecare 
fir de iarbă: „Iu, Petru Anghel, ochii ți-i ascunde/ 
adânc în somnul frunzei, așternut/ la rădăcina 
lacrimei de unde/ se vede văzul celui nevăzut” 
(Toamna). Acesta este, de altfel, laitmotivul majori- 
tății poeziilor, inclusiv al celor „angajate”, realist-so- 
cialiste sau naționalist-comuniste. Fapt simpto- 
matic, relaţiile familiale cântate de A. par cvasia- 
septice, toţi sunt izbăviţi de orice defecte, iubirea, 
respectul, admiraţia, de nu veneraţia, caracterizând 
apropierile dintre ei. Parcă deposedaţi de individu- 
alitate, sunt doar ramuri ale unui arbore genealo- 
gic cu valoare simbolică, destinat proslăvirii țării: 
„Ei se cuprind de liniștea acelui crez/ numit atât de 
simplu: România;/ o, frații mei, în toate cărămizile 
eu vă visez,/ Victoria, Ion, Gheorghe, Maria...” (De 
țară). Pe cât de conformă ideologiei naționalismu- 
lui ceaușist se dovedește această perspectivă, pe cât 

de emfatică, funcționând cu o retorică uniformă, pe 
atât de subversivă ar putea fi ea considerată. Țăranii 
lui A. refuză să fie metamorfozați în proletari, de 
vreme ce trăiesc sub specie aeternitatis, izbăviți de 
vicierile propagandistice: „Când voi veni acasă din 
lume,/ ostenit și cu ochiul diform,/ necunoscut 
de nimeni, fără nume, / în lada de zestre a mumii 
o să dorm” (Lada de zestre). Pe de altă parte, inti- 
mismul erotic nu intră în atenţie, căci ar constitui 
o erezie când reperele tradiției tind să fie nesoco- 
tite; singurul patos îngăduit este cel etic, familial 
ori patriotic. Previzibil, riscul epigonismului și al 
manierismului afectează lirica lui A., pericole decla- 
mate într-o artă poetică din 1988, intitulată Amurg 
„Când nimeni nu te mai cunoaște,/ plecat din sat 
de-atâta vreme/ (dar asta-i, în literatură,/ cea mai 
banală dintre teme),/ când nici tu nu mai știi pe 
nimeni/ dintre colegii de primară/ (pe coarda asta, 
vai, atâția/ poeți minori se văietară)”. 

SCRIERI: Final deschis, Bucureşti, 1967; Firul de iarbă, 
Bucureşti, 1970; Frumosule fiu, Bucureşti, 1975; Fiinţa 
noastră cea de toate zilele, Bucureşti, 1977; Frunza, în 
octombrie, Bucureşti, 1979; Foşnetul verii în Transilvania, 
Bucureşti, 1983; Facă-se voia voastră, Bucureşti, 1985; 
Fondul principal de cuvinte, Bucureşti, 1986; Fascinaţia 
ierbii, Bucureşti, 1988; Fermece pentru copii (din fermecate 
farmacii), Bucureşti, 1993; Foamea de aer, Bucureşti, 2003; 
Final deschis (antologie lirică), Alba Iulia, 2010; Frunza 
memoriei sau memoria frunzei, dialoguri consemnate de 
Ioan Bâscă, pref. Diana Câmpan, Alba Iulia, 2011. 

Repere bibliografice: Camil Baltazar, „Final deschis”, VR, 
1967, 12; Florin Manolescu, „Firul de iarbă”, RL, 1970, 
20; Mircea Ivănescu, Profesiune de credință, T, 1975, 8; 
Dorin Tudoran, Discreţia metaforei, LCE 1975, 21; Felea, 
Aspecte, I, 102-105, II, 158-160, Mirela Roznoveanu, 
Nostalgia spaţiului natal, LCE 1978, 19; Irina Petraș, 
Casa fără seamăn părintească, ST, 1987, 2. Cs.B. 


ANGHELESCU, Adrian (2.11.1940, Câmpulung), 
critic şi istoric literar. Este fiul Eugeniei (n. 
Suicescu) şi al lui Gheorghe Anghelescu, funcţi- 
onar. După absolvirea liceului din Câmpulung 
(1959), urmează Facultatea de Limba şi Literatura 
Română a Universităţii din Bucureşti (licenţiat în 
1964); tot aici îşi ia în 1988 doctoratul în filologie. 
Funcţionează ca redactor pentru literatură la coti- 
dianul „Scânteia” (1964-1972), apoi ca instruc- 
tor al Consiliului Culturii şi Educaţiei Socialiste 
(1972-1973) şi, în continuare, ca şef de secţie 
(1973-1976) şi redactor-şef (din 1976) al Editurii 
Eminescu, iar după 1989 ca redactor la Editura 

Fundaţiei Culturale Române şi la Societatea 
Română de Televiziune (1995-1996). Ulterior se 
stabileşte la Bonn, în Germania. 

Culegerea de studii şi eseuri Creaţie şi viaţă, 
cu care debutează A. în 1978, circumscrie în bună 
măsură aria de preocupări a istoricului şi criticului 
literar, aplecat asupra literaturii române moderne, şi 
ilustrează câteva teme şi strategii ce vor fi continuate 
şi amplificate în lucrările ulterioare. Se detaşează, 
prin masivitate şi noutatea punctului de vedere, 
studiul despre I.L. Caragiale, interpretarea urmând 
teoria bahtiniană a carnavalescului. Categoria 
aceasta, aplicată operei comice a scriitorului român, 
e însă preluată întrucâtva restrictiv, deoarece negli- 
jează caracteristica de bază a râsului carnavalesc 
care, în accepţia lui Mihail Bahtin, se defineşte prin 
ambivalenţă (îl cuprinde şi pe cel care râde şi este 
interpretat ca regenerator), absentă la Caragiale. Aşa 
cum îl preia A., carnavalescul se reduce la grotesc 
şi caricatural. Mai pertinente se dovedesc celelalte 
interpretări: drumul inițiatic în opera lui Mihail 
Sadoveanu, prin prisma căruia criticul reabilitează 
(ca scrieri importante) naraţiuni marginalizate de 
tradiţia exegetică (Strada Lăpuşneanu, Morminte şi 
Oameni din lună); „sublimul omenescului” la Tudor 
Arghezi într-un text de asemenea marginalizat după 
moartea poetului (Cântare omului). Pasiunea recu- 
perării se materializează în chip definitoriu în trip- 
ticul de comentarii despre G.M. Cantacuzino, în 
restituirea căruia A. s-a manifestat şi ca editor. Tot 
ca investigaţie de recuperare reţine atenţia artico- 
lul despre dramaturgia (operă postumă) lui Traian 
Chelariu. Volumul Vârstele lui Proteu (1984) tratează, 
cu intenție monografică, despre baroc, urmărind 
devenirea acestuia de la formele de „proto-baroc”/ 
„prebaroc” din antichitatea ebraică, în literatură, 
filosofie, sculptură, arhitectură, până la „splendo- 
rile aurifulgente” ale Bizanțului, la Michelangelo, 
Bernini, secolul al XVIII-lea francez, Spania lui EI 
Greco şia Escorialului, iar de aici la prelungirile cano- 
nului baroc în secolul al XIX-lea (autorul operează 
fine analogii şi disocieri de romantism) şi zorii seco- 
lului al XX-lea (D'Annunzio). Cu Vedere dinspre Eyub 
(1986), interesul istoricului literar se deplasează spre 
memorialistica de călătorie. Editorul lui N. Iorga (cel 
din Istoria românilor prin călători) este el însuşi un 
împătimit al însemnărilor de voiaj şi al imagolo- 
giei, cercetând cu acribie arcanele frământatelor şi 
instabilelor secole al XVII-lea şi al XVIII-lea valahe 
şi moldave (domniile lui Constantin Brâncoveanu, 

Despot, Constantin Mavrocordat ş.a.), reconstituind 
scenarii şi mentalități sau, coborând mai aproape 
de noi, investigând memorialistica de călătorie a lui 
Gala Galaction spre a descifra în ea figura autoru- 
lui (Eyubul din sintagma titulară a cărţii lui A. este 
evocat de scriitor într-una din însemnările sale). 
Aici, ca şi în lucrarea despre baroc, exegetul dove- 
deşte voluptăţi de erudit ce stăruie în atmosfera 
creată de bogata informaţie reconstitutivă, visând 
pe documente şi învestindu-le imaginativ, reuşind 
astfel să evite acumularea sufocantă prin exces 
terminologic şi sicitate. Cercetarea tipologiei baro- 
chiste se continuă, acum în chip aplicativ, în cartea 
Barocul în proza lui Arghezi (1988), alimentată, la 
palierul ei teoretic, de sintezele lui E.R. Curtius, 
G.-R. Hocke, Eugenio d'Ors şi alți autori, urmaţi şi în 
privinţa accepţiunii termenului „baroc”. Aplicarea 
se dovedeşte pertinentă, întrucât se bazează pe 
funciara durabilitate a eului creator arghezian şi pe 
tensiunile niciodată stinse ale acesteia, deşi tinzând 
spre o concordia discors. Comentariul taxonomic al 
criticului recurge la tipologia carnavalescului uman, 
făpturile hibride, la simbolistica măştilor, creaturi 
ca „junele decrepit”, „prostul solemn”, la tehnica 
„desenului complex”, a zoomorfismului şi reificării 
sau la poetica abstracţiunii etc., selectând din proza 
lui Arghezi tot ceea ce se raliază unui stil al exage- 
rării, diformului, iregularului, grotescului, „abso- 
lutizării detaliului” etc. Achiziţiile cercetării rezer- 
vate prozei se extind, explicit şi mai ales implicit, şi 
asupra poeziei, aşa încât cartea defineşte lumea şi 
arta argheziană în ansamblul lor. Gânduri în asfințit 
(1999) este, într-o primă secţiune, un florilegiu de 
meditații aforistice provocate de contactul cu natura, 
cu reperele culturale (Biblia, Goethe, Thomas Mann, 
Mircea Eliade ş. a.); cea de-a doua şi a treia conţin 
reflecţii — de data asta cu sursa în propria experi- 
ență de viaţă — pe tema trecerii, a rememorării, a 
senectuţii şi morţii, pentru ca ultima secţiune să 
evoce episoade autobiografice: flashuri din copilă- 
rie şi adolescenţă, din diverse călătorii etc. Pasiunea 
excursiei culturale rezultă şi dintr-un memorial al 
unei călătorii în Tibet (2006), unde observaţia turis- 
tică este serios şi benefic concurată de informaţia 
livrescă. 

SCRIERI: Creaţie şi viaţă, Bucureşti, 1978; Vârstele lui 
Proteu, Bucureşti, 1984; Vedere dinspre Eyub, Bucu- 
reşti, 1986; Barocul în proza lui Arghezi, Bucureşti, 1988; 
Gânduri în asfinţit, Bucureşti, 1999; Călătorie în Tibet prin 
Nepal, Bucureşti, 2006. Ediţii: Traian Chelariu, Teatru, 

pref. edit., Bucureşti, 1976; G.M. Cantacuzino, Izvoare şi 
popasuri, introd. edit., Bucureşti, 1977, Pătrar de veghe, 
pref. edit., Cluj-Napoca, 1977; N. Iorga, Istoria românilor 
prin călători, introd. edit., Bucureşti, 1981; N.B. Canta- 
cuzino, Amintirile unul diplomat român, pref. edit., laşi, 
1994; Mihail Fărcăşanu [Mihail Villara], Frunzele nu mai 
sunt aceleaşi, introd. edit., Bucureşti, 1997. 

Repere bibliografice: Zaciu, Lancea, 218-221; Adam, 
Planetariu, 252-255; Piru, Critici, 224-226; Dicţ. scriit. 
rom., |, 86-88. N.M. 

ANGHELESCU, Mircea | 
(12.11.1941, Bucureşti), 
istoric şi critic literar, 
editor. 


Este fiul Georgetei Anghelescu (n. Bogdan), profe- 
soară, şi al lui Enache Anghelescu, medic. Absolvent 
al Liceului „I.L. Caragiale” şi al Facultăţii de Filologie 
a Universităţii din Bucureşti, secţia arabă-română 
(1962), îşi susţine doctoratul în filologie în 1970 cu 
teza Elemente preromantice în literatura română 
până la 1840, publicată în 1971 cu titlul Prero- 
mantismul românesc. După licenţă lucrează la 
Biblioteca Centrală de Stat, secţia de manuscrise, la 
Societatea de Ştiinţe Filologice (1967-1971), apoi va 
fi cercetător la Institutul de Istorie şi Teorie Literară 
„G. Călinescw”, unde între 1990 şi 1994 va deţine 
funcţia de director cu delegaţie. Din 1992 este 
profesor la Facultatea de Litere din Bucureşti. A mai 
fost secretar al Societăţii de Ştiinţe Filologice, 
secretar general al Asociaţiei de Studii Orientale din 
România (1973-1980), membru în Comitetul Român 
de Literatură Comparată, vicepreşedinte al Fun- 
daţiei Culturale Române (1994-2003), preşedinte, ca 
succesorallui Paul Cornea, al Asociaţiei de Literatură 
Generală şi Comparată din România (2009-2011). 
Efectuează un stagiu de specializare în literatura 
comparată la Universitatea Indiana din Blooming- 
ton, SUA (1981). Debutează publicistic în 1961 la 
revista „Contemporanul”, iar editorial în 1967 cu 
volumul Barbu Delavrancea. Catalogul corespon- 
denţei. Mai colaborează la „Gazeta literară”, „Limbă 
şi literatură” (secretar de redacţie în 1965-1971), 

„Luceafărul”, „România literară”, „Revista de istorie 
şi teorie literară” (redactor-şef adjunct în 1974- 
1979), „Steaua”, „Viaţa românească”, „Lransilvania” 
(unde susţine o cronică a edițiilor), „Revue de littera- 
ture compare” ş.a. Editor al culegerii Romanoara- 
bica U-IIl, 1974-1976), publică studii despre relaţiile 
româno-arabe în reviste din Siria, Tunisia etc. 
Colaborează la lucrări colective, printre care Scriitori 
români (1978), Dicţionarul scriitorilor români (l-IV, 
1995-2002), Dicţionarul esenţial al scriitorilor români 
(2000) ş.a. Este căsătorit cu Nadia Anghelescu, 
arabistă. 

A. se impune ca un cercetător de valoare încă de la 
prima sa carte de istorie literară, Preromantismul 
românesc. Spirit învăţat, stăpânind o informaţie 
bogată şi o bună pregătire teoretică, autorul trece în 
revistă accepţiile pe care le-a avut preromantismul în 
literaturile occidentale, pentru a găsi o definiţie a 
conceptului aşa cum a fost vehiculat la noi. Făcând în 
permanenţă raportări comparatiste, A. constată că 
nu se poate vorbi în literatura română de un curent, 
de un univers preromantic şi cu atât mai puţin de o 
etapă preromantică; ceea ce se observă sunt doar 
elemente ce apar firesc la început sub forma senti- 
mentalismului, coexistând cu un clasicism de struc- 
tură (al folclorului, de exemplu) şi ulterior, foarte 
curând, cu romantismul. După preambulul teoretic, 
prima parte a cărţii se constituie ca o privire de 
ansamblu asupra culturii şi literaturii române de la 
sfârşitul secolului al XVIII-lea. În partea a doua se 
efectuează o adevărată operaţie de depistare a parti- 
cularităților preromantice ale poeziei româneşti de 
până la 1840, urmărindu-se cum a fost receptat 
modelul occidental. Sunt relevate câteva motive 
tipice, recognoscibile şi în literatura română, care le 
preia, uneori însă convertindu-le, aşa cum se 
întâmplă cu poezia ruinelor, care în spaţiul nostru 
semnifică nu o dată patriotismul. Oricât de scrupulos 
şi de bun cunoscător al materiei, A. nu poate depăşi 
treapta identificării elementelor preromantice, recu- 
noscând că întreprinde „mai mult un studiu de istorie 
a tipologiilor, a răspândirii şi accepţiilor acestora, 
decât o valorificare critică şi estetică a lor”. A doua 
cercetare de sinteză a sa este Literatura română şi 
Orientul (sec. XVII-XIX) (1975), care îşi propune un 
paralelism orientat spre alt punct cardinal şi etalat pe 
alte niveluri, încorporând mai mult decât literatura 
cultă. Valorile culturale ale Orientului au contribuit, 
se dovedeşte, într-o măsură însemnată la formarea 
unui cărturar ca Dimitrie Cantemir, dar, în acelaşi 


Anghelescu 


timp, au transmis înţelepciunea cărților populare, 
s-au reflectat în interesante jurnale de călătorie şi au 
inspirat, cu istoria lor multimilenară, poezia română 
de la V Alecsandri la Al. Macedonski. Totul este înfăţi- 
şat cu metodă şi cu o cunoaștere temeinică mai cu 
seamă a literaturii vechi şi premoderne, către care 
autorul se întoarce adesea, ca în volumul Scriitori şi 
curente (1982; Premiul Uniunii Scriitorilor). După ce 
parcursese literatura română de până la 1840 sub 
raport istoric şi tipologic, A. avansează în timp, lăr- 
gindu-şi câmpul de cercetare cu Introducere în opera 
lui Grigore Alexandrescu (1973) şi mai ales cu mono- 
grafia Jon Heliade Rădulescu. O biografie a omului şi a 
operei (1986; Premiul Academiei RSR). De la început 
se remarcă bogăţia informaţiei, spiritul sobru, echili- 
brat, refuzul oricărei literaturizări. Ca biograf, A. lasă 
documentele să vorbească, situându-se în tradiţia lui 
Şerban Cioculescu, şi nu a lui G. Călinescu. Portretul 
se deduce din excursul biografic, în care viaţa se 
împleteşte foarte strâns cu opera. Sagacele cercetător 
umple mari lacune de istorie literară (de pildă, identi- 
ficarea articolelor nesemnate ale lui Heliade), discută 
critic diversele ipoteze privind biografia, alcătuieşte o 
adevărată monografie a „Curierului românesc”, cea 
mai importantă publicaţie condusă de „părintele lite- 
raturii române”, aşa după cum rescrie şi istoria 
Revoluţiei de la 1848, a exilului şi a anilor ce au urmat, 
mai puţin ştiuţi, din viaţa lui Heliade. Textul e punctat 
de largi analize critice, cum este aceea despre 
Zburătorul sau despre disputele filologice cu C. 
Negruzzi ş.a. Din cartea lui A., prima lucrare amplă şi 
de substanţă consacrată lui Heliade, se conturează 
pregnant figura marelui gazetar şi polemist, a neobo- 
sitului animator în diverse domenii, precum filologia, 
teatrul, traducerile, tiparul, şi se desprinde imaginea 
scriitorului profesionist, animat de proiecte titanice 
şi de idei utopice, care şi-a pus întreaga operă în 
slujba ideii naţionale. Ion Heliade Rădulescu. O bio- 
grafie a omului şi a operei se înscrie cert în istoria 
literară ca o lucrare de referinţă. Nu lipsită de interes 
este şi Introducere în opera lui Petre Ispirescu (1987), 
unde se argumentează pentru prima dată în mod 
convingător ideea că autorul lucrării Basmele romă- 
nilor nu a fost un simplu colportor şi tipograf, ci un 
folclorist şi un scriitor, tălmăcind naraţiunile populare 
în limbajul propriu şi lăsând posterităţii un semnifi- 
cativ jurnal şi unele însemnări de călătorie. Lectura 
operei (1986) îl relevă pe A. ca pe un avizat cronicar al 
edițiilor, unul dintre cei mai activi, iar Textul şi reali- 
tatea (1988) ca pe un consecvent comentator al epocii 


Anghelescu 


premoderne şi moderne a literaturii române, unde se 
simte în elementul său. Sunt prezenţi şi unii autori 
din secolul al XX-lea. Menţionabilă, de asemenea, 
este încercarea de a teoretiza istoria literară într-o 
viziune modernă. Coordonata teoretică nu lipseşte 
nici din Literatură şi biografie (2005), o culegere de 
studii şi cronici a cărei primă secţiune, coincizând 
tematic cu titlul cărții, se ocupă de jurnale şi romane 
biografice româneşti şi străine, în comentarii care 
ating chestiuni ca istorie şi memorie, naraţiune şi 
portret (toate acestea privite comparativ), identitate 
culturală, sau recitind literatura exilului, în aceeaşi 
notă a istoricului literar dublat de teoretician. 
Mistificţiuni (2008) deschide un drum în epistemolo- 
gia cercetării literare şi recuperează un teritoriu 
insolit, insuficient investigat şi valorizat de istoria 
literaturii, ca şi de cea a mentalităților. „Ficțiune a fic- 
ţiunii, adică o ficţiune care îşi mistifică propria iden- 
titate”, „mistificţiunea” deţine, din perspectiva lui A., 
un statut major, deoarece „câtă vreme nu vom explora 
acest teritoriu umbros, incert, în bună parte necu- 
noscut, al imitaţiilor şi falsurilor care acompaniază 
întotdeauna gustul public, moda, succesul într-un 
domeniu atât de sensibil precum creaţia literară, nu 
vom avea o reprezentare cuprinzătoare şi diversă a 
literaturii care le-a prilejuit”. Dovada importanţei 
fenomenului o face autorul cărţii redeschizând mai 
întâi dosarul unui fals celebru în materie de istorie, 
Cronica lui Huru, care se revelează acum drept 
document de mentalitate al celor ce l-au produs, ca şi 
al celor ce l-au creditat şi exploatat literar (Gh. Asachi, 
Heliade, manualele şcolare etc.), apoi pe acela al 
Însemnări... lui Dinicu Golescu. Dată drept jurnal de 
călătorie, scrierea e redescoperită din noua perspec- 
tivă de lectură drept o pledoarie mascată (pentru a 
înşela cenzura), „operă retorică şi propagandistică” 
cu substrat politic, pe care comentatorii au citit-o „cu 
naivitate, în cheie nepotrivită, nedreptăţind rafina- 
mentul şi retorica plină de întortocheli precaute ale 
unuia dintre cele mai mari şi mai moderne, totuşi, 
spirite din prima jumătate a secolului al XIX-lea”. 
Reexaminate prin prisma „mistificţiunii” sunt unele 
texte înscrise în seria apocrifelor (cazul naraţiunilor 
mizând pe artificiul manuscrisului găsit, dar şi al 
mult discutatei, ca paternitate, Cântarea României), 
cele din categoria „parodii, glume, farse în lumea lite- 
relor”, sunt reluate „afacerea Caion”, cazul lui Rudi 
Bernhardt (Radu Baltag), alias Adrien le Corbeau, 
autor al unui fals de răsunător ecou la începutul seco- 
lului trecut (Guy de Maupassant intime), în fine este 

reinvestigat cazul „A. Mirea” — totul în logica strictă a 
demonstraţiei factologice şi a investigaţiei gen 
„policier”, urmărind efectele pe termen lung ale mis- 
tificărilor şi dezvăluindu-le partea nevăzută şi iradie- 
rea obscură. S-a spus că „focalizările lui Anghelescu 
sunt atât de pline de semnificaţie — istoricul literar are 
plăcerea de a identifica numai falsuri care spun 
adevărul despre evoluţia noastră culturală —, încât 
rămâi cu regretul că autorul nu si-a propus o istorie a 
literaturii române din unghiul «mistificţiunilon»“ 
(Alex Goldiș). A. a mai publicat bune ediţii critice din 
operele lui N. Filimon (-II, 1975-1978), Dinicu 
Golescu (1990), Vasile Boerescu (2007) şi Al. 
Ciorănescu (2009), a alcătuit/coordonat şi prefaţat 
antologiile Călători români în Africa (1983), Poezia 
românească în epoca romantică (1997), Viitorul tre- 
cutului (2011) ş.a. a îngrijit ediţia Literatura populară 
română de M. Gaster (1983), a coordonat volume 
colective de studii comparatiste, de antropologie cul- 
turală etc.. A scris prefețe, uneori îngrijind şi textele 
unor ediţii din operele lui Grigore Alexandrescu, lon 
Heliade-Rădulescu, D. Ralet, Constantin Sion, Radu 
Rossetti, Al. Macedonski, G. Bacovia, D. Caracostea, 
George Sand, Eugene Sue, Colette. 


Mircea Anghelescu este unul dintre cei mai serioşi istorici 
literari români actuali, care poate fi consultat oricând cu 
încredere. Scrie totdeauna pe baza lecturii directe a izvoa- 
relor de epocă, defrişează zone încă insuficient studiate 
(legăturile dintre literatura română şi literaturile orien- 
tale, preromantismul românesc, de pildă, şi multe altele). 
Este şi un bun editor de texte clasice... 

ADRIAN MARINO 


SCRIERI: Barbu Delavrancea. Catalogul corespondenței, 
Bucureşti, 1967; Preromantismul românesc, Bucureşti, 
1971; Introducere în opera lui Grigore Alexandrescu, 
Bucureşti, 1973; Literatura română şi Orientul (sec. XVII- 
XIX), Bucureşti, 1975; Scriitori şi curente, Bucureşti, 1982; 
Ion Heliade Rădulescu. O biografie a omului şi a operei, 
Bucureşti, 1986; ed. (Echilibrul între antiteze. Heliade — 
o biografie), Bucureşti, 2001; Lectura operei, Bucureşti, 
1986; Introducere în opera lui Petre Ispirescu, Bucureşti, 
1987; Textul şi realitatea, Bucureşti, 1988; Dicţionar de 
termeni literari (în colaborare), Bucureşti, 1995; Clasicii 
noştri, Bucureşti, 1996; Paris. Oameni şi locuri, Bucureşti, 
1999; Cămașa lui Nessus, Bucureşti, 2000; Literatura 
română. Dicţionar de opere (în colaborare), Chişinău, 
2003; Literatură şi biografie, Bucureşti, 2005; Mistificţi- 
uni, Bucureşti, 2008. Ediţii, antologii: N. Filimon, Opere, 
I-II, introd. edit., Bucureşti, 1975-1978; ed. 2, Târgovişte, 
2005; Grigore Alexandrescu, Poezii. Proză, Bucureşti, 
1977 (în colaborare cu I. Fischer); D. Ralet, Suvenire şi 

impresii de călătorie în România, Bulgaria, Constanti- 
nopole, pref. edit., Bucureşti, 1979; M. Gaster, Literatura 
populară română, Bucureşti, 1983; Călători români în 
Africa, pref. edit., Bucureşti, 1983; D. Caracostea, Scrieri 
alese, I-III, pref. edit., Bucureşti, 1986-1992; Dinicu 
Golescu, Scrieri, introd. edit., Bucureşti, 1990; Ion Heli- 
ade-Rădulescu, Corespondenţă inedită, Bucureşti, 1992, 
Opere, I-II, introd. edit., Bucureşti, 2002; Radu Rosetti, 
Amintiri, |, Bucureşti, 1996; Poezia românească în epoca 
romantică, pref. edit., Bucureşti, 1997; Im Dialog: Rumă- 
nische Kultur und Literatur, Leipzig, 2000 (în colaborare 
cu Larisa Schippel); Vasile Boerescu, Din impresiunile 
unui călător prin ţară, introd. edit., Târgovişte, 2007; 
Al. Ciorănescu, Eseuri europene, pref. edit., Târgovişte, 
2009; Literatura şi politicul, introd. edit., Bucureşti, 2010; 
Viitorul trecutului, introd. edit., Bucureşti, 2011. 

Repere bibliografice: Piru, Varia, I, 31-34; Mircea 
Muthu, La marginea geometriei, Bucureşti, 53-57, Al. 
Săndulescu, De la cronicari la simbolism, VR, 1983, 6; 
Ioana Em. Petrescu, „Ion Heliade Rădulescu”, LL, 1988, 
1; Nicolae Manolescu, Istoria literară, RL, 1988, 45; 
Florin Faifer, Exactitatea lecturii, CRC, 1989, 3; Adrian 
Marino, Noua istorie literară, TR, 1989, 16; Cornea, 
Semnele, 84-97; Mihai Zamfir, Mereu alți clasici, RL, 
1997, 14; Roxana Sorescu, Vitalitatea istoriei literare, 
LCE 1997, 28; Al. Săndulescu, Un istoric literar de 
încredere, VR, 1997, 11-12; Dicţ. esenţial, 31-32; Adrian 
Marino, Exilul cultural românesc, OC, 2001, 11; Antonio 
Patraş, Literatură şi exil, RL, 2001, 9; Manolescu, Lista, 
III, 310-314; Dan Mănucă, De la comparatism la istorie 
literară, CL, 2002, 5; Bogdan Creţu, Glose pe marginea 
unor file de bibliotecă, CL, 2006, 3; Bianca Burţa-Cernat, 
Istoria literară ca rezervor de surprize, OC, 2008, 418; Alex 
Goldiş, Pentru o istorie apocrifă a literaturii române, CLT, 
2008, 40; Cristea-Enache, Timpuri noi, 393-397, Răzvan 
Voncu, Un deceniu de literatură română, Bucureşti, 
2009, 281-292; Iordan Datcu, Pagini de istorie literară, 
Bucureşti, 2011, 113-116, 410-412; Ion Stanomir, Umbre 
pe pânza vremii, Bucureşti, 2011, 129-132.  AL.S., N.M. 


ANGHELESCU, Nadia (27.1V.1941, Hărţăgani-Brad, j. 
Hunedoara), arabistă. Este fiica Stanei Pop (n. Ilie) şi 
alui Emanuil Pop, profesori. Urmează liceul la Carei 
(1954-1957) şi Facultatea de Filologie, secţia arabă-— 
română, a Universităţii din Bucureşti (1957-1961), 
după care este cadru universitar, devenind și şef al 
Catedrei de limbi orientale la Facultatea de Limbi şi 
Literaturi Străine şi directoare a Centrului de Studii 
Arabe (1994-2009) al Universităţii din Bucureşti. 
Îşi susține doctoratul în 1971 cu o lucrare de ling- 
vistică. Debutează în 1966, în „Studii de literatură 
universală”, cu lucrarea Un clasic al prozei arabe: 
Djahiz, iar editorial în 1971 cu volumul de traduceri 


Anghelescu 


(în colaborare) din nuvelistica arabă Cele mai ieftine 
nopți. A ţinut cursuri de antropologie lingvistică 
arabă la Institutul Pontifical de Studii Arabe şi 
Islamice din Roma (1991), la Coll&ge de France din 
Paris (1992), la Ecole Normale Superieure de la Paris 
- Fonteney-aux-Roses (1999) și la Universit€ Lyon 
III „Jean Moulin” (2001-2002). Este căsătorită cu 
Mircea Anghelescu. 

A. se implică în promovarea culturii şi litera- 
turii arabe în spaţiul cultural românesc atât prin 
traduceri, cât şi prin studii de lingvistică. Câteva 
dintre volumele sale interesează o sferă culturală 
mai largă. În Limbaj şi cultură în civilizaţia arabă 
(1986) autoarea aplică teoria generală a intercon- 
diționării limbă-cultură, evidențiind modul în 
care limba arabă contribuie la conturarea unui 
model cultural. Pornind de la ideea că nu atât 
limba în sine, cât atitudinea vorbitorilor ei poate 
arunca o lumină semnificativă asupra mentali- 
tăţii şi culturii arabe, A. îşi propune să descifreze 
consecinţele acestui raport în literatură şi lingvis- 
tică. Analizele de strictă specialitate conduc spre 
un demers interpretativ care, depăşind aria ling- 
visticii, „se înscrie în linia deschizătoare de largi 
perspective cultural-comparatiste de studiere a 
problemelor de profunzime ale gândirii lingvistice 
şi relaţiei dintre gândire, semn şi limbaj, linie ilus- 
trată la noi, între alţii, cu strălucire de un orienta- 
list şi filosof de talia neuitatului Sergiu Al-George” 
(Cezar Baltag). Cartea a fost tradusă în italiană şi 
în franceză. Introducere în islam (1993) este con- 
cepută în scopul de a pune la îndemâna musulma- 
nilor şi a nemusulmanilor, care nu au avut acces 
la izvoarele originale ale islamului, o descriere 
clară, cuprinzătoare şi competentă a acestei religii. 
Structurată în opt capitole, lucrarea este o incursi- 
une în domeniul religiei, politicii, moralei, ştiinţei, 
culturii, educaţiei islamice, constituindu-se ca un 
dialog între religii şi atestând importanta pondere 
a civilizaţiei islamice în cadrul spiritualităţii con- 
temporane. Identitatea arabă. Istorie, limbă, 
cultură (2009) e o masivă sinteză de interes cultural 
mai larg, în care componenta de istorie literară e de 
căutat în capitolele care vizează „discursul de legi- 
timare” (la prozatorul al-Jahiz, din secolul al VIII- 
lea), „miturile identitare” cu circulaţie în literatură 
şi cultură (literatura şi umanismul arab, dragostea 
în poezie şi în proză), limba şi cultura arabă la creş- 
tinii din Orient, „renaşterea” culturală din secolul 
al XIX-lea, cultura arabă în epoca mondializării. 


Ani 


Tot de sfera literaturii ţin capitolele Posibilităţile 
şi limitele traducerii, Metafora conceptuală din 
Introducere în studiul limbii (2007). Un studiu 
modern, tradus și în franceză, este Limba arabă în 
perspectivă tipologică (2000). 

SCRIERI: Limbaj şi cultură în civilizația arabă, Bucu- 
reşti, 1986; Introducere în islam, Bucureşti, 1993; Limba 
arabă în perspectivă tipologică, București, 2000; Introdu- 
cere în studiul limbii, Bucureşti, 2007; Identitatea arabă. 
Istorie, limbă, cultură, laşi, 2009. Traduceri: Cele mai 
ieftine nopți, pref. Nicolae Dobrişan, Bucureşti, 1971 (în 
colaborare cu Ilie Bădicuţ); Yves Thoraval, Dicţionar de 
civilizație musulmană, Bucureşti, 1997. 

Repere bibliografice: Adrian Marino, Comparatism, 
arabism, exotism, T, 1986, 50; Cezar Baltag, Mit, gândire, 
limbaj, VR, 1987, 4; Maurice Borrmans, Linguaggio, 
„Islamochristiana”, 1993, 366; Cornelia Ştefănescu, 
Accente pentru cunoaşterea unor tradiţii seculare, JL, 
1995, 9-12; Grete Tartler, Scriitori din lumea arabă, RL, 
2009, 24; Răzvan Voncu, O deconstrucție a discursului 
identitar arab, CNT, 2010, 4; A Festschrift for Nadia 
Anghelescu, îngr. Andrei Avram, Anca Focşăneanu și 
George Grigore, Bucureşti, 2011. L.Bz. 


ANI, publicaţie apărută la Bucureşti, trimestrial, între 
decembrie 1935 și iunie 1938, cu subtitlul „Revistă 
de cultură armeană”; reapare între 1941 și 1943 ca 
„Anuar de cultură armeană, cu subtitlul „Ani”, 
sub direcţia istoricului H. Dj. Siruni. După cum se 
arată în articolul „Ani” — titlul revistei, din numărul 
inaugural, denumirea publicaţiei preia toponimul 
Ani, capitală a regatului armean în timpul dinastiei 
Bagratizilor (861-1080). Articolul-program, Câteva 
cuvinte, este semnat de N. Iorga. Încă din primul 
număr sunt evidente eforturile redacției de a aduce 
la cunoştinţa publicului românesc cât mai multe 
realizări ale literaturii armene vechi, cu precădere 
de tip poetic. Vahan Ghemingian publică traduce- 
rea Rugăciunii la coborârea de pe cruce de Sahak, ca 
şi a poemului Mi-am irosit comoara neîntinată de 
Mesrob, autori importanţi pentru definirea specifi- 
cului literaturii armene, darşi a spiritualităţii creştine 
în general. H. Dj. Siruni face în articolul Secolul 
de aur o prezentare generală a dezvoltării culturii 
armene în prima jumătate a secolului al V-lea, 
decelând ca momente hotărâtoare pentru constitu- 
irea unui climat de emulaţie artistică anii 407, când 
a fost tradusă în armeană cartea biblică Proverbele 
lui Solomon, şi 434, când s-a realizat prima tradu- 
cere integrală a Bibliei. C. Odabaşian tălmăceşte din 
poetul Daniel Varujian (1915-1940), cu o prezentare 

de acelaşi neobosit H. Dj. Siruni. De altfel, aria de 
preocupări privind poezia îmbrăţişează spaţii cul- 
turale largi. Se publică scrisori ale lui Byron dintr-o 
mănăstire armenească de la Veneţia, studii care sta- 
bilesc sorgintea armenească a unor teme poetice 
celebre, precum Tristan şi Isolda, este evidenţiată 
admiraţia lui Victor Hugo pentru armeni, se comen- 
tează traducerile din Eminescu în armeană. Sunt 
de reținut permanenta revalorizare a importantului 
act cultural reprezentat de traducerea Bibliei, ca şi 
publicitatea făcută unor prozatori moderni, cum ar 
fi Ruben Zartarian, reprezentant de frunte al gene- 
raţiei decimate în timpul genocidului din 1915. 
Teatrul, analizat de la formele antice de manifestare, 
este urmărit cu precădere sub aspectul circulaţiei 
temelor, ca în cazul profilului personajului piesei 
Polyeucte de Corneille (Vorcom Kuşaghian, Poliect 
şi originea sa armeană), în piesa lui Beaumont şi 
Fletcher A King and No King (Louis H. Gray, O dramă 
engleză de origine armeană) ori sub aspectul originii 
unor nuclee tematice (Frederic Mecler, „Parsifal” şi 
originea sa armeană). Alte intervenţii privesc contri- 
buţiile armene la evoluţia artelor plastice româneşti 
(K.H. Zambaccian, Abgar Baltazar, pictor şi critic de 
artă), la dezvoltarea criticii literare (Gr. L. Trancu- 
Iaşi, Garabet Ibrăileanu), a liricii autohtone (Arşavir 
Acterian, Despre originea lui Mihail Eminescu) ori la 
dezvoltarea învățământului (H. Dj. Siruni, Gheorghe 
Asachi şi armenii). Anuarul din 1941, dedicat operei 
lui N. lorga, poate fi considerat exemplar pentru 
constanţa preocupărilor şi pentru anvergura cultu- 
rală pe care o ilustrează publicaţia. LI. 


ANII DE UCENICIE, revistă a studenţilor Şcolii de 
Literatură şi Critică Literară „M. Eminescu”, apoi a 
Institutului cu acelaşi nume, apărută la Bucureşti 
între 1951 şi 1955. Până în 1954 apare multigrafiată, 
numerele fiind organizate pe promoţii, respectiv pe 
ani de studii, cu o periodicitate stabilită în acest fel. 
Sub aspect doctrinar, publicaţia era destinată promo- 
vării lucrărilor literar-artistice ale tinerilor cursanți, 
concepute în baza „reţetei” realist-socialiste, într-o 
şcoală menită să producă în serie modelele de urmat 
ale unei noi perioade din literatura română, aservită 
total dogmatismului ideologic marxist-leninist. 
Sunt prezenţi cu poezii Nicolae Labiş (Lui Nicolae 
Bălcescu, Balada vânzătorului de mărunţiş), Florin 
Mugur (Cuvintele lui Stalin, La optsprezece ani), 
lon Gheorghe (Balada lui Ion şi-a lui Octombrie, 
Tara mea, Pegasul meu), lon Horea (Noi purtăm în 

suflet primăvara, Gânduri lângă un ban de aramă), 
Florenţa Albu (Roza, Anii de studenţie, Pe Ceahlău), 
Victor Tulbure, lon Băieşu, Nicolae Stoian, Doina 
Ciurea, lon Acsan, Daniel Drăgan, Horia Aramă. 
Proza este reprezentată prin fragmente de roman 
de lon Grecea (Spionaj la graniță) şi Remus Luca 
(Ana Nucului), în schiţe şi povestiri de Vera Hudici 
(Referinţă), Radu Cosaşu (0 ştire de câteva rânduri, 
Sunt de discutat probleme importante), Ştetan Luca 
(Învățătorul) ş.a. Teatru publică Ana Ioniţă, iar 
Paul Goma dă un scenariu de film (1500 m pla. În 
critică se exersează Lucian Raicu (Cu privire la unele 
procedee literare din romanul „Nicoară Potcoavă”, 
Moştenirea estetică a anului 1848), Sonia Larian 
(Cei trei revizori din „Revizorul'”), Nicolae Stoian, 
Gheorghe Tomozei, Nicolae Labiş. Sunt traduse 
versuri din MI. Lermontov, Victor Hugo, şi alţii Mai 
colaborează: Emilia Căldăraru, Rusalin Mureşan, 
Valeria Boiculesi, Aurel Martin, Gh. Achiţei, Aurel 
Covaci, Elena Dragoş, Irimie Străuţ. INA 


ANINEANU, Marta  (.Il[.1914, Bucureşti -— 
15.VII.2000, Bucureşti), bibliolog, editor, istoric 
literar. Este fiica Elenei Andronescu, absolventă a 
Facultăţii de Litere şi Filosofie din Bucureşti, şi a 
colonelului Gheorghe Andronescu, fratele scriitoa- 
rei Smara (Smaranda Gheorghiu). Urmează şcoala 
primară şi liceul la Târgovişte, iar din 1932 e studentă 
la Facultatea de Litere şi Filosofie din Bucureşti, 
obţinând licenţa în istorie în 1937. În anul precedent 
absolvise Înalta Şcoală de Arhivistică şi Paleografie 
de pe lângă Arhivele Statului din Bucureşti, prezen- 
tând ca lucrare de diplomă un repertoriu al docu- 
mentelor Ţării Româneşti, tipărit la scurtă vreme 
sub auspiciile aşezământului lui N. lorga de la Vălenii 
de Munte. A semnat primele cărți cu numele Marta 
Andronescu. Din 1948 până la pensionare (1972), 
a lucrat la Biblioteca Academiei Române ca paleo- 
graf, cercetător, şef al serviciului de manuscrise şi 
carte rară. A primit Premiul „Perpessicius” al revistei 
„Manuscriptum” pe anul 1982 pentru editarea cores- 
pondenţei lui V. Alecsandri. A publicat numeroase 
documente inedite privind literatura română din 
secolul al XIX-lea, colaborând cu articole de istorie, 
bibliologie şi istorie literară la revistele de specialitate 
(„Studii şi cercetări de bibliologie”, „Revista de istorie 
şi teorie literară”, „Manuscriptum”), dar şi la „Gazeta 
literară”, „Luceatărul”, „Secolul 20”, „Magazin istoric” 
„Buletinul UNESCO”. Prin realizarea unor ediţii 
critice de referinţă ale operelor lui V. Alecsandri şi A.I. 


Anonimul 


Odobescu, a adus o contribuţie însemnată la valorifi- 
carea patrimoniului literaturii române. 

SCRIERI: Repertoriul documentelor Țării Româneşti 
publicate până azi. 1290-1508, Vălenii de Munte, 1938; 
Catalogul corespondenței lui Vasile Alecsandri, Bucureşti, 
1957. Ediţii: Vasile Alecsandri, Corespondenţă, pref. G.C. 
Nicolescu, Bucureşti, 1960, Scrisori. Însemnări, Bucu- 
reşti, 1964, Cele mai frumoase scrisori, tr. şi pref. edit., 
Bucureşti, 1972, Opere, VIII-X, Bucureşti, 1981-1985; A.. 
Odobescu, Opere, II, pref. Al. Dima, Bucureşti, 1967 (în 
colaborare cu Virgil Cândea); Scrisori către Vasile Alec- 
sandri, pref. edit., Bucureşti, 1978. 

Repere bibliografice: Perpessicius, Alfe menţiuni, |, 
56-61, 80-81, III, 235; G. Pienescu, A.I. Odobescu, RL, 
2005, 2-6; Geo Șerban, Întâietatea doamnelor (0), OC, 
2011, 561. C.Pp. 


ANONIMUL BRÂNCOVENESC, cronică a Țării 
Româneşti scrisă la începutul secolului al XVIII- 
lea. Aparține unui apropiat al lui Constantin 
Brâncoveanu, care, într-un colorat stil memoria- 
listic, expune principalele evenimente ale domniei 
acestuia; a fost numită de editorul Constantin 
Grecescu Istoria Țării Româneşti de la octombrie 
1688 până la martie 1717. Scrisă cu o vădită simpatie 
faţă de Brâncoveanu, fără a fi însă cronică oficială, 
asemenea celei a lui Radu Greceanu, cum consi- 
deră unii cercetători, A.B. este consacrat aproape în 
întregime — potrivit titlului primului capitol, cel mai 
amplu - Domniei lui Costandin voevod, leat 7197, 
oct. 30 dni. Capitolul următor, Domniia lui Ştefan 
Vodă Cantacuzino, meseţa martie 25, leat 7222, 
include şi tragedia morţii lui Brâncoveanu, a celor 
patru fii ai săi şi a lui lanache Văcărescu, iar ultimele 
două capitole, despre Nicolae şi loan Mavrocordat, 
sunt extrem de succinte, oprindu-se la începu- 
tul domniei celui de-al doilea. Într-o măsură mai 
accentuată decât în cazul altor cronici muntene 
- ai căror autori au fost identificaţi, uneori, după 
cercetări asidue —, această operă rămâne anonimă, 
deşi cel care a scris-o, în două etape, mai întâi în 
anii de glorie ai sfertului de secol brâncovenesc, 
apoi prin 1716-1717, se arată a fi fost un apropiat 
al Curţii domneşti, uneori ca martor ocular, alteori 
relatând din spusele unora „carii sânt vrednici de 
crezut”. Pe drept cuvânt, au fost înlăturate ipoteza 
formulată de I.G. Sbiera, reluată de N. Iorga şi de 
alți cercetători, potrivit căreia autorul ar fi fost Radu 
Popescu, care, cuprins „de remuşcări”, ar fi dat o 
altă versiune părţilor finale ale Istoriilor sale (N. 
Cartojan), precum şi aceea, neverosimilă, avansată 


Anonimul 


de Scarlat Struţeanu, care îl propunea ca autor pe 
ardeleanul Teodor Corbea. Chiar şi opiniile sugerate 
în anii din urmă (de Elvira Sorohan şi Dumitru 
Velciu), referitoare la spătarul Preda Brâncoveanu 
(văr al domnului) sau la postelnicul Constantin 
Strâmbeanu, nu au întrunit adeziunea istoricilor 
literari. 

Textul, păstrat în cinci manuscrise (însă nu în 
toate integral), s-a bucurat în deceniile din urmă 
atât de o ediţie critică şi de unele retipăriri, cât şi 
de ample comentarii şi analize, ale căror concluzii 
îi subliniază valoarea literară, ce-l ridică pe autorul 
anonim deasupra altor cronicari munteni. Scrisă cu 
un deosebit talent al evocării, într-un limbaj de o 
remarcabilă naturaleţe, naraţiunea este împletită cu 
reconstituirea veridică a unor dialoguri, atât în stilul 
direct, cât şi în cel indirect. „Capacitatea de a vedea 
scenic, de a transcrie nuanțele dialogului este afară 
din comun” (G. Călinescu). Asemenea unui tablou 
provenit dintr-o şcoală celebră, dar neatribuit încă 
unui anume pictor, această cronică - pandant 

literar la monumentele arhitecturale şi artistice ale 
stilului brâncovenesc — aşteaptă încă „întoarcerea 
autorului”. „Multe şi vrednice de auzit istorii [...], 
faptele ce s-au întâmplat în zilele lui Costandin Vodă 
Brâncoveanu, care mă voi nevoi a le scrie cât voi 
putea” — își începe memorialistul istorisirea, mani- 
festând un ataşament nedisimulat față de înțeleptul 
şi paşnicul domn. Lui i se datorează evocarea plină 
de semnificaţie a alegerii de către boieri, la moartea 
lui Şerban Cantacuzino - în locul fiului nevârst- 
nic al acestuia —-, a marelui logofăt Constantin 
Brâncoveanu, „neam de al lui Matei Vodă” Basarab, 
boierii adresându-i-se astfel: „Ne rugăm, nu lăsa 
țara să între alți oameni, sau răi, sau nebuni, să o 
strice, ci fii”. La care Brâncoveanu, subliniind că 
„dumneavoastră m-aţi pohtit şi fără voia mea m-aţi 
pus domn în vremi ca acestea turburate, încun- 
giuraţi de oşti de vrăjmaşi” (aluzie la confruntările 
dintre cele trei mari imperii vecine), le cere în mod 
solemn: „Deaca pobhtiţi toţi, mi-e voia şi mie să-mi 
daţi un jurământ înaintea lui Hristos precum veţi fi 
cu dreptate şi, de ar veni vreo primejdie imi 
mele despre vreo parte, să staţi cu mine toţi!”. 

această lumină se cuvine a fi privită reacţia severă 
a domnului atât față de abuzurile unora dintre slu- 
jitori, cât şi, mai ales, față de actele de „hiclenie” 
ale unor boieri, care l-au dus, în cele din urmă, la 
pieire. lată, de pildă, cum se adresează el clucerului 
Constantin Ştirbei, cel „cam lung la unghii”, care „au 
luat de la ţară câte ceva şi despre domnie au ascuns”, 
de veneau la „divan, la domn, oameni de să jăluia de 
luările acelea”: „Cluceriu, când te-am trimis în ţară 
cu slujbe, fiind cu boierie, dreptate am poruncit să 
faci au nedreptate şi jafuri?”. La încercările de jus- 
tificare ale acestuia, că „un covor şi nişte tipsii şi 
tingiri ce au fost luat mită, de au făcut nedreptate 
săracilor, zicea că le-au dăruit mânăstirii Strehaii”, 
Brâncoveanu ripostează cu umor: „Auziţi, boieri, cu 
jafuri şi nedreptăţi face pomene!”. Cu atât mai neaş- 
teptată şi nedreaptă s-a dovedita fi intriga stolnicului 
Constantin Cantacuzino, unchiul lui Brâncoveanu, 
pe care acesta „îl numiea tată, că de multe ori şi noi 
am auzit pe Costandin Vodă zicând că «eu tată n-am 
pomenit, de vreme ce am rămas mic de tată, fără cât 
pe dumnealui tata Costandin l-am cunoscut părinte 
în locul tătâne-mieu», şi altele ca acestea zicea acel 
fericit om”. Se găseşte aici, ca şi în alte pasaje similare, 
„cheia” cu ajutorul căreia cercetătorii se pot apropia 
de autorul ce a ştiut atât de bine să-şi ascundă 


identitatea — „splendid anonimat!” (G. Ivaşcu). Din 

scrisul său atât de natural, A.I. Odobescu ar fi putut 
scoate destulă materie pentru alte „scene istorice 
din cronicile româneşti”, alături de Mihnea-Vodă cel 
Rău şi de Doamna Chiajna. 

Ediţii: Istoria Ţării Româneşti de la anul 1689 încoace, 
continuată de un anonim, publ. August Treboniu Laurian 
şi Nicolae Bălcescu, „Magazin istoric pentru Dacia”, t. V, 
1847, 93-184; Istoria Ţării Româneşti de la octombrie 
1688 până la martie 1717, îngr. şi introd. Constantin 
Grecescu, pref. Dan Simonescu, Bucureşti, 1959; reed. în 
Cronici brâncoveneşti, îngr. şi postfață Dan Horia Mazilu, 
Bucureşti, 1988, 238-307, 351-377, 401-404. 

Repere bibliografice: I.G. Sbiera, Mişcări culturale şi 
literare la românii din stânga Dunării în răstimpul de la 
1504-1714, Cernăuţi, 1897, 206-207; N. Iorga, Cronicele 
muntene, Întâiul memoriu. Cronicele din secolul al XVII- 
lea, Bucureşti, 1899, 59-75; N. Iorga, Despre cronici şi 
cronicari, îngr. Damaschin Mioc, Bucureşti, 1988, 51-63, 
122-123, 138-139; Călinescu, Ist. lit. (1941), 35-36, Ist. lit. 
(1982), 30-32; Scarlat Struţeanu, Doi umaniști ardeleni la 
Curtea lui C. Brâncoveanu, R, 1941, 1-2; Cartojan, Ist. lit., 
III, 254-260; Al. Piru, Literatura română veche, Bucureşti, 
1961, 316-317; Cioculescu, Varietăţi, 45-49; Elvira Sorohan, 
Cronica anonimă despre Constantin Brâncoveanu. 
Contribuţii cu privire la data scrierii şi autorul ei, AUL, 
limbă şi literatură, t. XII, 1966, fasc. 1; Ivaşcu, Ist. lit, |, 
261-264, 566; Ist. lit., L, 530-536; Dicţ. lit. 1900, 39-41; 
Rotaru, Valori, II, 101-123; Dumitru Velciu, O ipoteză nouă 
cu privire la autorul „Cronicii anonime brâncovenești”, 
LL, 1983, 3; Constantin Brâncoveanu, coordonatori Paul 
Cernovodeanu şi Florin Constantiniu, Bucureşti, 1989, 
passim; Manolescu, Istoria, |, 70-73; Sorohan, Introducere, 
256-273; Mazilu, Noi, 221-223. I.M. 


ANOTIMPURI, revistă apărută la Paris, trimestrial, 
între ianuarie și decembrie 1955. Multiplicată prin 
metoda monotip, A. este editată ca organ de presă 
al cenaclului cu același nume. Directorul publica- 
ţiei este N.A. Gheorghiu, dar spiritul ce o dirijează 
şi o girează prin autoritatea sa academică este Basil 
Munteanu, de altfel şi semnatarul articolului-pro- 
gram Perspective, cu care se deschide primul număr 
(ianuarie-martie), semnificativ şi pentru defini- 
rea literaturii de exil: „Poetul în exil priveşte totul 
- universul şi pe sine — cu alţi ochi, în altă optică, 
mai complexă decât cea curentă. La dedublările 
inerente oricărui creator de frumos se adaugă altele, 
specifice lui. El rămâne, pe de altă parte, cu sau 
fără voie, exponentul patriei de ieri”. Pentru toate 
numerele, coperta, de o extremă eleganţă, este exe- 
cutată de pictorul Horia Damian. De la început se 
poate remarca tendinţa de structurare a revistei pe 


Antemireanu 


anumite rubrici permanente. Una dintre acestea, 
„Cărţi şi reviste”, îşi propune să prezinte metodic 
producţia literară în limba română a exilului. 
Comentariile critice sunt asigurate de obicei de 
Constantin Amăriuţei, Mihai Niculescu, Eliza Cerbu, 
care semnează o cronică la romanul Forât inter- 
dite de Mircea Eliade, A. Burileanu, autor al unui 
eseu despre proza Hortensiei Papadat-Bengescu, 
Theodor Cazaban, cu un interesant comentariu 
despre eseistica franceză a lui Emil Cioran, precum 
şi de L.M. Arcade, Nicu Caranica. Într-un Post- 
scriptum din primul număr, important pentru pre- 
cizarea intenţiilor publicaţiei, se specifică: „Un grup 
de scriitori români cu orizonturi deosebite a izbutit 
să închege un nucleu coerent, datorită tocmai deo- 
sebirilor lor de formaţie şi de optică literară, numai 
pe temeiul unor nostalgii şi al aspiraţiei comune de 
a reda suflu de viaţă scrisului românesc pe tărâm 
străin. Faptul e simptomatic, plin de învăţăminte şi 
merită să fie relevat ca atare”. Sunt invitaţi să cola- 
boreze toţi cei „pe care îi interesează fenomenul 
literar românesc în exil”, A. fiind deschisă şi „tuturor 
scriitorilor români aflaţi în alte ţări” decât Franţa. 
Publică versuri Nicu Caranica, George Ciorănescu, 
loan Cuşa, lon Pârvulescu, N.A. Gheorghiu, C. 
Amăriuţei, L.M. Arcade, Vasile Ţâra, iar pagini de 
proză - Mihai Niculescu. De menţionat că în primul 
număr e prezent Eugen lonescu, sub pseudonimul 
Eustațiu Vladimir, cu textul Încercare de introducere 
la o autobiografie, iar în numărul 2-3 apare povesti- 
rea Fata căpitanului de Mircea Eliade. 


NE 


ANTEMIREANU, 
Alexandru 
(pseudonim al lui 
Alexandru Damian; 
1.VIII.1877, lomşani, j. 
Prahova — 29.VI.1910, 
Bucureşti), poet, 
prozator, critic literar. 


A., fiu al preotului Antemir Damian, frecventează 
la Ploieşti cursurile Liceului „Sf. Petru şi Pavel”, iar 
în 1895 se înscrie la Facultatea de Litere şi Filosofie 
a Universităţii din Bucureşti, pe care nu o va 
termina. Debutul său publicistic, din 1895, în coti- 
dianul  „[ara”, este remarcat de liderul 


Anticipația 


conservator Nicolae Filipescu, care îl angajează în 
acelaşi an la „Epoca”, unde rămâne ca redactor al 
rubricii „Tribuna literară” şi ca secretar de redacţie 
până la 1903, cu o întrerupere de zece luni în 1900, 
când e trimis de patronul său politic la Paris şi 
Miinchen. Din 1905 este secretar de redacţie la 
„Conservatorul”. A mai scris articole politice 
pentru „Românul”, la „Limpul” şi la „Apărarea 
naţională” a fost, pentru scurtă vreme, secretar de 
redacţie, iar la „Epoca literară” a funcţionat ca 
redactor. În 1898 şi 1899, împreună cu St. O. Iosif şi 
cu sprijinul bănesc al lui I. Constantinescu-Stans, 
scoate revista literară „Floare-albastră”. În afara 
sutelor de articole politice sau literare (cronici, 
recenzii ş.a.), a mai colaborat cu versuri, schiţe, 
cronici literare şi dramatice, recenzii şi note la 
„Povestea vorbei”, „Revista literară”, „Convorbiri 
literare”, „Secolul”, „Litere-ştiinţe-arte”, „Noua 
revistă română”, „Pagini alese”, „Ilustraţiunea 
română”, „Revista poporului”, „Revista idea- 
listă”, „România ilustrată”. Va recurge şi la nume- 
roase pseudonime (Alan, Demeter, Elvira 
Santorino, Emir, Hialmar şi Hyalmar, Lys, 
Iysandro, Pollux, Seraficus, Ulys, Vindex, Zara, 
Zaratustra). 

Adept al lui Ferdinand Brunetiere, A. îşi făcuse 
un crez din teoria „falimentului ştiinţei” şi a „noului 
idealism”. După el, arta trebuie să se situeze în 
afara realităţii sociale, în zona „eternităţilor 
absolute şi transcendente”, artistul având datoria 
de a cultiva „frumosul absolut”, de a urmări 
un „ideal”. Viitorul ar aparţine romantismului 
idealist. În numele acestui viitor, A. contestă sub 
raport artistic scrierile naturaliste şi critică ori- 
entarea estetică de la „Contemporanul”, mai ales 
pe C. Dobrogeanu-Gherea. Este şi unul dintre 
promotorii autohtonismului cultural şi artistic. 
În studiul Încercări critice. Junimea şi roadele ei 
(1905) încearcă o judecată de ansamblu asupra 
rolului junimiştilor în evoluţia vieţii noastre inte- 
lectuale. Concluziile la care ajunge sunt negative. 
Deşi în câteva articole din „Floare-albastră” şi 
„Epoca” A. susţine că literatura noastră populară 
nu are valoare artistică, a arătat totuşi interes 
pentru folclor şi a cules basme populare, publicate 
în volumele postume Zâna de pe tărâmul florilor 
(1911) şi Păpuşică, păpuşică... (1927). Un fragment 
de roman, Paştele fără prihană, cu reminiscenţe 
autobiografice, şi, mai ales, romanul Din vremea 
lui Căpitan Costache, editat abia în 1937, certifică 

însuşiri de romancier pe care nu şi le-a exploa- 
tat. Versurile din revista „Floare-albastră” sunt un 
reflex al variatelor lecturi de poezie franceză. Poeţii 
săi preferaţi erau Thâophile Gautier şi Leconte de 
Lisle. A tradus, mediocru, din Leconte de Lisle şi 
].-M. de Heredia, dar a dat şi versiuni menţionabile 
din Taras Bulba de N.V. Gogol şi Strigoii de Henrik 
Ibsen, doar ultima fiind publicată în volum. 
SCRIERI: Încercări critice. Junimea şi roadele ei, Bucu- 
reşti, 1905; Din vremea lui Căpitan Costache, îngr. şi pret. 
Apriliana Medianu, Bucureşti, 1937. Culegeri: Zâna de pe 
tărâmul florilor, Bucureşti, 1911; Păpuşică, păpuşică..., 
Bucureşti, 1927. Traduceri: Henrik Ibsen, Strigoii, Iaşi, 
1897. 

Repere bibliografice: S. Sanielevici, [AJ. Antemireanul, 
„Adevărul de joi”, 1898, 10, 11; Al. Antemireanu, 
„Conservatorul”, 1910, 143; N. Davidescu, A/.Antemireanu, 
E, 1927, 1-2; G. Tutoveanu, [A/. Antemireanul, „Scrisul 
nostru”, 1929, 1, 3, 11, 1930, 1-6, 9-10; Iorga, Lst. lit. 
cont. (1934), II, 37; Perpessicius, Opere, VII, 375-376; 
Sadoveanu, Opere, XVI, 517-519; D. Karnabatt, Bohema 
de altădată, Bucureşti, 1944, 177-190; Dicţ. lit. 1900, 
41-42; Dicţ. scriit. rom,, |, 89-91; Mircea Anghelescu, Un 
scriitor uitat: Al. Antemireanu, ALA, 2003, 688. R.Z. 


ANTICIPAŢIA, revistă apărută la Bucureşti, lunar, 
între 1993 şi decembrie 1996, ca organ de presă 
al Societăţii Ştiinţă şi Tehnică, aflată sub egida 
Ministerului Cercetării şi Tehnologiei. Director 
onorific: Alexandru Mironov; redactor: Mihai Dan 
Pavelescu; secretar de redacţie: Constantin D. 
Pavel. Cum se arată în editorialul Știință şi imagi- 
nație, semnat de Alexandru Mironov, revista inten- 
ționa să reînvie tradiţia „Colecţiei «Povestiri ştiin- 
ţifico-fantastice»” (tipărită de mensualul „Ştiinţă 
şi tehnică”, între 1955 și 1974, și reluată în 1990 
într-o a doua serie), pe care o continuă în numero- 
tare şi despre care se vorbeşte ca despre un punct 
de răscruce în dezvoltarea literaturii SF pe teren 
românesc: „M-am hotărât împreună cu prietenii 
loan Albescu şi Mihai Dan Pavelescu să înființez 
ceea ce se numeşte un holding. Un holding SF — de 
ce nu? - care să împresoare cititorul-ascultător- 
telespectator şi să-l ţină mereu pe calea cea bună”. 
Sunt promovați în primul rând autorii români ai 
genului: Liviu Radu, Geo Ovidiu Vitan, Camelia 
Onoiu, Bogdan-Tudor Bucheru, Marian Deaconu, 
Cristian şi Mihaela Ionescu, Traian Bădulescu, Vlad 
Romeo-Frânghiu, Emil Olteanu și, mai intens, Mihai 
Grămescu, Marius H. Luca, Constantin D. Pavel. 
În 1996 Voicu Bugariu publică o suită de articole 

dedicate tinerei literaturi SF autohtone, sub generi- 
cul Autori români. Din literatura SF străină Cornel 
Robu tipăreşte cu intermitențe un serial pe tema 
literaturii de gen europene şi americane, intitulat 
Premii, topuri, clasamente. Într-un singur număr 
(516/1994) publicaţia găzduieşte nu mai puţin de 
trei autori străini, cu proze reprezentative: Frederik 
Pohl, Mituri ale creaţiei la rasele dispărute (fără 
indicarea traducătorului), Brian W. Aldiss, Câmpia, 
nesfârşita câmpie (în tălmăcirea lui Victor Cociş), 
Bruce Sterling, Strigoiul (în româneşte de Florin 
Pîtea). De reţinut, alături de bogata iconografie, cali- 
tatea prezentării grafice, în efortul de a populariza 
acest tip de literatură cu precădere printre tineri. 
Alţi colaboratori: Eduard Pandele, Gabriela Buliga, 
Adina Chelcea, Cornel Daneliuc. INA 


ANTIM, Corneliu (pseudonim al lui Corneliu 
Țânţu; 4.1[X.1942, Ploieşti), poet. Este fiul Elenei (n. 
Athanasiu) şi al lui Anton Țânţu. Urmează Liceul 
„I.L. Caragiale” din Ploieşti, absolvit în 1960, şi 
cursurile Facultăţii de Limba şi Literatura Română 
a Universităţii din Bucureşti, absolvite în 1965, 
precum şi cele de istoria şi teoria artei (1974). A fost 
metodist la Centrul Judeţean Prahova al Creaţiei 
Populare, culegător de folclor, realizator de spec- 
tacole folclorice prezentate la festivaluri internaţi- 
onale, curator al unor saloane de artă şi programe 
expoziţionale internaţionale, editor de cataloage şi 
autorul unor studii de specialitate despre impor- 
tanţi artişti plastici români. Din 1972 lucrează ca 
ziarist la „Romanian Review”, „România liberă”, 
„Curentul”, „Realitatea românească”, „Ziarul de 
Duminică”. După 1989 participă la diverse expo- 
ziţii, ca artist plastic, cu creaţii proprii (sculptură, 
grafică, instalaţie). Este autorul unui film documen- 
tar despre opera lui D. Paciurea, premiat la Festivalul 
Filmului de Artă de la Berlin (1978). Este membru 
al Uniunii Artiştilor Plastici (secţia critică) şi al 
Uniunii Ziariştilor Profesionişti. A debutat în 1963, 
la „Gazeta literară” şi editorial în 1976 cu Corabia 
de celofan. Mai colaborează la „Viaţa românească”, 
„Luceafărul”, „Iribuna”, „lomis”, „Ateneu”, „Astra”, 
„Calende”, „Arca”, „lanus”, „Arta” ş.a. 

Poezia lui A., de la volumul de debut la Culorile 
rostirii (1986) sau la Pământul într-o lacrimă. 
Recviem liric la evenimentele zilei (1995), ultimul un 
jurnal liric-retoric postrevoluţionar, aparține unui 
modernism întârziat: un lirism concentrat, intens 


Antim Ivireanul 


metaforic, vizionar-simbolic, în spatele imageriei 
presimţindu-se adesea un vid semantic. Totuşi, 
acestei lumi de „semne” inconsistente nu-i lipseşte 
o anumită materialitate, chiar dacă epurată de con- 
tingent. A. este un corect poet orfic, care mizează pe 
efectul auditiv, pe sonoritatea ritualică a poemelor 
(se remarcă frecvenţa figurilor de sunet, în special 
a asonanțţei), iar temele liricii sale sunt singurăta- 
tea, rostirea (Cuvântul), tăcerea, moartea, iubirea, 
înstrăinarea, teme majore, dar tratate într-un 
registru minor. Ultima carte, Călimara cu absint 
(2010), precizează poetica autorului printr-un 
limbaj mai personalizat, muzical şi printr-o desuetă 
eleganţă stilistică: „Nici un orb n-ar uita,/ că-ntr-o 
noapte/ mari scuturi de argint nălbeau cămaşa stră- 
zilor./ Din care trupul tău/ abia se furişase/ cald/ în 
tulbure/ absenţă” (Rubaia. 

SCRIERI: Corabia de celofan, Bucureşti, 1976; Culorile 
rostirii, Bucureşti, 1986; Pământul într-o lacrimă. Recviem 
liric la evenimentele zilei, Bucureşti, 1995; Călimara cu 
absint: cinci impresiuni lirice, Bucureşti, 2010. 


Repere bibliografice: Dan Stanca, Protecția lacrimii, 
LCE 1996, 9; Dan C. Badea, Recviemul revoluţiei, CL, 
R.D. 


1996, 6. 


ANTIM IVIREANUL 
(c. 1650 - 1716), | 
cărturar, orator religios. 


Originar din Iviria (veche denumire a Georgiei), a 
avut o tinereţe zbuciumată. Luat rob de turci, este 
dus la Constantinopol, unde avea să-şi dezvăluie 
înzestrarea pentru xilogravură, pictură şi broderie. 
Învață acum limbile turcă, greacă (veche şi 
modernă), arabă. Venit la Bucureşti (în intervalul 
dintre 1688 şi 1690) ca tipograf, în urma unei soli- 
citări a domnitorului Constantin Brâncoveanu, 
probabil la recomandarea lui Dosithei Nottara, 
patriarhul Ierusalimului, A.I. ajunge nu peste 
multă vreme în fruntea tipografiei domneşti. 
Călugărindu-se, îşi schimbă numele mirean, Andrei, 
chemându-se acum Antim. În 1691 scoate de sub 

teascurile Mitropoliei prima sa tipăritură, traduce- 
rea Învăţăturilor lui Vasile Macedoneanul către fiul 
său Leon. Un an mai târziu semnează pentru prima 
dată Antim Ivireanul şi imprimă un Evangheliar 
greco-român. În 1694 apare Psaltirea, prima carte 
scoasă numai de el în româneşte. Numit în vara lui 
1694 egumen la mănăstirea Snagov, tipăreşte aici, 
până în 1701, cincisprezece cărți (în română, 
greacă, arabă, slavonă). În jurul lui A.I. se formează, 
treptat, o adevărată şcoală tipografică: Mihai 
Ştefan (sau Iştvanovici), Gheorghe Radovici, iero- 
monahul Dionisie Floru. Părăsind Snagovul, poate 
şi în urma unor intrigi, A.I. revine la Bucureşti, 
unde timp de patru ani, până în 1705, face să apară 
alte numeroase tipărituri, cele mai multe în 
greceşte. La 16 martie 1705 este ales episcop al 
Râmnicului, înființând aici încă o tipografie. Prin 
lucrările editate, A.I. ripostează, în numele 
Bisericii Ortodoxe, tendinţelor de extindere a cato- 
licismului şi calvinismului, decis să apere purita- 
tea doctrinei de imixtiunile heterodoxe. Convins 
că limba română este în stare să exprime concep- 
tele teologice şi poate servi la oficierea serviciului 
divin, episcopul nu şovăie să o introducă în 
biserică, unde slavona începuse a-şi pierde supre- 
maţia. La Râmnicu Vâlcea, ca şi la Târgovişte, unde 
are ca tipograf pe Gheorghe Radovici, publică, în 
româneşte, scrieri de bază pentru slujbele biseri- 
ceşti, ajutat de tipograful Mihai Iştvanovici. 
Contribuţia sa directă ţine mai mult de prezenta- 
rea artistică (ilustrarea cu gravuri, realizarea unor 
frontispicii, a majusculelor, vinietelor, executate în 
xilogravură). Concomitent, se ocupă de repararea 
şi zugrăvirea unor biserici, printre care Govora şi 
Cozia. În 1708, după moartea mitropolitului Teodosie, 
e înălțat la suprema demnitate ecleziastică a Ţării 
Româneşti. Dacă activitatea tipografică îi înlesnise 
ascensiunea, amestecul în politică îi va aduce sfâr- 
şitul. În timpul domniei lui Constantin Brânco- 
veanu este cât pe ce să-şi piardă scaunul mitropoli- 
tan. lertat, păstoreşte în tihnă sub Ştefan Canta- 
cuzino. Acum înalță Mănăstirea Tuturor Sfinţilor 
(713), astăzi Antim, unde ar fi dorit să fie înmor- 
mântat, iar în 1714-1715 transferă la Bucureşti tipo- 
grafia de la Târgovişte. Mai puţin iertător decât 
Brâncoveanu, Nicolae Mavrocordat îi obține cate- 
risirea. Acuzat de vrăjitorie şi de alte „meşteşuguri 
sataniceşti”, dar şi de uneltire contra puterii 
otomane şi a domnitorului însuşi, în ultima parte a 
lunii septembrie 1716 imprudentul vlădică e 

condamnat la surghiun, în peninsula Sinai, la 
mănăstirea Sfânta Ecaterina. Încă în viaţă la 22 
septembrie, pornind de îndată la drum spre locul 
exilului, e măcelărit de ostaşii turci din escortă, 
rămăşiţele fiindu-i azvârlite în Tundja, un afluent 
al Mariţei, lângă Adrianopol. 

Înzestrarea artistică a lui A.I. a fost bogată. Excela 
în xilogravură, dar era şi îndemânatic desenator şi 
un caligraf cu slovă măiastră. A fost editor şi tipograf, 
a tradus sau a compilat, a scris cărţi el însuşi. Dintre 
cele aproape patruzeci de cărţi tipărite de A.I., peste 
douăzeci au apărut în româneşte. Sunt, în general, 
tipărituri religioase, dar şi texte cu caracter didactic 
şi moral sau chiar scrieri laice, precum Alexandria şi 
Floareadarurilor. Este autorulapatru lucrări, la altele 
scrie predosloviile, închinările sau compune versu- 
rile omagiale, iar pentru câteva semnează „cuvântul 
de iertăciune” de la sfârşit. O remarcabilă valoare 
artistică are o prelucrare, fastuos ilustrată cu peste 
cinci sute de portrete, a Bibliei, intitulată Chipurile 
Vechiului şi Noului Testament (1709). Transpunând 
integral în româneşte principalele cărți de cult, AI. 
contribuie, în mare măsură, la naţionalizarea ser- 
viciului divin, fiind considerat un creator al limbii 
liturgice româneşti. Scrierile ce îi încununează 
opera sunt predicile sau didahiile, după denumi- 
rea lor grecească. Lăsate în manuscris, ele au avut 
o circulaţie redusă, în câteva copii şi tipăriri frag- 
mentare. Cea dintâi ediţie, realizată în 1886, după 
un manuscris din 1781, îi aparţine lui loan Bianu. 
Fie că e vorba de predica propriu-zisă sau sintetică, 
de omilie, pareneză sau panegiric, ceea ce frapează 
în aceste rostiri este că ele trec dincolo de cadrele 
înguste ale cazaniei, aşa cum poate fi întâlnită la 
Coresi sau la Varlaam, cu configuraţia ei stereotipă 
şi substanţa abstractă. Fireşte, A.I. nu improvizează, 
el urmează regulile omileticii, având în minte pilda 
oratoriei bizantine (şi îndeosebi pe loan Hrisostom 
şi pe Theofilact). Cuvântările lui, care conţin pasaje 
de fină exegeză teologică, nu sunt însă nicidecum o 
expunere seacă şi pedantă. Predica are viaţă, culoare 
şi, în mişcarea ei, când solemnă şi înfiorată de sim- 
țăminte sublime, când lirică şi unduioasă, când 
aspră şi poruncitoare, se simte freamătul persona- 
lităţii aprige a Ivireanului. Originalitatea didahiilor 
stă în modul în care mitropolitul ştie să cearnă şi să 
prelucreze ideile sau tezele din care s-a inspirat, dar 
mai ales în stilul lor cuceritor. El nu urcă la amvon 
doar pentru a săvârşi un ritual. Vrea să instruiască, 
să educe, să deştepte conştiinţele somnolente. Cu 

indignare, vehemenţă sau cu mustrări părinteşti, 
denunţă păcatele obştei, îndeosebi ireligiozitatea şi 
nesupunerea în faţa cârmuitorului. În fond, A.I. e un 
moralist auster, veghind cu ochi de Argus la păzirea 
bunelor moravuri şi irumpând tonitruant când i 
se pare că neregulile au întrecut măsura. O utopie 
creştină a perfecțiunii, în lumina supranaturală ce 
se revarsă din înalturi, se întrevede şi în didahiile 
acestui prelat ce avea un sentiment absolut al valo- 
rilor morale. Construcţia predicii urmează un plan 
riguros. După introducerea în subiect sau textul şi 
formula de adresare (pline de smerenie şi umilință 
creştină), vine exordiul (având ca punct de pornire 
anumite imagini din realitatea înconjurătoare ori 
unele principii şi maxime evanghelice), tratarea (în 
care se face uneori loc tâlcuirii alegorice) şi, în fine, 
încheierea. Între legendă și istorie, între real şi ireal, 
didabhiile, respirând aerul pur din Cartea Cărților, 
pleacă de la litera ei, însă dezvoltă, se poate spune 
creator, premisele pe care străvechile istorii, ca nişte 
basme doldora de tâlcuri, le oferă. Accentuate cu 
mistică fervoare, unduindu-se ca sub line adieri 
sau înăsprindu-se şi congestionându-se în mânii 

viforoase, aceste cuvântări ar putea fi luate drept 
o emanaţie spontană a inspiraţiei unui arhiereu 
cu darul improvizaţiei fecunde. Aproape nimic 
rigid şi trudnic în discursul viu, cu suavități curate 
şi descărcări fulminante, al lui A.I. În tipare care îi 
îngrădesc, dar nu-i reprimă imaginaţia, el toarnă o 
materie abundentă, pulsatilă, trasă apoi prin ţevăria 
fină a unui excurs teologic, cu o finalitate morali- 
zatoare rareori disimulată. Retorica lui este hotărât 
tranzitivă, cathartică şi cu o dominantă psihagogică. 
„Doftor al sufletelor”, precum Iisus, s-ar voi preotul 
acesta intolerant de felul său şi absolutist în viziunile 
terestre şi escatologice care îl posedă. Îndemnând 
socratic la cunoaşterea de sine, el se osteneşte prin 
„lucrarea cuvântului” să salveze sufletul celui care, 
lipsit de „coiful mântuirii” şi de „pavăza credinţei”, 
poate ajunge „vrăjmaş luiş”. Idealul său etic, dedus 
din experienţa mirobolantă a personajelor biblice, 
se aşază ca sub o „stea noao” sub raza unui umanism 
creştin, care este un sigiliu al epocii. Paradoxul ar 
fi că acest cărturar cu o imaginaţie spectaculoasă 
şi terifiantă a răului, care s-ar fi desfătat, desigur, 
citind terţinele Infernului lui Dante, are o statornică 

încredere în posibilitatea unei lumi mai bune. 
Meliorist, propunerile lui de combatere a strâmbă- 
tăţii şi a stricăciunii conţin însă şi o doză de himeric. 
Mijesc în didahiile lui A.I. şi muguri narativi, însă 
firul epic, subţiat şi lăsat în umbră de spectacolul 
ideii şi de mizanscena oratoriei, se fluidifică sub 
arcanele unui lirism alegoric, somptuos şi cu o vână 
de dramatism. Amprenta de naturalețe, cu turnura 
oralităţii, dar şi un rafinament al simplităţii coexistă 
în perioadele încărcate cu tropi, amintind de arhi- 
tectonica arborescentă a barocului. Momentele de 
beatitudine a revelaţiei, de apoteoză mistică, ambi- 
tusul sublimităţii imnice şi sunetul elegiac, amplele 
interogaţii („întrebăciuni”) retorice şi apostrofele 
învolburate se intercalează cu paragrafele analitice, 
cu buchetul lor de noime şi de învățăminte. Dacă 
predicile, cu țesătura lor înflorată, vădesc opredispo- 
ziţie de a plasticiza, fără ornamentaţie excesivă, ele 
se înfiripă şi în structuri muzicale, polifonice, într-o 
gradaţie când suitoare, când coborâtoare, între care 
şerpuieşte în efluvii incantaţia. Comparaţiile, îna- 
vuţite cu pilde din „cărţile” Scripturii sau din Sfinţii 
Părinţi, metafora, cu falduri grele sau vaporoase, 
sunt „stâlpările” unei parabole pulsând de sensuri. 
Prin această artă a cuvântului, exprimând o întreagă 
gamă de stări sufleteşti, mitropolitul se comunică şi 
pe sine, cu spiritul său neliniştit, tumultuos, dar şi 
contemplativ, pătimaș şi duios, frământat şi capri- 
cios. A.I., cel mai de seamă orator bisericesc la noi, 
a dat prin suita sa de didahii străluciri literare eloc- 
venţei sacre. 


Spontaneitatea exordiilor, trecerea firească de la planul 
material la cel alegoric, reintrările familiare în chestiune, 
indignările, întristările, mustrările, interogaţiile retorice, 
curmate la timp înainte de a deveni bombastice, pasiunea 
ce echilibrează toată exacta maşinărie a cazaniei destăi- 
nuie un orator excelent şi un stilist desăvârşit. Didahiile 
rămân şi azi vii. E 

G. CĂLINESCU 
SCRIERI: Predice făcute pe la praznice mari, îngr. şi pret. 1. 
Bianu, Bucureşti, 1886; Didahiile ţinute în Mitropolia din 
Bucureşti, I-II, îngr. şi pref. Constantin Erbiceanu, Bucu- 
reşti, 1888-1889; Sfătuiri creştine-politice, tr. Constantin 
Erbiceanu, Bucureşti, 1890; Din Didahiile ţinute la Mitro- 
polia din Bucureşti, îngr. |. Cornoi, Bucureşti, 1895; Predi- 
cile ţinute la Mitropolia din Bucureşti, pref. N. Iorga, Vălenii 
de Munte, 1911; Predici, pref. P V. Haneş, Bucureşti, 1915; 
Predici, îngr. şi pref. Gabriel Ştrempel, Bucureşti, 1962; 
Didahii, postfață Florin Faifer, Bucureşti, 1983; Opere, îngr. 

ANTOHI, Sorin (20.VIII.1957, Târgu Ocna), istoric 
al ideilor, traducător. Este fiul Anetei Antohi (n. 
Tătaru) și al lui Nicolae Antohi, învăţători. A 
urmat la Iaşi Liceul „C. Negruzzi”, apoi a absolvit 
Facultatea de Filologie, secţia engleză-franceză, 
a Universităţii „Al. |. Cuza” (1984), după care a 
fost redactor al revistei „Opinia studenţească” 
(1980-1982), redactor-șef la revista studenţească 
„Dialog” (1982-1983), profesor la Liceul Industrial 
din Negreşti, judeţul Vaslui (1984-1988), filolog la 
Institutul de Istorie şi Arheologie „A. D. Xenopol” 
din laşi (1988-1990), director general pentru învă- 
țământul preuniversitar (1990), apoi consilier în 
Ministerul Învăţământului și Științei (1990-1991). 
Urmează studii de specializare în istorie la Ecole 
des Hautes Ftudes en Sciences Sociales din Paris 
(1990, 1992), predă ca visiting professor în SUA 
(Ann Arbor, University of Michigan), Germania 
(Universităt Bielefeld) şi Franţa (Universit€ „Paul 
Valery”, Montpellier III) în diverse perioade cuprinse 
în intervalul 1993-1999. Între 1997 şi 2002 înde- 
plineşte funcţia de prorector la Central European 
University din Budapesta, unde în 2000 ajunge 
profesor, iar în 2002 devine director fondator la Pasts, 
Inc. Center for Historical Studies. În 2006, în urma 
unui scandal legat de falsificarea CV-ului academic, 
demisionează din toate funcţiile. A debutat în 1973, 
la revista de liceu „Corolar”. A mai scris la „Echinox”, 

„Viaţa românească”, „Fahrenheit 451”, „Revista de 
istorie şi teorie literară”, „Contrapunct”, „22” ş.a., iar 
în 2008, pentru o scurtă perioadă, a condus revista 
„Cuvântul”. A organizat numeroase conferinţe şi 
seminarii internaţionale în România, Germania, 


Ungaria, Marea Britanie, Italia, Taiwan. 

În Utopica. Studii asupra imaginarului social 
(1991), cartea de debut a lui A., utopismul (utopolo- 
gia), înţeles ca gen literar şi forma mentis colectivă, 
e discutat în relaţie cu mitologia şi fantasmele per- 
sonale, cu tiparele ideologiilor şi fobiile milenaris- 
mului, fiind analizate raporturile nihilism/propen- 
siune afirmativă, statutul utopiei în diverse modele 
ontologice, ucronia şi acronia ş.a.m.d. Civitas imagi- 
nalis. Istorie şi utopie în cultura română (1994) tace 
pasul mai departe şi aplică tiparele cărţii precedente 
pe modelul românesc: utopism şi pragmatism în 
mentalităţile paşoptiste, utopie şi revoluţie, utopia 
eminesciană, constituirea limbajului social-poli- 
tic modern în cultura română, Constantin Noica şi, 
mai ales, Emil Cioran, cel din Schimbarea la faţă a 
României, totul axat pe complexele culturii române, 
pe teoria stigmatului etnic raportată la ideologii, la 
pedagogia socială şi la jocul etnocraţie/sincronie, 
izolaţionism/europenism ş.a.m.d. de-a lungul ulti- 
melor două sute de ani în geografia socio-mentală 
românească. Subiectele delicate — paseismul reacţi- 
onar eminescian, adversităţile față de Revoluţia de la 
1848, extremismul interbelic, amestecul de naţiona- 
lism şi „haine de soi” din cărţile lui Cioran, organicis- 
mul şi utopia regresivă ce se regăsesc, de la Eminescu 
la puseurile antisincronizante de astăzi — sunt tratate 
contextualizat, cu circumstanţe atenuante, cu un real 
talent de arbitraj, A. fiind un moderator prin exce- 
lenţă. Omul conjuncţiei (şi nu al disjuncţiei) se vede 
şi în textul care încheie volumul Exerciţiul distanței. 
Discursuri, societăţi, metode (1997), unde se face 
radiografia antinomiei occidentalism/autohtonism, 
fiecare cu argumentele şi contraargumentele lui, cu 
bovarismul, limitele şi deschiderile sale, totul condu- 
când către ceea ce poate fi detectat ca fiind numito- 
rul comun al scrierilor lui A., şi anume „a treia cale”. 
Cele optsprezece studii strânse aici acoperă mai bine 
de un deceniu din viaţa autorului (1985-1997): la un 
capăt Sunetul Utopiei (1985), „mic exerciţiu alexan- 
drin” în linia stabilită de Luca Piţu, iar la celălalt capăt 
un inedit excurs despre Adrian Marino şi „compara- 
tismul utopic” sau notele despre gândirea lui Mihai 
Şora. Texte precum cele despre Frangois Furet, Pierre 
Manent, Frangcoise Thom, Michel Foucault, loan 
Petru Culianu, despre menirea Bisericii şi ambigu- 
ităţile antroposofiei, despre „europenismul cultu- 
ralist antimodern” şi capcanele postmodernităţii se 
situează „la răscrucea tuturor domeniilor şi meto- 
delor”, cum spune autorul. Volumul Războaie cul- 
turale. Idei, intelectuali, spirit public (2007) adună 

o serie de studii care au însoțit inițial traduceri din 
Allan Bloom, Mark Lilla ori Saul Bellow, al cărui 
roman Ravelstein este supus unei spectaculoase 
decodificări pe multiple nivele. A. a mai publicat 
cărţi de convorbiri cu câțiva dintre mentorii și afinii 
săi, care coagulează, dincolo de accidentul empatiei 
biografice, un important proiect ideologic în linia 
unui liberalism reflexiv: AJ treilea discurs. Cultură, 
ideologie şi politică în România (cu Adrian Marino, 
2001); Mai avem un viitor? România la început de 
mileniu (cu Mihai Şora, 2001); Oglinzi retrovizoare. 
Istorie, memorie şi morală în România (cu Alexandru 
Zub, 2002); Ceea ce ne uneşte. Istorii, biograjii, idei 
(cu Moshe Idel, 2006); România noastră. Conversaţii 
berlineze (cu Virgil Nemoianu, 2009). De asemenea, 
a editat un scurt dialog cu Cioran, purtat împreună 
cu Luca Piţu - Le Neant roumain. Un entretien — 
Neantul românesc. O convorbire (2009). A coordo- 
nat volumele colective Dialog în libertate. Eseuri 
în onoarea lui Mihai Şora (1997, în colaborare cu 
Aurelian Crăiuţu), Religion, Fiction and History. 
Essays in Memory of loan Petru Culianu U-1I, 2001). 
A îngrijit (în colaborare cu Mona Antohi) antologia 
loan Petru Culianu, Jocurile minţii. Istoria ideilor, 
teoria culturii, epistemologie (2002), despre al cărui 
șantier a scris, într-o amplă prefață ce se poate auto- 
nomiza ca volum de sine stătător, lucruri fundamen- 
tale. A editat antologia Modernism şi antimodernism. 
Noi perspective interdisciplinare (2008), cuprinzând 
contribuții internaționale și autohtone de vârf. 

SCRIERI: Utopica. Studii asupra imaginarului social, 
Bucureşti, 1991; Civitas imaginalis. Istorie şi utopie în 
cultura română, Bucureşti, 1994; Exerciţiul distanţei. 
Discursuri, societăţi, metode, Bucureşti, 1997; Al treilea 
discurs. Cultură, ideologie şi politică în România (Adrian 
Marino în dialog cu Sorin Antohi), laşi, 2001; Mai avem 
un viitor? România la început de mileniu (Mihai Şora în 
dialog cu Sorin Antohi), laşi, 2001; Oglinzi retrovizoare. 
Istorie, memorie şi morală în România (Alexandru Zub 
în dialog cu Sorin Antohi), laşi, 2002; Ceea ce ne uneşte. 
Istorii, biografii, idei (Sorin Antohi în dialog cu Moshe 
Idel), Iaşi, 2006; Războaie culturale. Idei, intelectuali, 
spirit public, laşi, 2007; Le Neant roumain. Un entretien 
— Neantul românesc. O convorbire (în colaborare cu Emil 
Cioran şi Luca Piţu), ed. bilingvă, tr. (în colaborare cu 
Mona Antohi), îngr. şi pref., Sorin Antohi şi Mona Antohi, 
Iaşi, 2009; România noastră. Conversaţii berlineze (n 
colaborare cu Virgil Nemoianu), Bucureşti, 2009. Antolo- 
gii, ediţii: Dialog în libertate. Eseuri în onoarea lui Mihai 
Şora, Bucureşti, 1997 (în colaborare cu Aurelian Crăiuţu); 
Between Past and Future. The Revolutions of 1989 and 

Their Aftermath, Budapesta, 2000 (în colaborare cu 
Vladimir Tismăneanu); ed. (De la utopie la istorie. Revo- 
luţiile din 1989 şi urmările lor), tr. Marilena Andrei, Elena 
Neculcea şi Livia Szâsz, Bucureşti, 2006; Religion, Fiction, 
and History. Essays in Memory of loan Petru Culianu, 
I-II, Bucureşti, 2001; Ioan Petru Culianu, Jocurile minţii. 
Istoria ideilor, teoria culturii, epistemologie, introd. edit., 
Iaşi, 2002 (în colaborare cu Mona Antohi); loan Petru 
Culianu. Omul şi opera, laşi, 2003; Narratives Unbound. 
Historical Studies in Post-Communist Eastern Europe, 
Budapesta-New York, 2007 (în colaborare cu Balâzs 
Trencsânyi şi Pâter Apor); Modernism şi antimodernism. 
Noi perspective interdisciplinare, Bucureşti, 2008. Tradu- 
ceri: Katherine Verdery, Compromis şi rezistență. Cultura 
română sub Ceauşescu, Bucureşti, 1994 (în colaborare 
cu Mona Antohi); Mihai Şora, Despre dialogul interior, 
postfață Virgil Nemoianu, Bucureşti, 1995 (în colaborare 
cu Mona Antohi). 


Repere bibliografice: Florin Manolescu, Utopologie, 
LCE, 1992, 5; Ştefan Borbely, [Sorin Antohi], APE, 1993, 5, 
2002, 7-8, CNT, 2008, 5; Adrian Marino, O nouă istorie 
a ideilor, LAI, 1995, 30 ianuarie; Cristian Preda, Utopia 
între modele europene şi experiențe româneşti, „Sfera 
politicii”, 1995, 33; Mircea Mihăieş, [Sorin Antohi], 
CU, 1997, 9, 1999, 4, RL, 2006, 44; Andrei Pippidi, The 
Practice of Remoteness, în East Central Europe — LEurope 
du Centre-Est. Eine wissenschafitliche Zeitschrift, XXVI, 
partea I, Budapesta, 1999, 153-156; Opriţă, Anticipația, 
548-551; Borbely, Cercul, 76-79; Mihăilescu, Lit. rom. 
postceauşism, III, 81-92, 362-367; Cristian Vasile, Despre 
centrismul umanist, APE 2009, 9; Al. Cistelecan, Un 
şantier deschis şi provocator, CLT, 2011, 20. D.C.M. 


ANTON, Costache 
(27.VII.1930, Ungheni, 
j. laşi — 5.X1.2010, 
București), prozator. 


Este fiul Mariei (n. Popa) şi al lui Grigore Costache, 
funcţionar. A urmat liceul la Iaşi (1941-1949) şi un an 
(1950-1951), tot aici, cursurile Facultăţii de Filologie, 
după care optează pentru un curs de scenarii la 
Institutul de Artă Teatrală şi Cinematografică din 
Bucureşti. Debutează în 1950, cu o povestire, în 
„Laşul nou” şi editorial cu volumul Neliniște în deta- 
şament, apărut în 1956. Devine redactor la Studioul 

de Filme Bucureşti (1951-1956), apoi la Editura 
Tineretului (1956), la Televiziune (1957-1960) şi la 
„Scânteia pionierului” (1964-1967), redactor-şef 
(1967-1980) şi redactor (1980-1990) la revista 
„Cutezătorii”. Colaborează la „Gazeta literară”, 
„Tribuna”, „Tânărul scriitor”, „Viaţa românească”, 
„Luceafărul” ş.a. Debutul editorial semnificativ este 
însă romanul Seri albastre (1960; reeditat, adăugân- 
du-i-se un nou volum în 1964), marele său succes, 
tradus în maghiară, rusă, slovacă, ucraineană şi 
germană, care îi asigură un renume statornic în 
deceniile al şaselea şi al şaptelea în rândurile celor 
mai tineri cititori, confirmat şi de Premiul Uniunii 
Scriitorilor (1972), Premiul Asociaţiei Scriitorilor din 
Bucureşti (1976) ş.a. 

În prima perioadă a activităţii lui literare A. se 
arată preocupat de atmosfera satului românesc 
între traumele războiului şi începutul colectivizării, 
cu problematica specifică momentului, reprezen- 
tat prin mijloace narative mai curând tradiţionale 
şi cu inerente concesii în plan ideologic. Ulterior 
se face remarcat cu proze scurte precum cele din 
volumul Lună beată (1962) şi cu romanul Liniştea 
(1965). Principalul filon epic rămâne lumea riturilor 
de trecere de la copilărie la adolescenţă, pe care A. 
o reface în planul scriiturii cu o justeţe şi o delica- 
teţe nu lipsite de accente de umor fin. Romanul Seri 
albastre are meritul de a nu se cantona în selectarea 
personajelor din medii „sănătoase” (iar dacă nu-i 
evită, în schimb îi prezintă verosimil şi nuanţat); 
protagonista este Vica, fiică a unui arhitect ale 
cărui tribulaţii adultere zguduie iremediabil micul 
univers domestic al adolescentei. Pline de candoare 
sunt momentele descoperirii neştiutelor spaime ale 
dragostei dintre Vica şi Nunu, copilandrul timid cu 
accese bruşte de vitejie (fuge, pe urmele fetei, din 
tabăra şcolară pe care aceasta o părăsise pe ascuns, 
de frica unei meritate pedepse: întârziaseră într-o 
dimineaţă la adunare, ameţiţi de frumuseţea unui 
câmp cu flori). Cei doi se regăsesc, printr-un capriciu 
al destinului, în aceeaşi şcoală la începutul toamnei, 
pentru a fi definitiv despărțiți de transferul tatălui 
lui Nunu. Şansa unei revederi, deşi minuţios pre- 
gătită şi aşteptată de fată, îi va fi negată din pricina 
unei reapariţii fugare şi inutile a tatălui rătăcitor. 
Mult mai mult spaţiu ocupă în economia romanu- 
lui aventurile grupului „Vrăbioilor”, copilandri fasci- 
naţi de ritualurile unei „societăţi secrete” peste care 
domneşte necontestat Marele Vrăbioi, repetentul 
Rose, camaraderia dintre cei trei băieţi (Nunu, Țâru 

şi Isoscel) şi dramele geloziilor reciproce ale celor 
trei fete (Vica, Sanda şi Ligia). Alte câteva volume ale 
lui A. rămân în aceeaşi sferă: Vica (1972), Ochii aurii 
ai Roxanei (1972), Neuitatele vacanțe (1974). Între 
1973 şi 1985 prozatorul se concentrează asupra unui 
nou roman de respiraţie epică amplă şi de lungă 
gestație, Ţarcul, pe care e silit de tribulaţiile politice 
ale epocii să îl publice practic în trei variante: 
Dimineţile lungi (1976) selectează aproape exclusiv 
episoadele care se raportau la lumea adolescenților, 
Întâlniri paralele (1986) recuperează în bună măsură 
dramele şi neliniştile unei lumi a adulţilor obligaţi la 
o adaptare considerată infamantă în ochii proprii- 
lor copii omniprezenţi în roman în diverse straturi 
de generaţii şi din rândurile cărora se evidenţiază 
Tin, naratorul principal, în jurul căruia era centrată 
varianta precedentă a romanului — sau striviți de 
un sistem care nu acceptă verticalitatea morală, 
ca în cazul juristului Şerban Strava, neadaptatul a 
cărui distrugere psihică şi fizică constituie oglinda 
de umbră în care se adâncesc spaimele şi revoltele 
adolescentine. În sfârşit, varianta integrală, necen- 
zurată, Țarcul (2002), acutizează accentele critice pe 
trama narativă deja configurată. 

SCRIERI: Nelinişte în detaşament, Bucureşti, 1956; Seri 
albastre, Bucureşti, 1960; ed. I-II, Bucureşti, 1964; Colegi 
de clasă, Bucureşti, 1961; Lună beată, Bucureşti, 1962; 
Liniştea, Bucureşti, 1965; Despărțirea de jocuri, Bucu- 
reşti, 1969; Vica, Bucureşti, 1972; Ochii aurii ai Roxanei, 
Bucureşti, 1972; Neuitatele vacanțe, Bucureşti, 1974; 
Dimineţile lungi, Bucureşti, 1976; În soare de april, Bucu- 
reşti, 1977; Vacanţa, Bucureşti, 1981; Întâlniri paralele, 
Bucureşti, 1986; În lunga noapte, Bucureşti, 1990; Caste- 
lul din vis, Bucureşti, 1991; Țarcul, Bucureşti, 2002. 
Repere bibliografice: Eugen Simion, „Seri albastre”, CNT, 
1960, 14; S. Damian, „Lună beată”, GL, 1962, 13; Gabriel 
Dimisianu, [Costache Anton], „Scânteia”, 1966, 6878, RL, 
1991, 19, 2004, 3; Cornel Regman, „Liniştea”, LCE 1966, 6; 
Valeriu Cristea, „Liniştea”, GL, 1966, 9; D. Micu, Un roman 
psihologic, CNT, 1976, 22; M. Niţescu, Text şi subtext, VR, 
1976, 8; Ardeleanu, Menţiuni, 146-150; Stănescu, Jurnal, 
I, 153-158; Eugen Simion, Temele romanului social, 
RL, 1986, 47; Nicolae Mecu, Vieţi paralele, VR, 1987, 6; 
Cristea, Fereastra, 236-243; Cândroveanu, Lif. rom., 
109-113; Nicolae Mecu, „În lunga noapte”, VR, 1991, 7; 
Dicţ. scriit. rom., |, 93-94. I.M. 


ANTON, Ion (3.XI1.1950, Ghelăuza-Chişinău), poet, 
prozator, publicist. Este fiul Ilenei (n. Donică) şi al lui 
Gheorghe Anton, ţărani. Absolvent al Universităţii 
de Stat din Chişinău, Facultatea de Filologie, secţia 
jurnalistică (1977), până în 1987 a fost redactor la 

săptămânalul „Literatura şi arta”, apoi la „Florile 
dalbe”, publicaţie pentru copii al cărei redactor-şef 
este din 1994. Debutează cu versuri în 1964, elev 
fiind, la ziarul „Tânărul leninist” (azi „Florile dalbe”). 
Este prezent cu poezii în culegerea colectivă Dintre 
sute de catarge (1975), debutul editorial individual 
fiind marcat de volumul Vamă pentru speranță 
(1983), care va fi urmat de mai multe cărţi de versuri, 
proză şi publicistică. Mai colaborează la „Limba 
română”, „Ateneu”, „Viaţa Basarabiei”, „Nistru”, 
„Moldova”, „Basarabia”, „Noi”, „Alunelul”, „aMIC”, 
„Negru şi alb”, „Cronica”, „Crai nou” ş.a. 

Alimentată dintr-un arsenal foarte productiv în 
poezia basarabeană a anilor '60-'70 din secolultrecut, 
imagistica metaforizantă a versurilor lui A. vizează, în 
esenţă, aspecte ale vieţii rustice. După 1989 discur- 
sul liric include şi dialogul cu sine însuşi, cu „starea 
de nuc”, care trimite la fiorul neîntinat al copilăriei. 
Anotimpurile, satul cu duminicile, imaginea adoles- 
centului sfios, „rătăcit prin sentimente de tihnă”, sunt 
văzute în contrast cu febra urbanului, perceput ca 
haos. Încercarea de a converti metaforic faptul istoric 
prilejuieşte, în Afganistan, lecţii amare, recursul la 
atmosfera din Miorița, locul „mândrului ciobănel 
tras printr-un ine!” fiind luat de un tânăr ostaş căzut 
departe de casă. Profilată pe fundalul vremurilor 
de restrişte, de foamete, imaginea mamei conferă 
dimensiuni tragice lumii rustice, iar locurile evocate 
sunt cele care marchează istoria românească de peste 
Prut: Saharna, Vărzăreşti, Hotin, Căpriana, Cetatea 
Albă, Căuşeni, Cetatea Sorocii, Țâpova, Orheiul 
Vechi, Japca, Tighina, mănăstirea Hâncu, Chilia, 
mănăstirea Curchi. Dincolo de faptul că trădează 
condiţiile neprielnice în care s-a plămădit literatura 
basarabeană postbelică, scrierile confirmă că autorul 
se regăseşte cu adevărat în teritoriul privilegiat al tre- 
cutului. A. mai publică o culegere de nuvele istorice, 
Zodia Zimbrului (991), apoi romanul Foka (2012; 
Premiul Asociaţiei Oamenilor de Creaţie), în care 
recuperează istoria Basarabiei de la sfârşitul secolului 
al XIX-lea până în zilele noastre, accentul fiind pus pe 
experienţa traumatizantă a colhozurilor. Câteva cărţi 
dedicate micilor cititori îi completează scrierile. 
SCRIERI: Vamă pentru speranță, pref. Gheorghe Vodă, 
Chişinău, 1983; Dincolo de formule, Chişinău, 1984; 
Bună dimineaţa, ziuă!, Chişinău, 1985; Garderoba veselă, 
Chişinău, 1988; ed. Iaşi, 2007; Zodia Zimbrului, Chişinău, 
1991; ed. Timişoara, 2004; Viitorul ca moştenire, Chişinău, 
1992; Rondelurile călătorului, Chişinău, 1997; Alfabetul pe 
portativ (n colaborare), Chişinău, 1998; Cuibul soarelui, 

Timişoara, 2003; Mâine va fi ieri, Timişoara, 2004; Necuprin- 
sul punctului, Chişinău, 2005; Vesel îndrumar pentru vestiar, 
Chişinău, 2010; Cădere sentimentală pe gânduri, Chişinău, 
2010; Scrieri alese, pref. Ion Ciocanu, Chişinău, 2010; Foka, 
pref. Mihai Cimpoi şi Iurie Colesnic, Chişinău, 2012. 


Repere bibliografice: Gheorghe Mazilu, „Vamă pentru 
speranţă”, „Nistru”, 1983, 5; Mihai Cimpoi, Timpul real 
şi cel probabil la debutanţi: Ion Anton, „Vamă pentru 
speranță”, LA, 1983, 15 decembrie; Cimpoi, Is. lit. 
Basarabia, 235; Ciocanu, Vase comunicante, 385-388; 
Ion Ciocanu, Trei portrete, VBA, 2008, 2-4; Dicţ. Chişinău, 
16-17, Rachieru, Poeți Basarabia, 526-527; Claudia 
Partole, Cartea care adună mai multe răspunsuri, „Florile 
dalbe”, 2011, 33; Ana Bantoş, Punctul de vedere ca punct de 
sprijin, LRC, 2012, 9-10. A.Bn. 


ANTONESCU, Emanuel (20.11.1870, Piteşti — 
13.IV.1949, Bucureşti), dramaturg. Este fiul Zoei 
Antonescu (n. Micescu), înrudită cu familia 
Brătianu, şi al moşierului Nicolae Antonescu. 
După primele clase gimnaziale la Piteşti, trece la 
Liceul „Sf. Sava” din Bucureşti, tot aici urmând 
Facultatea de Drept. În 1897 îşi susţine doctora- 
tul la Berlin. Profesor de drept civil la Iaşi, apoi la 
Bucureşti, unde, din 1936, va fi decanul Facultăţii 
de Drept, figură marcantă a Baroului de Ilfov şi 
deputat, din partea Partidului Conservator, al 
Colegiului de Argeş, A. s-a integrat mişcării pentru 
o Românie întregită. Pasionat de teatru, scrie mai 
ales piese istorice, unele cu subiecte celebre (Filip 
al II-lea), îndeobşte inspirate din perioada antică 
şi medievală. În 1929 devine membru în Societatea 
Autorilor Dramatici Români. 

A. debutează cu o „tragedie romantică în versuri”, 
În preajma tronului, jucată la Teatrul Naţional din 
Bucureşti în 1894. Piesa, cu subiect „italian”, miza pe 
efecte violent teatrale — intrigă complicată, situaţii 
false, replici artificiale, reminiscenţe ale spectaco- 
lului romantic. În 1916 tipăreşte Dochia şi Meşterul 
Manole, piese dintr-o proiectată trilogie în versuri. 
Cea dintâi, pusă în scenă de Paul Gusty, în 1928, 
la Teatrul Naţional din Bucureşti, marca cel mai 
împlinit moment al dramaturgului. Într-un text cu 
o frazare când apodictică şi grandilocventă, când de 
o facilă sentimentalitate, filonul dramatic se pierde 
printre figuri istorice reale şi personaje legendare: 
Dochia şi Traian, Decebal şi Bicilis, dinastia Flaviilor, 
Iuvenalis ş.a. Epoca romană este reconstituită de 
A. cu detalii erudite: palate, temple, serbări cu aer 
triumfal şi orgiastic, mişcare continuă de patrici- 
eni, sclavi, războinici ş.a. Personaje mai conturate 


Dicţionarul general al literaturii române 292 


sunt Domițian, figură de tiran decadent, crud şi 
extravagant, şi Dochia, al cărei fond demonic se va 
accentua în „fantezia dramatică” Meșterul Manole. 
Traducerea în limba germană a piesei a apărut la 
Leipzig în 1923. O versiune fragmentară, cu titlul 
Mănăstirea Argeşului, s-a publicat în 1933. Piesa 
împleteşte, cam nebulos şi fantasmagoric, legenda 
creaţiei cu mitul dacic. Lumea fantastică, suprana- 
turală rămâne vizibilă doar pentru Manole. Feeria 
amestecă mitologia, fabulosul folcloric şi persona- 
jele alegorice. Dragoste nordică, o parafrază fadă 
după Henrik Ibsen, subintitulată O nouă Hedda 
Gabler, a fost scrisă în 1917, dar publicată abia în 
1929, sub pseudonimul Modestinus. Condiţia artis- 
tului, lupta pentru o carieră universitară se împle- 
tesc cu motivul triunghiului pasional, preluat din 
teatrul bulevardier. Scenele tari, tipologia sumară, 
protagoniştii inadecvat conturaţi obnubilează teza 
piesei — emanciparea femeii. Altă piesă, Ispita, din 
care s-a publicat un fragment, tratează, cu mijloa- 
cele melodramei, un malentendu. 

SCRIERI: Dochia, Bucureşti, 1916; ed. Bucureşti, 1927; 
ed. Bucureşti, 1929; Meşterul Manole, Bucureşti, 1916; 
ed. (Meister Manole), tr. Konrad Richter, Leipzig, 1923; 
Dragoste nordică, Bucureşti, 1929. 

Repere bibliografice: I.C. Bacalbaşa, „În preajma 
tronului”, LUP, 1894, 2413; Victor Eftimiu, „Dochia”, 
LUT, 1928, 1926; H. Blazian, „Dochia”, DEP 1928, 159; 
Horia Furtună, Antonescu N. Emanoil, în Fr. Stanetti, 
Fresca justiţiei contemporane române, Bucureşti, [1935], 
161-164; Alex. Velescu, Emanuel Antonescu, „Gazeta 
tribunalelor”, 1937, 4; Massoff, Teatr. rom., III, 343; Ciompec, 
Motivul, 77-81; Emanuel Antonescu, DRI, |, 51-54.  A.Sm. 


ANTONESCU, George  (11.VI.19086, Horecea 
Mănăstirii-Cernăuţi — 1.VI.1993, Câmpulung Mol- 
dovenesc), poet, prozator. Părinţii săi, Zamfira şi 
Neculai Antonovici, erau ţărani. Numele originar 
al familiei, la care scriitorul revine în 1939, era 
Antonescu. A urmat şcoala primară în satul natal 
(1916-1917) şi la Cernăuţi (1918-1922), unde va 
frecventa şi Liceul „Aron Pumnul” (1922-1929), 
şi Facultatea de Teologie (1929-1933). A audiat 
şi cursurile Facultăţii de Litere şi Filosofie şi ale 
Seminarului Pedagogic Universitar (1933-1936). 
Corector şi încasator al ziarului „Glasul Bucovinei”, 
preot apoi într-o comună cernăuţeană, va lucra din 
1937 în cancelaria Mitropoliei Bucovinei. Pe lângă 
alte însărcinări, a avut şi răspunderea redacţio- 
nală a publicaţiilor „Credinţa” (1937-1949), la care 
colabora, alături de alţi tineri poeţi, încă din 1935, 

şi „Foaia oficială” a Mitropoliei (1947, devenită 
„Cuvântul adevărului”, 1948). 

A. s-a format ca scriitor în ambianța grupării 
Iconar, fiind unul dintre fondatori. Debutase 
în revista „Junimea literară” (1931), în care va fi 
prezent, aproape număr de număr, până în 1935. A 
mai colaborat cu versuri, proză, publicistică literară 
şi culturală la „Glasul Bucovinei”, „Revista scriitoare- 
lor şi scriitorilor români”, „Ţara Şipeniţului”, „Buna- 
Vestire”, „Convorbiri literare”, „Bucovina”, „Revista 
Bucovinei”, „Bucovina literară”, „Universul literar”. 
După al Doilea Război Mondial, la Suceava, pune 
bazele grupării literare Voievodul, împreună cu 
Dimitrie Loghin, Mihail Cazacu şi D. Florea-Rarişte 
şi reuşeşte chiar să publice o antologie a scrisului 
bucovinean (Floare de gând, 1947). În 1992 publică, 
sub titlul general Neuitatele plaiuri natale, un volum 
de poezie şi, împreună cu soţia sa, Silvia Antonescu, 
unul de proză. Încă de la debut scriitorul a încercat 
versul şi proza, cultivând apoi ambele genuri, dar 
cu rezultate diferite. Deşi firescul mişcării şi fluidi- 
tatea scriiturii sunt notabile, autorul, care insistă în 
direcția realismului psihologic, nu are propriu-zis 
instinct epic. O proză cu tente poetice, umoristică şi 
fantezistă ar fi convenit acestui scriitor cu înclinații 
calofile. Descriptivismul, uşor spiritualizat, domină 
începuturile poetului. Tematica tradiţională caută 
relieful expresivității moderne, care, în exces, 
impune versului o înfăţişare muncită, nefirească sau 
un fals prestigiu ermetic. Plaiul bucovinean cu ape, 
izvoare, codri şi ţărani, surprins într-o lumină egală, 
fără timp, reprezintă materia în care se încrustează 
simbolurile unor trăiri potolite. Cerul, arcuit ocro- 
titor, şi apele răsfrâng imaginea frustă a unui eden 
rustic, apropiat şi prielnic omului, unde gesturile 
cele mai simple capătă o solemnitate ceremonioasă. 
Bucolică, fără a fi convenţională, lirica evoluează 
firesc de la expresionismul formal, vizibil în stiliza- 
rea peisajului şi extatica mişcării, la ortodoxismul 
imnic, celebrând „ploile şi bobu!”. Poezia lui A., de 
o anume prospeţime a metaforei, tinde să se înscrie 
printre metamorfozele moderne ale tradiţiei. 
SCRIERI: Neuitatele plaiuri natale, vol. 1, pref. Constan- 
tin Blănaru, Suceava, 1992, vol. II (în colaborare cu Silvia 
Antonescu), Suceava, 1993. Antologii: Floare de gând, 
Suceava, 1947 (în colaborare cu Dimitrie Loghin). 
Repere bibliografice: Mircea Streinul, Poeți tineri buco- 
vineni, Bucureşti, 1938, 8, 10, 11, 15, 19; Perpessicius, 
Opere, VIII, 80; Predescu, Encicl., 41; Călinescu, Ist. lit. 
(1941), 823, Ist. lit. (1982), 907; Doina Cernica, „Neuitatele 

plaiuri natale”, „Crai nou”, 1993, 813; Rachieru, Poeți 
Bucovina, 31-32; [George Antonescul, „Iconar”, 1997, 
6 (grupaj special); Hrimiuc-Toporaş, Atelier, 163-176; 
G.H.-T. 


Satco, Encicl. Bucovinei, |, 48-49. 


ANTONESCU, 
Georgeta 
(18.XI1.1937, Cluj), 
istoric literar. 


Este fiica Floricăi Antonescu (n. Mazilu) şi a lui Caius 
Antonescu, medici. Frecventează școala primară şi 
gimnaziul la Sibiu (1944-1945), Lipova (1945-1949) 
şi Cluj (1949-1951), apoi, tot la Cluj, liceul (1951- 
1954), aici avându-l între profesori pe I.D. Sîrbu. 
Devine studentă a Facultăţii de Filologie-Istorie-— 
Filosofie, secţia română, a Universităţii clujene 
(1954-1958). După obţinerea licenţei, îşi începe 
cariera didactică în învăţământul universitar clu- 
jean. Doctor în filologie din 1971, ajunge profesor la 
Facultatea de Litere. A îndeplinit şi funcţiile de 
prodecan şi decan la aceeaşi facultate. Debutează 
cu articole de istorie literară în „Buletinul cercurilor 
ştiinţifice studenţeşti” (Cluj, 1956-1957), iar edito- 
rial cu studiul monografic Aron Densuşianu (1974). 
E prezentă cu studii de istorie literară şi comentarii 
critice la „Limbă şi literatură”, „Manuscriptum”, 
„Revista de istorie şi teorie literară”, „Revista de 
pedagogie”, „Pro didactica”, „Studia Universitatis 
«Babeş-Bolyai»“, „Acta Musei Devensis”, „Sargetia”, 
„Iribuna”, „Steaua”, „Vatra” ş.a. De asemenea, cola- 
borează la tratate academice şi volume colective: 
Istoria literaturii române (|, 1964, ed. 2, 1970; II, 
1968), Centenar Eminescu. 1889-1989 (1989), Portret 
de grup cu loana Em. Petrescu (1991), Cercetarea 
literară azi (2000) ș.a. 

Anvergura reală a investigaţiilor de istorie literară, 
capacitatea de a discerne critic valorile sunt ilustrate 
de numeroase articole semnate de A. în Scriitori 
români (1978), Dicţionarul scriitorilor români (-IV, 
1995-2002), Dicţionarul analitic de opere literare 
româneşti (I-IV, 1998-2003) și Dicţionarul esențial 
al scriitorilor români (2000). Sunt comentarii 

pertinente la opere şi autori atât din perioadele 
mai vechi ale literaturii române (cronicarii, paşop- 
tiştii ş.a.), cât şi din contemporaneitate (|. D. Sîrbu 
ş.a.). Segmentul cercetat cu predilecție este secolul 
al XIX-lea. Întemeindu-se pe lecturi atente şi pe 
evaluări argumentate detaliat, stăpânind informa- 
ţia documentară, autoarea interpretează nuanţat şi 
din perspectivă modernă scriitori de nivel valoric 
variabil, precum Costache Bălăcescu şi Costache 
Negruzzi, Costache Caragiali şi Vasile Alecsandri, 
George  Creţeanu şi lon  Codru-Drăguşanu. 
Monografia Aron Densuşianu şi eseul Introducere 
în opera lui lon Codru-Drăguşanu (1983), ca şi 
ediţiile și antologiile pe care le-a pregătit şi prefaţat 
- Amintiri din viaţa mea de Francisc Hossu-Longin 
(1975), Cercetări literare de Aron Densuşianu (1983) 
şi Negriada de acelaşi autor (1988), Natura în 
poezia românească (1996) ş.a. — atestă în autoarea 
lor „un cercetător ponderat, cu o judecată critică 
şi istorică echilibrată” (Al. Dobrescu). Scris sobru, 
exact, cu o documentare abundentă şi o idee clară 
de investigare şi construcţie, studiul despre Aron 
Densuşianu a fost bine primit de critică, fiind con- 
siderat „dosarul unei reabilitări”. Concepută după 
modelul consacrat, lucrarea tratează distinct viaţa 
şi opera, dar reexaminarea contribuţiilor lui Aron 
Densuşianu în critica şi istoria literară are semnifi- 
caţia unui recurs, a unei restituiri şi a unei reevalu- 
ări, corectând o imagine în mare parte nedreaptă. 
A. constată merite reale ale incomodului contem- 
poran şi coleg de generaţie al lui Titu Maiorescu, B. 
P Hasdeu, A.I. Odobescu, definindu-l drept „unul 
dintre adevărații întemeietori ai istoriei noastre 
literare”. Opera lui fiind, în timp, „mai mult contes- 
tată decât cunoscută”, circumstanţele vieţii şi ale 
receptării scrisului său, traiectoria în posteritate fac 
din el nu „un necunoscut, ci, mai degrabă un «nere- 
cunoscub»“, În eseul consacrat operei lui lon Codru- 
Drăguşanu „cumintea” (Marian Popa) A. abordează 
cazul spectaculos al unui scriitor descoperit târziu. 
Deşi nu a fost un anonim în epocă, ci un personaj cu 
o biografie ieşită din comun (revoluţionar, învăţă- 
tor, aventurier, călător, funcţionar disciplinat), abia 
în secolul al XX-lea autorul Peregrinului transilvan 
va fi valorizat ca scriitor prin contribuţia editorială şi 
critică a lui N. Iorga (1910) şi a lui Şerban Cioculescu 
(1942). Autoarea reia toate datele cazului şi, după un 
succint excurs biografic, procedează la o analiză sis- 
tematică a elocventului memorial al Drăguşanului, 
având în vedere tehnica narativă, structura 

compoziţională, semnificaţia „voiajului” întreprins 
de el, pusă în comparaţie cu semnificaţia voiajului la 
predecesorii şi contemporanii lui (Vasile Alecsandri, 
Dimitrie Bolintineanu, Nicolae Filimon, mai vechiul 
Dinicu Golescu). Diferenţa specifică ar fi că autorul 
Peregrinului... „transformă călătoria în «romanul» 
unei existenţe şi al unei aventuri”. A. continuă şi 
ilustrează pertinent tradiţia şcolii clujene de critică 
şi istorie literară, atât sub raportul temelor, cât şi sub 
cel metodic, fapt evident şi în cursurile universitare 
sau în contribuţiile la volumele colective de studii 
alcătuite în cadrul Catedrei: Studii literare. Din 
istoria presei culturale şi literare româneşti (1987), 
Semiotica şi poetica (-III, 1984-1987, V, 1992). 
SCRIERI: Aron Densuşianu, Cluj-Napoca, 1974; Istoria 
literaturii române moderne (în colaborare cu Maria 
Protase şi Livia Grămadă), partea I, Cluj-Napoca, 1974; 
Istoria literaturii române. Epoca veche (în colaborare cu 
Octavian Şchiau), Cluj-Napoca, 1975; Istoria literaturii 
române. Epoca premodernă (în colaborare cu Octavian 
Şchiau), Cluj-Napoca, 1981; Introducere în opera lui Ion 
Codru-Drăguşanu, Bucureşti, 1983; „Alexandru Lăpuş- 
neanu” de Costache Negruzzi, Cluj-Napoca, 2001. Ediţii: 
Francisc Hossu-Longin, Amintiri din viaţa mea, introd. 
edit., Cluj-Napoca, 1975; Aron Densușianu, Cercetări 
literare, introd. edit., Cluj-Napoca, 1983, Negriada, pref. 
edit., Bucureşti, 1988. Antologii: Natura în poezia româ- 
nească, pref. edit., Bucureşti, 1996. 

Repere bibliografice: Zaciu, Bivuac, 64-68; Mircea Popa, 
„Aron Densuşianu”, RITL, 1974, 4; Ulici, Prima verba, |, 
230-232; Dobrescu, Foiletoane, |, 175-180; Cioculescu, 
Itinerar, V, 121-126; Dicţ. scriit. rom., |, 94-95; Ion 
Vlad, Poezia naturii în antologie, TR, 1996, 27; Cornel 
Ungureanu, Școala Ardeleană — ultimele ştiri, O, 2000, 
8; Petraş, Panorama, 2001, 103; Petrescu, Studii, 44-46; 
Popa, Ist. lit. rom., II, 1041. C.H. 


ANTONESCU, Nae (18.XI11.1921, Terebeşti, j. 
Satu Mare - 18.VI. 2008, Terebeşti, j. Satu Mare), 
istoric literar. Este fiul Mariei (n. Suciu) şi al lui loan 
Antonescu, prenumele la naştere fiind loan. A urmat 
Şcoala Normală la Oradea şi Bucureşti, Facultatea de 
Filosofie şi Litere a Universităţii din Cluj, Academia 
de Înalte Studii Economice din Bucureşti. A func- 
ţionat ca profesor de limbă şi literatură română la 
Şcoala Generală din Terebeşti, unde a fost şi director, 
şi la Şcoala Tehnică CFR din Satu Mare. A fost director 
al Casei Corpului Didactic din Satu Mare şi a condus 
cenaclul „Liviu Rebreanu” din aceeaşi localitate. A 
debutat publicistic în „Ogorul sătmărean” (1940), iar 
editorial cu volumul Scriitori uitaţi (1980). A colabo- 
rat la „Adevărul”, „Luceafărul” (Sibiu), „Pagini literare”, 


295 Dicţionarul general al literaturii române 


„Ardealul”, „Tribuna”, „Familia”, „Iransilvania”, „Ate- 
neu”, „Convorbiri literare”, „Steaua”, „Limbă şi litera- 
tură”, „Viaţa românească”, „Poesis”, „Nord literar” ş.a. 
A mai semnat L.A. Terebeşti, Nae Tarabă, Silviu Alexe, 
Titus Clemente. 

Spirit metodic şi riguros, cu un mare scrupul al 
exactităţii informaţiei şi valorizării, A. s-a consacrat 
istoriei literare de restituire, anume acelei direcţii 
destinate a (re)aduce în conştiinţa publică şi deopo- 
trivă în cea critică figuri şi fapte literare pe nedrept 
ignorate sau marginalizate. Scriitori uitaţi este o 
culegere de studii micromonografice (biografie, 
descrierea şi evaluarea operei, portret sintetic, bibli- 
ografia operei şi a referinţelor critice) despre autori 
dispăruţi prematur, înainte de a-şi fi dat măsura 
întreagă a înzestrării (N. Milcu, Al. Călinescu, Al. 
Vianu, I. Şiugariu ş.a.) sau care au jucat un rol în 
epocă (I. Chinezu, Octav Botez, Theodor Murăşanu 
ş.a.). Comentariul îmbină demersul analitic şi critic 
cu evocarea, care însă nu obnubilează judecata de 
valoare, ci doar dă textului un fior de autenticitate 
şi de trăit. Cel mai amplu studiu, o „schiţă pentru 
o monografie”, e consacrat lui Octav Şuluţiu, critic 
luat ca model, deoarece ar fi „cel mai cinstit comen- 
tator al fenomenului beletristic românesc interbe- 
lic”. Cercetarea aplicată a lui A. vizează, în continu- 
are, presa literară interbelică, din care izolează spre 
analiză revistele conduse de doi mari scriitori: Liviu 
Rebreanu şi G. Călinescu. Cartea despre publicaţi- 
ile celui dintâi, editată în 1985, întregeşte imaginea 
scriitorului, directorul de reviste („Mişcarea literară”, 
„Gazeta literară” şi „România literară”) apărân- 
du-i istoricului literar ca un „militant însufleţit de 
idei măreţe şi sentimente elevate, în slujba obştei 
scriitorilor şi a progresului artistic al literaturii 
române”. Cele trei studii monografice sunt urmate 
1999, cartea despre „Jurnalul literar”, revista lui G. 
Călinescu, reuneşte, pe lângă studiul propriu-zis şi 
bibliografia exhaustivă a periodicului, o selecţie de 
„texte programatice” şi o bibliografie a referinţelor 
critice. Autorul plasează revista în fruntea săptămâ- 
nalelor literare interbelice, subliniindu-i „intenţia 
de a săvârşi o revoluţie în conştiinţa scriitorilor 
tineri, cei care ar putea inaugura mult visata epocă 
de clasicităţi”. Reviste din Transilvania (2001) este o 
prețioasă culegere de micromonografii de publicaţii 
literare interbelice (în total 47), însoţite de o bibli- 
ografie selectivă. Articolele cercetează ambianța 
culturală în care apar revistele, selectează pagini de 

interes din programele lor, din articolele de doctrină 
şi îi scot în vedetă pe colaboratorii valoroşi. Cărţile 
lui A. oferă o informaţie bogată, sigură şi o interpre- 
tare judicioasă, cumpănită, de istoric literar expe- 
rimentat. Interesul aparte arătat periodicelor suge- 
rează proiectul unei istorii a presei româneşti. 
SCRIERI: Scriitori uitaţi, Cluj-Napoca, 1980; Reviste 
literare conduse de Liviu Rebreanu, Bucureşti, 1985; 
Revista „Jurnalul literar”, laşi, 1999; Reviste româneşti 
de cultură din Transilvania interbelică (în colaborare), |, 
Cluj-Napoca, 1999; Reviste literare interbelice, Cluj-Na- 
poca, 2001; Reviste din Transilvania, Oradea, 2001; Scri- 
itori şi reviste din perioada interbelică, laşi, 2002. Ediţii: 
George Boldea, Versuri, pref. Emil Giurgiuca, Bucureşti, 
1973; Romulus Demetrescu, Însemnări critice, pref. edit., 
Cluj-Napoca, 1979 (în colaborare cu Dimitrie Danciu). 
Reperebibliografice: MirceaVaida, Provincia scriitorului, 
TR, 1981, 5; Nicolae Manolescu, Scriitori (nu întotdeauna) 
uitaţi, RL, 1981, 13; Şerban Cioculescu, „Scriitori uitaţi”, 
R, 1981, 3; Mircea Zaciu, „Scriitori uitaţi”, ST, 1981, 4; 
Mircea Popa, „Reviste literare conduse de Liviu Rebreanu”, 
TR, 1985, 47; Dic. scriit. rom., |, 95-96; lon Buzaşi, G. 
Călinescu la „Jurnalul literar”, RL, 1999, 24; Emil Pintea, 
Grigore Scarlat, Cartea „Jurnalului literar”, ST, 1999, 8-9; 
Cornel Munteanu, În zona publicisticii interbelice, JL, 
1999, 15-16; Vulturescu, Cultură, 23-26; Ştefan Borbâly, 
Cu mai puţină complezență, „Piaţa literară”, 2002, 3; 
Ligia Pamfilie, Cartea revistelor..., VTRA, 2002, 5-6; loan 
Nistor, In memoriam, PSS, 2008, 6-8. N.M. 


ANTONESCU, Venera (15.V.1926, Slatina - 2008, 
Bucureşti), poetă, eseistă, traducătoare. Este fiica 
Agripinei Antonescu (n. Cristescu), profesoară, 
şi a lui Toma Antonescu, inginer. A absolvit liceul 
în oraşul natal şi Facultatea de Litere şi Filosofie a 
Universităţii din Bucureşti (1949), având ca disci- 
plină de bază limba şi literatura franceză. A func- 
ționat la Catedra de literatură universală şi com- 
parată a Universităţii bucureştene (1950-1983). 
Şi-a susţinut doctoratul în filologie în 1973 cu o 
teză intitulată Cuplul tragic Ifigenia - Electra în 
teatrul francez şi german. A debutat în presă în 
1942 cu două poeme în proză publicate în „Gazeta 
Oltului”, un supliment literar al elevilor din şcolile 
secundare din Slatina. Editorial, a debutat în 1969 
cu volumul Stelele lui Filoctet. A mai publicat în 
„România literară”, „Luceafărul”, „Ramuri”, „Astra”, 
„Studii de literatură universală” ş.a. 

Cultura solidă pe care îşi construieşte studiile con- 
sacrate Antichității nu alterează poezia scrisă de A., 
în sensul unei supraaglomerări de simboluri livreşti. 
Dimpotrivă, poeziile din Stelele lui Filoctet, Dincolo 

de coclauri (1979, ediţie plurilingvă), Umblet subţire 
(1986), Aud înfrunzire (1998), Descântec în brumă... şi 
depun mătasă (2001), Zorilor zăbranic (2003) încântă 
prin simplitate — într-adevăr, o simplitate savantă -, 
prin lirism şi candoare, prin abilitatea de a transpune 
emoția primară, neprelucrată, toate acestea prinse 
într-o expresie meşteşugită, „cu o meticuloasă grijă 
a construcţiei simțită în fiecare vers, chiar şi în cize- 
larea celor mai fugitive impresii” (Al. A. Philippide). 
Bunăoară, tema centrală a primelor trei volume — ce 
pot fi considerate unul singur, dată fiind omogenita- 
tea tematică — este „rotata,/ libera/ copilărie”, „copi- 
lăria sfântă”, „copilăria-culbec”, pe care A. o invocă 
mereu cu nostalgia unui tărâm pierdut. Spaţiul şi 
timpul ocrotitor de odinioară, din care nu lipsesc 
prezenţe şi motive folclorice precum cel al ielelor, al 
paparudelor, al meşterului Manole, sunt inundate 
de „miresme puzderii şi seve florale”, plante de toate 
soiurile, gâze „în gri pastelat, albastru lăptos şi galben 
ca paiul” , toate cufundate în abur, ceaţă, colb, roto- 
coale de fum, căci nu sunt altceva decât tablouri eva- 
nescente ale aducerii-aminte: „tot mai stins opal e/ 
albu-acelor vremi în spulber de petale”. A. traduce 
din Hugo von Hofmannsthal, Henrik Ibsen şi Jules 
Laforgue; a mai colaborat în calitate de traducătoare 
la realizarea lucrărilor Antologia poeziei franceze de la 
Rimbaud până azi (UI, 1974-1976) şi Simbolismul 
european (III, 1983). 

SCRIERI: Stelele lui Filoctet, Bucureşti, 1969; Istoria lite- 
raturiiuniversale şi comparate. Antichitatea orientală şi 
clasică (în colaborare cu Alexandru Cizek), Bucureşti, 
1971; Esenţe antice în configurații moderne, Bucureşti, 
1973; Dincolo de coclauri — Au delă des combes — Al di lă dei 
colli —- Mâs alla de los pâramos, ed. plurilingvă, Bucureşti, 
1979; Umblet subțire, Bucureşti, 1986; Aud înfrunzire, 
Bucureşti, 1999; Descântec în brumă... şi depun mătasă, 
pref. Mia Dumitrescu-Mihalache, Iaşi, 2001; Zorilor 
zăbranic, Bucureşti, 2003. Traduceri: Henrik Ibsen, Teatru, 
pref. trad., Bucureşti, 1974, Împărat şi galilean, pref. trad., 
Bucureşti, 1994; Hugo von Hofmannsthal, Poezii, ed. 
bilingvă, pref. trad., Bucureşti, 1981; Jules Laforgue, 31 
poezii, ed. bilingvă, postfaţa trad., Bucureşti, 2003. 
Repere bibliografice: Florin Manolescu, „Stelele lui 
Filoctet”, RL, 1970, 24; Ilieş Câmpeanu, „Dincolo de 
coclauri', CNT, 1980, 6; Dan C. Mihăilescu, „Dincolo de 
coclauri”, LCE, 1980, 11; B. Grigorescu, „Umblet subţire”, 
CL, 1988, 8; Lit. rom. cont., |, 519; Geo Vasile, [Venera 
Antonescu], VR, 1999, 10-11, „Arca”, 2000, 7-9, CL, 2002, 
7, RL, 2004, 7; Valentin Talpalaru, „Zorilor zăbranic”, 
CRC, 2003, 11; George Corbu, De totdeauna egală cu ea 
însăşi, Venera Antonescu, CL, 2004, 5, 6. C.Br. 


Dicţionarul general al literaturii române 296 


ANTONESEI, Liviu 
(25.IV.1953, Vlădeni, 
j. laşi), poet, eseist, 
prozator. 


Este fiul Anei Antonesei (n. Măriuţă), asistentă medicală, 
şi al lui Dimitrie Antonesei, economist. A absolvit Liceul 
Naţional din laşi (1972) şi Facultatea de Psihologie- 
Sociologie a Universităţii „Al. I. Cuza” din acelaşi oraş 
(1976). Lucrează ca psiholog terapeut la Centrul 
Logopedic Interşcolar din Iaşi, profesor de logică la 
Liceul Pedagogic din Iaşi (1976-1979), cercetător la 
Centrul de Studii Socio-Umane al Universităţii ieşene 
(1979-1989), cadru didactic la Catedra de ştiinţele edu- 
caţiei a aceleiaşi Universităţi. Obține doctoratul în 2001. 
În perioada studenţiei este redactor-şef adjunct la 
revista „Opinia studenţească”, ulterior activează ca 
redactor-şef adjunct la „Convorbiri literare”, iar în 1990 
înființează și devine director la revista „Limpul”. Face 
parte, alături de Dan Petrescu, Mihai Dinu Gheorghiu şi 
Luca Piţu, din grupul Sigma. Va fi, până în 1998, preşe- 
dintele filialei judeţene Iaşi a Partidului Alianţei Civice. 
Debutează în revista „Dialog” (1974). Mai colaborează 
la „Astra”, „Contrapunct, „Echinox”, „Analele Universi- 
tății «Al. I. Cuza» din Iaşi“, „Xenopoliana”, „Familia”, 


ij 


„Revista de filosofie”, „Revue roumaine de sciences 
sociales”, „Cronica”, „România literară”, „Iransilvania', 
„Observator cultural” ş.a., Semnează şi cu pseudoni- 
mele L.D. Anton, Dimitrie Anton. 

În Semnele timpului. Opinii, dialoguri (1988), 
volum compus în creuzetul intelectual al revistelor 
ieșene „Opinia studențească” și „Dialog”, A. optea- 
ză pentru libertatea de expresie oferită de o scriitu- 
ră fragmentară şi voit nesistematică. Maeștrii sunt 
St&phane Mallarme și Soren Kierkegaard, a căror în- 
tâlnire sintetizează formula paradoxală de etapă, un 
existenţialism estetizant la modul autarhic, un vita- 
lism care sublimează în artă ezoterică din neputința 
de fi convertit în acțiune politică. Eseistul teoretizea- 
ză pe de o parte că rolul poeziei e „acela de a produ- 
ce plusvaloare în ordinea conștiinței” și că locul ei în 
lumea contemporană „nu poate fi decât unul central”, 
afirmând în același timp că „numai rămânând o artă, 

poezia poate rămâne eficace”. Nivelul nu poate depăși 
un diletantism superior, de adnotare febrilă a unor 
impresii de lectură omnivoră, comparabil doar până 
la un punct cu trăirismul livresc, dar și politic al inter- 
belicilor. După 1989 autorul publică o carte de inter- 
viuri, 1990. Vremea în schimbare (1993), şi propune un 
Jurnal din anii ciumei. 1987-1989 (1995), „încercări de 
sociologie spontană”, care surprind ultimii ani ai co- 
munismului românesc nu atât într-o analiză teoreti- 
că, cât într-o cronică cotidiană. O prostie a lui Platon: 
intelectualii şi politica (1997) oferă un fel de jurnal de 
campanie, compus din articole și interviuri, al păreri- 
lor lui A. despre implicarea intelectualilor în politică, 
inclusiv a sa. Despre dragoste. Anatomia unui senti- 
ment (2000) îmbină în formula eseului rigoarea inves- 
tigaţiei culturale întemeiate pe numeroase precizări 
terminologice şi referiri la bibliografia de specialitate 
şi autenticitatea confesiunii directe. Comentatorul 
reia unele idei de mult vehiculate în scrierile despre 
dragoste, cum ar fi aceea a distincţiei între sexualitate 
şi erotism, expresii ale fizicii și metafizicii iubirii, însă 
îşi înviorează reflecţiile, nu întotdeauna profunde sau 
originale, prin nota de prospeţime, ecou al trăirii per- 
sonale nemijlocite. La graniţa dintre eseu, publicisti- 
că şi notația de jurnal, textele din volumul Literatura, 
ce poveste! Un diptic şi câteva linkuri în rețeaua lite- 
raturii (2004) consemnează impresiile de lectură ale 
autorului, cititor împătimit, fascinat de opera unor 
scriitori de factură diferită, de la Dante, Franz Kafka 
şi Henry Miller la Jean-Paul Sartre, Lawrence Durrell 
şi Jorge Luis Borges. Dublând la modul manifest te- 
oreticianul prin practician, A. inclusese în Semnele 
timpului câteva proze scurte subintitulate „amintiri 
şi parabole”, compuneri livrești și fantastice în spiri- 
tul lui Borges sau în cel al lui Dino Buzzati: un teolog 
nonagenar, nemaiputând să-și folosească mâinile, își 
finalizează ultimul tratat ținând pana în gură; într-un 
târg de munte se opresc inexplicabil toate ceasurile și 
odată cu ele intră în amorţire și timpul; un scrib desco- 
peră „tăcerea ca hieroglifă a lumii”; alte texte valorifică 
mersul în cerc între text și realitate. Naraţiunile erotice 
din Check Point Charlie. 7 povestiri fără a mai socoti şi 
prefața (2003), amestecând indistinct autobiograficul 
și fantasmaticul, surprind experienţe esenţiale care au 
marcattinereţea lui A. în anii '60—'70 din secolul trecut, 
de la aventuri senzuale expuse „pe ulița mare” până 
la afirmarea spiritului contestatar. După antologia de 
proză scurtă La „Morrison Hotel” Povestiri de până azi 
(2007), A. revine cu volumul Victimele inocente şi co- 
laterale ale unui sângeros război cu Rusia (2012), care 

îi prezervă maniera consacrată: stil tranzitiv, aflat pe 
unele porțiuni la granița cu eseul teoretic, fuziunea 
între ficțional și autobiografic, diversitatea geografică 
a subiectelor, inserturile metatextuale, dublarea pre- 
dilecţiei reflexive cu gustul pentru fabula indetermi- 
nată. Însă ipostaza cea mai relevantă a lui A., autor 
polivalent, poate fi considerată cea de poet. Volumul 
Pharmakon (1989), publicat în versiune integrală în 
1990 sub titlul Căutarea căutării (Premiul Asociaţiei 
Scriitorilor din Iaşi), deși adună versuri din două de- 
cenii, atrage atenţia prin substanţialitatea și prin or- 
ganicitatea imaginarului, nealterate de numeroasele 
referinţe livreşti. Umbra lui Mallarme inspiră o bună 
parte a acestei lirici, preocupată de tensiunea dintre 
cuvinte și tăcere ori de neliniști moderniste privind 
natura poeziei: „Rău înarmat - apropiere furişă/ de 
lucruri tatonare înconjur/ tăcere fugar împărțită// a 
vorbi numai în cercuri concentrice/ a imagina muzica 
unor moarte umbre/ şi a celor fără contur...// şi nici 
astrul nopţii luminând!” (Le mal arm6). Poetul deține 
de altfel și un bun antrenament în filosofiile orientale, 
iar zen-ul său rimează cu poetul francez tutelar. Există 
însă și o față mult mai gălăgioasă, nu mai puţin carac- 
teristică, de activist anxios al implicării atât în zonele 
nepoetice ale limbajului, cât și în cele curat politice. 
O piesă esenţială este amplul poem Urlu. Despărțirea 
de lume. Un testament, scris în 1988, defulare violen- 
tă, exorcizare prin regurgitarea retoricii și prin des- 
compunerea în bucăţi a propriului sine existențial 
și poetic: „Nu mă mai suport — celulă cu celulă, fibră 
cu fibră,/ organ cu organ, sistem cu sistem, bucată 
cu bucată./ Aş împărţi într-un urlet fără sfârşit fiinţa 
mea toată./ Eu urlu, eu urlu, eu urlu!”. Partea bogată în 
acizi a personei lui A. oferă în alte rânduri coșmaruri 
memorabile prin deformările familiarului (Eminescu. 
Un vis). Dipticul format din volumele Apariţia Eonei şi 
celelalte poeme de dragoste culese din arborele Gnozei 
(1999) și Dispariţia şi eternitatea Eonei (2006) întăţi- 
şează cu precădere poezie erotică, alternând medi- 
tativul cu versurile săltăreţ-rimate: „Unde sunt ochii 
aurii de altădată/ şi peştera adâncă, fierbinte şi clară?/ 
S-au strecurat încet spre niciodată/ şi astăzi nu mai e 
ce-a fost odinioară./ Şi astăzi nu mai e ce-a fost odi- 
nioară”. În Poveşti filosofice cretane şi alte poezii din 
insule (2012) A. își găsește inspirația în peisajul insular 
grecesc și în recuzita mitologică de rigoare, fără a se 
lăsa sufocat de livrescul prefabricat. A tradus din Lev 
Şestov Noaptea din grădina Ghetsimani (1995), în co- 
laborare cu Gabriela Gavril. 


Antoniade 


SCRIERI: Semnele timpului. Opinii, dialoguri, laşi, 1988; 
ed. Iaşi, 2006; Pharmakon, Bucureşti, 1989; ed. (Căutarea 
căutării), laşi, 1990; 1990. Vremea în schimbare, laşi, 1993; 
Jumal din anii ciumei. 1987-1989. Încercări de sociologie 
spontană, laşi, 1995; Paideia: fundamentele culturale ale edu- 
caţiei, laşi, 1996; O prostie a lui Platon: intelectualii şi politica, 
Iaşi, 1997; Nautilus: structuri, momente şi modele în cultura 
interbelică, laşi, 1998; Apariția Eonei şi celelalte poeme de 
dragoste culese din arborele Gnozei, Botoşani, 1999; Despre 
dragoste. Anatomia unui sentiment, laşi, 2000; Check Point 
Charlie. 7 povestiri fără a mai socoti şi prefața, laşi, 2003; Lite- 
ratura, ce poveste! Un diptic şi câteva linkuri în rețeaua literatu- 
rii, laşi, 2004; Dispariţia şi eternitatea Eonei, Timişoara, 2006; 
Apariția, dispariţia şi eternitatea Eonei: antologie de poezie 
1978-2006, Piteşti, 2007; La, Morrison Hotel”: Povestiri de până 
azi, București, 2007; Hesperia. Șapte vorbiri despre spiritul 
european și maladiile sale, lași, 2007; Poveşti filosofice cretane 
şi alte poezii din insule, Bucureşti, 2012; Victimele inocente şi 
colaterale ale unui sângeros război cu Rusia, laşi, 2012. 

ANTONIADE, C. [Constantin]  (16.VIII.1880, 
Bucureşti — 19.VII.1954, Madrid), eseist, traducător. 
Este al treilea dintre cei şase copii ai Alexandrinei (n. 
Capelleanu) şi ai lui Diamandi Antoniade, inspec- 
tor financiar. Şi-a făcut studiile secundare la Liceul 
„Matei Basarab”, după care a urmat dreptul şi filosofia 
la Universitatea din Bucureşti, obținând ambele licenţe 
(1902, 1903). Intră în magistratură făcându-se repede 
remarcat, astfel că în 1914 era delegat ca secretar general 
în Ministerul de Justiţie. După război i se încredinţează 
importante misiuni diplomatice: secretar general al 
delegaţiei române la Conferinţa de Pace (1919-1920) şi 
arbitru în Tribunalul Mixt Româno-Ungar (1921-1927) 
la Paris, trimis extraordinar şi ministru plenipotenţiar 
al României la Geneva, pe lângă Societatea Naţiunilor 
(1928-1936), şi la Berna (1936-1937). Revocat odată 
cu intrarea în dizgrație a lui Nicolae Titulescu, al cărui 
prieten şi apropiat colaborator a fost, s-a retras la Paris, 

unde a trăit din avocatură. A fost membru fondator al 
Societăţii de Filosofie din România (1910), iar din 1929 
membru al Academiei Diplomatice Internaţionale. 

A. s-a format într-un climat spiritual dominat 
de autoritatea modelului junimist. Personalitate 
complexă, s-a distins deopotrivă ca literat şi gânditor. 
Întâietatea aparţine filosofului, afirmat exploziv cu o 
suită de lucrări în care abordează aspecte teoretice — 
Iluziunea realistă. Încercare de critică filosofică, teză de 
doctorat (1907), eseurile Nihil novi? şi Raţionalism şi 
pragmatism (ambele din 1913), de istorie a filosofiei — 
monografiile Thomas Carlyle (1909), Filosofia lui Henri 
Bergson (1910) şi de filosofie a culturii — Imperialismul 
culturii germane (1915). Traducerile din Thomas 
Carlyle — Eroii. Cultul eroilor şi eroicul în istorie (1910), 
Muncă, sinceritate, tăcere (1910) şi din John Ruskin — 
Comori şi grădini (1914) întregesc imaginea acestei 
perioade febrile, când era stimulat şi de perspectiva 
succesiunii la Catedra de istoria filosofiei, liberă prin 
pensionarea lui Titu Maiorescu, obţinută însă în 1910 
de PP Negulescu. A colaborat la „Convorbiri literare”, 
„Noua revistă română”, „Rampa” ş.a. Câteva articole 
de atitudine politică publică în ziarele „Capitala”, 
„Izbânda” şi „Dacia”, reluând într-o formă mai acce- 
sibilă idei din eseul polemic Imperialismul culturii 
germane. După un timp, revine în actualitatea literară 
cu scrieri consacrate Renaşterii italiene: Machiavelli. 
Omul, timpurile, opera U-II, 1933-1934), Trei figuri din 
Cinquecento: Pietro Aretino, Francesco Guicciardini, 
Benvenuto Cellini (1935; editată în 1937 şi în limba 
franceză) şi Figuri din Cinquecento. Principese, curteni, 
curtezane (1939). Acest ciclu istorico-biografic se 
încheie cu Les Ambassadeurs de Venise au XVI-eme 
siecle, lucrare redactată simultan în limbile română 
şi franceză, care va fi publicată (versiunea franceză, 
singura încheiată) postum la Madrid, în 1984, de fiul 
său George Antoniade. A. este şi autorul articolelor 
Machiavelli şi Guicciardini, din tomul al cincilea al 
unui Dictionnaire diplomatique, editat de Academia 
Diplomatică Internaţională, în care el însuşi figurează. 
Alăsatîn manuscris memorii şi corespondenţă purtată 
cu numeroşii săi prieteni şi cunoscuţi, între care mari 
nume ale culturii române şi europene. 

Scrierile filosofice ale lui A., dincolo de noutatea 
repede remarcată a punctelor de vedere, atrag atenţia 
şi asupra unor însuşiri care îl prefigurează pe biogra- 
ful personalităţilor Renaşterii italiene. Gânditor matur, 
familiarizat cu istoria doctrinelor filosofice şi a culturii 
europene, A. posedă capacitatea de a expune fidel, dar 
ataşant un sistem de cugetare. Studiile despre Thomas 

Carlyle şi Henri Bergson, mai curând modele de 
lectură comprehensivă decât exegeze critice, eviden- 
ţiază tendinţa autorului de a transgresa sfera ideilor, 
orientându-se către personalitatea filosofului, a cărui 
efigie spirituală încearcă să o fixeze portretistic. Puntea 
de legătură dintre scrierile filosofice şi cele închinate 
Renaşterii o constituie însă eseul Imperialismul culturii 
germane, revelator pentru afinitatea faţă de valorile 
clasicismului greco-latin. Departe de a fio întoarcere la 
Antichitate, Renaşterea este văzută ca un moment nou 
în evoluţia neîntreruptă, uneori subterană, a concep- 
ției care face din om măsura tuturor lucrurilor. Ceea ce 
o distinge, cum afirmă eseistul, este modul contradic- 
toriu în care omul Renaşterii şi-a reprezentat şi a trăit 
ideea de libertate individuală, cucerire care, transmisă 
şi omului modem, deschide nu numai perspectiva 
împlinirii de sine, ci şi pe aceea a eşecului. Nu doar 
studii de istorie a culturii sunt încercările sale, cât, mai 
ales, biografii exemplare. Convertind istoria în epică, 
biograful este dublat de un moralist superior, interesat 
de condiţia umană a individului surprins în tentativa 
de a-şi construi singur destinul. Niccolo Machiavelli, 
Francesco Guicciardini, Pietro Aretino, Benvenuto 
Cellini, Baldassare Castiglione, Isabella d'Este sunt 
figuri reprezentative pentru tiposociologia Renaşterii. 
Contemporane, aceste „vieţi paralele” întreţin un 
dialog subtil, luminându-se reciproc. Se ilustrează 
astfel ipostaza individualismului impenitent, infinit 
adaptabil şi indiferent la sensul transcendent al valo- 
rilor. Amoralitatea personajelor, deşi senină ca a zeilor, 
îi aliniază unui destin comun, epoca însăşi fiind astfel. 
Cu zâmbet detaşat, biograful îşi urmăreşte eroii, inte- 
grând acţiunile lor în mentalitatea timpului, pe pânza 
căruia, refăcută în detalii semnificative, le proiectează. 
Omul, opera şi epoca sunt reprezentate în interferen- 
ţele lor permanente, portretul final fiind o suprapu- 
nere de schiţe creionate succesiv. Abilitatea autorului 
de a scoate în relief resorturile psihice ale diferitelor 
atitudini şi reacţii, ca şi harul înscenării epice a unor 
fapte controlabile, desprinse dintr-o documentare 
amplă, conferă naraţiunilor o convingătoare veridi- 
citate, încât până şi aspectele inevitabil aride capătă 
cursivitatea tensionată a trăitului. Biograf autentic, 
A. îşi domină subiectele de la înălțimea unei viziuni 
coerente despre om şi lume. 

SCRIERI: Thomas Carlyle, Bucureşti, 1909; Filosofia lui 
Henri Bergson, Bucureşti, 1910; Imperialismul culturii 
germane, Bucureşti, 1915; Machiavelli. Omul, timpurile, 
opera, l-II, Bucureşti, 1933-1934; ed. 3, pref. Andrei Corbea, 
Timişoara, 1993; Trei figuri din Cinquecento: Pietro Aretino, 

Francesco Guicciardini, Benvenuto Cellini, Bucureşti, 1935; 
Figuri din Cinquecento. Principese, curteni şi curtezane, 
Bucureşti, 1939; Les Ambassadeurs de Venise au XVI-eme 
siecle, îngr. George Antoniade, Madrid, 1984; Opere, îngr. 
Ion Mihail Popescu, Bucureşti, 1985. Traduceri: Thomas 
Carlyle, Eroii. Cultul eroilor şi eroicul în istorie, Bucureşti, 
1910, Muncă, sinceritate, tăcere, Bucureşti, 1910; John 
Ruskin, Comori şi grădini, Bucureşti, [1914]. 

ANTONIU, Corneliu (31.X.1940, Craiova), poet, 
publicist. Fiu al Veronicăi şi al lui loan Antoniu, 
comerciant, refugiați din nordul Bucovinei, A. își 
începe învățătura la Slatina, absolvind în 1958 Școala 
Sportivă nr. 4 din Galați. Urmează Școala Tehnică 
de Hidrologie și Meteorologie din Arad, pe care o 
încheie în 1965, și practică diverse meserii, între care 
şi aceea de marinar. În 1987 declară greva foamei 
pentru respectarea drepturilor omului, este arestat 
și concediat, iar în 1990 cere azil politic în Belgia, 
de unde se întoarce la Galaţi în 1996. Debutează 
în 1967 la revista „lomis”, iar editorial în 1978 cu 
placheta Ascunsa ninsoare. A mai publicat versuri 
în „Convorbiri literare”, „Ateneu”, „Dunărea literară” 
ş.a. Este unul din fondatorii Filialei Galaţi-Brăila a 
Uniunii Scriitorilor (din 2006 e președinte), director 
fondator al revistei de cultură „Antares” (din 1998) 
precum și al editurii cu acelaşi titlu, care organizează 
şi un festival de poezie, ce acordă anual Ordinul 
Cavalerilor Danubieni scriitorilor reprezentativi 
din țările riverane fluviului. În 2004 a fost distins cu 
Ordinul Meritul Cultural în rang de Cavaler. 

A. este un elegiac modern care consolidează ge- 
neraţia şaptezecistă în dimensiunea ei reflexivă. De la 
primul volum, Ascunsa ninsoare, poetul îşi dezvăluie 
temele şi identitatea lirică, pe care le va confirma, cu 
nesemnificative inconsecvenţe, în alte cărți publica- 
te: Supunerile (1982), Fluturele de diamant (1986), 
Amintiri din pădurile de miconia (1991). Motivul 

principal al versurilor sale este golirea fiinţei de în- 
semnele identităţii. Imagistica se hrăneşte cel mai 
des din semantica plecării, a ducerii, a părăsirii. 
Aerul „pleacă printre degete, cu casă cu tot”; „pe o 
apă o să plece chipul meu”; „Eu ştiu: anii, pădurea, 
toate/ Cum înfrunzesc/ Şi cum de mine se înde- 
părtează”; sau, obsesiv: „Din frunze pleacă, pleacă 
şi pleacă o dansatoare”. Starea are profunzime, căci 
poetul o păstrează la distanţă egală şi de ispita in- 
telectualismului greoi, şi de aceea a ludicului facil. 
Poate cea mai izbutită poezie a primului volum, em- 
blematică şi pentru următoarele, este Drumul miri- 
apodului, care, în prozodie similibaladescă, vorbeş- 
te despre aceeaşi dramă: „Pluteam în vis, pluteam în 
nori/ Din carnea mea plecau popoare/ Şi un sânge 
negru sclipitor/ Strălumina adânca mare...” Drumul 
miriapodului — şi al viziunii poetului — înseamnă fie 
pieirea definitivă, fie disperarea modern-mioritică şi 
realcătuirea fiinţei în jurul osaturii universale. Selec- 
ţia practicată de autor în antologia Strada Portului 
(2011) oferă imaginea unui parcurs tardomodernist. 
Cu Adio KAP BLANK (1997), A. îşi testează abilitățile 
jurnaliere. Rezultatul e pozitiv, mai cu seamă în linia 
tomnatic-iniţiatică, bine servită de o scriitură alertă 
şi de un fin spirit de observaţie. 

SCRIERI: Ascunsa ninsoare, Bucureşti, 1978; Supunerile, 
Bucureşti, 1982; Fluturele de diamant, Bucureşti, 1986; 
Amintiri din pădurile de miconia, Bucureşti, 1991; Adio 
KAP BLANK, Galaţi, 1997; fructedemare&yahoo.rom, ed. 
plurilingvă, tr. Peter Sragher, Petru Iamandi, Carmen 
Racoviță și George Astaloș, Galaţi, 2010; Obiecte de 
inventar, Galaţi, 2011; Strada Portului, lași, 2011. 

Repere bibliografice: Laurenţiu Ulici, Poeți, ARG, 1978, 
4; Ciobanu, Însemne, IL, 246-249; Virgil Mazilescu, 
„Supunerile”, RL, 1983,21;ConstantinTrandafir, „Fluturele 
de diamant”, ATN, 1987, 8; Lucian Chișu, Proprietarul de 
confuzii, L, 1991, 2; Victor Sterom, „Adio KAP BLANK”, 
CRC, 1999, 5; George Bădărău, „Adio KAP BLANK", 
CL, 1999, 7; Liviu Ioan Stoiciu, [Corneliu Antoniul, CL, 
2001, 6, 7, ARG, 2012, 6; Popa, Ist. lit., II, 487-488; Vasile 
Spiridon, Fructe uscate și de mare, LCE 2012, 1. A.G. 


ANTONIU, lon (2.XI1.1934, Sătmărel, j. Satu Mare), 
poet. Este fiul lulianei (n. Ştiru) şi al lui Dumitru 
Antoniu, ceasornicar. Face clasele primare la Bucureşti 
(1941-1945), iar pe cele gimnaziale la Oradea şi Cluj 
(1947-1948). Tot la Cluj urmează liceul (1948-1953) 
şi Institutul de Arte Plastice „lon Andreescu”, secția 
pictură (1953-1964). Profesor la câteva licee din Cluj, 
asistent, apoi şef de lucrări la secţia de arhitectură şi 
la secţia de electronică a Institutului Politehnic din 

acelaşi oraş (1973-1983), expune totodată lucrări de 
pictură în numeroase expoziţii colective şi personale. 
De specialitate grafician, practică arta conceptuală, 
virtuală şi digitală. Debutează cu versuri în revista 
„Steaua” (1963) şi editorial cu volumul de versuri 
Chiron sau Răni permanente (1997). Mai colaborează 
cu poezie şi cronică plastică la „Iribuna”, „Napoca uni- 
versitară”, „Literatorul” ş.a. În 1997-1998 a fost redac- 
tor-şefal revistei „Noesis”. Este prezent în câteva anto- 
logii de poezie: Zbor neîntrerupt (1967), Dimineaţa 
patriei (1968), Vârsta de aur (1974), Poeți clujeni con- 
femporani (1997) şi Antologia pădurii (1999). 

Pentru A., poezia este, înainte de orice, o polifonie 
armonică de cuvinte, neinteresându-l altceva decât 
comunicarea în sine, sonoritatea verbului aşezat în 
structuri de rostire alambicate, după metoda supra- 
realistă. În primele sale volume discursul confesiv are 
tensiune vizionară, înscrisă în metaforismul baroc 
al angoasei dezintegrării în ordinea cosmică a firii: 
„Moarte putrezită va ieşi din mine acoperindu-mă 
ceţuri ruginii/ un port mi se va deschide în ochi 
corăbii în formă de paianjeni/ Vrăjitori de ierburi vor 
învenina-ntr-un craniu beţia soarelui” (Câte focuri 
de armă s-au tras pentru a ucide bunătatea din om?. 
Nonconformist, poetul este un artizan de imagini 
şocante, insolite, viziuni plastice, într-un spectacol 
debordant, proiectat în detalii obsedante. Acorduri 
grave de confesiune esenţializată, într-un prezent 
maculat, acompaniază trăirile unui suflet pur într-o 
lume ce se deteriorează prin propria ei depersona- 
lizare: „Ninge cu zăpadă criogenă peste liniştea cir- 
cumterestră. [...] Atoteternul contabilizează pe ecrane 
de computer viaţa efemeridelor!” (Iarna absenţelor 
noastre). Versurile din Claunul de neon. Noeme şi 
dianoeme (2005) aduc totuşi o temperare a tonului şi o 
reaşezare a discursului liric în forme mai tradiţionale, 
cu o tendință spre armonii amintind de poezia lui 
Lucian Blaga. Emfaza întrebărilor ultime lasă loc unei 
concreteți domoale a existenţei, unei naturi terestre 
şi unor trăiri ce-şi extrag seva nu atât din interoga- 
ţiile filosofic-maximaliste, ci dintr-o „somnolenţă', 
dintr-o „lene metafizică” care îngăduie perceperea 
texturii nevăzute a naturii (naudibilul sunet sacru). 
Construindu-se antitetic, prin tensiunea perpetuă 
dintre agresiunea unei lumi hipertehnologizate şi 
refugiul nostalgic în „splendorile arhaice”, poemele 
sunt punctate însă de excese diverse, de la lexicul 
supraîncărcat şi strident la prea desele explicitări, încât 
lirica tinde, printr-un „limbaj artificial şi greoi” (Alex. 
Ştefănescu), să alunece în retorică. 

SCRIERI: Chiron sau Răni permanente, Cluj-Napoca, 
1997; Xinesis, Cluj-Napoca, 1997; Saxofon cu ape frigu- 
roase, Cluj-Napoca, 1998; Fonda fragilă sau Triumful lui 
Proteu, Cluj-Napoca, 1999; Claunul de neon. Noeme şi 
dianoeme, Bucureşti, 2005. 

Repere bibliografice: Constantin Cubleşan, Răni perma- 
nente, „Curierul” (Cluj-Napoca), 1998, 159; Poantă, Dicţ. 
poeți, 15-16; Alex. Ştefănescu, Vulva prehensibilă, RL, 
2007, 13. Cr.C., Ad.S. 


ANUAR DE ETNOLOGIE, ARTĂ, ISTORIE, LINGVIS- 
TICĂ, publicaţie editată între 1981 şi 1983 de Baza de 
Cercetări Ştiinţifice Timişoara a Academiei Republi- 
cii Socialiste România. Comitetul de redacţie al pri- 
mului volum este format din Eugen Todoran, Deliu 
Petroiu, Viorel Ţigu, Aurel Turcuş, Sergiu Drincu. În 
comitetul de redacţie al volumului secund apare şi 
Victor Andrei, iar în cel de-al treilea intră Constantin 
Chevereşan. De la volumul al doilea publicaţia are şi 
un secretar de redacţie, în persoana Vioricăi Goicu. 
Volumul întâi se deschide cu un Cuvânt înainte 
semnat de academicianul Dan Mateescu, în care fi- 
nalitatea apariţiei periodicului este bine precizată: 
„Baza de Cercetări Ştiinţifice a Academiei Republicii 
Socialiste România editează pentru prima oară un 
anuar al subcomisiilor de etnologie şi de cultivare a 
limbii, cuprinzând o parte din rezultatele activităţii 
de cercetare, documentare şi studiu în domeniile 
etnologiei, istoriei, artei şi lingvisticii”. Apar, în con- 
formitate cu profilul asumat, studii dedicate feno- 
menului poetic, semnate de Eugen Todoran (Mit, 
filosofie, mitosoție în opera lui Lucian Blaga), G.L. 
Tohăneanu (Simboluri eminesciene: „lira” şi „dalta”), 
Dumitru Vlăduţ ş.a. Sunt cercetate literatura naivă 
a scriitorilor rurali (Aurel Turcuş, Aspecte privind 
condeierii ţărani din Banat) şi literatura religioa- 
să, în sensul complex al permanenţelor ei ideatice, 
adesea cu un puternic ecou în iconografie (Ramona 
Boca-Bordei, Cărturari ai Râmnicului în cultura 
românească a secolului al XVIII-lea, Viorel Ţigu, 
Ilustraţia în cărțile de Râmnic şi rolul ei în răspân- 
direa ideilor artistice în secolul al XVIII-lea), o serie 
de studii interdisciplinare fiind dedicate folclorului 
(Aurel Turcuş, Numărătoarea mare şi Clasificarea 
creaţiei aforistice şi enigmatice în folcloristica româ- 
nească, Doina Comloşan, Pentru o tipologie a fapte- 
lor folclorice, loan P. Bogdan, Originea «trunchiului 
de arbore fermecat», Philipp Detlef Strunk, Accep- 
țiunea timpului în folclorul bănăţean). Cercetările 
sunt însoţite de rezumate în limbi de circulaţie, 

cuprinsul fiecărui tom fiind de asemenea tradus în 
rusă, franceză, engleză şi germană. LL 


ANUAR DE LINGVISTICĂ ŞI ISTORIE LITERARĂ, 
publicaţie a Institutului de Filologie Română „A. Phi- 
lippide” al Filialei laşi a Academiei Române, apărut la 
Iaşi din 1965, în continuarea revistelor „Studii şi cer- 
cetări ştiinţifice”, seria Filologie (Iaşi, 1951-1963) şi 
„Anuar de filologie” (laşi, 1964). Între 1981 şi 1995 a 
fost editat în două serii, A. Lingvistică şi B. Istorie lite- 
rară. În 1965 şi 1966 Al. Dima, membru corespondent 
al Academiei Române, a condus revista în calitate de 
redactor responsabil; între 1967 şi 1975 această însăr- 
cinare i-a revenit lui N.I. Popa; din 1976 Vasile Arvinte 
a fost redactor responsabil, secondat pentru partea 
de istorie literară de Dan Mănucă (redactor responsa- 
bil adjunct); începând din 1988 până în 1995 Remus 
Zăstroiu este redactor responsabil al seriei B. Istorie 
literară. În anul 1996 cele două serii au fost reunite 
într-un singur volum, Stelian Dumistrăcel devenind 
redactor responsabil, iar Remus Zăstroiu, redactor 
responsabil adjunct pentru partea de istorie literară. 
Din redacţie mai fac parte: Doina Hreapcă, redactor 
şetadjunct, lon H. Ciubotaru, Victor Durnea, Gabriela 
Haja, Dan Mănucă, Luminiţa Botoşineanu, secretar 
ştiinţific de redacţie, loana Repciuc, secretar ştiinţific 
de redacţie. În rubricile permanente „Studii” şi „Note 
şi documente” se publică, în primul rând, rezultate ale 
cercetărilor legate de proiectele departamentelor de 
istorie literară şi de folclor ale institutului: Istoria criti- 
cii literare din secolul al XIX-lea, Dicţionarul literaturii 
române de la origini până la 1900, Dicţionarul general 
al literaturii române, Arhiva de folclor a Moldovei şi Bu- 
covinei, Monograţii folclorice. De-a lungul timpului au 
contribuţii cu studii şi articole din această categorie, 
alături de altele de teorie a literaturii, comparatistică 
etc. Al. Dima, N.I. Popa, Al. Teodorescu, I. Lăzărescu, 
Dimitrie Costea, Dan Mănucă, Remus Zăstroiu, Leon 
Volovici, Horst Fassel, Gabriela Drăgoi, Stănuţa Creţu, 
Florin Faifer, Lucia Berdan, Lucia Cireş, I.H. Ciubo- 
taru, Algeria Simota, Rodica Şuiu, Silvia Ciubotaru, 
Gh. Hrimiuc-Toporaş, Victor Durnea, Andrei Corbea, 
loan Holban, Ofelia Ichim, Adina Hulubaş, Nicole- 
ta Borcea, Şerban Axinte, Sebastian Drăgulănescu, 
Amalia Drăgulănescu, loana Repciuc, Traian Dia- 
conescu ş.a. Cu studii privind literatura română sau 
diverse literaturi străine, istoria culturii, istoria men- 
talităților, cu cercetări de imagologie, genealogie, na- 
ratologie ş.a. au colaborat pe parcursul apariţiei anua- 
rului Gavril Istrate, Traian Cantemir, Const. Ciopraga, 


Anuar 


Eugeniu Sperantia, Theofil Simenschy, Maria Platon, 
Maria Carpov, Adrian Marino, Al. Husar, Natalia Can- 
temir, Al. Zub, Liviu Leonte, |. D. Lăudat, Nicolae Creţu, 
Iulian Popescu, Leonida Maniu, lon Pop, Mircea Popa, 
Adrian Voica, Dan C. Mihăilescu, Şt. Cuciureanu, lon 
Constantinescu, Mihai Drăgan, lon Apetroaie, Rodica 
Ciocan-lvănescu, Traian Diaconescu, Grigore Marcu, 
Noemi Bomher, Sorina Bălănescu, Livia Cotorcea, 
Anca Sîrbu, Adela Hagiu, Astrid Agache, Doru Scăr- 
lătescu, I. Popescu-Sireteanu, Magda Jeanrenaud, 
Eugen Munteanu, Laura Manea, Carmen-Gabrie- 
la Pamfil, Adrian Turculeţ, Mioara Dragomir, Elena 
Dănilă, Eugenia Dima, Luminiţa Botoşineanu, Dragoş 
Moldovanu, Marius-Radu Clim, Mircea Ciubotaru, 
Florin-Teodor Olariu, Cristina Florescu ş.a. În paginile 
revistei Petru Caraman, Ovidiu Bârlea, Ion Taloş, Vasile 
Adăscăliţei, Petru Ursachi, Florin Bucescu, Viorel Bâr- 
leanu sunt autori de studii vizând domeniile etnolo- 
giei, etnografiei şi folclorului literar sau în domeniul 
muzical. Între colaboratorii anuarului se numără 
şi mulţi specialişti de renume din străinătate: Hans 
Robert Jauss, Michael Kapellen, Horst Schuller-Anger, 
Stefan Hof, Anton Schwob, Michael Soukop, Burkhart 
Steinwach, Till R. Kuhnle, Wolfgang Dahmen, Rudolf 
Windisch (toţi din spaţiul cultural germanic), Odille 
Serre, Eric Freedman (Franţa), William Kluback (SUA), 
Maria Bak (Polonia), Michael Finkenthal (Israel), 
Zhang Yushu (China) ş.a. La rubrica „Note şi docu- 
mente” s-au tipărit, pe lângă articolele membrilor in- 
stitutului, şi altele, provenind de la reputați cercetători 
ai unor domenii complementare: C. C. Angelescu, Gh. 
Buzatu, Ştefan S. Gorovei, Mihai Timofte (istorie), C. 
Turcu, Rodica Eugenia Anghel (arhivistică), Gh. Sibe- 
chi (genealogie), Sergiu Pavlicencu (literatură spani- 
olă) ş.a. Revista a aniversat totodată, prin studii sau 
articole, personalităţi ale învăţământului universitar 
şi ale cercetării ştiinţifice ieşene, precum Iorgu lordan, 
Petru Caraman, Al. Dima, N.I. Popa, V. Harea, a publi- 
cat numere omagiale prilejuite de centenarele Lucian 
Blaga, lon Barbu, N.I. Popa sau de sărbătorirea profe- 
sorului Const. Ciopraga, şi numere tematice dedicate 
comparatismului românesc ori dicţionarelor literare. 
Un caracter special au tomurile XXXII (Centenar Emi- 
nescu — Creangă), XXXIII (materialele Simpozionului 
german-român organizat de Institutul „A. Philippi- 
de” în 1992) şi XXXIV (materialele Simpozionului 
internaţional B. Fundoianu-B. Fondane, organizat 
în 1994). În tomul XLIX se publică textele comuni- 
cărilor susținute la Colocviul Internaţional „Eugeniu 
Cogeriu — 90 de ani de la naştere”, organizat în 2011 

de Institutul de Filologie Română „A. Philippide” şi 
de Universitatea „Alecu Russo” din Bălţi, la laşi şi la 
Bălți, 27-29 iulie 2011. Rubrica „Critică şi bibliografie” 
comentează lucrări de specialitate şi periodicele sau 
cărţile primite în cadrul schimbului internaţional de 
publicaţii întreţinut de redacţia revistei cu peste șai- 
zeci de institute de cercetare, instituţii de învățământ 
universitar şi biblioteci de peste hotare. O.L. 


ANUAR PENTRU ISRAELIȚI, publicaţie apărută din 
1878 la Bacău, şi cu titlul „Calendar pentru israe- 
liţi”, şi un supliment calendaristic ebraic încorporat 
în prima fasciculă a volumului. În 1879 publicaţia, 
girată de Moses Schwarzfeld ca redactor responsa- 
bil, se mută la Bucureşti, unde îşi continuă apariţia 
până în 1899. Adevărată enciclopedie a evreilor 
români prin varietatea tematică a documentelor, 
studiilor, micromonografiilor — de instituţii, societăți, 
comunități — tipărite în paginile lui, A.i. abordează 
probleme de istorie generală (originea şi misiunea 
iudaismului), dezvoltarea literaturii ebraice de la în- 
ceputuri până în actualitate, relațiile iudaismului cu 
elenismul, răspândirea limbilor semite, specificul co- 
munităţii evreiești din Moldova și Muntenia în epoca 
fanariotă și sub regimul Regulamentului Organic 
etc., creaţia populară a evreilor și influențele reci- 
proce cu aceea autohtonă. O rubrică bine susținută, 
„Varia”, cu informaţii de interes general despre publi- 
caţii specifice, evenimente cultural-sociale, decesele 
unor fruntași ai comunităţii, volume recent apărute 
în ţară și străinătate, acoperă aproape întreaga acti- 
vitate a evreilor-români în special din orașele mari 
(București, lași, Galaţi, Bacău). Varietatea tematică și 
nivelul ridicat sunt garantate de prestigiul colabora- 
torilor, dintre care se detașează Moses Gaster, frații 
Elias și Moses Schwarzfeld, M. Braunștein-Mibașan, 
N. Frănkel, S.C. Tributo (S. lanovici), Mariu Șăineanu, 
Iacob Psantir. În fiecare volum, printre studii docte 
(Elias Schwarzfeld, Evreii în legislația lui Matei Basa- 
rab al Munteniei. 1640-1652 și Din istoria evreilor în 
România, Mariu Șăineanu, Limbile semitice, Moses 
Gaster, Basme evreiești de o mie de ani, Goarnele 
contra Talmudului, N. Frănkel, Viaţa și moartea lui 
Isus etc), sunt presărate poezii de Ion Dafin (Evreul, 
din placheta Fără noroo), lon Catina (Calomnia), A. 
Steuerman (-Rodion) (Tu nu mă vrei) sau traduceri 
după H. Heine (Jehuda Ben Halevi), L. A. Frankel (Elie 
Wilna), Sully Prudhomme (Spinoza - sonet), în tra- 
ducerea lui A. Steuerman (-Rodion) cele mai multe, 
și a lui Aureliu Candrea; proza literară - cu predilecție 

nuvele inspirate din viața cotidiană evreiască — stă 
sub semnul celui mai frust realism: Beţivul, Prigonit 
de soartă, Simșele Ghibor, Polcovniceasa, Judecata 
poporană, Răzbunarea soartei de E. Schwarzfeld, și la 
fel, un ciclu de schițe Din viața jalnică (Credinciosul, 
Amândoi, Trebuie să aibă bani jidanii, Împământe- 
nit, Kadiș, Gragherul), completate, de pildă, de Poves- 
tea șarpelui încălzit la sân de Ronetti-Roman. Câteva 
portrete-biografie prezintă personalitatea unor frun- 
tași ai evreimii mondiale (Hirsch Mendel Pineles, scris 
de Leopold Lâw, marele rabin al Szegedinului) sau 
autohtone (Iacob Lobel, semnată de M. Schwarzfeld). 
Sunt completate, la rubrica „Notiţe diverse”, de ne- 
croloagele conținând considerații nuanţate, consa- 
crate unor figuri publice recent dispărute (generalul 
englez Mazar-Pașa, Beniamin Schwarzfeld, Iosif Bo- 
locan). Alți colaboratori: Arnold Maltensky, C. Lippe, 
Juliu Barasch, Armin Dux. R.P 


ANUARUL ARHIVEI DE FOLCLOR, revistă care a 
apărut la Cluj, apoi la Sibiu și din nou la Cluj, între 1932 
şi 1945, ca organ al Arhivei de Folclor a Academiei 
Române (înființată în 1930), fiind îngrijită de Ion 
Muşlea. Reapare într-o nouă serie începând din 1980, 
urmată de alta din 1990, sub direcţia lui Ion Cuceu. 
Prin cele şapte volume tipărite în perioada interbelică, 
A.A.R avea să devină, ca preocupări, viziune şi meto- 
dologie a abordării, publicaţia-etalon în sfera ştiinţelor 
despre cultura populară. Anuarul reflectă cu fidelitate 
starea acestor ştiinţe în acel moment, ca şi, mai ales, 
concepția lui Ion Muşlea, întors de curând de la Ecole 
Roumaine en France (1923-1925). Considerat „realiza- 
rea cea mai apreciată” a lui Muşlea (Ion Taloș), A.A.E a 
adus o „contribuţie substanţială în folcloristica vremii 
în aproape toate sectoarele mari ale cercetării” (Ovidiu 
Bârlea). Editată de Academia Română, publicaţia 
venea să înlocuiască mai vechea colecţie „Din viața 
poporului român” a aceleiaşi instituţii şi avea menirea 
să instaureze spiritul ştiinţific în domeniile etnografiei 
şi folclorului şi să sincronizeze cercetarea românească, 
astfel, cu cea europeană şi universală. În scopul acesta, 
Ion Muşlea reuşeşte să atragă în paginile publicaţiei 
colaborarea „unora dintre cei mai de seamă specialişti 
în diferitele domenii ale folclorului românesc din acel 
timp” (on Taloş), fapt care asigură ţinuta ştiinţifică a 
materialelor inserate. Se adaugă tineri cercetători (de 
la Muzeul Limbii Române, de la Universitatea clujea- 
nă), stipendiaţi de Arhiva de Folclor, care vor realiza şi 
tipări câteva culegeri şi studii demne de interes. Suma- 
rul include monografii etnofolclorice zonale ori ale 

unor ţinuturi româneşti, studii de istoria folclorului şi 
a folcloristicii, contribuţii teoretice referitoare la cate- 
goriile literaturii orale (baladă, poezie lirică, teatru po- 
pular), abordări ale literaturii orale din perspectivă 
comparată, contribuţii la cercetarea obiceiurilor etc. 
În sfârşit, la iniţiativa şi în realizarea lui lon Muşlea (cu 
colaborarea lui lon Mărcuş şi a lui Laurenţiu E Nemeş), 
se tipăreşte Bibliografia curentă a folclorului româ- 
nesc. Alături de aceasta, în fiecare volum au mai fost 
publicate şi alte tipuri de bibliografii (a revistei „Muza”, 
bibliografii regionale, bibliografia lucrărilor cu caracter 
folcloric şi etnografic apărute sub egida Academiei 
Române între 1877 şi 1929). Meritul cel mai însemnat 
al A.A.E constă în publicarea monografiilor etnografi- 
co-folclorice regionale, al căror model îl constituie lu- 
crarea Cercetări folclorice în Ţara Oaşului (inclusă în 
volumul I, 1932) de Ion Muşlea. Vor mai fi tipărite aici 
asemenea monografii parţiale sau generale, însoțite de 
glosar, ilustraţii foto, hărţi etc., aparținând lui PV. Ştetă- 
nucă (Folclor din județul Lăpuşna, Cercetări folclorice 
în valea Nistrului de Jos), Emil Petrovici (Folclor din 
Valea Almăjului, Folclor de la motții din Scărișoara), 
N.P Smochină (Din literatura populară a românilor de 
peste Nistru), Vasile Scurtu (Cercetări folclorice în 
Ugocea românească), lon Pătruţ (Folclor de la românii 
din Serbia), Gh. Pavelescu (Cercetări folclorice în sudul 
județului Bihor). Dintre studiile de teorie folclorică 
sunt de reținut contribuţiile lui Petru Caraman (Con- 
tribuţie la cronologizarea şi geneza baladei populare la 
români), lon Diaconu (Psihologie şi creaţie populară) şi 
Gh. Pavelescu (Pasărea suflet), toate ilustrând aspecte 
ale reflecţiei contemporane în marginea fenomenelor 
ținând de cultura populară. O notă aparte aduc inter- 
vențiile lui Vasile Bogrea. Interpretarea de ordin com- 
parativ se regăseşte în încercările lui Silviu Dragomir şi 
Ion Muşlea (despre scriitorii raguzani şi refrenul colin- 
delor româneşti, despre variantele româneşti ale snoa- 
vei referitoare la femeia necredincioasă). Istoria folclo- 
rului şi a folcloristicii a intrat, de asemenea, în atenţia 
colaboratorilor, aceştia abordând subiecte ca Acade- 
mia Română şi folclorul, Ion Bianu şi folclorul nostru, 
Ovid Densusianu, folclorist (on Muşlea), istoricul re- 
vistei „Şezătoarea”, activitatea lui M. Gaster (Artur Go- 
rovei). În aceeaşi categorie intră şi studiile lui Valeriu 
Bologa, G. Bogdan-Duică şi lon Breazu despre intere- 
sul unor învăţaţi străini pentru folclorul românesc, ca 
şi paginile lui David Prodan comentând câteva versuri 
despre răscoala condusă de Horea, Cloşca şi Crişan ori 
cele ale lui Romulus Todoran privind poeziile populare 
dintr-un manuscris ardelean de la 1831. Teatrul 


Anuarul 


popular şi obiceiurile fac şi ele obiectul unor studii 
aplicate, alcătuite de D. St. Petruţiu, Elisabeta Nanu, 
Tatiana Găluşcă, Șt. Paşca, N. Drăganu, T. Morariu, 
Traian Gherman. Anuarul s-a bucurat de o bună pri- 
mire din partea specialiştilor, care au remarcat ţinuta 
ştiinţifică, densitatea materialelor şi profesionalismul 
cercetărilor, autoritatea în materie a semnatarilor. 
După două încercări rămase fără rezultat din cauza 
contextului cultural-politic, publicaţia, numită acum 
„Anuarul de folclor”, reapare în 1980, patronată de Sec- 
torul de etnologie şi sociologie de pe lângă Centrul de 
Ştiinţe Sociale al Universităţii „Babeş-Bolyai” din 
Cluj-Napoca şi avându-l ca redactor responsabil pe 
Ion Taloş. Din 1985 redactor responsabil este Ion 
Cuceu, iar din 1991 se reia vechea denumire, „Anuarul 
Arhivei de Folclor”, odată cu revenirea Institutului 
Arhiva de Folclor sub egida Academiei Române. 
Primul volum din noua serie era dedicat „împlinirii a 
cincizeci de ani de la întemeierea Arhivei de Folclor a 
Academiei Române” şi îşi propunea drept prim obiec- 
tiv să continue, pe linia lui lon Muşlea, tradiţia cercetă- 
rilor folclorice din acest centru universitar. În al doilea 
rând, aşa cum procedase şi lon Muşlea, se încerca con- 
centrarea „contribuţiilor unora dintre cei mai valoroşi 
cercetători din întreaga ţară” şi publicarea unor „studii 
referitoare la toate regiunile folclorice ale ţării”, elabo- 
rate de specialişti din ţară sau de peste hotare. Astfel, în 
sumar se întâlnesc, în afară de semnăturile cercetăto- 
rilor și specialiștilor clujeni, şi numele lui Petru Cara- 
man, Ovidiu Bârlea, al Silviei Ciubotaru și al Nicoletei 
Coatu, ale lui Mihai A. Canciovici, Tiberiu Alexandru, 
Corneliu Dan Georgescu, Iosif Herţea, Ion Chiş Ster 
ş.a., ca şi ale unor reputați etnologi şi antropologi stră- 
ini, precum Marianne Mesnil, Cristina Papa sau Harry 
A. Senn. Rubricile stabile sunt „Studii”, „Note, „Recen- 
zii”, dar mai apar şi compartimentări noi, ca „Sistema- 
tica-tipologica”, „Arhiva, „Contribuţii de istoria folclo- 
risticii şi a etnografiei”, „In memoriam”, „Aniversară”, 
„Centenarul naşterii lui Bela Bart6k' ş.a. Din 1991, 
A.A.E continuă să promoveze, prin studii şi tipologii 
ample, cercetarea folcloristică şi etnografică în context 
naţional şi european, definindu-şi un program con- 
cret de „luptă împotriva eseismului, a fragmentaris- 
mului diletantistic, a curentelor neomitologizante şi 
excesiv etnocentriste” (Ion Cuceu). Spre deosebire de 
vechiul anuar, sunt publicate contribuţii de etnomuzi- 
cologie şi etnocoreologie, altele referitoare la folclorul 
maghiar şi la cel săsesc din Transilvania ori privind re- 
laţiile acestora cu folclorul românesc. Nu lipsesc acum 
nici cercetările interdisciplinare, vizând o cât mai largă 

deschidere a ştiinţelor etnologice către alte domenii, 
precum antropologia, sociologia, istoria literară ş.a. 
Pot fi citite, astfel, studii precum Cultură orală şi infor- 
maţie transculturală de Sabina Ispas, Dumitru Cara- 
costea, între folclor şi antropologie de loana Bot, Inter- 
ferențe: folclor-literatură de Dumitru Pop, Spreo istorie 
orală a comunismului de Eugenia Bârlea. Abordând 
un spectru tematic larg, publicaţia, tipărită cu unele 
sincope, reuneşte studii şi note semnate, între alții, de 
on Şeuleanu, Andrei Hâncu, lordan Datcu, Alexandru 
Filipaşcu, Maria Cuceu, Alina Branda, care reflectă 
situația folcloristicii naționale actuale, dar și tradiţia 
ei (inclusiv pe plan metodologic) şi relaţiile ei cu di- 
ferite culturi. Alți colaboratori: Traian Mârza, Farag6 
J6zsef, Istvân Almâsi, Gabriela V5o, Lucia Iştoc, 
Zamfir Dejeu, Maria Hlinca-Drăgan, Ilona Szenic, 
Hanni Markel, Istvân Pâl Demâny, Viorel Rogoz, lon 
Cruceană. LŞ., MW, 


ANUARUL INSTITUTULUI DE CERCETĂRI SOCIO- 
UMANE SIBIU, publicaţie care apare la Sibiu din 
1994. Este consacrată cercetărilor arheologice şi is- 
torice, sociologice şi etnologice, de istorie literară şi 
culturală. Colegiul de redacţie: Eugen Onu (redac- 
tor-şef), V. Ciobanu (redactor-şef adjunct), Dorel 
Morândău (secretar de redacţie), Victor V. Grecu, 
Sigrid Haldenwang, N. Jurca, lie Moise, Thomas 
Năgler, Dorina N. Rusu. Din 1997 redactor-șef de- 
vine Victor V. Grecu; în 2010 din colegiul de redac- 
ție fac parte Paul Niedermaier, loana Narcisa Creţu, 
Sigrid Haldenwang, Nelu Vicol, Gheorghe Jernovei, 
Thomas Năgler, Ana Bantoș, Laura Eveline Bădescu, 
loan Derșidan, Ilie Moise, Dorina N. Rusu. Anunţând 
în articolul inaugural „un nou început de drum în 
cercetarea științifică umanistă sibiană”, Thomas 
Năgler enumeră atuurile apartenenţei directe la 
Academia Română: „În primul rând stabilim noi, 
de comun acord, prioritățile și temele de cercetare 
actuale și de viitor. Întreţinem relaţii de colaborare 
științifică individuale și colective cu numeroase in- 
stituții de profil din străinătate, fără a mai trece prin 
purgatoriul anilor 1940-1989. Al treilea și poate cel 
mai mare câștig este acela că nu mai scriem pentru 
sertar, ci pentru tipar”. Directorul Institutului expri- 
mă, totodată, dezideratul de a „publica rezultatele 
cercetătorilor și ale altor cunoscători ai istoriei, soci- 
ologiei, lingvisticii și literaturii”, adesându-le colegi- 
lor îndemnul „de a aborda cu mult curaj noul, de a 
recupera o jumătate de secol pierdut în slujba unor 
ideologii străine firii omenești”. Dintre rubrici se rețin 

„Istorie-Arheologie”, „Sociologie”, „Istorie literară și 
culturală”, „Etnologie”, „Documentar, „Recenzii”, 
„Cronică”. În paginile anuarului apar studii de Eugen 
Onu, Victor V. Grecu, Ilie Moise, Livia Dumitru, Anca 
Goţia, Joachim Wittstock, Anamaria Pleșoianu, Dan 
Popescu, Rodica Maria Fofiu, documente (Liliana 
Popa, O scrisoare inedită a lui Petru Maior către Vasile 
Aaron), note şi recenzii scrise de Petre Beşliu, Lucian 
Giura, Sabin Luca, Victor Domgşa şi Anca Goţia, ulti- 
ma semnând în fiecare număr și o cronică a activi- 
tăţii ştiinţifice a Institutului. Volumul din 1995 mar- 
chează centenarul Lucian Blaga, publicând articole 
de Gh. Pavelescu, Vasile Avram, loan Mariș, iar cel din 
1998-1999 o sută cincizeci de ani de la nașterea lui 
loan Slavici, semnatarii fiind Eugen Onu (Elemente 
arhetipale în proza lui Slavici), Victor V. Grecu, Livia 
Dumitru. Numere speciale sunt dedicate Revoluţiei 
de la 1848 (1998-1999), revistei sibiene „Iribuna” 
(2000-2004), Marii Uniri (2008). Volumul din 2006-— 
2007 este consacrat semicentenarului Institutului de 
Cercetări Socio-Umane din Sibiu. Publicaţiile stră- 
ine intrate în biblioteca Institutului sunt semnalate 
la rubrica „Bibliografie” (titulari: Maria Emilia Ţiplic 
şi Andreea Buzaș). Alţi colaboratori: Mircea Popa, 
George Nistor, Vasile Ciobanu, Mihai Sofronie, Dorin 
Goţia, Sorin Rusu. I1.Ms., L.Bc. 


ANUARUL SOCIALIST, revistă care a apărut la 
Bucureşti în 1946, ca publicaţie a Partidului Social 
Democrat din România. Sunt inserate date biogra- 
fice şi note bibliografice despre Ion Păun-Pincio, 
I.C. Frimu, Karl Marx, Anatole France, Jean Jaures, 
K. Kautsky. Colaborează cu versuri Ştefan Baciu, 
Ştefan Tita, cu proză figurează lon Pas, Il. Felea, 
Gala Galaction, iar cu articole politice G. Spina, 
Eugen Relgis. Alţi colaboratori: Nicolae Deleanu, 
Lothar Rădăceanu, Marin lorda. L.H. 


ANUŢA, Cătălin (25.1[X.1968, Iaşi — 20.V.1997, laşi), 
poet. Este fiul Margaretei Anuţa, ingineră, şi al lui 
loan Anuţa, profesor. A făcut şcoala elementară 
şi liceul în oraşul natal, încercând să îşi continue 
studiile la Facultatea de Drept, apoi la Facultatea de 
Litere, secţia de jurnalistică, din cadrul Universităţii 
„AL. |. Cuza”. Scurt timp a fost ziarist la „Evenimentul 
zilei”, apoi patron la International Romtranzact. O 
boală necruțătoare l-a răpus însă timpuriu. 

A.a debutat cu versuri în 1986 la „Suplimentul lite- 
rar-artistic al «Scânteii tineretului»“, publicând apoi 
în „Orizont, „Ramuri”, „România literară”, „Steaua”, 


Anuţa 


„Astra”, Amfiteatru” ş.a. Postum, a apărut volumul de 
poezie Ars longa, vita brevis (1997), căruia i-au urmat, 
într-un ritm special, datorat, poate, şi destinului 
tragic al tânărului poet, culegeri care reunesc sutele 
de poeme publicate în presă sau lăsate în manuscris: 
Invazia vidului (999), Robiteternităţii (1999), Sfinxul 
(2000), Fusese destul (2000), Pe valurile Purgatoriului 
(2001), Cu luntrea pe Styx (2001), Curcubeul gândului 
(2002), Eros (2007). A. este copleşit de un morb me- 
tafizic. Poemele sale, de o densitate puţin obişnuită, 
datorează mult expresionismului, exploatând teme 
şi motive specifice — semne, (pre)vestiri, profeţii, ex- 
plozii ontologice — într-o cromatică violentă. Eul liric, 
un autentic „proscris al durerii”, are, în general, con- 
ştiinţa alunecării înspre un gol ce atrage magnetic 
(Buşteanul, Invazia vidului) şi, în consecinţă, tenta- 
ţia asumării unui ton întunecat, profetic: „Ne-a ajuns 
toamna, / suntem reci, suntem schelete funebre/ şi 
suntem goi,/ va veni şi iarna,/ şi ne va ucide gheaţa” 
(Cred). Suferinţa sinelui îşi caută frecvent un alter 
ego în natura devastată de cataclisme pe care nu le 
poate controla ori în cea însemnată, egal, cu instinc- 
tul autodistrugerii. loan Constantinescu afirma că 
acest poet „neactual”, ce pare că şi-a organizat totul 
într-un unic, vast poem, caută „noima absurdului” şi 
„optează pentru «ultima soluţie» — aceea a lucidității 
neîndurătoare, a neîndurării fără nici o concesie, fără 
vreun compromis cu sine, cu viaţa, cu moartea, cu 
«lumea de dincolo»“. Singură poezia, văzută ca reali- 
tate organică — „dârz ţinând poezia în dinţi/ din care 
ţâşnea sângele” (Soldatul) —, s-ar putea opune irezis- 
tibilei chemări a neantului. 

SCRIERI: Ars longa, vita brevis, laşi, 1997; Invazia vidului, 
Iaşi, 1999; Robit eternității, pref. Liviu Leonte, Iaşi, 1999; 
Sfinxul, postfață Ioan Constantinescu, Iaşi, 2000; Fusese 
destul, postfață Corneliu Ştefanache, Iaşi, 2000; Pe valurile 
Purgatoriului, laşi, 2001; Cu luntrea pe Styx, pref. Dan 
Bogdan Hanu, Iaşi, 2001 ; Curcubeul gândului, îngr. Ilie Dan 
și Codrin Liviu Cuţitaru, Iaşi, 2002; ed. (Rainbowof Though?), 
tr. Oana-Diana Hodas, laşi, 2007; Ars longa, vita brevis, îngr. şi 
tr. Constantin N. Străchinaru, Iaşi, 2006; Eros, Iaşi, 2007. 
Repere bibliografice: Dan Mănucă, Oală cu pământ de 
epocă, CL, 1998, 3; Dan Bogdan Hanu, Ieşirea spre mare, 
CL, 2001, 5; loan Constantinescu, Anotimpul haijinilor, 
Iaşi, 2001, 209-227; Ilie Dan, „Sunt pasărea ce are să cadă”, 
CL, 2002, 6; Al. Husar, „Pe valurile Purgatoriului”, CL, 
2003, 5; Dumitru Irimia, Zbor frânt, DL, 2004, 2; Cătălin 
Anuţa: alfabet liric, Iaşi, 2004; Lăcrămioara Petrescu, 
Literatura postumă: poezia lui Cătălin Anuţa, AUL, 
literatură, t. LI, 2005; loan Răducea, Cătălin Anuţa, laşi, 
2006; Ilie, Dic. poeziei ieşene, 45-46. D.M., EL. 


Apărarea 


APĂRAREA, revistă apărută la Bucureşti, bilunar, 
între 5 aprilie 1946 şi 13 decembrie 1947, sub con- 
ducerea unui comitet de redacţie; de la numărul 
10/1946 devine organ central al organizaţiei 
politice Apărarea Patriotică. Subtitlul „Pace, soli- 
daritate, progres” apare de la numărul 2/1946, 
când publicaţia suferă o diminuare a formatu- 
lui, păstrat până la numărul 41/1947, moment 
în care se revine la un format mărit, iar subti- 
tlul este „Organ de luptă pentru pace, solidari- 
tate şi progres”. Articolul-program, Sub semnul 
păcii, solidarității şi progresului, declară intenţia 
redacţiei de a participa la efortul de „consolidare 
a regimului nostru democratic, pentru recon- 
strucţie, pentru vindecarea rănilor războiului”. 
Programată să promoveze acele „valori” care se 
opuneau trecutului impregnat de ideologia de 
dreapta, A. nu va fi integral acaparată de dogma- 
tismul incipient, ce va da nota generală, caracte- 
ristică publicisticii de mai târziu. Ca atare, poezia 
tipărită este puţină şi prevestitoare sub aspect 
ideologic, prin poeme ca Octombrie 1917 şi Focul 
lui Prometeu de Victor Eftimiu ori prin scenariul 
liric Tipografii ucişi de Nina Cassian. Numeroase 
sunt prezentările de poeţi, medalioanele, evocă- 
rile, seria încheindu-se cu recenziila cărţile româ- 
neşti şi străine recent apărute. Sunt redescoperiţi 
Cezar Bolliac (Corina Săndulescu, Un luptător 
pentru democraţie — Cezar Bolliac), |larie Voronca 
(V. Cristian, Ilarie Voronca), Tristan Tzara (V. 
Cristian, Tristan Tzara printre noi). Octav Şuluţiu, 
cronicarul oficial al revistei, comentează un caiet 
de versuri al lui Aurel Baranga, Marea furtună, 
plachetele Cântarea munților şi Țara luminii de 
Magda Isanos, volumele Un om aşteaptă răsăritul 
de Mihai Beniuc şi Cântece de galeră de Cicerone 
Theodorescu, Călătorii de Sanda Movilă, 
Libertatea dea trage cu puşca de Geo Dumitrescu. 
Sunt înfățișați în medalioane sintetice poeţii 
Eugen Jebeleanu, Cicerone Theodorescu, Saşa 
Pană. V. Cristian scrie despre Louis Aragon, 
Micaela Catargi despre Elsa Triolet, Octav Şuluţiu 
despre volumul Poeme tradus de Margareta 
Sterian din Walt Whitman. Cât priveşte proza, 
caracterul informativ al comentariilor, vizând 
punerea în temă a cititorilor asupra apariţiei unor 
noi voci literare, este la fel de evident ca şi în cazul 
poeziei. Octav Şuluţiu scrie la „Cronica literară” 
despre romanul lui Sergiu Dan Unde începe 
noaptea, despre Turmele lui Eusebiu Camilar, 

despre Fantazii răsăritene de Mihail Sadoveanu, 
despre opera Hortensiei Papadat-Bengescu 
(Marele Premiu Naţional de Literatură), despre 
Revolte de F. Aderca, despre un volum de nuvele al 
Luciei Demetrius, Album de familie. Urmează, în 
serie, comentarii ale aceluiaşi cronicar dedicate 
romanelor Cişmigiu et Co. de Grigore Băjenaru, 
Soarele negru de Ticu Archip, Trubendal de 
Virgiliu Monda, Marele ospăț de Sanda Movilă, 
O dragoste la Viena de Victor Eftimiu, Un om 
îşi trăieşte viața de Ion Biberi, Singura cale de 
Dumitru Corbea, Timpuri împlinite de Dan 
Petraşincu, Tapirul de Cezar Petrescu, Oameni la 
pândă de Liviu Bratoloveanu. Tot Octav Şuluţiu 
comentează şi traducerile unor romane străine: 
Pogonul lui Dumnezeu de Erskine Caldwell, Pe 
Donul liniştit de Mihail Şolohov, Tânăra gardă de 
A. Fadeev. Literatura originală este puţin prezentă 
în paginile revistei. Se publică fragmente din 
proza lui Nicolae Ghiţă Moş Călinoiu din Cepari, 
din romanele Pe Ebrul însângerat de Mihail 
Florescu și din romanul - rămas doar un proiect 
— Cutremurul de A.G. Vaida, povestirea lui Al. 
Antoniu O poveste pentru toată lumea. Reportajul, 
puţin comentat în alte publicaţii literare contem- 
porane, atrage atenţia lui Octav Şuluţiu atunci 
când apar Ninge peste Ucraina de Aurel Baranga 
şi Oameni şi cărbuni în Valea Jiului de Geo 
Bogza. Un interes aparte suscită cărţile de critică 
literară, a căror apariţie este consemnată perma- 
nent. Astfel, Octav Şuluţiu scrie despre Impresii 
asupra literaturii spaniole de G. Călinescu, Figuri 
şi forme literare de Tudor Vianu, despre Oameni 
şi cărți de Silvian Iosifescu, Permanenţe franceze 
de Basil Munteanu. Teatrul este de asemnea 
comentat sistematic. Al. Rosetti analizează opera 
lui Mihail Sebastian, Amelia Gherson scrie despre 
A. P. Cehov, F. Aderca face cronica la spectaco- 
lele cu Nana, dramatizare după Emile Zola de N. 
Kirițescu, jucată la Teatrul Ateneului, la dramati- 
zarea lui |. Şahighian după Anna Karenina de Lev 
Tolstoi, pusă în scenă la Teatrul Odeon, sau scrie 
despre spectacolele de la Naţionalul bucureş- 
tean cu Seringa lui Tudor Arghezi. Tot F. Aderca 
prezintă piesa Maşina de scris de Jean Cocteau, 
în vreme de Octav Şuluţiu comentează farsa lui 
Federico Garcia Lorca Nemaipomenita pantofă- 
reasă, tradusă de Lascăr Sebastian. Alţi colabora- 
tori: K.H. Zambaccian, Dumitru Hîncu. I.L. 

APĂRAREA NAȚIONALĂ, ziar politic care apare la 
București, cotidian de la 15 ianuarie 1900 până la 
19 mai 1902, neregulat până la 3 noiembrie 1902 
și săptămânal — de fapt doar trei numere - până la 
9 tebruarie 1903, ca „organ al societății cu același 
nume”. Între 1 ianuarie și 12 iunie 1902 direcțiu- 
nea publicaţiei, care poartă pe frontispiciu deviza 
„Românism-Ortodoxism”, este preluată de B.P 
Hasdeu. În Cuvânt înainte, acesta declară: „Astăzi 
mai cu seamă, când ne rânjește de la crivăţ o scâr- 
boasă propagandă muscălească pseudo-ortodoxă 
[...], eu sunt dator a mă avânta fără sfială pe linia 
luptătorilor, fericit dacă mă sacrific”. Deviza sa pro- 
gramatică, Pro fides et patria („Pentru credinţă și 
patrie”), este de a face din A.n. un „fort de apărare 
a intereselor țării și neamului”. În fapt, adevăratul 
articol-program, Înainte (5 ianuarie 1902), poartă 
semnătura lui A.C. Cuza - membru în comitetul de 
redacţie —, care salută venirea la conducere a „celui 
mai ilustru dintre savanții români”, exprimându-și 
totodată satisfacția că în fruntea presei naționaliste, 
„independente de politica partidelor”, stă A.n. Pentru 
a susține orientarea naționalistă a foii, Hasdeu 
plasează pe prima pagină a numărului 66/1902 arti- 
colul Carliștii, Aagelându-i pe junimiştii „consec- 
venţi de a dispreţui neamul românesc”, idei politice 
care vor fi combătute de Petre Th. Missir în „Revista 
română” (1902). Acesta, dar și întreaga grupare de la 
„Convorbiri literare”, sunt ironizați şi în alte confe- 
rințe tipărite în paginile A.n., precum Centenarul lui 
Heliade și Școala Carp-Maiorescu. Cea dintâi confe- 
rinţă a fost rostită în şedinţa solemnă a Academiei 
Române din 13 ianuarie 1902, în care Hasdeu 
omagiază personalitatea lui lon Heliade-Rădulescu, 
lovind astfel în Titu Maiorescu. Nu refuzul acestuia 
de a lua cuvântul îl irită pe Hasdeu, ci elogiile de care 
avusese parte în memoriul extra academic publicat 
de Petre Popescu în „Analele Academiei”, unde se 
vorbea despre „omul care de mai bine de treizeci 
de ani conduce, din fericire, pe calea adevărului, 
toată activitatea intelectuală și artistică a români- 
lor”. Replica la acest omagiu adus lui Maiorescu e 
caustică: „Mai bine de treizeci de ani! Conduce din 
fericire! Calea adevărului! Toată, toată activitatea 
intelectuală și-și-și artistică a românilor!!! probabil, 
și podul pe Dunăre”. Mărturisind că a fost, este și va 
fi „heliadist”, Hasdeu accentuează dubla contribuţie 
- literară și politică - a pașoptistului, prin „cuvânt 
și faptă, ambele strâns cimentate prin aceeași țintă 
— nesleita iubire a neamului românesc”, revenind 

obsesiv la junimiști. Impardonabilă i se pare şi 
eludarea poeziei La Heliade din ediția maioresciană 
a poeziilor lui Eminescu. Prin această „neînțeleasă 
suprimare”, incorectă și nu „prea cu minte”, nu atât 
memoria lui Heliade este afectată, ci „se știrbește 
Eminescu, iar prin știrbirea lui Eminescu se știr- 
bește mai ales — natiirlich- însuși d. Maiorescu”. Mai 
reținute par atacurile în textul celei de-a doua con- 
ferinţe despre aşa-numita „şcoală Carp-Maiorescu”, 
concomitent pornite cu o corecție subtilă aplicată lui 
C. Al. lonescu-Caion. Socotind că singura modalitate 
de a-l ajuta pe acesta în disputa cu junimiștii este 
de a susține că el însuși este junimist, un „junimist 
inconștient, fie, dar nu altceva decât junimist, 
junimist neaoș, junimist din școala literară Carp- 
Maiorescu privatissime”. Pentru polemistul necru- 
ţător şi excesiv din A.n., unul din principiile funda- 
mentale ale acestei „înveninate” școli antinaționa- 
liste s-ar putea rezuma astfel: „Iu, tinere, fără trecut, 
leneș și ambițios, dacă vrei să te ridici sus și iute, să 
te apuci a lovi cu violență sau cu insolență beati pos- 
sidentes pe cei cu trecutul câștigat deja prin muncă, 
pe românii cei mai de frunte în literatură”. Exemplul 
acestui prototip uman i-l oferă chiar tânărul 
Caion, care se comportă întocmai precum Carp și 
Maiorescu în tinereţe. Corozivitatea polemicilor din 
zona criticii literare e depășită doar de vehemența 
pamfletară a textelor politice, între care Papa de la 
Neva (1901), o diatribă contra propagandei ruseşti, 
Mitropolitul Partenie și Basarabia (1902), Ce fel de 
antisemiţi sunt românii? (1902). Publicistică mai 
semnează lon N. Șoimescu (România, Rusia și înche- 
iata alianță), Ştetan Petică şi Vasile Gr. Borgovan. 
Compartimentul beletristic e acoperit de rubrica 
„Literare”, unde Nicolae Ionescu și I.C. Popescu- 
Polyclet publică versuri, iar Const. Nutzescu proză 
(ubire stinsă), dar şi de rubrica „Iribuna literară”, 
care găzduiește articolul lui V. Anestin Noi curente 
în literatura noastră, cu noi referiri la „cazul” Caion. 
Cronica literară este susținută de N.I. Apostolescu, 
iar cea teatrală de Al. Antemireanu, care comen- 
tează favorabil drama Vlaicu Vodă de Al. Davila. 
Juarez Movilă face cronică muzicală sub genericul 
„Impresiuni artistice”. Alte rubrici: „Note critice”, 
„Cronica militară”, „Cronica externă”. Un amplu 
excurs memorialistic, Din tainele vieții, întins pe 87 
de foiletoane, aparţine lui VA. Urechia. Secțiunea 
traducerilor e ilustrată de versiuni din scrierile 
lui Henryk Sienkiewicz (Quo vadis?, Cavalerii 
crucii), Guy de Maupassant (Lumina lunii) ş.a. Alţi 

colaboratori: loan Slavici, Zamfir C. Arbore, Vasile 
D. Păun, N. Pandelea, Th. Cornel, Al. Antemireanu, 
A.D. Xenopol, Petru Vulcan, N. Burlănescu-Alin, 
G. Tutoveanu, lon Dafin, Al. Cazaban, Elena D.O. 
Sevastos, Gabriel Donna, D. Teleor. D.B., L.Bc. 


APETRI, Dumitru (21.X.1940, Târnauca, j. Dorohoi, 
azi în Ucraina), critic şi istoric literar. Este fiul Savetei 
(n. Herghiligiu) și al lui lon Apetri, ţărani. După absol- 
virea școlii primare (1951) și a școlii medii (1958) în 
satul natal, îşi continuă studiile la o instituţie cul- 
tural-educativă din Cernăuţi (1958-1960), apoi tot 
aici la Universitatea de Stat, Facultatea de Filologie 
(1962-1967). În 1974 se înscrie la doctorat la Institutul 
de Limbă şi Literatură din Chişinău, susținându-l în 
2005 cu o teză despre receptarea literaturii ucrai- 
nene în spațiul românesc de la est de Prut (perioada 
1924-1984). A fost profesor și director la şcoala din 
satul Culiceni, profesor în Horbova, raionul Herţa, 
redactor literar şi corespondent special la ziarul 
„Zorile Bucovinei” (1970-1971). Din 1974 este angajat 
cercetător științific la Institutul de Limbă și Literatură 
al Academiei de Științe din Chișinău. Funcționează şi 
ca profesor la Institutul Republican de Perfecţionare 
a Cadrelor Didactice (1986-1988) și la Universitatea 
de Stat „lon Creangă” din Chişinău (din 1999). 
Debutează în „Steagul roșu”, gazetă raională din 
Herţa, iar editorial cu volumul Bucovina: cultură, per- 
sonalităţi, destine (2000; Premiul Uniunii Scriitorilor 
din Republica Moldova). 

În articolele publicate în „Zorile Bucovinei”, 
„Septentrion literar, „Literatura și arta, „Limba 
română”, „linerimea Moldovei”, „Metaliteratură”, 
„Viaţa Basarabiei”, „Nistru”, „Kodrî”, „Radianske lite- 
raturoznavstvo”, „Raduga”, „Voprosi russkoi literaturi” 
(Lvov), precum și în comunicările ținute la colocvii 
internaționale organizate în România, Ucraina și 
Rusia, în bună parte reunite în volumul Afifudini şi 
opinii (2010), A. tratează în special probleme privind 
literatura comparată și traducerile. Preocupat de 
destinul creaţiei lui M. Eminescu în arealul culturii 
ruse și a celei ucrainene, el pune accentul pe istoria și 
arta transpunerilor, acordând o atenţie specială ver- 
siunilor semnate de Iuri Kojevnikov. Pe de altă parte, 
examinează punerea în circuitul românesc a litera- 
turii ucrainene prin intermediul traducătorilor de la 
Chișinău (Igor Creţu, Andrei Lupan, Anatol Ciocanu, 
Anatol Codru, Alexandru Negriș, lon Vatamanu, 
Vasile Leviţchi, lon Gheorghiță, Nicolai Costenco, 
Gheorghe Vodă, Petrea Cruceniuc, Petru Zadnipru). 

Raporturile culturale fiind analizate prin prisma a 
două forme de receptare: traducerile propriu-zise și 
interpretarea critică, A. se referă la acest dialog activ 
în a doua jumătate a secolului al XX-lea (1940-1991). 
În volumul Bucovina: cultură, personalități, destine el 
investighează creaţia lui Eminescu sub aspect tematic 
(cultul patriei, al mamei și al cărții, Bucovina în poezia 
şi publicistica autorului), evocă destinele dramatice 
ale lui Vasile Bogrea și Constantin Loghin, descrie 
preocupările literare polifonice ale lui Vasile Leviţchi, 
ale lingvistului Vasile Pavel, originar din Bucovina. 
Strădaniile întreprinse de Vasile Coroban pentru a 
include în circuit „idei care se cereau asimilate și valo- 
rificate fără întârziere de practica literară autohtonă”, 
cercetarea culturologică în critica lui Anatol Gavrilov, 
relevarea diferitelor aspecte în proza lui lon Druţă, în 
special de până la finele anilor '80, definesc interesul 
constant al criticului față de fenomenul literar din 
Bucovina și Basarabia. De asemenea, sunt relevabile, 
în câteva profiluri, disocieri privind trăsăturile dis- 
tinctive în scrisul lui Grigore Vieru, Nicolae Dabija, 
Arcadie Suceveanu, lon Gheorghiță, Serafim Saka, 
Vasile Tărâţeanu. Notele de lectură pe marginea apa- 
rițiilor editoriale din anii '70 ai secolului trecut până la 
finele primului deceniu al secolului al XXI-lea între- 
gesc spectrul preocupărilor istorico-literare ale lui A. 
În fine, ca autor al unor mici nuvele, în Dimineţi cu 
brumă (2010), fixează amintiri, momente și situații 
de acasă, din Bucovina, precum și din viaţa de la 
Chișinău. 

SCRIERI: Bucovina: cultură, personalităţi, destine, pret. 
Adrian Dinu Rachieru, Timişoara, 2000; Românii din jurul 
României (în colaborare), București, 2003; Dialog intercul- 
tural. Aspecte ale receptării literare, Chișinău, 2006; Eseuri şi 
profiluri literare, Chişinău, 2007; Arta replăsmuirii artistice 
(traductologie), Chișinău, 2008; Atitudini și opinii, Chișinău, 
2010; Dimineţi cu brumă, Chişinău, 2010. Antologii, ediții: 
Lire înfrăţite — Zbratani iri, ed. bilingvă, Chișinău, 1979; 
Vasile Bogrea, Opere alese, pref. Mircea Borcilă, Chișinău — 
București, 1998 (în colaborare cu Mircea Borcilă, Ion Mării, 
Vasile Pavel şi Vasile M. Ungureanu); Omagiu lui Taras 
Șevcenko, postfața edit., Chișinău, 1999. 

Repere bibliografice: Vasile Pavel, Un harnic cercetător 
literar, LA, 2000, 26 octombrie; Alexandru Burlacu, Vlad 
Caraman, Bucovina literară..., „Septentrion literar”, 2001, 
1-2; Ion Şpac, O carte despre Bucovina, LA, 2001, 31 mai; 
Felicia Cenuşă, Bucovina: destine literare, „Metaliteratură”, 
2001, 3; Sava Pânzaru, Un studiu despre receptarea 
literară, „Metaliteratură”, 2007, 1-2; Burlacu, Texistenţe, 
I, 201-203; Aliona Grati, Despre traducere ca artă şi dialog 
intercultural, „Metaliteratură”, 2009, 5-6. A.Bn. 

APETROAIE, Ion (11.1.1937, Lişna, j. Botoşani — 
24.VIII.1997, Iaşi), critic şi istoric literar. Este fiul 
Mariei (n. Calistru) şi al lui Gheorghe Apetroaie, 
țărani. A urmat liceul la Dorohoi, pe care l-a absolvit 
în 1954, apoi Facultatea de Filologie a Universităţii 
din laşi (1955-1960). Face carieră didactică la 
Catedra de literatură română şi comparată a acele- 
iaşi facultăţi. Între 1972 şi 1976 a funcţionat ca lector 
de limbă şi civilizaţie românească la Universitatea 
„Paul Valery” din Montpellier şi la Sorbona. Din 
1977 a fost secretar de redacţie la „Analele ştiinţi- 
fice ale Universităţii «Al. |. Cuza» din Iaşi”. A debutat 
cu articole de critică literară în revista „laşul literar” 
(1960). A mai colaborat la „Ateneu”, „Gazeta literară”, 
„Convorbiri literare”, „Cronica”, „Steaua”, „Iribuna”, 
„lomis”, „Ramuri”, „Orizont” ş.a. 

Volumul de debut al lui A., monografia critică 
V Voiculescu (1975) — iniţial prezentată ca teză de 
doctorat în 1974 —, este primul studiu de amploare 
dedicat vieţii şi operei scriitorului. Îmbinând 
cele mai importante elemente ale biografiei lui 
Voiculescu (cu excepţia episodului arestării şi con- 
damnării sale de către autorităţile comuniste) cu 
etapele creşterii şi împlinirii sale ca artist, cartea 
este o trecere în revistă a universului imaginar 
voiculescian, abordat atât din perspectiva creaţiei 
lirice a scriitorului, cât şi din aceea a operei sale 
în proză. Tradiţionalismul lui Voiculescu, susţine 
criticul, rezultă dintr-o sinteză complexă a sămă- 
nătorismului şi poporanismului, înţelese însă la 
un mod superior, acela al importanţei cruciale a 
culturii populare în definirea spiritualităţii unui 
neam. O tonalitate disonantă, în contextul unei 
lucrări altfel echilibrate, este insistența de a face 
din autorul Poemelor cu îngeri, în acord cu ideolo- 
gia oficială a vremii şi împotriva evidenţei, un „ateu 
politicos”, judecată care, luată în serios, ar pune 
sub semnul întrebării întregul eşafodaj al demer- 
sului analitic. Orfeu şi Aristarc (1982) — culegere de 
studii şi articole despre unii dintre cei mai repre- 
zentativi scriitori români de la începutul secolului 
al XX-lea (G. Bacovia, Mihail Sadoveanu, Calistrat 
Hogaş, Gala Galaction, Liviu Rebreanu) — conţine, 
în prefaţă, şi o profesiune de credinţă: critica 
literară, spune A. pe urmele lui G. Ibrăileanu şi G. 
Călinescu, este o formă de creaţie, iar adevăratul 
critic trebuie să aibă capacitatea de a pătrunde 
atât principiile întemeietoare ale macrouniver- 
sului (viziunea lui Orfeu), cât şi structura organi- 
zatoare a microuniversului reprezentat de opera 


Apolzan 


literară (perspectiva lui Aristarc). A. a mai îngrijit 
şi/sau prefaţat ediţii din 1. Al. Brătescu-Voineşti, 
D. Caracostea, G. Bacovia, V. Voiculescu şi Tudor 
Arghezi. 

SCRIERI: V Voiculescu, Bucureşti, 1975; Literatura 
română a secolului al XX-lea, |, laşi, 1978; Orfeu şi 
Aristarc, laşi, 1982; Carte de înţelepciune, laşi, 1996; Lite- 
ratură şi reflexivitate, laşi, 1996; Portrete şi comentarii 
critice, Galaţi, 1997. 

Repere bibliografice: Mircea Iorgulescu, „V Voiculescu”, 
RL, 1975, 37; Aurel Sasu, O monografie Voiculescu, ST, 
1975, 11; 1; D. Micu, „V Voiculescu”, CNT, 1976, 32; Dan 
Mănucă, Bemolii lui Aristarc, CRC, 1982, 17; Mircea 
Popa, „Orfeu şi Aristarc”, ST, 1982, 5; Al. Săndulescu, 
Între Orfeu şi Aristarc, VR, 1983, 2; Dicţ. scriit. rom, |, 
97-98, Const. Ciopraga, Rigoarea discursului/timbru 
participativ, CRC, 1997, 1; Ştefan Avădanei, Destin 
uman, cărturăresc, academic, CRC, 1997, 4; Dan Mănucă, 
Cuvântul şi tăcerea, CRC, 1998, 1. L.H. 


APOLZAN, Mioara (12.V.1944, Stoeneşti, j. Vâlcea), 
critic literar, prozatoare. Este fiica Elvirei (n. 
Petrescu) şi a lui Vespasian Popescu, contabil. 
Petrece copilăria şi anii de şcoală primară şi secun- 
dară la Sibiu, absolvind Facultatea de Filologie a 
Universităţii din Cluj (1967). Până în 1986 a fost 
cercetător ştiinţific la Institutul de Istorie şi Teorie 
Literară „G. Călinescu” din Bucureşti. Obține 
doctoratul în filologie în 1980 cu o monografie 
despre „Revista Fundațiilor Regale”. Debutează în 
publicistică în 1967 cu articole de istorie literară 
şi recenzii apărute în „Revista de istorie şi teorie 
literară”. Imobilizată din 1986, în urma unei inter- 
venţii chirurgicale, va continua să publice sporadic, 
colaborând mai susţinut la suplimentul cultural al 
ziarului „Cotidianul” şi la emisiunile postului de 
radio Europa Liberă (1994-1995). 

Primul volum semnat de A., Casa ficţiunii (1979; 
Premiul Uniunii Scriitorilor), cuprinzând studii 
asupra modalităţilor prozei româneşti contempo- 
rane, abordează romane şi formule narative ale 
unor scriitori consacraţi ai deceniului al optulea 
din secolul trecut (George Bălăiţă, Constantin 
Țoiu, Augustin Buzura, D.R. Popescu, Al. Ivasiuc, 
Virgil Duda), din perspective teoretice practicate 
la acea dată pe plan european. Analiza fină şi rigu- 
roasă urmăreşte să traseze profiluri caracteristice 
şi să verifice intuiţiile cronicarilor literari asupra 
reprezentativităţii anumitor autori români con- 
temporani. Sub un titlu destinat să înşele vigilenţa 
cenzurii, Aspecte de istorie literară (1983), îi apare 

teza de doctorat, care reconstituie cu minuţiozi- 
tate şi spirit de sinteză, intuind cu fineţe nucleele 
ideologice, rolul grupării scriitoriceşti din jurul 
„Revistei Fundațiilor Regale” în evoluţia literaturii 
române interbelice. A. a publicat studii substan- 
ţiale în domeniul metodologiei istoriei literare, 
rămase în paginile revistelor de specialitate, 
precum şi mai multe ediții comentate din opera 
unor scriitori români. A colaborat, în calitate de 
coautor, la câteva volume, între care un dicţionar 
de termeni literari (1976), o panoramă a poeziei 
contemporane româneşti (1980), un compendiu 
de istorie a literaturii române publicat, în limba 
germană, la Berlin (1983), un studiu asupra presei 
literare româneşti dintre cele două războaie (1984) 
şi o bibliografie, în două volume, a scrierilor lui 
I.L. Caragiale din periodice (1997). În 1993 îşi face 
debutul ca prozatoare cu volumul Carte de iden- 
titate, bine primit de critică. Seria subintitulată 
„proze, mai mult sau mai puţin scurte, pe teme mai 
mult sau mai puţin închipuite”, o incursiune în fan- 
tasticul existenţei cotidiene, este precedată de un 
„jurnal din memorie” al anilor 1986-1989, mărturie 
autobiografică de mare intensitate, dar şi medita- 
ţie asupra felului în care textul literar înglobează şi 
ordonează semnele disparate ale unor experienţe 
de viaţă. O continuare relativă a acestei cărți este 
romanul O vară cu Maia (2012). Intersectare de 
planuri temporale şi fire narative diferite, cartea 
surprinde meandrele unei relaţii afective ajunse 
în criză în anii '80, reface atmosfera întunecată şi 
neajunsurile vieţii de zi cu zi în ultimul deceniu al 
comunismului românesc, evocă, prin intermediul 
unui jurnal de front, perioada celui de-al Doilea 
Război Mondial şi totodată reface traseul dramatic 
al unui țărănist arestat după alegerile fraudate din 
1946, evadat şi ulterior rămas în clandestinitate 
timp de şaptesprezece ani. 

SCRIERI: Casa ficţiunii. Romane şi romancieri din 
deceniul 8, Cluj-Napoca, 1979; Aspecte de istorie literară, 
Bucureşti, 1983; Carte de identitate, Bucureşti, 1993; 
O vară cu Maia, Bucureşti, 2012. Ediţii: I.L. Caragiale, 
Teatru, Bucureşti, 1976 (în colaborare cu Al. Rosetti, 
Şerban Cioculescu şi Liviu Călin); H. Bonciu, Pensiunea 
doamnei Pipersberg, pref. edit., Cluj-Napoca, 1984. 
Repere bibliografice: Mircea Mihăieş, Romane şi 
romancieri în deceniul opt, O, 1979, 40; Nicolae 
Manolescu, „Casa ficţiunii” şi ferestrele ei, RL, 1979, 
48; Al. Călinescu, [Mioara Apolzan], CRC, 1980, 10, CL, 
1983, 8; Mircea Scarlat, „Aspecte de istorie literară”, CNT, 

1983, 18; Al. Săndulescu, „Aspecte de istorie literară”, 
RL, 1983, 34; Dan C. Mihăilescu, Medalion, LAI, 1993, 
13; Ioana Pârvulescu, Dreptul la identitate, RL, 1993, 
30; Monica Spiridon, Încercarea scriitorului, R, 1993, 
10-11; Mircea Anghelescu, Construcția şi reconstrucția 
cotidianului, VR, 1994, 2; Gabriel Dimisianu, Identitate 
recuperată, RL, 2012, 16; Cosmin Ciotloş, Diferențe 
specifice, RL, 2012, 20. C.Pp. 


APOSTOL, Constantin (21.X11.1904, Focşani -— 
23.VI.2001, București), prozator. Este fiul Ecaterinei 
şi al lui Vasile Apostol, podgoreni în Vrancea. A 
absolvit în 1925 Liceul Unirea din localitatea natală 
şi a urmat cursurile Facultăţii de Litere şi Filozofie 
din Bucureşti (1925-1928), perioadă în care frec- 
ventează cenaclul literar al lui M. Dragomirescu 
şi debutează cu proză în revista „Ritmul vremii” 
(1928), semnând Apostol Fulga (nume folosit 
apoi curent). A fost profesor la Târnăveni, 
Odobeşti, Ismail, Bacău şi Focşani, iar după pen- 
sionare s-a stabilit la Bucureşti. A mai colaborat la 
„Universul literar”, „Vitrina literară”, „Facla”, „Azi”, 
„Lreisprezece” (Focşani), „Revista Fundațiilor 
Regale”, „Limpul”, „Convorbiri literare”. 

Proza din periodice prefigurează, cu câteva 
excepţii, romanul Altceva (1936), în care A. inten- 
ționează să ilustreze o anumită stare a tineretului 
din deceniul al patrulea din secolul trecut, sesiza- 
bilă, de altfel, în scrierile vremii. Personajele sunt 
purtate de o nebuloasă aspirație spre afirmare 
socială, de o puternică dorinţă de a trăi intens. În 
fuga permanentă de monotonie şi plictis, de invo- 
luţie biologică şi de conştiinţa morţii, „sensul unic” 
al vieţii este satisfacerea instinctului, fără intero- 
gaţii şi angajări. Însă această cale nu neutralizează 
obsesia unui „altceva” nedefinit. Autorul folo- 
seşte o formulă epică modernă, structurându-şi 
cartea în trei părţi, cu trei naratori — Povesteşte 
ea..., Povesteşte el..., Şi acum autorul. Scris în alt 
registru, romanul Fericirea nu are istorie (1942) 
pare o replică la dezorientarea din Altceva - ferici- 
rea este posibilă urmând căile fireşti ale vieţii şi nu 
alergând după himere. Volumele Amarul sânge al 
strugurilor (1969) şi Război cu zurgălăi (1971) fac 
parte dintr-un ciclu ce se vrea o „cronică a epocii”, 
cu centrul în Odobeşti. „Însoţitor” şi grefier detaşat, 
implicit ironic, autorul reuşeşte să recreeze o reali- 
tate proprie. Alte trei romane anunţate în presă nu 
au mai apărut. Fie ca traducător, fie doar ca girant 
al unor traducători interzişi în perioada 1937-1944 
(Eugen Relgis, Eugen B. Marian, Paul B. Marian), 

A. a contribuit la editarea unor opere ale literatu- 
rii universale în versiune românească, între care 
Jane Eyre de Charlotte Bront&, Rebecca de Daphn6 
du Maurier, Familia Malavoglia de Giovanni Verga, 
Metropola de Upton Sinclair. 

SCRIERI: Altceva, Bucureşti, 1936; Viaţa după paravan, 
Ploieşti, 1939; Fericirea nu are istorie, Bucureşti, 1942; 
Nici ei n-au rămas în urmă, Bucureşti, 1949; Amarul 
sânge al strugurilor, Bucureşti, 1969; ed. Focşani, 2012; 
Război cu zurgălăi, Bucureşti, 1971. 

Repere bibliografice: Mihail Şerban, „Alfceva”, ADV, 
1936, 16056; Ovidiu Papadima, „Altceva”, E 1936, 2; 
Radu Preajbă, Boris Buzilă, [Interviuri cu C. Apostol], 
RRI, I, partea I, 106-112; Dana Dumitriu, „Amarul sânge 
al strugurilor”, RL, 1970, 10; D. Florea-Rarişte, „Amarul 
sânge al strugurilor”, IL, 1970, 4; Liviu Chiscop, „Amarul 
sânge al strugurilor”, ATN, 1970, 7; Viola Vancea, „Război 
cu zurgălăi”, RL, 1972, 3. C.1. 


APOSTOLESCU, 

N. 1. [Nicolae 1.] 
(3.V.1876, Alexandria 
— 2.X1.1918, Piteşti), 
istoric literar, 
comparatist. 


Înscris în 1883 la o şcoală primară din Alexandria, 
A. urmează, din 1888, Liceul „Gh. Lazăr” din 
Bucureşti, unde se mutaseră părinţii, Polixenia şi 
Iancu Apostolescu, negustor. După bacalaureat, în 
1895, s-a înscris la Facultatea de Litere. Luându-şi 
examenul de licenţă, funcţionează un timp la 
Liceul „Matei Basarab” din Bucureşti, apoi, din 
februarie 1899, este profesor la Liceul „I.C. 
Brătianu” din Piteşti. A predat aici, de-a lungul 
anilor, româna, franceza, elina, filosofia, printre 
elevii lui numărându-se G. Vâlsan, Gh. Ulieru, lon 
Barbu, Istrate Micescu, Armand Călinescu, lon 
Trivale, Ion Minulescu, Vladimir Streinu. În 1904 îi 
apare culegerea de „literatură, estetică, filologie” 
intitulată Studii, prefațată de B.P Hasdeu. 
Câştigând, în 1905, o bursă la Paris (pentru seman- 
tică şi literatură comparată), frecventează cursuri 
la Ecole de Hautes Etudes şi la Sorbona, obţinând 
în 1909 titlul docteur es Lettres. Tezele LInfluence 
des romantiques frangais sur la poesie roumaine 

(1909) şi L! Ancienne versification roumaine (XVII 
XVIII siecles) (1909) sunt susţinute în faţa unei 
comisii prezidate de Emile Faguet, din care făceau 
parte, printre alţii, Emile Picot şi Mario Roques. 
Între 1908 şi 1909 ţinuse cursuri de limba şi litera- 
tura română la Ecole des Langues Orientales 
Vivantes. Întors în ţară, devine un animator al vieţii 
culturale piteştene, graţie îndeosebi artei lui de 
conferenţiar. Societatea Scriitorilor Români îl 
primeşte în rândurile ei. O primă tentativă, din 
1915, de a ajunge suplinitor la Catedra de istoria 
literaturii române şi estetică literară de la Facultatea 
de Litere, eşuează. Abia peste trei ani, în toamna lui 
1918, facultatea ieşeană avea să-l prefere altor can- 
didaţi, dar pentru A. răspunsul, favorabil, vine prea 
târziu, cu câteva ceasuri înainte de a muri (în urma 
unei pleurezii). 

Semnătura lui A. poate fi întâlnită mai des 
în „Literatură şi artă română”, „Conservatorul”, 
„Revista pentru istorie, arheologie şi filologie”, 
unde a figurat şi în comitetul de redacţie, „Noua 
revistă română”, „Steagul”, dar şi în alte publica- 
ţii, precum „Revista Societăţii Tinerimea Română”, 
„Adevărul”, „Epoca”, „Revista armatei”, „Revue de 
Roumanie”, „Flacăra”, „Gazeta Transilvaniei”, „Ţara 
nouă”, „Doina”, „La Politique”, „Duminica poporu- 
lui”, „Glasul Argeşului”, „Lumină nouă”, „Convorbiri 
literare”, „Revista cercului de studii al Partidului 
Conservator”, „Cronicarul”. Îndeobşte, colaboră- 
rile lui sunt însemnări literare, istorice, politice, 
dar şi pe alte teme. A scris versuri, cele mai multe 
lăsându-le în manuscris. Traducerile (semnate A. 
Nicoară) din Albert Samain, Sully Prudhomme, 
Henri de Râgnier sunt publicate în „Literatură şi 
artă română”. Cele două volume din Istoria litera- 
turii române moderne (1913-1916) oferă o imagine 
sumară a literaturii noastre, de la primele manifes- 
tări şi până la 1900. Având competenţa filologică şi 
libertatea de spirit care vin din şcoala dezinhibată 
a lui B.P. Hasdeu, A. suferă, însă, de un subiecti- 
vism care agravează insuficienţele gustului său 
literar. Erudiţia lui se lasă prea în voia reflexului 
comparatist, „izvoarele inspirărei” fiind căutate şi 
acolo unde ele nu există. Mai gravă este tăgădui- 
rea absurdă a unor mari scriitori (lon Creangă, M. 
Eminescu, Octavian Goga), autori de talie modestă, 
pe de altă parte, fiind trataţi cu excesivă generozi- 
tate. Studiile lui A., în care istoricul literar se înfră- 
ţeşte cu eseistul, vădesc o tendinţă spre teoretizări, 
amprenta hasdeiană putând fi uşor recunoscută. 

Preia multe dintre simpatiile şi, mai cu seamă, anti- 
patiile maestrului, lansându-se în aprecieri bizare. 
Ca „poeţi naţionali români” el nu-i acceptă decâtpe 
Vasile Alecsandri şi pe George Coşbuc. În schimb, 
versurile lui Eminescu, în special postumele, nu ar 
fi având deloc o „înfăţişare naţională”, pesimismul, 
ca şi medievalismul infuzând acestei lirici esențe 
străine. În studiul Bălcescu şi „Cântarea României” 
A. atribuie istoricului muntean paternitatea mis- 
teriosului poem. A şi editat, de altfel, în 1914, 
lucrarea, sub numele lui N. Bălcescu, însoţind-o 
de un studiu introductiv. Alte încercări vizează 
fie folclorul, fie limbajul, privit în înfăţişările lui 
sociale ori sub aspect semantic, în timp ce Ritm 
şi măsură şi Versificaţie românească anunţă o cer- 
cetare de referinţă în poetica noastră — L Ancienne 
versification roumaine (XVII-XVIII siecles). Înainte 
de a aborda stihurile mai vechi, stilisticianul exa- 
minează structura şi valorile versului modern 
românesc, confruntat cu pulsaţiile versificaţiei 
franceze. Silabele tonice şi cele atone se înscriu, în 
limba română - potrivit lui A. —, într-o succesiune 
care face din ritmul accentuat componenta esenţi- 
ală a versificaţiei, în aşa fel încât rima poate chiar 
să lipsească. Se certifică deci posibilitatea versului 
liber, cu cezura mobilă. Unele dintre ideile acestui 
studiu au fost reluate de Mihail Dragomirescu, 
Vladimir Streinu, Ladislau Gâldi, Mihai Bordeianu. 
În postură de critic, A. este incitant, derutând însă 
nu o dată. El e tentat de a muta discuţia într-un 
plan al generalizărilor estetice (principiile operei 
de artă, mecanismul creaţiei, raportul dintre artist 
şi public). Se ocupă de personajul literar, compară 
drama cu poezia epică şi cu lirica, scrie despre 
opere aflate sub „domnia visului” ş.a.m.d. ÎL rețin 
chestiunile de versificaţie şi cele legate de difi- 
cultatea traducerilor de poezie. Interesul îi este 
captat în mod deosebit de problematica imitaţiei 
(pe care nu o deosebeşte de influenţă), pe acest 
teren, însă, inventivitatea exegetului căzând în 
extravaganţă. În polemici ia partea lui Hasdeu şi 
sare ca ars când cineva îi contestă maestrului său 
vreo teorie. Pe M. Dragomirescu îl zeflemiseşte, şi 
tot aşa pe G. Bogdan-Duică şi pe N. lorga. Pe cât 
de nedrept poate fi în persiflări, pe atât de cordial 
devine în portretele conturate lui B.P Hasdeu, G.I. 
lonnescu-Gion, Gr. G. Tocilescu sau Iuliei Hasdeu. 
Despre scriitorii francezi (Sully Prudhomme, 
Emile Gebhart, Maurice Barrăs ş.a.) şi nu numai 
(Emerson), întocmeşte mici monografii. Domeniul 

în care se ilustrează este acela al literaturii compa- 
rate. Ecouri multe şi favorabile au însoţit, în străină- 
tate, teza lui de doctorat L'Influence des romantiques 
francais sur la po&sie roumaine, despre care scriu 
Emile Faguet, Lon Sech6, Hippolyte Buffenoir, 
Alfred Jeanroy, Jules Feller, Mario Roques, Alphonse 
Bayot, Marcel Montandon, Gustav Weigand ş.a. De 
formaţie sorbonardă, pozitivistă, istoristă, autorul 
îşi dezvoltă teoria privilegiind instanţa emițătoare — 
în acest caz, literatura franceză —, ceea ce face din 
romantismul românesc un fenomen de import. 
Cu excese şi erori, se urmăresc etapele influenţei 
franceze la noi, începând cu epoca fanariotă. Dacă 
eşafodajul teoretic nu e deloc ireproşabil, segmente 
ale cercetării se dovedesc, de multe ori, remarca- 
bile. Destule identificări de izvoare sunt contribuţii 
de fineţe, însă răsfățul sursologic îneacă operele 
supuse discuţiei într-o ploaie de „reminiscenţe” (de 
pildă o reţea de trimiteri îl împăienjeneşte pe lon 
Heliade-Rădulescu:  Lamartine, Chateaubriand, 
Victor Hugo, dar şi Alphonse Esquiros, G. de Mancy, 
Paul Hedouin, Elsa Grant). Unele sugestii vor fi 
reluate, nuanţat, de D. Popovici. Oricum, contribu- 
ţia comparatistă pe tărâm literar a lui A., alături de 
aceea a lui Pompiliu Eliade sau de cea a lui Charles 
Drouhet, nu e de trecut cu vederea. De calitate sunt 
traducerile de poezie românească încorporate în 
Linfluence..., vădind un scriitor care se ignoră. 
SCRIERI: Despre cuvânt, Bucureşti, 1900; Studii. Literatură, 
estetică, filologie, pref. B.P Hasdeu, Bucureşti, 1904; „Marin 
Gelea', roman de N. Petraşcu, Bucureşti, 1906; Linfluence 
des romantiques frangais sur la po&sie roumaine, pret. Emile 
Faguet, Paris, 1909; LAncienne versification roumaine (XVII- 
XVIII siecles), Paris, 1909; Cetăţuile lui Negru Vodă şi a lui 
Tepeş, Bucureşti, 1910; Tocilescu, Bucureşti, 1912; Hasdeu 
şi Tocilescu, Bucureşti, 1913; Istoria literaturii române 
moderne, I-II, Bucureşti, 1913-1916; Lenea, Bucureşti, 1914; 
Poezia munților, Bucureşti, 1916; Studii şi portrete literare, 
îngr. şi pref. lon M. Dinu, Cluj-Napoca, 1983. Traduceri: 
Emile Gebhart, După ce Ulyse revăzu Itaca..., Bucureşti, 
1912; Jean Richepin, Desfrânata, Bucureşti, 1914. 

Repere bibliografice: Lovinescu, Scrieri, IV, 290-292; 
Ibrăileanu, Opere, III, 342-351; Streinu, Versificaţia, 
117-118, 123, 135-136, 162; Bucur, Istoriografia, 139-143; 
Mihai Bordeianu, Versificația românească, laşi, 1974, 24, 
39-40, 53, 61, 71-72, 97, 99; Vasile Voia, N.I. Apostolescu 
comparatist, SUB, Philologia, t. XXVIII, 1983; Ion M. 
Dinu, Nicolae I. Apostolescu. Omul şi opera, Craiova, 
1983; Anghelescu, Lectura, 141-145; Dicţ. scriit. rom., 
I, 98-100; Dan Grigorescu, Introducere în literatura 
comparată, Bucureşti, 1997, 334-336. F.F. 

revistă a uniunii scriitorilo 


APOSTROF, revistă care apare la Cluj-Napoca, 
lunar, din ianuarie 1990, sub egida Uniunii Scriito- 
rilor. Redactor-şef: Marta Petreu; colectivul redacţi- 
onal (inițial): Liviu Malița, loan Milea, Ovidiu 
Pecican, Mircea Țicudean, Virgil Leon; ulterior sunt 
cooptați Octavian Soviany, Ştefan Borbely, Ştefan 
Melancu, Horvâth Sandor, Claudiu Groza, Dora 
Pavel, Irina Petraş, Lucâcs J6zsef, Adriana Pop şi 
Ana Moruţan. Dorind să continue programul 
revistei „Echinox”, A. se concentrează îndeosebi 
asupra fenomenului literar şi cultural actual, sur- 
prins în diversele lui manifestări, dar şi într-o 
viziune integratoare. Printre rubricile mai impor- 
tante se numără „Dosar”, „Estuar”, „Cronica literară”, 
„Ospăţul filosofilor”, „Vestiar”, „Puncte de reper”, 
„Esevw”, „Cafe Apostrof”, „Arhiva A”, „Biblioteci în aer 
liber”, „Colonia penitenciară”, „Cu ochiul liber”. Se 
publică versuri ale unor poeţi reprezentativi din 
diferite generaţii, de la perioada interbelică la cea 
contemporană, precum Lucian Blaga, Ion Barbu 
(inedit, 8-9/1994), Ion Pillat, V. Voiculescu, Nichifor 
Crainic, Radu Stanca (inedit, 5/2000), Radu Gyr, 
Adrian Maniu, Vintilă Horia, Ştefan Aug. Doinaș, 
Marin Sorescu (inedit, 5/1997), Mircea Cărtărescu, 
Mircea Ivănescu, Florenţa Albu, Ion Caraion, 
I. Negoiţescu (inedit, 8-9/ 1994), Magda Cârneci, 
Augustin Pop, Alexandru Muşina, Dan Damaschin 
ş.a. În intenţia de a introduce în circuit valorile 
culturii şi ale literaturii române trecute sub tăcere 
în perioada comunistă, revista tipărește o serie de 
pagini de proză, adesea cu caracter memorialistic, 
ale unor însemnați scriitori contemporani, iar din 
literatura interbelică reţine fragmente cu valoare 
îndeosebi documentară. Apar astfel texte din Camil 
Petrescu (fragmente din romanul inedit Atomul), 
Lucian Blaga (Începuturile şi cadrul unei prietenii — 
despre prietenia cu Nichifor Crainic), Cezar Petrescu 
(Pe când eram mai tineri, fragmente), Sextil Puşcariu 
(Călare pe două veacuri —- pasaje cenzurate la 
editarea volumului în 1968, şi Pagini de jurnal), 
Eugen Ionescu (Fragmente dintr-un jurnal intim), 
N. Steinhardt (un fragment din prima versiune a 
Jurnalului fericirii), Paul Goma (din romanul Astra), 
Ion D. Sîrbu (un fragment din Lupul şi catedrala, 
Fragmente de jurnal cu Blaga şi din Jurnal clujean), 

Nicolae Balotă (fragmente din Caietul albastru şi 
din Abisul luminab, Petru Comarnescu (Jurnal, 
inedit), Gabriela Melinescu (Jurnal suedez), |. Nego- 
iţescu, Adrian Marino, Mircea Zaciu, D. Țepeneag, 
Norman Manea, Valentin Silvestru, Florenţa Albu, 
Magda Cârneci (Jurnal pe sărite) ş.a. Teatru 
semnează Petru Dumitriu, Mihai Ignat şi Bogdan 
Bădulescu. Un interes deosebit îl prezintă rubricile 
„Dosar” (îngrijită de Ion Vartic) şi „Arhiva A”, unde 
sunt publicate texte mai puţin cunoscute sau 
inedite, documente, memorii şi dialoguri epistolare 
ale unor personalităţi ale literaturii române, 
frecvent însoţite de comentarii critice. Apar, astfel, 
scrisori emise de Lucian Blaga, Camil Petrescu, 
Mircea Eliade, Constantin Noica, Emil Cioran, D.D. 
Roşca, Petre Ţuţea, Eugen Ionescu, Ştefan Baciu, 
Ion Caraion, G. Călinescu, Radu Petrescu, Norman 
Manea, Ştefan Aug. Doinaș, Ilarie Voronca ş.a. În 
numere speciale, format carte, A. publică Scrisori 
către bunul Dumnezeu de Ion D. Sîrbu, 12 scrisori de 
pe culmile disperării de Emil Cioran, însoţite şi de 
alte texte (12/1996) etc. Prin texte de arhivă sau 
printr-o suită de evocări însoţite uneori de fişe bio- 
bibliografice şi de studii critice, revista aduce în 
prim-plan câte un scriitor, mai cu seamă dintre cei 
căzuţi în dizgraţia regimului comunist, din 
România sau din diasporă. Consistente sunt dosa- 
rele consacrate lui Lucian Blaga (3/2000, 3/2003, 
9/2004, 5-6/2006, 3/2007, cu texte inedite, evocări, 
manuscrise), Mircea Eliade (5/1996, 4/2006, 
1/2008, 1/2012), Eugen Ionescu (9/1998, 11-12/2000, 
11/2009), Emil Cioran (7-8/2004, 11/2006), Ion D. 
Sîrbu (12/2004, 11-12/2005, 9/2007, 3/2008, 
3/2012), Mihail Sebastian (10 şi 11/2007, 2/2011), 
N. Steinhardt (1-2/1991) etc. Nu lipsesc dosarele 
dedicate unor scriitori precum Vladimir Nabokov 
ori unor curente, grupări şi mişcări artistice, ca 
avangarda sau Cercul Literar de la Sibiu. La rândul 
lor, anchetele A., la care participă numeroşi oameni 
de cultură, se referă la receptarea contemporană a 
unor scriitori clasici şi moderni - printre ei I.L. 
Caragiale, Mihail Sebastian, Franz Kafka - sau la 
probleme mai generale, ca, bunăoară, criza culturii 
din 1946-1947, revizionismul, statutul actual al 
scriitorului. În domeniul studiilor literare, axate 
mai cu seamă asupra problematicii contemporane, 
revista atrage colaborarea criticilor şi istoricilor 
literari 1. Negoiţescu, Matei Călinescu, Adrian 
Marino, Mircea Zaciu, Monica Lovinescu, Virgil 
Ierunca, Nicolae Balotă, Petru Poantă, Gheorghe 

Grigurcu, Mircea Popa, Ion Vartic, Mircea Muthu, 
Alex. Ştefănescu, lon Vlad; cronica de carte este 
semnată de Liviu Malița, loan Milea, Mircea 
Țicudean, Virgil Leon, Ovidiu Pecican, Irina Petraş, 
Octavian Soviany, Mircea Petean, Ion Bălu, Dumitru 
Chioaru, Al. Cistelecan, Liviu Bleoca, Ştefan Borbâly, 
Ruxandra Cesereanu, Sanda Cordoş, Gelu Ionescu, 
lon Bogdan Lefter ş.a. Sunt comentate constant 
cele mai recente apariţii editoriale din domeniul 
literaturii, criticii sau filosofiei, în cadrul rubricilor 
„Cronica literară”, „Puncte de reper” şi „Cu ochiul 
liber”. În mod deosebit se remarcă eseurile, în special 
cele literare şi filosofice, inserate la secţiunile „Eseu” 
şi „Ospăţul filosofilor”, semnate de Nicolae Breban, 
Marta Petreu, Virgil Nemoianu, lon lanoşi, Matei 
Călinescu, Radu G. Ţeposu, Valentin Protopopescu, 
Alexandru Sever, Michael Finkenthal ş.a. Sunt, de 
asemenea, retipărite texte de Nichifor Crainic (Isus în 
țara mea), Nae lonescu, Anton Dumitriu, Petre Ţuţea, 
Emil Cioran, Arşavir Acterian, N. Steinhardt. Traduce- 
rile selectează îndeosebi fragmente din operele unor 
scriitori moderni şi contemporani, însoţite uneori de 
prezentări succinte. Se publică poezii ale profesoru- 
lui clujean de origine franceză Henri Jacquier în versi- 
unea românească a lui Lucian Blaga şi Ion Barbu, 
fragmente din Jurnalul ocult al lui August Strindberg 
traduse de Gabriela Melinescu, din Căutarea intermi- 
fentă de Eugen Ionescu în tălmăcirea Ancăi Măniuţiu, 
din jurnalele lui Lev Tolstoi, din Franz Kafka, Henry 
Miller, EM. Dostoievski, precum şi din scrieri aparţi- 
nând lui Emil Cioran, Petru Dumitriu, Paul Celan, 
Tristan Tzara ş.a. Din 2007 apar, aproape în fiecare 
număr, poeme ale avangardei ruse în traducerea lui 
Leo Butnaru. Revista găzduieşte, de asemenea, 
numeroase interviuri cu scriitori şi oameni de cultură 
români şi străini, de pildă cu N. Steinhardt, Nicolae 
Manolescu, Monica Lovinescu, Virgil Ierunca, Dorli 
Blaga, Nicolae Breban, Gheorghe Grigurcu, Cornel 
Regman, Alex. Ştefănescu, Andrei Pleşu, |. Negoi- 
țescu, Norman Manea, Matei Călinescu, Jean Staro- 
binski, Jean Rousset, realizate de Marta Petreu, lon 
Pop, Mihai Dragolea, Dora Pavel ş.a. A. mai cuprinde 
o cronică teatrală, una plastică şi una muzicală, 
cugetări, aforisme (inedite de Lucian Blaga), revista 
revistelor, un „dicţionar de sinucideri” şi unul de 
„utopii şi antiutopii” şi ilustraţii. Alţi colaboratori: 
Victor Felea, Olga Caba, lon Muşlea, Victor Cubleşan, 
loan Groşan, Diana Adamek, Mircea Ghiţulescu, lon 
Stratan, Andriana Fianu, Adrian Popescu, Virgil 
Mihaiu. M.W. 

APOZIŢIA, revistă a cenaclului literar şi artistic cu 
același nume din Miinchen, apărută între 1973 şi 
1994, anual în primii trei ani, ulterior cu numere 
duble, acoperind perioade de 2-5 ani; în total nouă 
volume broşate, de 190-230 de pagini. În noiembrie 
2006 se editează primul număr al unei serii noi, cu 
apariţie anuală, de data aceasta sub egida Societăţii 
Culturale Româno-Germane Apoziţia cu sediul la 
Miinchen. Mai multe modificări survenite în caseta 
redacțională vădesc caracterul oarecum spontan al 
apariţiei acestei reviste de cenaclu. lon Dumitru, în 
a cărui editură miincheneză se tipăreşte A., este şi 
redactorul primului număr, cules pe gestetner; la 
numărul 6-7 (1980-1981) i se alătură ca redactor 
George Ciorănescu, conducătorul cercului literar, 
care până atunci figura ca lector şi corector; de la 
numărul 8-9 (1982-1985) G. Ciorănescu devine 
redactor unic, iar lon Dumitru editor. Grafica de 
calitate (portrete, desene, viniete) şi coperta sunt 
realizate de Radu Anton Maier; sporadic, repro- 
duceri după tablourile lui Stephan Eleutheriades, 
desene de Şt. Munteanu, fotografii de Dan Eremia 
Grigorescu, Aurelia Leicard ş.a. îmbogăţesc ilustra- 
ţia revistei. Un articol inaugural, Ce este „Apoziția”, 
nesemnat, dar aparținându-i fără îndoială lui 
George Ciorănescu, configurează profilul acestei 
publicaţii de cultură românească care nu-și 
propune un program sau o direcţie literară, nu-şi 
pune problema „opțiunii sau adeziunii la una sau 
alta din şcolile, tendinţele şi curentele existente” 
şi nu refuză nici o experienţă aflată „în afara dog- 
matismului ultrasimplificator”. Dincolo de refugiul 
artistic — „întâlnire în parte întâmplătoare de tineri 
cărunţi cu preocupări imaginar artistice, aparţi- 
nând la diferite familii spirituale” —, A. caută să 
împlinească imperative culturale majore, cărora 
intelectualii români din exil nu au încetat niciodată 
să le răspundă. „Căci - declară autorul articolului — 
astăzi cinstirea patriei prin cultură nu mai poate fi 
numai o afirmaţie, ci trebuie să fie o afirmare [...]; 
a scrie româneşte la nivelul culturii occidentale 
este o operă la fel de folositoare cu a explica etosul 
românesc şi specificitatea valahă într-o limbă 
străină.” Revista fructifică aproape integral produc- 
ţia literară a membrilor cenaclului, scriitori români 
şi germani proveniţi din România şi stabiliți în 
Germania. Rareori pot fi întâlnite semnăturile unor 
autori din afara graniţelor germane (Vintilă Horia, 
Mira Simian, Ştefan Baciu, Vasile Posteuca, Aron 
Cotruş, Ionel Jianu, Al. Busuioceanu, N. Novac). 

Cei mai asidui semnatari sunt frații George și 
Alexandru Ciorănescu, Aristide Burileanu, Anton 
Baraschi, Ion Anastasiu, lon Dumitru, Mathilde 
Kloss, Mihaela Ghelmegeanu-Lausch, Annely Ute 
Gabanyi,Virgil Marin Gherasim, Emil Sigmeth, 
Dorina lenciu, Jacob Popper. Primele numere sunt 
consacrate cu precădere versurilor originale şi tra- 
ducerilor din poezia română în germană (Eminescu 
tradus de Mathilde Kloss), ca şi traducerilor din 
literatura universală (semnate de Al. Busuioceanu, 
Al. Ciorănescu, G. Ciorănescu, N. Novac, Giuseppe 
Cifarelli). „Note biobibliografice”succinte, con- 
ținând date preţioase asupra scriitorilor din exil, 
prefaţează, începând cu numărul 3/1975, grupajele 
de versuri şi proză scurtă. Analizele critice, cronici 
şi studii istorico-literare, adeseori contribuţii de 
excepţie la bibliografia operei, precum studiul lui 
Horia Stamatu Gr. Cugler-Apunake, ori cel al lui 
G. Ciorănescu despre Ion Barbu, poet de circum- 
stanță, risipite iniţial în cuprinsul revistei, sunt 
grupate la rubrica „Semnalări” (uneori „Semnalări. 
Interpretări. Comentarii”), sub semnăturile lui 
Aristide Burileanu, Gh. Timofte, G. Ciorănescu, 
Pavel Chihaia, Gelu Ionescu, I. Negoiţescu, Adolf 
Armbruster, Virgil Nemoianu şi Matei Cazacu. 
Consemnările, ca şi comentariile critice, au în 
vedere mai ales revistele şi cărţile exilului, dominate 
în anii '80 de tematica dezvăluirilor despre închi- 
sorile comuniste (G. Ciorănescu, Piteștii. Apogeul 
torturii totale, Testamentul din morgă al unui 
supravieţuitor al temniţelor comuniste; Doru 
Novacovici, Despre închisorile şi lagărele prin care 
am trecut; Cicerone Ioniţoiu, Morminte fără cruce). 
A. publică, de asemenea, pagini memorialistice 
pline de dramatism și suferință desprinse din 
experienţa concentraţională, între care Rugaţi-vă 
pentru fratele Alexandru, memorial al anilor petre- 
cuţi în închisoare de C. Noica (text citit în 1986, 
cu îngăduința autorului, în cenaclul Apoziţia, 
în traducerea lui G. Ciorănescu, după originalul 
englez). Sub genericul „Literatura nouă şi istoria 
recentă”, Aristide Burileanu trece în revistă cele 
mai importante romane româneşti contemporane 
(Delirul de Marin Preda, Feţele tăcerii de Augustin 
Buzura, Caloianul de Ion Lăncrănjan). Sumarul 
ultimelor numere din prima serie a A. se îmbogă- 
ţeşte cu alte două rubrici: „Documente” - istorice 
şi literare (luliu Maniu, O scrisoare inedită despre 
încheierea şi aplicarea armistițiului, Horst Fassel, 
Un document inedit din 1864 despre 1. Creangă) şi 

„In memoriam”, semnată de G. Ciorănescu (Brutus 
Coste, diplomatul ostaş în slujba ţării, Horia 
Roman: poet prin vocaţie, jurnalist prin profesie). 
Numărul 12-13/ 1991 este dedicat integral lui 
Eminescu, iar ultimul număr (14-15/1992-—1994, 
apărut după moartea lui G. Ciorănescu) este con- 
sacrat aproape în întregime memoriei celui care 
aproape un sfert de secol condusese cel mai impor- 
tant cerc literar românesc din Germania şi revista 
cu acelaşi nume. Seria nouă, apărută după mai 
bine de un deceniu, îl menţionează pe lon Dumitru 
ca fondator; director: Gheorghe Săsărman; coordo- 
nare literară: Gelu Ionescu; coordonare artistică: 
Radu Anton Maier. Continuitatea este marcată 
chiar din volumul inaugural, în care se reproduce 
articolul-program semnat de George Ciorănescu 
în 1973, se inserează un sumar al vechii serii a A. 
(on Dumitru), precum şi o listă a volumelor publi- 
cate în colecţia „Apoziţia”. În structuta revistei intră 
şi acum versuri, proză, evocări, dialoguri, articole 
şi studii literare, prezentări biobibliografice etc. 
Semnatari sunt, în primul rând, lon Dumitru, 
Gheorghe Săsărman şi Gelu Ionescu, lor alăturân- 
du-li-se George Banu, Pavel Chihaia, Dan Culcer, S. 
Damian, Dinu Ianculescu, Bujor Nedelcovici, Titu 
Popescu, Dieter Schlesak ş.a. M.P-C. 


ARACHELIAN, Vartan (21.X.1936, Constanţa), 
prozator, publicist. Este fiul Supiei (n. Ovanesian) 
şi al lui Haciadur Arachelian, comerciant. După 
absolvirea Facultăţii de Filologie a Universităţii 
din Bucureşti (1965), îmbrăţişează cariera jurnalis- 
tică: redactor la „Scânteia tineretului” (1965-1970) 
apoi, până în 1999, cu două întreruperi, în 1983 şi 
în 1991, când este îndepărtat temporar, redactor la 
Televiziunea Română. Din 1999 activează ca jur- 
nalist independent. A debutat cu schiţe în ziarul 
„Dobrogea nouă” (1955), iar editorial cu volumul 
Aventurile „originalităţii” (1968). În 1996 a primit 
Premiul „Pamfil Şeicaru”, iar în 1991 şi 1993 a fost 
distins cu Premiul APTR. 

Cartea de debut, dar şi următoarea (Cum 
învăţăm să trăim, 1977) recomandau un publicist 
cu aptitudini de reporter şi de eseist pe teme civice. 
Textele de aici sunt montaje dinamice de reportaj, 
comentariu, interviu, anchetă, incursiune biogra- 
fică, interferate ingenios. Ulterior A. este atras de 
evocarea istorică amplă, minuţios documentată 
şi resuscitând, pe un schelet epic, personaje şi 
evenimente reale. Intervalul de timp subîntins de 

aceste documente cu tentă literară, situate la granița 
dintre reconstituirea istorică şi roman şi având ca 
liant tematic problema naţională, începe cu deceni- 
ile luptei de emancipare dinaintea Primului Război 
Mondial (Sub blestemul imperiului, 2000), continuă 
cu anii 1914-1916 (Toamna pătimirii noastre, 1980) 
şi următorii, până la 1 Decembrie 1918 (Duminică, 
după infern, 1983) şi se încheie cu deceniul al patrulea 
al secolului al XX-lea, care face obiectul altui roman 
istoric, Ediţie specială (1990), reeditat în 1999 sub titlul 
originar, Noaptea bastarzilor. Este o frescă epică avieţii 
politice româneşti (cu trimiteri substanţiale şi la con- 
textul european), atinsă de „bizantinism” şi de agre- 
siunea totalitară. Remarcabilă literar este radiografia 
contrastelor sociale ale unui Bucureşti policrom, a 
mediilor jurnalistice şi a unor figuri politice de prim- 
plan (.G. Duca, Carol al II-lea, apoi „bastarzii” legio- 
nari ş.a.) Totul este evocat din perspectiva a doi ziarişti 
independenţi, însă documentul viu, personajele şi 
scenele istorice domină lumea romanului. Precedat 
de o culegere de documente (Munca unui savant 
armean în România, 2008), volumul Siruni. Odiseea 
unui proscris (2011) reconstituie elogios activitatea 
orientalistului Hagop Djololian Siruni, conaţionalul 
lui A. Tot un fel de „antologie” de texte, „O scrisoare 
pierdută” la Teatrul Mic (2011) restituie activitatea 
instituţiei în perioada 1977-1989. 

SCRIERI: Aventurile „originalităţii”, Bucureşti, 1968; 
Cum învăţăm să trăim, Bucureşti, 1977; Vorbeşte-mi 
de dragoste, Bucureşti, 1978; Toamna pătimirii noastre, 
Bucureşti, 1980; ed. 2, Bucureşti, 2004; Duminică, după 
Infern, Bucureşti, 1983; ed. 2, Bucureşti, 2004; Ediţie 
specială, Bucureşti, 1990; ed. (Noaptea bastarzilor), 
Bucureşti, 1999; Convorbiri cu Corneliu Coposu, Bucu- 
reşti, 1992; ed. (Mărturisiri. Corneliu Coposu în dialog 
cu Vartan Arachelian), Bucureşti, 1996; Cuvântul care 
zideşte, Bucureşti, 1993; Faţă în față cu Petre Roman, 
Bucureşti, 1996; În faţa dumneavoastră: revoluţia şi per- 
sonajele sale, pref. Florin Constantiniu, Bucureşti, 1998; 
Sub blestemul imperiului, Bucureşti, 2000; Sub semnul 
Crucii, Bucureşti, 2001; Măştile puterii, Constanţa, 2002; 
Siruni. Odiseea unui proscris, Bucureşti, 2011; „O scri- 
soare pierdută” la Teatrul Mic, Bucureşti, 2011. 

Repere bibliografice: Victor Felea, „Cum învăţăm să 
trăim”, TR, 1978, 22; Sergiu Selian, Un moralist modern, 
TMS, 1978, 9;Victor Felea, Anchetele reporterului, TR, 1979, 
7; Mihai Ungheanu, O evocare lucidă: „Toamna pătimirii 
noastre”, LCE 1980, 17; Mihai Ungheanu, „Duminică, după 
infern”, LCE 1984, 40; Val Condurache, Romantismul epic, 
RL, 1990, 36; C. S.[C. Stănescu], Ultimul deceniu înainte 
de comunism, ADV, 1999, 2973; C. Stănescu, O bombă cu 
explozie întârziată, CLT, 2011, 33, 34. N.M. 

ARAIA, Zicu A. (1.VIII.1877, Samarina, Grecia — 
1948, Samarina, Grecia), poet. Din neam de ţărani 
macedoneni, A. s-a născut în cea mai înaltă aşezare 
din Balcani. A deprins buchile în satul natal, frec- 
ventând apoi, până în 1894, gimnaziul român din 
Ianina. După absolvire se înscrie la liceul român 
din Bitolia. În 1897, încheind anii de şcoală, vine la 
Bucureşti, pentru a urma, din 1898, Facultatea de 
Litere. Însă, fire mai puţin răzbătătoare, e covârşit 
de dificultăţile materiale şi, nevoit să renunţe la 
studenţie, intră ca bursier (1898-1899) la Şcoala 
Superioară de Agricultură din Herăstrău. În 1900 se 
întoarce la ai săi, pe plaiurile Pindului, unde, valo- 
rificându-şi iscusința pedagogică, va fi ani de-a 
rândul institutor la Meţova şi la Pretori, institu- 
tor-director la şcoala din Samarina (în timpul verii) 
şi la cea din Vlahu-lani. Din 1924 dispune de o 
catedră la liceul român din Grebena, unde tipărea 
şi o revistă cu un titlu iubit de aromâni — „Lumina”. 

În „Lumina”, „Calendarul aromânesc”, „Lilicea 
Pindului”, „Flambura”, „Peninsula Balcanică”, 
„Almanahul aromânesc «Frăţia»“, „Revista aro- 
mânească”, o altă „Lumină” (1936-1937), precum 
şi în „Dimândarea”, „organ de luptă românească”, 
A. îşi publică poemele evocatoare pentru existenţa 
zbuciumată, asediată de potrivnicii, a fraţilor săi 
„de ginte aromână”. Această frântură de români 
trăieşte sub zări întunecate, căci „Ş'chirirea- 
aşteaptă un popor / când dulțea-l'i limbă cheare” 
(S-a dus bucuria de la noi...). În dispoziţie elegiacă, 
melancolia găsindu-şi un spaţiu de rezonanţă în 
decorul autumnal, samarineanul cântă de „dor 
şi jale”, atent la ritmuri şi chiar la muzicalita- 
tea rostirii. Îşi împărtăşeşte mâhnirile, iar alteori 
revolta, în versuri ce mărturisesc hotărât influenţa 
lui George Coşbuc, din a cărui lirică a şi încercat 
unele echivalenţe în aromână (Moartea lui Fulger, 
Nunta Zamfirei, El Zorab, Noi vrem pămând. În 
acelaşi grai, folosindu-se de o traducere a lui H.G. 
Lecca, în 1911 a transpus poemul Enoch Arden al 
lui Alfred Tennyson. Creionând, cu stângăcii şi 
asperităţi, pasteluri în care încearcă să dea contur 
unor crâmpeie senine, idilice din viaţa păsto- 
rească, punând, răzleţ, câte un accent satiric, A. 
nu uită nici o clipă că „armânescu sândzi strigi”. 
Biruindu-şi deprimarea, el îşi aspreşte glasul, 
vrând să se exprime cât mai energic, mai răspicat. 
Numai că, temperamental, gesticulația combativă 
nu i se prea potriveşte. Samarineanul rămâne un 
poet strict dialectal. 

SCRIERI: [Poezii], în Antologie aromânească, îngr. Tache 
Papahagi, Bucureşti, 1922, 155-166, 170-172, în Tache 
Papahagi, Poeţii Z.A. Araia şi T. Caciona, Bucureşti, 1932, 
2-97, în Antologie lirică aromână, îngr. şi pref. Hristu Cân- 
droveanu, Bucureşti, 1975, 174-183, în UVPA, 178-188; 
Fudzi haraua di la noi, îngr. Dina Cuvata şi Tiberius Cunia, 
Syracuse, NY (SUA), 1996. Traduceri: Alfred Tennyson, 
Enoh Arden, Monastir, 1911, reed. fragm. în Antologie aro- 
mânească, îngr. Tache Papahagi, Bucureşti, 1922, 167-169. 
Repere bibliografice: Tache Papahagi, Zicu A. Araia, 
în Antologie aromânească, Bucureşti, 1922, 154; Tache 
Papahagi, Versuri în dialect, „Peninsula Balcanică”, 1924, 
6; loan Scrima, Poetul Zicu Araia, „Lumina”, 1936, 1; N. 
Chiriac-Dimancea, Câţiva dintre scriitorii macedoneni. 
Contribuţia lor la literatura cultă românească, „Revista 
noastră” (Ploieşti), 1938, 49-50; Hristu Cândroveanu, Zicu 
A. Araia, UVPA, 176-177; Florin Faifer, Samarineanul, CL, 
2003, 12. FE. 


ARAMĂ, Horia (4.XI.1930, laşi — 22.X.2007, 
București), poet, prozator, eseist. Este fiul Rașelei 
Zalmanovici (n. Goldu) şi al lui lancu Zalmanovici, 
funcţionari; prenumele la naştere: Iosif. După 
ce a absolvit, în 1954, Şcoala de Literatură „M. 
Eminescu”, A. a studiat la Facultatea de Filosofie 
din Bucureşti, fără a obţine o diplomă. A lucrat 
ca redactor la Radio (1950-1952) şi la publicaţiile 
pentru copii „Luminiţa” (1954-1967), „Cutezătorii” 
(1967-1989) și „Star 2001” (1990-1994). Debutează 
în 1950 cu versuri pentru copii. A mai colabo- 
rat la „Viaţa românească”, „România literară”, 
„Contemporanul”, „Echinox” ş.a. A semnat, singur 
sau în colaborare, traduceri din autori cehi, 
maghiari, polonezi, americani. 

Primele volume ale lui A. - Păsări călătoare 
(1955), Fumul, ploaia, un ţânțar şi-o pereche 
de-ochelari (1957), De la om la om (1960), Scări la 
stele (1965) — versifică pentru uzul copiilor o serie 
de lozinci comuniste și de istorioare cu miez mora- 
lizator, culese eventual din mitologia partidului. 
Începând însă cu Omul care are timp, nuvelă pe 
tema dublului și a tinereţii veșnice publicată în 
1964 în colecţia „Povestiri științifico-fantastice”, A. 
se reconvertește la proza fantastică și SE. Volumele 
Moartea păsării-săgeată (1966) şi Cosmonautul 
cel trist (1967), antologate în Pălăria de pai (1974), 
fixează posibilitățile scriitorului: stil liric, uneori 
opac, umanism manierat, localizări indetermi- 
nat-internaționale, imaginar suportând cu dem- 
nitate tutela maeștrilor. Ideile, fantastice sau SE 
nu excelează prin originalitate sau complexitate, 

lăsându-se în seama atmosferei. În Vânătorul, de 
pildă, un bărbat ia drept ţintă o căprioară cu șase 
picioare, abandonând însă ființa inexplicabilă 
pentru a nu tulbura echilibrul rațional al lumii. 
Reminiscenţă este construită ca o bandă M6bius: 
o beizadea intră într-o cameră misterioasă care 
proiectează povești și iese transformat în tatăl său. 
În Noua Cartagină un pui de caracatiţă ajuns în 
canalizarea unui oraș capătă proporții monstru- 
oase, distrugând așezarea. Forma închipuie o ame- 
nințare obscură ă la H.P. Lovecraft, care-i împinge 
pe soldaţii germani să distrugă un sat românesc în 
timpul celui de-al Doilea Război Mondial; singurul 
lucru notabil este atribuirea criminalității germa- 
nilor unei surse extraterestre incomprehensibile. 
În Pălăria de pai, obiectul din titlu, prevăzut cu un 
gadget, induce purtătorului accidental o memorie 
falsă. Alte subiecte tratează legătură simbiotică 
dintre un bărbat și peluza din fața casei (Peluza), 
funcția premonitorie a greșelilor de tipar dintr-un 
ziar (Greșeli de tipar), un coșmar al telefoanelor 
deranjate (Complotul), avioane care capătă conști- 
ință, deturnându-se singure (Deturnarea), un plan 
românesc pentru combaterea unui asteroid care 
amenință Pământul (Cosmonautul cel trist) sau 
pierderea contactului cu natura într-un viitor în 
care o banală albină devine o apariție înfricoșătoare 
pentru locuitorii orașelor (Vizitatori). Superior 
poate fi considerat romanul Țărmul interzis (1972), 
construit pe ideea SF a unui dispozitiv care asigură 
posesorului mobilitatea extracorporală - pără- 
sirea propriului trup și parazitarea unor „gazde” 
succesive. Tema conștiinței flotante și a indivi- 
dualității sufletului uman este de altfel frecvent 
întâlnită la autor, inclusiv în romanul său cel mai 
cunoscut, Verde Aixa (1976): un grup de cosmo- 
nauți sunt lichidați pe rând de conștiința vegetală 
a unei planete dotate cu capacităţi cameleonice. 
Însă agentul planetei inteligente, metamorfozat 
în om pentru a fi infiltrat în grupul cosmonauți- 
lor, sfârșește moralizator prin a se contamina de 
individualismul uman, trădând astfel apartenența 
la o gândire colectivă. Deși s-au făcut apropieri de 
Solaris, romanul lui Stanislaw Lem, cartea lui A. 
este net inferioară: inaptă conceptual, ea opaci- 
zează prin lirismul exsanguu orice tresărire epică. 
Jocuri de apă (1975) oferă povestiri fantastice bor- 
gesiene, asortând la această filiație transparentă 
localizări hispanice. Piesa de rezistență a volumului 
și poate a întregii opere ficționale a autorului este 

miniromanul Pretext pastoral: sub formă de saga 
a unui neam de păstori, scrierea reface, în același 
context hispanic, vechi scene biblice sau de roman 
popular, ritmând alert și fără sentimentalism prea 
vizibil istorii cu trădări, crime, adultere, lupte 
pentru putere, conchise în nota unui umanitarism 
pacifist. În Dincolo de paradis (1983) maniera reco- 
gnoscibilă este aceea a lui Dino Buzzati, a cărui 
povestire Vânători de bătrâni — citată de altmin- 
teri — poate servi ca motto și ca indice tematic. 
A. a scris și literatură nonfantastică. Dumnezeu 
umbla desculț (1968) oferă o variaţie a mitului lui 
Pygmalion și o recondiţionare a autenticismului 
interbelic. Un autor celebru, aflat în fața îmbătrâ- 
nirii, adoptă un tânăr fără căpătâi, sărac și boem, 
încercând să-l transforme în scriitor. Însă creaţia 
sa se va împotrivi procesului în numele autentici- 
tății antiburgheze. Cetatea Soarelui (1978) este un 
roman din bucăţi pe mai multe niveluri narative, 
complicate în maniera Școlii de la Târgoviște. Se 
reține satira caracterologică, inclusiv în sensul 
corectitudinii politice socialiste. Un capitol atribuit 
unui personaj dezbate idei privind utopia, valori- 
ficându-i pe Thomas Morus și pe alții. Autorul 
va reveni asupra utopiei în trilogia compusă din 
Colecţionarul de insule (1981), Insulele fericite. 
Călătorie în lumea utopiei (1986) şi O insulă în 
spaţiu (1991), amplă foiletare adnotată a biblio- 
grafiei temei, incluzând și contribuții românești. 
La senectute, A. a recidivat în versuri, prin volumul 
Egocentrism (2000), și a publicat, sub titlul Fiul risi- 
pitor nu se mai întoarce (2004) un fel de memorii 
care evocă mai curând atmosfera unei vieţi decât 
faptele ei. Predomină în această scriere autobio- 
grafică, la fel ca în celelalte pagini ale autorului, o 
melancolie depresivă, controlată însă cu eleganță. 
A. a scris și teatru, publicând în Colecţia „Povestiri 
științifico-fantastice” piesa Femeia cosmică (1965). 
SCRIERI: Păsări călătoare, Bucureşti, 1955; Fumul, 
ploaia, un țânţar şi-o pereche de-ochelari, Bucureşti, 
1957; De la om la om, Bucureşti, 1960; Scări la stele, 
Bucureşti, 1965; Moartea păsării-săgeată, Bucureşti, 
1966; Cosmonautul cel trist, Bucureşti, 1967; Dumnezeu 
umbla desculț, Bucureşti, 1968; Țărmul interzis, Bucu- 
reşti, 1972; Pălăria de pai, Bucureşti, 1974; Jocuri de apă, 
Bucureşti, 1975; Verde Aixa, Bucureşti, 1976; Cetatea 
Soarelui, Bucureşti, 1978; Colecţionarul de insule, Bucu- 
reşti, 1981; Dincolo de paradis, Bucureşti, 1983; Insulele 
fericite. Călătorie în lumea utopiei, Bucureşti, 1986; O 
insulă în spaţiu, Bucureşti, 1991; Egocentrism, Bucu- 
reşti, 2000; Planeta celor doi sori, Bucureşti, 2003; Fiul 

risipitor nu se mai întoarce, București, 2004. Traduceri: 
Jiii V. Svoboda, Cântece din Praga, Bucureşti, 1958; Vasil 
Iv. Stoianov, Zumbai zum, Bucureşti, 1959; Szab6 Magda, 
Spuneţi-i Zsofiei, Bucureşti, 1974 (în colaborare cu Eugen 
Haidai); David Brin, Poştaşul vine după Apocalips, Bucu- 
reşti, 1993. 

Repere bibliografice: Al. Sincu, „Scări la stele”, GL, 1965, 
51; Ilie Constantin, „Cosmonautul cel trist”, GL, 1968, 
3; Magdalena Popescu, „Dumnezeu umbla desculţ”, 
GL, 1968, 31; Mircea Iorgulescu, „Țărmul interzis”, LCE 
1972, 45; Valeriu Cristea, Diversitatea stilurilor, RL, 
1974, 30; Adrian Rogoz, [Horia Aramă], VR, 1974, 10, 
1985, 3; Constantin Cubleşan, „Verde Aixa”, RL, 1977, 
13; Alex. Ştefănescu, Un zâmbet amar, VR, 1979, 10; Al. 
Tănase, „Colecţionarul de insule”, RL, 1983, 39; Mirodan, 
Dicţionar, |, 66-68; Dicţ. scriit. rom., |, 100-102; Dicţ. 
analitic, IV, 653-656; Opriţă, Anticipația, 194-203; Geo 
Şerban, Singur printre amintiri, „Realitatea evreiască”, 
2004, 212-213; Opriţă, Cronici, 30-35; Robu, Science- 
fiction, 124-134; Popa, Ist. lit., II, 947-948. M.I. 


ARARAT, revistă apărută la Bucureşti, lunar, între 
1 iulie 1924 și mai 1942, ca publicaţie a armenilor 
din România, sub direcţia lui A. Manissalian, pre- 
şedintele Orfelinatului Armean din România, apoi 
a lui Vartan Mestugean, scriitor. A. este puternic 
ancorată în viaţa armenilor din ţară, despre care se 
dau tot felul de ştiri, dar şi în viaţa ţării de origine, 
al cărei trecut şi a cărei cultură sunt mereu readuse 
în atenţie, la fel ca şi viaţa comunităţilor armene 
din Serbia. Un loc important se acordă litera- 
turii române, reproducându-se frecvent poezii 
de V. Alecsandri, M. Eminescu, G. Coşbuc, Al. 
Macedonski, Octavian Goga, Petru Vulcan, Smara, 
Mihail Cruceanu, N. Vulovici, Gr. V. Dimitriu. Dintre 
prozatori sunt prezenţi cu texte D.D. Patraşcanu, A. 
Aharonian, Gr. Zohrab, Grodian, Mikael Ohanesian, 
Raffi, Şirvarezade, V. Mestugean ş.a. Revista găzdu- 
ieşte folclor, tradiţii şi obiceiuri armene şi nume- 
roase articole despre viaţa şi trecutul armenilor, 
unele semnate de N. Iorga, H. Dj. Siruni, lon Sân- 
Giorgiu, E Macler, Jules Merza ş.a., N. Iorga primind 
la un moment dat Premiul Bremond sau Premiul 
Armenia pentru cercetările sale. Sunt prezentaţi 
doi poeţi armeni, V. Cozmin şi Daniel Varujan, 
precum şi francezul FE Macler, pentru cercetările 
sale în domeniu. Se reproduc o schiță de Panait 
Istrati şi altele de Pierre Loti şi Franz Werfel şi se 
publică o variantă în armeană a baladei Meșterul 
Manole. Din literaturile străine sunt evocaţi scrii- 
tori ca Lamartine, Hugo, Barbusse, DAnnunzio ş.a. 
Este salutată traducerea Bibliei de Gala Galaction, 

se deplânge moartea lui G. Ibrăileanu și a lui O. 
Goga, iar lui Eminescu i se consacră mai multe 
articole. M.Pp. 


ARARAT, revistă a Uniunii Armenilor din România, 
care apare la Bucureşti, lunar din 15 mai 1990 şi 
bilunar de la nr. 10/1993, ca serie nouă a publica- 
ţiei cu acelaşi titlu (1924-1942), la iniţiativa publi- 
cistului Nşan Bogdan Căuş (Boghosian). Primele 
numere sunt finanţate din donaţii ale membrilor 
comunităţii. Din primul colectiv redacțional mai 
fac parte Varujan Vosganian (redactor-şef), Anais 
Nersesian, Bedros Horasangian, Dumitru Avakian, 
Madeleine Karacaşian şi Mihai Stepan-Cazazian; 
în 1996 redactor-şef devine Bedros Horasangian, 
iar de la numărul 4/1997, Mihai Stepan-Cazazian. 
Componenţa redacțională a fluctuat de-a lungul 
timpului, în prezent colectivul redacţional fiind 
alcătuit din Mihai Stepan-Cazazian (redactor-şef), 
Eduard Antonian, Vartan Martaian (redactori), 
Mihai Gheorghiu (fotoreporter), corespondenţi 
externi fiind Elena Ciobanyan (Armenia), Sergiu 
Selian (Australia), Giuseppe Munarini (talia), Anton 
Lanis Şahazizian (Toronto), Edvard Jeamgocian 
(New York). De-a lungul existenţei sale postco- 
muniste, A. s-a definit ca publicaţie comunitară a 
minorităţii armene din România în relaţie directă 
cu populaţia majoritară. Viaţa culturală, politică şi 
religioasă a armenilor din ţară şi din diaspora, rela- 
țiile între România şi Armenia, tradițiile armeneşti, 
activitatea personalităţilor de origine armeană din 
cele mai diverse domenii sunt consemnate constant 
şi sistematic, ca şi date privind istoria comunităţi- 
lor armene din Moldova, Bucovina, Transilvania, 
Basarabia, Dobrogea sau din Bucureşti. Editorialele 
sunt semnate de Mihai Stepan-Cazazian; printre 
cei mai activi s-a numărat de la început Bedros 
Horasangian. Alte semnături frecvente: Sergiu 
Selian, Edvard Jeamgocian, Anais  Nersesian, 
Madeleine Karacaşian, Oana Valentina Suciu. O 
relevanță specială prezintă numeroasele evocări 
ale supravieţuitorilor câtorva „încercări” ale istoriei. 
Revista e preocupată de recuperarea memoriei trau- 
matice a genocidului comis de organizaţia naționa- 
listă Junii Turci în aprilie 1915, bogat reprezentată 
prin mărturii, studii şi contribuţii multidisciplinare. 
Un loc important îl deţine comentarea apariţii- 
lor editoriale, inclusiv a traducerilor din literatura 
armeană, a cărţilor despre armeni sau cu personaje 
armene, precum şi a manifestărilor cultural-artistice 

legate de etnicii armeni autohtoni. De-a lungul 
timpului s-au publicat numeroase materiale cu 
relevanţă documentară despre loan Vodă cel Viteaz, 
Gheorghe Asachi, Manuc bei Mârzaian, Petru Th. 
Missir, Grigore Buiucliu, Vasile Conta, Vasile Gh. 
Morţun, G. Ibrăileanu, Spiru Haret, Apcar Baltazar, 
Virgil Madgearu, Levon Mirahorian, Mihail Jora, 
H. Dj. Siruni, Vartan Mestugean, fraţii Haig şi Jeni 
Acterian, Grigore Trancu-laşi, Krikor Zambaccian, 
Ana Aslan, Hrandt Avakian, Ion Şahighian, Leon 
Kalustian, Alexandru Tatos. Dintre contemporani, 
sunt prezente adeseori nume de mai mare sau 
mai mică rezonanţă ale artei, literaturii şi ştiinţei 
contemporane, precum Varujan Cozighian, Krikor 
Pambuccian, David Ohanesian, Ervant Nicogosian, 
Varujan Vosganian, Varujan Pambuccian, Ştefan 
Agopian, Vartan  Arachelian, Ara Alexandru 
Şişmanian, Harry Tavitian, Garbis Dedeian ş.a. 
Printre colaboratori figurează şi simpatizanți extra- 
comunitari, ca Barbu Brezianu, Alexandru Paleologu, 
Norman Manea, Zoe Petre, Andrei Pippidi, Mihai 
Chioveanu, Paul Cernat ş.a. În perioada 2002-2012, 
cronica literară a fost ţinută - sub pseudonimele 
Florian E Baiculescu, Mircea Goilav şi Cristina 
Manuk - de Paul Cernat. În afara acestui interval, 
principalul cronicar de carte al revistei a fost, sub un 
număr greu estimabil de pseudonime, prozatorul 
Bedros Horasangian. Ca o preocupare constantă, A. 
abundă în polemicile şi articolele de atitudine, legate 
în special de problema genocidului, de diaspora şi 
de controverse identitare ale istoriei recente. PC. 


ARBORE, Grigore (pseudonim al lui Grigore 
Popescu; 11.VI.1943, Pietroşiţa, j. Dâmboviţa), 
poet, traducător, publicist. Este fiul Mariei (n. 
Cârstoiu) şi al lui Grigore Popescu, ţărani. A urmat 
liceul la Târgovişte şi a absolvit Facultatea de 
Istorie a Universităţii din Bucureşti, secţia istorie 
veche şi arheologie (1965), precum şi Institutul 
de Arte Plastice „N. Grigorescu”, secţia istoria şi 
teoria artei (1970). Între 1973 şi 1975 face studii 
de specializare la Scuola Normale Superiore din 
Pisa, în Italia, unde îşi dă doctoratul în istoria 
artelor (1975), obţinând şi doctoratul în filolo- 
gie la Bucureşti (1981). Debutează cu versuri în 
„Luceaftărul”, în 1963; debutul editorial îl constituie 
volumul Exodul (1967). A fost redactor la „Scânteia” 
(1967-1968), „Luceafărul” (1968-1969), „Scânteia 
tineretului” (1969-1970), „Amfiteatru” (1971-1973, 
1975-1982), „Viaţa studenţească” (1975-1982). 


Arbore 


A publicat articole şi cronici de artă nu numai în 
periodicele la care a fost redactor, ci şi în „România 
literară”, „Contemporanul” ş.a. În 1987 se stabi- 
leşte în Italia, unde lucrează la Consiglio Nazionale 
delle Ricerche, ca expert (1991), apoi ca director 
tehnic (din 1995) şi predă la universităţi din Pisa 
şi Veneţia. A coordonat mai multe expoziţii de artă 
şi volume dedicate picturii europene şi italiene. 
A tradus din italiană în română câteva cărţi de 
istoria artei şi estetică, unele în colaborare (Andr6 
Chastel, Philippe Minguet, Antonio Tabucchi, 
Eugenio Garin). Este Cavaler al Ordinului de Merit 
al Republicii Italiene (1982) şi Cavaler al Ordinului 
Serviciul Credincios al României (2003). 

Volumul de debut al lui A. propune o formulă 
lirică de factură clasicizantă (în sensul clasicității 
greco-latine), un amestec de onirism şi expresio- 
nism (poate influenţat şi de modelul poeziei lui loan 
Alexandru), exterior, decorativ, a cărui artificialitate 
se complică până la ermetism şi manierism, tendinţă 
accentuată în cărțile următoare. Călătoria („exodul”), 
corabia (luntrea), moartea şi reînvierea, umbra, deve- 
nirea (destinul), apa (fluviul, ploaia, marea), lumina 
(soarele, focul), fântâna, ochiulşi orbirea, cunoaşterea 
sunt polii simbolici ai acestei lumi poetice. O poezie 
emblematică, Și parcă totul?, indică sensul unui exod 
universal, dinspre sudul solar (dominat de vegetaţie, 
de culoarea verde) către nordul nocturn (alb, acoperit 
de zăpezi). A. valorifică formule lirice dintre cele mai 
diverse: teme antice, stil clasicizant (obsedantul 
mit al argonauţilor, titlurile latine ale unor poeme), 
folclor, aluzii la poezii ori simboluri moderne consa- 
crate (din simbolismul francez, Corbul lui E. A. Poe 
etc.). Spre exemplu, Pax autumnalis, prin formula 
prozodică, este o replică la Oda lui Mihai Eminescu, 
iar Balada regelui Lys, prin tematică şi stil, trimite la 
Ştefan Aug. Doinaş și la Al. Macedonski. Se pot iden- 
tifica alte afinități cu obsesiile bacoviene, cu descrip- 
tivismul pillatian, cu ermetismul barbian ori cu 
suprarealismul lui Gellu Naum. Fără a se impune în 
contextul literar al anilor '70 din secolul trecut, poezia 
scrisă de A. aduce o notă distinctă prin impersonalita- 
tea rece, deghizată într-o imagistică livrescă, barocă. 
Cometariul unui vis, publicat în 2011, reunind poeme 
scrise în anii '80, este probabil volumul cel mai bun şi 
mai unitar al autorului. Două culegeri de publicistică, 
Libertatea fără democraţie şi „Glonţul de aur” (2005) 
şi Destrămări multicolore (2007), cuprind articole 
apărute în „Cronica română”, în perioadele 2002-— 
2004 şi 2004-2006, pe teme preponderent politice, 

dar şi sociale şi culturale. Majoritatea textelor se 
referă la actualitatea românească, dar câteva tratează 
şi probleme europene, pe un ton echilibrat, uneori 
ironic şi dintr-o perspectivă umanistă. 

SCRIERI: Exodul, Bucureşti, 1967; Cenușa, Bucureşti, 
1969; Auguralia, Bucureşti, 1972; Chagall, Bucureşti, 1972; 
Piero della Francesca, Bucureşti, 1974; Poeme, Bucureşti, 
1974; Futurismul, Bucureşti, 1975; Averse, Bucureşti, 1976; 
Cetatea ideală în viziunea Renaşterii, Bucureşti, 1978; 
Bellini, Bucureşti, 1978; Stolul de argint, Bucureşti, 1979; 
Retrageri, postfață Paul Dugneanu, Bucureşti, 1982; Din 
toate părţile, Bucureşti, 1984; Forma ca viziune: Bernini şi 
stilistica barocului, Bucureşti, 1984; Paul Vasilescu, Bucu- 
reşti, 1987; Libertatea fără democraţie şi „Glonţul de aur”, 
Bucureşti, 2005; Destrămări multicolore, Bucureşti, 2007; 
Comentariul unui vis, Bucureşti, 2011; Isus între tâlhari. 
Scrieri de istoria artei şi a culturii, Bucureşti, 2012. 
Repere bibliografice: 1. Negoiţescu, Triptic poetic, E 1967, 
11; Florin Mugur, „Exodul”, VR, 1968, 1; Valeriu Cristea, 
„Exodul”, AFT, 1968, 2; Florin Manolescu, „Cenuşa”, RL, 
1969, 48; Doinaş, Diogene, 143-144; Adrian Popescu, 
„Auguralia”, ST, 1973, 1; Dinu Flămând, „Auguralia”, 
ARG, 1973, 2; Mihai Ungheanu, „Poeme”, LCE 1974, 
37; Mincu, Poezie, 192-193; Barbu, O ist., |, 140-142; 
Iorgulescu, Scriitori, 24-25; Laurenţiu Ulici, Conştiinţă 
şi opțiune, CNI, 1979, 8; Mircea Iorgulescu, Un spirit 
reticent, RL, 1979, 20; Laurenţiu Ulici, „Retrageri”, CNT, 
1983, 17; Grigurcu, Existenţa, 324-330; Dicţ. scriit. rom., 
I, 102-103; Manolescu, Enciclopedia, 52. R.D. 


ARBORE, Zamfir C. 
(14.XI1.1845, Cernăuţi 
— 2.1V.1933, Bucureşti), 
publicist, memorialist. 


Descendent al unor vechi familii de boieri, A. este 
fiul Olgăi (n. Reva) şi al secretarului gubernial 
Constantin Ralli. Urmează liceul la Chişinău, 
Nikolaev şi Harkov, se înscrie în 1865 la Universitatea 
din Moscova, trecând apoi la Academia Militară de 
Medicină din Petersburg, fără să-şi termine studiile. 
Intră în cercurile narodnice studenţeşti, este arestat 
şi întemnițat în cele din urmă în fortăreaţa 
Petropavlovsk, de unde, după o detenţie de mai bine 
de doi ani, ia calea exilului şi ajunge în Elveţia, 

locuind întâi la Ziirich, apoi la Geneva. Activează în 
cercurile socialiste de aici, în care se aflau numeroşi 
emigranţi ruşi, este, la un moment dat, secretar al lui 
Mihail Bakunin, redactează în limba rusă două 
gazete şi înfiinţează o tipografie, scoate mai multe 
broşuri de propagandă, trecute apoi clandestin în 
Rusia. În 1879 se stabileşte definitiv în România, 
cetăţenia română fiindu-i acordată în 1881. Adaugă 
la patronimicul Ralli, iar ulterior chiar îl înlocuieşte 
cu numele Arbure (Arbore) al neamului de boieri din 
care se trăgea bunica sa paternă, Smaranda. 
Contribuie la organizarea unor cercuri socialiste şi la 
editarea câtorva periodice de aceeaşi orientare. Cu 
vremea, s-a îndepărtat de prietenii lui politici, 
rămânând legat doar de aspiraţiile umanitariste ale 
mişcării; era, ca şi alte vlăstare aristocrate, un utopic, 
teoretizând, printre altele, menirea intelectualului în 
viața unei societăţi, necesitatea unei reforme morale 
întru regenerarea umanităţii. Constant a rămas 
numai în fervenţa urii lui față de ţarism. La Bucureşti 
lucrează în redacţia ziarelor „Românul”, „Lelegraful” 
(unde la un moment dat ajunge redactor-şef), 
„Ielegraful român”, „Corespondenţa română” ş.a. 
Este funcţionar la Arhivele Statului, conduce aproape 
trei decenii serviciul statistic al Primăriei, din 1903 e 
şi profesor de geografie, topografie, statistică şi limbă 
rusă la Şcoala Superioară de Război, fiind desemnat 
în 1920 şi senator. 

Scriind în limbile rusă şi română, A. nu se măr- 
gineşte la publicarea de propagandă narodnică. 
Colaborează la alcătuirea părţii privitoare la Rusia 
din La Geographie universelle a lui Elis6e Reclus 
(geograf şi militant socialist care redacta împreună 
cu A. şi publicaţia „Le Travailleur”). Dar lucrarea 
sa de căpătâi este Basarabia în secolul XIX (1898; 
Premiul Academiei Române), o monografie istori- 
co-geografică a ținutului, interesantă în special prin 
datele arheologice, etnografice şi folclorice. Autorul 
elaborează şi Dicţionarul geograțic al Basarabiei 
la Geneva, îl avea ca redactor. Deşi nu s-a considerat 
scriitor, a lăsat o serie de confesiuni, multe mărturii 
autobiografice dezvăluind cel puţin un condei atent. 
Memorialistica din Temniţă şi exil (1894), Nihiliştii 
(1895), În exil (1896), reluată fragmentar în volumul 
În temniţele ruseşti (1923), evocă tinereţea agitată a 
unei generaţii, destinul nu o dată tragic al unor mili- 
tanţi. Înaintea lui C. Stere, A. se referă la atmosfera 
terifiantă din Rusia ţaristă, la infernul închisorilor, 
elogiind elanurile generoase, sacrificiul luptătorilor 

antiţarişti, majoritatea oameni cu o tinereţe sfărâ- 
mată. Numeroase portrete de socialişti, cunoscuţi în 
Rusia, Elveţia şi România, sporesc, în pofida unor tuşe 
subiective, valoarea de documenta scrierilor. Anterior 
publicase în „Amicul copiilor”, revistă scoasă, între 
1891 şi 1894, împreună cu Şt. Basarabeanu (Victor 
Crăsescu), mai multe schiţe şi povestiri pătrunse de 
duioşie şi compasiune faţă de suferinţă, trecând citi- 
torului chibzuite lecţii de morală. Apărute numai în 
presă, câteva texte, tatonări în literatura de aventuri, 
romane ori povestiri (Frații Lupu, Gambuzino sau 
Căutătorii de aur, Istoria unui român în America, 
Diamantul pierdut, Mercedes şi Dolores ş.a.), pre- 
lucrările după Cervantes, Daniel Defoe, Alphonse 
Daudet, H.C. Andersen, basmele şi legendele mitolo- 
gice se adresau, la sfârşit de secol XIX, copiilor, vârstei 
lor. Un ciclu de corespondențe intitulat Scrisori 
din Basarabia, apărut în „lelegraful” în intervalul 
1880-1890 şi semnat Basarab, editat în două volume 
(1996-2002) de Aristiţa şi Tiberiu Avramescu, a fost 
atribuit de unii cercetători lui A., ipoteză demontată 
de Tiberiu Avramescu. 

SCRIERI: Temniţă şi exil, Râmnicu Sărat, 1894; ed. (În 
temniţă), Craiova, 1897; Nihiliştii, Bucureşti, 1895; În 
exil, Craiova, 1896; Basarabia în secolul XIX, Bucureşti, 
1898; În temnițele ruseşti, Bucureşti, [1923]; În puşcăria 
Petro-Pavlovsk, Bucureşti, 1924; Opere alese, îngr. şi pref. 
A. Kidel, Chişinău, 1957. 

Repere bibliografice: Arghezi, Scrieri, XXVII, 251-255; 
Iorga, Oameni, III, 361, 372-373; Paul Zarifopol, 
Zamfir Arbore, ALA, 1933, 644; A. Kidel, Zamfir C. 
Arbure (Bibliografia scrierilor sale), Chişinău, 1936; G. 
Bezviconi, Zamfir Ralli-Arbure, „Analele Moldovei”, 
1942, 1-2; Haneş, Scriitorii, 268-285; Dicţ. lit. 1900, 
46-47, Zamfir Arbore (1845-1933). De la anarhism la 
onoruri militare, în Sturdza, Familiile, I, 97-107;, Dicţ. 
Chişinău, 441-443. G.D. 


ARBOROASA, societate cultural-literară a studenţilor 
români de la Universitatea din Cernăuţi, care a func- 
ţionat între 1875 şi 1877. Modelul a fost Societatea 
Academică România Jună de la Viena. În condiţiile 
dominaţiei austriece, şedinţa de constituire s-a des- 
făşurat în decembrie 1875, iar cea inaugurală a avut 
loc la 17 februarie 1876, din iniţiativa lui Teodor V. 
Ştefanelli şi a lui Ciprian Porumbescu. Cel dintâi a 
ţinut cu acest prilej un discurs intitulat Principiul 
naționalităților în secolul al XIX-lea şi starea culturii 
românilor din Bucovina, prezentând totodată şi 
scopul societăţii: „perfecţionarea reciprocă a mem- 
brilor pe terenul naţional, literar şi social, prin 

prelegeri literare, îndeletnicirea în arta oratorică, 
susținerea unui cabinet de lectură, a unei biblioteci, 
aranjări de petreceri, serate _literar-declamatorice 
muzicale, sprijinirea membrilor sărmani şi căutarea 
lor gratuită în caz de boală”. Şedinţele societăţii erau fie 
administrative, fie social-literare. La aceste întruniri se 
făcea muzică, se citeau producții literare originale, se 
declamau poezii, se susțineau conferinţe literare sau 
ştiinţifice, însoţite de discuţii. Societatea avea şi un 
imn compus de Ciprian Porumbescu, pe versuri de 
TV. Ştefanelli. În primul an numărul membrilor a fost 
de patruzeci şi patru, T.V. Ştefanelli şi Vasile Morariu 
fiind membri extraordinari. Primul preşedinte a fost 
Gherasim Buliga, student la Litere, iar vicepreşedinte 
Ion Topală, student în teologie, pentru ca din noiem- 
brie 1876 până în februarie 1877 conducerea să o aibă 
Iancu Cocinschi, student la Drept, iar din februarie 
până în noiembrie 1877 preşedinte să fie Ciprian 
Porumbescu, student la Teologie. În primul comitet de 
conducere mai figurase Gheorghe Popescu (secretar), 
Zaharie Voronca (controlor) şi Ilarie Onciul (casier). 
Societatea a scos şi o serie de reviste umoristice, 
precum. „Linguşitorul”, „Leuşteanul” ş.a. În aprilie 
1877 membrii A. au luat inițiativa întocmirii unei sta- 
tistici a studenţilor români care frecventau universi- 
tăţile Imperiului şi a efectuării unui recensământ al 
studenţilor români. Întrucât A. a primit unele ajutoare 
oferite de Ministerul Instrucțiunii din România şi l-a 
comemorat pe domnitorul Grigore Ghica cu ocazia 
împlinirii a o sută de ani de la cedarea Bucovinei către 
austrieci, societatea a fosttârâtă într-un proces oneros, 
iar conducătorii ei arestaţi şi întemnițați, fiindu-i con- 
fiscate documentele, cărţile şi banii. La 11 noiembrie 
1877 s-a emis un ordin pentru desființarea societăţii. 
Procesul a fost judecat în ianuarie-februarie 1878, în 
cele din urmă împricinaţii fiind eliberaţi. Altă socie- 
tate cernăuţeană, Junimea, întemeiată chiar în 1878, îi 
va prelua spiritul, A. fiind reînfiinţată abia după unirea 
Bucovinei cu România şi desființată în 1938, în timpul 
dictaturii carliste. O nouă etapă a existenţei societăţii 
culturale A. este cea postbelică, marcată şi de apariţia, 
în 1992, a revistei „Ţara Fagilor”. 

Repere bibliografice: Teodor Bălan, Procesul Arboroasei. 
1875-1878, Cernăuţi, 1937; Corneliu Crăciun, Societăți 
academice din Bucovina, |, Oradea, 1997; Anghel Popa, 
Societatea Academică „Arboroasa” din Cernăuţi. 1875-— 
1877, Câmpulung Moldovenesc, 2008; Pantelimon 
Socaciu, Arboroasa: file din cronica vieţii studenţeşti 
cernăuțene, îngr. şi introd. Marian Olaru, Rădăuţi, 
2009. I.Cr. 

ARC, revistă apărută la Focşani la 15 aprilie 1937 
(un număr), cu subtitlul „Literatură şi pamflet”. 
Redactor: Pavel Nedelcu. Articolul-program, Precizări, 
nesemnat, pune problema raportului poet-critic 
în termeni ireconciliabili: „Iu nu numeri, de fapt, 
stelele în versurile tale [...], ca un pezevenghiu 
cu ochelari să-ţi dea nota 5 în literatură, pentru 
că nota 10 o poate primi numai dânsul”. Militând 
pentru o artă tânără, fără complexe, opusă anchi- 
lozării intelectuale şi rutinei, A. publică un credo 
liric semnat de Virgil Carianopol (Bilet tatii), texte 
poetice de E. Ar. Zaharia (Betelgeuse) şi Vasile 
Dorneanu (Primăvară). Proza este reprezentată 
de N. Cantonieru, cu un fragment din romanul în 
manuscris Amintirile unui copil de familie proastă. 
Se mai rețin un comentariu dialogat imaginat de 
poetul Mircea Streinul pe tema inefabilului poeziei 
în context naţional și notele lui Ignat Buşilă pe 
marginea poemului Țara de Aron Cotruş. LL. 


ARC, revistă care a apărut la Bucureşti, trimestrial, 
între 1991 și 1997, cu subtitlul „Litere. Arte”, sub egida 
Fundaţiei Culturale Române. Augustin Buzura este 
preşedintele publicaţiei, iar redactor-şef e George 
Bălăiță. Scopul A. este „polarizarea valorilor”; „având 
«tăria opiniunilor» şi, păstrându-şi, pentru a rămâne 
în miezul grav al lucrurilor, simţul umorului”. „Mica 
noastră performanţă ar putea ajunge până acolo, 
încât tot ce este pretutindeni valoare românească 
să se cuprindă în paginile revistei” (Vase comuni- 
cante de George Bălăiță). A. are un conţinut divers, 
distribuit în câteva rubrici permanente şi în altele 
proprii doar unui anumit număr. Sub titlul generic 
„Facsimil”, se publică, aproape în fiecare număr, 
documente inedite ale istoriei literaturii române şi 
universale: secvenţe din corespondenţa lui Tudor 
Vianu cu Ion Petrovici, a lui Jules Romains cu lon 
Pillat, a lui G. Oprescu cu Paul Morand, a lui Andr6 
Gide cu Elena Văcărescu, a lui Henry Negrescu cu 
Mihail Kogălniceanu, a lui Benedetto Croce cu 
Elena Bacaloglu, precum şi fragmente inedite sau 
mai puţin cunoscute din creaţia lui Paul Valery, 
Voltaire, Bjarnstjerne Bjarnson, Eugen Ionescu 
ş.a. O rubrică aproape permanentă - „Geografia 
cărţii”, ulterior „Mapamond” - reuneşte informa- 
ţii şi fragmente literare din spaţii culturale diferite: 
Spania, Belgia, Germania, Italia, Franţa, Grecia, 
Luxemburg, Olanda, Japonia, Suedia etc. Urmărind 
să facă cunoscută cititorilor din străinătate creaţia 
literară românească, revista publică fragmente 

din operele unor scriitori români mai vechi sau 
aparţinând generaţiilor tinere, dar şi unele pagini 
inedite, precum şi articole referitoare la momente 
de seamă ale istoriei literaturii şi, în general, ale 
culturii româneşti. Sunt prezentate, în interviuri sau 
în articole speciale, personalităţi ale culturii româ- 
neşti: Grigore Moisil, Octav Onicescu, Geo Bogza, 
C. Rădulescu-Motru, Lucian Blaga, Al. Rosetti, D.D. 
Roşca, Mihai Ralea ş.a. A. oferă cititorilor români 
şi pagini din scriitori prestigioşi ai literaturii uni- 
versale: Ernest Hemingway, Octavio Paz, T.S. Eliot, 
Thomas Mann, Oscar Wilde, Aleksandr Soljeniţin 
ş.a. Revistă cu o amplă paletă tematică, A. reuneşte 
în paginile ei poezii, fragmente de romane și de 
nuvele, eseuri, articole despre muzică, arte plastice, 
film. O rubrică interesantă este „Leri” sau „Alaltăieri”, 
în care sunt reproduse fragmente din presa secolu- 
lui trecut (cu precădere din anii '30—'40), texte „de 
o actualitate atât de stringentă, încât, dacă n-ar fi 
fost semnate şi datate, oricare cititor ar fi putut jura 
că sunt scrise astăzi”, restituite şi pentru „eleganța 
stilului, percutanţa ideilor şi urbanitatea atitudi- 
nii autorilor”, trăsături cu valoare de model. Sub 
genericul „Lecturi”, sunt recenzate ultimele apariţii 
literare, iar la „Calendar” se consemnează princi- 
palele manifestări organizate, în ţară sau în străi- 
nătate, de Fundaţia Culturală Română. Revista este 
bogat ilustrată, pe lângă numeroase fotografii fiind 
reproduse desene, viniete, gravuri şi picturi celebre. 
Sub raportul ilustraţiei, se disting numerele în care 
sunt reproduse numai lucrări de Paciurea (1/1995), 
schiţe din Bucureştii anului 1869 datorate grafici- 
anului Domenico Preziosi (1-2/1996) sau inedite 
preluate după carnetele de acuarele şi desene în tuş 
ale Magdalenei Rădulescu (3-4/1996). Un farmec 
aparte are ilustraţia sepia a numărului 1-2/1997, 
conţinând numeroase fotografii, afişe de teatru 
şi concert, facsimile etc. Pentru cititorii străini A. 
publică, începând din 1994, un supliment în engleză 
şi franceză, „Lhe Golden Bough”, „Le Rameau d'Or”, 
în paginile căruia sunt tipărite pagini din literatura 
română: balada Mioriţa, versuri de G. Bacovia, Marin 
Sorescu, Nichita Stănescu, fragmente din proza lui 
Ion Creangă, Liviu Rebreanu, Urmuz, V. Voiculescu, 
poeme de Virgil Mazilescu şi Leonid Dimov, referiri 
la literatura de avangardă din România, ilustrată cu 
versuri de Al. Macedonski şi Tristan Tzara (2/1995). 
Un număr special (1/1997) este dedicat romanului 
românesc, aici fiind reproduse şi câteva fragmente 
din opera lui Liviu Rebreanu, însoţite de consideraţii 


critice semnate de G. Călinescu, Şerban Cioculescu, 
Vladimir Streinu, Tudor Vianu, Mihai Ralea ş.a., iar 
alt număr (4/1996) este consacrat ţăranului român, 
văzut prin intermediul lucrărilor lui loan Slavici, 
Mihail Sadoveanu, Marin Preda, George Enescu, 
Constantin Brâncuşi. Şi suplimentele revistei A. sunt 
deosebit de frumos ilustrate, cu miniaturi depevechi 
cărți româneşti existente în patrimoniul Bibliotecii 
Academiei Române, cu reproduceri după picturile 
lui Ion Gheorghiu, Victor Brauner sau cu imagini de 
la Muzeul Ţăranului Român din Bucureşti.  D.N.R. 


ARCA, publicaţie apărută la Arad, lunar din februarie 
1990, apoi trimestrial din 1994, cu subtitlul „Revistă 
de literatură, eseu, arte vizuale, muzică”. Până la 
numărul 4-6/1994 apare în format ziar cu 24 de 
pagini, apoi în format carte, cu un număr triplu de 
pagini, reunind trei numere, cu un album de artă în 
policromie de 12 pagini, pe hârtie lucioasă. Primul 
număr are o echipă redacțională alcătuită din Vasile 
Dan (redactor-şef fondator), Gheorghe Schwartz 
(redactor-şef adjunct), Emil Cilanu (secretar de 
redacţie), Romulus Bucur, Onisim Colta, Gheorghe 

Mocuţa, Ovidiu Pecican (redactori). Odată cu 
numărul 4-6/1994, colectivul de redacţie este uşor 
modificat: Vasile Dan (redactor-şef), Romulus Bucur 
(redactor-şef adjunct), Dorel Dărăban, Gheorghe 
Mocuţa, Dorel Sibii, Gheorghe Schwartz, Viorel 
Simulov (prezentare artistică), Călin Chendea, 
redactor. Actuala echipă redacțională este compusă 
din Vasile Dan (redactor-şef), Romulus Bucur 
(redactor-şef adjunct), loan Matiuţ, Gheorghe 
Mocuţa, Carmen Neamţu, Onisim Colta (prezen- 
tare artistică), Călin Chendea (design -— redactori). 
Redactori asociaţi: Lucia Cuciureanu, Lia Faur, 
Lavinia lonoaia, Lajos Notaros, Horia Ungureanu, 
Ciprian Vălcan, pe parcurs figurând şi alte nume. 
În articolul-program, nesemnat, se arată că A. este 
prima revistă de cultură apărută în Arad după lunga 
perioadă de dictatură comunistă. Pe prima pagină 
a numărului inaugural este republicată poezia 
de debut Pe țărm... a lui Lucian Blaga, apărută în 
1910 în revista arădeană „Iribuna”, sumarul bene- 
ficiind de prestaţia unor nume prestigioase: Cornel 
Ungureanu, Valeriu Cristea, Ştefan Aug. Doinaş, 
Gheorghe Crăciun, Gheorghe Schwartz, Alexandru 
Muşina ş.a. La rubrica „Lexte expulzate” se reproduc 
articole şi versuri ale unor autori exilați sau interzişi 
înainte de 1989, precum Matei Vişniec, lon Caraion, 
Matei Călinescu, Mihai Ursachi, |. Negoiţescu, Gelu 
Ionescu. Pe lângă scriitori din România sau din 
diasporă, A. a inclus autori de origine română din 
Republica Moldova, Serbia sau Germania. Revista 
şi-a păstrat de-a lungul timpului secţiunile impor- 
tante. „Cronica literară”, foarte atentă faţă de feno- 
menul la zi, este susținută constant de Vasile Dan, 
Romulus Bucur şi Gheorghe Mocuţa. Analiza litera- 
turii române actuale continuă şi într-o altă secţiune, 
„Lecturi paralele”, unde semnează cei trei critici de la 
„Cronicaliterară” şinumeroşi alţii: Petru M. Haş, Lucia 
Cuciureanu, Lia Faur, Ovidiu Pecican, Felix Nicolau, 
Radu Ciobanu, Simona Constantinovici, Gheorghe 
Secheşan ş.a. Importantă este, de asemenea, 
rubrica „Eseu”, unde scriu Horia Medeleanu, Petru 
M. Ardelean, Viorel Gheorghiţă, Lajos Notaros, 
Gheorghe Lazea, Gheorghe Mocuţa, Andrei Mocuţa 
ş.a. În aproape fiecare număr există un album consa- 
crat unui artist plastic, cu precădere român, uneori 
străin. Secţiunile „Poezie” şi „Proză” sunt susținute 
de autori din toată ţara. În numărul 1-3/2010, de 
pildă, publică proză Radu Aldulescu, iar în numărul 
4-6/2011 figurează cu poezie loan Moldovan, Traian 
Ştef, Maria Mocanu, Sorin Lucaci, Reg&czy Szabina 

Perle, Monica-Rodica Iacob. În A. au debutat Ciprian 
Vălcan (1991), Mihai Neamţu (1991), Felix Nicolau 
(1995), Ştefan Caraman (1996),Vasile Leac (2000), 
T.S. Khasis (2002). La rubrica „Bibliotheca univer- 
salis” sunt prezentaţi sau traduşi scriitori străini, 
îndeosebi contemporani. Sunt inserate poezii ale 
laureatului Nobel Tomas Transtrâmer în traduce- 
rea lui Constanțiu Mara, precum şi versuri din lirica 
slovenă de azi. Foarte vie este rubrica „Dialog”, care 
cuprinde interviuri cu personalităţi străine şi româ- 
neşti. Astfel, Ciprian Vălcan şi Ilinca Ilian realizează 
un dialog cu scriitorul argentinian Saul Yurkevich, 
tot cei doi publică un interviu cu Liliana Herera pe 
tema Cioran şi Columbia. Ciprian Vălcan mai aduce 
în paginile publicaţiei şi alte dialoguri, cu perso- 
nalităţi franceze, italiene, maghiare, referitoare la 
Emil Cioran. A. mai are o rubrică, intitulată „4510 
Fahrenheit”, dedicată analizei unor reviste literare 
şi culturale româneşti sau unor aspecte ori eve- 
nimente literare, alta, sub genericul „Contact”, cu 
succinte observaţii şi aprecieri despre cărţi nou-a- 
părute, şi încă o rubrică, intitulată „Confirmare de 
primire”, unde redactorul-şef semnalează cărțile şi 
revistele primite la redacţie. În ultimii anii A. a intrat 
în proiectul european „Review Within Review” şi a 
publicat în interiorul ei revista maghiară „Jelenkor” 
din Pecs (7-9/2010), apoi „Apokalipsa” din Ljubljana 
în română (7-9/2012), fiind, la rându-i, inclusă între 
copertele revistei „Apokalipsa” în limba slovenă. 
De-a lungul anilor au mai semnat sporadic nume 
prestigioase ale literaturii române, precum Livius 
Ciocârlie, Mircea Cărtărescu, Adrian Popescu, 
Nicolae Breban, Paul Goma, Ana Blandiana, 
Nicolae Manolescu, Adrian Marino, Mircea Mihăieş, 
Gheorghe Grigurcu, Vladimir Tismăneanu ş.a.  D.V, 


ARCADE, supliment al ziarului „Tribuna Sibiului”, 
apărut la Sibiu, cu o periodicitate neregulată, între 
1969 şi 1971; nu conţine o casetă redacțională. 
Revista are un profil larg, abordând domenii diverse 
— istorie, învăţământ, psihologie, etnografie, artă 
plastică, muzică, teatru — şi informând asupra vieţii 
cultural-artistice sibiene. Locul cel mai important îl 
ocupă literatura, A.valorificând în cea mai mare parte 
potenţialul artistic local. Poezia — grupată uneori în 
rubrici de autor, alteori sub genericul „Lirice” — este 
ilustrată cu versuri de Victor Nistea, Mira Preda, Titus 
Andronic, George Popa, Gheorghe Grădinaru, Nicolae 
Petru, George Puşcariu ş.a.; o suită de epigrame apare 
sub semnăturile C. Micandru, Marin Niţă, Traian 


325 Dicţionarul general al literaturii române 


Suciu. Se publică şi din lirica poeţilor sibieni de limba 
germană Christian Maurer, Werner Bossert, Georg 
Scherg, Gerhard Eike, în traduceri realizate de Mircea 
Avram şi Corneliu Buchholzer. Este de remarcat (re) 
tipărirea unor tălmăciri ale lui Pimen Constantinescu 
din italiană (Dante, poezie friulană). Proză — schiţe, 
povestiri istorice — semnează N. Ladmiss-Andreescu, 
Aurel Călinescu, Paul Constant, Rodica Braga, lon 
Aronescu, iar dintre prozatorii de limbă germană, 
Anneliese Suchanek. Din literatura dramatică se 
include în sumar primul act al ultimei piese scrise de 
Radu Stanca, legenda dramatică Povestea dulgheru- 
lui şi a frumoasei sale soții. Literatura populară este 
de asemenea prezentă în paginile revistei, prin câteva 
balade voiniceşti culese din Mărginimea Sibiului. În 
cadrul rubricii „Prezențe editoriale sibiene” sunt 
recenzate plachete de Mira Preda (Ascunsa vulne- 
rare), Ecaterina Săndulescu (Cântecul spiralelor), 
Victor Nistea, volume de povestiri şi nuvele ale lui 
N. Ladmiss-Andreescu, ediția a doua a romanului 
istoric Iancu Jianu de Paul Constant, volumul Teatru 
al lui Radu Stanca. La rubrica „Şantier. Convorbiri”, se 
fac incursiuni prin interviuri în „atelierele de creaţie” 
- ultimele apariţii, texte în lucru, proiecte — ale scrii- 
torilor sibieni. Sub titlul Amintiri despre Lucian Blaga, 
nepotul acestuia, Lionel L. Blaga, evocă perioada 
1940-1943, petrecută de poet la Sibiu. L.D. 


ARCADE, L.M. 
(pseudonim al lui 
Leonid Mămăligă; 
13.VII.1921, Vaslui 

— 4.IX.2001, Paris), 
prozator, poet, eseist, 
dramaturg. 


Este fiul Semproniei (n. Terfaloga) şi al lui Mina 
Mămăligă, ofiţer. Îşi face clasele elementare şi 
liceale la Lugoj, localitate din care se trăgea familia 
mamei sale, şi la Lipcani (Bucovina), luându-și 
bacalaureatul în 1940 la Lugoj. Urmează Facultatea 
de Drept a Universităţii din Bucureşti (licenţiat în 
1944), dar și trei ani la filosofie. Se înscrie în Baroul 
de București. Debutează încă din liceu, cu poezii, la 
„Iconar”, dar adevărata afirmare publicistică o con- 
sideră a fi eseul Cele două Europe, publicat în 1943 

în paginile revistei „Vremea”. Colaborează de 
asemenea, în primii ani după război, cu articole 
politice, semnate Lozan, la „Dreptatea”. În 1946 
obţine din partea guvernului francez o bursă de 
studii la Paris, unde se stabileşte definitiv, întreprin- 
zând cercetări paralele de economie politică în 
vederea trecerii unui doctorat a cărui temă, 
Maximalismul, determină şi câteva eseuri publi- 
cate din 1951 în „România viitoare”, revistă a exilului 
anticomunist de la Paris. Face parte din grupul stu- 
denţilor refugiaţi, naţional-țărănişti, sprijiniți de 
Comitetul Naţional, sub aripa lui Constantin 
Vişoianu şi Alexandru Cretzeanu. În 1949 şi 1950 a 
fost director literar adjunct al Editurii Pavois, iar din 
1951 până în 1976 director comercial şi apoi director 
al unei societăţi pe acţiuni. E prezent, la mari inter- 
vale de timp şi cu destulă reţinere, în câteva dintre 
cele mai importante publicaţii culturale ale exilului, 
precum „Destin”, „România”, „Fiinţa românească”, 
„Prodromos”. Încercările literare de acum abor- 
dează o paletă extrem de largă, de la poeme, eseuri 
şi povestiri până la pagini de critică literară, recenzii 
de cărţi. Cele dintâi povestiri, datând din 1949, sunt 
însăilări satirice, plecând de la realităţile dramatice 
ale exilului, tratate în tonalităţile caragialeşti deja 
manifeste în presa de coloratură naţional-țărănistă 
(„Moftul român” ş.a.). Figurează, de altfel, în anto- 
logia Poezia românească nouă, alcătuită în 1956 de 
Vintilă Horia. Se numără printre membrii fondatori 
ai cenaclului Anotimpuri şi ai revistei cu același 
titlu, iniţiată în 1955 de N.A. Gheorghiu. În 1963 
creează Cenaclul de la Neuilly-sur-Seine, pe care îl 
găzduieşte în locuinţa sa. Aici citeşte, capitol după 
capitol, prima lui carte, Poveste cu țigani, publicată 
în 1966 în seria editorială inițiată sub titlul „Caietele 
Inorogului”, în care a mai inclus cărți de Mircea 
Eliade şi Horia Stamatu, instaurând un climat inte- 
lectual cultivat cu intenţia de a defini un adevărat 
grup literar. Din 1980 coordonează, împreună cu 
Aureliu Răuţă, cercul şi gruparea editorială 
Hyperion. 

Poveste cu ţigani s-a bucurat de succes în publi- 
cistica exilului, dar a rămas în perspectiva interpre- 
tativă a multora drept o carte stranie, greu definibilă. 
În revista „Prodromos” Andrei Scrima a încercat, de 
altfel, o decodificare a prozei lui A., apropiindu-l 
pe autor de registrul literaturii iniţiatice, de resur- 
sele „secrete” ale literaturii lui Mateiu I. Caragiale 
şi Ion Barbu. Prozatorul lucrează nu cu fapte şi 
întâmplări, ci cu pilde, ca în „cărţile de învățătură” 

sau ca în „vieţile sfinţilor”. Jocul artistic astfel dez- 
văluit implică o anume arhaizare a cuvântului şi o 
structură a frazei ce simulează şi sugerează totodată 
înțelepciunea, tâlcul. Poveste cu ţigani s-ar fi putut 
intitula, într-un înţeles mai perceptibil receptării 
critice, Povestea păcatului şi a ispăşirii lui, ceea ce 
face din această naraţiune o retranscriere în esenţă 
a preocupărilor fundamentale din literatura de înţe- 
lepciune şi din cărţile populare de prevestire ale 
Evului de Mijloc. Sensul inițiatic pe care-l descifra 
Andrei Scrima în Poveste cu țigani se pierde totuşi la 
A. sau se rezumă la o nuanţă contemplativ-consta- 
tativă. Căderea în derizoriu, modificarea registru- 
lui tradițional prin alterarea înţelesurilor odată cu 
desacralizarea istorică a lumii se petrec la A. şi în cea 
de-a doua carte a sa, Revoluţie culturală (1983) sau, 
şi mai pregnant, în piesa de teatru Umbra. Tema 
este din nou cea a Judecăţii de Apoi, acum plasată în 
planul strict istoric. Procedeul rămâne cel parabolic, 
totul concentrându-se într-o utopie care acţionează 
cu personaje conceptuale, fără identitate particu- 
lară, fără trăire psihologică. O revoltă a boemei (stu- 
denţii) se ridică împotriva terorii modificatoare de 
perspective, exercitată de un regim al moderniză- 
rii exprese, ce desfiinţează valorile umane, tinzând 
să le anuleze. Lupta se dă într-un cimitir, pe care 
„temniţarii”, excavatorul puterii, vor să-l demoleze 
pentru a construi în loc o fabrică de săpun fran- 
ţuzesc, în timp ce insurgenții își fac baricade din 
oseminte. Trimiterile de ordin parabolic abundă şi 
aici (cei doisprezece „studenţi” compun un fel de 
„Cină de taină”), dar tendinţa parodică duce mai 
evident lucrurile spre universul închis al comunis- 
mului. Tenta satirică, prezentă şi în antiutopiile din 
dramaturgia lui A. (câteva piese au fost puse în scenă 
în ţară după 1989), semnifică, în realitate, înclina- 
rea povestitorului de a afla în hazul de necaz echi- 
librul nu numai narativ, dar şi ideatic. Parodicul se 
impune în Scrisorile lui Condurică, „basm dramatic 
în IX tablouri”, de fapt o reluare a Revoluţiei cultu- 
rale. Spiritul parodic se manifestă şi în prima dintre 
piesele de teatru ale lui A., Ultima cauză a marelui 
Just (titlul versiunii româneşti realizate după textul 
redactat în franceză, La Crypte et la chevre, scrisă în 
1971). Deriziunea are, şi acum, trimiteri evidente la 
totalitarism şi la spectrul tragico-ridicol al comu- 
nismului; ceea ce a şi provocat comentarii nefavo- 
rabile în cronicile pariziene de spectacol ale piesei. 
O abordare a absurdului încercase scriitorul încă 
din Timbrele de altădată, unul din microromanele 

ce i-au pregătit debutul literar, publicat, după 
aproape o jumătate de veac de la scrierea lui, în 
„Jurnalul literar” (1998), şi, mai accentuat în nuvela 
Pe vremea şoferilor ruşi..., text redactat în limba 
franceză, tipărit în revista „L Authenticite” (decem- 
brie 1997) şi încredinţat ulterior, în versiunea româ- 
nească a autorului, tot „Jurnalului literar” (ianuarie 
2000). O familiarizare cu absurdul demonstrase A. 
într-un eseu consacrat lui Eugen Ionescu, eseu care, 
alături de acela consacrat lui Mircea Eliade — Marele 
Arhitect şi de paginile dedicate lui Ştefan Lupaşcu, 
intitulate Afectivitatea şi cele trei materii, se numără 
printre textele memorabile în cariera lui de comen- 
tator literar. 

SCRIERI: Poveste cu ţigani, Neuilly-sur-Seine, 1966; ed. 
pref. Andrei Scrima, Bucureşti, 1996; Revoluţie culturală, 
Paris, 1983; ed. Bucureşti, 1996; Teatru, pref. Manuel de 
Dieguez, Bucureşti, 1996. 

Repere bibliografice: Ion Simuţ, Un basm al ursitei, RL, 
1991, 50; Horia Stamatu, L. M. Arcade, în Românii, 13-15; 
Lovinescu, Unde scurte, IV, 85-89; Negoiţescu, Scriitori 
contemporani, 24-26; Dicţ. scriit. rom., |, 103-104; Sanda 
Diaconescu, Dramaturgia — „ultima cauză”, JL, 1996, 
9-24; Elena Zaharia-Filipaș, O nouă „Poveste a vorbei”, 
CC, 1997, 1-2; Regman, Dinspre Cercul Literar, 229-238; 
Mircea Muthu, Literatura sudului, JL, 1998, 1-2; Justin 
Ceuca, [L. M. Arcade], APE 1998, 6, 1999, 7-8; Cornelia 
Ştefănescu, Despre „vremea şoferilor ruşi...”, JL, 1998, 
7-8; Ghiţulescu, Istoria, 406-407; Ungureanu, La vest, 
II, 29-43; Ileana Corbea, Nicolae Florescu, Resemnarea 
Cavalerilor, Bucureşti, 2002, 147-155; Florescu, Menirea, 
125-137; Manolescu, Enciclopedia, 53-55. N.EF. 


ARCAN, Sofia (pseudonim al Sofiei Ştefănescu; 
14.1.1917, Moldova Nouă, j. Caraș-Severin — 27.V.1992, 
Timişoara), prozatoare. Debutează cu povestirea 
Zi de plată la revista „Fruncea” în 1935, iar edito- 
rial cu romanul Iana hoinara, apărut în 1943. A 
mai colaborat la „Scrisul bănăţean” („Orizont”) 
ş.a. 1 s-a acordat Premiul Asociaţiei Scriitorilor 
din Timişoara pentru romanul Neştiutele noastre 
iubiri (1975), pe care prozatoarea îl consideră 
debutul său editorial semnificativ. 

După romanul lana hoinara, remarcat de 
Pompiliu Constantinescu pentru „sinceritatea 
şi rezonanţa lui umană”, prozatoarea trăieşte, în 
perioada postbelică, o lungă perioadă sub zodia 
reportajului, pentru a reveni târziu la roman. 
Capacitatea de observaţie realistă şi interesul 
arătat demonstraţiei se asociază cu intenţia anali- 
tică în romanele Neştiutele noastre iubiri şi Singură 

în bătaia lunii (4977). În Vara suferințelor (1980) şi 
în Joc întrerupt (1986) structura compoziţională se 
schimbă, romanele fiind, de fapt, colaje de jurnal 
şi de recuperări ale unor întâmplări, mai vechi 
sau mai recente. Mereu amânata scriere a roma- 
nului, invocată în jurnal, se constituie ca formulă 
de scriere a lui. Neștiutele noastre iubiri include un 
posibil roman al mamei şi al copilăriei, memorabilă 
fiind figura mamei, care se întregeşte treptat prin 
notarea minuțioasă a relaţiilor familiale, a întregii 
atmosfere din casă. Suflet rustic, mama percepe 
forţa tonifiantă a naturii, este legată de „aroma 
pădurii şi mirosul de fân”. Se simte străină la oraş 
(„cuşca asta afumată”), pe care îl acceptă de nevoie, 
viaţa ei fiind guvernată de demnitate şi perseve- 
renţă. În această explorare a existenţelor legate de 
natură, de mentalitatea rurală, chiar dacă acţiunea 
se desfăşoară la oraş, sunt de găsit cele mai bune 
pagini ale romanului. Ruperea de tradiţie e consi- 
derată curată erezie. Constatarea unei protagoniste 
- „voi umblaţi pe pământ, nu zic, numai că v-aţi 
rupt rădăcinile prin care să-i simţiţi tainele” — nu-i 
o simplă apostrofare, ci un mod de a reaminti forța 
modelatoare şi de iniţiere a tradiţiei. În acestepagini 
de evocare a satului cu eresurile şi obiceiurile sale, 
stilul scapă de crisparea demonstraţiei, devine mai 
fluent şi mai captivant. Notabil rămâne modul de a 
descoperi lumea copilăriei, cu un acut simţ al nuan- 
ţelor şi al detaliilor de comportament. Joc întrerupt 
urmăreşte frângerea, destrămarea şi refacerea unor 
relaţii familiale. „Orgoliul Herganilor” - dorinţa 
de a menţine viu cultul rudeniei - devine pivotul 
întregului text. Artistul plastic Miron Hergane îşi 
descoperă mama într-un labirint existenţial atent 
vegheat de Elena Hergane (Nana), personaj ce se 
reţine prin ataşamentul pentru ai săi. Înşelată în 
dragoste, ea îşi canalizează toată forţa posesivă a 
iubirii în această zbatere dramatică pentru păstra- 
rea „orgoliului” familiei. Firul epic se cristalizează 
incert, aproape imprevizibil. Multe pagini sunt 
însă greoaie, altele lineare, plate, iar în conturarea 
lui Miron Hergane desenul e inexpresiv, autoarea 
ratând drama artistului, pe care o avea în proiect. 

SCRIERI: lana hoinara, Bucureşti, 1943; Neştiutele 
noastre iubiri, Timişoara, 1975; Singură în bătaia lunii, 
Timişoara, 1977; Vara suferințelor, Timişoara, 1980; Joc 
întrerupt, Timişoara, 1986; Ora ireală, Timişoara, 1996. 

Repere bibliografice: Pompiliu Constantinescu, „lana 
hoinara”, VRA, 1943, 727; Virgil Nistor, „Neştiutele noastre 
iubiri”, ST, 1975, 11; Val Condurache, „Neştiutele noastre 

iubiri”, CL, 1976, 1; Cornel Ungureanu, „Singură în 
bătaia lunii”, O, 1977, 45; Nicolae Ţirioi, Profiluri literare 
- Sofia Arcan, O, 1978, 21; Virgil Nistor, „Vara suferințelor”, 
ST, 1981, 2; Marian Odangiu, Personajul interior şi drumul 
către realitate, O, 1982, 5; Alexandra Indrieş, Figuri ale 
maternității, O, 1986, 48; Nicolae Ţirioi, Personaje şi măşti, 
O, 1986, 48; loan Holban, Tatuajul lăuntric, CRC, 1987, 7; 
Cornelia Ştefănescu, Măşti pentru personaje, RL, 1987, 19; 
Valentin Taşcu, „Joc întrerupt”, ST, 1987, 5; Ruja, Parte, |, 
155-159; Cornelia Ştefănescu, În lumea stânjenarilor, JL, 
1996, 5-8; Dic. Banat, 43-45. ALR. 


ARCHIP, Ticu 
(4.1.1891, Târgovişte 

— 31.11.1965, 
Bucureşti), autoare 
dramatică, prozatoare, 
traducătoare. 


Este fiica Elisei (n. Mainge) şi a lui Grigore Archip, 
ofiţer; prenumele la naştere: Sevastia. A absolvit în 
1913 Facultatea de Matematică din Bucureşti şi a 
predat această disciplină la diferite şcoli, între 1923 şi 
1927 funcţionând şi ca asistentă a profesorilor G. 
Ţiţeica şi D. Pompeiu la seminariile de geometrie 
analitică şi de mecanică ale Facultăţii de Matematică 
bucureştene. Formaţia sa profesională se va reflecta 
în viitoarele scrieri epice şi, mai pregnant, în cele dra- 
matice, prin rigoarea construcţiei, exactitatea relată- 
rii şi logica foarte personală, conferită atât comporta- 
mentului personajelor, cât şi structurii conflictului. 
A. debutează cu piesa Inelul, reprezentată la 
Teatrul Naţional din Bucureşti în 1921 şi publicată în 
anul următor. Din 1922 frecventează cenaclul 
Sburătorul, condus de E. Lovinescu, devine membră 
activă a acestei grupări literare în 1924, aderând la 
instrumentarul promovat de modernismul psiholo- 
gic. Semnează proză, fragmente din piese de teatru 
sau articole diverse în relativ numeroase reviste, 
printre care „Sburătorul”, „Viaţa literară”, „Revista 
scriitoarei” (apoi „Revista scriitoarelor şi scriitorilor 
români”), „Universul literar”, „Gazeta literară”, 
„Vremea”. Între 1926 şi 1938 face parte din comitetul 
Societăţii Scriitoarelor Române. Încredinţată că în 
dramaturgie un autor are şansa plasării mai aproape 
de adevărul care se cere comunicat, A. mai face 

câteva tentative de a se impune în lumea scenei. 
După Inelul i se reprezintă în 1928 piesa Luminița, 
urmată în 1930 de Ecoul, jucată, dar lăsată în manu- 
scris, pentru ca în 1935 să apară din nou pe afişul 
Teatrului Naţional din Bucureşti cu Gură de leu, 
piesă din care a fost publicat, în presă, doar un 
fragment. Nepublicată a rămas şi Maria Baskirtseff 
(prelucrare şi adaptare după jurnalul scriitoarei care 
dă numele piesei), cu premiera în stagiunea 1938-— 
1939 la Naţionalul din Bucureşti. Inelul, piesă în trei 
acte, urmăreşte caruselul unor iubiri necoincidente, 
apelând la situaţii şi stări melodramatice, cu efect 
garantat la o anumită categorie de public. În 
Luminiţa, text cu vagi rezonanţe ibseniene, A., fără 
să renunţe total la unele soluţii facile, procedează la 
radiografierea unei drame conjugale, abordând 
direct, uneori dur, adevăruri tipice căsătoriilor 
eşuate. Gură de leu (cunoscută, în epocă, şi sub titlul 
Bâlci sentimental) este o dramă mai apropiată, ca 
atmosferă şi ca unghi de contemplare a personaje- 
lor, de nuvelistica scriitoarei; preocupată de dramele 
sufleteşti, investigate deseori prin întoarceri în timp, 
autoarea preferă ambianţele enigmatice, traversate 
de semne şi gesturi greu de explicat. Aici „bâlciul 
sentimental” este chiar viața unei femei care 
provoacă nenorociri celor din jur, ca urmare a unui 
dominant instinct distructiv. Toate aceste compu- 
neri dramatice s-au dovedit lipsite de ecou durabil, 
neizbutind să depășească decât rareori limita locu- 
rilor comune cultivate, în epocă, de o întreagă 
cohortă de veleitari ai textului destinat scenei. 
Notabil este, totuși, plusul de autenticitate psiholo- 
gică a personajului feminin. A. declara, de altfel, în 
interviuri că o atenţie sporită în teatru trebuie 
acordată simțului plasticităţii şi mişcării oamenilor, 
prezentaţi „după temperamentul propriu”. Surprinse 
adesea în chingile unor relaţii sufocante, protago- 
nistele îşi permit luxul rebeliunii, dar eşuează, într-o 
manieră de regulă tragică, în încercarea de a-şi 
modifica destinul. Practic, ele nu pot ieşi din ceea ce 
scriitoarea însăşi numeşte într-un articol „umbra 
gigantică a aceluiaşi ideal de dragoste care le mână 
din spate, ca un blestem”. Deşi considera că în teatru 
îşi elaborează mai precis personajele şi poate păstra, 
astfel, un echilibru convenabil între ideile-reper şi 
forma finală a scrierii, partea cea mai izbutită din 
literatura semnată de A. este reprezentată de proză, 
mai ales de nuvelistică. Scriitoarea şi-a adunat 
nuvelele în două volume, Colecţionarul de pietre 
preţioase (1926) şi Aventura (1929), impunându-se 

ca o prezenţă foarte personală în peisajul literar al 
deceniului al treilea din secolul trecut. Spre deose- 
bire de nota cvasidominantă a prozei feminine, 
ocoleşte apelul la atmosfera liric-duioasă şi la gingă- 
şiile stilistice explicite. Atât nuvelele, cât şi, mai 
târziu, romanul Soarele negru (I-II, 1946-1949) 
relevă un acut spirit de observaţie, o decizie con- 
stantă în prezentarea şi comentarea detaşată a vieţii, 
o înţelegere artistică particulară a selectării şi filtră- 
rii informaţiei brute. Tributară „psihologiei abisale”, 
nuvelistica sa cultivă trăirile consumate la palierele 
obscure ale conştiinţei, care izbucnesc la suprafaţa 
gestului perceptibil prin reacţii imprevizibile. 
Amănuntul, reţinut şi ordonat cu meticulozitate, 
tinde spre o uniformizare păstoasă a informaţiei, pe 
terenul căreia personajele construiesc realități 
iluzorii, configurate asimetric şi, de multe ori, ilogic. 
Atenţia scriitoarei este reţinută de cazuri speciale, 
contorsionate, uneori de-a dreptul clinice. Analiza 
minuțioasă a acestora se asociază însă adesea, după 
cum a observat Bianca Burţa-Cernat, „cu sugerarea 
unei atmosfere stranii, predominant crepusculare, 
care o arată pe autoare ca pe o adeptă a estetismului 
decadent. Drept dovadă gustul pentru decorurile ce 
amestecă fastul şi ruina, interesul aproape « clinic » 
faţă de cazurile de excentricitate psihică şi față de 
pitorescul monstruozităţii, recurenţa unei teme ca 
nebunia sau atracţia imaginarului tanatic”. Această 
fascinaţie a morţii se exercită îndeosebi prin inter- 
mediul unor iubiri vinovate sau maladive. Dragostea, 
motiv des întâlnit în proza scurtă scrisă de A., este 
considerată aproape exclusiv o participare concretă, 
imediată, instinctuală, partenerii păstrând o îndă- 
rătnică tăcere asupra eventualelor lor emoţii intime, 
secunde. Textul oferă informaţii directe doar despre 
întâmplarea erotică, fie că ea se consumă grăbit şi 
incomod (Aventura), fie că îmbracă forma unei răz- 
bunări sadice (Dăscăliţa) sau a unui straniu impuls, 
generator de crimă (Un fapt divers). Crima poate fi şi 
rezultatul egoismului exacerbat, care alunecă spre 
demenţă (Înainte de proces). În zona interferenţei 
dintre realitate şi delirul morbid se plasează şi Maria 
Boul, naraţiune dezvoltată într-o compoziţie de 
notabil rafinament al analizei psihologice; planurile 
întretăiate ţin aici de grotesc, înţeles ca amplificare 
necontrolată a sensibilităţii primare închise într-o 
existenţă tragică. În anii de după cel de-al Doilea 
Război Mondial scriitoarea a lucrat la un roman pro- 
iectat în trei părţi, Soarele negru. Fragmente din 
roman fuseseră publicate, cu cincisprezece ani 

înaintea tipăririi primului volum, în „Revista scrii- 
toarelor şi scriitorilor români” (1931, 1932, 1943) şi 
în „Reporter” (1933). O primă parte, definitivă, din 
această construcţie epică se intitulează Oameni, iar 
a doua Zeul. A. afirmă, în prefața la Zeul, că a treia 
parte a romanului, Viaţa, era deja scrisă, însă ea n-a 
mai apărut. Dacă, aşa cum se crede, povestea Patul 
fraţilor (1949) este un fragment din Viaţa, faza de 
elaborare a volumului pare să fi fost una embrio- 
nară. După acest an, scriitoarea nu mai publică nici 
o lucrare originală, semnând doar traduceri din 
limbile rusă, franceză şi engleză. Parcurs în compa- 
raţie cu proza ei scurtă, Soarele negru marchează o 
modificare în instrumentarul artistic, prozatoarea 
renunțând la interferenţele dintre real şi oniric în 
favoarea observaţiei şi comentariului, distanţate, 
sarcastice uneori. Pentru a nu abuza de analiză, 
romanciera se orientează înspre reliefarea tumultu- 
lui vieţii sociale a epocii. Primul volum, Oameni, 
este populat prin urmare de existenţe numeroase şi 
diverse, de la cea mai oropsită categorie socială, 
bătrânii abandonaţi şi uitaţi într-o periferie extremă 
a interesului public (temă abordată, în cheia absur- 
dului tragic, încă din nuvela În azil), până la indivi- 
dualităţile active, dinamice şi, la nevoie, agresive, în 
stare să recurgă la combinaţii surprinzătoare pentru 
a se insinua şi a se fixa cât mai aproape de vârfurile 
eşafodajului social şi decizional. Reperul central în 
dezlănţuirea unor porniri psihice distructive este 
Olga, tânără cultivată, tot naivă, romantică, dar 
excesiv de posesivă, care asistă neputincioasă la 
destrămarea propriilor iluzii şi la descompunerea 
lumii care o înconjoară. Prim-planul acţiunii este 
ocupat de inginerul Ion Dragomir, proaspătul îmbo- 
găţit dornic să se afirme şi în politică, de soţia lui, 
Lili, fiinţă vicleană şi egoistă, şi de ambiţioasa Cora, 
doctorița căsătorită cu un personaj cameleonic, 
Mihai Drăgescu. În volumul al doilea, Zeul, distribu- 
ţia se îmbogățește cu câteva personaje ce rezistă 
vitregiilor din acest microunivers dominat de 
interese materiale. Ele intră în scenă printr-un artifi- 
ciu epic — călătoria Olgăi la Paris, apoi pe ape levan- 
tine. În cursul acestei aventuri ea îl întâlneşte pe 
profesorul savant Dinu Haralamb, supranumit Zeul, 
caracter orgolios, exclusivist, autoritar, suferind de o 
gelozie patologică. Personajele centrale sunt bine 
argumentate caracterologic, acționează distinct, cu 
întretăieri de traiectorii dispuse concentric, pe cir- 
cumferinţe din ce în ce mai largi şi mai difuz 
desenate, păstrând mereu în centru destinul special 

al Olgăi. Fără a comunica emoția estetică proaspătă 
şi neliniştitoare a nuvelelor, Soarele negru este un 
roman notabil şi prin echilibru compozițional, plas- 
ticitate a descrierilor, expresivitate a replicilor şi 
fluenţă a povestirii. 

SCRIERI: Inelul, Bucureşti, 1922; Colecţionarul de pietre 
prețioase, Bucureşti, 1926; Luminiţa, Bucureşti, 1928; 
Aventura, Bucureşti, 1929; Soarele negru, I-II, Bucureşti, 
1946-1949; ed. îngr. Constantin Mohanu, pref. Eugenia 
Tudor Anton, Bucureşti, 1983; Patul fraților, Bucureşti, 
1949; Aventura, îngr. Maria S. Muthu, pref. Mircea Muthu, 
Cluj-Napoca, 1979. Traduceri: Maxim Gorki, Mama, Bucu- 
reşti, 1952; L.N. Tolstoi, Opere, vol. I: Copilăria. Adolescenţa. 
Tinereţea, Bucureşti, 1953 (în colaborare cu Maria Vlad); Al. 
Dumas, Cei trei muşchetari, I-II, Bucureşti, 1956 (în cola- 
borare cu Milton Fanny Lehrer); Vilis Laţis, Patria pierdută, 
Bucureşti, 1957 (în colaborare cu Igor Block); Jules Verne, 
Uimitoarele peripeții ale domnului Antifer, Bucureşti, 1959 
(în colaborare cu Mimi Westfried); Oscar Wilde, Prinţul 
fericit şi alte povestiri, pref. Vladimir Colin, Bucureşti, 
1960; Thomas Gwyn, Totul ţi-e potrivnic, pref. Zoe Dumi- 
trescu-Buşulenga, Bucureşti, 1962; Joseph Conrad, Lord 
Jim, pref. Mihail Bogdan, Bucureşti, 1964; Hans Scherfig, 
Primăveri irosite, Bucureşti, 1964 (în colaborare cu Valeriu 
Munteanu); Francis Bret Harte, Surghiuniţii din Poker Flat, 
pref. E Brunea-Fox, Bucureşti, 1965. 

Repere bibliografice: Aderca, Contribuţii, 1, 10-18, II, 
145-146; Lovinescu, Scrieri, V, 212-217; Perpessicius, 
Opere, XI, 380-393; Cioculescu, Aspecte, 485-490; 
Streinu, Pagini, II, 249-252; Crohmălniceanu, Literatura, 
1, 465-466; Piru, Panorama, 279-281; Protopopescu, 
Volumul, 87-100; Protopopescu, Romanul, 266-269, Tia 
Şerbănescu, O prozatoare importantă, RL, 1985, 50; Cornel 
Munteanu, Proza fenomenologică şi simbolistă, TR, 1991, 
5; Negoiţescu, Ist. lit., 1, 244-245; Ticu Archip, DRI, |, 55-73; 
Lovinescu, Sburătorul, I-VI, passim; Dicţ. scriit. rom., |, 
104-107; Liana Cozea, Nuvelistica lui Ticu Archip, ST, 1995, 
6; Cosma, Romanul, |, 223-224; Zaharia-Filipaş, Studii, 
14-17, Burţa-Cernat, Fotografie, 118-141; Carmen Daniela 
Caraiman, Aspecte ale dramaturgiei feminine româneşti, 
Bucureşti, 2012, 66-77. C.P, E.L 


ARCHIRIE ŞI ANADAN, carte populară. Originară 
din Asiria şi datând din secolele al VI-lea şi al V-lea 
î. Hr. (o variantă în limba arameică a fost descope- 
rită în 1906-1907 lângă oraşul Elefantina, pe Nil), 
scrierea a avut o circulaţie intensă în Orient. În lite- 
ratura română a pătruns în secolele al XVII-lea şi al 
XVIII-lea (cel mai vechi manuscris păstrat este cel al 
ieromonahului Vartolomei din satul maramureşean 
Budac, datând din 1708), prin filieră medio-bulgară, 
spaţiu unde ajunsese în secolele al XI-lea şi al XII-lea. 
Anterior, copii ale cărţii au circulat în limbile siriacă, 


Archivu 


arabă, armeană. Nu a fost găsită o variantă grecească; 
de asemenea, este singura carte populară orientală 
de mare circulaţie care nu a ajuns în vestul Europei. 
A fost tipărită prima dată în limba română de Anton 
Pann, în 1850 (Înțeleptul Archir cu nepotul său 
Anadam), cu intervenţii în text, purtând amprenta 
libertăţii caracteristice celui care mai degrabă 
prelucra versiunea-model. 

Povestirea se încadrează în seria romanelor de 
Curte (fidelitatea unui vasal) şi a cărţilor de înţe- 
lepciune, cu finalitate moralizatoare. Archirie, sfet- 
nicul împăratului Sinagrip, neavând copii, îl ia spre 
educare pe nepotul său, Anadan. Acesta, nerecunos- 
cător şi vrând să grăbească moştenirea, ticluieşte o 
scrisoare către împărat în care îl arată pe Archirie ca 
trădător. Fără a sta pe gânduri, împăratul porunceşte 
uciderea lui Archirie, zădărnicită însă de călău, care 
îl ascunde. La puţin timp, faraonul Egiptului îi cere 
împăratului să-i dezlege câteva enigme sau să-i plă- 
tească tribut. leşit din ascunzătoare, Archirie rezolvă 
enigmele (o cetate în aer, o frânghie de nisip etc.), iar 
nerecunoscătorul Anadan îşi găseşte pieirea. Nota 
caracteristică este dată de maximele şi proverbele 
care ilustrează fiecare situaţie, alături de ghicitorile 
faraonului şi de fabulele pe care i le spune Archirie 
lui Anadan. Ca în cazul oricărei cărți populare, 
structura este comună pe întreaga arie de răspân- 
dire, dar povestirea este modificată şi autohtonizată 
de fiecare dată. În versiunile numeroase care au 
circulat la noi proverbele sunt româneşti (adăugate 
sau fiind echivalente celor străine), Archirie învaţă 
Bucoavna, Ceaslovul şi Psaltirea, iar Anadan este 
mare logofăt şi petrece cu lăute şi cimpoaie. 

Ediţii: Înțeleptul Archir cu nepotul său Anadam (pre- 
lucrare de Anton Pann), Bucureşti, 1850; ed. 2, Bucu- 
reşti, 1854; Povestea lui Archirie, îngr. şi pref. Alexan- 
dru Lupeanu, Gherla, 1922; Povestea lui Archirie filoso- 
ful, când îl învaţă pe nepotul său Anadan carte, CPL, ], 
309-319; Archirie şi Anadan, îngr. şi introd. Magdalena 
Georgescu, Bucureşti, 1997; ed., în Cărți populare, îngr. 
Isai Cârnu, Chişinău, 1998, 135-155. 

Repere bibliografice: Gaster, Lif. pop, 104-113; Fr. 
Nau, Histoire et sagesse dAhikar lAssyrien, Paris, 1909; 
N. Drăganu, Pagini de literatură veche (O colecţie de 
cărţi populare într-un manuscris din a doua jumătate a 
secolului al XVIII-lea), DR, 1923; M. Gaster, Contributions 
to the Story of Ahinan and Nadar, in Studies and Texts in 
Folklore, Magic, Medieval Romance, Hebrew Apocrypha, 
and Samaritan Archaeology, |, Londra, 1925, 239-257; N. 
Iorga, Livres populaires dans le sud-est de lEuropeet surtout 
chez les Roumains, „Bulletin de la Section historique de 

lAcadâmie Roumaine”, t. XIV, 1928; Cartojan, Cărțile 
pop. (1929), I, 251-262, II, 252-253, 257, 259; Cartojan, 
Ist. lit. (1940), 1, 80-81; Călinescu, It. lit. (1941), 51-52, 
Ist. lit. (982), 45-46; Piru, Ist. lit., 1, 437-440, Chiţimia, 
Probleme, 403-416, Ist. lit., L, 661-663; Mircea Anghelescu, 
Literatura română şi Orientul, Bucureşti, 1975, 41, passim; 
Constantin Ciuchindel, „Povestea lui Archirie filosoful”, 
carte populară românească din secolul al XVII-lea, 
Bucureşti, 1976; Moraru - Velculescu, Bibliografia, vol. I, 
partea I, 121-166; Dicţ. lit. 1900, 47-48. C.B. 


ARCHIVU PENTRU FILOLOGIE ŞI ISTORIE, revistă 
istorică, filologică şi literară apărută la Blaj, de 
zece ori pe an, între 1 ianuarie 1867 şi 20 octom- 
brie 1870, şi un număr la 25 noiembrie 1872. După 
cum indică şi titlul, editând acest periodic, pe 
care l-a redactat şi scris aproape singur, Timotei 
Cipariu nu intenţiona să publice literatură. Totuşi, 
în articole Cipariu îl numeşte deseori „organ lite- 
rariu” sau „folia literaria”. Revista continuă să 
urmărească ţelurile celor două periodice scoase 
de Cipariu în 1847 şi 1848, „Organul luminărei” şi 
„Organul naţiunale”. Elementul esenţial al progra- 
mului editorial este acţiunea de unificare a limbii 
şi ortografiei. Se preconiza studierea istoriei limbii 
române, a ortografiei, gramaticii şi lexicologiei. De 
asemenea, ştiinţele înrudite cu filologia, mai ales 
istoria şi geografia, constituiau un obiectiv al pre- 
ocupărilor ştiinţifice ale lui Cipariu. Literatură nu 
se tipăreşte, cu unele excepţii, precum cântul II, 
Imnul creaţiunii, din amplul poem Anatolida sau 
Omul şi forțele de Ion Heliade-Rădulescu, apărut 
în 1869 întâi în broşură, apoi o adaptare în română 
după imnul religios Stabat Mater al călugărului 
franciscan lacopone da Todi, făcută de Samuil 
Micu şi, ca un omagiu adus amintirii istoricului 
ardelean, Elegia a XăV-a de Gh. Şincai, în latină. 
Sunt publicate articole privitoare la corifeii Şcolii 
Ardelene, Samuil Micu, Gh. Şincai şi Petru Maior, 
sau la activitatea lui lon Budai-Deleanu, lenăchiță 
Văcărescu ş.a. Nu lipseşte interesul istoric şi critic 
pentru literatura originală românească. Astfel, 
într-un studiu amplu dedicat comparaţiei între 
stadiul de dezvoltare al limbii române la 1870 
şi cel de la 1830, se analizează cu minuţiozitate 
poezia şi mai ales lexicul poetic al lui Ioan Prale. 
Curiozităţile lexicale care împovărau traducerea 
în versuri a Psaltirii sunt numite „strâmbăturile 
poeticeşti ale lui 1. Pralea”. Confruntarea cu tradu- 
cerile mai vechi ale lui Dosoftei şi Teodor Corbea 
nu este favorabilă pentru versiunea lui Prale. 

pentru filologia si istoria. 


Nr. 1. 1. lanuariu ISI. 
Ari diterratirie si variate ae 
L colea. cât mi îm meet velar mai ralel 
Pregram'a Arebi nai. indiferenti. mai nepenatori. santa în autem 
1. Sunta 0 de ami imebriati îm d. Janmariu mai mamii far ecasta meserie îmi ! 
14567, de camdu a aparut Ne. |. den Organ, vii. mmai imfeeati mal vheriel, că me m du mel 
aatanialu diarnalu politicu - literariu. an mumal în mai intielrgutori si pererpateri, în rhtu în e ” 
austriaca ri În tota romanimea, mezina ein Mrma par mă pile emma ri per ai 
intrega ra litere latine. 
Îmi fane ma intra atâta polen, câta 
îmtoricu. pre cuma arată acea se intielega se puma una data rapeta În atăt mm 
si pune divagatiuni rari de cari mai ecemrate 
gramateei + Nei, cari mai bene de 40 de ani mm mrma 
Primeipia de limba si de acriptura, san riza ca cea mai via atentinne tute fasi-le literaturi 
inceputa inca în Ne. IV. (27. Jam. IAT) ni mamal 
dela anna urmatoria le aa pre- 

urmata În Nr. LXILI. (10. mt 1545, Ă 

Deea viatia acestui orgpanu de publicitate ma pate mai multa de câtm mi înti dea 
eră atita de scarta, si deca cerenatârile, dupa acea mi-me ri de mtlte fimetuntiumi, mi de a e ph 
alamitate publica a patriei, muferean reimeeperea patientia, — amu îi dorita, cd pubiienlu me fla avuta 
ni comtlamarea Îmi, se potea speri, că ma parte mai malta rabdare pentr merieteneii mari, i me 
del scopulu, ce ne propimeeema, se ar fi reali- le lame mea bere crama vrema N NI de 
satu mai curendu ai mai precieu: stabilirea orto- ani, pană camda chiara Meratileru mamtri Mm va 
grafiei romane cu Mere latine. ] 

Dicţionarul grotesc al lui V. Alecsandri, care ironiza 
şi exagerările lingvistice ale lui Timotei Cipariu, 
este, de asemenea, supus unei critici severe, 
negându-i-se calitatea umorului, dar se fac şi 
observaţii cu caracter general, şi anume se critică 
înclinarea spre facil, predilecţia poetului pentru 
vodevil şi burlesc. Cât priveşte istoria folclorului 
românesc, este interesantă informaţia extrasă din 
însemnările de călătorie ale unui sol suedez că, 
în 1632, la curtea domnească a Moldovei străinii 
erau întâmpinați cu „cântece naţionale”. În sfârşit, 
revista adăposteşte replica dată criticilor maio- 
resciene de teologul, filologul și folcloristul loan 
Micu Moldovanu. Acesta admite necesitatea de a 
critica pentru a înrâuri pozitiv evoluţia culturii şi a 
literaturii, dar contestă poziţia criticului junimist, 
mai ales în legătură cu activitatea culturală a lui 
Gh. Şincai şi Petru Maior. Între octombrie 1870 
şi noiembrie 1872, din motive personale, Timotei 
Cipariu întrerupe apariţia revistei. Epilogul publicat 
în 1872 conţine un bilanţ al realizărilor, unde se 
consideră că publicaţia a fost o „colecţie de mate- 
riale”, dar nu a obţinut şi „prelucrarea ştiinţifică” 
dorită de învățatul editor şi redactor. R.Z. 


Arcu 


ARCU, Constantin (24.11.1956, Flămânzi), prozator. 
Este fiul Nataliei (n. Stauciuc) şi al lui Costache 
Arcu, agricultori. Absolvent al Liceului Pedagogic 
din Botoşani în 1975, până în 1978 a fost învăţător 
şi a efectuat stagiul militar. Urmează Facultatea de 
Drept din cadrul Universităţii „Al.I. Cuza” din Iaşi 
(1978-1982). În 2000 şi-a luat doctoratul în drept 
internaţional. Profesează ca avocat (1982-1986) 
şi judecător (1986-1996) la Rădăuţi, fiind şi preşe- 
dinte al Judecătoriei Rădăuţi. Între anii 1996 şi 2005 
este judecător la Tribunalul Suceava şi la Curtea de 
Apel Suceava, apoi funcţionează ca inspector în 
Inspecţia Judiciară din cadrul Consiliului Superior 
al Magistraturii (2006-2008). În paralel, din 2001, e 
cadru didactic la Universitatea „Ştefan cel Mare” din 
Suceava. A. debutează în 1981, cu povestirea Iluzii, 
la revista „Opinia studenţească”, iar editorial în 1995 
cu volumul de proză scurtă Cenușa zilei, distins cu 
Premiul Societăţii Scriitorilor Bucovineni. Mai cola- 
borează la „Convorbiri literare”, „Vatra, „Limpul”, 
„Cronica”, „Luceafărul”, „România literară”, „Steaua”, 
„Familia”, „Hyperion”, „Astra”, „Noul Continent”, 
„Argeş”, „Dacia literară”, „Luceafărul de dimineață”, 
„Limba română” (Chişinău), „Roet” (Olanda, Assen) 
ş.a. Redactor-şef adjunct la „Bucovina literară” (iulie 
1999 — decembrie 2006), preia funcţia de redac- 
tor-şef din august 2010 până în aprilie 2012. Din 
2009 este şi redactor la revista „Llimpu/” din laşi, 
unde deţine o rubrică permanentă. A fost ales pre- 
şedinte al Societăţii Scriitorilor Bucovineni în 2010, 
dar a demisionat în 2012. Asociaţia Scriitorilor din 
Iaşi i-a acordat în 2011 Premiul de Excelenţă. 

În povestirile din Cenușa zilei tăietura sigură 
a replicilor, notația expresivă anunţă în A. un 
prozator de factură realistă, fascinat de banalul 
cotidian, de „cenuşa zilei”. Prozatorul nu ocoleşte 
cu totul inserțiile miraculoase, atmosfera enigma- 
tică, anodinul generând un salt în abisal sau mai 
exact în straniu. Dar saltul acesta e mai degrabă o 
excepţie în scrisul său, chiar dacă în cel mai bun 
roman al său, Faima de dincolo de moarte (2001; 
Premiul Asociaţiei Scriitorilor din Iaşi), procedeul 
reapare. În spatele întâmplărilor stau îndeobşte 
„eroi fără însuşiri”, al căror gol existenţial e explorat 
cu acuitate, notația reținând relieful unei lumi 
fără măreție. Omul şi fiara (1996) confirmă aceste 
aptitudini. Adam T., personajul central, student 
în anii comunismului, este imaginea dezabuzării 
născute din plictis, greață şi alienare. O cafenea, 
o bibliotecă, trei prieteni cu care întâlnirile sunt 


Ardealul 


doar întâmplătoare, o cameră, strada formează 
reperele unei existenţe derizorii. Câteva însemnări 
de călătorie în Olanda, publicate în colaborare cu 
Ion Beldeanu şi lon Cozmei, sub titlul Noiembrie 
la Drenthe (1999), relevă în A. un ironist. Roman al 
actualităţii, fixând evenimente petrecute într-un 
oraş de provincie în anii de după căderea comu- 
nismului, Faima de dincolo de moarte grupează 
obsesiile căzute ale unui timp amorf, nerămânând 
în coordonatele pitorescului. Multe fapte derizorii 
sunt dublate de o vagă undă ironică. O ploaie neo- 
bişnuită devine un diluviu, chioşcul de tablă de pe 
o uliţă oarecare ajunge „buticul universal”, în fine, 
alte fapte comune sunt percepute ca evenimente. 
Întors către o retorică veche, prozatorul — el însuşi 
personaj de oarecare insignifianță -— ştie că explo- 
rează nu atât o lume, cât un mod de a face litera- 
tură: cu antieroi, foiletonistic, exacerbând senzaţi- 
onalul. În fine, dincolo de toate acestea, se mişcă o 
lume: frizeri, neveste ciudate, prostituate, bosche- 
tari, beţivi incurabili, mecanici auto, un poliţist, 
derbedei, un ziarist, un judecător ori un executor 
judecătoresc, sentimente umile, cinism, mizerie 
umană, peste tot plutind un aer fantast. Povestirile 
reunite în volumul Ceremonial de despărţire (2005) 
sunt naraţiuni la persoana întâi care mizează în 
majoritatea lor pe umorul burlesc şi pe sarcasmul 
îmblânzit. În Cocteil în cranii mici 2011), ultimul 
roman publicat de scriitor, obiectul explorărilor îl 
constituie mai ales lumea magistraţilor dintr-un 
oraş de asemenea periferic, care se intersectează 
cu universitari, cu scriitori, cu nebunii oraşului 
ori cu posibili infractori în libertate. Obsesii cara- 
ghioase, instincte penibile, oameni umili. Altfel, A. 
nu urmăreşte un fir al evenimentelor decât în plan 
secund, ci o acumulare de detalii care dau senti- 
mentul unei lumi vii, haotice, întâmplătoare. 
SCRIERI: Cenușa zilei, pref. Liviu Antonesei, Chişi- 
nău-Rădăuţi, 1995; Omul şi fiara, postfeţe Adrian Dinu 
Rachieru şi George Muntean, Iaşi, 1996; Noiembrie la 
Drenthe (în colaborare cu Ion Beldeanu şi Ion Cozmei), 
Suceava, 1999; Faima de dincolo de moarte, postfață 
Mircea A. Diaconu, Bucureşti, 2001; ed. 2, Piteşti, 2011; 
Ceremonial de despărțire, Piteşti, 2005; Cocteil în cranii 
mici, Piteşti, 2011. 

Repere bibliografice: Mircea Doreanu, „Cenușa zilei”, 
AST, 1996, 1-3; George Bădărău, Labirintul personal, 
TP, 1996, 7; Theodor Codreanu, Orestia, CL, 2002, 3; 
Vlad Sorianu, Un mit modern, ATN, 2002, 5; Simion 
Bărbulescu, Un nume de reținut de istoriile literare, 

CNT, 2002, 25; Daniel Ştefan Pocovnicu, Fericitul 
accident al lecturii, CL, 2002, 7; Constantin Dram, 
Lumi narative, Il, laşi, 2005, 289-295; Geo Vasile, Feţele 
naratorului, RL, 2007, 14; Dumitru Augustin Doman, 
Constantin Arcu, cronicarul zilei de azi, poate chiar a 
celei de mâine, ARG, 2011, 4; loan Holban, Vești din (i) 
realitatea imediată, LCE 2011, 33; Constantin Dram, 
Galeria cu vi(a)ță sălbatică în cranii mici, CL, 2011, 7; 
Diaconu, Studii, 89-95. M.A.D. 


ARDEALUL, revistă apărută la Braşov, săptămânal, 
între 19 decembrie 1912 şi 24 iulie 1914. Colegiul de 
redacţie nu este menţionat. Publicaţia îşi ilustrează 
profilul mărturisit în subtitlul „Foaie social-cultu- 
rală”, publicând poeme de St. O. losif (Imnul muncii, 
O clipă), V. Demetrius (Lângă mort), Ecaterina Pitiş. 
În numărul 15/1913 Petre Locusteanu tipăreşte 
Amintiri despre Cerna, surprinzătoare prin prospe- 
țimea evocării faptului de viaţă trăit; acelaşi autor 
îşi publică observaţiile asupra personalităţii lui 
Ion Luca Caragiale: Caragiale la teatru, Caragiale 
despre presă. Cât priveşte proza, se tipăresc în 
foileton lucrarea lui George Coşbuc având ca temă 
participarea armatei române la războiul din 1877- 
1878, Războiul nostru pentru neatârnare, poves- 
tiri de |. Chiru-Nanov şi de I. Pop. Victor Anestin 
semnează bucata De vorbă cu o cometă, la rubrica 
„Foiletonul «Ardealului»“. Numărul 35/1913 este în 
întregime închinat tragicei morţi a lui Aurel Vlaicu. 
Este mereu transparentă dorinţa de a susţine, în 
primul rând prin apelul la literatură, sentimentul 
demnităţii naţionale, într-o vreme când constitui- 
rea statului naţional român era încă un deziderat. 
Aceloraşi scopuri le-a fost destinată şi publicarea 
de folclor. Societatea Scriitorilor Români benefi- 
ciază de o prezentare destul de amplă (11/1914). 
Ultimele numere din 1914 sunt ediţii speciale, care 
anunţă declanşarea războiului. LL. 


ARDEALUL, publicaţie apărută la Bucureşti între 
16 februarie 1941 şi 16 ianuarie 1946, la început 
săptămânal, din 4 februarie 1945 cotidian. 
Directori sunt Anton Ionel Mureşeanu (16 februa- 
rie 1941 - 5 ianuarie 1942), apoi Constantin 
Hagea (21 februarie 1942 — martie 1944) şi din 
nou Anton lonel Mureşeanu. Subtitlul iniţial, 
„Organ liber de luptă şi afirmare românească al 
refugiaților şi expulzaţilor din Ardeal”, devine, 
din 4 februarie 1945, „Cotidian independent de 
luptă cetăţenească”. Articolul-program, apărut 
sub semnătura lui Anton lonel Mureşeanu şi 


333 Dicţionarul general al literaturii române 


intitulat Ardealul nostru, mărturiseşte suferința 
adâncă produsă printre români de sfâşierea ţării 
prin Dictatul de la Viena, ca şi legământul de a 
menţine viu, prin cultură, sentimentul demnită- 
ţii naţionale: „Ardealule!!! îţi simţim durerea ta 
şi a fiilor tăi şi îţi vom tălmăci în scrisul nostru, 
încrestând în sânge, drepturile tale şi ale fiilor tăi 
la viaţă liberă şi românească”. În primul număr 
este republicat poemul Deşteaptă-te, române de 
Andrei Mureşanu, după care poeziile lui Octavian 
Goga, de asemenea reproduse, alternează cu 
articole omagiale, cum este cel semnat de 
Corneliu Coposu, datat 8 mai 1938, deci scris la 
moartea marelui scriitor. Poetul primei generaţii 
de la A. se dovedeşte Iustin Ilieşiu care, alături de 
alţi refugiaţi, între care mulţi năsăudeni (Lucian 
Valea, Ion Th. Ilea), dă nota dominantă a liricii 
cultivate de revistă. În 1941, aici scrie „elevul” 
Dominic Stanca (Oameni). Pagina de poezie din 
august 1941, intitulată Generaţia care se ridică, 
antologhează poeme de Ştefan Baciu, Emil 
Isac, Vlaicu Bârna, Lucian Valea, lon Th. Ilea, 
celor de la A. alăturându-li-se şi Aron Cotruş cu 
poema Cuvinte către ţărani. Între poeţii celui 
de-al doilea val este de consemnat Petre Bucşa, 
care devine unul dintre colaboratorii stator- 
nici ai revistei. După ocuparea Bucureştiului de 
armatele sovietice, Mihai Beniuc publică poema 
Mesaj garoafei roşii de la Cluj, iar în numărul 
376/1945 Tudor Arghezi tipăreşte poezia Plugul. 
În ultima perioadă a revistei, apar şi alte nume: 
Verona Brateş, Vasile Copilu-Cheatră, Vasile 
Bucur. În genere, mai ales în perioada în care 
periodicul s-a transformat în cotidian, nivelul 
liricii publicate scade. Proza găzduită este 
modestă. Printre publiciştii revistei se numără 
Vasile Netea (Note pentru literatura bănăţeană), 
Raoul Şorban (Viaţă culturală românească în 
Ardealul de Nord), alături de Ion Groşanu, lon 
N. Voiculescu, Livia Chiriacescu, Vasile Adam, 
Traian Stoica, Corneliu Albu, Gabriel 'Țepelea. 
Alţi colaboratori: Liviu Rebreanu, Perpessicius, 
Gh. Moldovan, Ştefan Manciulea, Ion Berindei, 
L.A. Terebeşti (Nae Antonescu), Ion Şiugariu, V. 
Niţescu, Emil Petrovici, Constantin Mihail, Aurel 
Tita, Emil Precup, Emil Giurgiuca, Ovidiu Hulea, 
Constantin Cojan. LI. 


ARDEALUL TÂNĂR, revistă apărută la Cluj, bilunar 
din 1 ianuarie 1930 și lunar - cu întreruperi — din 15 

aprilie 1930 până în ianuarie 1931. Director: VV Tilea; 
redactor responsabil: N. Buta. Articolul-program 
Cuvânt înainte, asumat de redacţie, afirmă în susţi- 
nerea sintagmei „ideologie democratică”, conținută în 
subtitlu, indicând drept finalitate „cultivarea conşti- 
entă a naţionalismului organic, singura îndreptăţită 
să disciplineze armonios toate eforturile, toate aspi- 
rațiile noastre”. De asemenea, „sugestiv şi elementar”, 
periodicul „doreşte să fie organul de onestă, obiec- 
tivă şi mai ales curajoasă spovedanie [...] a genera- 
ţiei tinere ardeleneşti”. Ca atare, îmbinând finalitatea 
politică şi istorico-socială cu cea literar-artistică, A.t. 
publică în mod consecvent lirică militantă. Lui Aron 
Cotruş, poet preferat, i se tipăresc Horia, Am coborât 
muntele..., Cine n-are nădejde flămândă, Copil de 
moț, Alba Iulia, Balta, Sângerări, Aeroplan, lon, De sute 
de ori, Dobrogea. Alţi poeţi sunt Cornelia Buzdugan, 
Teofil Bugnariu, Traian Marcu. Prin comparaţie cu 
nivelul liricii, proza tipărită este minoră. Relativ bine 
scrise sunt analizele privind soarta literaturii române 
în străinătate, cum este Succesul cărții româneşti în 
Italia aparţinând lui Nicolae Drumaru, despre tăl- 
măcirea realizată de Claudiu Isopescu din Pădurea 
spânzuraților de Liviu Rebreanu, ori cele semnate de 
Olimpiu Boitoş (Literatura română în Franţa) sau de 
Aurel Decei (Scriitori români în Italia, cu comentarii 
despre versiunea italiană a romanelor Ciuleandra și 
Pădurea spânzuraţilor ale lui Rebreanu). Cât priveşte 
teatrul, redacția nu propune texte şi creatori noi, 
mulţumindu-se cu comentarea unor evenimente de 
odinioară, cum ar fi spectacolele realizate între 1833 
şi 1838 la Blaj (Septimiu Popa, Cea dintâi scenă româ- 
nească din Ardeal). Sub pseudonim, apare o cronică 
dramatică dedicată primei montări, la Cluj, a piesei 
Meşterul Manole de Lucian Blaga în regia lui Ştefan 
Braborescu, cu observaţii interesante asupra moder- 
nităţii textului. De altfel, sub aspectul raporturilor 
culturale cu Occidentul, A.t. se detașează prin carac- 
terul evident de publicație bine informată. Rubrica 
„Scrisori din Paris” conţine, de exemplu, materiale 
„la zi”. Congresul internaţional al criticii în artă şi 
literatură, desfăşurat în septembrie 1929 la Bucureşti 
şi Sinaia, îi prilejuieşte lui Olimpiu Boitoş artico- 
lul Ecouri pariziene de la ultimul congres al criticii. 
Aceeaşi linie o ilustrează comentariul O sută de ani de 
viaţă franceză la „Revue des deux mondes" şi o relatare 
din 1930 despre Săptămâna teatrului românesc la 
Paris. Petre Ţuţea scrie eseul Despre canalie. LL. 

ARDEALUL TEATRAL ŞI ARTISTIC, publicaţie 
apărută la Cluj, săptămânal, între octombrie 1927 şi 
ianuarie 1928, sub conducerea unui comitet a cărui 
componenţă nu e precizată; subtitlul e „Revistă de 
teatru, muzică şi artă”. Articolul-program, Cuvânt 
înainte, semnat de Victor Eftimiu, director al Operei 
şi Teatrului Naţional din Cluj, afirmă: „Cu gând 
senin pornim la drum, cu dorul ca ai noştri să-şi 
cunoască luminătorii, iar cei de lângă noi, concetă- 
ţenii de altă limbă, să ne cunoască, să ne înţeleagă şi 
să ne iubească pentru sufletul şi arta noastră, lumi- 
noase şi prietenoase”. În primul număr se publică 
poemul dramatic Rapsozii de Tiberiu Brediceanu. 
Alexandru Hodoş se dedică istoriei teatrului 
românesc din Transilvania (Teatrul românesc în 
Ardeal, Teatrul şi scena, Teatrul românesc pe scenele 
maghiare), de care se ocupă şi Jack Paleologu (Presa 
şi teatrul românesc în Ardeal), în timp ce N. Ghiulea 
abordează aspectele teoretice ale fenomenului 
artistic (Aspectul social al artei, Toleranţa în artă, 
Individualul şi socialul în artă, Arta naţională). 
Redacţia are în vedere şi literaturile străine. Astfel, 
se reproduce un text din Giovanni Papini, O tragedie 
infernală, tradus, iar Leonard Paukerow, în Ceva 
despre opera rusească „Evghenie Oneghin” şi autorul 
ei, încearcă o paralelă Puşkin-Ceaikovski. Fiecare 
număr cuprinde şi caietul de sală al unei montări 
scenice clujene la teatru şi la operă. LI. 


ARDELEANU, Aurel Gheorghe (26.1V.1936, Timi- 
şoara), dramaturg, prozator. Este fiul Sofiei (n. 
Unc) şi al lui Gheorghe Ardeleanu, muncitor. După 
absolvirea Şcolii Medii Tehnice de Construcţii 
din oraşul natal (1954), urmează Facultatea de 
Arte Plastice din aceeaşi localitate (terminată în 
1963) şi apoi Institutul de Arte Plastice „Nicolae 
Grigorescu” din Bucureşti, secția muzeologie, 
până în 1981. Pentru scurt timp este profesor la 
Recaş (judeţul Timiş), apoi conservator la Centrul 
Judeţean al Creaţiei Populare, iar din 1993 lucrează 
la Inspectoratul pentru Cultură al Judeţului Timiş. 
Colaborează la „Familia”, „Meridianul Timişoara”, 
„Orizont”, „România literară”, „Steaua”, „Iribuna” 
ş.a. Ca sculptor, reprezintă în lucrările sale în 
special oameni de cultură din Banat. 

A. debutează în 1969 cu un scenariu radiofo- 
nic, gen cultivat şi în continuare, iar debutul teatral 
are loc cu piesa Coroană pentru Doja (montată la 
Teatrul Naţional din Timişoara, stagiunea 1972- 
1973, şi la Televiziunea Română, 1972), urmat de 

reprezentarea şi a altor piese: Appassionata (Teatrul 
Naţional din Timişoara, stagiunea 1974-1975; 
Teatrul de Stat din Oradea, stagiunea 1975-1976), 
Turnul de cireş (Teatrul de Nord din Satu Mare, sta- 
giunea 1976-1977), Tentaţia (Teatrul Naţional din 
Timişoara, stagiunea 1983-1984; Teatrul Naţional 
din Cluj-Napoca, stagiunea 1984-1985). Volumul 
Tentaţia. Coroană pentru Doja (1989) adună o bună 
parte din dramaturgia lui A., a cărei temă predilectă 
este raportul dintre călău şi victimă, identificabilă 
şi în scrierile sale epice, a căror serie e deschisă de 
romanul Ploaia de nisip (1982; Premiul Asociaţiei 
Scriitorilor din Timişoara). În teatru autorul adoptă 
formula modernă, brechtiană, căreia îi alătură pro- 
iecţia realistă îmbinată cu o neîndoielnică vocaţie 
poematică. Coroană pentru Doja este un oratoriu 
cu tentă filosofică, ce uzează de procedeul verificat 
al teatrului în teatru. Transpusă în medievalitate, 
tragedia eroului nu exclude trimiterile la lumea 
de azi. Istorie a unei crime premeditate, Tentaţia 
este o acidă condamnare a alienării în societatea 
de consum. Piesa Napoleon, soldatul şi femeia sau 
Îngerul călău (2000; Premiul Asociaţiei Scriitorilor 
din Timişoara) dezvoltă o „acţiune” care coboară din 
alegorie în istorie, organizată fiind în jurul relaţiei 
dintre stăpân şi supus; personajul central, un inte- 
lectual român predispus la compromisuri morale 
grave, eşuează lamentabil, pentru el momentul 
schimbării vremurilor nefăcând decât să menţină o 
realitate în care lui îi revine rolul de victimă perpetuă. 
Şi volumul Leoaica rănită sau Ce față umană are 
fiara (2009), cuprinzând tot teatru, a fost remarcat 
şi distins cu Premiul Academiei Române. În proză 
A. evocă lumea măruntă dar colorată a periferiei 
timişorene, dovedindu-se un bun cronicar al bana- 
lului, sub care înfloresc himere şi se consumă drame 
neştiute. Maniera este, de data aceasta, realismul 
magic, care face să coexiste nuditatea vieţii cu fabu- 
losul, sentimentalismul cu grotescul. 

SCRIERI: Ploaia de nisip, Timişoara, 1982; Fiinţe de o zi, 
Timişoara, 1984; Tentaţia. Coroană pentru Doja, Bucu- 
reşti, 1989; Napoleon, soldatul şi femeia sau Îngerul 
călău, postfață Corneliu Mircea, Timişoara, 2000; Fratele 
nostru Abel şi alte douăsprezece povestiri, postfață Eugen 
Dorcescu, Timişoara, 2007; Leoaica rănită sau Ce faţă 
umană are fiara, pref. Ion Cocora, Bucureşti, 2009; 
Măştile scribului, pref. lon Cocora, Bucureşti, 2011. 
Repere bibliografice: Cocora, Privitor; 203-204; D. R. Popescu, 
Virgule, Cluj-Napoca, 1978, 203; Cornel Ungureanu, 
„Ploaia de nisip”, CNT, 1983, 14; Laurenţiu Ulici, Poveste 

din cartierul de vest, RL, 1983, 18; Irina Petraş, „Ploaia de 
nisip”, TR, 1983, 31; Corneliu Mircea, Retorica unei fericiri 
iluzorii, O, 1984, 9; Mira Iosif, „Tentaţia”, TTR, 1984, 4; 
Constantin Cubleşan, „Fiinţe de o zi”, TR, 1985, 7; Olimpia 
Berca, Aurel Gheorghe Ardeleanu, O, 1989, 18; lon Cocora, 
Un dramaturg, TR, 1989, 40; Adrian Dinu Rachieru, 
Aşteptând, „Meridianul Timişoara”, 1990, 6; Ghiţulescu, 
Istoria, 407; Dicţ. Banat, 45-47, Mircea Ghiţulescu, O 
sinteză dramatică, TIR, 2010, 3-5. D.B.-D. 


ARDELEANU, Carol 
(18.I11.1883, Bucureşti — 
26.X1.1949, Bucureşti), 
prozator, dramaturg. 


Fiu al Terezei şi al lui Gheorghe Ardeleanu, lemnar 
din cartierul bucureştean Antim, A. este după tată 
urmaşul unor ciobani din Sălişte. În familie se 
credea că mama lui era fiica naturală a poetului 
Iancu Văcărescu. Clasele primare le va fi făcut 
într-una din şcolile mahalalei bucureştene, iar 
cursul secundar la Liceul „Gh. Lazăr”. În 1904 se 
înscrie la Şcoala de Arte Frumoase, pe care o frec- 
ventează timp de patru ani. Pentru a-şi câştiga exis- 
tenţa, lucrează ca „zugrav de biserici”, apoi ocupă 
un post de funcţionar în Ministerul Comunicaţiilor, 
unde peste ani ajunge şeful secţiei de căi ferate par- 
ticulare. O experienţă dură, în care însă A. va şti să 
afle nucleul epic al primelor sale cărţi, va fi aceea a 
Primului Război Mondial. În preajma ocupării 
Bucureştilor, însoţit de familie, ia calea refugiului. 
De la Iaşi, poate cu însărcinări de serviciu, trece 
Prutul şi Nistrul, plecând la Aleşa, o suburbie a 
oraşului ucrainean Kerson. Aici îl vor prinde eveni- 
mentele din octombrie 1917. Revenit în ţară, 
probabil la începutul anului 1918, locuieşte scurt 
timp la Iaşi, apoi se întoarce la Bucureşti. Debutează 
devreme, la şaisprezece ani, în „Pagini literare”: în 
aprilie 1899, aproape odată cu M.S. Cobuz (Mihail 
Sadoveanu) şi I.M. Nirvan (Ion Minulescu), trimitea 
revistei încercări în versuri. La începutul anului 
1906 publică din nou, de data aceasta proză, în 
„Viaţa literară” şi „Sămănătorul”. Mai colaborează, 


=» 


cu poezii, la „Viaţa literară şi artistică”, „Revista 

noastră” şi „Luceafărul”. Trece apoi la „Neamul 
românesc” şi „Neamul românesc literar”. Până la 
război mai tipăreşte versuri şi cronici de artă 
plastică în „Arta română”, „Flacăra”, „Vremea”. La 
cotidianul „România”, în 1917, la laşi, este autor de 
stihuri mobilizatoare, patriotice, iar la rubrica inti- 
tulată „Carnetul unui pribeag”, folosind semnătura 
Ac., poate şi pseudonimul Idem, scrie note critice, 
uneori adevărate pamflete, precum şi articole 
izvorâte din obida şi suferințele acelor zile de 
restrişte. Tot la Iaşi mai scrie la „Unirea”, apoi, după 
întoarcerea la Bucureşti, numele îi va apărea, în 
decursul următoarelor trei decenii, sub articole, 
nuvele, fragmente de roman sau de piese de teatru, 
în paginile unor reviste şi gazete ca „Ramuri”, 
„Flacăra”, „Sburătorul”, „Luceatărul”, „Îndreptarea 
literară”, „Dimineaţa”, „Adevărul literar şi artistic”, 


E) 


„Cugetul românesc”, „Universul literar”, „Ritmul 
vremii”, „Viaţa literară”, „Propilee literare”, „Cuvântul 
liber”, „Revista literară” ş.a. Evenimentele insolite 
ale refugiului în Ucraina vor fi evocate în prima lui 
carte, culegerea de nuvele Rusia revoluționară 
(1918). Mai multe nuvele şi o piesă de teatru, rodul 
experienţelor din anii de război şi din cei care au 
urmat, sunt strânse în cărţile Pe străzile Iaşului 
(1920), Rochia albă (1921), În regatul nopții (1923) 
şi Casa vechiturilor (1923), ultima fiind o dramă. 
Alte două drame, Un om din altă lume, inclusă în 
1919 în repertoriul Companiei Excelsior, şi Ultimul 
capitol, care figura în cel al Teatrului Naţional din 
Bucureşti în stagiunea 1926-1927, nu s-au jucat şi 
nici nu au fost tipărite. Romanul Diplomatul, tăbă- 
carul şi actrița (1926) îi aduce Premiul „I. Al. 
Brătescu-Voineşti” al Societăţii Scriitorilor Români 
şi îl impune atenţiei criticii literare; în 1931 cartea 
va fi tradusă în limba cehă. Cu oarecare regularitate, 
publică între anii 1929 şi 1943 romanele Am ucis pe 
Dumnezeu (1929), Casa cu fete (1931), Viermii 
pământului (1933), Pescarii (1934), Viaţă de câine 
(1937) şi O crimă. Toţi la fel şi nici unul ca altul 
(1943), evocarea biografică Domnul Tudor (1934). 
Întâia carte a lui A., Rusia revoluționară, evocă 
în notații sumare figuri caracteristice desprinse 
din mulţimea purtată de valul revoluţiei, întâm- 
plări neobişnuite, tratate într-un registru anecdotic. 
Elemente ale propriei biografii — peripeții şi impresii 
din refugiu — constituie substanţa epică a scrierilor 
din volumul Pe străzile Iaşului. Schiţele şi nuvelele 
din culegerile următoare, Rochia albă, În regatul 
nopții, par file desprinse dintr-un blocnotes al 

romancierului. Atenţia pentru exactitate şi veridic, 
prezentă în descrierea tăbăcăriei din Diplomatul, 
tăbăcarul şi actrița sau a minei din Viermii pămân- 
tului, se află şi într-o nuvelă ca Uzina, unde intriga 
erotică este doar un pretext. Un personaj care 
stăruie în memorie, schiţat în linii subtile, cu pro- 
funzime şi înţelegere, este Nathan, croitorul aflat 
în pragul declasării, din nuvela cu acelaşi nume. 
Proza este una de sondaj psihologic şi de descriere 
a neobişnuitului. Ca şi în romane, dar cu un simţ 
al măsurii pe care mai târziu nu-l va mai dovedi, 
scriitorul exploatează pitorescul, mai ales pe cel 
uman. Personajele, muncitori industriali, modeşti 
funcţionari, mici comercianţi, demimondene, scri- 
itori aflaţi la apogeul carierei sau în declin, moşieri 
scăpătaţi ş.a. se regăsesc şi în dramele Casa vechi- 
turilor şi Ultimul capitol. Bătrânul Nathan din 
Casa vechiturilor, deşi autentic în unele scene, este 
totuşi doar o replică neizbutită la Manasse, perso- 
najul lui Ronetti-Roman. Trecând la roman, A. va 
fi atras de teme ambiţioase (artistul şi societatea, 
artistul şi divinitatea, creaţia, alienarea individului, 
destinul unor colectivităţi) ori de urmărirea unor 
cazuri patologice. Cărţile lui, în care este conturată 
o lume specifică, dominată de tragism, nu sunt însă 
niciodată pe măsura temerităţii proiectelor. Spaţiul 
este mai întotdeauna unul închis - fabrica sau 
mahalaua, mina sau „coronul” (colonia minieră), 
târgul de pescari pierdut în Deltă, casa de toleranţă. 
Această condiţionare, apăsătoare, obsesivă, se dove- 
deşte hotărâtoare pentru soarta oamenilor. Unii o 
acceptă şi vor fi cu încetul anulaţi ca individualități, 
chiar distruşi fizic, alţii caută o ieşire fie prin rezis- 
tenţă demnă şi revoltă, fie prin violenţă. Întrebările 
grave, uneori legate de viaţă şi de moarte, îşi găsesc 
răspunsul, dar nu şi rezolvarea, în evenimente 
de ruptură. Fiecare roman devine, până la urmă, 
monografia unei obsesii. În Diplomatul, tăbăcarul şi 
actrița, în O crimă... şi în Viaţă de câinesunt urmărite 
trei ipostaze ale ratării. Am ucis pe Dumnezeu e o 
încercare de a clarifica raporturile dintre individ şi 
dumnezeire. Nici Viermii pământului nu este doar 
romanul unui conflict de muncă, ci şi o incizie în 
intimitatea unei colectivităţi aflate într-o situaţie 
dramatică, tentativă refăcută şi în Pescarii. Romanul 
Diplomatul, tăbăcarul şi actrița, scrierea care i-a 
adus lui A. o relativă consacrare, urmăreşte desti- 
nele a trei personaje: „consulul” Barbu Sălceanu, 
fiica lui, Agata, şi cizmarul Alexandru Gangu. Cu 
Barbu Sălceanu, un posibil Sneghirev autohton, 

evident mai puţin complicat decât personajul lui 
Dostoievski, se inaugurează o galerie de învinşi, 
oameni pe care existenţa nu i-a cruțat. Eşuat sau 
refugiat în abjecţie, Sălceanu caută în alcool şi într-o 
negare disperată a convențiilor propriei lumi să uite 
şi să plătească greşeli care i-au distrus nu numai 
cariera, ci şi echilibrul sufletesc, destrămându-i 
mecanismul demnităţii. Mahalaua în care sărăcia 
îl obligă să trăiască este doar semnul exterior al 
unei decăderi mult mai adânci. El încearcă o filo- 
sofie a ratării, pe care o aplică satisfăcut şi celor 
din jur. Personajele din planul secund, fiecare cu 
o biografie posibilă, se mişcă şi vorbesc cu natura- 
leţe. Excesele naturaliste din unele scene, care pot 
fi regăsite în mai toate romanele lui A., nu se adună 
într-o caracteristică generală. Experienţa nuvelistu- 
lui se simte şi chiar dăunează construcţiei, legătura 
dintre episoade lipseşte, lăsând o impresie de neîm- 
plinire, de nesiguranţă a montajului. Preferinţa 
pentru ciudăţenie caracterologică, grotesc, scene 
crude se manifestă mai pregnant în Viermii pămân- 
tului. Scriitorul ezită între un roman al vieţii mine- 
rilor şi unul al psihologiei individului izolat, aflat în 
faţa unei situaţii-limită. Aglomerarea de „cazuri”, 
conflicte parazitare, caractere neadâncite estom- 
pează însă observaţia. Adrian Vornicu din Am ucis 
pe Dumnezeu este, de asemenea, un ratat. Pictor de 
geniu, torturat de obsesia că trebuie să se elibereze 
de Dumnezeu, a cărui prezenţă îl împiedică nu doar 
să creeze, dar şi să existe, el dialoghează mereu cu 
Demian, alter ego diabolic, prezent doar în imagi- 
naţia lui bolnavă, şi îşi închipuie că va afla salvarea 
în crimă, ca un nou Raskolnikov. Încercându-se în 
scrutarea subconştientului, scriitorul rămâne la o 
retorică precară. Instinctul îl face totuşi să atribuie 
un loc însemnat visului, stărilor de spaimă, deliru- 
lui, premoniţiilor care bântuie mintea personajelor. 
Între descriere şi creaţie, A. se opreşte, aşa cum îi 
dictează, de multe ori, înzestrarea, la cea dintâi. 
SCRIERI: Rusia revoluționară, laşi, 1918; Pe străzile 
Iaşului, Bucureşti, 1920; Rochia albă, Bucureşti, 1921; 
Casa vechiturilor, Bucureşti, 1923; În regatul nopții, 
Bucureşti, 1923; Diplomatul, tăbăcarul şi actrița, Bucu- 
reşti, 1926; ed. îngr. şi pref. H. Zalis, Bucureşti, 1972 ; Am 
ucis pe Dumnezeu, Bucureşti, 1929; Casa cu fete, Bucu- 
reşti, 1931; ed. îngr. şi pref. Nicolae Rotund, Constanţa, 
1999; Viermii pământului, Bucureşti, 1933; ed. 2, Bucu- 
reşti, 1948; Pescarii, Bucureşti, 1934; Domnul Tudor, 
Bucureşti, 1934; Viaţă de câine, Bucureşti, 1937; O crimă. 
Toţi la fel şi nici unul ca altul, Bucureşti, 1943. 

Repere bibliografice: Al. Dan [G. Ibrăileanu, „Pe 
străzile Iaşului”, VR, 1920, 4; Perpessicius, Opere, II, 
345-349, IV, 95-99, V, 26-30, 294-295, 373, 388, 418, XII, 
486-541; Aderca, Contribuţii, 1, 289-293; Călinescu, 
Opere, |, 124-127, 513-515, II, 265-270, 836-841, IV, 
871-876; Lovinescu, Scrieri, V, 179-183, VI, 230-231; 
Constantinescu, Scrieri, 1, 38-55; Şerban Cioculescu, 
„Casa cu fete”, ADV, 1931, 14 475; Şerban Cioculescu, 
„Viermii pământului”, ADV, 1933, 15 174; Iorga, Ist. 
lit. cont. (1934), II, 227, 257, 273, 333; Călinescu, Ist. lit. 
(1941), 690-691, st. lit. (1982), 774-776; Papadima, 
Scriitorii, 79-80; Crohmălniceanu, Literatura, | (1972), 
299-302; Zalis, Estetica, 100-105; Şerban, Ispita, 208-211; 
Ion Lungu, Carol Ardeleanu, ST, 1983, 3; Dicţ. scriit. 
rom., I, 107-108; Violeta Ştefanian, „Casa cu fete”, TMS, 
1999, 8; Alex. Ştefănescu, „Casa cu fete”, RL, 2011, 4; 
Adriana Corina Duban, Mizerie cu „blazon': cazul Barbu 
Sălceanu, T, 2011, 9. R.Z. 


ARDELEANU, Virgil (5.11.1932, Târgu Mureş -— 
28.V.2007, Cluj-Napoca), critic literar. Este fiul 
Mariei (n. Zamfir) şi al lui Gheorghe Ardeleanu. 
A urmat Liceul „Mihai Viteazul” din Alba Iulia 
(1943-1947) și Liceul „George Bariț” din Cluj 
(1947-1951). A absolvit în 1955 Facultatea de 
Filologie a Universităţii din Cluj. A lucrat ca bibli- 
otecar la Biblioteca Centrală Universitară clujeană 
(1956-1959) şi ca redactor (1959-1971) și redac- 
tor-șef adjunct (1971-1994) la revista „Steaua”. A 
mai colaborat la „Iribuna”, „Viaţa românească”, 
„Gazeta literară”, „Luceafărul”, „Convorbiri literare”, 
„Familia”, „Transilvania”, „Dreptatea”, „Patria”. 

A. şi-a făcut un nume de cronicar „rău”, care 
se pronunță fără menajamente asupra scrierilor 
comentate. Însă în volumul cu care debutează, 
Însemnări despre proză (1966), este deocamdată 
doar convențional. Un preambul panoramează 
în mare proza postbelică, mizând, dintre scriitorii 
tineri, pe D.R. Popescu, Ștefan Bănulescu, Fănuș 
Neagu, Nicolae Velea, Vasile Rebreanu, Alecu Ivan 
Ghilia și Nicolae Breban și citându-i ca desueţi și 
schematici pe V. Em. Galan, Francisc Munteanu, 
Corneliu Leu, Constantin Chiriţă, Radu Cosașu, 
Teodor Mazilu, Nicolae Ţic, Petre Sălcudeanu. 
Listele de nume sunt amestecate, dar nu toate 
infirmările ulterioare pot fi puse în seama criticu- 
lui. Urmează o suită de cronici prin care A. desfă- 
șoară tentative de filtrare canonică în spiritul anilor 
'60. Romanului Jocul cu moartea de Zaharia Stancu 
îi aduce reproșuri ținând de estetica realist-so- 
cialistă: „Neînzestrându-l pe Darie cu un ideal 
moral pozitiv, Zaharia Stancu și-a redus câmpul 


Ardeleanu 


de investigație politico-socială și, implicit, sem- 
nificația povestirii”. Lui Marin Preda îi reproșează 
absența luptătorilor comuniști într-un episod 
cheie din Îndrăzneala. În ce privește Groapa de 
Eugen Barbu, deși polemizează tardiv cu I. Vitner 
care acuzase romanul de naturalism, regretă că 
autorul, deși a redat ireproșabil-realist perspec- 
tiva personajelor, nu le-a contextualizat suficient 
de limpede limitările ideologice, nu și-a imaginat 
„de așa manieră narațiunea încât să facă detecta- 
bilă poziția sa contemporană”. Volumul include și 
câteva studii neconcludente asupra unor clasici 
- Ion Creangă, lon Agârbiceanu, 1. Peltz. De pildă, 
Moș Nichifor Coţcariulîl pune pe gânduri: „Fără să 
vedem în Moș Nichifor Coţcariul o nuvelă licenţi- 
oasă, suntem tentaţi să credem că în pădure n-a 
prea fost lucru curat”. Proza poeților (1969) are 
meritul de a oferi unul dintre primele studii întinse 
asupra prozei lui V. Voiculescu, incluzând o încer- 
care de cernere valorică. „A urî”... „A iubi”. Puncte 
de reper în proza actuală (1971; Premiul Asociaţiei 
Scriitorilor din Cluj) conţine textul lui A. care a 
stârnit cele mai aprinse controverse - o cronică 
negativă la volumul al doilea din Moromeţii de 
Marin Preda. Atacat în „Gazeta literară” și în alte 
reviste, criticul se va replia, invocând obsesiv 
episodul în comentariile la cărțile următoare ale 
lui Preda. Indiferent de justețea sau injustețea 
verdictului, a stârnit mefiență în epocă și felul în 
care A. s-a raportat la cuplul Marin Preda - Eugen 
Barbu. În timp ce primului i-a căutat cu consec- 
vență noduri în papură, celui de-al doilea i-a găsit 
cu aceeași consecvență calități în cele mai bizare 
locuri. Fișele din Caietele Princepelui prilejuiesc un 
adevărat panegiric închinat „celui mai reprezenta- 
tiv scriitor român de azi”, „omul de o corectitudine 
care șochează”. Va fi contat și imaginea de justițiar 
pe care i-o atribuia lui Eugen Barbu și în care îi 
plăcea probabil să se oglindească pe sine: criticul 
singuratic din provincie care îndreaptă injustițiile 
produse prin „jocurile” din Capitală. Totuși, deși o 
oarecare directețe curajoasă și neoportunistă nu îi 
poate fi contestată, formula personalității lui critice 
nu permite un program prea complex. În primul 
rând, plaja de interes/competenţă îi este limitată 
la proză și, sporadic, la critica criticii. În al doilea 
rând, A. lucrează cu un concept prea îngust de legi- 
timare estetică, realismul: „Operația de apropiere a 
prozei de realitate, singurul mod epic cu adevărat 
viabil”. Altfel, conceptele nu sunt punctul său forte. 


Aretzu 


Intuiţiile îi funcţionează de regulă somnambu- 
lic, bâjbâind după o precizie pe care nu o poate 
numi. Încercând de pildă, în Opinii. Prozatori şi 
critici (1975), să treacă mai departe de verdictul 
pozitiv dat volumului Proze al lui Radu Petrescu 
- o carte care depășește sensibil „singurul mod 
epic cu adevărat viabil” —, el nu izbutește, în afară 
de a cita, decât să divagheze neconcludent. Nu în 
ultimul rând, A. a abandonat relativ repede pro- 
fesiunea critică, retrăgându-se dezabuzat în linia 
birocratică a revistei „Steaua”. O mărturie, dacă nu 
şi o explicație a dezertării de la instrumentele sale 
o oferă în Jurnal (1989), publicat la mai bine de un 
deceniu de la apariția ultimei culegeri de cronici, 
Menţiuni (1978). A. își consemnează retragerea 
în admirarea pasivă a marilor autori (Lev Tolstoi 
ş.a.) și, din calitatea de profan extatic, a marii 
muzici. Comentatorul ofensiv de mai an constată 
blazat inutilitatea oricărui act critic şi, concomi- 
tent, foloasele inacțiunii sau mai bine zis lipsa de 
foloase a acţiunii. Jurnalul, plin totuși de frustrări, 
este scris bolovănos și nu reușește să-și justifice 
propria inutilitate. 

SCRIERI: Însemnări despre proză, Bucureşti, 1966; 
Proza poeţilor, Bucureşti, 1969; „A urî'... „A iubi”. Puncte 
de reper în proza actuală, Cluj, 1971; Opinii. Prozatori 
şi critici, Cluj-Napoca, 1975; Menţiuni, Cluj-Napoca, 
1978; Jurnal, Bucureşti, 1989; ed. (Soledad), București, 
2004. 

Repere bibliografice: Adrian Marino, [Virgil Ardeleanu], 
CRC, 1967, 11, TR, 1990, 5; Felea, Reflexii, 187-190; 
Tomuş, Răsfrângeri, 77-81; Felea, Secţiuni, 362-367; 
Zaciu, Lecturi, 180-184; Culcer, Citind, 48-53; Regman, 
Colocvial, 170-172; Popescu, Cărţi, 49-52; Tomuş, 
Mişcarea, 305-308; Florin Faifer, Criticul ca moralist, 
CRC, 1990, 3; Dicţ. scriit. rom. |, 108-109; Simuţ, Critica, 
141-146; Adrian Popescu, Criticul necesar, ST, 2002, 2-3; 
Constantin Cubleşan, Un însingurat, ST, 2007, 6; Popa, 
Ist. lit., IL, 1052. M.I. 


ARETZU, Paul (29.V. 1949, Caracal), poet, eseist. Este 
fiul Floricăi (n. Ionescu) şi al lui Ştefan Areţu, func- 
ționar. A frecventat atât cursul elementar (1956- 
1962), cât şi pe cel liceal (1963-1967) la Caracal, 
apoi a urmat Facultatea de Filologie din Craiova 
(1969-1973). A profesat la Şcoala Generală din Osica 
de Sus, judeţul Olt (1973-1986), la două şcoli din 
Caracal (1986-1990) şi tot aici la Colegiul Naţional 
„loniţă Asan” (din 1990). Din 2010 este redactor-şef 
al revistei „Ramuri”, unde şi debutase semnificativ în 
1971, după ce publicase câteva versuri în publicaţia 

şcolară „Făclia”. Mai colaborează la „Luceafărul”, 
„Contemporanul”, „Calende”, „Viaţa românească”, 
„lomis”, „Scrisul românesc”, „Apostrof”, „România 
literară”, „Cafeneaua literară”, „Convorbiri literare”, 
„Euphorion” ş.a. Prezent în volumul colectiv Zboruri 
lirice (1988), îşi publică prima carte, Carapacea 
cu sunete, în 1996. A obţinut numeroase premii 
printre care Premiul Filialei din Craiova a Uniunii 
Scriitorilor (2004), Premiul de Excelenţă al aceleiaşi 
filiale (2007), distincţii la câteva festivaluri de poezie 
sau premii acordate de revistele „Ramuri” (2005), 
„Convorbiri literare” (2006), „Acolada” (2009) ş.a. 
Considerat, după primele volume, un poet care 
poate ilustra „suprarealismul târziu” (Gheorghe 
Grigurcu), A. schimbă la un moment dat registrul, 
abordând dintr-o perspectivă modernă poezia reli- 
gioasă. Cartea psalmilor (semne de iubire) (2003) 
îl impune în rândul poeţilor care „caută sistema- 
tic temele religioase şi construiesc mici parabole 
cu înţeles mistic” (Eugen Simion). Psalmii săi, 
imnuri înălțate divinității, rugăciuni sau spovedanii 
vibrând de emoție, surprind prin profunzime şi sin- 
ceritate, prin limbajul arhaizant uşor adaptat zilelor 
noastre. „Bolnav de realitate”, imnograftul creştin 
se destăinuie: „Sunt plini de limbi multe, Doamne. 
Căci poezia este o magie. Dar azi, Doamne, nu 
mai sunt cititori, bibliotecarii se sinucid, cărţile 
s-au destrămat printre mâinile otrăvite. Dar eu, 
Doamne, mănânc şi dorm în cuvânt, eu trăiesc în 
sens”. Dialogul este tulburător, poetul e un trăitor 
întru Dumnezeu, ca altădată David („Mă tot lupt, 
Doamne, să intru într-o carte. Te iubesc, Doamne, 
cu toate cuvintele”), pe care-l imploră arghezian 
(„Caută-mă, Doamne, fiindcă sunt rătăcit, apucă 
degetele mele. Crede în mine, Doamne”). În aceeaşi 
notă, cu o vagă cenzurare a sentimentului, a smere- 
niei sunt concepute versurile din volumele Cartea cu 
anluminură (2010) şi Psalmi cu anluminură (2011). 
Pornind de la termenul medieval pentru ilustraţia 
în culori vii a manuscriselor, A. utilizează parabola, 
alegoria sau analogia, cu suport în lectura din Sfinţii 
Părinţi şi din scriitorii patristici („Printre cărticele 
şi fraţi, lucram la anluminură, având canon, mă 
înghițisem pe mine ca pe un remediu fiind coborât 
în conştiinţă”). Pe de altă parte, asumându-și ideea 
conform căreia „critica este conştiinţa (supra/ 
vegherea) oricărui act de cultură”, iar „criticul literar 
este cel care face cărţile citibile”, A. abordează şi 
acest domeniu, adunându-şi cronicile şi recenzi- 
ile în paginile din Viziuni critice (2005), Scara din 

bibliotecă (2007) şi Jurnal de lecturi (2009), în care 
sunt analizate egal scrierile unor autori din diverse 
generaţii: Ana Blandiana, Gheorghe Grigurcu, Ilie 
Constantin, Gabriel Chifu, Doina Uricariu, Aurelian 
Titu Dumitrescu, Cassian Maria Spiridon, Pan 
M. Vizirescu, Constantin Preda, Sever Negrescu, 
Varujan Vosganian ş.a. 


SCRIERI: Carapacea cu sunete, Bucureşti, 1996; Orbi 
în Paradis (Scriere în mărime naturală sau Camuflaj 
total de cuvinte), Bucureşti, 1999; Diapazonul de sânge, 
Bucureşti, 2000; Cartea psalmilor (semne de iubire), 
pref. Marian Drăghici, Bucureşti, 2003; Viziuni critice, 
Craiova, 2005; Urma lui Uriel, ed. parţial bilingvă, tr. 
Ioana Ieronim, postfață Eugen Negrici, Bucureşti, 2006; 
Scara din bibliotecă, Bucureşti, 2007; Jurnal de lecturi, 
Craiova, 2009; Cartea cu anluminură, Piteşti, 2010; 
Psalmi cu anluminură, Cluj-Napoca, 2011; Ştergerea 
completă a feţei, laşi, [2011]. 

Repere bibliografice: Eugen Negrici, Triumful emoției 
lirice, SLAST, 1987, 3; Mircea Ciobanu, Paul Aretzu, L, 
1992, 6; Catrinel Popa, Portretul scribului, RL, 2000, 12; 
Bucur Demetrian, Căderea în citit, R, 2000, 7-8; Gheorghe 
Grigurcu, [Paul Aretzul, RL, 2001, 29, 2004, 31, 2007, 16, 
2011, 14; Florian Miu, Cuvinte şi spații, Craiova, 2001, 
43-54; Firan, Profiluri, II, 372; Marian Drăghici, „Urma lui 
Uriel”, R, 2006, 4; Constantin M. Popa, Îngeri provizorii, 
Craiova, 2010, 33-35; Borb6ly, Existenţa, 248-251; Ion 
Pop, Paul Aretzu, de la cuvinte către Cuvânt, RL, 2012, 23; 
Cistelecan, Diacritice, II, 18-23. T.N. 


REVISTĂ POL TIC A SOCIALĂ EUETERATĂ ac! 


ARGEŞ, revistă care apare la Piteşti din iunie 1966 
până în decembrie 1990, într-o primă serie lunar, 
din 1974 trimestrial, pentru ca, începând din 
octombrie 2001, să iasă din nou lunar. Din 1991 
este tipărită sporadic ca supliment trimestrial al 
revistei „Calende”, care îi succedă pentru o 
perioadă. Redactori-şefi sunt, pe rând, Mihail 
Diaconescu (1966-1970), devenit director din 2001 
până în 2006, Gheorghe Tomozei (1970-1983), 
Sergiu I. Nicolaescu (1983-1990), Nicolae Oprea 
(1990), Jean Dumitraşcu (2001-2008), director din 
2008, şi Dumitru Augustin Doman (începând din 
2008). Printre membrii comitetului redacţional se 
numără de-a lungul anilor Al. Cerna-Rădulescu, 
Şerban Cioculescu, Augustin Z.N. Pop, Gabriel 
Ţepelea, Florin Mugur, lon Popovici, Corneliu 


Argeș 


Marcu, loana Girardi, Mihail Moşandrei, Călin 
Vlasie, urmaţi, după 2001, de Denisa Popescu, 
Simona Fusaru, Marin Ioniţă, Dumitru Ungureanu, 
Radu Aldulescu, Mariana Şenilă-Vasiliu şi Mircea 
Bârsilă. Periodic, se editează suplimentele literare 
„Biblioteca Argeş”, „Meşterul Manole”, „Literatorul, 
„Almanah Argeş”, „Poesis”, „Anticipaţia”, „Memoria 
Argeşului”, „Biblioteca Cireşarii” etc. A. îşi propune, 
conform ideologiei momentului, să fie „locul de 
dezbatere amplă şi pasionată a tuturor realizărilor 
şi direcțiilor ce se manifestă în viaţa socială, ştiinţa, 
literatura şi arta românească”, printr-o „reflectare 
artistică bogată” şi printr-o „mare varietate stilis- 
tică”. O atenţie deosebită se acordă personalităţilor 
locale din domeniile ştiinţei şi culturii, integrării 
lor în „contextul general românesc” şi promovării 
„tradiţiilor populare, istorice şi culturale ale 
regiunii” (Început de drum). Revista se axează înde- 
osebi pe informaţii din actualitate, dar cuprinde şi 
numeroase pagini de beletristică, critică şi istorie 
literară, precum şi texte inedite, de un vădit interes 
documentar. Orientarea spre fenomenul cultural, 
în special literar, devine preponderentă în 1989 şi 
mai ales după 2001, când A. îşi precizează tendința 
„tradiționalistă, autohtonistă, naționalistă şi spiri- 
tualistă”, după exemplele revistelor „Sămănătorul” 
şi „Gândirea” (Mihail Diaconescu, Cu sfială şi 
bucurie, 71/2006). Pe parcursul apariției revista 
consacră numeroase analize şi dezbateri proble- 
mei raportului dintre tradiţie şi inovaţie în cultură 
şi dintre local, naţional şi european. Printre rubri- 
cile mai importante se numără „Meşterul Manole”, 
„Permanenţe”, „Jurnal contemporan”, „Cronica 
subiectivă”, „Logos”, „Pagini literare”, „Calei- 
doscop”, „Jurnalul artelor”,  „Confluenţe”, 
„Restituiri”, „Linotyp”, „Ancheta Argeş”, „Labi- 
rint”, „Caligrame”, iar din 2001 „Pocket book”, 
„Dintre sute de volume”, „Spectacolul literaturii”, 
„Cronica literară”, „Outsider”, „Lecturi”, „Roata 
lumii”, „(P)referinţe” etc. A. publică scrieri ale 
unor autori de prestigiu, dar încurajează şi creaţia 
tinerilor poeţi, cărora le consacră un spaţiu relativ 
mare, îndeosebi în suplimentele sale. Sunt repro- 
duse poeme de Lucian Blaga, Aron Cotruș, Ion 
Pillat, Veronica Micle, apar inedite de Octavian 
Goga, Tudor Arghezi, V. Voiculescu, B. Fundoianu, 
Vladimir Streinu, versuri semnate de Victor 
Eftimiu, Nicolae Labiş, Geo Bogza, Ştefan Aug. 
Doinaş, Valeriu Anania, Aurel Rău, Gheorghe 
Tomozei, Leonid Dimov, lon Caraion, Nina Cassian, 


Argeș 


Gheorghe Pituţ, Florenţa Albu ş.a. În 1990, odată cu 
schimbarea de perspectivă a revistei, orientată de 
acum spre literatură, colaborează cu versuri şi 
Mircea Dinescu, Mircea Cărtărescu, Dan 
Damaschin, Mircea Petean, Aurel Pantea ș.a., iar 
din 2001 Şerban Foarţă, Radu Cârneci, lon Horea, 
Florian Silişteanu, Gheorghe Izbăşescu ş.a. Scrierile 
în proză sunt semnate de Marin Preda (fragment 
din romanul inedit Delirul şi povestirea Salcâmul 
- versiunea originară), Tudor Muşatescu, Eugen 
Barbu, Nicolae Breban, Augustin Buzura, Radu 
Petrescu, Marin Ioniţă, Florin Şlapac, Dan Perşa, 
Horia Gârbea, Radu Aldulescu, Leo Butnaru, 
Nicolae Turtureanu, Florin Iaru, Dan Culcer ş.a. Se 
publică, de asemenea, numeroase articole de 
critică şi istorie literară, cronică de carte şi recenzii 
de Nicolae Manolescu, Ov. S. Crohmălniceanu, 
Nicolae Balotă, |. Negoiţescu (fragmente din pro- 
iectata Istorie a literaturii române), Şerban 
Cioculescu, Augustin Z.N. Pop (Date noi asupra lui 
Eminescu), Constantin Ciopraga, Adrian Marino, 
Gheorghe Grigurcu, Gheorghe Tomozei, Sergiu I. 
Nicolaescu, Nicolae Oprea, Petru Poantă, lon 
Rotaru, Mircea Iorgulescu, Mircea Martin, Al. 
Cerna-Rădulescu, Florin Mugur, Victor Felea, lon 
Cruceană, George Munteanu, Radu G. Ţeposu, 
Mihail Diaconescu, Gabriel Ţepelea, Dan 
Laurenţiu, Florin Mihăilescu ș.a. Din 2001 cronicii 
literare susţinute constant de Ştefan Ion Ghilimescu 
şi de Dumitru Augustin Doman i se adaugă studii şi 
eseuri consacrate fenomenului literar din ţară şi de 
peste hotare, precum şi texte polemice, în acord cu 
orientarea publicaţiei. Situaţia literaturii în contex- 
tul cultural-politic actual, raportul dintre etic şi 
estetic, dintre românitate şi occidentalizare, cola- 
boraţionismul scriitorilor cu vechiul regim şi revi- 
zionismul postdecembrist sunt doar câteva dintre 
problemele aduse în discuţie în cadrul unor rubrici 
semnate de Dumitru Augustin Doman, Marin 
Ioniţă, Liviu loan Stoiciu, Luca Piţu, Dumitru 
Ungureanu, Nicolae Oprea, Mihai Rogobete, Mihai 
Posada ş.a. De o atenţie deosebită se bucură scrii- 
torii români din exil, precum Paul Goma sau Mircea 
Eliade, căruia Mircea Handoca îi restituie câteva 
texte inedite în 2012. Alte studii şi eseuri semnează 
lon Rotaru (Lucian Blaga despre Eminescu), 
Theodor Codreanu (Fundamentele fenomenologiei 
narative), Paul Dugneanu, Gheorghe Soare, George 
Ene, luvenalie lonaşcu, Constantin Stan, Andreea 
Răsuceanu, Flori Stănescu, Petru Pistol, Leonid 

Dragomir, lon Lazu, Bogdan Suceavă, Magda 
Grigore, Viorel Ştefănescu, Ana Bazac, Mircea 
Dinutz ş.a. De menţionat sunt şi textele, semnifica- 
tive sub raport literar şi documentar, ce dezbat 
problema  românismului, aparţinând lui V. 
Voiculescu (Expresia sufletului nostru - inedit), 
Constantin Noica (Cuvinte împreună despre 
cultura românească), M. Eminescu (Suntem 
români şi punctum) sau Mircea Eliade (România în 
eternitate). Începând cu numărul 1/1966 până la 
sfârșitul lui 1967, Tudor Arghezi oferă câteva „bilete 
de papagal” în cadrul rubricii cu acelaşi titlu 
(Amintiri din presă, Cuvântul şi vorba, Ce e poezia?, 
Aduceri-aminte). Consistente sunt şi traducerile 
din literatura universală, din operele lui Petrarca, 
Giordano Bruno, Goethe, Maxim Gorki, Shelley, 
Holderlin, Baudelaire, Verlaine, Rimbaud, 
Mallarme6, Rainer Maria Rilke, A.]. Cronin, Jorge 
Luis Borges, Bertolt Brecht, Antoine de Saint- 
Exupery, Serghei Esenin, Louis Aragon, dar şi, după 
1989, din autori români din exil, precum Emil 
Cioran, Paul Celan şi Peter Neagoe. A. se remarcă, 
de asemenea, prin recuperarea unor texte inedite, 
semnate de Liviu Rebreanu (pagini de jurnal), 
Tiberiu Rebreanu (Din viața fratelui meu), lon 
Pillat (mărturii), G. Topîrceanu (o poezie postumă 
şi o conferinţă rostită la Teatrul Naţional din Iaşi), 
Const. Calmuschi (amintiri despre Eminescu), 
Sextil Puşcariu (despre Titu Maiorescu), Camil 
Petrescu (Din versurile inedite ale lui Ladima), 
Vladimir Streinu (La Rochefoucauld, Etimologicale, 
Poezia şi publicul), Petre Pandrea (despre Lucian 
Blaga), Nichifor Crainic (Alecsandri şi Mistral) şi 
Radu Gyr (Monumente istorice în Câmpulung). 
Corespondenţa inedită publicată în revistă este, la 
rândul ei, de un interes documentar și literar 
special. Astfel sunt epistolele lui Eminescu (către 
Veronica Micle), I.L. Caragiale, Mihail Sadoveanu, 
A.I. Odobescu, Lucian Blaga şi Victor Ion Popa 
(către lon Chinezu), Mateiu I. Caragiale (către N. 
Boicescu), E. Lovinescu, Anton Holban, Constantin 
Noica, Alexandru Davila, Camil Baltazar şi Victor 
Eftimiu. Intenţia revistei de a surprinde fenomenul 
cultural moder în ansamblu se reflectă şi în 
numărul mare de interviuri cu scriitori, filosofi şi 
savanţi din varii domenii, ca Horia Lovinescu, 
Marin Preda, Constantin Noica, Victor Eftimiu, 
Nichita Stănescu, Marin Sorescu, Zoe Dumitrescu- 
Buşulenga, Alexandru Piru, Nicolae Manolescu, 
Dumitru Micu, Fănuş Neagu, loan Alexandru, 

Roman Jakobson sau Leon Leviţchi, cărora li se 
adaugă, din 2001, Milan Kundera, Constantin 
Bălăceanu-Stolnici, Mihai Şora, Claudio Mutti, 
Dumitru "Țepeneag ş.a. A. mai conţine pagini 
memorialistice (N. Carandino, Amintiri despre 
Mihail Sebastian), comemorative (despre Tudor 
Arghezi), schiţe autobiografice (Ovid Densusianu), 
anchete în rândul scriitorilor (Scriitorii şi securita- 
tea, 2007-2008, Este talentul o scuză?, 2010), eseuri 
filosofice, politice, istorice, lingvistice, sociologice, 
etnografice, reportaje, informaţii din ştiinţă şi 
tehnică, cronica artistică, ştiinţifică, teatrală, ling- 
vistică, muzicală, cinematografică, pedagogică, 
revista revistelor etc. Alţi colaboratori: Miron 
Cordun, Nicolae Baltag, Dan Cristea, Laurenţiu 
Ulici, Emil Brumaru, Paul Anghel, lon Popa- 
Argeşanu, lon Marin lovescu, Petre Mihai Gorcea, 
George Sbârcea, Dan Verona, Horia Bădescu, 
Mircea Popa, lon Focşa, Liviu Cangeopol, Ioana 
Geacăr, Irina Georgescu. M.W. 


ARGEŞANU, Constantin  (17.1X.1892, Târgu 
Dealului, azi Ştefăneşti, j. Argeş — 19.[.1964, 
Bucureşti), autor de versuri, prozator, traducă- 
tor. Fiu al Zafirei (n. Popescu) şi al lui Emanoil 
Argeşanu, A. a absolvit liceul la Piteşti, apoi 
a urmat cursurile unor institute militare la 
Bucureşti şi Potsdam, devenind ofiţer de geniu. 
Participă la Primul Război Mondial, iar mai târziu 
(1926-1927) se reprofilează la şcoala de pilotaj 
din Tecuci. Ca ofiţer de aviaţie, primeşte posturi 
de comandă, mai întâi la laşi (1928-1937), apoi 
la Bucureşti, atingând apogeul carierei între 
1944 şi 1947, când, general fiind, deţine funcţia 
de comandant al Aeronauticii Regale Române. 
Membru al Societăţii Scriitorilor Români, a avut şi 
după 1948 unele atribuţii în conducerea Uniunii 
Scriitorilor. Începând din 1908, a colaborat la 
periodicele vremii, între care, în mod susţinut, la 
„Dumineca”, „Universul literar”, „Greierul” (aşi), 
„Adevărul literar şi artistic”, „Rampa”, „Opinia”, 
„lot”, „Cadran” (laşi), unde a făcut parte din 
redacţie, „Aripi româneşti”, „Poporul” (ca prim-re- 
dactor), „Papagalul”, „Aripi noi” şi multe altele, cu 
versuri, proză, articole. Iniţial, a semnat Const. 
Em. Popescu-Piteşti, C. Em. P. Argeşan, apoi şi 
C. Arg., C.P. Argeşel, Don Carlos, Ion Brambură, 
Nichifor Coţcariul. Publicistica sa cuprinde, cu 
puţine excepţii, articole despre teatru. 


Argeșanu 


Debutul lui A., cu versuri în „Veselia” (1908), 
indică o înclinaţie spre umor, gen potrivit atât 
temperamentului său, cât şi posibilităţilor de 
exprimare literară. Cronicile rimate, câteva 
seriale umoristice din reviste sunt, în general, 
spumoase, cu efect bine calculat. În paralel însă, 
A. publică şi versuri în care sentimentul singură- 
tăţii, suferinţa vin din insatisfacţia faţă de întâm- 
plările comune ale vieţii. Tristeţea fără nume, rău 
atribuit mai degrabă condiţiei umane, generează 
şi lirismul sumbru din prima lui carte, Cântecele 
tavernei (1922). Autorul îşi afirmă conştiinţa de 
poet damnat, care a scris într-o „carte blestemată” 
despre „adevărul vieţii”. Împreună cu Al. Bibescu, 
semnează şi o insignifiantă dramă în versuri, 
Ferdinand Catolicul (1929). Cea mai importantă 
faţetă a scrisului său — umorul — este ilustrată de 
proză, în mare parte apărută doar în periodice. Cu 
supratitlul Vacanțele unui trubadur sau separat, 
el a publicat schiţe care tratează, într-o manieră 
uşoară, glumeaţă, aspecte ale vieţii citadine, 
mondene. Scrierile adunate în volumul Drumuri 
albastre (1937) alcătuiesc o evocare nostalgică a 
începuturilor aviaţiei militare româneşti, într-o 
atmosferă uşor exaltată. Dar nonşalanţa ostenta- 
tivă a aviatorilor, bravada, distanţa dintre gestul 
teribilist şi efectul rizibil, reacţiile spectaculos ilare 
ale camarazilor plasează totul în zona umorului. 
Câteva schiţe mai „terestre”, în care apar stereo- 
tipii şi obtuzităţi militare, îl apropie de ironistul 
Gh. Brăescu. În Tambalul lui Chiran (1949) şi în 
Pilot fără noroc (1958) apar şi câteva schiţe care 
demonstrează virtuţi în creionarea rapidă a unei 
scene, în desfăşurarea cu o naturaleţe concisă a 
dialogurilor, în formularea lapidară a poantei sau 
în „reconstituirea” suculentă a unor exprimări 
agramate sau argotice. Câteva dintre prozele lui 
A. au fost traduse în limba rusă. În colaborare 
sau singur, în anii '50 ai secolului trecut a realizat 
numeroase versiuni în română din literatura rusă 
şi sovietică (A.S. Puşkin, A.P Cehov, Antologia 
poeților decembriști ş.a.). 

SCRIERI: Cântecele tavernei, Bucureşti, 1922; Ferdi- 
nand Catolicul (în colaborare cu Al. Bibescu), Bucu- 
reşti, 1929; Drumuri albastre, Bucureşti, 1937; Țambalul 
lui Chiran, Bucureşti, 1949; Pilot fără noroc, Bucureşti, 
1958; Rasskazi [Povestiri], pref. Geo Dumitrescu, Bucu- 
reşti, 1961. Traduceri: A.P Cehov, Nuvele, Bucureşti, 
1949 (în colaborare cu Val. Cordun); Antologia poeţilor 
decembrişti. 1826-1951, Bucureşti, 1951 (în colaborare 

cu Claudia Millian şi Demostene Botez); V.S. Grossman, 
Nuvele, București, 1952 (în colaborare cu Lidia 
Popovici); K.M. Simonov, Suvorov, Bucureşti, 1955; S.N. 
Sergheev-Ţenski, Epopeea Sevastopolului, I-II, Bucu- 
reşti, 1955 (în colaborare cu Lidia Popovici); Alexandr 
Iaşin, Aliona Fomina, Bucureşti, 1956 (în colaborare cu 
Mihu Dragomir). 


Repere bibliografice: Scarlat Struțeanu, „Cântecele 
tavernei” „Viitorul”, 1922, 4269; Paul I. Papadopol, Din 
trecutul „Universului literar”, UVR, 1927, 12; Paul |. 
Papadopol, „Ferdinand Catolicul”, UVR, 1930, 19; Mihail 
Sadoveanu, Aviatorii, DMN, 1937, 10873; P Gr. (Gr. 1. 
Popa], „Drumuri albastre”, IŞ, 1937, 8; Dicţ. scriit. rom., 
C.1. 


1, 109-110. 


ARGETOIANU, 
Constantin 
(3.11.1871, Craiova 
— 6.11.1955, Sighetu 
Marmaţiei), 
memorialist. 


Fiu al Constanţei (n. Oteteleșanu) și al generalului 
şi omului politic Ion Argetoianu, absolvent al Şcolii 
de Aplicaţii de la Metz (Franţa), A. a primit educaţia 
cuvenită descendentului unei familii vechi şi 
bogate. A urmat primele clase la Craiova, oraş cu o 
viaţă culturală şi socială remarcabilă în acea vreme. 
S-a pregătit în particular pentru examene în primii 
ani de liceu, apoi a urmat ultimele clase la Liceul 
„Sf. Gheorghe” din Bucureşti. Ca mulţi tineri de 
condiţia lui, a fost trimis pentru studii universitare 
la Paris (1888-1896). Inteligent şi dotat, şi-a luat 
doctoratul în medicină şi licenţa în drept şi în litere. 
Întors în ţară, a fost numit în 1898 ataşat, apoi 
secretar şi consilier de legaţie la Constantinopol. 
Până în 1913, când s-a retras din diplomaţie, 
această carieră l-a purtat la Roma, Viena şi Paris. 
Atras de viaţa politică, s-a înscris în 1913 în Partidul 
Conservator şi a ajuns repede (1914) deputat, apoi 
senator. Ulterior s-a alăturat mareşalului Al. 
Averescu şi a contribuit, în 1920, la formarea 
Partidului Poporului. La treizeci și șapte de ani, în 
1918, a fost pentru prima oară ministru, la Justiţie. 
În 1920 şi 1921 a deţinut portofolii la Ministerul 
Finanţelor, Ministerul Justiţiei şi Ministerul de 

Interne. A schimbat mai multe formaţiuni politice 
(Partidul Naţional Democrat, Partidul Naţional, 
Partidul Naţional Liberal), având o carieră politică 
agitată, cu numeroase ministeriate, inclusiv la 
Agricultură şi la Afacerile Străine. În 1932 a fondat 
Uniunea Agrară, transformată în 1936 în Partidul 
Agrar. A fost consilier regal în 1938, preşedintele 
Consiliului de Miniştri în 1939 şi titular al 
Ministerului Afacerilor Străine în 1940. A publicat 
scrieri, în majoritatea lor conferinţe, legate de acti- 
vitatea lui politică şi administrativă. În 1938 i-a 
apărut un jurnal de călătorie, considerat de editorii 
de mai târziu drept o parte integrantă a memoriilor 
sale — Pe urmele trecutului. O călătorie în Egipt. 
Între 1944 şi 1946 a stat în Elveţia, apoi s-a întors în 
ţară. Se vede că experienţa politică şi diplomatică 
nu l-a ajutat să înțeleagă încotro evoluau lucrurile. 
A creat un nou partid, Uniunea Naţională Muncă şi 
Refacere, cu existenţă efemeră, desființat în 1948. 
În mai 1950 a fost arestat, ca mulţi alţi foşti fruntaşi 
politici şi diplomaţi, a cunoscut ororile închisorii şi 
a murit, după ani de suferinţă, în detenţie la Sighetu 
Marmaţiei, locul înhumării fiind necunoscut. 

A. a lăsat o monumentală operă memorialistică 
în manuscris, editată postum, mai întâi în presă 
(în „Magazin istoric”), apoi separat. Este vorba 
în primul rând de un ciclu intitulat Pentru cei de 
mâine. Amintiri din vremea celor de ieri (l-XI, 1991-— 
1998), care acoperă mai multe decenii, din 1871 
până în 1934. Tot postum, în intervalul 1998-2009, 
se publică, într-o serie de zece volume, Însemnări 
zilnice, cele dintâi pagini fiind referitoare la anul 
1935, iar ultimele consemnând ceea ce s-a petrecut 
în primăvara anului 1944, oprindu-se la data de 12 
aprilie. Pierdute pentru intervalul 20 noiembrie 1942 
- decembrie 1943, notaţiile au continuat însă din 28 
aprilie 1944 până la 30 iunie 1945, această ultimă 
parte aflându-se în proprietatea a două nepoate, 
moștenitoarele lui A. Ca şi memoriile, însemnă- 
rile cotidiene au caracter politic, iar manuscrisul, 
impresionant, cuprindea mii de pagini. Întreaga 
existenţă şi experienţă a memorialistului se reflectă 
în această reconstituire a unei vieţi şi a unei epoci. 
Amintitile, notaţiile lui A., rămase inedite atâta 
vreme, au o dublă valoare. În primul rând documen- 
tară, prezentând un interes deosebit în redescoperi- 
rea unor decenii de istorie cenzurată şi/sau contra- 
făcută din perspectiva unui om politic şi diplomat 
aflat mereu în cercurile puterii, informat şi capabil 
de judecăţi avizate. EI face apel la presa românească 

și străină, la emisiunile posturilor de radio europene 
și americane, iar în timpul celui de-al Doilea Război 
Mondial încearcă să distingă mersul conflagra- 
ției, poziţiile capitalelor occidentale și efectele lor 
asupra țării noastre. Vizibilă e îngrijorarea cu care 
privește pericolul comunismului sovietic. În al 
doilea rând, valoarea memoriilor, în special, stă în 
calitatea scrisului şi în temperamentul de literat al 
autorului, instruit, înzestrat cu simţul cuvântului, 
abil portretist şi înveninat cronicar, implicat afectiv. 
A rezultat din această sinteză o memorialistică 
prețioasă, care nu interesează numai istoriografia 
(politică, a mentalităților, diplomatică), dar şi lite- 
ratura. Acest descendent de boieri olteni duce până 
în prima jumătate a secolului al XX-lea spiritul cro- 
nicarilor munteni, maliţia lor pătimaşă, plăcerea 
de a observa fără cruţare, nu arareori deformând 
şi şarjând realitatea, politicieni, ziariști, scriitori, 
militari, industriași ș.a. Consumându-şi existenţa în 
medii elegante, într-o Europă care trăia în stil Belle 
Epoque şi apoi cu euforia „anilor nebuni”, răsfăţat 
în confort, fineţuri, plăceri rafinate, sensibil la 
farmecul naturii, la flori şi lecturi de bun gust, la pre- 
zenţele feminine, memorialistul a fost şi un moralist 
foarte intransigent când era vorba despre interese, 
ale lui, ale altora sau chiar interesul general. El veş- 
tejeşte „mahalagismul”, „mizeria morală” a mediilor 
politice, consemnează compromisuri, trădări, 
intrigi, descrie în chip foarte subiectiv, dar şi — prin 
aceasta chiar — savuros, o lume colcăind de interese, 
ambiţii, vanitate, rivalități, egoism şi pofte, foarte 
vie şi foarte impură, fără de care însă n-ar fi putut 
trăi. Evadează uneori în lecturi şi peisaje, căci are, 
după cum se vede în notaţiile din Egipt, simţ poetic 
şi plăcerea fanteziei, cu toate că adevărata lui viață 
este cea mărunţită într-o agitaţie politică frenetică, 
încâlcită, contradictorie. Memoriile, mai mult decât 
însemnările zilnice, creează (sau recreează) din 
perspectivă proprie o lume al cărei stil de viaţă s-a 
demodat, dar ale cărei mobiluri şi moravuri renasc, 
surprinzător de neschimbate, în România de după 
1989. Scrierile lui A., editate târziu, redevin actuale 
şi interesante prin arta de a sugera, de a impune 
o imagine, de a surprinde ori de a creiona un tip 
uman, o personalitate, o categorie morală. 

SCRIERI: Pe urmele trecutului. O călătorie în Egipt, 
Bucureşti, 1938; Memorii. Pentru cei de mâine. Amintiri 
din vremea celor de ieri, I-XI, îngr. şi postfață Stelian 
Neagoe, Bucureşti, 1991-1998; ed. 2, I-V, București, 2008; 

Însemnări zilnice, L-X, îngr. Stelian Neagoe, Bucureşti, 
1998-2009. 

Săndulescu, Memorialişti, 128-136; Simona Vasilache, Ce 
lume..., RL, 2006, 33. G.Bl. 


ARGHEZI, Baruţu T. (pseudonim al lui Iosif 
Theodorescu; 28.XI11.1925, Bucureşti — 25.VIII.2010, 
Arad), poet, prozator, publicist. Este fiul Paraschivei 
Arghezi (n. Burda) şi al scriitorului Tudor Arghezi. 
În perioada 1934-1942 învaţă în particular, dar 
urmează câteva clase şi la şcolile „Sf. Iosif” şi 
„Petrache Poenaru”, precum şi la Liceul „Gheorghe 
Lazăr” din Bucureşti. Susţine bacalaureatul la Liceul 
„Sf. Sava” din Capitală. Intră la Facultatea de Litere 
şi Filosofie a Universităţii bucureştene, de unde este 

exclus din motive politice, ca „fiu de burghez”, tatăl 
lui neaflându-se în acea vreme în grațiile regimului 
la putere. În 1948 este încarcerat aproape un an la 
Jilava, ca reţinut politic, fără a fi supus unui proces. 
Se înscrie la Institutul de Cultură Fizică şi Sport 
din Bucureşti, absolvit în 1952. Este ucenic şi apoi 
asociat la imprimeria Potigraful Mărţişor, înfiinţată 
de Tudor Arghezi, profesor de educaţie fizică, publi- 
cist şi redactor la Editura de Stat pentru Literatură şi 
Artă, la revistele „Argeş” şi „Albina”. În 1974 se stabi- 
leşte împreună cu soţia sa, Doina Melania Arghezi, 
în Elveţia, la Lausanne, unde lucrează ca specialist 
în bioenergetică. După 1989 se întoarce frecvent în 
țară. Ultimii ani ai vieţii îi petrece la Arad. A. debu- 
tează în 1940 cu proza de aventură Misteriosul 
Ies, apărută în „Duminica”, iar editorial în 1955 
cu volumul Veniţi la joc. Colaborează la „Steaua, 
„Gazeta literară”, „Contemporanul”, „Lribuna”, „Lomis”, 
„Luceafărul”, „Litere”, „Aradul cultural”, „Zodii în 
cumpănă” (Germania), „Renaşterea” (Germania), 
„Origini — Romanian Roots” (SUA). În 1999 obţine 
un premiu oferit de Institut Acadâmique de Paris. 
Este membru fondator al Centrului de Cercetare 
a Literaturii Argheziene, înfiinţat în 2009 la Arad, 
căruia îi donează un fond de documente de arhivă 
şi manuscrise literare aparţinând lui Tudor Arghezi 
(7400 de pagini), câteva adunate ulterior în volumul 
Anii tăcerii (2010). Tot la Arad inaugurează colecţia 
de artă „Doina şi Baruţu T. Arghezi”. 

Marcată de un traseu biografic sinuos, în care 
descendența filială are o influenţă fastă — A. intrând 
în viaţa literară întâi ca personaj al scrierilor lui 
Tudor Arghezi, protagonist al Cărții cu jucării, alături 
de sora sa, Mitzura, pentru ca ultimii ani ai vieții să 
şi-i dedice restituirii operei tatălui său —, activitatea 
lui literară cunoaște mai multe registre discursive, 
ordonate de teme precum jocul, aventura şi călăto- 
ria, de confesiunea lirică și mărturia autobiografică. 
Primele volume, aparținând literaturii pentru copii, 
sunt axate, în codul ficţiunii realiste, pe situaţii şi 
peripeții școlărești derulate într-un scenariu regizat 
şi previzibil. Mai interesant este romanul de aventuri 
cu tramă polițistă Nopți de argint, nopți de mister 
(1970), în care narațiunea captivează prin episoade 
dinamice și ilustrează valori tipice pentru protago- 
nistul adolescent, înscriindu-se pe linia deschisă 
de Cireşarii lui Constantin Chiriţă. Cu Paşi prin 
lume (1967) şi Drumuri şi răspântii (1998), interesul 
autorului se îndreaptă către memorialistica de călă- 
torie, în care imagini, întâmplări, oameni şi locuri 

compun un album subiectiv, de unde nu lipsesc 
consideraţii despre evenimentul trecerii frontierei 
sau despre momentul decernării Premiului Herder 
lui Tudor Arghezi. Istoria afectivă a celor trăite în 
preajma tatălui se amplifică în volumele autobio- 
grafice Povestiri din Mărţişor (1995), Înaintea uitării 
(1996) și Dincolo de zare (1998) prin evocarea topo- 
sului mitic al Mărţișorului, cu geografia sa spiritu- 
ală, și prin restituirea unor clipe din viața familiei. 
Întâmplări cu protagoniști ca Valeriu Anania, I.C. 
Vissarion, Gala Galaction, monseniorul Vladimir 
Ghika, Maria Tănase ş.a. se conjugă cu aspecte 
semnificative referitoare la „ambivalenţele unor 
personaje sau evenimente ale epocii”, la atelierul 
de lucru al lui Arghezi sau la poziţia controversată 
a acestuia față de puterea comunistă. Vorbiri — con- 
vorbiri argheziene (2003) oferă, într-o manieră mai 
directă şi însoţite de un „comentariu de situare a 
evenimentului”, alte pagini de istorie literară trăită, 
manuscrise inedite, mărturisiri, texte citite la radio, 
note şi versuri dictate, simple însemnări, corespon- 
denţe, înregistrări pe bandă de magnetofon, acte 
oficiale aparținând lui Tudor Arghezi, într-un dosar 
închegat după meandrele memoriei restitutive. Cu 
acelaşi interes pentru „contrarietăţile existenţei”, 
publicistica de atitudine culturală şi socială, inclusă 
în Zâmbet şi bocet (2004) şi în Prezențe literare (2007), 
cultivă reflecţia etică asupra unor subiecte identi- 
tare, de la spiritualitatea arhaică la evenimente ce 
au influenţat destinul recent al României, abordate 
din perspectiva unor valori perene. Pe tărâm liric, 
în versurile din Întârzieri în noapte (1997), Vers-ă- 
travers (1997) A. cultivă atitudini interogative şi dra- 
matice, într-un discurs confesiv şi reflexiv, marcat 
de accente retorice purtătoare de sens. Tăcerea, 
căutarea, neliniştea, îndoiala, rugăciunea sunt stări 
poetice recurente într-o tentativă de descifrare a 
tainelor existenţei, cu un larg spectru al expresiei 
simbolice. Recuzita imagistică bogată, plasticitatea 
stilistică, aura arhaică a limbajului, apropiate pe 
alocuri de vocabularul poetic al lui Tudor Arghezi, 
se disting prin soluţii lirice inedite, cum se întâmplă 
în Joueurs de des sau în Quand le poete arrivera. 

SCRIERI: Veniți la joc, Bucureşti, 1955; Jocuri pentru 
pionieri, Bucureşti, 1960; Ghici?, Bucureşti, 1962; Albumul 
sanitar al micului şcolar, Bucureşti, 1965; Paşi prin lume, 
Bucureşti, 1967; Familia mea, Bucureşti, 1968; Nopți 
de argint, nopţi de mister, Bucureşti, 1970; Povestiri din 
Mărţişor, Oradea, 1995; Înaintea uitării, Oradea, 1996; 
Întârzieri în noapte, Oradea, 1997; Vers-ă-travers, Oradea, 

ARGHEZI, Tudor 
(21.V.1880, Bucureşti — 
14.VII.1967, Bucureşti), 
poet, prozator, gazetar, 
traducător. d 


Conform certificatului ce a stat la baza întocmirii 
actelor de identitate ale scriitorului, acesta s-ar fi 
născut la 23 mai 1880, iar părinţi i-au fost Nae 
Theodorescu, „comersant”, şi „doamna Maria”. 
Investigaţiile în arhive au relevat însă că la adresa 
declarată (Str. Ţărani, nr. 46) locuia Maria, fiica lui 
Ion Iliescu (sau Niţă Birjaru), căsătorită cu sergentul 
major de jandarmi Nae Theodorescu, cu care, deşi 
avea alţi doi copii mai mari, se afla în divorţ (pro- 
nunţat în 1883). Maria Iliescu se va recăsători în 
1889 şi va muri, relativ tânără, în 1895. Confuzia este 
sporită de faptul că diferă semnificativ atât vârsta, 
cât şi numele părinţilor sergentului major şi ai 
„comersantului”: cel dintâi, fiu al lui Ion sin Theodor 
(Theodorescu), ar fi venit pe lume în Bucureşti, la 30 
august 1850, iar cel de-al doilea, la Craiova, în 7 
ianuarie 1859, ca fiu al Bălaşei şi al lui Tudor (sau 
Tudoran), cojocar originar din Cărbuneşti, drept 
care şi-a luat (sau i s-a dat) într-o vreme şi 

patronimul Cărbunescu. Poetul şi-a afirmat întot- 
deauna cu mândrie originea gorjeană şi în 1956 s-a 
declarat „fiu unic” al „comersantului” Nae 
Theodorescu. Cert este că acesta se însura în 1883 
cu Anastasia (Zoe) Petrescu, actul consemnând că 
mirii erau „juni” (deci la prima căsătorie). Se contu- 
rează astfel ineluctabil ideea ivirii pe lume a lui A. 
dintr-o relaţie nelegalizată a lui Nae Theodorescu. În 
orice caz, un act de „vaccină” a copilului lon N. 
Thodorescu, din octombrie 1883, dă o adresă la care 
nu locuia nici Nae Theodorescu, nici Maria Iliescu, 
ci Rozalia Arghesi, menajeră a avutului băcan de lux 
Manole Pârvulescu. Din toate acestea unii biografi 
ai poetului (Şerban Cioculescu, Dinu Pillat, Gabriel 
Dimisianu, C. Popescu-Cadem ş.a.) au tras conclu- 
zia că braşoveanca, de naţionalitate germană, 
catolică, era mama adevărată a copilului, şi nu doar 
doica ori cea căreia i-a fost încredinţat să-l crească. 
În favoarea acestei ipoteze pledează faptul că 
Rozalia se va găsi mereu în preajma copilului, 
inclusiv când acesta va deveni matur şi îşi va 
întemeia o familie. Complicata situaţie a părinţilor 
lui A. şi-a lăsat amprenta asupra sufletului său: nu a 
putut să vorbească niciodată, precum alţii, despre 
copilărie ca despre o perioadă luminoasă, fericită, şi 
nici despre genitorii săi cu dragoste întreagă şi recu- 
noştinţă. Foarte probabil prin mari privaţiuni mate- 
riale nu a trecut în primii ani, căci Nae Theodorescu, 
om înstărit, va fi contribuit la întreţinerea fiului său 
şi, pe de altă parte, Rozalia Arghesi avea o situaţie 
materială relativ stabilă, de vreme ce va fi în conti- 
nuare menajera bogatului băcan, de la care va avea 
un copil, Alexandru, născut în 1891 şi recunoscut de 
tată în 1901. A. urmează cursul primar, între 1887 şi 
1891, la Şcoala „Petrache Poenaru”, primul învăţător 
fiindu-i părintele N. Abramescu, apoi cursul gimna- 
zial (clasic) la „Cantemir Vodă”, terminat în 1896. 
Ultimele clase le-a absolvit cu mari dificultăţi, 
izvorâte mai ales din lipsa controlului părintesc. 
Poetul va povesti mai târziu că a „plecat de acasă” pe 
la 11 ani, când mama sa a avut un alt copil, dar şi că, 
la 12 ani, ar fi fost alungat („a găsit uşa închisă”), 
întrucât, dând meditații unui subofițer, întârziase 
prea mult. Însă, cam în aceeaşi vreme, gimnazistul, 
al cărui gust pentru lectură fusese cultivat de profe- 
sorii G.O. Gârbea şi N. Kirilov, ambii cu preocupări 
publicistice, pare să fi fost atras de mirajul boemei 
literare. Conform unor mărturisiri târzii, luase parte 
la unele manifestări de la clubul socialist şi îl cunos- 
cuse acolo, printre alţii, pe G. Ibrăileanu, ceea ce se 


Arghezi 


putea întâmpla doar în ianuarie-februarie 1895, 
când ieşeanul a locuit în Bucureşti. Ar fi trimis atunci 
versuri la gazeta „Lumea nouă”, care l-a încurajat 
fără să le publice. A început să frecventeze apoi 
cercul lui Alexandru Macedonski, aici făcând cunoş- 
tinţă cu Grigore Pişculescu (Gala Galaction) şi cu 
N.D. Cocea. Legăturile cu cei doi s-au întărit când A. 
este primit în internatul Liceului „Sf. Sava”, grupul 
fiind lărgit cu noi prieteni - I.G. Duca şi Mihail 
Paşcanu. La 25 iulie 1896 A. debutează în suplimen- 
tul literar al ziarului „Liga ortodoxă”, condus de 
Alexandru Macedonski, cu proza Din ziua de azi, 
urmată, la 30 iulie 1896, de poezia Tatălui meu, 
semnată lon N. Theodorescu. Autorul Nopților îi 
publică alte cincisprezece poezii, iscălite Ion Theo, 
pe baza cărora formula, în noiembrie 1896, o apreci- 
ere superlativă. Discipolul mult lăudat rupe însă 
curând legăturile cu maestrul, întrucât, a afirmat el 
peste mulţi ani, acesta „intervenea cu pana” în 
manuscrisele sale. Face acum cunoştinţă cu Al. 
Bogdan-Piteşti, căruia îi dedică o poezie în „Revista 
modernă”. Mai colaborează la „Moş Teacă”, iar în 
1898 la „Vieaţa nouă” cu poemul în proză Senar, 
semnat lon Th. Arghezzi. După absolvirea gimna- 
ziului, A. caută să se întreţină singur. În vara anului 
1898 este custode al unei expoziţii a Societăţii 
„lleana”, patronată de Al. Bogdan-Piteşti, pentru ca 
spre sfârşitul anului să se angajeze ca laborant la 
fabrica de zahăr de la Chitila. Reorganizând „Ileana, 
„delegatul genera!” al acesteia îi propune secretaria- 
tul, precum şi „o slujbă la stat”, dar tânărul refuză 
oferta, având speranţa că „scânteia de talent” ce 
„fulgeră” în el îl va ajuta „să predomine asupra 
mizeriei mediului”. Nutrea şi gândul să se apuce din 
nou de învăţătură, dar se simţea „intoxicat de cei ce 
[i-au dat viaţă” (cum îi scria lui Grigore Pişculescu). 
Soluţia o găseşte cerând în februarie 1900 să intre în 
cinul monahal, cerere motivată de dorinţa de a-şi 
continua studiile şi de lipsa mijloacelor materiale. 
În urma răspunsului favorabil, şi-a început la 
mănăstirea Cernica noviciatul, încheiat în iunie 
1900, când îmbracă haina monahală şi primeşte 
numele Iosif, naş fiindu-i mitropolitul primat losif 
Gheorghian. În septembrie 1900 este hirotonit 
diacon, iar o lună mai târziu este adus la secretaria- 
tul Mitropoliei. Iosif Gheorghian îl recomandă, de 
asemenea, ca „referent de conferenţiar pentru 
religie comparată” la Şcoala de Ofiţeri şi împreună 
vor traduce lucrarea lisus Hristos a lui H.-G. Didon. 
A. îşi pune în aplicare planul iniţial, solicitând în 

mai 1901 Ministerului să îi aprobe a da examenul de 
„mică capacitate”, necesar pentru a accede în cursul 
superior liceal, precum şi cel de clasa a V-a, pregătite 
în particular. 1 s-a aprobat doar cel dintâi, fiind 
repartizat la Noul Institut de Băieți (Institutul Clinciu 
şi Popa). Aici, probabil, a făcut cunoştinţă cu Aretia 
Panaitescu, studentă la Litere şi Filosofie, angajată 
ca pedagog. Corespondenţa purtată cu ea va dura 
până în 1906. În 1902 reia legăturile cu tatăl său, 
ajuns arendaş în împrejurimile Piteştiului, şi tot 
acum o cunoaşte pe Constanţa Zissu, profesoară de 
ştiinţe naturale, cu preocupări literare. Scoate, 
împreună cu V. Demetrius, între 15 aprilie şi 15 iunie 
1904, revista „Linia dreaptă”, unde publică din ciclul 
liric Agate negre, nuvela Lotar şi articolul Vers şi 
poezie, în care polemizează cu junimistul G. Panu. 
Textele şi le semnează Tudor Arghezi şi 1. Gabriol. 
Colaborează, de asemenea, la „Revista ideei” a lui 
Panait Muşoiu cu o tălmăcire anticlericală. Întoar- 
cerea la publicistică şi la poezie coincide cu alte 
manifestări ce nu cadrau cu disciplina monahală, 


347 Dicţionarul general al literaturii române 


între care se detaşează cursul luat de relaţia lui cu 
profesoara Constanţa Zissu, care la 10 ianuarie 1905 
va da naştere, la Paris, fiului lor Eliazar-Lotar. A. se 
decide să demisioneze din postul de la Mitropolie şi 
să-şi continue studiile în Elveţia, fiind recomandat 
de Iosif Gheorghian rectorului Universităţii Catolice 
din Fribourg. Conta pe sprijinul financiar al lui Nae 
Theodorescu, dar şi pe ajutoare lunare de la prieteni. 
Planul era mai complex, prevăzând mai întâi rezol- 
varea chestiunii fiului lăsat „pe un braţ străin”. 
Însoţit de „mama” sa, adică de Rozalia Arghesi, 
ajunge la Paris la sfârşitul lui noiembrie 1905 şi, 
îndeplinind formalităţile, i-l încredinţează acesteia 
pe Eliazar spre a-l creşte în ţară, el rămânând în 
Elveţia. Licenţa şi doctoratul în teologie la care visa 
se vor dovedi însă mult mai greu de obţinut, fiindcă 
trebuia să susţină în prealabil examenul de bacalau- 
reat, iar taxele şcolare îi depăşeau cu mult resursele, 
mai ales că Nae Theodorescu îşi diminuase, pare-se, 
contribuția după moartea soţiei sale Anastasia, în 
1907, şi după recăsătorirea lui cu Vasilichia 
Delibacali. Fără să abandoneze cu totul proiectele 
iniţiale, A. a trebuit să recurgă la tot felul de expedi- 
ente pentru a se întreţine pe el şi, în parte, pe cei de 
acasă, numiţi într-o scrisoare „cei de un sânge şi de 
o nădejde”. În 1907 urmează o şcoală de meserii, 
deprinzând executarea unor mici lucrări de bijute- 
rie (capace de ceasornic etc.). Îşi caută norocul şi în 
ţările vecine, Franţa, Anglia, Germania şi Italia, face 
iluzorii planuri de înfiinţare a unor întreprinderi în 
România (o fabrică de prelucrare a intestinelor de 
animale, pentru cârnaţi sau pentru corzi de instru- 
mente muzicale). În ţară prietenul I.G. Duca 
încearcă să-l antreneze în redactarea noului ziar 
liberal „Viitorul”, la care era codirector, dar A. dă 
numai câteva articole în toamna anului 1908. Mult 
mai decis acţionează N.D. Cocea, care, scoțând 
revista „Viaţa socială”, îi publică în primul număr, 
din februarie 1910, dintr-un manuscris primit spre 
păstrare, Rugă de seară, proclamându-l totodată 
„poetul cel mai revoluţionar al vremii”. Poezia, 
precum şi cele care i-au urmat în hebdomadarul lui 
N.D. Cocea, i-au asigurat notorietate în lumea 
literară. Acest succes îl va fi determinat pe A. să 
răspundă la chemarea sa urgentă în ţară, pentru 
reglementarea situaţiei militare. În decembrie 1910 
el se va afla la Bucureşti, iar trei luni mai târziu îşi va 
începe colaborarea la noua revistă a lui N.D. Cocea, 
„Facla”, unde, semnând Bock, publică din martie 
1911 articole incendiare pe marginea unui conflict 

din Sinod, luând apărarea episcopului Gherasim 
Safirin. Campania, deosebit de virulentă, duce la 
„depunerea” autorului „din treapta de ierodiacon” şi 
la excluderea lui definitivă „din tagma monahală” în 
octombrie 1911. În aceeaşi lună A. îşi începe colabo- 
rarea la „Rampa” (înfiinţată tot de Cocea), iar în 
decembrie la „Viaţa românească”. Scrie un „prolog” 
pentru inaugurarea Teatrului Comoedia şi semnează 
în efemerele „Insula” şi „Teatrul” (de la Iaşi). Pentru a 
clarifica deplin situaţia lui Eliazar, A. se căsătoreşte 
în octombrie 1912 cu Constanţa Zissu, de care va 
divorța în februarie 1914, copilul rămânând mai 
departe în grija lui. Între timp participă, alături de 
Theodor Cornel, la redactarea unor fascicule din 
lexiconul biografic Figuri  contimporane din 
România şi tălmăceşte romanul Amintiri din casa 
morţilor de EM. Dostoievski. Fără vreun volum 
propriu, este admis totuşi, în noiembrie 1911, în 
Societatea Scriitorilor Români. Peste câteva luni, în 
mai 1912, lansează un atac dur, cu accente de 
pamflet, împotriva conducerii SSR, reproşându-i 
includerea în comitet a doi soţi, Natalia şi Dimitrie 
Anghel, dar şi lipsa de activitate şi proasta gestio- 
nare a fondurilor primite. „Scandalul” s-a încheiat 
cu sancţionarea lui A. cu un vot de blam, ceea ce n-a 
împiedicat însă alegerea lui, peste câteva luni, ca 
membru în comitet, alegere repetată şi la următoa- 
rele trei adunări generale. Ajuns la începutul lui 
martie 1913 proprietar al ziarului „Seara, Al. 
Bogdan-Piteşti îi încredinţează postul de prim-re- 
dactor lui A. Acesta iscăleşte editoriale şi articole în 
care îşi susține patronul în campaniile politice şi 
economice. Îl apără furibund şi când, judecat 
pentru şantaj, primeşte o pedeapsă cu închisoarea 
de aproape un an. În plan extern gazetarul arată 
ostilitate „decrepitului” Imperiu Habsburgic (Boala 
Austriei), ce sprijinea Bulgaria în conflictul balcanic, 
primejduind astfel România, cu care avea totuşi un 
tratat de alianţă. De altfel, el abordează, în notele de 
sub genericul „Iabula rasa”, mai toate temele de 
actualitate, dă cronici teatrale, plastice şi muzicale, 
note şi însemnări pe marginea cărţilor. Rar inse- 
rează şi poezii (Nehotărâre). În schimb, în spaţiul 
alocat literaturii, găzduieşte producţiile unor tineri 
scriitori, între care se numără Gala Galaction, Adrian 
Maniu, lon Vinea, Emil Isac, Eugeniu Ştefănescu- 
Est, E Aderca, Al. Viţianu ş.a. După ce, în februarie 
1914, ziarul „Seara” este vândut Societăţii Tiparul, cu 
capital majoritar german, atitudinea lui în politica 
externă se schimbă. În editorialul din 13 martie 

1914, intitulat Cu Austria sau Rusia?, prim-redacto- 
rul se pronunţă răspicat pentru puterea ce ar fi 
reprezentat „civilizaţia” în faţa „barbariei” balcanice 
şi a autocrației asiatice. Poziţia este menţinută şi 
după declanşarea conflagrației mondiale, când coti- 
dianul subscrie la formula neutralității României, 
„leală şi definitivă”. Susţinând în subsidiar şi 
guvernul lui Ion I.C. Brătianu, combate extrem de 
incisiv, recurgând adesea la pamflet, pe toţi cei care 
cereau intrarea imediată în război de partea 
Antantei, fie ei politicieni (Take Ionescu, N. Filipescu, 
Const. Mille), fie slujitori ai catedrei ori literați. La 18 
octombrie 1914 A. se retrage din redacţia „Serii”, 
pentru a pregăti apariţia unei publicaţii proprii. 
Aceasta va fi hebdomadarul „Cronica”, al cărui prim 
număr iese la 12 februarie 1915. „Direcţia” (politică) 
îi revenea lui, iar „direcţia literară” lui Gala Galaction. 
În paginile „Cronicii”, din care puţine se dedică 
poeziei şi prozei, sunt găzduiţi colaboratorii de la 
„Seara”, la care se adaugă câteva nume noi, precum 
Paul Zarifopol, Horia Bottea, Dragoş Protopopescu, 
Perpessicius ş.a. Fără să părăsească săptămânalul 
(ce apare până la 31 iulie 1916), din 15 octombrie 
1915 A. este de asemenea prim-redactor al ziarului 
„Libertatea”, care, prin platforma politică şi prin 
partea literară, secondează în fapt mai vechile publi- 
caţii. Relaţiile cu Al. Bogdan-Piteşti, filogermanismul 
„Cronicii” şi îndeosebi al „Libertăţii”, precum şi faptul 
că toate colaborările erau destul de generos plătite 
au făcut ca directorilor să li se aducă — în presă şi în 
Parlament - acuzaţia că „s-au vândut” Puterilor 
Centrale. Atacurilor necruțătoare ale unor scriitori şi 
critici (Barbu Delavrancea, Const. Mille, Pamfil 
Şeicaru, E. Lovinescu, Corneliu Moldovanu), îndrep- 
tate mai ales contra lui Gala Galaction pentru că 
volumul său de proză tocmai fusese premiat de 
Academia Română, au primit riposte la fel de viru- 
lente. Însă Galaction se va retrage de la direcţia 
literară a „Cronicii” şi a „Libertăţii” în momentul în 
care A. s-a dezlănţuit, la 13 martie 1916, şi împotriva 
prietenului comun N.D. Cocea, care scrisese un 
infamant pamflet la moartea reginei Elisabeta. 
Mobilizat, la intrarea României în război, A. este 
repartizat iniţial la „completaşi” (soldaţi auxiliari), 
apoi la batalionul de jandarmi. Nu s-a retras cu 
acesta în Moldova, deşi luase în calcul eventualita- 
tea, căci în noiembrie 1916 se căsătorise cu bucovi- 
neanca Paraschiva Burda, pentru a legaliza o relaţie 
veche de câţiva ani. Sub ocupaţie, începând din mai 
1917 este redactor la oficiosul „Gazeta Bucureştilor”, 

în care semnează editoriale cu inițialele T. şi T.A. ori 
cu pseudonimul Sigma. În vara anului 1918 pără- 
seşte publicaţia comandaturii germane, pentru a 
intra ca redactor la ziarul marghilomanist „Steagul; 
mai colaborează sporadic la nou-apărutele „Scena” 
şi „Renaşterea”. După instalarea noului guvern lon 
I.C. Brătianu, în februarie 1919, A. este arestat 
împreună cu alți gazetari (loan Slavici, Dem. 
Theodorescu, D. Karnabatt ş.a.), învinuiți de a fi 
lucrat pentru autorităţile de ocupaţie şi contra inte- 
reselor ţării. În urma procesului a fost condamnat la 
cinci ani de temniţă. Primea totuşi o liberare condiţi- 
onată de cinci zile, pentru a-şi căuta fiul fugit de 
acasă. Cu toate că îşi menținea opinia privitoare la 
vinovăția poetului-gazetar, N. Iorga a intervenit pe 
lângă rege pentru graţierea lui şi, în cele din urmă, 
ministrul de Justiţie Ştefan Cicio Pop a emis la 31 
decembrie 1919 actul prin care A., închis la 
Văcărești, a fost amnistiat. În lunile următoare 
semnează versuri, articole şi însemnări din detenţie 
în „Cuvântul liber”, „Hiena”, „Izbânda”. Bunele relaţii 
întreținute înainte de război cu personalităţi 
marcante ale Partidului Liberal, inclusiv cu 
prim-ministrul lon I.C. Brătianu şi cu nepotul 
acestuia Ion Pillat, fac să i se încredinţeze în 1922 
secretariatul de redacţie la revista „Cugetul 
românesc”, proiectată a fi ceea ce fuseseră „Convor- 
birile literare” în epoca precedentă. Mensualul nu 
va rezista însă decât doi ani. Simultan, în aprilie şi 
mai 1923 A. îşi asumă şi conducerea ziarului 
„Naţiunea”, pe care îl scrie aproape singur. Aici dă, 
între altele, Amintirile ierodiaconului Iosif. Semnă- 
tura i se regăseşte şi în alte publicaţii, precum 
„Umanitatea”, „Contimporanu/”, „Integral”, „Gândi- 
rea”, „Clipa”, „Lumea bazar”, „Adevărul literar şi 
artistic”, „Ţara noastră” ş.a. În „Cuvântul literar şi 
artistic”, în februarie 1925, își face cunoscută 
intenţia de a tipări prin subscripţie cinci volume de 
versuri şi proză — Cuvinte potrivite, Cartea femeii 
frumoase, Cartea copiilor, Cartea câinilor, a mâţelor, 
a oilor şi a caprelor şi Amintirile ierodiaconului Iosif. 
Rezultatele subscripţiei nu au fost însă pe măsura 
aşteptărilor, încât debutul editorial mai întârzie doi 
ani. Ivit în vitrine în mai 1927, volumul Cuvinte 
potrivite este întâmpinat cu elogii neobişnuite de 
majoritatea criticilor- E. Lovinescu, E Aderca, Şerban 
Cioculescu, Pompiliu Constantinescu, Vladimir Streinu, 
G. Călinescu. Nu au lipsit totuşi unele contestaţii, 
venite atât din cercurile tradiționaliste (G. Bogdan- 
Duică), cât şi din cele moderniste (lon Barbu, Mircea 

Eliade). Ca şi în cazul lui Ioan Slavici, ostracizarea 
„colaboraţionistului” se face încă resimţită, astfel 
încât i se refuză Premiul Naţional de Poezie, fiind 
preferat Alfred Moşoiu. După ce vin pe lume copiii 
- Domnica (Mitzura) la 10 decembrie 1924 şi Iosif 
(Baruţu) la 28 decembrie 1925 —, A. se hotărăşte să-şi 
construiască o casă „ca un schit” pe dealul Mărţi- 
şorului, în vecinătatea fostei mănăstiri Văcăreşti. 
Construcţia, precum şi amenajarea împrejurimii 
(grădină, livadă, stupină şi vie) vor dura peste un 
deceniu şi, prin cheltuielile cerute, vor impune o 
intensificare a activităţii publicistice. În 2 februarie 
1928 A. scoate „Bilete de papagal”, „cea mai mică 
foaie tipărită de la Gutenberg până azi”, în care inse- 
rează poezii, proze scurte, articole, pamflete, tablete, 
note şi însemnări ale sale, dar şi ale multor confraţi 
consacraţi ori ale unor tineri în curs de afirmare. 
Colaborează destul de asiduu şi la alte periodice — 
„Kalende”, „Liparniţa literară”, „Magazinul”, „Radio 
şi radiofonia”, „Progresul social”, „Secolul”, „Arta” — şi 
tipăreşte noi volume — Icoane de lemn. Din aminti- 
rile ieromonahului losif (1929), Poarta neagră 
(1930), Flori de mucigai (1931), Cartea cu jucării 
(1931), Tablete din Tara de Kuty (1933), Ochii Maicii 
Domnului (1934). Deşi este încununat, în sfârşit, în 
1934, cu Premiul Naţional pentru Poezie, împreună 
cu G. Bacovia, survin noi contestări ale valorii scri- 
sului său. După „nu”-ul pronunţat de tânărul Eugen 
Ionescu, şi N. Davidescu se va strădui să demon- 
streze că autorul Cuvintelor potrivite şi al Florilor de 
mucigai este un „poet minor”. Cu rezultate notabile 
este respingerea tot mai sistematică venită din 
partea lui N. Iorga, acesta vituperând contra „deca- 
dentismului” şi a pornografiei pe care le răspân- 
deşte în rândul tinerilor, ca şi Geo Bogza, H. Bonciu 
ş.a. În pofida înmulţirii detractorilor, colaborarea 
poetului şi a gazetarului A. este căutată şi bine răs- 
plătită de cele mai diverse periodice, între care 
„Vremea”, „Revista Fundațiilor Regale”, „Cuvântul”, 
„Dimineaţa”, „Dreptatea”, „Ramuri”, „Săptămâna 
CER”. În 1937-1938 scoate a treia serie a „Biletelor 
de papagal”. De sub tipar îi ies noi volume: Poezii 
(1934, în colecţia „Mărţişor”), Cărticică de seară 
(1935), Versuri (o antologie lirică prin care se inau- 
gurează seria „Ediţii definitive” a Fundațiilor 
Regale, 1936), Cimitirul Buna-Vestire (roman fan- 
tastic, 1936), Ce-ai cu mine, vântule? (poeme în 
proză, 1937), Hore (1939). După ce în 1939 trece 
printr-o mare cumpănă, fiind vindecat de doctorul 
Grigoriu-Argeş de o boală gravă şi foarte rară, A. îşi 

Cu fiul său Eliazar la Geneva 


duce la capăt gândul mai vechi de a-şi tipări singur 
cărțile. Proprietar al unei tipografii, achiziționată 
mai de mult, el îşi ia în noiembrie 1941 şi brevet de 
tipograf-culegător. În altă editură totuşi iese al 
treilea roman, „poemul” Lina (1942). Este prezent 
cu poezii, proze şi articole în unele reviste şi ziare 
unde mai scrisese, precum „Vremea”, în care susține 
rubrica permanentă „Carnet”, dar şi în altele noi, 
cum sunt, Duminica”, „Claviaturi”, „Revista română”, 
„Ardealul”, „Gorjanul”, „Informaţia zilei”. În cotidia- 
nul din urmă, în intervalul aprilie-octombrie 1943, 
are la dispoziţie un spaţiu titrat „Bilete de papaga/. 
Aici apare în mai articolul Voinicul, care îi aduce o 
arestare de 24 de ore, iar în octombrie fulminantul 
pamflet antifascist Baroane, în urma căruia este 

internat pentru aproape trei luni în lagărul de la 
Târgu Jiu. Marele capital simbolic asigurat de opera 
sa literară şi de curajul acestui gest nu a împiedicat 
interzicerea în februarie 1945 a noii serii a „Biletelor 
de papagal!” şi nici un atac ce se voia devastator, 
iniţiat tot în februarie 1945 de Miron Radu 
Paraschivescu în ziarul comunist „România liberă”. 
Reacţia contra detractorului s-a materializat în 
acordarea, câteva luni mai târziu, a Marelui Premiu 
Naţional pentru Poezie. Acum colaborează asiduu la 
„Adevărul”, i se pune în scenă o piesă, Vera (iniţial 
Siringa), iar de sub tipar îi ies Manual de morală 
practică, Bilete de papagal, Versuri alese, toate în 
1946, şi Una sută una poeme (1947). Volumul din 
urmă este retras din librării pe fondul noii campanii 
împotriva poetului, lansată tot de Miron Radu 
Paraschivescu, în martie 1947, în „Scânteia, şi conti- 
nuată tot acolo, în ianuarie 1948, de Sorin Toma, cu 
seria de articole Poezia putrefacţiei sau Putrefacţia 
poeziei. De data aceasta, campania izbuteşte pe 
deplin, scriitorului interzicându-i-se să mai publice, 
iar opera sa fiind pusă la index. Represiunea se 
extinde şi asupra copiilor săi, Baruţu fiind exmatri- 
culat de la universitate şi chiar închis o vreme. O 
relaxare survine în 1951, când i se îngăduie să dea o 
serie de traduceri din ruseşte, făcute în colaborare — 
Moloh de A.I. Kuprin (1951), Fabule de L.A. Krîlov 
(1952), Povestiri de M. E. Saltikov-Şcedrin (1952), 
Suflete moarte de N.V. Gogol (I-II, 1954), ori din 
franceză — În floarea vieţii de Anatole France (1953), 
Fabule de La Fontaine (1954). În 1954 revine în 
librării cu volumul de poezii pentru copii Prisaca, 
urmat apoi de altele: Pagini din trecut şi 1907 — 
Peizaje (1955), Cântare omului (1956), Din drum... 
şi Stihuri pestrițe (1957). Anularea interdicţiei de 
semnătură este completată de autorităţi cu o serie 
de mari onoruri: e decorat cu Ordinul Muncii (1955), 
e ales membru al Academiei RPR (1955), i se acordă 
Premiul de Stat (1955), este ales în Comitetul Uniunii 
Scriitorilor (1956), face parte din delegaţia trimisă la 
Moscova pentru a prelua o parte din tezaurul țării 
(1956), este ales deputatîn Marea Adunare Naţională 
(1957) ş.a. Vitrinele librăriilor găzduiesc noile sale 
cărți: Lume veche, lume nouă (1958), Versuri (1959, 
1960), Tablete de cronicar (1960), Frunze (1961), Cu 
bastonul prin Bucureşti (1961), Poeme noi (1963), 
Cadenţe (1964), Răzleţe şi Silabe (1965), Ritmuri 
(1966), Noaptea şi Litanii (1967) etc. În 1965, la 
împlinirea vârstei de 85 de ani, e sărbătorit ca poet 
naţional. Tot atunci, la Accademia dei Lincei, Rosa 

Del Conte îi propune candidatura la Premiul Nobel 
pentru Literatură, premiu ce se va acorda însă lui 
Mihail Şolohov. În acelaşi an i se decernează, prin 
Universitatea din Viena, Premiul Herder şi este ales 
membru al Academiei Sârbe de Ştiinţe şi Litere. La 
un an după moartea soţiei sale, scriitorul se stinge 
din viaţă; i s-au făcut funeralii naţionale, fiind 
înmormântat, conform dorinţei sale, în grădina 
casei de la Mărţişor. Postum au apărut alte volume 
cu inedite ale lui A. — Teatru, Frunzele tale, Crengi XC 
ş.a. Începută în 1962, editarea integrală a operei, sub 
titlul Scrieri, după un plan schiţat de A. încă din 
1947, se va încheia, cu volumul XLVI, abia în 2006. 
Altă ediţie apare din 2000, sub egida Academiei 
Române, în 2011 ajungând la volumul X. V.D. 

La A., în poemele de debut din „Liga ortodoxă”, 
ecourile versurilor lui Eminescu („clara undă argin- 
toasă reflectează alba lună”, „tainic cântă-n ulmul 
falnic singuraticul cinflor”...) întâlnesc fantasmele 
poeziei simboliste: „penumbra rubinie”, „hârcă”, 
„morminte”, „o stridentă simfonie”, „cimitir”, „volup- 
tatea plutitoare” în varianta Macedonski. Maestrul 
adusese în poem privighetoarea, rozele şi liliacul, 
ucenicul invocă „turtureaua” şi „nenufarii”, „poti- 
re-nvoalte”, ca simboluri ale luminii matinale şi ale 
renaşterii cosmice: „În cer murea ultima stea şi se 
făcea lumina-naltă,/ lar mici fiori de roze zori tre- 
ceau uşori şi creţi pe baltă”. Unele versuri amintesc 
prin simţul decorativului şi fastul lor de poetica par- 
nasianismului, preluată tot prin Macedonski. A. de 
mai târziu nu va părăsi niciodată plăcerea de a de- 
scrie în chip fabulos liric obiectele, spaţiile închise, 
scutul, mitra, cristalul. La şaisprezece ani evocă 
odaia parfumată, catifeaua de aur-roşu, draperia cu 
crini sângerațţi şi, în acest decor, trupurile goale sur- 
prinse în spasmele încordării amoroase: „Lung 
vibrau în cuibul magic sărutările romane.../ Vineţeli 
arau grumajii, palpitau plăceri profane.../ Roma ve- 
che-n Roma nouă renvia ca subt Cezar.../ Voluptatea 
era vie ca o flacără cumplită.../ Corpul, aprig, sfărâ- 
mase floarea stinsă de ispită,/ lar tablouri din perete 
îşi zâmbiseră bizar”. Versurile sunt surprinzător de 
bine articulate, ritmul lor este perfect şi rimele cad 
fără greş în poemele acestea juvenile în care adie 
aerul plin de arome şi se aud sunete de viori şi man- 
doline, ning petale de crin şi oftează turturelele şi 
privighetorile macedonskiene. Tânărul poet impro- 
vizează, în maniera Baudelaire şi Rimbaud, şi o 
poezie a corespondenţelor, dând notelor muzicale 
(poemul Do-Re-M;) o definiţie lirică. Nota la este, de 


351 


Dicţionarul general al literaturii române 


Arghezi 


Dem. Theodorescu, Alerme?, Francisc Şirato, Leon Sărăţeanu, Tudor Arghezi 


pildă, un „colan de opale”, do provoacă un „cântec de 
gală” într-o orchestră triumfală etc. Egiptul, pe care îl 
evocă şi Eminescu şi care este o temă curentă în 
poezia parnasienilor, intră sărbătoreşte, însoţit de un 
alai de culori, parfumuri de sicomori, nisipuri roşii şi 
spasme împietrite, şi în imaginarul tânărului lon 
Theo. Nu lipsesc în aceste exerciţii lirice nevrozele lui 
Rollinat, incantaţiile verlainiene („nici un cuvânt, e 
vânt, e vânt”, „tuşeşte clopotul în turn/ vibrează lung: 
Saturn, Saturn” etc.) şi nici accentele poeziei de con- 
cepţie. În poemele din „Linia dreaptă” reveria fune- 
bră a simbolismului — ramura damnată — începe să 
acopere spaţiul liric. Părul iubitei este o „plantă de 
infern” sau „un crep de doliu”, femeia însăşi este 
comparată cu o „glastră funerară” şi extazul dragos- 
tei este însoţit de un glas de cucuvea (pasăre baude- 
lairiană: „sous les ifs noirs qui les abritent,/ les hiboux 
se tiennent rang6s/ ainsi que les dieux âtrangers,/ 
dardant leur cil rouge. Ils meditent”). Apare acum 
Lia, de care va fi vorba şi în poemele ulterioare. 
Spectacolul iubirii se desfăşoară într-un decor lugu- 
bru. Într-o variantă târzie a poemului Litanii poetul 
modifică substanţial versurile şi le dă acea fluiditate 
şi concreteţe specific argheziană. Iată o strofă despre 
iubire, singurătate şi moarte: „Sunt singur, Lie, şi e 
rău/ Şi plin de moarte-ntreg văzduhul/ Şi ploaia, 
baltă de otravă./ Aş vrea ca gura ta suavă/ Să-şi dea 


pe-aceste slove duhul,/ Să am alături carte capul 
tău”. În acest decor sumbru este chemată năluca 
pierdută în moarte (femeia iubită altădată) pentru a 
fi blestemată „cu glas de uragan”. Tehnica blestemu- 
lui este deja anunţată. Apare şi Satan şi, odată cu el, 
simbolul demonismului şi râsul ironic. Universul 
este o „enigmă searbădă şi rece” şi iubitei emblema- 
tice (Lia) i se arată, baudelairian, imaginea hoitului 
ireversibil („că nervii tăi sunt roşi de viermi”). 
Femeile, în genere, sunt numite „potire cu venin” 
într-o Dedicaţie în care pătrund, totuşi, aripi fragede 
de arhangheli şi „şoptiri vesperale” sub veghea unui 
gigant „Satan solitar”. E o imagine din 1910, când A. 
debutează, în fapt, pentru a treia oară în „Viaţa socia- 
lă”. Aici publică Rugă de seară, întâiul poem în totali- 
tate arghezian. Stilul propriu este deja format, şi el, 
pentru a-l cita pe G. Ibrăileanu, îi derutează enorm 
pe criticii vremii, nedecişi dacă se află în faţa unui 
mare poet sau a unui versificator cu simţurile dere- 
glate. Rezumând: până a deveni cu adevărat „ar- 
ghezian”, A. parcurge o perioadă destul de lungă de 
exerciţii înverşunate, încearcă stilurile existente şi, 
pe măsură ce le ia în stăpânire, le dinamitează. 
Simbolismul, dominant în această fază de atelier, 
începe să se îndepărteze de modele şi să-şi constru- 
iască propriul spaţiu de desfăşurare. Ce se observă, 
întâi, este înnoirea vocabularului simbolist, „prozai- 

zarea” lui sistematică. Nu toate combinaţiile îi reu- 
şesc tânărului Ion Theo, dar subtilitățile tehnicii se 
pot deja constata într-un moment în care poezia 
posteminesciană merge prin George Coşbuc, 
Octavian Goga şi toată şcoala din jurul „Sămă- 
nătorului” spre un neoromantism de tip rural, iar 
elevii lui Macedonski nu fac decât să-şi ilustreze ma- 
estrul. D. Anghel, lon Minulescu, apoi G. Bacovia vor 
da în curând un stil şi o identitate simbolismului ro- 
mânesc. Pornind cam de la aceleaşi surse, A. pregă- 
teşte, de la douăzeci de ani, o altă viziune şi un alt 
limbaj liric. Are dreptate E. Lovinescu să spună că es- 
tetica lui, socotită de comentatori ca fiind de sorgin- 
te integral simbolistă, este în realitate antisimbolistă 
pentru că, dacă simbolul are „o tendinţă firească spre 
abstracţiune, pe care o împinge până la spiritualiza- 
rea matricei”, estetica lui A. „procedează invers prin 
materializare”. Această disociere se vede însă mai 
târziu, după apariţia volumelor Cuvinte potrivite şi 
Flori de mucigai. Ciclul Agate negre şi versurile adia- 
cente exprimă, deocamdată, o împotrivire tulbure, 
cu viziuni demonice şi funerare, evitând în chip sus- 
pect tema religiosului. Nu evită însă amestecul „ma- 
cabrului cu senzualitatea”, cum observă tot E. 
Lovinescu. Asocierea acestor două universuri, vizibi- 
lă în Agate negre, este în cea mai pură filiaţie baude- 
lairiană. Când publică Rugă de seară, Arghezi este 
deja pregătit pentru marea creaţie. Apariţia, în 1927, 
a volumului Cuvinte potrivite a constituit o mare sur- 
priză, deşi autorul era cunoscut în lumea literară, e 
drept, mai ales prin publicistica lui. Mihai Ralea nu 
ezită să-l compare cu Eminescu, iar E. Lovinescu 
vede în el o sinteză superioară de tradiţionalism şi 
modernism românesc. Admiraţia nu e, totuşi, unani- 
mă şi nu va fi niciodată. lon Barbu îi contestă, într-un 
articol, lipsa de intelectualitate, iar mediile tradițio- 
naliste îl acuză de pornografie. Eugen Ionescu îi de- 
montează în Nu (1934) mecanismul retoric şi-i con- 
testă originalitatea, apoi, tot contestând, începe să 
preţuiască poemele care până atunci îi păreau pro- 
dusul abilității, nu al talentului. Criticii tineri — 
Perpessicius, Şerban Cioculescu, Vladimir Streinu, 
Pompiliu Constantinescu -— îl admiră şi se bat, real- 
mente, pentru a înfrânge inerţiile publicisticii con- 
servatoare şi refuzul, oarecum firesc, al lumii didacti- 
ce, scandalizată de îndrăznelile poetului. Dar ce 
poate fi aşa de scandalos în cele o sută de poeme din 
Cuvinte potrivite? Mulţi acuză ermetismul, ambigui- 
tatea imaginii, în fine, cei care cred că poezia trebuie 
să comunice totdeauna sentimente curate şi să folo- 

sească un limbaj cuviincios consideră „blestemele” 
un atentat la morala publică. Critica autentică a 
primit însă cu mai multă înţelegere această poezie 
care înfruntă în mod curajos prejudecățile estetice 
ale timpului şi nu ezită să vadă în A. pe adevăratul 
creator al modernităţii româneşti. Volumul se des- 
chide cu Testament (51 de versuri), poem programa- 
tic şi emblematic în care toţi comentatorii descifrea- 
ză estetica argheziană. Există, aici, într-adevăr, un 
manifest estetic, dar estetica depăşeşte cu mult sfera 
artei şi pune în discuţie totul: existenţa, rădăcinile, 
metafizica. Poem profetic, scris impecabil, cu o mu- 
zicalitate care aminteşte vuietul unei cascade înde- 
părtate. Sunt mai multe teme şi mai multe planuri 
care se adună şi se desfac în acest poem cu respiraţia 
grea şi sacadată. Primul fragment (sunt, în totalitate, 
cinci) are opt versuri, urmează, apoi, unul mai scurt 
(patru versuri), după care vine un text de optspreze- 
ce versuri dense, unde sunt concentrate toate 
temele mari ale poetului — tema tradiţiei, estetica 
urâtului, mobilitatea stilului, Cartea care adună, 
simbolic vorbind, „cenuşa morţilor din vatră”, adică 
suferinţa străbunilor şi graiul lor „muncit” sute de 
ani, în fine, complexitatea limbajului liric care face 
ca ocara să-mbie sau să înjure — într-o succesiune 
teribilă de versuri de o „lizibilitate” solemnă şi mis- 
terioasă, ca nişte versete biblice. Sunt versuri me- 
morabile, citite şi citate de generaţii succesive: „Ca 
să schimbăm, acum, întâia oară,/ Sapa-n condei şi 
brazda-n călimară,/ Bătrânii-au adunat, printre plă- 
vani,/ Sudoarea muncii sutelor de ani./ Din graiul 
lor cu-ndemnuri pentru vite/ Eu am ivit cuvinte po- 
trivite/ Şi leagăne urmaşilor stăpâni./ Şi, frământate 
mii de săptămâni,/ Le-am prefăcut în versuri şi-n 
icoane./ Făcui din zdrențe muguri şi coroane./ 
Veninul strâns l-am preschimbat în miere,/ Lăsând 
întreagă dulcea lui putere./ Am luat ocara, şi torcând 
uşure/ Am pus-o când să-mbie, când să-njure./ Am 
luat cenuşa morţilor din vatră/ Şi am făcut-o 
Dumnezeu de piatră,/ Hotar înalt, cu două lumi pe 
poale,/ Păzind în piscul datoriei tale”. G. Călinescu a 
observat că în Testament este mai mult decât o este- 
tică, e „un aspect de bază al lumii, germinaţia eternă 
şi enormă; nu iubirea fiului pentru străbuni e tema, 
ci teribila sforțţare pe care trebuie s-o facă natura 
pentru a obţine un rezultat”. Remarca este justă, 
totuşi ea simplifică şi se îndepărtează de ceea ce 
pare a fi esenţial în acest poem, şi anume, nu proble- 
ma germinaţiei cosmice (ea este colaterală), ci tema 
Cărţii (în sens mallarmean) care nu e produsul unei 

biblioteci, o Carte a cărților, ci „sudoarea muncii su- 
telor de ani”, hrisovul „robilor cu saricile, pline/ de 
osemintele vărsate-n mine”. A. răstoarnă, aici şi pre- 
tutindeni, cel puţin în plan teoretic, un mit care, por- 
nind de la Mallarme, a fost impus în estetica secolu- 
lui al XX-lea de Val&ry: poezia este o Carte în care „se 
varsă” — pentru a folosi imaginea argheziană -— ose- 
mintele spirituale ale cărţilor anterioare. A. vede 
poezia lui ca o „îndreptăţire a ramurii obscure”, o iz- 
bândă şi o răzbunare în plan istoric, moral, social a 
generaţiilor dinainte, un efort la care participă (G. 
Călinescu are dreptate) şi materia în eternă germina- 
ție. „Hrisovul”, menit să devină o „treaptă, un „căpă- 
tâi”, vine de departe, în timp, şi este „rodul durerii de 
vecii întregi”. El reprezintă un veritabil titlu de noble- 
țe, este un început („ea e hrisovul vostru cel dintâi”) 
şi un îndreptar moral în centrul căruia se află un 
enigmatic „Dumnezeu de piatră, construit din 
cenuşa morţilor din vatră: „Hotar înalt, cu două lumi 
pe poale,/ Păzind în piscul datoriei tale”. Imaginea 
„Dumnezeului de piatră” şi a „hotarului înalt” „cu 
două lumi pe poale” rămâne în poem voit ambiguă, 
ea poate sugera mai multe lucruri deodată. A. ticlu- 
ieşte în aşa fel lucrurile, încât cititorul se lasă sedus 
de ineditul şi frumuseţea metaforei şi nu mai caută 
să desluşească semantica precisă a cuvintelor. Mitul 
poeziei are, e limpede (cât de limpezi pot fi lucrurile 
în cazul poeziei argheziene), mai multe învelişuri, de 
la cel cosmic şi metafizic până la cel social şi moral. 
A. precizează, aproape didactic, tehnica utilizată în 
Blesteme şi, ulterior, în Flori de mucigai („Din bube, 
mucegaiuri şi noroi/ Iscat-am frumuseți şi preţuri 
noi”), tehnică, în punctul ei de pornire, baudelairia- 
nă, îmbogăţită însă, personalizată, transpusă într-un 
imaginar care adună inefabilele şi mizeriile lumii 
materiale şi morale într-o lirică vizionară, de o extra- 
ordinară concreteţe. Ea îşi determină şi destinatarul, 
lectorul, într-o ecuaţie stranie (Stăpânul „ca un ţap 
înjunghiat” şi Domnița care suferă „întinsă leneşă pe 
canapea”). Două figuri misterioase într-un poem în 
care profetismul biblic se uneşte cu viziunea crânce- 
nă a răzvrătirii. Poetul pune în mişcare, pentru a 
sugera această alianţă, o maşinărie uriaşă de fabricat 
imagini. E modul lui de a transpune orice idee, orice 
obiect oricât de umil ar fi — într-un univers vizionar. 
S-a spus, pe drept cuvânt, că această carte de poeme, 
apărută la o vârstă când alţi poeţi încep să-şi redacte- 
ze memoriile, adună toate temele argheziene. E ade- 
vărat, dar pentru a avea o imagine clară a miturilor şi 
temelor trebuie să mai treacă încă aproape patruzeci 


Arghezi 


de ani, răstimp în care autorul şi-a înzecit opera po- 
etică şi a publicat, separat, un număr dublu de scrieri 
în proză unde miturile, subiectele, temele sunt relu- 
ate, iar fantezia argheziană se desfăşoară imprevizi- 
bil. În Cuvinte potrivite se disting deja câteva mituri 
fundamentale. 1) Mitul estetic, semnalat în Testa- 
ment, reluat apoi în mai toate cărţile, inclusiv în 
acelea publicate după 1960. El este asociat cu mitul 
poetului solitar şi răzvrătit, nepotrivit în veac cu 
nimeni, înger şi, deopotrivă, diavol, cum autorul se 
imaginează singur în acest portret: „Sunt înger, sunt 
şi diavol şi fiară şi-alte-asemeni/ Şi mă frământ în si- 
ne-mi ca taurii-n belciug,/ Ce se lovesc în coarne cu 
scânteieri de cremeni,/ Siliţi să are stânca la jug”. 
Asta în ceea ce priveşte plămădirea interioară care, 
poetic vorbind, reia vechiul model simbolist. A. îi 
substituie, ulterior, imaginea poetului-meşteşugar, 
cel care „frământă” mii de săptămâni cuvintele şi le 
preface, cum zice în Testament, „în versuri şi icoane”. 
El respinge categoric fumurile poetului estetist, pier- 
dut în lumea himerelor, abstras şi arogant. 2) Mitul 
htonic, acela care se află, exprimat programatic, în 
două capodopere: Belșug şi Plugule, apoi în atâtea 
alte poeme risipite în cărţile argheziene. Foarte cu- 
noscut e tabloul formidabil în care plugarul apare 
profilat pe cer, iar, printre boi, se vede umbra divini- 
tăţii: „EL, singuratic, duce către cer/ Brazda pornită-n 
ţară, de la vatră./ Când îi priveşti împiedecaţi în 
fier,// Par, el de bronz, şi vitele-i de piatră./ Grâu, po- 
puşoi, săcară, mei şi orz,/ Nici o sămânță n-are să se 
piardă./ Săcurea plugului când s-a întors/ Rămâne-o 
clipă-n soare ca să ardă./ Ager, oţelul rupe de la fund/ 
Pământul greu, muncit cu duşmănie/ Şi cu nădejde, 
până ce, rotund,/ Luna-şi aşază ciobul pe moşie.// 
Din plopul negru, răzimat în aer,/ Noaptea, pe şesuri, 
se desface lină,/ La nesfârşit, ca dintr-un vârf de 
caier,/ Urzit cu fire de lumină.// E o tăcere de-nceput 
de leat./ Tu nu-ţi întorci privirile-napoi./ Căci 
Dumnezeu, păşind apropiat,/ Îi vezi lăsată umbra 
printre boi”. Un poem foarte modern, de unde se 
poate deduce că nu subiectul este esenţial în poezie, 
ci modul în care e privit. Belșug constituie, cu toate 
acestea, argumentul cel mai des invocat când se dis- 
cută despre tradiţionalismul lui A. Dacă prin tradiţio- 
nalism se înțelege un simţ special al naturii şi o atitu- 
dine de simpatie şi înţelegere faţă de civilizaţia satului 
arhaic, atunci A. este, desigur, un tradiționalist, ca şi 
Lucian Blaga de altfel. Scriind despre lumea ţărăneas- 
că (faţă de care, în mod vizibil, are un adevărat cult), 
poetul schimbă însă tot sistemul de referinţă lirică. 

1880 


1887-1891 


1891-1896 


1896 


1896-1899 


1900 


1904 


1905 


1906-1910 


VIAŢA 


mai 21 Se naște în București lon N. Theodo- 
rescu, „fiu legitim al d-lui Nae Theodorescu, 
de ani treizeci și unu, comersant, și al d-nei 
Maria, de ani optsprezece”; a fost declarat 
însă că s-ar fi născut la 23 mai. 


Este elev al școlii primare „Petrache Poe- 
naru” din București. 


Intră la gimnaziul clasic „Cantemir Vodă”; de 
la 11 ani, nevoit să se întreţină singur, dă 
meditații. 


Este, pe rând, ucenic la un atelier de cioplit 
pietre funerare, custode la o expoziţie de pic- 
tură, laborant al fabricii de zahăr din Chitila. 


februarie Intră în viața monahală, la mănăs- 
tirea Cernica, sub numele Iosif. După hiro- 
tonire diaconul Iosif revine la București, ca 
secretar la Mitropolie. 


Trece ultimele examene de liceu (pentru 
clasele a VI-a și a VII-a), pregătite în parti- 
cular. Renunţă la slujba de diacon. La Paris, 
din legătura cu profesoara Constanţa Zissu, i 
se naște la 10 ianuarie un fiu (FEliazar-Lotar). 
Pleacă în noiembrie la Paris, apoi, pentru 
studii teologice, în Elveţia, la Fribourg. 


Trăiește la Geneva: audiază cursuri la 
Universitate, se întreţine ca meseriaș, călă- 
torește în Franţa, Anglia, Germania, Italia. 

OPERA 


iulie 25 Debutează cu proza Din ziua de azi, 
urmată, la 30 iulie, de poezia Tatălui meu, în 
„Liga ortodoxă” (director: Al. Macedonski), 
semnând Ion N. Theodorescu. Câteva luni 
frecventează cenaclul macedonskian. 


Publică versuri în „Revista modernă” (1897) 
și în „Vieaţa nouă” (1898, sub semnătura Ion 
Th. Arghezzi). 


aprilie 15 Apare primul număr al revistei 
„Linia dreaptă”, scoasă împreună cu Vasile 
Demetrius. 

Își publică în paginile ei ciclul liric Agate 
negre, semnat Tudor Arghezi. 

1910 


1911 


1911-1912 


1912-1914 


1913-1914 


1915-1916 


1916 


1917-1918 


1919 


1920 


1922 


1923 


1924 


noiembrie Este admis în Societatea Scrii- 
torilor Români. 


Este căsătorit cu Constanţa Zissu. 


noiembrie 5 Se căsătorește cu Paraschiva Burda. 


Acuzat, alături de alți 24 de ziariști, că a colabo- 
rat cu ocupantul german, e condamnat și închis 
la penitenciarul Văcărești; la intervenţia lui 
N. Iorga, va fi grațiat la sfârșitul anului. 


decembrie 10 Se naște Domnica (Mitzura) 
Arghezi. 

N.D. Cocea îi publică în primul număr al 
„Vieţii sociale” poemul Rugă de seară. 


Îi apare în „Facla” o serie de pamflete 
îndreptate împotriva mitropolitului Athanasie 
Mironescu, ceea ce va determina excluderea 
din cinul monahal. 


Colaborează la „Rampa”, „Facla”, „Teatru”, 
„Viaţa românească”. 
Traduce din Dostoievski. 


E prim-redactor la ziarul „Seara” al lui 
Alexandru Bogdan-Piteşti (24 martie 1913 — 
18 octombrie 1914). 


Alături de Gala Galaction, este director al 
săptămânalului „Cronica” (12 februarie 1915 — 13 
martie 1916); susține ideea neutralității României. 
Va fi, de asemenea, prim-redactor al ziarului 
„Libertatea” (15 octombrie 1915 — 31 iulie 1916). 


Sub ocupaţie germană, e redactor la oficiosul 
„Bukarester Tageblatt” — „Gazeta Bucureștilor” și la 
„Steagul”; colaborează la „Scena” și „Renașterea”. 


Publică versuri și proză în „Hiena”. 


E secretar de redacţie la nou-apăruta revistă 
„Cugetul românesc” (februarie 1922 — iunie 1924). 
Susţine, în polemică cu N. Iorga, înnoirile în 
poezie, respingând totodată, eronat și într-o 
tonalitate excesivă, stilul romancierului Liviu 
Rebreanu. 


Este director al săptămânalului „Naţiunea” 
(aprilie-mai). 

1925 


1927 


1928 


1929 


1930 


1931 


1933 


1934 


1935 


1936 


1934 
1939 
1942 


1943 


1945 
1946 


decembrie 28 Se naște Iosif (Baruţu) Arghezi. 


I se decernează (ex aequo cu G. Bacovia) 
Premiul Naţional pentru Poezie. 


Este internat în lagărul de la Târgu Jiu, ca 
urmare a publicării pamfletului  Barodne, 
care îl viza pe Manfred von Killinger, tri- 
misul Germaniei naziste la Bucureşti. 


Este distins cu Marele Premiu Naţional pentnu Poezie. 

Debutează editorial cu volumul de versuri 
Cuvinte potrivite, salutat de importante voci 
critice (E. Lovinescu, F. Aderca, Șerban Ciocu- 
lescu, G. Călinescu, Pompiliu Constantinescu, 
Vladimir Streinu, Mihai Ralea) ca un adevărat 
eveniment literar. 


februarie 2 Scoate revista în format liliputan 
„Bilete de papagal”, care va avea mai multe 
serii: 2 februarie 1928 — 9 august 1929, 15 iu- 
nie — 5 octombrie 1930, 1937-1938, 15 de- 
cembrie 1944 — 12 februarie 1945. 


Publică volumul Jcoane de lemn. 


Apare Poarta neagră; colaborări la „Adevărul 


x» 


literar şi artistic”, „iparniţa literară” ș.a. 


Publică Flori de mucigai (versuri) şi Cartea 
cu jucării (proză). 


Apare volumul Tablete din Tara de Kuty. 


Publică romanul Ochii Maicii Domnului. 
li apare volumul Poezii. 


I se tipărește al treilea volum de versuri: 
Cărticică de seară. 


Apar romanul Cimitirul Buna-Vestire şi o „ediţie 
definitivă” Versuri (amplificată în 1940 și în 1943). 


Publică volumul Ce-ai cu mine, vântule? 
Este editat un nou volum de versuri: Flore. 


Apare romanul Zina. 


Apar volumele Bilete de papagal, Manual 
de morală practică şi Versuri alese. 

1946-1947 În ziarul „Adevărul” publică texte anticomu- 
niste, semnalând criza culturii. 


1947-1948 Se dezlănţuie o violentă campanie de denigrare 
a poetului, instrumentată în ziarul „Scânteia”. 
Volumul Una sută una poeme, tipărit în 1947, 
este retras din librării. 


1951-1954 I se publică doar traduceri (din A.I. Kuprin, 
L.A. Krilov, M.E. Saltikov-Șcedrin, N.V. Gogol, 
Anatole France, La Fontaine). 


1954 Îi apare cartea de versuri „copilărești” Prisaca. 
1955 Devine membru al Academiei Republicii Publică volumele Pagini din trecut şi 1907 


Populare Române, este decorat cu Ordinul  — Peizaje. 
Muncii, clasa I și i se acordă Premiul de Stat. 


1956 Apare poemul Cântare omului. 
1957 Este ales deputat în Marea Adunare Naţională. Publică volumele Sfihuri pestrite și Din drum. ... 
1958 Sunt editate culegerea de publicistică Lume 


veche, lume nouă şi un volum de versuri 
pentru copii, Cartea mea frumoasă. 


1959 Apare volumul Versuri în colecţia „Biblioteca 
pentru toți. 


1960 Este sărbătorit ca poet naţional. Se tipărește volumul Tablete de cronicar. 


1961 I se publică volumele Frunze și Cu bas- 
tonul prin Bucureşti. 


1962 Începe editarea integrală a operei sale, sub 
titlul Scrieri, proiectată și publicată până în 
2006 în 61 de volume. 


1963-1967 Ies de sub tipar mai multe cărți: Poeme noi 
(1963), Cadenţe (1964), Răzlețe (1965), 
Silabe (1965), Ritmuri (1966), Noaptea și 
Litanii (1967). 


1965 Universitatea din Viena îi acordă Premiul Herder 
şi este sărbătorit din nou la seară naţională; 


1967 iulie 14 Moare la Bucureşti Tudor Arghezi. 
Va fi înmormântat, cu funeralii naţionale, la 
Mărţişor. 

Aici este viziunea cosmică a ţăranului care duce 
brazda în cer, în sute de alte versuri apare imaginea 
lucrurilor care, cu partea lor cerească şi pământeas- 
că, participă la o imensă, copleşitoare simfonie uni- 
versală. 3) Lângă mitul htonic stă mitul universului 
mic (Ov. S. Crohmălniceanu îl numeşte pe A. „poetul 
boabei şi al fărâmei”). Este vorba de o temă care 
revine (tema buruienilor, ierburilor, gâzelor etc.) şi 
de un mare poet care ridică, după o veche tehnică 
romantică, amănuntul din sfera existenţei la o di- 
mensiune cosmică. Reluând celebrele propoziţii ale 
lui Rimbaud, se poate spune că modernul A. rein- 
ventează poezia, inspectând, înainte de orice, „ni- 
micul nepipăit” al realului. În Cărticică de seară pro- 
gramul este enunțat în mod direct: „am voit să 
umplu celule/ Cu suflete de molecule [...]/ să strecor 
pe un fir de ață/ micşorată, subţiata şi nepipăita 
viaţă [...]/ Măcar câteva crâmpeie,/ Măcar o ţandără 
de curcubeie/ Măcar niţică scamă de zare./ Niţică 
nevinovăție, nițică depărtare [...]/ Nimicul nepipăit 
să-l caut vrui/Acela care tresare/ Nici nu ştii de unde 
şi cum”. Din contemplarea acestei lumi umile iese 
poetul franciscan (de care vorbeşte Pompiliu 
Constantinescu), înfrățit cu gâzele şi păpădiile, un 
mare liric al universului serafic, dar şi un uluitor 
poet al germinaţiei cosmice în lumea cartofilor, ca 
în Har. „Îmbrăcaţi în straie de iască/ Sunt gata car- 
tofii să nască./ S-au pregătit o iarnă, de soroc,/ Cu 
cârtiţele la un loc,/ Cu întunericul, cu coropijniţa şi 
râmele,/ Şi din toate fărâmele/ Au rămas grei ca 
mâţele,/ Umflându-li-se ţâţele./ Auzi?/ Cartofii sunt 
lehuzi”. 4) Poetul miraculosului naturii şi al graţiei 
divine revelate în tubercule, furnici, buruieni trăieş- 
te laolaltă cu un aspru poet al apocalipsului. E o 
temă esenţială în poezia lui A. şi ea îl urmează, 
fidelă, în mai toate cărţile. De la Eminescu, nimeni 
nu a mai avut ca autorul Cuvintelor potrivite (şi nici 
după el) o intuiţie atât de puternică a destrămării 
lumii materiale. Mitul morţii universului, aşadar mit 
eminescian (şi, în genere, romantic), din care lipseş- 
te la A. sentimentul grandorii escatologice, specta- 
colul măreț al stingerii. În Triumfulmateriile clocesc 
şi put, zările sunt mâncate de mucegaiuri, iar norii 
otrăviţi curg inestetic peste un tărâm bolnav: „Nu 
mai adie vântul în parcuri, parfumat,/ De ţâţele 
femeii, rămase fără lapte,/ Prunci orbi şi muţi, sche- 
lete şi sluţi ai spânzurat./ Albinele, din bozii, aduc la 
stupi otravă,/ Izvoarele-năcrite-s şi strugurii scă- 
moşi./ Ca să-ţi ajungă ploaia, pune-n văzduh 
zăbavă/ Şi norii-n cheagul serii curg vineţi şi băloşi./ 

Nici o vioară nu mai pricepe să mai sune, / Chiar ste- 
lele, sfinţite şi pure la-nceput,/ Au putrezit în bolta 
visărilor străbune/ Şi zările, mâncate de mucegaiuri, 
put”. Este viziunea care, sub forma imprecaţiei, se 
regăseşte în Blesteme şi în Flori de mucigai, dar şi în 
poemele de senectute. Blestemul are o tradiţie în 
poezia românească. D. Bolintineanu, V. Alecsandri 
(în Grui-Sânger), Eminescu (în Gemenii, Rugăciunea 
unui dac) îl tolosesc. A. i-a dat o mare strălucire 
lirică, asociind blestemul magic cu mitul destrămă- 
rii universului, ocara cu imaginea degradării fiinţei. 
El născoceşte făpturi de iad şi cazne cumplite în- 
tr-un peisaj de sfârşit de lume, cu stârvuri, bezne şi 
prăbuşiri de ceruri în fapt de seară, când luna „intra 
ca un taur cu cornu-n stihie”. Privelişte neagră în 
care timpul se stârveşte, iar aerul ustură ca oţetul, 
într-un poem care tulbură prin perfecțiunea lui for- 
mală: „Pe tine, cadavru spoit cu unsoare,/ Te bles- 
tem să te-mpuţi pe picioare./ Să-ţi crească măduva, 
bogată şi largă,/ Umflată-n sofale, mutată pe targă. 
[...]/ Iar ţie, jivină gingaş gânditoare, / Să-ţi fie şezu- 
tul cuprins de zăvoaie./ Ficatul un cui să-ţi frămân- 


Desen de Theodor Pallady 

te./ Urechea să ţipe şi nasul să-ţi cânte./ Să-ţi crape 
măselele-n gură/ Şi dinţii cu detunătură./ Să-ţi pută 
sărutul, oftatul să-ţi pută,/ Mormânt cu mocirla stă- 
tută./ O unghie pe săptămână/ Să-ţi coacă la câte o 
mână, / Şi-n zilele de sărbătoare/ Un deget şi de la 
picioare”. Performanţele poetului pot fi măsurate, 
mai bine, în Flori de mucigai şi în poemele din jurul 
lor. Până atunci poate fi semnalată în Cuvinte potri- 
vite prezenţa unui alt mit, înrudit, în alt plan de per- 
cepţie, cu cel al morţii universului. 5) Mitul solitudi- 
nii mândre şi al precarităţii existenţiale a omului, 
mitul căutării unui „vreasc de rost” şi al negăsirii. 
Folosind formula unui filosof, s-ar spune că acest 
mit, care îmbracă o mie de forme şi altă mie de înţe- 
lesuri, reprezintă la A. o perpetuă căutare de negăsi- 
re. O căutare şi o negăsire, în primul rând, de sine. 
Dar şi a sinelui în raport cu lumea din afară. O relaţie 
veche, o temă esenţială în poezie. A. face din ea o 
interogaţie dramatică a spiritului şi, din răspunsuri- 
le aproximative, contradictorii, de multe ori negati- 
ve, face un mit liric cu foarte multe implicaţii, de la 
simpla neliniște existenţială la ideea de divinitate. 
Oriunde în Cuvinte potrivite există o variantă a aces- 
tei teme şi, aproape sigur, o nouă construcție meta- 
forică, una care pe de o parte uimeşte prin originali- 
tatea ei, pe de alta sporeşte ghemul de neliniști. lată 
Fiara mării, variaţie pe tema omului „singur şi 
pieziş”, grăunte de nisip într-un univers ostil, repre- 
zentat în cazul de faţă de stihia dezlănţuită a mării. 
Retorica lui A. aduce un număr impresionant de 
metafore ale solitudinii aspre şi ale înverşunării de a 
înfrunta talazurile mării, beznele, şerpii, râmele, „fa- 
naticii limbrici”, norii ameninţători. Puse în versuri 
croite impecabil, aceste imagini capătă forţă şi mă- 
reţie lirică: „Le iată iarăşi singur, în luntrea cât o 
scoică,/ Luptând în fundul zării cu norii mari din 
cer/ Şi legănat de mare, de fiară, ca de-o doică,/ Şi 
năbuşit în cântec de ţâţele-i de fier”. Tema este relu- 
ată, din altă perspectivă imagistică, în Nehotărâre, 
Doliu, Miez de noapte şi, în fapt, în mai toate poe- 
mele care au atingere cu ideea destinului şi a condi- 
ţiei creatorului în raport cu „noroiul vremii”. O idee 
morală se desprinde din aceste poeme încărcate de 
metafore strălucitoare ca nişte pomi de Crăciun şi 
ea trimite la Biblie: omul este singur în lume, lumea 
este strâmb făcută, pustiul îl învăluie, lighioanele îl 
ameninţă, semenii îl pândesc, gândirea lui se pierde 
în fum şi paşii lui rătăcesc pe „drumuri fără drum”, 
în fine, omul singuratic şi pieziş caută un „vreasc de 
rost” şi nu îl află; se mulţumeşte cu crâmpeie de 

adevăr şi, a doua zi, o ia de la capăt într-o „îndârjire 
vie”. De oriunde ar porni, A. ajunge într-un chip sau 
altul la acest mit fundamental. În Toamna, delicat 
poem erotic, câteva versuri sar din metafora inițială 
şi aduc în discuţie, din nou, ideea căutării de sine şi 
a neliniştii care o însoţeşte: „Mă-ndrept încet spre 
mine şi sufletul mi-l caut/ Ca orbul, ca să cânte, 
spărturile pe flaut”. 6) În prelungirea acestui mit, 
greu de prins într-o formulă din pricina numeroase- 
lor sale implicaţii existenţiale şi spirituale, se află 
altul, nu cu mult mai bine determinat, grupat în 
jurul sentimentului de teroare. O teroare având cau- 
zalități multiple şi origini necunoscute. Criticii lite- 
rari ai vremii i-au spus „teroarea mistică”. Se poate 
găsi o denumire mai potrivită, pentru că poemele 
care sugerează această frică abisală (Între două 
nopți, Duhovnicească, Schimnicie) vin, într-adevăr, 
în atingere cu neliniştea de origine mistică, dar nu 
se identifică până la urmă cu ea. În jurul acestui mit 
se strâng mai multe fantasme, sugestii, intuiţii poe- 
tice. Sugestia, de pildă, a „timpului care trece pe 
lângă oră, a secundei care se destramă şi a osemin- 
telor trecutului pe care individul le poartă, în spate, 
oriunde ar fi şi orice ar face în lume. Sau fantasma 
„nopţii adânci” şi a „sufletului bolnav de oseminte 
de zei străini” în poemul Întoarcere în țărână. Ceva 
neştiut, necunoscut, doar bănuit trece pe lângă su- 
fletul celui care este osândit să aştepte ceva ce nu 
mai vine şi să înţeleagă ceea ce nu se poate înţelege 
(„îndemnul nenţeles”). Un lacăt uriaş stă la ușa aces- 
tei aspirații: „Lacăte, cine te-a închis/ La uşa marelui 
meu vis?/ Unde ni-i cheia, unde-i păzitorul,/ Să sfă- 
râme zăvorul/ Şi să vedem în fundul nopţii noastre/ 
Mişcându-se comorile albastre?”. Aici pasul greoi 
care trece din timp în timp, iar în poemul Între două 
nopți fantasma singurătăţii, a urâtului cosmic şi a 
coborârii în timp, pusă în relaţie cu alt element, acela 
de „târziu în cer”, de timp cosmic înţepenit şi gol. 
Prezenţa Tatălui care împiedică revelarea misterului 
(„rupe” lopata cu care robul sapă în odaia singurătă- 
ţii sale) şi a lui lisus ce plânge în piscul de pământ dă 
o dimensiune, într-adevăr mistică, acestei căutări 
eşuate. Imaginea robului care vrea să-şi asume sufe- 
rinţa lui lisus şi vede că nu se poate este formidabilă: 
„Şi m-am întors prin timpuri, pe unde-am scobo- 
rât,/ Şi în odaia goală din nou mi-a fost urât.// Şi am 
voit atuncea să sui şi-n pisc să fiu./ O stea era pe 
ceruri. În cer era târziu”. Duhovnicească — o capodo- 
peră a lirismului arghezian —- adună toate sevele, cu- 
lorile şi sunetele acestei frici existenţiale şi cosmice, 

dublate de un sentiment copleşitor de teamă misti- 
că. E, întâi, în poem o privelişte de apocalipsă (lucru- 
rile „înnoptează” într-o atmosferă de putrezire gene- 
rală), de moarte cosmică şi, în această atmosferă, 
cineva neştiut bate „în fundul lumii” şi umblă fără 
lumină prin livada robului înspăimântat: „Ce 
noapte groasă, ce noapte grea!/ A bătut în fundul 
lumii cineva./ E cineva sau, poate, mi se pare./ 
Cine umblă fără lumină,/ Fără lună, fără lumâna- 
re/ Şi s-a lovit de plopii din grădină?/ Cine calcă 
fără somn, fără zgomot, fără pas,/ Ca un suflet de 
pripas?/ Cine-i acolo? Răspunde!”. E „sufletul mis- 
terios al dezagregării”, cum scrie G. Călinescu, sau 
e o viziune mistică proiectată cosmic şi trăită în 
modul existenţial cel mai acut?. Poate fi numit, pro- 
vizoriu, mitul suferinţei spirituale. 7) Mitul care 
trăieşte în vecinătatea Psalmilor, dar nu se confun- 
dă cu problematica lor. A. valorifică aici ceea ce el 
numeşte undeva „neliniștita patimă cerească”. E 
vorba de poetul religios A. şi de relaţia, foarte com- 
plexă, cu ideea divinității. Acest aspect a stârnit 
cele mai vii controverse în critica literară. S-a pus, 
întâi, problema dacă poetul este sau nu un mistic 
autentic şi, pentru a afla răspunsul, a fost comparat 
cu Rilke, Claudel şi cu alți autori europeni. 
Răspunsul e că A. este un spirit religios, dar nu un 
poet mistic, există la el setea de divin, dar atitudi- 
nea lui generală față de această temă „nu se poate 
numi misticism, ci este mai mult efectul unei edu- 
caţii religioase în conflict cu realităţile vieţii şi cu 
datele ştiinţei” (E. Lovinescu). Alţi critici (Pompiliu 
Constantinescu) rezolvă dilema în sensul panteis- 
mului, subliniind faptul că în poemul arghezian 
transcendentul coboară, în timp ce la Blaga urcă. G. 
Călinescu vorbeşte de un „spiritualism [...] de mari 
efecte lirice”, iar, mai târziu, când tema religioasă de- 
venise incomodă, criticii literari au ocultat-o şi au 
tradus simbolul căutării divinității prin simbolul că- 
utării adevărului (Dumitru Micu). Discuţia, în sine, 
nu e esenţială, pentru că este neimportant dacă un 
poet e sau nu, teologic vorbind, un spirit religios au- 
tentic, important este doar ce comunică poezia şi 
sub ce forme lirice atunci când abordează tema divi- 
nităţii. Este cazul Psalmilor arghezieni şi al altor 
poeme (numeroase) din această constelație. Dacă 
poemele se recitesc din acest unghi, se constată că 
ideea de divinitate are la A. cel puţin patru accepţii: 
religioasă, gnoseologică, morală şi estetică, aşadar o 
pluralitate de sensuri. Poetul însuşi a sugerat aceste 
învelişuri vorbind, într-un vers, de „voia mea de bine, 

frumos şi adevăr”. Acceptând aceste rodnice ambi- 
guităţi, se mai poate spune că A. este un poet mistic? 
Ţinând seama că, după unii filosofi, misticul dă, nu 
cere, nu caută (oricum nu caută certitudini în privin- 
ţa lui Dumnezeu, pentru că nu se îndoieşte nici o 
clipă de existenţa lui), s-ar putea răspunde nu, 
pentru că un credincios adevărat nu pune credinţa la 
îndoială. EI crede, nu cercetează. A. tocmai acest 
păcat îl săvârşeşte: caută, vrea probe, semne, vrea să 
stea de vorbă cu Domnul pe care îl slujeşte, încearcă 
să se mântuiască prin cunoaştere. E mai religios un 
spirit care ştie decât unul care caută să ştie? Pentru 
poezie cazul din urmă este mai promiţător decât cel 
dintâi. A. este, cu adevărat, neliniştit în patima lui ce- 
rească, nepotrivit cu toate în veac, inclusiv cu etica şi 
canoanele Bisericii Ortodoxe. Trebuie acceptat ca 
atare, iar poezia lui cu teme religioase trebuie jude- 
cată după alte criterii. El este un poet religios atipic şi 
comparaţia cu alți poeţi, canonici, nu e în defavoarea 
lui. Asociază temei religioase (şi în aceasta constă 
originalitatea şi profunzimea lirismului său) mai 
multe lucruri, în primul rând un sentiment puternic 
de suferinţă existenţială. O suferinţă a spiritului care 
caută şi nu este sigur niciodată de ceea ce a găsit. A. 
pune în acest scenariu (repetat la infinit) toate îndo- 
ielile, aşteptările, resemnările, revoltele, chiar şi sme- 
reniile sale, creând un spectacol liric extraordinar. 
Primul Psalm din seria publicată în Cuvinte potrivite 
este deja trufaş, „crâncen şi scârbit”, robul refuză 
„Sslava” şi se leapădă nestingherit de un mare simbol. 
O primă provocare a tăcerii divinității: „Vreau să pier 
în beznă şi în putregai,/ Ne-ncercat de slavă, crâncen 
şi scârbit./ Şi să nu se ştie că mă dezmierdai/ Şi că-n 
mine însuţi tu vei fi trăit”. A doua ipostază împleteşte 
trufia cu regretul şi supuşenia, dar nu de tot, din 
moment ce finalul poemului este atât de sceptic în 
privinţa posibilității ca robul („tâlhar de ceruri”) să 
vorbească, totuşi, cu Domnul său. O spovedanie din 
care nu a dispărut orgoliul, ceea ce, creştineşte vor- 
bind, este un păcat, dar cât de frumos estetic: 
„Păcatul meu adevărat/ E mult mai greu şi neiertat./ 
Cercasem eu, cu arcul meu,/ Să te răstorn pe tine, 
Dumnezeu!/ Tâlhar de ceruri, îmi făcui solia/ Să-ţi 
jefuiesc cu vulturii tăria./ Dar eu râvnind în taină la 
bunurile toate, / Ţi-am auzit cuvântul zicând că nu se 
poate”. Este un poem, din această sferă a imaginaţiei, 
tipic arghezian. Adică strălucitor, abil, memorabil, 
amestec de revoltă, dezamăgire şi cu o extraordinară 
viziune a păcatului lumesc. Mai departe setea de 
divin este însoţită de ideea unei teribile singurătăți: 

robul se simte părăsit, uitat ca un copac pribeag în 
câmpie şi cere un semn că Dumnezeu nu s-a retras 
din lume: „Irimite, Doamne, semnul depărtării,/ Din 
când în când, câte un pui de înger”. Vrea ca Domnul 
să-i calce în bătătură, ca în timpurile biblice. Nu este 
exclusă nici posibilitatea retragerii din această cursă 
celestă care, pentru robul îndoielnic, este o „rece-n- 
cruntată suferință”. O rugăciune zilnică, plină de 
speranţe şi dezamăgiri: „Şi te slujesc, dar, Doamne, 
până când?”. Întrebare primejdioasă pentru un cre- 
dincios. Autorul o reia, sistematic, în Psalmi, o am- 
plifică şi îi dă chiar un caracter agresiv. E momentul 
contestaţiei totale: „Gura ta sfântă, toţi Părinţii ştiu,/ 
Nu s-a deschis decât ca să ne-njure [...]/ Eşti ca un 
gând, şi eşti şi nici nu eşti,/ Între putinţă şi-ntre 
amintire”. Oscilaţia între credinţă şi apostazie consti- 
tuie axa Psalmilor arghezieni, în jurul ei poetul con- 
struieşte un scenariu vast în care intră toate nuanțele 
rugăciunii smerite şi ale revoltei mândre. Când pare 
că lupta s-a încheiat şi că robul se resemnează, se ob- 
servă, după oarecare vreme, că Sisif îşi urcă din nou 
bolovanul pe umăr şi caută să-l ducă în vârful mun- 
telui. În Frunze, Poeme noi, Crengi ş.a. tema psalmis- 
tului revine sub diverse veşminte lirice şi însoţită de 
stări de spirit diferite. Aici robul pare a se certa cu 
Domnul, ca doi vecini care se ştiu de mult, în altă 


Arghezi 


parte robul este hotărât să încheie socotelile, ridică 
glasul, protestează, vrea să sfărâme totul, începând 
chiar cu Dumnezeu, pe care l-a slujit cu credinţă. E 
punctul maxim al revoltei argheziene: „Încerc, de-o 
viață lungă, să stăm un ceas la sfat,/ Şi te-ai ascuns 
de mine de cum m-am arătat./ Oriunde-ţi pipăi 
pragul, cu şoapta tristei rugi,/ Dau numai de belciu- 
ge, cu lacăte şi drugi./ Învierşunat de piedici, să le 
sfărâm îmi vine;/ Dar trebuie,-mi dau seama, să-n- 
cep de-abia cu tine”. „Necredincioşenia”, cu un 
cuvânt al lui N. Steinhardt, nu ţine, totuşi, mult. Peste 
câteva poeme, psalmistul revine la gânduri mai bune 
şi, spăsit, vrea să sărute „opinca de lumină” a lui 
Dumnezeu. Dialogul continuă şi nu se va încheia 
decât atunci când unul dintre partenerii acestui 
complicat joc de şah va dispărea fizic. Ce-i interesant 
în Psalmi este nu atât problematica sacrului şi a tă- 
găduinţei sacrului (cu alte vorbe: tema religiosului), 
cât problematica umanului care o însoţeşte şi, în cele 
din urmă, o domină. Cea dintâi fantasmă este aceea 
a omului închis ca un mânz într-un „mare ocol”, în- 
colţit din toate părţile, fără putinţă de scăpare. O 
imagine pe care A. o multiplică şi o îmbogăţeşte în 
toate felurile cu retorica lui poetică inepuizabilă. 
Este de neînchipuit câte forme lirice poate să găseas- 
că pentru a sugera o lungă suferinţă a spiritului, a 
căutării de neaflare. Ideea divinității asociază, apoi, 
maivecheaviziune a dezastrului cosmic. Retrăgându- 
se din lume, Dumnezeu a lăsat-o pradă răului. 
Creaţia lui fragilă —- omul — s-a degradat. lată, într-un 
poem din Cuvinte potrivite, un portret care aminteş- 
te de tehnica din Blesteme şi Flori de mucigai: 
„Urechea lui închisă pentru graiuri/ Cu scamă s-a 
umplut, de mucegaiuri./ Gingia moale, înțărcată, 
suge,/ Ochiul porneşte blând să se usuce, / În pântec 
spini, urzici şi aguride/ Dau ştiri de beteşugul ce-l 
ucide./ Creştetul gol poţi să-l încerci/ Puhav subt 
pipăit, ca pe ciuperci./ Şi-i şubred ca o funie-nnoda- 
tă,/ Cu căpătâiu-n barca înecată”. Așadar, este A. un 
poet religios, un poet mistic? lar răspunsul e că A. a 
corupt în chip fericit pentru poezie tema sacrului şi a 
creat o operă unică, în felul ei, în secolul al XX-lea, 
introducând masiv în problematica religioasă dra- 
mele existenţiale şi metafizice ale individului. 8) 
Trecând peste alte mituri (mitul erotic, de pildă) şi 
peste alte teme care se repetă, se ajunge la poemele 
din Flori de mucigai, a căror tehnică fusese anunţată 
în Cuvinte potrivite prin ciclul Blesteme. Mulţi critici 
consideră această culegere de poeme inconfortabile 
capodopera lirică a lui A., oricum partea cea mai ori- 

ginală a creaţiei sale. Nu se înşală prea mult, deşi, la o 
privire atentă, se poate observa că numărul capodo- 
perelor în opera lui A. este mult mai mare şi că ele nu 
ocolesc volumele zise minore — Cărticică de seară, 
Buruieni, Hore. Cele 25 de poeme din Flori de muci- 
gai sunt, într-adevăr, neobişnuite pentru literatura 
română, o poezie — cel puţin până la data la care au- 
torul publică acest ciclu liric — care ocoleşte, de 
regulă, zonele dubioase ale realului. A. duce poezia 
română în puşcărie (fusese, el însuşi, deţinut) şi o si- 
leşte să primească urâtul, răul, impudicul, sordidul, 
pe scurt, infernul existenţial din lumea galerelor. lese 
o poezie în linie baudelairiană, cu o tehnică originală 
şi de o densitate lirică uluitoare. E. Lovinescu reţine 
nota obiectivă, epică „prin material [...], adâncirea 
psihologică” şi „realismul estetic” al ciclului. Totuşi, 
obiectivă, în sensul strict al cuvântului, poezia nu 
poate fi (cu atât mai puţin aici), epică — doar în şi prin 
subiectul ei, dar nu şi prin spiritul şi puterea ei de 
percepţie, în fine, nu poate fi vorba de o „adâncire 
psihologică” şi nici de „realism estetic” (acesta se 
poate recunoaşte în prozele argheziene) când e 
vorba de limbajul liric şi de viziunile pe care le poate 
crea. Adevărat este faptul că A. schimbă oarecum în 
Flori de mucigai instrumentele de expresie — în 
sensul că înnoieşte limba prin infuzia de vorbe măs- 
căroase, argotice, trase însă în tuburi fine care le dis- 
tilează — şi schimbă obiectul liric ca atare. Poetul so- 
litar, îndârjit, neînțeles şi mândru, cu spiritul ca pis- 
curile mari de piatră din Cuvinte potrivite, se retrage 
oarecum din poem: lasă iniţiativa obiectului, nu in- 
troduce în poem, cum se întâmplă de obicei, proble- 
matica subiectului (creatorului) care observă şi 
asumă ceea ce observă. Iniţiativa aparține, acum, 
„nepoeticului” pe care îl reclamase Baudelaire şi, 
după el, poeţii moderni. Ei vor să îngroape, cum zice 
Rimbaud, „arborele binelui şi al răului” şi abrogă es- 
tetica veche privitoare la lucruri poetice şi nepoetice. 
A. îşi anunţase, în această privinţă, poetica în 
Testament şi chiar mai înainte, în faza Agatelor negre. 
În Flori de mucigai pune în practică estetica urâtului 
şi o ilustrează liric în chip genial prin scene de viaţă, 
portrete, tablouri carcerale şi mici reflecţii morale în 
marginea lor. Există un nucleu epic în aceste poeme 
aspre, dar epicul intră într-un simbol liric general şi 
participă la crearea unei poezii de sugestie şi atmo- 
sferă, crudă şi înţelegătoare totodată. Căci acest fapt 
este impresionant şi dă complexitate, profunzime 
lirică versurilor din Flori de mucigai: A. foloseşte rar 
sarcasmul şi evită, de regulă, pamfletul care incrimi- 

nează şi distruge obiectul liric; este flexibil, aici plin 
de cruzime, colo ironic, apoi duios şi plin de umor. 
Răul, urâtul, micul infern uman au părţile lor de can- 
doare şi suferinţă autentică şi, dibaci, poetul ştie să le 
folosească pe toate în versurile sale „de groapă”, 
scrise „cu unghiile de la mâna stângă”, „pe întuneric”, 
cum spune în poemul liminar. E o estetică adecvată 
obiectului şi mesajului liric de acum: „Le-am scris cu 
unghia pe tencuială,/ Pe un părete de firidă goală,/ 
Pe întuneric, în singurătate,/ Cu puterile neajutate/ 
Nici de taurul, nici de leul, nici de vulturul/ Care au 
lucrat împrejurul/ Lui Luca, lui Marcu şi lui loan./ 
Sunt stihuri fără an,/ Stihuri de groapă,/ De sete de 
apă/ Şi de foame de scrum,/ Stihurile de-acum./ 
Când mi s-a tocit unghia îngerească/Am lăsat-o să 
crească/ Şi nu a mai crescut —/ Sau nu o mai am cu- 
noscut”. Nu este limpede dacă „unghia îngerească” 
s-a tocit scriind o parte din aceste poeme neconven- 
ţionale sau se tocise înainte ca autorul să coboare în 
aceste pivnițe ale infernului uman. Impresia este că 
latura îngerească nu e cu totul absentă. Se poate 
spune că marea poezie „îngereşte” obiectul oricât de 
decăzut, adică nepoetic ar fi. Ce urmează este un şir 
de scene sugestive (Pui de găi..., La popice, Lache, 
Șatra), mici naraţiuni lirice fioroase şi fabuloase, cu 
versuri memorabile. O babă hoaţă se linge pe buze 
„cu pofta de sânge a unei mâţe lehuze”, Pătru Marin, 
flăcău de sub Ceahlău, geme şi zbiară cuprins de 
streche erotică, „lungul” şi „scurtul” se bat încă 
pentru Gherghina, Lache stă închis de opt ani şi ceva 
pentru că a făcut farmece şi minuni, un tâlhar se de- 
ghizează în femeie şi atacă un ţăran care, isteţ, îl duce 
cu vorba până îl predă autorităţilor (Ucigă-l toaca). 
Tehnică poetică de mare subtilitate, „parşivă” (cu o 
vorbă a lui A.), în stare să sublimeze textul. Ea trans- 
formă o banală poveste de viaţă într-un mare simbol 
liric. lată scena de o solemnitate biblică din Galere, în 
care puşcăriaşii, legaţi de mâini şi de picioare, trec pe 
caldarâmul oraşului, cărând în loc de cruci lanţuri 
grele şi cătuşe pe drumul ce duce spre o prozaică 
Golgotă de câmpie: „O şchiopătare de vulturi căzuţi 
din stele/ Prin oțăţitul întuneric tare;/ O răstignire 
fără cruci şi fără schele./ O Golgotă şeasă, fără altare”. 
Sugestia de măreție tragică reapare în poemul Morţii 
sau în Ion Ion, text emblematic, scris de un A. răzvră- 
tit, înverşunat împotriva „cioclovinelor”, un poet 
social care din când în când reactivează fantezia lui 
neagră şi justiţiară: „Departe de vatră şi prins de 
boieri,/ Departe de jalea mămuchii,/ Pe trupu-i cu 
pete şi peri,/ În cârduri sunt morţi şi păduchii”. Tinca 

şi Rada au intrat, ca multe alte poeme, în folclorul 
intelectual (mai exact: folclorul boemei intelectuale). 
A. foloseşte oralităţile pitoreşti şi invectivele mahala- 
lei şi nu se sfieşte să sugereze dulcile, concupiscente- 
le violenţe sexuale. Iat-o pe trădătoarea Tinca pă- 
trunsă de cuțitul îndrăgostitului Năstase: „Cine ţi-a 
frământat carnea de abanos/ Şi ţi-a băut oftatul min- 
cinos?/ Cui i-ai dat, fă, să ţi-o cunoască/ Făptura ta 
împărătească?// Cine ţi-a dezlegat părul cu miros de 
tutun?/ Cine ţi-a scos cămaşa, ciorapul?/ Cine ţi-a 
îngropat capul,/ Nebun,/ În braţele lui noduroase, 
păroase, / Şi te-a-nfrigurat fierbinte până-n oase?// 
Tu n-ai voit să spui/ Nimănui/ Unde înnoptai,/ 
Curvă dulce, cu mărgăritărel de mai!. Şi, iată, nebu- 
nia erotică din Rada, poem superb, deloc pornogra- 
fic, cum au crezut unii comentatori. Nimic nu e 
obscen în aceste versuri senzuale, învăluitoare ca 
nişte mătăsuri fine pe trupul unei Venere de mahala: 
„Şi-a dezvelit sărind/ Bujorul negru şi fetia./ Parcă 
s-a deschis şi s-a închis cutia/ Unui giuvaier, de 
sânge./ Aipune gura şi-ai strânge./ / Statuia ei de chi- 
hlimbar,/ Aş răstigni-o, ca un potcovar/ Mânza, la 
pământ,/ Nechezând./ Spune-i să nu mai facă/ 
Sălcii, nuferi şi ape când joacă,/ Şi stoluri şi grădini şi 
catapetesme./ Sunt bolnav de miresme./ Sunt 
bolnav de cântece, mamă./ Adu-mi-o, să joace cul- 
cată şi să geamă”. În ciclurile de poeme din Cărticică 
de seară (devenită ulterior Versuri de seară), intitula- 
te Din Abecedar, Mărţişoare, Buruieni, Hore, poate fi 
regăsit poetul universului mic, poetul gâzelor şi al 
fărâmelor de curcubee risipite în iarbă. Un Francis 
Jammes combinat cu Francesco d'Assisi (legătură ce 
s-a făcut în critică) într-un decor valah şi balcanic, cu 
miniaturi executate de un pictor care îşi cunoaşte 
bine meseria. Un A. feeric, un poet al sclipitorului, 
înfrățit cu lucrurile umile, convins că au şi ele un rost 
în univers şi că sunt atinse de aripa divinității. În 
poemul Cuvânt care deschide ciclurile din Versuri de 
seară se află, în rezumat, o gramatică poetică pentru 
această carte de buzunar. În alt loc (Mă uit) A. for- 
mulează în stil mai direct responsabilitatea creatoru- 
lui față de „subţiata şi nepipăita viaţă”. Poetul, ca şi 
filosoful, îşi asumă sarcina lumii: „Câte puţin sunt 
dator, / Fără să-mi fi dat nimic, tuturor -/ Şi lemnului 
uscat, şi bălții stătute,/ Şi florilor, şi pietrelor, şi vite- 
lor bătute, / Şi oamenilor din răstignire./ Cu ce să plă- 
tesc nefire şi fire?”. Totul este subţire şi gingaş în 
această lirică agrestă, toate lucrurile şi fiinţele mici 
sunt bolnave de „slavă şi seninătate” şi participă la 
marea creaţie divină. Sfântul Francisc lăuda fratele 

vânt şi sora noastră natura, poetul român elogiază 
germinaţia obscură a cartofilor, nodul de broderie 
fină al vacii lui Dumnezeu, puiul de vânt, păienjeni- 
ţa, lăcusta, melcul şi toate celelalte „din fire şi nefire”. 
Mai întâi, lăcusta: „Mi-a umblat în păpădie/ O 
goangă cu pălărie/ Şi cămaşe stacojie./ Avea fuste şi 
manta/ Tăiate din catifea/ Şi pieptar cu solzi de 
ţiplă,/ Căptuşit c-un fel de sticlă”. Şi, iată, calomniata 
urzică în acest maiestos tablou câmpenesc: „În fieca- 
re urzică/ A pus Domnul o mărgică/ Şi-a croit tulpini 
şi floare/ După soiuri de tipare/ Cu osârdnică 
migală,/ Să nu stea ţărâna goală” sau melcul care, 
somnoros şi urduros, are rostul şi îndreptăţirea lui în 
această parte ignorată a creaţiei divine: „Melcul ur- 
duros/ S-a făcut somnuros:/ Dintr-un fel de pămân- 
ţel,/ Pe care-l ştie el/ Şi cu un fel de meşteşug,/ Şi-a 

făcut un fel de belciug/ Sfredelit, găurit, învârtit —/ Şi 
s-a zidit/ Pe un an/ Într-un fel de pantof, dintr-un fel 
de porțelan”. La viaţa ei participă heruvimii cu braţe- 
le bucălate şi puii de îngeri. Chiar Domnul sau Cine 
ştie Cine, oricum o „făptură de şoaptă şi scamă”, 
trece prin această lume de miracole (A venid). Într-o 
umorescă din Hore A. povesteşte, în modul său ini- 
mitabil, facerea lumii (ABECE). Dumnezeu nu prea 
ştie carte, se împiedică la citire şi amestecă lucrurile 
la aritmetică. Face lumina şi oamenii din „puţin scui- 
pat şi tină” şi apoi, în joacă, toate câte există: „A-ntins 
cerul ca o coală/ În toată Tăria goală. / Însă pana nu 
scria./ A luat atunci o nuia/ Şi a însemnat cu ea,/ Cu 
argint, stea lângă stea. / Şi ca să vadă pe schele,/ A 
făcut şi cruci de stele”. Este latura copilărească, ludică 
a talentului extraordinar al lui A., rodul unui joc su- 
perior, cu o retorică perfectă, care ştie să se adapteze 
oricărei situaţii şi să acopere toate notele muzicale. 
În mijlocul feeriei agreste apar, deodată, versuri care 
trimit la celălalt A., cel din Psalmi şi din poemele 
despre singurătatea aspră a creatorului. E ora taine- 
lor şi a altor revelații: „Nămolurile tainelor toate/ Zac 
în mine răsturnate./ Luntrea târâtă de ele / Se loveşte 
de nuferi şi stele”, ora slabă când universul înserează 
şi miracolele se retrag, ruşinate, din faţa unui specta- 
col tragic: „Miroase a piatră şi ceară/ Şi ziua intră în 
seară./ Prin ceața mânjită cu humă/ Se micşorează 
carul cu paie de brumă [...]/ Azi n-are-nceput deslu- 
şit/ Şi parc-o zi de sfârşit./ Mâine va fi, nu va fi.../ 
Iată, Umbra, strânge orele aplecată”. Se cuvin studia- 
te, separat, mitul timpului, mitul orelor care trec pe 
lângă timp, al „timpului otrăvit, răzimat de mormin- 
te” (De dincolo), timpul stârvit, timpul în toate vari- 
antele posibile întâlnite, la toate vârstele creaţiei. În 
Versuri de seară, în Buruieni, Horetimpul nu este, de 
regulă, răzleţit de oră, există o armonie între lucruri 
şi vreme, cineva le potriveşte şi le ocroteşte. În aceas- 
tă atmosferă de graţie şi împăcare, de care nu e străi- 
nă divinitatea, apare şi poezia căminului sau, mai 
precis, poezia fericirii casnice, reluată apoi în poe- 
mele de senectute. Erosul se desfăşoară acum în spa- 
ţiul unei conjugalitaţi rurale, cu nuanţe edenice. Al. 
Piru descoperă în astfel de versuri motivul din 
Cântarea Cântărilor. E o temă pe care o ilustrase 
poetic, în modul lui mesianic, şi lon Heliade- 
Rădulescu. A. este mai aproape de lirismul pastoral 
al lui Francis Jammes în aceste versuri luminoase, de 
o senzualitate discretă, cuviincioasă: „Vrei tu să fii pă- 
mântul meu/ Cu semănături, cu vii, cu heleşteu,/ Cu 
pădure, cu izvoare, cu jivini?”. După Hore din 1939, 

ritmurile liricii se schimbă. Se schimbă, evident, şi 
istoria, şi poetul nu poate face abstracţie de compli- 
cităţile, de injustiţiile ei. Poemul revine la tema soci- 
ală şi patriotică (în sens larg), iar autorul trece prin- 
tr-o nouă detenţie în urma publicării pamfletului 
Baroane. După război începe un nou ciclu al contes- 
tării lui A. şi el ţine până târziu. Volumul Una sută 
una poeme reia teme vechi şi aduce câteva accente 
noi, ludice, în creaţia lui lirică. Când revine, după o 
scandaloasă eliminare din câmpul literar şi, în 
genere, din viaţa socială, A. încearcă să se adapteze 
vremurilor. Care nu sunt deloc favorabile spiritului 
liber al creatorului. Trecut prin multe, păţit, poetul 
face etortul de a-şi impune temele cu preţul unor 
compromisuri ideologice. Începe să se exprime, 
spun criticii (Al. Piru, de pildă), „cel de-al doilea 
Arghezi”. În curând, după 1960, acest al doilea A. se 
dovedeşte a fi tot cel de totdeauna, obsedat de fan- 
tasmele sale. Până atunci publică 1907 — Peizaje, 
poeme hugoliene (pamflete în versuri), şi Cântare 
omului — treizeci de poeme sociogonice, poeme di- 
dactice inegale ca valoare, în tradiţia lui Eminescu 
din Memento mori. Unii critici le socotesc, azi, ca 
fiind compromiţătoare estetic şi moral pentru poet. 
Nu au dreptate. Dând deoparte ceea ce este de dat, 
se descoperă un poet social şi un poet de reflecţie în 
plină forţă, într-un stil, e drept, inactual (poezia di- 
dactică). Retorica lui A., în continuare fecundă, in- 
ventivă, reuşeşte să dea bătrânei formule lirice sub- 
stanţă şi vitalitate. După 1960, când autorul publică 

aproape an de an câte o carte de poezie, se observă 
că el revine discret la miturile şi temele pe care le 
născocise şi, apoi, le urmărise (sau de care era urmă- 
rit) încă din tinereţe. O notă nouă: „frăgezimea coar- 
delor înseninate”, poezia înserării în timp şi în uni- 
vers, poezia melancolică a stingerii. O linişte şi o tris- 
teţe bucuroasă, încolţite din când în când de angoa- 
sa plecării străbat aceste versuri crepusculare: „De 
ce-aş fi trist, că toamna târzie mi-e frumoasă?/ Prid- 
voarele-mi sunt coşuri cu flori, ca de mireasă./ 
Fereastra mi-este plină/ De iederi împletite cu vine 
de glicină./ Beteala şi-o desface la mine şi mi-o lasă, / 
Când soarele rămâne să-l găzduiesc în casă/[...]/ De 
ce-aş fi trist? Că nu ştiu mai bine să frământ/ Cu 
sunet de vioară urciorul de pământ?// Nu mi-e clădi- 
tă casa de şiţă peste Trotuş,/ În pajiştea cu crânguri? 
De ce-aş fi trist? Şi totuşi...” A. se identifică în bună 
parte cu modernitatea românească. Nu a creat-o 
singur (există experiența Bacovia, Blaga, Barbu, 
poezia avangardei etc.), dar el i-a dat lărgimea şi stră- 
lucirea cea mai mare. A înnoit temele şi a creat un 
limbaj care constituie, fără doar şi poate, un punct de 
reper. Cea dintâi mişcare pe care o face geniul ar- 
ghezian în poezie este aceea de a-şi asuma sarcina 
lumii. El este poetul a toate, frumoase şi urâte, văzute 
şi nevăzute, poetice şi nepoetice. Doboară, prin 
această deschidere, o veche clasificare şi o veche pre- 
judecată. Estetica lui, formulată în Testament şi în 
numeroase tablete, porneşte de la ideea că urâtul, 
mizerabilul, umilul din existență pot rodi în poezie. 
Nu este un poet al progresului, în sens ideologic, şi 
prin aceasta el se îndepărtează de modernism, care 
cultivă ideea dezvoltării. E mai degrabă legat de tra- 
diţie, cultivă, oricum, arhaicul, rusticul, lumea ţără- 
nească şi, în genere, natura în sensul creaţiei origina- 
re. A scris, cu toate acestea, despre nevroza modernă 
şi a adus în versuri macabrul, freamătul urban, far- 
mecul irmosului antonpannesc, savoarea şi culorile 
mediului balcanic. Este un poet de sinteză, zice E. 
Lovinescu. A. este un poet, se poate spune azi mai 
limpede, pe deasupra şcolilor şi curentelor literare, 
prezent cu câteva elemente în toate şi, la numărătoa- 
rea finală, detaşat, în fapt, de toate. Seamănă, dar cu 
nici o şcoală poetică nu se identifică, pare a fi printre 
tradiționaliştii vremii şi, în realitate, le subminează 
estetica. E în avangarda modernităţii, dar cultivă re- 
ligiosul şi pune relaţia dintre om şi divinitate într-o 
formă şi cu un dramatism pe care poezia europeană 
nu le mai cunoscuse până la el. Scrie, apoi, poeme 
agreste sclipitoare şi dă ţăranului o aură cosmică. El 

iese din canon şi din doctrine, este şi nu este unde 
te-ai aştepta să fie. Un geniu verbal, un poet retoric, 
un liric „respins de Idee”, un meşteşugar care cântă la 
toate instrumentele şi în toate gamele, un virtuoz 
care abuzează de posibilităţile sale, cum sunt unii în- 
clinaţi să creadă? A. poate fi şi ceea ce cred unii că 
este, dar trebuie spus că el pune geniul verbal în 
slujba marii poezii şi foloseşte uşurinţa de a versifica 
pentru a-şi impune miturile, temele, fantasmele şi 
pentru a crea cu ele un univers în care, dacă păşeşti, 
observi că toate câte au fost în poezie ajung aici şi 
toate pornesc în poezie de aici, într-un chip sau altul. 
Asta dacă este vorba despre locul lui în istoria curen- 
telor şi a şcolilor literare. Ca poet de sine stătător, A. e 
unic şi esenţial în limba română modernă. Totul are 
la el ritm, o închidere şi o deschidere, o culoare şi o 
taină, într-o mitologie a seducţiei şi ambiguităţii. 
Vastă, polemică şi sclipitoare, proza lui A., scrisă 
cu „harul scârbei”, cum precizează într-un rând au- 
torul, amestecă toate genurile, de la poemul în 
proză - Ce-ai cu mine vântule? şi desenul liric — 
Cartea cu jucării la pamflet - Icoane de lemn, Poarta 
neagră, Tablete din Ţara de Kuty, Bilete de papagal, 
Manual de morală practică şi roman — Ochii Maicii 
Domnului, Cimitirul Buna-Vestire, Lina. Elemen- 
tul lor comun, excepţional, este stilul. Atât de origi- 
nal şi aşa de expresiv, încât G. Ibrăileanu spunea, 
pe la mijlocul anilor '20 ai veacului trecut, că în- 
tr-un fel se scria până la A. şi altfel se scrie după el 
în limba română. Şi alți critici literari sunt de părere 
că geniul arghezian se manifestă mai pregnant în 
aceste „tablete” sau „bilete” care, după cum spune 
autorul, sunt „nişte sinteze [care iau] accente de la 
vers, clarităţi de la satiră, arome şi culori de la 
poezie”. Adevărul este că adresa pamfletelor din 
Icoane de lemn, Poarta neagră, Tablete din Țara de 
Kuty nu se mai cunoaşte şi, citite azi de-a rândul, se 
observă că aluziile sau trimiterile directe (lumea 
clerului sau lumea politică) se pierd, toate, într-o 
adiţiune de desene fantastice care produc o impre- 
sie extraordinară de sublim în abjecţie şi degrada- 
re. Icoane de lemn vizează lumea clericală româ- 
nească pe care poetul a cunoscut-o bine, fiind el 
însuşi monah. Arma lui este crochiul îngroşat, de- 
taliul grotesc studiat cu minuţie şi reprodus, apoi, 
în proporţii colosale, acumulând în desen atâtea 
elemente distructive, calomnioase, absurde, încât 
obţine o viziune înfricoşătoare şi, totodată, grandi- 
oasă a monstruosului, a caricaturalului. Trimiterea 
ce s-a făcut la arta asiatică nu este neîntemeiată. 

Călugării din Icoane de lemn şi puşcăriaşii din 
Poarta neagră coboară într-adevăr de pe zidurile 
palatelor indieneşti în smârcurile balcanice. Sur- 
priza este că monstruosul, caricaturalul, grotescul 
se unesc în aceste alegorii şi portrete swiftiene cu 
suavul, delicatul, graţiosul în aşa chip, încât fantas- 
ticul negru se pierde, uneori, în notații lirice şi vizi- 
onare. Autorul lasă impresia că, detestându-le, îşi 
iubeşte victimele „discret şi paralel”, cum spune 
într-un rând despre Nicolae Iorga. Fratele Manole 
îngrijeşte de candelele din cimitir şi practică viciul 
solitar. Când este prins, răspunde inocent: „De, şi 
eu ca omul fără fomeie, cinstite părinte”. Schivni- 
cul Meftodie este un critic acerb al imoralităţilor 
în lumea clericală, îndeosebi al păcatului prea- 
curviei. Are o limbă care „înţeapă ca sârma, ațâţa- 
tă de un cuget gâlcevitor: nimic nu e destul de 
curat şi de cinstit în mănăstire, şi nasului său sfin- 
țit fiecare îi pute a preacurvie”. În timpul acesta, în 
nucul de lângă uşa bisericii, cotoiul său Constan- 
tin şi o pisică, ignorând totalmente morala schiv- 
nicului, slujesc alt tip de vecernie. Părintele Ghe- 
lasie, părintele Stelian Ghedeon, Tudose, Macarie, 

Pafnutie, Pahomie, Calinic şi alţii, inclusiv incle- 
mentul Meftodie, asistă cu interes la spectacolul 
din nuc şi încurajează frenetic agresiunile cotoiului 
Constantin. Alegorie umoristică în stil arghezian: 
„— Constantine! zise părintele Stelian. — Nu te lăsa! 
— Dă-i, tată, dă-i! ziseră din gâtlej, înnăbuşit, bătrâ- 
nii, scăpărând stoluri de scântei în ochii veştejiţi. 
Tinerii se uitau toţi în jos, visători şi sfioşi. - Dă-i! 
Dă-i! striga Melchisedec”. Acest „stil de cârmuire a 
condeiului” de la grotesc la suav şi de la monstruos 
la umoristic este de mare efect în scriitura arghezi- 
ană. Punctele lui de referință sunt variate, ca şi 
căile de acces spre ele. Prezentarea unui interior 
mănăstiresc este făcută cu o minuţie de prozator 
realist dublat tot timpul de un sarcasm inteligent 
care cultivă în cititor suspiciunea. Un fel de „ironie 
chintesenţială”, cum zice poetul, înconjură aceste 
descrieri de mitre, cădelniţe, stihare, tiare, veşmin- 
te din Mitropolia Iaşilor. Şi, după descrierea lor, 
apare călugărimea într-o „reculegere asudată” şi, la 
urmă, mitropolitul Partenie, „cu un profil aristo- 
cratic de ţigan băiet frumos, care înşeală şi facili- 
tează prepunerile romantice”. Îmbrăcat în odăjdii 

scumpe, mitropolitul înjură ca un birjar şi spune 
vulgarităţi ca o mahalagioaică la vârsta canonică. 
Un arhimandrit-predicator (Tibia ruptă) se îmbată 
şi alunecă pe gheaţă, rupându-şi piciorul. Cercetat 
de doctori, se constată că arhimandritul cucernic 
doarme cu încălțările în pat şi nu se spală nicioda- 
tă. Scoaterea veşmintelor de pe acest trup abando- 
nat sălbăticiei este, atunci, o epopee în care se 
amestecă toate scârboşeniile realului. Prozatorul 
notează cu mare grijă fiecare detaliu. Efectul este 
fantastic. Un regal al derizoriului: „Arhimandritul 
îşi umpluse nădragii, pe dinăuntru, cu un excre- 
ment abundent, care trebuia evacuat înainte de so- 
sirea medicului, pentru salvarea unei aparenţe. 
Noroc că totul se petrecuse în izmana de lână, care 
îmbrăca pe dedesubt trupul părintelui. Cu greutăţi 
infinite şi cu atenţii care, impuse de fractură, erau 
francamente respinse de sentimentul de scârbă, 
nădragul de lână a fost tras, aşa cum iese coca pră- 
jită, în care s-a copt o şuncă în aluat. Mocirla se 
modelase de la genunchi până la şolduri, şi nădra- 
gii căzură grei, ca o jumătate de cadavru. Nu erau 
şervete. Cu şervete aduse, spălai, dintr-un lighean, 
urmele, dedesubtul cărora rămase un rapăn vechi 
intact. Arhimandritul nu se îmbăiase de câţiva ani, 
şi figura lui căpătase brusc animația sufocatului 
care se trezeşte la aer”. Proza pamfletară, vizionară, 
pe alocuri lirică din Icoane de lemn se încheie cu 
patru scrisori către fratele Pafnutie, semnate lero- 
diaconul Iosif, naratorul, totodată numele de 
monah al lui A. În total 73 de tablete, o specie sin- 
tetică pe care a inventat-o, concentrând genurile 
literare, de la pamfletul atroce la mici scene de 
viaţă culese îndeosebi din mediile marginale sau la 
desene în cărbune. Împreună, formează un vast 
tablou de un terifiant pitoresc al lumii bisericeşti 
şi impun o tipologie memorabilă în nuanţe nega- 
tive. Este, întâi, „iclisiarhul”, lacom şi ipocrit, care 
se smereşte la utrenie, iar în apartamentul lui se 
îndoapă cu kilograme de şuncă şi plăcinte; este, 
apoi, părintele arhimandrit-predicator, e schivni- 
cul cu vicii solitare, vin la rând călugării concupi- 
scenți şi bârfitori, retorii care silabisesc cuvintele 
la strană, credincioşii care dau acatiste suprarea- 
liste, cerând lui Dumnezeu „să dezlege cununiile 
Anichii” sau să-l „depărteze pe loan de Asineta şi 
să-l întoarcă asupra Gherghinei”. O lume întune- 
cată, privită prin viciile ei mărunte. Poarta neagră 
este, până la un punct, un jurnal de detenţie. Na- 
ratorul se identifică pe faţă cu cel care scrie 

(„trecutul meu, ascultă, nu am să mi-l tăgăduiesc, 
nici după ce un tribunal de popi m-a osândit 
pentru ceruri, nici după ce o poruncă m-a pedepsit 
pentru oameni”), iar spaţiul acestor pamflete ni- 
micitoare este, acum, puşcăria, loc cunoscut direct 
de poet. Această experienţă este punctul de plecare 
al însemnărilor din Poarta neagră, cele mai coro- 
zive, poate, din literatura geniului pamfletar care 
este A. Cartea se deschide cu o diatribă adresată 
oraşului (metropolei) care cumulează păcatele bi- 
blice şi micile păcate obscure: un oraş fără sfinţi, cu 
biblioteci fără cititori, cu arhierei care sunt „negus- 
tori de acatiste şi de cadavre”, cu soţi imorali şi soţii 
care practică prostituţia, oraş cu copii lepădaţi, în 
fine, „un oraş obsedat de lubricitate”. În această 
notă vehement critică, cu accente profetic pedep- 
sitoare, este scrisă întreaga carte. Obiectul ei inedit 
este lumea detenţiei, dar autorul nu rămâne tot 
timpul numai la ea. Urmărind rădăcinile răului, 
ajunge la „boierii” din afară, adică la miniştri, la 
capii Bisericii, oamenii politici, birocraţia justiţiei. 
lese, la urmă, o tipologie mai vie şi mai variată, 
parcă, decât cea din Icoane de lemn. Portretele sunt 
memorabile şi, într-o succesiune imprevizibilă, 
sunt fixate pe o pânză imensă. Un bătrân putred de 
bogat mănâncă pe ascuns ca să nu împartă bunu- 
rile sale cu colegii de celulă, un jurnalist avar şi 
stupid fură bucatele vecinului şi înghite lacom ca 
un şarpe, ocnaşii îşi fumează scrisorile şi rogojinile, 
la nevoie chiar şi părul; socialistul Nistor („ins în 
apogeu de stupiditate”) vrea să suprime teatrul şi 
muzica pentru că au infiltraţii burgheze; un poet 
puşcăriaş, care cântă azurul şi are reverii celeste, 
nu se spală, ca şi arhimandritul-predicator din 
Icoane de lemn, şi este trimis periodic la baie şi la 
etuvă pentru a i se lichida jegul şi păduchii. Portre- 
tul lui este teribil: „Întotdeauna fiinţa lui exala un 
miros tare de lături cu ardei, şi-ţi închipuiai cu 
groază regiunea lui anală, ca un peizaj deranjat, în 
unda lui cleioasă, de mişcările profunde ale mor- 
mologilor misterioşi. Întotdeauna dinţii lui au fost 
negri ca abanosul, cu rădăcinile sempitern îngro- 
pate în mâzga groasă, şi verde ca un mucigai, a fos- 
telor alimente, măcinate cu câţiva ani înainte. Car- 
naţia de ivoriu a poetului gingaş al ceţii şi al cape- 
lurilor lui Watteau şi Fragonard întotdeauna a puţit 
a hoit şi a saci cu viermi. Pantalonii lui au atârnat 
întotdeauna în noroi, rupţi pe margini ca o ţoală, 
lăbărţaţi din fese ca o traistă. Şi s-a remarcat cu 
oroare fructul abundent al pântecului, constipat 

de lene câte două săptămâni, deşertat în calâpuri 
compacte de câte zece kilograme, câte cinci şi şase 
calâpuri în porcelanul latrinii. Erau ca nişte mase 
mari de smochine pietrificate, cărămizii, fără 
forma clasică, lenitivă; căzute ca dintr-un sfincter 
rupt”. O acumulare de materii putrede şi o concen- 
trare de negativităţi culese din detritusurile limbii, 
fixate cu o artă (arta unui mare pictor care dese- 
nează smârcurile, scârboşeniile lumii pentru a 
pune în valoare expresivitatea lor), în fine, o poeti- 
că a derizoriului şi a grotescului, o tehnică foarte 
precisă bazată pe ordonarea elementelor inestetice 
din lumea realului. În această galerie de figuri pati- 
bulare bestialitatea se uneşte, uneori, cu inocenţa. 
Țăranul Petre Gutui şi-a omorât soacra pentru că îl 
supăra şi, ajuns în închisoare, face greva foamei. 
Moare, şi pe fişa lui medicală doctorii notează „de 
melancolie”. Mitică ţiganul, băiat voinic şi frumos, 
îşi fabrică în puşcărie viori din cutii de chibrituri şi 
practică, pe bani, pasiuni sodomice. Custodele în- 
chisorii este un fost luptător de circ, uriaş şi puter- 
nic ca Hercule. El practică o pedagogie a schingiui- 
rii. lon Câlţă, zis Alfons, zis Marghiloman, este hoţ 
de izmene de pe frânghie şi, când vorbeşte, jupoaie 
cuvintele („limba lui este răscoaptă, lipită-n fund, 
gelatinează cuvintele şi le băşică”), Iancu este 
nebun de-a binelea şi, când este în criză, pe faţa lui 
apar „mocirlele adânci ale sufletului”. În fine, în 
afara acestor portrete individuale, superioare este- 
tic prin expresivitatea lor, se află şi picturi de grup. 
Scriitorul este, şi aici, un maestru de netăgăduit. 
Fantasmele din proza publicistică reapar şi în ro- 
manele lui A., numite de autor poeme şi socotite 
adesea niște fabule dezvoltate. Ochii Maicii Dom- 
nului întăţişează, cu mai mult epic decât celelalte 
şi fără accente acut pamfletare, iubirea mistică 
dintre fiu şi mamă (Sabina), dispărută după o viaţă 
plină de privaţiuni grele şi singurătăți mândre. Fiul, 
ajuns matematician, îşi găseşte mântuirea în mă- 
năstire. Unii critici au văzut în acest roman (nee- 
senţial din punct de vedere estetic) o fabulă morală 
în care intră şi elemente din biografia poetului. O 
prezumție greu de primit azi la lectură. Oricum, 
textul nu trebuie citit în această cheie. Romanul 
cuprinde digresiuni în care se regăseşte geniul 
verbal arghezian, cum este aceea despre sanatoriul 
de nebuni. Lina este romanul cel mai puţin reuşit 
estetic. Eroul lui, Ion Trestie, este lucrător într-o fa- 
brică de zahăr, are aspirații de ordin spiritual şi 
moral, şi, într-o lume sufocată de abjecţiuni, 

întâlneşte o ființă curată, Lina. Epica şi simbolisti- 
ca romanului sunt convenţionale. Excepţională 
este, în schimb, fabula swiftiană Cimitirul Bu- 
na- Vestire, socotită de E. Lovinescu „satiră maca- 
bră cu sens obscur [...], apă tare de ironie şi de 
umor forțat”, iar de negaţionistul Eugen Ionescu 
„un pamflet spiritual şi apocaliptic”. Autorul i-a 
zis, întâi, roman, apoi poem. Cimitirul Buna-Ves- 
țire nu este, în fond, nici una, nici alta. Cuprinde 
68 de tablete în bună parte autonome, opera unui 
caligraf impecabil şi vizionar. Fiecare tabletă e, în 
sine, o mică, admirabilă capodoperă de limbă şi 
de fantezie neagră. Tabletele sunt distribuite în 
trei părţi în funcţie de obiectul (mediul) predilect: 
lumea din afară (socială, politică, morală), lumea 
tăcută a cimitirului (cu morţii şi viii care îi vizitea- 
ză) şi, la urmă, într-o zonă indecisă, lumea 
comună peste care năvălesc, ca o imensă oaste de 
strigoi, cei ridicaţi din morminte. A. este în toate 
situaţiile inspirat, limbajul este strâns şi atingător, 
satira bate spre absurd şi, din loc în loc, cedează 
locul unui poem luminos şi profund (de pildă, 
lumina cimitirului sau portretul unor adolescen- 
te). Există un fir epic în acest poem vizionar, dar 
nu este esenţial şi nu determină creaţia din interi- 
or. Rolul epicii este să adune, ca firul de aţă, măr- 
gelele tabletelor, înrămate fiecare în parte ca nişte 
gravuri şi expuse pe perete. Intriga este simplă şi, 
de la un punct, previzibilă: Unanian, zis Gulică, 
este un tânăr intelectual care, după lungi amâ- 
nări, îşi trece doctoratul într-o disciplină umanis- 
tă şi aşteaptă ca naşul său, Ministrul, să-i ofere un 
post corespunzător. Naşul îi aduce însă de două 
ori pe an câte o cutie de bomboane şi îl duce, în 
privinţa postului, cu vorba. Unanian este însurat 
cu Matilda, femeie aprigă şi frumoasă, are mai 
mulți copii şi aşteaptă altul; în fine, tânărul doctor 
scrie cărțile Ministrului şi solicită nu răsplata jert- 
fei patriotice, ci un sprijin minim pentru a căpăta 
o slujbă. Ministrul îi oferă în cele din urmă postul 
de intendent la Cimitirul Buna-Vestire. Doctorul 
în umanioare acceptă pentru că nu are încotro, 
spre disperarea nevestei care visa altă carieră in- 
telectuală de la cel cu care se însoţise. Unanian 
observă atent noul mediu în care intră şi notează 
(nu el, personajul, ci naratorul din spatele lui) 
modul în care, în preajma morţii, continuă nebu- 
niile, zădărniciile şi comediile lumii din afară. 
Avocatul Doda vrea pentru soţia lui, moartă de 
mult, „flori mai potrivite”, ulei de măsline pentru 

candelă (ulei „numai franțuzesc”) şi, în genere, 
solicită numai lucruri scumpe. „Nu mă uit la preţ”, 
îi spune el intendentului Unanian, „vreau ca soţia 
mea să aibă ce-i trebuie”. A avea ce trebuie pentru 
un mort este un lucru absurd. Dar absurdul este 
elementul pe care îl speculează prozatorul. Ace- 
laşi avocat doreşte ca lumânările să fie de ceară 
curată, fără parafină, iar colivele să fie făcute din 
grâu arnăut, cu nuci şi multe cofeturi dulci. Ca să 
fie sigur că uleiul franțuzesc nu va fi substituit, 
avocatul aduce două bidoane, unul pentru inten- 
dent, altul pentru candela de la mormântul soţiei. 
Un medic îşi conduce fostul pacient spre cimitir şi 
se plânge că mortul i-a rămas dator o sută optzeci 
de mii de lei. Deviza lui este „să ceri mult, să sperii 
bolnavul, să înspăimânţi familia”. O doamnă vizi- 
tează des cimitirul şi aspiră să devină spălătoare 
de cadavre. Bucuria ei este să participe la înmor- 
mântări. Are ochii „imposibil de verzi”, este ele- 
gantă, vine la cimitir în limuzină şi, după cât se 
pare, este pianistă. E un personaj straniu care a 
mai intrat în literatură, în proza lui lon Vinea. Vizi- 
unii pamfletare îi este substituită în partea a treia 
a acestei fabule vitriolante o viziune, dacă nu ex- 
plicit metafizică, oricum o viziune în care pătrun- 
de, destabilizator, miracolul biblic. Poliţiştii ares- 
tează într-o zi doi indivizi suspecți care pretind că 
au murit cu două secole în urmă. Cazurile de învi- 
ere se înmulțesc şi, speriate, autorităţile creează 
un consiliu care să-i judece pe inculpaţi. Prezent 
la acest conclav, Unanian asistă la dezbateri 
aprinse între procurori şi reprezentanţii Bisericii 
şi la procesul unor delincvenţi care se cheamă 
Eminescu, Cantemir, Alexandru cel Bun etc. Ipo- 
teză absurdă urmărită în implicaţiile ei cotidiene. 
Biserica respinge vehement miracolul Învierii, 
zicând că nu e încă timpul, nu au apărut semnele 
prevestitoare divine, procurorul încearcă să aplice 
regulamentar codul penal, „înviaţii” - tot mai nu- 
meroşi - încep să ocupe ţara celor vii, în fine, 
armata trage în umbrele ieşite din cimitirele patri- 
ei şi gloanţele nu au efect. A. înfăţişează cu minu- 
ţie acest mic apocalips, atent mai ales la reacţiile 
autorităţilor lumeşti. G. Călinescu crede că poetul 
a fost inspirat de cazul de la Maglavit (revelaţiile 
ciobanului Petrache Lupu), ceea ce nu e sigur. 
Sigur este doar faptul că ficţiunea argheziană 
atacă o mare, copleşitoare temă (tema „lumii de 
apoi”, tema Învierii) cu foarte puţine argumente 
livreşti. Într-un loc autorul trimite la Biblie şi la 

Apocalipsă, dar tot el spune că temele sale sunt 
„de peste Biblie şi Apocalips”. Prozatorul schimbă, 
aici, accentele scriiturii. În locul „harului scârbei”, 
se exprimă un har mai complex, în care intră o 
nuanţă de spaimă şi sfinţenie. Miracolul Învierii 
naşte, la început, neîncredere, apoi provoacă o ex- 
plozie a superstiţiilor, pentru ca, după o vreme, o 
boală ciudată să îi cuprindă pe toţi. Un fel de 
moarte a sufletului asociată cu un sentiment de in- 
consistenţă şi zădărnicie a lumii. Fabula se încheie 
într-un poem formidabil al morţii cosmice, poem 
din sfera psalmilor, transcris într-o pagină epică 
memorabilă: „La învierea morţilor adevărul este că 
nimeni nu mai are încredere în chemarea şi nici în 
drepturile lui. Judecătorul se îndoieşte de judecata 
ce-o face, gânditorul de gândul ce-l gândeşte, şi 
temnicerul nu ştie ce ţine închis în temniţa lui. [...] 
S-a ştirbit marginea tuturor paharelor vieţii, s-a 
pitit trestia şi s-a chircit, se-ncovoaie sulița, rugini- 
tă, din părete. Adevărul leapădă sabia, dreptatea o 
refuză. Unde sunt războinicii? Şşşt! Sufletul a murit, 
umblaţi în vârful picioarelor: trecem prin camera 
lui de mort, prin cimitirul lui. Ai auzit cum se desfac 
şi gândurile şi cum se răscoace şi miezul cuvinte- 
lor? Uite-le cum fug şi gândurile şi cuvintele şi cre- 
dinţele, împleticite şi valvârtej, ca o flotă de gângă- 
nii. Unde-i gândul meu, unde-i credința mea, 
unde-i bărbăţia mea? Au murit”. Fabula argheziană 
are şi o încheiere mai lumească: procurorul care îi 
judecă pe inculpaţi (înviaţii), suspicios prin natura 
profesiunii lui, descoperă că trebuie să judece toată 
istoria ţării şi să îi bage pe toţi viii şi morţii la puşcă- 
rie. De pe crucea aşezată pe masa judecății, lisus 
confirmă miracolul şi, după această revelaţie, pro- 
curorul fuge în mulțimea cuprinsă de delir. Discur- 
sul apocaliptic se termină, astfel, într-o nedetermi- 
nare calculată, ca de altfel toate poemele religioase 
ale lui A. Şi, la drept vorbind, cum s-ar putea înche- 
ia o carte în care este vorba de învierea morţilor şi 
de Judecata de Apoi, realizată nu de o instanță 
divină, ci de nişte indivizi neîncrezători în miraco- 
lele promise de cărţile sfinte? Morala acestei fabule 
apocaliptice se bazează pe ideea că, în zădărnicia 
zădărniciilor, omul trebuie să conteze pe bunătate 
şi iubire. A. a scris şi piese de teatru (notabilă este 
Seringa, cu note acide despre lumea medicală), a 
tradus din Baudelaire, Moli&re, Rabelais şi din fa- 
bulele lui Krîlov. El este, probabil, personalitatea 
cea mai puternică din literatura română a secolului 
al XX-lea. 

Lipsa sa de facilitate îi încarcă sufletul până la o tensiune 
neobişnuită. Când i se întâmplă câteodată să izbucnească, 
întrece chiar efectul dorit. Expresia e grea de toată apăsarea 
sunetului reținut atâta vreme. Atunci cuvintele poetului 
sunt neîntâlnite, formulele sale sunt excesive, epitetele sunt 
rare, pline de sensuri neîntrebuinţate încă. Săgeata e trimisă 
mai departe de spaţiile bătute, fiindcă coarda arcului e prea 
mult întinsă. Izbucnirea atinge terenuri virgine. Neexplorate 
încă, trece dincolo de ceea ce poetul vrea să spună, cuvântul 
merge fatal, dus de o mişcare oarbă şi lepădat dincolo de 
unde ne e obiceiul să mergem toţi ceilalți. O scânteie care 
atinge vârfuşorul de fosfor al unui chibrit produce o slabă 
licărire, dar lipită de grămada unui praf de puşcă, azvârle în 
aer oraşe întregi ori stânci nedezlipite. 

Încurcat şi enervat mereu de rezistenţa pe care i-o 
pune expresia, d. T. Arghezi se opinteşte odată brusc, 
sfarâmă toate lanţurile şi spune mai tare şi mai minunat 
decât oricine ceea ce are de spus. Să citească oricine un 
rând de d. T. Arghezi. Va simţi atunci din ce rezervă inițială 
de forță pleacă cuvântul totdeauna încordat, cu toată 
comprimarea care l-a apăsat. Coarda care-l trimite nu 
e niciodată flască. El pleacă rar, dar totdeauna porneşte 
încărcat ca un cocoș de puşcă. 

MIHAI RALEA 


Tudor Arghezi începe a răsări, în acţiunea sa directă şi 
indirectă, la toate cărările, răscrucile şi cotiturile poeziei 
şi prozei româneşti. Un lingvist va fi chemat, peste câteva 
decenii, să măsoare, ştiinţific, întinderea revoluţiei 
formale stârnite în scrisul românesc prin cuvântul nou, 
cu care a răscolit limba pietrificată de ieri. Filologii, cu 
aceleaşi metode obiective, şi cu aparate de precizie apro- 
piate, vor calcula importanţa de istorie literară a poeziei 
argheziene. 

ŞERBAN CIOCULESCU 


Când spunem că drama conştiinţei argheziene este 
exclusiv mistică, nu trebuie să dăm un conţinut limitat 
acestei expresii; mistica sa se creează dialectic, se confi- 
gurează contradictoriu şi, dacă va ajunge la starea de 
beatitudine (treapta ultimă, purificatoare, a oricărei 
conştiinţe mistice), aceasta se va întâmpla numai 
după descoperirea vieţii înseşi ca formă manifestată a 
misterului... 

POMPILIU CONSTANTINESCU 


Universul său substanţial, sensul de exploraţie metafi- 
zică al viziunilor, intelectualitatea fără cadre raţionale 
ale acestei lirici, iată chestiunile adevărate. Rezultatul 
cercetării este zguduitor. Cine va asculta până la înfio- 
rare solemnul Testament? [...] Al doilea aspect profund 
al poeziei lui Arghezi, în afara oricărei poziţii noţionale, 
este sentimentul de oscilare materială între două lumi cu 
densități deosebite, cerul şi pământul. E vorba, dar, nu de 
antiteza de concepte ideal — real, ci de un proces, văzut în 
planul poeziei, de metamorfoză, de osmoză între spiritual 


Dicţionarul general al literaturii române 370 


şi material, amândoi termenii luaţi ca momente îndepăr- 


tate ale aceleiaşi materii. 
G. CĂLINESCU 


Poezia argheziană, ca şi elementele de artă poetică 
exprese din prozele sale, ne oferă profilul unei poetici 
pe care o putem desena sub tripla ipostază a transfigu- 
rării, revelării şi întrupării. Versurile (mai curând decât 
reflecţiile) ne prezintă, ca în filigran, lineamentele unei 
poetici a fecundității şi, fireşte (căci toate valorile îşi au 
contravalorile lor în acest univers poetic), a sterilită- 
ţii. În sfârşit, publicistica poetului Cuvintelor potrivite 
abundă în notații diverse din care se poate extrage, prin 
cristalizare, concentratul unei ideaţii poetice şi estetice. 
Dar nu trebuie să uităm, schițând epura acestei poetici, 
că Arghezi poetul nu s-ar fi identificat, până în cele din 
urmă, cu nici unul din aceste profiluri. Proteu nu se lasă 
surprins într-o unică înfăţişare. Să nu înțelegem prin pro- 
teismul poetului o metamorfoză continuă a sa. Urmărite 
în timp, expresiile din care deducem poetica lui Tudor 
Arghezi nu ne surprind printr-o evoluţie spectaculoasă. 
Dimpotrivă. Parcă dintru început, anumite dominante 
sunt prezente, şi ele ne vor petrece până la epuizarea în 
timp a creaţiei poetului. _ 

NICOLAE BALOTĂ 


SCRIERI: Cuvinte potrivite, Bucureşti, 1927; Icoane 
de lemn. Din amintirile ierodiaconului Iosif, Bucu- 
reşti, 1929; Poarta neagră, Bucureşti, 1930; Flori de 
mucigai, Bucureşti, 1931; Cartea cu jucării, Bucureşti, 
1931; Cuvinte potrivite şi... încrucişate, Bucureşti, 1933; 
Tablete din Ţara de Kuty, Bucureşti, 1933; Ochii Maicii 
Domnului, Bucureşti, 1934; Poezii, Bucureşti, 1934;Căr- 
ticică de seară, Bucureşti, 1935; Cimitirul Buna-Vestire, 
Bucureşti, 1936; Versuri, Bucureşti, 1936; ed. 2, Bucu- 
reşti, 1940; ed. 3, Bucureşti, 1943; Ce-ai cu mine, vântule? 
Povestirile boabei şi ale fărâmei, Bucureşti, 1937; Hore, 
Bucureşti, 1939; Lina, Bucureşti, 1942; Eminescu, 
Bucureşti, 1943; Bilete de papagal, Bucureşti, 1946; 
Manual de morală practică, laşi, 1946; Versuri alese, 
Bucureşti, 1946; Una sută una poeme, Bucureşti, 1947; 
Prisaca, Bucureşti, 1954; Pagini din trecut, Bucureşti, 
1955; ed. îngr. G. Pienescu, pref. autorului, Bucureşti, 
1956; 1907-Peizaje, Bucureşti, 1955; Cântare omului, 
Bucureşti, 1956; Din drum..., Bucureşti, 1957; Stihuri 
pestrițe, Bucureşti, 1957; Cartea mea frumoasă, Bucu- 
reşti, 1958; Versuri alese, Bucureşti, 1958; Lume veche, 
lume nouă, Bucureşti, 1958; Versuri, pref. Mihai Beniuc, 
Bucureşti, 1959; Versuri, pref. Mihai Ralea, Bucureşti, 
1960; Versuri şi proze, pref. Paul Georgescu, Bucureşti, 
1960; Tablete de cronicar, pref. D. Micu, Bucureşti, 1960; 
Versuri, Bucureşti, 1961; Frunze, Bucureşti, 1961; Cu 
bastonul prin Bucureşti, Bucureşti, 1961; Scrieri, vol. I- 
XXXIII, Bucureşti, 1962-1983, vol. XXXIV-XXXVIII, îngr. 
Mitzura Arghezi, Bucureşti, 1985-1988, vol. XXXIX-— 
XLVI, îngr. Mitzura Arghezi şi Traian Radu, Bucureşti, 

1994-2006; Poeme noi, Bucureşti, 1963; Cadenţe, Bucu- 
reşti, 1964; Răzleţe, Bucureşti, 1965; Silabe, Bucureşti, 
1965; Animale mari şi mici, Bucureşti, 1965; Versuri 
lungi, pref. D. Micu, Bucureşti, 1965; Ritmuri, Bucureşti, 
1966; Versuri, I-II, Bucureşti, 1966; Noaptea, Bucureşti, 
1967; Litanii, Bucureşti, 1967; Teatru, Bucureşti, 1968; 
Frunzele tale, Bucureşti, 1968; Crengi, Bucureşti, 1970; 
Poezii, Bucureşti, 1970; XC. Poeme inedite, îngr. Mitzura 
şi Baruţu T. Arghezi, Bucureşti, 1970; Versuri, I-II, îngr. 
şi postfață G. Pienescu, pref. Ion Caraion, Bucureşti, 
1980; ed. 2, Bucureşti, 1985; Tudor Arghezi. Autopor- 
tret prin corespondenţă, îngr. şi pret. Barbu Cioculescu, 
Bucureşti, 1982; Opere, I-X, îngr. Mitzura Arghezi şi 
Traian Radu, pref. Eugen Simion, Bucureşti, 2000-2011; 
Anii tăcerii, îngr. Baruţu Arghezi și Doina Arghezi, 
cuvânt înainte Aurel Ardelean, postfață Mirel Anghel, 
Arad, 2010. Traduceri: EM. Dostoievski, Amintiri din 
casa morților, Bucureşti, 1912; L.A. Kuprin, Moloh, 
Bucureşti, 1951 (în colaborare cu R. Vasiliu); L.A. Krîlov, 
Fabule, Bucureşti, 1952; M.E. Saltîkov-Şcedrin, Poves- 
tiri, Bucureşti, 1952 (în colaborare cu O. Panaitescu); 
Anatole France, În floarea vieţii, Bucureşti, 1953; N.V. 
Gogol, Suflete moarte, I-II, Bucureşti, 1954 (în colabo- 
rare cu Ionel Ţăranu, N.D. Gane şi Rostislav Donici); La 
Fontaine, Fabule, Bucureşti, 1954; Bertolt Brecht, Ana 
Fierling şi copiii ei, Bucureşti, 1957; Moliere, Comedii. 
Mizantropul. George Dandin sau Soţul păcălit. Avarul. 
Domnul de Pourceaugnac, Bucureşti, 1964; [Francois 
Rabelais, Paul Verlaine, Rimbaud, Baudelaire, 'Teo- 
phrast, La Fontaine, I. A. Krîlov], în Scrieri, V, Bucu- 
reşti, 1964; [Walt Whitman, Ilya Ehrenburg, N. Mizin], 
în Frunzele tale, Bucureşti, 1968; [D.I. Fonvizin, Tristan 
Bernard, Bertolt Brecht], în Teatru, Bucureşti, 1968. 


Repere bibliografice: Al. Macedonski, Poezie şi poeți 
contemporani, „Liga ortodoxă”, 1896, 4; Ibrăileanu, Opere, 
III, 422-423, IV, X, 349-351, 459-462; Chendi, Pagini, 
581-584; Al. Macedonski, Printre constelații şi pleiade, 
RP, 1912, 277; Fundoianu, Imagini, 205-215; Lovinescu, 
Scrieri, |, 408-419, IV, 590-609, V, 159-164, VI, 150-158, 
253-255; Davidescu, Aspecte, 237-241, 442-449; Şerban 
Cioculescu, Argheziana, Bucureşti, 1985; Călinescu, 
Opere, I, 163-172, 788-793, 1001-1003, II, 383-386, 
802-803, 879-884, 929-931, III, 200-205, 218-222, 
715-720, IV, 506-507, 877-911, VI, 825-830, LX, 897-905, X, 
134-137, 895-897; Barbu, Opere, II, 17-29, 35-38; Aderca, 
Contribuţii, 1, 5-9, 611-614, 784-791, II, 31-34, 42-48, 
543-544, 573-580, Perpessicius, Opere, III, 214-226, 
IV, 115-120, 314-318, V, 67-72, 211-216, VI, 300-303, 
VII, 110-114, 142-145, 239-242, XI, 325-328, 359-363, 
XII, 330-331, 349-350, 373, 386-387; Ionescu, Război, 
1, 21-24, 72-79, 103-105, 292-294, II, 130, 270; Ralea, 
Scrieri, Il, 177-189, 448-449; Streinu, Pagini, |, 11-23, 
130-135, II, 7-21, 235-237, III, 7-27, IV, 7-18, 100-101; 
Ionescu, Nu, 5-57; lorga, Ist. lit. cont. (1934), II, 234-235, 
241-244, 289, 291-292, 295-296, 323; Sebastian, Jurnal, 

220-224, 243-250; Şuluţiu, Scriitori, 57-68, 177-197, D. 
Caracostea, Prolegomena argheziană, Bucureşti, 1937; 
Munteano, Panorama, 275-283; Ivaşcu, Confruntări, 
1, 269-316, II, 301-337, III, 171-194; G. Călinescu, 
Tudor Arghezi, Iaşi, 1939; Pompiliu Constantinescu, 
Tudor Arghezi, Bucureşti, 1940; Călinescu, Isi. lit. 
(1941), 724-736, Ist. lit. (1982), 808-819; Vianu, Opere, 
III, 129-135, 475-503, V, 224-234, 543-548; Șerban 
Cioculescu, Introducere în poezia lui Tudor Arghezi, 
București, 1946; Ov. S. Crohmălniceanu, Tudor Arghezi, 
Bucureşti, 1960; Mihail Petroveanu, Tudor Arghezi, 
poetul, Bucureşti, 1961; Tudor Vianu, Arghezi, poet al 
omului, Bucureşti, 1964; Dumitru Micu, Opera lui Tudor 
Arghezi. Eseu despre vârstele interioare, Bucureşti, 1965; 
Sorin Alexandrescu, Simbol şi simbolizare, SPS, 318-369; 
Domițian Cesereanu, Arghezi şi folclorul, Bucureşti, 1966; 
Baconsky, Marginalii, 22-42; Manolescu, Metamorfozele, 
75-84; Emil Manu, Prolegomene argheziene, Bucureşti, 
1968; Alexandru George, Marele Alpha, Bucureşti, 1970; 
Negoiţescu, Însemnări, 83-100; Crohmălniceanu, Lit. 
rom. expr, 206-215; Manolescu, Teme, 1, 61-64, 145-179; 
George, Sfârşitul, 1, 113-124, 209-232, II, 214-226, III, 
113-142; Simion, Scriitori, | (1974), 7-30, II, 28-110, 
431-433; Piru, Poezia, 1, 9-44; Papahagi, Exerciţii, 24-47; 
Cristea, Alianțe, 127-211; Nicolae Balotă, Opera lui Tudor 
Arghezi, Bucureşti, 1979; Doinaş, Lectura, 114-130; 
Mariana Ionescu, Ochiul ciclopului. Tudor Arghezi, 
prozatorul, Bucureşti, 1981; Zamfir, Poemul, 387-412; 
Tudor Arghezi, îngr. şi pref. Alex. Ştefănescu, Bucureşti, 
1981; Simuţ, Diferenţa, 40-61; Manolescu, Arca, III, 35-54; 
Sorescu, Liricul, 143-197 Zaciu, Viaticum, 259-305; 
Dorina Grăsoiu, „Bătălia” Arghezi, Cluj-Napoca, 1984; 
ed. 2, București, 2010; Emilia Parpală, Poetica lui Tudor 
Arghezi, Bucureşti, 1984; Micu, Modernismul, 14-59; 
Pop, Jocul, 97-116; Scarlat, Ist. poeziei, III, 125-184, 
IV, 139-143; Adrian Anghelescu, Barocul în proza lui 
Arghezi, Bucureşti, 1988; Grigurcu, Eminescu-Labiş, 
71-101; Ciopraga, Amfiteatru, 13-80; Simuţ, Revizuiri, 
105-124; |. Sîrbu, Proza artistică a lui Tudor Arghezi, laşi, 
1995; Pavel Ţugui, Amurgul demiurgilor, Bucureşti, 1998, 
31-103; Dicţ. analitic, 1, 125-127, 175-176, 195-197, 
253-256, II, 80-83, 132-133, 149-151, III, 188-190, 
352-353, 429-431, IV, 206-208, 225-226, 292-296, 
473-477; Marin Beşteliu, Tudor Arghezi, poet religios, 
Bucureşti, 1999; Cărtărescu, Postmodernismul, 279-284, 
296-298; Dicţ. esenţial, 35-41; Danţiş, Bucolica, 162-167; 
Grigurcu, În pădurea, 79-104; Dumitru Micu, Arghezi, 
Bucureşti, 2004; Simona Constantinovici, Dicţionar de 
termeni arghezieni, I-II, Timişoara, 2004-2008; Dimitrie 
Vatamaniuc, Tudor Arghezi (1880-1967). Biobibliografie, 
I-II, postfață Niculae Gheran, Bucureşti, 2005; Simion, 
Fragmente, V, 361-375; Manolescu, Istoria, 620-640; 
Popa, st. lit., |, 119-124, 1002-1011, passim,; Florescu, 
Aristarc, II, 167-192; Mirel Anghel, Viaţa lui Tudor 
Arghezi, Bucureşti, 2012; Simuţ, Vămile, 179-220.  E.S. 


Argintaru 


ARGINTARU, C. [Constantin]  (14.VIII.1894, 
Pleniţa, j. Dolj — 23.V.1936, Cluj), poet. Este fiul 
Elisabetei Argintaru şi al lui Ion Stoian, agricultori. 
A absolvit Şcoala Normală din Craiova. În timpul 
Primului Război Mondial a luptat ca ofiţer şi a fost 
rănit la Mărăşeşti, fiind decorat cu Ordinul „Mihai 
Viteazul”. Experienţa invalidităţii rămâne esen- 
ţială pentru A., boala şi marginalizarea socială 
devenind teme obsedante ale poeziei şi publi- 
cisticii sale. Debutează în 1926 cu Monumentul 
durerii, o culegere de documente prefațată de 
A.C. Cuza, referitoare la condiţia precară a victi- 
melor războiului, orfani, văduve, invalizi, cartea 
fiind în acelaşi timp o pledoarie pentru recunoaş- 
tere şi integrare socială. Activitatea sa literară nu 
depăşeşte limitele provinciei. A condus revista 
„Hyperion” din Cluj (1932-1935), subintitulată 
„revista poeziei”, precum şi o editură cu acelaşi 
nume, unde şi-a publicat cea mai mare parte a 
scrierilor poetice. 

Inclus de G. Călinescu în seria scriitorilor dia- 
lectali datorită câtorva texte cu sonorități aspre, A. 
este un poet regional prin însăşi natura sensibilită- 
ţii sale lirice. Contemplarea naivă a lumii, aversiu- 
nea instinctivă în faţa temelor modernităţii, reflexul 
moralizator definesc un spirit folcloric. A. are apre- 
hensiunea lui Octavian Goga în faţa „veneticu- 
lui” şi a civilizării, directeţea lăutarului în tratarea 
iubirii şi pioşenia creatorului popular în reprezen- 
tarea morţii. Substanţa sentimentului e ţărănească 
şi, în mod esenţial, sensibilitatea poetului se poate 
comunica în absenţa formelor lirice moderne. De 
altfel, contactele cu literatura contemporană, chiar 
dacă sunt frecvente, rămân eterogene şi super- 
ficiale. Influențele simboliste sau expresioniste, 
precum şi numeroasele elemente împrumutate din 
recuzita modernist-tradiţionalistă a epocii se întâl- 
nesc cu versificarea simplă a preceptelor morale 
ori a experienţei de viaţă: „Cheful fără de femei/ 
E ca şesul fără soare/ Ca răzorul fără floare/ N-are 
spor, n-are temei”. Tematic, poezia se înfăţişează 
ca un ansamblu compozit, constituit prin prelu- 
crarea, fără nuanţe originale, a unor reminiscenţe 
literare ori folclorice. Nu întâmplător, materia 
primului volum de versuri, Agonia soarelui (1930), 
îmbogăţită în ediții succesive, este împărţită în mai 
multe cicluri autonome, cuprinzând, între altele, o 
erotică de factură simbolistă, ilustrată în registrul 
minor al romanţei, o poezie închinată naturii, cu 
accente bucolice, alta de atitudine etică, alimentată 

de suspiciunea în faţa progresului („Când de capu 
nostru mergem / Razna peste orice lege/ De mirare 
nu e faptu/ Că de noi prafu s-alege”). O tentă 
mai personală au, în schimb, piesele de inspira- 
ţie biografică, dominate de amintirea războiului 
şi de drama invalidităţii. Fragmentele confesive 
evocă boala, starea de criză ori anticipează înfri- 
gurat moartea, cu un sentiment ce se apropie mai 
degrabă de curiozitatea superstiţioasă („cum o fi 
şi în mormânt?”) decât de gravitatea metafizică a 
reflecţiei în marginea sfârşitului. Vieaţa pietrelor şi 
Setea norilor, ambele apărute în 1935, reiau aceste 
tendinţe, rafinându-le, fără a le face totuşi mai 
interesante. Dimensiunea dialectală a literaturii 
lui A., singura care a reținut atenţia criticii interbe- 
lice, ţine de exploatarea efectelor oralităţii, împle- 
tind culoarea verbală şi anecdoticul. Vin fâganii 
(1934), plachetă care conţine un singur poem, 
face, cu risipă de pitoresc lingvistic, cronica trecerii 
unui caravane de nomazi printr-un sat românesc. 
Este o naraţiune în versuri, cu poante abundente, 
rimată rudimentar în spiritul jocurilor infantile 
de limbaj („Vin ţâganii/ Vin golanii/ Şi cu parii/ 
Bat măgarii”). Ameninţată de trivialitate, această 
formă de expresie rămâne totuşi resursa cea mai 
valoroasă a liricii lui A., mai consistentă decât cău- 
tările ezitante şi intermitente între mode poetice şi 
experienţe biografice. 

SCRIERI: Monumentul durerii, pref. A.C. Cuza, Cluj, 
1926; Agonia soarelui, Cluj, 1930; ed. 2. Cluj, 1931; ed. 3, 
Cluj, 1933; Vin ţâganii, cu gravuri de Marcel Olinescu, 
Cluj, 1934; Vieaţa pietrelor, Cluj, 1935; Setea norilor, 
Cluj, 1935. 

Repere bibliografice: George Popa, „Agonia soarelui”, 
„Lanuri”, 1934, 6; M.O. [Marcel Olinescu], [C. Argintaru], 
„Hotarul” (Arad) 1933-1934, 9-10, 1935, 8-9; Bogdan 
Amaru, „Agonia soarelui”, „Cadran”, 1934, 2; Moartea 
poetului C. Argintaru, RP. 1936, 5461; Călinescu, Opere, 
IV, 818-819; Călinescu, Ist. lit. (1941), 857, Ist. lit. (1982), 
943; Dicţ. scriit. rom. |, 120. A.Td. 


ARGINTESCU-AMZA, N. [Nicolae] (22.[X.1904, 
Galaţi — 7.[X.1973, Bucureşti), eseist, traducător. 
Este fiul Elenei (n. Popescu), descendentă a unei 
familii de ardeleni, şi a lui Savel Argintescu, medic. 
Pentru a atrage atenţia asupra originii sale pe 
linie maternă, scriitorul îşi va completa identita- 
tea cu onomasticul Amza. Absolvent al Facultăţii 
de Litere şi Filosofie a Universităţii din Bucureşti, 
va activa între 1930 şi 1932 ca profesor de filoso- 
fie, interesându-se, în paralel, şi de cercetarea 

sociologică. A colaborat cu echipele conduse de 
D. Gusti la realizarea a două filme: Drăguș (1931) şi 
Probleme sociale (1932), iar observaţiile culese pe 
teren le-a sintetizat în studiul Problema gustului 
popular (1932). Din 1932 până în 1939 va căuta 
să-şi desăvârşească instrucţia la Berlin, Dresda, 
Miinchen, Paris, Londra ori Amsterdam, prin spe- 
cializări în istoria artelor şi muzeologie, în estetică 
şi psihologie. 

Înainte de al Doilea Război Mondial A.-A. 
colaborează la „Azi”, „Revista Fundațiilor Regale”, 
„Viaţa românească”, „Flacăra”, „Lumină şi culoare”, 
„Semnalul”, iar mai târziu la „Gazeta literară”, 
„Contemporanul”, „Secolul 20” ş.a. A deţinut 
cronica de artă plastică în revistele „Bis” (1943-— 
1944), „Democraţia” (1945-1946) şi „Veac nou” 
(1947-1949). Timp de doi ani (1943-1944) este 
consilier al „Revistei Fundațiilor Regale”. Dacă în 
1950 şi 1951 traduce conform cerinţelor ideologice 
ale momentului, între 1955 şi 1958 susține nume- 
roase conferinţe pe teme de artă plastică şi litera- 
tură. După 1965 criticul se întoarce la cronica de 
artă, prefaţează cataloage de expoziţii şi, mai ales, 
traduce din autori şi opere reprezentative ale lite- 
raturii universale, începând cu Antichitatea latină 
(Horaţiu, Lucrețiu), trecând prin Shakespeare şi 
dramaturgia clasică germană, pentru a se opri la 
poezia europeană modernă - Arthur Rimbaud, 
Charles Baudelaire, Stefan George, ori la versu- 
rile lui Cesare Pavese. Reduse ca întindere, scri- 
erile sale originale vorbesc despre „servituţile”, 
dar şi despre „măreţia” unei inteligenţe ieşite din 
comun (cum remarca Andrei Pleşu), dispusă să 
pună în joc atât atributele unei erudiţii lipsite de 
ostentaţie, cât şi rigoarea unui spirit critic în stare 
să întreţină viaţa operei şi să-i găsească accentul 
specific în câmpul valorilor. Pictura lui Theodor 
Pallady îşi va descoperi astfel neaşteptate puncte 
de contact cu opera lui Gustave Flaubert, Marcel 
Proust şi Johann Sebastian Bach, după cum sculp- 
tura lui Constantin Brâncuşi va tinde să resusci- 
teze ceva din spiritul creaţiei lui M. Eminescu, 
I.L. Caragiale, Tudor Arghezi sau George Enescu. 
Rod al unei inventivităţi asociate cu luciditatea şi 
măsura, interpretările eseistului reuşesc să aducă 
opera în situaţia de a se deschide unor nebănuite 
orizonturi artistice. 

SCRIERI: Problema gustului popular, Bucureşti, 1932; 
Vermeer, un mare poet al realismului olandez, Bucureşti, 
1967; Lucian Grigorescu, Bucureşti, 1969; Expresivitate, 

valoare şi mesaj plastic, pref. Nicolae Balotă, Bucu- 
reşti, 1973. Traduceri: Vladimir Maiakovski, ... despre 
America, Bucureşti,1950 (în colaborare), Tineretului, 
Bucureşti, 1951, Misterul buf, în Vladimir Maiakovski, 
Teatru, Bucureşti, 1957; Friedrich Schiller, Hoţii, în Frie- 
drich Schiller, Teatru, I, Bucureşti, 1955; Moliere, Opere, 
vol. I: Școala bărbaţilor, Bucureşti, 1955; Gerhart Haupt- 
mann, Teatru, Bucureşti, 1958 (în colaborare); Poezia 
germană modernă (De la Stefan George la Enzensberger), 
I-II, îngr. şi pref. Petre Stoica, Bucureşti, 1967 (în colabo- 
rare); Arthur Rimbaud, Scrieri alese, îngr. Irina Bădescu, 
pref. Al. A. Philippide, Bucureşti, 1968 (în colaborare cu 
Petre Solomon); Paul Claudel, Schimbul, Bucureşti, 1969; 
Cesare Pavese, Poeme, pref. trad., Bucureşti, 1971; Poeți 
ai expresionismului, îngr. şi pref. Petre Stoica, Bucureşti, 
1971 (în colaborare). 

Repere bibliografice: Adrian Beldeanu, „Expresivitate, 
valoare şi mesaj plastic”, SPM, 1973, 143; Andrei Pleşu, 
Servituţile şi măreţia inteligenţei, CNT, 1973, 32; Mircea 
Iorgulescu, „Expresivitate, valoare şi mesaj plastic”, LCE, 
1973, 35; Barbu Brezianu, N. Argintescu-Amza, LCE 1973, 
37; Gheorghe Grigurcu, N. Argintescu-Amza, E 1973, 9; 
Dicţ. scriit. rom., |, 120-122; Teodor Tihan, N. Argintescu- 
Amza, SI, 2001, 3 T.T. 
ARGONAUT, revistă care a apărut la Iaşi între 1983 
şi 1985, cu o periodicitate oscilând între trimestrial 
şi lunar, editată ca „supliment de literatură pentru 
tineret” de revista „Convorbiri literare”. Redactor 
responsabil: Daniel Dimitriu. Fără un program 
explicit, publicaţia se arată interesată de tipări- 
rea literaturii SE, fie aceasta originală sau tradusă. 
Începând cunumărul 1/1983, se iniţiazăpublicarea 
romanului Patrula spațială de Cicerone Sbanţu. O 
povestire mai amplă este Echipajul Val-Vârtej se 
întoarce, semnată de Vlad Fringhiu şi Dan Merişca. 
Alţi autori de literatură SF publicaţi în A. sunt Aurel 
Cărăşel, Lucian Merişca, George Ceauşu, Maria 
Nicolae-Dumitrescu, Victor Nănescu, Cătălin 
Ionescu, Alina Nour, Dumitru Vacariu. Din 1984 
A. începe să cuprindă şi traduceri din literatura 
SF a lumii. Sunt tălmăciţi Ray Bradbury (August 
2026. Vor veni ploi blânde), Isaac Asimov, Daniel 
E Galonye, Fredric Brown, Brian W. Aldiss. Unele 
numere conţin, pe lângă fişe istorico-literare, 
articole de interes general (Constantin Coroiu, 
Havana; Alexandru Mironov, Londra: Westminster 
Abbey; lie Danilov, Marco Polo şi George Coşbuc) şi 
mărturisiri privind aspecte din experienţa literară 
a unor importanţi scriitori de literatură SF sau 
polițistă (Georges Simenon, Romancierul este un om 
care scrie romane; insist asupra pluralului). IL. 


Arhiva 


ARHIVA, revistă ştiinţifică şi literară care a 
apărut la lași, mai întâi o dată la două luni, apoi 
lunar, din iulie 1889; s-a editat şi după 1900, cu o 
întrerupere în intervalul 1916-1921, până în sep- 
tembrie 1940. Publicaţie periodică a Societăţii 
Științifice şi Literare din Iaşi, revista a avut, în 
primii ani, caracterul unui buletin, editând, în 
principal, studii, note şi recenzii referitoare la 
rezultatele cercetărilor întreprinse de membrii 
societăţii. După ce A.D. Xenopol îşi asumă 
sarcina de director (calitate în care va funcționa 
între 1891 și 1903 și între 1906 și 1908), în A. încep 
să se tipărească şi scrieri literare. Un timp partea 
literară a fost redactată de H. Tiktin. Sub direcția 
lui Ilie Bărbulescu (1921-1940), ponderea lite- 
rarului se reduce semnificativ. Printre cola- 
boratorii rubricilor ştiinţifice s-au numărat 
Grigore Cobălcescu, A.D. Xenopol (cu studii de 
istorie şi istorie literară), Grigore Buţureanu, 
Gh. Ghibănescu, I. Tanoviceanu, H. Tiktin, N. 
Iorga (Pesimismul la artist, 1, 2/1890, Iubirea 
în literatura modernă, 511890, Începuturile 
romantismului, 10-12/1891), Grigore Goilav, 
G. Bogdan-Duică, I. Găvănescul, A. Philippide, 
Sextil Puşcariu, Iorgu Iordan, August Scriban, 
Moses Gaster (Poveste de folos. Studiu compa- 
rativ, 2-411931). loan Slavici a semnat artico- 
lul Cum se scrie românește (6/1906). Articole de 
critică literară au publicat A.D. Xenopol, Gr. 1. 
Alexandrescu, Ovid Densusianu, D.A. Teodoru, 
V. Hulubei, Emil Gârleanu, C. Al. lonescu-Caion 
(Teoriile politice din scrierile lui Paul Bourget), G. 
Pascu, Theofil Simenschy (Poetul grec G. Drosinis 
și M. Eminescu, 2/1925), iar N. Vaschide şi Şt. 
Popescu trimit mai multe cronici dedicate artelor 
plastice. O recenzie din 1897 marchează debutul 
lui Paul Zarifopol. De-a lungul timpului versuri 
au dat A.D. Xenopol (care folosea pseudonimele 
I. Laur şi Rama), Ovid Densusianu (Coardele 
inimei noastre), N. Beldiceanu, Samson Bodnărescu 
(Epigramă, Ispitirile), Traian Demetrescu, A.C. Cuza, 
Raul Stavri, ]. B. Hetrat, Gr. N. Lazu, Cornelia 
din Moldova, D. Iamandi, Ana Conta Kernbach, 
Adela Xenopol, Spiru V. Hasnaş, A. Vojen, 
George Murnu, V. Lateş, Virginia Micle-Gruber, 
Vasile Conta (Sonet păgân..., 7-8/1907), Emil 
Gârleanu (debuta aici în 1900 sub pseudonimul 
Emilgar), G. Bacovia (Amurg și Trudit, 4/1912), 
Demostene Botez (care debutează aici în 1911) 
ş.a. Începând din 1893 până în 1902, Calistrat 

Hogaş colaborează cu Amintiri din o călătorie, 
iar din 1908 Teodor Burada publică însemnări 
memorialistice. Alte scrieri în proză aparţin 
lui Gh. Ghibănescu, Gr. I. Alexandrescu, Al. 
Papadopol-Calimah, N. Bosnieff-Alexandrescu şi 
Emil Gârleanu. A.D. Xenopol este şi autorul unor 
impresii de călătorie (semnate, uneori, Vitold), 
iar Titus Dunka al dramei Învingător şi învins. 
Din 1905 Teodor T. Burada semnează ciclul 
intitulat Priveliști și datini în Moldova. D.G. 
Iamandi traducea din lirica lui Goethe şi Schiller, 
St. O. Iosif din cea a lui Petofi şi Heine, Ana 
Conta Kernbach şi Gr. N. Lazu din Heine. Emil 
Gârleanu (sub pseudonimul Emilgar) tălmăcea, 
cu titlul Deznădejde, o poezie de Verlaine. Se 
publică şi o traducere a comediei Menehmii de 
].-Fr. Regnard. O versiune de M. Eminescu după 
Edgar Allan Poe (Morella), comunicată de Radu 
Manoliu, apare în numărul 10/1907. R.Z. 


ARHIVA CFR, publicaţie apărută la Chişinău, 
bilunar, între 1 iunie 1922 şi iulie 1924, când 
devine lunar, iar redacţia se mută la Bucureşti, şi 
în decembrie 1925. Director: loan I. Apostolescu; 
redactori: N. Porfiri (pentru partea ştiinţifică), 
Const. Ignătescu-Jap (pentru partea literară). 
Revista, care indica în subtitlu „pentru cultura 
profesională a funcţionarilor CFR”, publică totuşi 
versuri şi proză, multe preluări din reviste sau 
din volume, şi câteva traduceri din literatura uni- 
versală. În sumar intră versuri de G. Topîrceanu 
(Acceleratul, Unui frânar -— iscălită G.T.), Otilia 
Cazimir (Locomotiva — la „Cronica veselă”), I.M. 
Raşcu (Pe drumuri albe, Balada cantonierului, 
din volumul Sub cupole de vis), Constantin T. 
Stoika (Călătoarei din tren), Ludovic Dauş (În 
gară), Al. Viţianu (Plecările cu trenul), Sandu 
Teleajen (Ne duc vagoanele, după „Năzuinţa”), 
D. Teleor (Orgoliu, din placheta Realiste), Mihail 
Sevastos — sub pseudonimul Proletar (O ciocnire). 
În bună parte tot retipăriri sunt prozele auto- 
rilor: Cezar Petrescu (Râsul, după „Gândirea”), 
Jean Bart (Dincolo, peste Ocean. Note de călă- 
torie, după „Viaţa românească”), Gh. Brăescu 
(Primul pas, după „Cugetul românesc”), D. lov 
(Transbordare), Cezar Titus Stoika (Înzăpeziți), 
Ludovic Dauş (Sub cerul Balticii). Liviu Marian 
realizează un excurs intitulat Caragiale şi trenul, 
explorând schiţele acestuia cu subiect ceferist (O 
zi solemnă, D-l Goe, Tren de plăcere, Monopol, 

C.ER., Lună de miere), iar Al. Terziman un studiu 
în două părţi (Poeţii căilor ferate — iscălit Hâncu 
- şi Poezia căilor ferate), care înregistrează 
poeţii străini şi români - printre ei H. Bonciu, 
Adrian Maniu, Alfred Moşoiu, St. O. Iosif, lon 
Minulescu -— ce şi-au luat ca motiv de inspira- 
ţie trenul, încheiat cu un articol elogios, Poetul 
căilor ferate, dedicat confratelui şi colegului de 
redacţie C. Ignătescu(-Jap). Dintre traduceri 
rețin atenţia cele din proza scriitorilor ruşi V.M. 
Garşin (Semnalul), A.P. Cehov (Atentatorul) şi 
Maxim Gorki (De plictiseală), făcute de Mihail 
Sevastos, şi poezia Pe firul telegrafic de Francis 
Jammes, tălmăcită din franceză de Ion Pillat şi 
Horia Furtună (după „Cugetul românesc”). Poeţii 
de serviciu ai revistei sunt C. Ignătescu(-Jap) şi 
Valeriu (sau Val) Mardare, care ţin cu consec- 
venţă „Cronica veselă” (Răvaș din tren, Celor ce 
au şi nu dau, Baladă trenului), mai ales primul, 
celălalt furnizând neobosit poezioare, epigrame 
şi şarje amicale și pentru rubrica versificată, de 
divertisment, „Capre pocnitoare CFR”. Oportună 
şi în acord cu specificul periodicului este decizia 
redacţiei de a tipări La Ciurea, proză-repor- 
taj realizată de N. Dunăreanu, „despre cea mai 
mare catastrofă de cale ferată întâmplată în ţara 
noastră în vremuri de plină tristeţe pentru întreg 
neamul românesc”, la 30 decembrie 1918, şi o 
suită de însemnări de martor ocular la acelaşi 
eveniment tragic, completate de raportul tehnic 
şi juridic oficial privind cauzele producerii acci- 
dentului şi vinovaţii. Alţi colaboratori: Teodor 
Stoenescu, Stejar Ionescu, Alfred Hefter, A. Pop- 
Marțian. R.P. 


ARHIVA NOUĂ, revistă care a apărut la Bucureşti 
în decembrie 1890. Prim-redactor era Ion |. 
Livescu, iar colaboratori, Lucreția Suciu-Rudow, 
Eufrosina C. Homoriceanu-Stoenescu,V. Demetrescu, 
G. Mateescu şi |. C. Măldărescu. O nuvelă, De 
departe, îi aparţine lui D. Teleor. Două traduceri, 
din Elena Văcărescu (Luna lui mai de I. |. Livescu) 
şi din Luiza Chronbach (Copiii de 1.S. Spartali), se 
adaugă beletristicii originale. Livescu mai scrie 
o cronică a spectacolelor Teatrului Naţional din 
Bucureşti şi un articol de directivă, în care afirmă 
necesitatea unei vieţi literare sănătoase. R.Z. 

APSULB A 
POMBNEACHB. 


OAIE 


PETPOCUERTIB'b unu TPIMECTPIAXT, 


ARHIVA ROMÂNEASCĂ, revistă de istorie editată la 
Iaşi de Mihail Kogălniceanu. Primul tom a apărut, 
într-o primă ediţie, în martie 1840, reluat cu mici 
modificări în 1841; tomul al doilea a apărut în 1845. 
În 1860 şi 1862 ambele tomuri au fost reeditate. 
Publicaţia, pe care Kogălniceanu o dorea trimestri- 
ală sau măcar anuală, trebuia să contribuie, alături 
de colecţiile de cronici româneşti tipărite tot de el, la 
adunarea şi publicarea documentelor din trecutul 
Ţărilor Române. O importantă Introducţie la primul 
tom, scrisă de redactor, justifică obiectivele noii 
reviste, printr-un elogiu adus tradiţiilor naţionale, 
istoriei — „cartea de căpetenie”, „paladiul naţionali- 
tăţii noastre”; studiul aprofundat al trecutului româ- 
nilor e văzut ca o condiţie a păstrării fiinţei naţio- 
nale şi un mijloc de descifrare a căilor de evoluţie a 
ţării. În cele două tomuri au apărut documente şi 
acte oficiale privitoare la istoria tuturor provinciilor 
româneşti, adunate din arhivele din ţară sau din 
străinătate, însemnări de călătorie ş.a. Kogălniceanu 
publică scurte articole despre epoca lui Ştefan cel 
Mare, biografia lui Gh. Şincai, recenzii la cărţi româ- 
neşti referitoare la istorie, note polemice ş.a. Din 
scrierile istorice mai vechi, revista publică 
Întâmplările Cantacuzineştilor şi Brâncovenilor în 
Valahia de Dimitrie Cantemir, fragmente de cronici 
moldoveneşti din manuscrisele rămase de la 
Vartolomei Măzăreanu sau atribuite acestuia. Un 
panegiric, anonim, al lui Ştefan cel Mare, apărut 
pentru întâia dată aici, este reprezentativ pentru 
valoarea elocvenţei româneşti din prima jumătate a 
secolului al XIX-lea. Odată cu apariţia celui de al 
doilea tom - ultimul, datorită plecării din ţară a 
redactorului —, Kogălniceanu anunţă că „Magazin 
istoric pentru Dacia” rămâne o „vrednică cli- 
ronoamă” a revistei sale. A.r. are meritul însemnat de 
a fi scos la lumină documente şi vechi scrieri istorice 
româneşti şi de a fi sporit considerabil interesul 
pentru studierea istoriei naţionale. L.V, 

ARHIVA ROMÂNEASCĂ, revistă apărută la 
Bucureşti între 1939 şi 1946 (zece volume, volumul 
IX în două părţi), editată de Fundaţia Culturală 
„Mihail Kogălniceanu”, ca serie nouă a revistei 
cu acelaşi titlu (1840, 1845), sub conducerea unui 
comitet alcătuit din Damian P Bogdan (asistent 
universitar), N. Cartojan (profesor universitar), 
Mihai Costăchescu (profesor secundar), N. Georgescu- 
Tistu (conferenţiar universitar), Ilie Minea (profesor 
universitar), Constantin Moisil (fost director general 
al Arhivelor Statului), Aurelian Sacerdoţeanu 
(director general al Arhivelor Statului), Dan 
Simonescu (asistent universitar); redactor: 
C.I. Andreescu; secretar de redacţie: Sanda 
Diaconescu. Publicaţia, care debutează cu „tomul 
III”, şi îl indică pe Mihail Kogălniceanu ca director, 
marcând astfel relaţia de continuitate cu seria 
din secolul al XIX-lea, îşi propune să tipărească 
articole şi studii referitoare la activitatea lui 
M. Kogălniceanu şi a scriitorilor din generaţia 
„Daciei literare”. Rubrici: „Articole”, „Paleografie şi 
diplomatică”, „Studii bibliografice”, „Discuţiuni şi 
note”, „Recenzii”. Semnează articole şi studii 1.-A. 
Candrea (Simbolismul în terapeutica populară. 
Magia imitativă — Similia similibus curantur), 
Emil Vîrtosu (Despre „Tragodia” vornicului Alecu 
Beldiman, Scrisori inedite de la Vasile Alecsandri. 
1872-1890), G. Zane (0 scrisoare a lui N. Bălcescu, 
Știri despre Bălcescu din scrisori inedite ale lui 
Ștefan Golescu), Artur Gorovei (Amintiri despre 
Mihail Kogălniceanu), D. Popovici (Din legăturile 
lui M. Kogălniceanu cu Transilvania, Concepția 
istorică a lui M. Kogălniceanu), C. Gane (Vasile 
Alecsandri refuzat de Comedia Franceză, „Boierii 
şi ciocoii” lui Alecsandri cu prilejul unor scrisori 
inedite de la Kotzebue şi Kogălniceanu), N. Cartojan 
(„Arhiva românească”), |. Rădulescu-Pogoneanu 
ş.a. Dintre documentele istorice se rețin: Dan 
Berindei, O scrisoare a lui Gh. Asachi din 1856, N. 
Georgescu-Tistu, Originalul scrisorilor Ghica -— 
Alecsandri, Sanda Diaconescu, Ecoul operelor lui 
V Alecsandri în străinătate. Recenziile, subsumate 
rubricii cu acest titlu sau la „Discuţiuni şi note”, au 
în vedere primul număr al „României literare” din 
1852 al lui Vasile Alecsandri şi volumul lui Alecu 
Russo, Scrieri postume, ambele aparţinându-i lui 
Nestor Camariano, Fabule de A. Donici şi „o latură 
necunoscută din activitatea lui Vasile Aaron” (Dan 
Simonescu) ori prezintă Cartea de bucate a lui M. 
Kogălniceanu şi C. Negruzzi (Gh. Baiculescu). 

Alţi colaboratori: G.T. Kirileanu, Ilie Corfus, 
C. Turcu, Gh. Brătianu, Al. Lapedatu, G. Popa- 
Lisseanu. R.P. 


ARHIVA RURALĂ, periodic apărut la Bucureşti, săp- 
tămânal între 16 aprilie şi 21 decembrie 1872 şi cu 
intermitențe între 1 ianuarie 1873 şi 25 august 1876. 
Una dintre primele publicaţii româneşti dedicate 
exclusiv mediului rural, A.r. avea un conţinut variat. 
Scopul mărturisit de redactorul şi editorul Demetriu 
N. Preda în articolul redacțional Muncă şi lumină 
era acela de a difuza „luminile” culturii la ţară. Cele 
mai multe articole cuprindeau informaţii agroteh- 
nice şi economice. Alături de acestea au apărut însă 
şi unele de interes mai general, cu subiecte istorice, 
scrise de D. Bolintineanu şi Gr. G. Tocilescu, sau 
consacrate literaturii, datinilor, moravurilor şi cre- 
dinţelor populare, scrise de G. Dem. Teodorescu. 
Revista a publicat multă literatură, aleasă pentru 
a corespunde gustului cititorilor de la sate. Au fost 
reproduse câteva dintre poeziile şi traducerile lui ]. 
Heliade-Rădulescu, începând cu Zburătorul. Un alt 
poet consecvent republicat era paşoptistul 1. Catina, 
căruia i se dedică şi o prezentare pertinentă, subli- 
niindu-se aspectul social al poeziilor lui. Au cola- 
borat Cezar Bolliac, D. Bolintineanu, G. Creţeanu 
şi Şt. C. Michăilescu. Apar şi câteva traduceri din 
Victor Hugo (de 1. Catina) şi Ch.-H. Millevoye (de 
M. Cristescu), acestea din urmă însoţite de câte 
un articol în care era discutată influenţa poeziei 
elegiace a acestui precursor al romanticilor asupra 
lui Lamartine. Heliade murind la câteva zile după 
apariţia primului număr din A.r., în următoa- 
rele s-au publicat discursurile funebre rostite de 
B.P Hasdeu, VA. Urechia şi C. Esarcu, precum şi o 
emoţionantă şi documentată evocare. La fel s-a 
procedat şi la moartea lui D. Bolintineanu, surve- 
nită după câteva luni. Deşi nu este o revistă literară 
propriu-zisă, A.r. interesează datorită efortului de 
a impune atenţiei cititorului rural o literatură de 
calitate şi de a-i forma gustul literar. R.Z. 


ARHIVA SOMEŞANĂ, revistă apărută la Năsăud, 
neregulat, între 1924 şi 1940, în Editura Regiei 
„Regna”, societate cooperativă pentru exploatarea 
pădurilor grănicereşti din judeţul Năsăud. Este 
redactată sub îngrijirea unui comitet şi a purtat 
subtitlul „Revistă istorico-culturală”. În anul 1994, 
sub îngrijirea Mariei-Ina Şuteu, a lui loan Mureşan 
şi a lui Simion Lupşan, apare un număr conţinând 

volumul al douăzeci şi optulea al publicaţiei 
interbelice, acela din anul 1940, rămas nedifuzat, 
precum şi repertoriul bibliografic al volumelor 
1-27, apărute începând din 1924. Între 1972 şi 1977, 
totla Năsăud, este editată o nouă serie, sub auspici- 
ile Muzeului Năsăudean, de astă dată purtând sub- 
titlul „Studii şi comunicări”. Colegiul de redacţie 
al seriei noi este alcătuit iniţial din Alexandru 
Giurgiuca, Anton Coşbuc, Grigore Găzdac, Nicolae 
Istrate, lon R. Nistor, Vasile Petrei, Septimiu Pop, 
Octavian Ruleanu, lon Rusu Sărăţeanu; din 1974 
în colegiul redacţional intră Pompei Ştefănescu, 
între 1975 şi 1977 figurează ca membri Alexandru 
Giurgiuca, Vasile Petri, Septimiu Pop, Octavian 
Ruleanu, Ion Rusu Sărăţeanu, Pompei Ştefănescu. 
O ultimă serie de larg interes se tipăreşte la Năsăud 
după schimbarea de regim politic din 1989, sub 
auspiciile Muzeului Grăniceresc Năsăudean şi a 
Universităţii „Babeş-Bolyai”. Între 2002 şi 2012 au 
apărut unsprezece volume, coordonate de Dan 
Lucian Vaida şi de Mirela Andrei. În fiecare număr, 
la „Varia” şi la „Restituiri”, au apărut şi articole cu 
tematică literară. În prima ei serie, conform artico- 
lului-program din numărul 1/1924, Cărră cetitori, 
nesemnat, A.s. îşi propune: „Vom publica în 
această revistă articole de tot felul: istorice, cultu- 
rale, sociale, economice, lingvistice, cu un cuvânt, 
articole cari îmbrăţişează trecutul şi viaţa culturală 
a ținutului nostru. Nu vrem să facem regionalism 
exclusivist, căci vor fi binevenite şi articole din 
alte părţi, dar un fel de patriotism local vom avea”. 
Materialele din toate seriile revistei sunt, de altfel, 
cu precădere istorice, culturale, sociale şi lingvis- 
tice, inspirate din viaţa şcolilor năsăudene şi din 
tradiţiile ținutului, în trecut regiune de graniţă, 
cu drepturi şi obligaţii specifice, diferite de acelea 
ale românilor din alte părţi ale Transilvaniei. 
Poezia românească originală preocupă totuşi pe 
mulţi dintre redactori şi colaboratori. Numărul 
5/1926 este dedicat omagierii lui George Coşbuc, 
originar de pe aceste meleaguri. Nicolae Drăganu, 
în articolul Din cele dintâi încercări poetice ale lui 
George Coşbuc, analizează începuturile creaţiei 
lui lirice, adăugând mai multe poeme de tinereţe. 
Iuliu Moisil studiază, la rândul său, aceeaşi lirică, 
reproducând tot texte din perioada începuturilor. 
Corespondenţă publică preotul Anton Coşbuc, 
de genealogia familiei se ocupă Virgil Şotropa, iar 
viaţa şi opera sunt abordate, pe rând, de Vasile 
Bichigean, Sandu Manoliu, Virgil Şotropa, Vasile 

Meruţiu, preocuparea pentru viaţa şi activitatea 
lui George Coşbuc rămânând constantă. Despre 
Andrei Mureşanu, autorul faimosului Un răsunet, 
precum şi despre vărul său, lacob Mureşianu, 
scriu Iosif Naghiu, Ion Cutova, Ilie Petrei, Grigore 
Găzdac. Dintre prozatori, Liviu Rebreanu este cu 
totul absent în prima serie, fiind în atenţia colabo- 
ratorilor celei noi. Teatrul, neatacat ca subiect în 
primele numere ale seriei dintâi, intră în zona de 
interes a redactorilor A.s. în deceniul al patrulea, 
atât sub aspectul analizei turneelor efectuate în 
zonă de trupele profesioniste, cât şi al spectaco- 
lelor de diletanţi. Creaţiile populare studenţeşti 
apărute în mediul vienez, cum sunt Vechea noastră 
gardă, Viaţa de student, Papa şi sultanul, sunt 
recuperate din manuscrise şi reintroduse în circu- 
itul cultural de Iuliu Moisil. Versul lui Bunăparte şi 
În spitalul ambulant din Verona, texte concepute 
în stil popular, al doilea tradus din limba germană, 
sunt oferite de acelaşi Iuliu Moisil, o versiune 
din comuna Zagra a Versului... fiind publicată 
şi de Victor Corbul. Cât priveşte folclorul pro- 
priu-zis, acesta interesează pe Nicolae Drăganu, 
Ştefan Buzilă ş.a. Pentru secțiunea traducerilor e 
de reținut un fragment din Poemation de secunde 
legione valachica sub Carola barone Enzenbergi 
de Antonio Cosimello (Antonius Cosimellus), 
versiune realizată de Iuliu Moisil (Extras din Poema 
ținutului grănițeresc al Năsăudului), care-i face 
autorului şi biografia. E vorba de un poem scris în 
limba latină, între 1764 şi 1767, la Năsăud şi tipărit 
în mai multe rânduri, între 1767 şi 1830, la Sibiu şi 
la Oradea, al cărui autor, un ofiţer din garnizoana 
regimentului grăniceresc Năsăud, face elogiul 
văii superioare a Someşului Mare şi al locuitorilor 
acesteia (cea dintâi prezentare a operei şi autoru- 
lui aparţine lui Vasile Bichigean, în 1925). Altă tra- 
ducere, de o valoare indiscutabilă, este cea apar- 
ţinând poetului Ion Cutova, din Virejiile preapio- 
sului şi preaviteazului Mihai Voievod de Stavrinos. 
Nici ultima serie, postrevoluţionară, nu e lipsită 
de interes. De reţinut este, aici, eseul lui Nicolae 
Bosbiciu, intitulat Boema sau inefabilul drum 
al zădărniciei, ca şi intervenţia plină de culoare 
a lui Paul Ersilian Roşca, Fenomenul seculariză- 
rii. Despre drama spiritului uman în societatea 
modernă. Alţi colaboratori: Sever Hurdea, Vladimir 
Macavei, Aurel A. Mureşianu, loan Vaida. LI. 

ARHIVELE OLTENIEI, revistă cu profil enciclopedic 
apărută la Craiova din ianuarie 1922 până în decem- 
brie 1943, trimestrială în primul an de apariţie, iar 
din ianuarie 1923 ieșind de şase ori pe an; din 1925 
numerele duble, acoperind patru luni, devin frec- 
vente, din 1934 încep să iasă câte două numere 
triple pe an. Directorii publicaţiei sunt Ch. Laugier 
(1922-1925), C.D. Fortunescu (1926-1943), cu un 
comitet de conducere fluctuant, din acesta făcând 
parte, în 1922, Şt. Ciuceanu, T. Bulat, Al. Bărcăcilă. 
Născută din activitatea filialei oltene, condusă de Ch. 
Laugier (preşedinte) şi de C.D. Fortunescu (secretar), 
a societăţii Prietenii Științei, înfiinţată de Gh. Țiţeica 
şi Victor Anestin în 29 ianuarie 1915, A.0O. îşi justifică 
apariţia, aşa cum se afirmă în articolul-program, 
prin aceea că va publica „tot ce interesează Oltenia”, 
deoarece „suntem o părticică dintr-un tot, o regiune 
dintr-o ţară, toate progresele ştiinţei, toate mişcările 
şi manifestările sociale atrăgându-ne şi pe noi: regio- 
nalism nu înseamnă exclusivism”. Ca urmare, „grila” 
rubricilor, îmbogăţită în 1926, de când la conducere 
rămâne C.D. Fortunescu, presupune abordarea unei 

tematici extrem de largi: „Studii şi cercetări”, „Oltenia 
istorică”, „Oltenia arheologică”, „Oltenia folcloris- 
tică”, „Oltenia naturalistă”, „Oltenia literară”, „Note şi 
comunicări”, „Recenzii”. Rubrica „Oltenia culturală” 
ține cronica evenimentelor (multe mărunte) din 
Craiova, Turnu Severin, Râmnicu Vâlcea. Literatura 
nu reprezenta, așadar, decât o latură a preocupă- 
rilor revistei, A.O. rămânând, şi din acest punct de 
vedere, ca program, în limitele unui provincialism 
„luminat”, cu nostalgia marii culturi. Cel mai medi- 
atizat poet este Radu Gyr, permanent recenzat, 
încă de la debut. Din opera sa, puternic înrâurită 
de ideologia legionară, sunt selecţionate poeme 
ca Odraslă sfântă, Baladă nordică, Țară, Cântec de 
leagăn, Rugăciune, Noi nevrednicii..., Era o casă 
albă..., Basm. Din volumul Nu mi-am plecat genun- 
Chii de Elena Farago, publicat în 1926, este preluat 
poemul cu acelaşi titlu, C.D. Fortunescu scriind 
un articol, Opera poetei Elena Farago. Aici mai 
publică versuri Coca Farago, alături de ea apărând 
N.I. Herescu (Cântece de trac. Străbunul), Eugen 
Constant, Const. Jaleş, Aurel Chirescu, Ada Umbră, 
Sabina Paulian, Lucian Costin, Mia Cerna, Al. 
Negură, George Voevidca, Valentin Al. Georgescu, V. 
Ciocâlteu, Nicolae Segărceanu, Aurel Tita, Alexandru 
Marius, George Fonea, lon Mara, Doina Bucur, 
N.G. Nicolescu, Horia Petra-Petrescu, George Aria, 
Mihail Şt. Cioroiu. În ciuda numărului mare de texte, 


Dicţionarul general al literaturii române 378 


nivelul liricii publicate este scăzut. Prozatorii A.O. 
sunt Nicolae Al Lupului, C.S. Nicolăescu-Plopşor, 
Ion Dongorozi, Coca Farago, lonel Rujeanu, Florica 
Eug. Ionescu, Marius Theodorian-Carada, Doina 
Bucur, M.A. Ioanid, Marta Pavelin. Sunt comen- 
tate romane de Gib I. Mihăescu, Victor lon Popa, 
Horia Furtună, Al. Lascarov-Moldovanu, Ion Biberi, 
Antoaneta lotta-Leonin, Mihail Sadoveanu, Gala 
Galaction, G.M. Zamfirescu, lonel 'Teodoreanu, 
Emanoil Bucuţa. Relativ bine reprezentată este, pe 
tot parcursul apariţiei revistei, istoria literară. Alături 
de folclor, mai este de reţinut capitolul de traduceri: 
cele efectuate de Pimen Constantinescu din Canti de 
Giacomo Leopardi ori acelea realizate de Aurel Tita 
din Stephane Mallarme şi din Paul Valery. S-au mai 
publicat inedite de Iulia Hasdeu (Singe ou oiseau?), 
B.P Hasdeu (epigrame, 47-48/1930; altă poezie 
inedită 53/1931), Traian Demetrescu (92-94/1937), 
precum și scrisori (prezentate dubitativ ca inedite) 
trimise de Gr. Alexandrescu lui Gh. Asachi în 1845 ori 
de Ion Ghica către Epitropia Învățăturilor Publice în 
1847 (71-73/1934). În A.O. s-au editat de asemenea 
numeroase documente care pot intra sub specia 
conceptului de „expresivitate involuntară”, precum 
rapoartele din Activitatea departamentului  cri- 
minalion din București în timpul răzvrătirii de la 
1821. Dintre semnăturile mai relevante (deși spo- 
radice) sunt de amintit Emanoil Bucuţa (Olteni de 
peste Dunăre), loan Bianu (Pentru o Universitate la 
Craiova), C.S. Nicolăescu-Plopșor (Oltenia istorică și 
pitorească), Artur Gorovei (Teodor Teodorini și familia 
sa), Tache Papahagi (Prin munţii și Valea Cernei 
superioare), Paul Alexandru Georgescu (Eminescu și 
problema morții), V. Georgescu-Paleolog (Sculptorul 
Brâncuși), M.D. loanid (Aspecte din fresca junimistă a 
lui E. Lovinescu). N. lorga a oferit în mai multe rânduri 
studii sau conferinţe: O fabrică de hârtie lângă Cozia, 
Sur lessence de la litterature et de lart, Craiova și 
Unirea. Pamfletul Gazete de provincie tipărit de C.D. 
Fortunescu în numărul 71-73/1934 atrage atenția 
asupra luptelor interne care afectează presa locală: 
„Faţă de procesul de cucerire a consideraţiei publice, 
pe care breasla actoricească a realizat-o în ultimele 
decenii, cât de dezastruoasă e situația morală a 
majorităţii celor ce constituiesc azi «presa locală», 
cum i se zice. Fugiți de prin școli, certați cu cartea 
(uneori și cu justiția), în scris ca în vorbă aducând 
cu surugiii, provocând scandaluri la beție, stând cu 
căciula-n mână la ușile tuturor primarilor, prefec- 
ților, mai-mărimilor politice pe cari rând de rând îi 

înjură ori le dau poza la gazetă în chenar de minci- 
noase tămâieri urât mirositoare..., aceștia sunt, și 
așa sunt, din păcate, cele mai multe din specimenele 
care discreditează presa noastră de provincie”. 1.1. 


ARHIVELE OLTENIEI, revistă apărută la Craiova, 
de regulă anual, începând din 1981, editată de 
Centrul de Ştiinţe Sociale din cadrul Academiei de 
Ştiinţe Sociale şi Politice a RSR; după 1989 apare 
sub egida Institutului de Cercetări Socio-Umane 
„C.S. Nicolăescu-Plopşor” al Academiei Române. 
Comitetul de redacţie este alcătuit din lon Pătroiu 
(redactor responsabil), Virgil Joița (secretar de 
redacţie), Mihaela Andreescu, lon Ceapraz, Eugen 
Negrici, Radu Popescu, Rodica Țugui (membri). În 
1992 redactor-șef devine Gh. Popilian, iar secretar 
de redacție Ovidiu Ghidirmic, înlocuit în 1995 de 
Stela Rădulescu. În 2000 redactor-șef este Vladimir 
Osiac, poziție ocupată din 2002 de Cezar Avram; din 
2007 Tudor Nedelcea (redactor-șef adjunct până în 
2009) și Iustina Burci (secretar de redacție) comple- 
tează comitetul de redacţie. Prin publicarea unor 
materiale de istorie, arheologie, folcloristică, ştiin- 
ţele naturii și cultură, revista își propune să continue 
profilul enciclopedic al celei înfiinţate în 1922 de 
Ch. Laugier şi C.D. Fortunescu, reprezentând, astfel, 
„un liant peste timp”, cum se specifică în artico- 
lul program Gânduri de început. În 1992 redacţia 
precizează într-un Avertisment că revista „a ieşit 
din perimetrul unui regionalism cultural — altădată 
programatic afişat —, abordând nu numai probleme 
de interes local, specifice zonei, ci şi aspecte de o 
largă deschidere naţională şi universală”. A.0. este 
gândită ca „una din acele publicaţii fundamentale 
pentru emanciparea culturală a marilor regiuni 
istorice ale ţării” (Mihnea Gheorghiu, O publicaţie 
clasică, 1/1981), subliniindu-se necesitatea şi rolul 
unei publicaţii ştiinţifice într-un peisaj dominat de 
reviste literare. Într-adevăr, preocupările de arhe- 
ologie şi de istorie (colaborează Marin Nica, Gh. 
Popilian, Şt. Ştefănescu) se îmbină cu cele de filo- 
logie (|. Coteanu, Al. Graur, Gh. Bolocan), socio- 
logie, filosofie, economie. Însă în anii '80 aspectul 
ştiinţific este cel mai adesea dublat de cel ideolo- 
gic; articole relevante pentru perioadă: Elisabeta 
Trăistaru, Originalitatea gândirii revoluționare a 
tovarășului Nicolae Ceaușescu, secretarul general al 
partidului Comunist Român, Mircea Mușat, Partidul 
clasei muncitoare — stegarul luptei pentru unitatea, 
suveranitatea și independența României. Critica şi 

istoria literară deţin o pondere minoră, fiind ilus- 
trată de regulă prin articole în cel mai bun caz 
mediocre; sunt prezenţi Ovidiu Ghidirmic (despre G. 
Călinescu, D. Caracostea, Mateiu I. Caragiale, maio- 
rescianism), Mihaela Andreescu-Schenker (Poezia 
lui Mircea Dinescu), Constantin M. Popa (despre 
Liviu Rebreanu, Mihail Sadoveanu). Marin Sorescu 
publică poemul Călătoarea (3/1984). După 1989 se 
păstrează profilul enciclopedic, cu preponderență 
pentru disciplinele arheologie-istorie sau etnografie 
şi lingvistică. Materialele de istorie şi critică literară 
continuă să fie sărace cantitativ și calitativ, așezate 
sub semnul naționalismului vetust, al metodolo- 
giei revolute și al amatorismului locvace. O mostră 
grăitoare sunt articolele lui Tudor Nedelcea despre 
antisemitismul lui Eminescu. Câteva studii de sti- 
listică oferă tratamente didactice cu privire la opera 
lui Tudor Vianu, Lucian Blaga, Tudor Arghezi, Ştefan 
Bănulescu. În articolul Negaţie şi metamorfoză, 
Mihaela Albu propune conturul psihologiei artistice 
particulare a scriitorilor olteni. lon Militaru se ocupă 
de scrierile filosofice ale lui Constantin Noica, iar 
Mihaela Albu şi A. Berceanu-Vâlceanu de poezia lui 
Marin Sorescu. La rubrica recenziilor sunt prezentate 
sporadic traduceri sau lucrări de istorie literară, cum 
ar fi Literatura română contemporană de Laurenţiu 
Ulici (1995), Postmodernismul de ].-E Lyotard (1999), 
Dicţionarul scriitorilor români, coordonat de Mircea 
Zaciu, Marian Papahagi și Aurel Sasu (2002) ș.a. M.Ş. 


ARICESCU, C.D. 


[Constantin D.] 
(18.111.1823, 
Câmpulung — 
18.11.1886, Bucureşti), 
poet, prozator, | 
dramaturg, publicist. 


Fiu al Elenei (n. Chiliaşu) și al serdarului Dimitrie 
Aricescu, A. învaţă mai întâi cu dascăli greci, apoi la 
şcoala românească din oraşul natal şi, din 1838 
până în 1844, la Colegiul „Sf. Sava” din Bucureşti, 
unde, la secţia „umanioare”, erau profesori şi 
Petrache Poenaru, Florian Aaron, C. Aristia. Scurt 
timp lucrează ca ajutor de inginer, dar se înapoiază 
la Câmpulung şi organizează o trupă de actori 

diletanţi, venind apoi în 1847 în Capitală, unde e 
copist la Ministerul de Finanţe. Colaborator, în 1848, 
la „Pruncul român”, participant la manifestările 
revoluţionare din Câmpulung, arestat şi surghiunit 
în 1850 la Snagov, A. va fi şi un vajnic susţinător al 
Unirii, ales deputat în Divanul Ad-hoc al Ţării 
Româneşti în 1857, dar şi mai târziu. Din nou la 
București din 1859, e administrator la „Românu/”, 
„Buciumul”, „Pressa”, director al Arhivelor Statului 
(1869-1870, 1871-1876), director al Domeniilor 
Statului (1870-1871), director la Imprimeria Statului 
(1876), revizor şcolar, deputat în Cameră. Duce o 
viață agitată — în 1862 este iar închis, pentru cinci 
luni, la Văcăreşti —, pe care o va povesti, cu aere de 
martir, în versuri şi proză. 

Format în epoca pregătirii mişcării de la 1848, 
A. este unul dintre cei mai aprinşi publicişti 
ai vremii, colaborator la „Curierul românesc”, 
„Pruncul român”, „Foaie pentru minte, inimă şi 
literatură”, „România”, „Steaua Dunării”, „Secolul”, 
„Dâmboviţa”, „Naţionalul”, „Reforma”, „Concordia”, 
„lrompeta Carpaţilor”, „Opiniunea constituţio- 
nală”, „Poporul”, „Columna lui Traian”, „Națiunea, 
„România liberă” şi, evident, la ziarele al căror 
administrator era. Semnează și |. Ghimpescu sau 
I. Gimpescu. El îşi afirmă încrederea în progres, 
pledează pentru democratizare şi moralitate, apără 
drepturile ţăranilor, are opţiuni antimonarhice. 
Scrie Istoria Câmpulungului, prima residență a 
României (|-Il, 1855-1856), o monografie informată 
bogat dar inegal, publică o serie de documente 
privind mişcarea pașoptistă: Capii revoluțiunii 
de la 1848 judecaţi prin propriele lor acte (|, 1866), 
Corespondinţa secretă şi acte inedite ale capilor 
revoluțiunii române de la 1848, (III, 1873-1874), 
precum şi un studiu, de merituos pionierat, asupra 
evenimentelor din 1821: Istoria revoluțiunii române 
de la 1821, apărut în 1874, completat în același an 
de Acte justificative la „Istoria revoluţiunii române 
de la 1821”. Fără să fie unul din capii Revoluţiei de la 
1848, ci doar un căuzaș cu suflet vibrant, A. adaugă 
la cronica acelor zile mărturiile din Procesul şi esilul 
meu la Snagov (1859), din Procesul meu pentru 
„Oda la Grecia” (1863) sau notaţiile prezente în 
manuscrisul Memoriile mele, editat postum (2002). 
Imaginea epocii se recompune destul de viu, impe- 
tuosul autor, extrem de inventiv şi locvace, fiind 
când patetic, grav, necruţător, când emfatic, naiv. 
Literatura lui A., puţin ţinută în seamă de mulţi 
contemporani şi de posteritate, este a unui poligraf 

perseverent. Încurajat de Ion Heliade-Rădulescu, 
un mentor literar generos, el publică, în chiar anul 
debutului în „Curierul românesc”, şi cel dintâi volum 
de versuri — Câteva ore de colegiu (1846). Se întâl- 
nesc aici reflexe ale lecturilor din Byron, Lamartine, 
Musset, Hugo (autori din care și traduce), fructificate 
având în faţă şi modelul poeziei lui Heliade. Tânărul 
condeier versifică, într-o manieră pretențioasă, cu 
o sentenţiozitate greoaie, multe motive romantice 
consacrate, cum va face şi în Arpa română (1852), 
Lyra (1858) ş.a. Poemul epitalamic Florica (1847), 
având ambiția transpunerii unei iubiri ideale, este o 
superficială proză rimată. Prin temperament şi prin 
experienţă, A. este mai degrabă un adept al liricii 
militante, cu sursa în evenimentele timpului. Scrie 
Marşul libertăţii, Mircea, Hora Unirii, numeroase 
alegorii, fabule, satire, pamflete, balade istorice care, 
în lipsa unui sigiliu de originalitate, întreţineau doar 
un climat literar specific. Târziu, în 1884, mizând 
pe valoarea documentară a unor astfel de produc- 
ţii, va publica într-o antologie, Satire politice care au 
circulat în public, manuscrise şi anonime, între anii 
1840-1866, scrieri aparținând mai multor autori. 
Nereuşite, prolixe sunt şi impresiile de călătorie, 
„epistole familiale” trimise în lume prin volumele 
Flori de la Tuşnad (1872), O preîmblare pe munţi 
sau Lumea reală şi lumea ideală (1872), O escursi- 
une pe munți (1878). Cu veleităţi de dramaturg, A. 
include în repertoriul teatrului pe care îl înființase 
în iarna din 1846-1847 la Câmpulung şi comedii 
proprii: Coconul Panaiotache, Neaga rea sau Găina 
cântă, nu cocoşul, Boierul Vlăduţă sau Ş-a spart 
dracul opincile, Peţitorul (Samsarii de căsătorii). 1 se 
mai reprezintă dialogul în versuri Trâmbița Unirii, 
publicat în 1860 împreună cu o altă piesă care prea- 
mărea Unirea. Implicații politice şi trimiteri autobio- 
grafice se află în piesa Carbonarii (1873). De altfel, în 
cronici dramatice, dar şi în prefeţele la două romane 
traduse în 1856 (Călătorie împregiurul camerei mele 
de Xavier de Maistre şi Octav de Alfred de Musset), 
sunt exprimate idei despre rostul educativ al litera- 
turii şi despre misia de „luminători şi conducători de 
oameni” pe care o au scriitorii. În pofida intenţiilor 
ce îl animă, autorul nu-şi depăşeşte mediocritatea 
nici când scrie proză. Romanul Misterele căsătoriei, 
apărut în trei părți (1861-1886), împrumută idei şi 
aforisme din La Physiologie du mariage de Balzac, 
din Jules Michelet, din ].-]. Rousseau şi mulţi alţii, 
clişee din romanele lui Eugene Sue şi Paul de Kock, 
într-o încercare, până la urmă ilară, de a alcătui un 

îndreptar şi de a găsi o cheie pentru bunul mers al 
căsniciei. Ca şi la alți prozatori ai secolului, mora- 
vurile sociale sunt adesea surprinse adecvat. Pentru 
acest tip de observaţii, critica îndreptându-se de 
astă dată spre viaţa monahală, merită menţionată 
şi nuvela Sora Agapia sau Călugăria şi căsătoria 
(1871), inspirată poate de nuvela Le Religieuse a lui 
Diderot sau mai curând de Sozur Anne a lui Paul de 
Kock. 


SCRIERI: Câteva ore de colegiu, ed.2, Bucureşti [1846]; 
Florica, Bucureşti, 1847; Arpa română, Bucureşti, 1852; 
Istoria Câmpulungului, prima residenţă a României, l-1l, 
Bucureşti, 1855-1856; ed. îngr. Adrian Săvoiu și Gheorghe 
Pârnuţă, București, 2007; Lyra, Bucureşti, 1858; Esplica- 
rea alegoriilor din „Arpa română” cum şi pasagele şterse 
de cenzură din această operă, Bucureşti, 1859; Procesul 
şi esilul meu la Snagov, Bucureşti, 1859; Șoimul Carpaţi- 
lor, Bucureşti, 1860; Trâmbiţa Unirii şi Sărbătoarea naţi- 
onală, Bucureşti, 1860; Misterele căsătoriei, I-II, Bucu- 
reşti, 1861-1886; Procesul meu pentru „Oda la Grecia”, 
Bucureşti, 1863; Sora Agapia sau Călugăria şi căsătoria, 
Bucureşti, 1871; Flori de la Tuşnad, Bucureşti, 1872; O 
preîmblare pe munţi sau Lumea reală şi lumea ideală, 
Bucureşti, 1872; Carbonarii, Bucureşti, 1873; Istoria revo- 
luţiunii române de la 1821, Craiova, 1874; ed. îngr. şi pref. 
Vladimir Osiac, Ion Pătroiu şi Dinică Ciobotea, Craiova, 
1996; O escursiune pe munți, Bucureşti, [1878]; Cântul 
lebedei, Bucureşti, 1884; Flori şi fluturi, Bucureşti, 1900; 
Strigoiul din Fanar, Bucureşti, f.a.; Scrieri alese, îngr. Dan 
Simonescu şi Petre Costinescu, pref. Şt. Cazimir, Bucu- 
reşti, 1982; Memoriile mele, îngr. şi pref. Liviu Petreanu, 
Bucureşti, 2002. Antologii: Capii revoluțiunii române de 
la 1848 judecaţi prin propriele lor acte, |, Bucureşti, 1866; 
Corespondinţa secretă şi acte inedite ale capilor revoluţi- 
unii române de la 1848, I-III, Bucureşti, 1873-1874; Acte 
justificative la „Istoria revoluțiunii române de la 1821”, 
Craiova, 1874; Satire politice care au circulat în public, 
manuscrise și anonime, între anii 1840-1866, București, 
1884. Traduceri: Xavier de Maistre, Călătorie împregiu- 
rul camerei mele, pref. trad., Bucureşti, 1856; [Alfred de 
Musset], Octav, pref. trad., Bucureşti, 1856; C. Eglantier, 
Girosella, Bucureşti, 1876. 


Repere bibliografice: Iorga, Ist. lif. XIX, II, 202-203, 
III, 111-112; Călinescu, Opere, VI, 361-363, 521-534; 
Călinescu, Isf. lif. (1941), 249, Isf. lit. (1982), 275-278; 
Popovici, Romant. rom., 449-452; Vârgolici, Începuturile, 
98-104; M.N. Rusu, [C.D. Aricescu], AFT, 1977, 10, ARG, 
1986, 2; Ist. lit., II, 593-596; Dicţ. lit. 1900, 51-52; Barbu, 
Romanul, 123-125; Scarlat, st. poeziei, 1, 343-344; 
Manolescu, Istoria, |, 252; Faifer, Semnele, 180, 208; Dicţ. 
scriit. rom., |, 122-124; Eugen Simion, Memoriile lui 
Constantin Dimitrie Aricescu, CC, 2007, 8-9. G.D. 

ARIEŞAN, Claudiu Teodor (1.VI.1963, Timişoara), clasi- 
cist. Este fiul Valeriei Ileana Arieşanu (n. Tomoiagă), 
profesoară, şi al lui Ion Arieşanu, scriitor, jurnalist. 
Urmează la Timişoara Liceul „C.Diaconovici Loga” 
(1978-1980), Liceul de Filologie-Istorie (1980-1982) 
şi Facultatea de Litere (1983-1987), luându-şi doc- 
toratul în 1998. Va fi profesor la Colegiul Naţional 
Bănăţean din Timişoara (1990), conferenţiar (2004) 
la Catedra de filologie clasică din cadrul Facultăţii 
de Litere, Istorie şi Teologie a Universităţii de Vest 
din Timişoara, referent ştiinţific principal la ela- 
borarea ediţiei electronice din Thesaurus Linguae 
Latinae, apărută sub egida Academiei Germane, 
iar din 2003 realizator de emisiuni de televiziune 
(„Spirit şi credinţă”, „Spiritul vremii”, „Dialog spiri- 
tual”, ediţii săptămânale pentru TVR Timişoara şi 
TVR 3), „Axios” pentru TVR 3 (din 2010). Este din 
2010 redactor-şef la „Analele Universităţii de Vest 
din Timişoara”, seria ştiinţe filologice. După 1989 
a îngrijit pentru Editura de Vest seria de traduceri 
din colecţia „Logos”, pentru Editura Amarcord 
colecţia „Cum Patribus”, pentru Editura Învierea a 
Arhiepiscopiei Timişoarei o serie de studii şi tradu- 
ceri din filosofia creştină. Colaborează la „Orizont”, 
„Leologia”, „Vatra”, „Studii de literatură română şi 
comparată”, „Studia Ephemeridis Augustinianum”, 
„Acta lassyensia Comparationis”, „Limbă şi litera- 
tură”, „Folclor literar”, „Învierea”, „Orient latin” ş.a. 
I s-a acordat în câteva rânduri Premiul Uniunii 
Scriitorilor, Filiala din Timişoara (1999, 2003, 2010). 

A. a debutat în „Forum studenţesc” (1986) 
cu eseul Paideia umanioarelor, iar editorial cu 
Hermeneutica umorului simpatetic. Repere pentru 
o comicologie românească (1999), care îi pune în 
valoare disponibilitatea pentru cercetare inter- 
disciplinară, pornind de la un eşafodaj teoretic 
coerent articulat. Autorul analizează diacronic 
teoriile despre râs şi le aplică, mai apoi, în comen- 
tarii dedicate începuturilor umorului în litera- 
tura română orală sau cultă, valorizând calitatea 
hazului românesc, cu trimiteri contextuale spre alte 
spaţii culturale. În lucrarea Între surâs şi rugăciune. 
Modele culturale din comicologia clasică şi patris- 
fică (2003) A. insistă, producând şi citate semnifi- 
cative, asupra raporturilor dintre antici şi moderni, 
făcând distincţii necesare între elementele de 
modernitate şi cele care definesc tradiţia patristică. 
Geneza comicului în cultura română (2010) este o 
sinteză care dezvoltă un studiu doctoral şi nume- 
roase alte cercetări publicate de exeget. Având 

ca reper opera lui M. Eminescu, el cartografiază 
mai multe zone din arealul comicităţii româneşti, 
scoțând la iveală o nebănuită tradiţie comicologică 
care include autori ai predosloviilor sau epiloguri- 
lor din vechile cărţi religioase, scrierile lui Dimitrie 
Cantemir şi ale primilor noştri esteticieni şi filosofi. 
Vizate sunt şi texte reprezentative pentru animato- 
rii presei noastre culturale de început. Demersul, 
recuperator, nu umple doar un gol în bibliografia 
de specialitate, ci deschide şi o fertilă perspectivă 
de lectură, girată de solida formaţie de clasicist a 
autorului. 

SCRIERI: Hermeneutica umorului simpatetic. Repere 
pentru o comicologie românească, Timişoara, 1999; Între 
surâs şi rugăciune. Modele culturale din comicologia 
clasică şi patristică, Timişoara, 2003; Cetatea literară a 
Romei. Întemeietorii, Timişoara, 2005; Geneza comicului 
în cultura română, Timişoara, 2010. Traduceri: Lactan- 
tius, De mortibus persecutorum (Despre morțile perse- 
cutorilor), Timişoara, 2000; Tertulian, Despre idolatrie 
şi alte scrieri morale, introd. trad., Timişoara, 2001 (în 
colaborare). 

Repere bibliografice: Eugen Simion, Spiritul tânăr, FLC, 
1986, 48; Vera Maria Neagu, Editorial event, „Religious 
Life”, 1995, 107; Mircea Borcilă, „Hermeneutica umorului 
simpatetic”, ST, 1999, 8-9; Rodica Zafiu, Umorul naţional, 
RL, 1999, 47; Doina Curticăpeanu, Cei care vin (Claudiu 
T. Arieşan), F 1999, 10; Marius Lazurca, Magna cum 
laude („Hermeneutica umorului simpatetic”), O, 2000, 
4; Constantin Cubleşan, Eminescu între oglinzile criticii, 
Cluj-Napoca, 2001, 221-223; Constantin Jinga, Persecuţie 
şi moarte, O, 2001, 9; Val. Panaitescu, Humorul, laşi, I- 
II, 2003, passim; Laura Bădescu, Redimensionarea 
hermeneutică a comicului, „Povestea vorbei” 2005, 
1-2; Petru Pistol, Contexte clasice, Piteşti, 2005, 99-107, 
115-118; Dicţ. Banat, 47-49; Pavel Petroman, Cornel 
Jiva, loan Petroman, Oameni, oameni care au fost şi 
sunt oameni, Timişoara, 2010, 319-331; Dan Negrescu, 
Benefica sfidare, O, 2011, 1. Dr. M., LA. 


ARIEŞANU, lon (8.1X.1930, Ocna Mureş), prozator, 
publicist. Este fiul Elenei (n. Popa) şi al lui Iosif 
Arieşanu, lăcătuş mecanic. Îşi începe învăţă- 
tura în oraşul natal (1938-1943), continuând-o la 
Liceul „Samuil Vulcan” din Beiuş (1943-1944) şi 
la Liceul „Mihai Viteazul” din Turda (absolvind în 
1951), apoi urmează secţia de limba şi literatura 
română a Facultăţii de Filologie de la Universitatea 
clujeană (1951-1955). După un scurt popas ca 
asistent la Catedra de filosofie a Politehnicii din 
Timişoara (1955-1956), în urma mişcărilor studen- 
ţeşti este dat afară, reintegrat ulterior, în calitate 


Dicţionarul general al literaturii române 382 


de muncitor necalificat, la Prodexport. Intrat în 
ziaristică în 1958, la „Drapelul roşu”, ca redactor, 
va trece ulterior în presa literară: redactor la 
„Scrisul bănăţean” (1965-1968), apoi la „Orizont”, 
unde va fi redactor-şef (1972-1989), promovând 
literatura tinerilor. Debutează cu proză scurtă în 
„Făclia Ardealului” (1951), iar editorial cu volumul 
de schiţe şi povestiri Anii adolescenței (1962). 
Mai colaborează cu proză şi reportaje literare la 
„Steaua”, „Familia”, „Gazeta literară” şi „România 
literară”, „Luceafărul”, „Convorbiri literare” ş.a., la 
Radio Timişoara şi la Televiziunea Română. În 2011 
i se decernează Premiul Opera Omnia al Filialei din 
Timişoara a Uniunii Scriitorilor. 

Atitudinea justiţiară, demascarea imposturii, rea- 
bilitarea conştiinţelor ultragiate, apărarea adevăru- 
lui, copilăria întunecată de război ori amintirea lui, 
singurătatea, iubirea, adâncurile fiinţei ar fi câteva 
teme importante în opera lui A. Prozator temeinic, 
pe urmele lui loan Slavici şi Liviu Rebreanu, lon 
Agârbiceanu şi Pavel Dan, A. reia teme fundamen- 
tale. La nici cinci ani de la debut, prozatorul a scrisun 
roman — O complicată stare de fericire (1967, revăzut 
în 1978) — de netăgăduită noutate în contextul epic 
al momentului. Interesul cărţii este dat de fineţea cu 
care sunt surprinse realitatea interioară a personaje- 
lor, psihologiile, reacţiile de conştiinţă. Capacitatea 
analitică, exersată individual, se conjugă cu însu- 
şirea de a descoperi esenţa unor trăsături de grup. 
Vrajă (971), desfăşurare compoziţională contra- 
punctică, cu alternare de planuri, incluzând inter- 
ferenţa a două destine, rămâne un roman al proble- 
melor, al vieţii, al infinitelor implicaţii generate de 
aceasta. Ştefan Nicodim, autorul unei descoperiri 
senzaţionale, ce oferă nelimitate posibilități de cer- 
cetare în domeniul fizicii atomice, se dovedeşte un 
personaj complex, acţionând după norme clare de 
existenţă. Victimă în tinereţe a unei acuzaţii grave 
prin neînțelegere, el îi va resimţi, timp îndelungat, 
consecinţele. Posibilitatea schimbării modalităţilor 
de construcţie epică, semn al unei eficiente dispo- 
nibilități narative, se vădeşte şi în Prietenul pe care-l 
caut pretutindeni (1975). Observațiile (cu subtitlul 
Din însemnările unui profesor de ţară) iau tot mai 
mult consistenţa cercetării, descripţiei i se asociază 
analiza, ce domină ansamblul epic. Structurată pe 
coordonatele anchetei, cartea oferă o mai liberă 
interferenţă a planurilor epice şi a mişcării per- 
sonajelor. Reconstituirea în absenţă tensionează 
acţiunea, iar valoarea romanului creşte din acest 


383 Dicţionarul general al literaturii române 


sistem de viziune modernă asupra naraţiunii. În 
Cei buni mor cei dintâi (1998) scriitorul problema- 
tizează evenimentul, demersul existenţial, compor- 
tamentul într-o derulare epică adeseori robustă. Se 
întâlnesc în roman şi notații libere, fragmente ese- 
istice, pagini în care răzbate meditaţia, rânduri sub 
semnul jurnalului sau care au cruditatea reporta- 
jului. Cruci de lemn (2001), plasat în perioada celei 
de-a doua conflagrații mondiale, are cel puţin două 
paliere de interpretare - unul la nivelul eroului-na- 
rator, pe filiera evenimentelor, altul la nivel aucto- 
rial, pe structura unui simbol polivalent. La primul 
nivel romanul este povestea unui ostaş, urmărind 
modul omului simplu de a vedea războiul; la nivelul 
paradigmei existenţiale, se află simbolul crucifică- 
rii, întâlnirea cu sacrul şi purificarea, redescoperi- 
rea iubirii aproapelui şi a speranţei. Nu un puseu 
de eroism îl face pe protagonist, Romulus Crainic, 
să ajungă pe front, ci o banală întâmplare, pe care 
tânărul nu o înţelege, dar în urma căreia trăieşte 
o dramă. A. ştie să construiască, cu o deosebită 
aplecare spre viziunea plastică şi cinematografică, 
scene de aglomerări umane sau să fixeze momente 
de recluziune, de retragere în meditaţia solitară. 
Astfel, tălăzuirea mulțimii în scena plecării pe front 
este un moment antologic, unde notația interfe- 
rează cu meditaţia, profundă tocmai prin simplita- 
tea ei. Nu rareori textul se încarcă de un suflu poetic, 
ca o litanie biblică. Scris mai demult, dar nepublicat 
din cauza cenzurii, Flacăra singuratică (2004) este 
romanul experienţei dure a solitudinii şi a încercă- 
rii de a o înfrânge. Din postura solitarului, persona- 
jul principal, Octavian David, descoperă lumea şi 
altfel decât prin iluziile tinereţii nealterate. Fundalul 
social este al mişcărilor studenţeşti, iar cel indivi- 
dual al unei rupturi pe plan afectiv. Romanul urmă- 
reşte drama tânărului gazetar prins între trăirea în 
idealitatea convingerilor sale şi duritatea existen- 
ţei reale, mulată pe principii învechite. A. scrie o 
proză cu un ciudat amestec de forţă şi ingenuitate, 
de lirism şi dramă, de halucinație şi luciditate. Sub 
înşelătoarea simplitate izvorâtă din perfecțiunea 
formală, autorul dovedeşte o bună cunoaştere a 
sensului durabilităţii clasice, dar şi a structurilor 
prozei moderne. 

SCRIERI: Anii adolescenței, Bucureşti, 1962; Trenul 
albastru, Bucureşti, 1965; Vară târzie, Bucureşti, 1967; 
O complicată stare de fericire, Bucureşti, 1967; ed. 2, 
Timişoara, 1978; Vrajă, Bucureşti, 1971; Primiţi puţină 
duioşie?, Timişoara, 1972; Amintiri de pe planeta Pământ, 

Bucureşti, 1973; Lumini peste Apuseni, Bucureşti, 1974; 
Prietenul pe care-l caut pretutindeni, Bucureşti, 1975; 
Respirație liberă, Bucureşti, 1979; Lumină stranie, Timi- 
şoara, 1981; O pasăre în iarnă, Timişoara, 1986; Lumina 
de la capătul nopții, Timişoara, 1987; Cei buni mor cei 
dintâi, Timişoara, 1998; Cruci de lemn, Timişoara, 2001; 
Flacăra singuratică, Timişoara, 2004; Printre înţelepţi, 
Timişoara, 2008; Sentimentele, Timişoara, 2010. Antolo- 
gii: Dansul săbiilor. O panoramă a epigramei româneşti 
contemporane, Timişoara, 1975 (în colaborare cu Ion 
Velincan). Traduceri: Neboişa S. Popovici, Toamna, casa 
şi păunul, Timişoara, 1996. 

Repere bibliografice: Ov. S. Crohmălniceanu, „Anii 
adolescenţei”, GL, 1962, 28; Teodor Vârgolici, „Trenul 
albastru”, GL, 1965,24; Gheorghe Grigurcu, Ocomplicată 
stare de fericire”, E, 1967, 5; Şerban Foarţă, „Vară târzie”, 
O, 1967, 7; Dana Dumitriu, „Vrajă”, ARG, 1972, 6; Sorin 
Titel, „Vrajă”, RL, 972, 28; Teodor Tihan, Romanul unei 
noi posibile iubiri, ST, 1972, 8; Cornel Ungureanu, 
„Omul pe care-l caut pretutindeni”, O, 1976, 1; Valentin 
Taşcu, Ocarte şi lumea ei, ST, 1976, 2; Ardeleanu, Menţiuni, 
142-145; Marian Odangiu, Biografia stării de fericire, RL, 
1980, 9; Cornel Ungureanu, „O pasăre în iarnă”, O, 1986, 
17; Eugen Dorcescu, [lon Arieșanul, O, 1988, 5, 2002, 4; 
Adrian Dinu Rachieru, Un prozator „cald”, AST, 1988, 10; 
Cristea, A scrie, 262-265; Ruja, Parte, |, 93-103, II, 11-13; 
Dicţ. scriit. rom., |, 124-125; Dic. Banat, 49-57. ALR. 


ARION, George (5.1V.1946, Tecuci), poet, prozator, 
gazetar, eseist. Este fiul Aglaiei Arion (n. Motaş), 
învățătoare, și al lui Gheorghe Arion, profesor. 
Urmează liceul la Bucureşti, absolvindu-l în 1964 
şi apoi Facultatea de Limba şi Literatura Română 
a Universităţii din acelaşi oraş (1965-1970). 
Debutează cu versuri în revista „Contemporanul” 
(1966), prima lui carte, Copiii lăsaţi singuri, apărută 
în 1979, cuprinzând tot poezii. Mai colaborează la 
„România literară”, „Vatra”, „Suplimentul literar-ar- 
tistic al «Scânteii tineretului»“, „Jurnalul național” 
ş.a. Din 1974 este redactor la revista „Flacăra”, secţia 
cultură, iar din 1990 devine director al publicaţiilor 
„Flacăra”. A scris scenarii pentru filmele Enigmele 
se explică în zori (1989, regia Aurel Miheleş) şi 
Atac în bibliotecă (1992, regia Mircea Drăgan), 
pentru serialul poliţist Detectiv fără voie (2001, 
regia Silviu Jicman), a compus libretul operei În 
labirint, prezentată în 1988 în cadrul Festivalului 
„George Enescu”. Monologul dramatic Autograf s-a 
jucat cu succes la Teatrul Naţional din Bucureşti. 
] s-a decernat Premiul Uniunii Scriitorilor pentru 
Profesionistul. Țintă în mişcare (1985), Crimele din 

Barintown (1995) şi pentru O istorie a societăţii 
româneşti contemporane în interviuri (U-IL, 1999). 
Deşi a debutat ca poet - lirică de gesticulaţie 
adolescentină, salvând excesele de gravitate prin 
fibra autoironică -, A. reprezintă întâi de toate 
un câştig pentru publicistică: nu doar cei peste 
douăzeci de ani la „Flacăra”, dar în special Interviuri, 
trei volume apărute între 1979 şi 1987, modelul fiind 
Adrian Păunescu, l-au impus în lumea literară. O 
carte dedicată poeziei lui Alexandru A. Philippide 
(1982) încearcă să asocieze stilul publicistic cu 
istoria literară. Linie curmată, din păcate. Însă ade- 
vărata vocaţie a lui A. este romanul poliţist. Titlul 
cel mai reușit, Atac în bibliotecă (1983), lansează o 
serie ce va fi continuată de Profesionistul. Țintă în 
mişcare, Trucaj (1986), Pe ce picior dansaţi? (1991) şi 
Fortăreaţa nebunilor (2011). Protagonistul, ziaristul 
Andrei Mladin, este o versiune locală după detectivul 
Philip Marlowe al lui Raymond Chandler (pastișat 
de altfel intens la nivel de stil și de abordare), un 
Don Juan flegmatic, afișând invincibilitatea, dar vul- 
nerabil pe fond. Cu certe calităţi scenaristice, proza 
polițistă a lui A. afișează ingredientele „meseriei, 
inclusiv doza de autopersiflare prin care faptele 
cele mai dure devin un plăcut decor compensa- 
tor pentru bovarismele lectorului român. Pitoresc, 
jocul ironiei cu autoironia dublează eficient natura 
ludică (şi uneori chiar parodică) a intrigii polițiste. 
Contextele occidentale în care se plasează de regulă 
acţiunea, alura asumată de narator — un soi de San- 
Antonio în variantă soft, inclusiv prin efortul de a 
lansa poantă după poantă - şi desele trimiteri sub- 
textuale la vârfurile de ieri şi de azi ale genului, de 
la Agatha Christie la SAS-uri, sunt calităţi care atrag 
atenția măcar în contextul românesc sărac al roma- 
nului polițist. Totuși, intriga este de cele mai multe 
ori șchioapă, frizând accidentalul și neverosimilul. 
S-ar putea observa, cu temei, că sunt romane „de 
voce”, în care figura naratorului este mai impor- 
tantă decât acțiunea; dar și vocea este prea puțin 
originală, o pastișă din surse diverse. Retrospectiv, 
o sursă potenţială de divertisment o reprezintă jocul 
autorului între „șopârle” și conformism. Punctul cel 
mai de jos îl atinge Fortăreaţa nebunilor, reactivare 
în decor postcomunist a lui Andrei Mladin, încercare 
de thriller conspiraționist în care unul dintre fire 
merge până în vremea lui M. Eminescu, cooptat via 
teoriilor triviale ale complotului împotriva poetului. 
Asamblarea componentelor cade în comicul invo- 
luntar al filmelor proaste de serie B. În afara ciclului 

Mladin, după 1989 prozele reunite în Nesfârşita zi 
de ieri (1997) trag mai mult spre tradiţia gogoliană, 
către IIf şi Petrov, cu angajaţi ai SRI, pretinse com- 
ploturi vizând asasinarea regelui Mihai ş.a.m.d., 
în bufonade spionistice şi pseudotensiuni carna- 
valeşti, nu fără puseuri către şarja politică şi satira 
socială la adresa tranziţiei postceauşiste a României. 
Dacă A. are dreptate când afirmă, în prefața antolo- 
giei lirice Traversarea (1997), că „paginile din această 
carte nu-mi aparţin. Ele au fost scrise de un tânăr 
student căruia îi plăcea să zăbovească prin biblio- 
teci”, nu este mai puţin adevărat că publicistica pe 
teme sociopolitice din Viaţa sub un preşedinte de 
regat (1997), dar mai ales excelenta idee de a-şi reuni 
sutele de interviuri cu personalităţi ale vieţii cultu- 
rale, realizate între 1975 şi 1999, sub titlul O istorie 
a societăţii româneşti contemporane în interviuri, 
întregesc cu adevărat personalitatea autorului. A. a 
mai tradus Raymond Chandler, Nimic de vânzare, 
Raf Vallet, Alibi pentru un prieten ş.a. 

SCRIERI: Copiii lăsaţi singuri, Craiova, 1979; Interviuri, 
Bucureşti, I-III, 1979-1987; Amintiri din cetatea nimănui, 
Bucureşti, 1980; Alexandru Philippide sau Drama unici- 
tății. Încercare de portret interior, Bucureşti, 1982; Atac în 
bibliotecă, Bucureşti 1983; Profesionistul. Ţintă în mişcare, 
Bucureşti, 1985; Trucaj, Bucureşti, 1986; Pe ce picior 
dansaţi? Misterul din fotografie, Bucureşti, 1991; Crimele 
din Barintown, Bucureşti, 1995; Nesfârşita zi de ieri, Bucu- 
reşti, 1997; ed. (Șah la rege), București, 2008; Pentru că 
în viața aceasta, Bucureşti, 1997; Traversarea, Bucureşti, 
1997; Uite cine nu vorbeşte, București, 1997; Viaţa sub un 
preşedinte de regat, Bucureşti, 1997; O istorie a societăţii 
româneşti contemporane în interviuri, I-Il, Bucureşti, 
1999; Cameleonul, Bucureşti, 2001; Detectiv fără voie. 
Laudatio pentru romanul polițist, Bucureşti, 2001; Anche- 
tele unui detectiv singur, Bucureşti, 2003; Linişte! Corupţii 
lucrează pentru noi, București, 2003; Spioni în arşiţă, 
Bucureşti, 2003; Necuratul din Colga, Bucureşti, 2004; 
Crime sofisticate, București, 2009; Fortăreaţa nebunilor, 
București, 2011; Sufocare, București, 2012. 

385 Dicţionarul general al literaturii române 


(.>) 


-- 


e a 


VĂ 


ARISTIA, Costache 


(Constantin) 

(1800, Bucureşti — 
18.IV.1880, Bucureşti), 
traducător, autor 

de versuri şi proză, 
publicist. 


Fiu al unui grec căzut în luptele de la Missolonghi, 
A. e încă un adolescent în momentul apropierii 
sale de mişcarea eteristă (1818). Studiile şi le face 
la Academia grecească din Bucureşti. Remarcat de 
domniţa Ralu Caragea cu prilejul reprezentaţiilor 
teatrale organizate cu elevii şcolii, este trimis la 
Paris, pentru a studia acolo jocul celebrului actor 
E-J. Talma. Întors în ţară, el continuă să apară pe 
scenă, în teatrul de la Cişmeaua Roşie, impunân- 
du-se prin talentul său impetuos, prin jocul 
inspirat şi patetic, adeseori exagerat şi grandiloc- 
vent, în stilul vremii. În 1821 e „mavrofor” în 
„batalionul sacru” al lui Ipsilanti. Supravieţuind 
luptelor de la Drăgăşani împotriva turcilor, va 
trece granița, plecând în Austria, şi de acolo la 
Roma, de unde, în 1824, e trimis pentru studii la 
Academia ioniană din Corfu. Luându-şi diploma, 
A., după câteva popasuri la Roma şi Paris, se 
întoarce în Bucureşti, fiind numit profesor de 
limba greacă (1830) şi franceză (1831) la „Sf. Sava”. 
De asemenea, i se încredinţează şi Catedra de 
declamaţie de la şcoala Societăţii Filarmonice, 
societate la întemeierea căreia a luat parte. Primul 
nostru mare actor cu studii în străinătate, el a 
creat o adevărată şcoală actoricească, având 
printre ucenici pe C.A. Rosetti, pe Costache Cara- 
giali, care îl va depăşi, pe Eufrosina Popescu şi C. 
Mihăileanu. La catedră pleda pentru o artă cu o 
ţinută clasică şi o funcţie militantă şi patriotică. În 
1835 intră în redacţia „Gazetei Teatrului Naţiona/”. 
După dizolvarea Societăţii Filarmonice, pleacă la 
Atena, unde înființează Asociaţia Filodramatică. 
Înapoiat în ţară, A., care aderase în 1843 la organi- 
zaţia politică Frăția, este, în timpul mişcării de la 
1848, comandant al Gărzii Naţionale. Arestat de 
turci, reuşeşte să evadeze şi emigrează la Paris. 
Refuzând cetăţenia greacă ce i se oferă la Atena, 
revine în Bucureşti, unde va lua parte, împreună 


Aristia 


cu C. Caragiali, la organizarea, în 1851, a specta- 
colului inaugural al Teatrului Naţional. Din 1860 
funcţionează la Catedra de limba greacă a Gimna- 
ziului „Gheorghe Lazăr”, unde predă până în 1865, 
când se retrage din viaţa publică. Moare în urma 
unui atac de apoplexie, optani după ce îşi pierduse 
vederea. 

Până la 1828, A., înfocatul eterist de odini- 
oară, nu ştia încă să scrie româneşte. În 1827 
localizează, în limba greacă modernă, comedia 
George Dandin de Moliere. Vizând, prin personaje 
botezate ilar, unele moravuri ciocoieşti din opera 
aceluiaşi dramaturg, mai târziu traduce, în româ- 
neşte, Le Mariage force, devenită Silita căsătorie. 
După doi ani, la Paris, el publică, tot în greceşte, 
Imn către Elada. Sporadic, va mai compune, în 
aceeaşi limbă, unele scrieri, precum tragedia în 
cinci acte Armodios şi Aristogiton sau Panathinea 
(Atena, 1840), care exaltă lupta împotriva tiraniei. 
Pedagogul, cu remarcabile însuşiri, este şi un 
harnic autor de manuale şcolare şi cărţi didac- 
tice (gramatici, abecedare franţuzeşti, o culegere 
de lecţii istorice, fizice şi morale). În „Învățătorul 
satului” apare, între 1843 şi 1847, un ciclu de 
articole cu o pronunţată tendinţă etică, adunate 
într-un volum (Săteanul creştin sau Partea 
morală din foaia satului, 1853). Istorioare morale 
(Repezitatea vieţii) sunt tipărite şi în „Vestitorul 
românesc”, Într-un limbaj sfătos şi curgător, ele 
alcătuiesc un fel de tratat de morală ale cărui 
precepte sunt ilustrate tot prin istorioare (Petre 
şi Cristina, Prinţul dezamăgit, Puterea religiei 
ş.a.). Printre alte povestiri, o meditaţie intitulată 
Gloria (Slava) omului este un solilocviu, de tip 
preromantic, pe tema soartei omeneşti, privită 
sub spectrul deşertăciunii. A. a fost un traducător 
ambițios şi nu lipsit de iscusinţă, ale cărui reali- 
zări au ca trăsătură comună o deosebită fideli- 
tate faţă de original. Este, mai întâi, cazul versiu- 
nii româneşti a unei tragedii a lui Vittorio Alfieri, 
Saul, care a prilejuit şi o reprezentaţie teatrală de 
un răsunător succes în 1836. Apreciată, în cuvinte 
pline de căldură, de C. Negruzzi (iar mult mai 
târziu de Ramiro Ortiz), traducerea e apărată cu 
o amplă argumentaţie de I. Heliade-Rădulescu 
împotriva criticilor, nu cu totul injuste, însă 
excesiv de severe, ale lui Gh. Asachi. Polemica 
era purtată îndeosebi în jurul metrului folosit de 
autorul român, precum şi al respectării textului 
original. O altă operă a lui Alfieri, Virginia (1836), 


Armaşu 


tălmăcită în proză ritmată, nu a avut un răsunet 
asemănător. Dar visul lui de traducător a fost 
Homer. Iliada l-a obsedat ani de-a rândul. I s-a 
părut prea simplă întâia versiune, aceea din 1837 
(e vorba de primele şase cânturi, însoţite şi de 
o Disertaţie asupra naşterei şi vieţei lui Omer). 
După un travaliu copleşitor, care avea să-l coste 
vederea, realizează a doua versiune, din care 
publică primul cânt în 1858, apoi în 1868, cu un 
pretenţios studiu introductiv (Disertatio despre 
hexametrul antic hellen şi modern românesc şi 
ceva despre limbă). Scrisă cu ortografia italieni- 
zantă a lui Heliade-Rădulescu, încercarea e săvâr- 
şită în versuri hexametrice frumos sunătoare, 
dar înţelesul este cel mai adesea compromis de 
o limbă bizară, cu silnice inversiuni şi cuvinte 
compuse („braţalba”, „argintarcatul”, „coifulgero- 
sul” ş.a.), făurite chiar de autorul român. Cu toată 
pledoaria lui Heliade, traducerea a părut multora, 
încă de pe atunci, ceva foarte asemănător cu o 
parodie. Nu cu prea mult timp înainte, în 1857, 
într-o „precuvântare” la Paralela sau Vieţele băr- 
baților iluştri, prima traducere în limba română 
a operei lui Plutarh, dovedise, totuşi, o anume 
circumspecţie şi o orientare justă, în genere, şi în 
chestiunile de limbă, care l-au preocupat, firesc, 
multă vreme. Dintre alte tălmăciri, notabilă, nu 
şi prin limba folosită, e Biblia sacra (1859), redată 
după o ediţie grecească şi cuprinzând numai trei 
cărţi: Genesis, Isaia şi Psalmi. A. a scris şi versuri 
originale, fără să fi avut o înzestrare deosebită 
pentru poezie. Inspirate de urcarea pe tron a lui 
Gheorghe Bibescu, „stanţele epice” din volumul 
Prinţul român (1843) sunt naive şi exaltate. 
Asemenea „stanţe” apar şi în „Foaie pentru minte, 
inimă şi literatură” şi în „Curierul românesc”. În 
„Învățătorul satului”, inserate în ciclul de articole 
moralizatoare, se găsesc câteva poezii simple, pe 
motive populare. Un volum de versuri nu a mai 
apucat să iasă de sub tipar. Tot în manuscris a 
lăsat şi o tragedie în versuri, Iosef cel lacom sau 
Păcatul osândit (1842), o traducere din franceză. 

SCRIERI: Disertaţie asupra naşterei şi vieței lui Omer, 
în Homer, Iliada, |, pref. trad., pref. I. Eliade [lon Heli- 
ade-Rădulescu], Bucureşti, 1837; Prințul român, Bucu- 
reşti, 1843; Săteanul creştin sau Partea morală din foaia 
satului, Bucureşti, 1853; Disertatio despre hexametrul 
antic hellen şi modern românesc şi ceva despre limbă, 
în Homer, Iliada, Bucureşti, 1868. Traduceri: Vittorio 
Alfieri, Din operile lui..., vol. I: Saul, pref. trad., Bucureşti, 

1836, Virginia, Bucureşti, 1836; Homer, Iliada, I, pref. 
trad., pref. I. Eliade [lon Heliade-Rădulescu], Bucureşti, 
1837; ed. Bucureşti, 1868; Plutarh, Paralela sau Vieţele 
bărbaţilor iluştri, pref. trad., Bucureşti, 1857; Biblia 
sacra, partea I-III, Bucureşti, 1859. 

G. Călinescu, 1. Eliade Rădulescu şi şcoala sa, Bucureşti, 
1966, 107-115; Ana Maria Popescu, Al. Machedon, 
Constantin Aristia, Bucureşti, 1967; Cornea, Originile, 
595-596; Virgil Brădăţeanu, Profiluri. Mari actori 
români, |, Bucureşti, 1973, 9-22; Dic. lit. 1900, 53-54; 

ARMAŞU, Liliana (4.XI.1972, Petrosu-Bălţi), poetă, 
eseistă. Este fiica Verei Armașu, medic, și a lui Ale- 
xandru Cojocaru, inginer. Urmează școala elemen- 
tară și medie în satul natal (1980-1990) şi Facultatea 
de Jurnalism și Științe ale Comunicării la Universi- 
tatea de Stat din Chişinău (1990-1995), luându-şi 
licenţa cu teza Publicistica lui Nae Ionescu. Deţine 
funcția de cronicar la ziarul „Ţara” (1995-2002), 
redactor la editurile Flux (2003-2005) şi Arc (din 
2006). Între 1997 şi 2001 se află la Universitatea 
„Babeş-Bolyai” din Cluj-Napoca pentru un stagiu 
doctoral în domeniul cercetării sociologiei literare, 
iar în 2005 beneficiază de o bursă a Fundaţiei Soros. 
Primele versuri îi apar în ziarul „Tânărul leninist” 
(1984). Cel dintâi volum de versuri, Eu scriu... Tu 
scrii... El este, apărut în 2001, este urmat de alte 
câteva cărți, dintre care una, O lume fermecată 
(2007), pentru copii. Mai colaborează la revistele 
„Basarabia”, „Limba română”, „Contrafort”, „Lucea- 
fărul”, „Clipa siderală”, „lomis”, „România literară”. 
Obține mai multe premii, printre care Premiul 
Editurii Cartea Românească (1998), Marele Premiu 
la Festivalul „Tudor Arghezi” (2000), Premiul Uniunii 
Scriitorilor din Republica Moldova (2010). 

A. face parte din generaţia scriitorilor basa- 
rabeni care se afirmă la începutul secolului al 
XXI-lea, în condițiile unei mai mari libertăţi de 

creație comparativ cu perioada sovietică. Autoarea 
se impune prin felul curajos de a-şi transpune ati- 
tudinile: fără nostalgii, lăsând loc pentru o undă de 
umor: „Hăis! — îi strig trupului/ Cea! — îi poruncesc 
sufletului/ Nici o mișcare./ Du-te - îi ordon picio- 
rului drept/ Vino! — îi zic stângului/ Indiferență./ 
Stai! — îi poruncesc clipei/ Întoarce-te! — îi strig 
trupului/ Măcar mori./ Uită! - îi ordon memoriei/ 
Uitaţi-vă la mine! — le zic ochilor/ Da de unde!/ 
Vorbește! — îi strig gurii/ Taci! - îi poruncesc 
sângelui/ Habar n-au./ Ham! - îi zic sexului/ 
aie! — îi ordon caninului/ Vorbă seacă./ Cântă! — 
îi poruncesc inimii/ Filtrează! - îi strig rinichiu- 
lui/ Foaie verde./ Pace! — le zic nervilor/ Război! 
- îi ordon minţii/ Neutralitate./ Scrii în asemenea 
condiții?/ Și, totuși, scriu”. Autoarea contemplă 
cu ochii deschiși lumea ca „tablou demult uitat 
într-un colț de cer răsturnat”, a cărei grație divină 
e „camuflată” în figuri dizgraţioase, precum cea 
a vagabondului cocoșat cu buză de iepure, care 
duminică de duminică face minuni scoțând sunete 
nelumești și „adunând în cutii de carton de la 
fiecare credincios câte o lacrimă”. Viaţa și moartea 
se înterpătrund aproape în termeni expresioniști, 
separându-se, ca la o Judecată de Apoi, „comunis- 
mul de capitalism/ convenţionalismul de noncon- 
formism/ păgânii de creștini/ umilința de tupeu/ 
normalul de nebunie/ realitatea de vis/ știința de 
analfabetism/ câinii sălbatici de câinii domes- 
tici/ femeile de bărbați” şi căutându-se un sens 
al morţii în chiar sensul vieţii. Destinul feminin e 
abordat dintr-o perspectivă diferită: nu lamentaţia 
şi nici masculinizarea forțată contează, ci impune- 
rea vieţii ca „proiect deschis”. În Singurătatea de 
miercuri (2010) absenţa nu e atât un eveniment, 
cât punerea în scenă a absenței celuilalt, iar dis- 
cursul monologic intensifică suferința. Dureroasă, 
solitudinea nu degradează, iar soluția vine dinspre 
salvarea sufletului prin credință: „Și iată că nu te 
poţi certa cu nimeni/ nici cu tine însuţi/ și nici 
cu Dumnezeu, / căci chiar Tu ești singurătatea/ 
în care El se odihnește duminica” (Singurătatea 
de duminică). Aspiraţia de a reflecta existența 
cuprinzând-o amplu răspunde unui mod de a fi al 
lumii postmoderne, divergentă, confuză: „Scriu tot 
ce-mi cade în cale —-/ nu cruț pe nimeni și nimic/ 
nici un dușman și nici un amic;/ n-am rețineri, 
n-am jale./ Scriu apăsat, cu mine de fier —/ îmi 
place să văd lumea întinsă pe foaie/ și să mă uit 
la ea ca la ziua de ieri” (Statutul unui scrie-man). 

SCRIERI: Eu scriu... Tu scrii... El este..., pref. Constantin 

ARMEANU, Valeriu (23.V.1946, Giroc, j. Timiş), 
poet. Este fiul Eugeniei Armeanu (n. Cătălinoiu), 
cadru medical, şi al lui Gavrilă Armeanu, militar. 
A absolvit cursurile Liceului „Iraian” din Turnu 
Severin (1968). A fost muncitor, apoi bibliotecar 
la Biblioteca Casei de Copii din Drobeta-Turnu 
Severin (1969-1989). Începând cu 1990, a editat, 
timp de doi ani, ziarul „Scorpion”. În 1994 a 
devenit instructor la Centrul Judeţean Drobeta- 
Turnu Severin al Creaţiei Populare, iar din 2001 
este redactor-şef adjunct al revistei de cultură 
„Amfitrion”. Debutează în 1963 la „Ramuri”. Mai 
este prezent în „Iribuna”, „Orizont”, „Luceafărul, 
„România literară”, „Contemporanul”, „Vatra”, 
„Familia”, „Flacăra” ş.a. 

Placheta de debut a lui A., Să visăm (1970), 
însumează poeme în care eufoniile de sorginte 
folclorică stau alături de reminiscenţe din Nichita 
Stănescu, pe când formulările sentenţioase înca- 
drează un discurs care nu ocoleşte conceptele mari 
şi nici asocierile lexicale căutate, de o anume preţi- 
ozitate barochizantă. Ponderea cea mai însemnată 
în economia primelor sale culegeri o deţine lirica 
erotică. Femeia iubită e chemată în Argia, Arcadia lui 
A., ţinut miraculos asupra căruia autorul îşi proiec- 
tează, liber de orice constrângeri, liricele năzuinţe şi 
visul naturist: „Vino să ne iubim în Argia,/ Acolo e 
patria mea,/ Şi liberi să fim ca fluturii, / Căci Argia nu 
e numai un pământ,/ Ca o durere albă,/ E-o inimă, 
vai,/ Crescută peste iarbă”. Solicitat, episodic, de 
neguroase reverii mitice, în maniera „balcanicilor” 
deceniului al şaptelea din secolul trecut, şi chiar de 
formula reportajului liric, A. a evoluat semnificativ. 

Baladele întrucâtva caligrafice ale începuturilor 
sunt adaptate la normele formulelor poetice în 
vogă, devin parabole sprijinite pe epica vieţii coti- 
diene, ironismul bonom primeşte complinirea 
parodiei ori a şarjei, iar mitofiliei şi decorativismu- 
lui lingvistic li se substituie o pletoră imagistică fas- 
tuoasă. Moment de referinţă este volumul Vanități 
(1980). Rama epică a poemelor adună aici accente 
moraliste, fraze vindicative, referinţe ironice, apăsat 
sarcastice: „Un paj îşi tatuează strănutul/ pe pereţi, / 
mai suntem acolo,/ mai stăm liniştiţi,/ bem canfor/ 
pentru orice eventualitate,/ ne mustră conştiința/ 
că n-am făcut pentru lume nimic”. De aici încolo, 
tonalitatea discursului devine mai aspră, stanţele 
autorului propunând în mod expres decupaje 
narative în materia istoriei şi a civilizaţiei, cu întoar- 
ceri, pilduitoare, la imaginarul vârstelor paradisiace 
şi la parabolele cărţilor sacre: „Eu în arenă lupt cu 
moartea/ Şi viaţa simt cum mi se duce, / Tu strân- 
ge-mă cât poţi de tare/ Şi fă-mi din şoaptă lemn de 
cruce.// Maria, sunt absurd, desigur,/ Un obstinat 
din tată-n fiu,/ Şi de-aş muri la tine-n braţe,/ Aş 
fi chiar mortul cel mai viu.// Aş fi mai blând ca o 
ninsoare/ Şi n-aş mai fi mereu vânat,/ Deşi eu ştiu 
că din greşeală/ Voi fi-ntr-o zi decapitat”. În versu- 
rile din cărţile care se succedă după 1989 poetul nu 
întârzie să-şi descopere şi să-şi exercite o vocaţie 
pamfletară: „melanholia” liricului devine un termen 
de referinţă livresc, punct de pornire pentru şarjele 
moralistului care se exersează şi în paginile unui 
roman intitulat Violere de Parma (2004), din care se 
rețin paginile care vorbesc despre experienţele trau- 
matizante ale deportaților în Bărăgan. Vituperând 
cu o mare libertate de limbaj, într-o avalanşă de 
expresii corozive, o altă serie, târzie, de poeme a lui 
A. cuprinde pamflete, alegorii şi versuri parodice la 
adresa potentaţilor politici de mai ieri, dar şi de azi. 
SCRIERI: Să visăm, Bucureşti, 1970; Imn la Cetatea 
Luminii, Timişoara, 1974; Odihna lacrimii, Bucureşti, 
1977; Lanul cu vedenii, Timişoara, 1978; Neguţătorii de 
triluri, Bucureşti, 1979; Vanităţi, Bucureşti, 1980; Azilul 
de cuvinte, Bucureşti, 1983; Poeme, Bucureşti, 1989; 
Repulsii, Drobeta-Turnu Severin, 1997; Trei basme pentru 
Măriuca, Drobeta-Turnu Severin, 1999; Lanul cu vedenii, 
Craiova, 2001; Fuga din Sodoma, Craiova, 2007; Violete 
de Parma, Craiova, 2004; Drumul spre Emaus, Craiova, 
2012; Elegii, Craiova, 2012; Hoţii de fulgere, Craiova, 2012. 
Repere bibliografice: Ion Pop, „Să visăm”, ST, 1970, 11; Ilie 
Constantin, „Să visăm”, RL, 1970, 50; Şerban Cioculescu, 
Experienţe lirice, FCL, 1977, 37; Alex. Ştefănescu, „Odihna 

lacrimii', „Scânteia tineretului”, 1977, 8845; Virgil 
Mazilescu, „Neguţătorii de triluri”, RL, 1979, 52; Constantin 
Crişan, „Azilul de cuvinte”, RL, 1984, 10; Lucian Alexiu, 
Valeriu Armeanu, O, 1990, 30; Ulici, Lit. rom., |, 245-247; 
Maria Niţu, „Nu v-atingeți de Socrate...”, „Orient latin”, 1997, 
12; Geo Vasile, Vânător de vânt în templul de repulsii, LCE 
2002, 11; Petre Ciobanu, O structură romanescă labirintică, 
„Autograf”, 2005, 7; Vasile, Mărci, 135-137. L.A. 


ARMONIA, gazetă politică şi literară apărută la 
Târgovişte, săptămânal, între 24 mai 1881 şi 8 
decembrie 1883. În primele luni redactor a fost C. 
Alessandrescu, profesor de geografie şi autor de 
nuvele. Din 27 septembrie conducerea este asi- 
gurată de un comitet din care făcea parte, alături 
de C. Alessandrescu, şi Al. Vlahuţă, profesor la 
gimnaziul din localitate. Vlahuţă a publicat în A. 
din primul număr, când îi apar articolele Banul 
şi Paralela, urmate de poezii — unele apărute mai 
înainte în „Convorbiri literare”, proză satirică, 
articole politice. Schița Un Fânuţă, portret realizat 
în trăsături realiste, ironice, îl aduce pe Vlahuţă în 
centrul unui conflict de presă. Un an mai târziu, 
după apariţia poeziei Scrisoarea unui bătrân, 
un nou conflict izbucneşte. De data aceasta, cel 
vizat era unul dintre şefii politici locali şi tânărul 
poet va trebui să suporte consecinţele îndrăz- 
nelii sale, pierzându-şi postul de profesor. În 
A. s-au mai publicat versuri de I. Comşa şi N.V. 
Scurtescu. Nuvele şi însemnări de călătorie a dat C. 
Alessandrescu. Din Fenelon traduce Irina Beştelei. 
Mai apar maxime din scrierile unor autori străini şi 
articole despre menirea socială a şcolii. R.Z. 


ARSENE, Arthur Maria (18.X.1907, Bucureşti — 
23.X.1975, Bucureşti), prozator. Este fiul Raschellei 
Leibovici şi al lui Leon Leibovici. A făcut câţiva ani 
de gimnaziu (între 1918 şi 1921) în oraşul natal, 
unde va fi apoi „practicant comercial”. Funcţionar 
comercial aici, scurtă vreme la Cluj, a lucrat din 
1930 şi la Giurgiu, oraş în care va situa evenimentele 
unora din schiţele sale şi unde seva căsători, în 1938, 
cu Maria Bâzărea. Din 1941 are domiciliu forţat. 
În 1947 a adoptat oficial numele Arthur Arsene. 
Iscălind Maria Arsene, a publicat, în „Cuvântul 
liber” din 1936, o serie de puternice pamflete anti- 
legionare, reunite în volumul Iuda, de oarecare 
răsunet în epocă. Din 1944 va fi administrator la 
„România liberă”, din 1947 redactor la „Frontul 
plugarilor”, ulterior la „Flacăra”, periodice în care 
va tipări, folosind şi pseudonimele Al. Cornescu, 

Mihai Axente sau Anton Alexe, numeroase reportaje 
şi schiţe, izvorâte dintr-un maniheism politic rudi- 
mentar. În numeroasele volume apărute din 1946 
până în 1972 şi iscălite Maria Arsene, prelucrează 
texte anterioare, încercând totodată să acrediteze 
felurite mistificări autobiografice, pe care le pusese 
în circulaţie tot de pe atunci. 

A. s-a remarcat în proza epocii în anul 1938, o 
dată cu apariţia volumului Camaradul Strul, care 
reunea câteva dintre cele mai izbutite povestiri 
apărute anterior în „Adevărul literar şi artistic” şi în 
„România literară”. Frecvent este toposul mahala- 
lei, aproape toate personajele locuind la periferia 
marilor aglomerări urbane („mahalaua Doamne- 
Ajută”). Prozatorul se înscrie astfel alături de G.M. 
Zamfirescu, lon Pas, lon Călugăru sau de I. Peltz 
în consolidarea unei teme frecvente în literatura 
noastră. Conflictele schițelor sale se derulează în 
spaţii închise (o celulă de închisoare, un compar- 
timent de tren, o cameră de spital), după legea pri- 
mitivă a junglei. Naratorul are uşurinţa dialoguri- 
lor mărunte, stereotipe, constituindu-se ca martor, 
chiar ca participant la evenimente şi fiind tentat să 
se identifice cu personajele. Formulând o apreciere 
generoasă, dar punctând adecvat câteva plusuri, 
Al. Mirodan afirma că proza lui A. „e dintr-acelea 
care ar trebui citite ca un palimpsest: iei cuțitul, 
razi primul strat de vopsele de pe pânză, după care 
- surpriză! — dai peste un desen precis, net, apăsat, 
desenul în alb-negru al faptelor”. Mai multe poves- 
tiri tipărite înainte de război vor fi reluate după 
război în volume precum Un tovarăș vine astă- 
seară... (1956), Vremuri şi semne (1960) ori Preludii 
(1962). Alte culegeri din aceeaşi perioadă — Soarele 
răsare în zori (1962), Intermezzo (1964), În afară 
de luni (1969) — cuprind povestiri tendenţios ante- 
datate. Romanele Hotel Ambasador (1967), Los 
(1968), O. K.(1971) şi Struma (1972) sunt subminate 
de verbiaj şi de clişeele ideologiei oficiale chiar şi 
atunci când sunt puse sub acuzare crimele fasciste. 
SCRIERI: Iuda, pref. Tudor Teodorescu-Branişte, Bucu- 
reşti, 1936; Camaradul Strul, pret. Tudor Teodorescu-Bra- 
nişte, Bucureşti, 1938; Pinocchio în împărăţia jucăriilor, 
Bucureşti, 1943; Povestea unui bob de lacrimă, Bucureşti, 
1943; O anchetă de altădată, Bucureşti, 1946; Războiul 
„sfânt pentru cruce şi dreptate” abia începuse..., pref. Aurel 
Baranga, Bucureşti, 1946; Lupul, Bucureşti, 1948; Pinoc- 
chio detectiv, Bucureşti, 1948; Buruieni, Bucureşti, 1949; 
Naşul, Bucureşti, 1949; Tovarăşul cel nou, Bucureşti, 1950; 
Oameni ai Chinei noi, Bucureşti, 1952; Oamenii nu vor să 

moară, Bucureşti, 1954; Oameni şi fapte (n colaborare), 
Bucureşti, 1954; Un tovarăş vine astă-seară..., Bucureşti, 
1956; Vremuri şi semne, Bucureşti, 1960; Preludii, Bucu- 
reşti, 1962; Soarele răsare în zori, Bucureşti, 1962; Inter- 
mezzo, pref. George Macovescu, Bucureşti, 1964; Caiet 
de dictando, Bucureşti, 1966; Pasageri în noapte, pret. 
Miron Radu Paraschivescu, Bucureşti, 1966; Hotel Amba- 
sador, pref. Gheorghe Dinu [Ştefan Roll], Bucureşti, 1967; 
Los, pref. Tudor Teodorescu-Branişte, Bucureşti, 1968; 
Pianoforte, Bucureşti, 1969; În afară de luni, Bucureşti, 
1969; Către orele 12 din zi şi din noapte, Bucureşti, 1971; 
O.K., Bucureşti, 1971; Eroii nu au vârstă, Bucureşti, 1972; 
Struma, Bucureşti, 1972. 

Repere bibliografice: Idov Cohn, Cine e Maria Arsene?, 
„Adam”, 1938, 130-131; Eugen Simion, „Vremuri şi 
semne”, CNT, 1960, 51; V. Fanache, „Vremuri şi semne”, 
ST, 1960, 12; Victor Bârlădeanu, „Soarele răsare în zori”, 
„Preludii”, „Scânteia”, 1963, 5824; De vorbă cu scriitorul 
Artur Maria Arsene, RCM, 1966, 135; Gabriel Dimisianu, 
„Los”, GL, 1968, 21; I. Peltz, O carte despre Struma, RCM, 
1972, 277; Sorin Titel, „Struma”, RL, 1972, 20; Encycl. 
jud., XIV, 424; 1. Peltz, Artur Maria Arsene, RCM, 1975, 
355; Tania Lovinescu, Maria Arsene, RCM, 1982, 505; 
Mirodan, Dicţionar, |, 69-70; Dicţ. scriit. rom., |, 127-128; 
Evelin Fonea, Actualitatea scriitorului Maria Arsene, 
„Realitatea evreiască”, 2002, 164-165. D.M. 

ARTA, revistă „literară-artistică-teatrală” apărută 
la Bucureşti, lunar, între 1 ianuarie şi decembrie 
1912, sub conducerea unui comitet. A. își propune 
să-i bucure „pe toți cei ce au dragoste pentru viața 
noastră artistică şi literară şi care cu un deosebit 
interes urmăresc toate fazele prin care ea trece, 
dezvoltându-se şi înrădăcinând în suflet simţul 
frumosului, simţul artei ce înalţă şi cultivă, apropi- 
ind mai mult pe toţi cei care doresc propăşirea 
artei noi. [...] Vom lucra pentru cucerirea drepturi- 
lor frumosului alături de elementele cele mai de 
valoare, îmbogăţind astfel mişcarea noastră artis- 
tică, dându-i importanţa şi dezvoltarea de care va 
avea nevoie” (Dorința noastră). Publicaţie de 
ţinută, tipărită pe hârtie velină şi elegant paginată, 
pe două coloane întretăiate de viniete, desene, 
postere şi ilustraţii felurite, cu litera variată, A. se 
bucură de susţinerea unui număr mare de scriitori 
afirmaţi în epocă, mai ales poeţi. Dintre cei mai 
asidui sunt lon Al-George (Isis, Nunta lui Osiris, 

Odă păgână şi un lung poem în cinci cânturi, 
Lucifer), Mihail Săulescu (Când ploua, Păsări albe, 
Un vers răzleţ „din volumul Departe..., care va 
apărea curând”), Victor Eftimiu (Când ai plecat, 
Trei cruci), loan de Lemeny (|. Al. Bran-Lemeny, 
Cântec), Cezar Titus Stoika (Romanţă, Romanţă 
nouă), Corneliu Moldovanu (Tăcere, Întâiul 
cântec), Şerban  Bascovici (Departe), George 
Gregorian (Sonep, Al. T. Stamatiad (Dintr-un 
roman - fragment), Mircea C. Demetriade (Cas- 
felul), Th. M. Stoenescu (Loc singuratec, Cetatea 
poetului), Oreste, D. lacobescu, D. Karnabatt. 
Mihail Sorbul semnează fabulele Găinușa cea 
pleșuvă şi Crinul şi iedera, iar teatrul, tot în versuri, 
vine de la Elena Văcărescu (Stana - un fragment 
din „poemul tradus de D. Nanu care se joacă la 
Teatrul Comedia sub numele de Cobzarul”), de la 
Const. Rîuleţ (scenele X-—XIII din piesa în două acte 
Cei mai de seamă) şi de la D. Nanu (actul | din 
drama în versuri Savonarola, scrisă împreună cu 
Ren6 Go6j). Nivelul artistic al prozei tipărite de A. 
este mai modest, dintr-o mulțime de iscălituri pre- 
tenţioase - Puia, Glichon, Nerva, Ernani, Dela- 
rodna, Caligula, Terenţiu, Nora (Al. Nora), Varro 
Samarion şi Arionsa (ambele ale publicistului 
Samuel Arion), la fel de obscure ca utilizatorii lor 
— detaşându-se doar textele semnate de Liviu 
Rebreanu (Muşteriul), Vasile Demetrius (Bietul 
tâlhan), Corneliu Moldovanu (Nufzi, Din umbră, 
Arabescuri - un ciclu de gânduri, aforisme şi 
impresii fugare), Nigrim (N. Mihăescu-Nigrim, 
Sărman mieluşel!) şi sora sa mai mică, Eugenia N. 
(Mihăescu-)Nigrim (Interiorul unei literate), Lia 
Hârsu (Mărire şi decădere. Impresii, Când cad 
picuri de ploaie), |. Chiru-Nanov (Fața lumii — 
fragment), Constantin Nutzescu (Suflete de artişti). 
Traducerile, puţine ca număr, sunt într-o oarecare 
măsură compensate de numele autorilor: Corneille 
(Polyeucte — actul al II-lea, scena 1, traducători 
Corneliu Moldovanu și D. Nanu), Sapho (4d 
Aphroditam — traducere liberă de Varro), A. Petofi 
(Doinele mele — traducător N. Țincu). Rubricile 
„Notiţe artistice”, „Viaţa literară şi artistică”, 
„Muzicale”, „Teatrale” şi „Concerte” prezintă stagi- 
unea teatrală, expoziţia Societăţii Tinerimea 
Artistică, unde se remarcă tablourile lui Verona, 
Strâmbu, Vermont, Artachino, Ștefan Popescu, 
Luchian, Mirea ş.a., examenele Conservatorului, 
anecdote din viaţa artiştilor. Două portrete-bio- 
grafii schițează personalitatea literară a lui Victor 

Eftimiu şi Corneliu Moldovanu, numele cele mai 
importante dintre toţi colaboratorii A. La împlinirea 
unui an de viaţă, redacţia, conştientă de unele nea- 
junsuri şi neîmpliniri gazetăreşti, promite „mărirea 
orizontului de ocupaţie”, dar îşi încheie activitatea 
fără vreo avertizare. Alţi colaboratori: Mia Vlad, Al. 
G. Vasile (Vasile Al-George), Radu Mirea, Natalia 
Vasiliu, Alex. Velescu, Costin Fulga (Constantin 
Ștefănescu), Eugenia (de) Reus Ianculescu. R.P. 


ARTA, revistă apărută la Braşov în mai 1938, 
cu subtitlul „Plastică. Străjerie. Muzică. Teatru”. 
Directori: C. Bivolaru, G. Pamfil; redactor: Ilarion 
I. Mateescu. Cuprinsul, etalat pe versoul primei 
coperte, împarte materialele în rubricile „Lite- 
ratură”, „Plastică”, „Străjerie”, „Muzică-Teatru”, 
„Cronici-Revista revistelor”. Număr unic al unei 
publicaţii ambiţioase, dar rămasă la dezideratele 
programatice (cu un suflu aproape mesianic), A. 
nu reuşeşte „să fie un serios îndemn de muncă 
şi cinste, de solidaritate culturală, de morală, de 
sacrificiu al tineretului. [...] Vrem ca «Arta» să 
simbolizeze armonia gândului românesc în toate 
laturile frumosului, vom cânta, vom picta şi vom 
zidi arta românească, chemând alături de noi 
sufletele curate, sub scutul datoriei pentru idealul 
nostru sfânt” (Vrem). Colaborează cu versuri 
Ştefan Baciu (Cele nouă, Durerea mea din urmă), 
Virgil Carianopol (Rugăciune, Răvaş lui Ion, 
Rugăminte, Plâns de servitor — la „Pagina antolo- 
gică”, însoţite de câteva consideraţii despre arta 
acestuia, ce „vitalizează... un românism de noi ori- 
entări poetice”), Ştefan Stănescu (Stângăcie), care 
semnează şi tălmăcirea poeziei Adormirea Maicii 
Domnului de Rainer Maria Rilke, Constantin 
Almăjanu (Tinerețe), C. Bivolaru, N. Papatanasiu, 
Gabriel Pamfil, autor şi al modestei bucăţi în 
proză Puterea slăbiciunii. Un articol despre per- 
sonalitatea lui Ştefan Luchian, completat de 
cronologia vieţii şi a operei artistului, o cronică 
de expoziţie consacrată Societăţii Tinerimea 
Artistică şi unor tablouri expuse la Salonul Oficial, 
câteva recenzii — la romanele Enigma Otiliei de 
G. Călinescu, Marea fugă de Lucia Demetrius (la 
„Caiet literar”) — şi semnalări editoriale - mono- 
grafia Nicolae Grigorescu de Francisc Şirato (la 
„Informaţii plastice”), o „Revistă a revistelor” 
înregistrată de Romulus Demetrescu şi semna- 
larea morţii neaşteptate a prozatorului Anton 
Holban epuizează sumarul. R.P. 

ARTA, revistă de informaţii artistice şi literare 
apărută la Bucureşti, săptămânal, între 21 mai 
şi 6 august 1941, cu subtitlul „Ieatru. Cinema. 
Literatură. Muzică. Plastică”. Director: Vlaicu 
Bârna. Programul enunțat în Cuvânt înainte din 
primul număr conţine un unic deziderat: „Cea 
dintâi preocupare a noastră este de-a menţine în 
paginile acestei reviste un criteriu de obiectivi- 
tate. Ne propunem, aşadar, o atitudine. E singurul 
nostru punct de program. Între limitele stricte ale 
obiectivităţii, respectând valoarea şi nelăsându-ne 
influenţaţi de consideraţiuni de altă natură - fie ele 
de bisericuţă politică sau literară —, vom căuta să 
formăm un îndreptar al gustului public”. Interviul 
este specia ziaristică promovată cu predilecție 
de A., redacţia dedicându-i rubrica „Anchetele 
noastre”, unde răspund Tudor Muşatescu, V. 
Voiculescu, Mihail Sorbul, Ion Minulescu (Ce cred 
fruntaşii dramaturgiei noastre despre criza teatru- 
lui) ş.a., îşi împărtăşesc opiniile artistice Mircea 
Ştefănescu (Autorii dramatici şi opera lor în 
discuţie), Valjan, VI. Popa sau se pune în pagină o 
convorbire cu interlocutor unic: romancierul Cezar 
Petrescu, actrița Dina Cocea, sculptorița Miliţa 
Petraşcu. La „Cronica dramatică”, piesa Suflete în 
vâltoare a Aidei Vrioni trece printr-o critică necru- 
țătoare aplicată nu doar textului, considerat lipsit 
de dramatism real într-atât încât nu a putut fi 
salvat nici de jocul aplicat al actorilor; la „Cronica 
plastică” Ion Vlasiu analizează ultimele trei expozi- 
ţii ale Magdalenei Rădulescu, expunerile din cadrul 
Salonului Oficial fiind apreciate de Marcel Olinescu 
doar graţie portretelor lui Const. Baraschi, sculptu- 
rilor lui Boris Caragea şi ale lui Ion Jalea şi, nu în 
ultimul rând, tablourilor mai vechi ale lui Oscar 
Spăthe. „Curier literar”, prin semnalările editoriale 
(M. Ar. Dan şi Cezar Pruteanu, Legenda lăcrămi- 
oarei, Eminescu, Opera politică, Dan Petraşincu, 
Omul şi fiara, volumul al patrulea din Enciclopedia 
României, editată sub auspiciile Astrei de gazeta- 
rul Corneliu Diaconovici, Cezar Petrescu, Scrisorile 
unui răzeş), susţine comentariile mai ample de la 
„Cronica literară” (Traian Stoica, Despre gândirea 
magică de Lucian Blaga şi Poveste cu năluci de lon 
Vlasiu, Vlaicu Bârna, Oamenii cu joben de Zaharia 
Stancu etc.). Beletristica propriu-zisă, restrânsă 
ca amploare, e reprezentată de poezia Mâja şi de 
comedia Neguţătorul de ochelari — republicări din 
scrierile lui Tudor Arghezi, de un fragment din 
comedia La revedere, muschetari de Traian Lalescu 

şi de câte o poezie — Cântecul lui Ali, de Ion Pillat 
şi Înainte, de Ion Dacian. Pagina a doua, destinată 
cinematografului, semnalează premierele săptă- 
mânale de pe ecranele româneşti, noutăţi din stu- 
diourile străine de film, evenimente şi vedete ale 
celei de-a şaptea arte. Viniete, caricaturi, desene, 
portrete încadrează plăcut rubricile. Printre nume 
cunoscute, Virgil Gheorghiu, Virgil Carianopol, N. 
Carandino, Emil Giurgiuca, N. Ladmiss-Andreescu, 
Puiu Maximilian, se strecoară şi criptonimele 
Histrion, Bergerac, Radiophil, Critikon, Pantagruel, 
Othelo & comp. R.P 


ARTA NOUĂ, revistă apărută la Bucureşti, săptămâ- 
nal, între 12 aprilie 1942 și 21 martie 1943, cu subti- 
tlul „Teatru, cinema, literatură, muzică”, continuând 
programul revistei „Arta” (1941). Director: Vlaicu 
Bârna. Dintr-o precauţie dictată probabil de precari- 
tatea materială a ultimilor ani de război, periodicita- 
tea dispare din frontispiciu după numărul inaugural, 
care se deschide promiţător cu editorialul Teatrul 
substanțial, scris de Camil Petrescu. Altă eliminare, 
aceasta din structura sumarului, este cursivul care, 
plasat în partea de sus a paginii întâia, de obicei 
în chenar, aborda chestiuni de actualitate, ce fră- 
mântau breasla artiştilor în toate compartimen- 
tele ei (E. Lovinescu, Evadarea din realitate, Artistul 
şi ziaristul; Petru Manoliu, Tristeţea de a spune 
veşnic adevărul, Tudor Muşatescu, Lefuri ameri- 
căneşti). Partea literară, nici prea întinsă, nici prea 
variată, este reprezentată de versuri originale, unele 
republicate (Mircea Şeptilici, Infernul; Ion Pogan, 
Agnese; D. Karnabatt, Boema noastră, Castanii de pe 
bulevard; George Şoimu, Elegie; Petre Pascu, Stihuri 
transilvane, Bahică — dedicată actorului George 
Calboreanu, D. Anghel şi Victor Eftimiu, Teatrul 
- poem, Al. T. Stamatiad, În aşteptare, Despărţire) 
sau traduse de Vlaicu Bârna din literatura slovacă, 
de Al. T. Stamatiad din poezia japoneză, de Const. 
V. Miulescu după francezul Thâophile Gautier 
(Barcarola), de câteva bucăţi de proză, contribu- 
ţii ale lui E. Lovinescu (Nodul gordian), lon Marin 
Sadoveanu (Drumuri pe un atlas imaginan, Tudor 
Arghezi (Primii fulgi), Mihail Drumeş (Cea dintâi 
iubire), G. Ciprian (Protecţie), de amintirile din teatru 
ale actorilor craioveni Coco Demetrescu (Un prieten 
adevărat) şi Paul Constant (Amintiri din cariera 
mea de actor, Din trecutul Teatrului Naţional din 
Craiova la 100 de ani) şi ale lui Vladimir Maximilian 
(Alexandru Moisi). O rubricație stabilă („Curier 

literar”, „Vitrina literară”) subordonează cronici şi 
recenzii literare ce coagulează opinii echilibrate, pe 
alocuri elogioase (VB. [Vlaicu Bârna], O exegeză a 
fenomenului Renaşterii: „Valoarea artei în Renaştere” 
de Alexandru Marcu), unele cu un accentuat 
conţinut teoretic (Victor lon Popa, Spre alt teatru; 
E. Lovinescu, Artistul şi ziaristul; Cezar Petrescu, 
Creaţia şi actualitatea) sau semnalează apariţii edi- 
toriale recente ori în perspectivă apropiată, sumarele 
unor reviste („Litora!” din Constanţa, „Pagini literare” 
din Turda etc.). În afara rigorii formale, se tipăresc 
numeroase articole de interes cultural (Dinu Rocco, 
Teatrul muncitorului — despre publicul şi reperto- 
riul Teatrului Muncă şi Lumină condus de VI. Popa, 
Al. A. Philippide, Arta în pilule; Pericle Martinescu, 
Săptămâna Caragiale; Radu Gyr, Decăderea teatru- 
lui). Alte rubrici, miscelanee minore („Şuete, can- 
canuri, bârfe”, „Literare”, „Can-can”, „Mizerii şi indis- 
creţii”, „Nod în papură”, „Mica publicitate teatrală”), 
adună glume, întâmplări amuzante din culise, 
cu actori faimoşi de odinioară, cu probiste ori cu 
starlete. Mai numeroase sunt medalioanele consa- 
crate unor figuri importante ale Teatrului Naţional 
din toate timpurile, totodată scriitori de prestigiu: 
Dragoş Protopopescu, Birlic sau Omul care te ajută 
să trăieşti, Victor Eftimiu, Eminescu şi Macedonski, 
Ionel Teodoreanu, Sîrbu, Carol Ardeleanu, Mihail 
Sorbul, lon Anestin, Caragiale. Cu o oarecare frec- 
venţă, pagina a treia e ocupată de „Interviul «Artei», 
la care răspund unui chestionar adaptat profilului 
interlocutorului E. Lovinescu, lonel Teodoreanu 
(„despre destinul teatrului românesc”), Horia 
Oprescu (cu prilejul numirii la direcţia Teatrului 
Municipal din Bucureşti), Cezar Petrescu („despre 
critică, tiraj, editori, eroi, operă etc.”). Interviul pe 
care Nicu (Niculae) Teodoru-Chibrit, „actor din 
pasiune şi boem fără leac”, având „haz şi talent şi pe 
deasupra şi o faimă cultural-artistico-sportivă de 
un inedit absolut, dar care rămâne încă să fie des- 
coperit de un director de teatru”, îi oferă lui Ştefan 
Baciu portretul pitoresc al unui talent predestinat 
să se piardă prematur. La „Cronica dramatică” Petru 
Manoliu se opreşte asupra comediei Mărgeluş de A. 
de Herz, criptonimul Al. C. R. (Al. Cerna-Rădulescu) 
face o inspirată comparaţie între interpreţii dramei 
istorice Apus de soare a lui Delavrancea de-a lungul 
a treizeci de ani (1909-1942), începând de la marele 
Constantin Nottara până la George Calboreanu, 
iar Vlaicu Bârna comentează amabil prelucra- 
rea lui Tudor Muşatescu după Coana Chiriţa de V. 

Alecsandri, reprezentată în regia lui Soare Z. Soare. 
Se mai rețin o suită de apoftegme culese din mora- 
liștii francezi Pascal şi La Rochefoucauld versificate 
de Tudor Arghezi (Transcrieri), epigrame de Const. 
Rîuleţ (Săgeţi- la adresa unor actori), Mardan (M. Ar. 
Dan), un duel epigramistic Tudor Muşatescu - Tudor 
Măinescu, ghicitori în versuri de Juvenal. Graficienii 
revistei folosesc o literă variată, titluri încadrate de 
ormamente florale, ilustraţii, fotografii, caricaturi 
şi şarje grafice amicale. Alţi colaboratori: George 
Sbârcea, Traian Lalescu, Demetru Pan (George 
Demetru-Pan), Romulus Dianu. R.P 


ARTA ROMÂNEASCĂ, „revistă pentru pictură, 
sculptură, arhitectură, muzică, artă dramatică, lite- 
ratură” apărută la Iaşi, lunar, între ianuarie 1908 şi 
iunie 1912; cu numărul 3/1908 își modifică titlul în 
„Arta română”, întrucât la Bucureşti exista din 1906 
Societatea Arta Românească, sub preşedinţia lui 
Radu Rosetti. Director: A.D. Atanasiu (de la numărul 
1/1910). A.r. publică articole şi studii pe subiecte 
specifice, dări de seamă despre mişcarea artistică, 
despre reviste şi cărți, precum şi versuri, cugetări 
spicuite din Critice, volumul II, de Titu Maiorescu, 
scrisori din corespondenţa lui Gh. Asachi cu Gh. 
Panaiteanu. Colaborează cu versuri G. Tutoveanu 
(Ca și dânșii), N. Rădulescu-Niger (Simbolism, 
Lui Verdi), cu articole A.D. Atanasiu (despre înfi- 
ințarea Societăţii Scriitorilor Români), Teodor 
T. Burada (despre învăţământul muzical și un 
studiu amănunțit despre instrumentele muzicale), 
Eduard Caudella (despre primul concert al lui 
George Enescu), N.N. Tonitza (scrisori din Paris). O 
rubrică miscelanee, „Cronici”, reunește cronichete, 
recenzii sumare, note de întâmpinare la cărți 
recent apărute și descrieri ale ultimelor numere 
din revistele venite la redacție. Alţi colaboratori: 
A.D. Xenopol, Mihail Strajanu, G.V. Botez sub pse- 
udonimul Gordon, Eusebiu Calognomu. LH. 


ARTA ŞI OMUL, publicaţie apărută la Bucureşti, 
ca lunar, între iulie 1933 și sfârșitul lui 1934, apoi 
în două numere izolate în ianuarie 1936 (număr 
special dedicat reginei Maria) și în martie 1937 ca 
supliment gratuit scos la Oradea într-un format de 
ziar diferit de vechiul format tip caiet al publicaţiei. 
Primul număr din această revistă „pentru răspân- 
direa frumosului” precizează că apare „sub îngri- 
jirea lui Aug. Clonda și redactarea lui Borgo Prund 
Checinski”; din 1934 Augustin Clonda figurează 

ca director, iar ca secretar de redacție George 
Togăneanu. Potrivit programului, „loți avem un 
drept inițial la frumos și totuși prea mulți sunt 
privaţi de acest dar divin. [...] Mecanizarea, mate- 
rializarea societății, complicarea vieții milioanelor 
care s-au strâns pe fâșii relativ mici de pământ au 
rezultat o organizare logică și rațională, dar care 
a nesocotit complet sufletul uman. Avem sute de 
mii de doctori pentru sănătatea corpului, câți însă 
pentru suflet? Cu revista noastră vom arunca o 
mică pietricică în imensul gol, vom recuceri socie- 
tăţii un mic colţ al frumosului”. În numărul 15/1934 
revista anunţă o reorganizare prin aducerea unor 
„nume tinere” și inițierea unor anchete prin care 
„va face cunoscute cititorilor săi părerile cele mai 
autorizate asupra lipsurilor și posibilităților de 
îndreptare ale producţiilor artistice autohtone”. 
Un nou program, semnat de Ioan Victor Vojen, 
face o teorie fascistă a artei, anunțând „sensul 
artei în statul nou colectiv și autoritar al zilelor de 
mâine”: „Arta va fi o necesitate socială, o funcție. 
Atunci artistul va cobori în arenă. [...] Se va des- 
coperi legat de cei din jur, cu rădăcinile sufletului 
adânc înfipte în trecut, cu răspundere și misiune 
de-a educa generaţiile ce-i vor urma. Cultul stră- 
bunilor va renaște fresca, pictura de mari dimensi- 
uni, ridicarea bisericii, iconografia. Eroii neamului, 
faptele de seamă ale trecutului îngropate în leto- 
piseți vor aștepta reînvierea amintirilor pe zidurile 
proaspete ale mărețţelor edificii. [...] În stadioane 
și câmpii se va regenera prin sport rassa. În loc de 
trupul profesionistei cu carnea murdară și zbârcită 
din atelierul cu păianjeni, sculptorul își va umple 
ochii cu mișcarea liberă a trupurilor adolescenților 
atleți”. A.o. a acordat un spaţiul amplu reprodu- 
cerilor alb-negru din artişti plastici clasici şi con- 
temporani, de la Nicolae Grigorescu până la Iser 
şi Lena Constante. Publică articole N.N. Tonitza 
(Ștefan Dumitrescu), Petru Comarnescu (Expoziţia 
Miliţa Pătrașcu și Marcel lancu), lonel Jianu (Ștefan 
Constantinescu și Hrandt Avakian), Horia Stamatu 
(Colecția de tablouri a domnului avocat Emil 
Ottulescu). Dan Botta scrie despre mistica lui M. 
Eminescu (Artă și cunoaștere), lon I. Cantacuzino 
tratează într-un eseu subiectul Plastica și cine- 
matograful, văzând o „strânsă și binefăcătoare 
colaborare între mijloace de expresie artistică”, 
Eugen lonescu (semnând M. Ionescu) include o 
notiţă despre Elena Vavilyna, Jean Baras adnotează 
„reprezentarea plastică prin afiș”. Răspunzând 

unei anchete, compozitorul Mihail Jora prevede 
„edificiul muzicii românești de mâine, al cărui 
material viu [generaţia nouă] îl va culege din ine- 
puizabilul stoc al folclorului muzical cel mai bogat 
din Europa, clădindu-l apoi în forme autohtone, 
din care influențele școlilor occidentale să dispară 
cu desăvârșire”. În numărul special dedicat în 1936 
reginei Maria Gala Galaction semnează tableta 
omagială „Povestea vieţii mele”. În ultimul număr, 
din martie 1937, directorul Aug. Clonda se plânge 
de lipsa banilor, dar nu renunţă la ambiția de a 
aprinde „o mică flacără a frumosului”. ML. 


ARUŞTEI, Petru (23.11.1939, Podu Iloaiei, j. Iaşi 
— 17.VIII.1984, Iaşi), poet. Este fiul Victoriei şi al 
lui Costache Aruștei, agricultori. Învață mai întâi 
în comuna natală (1949-1957), apoi urmează 
Şcoala Populară de Artă din Iaşi, secţia pictură 
(1957-1960). Practică mai multe meserii: desena- 
tor, fotograf, creator de produse artizanale. Expune 
tablouri în diferite expoziţii (personale şi de grup), 
din laşi şi Bucureşti, în perioada anilor '60-—'70. 
Colaborează la „Convorbiri literare”, „Flacăra 
Iaşului”, „Dialog”, „Luceafărul” ș.a. Singurul său 
volum de poeme în proză, Moarte şi renaştere, nu 
reuşeşte să treacă de cenzura comunistă, cu toate 
că autorul semnează un contract de editare şi chiar 
primeşte un avans. Cartea va fi editată postum, în 
1994, sub titlul Moarte şi renaştere. Supravieţuire, 
poetului acordându-i-se post mortem Premiul 
Asociaţiei Scriitorilor din Iaşi. 

În deplină consonanţă cu pânzele artistului 
grafic, poemele în proză ale lui A. sunt expresii 
explozive, autosuficiente, ale agonicului, ale conşti- 
inţei morţii perpetue. „Cât de mult mor!” notează 
poetul prin vocea propriei umbre, sinistră „apariţie 
în timpul unui ritual” vizionar obişnuit. Aproape 
fără excepţie, paginile, contorsionate într-un spec- 
tacol al spasmelor, al dramei demenţiale de a trăi, 
relatează ceremonialuri bizare, pe jumătate sacre, 
pe jumătate demonice, în care umilința consună cu 
furia, iar bucuria de a trăi cu voluptatea de a muri. 
Un punct de maximă intensitate a acestei percep- 
ţii halucinate este propriul ritual sepulcral; strania 
dedublare posttanatică, amintind vag de postuma 
eminesciană loan Vestimie, păstrează totuşi marca 
imaginarului caracteristic lui A. O mână picturală 
şi o sensibilitate hipertrofiată efasează contururile 
realului, le întunecă şi le halucinează până la dizol- 
vare sau până la aglutinarea într-o pastă din care 

nu lipsesc oniricul de coşmar şi cromatica expre- 
sionistă: pământul e „roşu ca ploaia şi păsările de 
vară”, „fântânile sufletelor noastre picături de sânge” 
curg, poetul stă „întins ca mortul sub cerul negru, 
întins peste coastele câmpului vineţiu”, adunân- 
du-şi sângele de un roşu greu până aude o trompetă 
roşie, soarele e nebun „ca tigrul albastru ce cutreieră 
pădurile sufletului meu” etc. Pe acest fundal coş- 
maresc apar o serie de spectre, ivite din fuziunea 
formelor şi a regnurilor, un bestiar coborât parcă din 
gravurile Evului Mediu. Moartea e resimţită ca o rea- 
litate, ca o tortură eternă pentru cel născut „numai o 
dată, dar pentru totdeauna”. Moartea nu înseamnă 
nici vindecare, nici trecere, ci e totuşi o nouă naştere, 
dar în durere. Plăpândă, o lumină poate fi găsită 
numai în câteva texte în care se întrevede încrederea, 
destul de repede înăbuşită, într-un posibil succeda- 
neu al nemuririi: „Creaţie, singura, adevărata mea 
viaţă, concluzia supraviețuitoare, lumina postumă a 
vieţii — de netăgăduit!” 

SCRIERI: Moarte şi renaștere. Supravieţuire, cu un 
memorial de Cezar Ivănescu şi un eseu de loan Constan- 
tinescu, laşi, 1994. 

Repere bibliografice: Florin Faifer, Cu viața pre moarte 
călcând, TP. 1990, 4; Ioan Constantinescu, Anotimpul 
haijinilor, laşi, 2001, 201-208; Paul Dugneanu, Incursiuni 
critice, Bucureşti, 2001, 48-50; Busuioc, Scriitori ieşeni, 
48; Ilie, Dicţ. poeziei ieşene, 50-56. E.I. 


ASACHI, revistă ştiinţifică şi literară apărută la 
Piatra Neamţ, lunar, între 10 aprilie 1881 şi 10 
februarie 1885, cu întreruperi în aprilie şi decem- 
brie 1882, aprilie şi iulie-octombrie 1883, octom- 
brie-decembrie 1884 şi ianuarie 1885. Societatea 
Literară şi Ştiinţifică „Asachi” şi implicit periodi- 
cul editat de ea au fost efectul unei emulaţii care 
domnea printre membrii grupului de intelectuali 
format la Piatra Neamţ pe la1880, după modelul 
Junimii şi sub influenţa directă a societăţii ieşene. 
Totuşi, programul revistei, care era şi al societă- 
ţii, nu este inspirat numai de cel al „Convorbirilor 
literare”, deoarece insista, cu o nuanţă paşoptistă 
destul de clară în formulări, asupra scopurilor pe 
care le urmărea. Desele schimbări survenite în 
componenţa comitetului de redacţie, din care făcea 
parte, de la 10 mai 1881, şi Calistrat Hogaş, nu au 
modificat programul iniţial, ce prevedea o acţiune 
de răspândire a cunoştinţelor ştiinţifice în rândul 
tineretului şi intenţia de a studia urmele arheo- 
logice şi istorice, monumentele de arhitectură, 

tradiţiile etnografice şi folclorice, bogăţiile naturale 
etc. În jurul redacţiei se formase un mic grup de 
autori de versuri: Calistrat Hogaş, Gr. N. Lazu, G.l. 
Lazariu, I.P Eşanu, Gh. Boteanu, TI. Crivăţ, VD. 
Costinescu şi A. Dimitrescu. Juristul publicist Gr. 
I. Alexandrescu este autorul unei nuvele modeste, 
inspirate din viaţa ţăranilor de pe Valea Bistriţei. 
Începuturile literare ale lui Calistrat Hogaş sunt 
legate de A., în paginile căreia se manifestă întâia 
oară ca personalitate literară prin versuri, articole de 
critică şi însemnări de călătorie, publicate pe toată 
durata apariţiei revistei. În două recenzii ce îmbină 
observaţia tăioasă cu ironia, el analizează volumele 
de versuri ale unor poeţi locali. Preferinţele sale 
poetice sunt exprimate cu claritate. Hogaş reco- 
mandă cititorilor lectura scrierilor lui V. Alecsandri, 
D. Bolintineanu, Eminescu şi chiar ale lui D. Petrino, 
în schimb se arată rezervat faţă de Al. Macedonski. 
Într-un articol intitulat Despre lectură scriitorul 
comentează lecturile păturii culte şi răul provocat 
de traducerile neselective. Tânăra generaţie, scria 
Hogaş, trebuie îndrumată spre literatura clasică a 
Antichității greco-romane. Ca poet, atunci când 
nu suferă o influenţă eminesciană, Hogaş publică 
doar corecte exerciţii de rimă şi ritm. Din decem- 
brie 1883 în A. încep să se tipărească Amintiri din o 
călătorie, şi în şapte numere ale revistei vor apărea 
primele însemnări privitoare la excursiile făcute în 
munţii Moldovei. Totuşi, proza lui Hogaş va rămâne 
atunci aproape necunoscută, deoarece A. nu s-a 
răspândit în afara cercului de cititori locali. R.Z. 


ASACHI, Ermiona (16.XI1.1821, Viena — 9.XI1.1900, 
Paris), traducătoare. Fiică a Elenei (n. Tayber) șia lui 
Gheorghe Asachi, A., căsătorită la optsprezece ani 
cu Alexandru Moruzi, se desparte la scurt timp de 
el şi pleacă în Franţa (1845). La Paris intră în cercul 
intelectualilor revoluționari francezi, făcând o 
impresie deosebită prin cultura şi distincţia ei inte- 
lectuală. În 1852 se căsătoreşte cu Edgar Quinet, 
istoric şi scriitor francez, dedicându-se susţinerii 
activităţii soţului ei şi editării operelor acestuia. În 
afara unui volum de cronici muzicale, toate cărţile 
scrise de A. în franceză (semnate Hermione Quinet) 
cuprind memorii închinate vieţii lui Edgar Quinet: 
Memoires dexil (1868), Cinquante ans damitie. 
Michelet-Quinet ş.a. Bogata ei corespondenţă dez- 
văluie prețuirea pe care i-au acordat-o Victor Hugo, 
Jules Michelet, Louis Blanc. 

Până la plecarea din ţară, A. participase la acţiu- 

nile culturale ale tatălui ei. A realizat câteva traduceri 
de calitate din scrieri literare mediocre, cu accen- 
tuate intenţii educative. În 1839 traduce o nuvelă 
a lui Emile Deschamps, Ren6â-Paul şi Paul-Rene, şi 
poema biblică „în trei idile” Rut de Karoline Pichler. 
Urmează, în 1840, Istoria sfântă pentru tinerimea 
moldo-română, prelucrare a unor povestiri biblice, 
şi, în 1843, scrierea moralizatoare a lui Silvio Pellico, 
Despre îndatoririle oamenilor, prima traducere 
românească din opera scriitorului italian. O nuvelă 
fără valoare, apărută în „Albina românească” (1839), 
şi fragmente din paginile lui Benjamin Franklin, în 
„Spicuitorul moldo-român” (1841), semnate E. A., 
aparţin, probabil, aceleiași traducătoare, de la care 
a mai rămas, în manuscris, începutul unei tălmăciri 
din August von Kotzebue, Fiul pierdut. 
Traduceri: Emile Deschamps, Ren6-Paul şi Paul-Renă, 
Iaşi, 1839; Karoline Pichler, Rus, Iaşi, 1839; Istoria sfântă 
pentru tinerimea moldo-română, laşi, 1840; ed. 2, Iaşi, 
1846; Silvio Pellico, Despre îndatoririle oamenilor, Iaşi, 
1843. 


Repere bibliografice: Călinescu, st. lit. (1941), 195, 157. lit. 
(1982), 205; Elena Piru, [Hermiona Asachi], GL, 1967, 48, 
MS, 1971, 2, 4; Constantin Simionescu, Hermiona Asachi- 
L.V. 


Quinet, SPM, 1976, 268; Dicţ. lit. 1900, 55. 


ASACHI, Gheorghe 
(1.]1[.1788, Herţa — 
12.XI1.1869, Iaşi), poet, 
dramaturg, prozator, 
îndrumător cultural. 


Este primul dintre cei patru copii ai Elenei Asachi 
(n. Ardeleanu) şi ai preotului Lazăr (Leon) Asachi, 
familia având, se pare, o ascendență transilvă- 
neană. Tatăl a desfăşurat o bogată carieră eclezias- 
tică, împletită cu misiuni culturale şi politice, la 
Herţa, apoi în ţinutul Hotinului, la Lvov şi, după 
1803, la Iaşi, unde în 1820 ajunge arhimandrit, în 
urma serviciilor aduse mitropolitului Veniamin 
Costache. Cleric iluminist, Lazăr Asachi îmbogă- 
ţeşte literatura română cu primele transpuneri din 
preromanticii Young şi Bernardin de Saint-Pierre. 

A. a urmat, la Lvov, colegiul clasic (1796-1803) şi, 
scurt timp (1803-1804), Facultatea de Filosofie, 
Litere şi Ştiinţe, cu o specializare în ingineria civilă 
şi arhitectură, aplicaţii atestate de planurile făcute 
unor construcţii din Lvov şi laşi. Pentru continua- 
rea studiilor, pleacă în 1805 la Viena, capitala despo- 
tismului luminat, ocupată atunci de Napoleon. 
Beneficiază, până în 1808, de prelegerile de mate- 
matică şi astronomie ale lui ].T. Burg, dar şi de o 
pregătire polivalentă, în spiritul enciclopedismului 
vremii, în artă, literatură şi limbi străine. Orientarea 
umanistă îi resuscită tradiţia latinistă şi nostalgia 
obârşiilor romane, făcându-l să aleagă Italia drept 
patria desăvârşirii sale spirituale. Străbate oraşele 
lombarde, aflate sub stăpânire habsburgică, călăto- 
reşte până la Napoli şi la ruinele Pompeiului şi face 
o temerară descindere, evocată memorabil, în 
craterul Vezuviului. La Roma aprofundează, între 
1808 şi 1812, studiul Antichității şi al culturii neo- 
clasice, îl interesează arheologia, arhitectura şi 
istoria artelor, deprinde artele plastice în atelierele 
pictorului Michele Keck şi ale sculptorului Antonio 
Canova, cercetează arhive şi biblioteci (face 
excerpte la Vatican), se instruieşte în arta poeziei cu 
abatele 'Tarengi. Pătrunde în saloanele vremii, 
venind în contact cu diferite celebrităţi: Wilhelm 
von Humboldt, sculptorii Alberto Thorvaldsen, C. 
D. Rauch, poetul Vincenzo Monti (la Milano) ş.a. 
Climatul politic italian, în care se pregătea 
Risorgimento-ul, îi întăreşte propria conştiinţă naţi- 
onală. La Roma trăieşte o dragoste spiritualizată, în 
manieră petrarchizantă, prelungită în opera sa 
poetică, pentru Bianca Milesi, o milaneză cultivată, 
cu vederi liberale şi ataşamente carbonare, ce 
împărtăşea sentimentele „misogalliste” ale lui 
Vittorio Alfieri. Muza va fi numită, în spirit arcadi- 
zant, Leuca (Leufca, Lefca) şi Cinzia, în timp ce 
poetul îşi lua pseudonimele Alvir, Alviro Corintio- 
Dacico, Alvir Dachienu (Alviru Dacianu). Cu 
poeziile de dragoste compuse în italiană şi sonetul 
ocazional, pe o temă la modă (zborul cu aerostatul), 
publicat în „Giornale del Campidoglio” (1811), 
obţine titlul, des invocat, de „mădular Academiei de 
Roma”. La sosirea în ţară, în 1812, visul Daciei 
rediviva, legat de campania napoleoniană în 
Răsărit, împărtăşit de A., se va risipi în contact cu 
realitatea fanariotă. Cultul datoriei şi un dinamism 
pragmatic îl desemnează drept omul providenţial 
într-o perioadă de tranziţie spre modernizarea insti- 
tuţiilor sociale şi culturale. Pregătirea polivalentă în 

ştiinţe, arte şi literatură, orizontul enciclopedic 
deschis spre varii domenii - filologie, istoriografie, 
arhivistică, iconografie, geodezie, economie, mate- 
matică ş.a. — îi confirmă capacitatea de a îndeplini 
imperativele de grabnică asimilare a noilor struc- 
turi europene. În trei decenii, până la 1840, A. pune 
bazele învățământului naţional până la nivelul 
superior, ale presei şi teatrului românesc, dezvoltă 
producţia editorială şi pe cea grafică. Încă din 1813 
este numit de domnitorul Scarlat Callimachi refe- 
rendar la Departamentul Treburilor din Afară. În 
acelaşi an, sprijinit de Veniamin Costache, înfiin- 
țează o clasă în limba română, pe lângă şcoala 
domnească grecizată, pentru pregătirea inginerilor 
hotarnici, cărora le-a predat, între 1813 şi 1818, 
matematica, geodezia şi arhitectura. Ca referendar 
al Epitropiei Învăţăturilor Publice, a fost, în fapt, 
conducătorul învățământului din Moldova în 
perioada 1820-1849. În 1820, alături de Veniamin 
Costache, refăcea Seminarul de la Socola, aducând, 
din Ardeal, profesori de specialitate: I. Costea, |. 
Manfi, Vasile Fabian-Bob şi Vasilie Popp. A. este cel 
care organizează prima reprezentaţie teatrală în 
limba română, la 27 decembrie 1816, în casa hat- 
manului Constantin Ghica din laşi, cu pastorala 
Mirtil şi Hloe, prelucrare de Florian după Salomon 
Gessner. În timpul Eteriei se refugiază în Bucovina 
şi Basarabia, întorcându-se la Iaşi în 1822, când 
saluta  „restatornicirea” domniilor pământene. 
Apreciat de loan Sandu Sturdza, este numit agent 
diplomatic la Viena (1822-1827). A fost căsătorit cu 
Elena Tayber, persoană instruită, cu pregătire 
muzicală. Dintre copiii lor, a ajuns la notorietate 
traducătoarea Ermiona Asachi (Quinet). Pentru 
activitatea sa culturală şi diplomatică a fost ridicat 
în rang, de la comis la vel agă, în 1827. Un moment 
de izbândă al lui A., sprijinit, în lupta contra tendin- 
ţelor elenizante din învățământ, de Gh. Săulescu şi 
Vasile Fabian, este deschiderea, la 28 martie 1828, a 
Şcolii Normale şi a Gimnaziului Vasilian, căruia i se 
adaugă, în 1832, un colegiu cu secţii pentru bursieri. 
A contribuit la redactarea Regulamentului Organic, 
fiind secretarul delegaţiei moldovene ce a susținut 
proiectul, la Bucureşti şi la Petersburg (1830). Sub 
conducerea lui se deschid şcoli „ţinutale”, şcoli 
săteşti şi pentru minorităţi (armeni, evrei). În 1834 
ia fiinţă primul institut de educaţie a fetelor din 
Moldova şi, în 1841, şcoala de arte şi meşteşuguri 
din laşi, completându-se, astfel, sistemul de 
instrucţie conceput de el întru „propăşirea” prin 

ştiinţă şi cultură. Eforturile referendarului se văd 
încununate la 16 iunie 1835 prin inaugurarea 
Academiei Mihăilene, instituţie de învățământ 
superior după model european, ce funcţiona cu trei 
facultăţi (filosofie, drept, teologie) şi două cursuri 
„extraordinare”. Prin clasele de pictură şi arhitec- 
tură, introduse la Academie, se anticipează crearea 
învăţământului artistic. La 15 noiembrie 1836 se 
înfiinţează Conservatorul Filarmonic-Dramatic 
prin strădania boierului Ştefan Catargiu, a spătaru- 
lui Vasile Alecsandri, tatăl poetului, şi a lui A., ce va 
fi şi profesor de declamaţie. Conservatoriştii dau 
spectacole cu piese de August von Kotzebue, prelu- 
crate de A., sau din dramaturgia originală a acestuia. 
Tot ei susţin la laşi prima reprezentaţie lirică în 
limba română cu opera Norma de Vincenzo Bellini, 
la 20 februarie 1838. A. a fondat la Iaşi, în 1832, 
Institutul Albinei pentru imprimarea de cărţi şi lito- 
grafii. În acelaşi scop, va deschide o fabrică de hârtie 
la Piatra Neamţ (Petrodava), în 1841. Tot în 1832 
pune bazele Arhivelor Statului din lași, instituţie 
nouă, prețioasă pentru istoria naţională, la direcţia 
căreia s-a aflat până în 1849 şi, scurt timp, în 1857 şi 
1858. Presa, ca factor de culturalizare în spiritul 
unui program de sorginte iluministă, este îndato- 
rată mult lui A., întemeietorul publicaţiilor perio- 
dice din Iaşi. La 1 iunie 1829 editează „Albina româ- 
nească”, prima gazetă politică şi literară din 
Moldova, ce sugera din titlu o deschidere spre 
ambele principate. Cu o apariţie întinsă pe două 
decenii, deşi cu întreruperi şi scăderi de formă şi, 
de la un timp, concurată de periodicele lui Mihail 
Kogălniceanu, gazeta a fost susţinută şi de supli- 
mentele: „Foaia oficială” (1832), „Alăuta româ- 
nească” (1837-1838) — de interes literar, „Foaia 
sătească a Principatului Moldovii” (1839-1840, 
1846-1851) şi „Arhiva Albinei pentru arheologie 
română şi industrie”. Trăsăturile „Albinei româ- 
neşti” vor fi conservate, cu riscul unor defazări şi 
anacronisme în plan publicistic, de „Gazeta de 
Moldavia” (1850-1858) şi „Patria” (1858-1859). A. 
a mai condus magazinele ştiinţifico-literare 
„Spicuitorul moldo-român” (1841), în ediţie bilingvă 
pentru francofoni, şi „Icoana lumei” (1840-1841, 
1845-1846), titlu reluat şi de săptămânalul scos în 
1865 şi 1866. A editat „Calendar pentru români” şi 
suplimentul literar „Almanah de învăţătură şi petre- 
cere” (1847-1869), important prin publicarea unei 
mari părţi din opera proprie. Bogata colaborare la 
periodicele pe care le-a scos relevă preocupările 

multiple ale lui A. pentru arhivistică, arheologie şi 
istoriografie (în care face operă de popularizare, 
uneori de pionierat, fără o documentaţie riguroasă 
de specialitate), pentru literatură şi toate genurile 
ei. Numeroase articole, multe nesemnate, conţin 
cronici literare şi artistice (despre spectacole 
muzicale şi teatrale din capitala Moldovei) — printre 
primele în epocă, cu valoare de document, inter- 
venţii filologice în chestiuni controversate de limbă 
şi materiale pe teme politice. A. nu părăseşte, decât 
rar, tonul moderat, atitudinea conservatoare, vag 
conciliantă, a unui oficial dispus doar la reforme, în 
spiritul mai vechii generaţii iluministe. Om, prin 
excelenţă, al Regulamentului Organic şi devotat 
domnitorului Mihail Sturdza, el face față mai multor 
schimbări de regim, de la fanarioți la dinastia regală. 
Ca structură şi formaţie intelectuală, apare depăşit 
la momentul 1848, deşi prin vastul său program de 
reforme cultural-patriotice pregătise atmosfera 
favorabilă mişcării revoluţionare şi formării gene- 
raţiei paşoptiste. Aceasta, deşi îndatorată înfăptui- 
rilor lui, nu ezită să-l critice. A. însuşi, într-un 
moment de luciditate premonitorie, recunoştea 
ruptura de timpul său şi izolarea ce va urma 
(Meditaţia unui îmbătrânit poet, 1839). Pensionat 
sub Grigore Ghica, primeşte, după 1850, doar 
funcţii onorifice: membru în comisia de pregătire a 
expozițiilor de la Londra (1851) şi Paris (1855), 
cenzor (1851-1856) şi director (iulie 1856 - ianuarie 
1857) la Departamentul Cultului şi Învăţăturilor 
Publice. Momentul Unirii Principatelor îl găseşte în 
tabăra separatiştilor, contrazicând parcă scrierile în 
care militase pentru idealul României unite. În 
izolarea orgolioasă, tot mai accentuată, a bătrâne- 
ţii, seva fi resimţit de o tristeţe frustrantă la omiterea 
sa din proaspăt înfiinţata Societate Literară Română 
(1866), ulterior Academia Română. Spre sfârşitul 
vieţii, la 81 de ani, mai porneşte într-o călătorie, 
aproape simbolică, la Lvov, pentru recuperarea 
manuscriselor lui lon Budai-Deleanu. 

O conştiinţă de ctitor animă opera scriitorului, 
deprins a cultiva şi inventaria prolific, şi uneori 
prolix, toate genurile şi speciile literare; cele poetice 
- oda, imnul, elegia, sonetul, meditaţia, legenda şi 
balada, satira şi fabula —, alături de proză şi drama- 
turgie. O creaţie întinsă pe jumătate de veac îl face 
pe A. contemporan cu mai multe faze ale literaturii, 
de la „dimineaţa” anacreontică a poeziei române la 
lirismul clasicităţii, căruia, prin formaţie, tempera- 
ment şi concepţie, i-a fostun exponent paradigmatic, 

de la explozia romantică, receptată de sensibilitatea 
sa artistică, la primele armonii preeminesciene. O 
ideologie literară explicată greoi, dar temeinic, în 
preteţele volumelor tipărite, ca şi în risipa publicis- 
tică, trimite la ideea lui Giambattista Vico, teoreti- 
zată în romantism, privind întâietatea poeziei ca 
expresie spontană de „simţire”, ca primă formă de 
creaţie a spiritului uman. Concepţia subsumează 
eticismul Luminilor, cultivând „virtutea” ca ideal și 
finalitate, crezului clasicist ce se revendică nu doar 
de la latinitatea horaţiană, ci, în mod declarat, de la 
„modelul” poetic italian, suprem reper estetic, 
„imitat” tematic şi prozodic. Marcând o diferenţiere 
faţă de gustul vremii ce frecventa spiritul francez, A. 
introduce modele culturale italiene, atât din marea 
literatură: Dante, Ariosto, Tasso şi, mai ales, Petrarca, 
dar şi minori din Settecento (Vincenzo da Filicaja, 
Ludovico  Savioli, Benedetto Menzini, Lorenzo 
Pignotti, Onofrio Minzoni) sau mai iluştrii 
Metastasio, Giuseppe Parini, Ugo Foscolo, Vittorio 
Alfieri, Vincenzo Monti. Motive şi teme literare, 
simple influenţe sau îndepărtate localizări, prelu- 
crări apropiate originalului sau traduceri pro- 
priu-zise dezvăluie surse şi filiere ale culturii scrii- 
torului (completate de excerptele făcute de acesta 
şi de lista bibliotecii sale): Antichitatea greacă 
(Anacreon, Moschos din Siracuza, Bion din Smirna) 
şi latină (Horaţiu, Catul, Properţiu), Renașterea 
italiană, clasicismul francez (Boileau, La Fontaine), 
preromantici (Ossian, Gray, Gessner, Florian), 
romantici (Goethe, Schiller, Byron, Lamartine, 
Victor Hugo), scriitori din literatura slavă, apropiată 
formaţiei galiţiene a lui A. (Adam Mickiewicz, Jan 
Krasicki, Vasili Jukovski), sau corespunzători peri- 
oadei vieneze — August von Kotzebue, H. Zschokke. 
Rezultă o operă literară în care intertextualitatea se 
insinuează permanent, dar originalitatea scriitoru- 
lui se impune; el captează teme, idei, şabloane 
literare şi le topeşte formal, le „naţionalizează”. 
Artizan trudnic al limbii române, pe care o mânuia 
cu dificultate, A. îşi proiecta singur instrumentarul 
poetic, lucrând, din 1813, la un Rimario moldavo, 
dicţionar de rime şi îndreptar de versificaţie. 
Obsesia limpezirii filologice îi însoţeşte opera, 
adunând într-un „vocabulari” - la finele primei 
ediții de poezii (1836) - arhaisme şi neologisme, 
nume proprii şi o importantă terminologie literară, 
cu definiția speciilor poetice, vizând aceeaşi preo- 
cupare de a oferi reguli clasice de urmat. 
Începuturile poetice ale lui A. au fost „uitate” în 

manuscrise — cel mai compact fiind Alăuta a lui 
Alvir Dachienu (1819-1820) - de poetul-editor 
devenit un personaj oficial, chiar aulic, incompati- 
bil cu revărsarea sentimentală a „cântecelor” de 
tinereţe. Scrise sub influenţa literaturii anacreon- 
tice şi a curentului arcadic, idilele pastorale, inspi- 
rate de muze artificiale (Filide, Silvia, Tirsi), având o 
imagistică bucolică şi convenţională, se contami- 
nează de lirismul autohton al cântecelor de lume, 
de „alăută”. Nu lipsesc tânguirile la modă, suferin- 
țele afectate, patimi exagerate („urgia” amorului), 
şantajul sentimental („dorita moarte”): Rugă cătră 
Amor, Cântec [O, suspine arzător, LAh, viaţă plin de 
jele| ş.a. O surprinzătoare Meditaţie din 1821, de 
fapt traducerea celebrei LIsolement (1820) de 
Alphonse de Lamartine, rămâne o mostră de sin- 
cronism asachian, fără ecou în plan literar. Piesele 
de rezistenţă ale liricii erotice ale lui A. stau sub 
semnul sonetului petrarchist, ce inspiră, până la 
pastişă, ciclurile compuse la tinereţe, în italiană, La 
Leucaide şi Raccolta delle Poesie, asupra cărora 
poetul va reveni în variante româneşti, originale, 
mature. Iubirea, într-o viziune platonică, ia forma 
unei prietenii spirituale ce tinde spre eternizare. 
Sentimentul melancoliei, poetizat prima oară de 
Petrarca, se regăseşte la A., ce avansează, câteodată, 
acorduri preeminesciene, ca în Dorul întâlnirei sau 
în Alvir cătră a sa miniatură („şi mie lin luceafărul/ 
Din ceri va să-mi străluce,/ Când dulce-a fi d-o 
patimă,/ Aminte a-şi aduce”). Vechea Romă, dar şi 
splendorile Italiei moderne sunt beatificate poetic 
în compoziţii clasice: sonetul Cătră Tibru sau oda 
La Italia. Adoraţia peisajului sudic se răsfrânge în 
contemplarea măreției romane, a vestigiilor arheo- 
logice, transcrise într-o succesiune toponimică 
sonoră: Columna lui Traian - memento al nobleţei 
originilor, Capitoliul ş.a. Lirica ocazională - ode, 
imnuri, unele sonete şi meditații — înregistrează 
evenimentul istoric şi cultural, reuşitele construc- 
tive şi civilizatorii. Îndemnul programatic şi militant 
din Prolog. La Patrie (1836) propovăduieşte funcția 
melioristă a artei şi a cunoaşterii în transformarea 
obştii. În ton oratoric sau encomiastic sunt marcate 
etapele importante ale propăşirii naţionale: La 
moldoveni. La restatornicirea domnilor pământeni. 
1822, La introducerea limbei naţionale în publica 
învățătură, Restaurarea şcoalelor naţionale în 
Moldova, Paladiul moldovenilor (a inaugurarea 
Academiei Mihăilene). Poezia patriotică nu rămâne 
doar declamativă şi conjuncturală, ci resuscită, 

alteori, figuri alegorice, clasicizante: motivul „bărcii”, 
„luntrea”, „vasul patriei plutitor” - preluat din 
Horaţiu. Spiritul religios şi sentimentalismul prero- 
mantic se întâlnesc în meditaţia asupra morţii din 
poezia sepulcrală a lui A., unde conştiinţa deşertă- 
ciunilor lumii este îndreptată spre sensul faptelor şi 
al virtuţilor ce se transmit urmaşilor, iar neliniştea 
extincţiei este atenuată de pietatea creştină: La 
moartea părintelui meu, Mormântul, Holera în 
Moldova. Alteori poetul adoptă modele celebre — 
Elegie scrisă pe ţinterimul unui sat (după Thomas 
Gray, prin intermediarul francez al lui M.-]. 
Ch&nier), cu o apostrofă originală împotriva nobili- 
mii. Durerea părintelui este proiectată în două 
„viziuni” consolatoare, Fiicei mele Eufrosina (tran- 
spunere după Petrarca) şi Eufrosina. Viziune pe 
râpele Ozanei, cu ascendență literară în elegia lui 
Goethe, Euphrosyne, şi în versificaţia populară. 
Circulaţia motivelor romantice din literatura euro- 
peană şi „programele” naţionale de la 1840, ce pro- 
movează originalitatea, istorismul, tradiţia folclo- 
rică, impulsionează filonul epic la A., care se 
îndreaptă spre balade şi legende. Tema trecutului, a 
eroismului medieval şi a strămoşilor războinici este 
introdusă de un „cânt osianic” — Milian şi Dina. 
Balada Ştefan cel Mare înaintea cetăţei Neamţu 
amplifică retoric — într-un crescendo dramatic şi cu 
o „morală” patriotică - un episod preluat din 
Dimitrie Cantemir, consacrat ulterior de Dimitrie 
Bolintineanu. Într-o epocă de mitizări romantice A. 
tinde spre crearea unei mitologii naţionale (în 
registru poetic şi fantezist), unind zeități eline şi 
tradiţii populare româneşti. Mitul etnogenezei, al 
întemeierii neamului, din Dochia şi Traian (transpus 
destul de prozaic, dar cu euritmii populare), trimite 
la sacrificiul simbolic al fiicei lui Decebalpe muntele 
sacru Pion (Ceahlău). În Turnul lui But, una dintre 
cele mai valoroase balade ale lui A., sunt asimilate 
motive romantice europene — din Lenore a lui A.G. 
Biirger sau din Fuga lui Adam Mickiewicz - şi bogate 
elemente folclorice româneşti. O atmosferă fantas- 
tică învăluie cavalcada nocturnă, tenebros-maca- 
bră, a perechii fantomatice, Ana şi But, spre muntele 
Pion. Legendele Jijia şi Sirena lacului cultivă misterul 
şi toposul romantic al poeziei „lakiştilor”. În Jijia se 
ascunde „schitul cufundat” (contaminare a motivu- 
lui „cetăţii scufundate” sau Oraşul în mare, la E.A. 
Poe), în care s-au salvat de pângărire fecioarele-că- 
lugăriţe. Sirena lacului (variantă a Rusalkăi) mizează 
pe credinţe străvechi despre metamorfozele între 

regnuri — zâna apelor, peşte, sirenă —, dar şi pe ideea 
sancţiunii aplicate bărbatului necredincios. În 
Moşii mântuirea sufletelor dezlegate, într-o 
panoramă a fantasticului nocturn: ateistul, parici- 
dul, sinucigaşul, „vânzătorul patriei sale”, se face 
prin practici ritualice populare. Disciplina poetică 
şi virtuozitatea tehnică în prelucrarea motivelor 
universale ale romantismului îl apropie pe A. de 
capodoperă (Turnul lui But şi suplineşte, alteori, 
vizionarismul său limitat şi imaginaţia cuminte. 
Motive universale cultivă şi poezia lui didactică, 
grupată în cicluri de fabule retipărite în mai multe 
ediții (1836, 1844, 1862). Nu inventivitatea „fabulo- 
grafului” (termenul îi aparţine) primează, ci apelul 
la modelele clasice ale genului, în special La 
Fontaine, dar şi Fedru, Lorenzo Pignotti, Florian şi 
Krîlov, care servesc acţiunea moralistului. Sub vălul 
alegoriei sunt atacate vicii general-umane şi sociale, 
„străinomania” ce bântuie epoca. Pervertirea cos- 
mopolită a educaţiei duce la inadaptare (Castorii), 
iar impostura provoacă răsturnarea valorilor 
(Momiţa la bal maschă). Satirele, la rândul lor, sunt 
imitații: epigrama după Marţial, Satiră asupra 
omului după Boileau, iar după 1. Krasicki — Soţia de 

modă. Ultima satiră dezvoltă un scenariu dialogat, 
susținut de tânărul conservator, repede depăşit de 
pretenţiile exorbitante ale capricioasei lui soţii şi de 
ritmul schimbărilor („laca-a doua zi începe cu 
reforma radicală”), impus la conacul de la ţară. În 
fabule şi satire nu lipsesc expresivitatea formală şi 
pitorescul lingvistic. 

A. intră în istoria teatrului românesc odată cu 
prima reprezentaţie scenică în limba română, în 
1816, a pastoralei Mirtil şi Hloe. Reprezentaţia, cu 
o semnificaţie moral-educativă, s-a transformat 
într-un eveniment teatral şi patriotic de răsunet. 
Pentru crearea unui repertoriu, A. apelează la tra- 
duceri din Racine, Voltaire (Al/zira), Goldoni (Cama- 
rierul di doi stăpâni), Vittorio Alfieri (Saul) sau 
din librete de operă (Norma, Attila). Prelucrările 
sale din August von Kotzebue corespund gustului 
epocii pentru dramele larmoaiante, pentru come- 
diile şi vodevilurile acestuia, jucate, în 1837, la 
Conservatorul ieşean: Lapeirus (melodramă, în 
decor exotic, despre căpitanul La P&yrouse), Fiul 
pierdut, Văduva vicleană sau Temperamentele, 
Contrabantul sau Întunecimea de lună şi Sărăcie 
şi fudulie. Originalitatea, ce se observă în unele 
elemente de localizare a subiectelor, se afirmă, 
apoi, în prefețe, prologuri, „cântecele” (pe muzica 
unor arii celebre) şi în comentarii publicistice 
despre rolul acestor spectacole în impunerea limbii 
române, în „declamaţie”. A. debutează în literatura 
dramatică originală în 1834 cu scenete ocazionale, 
festiviste: Serbarea păstorilor moldoveni şi Dragoş, 
întâiul domn suveran al Moldovii. Valorifică filonul 
teatrului istoric într-o serie de piese scrise cu o 
imaginaţie dramatică precară, dar cu mesaj patri- 
otic: Petru Rareş, Voichiţa de Românie (1863) — un 
simbol „unionist” ce răzbate din vălmășagul Evului 
Mediu, Elena Dragoş de Moldavia (1863) — o dramă 
a luptelor de succesiune la Curtea lui Ivan al III-lea, 
şi Petru L, ţarul Rusiei la Iaşi (1868) — un episod sche- 
matic după D. Cantemir. Petru Rareş este subiectul 
a două drame istorice, una jucată în 1837, cealaltă 
o valoare documentară, ca prima dramă istorică 
românească, dar şi mai multă relevanţă dramatică. 
Ea este construită pe conflictul clasic dintre senti- 
ment şi datorie, între dorinţa de răzbunare a bătrâ- 
nului Căliman împotriva lui Petru Rareş şi ajutorul 
dat de oştean în luptă. O reuşită tipologică este 
Malaspina, intrigantul de speţă romantică. Turnul 
Butului (1863) este o dramă hibridă, ce amestecă 

medievalităţi (lupta lui But la Marienburg, dispute 
cavalereşti) şi „tradiţii poporane”, departe însă de 
valoarea artistică a baladei. Scenetele comice oca- 
zionale Înturnarea plăieşului din Anglia (1851), ce 
absoarbe textul idilei Piatra Teiului (în care jucase 
şi Matei Millo), şi Țiganii (1856, la momentul 
dezrobirii lor), care aduce un personaj insolit de 
țigan bucătar trecut prin civilizaţia Parisului, sunt 
menite a risipi prejudecăţi sociale. Preocupat să 
servească un repertoriu naţional, A. compune, 
eclectic, pastorale idilice, cu aer desuet şi interstiţii 
de agrement, şi drame istorice, ce preiau elemente 
de recuzită romantică (efecte tari, deghizări), 
amestecă monologuri prea ample şi dialoguri fără 
savoare, declamate de personaje artificiale. Pe de 
altă parte, în contextul literaturii române, nuvelele 
lui A. par chiar la data apariţiei — în 1859 iese ediţia 
în limba franceză, în 1867 cea în limba română 
— depăşite şi greu clasabile. Pentru prozatorul 
îmbătrânit, aceste scrieri ample sunt mărturia 
unei mutații estetice, contorsionate şi dificile, de 
adaptare la doctrina romantică. Dorind a da un 
„uric strălucit”, desprins din „negura mitologiei şi 
a alegoriei”, el urmăreşte istoria Moldovei în cro- 
nologia evenimentelor semnificative, centrate 
în jurul unor personaje cu încărcătură mitică 
- Dragoş, Alexandru cel Bun, Svidrighelo, Elena 
Moldovei, Valea Albă, Bogdan Voievod, Petru Rareş, 
Mazepa în Moldova, Ruxanda Doamna ş.a. Inse- 
rează în prozele sale largi excursuri informative (în 
care erorile nu lipsesc), veritabile „fişe” enciclo- 
pedice, extrase din cronici şi istoriografia străină 
(polonă, rusă), ce instruiesc în istoria Moldovei şi 
a popoarelor vecine. Documentaţia ostentativă nu 
devine artă şi, în lungi pasaje juxtapuse în țesătura 
narativă, intenţia artistică pare absentă. Inventi- 
vitatea epică, redusă, reclamată de senzaţionalul 
subiectelor istorice, este stimulată de imaginarul 
legendar şi de poetica romantică. O Moldovă pas- 
torală, a unui timp legendar, este „bruscată” de 
intervenţia „arheologului” A., ce caută urme antice 
şi sfârşeşte în elucubraţii etimologice (Prutul 
provine din Brutus, lacul Brateş din Brutis, movila 
Găiatei din Gaeta). Moldova arhetipală, a genezei 
prin exodul din Maramureş în „Dacia Transalpină”, 
este figurată în nuvela Dragoş. Ev Mediu contami- 
nat de trăsături occidentale: cavalerism, eros spi- 
ritualizat, frenezie religioasă, care se împărtăşeşte 
de virtuţi eroice, transpuse în romantism în slujba 
ideii patriotice. Ştefan cel Mare sau Petru Rareş 

ţin discursuri pătrunse de mesianism romantic, 
presărate, însă, de sintagme paşoptiste („unirea 
compatrioţilor”). Petru Rareş, erou exponențial şi 
cavaler fără prihană, este recunoscut, într-o scenă 
de suspans, semnalând justiţia imanentă a istoriei, 
drept „clironom” (moştenitor) al dinastiei „Dra- 
goşizilor” (Muşatinii). Domni sceleraţi, ca Ştefăniță 
Vodă, se folosesc de intriganţi criminali: Malaspina, 
Griti. Atinşi de demonism, eroi aventuroşi şi răz- 
boinici bântuie prin Moldova până îşi vor împlini 
destinul: Svidrighelo sau Mazepa (subiect celebru 
prin Byron). Eroinele, Elena Moldovei (compa- 
rată cu Elena Lacedemona) şi Doamna Ruxanda, 
par proiectate în linii clasice, de n-ar fi semnul 
fatalităţii — frumuseţea ce atrage nenorociri. În 
nuvele notabile sunt pictura unor tablouri gigan- 
teşti („urgia” elementelor în furtună) sau fantezia 
detaliilor, descrise de un ochi rafinat (etalarea de 
daruri princiare, ceremonii nupţiale sau îndoliate, 
arsenalul crimei romantice). Nuvelele istorice ale 
lui A., amestec nediferenţiat de erudiție, elemente 
legendare cu ţinte mitice şi romanesc senzaţional, 

sunt relatate linear, într-o compoziţie minimală, 
de un narator unic, surprins de pusee jurnalistice 
(vorbind, anacronic, de „republici”, „deputaţi”, 
„vot”, „guvern naţional” ş.a.). Deşi valenţele artis- 
tice ale limbii scriitorului au fost totdeauna discu- 
tabile, A. apare bine orientat teoretic în dezbate- 
rile filologice. Într-un Referat asupra „Gramaticii” 
lui Gh. Săulescu (1833), considera limba un bun 
comun al societăţii. Pentru îmbogățirea ei, reco- 
mandă împrumuturi din limbile romanice şi resus- 
citarea arhaismelor, din fondul autohton al limbii 
vechi. Şi textele bisericeşti, unitare prin norma lor, 
pot fi valorificate de limba literară (Omul litera”). 
Soluţiile propuse ar asigura unitatea etnică prin 
cea lingvistică, limitându-se ereziile filologice. În 
articolul Câteva observaţii filologice (1861) aducea 
argumente pentru folosirea unei ortografii bazate 
pe principiul fonetic, având ca model limba 
italiană. Dar limba operei sale prezintă multe 
inconsecvenţe ortografice şi un vocabular parţial 
rebarbativ, încărcat de cuvinte arhaice şi moldo- 
venisme, grecisme şi bizare calcuri italo-latineşti. 
Pasionat de istorie şi de disciplinele auxiliare: epi- 
grafia, genealogia, arheologia, A. a publicat nume- 
roase broşuri despre figuri istorice româneşti, bio- 
grafii ale unor cronicari şi un studiu cronologic 
dintr-o proiectată istorie a Moldovei (1865), după 
ce, mai devreme (1832-1833), tradusese Istoria 
imperiii rosiene de Ivan Kaidanov. 


În balade și legende Asachi s-a străduit să înjghebeze o mito- 
logie literară română bizuindu-se pe tradiția populară. Asta 
va i şi preocuparea lui Alecsandri. Însă viziunea lui Asachi 
e, intenţional, mai grandioasă și în termeni clasici. El urmă- 
rește să determine punctele mitice din teritoriul moldav și 
să facă lista divinităților, spre a putea transporta în Dacia 
sistemul mitologic elen. 

G. CALINESCU 


SCRIERI: Poezii, Iaşi, 1836; ed. 2 (Culegere de poezii), laşi, 
1854; ed. 3 (Culegere de poezii), laşi, 1863; ed. îngr. şi pref. N. 
Iorga, Vălenii de Munte, 1908; Fabule alese, Iaşi, 1836; ed. 3 
(Fabule versuite), laşi, 1844; ed. 4 (Fabule... adăogită cu viaţa 
lui Esop), laşi, 1862; Dochia şi Traian dupre zicerile populare 
a românilor cu itinerarul muntelui Pionu, laşi, 1840; Petru 
Rareş, I-II, laşi, 1853-1863; Țiganii, laşi, 1856; Nouvelles his- 
toriques de la Moldo-Roumanie, laşi, 1859; Notiţie biogra- 
fică, laşi, 1863; Elena Dragoş de Moldavia, Iaşi, 1863; Turnul 
Butului, laşi, 1863; Voichiţa de Românie, laşi, 1863; Nuvele 
istorice a României, |, ed. 3, Iaşi, 1867; Culegere de fabule, 
Bucureşti, 1895; ed. 2, Bucureşti, 1905; Fabule, I-II, Iaşi, 
1896; Nuvele istorice, îngr. şi introd. P V. Haneş, Bucureşti, 
1915; Dragoș, Bucureşti, 1926; Mazepa în Moldova, îngr. PV. 

Haneş, Bucureşti, 1926; Alexandru cel Bun, îngr. PV. Haneş, 
Bucureşti, 1928; Ruxanda Doamna, îngr. P V. Haneş, Bucu- 
reşti, 1928; Svidrighelo, îngr. PV. Haneş, Bucureşti, 1928; 
Valea Albă, îngr. P V Haneş, Bucureşti, f.a.; Bogdan Voievod, 
îngr. P V. Haneş, Bucureşti, f.a.; Scrieri literare, I-II, îngr. şi 
pref. N. A. Ursu, Bucureşti, 1957; Opere, I-II, îngr. şi introd. 
N. A. Ursu, Bucureşti, 1973-1981; Leucaida lui Alviro Corin- 
tio-Dacico, tr., îngr. și introd. George Sorescu, București, 
1974; ed. București, 1991; Opere, I-II, îngr. şi pref. E Levit, 
Chişinău, 1991; Ruxanda Doamna, postfață Dan Horia 
Mazilu, București, 1992; Scrieri literare, pref. N.A. Ursu, lași, 
2005. Traduceri: August von Kotzebue, Lapeirus, laşi, 1837, 
Fiul pierdut, laşi, 1839, Pedagogul, laşi,1839; Florian, Mirtil 
şi Hloe, laşi, 1850; [Traduceri], în Opere, I, Bucureşti, 1973. 


Repere bibliografice: VA. Urechia, George Asaki, București, 
1890; Iorga, Ist. lit. XIX, 1, 14-17, 45-47, 106-110, 178-187, 
190-196, 276-282, II, 212-214, II, 120-125; Ibrăileanu, 
Opere, |, 34-43, VII, 305-311; C.I. Istrati, Din trecutul nostru. 
Una sută de ani de când Asachi s-a dus la Roma, București, 
1909; Helene Bacaloglu, Preuves d amour, Bucureşti, 1914, 
1-52, Densusianu, Opere, IV, 383-399; D. Caracostea, 
Izvoarele lui G. Asachi, București, 1928; Claudio Isopescu, 
Il poeta Giorgio Asachi in Italia, Livorno, 1930; Ramiro 
Ortiz, Gheorghe Asachi e il petrarchismo rumeno, în Varia 
romanica, Florenţa, 1932; Lovinescu, Opere, III, 307-466; 
Zarifopol, Pentru arta lit., II, 78-88; D. Caracostea, Le 
Preromantisme de G. Asaki, Bucureşti, 1940; Călinescu, 
Ist. lit. (941), 96-111, Ist. lit. (1982), 94-110; Cioculescu-— 
Streinu-Vianu, Ist. lit., 18-28; Popovici, Studii, II, 125-144, 
153-156; H. Blazian, Gh. Asachi, București, 1956; 1. Massoff, 
Teatrul românesc, |, București, 1961, 68-77, 218, 219, 
222-227, 229-231, 514; N.C. Enescu, Gheorghe Asachi, 
organizatorul școlilor naţionale din Moldova, București, 
1962; Ist. teatr: rom., 1, 169-173; Brădățeanu, Istoria, 1, 66-70, 
89-93, 220-222; F. Levit, Gheorghe Asachi. Viaţa şi opera, 
Chişinău, 1966; Ist. lit. II, 354-372; E. Pahonţu, Începuturile 
vieţii artistice moderne în Moldova. Gh. Asachi și Gh. 
Panaiteanu, București, 1967; Gh. Ungureanu, Figuri de 
arhiviști români: Gheorghe Asachi (1788-1869), București, 
1969; George Sorescu, Gh. Asachi. Viaţa şi opera, Bucureşti, 
1970; Anghelescu, Preromant. rom., 143-144, 155, 189, 200, 
210-211, 214-215, 219-220, 222, 257. Păcurariu, Clas. rom., 
59-63; Cornea, Originile, 320-343; Piru, Varia, |, 52-60, Al. 
Bistrițianu, Teorie și inspiraţie folclorică la predecesorii lui V 
Alecsandri, București, 1977, 107-153; Dicţ. lit. 1900, 55-60; 
Al. Zub, A scrie și a face istorie, lași, 1981, passim; Scarlat, Is. 
poeziei, |, 223-234, 244; Tacciu, Romant. rom., I-II, passim; 
Zaciu, Viaticum, 11-28; Roxana Sorescu, Gh. Asachi și 
mitul etnogenezei, LL, 1984, 4; Al. Zub, Între două lumi, RL, 
1988, 11; Cornea, Aproapele, 55-66; Negoiţescu, Ist. lit., |, 
23-27, Faifer, Semnele, 90-94; Sorescu, Bibliotecă, 200-202; 
Manolescu, Poeți, 7-22; Dicţ. esenţial, 41-43; Mircea 
Ghiţulescu, Teatrul pedagogic al lui Gheorghe Asachi, CL, 
2006, 10; Manolescu, Istoria, 158-166; Călinescu, Opere, XII, 
663, 671-673; Zamfir, Panorama, |, 119-128. A.Sm. 

ASIMINEI, Constantin (20.VII.1894, Epureni, j. 
Vaslui — 31.1.1947, Galaţi), poet. Este fiul Marandei 
şi al lui Dimitrie Asiminei, ţărani. Urmează cursu- 
rile primare în satul natal, Gimnaziul „Anastasie 
Panu” la Huşi, promoţia 1912, şi Liceul „Gh. Roşca 
Codreanu” în Bârlad, terminat în 1916, întreţinân- 
du-se cu ajutorul meditaţiilor şi al unui stipendiu 
din partea primarului din Bârlad. După ce a absolvit 
Facultatea de Litere şi Filosofie a Universităţii bucu- 
reştene (1923), funcţionează ca profesor titular de 
filosofie şi pedagogie la Şcoala Normală din Huşi 
(unde este şi director) şi, începând din 1942, la 
Galaţi, ca inspector general al şcolilor. Activitatea 
la catedră l-a determinat să elaboreze manuale de 
aritmetică, geografie şi psihologie. 

Debutul literar al lui A. se produce în revista 
„Gânduri bune” din Huşi, în 1915, cu poezia Sub 
vişini, colaborările continuând şi în numerele 
următoare. Ca elev, a fost membru al Societăţii 
Literar-Ştiinţifice „Stroe Beloescu” şi coleg de clasă 
cu viitorul filosof Nicolae Bagdasar. Mai publică 
versuri, proză, cronici şi articole (semnând uneori 
C.A., Const. As., C.A. Siminei, Const. Asiminei) în 
„Drum drept”, „Neamul românesc”, „Luceafărul”, 
„Gazeta Transilvaniei”, „Gazeta ţăranilor” (unde 
a fost şi secretar de redacţie), „Adevărul literar şi 
artistic”, ,, Convorbiri literare” (unde a semnat cu 
pseudonimul C. Volbură), „Cuget clar” ş.a. Şi-a 
încercat condeiul şi pe tărâm dramatic, tipărind 
în 1915 piesa în două acte Cea din urmă noapte de 
robie. A mai semnat trei volume de poezii: Visuri 
şi dureri (1919), Volbura (1921) şi Luminişurile 
anilor mei (1937). Dintr-un amplu poem istoric 
(de fapt o încercare de epopee), intitulat iniţial Apa 
trece, pietrele rămân, apoi Daciada sau Cântarea 
neamului românesc, la care a lucrat unsprezece 
ani, nu i-au apărut, din cauza morţii premature, 
survenite în urma unei devastatoare suferinţe, 
decât unele fragmente în „Cuget clar”, apreciate 
de Nicolae Iorga. Lirica lui A. atestă, prin diversi- 
tatea ei (elegii, ode, poeme, cântece în stil popular, 
pasteluri cu tentă sămănătoristă), un poet sensibil, 
exersat în arta versificaţiei, dar fără un timbru 
propriu, dominat, fără putinţă de scăpare, de 
diverse surse livreşti. Poeziile sale, ca şi încercarea 
neterminată a Daciadei, lasă să transpară spleenul 
unei vieţi de provincie apăsătoare, un loc „unde nu 
se întâmplă nimic”, care îşi pune amprenta dezo- 
lantă asupra versului, în ciuda eforturilor poetului 
de a-l cosmetiza cu gingăşie. A. a lăsat în presă şi 

câteva traduceri din Victor Hugo, Paul Verlaine şi 
Rabindranath Tagore. 

SCRIERI: Cea din urmă noapte de robie, Bârlad, [1915]; 
Visuri şi dureri, Huşi, 1919; Volbura, Bucureşti, 1921; 
Luminişurile anilor mei, Bucureşti, 1937, Religia şi 
sufletul copiilor, Huşi, 1935; Filosofia baladei Mioriţa”, 
Bucureşti, 1942. 

Repere bibliografice: Cezar Papacostea, „Volbura”, 
CL, 1921, 10-11; Lovinescu, Scrieri, IV, 412-413, VI, 
80; [Constantin Asiminei], ADLTR, Ş - 6, Ş — 24; lon 
N. Oprea, Huşul în presa vremii, laşi, 2007, 222-223; 
Adrian Butnaru, Epureni. Timpuri şi oameni, laşi, 
2010, 293-296. C.Bz. 


ASLAN, Edgar Theodor (3.11.1863, laşi-2.X11.1918, 
Bucureşti), prozator, traducător. Este fiul Cleopatrei 
(n. Russo) şi al lui Theodor Aslan. A urmat liceul la 
Bucureşti, unde a absolvit şi Facultatea de Drept. 
A publicat schiţe, nuvele, prelucrări şi traduceri în 
„Convorbiri literare”, „Peleşul”, „Ateneul român”, 
„România liberă”, „Epoca”, „Revista idealistă” ş.a. 

A. e un analist, prozele lui din volumele Foc de 
paie (1896) şi Marieta şi alte nuvele (1912) vădind 
o nuanţată pătrundere psihologică. El are, de 
pildă, o bună intuiţie a sufletului infantil. Umorul, 
în aceste povestiri, e mai mult subînţeles, impul- 
surile satirice fiind dozate cu oarecare subtilitate. 
Fiica lui Radu cel Frumos (1905) este un roman de 
aventuri, plasat într-un cadru istoric real, populat 
de personaje care, cele mai multe, au existat 
aievea. Fără să manifeste o deosebită inventivi- 
tate, A. este totuşi un bun povestitor. Stilul are o 
patină de vechime, iar limba, îngrijită, plăcută, 
vădeşte cultură. Tragedia Fernanda („Peleşul”, 
1887-1888), cu o versificaţie destul de sigură, dar 
cu o intrigă ciudată, pare o traducere. Ca tradu- 
cător, A. nu e preocupat de calitatea literară a 
textelor, versiunile româneşti pe care le realizează 
fiind destinate îndeosebi scenei. A tălmăcit din 
Sofocle (prin Jules Lacroix), Euripide (prin Ernest 
Legouv6), Shakespeare (tot după un intermediar 
francez), Racine, Moliere, precum şi din Francois 
Coppâe, Jules Lemaiître, Jean-Francois Râgnard, 
Armand Silvestre şi Eugene Morand, Georges 
Feydeau şi Maurice Desvalliăres, M-me Emile de 
Girardin, Eug&ne Scribe ş.a. În proză A. a tradus 
un volum de poveşti şi legende al lui Washington 
Irving. 

SCRIERI: Ielele, Bucureşti, 1892; Foc de paie, Bucureşti, 
1896; Fiica lui Radu cel Frumos, Bucureşti, 1905; Marieta 
şi alte nuvele, Bucureşti [1912]. Traduceri: P-J. Barbier, 
Vinceneta, Bucureşti, 1888; Sofocle, Oedip rege, Bucu- 
reşti, [1894] (în colaborare); Racine, Împricinaţii, Bucu- 
reşti, 1901; Euripide, Medeea, Bucureşti, 1907; Washing- 
ton Irving, Poveşti şi legende, Bucureşti, 1909. 

Repere bibliografice: VA. Urechia, Sofocle, „Oedip 
rege”, AAR, partea administrativă, t. XVIII, 1894-1895; 
Predescu, Encicl., 55; Nicolae Şerban, Racine en 
Roumanie, Bucureşti, 1940, 126-131; Dicţ. lit. 1900, 
60-61; Sturdza, Familiile, 1, 143, 636-637. F.EF. 


ASLAN, Isaia C. (14.111.1888, Focşani — 15.X.1965, 
Bucureşti), dramaturg, publicist. Este fiul Dinuţei 
şi al lui Chircor Aslan, comerciant. După absol- 
virea Liceului Unirea din Focşani, face studii 
juridice, devenind avocat în Bucureşti. În timpul 
refugiului la laşi scrie, în 1917 şi 1918, piesa Odi- 
nioară, urmată de comedii şi texte de revistă. Din 
1923 este membru al Societăţii Autorilor Drama- 
tici Români, iar din 1941 al Societăţii Scriitorilor 
Români. Publică versuri în revista „Duminica”, 
unde, elev fiind, a debutat în 1905, apoi în „Revista 
idealistă”, „Viaţa literară”, „Convorbiri critice”, 
„Limpul”, „Universul literar”, „Leatrul de mâine” 
(laşi), „Adevărul literar şi artistic”, „Lupta”, „Gazeta 
femeilor”. A fost redactor şi cronicar teatral la 
revista „Rampa” (1911-1912), unde semna şi Conu 
Leonida. Poeziile lui, fluente în versificaţie, conţin 
accente moraliste şi notații sentimentale. În publi- 
cistica teatrală, în cronici şi în interviuri, pledează 
pentru un repertoriu național, nuanţează condiţia 
criticului dramatic şi reţine înnoirile aduse de 
teatrul modern. Un eveniment teatral ca specta- 
colul Hamlet cu Tony Bulandra în rolul principal 
concentrează virtuțile cronicarului. Reflectând la 
arta actorului, A. conturează portretele unor mari 
artişti ai epocii: Marioara Voiculescu, Maria Filotti, 
Constantin Nottara, G. Ciprian ş.a. 

Poemul dramatic Odinioară (1919) descinde 
din tradiţia basmelor versificate şi îmbină 
elemente de feerie cu cele provenite din teatrul 
istoric. Încetinită de numeroase tirade, eroice 
sau sentimentale, acţiunea dramatică se pre- 
cipită spre final, cumulând răpiri, travestiuri, 
lovituri de teatru. Unele contradicții tipologice 
nu ocolesc figurile principale, altminteri bine 
individualizate: blândeţea împăratului se trans- 
formă în megalomanie sangvinară, sfetnici frivoli 
şi verbioşi se comportă eroic ş.a. Piesa, pusă în 

scenă de Constantin Nottara în stagiunea 1920-— 
1921 la Teatrul Naţional din Bucureşti, s-a jucat şi 
la Craiova. Cea mai cunoscută comedie a lui A., şi 
singura tipărită, în 1938, rămâne Glumele destinu- 
lui, montată de Ion Şahighian la Studioul Teatrului 
Naţional din Capitală, reprezentată la Cluj, laşi şi 
Timişoara, dar şi în Germania. Folosind pigmen- 
tul de autenticitate al unui fapt divers, autorul 
combină elemente ale comediei de situaţie şi de 
moravuri cu cele de farsă bufă şi vodevil pentru 
a satiriza pe cei ce vor să provoace destinul în 
mod artificial. Fără semnificaţie dramatică deo- 
sebită, cele patru „tablouri” impun o tipologie 
de pitoresc provincial, într-o desfăşurare scenică 
alertă. Calităţi de comediograf vădesc şi revis- 
tele teatrale ale lui A.: Țara lui Hiibsch, jucată în 
1919, Carul statului (1923), Gura lumii ş.a. Ironia, 
gluma şfichiuitoare din cuplete ţinteau realităţile 
zilei: demagogia politicienilor, lăcomia îmbogă- 
ţiților de război ş.a. A. a dat bune traduceri din 
teatrul lui Edmond Rostand, respectând spiritul 
galic şi metaforismul avântat al originalului. Un 
fragment din Cyrano de Bergerac s-a publicat în 
presă în 1916, iar LAiglon (Puiul de vultur), tradus 
în 1921, a fost reprezentat în 1923 de Compania 
Bulandra. 

SCRIERI: Odinioară, Bucureşti, 1919; Cuplete din revista 
„Tara lui Hiibsch”, Bucureşti, 1919; Glumele destinului, 
pref. Teodor Scarlat, Bucureşti, 1938. 

Repere bibliografice: A.B. [Al. Busuioceanu], „Odinioară”, 
„Dacia”, 1919, 281; EA. [E Aderca], Cronica dramatică, CN, 
1923, 29; Paul 1. Prodan, Teatrul românesc contemporan, 
Bucureşti, 1927, 13-16; Ion Anestin, „Glumele destinului”, 
TIL, 1938, 1023; Dem. Theodorescu, „Glumele destinului”, 
CU, 1938, 3167; Romicus [Romulus Seişanu], „Glumele 
destinului”, U, 1938, 70; lon I. Cantacuzino, „Glumele 
destinului”, BVS, 1938, 313; Călinescu, Is7. lit. (1941), 641, 
Ist. lit. (982), 722; Massoff, Teatr. rom., VIII, 176, 194, 
214. A.Sm. 


ASLAN, Theodor (8.1.1837, Iaşi — 12.1.1899, Bucu- 
reşti), traducător. Este fiul Elenei (n. Hurmu- 
zachi) şi al paharnicului Teodor Aslan. De 
profesie avocat, A. a făcut studii universitare 
la Paris. În ţară, a fost aghiotant al domnitoru- 
lui Alexandru loan Cuza. După ce în 1868-1869 
activase în comitetul care administra Teatrul de 
la Copou, între anii 1871 şi 1876 i se încredin- 
ţează conducerea Teatrului Naţional din Iaşi şi, 
chiar dacă nu găseşte întotdeauna cele mai bune 
soluţii, se dovedeşte un director întreprinzător: 

decide împrospătarea trupei, inaugurează o 
stagiune de operetă cu care repurtează un mare 
succes de public, aduce magşinişti şi decoratori 
din străinătate, dar angajează şi o trupă franceză, 
ceea ce stârneşte nemulţumirea unor actori, şi 
aşa afectaţi de situaţia materială precară. Căsă- 
torit cu Cleopatra Russo, sora scriitorului Alecu 
Russo, A. era unchiul actorului Petre Sturdza. 
Teatrul, pentru A., reprezintă o „oglindă 
fidelă” a realităţii, un mijloc eficient şi agreabil 
de a înrâuri moravurile şi „a iscusi mintea”. În ce 
priveşte interpretarea scenică, el se declară îm- 
potriva oricăror excese, cerând actorilor un spor 
de naturaleţe. Susţinător al traducerilor, menite 
să compenseze lacunele din repertoriul original, 
A. înţelege să-şi pună teoria în practică. Astfel, 
transpune în româneşte piese de Victor Hugo, 
A. D'Ennery, Victorien Sardou, Henri Monnier, 
Edouard Pailleron, Philippe Dumanoir, Eugâne 
Scribe şi Melesville, Thâodore Barriăre şi Lon 
Beauvallet, dar în special vodeviluri de Eugene 
Labiche, Delacour, Frangcois-Antoine Jolly, Paul- 
Bernard Rosier, Paul Siraudin, Gustave Vaez, 
Varin ş.a. Lăsate în manuscris, multe se păstrea- 
ză la Arhivele Statului din Iaşi. A mai transpus li- 
bretele unor opere şi operete. 
Traduceri: [Autor neidentificat], Coaliția, laşi, 1860; A. 
Ghislanzoni, Celesta, Bucureşti, 1891. 
Repere bibliografice: Massoff, Teatr. rom., Il, 352-358, 
364-368; Dicţ. lit. 1900, 61-62; Sturdza, Familiile, 1, 
143. FF. 


ASMODEU, revistă umoristică apărută la Bucureşti, 
săptămânal, de la 14 martie la 30 septembrie 1871 
şi de la 24 martie la 2 iunie 1874. Deşi nu există indi- 
caţii precise asupra redactorului sau a redactorilor, 
A. pare să facă parte din seria publicaţiilor satirice 
ale lui N.T. Orăşanu, semnatar al majorităţii textelor, 
mai ales cu pseudonimul Nicor. Datoria unui jurnal 
umoristic, se arată în Profesiunea de credinţă, este 
de a sancţiona viciile şi ridicolul cu ajutorul râsului. 
Săgeţile satirice sunt îndreptate împotriva Palatului 
şi a reacţiunii politice, ţintele obişnuite ale lui 
N.T. Orăşanu. Politicienii junimişti (PP Carp, Titu 
Maiorescu) şi liberalii (on Ghica) sunt criticaţi deo- 
potrivă. Junimismul („noua direcţie negruţiană în 
literatură”) este, de asemenea, atacat. Revista are şi 
o rubrică intitulată „Mofturi politice, sociale şi de 
tot felul”, la care, probabil, a colaborat I.L. Caragiale, 
ca şi la rubricile „Asmodii” şi „Cronica”. R.Z. 

ASOCIAŢIA CULTURALĂ INTERNAȚIONALĂ A 
ETNIEI ROMÂNE (ACIER), societate înfiinţată la 
Viena în 6 septembrie 1983, cu prilejul reuniunii 
intelectualilor români de peste hotare la simpozio- 
nulinternaţional multidisciplinar „Românii-apă- 
rătorii Europei”. Preşedinte este Mihail Steriade, 
iar copreşedinte Augustin Orajensek (preşedintele 
comunităţii românilor din Austria). După cum se 
afirmă în mesajul şi în statutul noului for, asociaţia, 
neangajată politic, „a fost înfiinţată în scopul păs- 
trării, afirmării şi răspândirii valorilor spirituale şi 
naţionale create de români de-a lungul timpului, 
apărării acestora faţă de oricare încercare de a le 
falsifica sau interpreta în mod denaturat, menţi- 
nerii specificului românesc în rândul originarilor 
din România, sprijinirii comunităţilor laice şi reli- 
gioase”. Se are în vedere realizarea „unor activităţi 
demne de renumele înaintaşilor”, „de prestigiul 
şi capacitatea creatoare a intelectualităţii româ- 
neşti”. Printre punctele esenţiale din programul pe 
anii 1983-1984 figurează, de pildă, sărbătorirea a 
65 de ani de la realizarea Marii Uniri şi a 125 de ani 
de la Unirea din 1859, comemorarea a cincizeci de 
ani de la moartea lui Vasile Goldiș şi a două sute de 
ani de la răscoala lui Horea, Cloşca şi Crişan, ridi- 
carea unui monument dedicat lui Dinu Lipatti la 
Geneva, organizarea unui simpozion, la Toronto, 
cu tema Contribuţia etniei româneşti la dezvol- 
tarea culturii canadiene, în sfârşit editarea, sub 
egida asociaţiei, a unor lucrări ştiinţifice destinate 
afirmării pe plan internaţional a istoriei, culturii şi 
spiritualității româneşti. Atenţia se îndreaptă înde- 
osebi către activarea şi susținerea românilor din 
diaspora şi mai puţin pentru sprijinirea români- 
lor din ţară. Între cărţile publicate poate fi citată o 
lucrare a lui Nicholas Bucur (membru în comitetul 
de conducere), Adevărul despre Transilvania. Cu 
prilejul şedinţei de analiză a activităţii în perioada 
1983-1984, se organizează la Viena, în iunie 1984, 
simpozionul internaţional „Ştefan cel Mare” şi 
se hotărăşte sărbătorirea centenarului naşterii 
scriitorilor V. Voiculescu şi Panait Istrati, precum 
şi a o sută de ani de la apariţia revistei „Iribuna”. 
Suspiciunea faţă de conlucrarea conducerii asoci- 
aţiei cu oficialităţile române, pe de o parte, dar mai 
ales animozităţile create de dorinţa acesteia de a-şi 
subordona toate nucleele române din străinătate, 
pe de altă parte, au condus la izolarea ei treptată şi, 
în cele din urmă, la autodizolvare. 1.0. 

ASOCIAȚIA CULTURALĂ ROMÂNEASCĂ, orga- 
nizaţie înfiinţată la Madrid în 1957 din iniţiativa 
unui grup de scriitori şi intelectuali români din 
exil: Ion Protopopescu, George Uscătescu, Vasile 
Iasinschi, Vladimir Petrovici, Aureliu Răuţă, Mihai 
Florin Enescu, Vintilă Horia şi Horia Stamatu. 
Adunarea constitutivă din 15 aprilie 1957 a 
alcătuit statutul şi a ales comitetul de conducere, 
din care, iniţial, au făcut parte, între alţii, scriitorii 
Vintilă Horia, Horia Stamatu, George Uscătescu 
şi Aureliu Răuţă. Activitatea este prioritar cultu- 
rală, dar nu lipseşte din preocupările asociaţiei 
interesul pentru situaţia generală a României. 
În adunarea constitutivă s-au stabilit atribuţiile 
principale, menite să contribuie la continuita- 
tea şi dezvoltarea culturii româneşti în lume şi 
la menţinerea şi strângerea relaţiilor tradiționale 
dintre cultura română şi cultura lumii libere. 
Totodată, societatea îşi propunea să coopereze 
la acţiunea de valorizare a poziţiei româneşti 
în context european, prin demersuri destinate 
opiniei publice internaţionale şi forurilor com- 
petente, în care să se insiste asupra importanţei 
deosebite pe care o reprezintă libertatea şi suvera- 
nitatea României pentru Europa, ținând seamă de 
schimbările de structură din sistemul comunist 
din România; în fine, dezideratul foarte important 
de a-şi aduce propria contribuţie la eforturile de 
unificare spirituală a românilor: „Scopul nostru nu 
este de a realiza o himerică unire între toţi românii 
din exil, nici acela de a ascunde sub o formă spi- 
rituală macroscopice intenţii politice şi nici acela 
de a servi drept trambulină ambițiilor personale 
ale unuia sau altuia [...]. Singurul gând care ne 
animă e acela de a aduce o fărâmă de lumină şi 
de origine românească în întunericul de tentaţii 
şi de îndoieli care ne înconjoară [...]. Apele se vor 
linişti mai curând sau mai târziu, însă din marele 
cataclism vor supravieţui numai valorile care vor 
fi ştiut să reprezinte esenţa permanentă a neamu- 
rilor. Aceasta e de ordin cultural şi nu politic”. Prin 
statut s-a stabilit înființarea unui cerc de studii şi 
cercetări, având obligaţia să elaboreze programul 
de activitate, să organizeze o arhivă documen- 
tară şi să editeze „Buletinul Asociaţiei Culturale 
Româneşti”, al cărui prim număr a apărut tot în 
1957. Prima acţiune de răsunet a fost „Săptămâna 
românească”, desfăşurată între 10 şi 17 mai 1957 
la Madrid, la care au participat prinţul Nicolae şi 
principesa Ileana. Mese rotunde, conferinţe pe 

diverse teme, concerte au constituit programul 
„săptămânii” care, de asemenea, a cooptat dintre 
personalităţile prezente şi alți membri —- Mircea 
Popescu, St. Teodorescu, Gh. Racoveanu, Virgil 
Mihăilescu, D.C. Amzăr ş. a. 


Repere bibliografice: Popa, Ist. lit. I, 1093-1094. M.P-C. 


ASOCIAŢIA FRANȚA-ROMÂNIA — ASSOCIATION 
FRANCE-ROUMANIE, organizaţie înființată la Paris 
la 10 mai 1945, ca o instituţie de prietenie şi solida- 
ritate pentru susținerea şi promovarea culturii celor 
două ţări. Iniţiatorii aparţin unui cerc de personalităţi 
franceze şi de intelectuali români stabiliți în Franţa. 
În principal, activitatea asociaţiei consta în organi- 
zarea de conferinţe şi spectacole şi avea drept scop 
final - cum se specifica în statutul ei — susţinerea unui 
complex program editorial din care nu lipsea publi- 
carea de reviste culturale. Preşedintele asociaţiei a 
fost ales M.]. Paul-Boncour, iar printre vicepreşedinţi 
se număra şi Elena Văcărescu, secretar general fiind 
M. Darras. Din comitetul de conducere făceau parte 
C. Levaditti, Traian Vuia, Francisc Jourdain şi Mario 
Roques. A.E-R. dispunea de patru secţii, structu- 
rate în conformitate cu specializarea membrilor săi 
fondatori: grupul politic, grupul universitar, grupul 
scriitorilor şi artiştilor, grupul oamenilor de presă, 
toate antrenate în stabilirea de relaţii culturale cu 
România. De o largă audienţă s-a bucurat ciclul de 
conferinţe şi prelegeri cu privire la literatura română 
susținut de Mario Roques, în cadrul celei de-a doua 
secţiuni a asociaţiei, la sediul acesteia din Rue de 
Vezelay 16 Paris. Alt ciclu de prelegeri a fost consa- 
crat problemei Transilvaniei, istoricului şi specificită- 
ţii sale esenţial româneşti, concomitent cu discuţiile 
purtate în jurul Păcii de la Paris după cel de-al Doilea 
Război Mondial. Pe parcursul activităţii sale, din 1946 
până în toamna lui 1947, A.E-R. a publicat „Cahiers 
France-Roumanie”, de faptun buletin informativ, dar 
şi un mijloc de reproducere fragmentară sau abrevi- 
ată a celor mai semnificative conferinţe sau prelegeri 
ce s-au ţinut în cadrul manifestărilor organizate de 
secții. Inge Katharina Binder apreciază că publicaţia 
„Cahiers France- Roumanie” a avut „o înaltă ţinută şi 
un înalt nivel în tot cursul existenţei” (Exilul ca expe- 
riență culturală. Asociaţii şi instituţii româneşti în 
Apus. 1945-1989, Miinster, 1993). A.E-R. îşi încetează 
practic activitatea în anul 1949, odată cu apariția 
Centrului Român de Cercetări de la Paris, instituţie 
culturală mult mai complexă, ce i-a preluat în bună 
măsură şi la un nivel superior dezideratele. N.E 

ASOCIAŢIA LITERARĂ A ROMÂNIEI, societate înfi- 
inţată la Bucureşti în 1845 în scopul încurajării litera- 
turii naţionale. Procesul verbal de constituire, datat 
14 februarie şi alcătuit de Nicolae Bălcescu, a fost 
iscălit de Ion Ghica, Dimitrie Brătianu, C.A. Rosetti, 
Dimitrie Bolintineanu, |. Em. Florescu, Cezar Bolliac, 
Ştefan Golescu, C.G. Filipescu, loan Voinescu II, 
Al. G. Golescu, A.T. Laurian, care pot fi conside- 
rați membri întemeietori. Societatea a luat naştere 
din iniţiativa cercurilor revoluţionare muntene. Se 
pare că la adăpostul ei activa şi asociaţia politică 
secretă Frăția. Organizarea a fost pregătită îndelung, 
atât prin încercarea de constituire a unei societăţi 
literare în 1836, cu aproape aceiaşi membri, cât şi 
prin întruniri sporadice anterioare anului 1845. 
În asociaţie nu a fost acceptat, deşi se pare că la 
unele lucrări pregătitoare a participat, lon Heliade- 
Rădulescu. Din Moldova au fost invitaţi Costache 
Negruzzi, Vasile Alecsandri, C. Negri şi Gh. Asachi, 
iar din Transilvania - G. Barițiu, Timotei Cipariu 
şi Pavel Vasici. În 1846 sunt cooptați ca membri 
Iancu Văcărescu, Radu Rosetti, C.N. Brăiloiu, loan 
Voinescu [, Grigore Alexandrescu, iar în 1847 Florian 
Aaron, I.D. Negulici, Petrache Poenaru, C. Moroiu, 
Ştefan Ferechide, L.A. Filipescu. În 1847 asociaţia 
şi-a reorganizat structura şi, probabil pentru a se 
pune la adăpost de suspiciuni, a acceptat patrona- 
jul domnitorului Gheorghe Bibescu. Un obiectiv 
important a fost să înlesnească tipărirea de cărți 
în limba română, încurajându-se astfel activitatea 
autorilor originali şi a traducătorilor. S-a cumpărat 
şi o tipografie, vândută apoi lui C.A. Rosetti şi lui 
Enrich Winterhalder, care au imprimat unele dintre 
tipăriturile societăţii. Au apărut, astfel, cu sprijinul 
societăţii, volume de poezii de D. Bolintineanu şi 
Iancu Văcărescu, Meropa de Voltaire în traduce- 
rea lui Grigore Alexandrescu, un manual şcolar 
(Prietenul tinerimii) tradus de C.A. Rosetti şi E. 
Winterhalder. Se plănuia tălmăcirea unor scrieri de 
A.G. Baumgarten, Cesare Beccaria, Silvio Pellico. Au 
fost sprijiniți băneşte, pentru a putea traduce, Radu 
Rosetti, I. Brezoianu, N.D. Racoviţă şi, pentru scrieri 
originale, Nicolae Bălcescu, Mihail Kogălniceanu, 
Ion Ghica, Ştefan Golescu, C. Bălcescu. Asociaţia 
a făcut cea dintâi încercare, la noi, de organizare a 
retribuirii scriitorilor şi traducătorilor, pas impor- 
tant pe calea profesionalizării acestor îndeletniciri. 
În întruniri s-a discutat problema înlocuirii alfabe- 
tului chirilic cu cel latin, unii membri scriind numai 
cu litere latine. În 1847, sub patronajul asociaţiei, 

în mod deosebit al lui I. Ghica, apare publicaţia 
„Album ştiinţific şi literar”, concepută ca o conti- 
nuare a „Propăşirii”. Cunoscută uneori şi sub denu- 
mirea Asociaţia pentru Înaintarea Literaturii, soci- 
etatea a fost un însemnat mijloc de creare a unui 
spirit literar unitar în Ţara Românească, Moldova şi 
Transilvania, contribuind totodată şi la pregătirea 
atmosferei revoluţionare dinainte de 1848. 

Repere bibliografice: Sfatutele Asociaţiei Literare a 
României, în Anul 1848 în Principatele Române, |, 
Bucureşti, 1902, 44-61; Dicţ. lit. 1900, 62; Cornelia Bodea, 
1848 la români, |, Bucureşti, 1998, 285-286. D.M. 


ASPRO (ASOCIAŢIA SCRIITORILOR  PRO- 
FESIONIŞTI DIN ROMÂNIA), organizaţie profesi- 
onală scriitoricească fondată la 11 iulie 1994, activă 
îndeosebi în primul deceniu de la înfiinţare. Dintre 
membrii fondatori, majoritatea aparţin genera- 
ţiilor '80 şi '90 — de la Mircea Nedelciu, Gheorghe 
Crăciun şi Mircea Cărtărescu la Ştefan Borbâly, Viorel 
Marineasa, Magda Cârneci şi Liviu Antonesei —, dar 
sunt şi nume consacrate în deceniile anterioare, 
precum Paul Cornea, Radu Cosașu, Adrian Marino, 
Costache Olăreanu, Mircea Horia Simionescu ş.a. 
Preşedinte de la fondare: lon Bogdan Lefter; vicepre- 
şedinţi, de-a lungul anilor: Gheorghe Crăciun, Dan 
Alexandru Condeeescu, Călin Vlasie. Concepută, în 
intenţia iniţiatorilor săi, ca o alternativă la structu- 
rile organizatorice scriitoriceşti anterioare, asociaţia 
îşi propune, în câteva articole şi declaraţii-program, 
să dinamizeze viaţa culturală şi literară de după 1989 
printr-o abordare mai flexibilă şi, în acelaşi timp, 
mai incisivă (în sens polemic) a problemelor de fond 
ale istoriei spirituale şi ale vieţii literare de la noi. În 
viziunea preşedintelui asociaţiei, expusă într-un 
catalog de prezentare pentru Târgul Internaţional de 
Carte de la Frankfurt din 1997, aceasta este „prima 
formă de reacţie instituționalizată a autorilor români 
la provocările noii pieţe editoriale şi culturale în 
general. Intenţia noastră a fost aceea de a lansa 
proiecte care să promoveze imaginea scriitorului 
în România de astăzi: festivaluri, premii, dezbateri 
publice şi aşa mai departe. Am considerat că într-un 
mediu concurenţial trebuie să fii dinamic, inventiv, 
pragmatic”. Asociaţia acordă din 1996 premii anuale 
- cu intenţia sesizabilă de a compensa eventualele 
injustiţii ale nominalizărilor la distincţiile Uniunii 
Scriitorilor —, premii grupate în trei categorii şi care 
îşi propun să acopere cele două nivele ale consumu- 
lui cultural: cel elitar şi cel larg, „de masă”. Astfel, au 

apărut Premiul ASPRO pentru cea mai bună carte a 
anului, Premiul ASPRO pentru experiment şi Premiul 
ASPRO pentru cea mai populară carte a anului, dar şi 
L.H. 


Marele Premiu ASPRO. 


ASTALOŞ, George 
(4.X.1933, Bucureşti — 
27.1V2014, Bucureşti), 
dramaturg, poet, eseist, 
traducător. 


„Bucureştean de origine pură germană”, A. s-a născut 
în cartierul Hala Traian, „cot€ jardin”, cum îi plăcea să 
precizeze. Tatăl poetului, Gustav Astalosch, etnic 
german din Vatra Dornei, a fost deportat, în 1945, la 
minele din Donbas împreună cu alți membri ai 
familiei. Mama, Marioara (n. Tănăsescu), a lucrat în 
redacţia ziarului „Ardealul”, cotidian al Partidului 
Naţional "Țărănesc. A. face Liceul Catolic „Sf. Andrei” 
din Bucureşti, pe care îl termină în 1951, şi în acelaşi 
an intrăla Şcoala Militară de Topografie din Bucureşti. 
Absolvent în 1953, lucrează la Institutul Geografic 
Militar, ajunge la gradul de căpitan în 1964, când 
demisionează definitiv din armată, dedicându-se 
exclusiv preocupărilor literare. Debutase în 1948 cu 
versuri publicate în revista şcolară „Falanga” a 
Liceului „Mihai Viteazul”. Tot atunci un Imn sportiv îl 
consacră ca „poet preferat al cartierului”, după 
propria expresie. Adevăratul debut îl constituie piesa 
Vin soldaţii, pusă în scenă la Studioul de Teatru 
Casandra din Bucureşti (stagiunea 1968-1969) şi 
publicată în volumul Vin soldaţii şi alte piese (1970), 
pentru care i se acordă Premiul Uniunii Scriitorilor. 
Tot în 1970 îi apare şi primul volum de poezii, Șodron, 
apreciat de Eugen Schileru pentru luciditatea cu care 
autorul descoperă „imperfecţiunile vieţii”, dar şi 
pentru „prospeţimea” şi „cuceritoarea puritate” a ver- 
surilor. Relevabile sunt, încă de la acest început, 
umorul şi autoironia care caracterizează scrisul lui A., 
capacitatea de a se distanţa de sine însuşi, „niciodată 
concesiv”. Poeme retorice, datând dintr-o etapă ante- 
rioară (1958-1968), dar publicat în România abia în 
1991, precum şi cele din alt ciclu, Blue Jeans, poeme 
cu mare priză la studenţi, dar cunoscute, în epocă, 

numai de publicul restrâns al recitalurilor de poezie, 
anunţă un spirit protestatar. În aceeași perioadă A. 
alcătuieşte un dicţionar de argou român modern 
care, la prima încercare de a fi publicat („fişe pentru 
un dicţionar posibil”, în revista „Săptămâna”), nu 
depăşeşte cenzura. Este una dintre „utopiile” scriito- 
rului, ce datează, ca şi toate celelalte, dintr-o perioadă 
anterioară debutului efectiv. În 1971 participă la 
Congresul PEN-Clubului International ţinut la Piron, 
în Slovenia, unde cunoştinţa cu Pierre Emmanuel, de 
la Academia Franceză, îi aduce o bursă la Paris. În 
acelaşi an sestabileşte definitiv în Franţa. Convingerea 
că pe scriitorul ce ia calea exilului „bunul simţ îl 
obligă să scrie în limba ţării de adopţiune” şi că 
„ieşirea din cercul de cretă al originilor lui nu creează 
un spaţiu conflictual particular, ci degajă o mai mare 
forță de creaţie, a cărei energie e profitabilă tuturor” 
(Fie pâinea cât de rea, tot mai bine-i la Paris), deter- 
mină opţiunea lui A. pentru limba franceză. În 1972 
participă la Bienala Internaţională de Poezie din 
Belgia. Leopold S6dar Senghor îi propune funcţia de 
redactor-şef al revistei plurilingve de artă, litere şi 
ştiinţă „Nouvelle Europe”, unde va ţine şi rubrica de 
critică literară. Articolele, studiile şi eseurile publicate 
aici, începând din 1972, vor constitui pentru el 
„clasele primare” ale limbii franceze. Până în 2002, 
când va părăsi funcţia, acordă un spaţiu publicistic 
considerabil literaturii române. Un grupaj de versuri 
(din Poeme retorice, volum predat în 1971, la Cartea 
Românească, „dintr-o pornire perversă spre actul 
gratuit”), apare în „Il Giornale dei poeti” din Roma. 
Prima carte publicată în Occident este un eseu care 
poartă numele proiectului teoretic pe care îl va 
promova cu asiduitate, Le Theâtre floral spatial 
(1972), urmată de două volume de poeme: La lingua 
del canarino, ediţie bilingvă italiano-română (1974), 
şi Bordel ă merde (1975), ambele cuprinzând texte din 
suita Poeme retorice. În 1976 primeşte cetăţenia 
franceză. Este Cavaler al Ordinului Les Palmes 
Academiques (2000) şi în ţară a fost distins cu Meritul 
Cultural în grad de Ofiţer (2003). 

La A. discursul liric, expresie a stilului comporta- 
mental nonconformist şi rebel, în perpetuă opoziţie, 
ţinteşte să „recupereze” libertăţile pierdute. Poetul 
respinge, aşadar, sistematic eternele interdicții „nu 
e bine” sau „nu se poate” (Prima recuperare, A doua 
recuperare, în Poeme retorice), chiar dacă uneori, 
depăşit de oprelişti, constată tocmai amarnica „inu- 
tilitate a efortului”: „Totul este inutil, iubito/ Citim 
în soarele care ne sâcâie,/ în lumina răsturnată a 

zăpezii/ în gerul care ne înțeapă buza...” (nutil, 
iubito). Giancarlo Vigorelli, prefaţatorul celei de-a 
doua ediţii a volumului La lingua del canarino, 
apărută în 1983, a observat că A. nu-şi „francizează” 
poezia, „păstrându-i intacte rădăcinile româneşti”. 
Demersurile dramaturgice ale scriitorului sunt şi 
ele determinate de vocaţia poetică, relaţia dintre 
poezie şi teatru fiind „ombilicală” în cazul lui. Dar 
caracterul „eminamente poetic”, relevat de Mircea 
lorgulescu în piesele de mare succes ale debutu- 
lui dramaturgic al lui A., este subminat chiar din 
pornire de tentaţia confruntării dintre grupurile de 
personaje antagoniste: în Vin soldații grupul mili- 
tarilor, dominați de spirit războinic, în opoziţie cu 
aspiraţiile îndrăgostiţilor (Annabella şi Tânărul 
cu pantaloni albaştri). Temele istorice — Eşafodul, 
Robespierre, Napoleon, din suita provocată de ani- 
versarea bicentenarului Revoluţiei franceze (piese 
cu amplă documentare), ca şi Moartea lui Dracula 
sau Procesul nu a avut loc — sunt elaborate şi ele spre 
„renovarea” genului prea „declamativ”, „retoric”, 
„reacţionar” şi repunerea lui într-o altă formulă 
scenică, cea numită de câţiva comentatori ai 
pieselor lui A. (Angelo Aybar, Pino Mariano) „teatrul 
intruziunii”. Expresiv ilustrată şi în Ceaiul nostru cel 
de toate zilele (intrusul este aici ochiul puterii) sau 
în Orugăciune de prisos, intruziunea ajunge la desă- 
vârşire în Robespierre. „Adevărata libertate a omului 
e dreptul la delaţiune” este sloganul sub care se 
petrece acţiunea acestei tragicomedii cu patru per- 
sonaje şi un papagal vorbitor şi desfăşurată de-a 
lungul a două zile din viaţa lui Robespierre. Un 
capitol important în dramaturgia lui A. îl reprezintă 
teatrul politic, inaugurat în 1967 cu Song pentru 
Anamaria. Acţiunea piesei, transpusă ulterior în Ce 
ne facem fără Willi, din volumul de „teatru politic” 
Politikon, apărut la Editura Cartea Românească în 
1996, se desfăşoară într-un lagăr de concentrare. 
Tripticul dramatic Amprenta exilului (Sarea exilului, 
Caviar, vodkă şi bye bye, Întoarcerea la matcă), scris 
la Paris în 1995 şi tradus în limba română de autor, 
este o temă cu variaţiuni construită pe eşafodajul 
dezbaterii asupra condiţiei exilatului. Traversând 
epoci şi spaţii diferite, personajele trăiesc aceeași 
dramă a dezrădăcinării, perspectiva fiind numai 
aparent schimbată. Reunite într-un volum publicat 
în 1997 la Bucureşti, Utopii, eseurile lui A. sunt 
însoţite de fragmente autobiografice, remarcabile 
pentru verva ce le animă, capacitatea evocatoare şi 
talentul memorialistic. Greu încadrabilă într-un gen, 

această carte — amestec insolit de teorii, anecdote, 
amintiri, jocuri de cuvinte şi de idei care ţâşnesc de 
sub condei — relevă, în persoana scriitorului stabilit 
la Paris, în primul rând poetul ce-şi etalează, cu sau 
fără voie, originea danubiano-pontică. 

SCRIERI: Vin soldaţii şi alte piese, pref. Al. Paleologu, 
Bucureşti, 1970; $odron, pret. Eugen Schileru, Bucureşti, 
1970; Le Theâtre floral spatial, Luxemburg, 1972; La Pluri- 
dimensionalite du theâtre, Bruxelles, 1973; La lingua del 
canarino, pref. Pasquale Morabito, Reggio Calabria, 1974; 
ed. 2, pref. Giancarlo Vigorelli, Reggio Calabria, 1983; 
Bordel ă merde, Paris, 1975; Global Vision of the Art, Stras- 
bourg, 1976; Theâtre — art referentiel, Strasbourg, 1976; 
Aqua Mater, ed. bilingvă, pref. Mario Luzi, Reggio Calabria, 
1984; Symetries, pref. Jean-Claude Renard, Luxemburg, 
1986; ed. (Simetrii), Constanţa, 1991; Poeme retorice. Inter- 
zise. 1958-1968, pref. Petre Răileanu, Bucureşti, 1991; ed. 
3 (Retorice — Rhetoriques), ed. bilingvă, Bucureşti, 2000; 
Parcurs, Bucureşti, 1991; Robespierre, Turnu Severin, 1991; 
ed. Bucureşti, 2002; Magma, ed. bilingvă, tr. Ronald Bogue, 
pref. Petre Răileanu, Lecce (Italia), 1992; ed. Bucureşti, 
1998; Chants de revolte, Paris, 1992; Musique de parole, 
Paris, 1993; O rugăciune de prisos — Une Priere de trop, ed. 
bilingvă, Craiova, 1994; Mirosul banilor, tr. Aurelia Ulici, 
Bucureşti, 1995; ed. (Si le Fisc metait contă), Bucureşti, 
2001; Fie pâinea cât de rea, tot mai bine-i la Paris, vol. |, 
Bucureşti, 1996, vol. II, laşi, 1998; Ecuația tăcerii, Bucureşti, 
1996; Politikon, Bucureşti, 1996; Utopii, tr. Ileana Cantuni- 
ari, Bucureşti, 1997; ed. (Utopies), Bucureşti, 2004; Poeme- 
Po&mes, ed. bilingvă, Bucureşti, 1997; Pe muche de şuriu. 
Cânturi de ocnă, tr. Ileana Cantuniari, cu desene de Con- 
stantin Piliuţă, Bucureşti, 1999; De lArgot, Marsilia, 2000; 
Ceainăria de argint, Bucureşti, 2001; Excelenţa sa sportul. 
Breviare şi interviuri, Bucureşti, 2001; Exil. Memoriile unei 
memorii, |-I1, Bucureşti, 2003; Epistolar parizian, |, Bucu- 
reşti, 2003; Herr Hauptmann. Linvraisemblable €popee 
guerritre d'un marginal juif de genie, Bucureşti, 2003; His- 
torikon, pref. Alain Vuillemin, Bucureşti, 2004; Les Anges 
du pouvoir, Bucureşti, 2004; LInsoumission, pref. Alain 
Vuillemin, Bucureşti, 2004; LEmpreinte de lexil, Bucu- 
reşti, 2004; Dracula et ses doubles, Bucureşti, 2004; Rouge 
pair et passe, pref. Alain Vuillemin, Bucureşti, 2004; Sans 
Issue, pref. Alain Vuillemin, Bucureşti, 2004; Satires express, 
pref. Alain Vuillemin, Bucureşti, 2004; Amintiri rebele. Din 
cartea de aur a unei arme de elită, Bucureşti, 2006; [Teatru], 
vol. I: Roşu pair et passe. Teatrul revoltei, vol. II: Historikon. 
Teatrul punctual, vol. III: Fără ieşire. Teatrul alienării, vol. 
IV: Amprenta exilului. Teatrul politic, vol. V: Satire express. 
Comedii, vol. VI: Îngerii puterii. Teatrul intruziunii, Vol. VII: 
Nesupunerea. Reverii scenice, vol. VIII: Dracula şi dublu- 
rile. Teatrul istoric, Bucureşti, 2006. Traduceri: Ethique et 
esthătique. Anthologie de poesie roumaine, îngr. trad., Pas- 
de-Calais, 1996; Voix de la Roumanie, Marsilia, 1997; Lâo 
Ferr6, Chants de revolte — Cânturi de revoltă, ed. bilingvă, 

Oradea, 1997; Spectre lyrique, îngr. şi introd. trad., Bucu- 
reşti, 1999; Versant lyrique. Selection anthologique de la 
possie bessarabienne contemporaine, îngr. trad., Bucureşti, 
2000; Heritage Iyrique. Selection anthologique de la poesie 
isralienne dexpression roumaine, îngr. şi pref. trad., Bucu- 
reşti, 2002; Racines liriques. Selection anthologiquee de la 
po&sie bucovinienne, îngr. trad., Bucureşti, 2002; Derriere 
les barreaux. Anthologie de poesie €crite par les detenus poli- 
tiques roumains, îngr. trad., Bucureşti, 2003 (în colaborare 
cu Georgeta Astaloş); M. Eminescu, Melancolie, Bucureşti, 
2004 (în colaborare cu Paul Miclău); Dualite lyrique: extra 
et intra muros. Po6sie roumaine dexpression francaise, îngr. 
trad., Bucureşti, 2009 (în colaborare); Echo lyrique: extra 
muros. Serbie: posie serbe dexpession roumaine, îngr. 
trad., Bucureşti, 2009. 

Ciobanu, Panoramic, 255-257, Dumitru Ichim, „La 
lingua del canarino”, „Cuvântul românesc”, 1983, 82; 

a întregului, Bucureşti, 2006; Alain Vuillemin, Essais sur 

ASTRA (ASOCIAȚIUNEA TRANSILVANĂ PENTRU 
LITERATURA ROMÂNĂ ŞI CULTURA POPORU- 
LUI ROMÂN), instituţie întemeiată la Sibiu în 1861 
şi desființată în 1950. Ideea unei forme de manifes- 
tare organizată a vieţii culturale din Transilvania, 
înscrisă în spiritul Şcolii Ardelene, dar şi în programul 
Revoluţiei de la 1848, duce la constituirea A., socie- 
tate care, printr-un program larg, mobil, de preocu- 
pări şi înfăptuiri culturale, sociale şi economice, s-a 
orientat către afirmarea individualităţii naţionale şi 
întărirea solidarităţii românilor din Transilvania şi 
din alte ţinuturi. La elaborarea statutelor au partici- 
pat George Barițiu, loan Puşcariu, Timotei Cipariu 
şi Andrei Şaguna, constituirea asociaţiei având loc 

la Sibiu, în zilele de 23-26 octombrie 1861. Primul 
preşedinte al ei a fost Andrei Şaguna, vicepreşedinte 
Timotei Cipariu, iar secretar George Barițiu. De-a 
lungul anilor au mai fost desemnaţi preşedinţi Vasile 
Ladislau Pop, Iacob Bologa, Timotei Cipariu, George 
Barițiu, loan Micu Moldovanu, Alexandru Mocsonyi, 
Iosif Sterca Şuluţiu, Andrei Bârseanu, Vasile Goldiş, 
Iuliu Moldovanu şi Nicolae Popoviciu. Asociaţia a 
primit între membrii ei, alături de românii transilvă- 
neni, organizaţi în 1869 pe „despărțăminte”, şi repre- 
zentanţi ai culturii din Banat, Crişana, Maramureş, 
Bucovina. Din 1925 s-a pregătit înfiinţarea unei regi- 
onale în Basarabia (comisar general Onisifor Ghibu), 
iar în 1927 a luat ființă o regională în Dobrogea. 
Ca membri onorifici au fost desemnaţi, încă din 
primii ani, dar şi mai târziu, numeroşi cărturari de 
peste munţi (C. Hurmuzachi, A.I. Odobescu, Mihail 
Kogălniceanu, G. Sion, Titu Maiorescu, B.P Hasdeu, 
Vasile Alecsandri, N. lorga ş.a.), la adunările generale 
participând, de asemenea, invitaţi din toate ţinutu- 
rile locuite de români. Între membrii de onoare figu- 
rează şi personalităţi precum Jan Urban Jarnik, Gustav 
Weigand, Elena Văcărescu, Mario Roques, Emmanuel 
de Martonne, Wilhelm Meyer-Liibke. Activitatea A. a 
fost structurată iniţial în trei secţii, propuse în 1864 
şi activate în 1877 (filologică, istorică, de ştiinţe fizi- 
co-naturale), cărora li s-au adăugat în 1900 secţiile 
şcolară şi economică, pentru ca ulterior numărul 
lor să crească (au apărut secţiile medicală, de ştiinţe 
sociale, tehnică-industrială, artistică, etnografică-ge- 
ografică), după Unirea din 1918 producându-se şi 
alte modificări. Programul asociaţiei, o chemare la 
demnitate şi unitate, stipula „înaintarea” prin inter- 
mediul culturii, progresul prin elaborarea şi editarea 
unor studii diverse — lucrări istorice, etnografice, fol- 
clorice, ştiinţifice etc. —, prin instituirea de premii şi 
stipendii pentru astfel de studii. Între deziderate, for- 
mulate încă în 1862, se aflau stabilirea unei ortografii 
unitare, adoptarea alfabetului latin, unificarea limbii 
şi editarea unui dicționar (idei preluate de Societatea 
Literară Română, viitoarea Academie Română, la a 
cărei fondare cărturarii ardeleni au un rol însemnat), 
înființarea unei biblioteci de carte veche românească 
(Timotei Cipariu), crearea unei catedre pentru cul- 
tivarea artelor plastice (George Barițiu), elaborarea 
unui studiu despre familiile nobile româneşti din 
Transilvania (loan Puşcariu, care, de altfel, va împlini 
această idee ca autor al lucrării în două volume Date 
istorice privitoare la familiile nobile române, 1892- 
1895). Asociaţia a optat însă treptat pentru o activitate 

cu caracter de „luminare”, susținând adecvat un 
anume tip de acţiuni: organizarea de conferinţe, pre- 
legeri populare, serbări, reuniuni, expoziţii etnogra- 
fice, industriale şi agricole, înfiinţarea unei biblioteci 
centrale la Sibiu, a unor biblioteci şi cămine culturale 
la sate, întemeierea de şcoli (între care Şcoala Civilă de 
Fete, deschisă la Sibiu în 1886, precum şi un număr 
important de şcoli ţărăneşti), universități populare, 
editarea de manuale, iniţierea unor cursuri de alfa- 
betizare, de educaţie practică, economică ş.a.m.d. 
În 1905 a fost inaugurat Muzeul Istoric şi Etnografic 
de la Sibiu, în cadrul Palatului Asociaţiunii, care mai 
cuprindea biblioteca, birourile editurii, săli de con- 
ferinţe. Sub auspiciile A. au funcționat două conser- 
vatoare de muzică, la Braşov (1928-1940, condus de 
Tiberiu Brediceanu) şi la Sighet (1936-1940). Din fon- 
durile asociaţiei au primit burse generaţii de elevi şi 
studenți, printre ei numărându-se Andrei Bârseanu, 
G. Bogdan-Duică, Victor Babeş, loan Lupaş, Octavian 
Goga, L.U. Soricu, Aron Cotruş, Iuliu Haţieganu, Vasile 
Bologa ş.a. Societatea a dispus de reviste proprii — 
„Iransilvania” (1868-1945), „Ţara noastră” (scoasă 
în 1907 de Octavian Goga), „Revue de Transylvanie” 
(editată în 1934 şi condusă de Silviu Dragomir şi D.D. 
Roşca), „Foaia poporului” (1943-1947), analele A. 
fiind editate din 1880, iniţial separat şi apoi incluse 


în „Iransilvania”. A patronat de asemenea o editură 
unde, în colecţii precum „Biblioteca poporală a 
Asociaţiunii” sau „Biblioteca tineretului”, au apărut 
mai cu seamă scrieri literare destinate cititorilor de la 
sate (Vasile Alecsandri, Petre Ispirescu, lon Creangă, 
Ion Pop-Reteganul, Petre Dulfu, George Coşbuc, loan 
Slavici, Octavian Goga, lon Agârbiceanu), biografii 
pilduitoare, monografii istorice, broşuri de îndru- 
mare practică, almanahuri, calendare, în timp ce în 
„Biblioteca Astra” intrau lucrări de specialitate, des- 
tinate intelectualilor. Cu fondurile şi sub egida aso- 
ciaţiei s-a elaborat Enciclopedia română, coordonată 
de Corneliu Diaconovici şi structurată în trei volume, 
apărute la Sibiu în 1898-1904. Instituţie reprezenta- 
tivă a culturii româneşti, A. a avut rolul ei, însemnat, 
în menţinerea unităţii naţionale, dincolo de dife- 
renţele confesionale ori de stratificarea socială, şi a 
pregătit sistematic, perseverent emanciparea politică 
şi Unirea din 1918, participând, în etapa următoare, 
la consolidarea acestor realizări. Reactivată parțial în 
1990, asociaţia funcţionează în mai multe despărță- 
minte, cu o activitate culturală în spiritul tradiţiei, dar 
fără impactul din perioadele anterioare. 

Repere bibliografice: Actele privitoarela urzirea și înființarea 
Asociaţiunii Transilvane pentru Literatura Română și 
Cultura Poporului Român, Sibiu, 1862; ed. anastatică, Sibiu, 

2005; Eugen Hulea, Astra, Sibiu, 1944; Curticăpeanu, Mişc. 
cult., 59139; Dicţ. lit. 1900, 62-64; Pamfil Matei, Astra, 
Cluj-Napoca, 1986; Astra. 1861-1950, coordonator Victor 
V. Grecu, Sibiu, 1987; Mihai Sofronie, Aspecte ale activităţii 
Asociaţiunii Transilvane (ASTRA) până la 1918, Sibiu, 
1996; Muzeul Astra, coordonator Corneliu Bucur, pref. 
Mircea Tomuş, Sibiu, 2002; Valer Moga, Astra și societatea. 
1918-1930, pref. Marcel Știrban, Cluj-Napoca, 2003; Astra 
ieri și azi, I-II, coordonatori Gheorghe Pop și Teodor 
Ardelean, Baia Mare, 2005; Pamfil Matei, Asociaţiunea în 
lumina documentelor (1861-1950). Noi contribuţii, Sibiu, 
2005; Teodor Ardelean, Limba română și cultivarea ei în 
preocupările ASTREI, pref. Victor V. Grecu, Cluj-Napoca, 
2009; Popa, Uleiul, 5-144;, Asociaţionism şi naționalism 
cultural în secolele XIX-XX, Cluj-Napoca, 2011, passim; 
Silviu Borş, Biblioteca Centrală a Asociaţiunii. 1861-1950, 
Sibiu, 2011; Elena Macavei, Asociaţiunea Astra şi adunările 
generale, Sibiu, 2011; Silvia Pop, Claudia Oancea-Raica, 
Maria-Daniela Pănăzan, ASTRA 1961-2011, Blaj, 2011. G.D. 


ASTRA, revistă de familie apărută la Bucureşti 
între 1915 şi 1918, cu subtitlul „Literară. Artistică. 
Ştiinţifică”, sub egida Editurii Ig. Hertz. Redactor: lon 
Gorun. Periodicitatea variază între bilunar, de trei ori 
pe lună şi săptămânal până la sfârşitul lui 1917, când 
îşi întrerupe apariţia, pentru a reveni în 1918 cu titlul 
„Astra ilustrată”, fără subtitlu, cu numărul de pagini 
în continuă diminuare (până la 32), dar în condiţii 
poligrafice superioare — trece de la hârtie de ziar la 
velină — şi fără să renunţe la coperta şi la planșele de 
interior color, ce reproduc opere de artă ale marilor 
maeștri europeni Andrea Mantegna, Tischbein, 
Velâzquez, Tiţian, Rubens şi, mai rar, portretele mem- 
brilor familiei regale române. În 1922 și 1923 redacția 
trece printr-o nouă restructurare, determinată și de 
condițiile generale statornicite după încheierea răz- 
boiului, înfățișată și în titlul devenit „Astra nouă”. 
Scopul şi structura sumarului sunt expuse de editor 
în numărul 2: „Un frumos volum de 128 pagini, cu 
o copertă distinsă şi ilustraţiuni colorate, o materie 
literară, artistică, instructivă şi ştiinţifică redactată şi 
condusă de cunoscutul scriitor lon Gorun, alcătuită 
încât să dea materie care să intereseze fără deose- 
bire toate cercurile de cititori, asta e publicațiunea 
de faţă. [...] Fiecare număr cuprinde câte o nuvelă, 
schiţe, dări de seamă literare, articole de populari- 
zare ştiinţifică, sfaturi practice pe toate terenurile, 
glume, cugetări etc. «Astra» e astfel alcătuită, încât, 
prin varietatea şi bogăţia textului, precum şi prin 
luxul execuţiei sale e menită a pătrunde repede în 
casa bogatului ca şi a săracului” (Programul nostru). 
A. publică nuvele, schiţe, povestiri din literatura 

străină - unele localizări — fără să specifice traducă- 
torul (menţionarea lui G. I. lonnescu-Gion sub proza 
Fericiţii şi sub o selecţie din cugetările reginei 
Carmen Sylva este singura excepţie), de Mark Twain, 
Alphonse Daudet, Maxim Gorki, Tristan Bernard, 
V. Garşin, H. Sudermann, Matilde Serao, Balzac, 
Georges Courteline, Kostis Palamas, H.G. Wells, Jan 
Neruda ş.a. Din când în când îşi face loc şi o pagină de 
folclor cu câte o poveste chinezească, orientală, sâr- 
bească, turcească, cu legende ruseşti ori din folclorul 
autohton (Păsăruica lainică- basm cules de Dumitru 
Stăncescu, Florica cea vitează — povestire din Ardeal 
de Nalboc Vălniceanu, probabil una din sumedenia 
de alte identități folosite de Alexandru I. Hodoş). 
Singurii prozatori români care îşi fac loc în A. cu 
nuvele sunt redactorul lon Gorun, cu Aur adevărat, 
Laura Vampa, cu Mama şi cu Copilul, lon Dragoslav, 
cu Marinarul, şi V. Demetrius-laşi (V. Demetrius), cu 
„fantezia astronomică” O tragedie în infinit, schiţă 
SE La sfârşit de stagiune apare o „Cronică teatrală” 
cu enumerarea pieselor jucate în principal pe scena 
Naţionalului bucureștean şi la Teatrul „Regina Maria” 
şi descrierea sumară a subiectului, evitând declarat 
orice consideraţii de valoare asupra jocului actori- 
lor, a realizării artistice ori a succesului de public, ca 
şi a box-office-ului. Alte rubrici par să fie introduse 
numai când există material care să le susțină. Aşa 
sunt „Cronica literară” — cu o scurtă, dar documen- 
tată istorie a cărţii româneşti de la primele tipări- 
turi ale diaconului Coresi până la literatură scrisă de 
Nicolae Gane şi loan Slavici, adică sfârşitul secolului 
al XIX-lea — şi „Cronica ştiinţifică”, cu noutăţi din toată 
lumea, de la descoperiri de planete în sistemul solar 
până la frumuseţea /valoarea pietrelor preţioase şi la 
cutremure. „Curiozităţi ştiinţifice” şi „Caleidoscop” 
conţin informaţii culese din toate domeniile vieţii 
sociale, moravuri, obiceiuri etnice, întâmplări din 
viaţa oamenilor celebri, bizarerii. Pentru divertis- 
ment sunt anecdotele, glumele, vorbele de duh 
adunate uneori sub genericul „Scântei”, însoţite de 
caricaturi şi desene. les din profilul revistei medali- 
oanele Alexandru Marghiloman, Constantin Stere 
şi, la dispariţia lui George Coşbuc, tipărirea poeziei 
acestuia, O istorie veche. Coperta a patra e destinată 
sumarului şi reclamelor la volume apărute în Editura 
Ig. Hertz: Carte de bucate, Cura de apă a pastorului 
neamţ Sebastian Kneipp, albumul Napoleon, fascico- 
lele cu aventurile lui Sherlock Holmes. R.P 

ASTRA, revistă care a apărut la Braşov, lunar între 20 
iunie 1966 şi aprilie 1974, trimestrial între mai 1974 şi 
mai 1982 și din nou lunar până în decembrie 1989. 
Din 1990 reapare, neregulat, în mai multe serii noi: 
lunar sau cu numere multiple între ianuarie 1990 și 
iunie 1993, sporadic din septembrie 1995 până în 
decembrie 1997, lunar între septembrie 1998 și sep- 
tembrie 2000, iarăși sporadic din decembrie 2006 
până în decembrie 2009, anual în 2010 sau semestrial 
în 2011 și 2012. Între 1966 şi 1974 are subtitlul „Lunar 
politic-social-cultural”, care este schimbat, odată cu 
prima serie postcomunistă, în „Revistă de cultură”, 
apoi, între 1998 și 2000, în „Revista Asociaţiunii 
Transilvane pentru Literatura Română și Cultura 
Poporului Român”. De-a lungul timpului, redac- 
tori-şefi ai publicaţiei sunt lon Lupu (1966-1972), 
Dan Tărchilă (1972-1973), Mihai Nadin (1974), lon 
Ciutacu (1975-1976), Nicolae Stoie (1977-1980 și 
2006-2009), Daniel Drăgan (1980-1989), Aurel lon 
Brumaru (1990 și 1995-1997), Vasile Gogea (1990- 
1993), Ion Itu (1998-2000), Nicolae Pepene (2010- 
2012). Patru dintre seriile revistei au fost conduse de 
Alexandru Surdu (1995-1997 și 1998-2000), Doru 
Munteanu (2006-2009) și Daniel Nazare (2010-2012). 
Preluând titlul simbol al societăţii înfiinţate în 1861 la 
Sibiu de Andrei Şaguna, Timotei Cipariu şi George 
Barițiu, A. îşi propune să stimuleze „activitatea cultu- 
rală şi publicistică originală”, să participe activ „la 
schimbul de opinii şi la confruntarea de idei în pro- 
blemele ştiinţei, artei şi culturii româneşti”. Apariția 
revistei este salutată de Tudor Arghezi (O bună dimi- 
neaţă pe viaţa întreagă — tabletă), de lon Pas, Zaharia 
Stancu şi Eugen Jebeleanu. A. publică versuri şi proză, 
cronici literare şi artistice, eseuri, texte inedite, tradu- 
ceri, reportaje, anchete, dezbateri pe teme politice, 
sociale, de istorie naţională, mese rotunde, ştiri cul- 
turale. Sunt consemnate manifestări artistice (festi- 
valuri muzicale, concursuri de interpretare, recita- 
luri), organizate în cadrul unor seri tradiţionale ale 
vechii societăţi sibiene. Între 1966 şi 1973 literatura 
beneficiază de un spaţiu mai întins. Colaborează cu 
versuri Ana Blandiana, Tiberiu Utan, Aurel Baranga, 
Victor Eftimiu, D. Gherghinescu-Vania, Ştefan Aug. 
Doinaş, Haralambie Ţugui, Olimpiu Boitor, Adrian 
Munţiu, cu proză Eugen Barbu, Paul Constant, Dan 
Tărchilă, Radu Theodoru, cu articole de istorie şi 
critică literară Edgar Papu, Al. A. Philippide, N. 
Carandino, Voicu Bugariu, Mihai Nadin. Se publică 
texte inedite de Sextil Puşcariu, Radu Stanca, Cincinat 
Pavelescu (1968), Al. Vlahuţă (1970), convorbiri cu 

istorici, scriitori şi oameni de ştiinţă (Const. 
Daicoviciu, Gabriel Dimisianu, Ştefan Aug. Doinaş, 
Nicolae Manolescu, Valeriu Râpeanu, Radu Tudoran, 
Mihai Beniuc, Grigore Moisil), mese rotunde, ca 
Mihai Eminescu şi conştiinţa românească, la care 
participă Şerban Cioculescu, Al. Dima, Constantin 
Noica, Sergiu Al-George, Alexandru Piru, Ion Biberi, 
sau Blaga filosof, cu participarea lui Al. Tănase şi A. 
Boboc. Sumarele revistei pe anii 1968-1982 indică o 
tematică variată, începând cu literatura română — 
poezie, proză, teorie, critică şi istorie literară, etno- 
grafie şi folclor, continuând cu traduceri din literatura 
universală, până la probleme de cultură generală, 
istorie şi arheologie, şcoală, învățământ etc. Critica 
literară este reprezentată de Adrian Marino, Nicolae 
Manolescu, Emil Manu, Mihai Neagu Basarab, A.l. 
Brumaru. O rubrică interesantă este „Genul proxim”, 
în care Aurel Tănăsescu, lon Hobana şi Tudor Popescu 
abordează problemele literaturii de anticipație şi de 
aventuri. A. repune în circulaţie numele unor scriitori 
care au debutat înaintea celui de-al Doilea Război 
Mondial (V. Copilu-Cheatră, Testamentul lui Horia), 
publică texte inedite (O scrisoarea lui Liviu Rebreanu), 
organizează Serile „Astrei”, în care se discută despre 
Noua calitate în gândirea artistică sau despre 
Romanul uzinei şi uzina subiect de roman, la care îşi 
spun cuvântul A.I. Brumaru, M.N. Rusu şi Mihai 
Ungheanu. În paginile revistei M.N. Rusu oferă frag- 
mente din Dicţionarul scriitorilor braşoveni, lon Itu 
semnează articolul George Barițiu, patriot, istoric şi 
publicist, Adolf Meschendârfer dă versuri originale, 
traduse de Adrian Hamzea. Alţi colaboratori: Dumitru 
Borţun, Anatol Ghermanschi, lon Frunzetti, Dan 
Grigorescu, Viorel Cosma, Vasile Oltean, Adrian 
Păunescu, Ovidiu Moceanu, Florin Şindrilaru, Marius 
Pop, lon Ungureanu, Dan Orghidan. Începând cu 
iulie 1982, A. renunţă la lozinca „Proletari din toate 
țările, uniți-vă!, înlocuind-o cu titulatura „Asoci- 
ațiunea Transilvană pentru Literatura Română și 
Cultura Poporului Român - ASTRA, 1861”. Colegiul 
de redacţie din această perioadă, compus din redac- 
torul-şef Daniel Drăgan, din secretarul de redacţie 
Dumitru E. Popescu și din redactorii Constantin 
Catina, lon Itu, Eftimie Modâlcă și Dan Tărchilă, pro- 
movează o deschidere estetică salutară, materializată 
fie prin publicarea câtorva articole teoretice funda- 
mentale ale generației optzeciste (Alexandru Mușina, 
Poezia cotidianului și Poezia — o șansă... Gheorghe 
Crăciun, Autenticitatea ca metodă de lucru și Trup și 
literă), fie prin editarea unor antologii de proză 

realistă, satirică, umoristică sau fantastică (Trenul de 
noapte, Tigru monden, Se căsătoresc dovleceii, 
Meandre etc.). După 1989, chiar dacă o parte din 
vechii redactori sau colaboratori participă activ la 
realizarea revistei, A. suferă atât de multe schimbări 
ale echipei și ale politicii redacționale, încât fiecare 
serie nouă pare a impune o publicaţie distinctă. În 
primii trei ani atitudinea anticomunistă este tutelară, 
caracterizând nu doar articolul-program O cultură a 
gândirii și a construirii, semnat de A.I. Brumaru, ci și 
seria de dialoguri inițiate de Vasile Gogea cu Monica 
Lovinescu, Virgil lerunca și Vladimir Tismăneanu sau 
chiar poeziile publicate de Mariana Marin, Dictatură 
pentru minte, inimă și literatură, ori de Lucian Perţa, 
Rondelul amânatului proces. În aceeași logică se 
înscrie un eseu al lui Virgil Nemoianu, Despărțirea 
de eminescianism, „poetul național” fiind asociat 
tuturor extremismelor politice românești. Revista 
dezvoltă și un amplu demers de recuperare a culturii 
ocultate în timpul comunismului prin includerea 
unor rubrici dedicate autorilor de peste Prut 
(„ProBasarabia”, unde debutează Dumitru Crudu), 
precum și scrierilor mistico-religioase (articole de 
sau despre Mircea Eliade, Petre Ţuţea, N. Steinhardt, 
Dumitru Stăniloaie, Nae Ionescu ș.a.), celor cenzu- 
rate (Liviu Antonesei, Urlu. Despărțirea de lume. Un 
testament, Vasile Gogea, Dicţionar de sentimente, 
Dan Petrescu, Dimov și Nietzsche) sau compuse de 
deţinuţi politici în închisoare (rubrica „Arhipelagul 
M.A.I”). În serial apar și o seamă de texte inedite: V. 
Voiculescu, Demoniacul din Gadara, Constantin 
Noica, Modelul Cantemir în cultura noastră, loan 
Petru Culianu, Alergătorul tibetan, Tudor Arghezi, o 
scrisoare în care își exprimă dorința de a se muta în 
Brașov și poezia Instigatorul. În toate numerele din 
intervalul 1990-1993 reprezentanţii generației '80 
beneficiază de un sprijin consistent, care continuă și 
în 1995, primul an al seriei noi coordonate de 
Alexandru Surdu. Din 1996 paginile cu tematică 
literară se diminuează considerabil, A. devenind tot 
mai mult un magazin cultural, istoric, social, cu o ide- 
ologie pe linie tradiționalistă. Cinstirea memoriei 
marilor personalităţi brașovene și transilvănene, 
ocrotirea valorilor naționale în contextul integrării 
europene, susținerea monarhismului și a ecumenis- 
mului devin noile constante ale publicației. Aceste 
idei structurează și seria condusă între 1998 și 2000 
tot de Alexandru Surdu, susținut de redactorul-șef 
Ion Itu, consilierul editorial Eduard Huidan și secre- 
tarul de redacție Liviu Comșa. Rubrici ca „Școală și 

națiune”, „Repere ale spiritualității românești”, 
„Cultura română în lumea contemporană” etc. includ 
mai ales articole de filosofie, religie și istorie sau tran- 
scrieri ale intervențiilor din cadrul colocviilor acade- 
mice. Fiecare număr conţine cel puțin un panegiric 
închinat lui M. Eminescu, Avram lancu, Andrei 
Șaguna, George Barițiu, Papei loan Paul al II-lea ș.a. 
Preocuparea deficitară pentru fenomenul literar con- 
temporan, precum și animozităţile de natură politică 
stârnesc o reacție imediată, din 25 octombrie 1998 
până în 10 august 2000 apărând la Brașov, în paralel 
cu aceea deja existentă, o altă revistă cu numele A., 
condusă de Costel Ionescu, funcția de redactor-șef 
fiind îndeplinită de Aurel lon Brumaru. Editată de 
Consiliul Judeţean, noua publicaţie este susținută de 
un consiliu de redacţie din care fac parte Adrian 
Marino, Andrei Bodiu și Alexandru Mușina. Inițial, 
principiul enunțat în articolul-program al acesteia, 
„Astra” și reforma în domeniul culturii, anume reco- 
nectarea la actualitatea culturală prin promovarea 
creaţiilor originale și a dialogului cu direcţiile artistice 
occidentale, este respectat, o dovadă fiind interviurile 
cu Mircea Zaciu și lon Stratan, serialul lui Constant 
Călinescu despre poezia lui loan Flora, microstudiul 
lui Adrian Lăcătuș Europa Centrală și kitsch-ul ori 
eseul lui Ciprian Șiulea Câr de postmodernă e poezia 
opizecistă?. Ulterior, în timp ce articolele de geopoli- 
tică, politologie, sociologie, filosofie sau antropologie 
tratează problematici tot mai largi, rubricile de litera- 
tură, „Litere” și „Nota literelor”, au un aer provincial, 
cuprinzând exclusiv poezii, proze și recenzii ale auto- 
rilor locali. Două noi serii, ambele legitimându-se 
prin asumarea și continuarea tradiției A., apar din 
decembrie 2006 și din 2010. Publicaţia condusă de 
Doru Munteanu îi reactivează pe vechii redactori 
Nicolae Stoie, Daniel Drăgan și Aurel lon Brumaru, 
organizează colocvii ale revistelor literare, reușește să 
obțină colaborări valoroase (Ion Vlad, Ioana Ieronim, 
Angela Marinescu, Constantin Abăluţă, Octavian 
Soviany, Adrian Popescu, Şerban Foarţă, Vasile Igna 
ş.a.), iniţiază o rubrică de interviuri unde Doru 
Munteanu dialoghează cu Nicolae Breban, Dumitru 
Radu Popescu, Augustin Buzura, Eugen Simion, 
Nicolae Manolescu, Romul Munteanu ș.a., însă 
numeroase alte secțiuni aglomerează contribuții 
mediocre sau elogii adresate unor scriitori minori. 
Din 2010 A., coordonată de Daniel Nazare și de 
Nicolae Pepene, devine magazin istoric. Fiecare 
număr, cu aspect vădit comercial, înglobează dosare 
tematice despre familia regală, Dacia medievală 

(1/2010), 150 de ani de la înființarea ASTRA (1-2/2011), 
portul popular, Tratatul de pace de la Paris din 1947, 
Junii Brașovului etc. Celorlalte forme de manifestare a 
culturii li se dedică, tot din 2010, suplimentul „Astra. 
Literatură, arte și idei”. L.H., Cs.B. 


ASTRA. LITERATURĂ, ARTE ȘI IDEI, supliment 
al revistei „Astra” din Brașov, care apare, anual 
sau semestrial, începând cu 21 decembrie 2010. 
Redactor coordonator: Dina Hrenciuc  Pișcu,; 
redactor asociat: Rodica Ilie; redactor responsabil 
de secţiunea „Arte” și de prezentarea grafică: Bianca 
Osnaga. Menită a suplini caracterul unilateral al 
seriei noi a „Astrei” inițiate în 2010 și conduse de 
istoricii Daniel Nazare și Nicolae Pepene, publicația 
se remarcă prin sfera largă a preocupărilor cultu- 
rale. În afara unor eseuri și cronici, recenzii literare, 
fiecare număr conţine rubrici de critică teatrală, 
plastică, muzicală, dezbaterea ideilor filosofice sau 
sociologice. Totodată, paginile dedicate literaturii 
acoperă cele mai diverse genuri, stiluri și generații. 
Urmând modelul revistei „Vatra” din Târgu Mureș, a 
cărei copie fidelă pare a fi uneori, suplimentul A. se 
deschide cu „Poemul de azi”, unde semnează Ale- 
xandru Mușina (Superbunicii), Andrei Bodiu (Spre 
capătul lui 6), Floarea Ţuţuianu (Poetul și poezia sa), 
Angela Marinescu (Drept înainte), Nicolae Prelip- 
ceanu (Un nor). Sumarul cuprinde apoi secțiunile 
de comentarii critice, dintre care se distinge rubrica 
lui Al. Cistelecan „Lendresse oblige”, destinată unor 
savuroase cronici despre lirica feminină contem- 
porană. Demne de menționat sunt atât contribu- 
iile tinerilor recenzenţi brașoveni Adriana Bărbat, 
Evelina Cîrciu, Ramona Hărșan sau Dan Ţăranu, ale 
căror texte sunt lipsite de complexe provinciale, cât 
şi varietatea cărților analizate: proză, poezie, eseu, 
memorialistică, istorie, critică și teorie literară, 
literatură universală, debut. Anchetele ingenioase 
coordonate de Bogdan Coșa, la care răspund scri- 
itori precum Florin Iaru, Ovidiu Nimigean, Simona 
Popescu, Dan Sociu, dar și alţii foarte tineri, aflați 
abia în pragul debutului editorial, dosarele despre 
Gheorghe Crăciun și lon Mureșan, interviurile cu 
Gabriela Adameșteanu, Dan Lungu și Dan C. Mihă- 
ilescu, rubrica Rodicăi Ilie, „Dicţionarul avangarde- 
lor”, ori cea a lui Alexandru Matei, „Le(r)orie”, versu- 
rile lui Matei Vișniec, Nichita Danilov, Marius lanuș, 
Liviu loan Stoiciu ș.a. completează imaginea unei 
reviste vii, capabilă în bună măsură să evite parti- 
pris-urile ideologice sau localiste. Cs.B. 

ASTRA MARAMUREȘULUI, publicaţie a despărță- 
mântului Maramureş al Astrei apărută la Sighet, în 
două serii: săptămânal din 4 februarie 1927 până 
în 30 iunie 1928; redactori la prima serie: V. Ilea şi V. 
Bergheanu; seria a doua, cutitlul,„Astra” şi cu subtitlul 
„Organ al despărțământului Maramureş”, a apărut 
bilunar şi lunar de la 1 ianuarie 1933 până în 1934 şi în 
1937, sub conducerea unui comitet. Revista este un 
fel de arhivă spirituală a Maramureşului, publicând 
în mod sistematic documente şi incursiuni în istoria 
ținutului (Din vechile diplome maramureșene de lon 
Bilțu-Dăncuş; Maramureşul de Ov. V. Mihăilescu; 
Oameni din Maramureş, Scriitori maramureşeni: 
Artemiu Homorodeanu, semnate de V. Bergheanu; 
Doina Maramureşului, Legenda Rozavlei, Muzeul 
etnografic al Maramureşului de Emil Al. Micle etc.). 
Articole pe subiecte asemănătoare semnează şi 
Mihai Bologa, V. Lazăr, Toma Murgoi-Jiboteanu, 
Andrei Radu, M. losivaş, C. lonescu-Olt ş.a. 
Literatura este foarte bine reprezentată, fie printr- 
un adevărat contingent de scriitori locali, fie prin 
atragerea unor colaboratori valoroşi. Dintre scrii- 
torii locali sunt de amintit Mircea Bosânceanu, C. 
lonescu-Olt, V. Bergheanu, G. Grecea, G. Şt. Cazacu, 
I. Gr. Slujeru, I. Berinde, care semnează atât poezie, 
cât şi proză şi comentarii critice. Astfel, V. Bergheanu 
scrie despre V. Alecsandri şi G. Coşbuc, C. lonescu- 
Olt despre I. Al. Brătescu-Voineşti şi N. Bălcescu, M. 
Frunză despre Alexandru şi Pavel Al. Macedonski, 
Dragomir Zavostin despre Eminescu, M. losivaş 
comentează Răscoala lui Liviu Rebreanu, albumul 
Privelişti româneşti al lui A. Bădăuţă, Lupii lui Dinu 
Nicodin, lon lon se opreşte la romanul lui G.M. 
Zamfirescu Maidanul cu dragoste sau la nuvelistica 
lui Ioan Slavici. La rubrica „Antologie” sunt repro- 
duse poezii de Barbu Nemţeanu, lon Minulescu, 
Demostene Botez, Al. O. Teodoreanu, Camil Baltazar, 
Oreste, Artur Enăcescu (Enășescu), A. Toma, Alfred 
Moşoiu, V. Russu-Şirianu, Al. Mateevici. Se mai 
publică sau, cel mai frecvent, se republică versuri de 
Nichifor Crainic (Amintirile, În taină), lon Pillat (Moş 
Gheorghe jitarul, Ştrul Leiba, Ilinca lui Ion, Anisia, 
Părintele Niculai, Vlad plugarul, G. Topîrceanu 
(Balada popii din Rudeni), Otilia Cazimir (Lumini şi 
umbre), Mihai Codreanu (Nemurirea, Poveste veche), 
Ada Umbră (Voi plopi înalți... Noapte de vară, 
Strofe mici din vremuri mari), Pavel Al. Macedonski 
(Singurătate), reproducerile fiind şi din lirica lui 
Eminescu (Cu mâne zilele-ți adaogi...), George 
Coşbuc (Pe deal, Cântecul junelui), Al. Macedonski 

(Pădurea), |. Al. Brătescu-Voineşti (schița Rătăcire) 
etc. Sunt reluate articole de loan Lupaş, G. Bogdan- 
Duică, lon Breazu şi chiar articole ce dezbat speci- 


ficul avangardei, precum Arta modernă şi publicul: 


cubismul şi expresionismul de 'Tasso Marchini. 
Revista îşi atinge apogeul în 1933 şi îşi pierde impor- 
tanţa prin 1937, devenind tot mai mult un oficiu de 
publicare a comunicatelor Astrei. M.Pp. 


ASTRA NOUĂ, revistă apărută la Bucureşti, bilunar, 
între 1922 şi 1924, cu subtitlul „Literatură. Artă. 
Știință”. În 1925 e editat un număr intitulat „Astra. 
Calendar pe anul 1925”. Redactată de Ion Gorun şi 
continuând revista „Astra” (1915-1917), devenită 
„Astra ilustrată” (1918), A.n. este destinată unui 
public larg, principalul ei scop constituindu-lpopu- 
larizarea literaturii universale. Schiţele, povestirile 
şi nuvelele din cuprinsul ei sunt selectate însă, în 
general, nu după criteriul valorii, ci după acela al 
accesibilităţii. Apar, în traduceri mediocre, nesem- 
nate, puţini autori celebri (A.P Cehov, J6kai M6r, 
Maxim Gorki, Guy de Maupassant), cele mai multe 
texte fiind adaptări după scriitori obscuri sau pur şi 
simplu proze anonime cu titluri comerciale precum 
Căutaţi femeia!, Dragoste pe nevăzute, Coconiţa schi- 
loadă. Pe lângă acestea, revista mai publică articole 
despre viaţa unor personalităţi, maxime, anecdote, 
sfaturi medicale şi gospodăreşti. LM. 


ATANASIU, D.I. (8.[X.1888, Burdujeni, azi în Suceava 
- ?), prozator, gazetar. Fiu al unui institutor din 
Dorohoi, A. a absolvit liceul, apoi a avut o perioadă 
de peregrinări, cu slujbe temporare, prin ţară, când, 
din 1906, a şi colaborat la câteva periodice. Din 1919 
devine ziarist profesionist, odată cu numirea sa ca 
redactor la ziarul „Unirea” (Bălţi), apoi la „Gazeta 
Bălţilor” (1920). La Craiova este director la „Vremea 
nouă” (1921-1924, 1927), redactor şi director-pro- 
prietar (împreună cu Al. lacobescu) la „Dreptatea” 
(1925). Stabilit în Bucureşti, va fi redactor la 
„Curentul” (1928-1929), „Izbânda” (1934-1935), 
„Ordinea” (1936-1944, unde a fost şi prim-redactor), 
„Tribuna românească” (1946-1947). A mai colaborat 
şi la „Slove”, „Lectura”, „Rampa”, „Ramuri”. „Frontul 
Mărăşeşti ilustrat” ş.a. Semnând şi A., At, D.A., Dan, 
D.L.A., DI. Amian, Nyusu, el a scris mii de articole 
pe cele mai diferite teme, de la faptul divers la 
comentarii culturale şi artistice. Pentru A., gazetă- 
ria era expresia imediată a unei reacţii emotive la 


Atanasiu 


evenimente şi a dorinţei de ameliorare a existenţei 
sociale. 

Proza lui A. este în bună măsură, prin teme şi 
interpretare, o continuitate a scrisului jurnalier. 
Eroul din Nyusu (1937) este un ziarist a cărui bio- 
grafie (asemănătoare cu a autorului) ilustrează 
ideea centrală a romanului - viaţa omului este 
supusă fatalităţii. Alternarea relatării naratoru- 
lui cu confesiunile personajului principal, tonul 
general, ritmul precipitat dau un oarecare drama- 
tism textului epic. Interesant este şi profilul per- 
sonajului-narator, purtătorul de mesaj în privinţa 
sensului şi eficienţei literaturii. Femeia, eterna 
poveste... (1945) este o încercare nereuşită de a 
demonstra cum, din uşurinţă şi inconştienţă, o 
femeie poate provoca ratarea şi moartea unui 
bărbat. Alte texte din periodice au un caracter de 
proză memorialistică — Întâmplări din vacanţă, 
Generalul Stan Poetaş — sau sunt mici „fantezii”, 
crochiuri, portrete lirice, pamflete. Povestea unei 
vieţi nefericite era şi subiectul „dramei în 4 acte” 
Străinul, jucată la Calafat în 1923. A. a publicat 
şi câteva broşuri — Puncte de întuneric şi lumină 
în trecutul neamului românesc (1919), Amillcar 
Săndulescu, fiul eroului necunoscut (1924), Cei trei 
muşchetari (1938) —, care se înscriu în abundenta 
sa producţie gazetărească. 
SCRIERI: Nyusu, Bucureşti, 
poveste..., Bucureşti, 1945. 


1937; Femeia, eterna 


Repere bibliografice: Geo A. Borzea, „Nyusu”, „Mişcarea”, 
1937, 1830; Al. Iacobescu, „Nyusw”, CTC, 1937, 7-8. C.T. 


ATANASIU, Gheorghe (14.VIII.1902, Făurei, j. Vrancea 
— 19.VII.1974, Timişoara), prozator. Fiu al Anetei 
Atanasiu, „maestră de lucru de mână”, şi al lui Iftimie 
Atanasiu, notar, A. a urmat şcoala primară în satul 
natal, apoi Şcoala Normală la Bârlad. A frecventat în 
continuare, până în 1927, cursul medico-pedagogic la 
Universitatea din Cluj. Concomitent, a funcţionat ca 
învăţător suplinitor în comuna putneană Soveja, ca 
învăţător în comuna natală, apoi în comuna Răpsig 
(din judeţul Arad). Timp de câteva decenii (până în 
1967) a fost profesor, director şi director de studii la 
Aşezământul pentru Ocrotirea Surdo-muţilor (şcoala 
profesională specială de surdo-muţi) din Timişoara. 
Ca profesor în domeniul medico-pedagogic, a 
publicat numeroase manuale, studii şi articole în 
revistele de specialitate. A fost membru fondator şi 
secretar general al Asociaţiei Scriitorilor Români din 
Banat Altarul Cărţii. 

Activitatea literară a însemnat pentru A. o prelun- 
gire a celei didactice, atât în ce priveşte scopul, cât şi, 
uneori, mijloacele. Participant la anchete sociologice 
în sate bănăţene, a cunoscut îndeaproape realităţile 
sociale, etnice şi folclorice ale împrejurimilor Timi- 
şoarei, pe care le-a făcut apoi cunoscute în nume- 
roase articole. De altfel, satul românesc (bănăţean, în 
speţă) i-a îndemnat în mod obişnuit condeiul când 
a fost vorba să se încerce şi în literatură. Debutând 
în 1925, la „Tribuna nouă”, cu o schiţă din viaţa învă- 
țătorilor de la ţară, va continua să publice, constant, 
până după 1945, în „Ţara, „Vestul”, „Progres şi 
cultură”, „Graniţa”, „Banatul literar”, „Ştirea”, „Lucea- 
fărul”, „Colț de ţară”, „Biruinţa”, „România de Vest”, 
„Fruncea”, „Provincia”, „Banatul” ş.a. În genere, 
optica schițelor şi povestirilor este a intelectualului 
sătesc îndatorat unui sămănătorism întârziat. Greu 
de separat de lecţia de morală sunt şi romanele lui 
A. Adelina (1934), roman confesiv, intenţiona să fie o 
replică la Adelalui G. Ibrăileanu, prin acreditarea ideii 
că iubirea trupească nu este un păcat. Amazoană fără 
gingăşie, protagonista rămâne un personaj confuz 
într-un roman minor. Nici Dezmoșteniţii (1935) 
nu are alt merit decât acela al insolitului tematicii 
(lumea infirmilor). Predilecţia pentru situaţii-limită 
ajunge aici la paroxism şi generează pagini tipice 
de melodramă. Moara Roşie (1939) este o frescă a 
satului bănăţean dinainte şi de după Unirea din 1918. 
Paginile despre revolta locuitorilor din Moara Roşie şi 
înăbuşirea ei, precum şi acelea despre maşinaţiunile 
politicienilor după Unire au rigoarea documentului 
şi deseori concizie sugestivă şi convingătoare. A. este 
şi autorul piesei S-a spovedit un om, reprezentată în 
1943 de Teatrul Naţional din Cluj. Recenzent sârguin- 
cios, el a colaborat la mai toate periodicele bănăţene 
din epocă, dovedind, dacă nu un gust deosebit, cel 
puţin profesarea unor principii etice ireproşabile. A 
fost îngăduitor cu scriitorii locali (Dridri Goroniţă, Al. 
Ținţăriu, Dorian Grozdan, Ilie Enea ş.a.), prezentaţi 
elogios, fără discernământ critic. Sensibil totuşi la 
literatura de valoare, a consacrat cronici de oarecare 
calitate unor scrieri ale lui Tudor Arghezi, Liviu 
Rebreanu, Mihail Sadoveanu, G. Ibrăileanu. Deşi a 
colaborat şi la periodice din Bucureşti sau din alte 
oraşe, A. rămâne un autor strict provincial. 

SCRIERI: Adelina, Timişoara, 1934; Dezmoşteniţii, Timi- 
şoara, 1935; Moara Roşie, Bucureşti, [1939]; S-a spovedit 
un om, Timişoara, 1943. 

Repere bibliografice: Romulus Demetrescu, „Dez- 
moşteniţii”, PLI, 1936, 3-4; Paul I. Papadopol, Un nou 

romancier: Gh. Atanasiu, „Cuget clar”, 1937, 597-598; 
G.M. Ivanov, Simfonie literară în Banat, RML, 1940, 39; 
Ţirioi, Premise, 33, passim; Grigore Popiţi, Pe cărările 
tinereţii, Timişoara, 1979, 48, passim; Ungureanu, 
Imediata, |, 181-186; Dan Mănucă, Johann Miiller als 
Sprachrohr seines Autors Gheorghe Atanasiu, „Beitrăge 
zur deutschen Kultur” (Freiburg), 1986, 4; Mănucă, 
Analogii, 250-260. D.M. 


ATENEU, revistă care apare la Bacău, lunar din 
august 1964 până în ianuarie 1975, trimestrial din 
februarie 1975 până în mai 1982, şi din nou lunar 
din iunie 1982. Redactor-şef: Radu Cârneci; secretar 
general de redacţie: Stelian Nanianu; comitetul de 
redacţie iniţial: Iulian Antonescu, George Bălăiță, 
Victor Enăşoaie, lulia Hălăucescu, Olimpia Hrişcă, 
Victor Kernbach, Alexandru Radian; prezentare 
grafică: Cicerone Cernegura. Până în 1989 redac- 
tori-şefi au mai fost Constantin Călin (1973-1974), 
Dumitru Mitulescu (1974-1979), Petru Filioreanu 
(1979-1982), George Genoiu (1982-1989), iar după 
1989 Sergiu Adam (1990-2001) și Carmen Mihala- 
che (din 2002; directoare începând cu numărul 
3/2012). Din colegiul de redacţie au mai făcut parte 
de-a lungul vremii: Mihai Sabin, Vasile Sporici 
(Vlad Sorianu), Ovidiu Genaru, loanid Romanescu, 
Gheorghe Popovici, Horia Gane, Eugen Uricaru, 
Calistrat Costin, Eugen Verman, Victor Mitocaru, 
Ștefan Radu, Adrian Jicu, Marius Manta, Dan Perșa, 
Violeta Savu ş.a. De la numărul 1/1972 pe frontis- 
piciu este menţionat ca fondator G. Bacovia, căruia 
de la numărul 6/1983 i se adaugă Grigore Tăbăcaru, 
publicaţia revendicându-și astfel continuitatea cu 
„Ateneul cultural” (1925-1927) și implicit cu 
tradiţia presei literare locale. De la numărul 1/1974 
până după 1990, subtitlul „Revistă de cultură” 
devine „Revistă social-culturală”. În articolul-pro- 
gram din primul număr, Cu sentimentul demnită- 
ţii, se arată că A. îşi propune să fie o publicaţie „cu 
un profil multilateral, oglindind creaţii literar-ar- 
tistice şi ştiinţifice, precum şi aspecte ale culturii de 
masă”. Recunoscându-se drept „rod al revoluţiei 
culturale”, A. promite că va fi „o tribună de afirmare 
a noii vieţi spirituale”. Mai accentuat după 1974, 
servilismul ideologic nu va afecta prea mult partea 
literară, alături de nenumăratele editoriale şi 
reportaje cu caracter propagandistic continuând 
să se publice o literatură variată de calitate. Îmbră- 
țişând domenii felurite şi beneficiind de aportul 
unor colaboratori talentaţi, A. a încercat să fie o 
tipăritură echilibrată, în care să-şi găsească locul 

atât tradiţia, cât şi actualitatea şi în care să poată fi 
citiţi autori din toate generaţiile şi texte de toate 
genurile. Această opţiune pentru echilibru şi diver- 
sitate este evidentă, de pildă în cazul poeziei 
putând fi citite creaţii inedite ale unor importanţi 
poeţi interbelici: V. Voiculescu (Epidaur, Maturi- 
tate, Palatul de marmură neagră, Aur, Ghețarul, 
Chiparosul din Lido, Deznădăjduirea Oceanului), 
Ion Vinea (Ispită, Retorsus) ş.a. Se tipăresc grupaje 
lirice, uneori ample, ale unor poeţi din aşa-zisa 
„generaţie a războiului”, precum lon Caraion, 
Ştefan Aug. Doinaş, Virgil Teodorescu, şi, mai ales, 
poeme ale unor autori aflaţi în plină afirmare în 
anii '60 şi '70: Nichita Stănescu, Marin Sorescu, 
Ana Blandiana, Marius Robescu, Mircea Ciobanu, 
Petre Stoica, Leonid Dimov, Emil Brumaru, Mihai 
Ursachi, Constanţa Buzea, Gheorghe Tomozei, 
Radu Cârneci. Nu lipsesc nici optzeciştii Mircea 
Cărtărescu, Ion Stratan, Liviu loan Stoiciu, Gellu 
Dorian, Dorin Popa, Magda Cârneci. De observat 
că, deşi evită în genere regionalismul cultural şi 
literar, A. conferă spaţiu de exprimare unor poeţi 
originari din Moldova, între aceştia Ovidiu Genaru, 
Ioanid Romanescu, Mihai Sabin ş.a., iar rubrica 
„Lyceum” găzduiește versuri ale unor tinere talente 
locale. La fel de variată şi adesea de ridicat nivel 
artistic este proza publicată de revistă. Cu schiţe, 
povestiri sau scurte nuvele colaborează, între alţii, 
Dumitru "Țepeneag, Gabriela Adameşteanu, Sorin 
Titel, Mircea Nedelciu, Cristian Teodorescu, Petru 
Cimpoeşu, iar cu fragmente de roman Eugen Barbu 
(Princepele), Eugen Uricaru (Vladia), care de altfel 
a debutat în A. (1/1966), Dana Dumitriu (Prințul 
Ghica), Bedros Horasangian (Sala de aşteptare), 
Gheorghe Schwartz (Cei o sută), Petru Popescu, 
Norman Manea, Bujor Nedelcovici, Corneliu Ştefa- 
nache. Nu este neglijată nici proza nonficţională, 
ilustrată de Petru Comarnescu Vurnal de călătorie) 
sau de George Bălăiţă, ale cărui tablete epico-eseis- 
tice au apărut constant, începând din 1974, la 
rubrica „Rondul de noapte”. Deși i se acordă un 
spaţiu mai redus, dramaturgia este prezentă în 
sumar prin câteva titluri: drama istorică Dimitrie 
Cantemir de Eusebiu Camilar (inedită, 11/1973), 
poemul dramatic Steaua Zimbrului de Valeriu 
Anania şi în special o serie de fragmente din piesele 
lui George Genoiu (În colivie, Casa noastră, Con- 
versaţie în oglindă). Un loc privilegiat îl deţin critica 
şi istoria literară, interesul îndreptându-se, pe de o 
parte, spre o permanentă punere în discuţie şi 


Ateneu 


INDEMN 


aleneu 


REVISTA 
DE 
CULTURA 


evaluare a literaturii contemporane, pe de alta, 
spre o continuă recuperare şi valorificare a tradi- 
ţiei. Cea dintâi preocupare e vădită nu numai de 
tematica anchetelor lansate periodic (Poezia tine- 
rilor în reviste, Ce e nou în poezia românească?, 
Condiţia criticului tânăr, Situaţia „prozei scurte” 
etc.), ci şi de abundența şi calitatea criticii practi- 
cate aici, fie că e vorba de cronica literară ţinută, în 
decursul anilor, de Constantin Călin, Vlad Sorianu, 
Al. Protopopescu, lon Pop, Emil Nicolae, Vasile 
Spiridon, Adrian Jicu, Carletta-Elena Brebu ş.a., fie 
că e vorba de articolele semnate de Gheorghe 
Grigurcu şi Cristian Livescu (la rubrica „Varietăţi 
critice”), de Nicolae Manolescu (titular între 1984 şi 
1990 al rubricii „Aperto libro”) sau de Eugen 
Simion, care comentează, de exemplu, poezia lui 
Gellu Naum şi pe cea a lui Mircea Dinescu. Cealaltă 
intenţie a revistei, de reactualizare critică a litera- 
turii anterioare, este demonstrată de numerele 
omagiale consacrate scriitorilor clasici, de evocarea 
sistematică a unor autori din prima jumătate a 
veacului al XX-lea şi de restituirea unor texte 
inedite ale acestora. Printre contribuţiile istori- 
co-literare şi exegetice, nu puţine, figurează cele 
ale lui Vladimir Streinu (Sadoveanu), Al. Piru (Viaţa 
lui Vasile Alecsandri), Mihai Drăgan (Programul 
critic al lui Ibrăileanu), |. Constantinescu (comen- 
tarii eminesciene subsumate rubricii „Conflu- 
enţe”), lon Rotaru (fragmente din O istorie a litera- 
turii române). Tot o expresie a ataşamentului faţă 
de valorile trecutului este cultul lui G. Bacovia pe 
care revista îl întreţine încă de la apariţie în numere 
consacrate parţial sau integral poetului (10/1966, 
9/1973, 3/1975, 3/1977, 9/1991, 10/1992, 8-9, 
10/2011), prin publicarea unor postume inedite 
(Divagări utile etc.), a unor versuri dedicate lui de 
poeţi contemporani şi a unor traduceri din opera 
sa (cele în franceză datorate lui Romulus Vulpescu 
şi lui Emanoil Marcu), prin iniţierea unor rubrici 
speciale („Bacoviana”, „Bacovia după Bacovia”, 
„leme bacoviene”), unde sunt găzduite aproape 
număr de număr comentarii ce abordează creaţia 

scriitorului din unghiuri multiple. O menţiune 
aparte merită serialele exegetice ale lui Constantin 
Călin (Reveniri la Bacovia, 2009; Trecere în revistă, 
2010; Jurnal despre Bacovia, 2011 ş.a.). Căutând să fie 
o publicaţie cât mai completă, A. acordă atenţie şi 
literaturii universale, aşa cum o atestă numeroasele 
rubrici de recenzii şi comentarii critice („Cronica tra- 
ducerilor” de Laurenţiu Ulici și de Ionel Savitescu, 
„Scriitori străini contemporani” de Leonard Gavriliu, 
„Permanenţe” de Al. Husar, „Literaturbahn” de 
Marius Manta, „Lumi anglo-saxone” de Elena 
Ciobanu, „Cogito” de lon Fercu) sau de traduceri 
(„Orfeu”, „Accente”, „Meridiane literar-artistice”, „Din 
poezia lumii”, unul dintre colaboratorii consecvenţi 
fiind Ştefan Aug. Doinaş). În ce priveşte traducerile, 
ele sunt de găsit şi în afara acestor rubrici şi repre- 
zintă cele mai diverse literaturi, epoci şi genuri. Din 
lungul lor şir se pot reţine scrieri celebre precum 
Cântarea Cântărilor (versiunea lui Radu Cârneci), 
Imnurile orfice (Ion Acsan), versuri de Petrarca, 
Omar Khayyam, Hâlderlin, John Keats, Georg Trakl, 
Rainer Maria Rilke, Federico Garcia Lorca, Konstan- 
tinos Kavafis, Paul Celan, Rabindranath Tagore, T.S. 
Eliot, Czestaw Mitosz, proze ale unor autori moderni, 
ca James Joyce, Hermann Broch, Franz Kafka, Elias 
Canetti, William Faulkner, Samuel Beckett, Albert 
Camus, Michel Tournier, Umberto Eco, sau frag- 
mente din opera unor scriitori români din exil: 
Mircea Eliade, Eugen Ionescu, Emil Cioran. În plus, 
se cuvin semnalate cele câteva încercări de transpu- 
nere în alte limbi din Luceafărul lui Eminescu (în 
franceză: George Pruteanu şi Emil Vasiliad; în 
engleză: Ştefan Avădanei şi Al. Pascu). Profilul revistei 
e întregit și de câteva rubrici rezervate eseisticii filo- 
sofice („Starea de graţie” de Victor Mitocaru) sau 
meditativ-memorialistice („Gaură-n cer” de C.D. 
Zeletin), literaturii și problemelor ei („Proximități” 
de Al. Călinescu, „Digresiuni” de lrina Petraș), 
culturii locale („Personalităţi băcăuane” de Cornel 
Galben, „Din Basarabia” de Leo Butnaru), limbii 
(„Cum vorbim, cum scriem” de loan Dănilă) ori 
artelor („Mondo musica” de Liviu Dănceanu). Alţi 
colaboratori: Romulus Vulpescu, Valentin Silvestru, 
D. Vatamaniuc, Constantin Cubleşan, Al. Săndu- 
lescu, Mircea Popa, Mircea Tomuş, Nae Antonescu, 
H. Zalis, Florin Mihăilescu, Florian Potra, M.R. 
Iacoban, Florin Mugur, lon Apetroaie, Saşa Pană, 
Mihail Grădinaru, Dan Mănucă, George Munteanu, 
Ion Biberi, Constantin Ciopraga, Matei Călinescu, 
I.D. Lăudat, Adrian Marino, Liviu Petrescu, Emil 

Manu, Liviu Leonte, C. Trandafir, Al. Zub, Elena 
Piru, Elvira Sorohan, Mihai Cimpoi, Z. Ornea, 
loan Holban, Mircea Dinutz, Gheorghe lorga, 
Ștefan Munteanu. LM. 


ATENEULCULTURAL, revistă apărutăla Bacău, lunar, 
între martie 1925 şi 1927, sub îngrijirea lui Grigore 
Tăbăcaru şi G. Bacovia, cu subtitlul „Literatură, artă, 
ştiinţă”; de la numărul 4/1925 îşi schimbă titlul în 
„Ateneul literar”, numărul 10 poartă titlul „Ateneul”, 
iar la numărul 13 revine la titlul iniţial. Deşi marcată 
de un oarecare provincialism datorat în primul rând 
lipsei unor colaboratori de prestigiu, A.c. se distinge 
totuşi prin amprenta inconfundabilă lăsată asupra 
ei de poetul George Bacovia. Acesta, împreună cu 
celălalt redactor, i-a imprimat un caracter modern, 
definit de opţiunea limpede pentru estetica simbo- 
listă. Asumarea acesteia transpare fără echivoc atât 
din câteva texte critice semnate de Grigore Tăbăcaru 
(Asupra originii simbolismului, Despre Bacovia), cât 
mai ales din literatura publicată. Se disting, înainte 
de toate, o seamă dintre poemele lui G. Bacovia 
însuşi. Între altele, Note de primăvară, Singur, 
Scântei galbene, Umbra, Amurg, Toamnă, Nocturnă, 
Plumb de iarnă, Fanfară. Se tipăresc, de asemenea, 
câteva poezii inedite ale simbolistului Ştefan Petică 
(Cântece de seară, Între luptă şi vis) şi versurile unor 
poeţi minori, având toţi, afinități cu orientarea sim- 
bolist-modernistă: lon Amaru (lon Iordăchescu), 
Agatha Grigorescu, G.D. Apostol, Mihail D. Stamate, 
I. Negură, Gh. Ionescu, Eugeniu Ştefănescu-Est, G. 
Şt. Cazacu, Ed. Sbiera. Deşi privilegiază lirica, revista 
acordă suficient spaţiu şi prozei. În paginile ei se 
reiau câteva proze scurte ale lui G. Bacovia: Nuvelă 
din trecut, Când cad frunzele, Târziu, În cafeu, 
În zadar, Dintr-un text comun, Ninsoare, Cântec 
târziu. Tot cu proze scurte colaborează George 
Burcel, Alex. Şendrea (schiţa „rurală” Două suflete), 
Agatha Grigorescu (textele sentimental-fantastice 
Viziuni, Macul roşu), N. Anghel (Locul de întâlnire). 
Printre preocupările publicaţiei se numără şi res- 
tituirile istorico-literare. În mai multe numere Gr. 
Tăbăcaru dă la iveală (sub titlul Amâănunte necunos- 
cute din viaţa şi opera poetului) fragmente inedite 
din manuscrisele lui Ştefan Petică. Din sumar nu 
lipsesc traducerile, selecţia acestora oglindind şi ea 
predilecţia redactorilor pentru curentul simbolist: 
versiuni româneşti ale unor texte de Paul Verlaine 
(Green), Jean Moras (Sonet, Nocturnă), R&my de 
Gourmont (Maxime) ş.a. LM. 

ATENEUL ROMÂN, revistă „literară, ştiinţifică şi 
artistică” apărută la Iaşi, săptămânal de la 15 sep- 
tembrie 1860 până în aprilie 1861 şi lunar din mai 
până în decembrie 1861. Această foaie, promite 
articolul-program, „va deveni pentru generaţiu- 
nea actuală, de orice vârstă, de orice sex, o carte 
de învăţătură, de educare şi de delectare, şi pentru 
cititor un tablou fidel, în care se vor studia pro- 
gresele, nevoile, speranţele şi, cu un cuvânt, tot 
ce constituie societatea română de acum. Spre 
a realiza acest scop [...] va cuprinde următoarele 
părţi: Curier ştiinţific, Curier artistic, Curier literar 
[...], Cursuri de arte (muzica, pictura, sculptura 
etc.), Cursuri de literatură română, Acte oficiale 
relative la şcoli, arte şi ştiinţe, Literatura de delec- 
tare (romanuri originale, novele, anecdote etc.), 
Poezii originale”. Redactorii sunt mai toţi profesori: 
Gh. Mârzescu, I. Strat, I. Missail, Z. Columb şi V. 
Alexandrescu (VA. Urechia), la 20 februarie 1861, 
acesta din urmă rămânând redactor unic al revistei, 
devenită organul societăţii literar-artistice şi şti- 
inţifice omonime. VA. Urechia tipăreşte aici, sub 
titlul Poezia, fragmente din cursul său, Schifări de 
literatură română. O cercetare a fabulei (Fabulişti 
români), lucrarea Pasiunile şi simţimintele la 
românii vechi şi moderni, alta consacrată teatrului 
popular (Jrozii) îi aparţin tot lui VA. Urechia, care a 
mai susținut rubricile „Curierul literar” (recenzii la 
V. Alecsandri, Al. Pelimon, A.T. Laurian, |. Missail) 
și „Bele-arte”, unde apar comentarii legate de 
primele manifestări ale picturii la noi. Cronica 
ştiinţifică aduce informaţii din epocă. Mai solide, 
prin colaborările lui B.P Hasdeu, sunt preocupă- 
rile de istorie ale revistei. Hasdeu a dat portretele 
unor autori ce au lăsat observaţii asupra vieţii 
românilor în trecut (ragusanul Ştefan Raicevich, 
agent consular austriac și secretar particular al lui 
Alexandru Ipsilanti, bulgarul Spiridone Palauzov, 
cronicar de ocazie), o disertaţie despre marele 
logofăt Luca Stroici, un fragment din Chronicon 
Putnense, documente privind autonomia politică a 
României. Al. Papadopol-Calimah semnează arti- 
colul Originile censului şi legile agrare la români, 
iar 1. Missail se ocupă de Unirea Principatelor. 
Revista a publicat descrieri ale unor cărţi rare 
(Critil şi Andronius sau Prologul tuturor sânţilor 
de mitropolitul Dosoftei), acte oficiale. Literatura 
beletristică este reprezentată de scrierile minore 
ale lui Romulus Scriban, încă elev, debutant cu 
versuri în A.r., de lon lanov, Dimitrie Ralet, Gh. 


Ateneul 


Tăutu, G. Sion, cu producţii ce se înscriu în sfera 
poeziei patriotice, de versurile lui B.P Hasdeu, Th. 
Şerbănescu, I.V. Adrian şi Gh. Nichitachi, - fabulist, 
imitator al lui Alecu Donici. Aici V. Pogor traduce din 
Anacreon, P-]. Cantel, P Dupont, iar VA. Urechia din 
satirele lui Iuvenal şi, din poemul De rerum natura 
de Lucrețiu. S.C. 


ATENEUL ROMÂN, revistă culturală apărută la 
Bucureşti, lunar, de la 15 ianuarie 1894 până la 15 
decembrie 1895. A.r. continuă, sub direcţia lui T. 
G. Djuvara, la un interval de 25 de ani, mensualul 
„Atheneul român” (1866-1869). În articolul-pro- 
gram, Ateneul român. Precuvântare, C. Esarcu le 
reaminteşte cititorilor revista predecesoare şi rea- 
lizările ei, subliniind că noua publicaţie ţinea, de 
asemenea, „să instruiască şi să moralizeze popo- 
rul”, pentru „a crea în ţară un curent educativ”, iar 
în al doilea rând, să ofere publicului operele ori- 
ginale şi „transcendente”, intenţionând să publice, 
în acest scop, scriitori cunoscuţi, dar şi debutanţi. 
Programul schițat conţine, comparat cu acela din 
1866, şi câteva elemente noi. Mai întâi, o pronun- 
ţată nuanţă naţională. „Piatra angulară” trebuia să 
fie „amorul naţionalităţii române”, „infiltrarea lui 
în toate fibrele româneşti”. Apoi, se arăta interes 
pentru emanciparea femeii şi, în sfârşit, se dădea 
o mare atenţie laturii estetice a educaţiei şi cultu- 
rii. A.r. nu a reuşit să joace, în câmpul literaturii 
române, un rol pe măsura ambițiilor redactori- 
lor. În acelaşi timp, ideile şi intenţiile literare nu 
erau formulate clar, într-o epocă de serioase fră- 
mântări şi polemici ideologice sau estetice, în care 
orice scriitor se vedea obligat să adopte o poziţie 
estetică, să se alăture unei reviste sau unui cerc 
literar. Cu versuri au colaborat Th. Şerbănescu, 
Al. Vlahuţă, Duiliu Zamfirescu, Th. M. Stoenescu, 
D.C. Ollănescu-Ascanio, H.G. Lecca şi T.G. Djuvara 
(sub pseudonimul T. Ezneanu). Aici Şerbănescu 
traduce poezii din H. Heine şi Ada Negri, Duiliu 
Zamfirescu din Leopardi şi Carducci, T.G. Djuvara 
din Heine. Ciru Oeconomu publică romanul isto- 
ric, cu subiect din vremea Imperiului Bizantin, 
Răzbunarea lui Anastase, iar Duiliu Zamfirescu 
dă însemnări de călătorie străbătute de o subtilă 
ironie. Cu un vodevil intitulat În pragul scenei 
colabora I.D. Malla. Scarlat 1. Ghica traduce tra- 
gedia Iuliu Cezar a lui Shakespeare. Un frag- 
ment din studiul monografic Vasile Alecsandri de 
Nicolae Petraşcu apare la rubrica „Litere”, alături 


Atheneul 


de articole scrise de Leo Bachelin (despre litera- 
tura populară), Anghel Demetriescu, T.G. Djuvara, 
profesorul botoşănean N. Răutu (Satira literară 
la români), Lazăr Şăineanu (Din basmele româ- 
nilor), Gh. Adamescu (Viața militară în poezia 
poporului român). VA. Urechia, N. Kretzulescu 
şi G.I. lonnescu-Gion participau cu lucrări dedi- 
cate unor probleme de istorie. Lui N. Bălcescu i 
se publică testamentul, inedit până atunci, iar lui 
M. Kogălniceanu o scrisoare, de asemenea inedită, 
adresată în 1837 lui Gh. Asachi. Atenţia dată fol- 
clorului este, de asemenea, însemnată. Se publică 
şi câteva recenzii, printre altele la Poezii popu- 
lare din Transilvania (1893), culegerea lui I.G. 
Bibicescu, şi la Alte basme culese din gura popo- 
rului (1893), volum al lui D. Stăncescu. Recenzia 
la cartea lui Bibicescu subliniază valoarea estetică 
a folclorului, precum şi aspectul educativ şi patri- 
otic al culegerii literaturii populare. Dintre cărţile 
apărute recent mai sunt recenzate Isprăvile lui 
Păcală de Petre Dulfu, nuvela Ion al Marandei de 
Panaite Zosin, epigramele lui Radu D. Rosetti din 
1894, Iubita (1895) de Traian Demetrescu, Rustice 
(1893) de N.G. Rădulescu-Niger etc. R.Z. 


ATHENEUL, revistă „enciclopedică” apărută la 
Galaţi, lunar între 1 ianuarie şi 31 iulie 1884. Ini- 
ţiatorul şi redactorul publicaţiei, învățătorul Gr. 
Petrovanu, nu urmărea să facă din A. un difuzor de 
literatură originală, ci să trezească interesul tine- 
retului pentru lecturile bune, instructive. Semna- 
lând, în articolul Câteva cuvinte, predilecţia pentru 
scrierile frivole, în limbi străine sau traduse într-o 
„limbă plină de barbarisme”, care „strică limba şi 
lăţesc cangrena morală a societăţii noastre”, Gr. 
Petrovanu îşi propunea să activeze pentru îmbună- 
tăţirea moravurilor şi a obiceiurilor politice, pentru 
cultivarea limbii şi pentru a atrage cititorii către o 
literatură corespunzătoare sub raport etic şi estetic. 
S-au publicat şi multe încercări literare ale poeţilor 
locali. Lista versificatorilor care au colaborat la A. îi 
cuprinde pe A. Antoniady, C. Camiliu, C. Constanti- 
nescu, A. Ionescu, N.B. Muntenescu, G. Rarincescu 
şi G. Veveriţă. Totodată, C. Constantinescu şi A. Anto- 
niady erau şi autorii unor poeme în proză naive, iar 
ultimul mai tipăreşte o nuvelă pesimistă, sumbră. 
Dintre scriitorii consacraţi, cel mai frecvent publicat 
era V. Alecsandri. De o popularitate aproape egală 
se bucura Dimitrie Petrino, ale cărui versuri erau 
reproduse probabil din volumul Lumini şi umbre. 

Gr. Petrovanu şi C. Camiliu aveau şi veleități de cri- 
tici literari. Primul, într-un studiu cam didactic, dar 
deosebit de informat, consacrat fabulei, urmărea 
istoria speciei în Antichitate şi în clasicismul francez. 
Articolul Fabula „Curcile” de V Alecsandri, al celui 
de-al doilea, pleca de la analiza fabulei cu acest titlu 
pentru a încerca să stabilească locul pe care poetul 
îl ocupă în literatura română. Trăsătura dominantă 
a poeziei lui Alecsandri ar fi fost duioşia; simţul 
naturii şi observaţia socială erau celelalte elemente 
principale care îi caracterizau literatura. A. tipăreşte 
traduceri din Istoria naturală a lui Buffon, din Isto- 
ria lui Carol al XII-lea a lui Voltaire, din scrierile lui 
Fenelon şi Marmontel, din versurile lui Lamartine. 
Lui Goethe i se dă o atenţie deosebită, iar traducă- 
torul său, A. Antoniady, dovedeşte posibilităţi mult 
mai mari decât în încercările literare proprii. S-au 
mai tălmăcit fabule ale lui Esop şi câteva fragmente 
din scrierile ştiinţifice ale lui Ludwig Biichner. R.Z. 


ATHENEUL ROMÂN, revistă apărută la Bucureşti, 
lunar de la 1 iunie 1866 şi neregulat din martie 
1867 până în august 1869, ca organ al Societăţii 
pentru Construirea Ateneului Român. Comitetul de 
redacţie: VA. Urechia, C.I. Stăncescu, B. P Hasdeu, 
C. Esarcu, Nicolae Nicoleanu; în 1894-1895 A.r. 
cunoaște o a doua perioadă de apariție sub con- 
ducerea publicistului Trandafir Djuvara. Rubricile 
erau „Programul conferinţelor Ateneului”, „Cronica 
Ateneului”, „Educaţiune-instrucţiune”, „Belle-arte” 
şi „Maxime”. Se publicau şi lucrări literare origi- 
nale sau traduceri. Scopul publicaţiei, enunțat în 
mai multe editoriale, era de a participa la instrui- 
rea poporului şi la îmbunătăţirea moravurilor, prin 
publicistică şi conferinţe care să difuzeze cunoş- 
tinţe ştiinţifice şi filosofice. Spre deosebire de alte 
reviste ale timpului, care tipăreau de cele mai multe 
ori reproduceri din literatura scriitorilor consacraţi 
şi rar scrieri inedite, A.r. a obținut versuri noi de la 
poeţi ca D. Bolintineanu, G. Creţeanu, N. Nicoleanu 
şi G. Sion. Lui C. Stamati i s-au reprodus poezii din 
volumul Muza românească (1868), iar I. Heliade- 
Rădulescu şi-a republicat aici multe versuri şi 
articole critice mai vechi. Revista obişnuia să colabo- 
reze direct cu autorii, încercând să-i grupeze în jurul 
ei, după modelul „Convorbirilor literare”. Această 
inițiativă nu a avut însă rezultatul aşteptat. B.P 
Hasdeu şi-a tipărit în A.r. câteva studii istorice, iar 
G. Missail un amplu articol despre datini, moravuri 
şi despre literatura folclorică, precum şi un altul în 

care analizează muzica populară. În afară de cronici 
plastice, C. Esarcu a mai scris şi comentarii la spec- 
tacolele Teatrului Naţional din Bucureşti, prilej de 
a comenta menirea primei instituţii scenice româ- 
neşti şi structura repertoriului. Tot de situaţia teatru- 
lui românesc se ocupă şi Ştefan Vellescu într-o con- 
ferinţă ţinută la Ateneul Român şi ulterior tipărită 
în revistă. Şt. Vellescu semnalează printre primii 
influenţa negativă pe care „drama de bulevard” o 
are asupra moravurilor, în acelaşi timp remarcând 
situaţia dramaturgiei autohtone, obligată, pentru 
a rezista concurenței, să abandoneze subiectele 
naţionale şi să imite modelele străine. „Leatrul 
românesc - susţine Vellescu - trebuie să devină 
un instrument de cultură şi educaţie, care să se 
adreseze tuturor claselor sociale şi să trezească în 
conştiințele spectatorilor cele mai frumoase sen- 
timente patriotice, precum şi iubirea de libertate.” 
Articole de critică literară au mai publicat VA. 
Urechia şi C. Aristia. În A.r. Aristia a tipărit şi câteva 
fragmente din traducerea /liadei de Homer. R.Z. 


ATHENEUM, revistă apărută la laşi, trimestrial 
de la 1 februarie 1935 până în decembrie 1936, 
apoi la Bucureşti, tot trimestrial, din ianuarie 1937 
până în iunie 1940. Director: general Dumitru 
Marțian (februarie — decembrie 1935), colonel Ion 
S. Dumitrescu (februarie 1935 — decembrie 1936) și 
colonel lon Stănescu (martie 1935- decembrie 1936); 
redactor-şef: Mihai Uţă (februarie 1935 — decembrie 
1936); secretar de redacţie: D. Popovici (februarie 
- decembrie 1935), Constantin Stelian (ianuarie — 
iulie 1937), T. Bărcănescu (ianuarie 1939 — decem- 
brie 1939). Odată cu mutarea la Bucureşti, subtitlul 
„Revistă de ideologie şi ştiinţă a liceelor militare” 
devine „Revista învățământului liceelor militare” şi 
este condusă de un comitet de direcție format din 
Ion Ionescu Bujor, N. Pandelea, P Marinescu, M. 
Moldovan, V.M. Șerbănescu (în ianuarie 1940) și 
are un comitet de redacție alcătuit din Mihai Uţă, 
T.N. Niţescu, Ioachim Constantin, Al. Bubulac, 
T. Nicolae (ianuarie-martie 1937), N. Vlădulescu 
(iulie-decembrie 1937). Din ianuarie 1937 se pre- 
cizează că apare „sub patronajul domnului general 
1.5. Demetrescu”, iar din ianuarie 1939 „sub preșe- 
dinţia d-lui general loan S. Demetrescu”. Urmărind 
programatic să facă din şcoală „un factor de cultură 
cu o rază de acţiune mai cuprinzătoare”, A. acordă 
o atenţie specială mișcării ideologice, literare şi 
ştiinţifice din ţară şi din străinătate. Nu publică 

literatură propriu-zisă, în schimb studiile de peda- 
gogie, filosofie, estetică, istorie şi istorie literară sunt 
bine reprezentate şi au ţinută academică. Printre 
cei selectaţi să intre în sumar s-au numărat câţiva 
autori de prestigiu, ca Ion Pillat (Tradiţie şi moder- 
nism, Specificul românesc în lirica noastră modernă, 
Poezia pură la Eminescu), Tudor Vianu (eseul Artă şi 
natură), clasicistul D.M. Pippidi (Preciziuni despre 
catharsis la Aristotel și la Abatele Br&mond), istoricii 
literari D. Popovici (Vico și Heliade, Orientarea soci- 
alistă a lui 1. Heliade Rădulescu), Ovidiu Papadima 
(Viziunea folclorică), Mircea Mancaş (Poezia pri- 
mitivă), Aug. Z.N. Pop (Contribuţii eminesciene, 
Cincizeci de ani după Eminescu), şi gazetarii G. 
Ivaşcu (recenzii la studiul Ideologia literară a lui 
I. Heliade Rădulescu de D. Popovici și la romanul 
Proces de IL. Biberi), Mihail Chirnoagă (Patru poeți 
tineri: Ștefan Baciu, Aurel Marin, Traian Chelariu şi 
E. Ar. Zaharia), M. Botez, Dionisie Petrovan. I.M. 


AURORA, revistă „pentru literatură, ştiinţă şi artă” 
apărută la Craiova, bilunar, între 20 mai 1903 şi 29 
martie 1904. Director: D.D. Marcu; secretar de redac- 
ţie: Marius de la Stroia (Const. G. Brădăţeanu). De la 
numărul 9/ 1904 trece în proprietatea lui Jean Cuţana, 
conducerea e limitată la menţionarea prim-redacto- 
rului, iar în numărul 10 lipseşte orice indicație referi- 
toare la responsabilii revistei. Editată „pe ruinele cas- 
telului de visuri clădit de poetul Traian Demetrescu, 
pe potecile bătute de melancolica-i privire, câţiva 
admiratori ai artei ne-am decis a scoate revista de 
față, «Aurora». [...] Toate penele literare sunt bine 
primite în coloanele revistei noastre. Poveşti, basme 
şi literatură populară publicăm şi le vom da deose- 
bită atenţie”. În puţine cuvinte, un articol inaugural 
enunţă sorgintea şi intenţiile elegantei tipărituri. A. 
publică multă poezie minoră sub semnăturile D.D. 
Marcu (Marcu, Dumitru Marcu; Pe-aceeași bancă), 
Const. G. Brădăţeanu (Amicii) ş.a., câteva nuvele 
neinspirate (Mihail C. Demetrescu, După flori; I.C. 
Drăgescu, Amor şi datorie, Jean Cuţana, Dezmoşte- 
niții), epigrame cu adresă politică (Petre Danielescu, 
Evoluție socială, Evoluție umană), cugetări extrase 
din versetele biblice, din Schiller, Cicero, Terenţiu, 
Schopenhauer, Walter Scott, folclor din Dolj (balada 
Dobrişan, Descântece de ursită), Teleorman şi Mehe- 
dinţi, cules de Şt. St. Tuţescu. Impresiile de călătorie 
ale lui Traian Demetrescu (Pe Dunăre) şi versurile 
lui N. Burlănescu-Alin - avocat şi poet local cu oare- 
care notorietate, autor de sonete (Briliante, Iubirea) 

— se detaşează întrucâtva din beletristica originală 
minoră tipărită de A. Din dorinţa de a construi un 
sumar variat, redacţia include şi traduceri: Lacrămile 
Araxului de poetul armean Kamar Kaliba, un scurt 
fragment din tragedia lui Shakespeare Iulius Cezar, 
altul din studiul Zeii cetăţii al istoricului Fustel de 
Coulanges şi nuvela Sărutarea de Paul d'Enjoi, tăl- 
măcită de un Igrec. Cu rubricile „Cronica teatrală”, 
„Ştiri artistice”, „Bibliografii”, „Poşta redacţiei”, ce 
adună informaţii diverse din lumea cultural-artistică 
a oraşului, se epuizează eforturile acestei publicaţii 
mai mult ambiţioase decât inspirate. Totuşi, fidelă 
proiectului din care s-a născut, A. se va implica şi 
într-o modestă, ridicolă polemică, poziţionându-se 
în favoarea poetului sub al cărui patronaj spiritual 
s-a aşezat, în acuza formulată de harnicul literat N.A. 
Bogdan din Iaşi, conform căreia Traian Demetrescu 
i-ar fi plagiat poezia Copacul. A. iese din peisajul revu- 
istic oltean odată cu numărul jubiliar 10, în care se 
poate citi un necrolog Spiru Prasin, scriitor dispărut 
la doar 28 de ani, autor al romanului Calea robilor, „de 
netăgăduită valoare literară, [...] şi împreună cu avo- 
catul Gh. Volenti din Iaşi al comediei Mioara, fonda- 
tor al revistei «Epigonii», prim-redactor la cotidianul 
«Evenimentul»“. Alţi colaboratori: Elena Cuţana (și cu 
pseudonimul Lia Bradu), Maria Polişoreanu.  R.P 


AURORA, publicaţie care a apărut la Bucureşti, 
de trei ori pe lună, între 30 ianuarie şi 1 iulie 1906, 
cu subtitlul „Revistă literară şi istorică”. Cu profil 
de cultură armeană, A. conţine traduceri din lite- 
ratura armeană veche şi nouă, note biografice, 
articole despre tradiţii şi obiceiuri ale armenilor 
din ţară şi din străinătate. Rubrici: „Din istoria 
Armeniei”, „Armenii în Franţa”, „Cronică teatrală”, 
„Aurora în provincie”, „Ecouri”. Colaborează cu 
versuri Petru Vulcan, Gr. Yamgaci, iar cu proză Gr. 
Goilav, Gr. Zarban. Textele scriitorilor armeni sunt 
însoţite de scurte biografii. Se republică un text al 
lui B.P Hasdeu despre Mănăstirea Argeş. I.H. 


AURORA, publicaţie care a apărut la Bucureşti, 
zilnic, între 23 octombrie 1921 şi 27 noiembrie 1937. 
Director: N. Lupu (1921-1924); de la 24 iunie 1924 
devine „organ al Partidului Naţional Țărănesc”. A. 
îşi propune să răspândească cultura şi învățătura în 
rândul ţăranilor. Rubrici: „Chestiunea zilei”, „Ştirile 
zilei”, „Revista revistelor”, „Ultima oră”. La suplimen- 
tul apărut în corpul ziarului la 7 ianuarie 1924, inti- 
tulat „Aurora literară, artistică, socială”, colaborează 

N. Davidescu, George Silviu. Sporadic apar cronici 
dramatice semnate de N. Davidescu, cronici plastice 
aparţinând lui D. Caselli, cronici literare scrise 
de Andrei Branişte (Tudor Teodorescu-Branişte). 
Numărul 751/1924 conţine o pagină închinată lui 
Anatole France. Începând cu primul număr din 
1921, apare în foileton traducerea romanului Zeilor 
li-e sete de Anatole France. Alţi colaboratori: VV. 
Haneş, C. Stere, Eugen Crăciun, G.M. Vlădescu, 
Marcu Beza. LH. 


AURORA, revistă bilingvă apărută la Oradea, săp- 
tămânal, între 24 decembrie 1922 și 15 iunie 1923, 
cu subtitlul „Literară, artistică, teatrală, socială — 
Irodalom, miivâszet, szinhâz, târsadalom”. Director: 
G. Bacaloglu; redactori: George A. Petre, Keresztury 
Sândor, Salamon Lâszl6. În articolul Programul 
nostruredacţia îşi anunţă intenţia ca în noua situaţie 
istorică generată de Unirea din 1918 să contribuie la 
mai buna cunoaştere a celor două etnii principale 
care convieţuiesc în Transilvania. Ideea reconcilie- 
rii româno-maghiare e repetată în articolul Noi ori- 
zonturi, tot din primul număr, şi reluată sub diverse 
forme în multe editoriale. De pildă, Am sosit prea 
devreme, în care, răspunzând unor obiecţii aduse 
publicaţiei, potrivit cărora timpul reconcilierii n-ar 
fi sosit, redacţia afirmă: „Noi am început munca, 
fiindcă apropierea dintre români şi maghiari ne 
apare ca o necesitate istorică şi, în vârtejul urii, noi 
vom fi puntea pe care ei se vor îmbrăţişa, pentru a 
şterge păcatele veacurilor trecute”. Necesitatea unei 
îmbunătăţiri a relaţiilor dintre naţionalităţi e sub- 
liniată, de asemenea, în scrisorile deschise reunite 
sub genericul Păreri despre apropiere, semnate de 
scriitorii Cezar Petrescu, Emil Isac, Frany6 Zoltân şi 
Benedek Elek. Toate aceste texte, ca şi notele şi arti- 
colele culturale găzduite de rubricile dedicate tea- 
trului, cinematografiei şi artei, apar atât în română, 
cât şi în maghiară, bilingvismul oglindind el însuşi 
dorinţa revistei de a fi o cale de comunicare între 
români şi maghiari. Expresia cea mai importantă 
a acestei aspirații o reprezintă numeroasele tradu- 
ceri din cele două literaturi. Astfel, sunt publicate 
în versiune maghiară poezii de Eminescu (Venere şi 
Madonă, Sonete, Melancolie, Glossa), Lucian Blaga, 
Octavian Goga, Ion Pillat, Adrian Maniu, George 
Coşbuc, Al. Vlahuţă, Panait Cerna, Victor Eftimiu şi 
proze de I.L. Caragiale, Liviu Rebreanu, loan Slavici, 
Mihail Sadoveanu, lon Agârbiceanu, I. Al. Brătescu- 
Voineşti, Corneliu Moldovanu, Eugeniu Sperantia, 

Constanţa Hodoş. Din maghiară în română sunt 
transpuse poezii de Petofi, Arany Jânos, Kiss Jozsef, 
Szep Ern6, Gy6ni Geza, Gyarmati Ferenc, Bartalis 
Jânos, Âprily Lajos, Victoria Keresztiiry-Diamandi şi 
proze de Ady Endre, Ligeti Ern6, J6kai M6r, M6ricz 
Zsigmond, Frigyes Karinthy. Tot în traducere româ- 
nească apare, în câteva numere, piesa într-un act 
Marioara de Korda Bela. LM. 


AURORA, revistă de literatură apărută la Oradea, 
mai întâi semestrial, apoi anual sau o dată la doi 
ani, din martie 1993 până în 2005, fiind patronată 
de Societatea Oamenilor de Ştiinţă şi a Scriitorilor 
din Bihor. Iniţial, colectivul redacţional este alcătuit 
din loan Derşidan, loan Ţepelea, Ion Simuţ (ultimul 
retrăgându-se după numărul 5). Reluând tradiţia 
începută în perioada interbelică de revista orădeană 
omonimă (1922-1923), noua A. doreşte să contri- 
buie la stabilirea unui autentic dialog intercultural 
româno-maghiar şi, mai mult, la extinderea acestui 
dialog la întreg spaţiul central-european. Aşa cum 
arată Ion Simuţ în editorialul Aurora — încotro? 
(3/1994), publicaţia îşi propune „o cunoaştere sis- 
tematică a identităţii culturale a Europei Centrale”, 
pentru a fi „o sinteză inedită de provincialism şi 
europenism”, care „să aducă în conştiinţa contem- 
poranilor ideea acestei duble apartenenţe”, astfel 
încât Bihorul să devină „un avanpost al integră- 
rii în Europa”. Intenţia redacţiei s-a şi realizat, cel 
puţin în parte, prin deschiderea unor dezbateri sub 
titlul Ne putem înțelege noi şi ungurii? sau Dialogul 
româno-maghiar (1-2/1993), ca şi a unui „dosar” pe 
tema Identitatea Europei Centrale (31/1994), cuprin- 
zând traduceri ale unor excelente analize de John 
Willet, Milan Kundera, Czestaw Mitosz, Vladimir 
Tismăneanu şi, de asemenea, eseuri de Radu 
Enescu şi Mircea Muthu, contribuţii istorico-literare 
de Mircea Popa. Mai puţin evidentă este tendinţa 
central-europeană în paginile consacrate literaturii 
propriu-zise, cele mai multe texte beletristice apar- 
ţinând unor autori autohtoni. Se publică versuri de 
Adrian Popescu, Teohar Mihadaş, Al. Andriţoiu, loan 
Moldovan, loan Ţepelea, Viorel Horj, proze scurte 
de Mircea Horia Simionescu, Bedros Horasangian, 
Florin Ardelean, Horia Alexandru Căbuţi, frag- 
mente din jurnalele lui Paul Goma şi Victor Felea. 
Din sumarul revistei nu lipsesc nici teoria şi critica 
literară, ilustrate de Adrian Marino printr-o secvenţă 
din Biografia ideii de literatură, de Nae Antonescu, 
care scrie despre mai multe periodice bihorene din 

trecut, de Valentin Chifor, semnatar al unui mic 
studiu intitulat Felix Aderca şi receptarea criticii 
moderne, de loan Derşidan cu un comentariu 
despre Craii de Curtea-Veche de Mateiu 1. Caragiale. 
Mai fidelă față de propriu-i program în primii trei 
ani de apariţie, A. ia treptat înfățișarea unui anuar 
universitar destul de eclectic, care adună laolaltă 
studii de critică și istorie literară, filosofie, teologie, 
ştiinţă etc. Alţi colaboratori: George Vulturescu, 
Haralamb Zincă, Grigore Scarlat, Stelian Vasilescu, 
Petre Andrei, Liviu Podaru. I.M. 


AURORA ROMÂNĂ, „foaie beletristică” apărută 
la Pesta, bilunar, între 1 ianuarie 1863 şi 15 august 
1865. Proprietar, editor şi redactor responsabil: 
preotul Ioanichie Miculescu; redactori: Iosif Vulcan 
(până la 22 aprilie 1863) şi Mihail Besanu. De fapt, 
lui Vulcan îi aparţine atât alegerea titlului, cât şi 
meritul de a fi organizat redacţia şi de a fi stabilit 
profilul periodicului. A.r., se specifică într-un 
„anunţ de prenumeraţie”, va tipări, alături de con- 
tribuţii închinate vieţii sociale, istoriei naţionale 
şi limbii, literatură originală, traduceri, corespon- 
denţe din toate părţile locuite de români, „într-un 
stil cât se poate de popora/”. Angajamentele redac- 
ţiei, reluate în editorialul din primul număr şi în 
anunţurile următoare, vor fi în bună măsură respec- 
tate. După ce Iosif Vulcan se retrage din redacţie, în 
urma unui conflict cu Ioanichie Miculescu, partea 
literară pierde din vioiciune şi diversitate, stilul 
devine greoi, limba încărcată de latinisme. Alături 
de Iosif Vulcan, au publicat versuri Justin Popfiu, 
Zaharia Boiu, loan Papiu, Aron Densuşianu, Vasile 
Bumbac, Victor Rusu, At. M. Marienescu, lulian 
Grozescu, Paul Dragu. Se republică poezii de Al. 
Pelimon şi C.D. Aricescu. Ca şi poezia (Cătră române 
de Iosif Vulcan, Adio Bucovinei de V. Bumbac, 
La România de I. Papiu etc.), proza este inspi- 
rată de istoria românilor sau de realităţile sociale 
transilvănene şi dă glas sentimentelor naţionale. 
Nuvelele şi schiţele le aparţin lui 1. Vulcan, Iulian 
Grozescu, Adelinei Olteanu, lui Pamfil Văleanu, I.S. 
Ventielu, M. Besanu. În afară de balade populare, 
At. M. Marienescu publică articole politice şi cul- 
turale. Din Boccaccio traduce A. Densuşianu; |. 
Vulcan şi Ion loviţă transpun în româneşte, primul 
o nuvelă franceză, iar cel de-al doilea o naraţiune 
germană; povestirea Fata boierului de J6kai M6r 
este tradusă de Paul Dragu. Articolul Cultura naţi- 
onală, din 1863, semnat cu inițiala N., pledează 

pentru o cultură şi o literatură bazate pe realitatea 
autohtonă. Doi ani mai târziu, când apare „Familia” 
lui Vulcan, publicaţie care răspundea mult mai 
adecvat necesităţilor culturale şi politice ale epocii, 
Ioanichie Miculescu hotărăşte sistarea A.R.  R.Z. 


AURORA ROMÂNĂ, revistă apărută la Cernăuţi, 
lunar, de la 1 august 1881 până la 15 decembrie 
1882 şi din ianuarie până în august 1884, cu sub- 
titlul „Organ beletristic, literar al Societăţii pentru 
Cultura şi Literatura Română în Bucovina”, modifi- 
cat în 1884 în „Revistă ştiinţifică-literară”. Editor şi 
redactor responsabil: Ion I. Bumbac. Fără să con- 
semneze în vreun fel scopul și destinatarii publica- 
ției, Ion I. Bumbac va da unele desluşiri în numărul 
4, într-un răspuns către „publicul cetitoriu” al A.r., 
care cerea sporirea articolelor „mai serioase”: „Noi 
trebuie să fim «amici ai culturii și deșteptării nați- 
onale», adică ai poporului, şi trebuie să ţinem cont 
de dorinţele şi puterile lui. [...] Nu uitaţi, domnilor, 
că nici un popor nu s-a cultivat şi deşteptat prin 
teorii darwiniene, opere clasice italiene etc. 
înţelese numai de puţini chiar dintre aristocrații 
învăţaţilor, ci prin cântece de rând şi prin cântăre- 
ţii poporului. Aceştia au aprins şi au deşteptat viaţa 
popoarelor, iar nu operele clasicilor. Pentru aceasta 
scriem şi noi «Aurora» noastră aşa, ca s-o poată ceti 
şi gusta orice român care ştie ceti măcar ciş-ceva. 
Dascăl şi pălimar, vechil şi notar etc. deopotrivă, 
ca şi preutul şi învățătorul unei comune. Acesta 
este scopul principal al «Aurorei române». Pentru 
aceasta doar s-a şi înfiinţat!“. În consecinţă, preo- 
cupările se îndreaptă spre beletristică originală şi 
folclor, şi deloc spre studii docte şi eseuri ştiinţifice. 
Se publică multă poezie de Vasile Bumbac, fratele 
mai mare al editorului, el însuşi poet (La Basarabia, 
Cântec, La „Aurora română”, Șoimul banului de 
Craiova, poem epic), 1.l. Trutzescu (Noapte sinistră, 
Versurilor mele, epitat), T.V. Ştefanelli (Serenadă, 
Tablou de toamnă), T. V. Păcăţian (Petru Brancu, 
Curgeţi..., Noaptea, Amorul româncei, preluate 
din placheta Flori de toamnă, recent apărută), I.N. 
Macavei (La ea), Enea Hodoş (Strofe la E..., iscălite 
En. H.), M_I. Berariu (Descântece), Dimitrie Petrino 
şi două fabule de Constantin Morariu — Leul, vulpea, 
porcul şi cânele, Musca şi viespea. Câteva proze 
sunt semnate de Enea Hodoş (Anna) şi C. Morariu 
(Piramida cu pigmei — „povestire din vremea 
veche”), se adaugă nuvelele lui lon I. Bumbac 
(Pre-minte Solomon, lon a Petrariului), paginile 

memorialistice din prima copilărie ale lui $. FI. 
Marian (Vasile Cârlănariul) şi, din volumul Poveştile 
Peleşului de Carmen Sylva, anunţat ca nouă apariţie 
editorială, se retipăreşte Vârful cu Dor. O „humo- 
rescă scrisă destul de vioi”, Visul cuconului Enachi, 
apare sub pseudonimul Vasile Târâiebrâu (probabil 
Vasile Bumbac). Varietatea beletristicii o asigură 
comediile într-un act După teatru şi Un trandafir 
în livree, localizări de T.V. Ştetanelli după „sujeturi 
franceze”, alături de traducerile datorate lui Enea 
Hodoş (studiul Doamna G. Sand) și lui Vasile 
Bumbac (Despărțirea lui Hector de Andromache, v.Y. 
312 și 496 din Iliada), iar la rubrica „Literatura” figu- 
rează balada Contele de Habsburg de Schiller şi Oda 
a IV-aa lui Horaţiu, ambele fără menţionarea tradu- 
cătorului. Secţiunea destinată literaturii populare 
este bine reprezentată (uneori în rubrică speciali- 
zată), prin colaborarea lui S. FI. Marian cu artico- 
lele Scumpia şi Însemnătatea alunului la poporul 
român, reluat după „Albina Carpaţilor” şi trimițând 
la Botanica poporului român, lucrare pentru care 
folcloristul începuse să adune material pe teren. Se 
mai reţine ciclul Moravuri şi datini poporale „culese 
între românii dintre Prut şi Nistru de cantorul din 
Mahala”, judeţul Cernăuţi, adică de G. Tămăiagă, 
balada Văleanul culeasă de același S. FI. Marian, 
„tradiţiunea poporală” Zâna iazului culeasă de 
Demetru Pan şi câteva poezii culese de un R.N. La 
cererea cititorilor doritori de „articole mai serioase”, 
respinsă în primă instanţă, redacţia răspunde 
totuşi, în 1881, publicând studiile Din istoria limbii 
şi literaturii române — fără menționarea autorului, 
un extras din raportul lui lon Ghica pentru premie- 
rea lui V. Alecsandri de Academia Română, reprodus 
după „Analele Academiei”, câteva studii de istorie şi 
filologie nesemnate, dar probabil aparţinându-i lui 
Ion I. Bumbac, ca şi preambulul la Manuscriptul 
românesc de la Voroneţ (Bucovina) despre „Faptele 
Apostolilor”, însoţit de analiza filologică doctă a 
textului făcută de loan Nădejde, cercetarea istori- 
co-literară Florile dalbe sau florile Dalbei? şi arti- 
colul Noua ortografie română, prilejuit de reforma 
ortografică „croită conform principiilor stabilite de 
Academia Română şi adoptată de Societatea pentru 
Cultura şi Literatura Română din Bucovina”. Câteva 
rubrici - „Poşta redacţiunii”, „Bibliografia”, „Cronica 
lunară” — comunică evenimente culturale, apariţii 
de noi publicaţii („Candela”) şi volume (Dimitrie 
Morţun, Nuvele şi legende, Vasile Ranta-Buticescu, 
Poezii, T.V. Păcăţianu, Flori de toamnă ş.a.), 

dispariția unor personalităţi ale timpului (baronul 
Gh. Hurmuzachi). Alţi colaboratori: Samson 
Bodnărescu, N. Lazu, Scarlat Moscu, |. Tănăsescu, 
Petronela Misiciu, 1. Berariu. R.P 


AUSONIA, publicaţie cu subtitlul „Caiete trimes- 
triale de poezie italiană”, apărută mai întâi la 
Focşani în 1932-1933, iar apoi la Sibiu în 1934, 
seria cuprinzând în total cinci numere. Redactor şi 
traducător este Pimen Constantinescu. Destinate 
exclusiv publicării unor traduceri din lirica 
italiană, caietele conţin, fiecare în parte, o selecţie 
din creaţia câte unui autor italian. Preferinţele 
traducătorului se îndreaptă spre poeţii decadenţi 
şi sentimentali de la sfârşitul secolului al XIX-lea 
şi începutul secolului al XX-lea. Astfel, se publică 
Poeme conviviale de Giovanni Pascoli, Patruzeci 
şi patru de sonete de Gabriele D'Annunzio, Cartea 
Marei de Ada Negri şi versuri ale unor autori 
minori precum Pietro Mignosi şi Gino Novelli. 
Transpunerile lui Pimen Constantinescu vădesc 
sensibilitate poetică şi talent literar, fiind însoţite 
de o introducere, de note şi de o bibliografie româ- 
nească a poetului tradus. L.M. 


AUSONIA, publicaţie apărută la Bucureşti, de cinci 
ori pe an, din mai 1933 până în septembrie 1943, cu 
subtitlul „Revistă de cultură clasică pentru şcolari 
şi tineret”. Editată de Institutul de Studii Latine sub 
conducerea lui N. |. Herescu, revista are un comitet 
de redacţie alcătuit din N.I. Barbu, Victor Buescu, 
I. Maşala, M. Mihăileanu, P Muşat, G. Nancescu, 
David Popescu. Acestorali se adaugă pe parcurs M..I. 
Gabrea, V. Teodoriu, N. Niculiţă, Maria Marinescu- 
Himu. De la numărul 3/1939 prim-redactor e M. 
Mihăileanu, iar de la numărul 3-5/1943, redactor 
responsabil devine N.I. Barbu. Scoasă sub îngriji- 
rea unor clasicişti remarcabili, majoritatea dintre ei 
profesori de liceu sau universitari, A. îşi propune 
să menţină viu interesul tinerilor pentru cultura 
latină. Într-un scurt articol din primul număr, 
intitulat În loc de cuvânt înainte, se reproduce 
un fragment din volumul Pentru clasicism (Fapte, 
idei, oameni) de N.I. Herescu, precizându-se că el 
exprimă motivul care a determinat editarea unei 
reviste adresate tineretului: „Clasicismul nu este o 
materie de predare oarecare, la liceu ca şi la uni- 
versitate. El nu este cultivat numai pentru ceea ce 
reprezintă intrinsec, ca ştiinţă, ci şi pentru valoarea 
sa etică, estetică şi pedagogică”. Făcându-şi un crez 

din rolul formativ, modelator al culturii clasice, A. 
va reuşi să fie la înălțimea acestui rol de-a lungul 
anilor de apariţie. Prin studiile, eseurile, dezbate- 
rile, notele critice şi traducerile publicate la rubrici 
ca „Note şi informaţiuni”, „Păreri şi discuţii”, „Hac 
pagina latine loquimur”, „Iraduceri”, „Pagina dis- 
tractivă”, se urmăreşte nu numai informarea tineri- 
lor cititori, ci şi iniţierea lor într-un mod de gândire 
întemeiat pe valori clasice. Importante sunt în 
acest sens comentariile pe teme literare, istorice, 
lingvistice şi pedagogice semnate de excelenți 
specialişti: 1. Maşala, Viaţa şi moartea în opera lui 
Lucrețiu, M. Mihăileanu, Horatius şi clasele sociale, 
Horatius şi plebea romană, M. Popescu-Spineni, 
România în lumina geografilor antici (Herodot), P 
P Ionescu, Caracterele generale ale filosofiei latine 
şi Seneca şi timpul său, Lelia Teodosiu, Andromaca 
la Homer, Virgiliu şi Racine şi Ovidiu la Tomis, 
Maria Marinescu-Himu, Caracterele lui 'Teofrast 
şi Observaţiuni privind onomastica română, N. 
Creangă, Construcţia gerundivală şi Fraza latină. 
Pe lângă acestea, e de consemnat şi o colabo- 
rare a lui Nicolae Iorga (cu articolul Clasicismul 
în şcoala de odinioară). Un loc esenţial îl ocupă 
traducerile din opera unor autori antici, precum 
Horaţiu, Plutarh, Ovidiu, Prudentius, Properţiu; 
]. Săvulescu tălmăceşte o serie de poeme din 
Antologia palatină. Revista lansează şi un concurs 
de traduceri pentru elevi, cele mai reuşite versiuni 
fiind publicate. Alţi colaboratori: |. Levandovschi, 
Gino Lupi, D.N. Burileanu, C. Drăgulescu, Lucia 
Brătianu-Grigore, 1. Iordănescu. I.M. 


AUTOBIOGRAFIE. Dintre „genurile biograficului” 
sau, cum le-a spus Jean Rousset, genurile (speciile) 
intimismului, a. este cel mai greu de definit și, în 
același timp, se află amestecată peste tot, în toate 
formele literaturii confesive sau, după expresia lui 
Tudor Vianu, în structura și în toate reliefurile litera- 
turii subiective. Poetica ei se asociază și de multe ori 
se confundă cu poetica memoriilor (aici relația este 
cea mai strânsă), cu jurnalul intim, cu eseul autobi- 
ografic, cu autoportretul și, se înțelege de la sine, cu 
cea mai veche și mai răspândită formă a literaturii 
subiective și a literaturii istorice și anume biografia. 
E greu de depistat unde se termină a. și unde încep, 
într-o carte de memorii, memoriile ca atare sau câtă 
a. autentică, verificată, confirmată de documente, 
există în amintirile oamenilor de litere, unde se 
termină biografia și unde începe să funcţioneze fic- 

țiunea. Mai direct spus: nu cumva a. unui scriitor 
este, în chip fatal (adică voit sau nevoit) autoficți- 
une? Ca Amintirile din copilărie ale lui lon Creangă, 
de pildă. Pentru a lămuri statutul acestei specii din 
perimetrul literaturii confesive, care caută în 
ultimele decenii să fie omologată de teoria literară 
și, astfel, să fie acceptată, cu statut propriu, în 
salonul creaţiei literare, mai întâi se poate preciza că 
a. este, după observația unui specialist al problemei 
(Philippe Lejeune) „un contract de identitate”, un 
pact, altfel spus, al autorului cu sine. Autorul (indife- 
rent dacă este scriitor sau nu) își propune să-și scrie 
viața și, totodată, să fie sincer, să spună adevărul 
despre sine, dezvăluind amănunte ce nu se cunosc 
sau se cunosc în mod eronat. Este o promisiune 
importantă, merită să convingă potenţialul lector să 
citească mărturisirea promisă, chiar dacă lectorul 
este avertizat de mulți că o sinceritate absolută nu-i 
decât o utopie în literatură. Mai mult, un reputat 
teoretician al literaturii, Georges May, avertizează că 
„cele mai sincere autobiografii [...] recunosc ele 
singure nesinceritatea lor”. Mai trebuie spus în 
legătură cu acest contract pe care autorul vrea să-l 
încheie cu destinatarul său (marele public): nu se 
apucă să-și scrie viața cine nu are conștiința valorii 
sale. Ca și memorialistul, care vrea să dea o imagine 
a istoriei pe care a parcurs-o, autobiograful are sen- 
timentul (pe care îl declară sau îl ascunde) că are de 
spus ceva interesant, neștiut și că biografia lui este 
un element important în istoria pe care vrea s-o 
povestească. Există o primă deosebire, la acest 
punct, între memorialistică și a.: memorialistul dă 
extensie istoriei (le dehors), deschide paranteze, 
narează evenimente la care a participat sau cu care 
a fost contemporan și, în funcţie de ele, strecoară 
firul vieții sale; cel care își scrie biografia încearcă 
să-și reconstituie cu prioritate le dedans, să facă cro- 
nologia vieții sale, a formelor și a accidentelor inti- 
mității înlăuntrului. Și într-un caz și în celălalt, 
subiectivitatea este inevitabilă, ca și istoria din afară. 
Subiectivitatea este însă mai mare atunci când 
cineva scrie despre sine și momentele esenţiale ale 
existenței sale. Nici memorialistul, diaristul nu 
scapă de ea, dar își propune, programatic, nu numai 
sarcina de a vorbi despre sine, ci își asumă sarcina 
de a reconstitui istoria unei epoci și de a judeca 
această istorie. O primă concluzie: a. apare în litera- 
tură atunci când omul capătă conștiința personali- 
tăţii sale în istorie și încearcă să se ofere (prin scrii- 
tură) ca un model de existență într-o istorie care, de 

regulă, nu este deloc exemplară. Altfel zis: în orice a. 
există, la suprafață sau ascunsă în pivnițele textului, 
o notă de orgoliu, un mit al personalităţii exemplare. 
Filosofii, teoreticienii și criticii literari i-au acordat 
mai multă atenție decât altor forme ale literaturii 
subiective din două motive cel puţin: a) un filon 
autobiografic există în orice scriere, fictivă sau non- 
fictivă; b) cercetând structura, motivațiile și evoluţia 
în timp a a.se poate descifra, în fapt, mecanismul de 
funcționare a tuturor genurilor biograficului. A. este 
celula germinativă care circulă și se combină în 
memorii, în jurnalul intim, în eseul biografic, în 
romanul autobiografic sau în romanul-jurnal, adică 
în mai toate tipurile de scriitură confesivă. Și nu 
numai. „Lot ce a fost publicat de mine — scrie Goethe 
în Poezie și adevăr — nu reprezintă decât fragmente 
dintr-o mare confesiune; și această carte nu repre- 
zintă decât o tentativă îndrăzneață de a o completa”. 
O idee care n-a fost abandonată nici azi, deși struc- 
turalismul și, în genere, școlile formaliste au combă- 
tut-o în chip radical după al Doilea Război Mondial. 
Privită din această perspectivă, a stimulat nume- 
roase comentarii. De exemplu, eseul lui Jean 
Starobinsky Le Style de lautobiographie, publicat în 
„Potique” și reluat în LCEII vivant, II. La Relation 
critique (1970), socotit de mai toți interpreții ca fiind 
esenţial pentru înțelegerea structurii discursului 
autobiografic. Asociate cu studiul despre Jean- 
Jacques Rousseau de același autor (Transparenţa şi 
obstacolul), paginile despre stilul a. lămuresc în 
bună măsură modul în care funcționează „scriitura 
care se scrie pe sine”. Starobinsky nu ocolește în 
demonstrația sa dimensiunea psihanalitică a pro- 
blemei. Alt studiu, capital pentru înțelegerea 
acestui gen care se însoțește deseori cu memoriile 
încă din Antichitate, este acela al lui Georges May — 
L Autobiographie (1984), metodic și bogat în refe- 
rințe scoase din mai multe literaturi. În fine, comen- 
tariile cele mai cuprinzătoare și, poate, cele mai 
erudite despre acest subiect, de la grafie până la „le 
moi haissable” al janseniștilor și, de aici, la utopiile 
moderne, se află la Georges Gusdorf în masiva carte 
Auto-bio-graphie (1991), din seria „Lignes de vie”, 
autor cunoscut pentru preocuparea sa mai veche 
pentru literatura subiectivă (La D&couverte de soi, 
1948). Scrierile lui constituie o veritabilă hermeneu- 
tică a intimismului, citit, analizat, clasificat din per- 
spectivă filosofică și în succesiune istorică. Nu pot fi 
ignorate nici cărțile Le Pacte autobiographique 
(1975), Je est un autre (1980), Moi aussi (1986) ale lui 

Philippe Lejeune, un specialist al genurilor biografi- 
cului. El face o sinteză remarcabilă și pune în 
formule preluate ulterior de întreaga critică euro- 
peană relațiile dintre autorul-narator și personajul 
narațiunii autobiografice. În fine, despre acest 
subiect s-au mai pronunţat, direct sau indirect, 
Jean Rousset în Le Lecteur intime (1986), Maurice 
Blanchot, Daniel Madelenat în La Biographie 
(1984), LIntimisme (1989) și chiar Roland Barthes, 
care, după ce a anunţat decesul autorului, a scris o 
a. structurală — Roland Barthes par Roland Barthes 
(1975) și a definit noțiunea biografeme, care a intrat 
apoi în limbajul teoriei și criticii literare. Pe urmele 
acestor comentarii erudite și ingenioase au început 
să apară sintezele didactice, unele foarte utile. În 
ce privește a., este de semnalat un studiu al lui Jean 
Philippe Miraux , Ecriture de soi et sincerite (1996). 
Idei exprimate de Eugen Simion în Întoarcerea auto- 
rului (1981) se întâlnesc cu aceste studii recente, iar 
altele se despart. Jean Starobinsky precizează încă 
de la începutul eseului său că a. nu constituie pro- 
priu-zis un gen literar. Stabileşte, totuși, câteva tră- 
sături ale scriiturii autobiografice. Acestea ar fi: a) 
identitatea dintre narator și eroul naraţiunii; b) în a. 
este vorba de o naraţiune, și nu de o descripție; c) a. 
nu-i un portret sau, dacă e considerată un portret, 
„ea introduce durata și mișcarea”; d) narațiunea 
acoperă o suită temporală, atât cât e necesar pentru 
„apune în evidenţă traseul unei vieți”. Tot Starobinsky 
spune că a. dublează, uneori, memorialistica (cazul 
Chateaubriand) sau, când cel care-și reconstituie 
viața introduce elementele din prezent, atunci 
jurnalul intim „contaminează” a., cum se întâmplă 
în scrierile intime ale aceluiași Chateaubriand pe care 
Starobinsky îl citește cu atenţie pentru a descoperi 
în textele lui componentele „mașinii de scris”. Nu 
trebuie vorbit de un stil general sau chiar de o formă 
preexistentă în a., avertizează Starobinsky, pentru că, 
fiind o creaţie strict individuală și legată organic de o 
experiență individuală, acceptă toate stilurile și 
formele posibile. Criticul mai observă că stilul „scri- 
etorului” („Pauteur d'une autobiographie indepen- 
damment de sa qualite d'6crivain”) este legat de 
actul de a scrie, de momentul prezent în care autorul 
își scrie trecutul („valoarea autoreferenţială a 
stilului retrimite, deci, la momentul în care este exe- 
cutată scriitura, la «eul» actual”). Acest fapt este plin 
de consecințe pentru că pune un ecran între 
„adevărul trecutului și prezentul situaţiei narative”. 
Acest obstacol dintre istorie (povestire) și scriitura 

istoriei (textul, discursul autobiografic) a fost 
remarcat de toți cei care au încercat să definească 
nu numai a., dar toate formele literaturii nonfictive. 
Jean Starobinsky merge mai departe și exprimă în 
chip elocvent faptul că perfecțiunea stilului în scrii- 
tura intimă face suspect conţinutul și mai precis: 
„originalitatea stilului implică o redundanţă care 
pare a perturba chiar mesajul”. Rezultă că evocarea 
trecutului se poate face din prezent și cu mijloacele 
scripturale ale prezentului — actul de a scrie, pro- 
priu-zis, timpul revolut, ceea ce s-a întâmplat odată, 
demult, la altă vârstă, în altă epocă și cu altă stare de 
spirit și de suflet. Concluzia firească este că trecutul 
autorului este opera acestui prezent scriptic și că 
adevărul și culorile acestui trecut evocat exprimă, în 
fapt, culorile și adevărul din momentul în care 
autorul îşi reconstituie viața. Actul de a scrie își 
impune, astfel, viziunea, stilul, valorile referențiale 
explicite și implicite. Concluzia este că orice a. 
implică, în chip fatal, un efort de analiză și determi- 
nare, un efort de autocunoaștere și, totodată, de 
situare în lume. Sau, în termenii lui Starobinsky: 
„Orice autobiografie — chiar atunci când se limitează 
la o naraţiune pură - este auto-interpretare, stilul 
este aici semnul relației dintre scriptor și trecutul 
său pe măsură ce-și prezintă intențiile sale orientate 
spre viitor, în așa fel încât să se reveleze și altuia”. 
Rămâne ideea că orice a. este, în fapt, o „auto-inter- 
pretare” și că, în viziunea teoreticianului elvețian, 
nu există un stil specific al a., cum nu există un gen 
determinabil, complet separat de alte forme ale inti- 
mismului), „stilul” ei de a nu avea un stil clasabil 
retoric sugerează două rânduri de valori autorefe- 
renţiale: una explicită (programată de autor, expri- 
mată pe față) și alta implicită (produsă de scriitura 
narațiunii fără voia autorului). Dacă se acceptă 
aceste disocieri, atunci problema stilului autobio- 
grafic începe să se lămurească: a nu avea stil devine, 
în acest caz, o formă complexă de a primi mai multe 
stiluri individuale în narațiunea autobiografică. Iar 
toate acestea depind de actul de a scrie, care trebuie 
să reconcilieze două momente existenţiale diferite: 
unul în trecut (când au fost trăite evenimentele 
evocate) și altul în prezent (când aceste evenimente 
sunt retrăite și scrise). Dacă se pune întrebarea cu 
câtă fidelitate, cu câtă autenticitate, în ce măsură 
scriitura actuală scapă de contaminarea ficţiunii, 
răspunsurile diferă. Unii consideră că orice confesi- 
une reprezintă o autoficțiune. Alții, ca Paul Valery, 
sunt și mai categorici: orice confesiune minte. Andr6 

Gide crede că memoriile sunt numai pe jumătate 
sincere și, pentru a spune adevărul întreg despre 
sine, se gândește că mai bine ar fi să scrie un roman. 
La fel gândesc Francois Mauriac, Jean-Paul Sartre, 
Julien Green ș.a. Numai părintele fondator al inti- 
mismului european, Jean-Jacques Rousseau, își 
asigură cititorul că mărturisirea lui este totală, 
absolut sinceră și că, scriind-o, va da exemplul unui 
om care îşi deschide larg inima în fața cititorului și 
va spune adevărul integral despre sine, încât va 
înspăimânta lumea: „Vreau să vă arăt un om în tot 
adevărul naturii sale, și acest om voi fi eu. 
Confesiunile lui au creat școală, se citesc și azi cu 
nesaţ, literatura confesivă modernă pornește de la 
el. Dar cât de sinceră, transparentă poate fi a., cea 
mai vulnerabilă, cea mai subiectivă dintre speciile 
biograficului pentru că vorbește direct despre cel 
care o scrie și, de regulă, este publicată în timpul 
vieții autorului? Mulți se îndoiesc de conceptul „sin- 
ceritate” când e vorba de literatura confesivă, chiar 
dacă această literatură este programatic ostilă con- 
vențiilor literaturii și își propune să spună adevărul 
integral. Starobinsky dovedește că stilul în a. repre- 
zintă mai mult decât oriunde „un risc permanent de 
a aluneca în ficțiune”. Un stil frumos stârnește suspi- 
ciunea de neadevăr. Stilul, gândit ca o formă de 
înfrumusețare a conţinutului, cultivă, în fapt, roma- 
nescul și, în acest caz, cu toată voința de sinceritate, 
narațiunea biografică se pierde în ficțiune. Proces 
complex, proces subtil în mecanismele scriiturii 
intime, definit astfel de Jean Starobinsky: „Accen- 
tuând importanța prezentului în actul de a scrie, 
calitatea originală a stilului pare a favoriza arbitra- 
riul narațiunii mai mult decât fidelitatea reminis- 
cenţei; mai mult decât un obstacol sau un ecran 
[stilul] e un principiu de reformare și falsificare”. 
Afirmaţii valabile dacă se ia stilul ca o formă 
adăugită, ca un înveliș frumos al conținutului. Dacă 
însă stilul e gândit ca ecart, zice tot Starobinsky, 
atunci lucrurile se schimbă: stilul a. nu mai misti- 
fică, deformează narațiunea, dimpotrivă, îl indivi- 
dualizează, singularizează. E greu însă de distins 
stilul ca „formă adăugată” de stilul ca ecart de înţeles 
dacă stilul este „stiletul” originar și nu „mâna” care 
ornează istoria unei vieţi. Starobinsky atrage atenţia 
doar că stilul ca formă împinge confesiunea spre 
ficțiune. Dar și stilul ca cart, pe lângă faptul că sin- 
gularizează, individualizează naraţiunea, o împinge, 
voit sau nevoit, spre ficțiune. Concluzia ar fi că 
numai lectorul poate să-și dea seama, cu intuițiile 

lui, unde sfârșește „stiletul” și unde intră în acţiune 
„mâna” dornică să dea cu orice preț expresivitate 
confesiunii într-o a., ficționând-o într-un chip sau 
altul, în mai mare sau mai mică măsură. S-a pus 
deseori problema identităţii celui care scrie a. (Je je 
actuel, în terminologia lui Jean Starobinsky) și iden- 
titatea ce trebuie recuperată prin scriitură (le moi 
r&volu, le pass€ vecu). Este esenţa acestui proces de 
reconstituire a unei vieți, dacă nu pierdute, în orice 
caz consumate. Reconstituirea se face, de regulă, la 
persoana întâi singular. Aceasta înseamnă că cel 
care-și scrie viaţa își asumă, fără ezitare, trecutul, 
fracturile, stările de spirit. Narațiunea autobiogra- 
fică este atunci un lung monolog crepuscular. Căci 
autobiograful scrie cu gheara neantului în ceafă. A. 
este bilanțul unui om care se apropie de sfârșitul 
cursei. Vorbind despre Rousseau, Starobinsky 
spune: „Autobiografia ia naștere în momentul în 
care Rousseau se pune în situația celui care a încetat 
să mai fie”. Cu alte cuvinte, situația celui care are 
sentimentul că dispariția lui nu este îndepărtată. 
Totuși, el mai are energia și timpul să-și scrie viața. 
Un scurt armistițiu îi îngăduie acest fapt esenţial. 
Comentariile lui Cezar sunt scrise, totuși, la persoana 
a treia singular, la fel o parte din memoriile lui La 
Rochefoucauld, asta pentru a întări prestigiul 
eroului care se confesează. Pentru a-i da un alt 
statut, pentru a sugera cititorului că acela despre 
care e vorba aparţine Istoriei. Jean Starobinsky 
numește acest tip de discurs „discursul istoric”. 
Andr6 Malraux folosea noțiunea „destin”. Timpul 
verbal uzual în a. este o alternanță între perfectul 
compus și perfectul simplu. Un fel de „prezent 
istoric”, cum spun lingviștii. Pornind de la disocie- 
rile făcute de Emile Benveniste, Starobinsky 
numește acest recurs la un mod nedeterminat al 
verbului „recursul la aoristul istoriei”: „Verbul la 
aorist afectează expunerea la prima persoană [a sin- 
gularului] printr-un oarecare coeficient de alteri- 
tate”. Efectele sunt de mai multe feluri: întărește 
nota de detașare în confesiune și, în același timp, 
asigură cititorul că ceea ce se spune în naraţiune 
este adevărat, în fine, câștigul cel mai important este 
că verbul la aorist apropie timpurile, micșorează 
distanța dintre le je actuel şi le moi r&volu, dintre 
ceea ce a fost și ceea ce se poate recupera și revela 
prin scriitura din momentul prezent. Georges 
Gusdort sugerează mai bine această relaţie în Auto- 
bio-graphie: viaţa şi-o scrie cel care a trăit-o, dar 
„orice scriere se îndepărtează și consacră o alienare; 

totdeauna este un altul și care vorbește de altceva; și 
nu există decât printr-o inconsecvență”. Așadar: un 
altul care alienează, nu apropie lucrurile, un altul 
care vorbește de ceea ce naratorul n-ar vrea să 
spună. Dacă este așa, atunci procesul semnalat de 
Starobinsky are și un revers. Aoristul lucrează la 
două capete ale timpului și la două capete ale perso- 
nalității care scrie și se scrie: consacră o alienare 
(îndepărtare) și, totodată, reconstituie și actuali- 
zează, apropie această îndepărtare. 

O temă deschisă este și aceea care privește justi- 
ficarea a.. Ca și în cazul jurnalului intim, cel care se 
gândește să-și scrie viața caută motive s-o facă și tot 
el decide momentul când începe și unde se oprește. 
Motivele de ordin subiectiv diferă de la caz la caz. 
Altele mai generale (de ordin, de pildă, filosofic) se 
repetă, cum ar fi conștiința propriei personalități. 
Omul care se pregătește să pună totul pe hârtie 
crede despre sine că reprezintă ceva în istorie sau că 
este chiar un om al istoriei. Individul cu viziuni mai 
temperate crede că viața lui este un roman și, pentru 
a nu se pierde în neant, se hotărăște să-l scrie. Și 
începe să-l scrie, atent să nu-i scape ceva esențial. 
Ocolește faptele care i-ar putea strica imaginea, 
accentuează altele, favorabile, în fine, omul istoriei, 
omul cu conștiința că viața lui este un destin, poate 
chiar inventa situații pentru a fi mai elocvent. Face, 
altfel spus, din a. o autoficțiune. „Aș vrea să regăsesc 
firul mai fin decât un fir de păr care traversează 
viața mea, de la naștere până la moarte, acela care 
arată drumul, care leagă și care explică”, scrie Julien 
Green într-una dintre numeroasele sale justificări 
(Partir avant le joun). „Până la moarte”, o formulă 
ce trebuie luată în chip figurat, pentru că atunci 
când își scrie viața autorul are, într-adevăr, senti- 
mentul sfârșitului, dar nu vede capătul lui. Ideea de 
a pune ordine în dezordinea vieţii sale o are și un 
spirit atât de ordonat și lucid precum Goethe atunci 
când își începe autobiografia (Poezie și adevăr). În 
cazul său se poate spune că a gândit de la început 
această ordine, a urmat-o și, trecând de o anumită 
vârstă, o verifică și o adnotează. Nu toți au însă acest 
sentiment de unitate și ordine în viața pe care au 
parcurs-o în bună parte. De pildă, Chateaubriand, 
a cărui carte, Memoires doutre-tombe, reprezintă 
un punct de referință când e vorba de spaţiul lite- 
raturii confesive și de frontierele, foarte flexibile, 
dintre genurile biograficului. Frontiere temporale 
și frontiere dintre formele (structurile) confesiunii. 
Căci, e lucru sigur, cine își redactează memoriile 

își reconstituie, mai mult sau mai puțin, propria 
biografie. Ceea ce, dincolo de cronologia ca atare, 
înseamnă o încercare de a găsi unitatea și sensul 
continuității ei. A pune ordine în dezordinea unui 
timp revolut, a găsi un fir, o logică și o continui- 
tate, un sens al vieţii și o filosofie de viață în frag- 
mentele unei biografii răvășite, pline de contradicții 
de tot felul sau în termenii lui Malraux, să desco- 
peri în „maldărul de boarfe murdare” linia gravă, 
determinantă și irepetabilă a unui destin - aceasta 
este sarcina pe care și-o asumă autobiografistul și 
memorialistul. Sarcina de a face cronologia unui 
destin. Nu toţi reuşesc pentru că greu este să duci 
la capăt acest proiect de sine și, dacă îl duci, e greu 
să convingi destinatarul (lectorul) că spui adevărul. 
Încă o chestiune: poate fi în literatură (chiar în lite- 
ratura nonfictivă) ceva adevărat dacă nu este ceva 
foarte elocvent? Ce ar fi mai bine în acest caz: să 
notezi cu fidelitate haosul și vuietul faptelor din 
trecut sau să încerci să pui oarecare rigoare în erup- 
țiile acestui vulcan? Interogaţie la care un răspuns, 
totuși, există: din moment ce autorul de memorii 
sau a. se apucă să le scrie, el le dă oarecare ordine, 
le pune într-o cronologie, vrea sau nu. Scriitura 
(opera prezentului) este cea care asigură ordinea, ea 
este paznicul peste aceste popoare de năvălitori, ea 
transformă dezordinea retoricii într-o retorică, de 
multe ori bine articulată, a dezordinii. Numai astfel 
viața scrisă capătă un sens și o unitate acceptabilă. 
O unitate și deci o formă, adică o semnificaţie, o 
dorință de a recupera o identitate. Georges Gusdorf 
definește în acest mod procesul: „Una dintre justi- 
ficările autobiografiei ar putea fi nostalgia integri- 
tăţii sensului”, iar Georges May, încercând să sta- 
bilească o ierarhie în aceste raţiuni afective și filo- 
sofice, zice că obiectul privilegiat al celui care scrie 
viața este „spectacolul propriei conștiințe”. Nu-i 
unicul motiv de a scrie o a. Determinant este și sen- 
timentul morții apropiate. Dacă în cazul jurnalului 
intim acest sentiment se pierde în timp, în cazul a. 
şi al memoriilor sentimentul extincției se manifestă 
violent și impune o anumită urgență. A. şi memo- 
riile sunt genuri de sfârșit. O încercare disperată de 
a salva o fericire pierdută (tinerețea îndepărtată) și 
sensul unei vieți pline și o încercare de a înfrunta 
moartea. Eficienţa nu poate fi însă decât aceea pe 
care o poate avea literatura confesivă. O a. bine 
scrisă nu apără de moarte, dar îl ajută pe autorul 
ei să creadă că lasă un document important despre 
trecerea lui pe pământ și că această trecere n-a fost 

inutilă. Nu-i, poate, un model de existență, dar este 
o dovadă că atrocitățile istoriei pot fi întâmpinate cu 
demnitate. Această motivaţie există, vizibil sau mai 
puţin vizibil, în orice discurs autobiografic și memo- 
rialistic. Stendhal începe să scrie La Vie de Henry 
Brulard când își dă seama că se apropie de 50 de ani 
și, atunci, se grăbește, dacă nu să oprească timpul, 
măcar să-l fixeze printr-un număr de întâmplări, 
portrete, reflecții. A. este genul cel mai implicat și 
mai vulnerabil în acest proces de recuperare a ființei 
amenințate de răul absolut. Este, parafrazând un 
filosof, o fugă înaintea morţii, o evadare în scriitură 
care devine, astfel, locașul fiinţei ce se pregătește să 
încheie socotelile cu lumea. 

Literatura română oferă multe exemple privi- 
toare la genul autobiografic. Mai întâi certitudinea 
că o notă subiectivă (autobiografică) există cam în 
orice text, cât de obiectiv ar fi. Cronicarii noștri nu se 
exclud din naraţiunea istorică. Miron Costin și 
Dimitrie Cantemir sunt niște moraliști și, din loc în 
loc, opresc cronologia pentru a face comentarii 
asupra istoriei pe care o relatează și, în comentarii, 
este totdeauna și o referință — directă sau indirectă 
- la propriul destin. La o primă vedere, sunt două 
feluri de a.: 1) cea implicită (deseori ascunsă) în 
orice confesiune și chiar în multe alte scrieri care nu 
au o temă subiectivă (actul de a scrie este, în fond, 
individual, personal, deci subiectiv). Făcând un salt 
în istorie, în secolul al XIX-lea românii încep să călă- 
torească mai mult și notează în memoriale ceea ce 
văd. La Dinicu Golescu, de pildă, Însemnare a călă- 
toriii mele... are şi un accent autobiografic. „Vaietul” 
și „mirarea” (uluirea) fac parte din biografia sa de 
om așezat, prudent, iubitor de tradiții, dornic, totuși, 
de a cunoaște civilizația Occidentului; 2) există o a. 
explicită, de sine stătătoare, construită cu grijă, 
având un grad anumit de expresie, devenită o 
autoficțiune. Ea intră în sfera literaturii și, uneori, 
rezistă timpului mai mult chiar decât opera de pură 
ficțiune a unui autor. Ca și jurnalul intim, de altfel, 
sau o carte de memorii. Jurnalul lui Andre Gide este 
citit azi mai mult decât romanele lui. Literatura 
română oferă, de asemenea, câteva puncte de reper. 
În Amintirile din copilărie ale lui lon Creangă unii 
critici au văzut chiar biografia prozatorului, identifi- 
când naratorul (Nică a lui Ștefan a Petrii) cu proza- 
torul care, la vârsta de 40 de ani, începe să-și poves- 
tească - cuprins de melancolie și de „urâcioasa 
întristare” pe care i-au adus-o vârsta și suferințele — 
luminoasa, zburdalnica lui copilărie. Este vorba, 

desigur, de viața lui, dar Amintirile... nu constituie o 
a., ci o autoficțiune, o operă de creaţie. O mare 
creaţie epică pe care criticii esteți au comparat-o cu 
opera lui Francois Rabelais. Datele exacte ale bio- 
grafiei se pierd în această scriere în care oralitățile 
sunt transpuse în fraze complexe, arborescente, ela- 
borate în chinuri și cu mare finețe de dascălul din 
Ţicău. Sunt și alte dovezi că a. poate fi o operă 
literară autonomă. Dintre titlurile apărute după 
1945 sau mai cu seamă după 1989, când genurile 
biograficului revin în galop, fără teama de a întâm- 
pina cenzura ideologică și morală, pot fi luate câteva 
ilustrări. Aproape toate romanele lui Paul Goma au 
o dimensiune autobiografică, iar cea mai bună carte 
a lui, Din calidor, este, în fapt, o autoficțiune, scrisă 
în alt limbaj și cu alt tip de imaginaţie, desigur, decât 
Amintiri din copilărie. Tema esenţială este, în cartea 
lui Goma, suferința colectivă, destinul unei naţii ce 
stă în calea răutăților, temă care nu este nouă în 
proza românească. Se află şi în romanul lui C. Stere, 
poate fi descoperită şi în scrierile recente ale lui Ion 
Druţă, se găseşte în multe alte romane şi nuvele. 
Inedit este realismul sarcastic al lui Paul Goma, 
optica lui antipoporanistă. Satul copilăriei sale nu e 
un paradis, ţăranii din Mana nu sunt deloc ființe 
fără prihană. Sunt doar oameni fixaţi de soartă la 
granița dintre două lumi, călcaţi sistematic de unii şi 
de alţii, mefienţi, din această pricină, faţă de toţi. 
Morala „ghinişorului” i-a ajutat să reziste şi nu sunt 
semne (cel puţin în această primă carte a ciclului 
biografic) că ei ar avea motive s-o schimbe. Proza lui 
Paul Goma este, din acest punct de vedere, solidă, 
cu un substrat tragic bine fixat epic. Sunt în text 
multe documente sociale, dar este şi efortul de a 
prelungi documentul în simbol şi de a prinde tragis- 
mul unei lumi de margine, o lume veche, cu sfinţii, 
fantasmele, obiceiurile şi spaimele ei. Paul Goma o 
descrie într-o proză politică aspră, demitizantă, 
amestecând sistematic planurile şi cronologiile. 
Poate stilul e uneori prea digresiv, „rupt”, cu ostenta- 
ţie zeflemist acolo unde subiectul tragic al naraţiunii 
ar fi cerut mai multă linişte a spiritului. Fapt sigur 
este că alături de După-amiaza de sâmbătă (1988), 
scrierea autobiografică a lui Valeriu Cristea, Din 
calidor schimbă substanţial imaginea pe care o are 
literatura română despre ţara misterioasă a locote- 
nentului Ragaiac, personajul lui Gib 1. Mihăescu. Tot 
un roman indirect este și a. lui Valeriu Cristea, 
originar și el, ca și Paul Goma, din Basarabia. Nu 
romanul unei comunități istorice, cum este Din 

calidor, ci mai degrabă un roman de familie, cu 
bune pagini de atmosferă și o tipologie care, în 
limitele genului („ficţiunea nonficțiunii”), se poate 
reţine. Prima amintire consemnată este „o vastă şi 
profundă curte interioară”, un spaţiu, deci, închis, 
aşa cum eseistul l-a descris altundeva, în Spațiul 
literar. Acum vorbeşte de spaţiile care populează 
fiinţa lui interioară. Atmosfera vieţii basarabene în 
preajma războiului este admirabil sugerată. Puţine 
proze din literatura noastră au descris aşa de 
pregnant amestecul de limbi şi de mentalități, petre- 
cerile câmpeneşti ale intelighenţiei locale, viaţa de 
familie, relaţiile interetnice. Valeriu Cristea păs- 
trează un unghi de vedere superior uman când 
vorbeşte de toate aceste elemente explozive. 
Accentul nu cade totuşi, în După-amiaza de 
sâmbătă, pe datele obiective, ci pe stările emoţio- 
nale ale unui băieţaş care descoperă cu uimire şi 
oarecare teamă lumea din jur. De pildă, sentimentul 
pe care îl are într-o zi că există sau vaga nelinişte pe 
care o cunoaşte într-o seară basarabeană în preajma 
unui joc de şah. Trece printr-o criză de disperare în 
clipa în care descoperă sentimentul morţii. „Într-o 
zi voi muri”, zice el îngrozit, şi începe să plângă. 
Apare zeitatea bună, mama, care-l linişteşte: dacă 
moare, va deveni înger. Copilul înţelege că va exista 
în continuare şi că moartea este doar o trecere de la 
o stare la alta. „Pe ce s-a sprijinit Dumnezeu când a 
făcut pământul?”, întreabă într-o zi băiatul acesta 
timid, complexat mai ales când trebuie să se mani- 
feste în public. Descoperă gângania numită „vaca 
Domnului” şi crede că, dacă există, ea trebuie să 
aibă un rost într-o lume proiectată cu bunătate. 
„Dacă uneori cred că lumea e fundamental bună, 
aceasta se datorează şi lor.” Iată o cauzalitate dosto- 
ievskiană puţin obişnuită la un eseist. Lumea este 
bună pentru că există aceste vietăţi mici, modeste 
care au rostul lor în univers din moment ce sunt. 
Interpretul lui Dostoievski este atent la aceste relaţii 
ascunse. Şirul spaţiilor sporeşte: o sală mare, un cort 
construit din cearceafuri, o altă curte, un zid 
dezolant, un gard pe care într-o zi băiatul timid îl 
sare şi se rătăceşte (spaţiu deschis), din nou o 
cameră, o curte interioară. Acestea formează în 
După-amiaza de sâmbătă o reţea de topoi. Criticul îi 
ia în primire şi îi clasifică: spaţii închise (securi- 
zante) şi spaţii deschise, expuse, nelinştitoare. 
Paradisul are, după el, o înfăţişare domestică. Merge 
într-o zi în casa doamnei Sima şi acolo descoperă o 
încăpere în care domneşte o semiobscuritate 

odihnitoare, o canapea scundă, un covor în culori 
moi, iar pe covor un ceas; mai este, în fine, domnul 
Sima care doarme liniştit, vegheat de subtila santi- 
nelă, ceasul de pe covor. Un „spaţiu tulburător”, zice 
eseistul, preocupat de temă, un paradis în culori 
foarte lumeşti. Numai că în acest paradis odihnitor 
pătrunde imprevizibil tragicul: la puţin timp după 
vizita iniţiatică pe care o face copilul în casa doamnei 
Sima, eroul de pe canapea, predestinat, se părea, 
unei fericiri eterne, moare şi copilul cu mintea isco- 
ditoare se întreabă dacă nu cumva cel care a trădat a 
fost ceasul. Spaţiul închis devine noaptea o sursă de 
spaimă. Mirosul rufelor spălate are pentru naratorul 
din După-amiaza de sâmbătă valoarea simbolică pe 
care o are madlena pentru Marcel din În căutarea 
timpului pierdut de Marcel Proust. Este mirosul 
proaspăt al copilăriei, e imaginea unei purităţi origi- 
nare. Ea se asociază cu cealaltă imagine, a jocului cu 
frânghia. Cartea lui Valeriu Cristea abundă în 
asemenea subtilităţi care încurajează o lectură în 
mai multe registre. Din loc în loc trece prin paginile 
ei, spune chiar autorul, „un frison al impacienţei”. 
Copilul este, în fond, un timid solitar, manifestarea 
în faţa publicului este un chin. Când ajunge să 
spună o poezie la şcoală este un mare succes. Nici 
mai târziu, mărturiseşte el, nu l-a părăsit această 
jenă. A apărut pentru prima oară la televiziune 
de-abia în aprilie 1990, după ce depăşise, aşadar, 
vârsta de 50 de ani. Şi atunci după multe ezitări, 
insistenţe, replieri. Nu-i plac nici lui mulțimile 
oceanice, ca orice creator autentic suferă de agora- 
fobie. Este mefient față de necunoscuţi şi nu devine 
comunicativ decât de la un anumit grad de sigu- 
ranţă şi intimitate. Un alt tip de narator, alt fel de 
roman de familie și, mai ales, alte teme, fantasme, 
prezintă I. Negoițescu în a. lui, Straja dragonilor, 
publicată de Ion Vartic în 1994, după dispariția auto- 
rului. Este o confesiune provocatoare într-o cultură 
a pudorii, cum este cultura română. Negoiţescu se 
decide să spună totul, fără rușine, despre fantas- 
mele sale (între ele, cea mai obsesivă, este homose- 
xualitatea), reveriile interzise, cenzurate, opiniile 
sale de om matur (când își scrie amintirile) despre 
familie, autorități, miturile comunității românești 
din Transilvania. Și le spune, fără mari ezitări, 
într-un limbaj pe care scriitorul român îl evită de 
regulă. Un complex (complexul decenţei) pe care 
Negoiţescu îl învinge în timpul refugiului său în 
Germania, când își notează amintirile din copilărie 
și, implicit, primele experiențe homosexuale. Nu 

reuşeşte să încheie decât două capitole (Rochia de 
bal şi Convocat la director), publicate mai întâi în 
revista „Dialog” (1992) din Germania. La Addenda 
volumului din 1994 sunt asociate câteva pagini de 
jurnal din 1949, cu notații generale despre iubire „ca 
transcendenţa cea mai pură şi cea mai total umană”. 
A., atât cât este, se parea fi înainte de orice un roman 
indirect de formare şi un roman de familie. În 
amândouă tema prioritară este homosexualitatea. 
Temă explozivă, temă ocolită de prozatorii români 
chiar și în epica de ficţiune. Negoiţescu încalcă pro- 
gramatic această tradiţie şi, cu o sinceritate brutală, 
povesteşte de zeci, de sute de ori iniţierea lui în ceea 
ce francezii numesc, într-un limbaj aluziv, „gusturile 
particulare”. Se poate constata că romanul de familie 
din interiorul acestei naraţiuni autobiografice este 
bine scris, cu o tipologie şi situaţii de viaţă ce se 
rețin. În spaţiul sexualităţii aroganţa naratorului 
dispare şi nu ezită să întărească descrierile „incon- 
fortabile” cu citate din Faustîn traducerea lui Lucian 
Blaga. Din fericire, naraţiunea autobiografică aduce 
şi alte elemente. Ele dau substanță romanului de 
familie. Băiatul dezgheţat, precoce, cu „gusturi par- 
ticulare” pe care nu ştie încă să le numească, are un 
simţ de observaţie dezvoltat şi-i judecă dur pe cei 
din jur. Părinţii se poartă sever cu el şi acest fapt i se 
pare inacceptabil. Protestează, vrea să fie băgat în 
seamă, este înconjurat de o armată de mătuşi, pe 
care, când are ocazia, le sărută „cu foc”. Copilul are, 
uneori, crize de furie când tatăl vrea să-l pedep- 
sească, strigă „săriți, că mă omoară” şi fuge în 
grădină. Îi place să facă spectacol, proferează 
insulte, ameninţă. „Nu cred că eram un copil pervers 
— zice acum autorul —, dar mă mâna un teribil demon 
vital, un nemaipomenit impuls de afirmare, un indi- 
vidualism acut, poate şi o instinctivă tendinţă de 
dominare, înfrânte mai apoi de homosexualitatea 
care mi-a impus timidităţi şi, în fine, de rigorile 
istoriei.” Caracterizare rece, lucidă, puţin obişnuită 
în asemenea evocări. Autorii îşi idilizează, de regulă, 
copilăria, spaţiul paradisiac. Estetic vorbind, din 
această autoficţiune biografică, foarte crudă, de un 
curaj ce frizează, în multe fragmente, trivialitatea 
cea mai joasă, rămâne sugestia unui roman indirect 
despre lumea ardelenească din epoca interbelică și 
rămâne, ca o curiozitate, o ieșire din norma și noima 
prozei subiective românești (pudică, rușinoasă, 
încărcată de complexe, o proză în care lumina se 
stinge când eroii intră în camera de culcare — spațiul 
intimităţii absolute și al decenței aproape mistice), 

rămâne o schiță de roman gidian, teribilist, într-un 
stil voit provocator, cu fraze șerpuitoare și moliciuni 
feminine. 

Din unghiul pactului cu identitatea propriu genu- 
rilor biograficului, literatura subiectivă a lui Octavian 
Paler — Viaţa ca o coridă (1987), Don Quijote în Est 
(1994), Deșertul pentru totdeauna (2001), Convorbiri 
cu Daniel Cristea-Enache (2007) — are alte probleme, 
neliniști, mituri şi alt stil decât stilul estetizant al lui |. 
Negoiţescu, plin de frivolităţi și emfază. Paler are, ca 
model uman și stilistic, nu pe Andr€ Gide, ci mai 
degrabă pe Andre Malraux și pe Albert Camus sau pe 
filosofii spanioli Unamuno și Ortega y Gasset. Stil 
patetic, grav, probleme existenţiale, întrebări etice 
fundamentale. Toate cărțile lui au o puternică notă 
autobiografică și, mai ales ultimele sunt, în fapt, niște 
eseuri autobiografice. Eseul autobiografic, ca și eseul 
biografic, este un gen modern, se practică mult mai 
des de scriitorii care nu vor să-și povestească viaţa, fir 
cu fir, ci, pornind de la un număr de fapte semnifica- 
tive rămase în memorie, s-o comenteze, s-o pună 
într-o structură de existență (cum face Roland 
Barthes în a. structuralistă pe care o scrie) și să-și 
exprime, astfel, punctul de vedere despre marile 
teme ale existenţei și ale istoriei. Este stilul din 
Antimemoriile lui Malraux. Autobiograful, memoria- 
listul, diaristul (atunci când autorul scrie tocmai ceea 
ce vede, trăiește și comentează) dialoghează cu 
istoria și, astfel, se implică în istorie, chiar și atunci 
când o detestă. Paler îşi imaginează viaţa, înainte de 
orice, ca o coridă. Asta vrea să spună: fiesta, toreado- 
rul, taurul furios, distanţă mică între glorie şi moarte 
şi, mai ales, singurătatea luptătorului. Dar o singură- 
tate care se confesează nu mai este singură. Orice 
confesiune este, din această cauză, o soluţie de exis- 
tenţă, o încercare de a învinge Răul, Iubirea şi 
Moartea, cele trei fire care intră în urzeala coridei şi 
despre care vorbeşte de mai multe ori eseistul. Firele 
unei vieţi sunt, desigur, mai numeroase şi mai încâl- 
cite, şi e o mareiluzie să încerci să le descurci pe toate. 
Autorul încearcă totuşi, iar confesiunea lui dură 
propune câteva idei de a trăi moral, ca scriitor, într-un 
secol în care inchiziţiile laice au nesocotit de multe 
ori morala. S-a născut într-un sat de lângă Făgăraș, a 
ieşit, cu alte vorbe, dintr-o „discreţie milenară”: 
țăranii vorbesc puţin şi au un cod de existenţă de la 
care nu se abat. Copilul trăieşte într-un mit, apoi iese 
din el şi, acum când se uită în urmă, vede că mitul i-a 
călăuzit viaţa. Nu poate vorbi despre el decât în 
limbajul gravităţii. Copilului îi place să se joace, dar 

jocurile lui sunt uneori stranii. E fascinat de foc şi 
într-o zi e pe cale să dea foc casei. Curăţă tulpinile 
pomilor din grădină pentru că trunchiurile albe sunt 
mai frumoase. Îi e frică de lupi, dar mai tare îi e frică 
de câini. Mama este religioasă şi, când se roagă seara, 
tatăloironizează ca Ilie Moromete pe Catrina: „Lasă-l, 
că s-a culcat şi el” (e vorba, fireşte, de Dumnezeu). 
Când ajunge la şcoală (la Bucureşti) copilul din Lisa 
se adaptează greu, caută singurătatea şi descoperă 
plăcerea de a citi. Elementele epice sunt puţine în 
Viaţa ca o coridă, naratorul fuge mereu în eseu, aşa 
încât este mai uşor de reconstituit din cartea sa o 
viaţă a ideilor decât, propriu-zis, o biografie memora- 
bilă. Şcolarul e studios şi recalcitrant, studentul stă în 
Ferentari şi urmează trei facultăți, audiază cursurile 
lui G. Călinescu şi Tudor Vianu, scrie, noaptea, pe 
furiş, versuri, eseuri şi un roman, apoi le pierde. 
Hotărăşte, atunci, să nu mai scrie literatură şi se ţine 
de cuvânt până la 44 de ani. Se înţelege din aceste 
puţine date concrete că Octavian Paler refuză, în con- 
tinuare, să-şi povestească viaţa, vrea doar s-o anali- 
zeze în lumina fantasmelor sale: fantasmele unui 
intelectual lucid, trecut prin multe, nemulţumit de 
sine, decis să nu-şi idealizeze viaţa. Îşi face un portret, 
dar portretul moral trece rar dincolo de un număr de 
concepte. Este „un om de răspântie”, adoră marea şi 
căldura, anotimpul lui e vara, este grav şi dornic de 
tandreţe. 1 se pare a fi un sentimental care se suprave- 
ghează, e suspicios şi nu are nici o preţuire pentru 
zeflemea, viciul naţional. Este un spirit sedentar şi, 
imaginând viaţa ca o coridă, mărturiseşte că n-a 
văzut în realitate nici o coridă. Deviza lui este, după 
Stendhal, „doreşte mult, speră puţin, nu cere nimic”. 
Tânăr de tot, voia să scrie un eseu despre Turnul 
Babel şi o istorie a sinuciderilor. Se gândea, de 
asemenea, să reabiliteze Evul Mediu şi să dovedească 
că adulata Renaştere este, totuşi, epoca unor mari 
cruzimi şi a unor mari umilinţe pentru individ. Atunci 
învățații au fost arşi pe rug pentru credinţele lor, 
atunci Inchiziția a instaurat teroarea şi a instituționa- 
lizat suspiciunea. TudorVianu îl sfătuieşte să renunţe. 
Curios, erosul lipseşte aproape total din această con- 
fesiune. Adolescentul e pasionat de cărți, numai de 
cărţi, chipul unei femei tinere apare rar în calea lui. 
Nici mai târziu naratorul din această neobişnuită 
confesiune nu pare preocupat de viaţa erotică. 
Avertizează, e drept, chiar el că are superstiţia discre- 
ției şi lasă să se înţeleagă că omul este nu numai ceea 
ce face şi ce mărturiseşte că face, omul este şi o ființă 
care ştie să-şi tăinuiască intimităţile. ÎL detestă pe 

Casanova („Un Don Juan fără metafizică”) şi memori- 
ile lui îi par „un lung strigăt de regret al unui flecar”. A. 
se pierde, în acest fel, în speculație morală şi tema ei 
esenţială devine, în cele din urmă, aceea a relaţiei 
dintre fericire şi adevăr sau dintre frumos şi adevăr. 
Tema eternă a moraliştilor de ieri şi de azi. La sfârşitul 
secolului al XX-lea ea are o rezonanţă specială. Paler o 
reia dintr-o perspectivă subiectivă, judecându-se 
înainte de orice pe sine. Place această cruzime a ana- 
listului, place intoleranţa lui față de intoleranţă, con- 
secvenţa sa într-o morală a clarviziunii. Se regăseşte, 
cu alte argumente şi nuanţe noi, în Viaţa ca o coridă. 
Marea noastră problemă, zice el acum, este dacă 
putem să fim în acelaşi timp lucizi şi clarvăzători şi 
dacă putem concilia fericirea cu adevărul. Moralistul 
nu dă o reţetă, dar din comentariile sale se înțelege că 
nu putem fi mult timp fericiţi în minciună, iar fără 
luciditate destinul nostru seamănă cu acela al orbilor 
din tabloul lui Brueghel cel Bătrân. Poate creatorul 
adevărat să stea departe de vălmăşagul istoriei? Nu-şi 
pierde, oare, timpul şi nu-şi sacrifică opera ameste- 
cându-se în certurile dintre contemporani? Paler 
este, încă o dată, tranşant în această chestiune: indi- 
ferenţa, absenţa reprezintă forme de opţiune într-o 
istorie în stare de criză şi, în fond, în orice situaţie a 
istoriei. Literatura care nu vrea să se implice stă 
departe de adevăr. Paler reia aceste teme în cărțile 
ulterioare, eseuri morale sau romane eseistice, 
aducând nuanţe noi, dublând, triplând simbolurile şi 
miturile existenţiale care îl obsedează. Impresia 
generală este că scriitorul acesta cu capul ras ca un 
călugăr asiatic, cu ochii pătrunzători şi chipul împie- 
trit într-o suferință ce pare a veni de la începutul 
lumii, s-a logodit cu un număr de fantasme şi, ca în 
poemul lui Tudor Arghezi, logodna ţine de-a pururi. 
Evoluţia lui este o amplă mişcare în cerc, ca în unele 
romane moderne în care personajele nu fac decât să 
revină la punctul de pornire. E.M. Forster a vorbit de 
această strategie romanescă, vizibilă, în literatura 
noastră, în unele romane ale lui Marin Preda. În ese- 
istica morală şi filosofică a lui Paler, croită după 
modelul spaniol (Unamuno, Ortega y Gasset), nu 
franțuzesc (cu excepţia lui Albert Camus, modelul 
absolut pentru el), fantasmele ce vin şi pleacă în dis- 
cursul său asociază mai totdeauna biografemele 
autorului: satul în care s-a născut, părinţii (îndeosebi 
tatăl pe care îl mitizează, intrând, la acest punct, în 
conflict cu Jean-Paul Sartre şi cu Eugene Ionesco), 
plecarea la Bucureşti, dramele inadaptării, dezamă- 
girea crescândă provocată de lumea totalitarismului 

etc. Toate acestea vin şi revin în scrierile sale confe- 
sive, întărind astfel ideea că orice moralist este un 
manierist. Pentru Paler manierismul este nu atât un 
stil de a scrie, cât un exerciţiu moral şi spiritual, un 
mod de a-şi impune ideile. Eseurile lui sunt, în fapt, 
eseuri biografice, o speţă pe care a ilustrat-o cel mai 
bine în literatura postbelică românească. Revoluţia 
l-a găsit, cum singur spune, „interzis ca scriitor, şomer 
ca salariat şi suspect ca individ în societate”. Această 
condiţie i-a radicalizat şi mai mult spiritul. Un stil al 
urgenţei şi o retorică bine controlată a avertismentu- 
lui. Scriitorul îşi revede acum, în libertate, eseurile 
vechi şi le stilizează fără a schimba esenţa judecăților 
din interior. Tipăreşte, sub această formă revizuită, 
majoritatea eseurilor vechi şi publică altele noi- Don 
Quijote în Est, Vremea întrebărilor. Cronică morală a 
unui timp plictisit de morală (1995), Aventuri solitare. 
Două jurnale şi un contrajurnal (1996) ş.a. —, unde 
pot fi regăsite fantasmele anterioare. O antologie în 
limba franceză (Polemiques cordiales, 1991) selec- 
tează texte din Polemici cordiale (1983) şi Viaţa ca o 
coridă. Versiunea românească se cheamă Rugaţi-vă 
să nu vă crească aripi (1995), cu un capitol nou, Pagini 
răzlețe. Scriitorul face, mai întâi în „România liberă”, 
apoi în „Cotidianul” şi în alte ziare, o cronică morală a 
vieţii politice, arătându-se din ce în ce mai dezgustat 
de politicianismul românesc şi de ipochimenii lui. La 
început îi vituperează pe intelectualii „apolitici”, apoi 
înţelege zădărnicia de a părăsi literatura, recunos- 
când, loial, că a greşit. Publicistica lui angajată în 
stilul lui M. Eminescu şi al lui N. lorga are note acide. 
„Bizantinii” săi sunt politicienii corupți de toate 
culorile politice, îmbogăţiţii din perioada de tranziţie, 
oamenii vechiului regim care au intrat în afaceri sau 
în viața parlamentară. Articolele din ultimii ani arată 
o mizantropie din ce în ce mai neagră. Moralistul 
crede că gena naţională este compromisă şi că răul 
general nu mai poate fi oprit. Opiniile lui s-au bucurat 
de o mare audienţă. Scrierile eseistice merg în sensul 
cunoscut: confesiune, meditații morale şi politice, 
fapte curente de viaţă, analizate cu o cruzime care nu 
exclude un scepticism fundamental. Omul vigilent al 
Cetăţii este un Don Quijote într-o lume (lumea 
Estului) în care utopiile şi nostalgiile sunt impure. 
Sămânţa iubirii cade pe un sol îmbibat de ură şi, în 
genere, de mizerie morală. Moralistul nu mai crede în 
soluţii, se mulţumeşte să pună doar întrebări. Autorul 
este din ce în ce mai solitar şi din ce în ce mai puţin 
solidar cu timpul său, un Don Quijote care nu mai 
crede în iluzii, dar continuă să se bată cu morile de 

vânt. ÎL reabilitează pe Narcis (o veche fantasmă), 
văzând în el nu un simbol al frivolităţii, ci al cunoaş- 
terii de sine. Deșertul pentru totdeauna este un eseu 
romanesc sau un roman autobiografic, adică o 
autoficţiune cu o notă meditativă pregnantă. Stilul 
este, la suprafaţa textului, acelaşi: vehement subiec- 
tiv, moralistic, amestec de confesiune şi speculație în 
jurul marilor idei, cu o prelungire a faptelor de exis- 
tenţă spre mituri şi concepte. Scriitorul îşi asumă 
(sau, mai bine zis, încearcă să-şi asume) biografia şi 
să o justifice până la un anumit punct. Vorbeşte 
despre ea cu gândul la destin. Modelul Malraux şi 
modelul Camus nu îl părăsesc. Destinul e o experi- 
enţă transformată într-o conştiinţă. Octavian Paler 
gândeşte cam în aceiaşi termeni, definind destinul ca 
o sumă de eşecuri depăşite prin meditaţie. Nu îşi face 
un portret prea favorabil. Nu se crede un învingător, 
deşi a publicat un număr mare de cărţi, şi cărţile au 
avut (şi au în continuare) succes. Face recensământul 
întrângerilor şi, la sfârşit, când trage linia, se vede că 
intelectualul care scrie despre viaţa sa nu e deloc 
mulţumit de sine. Nu îi place pe unde a trecut, nu s-a 
simţit bine, cu adevărat, decât în copilărie, în Lisa din 
preajma munţilor Făgăraş. Copilăria este şi pentru el 
un paradis pierdut. Pierdut, dar nu uitat. Scriitura 
omului care a trecut hotarul senectuţii poate reînvia 
acest spaţiu miraculos. Tatăl (modelul uman şi meta- 
fizic), mama tăcută şi religioasă, rânduielile casei, 
micile şi marile evenimente ale satului, toate revin 
acum în memoria celui care simte respiraţia neantu- 
lui. Deşertul pentru totdeauna este, în tapt, o medita- 
ţie în marginea existenţei, fixată calendaristic din mai 
până în august. Naratorul (identificat cu autorul de 
pe copertă) a suferit un infarct şi, cu moartea în faţă 
(„încarcerat în mine însumi” — zice el), îşi reconstituie 
trecutul şi își gândeşte prezentul. O face în felul său, 
amestecând în confesiune şi meditaţie planurile 
temporale şi existenţiale într-o naraţiune fragmen- 
tară. Un eseist francez crede că fragmentul este un 
doliu al textului, o victimă a violenţei interioare, un 
accept al violului scriptic. Definiţia se potriveşte ese- 
urilor biografice ale lui Octavian Paler. Ca să întă- 
rească acest doliu, autorul scrie cu două peniţe: una 
care notează reflecţiile, amintirile fulgurante, faptele, 
pe scurt, de ordin biografic (jurnalul propriu-zis) şi 
alta care transcrie pagini dintr-un posibil roman, în 
care este vorba de un doctor Luca - filosof privat — şi 
de custodele unei biblioteci dintr-un loc care se 
cheamă Asybaris. Asybaris înseamnă, în ficțiunea lui 
Paler, partea noastră de infern. Interesul la lectură 

merge spre jurnalul propriu-zis, jurnal de idei etice. 
Aici se poate intui mai uşor portretul omului care nu 
ştie să-şi facă prieteni, omul sentimental care poartă 
în el o tristeţe nelămurită şi se ruşinează să vorbească 
despre ea. Nu ştie să devină „un om de lume” şi multă 
vreme nu vrea să audă că bătrâneţea există. Numai că 
bătrâneţea vine fără să fie chemată şi eseistul este 
nevoit s-o ia în seamă. Deșertul pentru totdeauna e, în 
esență, o meditaţie despre bătrâneţe, suferință şi, 
fatal, despre moarte. Istoria rămâne pe plan secund. 
Istoria nu este evocată decât ca să justifice fantas- 
mele proiectate de un spirit interogativ în conflict 
permanent cu le dehors şi le dedans. O scenă memo- 
rabilă este aceea în care copilul din Lisa Făgăraşului 
ajunge la Bucureşti la Liceul „Spiru Haret” îmbrăcat 
în costum tradițional, speriat de lumea din jur, blocat 
într-o tăcere agresivă. Ca scriitor, Paler reprezintă o 
alianţă curioasă de mesianism şi scepticism. Un spirit 
care „vede” mereu mituri şi se plasează, în actele lui 
de existență, în marea istorie. Retorica lui este 
solemnă și, deseori, reflecţiile sunt oraculare. E dificil 
să defineşti aceste eseuri „pline de probleme” scrise 
de „un om cu probleme”, care vrea să cuprindă totul, 
de la freamătul oţetarilor de pe strada sa până la ideea 
de divinitate şi metafizică, la fel de greu este să desci- 
frezi cine este, în fond, acest Marcus Porcius Cato 
Maior al epocii de tranziţie, care până în ultima clipă 
avieţii a biciuit imoralităţile politicienilor şi a încercat 
să distrugă, fără a reuşi, Cartagina din interiorul 
fiinţei româneşti, fără a se cruța pe sine. Monologurile 
lui Octavian Paler (căci mai toate sunt, în fapt, mono- 
loguri, discursuri redactate cu mare grijă) se consti- 
tuie în cele din urmă într-un lung eseu autobiografic, 
în care biografia propriu-zisă ocupă un loc minim. 
Numeroase sunt ideile omului despre biografia sa, 
înţeleasă în sensul lui Malraux (biografia individului 
are importanţă în momentul în care devine un 
destin). Aşa se face că în loc să vorbească despre 
femeile pe care le-a iubit, Paler vorbeşte, aici şi în 
celelalte scrieri confesive, despre singurătăţile şi tris- 
teţile sale. Când scrie şi, mai ales când se scrie, se 
gândeşte la mituri şi vede, în genere, lumea ca o reţea 
de mituri. În tinereţe era obsedat de Oedip, acum, la 
senectute, încearcă să prindă tragismul lui Narcis. 
„Omul cu probleme” suferă de o timiditate orgolioasă 
şi spiritul său e bănuitor, în ciuda opțiunii teoretice 
pentru mitologia mediteraneană, solară. Este, 
într-adevăr, un om serios, cum zice în repetate 
rânduri, preocupat să înţeleagă partea profundă a 
lucrurilor. lubeşte conceptele şi uneori abuzează de 

ele, este o natură stabilizatoare, ca şi Marin Preda, iar 
„Teacţionarismul” pe care îl reclamă nu-i decât o 
iubire lucidă şi o formă de devotament aspru pentru 
valorile clasice ale omului. El nu ia în râs tradiţiile spi- 
rituale şi nu acceptă nici sentimentalismele popora- 
niste. Şi-a construit, din cărți şi din propria meditaţie, 
un personaj pe care-l pune în naraţiunile sale subiec- 
tive (adică în toate scrierile sale) să se confrunte cu 
marile concepte. Eseul său biografic este o autoficţi- 
une în care nu cutează să treacă decât foarte rar 
pragul intimității. 

Un statut discutabil, greu de definit pentru că fic- 
țiunea domină prea mult nonficțiunea (confesiu- 
nea, eul biografic de care vorbește Marcel Proust și 
pe care îl elimină din ecuaţia literară Paul Valâry), 
are romanul autobiografic. O speţă curioasă pe care 
Albert Thibaudet o consideră superficială. Nu-i tot- 
deauna lipsită de valoare, dar dă mai totdeauna, la 
lectură, un sentiment de inconfort din cauza ambi- 
guităţii în care cititorul este invitat să se instaleze: e 
vorba de un personaj fictiv sau de autorul care se 
ascunde sub un nume de împrumut? Şi, dacă este 
vorba de cel care se povestește (sub alt nume), cât de 
sincer poate fi naratorul? Un exemplu, apropiat de 
epoca noastră, îl oferă Georges Simenon cu Pedigree 
(1948). Ela început să-și scrie memoriile la persoana 
întâi singular și, trimiţându-i-le lui Gide, acesta l-a 
convins să le rescrie la persoana a treia. A ieșit 
romanul, zis autobiografic, în care prozatorul antici- 
pează substanța din Me&moires intimes și din jurna- 
lele sale din anii '70 ai secolului trecut. Cine nu 
cunoaște însă aceste date citește Pedigree ca o operă 
de ficțiune și așa și trebuie citită, chiar dacă Flise din 
roman este mama prozatorului, că D6sir€ e tatăl său 
și că Roger este chiar el, naratorul și personajul 
central. Abilităţi, travestiri care nu sporesc nici 
valoarea, nici autenticitatea romanului. Romanul 
autobiografic pare, de aceea, un gen complice și 
neviabil estetic. Mai aproape de ficțiunea roma- 
nescă este o carte ca Viața ca o pradă a lui Marin 
Preda (1977), care prezintă, fără să se deghizeze, 
fragmente din biografia autorului. Cu adevărat viața 
lui este „un roman”, pentru că prozatorul știe s-o 
prezinte ca atare. O ficțiune asumată în care narato- 
rul, scriind despre sine, reconstituie o epocă și 
inventează un personaj memorabil: un tânăr, pe 
nume Marin Preda, venit dintr-un sat din Câmpia 
Dunării și care vrea să pătrundă cu orice preţ în lite- 
ratură. Istoria unui Rastignac rural ajuns la porțile 
cetăţii dâmbovițene. Pot fi aduse și alte exemple din 

literatura română: În preajma revoluţiei de C. Stere 
(un ciclu romanesc unde a. se amestecă în chip deli- 
berat cu memorialistica și cu ficțiunea epică), De 
două mii de ani... de Mihail Sebastian, un eseu 
romanesc combinat cu un roman de idei — roman ă 
these — și cu fragmente dintr-un jurnal intim, sau 
romanele lui Panait Istrati. Se cuvine să fie privită 
mai de aproape structura acestui gen pe care 
Philippe Lejeune îl definește astfel în Le Pacte auto- 
biographique : ar ti vorba de acele texte de ficțiune 
„în care cititorul poate avea rațiuni să bănuie, 
pornind de la unele asemănări, că există o identitate 
între autor și personaj, chiar dacă autorul neagă 
această identitate sau cel puțin nu o afirmă. 
Definiţie corectă, totuși insuficientă. Există, înainte 
de orice, două situaţii, două modele, în fine, două 
paradigme într-o narațiune bănuită a ascunde o a. 
Prima situație este aceea în care autorul recunoaște, 
de la început, că romanul pe care l-a scris se referă la 
biografia lui, în totalitate sau într-o oarecare măsură. 
Nu ascunde, așadar, identitatea dintre autor și pro- 
tagonistul romanului. Cititorul nu mai trebuie, 
atunci, să ghicească asemănările, coincidenţele. 
Este pus în temă, acceptă pactul propus de scriitor. 
Schema clasică (autor = narator = protagonist) func- 
ționează în acest caz cu acceptul tuturor actorilor 
angajați în acest proces. Inclusiv acceptul lectorului, 
personajul absent, necunoscut, acela care dă viață 
narațiunii și o umple de simboluri. Lectorul nu știe 
dacă toate situațiile din roman sunt autentice sau 
inventate (parțial) de autor, dar îl crede pe cuvânt. 
Crede aproape tot sau că tot ce i se întâmplă prota- 
gonistului i s-a întâmplat celui care povestește 
(naratorul = autorul). Chiar dacă este vorba de o a. 
pusă (integral sau parțial) într-o ficțiune. Al doilea 
caz este acela când autorul se ascunde sub un nume 
de împrumut în roman. Există doar suspiciunea că 
şi-a pus viața în narațiune. Lectorul este avertizat de 
acest transfer (sau de această complicitate) de 
comentatorii indiscreți ai operei sau de martorii ce 
trăiesc în jurul autorului. Poate chiar de autorul care 
lasă să se scurgă informații în acest sens. Mai târziu, 
când autorul nu mai există, apar cercetătorii care 
desfac arhivele și lămuresc lucrurile: cutare personaj 
feminin a existat în realitate, a fost iubita autorului, 
sub chipul părintelui autoritar din roman se ascunde 
chiar tatăl prozatorului, reputat pentru tendințele 
tiranice în familie etc. Chiar Marin Preda mărturi- 
seşte că Ilie Moromete este tatăl său, Tudor Călărașu, 
şi că drama familiei Moromete este drama familiei 

sale cu două sau trei rânduri de copii. Lectorul, per- 
sonajul absent, acela care asamblează faptele și le 
dă un sens, devine un detectiv mereu la pândă: 
identifică probele, le compară și la urmă dă un 
verdict. Dar verdictul de identitate nu are nimic de-a 
face, nici într-un caz, nici în celălalt, cu valoarea 
estetică a naraţiunii. Valoarea romanului total sau 
parțial autobiografic, recunoscut sau secretizat de 
autor, depinde de alți factori. Autenticitatea lui 
trebuie căutată în altă parte și cu alte mijloace de 
investigație. Pentru primul model poate fi luat cazul 
narațiunilor lui Panait Istrati. Mai toate scrierile sale, 
romane sau povestiri, au o puternică dimensiune 
autobiografică. Ele sunt narate la persoana întâi 
singular, naratorul se identifică fără echivoc cu per- 
sonajul din interior și nu lasă nici un dubiu că tot el 
este autorul de pe copertă. Așa că ecuaţia este 
completă: autor=narator=personaj. Pactul roma- 
nesc acoperă integral pactul autobiografic, pactul 
de identitate. Strategia se dovedește bună, produc- 
tivă, elastică: prozatorul vorbește despre aventurile 
sale existenţiale, folosind prilejul să vorbească, 
totodată, despre lumea pe care o colindă. O întreagă 
tipologie și o cronică bogată de întâmplări pitorești 
intră, astfel, pe poarta narațiunii autobiografice. 
Intră și rămân în memoria lectorului. Aici nu mai 
este vorba de „trepte de asemănare”, cum le zice 
Philippe Lejeune, pentru că totul este jucat pe față, 
totul este mărturisit de la început. A. se suprapune 
total peste ficțiune sau invers. Totuși se întâmplă un 
fapt inevitabil: ficțiunea începe să ia locul, încet-în- 
cet, a. Încet sau poate chiar de la început, pentru că 
povestindu-și viața, autorul, vrea, nu vrea, începe 
s-o ficționeze, să-i dea o dimensiune epică, s-o 
treacă în literatură. Și chiar dacă n-o face cu bună 
ştiinţă, faptele narate fug singure spre literatură de 
la un anumit grad de expresie. Este o regulă aproape 
generală. Romanele autobiografice devin cu timpul 
romane propriu-zise, opere de ficțiune, percepute 
ca atare de cititorii altei generaţii. Condiţia este ca 
epica din interior să aibă substanță, altminteri 
romanul autobiografic dispare din atenţia publicu- 
lui, indiferent de gradele (treptele) de asemănare. 
Așadar, o primă concluzie: romanul autobiografic 
își pierde treptat caracterul autobiografic și se con- 
fruntă cu sensibilitatea estetică a timpului ca oricare 
altă scriere epică. Dacă nu rezistă acestei confrun- 
tări, rămâne un document de epocă. Situaţia este 
aceeași și în cazul romanului secret autobiografic, 
bănuit că reproduce fapte petrecute în realitate. S-a 

spus, de exemplu, că în Volupte Sainte-Beuve face o 
mie de aluzii la Victor Hugo și la povestea de amor 
pe care el, criticul, a avut-o cu Adele Hugo. Lectorii 
informați pot depista și azi asemenea referințe și, 
comparând datele romanului cu documentele 
acestei iubiri ilicite, să confirme ceea ce se bănuia 
atunci când romanul a apărut (1834): autorul 
(Sainte-Beuve) și-a pus amorul secret în roman, 
romanul este „cu cheie”, tipologia lui poate fi dese- 
cretizată. Întrebarea este dacă mai există, azi, 
asemenea lectori erudiți în afară de cei câţiva cerce- 
tători interesați de viața și opera marelui critic. Cu 
certitudine nu și, chiar dacă ar fi, asemenea aluzii 
deconspirate nu pot avea importanţă pentru citito- 
rul postmodern. La fel poate fi privit și cazul roma- 
nului Adolphe al lui Benjamin Constant (scris în 
1806 și editat în 1816), socotit de istoricii literaturii 
ca unul dintre primele romane de analiză. 
Contemporanii au remarcat faptul că este vorba, în 
fapt, de o ficțiune autobiografică și că autorul, 
cunoscut pentru viața lui sentimentală bogată și 
agitată, a transpus o parte din istoria sa intimă în 
roman. Cititorii din generaţiile următoare au pierdut 
însă acest gust pentru cheile biografice ale operei, ei 
urmăresc altceva în roman, și anume fineţea analizei 
psihologice. Exemplele s-ar putea înmulţi. Înche- 
ierea este că romanul autobiografic (mărturisit sau 
ascuns, identificat total sau doar parțial) se pierde, 
din fericire, în ficțiune. Din proza postbelică româ- 
nească, în paradigma romanului autobiografic pot fi 
citate și romanele lui Paul Goma. Bonifacia, de 
pildă, este un roman cu cheie: cu personaje ce pot fi 
cunoscute, prozatorul și cei care au trăit evenimen- 
tele epocii la care se referă narațiunea acut subiec- 
tivă, ușor deghizată, de acest prozator aflat mereu în 
răspăr cu istoria și cu lumea prin care trece. După o 
vreme cheile se pierd și analogiile, deghizările, pro- 
totipurile dispar în ficțiunea epică. Rămâne 
romanul, ca atare, care, dacă este puternic, învinge 
documentul, semnele realului, subiectivitatea radi- 
cală a autorului, pe scurt asimilează a. și impune 
puterea de sugestie a creaţiei. Aceasta este, în fond, 
soarta oricărui roman autobiografic valabil estetic: 
ficțiunea să învingă, în timp, și să transforme un 
pact de identitate specific a. într-un pact de verosi- 
militate (expresivitate), adică un pact de creație. Se 
întâmplă același proces și în ceea ce numim 
romanul memorialist sau romanul-jurnal. 
Discursul autobiografic se regăseşte și în ceea ce 
se numeşte „cartea vorbită”: confesiunea provocată 

şi susținută de un confident (de regulă un jurnalist 
cultural experimentat), devenit interlocutor. Un tip 
de discurs foarte răspândit azi, în epoca internetu- 
lui şi susținut de personaje venite din toate profesi- 
unile, de la filosoful de profesie la vedeta de cinema 
sau jucătorul de fotbal. Literatura subiectivă nu-și 
poate revendica toate aceste discuţii (cele mai 
multe dintre ele) mondene, cu rosturi comerciale, 
nu estetice. Există, totuși, în această imensă canti- 
tate de tipărituri, cărți care pot interesa literatura 
şi pot chiar intra și rămâne în literatură. Mai ales 
acelea în care este vorba de o mare personalitate 
intelectuală, dar nu numai. Pot fi și oameni simpli, 
fără titluri academice, care își povestesc viața și, 
înregistrată, scrisă de cineva (un interlocutor inte- 
ligent și talentat), viaţa să devină o confesiune cu 
valoare estetică. În acest caz e greu de precizat cine 
este autorul: cel care întreabă, notează și comen- 
tează sau cel care vorbește și se lasă tras de limbă de 
interlocutorul care o scrie. Sigur e că valoarea con- 
fesiunii orale depinde de amândoi actorii. În primul 
rând, de cel care are ce povesti (are o biografie plină 
de fapte semnificative), dar și de cel care știe să 
chestioneze, să selecteze, să scrie, dând o ordine și 
o identitate celui care se confesează. Plaja acestui 
tip de discurs epic în doi este largă. De la convor- 
birile lui Goethe cu Eckermann până, să zicem, la 
Jurnalul de la Păltiniș al lui Gabriel Liiceanu cu 
Constantin Noica ori alte cărţi vorbite, precum cea 
din 1994 cu Petru Dumitriu. 

AVANGARDĂ. Termenul, de sorginte militară, 
e asociat mișcărilor artistice radical-inovatoare 
începând cu primul deceniu al secolului al XX-lea 
şi până în anii '40. În teoria culturală se vehicu- 
lează adeseori conceptul „a. istorică”, indicând 

delimitarea cronologică a fenomenului - istorici- 
zat sau clasicizat în Europa după al Doilea Război 
Mondial —, dar şi delimitarea sa de aşa-numitele 
„neoavangarde” specifice contraculturii anilor '60 
şi mişcărilor succesoare (transavangardă, posta- 
vangardă ş.a., | novissimi, OULIPO, acţionism, situa- 
ţionism ş.a.). Potrivitlui Matei Călinescu, primele uti- 
lizări ale termenului datează din secolele XVI-XVII. 
Adrian Marino indică drept primă publicaţie „avan- 
gardistă” o revistă asociată propagandei militare a 
Revoluţiei franceze: „LAvant-garde de lArmee des 
Pyrences Orientales” (1794), insistând asupra sem- 
nificaţiei originare, de „nucleu militar/militant” în 
jurul căreia se va constitui o Weltanschauung. A fi „în 
prima linie” se asociază prin urmare cu spiritul com- 
batant minoritar, noutatea revoluţionară, anticipaţia 
şi riscul. Potrivit lui Marino, „Cine spune avangardă 
spune atac, polemică, luptă, luarea cu asalt a unor 
poziţii depăşite, sclerozate, răsturnarea violentă şi 
radicală a obstacolelor întâlnite. Avangarda este şi 
trebuie să fie agresivă, sau nu există”. Accepţia lite- 
rar-artistică pe care o are a. se va cristaliza către 
jumătatea secolului al XIX-lea (mai întâi prin 
saint-simonieni ca E. Barrault), iar pentru Sainte- 
Beuve devine chiar un atribut curent al modernilor. 
Tot din Franţa provin, după 1870, primii precur- 
sori notorii ai revoluţiei literare avangardiste: poeţi 
„blestemaţi” ca Lautreamont şi Arthur Rimbaud, 
Alfred Jarry şi mişcarea pariziană a „fumiștilor”. În 
artele plastice primele simptome avangardiste sunt 
asociate unor direcţii picturale precum fauvismul, 
iar în plan atitudinal cu „saloanele independenţilor”, 
autosegregaţi în raport cu artiştii expozanţi. A. îşi are 
originea în cultura decadenţei europene, dar se ori- 
entează — după 1905 — într-o direcţie opusă acesteia, 
activistă şi transgresivă, eliberatoare inclusiv la 
nivelul sintaxei (prin eliminarea conectorilor frastici: 
„cuvintele în libertate” futuriste) sau prin autono- 
mizarea exclusivă a unui atribut definitoriu, precum 
culoarea sau forma (pictura pură, sculptura pură). 
Treptat, a. se generalizează la nivelul tuturor artelor: 
arhitectură, muzică, teatru, film, ambient, design 
tehnologic. Transformismul ei „formalist”, „materia- 
list”, „antimetafizic” şi „scientist”, ca şi sensibilitatea 
emancipatoare (preocuparea pentru artele populare 
sau „primitive”, pentru arta copiilor, a alienaţilor 
psihic ş.a.m.d.) vor impulsiona aşa-numita „cotitură 
lingvistică” la nivelul studiilor literare, prin Şcoala 
Formală Rusă (1914) sau prin Cercul Lingvistic de 
la Praga (1926). Un obiectiv central îl constituie 

delegitimarea categoriilor „înalte” în favoarea celor 
„joase”, marginalizate sau excluse social: o revoltă 
a periferiei împotriva autorităţii centrului. Aceasta 
explică, printre altele, prezenţa masivă a alogenilor 
şi, în particular, a evreilor în cadrul mişcărilor de a. 
Din motive socioculturale asupra cărora s-au oprit 
istorici ai fenomenului precum Steven A. Mansbach 
sau (în România) Ov. S. Crohmălniceanu, ponderea 
elementului evreiesc în interiorul a. româneşti a fost 
superioară celei din alte ţări europene, ceea ce a ali- 
mentat antisemitismul cercurilor culturale oficiale şi 
i-a împins pe unii avangardişti evrei să se legitimeze 
de la „precursori” neevrei ca Brâncuşi sau Urmuz. 

În vocabularul criticii autohtone termenul a. e 
atestat deja într-o scrisoare din 1894 a viitorului 
estetician Mihail Dragomirescu către Titu Maio- 
rescu,; aflat încă la studii în capitala Germaniei, cel 
dintâi asociază a. cu muzica lui Richard Wagner, 
apărând-o în faţa mentorului său cu gusturi mult 
mai clasicizante. Devenit, după Primul Război 
Mondial, unul dintre principalii adversari ai a., 
Mihail Dragomirescu va coordona - de pe poziţii 
programatic ostile — prima teză de doctorat autoh- 
tonă despre fenomenul în speţă, Anarhismul poetic 
de Constantin I. Emilian (1932). Totuşi, deşi scrisă 
dintr-o perspectivă conservator-clasicizantă, vehe- 
ment antimodernistă, lucrarea are meritul de a fi 
primul studiu istoric şi tipologic despre modernita- 
tea poetică radicală apărut în România. De remarcat 
faptul că autorii care vehiculează în epocă termenul 
a. nu sunt artiştii „novatori”, ci criticii literari sau 
ideologii conservatori. Simptomatic, o publicaţie 
afiliată, prin C. Rădulescu-Motru, conservatorismu- 
lui politic postjunimist, „Noua revistă română”, îşi 
deschide, după 1912, paginile tinerilor promotori ai 
revoluţiei artistice, publicând texte de Tristan Tzara, 
Ion Vinea, Adrian Maniu sau E Aderca. În plus, 
„revoluționarii artei” folosesc alţi termeni pentru 
desemnarea fenomenului în speţă, fiindu-i prefe- 
rate, până târziu, formule ca „literatură nouă”, 
„modernism” sau „modernism extremist” (E. Lovi- 
nescu). În 1914-1915 apare la Craiova o publicaţie 
cu titlul „Avantgarda”, ulterior „Avangarda”, fără 
nicio legătură cu literatura şi arta inovatoare. Alteori 
termenul e asumat, ocazional, de scriitori nea- 
vangardişti precum Gala Galaction (apropiat 
cercului boem-decadentist al lui Alexandru Bogdan- 
Piteşti) într-o scrisoare din 1912 către G. Ibrăileanu: 
„...Voi face un mic volum de avangardă pe care îl 
editează Cocea”. Afinitatea dintre a. artistică şi 

stânga politică, anarhistă sau socialistă, e definitorie 
pe fondul aversiunii față de mercantilismul burghez. 
Scriitorul şi publicistul de orientare socialistă N.D. 
Cocea a stimulat, prin revistele editate în preajma 
lui 1910 („Viaţa socială”, „Rampa”), prin aliaţi literari 
ca Tudor Arghezi şi discipoli ca Ion Vinea, emanci- 
parea modernistă a artei „angajate”: este distanţa 
dintre „Contemporanu/”, revista ieşeană a lui |. 
Nădejde şi C. Dobrogeanu-Gherea, şi „Contim- 
poranul” lui lon Vinea şi Marcel Iancu. Formula 
aferentă — care se va impune în deceniile interbelice 
— este „modernismul de stânga”. Nu este vorba 
despre un autonomism de felul „artei pentru artă” 
sau al esteticii „turnului de fildeş”, ci despre o 
acţiune de (potenţială) eliberare a mentalului 
colectiv prin intermediul unei arte „independente”, 
prospective, produs al unei „minorităţi luminate” de 
artişti inovatori, înainte de orice, ai limbajelor artis- 
tice, dar orientaţi ideologic. De altfel, ştergerea gra- 
niţelor între artă şi viaţă, intervenţia activă în mode- 
larea ambientului, predilecţia pentru ready made, 
întâmplare, performanţă, acţionism, valorizarea 
intensității experienţei, a agresivităţii şi şocului sunt 
permanent invocate de avangardişti. A. testează 
limitele artei ca formă şi convenţie, arta devenind, la 
limită, decupaj contextual, iar receptorul fiind 
provocat să colaboreze activ, atribuind semnificaţie 
artistică obiectului (precum pisoarul lui Marcel 
Duchamp, prin expunerea sa ostentativă ca obiect 
de artă). Preferinţa pentru opera deschisă, procesu- 
ală, şi pentru virtualitate în detrimentul formei 
închise, antiacademismul virulent, refuzul „capo- 
doperei” au un caracter manifest; ideea progresului 
artistic prin inovaţie şi invenţie e legată de o accepţie 
„tehnico-ştiinţifică” a artei, căreia i se adaugă carac- 
terul ideologizat în sens „revoluţionar” şi „antibur- 
ghez”: adresată „tinerimii”, arta de a. este menită să 
transforme lumea, poezia de a. are drept misiune să 
opună rezistență „oprimării” (Georges Ribemont- 
Dessaignes), inclusiv comercializării şi standardi- 
zării, luptând împotriva convențiilor opresoare şi 
modelând sensibilitatea emancipată a viitorului. 
Tensiunea dintre elitismul dogmatic al mijloace- 
lor şi democratismul eliberator al scopurilor con- 
stituie un paradox al mişcărilor de a., esenţial- 
mente anarhiste, antisistem, dar vizând, adesea, 
„regenerarea” lumii prin politicile de forţă ale 
unor mişcări colectivist-totalitare de tipul fascis- 
mului (futurismul italian) sau, mai ales, de tipul 
bolşevismului (futurismul rus, constructivismul 

german, suprarealismul francez). Pe urmele lui 
Mihail Bakunin, a. cultivă distrugerea ca formă de 
creaţie, vădind afinități profunde cu „revoluţia per- 
manentă” propovăduită de Lev Troțki. Un alt 
paradox vizează însăşi poetica avangardistă, în 
cadrul căreia cultivarea haosului, a indeterminării, a 
anarhiei şi discontinuităţii, opusă prin excelență 
armoniei clasice, apare dublată de un „programa- 
tism” foarte riguros şi strict, marcat inclusiv prin 
poetica explicită a manifestelor, texte „combatante” 
în care unii cercetători, precum Ion Pop, au văzut un 
tip caracteristic de literatură, subliniind latura lor 
teatrală, cabotină. Ambivalenţa caracterizează de 
asemenea imaginarul mitologic avangardist, deo- 
potrivă definit de figura lui Prometeu şi a lui Ulise. 
Dincolo de genul proxim al a. istorice, ar fi în 
discuţie, probabil, mai curând avangardismele con- 
curente, animate adesea de aceiaşi militanţi conver- 
tiţi de la un „ism” la altul. Pe urmele lui Gilbert 
Durand şi ale lui Mihail Bahtin, eseistul Caius 
Dobrescu a identificat trei mari modele antropolo- 
gice ale a.: războiul (caracteristic futurismului 
italian), revoluţia (emulată de suprarealişti) şi car- 
navalul (propriu dadaismului, cu anarhia sa ludică, 
histrionică şi relativistă, atrasă de cultura populară). 
Unele a. au un caracter „apolinic”, neoclasicizant, 
cultivând rigoarea formelor pure în vederea simpli- 
ficării „funcţionale” a existenţei (cubismul, con- 
structivismele, Bauhaus, De Stijl). Altele, dimpo- 
trivă, au un caracter „dionisiac”, „barbar” (expresio- 
nismul, futurismul, dadaismul, zenitismul sârb). 
Există, apoi, a. „materialiste” şi a. „mistico-ezote- 
rice” (precum cea din jurul revistei „Le Grand Jeu”) 
sau diverse combinaţii între acestea. Este inexactă 
definirea a. ca fenomen nu doar antitradiţionalist, 
ci şi antitradițional. Refuzând tradiţiile canonice, 
instituționalizate, autoritare, avangardiştii recon- 
diționează tradiţii uitate, ocultate, de unde intere- 
sul suprarealiştilor pentru ermetism şi magie, al 
dadaiştilor pentru arta neagră, al futuriştilor pentru 
arta Renaşterii şi pentru commedia dell' arte, al 
constructiviştilor pentru stilurile romanic şi 
bizantin etc. Rămâne totuşi valabilă definirea a. în 
termeni de „opoziţie şi ruptură” faţă de establish- 
ment, avansată de către Eugene Ionesco în Discours 
sur l' Avant-garde, dar este inexactă şi subsumarea 
a. în ansamblu „negativismului” sau nihilismului 
radical. Pot exista a. „anarho-nihiliste” (dadaismul) 
şi avangarde „constructive” (constructivismul). 
Este, de asemenea, definitorie opoziţia a. faţă de 

naționalism,  localism,  tradiționalism, cărora 
încearcă să le dinamiteze din interior, pe toate căile, 
codurile şi convențiile, limbajele şi reprezentările, 
de la ironiile antiprovinciale din poezia primului 
Tzara la deconstrucţiile semantice şi lexicale din 
poemele lui Gherasim Luca, mergând până la inven- 
tarea unor limbi de uz personal, fără legătură cu o 
comunitate sau alta: zaum, gga, leoparda ş.a.m.d. 
De fapt, a. refuză orice formă de înrădăcinare, de 
societate închisă. Totuşi, mult clamatul „internaţio- 
nalism” al artei avangardiste, ruperea rădăcinilor (şi 
prin expatriere), ca şi cosmopolitismul asociat 
(după Guy Scarpetta) nu exclud un determinism 
etno-cultural insidios şi mobil, cu geometrie varia- 
bilă. Expresionismul, de pildă, este un produs forma 
mentis cultural german (inclusiv iudaic), suparealis- 
mul — pentru cea franceză, futurismul — caracteristic 
pentru cea italiană sau rusă (în Italia, futurismul 
aspiră să resuscite mândria imperială a Romei 
antice şi a Renaşterii italiene). Expresionismul a fost 
slab reprezentat în țările meridionale, futurismul şi 
suprarealismul - în ţările anglo-saxone; chiar 
ultrainternaţionalista mişcare Dada a cunoscut 
conflicte interne „naţionaliste” (cum ar fi cel între 
Tristan Tzara şi Richard Huelsenbeck). Antiarta, 
antiliteratura, antiromanul ş.a. trebuie privite şi ele 
ca nişte figuri de stil; dacă Arta cu majusculă e 
acuzată că s-ar fi prostituat (|. Vinea), pentru mulți 
avangardişti poezia rămâne arta-pilot, învestită, în 
buna „tradiţie” a romantismului, cu o funcţie cvasi- 
soteriologică: proza lui Urmuz, Geo Bogza, Gellu 
Naum şi M. Blecher, pictura lui Victor Brauner etc. 
sunt privite adesea pe dimensiunea lor „poematică”. 
Se poate vorbi, mai ales în cazul suprarealismului, 
despre o opoziţie între „poezie” (zeificată) şi „poem” 
(caricat ca „pohem” de Gellu Naum) sau între 
„poezie” şi „literatură” (ultimul termen fiind asimilat 
convenției, formelor goale, falsităţii decorative). 
Unele controverse teoretice au în vedere legitimita- 
tea considerării expresionismului sau a suprarealis- 
mului ca a., pornind de la premisa că avangardele 
istorice se caracterizează prin refuzul „interiorităţii” 
în favoarea „suprafeţei”, sub semnul unei troţkiste 
„revoluţii permanente”. În fapt, atât expresionismul, 
cât şi suprarealismul au un caracter ambivalent; 
ambele cunosc o fază avangardistă, revoluţionară şi 
programatică, pe care o depăşesc la un moment dat, 
stabilizându-şi un alt tip de identitate. Nu același 
lucru se întâmplă când anumiţi termeni asociaţi a. 
îşi deplasează semnificaţia istorică, de curent artistic 

determinat, către una tipologică: se vorbeşte, astfel, 
şi astăzi despre „futurism” în arhitectură, film sau 
design, fără a avea neapărat în minte acţiunea ante- 
belică a lui ET. Marinetti, Umberto Boccioni sau 
Ardengo Soffici. Însuşi conceptul a. — ca şi clasicis- 
mul, romantismul sau barocul - comportă o 
accepţie istorică şi una tipologică (transistorică). 
Prima mişcare importantă a a. europene cu reverbe- 
raţii semnificative în România a fost futurismul lui E 
T. Marinetti, al cărui manifest inaugural a fost lansat 
în „Gazzetta dell'Emilia” din Bologna pe 5 februarie 
1909, apoi în cotidianul francez „Le Figaro” din 20 
februarie acelaşi an şi, simultan, în mai multe ţări 
europene şi extraeuropene. E de remarcat că, în 
pofida multiplelor relaţii ale poetului italian cu pro- 
tipendada literară bucureşteană, prima apariţie 
românească a manifestului „viitorist” nu a fost 
găzduită într-o publicaţie din Capitală, ci de o revistă 
craioveană, „Democraţia” (condusă de un publicist 
obscur, Mihai Drăgănescu) şi de una sibiană — „Ţara 
noastră”. Într-un comentariu însoțitor publicistul 
craiovean semnalează, precaut, decalajul dintre 
cultura română şi cea italiană, insistând asupra 
incompatibilităţii radicalismului anarhic al mani- 
festului cu imaturitatea culturii române, o cultură 
„tânără” care nu avea de ce să-şi „ardă bibliotecile” 
încă inexistente. Diagnostic corect: în pofida entuzi- 
asmului unor grupuscule conectate la ultimele des- 
coperiri tehnice şi artistice, pe fondul aşteptării mai 
generale a unor evenimente capabile să renoveze o 
Europă în „decadenţă”, România antebelică nu 
oferea nici pe departe un mediu propice dezvoltării 
unei mişcări de a., motiv pentru care puţinii inova- 
tori autohtoni vor „evada” din „periferie” inserân- 
du-se în mari culturi occidentale (Franţa, în primul 
rând), fenomen denumit de lon Vinea „modernism 
de export”; este cazul unor artişti plastici precum 
Constantin Brâncuşi, Artur Segal, Marcel Iancu, 
Victor Brauner, Hans  Mattis-Teutsch, Jacques 
Herold sau al unor scriitori ca Tristan Tzara, 
Benjamin Fundoianu/Fondane, Mihail Cosma/ 
Claude Sernet, Ilarie Voronca, Gherasim Luca, Paul 
Păun ş.a. Un manifest prefuturist - prin ton — 
lansase, totuşi, la Bucureşti, poetul simbolist Ion 
Minulescu (Aprindeţi torțele!, în efemera „Revista 
celorlalţi”, 1908), autor al volumului Romanfe pentru 
mai târziu. Iniţiativa sa avea loc pe fondul unei 
„secesiuni” a estetizanţilor autohtoni în raport cu 
tentativele de „academizare” a noului curent prin 
intermediul criticului universitar Ovid Densusianu, 

director al publicaţiei citadinizante „Vieaţa nouă”. 
Rolul lui Minulescu în autohtonizarea simbolismu- 
lui (ca şi, mutatis mutandis, cel al lui Tudor Arghezi) 
nu poate fi separat de angajarea sa în promovarea 
inovației artistice radicale. În anii imediat premer- 
gători Primului Război Mondial simbolismul 
românesc (ca şi întreg estetismul european) îşi epu- 
izează însă rapid resursele estetice. Ca şi în alte ţări 
europene romanice, apariția mişcărilor de a. consti- 
tuie o „mutaţie” a simbolismului decadent din care 
se dezvoltă anarhic, subminându-i convențiile şi 
polemizând cu o întreagă tradiţie clasică sau roman- 
tică. O tradiţie în acelaşi timp burgheză şi națională 
(nu doar ruralistă sau localist-provincială), căreia 
avangardiştii îi contrapun o artă internaţională, 
cosmopolită şi citadină, exaltând cele mai noi des- 
coperiri ale tehnologiei moderne. De fapt, obiecti- 
vul a. este elaborarea unui nou mimesis, capabil să 
capteze în şi prin materialitatea limbajului sensibili- 
tatea „vieţii moderne”, cu dinamismul, transformis- 
mul, imprevizibilul şi haosul ei lipsit de transcen- 
denţă, vitalist şi emancipator. Falimentul esteticilor 
normative, criza filosofiei de sistem, proliferarea 
anarhismelor politice, laicizarea şi democratizarea 
progresivă a societăţii, agonia monarhiilor imperi- 
ale, revoluţia epistemologică marcată de „maeştri 
ai îndoielii” precum Karl Marx, Friedrich Nietzsche, 
Sigmund Freud sau Henri Bergson, de marile des- 
coperiri ştiinţifice (teoria relativităţii, geometriile 
non-euclidiene) sau tehnologice (electricitatea, 
cinematograful, automobilul, aviația, comunicaţi- 
ile la distanță) au drept corespondent, în artă, o 
violentă criză a reprezentării, căreia a. va încerca 
să-i dea răspunsuri de tip nonfigurativ (abstracţio- 
nismul) sau hiperfigurativ (reportajul), ca alterna- 
tive la vechile modele „epuizate”. Utopia „eliberării 
totale”, nevoia rupturii faţă de o tradiţie resimţită 
ca opresivă, anchilozată şi spiritul combativ al a. se 
asociază cu o proliferare a -ismelor în artă: după 
1905 sunt consemnate mai multe zeci de asemenea 
-isme în ţările Europei şi pe alte continente (expre- 
sionismul, cubismul, akmeismul, imagismul, futu- 
rismul, dadaismul, suprematismul, constructivis- 
mul, zenitismul). Imperativului eliberării de sub 
tutela convențiilor artistice (versul liber/alb, cuvin- 
tele în libertate, dinamitarea convențiilor de specie 
şi gen) îi corespunde necesitatea eliberării de sub 
tutela convențiilor sociale resimţite ca opresive. Pe 
fondul unui sentiment apocaliptic de „sfârşit de 
veac”, animat de speranţe mesianice şi de utopii 

progresiste, apar şi în România câteva publicaţii 
efemere scrise de tineri postsimbolişti ce anunţă o 
„revoluţie a sensibilităţii”. Cea mai cunoscută dintre 
ele este „Simbolul” (1912), printre ai cărei iniţiatori 
se numără Ion Eugen lovanaki (viitorul lon Vinea), 
S. Samyro (viitorul Tristan Tzara), Marcel Iancu (elev 
al pictorului postimpresionist Iosif Iser), Emil Isac 
(printre puţinii simbolişti ardeleni) şi Adrian Maniu 
(devenit după război unul dintre artizanii neotradi- 
ţionalismului bizantinizant de la revista „Gândirea”). 
O altă publicaţie „simptomatică”, scoasă la laşi de 
un grup de emuli ai lui Arghezi, este la fel de 
efemera „Fronda” (1912). În toamna lui 1915 apare 
la Bucureşti revista de atitudine civică şi artistică 
„Chemarea”, editată de Ion Vinea; prezenţa cea mai 
sesizantă este aici aceea a lui Tristan Tzara, cu două 
poeme predadaiste notabile: Vacanţă în provincie, 
Furtuna şi cântecul dezertorului. În paginile 
„Chemării” autorul lor semnează pentru prima 
dată cu acest pseudonim ce va deveni celebru 
(sugerat, în parte, de prietenul Vinea, împreună cu 
care exersase o poetică novatoare şi subversivă în 
vacanţele petrecute la Gârceni, judeţul Vaslui, pe 
proprietatea familiei Rosenstock). După doar două 
numere, „Chemarea” îşi suspendă însă apariţia pe 
întreaga durată a războiului, faţă de care manifes- 
tase o atitudine ostilă, „neutralistă”; la începutul lui 
1916 Tzara şi lancu - deveniți între timp studenţi în 
Elveţia — se vor număra printre fondatorii mişcării 
Dada, în happening-urile colective de la Cabaretul 
Voltaire din Ziirich, sub direcţia cuplului Hugo Ball- 
Emmy Hennings. Se poate vorbi, într-un anume 
sens, despre existenţa unei componente „periferice” 
a dadaismului, angajată în cucerirea „centrului” 
european de validare culturală (Paris, Berlin) pe 
care-l denunţă drept responsabil pentru ascensiu- 
nea militarismului naţionalist. Anarhismul ludic al 
dadaiştilor — adepţi ai unei politici antirăzboinice — 
va intra în conflict cu „războinicul” futurism italian 
şi nostalgiile sale imperiale (paralel cu ruptura 
dintre futurismul marinettist, favorabil fascismului 
mussolinian, şi futurismul rus, apropiat stângii bol- 
şevizante). În anii următori Tzara încearcă să preia 
conducerea Dada la Paris şi Berlin, modelându-i 
identitatea inclusiv prin manifeste şi turnee. Tot 
acum are loc şi despărţirea (definitivă) dintre el şi 
mult mai moderatul Marcel Iancu, apropiat de 
artiştii constructivişti germani şi olandezi înainte 
de a se întoarce, dezamăgit, în România, unde va 
participa — alături de vechii comilitoni lon Vinea şi 

Jacques G. Costin - la construirea unei a. artistice 
autohtone în jurul revistei „Contimporanul” (pe 
care o va susţine inclusiv financiar). Prefigurată de 
apariţia câtorva publicaţii tatonante („Clopotul” 
ş.a.) şi profilată, în primii doi ani, pe teme prioritar 
civico-politice, cultivând o stângă intelectuală inde- 
pendentă, apropiată Partidului Țărănesc, „Contim- 
poranul”, deşi cea mai longevivă publicaţie avangar- 
distă din România (1922-1923, 1924-1932), a repre- 
zentat în mod efectiv a. literar-artistică doar între 16 
mai 1924 (momentul apariţiei Manifestului activist 
către tinerime) şi finele lui 1926, când îşi suspendă 
pentru mai bine de un an apariţia din motive finan- 
ciare, spre a reveni într-o formulă mult diferită şi 
sensibil temperată. Gruparea de la „Contimporanul” 
îşi va dubla activitatea revuistică prin organizarea 
de expoziţii artistice internaţionale (cu participare 
preponderent central-europeană) şi de spectacole 
sincretice (muzică, poezie, dans) pe model dadaist, 
dar fără violenţa provocatoare a dadaiştilor. Rolul ei 
major, eminamente „constructiv”, a fost unul de 
promovare a „artei noi” în România, dar şi de pro- 
movare a a. româneşti în afara ţării, prin contacte 
externe multiple, mediate îndeosebi de Marcel 
Iancu. De referință rămân numerele speciale 
dedicate filmului, teatrului şi interiorului „now”, ca 
şi grupajele despre a. maghiară, poloneză şi 
belgiană. Dincolo de un eclectism deschis către 
toate azimuturile, mai puţin către Dada (devenit 
incompatibil cu constructivismul lui Marcel Iancu) 
şi suprarealism (privit cu destulă mefienţă), domi- 
nanta publicaţiei este dată de afinităţile sale con- 
structiviste şi doar în subsidiar de simpatiile pentru 
futurismul italian (fără a împărtăşi însă adeziunile 
ideologice ale lui Marinetti & Co). Moderaţia con- 
structivă şi toleranța pentru modernismul neavan- 
gardist vor caracteriza permanent linia directoare a 
„Contimporanului”, ceea ce va favoriza, pe de o 
parte, „aclimatizarea” inovaţiilor artistice, dar va 
provoca, de timpuriu, scindări şi disidenţe. Fuziunea 
din 1925 cu revista „Punct” (fondată în 1924), 
condusă de aristocratul socialist şi scriitorul ocazio- 
nal Scarlat Callimachi, aduce în sânul grupării câţiva 
militanţi mai tineri şi mai radicali (M.H. Maxy, 
Ştefan Roll, Ilarie Voronca), care nu se vor acomoda 
însă cu eclectismul şi moderaţia ei. Apariţia, în 
octombrie 1924, a revistei „75 HP” (număr unic) a 
însemnat un „omagiu” retrospectiv adus de Ilarie 
Voronca şi Victor Brauner experienţelor vizuale 
futuriste şi dadaiste (inclusiv prin intermediul 

Jules Perahim, Mitraliera (detaliu), 1932 


Jules Perahim, Călăul, 1931 

Victor Brauner, linogravură 


Dan Faur, linogravură, 1931 

manifestului „pictopoeziei”), dar şi prologul primei 
rupturi. De altfel, meteorica publicaţie, primul şi cel 
mai radical experiment revuistic pur avangardist 
din România, conţine şi cea mai virulentă critică din 
interior a a. cu propriile mijloace (de pildă, antima- 
nifestul poematic Vorbe goale de Ion Vinea ia 
distanță față de mimetismul snob şi facilitatea 
„formelor fără fond” ale tinerilor comilitoni). După 
marea expoziţie internaţională din decembrie 1924, 
Maxy, Voronca şi Roll părăsesc în semn de protest 
„Contimporanul”, fondând „revista de sinteză 
modernă” „Integral” (1925-1928). Aceasta va 
accentua, dintru început, latura „internaţionalistă” 
(inclusiv prin prezenţa unor „redactori externi”, ca 
Benjamin Fondane şi Hans Mattis Teutsch la Paris 
sau Mihail Cosma în Italia), elaborând, totodată, 
primul -ism avangardist pe teren românesc: integra- 
lismul. Originalitatea constă, de fapt, în radicaliza- 
rea eclectismului ca mixaj de constructivism, 
futurism, expresionism şi imagism. Deşi beneficiază 
de contribuţii ale unor nume ca B. Fondane (nea- 
vangardist propriu-zis, dar promotor asiduu al noii 
poezii franceze), Barbu Florian (cronicar de film), 
Mihail Cosma (viitorul Claude Sernet), lon Călugăru, 
Ştefan Roll şi M.H. Maxy, autorul-fanion rămâne 
Ilarie Voronca. Acesta semnează nu doar poe- 
me-spectacol, ci şi texte programatice definitorii. 
(La „Contimporanul, în faza avangardistă, editoria- 
lele poetice sunt semnate de Ion Barbu, asimilat, 
prin abstracţionismul său purist şi ermetic, con- 
structivismului, eventual în variantă „balcanică”.) 
Dispariţia revistei „Integral” nu rămâne fără 
„urmaşi”. În ianuarie 1928 Geo Bogza scosese la 
Câmpina, împreună cu Al. Tudor-Miu, revista 
„Urmuz” — un omagiu adus celui sinucis în 1923, ale 
cărui texte începuseră să fie publicate postum în 
„Contimporanu!” şi „Integral”. Fost elev în marina 
comercială, marcat acum de „peisajul de sonde şi 
petrol!” al Prahovei, tânărul Bogza aduce, în poemele 
şi prozele sale, un radicalism erotic sfidător, apropiat 
de „frumuseţea convulsivă” a suprarealismului, teo- 
retizată de Andrâ Breton. În aprilie acelaşi an apare 
la Dorohoi şi apoi la Bucureşti sub redacţia lui Saşa 
Pană şi a „urmuzianului” Moldov (Marcu Taingiu), 
„unu” (1928, 1929, 1932, 1935), a doua ca longevitate 
dintre revistele a. autohtone după „Contimporanul. 
Beneficiind de serviciile lui Geo Bogza şi de colabo- 
rările lui Voronca şi Roll, „unu” avea să fie şi prima 
publicaţie românească de a. care-şi asumă, explicit, 
o identitate suprarealistă, chiar dacă o ilustrează 

superficial şi inconsecvent. De pe aceste alinia- 
mente revoluţionare, ea lansează un conflict deschis 
cu „Contimporanul”, epuizata revistă a lui lon Vinea, 
Marcel Iancu, Miliţa Petraşcu şi Jacques G. Costin. 
Iniţiată de Saşa Pană, declaraţia de război (Coliva lui 
moş Vinea) îi aparţine lui Ilarie Voronca şi trimite 
oblic la un manifest ortodoxist, vehement antimo- 
dernist al lui Sandu Tudor (Între idolatria şi sfinţenia 
artei), publicat ca editorial. Adevărul e că Vinea nu a 
fost niciodată un avangardist convins, ci mai 
degrabă un „tovarăş de drum” al a. În plus, pe lângă 
moderație şi eclectism, „Contimporanul” vădea, 
mai demult, un dispreţ intelectualist faţă de „plebeii” 
mai nou-veniţi, ca şi față de „romantismul” suprare- 
alismului cu care „clasicismul” constructivist nu 
rezona. Editorialul lui Sandu Tudor fusese însă doar 
picătura care a umplut paharul, întrucât pentru 
revoluționarii de stânga de la „unu” semnele de 
îngrijorare începuseră mai demult. Printre ele — 
apropierea tot mai marcată a liderilor „Con- 
timporanului” de mainstream-ul politic al Partidului 
Naţional Ţărănesc, deschiderea către colaboratori 
neavangardişti sau chiar antiavangardişti (unii — 
precum Mihail Sebastian, Mircea Eliade sau 
Romulus Dianu - recrutaţi din rândurile tinerei 
generaţii spiritualiste de la ziarul „Cuvântul”, unde 
Vinea, prieten cu Nae Ionescu şi Pamfil Şeicaru, 
colaborase pe durata anului 1927) şi, nu în ultimul 
rând, primirea sărbătorească a lui Marinetti la 
Bucureşti (liderul futurist fiind denunţat ca „acade- 
mician al lui Mussolini”). În semn de protest faţă de 
„fascismul” marinettist, un fost simpatizant al futu- 
rismului (Mihail Cosma) își va schimba, la „unu”, 
pseudonimul în Claude Sernet, marcându-şi adezi- 
unea la suprarealismul francez aflat, din 1928, „în 
serviciul revoluţiei” comuniste. Totuşi, în pofida 
„vigilenţei” revoluţionare sporite, nici la „unu” cola- 
borările „paradoxale” nu lipsesc: în 1930 revista 
publică un manifest cu dedicație specială pentru 
Geo Bogza (Să vină reporterul! Poezia agresivă sau 
Despre poemul reportaj) aparţinând ortodoxistului 
gândirist Paul Sterian. Nu lipsesc nici conflictele 
interne care, de astă dată, îl au ca victimă pe Ilarie 
Voronca, acuzat de evazionism estetizant şi „cola- 
borare” cu sistemul, înainte de expatrierea la Paris 
(1933), alături de Victor Brauner şi Claude Sernet 
(ultimul va fonda ulterior, în capitala Franţei, revista 
„Discontinuit&”, împreună cu Arthur Adamov). 
„Sincronizarea” mimetică a a. româneşti cu mode- 
lele „centrale” s-a manifestat la „unu” şi prin 

clonarea conflictului care a dus la scindarea supra- 
realiştilor francezi între „prostalinişti” (Louis 
Aragon, Paul Eluard) şi „troţkişti” (Andre Breton, 
Antonin  Artaud) după Congresul Scriitorilor 
Revoluţionari de la Harkov (1930). Lăsând la o parte 
diferite experimente histrionice, mai curând puerile 
(„unu noaptea”, „unu estival”, „unu alb”, „unu matri- 
monial”ş.a.), noua revistă-pilot a a. autohtone de al 
doilea val va avea o serie de contribuţii literare 
notabile. Printre acestea — editarea scrierilor lui 
Urmuz, în 1930, de către Saşa Pană şi Geo Bogza, 
înființarea unei edituri (pe urmele editurii pariziene 
Integral), unde sunt tipărite mai multe volume de 
Geo Bogza, Ilarie Voronca, Ştefan Roll şi Saşa Pană, 
publicarea de manifeste vehemente şi de articole tot 
mai angajate ideologic la stânga antifascistă. „unu” 
va face chiar şi prozeliţi revuistici, editaţi de tineri 
emuli precum Gherasim Luca, Paul Păun, S. 
Perahim, Sesto Pals sau Aurel(iu) Baranga. Cel mai 
important satelit e revista „Alge” (1930-1931, sub 
conducerea lui Aurel Baranga); aceasta la rândul ei 
editează „suplimente” cu titluri provocator-licenţi- 
oase: „Pulă. Organ universal”, „Muci”, „Ţâţe” (1931). 
Modelul tinerilor insurgenți - reţinuţi de poliţie 
pentru pornografie şi eliberaţi de părinţi pe cauţiune 
- era, fără îndoială, „poezia-reportaj” brutal sexuali- 
zantă şi autenticistă a lui Geo Bogza. Acesta debutase 
editorial în 1929 cu placheta similiargheziană Jurnal 
de sex şi se pregătea să publice un volum mai „scan- 
dalos” — Poemul invectivă, care va apărea în 1933 „cu 
amprentele digitale ale autorului”. Pentru aceste 
cărți, Bogza a fost arestat în două rânduri (1934, 
1937) la închisoarea Văcăreşti: aceeaşi închisoare 
unde, în 1919, fusese încarcerat şi „maestrul” Tudor 
Arghezi în procesul ziariştilor, pentru colaboraţio- 
nism cu ocupantul german. Tot la Văcăreşti ajung, 
cu acelaşi verdict, Dan Faur şi H. Bonciu. Bogza este 
însă singurul scriitor condamnat de două ori sub 
aceeaşi acuză. Spre deosebire de ludicii, imagiştii 
Voronca, Roll sau Pană, autorul Jurnalului de sex 
practică o poetică violent-denotativă, „realistă”, 
pansexualistă şi vizionar-apocaliptică, prefigurând 
formula beatnicilor americani. Poemele sale „con- 
tondente” dezvăluie latura perversă, sordidă a sexu- 
alităţii, folosită ca armă împotriva „ipocriziei” 
morale a societăţii burgheze. Pe aceeaşi linie se vor 
înscrie suprarealişti precum Gherasim Luca şi Gellu 
Naum. Ca şi în cazul asociaţiei culturale Criterion, 
„unu” îşi încetează apariţia ca urmare a presiunilor 
Siguranţei (pentru suspiciunile de colaborare cu 

Partidul Comunist aflat în ilegalitate) în atmosfera 
creşterii antisemitismului şi crizei economice 
mondiale. Bogza însuşi a fost arestat, de fapt, ca 
„pornograf” cu agendă comunizantă subversivă, pe 
fondul marilor campanii de presă împotriva porno- 
grafiei în artă orchestrate de instituţiile statului. 
Perioada 1932-1933 este una a proliferării revistelor 
de a., identificate „modernismului de stânga”, atât 
în Bucureşti, cât şi în provincie. Numărul lor ajunge 
la peste douăzeci, între ele „Radical”, „XX literatura 
contimporană”, „Liceu”, „Viaţa imediată”, „Frize”, 
„Strada”, „Tânăra generaţie” ş.a. Această proliferare 
numerică va fi însă urmată după 1933 — ca urmare a 
climatului tot mai represiv — de o reducere drastică, 
astfel încât, la finele anilor '30, singura revistă care 
continuă să publice sistematic literatură de a. va fi 
„Meridian” din Craiova, condusă de Tiberiu Iliescu. 
Unii militanţi abandonează a. dedicându-se publi- 
cisticii militante (on Vinea, Ştefan Roll (Gheorghe 
Dinu), Miron Radu Paraschivescu), unii ca reporteri 
de succes (Geo Bogza, E Brunea-Fox), în vreme ce 
alţii, nou-veniţi (Gellu Naum, Gherasim Luca, Paul 
Păun, D. Trost, Virgil Teodorescu, C. Nisipeanu), vor 
amorsa suprarealismul. Merită consemnată şi a. de 
limbă maghiară sau germană din România interbe- 
lică (Transilvania, Banat, Bucovina de Nord), cu care 
doar gruparea de la „Contimporanul” a avut relaţii 
strânse. O notă aparte aduc scriitorii aflați în proxi- 
mitatea a., unii dintre ei fiind membri ai tinerei 
generaţii existenţialiste: Eugen Ionescu, M. Blecher, 
Jonathan X. Uranus (Mihail Avramescu), Lucian Boz 
sau avangardişti solitari precum Victor Valeriu 
Martinescu sau Grigore Cugler (autori, între altele, 
ai unor antiromane ludice precum Cocktail sau 
Apunake). Dacă poezia a. româneşti oscilează de 
regulă între polul nonreferenţial, imagist al lui 
Voronca (îndeosebi în volumele Invitaţie la bal, 
Colomba şi în piesa de rezistență Ulise) sau Roll şi 
poezia-reportaj, tranzitivă a lui Geo Bogza, proza 
avangardistă oscilează între polul urmuzian, 
satiric-absurdist, şi cel onirico-fantasmatic, marcat 
de suprarealism. Foarte slab reprezentat este în 
schimb teatrul a. istorice din România: experimen- 
tele grupării „Insula” din 1922-1923 (cu B. Fundoianu 
şi Armand Pascal), două „piese” într-un act ale lui 
Jonathan X. Uranus în care e prefigurată dramatur- 
gia ionesciană din anii '50, influenţele urmuziene 
din Capul de răţoi de G. Ciprian, în vreme ce filmul 
de a. e complet inexistent. Arhitectura şi designul 
influențate de constructivism datorează mult lui 

Marcel Iancu şi într-o oarecare măsură lui M.H. 
Maxy sau lui Horia Creangă, iar sculptura e ilustrată 
la vârt de Brâncuşi şi de Miliţa Petraşcu. Mult mai 
bine reprezentate sunt pictura şi grafica, prin Marcel 
Iancu,  Maxy, Hans  Mattis-Teutsch, Corneliu 
Michăilescu, Victor Brauner, S. Perahim, Jacques 
Herold, dar şi prin arta „naivă” a Margaretei Sterian 
şi a Luciei Dem. Bălăcescu. Către al Doilea Război 
Mondial, unda de şoc a a. se stinge, fiind încorpo- 
rată în acţiunile „grupului suprarealist” din anii '40 
sau în postavangardismul aşa-numitei „generaţii a 
războiului” (Geo Dumitrescu, Constant Tonegaru, 
Victor Torynopol, lon Caraion ş.a.). Parte din avan- 
gardişti abandonează a. artistică pentru a se înregi- 
menta în „avangarda politică” a proletariatului, 
devenind artişti oficiali ai regimului comunist. Alții 
se conformează mai discret, sunt reprimaţi sau se 
exilează înaintea instaurării dogmei realismului 
socialist. Pentru mulți dintre ei, arta de a. reprezen- 
tase o armă politică de luptă împotriva burgheziei, 
iar „nonconformismul” exprimat în interiorul socie- 
tăţii burgheze devine conformism în sprijinul noului 
regim. Evident marginal, eclectic, moderat pe 
ansamblu şi uşor defazat faţă de principalele centre 
de iradiere internaţională, dar cu câteva personali- 
tăţi proeminente alături de valori certe (Ion Vinea, 
Marcel Iancu, Ilarie Voronca, Geo Bogza, Victor 
Brauner, Gellu Naum, Gherasim Luca), puternic 
contaminat de lirismul modernist şi de aluviunile 
postsimboliste, fenomenul a. rămâne important, 
dincolo de mitologia sa, atât ca „produs de export”, 
cât şi ca influenţă stimulativă internă (poeţi ca 
Arghezi, lon Barbu, Lucian Blaga sunt permeabili 
experienţei avangardiste), dar mai ales în posteri- 
tate, prin Urmuz şi descendenții săi literari, de la 
Eugen Ionescu la prozatorii Şcolii de la Târgovişte 
sau la poeţii neosuprarealişti postbelici, constituin- 
du-se ca tradiţie dinamică a experimentalismului şi 
postmodernismului autohton. Acuzată de a nu fi 
produs capodopere şi mari autori, ci doar inovaţii 
artistice, a. s-a impus aşadar ca fenomen şi ca „anto- 
logie de texte”. Recuperarea ei patrimonial-estetică 
din anii '60-—'80 şi canonizarea complexă din anii 
2000 au motivații multiple, inclusiv de natură iden- 
titară, interculturală. 

Repere bibliografice: Const. I. Emilian [Emilian 1. 
Constantinescu], Anarhismul poetic, Bucureşti, 1932; 
Călinescu, Principii, 17-52; Eugene Ionesco, Notes et 
contre-notes, Paris, 1962; Saşa Pană, Antologia literaturii 
române de avangardă, pref. Matei Călinescu, Bucureşti, 

1969; Ion Pop, Avangardismul poetic românesc, Bucureşti, 
1969; Călinescu, Eseuri lit. modernă, 93-111, 174-186; 
Crohmălniceanu, Lit. rom. expr, passim; Călinescu, 
Conceptul, passim.; Serge Fauchererau, Tristan Tzara et 
lAvant-garde roumaine, Paris, 1972; Marino, Dicţionar, 
I, 177-224, Saşa Pană, Născut în '02, Bucureşti, 1973; loan 
Mihuţ, Simbolism, modernism, avangardism, Bucureşti, 
1976, 42-67, 88-89; Poesia romena davanguardia. Testi 
e manifesti da Urmuz a Ion Caraion, îngr. Marco Cugno 
şi Marin Mincu, introd. Marco Cugno, Milano, 1980; 
Avangarda literară românească, îngr. şi introd. Marin 
Mincu, Bucureşti, 1983; ed. Constanţa, 2006; Adrian 
Marino, Tendances esthetiques, în Les Avant-gardes 
litteraires de XXe siecle, II, Budapesta, 1984; Scarlat, Ist. 
poeziei. III, 5-63; Avangarda românească, MS, 1990, 3-4 
(număr special); lon Pop, Avangarda în literatura română, 
Bucureşti, 1990; L' Avant-garde roumaine et son contexte 
europeen, „Euresis” (CREL), 1994, 1-2 (număr special); Ov. 
S. Crohmălniceanu, Amintiri deghizate, Bucureşti, 1994, 
161-166; L Avant-garde roumaine, îngr. Petre Răileanu, 
„Le Rameau d'or”, 1995, 2; Matei Călinescu, Cinci feţe ale 
modernităţii: modernism, avangardă, decadenţă, kitsch, 
postmodernism, tr. Tatiana Pătrulescu şi Radu Ţurcanu, 
postfață Mircea Martin, Bucureşti, 1995; ed. 2, Iaşi, 2005; 
Nicolae Balotă, Arfe poetice ale secolului XX. Ipostaze 
româneşti şi străine, Bucureşti, 1997, passim,; Literatura 
românească de avangardă, îngr. şi pref. Gabriela Duda, 
Bucureşti, 1997; Cică nişte cronicari duceau lipsă de 
şalvari, îngr. şi pref. Iordan Chimet, Bucureşti, 1999; Ov. 
S. Crohmălniceanu, Evreii în mişcarea de avangardă 
românească, îngr. şi pref. Geo Şerban, Bucureşti, 2001; 
Iulian Boldea, Simbolism, modernism, tradiționalism, 
avangardă, Braşov, 2001, 186-205; Dan Grigorescu, 
Dicţionarul avangardelor, Bucureşti, 2003; Avangardismul 
literar, îngr. şi pref. Nicolae Bârna, Bucureşti, 2003; Ovidiu 
Morar, Avatarurile suprarealismului românesc, Bucureşti, 
2003; Emilia  Drogoreanu, Influența  futurismului 
italian asupra avangardei româneşti. Sincronie şi 
specificitate, pref. lon Bogdan Lefter, Piteşti, 2004; Ovidiu 
Morar, Avangardismul românesc, Bucureşti, 2006; La 
Rehabilitation du reve. Une anthologie de lAvant-garde 
roumaine, îngr. Ion Pop, Paris-Bucureşti, 2006; Paul 
Cernat, Avangarda românească şi complexul periferiei. 
Primul ,„val”, Bucureşti, 2007; Dan Gulea, Domni, tovarăşi, 
camarazi. O evoluţie a avangardei române, Piteşti, 2007; 
Ion Pop, Introducere în avangarda literară românească, 
Bucureşti, 2007; Ioana Vlasiu, Culorile avangardei. Arta 
în România 1910-1950, Bucureşti, 2007; Stelian Tănase, 
Avangarda românească în arhivele Siguranţei, laşi, 2008; 
Balăzs Imre J6zsef, Avangarda în literatura maghiară 
din România, tr. Kocsis Francisko, Timişoara, 2009; Ion 
Pop, Din avangardă spre ariergardă, Bucureşti, 2010; 
Tom Sandquist, Dada Est. Românii de la Cabaret Voltaire, 
tr. Cristina Deutsch, Bucureşti, 2010, Iovănel, Evreu, 
103-107. P.C. 


Avădanei 


AVĂDANEI, Ştefan (14.XI[.1946, Dumeşti, j. 
laşi), eseist, traducător, poet. Este fiul Anicăi şi 
al lui Gheorghe Avădanei, ţărani. A urmat Liceul 
„C. Negruzzi” din laşi, după care a studiat la 
Facultatea de Filologie, secţia engleză-română, de 
la Universitatea „Al. I. Cuza” din Iaşi (1964-1969). 
Cooptat în anul absolvirii, A. a ajuns profesor la 
Catedra de engleză a Universităţii „Al. I. Cuza”, 
ținând cursuri de literatură engleză și americană, 
cultură și civilizație canadiană, poetică. Devine 
doctor al Universităţii din Cluj-Napoca în 1978 
cu o teză publicată ulterior sub titlul Dezvoltări 
complementare: poeţi-critici americani din secolul 
XX (1994). Între anii 1992 şi 1998 a fost decan al 
Facultăţii de Litere, apoi prorector însărcinat cu 
relaţiile internaționale la Universitatea ieșeană. 
A fost preşedinte al Societăţii Române de Studii 
Angliste şi Americaniste, Filiala Iaşi, secretar de 
redacţie la „Analele Universităţii «Al. I. Cuza», 
face parte din European Society for the Study 
of English. A participat la programe de schim- 
buri culturale şi specializări în Marea Britanie, 
Germania şi în Statele Unite ale Americii, a fost 
lector Fulbright la Cleveland State University 
(1984-1985) şi cercetător rezident la Yale University 
(1992-1993). A publicat din 1970 eseuri și studii în 
„Cronica”, „Convorbiri literare”, „Ateneu”, „Iribuna”, 
„Luceafărul”, „Cahiers roumains d'6tudes litterai- 
res”, dar şi în „American Studies International”, 
„The Unicorn”, „he Comparatist” (SUA). A semnat 
mai multe cursuri universitare introductive sau 
lucrări de factură didactică subsumate programei 
universitare și adecvate acestui nivel: Introduction 
to Poetics (U-II, 1983-1988), leme şi imagini ame- 
ricane (1990), North American Literary History 
(1993), La început a fost metafora (1994) ș.a. În 
2011 i s-a acordat Premiul de Excelenţă din partea 
filialei ieșene a Uniunii Scriitorilor. 

Volumul de debut al lui A., Eminescu şi litera- 
tura engleză (1982), este o lucrare de compara- 
tism axat pe partea de sursologie, având meritul 
de a face sinteza bibliografică a contribuţiilor de 
până în acel moment. Referințele sunt grupate 
în două zone principale: Shakespeare și marii 
poeţi romantici (Wordsworth, Coleridge, Shelley, 
Keats și Byron -— ultimul, cel mai tradus, fiindu-i 
cel mai familiar lui Eminescu). Prudent și echili- 
brat în judecăți, criticul se situează pe poziția lui 
G. Călinescu, sceptic cu privire la cunoașterea de 
către Eminescu a limbii engleze, și combate prin 


Avram 


analiza traducerilor eminesciene din Shakespeare 
teza contrară susținută de Vladimir Streinu și de 
Leon Leviţchi. Criticul A. este cel mai bine valo- 
rificat în dicționarul 66 de poeţi americani (1997), 
un corect exercițiu de sinteză lexicografică. Eseuri 
nedidactice publicate în diverse reviste, exer- 
ciții de hermeneutică în siaj poststructuralist 
(Jacques Derrida fiind o referință preţuită) pe 
teme anglo-americane au fost strânse în culege- 
rea Excesses and Failures (2004). Volumul Acolada 
atlantică (2001) valorifică stagiul în SUA din anii 
'80, adunând note de călătorie, de lectură, tradu- 
ceri, poezii originale, curiozități legate de viața 
americană (prin filtrul unei etici totuși socialiste); 
culegerea are un aer de almanah nu lipsit de un 
farmec provincial. A. s-a revelat târziu și ca poet 
prin Alunecări (2006). Ansamblul, deși eterogen, 
este unificat printr-un ton relaxat și vag ironic, 
încărcat la modul asumat și necomplexat de 
ecouri livrești anglo-americane (de la Shakespeare 
la Dylan Thomas) și românești (Miorița, Lucian 
Blaga, Nichita Stănescu). Tipic pentru fuziunea 
de metrică populară și referințe culte moderniste 
este un poem dedicat lui Henry James: „Era ca un 
sfinx/ Era ca un crin/ Ca un crin de ceară/ Ca un 
sfinx de piatră/ Ca o floare rară/ Sub un glob de 
sticlă/ Cu petale verzi/ Cu miros de seară/ Praful 
n-o atinse/ Vremea nu trecuse/ Peste alba-i frunte/ 
Sub gândul din tâmple/ Sub ochii de lut/ Se uitau 
portrete/ La bărbia-i strâmbă/ Faţa-i sângerândă/ 
Crima-i tăinuită/ Fiara stând la pândă/ Nesărind 
în junglă” (Lui H.J.). A. a tradus, de regulă în cola- 
borare, autori din secolul al XIX-lea (Byron, H.D. 
Thoreau și George Eliot) și comparatiști contem- 
porani (George Steiner); de asemenea, a transpus 
în engleză poeme de Lucian Blaga și o lucrare 
de sinteză asupra literaturii române datorată lui 
Constantin Ciopraga. 

SCRIERI: Eminescu şi literatura engleză, laşi, 1982; Intro- 
duction to Poetics, I-II, laşi, 1983-1988; ed. I-II, Iaşi, 
1999-2002; Teme şi imagini americane, laşi, 1990; North 
American Literary History, laşi, 1993; ed. I-II, Iași, 2004-— 
2005; La început a fost metafora, Iaşi, 1994; Dezvoltări 
complementare: poeţi-critici americani din secolul XX, 
Iaşi, 1994; Terminologie poetică şi retorică (în colaborare), 
Iaşi, 1994; 66 de poeţi americani, laşi, 1997; Acolada atlan- 
tică, laşi, 2001; Excesses and Failures, Bacău, 2004; Alu- 
necări, Constanţa, 2006. Traduceri: G.G. Byron, Poeme, 
Iaşi, 1972 (în colaborare cu Al. Pascu); H.D. Thoreau, 
Walden, laşi, 1973 (în colaborare cu Al. Pascu); George 
Eliot, Felix Holt, radicalul, laşi, 1973 (în colaborare cu 

Al. Pascu); Romanian Poets in English, introd. trad., 
postfață Constantin Ciopraga, lași, 1973 (în colaborare 
cu Don Eulert); Lucian Blaga, Poemele luminii — Poems 
of Light, ed. bilingvă, pref. Constantin Ciopraga, introd. 
Don Eulert, Bucureşti, 1975 (în colaborare cu Don Eulert 
și Dan Bogdan); Constantin Ciopraga, The Personality of 
Romanian Literature, laşi, 1981; George Steiner, După 
Babel, Bucureşti, 1983 (în colaborare cu Valentin Negoiţă). 
Repere bibliografice: Mihai Coman, „Eminescu şi 
literatura engleză”, CRC, 1983, 2; Al. Ştefan, Poezie din 
Europa răsăriteană în limba engleză, CRC, 1983, 49; Irina 
Andone, „La început a fost metafora”, AUI, lingvistică, 
t. XLI-XLII, 1995-1996; Codrin Liviu Cuţitaru, Un alt fel 
de critică, OC, 2000, 7; Codrin Liviu Cuţitaru, Acolada 
(euro-)atlantică, OC, 2002, 121; Ionel Savitescu, Tentaţia 
atlantică, CRC, 2002, 8; In honorem prof. dr. Ştefan 
Avădanei, îngr. Codrin Liviu Cuţitaru și Iulia Blănuţă, 
Iaşi, 2006. M.I. 


AVRAM, Nicolae (21.X11.1966, Năsăud), poet. Este 
fiul Domnicăi şi al lui Costică Avram. Absolvent 
al Liceului Agroindustrial din Beclean (1985) şi 
al Facultăţii de Drept şi Administraţie Publică a 
Universităţii „Spiru Haret” din Bucureşti (2007), A. va 
lucra ca jurnalist, fiind corespondent local al cotidia- 
nului „Mesagerul” şi director fondator al „Jurnalului 
de Someş”. Debutează cu versuri în „Steaua” (1982), 
iar editorial cu volumul Cântece de sinucigaş (Cartea 
D (2000; Premiul Uniunii Scriitorilor, Filiala Bistriţa- 
Năsăud). Mai e prezent în „Astra”, „Mişcarea literară”, 
„Tribuna”, „Convorbiri literare”, „Limpul”, „Adevărul 
literar şi artistic” ş.a. 

Poezia lui A. se situează în prelungirea unei vaste 
tradiţii literare care mizează pe contrarierea simțului 
comun şi pe sfidarea tabuurilor sociale. Efectul ei 
disruptiv nu provine nici din contestaţia avangar- 
distă, nici din extravaganţa lexicală a congenerilor, 
ci din calitatea materiei biografice puse în operă. 
Confesive, versurile se hrănesc din exploatarea 
resurselor negative ale existenţei, din rememorarea 
traumelor şi din acumularea experienţelor incon- 
fortabile. Critica a vorbit, pe drept cuvânt, de un 
„cinism liric”. Forţa acestei poezii stă în suprimarea 
filtrului moral şi în capacitatea de a înregistra neutru 
prezenţa păcatului şi a fărădelegii. Astfel, toate senti- 
mentele, de la cele mărunte până la cele grave, devin 
monstruoase: iubirea împinge la viol, pedofilie sau 
incest, prietenia capătă valenţe criminale, atracţia 
morţii se transformă într-o voluptate a descom- 
punerii. Printr-o asemenea deturnare a semnelor 
etice este conceput volumul de debut, Cântece 

de sinucigaş. „Imnuri ale sinuciderii” (Mircea A. 
Diaconu), poemele reprezintă o explorare a acestui 
spaţiu, dar lipsită de oroare sau vinovăţie, în forma 
cultică a psalmilor, ca o proslăvire paradoxală a 
creaţiei. Complementar, e proiectată în detaliu o 
existență postumă domesticită, redusă la statutul 
unei experienţe banale. Poetul înregistrează formele 
descompunerii, dar şi sentimentul de însingurare 
al sinucigaşului. Cea de-a doua culegere de versuri, 
Litanii pentru diavol (2006), aduce tot viziunea unei 
lumi fără repere etice, dintr-o perspectivă cu tentă 
nietzscheană: „eu cred că totul derivă din Crimă”. În 
virtutea acestei teologii a răului, poemele anunţă cu 
emfază profanarea spaţiilor sacre, închipuind scene 
ale unei maculări ceremonioase. Izbutind inversiuni 
spectaculoase de sensuri (cum este insolita mântuire 
prin rău: „Mai bine ascultă fluidul acela negru/ Cum 
urcă la ceruri”), poezia suferă totuşi din cauza artifi- 
ciului conceptual, prea elaborat în simetriile lui. Cu 
Federeii (2010), scrisul lui A. capătă accente sociale, 
evocând, într-o relatare cu reminiscenţe biografice, 
mediul orfelinatului. Asemenea unui reportaj în 
versuri, textul descifrează rosturile unei comunități 
marginale, „a pegrei şi a excluşilor” (Rita Chirian), 
bazată pe promiscuitate şi violență. Rememorarea 
beneficiază însă de cauţiunea amoralităţii, refuzând 
atât rechizitoriul la adresa profesorilor-călăi, cât şi 
denunţarea mizeriei copiilor-victime. Ca şi în proza 
Hertei Miller, de care poemele lui A. au fost apro- 
piate (Daniel Cristea-Enache), tabloul, sordid, se 
cristalizează în jurul unui sentiment cald al amin- 
tirii, creând, dintr-un amestec de teroare, nostalgie 
şi realism, un topos: Federeul este locul solidari- 
tăţii perfecte, al unei comunităţi utopice, în ciuda 
traumei. Fiorul aproape matern pe care gratiile de 
fier îl dau copilului, visarea liberă în jurul condiţiei de 
orfan („baston este copil din flori/ îşi închipuia/ că îl 
născuse o albină”) sau senzualitatea unor atingeri, 
fie şi limitate de precepte morale, sunt forme subtile 
ale fericirii. Timbrul grav al poeziei lui A. pare nepo- 
trivit în contextul ludic al postmodernităţii, după 
cum densitatea experienţei biografice metabolizate 
de textul liric este incompatibilă cu minimalismul 
generației douămiiste, ceea ce determină, probabil, 
şi receptarea prudentă din partea criticii. 

SCRIERI: Cântece de sinucigaș (cartea ID, Bistriţa, 2000; 
Litanii pentru diavol, Bucureşti, 2006; Cântece de sinu- 
cigaş (cartea a doua), Bucureşti, 2008; Federeii, Bistriţa, 
2010. 

Repere bibliografice: Mircea A. Diaconu, Poezie şi 
anarhie, CL, 2001, 2; Anda Laura Ungureanu, Psalmi 
negri, VTRA, 2001, 4-5; Raluca Dună, Nord: Provincia 
Poeziei, LCE, 2003, 40; Radu Vancu, „Federeii”, RL, 2010, 
46; Rita Chirian, Fără anestezie, CLI, 2011, 321; Daniel 
Cristea-Enache, Căminul cu orori, SDC, 2011, 312; Viorel 
Mureşan, Rătăcirile elevului Paulin, „Caiete silvane”, 
2012, 90-91. A.Td. 


AVRAM, Vasile (17.VI.1940, Lemniu, j. Sălaj — 
12.XI1.2002, Nicula, j. Cluj), eseist, prozator. Fiu 
al Tereziei (n. Hossu) şi al lui loan Avram, ţărani, 
A. urmează Liceul Clasic din Cluj şi, între 1962 
şi 1967, Facultatea de Filologie la Universitatea 
din Timişoara şi la Universitatea „Babeş-Bolyai” 
din Cluj. Este, succesiv, redactor, şef de secţie şi 
secretar de redacţie la ziarul „Informaţia Harghitei” 
(1968-1976), director la Centrul Judeţean Sibiu al 
Creaţiei Populare (1976-1987), redactor la revista 
„Transilvania” (1987-1990, 2000-2001),  redac- 
tor-şef al cotidianului sibian „Dimineaţa” (1990, 
ulterior numit „Radical”), şef de secţie şi secretar 
de redacţie la revista „Continent” din Sibiu (până 
în 1992), muzeograf şi şef de secție (1992-1994) la 
Muzeul Civilizației Populare din Dumbrava Sibiului, 
redactor-şef al săptămânalului „Opinia publică” din 
Sibiu (1994-1996), editor al revistei virtuale „Cetatea 
literară” (2002) şi, în același timp, cadru didactic 
asociat, iar din 1996 titular la Catedra de jurnalistică 
a Universităţii „Lucian Blaga” din Sibiu. Este doctor 
în filologie al Universităţii din Bucureşti cu teza Mit 
şi religie în tradiţia românească (1998). 

În lucrarea Liturghia cosmică. Constelaţia magi- 
cului. O viziune românească asupra misterului exis- 
fenţial (1994) A. adoptă o altă poziţie decât aceea a 
exegeţilor care au descris magia în termeni de pse- 
udoştiință, pseudoreligie, pseudoartă sau de gândire 
prelogică. Luând în considerare unele ştiinţe pozitive 
şi umaniste, ca fizica, astronomia, biologia şi psi- 
hologia, care oferă „o bună motivaţie ontologică şi 
gnoseologică gândirii magice tradiţionale”, autorul 
are de examinat un fenomen vast, deloc uşor de 
definit şi interpretat, ale cărui limite „se pierd între 
faldurile înşelătoare ale unui cosmos necunoscut 
şi, deopotrivă, în adâncurile întunecoase ale eului”. 
Cu o amplă bibliografie, el realizează un studiu larg 
antropologic, preocupat să descopere mecanismul 
unor credinţe şi practici care scapă înţelegerii raţio- 
nale. Altă lucrare, Creștinismul cosmic — o paradigmă 
pierdută? (Mit şi ortodoxie în tradiția românească) 


=» 


(1999), poate fi considerată o „extensie tematică 

a studiului anterior, de vreme ce propune o exami- 
nare a simbolurilor mito-religioase, elemente cu rost 
fundamental în viaţa satului tradiţional. Perspectiva 
este şi aici larg antropologică, studiul hermeneutic 
fiind unul pluridisciplinar. A. susţine că în spaţiul 
românesc este foarte viu un creştinism cosmic care 
şi-a menţinut prezenţa în pofida unor circumstanțe 
ideologice nefavorabile. Norme, valenţe mitice bine 
articulate, chiar superstiții, definite ca „jaloane ale 
unui comportament ritmat după respirația cosmo- 
sului, după presentimentele lăuntrice, după expe- 
riența dobândită de-a lungul a secole şi milenii de 
practică a vieţii”, toate sunt caracteristice creştinis- 
mului cosmic. Cartea nu rămâne doar o prezentare a 
creştinismului popular, ci încearcă şi câteva răspun- 
suri la dileme ale lumii contemporane. Și literatura 
lui A. este marcată — uneori în exces — de preocupă- 
rile eseistului. Astfel, culegerea postumă de teatru 
Roata stelelor (2010) cuprinde o piesă despre Avram 
Iancu, proiectat enorm în bibliografia mitologică ca 
erou polimorf simbologic. Autorul debutase totuși 
ca romancier textualist cu Spirala (1987), continu- 
ând cu un roman al revoluției anticomuniste din 
Sibiu, Zeul din labirint. Sibiu, decembrie 1989 (1992). 
A. a mai realizat, împreună cu Mircea Ivănescu, un 
important volum-dialog intitulat Interviu transfinit. 
Mircea Ivănescu răspunde la 286 de întrebări ale lui 
Vasile Avram (2004). Din proiectul inițial, care urma 
să conțină tot atâtea întrebări și răspunsuri câte zile 
lucrătoare sunt într-un an, s-a concretizat doar apro- 
ximativ jumătate. A. are meritul de a echilibra pro- 
funzimea și ludicul, dar chestionările sale suferă pe 
alocuri de prețiozitate. 

SCRIERI: Spirala, Bucureşti, 1987; ed. 2 (Legat la ochi), 
Nicula, 2007; Zeul din labirint. Sibiu, decembrie 1989, 
Sibiu, 1992; Liturghia cosmică. Constelaţia magicului. 
O viziune românească asupra misterului existenţial, 
Năsăud, 1994; Cărțile eptimahice, Sibiu, 1996; Anima dr. 
Telea. Timp şi destin la noul român, Sibiu, 1996; Creşti- 
nismul cosmic — o paradigmă pierdută? (Mit şi ortodoxie 
în tradiția românească), Sibiu, 1999; Interviu transfinit. 
Mircea Ivănescu răspunde la 286 de întrebări ale lui Vasile 
Avram, Nicula, 2004; ed. 2, postfață Radu Vancu, Bistriţa, 
2012; Roata stelelor, Nicula, 2010. 

Repere bibliografice: Valentin Chifor, Parabola spiralei, 
TR, 1987, 38; In memoriam. Scriitorul, ziaristul şi profesorul 
Vasile Avram, TR, 2002, 49; Mircea Tomuş, Vasile Avram, T, 
2002, 6; Ion Mariş, In memoriam Vasile Avram, T, 2003, 1; 
Eugenevanltterbeck, Vasile Avram, aşa cum l-amcunoscut, 
T, 2003, 1; Mihai lovănel, Memorie, literatură & co., ALA, 

2004, 727; Datcu, Dic. etnolog., 73-74; Vasile Avram, omul 
și opera, îngr. Ștefan Mariş, Baia Mare, 2011. I.D. 


AVRAMESCU, Lucian 
(14.VIII.1948, Sângeru, 
j. Prahova), poet, 
jurnalist. 


Pi i 


Este fiul Virginiei Avramescu (n. Breslaşu), învăţă- 
toare, şi al lui Maximilian Avramescu, merceolog. 
Urmează liceul la Vălenii de Munte şi cursurile 
Facultăţii de Horticultură a Universităţii din Craiova 
(absolvită în 1971), cu o licenţă în arhitectura peisa- 
geră, apoi cursurile Facultăţii de Jurnalism din 
cadrul Universităţii din Bucureşti. Debutează în 
1967, cu poezie şi reportaje, la „România literară” şi 
„Luceafărul”. Conduce un cenaclu al „Scânteii tine- 
retului” până în 1985. Ziarist la „Orizont” (Râmnicu 
Vâlcea, 1971-1978), „Scânteia tineretului” (redac- 
tor-şef adjunct, 1978-1989), „Suplimentul literar- 
artistic al «Scânteii tineretului»“ (1986-1989) şi 
„Lineretul liber”, ziar înfiinţat în 22 decembrie 1989, 
devine în 1991 fondator al agenţiei AM Press, prima 
agenţie de ştiri independentă din România, 
momentul coincizând la A. cu o diminuare semnifi- 
cativă a fluxului liric, acoperit de aura mediatică a 
jurnalistului. Din 2003 este vicepreşedinte al 
Clubului Român de Presă. 1 s-au acordat Premiul CC 
al UTC şi Premiul Uniunii Scriitorilor pentru 
volumul Ei, aş! spunea poetul (1979). 

Într-o perioadă în care poezia românească era 
tentată de experiment, A. se ataşează filonului tradi- 
ționalist. Acesta se reliefează nu doar în preferinţele 
tematice (folclorism explicit, aluzii retorice cu trimi- 
teri la dacism, stihuri patriotice, rescrieri de balade 
- precum Legenda Mănăstirii Argeşului), cât mai 
ales în prozodie. A. cultivă versul şi strofa de factură 
clasică, rima rară, combinaţiile lexicale inedite. De 
aici, o serie de poezii cu pretexte „ancestrale”, cu 
atmosferă vag folclorică. În cele mai bune exemple 
de acest fel răzbate câte un ecou din Ion Pillat. Poetul 
posedă o bună tehnică, se mişcă dezinvolt prin 
mai multe forme ritmice şi strofice, este uneori un 

adevărat maestru al prozodiei. Ceea ce face însă ca 
poezia să „rateze” în numeroase rânduri este ţăcă- 
nitul ei de metronom, sonoritatea goală a versului 
fără substanţă. Primele volume, Poeme (1975), Stele 
pe dealuri (1976), ca şi însemnările de călătorie din 
Transplantul de albastru (1976), trădează o structură 
eminamente romantică, spontaneitate şi capacitate 
retorică. Poemele (majoritatea de dragoste) mizează 
pe armonia formală. Versificând cu uşurinţă, poetul 
adoptă poze şi se lasă deseori furat de inspiraţie. 
Abandonându-se unei atitudini sentimentale pline 
de gravitate, el reface un univers tradiţionalist fixat 
în evenimentele vârstei. Dorul de spaţiul şi timpul 
copilăriei e o sursă stabilă de inspiraţie: „Din matca 
ta eu m-am născut sub stele/ cu vinul roş arzând la 
sărbători/ şi-n vis mi se arătau în joc de iele/ sub 
scorburi de mesteceni ursitori/ aici am fost la cimitir 
cu tata/ de mână-ntâi şi-apoi rămase el/ sub bulgă- 
rii-întorşi greu cu lopata/ şi aruncaţi ca-n sângele 
de miel/ aici mă-ntorc din când în când cu vină/ şi 
vechi iubiri mă ceartă de la porţi/ şi eu mai duc un 
cerc peste tulpină/ şi greu mă recunosc întâii morţi”. 
Un liber albatros (1978) aduce o primenire a discur- 
sului poetic, dar adevărata schimbare e relevantă în 
trilogia Nu cer iertare (1981-1985). Discursul rafinat 
calofil din primele volume e înlocuit de cel al străzii, 
deseori de o expresivitate orală excesivă. Resortul 
dramatic dă semne de oboseală şi poetul sesizează 
riscul unei excesive folosiri. Nu cer iertare şi Bună 
seara, iubito U-II, 1987-2000, titlul volumului fiind 
dat de un ciclu din Nu cer iertare) sunt cărţile unui 
ironist limbut: „Mă jur pe dumnezeul fricii/ pe cel 
mai dur, pe cel mai rău/ pungaş din cerurile sterpe/ 
mă jur cu mâna pe călău/ că n-am furat un O din 
Ou/ mă jur pe liturghia ţuicii/ din birtu-n care se 
făcu/ câmpie sufletul meu seara/ mă jur aşa cum juri 
şi tu/ că n-am furat din oU un U/ şi jur cu-ntreagă 
spaima vieţii/ sub limpezimi de lună nouă/ că n-am 
furat vocale rupte/ ci ca un hoţ de cai când plouă/ eu 
le-am furat pe amândouă”. Fraza muzicală, prozodia 
îngrijită, rostirea declamativă, discursivitatea facilă 
fac din poemele lui A. şi un perfect pretext textual 
pentru muzica uşoară românească. În Ciorne (|-IV, 
2002-2012) şi-a adunat publicistica din „România 
liberă” şi din „Jurnalul naţional”. 

SCRIERI: Poeme, Bucureşti, 1975; Stele pe dealuri, 
Craiova, 1976; Transplantul de albastru, Bucureşti, 1976; 
Un liber albatros, Bucureşti, 1978; Ei, aş! spunea poetul, 
Bucureşti, 1979; Nu cer iertare, I-III, Bucureşti, 1981- 
1985; Bună seara, iubito, I-II, Bucureşti, 1987-[2000]; 

Ciorne, I-IV, Bucureşti, 2002-2012; Poetul ca o casă în 
flăcări, Cluj-Napoca, 2011. 

Repere bibliografice: Al. Piru, Plus și minus, LCE 
1976, 10; Dana Dumitriu, „Poeme”, RL, 1976, 17; Dan 
Laurenţiu, „Stele pe dealuri”, LCE, 1976,33; Ulici, Prima 
verba, II, 39-41; Iorgulescu, Scriitori, 26-27, Alex. 
Ştefănescu, „Nu cer iertare”, RL, 1985, 42; Munteanu, 
Jurnal, IV, 186-189; Al. Cistelecan, De la Titir la Clodius, 
LCE, 1990, 4; Poantă, Scriitori, 58-61; Ulici, Lit. rom., |, 
173; Popa, Ist. lit., IL, 253-254. Mr.F. 


AVRAMESCU, Mihai (8.VI.1914, Felnac, j. Arad — 
5.1.1981, Pancevo, Serbia), poet, prozator, jurna- 
list. Învață mai întâi în Felnac, se înscrie la Şcoala 
Normală din Arad, pe care o absolvă, obţinând 
diploma de învăţător. În 1934 pleacă în Iugoslavia, 
unde activează ca învăţător în şcoli cu limbă de 
predare româna din localităţile Ecica şi Petrovasila 
(Vladimirovaţ), în apropiere de Alibunar. Devine, 
din 1946, jurnalist la revista „Libertatea” din Vârşeţ, 
îndeplinind aici şi funcţia de secretar de redacţie, 
este redactor responsabil la „Lumina” (1948, 1951- 
1955), ulterior lucrând în redacţie, alături de Radu 
Flora, Ion Bălan, Aurel Gavrilov, lon Marcoviceanu, 
Aurel Trifu. A fost, de asemenea, redactor respon- 
sabil al publicaţiei „Bucuria pionierilor” (1948-— 
1949), iar din 1956 la „Bucuria copiilor”, precum şi 
director al Teatrului Popular Românesc din Vârşeţ 
(1952-1956). Până la pensionare (1975) a îndepli- 
nit şi funcţia de redactor responsabil al Editurii 
Libertatea din Pancevo. Singur sau în colaborare, a 
alcătuit numeroase manuale şcolare. A fost prezent 
şi în alte reviste din România şi din Serbia: „Hotarul” 
(Arad), „Luceafărul” (Timişoara), „Dnevnik” (Novi 
Sad), Letopis Matice srpske” (Novi Sad), „Knjizevne 
novine” şi „Mladost” (Belgrad), „Gazeta literară”, 
„Scrisul bănăţean”, „Familia” ş.a. A debutat edito- 
rial cu volumul de versuri În zori (1947). A intrat cu 
traduceri în Antologia prozei iugoslave contempo- 
rane (1961), în Antologia poeziei iugoslave contem- 
porane (1964)ş.a. În Serbia a fost distins cu Premiul 
pentru Literatură (1948), Ordinul Merite pentru 
Popor (1966) şi cu Premiul Opera Vieţii (1973). 

A. fost implicat în cele mai importante acţiuni 
culturale ale românilor din Voivodina, de la parti- 
ciparea la activităţile comunităţii de aici la munca 
de pionierat în presa de limbă română, la activita- 
tea de învăţare a limbii şi literaturii române în şcoli 
şi la realizarea unor scrieri literare în româneşte. 
Cel mai amplu volum de versuri al lui este Treptele 
singurătăţii (1970), structurat în mai multe cicluri 

care indică o direcţie a atitudinii lirice: Semn şi 
amintire, Ora jocurilor, Spre alt liman, La răscruce, 
Tărâna geamănă, Cuvinte şi obiecte. Poezia e un 
cântec încărcat de nostalgie şi dramatism, pen- 
dulând între imaginaţie şi luciditate, cu o sonori- 
tate care reflectă înrâuriri ale lecturilor. A. produce 
versuri muzicale, cadenţate în variate mişcări 
ritmice, în volute care dau senzaţia unei somp- 
tuozităţi stilistice. „Poet personal, cu un timbru 
propriu, cu o problematică specifică” (Ştefan Aug. 
Doinaş), el a învăţat lecţia modernităţii trecând 
prin marea poezie românească, mai ales prin 
Lucian Blaga, Tudor Arghezi şi Ion Barbu. O poezie 
a teluricului (Pământul îşi aduce aminte, Cântec 
de slavă) stă alături de poezia evocării (Curcubeul, 
Reîntregire, Aşteptare) ori a meditaţiei asupra însin- 
gurării şi trecerii (Lumini împotmolite, Spaţiul 
morții, Treptele singurătăţii, Floarea singurătă- 
ţii). Dacă lirica lui „trăieşte din amintiri, evocări, 
plânsetul angelic al somnului, fără a marca însă o 
regresiune spre un timp revolut şi arhaic” (Radu 
Enescu), nu este mai puţin adevărat că versul este 
şi un cântec despre ființă. „Timpul amăgirilor nu 
poate fi măsurat”, scrie undeva poetul, care explo- 
rează zonele neliniştite, mişcările turbionare ale 
existenţei, orizontul marii treceri. Singurătatea şi 
însingurarea învăluie ființa, generând meditaţia, 
solilocviul nu lipsit de sentimentul tragicului şi de 
adierea pesimismului. În primul rând poet, A. este, 
cu totul sporadic şi nesemnificativ autor de texte 
dramatice: Aprindeţi moara (1948) şi Dacia Felix 
(1952). Scrie însă şi proză, dar romanul Tinerețe 
frântă (1953), deşi vădeşte o bună cunoaştere a 
tematicii rurale, nu scapă de presiunea schema- 
tismului ideologic din perioada imediat postbe- 
lică. De remarcat, totuşi, stilul alert, fraza scurtă, 
exprimarea sacadată, modul inteligent în care 
este condus dialogul. Mesajul (1971) este un 
roman ceva mai modern. Autorul-narator sub- 
stituie povestirea altui narator (numit Bătrâna), 
pe care o preia într-un fel de amestec cu o proză 
care-i aparține - Un curcubeu şi o fată bălaie. Este 
un permanent balans şi transfer între personajele 
celor două proze suprapuse, epilogul mărturisind 
nu numai intenţia, ci şi truda găsirii unei moda- 
lităţi epice moderne: „- Ce căutaţi de la mine, un 
scriitor smintit şi fără minte? Eu m-am trudit să 
scriu taina singurătăţii ei. Dacă n-am putut prinde 
ritmul destăinuirilor ei, dacă n-am găsit fraza care 
să salveze, să-i facă pe oameni mai buni de cum 

sunt, ce vreţi de la mine? N-am fost inspirat, asta e. 
Citiţi şi huliți-mă. Eu trebuia să spun!” 

SCRIERI: În zori, Vârşeţ, 1947; Aprindeţi moara, Vârşeţ, 
1948; Drum spre adevăr, Vârşeţ, 1950; Dacia Felix, 
Vârşeţ, 1952; Tinerețe frântă, Vârşeţ, 1953; Treptele sin- 
gurătăţii, pref. Al. Andriţoiu, Pancevo, 1970; Mesajul, 
Pancevo, 1971; Cortul înserării, pret. Ştefan Aug. 
Doinaş, Pancevo, 1973; Vârstele anului, Pancevo, 1974; 
Opere alese, I-II, pref. Radu Flora, Pantevo, 1986-1987. 
Traduceri: Jovan Jovanovi€ Zmaj, Animale zglobii, 
păsărele şi copii, Vârşeţ, 1954; Mira Aleckovic, Eroii din 
adâncuri, Vârşeţ, 1960. 

Repere bibliografice: Saşa Pană, Literatura românească 
în Iugoslavia, „Revista literară”, 1947, 30; Aurel Trifu, 
„Drum spre adevăr”, „Lumina”, 1950, 6-7; Radu Flora, 
Avramescu Mihai, „Lumina, 1961, 3-4; Sima Petrovici, 
Primele romane originale, „Lumina”, 1968, 1-3; M.[ihai] 
C.[ondali], „Treptele singurătăţii”, „Libertatea”, 1970, 39; 
Radu Enescu, „Treptele singurătăţii”, E, 1970, 11; Damian 
Ureche, „Treptele singurătăţii”, O, 1970, 10; Flora, Lit. 
rom. Voivodina, 45-51; George Muntean, „Treptele 
singurătăţii”, RL, 1972, 38; Doinaş, Poezie, 141-145; Roşu, 
Dicţ. lit. Iugoslavia, 23-26; Popa, Lit. rom. Voivodina, 
35-44, 93-115; Costa Roşu, Personalităţi româneşti din 
Voivodina, Pancevo, 2004, 11-13. ALR. 


AVRAMESCU, Mihail (17.1.1909, Bucureşti -— 
30.VIII.1984, Bucureşti), prozator, eseist. Provine 
dintr-o familie evreiască (tatăl, Isidor, maistru 
croitor, mama, Bella), numele primit la naştere 
fiind Marcu; în publicistica de dinaintea botezului 
ortodox (când primeşte numele Mihail) foloseşte, 
pe lângă diverse pseudonime fanteziste, dintre care 
cel mai frecvent este lonathan X. Uranus, prenumele 
Marcel. Este absolvent al Liceului „Spiru Haret” din 
Capitală, tot aici fiind licenţiat în filosofie cu o teză 
despre Nicolaus Cusanus (1934) şi al Facultăţii de 
Teologie cu teza Qabbalah. Gnoza tradițională a 
Legii celei Vechi. După o tinereţe spectaculoasă, în 
care şi-a câştigat oarece faimă în cercurile avangar- 
diste (ca magician, grafolog, astrolog, adept al lui 
Ren Guenon, cu care a şi corespondat, prieten cu 
Mircea Eliade, N. Steinhardt, Arşavir Acterian, Vasile 
Lovinescu, Eugen Ionescu), se converteşte la orto- 
doxie în 1936. Orientarea spre ortodoxie datează, 
conform propriilor mărturisiri, din 1931, anul în care, 
în săptămânalul „Vremea”, publică un necrolog în 
care anunţă sinuciderea „paiaţelor mele demente”, 
lonathan X. Uranus şi Mark Abrams, pseudonimele 
sub care publicase în anii anteriori. La Facultatea 
de Teologie se înscrie în 1939, dar întrerupe studiile 
în timpul războiului, când este rechiziționat pentru 

muncă obligatorie la Institutul Central de Statistică, 
unde conduce secţia de statistică cosmo-biologică 
(aici şi-au găsit adăpost mai mulţi tineri evrei, printre 
care, se pare, şi Nina Cassian, care îl va frecventa şi 
mai târziu, referindu-se în memorialistica ei la A. 
ca la o „apariţie de anvergură”). În 1948 şi 1949 este 
funcţionar la Societatea Reconstrucţia, iar între 1949 
şi 1951 este redactor la „Analele de istorie şi filosofie”. 
Este hirotonit preot în Bucureşti, în 1951, slujeşte la 
Stavropoleos, la Biserica Albă şi la Schitul Maicilor, 
apoi la biserica Udricani. După o perioadă de acută 
criză spirituală şi familială, în 1956 se transferă la 
Catedrala „Sf. Nicolae” din Tulcea; în 1960 i se permite 
să slujească la Văliug (în Banat), apoi, din 1962, la 
biserica ortodoxă din Jimbolia, unde rămâne, după 
pensionare (1976), încă cinci ani, până în 1981, când, 
murindu-i soţia, se întoarce în Bucureşti. În necrolo- 
gul pe care Geo Bogza îl publică în „România literară”, 
afirmă că „dacă nu aş fi avut destinul meu, mi-aş fi 
dorit destinul lui”. Afirmația lui Bogza confirmă genul 
de receptare biografistă prin care opera lui A. a fost 
filtrată. Din mărturiile existente, A. se pare că a fost, 
atât în anii '30, cât şi mai târziu, un personaj straniu, 
paradoxal, hipnotic, care a mizat el însuşi foarte 
mult pe construcţia propriei personalităţi şi biogra- 
fii sub specia misterului şi a polimorfismului, după 
cum se observă şi din cartea publicată postum, în 
2004, Comedia infra-umană, elocvent subintitulată 
„eseu poliautobiografic”. În tinereţe foloseşte zeci 
de heteronime, îşi înscenează identitățile auctori- 
ale, în afară de semnături ca Hingher, Frate siamez, 
Serafim şi bohem, conte Asfalt, Autorul lui Totog etc., 
apar o serie de Ionathani X. Uranus care îşi arogă pe 
rând dreptul la autenticitate. leronim Şerbu, într-o 
carte de memorii publicată în 1973, afirmă şi el că A. 
ar fi „cel mai interesant om” al „generaţiei ezoterice” 
afirmate între anii '34—'38 ai secolului trecut şi al cărei 
exponent de frunte este Mircea Eliade. S-a afirmat 
chiar că „drama filosofică într-un act” Ascensorul, 
publicată în „Bilete de papagal”, un text insolit nu 
doar prin absurdul, dar şi prin dimensiunile reduse 
ale textului dramaturgic, constituie un model pentru 
teatrul lui Eugen Ionescu. Dacă Marcel 'Tolcea, în 
postfaţa la Comedia infra-umană, consideră că A. 
s-ar distinge de avangardă prin „sensul gratuităţii” şi 
„dialectica măştilor auctoriale”, Cornel Ungureanu 
insistă pe sensul „spiritual” al avangardei practicate 
de acesta. Reunirea într-o antologie editată în 2005 
a câtorva texte din perioada 1926-1932 întregeşte 

tabloul unei personalități insolite, oferind argumente 
pentru reconsiderarea operei sale. 

A. a debutat ca elev (colabora deja la revista lice- 
ului, „Vlăstarul”), în 1926, în eclectica revistă ilustrată 
„Orizontul”, cu schița Urangutanul în calorifer, sem- 
nată cu pseudonimul Mark Abrams (text reluat de 
„Bilete de papagal” în 1928). Informaţia, oferită de 
autor într-un text apărut în „Orizont, în 1983, este 
parţial inexactă: el debutează la „Orizontul” în 1926, 
dar, aşa cum semnalează şi Geo Şerban, cu „romanul 
succint” Gâşte libere, prezentat ca traducere dintr-un 
autor suprarealist străin, pe nume Mark Abrams, şi 
semnată de Miron Grindea, redactorul magazinului. 
A publicat texte avangardiste, teribiliste, ludice ori ab- 
surde, unele în stilul lui Urmuz (în descendența căruia 
a fost receptat), în diferite reviste: „Bilete de papagal” 
(între 1928 şi 1931), „Adam”, „Zodiac”, „Contimpora- 
nul”, „Viaţa literară”, „Ulise”, „Cuvântul liber”, „Vremea”, 
„Facla”, semnând cu pseudonimele lonathan X (sau 
X.) Uranus, Uranus, I.X.U. A iscălit Ştefan Adam o spo- 
radică rubrică „Semne” la „Fapta”, în 1943 (avea în acei 
ani, ca evreu, interdicţie de semnătură), şi cu numele 
propriu unele colaborări ocazionale la „Cuvântul 
liber”, „Radical” (a fost unul dintre editorii revistei, 
1929-1931, semnându-i şi programul) şi la „Vremea”. 
În 1934 a editat efemera publicaţie de studii ezoteri- 
ce „Memra”, singura cu profil guenonist din Româ- 
nia, unde a semnat Yang, Memra, U, dar şi cu numele 
propriu. Între 1945 şi 1947 a colaborat la „Dimineaţa” 
şi „Democraţia”. Prima apariţie editorială, postumă, 
este volumul Fragmente reziduale disparate din Ca- 
lendarul incendiat al lui Ierusalim Unicornus (1999), 
jurnal travestit, mistic-alegoric, în care ortodoxis- 
mul, ocultismul, ermetismul, suprarealismul, ironia, 
umorul se îmbină într-o construcţie originală, pro- 
fund paradoxală. De altfel, autorul nu-şi recunoaşte 
nici un „confrate” spiritual ori literar, în afară de „mult 
chinuitul confrate pastor Kierkegaard”. Travestiul, de- 
dublarea şi autodemascarea revelatoare sunt figuri 
centrale ale Calendarului. Pe de o parte, este vorba 
despre dedublarea eului auctorial, ce poartă măşti di- 
ferite: de la „solitarul Serafim (fost şi boxer) Uranus” şi 
lonathan X. Uranus, pseudonime din tinereţea avan- 
gardistă a lui A., la Ierusalim Unicornus, „autorul ilizi- 
bil al acestui Calendar”, nepotul lui Inorog Urzitorul, 
nume şi personaj ce aminteşte de Inorogul din Istoria 
ieroglifică a lui Dimitrie Cantemir. Pe de altă parte, e 
tatonată „Dumnezeirea travestită”, misterul dedublat, 
dar şi „realitatea inexorabilă” a „autodemascării Ab- 
solutului”. Şi, în fine, pe un ultim palier al dedublării, 


Avramescu 


se află alcătuirea proteică a acestui fals jurnal, care îşi 
răsfrânge şi multiplică trăirile în poveşti alegorice ori 
poeme (Copii inocenți în cetatea ocrotită, poeziile lui 
Inorog Urzitorul), travestindu-şi tragismul în paro- 
die ori în joc (sunt pagini întregi unde toate cuvin- 
tele încep cu aceeaşi literă), iar misticismul în ironie 
lucidă (Despre virilitatea duhului şi contrariile ei). 
Calendarul cuprinde 39 de zile din perioada 21 iunie 
— 14 septembrie 1965, majoritatea dedicate sărbători- 
lor religioase (Noaptea de Sânziene, Sf. Ilie, Adormirea 
Maicii Domnului, Ziua Crucii), prilej pentru mai mult 
ori mai puţin „inocente paradoxii”. „Humoristul liber 
din Ortodoxia neconformistă”, cum se autointitulează 
Părintele X. Uranus, se adresează, într-o ultimă predi- 
că, ascultătorilor creştini ca unor „amarnici şi precari 
vertebraţi verticali crucificaţi”, sintagmă ce exprimă 
elocvent perspectiva detaşat ironică a autorului față 
de mizera condiţie umană. A. îşi provoacă întotdeau- 
na cititorii, chiar şi pe cei mai puţin ortodocşi, uneori 
violent (Dintre criteriile generate de viruşii occidentali 
sârmoşi, Shimpaţi, empirici), alteori subtil metaforic, 
prin jocuri oximoronice şi alunecări dintr-un registru 
stilistic într-altul, producând o ficțiune imposibilă, 
pluristratificată, prolixă. „Această operă atât de osten- 
tativă, gândită şi scrisă în piramidele helicoidale inter- 
secţionate ale unui limbagiu excesiv, suprasaturat de 
calificative” (Mihail Constantineanu) poate constitui 
nu doar jurnalul unui „intelectual al Bisericii”, ci şi o 
veritabilă ars poetica, care propune incendierea cu- 
vântului, distrugerea obişnuinţelor lingvistice şi de 
gândire, pentru a elibera cuvântul-intelect din vre- 
melnicie, transformându-l în foc pur, prin arderea şi 
comuniunea în „vâlvătaia sălbatică şi slobodă a Ade- 
vărului”. Ceea ce nu contrazice caracterul posibil gra- 
tuit, parodic şi ludic al textului. Calendarul incendiat, 
prin stilul său luxuriant, prin amestecul de parodie 
intelectuală, poezie, ezoterism ortodox şi ostentație 
barocă, este una dintre cele mai excentrice scrieri 
din literatura „de sertar” a ultimelor decenii. Autorul 
însuşi se referă, încă din tinereţea sa, la „omul exor- 
bitant” (în Autobiografie), sintagmă care-l defineşte în 
calitate de scriitor. Monolog nocturn despre Suverana 
Slobozenie a Singurătăţii (2001) şi Comedia infra-u- 
mană detinitivează, tot postum, portretul unui autor 
singular, cu o viziune şi o scriitură extrem de particu- 
lare, care, pe de o parte, se integrează într-o anume 
paradigmă culturală europeană a anilor '30-40 prin 
modelul „autobiografic” (dincolo de modelul „spiri- 
tualist” autohton), iar, pe de altă parte, se apropie de 
postmodernitate, prin conştiinţa caracterului ficțional 

al propriei fiinţe şi literaturi. Ficţionalizarea şi mul- 
tiplicarea identităţilor auctoriale, metalimbajul, po- 
limorfismul scriiturii, care ating paroxismul în „eseul 
poliautobiografic” Comedia infra-umană, îl plasează 
în avangarda literaturii autoficţionale a ultimelor de- 
cenii. Dacă Monologul nocturn... se axează mai mult 
pe o pragmatică simultan mistică şi autodemistifica- 
toare a cititorului, Comedia infra-umană este un eseu 
autobiografic metateoretic şi autodeconstructivist, cu 
fragmente cifrate (de reţinut câteva pagini de amintiri 
cu şi despre „adolescentul miop”, alias Mircea Eliade). 
Afirmaţii bulversante precum „Autorul nu s-a născut 
vreodată undeva”, autodefinirea prin „aspiraţia” spre 
realizarea propriei „Supreme Nedeterminări”, dar şi 
„autonomia absolută a Autorului”, „parcursul indi- 
vidual terestru” este „instrumentat mai degrabă ca 
pretext humoristic”, „minora tentaţie obiectivist-is- 
toricistă” sau, dimpotrivă, eliberarea de „pretextul su- 
biectiv”, culminând cu finalul demistificator „suntem 
toți pândiţi de primejdia iluziei unei prezenţe proprii”, 
exprimă principiile de generare şi autodistrugere ale 
acestui original univers ideatic şi stilistic. 

SCRIERI: Fragmente reziduale disparate din Calendarul 
incendiat al lui Ierusalim Unicornus, pref. Alexandru Pale- 
ologu, postfață Mihail Constantineanu, Bucureşti, 1999; 
Monolog nocturn despre Suverana Slobozenie a Singurătă- 
ţii, îngr. Mariana Macri, pref. Andrei Pleşu, Bucureşti, 2001; 
Comedia infra-umană, prefaţă Şerban Foarţă şi Floriana 
Avramescu, postfață Marcel Tolcea, Timişoara, 2004; În 
potriva veacului. Textele de avangardă (1926-1932), îngr. 
Mariana Macri şi Dorin-Liviu Bîtfoi, Bucureşti, 2005. 


Repere bibliografice: Saşa Pană, Mihail Avramescu, 
ALR, 474-483; Saşa Pană, Născut în '02, Bucureşti, 1973, 
362; Ieronim Şerbu, Vitrina cu amintiri, Bucureşti, 1973, 
205-211; Straje, Dicţ. pseud., 752; Ungureanu, Imediata, 
II, 109-125; Andrei Ujică, Sub cerul stelelor fixe: părintele 
Mihail Avramescu, O, 1991, 27; N. Steinhardt, Jurnalul 
fericirii, Cluj-Napoca, 1991, 111-115, 146-147, passim; 
Alexandru George, Nofă la o „evocare”, RL, 1994, 28; 
Mihail Constantineanu, [Marcel Avramescu], RL, 1994, 
28, 37; Ştefan Baciu, Praful de pe tobă, Bucureşti, 1995, 
557-558; Ungureanu, La vest, II, 137-144; Nicolae 
Manolescu, Jonathan X Uranus, „humorist liber”, RL, 
2001, 43; Mircea Platon, Eternitatea în travesti, CL, 2002, 
2; Claudio Mutti, Guenon în România, Bucureşti, 2003, 
94-106, 140-142, passim; Paul Cernat, Recuperarea lui 
Ionathan X. Uranus, OC, 2005, 299; Marian Victor Buciu, 
Un avangardist dincoace de ariergardă, RL, 2006, 17; 
Mircea Anghelescu, Mihai Avramescu şi avangardismul 
interbelic, CLI, 2007, 40; Ungureanu, Istoria secretă, 
229-236; Geo Şerban, Ionathan X. Uranus, un autor sub 
multiple deghizări, OC, 2010, 554. R.D. 

AVRAMESCU, Tiberiu  (16.]ll.1933, Timişoara 
— 20.VIII.2014, Bucureşti), istoric literar, editor. 
Este fiul Zenaidei Avramescu, contabilă, şi al lui 
Gheorghe Avramescu, inginer militar. Familia sa, 
originară din Basarabia (Miclăuşeni-Lăpuşna), 
a cunoscut vitregia vremurilor, după o perioadă 
petrecută la Chişinău fiind nevoită, în 1940, să se 
refugieze în ţară şi să se stabilească în Bucureşti. 
Aici A. a urmat Liceul „Cantemir Vodă” (1944-1951) 
şi Facultatea de Filologie (1951-1955). Repartizat 
la Editura de Stat pentru Literatură şi Artă, începe 
o îndelungată şi rodnică activitate editorială, des- 
făşurată apoi la Editura pentru Literatură şi la 
Editura Minerva. În perioada 1959-1974, ca şef al 
„Bibliotecii pentru toţi”, a contribuit la asigurarea 
continuității şi obţinerii succeselor acestei presti- 
gioase colecţii. Între anii 1974 şi 1990 a lucrat la 
Centrala Editorială. Ulterior a fost, pentru scurt 
timp, director general în Ministerul Culturii, 
revenind la Editura Minerva ca redactor-şef până 
în 2001. Şi-a continuat activitatea de editor în 
cadrul Fundaţiei Naţionale pentru Ştiinţă şi Artă. 
A. a debutat în revista „Tânărul scriitor” (1955) 
cu un studiu despre o piesă de teatru necunoscută 
din perioada Revoluţiei de la 1848. S-a consacrat 
apoi unei laborioase cercetări a presei democra- 
tice şi socialiste româneşti de la sfârşitul secolului 
al XIX-lea şi începutul secolului al XX-lea, cerce- 
tare concretizată în două monografii, Constantin 
Mille. Tinereţea unui socialist (1973) şi „Adevărul” 
Mişcarea democratică şi socialistă. 1895-1920 
(1982). Ambele lucrări, bazate pe o amplă docu- 
mentare, filtrând metodic şi scrupulos informaţia, 
au în centru personalitatea lui Constantin Mille, 
al cărui rol fundamental în crearea presei româ- 
neşti moderne şi democratice îl pun în evidenţă. 
Cunoscând în detaliu epoca primelor curente şi 
mişcări democratice din România, A. a alcătuit şi 
o interesantă antologie, Amintiri literare despre 
vechea mişcare socialistă (1870-1900) (1975), în 
care a inclus şi comentat mărturii provenind de 
la Gh. Nădejde, Zamfir C. Arbore, Sofia Nădejde, 
C. Mille, Constantin C. Bacalbaşa, Jean Bart, Gala 
Galaction, H. Sanielevici, Dimitrie Anghel, Ştefan 
Petică, Tudor Arghezi ş.a. Are de asemenea meritul 
de a fi readus în circulaţie, ca editor, memoriile lui 
Constantin C. Bacalbaşa, intitulate Bucureştii de 
altădată U-I, 1987-2000, în colaborare cu Aristiţa 
Avramescu). Substanţialele note explicative, care 
urmează fiecărui capitol, verifică toate afirmaţiile 

lui Bacalbaşa, pe unele rectificându-le, pe cele mai 
multe completându-le cu numeroase detalii, cu 
precizări şi analize ce aprofundează cunoaşterea 
societăţii româneşti din epoca evocată. O inci- 
tantă ediţie, realizată tot în colaborare cu Aristiţa 
Avramescu, este Scrisori din Basarabia (|-I1, 1996-— 
2002), ciclu de corespondențe semnat Basarab, cuo 
importantă pondere în sumarul gazetei „Ielegraful” 
în intervalul 1880-1890. Cu o argumentaţie ce con- 
textualizează amplu, editorul atribuie „scrisorile” 
lui Gheorghe Gore, în timp ce alţi cercetători cred 
că autorul lor ar fi Zamfir C. Arbore. 

SCRIERI: Constantin Mille. Tinereţea unui socialist, 
Bucureşti, 1973; „Adevărul”. Mişcarea democratică şi soci- 
alistă. 1895-1920, Bucureşti, 1982. Antologii: Începuturile 
teatrului românesc, pref. edit., Bucureşti, 1963; Amintiri 
literare despre vechea mişcare socialistă (1870-1900), 
pref. edit., Bucureşti, 1975. Ediţii: L.A. Bassarabescu, Un 
om în toată firea, pret. edit., Bucureşti, 1961; Ion Teodo- 
rescu, Izabela Sadoveanu, Amintiri (Din lumea umbrelor. 
Sufletul altor generaţii), introd. edit., Bucureşti, 1980 (în 
colaborare cu Aristiţa Avramescu); Constantin C. Bacal- 
başa, Bucureştii de altădată, Bucureşti, I-II, 1987-2000 
(în colaborare cu Aristiţa Avramescu); Basarab, Scrisori 
din Basarabia, |-Il, introd. edit., Chişinău, 1996-2002 (în 
colaborare cu Aristiţa Avramescu); Zigu Ornea, Medali- 
oane de istorie literară, Bucureşti, 2004. 

[ Tiberiu Avramescu], ALA, 1994, 205, 1997, 364, 2001, 595, 
2002, 609; Iordan Datcu, Sub semnul Minervei, Bucureşti, 
2000, 142-144. T.V. 


AXA, revistă „politică, artistică, literară” apărută la 
Bucureşti, bilunar, de la 20 octombrie 1932 până la 
23 decembrie 1933. Director: H. Guruianu (până la 
27 noiembrie 1932). Cu numărul 5, subtitlul modifică 
sumar termenii caracterizanți în „artă, literatură, 
politică”. Redactori: Mihail Polihroniade şi loan 
Victor Vojen. A doua serie a apărut cotidian, în 1940 
și 1941, ca „ziar de luptă politică, doctrină legionară, 
informaţie şi reportaj”. Director: Pavel Costin Deleanu; 
prim-redactor Crişu Axente. În primul număr din 
seria întâi se precizează ferm orientarea ideologică a 
redacţiei. În editorialul violent antidemocratic Spre 
stânga sau spre dreapta? Nichifor Crainic, vorbind în 
numele tinerei generaţii dezorientate şi nemulțumite, 
anunţă „falimentul statului provocat de democraţia 

conducătoare”, condamnă „nulitatea de creaţie şi 
fabuloasa capacitate de consumaţie parazitară” şi 
propune ca soluţie doctrina aşa-zisului corporatism 
social, „întemeiat pe cultul competenţelor, pe con- 
cepţia morală a muncii, pe individualismul organizat 
în categorii sociale, pe dreapta autoritate”. Tot în acest 
număr, într-un articol programatic (Predoslovie), loan 
Victor Vojen subliniază şi el existenţa unei „crize de 
idea!” a tinerilor şi prezice o „schimbare a vremurilor”. 
Susținând un stat nou etnic românesc, „clădit pe 
tradiție”, el lasă să se întrevadă tradiționalismul 
radical, extremist, care va fi adoptat de mişcarea 
legionară. Dar în ciuda acestei poziţii ideologice care, 
între altele, respinge estetismul şi cosmopolitismul în 
artă, cel puţin în numerele din 1932 A. păstrează un 
anumit echilibru. Aşa se face că printre colaboratori 
se află numele câtorva scriitori ce se vor impune 
chiar în acest deceniu: Anton Holban publică o 
scurtă povestire Scatiul şi stăpânul său, iar Camil 
Petrescu un fragment din însemnările de călătorie 
intitulate Rapid  Constantinopol-Bioram. Dansul 
pântecului. Eugen lonescu scrie la „Cronica literară” 
despre Eminescu. Încercare critică, lucrarea de debut 
a lui Lucian Boz, rubrica fiind preluată de Arşavir 
Acterian (recenzii despre Homo americanus de Petru 
Comarnescu, Răscoala de Liviu Rebreanu), după care 
titularul ei devine Octav Şuluţiu. Acesta comentează 
cu înţelegere şi simpatie autori diverşi, cu toate că unii 
nu corespundeau exigenţelor ideologice ale revistei 
(articole despre Critice de Pompiliu Constantinescu, 
Camere mobilate de Damian Stănoiu, Maitreyi de 
Mircea Eliade, Fecior de slugă de N.D. Cocea, Menuetul 
de G.M. Vlădescu, Farmece. Viaţa lui Despot-vodă 
de C. Gane, Cunoașterea luciferică de Lucian Blaga, 
Firu-n patru de E. Lovinescu). În primele luni, când 
a avut un caracter cultural mai pronunţat, materialele 
erau dispuse într-o rubricaţie variată. Pe lângă cronica 
literară, existau cronica plastică (semnată de George 
Zlotescu sau de Gh. Labin), teatrală (loan VictorVojen), 
muzicală (Luciliu Olteanu, Musicus), cinematografică 
(on I. Cantacuzino). Din 1933 A. capătă însă un profil 
tot mai accentuat politic, susținând din ce în ce mai 
vehement idei antidemocratice şi şovine şi afişându-şi 
simpatia pentru nazismul care tocmai se instala în 
Germania. În urma acestei politizări, spaţiul dedicat 
culturii scade simţitor, iar textele despre literatură 
şi artă sunt şi ele marcate apăsat de radicalismul 
ideologiei legionare. De exemplu, la cronica literară 
apare un lung articol al lui Octav Şuluţiu (Pro domo, 
II), care, conformându-se extremismului practicat de 

redacţie, scrie, între altele, despre o preconizată critică 
dogmatică, apreciată ca „singura posibilitate de 
salvare din haosul spiritual”. De altfel, în această fază 
revista nu se mai bucură de colaborarea unor autori 
importanţi: două scurte eseuri ale lui Constantin 
Noica (Quia absurdum şi Să tăcem) şi un articol al 
lui Mircea Eliade (A nu mai fi român), publicate în 
1933, sunt mai degrabă ocazionale şi nesemnificative. 
Foarte activi sunt însă gazetarii Ilie Imbrescu, Const. 
Popov, Andrei Valeriu, Virgil Rădulescu, Virgil Ionescu, 
Mihail Stelescu. În a doua serie A. devine explicit 
organul de presă al mişcării legionare, manifestând 
aceeaşi atitudine totalitară declarată cu ani în urmă, la 
care se adaugă prohitlerismul şi cultul „Căpitanului”. 
Publiciştii politici ai ziarului sunt Pavel Costin Deleanu, 
Crişu Axente, lon Botaş, Ana Maria Toader, Mircea 
Goruneanu. Ziarului nu-i lipsesc paginile culturale, de 
asemenea puternic influențate de doctrina legionară. 
Horia Stamatu publică un fragment din viitorul poem 
Moartea lui Pan, iar cu versuri ocazionale colaborează 
Ştefan lon Gheorghe (Balada a III-a). Proza este 
reprezentată de Anton Balotă, care semnează o 
povestire istorică (Împărtăşania), cronica literară e 
susținută sporadic de Horia Stamatu, care în câteva 
articole îşi exprimă propria concepţie despre poezie 
(Eliberarea poeziei, Poezia individualistă, Un veac de 
poezie românească). Notabile sunt textele cu subiecte 
teatrale ale lui Haig Acterian, eseul Națiunea martiră 
al lui Dan Botta şi articolul Pentru arhitecţi, sculptori 
şi pictori al lui Nae lonescu. Olga Caba traduce din 
poetul spaniol Jose Maria Pemân (poemele Alcazarul 
şi Lupta Bestiei cu Îngerul). La acestea se adaugă 
numeroasele contribuţii folcloristice ale lui Pompiliu 
Preca şi Ilarion Cocişiu, cronicile muzicale ale lui L. 
Popovici şi cele teatrale ale lui Liviu Bratoloveanu. 
Grafica este semnată de Siegfried, 1. Teodorescu-Sion, 
Francisc Şirato, Camil Ressu ş.a. I.M. 


AXELRAD, A. [Avram Adolf] (1879, Bârlad — 
12.VIII.1963, Bucureşti), poet, publicist, traducă- 
tor. Este fiul Hanei-Raisa și al lui Leon Axelrad. 
Face studii liceale la Bârlad. Elev, începe a cola- 
bora asiduu la ziarele locale; adoptând nume ca 
Alecu, Alecu De la Tutova sau Delatutova, apare 
în „Paloda” (1896-1899) şi în „Vocea Tutovei” (din 
1898). Este şi printre cei ce redactau, în aceiași 
ani, săptămânalul „Aurora zionistă”. În preajma 
lui 1900 obţine atestatul de institutor de limba 
română pentru şcolile israelite, predă la Huşi 
scurt timp, apoi în urbea de origine, spre a se 

stabili ulterior la Bucureşti, funcţionând la şcoli- 
le „Maria” şi „Ronetti-Roman” (unde a deţinut şi 
postul de director). Ca tânăr debutant, în Bucu- 
reştii începutului de veac, A. trece prin redacţia 
unor gazete ca „Adevăru/”, „România”, „Patria”, 
ucenicind în preajma unora dintre marii jurna- 
lişti ai vremii. În următoarele decenii semna, de- 
opotrivă ca poet şi publicist, în periodice precum 
„Evenimentu/” (laşi), „Tribuna populară”, „Arta”, 
„Mişcarea”, „Absolutio”, „Umanitatea”, „Puntea 
de fildeş”, ori „Dimineaţa”, „Adevărul literar şi ar- 
tistic”, „Semnalul”, „Gazeta evreiască”, „Cultura”, 
„Curierul israelit”; în cea dintâi postură, îndeobşte 
sub numele real: A. Axelrad, în timp ce gazetarul 
apelează la pseudonime ca A. Luca, A. A.-Luca (A. 
Luca-Axelrad) sau Roata, A. Roată, Moş Roată, A. 
Tutov(eanu). 

Placheta de debut, Spre Răsărit (1900), trimite 
vag la ţara biblică, pierdută; în a doua, A. versifica 
poveţe pentru şcolarii săi (Copiii şi cartea, 1901). 
Discret, sentimental, poetul cântă, în manierea 
sfârşitului de veac, durerea neamului căruia îi 
aparţine. Lădiţa cu necazuri (1919) învie scene din 
copilărie, drame umile, umbre, voci: gara ticsită 
de „drumeţi”, tihna puţină de la ceasul „ceainei”, 
„salonul” declasaţilor şomeri. „Lădiţa”, evocând 
bagajul ancestral de „suferinţi” şi năzuinţe spre 
emancipare, revine şi în titlulunei antologii masive 
din 1945. A. adopta acum şi versul alb, de largă res- 
piraţie, cursiv, în câteva grupaje inedite, cu suflu 
mesianic (La râul Babilonului ş.a.). Lecturile din 
Andre Spire şi Edmond Fleg îi sunt benefice. Din 
ambii autori traduce consecvent după 1920, la fel 
cum, tânăr, tălmăcise ataşat din Morris Rosenfeld 

(pe care îl preia din idiş). Din Andre Spire a înche- 
gat, de altfel, un consistent volum - Poeme evre- 
ieşti (1930), după Poemes juifs şi Nouveaux poemes 
juifs, din care preia. Biblia, Thora, textele talmu- 
dice, tradiţia rabinică, legendele hasidice îşi află, 
de asemenea, în A. un harnic colportor. Probabil 
stimulat de M. Dragomirescu, poetul încerca pri- 
mele tălmăciri din Kohelet (Ecclesiast) în „Convor- 
biri critice” (1907). Psalmii, Proverbele, Ecclesiastul 
rămân ca sursă favorită de prelucrări, transpu- 
neri, parafraze succesive. Modelul publicistului e 
cel întruchipat, în veacul precedent, de cărturarul 
medic Iuliu Barasch, pe urma căruia A. a fondat, la 
rându-i, mai multe periodice cu caracter ştiinţific 
şi educativ sau cu aspect enciclopedic: „Progre- 
sele ştiinţei” (1904-1906), „Convorbiri ştiinţifice 
şi filosofice” (1912), „Orizontul” (a fost prezent în 
colectivul publicaţiei de la înfiinţare, în 1921, până 
în februarie 1924, când părăsea definitiv redacţia), 
„Revista ideilor” (1924-1925), „Minunile naturii” 
(1925). „Lunatic” şi „idealist” (Camil Petrescu), îşi 
investeşte bruma de agoniseală pentru a edita în 
timp câteva bune serii de popularizare: „Bibliote- 
ca Lumen” (înființată în 1908), „Menorah”, „Con- 
vorbiri ştiinţifice”, „Oameni celebri”, „Orizontul”, 
„Probleme şi idei”, „Noua colecţie Lumen” ş.a. A 
practicat şi publicistica de atitudine, cu note cri- 
tice, mai rar acerbe (îndeosebi în perioada cola- 
borărilor la „Facla”, de sub conducerea lui N.D. 
Cocea), alături de tabletă sau de foiletonul cultu- 
ral. Nu lipsite de importanţă sunt traducerile lui 
A., numeroase, numele selectate indicând o bună 
orientare în cultura europeană, din Antichitate 
până în timpurile moderne. 

SCRIERI: Spre Răsărit, pref. A. Steuerman, Bârlad, 1900; 
Copiii şi cartea, Bârlad, 1901; Edison şi invenţiunile 
sale, Bucureşti, 1911; Galileu, Bucureşti, 1911; Lădiţa cu 
necazuri, Bucureşti, 1919; Patria şi dreptul meu, Bucu- 
reşti, 1937; La râul Babilonului, Bucureşti, 1945; Lădiţa 
cu necazuri, Bucureşti, 1945. Traduceri: Emile Zola, 
Sângele, Bucureşti, 1908; Max Nordau, Psihologia zefle- 
melei, Bucureşti, [1908], Psihologia dragostei, Bucureşti, 
[1909], Unde-i adevărul?, Bucureşti, [1910], Pesimism şi 
optimism, Bucureşti, [1911], Morala luxului, Bucureşti, 
[1921]; Maxim Gorki, Omul, Bucureşti, 1908, Iubita. 
Cântecul şoimului, Bucureşti, [1909], Revelionul unui 
vagabond. O noapte de toamnă, Bucureşti, [1910] (în 
colaborare cu A. Damianoff), În temniţă, Bucureşti, 1910; 
L.N. Tolstoi, Viaţa. Amorul. Fericirea, Bucureşti, [1908], 
Știința şi religia, Bucureşti, [1909], Testamentul meu, 
Bucureşti, [1909], Să nu ucizi!, Bucureşti, [1910], Există 

Dumnezeu?, Bucureşti, [1910], Adevărul şi minciuna, 
Bucureşti, 1910, Mici povestiri, Bucureşti, 1910, Rămas 
bun, Bucureşti, [1910], Civilizaţia, Bucureşti, [1911], În 
ce constă fericirea?, Bucureşti, [1911], Țarul şi mujicul, 
Bucureşti, [1911], Războiul, Bucureşti, [1911]; Francois 
Coppee, Copil de suflet, Bucureşti, [1908]; L.N. Andreev, 
Minciuna, Bucureşti, [1909]; 1. S. Turgheniev, Destul! 
Bucureşti, [1909]; E.A. Poe, Moartea roşie. Cei opt oran- 
gutani. Corbul, Bucureşti, [1909]; Voltaire, Sufletul, 
Bucureşti, 1909, Ce este omul?, Bucureşti, [1921]; Charles 
Baudelaire, Poeme în proză, Bucureşti, 1909; Cervantes, 
Câinii din Valladolid, Bucureşti, [1909]; Georg Brandes, 
Leon Tolstoi, Bucureşti, 1910 (în colaborare cu S$. 
Brădeanu); Buffon, Omul şi natura, Bucureşti, 1910; ].-]. 
Rousseau, Pagini alese, Bucureşti, 1910, Despre originea 
inegalităţii dintre oameni, Bucureşti, [1912]; Platon, 
Ce-i amorul?, Bucureşti, 1910; Arthur Schopenhauer, 
Durerile lumei, Bucureşti, 1910; Paolo Mantegazza, Arta 
de a iubi şi de a fi iubit, Bucureşti, [1910], Fiziologia 
amorului, Bucureşti, [1912]; Denis Diderot, Credinţă şi 
ateism, Bucureşti, [1911]; Helvâtius, Puterea pasiunilor, 
Bucureşti, 1911; Friedrich Nietzsche, Omul superior, 
Bucureşti, [1911]; J.-H. Poincar6, Ştiinţa şi poezia, Bucu- 
reşti, 1919, Morala şi ştiinţa, Bucureşti, 1924; Spinoza, 
Despre Dumnezeu, natură şi om, Bucureşti, 1919; Henri 
Bergson, Filosofia franceză, Bucureşti, [1923], Sufletul 
şi corpul, Bucureşti, 1924; E. Boutroux, Esenţa religiei, 
Bucureşti, 1924; Anatole France, Gânduri de lumină, 
Bucureşti, 1924, Spre timpuri mai bune, Bucureşti, 1948; 
O. Louri6, Sociologi ruşi, Bucureşti, 1924; Ernest Renan, 
Omul şi universul, Bucureşti, [1924]; Andre Spire, Poeme 
evreieşti, Bucureşti, 1930; Heinrich Heine, Viitorul Ger- 
maniei, Bucureşti, 1944. 


Repere bibliografice: D. Nanu, „Lădița cu necazuri”, 
SBR, 1919, 16; Carol Drimer, A.A. Luca, „Ielegraful”, 
1925, 514, 518, 523; M.S. Negură, „Lădiţa cu necazuri”, 
„Graiul nostru”, 1925, 12; A. P Samson, „Poeme evreieşti”, 
RP, 1930, 3612; Podoleanu, 60 scriitori, |, 23-26; [Camil 
Petrescu], La porțile împărăteşti, „Football”, 1937, 1; 
Predescu, Encicl., 61, 496; 1. Peltz, „Lădiţa cu necazuri”, 
„Drapelul”, 1945, 231; Ion Pas, Prezenfe, Bucureşti, 1968, 
241-242; Streinu, Pagini, |, 357, Il, 160, II, 86; Encycl. 
jud., V, 453-454, XIV, 420, 422, 425; Camil Baltazar, A. 
Axelrad-Luca, RCM, 1972, 279; Straje, Dicţ. pseud., 14, 37, 
399, 461; Mirodan, Dicţionar, |, 81-84; Paul B. Marian, A. 
Luca. Poezii postume, RCM, 1986, 613. R.Ş. 


AXINTE, Şerban (27.VII.1976, Iaşi), poet, istoric 
literar. Este fiul Jenicăi Axinte (n. Lupu), pro- 
fesoară, şi al lui Călin Axinte, proiectant în 
domeniul arhitecturii. Urmează şcoala elemen- 
tară (1983-1991) în oraşul natal şi, tot aici, Liceul 
„Mihail Sturza” (1991-1995), apoi Facultatea 
de Litere, la secţia română-italiană, în cadrul 

Universităţii „Al. |. Cuza” (1997-2002), unde 
absolvă şi un masterat în literatură comparată şi 
antropologie culturală (în 2004). În 2010 obţine 
doctoratul în filologie. Din 2002 este cercetă- 
tor ştiinţific la Institutul de Filologie Română 
„A. Philippide” al Academiei Române. A fost, de 
asemenea, redactor la revista ieşeană „Limpul” 
(2000-2004) şi ulterior secretar general de 
redacţie al aceleiaşi publicaţii (2004-2007), iar din 
2005 redactor al revistei „Philologica Jassyensia”. 
A frecventat cenaclul Junimea din Iași (1993- 
1996). Alături de Lucian Dan Teodorovici, Florin 
Lăzărescu, Bogdan Creţu, Doris Mironescu ș.a., a 
făcut parte din gruparea OuTopos. Colaborează 
cu articole de critică literară la „Observator 
cultural”, „Bucureștiul cultural”, „Cuvântu/”, 
„Tribuna”, „Transilvania” ş.a. A debutat editorial 
în 1996 cu volumul de poezie Starea balanței, 
urmat în 1999 de Pragurile Apeiron. 

În primele două volume A. practică o poezie 
abstractă, ce amestecă note ale unei imagistici 
expresioniste, preluate epigonic de la R.M. Rilke 
sau de la Lucian Blaga, și structuri lirice tributare 
ermetismului. Lumea ţi-a ieșit așa cum ai vrut 
(2006) reprezintă un punct de cotitură. Discursul, 
mai puţin abstract, dobândește supleţe și putere 
de sugestie. Autorul explorează acum valenţele 
„inventând”, cum notează într-un poem, „mitolo- 
gii în sufragerie”, aşa, de pildă, în textele ce exhibă 
experienţa paternităţii, resimţită ca despărţire de 
vârsta aurorală a unei tinereţi suficiente sieşi. Criza 
eului, provocată fie de o debusolare a trecerii prin 
vârste, fie de presimţirea unor experienţe limită, 
îmbracă succesiv expresia gravităţii şi pe aceea a 
farsei. Din cotidianul gesturilor mărunte poezia 
lui A. evadează constant în oniric şi în parabolă, 
adesea chiar în parabola cu transparente sugestii 
mistice şi biblice. Păpădia electrică (2012), aflată în 
continuitatea vizionarismului din Lumea ţi-a ieşit 
aşa cum ai vrut, marchează o alternativă în inte- 
riorul generaţiei douămiiste, al cărei hiperrealism 
visceral e depăşit în favoarea unui realism psi- 
ho-mistic. Emfaza obscură atatonărilor anterioare 
lasă locul naturaleţii şi preciziei discursive, poetul 
părând a-şi fi găsit, în sfârşit, vocea şi formula dis- 
tincte. EI scrie şi acum o poezie a experienţelor 
revelatoare, numai că acestea sunt consemnate 
pornind de la detaliul contingent, de la experienţa 
concretă a eului, de la faptul brut, trăit. Metaforă 

unificatoare chiar din titlu, „păpădia electrică” 
reprezintă în acest sens o imagine a aurei mistice 
şi, deopotrivă, a celei comiţiale. În linia aceleiași 
depăşiri a umanului prin propria combustie inte- 
rioară, „electricitatea” indică o „tehnologizare” a 
luminii mistice, în vreme ce „păpădia” apare ca o 
metamorfoză inflorescentă a creierului şi a minţii. 
Păpădia electrică propune o poezie a corporalită- 
ţii vizionare, prin care metafizicul redevine acce- 
sibil: „ceva creşte acum din mine,/ cineva suflă 
asupra mea// cu miliarde de fotoni.// aura/înflo- 
reşte din bulbul creştetului meu/ într-o uriaşă 
păpădie electrică”. La origine teză de doctorat, 
Definiţiile romanului. De la Dimitrie Cantemir la 
G. Călinescu (2011) este un dosar cuprinzător al 
principalelor teorii ale romanului avansate la noi 
de la jumătatea secolului al XIX-lea până la sfârşi- 
tul epocii interbelice, expunând metodic -şi, acolo 
unde este nevoie, punând în conflict - punctele 
de vedere formulate de cei mai importanţi parti- 
cipanţi la dezbaterea privind romanul românesc, 
de la Radu Ionescu sau Titu Maiorescu la Camil 
Petrescu, E. Lovinescu ori G. Călinescu. 

SCRIERI: Starea balanței, laşi, 1996; Pragurile Apeiron, 
Iaşi, 1999; Lumea ţi-a ieșit așa cum ai vrut, pref. Doris 
Mironescu, Bucureşti, 2006; Definiţiile romanului. De la 
Dimitrie Cantemir la G. Călinescu, pref. Antonio Patraş, 
Iaşi, 2011; Păpădia electrică, pret. Radu Vancu, Bucureşti, 
2012. 

Repere bibliografice: Bogdan Creţu, Din nou despre 
Ou'Topos, CL, 2000, 5; Radu Vancu, Brava lume nouă, T, 
2007, 2; Ovidiu Nimigean, Inerţii de tranziție, altruisme 
&  bahluviuni literare, Bucureşti, 2007, 368-371; 
Ştefania Mincu, Douămiismul poetic românesc. Despre 
starea poeziei, II, Constanţa, 2008, 204-209; Octavian 
Soviany, Cântecul asasinului, TR, 2009, 169; Ilie, Dicţ. 
poeziei ieşene, 61-66; Bianca Burţa-Cernat, Din dosarul 
romanului românesc, OC, 2012, 638; Dan Mănucă, De ce 
avem roman, CL, 2012, 10. B.B.-C. 


AXINTE URICARIUL (c. 1670, Scânteia, j. laşi — c. 
1733), cronicar. De condiţie socială modestă, la 
început vătaf de sat, A.U. ajunge în 1702 pisar de 
cancelarie, iar în 1707 uricar la Logofeţie, primind 
după un an şi diferite însărcinări de hotărnicii. 
Şi-a spus Uricariul după funcţia pe care a îndepli- 
nit-o. Cunoştea limbile slavonă, greacă, latină şi, 
probabil, turcă. Din 1710, la porunca domnitoru- 
lui Nicolae Mavrocordat, transcrie letopiseţele lui 
Grigore Ureche, Miron Costin şi Nicolae Costin. În 
letopiseţul anonim dintre 1661 şi 1709 intervine cu 

modificări şi adăugări de pasaje. După moartea 
lui N. Costin (1712), este desemnat de domnitor să 
redacteze cronica oficială a Moldovei - De a doua 
domnia lui Nicolae Alexandru Vodă, văleat 7720. 
Izvoarele lui au fost Letopisețul anonim al Țării 
Moldovei (1661-1709), letopiseţul lui N. Costin, 
însemnările şi corespondenţa domnitorului, 
mărturiile unor boieri, ştiri din actele oficiale, 
de prin „gazeturi” şi „avizii”. Cronicarul se arată 
informat şi asupra mersului politicii europene. 
Cronica relatează sosirea lui Mavrocordat la 
Țarigrad, intrigile boiereşti de la Poartă, fuga 
lui Dimitrie Cantemir şi înlocuirea acestuia, în 
scaunul Moldovei, cu Nicolae Mavrocordat. Mai 
departe A.U. descrie situaţia din ţară, cu accente 
de durere pentru mizeria Moldovei, „căzută sub 
giugul robiei”, nevoită să suporte invazia unor 
trupe străine. Pătruns de gândul, comun menta- 
lităţii medievale, că ordinea socială este rânduită 
de Dumnezeu, că monarhia este de drept divin, el 
îl prezintă pe Mavrocordat într-o lumină aparte, 
ca pe un om plin de smerenie, şi se ocupă pe larg 
de reformele şi prefacerile pe care domnitorul le 
încearcă. Mavrocordat apare, astfel, ca un bine- 
făcător al ţării şi cronicarul, atunci când are de 
judecat conflictul dintre marea boierime şi domn, 
se aşază, firesc, de partea cârmuitorului, „unsul 
lui Dumnezeu”. Atât de adânc îi sunt înrădăcinate 
convingerile religioase, încât, de pildă, tragedia lui 
Constantin Brâncoveanu este explicată prin unele 
purtări „necreştineşti” ale acestuia. Generos şi 
cucernic, Nicolae Mavrocordat e înfățişat ca un 
înţelept pentru care soarta ţării se află mai presus 
de orice interes sau ambiţii de ordin personal. 
A.U. e un bun povestitor, sfătos şi molcom, 
înclinat mereu spre sentinţe şi moralizări, de 
obicei în spirit creştin. Unele descrieri sunt vii, 
respiră autenticitate, în vreme ce în notaţiile por- 
tretistice (Mavrocordat, Carol al XII-lea, patriar- 
hul Ierusalimului Hrisant Notara, Brâncoveanu, 
hanul tătăresc) surprind nu atât trăsăturile fizice, 
cât cele morale. Letopiseţul e întocmit într-o 
limbă destul de fluentă, cu vădite reminiscenţe 
din textele biblice, cu care A.U. era familiarizat. 
Se pare că mai târziu, în jurul anului 1730, va 
conlucra cu un copist muntean la o mare compi- 
laţie de cronici muntene şi moldovene, cunoscută 
sub numele Cronica paralelă a Țării Româneşti şi 
a Moldovei. Gabriel Ştrempel, editorul cronicii, 
sprijină cu argumente demne de luat în seamă 

această atribuire (cu toate că nu este nici el ocolit 
de unele îndoieli). Important este că un autor, în 
veacul al XVIII-lea, a avut ideea alcătuirii acestui 
„corpus ciudat” şi unic, ca dimensiuni, între cro- 
nicile româneşti (Gabriel Ştrempel), întreprindere 
probabil sugerată de Nicolae Mavrocordat, care 
a ocupat succesiv scaunul Moldovei și al Ţării 
Românești. Istorie „paralelă” în Letopiseţul Țărăi 
Româneşti şi a Ţărâi Moldovei. De viaţa a prealu- 
minaţilor domni ce-au stăpânit întru aceste 2 ţări 
şi ce s-au lucrat în dzilele lor, şi a părților streine, 
care să megieşesc cu aceste ţări, pre largu adunate 
den multe letopiseţe şi cu bună îndreptare alcătuit. 
Precum să vede înseamnă alternarea, la început, 
a unor secvenţe, mai lungi sau mai scurte (mai 
întâi referitoare la Ţara Românească, benefici- 
ară a unui „descălecat” mai timpuriu), luate din 
cronici „consacrate”, secvenţe în cuprinsul cărora 
autorul compilației îşi îngăduie intervenţii, com- 
pletări, parafrazări ori colaţionări între mai multe 
izvoare, iar apoi aşezarea în succesiune a unor 
scrieri întregi, cu rare situaţii în care se mai pot 
constata amestecuri. 

SCRIERI: A doua domnie a lui Neculai Alecsandru 
Mavrocordat V V în Moldova, în Cronicele României sau 
Letopiseţele Moldovei şi Valahiei, II, publ. M. Kogălni- 
ceanu, Bucureşti, 1872, 119-173; De a doua domnia lui 
Nicolae Alexandru Vodă, văleat 7720, în Ioan Şt. Petre, 
Axintie Uricariul, Bucureşti, 1944, 77-179; Cronica 
paralelă a Țării Româneşti şi a Moldovei, I-II, îngr. şi 
introd. Gabriel Ştrempel, Bucureşti, 1993-1994; De a 
doa domniia lui Nicolae Alexandru Vodă văleat 7220 
(1712), îngr. şi introd. Andrei Eşanu și Valentina Eşanu, 
Chișinău, 1999. 

Repere bibliografice: Iorga, Is. li. XVIII, 1, 110-120; 
Pascu, Ist. lit., III, 57-62; Perpessicius, Opere, X, 147-149; 
Călinescu, Ist. lit. (1941), 30, Ist. lit. (1982), 26; loan Şt. 
Petre, Axinte Uricariul, Bucureşti, 1944; I. Lăzărescu, 
Valoarea literară a cronicii lui Axinte Uricariul, ALIL, t. X, 
1959, 1-2; Zamfirescu, Studii, 184-204; Lăudat, Ist. lit., UI, 
5-13; Dicţ. lit. 1900, 66-67; Dan Zamfirescu, Contribuţii la 
istoria literaturii române vechi, Bucureşti, 1981, 401-459; 
Ştefan S. Gorovei, Spre unificarea istoriografiei naţionale: 
„Cronica paralelă” (aşi, 1733), ALX, t. XXV, 1988, 2; 
Ştefan S. Gorovei, Semnificaţia unor documente false 
din secolul XVIII, ALX, t. XXVI, 1989, 1; Andrei Pippidi, O 
cronică munteană şi un cronicar moldovean. O ipoteză, 
AIX, t. XXVI, 1989, 1; Cătălina Velculescu, Din nou 
despre „Cronica paralelă” şi „Letopiseţul cantacuzinesc”, 
RITL, 1994, 3; Andrei Eşanu, Consideraţii despre viaţa și 
activitatea cărturărească a lui Axinte Uricariul, „Revista 
de istorie a Moldovei”, 1994, 3-4. I.L. 

AXIOMA, revistă apărută la Ploieşti, lunar, din 
aprilie 2000 până în iunie 2010, cu subtitlul 
„Literatură, ştiinţe, religie, arte”. Director: Marian 
Ruscu; redactor-şef: leronim Tătaru; redactor-şef 
adjunct: Stelian Stan; redactor coordonator: 
Miron Oprea; secretar de redacţie: Bogdan Costin 
Georgescu; redactori (de la numărul 2/2002): 
Gabriela Vasilescu, Beatrice Ruscu, Vasile Moga, 
Marian Chirulescu, Constantin Dobrescu. După 
reorganizări succesive, A. fixează un colegiu 
redacţional format din cadre didactice (Ion Bălu, 
Constantin Trandafir, Gabriela Vasilescu ș.a.), 
indică redactorii (Ina Bercea, Marian Chirulescu, 
Christian Crăciun, loana Scoruş, Nicolae Dorel 
Trifu ș.a.) și corespondenţii din străinătate 
(Cristina Neesham - Austria, Theodor Vasilache 
şi Ileana Cristina Botescu - Germania, Jacques 
Raunet - Franţa). În articolul-program De ce 
Axioma?, semnat Redacţia, plecând de la înţele- 
surile termenului „axiomă”, sunt expuse motivele 
opțiunii pentru titlu: „Iniţiatorii acestei publica- 
ţii de cultură şi-au propus drept obiectiv punerea 
în evidenţă a adevărurilor simple, clare şi utile 
omului în activitatea spirituală [...]. Printre altele, 
modelele noastre spirituale sunt două personali- 
tăţi prahovene, reprezentative în cultura română: 
I.L. Caragiale şi Nichita Stănescu, scriitori ce 
au dat multe «axiome» pentru creşterea limbii 
şi literaturii, pentru cultura românească...”. În 
primii ani în A. se tipăresc cu precădere scrieri 
ale membrilor redacţiei, de la poezie și proză la 
studiul de istorie şi istorie literară, la eseul filoso- 
fic, teologic, studiul comparatist, cronică de actu- 
alitate (teatru, muzică, arte plastice), tălmăciri 
din literatura universală. În scurt timp audiența 
publicaţiei se extinde, iar numărul colaboratori- 
lor în aceeași măsură. Redacţia consacră pagini 
speciale (câteodată un număr întreg) unor per- 
sonalităţi ale culturii, îndeosebi lui I.L. Caragiale, 
E. Lovinescu, Nichita Stănescu, Zaharia Stancu, 
Şerban Cioculescu, Eminescu. O suită de edi- 
toriale atipice, întrucât de fapt sunt studii de 
istorie literară, marchează momente aniversare, 
vizând autori cu valoare de reper (Virginia Woolf, 
Gustave Flaubert, Stephane Mallarm6, Nikolaus 
Lenau, Jos6 Ortega y Gasset ş.a.). Alte „file de 
dicţionar” evidenţiază momente aniversare ale 
unor scriitori contemporani (V. Fanache, leronim 
Tătaru) sau evenimente editoriale. Deşi textele 
au în vedere domenii variate, revista nu rămâne 


463 Dicţionarul general al literaturii române 


la structura de magazin ilustrat, scrierile şi docu- 
mentele inedite (scrisori, jurnale, memorii, icono- 
grafie) având drept ţintă cunoaşterea celor de la 
care provin (I.L. Caragiale, Tudor Arghezi, Barbu 
Delavrancea, G. Călinescu, Paul Constantinescu, 
Grigore Ionescu, George Moroşanu ş.a.). Rubricile 
de autor - „La colţ”, asigurată de Ion Stratan, „Ei 
şi Prahova”, susținută de Paul D. Popescu - sunt 
radiografii incitante şi abordează conexiuni cu 
artele, filosofia, religia. A. publică versuri de Ion 
Stratan, Simion Bărbulescu, loan Vieru ş.a., proză 
de Serghie Bucur, Livia Dinulescu ş.a., eseuri, 
cronici, studii şi comentarii de Ieronim Tătaru, 
Ion Bălu, Constantin Trandafir, Constantin 
Hârlav, studii de istorie, pagini de memoria- 
listică de Miron Oprea (despre Dan Barbilian 
- Ion Barbu), traduceri de Vasile Moga, Bogdan 
Stoicescu. Revista acordă rubrici speciale şahului, 
jazzului, interviurilor cu personalități româneşti 
şi străine din diverse domenii. Numere speciale 
marchează aniversări ale publicaţiei: cinci ori 
zece ani de apariţie, o sută de numere etc. C.A. 


AZAP, Gheorghe (26.VII.1939, Ticvaniu Mic, j. 
Caraş-Severin), poet. Este fiul Elenei (n. Cătană) 
şi al lui Gheorghe Azap, tâmplar. Face studii gim- 
naziale la Ticvaniu Mic şi liceale la Oraviţa, Anina 
şi Timişoara. De-a lungul timpului e muncitor 
la diverse întreprinderi, comis voiajor, învăţă- 
tor suplinitor, pictor de firme etc. Târziu ajunge 
redactor la revista „Răzoare” (Oraviţa, 1996). După 
debutul din „Scrisul bănăţean” (1958), pentru A. 
urmează o lungă aşteptare până la apariţia volu- 
mului colectiv Uneori zborul (şapte poeți tineri) 
(1973). Prima carte individuală, placheta Maria — o 
caterincă zbuciumată, îi apare în 1975. Mai colabo- 
rează la „Luceafărul”, „Orizont”, „România literară”, 
„Steaua”,  „Iransilvania”, „Banat,  „Iribuna”, 
„Reflex” (Reşiţa) „Caraş-Severinul literar şi artistic”, 
„Flamura”, „Limpul” (Reşiţa) ş.a. 

De la debut, atât temele (iubirea şi singurăta- 
tea), cât şi limbajul sunt deplin constituite la A. 
Cărţile ce au urmat, Bocceluța cu plăpânde (1977), 
Roxana, Roxana, Roxana (1978; Premiul Asociaţiei 
Scriitorilor din Timişoara), Efetera (1979), Cântece 
ştrengăreşti (1981), 'Tereremul ocarinei (1995; 
Premiul Asociaţiei Scriitorilor din Timişoara) 
ş.a., favorabil întâmpinate de critică, reiau, într-o 
perpetuă şi nu lipsită de riscuri autorecuperare, 
aceleaşi motive în formule poetice cvasiidentice: 


Azap 


suferinţa erotică, disimulată şi intensificată prin 
persiflare, într-o haină ostentativ (şi aparent) 
facilă. La acest „trubadur modern, boem incu- 
rabil, jurând pe caterincă şi euforizând miresme 
— mirozne -— rare” (Al. Ruja) maniera stilistică, 
dominată de ludic, angrenează permanent jocuri 
de cuvinte, de sensuri şi de intertexte. A. forțează 
meşteşugul poetic prin acrobaţii de versificare; 
poemele abundă în invenţii verbale, expresii 
argotice, chiar golăneşti, jonglând totodată cu 
miturile şi cu eroii literaturii. Grimasa ironică e 
îmblânzită de melancolie. Versurile de album, 
romanţa, cronica rimată, grandilocvenţa ori 
accentele pastorale sunt mimate ingenios. Poza 
bufă de FrangoisVillon -epicureu, livresc şi boem, 
actualizat prin minulescianism şi modernism — 
reuşeşte să comunice plăcerea de a nu mai putea 
trăi decât făcând literatură, iar versurile cele- 
brează indisociabil iubirea de viaţă şi iubirea de 
literatură: „La Iasnaia Poliana-i un spaţiu osebit/ 
Pios ca o miroznă de-a lungul unui ev/ Şi ierni 
împovărate de nopţi de antracit/ Acolo zburdă 
Kitty în inima lui Lev”. În Versuri din veacul icsics 
(2010), tectonica socialului produce ecouri ample, 
pe care poetul le tratează în maniera caracteris- 
tică. Cu toate acestea, accentele elegiace sunt tot 
mai puternice, însingurarea nu mai este doar 
jucată, în locul măştilor blând-ironice instalân- 
du-se un rece zâmbet nostalgic: „Doar blugii, 
azi, mi-i trag peste ţurloi/ (Iţarii calzi, bucolica 
şi-o-ncheie!)/ Redă-mi, o, Doamne, satul înapoi,/ 
Din ghiarele acestor vremi yankee.” Stăpân peste 
inedita sa distilerie lexicală, A. oficiază cu devota- 
ment ceremonialul poetic al ieşirii de sub presiu- 
nea convențiilor. 

SCRIERI: Maria - o caterincă zbuciumată, Timişoara, 
1975; Bocceluţa cu plăpânde, Bucureşti, 1977; Roxana, 
Roxana, Roxana, Bucureşti, 1978; Efetera, Timişoara, 
1979; Cântece ştrengăreşti, Bucureşti, 1981; Cuib'şorul 
nostru de nicicând, Timişoara, 1982; Ultimul exemplar, 
Bucureşti, 1987; Tereremul ocarinei, Timişoara, 1995; 
Vreo carte (Curriculum vitae), Timişoara, 1995; Una 
sută de catrene drese-n damf de damigene, Reşiţa, 2001; 
Poeme de cinci stele, Cluj-Napoca, 2002; Versuri din 
veacul icsics, Cluj-Napoca, 2010. 

Repere bibliografice: Alexiu, Ideografii, 192-193; Mircea 
Iorgulescu, Amuzament şi gravitate, RL, 1977, 42; Ulici, 
Prima verba, II, 8-10; Cornel Ungureanu, Gheorghe 
Azap şi plăcerile vieţii la ţară, O, 1979, 29; Gabriela 
Omăt, Gheorghe Azap sau Despre iubirea de literatură, 
„Semenicul”, 1980, 10; Simion, Scriitori, III, 393-398; 

Dicţ. scriit. rom., |, 134-135; Ruja, Parte, |, 291-297, II, 
189-191; Ionel Bota, Tânguitoarea cantilenă şi erosul 
purificator. Eseu asupra poeziei lui Gheorghe Azap, 
Reşiţa, 1999; Radu Săplăcan, Exerciţii de balistică, Cluj- 
Napoca, 2003, 274-275; Dicţ. Banat, 58-61; Ungureanu, 
Geografia lit., IV, 187-191; Dorin Murariu, Biblioteca din 
Vest, Timişoara, 2005, 42-59. 0.B., Dr.M. 


AZAP, Ioan-Pavel (15.V.1967, Ticvaniu Mic, j. 
Caraş-Severin), poet, prozator. Este fiul Mariei (n. 
Stângu) şi al lui Pavel Azap, muncitor. Urmează 
clasele primare în Ticvaniu Mic, continuându-și 
şcoala la Oraviţa, unde frecventează şi Liceul 
de Matematică-Fizică (1981-1985). Mai târziu 
va fi student la Facultatea de Istorie şi Filosofie, 
secţia filosofie, a Universităţii „Babeş-Bolyai” 
din Cluj-Napoca (1990-1995). Lucrează ca eco- 
nomist şi funcționar, iar din 1992 intră în presă, 
devenind redactor la „Mesagerul transilvan”, apoi 
la „Informaţia de Cluj” şi la „Iransilvania jurnal”. 
Începând din 2003, este redactor la revista „Tribuna” 
din Cluj-Napoca. Debutează cu poezie în „Orizont” 
(1985), iar editorial cu volumul Autoportret cu 
mască (1993; Premiul Filialei din Cluj a Uniunii 
Scriitorilor). Mai colaborează cu poezii, publicis- 
tică, critică şi cronici de film la „Steaua”, „Poesis”, 
„Cronica” (unde semnează seriile Jurnal de cinefil, 
Cu ochii pe ecran, făcând, în tandem cu Bogdan 
Ulmu, şi cronica filmului american), „Astra”, „Cele 
trei Crişuri”, „Confluenţe” (Oraviţa), „Monitorul de 
Cluj”, „Oraşul” (Cluj-Napoca) ş.a. 

Scrisul lui A. se desfăşoară între o formă de 
ritualizare discursivă şi un oarecare „naivism 
ironic” (Petru Poantă), vizibil la nivelul atitudinii 
poetice şi al construcţiei imaginarului. Retorica 
interogaţiei trimite adesea la ritmurile esenţiale 
ale fiinţei, pe suportul unor scenarii ale voinţei 
de cunoaştere: „Ce departe,/ ce departe/ gândul 
meu/ o să te poarte [...] ce lumină,/ ce lumină/ 
mă izbeşte/ şi declină// ce tăcere,/ ce tăcere -/ 
Mă alungă/ şi mă cere” (Poem). Ca o consecinţă, 
o „legiune” de îngeri îşi arată chipul în imagina- 
rul poetic. De fiecare dată însă tratamentul este 
ironic, semnalând declişeizarea acestui stereo- 
tip literar şi, implicit, o conştiinţă a convenției: 
„m-am născut într-o dimineaţă /[...]/ îngerul mă 
privea din prag,/ enervat, —/ îşi pierduse răbdarea/ 
sau poate era beat// mama o bucurie cumplită/ 
avea, o Doamne!,/ când deodată îngerul s-a 
repezit/ şi mi-a tras două palme” (Înger de pază). 

Şi confesiunea erotică îşi asumă două forme de 
expresie. Mai întâi, pentru reprezentarea stării 
A. apelează la oglinzi metaforizante, simbolice şi 
metafizice. Mitul iubirii-pasiune, într-o lectură 
tandru ironică, poate fi citit printre rânduri, de 
pildă în Balada iubitei ce purta ochelari. Apoi, ca 
în volumul Ușa cu picioarele pe pământ (2011), ies 
la suprafaţa textului culorile unui bacovianism 
sceptic. Îndrăgostitul își mărturiseşte, faţă de 
„obiectul” iubirii, o fascinaţie relativă, detensio- 
nată, adesea colorată sarcastic. Imaginea morţii 
este transfigurată, de asemenea, printr-o formulă 
duală a expresivităţii lirice. Uneori apare ca 
sugestie (Plimbarea bătrânei doamne), în registru 
metaforizant, anecdotic, mai degrabă discret, iar 
alteori, ca personaj straniu şi puternic individua- 
lizat, prins în „ticuri şi isterii” cotidiene, moartea 
devine un poet grobian şi bovaric, un „creator” 
paradoxal, într-un text mizerabilist avant la lertre 
(Moarte virgină). De altminteri, ca o particula- 
ritate a stilului, se insistă vizibil asupra parado- 
xurilor, în general pe note grave şi în poze dra- 
matice: „Îmi pare atât de rău/ că nu te-ai născut/ 
mai/ devreme:/ nu pot concepe/ moartea/ fără/ 
tine” (&&4&). Proza lui A., reprezentată de micro- 
romanul Câteva ore din viaţa ta (2007), schimbă 
întrucâtva configuraţia globală a imaginarului. 
Note prozaic-expresioniste însoțesc o poveste 
articulată pe pretextul clasic al „manuscrisului 
găsit”. Narațiunea este disjunctivă, operând cu 
două cadre referenţiale (stagiul militar al per- 
sonajului central şi perioada studenţiei sale), cu 
două timpuri verbale, în variaţie liberă (prezen- 
tul şi imperfectul), cu două persoane gramati- 
cale ale discursului epic (persoana I şi persoana a 
II-a), cu două instanţe narative tutelare — narato- 
rul care ajunge în posesia manuscrisului şi perso- 
najul confesiv din manuscris. Nu-i lipseşte roma- 
nului o oarecare tentă experimentală, speculată 
însă, pe bună dreptate, în sensul autenticităţii, 
concept care stă la baza construcţiei narative. Un 
volum de epigrame, intitulat Bărbi (2002), câteva 
de interviuri cu regizori de film sau cu scriitori — 
Traveling (2002), Coperta a patra (2010), Octogon 
(2012), alte câteva cărţi care reunesc cronici cine- 
matografice completează profilul scriitorului. 

SCRIERI: Autoportret cu mască, postfață Constantin 
Cubleşan, Cluj-Napoca, 1993; Funigei, Reşiţa, 1997; 
Poeme de cinci stele, Cluj-Napoca, 2002; Bărbi, pret. 
Vasile Gogea, Cluj-Napoca, 2002; Traveling, Bucureşti 

- Cluj-Napoca, 2002; Stop-cadru, Cluj-Napoca, 2005; 
Câteva ore din viaţa ta, Târgu Lăpuş, 2007; Togă de gală, 
Cluj-Napoca, 2008; Coperta a patra, Cluj-Napoca, 2010; 
Prim-plan, Bucureşti, 2011; Uşa cu picioarele pe pământ, 
Piteşti, 2011; DagheroTIFF, Cluj-Napoca, 2012; Octogon, 
Cluj-Napoca, 2012; 16 mm, Cluj-Napoca, 2012. 

Repere bibliografice: Călin Teutişan, „Autoportret cu mască', 
TR, 1994, 8; Poantă, Dicţ. poeți, 17-18; Dorin Mureşan, 
Jocuri şi jucării, TR, 2003, 20; Claudiu Groza, Computerul 
cu bibliografii, Cluj-Napoca, 2004, 91-93; Alexandru 
Jurcan, Stop-cadru pe loan-Pavel Azap, TR, 2006, 86; Adrian 
Ţion, Ultima melancolizare kaki, ST, 2008, 2-3; Horia 
Gârbea, „Togă de gală”, LCE 2010, 13; loan Moldovan, „Uşa 
cu picioarele pe pământ”, E, 2011, 9; Irina Petraş, „Uşa cu 
picioarele pe pământ”, RL, 2011, 37. C.Tt. 


AZARIE (mijlocul sec. XVI), cronicar. Cu A. se 
încheie, în Moldova, şirul de istoriografi-monahi 
ce izvodesc anale în slavonă. Uceniceşte la Roman 
şi Suceava până să ajungă la mănăstirea Golia 
din Iaşi, unde se poate să fi devenit egumen. Își 
redactează cronica la cererea domnitorului Petru 
Şchiopul, recomandat acestuia, probabil, pentru 
instrucţia şi elocinţa sa aleasă, deopotrivă de 
mitropolitul Anastasie şi de logofătul Ioan Golăi, 
ochii ce supraveghează apoi din umbră relata- 
rea. A scris în continuarea versiunii integrale a 
textului „magistrului” Macarie, păstrând tipicul 
cronologizării stricte (nu fără a lăsa să-i scape 
însă şi destule „licenţe” sau erori) şi avansând 
în genere prudent în comentarii, deşi instinctul 
epic, graba de a reveni pe alocuri cu detalii con- 
cură în a-i decupa ceva mai insistent statura şi 
umoarea de martor-narator. Cronica sa consti- 
tuie pentru întregul interval restituit (1551-1574) 
rememorarea unor evenimente trăite, accesibile. 
Letopiseţul lui Eftimie, faţă de care scara de valori 
acreditată e câteodată alta, i-a rămas, s-ar părea, 
necunoscut. Preeminenţa „ideologiei” şi oportu- 
nităţile momentului înrâuresc, altminteri, şi la 
A., asupra judecății de durată; discernământul 
afişat (adesea exprimat, ca şi la înaintaşi, para- 
doxal şi pătimaş), dictează ca din culise, aprioric, 
valoarea „distribuţiei” ori consistenţa „rolului”, 
intrările, ieşirile din cadru, notate pentru fiecare 
personaj protagonist pe scena, altfel dominată de 
imprevizibil, a istoriei. Discreta relevanţă epică 
(eventual şi dramatică) a textului ţine şi de inci- 
pienta „tehnică” a eclerajului, complementară 
la virtuțile limbajului, poetizant în maniera pre- 
renascentistă. Orgoliu sau naivitate, încrederea 


Azarie 


primilor noştri cronicari în propria capacitate de 
a persuada un cititor ingenuu creează cel dintâi 
efect „artistic”; în timp ce informaţia e manevrată 
cu aparentă „inocenţă”, contrastele şi „filtrele”, 
cuta posomorâtă sau insinuantă funcţionează efi- 
cient, într-un discurs subînţeles pragmatic. Spre 
menajarea susceptibilităţii Porții (comanditarul 
cronicii, voievodul Petru Şchiopul, se bucura de 
trecere la Istanbul), A. tratează cu ambiguă îngă- 
duinţă evenimentele, la concurenţă - neştiută — 
cu Eftimie, ce motivase fără echivoc şi aprobase, 
în letopiseţul paralel, complotul ce-l va suprima 
pe Ştefăniţă. Exagerarea dispoziţiei pioase şi a 
dărniciei ctitorului Lăpuşneanu faţă cu propria 
zidire de la Slatina (e invocată şi faimoasa con- 
vertire ca Pahomie monah, răstălmăcită cinic, 
în alt veac, drept joc duplicitar al histrionicului 
personaj cu „masca” morţii în final) anticipează, 
retoric, nota subsecventă în care A. îl dezavua 
pe Despot (Iacob Heraclid): un apostat, uzurpa- 
tor, de extracţie incertă, persecutor, ca „luteran”, 
al clerului şi boierimii indigene. Acumularea de 
„păcate” e stringentă, punând la încercare răb- 
darea cronicarului. Partizanatul va fi încă şi mai 
obstinat, iar „rechizitoriul” virulent într-un por- 
tret — cheia secvenţei e apocaliptică — menit a sub- 
mina imaginea lui loan Vodă (cel Cumplit); rival 
nemijlocit lui Petru Şchiopul şi victimă într-un 
răsunător scenariu al „vânzării”, în care Ganelon 
ia chipul leremiei Golia, fratele logofătului, cel 
care trage sforile letopiseţului. Ca şi antecesorii, 
A. (ce crede în valoarea scrisului, reiterând, în 
cronică, elogiul minţii şi lauda „alcătuirilor reto- 
riceşti”) recurge la modele bizantine; e preferat 
Manasses, cu Istoria sinoptică (extrem de receptat 
şi de „productiv” în şcoala cronografică a locu- 
lui), al cărui stil manierist convine vehemenţei de 
comandă ori exerciţiului encomiastic, disimulării 
sau eschivelor candide ale cronicarului. Descope- 
rit la Petersburg, într-un miscelaneu transcris, se 
pare, în Moldova pe la sfârşitul veacului al XVI-lea 
sau la începutul celui următor, letopiseţul datorat 
lui A. a fost publicat de A.I. laţimirski în 1908, şi 
peste doar un an de loan Bogdan, la Bucureşti. Ar 
aparține, de asemenea, cronicarului transcrierea 
în medio-bulgară a unei cărţi considerate a apar- 
ţine patrimoniului istoric şi hagiografic al „Bizan- 
ţului” balcanic, Vieţile regilor şi episcopilor sârbi, 
un monument al scrisului sud-dunărean. 


Azi 


SCRIERI: Letopiseţul lui Azarie, tr. şi publ. loan Bogdan, 
AAR, memoriile secţiunii istorice, t. XXXI, 1908-1909; 
reed. în Cronicile slavo-române din sec. XV-XVI publicate 
de Ion Bogdan, îngr. PP Panaitescu, Bucureşti, 1959, în 
LRV, 1, 206-220. 

(1989), 20-21, 52-55, 58, 65,67, 70-72, 167; Emile Turdeanu, 
La Litterature bulgare du XIV-e siecle et sa diffusion dans 
les Pays Roumains, Paris, 1947, 22-34, passim; lon-Radu 
Mircea, „Les Vies des rois et archeveques serbes” et leur 

Introducere, 56-59; Petre Guran, Slavonic Historical 
Writing in South-Eastern Europe, 1200-1600, în The 
Oxford History of Historical Writing, IL, coordonatori Sarah 
Foot şi Chase E Robinson, Oxford, 2012, 328-345.  R.$. 


AZI, revistă apărută la Bucureşti, lunar între martie 
1932 şi august 1938, apoi săptămânal între 9 februa- 
rie 1939 şi 8 septembrie 1940. Redactor: Zaharia 
Stancu (director dela numărul 3/1932); de la numă- 
rul 4/1934 apare sub conducerea unui comitet; de 
la numărul 1/1935 redactori sunt Zaharia Stancu şi 
Petru Manoliu; de la numărul 21/1936 e menţionat 
ca redactor numai Zaharia Stancu, desemnat încă o 
dată director de la numărul 30/1937. Începând cu 
numărul 26/1937, „Revistă lunară de literatură, cri- 
tică şi artă” devine „Revistă lunară literară, artistică, 
socială”, iar din 1939, când apare în a doua serie, 
săptămânală, subtitlul e „Politic, social, literar”; di- 
rector şi proprietar: Zaharia Stancu. Deşi lipsită de 
un program explicit, A. dovedeşte prin conţinut a 
fi un spaţiu de manifestare a tinerei generaţii inte- 
lectuale de la 1930. În paginile ei pot fi întâlnite, cel 
puţin în primii ani, numele cele mai proeminente 
ale acestei generaţii şi problematica ei, exprimată 
mai ales într-o febrilă şi densă eseistică pe teme 
filosofice, artistice, literare, sociale. Astfel, în nu- 
mărul 1, în locul tradiționalului articol-program 
se publică eseul Crepuscul al lui Mircea Eliade, 
care va da tonul unei ample dezbateri. Autorul 
constata „marea deplasare împlinită de Renaştere 
în raporturile omului cu lumea” şi deplângea fap- 
tul că s-a ajuns treptat la „incomprehensibilitatea 

simbolului”: „Epoca modernă, prin excelenţă sim- 
bolică, refuză orice sens simbolic activităţilor sale 
fie individuale, fie colective”. Ideea este preluată în 
numărul următor de Mihail Sebastian, care deplo- 
ră, la rândul său, „decadenţa modernistă”, pentru 
a fi ulterior discutată din diferite unghiuri: Emil 
Cioran abordează „epuizarea instinctului crea- 
tor” şi „atomizarea socială” din epoca modernă, 
Petru Comarnescu subliniază „sărăcia sufletească” 
şi „conştiinţa aproape somnambulică” a omului 
contemporan, identificând cauza în naturalismul 
şi mecanicismul acestei perioade şi soluţia în reve- 
nirea la un „neoclasicism”, la „armonizarea tuturor 
antinomiilor şi exceselor”, Constantin Noica relevă 
importanţa actuală a filosofiei şi a modelelor oferi- 
te de ea, Octav Şuluţiu pune problema valorilor în 
civilizaţie, iar Mircea Eliade revine în dezbatere cu 
eseul Căile spiritului, în care distinge două direcţii 
spirituale ce pot reprezenta încă repere în eclectica, 
dacă nu haotica lume modernă: soteria, calea mân- 
tuirii, şi simpatia, calea armoniei cu întreaga exis- 
tenţă. Faptul că eseistica reprezintă punctul forte 
al revistei este dovedit şi de frecvenţa şi vigoarea 
ideatică a unor texte semnate fie de autorii amin- 
tiţi, fie de Vasile Lovinescu (Exerciţiile spirituale ale 
Sfântului Ignaţiu de Loyola), Eugen lonescu (Critică 
şi scrupule sentimentale), Nicolae Roşu (Procesul 
ortodoxiei), Mihail Polihroniade (Generaţia tânără 
şi ritmul mondial, Petru Manoliu (Călătorie la ca- 
pătul vieţii, Despre cineva: moartea, Geneza), Horia 
Groza (Literatul mistic şi tipurile colective, Critica 
poemului), M. Blecher (Exegeza câtorva teme co- 
mune), Anton Dumitriu (Supraoameni, De ce filo- 
sofăm?, Despre explicaţia ştiinţifică, Monarhie şi 
ierarhie). Acordând întâietate eseului şi în gene- 
ral publicisticii culturale (în rubrici precum „Ieri, 
azi, mâine” şi „Cronica măruntă” — în prima serie, 
„Viaţa culturală şi artistică de azi” ori „Azi punem 
lucrurile la punct” - în cea de-a doua), revista nu 
neglijează nici beletristica propriu-zisă sau comen- 
tariile asupra acesteia. În A. se publică, de exem- 
plu, destul de multă poezie de calitate, aparţinând 
unor autori deja consacraţi sau unor tineri care mai 
târziu vor confirma. Este de reţinut în primul rând 
colaborarea lui V. Voiculescu (Bacantă dansând, 
Plecarea, Arta târzie, În peştera Nirvanei, Balada 
Sfântului în câmp, Rămâi) şi a lui Victor Eftimiu 
(Nu ţi-am cerut, o, Doamne..., Să plâng şi să laud), 
iar din noua generaţie se remarcă Saşa Pană, Ilarie 
Voronca, Emil Giurgiuca, Horia Stamatu, Ştefan 

Baciu, Radu Boureanu, Virgil Carianopol, Ion Th. 
Ilea, Ştefan Roll, Geo Bogza, Maria Banuş, Zaharia 
Stancu, Eugen Jebeleanu. De diverse orientări este- 
tice, mergând de la modernismul debordant până 
la tradiţionalismul echilibrat, aceşti poeţi şi-au 
găsit loc în paginile revistei, ceea ce indică deschi- 
derea spre toate valorile, de oriunde ar veni. Acelaşi 
lucru se poate observa şi în cazul prozei, semnate 
de scriitori din generaţii diferite, cu viziuni şi stiluri 
diferite. Apar fragmente din romanele analitice ale 
Hortensiei Papadat-Bengescu, ale lui Anton Holban 
şi Gib 1. Mihăescu, proză de observaţie realistă apar- 
ținând lui Ion Călugăru, povestiri de Panait Istrati 
şi G.M. Zamfirescu, ca şi texte de Mihail Sebastian, 
Mircea Eliade, Radu Boureanu, Romulus Dianu, 
Coca Farago, Geo Bogza ş.a. Dacă genul dramatic e 
mai puţin prezent, fiind de consemnat doar publi- 
carea misterului într-un act La pragul minunii de V. 
Voiculescu şi primul act din piesa Oameni feluriți 


Azi 


de Anton Holban, mult mai bogat se arată compar- 
timentul de critică al revistei, care cuprinde atât 
interpretări teoretice sau istorico-literare, cât şi co- 
mentarii la zi despre cărţi, personalităţi şi probleme 
ale vieţii scriitoriceşti. Aici îşi publică Anton Holban 
amplul și comprehensivul eseu despre Marcel 
Proust (22-26/1936) şi confesiunea Testament lite- 
rar (27/1937). Pompiliu Constantinescu scrie des- 
pre Sensul creator al junimismului, N. Argintescu- 
Amza e autorul unor Glose pentru neoclasicism, Saşa 
Pană semnează un medalion Alfred Jarry, Victor 
Eftimiu analizează minuţios şi în spirit critic tradu- 
cerea Iliadei făcută de George Murnu, D. Trost abor- 
dează teme felurite: Drumurile poeziei, Estetica lui 
Zola, Revoluţia în literatură. În ce priveşte cronica 
literară, aceasta a avut un caracter nepermanent în 
prima serie a revistei, când a fost susţinută de Octav 
Şuluţiu, Vasile Damaschin şi Constantin Micu, şi a 
fost mai constantă în a doua serie, când titularul 
ei a fost Ieronim Şerbu, comentator al unor cărţi 
de Liviu Rebreanu, Al. A. Philippide, G. Călinescu, 
E Aderca, Dan Petraşincu ş.a. Tot în seria a doua 
A. are şi o rubrică a „Cărţii străine”, în care Ştefan 
Roll, sub numele civil Gheorghe Dinu, urmăreşte 
noile apariţii din literatura universală. La acestea se 
adaugă o publicistică densă, cuprinzând recenzii, 
evocări, articole comemorative, note critice şi po- 
lemice, care împreună reuşesc să dea o imagine vie 
a fenomenului literar din epocă. Revista are şi alte 
substanţiale rubrici: „Cronică plastică”, „Cronică 
muzicală”, „Cronică teatrală”, „Cronică cinemato- 
grafică”. Un spaţiu larg se acordă traducerilor, foar- 
te variate în privinţa epocilor, literaturilor şi genu- 
rilor ilustrate: dialogul filosofic Hanurile de Erasm 
din Rotterdam, eseul Zeii în exil de Heine, aforisme 
de Jules Renard, proză de A.P Cehov, Maupassant, 
Zola, Knut Hamsun, William Faulkner, teatru de 
Karel Capek, poeme de Carducci, Rilke, Vladimir 
Maiakovski, Apollinaire ş.a. Mult mai angajată în 
bătălia ideologică a vremii în a doua perioadă, aşa 
cum o arată editorialele lui Zaharia Stancu şi mai 
ales vehementa campanie dusă de acesta împotriva 
lui Pamfil Şeicaru în 1939, A. a izbutit să evite extre- 
mele şi să devină una dintre publicaţiile valoroase 
din perioada interbelică. Alți colaboratori: Traian 
Herseni, Henri H. Stahl, Vladimir Streinu, Ernest 
Bernea, Oscar Lemnaru, Mihail Celarianu, H. 
Bonciu, Al. Mironescu, G. Talaz, George Demetru- 
Pan, Emil Gulian, Tudor Teodorescu-Branişte, N. 
Carandino, Eugen Relgis, Mircea Damian. I.M. 

BABA, loan (25.X1.1951, Seleuș, Serbia), poet, 
publicist, editor. Este fiul Anicăi (n. Miclea) și al lui 
Iosif Baba, ţărani. Părinţii au muncit și în Austria 
și SUA (Detroit, New York). B. face școala elemen- 
tară în limba română în Seleuș. Urmează cursu- 
rile Școlii de Economie din Alibunar (1966-1970) 
și pe cele ale Facultăţii de Drept din Novi Sad. Are 
și studii la Şcoala Politică Înaltă din Kumrovec 
(1977-1978). La Universitatea „Babeşș-Bolyai” din 
Cluj-Napoca prezintă în 1992 teza de doctorat 
Păcală, o ipostază a specificului naţional românesc. 
Este fondator al publicaţiei „Lribuna tineretului” 
(devenită „Iinereţea”) și președinte al consiliului 
editorial (1971-1992). Concomitent, e redactor 
la Radio Novi Sad din 1980, din anul următor 
devenind redactor-șef adjunct, apoi redactor-șef 
(1988-1989) al programului în limba română, 
iar din 1995 redactor-șef al revistei „Lumina” din 
Pancevo. Va mai fi vicepreședinte al Societăţii 
Române de Etnografie și Folclor din Voivodina 
(2003-2006), redactor responsabil al progra- 
mului în limba română al Televiziunii Novi Sad 
(2005-2012). Debutează la „Libertatea” în 1971, 
fiind prezent și în „Glas omladine”, „Savremenost” 
ș.a. A îngrijit colecţia „Lumina”, în care au apărut 
numeroase volume de poezie în ediţie bibliofilă, a 
editat și câteva antologii de literatură română din 
Voivodina. A fost distins cu mai multe premii în 
Serbia, România și Republica Moldova, cu diplome 
de excelență pentru activitatea de promovare a 
literaturii române din Voivodina. 

B. este autorul unor volume de versuri în care 
se observă tendinţa spre structurile moderne și 
diversificarea procedeelor poetice. Preocupat 
de cotidian, de întâmplările obișnuite (Flori de 
castani, În strada mare, În cercul sur, Oamenii din 
schimbul trei, Contribuabilul european buimac), 
B. rămâne într-o parte a liricii sale un mesager al 
întrebărilor despre om şi dilemele lui (Ecou din 
celălalt tărâm, Bilanţul anilor, Cutia de rezonanţă, 
În abis, Biciul ferecat în cruci). Punerea sub între- 
bare mărește intensitatea trăirii poetice: „Vă întreb 
cordial dar nimeni nu răspunde/ Pe unde sunteţi 
voi/ Pe unde mai sunt eu?” (Abrogarea minciu- 
nii). În întâmplări simple stau ascunse înţelesuri 
ale existenţei, materia se subţiază, natura este 
subiectivizată, locurile evocate trec în imaginarul 
poetic. Banatul, topos cu valenţe afective, primește 
până la urmă valori simbolice. Poezia lui B. este 
o continuă pendulare între trăirea în realitatea 


concretă și imaginar. Doar aparent descriptivă, cu 
o imagine plană, lirica își revelează treptat condiţia 
interogativă. 

SCRIERI: Popas în timp, Pancevo, 1984; Preludiu 
imaginar, Novi Sad, 1988; În cuibul ochiului — U gnezdu 
oka, ed. bilingvă, Pozega, 1989; Oglinda triunghiulară, 
Novi Sad, 1990; Poeme incisive, Pancevo, 1991; Năzbâtii 
candide și alte fantezii între două solstiţii, Novi Sad, 1994; 
Compendiu biobibliografic, Novi Sad, 1997; Mărturisiri, 
confluenţe, Uzdin - Timișoara, 1997; Inscripţie pe aer, 
Timișoara, 1997; Cămașa de rigoare, laşi, 1998; Lexiconul 
artiștilor plastici români contemporani din Iugoslavia, 
Novi Sad, 1999; ReversAvers, Timișoara, 1999; Cele mai 
frumoase poezii, Drobeta- Turnu Severin, 2002; Poemele 
D, Pancevo, 2002; În urechea timpului, Chișinău, 2003; 
Icoană din Balcania, Pancevo, 2004; Ars Longa..., Novi 
Sad, 2004; Aproapele dilematic, Iaşi, 2005; Lumina 
brend, Pancevo, 2007; Stare de ţândări, îngr. și pref. 
Ileana Roman, Drobeta-Turnu Severin, 2008; Senzaţii 
cu amprentă, pref. Ion Pachia Tatomirescu, Iași, 2011; 
Muzeul Dioram, pref. Ivo Muncian, Pancevo, 2011. Tra- 
duceri: Pero Zubac, Ploile din Mostar, Pancevo, 2004 (în 
colaborare cu Anghel Dumbrăveanu și Slavco Almăjan). 


î) 


Repere bibliografice: Maria Balmez, „Popas în timp! 
- Un mesager al simplităţii, „Iribuna tineretului” 
(Pancevo), 1984, 9; Radu Flora, „Preludiu imaginar”, 
„Tribuna tineretului”, 1988, 7; George Popescu, Ioan 
Baba — o poetică a exultaţiei vitale, „Lumina”, 1988, 6-7; 
Dan C. Mihăilescu, Raport de activitate, CNP, 1990, 50; 
Traian T. Coșovei, Adevăruri bandajate, CNT, 1992, 6; lon 
Cristofor, Poezia în stare de asediu, TR, 1992, 28; Grete 
Tartler, Democraţia „trecătorilor prin urechile acului”, 
RL, 1996, 2; Al. Cistelecan, Alibunar, VITRA, 1996, 302; 
Mariana Dan, Sufletul universal nu are patrie, Belgrad, 
1997, 50-52, 81-84; Popa, Lit. rom. Voivodina, 243-251; 
Sima Petrovici, Oglinda triunghiulară a lui loan Baba — 
o poezie haiku japoneză prin duh și românească în cuget 
și simţire, „Lumina”, 1998, 4; Adrian Dinu Rachieru, Roza 
vânturilor, „Bucovina literară”, 1999, 7-9; Vasa Barbu, 
Piramide și himere, „Libertatea”, 1999, 51; Cimpoi, 
Critice, Il, 149-152; Roşu, Personalităţi Voivodina, 14-19; 
Catinca Agache, Literatura română din Voivodina, 
Pancevo, 2010, 309-321; Virginia Popovici, „Muzeul 
Dioram” — un tablou specific naturalismului balcanic, 
„Lumina”, 2012, 2. ALR. 


BABA, Mărioara (18.XI1.1950, Seleuș, Serbia -— 
6.VI.2010, Novi Sad, Serbia), poetă, critic de teatru. 
Este fiica Liviei (n. Gheorghe) și a lui Trifu Baba, 
poet, fondator al cenaclului literar „Irezitorii ţără- 
nimii”. Urmează Școala de Economie de la Alibunar, 
Facultatea de Economie, la care renunță după 
un timp, și Facultatea de Artă din Belgrad, iar din 
1972 Institutul de Artă Teatrală și Cinematografică 


Babansky 


„I.L. Caragiale” din București. Este ziaristă la Radio 
Novi Sad (1977-1986) și la Televiziunea Novi Sad 
(1986-2000). Debutează în 1970 la revista „Lumina” 
din Pancevo, iar editorial cu volumul Ape crista- 
line, apărut în 1980. Mai colaborează la „Bucuria 
copiilor”,  „Linereţea”,  „Dnevnik”, „Almanah 
pozorista Vojvodine”, „Moment poetic” ș.a. A mai 
semnat Mărioara Baba Vojnovic. Poate fi întâlnită 
în mai multe antologii de poezie editate în limba 
sârbă, dar mai cu seamă în română. 

B. conduce cititorul în labirintul propriului 

eu, lăsând să se întrevadă, într-o țesătură poetică 
discretă și graţioasă, neliniștea sufletului, întrebă- 
rile legate de zădărnicia și efemeritatea vieţii, de 
ireversibila vârstă a copilăriei în ambianța rurală și 
de misterul poeziei. Este un discurs liric modern, 
iar autoarea e o visătoare aflată în faţa adevărurilor 
ascunse, pe care le caută în călătoria ei imaginară. 
Își descrie tribulaţiile propriului suflet, și, implicit, 
modul în care întâmplările și oamenii din jur au 
marcat-o. Trecutul paradisiac își trăiește ultimele 
pâlpâiri în amintirile melancolice ale copilului 
de ieri, căci „muzeul din amintiri e șters/ cu un 
burete ireal”, și în „picioarele goale ale timpului” 
au rămas doar „doi pantofi de sticlă subţire” (Lipsă 
de interes), pe când „roua singurătăţii” macină 
neistovit fiinţa. Orașul pare „o enormă balenă” 
care înghite casele, „parcurile cu statui cu tot”, 
iar lumea pare că pocnește „ca niște baloane sub 
bocancii trecutului”. Poeta, „un copil legănat din 
suflet/ pe braţele unui fluviu”, imploră să i se dea 
„lumina amiezii, cuvintele dulci și tandre ale copi- 
lăriei, iubirile primăverilor”. Străzile îi aduc spaimă 
și frica de moarte: „După colţ pândește moartea, / 
după colț ne întâlnim cuţit la cuţit” (Strada), iar 
viaţa pare scoasă din minţi ca „o tobă dintr-un taraf 
de toboșari”. În desenul multicolor al imaginii se 
impune parabola labirintului, reînnoită de fiecare 
dată altfel. Timpul rămâne vătuit, de o tristeţe fără 
leac: „Într-o tăcere anabolică te împachetezi/ în 
ambalaje noi, funcţionale, flexibile, surde./ Forţa 
de atracţie, fascinația și o mână întinsă/ spre o 
impozantă fereastră, spre lucrurile/ ce cad mereu, 
se lovesc, se îneacă,/ se resping în dulapurile trecu- 
tului” (Ieșirea din labirin?). 
SCRIERI: Ape cristaline, Pancevo, 1983; Ploaia eternă, 
Pancevo, 1992; Dubla ființă a naturii, Novi Sad, 1997; 
Poeme, București, 1999; Porţile orașului, Pancevo, 2005; 
Versuri alese, Novi Sad, 2009; Atitudinea cool, Novi Sad, 
2011. 

nu are patrie, Belgrad, 1997, 98-99, 104-107; Popa, 
Lit. rom. Voivodina, 239-241; Sima Petrovici, O ploaie 
eternă râvnind eternitatea, „Cuvântul românesc”, 1998, 
noiembrie; Vasa Barbu, Multipla ființă a poetului, 
„Linereţea”, 1999, 7-8; Agache, Lit. rom. ţările vecine, 
319-320; Sima Petrovici, Evocări și distincţii literare, 
„Biblioteca Bucureștilor”, 2006, 9; Virginia Popovici, 
Mărioara Baba -— femininul enigmatic, în Peregrinări 
prin cultură, Cluj-Napoca, 2011, 68-73; Marina Ancaiţan, 
Rostirea continuă, Pantevo — Sebeș, 2012, 49-54. V.P. 


BABANSKY, Valeriu (6.X[.1945, Babele-Ismail — 
28.[X.2009, Chișinău), prozator, poet, jurnalist. 
Este fiul Anei (n. Toarcă) și al lui Petru Babanski, 
intelectuali. A absolvit Facultatea de Filologie a 
Universităţii de Stat din Chișinău (1972). Ziarist 
încă înainte de absolvirea facultăţii, începe 
prin a fi corespondent și ajunge redactor-șef la 
ziarul „Zorile Moldovei”. Ulterior este consilier 
la Uniunea Scriitorilor, redactor-șef adjunct la 
Editura Literatura Artistică, are aceeași funcţie 
la revista „Basarabia” și la alte câteva publicaţii, 
precum „Patria tânără”, „Jurnalul de Chișinău” ș.a., 
e redactor-șef la „Quo vadis” și „Columna”. 

B. debutează cu o nuvelă în volumul colectiv 
Dintre sute de catarge (1980). De coloratură roman- 
tică, primul său volum de nuvele, Cântecul păsării 
măiestre (1983), este urmat de culegerile Duhul 
apelor (1988) și Mielul de Paști (1991). Se adaugă 
la proza scurtă romanele Portretul pictorului cu 
demonii săi (1999; Premiul Uniunii Scriitorilor din 
Republica Moldova), Sântem visele Tale, Doamne 
(2001), Când a venit Cel pe care îl mai așteptăm 
(2006) și Mojud (2009), ultimul apărut postum. 
Cu aceste câteva romane-eseu, scrieri cu o alcătu- 
ire hibridă, pletorică, vizibil nedecantată, autorul 
încearcă o „dezbatere” gravă, centrată pe între- 
bări și dileme eterne. Bunăoară, protagonistul din 
Sântem visele tale, Doamne, asemenea altor per- 
sonaje din celelalte naraţiuni romanești, străbate, 
pendulând între realitate și vis, un drum labirintic 
spre sine, spre cunoașterea propriilor „demoni”, 
mereu cu spaima și cu febrilitatea dorinţei de a-și 
înţelege identitatea. Și protagonistul din romanul 
Mojud, un mistic sufit, poate depăși cercul exte- 
riorităţii, instalându-se într-un orizont al tainei. 
Altcândva prozatorul, oprindu-se asupra unor 
experienţe dure, alternează notația realistă cu 
umorul. Ca poet, B. a scris parodii de succes, 
precum Sarcofagul lui Tutankamon (1986). 

SCRIERI: Cântecul păsării măiestre, Chişinău, 1983; Sar- 
cofagul lui Tutankamon, Chișinău, 1986; Duhul apelor, 
Chișinău, 1988; Mielul de Paști, Chişinău, 1991; Portretul 
pictorului cu demonii săi, Chişinău, 1999; Sântem visele 
Tale, Doamne, postfață Victor Teleucă, Chișinău, 2001; 
Când a venit Cel pe care îl mai așteptăm, Chișinău, 2006; 
Mojud, pref. Vladimir Beșleagă, Chișinău, 2009. 

Repere bibliografice: L. Tomșa, „Cântecul păsării 
mâăiestre”, „Nistru”, 1983, 12; Ciocanu, Critică, 210-214; 
George Bădărău, Miniaturi și incantaţii, CRC, 1992, 2; 
Tudor Palladi, „Demonii” și „visul spiritului”, VBA, 2003, 
2; Mircea V. Ciobanu, Un roman „ecumenic”, LRC, 2010, 
7-8; Dicţ. Chișinău, 19-20. N.Bl. 


BABEȘ, Vincențiu (21.[.1821, Hodoni, j. Timiș 
— 3.11.1907, Budapesta), publicist. A fost crescut 
de un unchi al său, Mitra Babeș, prieten al lui D. 
Țichindeal. A urmat clasele gimnaziale la Timișoara, 
Seghedin și Karlowitz, iar pe cele liceale la Seghedin. 
După studii teologice la Arad, pleacă la Pesta, unde 
urmează cursuri juridice la Universitate. Întors la 
Arad în 1846, intră în magistratură, devenind, peste 
doi ani, avocat. În 1849 este numit, pentru scurt 
timp, director al școlilor românești din trei districte 
bănăţene. Intrând în viaţa politică, a fost un foarte 
activ luptător pentru drepturile naţionale ale româ- 
nilor. Trimis la Viena în 1849, ca unul dintre repre- 
zentanţii politici ai românilor, rămâne în capitala 
Imperiului și ocupă diferite funcţii administra- 
tive și judecătorești, ajungând în 1860 secretar 
aulic. În 1862 este transferat, ca referent și judecă- 
tor, la Pesta. Încă la Viena, publicase, în germană 
şi română, Cauza limbelor și naționalităților în 
Austria (1860), prin care se impune ca un apărător 
al egalităţii în drepturi a naționalităților de pe teri- 
toriul Imperiului Habsburgic. Colabora cu articole 
politice la „Gazeta Transilvaniei”, „Amicul poporu- 
lui”, „Lelegraful român”, „Luminătoriul”. A militat 
pentru autonomia Transilvaniei, a participat 
decisiv la realizarea separării bisericii românești de 
cea sârbească și la înfiinţarea Mitropoliei Ortodoxe 
din Sibiu (1864). În ziarul „Albina” (1866-1876), 
pe care l-a condus de la apariţie (figurează însă 
ca editor și redactor doar din 1869, iar ca redactor 
responsabil din 1870), a scris numeroase articole 
politice. Membru în Dietă din 1860 până în 1890, 
membru fondator și apoi președinte al Partidului 
Naţional al Românilor din 1881 până în 1891, a 
fost unul dintre protagoniștii vieţii politice româ- 
nești transilvănene. Devine, din 1866, membru al 
Societăţii Literare Române (Academia Română) și 


Babeş 


din 1870 face parte din comitetul de conducere al 
Societăţii pentru Fond de Teatru Român. Murind la 
Budapesta, a fost reînhumat, în 1936, în satul natal. 
Savantul Victor Babeș este fiul lui. 

Activitatea literară restrânsă a lui B. este 
legată mai mult de anii de tinereţe. Încă student, 
colabora din 1843 cu poezii și epigrame la „Foaie 
pentru minte, inimă și literatură”. În 1848 publica 
în „Amicul poporului” modeste versuri de critică 
socială și satire. Și colaborările literare la „Muza 
română” (1865) aparţin tot anilor studenţiei. 
Primele sale încercări poetice au fost criticate 
cu asprime de Andrei Mureșanu, care, într-un 
articol din „Foaie pentru minte, inimă și litera- 


tură” (1844), i-a reproșat licenţe și stângăcii prozo- 


dice. Analiza severă a provocat replica bătăioasă a 
lui B. (Critică în reflexiile asupra poeziei noastre), 
apărută în aceeași revistă, și din nou o punere la 
punct iritată din partea celui care era, de pe acum, 
un poet consacrat. Dacă apărarea valorii versu- 
rilor criticate era zadarnică, în schimb principiile 


Babeţi 


în numele cărora polemizează publicistul prezintă 
interes prin încercarea de a aduce în discuţie un 
punct de vedere înnoitor, de rezonanţă roman- 
tică, în aprecierea poeziei. Confruntarea dintre B. 
şi Andrei Mureșanu este una din primele polemici 
literare din presa românească din Transilvania și 
dovedește creșterea interesului pentru problemele 
meșteșugului poetic, atestând și pătrunderea unor 
tendinţe estetice noi în judecarea poeziei. 

SCRIERI: Cauza limbelor și naționalităților în Austria, 
Viena, 1860; Corespondenţa lui Vincențiu Babeș, vol. 1, îngr. 
și introd. Mihail P Dan și George Cipăianu, pref. Ștefan 
Pascu, Cluj-Napoca, 1976, vol. II, îngr. și introd. George 
Cipăianu și Ana Maria Cipăianu, Cluj-Napoca, 1983. 
Repere bibliografice: Pop, Conspect, II, 293; Iorga, 
Oameni, 1, 250-251, II, 422-423; Ilie Gropșianu, 
Vincențiu Babeș, Timișoara, 1938; Vicenţiu Bugariu, 
Figuri bănăţene, Timișoara, 1942, 75-89; Mihai Zamfir, O 
polemică despre versificaţie la 1844, AUB, ştiinţe sociale 
- filologie, t. XII, 1963; Octavian Metea, Publicistica lui 
Vincențiu Babeș, O, 1970, 11; Dicţ. lit. 1900, 68; George 
Cipăianu, Vincențiu Babeș (1821-1907), Timișoara, 
1980; Radu Ardelean, Vincențiu Babeș (1821-1907), în 
Viaţa academică din Banat (1866-2006), îngr. Ion Păun 
Otiman, Aurel Turcuș, Horia Ciocârlie și Sebastian 
Muntean, Timișoara, 2006, 47-60. L.V. 


BABEŢI, Adriana (12.X1.1949, Oradea), eseistă, pro- 
zatoare, traducătoare. Este fiica Mariei Simlovici 
(n. Jude), educatoare, și a lui Alexandru Simlovici. 
Urmează școala generală, liceul și secția română- 
franceză a Facultăţii de Filologie (1967-1972) la 
Timișoara. În anul absolvirii devine redactor la revista 
timișoreană „Orizont”, apoi din 1989 secretar general 
de redacţie. În anii '70 a activat și într-un cerc de 
poetică de la Universitatea timișoreană, patronat de 
Livius Ciocârlie, Ilie Gyuresik și Crișu Dascălu. Din 
1990 predă literatura comparată la Universitatea de 
Vest din Timișoara, devenind profesor titular în 2004. 
Din 1996 este doctor în litere cu o teză despre Dimitrie 
Cantemir. Împreună cu Cornel Ungureanu a coordo- 
nat, începând din 1997, Centrul de Studii Comparate 
Central-Europene A Treia Europă, axat pe afirmarea 
identităţii regionale a spaţiului posthabsburgic și activ 
editorial până la jumătatea anilor 2000. A debutat cu 
proză în „Amfiteatru” (1969) și editorial cu Femeia 
în roșu (1990; Premiul Uniunii Scriitorilor), roman 
scris în colaborare cu Mircea Nedelciu și Mircea 
Mihăieș. Mai colaborează la „Secolul 20”, „Viaţa româ- 
nească”, „România literară”, „Contrapunct, „Echinox”, 
„Familia”, „Dialog”, „Agora”, „Cuvântul”, „Meridian”, 

„Observator cultural”, „Suplimentul de cultură” ș.a. A 
publicatpână în 1975 (când s-a căsătorit cu criticul de 
artă Coriolan Babeţi) sub numele Adriana Simlovici și 
Adriana Brădeanu sau cu pseudonimul losana Pantea. 
A fost profesor invitat la Universitatea Jagiellonă din 
Cracovia (2002) și la Universitatea Paris IV-Sorbonne 
(2006). În anii '80 a îngrijit și tradus, împreună cu 
Delia Șepeţean Vasiliu, două antologii: Pentru o teorie 
a textului. Antologie „Tel Quel” 1960-1971 (1981) și 
Roland Barthes, Romanul scriiturii (1987). 
Contribuţia avută de B. la Femeia în roșu este 
complementară celei a lui Mircea Mihăieș sau a lui 
Mircea Nedelciu. După toate datele, vin de la B. o 
bună parte a „filosofiei” cărţii - o filosofie a frontie- 
rei bănăţene, a celei americane, între epoci și genuri, 
identitară în sens larg — și registrul ei antropologic, 
dialectal, specific local. Nu mai puţin reconstituirea 
istorică, documentară și, așa-zicând, de atmosferă a 
periferiei Europei Centrale sau parte din profilul Anei 
Sage-Cumpănaș, femeia „în roșu” care l-a divulgat 
pe iubitul său, gangsterul John Dillinger, FBI-ului în 
anii marii depresiuni economice. Colaborarea auto- 
rilor a funcţionat, oricum, fără discrepanțe valorice 
în ecuaţia acestui sofisticat (meta)roman detectivis- 
tic şi „senzaţiona!”. Având la bază teza de doctorat, 
Bătăliile pierdute. Dimitrie Cantemir — Strategii de 
lectură (1998; Premiul Uniunii Scriitorilor) vizează 
abordarea unui autor premodern printr-o grilă 
metodologică modernă, convocând instrumentele 
teoriei textului, ale pragmaticii și ale esteticii recep- 
tării, în vederea unei sistematizări a modelului can- 
temirian și a unei reconfigurări a demersului său 
scriptural. Analize de text laborioase sunt dedicate 
în special Istoriei ieroglifice şi Divanului înțeleptu- 
lui cu lumea... „Bătăliile” desemnate trimit, deopo- 
trivă, la cele pierdute pe câmpul de luptă de prinţul 
moldovean și la cele interpretative ale exegetei 
sale postmoderne, care-și mobilizează „strategiile” 
pentru a prinde un profil ce scapă mereu printre 
degete. O idee ingenioasă a relecturii, servită de 
o armură teoretică solidă, este cea a compensa- 
ţiei ficționale, artistice, în faţa eșecurilor politice 
și militare: deși intenţionalitatea Istoriei ieroglifice 
era una de alegorie polemică și politică, rezultatul 
indică o „revanșă” estetică nescontată, în condiţi- 
ile în care modelul „literelor frumoase” nu fusese 
asumat de domnitorul-savant. Următoarea carte, 
Dilemele Europei Centrale (1998, la origine un curs 
universitar cu titlul Introducere în geografia literară 
a Europei Centrale), reunește trei studii substanţiale 

consacrate crizelor de identitate ce definesc fizio- 
nomia culturală a acestui spaţiu, precum și relaţiei 
dintre istorie și subiectivitatea unor mari scriitori 
central-europeni din secolul al XX-lea. Eteroclitul 
Arahne și pânza (2002) este un autoportret intelec- 
tual din fărâme, într-o regie ludică. Și, totodată, un 
volum de răspântie, reunind eseuri despre mai vechi 
sau mai noi preocupări: Roland Barthes, dandysm, 
Marcel Proust și Gilles Deleuze, scriitori autohtoni 
(Petru Creţia) și, mai ales, ai „Kakaniei” musiliene 
(în secţiunea „K”, unde sunt comentaţi, între alţii, 
Franz Kafka, Danilo Kis sau Gyrgy Konrâd), glose 
despre corporalitate și textualitatea speculară etc. 
Dezvoltat pornind de la un studiu-prefaţă la anto- 
logia Dandysmul din textele lui Barbey d'Aurevilly 
(1995), Dandysmul. O istorie (2004; Premiul Uniunii 
Scriitorilor, Premiul Asociaţiei Române de Literatură 
Generală și Comparată) este, în felul său, o lucrare 
de pionierat în bibliografia românească și o carte 
în care narativizarea neconvenţională, jucată într-o 
manieră postmodernă, se aliază cu competenţa 
culturală a comparatistului. Incursiunile în istoria 
și preistoria dandysmului european sunt dublate 
de un inventar tipologic de tip puzzle, cu înrudi- 
rile și delimitările aferente (muscadinii, snobii, 
gentilomii, dandy-ul artist, boemii, avangardiștii, 
supraviețuitorii retro etc.). De o atenţie specială 
beneficiază manifestările caracteristice „identităţii 
în criză” a unui dandy (narcisism, indeterminare 
sexuală ș.a.). Nu lipsesc capitolele dedicate mani- 
festărilor românești ale culturii de acest tip (Al. 
Macedonski, Mișu Văcărescu-Claymoor, Mateiu I. 
Caragiale, Radu Albala, Alex. Leo Șerban ș.a.), de la 
tinerii bonjuriști de la 1848 la decadenţii mai vechi 
sau mai noi. Există, la B., o obsesie „strategică”, recu- 
rentă în aproape toate cărţile sale și transferată în 
plan artistic sau interpretativ: de la strategia militară 
la cea detectivistică și „arahneică”, de la strategi- 
ile seducţiei estetice la cele ale seducţiei culinare. 
Alcătuit din secvențele unui foileton — Ars coquinaria 
- publicat în săptămânalul ieșean „Suplimentul de 
cultură”, Ultimul sufleu la Paris. 69 de reţete culinare 
(2006) mixează proza confesivă cu eseul, experienţa 
personală cu rafinamentele unei întregi istorii cul- 
turale a bucătăriei, sub forma unui insolit jurnal 
gastronomic. Întoarcerea la proza propriu-zisă are 
loc cu volumul de „ego-grafii” Prozac.101 pastile 
pentru bucurie (2009). Cele 101 de secvenţe com- 
ponente au apărut într-un foileton cu titlu fals tele- 
novelistic (Secretul Adrianei) tot în „Suplimentul de 

cultură”, dar și în „Secolul 20” sau în „Dilemateca” 
ori în câteva volume colective cu caracter confesiv 
(Cartea cu bunici, Cum era? Cam așa..., Tovarășe de 
drum). De o simplitate elaborată, cartea se alcătu- 
iește ca work in progress și autoportret caleidoscopic 
al autoarei, surprinsă la toate vârstele și în cele mai 
variate ipostaze „banale”, cotidiene din comunism 
şi postcomunism. 


SCRIERI: Femeia în roșu (în colaborare cu Mircea 
Nedelciu și Mircea Mihăieș), București, 1990; Bătăliile 
pierdute. Dimitrie Cantemir — Strategii de lectură, Timi- 
şoara, 1998; Dilemele Europei Centrale, Timișoara, 1998; 
Arahne și pânza, Timișoara, 2002; Dandysmul. O istorie, 
Iași, 2004; Ultimul sufleu la Paris. 69 de reţete culinare, 
Iași, 2006; Prozac. 101 pastile pentru bucurie, Iași, 2009. 
Traduceri: Pentru o teorie a textului. Antologie „Tel Quel” 
1960-1971, introd. trad., București, 1980 (în colaborare 
cu Delia Șepeţean Vasiliu); Roland Barthes. Romanul 
scriiturii, pref. trad., București, 1987 (în colaborare cu 
Delia Șepeţean Vasiliu); Barbey d Aurevilly, Dandysmul, 
introd. trad., Iași, 1995; Adam Michnick, Scrisori din 
închisoare și alte eseuri, introd. Vladimir Tismăneanu, 
Iași, 1997 (în colaborare cu Mircea Mihăieș). 


Repere bibliografice: Livius Ciocârlie, Antologia „Tel 
Quel” sau Despre trecutul apropiat, O, 1981; Nicolae 
Manolescu, Fragmente dintr-un discurs critic, CRC, 1987, 
48; Ov. S. Crohmălniceanu, Un roman popular rafinat, 
CNP, 1991, 4; lon Bogdan Lefter, Frumoasa fără corp, CNP, 
1991, 4; Cornel Ungureanu, [Adriana Babeţi] O, 1991, 5, 
1996, 4, 1998, 7; Virgil Nemoianu, The Real Romanian 
Revolution. „Femeia în roșu” („The Woman in Red”), „The 
World & Review” (Washington), 1991, august; Gabriela 
Omăt, A căzut, a căzut Babilonul cel Mare, VR, 1992, 6-7; 
Dan C. Mihăilescu, Călătorie cu biblioplanul, LAI, 1996, 
4; Vasile Popovici, Această exaltare a culturii, O, 1998, 11; 
Luca Piţu, La cafeneaua hermeneutică, Bucureşti, 1998, 
242-243; Monica Spiridon, Modelul Cantemir, RL, 1999, 
1; Cărtărescu, Postmodernismul, 444-456; Ruja, Parte, 
II, 291-294; Oţoiu, Proza, I-II, passim; Dicţ. analitic, 
II, 63-65; Laura Marin, Mic tratat de dandylogie, OC, 
2005, 290; Dicţ. Banat, 63-66; Smaranda Vultur, Cronici 
amânate, „22”, 2006, 6; Bianca Burţa-Cernat, Arahne, 
firul Ariadnei și pânza textului, OC, 2009, 490. P.C. 


BABOI, Stelian (29.VIII.1937, Mânzaţi, j. Vaslui — 
1.VI.2004, Iași), prozator, eseist. Este fiul Adelei și al lui 
Mache Baboi. Urmează liceul la Brașov (1953-1956), 
apoi Facultatea de Filosofie a Universităţii din Iași 
(1957-1962), unde în 1986 își prezintă teza de doctorat 
Trăsăturile morale ale poporului român. Este protesor 
la Liceul Electromotor din Timișoara, metodist la 
Casa Tineretului din lași, redactor la „Flacăra Iașului”, 
profesor la Liceul „D. Mangeron” din Iași, lector la 


Babu 


Institutul Agronomic și conferenţiar la Universitatea 
„M. Eminescu” și la Universitatea „M. Kogălniceanu” 
din lași. Debutează în 1956 la „Iașul literar”. Mai cola- 
borează la „Iribuna”, „Cronica”, „Ateneu”, „Luceafărul”, 
„Viaţa studenţească”, „Convorbiri literare” ș.a. Primul 
volum, În bătaia soarelui, îi apare în 1967, pentru ca 
abia după zece ani să iasă de sub tipar cea de-a doua 
carte de proză scurtă, Prima iubire. O perioadă lungă 
de timp scrie fără să reușească să publice. După 1989 
îi apar pe rând Convorbire târzie (1991), romanele 
Priveghiul profeților (2001), Iubirea pe pământ (2002) 
și Reculegere în amurg (2004), culegerile de eseuri 
Cutremurătoarele adevăruri despre om și lume (2001), 
Spiritualitatea morală a poporului român (2002), 
O nouă filosofie despre om (2004). A fost distins cu 
Premiul revistei „Convorbiri literare” (2001) și cu 
Premiul Filialei Iași a Uniunii Scriitorilor (2003). 
Primele două volume ale lui B. proiectează o lume 
aflată la intersecţia dintre naturalism și oniric. Cadrul 
povestirilor este de multe ori unul specific epocii 
„socialiste”, cu fabrici și uzine, cu muncitori ce-și duc 
viaţa de zi cu zi în conformitate cu normele impuse. 
Nu se poate vorbi numai despre o radiografiere a unor 
aspecte din realitate, deoarece descripţia, contem- 
plaţia faptelor stimulează interioritatea personajelor, 
transformată într-un organ de percepţie și decan- 
tare. Felul de a scrie al autorului se modifică odată cu 
romanul Priveghiul profeților. Oniricul funcţionează 
aici ca un criteriu de ordonare a unei materii narative 
ce pare să scape de sub control. Organizarea faptelor 
este poetică, lipsind o construcţie la vedere, care să 
ușureze lectura. B. încearcă să ofere o cheie a propriei 
scriituri făcând apel la numeroase teorii din lumea ști- 
inţelor moderne. Demonstrează, de pildă, că toţi indi- 
vizii sunt reductibili la unul singur. Din acest motiv, 
personajele din roman se numesc fie lon, fie loana și 
nu se disting unele de altele decât prin câte o nuanţă. 
Nu lipsește nici substratul religios, care imprimă nara- 
ţiunii o tonalitate ceremonioasă, maximală. În acest 
„roman baroc” (Liviu Leonte) pot fi deslușite gesturi 
arhetipale menite să scoată în relief substanţa din 
care se ivesc și sfârșesc toate. Romanele se nasc totuși, 
parcă cel mai adesea, dintr-un fel de delir verbal, con- 
trolat doar de minime elemente de construcţie ce 
se întrezăresc în subsidiar. Spiritualitatea morală a 
poporului român, subintitulată Cartea de căpătâi a 
românului credincios, este un eseu ce își propune să 
pună în lumină felul românesc de a fi, de a gândi și de 
a lupta „împotriva vicisitudinilor vremurilor, dușma- 
nilor și cotropitorilor întru păstrarea și manifestarea 

plenară a fiinţei naţionale”, cum formulează, cu o 
vizibilă emfază de diletant, autorul. Același orgoliu 
al cărţii „care va schimba lumea din temelie” domină 
periplul prin istorie și prezent, realitate și ocultism, 
logică și iraționalitate din paginile intitulate, din nou 
hazardat, O nouă filosofie despre om. Lucrarea are un 
caracter filosofico-etnografic și încearcă să reflecteze, 
printre altele, asupra unor categorii precum bine- 
frumos, rău-urât în concepţia populară, să identifice 
sensul vieţii și al morţii la români. B. este și autorul 
unei drame în două părţi, Visul, jucată în 1969 pe 
scena Teatrului Naţional „Vasile Alecsandri” din Iași. 
SCRIERI: În bătaia soarelui, Iași, 1967; Prima iubire, lași, 
1977; Convorbire târzie, lași, 1991; Priveghiul profeților, lași, 
2001; Cutremurătoarele adevăruri despre om și lume, Iași, 
2001; Iubirea pe pământ, lași, 2002; Spiritualitatea morală a 
poporului român. Cartea de căpătâi a românului credincios, 
Iași, 2002; Reculegere în amurg, lași, 2004; O nouă filosofie 
despre om, pref. Constantin Hușanu, lași, 2004. 

Repere bibliografice: Virgil Cuţitaru, Spaţii, lași, 1981, 
249-251; Daniel Corbu, Un poem biblic postmodern, CL, 
2001, 5; Liviu Leonte, Un roman baroc, CL, 2001, 5; Petru 
Ursache, Legea morală, CL, 2003, 5; Daniel Dragomirescu, 
Coordonate ale prozei românești, lași, 2003, 46-49; Al. 
Husar, Cartea de căpătâi, DL, 2004, 56. Ș.A. 


BABU, Ovidia (30.[X.1932, Silistra), poetă, istoric 
literar. Este fiica Angelei (n. Cicani) și a lui Nicolae 
Babu, inspector la Banca Naţională a României, 
scriitor în dialect aromân. Urmează liceul la Giurgiu 
şi la București și Facultatea de Filologie din cadrul 
Universităţii bucureștene (1951-1955). Aici este 
repartizată la Catedra de istoria literaturii române, 
unde a funcționat ca asistent universitar până în 
1978, când s-a pensionat medical. În același an a 
obţinut titlul de doctor în filologie, în urma susţi- 
nerii tezei Dacii în conștiința romanticilor noștri. 
A debutat în 1957 cu articolul Despre elementul 
folcloric în poezia lui Tudor Arghezi, publicat în 
„Caiete critice”, iar prima poezie i-a apărut în 1967 în 
„Luceafărul”. Debutează editorial în 1971 cu volumul 
Poeme, care va fi urmat de alte câteva cărţi de poezie. 
A mai colaborat la „Almanahul literar” al Asociaţiei 
Scriitorilor din București, „Analele Universităţii 
București”, „Gazeta literară”, „România literară” ș.a. 
Lirica este la B. de sorginte cerebrală. Aluziile 
livrești — nu puţine — se încadrează firesc în fluxul 
discursului poetic, înfiorat de o acută senzaţie de 
neliniște. Trăindu-și cu luciditate destinul, ca pe un 
dat ce nu poate fi nicicum deturnat, poeta, ca o altă 
Ană a lui Manole (simbol ce revine, de altfel, obsesiv 

în lirica sa), se lasă zidită de viaţă, de sentimente, de 
cuvinte, fără zbateri, fără regrete, ci doar cu o vagă 
nostalgie după ceea ce ar fi putut să fie. Așezându-și 
versul „între stăpânire de sine și impuls”, ea alege 
„stilul laconic, «de cactus»” (Grete Tartler). Ca 
istoric literar, în Dacii în conștiința romanticilor 
noștri (1979) autoarea reușește nu doar un excelent 
expozeu al evoluţiei ideii de dacism (de la primii 
cronicari, trecând prin Școala Ardeleană, până la 
M. Eminescu), ci și o incitantă analiză a scrierilor 
câtorva romantici preocupaţi de temă, fie în calitate 
de ideologi: Mihail Kogălniceanu, Alecu Russo, 
Cezar Bolliac, B.P Hasdeu, fie de artiști, prelucră- 
tori ai motivului: Gh. Asachi, Constantin Stamati, 
Al. Pelimon, Romulus Scriban, Frederic Dame, 
Dimitrie Bolintineanu și, evident, Eminescu, căruia 
îi este acordată o treime din spaţiul cărţii. 

SCRIERI: Poeme, București, 1971; Dacii în conștiința 
romanticilor noștri, București, 1979; Fără chip, Bucu- 
rești, 1980; Îmblânzirea miracolului, București, 1983; 
Stup împietrit, București, 1999; Ajunul tăcerii, București, 
2001; Poeme urgente, București, 2005; Un fel de patimi, 
București, 2007. 

Repere bibliografice: Dan Cristea, „Poeme”, RL, 1971, 
15; Mihai Coman, Istoria unei idei..., LCE 1979, 15; D. 
Păcurariu, „Dacii în conștiința romanticilor noștri”, CRC, 
1979, 34; G. Lange Kowal, „Die Daker im Bewuftsein 
unserer Romantiker”. Entwurf zu einer Geschichte des 
dakischen  Substrats, „Beitrăge zur  Siidosteuropa- 


Forschungen” (Miinchen), 1981; Marina Spalas, Salvarea 
prin cuvinte, LCE, 2000, 14; Simion Bărbulescu, Gusturi și 
scrieri, LCE, 2000, 30; Grete Tartler, Laconicul cactus, RL, 
D.Gr. 


2007, 42. 


BACALBAȘA, Anton 
(21.11.1865, Brăila — 
1.X.1899, București), 
prozator, gazetar. 


Tatăl lui se numise Costache Telescu, dar, înfiat de 
un unchi staroste de băcani sau bacalbașă, i se 
schimbase numele. Căsătorit cu Aneta Bobescu, 
avusese mai mulţi copii, dintre care, în afară de B., 
vor ajunge oameni de condei lon (lancu) C. 

Bacalbașa și Constantin C. Bacalbașa. Dat afară de 
la gimnaziu, B. se înrolează în armată; aici se îmbol- 
năvește de tuberculoza care avea să îl răpună. Șocat 
de brutalitatea și absurdul vieţii de cazarmă, pără- 
sește armata și, cu temperamentul său entuziast, de 
agitator, se avântă în rândurile mișcării socialiste. 
Dobândind prestigiu, va fi cooptat în Consiliul 
Generalal Partidului Social Democratal Muncitorilor 
din România, de unde însă demisionează în 1894. 
Intrat în Partidul Conservator, se vede ales deputat 
de Ilfov în colegiul al doilea (1899). A mai fost cenzor 
la Societatea Presei (1894) și secretar în Ministerul 
Cultelor și Instrucțiunii Publice. A scris enorm, 
aproape două mii de articole, schiţe și pamflete. E 
prezent în „Literatorul, unde a și debutat, 
„Emanciparea”, „Contemporanul”, „Epoca”, „Gazeta 
muncitorului”, unde era redactor, „Dezrobirea”, 
unde figurează în comitetul de redacţie, „Democraţia 
socială”, unde asigură funcţia de prim-redactor, 
„Lumea nouă”, „Adevărul” ș.a. Împreună cu I.L. 
Caragiale, întemeiază revista umoristică și literară 
„Moftul român” (1893). Din 1893 până în 1895 e 
prim-redactor la „Adevărul literar”. În 1895 scoate 
„Moș Teacă”, subintitulat „jurnal ţivil și cazon”, 
rămânând la conducere, cu o întrerupere în 1897-— 
1898, până în anul când s-a stins. Cu o fantezie neas- 
tâmpărată, și-a născocit o sumedenie de pseudo- 
nime, care de care mai năstrușnice (de pildă, 
Kinderfus, Calyope Fourreau, Abayados de Calatrava 
y Rigolo Năbădayos). 

Copil teribil al presei socialiste, iubitor de farse și 
bufonerii, B. era, în campaniile pe care le susţinea, 
un gazetar de temut. Scria cu patimă, cu exaltări 
de vizionar, știind să fie dur, șfichiuitor, vindica- 
tiv. Virulenţa lui pamfletară — prevestindu-l pe N.D. 
Cocea — nu cruţă deloc instituţiile timpului. Totul, sau 
aproape totul, i se pare o farsă sinistră, un spectacol de 
bâlci, penibil și caraghios. Verva satirică a polemistului 
se proiectează în creionări acide, vizând diverse speci- 
mene din viaţa politică ori din presă. După modelul 
lui Caracudi al lui I.L. Caragiale, B. conturează tipul 
gazetarului fără principii și fără scrupule. Părerile lui 
asupra artei preiau idei ale lui C. Dobrogeanu-Gherea 
(funcţia socială a artei, impactul mediului social 
asupra procesului de creaţie ș.a.m.d.). Exponent al 
școlii critice a „Contemporanului”, pledând pentru 
arta cu tendinţă, nu acceptă în nici un chip estetica 
junimistă. Cu o consecvență subminată uneori de o 
impetuoasă incomprehensiune, lansează atac după 
atac împotriva literaturii decadente, a formalismului, 

a pesimismului. În argumentările pe care le dezvoltă, 
comentariului sociologic i se asociază, totuşi, din 
când în când, criteriul estetic. Cu excese și confuzii, B. 
poate fi socotit printre precursorii orientării marxiste 
în estetica românească. Fără interes sunt încercările 
de critică literară. Și în literatură B. rămâne, în fond, 
același publicist. A scris schiţe, nuvele, un început 
de „roman cazon”. Poeziile de factură intimistă sunt 
naive, versificatorul simțindu-se mai în largul său în 
rostirea umoristică. Accentele sentimentale, roman- 
tice (în lirica erotică e un eminescianizant) lasă 
locul treptat pornirilor de sarcasm și vehemenţă. 
Cele câteva traduceri - din Guy de Maupassant, 
1.S. Turgheniev, Th6odore Gheze, J6kai M6r, Hector 
France, E.]. Bedinghaus — sunt tipărite în „Democraţia 
socială” și în „Adevărul. O încercare dramatică, 
Virtute militară, ancorează în tematica predilectă a 
autorului, angrenat în campania antimilitaristă din 
epocă. Spiritual, caustic, cu un gust pronunţat pentru 
caricatură, B. este un Daumier al prozei satirice româ- 
nești. Moș Teacă (1893) e o şarjă enormă a mentalită- 
ţii de tip cazon. Inspirându-se din creaţia lui Charles 
Leroy, Le Colonel Ramollot, scriitorul a fost acuzat 
că ar fi comis un plagiat. Moș Teacă apare însă ca 
un personaj de cea mai autohtonă provenienţă, ieșit 
dintr-o cazarmă românească. Pe cât de grotesc, pe atât 
de absurd, ridicol prin ignoranță, îngâmfare, automa- 
tisme, de o agresivitate tâmpă și grosolană, personajul 
şi-a câștigat îndată o faimă care s-a dovedit trainică. 
Într-o manieră melodramatică sunt scrise schiţele din 
volumul Din viața militară (1895), unde se dezvăluie 
atrocitățile vieţii de cazarmă. Gazetar prolific și scă- 
părător, B. nu a avut nici răgazul, nici răbdarea de a 
elabora o operă la care talentul său l-ar fi îndreptăţit. 
SCRIERI: Moș Teacă, București, 1893; Arta pentru artă, 
București, 1894; Din viața militară, București, 1895; 
Pardon! (în colaborare cu Constantin C. Bacalbașa și lon 
C. Bacalbașa), București, 1899; Scrieri alese, I-II, îngr. și 
introd. Virgiliu Ene, București, 1965; Moș Teacă și alte 
scrieri alese, București, 2006. 

Repere bibliografice: Călinescu, st. lit. (1941), 498-499, 
Ist. lit. (1982), 564-565; Barbu Lăzăreanu, Anton Bacalbașa, 
București, 1948; Ist. lit., III, 581-583; Straje, Dicţ. pseud., 
40-42; Virgiliu Ene, Anton Bacalbașa, București, 1975; 
Dicţ. lit. 1900, 68-70; Dicţ. scriit. rom,, |, 136-137. F.EF. 


BACALBAȘA, Constantin C. (21.VIII.1856, București 
- 5.11.1935, București), ziarist, memorialist. Provine 
dintr-o familie stabilită la Brăila, unde tatăl său, 
Costache Telescu, originar, se pare, din Oltenia, a 

fost mulţi ani poliţist și apoi șef al poliţiei locale. 
Căsătorit cu Aneta (n. Bobescu), acesta va avea 
mai mulți copii, dintre care s-au mai ilustrat în 
lumea literelor Ion (Iancu) C. Bacalbașa și Anton 
Bacalbașa. B. urmează la Brăila cursurile școlii ele- 
mentare și pe cele ale gimnaziului. În vara anului 
1871 vine la București pentru a-și continua studiile 
la Liceul „Sf. Sava”. În 1876, după ce obţine baca- 
laureatul, se înscrie la Facultatea de Drept din 
București (unde va fi coleg, printre alţii, cu Duiliu 
Zamfirescu), pe care însă nu o va absolvi. Este atras 
de lumea presei și, totodată, de mișcarea social-de- 
mocrată, în curs de înfiripare la noi, cu un mai larg 
ecou în medii școlare și universitare. Participă la 
activitatea primelor cercuri socialiste românești; 
în 1880 C. Dobrogeanu-Gherea îl însărcinează 
cu secretariatul revistei „România viitoare”, din 
care ar fi apărut un singur număr, în decembrie 
același an. Adevăratul debut ziaristic și-l face însă 
la „Telegraful” lui I.C. Fundescu, cotidian liberal de 
bună ţinută publicistică, în septembrie 1881, când 
inaugurează aici o rubrică săptămânală, „Cronica”, 
semnată cu pseudonimul Bacon. A desfășurat, în 
continuare, fără întrerupere, vreme de cincizeci și 
patru de ani (un adevărat record în ziaristica româ- 
nească), o foarte rodnică activitate gazetărească, 
concretizată în mii de articole publicate, succesiv, în 
presa social-democrată, radicală, conservatoare sau 
în marile cotidiene populare, afirmându-se astfel 
ca unul dintre bunii condeieri din prima generaţie 
de ziariști profesioniști de la noi, animat fiind de 
idei sincer democratice și cumpănit patriotice. Se 
cuvine a fi reținută îndeosebi activitatea sa la cotidi- 
anul „Drepturile omului”, apărut în februarie 1885, 
la „Epoca” lui Nicolae Filipescu, lansată tot în 1885 
(unde semnează „Cronica glumeaţă” cu pseudo- 
nimul, reluat și în anii următori, Radu Țandără), la 
„Lupta” lui G. Panu, mutată de la Iași la București în 
1886, unde B. își desăvârșește formaţia gazetărească, 
ajungând redactor-șef, apoi director și, în sfârșit, 
la „Adevărul”, unde Constantin Mille îl cheamă la 
începutul anului 1895, oferindu-i postul de prim-re- 
dactor și pe acela de coordonator, pentru puţină 
vreme, din ianuarie până în mai 1897, al suplimen- 
tului literar „Adevărul ilustrat”. După 1900, părăsind 
„Adevărul”, seva dedica activităţii în presa conserva- 
toare, căpătând încrederea unor fruntași ai partidu- 
lui, care îi susțin candidatura pentru a fi ales deputat 
de Ilfov în două legislaturi (1911 și 1912). În acești 
ani va înfiinţa, cu sprijinul lui PP. Carp, în mai 1900, 

cotidianul „Patriotul” (la care va fi, o vreme, redac- 
tor-șef), trecând apoi, după 1907, la foile centrale ale 
Partidului Conservator, „Epoca” și „Conservatorul” 
(la cea de-a doua ajunge și prim-redactor prin 1912); 
în noiembrie 1914 devine, pentru puţină vreme, 
director al noului oficios conservator „Steagul”, de 
orientare marghilomanistă, unde va susţine, contrar 
liniei oficiale a gazetei, necesitatea realizării unităţii 
naţionale românești printr-o politică energică, în 
condiţiile favorabile oferite de prima conflagrație 
mondială. După război înfiinţează, în decembrie 
1918, cotidianul de dimineaţă „Românimea”; trece 
din nou la „Adevărul”, reapărut în 1919, și apoi, 
începând din 1925, la „Universul”, celălalt cotidian 
de mare tiraj al vremii. Ca o recunoaștere a meritelor 
sale de ziarist profesionist, cu o activitate impresi- 
onantă, este ales în 1919 președinte al Sindicatului 
Ziariştilor din București, calitate în care deschide în 
1922 întâiul congres al asociaţiilor de jurnaliști din 
România și prezintă un semnificativ raport asupra 
libertăţii presei. În 1935 era din nou deputat de Ilfov, 
ales pe lista liberală (fusese și președinte de vârstă al 
Adunării Deputaţilor) și unul dintre cei mai preţuiţi 
colaboratori ai cotidianului „Universul”, a cărui linie 
agresiv-naţionalistă nu o susţinea totuși, optând 
pentru o atitudine moderată. 

B. s-a manifestat în literatură - cu totul sporadic 
- de foarte tânăr; a debutat în „Femeia română”, 
revista Mariei Flechtenmacher, în octombrie 1878, 
cu poezii sentimental-declamatoare, lipsite de 
har, în stilul dulceag-lăcrimos al epocii. Ceva mai 
inspirat s-a dovedit a fi în publicistica umoristică, 
revista antibrătienistă „Ghiţă Berbecu” (1887-1889), 
la care a scris, nefiind lipsită de haz. ] s-a jucat, la 
Teatrul Naţional din București, la începutul anului 
1889, „comedia originală în trei acte” Petecul lui 
Berechet. Dar B. rămâne în istoria literaturii („de 
frontieră”) românești prin captivantele sale amintiri 
grupate sub titlul Bucureștii de altădată, apărute 
în patru volume între 1927 și 1933, însă publi- 
cate mai întâi în foiletonul de sâmbătă al ziarului 
„Adevărul”, începând din noiembrie 1921 și conti- 
nuate din martie 1926 în „Universul”. Ele fuseseră 
precedate de altă serie de amintiri, fără relevanţă, 
referitoare la viaţa cotidiană din Bucureștii anilor 
de război, Capitala sub ocupaţia dușmanului. 
1916-1918 (1921), inserate iniţial tot în foileton, 
în cotidianul „Românimea”, sub titlul Jurnalul 
meu sub ocupaţie (semnate cu pseudonimul Radu 
Ţandără). Bazându-se pe o foarte bună memorie, 

reîmprospătată și prin foiletarea atentă a colecţi- 
ilor unor ziare din epocă („Românul/”, „lrompeta 
Carpaţilor”, „LIndependance roumaine”, „Adevărul” 
ș.a.), Bucureștii de altădată se constituie, pentru 
perioada 1871-1914, la care se referă în episoade 
dispuse cronologic, într-o cronică fremătând de 
viaţă, colorată și densă, a unui oraș aflat în plin 
proces de trecere de la starea patriarhală, percepută 
duios, nostalgic, dar fără regrete, la aceea a unei 
capitale europene moderne. Începându-și naraţi- 
unea cu o descriere detaliată a vechiului București, 
așa cum l-a cunoscut la sosirea sa aici, B. înre- 
gistrează principalele evenimente social-politice 
care au marcat perioada: guvernarea liberală din 
1876-1888, în răstimpul căreia s-au pus bazele unor 
instituţii necesare modernizării țării, proclamarea 
independenţei și Războiul pentru Independenţă 
din 1877-1878, proclamarea regatului în 1881, 
viaţa parlamentară, cu luminile și umbrele ei, alter- 
nanţa la putere a liberalilor și conservatorilor, care a 
asigurat, până la Primul Război Mondial, stabilitatea 
și eficienţa regimului politic din România, interesul 
crescând, către 1900, pentru soarta românilor aflaţi 
în afara hotarelor ţării etc. Sunt amintite, totodată, 
principalele acţiuni edilitare care au schimbat în 
puţini ani aspectul orașului, îndeosebi în „zona 
centrală” (rectificarea Dâmboviţei, marile bule- 
varde, instalarea telefonului ș.a.), precum și prin- 
cipalele evenimente cultural-artistice (spectacole 
şi concerte, directoratul lui I.L. Caragiale la Teatrul 
Naţional, moartea lui M. Eminescu, apariţia unor 
publicaţii etc.). O atenţie marcată este acordată 
faptului divers, ceea ce face lectura mai atractivă: 
Târgul Moșilor, Apele de la Văcărești, Petreceri ale 
vechiului București, Contrabandele bucureștene, 
Viaţa studențească, Epoca lui Claymoor, Escrocheria 
cu „apa de aur”, Primul și singurul atentat împo- 
triva regelui Carol (1888), Fioroasa crimă din Tabaci, 
Banda Zdrelea și Mărunţelu, Rochia-pantalon la 
București etc. Savuroasele amintiri ale lui B. se 
încheie cu moartea regelui Carol I, întâmplată în 
septembrie 1914, moment considerat punctul final 
pentru „perioada istorică ce poate purta numele 
«Bucureștii de altădată»”. Fără virtuţi literare deose- 
bite, scrise uneori destul de bolovănos, amintirile se 
impun prin valoarea documentară, adeseori și prin 
evocarea colorată a unui trecut revolut. Ele și-au 
câștigat, mai ales cu trecerea vremii, un loc în istoria 
memorialisticii românești, secondând prestigioase 
lucrări referitoare la aceeași perioadă din istoria 

României. Neconvenţională, inteligent și amuzant 
pusă în pagină, o carte publicată în 1931, amplifi- 
cată ulterior, aduce peste o mie reţete de „bucate”, 
de „feluri de mâncări” ce par să solicite mai degrabă 
talentul unui literat, pe când știința de om priceput 
într-ale bucătăriei este, probabil, o zonă asigurată 
mai degrabă de o doamnă. Cartea, intitulată inițial 
1001 feluri de mâncări, apoi Dictatura gastrono- 
mică. 1501 feluri de mâncări, nu are semnătura lui 
B. decât pentru prefața la prima și a doua ediţie, 
antume. Mai târziu, considerându-se că îi aparține, 
volumul a fost reeditat în 2009 sub numele lui. 
SCRIERI: Pardon! (în colaborare cu Anton Bacalbașa și 
Ion C. Bacalbașa), București, 1899; Capitala sub ocupația 
dușmanului. 1916-1918, Brăila, [1921]; Raportul asupra 
libertăţei presei, [București, 1922]; Bucureștii de altădată, 
I-IV, București, 1927-1933; ed. 2, București, 1935-1936; 
ed. 3, I-III, îngr. și introd. Aristiţa și Tiberiu Avramescu, 
București, 1987-2000. 

Repere bibliografice: [N. Iorga], Dări de seamă, RI, 1928, 
1-3; Encicl. istoriografiei rom., 43; Şerban Cioculescu, 
Literatura în „Bucureștii de altădată”, RL, 1988, 14; Ornea, 
Înţelesuri, 280-285; Al. Călinescu, Lecturi în zig-zag, ATN, 
2001, 6; Teodor Vârgolici, „Bucureștii de altădată”, ALA, 
2001, 595; Tiberiu Avramescu, Constantin Bacalbașa — o 
jumătate de veac în slujba presei românești, „Jurnalism 
& comunicare”, 2003, 3; Bogdan Ulmu, [Constantin C. 
Bacalbașal, DL, 2010, 91, 92. T.A. 


BACALBAȘA, Gheorghe (29.]11.1944, București), 
prozator. Este fiul Veronicăi (n. larusievici) și al 
lui Nicolae Bacalbașa, profesor. Între 1961 și 1967 
urmează cursurile Facultăţii de Medicină din 
București. În prezent este medic primar, în spe- 
cialitatea obstetrică-ginecologie, la Spitalul „Sf. 
Pantelimon” din București. Funcţionează, în același 
timp, ca profesor la Universitatea de Medicină și 
Farmacie „Carol Davila”. Doctor în științe medicale 
din 1994, este membru al Societăţii Medicilor 
Scriitori și Publiciști. 

Fără etape intermediare, B. debutează în 1995 cu 
Domiciliu obligatoriu. Acţiunea se petrece în mediul 
cunoscut scriitorului, într-o clinică de chirurgie. Un 
profesor impostor, ajuns prin fraudă și compromi- 
suri politice în fruntea instituţiei, dispune discreţio- 
nar de soarta subalternilor săi. Spitalul devine, prin 
extensie, simbol al sistemului totalitar. Observațiile 
„clinice” sunt continuate într-o nouă carte, cu un 
titlu simbolic, Căprioara de ghips (2001). Subiectul 
se desfășoară pe două planuri: pe de o parte, iubirea 
dintre un tânăr doctor ginecolog și frumoasa Maria, 

iar, pe de alta, eforturile neamţului Hans, specialist 
în utilajele de import la un mare combinat siderur- 
gic, care insistă, fără succes, pe la autorităţi să scoată 
din ţară o fată, macaragistă la fier vechi. Personajele 
sunt schiţate din câteva tușe, cu incisivitate critică 
față de atmosfera de cazarmă dintr-o secţie de obs- 
tetrică-ginecologie a unui spital de provincie. O 
teamă difuză domină întreaga viaţă cenușie a oame- 
nilor, curgând monoton, sub ameninţarea „uriașei 
ciuperci de fum”, în cadrele trasate de omniprezenta 
Securitate. 

SCRIERI: Domiciliu obligatoriu, Galaţi, 1995; Căprioara 
de ghips, Galaţi, 2001. 

Repere bibliografice: Dan Grigorescu, „Domiciliu 
obligatoriu”, L, 1995, 33-34; Alex. Ștefănescu, Culisele 
vieții de medic, RL, 1995, 34; Dan C. Mihăilescu, 
„Domiciliu obligatoriu”, LAI, 1995, 34; Constantin Dram, 
Puterea imposturii, impostura puterii, CL, 1996, 6. S.1. 


BACALBAȘA, Ion (Iancu) C. (24.VII.1863, Brăila — 
10.VI.1918, București), ziarist, cronicar dramatic, 
dramaturg. Este fiul Anetei (n. Bobescu) și al lui 
Costache Telescu, poliţist, șef al poliţiei brăilene, 
dar și gazetar. După studii liceale făcute la Brăila și 
București, a urmat cursurile Facultăţii bucureștene 
de Litere. În anul 1886 a început activitatea jurna- 
listică la gazeta „Lupta” a lui G. Panu. A colaborat, 
deseori sub pseudonimele Memphis, Moșu, Tel, la 
diverse periodice politice și literare dintre 1886 și 
1918, printre care „Lupta”, „Epoca”, „Ziua”, „Cronica”, 
„Steagul”, „Adevărul”, „Revista idealistă”, „Minerva”, 
„Înainte”. La unele a fost redactor, girant-res- 
ponsabil, secretar de redacţie sau prim-redactor; 
împreună cu Al. Bogdan-Piteşti, scoate în 1900- 
1901 revista de artă „Ileana”. Scria mult, cu relativă 
ușurință, urmărindu-și ideile cu pasiune. Director 
general al teatrelor și director la Teatrul Naţional din 
București în două rânduri, mai întâi în 1912 și apoi 
în timpul ocupaţiei germane din 1917, a încercat 
să reorganizeze prima instituţie dramatică a ţării. 
A fost președintele Sindicatului Ziariștilor. Anton 
Bacalbașa și Constantin C. Bacalbașa sunt fraţii săi. 

B. a debutat ca dramaturg cu piesa De focu 
birului (1895), jucată sub titlul Mort fără lumânare. 
Cârciumarul Gheorghe îl ucide, cu complici- 
tatea Joiţei, soţia sa, pe chir Dumitru, cămătar. 
Remușcările sunt puternice și Gheorghe își va recu- 
noaște crima. Atmosfera și situaţiile dramatice sunt 
asemănătoare cu acelea din Năpasta, drama lui I.L. 
Caragiale. Piesa a avut o frumoasă carieră scenică. 

Drama De la oaste (1904), jucată mai întâi la Iași în 
decembrie 1903 și apoi la București în ianuarie 1904, 
a fost motivul unei campanii de presă. Autorul a vrut 
să demonstreze că mediul urban corupe sufletul 
simplu și curat al tinerilor de la ţară, dar demon- 
straţia este lipsită de cursivitate și adevăr psiholo- 
gic. Comedia Moșu și drama Frații Assan (scrisă în 
colaborare cu Mircea C. Demetriade) sunt lipsite de 
interes. Cronicar dramatic cu o activitate îndelun- 
gată, B. este mai interesant în această ipostază decât 
în aceea de dramaturg. Situându-se pe o poziţie cu 
tradiţie în critica de la noi, el este preocupat de cali- 
tatea repertoriului teatral și de situația dramaturgiei 
originale. Există însă în cronici și alte idei demne de 
a fi semnalate. B. cere dramaturgilor texte scrise sub 
incitaţia evenimentelor contemporane. Totodată, el 
combate excesul de reprezentații cu piese străine, 
precum și mania localizărilor. Cronicile îmbră- 
țișează spectacolul teatral în ansamblul său; s-a 
arătat, în egală măsură, preocupat de locul în socie- 
tate al autorului dramatic profesionist și al actorului 
de teatru. 

SCRIERI: De focu birului sau Mort fără lumânare, Bucu- 
rești, 1895; Pardon! (în colaborare cu Anton Bacalbașa și 
Constantin C. Bacalbașa), București, 1899; De la oaste, 
București, 1904; Teatrul Naţional din București, Bucu- 
rești, 1912. 

Repere bibliografice: Caragiale, Opere, IV, 251-255; 
Chendi, Foiletoane, 122-126; Anca Costa-Foru, Ion C. 
Bacalbașa și teatrul, SCIA, 1956, 3-4; Dicţ. lit. 1900, 70-71; 
Brădăţeanu, Istoria, II, 67-68; Modola, Dramaturgia, 
263-264. R.Z. 


BACALOGLU, Elena (19.XI1.1878, București -— 
25.XI[.1947, Bucureşti), prozatoare,  publicistă. 
Împreună cu fraţii ei - Constantin Bacaloglu, reputat 
medic și profesor universitar, Victor A. Bacaloglu și 
George Bacaloglu, militari de carieră, cu stăruitoare 
preocupări literare și gazetărești - B. reprezenta a 
treia generaţie a unei familii ce s-a ilustrat în viaţa 
publică și în cea culturală. Fratele bunicului, fizicia- 
nul Emanoil Bacaloglu, fusese membru al Academiei 
Române, iar tatăl, Alexandru Bacaloglu, autor al 
unei schițe monografice a Liceului „Gh. Lazăr”, a 
fost o vreme ajutor de primar al Capitalei. B. își face 
educaţia într-un pension și mai târziu — probabil, 
după ce, în 1897, se căsătorește cu Radu D. Rosetti 
- audiază cursuri de literatură, filosofie și istoria 
artei la Bruxelles și Paris. Divorţând, se recăsătorește 
în 1902 cu Ovid Densusianu, de care se desparte 

curând. Își va crește singură copilul, viitorul scriitor 
Ovid Densusianu-fiul. O traducere din Carmen Sylva, 
Robia Peleșului (1897, semnată Elena Radu Rosetti), e 
urmată de un mic studiu, intitulat Despre simbolism 
și Maeterlinck (1903). B. dă la iveală versuri, proze 
scurte și „cozerii literare”, iscălite și Elena Densusianu 
sau Elena Bacaloglu-Densusianu, în „La Roumanie” 
și „Ţara”. Tipărește, de asemenea, romanul În luptă 
(, 1906), continuat de Două forțe (UI, 1908). Al treilea 
volum din serie, Izbânda noastră, anunţat, n-a mai 
apărut. Ulterior B. va locui, până în preajma celui 
de-al Doilea Război Mondial, în Italia, unde face 
propagandă culturii române. În ţară trimite cores- 
pondenţe și, mai rar, traduceri (îndeosebi din proza- 
torul napolitan Salvatore di Giacomo) periodicelor 
„Ordinea”, „Adevărul”, „Dimineaţa”, „Noua revistă 
română”, „Convorbiri critice”, „Universul” ș.a. În 
1912 este admisă în Societatea Scriitorilor Români. 
O parte din articolele și conferințele ţinute în Italia 
e adunată în volumele Preuves damour (1914) și Per 
la Grande Rumania (1915). După război ia parte la 
congresele mișcării feministe internaţionale și mili- 
tează pentru colaborarea intelectualilor de pretutin- 
deni. Ambiţionează chiar să creeze o mișcare axată pe 
ideea realizării „unui imperiu italo-român”, mișcare 
a cărei președinție e oferită lui Gabriele D'Annunzio 
şi, apoi, lui Benedito Mussolini. Sub titlul Movimento 
nazionale fascista italo-rumeno tipărea, în 1923, un 
„dosar” al acestei iniţiative, în care includea și poezii. 
(Câteva dintre ele vor fi selecționate în antologia Alba 
della poesia fascista.) În România colaborează mai 
ales la „Cele trei Crișuri”, al cărei director era fratele 
ei, George Bacaloglu. Târziu va publica în „Porunca 
vremii” o suită de amintiri despre fiica lui Dostoievski. 

Convinsă că literatura merge în pas cu timpul, 
că, în pragul noului secol, idealismul și metafizica 
își recapată locul, B., care traduce și un poem de 
St&phane Mallarme și în „cozeriile” sale citează strofe 
întregi din Paul Verlaine și Jules Laforgue, care apre- 
ciază și proza lui Anatole France și a lui Paul Bourget, 
pledează în Despre simbolism și Maeterlinck în 
favoarea curentului nou, ce propunea „emanciparea 
personalităţii exprimate cât mai sincer” cu ajutorul 
versului liber și al simbolului. În creaţia dramatică 
a scriitorului belgian pune în evidență poezia mis- 
terului, atmosfera de teroare ocultă și complexita- 
tea sufletească a personajelor, iar din Le Tr&sor des 
humbles reţine ideile despre „forța” nativă a femeii, 
care îi inspiră „ideile și acţiunile cele mari”, idei 
așezate la baza militantismului ei feminist. Modelul 

ideal al raporturilor dintre cele două sexe B. îl vede 
în relaţia dintre Bianca Milesi și Gh. Asachi, relaţie 
căreia îi este dedicată una dintre conferințele ce 
cunoaște mare succes în Italia. Ideologia aceasta 
se întrevede și în schițele, povestirile și însemnările 
de jurnal, scrise în limba română sau în franceză, 
dar abia în romanul În luptă devine element struc- 
turant. Cele două personaje, Dora și Virgil Andrea, 
sunt, în fapt, prototipuri: femeia ce urmărește să 
se emancipeze și bărbatul închistat în habitudini 
milenare, opresor inconștient al partenerei de viaţă. 
Susținerea tezei o duce pe autoare spre schematism 
şi șarjă. Pentru estomparea subiectivităţii acestui 
roman, vădit autobiografic, autoarea încearcă să dea 
analizei psihologice un aspect „știinţific”, înmulţind 
generalizările pretenţioase și comentariile didactice, 
care sufocă puţinele intuiţii profunde. Chiar astfel, 
romanul n-ar fi fost lipsit de interes, însă limba în 
care este scris abundă în neologisme, dublate adesea 
de termenii neaoși, precum și în construcții artifi- 
cioase. Când B. abandonează ambițiile teoretizării și 
își notează direct impresiile, precum în cele câteva 
proze scrise după 1909, în „scrisorile din Italia” ori în 
amintirile despre fiica lui Dostoievski, stilul ei se lim- 
pezește, descoperind o psihe mobilă și subtilă. 
SCRIERI: Despre simbolism și Maeterlinck, București, 
1903; În luptă, vol. I, București, 1906, vol. II: Două forțe, 
București, 1908; Naples et son plus grand poete, Neapole, 
1911; Bianca Milesi e Giorgio Asachi, Roma, 1912; „ Preuves 
damour”, pref. Helene Vacaresco, București, 1914; Per la 
Grande Rumania, București, 1915; Movimento nazionale 
fascista italo-rumeno, Milano, 1923. Traduceri: Carmen 
Sylva, Robia Peleșului, București, 1897. 

Reperebibliografice:E.Carcalechi, „În luptă”, jumătatede 
roman, „Epoca”, 1906, 1903; Șt. Micu [C. Ionescu-Caion], 
„În luptă”, „Românulliterar”, 1906, 18; PN. [G.Ibrăileanu], 
„În luptă”, VR, 1906, 4; G. Dumbravă [Ilarie Chendi], 
„Două forțe”, VLI, 1908, 9; M. D. [Mihail Dragomirescu], 
„Două forţe”, CVC, 1908, 2; 1. Bianu, „În luptă”, AAR, 
partea administrativă și dezbaterile, t. XXIX, 1908-1909; 
Cornel, Figuri, 1, 20; Leontin Iliescu, Preuves damour, U, 
1914, 94; Elena Bacaloglu -— literată, ziaristă, „Întrăţirea” 
(Cluj), 1921, 334; Predescu, Encicl., 65; O. Densusianu-fiul, 
O mare prietenie literară, SPM, 1982, 619. V.D. 


BACALOGLU, Victor A. (13.XI[.1872, București — 
16.VII.1945, București), dramaturg, prozator. Este 
fiul Sofiei și al lui Alexandru Bacaloglu. Sora sa, 
Elena Bacaloglu, a fost și ea prozatoare, iar fratele, 
George Bacaloglu, ofițer, de asemenea, a înteme- 
iat şi condus revista orădeană „Cele Trei Crișuri”; 

un alt frate, Constantin Bacaloglu, a fost medic 
reputat, profesor la Facultatea de Medicină din Iași. 
B. urmează Gimnaziul „Gh. Lazăr” și Liceul „Matei 
Basarab” și se înscrie apoi la școala militară. Devenit 
sublocotenent în 1893, la geniu, va fi făcut și o școală 
tehnică superioară, căci, pe un manual, Arpentagiu 
elementar (1898), își consemnează și titlul de inginer 
hotarnic. Participă la Primul Război Mondial, în 1917 
fiind avansat colonel, grad cu care se va pensiona. 
Debutează în 1903, când drama sa Minorii este 
reprezentată la Teatrul Liric, apoi la Teatrul Naţional 
din Bucureşti, textul fiind tipărit în 1909. În 1903- 
1904 i se mai joacă piesele Mama, Vijelie și Jour 
fixe, iar în 1911, la Brăila, Iubire de mamă și Același 
cântec. În manuscris s-a păstrat drama Dezordine, cu 
o variantă intitulată Vârtejul. Preocupat de educaţia 
subordonaţilor săi, B. publică în 1906 volumul Teatru 
ostășesc și sătesc. Mai târziu colaborează cu articole, 
note și impresii, schițe și povestiri la „Universul, 
„Ilustraţiunea naţională” (unde îi apare și piesa 
într-un act Ouăle de Paște), „Dimineaţa”, „Adevărul”, 
„Ilustraţiunea”, „Gazeta Capitalei”, „Cele trei Crișuri” 
ș.a. O mare parte din aceste scrieri e adunată în 
volumele Din virtuțile neamului (1913), Sclipiri 
patriotice (1914) şi Spre lumină! (1939). A fost distins 
cu medaliile Bene Merenti, clasa I și Răsplata Muncii 
şi cu Ordinul Coroana României. 

În prima piesă, Minorii, B. abordează o temă sus- 
ceptibilă să trezească interesul publicului, persona- 
jele centrale, adolescenţii Titu și Margareta, trebuind 
să ilustreze două tipuri de precoce prăbușire morală. 
Naivi, slabi de caracter, lipsiţi de o educaţie serioasă, 
cei doi sunt o pradă ușoară pentru corupătorii ce 
mișună în jurul lor (un cămătar, o femeie ușoară, un 
cartofor ori un seducător de profesie). Existau aici 
suficiente premise pentru un real conflict dramatic, 
însă autorul a preferat aprofundării lor o descriere 
detaliată, cu alunecări în naturalism. Facilă este 
și rezolvarea situaţiei, prin recursul la un deus ex 
machina. La fel de schematice, pe o coardă melo- 
dramatică și cu prea vizibile intenţii moralizatoare 
sunt piesele într-un act Același cântec şi Ouăle de 
Paște. În Dezordine, al cărei conflict este dat de lupta 
dintre partizanii și adversarii unor căsătorii făcute 
din interes, se mizează mai mult pe satiră, însă 
tipul de parvenit — Fronea, „comersant” — e ratat din 
cauza șarjării. Cele trei volume de proză ale lui B. 
nu sunt omogene, articole diverse învecinându-se 
cu nuvele destinate să cultive „virtuțile neamului”, 
dar și cu schiţe vesele, cu tablete lirice și chiar cu 

pagini de jurnal intim. Doar în Spre lumină! mate- 
rialul, numai în parte inedit, este grupat în două 
compartimente, Nuvele și Sociale, la care se adaugă 
piesa „ostășească” ce dă titlul volumului. În naraţiu- 
nile „patriotice” — cu greu s-ar putea numi nuvele —, 
incapacitatea autorului de a persuada prin sugestie 
determină precipitarea acţiunii către predica „sal- 
vatoare”. Când textul scapă corsetului tezist, rezul- 
tatele sunt mai bune. Așa se întâmplă în schiţele ce 
zugrăvesc un mediu (Sindrofie la mahala, Reducere 
pe C.ER., Generălia lui Pricop) sau relatează farse 
jucate superiorilor obtuzi de tineri ofițeri (Nepoata 
căpitanului, Însurătoarea lui Pitulice, Răzbunarea 
lui Pitulice) și în câteva tablete lirice (Ce-mi pasă, 
Poezia mărei, Parfumul, Mi-e dor..., Am trecut prin 
cimitir..., Ghioceii), ce atestă o gamă nebănuit de 
largă de trăiri și chiar eforturi de stilizare. 

SCRIERI: Teatru ostășesc și sătesc, pref. A. Saegiu, Bucu- 
rești, 1906; Minorii, București, [1909]; Din virtuțile 
neamului, Bucureşti, 1913; Sclipiri patriotice, Focșani, 
1914; Spre lumină!, pref. D.V. Ţoni, București, [1939]. 
Repere bibliografice: G. Ranetti, Cronica teatrală, U, 
1903, 40; E.D.E [Emil D. Fagure], „Minorii”, piesă în 4 acte, 
ADV, 1903, 4863; V. Pârvan, Scrieri, îngr. și pref. Al. Zub, 
București, 1981, 207-208. V.D. 


BACIU, Camil (1926, Galaţi — 25.IV.2005, Paris), pro- 
zator. B., al cărui nume la naștere este Camillo 
Kaufman, e concitadin și prieten din copilărie cu 
Iordan Chimet și Gheorghe Ursu, cu care va purta o 
corespondențăeditatăîn Iordan Chimet, Cartea priete- 
nilor mei (IL, 2006). Urmează Liceul „Vasile Alecsandri” 
din Galați și Institutul Politehnic din București, secția 
pompe și ventilatoare. După o perioadă de șapte 
ani în care activează ca inginer, își câștigă existența 
din scris, lucrând ca reporter la „Flacăra”. Realizează 
între 1967 și 1969, la Radiodifuziunea Română, emi- 
siunea „La frontiera posibilului”. În 1969 emigrează în 
Franţa, la Lyon, unde scoate unicul număr al revistei 
„Le Chronogoumoscopographie” (1970), și apoi la 
Paris, unde va lucra la Renault într-un departament 
de comunicare. Are iniţiative în domeniul teatru- 
lui: pune bazele teatrului de pantomimă Neutrino 
la Lyon, funcționând și ca scenarist și actor, ţine 
conferințe în domeniu în Israel și Belgia, scrie piesa 
Pledoarie pentru Augustin, pusă în scenă de Thââtre 
de lAtelier din Paris. 

Începuturile lui B. sunt realist-socialiste. În Nu 
departe de castelul prinţesei (1956), cuprinzând 
notele de călătorie ale unui activist prin România 

aflată în drumul către socialism, schițele surprind 
în contraste deloc subtile, literal partinice, diverse 
ipostaze ale luptei de clasă. Reportajele au apărut 
inițial în „Flacăra”. Mai reușit prin stil, ritm și poveste 
este romanul pentru copii Împreună cu nene Iani 
(1957), deși nu lipsește nici de aici tema ideologică a 
transformării și optimizării unui „semete” (Stațiune 
de Mașini și Tractoare) sub acțiunea forțelor pozitive 
comuniste, cărora li se raliază eficient câţiva 
pionieri. Personajul central este un fost marinar gre- 
co-român ale cărui povești extraordinare întrețin în 
inima copilului narator nu atât dorința de evaziune, 
cât aspiraţia către valori morale înalte, desigur 
comuniste. Reconvertit în autor SE B. continuă 
o vreme să rămână în zona realist-socialistă prin 
nuvelele Experiența „Colombina” U-Il, 1960) și 
Met... U-I1, 1964), publicate în fascicule, în colecția 
„Povestiri știinţifico-fantastice”, și prin volumul 
Revolta creierilor (1962). Prima nuvelă reprezintă un 
manifest contra armamentului atomic. Un indus- 
triaș american pretinde că a descoperit o bombă 
„curată” și o detonează pe proprietatea lui, provo- 
când contaminarea unei zone întinse, dar și reac- 
țiunea forțelor pozitive din Statele Unite. Lupta de 
clasă continuă, în același decor american, în Revolta 
creierilor, volum unificat tematic de prezenţa robo- 
ților, utilizaţi de exploatatori împotriva sindicatelor 
muncitorești, nu eficient însă, din moment ce inte- 
ligenţele artificiale iau partea celor oprimați (nu din 
rațiuni morale, ci „obiective”, algoritmul lor științific 
dictându-le să aleagă „adevărul”). Doar modic supe- 
rioară este culegerea Planeta cubică (1964), cuprin- 
zând miniromanul Aragua, rescriere „progresistă” 
a Insulei doctorului Moreau de H.G. Wells, precum 
și alte istorii robotice. Însă prin Mașina destinului 
(1966), care include trei nuvele întinse, literatura lui 
B. face un salt de calitate. Nu atât prin Soarele por- 
tocaliu, exemplu de space opera excesiv de liric și 
de melodramatic pe tema singurătăţii și a morții în 
Cosmos, și nici prin Mașina destinului, poveste poli- 
țistă cu aspect variind între cimilitură și farsă despre 
posibilitatea de a predicta matematic soarta fiecărui 
individ, ci prin Ilarion și Hirondelle, construită prin 
fuzionarea codurilor realist-satiric, fantastic-o- 
niric și science-fiction. Ca într-o piesă suprarea- 
listă, scene fantastice irump în spaţiul banal al unui 
birou și viceversa, până la confuzia totală a planu- 
rilor, pentru ca finalul deschis să păstreze simultan 
potențele celor trei coduri. Mai apropiat de stilul 
din Ilarion și Hirondelle decât de restul lucrărilor, 


Baciu 


romanul Grădina zeilor (1968) este capodopera 
lui B. și una dintre cele mai importante scrieri SF 
și fantastice ale literaturii române. În jurul unui 
motiv science-fiction clasic — contactul cu o civili- 
zație extraterestră superioară (darmanții nemuri- 
tori, reprezentați de contele Dâsir6 de Droitdieu) 
— pivotează un roman inspirat de suprarealismul 
lui Marc Chagall. Prezenţa contelui Droitdieu oferă 
cărții un ax raţional, chiar didactic, în măsura în care 
anexează o morală: contele urmărește ideea niet- 
zscheană a prelevării unor supraoameni din masa 
informă a omenirii, adică un program de inginerie 
globală care ar duce la transformarea radicală a con- 
ceptului de om. Interesul contelui de Droitdieu se 
oprește, întinzându-se pe mai multe decenii, asupra 
familiei gălățene David, în care vede, prinse ca în 
chihlimbar, potenţialitățile unor eroi paradigma- 
tici din istoria omenirii (Samson, Leonardo da Vinci 
ș.a.), ce ar urma să fie descătușate. În cele din urmă, 
la Marea Expoziţie Universală de la Paris, pe care 
o regizează cu mari abilităţi de iluzionism, contele 
este înfruntat și aparent învins de o mulțime în rân- 
durile căreia apare și familia David. Va reapărea însă 
în chip de baron de Richtegott, conducătorul unui 
lagăr de exterminare din Polonia în cel de-al Doilea 
Război Mondial. Acolo ajung patru dintre fraţii 
David, care pier — însă doar aparent — într-un cre- 
matoriu. Ideea (în descendență, la rigoare, bogomi- 
lică) ar fi că lupta dintre partea întunecată, fascistă 
(dar, citită printre rânduri, și comunistă), întrupată 
de Droitdieu, și elementul antagonic-luminos al 
familiei David este eternă. Dar dincolo de această 
componentă ideologică — rezumată la răstimpuri 
lozincard —, forța romanului stă în factura sa cha- 
galliană, în zonele de graniță în care realismul cel 
mai domestic face loc straniului, miraculosului, 
bizarului, absurdului, poeticului. 

SCRIERI: Nu departe de castelul prinţesei, București, 
1956; Împreună cu nene lani, București, 1957; Experi- 
enţa „Colombina”, I-II, București, 1960; Revolta creieri- 
lor, București, 1962; Met..., I-II, București, 1964; Planeta 
cubică, București, 1964; Mașina destinului, București, 
1966; Grădina zeilor, București, 1968; ed. 2, București, 
2001; Assaf et Jonathan dans les Mers du Sud, Paris, 1978. 

Cristian Tudor Popescu, Imperiul oglinzilor strâmbe, 

BACIU, Ștefan 
(29.X.1918, Brașov — 
7.].1993, Honolulu, 
SUA), poet, eseist, 
memorialist, 
traducător. 


L 4 

Este fiul Elisabetei (n. Sager) și al lui loan Baciu, 
profesor de limba germană. Urmează în orașul natal 
Școala „Andrei Mureșanw”, iar între 1929 și 1937 
Liceul „Andrei Șaguna”, unde îi are profesori pe tatăl 
său, pe Octav Șuluţiu și pe Emil Cioran. A absolvit în 
1941 Facultatea de Drept din București. A fost 
redactor la „Universul literar” (1938-1943), secretar 
particular al ambasadorului lon Lugosianu, secretar 
de redacţie la „Gândirea” (1941-1944); din august 
1944 e redactor la „Libertatea”, gazetă condusă de 
Constantin Titel Petrescu; din 1946 până în 1948 
este atașat de presă la Berna. Demisionează, solicită 
azil politic și în 1949 pleacă la Rio de Janeiro, apoi la 
Seattle (SUA), unde e profesor de civilizaţie his- 
pano-americană (1962-1964), ca și la Honolulu, 
unde se stabilește definitiv. Până la plecarea din ţară 
a fost și redactor la revistele „Start” și „Stilet”, a mai 
colaborat la „Răboj”, unde debutase în 1933 cu 
versuri, la „Klingsor”, „Brașovul literar”, „Viaţa lite- 
rară”, „Abecedar”, „Vremea”, „Pagini literare”, „Fami- 
lia”, „Gând românesc”, „Pământul”, „Azi”, „Rampa, 
„Frize”, „Claviaturi” „Meșterul Manole”, „Cuvântul 
liber”, „Manifest” ș.a. Ulterior a lucrat ca redactor la 
„Tribuna da Imprensa” din capitala Braziliei și a 
publicat câteva mii de articole și cronici în ziare și 
reviste latino-americane. Împreună cu Faust Bră- 
descu și 1.G. Dimitriu înfiinţează în 1951, la Rio de 
Janeiro, Cercul Cultural „Andrei Mureșanu” și revista 
„Înșirte mărgărite”. În 1960 e numit cetăţean de 
onoare al orașului Rio de Janeiro. Din 1965 până în 
1992 a editat la Honolulu, cu mijloace proprii, 
caietele internaţionale de poezie „Mele”. A fost căsă- 
torit cu scriitoarea Mira Simian. 

B. a debutat în volum cu Poemele poetului tânăr 
(1935; Premiul Fundațiilor Regale, Premiul Societăţii 
Scriitorilor Români), care se remarcă prin ingenui- 
tate și prin prospeţimea plină de vitalitate a percep- 
ției. Poetul trăiește miracolul unei existenţe plenare, 

cosmicizate prin intermediul scrisului. Transformat în 
zeu ce colindă, cu „flautul de azur pe umăr” (Relieful 
poetului), printr-un univers armonios, poetul se 
regăsește și se contopește cu acesta, într-un impuls 
demiurgic integrator: „Să dormi cu capul pe nadir, cu 
tălpile-n zenit/ Și-apoi să-ţi scrii poemele ţâșnind din 
frunte” (Poemul poetului tânăr). Lirismul este adesea 
confesiv, sentimental, uneori retoric. În versurile de 
dragoste iubita, natura și poemul se identifică în cele- 
brarea continuă a „cultului poemului” (G. Călinescu), 
astfel încât întregul volum aduce o veritabilă „mistică 
a poetului și a poeziei” (Pompiliu Constantinescu). 
Poeme de dragoste (1936) consacră dubla și rodnica 
metamorfoză a poemului în iubită, a iubitei în poem. 
Ea este „soră, prietenă, iubită”, „toamnelor logodnică”, 
„cântec”, „poemă lineară, perfectă și-armonioasă” 
(Îndoială). Erotismul ingenuu, adolescentin, uneori 
cu accente argheziene, capătă dimensiunile sacra- 
lităţii; apropierea „ne-carnală”, de multe ori imagi- 
nară, se convertește în pasionalitatea creaţiei: „Cu 
pasul tău de stea și de vioară/ Te-aud trecând prin 
inimă și vis,/ Te prind atent, te răstignesc pe manus- 
cris,/ Soră de seară și albă căprioară” (Într-un pahar 
aș vrea). Placheta Micul dor (1937) cuprinde tot lirică 
de dragoste, unele arte poetice de o ingenuitate mai 
jucăușă, mai decorative și mai artificiale. Drumeț în 
anotimpuri (1939) dezvoltă linia pillatiană a poeziei 
tradiţionaliste,  descriptiv-intimiste, cu influenţe 
vizibile din Francis Jammes, în timp ce Căutătorul 
de comori (1939) reprezintă sinteza unor formule 
diverse: de la poezia tradiționalistă, bucolică, elegiacă 
ori confesivă, cu înclinaţie spre artificiu din ciclul 
Stele căzătoare şi arghezianismul psalmilor din ciclul 
Pre Tine te lăudăm la melodicitatea, simplitatea și 
puritatea poemelor de dragoste din ciclul Fata din 
ierburi. În câteva rânduri „duritatea viziunii”, „asperi- 
tăţile” limbajului, pe alocuri frust, violent, cu asociaţii 
insolite de cuvinte ori schimbări bruște de registru sti- 
listic, „semnul notaţiei proprii”, în opinia lui Pompiliu 
Constantinescu, apropie lirica lui B. de expresionism 
ori de suprarealism. Cetatea lui Bucur (1940) combină 
elementul anecdotic cu tragicul, ironia cu parodia, 
retorica și prozodia cântecului de lume cu imagini 
de factură expresionistă, în încercarea de a surprinde 
viaţa pestriță a capitalei bucureștene, o cetate-bâlci 
pitorească și plină de viaţă. Următoarele cărți publi- 
cate în ţară, inconsistente valoric, nu anunţă evoluţia 
surprinzătoare a literaturii din exil. Poemele poetului 
pribeag (1963) corespund unei alte vârste poetice, de 
această dată profund modernistă, și unei experienţe 

traumatizante: „desțărarea”, tema centrală, obsedantă 
a liricii lui B., generează viziuni coșmarești, apocalip- 
tice, în care singurătatea și moartea covârșesc sufletul 
pribeag; „Aici cresc baobabi. Aici crescșerpi./ Aici cresc 
ţipete care se-neacă-n tăcere, [...] Aici cresc liane pești 
sicrie nevăzute/ unghiile când trec peste harpă cad...” 
(Coșmar). Poemele, elegiace sau senzuale, descriu cel 
mai adesea peisaje exotice (porturi, mări, ţărmuri, 
orașe), iar România este prezentă ca peisaj interior, 
ținut de taină care se suprapune dureros spaţiilor 
exterioare. Starea de dor este „radiografiată” tulbură- 
tor, convingând prin simplitate și naturaleţe: „tu vezi 
un bulgăr de humă/ și-n somn strângi în pumni Ţara 
Bârsei:/ acesta e dorul” (Radiografia cuvântului don). 
Sinceritatea patriotismului lui B. este dezarmantă în 
poeziile angajate politic, care-i exprimă încrederea 
într-o Românie mai presus de negurile istoriei: „le 
simt în sânge și-n vise/ te port neîntrerupt/ Românie/ 
cu â din a/ ... Pâine, mânie, osândă, cântec/ totul 
deodată ești, Românie/ cu â din a./ Așa cum ai fost vei 
rămâne:/ norul nu schimbă cerul/ și nu te schimbă 
pe tine/ Romînie/ cu â din i” (Apa trece). Volumul 
Ukulele (1967) propune o altă sintaxă poetică, sim- 
plificată, o linie melodică inspirată de ritmurile 
hawaiene, în poeme imagiste, concentrate, unele fals 
descriptive ori narative, de fapt deghizări ale senti- 
mentului de melancolie, însingurare, neîmplinire, 
ceea ce îndreptățește eticheta de „imagist sentimen- 
tal” pe care Dumitru Micu i-a aplicat-o lui B. Poemele 
poetului singur (1980), antologie a versurilor scrise 
în perioada 1970-1980, cuprinde pagini confesive, 
autobiografice; universul se transformă într-o lume 
interioară, profund personală și mai ales românească, 
probabil leacul poetului „singur” împotriva alienării. 
Se configurează profilul paradoxal al unui poet pe cât 
de cosmopolit, pe atât de român (Autobiografie...), 
amestec de Don Quijote și Ulise (Elegia sexagena- 
rului adolescend), veşnic călător utopic. Elementul 
ludic, ironic și autoironic reapare, constituind sub- 
stanţa în Îngerul malagambist în insula Oahu (1979), 
cu un personaj donquijotesc și alter ego tragicomic 
al poetului. Memorialistica din Franctiror cu termen 
redus (1968), Sub Tâmpa în Honolulu (973), Praful 
de pe tobă (1980), Microportrete (1984) ș.a. dezvăluie 
același sentimental cu nostalgia originii, evocând cu 
tandreţe locuri, oameni și istorii trecute, cu o plăcere 
neistovită a detaliului pitoresc și a pronunțării cuvân- 
tului neaoș românesc. Trecutul, învăluit într-o aură 
mitică, este paradisul pierdut pe care încearcă să-l 

recupereze memoria afectivă, cu o sinceritate a măr- 
turiei și un farmec literar irezistibil. 

pentru brașoveni, Honolulu, 1983; Microportrete, Honolulu, 

BACONSKY, A. E. 
[Anatol Emilian] 
(16.VI.1925, Cofa-Hotin 
— 4.11.1977, București), 
poet, prozator, eseist, 
traducător. 


Este fiul Liubei Baconschi (n. Marian), învăţătoare, și 
al lui Eftimie Baconschi, preot, amândoi descendenţi 
ai unor vechi familii de răzeși moldoveni din ţinutu- 
rile Lăpușnei și ale Orheiului (patronimul Marian al 
familiei mamei este atestat încă din 1633). Este frate 
cu scriitorul Leon Baconsky. Din cauza vremurilor 
tulburi, B. își întrerupe studiile liceale începute în 
1936 la Liceul „Alecu Russo” din Chișinău, iar în 1944 
se refugiază în Oltenia alături de întreaga familie, 
unde își va trece bacalaureatul la Liceul „Al. Lahovary” 

din Râmnicu Vâlcea (1945). În toamna aceluiași an se 
înscrie la Facultatea de Drept din Cluj, dar frecven- 
tează și cursurile de estetică și filosofie ţinute de 
Lucian Blaga și Eugeniu Sperantia. Tot în 1945 debu- 
tează în „Iribuna nouă” cu articolul Socialul și geneza 
artei. Primele versuri, publicate într-un volum 
colectiv, Antologia primăverii (1947), sunt de orien- 
tare suprarealistă, într-un moment în care suprarea- 
lismul era combătut ca „diversiune ideologică”, iar 
realismul socialist era impus ca unică „metodă de 
creație”. După absolvirea facultăţii (1949), urmează o 
perioadă de angajare ideologică a scrisului său, din 
poziția de secretar de redacție (1950) și apoi de redac- 
tor-șef (1952) la revista clujeană „Almanahul literar”, 
devenită din 1954 „Steaua”, funcţie pe care o deţine 
până în 1959. Treptat, alături de Aurel Rău, Aurel 
Gurghianu, Victor Felea, va iniția un adevărat program 
cultural centrat pe lirism, valori ale modernității și 
spirit critic, urmărind să readucă în atenţie scriitorii 
români interbelici interziși, să traducă marii autori ai 
poeziei și prozei universale din prima jumătate a 
secolului al XX-lea și să pledeze pentru „o ținută 
literară” a criticii. Valorificând, sub influența majoră a 
lui B. și sub camuflajul pastelului, marile modele lirice 
interbelice, grupul de poeţi de la „Steaua” redescoperă 
impresionismul, subiectivismul, sentimentalismul, 
autoportretul, spiritualizarea, interiorizarea, senzori- 
alul, iar apoi evoluează spre formule „tranzitive” 
(Gheorghe Crăciun) sau wbhitmaniene (Mircea 
Scarlat), cultivând poezia notaţiei, lirismul cotidianu- 
lui, poezia prozei sau chiar antipoezia. Coagularea la 
Cluj a unui grup acuzat de baconskianism, evazio- 
nism, negativism, decadenţă face ca, în 1959, B. să fie 
obligat să se mute la București. În dosarul de urmărire 
informativă din arhivele CNSAS, deschis în 1961 sub 
numele sugestiv „Modernistul”, se consemnează că a 
fost destituit din funcția de redactor-șef al revistei 
„Steaua” „pentru gravele greșeli ideologice comise”. 
Ruperea de imperativele realismului socialist fusese 
oficializată încă în 1956, prin cuvântarea de la 
Congresul Scriitorilor, când denunță „rigiditatea și 
spiritul dogmatic anchilozant” al poeziei angajate și 
se dezice de propriile texte scrise în acest spirit. La 
București va fi liantul unui nou grup de intelectuali 
(Matei Călinescu, Nichita Stănescu, Grigore Hagiu, 
Cezar Baltag, Modest Morariu, Gabriel Dimisianu), iar 
noile rapoarte ale Securității conțin acuzaţii de „diver- 
siune ideologică” și de „organizare la domiciliul său de 
cercuri literare în care propovăduiește poezia moder- 
nistă, evazionistă”. În 1971 îl va înfrunta pe Nicolae 

Ceaușescu într-o ședință cu scriitorii organizată după 
publicarea „tezelor” din iulie. În anii bucureșteni 
publică versuri, proză, articole, eseuri, traduceri în 
„Gazeta literară”, „Secolul 20”, „Viaţa românească”, 
„Poligrafia”, „Contemporanul”, „Romanian Review”, 
„Ateneu”, „Cronica”, „Magazin”, „Luceafărul”, dar și în 
reviste din străinătate: „Literatur und Kritik, „Die 
Presse”, „Die Welt”, „Ensemble”, „Cahiers de l'Herne”, 
„Kontinent”. A murit la cutremurul din 4 martie 1977. 

Parcusrsul literar al lui B. cunoaște trei etape dis- 
tincte. Prima, cuprinzând textele publicate între 1950 
și 1956, este profund tributară comenzii politice și are 
azi doar un interes documentar, sufocată fiind de 
clișeele epocii realismului socialist. Cea de-a doua, 
inaugurată de denunţarea, în cuvântarea de la 
Congresul Scriitorilor din 1956, a dogmatismului ide- 
ologic impus literaturii, este una a căutărilor lirice 
fertile și a estetizării expresiei. În fine, odată cu apariţia 
antologiei Fluxul memoriei (1957), B. începe să 
recurgă la o selecţie drastică a scrierilor anterioare, în 
cadrul unui proces de purificare estetică și morală 
continuat în Echinoxul nebunilor și alte povestiri 
(1967) și, apoi, în notele de călătorie, printr-o simbo- 
lică „ucidere a adolescentului mistificat”. Ritmul revi- 
zuirilor are repercusiuni majore atât la nivelul formu- 
lelor poetice, cât și la acela al imaginarului și expresiei. 
Poetul începuturilor, cel „ce se întâlnise prin cetate cu 
flacăra lozincii de partid”, urmărit de însemnele heral- 
dice ale comunismului („steaua roșie”, „steaua 
Cremlinului”, „acvila timpului mew”, „astrul roșu”, 
„raza stelei care urcă-n slavă”), e lipsit de originalitate, 
emițând doar un discurs propagandistic, unul din 
multele și nediferențiatele texte scrise sub dicteu 
comunist. Într-un posibil inventar al clișeelor rea- 
list-socialiste B. ar figura la aproape orice rubrică. 
Poemul-lozincă respectă cu fidelitate rețetele epocii: 
optimismul, munca, atitudinea belicoasă, ura față de 
dușmani, cultul pentru Stalin sau pentru Gheorghiu- 
Dej ș.a. În etapa mediană a creaţiei B. „pune nimburi 
cuvintelor”, impunând ca mărci ale scrisului său 
manierismul, alexandrinismul, bizantinismul, este- 
tismul, confesiunea elegantă, vagul, stările nedeter- 
minate, imaginile vălurite - toate reunite într-un 
„lirism al sugestiei” (on Pop) dublat de o ceremonia- 
litate studiată, exteriorizată ca imagine a poetului-sa- 
cerdot sau a poetului-mag. Efortul de întemeiere a 
propriului univers poetic presupune și asimilarea 
unor ecouri din Lucian Blaga, George Bacovia, lon 
Barbu sau Tudor Arghezi, estompate însă prin accente 
emoţionale și muzicale specifice, a căror sinteză va 

deveni fundamentul orientării neomoderniste a 
anilor '60 din secolul trecut. Ultima etapă a creaţiei 
baconskiene este caracterizată de o radicalizare a vizi- 
unilor care, alimentată de o conștiință tragică a con- 
temporaneităţii, semnalează desprinderea de senti- 
mentalitate, de nostalgie și de tentația evaziunii și 
intrarea într-o vârstă a crizei. Apreciate de critică drept 
unele dintre cele mai inovatoare și surprinzătoare 
scrieri ale deceniilor al șaptelea şi al optulea, Cadavre 
în vid (1969) și Corabia lui Sebastian (1978) se remarcă 
prin acuitatea și violența imaginilor coșmarești, 
devenite acte de exorcizare lirică a realului copleșit de 
demonia obiectelor și a mecanizării. În plus, Corabia 
lui Sebastian are şi o marcată dimensiune experimen- 
tală, vădită în alternarea, într-o oglindire inedită, a 
prozei cu poezia. Asemenea etapelor literare, trei sunt 
zonele tematice în care pot fi urmărite metamorfozele 
lirismului baconskian: timpul (și, implicit, istoria), 
erosul și natura. Ca poet original, în ipostaza de „estet 
al melancoliei” (Eugen Simion), B. se impune prin 
volumul Fluxul memoriei. Aici majoritatea poemelor 
se constituie ca „autoportrete în timp”, alcătuite fiind 
în ritmul molcom al aducerii aminte („Legănarea mea 
de nostalgie monotonă și lentă”) ori în cel tulburător 
al profeţiei, atribut al unui poet „înstelat, fantomatic și 
palid”. Substanţă însăși a lirismului baconskian, 
memoria îmbracă versurile într-o densă aură afectivă: 
„Se apropie de mine tristeţea încet, încet/ Cum vine în 
codrii ploaia în noiembrie/ Nici dragostea nici 
noaptea nu-mi alină/ Această umbră tragică a 
timpului./ Și simt că undeva e-o rană/ E-n mine o 
rană care nu se-nchide/ e poate altoiul nevăzut al 
morţii/ Ce-mi crește undeva în trup și-n suflet” 
(Divagaţie nocturnă). Pe de altă parte, în ultima 
perioadă poetică „memoria va rătăci în beznă”, înlo- 
cuită fiind de „un îmiaducaminte fără memorie”, 
rostit cu inflexiunile profetice și acompaniat de imagi- 
narul sumbru al unui nou Isaia. Vocea celui care „a 
iubit [...] nevăzutele spirale ale timpului/ prin care 
sufletul mereu cântând/ și-l trimitea înainte” (Celui 
înalt) are rezonanțe apocaliptice într-un Vae victis 
generalizat, în urma căruia profeţii, vizionarii, dețină- 
torii adevărului sunt eliminaţi de invazia falsurilor și 
înlocuiţi de niște monstruoși logofagi: „Vor apărea 
profeţii... înnoitorii... oamenii viitorului... toţi cei 
falși vor ajunge profeţi [...] cereţi marile hebdoma- 
dare/ cu o sută de pagini... umbra profeților stăruie 
acolo printre cuvinte... palizi prind viaţă din granula- 
ţia lor/ hrănindu-se până la maturitate din plasma 
cuvintelor” (Vârstă). Diseminată printre poeme cu 

ritm domol și sonoritate vătuită, Fluxul memoriei 
conţine o lirică erotică de o marcată originalitate. 
Stranietatea seducătoare a „nudurilor” vine nu doar 
din forța de sugestie a limbajului, ci și din apelul la un 
sincretism pictural cu sugestii botticelliene („Lrupul 
tău gol a început să cânte/ Deși nu l-a atins nici un 
sărut/ Numai lumina ca o ploaie dulce/ În falduri 
străvezii s-a desfăcut” — Nud în zori) sau sculptural: 
„De-abia te vezi tu însăți pe-un orizont uitat/ Plecând 
diminuată în timp ca o tanagră” (Tu, care-ai fost). Nota 
aparte, inconfundabilă, a liricii de dragoste baconski- 
ene de acum e dată de o senzualitate graţioasă, în al 
cărei tipar se îmbină muzicalitate, fosforescenţă, 
ritual, onirism, magnetism, vrajă, extaz, frenezie și 
rostire incantatorie. Prin contrast, poemele din 
Cadavre în vid pierd legătura cu ceremonialitatea și 
hieratismul iubirii sub un atotstăpânitor sentiment de 
urgenţă și derută. Erosul e crepuscular și își trăiește 
ultimele zvâcniri, coborând către un „somn letargic”. 
Toate însemnele lui mitice, ritualice ori chiar instinc- 
tuale se descompun ca într-un tablou suprarealist. 
Într-un „paradis bolnav” se văd nimfe scheletice, iar 
cântăreţul anunţă pieirea hetairelor: „Au și-nceput/ să 
lunece pe lângă tine ochii/ fără culoare ai nimfelor, să 
cadă/ sâni galbeni, braţe palide, inele;/ să nu te aperi 
- drumul cel din urmă nu rănește” (Eros în amurg). 
Un aer de lupanar are Corabia nebunilor, care exală 
un „libido anxios”, toate trăirile fiind artificializate în 
virtutea trecătoarelor mode: „să iubești după ultimul 
număr din VW Liebe [...] să stingi farurile și să iubești 
o superbă dansatoare de plastic Pygmalion &. Co. Să 
iubești Pop sfâșiind salopeta de piele neagră noaptea 
când vine roua și luna ajunge la ultimul Sexy-Showîn 
apele lacului și pletele tale se târăsc pe nisip ca franju- 
rii Yves Saint-Laurent...” (Love Hoby). Poezia naturii, 
ilustrată iniţial prin supărătoare reportaje versificate, 
evoluează repede înspre pastel, însă un pastel & 
rebours, în care peisajele sunt sonore, afective 
(„câmpuri heraldice ale sensibilităţii” — Ștefan Aug. 
Doinaș), temporalizate, acherontice si mai ales 
„extatice” (Mircea Martin), versurile având ca origine 
un „sentiment nelămurit”, o acceptare a „vremii de 
visare”, o tulburare provocată de „doruri vagi de-n- 
toarceri înapoi”, de „dor de câmpuri mari, de 
țărmuri...”. Echivocul trăirilor se răsfrânge asupra 
peisajului ale cărui linii se dematerializează constant: 
„O clipă luminișul e mai înalt, mai pal,/ Și-ncet din 
mare luna — o amforă elină,/ O amforă de aur răsare și 
se-nclină/ Și visul se revarsă trecând din val în val,/ Și 
curge peste valuri ca peste trepte vii/ Și-adorm - și-n 

vis îmi pare că propriul meu craniu/ Din orizont 
revarsă pe apele pustii/ o dâră de lumină spre ţărmuri 
de uraniu”. Peisajele din ultimele volume, înrămate 
adesea în formula poemului-necrolog, sunt conce- 
pute antinomic, într-un act deconstructiv de întoar- 
cere împotriva propriei poezii. Peisajele vidului și cele 
ale alienării își dobândesc identitatea ca antipasteluri, 
prin raportare negativă la modelele anterioare. Un 
poem precum Seară idilică funcţionează ca o artă 
poetică răsturnată. Idilismul promis de titlu e inversat 
în infernal, în coșmaresc: „Zăpada cade mereu și 
fiarele codrilor/ umblă adulmecând flămânde urma 
-/ şi în preajma cadavrelor îngheţate se-adună/ seara 
o zoologie meschină”. Luna batjocorește cu lumina ei 
peisajul, astrul nocturn rămânând apanajul vechilor 
poeţi, fără rost în noua ordine a lumii: „Cu nimb de 
clown răsare peste păduri/ scuipătoarea de alamă a 
tuberculoșilor lirici,/ talerul cerșetorilor demni pe 
care timpul/ îi împăiază pentru muzeele lui”. 
Schematică și sinistră, geografia vidului are o arhitec- 
tură postapocaliptică. Pe o scenă goală, întreaga 
atenţie se focalizează asupra imaginilor degradării și 
ale înstrăinării: „biserica goală”, „biserica ruinată”, 

„altarul rece”, „ruinate bătrânele temple”, „coloana 
căzută”, „obositele cetăţi albe”, „orașele prăbușite”. 
Filonul neoromantic al liricii de până în 1969, pe 
când poetul proiecta el însuși tărâmuri paradisiace 
în ţinuturi fără vârstă, se epuizează și face loc unei 
viziuni expresioniste alcătuite din stridențe, diso- 
nanţe, convulsii, angoase, nostalgii ale arhaicului și o 
totală inaderenţă la civilizaţia de consum a lumii 
apusene. Prezentă de la bun început la B., conștiința 
propriei scriituri e responsabilă adesea de o anumită 
artificialitate a discursului, însă poemele din cărțile 
târzii vor reuși să o valorizeze ca meditaţie dramatică 
asupra destinului literaturii și a limbajului: „cuvintele 
sunt sigilate în nimic”, iar inflația verbală exilează 
sensul în zone inaccesibile: „zadarnic poeţii/ cunos- 
când întunericul se străduiesc să rostească —/ în sine 
se întoarce să moară fiecare cuvânt” (Aglutinezi în 
memorie...). Grămezilor de obiecte care asfixiază ființa 
li se alătură „grămezi de cuvinte”, în „gunoiul progre- 
sului” intră și „gunoiulverbal de imprimat pe epiderma 
de hârtie a veacului” (Cor de tineri). Ultimele versuri 
scrise de B., publicate postum, continuă acest tip de 
reflecţie metapoetică: „Bibliotecile cad prăbușite cu 

vertebrele măcinate/ ca o pulbere albă mișunând de 
larve gălbui care devorează cele din urmă cuvinte” 
(V). Scrierile ultimului deceniu de viaţă al lui B. dau 
seama, în configurări caleidoscopice, de aceeași reali- 
tate interioară: un sentiment al claustrării, al prizoni- 
eratului într-o istorie aberantă ce ridică pretutindeni 
ziduri, având ca revers surparea oricărei opţiuni indi- 
viduale ori simplu umane. Iar vocea scriitorului, știin- 
du-se vinovată de false prorociri ale luminoasei „ţări a 
comunismului ce ne așteaptă, se retrage „în celălalt 
grai pe care istoria nu-l poate corupe”, asupra căruia 
insistă poemele rătăcirii și ale alienării generalizate 
din Corabia lui Sebastian. De la proclamata Cucanie 
politică la infernul existenţial, de la cetatea radioasă a 
celor mai mari la cetatea odioasă a celui singur — iată 
drumul pe care îl parcurg destinul și scrisul lui B., 
oferind o impresionantă hartă a contorsionărilor 
istoriei și a oglindirii lor în literatură de-a lungul 
câtorva decenii. Acestei stări de spirit, în care lucidita- 
tea și dezolarea își dispută întâietatea, îi dau formă 
artistică paginile din volumul Echinoxul nebunilor și 
alte povestiri şi romanul Biserica neagră. Și unul și 
altul se lovesc de zidul cenzurii: primele se strecoară 
trunchiate (povestirea Ultimul rol nu e admisă în 
ediţia din 1967), romanul însă e respins în repetate 
rânduri și de aceea va fi tipărit în Occident. Tradus în 
germană de Max Demeter Peyfuss, apare mai întâi în 
revista „Kontinent” în numărul 3/1975, apoi epublicat 
în 1976 de editura germană Ullstein-Propylăen și este 
citit de Virgil Ierunca la postul de radio Europa Liberă. 
Despre o experienţă a rătăcirii, despre un imposibil 
acasă, despre „un sentiment de nicăieri” și despre o 
lume, nu neapărat o ţară, nu doar cronicărește 
„așezată în calea tuturor răotăţilor” este vorba în 
proza care cumpănește echinoxial adevărul și falsul, 
identitatea și alteritatea, orbirea și viziunea, un căutat 
sensus plenior și absurdul. În povestiri se întretaie 
toate liniile pe care până atunci crescuse genul fantas- 
tic în literatura română, la care se adaugă deambulări 
oniric-alegorice somptuos și calofil atemporaliza- 
toare. Sub influenţa majoră a lui Mateiu I. Caragiale, 
sensurile sunt vălurite „fastuos și halucinant” și 
ţinute, cu o rară știință narativă, până la capăt „sub 
pecetea tainei”. Misterul e tensionat de blestem și de 
fatalitatea lui. Tăinuite, enigmatice, fantasmatice, 
povestirile derulează secvenţe ale unei inițieri mereu 
încetinite ori deviate de rătăciri sau de „presimţiri 
bastarde”. Peste tot survine o „existenţă jalonată de 
forme bizare”, de fiecare dată drumul către cunoaș- 
tere e întrerupt de vertijuri, amețeli, agonizări, 

halucinări sau beţii ciudate, protagonistul și măștile 
sale proliferante sunt prizonieri ai unei erori, căutările 
lor eşuând mereu alături de adevăr. Farul e tex- 
tul-matcă din care se desprind celelalte povestiri, 
dispuse în abis. Sub ochiul său se întâmplă „fuga pie- 
trarului” de propria solitudine și de amenințările 
imprecise ale unui cerșetor dubios, intacte la capătul 
drumului. Urmează căutarea altarului lui Zamolxis 
din Aureola neagră de către arheologi ai zidurilor inte- 
rioare, încercarea de a salva o pervertită Euridice din 
infernul depravării în Înceţoșatul Orfeu, înfruntarea 
dintre fraţi, dintre cei asemenea, dintre sine și propri- 
ile măști, cu victima și călăul oricând interșanjabile 
din Echinoxul nebunilor, pe când Bufnița spune 
povestea intrării în contururile altei identități, Artiști 
din insulăpe cea a pierderii credinţei în existenţa unui 
„paradis copilăresc și absurd” unde viaţa e trăită doar 
pentru artă, iar Cimitirul piraţilor consemnează dis- 
pariţia unei lumi prin sinuciderea orbilor vizionari și a 
călăuzelor lor, câinii. Migrarea imaginilor dintr-un 
text într-altul dă impresia unor hărți suprapuse ce ar 
indica aceeași ţintă spirituală. Cititorul care se încăpă- 
ţânează să înţeleagă tâlcul nu e ferit de iritare, dar și de 
o anumită umilinţă în faţa labirintului de semnificaţii, 
cu atât mai mult cu cât, din când în când, poate avea 
impresia că a descoperit codul. Povestirile apar ca 
fragmente dintr-un imens mozaic ale cărui piese nu 
pot fi utilizate în totalitate, dar pe alocuri îmbinarea 
fragmentelor duce la închegarea unor reprezentări 
coerente, sugerând întregul. Toate aceste strategii 
apropie povestirile lui B. de neofantastic (în accepțiu- 
nea dată de Ilina Gregori), unde experienţa definitorie 
este aceea a „iluminării contemplative”. Atât povesti- 
rile, cât și romanul refuză contextualizarea, vorbind în 
modulările parabolei despre răul istoriei, despre o 
umanitate înstrăinată, hăituită, ameninţată, suspen- 
dată într-un „timp al încremenirii și al stârvurilor”. 
Farmecul și singularitatea povestirilor rămân intacte 
la schimbarea perspectivei de lectură de după 1989; 
de cealaltă parte, la prima publicare în România, în 
ediţia Scrieri din 1990, a romanului Biserica neagră, 
această carte-mit, cu puternicul ei mesaj subversiv, e 
recuperată ca document al unei realităţi defuncte și ca 
reper absolut în istoria unui gen literar la noi: distopia. 
Cu o „melancolie exasperată” ori doar cu rece inteli- 
genţă detectivistică, cititorul postdecembrist poate 
stabili analogiile: puzderia dulapurilor roșii face trimi- 
tere la culoarea partidului unic, limbajul cerșetorilor e 
făcut din stereotipiile îmbrăcate în haina preţiozităţii 
care au asfixiat relaţiile oamenilor câteva decenii, 

cartea mică de buzunar pe care ei sunt forţaţi să o 
accepte nu prea poate ascunde carnetul de partid, 
mizeria vestimentară și bunătăţile alimentare pe care 
groparii le aduc de-acasă („felii mari de mămăligă 
rece cu marmeladă de dovleac”) vorbesc de o lume 
căreia i-a fost furată demnitatea, „bustul unui bătrân 
cu mustăţi enorme” n-are cum să nu amintească de 
cultul lui Stalin, finalul, ce pare al unui Caragiale tragic 
- să se facă o modificare fără să se schimbe nimic - nu 
poate să nu evoce schimbul generaţiilor comuniste 
Dej-Ceaușescu. Suav, preţios, gongoric pe alocuri, 
prozatorul cultivă conștient discrepanţa dintre un 
sentiment al urgenţei istorice și răgazul unor rafina- 
mente lingvistice și imagistice. De aceea și ritmul 
narativ e unul imprevizibil, cu accelerări bruște, con- 
trapunctate de lentori ce adăpostesc splendori levan- 
tine. „Infuziei de fals”, redată prin mijloace percutante 
ale grotescului și ale absurdului, prozatorul îi 
răspunde cu o infuzie de lirism al expresiei, ajungân- 
du-se astfel la o paradoxală combinaţie de poezie a 
elementarului și de discurs distopic. 

Eseistica lui B. poate fi distribuită în două mari 
categorii: de o parte textele teoretice care au ca 
principal obiectiv definirea fenomenului poetic, 
însoţite de o colecţie impresionantă de comentarii 
asupra unor opere, personalităţi, curente și chiar 
întregi literaturi și, de cealaltă parte, falsele jurnale 
de călătorie. Cea mai importantă contribuţie teo- 
retică este aceea privitoare la „declinul metaforei” 
în poezia secolului al XX-lea, problematică revizi- 
tată și nuanţată în texte succesive publicate între 
1961 și 1972. Poetul-teoretician observă la cei mai 
proeminenţi poeţi contemporani „o preocupare 
secundară pentru metaforă ca element al stilului”, 
în condiţiile în care „greutatea se deplasează de la 
detaliu la ansamblu, de la metaforă la tonul meta- 
foric al poeziei”. Atitudinea lui antiretorică, denun- 
țarea ornamentului stilistic și a valorii decorative 
a metaforei sunt justificate prin credinţa că orice 
act de creare a limbajului poetic e un act logope- 
dic, prin exigența armonizării expresiei poetice cu 
situația unor „oameni care de o jumătate de secol 
trăiesc crispaţi între tiranii, războaie, crize, temnițe, 
lagăre, crime fără să întrevadă soluţiile lor într-un 
orizont echivoc” și prin încercarea de a descuraja 
„poeţii-molie” și „proliferarea absurdă a formelor 
mimetice”. Poeţii recomandaţi şi traduşi de B., 
cuprinși și în Panorama poeziei universale con- 
temporane (1972), sunt caracterizați, după opinia 
și formulele eseistului, prin simplitate, monotonie, 

grai cotidian, vorbire poetică firească și spontană, 
lexic anodin și imediat, cuvântul nud, discursiv, 
descriptiv etc. Teoria din Schiţă de fenomenolo- 
gie poetică își dovedește valoarea și prin faptul că 
servește drept punct de plecare al unei importante 
reevaluări teoretice a modernității, întreprinsă de 
Gheorghe Crăciun în Aisbergul poeziei moderne. 
Poezia tranzitivă, ca orientare opusă celei refle- 
xive, preia aproape toate atributele valorizate de 
B.: cotidianul, banalul, biograficul, viaţa imediată 
comună, obiectivă, conversaţia, confidenţa, discur- 
sivitatea. Posibilitatea eseului de a exprima condiţia 
umană, de a căuta ieșiri din pustiu prin convieţui- 
rea cu lirismul și simpla confesiune e demonstrată 
şi în neconvenţionalele impresii de călătorie sau 
în analizele rafinate asupra operelor unor pictori. 
Călătoria, refuzată doar în ipostaza de act turistic, și 
mai ales transpunerea eseistică presupun căutarea 
de sine, omologarea acumulărilor livrești, hazardul 
revelator, desfătarea spirituală, precum și revolta 
morală împotriva societăţii contemporane, per- 
cepută, atât în est cât și în vest, ca un „laborator în 
care se experimentează o serie de forme de degra- 
dare a umanului”. Nu sunt ignorate dimensiunea 
ludică a călătoriilor ori călătoria-voluptate sau viciu 
şi mai ales e subliniată valoarea ei de act compen- 
sator, ca apărare de ostilitatea istoriei și de nimicni- 
cia propriei existenţe: „În propria lui fantezie omul 
cel mai umil își poate adresa oricând o Invitation au 
voyage care să-i compenseze platonic mizeria și tur- 
pitudinea vieţii”. În rețeta acestui jurnal de călătorie 

intră pasaje care ţin mai degrabă de jurnalul intim, 
de jurnalul de creaţie, de eseul poematic, de filo- 
sofia culturii sau pur și simplu de istoria artei. În 
ansamblu, opera lui B. acoperă traseul literaturii 
române din perioada interbelică până la granița 
optzecismului: debutând cu poeme suprarealiste, 
continuând cu rimări proletcultiste, redescoperind 
pastelul și, prin el, lirismul, recuperând marii scrii- 
tori interbelici și, în felul acesta, deschizând drumul 
neomodernismului pentru generaţia '60, scriitorul 
ajunge să desțelenească, în final, teritoriile literaturii 
experimentale sau ale antiliteraturii. Aproape incre- 
dibilul parcurs literar e ramificat generic și comunică 
substanţial cu toate zonele artisticului: poezia — de 
la banala versificaţie până la antipoeme, proza — 
de la simpla povestire până la romanul distopic și 
de la tipice note de călătorie până la rafinamentul 
estetic din Remember (I-II, 1968), eseul — de la ide- 
ologizantul Colocviu critic (1957) la situarea limba- 
jului poetic într-un orizont ontologic în Meridiane 
(1969) și până la împlinirea fastuoasă, alături de 
traduceri, în impunătoarea Panoramă a poeziei uni- 
versale contemporane, critica artelor plastice - în 
introducerile la albumele Arta icoanelor pe sticlă de 
la Nicula (1969), Ion Țuculescu (1972) și în Botticelli. 
Divina comedie (1977), dar și desenele sau acuarelele 
dedicate Veneţiei, ilustrațiile la Cadavre în vid sau la 
Echinoxul nebunilor și alte povestiri, ca şi la volumul 
Poezii de George Bacovia, în fine, „boala de ritm” — 
pasiunea pentru jazz, cunoscută doar apropiaților. 
Toate acestea dau seamă despre ritmurile și direcţiile 
culturii române, tulburate și deturnate de contextul 
istoric, dar și despre gradele sale de permeabilitate, 
în ciuda filtrelor impuse politic, la valorile universale. 


Baconsky credea în superioritatea artei, poezia și eseistica 
lui puţin scorțoasă, cultă în chip excesiv, însă profundă 
și originală, apără întotdeauna imaginea creatoru- 
lui solemn, estetizant, senioral, pierdut în cerul marilor 
modele. El însuși, ca om, trecea până de curând printre 
noi ca un prinț exilat, abstras și melancolic, de o melan- 
colie puțin studiată, voievodală. Am avut sentimentul, 
citindu-l și observându-l de la distanţă, că poetul își con- 
struise un stil al personalităţii și se identificase în cele din 
urmă, în viaţă și poezie, cu el. A.E. Baconsky rămâne prin 
modelul de a fi și de a scrie una din figurile cele mai origi- 
nale ale literaturii postbelice. 

EUGEN SIMION 


SCRIERI: Poezii, București, 1950; Copiii din Valea Arieșului, 
București, 1951; Să dăm poporului muncitor produse de 
bună calitate (n colaborare cu I. Dragomirescu), București, 


Dicţionarul general al literaturii române 492 


1951; Constructorii vieţii noi (în colaborare), București, 
1951; Cântece de zi și noapte, Bucureşti, 1954; Itinerar 
bulgar, București, 1954; Două poeme, București, 1956; 
Colocviu critic, București, 1957; Dincolo de iarnă, București, 
1957; Fluxul memoriei, Bucureşti, 1957; Călătorii în Europa 
și Asia, București, 1960; Versuri, București, 1961; Imn către 
zorii de zi, București, 1962; Poeți și poezie, București, 1963; 
Clujul și împrejurimile sale, București, 1963; Versuri, pret. 
Mihail Petroveanu, București, 1964; Fiul risipitor, Bucureşti, 
1964; Meridiane, Bucureşti, 1965; Dumitru Ghiaţă, Bucu- 
rești, 1966; Echinoxul nebunilor și alte povestiri, Bucureşti, 
1967; Remember, vol. I: Jurnal de călătorie, vol. II: Fals jurnal 
de călătorie, București, 1968; ed. 2, I-II, Bucureşti, 1977; Arta 
icoanelor pe sticle de la Nicula, Bucureşti, 1969; Cadavre 
în vid, București, 1969; Meridiane, Bucureşti, 1969; Ion 
Țuculescu, Bucureşti, 1972; Botticelli, București, 1975; Die 
Schwarze Kirche, tr. Max Demeter Peyfuss, Berlin-Frankfurt 
am Main-Viena, 1976; Borticelli. Divina Comedie, Bucu- 
rești, 1977; Corabia lui Sebastian, București, 1978; Fluxul 
memoriei, îngr. și pref. Mircea Braga, București, 1987; Itine- 
rarii plastice, îngr. Şerban Stati, pref. Petre Stoica, București, 
1987; Scrieri, I-II, îngr. Pavel Ţugui, introd. Mircea Martin, 
București, 1990; LEglise Noire, tr. Samuel Richard, pref. Al. 
Călinescu, București-Paris, 1997; Opere, I-II, introd. Eugen 
Simion, București, 2009. Traduceri: Poeți clasici coreeni, 
București, 1960; Salvatore Quasimodo, Versuri, pref. Tudor 
Arghezi, București, 1961, Poesie — Poezii, ed. bilingvă, 
București, 1968; Artur Lundkvist, Versuri, București, 1963; 
Mahabharata. Arderea zeilor, pref. trad., București, 1964; 
Jorge Semprun, Marea călătorie, pret. trad., București, 
1964; Carl Sandburg, Versuri, pref. trad., București, 1966; 
Panorama poeziei universale contemporane, introd. trad., 
București, 1972; Odysseas Elytis, Iar ca sentiment un cristal, 
îngr., pref. și postfață Iordan Chimet, Cluj-Napoca, 1980 (în 
colaborare). 

Repere bibliografice: Ivașcu, Confruntări, 1, 262-284; 
Felea, Reflexii, 57-66, 138-147; Regman, Cronicari, 
19-28; Felea, Poezie, 20-26, 167-177; Grigurcu, Teritoriu, 
123-137; Petroveanu, Traiectorii, 193-207; Iorgulescu, 
Rondul, 44-55; Piru, Poezia, 1, 360-370; Laurenţiu, Eseuri, 
24-29; Ciobanu, Însemne, |, 128-168; 9 pentru eternitate, 
îngr. Mircea Micu și Gheorghe Tomozei, București, 1977, 
39-100; Simion, Scriitori, | (1978), 153-156, 634-638, III, 
135-158; Doinaș, Lectura, 182-187; Iorgulescu, Ceara, 
129-134; Pop, Lecturi, 57-62; Flămând, Intimitatea, 76-87, 
Sorescu, Ușor cu pianul, 59-67; Mircea Martin, Poezia 
regăsită, RL, 1989, 6; Grigurcu, Eminescu-Labiș, 408-433; 
Ierunca, Subiect, 88-93; Liviu Petrescu, A.E. Baconsky — 
între mit și realitate, RL, 1994, 40; Negoiţescu, Scriitori 
contemporani, 27-32; Constantin, Complicitatea, 99-105; 
Simion, Fragmente, II, 46-49, Dicţ. analitic, 1, 95-98, 
109-110, 231-232, II, 9-10, 83-84; Grigurcu, Amurgul, 
15-17, 57-63; Dicţ. esenţial, 46-49; Manolescu, Lista, |, 
85-88, II, 106-110; Bălasz Tibor, Explorări în poezia lui A.E. 
Baconsky, Oradea, 2002; Diana Câmpan, Gârul de lebădă. 

Utopiile răsturnate și confesiunile mascate ale lui A.E. 
Baconsky, Cluj-Napoca, 2003; Ștefănescu, Istoria, 305-312, 
Crina Bud, Rolurile și rolul lui A.E. Baconsky în cultura 
română, Piteşti, 2006; Magda Wăchter, A.E. Baconsky, 
scriitorul și măștile, Cluj-Napoca, 2007; Manolescu, 
Istoria, 1002-1007; Popa, Ist. lit., 1, 823-829. C.Bd. 


BACONSKY, Leon (4.V.1928, Lencăuţi-Hotin), critic 
şi istoric literar, traducător. Este fiul Liubei Baconschi 
(n. Marian), învăţătoare, și al lui Eftimie Baconschi, 
preot, și frate cu scriitorul A.E. Baconsky. Termină 
studiile liceale în 1951 la Râmnicu Vâlcea, apoi 
urmează Facultatea de Filologie a Universităţii din 
Cluj, unde profesorii D. Popovici și lon Breazu îi mar- 
chează formaţia prin rigoare și onestitate științifică. 
Face carieră universitară la Facultatea de Filologie a 
Universităţii clujene (1955-1990), unde a predat ca 
disciplină de bază literatura română contemporană, 
dar și istoria ideilor estetice, introducere în litera- 
tură, teoria și practica presei. Debutează cu un articol 
despre Leonid Leonov în „Steaua” (1954). Debutul 
editorial are loc în 1963 cu o traducere din Prosper 
M&rimâe, Cronica domniei lui Carol al IX-lea. Mai 
colaborează sporadic la „Astra”, „Contemporanul”, 
„Luceafărul”, „Secolul 20”, „Iribuna, „Studia 
Universitatis «Babeș-Bolyai»”, unde publică studii 
și articole despre Gib I. Mihăescu, eseuri despre 
G. Coșbuc ș.a., iar la rubrica „Figurine” („Iribuna”, 
1971-1972) compune o galerie de portrete ale unor 
scriitori mai puţin cunoscuţi (I.I. Ciorănescu, Igena 
Floru ș.a.). Semnează uneori, în presă, C. Dornescu, 
Septimiu Turcu, Vlaicu Țion, B. Participă la realiza- 
rea unor lucrări colective, precum Dicţionar analitic 
de opere literare românești (l-IV, 1998-2003). 

Prima carte a lui B., Marginalii critice și isto- 
rico-literare (1968), conţine comentarii despre 
poezia unor clasici români din secolul al XX-lea, ca 
și despre autori din generaţiile mai recente. Spirit 
universitar, educat la școala filologică clujeană, 
autorul are calităţi certe de critic și cercetător 
literar. „Marginaliile” sunt studii temeinice, bazate 
pe o serioasă muncă de informaţie. Capitolul Pros- 
pecţiuni în critica poeziei, de pildă, urmărește cum 
au fost receptate versurile lui Octavian Goga, Emil 
Isac, Adrian Maniu. Observaţii fine și precizări preţi- 
oase cuprind și „omagiile” aduse lui I.M. Sadoveanu, 
lon Agârbiceanu, Vladimir Streinu. B. răsfoiește 
publicaţii transilvănene uitate, are unele prefe- 
rinţe regionale exprimate într-o serie de „profiluri 
clujene”. Eseul Statutul epistemologic al liricului, 

apărut în volumul colectiv Literatura în actualitate 
(1971), prezintă concepţii moderne asupra actului 
poetic și a finalităţii sale. Comentatorul respinge 
ca perimat conceptele „redare” și chiar „reflectare”, 
tinzând spre acceptarea unei „realităţi imaginate”. 
În interpretările lui B. se modifică substanţial optica 
înţelegerii și valorizării poeziei interbelice. 

SCRIERI: Marginalii critice și istorico-literare, București, 
1968. Ediţii: Stejar Ionescu, Domnul de la Murano, introd. 
edit., București, 1971; Gib 1. Mihăescu, Teatru, postfaţa 
edit., București, 1973, Nuvele regăsite, postfaţa edit., 
Cluj-Napoca, 2003. Traduceri: Prosper Merim6e, Cronica 
domniei lui Carol al IX-lea, București, 1963; Marcel Brion, 
Rembrandt, București, 1973 (în colaborare cu Rodica 
Baconsky); Jean-Marie Casal, Civilizaţia Indusului și 
enigmele sale, pref. Constantin Daniel, București, 1987 
(în colaborare cu Rodica Baconsky); Maurice Rheims, 
Infernul curiozităţii, I-II, pref. trad., București, 1987 (în 
colaborare cu Rodica Baconsky); Jean Delisle, Hannelore 
Lee-Jahnke, Monique C. Cormier, Terminologia traduce- 
rii, Cluj-Napoca, 2005 (în colaborare cu Rodica Baconsky). 


Repere bibliografice: Mircea Muthu, „Marginalii critice 
și istorico-literare”, „Făclia”, 1969, 6910; Const. Ciopraga, 
Critică și istorie literară: Dinu Pillat, Leon Baconsky, 
CRC, 1969, 35; Gh. Jurma, Trei cărți de cercetare literară, 
O, 1969, 9; Viorica Guy Marica, Artă și livresc, ST, 1989, 9: 
Doina Uricariu, Erudiție și pasiune, VR, 1989, 9; lon Simuţ, 
M.Pp. 


Exerciţiile ignorate ale lui Gib, RL, 2004, 32. 


BACOVIA, George 
(4.IX.1881, Bacău — 
22.V.1957, București), 
poet. 


Este al patrulea dintre cei opt copii ai Zoiţei (n. 
Langa) și ai lui Dimitrie Vasiliu, comerciant. Prin 
tată se trăgea dintr-o veche familie boierească 
(Mustea), atestată pe vremea lui Ștefan cel Mare. 
Urmează primele clase la Școala Domnească din 
orașul natal, apoi, din 1894, este înscris la Gimnaziul 
„Principele Ferdinand”. Încheie studiile liceale în 
1903, după ce trecuse prin Liceul Militar din Iași și 
prin cel din Bacău. Are, între profesori, pe G. 
Ibrăileanu (română, clasa a V-a), Dimitrie Nanu 
(română, clasa a VI-a) și D.D. Patrașcanu (istorie). 

Se distinge la desen, muzică și caligrafie. În octom- 
brie 1903 se înscrie la Facultatea de Drept a 
Universităţii din București și, după multe amânări, 
exmatriculări, reprimiri, reușește să obţină diploma 
de licenţă la Iași, în noiembrie 1911, în aceeași lună 
fiind admis în Colegiul de Avocaţi din judeţul Bacău. 
Nu exercită însă profesiunea. În 1912 este suplinitor 
în școli din Bacău, apoi, în februarie 1913, capătă 
postul de copist la Prefectura din Bacău, iar după 
puţin timp devine ajutor de contabil la Prefectură; 
în iunie 1914 este internat la sanatoriul de boli 
nervoase al doctorului Mărgăritescu din Bucureşti. 
În decembrie același an primește vizita lui Al. 
Macedonski la Bacău. Viaţa lui B. se împarte, în con- 
tinuare, între slujbe efemere (copist la Direcţia învă- 
ţământului secundar și superior a Ministerului 
Instrucțiunii și Cultelor, șef de birou în Direcţia 
generală a asistenţei sociale din Ministerul Muncii și 
Ocrotirilor Sociale, profesor de desen și caligrafie la 
Școala Normală de Băieți și la Școala Comercială de 
Băieți, ambele din Bacău, bibliotecar la Ministerul 
Minelor ș.a.), perioade de internare în diverse clinici 
de boli nervoase, lungi convalescenţe și, bineînţeles, 
literatură. În iunie 1928 se căsătorește cu Agatha 
Grigorescu, profesoară și, ea însăși, poetă. În noiem- 
brie 1931 se naște unicul fiu al poetului, Gabriel. În 
1933 familia se mută la București. În 1934 B. 
primește, alături de Tudor Arghezi, Premiul Naţional 
de Poezie. B. debutează, la 20 martie 1899 în 
„Literatorul”, cu poezia Și toate, sub iscălitura V. 
George; în decembrie 1903 publică în „Vieaţa nouă” 
(revistă al cărei redactor literar era Aristide Cantilli) 
Amurg, Lacustră și Nevroză, apoi în „Arta” (ași), în 
același an, îi apar poemele Toamnă și Melancolie, 
semnate G. Bacovia. Numele Bacovia l-a luat, măr- 
turisește el într-o convorbire cu Vasile Netea (în 
„Vremea”, 6 iunie 1947), din dicţionarul lui Hasdeu. 
Și tot poetul mai indică o sursă: Baco e o prescurtare 
de la Bacchus, la care adaugă latinescul via („cale”), 
așadar: Bacovia înseamnă și „calea lui Bacchus”. 
Frecventează cenaclul literar al lui Al. Macedonski. 
Alte colaborări: la „Românul literar”, „Liga conserva- 
toare”, „Revista idealistă”. Cele mai multe (și mai 
bune) poeme sunt scrise de B. în această perioadă 
(20-22 de ani). Numele lui este menţionat de M. 
Dragomirescu în „Convorbiri” (februarie 1907), iar 
I.M. Rașcu (Evandru) scrie despre el (Un cântăreț al 
toamnei) în 1910. B. publică și sub pseudonimul 
George Andoni în revista „Versuri și proză” a lui I.M. 
Rașcu, alte publicaţii la care colaborează fiind 

„Insula”, „Flacăra”, „Seara”, „Cronica Moldovei”, 
„Noua revistă română, „Curierul Bacăului, 
„Gândirea”, „Cugetul românesc”. În mai 1915 B. 
editează la Bacău, împreună cu Ion Iordăchescu și 
Șmil Kraus, „Orizonturi noi”, publicaţie modernistă 
în care folosește și pseudonimele Geovas,Vag, Geo 
Vas. Macedonski îl recomandă în „Făclia” (ianuarie 
1916) în acești termeni: „Bacovia. Acesta este pseu- 
donimul unui tânăr din Bacău, d. Vasiliu, admirabil 
poet, dar a cărui modestie l-a ţinut în umbră cu tot 
nemărginitul lui talent. Era aproape un copil, când 
în 1902 a venit la mine într-o frumoasă zi de vară 
să-mi citească, sfios cum nu se poate mai mult, 
versuri de-ale sale. Marea sa originalitate m-a lăsat 
înmărmurit de uimire. Câtva timp l-am pierdut apoi 
din vedere. A încercat și el, fireşte, să străbată. Cu 
Bucureștii însă nu s-a împăcat și s-a întors în 
scumpul său Bacău, petec de rai pe care băcăuanii 
nu-l preţuiesc destul sau deloc. Ca și Iuliu Cezar 
Săvescu, ca și Ștefan Petică, ca și Alexandru Petroft și 
alţii, el a izvorât din mișcarea culturală și de simţiri a 
«Literatorului» și este un premergător, iar nicide- 
cum o coadă oarecare desprinsă din ea și întrebuin- 
ţând fără nici un rost sonoritatea împerecherii lite- 
relor și culoarea imaginilor. Venit în literatură după 
Ion Theo, azi Tudor Arghezi, cel care a îndrăznit pe 

această cale mult, pentru că înseamnă mult, și după 
Alexandru Petroff, al cărui grai e desprins din al 
poeţilor latini ori descendenţii ciclului alexandrin, 
Bacovia se înfățișează cu toate acestea ca un strălu- 
cit poet de excepţie în literatura română. În Franţa 
principii poeţilor sunt proclamațţi de confrații lor. La 
noi e mai bine. Îi proclamă talentul lor, și principe va 
rămâne Bacovia în toţi timpii, prin o însemnată 
parte a poeziilor lui. Unele dintre ele sunt mai pline 
de farmec decât ale lui Verlaine, iar altele sunt tot 
atât de ciudate ca ale lui Mallarm€...”. Sub îngrijirea 
lui Ion Pillat, în 1916 apare volumul Plumb, semnalat 
prompt de E Aderca, mai târziu de B. Fundoianu, N. 
Davidescu, E. Lovinescu („Sburătorul literar”, 1922) 
ș.a. În martie 1925 B. scoate împreună cu Grigore 
Tăbăcaru, la Bacău, „Ateneul literar”, iar în 1926 
editează volumul Scântei galbene. Într-o convorbire, 
din acești ani, cu I. Valerian își justifică arta poetică 
simbolistă: „În poezie m-a obsedat totdeauna un 
subiect de culoare. Pictura cuvintelor sau audiție 
colorată, cum vrei s-o iei. Îmi place mult vioara. 
Melodiile au avut pentru mine influenţă colorantă. 
Întâi am făcut muzică și după strunele vioarei am 
scris versuri. Fie după note, fie după urechea sufle- 
tului, acest instrument m-a însoţit cu credinţă până 
azi. Am făcut și compoziţii pentru mine. Pictorul 
întrebuinţează în meșteșugul său culorile alb, roșu, 
violet. Le vezi cu ochii. Eu am încercat să le redau 
cu inteligenţă prin cuvinte. Fiecărui sentiment îi 
corespunde o culoare. Acum, în urmă, m-a obsedat 
galbenul, culoarea deznădejdii. De aceea ultimul 
volum poartă titlul Scântei galbene. Roșul e sângele, 
e viaţa zgomotoasă. Nu vreau să-ţi fac teorii. Urăsc 
definițiile dascălilor pentru adormit copiii. Asta-i 
osânda modernă. Unii ar spune: metafizica culori- 
lor”. Și mai departe, despre modelele lui literare: 
„Cât privește despre mine, am fost și rămân un 
poet al decadenţii, fără a pierde nici grandoarea 
versurilor unui Vigny. Dintre confraţi, n-am înţeles 
nici poezia lui Minulescu, și poate nici pe 
Stamatiad. Citesc din toţi, dar nu admir pe nimeni. 
Din tumultul de la polul artei, nu dezvelesc decât 
întârziate ţipete de cocori pe un cer înnoptat de 
iarnă. După mine se vor limpezi și aceste lucruri. 
Mi-a plăcut în artă să urmăresc întotdeauna o 
problemă. Deși am citit în tinereţe pe Rimbaud, 
Baudelaire, Laforgue și alţii, n-am simţit sufletul 
românesc vibrând lângă ei. Alt neam, altă vârstă. 
Noi trebuie să ne străduim pentru originalitatea 
noastră. Să devenim o fiinţă organică, nu paraziți și 

G. Bacovia şi Cicerone Theodorescu 


maimuțe”. B. publicase în reviste, înainte chiar de 
apariţia volumului Plumb, un număr de poeme în 
proză, note epice subiective, iar mai târziu (1929) 
începe un roman liric, Cântec târziu. Pe toate 
acestea le publică sub un titlu comun: Bucăţi de 
noapte (1926). În 1930 scoate al treilea volum de 
versuri, Cu voi..., apoi Comedii în fond (1936), 
Stanţe burgheze (1946), iar postum îi apare ciclul 
Stanţe și versete (în „Viaţa românească”, septembrie 
1961). În 1934 Fundaţia pentru Literatură și Artă 
„Regele Carol II” îi publică volumul antologic 
Poezii, cu o prefaţă de Adrian Maniu. Toate scrierile 
lui (inclusiv articolele, însemnările subiective, 
prozele lirice, interviurile) vor fi tipărite, într-o 
ediţie integrală, însoţită de desenele făcute de poet, 
în seria „Opere fundamentale” (2001), sub îngriji- 
rea lui Mircea Coloșenco. 

Critica literară nu și-a dat seama de la început 
de dimensiunea reală a lirismului bacovian. E. 
Lovinescu, Șerban Cioculescu, Vladimir Streinu, 
Perpessicius (acesta mai aproape de adevăr în 
judecata lui de valoare), Pompiliu Constantinescu, 
G. Călinescu recunosc originalitatea poetului, dar 
drămuiesc bine propoziţiile când e vorba să dea o 
judecată de valoare globală. Impresia de monoto- 
nie, artificiu liric trece de la un comentariu la altul. 

1881 


1889-1894 


1894-1899 


1899 


1900 


1903 


1904-1907 


1905 


1907 


1911 


1912-1913 


VIAŢA 


septembrie 4 Se naște la Bacău Gheorghe 
Vasiliu, fiul Zoiţei (n. Langa) și al lui 
Dimitrie Vasiliu, comerciant. 


Invaţă la Școala Domnească din Bacău. 


Este elev de gimnaziu la 
Ferdinand” din Bacău. 


„Principele 


Participă și obține premiul 1 la concursul 
naţional de desen al societăţii științifice și 
literare Tinerimea Română. 


Se pregătește în particular pentru conti- 
nuarea școlii, fiind declarat repetent cu un 
an înainte, în clasa a V-a, când contractează 
o maladie care îl va chinui toată viaţa. 


După peregrinări, în 1901-1902, la Liceul 
Militar din Iași și apoi la Liceul „Principele 
Ferdinand” din Bacău, își susține examenul 
de bacalaureat și se înscrie la Facultatea de 
Drept din București. 

Îi întâlnește pe Al. Macedonski, N.D. Cocea 
și Al. Bogdan-Pitești. 


Se retrage în al doilea an de facultate, având 
dificultăţi în promovarea unor examene. 


Devine student al Facultăţii de Drept din 
lași. 


noiembrie Obține diploma de licenţiat în 
drept și se înscrie în Colegiul de Avocaţi din 
Bacău, fără a profesa vreodată. 


Este suplinitor la o școală primară din Bacău 
și în comuna Călugăra, apoi suplinitor pe un 
post de copist și ajutor de contabil la 
Prefectura orașului. 

OPERA 


martie 20 Debutează în „Literatorul” cu 
poezia Și toate, iscălită V. George. 


Scrie poezia Plumb. 


Publică versuri în revistele „Vieaţa nouă” din 
București și „Arta” din Iași. Semnează pentru 
prima dată cu pseudonimul G. Bacovia. 


Îi apar versuri în „Românul literar”, „Liga 
conservatoare”, „Revista idealistă”. 


Publică, sub pseudonimul George Andoni, în 
revista „Versuri și proză”, condusă de I.M. 
Rașcu. 


Semnează poezii în revistele „Românul lite- 
rar”, „Flacăra”, „Insula”. 

1913 


1914 


1915 


1916 


1917-1918 


1918 


1920 


1921 


1922 


1923 


1924 


1925 


Demisionează din motive medicale. 


Bolnav, este internat într-un sanatoriu bucu- 
reștean. 

Revine la Bacău, unde îl vizitează Al. 
Macedonski. 


O întâlnește pe Agatha Grigorescu, viitoarea 


sa soţie. 


Este copist clasa a III-a la Ministerul 
Instrucțiunii și Cultelor. 


Continuă să fie funcţionar în București. 


Este numit șef de birou clasa a Ill-a la 
Ministerul Muncii și Ocrotirilor Sociale. 


Demisionează din postul de șef de birou clasa I. 


Se întoarce la Bacău. 


I se acordă Premiul Ministerului Artelor, în 
valoare de 5 000 de lei, pentru volumul 
Plumb. 


Este distins cu Premiul pentru poezie al 
Societăţii Scriitorilor Români în valoare de 
10 000 de lei. 

Publică versuri în ziare și reviste: „Versuri și proză”, 
„Seara”, „Noua revistă română”, „Absolutio”. 


mai-iulie Scoate, la Bacău, împreună cu Ion 
Iordăchescu și Șmil Kraus, revista „Orizonturi 
noi. 

ianuarie Apare, la București, volumul Plumb. 
Publică în „Făclia”, „Cronica Moldovei”, 


x> 


„Noua revistă română”, „Flacăra”. 


În „Literatorul” îi apar un poem în proză și 
poezia NOcCturnă. 


Publică versuri în presa vremii. 
Îi apar cinci poezii în Antologia toamnei, 
realizată de Ion Pillat. 


Publică în revistele „Flacăra” și „Gândirea”. 


Semnează poeme în proză și poezii în 
„Cugetul românesc”. 


Apare la Râmnicu Sărat ediţia a doua a volu- 
mului Plumb. 


martie Editează la Bacău, împreună cu 
Grigore 'Tăbăcaru, primul număr al revistei 
„Ateneul literar” (devenită „Ateneul cultural”), 
unde își va tipări numeroase versuri, dar și 
proză. 

În Antologia poeților de azi, alcătuită de Ion 
Pillat și Perpessicius, îi sunt publicate zece 
poezii. 

pitalul Central din București, 
noi nevroze. 


“Ș 

Publică în „E 
solicitarea lui 
poezie”. 


Iese de sub tipa 

Anna A 


Desen de lon Anestin 


Mai mult decât atât: luptând pentru impunerea 
poeziei lui Arghezi, critica estetică l-a uitat pe B. 
care, în jurul anului 1900, schimbase radical 
limbajul și temele poeziei românești. A trebuit să 
apară o altă sensibilitate și altă generaţie pentru a 
fi recunoscut ca mare poet. Acest lucru s-a întâm- 
plat în anii '60, când modernitatea românească 
revine în actualitate. Poeţii și criticii tineri de 
atunci îl descoperă și îl impun. O alianţă spiritu- 
ală care, ca și în cazul întâlnirii cu Arghezi, Blaga 
şi Barbu, a funcţionat și a dus, în cele din urmă, la 
renașterea lirismului românesc după trauma rea- 
lismului socialist. Temele poeziei lui B. sunt acelea 
ale simbolismului din ramura postbaudelairianu- 
lui Rollinat, poetul Nevrozelor, pe care, de altfel, 
autorul român îl citează în mai multe rânduri. Un 
simbolism negru, decadent, prăbușit într-o 
astenie generală, sensibil la aspectele macabre ale 

existenţei și, în același timp, dornic să exprime 
sensul corespondenţelor dintre simţuri și să reali- 
zeze o sinteză a artelor. B. preia, cum mărturisește, 
conceptul de audiție colorată și caută să sugereze 
în mici poeme muzicale, străbătute ca de un 
curent electric de o tristeţe agitată, cu toate rănile 
deschise, echivalenţa lirică a cenușiului sau a vio- 
letului. Acestea, plus albul, galbenul, sunt culorile 
lui favorite. N-a scris un sonet al vocalelor, dar a 
încercat să introducă paleta pictorului în poem și 
să asocieze ritmul versurilor cu sonurile unei 
muzici grave. Și-a justificat, într-un interviu, pre- 
ferinţele plastice: cenușiul ar fi culoarea obișnuită 
a Bacăului și, „existând în natură, s-a strecurat 
necalculat în versurile mele”. Tot așa violetul, 
observat, zice el, pe valea Bistriţei din zona Bacău. 
În fine, galbenul ar fi inspirat de priveliștile din 
grădina publică a orașului. Explicații prea realiste. 
În fapt, toţi simboliștii, indiferent unde trăiesc, 
sunt preocupaţi de aceste corespondențe și caută 
să formuleze o estetică adecvată, pornind de la 
Baudelaire. Macedonski și elevii săi fac exerciţii în 
acest sens. Revenind la temele și fantasmele 
poetului (obsesia derizoriului și a macabrului, 
teroarea în faţa universurilor lichide, sensibilita- 
tea la semnele funerarului din existenţă), se pune 
firesc întrebarea cât este sensibilitate reală în 
aceste poeme și cât este poză literară. Răspunsul 
nu poate fi decât unul: lirismul lui B. este o împle- 
tire ingenioasă de poză și trăire sfâșietoare, de 
„secreţie”, cum spune Lovinescu, a unui spirit 
bolnav de tristeţile, melancoliile lumii. E greu de 
spus cine a imitat și pe cine. Mistificaţia literară 
este atât de bine asimilată, încât nu se mai simte în 
poem ce este expresie a existenţialului și ce repre- 
zintă clișee luate de la decadenţii francezi. Este ca 
un ser care, odată intrat în circulaţia sangvină a 
poeziei, nu mai poate fi identificat. În fond, ceea ce 
contează în procesul imitaţiei este rezultatul. Toţi 
imită mai mult sau mai puţin, observa T.S. Eliot, 
numai la poeţii proști se vede ce-au luat și de unde, 
poeţii autentici asimilează rapid și bine modelele. 
B. trăiește, așa-zicând, într-un mod naiv și cu o 
sinceritate totală modelele. Poza devine modul lui 
de a fi liric, în fine, el își desenează cu sânge închi- 
puirile pe care le ia din cărţi. Aceasta este cel 
puţin impresia pe care o ai când îi citești poemele 
de o derutantă elementaritate, în care se plimbă 
fără aroganță (fără acel defi întâlnit la mai toţi 
poeţii simboliști din faza insurecției) fantasmele 

decadențţilor, tristeţile lor delirante, decorurile 
îndoliate. B. cultivă mica scenă livresc-existenţi- 
ală în care se află un unic simbol liric dezvoltat 
prin câteva detalii repetitive. lată, Plumb, poemul 
liminar din volumul apărut în 1916: sicrie de 
plumb, cavou, veșminte funerare, coroane de 
plumb, aripi de plumb, flori de plumb și, în acest 
decor, amorul de plumb pe care îl strigă, deznădăj- 
duit, poetul copleșit de singurătatea lui. Totul se 
învârte în jurul acestei fantasme puse în scenă. 
Poetul romantic caută singurătatea într-un cadru 
cosmic, de regulă codrul sălbatic și grandios, 
poetul simbolist transportă singurătatea în 
cavouri și pune totul sub semnul unei culori unice 
care, în fapt, sugerează o dezolantă, apăsătoare 
culoare metalică (plumbul care nu are propriu-zis 
o culoare sau are una, indistinctă, negrul degradat 
spre cenușiu). Care este simbolul memorabil, 
unde e marea poezie în aceste versuri care adună 
şi învârt asemenea detalii?: „Dormeau adânc 
sicriele de plumb/ Și flori de plumb și funerar 
vestmânt —/ Stam singur în cavou... și era vânt.../ 
Și scârţâiau coroanele de plumb.// Dormea întors 
amorul meu de plumb/ Pe flori de plumb, și-am 
început să-l strig -/ Stam singur lângă mort... și 
era frig.../ Şi-i atârnau aripile de plumb”. Simbolul 
se vede cu ochiul liber: singurătatea individului 
într-un univers închis, redus la maxim, sufocant, 
iar lirismul iese din sugestia acestei stranii stări 
de izolare și frig în vecinătatea cadavrelor. 
Sublimul romantic este astfel înlocuit de simbo- 
liști prin valorificarea estetică a macabrului, a 
derizoriului din real. Arghezi, care începe prin a 
cultiva aceleași elemente, introduce și o notă 
patetică și conceptualizantă în poem, deschizând 
astfel simbolul spre alte universuri. B. execută 
operaţia inversă: închide simbolul liric, repetă amă- 
nuntele, pictează cu aceeași culoare, stinge tonurile. 
Pastel aduce în tablou corbii, ţârâitul ploii de 
toamnă, mugetul vitelor închise în ocol și sunetul 
trist, dogit al tălăngilor. Poemul sugerează, admi- 
rabil, senzaţia de agonie a vegetației, de târziu în 
lume și de prăbușire a universului într-o tristeţe 
grea, aceea a individului care contemplă această 
moarte fără glorie: „Și tare-i târziu/ Și n-am mai 
murit”. Din nou gândul merge spre agoniile fastu- 
oase ale romanticilor și, făcând comparaţia de 
rigoare, se observă puţinătatea elementelor cu 
care lucrează spiritul bacovian, absenţa ceremo- 
niei, obstinaţia cultivării micilor simboluri ale 

derizoriului din sfera existenţei. Dar tocmai 
această lipsă de „măreție de simbol”, pentru a 
reproduce o formulă ironică, dă măreție poemului 
bacovian, simplu și cutremurător ca un bocet 
șoptit. Scenariile, modelele, în fine, pozele luate de 
la alţii și care se văd, ca o cusătură cu aţă albă la un 
costum de gală, nu strică tonalitatea și nu falsifică 
mesajul poemului. Un mesaj care comunică, de 
cele mai multe ori, o sugestie despre tragicul exis- 
tenţei mărunte, solitare, fără orizonturi. B. trans- 
mite de o sută de ori aceste semnale de urgenţă ale 
fiinţei instalate într-o solitudine grea. O singură- 
tate, iarăși, lipsită de orgoliul încercat de roman- 
tici, o singurătate care nu eliberează fiinţa de cir- 
cumstanţele constrângătoare ale vieţii, ci o 
închide și o descompune lent și iremediabil. Mai 
mult, solitudinea bacoviană nu este niciodată 
singură, este înconjurată mai totdeauna de alte 
singurătăţi mai mari: parcul din mijlocul orașului 
este solitar, pieţele sunt pustii, hanul, drumul, 
odaia în care poetul așteaptă să se întâmple ceva și 
nu se întâmplă, totul, pe scurt, este scufundat 
într-o singurătate minerală. Este, în chip surprin- 
zător, spaţiul de teroare și în același timp spaţiul 
de securitate al poetului. Îl izolează de lume și, 
totodată, îi sporește frica abisală — frica de lucruri 
și frica de fantasmele pe care le fabrică imaginaţia. 
E greu de spus dacă există un spaţiu de securitate 
(în sensul pe care îl dau criticii tematiști de felul lui 
Jean-Pierre Richard) în care spiritul liric bacovian 
se simte ocrotit. La prima vedere, spaţiul de refugiu 
este spaţiul singurătăţii (camera în care se izolează 
şi unde ascultă tăcerile grele sau de unde vede 
prăpădul ninsorii, crâșma păcătoasă dintr-un târg 
blestemat, hanul de la marginea orașului, vastul 
cavou în care se află cadavrul iubitei, din nou 
cârciuma în care cântă barbar o femeie etc.), un 
spaţiu care închide spiritul, nu-l eliberează de fan- 
tasmele urâtului. Este, apoi, spaţiul din afară: 
parcul, târgul ca atare, marginile lui, care se 
deschid spre „zarea grea de plumb”, mahalalele în 
care așteaptă fecioarele ofticoase, zidurile umede 
ale caselor, pământul care pare un mormânt, 
liceul — cimitir al tinereţilor, apoi chiar cimitirul, 
care ocupă și el un loc în acest tablou sumbru. 
Nici un semn, deci, de securitate din afară, niciun 
colţ în care spiritul să se simtă în siguranţă, doar 
cadavre care se descompun, păsări care cad, pieţe 
pustii, parcuri solitare, ploi putrede, zări de 
plumb, din nou parcuri devastate, toamne ude și 

primăveri ftizice, tristeţi de piatră, zăpezi apăsă- 
toare, imposibile, cavouri, pereţi umezi și ceruri 
prăbușite. Acesta este spaţiul fizic în care s-a fixat 
spaţiul interior, spaţiul de securitate al simbolistu- 
lui B. O securitate fragilă a spiritului în insecurita- 
tea maximă a spaţiului din afară. Există, totuși, în 
poezia lui și momente de calm, și mici spaţii ocro- 
titoare. Vremelnic ocrotitoare, securizante. De 
pildă, odaia încălzită în care iubita servește ceaiul, 
cântă la clavir sau citește „ceva de la poluri”, ca în 
poemul Decembre. Instalat în fotoliu, lângă soba în 
care trosnește focul, poetul contemplă prin 
geamuri peisajul polar de afară și ascultă vijelia. 
Moment de liniște, de împăcare cu lumea din afară 
şi de calm interior. Chiar și obiectele, până acum 
apăsătoare, doborâte de singurătatea lor, capătă o 
aură mistică: „Și toate din casă mi-s sfinte”. Zăpada 
(element, în genere, negativ, obstacol în calea spi- 
ritului și sursă de neliniște pentru psihicul 
poetului înspăimântat de lucruri) a creat un cadru 
favorabil. Poetul este, în camera străjuită de 

nămeţi, un prizonier bucuros. Frica de elemente — 
sentiment dominant în poemele bacoviene — este 
înlocuită aici cu o scurtă stare de tihnă și desfă- 
tare: „Și vino și tu mai aproape;/ Citește-mi ceva 
de la poluri,/ Și ningă... zăpada ne-ngroape.// Ce 
cald e aicea la tine./ Și toate din casă mi-s sfinte;/ 
Te uită cum ninge Decembre.../ Nu râde... citeș- 
te-nainte.// E ziuă şi ce întuneric.../ Mai spune 
s-aducă și lampa -/ Te uită, zăpada-i cât gardul,/ 
Și-a prins promoroacă și clampa.// Eu nu mă mai 
duc azi acasă.../ Potop e-napoi și-nainte,/ Te uită 
cum ninge Decembre,/ Nu râde... citește 'nainte”. 
Mai sunt în acest spaţiu liric de securitate/insecu- 
ritate, amurgurile violete, zăvoiul violet, copacii 
albi, copacii negri, foșnetul toamnei, din nou 
apusul de toamnă violet sau de humă etc., care ar 
putea da o altă idee despre relaţiile lui B. în plan 
senzorial cu lucrurile din afară. Acestea sugerează 
însă mai degrabă o tehnică poetică decât un mod 
de a primi elementele materiei. O tehnică învățată 
de la simboliști și, totodată, o poză asumată și 
transformată în cele din urmă într-un cadru de 
existenţă. El pune mai mult suflet și mai puţină 
fantezie decât alţii în aceste teste de audiție 
colorată și parfumată. Rezultă un număr destul de 
mare de poeme în care sunetele și parfumurile se 
cheamă și se confundă într-o muzică a suspinelor. 
Ambiţia poetului este de a realiza, cum spune în 
Nervi de primăvară, „o pictură parfumată cu 
vibrări de violet”. Invocă, în acest scop, pe Venus 
care se ivește dimineaţa dintr-o rouă de culori și 
pășește apoi într-un univers de lucruri violete. 
Matinală, din care face parte această imagine, 
este un mic poem eminescian tradus în limbajul 
corespondenţelor simboliste: „Aurora violetă/ 
Plouă rouă de culori -/ Venus, plină de fiori,/ 
Pare-o vie violetă.// Bat la geamul tău încet,/ Bat 
cu-o roză sângeroasă —/ Vino, floare somnoroasă,/ 
Cât pe zări e violet.// Plâns de ape se repetă/ Încă 
totu-i adormit -/ Ca în vise s-a pornit/ Roata morii 
- violetă”. B. este printre cei care introduc la noi 
relaţia culturală în poem sau, mai corect spus, fac 
din referinţa livrescă un element de reflecţie lirică. 
Este un mod de a indica modelele și, totodată, de a 
gândi poezia ca artificiu, iar opera ca produsul 
unui poeta faber. Este, desigur, și un joc, o trecere, 
sub ochii cititorului, de la poezia inimii la poezia 
poeziei. Într-un poem se ivesc numele lui Poe, 
Baudelaire și Rollinat, în alte versuri sunt invocaţi 
Eminescu, Heine și Lenau sau, mai aproape de 

stilul lirismului bacovian, Verlaine. Prezenţa 
romanticilor nu arată o afinitate estetică, deși 
există câteva accente eminesciene în poemele lui, 
ca, de pildă, în acest dialog cu umbra (o temă 
romantică răspândită): „Mă prăfuise timpul 
dormind peste hârtii.../ Se întindea noianul de 
unde nu mai vii;/ O umbră, în odaie, pe umeri 
m-apăsa —/ Vedeam ce nu se vede, vorbeam ce nu 
era”. Sau în Poveste, unde apare „șoptirea singura- 
ticei păduri” și, în acest spaţiu tipic eminescian, se 
înfiripă și femeia „ca o pală rătăcire coborând din 
alte zări”. Erosul bacovian descoperă acum codrul 
mirific, tema depărtării, idila, „povestea cu dureri 
și cu mistere”, euforia sărutului, pe scurt, amorul 
în faza juvenil-pasională. Chiar ritmurile acestei 
frumoase poveşti de iubire amintesc de desfășura- 
rea lentă, mătăsoasă a versului eminescian: „Îți 
aduci aminte ziua când ţi-am spus că ești 
frumoasă,/ Când cu buzele de sânge și cu ochii 
sclipitori/ Printre arborii de toamnă te opreai 
încet, sfioasă/ Lăsând gândul spre amorul înţeles 
de-atâtea ori...”. S-a vorbit de monotonia poeziei 
lui B., de tematica ei redusă, în fine, de „manieris- 
mul insuportabil” (G. Călinescu). Faptul este de 
ordinul evidenţei, deși trebuie recunoscut că 

tocmai această închidere a lirismului într-o pro- 
blematică repetitivă dă o notă de originalitate și 
profunzime poemelor sale. În fond, poezia lui are 
un unic motiv muzical, executat la un violoncel 
care, încet-încet, prin acumulare de tonuri joase, 
dă o impresie extraordinară de suferință și de 
vibraţie aproape maladivă a spiritului. Dacă 
nevroza are un sunet și are o culoare, ea are, în 
literatura română, culoarea și sunetul poemului 
bacovian. Spre deosebire de Arghezi, care încearcă 
toate temele și construiește o vastă mitologie lirică 
în marginea lor, autorul Plumbului trasează în 
jurul lui un cerc de mici subiecte și nu evadează 
aproape niciodată din acest spaţiu. Tot ceea ce se 
petrece se petrece aici. La urmă, se observă căla el 
cercul s-a umplut de fantasme și că poemele ating 
temele grave ale existenţei. Poezia plictisului pro- 
vincial, poezia târgului blestemat, copii după 
„pozele” decadenţilor, manierism patetic, teama 
de universurile umide, fragilitatea fiinţei în faţa 
elementelor, invenţie poetică limitată și reluări 
obsesive într-o lirică astenică, ingenuă în măsura 
în care ingenuitatea se înţelege cu imitaţia mode- 
lului — toate acestea sunt adevărate sau de multe 
ori adevărate, reale. Dar există ceva mai profund 
în această poezie a spaţiilor închise și a singurătă- 
ţilor compacte, și anume sentimentul de gol al 
existenţei și de gol istoric, senzaţia de surpare a 
lumii și, odată cu ea, de desfacere, surpare lentă a 
elementelor interioare ale fiinţei, în fine, ameste- 
cul de naivitate și poză satanică într-o lirică 
muzicală care încearcă, din loc în loc, să strice 
regulile retoricii. G. Călinescu vorbește chiar de „o 
retorică întoarsă”, însă retorica poetică nu-i răs- 
turnată integral și consecvent în lirica bacoviană. 
Poetul, fidel programului lui Verlaine, încearcă 
doar să o sugrume din când în când, desfăcând 
versul, rupând fluiditatea discursului pentru a-l 
recompune, apoi, în altă strofă. Multe versuri sunt 
emblematice tocmai prin prozaismul sau, mai 
bine spus, prin îndrăzneala de a defini o stare 
lirică nu prin mijloacele tradiţionale de seducţie, 
ci printr-o alianţă din care a fost eliminată tocmai 
„poezia” în veșmintele ei sărbătorești. Câteva 
dovezi: iată amurgul, universul ca un cavou, târgul 
ostil și pustiul existenţei: „Trec corbii- ah, «Corbii»/ 
Poetului Tradem -/ Și curg pe-nnoptat/ Pe-un târg 
îngheţat// Se duc pe pustii”, sugerate, toate, prin 
câteva referinţe cât se poate de banale și un „ah” 
care rușinează orice idee de solemnitate în poezie. 

Gravitatea, solemnitatea găsesc însă altă cale 
pentru a ajunge la suprafaţa versurilor: „Un gol 
istoric se întinde”; „E toamnă, e foșnet, e somn.../ 
Copacii, pe stradă oftează;/ E tuse, e plânset, e 
gol.../ Şi-i frig, și burează...”; „Barbar cânta feme- 
ia-aceea”; „O poemă decadentă, cadaveric parfu- 
mată”; „Și-n toamna asta udă, mai putredă ca cele 
ce s-au dus/ Când vântul va boci, din nou, la cei de 
jos, la cei de sus -/ La geamul tău, în spaima nopţii, 
ca un prelung final,/ Voi repeta că anii trec mereu 
mai greu și mai brutal”; „Ninge secular, tăcere, 
pare a fi bine”; „Ninge grandios, în orașul vast cum 
nu mai este”, „Sunt cel mai trist din acest oraș”; 
„Verde crud, verde crud; Te mai văd, te mai aud”; 
„La geamuri, toamna cântă funerar/ Un vals 
îndoliat și monoton”; „E numai vedere... nu mai 
pot să vorbesc”; „Și plouă cu-o părere de rău”; „O, 
țară tristă, plină de humor...”; „Liceu — cimitir/ Al 
tinereţii mele -/ Pedanţi profesori/ Și examene 
grele”; „Vorbește încet, pășește încet,/ Că totul 
cade ca o jale nouă”; „E ora când cade gândul 
amar,/ Tăcere... e ora lașităţii”; „Blestemată mai 
fie și toamna/ Și frunza ce pică pe noi —;/ Blestemat 
să mai fie și târgul/ Ursuz, și cu veșnice ploi.../ 
Cetate, -— azilul ftiziei -/ Nămeţi de la pol te 
cuprind.../ Cetate, azi moare poetul/ În braţele 
tale tușind...”. Nu se poate spune de unde vine 
farmecul bizar al acestor versuri care nu formu- 
lează nici o comparaţie de preţ și nici o metaforă 
care să fure ochii și să încânte urechea. De ce 
rămân în minte, deși nu au în ele nimic memora- 
bil? Cum se face că aceste confesiuni, de o exaspe- 
rantă banalitate, acaparează, „smintesc” fantezia 
noastră de lectori sceptici, în fine, cum de reușește 
B., poet care voiește să fie un anarhic în estetica 
poeziei, să simplifice atât de mult limbajul poeziei, 
dându-i, în același timp, atâta pregnanţă și o așa 
de mare putere emoţională? Secretele poeziei 
moderne, care își caută sonuri și „vederi” (0 
formulă bacoviană) în zonele de umbră ale exis- 
tenţei. Rimbaud invita poetul modern să viziteze 
nevăzutul, neauzitul, nepipăitul și nemirosibilul 
pentru a putea reinventa poezia. B., pornind din 
alt punct, vizitează cămările realului derizoriu, 
ungherele plictisului existenţial, subteranele tris- 
teţii și ale eșecului, în fine, privește existenţa prin 
geamul afumat al unei delirante singurătăţi. 
Reușește și el, în cele din urmă, să reinventeze 
poezia silind-o să coboare în micul infern al exis- 
tenţei curente. 

Nicăieri nu se pune mai tulburătoare problema „poeziei 
de atmosferă” ca la Bacovia. [...] Atmosfera iese din limi- 
tarea senzaţiilor, a imaginilor, a expresiei poetice și din 
repeţirea lor monotonă; obsesia dă chiar impresia unei 
intensități și profunzimi la care spiritele mobile nu 
ajung. Poezia se reduce, astfel, nu numai la un nihilism 
intelectual, ci și la unul estetic: cum emoțiunea ei rudi- 
mentară nu are nici o legătură cu arta privită ca un 
artificiu, cultul bacovian pare mai mult o reacțiune 
împotriva unei literaturii saturate de estetism, prin 
jocul cunoscut al dezgustului ce împinge pe rafinaţi spre 
primitivism. 

E. LOVINESCU 


Dintr-o minus-vitalitate notorie, universul liric bacovian 
se hrănește cu lăcomie, ca să zicem astfel, extrăgând una 
dintre cele mai tari arome poetice din câte cunosc în sim- 
bolismul nostru; aș spune chiar că filtrează esenţa cea mai 
concentrată, amestec de fetid şi mosc, de durere și plăcere, 
indistinct îngemănate. Eul bacovian răsucește un tragic, un 
obsedant scâncet, suferinţa se clatină într-o semisomno- 
lenţă în care instinctul vital alterat posedă nu ştiu ce încor- 
dată luciditate; materia în dezagregare are un fel de con- 
știință de sine, vizibilă în însuși propriul ei proces de deza- 
tomizare; ea umple toată conștiința reflexivă a poetului, 
manifestată printr-o atentă notație. Oricâtă simplitate și 
stângăcie verbală dovedește lirica bacoviană, acestea sunt 
și semnele neîndoioase ale lucidităţii lui artistice; conști- 
ința umană se prăbușește în reacţii fiziologice, dislocate, 
fără nici o putinţă de a se ridica pe un plan egal sau analog, 
dar numai o inteligenţă artistică o poate surprinde în înseși 
confuzele ei dezagregări. 

POMPILIU CONSTANTINESCU 


Versurile lui se strecoară ca frigul, ca ploaia, ca ţipătul, 
au virulenţa elementelor cu care ele operează și pe aceea 
a propriului inconfort, solicită, agasează, încâlcesc sen- 
Zzaţiile, dezgroapă memorii ancestrale, preocupă, irită 
și atrag, angrenează senzaţii de mult retrase în geolo- 
giile noastre sufletești, răstoarnă, inversează planuri, 
substituie, zăvorăsc și autopropulsează, divulgă, emit și 
reprimă, într-un cuvânt fascinează. 

ION CARAION 

BACU, Dumitru (14.11.1923, Gramaticova-Vodena, 
Grecia - 9.X.1997, Paris), memorialist, poet. 
Este fiul Haidei și al lui Constantin Bâcu, preot. 
Învață carte în satul natal, apoi frecventează 
liceul românesc din Grebena și școala comerci- 
ală română din Salonic. Emigrează în România, 
unde își ia bacalaureatul la Liceul „Mircea cel 
Bătrân” din Constanţa. Se înscrie în București la 
Politehnică, dar este arestat în 1949 ca „dușman 
al poporului muncitor” și eliberat abia în 1956, 
după ce face ani grei de temniţă, petrecuţi în parte 
şi la Pitești, experienţă din care a rezultat cartea 
Pitești — Centru de reeducare studenţească, apărută 
mai întâi la Madrid în 1963, apoi tot în românește 
în Canada, la Hamilton în 1989, tradusă în SUA, 
la Englewood în 1971, și la București în 1991. La 
câţiva ani după „ispășirea” din pușcăriile comu- 
niste, în 1959, B. se expatriază, stabilindu-se 
iniţial la Evry, mai târziu la Paris. A scris la revis- 
tele din exil „Caete de dor”, „Vatra” și „Cuvântul 
românesc”, ca și la „Deșteptarea” și „Dimândarea” 
din București (după 1990). 

„Din granit dacă aţi fi — și totuși nu veţi putea 
să ţineţi până la capăt!” este mottoul cărţii lui B., 
preluând „deviza” torţionarilor de la „școala de ree- 
ducare studenţească” din Pitești. Carte-document, 
ea poartă un subtitlu ce rezumă de fapt „fenome- 
nul Pitești”: La Buchenwald se murea mai ușor. 
Postul de radio Europa Liberă a difuzat-o mai întâi 
pe calea undelor, apoi Virgil Ierunca a readus-o în 
conștiințe prin lucrarea Fenomenul Pitești. Cartea 
trece însă dincolo de ceea ce s-a numit „fenome- 
nul Pitești”, experienţa (injumană trăită acolo de 
mii de tineri radiografiind întregul sistem concen- 
traţionar comunist din România, ca și din lagărul 
comunist în genere. Aduce totodată în prim-plan 
un element inedit, ce o singularizează între mărtu- 
riile de pretutindeni despre Gulag: anume ruinarea 
sufletului deţinutului (nu neapărat nimicirea lui 
fizică), spre a putea fi folosit ca torționar împotriva 
adversarilor sistemului opresiv. Sunt de subliniat 
şi fluenţa memoriilor, firescul rostirii lor, ceea ce le 
conferă nu doar emoția unui tulburător document 

de suflet, ci și calitatea de pagini de literatură 
autentică. B. a scris și poezie, în limba română, ca și 
în grai aromân. În mod deosebit este de menţionat 
culegerea Cântiţi tră niagărșiri (1996). Sorgintea 
celor mai multe „cântece spre neuitare” sunt tot 
închisorile comuniste: „Majoritatea poeziilor [...] 
din această carte au fost scrise în temniţele comu- 
niste”, mai întâi în minte, „pe vremea când nu ni 
se permitea nici măcar umbră de creion sau hârtie. 
Descoperisem însă placa de ardezie, confecţionată 
din curea și praf DTT, iar drept creion, o așchie 
de scândură smulsă din prici sau un fir de sârmă 
ciupit din gardurile ce ne păzeau de furia popo- 
rului muncitor”. Versurile sunt memorabile, nu în 
notă revendicativă, ci prin atitudinea creștină, care 
comentează suferința în tonalitate uneori mio- 
ritică, precum în Cântic di moarti, unde mama e 
invocată ca martoră a pătimirii fiului ei, suferind, 
în propria carne, chinul lui: „...ș-tini aduchiși, 
dadă.../ tu inimă ţ-acriscură schifii// și-ţ trimbură 
mâna/ când ti-aplicași ca s-tincliiii// sâmţiși cum/ 
sărâma din tini/ schimură “nă rugăciuni și s-duţi?// 
dado,/ laie dado.../ tu aistă noapţi,/ ţerlu s-înavuţă 
cu “nă noauă Cruţi”. Acest lirism are și o coardă 
erotică, răsunând chiar și în elegia temniţei: „Nu-i 
vrearea biligiucă, ni ciupari,/ S-li porţ pirifan, dzua, 
la videari;/ Niţi icoană di-aviu, la cari s-ti-nclifi,/ 
Ca să-ţ-afirească inima di schifii.// Nu i hrisafi, 
galbină flurie,/ S-u coși pi ciciroană, tră ciudie;/ Nu 
s-veadi. Nu s-acaţă. Nu-i mânar,/ S-lu-angafii cu 
zboară dul, di picurar.// Ma iasti-un foc bătut di 
ploi, tu cheari,/ Ţi ardi greu, ș-durut, ca “nă-aștip- 
tari./ Nu-l agărșea. Aveagl'iu-l cu sivdaie, / Ma vrei 
s-nu-l afl'i astes, cinușă laie”. B. reușește să salveze 
nu numai versurile proprii, ci și unele compuse 
de alţi deţinuţi, ce vor alcătui antologia Ofrandă. 
Poezii din închisori (1963). De reţinut și excelentele 
transpuneri în grai aromânesc incluse în volumul 
din 1996, după M. Eminescu, Tudor Arghezi, lon 
Barbu, Dan Botta și Emil Botta, ca și din poeţi 
occidentali, între care Charles Baudelaire, Paul 
Verlaine, Arthur Rimbaud, Paul Claudel, Guillaume 
Apollinaire, precum și din autori chinezi. 

SCRIERI: Aiud, Madrid, 1961; Pitești — Centru de reedu- 
care studenţească, Madrid, 1963; ed. Hamilton (Canada), 
1989; ed. (The Anti-Humans. Student „Reeducation” in 
Romanian Prisons), Englewood (SUA), 1971; ed. Bucu- 
rești, 1991; ed. îngr. Răzvan Codrescu, pref. Gheorghe 
Calciu, București, 2011; Acolo șezum și plânsem, Madrid, 
1964; Cântiţi tră niagărșiri, îngr. şi postfață Hristu 


Dicţionarul general al literaturii române 506 


Cândroveanu, București, 1996; De antimânskliga, tr. C. 
Fjăbling, Linkâping (Suedia), 2006. Antologii: Ofrandă. 
Poezii din închisori, Madrid, 1963. 

Repere bibliografice: Mircea Popescu, „Ofrandă”, 
„Revista scriitorilor români”, 1963, 2; VI. [Virgil 
Ierunca], „Experienţa” de la Pitești, „Fiinţa românească”, 
1964, 2; Mihaela Cristea, Experienţa inițiatică a 
exilului, pref. Octavian Paler, București, 1994, 
337-363; Cândroveanu, Aromânii, 109-111; Hristu 
Cândroveanu, Dumitru Bacu, „Deșteptarea”, 1996, 
7; Cicerone Poghirc, Poezie aromânească, „Lupta”, 
1997, 287; Theodor Cazaban, Eseuri și cronici literare, 
București, 2002, 125-128; Popa, Is. lit, 1, 862; 
Manolescu, Enciclopedia, 64. Hr.C. 


BADEA, Mircea (4.VIII.1915, București — 25.111.1977, 
București), poet. Pe numele adevărat Mircea 
Bădulescu, este fiul Elenei și al lui George Bădulescu. 
Licenţiat în litere și filosofie, fost student al lui Tudor 
Vianu, B. ţâșnește pe neașteptate între poeţii vremii 
cu volumul de versuri Incantaţii, care primește în 
1940 unul din premiile acordate scriitorilor tineri de 
Fundaţia pentru Literatură și Artă „Regele Carol II”, 
fiind editat sub aceste auspicii în același an. După 
război, pecetluit de un destin ce a fost, într-un fel, al 
generaţiei din care făcea parte, B. — un timp redactor 
la Radiodifuziunea Română — părea a-și fi rupt punţile 
ducând spre poezie. La o distanţă de peste trei decenii, 
o nouă carte, De dragoste... (1971), depune însă 
mărturie pentru o continuă și tainică trudă; o apariţie 
târzie, completând ori doar retușând imaginea din 
tinereţe a poetului. 

„Incantaţiile” lui B. alcătuiesc în cele din urmă o 
singură poemă și exaltă „lumina de aur a bucuriei” 
în amiaza unei iubiri împărtășite. Aproape ritu- 
alizată, euforia erotică este transpusă în sonuri 
moi, de descântec, rezonând în cadenţele unui 
vers neobișnuit de amplu, iar în dialoguri, unde 
femeia și bărbatul își răspund sub vraja adoraţiei, 
se distilează parcă arome orientale. Expansiunea, 
frenezia simţurilor, starea de beatitudine senzuală 
stau sub semnul panteismului și sunt exprimate 
într-o manieră francă, îndrăzneață. Câteodată, uti- 
lizând sugestii venite din basm ori dintr-o posibilă 
figuraţie medievală, poetul face ca aceste imnuri 
închinate iubirii să se deschidă către adâncurile 
sentimentului. B., care nu deţine mari resurse ima- 
ginative, exploatează în schimb o intuiţie fericită, 
ritmând debitul liric într-o mișcare muzicală nu o 
dată plină de rafinament. 

SCRIERI: Incantaţii, București, 1940; De dragoste..., 
postfață Mihai Gafiţa, București, 1971. 

Repere bibliografice: Perpessicius, Opere, IX, 40-42; Octav 
Șuluţiu, „Incantaţii”, G, 1941, 5; Călinescu, Ist. lit. (1941), 859, 
Ist. lit. (1982), 945; Piru, Varia, Il, 437-440; Nae Antonescu, 
„De dragoste...”, ST, 1972, 14; Gabriela Melinescu, Cavaler al 
inimii, LCE 1972, 15; Scarlat, Ist. poeziei, IV, 80-81. G.D. 


BADEA, Ștefan (30.X1.1951, Butoiești, j. Mehedinţi), 
critic literar. Este fiul Elisabetei și al lui Gheorghe 
Badea, economist. Student la Institutul Pedagogic, 
se transferă la Facultatea de Filologie, secția română- 
franceză, a Universităţii din Timișoara, atașându-se de 
profesorii Gheorghe I. Tohăneanu și Ștefan Munteanu. 
După licenţă (1974) lucrează ca profesor de română 
şi franceză la școala din Măneciu-Pământeni, iar din 
1978 e profesor de română la liceul din Măneciu-Un- 
gureni, judeţul Prahova. Debutează în revista „Limba 
română” cu studiul „Sara pe deal” - de la variante la 
forma definitivă (1975). Mai colaborează cu studii 
de lingvistică, stilistică, recenzii, eseuri și articole de 
critică literară la „România literară”, „Limbă și lite- 
ratură”, „Orizont”, „Studii și cercetări de lingvistică”, 
„Caietele «M. Eminescu»”, „Buletinul Filialei Ploiești a 
Societăţii de Științe Filologice din România”, „Revista 
nouă” (Ploiești), „Axioma, „Al cincilea anotimp” 
(Oradea) ș.a. Editorial, debutează cu o antologie 
însoţită de un studiu critic: M. Eminescu. Poezia de 
inspiraţie folclorică (1982). 

B. practică un tip de cercetare situat la interfe- 
renţa dintre stilistica lingvistică, stilistica literară, 
critica și istoria literară, terenul de aplicaţie predi- 
lect fiind opera literară eminesciană. Într-o primă 
lucrare, antologia M. Eminescu. Poezia de inspiraţie 
folclorică, are în vedere, alături de textul eminescian 
publicat, analiza: cercetează principalele poeme 
cu sursa în folclor (basmele versificate), precum și 
„acele poezii originale a căror legătură cu folclorul 
este vizibilă «cu ochiul liber»”, dar și „treptele asi- 
milării folclorului”, pus în raport cu marile teme 
eminesciene. Autorul crede că „asimilarea folclo- 
rului, în sens strict, nu trebuie căutată, nu poate fi 
urmărită, în postumele eminesciene”, întrucât „în 
manuscrise nu putem descifra decât etape ale pro- 
cesului — neîncheiat în cazul postumelor”. Comen- 
tariile care însoțesc poemele antologate cumulează 
într-un glosar complex informaţii din domeniul 
folcloristicii, al lingvisticii și al istoriei, observa- 
ţii și disocieri privind prozodia și modul de a lucra 
al poetului, prezenţa și răspândirea unor teme 


Badea 


specifice, incursiuni în mitologia poetică eminesci- 
ană. B. și-a extins investigaţiile, în lucrări speciale, 
la domeniul numelor proprii eminesciene (cele cu 
valoare simbolică), abordat într-o lucrare din 1990, 
şi la raporturile nu doar cronologice între variantele 
diverselor poeme, vizând geneza și metamorfozele 
liricii lui Eminescu. În Biografia poeziei eminesciene. 
Constituirea textului poetic (1997) urmează, parţial, 
modelul lui Alain Guillermou din Geneza interioară 
a poeziei lui Eminescu, încercând să aproximeze o 
imagine a creativităţii eminesciene în dinamica ei 
specifică, individuală. Preocupat de studiul limba- 
jului poetic, B. elaborează Dicţionarul limbii poetice 
românești (-III, 2000-2003), amplă investigaţie 
aplicată cuvintelor „cu valori semantice poetice”, 
culese din operele a peste treizeci de poeţi, de la 
Dosofiei la Ștefan Aug. Doinaș. În aria de cercetare 
apar „cuvinte-simbol!”, la cuvintele-titlu (peste șase 
sute) fiind înregistrate și comentate valorile meta- 
forice comune mai multor poeţi și cele „singulare”, 
în ordinea lor cronologică, încât cu „o aproximaţie 
cât de mică, poate fi stabilită vechimea unuia sau 
altuia dintre sensurile poetice ale unui cuvânt”. 
Dicţionarul..., considerat de autor „o lucrare pre- 
gătitoare”, este un instrument util în sfera studiilor 
literare. Pe baza lui pot fi evidenţiate „continuitatea 
unor metafore sau sensuri metaforice, permanenţa 
acestora”, „preferința (într-o anumită epocă, la un 
grup de poeţi sau la un singur artist) pentru anumite 
metafore”, precum și alte dimensiuni și aspecte 
necesare în definirea unei viziuni lirice și a tradiţiei 
poetice românești. 

SCRIERI: Semnificația numelor proprii eminesciene, 
București, 1990; Biografia poeziei eminesciene. Constitu- 
irea textului poetic, București, [1997]; Dicţionarul limbii 
poetice românești, I-III, București, 2000-2003; Limbă, 
limbaj artistic, literatură, Bucureşti, 2004. Antologii: M. 
Eminescu, Poezia de inspiraţie folclorică, introd. edit., 
București, 1982. 

Repere bibliografice: G.I. Tohăneanu, Un exemplu, 
O, 1983, 13; Constantin Hârlav, Probitate intelectuală, 
CNT, 1985, 42; Nicolae Manolescu, Numele proprii în 
opera lui Eminescu, RL, 1991, 29; Al. Piru, Eminescu azi, 
București, 1993, 85-88; Constantin Cubleşșan, Eminescu 
în conștiința critică, București, 1994, 156-158; Gheorghe 
Bulgăr, Momentul Eminescu, București, 2000, 152-154; 
Valentin Emil Mușat, Un monument al limbii române, 
ALA, 2001, 579; Roxana Răcaru, Fire și noduri, RL, 2001, 
43; Ion Dumitru, Învățământul din comuna Măneciu, 
Ploiești, 2008, 198-199, 220-224; Alexandru Niculescu, 
Momente cu G. Ivașcu, RL, 2011, 51-52. C.H. 


Badiu 


BADIU, Vasile (26.1X.1933, Măgurele-Bălţi -— 
29.V.1994, Chișinău), critic și istoric literar. Este fiul 
Sofiei (n. Coșciug) și al lui Alexandru Badiu, ţărani. 
Absolvent al Universităţii de Stat din Chișinău 
(1959), va fi profesor de limba română la Borogani 
(Cahul) până în 1964, când se stabilește în Chișinău 
şi devine cercetător la Institutul de Istorie și Teorie 
Literară al Academiei de Științe. 

B. a debutat în 1956 cu un articol despre lon 
Creangă, continuând apoi să fie prezent în periodice 
cu studii și comentarii referitoare la lon Neculce, 
Dimitrie Cantemir, Mihail Kogălniceanu, M. Eminescu 
ş.a., reunite în volumul său de debut, Din perspectiva 
actualităţii (1975). După 1980 a iniţiat o intensă activi- 
tate de valorificare a literaturii române, editând scrieri 
de Iulia Hasdeu, Alexie Mateevici, George V. Madan, C. 
Stere, Magda Isanos, Ștefan Ciobanu ș.a. Cu toate că 
adesea aceste ediții sunt marcate de contextul ideolo- 
gic, operând, bunăoară, eliminări de pasaje sau chiar 
de texte întregi, ele au fost un început în restituirea 
unor nume altfel ieșite din circuitul literar actual. 
SCRIERI: Din perspectiva actualităţii, Chișinău, 1975; 
Studii de teorie a literaturii Gn colaborare), Chișinău, 
1979; Creaţia scriitorilor moldoveni în școală: N. 
Costenco, A. Busuioc, V Beșleagă, G. Malarciuc (în colabo- 
rare), Chișinău, 1990. Ediţii: George V. Madan, Văzute și 
trăite, Chişinău, 1989; C. Stere, În preajma revoluţiei, I-V, 
Chișinău, 1991; Ștefan Ciobanu, Cultura românească în 
Basarabia sub stăpânirea rusească, Chișinău, 1992. 
Repere bibliografice: Sergiu Moraru, Vocaţia criticului, 
LA, 1983, 22 septembrie; Iordan Datcu, Răsunete din 
Basarabia, JL, 1991, 21-22; Alexandru Burlacu, Sava 
Pânzaru, Vasile Badiu. 60 de ani, RLSL, 1993, 6; Lista 
bibliografică selectivă a publicaţiilor criticului şi 
istoricului literar V Badiu, RLSL, 1993, 6; Cimpoi, Ist. lit. 
Basarabia, 273-274, Dicţ. Chișinău, 21-22. N.Bl. 


BAGDAT, loma Alexandru (1824 — 10.I11.1887), tradu- 
cător. A fost primarul orașului Râmnicu Sărat (1874). 
În 1848 a publicat la București traducerea „slobodă” 
a pieselor lui Shakespeare Romeo și Julieta și Othello, 
precedată de o biografie a autorului. Transpunerea 
este făcută după versiunea franceză a lui Le Tourneur 
și nu depășește, în genere, nivelul mediocru al celor- 
lalte traduceri din Shakespeare apărute până atunci 
în limba română. În „consecuenţele morale” așezate 
după fiecare piesă, B. arată o înţelegere mărginită, 
excesiv moralizantă, a operei dramaturgului englez. 
Reprezentaţiile teatrale cu Orhello și cu Romeo și 
Julieta ale trupei lui Matei Millo (1851) foloseau textul 
lui B. 

Traduceri: William Shakespeare, Romeo și Julieta. 
Othello, pref. și postfaţa trad., București, 1848. 

Repere bibliografice: Petre Grimm, Traduceri și imi- 
tațiuni românești după literatura engleză, DR, III, 1922- 
1923; Duţu, Explorări, 254-256; Dicţ. lit. 1900, 71. L.V. 


BAGHIU, Vasile (5.XI1.1965, Borlești, j. Neamţ), 
poet, prozator, publicist. Este fiul Ecaterinei (n. 
Drăgușanu) și al lui Vasile Gh. Baghiu, țăran, autor 
al volumului de memorii Prizonier în U.R.S.S. 
(1998). Între 1980 și 1984 urmează cursurile 
Liceului Sanitar din Bacău, ulterior o școală postli- 
ceală la Piatra Neamţ, iar mai târziu Facultatea de 
Sociologie-Psihologie la Universitatea „Spiru Haret” 
din București (2005-2008). Licenţiat în psihologie, 
până în 2010 face masteratul în consiliere psiholo- 
gică și educaţională. Beneficiază în 2002 de o bursă 
„Heinrich B5I”. Între timp lucrează ca asistent 
medical la un sanatoriu din Bisericani (1984-1990), 
la un laborator al Centrului de Medicină Preventivă 
Neamţ (1990-1997), ulterior fiind angajat la Direcţia 
de Sănătate Publică Neamţ. A debutat în presă în 
1983, publicând simultan poeme în „Ateneu” și în 
„Orizonturi”, revista Liceului Sanitar din Bacău. 
Debutează editorial în 1994 cu volumul de poeme 
Gustul înstrăinării. A ţinut rubrica de cronică lite- 
rară intitulată „Plasa cu fluturi” în revista „Poesis” 
(1998-2001) și a colaborat susţinut cu texte de 
critică literară la „Vatra” (2001-2006). Este redac- 
tor-șef al revistei „Antiteze” (2010). 1 s-a acordat în 
două rânduri (1995, 1998) Premiul revistei „Poesis”. 
Comentând Gustul înstrăinării, criticii observau 
la B. o apropiere de M. Blecher, pe filiera centrării 
pe boală și pe un tip de literatură compensatorie. 
Această dimensiune e determinantă pentru gândirea 
lui poetică, întrucât va cataliza ideile unui manifest 
al himerismului („România literară”, 1998), urmat 
de alte câteva expuneri ale conceptului, publicate la 
intervale de câţiva ani (ultimul în 2010). Presupunând 
trăirea fără rost în imaginar, himerismul poate fi 
văzut ca o variantă de explorare a alterităţii: „Dacă 
nu se putea trăi normal în acele vremuri, eu voiam ca 
măcar în poezia mea să trăiesc normal, să pot călători, 
să fiu ca toată lumea din lumea largă. A fost întâi un 
impuls de natură ontologică și abia după aceea el s-a 
convertit în poetică”. Ceea ce înseamnă că himeris- 
mul e, înainte de a fi un mod de a scrie poezia, un 
mod de a trăi „experienţa live a realităţii ficționale”, 
cum o numește B. Nu atât o poetică, cât un credo. 
Într-atât de coerent în poezia lui, încât tot ce a scris 

se cere citit în siajul acestor idei privind himerismul, 
care se recomandă drept „alternativă la postmoder- 
nism”, întrucât ar fi „mai precis delimitat ca ideologie 
literară (definiţii și trăsături ferme)”. În pofida unei 
certe imprecizii sub raport teoretic, care se remarcă 
mai degrabă decât pretenţiile „doctrinarului”, hime- 
rismul este totuși suficient de fertil pentru a nutri 
întreaga poezie a lui B., astfel că judecăţile de valoare 
asupra acesteia s-au produs sub incidenţa lui: Nicolae 
Coande a văzut în autorul volumului Himerus Alter in 
Rheiland (2003) un avatar în spaţiul românesc al lui 
Fernando Pessoa, iar Mircea A. Diaconu susţine că 
„orice înţelegere a poeziei lui ar trebui să pornească” 
de la manifestul himerist. Poemele ilustrative pentru 
„magia elementară” a himerismului sunt, aproape 
fără excepţie, ample, epice, rulând în versurile proza- 
izante profuziuni de referinţe geografice, cu o euforie 
de globe-trotter postwhitmanian și cu o fascinaţie 
pură precum a copiilor pentru exotismele atlasului 
geografic: „În lumea literară a Principatelor există 
un individ/ Care devine cu fiecare zi tot mai ridicol/ 
Pretinzând că scrie poeme himeriste, după ce/ Nu 
ştiu cum naiba, în urma unei burse la Harvard, / A dat 
peste hârtiile mele,/ Recunoscând totuși că autorul 
cărţii Taste of Alienation,/ Neașteptat de comentată 
prin revistele lor scrise într-o limbă/ Care păstrează 
ecoul unei Rome decăzute,/ Sunt totuși eu, Himerus 
Alter” (Maniera Baghiu eo boală, firește). B. a publicat 
şi două romane - Ospiciul (2006) și Planuri de viaţă 
(2012) — și un volum de proză scurtă intitulat Punctul 
de plecare (2004), însă vizibilitatea poetului a pus 
oarecum în umbră proza. În Planuri de viaţă Marius 
Miheţ a găsit „un roman despre drumurile abando- 
nate ale existenţei”, Îndeobște această proză are o 
perspectivă psihologizantă, preferată fiind cazuis- 
tica personajelor labile, cu gândire friabilă şi pulsiuni 
interioare destructurate, pe care autorul le crede mai 
relevante în analiza umanului. În textele publicistice 
B. semanifestă ca o conştiinţă etică, reactivă şi acută, 
atentă deopotrivă la politicile literare şi la cele soci- 
al-politice, sancționând derapajele amândurora. 
SCRIERI: Gustul înstrăinării, laşi, 1994; Rătăcirile doamnei 
Bovary, București, 1996; Febra, Piatra Neamţ, 1996; Maniera, 
București, 1998; Fantoma sanatoriului, pref. Nicolae Ţone, 
postfață Nicolae Coande, București, 2001; FHimerus Alter în 
Rheinland, București, 2003; Punctul de plecare, București, 
2004; Ospiciul, Bucureşti, 2006; Câr de departe am mers, 
Cluj-Napoca, 2008; Magia elementară, Cluj-Napoca, 2011; 
Gustul înstrăinării, laşi, 2011; Depresie, Cluj-Napoca, 2012; 
Planuri de viaţă, lași, 2012. 


Bahner 


Repere bibliografice: Ana Blandiana, O realitate paralelă, 
E 1988, 11; Dan-Silviu Boerescu, „Fantoma sanatoriului”, 
LCE 1995, 1; loana Pârvulescu, Ca-n pădurea de 
mesteceni, RL, 1995, 8; Roxana Sorescu, Lumi paralele, 
LCE, 1995, 30; Nicolae Coande, Tainicul pelerin, CL, 1997, 
5; Constantin Abăluţă, [Vasile Baghiu], RL, 1998, 23-24, 
„Ziarul de duminică”, 2001, 30 martie; Marin Mincu, 
Sanatoriul celest, LCE, 1998, 47; Diaconu, Feţele, 191-195; 
Budău, Bacăul lit., 771-773; Cistelecan, Al doilea top, 
123-125; Dan Cristea, „Cât de departe am mers”, LCE 
2008, 35; Chioaru, Noi developări, 11-15; Radu Vancu, 
„Magia elementară”, RL, 2011, 16; Nicolae Coande, 
Ecuația secretă, LCE, 2012, 4; Marius Miheţ, Resemnări 
profesioniste, RL, 2012, 33. R.Vn. 


BAHNER, Werner (18.VI.1927, Neuwiese-Erzgebirge, 
Germania), românist german. Își dă examenul de 
bacalaureat la Stollberg, în Saxonia (1946), și frec- 
ventează cursurile secţiilor de romanistică, anglis- 
tică și filosofie ale Universităţii din Leipzig. În 1950 își 
încheie studiile, specializându-se în limbile franceză, 
spaniolă și engleză, și își susține doctoratul cu diser- 
taţia Cercetări privind noțiunea de popor în literatura 
franceză (secolele XV-XVIIID. Devine doctor docent la 
Facultatea de Filosofie a Universităţii din Leipzig cu 
teza Teorii despre originea limbii spaniole în Siglo de 
Oro (1955), iar în ierarhia universitară este promovat 
profesor de filologie romanică (1960). Între 1965 și 
1991 se află la conducerea unor institute de cercetare 
ale Academiei de Științe din Berlinul de Est: director 
al Institutului de Limbi Romanice (1965-1969), 
director-adjunct și șef de secţie la Institutul Central 
de Istorie Literară, director al Institutului Central de 
Lingvistică. În 1965 a fost ales membru al Academiei 
Saxone de Știință din Leipzig (al cărei președinte va fi 
între 1980 și 1991), iar în anul următor și al Academiei 
Germane de Științe din Berlin (al cărei vicepreședinte 
este până în 1990). În 1987 devine doctor honoris 
causaal Universităţii din Leipzig. 

Pe cât de diverse sunt domeniile de investigaţie 
ale lui B., cunoscător al lumii romanice în vasta ei 
extensiune geografică, pe atât de strâns legate sunt 
aceste domenii între ele. Cercetător și promotor al 
românismului cultural, este preocupat mai ales de 
evoluţia limbii române populare și literare, precum 
și de istoriografia cercetărilor dedicate vorbirii și 
scrierii românești. În conexiune cu aspectele ling- 
vistice sunt cele privind geneza cultural-spirituală 
a românilor, dezvoltarea literaturii lor în perioada 
primelor apariţii și a avântului cărturăresc din timpul 
iluminismului. Comentează operele cronicarilor 

într-un studiu privind elementele naţionale în con- 
ştiinţa lingvistică și istorică a cronicarilor moldoveni 
şi munteni din secolul al XVII-lea - Formen, Ideen, 
Prozesse in den Literaturen der romanischen Vălker 
(-II, 1977). Revine mereu la Dimitrie Cantemir, acest 
reprezentant al științelor în pragul iluminismului 
timpuriu, și la concepţiile lui (de exemplu, acelea 
referitoare la istoria limbilor). Plasează într-un larg 
context european configuraţiile spirituale româ- 
nești din epoca Luminilor, în studiul Aspecte comune 
și specifice ale iluminismului în ţările romanice. 
Manifestă preferinţă pentru corifeii Școlii Ardelene, 
continuatori ai lui Dimitrie Cantemir în privinţa lati- 
nităţii limbii noastre și a originii romane a populaţiei 
din Ţările Române, punând în valoare strădaniile 
lui Inochentie Micu-Klein pentru drepturile româ- 
nilor din Transilvania, însușirea unor idei iozefi- 
niste și vehicularea lor în spaţiul românesc de către 
Samuil Micu-Klein și Gheorghe Șincai, iar pe lon 
Budai-Deleanu îl consideră reprezentantul său „cel 
mai de seamă” „atât în domeniul politic cât și în cel 
literar”, În cazul Moldovei și al Ţării Românești sub- 
liniază importanţa iluminismului francez, pătruns 
prin medierea filierei fanariote, dar și direct. B. pune 
în evidenţă, în concluzii, particularităţile iluminis- 
mului românesc în strânsă legătură cu idealurile de 
afirmare naţională. Mai sporadice sunt reflecţiile lui 
B. asupra scrierilor literare din vremurile mai noi: 
îngrijește un volum de versuri de M. Eminescu, Der 
Abendstern. Gedichte (1964), însoțește cu postteţe 
volume de proză de Mihail Sadoveanu (Leipzig, 
1957), loan Slavici (Leipzig, 1958) și Liviu Rebreanu 
(Berlin, 1962). 

SCRIERI: Das Sprach- und Geschichtsbewuftsein in der 
rumâănischen Literatur von 1780 bis 1880, Berlin, 1967; Ein 
bedeutender Gelehrter an der Schwelle zur Friihaufklărung: 
Dimitrie Cantemir (1673 bis 1723), în Dimitrie Cantemir, 
Berlin, 1974; Formen, Ideen, Prozesse in den Literaturen 
der romanischen Volker, II, Berlin, 1977; ed. (Forme, idei, 
evoluții în literaturile popoarelor romanice), tr. Yvette Davi- 
descu, București, 1982; Zur Geschichte der Rumânistik von 
1700 bis 1890 in den deutschsprachigen Lăândern, în Beitriige 
zur Geschichte der Sprachwissenschafi, VII, Miinster, 1997. 
Antologii: M. Eminescu, Der Abendstern. Gedichte, tr. în 
colaborare, postfaţa edit., Berlin, 1964; Beitrăge zur rumă- 
nischen Philologie, Berlin, 1968. Traduceri: Iorgu Iordan, 
Einfiihrung in die Geschichte und Methoden der romani- 
schen Sprachwissenschaft, Berlin, 1962. 

Repere bibliografice: Cornea, Semnele, 237-241; 
Kontinuităt und Innovation. Studien zur Geschichte 
der romanischen Sprachforschung vom 17. bis zum 

19. Jahrhundert. Festschrift fiir Werner Bahner zum 
70. Geburtstag, îngr. Gerda Hassler și Jiirgen Storost, 
Minster, 1997. ].W. 


BAICAN, Elie (1845, Crasna, j. Vaslui — 1912, Bucu- 
rești), culegător de folclor. După școala primară și 
seminarul absolvit la Huși, urmează Academia din 
Iași (fosta Academie Mihăileană), Școala Normală 
de la Trei Ierarhi, iar după 1875 Facultatea de Litere 
la București. A fost institutor la Iași, timp în care i-a 
cunoscut pe M. Eminescu, Titu Maiorescu și lon 
Creangă, iar între 1892 și 1895 director la o școală 
primară din Focșani. A colaborat cu anecdote și 
amintiri la „limpul”, „Epoca, „Columna lui Traian”, 
„Convorbiri literare”, „Sămănătoru/”, „Făt-Frumos”. 
Prefațându-i culegerea Literatura populară sau 
Palavre și anecdote (1882), Eminescu nădăjduia că 
„autorul lor își va continua lucrarea, în care arată 
talent și se va sili să dezgroape mai târziu poveș- 
tile lui Pepelea, cari sunt fără contestare mai vechi 
decât aceste ce scăpară din contactul cu străinii”. B. 
nu va urma însă sfatul poetului, ci va publica câteva 
credințe și superstiții sub titlul Obiceiuri la români 
(1884), studiul Limba metaforică sau Graiul cârâitor 
la români (1892) şi trei snoave în versuri în broșura 
Spânul și omul cu barba roșie (1898). Snoavele date 
la tipar de el, fără precizarea numelor informatori- 
lor, urmează tematica știută a faceţiilor ce circulau în 
epocă. 
SCRIERI: Limba metaforică sau Graiul cârâitor la 
români, Focșani, 1892. Culegeri: Literatura populară 
sau Palavre şi anecdote, pret. M.E. [M. Eminescu], Bucu- 
rești, 1882; Obiceiuri la români, București, 1884; Spânul 
și omul cu barba roșie, București, 1898. 
Repere bibliografice: Ovidiu Papadima, Folclorul 
în periodicele lui Hasdeu („Traian” și „Columna lui 
Traian”), SIL, 332; Gh. Cardaș, E. Baican, DCL, |, 111-113; 
Dicţ. lit. 1900, 71; Datcu, Dicţ. etnolog., 76; Graţian Jucan, 
Mihai Eminescu și Elie Baican, DL, 2007, 73. I.D. 


BAICULESCU, George (1.IV.1900, Rubla, j. Buzău — 
6.1X.1972, București), istoric literar, bibliograf, editor. 
Este fiul Mariei (n. Ștefănescu) și al lui Pavel Băicu- 
lescu, învăţător. A urmat școala primară în cătunul 
natal și apoi la Râmnicu Sărat, unde a făcut și liceul, 
absolvit în 1921. În ultima clasă răspundea de revista 
elevilor, „Zoridezi”, șierasecretarulsocietăţii Junimea 
Culturală. În timpul Primului Război Mondial a fost 
„cercetaș” și administrator de spital. La București 
s-a înscris la Facultatea de Litere și Filosofie, pe care 

a terminat-o în 1925. Se angajase în 1922 la Biblio- 
teca Academiei Române. Lucrând aici mai bine de 
patru decenii, a parcurs toate treptele ierarhice, de 
la bibliotecar la șef de sector, șef de secţie și director 
(1941-1949), iar din 1965 consultant științific. A 
debutat, ca autor de versuri, în „Liga Deșteptarea” 
(1916) și a continuat să publice în „Universul literar”, 
„Foaia Râmnicului”, „România nouă”, „Îndrumarea” 
(Râmnicu Sărat), „Adevărul literar și artistic”, „Foaia 
tinerimii”, „Ploieștii literari”, „Cele trei Crișuri”, „Con- 
vorbiri literare”, „Gândirea, „Ramuri”, „Năzuinţa” 
(Craiova), „Revista Fundațiilor Regale” ș.a., până prin 
1933 iscălind și cu pseudonimele Radu Buzescu și 
George Freamăt. Atras de timpuriu de literatură, face 
critică literară vreme îndelungată, fiind și membru 
în redacţiile publicaţiilor „Adevărul literar și artistic” 
(1923-1926), „Flamura” (1925-1926), „Viaţa literară” 
(1926) și „Propilee literare” (1926-1929). A tradus din 
Marţial, La Rochefoucauld, Maurice Maeterlinck, 
Charles Baudelaire, Alain. 

În revista „Izvorașul” (1919-1920) B. va publica 
cele dintâi articole despre folclor, domeniu care l-a 
atras în alte câteva rânduri, el fiind și editorul unui 
florilegiu din lirica populară, Cântece de dragoste din 
toate ţinuturile locuite de români, apărut în 1924. La 
„Cele trei Crișuri” a trimis (1930-1934) informaţii 
despre viaţa literară bucureșteană. În general, critica 
lui este una de recomandare. Aproape un deceniu, 
în „Adevărul literar și artistic”, a publicat numeroase 
recenzii la cărţi românești și străine. Discuta despre 
Henrik Ibsen, August Strindberg, Julien Benda, 
Paul Morand, Rabindranath Tagore ș.a., oferind 
informaţii conștiincioase. Într-o manieră aproape 
impersonală scria despre Constantin Kirițescu, Gh. 
Brăescu, George Mihail Zamfirescu, lon Agârbiceanu, 
Perpessicius, Aron Cotruș; despre Tudor Mușatescu, 
A. Dominic, Mihail Drumeș, D. Gherghinescu-Vania 
formula observaţii pertinente. Prefera proza și, cu 
toate că pentru poezie avea o receptivitate îngustă, 
nu a ezitat să-și spună părerile despre Tudor Arghezi 
(„oribil”), Ion Barbu („halucinaţii”) și Lucian Blaga 
(„absenţa fiorului poetic”). Cu timpul, renunţă la 
critică și se îndreaptă către explorarea unor zone 
mai puţin studiate sau chiar necunoscute din istoria 
literaturii române, vădindu-și formaţia pozitivistă 
și înclinațiile filologice. S-a încercat și în investigaţii 
mai pretenţioase, care presupuneau disocieri subtile; 
astfel, Horaţiu în literatura română („Convorbiri 
literare”, 1939) cercetează influenţele „de suprafaţă” 
şi cele „de adâncime” ale scriitorului latin asupra 

lui D. Bolintineanu, A.l. Odobescu și V. Alecsandri. 
Portretele pe care le-a făcut unor autori români 
mai vechi (Dimitrie Cantemir) sau mai noi (Andrei 
Șaguna, St. O. Iosif, Pompiliu Eliade, Ana Conta- 
Kembach, Emil Gârleanu, loan Paul) au impresio- 
nat cu deosebire prin informaţia densă, ireproșabilă 
pentru vremea când au fost alcătuite. Împreună cu 
]. Massoff a întocmit, în 1935, o istorie, sumară, a 
teatrului românesc. Descoperind colecţia revistei 
„Epoca literară” din 1896, face cunoscută colaborarea, 
ignorată până atunci, a lui I.L. Caragiale și îi înmănun- 
chează apoi articolele într-un volum (Pagini de proză 
necunoscută, 1936). Contribuţii documentare a adus 
și pentru lon Ghica sau pentru Petre Ispirescu. Cu totul 
deosebit este meritul lui în stabilirea textului romanu- 
lui Ciocoii vechi și noi, publicat în două ediţii (1931, 
1944), pentru ca în 1957 să editeze întreaga operă a lui 
Nicolae Filimon, retipărindu-i și proza scurtă, jurnalul 
de călătorie, cronicile literare și muzicale; ulterior a 
redactat notele și variantele la primul volum (apărut în 
1975) din seria Opere, îngrijită de Mircea Anghelescu. 
De altfel, B. a fost cel dintâi istoric literar care s-a 
ocupat îndeaproape și de biografia scriitorului, docu- 
mentaţia sa rămânând fundamentală. În ediţii de un 
bun nivel filologic, a mai îngrijit dramele istorice ale lui 
Alecsandri, opera lui Heliade-Rădulescu și scrierile lui 
Grigore Alexandrescu. În colaborare, a publicat bibli- 
ografii referitoare la scrierile lui N. Bălcescu, V. Pârvan, 
A.P Cehov sau la ecouri iberice și hispano-americane 
în România, precum și o culegere din glosele lui Barbu 
Lăzăreanu. Cea mai importantă contribuţie a lui B. 
este însă „descrierea bibliografică” a presei românești 
din perioada 1907-1918, cuprinsă în volumul al doilea 
din Publicaţiile periodice românești, elaborat în cola- 
borare cu Georgeta Răduică și Neonila Onofrei (1969). 
Este o lucrare indispensabilă cercetătorilor de istorie a 
culturii, așezată în descendența studiilor bibliografice 
elaborate de loan Bianu. 

SCRIERI: Teatrul românesc acum 0 sută de ani (în cola- 
borare cu I. Massoff), pref. Paul I. Prodan, București, 1935; 
Drama istorică în teatrul lui V Alecsandri, Craiova, 1937; 
Ioan Eliade-Rădulescu. Omul și opera, București, 1939; 
Nicolae Filimon, iniţiatorul romanului românesc, Bucu- 
rești, 1940; Activitatea folcloristică a lui Nicolae Filimon, 
București, 1941; Bibliografia scrierilor lui N. Bălcescu, în 
Articole și referate despre N. Bălcescu, București, 1953; Vasile 
Pârvan. Biobibliografie (în colaborare), București, 1957; 
Echos iberiques et hispano-americains en Roumanie (în 
colaborare), București, 1959; Tchekhov en Roumanie (în 
colaborare), București, 1960; Biblioteca Academiei Republi- 
cii Socialiste România. 1867-1967. Cartea centenarului (în 

colaborare), pref. Șerban Cioculescu, București, 1968; Publi- 
caţiile periodice românești, vol. Il (în colaborare cu Georgeta 
Răduică și Neonila Onofrei), București, 1969. Culegeri: 
Cântece de dragoste din toate ţinuturile locuite de români, 
Cluj, 1924. Ediţii: N. Filimon, Ciocoii vechi și noi, pref. edit., 
Craiova, 1931; ed. București, 1944, Nenorocirile unui slujni- 
car, pref. edit., București, 1933, Opere, I-II, pref. G. Ivașcu, 
București, 1957, Opere, I-II, introd. Mircea Anghelescu, 
București, 1975-1978 (în colaborare cu Mircea Anghe- 
lescu); I.L. Caragiale, Pagini de proză necunoscută, pref. 
edit., București, 1936; V. Alecsandri, Drame istorice, introd. 
edit., Craiova, 1937; [. Heliade-Rădulescu, Scrieri literare, 
introd. edit., Craiova, 1939, Scrieri politice, sociale și linguis- 
țice, Craiova, [1942]; Grigore Alexandrescu, Opere complete. 
Poezii și proză, București, [1940]; Barbu Lăzăreanu, Glose și 
comentarii de istoriografie literară, București, 1958 (în cola- 
borare cu Ion Crișan). 

Repere bibliografice: Al. A. Philippide, N. Filimon, 
„Ciocoii vechi și noi', ediţie îngrijită și comentată de G. 
Baiculescu, ALA, 1931, 545; Perpessicius, Opere, V, 92-96, 
TX, 215-219; Dan Smântânescu, N. Filimon. „Ciocoii vechi 
și noi”, „Epoca”, 1933, 1399; Dan Smântânescu, „Teatrul 
românesc acum o sută de ani”, RP 1934, 5007; Gh. Vrabie, 
„Ioan Eliade-Rădulescw”, G, 1939, 7; Perpessicius, Lecturi, 
302-308, 406-414; George Muntean, George Baiculescu, 
RL, 1972, 38; Theodorescu, Ist. bibl., passim; Bucur, Istori- 
ografia, 256-257; Dicţ. scriit. rom., |, 150-151. D.M. 


BAIDAN, Boris (22.X.1912, Vulcănești-Cahul -— 
4.V.1984, Chișinău), poet. Este fiul lui Emilian 
Baidan, învăţător. A urmat liceul la Ismail, apoi, 
între 1934 și 1939, Facultatea de Litere din Iași. Aici 
a făcut parte din cercul literar Noua Junime, condus 
de G. Călinescu. Profesor la Tighina, Chișinău și Jura 
(Râbnița) până în 1944, lucrează un timp ca asistent 
al lui Emil Petrovici la Universitatea din Cluj, unde 
obţine în 1945 titlul de doctor în științe filologice. 
Întors în Basarabia, în 1949 va fi deportat în Siberia. 
Eliberat abia în 1968, e angajat cercetător la Muzeul 
Republican de Literatură, apoi traducător la cotidi- 
anul „Chișinău”, redactor la Enciclopedia sovietică 
moldovenească. Pensionat în 1982, se sinucide după 
doi ani. B. a debutat cu versuri în 1932 la revista 
„Orientări” (Moinești), continuând să colaboreze la 
„Viaţa Basarabiei”, „Lumea”, „Bugeacul”, „Însemnări 
ieșene”, „Itinerar”, „Arhiva” ș.a. În 1940 și-a adunat 
poeziile în volumul Invitaţie la melancolie. 

Un lirism tensionat animă strofele lui B., înse- 
ninate numai de amintirea locurilor copilăriei, de 
„nălucirile visării”, melancolia sa fiind ușor intelec- 
tualizată, provocată și întreţinută de aluzii și iluzii 
livrești. „Întoarcerea în amintire” este unicul mijloc 


Dicţionarul general al literaturii române 512 


rodnic de spiritualizare a unei poezii care nu a ajuns 
să se lămurească și să se desprindă de abstracţiunile 
inculcate de lecturi. Anumite contribuţii de slavistică, 
răspândite în reviste, a adus B. prin punerea în circu- 
laţie, la noi, a unei traduceri și a unor interpretări refe- 
ritoare la poemul medieval Cuvânt despre oastea lui 
Igor, titlul propus de el fiind Cântarea oștirii lui Igor. 
SCRIERI: AJ. Papadopol-Calimah și „Cuvânt despre 
expediția lui Igor”, Iași, 1939; Invitaţie la melancolie, 
Chișinău, 1940. 

Repere bibliografice: Dragomir Petrescu, „Invitaţie la 
melancolie”, „Bugeacul”, 1939, 5-7; Cimpoi, Is. lit. Basarabia, 
144-145; Mănucă, Perspective, 42-46; Burlacu, Lit. rom. 
Basarabia, 214; Dicţ.Chișinău, 23-24; DanMănucă, Literatură, 
identitate și regionalism, laşi, 2012, 111-115. D.M. 


BAISKI, Dușan (11.]]l.1955, Sânnicolau Mare), 
prozator, poet, traducător. Este fiul Elenei Baiski (n. 
leftici) și al lui Ștefan Baiski, muncitori. Urmează 
școala generală la Cenad, apoi cursurile Școlii Profe- 
sionale Electromotor Timișoara (1970-1973), ale 
Școlii Populare de Artă din Timișoara (1971-1974); 
în 1979 va absolvi tot aici Liceul de Filologie-Istorie. 
Mai târziu va face studii la Open University Business 
School (Marea Britanie, 1998-1999) și la Information 
Technology College — ELINF (2006). În Timișoara a 
fost electrician la Întreprinderea de Aparate Electrice 
de Măsurat (1973-1991), redactor-șef la săptămânalul 
„Sindicatul bănățean” (1990), redactor-șef adjunct la 
săptămânalul „Mercur” (1990). A lucrat ca șef de secţie 
şi la săptămânalul timișorean de informaţie și divertis- 
ment „Agenda”. A debutat cu proză SF în „Forum stu- 
denţesc” (Timișoara, 1977), iar editorial cu volumul de 
proză scurtă Averse izolate (1984). Colaborează la mai 
multe publicaţii din ţară și de peste hotare: „Orizont”, 
„Paradox”, „Helikon”, „Knjizevni jivot, „Știință și 
tehnică”, „Renașterea bănăţeană”, „Realitatea bănă- 
ţeană”, „Banatske novine”, „Feedback, „Banat”, 
„Orient latin”, „Limișoara”, „Observator”, „Iribuna 
tineretului”, „Knjizevna re€”, „Stremljenja”, „agonia. 
TO”, „literra.ew” ș.a. 

Diversitatea preocupărilor lui B. se manifestă și 
în domeniul propriu-zis al literaturii. Autor al câtorva 
cărți de proză, publică în 1990 şi în 2007 poeme 
în limba sârbă, Ljubav medju senkama și Svada s 
mastilom. O piesă de teatru, Piaţa cu paiațe (1994), 
„comedie balcanică”, abordează, în registru parodic, 
problematica socială a tranziției postdecembriste. 
B. ilustrează, cu egală disponibilitate, specia poves- 
tirii fantastice și proza SE Îmbinând parabolicul și 


513 Dicţionarul general al literaturii române 


raportarea la circumstanţe controlabile, povestirile 
au un caracter destul de elaborat. Regimului aluziv al 
naraţiunii i se adaugă o reţea densă de simboluri, de 
gesturi și apariţii premonitorii, care conferă textelor o 
coerenţă întâlnită mai curând în cazul unor construc- 
ţii romanești. Unitare prin atmosfera crepusculară pe 
care o evocă, textele-parabolă din Luna și tramvaiul 5 
(1994) pot fi citite ca o utopie negativă. Drumul per- 
sonajelor spre un Enad încremenit într-un Ev Mediu 
decorativ este presărat de avertismente ce prefigu- 
rează sfârșitul unei civilizaţii, încheierea unui ciclu al 
istoriei. O atmosferă ireală, neliniștitoare, un univers 
în care timpul se dilată ori este de-a dreptul abolit 
conservă cel mult o umanitate lipsită de liber arbitru, 
care asistă, impasibilă ori neputincioasă, la repetarea 
la infinit a acelorași evenimente și întâmplări tragice. 
Cuo anume insistenţă asupra pitorescului lumii rurale 
(personaje, limbaj, tramă epică), cele treisprezece 
povestiri din volumul Păsări pătrate pe cerul de apus 
(2006) mizează mai puţin pe efectul scos din plasarea 
protagoniștilor în situaţii limită, cât pe insinuarea 
fantasticului în derularea unor evenimente banale. 
Structuri dilematice ori pur și simplu trăind stări de 
conștiință confuze, personajele iau act de existența 
unei ordini onirice, a unei lumi „a misterului, a deri- 
zoriului, a absurdului, a irealităţii din spatele a ceea ce 
numim, în general, și fals, realitate”. B. a tradus câţiva 
mari scriitori de limbă sârbă din secolul al XX-lea 
(Milos Crnjanski, Vuk Draskovic ş.a.), precum și, prin 
intermediul unor versiuni în sârbă, poeţi și prozatori 
chinezi contemporani. 

SCRIERI: Averse izolate, Timișoara,1984; Radiografia unui 
caz banal, Timișoara, 1988; Luna și tramvaiul 5, Timișoara, 
1994; Piaţa cu paiaţe, Timișoara, 1994; Război pe internet, 
Timișoara, 2004; Păsări pătrate pe cerul de apus, Timişoara, 
2006; Cenad, pur și simplu, Timișoara, 2009; Cenad. Studii 
monografice, Timișoara, 2012. Traduceri: Milos Crnjan- 
ski, Migraţiile, Timișoara, 1991 (în colaborare cu Octavia 
Nedelcu); Chang Shiang Hua, Mătase și vin fiert, Timi- 
șoara, 1994, Lacrima: Orient și Occident, Timișoara, 2000; 
Vuk Draskovic, Cuţitul, Timișoara, 1995, Consulul rus, 
Timișoara, 2005; Dragan Dragojlovic, Cartea iubirii, Timi- 
șoara, 1996 (în colaborare cu Blagoe Ciobotin), Invocarea 
lui Dumnezeu, Timișoara, 2011 (în colaborare cu Blagoe 
Ciobotin); Antologie de poezie chineză contemporană, îngr. 
Zhang Xianghua și Radoslav Pusic, Timișoara, 1996. 
Repere bibliografice: Mircea Iorgulescu, Existenţa și 
procedeele, RL, 1989, 29; Ioan Holban, „Radiografia unui 
caz banal”, CL, 1989, 4; Miomir Todorov, „Radiografia 
unui caz banal”, „Banatske novine”, 1989, 1; Mandics 
Gyorgy, „Radiografia unui caz banal”, „Szabad-szo”, 


Baiulescu 


1989, 6; Maria Genescu, Drumul spre Enad, RL, 1994, 9; 
Octavian Soviany, Istorii insolite, CNT, 1994, 41; Dicţ. 
Banat, 66-68; Ivo Muncian, Scriitori sârbi din România, 
Timișoara, 2006, 213; Eugen Dorcescu, Dușan Baiski și 
realismul oniric, „Banat”, 2008, 7. L.A. 


BAIULESCU, Maria (21.VIII.1860, Brașov — 24.VI.1941, 
Brașov), poetă, traducătoare. Este fiica Elenei și a 
lui Bartolomeiu Baiulescu, protopop. Face primele 
clase în urbea natală, la o școală în limba română, la 
un liceu german, precum și la un institut francez de 
domnișoare, continuând să se pregătească în par- 
ticular. Președintă, din 1906, a Reuniunii Femeilor 
Române din Brașov, B. - pe atunci directoare a 
Școlii Industriale - nu-și cruţă eforturile pentru 
crearea Uniunii Femeilor Române din Ardeal, a 
cărei lideră este până în 1935, iar apoi „prezidentă 
de onoare”. Președintă a secţiei feminine a Astrei, 
vede în săteancă și în orășeancă o chezășie a renaș- 
terii morale. Cu traduceri, versuri, proză a colaborat 
la „Iribuna”, „Universul literar”, „Vatra”, „Dreptatea”, 
„Epoca, „Familia”, „Gazeta femeii” ș.a. 

Ca scriitoare, profilul acestei feministe cu suflet 
caritabil rămâne indistinct. B. a debutat, sub pseu- 
donimul gingaș Sulfina, în „Meseriașul român”, cu 
traduceri din literatura germană și franceză. Scrierile 
literare, publicate mai întâi în reviste și ziare, le va 
strânge în volumele Note și impresiuni (1896) și Extaz 
(1908), de ambițioasă paletă: eglogă, doină „în formă 
poporană”, sonet, nocturnă, pastorală, romanţă, 
aubadă, barcarolă, sonată, baladă, elegie. Deși atentă 
la melodicitatea frazării, B. nu se prea întâlnește, în 
stihurile ei, cu lirismul. E sinceră, dar fadă, sensibilă, 
cadenţându-și însă extazele în debitări sălcii. Abia 
în „peisagii”, unde figuraţia mitologică e conturată 
cu o anume graţie, și în versurile de palpit amoros 
ea accede, ici-colo, la expresivitate. În proză cultivă 
o manieră în care, printre „reflexiuni” poetice și alte 
simţitoare „reverii”, se înfiripă și o simbolistică a 
anotimpurilor. Însemnările de călătorie, presărate 
cu semne de exclamaţie, denotă curiozitate pentru 
latura etnografică a locurilor vizitate. Jucate de soci- 
etăţile de diletanţi, în regia autoarei, câteva compu- 
neri dramatice amalgamează însăilări proprii (printre 
care Vacanţii, 1903) și localizări (după Juin și Flers, 
Marc Michel și Eugene Labiche). Ca traducătoare, B. 
face o figură onorabilă. A tradus, nu fără iscusinţă, din 
Saltîkov-Șcedrin, Louis de Meurville, H. Bernstein, 
Ferdinand Freiligrath, Friedrich Schiller, Hermann 

Sudermann, Shakespeare, Goethe ș.a., multe transpu- 
neri rămânând în pagini de gazetă. 

SCRIERI: Note și impresiuni, Craiova, 1896; Vacanţii, 
Brașov, 1903; Extaz, București, 1908; Corespondenţă, 
îngr. și introd. Ruxandra Moașa Nazare, București, 
2001. Traduceri: Marc Michel, Eugene Labiche, Un om 
buclucaș, Braşov, 1898; Juin și Flerx, Idil la ţară, Brașov, 
1898; Goethe, Hermann și Dorothea, Brașov, 1911. 
Repere bibliografice: Cornel, Figuri, I, 149; lon Gherghel, 
Goethe în literatura română, |, București, 1931, 43, 79, 
117-119; Cărturari brașoveni, 22-23; Elena Dunăreanu, 
Personalităţi feminine, Sibiu, 1975, 11-13; Florin Faifer, 
Feminista, CL, 1998, 1; Eugenia Crișan, Maria Baiulescu, 
singura femeie colaboratoare la „Enciclopedia română”, 
T, 2004, 9-10. F.F. 


BALABAN, Mircea E. (13.XI[1.1905, București -— 
1.VIII.1971, București), poet, prozator, traducător. 
Dintre părinţi, Virginia (n. Mănciulescu) și inginerul 
Emil Balaban, director general al Poștelor și director al 
Școlii Politehnice, mama lui B. manifestase înclinații 
artistice, fiind absolventă a Conservatorului de Muzică 
şi Artă Dramatică din București. După clasele primare, 
făcute acasă (cu examene la școala „Clemenţa”), el 
urmează clasa întâi de liceu la Iași, familia alegând, 
din cauza războiului, soluţia plecării în refugiu. La 
revenirea în București, este înmatriculat la Liceul 
„Gh. Lazăr”. Încă elev, se înscrie la Conservator, la 
clasa Mariei Filotti. Odată cu încheierea primului an, 
își ia bacalaureatul, iar la sfârșitul celui de-al doilea 
obţine un angajament la Teatrul Mic. În 1927, punând 
punct uceniciei bucureștene, pleacă la Paris, unde va 
rămâne opt ani, răstimp în care obţine, în 1934, licenţa 
în litere și filosofie la Sorbona. Viaţa lui de actor pare 
să înceapă sub bune auspicii. Este primit să studieze, 
fiind curând și angajat la Thââtre de lAtelier al lui 
Charles Dullin, apoi la Thââtre Porte Saint-Martin; a 
mai jucat mici roluri, sub direcţia lui Louis Jouvet, și 
la Theâtre Maturins, în trupa lui Georges Pito&tf. Dar, 
întors în ţară, pe B. nu-l așteaptă decât o carieră mai 
curând modestă de interpret, îndeosebi în comedie, la 
Teatrul Naţional din București, Teatrul Nostru, Teatrul 
Municipal, Teatrul de Comedie, Teatrul Modern, ca și 
la teatrele naţionale din Craiova și Cluj. A figurat, cu 
prezenţe episodice, în distribuţia unor filme. 

Este, poate, și o nevoie de compensație în râvna 
lui B. de a scrie versuri — dorinţa de a-și pune în relief 
vocea lirică, alta decât aceea de pe scenă sau de la 
teatrul radiofonic. Meloman - compune poemul 
în proză Năluca ascultând un cvartet de Claude 
Debussy —, el caută să imprime poemelor lui, lucrate 

într-o tehnică impresionistă, o anume muzicalitate. 
O calitate, inventivitatea imagistică, elaboraţie a unui 
diletant preţios, se transformă în contrariul ei, câtă 
vreme versul pletoric e pândit mereu de facilitate. În 
„Revue roumaine” (1964-1971) B. a publicat tălmăciri 
în franceză ale unor scrieri (în versuri sau în proză) 
aparţinând lui Al. Macedonski, Ion Pillat, Lucian 
Blaga, V. Voiculescu, Mihai Codreanu, G. Călinescu, 
Eugen Jebeleanu, Nicolae Labiș, Nichita Stănescu 
ș.a. În 1970 și 1971 înregistrează versiunea proprie, 
în limba franceză, a douăzeci și cinci de poeme 
(Po6sie roumaine du XX-eme siecle — Tudor Arghezi, 
G. Topîrceanu, V. Voiculescu, Ion Pillat, Adrian Maniu) 
pe un disc, apărut în 1974. Așa cum în 1947, pentru 
turneul Teatrului Alhambra în Liban și Egipt, tradu- 
sese libretul operetei Țara surâsului de Franz Lehâr, 
în 1965, cu prilejul deplasării Teatrului de Comedie în 
Franţa, face același lucru cu piesele Umbra de Evgheni 
Șvarţ și Mușchetarii Măgăriei sale de lon Lucian. O 
dramatizare după Jules Verne, O iarnă printre ghețari, 
a fost transmisă la Radio București. În manuscris, 
în afara unor tălmăciri de versuri, din românește în 
franţuzește (de la V. Alecsandri la Tiberiu Utan) și din 
franţuzește în românește (de la Paul Verlaine la Paul 
Fort), a lăsat mai multe texte dramatice, câteva dra- 
matizări și două piese scrise în limba franceză; de 
asemenea, un scenariu cinematografic. Memoriile 
lui, rămase — cu mici excepţii (câteva pagini au apărut 
în presă în 1996) —în manuscris, poartă titlul 46 de ani 
de teatru. Câteva poeme alcătuite în franceză susțin 
partea sentimentală a romanului Al treilea (1943). Un 
„debut remarcabil”, potrivit aprecierii lui Pompiliu 
Constantinescu, impresiile lui Perpessicius fiind și 
ele mai mult decât favorabile. Pe urzeala unei povești 
de dragoste (Irene și Jacques visează o iubire care să 
poarte „accentul veșniciei”), B., ambițios în intenţiile 
lui, urmărește să dezvolte tema destinului, eternul „al 
treilea”, care sfărâmă iluziile și proiectele a doi logod- 
nici aflaţi în pragul vieţii. Jacques, student în sculptură 
și arhitectură la Paris, este victima unei eredităţi încăr- 
cate, care nu va întârzia să răbufnească. Ciclotimic, 
trecând ușor de la veselie la tristeţe, el suferă de „exci- 
tație maniacă”; iar „deraierea” lui e prevestită de unele 
comportări ciudate. Va sfârși ca un „strigoi”, într-un 
ospiciu, modelând din zăpadă - simbol lejer - o 
statuie. Detaliile morbide abat romanul în sfera pato- 
logiei, speculată într-o anecdotică insistentă, ce dă în 
vileag lecturile predilecte ale prozatorului. Tentat de 
analiza psihologică, el nu-și reprimă deloc, în pasajele 
descriptive, gustul pentru metafora susceptibilă să 

împânzească liric o naraţiune care, urmând acest 
făgaș, se diluează treptat. 

SCRIERI: A! treilea, București, [1943]. 

Repere bibliografice: Al. R. [Al. Raicu], Mircea E. Balaban, 
„Studio Teatrul Naţional”, 1943-1944, februarie-martie; 
Pompiliu Constantinescu, „AJ treilea”, VRA, 1944, 734; 
Perpessicius, Opere, XI, 33-35; Ion Biberi, „AJ treilea”, 
„Democraţia”, 1945, 31; Camil Petrescu, Mircea Balaban, 
„Fapta”, 1946, 642; Piru, Panorama, 370; Massoff, Tearr. 
rom., VII-VIII, passim; Florin Faifer, Comediantul, CL, 
2001, 7. F.F. 


BALACCIU MATEI, Jana (21.[V.1947, Gogoșari, ]. 
Giurgiu), editoare, traducătoare. Este fiica Eugeniei 
(n. Dincă) și a lui Leonida Balacciu, funcționar. 
Urmează la Giurgiu Școala Medie nr. 1 (absolvită în 
1965), apoi Facultatea de Limba și Literatura Română 
a Universității din București (1965-1970), de la termi- 
narea căreia va fi redactor la Editura Enciclopedică 
Română (devenită în 1975 Editura Științifică și 
Enciclopedică), apoi cercetător la Institutul de 
Lingvistică din București (1979-2004), unde își va 
susține, în 2000, doctoratul în filologie romanică. 
Debutează în revista „Limba română”, în 1980, și 
mai colaborează cu traduceri și articole la „Studii 
și cercetări lingvistice”, „România literară”, „Poesis”, 
„Barcelona metropolis” ș.a. În 1976 îi apare prima 
carte, antologia Calistrat Hogaș interpretat de... În 
cadrul Institutului de Lingvistică participă, în calitate 
de coautoare, la proiecte lexicografice concretizate 
în lucrări de referință: Enciclopedia limbilor roma- 
nice (1989; Premiul „Limotei Cipariu” al Academiei 
Române), Enciclopedia limbii române (2001), am- 
bele coordonate de Marius Sala, Dictionnaire des 
emprunts latins dans les langues romanes, în coordo- 
narea Sandei Rheinheimer Rîpeanu (2004; Premiul 
„Timotei Cipariu” al Academiei Române), Dicţionarul 
ortografic, ortoepic și morfologic al limbii române, edi- 
ţia a doua, revizuită și adăugită, coordonată de loana 
Vintilă-Rădulescu (2005). A mai elaborat, în colaborare 
cu Rodica Chiriacescu, Dicţionar de lingviști și filologi 
români (1978). La Editura Meronia inițiază, în 1998, 
colecția „Biblioteca de cultură catalană”. Este mem- 
bră la Associaci6 Internacional de Llengua i Literatura 
Catalanes (din 2004). A fost distinsă, la Barcelona, cu 
premiile „Creu Sant Jordi” (2003), acordat de Guvernul 
Cataloniei, „Joan Cendr6s” (2005), al societății de pro- 
movare a culturii catalane Omnium Cultural, și „Josep 
Maria Batista i Roca” (2008), atribuit de Institut de 

Projeccio Exterior de la Cultura Catalana. A semnat și 
Jana Balacciu, Jana Matei. 

Realizarea programatică de traduceri din lite- 
ratura și cultura catalană, pe care o inițiază B.M., 
acoperă un teritoriu prea puţin cunoscut în ţara 
noastră. Tălmăcind texte importante, pe o amplă des- 
chidere temporală, de la Ramân Llull (Raimundus 
Lullus), părintele literelor catalane, la prozatoarea de 
notorietate europeană Merc6 Rodoreda și la scriitori 
de astăzi, ea se sprijină pe o experiență lingvistică 
deloc obișnuită, acumulată în decenii de cercetare. 
Diticultăţile asumate, în cazul lui Ram6n Llull, țin nu 
numai de nevoia înțelegerii originalității gândirii sale 
în epocă, ci și de transpunerea adecvată a caracteristi- 
cilor textului (narativ, logic-argumentativ, mistico-po- 
ematic), atât în Cartea păgânului și a celor trei înţe- 
lepți (cu un final tolerant, reluat peste timp de Lessing 
în Nathan Înțeleptul, cât şi în primul, pare-se, bildun- 
gsroman utopic european, Blanquerna. În ceea ce 
privește literatura modernă și contemporană, scopul 
urmărit a fost acela de a asigura echilibrul gingaș între 
echivalările referenţiale, spre a nu „trăda” contextul, 
și recrearea, pe cât posibil, a emoțţiei estetice a origi- 
nalului. Într-o excelentă limbă românească, cu un 
acut simţ artistic, B.M. transpune strategiile narative 
moderne la care recurge Merce Rodoreda, reușind să 
reconstituie atât monologul interior, care înglobează 
descrieri, reflecţii, dialoguri într-o viziune aproape 
filmică, al protagonistei din Piața Diamantului, cât 
și perspectivele diferenţiate, adesea contradictorii, 
din care se încheagă saga de familie a trei generații 
din Oglinda spartă. Cu aceeași implicare, izbutește, 
de pildă, recuperarea planurilor spaţio-temporale în 
țesătura complicată a romanului Vocile lui Pamano al 
prozatorului contemporan Jaume Cabre, de rafinată 
disponibilitate narativă, la limita între suspans polițist 
și frescă istorică, scris într-un limbaj nuanţat, bogat, 
pe alocuri postmodern. Traducătoarea a încercat, de 
asemenea, să prindă timbrul liric specific al câtorva 
poeţi catalani. 

Antologii: Calistrat Hogaș interpretat de..., pref. edit., 
București, 1976. Traduceri: Merc6 Rodoreda, Piaţa Dia- 
mantului, pref. trad., București, 1995 (în colaborare cu 
Xavier Montoliu), Oglinda spartă, pref. trad., București, 
2000, Licăr de lună. Antologie de proză scurtă, pref. Fina 
Llorca Antolin, București, 2003 (în colaborare cu Xavier 
Montoliu); Miquel Llor, Laura în orașul sfinţilor, pref. 
Iolanda Pelegri, București, 2001; Blai Bonet, Marea, pref. 
Juan M. Ribeira Llops, București, 2002; Jaume Cabr6, 
Excelenţă, București, 2002, Umbra eunucului, postfață 

Elisabeta Lăsconi, București, 2004, Vocile lui Pamano, 
pref. Marta Nadal, București, 2008; Pere Calders, Mâine în 
zori, la trei. Antologie de proză scurtă, pref. trad., București, 
2003; Carme Riera, Departe, în zarea albastră, București, 
2003, Cealaltă jumătate a sufletului, pret. trad., București, 
2005; Carles Duarte, Ordit de llum — În urzeala lumii, ed. 
bilingvă, pref. Susanna Rafart, București, 2006; Ramon 
Solsona, Cimitir de buzunar, pref. Lavinia Coman, Bucu- 
rești 2006 (în colaborare cu Lavinia Coman); Armand Puigi 
Tărrech, Iisus — un profil biografic, pret. Episcopul Sofronie, 
București, 2006; Miquel Angel Riera, Insula Flaubert, pref. 
Sebastiă Perell6, București, 2007; Ram6n Llull, Cartea 
păgânului și a celor trei înţelepţi, pref. Armand Puig i 
Tărrech, București, 2010, Blanquerna, pref. Joan Santa- 
nach i Sufiol, București, 2011; Monserrat Abell6, Impulsul 
sângelui, pref. Oriol Izquierdo, București, 2010 (în colabo- 
rare cu Xavier Montoliu); Maria Merce Margal, Antologie 
poetică, pref. Fina Llorca Antolin, București, 2012. 


Repere bibliografice: Elisabeta Lăsconi [Interviu cu 
Jana Balacciu Matei], ALA, 2003, 667; Mihai Zamfir, 
Legendarul război, RL, 2003, 51-52; Rodica Zafiu, DOOM 
2, RL, 2005, 23; Xavier Montoliu, Literatura romanesa i 
literatura catalana: quan el desafiament es diu traducci6, 
„Quaderns. Revista de traducci6”, 2008, 15; Grete Tartler, 
G.Dn. 


Un dialog medieval între culturi, RL, 2011, 41. 


BALACI, Alexandru 
(12.VI.1916, Aurora, j. 
Mehedinţi — 7.111.2002, 
București), italienist, 
traducător, poet. 


Este fiul Mariei (n. Păvălan) și al lui Constantin Balaci, 
subofițer. Termină Colegiul Naţional „Carol I” la 
Craiova, apoi urmează Facultatea de Litere și Filosofie 
la Universitatea din București (1934-1938), speciali- 
zându-se în limba și literatura italiană. Încă elev, 
debutează la publicaţia craioveană „Înmuguriri” în 
1933, iar ca student, intră în cercul revistei „Cadran”. 
Custode al Bibliotecii Seminarului de italiană, între 
1941 și 1945 e în armată, participând la război. În 1943 
își susţine teza de doctorat, Giovanni Pascoli nel neo- 
classicismo italiano (publicată în 1944), iar din 1947 
îmbrățișează cariera didactică, mai întâi la Academia 
de Studii Economice, apoi la Universitatea din 
București, unde ocupă funcții pedagogice și de 

conducere: profesor doctor docent, șef al Catedrei de 
limbi și literaturi romanice (din 1958), decan la 
Facultatea de Filologie (1960-1962), prorector (1962- 
1965). Întrerupte în intervalul 1970-1974, când funcţi- 
onează ca director la Accademia di Romania de la 
Roma, îndatoririle sale didactice sunt dublate de mul- 
tiple activităţi științifice și socioculturale: vicepreșe- 
dinte al Comitetului de Stat pentru Cultură și Artă 
(1965-1969), secretar general al Comisiei Naţionale 
pentru UNESCO (1965-1972), președinte al Asociaţiei 
Române pentru Naţiunile Unite (1974-1990), mem- 
bru în Comitetul Executiv al Federaţiei Mondiale pen- 
tru Naţiunile Unite, vicepreședinte al Uniunii 
Scriitorilor (1981-1990), deputat în Marea Adunare 
Naţională (1980-1989) ș.a. Participă la conducerea 
revistelor „Studii de literatură universală”, „Secolul 20”, 
„Caiete critice”, „Viaţa românească” ș.a. Coordonează 
lucrări lexicografice de amploare (Dicţionar italian-— 
român în mai multe ediţii). În 1965 este ales membru 
corespondent al Academiei, titularizat în 1994. Este 
distins cu Premiul Învăţământului pentru activitate 
ştiinţifică (1964), Premiul Asociaţiei Scriitorilor din 
București (1974), Premiul Special al Uniunii Scrii- 
torilor (1986). Instituţii de cultură italiene îi acordă 
numeroase distincţii, printre care premiile Tor 
Margana (1971), Etna Taormina (1974) și Circe 
Sabaudia (1983), titlul de Comandor al Ordinului 
Meritul Republicii Italiene (1966), Marele Cordon al 
Ordinului Phânix (Grecia, 1966), iar din partea statu- 
lui român a primit ordinele „23 August”, Steaua RPR, 
Steaua RSR, Meritul Cultural ș.a. A fost, din 1993, pre- 
şedinte de onoare al Asociaţiei Culturale 
România-ltalia. 

Primele două monografii ale lui B., Giovanni 
Pascoli în neoclasicismul italian şi Giosue Carducci 
(1947), prefigurau deja direcţia fundamentală a pre- 
ocupărilor — istoria literaturii italiene. La intervale 
relativ scurte, publică apoi, între 1958 și 1968, patru 
volume sub titlul Studii italiene. Problematica diversă 
și personalităţile avute în vedere acoperă evoluţia lite- 
raturii italiene de la Dante până în vremea noastră. 
Pentru decriptarea sensurilor operei, B. folosește 
predilect demersul impresionist și pe cel al criticii 
istoriste, la care se adaugă, în formularea judecăților 
estetice, și alte metode critice, cele sociopsiho-biogra- 
fice, printre altele. Stilul nu evită metafora temperată, 
atestând implicarea uneori puternică, dominantă 
chiar, a emoţionalităţii, turnată însă mai totdeauna 
în expresii calme. B. tinde frecvent spre cuprinderea 
monografică, modalitate de studiu cu largi posibilități 

analitico-explicative, demonstrând preferința sta- 
tornică pentru imaginea unei personalităţi repre- 
zentative, și numai implicit a unui aspect tematist, 
a unui curent sau a unei epoci. Monografiile punc- 
tează momente de rezonanţă universală în evoluţia 
literelor italiene. Precedate mai totdeauna de inves- 
tigaţii parțiale, publicate în revistele de specialitate 
sau în Studii italiene, ele conţin împliniri nuanţate 
față de cercetările anterioare, exegetul străduin- 
du-se de fiecare dată să pătrundă în esenţa operei 
pentru a-i desluși sensurile durabile și consonan- 
țele contemporane specifice. Criteriile de apreciere 
se identifică aproape cu dezideratele exprimate de 
Dante în Divina Comedie: poetul a fost ales să spună 
adevărul în chip nonconformist, opera este repre- 
zentarea integrală a vieţii, iar la făurirea ei participă 
cerul și pământul, altfel spus, realitatea și fantezia 
poetică. Istoricul literar se îndreaptă spre creatorii de 
prim rang. Marilor precursori ai Renașterii italiene 
le consacră câte un volum: Dante Alighieri (1966), 
Francesco Petrarca (1968) și Giovanni Boccaccio 
(1976), evidențiind contribuţia fiecăruia la cultura 
umanităţii. Opera dantescă este plasată în contex- 
tul ascensiunii „stării a treia”, Petrarca reprezintă 
prima conștiință de sine a lumii moderne, conștiință 

scindată între stereotipurile a două culturi, clericală și 
laică, în vreme ce Boccaccio e socotit al doilea mare 
umanist italian. Urmează câteva monografii despre 
scriitorii renascentiști, mai întâi Niccolo Machiavelli 
(1969), comentat pozitiv până și în machiavelismul 
înţeles ca doctrină, și apoi Lodovico Ariosto (1974) — 
o adevărată sinteză a Renașterii literare. Lor li se va 
adăuga Torquato Tasso (1982). Tinzând să acopere 
toate epocile și curentele importante, interesul cer- 
cetătorului stăruie mai îndelung, cu un scurt popas 
în secolul Luminilor cu Vitrorio Alfieri (1989), asupra 
romantismului, monografiile Giacomo  Leopardi 
(1972) și Alessandro Manzoni (1974) circumscriind 
două din personalitățile proeminente ale curentului. 
Spirit magnific, etern agitat, romantic lucid, Leopardi 
este întrecut — crede B. — de Manzoni prin experienţa 
trăirii pe întregul arc risorgimental și printr-o concep- 
ţie constructivă a vieţii. Intelectual sensibil, de vastă 
cultură, exegetul își sprijină afirmaţiile pe apropi- 
eri comparative, fertile în sugestii, cu aria altor mari 
literaturi, operând diferențieri și ierarhizări valorice 
în cazuri nu o dată complexe. Estetica dificilă a lui 
Ugo Foscolo, de pildă, este fixată între romantism și 
neoclasicism, revigorarea poeticilor antice înglobân- 
du-i nuanţat pe Carducci și pe Pascoli, cel din urmă 

decadentist prin excelenţă. Ordonate cronologic, 
studiile monografice sunt scrise într-un stil cu acuzate 
valenţe poematice, agreând frecvent paradoxul. Fibra 
lirică a autorului vibrează profund la stimulii operei, 
dar formaţia clasicistă temperează expresia verbală. 
Expunerea avansează calm pe spaţiul întins al ana- 
lizelor, coagulându-se uneori în pledoarii strânse, 
dirijate lucid spre finalitatea demonstraţiei de idei. 
Rare interogaţii aparent patetice și afirmaţii aproape 
sentenţioase indică un retorism strunit. Totul capătă 
culoare și relief, întreţesând biografia scriitorului cu 
contextul istoric, ocazie de a reconstitui convingător 
împrejurări istorice, destinul unor idei și al oameni- 
lor. Spațiile dintre marile personalități, mai puţin ori 
deloc reprezentate, sunt investigate în Studii italiene. 
Aproape că nu există problemă, scriitor sau operă mai 
importantă care să nu fi intrat în câmpul atenţiei lui 
B. De la școala siciliană la literatura Italiei contempo- 
rane, istoricul literar parcurge o arie întinsă, punctând 
contribuţiile de referință. Unele probleme vor fi 
reluate și în Studii și note literare (1979). Se retace astfel 
întreaga devenire a literaturii italiene, din perspectiva 
unei estetici constant realiste. Dispunerea acestui 
material polimorf într-o curgere temporal coerentă, 
în scopul elaborării unei panorame, este anunţată de 
cele două volume din Storia della letteratura italiana 
(1962), mijlocită și de Sinteze umaniste (1984). Poeziile 
din placheta de debut, Dolores (1941), juvenile notații 
sentimentale, ori impresiile de călătorie din Jurnal 
italian (973) şi, mai apoi, din Itinerare paralele 
(1981), impregnate și stilistic de măreţia copleșitoare a 
istoriei, culturii și geologiei traseelor parcurse, indică 
înclinații complementare. Traducerile (unele în cola- 
borare cu soţia sa, Anca Balaci) și intervenţiile publi- 
cistice completează activitatea italienistului. 

SCRIERI: Dolores, București, 1941; Giovanni Pascoli în neo- 
clasicismul italian, București, 1944; Giosue Carducci, Bucu- 
rești, 1947; Studii italiene, I-IV, Bucureşti, 1958-1968; Storia 
della letteratura italiana, I-II, București, 1962; Dante Ali- 
ghieri, București, 1966; Francesco Petrarca, București, 1968; 
Niccolo Machiavelli, București, 1969; Giacomo Leopardi, 
București, 1972; Jurnal italian, București, 1973; Lodovico 
Ariosto, contemporanul nostru, Bucureşti, 1974; Alessan- 
dro Manzoni (Monografia unei vieţi și a unei capodopere), 
București, 1974; Giovanni Boccaccio, București, 1976; Ugo 
Foscolo, București, 1978; Studii și note literare, Bucureşti, 
1979; Mantegna, București, 1980; Itinerare paralele, Bucu- 
rești, 1981; Tiepolo, București, 1982; Torquato Tasso, Bucu- 
rești, 1982; Sinteze umaniste, București, 1984; Luigi Piran- 
dello, București, 1986; În fluxul spiritualității, București, 
1987; Vittorio Alfieri, București, 1989; Pictori venețieni în 

secolul al XVII-lea, București, 1998. Ediţii: Dante Aligieri, 
Divina Comedie, I-III, tr. George Coșbuc, introd. edit., 1954- 
1957; Divina Comedie, I-III, tr. Eta Boeriu, introd. edit., 
București, 1982. Traduceri: Moliere, Preţioasele ridicole, în 
Moliere, Opere, I, îngr. şi pref. N.N. Condeescu și Valentin 
Lipatti, București, 1955; Silvio Micheli, Adevărul, București, 
1955; Vasco Pratolini, Metello, pref. trad., București, 1957; 
Alessandro Manzoni, Logodnicii, Bucureşti, 1961; Giuseppe 
Ungaretti, Poezii, București, 1963 (în colaborare cu M.R. 
Paraschivescu), Carnetul bătrânului, București, 1981; Luigi 
Pirandello, Șalul negru, București, 1966; Goffredo Parise, 
Crematoriul din Viena, București, 1973; Paolo Monelli, O 
aventură în secolul întâi, LII, București, 1977 (în colaborare 
cu Anca Balaci); Renato Pestriniero, Cuibul de dincolo de 
umbră, București, 1993 (în colaborare cu Anca Balaci); Anna 
Rinonapoli, Cavalerii lui Tau, București, 1993 (în colaborare 
cu Anca Balaci). 

Repere bibliografice: Perpessicius, Opere, IX, 301-303; 
Mincu, Critice, II, 259-262; Michaela Șchiopu, „Alessandro 
Manzoni”, „Synthesis”, 1974, 1; Piru, Reflexe, 49-54; Andreea 
Roman, Afinităţile și opțiunile unui italienist, SXX, 1977, 6; 
Dan Grigorescu, Giuseppe Ungaretti, „Carnetul bătrânului”, 
CNT, 1981,29; Felea, Prezenţa, 145-149;lerunca, Dimpotrivă, 
177-181; Dic. scriit. rom., |, 151-154; Velea, Universaliști, 
100-108; Marin Mincu, Un aristocrat, LCR 2002, 11; Mihai 
Zamfir, Balaci, RL, 2002, 12; Simion, Fragmente, V, 121-122; 
Florea Firan, Alexandru Balaci, „Scrisul românesc”, 2009, 
9; Un secol de italienistică la București, vol. II: O catedră 
centenară, coordonatori Doina Condrea Derer și Hanibal 
Stănciulescu, Bucureşti, 2011, 183-198. S.V. 


BALACI, Anca 
(14.11.1932, București), 
prozatoare, 
traducătoare. 


Este fiica Mariei (n. Paraipan) și a lui Minodor 
Udișteanu, avocat. A absolvit Facultatea de Filologie, 
secţia limbi clasice, a Universităţii din București 
(1954). A fost profesoară la Academia Militară (1954- 
1957), redactor și șef de secţie la Editura Științifică 
(1954-1969), asistentă la Catedra de filologie clasică a 
Universităţii din București (1965-1967). Este membră 
a Academiei Internaţionale de Propagandă Culturală 
de la Roma. A debutat în 1961 ca traducătoare, 
domeniu în care s-a afirmat de-a lungul anilor prin 

numeroase transpuneri din limbile franceză și 
italiană, multe sub numele Anca Udișteanu, iar câteva 
realizate în colaborare cu soţul său, Alexandru Balaci. 

În 1965B. publică Micdicţionar de mitologie greacă 
și latină, volum apărut în ediții succesive, gândit ca 
lucrare de popularizare, cu informaţii concentrate. În 
acest scop, autoarea a efectuat o selecţie în multitudi- 
nea de variante ale unor legende și mituri, prezentân- 
du-le pe cele mai cunoscute, într-o concepţie unitară, 
cu trimiteri eficiente de la un articol la altul. Bună 
cunoscătoare a lumii antice, scrie și câteva volume 
de povestiri mitologice și evocări istorice. Pygmalion 
(1969), Povestiri de pe Mediterana (1976), Urechile lui 
Midas (979) și Clelia (1983) reunesc într-o viziune 
epică personală secvenţe esenţiale ale mitologiei sau 
momente istorice nimbate de legendă, cu intenţia de 
a le face cunoscute și a le apropia de sensibilitatea 
omului modern. Povestirile sunt însoţite de comen- 
tarii explicative care le asigură accesibilitatea. Jurnale 
ale unui călător format în liniștea bibliotecilor, Cetăți 
și himere (1975) şi Pelerin la templul Lunii (1990) 
vădesc deopotrivă sensibilitate și capacitate imagina- 
tivă. În locuri încărcate de istorie B. descoperă semni- 
ficaţii noi, meditând la succesiunea civilizaţiilor, pro- 
punând trimiteri la istoria artelor, științei, filosofiei, 
dar, mai ales, evocând o atmosferă vie, mereu alta. 
Doar aparent pe linia preocupărilor pentru mitolo- 
gie, Vacanţă în Olimp (1981) este un roman plasat în 
contemporaneitate, la malul Mării Negre, în stațiunea 
Olimp. Personajele, oameni din felurite medii sociale, 
se încadrează într-o atmosferă de vacanţă, asumân- 
du-și mentalitatea ludicului. Ambiguitatea din titlu 
sugerează dorinţa lor de evadare într-un vis de fericire. 
Cu o mișcare narativă naturală și alertă, scriitoarea își 
urmărește alternativ eroii, intersectându-le poveștile 
într-un mod nu întotdeauna verosimil. Cartea este 
convingătoare în primul rând prin atmosferă și atrage 
prin amestecul de căldură și umor. În Drum bun, 
Simina! (1987) personajul-narator rememorează dra- 
gostea pentru o femeie acum iremediabil pierdută. 
EI scrie o carte despre controversata personalitate a 
lui Seneca și, fără să-și dea seama, ficţiunea pe care 
o construiește capătă întâietate în faţa propriei sale 
povești de dragoste. Roma secolului 1 este mai reală 
pentru el decât existenţa alături de Simina, întruchi- 
pare a spontaneităţii și a purității neatinse de livresc. 
Inserţia citatelor din gânditorul antic nu oferă numai 
un interesant decupaj narativ, ci revelează sensul final 
al romanului: singurătatea asumată cu luciditate de 
scriitorul împărţit între obsesia cărţii sale și iubirea 

pentru Simina este resimţită cu o durere similară 
sacrificiului stoic. Acţiunea romanului Nefertiti 
(2001), fără îndoială opera de căpetenie a autoarei, 
se petrece în Egiptul antic, în secolul al XIV-lea î.H., 
pe timpul celei de-a XVIII-a dinastii, când a avut 
loc reforma religioasă a lui Ahnaton, supranumit și 
„faraonul eretic”. Cartea, vădind o impresionantă 
documentare în domeniul egiptologiei, conturează 
identitatea reginei Nefertiti, cunoscută doar datorită 
frumuseţii ei, dar care a fost, mai mult decât soţul său, 
Ahnaton, adevărata susținătoare a reformei: deosebit 
de inteligentă și abilă, rapidă în hotărâri și eficientă în 
acţiuni, știind să domine, în egală măsură, trădarea 
celor apropiaţi, oscilaţiile adepților, atacurile perfide 
venite atât din interior, cât și din exterior. Povestea de 
dragoste dintre atât de încercata regină și Tutmosis, 
marele sculptor al imperiului, cel care a imortalizat-o 
în nenumărate ipostaze transmise posterităţii, apare 
însoțită de bogăția, adesea în exces, a informațiilor 
despre civilizația egipteană. Ele pătrund în narațiune 
cât mai aproape de realitatea istorică, densă, descrip- 
tivă, cu accentul pus pe amănunt (ceremonial, menta- 
lități, texte lirice și ritualuri, religii cu multiplele repre- 
zentări ale regiunii, locuri sacre), acestea fragmen- 
tând și îndepărtând personajele de cadrele narative. 
Cunoașterea livrescă a mediului adaugă epicii din 
Nefertiti un nivel enciclopedic și chiar necesitatea 
consultării unui dicționar al civilizației vechi egiptene 
pentru călătoria prin hățișul de locuri și personaje. 
B. a publicat în Italia eseuri (în volumele Concerto di 
colori e luce și Cultura e promozione umana, 1997) și 
schiţe (în revista „Incontri”). 

SCRIERI: Mic dicționar de mitologie greacă și latină, Bucu- 
rești, 1965; Pygmalion, București, 1969; Cetăți și himere, 
București, 1975; Povestiri de pe Mediterana, Bucureşti, 
1976; Urechile lui Midas, București, 1979; Vacanţă în Olimp, 
București, 1981; Clelia, București, 1983; Drum bun, Siminal, 
București, 1987; Pelerin la templul Lunii, București, 1990; 
Taina muntelui de alabastru, București, 1991; Nefertiti, 
București, 2001. Traduceri: Louis Antoine de Bougainville, 
Călătorie în jurul lumii, București, 1961; Constancia de la 
Mora, Mândra Spanie, București, 1963; Antoine de Saint- 
Exupery, Micul prinţ, București, 1964; Ferdinand Lalle- 
mand, Pytheas. Însemnări de călătorie, București, 1965; 
Jos6 Cabanis, Jocurile nopții. Hărțile timpului. Bătălia de la 
Toulouse, pref. 1. Vitner, București, 1969; Pierre Mac Orlan, 
Bandera. Suflete în ceaţă, pref. Al. Sincu, București, 1972; Jean 
Orieux, Talleyrand - sfinxul neînţeles, pref. Camil Mureșan, 
București, 1974 (în colaborare cu Leonard Altbuch și Gh. 
Popescu-Telega); Paolo Monelli, O aventură în secolul întăi, 
FII, București, 1977 (în colaborare cu Alexandru Balaci); 

Henry de Monfreid, Cimitirul elefanților, București, 1979; 
Antonio Spinosa, Tiberiu, împăratul care nu iubea Roma, 
București, 1992; Renato Pestriniero, Cuibul de dincolo de 
umbră, București, 1993 (în colaborare cu Alexandru Balaci); 
Anna Rinonapoli, Cavalerii lui Tau, București, 1993 (în cola- 
borare cu Alexandru Balaci). 

Repere bibliografice: Constantin Ţoiu, „Cetăți și himere”, 
RL, 1975, 23; Constantin Crișan, Un voiaj liric, ST, 1976, 
4; Virgil Mazilescu, „Povestiri de pe Mediterana”, RL, 1977, 
30; Vladimir Simon, „Urechile lui Midas”, RL, 1980, 30; 
Emil Manu, „Vacanţă în Olimp”, RL, 1981, 36; Emil Manu, 
„Clelia”, evocări din istoria legendară a Romei, RL, 1984,35; 
Andreea Vlădescu Lupu, Romanul iubirilor crepusculare, 
RL, 1987, 25.; Dicţ. scriit. rom., |, 154-156. IL. C. 


BALADĂ, specie a epicii folclorice, în versuri. Termenul 
a fost introdus dev. Alecsandri, în 1852, în culegerea sa 
Poezii poporale. Balade (Cântice bătrânești) adunate 
și îndreptate, substituindu-l denumirilor populare 
„cântec bătrânesc”, „cântec haiducesc” sau „cântec 
vitejesc”. În Europa apuseană b. însemna iniţial o 
formă fixă a poeziei lirice, cântată în timpul dansului. 
Mai târziu ea a denumit cântecul epic popular, dar și 
o poezie cultă, cu sau fără formă fixă. În folcloristica 
românească termenul înglobează, în accepțiunea 
sa tradițională, întregul cântec epic, adică: b. pro- 
priu-zisă (sau nuvelistică), cântecele epice de vitejie, 
de haiducie, cele istorice și cele despre întâmplări 
contemporane. Astfel, atât Soarele și Luna, Meșterul 
Manole, Mioriţa, cât şi Miu Cobiul, Corbea, loma 
Alimoș, Novăceștii, Miu Haiducul intră în categoria b. 
Spre deosebire de cântecul liric, b. este întotdeauna 
destinată unor auditori care, cel mai adesea, cunosc 
acţiunea și îl corectează pe interpret de câte ori este 
cazul. Întrunirile prilejuite de șezători, târguri, nunți, 
cumetrii sau hramuri sunt cele mai propice pentru 
expunerea, uneori în sute de versuri, a unor întâm- 
plări mai vechi sau mai recente. Caracterul public 
înlesnește și implicarea unor tendinţe moralizatoare 
sau de stimulare a eroismului, principala ei funcţie 
fiind cea social-educativă. În folclorul românesc b. 
cunoaște trei forme de existenţă distincte. Una, cu 
desfășurare amplă, este cea inspirată de fapte eroice 
din istorie, expuse într-un stil retoric, cu multe hiper- 
bole și repetiţii. Ea este cântată de obicei de lăutari cu 
acompaniament de instrumente muzicale (cimpoi, 
fluier, vioară, cobză sau țambal). Pasajele cântate pe 
o melopee liberă, silabică, deschisă improvizaţiei, 
alternează cu versuri recitate și cu interludii instru- 
mentale. Sub această formă, specia este încă vie în 
Oltenia și Muntenia, iar în secolul al XIX-lea a fost 

atestată și în sudul Moldovei. B. nuvelistică, de o mai 
mică întindere, are un caracter liric mai pronunţat și 
este cântată de ţărani. Este răspândită în Transilvania 
şi în nordul Moldovei și circulă pe melodii de cântec 
sau chiar de doină (în Maramureș). B. cu funcţie de 
colindă (în Transilvania) sau de plugușor (în Moldova) 
este adaptată funcţiilor specifice acestor specii. În 
timp ce în b. narațiunea reprezintă un scop în sine, în 
colindă naraţiunea este un pretext pentru realizarea 
unui scop ritualic. Din această diferenţiere funcţio- 
nală rezultă tratarea și dezvoltarea diferită a acelorași 
motive în cele două specii. În colindă acţiunea este 
de obicei redusă la datele esenţiale. Atunci când se 
recurge la un text de b. pentru îndeplinirea funcţiei 
de colindă, acesta este mult scurtat, uneori degradat. 
Când este urată, textul se conservă mai bine, căci și 
plugușorului îi este proprie desfășurarea amplă a 
naraţiunii. Mutaţiile funcţionale ale unor texte nu 
sunt determinate numai de modalitatea comună 
de expunere (naraţiunea), ci și de conţinut. În unele 
împrejurări se face apel la b. numai pentru că are un 
subiect adecvat într-o anume situaţie. În timpul des- 
fășurării nunţilor poate dobândi chiar o funcţie de 
cântec ritual (Moșneag bătrân se cântă la socru, iar 
Letin bogat la nun), stabilindu-se o oarecare cores- 
pondenţă între personaje și participanţii la cere- 
monie. Cu basmul, ca și cu legenda, b. are comune 
multe motive, eroi și mijloace artistice. Interferenţele 
cu cântecul liric sunt multiple și se produc în dublu 
sens, încât a fost necesară recunoașterea existenţei 
unei subspecii: cântecul lirico-epic. Fie că dezvoltă un 
motiv liric, fie că o b. a fost liricizată (acestui proces 
i se supun mai ales textele despre relaţiile familiale), 
cântecul lirico-epic împrumută, de obicei, melodia 
cântecului liric. Se pare că preferinţele se îndreaptă 
tot mai mult spre cântecul lirico-epic. Mijloacele de 
realizare artistică specifice speciei sunt fraza amplă, 
aglomerarea de epitete, hiperbola, îmbinarea de 
formule stereotipe cu creaţia spontană, monorima și 
stilul oratoric. 

Asupra epocii și mediului în care a apărut b. au 
fost emise păreri contradictorii. Geneza unor tipuri 
sau motive s-a confundat adeseori cu geneza genului 
însuși. Chiar dacă unele subiecte, cum ar fi cele hai- 
ducești, datează din orânduirea feudală, nu se poate 
afirma că specia a apărut în această etapă istorică. 
Originea mult mai îndepărtată în timp a eposului 
este probată de existenţa b. mitico-fantastice (cum 
ar fi Soarele și Luna). Cât privește probabila apariţie 
la Curtea feudală, de unde ar fi fost preluată de lăutari 

Grup de lăutari din secolul al XIX-lea. 
BAR, Cabinetul de stampe 


şi folclorizată, ideea poate fi acceptată numai în cazul 
textelor cu subiecte din viaţa de Curte: Dobrișan, 
Vartici, Radu Calomfirescu. B. românească nu poate 
fi doar rod al unei influenţe străine, fie ea balcanică 
sau apuseană, deși există interferenţe, chiar un fond 
comun de motive în folclorul țărilor balcanice. Se 
cunosc teme baladești de circulaţie europeană sau 
mai largă, adaptate la specificul naţional, care pot fi 
explicate prin poligeneză sau prin migraţia motivelor. 
Unele motive sunt răspândite pe zone mai restrânse 
(spaţiul balcanic, de pildă) sau numai într-o singură 
cultură. Specific românești sunt Miorița, Dolca, Pintea 
ş.a. Spre deosebire de literatura occidentală cvasifol- 
clorică a minnesingerilor și meistersingerilor, a truve- 
rilor și trubadurilor, b. românească este neîndoielnic 
izvorâtă din mediul popular, iar faţă de creaţiile nor- 
dicilor, de o pronunţată factură magico-religioasă, 
ea este laică. B. a consemnat evenimente istorice sau 
întâmplări reale, dar acestea fiind transfigurate artistic 

şi circulând pe cale orală, adevărul istoric este adesea 
denaturat, uneori apar anacronisme, contaminări cu 
legenda sau cu mitul. Într-o epocă dominată de men- 
talitatea mitică, când realitatea însăși era percepută ca 
atare, s-a zămislit stratul cel mai vechi al speciei, acela 
cu un conţinut fantastic. În b. fantastică, într-un prim 
stadiu, se dezvoltă teme legate de nesocotirea unor 
interdicții și consecinţele ei nefaste. Odată cu apariția 
unei atitudini eroice în faţa forțelor naturii, aici apar 
confruntări dramatice. De la conflictele cu monștrii 
s-au putut dezvolta în text conflicte sociale sau naţi- 
onale, în cântecele vitejești, haiducești sau istorice. 
Gândirea mitică odată depășită, din primul strat au 
luat naștere b. nuvelistice, fie prin evoluţia de la fantas- 
tic sprereal, fie prin înscrierea unor teme noi în tiparul 
arhaic. În clasificarea textelor s-au avut în vedere 
unul sau mai multe criterii (tematica, determinarea 
istorică, tipul de relaţii sociale reflectate etc.), de unde 
şi varietatea categoriilor, G. Dem. Teodorescu, printre 
primii la noi, împărțindu-le în solare și superstiţioase, 
istorice, haiducești, domestice. Clasificări mai recente 
disting b. legendare, vitejești (voinicești, haiducești), 
de conflict familial ori social și istorice sau fantastice, 
vitejești (ciclul cotropitorilor turci, tătari, haiducii, 
hoţomanii), păstorești, despre Curtea feudală, fami- 
liale și jurnale orale. După alte criterii, textele au fost 
grupate în b. legendare, păstorești, cântece istorice 
sau de Curte, antiotomane, antifeudale, familiale. În 
sfârșit, pornind de la cadrele structurale de gândire și 
mentalitate, au fost împărţite în b. aparţinând gândirii 
și mentalităţii mitice (sau magice), gândirii și menta- 
lităţii eroice, gândirii concrete și comportamentului 
realist. 

Surse: V. Alecsandri, Poezii poporale. Balade (Cântice bătrâ- 
nești) adunate și îndreptate, I-L, lași, 1852-1853, At. M. Mari- 
enescu, Poezia poporală. Balade culese și corese, vol. I, Pesta, 
1859, vol. II, Viena, 1867; S. FI. Marian, Poezii poporale din 
Bucovina, Botoșani, 1869; Miron Pompiliu, Balade populare 
române, lași, 1870; N.A. Caranfil, Cântece populare de pre 
valea Prutului, Huşi, 1872; S. FI. Marian, Poezii poporale 
române, |, Cernăuţi, 1873; Teodor T. Burada, O călătorie în 
Dobrogea, lași, 1880; |. Pop-Reteganul, Trandafiri și viorele, 
Gherla, 1884; G. Dem. Teodorescu, Poezii populare române, 
București, 1885; Elena D.O. Sevastos, Cântece moldovenești, 
Iași, 1888; I.G. Bibicescu, Poezii populare din Transilva- 
nia, București, 1893; Gh. Cătană, Balade poporale din gura 
poporului bănăţean, Brașov, 1895; C. Rădulescu-Codin, Din 
Muscel, cântece poporane, |, București, 1896; G. Alexici, Texte 
din literatura poporană română, |, Budapesta, 1899; Avram 
Corcea, Balade poporale, Caransebeș, 1899; Gr. G. Tocilescu, 
Materialuri folkloristice, I-II, București, 1900; Enea Hodoș, 

Poezii poporale din Bănat, vol. II: Balade, Sibiu, 1906; Tit 
Bud, Poezii populare din Maramureș, Bucureşti, 1908; 
C.N. Mateescu, Balade, pref. N. Iorga, Vălenii de Munte, 
1909; Iosif Popovici, Poezii populare române, vol. I: Balade 
populare din Banat, Oraviţa, 1909; Al. Vasiliu, Cântece, 
urături și bocete de-ale poporului, Bucureşti, 1909; N. Păscu- 
lescu, Literatura populară română, București, 1910; Tudor 
Pamfile, Cântece de fară, Bucureşti, 1913; 1. Bârlea, Balade, 
colinde și bocete din Maramureș, București, 1924; Tudor 
Pamfile, Cântece bătrânești, doine, mustrări și blesteme, 
Tecuci, 1926; D. Furtună, Cântece bătrânești din părțile 
Prutului, București, 1927; N. Georgescu-Tistu, Folclor din 
județul Buzău, București, 1928; I. Diaconu, Ținutul Vrancei, 
București, 1930; C. Rădulescu-Codin, Comorile poporu- 
lui, București, 1930; C. Brăiloiu, Cântece bătrânești din 
Oltenia, Muntenia, Moldova și Bucovina, Bucureşti, 1932; 
I. Diaconu, Folclor din Râmnicu Sărat, |-II, Focșani, 1933— 
1934; Folclor din Transilvania, București, I-X, 1962-1990; 
Al. I. Amzulescu, Balade populare românești, I-III, introd. 
edit., București, 1964; Folclor din Oltenia și Muntenia, L-XII, 
București, 1967-1989; Cristea Sandu-Timoc, Cântece bătrâ- 
nești și doine, pref. Tudor Arghezi, București, 1967; Folclor 
din Moldova, București, -V, 1969-1984; Al. 1. Amzulescu, 
Cântece bătrânești, București, 1974; Nic. Densușianu, Vechi 
cântece și tradiţii populare române. Texte poetice din răspun- 
surile la „Chestionarul istoric” 1893-1897), îngr. și introd. 1. 
Oprișan, Bucureşti, 1975; Al. I. Amzulescu, Cântecul epic 
eroic. Tipologie și corpus de texte poetice, București, 1981; 
Al. 1. Amzulescu, Balada familială. Tipologie și corpus de 
texte poetice, București, 1983; Petre Caraman, Literatură 
populară, îngr. şi introd. 1.H. Ciubotaru, Iași, 1982; Lucia 
Berdan, Balade din Moldova, cu un capitol de etnomu- 
zicologie de Viorel Bârleanu și Florin Bucescu, Iași, 1986; 
O capodoperă a baladei românești: „Toma Alimoș”, îngr. și 
introd. Iordan Datcu și Viorica Săvulescu, București, 1989; 
Al. I. Amzulescu, Cântecul popular din Muscel. MCE t. IV, 
1990, partea II; lon Căliman, Cornel Veselău, Poezii populare 
românești. Folclor din Banat, București, 1996; Ion Filipciuc, 
Mioriţa străbate lumea, Câmpulung Moldovenesc, 2001. 


Repere bibliografice: N.  lorga, Balada populară 
românească, Vălenii de Munte, 1910; Mircea Eliade, 
Comentarii la legenda Meșterului Manole, București, 1943; 
Gh. Vrabie, Balada populară română, București, 1966; 
D. Caracostea, Poezia tradițională românească. Balada 
poporană şi doina, Bucureşti, I-II, îngr. Dumitru Șandru, 
pref. Ovidiu Bârlea, București, 1969; Gh. Vrabie, Folclorul. 
Obiect, principii, metodă, categorii, București, 1970, 300-324; 
Gh. Pavelescu, Studii și cercetări de folclor, București, 1971, 
218-282; I.C. Chiţimia, Folclorul românesc în perspectivă 
comparată, București, 1971, 77-139; Ion Taloș, Meșterul 
Manole, I-II, București, 1973-1997; Semiotica folclorului, 
îngr. Solomon Marcus, București, 1975, 25-49; Mihai Pop, 
Pavel Ruxăndoiu, Folclor literar românesc, București, 1976, 
278-320, Dicţ. lit. 1900, 71-73; Mircea Eliade, De la Zalmoxis 
la Genghis-Han, tr. Maria şi Cezar Ivănescu, București, 1980; 

Adrian Fochi, Estetica oralității, București, 1980, passim; 
Adrian Fochi, Femeia lui Puthiphar (K2111), București, 
1982; Ovidiu Bârlea, Folclorul românesc, II, București, 1983, 
61-167, Stelian Cârstean, Balada în folclorul Moldovei de 
Nord, București, 1984; Adrian Fochi, Paralele folclorice. 
Coordonatele culturii carpatice, București, 1984; Al. I. 
Amzulescu, Cântecul nostru bătrânesc, pret. Iordan Datcu, 
București, 1986; Petru Caraman, Studii de folclor, I-II, îngr. 
Iordan Datcu și Viorica Săvulescu, introd. Iordan Datcu, 
București, 1987-1988, passim; Adrian Fochi, Valori ale 
culturii populare românești, I-II, îngr. Rodica Fochi, introd. 
Iordan Datcu, București, 1987-1988; Nicolae Brânda, Mituri 
ale antropocentrismului românesc. Mioriţa, Bucureşti, 
1991; Ion Șeuleanu, Dincoace de sacru, dincolo de profan, 
Târgu Mureș, 1994, 31-55; Sabina Ispas, Cântecul epic- 
eroic românesc în context sud-est european. Cântecele 
pețirii, București, 1995; Dumitru Pop, Studii de istoria 
folcloristicii românești, Baia Mare, 1997, passim; Sorescu, 
Bibliotecă, 39-55; Mihai Pop, Folclor românesc, II, Bucureşti, 
1998, 87-120, 315-327, Iordan Datcu, Un mit: Toma 
Alimoș, București, 1999; Al. Husar, Mioriţa, lași, 1999; Al. I. 
Amzulescu, Valori de patrimoniu ale cântecului bătrânesc 
din Oltenia, Bucureşti, 2000; Al. I. Amzulescu, Miorița și alte 
studii și note de folclor românesc, București, 2001; Ștefania 
Mincu, Mioriţa, o hermeneutică ontologică, Constanţa, 
2002; Ion Taloș, Cununia fraților și Nunta Soarelui-Incestul 
zădărnicit în folclorul românesc și universal, București, 
2005; Culianu, Studii rom., Il, 9-48; Radu Niculescu, Spre 
o poetică a baladei populare românești: două studii de caz, 
îngr. Viorica Nișcov, Brăila, 2012. L.Cș. 


BALAHUR, Paul (17.1V.1953, Timișoara), poet. Este 
fiul Alexandrinei (n. Popovici) și al lui Petru Balahur. 
A absolvit la Iași Liceul „C. Negruzzi”, apoi Facultatea 
de Filosofie (1976) și Facultatea de Drept (1982). 
În timpul studenţiei a fost redactor-șef adjunct la 
„Alma Mater”, lucrând apoi ca redactor la „Cronica” 
(1982-1989). A debutat în aceeași revistă în 1968, iar în 
volum, în 1974, cu Anotimpul corăbiilor. Publică mai 
cu seamă în revistele ieșene „Cronica” și „Convorbiri 
literare”, dar și în „Amfiteatru”, „Atenevw”, „Luceafărul, 
„Iribuna”, „Scânteia tineretului”, uneori semnând 
cu pseudonimul Petru Bogdan. Ajunge conferențiar 
la Facultatea de Filosofie și Științe Social-Politice în 
cadrul Universităţii „Al. |. Cuza” din Iași. Își susține în 
1999 doctoratul în filosofie cu teza Personalitatea ca 
subiect al creativităţii. | s-au acordat Premiul „Mihai 
Eminescu” (1974), Premiul Asociaţiei Scriitorilor din 
Iași (1976, 1983) ș.a. 

B. scrie o poezie a seninătăţii aproape netulbu- 
rate, iniţial articulată pe simbolurile convenţionale 
ale poeziei așa-zis patriotice: ţara, „cariatide brazii”, 
plaiul, fluierul. În Anotimpul corăbiilor încrederea 

în Partid („Orice zidesc cu tâmpla și împlinesc cu 
dorul/ Întemeind în lucruri un anotimp ales/ Numai 
prin tine-și află deplinul înţeles” — Partid) se alătură, 
într-o lirică hibridă, inegală, ecourilor blagiene abia 
disimulate („Stau și ascult roata sevei/ Și seminţele 
încă plesnind”). În alte volume, Nopțile de zburător 
(1977) sau Ce oră bate în Univers? (1983), poetul caută 
perfecțiunea formală, paralel cu o oarecare adâncire 
a temelor iniţial abordate conformist. Melancoliile 
vârstei se exprimă adesea în tonul baladesc întâlnit la 
Adrian Păunescu: „Prea mult, iubito, ne-am jucat de-a 
umbra, / Și de a fi, și de anu mai fi”, sau în sonore rostiri 
filosofarde: „O, fructul golal cărui miez/ prin moarte eu 
am să devin”. O etapă nouă începe odată cu volumul 
Mierle în poligon (1989), unde calofilia autoimpusă e 
fisurată de încrâncenări neașteptate ale viziunii. Mai 
multe poeme se ocupă de locul poetului în lume, cu 
trimitere la condiţia creatorului în societatea româ- 
nească a timpului: „Când istoria-n noi se sufocă/ e 
nevoie de aer curat”. Poeţii sunt acum „singurii zei de 
serviciu” și „cu visele lumii datori”, „pentru cântecul 
lor vor da seamă/ ca și mierlele din poligon”. După 
1989 poetul face loc eticianului, manifestat bunăoară 
în Personalitate și creaţie în etica modernă (2004), care 
dezvoltă subiectul tezei de doctorat. 

SCRIERI: Anotimpul corăbiilor, lași, 1974; Făt-Frumos din 
grai, București, 1976; Nopțile de zburător, laşi, 1977; Călă- 
torie cu dirijabilul, laşi, 1980; Ceoră bate în Univers?, Bucu- 
reşti, 1983; O ploaie de aripi, lași, 1985; Mierle în poligon, 
Iași, 1989; Personalitate și creaţie în etica modernă, lași, 
2004; Problematologie și comunicare, lași, 2006. 

Repere bibliografice: Al. Andriescu, „Anotimpul corăbiilor”, 
CRC, 1974, 45; Lit. rom. cont., 1, 752-754; Andrei Corbea, [Paul 
Balahurl, „Dialog” (Iași), 1975, 50, 1977, 56; Liviu Leonte, „Ce 
oră bate în Univers?”, CRC, 1984, 6; Al. Călinescu, „Oploaie de 
aripi”, CRC, 1985, 23; loan Holban, [Paul Balahur], RL, 1986, 
34, CRC, 1989, 32; Alex. Ștefănescu, Prezențe lirice, RL, 1989, 
45; Ulici, Lit. rom., |, 178-179; Dic. scriit. rom., |, 156 T.R. 


BALAMACI, Elena (7.X.1918, Coriţa, azi Korcă, 
Albania — 24.[X.1994, București), poetă, prozatoare. 
Urmează la București Școala Centrală de Fete, apoi 
Facultatea de Litere și Filosofie. A publicat versuri 
în „România literară”. A fost căsătorită cu scriitorul 
Alexandru Ștefanopol, fiind o apropiată — și moște- 
nitoare — a pianistei Cella Delavrancea. 

Volumul de debut al lui B., Casa dintâi (1972), 
dedicat Cellei Delavrancea, deși prezentat elogios 
de Al. A. Philippide, a fost primit cu destulă rezervă 
de critică, autoarei reproșându-i-se descriptivismul, 
mimarea actului liric și a unui soi de suprarealism 

desuet. Tema predilectă a versurilor e amintirea, 
autoarea făcând elogiul clipei efemere. Romanul Xena 
și umbrele ei (1981) oteră analiza unei drame psiho- 
logice, văzută din perspectiva protagonistei. Un soţ 
gelos, care omorâse un presupus amant, scapă nepe- 
depsit datorită falsei mărturii a soţiei sale, îi răpește 
acesteia copiii și îi duce în străinătate, luând toate 
măsurile pentru a nu fi descoperiţi. De atunci viaţa 
Xenei rămâne „înstrăinată” (cum sugerează și numele 
ei), sub apăsarea așteptării chinuitoare, drama- 
tice, privită minuţios de autoare, ca prin microscop. 
Apropiată prin tendinţa de intelectualizare a emoţiei 
de Hortensia Papadat-Bengescu, Cella Delavrancea, 
Ioana Postelnicu și Anișoara Odeanu, B. apare ca o 
prozatoare stăpână pe tehnicile moderne ale roma- 
nului, practicând discontinuitatea temporală, para- 
lelismul planurilor și decuparea lor într-o manieră 
asemănătoare procedeelor cinematografice. Scriitura 
este densă, fraza are o topică adesea neobișnuită, iar 
interesul cititorului e întreținut cu abilitate prin câteva 
strategii de amânare a deznodământului. 

SCRIERI: Casa dintâi, pret. Al. A. Philippide, București, 
1972; Xena și umbrele ei, București, 1981. 

Repere bibliografice: Dumitru Stancu, „Casa dintâi”, RL, 
1972, 20; D. Micu, „Casa dintâi”, VR, 1972, 7; Al. Lungu, 
Debut precoce sau tardiv?, VR, 1972, 9; Cella Delavrancea, 
Mozaic în timp, București, 1973, 181-190; Lit. rom. cont., 
I, 512-513; Edgar Papu, „Xena și umbrele ei”, CNT, 1982, 
19; George Muntean, „Xena și umbrele ei”, RL, 1982, 23; N. 
Barbu, Un roman de dragoste, CRC, 1982, 27; Enache Puiu, 
Psihologism și poezie, ST, 1990, 2. Sm.V. 


BALAN, Dumitru (18.[X.1933, Burdujeni, j. Su- 
ceava), istoric literar, traducător. Este fiul Mariei 
(n. Ciornei) și al lui Ilie Balan, muncitor ceferist. 
Urmează Liceul „Ștefan cel Mare” din Suceava, apoi 
face studii la Facultatea de Filologie a Universităţii din 
București (1952-1953) și la Facultatea de Filologie a 
Universităţii de Stat „M.I. Lomonosov” din Moscova 
(1954-1958), devenind cadru didactic la Institutul 
de Limbă și Literatură Rusă „Maxim Gorki”, iar din 
1963 până în 2003 la Universitatea din București. 
Și-a luat doctoratul în 1974. A colaborat la „România 
literară”, „Luceafărul”, „Contemporanul”, „Convorbiri 
literare”, „Cronica”, „Iribuna”, „lomis”, „Ramuri”, 
„Suplimentul literar -artistic al «Scânteii tineretului»”, 
„Bucovina literară”, „Steaua” ș.a. cu articole și studii 
despre Lev Tolstoi, A.P. Cehov, Maxim Gorki, Evgheni 
Evtușenko, Andrei Voznesenski, Bela Ahmadulina, 

Bulat Okudjava, Boris Pasternak, Osip Mandelstam, 
Vladimir Visoţki, Boris Pilniak. 

Editorial, B. debutează cu Maiakovski în România 
(1975), un studiu de literatură comparată în care 
urmărește procesul receptării poetului rus în 
România, de la primele ecouri, în 1921, până în 1975. 
Se desprinde ideea că poetul rus, receptat și înainte 
de al Doilea Război Mondial, a fost supralicitat după 
război, sub noul regim, prin traduceri și comenta- 
rii, fiind considerat prin excelenţă poetul revoluţiei 
comuniste. Alte câteva lucrări privind poezia rusă 
şi sovietică din secolul al XX-lea, relațiile româno- 
ruse au ca punct de plecare solicitări didactice. Ca 
traducător, B. se concentrează tot asupra literaturii 
de limbă rusă, însoţindu-și, îndeobște, versiunile cu 
note, comentarii, prefețe. 

SCRIERI: Maiakovski în România, București, 1975; A.S. 
Pușkin în context cultural românesc, București, 1984 (în 
colaborare); Poezia rusă din secolul XX, București, 1997; 
Culturologie rusă — Sub semnul versului (1950-2002), pref. 
Paul Polidor, București, 2003; Eldar Hasanov în viziunea 
românilor, București, 2010. Traduceri: Bulat Okudjava, 
Cântecul esenţial, pref. trad., București, 1987 (în colabo- 
rare cu Passionaria Stoicescu); Bahtiar Vahabadze, Timp 
și spațiu, îngr. și pref. trad., cuvânt înainte Fănuș Neagu, 
postfață Cinghiz Aitmatov, București, 2001 (în colaborare 
cu Simion Iurac); Mihail Arţibașev, Sanin, îngr. și pref. 
trad., București, 2002, La limita extremă, îngr. și pref. trad., 
Bucureşti, 2010; Vladimir Bukovski, Și se întoarce vântul, 
îngr. trad., București, 2002; Ilias Efendiev Elcin, Teatru, 
îngr. și pref. trad., București, 2003; Natavan Faig, Anar, 
îngr. și pref. trad., București, 2008; Cinchiz Abdullaev, 
Beznă sub soare, îngr. și pref. trad., București, 2009. 

Repere bibliografice: I.C. Chiţimia, România și 
„interminabilul” poet Pușkin, LCE 1986, 22; Nicolae 
Turtureanu, Fiul veacului, CRC, 1987, 45; Grete Tartler, 
„Cântecul esenţial”, RL, 1988, 1; Traian Nădăban, 
Probleme de filologie slavă, Timișoara, 1988, 182-184; 
Mircea Croitoru, Studii de limbă, literatură și metodică, 
Cluj-Napoca, 2000, 282-289; Passionaria Stoicescu, 
Manole Anopoda, CNT, 2003, 9; Satco, Encicl. Bucovinei, 
69-70; lonel Savitescu, Disidenţa rusă, ATN, 2005, 10; 
Corina Cristea, Marginalii, CNT, 2009, 2. M.Vs 


BALCANIA, revistă a Institutului de Studii şi 
Cercetări Balcanice apărută la Bucureşti, anual, 
între 1938 şi 1945. Director: Victor Papacostea; 
secretar de redacție: Emil Condurachi. Articolul- 
program invocă precedența publicației „Revue 
internationale des 6tudes balcaniques”, lansată în 
1934 în Iugoslavia. B., inițiată cu sprijinul material 
al Societăţii Macedo-Române și cuprinzând 

articole redactate în română, franceză și germană, 
repartizate, de la volumul al șaselea, pe rubrici 
(„Geografie”, „Istorie”, „Artă și cultură”), îşi propune 
să promoveze studiile şi cercetările de tip compa- 
ratist privitoare la limba, literatura, istoria, cultura, 
folclorul şi etnografia popoarelor balcanice, insis- 
tând pe elementele moştenite din fondul traco-ilir 
sau din latină şi scoțând în evidenţă eventualele 
interferenţe şi similitudini. Încă din primul număr, 
G. Murnu scrie despre românii din Bulgaria medi- 
evală, Sextil Pușcariu despre vechimea așezărilor 
macedo-române, Th. Capidan despre „romanita- 
tea balcanică”, Sever Pop despre lucrările la Alasul 
Lingvistic, Emil Petrovici despre elementele slave de 
origine savantă în română, Nicolae Drăganu despre 
toponimie şi onomastică, Nestor Camariano despre 
opera lui Rigas Velestinlis, iar Victor Papacostea 
despre legăturile dintre românii nord-dunăreni 
şi cei din Epir. Se publică şi note de călătorie (Chr. 
Geagea), studii despre cronici şi izvoare istorice, 
conţinând numeroase date şi informaţii privi- 
toare la turci, armeni, albanezi, greci, sârbi, poloni 
şi unguri. H. Dj. Siruni semnează studiul Armenii 
în viața economică a ţărilor române, M. Vulcu 
scrie articolul Călători români la Muntele Athos în 
secolul al XIX-lea, Victor Papacostea intră în sumar 
cu Amintirile unui contemporan despre personagi- 
ile din „Tragedia Moldovei”, Dan Simonescu referă 
despre mănăstirea Cetăţuia din lași sau despre 
cartea greacă în România între 1642 și 1830, Petru 
Caraman e autorul studiului Bazele mistice ale 
antroponimiei, C. Marinescu dă paginile intitulate 
Nicolae lorga în lumina străinătăţii. Volumul din 
1941 cuprinde masiva lucrare Tudor Vladimirescu 
și mișcarea eteristă în Ţările Române (1821-1822) 
de Andrei Oțetea, deschisă printr-un substanţial 
capitol despre „mitul lui Tudor Vladimirescu”. Se 
mai remarcă studiul lui Nestor Camariano despre 
cel dintâi jurnal grecesc din Bucureşti (8/1945) şi 
prezentările de cărţi. Mai colaborează Mihai Berza, 
Aurelian Sacerdoţeanu, Const. Moisil, lon Nistor, 
Ion Moga, Silviu Dragomir, Nicolae Bănescu, Radu 
Vulpe, lon Radu Mircea, Gr. Florescu, Şt. Ciobanu, 
Vasile Hristu, Al. Elian, I.D. Suciu ş.a. M.Pp. 


BALCANISM. Ca orientare literar-artistică, b. se defi- 
nește nu doar prin predilecţii și opţiuni tematice 
(„lumea” amestecată a Balcanilor, dar și cea din spaţiile 
de iradiere a acestui spirit, moștenirea Bizanțului, 
istoria marcată de dominaţia otomană, ca și urmele 

lăsate de un astfel de trecut), ci, înainte de toate, prin 
conștiința necesarei asumări a acestei dimensiuni 
în complexitatea identităţii românești, pe o scală de 
atitudini și evaluări, corelate, de la totala adversitate — 
linia N. Filimon-Mateiu I. Caragiale - până la extrema 
simetrică, de „o mai dreaptă cinstire a lumii lui Anton 
Pann” - Ion Barbu. Întreg câmpul manifestărilor în 
literatură și artă stă sub semnul unui gust al pitorescu- 
lui și al etosului popular, sceptic-ironic, amar ludic, al 
orizontului estetic bogat în posibilități, propriu unei 
rafinate poetici a stilizării, a ambiguităţii și a tensiu- 
nilor oximoronice fecunde. B. literar românesc este o 
realitate culturală complexă, de delimitat, înainte de 
toate, față de accepţia curentă, doar negativă, a voca- 
bulei. Acest din urmă sens vizează mentalități consi- 
derate dominante în sud-estul Europei, mai cu seamă 
un comportament lipsit de principii morale ferme, 
corupt, pervertit, versatil și tranzacţional, și nu numai 
la nivel individual, interuman direct, ci și instituţio- 
nal-administrativ, social, politic. Raportarea b. literar 
la sensul larg, inevitabilă, se face — și s-a făcut mereu 
- prin repunerea în discuţie a legăturilor și demar- 
caţiilor, prin integrarea celui de-al doilea în sinteze, 
cristalizate în opere importante aparținând literaturii 
române. Premisele unui astfel de fenomen ţin de un 
context geopolitic bine precizat și de un întreg proces 
istoric, din care au rezultat unele tendinţe caracteris- 
tice — convergente — ale mentalităților din aria bal- 
canică sau în atingere cu ea. Moștenirea Bizanțului 
și a iradierilor spiritului lui și după 1453, dominaţia 
otomană și lupta împotriva ei, forme de convieţuire 
și de cooperare, influenţe reciproce, legături culturale 
au creat o relativă comunitate în planul experienţe- 
lor, conducând la unele apropieri în sfera realităţilor 
sociale și morale, care au marcat profilurile etnopsi- 
hologice, fără a le uniformiza însă. Din acest punct 
de vedere, tocmai situaţia aparte a românilor implică 
un paradox revelator de diferență esenţială, definito- 
rie: nesituarea în Balcani, formula aparte a regimului 
otomano-fanariot, cu consecinţele lui, apartenenţa la 
latinitate și orientarea modernă, spre Occident, i-au 
pus într-un raport singular cu balcanitatea - ca dat 
istoric și, nu mai puţin, ca fenomen moral și cultural 
—, modelând, în ultimă instanţă, o paradigmă incon- 
fundabilă, de sentiment și conștiință: b. românesc, 
categorie care, când folosită polemic, când înnobilată 
moral și estetic, astfel repusă ciclic în discuţie, reinter- 
pretată și reevaluată, dovedește, prin chiar aceasta, că 
ea contează cu adevărat în existenţa noastră (istorică, 

dar și în cea cotidiană) și în devenirea culturii 
naţionale. 

Nu fără unele prezenţe și în folclor (Meșterul 
Manole, Chira Chiralina, tema haiduciei, paremi- 
ologie), balcanitatea postbizantină își pune vizibil 
amprenta asupra unei capodopere a literaturii 
noastre medievale, Învățăturile lui Neagoe Basarab 
către fiul său Theodosie, scrisă în slavonă, înainte 
de 1521. Manual politic în primul rând, menit să 
formeze în arta de a conduce, de a purta războaie 
sau a primi soli etc., textul are și o dimensiune lirică, 
meditativ-elegiacă, pe topoi universali: fortuna 
labilis, ubi sunt. Un adevăr omenesc mai adânc 
imprimă paginii înfiorarea de timp și de nimicni- 
cia fiinţei („...că omul, în lumea aceasta, șade între 
viaţă și moarte”) și accentele de conștiință tragică 
a limitărilor și constrângerilor istorice, politice, 
resimţite de principele unei ţări mici. Parabolelor și 
metaforelor biblice, ecourilor din opere ale Sfinţilor 
Părinţi ai ortodoxiei (Hrisostom) li se alătură sim- 
boluri (inorogul) și mici ilustrări narativ-plastice ale 
„sfătuirilor”, ca în cărţile populare, din care ele vin 
(Fiziologul, Alexandria, Varlaam și Ioasaf), inserţii 
de imaginar oriental, recursul, de asemenea dătător 
de culoare, la un fond paremiologic al sud-estului, 
cu încă mai adânci, în timp, și mai ramificate, în 
spaţiu, rădăcini răsăritene. Începând cu ultimii ani 
ai veacului al XVII-lea, apar, în opera lui Dimitrie 
Cantemir, semnele unei prime forme de b. literar 
românesc. Cu deschiderea sa spre Apusul latin, 
dar și cu o bună cunoaștere, la sursă, a Levantului, 
prinţul, format în spiritul unui umanism de sinteză 
europeană, privea mai detașat și lucid ceea ce era 
rigid și în declin în ideologia și ordinea politică a 
Răsăritului balcanic; și, faţă de moralismul ascetic al 
lui Neagoe Basarab, venea cu o altfel de înţelegere a 
lumii, avea conștiința latinităţii noastre (Descriptio 
Moldaviae, Hronicul vechimei a romano-moldo- 
vlahilor) și viziunea înălţării și decăderii Porții ca 
putere continentală (storia Imperiului Otoman). Și, 
mai cu seamă, dădea în Istoria ieroglifică o imagine 
- în convenţia alegorică a măștilor zoomorfe — 
a relelor, păcatelor și slăbiciunilor care trăgeau 
neamul în jos: intrigi politice, duplicitate și trădare, 
spoliere. După mazilirea Vidrei (Constantin Duca), 
Corbul (Constantin Brâncoveanu) se amestecă 
în rivalităţile pentru tronul Moldovei, susținân- 
du-și protejatul, pe Mihai Racoviţă (Struţocămila), 
împotriva Inorogului (autorul) și a Filului (Antioh 
Cantemir). Dependenţa de Cetatea Epithimiei 

(Constantinopolul, devenit Istanbulul turcesc, unde 
se află Curtea sultanului), desfășurările retorice din 
divanul „dobitoacelor” de la Arnăut-Chioi, revolta 
„muștelor” (a ţăranilor) împotriva jafului boieresc, 
luptele pentru putere compun tabloul sumbru, de 
roman social-istoric, bântuit de un rău moral a cărui 
imagine se realizează în jocul estetic al glisării baroce 
între gustul grotescului și al șarjei (Struţocămila, 
Hameleonul), efecte parodice (pe tipare de elocinţă 
bizantină), inserţii narative (anecdotă, legendă, 
snoavă), „citate” paremiologice, pe de o parte și, de 
cealaltă, notele grave, de „eleghii căielnice și tră- 
ghicești”, pe teme ale soartei omenești, dar și ale 
conștiinței unui destin istoric. Dincolo de — și chiar 
prin — ludicul literar al spectacolului de măști alego- 
rice (dobitoace, păsări, himere hibride, grotești), se 
comunică o solitudine morală adâncă, a Inorogului, 
într-o lume și o istorie văzute, „ieroglific”, cu o luci- 
ditate amară, fără iluzii. 

Peste mai bine de un veac după moartea învăţatu- 
lui prinţ moldovean, tipograful și scriitorul Anton 
Pann, născut la Sliven, în Bulgaria, se adresa unui 
public cumpărător („prenumeranţi” de calendare și 
cărți), târgoveţi și mărunți mahalagii, iubitori de 
cântece de lume, de povești și „anegdote”, de proverbe, 
de glume, de „istorioare”. Năzdrăvăniile lui Nastratin 
Hogea ilustrează un soi de înţelepciune și o pedagogie 
morală surâzătoare, un realism și un bun-simţ 
popular al căror haz nu cade niciodată în pură bufo- 
nerie, fără miez. Hogea își îndeamnă „blana” să guste 
din bunătăţi, la nuntă, „coptorul” și-l face pe rotile („la 
toți să placă”), judecătorului corupt îi arată pietroiul 
„de dar”, ascuns în sân, trufașului pașă nu-i lasă batjo- 
cura fără replică etc. Ironie, umor, moralism tradiţio- 
nal, simţ al măsurii, care nu iartă nici prostia umilă 
(săracul prea „cuminte”, neștiutor de nici o bucurie și 
de nici un păcat, bun să-i pui „căpăstru”). Adoptat, 
graţie lui Anton Pann, în spaţiul culturii românești, 
Nastratin Hogea, isteţ, pitoresc și mucalit, sceptic, dar 
nu mizantrop și departe de a fi el însuși fără păcat, se 
întâlnea cu un „nastratinism” mai vechi, autohton, 
prezent de atâtea ori în folclorul nostru. La rândul ei, 
Povestea vorbii (mai originală decât Năzdrăvăniile..., 
împletire de traducere și prelucrare) e un „dialog”, în 
creștere arborescentă, între — pe de o parte adevărate 
lanţuri de „proverburi” („vorba ăluia”), desfășurate cu 
o neistovită vervă și cu destule, imprevizibile, salturi, 
până la măsura unui adevărat spectacol verbal, și, de 
cealaltă parte, „povestea” care ilustrează, plastic, 
narativ, în versuri, „vorba”; sunt naraţiuni pe tipare de 

fabulă, de basm, de snoavă, de alegorie amplificată 
uneori metaforic și parodic (Povestea poamelor), care 
se umplu de mișcare și relief comic, de efecte hiper- 
bolice (leneșii, gata să ardă în foc, miraţi de osteneala 
de a-i preveni de pericol), vorbire aparent absurdă etc. 
Sinteză, ca artă literară, de ludică paradă de „prover- 
buri” și vitalitate comică a povestirilor-ilustrări, de un 
aer naiv pe care îl subliniază forma versificată, 
Povestea vorbii reprezintă momentul unui b. literar 
definit ca întâlnire a spiritului popular autohton cu cel 
balcanic și oriental în plăcerea povestirii, dispoziţie 
digresivă, pitoresc și umor, bogăţie paremiologică, 
ironie, realism, morală echilibrată, măsură ome- 
nească a bunului-simţ. Complementar rolului jucat 
de Anton Pann, b. literar românesc își descoperea 
prin Nicolae Filimon și lon Ghica faţa polemică, dez- 
văluitoare a unui rău moral-social cu explicaţii, cel 
puţin în parte, istorice. Ciocoii vechi și noi (1863) este 
imaginea înălțării pe scara socială, folosind orice 
mijloace, a lui Dinu Păturică în, deloc întâmplător, 
perfectă simetrie cu vertiginoasa ruinare și cădere a 
postelnicului Andronache Tuzluc. Boierul fanariot 
este el însuși un parvenit, ridicat pe valul unei puteri 
manevrele și necinstea feciorului lui Ghinea Păturică 
este reversul unei ascensiuni sociale rapide, „noro- 
coase”, căreia moleșitul Tuzluc, imprudent, pasiv, vul- 
nerabil, epornit să-i guste satisfacțiile: bogăţie, putere, 
alcov. Slăbiciunile i le exploatează „ciocoiul fanarioti- 
cesc” Dinu Păturică; pe rând ciubucciu, „păzitor” al 
amantei stăpânului, administrator necinstit al averilor 
lui, trecând apoi de la masca supușeniei umile la 
cinism: vânzător de slujbe, sameș hoţ, jefuitor feroce, 
trădător. Există o anumită ironie, amară, în viziunea 
acestei complementarităţi sau „însoţiri fără voie”, 
monstruoasă, între două feţe ale aceluiași rău, una 
alogenă, cealaltă pământeană. lar atmosfera de putre- 
ziciune, opulenţă și senzualitate pervertitoare din, 
mai ales, descripţiile de interioare, costume, mese 
bogate nu e decât metafora unei lumi inconștient 
agonice, lăsând să se ghicească un aer de impostură, 
instinctualitate decadentă, pierdere în climatul moral 
al unui „triumt” precar și narcotizant. E punctul cel 
mai înalt, în ordine estetică, atins de versiunea 
dominant polemică, a b. literar din Ciocoii vechi și noi. 
La rându-i, lon Ghica a dat în unele pagini din Con- 
vorbiri economice și mai cu seamă în Scrisori către 
Vasile Alecsandri (din 1879 și până spre sfârșitul vieţii), 
cu mobilitatea asociativă și digresivă permisă de 
forma literară a „scrisorii”, o caleidoscopică rotire de 

imagini, portrete, scene „de gen”, descrieri, istorie 
trăită, destine. Peste toate domnește un duh al 
evocării, dar memoria autorului nu e nostalgică și 
sentimentală, ci poezia ei, reală, vine din imprevizi- 
bile volute și salturi, într-o mișcare interioară firesc și 
echilibrat subiectivă, capabilă să alăture, nesilnic, 
desenul precis și culoarea, accentul ironic ori malițios 
și unda lucid lirică, nervul povestirii și informaţia 
istorică, anecdota și ideea. Reînvie sub pana lui lon 
Ghica lumea unor timpuri apuse, mai îndepărtate sau 
mai apropiate de momentul scrierii, portrete de 
domni fanarioți lacomi și abuzivi, gata să vândă 
„slujbele și caftanele” cui dă mai mult, „pe parale”, și 
porniţi să stoarcă „porcoi de mahmudele” de la negus- 
tori prinși cu „ocaua mică” sau pungi de galbeni de la 
zarafi în care bagă spaima (Vodă Caragea, Mavro- 
gheni), oameni-legendă (haiducii Tunsu și Jianu, 
Teodoros, ajuns „negus” al Abisiniei) și oameni-po- 
vestire (căpitanul Laurent, Gheorghe  Șeriful), 
cămătari ca Băltăreţu, satrapi locali (Clucerul Alecu 
Gheorghescu), figuri ale boemei bucureștene (A. Pann, 
N. Filimon), dascăli greci și dascăli români, „nebuni” 

ca Manea, Sgabercea și „prinţul” Zamfir, cu gâlceava 
lor bufonă (și ironică), „cuconași” iuți la mânie, 
„arţăgoși și tulburători”, zavergii de la 1821. Tablouri 
de epocă: ciumă, tâlhării, „ziafeturi” și ţara în jaf 
domnesc, fanariot (Din vremea lui Caragea), eșecul 
Eteriei și uciderea „domnului Tudor” (Din timpul 
zaverei), trecerea din ghearele fanarioţilor „sub cizma 
moscalilor”, „nacealnici și pazarnici” (Bârzofj, realități 
de altădată, cu culoarea lor (Bucureștiul vechi, Școala 
acum 50 de ani, Un bal la Curte în 1827, O călătorie de 
la București la lași înainte de 1848), destrămarea averii 
Dudescului, oameni-idei (Teodor Diamant, lon Câm- 
pineanu, Nicu Bălcescu). Totul, văzut cu o privire 
trează, însă nu rece, care „înţelege, cu o ușoară 
detașare și umor, uneori cu ironie, că toţi aceștia sunt, 
într-o măsură, și produsul trecutului lor, nu fără a 
crede însă în schimbare, în progresul economic și 
social posibil și în ridicarea prin cultură (rolul școlii). 
În special dinspre Ion Ghica vine, prelungindu-se 
până azi, acea linie din proza noastră care acordă o 
atenţie deosebită culorii, pitorescului cu accente ori- 
entale, balcanice, stilizării pe tipare când baladești, 

când fabuloase, de legendă sau basm. Cu o vizibilă 
plăcere a jocului estetic, intertextual, în Abu-Hassan 
sau în Kir Ianulea, la I.L. Caragiale, dar și cu o sugestie, 
puternică, de sterilitate și marionetizare („trăiri”, 
gesturi, vervă) a lumii lui „Mitică”, din Momente și 
schițe sau D-ale carnavalului. Cu dezvoltări, la Gala 
Galaction, narativ-parabolice, într-un orizont de 
umanism și etos popular, balcanic și oriental (Papucii 
lui Mahmud) sau în visul lui Stoicea (Moara lui 
Călifar), cel pus la încercare de diavol, dar și cu ecouri, 
tot la el, dintr-un fond folcloric și legendar dunărean, 
adesea cu irizări de fantastic și magie (În pădurea 
Cotoșmanei, Copca rădvanului) ori purtând urmele 
istoriei (Lângă apa Vodislavei) sau pe cele ale convie- 
ţuirii, ca dialog interetnic, de credinţe și mentalități 
(De la noi la Cladova, Soleima, Papucii lui Mahmud). 
Mihail Sadoveanu vedea în ceea ce considera el 
„balcanic” mai curând o neașezare, o precaritate 
morală, căreia îi opunea un fond al tradiției româ- 
nești, ţărănească în esenţă, dar nu ignora afinităţile și 
chiar înrudirile spiritului popular autohton cu cel 
oriental (Ostrovul lupilor). Dincolo însă de un astfel 
de umanism popular și de stilizări în linia cărţilor 
populare (Divanul persian), opera sadoveniană nu se 
apropie de b. decât prin proiecţiile, diversificate, date 
în imaginar memoriei Bizanțului. În epopeea Fraţii 
Jderi sunt încă vii ecourile anului tragic al căderii, 
1453, dar și amintirea strălucirii imperiale și culturale, 
păstrată la Curtea marelui voievod Ștefan. Modelele 
climatului de nesiguranţă și teroare întreţinut de 
Duca-Vodă și oamenii săi sunt de căutat nu numai în 
Stambulul sultanilor, ci și în Bizanțul acelor alte vremi, 
duse pentru totdeauna (Zodia Cancerului). În Creanga 
de aur trecerea viitorului „decheneu” Kesarion Breb 
prin cetatea imperială îl pune la încercare prin iubire 
și este prilej totodată de a cunoaște, de a vedea, cu 
ochii mai treji ai „străinului”, amestecul de fast și 
putreziciune, vălmășagul de patimi, viclenii și cruzimi, 
orgolii, ambiţii, ipocrizii, de intrigi și lupte pentru 
putere, adevăratul chip a ceea ce se ascunde „sub stră- 
lucirea purpurei bizantine” acolo, în jurul tronului 
împărătesc, a cărui fascinaţie orbește, distruge. La 
Emanoil Bucuţa pretextul etnografic generează o poe- 
matizare fastuos calofilă (revărsare de detalii plastice, 
într-o cuprindere barocă, sinteză de reverie și cere- 
monial) a „spaţiului” dobrogean (Fuga lui Șefki). E 
multă culoare și atmosferă balcanică, dar și, mai larg, 
orientală, în proza lui Panait Istrati: o mobilitate pica- 
rescă specifică, pe fondul unei chemări a spaţiilor 
deschise, tema haiduciei, prețuirea arătată unei 

umanități simple, fruste, văzută în asprimea ei deloc 
edulcorată, o, mai cu seamă, impresie de inepuizabilă 
disponibilitate narativă. Și, rezultantă a viziunii scrii- 
torului: sugestia puternică a unei vitalități elementare, 
care are poezia ei autentică, de la ipostaza unei senzu- 
alităţi inocente (Chira Chiralina) și până la trăirile 
contradictorii, tensionate între „furia simţurilor” și tot 
atât de pasionala condamnare a „plăcerilor deșarte” 
(Cosma, Moș Anghel). De notat, în fine, și alte prezenţe 
semnificative, în paleta diversificată a b. literar inter- 
belic: Stănică Raţiu, cu versatilitatea lui hiperbolică, în 
Enigma Otiliei, romanul lui G. Călinescu, umanitatea 
amestecată, de port dunărean (Jean Bart, Europolis), 
reabilitarea lui Mitică, în replica dată, polemic, lui 
I.L. Caragiale de Camil Petrescu (comedia Mitică 
Popescu), apropierile de o viziune a absurdului, în 
cheia unei poetici a grotescului și a subminării 
parodice, de la Urmuz la Tudor Arghezi (Cimitirul 
Buna-Vestire). Dar capodopera rămâne Craii de 
Curtea-Veche (1929), semnată Mateiu I. Caragiale. 
Precedată de „tâmpla de icoane” medievale din Pajere 
(poeme-portret care „rezumă” o lume dispărută, 
fanariotă, cu atmosfera ei de „trândavă-aromeală” și 
lascivitate, dar și cu o undă a nostalgiei nobiliare), 
cartea e o „trâmbă de vedenii”, o operă inclasabilă, 
unică. „Hagialâcurile” în timp, în istorie (Pașadia), în 
spaţiu (Pantazi), dar și în realul unei lumi infernale, 
putredă moral și pervertitoare, către care „craii” sunt 
trași, ispitiți de Pirgu, bufon, însă și „călăuză” malefică, 
apar în textul matein văzute din perspectiva unui al 
patrulea personaj, Povestitorul, amestec de admiraţie 
și iubire pentru primii doi (reversul: dispreţ și aversi- 
une faţă de „soitariul” Pirgu) și profundă contrariere la 
spectacolul degradării și automaculării lor. Viziune ce 
implică și degajă sugestii trimițând la o conștiință 
tragică, la ratarea existenţială, la impregnarea existen- 
ţei înseși de moarte, proiectată într-o structură înainte 
de toate simbolică, susținută și de atmosfera, tonul, 
somptuozitatea, armonia, dar și de contrastele 
(„culoarea” limbajului lui Pirgu faţă de cel hieratizant 
sau liric al „crailor”) unor cadenţe verbale de mare 
rafinament stilistic, orchestrate calofil. Performanţa 
estetică, înaltă, a sublimării spectacolului unui adânc 
rău moral, fără a-i atenua, ci dimpotrivă, relieful și 
„șocul”, în frumuseţe, în artă, într-o nostalgie, totuși, a 
luminii interioare face din opera lui Mateiu I. Caragi- 
ale o scriere emblematică pentru implicaţiile 
complexe ale b. literar românesc. 

Fără să lipsească, momentele raportabile la bal- 
canitate și b. au fost, cu siguranţă, mai puţine, mai 

rare în poezie. Costache Conachi și Văcăreștii scriu 
o lirică neoanecrontică într-un context, nu numai 
cultural, în care legăturile cu Grecia erau puternice. 
Dimitrie Bolintineanu, mai târziu, cânta Orientul în 
Florile Bosforului, cultivând o deschidere spre ori- 
zonturi exotice, deși, geografic cel puţin, nu chiar 
așa de îndepărtate de spaţiul românesc. Dobrogea 
„de foc și var” îi inspira lui lon Vinea „desene” de o 
delicată „caligrafie” modernă, ca în Tomis, Nox, Casă 
din Mangalia, iar Balcicul îi trezește lui Ion Pillat 
când reverii vag nostalgice, când fantasme urcând 
din memoria unui pământ bătrân. O cu totul altă 
perspectivă estetică, pe linia b., apărea în poezia lui 
Adrian Maniu, a cărei configuraţie internă, retorică și 
stilistică, individualizată de mărci ale hieratismului, 
devoite disonanţe și „stângăcii”, tinde să creeze echi- 
valenţe verbale, poetice ale artei religioase bizan- 
tine: poemul-,„icoană”, stilizare care își subliniază 

propria convenţie estetică (în special refuzul per- 
spectivei: cale a spiritualizării și a idealizării, la anti- 
podul tratării realiste). Pitorescul galeriei de portrete 
ale deţinuţilor din arghezienele Flori de mucigai, de 
la șarlatani și escroci ca Lache sau cel din Candori la 
senzualele Rada și Tinca, ori „fătălăul”, cu ambigui- 
tatea lui anatomică, altfel „tâlhar de drumul mare”, 
sau revoltatul Ion Ion, mortul cu lumina satului în 
ochii deschiși, narativitatea mulată pe tipare fol- 
clorice (Pui de găi..., Ucigă-l toaca), sugestia de 
mișcare, oralitatea și culoarea limbajului compun 
nu numai o imagine a închisorii ca „lume”, cu atmo- 
sfera ei distinctă, ci și un fel de mare metaforă, de 
ansamblu, a amestecului uman, a versatilităţii și a 
travestirii menite să-i înșele pe naivi etc. Accente 
care trimit la pasionalitatea și cromatica periferiei 
bucureștene depășesc la Miron Radu Paraschi- 
vescu, în Cântice ţigăneşti, nivelul unei „localizări” a 

modelului străin (Garcia Lorca, Romancero gitano), 
sugerând un etos balcanic, al ludicului cu fond grav, 
ca în antologica baladă Rică. După război câţiva 
poeţi importanţi vor diversifica gama b.: fantezis- 
tul Leonid Dimov, lon Gheorghe (Cavalerul trac), 
dar și textualistul „prozaizant” Mircea Cărtărescu 
(Levantul), cultivator al unui umor implicat efecte- 
lor de intertextualitate, capabile astfel să împrospă- 
teze vibrația lirică, tonul rostirii poetice. Însă, dintre 
poeţi, autorul esenţial pentru „vârsta” modernă a 
b. literar românesc rămâne Ion Barbu, creatorul 
ciclului Isarlâk din Joc secund (1930), în ale cărui 
poeme se consumă, atingându-și ţinta, o tentativă 
de adâncire și nuanţare a înţelesurilor b., chiar de 
reabilitare a sensului lui moral: „Pentru mai dreapta 
cinstire a lumii lui Anton Pann”. Pitorescul, croma- 
tica și viermuiala de bazar oriental nu lipsesc din 
viziunea poetică barbiană a acestui Orient imaginar, 
dar oricât ar fi ele de puternice, sensul unei astfel de 
reverii e dincolo de descripţie și de valorile plastice: 
„personajul” din Selim (din afara ciclului, dar 
ținând totuși de atmosfera lui), vânzătorul de bragă 
şi „zaharicale”, rămâne nu doar o „nălucă” venind 
dintr-un timp dus, al copilăriei, ci și prilejul unei 
revărsări de materialitate, văzută cu o prospeţime și 
o acuitate a notaţiei senzoriale care fac din relieful și 
vibrația picturală a detaliilor metafora unei bucurii 
a concretului, așa cum se oferă ea unei inocenţe a 
simţurilor. Domnișoara Hus, ca o altă Pena Corco- 
dușa, din alt „veac”, este, pe linii încercate până la 
un punct și în Cântec de rușine și în Răsturnica, O 
ipostază a omenescului căreia tocmai deformarea 
expresivă în sensul grotescului și al hiperbolei îi 
subliniază un tâlc universal, legat de pasionalitate, 
timp și moarte. Dar punctul cel mai înalt al „mai 
dreptei cinstiri” promise de autor „lumii lui Anton 
Pann” e de căutat în Nastratin Hogea la Isarlâk, în 
care, pe fundalul de „spornică mulţime” la fel de 
pestriță („Veneau de toată mâna”) ca și pulpanele 
și „cârpelile” de pe „ciudatul caic”, se detașează 
imaginea nu atât a insului Nastratin („înghemuit 
pe-o bârnă,/ Un turc smolit de foame și chin, cu faţa 
cârnă,/ Cu mâinile și gura aduse la genunchi”), cât a 
autofagiei simbolice — răspuns dat chemării ademe- 
nitoare rostite de „dulceagul glas al pașii”. Nu pito- 
rescul, nici măcar înţelepciunea glumeaţă a legen- 
darului personaj, ci o cu totul altă faţă a lui, gravă, 
poate chiar ascetică, preferă să vadă lon Barbu: 
„Sfânt trup și hrană sieși, Hagi rupea din el”. „Alba, / 
Dreapta/ Isarlâk” e mai mult decât „un târg temut, 

hilar/ și balcan-peninsular”: spaţiu în care „hazul 
Hogii Nastratin” are un revers tragic, complemen- 
taritate situată undeva „la mijloc de Rău și Bun”, la 
treapta unei „slave stătătoare”. Trebuie să i se recu- 
noască „momentului” Mateiu |. Caragiale - Ion 
Barbu atingerea unui nivel al sintezei superioare a 
b., de rafinament estetic și complexitate semantică, 
cu nu puţine implicaţii polemice faţă de o înţelegere 
sumară și vulgarizată a lucrurilor. După al Doilea 
Război Mondial paleta perspectivelor și a formelor 
literare care valorifică același filon continuă să dea 
semne de vitalitate și diversificare în proza româ- 
nească, de la accentul pus de autori ca Zaharia 
Stancu sau Fănuș Neagu pe o pasionalitate ardentă 
și frustă (Pădurea nebună) sau pe experienţe de 
aventură picarescă purtând urmele istoriei trăite 
Jocul cu moartea, Îngerul a strigat) la alegoria fals 
„istorică” realizată de Eugen Barbu în Princepele, ori 
de la parabola fantezistă din Cartea de la Metopolis a 
lui Ștefan Bănulescu, cu jocurile ei aluzive (în special 
din „feeria lumii bizantine”, pusă sub semnul dupli- 
cităţii și al suspiciunii cvasigeneralizate), și până la 
pamfletul (în esenţă, politic) direct, sarcastic, la I.D. 
Sîrbu în Adio, Europa sau într-un travesti pseudois- 
toric care nu-i reduce, ci îi subliniază ironia, ca în 
Calpuzanii lui Silviu Angelescu. Dar vârsta de aur a 
b. literar românesc rămâne cea ilustrată în perioada 
interbelică nu numai de mari scriitori ca Mateiu |. 
Caragiale și Ion Barbu, ci și de istorici, folcloriști, 
lingviști, critici și istorici literari precum Nicolae 
Iorga, Demosene Russo, Theodor Capidan, Tache 
Papahagi, D. Caracostea, care participă, prin cerce- 
tările lor, la o reflecţie intrată în ultima vreme, ca în 
lucrările lui Mircea Muthu, într-o etapă a elaborări- 
lor de sinteză. 

Repere bibliografice: Nicolae Iorga, Bizanţ după 
Bizanţ, tr. Liliana Iorga Pippidi, postfață Virgil Cândea, 
București, 1972; Duţu, Cărțile, passim; Duţu, Sinteză, 
passim; Muthu, Lit. rom., passim; Muthu, Permanențe, 
passim; Mircea Muthu, Dinspre Sud-Est, București, 
1999, passim; Maria Todorova, Balcanii și balcanismul, 
tr. Mihaela Constantinescu și Sofia Oprescu, București, 
2000; Sergiu Ailenei, Conexiuni provizorii, laşi, 2001, 
passim; Mircea Muthu, Balcanismul literar românesc, 
I-II, Cluj-Napoca, 2002; ed. 2, Pitești, 2008; Mircea 
Muthu, Balcanologie, I-III, Cluj-Napoca, Bucureşti 
2002-2007; Mircea Vaida Voevod, De la Inorog la Pașadia 
- filonul balcanic în literatura română, Bucureşti, 2004; 
Mircea Muthu, Europa de Sud-Est în memoria culturală 
românească, Bucureşti, 2011. N. Cr. 

BÂLINT Tibor (12.VI.1932, Cluj — 28.1.2002, Cluj), 
prozator, traducător. Copilăria grea, petrecută 
într-o mahala a Clujului, va fi determinantă pentru 
formarea viziunii literar-artistice a lui B. După 
studii medii absolvite la Cluj, devine redactor 
şi reporter, mai întâi în orașul natal, la ziarul 
„Igazsâg” (era concomitent student la Facultatea 
de Filologie), apoi la București, la „Falvak Nepe” și 
„Ifjimunkâs”. Se întoarce la Cluj, unde, din 1967, 
este redactorul revistei pentru copii „Napsugâr”. 
Debutează în presă la revista „Utunk” și editorial 
în 1963 cu o culegere de nuvele. În 1969 și în 1979 
este distins cu Premiul pentru proză al Uniunii 
Scriitorilor. 

B. este un traducător dedicat literaturii române 
din secolul al XX-lea. A transpus în limba maghiară 
mai ales acele romane care se apropiau de înclina- 
țiile sale de prozator: Maidanul cu dragoste de G.M. 
Zamfirescu (1964), Corigent la limba română de lon 
Minulescu (1970), Facerea lumii (1973) și Groapa 
(1978) de Eugen Barbu, Matei Iliescu de Radu 
Petrescu (1986). Traducerile sale aduc în orizontul 
cititorilor maghiari autori români a căror operă era 
mai puţin cunoscută sau doar parţial publicată în 
limba maghiară. Din creaţia originală a lui B. au 
apărut în românește mai multe romane și volume 
de povestiri, în traduceri semnate de Gelu Păteanu, 
Veronica Bârlădeanu și Paul Drumaru. 

Traduceri:  G.M. Zamfirescu,  Vârosszeli  szerelem 
[Maidanul cu dragoste], București, 1964; Ion Minulescu, 
Român nyelvbăl elegtelen [Corigent la limba română], 
București, 1970; Eugen Barbu, Vildgteremtes [Facerea 
lumii], Bucureşti, 1973, A gădăr [Groapal, București, 
1978; Radu Petrescu, Rendhagy6 szerelem [Matei Iliescu, 
București, 1986. 

Repere bibliografice: Bartis Ferenc, G.M. Zamfirescu, 
„Vârosszeli szerelem”, IGZ, 1965, 9; Metz Katalin, Eugen 
Barbu, „Vilâgteremtes”, IGZ, 1974, 2; Eltet6 Jozsef, Eugen 
Barbu, „A gădăr”, IGZ, 1978, 5; Balotă, Scriitori maghiari, 
393-401; Rom. magy. ir. lex., |, 129-131; Bartha Zoltân, 
Bâlint Tibor, Budapesta, 1990; Lăszl6ffy Aladâr, Meghalt 
Bâlint Tibor, „Helikon”, 2002, 3; Nicolae Balotă, Bâlint 
Tibor, KOR, 2007, 4. 0.K. 


BALMUȘ, Constantin 1. (25.V.1896, Murgeni, j. 
Vaslui — 13.VII.1957, Geneva), clasicist, traducător. 
Este fiul Ecaterinei (n. lacob) și al lui loan Balmuș, 
institutor. Începe școala la Ivești, venind în 1909 la 
Liceul Internat din lași, unde în acea vreme erau 
profesori G. Ibrăileanu, Vasile Bogrea, M. Carp, M. 
Jacotă, Calistrat Hogaș, Iorgu Iordan ș.a. Absolvind 

secţia clasică, după război se înscrie la Facultatea 
de Litere și Filosofie a Universităţii din același oraș, 
iar în 1920 își ia licenţa în filologie clasică cu magna 
cum laude. După o scurtă perioadă de profesorat 
la Liceul Militar din lași, urmează câteva stagii 
de specializare în străinătate, la Bonn și Berlin 
(1922-1924), la Școala Română din Roma (1925- 
1926). Își susține doctoratul la Iași, în 1925, cu o 
lucrare despre tehnica povestirii la Plutarh în Vieţi 
paralele, iar pentru docenţă prezintă în 1931 Etude 
sur le style de Saint Augustin dans „Les Confessions” 
et „La Cite de Dieu”, apărut cu un an înainte la 
Paris. După stagiul de la Roma, publicase cerce- 
tarea De Quintiliani fontibus graecis (1927). La 
Universitatea din lași, asistent al lui I.M. Marinescu 
la Catedra de latină, avansat conferenţiar în 1932, 
devine profesor la Catedra de greacă în 1937, decan 
în noiembrie 1944 și prorector în 1946-1947. Este 
transferat în 1948 la Universitatea din București și 
i se acordă acum mai multe demnități: membru 
al Academiei (1949), rector al Universităţii (1950- 
1952), director al Muzeului Naţional de Antichităţi, 
deputat în Marea Adunare Naţională (1948-1952) 
ş.a. Moartea survine pe când se afla internat într-o 
clinică din Elveţia, unde a și fost incinerat. 
Clasicist cu o pregătire serioasă, de structură 
enciclopedică, spirit mobil, în perpetuă fervenţă, 
specialist cu privirea ageră, aţintită spre revigo- 
rarea disciplinei sale, dar și literat cu bun gust și 
înzestrare, B. s-a racordat fericit la orientările mai 
noi ale filologiei clasice europene. Considerând 
insuficientă erudiţia pozitivistă, el va fi preocupat 
îndeosebi de „formele de creaţie și de expresie” la 
scriitorii greci și latini, căile de acces fiind deopo- 
trivă traducerea și comentarea literaturii antice. 
Transpune, în 1922, romanul Daphnis și Chloe de 
Longos, cea dintâi traducere integrală în limba 
română (reeditată repetat de-a lungul timpului, 
ca și alte tălmăciri ale clasicistului), unde „infi- 
delitatea” produce un text meritoriu stilistic. 
Comentariul din Tehnica povestirii la Plutarchos 
în „Bioi paralleloi” (1925) își găsește modelul în 
analiza lui Hippolyte Taine asupra operei lui Titus 
Livius și urmărește sistematic felul în care istoria 
se metamorfozează în literatură în Vieţile paralele, 
clasicistul tinzând să definească nu numai arta lui 
Plutarh, ci și arta din epoca elenistică. În Erude sur 
le style de Saint Augustin..., lucrare ce își are locul 
ei în bibliografia augustiniană, demonstraţia e mai 
spectaculoasă, mai dezinvoltă; B. verifică ideea că 

„arta este expresie”, iar în literatură „expresia este 
stil”, precum și posibilitatea de a-l compara pe scri- 
itorul latin cu mai toate vârstele literaturii, până 
la contemporaneitate. Căci B. s-a îndreptat spre 
Antichitate ca un om al secolului al XX-lea, mișcân- 
du-se astfel într-un spaţiu a cărui extensie atingea 
epoca modernă. Interesat și de evoluţia ideilor 
critice, estetice, este un specialist în artele poetice 
ale Antichității. Tălmăcește Tratatul despre sublim 
(1935), Tratatul despre stil al lui Demetrios (1943), 
Poetica lui Aristotel (1957). Transpunerile în româ- 
nește, făcute cu ediţii critice de prestigiu în faţă, cu 
versiuni în franceză, italiană ori germană, antre- 
nează interpretări moderne, nu o dată surprinză- 
toare. Performante sunt și tălmăcirile fragmentelor 
ilustrative incluse în cele trei tratate. A mai tradus 
din Carducci (La izvoarele Clitumnului, 1940), iar 
postum, în 1963, a apărut, publicată prima oară 
integral în limba română, scrierea Despre viețile 
și doctrinele filosofilor a lui Diogene Laerţiu. De 
o bună apreciere s-au bucurat cursurile universi- 
tare ale lui B. (la preluarea Catedrei de greacă de 
la Iași, lecţia inaugurală, ulterior editată, se intitula 
Fost-au grecii senini? şi urma o idee nietzscheană), 
precum și seria completă de manuale de limba 
latină pentru cursurile de gimnaziu și liceu, publi- 
cate în colaborare cu Al. Graur, în 1935-1936. Dacă 
prezenţa în presa interbelică („Viaţa românească”, 
„Adevărul literar și artistic”, „Favonius”, „Revista 
Fundațiilor Regale”, „Jurnalul literar”, „Însemnări 
ieșene”, „Ethos” ș.a.) prelungește preocupările cla- 
sicistului, intrarea pe făgașul publicisticii politice 
- în 1945 B. devine membru PCR și acceptă să ia 
conducerea ziarului „Moldova liberă” -, ca și alte 
câteva atitudini conjuncturale, excesive și nedrepte 
faţă de confraţi, i-au pecetluit ultimul deceniu 
de viaţă. Vremea a vrut să selecteze și să păstreze 
însă chipul cărturarului îndrăgostit de frumuseţea 
lumii antice. 

SCRIERI: Tehnica povestirii la Plutarchos în „Bioi paralle- 
loi', Chișinău, 1925; De Quintiliani fontibus graecis, 
Iași, 1927; Etude sur le style de Saint Augustin dans „Les 
Confessions” et „La Cit6 de Dieu”, Paris, 1930; Fost-au 
grecii senini?, București, 1938; Tucidide. Concepția și 
metoda sa istorică, București, 1956. Traduceri: Longos, 
Daphnis și Chloe, introd. trad., București, 1922; Tratatul 
despre sublim, introd. trad., București, 1935; Deme- 
trios, Tratatul despre stil, introd. trad., Iași, 1943; Aris- 
totel, Poetica, București, 1957; Diogene Laerţiu, Despre 
viețile și doctrinele filosofilor, introd. Aram M. Frenkian, 


Dicţionarul general al literaturii române 532 


București, 1963; ed., I-II, îngr. Ion Acsan și Adelina Piat- 
kowski, pref. Adelina Piatkowski, București, 1997. 

Repere bibliografice: Călinescu, Opere, I, 1264-1267, II, 
1102-1107; N.I. Popa, Constantin 1. Balmuș, AUI, științe 
sociale, t. III, 1957; Eugen Dobroiu, Constantin Balmuș, 
clasicistul, în Momente din istoria învățământului 
limbilor străine la Universitatea din București, București, 
1980, 109-116; In memoriam. Constantin 1. Balmuș, îngr. 
Cicerone Călinescu, Traian Diaconescu și Constantin 
Botez, Iași, 1984; Gavril Istrate, Constantin Balmuș, CL, 
2000, 1. G.D. 


BALMUȘ, Pavel (18.VIII.1944, Sărătenii Noi-Orhei 
— 12.XII.2014, Chișinău), istoric literar, editor. Este 
fiul Elisavetei (n. Pallady) și al lui Timofei Balmusș, 
agricultori. Urmează clasele primare în satul natal 
(1951-1955), își continuă studiile la Zăhăicanii 
Vechi (1955-1958) și la Telenești (1958-1961), apoi 
la Facultatea de Filologie a Universităţii de Stat din 
Chișinău (1961-1966), după absolvirea căreia este 
angajat la ziarul „Linerimea Moldovei”, ulterior la 
„Moldova socialistă” și la Televiziunea din Chișinău 
(1966-1968). Parcurge treptele de custode general, 
secretar științific și director adjunct al Muzeului 
Republican de Literatură „D. Cantemir” din 
Chișinău (1971-1983), actualul Muzeu al Literaturii 
Române „Mihail Kogălniceanu”. A fost redactor la 
editurile Literatura Artistică (1983-1989) și Cartier 
(2000-2002). Din 1992 este președinte al Societăţii 
Bibliofililor din Moldova „Paul Mihail”, iar din 
1998 conduce Centrul Naţional de Hasdeulogie 
de pe lângă Biblioteca Municipală „B.P Hasdeu” 
din Chișinău. Activează în calitate de cercetător 
ştiinţific la Institutul de Filologie (fostul Institut 
de Limbă și Literatură, devenit ulterior Institutul 
de Istorie și Teorie Literară, apoi Institutul de 
Literatură și Folclor) al Academiei de Științe din 
Chișinău. A debutat în 1965, pe când era student, la 
revista „Cultura”, cu un text de critică literară. Mai 
colaborează la „Literatura și arta”, „Nistru”, „Viaţa 
Basarabiei”, „Contrafort”, „Limba română”, „Revista 
de lingvistică și știință literară”, „Destin românesc”, 
„Convorbiri literare”, „România literară”, „Caiete 
critice”, „Viaţa românească”, „lomis”, „Dacia literară”, 
„Magazin bibliologic”, „Revista română” ș.a. 

B. a investigat fondurile de documente referi- 
toare la istoria culturii și literaturii românești ale 
arhivelor din Odessa, Sankt Petersburg, Moscova, 
București, Cernăuţi, Lvov, Kameneţ-Podolsk, Vinița, 
Kiev, punând în circulaţie informaţii inedite sau 
puţin cunoscute îndeosebi despre literatura și 

cultura română premodernă și modernă. Editează 
şi prefaţează sau postfațează, cu știința prezen- 
tării concentrate, sprijinită frecvent pe valoriza- 
rea documentului, volume din scrierile lui Miron 
Costin, Dosoftei, Dimitrie și Antioh Cantemir, 
Alecu Donici, Vasile Alecsandri, G. Ibrăileanu, 
Al. Macedonski, C. Stere, Nicolae Iorga, George 
Coșbuc ș.a. Deopotrivă o izbândă a celui care 
zăbovește în biblioteci și arhive pentru a scoate la 
lumină pagini neștiute, dar și a editorului minuţios 
este publicarea, în 1996, a unui roman anonim din 
secolul al XIX-lea, Aglaia. Cercetător cu o acribie 
specială, atent la text și la individualitatea scrisu- 
lui unui autor, la o adică și cu o anumită vocaţie 
detectivistă, indispensabilă în tipul de investigaţie 
culturală pe care îl practică, B. va realiza în antolo- 
gia Plagiatul la români (2004) o panoramare a unui 
fenomen abordat intermitent în ultimele decenii, 
în fapt fiind vorba de „parada «autorilor cu mintea 
altora»” (Al. Dobrescu). Este și coautor, iar la majo- 
ritatea și coordonator, al culegerilor colective 
Pagini din istoria culturii și literaturii moldovenești 
(1979), Pro Fide et Patria. Contribuţii la studierea 
vieții și activităţii familiei Hâjdău — Hasdeu (2002), 
Texte uitate... (II-IV, 2004-2005), Ipostaze ale lite- 
raturii române vechi și premoderne (secolele XVI- 
XVIII) (2007), Dimitrie Cantemir. Dimensiuni ale 
universalităţii (2008) ş.a. În cercetările sale un loc 
aparte îl ocupă „dinastia” de cărturari basarabeni 
Hâjdău - Hasdeu, despre care scrie cu pasiune, 
punând în pagină nu numai „istoria” protagoniș- 
tilor, ci și „istoria” epocii, complicate ambele și 
deseori încărcate de dramatism. 

SCRIERI: Studii și materiale despre Alexandru și Boleslav 
Hâjdeu (în colaborare cu Vasile Ciocanu), Chișinău, 
1984; Moștenirea _literar-spirituală a dinastiei de căr- 
turari Hâjdău - Hasdeu în bibliotecile chișinăuene (în 
colaborare), Chișinău, 2007. Ediţii: B.P. Hasdeu, Princi- 
pii de lingvistică, Chişinău, 1974, Publicistică din ziarul 
„Traian 1869-1870, postfaţa edit., Chișinău, 1998 (în 
colaborare cu Gabriel Mumjiev); Alexandru Hâjdeu, 
Izbrannoe, Chișinău, 1986 (în colaborare), Domnia Arnă- 
utului, Chişinău, 1987, Clipede inspiraţie, Chișinău, 2004; 
Dimitrie Cantemir, Descrierea Moldovei, Chișinău, 1988; 
Antioh Cantemir, Satiri i drughie stihotvorenie socineniia 
- Satire și alte poetice compuneri, ed. bilingvă, postfaţa 
edit., Chișinău, 1988; Alexandru Donici, Fabule, postfaţa 
edit., Chișinău, 1988; Miron Costin, Opere, pref. Vladimir 
Beșleagă, postfaţa edit., Chișinău, 1989 (în colaborare cu 
Svetlana Korolevschi); Dosoftei, Opere poetice, postfaţa 
edit., Chișinău, 1989; Aglaia. Roman anonim din secolul 

al XIX-lea, introd. Dan Mănucă, pref. Ion Varta, postfaţa 
edit., Chișinău, 1996; C. Stere, Publicistică, Chișinău, 
2006; Nicolae Iorga, Adevărul asupra trecutului și pre- 
zentului Basarabiei (1914-1940), pret. edit., București, 
2008. Antologii: Antologia poeziei vechi moldovenești, 
Chișinău, 1986; Antologia poeziei moderne moldovenești, 
Chișinău, 1988; Un veac de aur în Moldova. 1643-1743. 
Contribuţii la studiul culturii și literaturii române vechi, 
coordonator Virgil Cândea, Chișinău-București, 1996 
(în colaborare); Plagiatul la români, pref. Dan C. Mihăi- 
lescu, introd. edit., Chișinău, 2004. 

Repere bibliografice: Cimpoi, Isf. lit. Basarabia, 276; 
Liviu Papuc, Despre Hasdeu, CL, 2003, 3; Ion Madan, 
Pavel Balmuș, „Calendarul naţional 2004” (Chișinău); 
Haralambie Corbu, Pavel Balmuș la 60 de ani, RLSL, 2004, 
4-6; Al. Dobrescu, Parada, autorilor cu mintea altora”, |Ş, 
2005, 4; Ciocanu, Vase comunicante, 247-351; lon Nuță, 
„Plagiatul la români”, ATN, 2007, 2; Burlacu, Texistenţe, |, 
197-200; Vitalie Răileanu, Chei pentru labirint, Chișinău, 
2009, 116-119; Dicţ. Chișinău, 26-27. VL.C., A.Bn. 


BALOȘ, Olimpiu (24.X.1950, Begheiţi- Torac, Serbia 
— 4.VI.2008, Torac, Serbia), poet, jurnalist. Este fiul 
Floricăi (n. Drăgoi) și al lui Todor Baloș, preot. Învață 
la liceul în limba română din Vârșeț, apoi la Facul- 
tatea de Filologie din cadrul Universităţii din Bucu- 
rești (1970-1974). După absolvire e redactor la Radio 
Novi Sad (1974-1980), profesor la Școala „George 
Coșbuc” din Begheiţi-Torac (1980-2008). Fondează 
revista „Lumina torăceană” și revista școlară „Litera”. 
Debutează cu versuri în 1967 la „Libertatea”, iar edi- 
torial cu volumul Lebăda de bronz, apărut în 1971. 
Mai colaborează la „Cronica, „Familia”, „Floare de 
latinitate”, „Knjizevna re€”, „Knjizevne novine”, „La 
battana” „Luceafărul, „Lumina, „Magyar Sz6”, 
„Orizont”, „Polja”, „Ruske slovo”, „România literară”, 
„Tribuna tineretului”, „Transilvania”, „Ulaznica” ș.a. 
E prezent în mai multe antologii de poezie apărute 
în România. 

Pe de o parte influenţat de literatura română 
din România, iar pe de altă parte de literatura 
sârbă, B. a reușit să se impună cu o poezie ambi- 
țioasă, proaspătă. El e considerat unul dintre cei 
mai de seamă reprezentanţi ai unui nou fenomen 
literar din Voivodina, numit de Radu Flora „teri- 
bilism”. Placheta Între două coperte (1995) adună 
versuri de meditaţie asupra sensurilor existen- 
ţiale, exprimând sentimentele asupra destinu- 
lui neamului său izolat, în pericol de dispariţie. 
Lumea proiectată aici trăiește o viaţă în care totul 
trece „accelerat și sumbru”. Tonul general al liricii 
este de o intensă melancolie, indiferent care este 

toposul ales: râul Bega, satul Torac, marea, camera, 
orașele cu pâine de smog, bulevardele astmatice, 
crâșmele zorilor, Gara de Nord, baruri, cartierul 91, 
piaţa etc., toate generatoare de neliniște și deseori 
pervertitoare. Între cele „două coperte” trăiesc 
oameni îngânduraţi, „citadini” care se bazează pe 
belșugul de la sate pentru a supravieţui: „Citadi- 
nii/ își lasă rădăcina/ la sat.// Citadinii/ încarcă 
cartofii, / curca,/ în spatele mașinii” și pleacă „cu 
cravata la gât/ și ochii în curcă” (Citadinii). La oraș 
bate „vântul prin buzunare”, iar „capul se plimbă/ 
prin furtună”, cu gândul mereu întors nostalgic 
spre locul natal. Poetul preia, ironic, stereotipuri, 
de pildă cel conform căruia „caracterul se ţine legat 
de cravată” (Fără cravată nu ai ţinută), pe când 
avuţia celor de la sat ar fi „caierul în furcă/ [...] / 
limba, portul și crucea,/ suflete brăzdate,/ îmbră- 
cate/ în haine albe de cânepă,/ cu picioare-nvi- 
neţite” (Descălecatul). Secvenţe prozaice, restitu- 
ind cenușiul cotidian, asamblate „într-un mozaic 
tematic” și de perspective, întâlnite îndeobște la 
optzeciști, sunt puse în pagină evocativ sau direct 
confesiv. Inserţia ironică trimite, fără ocolișuri, la 
poemul lui Marin Sorescu despre Shakespeare. În 
jur cresc copii „zămisliți de nori,/ copiii fumuri- 
lor”, între „blocuri devastate” ei își pierd destinul 
şi nu vor iubi niciodată și nici nu vor crește. E aici 
simbolul unei lumi care își pierde iremediabil 
speranţa. Și totuși, „timpul ce azi ne moare” este un 
vers cu valoare de leitmotiv la B., vorbind despre 
alt orizont. Volumul Între două coperte descoperă 
și redescoperă o neîntreruptă dorinţă de evadare 
din viaţa reală, care tinde să se destrame, o sete 
nestinsă după mult așteptata lumină. 

SCRIERI: Lebăda de bronz, Pantevo, 1971; A lăcrimat 
o frescă, Pancevo, 1976; Supa de duminică, Pantevo, 
1982; Piatra, Pantevo, 1989; Între două coperte, Pancevo, 
1995; Sub geana cerului, Pantevo, 1999; Versuri pentru 
mileniul trei, Pancevo, 2003. 

Repere bibliografice: Popa, Lit. rom. Voivodina, 263-266; 
Vasa Barbu, Cu un ochi spre trecut, iar cu celălalt spre azi, 
„Linereţea”, 2004, 2; Agache, Lit. rom. ţările vecine, 270; 
Olimpiu Baloș (1920-2008), „Lumina”, 2008, 3-4 (grupaj 
special); Carmen Dărăbuș, Virginia Popovici, Literatura 
de limba română din Serbia și antropologia culturală, 
Cluj-Napoca — Novi Sad, 2012, 121-128; Marina Ancaiţan, 
Rostirea continuă, Pancevo, 2012, 64-70. V.P. 


BALOTĂ, Bianca (8.VIII.1936, Focșani — 28.[X.2005, 
Nisa, Franţa), prozatoare. Este fiica Elisabetei (n. 
Stavăr) și a lui Petre Marcu, ofiţer de carieră, și 

soţia lui Nicolae Balotă. Din 1944 se stabilește cu 
familia la Brașov, unde termină școala elementară 
și liceul. Între 1954 și 1959 urmează la București 
cursurile Facultăţii de Filologie, secţia literatură 
și critică literară. În perioada 1959-1972 lucrează 
ca ziaristă și ca redactor de carte la Editura pentru 
Literatură (din 1969 devenită Minerva), secţia 
„Biblioteca pentru toţi”. Din 1979 pleacă din ţară, 
întâi la Miinchen, apoi la Tours și Paris, unde 
Nicolae Balotă este invitat ca profesor, stabilin- 
du-se la Paris în 1981; din 2001 își schimbă reșe- 
dința la Nisa. Debutează editorial cu Mașina de 
fugit în lume (1969). A colaborat cu articole, cronici 
literare, schiţe și povestiri la „Astra”, „Luceafăru/”, 
„România literară”, „Apostrof”, „Familia”, „Steaua” 
ş.a. A tradus, în colaborare cu Nicolae Balotă, 
romane istorice precum Maria Stuart de Stefan 
Zweig. 

Mașina de fugit în lume, primul volum publicat 
de B., este alcătuit din șapte nuvele, ordonate ca 
un bildungsroman cu implicaţii autobiografice, 
urmărind trecerea de la vârsta copilăriei la cea 
a adolescenţei. Întâmplările și personajele, deși 
mărunte, capătă importanţă prin relevanţa lor în 
plan psihologic, prin impactul asupra eului-nara- 
tor, „efectul” autobiografic fiind potenţat prin folo- 
sirea persoanei întâi. Relaţia problematică a eului 
cu ceilalți (părinţi, prieteni, iubit), cu lumea („rea- 
litatea” de ordin ontologic, istoric, social) și cu sine 
constituie tema nuvelelor, dar și a întregii proze 
scrise de B. Se confruntă în această carte, ca și în 
următoarele, „perechi” antagonice de lumi: lumea 
copilăriei și a adolescenţei cu lumea maturității, 
realitatea interioară cu realitatea exterioară, „lumea 
veche”, de dinainte de război, cu lumea nouă (a 
„omului nou” preconizat de comunism). Se confi- 
gurează un model, ideal și iluzoriu, al autenticităţii, 
recuperabil doar prin intermediul memoriei sau 
al imaginaţiei, de unde evazionismul eului narativ 
și cultul originilor (casa, orașul bunicilor sau al 
părinţilor ca spaţiu aproape mitic, copilăria ca timp 
paradisiac). Minunaţii cai verzi, ultima nuvelă și 
cea mai valoroasă, prezintă întâlnirea feminității 
cu pasiunea, inaugurând tema cuplului, centrală în 
scrierile ulterioare. Firul epic este abil condus, psi- 
hologicul evoluând adesea spre oniric. Nuvela este 
un amalgam de fragmente de realitate interioară și 
„exterioară, o succesiune de revelații și întâmplări 
minore din biografia unui eu feminin deopotrivă 
intelectual și stihial. Bal Ja regina Portugaliei (1979) 

conţine două microromane, unul de mai mică întin- 
dere, Străbunica Hedviga, și cel care dă titlul volu- 
mului. Ambele, construite pe principiul povestirii 
în povestire și al ocolurilor narative, se circumscriu 
modelului romanului total al anilor '70, combinând 
analiza psihologică, epicul obiectiv, fresca socială și 
cronica de familie. Străbunica Hedviga, mic roman 
de familie, e dominat de figura masivă a străbu- 
nicii, personaj înzestrat cu atributele unei făpturi 
mitice și simbolice pentru lumea așezată, solidă de 
dinainte de război, lumea din care provine „eroina” 
romanului. Bal la regina Portugaliei se desfășoară 
pe două planuri narative, care se intersectează 
prin intermediul personajelor și al acţiunii, dar 
mai ales prin problematică. Ene Șerban, personajul 
masculin, este prototipul cuceritorului, parvenitul 
anilor '50, șeful unei instituţii culturale, promovat 
încet dar sigur în funcţii de conducere. Raluca, per- 
sonajul feminin central, provenind dintr-o familie 
„bună”, interesează mai ales din punct de vedere al 
biografiei interioare: relaţia de cuplu, prietenele și 
experienţa legăturii cu un fascinant psihiatru, care 
improvizează, pentru grupul de prieteni, „balul la 
regina Portugaliei”, un fel de petreceri-carnaval, 
spectacole care creează spaţii ale libertăţii și ima- 
ginaţiei debordante. Totul nu este însă decât iluzie, 
simplu joc: doctorul va pleca în străinătate și i se va 
pierde urma. Romanul Zăpada de-altădată (1994), 
superior valoric, abandonează tematica socială de 
fond, concentrându-se asupra intersectării, întâm- 
plătoare, dintre două destine și personaje: bărbatul 
și femeia. Ritmul este alert, notaţiile rapide, dense, 
epicul solid. Construcţia este interesantă: juxtapu- 
nerea de planuri și perspective narative, corespun- 
zând celor două personaje, „ea” și „el”, și celor două 
timpuri, prezentul (ajunul Revelionului) și trecutul 
(fragmente din biografiile protagoniștilor alternând 
cu fragmente din viața unor personaje-satelit). 
Romanul are farmecul unei povestiri polițiste bine 
scrise, dar și al unei romance în cheie simbolică; 
reîntâlnirea din final a celor doi coincide cu regă- 
sirea unei stări de graţie, cu recuperarea adevăratei 
zăpezi, a „zăpezii de-altădată” din orașul copilăriei 
- a „zăpezilor mele”, cu alte cuvinte, cu recuperarea 
sinelui autentic. 

SCRIERI: Mașina de fugit în lume, București, 1969; ed. 
definitivă, București, 2007; Bal la regina Portugaliei, 
București, 1979; ed. București, 2003; Zăpada de-altă- 
dată, București, 1994; Micul palat baroc, Bucureşti, 1999; 
Străbunica Hedviga, București, 2002. 

Repere bibliografice: Platon Pardău, Parosul obiectiv, 
RL, 1979, 18; Radu Mareş, Un nume nou: Bianca Balotă, 
TR, 1979, 39; Emil Manu, „Bal la regina Portugaliei”, 
SPM, 1979, 446; Barbu Cioculescu, În căutarea timpului 
ascuns, LCE 2000, 4; Roxana Răcaru, Dantelărie de 
cristal, RL, 2000, 14; Petraş, Cărțile, 124-126; Dora Pavel, 
Poveștile Biancăi, APE, 2005, 10; Barbu Cioculescu, Bal, în 
paginile Biancăi Balotă, RL, 2006, 3. R.D. 


BALOTĂ, Nicolae 
(26.[.1925, Cluj — 
20.VIII.2014, Nisa, 
Franţa), critic literar, | 
eseist, estetician. 


Este fiul Adelinei (n. Dragoman), de origine armeană 
pe linie paternă, și al lui Gheorghe Balotă, avocat. 
Urmează cursurile primare și gimnaziale în Cluj, la 
Școala „Avram Iancu” (1931-1935) și la Liceul „George 
Barițiu” (1935-1940). Caurmarea cedării Transilvaniei 
de Nord către Ungaria, familia lui B. părăsește orașul 
natal, iar tânărul își continuă studiile la Liceul „Sfântul 
Vasile cel Mare” din Blaj (1940-1941), ulterior la Liceul 
„Gheorghe Lazăr” din Sibiu (1941-1943). După absol- 
virea liceului, se înscrie la Facultatea de Litere și 
Filosofie a Universităţii din Cluj, aflată în refugiu la 
Sibiu. În perioada studenţiei activează ca membru al 
Cercului Literar, debutează în ziarul naţional-ţărănist 
„România nouă” (septembrie 1944), unde lucrează și 
ca redactor, și colaborează la „Revista Cercului 
Literar” (cu o cronică la volumul Între două lumi al lui 
Mihai Ralea). După terminarea războiului, revine în 
orașul natal și devine, în 1947, licenţiat în filosofia 
culturii, psihologie, limba și literatura franceză. 
Numit preparator la Institutul de Psihologie al 
Universităţii din Cluj, este arestat în toamna anului 
1948 pentru „deţinere și răspândire de material sub- 
versiv”. După eliberare (1949), își pierde postul de la 
Universitate și activează intermitent ca pedagog, cer- 
cetător la Institutul de Lingvistică din Cluj și bibliote- 
car. În ianuarie 1956 este din nou arestat și, după 
nouă luni de anchetă, condamnat la șapte ani de 
închisoare pentru „înaltă trădare”, în calitate de 
coautor al unui memoriu cu conținut anticomunist, 
care informa opinia publică din Occident despre 

abuzurile regimului. Efectuează perioada de detenție 
în închisorile de la Jilava, Făgăraș, Gherla, Pitești, Dej, 
iar în 1962 i se stabilește domiciliu forţat în satul 
Lătești din Bărăgan. După grațierea colectivă din 
aprilie 1964, revine în viaţa literară, publicând articole 
în paginile revistelor „Familia” (unde este și redactor), 
„Steaua, „Luceatărul”, „Secolul 20”, „Gazeta literară”, 
„Contemporanul” ș.a. Debutează în volum cu 
Euphorion (1969) și își susține doctoratul la Cluj, sub 
coordonarea lui Liviu Rusu, cu o teză ce va fi publi- 
cată sub titlul Lupta cu absurdul (971; Premiul 
Academiei RSR). În perioada 1969-1971 ţine 
cursuri de literatură universală și comparată la 
Universitatea din București, ca suplinitor al lui 
Sorin Alexandrescu, iar în 1971 este angajat cerce- 
tător la Institutul de Istorie și Teorie Literară „G. 
Călinescu” al Academiei. Începând cu 1977 este 
profesor invitat la Institutul de Studii Sud-Est 
Europene (Siidosteuropa-Gesellschaft) din Miinchen 
şi tot aici predă cursuri de literatură română și 
comparată la Universitatea „Ludwig Maximilian”. 
În 1981 se stabilește în Franța, unde predă la uni- 
versitățile din Tours și Le Mans. Colaborator al 
postului de radio Europa Liberă, obține în 1987 azil 
politic în Franţa, iar în 1990 cetățenia franceză. 
După 1989, revenind periodic în România, ține 
cursuri de literatură comparată la universităţile din 
Cluj-Napoca și București. Este distins cu titlul 
doctor honoris causa al universităţilor din Cluj- 
Napoca (2003), Sibiu (2003) și Baia Mare (2006). În 
1998 i s-a acordat Premiul Naţional pentru Literatură. 
A fost căsătorit cu prozatoarea Bianca Balotă. 

După o activitate publicistică neglijabilă la 
mijlocul deceniului al cincilea, ca membru al Cercului 
Literar de la Sibiu, B. s-a afirmat în calitate de critic 
literar în a doua jumătate a anilor '60, în climatul 
polemicilor dintre „călinescieni” și „anticălinescieni”. 
Poziţiile teoretice ale autorului, care se manifesta 
deja ca un intelectual pe deplin format, cu o solidă 
cultură umanistă, sunt condensate în secțiunea 
Pentru o nouă direcţie în critica literară din volumul 
de debut, Euphorion, care propune un concept de 
critică de la care nu se va mai abate de-a lungul 
întregii sale activități. Cel puţin trei sunt elementele 
acestei formule: mai întâi, cultivarea consecventă a 
eseului, ca expresie a unui mod de gândire antidog- 
matic, care, deși aspiră la o coerență superioară, 
refuză să se subordoneze metodologiilor dominante 
ale epocii; apoi, afinitatea pentru o „critică hermene- 
utică” care, fără a nega principial importanța 

normativului, denunţă „rigoarea justiţiară” în numele 
„Ssubtilității” interpretative; în sfârșit, contestarea 
supremaţiei „esteticului” în cadrul fenomenului 
artistic, ceea ce ar legitima o „critică antropologică”, 
aptă să dea seama de diversitatea valorilor cognitive, 
etice și — mai ales — religioase ce populează literatura. 
Un atare program își găsește confirmarea în opțiunile 
analitice și axiologice ale criticului. Astfel, analizele 
lui B. se orientează aproape exclusiv pe dimensiunea 
semantică a operei de artă, neglijând constant 
aspecte precum compoziția, stilul sau perspectiva 
narativă a textelor comentate. Pentru el, „o poezie ni 
se înfățișează cu caracterul enigmatic al unui text hie- 
roglific”, care se cere mereu descrifrat, dezambigui- 
zat, „revelat”. De aici rafinamentul interpretărilor cri- 
ticului, dar și riscul suprainterpretărilor și, prin 
ricoșeu, al omogenizării textelor prin exces de „hiero- 
glific”, în detrimentul diversității formulelor literare 
care le subîntind. Criticul privește literatura ca pe un 
discurs cvasifilosofic, eventual ca pe câmp de intero- 
gații și răspunsuri la problemele fundamentale ale 
ființei umane, cu o propensiune aparte către dimen- 
siunea lor religioasă. Această atitudine se verifică, de 
pildă, în taxonomia pe care o propune în eseul 
Hermes sau Voința de obscuritate în poezia nouă, care 
pornește de la premisa că, asumându-și ca obiect 
unic „numenul”, lirica modernă ar propune o „nouă 
gnoză', ipostaziată prin trei categorii: „poezia anti-po- 
esis-ului” (Arthur Rimbaud, suprarealismul, Alfred 
Jarry, Henri Michaux), „poezia hermetică” (Stephane 
Mallarme, Paul Valery, lon Barbu) și „poezia herme- 
neutică” (de la Friedrich Hâlderlin, R.M. Rilke și 
Lucian Blaga la Ștefan Aug. Doinaș, loan Alexandru și 
Nichita Stănescu). Oarecum previzibil, preferințele 
criticului se îndreaptă spre ultima categorie, care 
„oferă posibilitatea unei soteriologii poetice, lirica 
oferindu-se adesea ca o doctrină mântuitoare”. 
Asemenea afinități transpar și în volumul Arte poetice 
ale secolului XX (1976), care discută concepțiile unor 
poeți (Tudor Arghezi, Lucian Blaga, lon Barbu, lon 
Pillat, Al. A. Philippide, Ilarie Voronca, Dan Botta, 
Mihai Beniuc, Radu Stanca) și critici români (Paul 
Zarifopol, Pius Servien, Vasile Pârvan, Tudor Vianu, 
G. Călinescu, Vladimir Streinu, Liviu Rusu, Edgar 
Papu, lon Biberi), precum și câteva poetici consa- 
crate din prima jumătate a secolului trecut (futuris- 
mul, expresionismul, Dada, suprarealismul, Bene- 
detto Croce, Henri Bremond, Paul Valery, Paul 
Claudel, T.S. Eliot). Deși exegetul își exprimă destul 
de voalat rezervele, sunt vizibile mefiența cu care 

întâmpină „poezia pură” a lui Bremond (unde „riscul 
cel mai grav e al unei reduceri a poeziei la făcere”), 
precum și empatia din comentariile consacrate lui 
Claudel și Eliot (poeţi care, deși nu s-au retras în 
„penumbra monahală, austeră, a anonimatului”, „au 
propovăduit depersonalizarea, inexprimarea de sine” 
ca „substitut estetic al asceticei renunțări la eul detes- 
tabil”). De altfel, se constată încă din Euphorion un 
șablon interpretativ (cu implicaţii valorice) al criticii 
lui B., care caută în mod constant o coerență de ordin 
superior a textului, văzută ca expresie a unui plan 
transcendent, iar atunci când aceasta e problema- 
tică, exegetul fie sancţionează lipsa ei, fie caută să o 
acrediteze în pofida textului însuși. Semnificativă 
pentru prima categorie este necrologul Thomas 
Mann, un ales?, care condamnă pe o tonalitate cvasi- 
mistică „alegerile” și poetica scriitorului german: „El 
n-a recunoscut grația, s-a închis în fața inspiraţiei; el 
a negat ceea ce în el însuși era mare (in se magnum 
est), eternul din el și, dintr-o falsă pudoare, a îmbrăcat 
totul într-o pâslă ironică. Opera acestui obsedat al 
«alegerii» trădează prezența subversiv-ironică a 
demoniei”. În schimb, demersul de a reface o pre- 
zumtivă coerenţă a textului se întâlnește, în grade 
diferite, în comentariile consacrate absurdului din 
literatura contemporană. Dintre acestea, Lupta cu 
absurdul reprezintă, probabil, cel mai compact - sub 
raport metodologic - volum al lui B. Înţelegând 
absurdul ca pe un „fenomen de criză”, exegetul 
încearcă să realizeze aici, prin conectarea „schismei 
organismului social” cu „schisma sufletului” (în 
termenii lui Arnold Toynbee), o alianță improbabilă 
între critica valorilor occidentale din unghiul Geistes- 
geschichteşi şabloanele marxism-leninismului. După 
ce-i identifică absurdului o serie de „strămoși literari” 
(satira antică, „absurdul” premodern, „literatura 
onirică”, „grotescul baroc”, „ironia romantică” și „ira- 
ționalismul poetic”), precum și trei precursori (Lewis 
Carroll, Alfred Jarry și Christian Morgenstern), B. se 
oprește pe larg asupra a cinci experiențe definitorii 
pentru acest tip de literatură (Franz Kafka, dadais- 
mul, Albert Camus, Eugen Ionescu și Samuel Beckett). 
Deși exegetul critică o serie de poziții „defetiste” sau 
pur și simplu sceptice ale autorilor comentaţi, scopul 
său pare să fie, în ultimă instanță, validarea acestei 
forme de artă ca o modalitate de expresie a unui 
anume umanism sau chiar a unui spirit militant: 
„Subversiunea expresiei reprezintă în cele din urmă o 
conversiune a ei. Revelarea absurdului, a nonsensuri- 
lor implică lupta cu absurdul”. Nu mai puţin 

concludentă e monografia Urmuz (1970), unde pro- 
zatorul interbelic e considerat nu atât un „premergă- 
tor al avangardei”, cât un „precursor” al literaturii 
absurdului. Dincolo de această încadrare, B. efectu- 
ează poate cea mai detaliată cartografiere a imagina- 
rului urmuzian, analizând succesiv „caracterele” din 
Pagini bizare, „obsesia zoologică”, „omul meca- 
nomorf”, rolul obiectelor insolite, vestimentația 
burlescă, jocurile de perspectivă, spațiul închis, călă- 
toriile personajelor, erotica, elementele sadomaso- 
chiste, vina ș.a. Absurdul tinde să fie convertit și aici 
în sacru, dar, cum „transcendența vidă” a prozatoru- 
lui interzice accesul la dimensiunea divinului, 
exegetul mizează pe cartea demonicului: „Lumea lui 
Urmuz pare să fie vrăjită, o lume în care un duh rău, 
prin procedee magice, a provocat metamorfoze, răs- 
turnări, mutații în contra firii. Totul constituie un 
scenariu apocaliptic”. În critica lui B. judecata de 
valoare rămâne frecvent în suspensie, ducând la o 
anumită nivelare a valorilor. Cel mai clar se observă 
acest lucru în tratarea contemporanilor. Astfel, în sec- 
țiunile Addenda din Labirint (1970) şi Prozatori 
români contemporani din Universul prozei (1976), 
sunt analizați cu același entuziasm nediferențiat 
Ștefan Bănulescu, Fănuș Neagu, Al. Ivasiuc și D.R. 
Popescu, dar și Ovidiu Constantinescu (Sfârșit de 
spectacol este un „excelent roman”), lulian Neacșu 
(„un dăruit al limbii”) și Dominic Stanca. Tocmai de 
aceea, criticul e mai eficient atunci când se află pe 
terenul valorilor deja consacrate. De exemplu, 
volumul De la Ion la Ioanide. Prozatori români ai 
secolului XX (1974; Premiul Uniunii Scriitorilor) 
cuprinde o suită de unsprezece eseuri consacrate lui 
Liviu Rebreanu, Nicolae Iorga, Vasile Pârvan, G. Ibră- 
ileanu, M. Blecher, Gib 1. Mihăescu, Pavel Dan, Al. A. 
Philippide, V. Voiculescu, Urmuz și G. Călinescu. 
Dacă unele capitole (precum acelea despre Urmuz și 
Philippide) continuă preocupări mai vechi, altele 
constituie contribuții decisive la impunerea sau rein- 
terpretarea scriitorilor comentaţi. Astfel, eseul 
Rebreanu sau Vocaţia tragicului combate prejudecata 
- alimentată chiar de autorul Răscoalei — că el ar fi un 
prozator „lipsit de imaginaţie”. B. identifică și comen- 
tează o serie de nuclee simbolice din Ion și din 
Pădurea spânzuraţilor (pământul, toamna, croma- 
tica, în general „natura”), pe care le corelează cu 
emoțiile dominante (posesiunea, violența, obsesia), 
pentru a conchide că în opera lui Rebreanu tragicul 
se ipostaziază nu doar ca „o confruntare între două 
puteri”, ci și ca „o subminare a puterii ce se înalță prin 

ea însăși”. Semnificativ e și studiul M. Blecher și reali- 
tatea mediată a creaţiei, prin care exegetul se afirmă, 
alături de I. Negoițescu, ca unul dintre criticii postbe- 
lici care au contribuit atât la canonizarea operei lui 
Blecher, cât și la explicarea dimensiunii antipsiholo- 
giste a scriiturii sale: „Ficţiunea sinelui, a fracturii de 
personalitate nu are un caracter psihologic, cu tot 
limbajul - înșelător în această privință - pe care-l 
folosește Naratorul”. Totodată, criticul evidențiază 
importanța „spaţiilor-capcană”, a „obiectelor-decor” 
(din proximitatea kitschului) și a viziunii spectacu- 
lare în proza lui Blecher. Nu mai puţin reprezentativ 
este eseul Satiricon-ul lui G. Călinescu, care aduce, 
probabil, cele mai concludente argumente în 
favoarea depășirii balzacianismului ca definire frec- 
ventă în critica de până la acea dată. Pentru B., 
departe de a fi un „clasic”, Călinescu este creatorul 
unui „satiricon modern”, unde grotescul, farsa, jocul 
cu măști, comicul mecanismelor comportamentale, 
psihologiile deviante, absenţa patosului și a proble- 
matizării morale dinamitează scheletul balzacian al 
ficţiunii și indică „alexandrinismul geniului manie- 
rist-baroc”. În ceea ce privește poezia, criticul s-a 
oprit cu precădere asupra a doi autori români care 
ilustrează tipul creator al vizionarului și formula 
„poeziei hermeneutice”: Al. A Philippide și Tudor 
Arghezi. Astfel, Introducere în opera lui Al. Philippide 
(1974), fără a ignora celelalte dimensiuni ale scrierilor 
autorului, se concentrează asupra poeziei și însce- 
nează o soteriologie sui-generis, în care, având ca 
imbold „drama eului”, pe care „nici un poet român 
n-a trăit-o asemenea lui Philippide”, poetul își găsește 
în cele din urmă izbăvirea prin integrarea „în acel 
Raum der Riihmung, acel spaţiu rilkean al celebrării, 
în care nu mai e nici un simulacru, ci totul este pe 
deplin, fără nici un rest”. Însă cartea cea mai repre- 
zentativă a lui B. pare a fi eseul Opera lui Tudor 
Arghezi (1979), o explorare amplă și detaliată a imagi- 
narului poetului. Criticul nu emite pretenţii de dislo- 
cări axiologice (încă din Prolog opera argheziană este 
așezată „pe treapta cea mai înaltă a literaturii române 
posteminesciene”), ci doar hermeneutice, urmărind, 
în douăzeci de capitole, să cartografieze universul lui 
Arghezi pe coordonate conceptuale (e schițată inițial 
o „ontologie poetică”), tematice (natura, timpul, 
spaţiul, erotica, tema religioasă etc.) și generice (scri- 
erile „miniaturale”, operele „didactice și polemice”, 
romanele, „subiectele”, pamfletele, teatrul, cronicile 
plastice ș.a.). Dacă G. Călinescu reprezenta opera 
eminesciană sub forma unui semicerc al istoriei 

universale care s-ar întinde între geneză și apocalips, 
B. imaginează opera argheziană ca pe un purgatoriu 
ce oferă în egală măsură viziunea paradisului (în 
poezia „miniaturală” sau în poemele în proză) și pe 
aceea a infernului (în Flori de mucigai, ori în pamflete). 
Punctul de origine a operei argheziene îl constituie 
criza de identitate, credinţa că „existenţa în sine nu 
esteun temei ferm”, fapt care determină atât dinamica 
imaginarului, cât și configurația sa de adâncime. 
Pornind de la convingerea că ființa e mereu amenin- 
țată de neant, Arghezi scrie o „lirică orientată îndeo- 
sebi spre avatarurile ființei”, o „poezie a ontologicu- 
lui” care aspiră alternativ la ipostaza demiurgică, la 
contopirea cu diversele înfățișări fenomenale și la 
absorbția eului într-o entitate superioară (divinita- 
tea). Astfel se explică natura particulară a universului 
imaginar arghezian, un univers descentrat, proiectat 
mai degrabă ca o sumă de insule autonome („imagi- 
narul arghezian este un spaţiu lipsit de un centru pri- 
vilegiat, și cu limite ce trimit [...] spre alte limite mai 
depărtate”), în care opoziția axiologică principală 
este aceea dintre rodnicie și sterilitate. În acest sens, 
B. proclamă modernitatea lui Arghezi tocmai prin 
recursul la proliferarea „figurilor vidului”, prin „go- 
lurile esenţiale ale sistemului său imaginar”. Fără a 
apela la date biografice, la contextul social sau insti- 
tuțional al epocilor traversate de opera argheziană 
sau la dialogul cu reprezentările critice de autoritate, 
exegetul preferă că construiască o viziune cât mai 
coerentă asupra operei. Totuși, noutatea interpretări- 
lor sale este evidentă în close reading-urile consacrate 
psalmilor, în identificarea dimensiunii material-vizi- 
onare a Florilor de mucigai (pe care comentatorii 

interbelici le reduseseră la utilizarea registrului 
argotic) sau în acreditarea prozei argheziene ca teri- 
toriu autonom, nesubordonat poeticului. În schimb, 
carențele unor interpretări provin din neglijarea 
dimensiunii formale, din sugestia de a trata poezia ca 
pe o formă de discurs pseudofilosofic și, implicit, din 
obturarea originalității scriiturii (de-a lungul cărții, 
Arghezi este pus succesiv în relație cu nume precum 
Vasile cel Mare, Augustin, Tereza de Avila, Agrippa 
d'Aubign6, Pascal, Boileau, Goethe, Hâlderlin, Hugo, 
Baudelaire, Dostoievski,  Mallarm6, Nietzsche, 
Claudel, Teilhard de Chardin ș.a). Eseurile de litera- 
tură universală și comparată ale lui B. probează o 
scurtcircuitare programatică de perspective și un 
ecumenism tematic. Scurtcircuitarea e explicitată în 
Argument-ul la Arta lecturii (1978), unde criticul 
opune istoricismului de secol XIX „o perspectivă a 
sincroniei literare care dispune să-l citim pe Sofocle 
ca pe contemporanul nimănui ori al tuturor, ca pe un 
martor al esențţialității umane și nu numai al unei 
existenţe istoric cantonate”. O atare premisă îl deter- 
mină pe eseist să citească literatura secolului al 
XX-lea ca pe un avatar al unor forme artistice aparent 
desuete și, subsecvent, să reclame actualitatea 
acestora din urmă. De pildă, „literatura absurdului” e 
privită, în spiritul lui Gustav Ren Hocke, ca o nouă 
treaptă a manierismului european din secolele XVI- 
XVII, pe când structuralismul lui Roland Barthes e 
așezat în siajul retoricii clasice. Pe de altă parte, ecu- 
menismul se verifică în alegerea subiectelor tratate. 
Așa cum o arată paginile din Euphorion, Labirint, 
Umanităţi (1973), Universul prozei, Arta lecturii și 
Mapamond literar (1983), criticul abordează fără 
complexe toate epocile și spaţiile culturale, produ- 
când o galerie sui-generis de opere, autori și formule 
în care include Mahâbhărata, proza narativă latină, 
lirica arabică preislamică, legende vietnameze, 
poeme persane, poezie precolumbiană, pe Rabelais, 
Moliere, Diderot, Voltaire, Goethe, Stendhal, Balzac, 
Dumas, Dickens, Poe, Rimbaud și Tolstoi, proza 
decadentistă, literatura balcanică modernă, pe 
Gide, Rilke, Proust, Bulgakov, Thomas Mann, 
Faulkner, Carpentier și Kawabata, literatura neoafri- 
cană și pe Erich Segal. Notabil e și volumul Scriitori 
maghiari din România. 1920-1980 (1981), primul 
demers de această factură după studiul interbelic al 
lui Ion Chinezu. În perioada postdecembristă B. s-a 
dedicat aproape exclusiv memorialisticii, după cum 
o dovedesc Parisul eo carte (1994) și mai ales Caietul 
albastru (-Il, 1998), operă construită pe două 

planuri, prin alternarea însemnărilor din jurnalul 
Timp mort, care acoperă intervalul 1954-1955, cu 
evocările din Remember, scrise în anii '90. Temele 
dominante sunt religiozitatea, cultura și climatul 
social al „obsedantului deceniu”, cu precizarea că 
primele două nu funcționează întotdeauna ca antidot 
împotriva celei din urmă, putând fi, la rândul lor, 
generatoare de angoase. În raport cu convențiile 
genului, Caietul albastru pare a se distinge la toate 
capitolele (portretistică morală, anecdotică, introsp- 
ecție), iar stilul calofil și ceremonios nu face, în mod 
paradoxal, decât să potenţeze acuitatea observațiilor. 
De reținut sunt îndeosebi evocarea unor figuri sem- 
nificative ale vieții literare românești, de la Arghezi, 
Blaga, Barbu, Călinescu și Vianu până la congenerii 
autorului din Cercul Literar de la Sibiu. 


Autorul lui Euphorion gustă literatura numai după ce a 
explorat-o (filosofic, temeinic) și, înainte de a admira la el un 
stil, admirăm o metodă, ceea ce ne convinge fiind nu geniul, 
explozia ideii și a sensibilităţii, ci, așa-zicând, ingeniul, 
pedagogia critică. El posedă ceva din arta meșteșugarului 
care construiește planificat şi temeinic, o desfășurare masivă 
de energie intelectuală în cea mai simplă demonstraţie care 
preschimbă critica într-o foarte serioasă și metodică disci- 
plină, uzând în orice clipă de toate categoriile filosofiei sau 
ale istoriei culturii. 

NICOLAE MANOLESCU 


SCRIERI: Euphorion, București, 1969; ed. București, 
1999; Labirint, București, 1970; Urmuz, Cluj, 1970; ed. 2, 
Timișoara, 1997; Lupta cu absurdul, București, 1971; ed.2 
(Literatura absurdului), București, 2000; Despre pasiuni, 
București, 1971; Umanități, București, 1973; De la Ion 
la Ioanide. Prozatori români ai secolului XX, București, 
1974; ed. 2 (Romanul românesc în secolul XX), București, 
1997; Jakob Burckhardt — un umanist modern, București, 
1974; Introducere în opera lui Al. Philippide, București, 
1974; Arte poetice ale secolului XX. Ipostaze românești și 
străine, București, 1976; ed. 2, București, 1997; Univer- 
sul prozei, București, 1976; Arta lecturii, București, 1978; 
Opera lui Tudor Arghezi, București, 1979; ed. 3, Bucu- 
rești, 2008; Scriitori maghiari din România. 1920-1980, 
București, 1981; ed. (Româniai magyar îrok (1920-1980). 
ir6i arckecsarnok), tr. Julia Vallasek, Marosvâsârhely, 
2007; Mapamond literar, București, 1983; Parisul e o 
carte, București, 1994; Calea, adevărul și viaţa, Bucu- 
rești, 1995; ed. 2, Cluj-Napoca, 1999; Caietul albastru, L- 
II, București, 1998; ed. 3, București, 2007; Eminescu, poet 
al inițierii în poezie — Eminescu, pote de l'initiation ă la 
po&sie — Eminescu als Poet der Einweihung in die Poesie, 
ed. plurilingvă, București, 2000; Literatura franceză de la 
Villon la zilele noastre, Cluj-Napoca, 2001; ed. 2, Bucu- 
rești, 2008; Ortodoxia pentru postmoderniști în întrebări 


Balş 


și răspunsuri (în colaborare), Timișoara, 2001; Litera- 
tura germană de la Sturm-und-Drang la zilele noastre, 
Cluj-Napoca, 2002; ed. 2, București, 2007; De la Homer 
la Joyce, București, 2007; Peregrin prin patria cuvinte- 
lor, îngr. Iulian Boldea, București, 2009; ed. 2, Bucu- 
rești, 2012. Ediţii, antologii: Gib I. Mihăescu, Nuvele, 
pref. edit., București, 1969; Pavel Dan, Urcan bătrânul, 
pref. edit., București, 1973. Traduceri: Proza austriacă 
modernă, I-II, îngr. şi pref. Dieter Schlesak, București, 
1968 (în colaborare); Jakob Burckhardt, Cultura Renaște- 
rii în Italia, I-II, pref. trad., București, 1969 (în colaborare 
cu Gheorghe I. Ciorogaru); Stefan Zweig, Maria Stuart, l- 
II, București, 1974-1992 (în colaborare cu Bianca Balotă). 


Repere bibliografice: Virgil Nemoianu, „Urmuz” by 
Nicolae Balotă; „Pagini bizare” by Urmuz, „Ihe Slavic 
and East European Journal”, 1971, 3; Vlad, Convergenţe, 
123-130; Petrescu, Scriitori, 85-89; Tomuş, Răsfrângeri, 
88-92; Georgescu, Printre cărţi, 232-236; Niţescu, Repere, 
72-84, 160-161; Ungureanu, La umbra cărţilor, 65-74; 
Ungheanu, Arhipelag, 370-375; Negoiţescu, Engrame, 
161-173;  Regman,  Explorări, 148-158; Dobrescu, 
Foiletoane, |, 124-128, II, 223-226; Popescu, Cărţi, 13-21; 
Grigurcu, Critici, 455-471; Gheorghiu, Reflexe, 145-148; 
Grigurcu, Între critici, 127-130; Titel, Cehov, 155-159; 
Cristea, A scrie, 78-81; Grigurcu, Peisaj, |, 66-72, III, 
132-146; Adrian Popescu, Nicolae Balotă sau înțeleptul 
din labirint, ST, 1994, 7-8; Virgil Nemoianu, „Parisul 
e o carte” by Nicolae Balotă, „World Literature Today”, 
1995, 1; Ștefan Aug. Doinaș, Exilul interior al Cercului 
Literar, SXX, 1997, 10-12 — 1998, 1-3; Laura Pavel, Un 
„romancier” al criticii, APE, 1998, 5; Florin Mihăilescu, 
Întoarcerea acasă a lui Nicolae Balotă, VR, 1998, 7-8; 7. 
Ornea, Un jurnal tulburător, RL, 1999, 18; Glodeanu, 
Incursiuni, 251-269; Nicolae Balotă — 75, APR 2000, 1-2; 
Octavian Soviany, Spiritul erasmian și critica „iubitoare”, 
VR, 2000, 10-11; Dicţ. esenţial, 52-53; Manolescu, Lista, 
III, 173-180; Pop, Viaţă, 56-62; Ioana Pârvulescu, Orașul 
maimufțelor, RL, 2002, 5; Borb6ly, Cercul, 15-18, 230-233; 
Gavril, Cercul Literar, 185-221; Petraș, Cărțile, 208-212, 
242-245; Cioculescu, Lecturi, II, 102-106; Mircea Popa, 
Nicolae Balotă sau Slujirea cuvântului, VR, 2005, 5; 
Grigurcu, De la un critic, 67-70; Paul Cernat, Umanistul 
într-o secțiune urmuziană, OC, 2007, 127; Profil de 
cărturar - Nicolae Balotă, VTRA, 2008, 6-7 (grupaj 
special); Manolescu, Istoria, 926-929; Terian, A cincea 
esență, 558-559, passim; Gabriel Dimisianu, Sub semnul 
lui Euphorion, RL, 2010, 4; Manolescu, Enciclopedia, 
65-67, Bogdan Creţu, Nicolae Balotă — pedagogia lecturii, 
CNT, 2011, 9; Goldiș, Critica, 240-244, passim. A.T. 


BALȘ, Teodor (pseudonim al lui Emil Bălășescu; 
9.11.1924, București -— 27.VII.1983, București), 
poet, traducător. Este fiul Mariei și al lui Dumitru 
Bălășescu, funcţionar. Urmează la București 

Liceul „Mihai Viteazul”, apoi Facultatea de Litere 
şi Filosofie. A fost șef al secţiei de poezie a Casei 
Centrale a Creaţiei Populare (1954-1956), redactor 
la „Luceafărul” (1958-1962, 1972-1982), secretar de 
redacţie la „Gazeta literară” și „România literară” 
(1962-1972). A mai colaborat la „Târgoviștea”, „An- 
cheta” și „Fapta”. Debutează în „Mugurul”, revistă a 
Liceului „Mihai Viteazul”. 

Primele volume ale lui B., 1907 (1957), Poarta soa- 
relui (1964), Poeme (1965), stau sub semnul convenţi- 
ilor tematice și stilistice ale epocii, evocând epic răs- 
coalele țărănești — figura lui Ștefan Furtună —, grevele 
de la Griviţa, războiul civil din Spania sau exaltând 
fapte în realitate obișnuite: lansarea la apă a unui 
cargou românesc, inaugurarea unei fabrici de 
conserve la Tecuci. Din această producţie de versi- 
ficaţie se salvează doar câteva secvenţe de evocare 
nostalgică a vechiului București sau a vestigii- 
lor dacice, dar și unele strofe de pastel: „Și liniști 
galactice-adie;/ sub albul lor cântec stelar/ orașul 
adoarme-n câmpie/ cu lună în inelar” (Poarta 
soarelui). Ulterior B. se va îndrepta spre descrip- 
ţia sobră, cu notație eliptică și delicată. Noaptea 
corridei (1976) reverberează o Spanie pitorească, 
patrie de elecţie a poetului, cu muntoase „spinări 
jupuite/ de vânturi și soare”, reminiscenţe maure, 
toponime a căror simplă rostire induce o atmo- 
sferă fascinantă. Cum s-a observat, cartea se 
resimte de contactul intim cu poezia lui Federico 
Garcia Lorca. În genere, poemele din această etapă 
sunt structurate binar: după o primă secvenţă 
sumar descriptivă, urmează prelungirea ei ca un 
ecou (sau ca un contrapunct) în interioritatea eului 
liric: „Inima galbenă a lunii/ arde pe vânturi și lasă/ 
vagi reverii de mătasă/ cercului galben de astre, 
[...] Singură/ Inima mea,/ pendulând/ între lună 
și soare”. B. a tradus, singur sau în colaborare, din 
Cervantes, Lope de Vega, Federico Garcia Lorca, 
Miguel Hernândez. O antologie de așa-zis „folclor 
poetic contemporan”, Pe-un picior de plai (1957), e 
lipsită de orice scrupul al autenticităţii. 

SCRIERI: 1907, București, 1957; Poarta soarelui, Bucu- 
rești, 1964; Poeme, cu ilustraţii de Nică Petre, București, 
1965; Nord, Bucureşti, 1970; Pasărea de sunet, Bucu- 
rești, 1975; Noaptea corridei, București, 1976; Satul din 
pământ, București, 1977. Traduceri: Federico Garcia 
Lorca, Carte de poeme, București, 1958 (în colaborare cu 
Victor Const. Bercescu), Nunta însângerată, în Garcia 
Lorca, 4 piese de teatru, București, 1958, Poeme — Poemas, 
ed. bilingvă, București, 1968, Romancero ţigan și alte 

poeme, pref. Vasile Nicolescu, București, 1977; Lope de 
Vega, Mofturile Belissei şi Vitejiile Belissei, în Lope de 
Vega, Comedii, București, 1962; Miguel Hernândez, 
Poeme, pref. Andrei Ionescu, București, 1968; Guillaume 
Apollinaire, [Versuri], în Guillaume Apollinaire, Scrieri 
alese, îngr. Virgil Teodorescu, pref. Vasile Nicolescu, 
București, 1971; Garoafele roșii. Poezia Comunei din 
Paris, Bucureşti, 1971 (în colaborare); Miguel de Cervan- 
tes Saavedra, Asediul Numanciei, în Miguel de Cervantes 
Saavedra, Teatru, Bucureşti, 1971. 


Repere bibliografice: Martin, Poeți, I, 148-153; Al. 
Protopopescu, „Poarta soarelui”, CRC, 1966, 10; Dan 
Cristea, „Nord”, RL, 1971, 4; Valeriu Cristea, „Nord, 
CL, 1971,4; Piru, Poezia, |, 388-390; Alexiu, Ideografii, 
151-152; Dimisianu, Opinii, 89-93; Felea, Aspecte, II, 
137-141; Dicţ. scriit. rom., |, 160-161; Victor Petrescu, 
N.M. 


Teodor Balș, „Litere”, 2012, 7-8. 


BALTAG, Cezar 
(26.VII.1939, Mălinești-— 
Hotin — 26.V.1997, 
București), poet, eseist, 
traducător. 


Este fiul Margaretei (n. Alexandrescu) și al lui 
Porfirie Baltag, preot; e frate cu criticul literar 
Nicolae Baltag și soţ al poetei Ioana Bantaș. În 
1944 familia se refugiază din Basarabia și se stabi- 
lește la Mereni, judeţul Vâlcea. B. urmează Liceul 
„Nicolae Bălcescu” (fost „I.C. Brătianu”) de la 
Pitești și, din 1955, Facultatea de Filologie a 
Universităţii din București, secţia critică și istorie 
literară, luându-și licenţa în 1960. După trei ani de 
şomaj (din cauza „dosarului”), în 1963 e încadrat 
corector, apoi redactor la „Gazeta literară”, unde 
este coleg cu Nichita Stănescu. Între 1968 și 1974 
este redactor-șef adjunct la „Luceafărul; din 1974 
redactor, iar din 1990 până la moarte e redac- 
tor-șet la „Viaţa românească”. În 1972 primește o 
bursă la Universitatea din lowa City, în SUA, prilej 
cu care, în aprilie 1973, îl vizitează la Chicago pe 
Mircea Eliade. Întâlnirea cu istoricul religiilor o va 
considera „definitorie pentru cristalizarea demer- 
surilor și căutărilor [sale] intelectuale”, fiind 
convins că „și-a găsit cu adevărat «maestrul 

spiritual»”. A debutat editorial în 1960, cu volumul 
de versuri Comuna de aur, în colecţia „Luceafărul” 
a Editurii pentru Literatură. A primit Premiul 
Uniunii Scriitorilor (1966, 1973, 1985, 1995), 
Premiul Academiei RSR (1981) și Premiul Naţional 
„M. Eminescu” pentru integrala operei poetice 
(Botoșani, 1993). 

Primele două volume ale lui B., Comuna de aur 
și Vis planetar (1964) (repudiate mai târziu de autor, 
care va reţine foarte puţin din ele în culegerile 
retrospective), sunt marcate cvasiintegral de con- 
junctura politică din momentul apariţiei. Totuși, 
fie și distorsionat, ele lasă a se întrezări poezia care 
l-a consacrat. În prezentarea cărţii Comuna de aur 
Paul Georgescu prognoza un „poet al ideilor, [...] 
al meditaţiei filosofice”, ilustrând „capacitatea 
alchimistului de a transpune conceptul în imagine 
poetică”. S-ar mai putea adăuga înclinația către 
radiografia „dimineţii simţurilor”, exaltare/exultare 
solară prin care „materia” e propulsată, modulată, 
în „azurul suplu” și în „căile stelare”. Notabilă era 
şi setea de rostire: elan irepresibil de transferare în 
cuvânt a clocotului juvenil. „Cititorule, viaţa mea a 
trecut în cuvinte” — iată un vers aparent banal, care 
însă, la o lectură inversă, dinspre creaţia de matu- 
ritate spre începuturi, devine emblematic pentru 
întreaga evoluţie a liricii lui B. Răsfrângeri (1966) 
confirmă un poet care cu fiecare volum își va 
arăta o nouă faţetă a talentului, într-o îndelungată 
căutare de sine. Se impune acum, ca figură-cheie 
a imaginarului, metafora oglinzii/oglindirii, pre- 
lungire a poeticii barbiene („Din ceas, dedus...”), 
filtrare a senzorialului până la a-i conferi puritatea 
ideii. Răsfrântă în aventura existenţială a poetului, 
ca aventură a spiritului, lumea se esenţializează și 
astfel se adeverește, oglinda eului poetic „dizolvă” 
în ea chipul fenomenal și-l transferă în numenal. 
Răsfrângerea înseamnă și oglindire reciprocă a 
lucrurilor — mod de a induce rezonanţa universală 
și euritmia. Jubilaţia ei apare însă contrapunc- 
tată de insistenta prezenţă a simbolului trecerii. 
Confesiunea lirică se drapează deocamdată într-o 
rostire aproape axiomatică, abstractă, ce răcește 
fluidul vital și impersonalizează experienţa care îi 
stă la bază: „Cel ce nu e a venit,/ cel ce e s-a risipit,/ 
eu însămânţez în lucruri/ sufletul lui Heraclit”. 
Lirismul abstract (suspectat chiar de preţiozitate și 
artificiu) se prelungește și se intensifică în Odihnă 
în țipăt (1969), carte saturată de interogaţii ontice 
și de chestionări ale arheologiei Fiinţei, ale eului 

propriu și ale devenirii-drum către moarte: „Și rădă- 
cinile rămân în nimic./ Și ochiul cade strigând./ 
Ce vede, Doamne, un ochi ce cade/ și cât vede el/ 
strigând, și nemaiauzindu-se?”. Nucleul ciclului îl 
formează poemele plecând de la basmul cel mai 
metafizic și cel mai tragic al românilor, Tinerețe fără 
bătrâneţe şi viaţă fără de moarte. „Pattern-ul de 
basm” va reveni adesea în creaţia lui B., care explo- 
rează și ca eseist depozitul de mituri, legende, des- 
cântece și bocete. Componenta ermetică a cărţii 
apare astfel atenuată. Fără a îngheţa acest flux liric, 
Șah orb (1971) încearcă formule din vecinătatea 
poemului în proză și a eseului liric, combinat cu 
evocarea autobiografică (interpretarea unor expe- 
rienţe semnificative în ordinea formării poetice). 
Orientarea către ludic, amorsată în câteva poeme 
în versuri, explodează în volumul Madona din dud 
(1973), revanșă aproape ostentativă pe care și-o 
ia poetul ca replică la obiecţia de abstracţiune și 
obscuritate: „Mă strigă umbra mereu:/ Cine iese-n 
locul meu?/ Azi o naștem pe Alcest,/ festimonium 
ludus est En, ten, tin,/ o cejocsublim!”. Ciclul pus 
pe muzică de Cornel Ţăranu - valorifică folclorul 
și limba ţiganilor, ca și pasionalitatea lor specifică. 
Limbajul argotic și împestriţat cu idiotisme, carac- 
terul ritualic, incantatoriu al versurilor fac din acest 
text cea mai pitorească și exotică scriere a lui B. În 

Unicorn în oglindă (1975) critica a văzut o etapă în 
care poetul renunţă la pitoresc și la muzicalitate 
şi esenţializează discursul liric, fără a abandona 
scheletul imageriei mitice. Acum se lasă mai bine 
percepută dimensiunea iniţiatică a poeziei. Două 
experienţe au stat la originea ei: întâlnirea cu 
Mircea Eliade și dispariția neașteptată, prematură 
a fratelui poetului, în 1975. Pentru o vreme lirismul 
își mai păstrează vocea impersonală, însă obsesia 
astralului, a albului - ca mărci ale unui spaţiu spi- 
ritual epurat de zgura mundană, de rupturile exis- 
tenţei empirice, și, congener, simbolul tutelar al 
unicornului - conferă, prin ele însele, o vibraţie 
înaltă poemelor. Dialog la mal (1985) este, dacă se 
poate spune așa, cartea celei de-a doua consacrări a 
lui B., de data aceasta ca poet orfic. Apare consem- 
nată aici o experienţă (iniţiatică) a „trecerii para- 
doxale”, a „pragului”, „malului”, „ușilor” etc. dintre 
lumi: imanent-transcendent, temporal-atempo- 
ral, profan-sacru. O combustie voltaică transsub- 
stanţiază materia spre a o transporta în lumină — 
simbol axial al volumului, ca și al celor ulterioare. 
Poetul plonjează într-un lung „vis ontic”, în care 
„obiectele sunt/ O scară cu treptele ferme/ o lume 
fără praf”. Obsedanta temă a timpului revine, însă 
aureolată de noblețea traseului ezoteric, de al cărui 
instrument magic, cuvântul și Cuvântul, poetul, ca 

şi eseistul, devine tot mai conștient. Odată cuvântul 
rostit, „Lumea poate începe”. El este prima și ultima 
treaptă a creaţiei/Creaţiei: „Iată, îţi dau un cuvânt/ 
și cu el îţi dau lumea/ și nu-ţi cer nimic/ numai 
să ţii minte Cuvântul”. Rostirea poetică, spune și 
eseistul, are o soartă vitregă în evul modern și în 
cel postmodern, care tind către pierderea sensului. 
Dar tot ei îi revine misiunea de a-l recupera și rea- 
credita, și prin aceasta de a salva lumea (este ceea 
ce mărturisește B. răspunzând la întrebarea „De 
ce scrieţi?”). Rostirea poetică restituie sacrul și îl 
conservă. Finalitatea soteriologică se conjugă în 
Euridice și umbra (1988) şi în Chemarea numelui 
(1995) cu un aflux biografic (dispariţia prematură 
a soţiei poetului). Poezia de eteruri nelumești și 
de metafore ale distanţării și impersonalizării se 
individualizează în sensul cel mai propriu, fără 
a deveni în vreun fel anecdotică sau retorică, ci 
păstrându-și altitudinea zborului. Elegii, bocete, 
ritualuri incantatorii ale trecerii, toate filtrate prin 
drama personală, versurile din ultimele două cărţi 
alcătuiesc totodată o artă poetică: poezia ca mijloc 
al mântuirii. După ce a epurat lumea/ existenţa de 
zgura materialităţii, poezia acestui mallarmâean 
se autoclaustrează în „fiordul ei de lacrimi”, ca 
„O lungă ezitare între sens/ și sunet”, ca un joc de 
oglinzi paralele, luând „un chip al cuvântului/ sau 
un chip de înger/ sau amândouă la un loc”. O suită 
de eseuri, apărute mai întâi în reviste, confirmă o 
dată mai mult identitatea lirică a lui B. drept unul 
dintre cei mai cultivați poeţi ai epocii. Eseurile 
dezbat teme capitale pentru înţelegerea operei 
sale: sacrul și poezia sau texte teoretice funda- 
mentale referitoare la acestea, de la James Frazer, 
Rudolf Otto și Lucian Blaga la Mircea Eliade, 
Martin Heidegger, Paul Ricoeur și Sergiu Al-George. 
O temă reiterată este aceea a rigorii poetice faţă 
în faţă cu aleatoriul avangardiștilor. Câteva eseuri 
despre metaforă par începutul unei cercetări 
de anvergură. Preocupările traducătorului sunt 
convergente cu scrierile poetului și eseistului. În 
condiţii potrivnice, B. a tradus și publicat Istoria 
credințelor şi ideilor religioase (-III, 1981-1988), 
fundamentala sinteză a lui Mircea Eliade. A conti- 
nuat cu Dicţionar al religiilor de Mircea Eliade și 
loan Petru Culianu (1993), cu Nostalgia originilor 
(1994) și Șamanismul și tehnicile arhaice ale exta- 
zului (1997) de Mircea Eliade, ultima transpusă în 
colaborare cu Brândușa Prelipceanu. 

Dacă în volumele anterioare (inclusiv în Madona din dud) 
tendința dominantă era una hermetică, demersul caracte- 
ristic acum [în volumul Euridice și umbra] este unul orfic. 
Poezia speculativă (în toate sensurile) nu-l mai satisface pe 
autor. Cuvântul nu doar răsfrânge, el încearcă să întrupeze. 
Trecerea de la hermetism la orfism e trecerea de la iniţierea 
în ordinea lumii la încercarea de a o restabili, trecerea de 
la o hermeneutică a misterului la o soteriologie. Poetul nu 
mai inițiază, ci speră să salveze. De fapt, el iniţiază acum 
într-o terapeutică a miracolului. 

MIRCEA MARTIN 


Poemul cel mai complex, un poem aproape programatic, 
din această fază de trecere spre lirismul mitic, este Monada, 
nedreptăţit la apariţie de Vladimir Streinu. Citit acum, 
poemul nu mai pare atât de ermetic. Este sugerat un motiv 
care va deveni în poemele ulterioare frecvent: motivul 
întoarcerii spre spaţiul originar (spaţiul miturilor, spaţiul 
increatului, momentul revelaţiei neantului, voiajului 
spre „un fluture” primordial gravid de stihii). Versurile au 
căpătat deja acea notă oraculară, cuvintele spun şi totodată 
ascund, o parte se luminează, sub forța rostirii, alta se 
obnubilează. Voiajul spre originile pure ale cuvântului 
de care vorbea Mallarme devine o urcare (sau o coborâre) 
spre lumea larvară a începuturilor, acolo unde locuieşte un 
Dumnezeu astenic. 


EUGEN SIMION 


SCRIERI: Comuna de aur, pref. Paul Georgescu, Bucu- 
rești, 1960; Vis planetar, București, 1964; Răsfrângeri, 
București, 1966; Monada, București, 1968; Odihnă în 
țipăt, București, 1969; Șah orb, București, 1971; Madona 
din dud, București, 1973; Unicorn în oglindă, București, 
1975; Poeme, București, 1981; Dialog la mal, București, 
1985; Euridice și umbra, București, 1988; Eseuri, Galaţi, 
1992; Chemarea numelui, București, 1995; Ochii tăcerii, 
introd. Mircea Martin, București, 1996; Paradoxul 
semnelor, București, 1996; Odihnă în țipăt, note biblio- 
grafice Aurel Sasu, postfață Mircea Martin, Pitești, 2010. 
Traduceri: Stavros Deligiorgis, Arhitectura narativă în 
„Decameronul”, București, 1979; Mircea Eliade, Istoria 
credințelor și ideilor religioase, I-III, București, 1981- 
1988, Nostalgia originilor, București, 1994, Șamanismul 
și tehnicile arhaice ale extazului, București, 1997 (în cola- 
borare cu Brândușa Prelipceanu); Mircea Eliade, loan 
Petru Culianu, Dicţionar al religiilor, București, 1993. 

BALTAG, Nicolae (6.XI1.1940, Dorohoi — 20.11.1975, 
București), critic literar. Este fiul Margaretei (n. 
Alexandrescu) și al lui Porfirie Baltag, preot, și frate 
cu poetul Cezar Baltag. După studii liceale urmate 
la Pitești, a absolvit în 1966 Facultatea de Limba și 
Literatura Română a Universităţii din București, cu 
teza Concepția despre poezie a lui lon Barbu, publi- 
cată postum (1978) în volumul Polemos. Între ter- 
minarea liceului și admiterea la facultate a fost con- 
strâns să exercite diverse profesii, inclusiv pe aceea 
de muncitor necalificat la fabrica „Iosif Rangheț”. 
A colaborat la „Luceafărul”, „Gazeta literară”, „Con- 
temporanul”, „Argeș”, „Radio-Teleșcoală”, deţi- 
nând în „Scânteia tineretului” o rubrică perma- 
nentă intitulată „Cronica debuturilor”. Cu un gust 
literar sigur, capabil să detecteze și cele mai firave 
filoane ale talentului, B. a reușit în aceste articole 
(mare parte neadunate în volum) să ofere diagnos- 
tice corecte despre poeţi (pe atunci necunos- 
cuţi), precum Gheorghe Istrate, Marin Mincu, lon 
Drăgănoiu, Florica Mitroi, Marius Robescu ș.a. 

La scurt timp după moarte a apărut singura 
carte a lui B., Polemos, îngrijită de Gheorghe 
Istrate și prefațată de Eugen Simion. Cele două 
studii de istorie literară cuprinse aici —- despre 
ermetismul barbian și despre momente polemice 
în literatura română - fac dovada unor calități 
mai puţin puse în valoare, și anume: suflul amplu, 
capacitatea de a construi, de a se mișca dezinvolt 
nu doar în spaţiul restrâns al unei cronici, ci și în 
lucrări de mai mare anvergură. Scriind cu pre- 
cădere despre congeneri (Ana Blandiana, loan 
Alexandru, Constanţa Buzea, Adrian Păunescu, 
Mircea Dinescu), B. nu a ezitat să-și dea ver- 
dictul asupra operelor unor scriitori de mult 
intraţi în conștiința publică: G. Călinescu, Camil 
Petrescu, Emil Botta, M.R. Paraschivescu, Zaharia 
Stancu, vădind pretutindeni „noblețea spiritului, 

voinţă de a ridica totul la măsura esteticului, un 
lirism concentrat, stăpânit în fraze articulate, cu 
oarecare nimb emblematic” (Eugen Simion). 
SCRIERI: Polemos, îngr. şi pref. Gheorghe Istrate, cuvânt 
înainte Eugen Simion, București, 1978. 

BALTAG, Radu (pseudonim al lui Rudolf 


Bernhardt; 1886 — 1932, Paris), publicist, prozator, 
traducător. După absolvirea liceului, probabil în 
Ploiești, ajunge împreună cu familia — despre care 
nu se cunosc destule date sigure — în București, 
unde tatăl său, originar din Transilvania, era în 
primii ani de după 1900 portar de noapte la un 
hotel la care va fi primit și tânărul B. o slujbă 
măruntă. Îi are prieteni apropiaţi, la începuturile 
lui literare, pe V. Demetrius, Tudor Arghezi și N.D. 
Cocea. Pseudonimul cu care va semna în publica- 
țiile din țară este ales de Gala Galaction în 1906, 
când tânărul îi este prezentat de V. Demetrius. 
Debutul și-l face însă, impetuos și matur, în 
cotidianul „Prezentul”, care începuse să apară 
din martie 1905. Aici este redactor și secretar de 
redacţie, publică poezie, proză, „tablete” la rubrica 
Spectacolele vieţei, precum și câteva serii de foi- 
letoane intitulate Carnetul unui secretar de hotel, 
Din viaţa unui comisionar de stradă, Memoriile 
unui funcţionar de la Post-restant, Amintirile 
unui judecător de instrucţie, Confesiunile unui 
actor, Numai o stradă. Din 1906 îi mai apar schiţe 
și nuvele în „Revista idealistă, „Convorbiri” 
(„Convorbiri critice”), unde se bucură de prețuirea 
lui M. Dragomirescu, „Literatură și artă română” 
ș.a. Aproape toate textele în proză ce i-au apărut 
în reviste sunt cuprinse în volumul Feciorul și alte 
nuvele (1910). De asemenea, B. traduce Carmen 
de Prosper Mârimee (1908), Moș Goriot de Balzac 
(1909) și Război și pace de Lev Tolstoi (-II, 1911). 
În august 1908, imediat după ce se căsătorește, 
pleacă definitiv din ţară și se stabilește la Paris. 
Publică în reviste pariziene, semnând Claude- 
Rodolphe Bernhaut și apoi Adrien Le Corbeau. În 
periodicele românești la care este corespondent 
semnează Adrian Corbul, mai rar A.C., C.R.B., 
Ry, Rudy, Rudolf, R.B. Aici publică după 1911 
mai multe articole, nu numai literare, menite 
să surprindă atmosfera culturală și politică a 
Franţei. Este destul de prețuit de cititorii din 


545 Dicţionarul general al literaturii române 


Transilvania, pentru care trimite corespondențe, 
cronici literare, dar mai cu seamă traduceri la 
„Luceafărul”, „Tribuna” din Arad, „Societatea de 
mâine”, „Românul”, „Lribuna poporului”, „Patria”, 
„Cosinzeana” ș.a. Intrat funcţionar în serviciul 
de expediţie al editurii pariziene Fasquelle, B. 
își va duce traiul de pe o zi pe alta. Printre prie- 
tenii apropiaţi aflaţi la Paris se numără multă 
vreme Victor Eftimiu și E. Lovinescu, iar Octavian 
Goga, Sever Bocu și Sextil Pușcariu vor străbate 
adesea metropola graţie bunei îndrumări a lui B. 
În anii Primului Război Mondial se îmbolnăvește 
foarte grav, probabil de tifos, și rămâne marcat de 
această experienţă, pe care o va transpune și în 
scrierile ulterioare în limba franceză. Șlefuindu-și 
stilul în contactul cu opera marilor personali- 
tăţi ale culturii franceze (Anatole France, Octave 
Mirbeau, Edmond și Jean Rostand), își exersează 
şi potenţialul fabulatoriu în extraordinara mis- 
tificare din anii 1912-1913, pusă în operă în „La 
Grande revue” din Paris cu așa-zisul testimonial 
Guy de Maupassant intime (notes d'une amie), pe 
care îl concepe el însuși, adjudecându-și, sub pse- 
udonimul Claude-Rodolphe Bernhaut, rolul fictiv 
de editor al acestor pagini elaborate în așa fel 
încât să fie credibile. Practica aceasta o începuse 
de fapt în colaborările trimise în ţară pentru 
revista „Iribuna”, așa cum a demonstrat Mircea 
Anghelescu. Ulterior publică la aceeași editură 
Fasquelle, sub pseudonimul Adrien Le Corbeau, 
trei romane care îi aduc un succes de stimă, 
intrând în discuţie cu ocazia decernării Premiului 
Goncourt: Le Gigantesque. Roman d'un arbre 
(1922), tradus la scurt timp în engleză, LHeure 
finale (Meditations) (1924) și Le Couple nu. Roman 
nuptial (1931), însoţit de o prefaţă semnată de 
contesa Anna de Noailles. Câţiva critici îl con- 
sideră chiar un stilist strălucit. A murit (în iunie 
1932) mistuit de o boală crâncenă și foarte sărac, 
așa cum fusese întotdeauna, fiind înmormântat 
în cimitirul parizian Passy. 

În volumul Feciorul și alte nuvele, închegat 
stilistic, dar inegal ca valoare, mai evidente 
sunt atracţia lui B. pentru atmosferă și simpatia 
aproape sămănătoristă faţă de năpăstuiţii sorții. 
Lumea imaginată în nuvele este, totuși, în esenţa 
ei, citadină. Teza orașului nimicitor de vieţi este 
insuficientă, precară, scrierile întemeindu-se cel 
mai adesea pe opoziţia dintre favorizați și defavo- 
rizaţi. Deși frământările interioare sunt urmărite 

cu destulă pricepere mai peste tot, analiza 
rămâne totuși stângace, iar pasajele descriptive, 
cu tentă prea pronunţat poetică, se află într-o 
oarecare discrepanţă cu fluxul epic. Într-o tehnică 
adecvată genului scurt, intrarea în naraţie se face 
abrupt, faptele se succedă cronologic, iar relata- 
rea (adesea confesiune) se încheie odată cu stin- 
gerea conflictului urmărit. În schiţa Pe scară, ca 
și în nuvela Din pricina dragostei, patima ajunsă 
la paroxism și teama de demascare constituie 
cauze ale unor crime. Personajul Barbu Ogriziș 
din nuvela În urma banchetului, cuprins de o ură 
nestăpânită, îl pândește fără încetare pe vărul său 
înstărit, până când, umilit de mărinimia acestuia, 
se sinucide. Obsesia inculcată personajelor pare 
să alimenteze abundent inspiraţia lui B. Nuvela 
cea mai bine structurată este, poate, Sfârșitul 
dascălului Pavel, în care dascălul unei biserici 
de oraș, un om altminteri onest, se simte ispitit 
să o prade în toiul nopţii. Totul se relevă aici la 
nivelul sugestiei, care orientează aproape toate 
imaginile. Atmosfera, susţinută de hiperbolă, 
misterul sublimat în jocul percepţiilor și tribula- 
ţiile născute din teama abia stăpânită a dascălului 
permit trecerea într-un fantastic apropiat de cel 
din nuvelele lui I.L. Caragiale. Ieșirea din mister se 
face însă discursiv, prin explicaţie logică. Priceput 
creator de atmosferă în registrul ficțional, B. își 
încearcă măiestria și în evocarea atmosferei cul- 
turale a Parisului. Mai pătruns acum fără doar 
şi poate de rostul artei, el caută din ce în ce mai 
atent „adevărul etern, ideea, sentimentul profund 
uman”. Probabil astfel se explică și forţa critică a 
mistificării „jurnalului” despre Maupassant din 
1912-1913, falsul răsunător care sancţionează 
inflexibilele instituţii literare franceze. În metafora 
extinsă a arborelui fără vârstă din romanul Le 
Gigantesque se construiește un sinopsis subiec- 
tiv al istoriei omenirii, pusă în final în relație cu 
destinul, când arborele Sequoia gigantea este 
distrus de un trăsnet. Romanul are parte de o sur- 
prinzătoare prezenţă în spaţiul editorial englez și 
american, fiind tradus de T.E. Lawrence, la pro- 
punerea lui Jonathan Cape, publicat mai întâi la 
Londra și New York în 1924, reeditat de mai multe 
ori în ambele țări. Eleganţa scriiturii, dar și calită- 
țile viziunii și ale tehnicii narative sunt observate 
de critici și în cazul următoarelor două romane 
scrise în franceză. În LHeure finale atenţia dată 
tribulaţiilor interioare ale protagonistului și 

percepţia aproape concretă a desprinderii de 
lume se pot interpreta ca transpunere a propriei 
experienţe de pe pragul morţii, din vremea în care 
B. era grav bolnav. Ultimul, Le Couple nu, „roman 
nupţial”, desfășoară un registru erotic mergând de 
la „eteratele” frisoane feciorelnice până la amorul 
carnal, cu trimiteri la stadiul adamic al naturalu- 
lui, și trece aproape neobservat de critica atentă 
mai ales la manifestările de avangardă. Deși nu 
a cunoscut faima pe care și-a dorit-o ca scriitor, 
B. și-a construit un profil aparte în publicistică, 
inclusiv ca maestru al ficţiunii editoriale, oferind 
una dintre cele mai concludente imagini ale unei 
personalități scindate între mai multe culturi. 
SCRIERI: Feciorul și alte nuvele, București, 1910; Le 
Gigantesque. Roman d'un arbre, Paris, 1922; ed. (The 
Forest Giant. The Romance of a Tree), îngr. Jonathan 
Cape, tr. ].H. Ross (TE. Lawrence), Londra - New 
York, 1924; L'Heure finale (Meditations), Paris, 1924; 
Le Couple nu. Roman nuptial, Paris, 1931. Traduceri: 
Prosper Merim6e, Carmen, București, 1908; Balzac, Moș 
Goriot, București, 1909; Lev Tolstoi, Război și pace, I-II, 
Arad, 1911. 

BALTAZAR, Camil 
(25.VIII.1902, Mera, 

j. Vrancea — 27.1V.1977, 
București), poet, 
publicist, memorialist, 
traducător. 


Este fiul chiristigiului Herman Fischer Goldstein; 
prenumele la naștere: Leibu. Absolvent a patru 
clase de liceu în particular, probabil la Brăila și 
Focșani, B. practică diferite meserii pentru a-și 
câștiga existenţa. Gazetăria îi oferă șansa de a-și 
descoperi adevărata vocaţie. Debutează în 1921 
la „Sburătorul”, în a cărui redacţie va lucra un 

timp. Împreună cu Petru Comarnescu scoate în 
octombrie 1928 revista „Liparniţa literară”, pe 
care în scurt timp o conduce singur, până în 
1931. Va fi, de asemenea, secretar de redacţie 
sau redactor la mai multe periodice: „Săptămâna 
muncii intelectuale și artistice”, suplimentul 
„Vremea literară” al gazetei „Vremea”, „România 
literară” (1932-1934), „Călăuza artelor”, „Albina”, 
„Reporter”. Colaborează la „Rampa”, „Flacăra”, 
„Revista română”, „Adevărul literar și artistic”, 
„Mișcarea literară”, „Capricorn”, „Familia”, „Re- 
vista Fundațiilor Regale”, Tribuna”, „Luceafărul”, 
„Viaţa românească” ș.a. Mai semnează cu pseu- 
donimele C. Balt., Bal, B. Camil, Lacremony, 
Luca Luminiţă, Luca G. Luminiţă. A fost membru 
al Societăţii Scriitorilor Români, calitate ce i-a 
fost retrasă în 1940 din motive rasiale. După 
1944 a funcţionat ca inspector general în 
Ministerul Artelor și, din 1952, ca responsabil al 
Serviciului de Presă și Propagandă din Ministerul 
Industriei Alimentare. În anii '60 era redactor la 
„Gazeta literară”. 

În 1923 lui B. îi apare prima carte de versuri, 
intitulată  Vecernii. Atmosfera imaginată este 
aceea a unui târg prăfuit și deprimant, cu bolnavi 
de ftizie a căror suferință se află, de cele mai 
multe ori, în vecinătatea morţii. Orașul este 
„o fată bolnavă în agonie”, casele par „femei 
tăcute”, poetul se închipuie într-un sanatoriu, 
unde moartea face parte din cotidian. Thanatos 
nu înspăimântă, ci izbăvește de osânda sufe- 
rinţei, prezenţa iubitei dispărute dăinuie, totul 
fiind transpus într-un filigran de culoare și sunet, 
în care nota simbolistă domină. Dimineaţa are 
aparenţa unei picturi „cu tonuri fragede și crude”, 
soarele transformă amintirile în „bănuţi străluci- 
tori”, parcă așezați pe ochii fetei. Sunetele flașne- 
tei ritmează orchestraţia monotonă a târgului, iar 
liniștea nopţii se risipește în tânguirea clavirului. 
Câteva imagini sugerează prezenţa diafană, ima- 
terială a iubirii frânte demult: „Apa ochilor tăi s-a 
revărsat, albastră, în casă;/ tot ce-am simţit după 
aceea a fost numai lumină și mătasă”. Ceea ce s-ar 
fi vrut însă expresia unor trăiri profunde, hrănite 
de suferinţă și dezolare, alunecă adesea în pastișă 
sau afectare, într-un retorism minat de stângăcii. 
Placheta Flaute de mătase, apărută tot în 1923, se 
înscrie în alt registru tematic, acela al iubirii pure, 
realizat însă prin exploatarea aceleiași recuzite 
simboliste. Ca într-o taină desprinsă de timp, 

pătrunsă doar de vise, decorul cu „îngeri” ai serii 
și „melodii albe”, în care „liniștea e de mătase 
brumată”, ca și evocarea iubitei moarte simbo- 
lizează suavitatea, evanescenţa trăirii. Într-o 
viziune originală, ușor hiperbolizată metaforic, 
este figurată făptura celei care nu mai este: „Vine 
încet și lin/ trupul tău: ninsoare”, „Ţi-a rămas un 
fulg de nea necules/ pe potecile gurii”, „Sufletul 
tău, fluier de mătase”. Aglomerarea jocurilor de 
lumină și de culoare, nu o dată forţate, micșorează 
autenticitatea acestui cântec nostalgic al iubirii. 
Aceleiași imagistici i se subsumează în placheta 
Reculegeri în nemurirea ta (1925) un discurs 
poetic eliberat de stângăcii, de unele preţiozităţi 
şi excese, ceea ce l-a făcut pe E. Lovinescu să-și 
exprime fără rezerve aprecierea. Odată cu Biblice 
(1926) și Strigări trupești lângă glezne (1926), din 
poezia erotică a lui B. dispar elementele diafane. 
Inflexiunile „blânde” fac loc unei expresivităţi care 
se vrea de tip arghezian, ca în Flori de mucigai. 
Ebreea, Miryam, Ruth, Esthera, Sulamita, Tamar, 
Noemi sunt câteva din personajele ciclului 
Biblice. Schimbarea de ton este evidentă: „Neagră 

sunt și pulpa mea de smoală,/ șoldul, cald caval și 
umerii lăute;/ m-aș da ţie toată goală,/ fericită în 
simţirea coapselor durute”. În volumul Întoarcerea 
poetului la uneltele sale (1934) B. fie mimează 
dezinteresul față de inefabilul poeziei simboliste, 
chiar alunecând în prozaism: „Mă bântuie trepi- 
daţia cotidiană”, „Adun material de la colabora- 
tori/ Pentru «România literară»,/ Mai scriu un 
cursiv de circumstanţă” etc. Notaţiile de fals jurnal 
care îi acaparaseră interesul par să se estompeze 
în Tărâm transcendent (1939), însă poetul nu mai 
are forţa de a crea imagini originale și recurge la 
clișee, la alăturări nefericite de vocabule: „mizeria 
cotidiană, suava mea brâncă”, „dureroasa mea 
tribulaţie”, „ineluctabila mea tristeţe”, „gâlgâi- 
toare [...] vie”, „să-mi redea elevația” etc. Acela 
în care mulți critici literari vedeau o speranţă a 
poeziei vremii va scrie după 1947 versificări de 
circumstanţă închinate „clasei muncitoare” și 
noii puteri politice ori își va reedita în antologii 
versurile anterioare. Rămân documente pentru 
istoria literară volumele de amintiri Scriitor și om 
(1946), Contemporan cu ei (1962), Evocări și dia- 
loguri literare (1974). Ca traducător, B. a desfășu- 
rat o activitate notabilă, oprindu-se la însemnați 
prozatori de expresie germană şi engleză. Unele 
versiuni au avut mai multe reeditări, un exemplu 
fiind Vrăjitorul din Oz de L. Frank Baum. 

SCRIERI: Vecernii, Craiova, 1923; Flaute de mătase, Brăila, 
1923; Reculegeri în nemurirea ta, București, 1925; Biblice, 

noi, București, 1931; Întoarcerea poetului la uneltele sale, 
București, 1934; Tărâm transcendent, București, 1939; 
Magda Isanos, poeta luptătoare, București, [1946]; Scriitor 
și om, București, 1946; Poeme de zodie nouă, București, 
1947; Nespus mi-i dragă ființa omenească, Bucureşti, 1956; 
Versuri, București, 1957; Contemporan cu ei, București, 
1962; Austria, București, 1963; Soare pe zăpezi, București, 
1965; Intoarcerea poetului la uneltele sale, pret. Paul Geor- 
gescu, București 1967; Mi-i dragă fața omenească, Bucu- 
rești, 1971; Reculegeri în nemurirea ta, București, 1972; 

ceri: Antologia prozatorilor ruși contemporani, București, 
[1930]; Thomas Mann, Moartea la Veneţia, București, 

Cazul Maurizius, I-II, București, 1930; Selma Lagerlâf, 
Jerusalem, București, [1931]; Ludwig Renn, Măcelul, 
București, [1931]; D.H. Lawrence, Fii și amanți, București, 
[1935]; Heinrich Mann, Ura, București, [1935], Vânătoarea 

ciuni); Pearl S. Buck, Mama, București, [1937], Ultima 
datorie, București, 1944; L. Frank Baum, Vrăjitorul din Oz, 
București, 1940 (în colaborare cu Jozefina Baltazar); E.M. 
Remarque, Iubește pe aproapele tău, București, 1945; John 
Knittel, Via Mala, București, 1946, Therese Etienne, Bucu- 
rești, [1947]; Bernard Shaw, Cezar și Cleopatra, București, 
1948 (în colaborare cu Mary Lăzărescu); Christa Wolf, 
Cerul dragostei, București, 1965. 

Repere bibliografice: Perpessicius, Opere, II, 123-126, 
161-163, 209-213, IV, 23-26, VII, 18-27, XI, 425-429; 
Constantinescu, Scrieri, I, 162-172; Călinescu, Opere, 
1, 456-462, II, 685-689, IV, 716-727; Sebastian, Jurnal, 
199-201; Lovinescu, Scrieri, IV, 657-663; Streinu, Pagini, 
II, 94-104; Călinescu, Is. lif. (1941), 753-756, Ist. lit. 
(1982), 838-841; Crohmălniceanu, Literatura, Il, 345-354; 
Mirodan, Dicţionar, |, 90-98; Scarlat, Isf. poeziei, IV, 
47-51, 165-167; Negoiţescu, Ist. lit., |, 310-312; Lovinescu, 
Sburătorul, I-VI, passim; Dicţ. esenţial, 55-57; Evelin 
Fonea, „Am trăit secolul, dar nu l-am trăit”, „Realitatea 
evreiască”, 2002, 173-174; Dicţ. analitic, IV, 352-354; 
Popa, Ist lit., |, 557-558; lovănel, Evreul, 17-28. 0.1. 


BANATUL, revistă apărută la Lugoj, săptămânal, 
între 3 iulie și 11 decembrie 1905, cu subtitlul 
„Foaie pentru poporul român”. Director și redactor: 
Valeriu Braniște. Revista este importantă în epocă 
deoarece continuă programul altei publicaţii cul- 
turale bănăţene la care Valeriu Braniște fusese 
redactor-responsabil, „Foaia de duminecă” (1894-— 
1897, supliment al ziarului „Dreptatea”), având un 
mai accentuat profil literar. Programul publicaţiei 
lugojene este tot unul cultural-educativ și recrea- 
tiv, după cum rezultă din articolul-program inti- 
tulat Iubiţi cetitori şi semnat de Valeriu Braniște: 
„N-am întemeiat foaia aceasta ca să tulbur liniștea 
şi să bag zâzanie între oameni. Nu! Pentru certe 
şi bălăcăreli nu este loc în foaia aceasta! Lumină 
vreau să răspândesc! Lumina minţei și căldura 
inimei! Învăţături și sfaturi vreau să dau, cum se 
cuvine unui prieten iubitor! Cunoștinţe vreau să 
aduc și petreceri vreau să fac celor obosiţi după 
munca zilei. Gândul meu este ca acela care va ceti 
această foaie să se aleagă cu ceva bun! [...] Este 
datorinţa noastră să grijim ca poporul nostru să 
aibă ce ceti și anume să aibă lucruri bune și folosi- 
toare de cetit”. Sumarele confirmă acest program, 
în paginile lor republicându-se literatura marilor 

scriitori români, de la Vasile Alecsandri la St. O. Iosif 
și George Coșbuc. Sunt reproduse, de asemenea, 
multe materiale folclorice, îndeosebi din aria 
Banatului și a Transilvaniei, din colecţia Jarnik- 
Bârseanu, ca și din alte zone (balada Toma Alimoș, 
balada Miorița — varianta lui Alecsandri, basme de 
Petre Ispirescu). Suita Povestea neamului, nesem- 
nată, face cunoscută cititorilor, într-o formă epică 
accesibilă, istoria românilor și a celor mai de seamă 
figuri ale ei. Revista se mai ocupă și de educaţia 
practică, de informaţia economică, de știrile cultu- 
rale la ordinea zilei, căutând să-și cultive cititorii în 
cele mai variate domenii. M.E 


BANATUL, revistă apărută la Timișoara, lunar, cu 
întreruperi, între ianuarie 1926 și ianuarie 1930, cu 
subtitlul „Revistă ilustrată” modificat succesiv în 
„Revistă literară - artistică — socială”, „Revistă cul- 
turală” și „Revistă culturală - socială — economică”; 
din 1928 devine Organ al Asociaţiei Culturale din 
Banat (A.C.B.). Colegiul redacţional: Constantin 
Lahovary (director), Grigore Ion (redactor princi- 
pal), Emil Gherga (secretar de redacţie), colonel 
Vilhem Thierry (administrator), Simeon Samson 
Moldovan (editor și proprietar); conducerea este 
asigurată de un comitet alcătuit din 21 de membri, 
printre care Valeriu Braniște, Tiberiu Brediceanu, 
Dion Mardan, Anton Mocioni, Sabin V. Drăgoi, 
nume cu rezonanţă în spaţiul de cultură bănăţean, 
cărora li se alătură consulii Franţei, Austriei, Italiei, 
Germaniei și Angliei la Timișoara; din 1927 director 
şi proprietar este Aron Cotruș, care un an mai 
târziu vinde revista Asociaţiei Culturale din Banat, 
Secţia Timiș-Torontal, responsabilitatea preluând-o 
Ioachim Miloia. B. și-a luat ca model efemerul lunar 
„Cultura”, apărut la Cluj în 1924, atât în privinţa aso- 
cierii în comitetul director a unor consuli străini, 
cât și prin publicarea de articole, studii, literatură 
originală în germană și maghiară, pentru a reflecta 
complexitatea culturii din Banat, profilul ei pluriet- 
nic: „Vrem să zugrăvim fizionomia ciudată și barocă 
[...] a unui colţ de ţară unde se ciocnesc atâtea soiuri 
și se împletesc atâtea culturi. Și aceasta o vrem fără 
nicio intenţie regională, cum s-ar părea după titlu, 
și, bineînţeles, dincolo de orice politică (1/1926)”. 
Ideea îi aparține lui Lucian Blaga, care semnează 
în primul număr studiul Barocul etnografiei româ- 
nești. Studiile și articolele publicate urmăresc 
tocmai abordarea adecvată a culturii bănăţene, cu 
accent pe specificul românesc în contextul acestei 

interculturalităţi — direcţie apreciată pozitiv, ilus- 
trată de texte semnate de Sir Eric Drummond, 
secretarul general al Naţiunilor Unite. Astfel, E. 
Lovinescu publică Tradiţionalismul, Lucian Blaga 
Teatrul de Vest, Filaret Barbu Renașterea folclorului, 
Sabin V. Drăgoi Crăciunul la noi. Se tipăresc studii 
de istorie și de filosofie a istoriei (semnate de Sever 
Bocu, P Ciobanu, Fr. Blaskovics), de istoria artei 
(Vasile Bârlea, Ioachim Miloia), de muzicologie etc. 
Literatura este ilustrată mai ales de poezii semnate 
de Tudor Arghezi, Lucian Blaga, Aron Cotruș, proza 
provenind de la scriitori bănăţeni, dintre care se 
detașează Mihail Gașpar. Revista promovează și 
traducerile de literatură română, remarcându-se 
versiunile în germană ale lui Frany6 Zoltân din ver- 
surile lui Ion Pillat, lon Minulescu, Nichifor Crainic. 
Între colaboratori se numără și Emanoil Bucuţa, 
Nichifor Crainic, lon Minulescu, Paul I. Papadopol, 
Camil Petrescu, Gh. Brăescu. Profilul cultural al B. 
este completat de recenzii și cronici literare, politice 
şi economice, precum și de multe articole și studii 
de istorie ecleziastică. Neutră din punct de vedere 
politic în primii ani, sub direcţia lui Aron Cotruș 
publicaţia evoluează spre o atitudine politică cu 
accente naţionaliste, mai ales privitoare la situaţia 
românilor din afara graniţelor ţării (numărul din 
1930 este dedicat în întregime Congresului români- 
lor din Iugoslavia, ţinut la Timișoara). M.E 


BANATUL, revistă culturală apărută la Timișoara, 
lunar, în 1994. Redactor: Adrian Dinu Rachieru. 
Publicaţia reia programul revistei cu același titlu din 
1926-1930, în sensul promovării valorilor auten- 
tice, a tradiţiei culturale și publicistice locale, dar 
în afara cultivării regionalismului îngust și a unei 
concurenţe neloiale față de publicaţiile culturale 
existente. Articolul-program, La început de drum, 
evidenţiază pregnant aceste obiective: „Iubind 
valoarea și toleranța, vom fi deschiși și permeabili, 
străini de orice încrâncenare, dar și polemici cândva 
fi cazul. În pofida tuturor reacţiilor alergice, ne vom 
vedea de treabă și, vă asigurăm, nu vom abandona. 
Ne vom așeza — faţă de alte publicaţii culturale care 
apar aici — într-o firească și necesară complemen- 
taritate. [...] Vrem să reaprindem o lumină și vom 
veghea ca «Banatul», fără a cobori în provincialism 
îngust și revanșard, îmbrăţișând delirul localist, 
să-i găzduiască pe toţi cei merituoși”. Cu aceste 
exigențe, sunt republicate cele mai importante 
studii despre Banat și mentalitatea bănăţeană 

apărute între cele două războaie mondiale în 
presa vremii, în special în revista omonimă: Lucian 
Blaga, Barocul etnografiei românești, G. Călinescu, 
Opinii fugare și libere despre Banat sau Ţară, Camil 
Petrescu, Bocșa Montană. Semnează articole și 
literatură originală Gh. I. Tohăneanu, Olga Neagu, 
Aurel Gh. Ardeleanu, Eugen Jurca, Vasile Barbu, 
Dumitru Vlăduţ ș.a. Dintre numeroasele și varia- 
tele rubrici, „Semnal”, „Revista revistelor”, „Cronica 
literară”, „Viaţa literară”, „Iradiţii”, „Muzică, 
„Dicţionar”, „Dialogul artelor”, se remarcă 
„Românii de pretutindeni”, care promovează lite- 
ratura și cultura românilor din Banatul sârbesc, din 
Basarabia și Bucovina (mai ales poezia), precum și 
„Universalia”, în care se înregistrează ecouri cultu- 
ral-artistice românești peste hotare. M.E 


BANATUL LITERAR, publicaţie apărută între 
septembrie 1934 și octombrie 1938, în mai multe 
etape, trimestrial, cu numere cumulate, din cauza 
frecventelor schimbări ale sediului redacției și 
ale tipografiei: Timișoara (septembrie-octom- 
brie 1934), Lugoj (noiembrie-decembrie 1934, 
ianuarie-februarie 1935,  septembrie-decem- 
brie 1936), Craiova (octombrie-noiembrie 1935, 
decembrie 1935 - februarie 1936,martie-mai 1936, 
august-octombrie 1938), București (martie-aprilie, 
iulie-august 1935), Caransebeș (mai-iunie 1935, 
februarie-decembrie 1937).  Director-fondator: 
Lucian Costin; redactori: Gh. Lica-Olt, Grigore 
Bugarin (1937-1938). Deși nu oferă un articol-pro- 
gram propriu-zis, încă din primul număr se afirmă 
că publicaţia urmărește „concentrarea tinerelor 
talente în jurul veteranilor [...], încurajarea lor prin 
muncă serioasă pe ogorul literaturii [...], îndru- 
marea spre un nou și sănătos estetism literar”. 
Revista are ecou în epocă datorită orientării ei 
estetice, spiritul director fiind Lucian Costin, care 
s-a înscris în curentul tradiţionalist de sorginte 
„gândiristă”, în ultimii ani aderând deschis la prin- 
cipiile „Gândirii”. Se continuă și se împlinesc mai 
vechile deziderate ale presei culturale bănăţene, 
de promovare, păstrare și reînviere a valorilor spi- 
rituale și artistice populare într-o expresie literară 
revigorată (L. Costin, Probleme de estetică în 
poezie, Estetica constructivismului în limbă, Aurel 
E. Peteanu, Natura și poezia). Consecvent acestui 
crez, B.l. se îndreaptă cu precădere spre studiile 
de folcloristică, semnate tot de Lucian Costin 
(Geneza baladei bănăţene, Estetica artei populare, 

Novăceștii în balada bănăţeană). Sunt publicate 
bogate materiale folclorice (colecţia de balade a 
lui George Cătană, colecţia de basme, povestiri 
şi snoave a lui Lucian Costin). Cât privește litera- 
tura propriu-zisă, sunt promovați mai ales tineri 
scriitori bănăţeni, în măsura în care aceștia îi ilus- 
trează programul estetic (Constantin Miu-Lerca, 
Mia Cerna, Grigore Bugarin, Gheorghe Atanasiu, 
V. Flueraș). Mai colaborează cu versuri Eusebiu 
Camilar (Elegie, Poem vesperal), Nichifor Crainic 
(Cules de in), Al. lacobescu, George Voevidca (Sunt 
lacrimae rerum), E. Ar. Zaharia ș.a. O rubrică 
specială, „Din viaţa scriitorilor”, se concentrează 
asupra unor scriitori importanţi din restul ţării 
(Mihail Sadoveanu, Octavian Goga, Liviu Rebreanu 
ş.a.). O sumă de traduceri din literatura universală 
(Petrarca, Goethe, Rilke) apar însoţite de prezen- 
tări. Fiecare număr are cronici și recenzii, precum 
și informări privind conferințele literare, activita- 
tea cenaclurilor literare, expoziţiile de artă și eveni- 
mentele culturale din Timișoara. M.E 


BANCIU, Axente (10.VIII.1875, Săliște, j. Sibiu — 
13.VIII.1959, Sibiu), publicist. Este fiul Mariei (n. 
Roșca) și al lui Stan Banciu. După studii liceale la 
Sibiu și Brașov, a urmat literele la Budapesta, fiind, 
din 1898, profesor de limba și literatura română 
și de limba maghiară la gimnaziul român din 
Brașov. În 1916, în timpul refugiului, va funcţiona 
ca profesor la Liceul „Gh. Roșca Codreanu” din 
Bârlad, apoi la licee din Chișinău, revenind în 1918 
la Brașov. Este cooptat membru în Marele Sfat al 
Ţării. A fost membru de onoare al Sindicatului 
Presei Române din Transilvania, între 1926 și 
1929 președintele despărțământului Brașov al 
Astrei, când s-a aflat printre iniţiatorii înfiinţă- 
rii Bibliotecii „Dr. Alexandru Bogdan”, devenită 
Biblioteca Municipală Brașov, iar mai târziu 
senator de Brașov. În 1948 a fost ales membru de 
onoare al Academiei RPR. A editat și condus, între 
1929 și 1938, „Ţara Bârsei” și a mai colaborat la 
„Transilvania”, „Gazeta Transilvaniei”, „Societatea 
de mâine”, „Familia”, „Iribuna” (Arad), „Dreptatea” 
(Brașov), „Românul” (Arad), „Gând românesc” 
ş.a. A semnat și cu pseudonimele S. Tamba și N. 
Hurlup. 

Două sunt în principal laturile scrisului lui B.: 
evocarea unor luptători pentru drepturile româ- 
nilor transilvăneni - de la unii celebri, ca George 
Barițiu, G. Bogdan-Duică, Vasile Goldiș și Alexandru 

Bogdan, până la ţărani modești, ca Nicolae Oprea — 
şi cultivarea limbii în cadrul rubricii „Din dicţiona- 
rul greșelilor noastre delimbă și ortografie”, apărută 
în revista „Societatea de mâine”. Portretele și evocă- 
rile sunt incluse în volumul Morţii vii (1938), nota 
comună surprinsă și reliefată de B. în definirea 
celor despre care scrie fiind dârzenia în apărarea 
limbii, a tradiţiilor și credinţei românilor. Cel mai 
amplu portret, de fapt o micromonografie, este Dr. 
Alexandru Bogdan (1926), consacrat unui strălucit 
intelectual transilvănean. În Disprețuiţii „ciobani 
valahi” (1944) este evocat curajosul ţăran Nicolae 
Oprea, care, în timpul a trei călătorii întreprinse la 
Viena, a apărat, cum s-a priceput, ortodoxia în faţa 
oficialilor habsburgici. În descendența demersului 
lui Titu Maiorescu din Limba română în jurnalele 
din Austria, B. pune în discuţie, în Cum vorbim și 
cum ar trebui să vorbim românește (Ardelenisme 
și alte -isme) (1913), numeroase cuvinte și expresii 
nemţești și ungurești improprii limbii române, 
semnalând multe anomalii în fonetică, morfologie 
și sintaxă, lexic. O restituire memorialistică târzie, 
editată la câteva decenii după ce fusese scrisă, 
Vălul amintirilor (1998), incluzând mai toate 
textele păstrate în manuscris, reia fragmente de 
viață din perioada copilăriei și a școlarității, reține 
o galerie de personaje, în special profesori, dar și 
scene, evenimente și întâmplări din viața studen- 
țească din capitala Ungariei, multe pagini având o 
valoare documentară notabilă. 

SCRIERI: Cum vorbim și cum ar trebui să vorbim româ- 
nește (Ardelenisme și alte -isme), Braşov, 1913; Dr. Alexan- 
dru Bogdan, Brașov, 1926; Sărbus!, Brașov, 1929; Morţii 
vii, Brașov, 1938; Iluzie și realitate, Brașov, 1940; Doctorul 
Nicolae Comșa, Braşov, 1944; Studenţii academici din 
Cluj de acum un veac, Sibiu, 1944; Dispreţuiţii „ciobani 
valahi”, Sibiu, 1944; Vălul amintirilor, îngr. și pref. Stelian 
Mândruţ și Adrian Andrei Rusu, Cluj-Napoca, 1998. 
Repere bibliografice: Cărturari brașoveni, 25-26; 
Nicolae Savin, Evocări, VTRA, 1999, 342; Liviu Papuc, 
„Vălulamintirilor”, RR, 2000, 1; Mircea Desideriu Banciu, 
Axente Banciu (1875-1959), AC, 2000, 7. I.D. 


BANCIU, Mihail-Constantin (23.XI1.1948, Piatra, 
j. Teleorman), poet, traducător. Este fiul Terezei (n. 
Dan) și al preotului Traian Banciu. Urmează școala 
generală și liceul în comuna natală (1956-1965), 
iar ultimul an la Liceul „George Barițiu” din Cluj. 
Din 1966 studiază româna și italiana la Facultatea 
de Filologie a Universității „Babeș-Bolyai” din 
același oraș, transferându-se în anul următor la 

Facultatea de Limbi Romanice, Clasice și Orientale 
a Universităţii din București, unde absolvă secția 
italiană-română (licenţa în 1971). Funcţionează la 
Serviciul bibliografic al Bibliotecii Centrale de Stat 
(1971-1992), în ultimii doi ani fiind șet de serviciu. 
În calitate de italienist, în 1992 este invitat să 
lucreze în Centrala Ministerului Afacerilor Externe, 
unde face parte din echipele care redeschid 
Institutul Român de Cultură și Cercetare Umanistă 
de la Veneţia (aprilie 1992) și Ambasada României 
pe lângă Sfântul Scaun (noiembrie 1994), înde- 
plinind diverse funcţii în cadrul acestor institu- 
ţii, până la cea de ministru consilier (din 2005). 
Debutează în același an, 1969, ca traducător la 
„România literară”, iar ca poet la „Amfiteatru”, cola- 
borând apoi şi la „Echinox”, „Ateneu”, „Luceafărul”, 
„Convorbiri literare”, „Cronica”, „Steaua”, „Orizont”, 
„Iransilvania”, „Viaţa românească”, „Secolul 20” ș.a. 
cu poezie originală și traduceri din Italo Calvino, 
Dino Buzzati, Umberto Eco, Roberto Gagno, Pier 
Paolo Pasolini, Benedetto Croce, poeţi venețieni 
contemporani. Editorial, debutează în 1975, cu 
versiunea la romanul lui Ugo Attardi, Moștenitorul 
sălbatic (sub pseudonimul Mihail B. Constantin, 
cu care va mai semna și alte cărți), iar în 1978 este 
publicat cu poezie în Caietul debutanţilor de la 
Editura Albatros, cu numele Mihai Banciu, pe care 
îl va folosi în continuare. Face parte din Societatea 
Italieniștilor Români (1990). Este laureat al mai 
multor festivaluri de poezie din țară, iar în 1991 
primește o menţiune specială în Italia (la Concursul 
internaţional de poezie de la Poggibonsi). În 
2005 statul italian i-a acordat Ordinul Stella della 
Solidarietă Italiana în grad de Cavaler. 

Lirica lui B. din Bilanţ al pierderilor (1998), titlu 
sugestiv pentru trecerea poetului (și a omului) prin 
lume, într-o rotație a vârstelor și anotimpurilor 
vieții (ciclurile Acetilene, Nopți și semințe, ladeș 
49, Țipăt încărunţind), e o melancolică meditaţie 
asupra ființei. Predispoziţia livrescă, de cizelare 
îndelungată a versului și imaginii, duce la esenția- 
lizarea lirismului, pe alocuri ermetic, mai cu seamă 
în textele scurte, scutite de orice retorică, puternic 
concentrate: „Pe contraforți șarpele ploii,/ în turn 
rugina sângelui” (Cataractă); „O giruetă în gura-n- 
cinsă a Pieţii/ rotită-ades de apele vorace-ale/ 
Mulţimii” (Crucea poetului); „M-aţi semănat aici, 
în gura Chitului,/ capuchehaie a durerii./ Și ați 
plecat, v-aţi tras spre țărmii neiubiți/ de vânturi” 
(Acetilene). Poetul pendulează contrapunctic între 


Banciu 


extremele existenţei, în toată diversitatea lor, în serii 
elaborate ale imaginarului, disparate uneori, între 
gravitate și jocul ludic, chiar cu unele inflexiuni 
cumva absurde (Laminarii, Lacra trasoarelor ș.a.). 
Domină însă atmosfera gravă (înrudită cu aceea 
blagiană din volumul În marea trecere), întrebările 
chinuitoare ale rostului ființei în univers, regretul 
prea grăbitei treceri, neliniștea din preajma sfârși- 
tului (Zodie, Ediţie definitivă, Absorbţie, Chestionar, 
Reflux ș.a.). Privită retrospectiv, alegerea insului e 
de cele mai multe ori greșită (Pot fals), iar capătul 
drumului se întrevede nedeslușit, amenințat de 
grele incertitudini, în cadenţe ce recurg chiar la 
cuvântul regional sau rar: „Albește// zarea de vreo 
caleașcă ninsă/ ori poate doar miriștea-i aprinsă/ 
de steaua ce m-aţine jos, drept vipt?// În cana 
nunții zeul a înfipt/ un steag să lege tainica lucrare/ 
sau o lumină-n semn de comândare?” (Trop). Pline 
de referințe erudite și expresivă virtuozitate, ver- 
surile lui B. nu se lasă descifrate cu ușurință, ele 
implică un cititor avizat, punându-i la încercare 
reflecția și luciditatea, deși își păstrează nealterată 
naturalețea și întreaga încărcătură lirică, elegiacă. 
Traducătorul s-a oprit la texte esenţiale ale litera- 
turii italiene, la nume precum Giovanni Papini sau 
Luigi Pirandello, din a cărui nuvelistică a tălmăcit 
un volum consistent. A dat o selecție din creaţia 
lui Salvatore Quasimodo, de care îl leagă certe afi- 
nităţi; a transpus (în colaborare cu Victor Ieronim 
Stoichiţă) tratatul de estetică fenomenologică al lui 
Cesare Brandi, Teoria generală a criticii, dar și din 
scriitorii contemporani. 

SCRIERI: Bilanţ al pierderilor, București, 1998. Traduceri: 
Ugo Attardi, Moștenitorul sălbatic, pref. trad., București, 
1975; Cesare Brandi, Teoria generală a criticii, pref. Victor 
Ieronim Stoichiţă, București, 1985 (în colaborare cu Victor 
Ieronim Stoichiţă); Luigi Pirandello, Nuvele pentru un an, 
pref. trad., București, 1989; Franco Cajani, Cavaler în timp 
(1987-1988), cu 100 de ilustraţii de artiști italieni con- 
temporani, pref. Coriolan Babeţi, Milano, 1992; Salvatore 
Quasimodo, Versuri, îngr. trad., Bucureşti, 1992; Giovanni 
Papini, Chipuri de oameni, București, 1995; Renato 
Minore, Rimbaud, Bucureşti, 1997; Susanna Tamaro, 
Anima mundi, București, 2003; Roberto Pazzi, Evanghelia 
lui Iuda, îngr. şi pref. trad., București, 2004. 

Repere bibliografice: Ana Maria Tupan, Utopia numelui, 
LCE, 1998, 15; Adrian Popescu, Ermetism și virtuozitate, 
ST, 2000, 2-3; Simion Bărbulescu, Poezia ca bilanț 
al pierderilor, „Axioma” (Ploiești), 2004, 7; Rodica 
Grigore, Măşti, caligrafie, literatură, Cluj-Napoca, 2011, 
58-62. G.Dn. 


Banciu 


BANCIU, Paul Eugen [8 
(30.XI.1943, Botoșani), B& 
prozator. 


Este fiul Elenei (n. Bălan) și al lui Paul Banciu, jurist. 
Face liceul la Hunedoara și este absolvent al 
Facultăţii de Desen a Universităţii din Timișoara 
(1964) și al Facultăţii de Filosofie a Universităţii 
„Babeș-Bolyai” din Cluj (1974). Lucrează ca redactor 
la ziarul „Unirea” din Alba Iulia și la revista „Orizont”, 
iar din 1992 este director al Bibliotecii Judeţene 
Timiș. Este membru în conducerea Filialei Timișoara 
a Uniunii Scriitorilor. Debutează cu o schiţă în 
„Orizont”, în 1972. Mai colaborează la „Con- 
temporanul”, „Luceafărul”, „Iribuna” ș.a. Scrie, de 
asemenea, scenarii de film și cronici radiofonice. 
Prima carte a lui B., romanul Casa Ursei Mari 
(1978; Premiul Uniunii Scriitorilor), înfățișează 
întâlnirea, văzută ca formă de adaptare, și nu ca 
rezistență (cum remarca Nicolae Manolescu), 
între comunitatea patriarhală a tăietorilor de 
lemne și lumea nouă a constructorilor de hidro- 
centrale. Într-un timp mitic ce interferează cu cel 
cotidian, pe fundalul grupurilor constituite, evo- 
luează un cuplu interesant nu atât psihologic, 
cât prin virtuţi reprezentative: Femeia întruchi- 
pează stabilitatea, Bărbatul — imboldul schimbă- 
rii. Tot o comunitate închisă, autarhică, de data 
aceasta urbană, este prezentă în Reciful (1979), 
construcţie epică sofisticată, montaj de fișe exis- 
tenţiale, oglindind în însăși structura sa lumea 
ca labirint, ipostaziată în cetatea Burnei. În 
Sărbătorile (1981; Premiul Asociaţiei Scriitorilor 
din Timișoara) autorul revine în spaţiul privile- 
giat al muntelui pentru a înfățișa existenţa aflată 
sub semnul transhumanţei și al datinilor: fondul 
ancestral este topit într-o poveste de început 
de secol XX, în care lumea oierilor încearcă să 
reziste invaziei modernităţii. Romanul parabolic 
Zigguratul (1982; Premiul Uniunii Scriitorilor) 
reflectă într-o structură terasată etapele iniţie- 
rii unui tânăr gazetar din Burna care descoperă, 

dincolo de faptul divers, realitatea semnifica- 
tivă: simbolicul prevalează, iar epicul, diluat 
uneori de divagaţii teoretice, include tensiunea 
mitică. Roman cu tentă eseistică despre condiţia 
socială și morală a scriitorului, Muflonul (-Il, 
1986-1989) atinge, fără o suficientă dezvol- 
tare epică, problematica raporturilor de putere 
dintre autor și personaje, precum și a determină- 
rilor reciproce dintre viaţă și literatură. Casa de 
pânză (1995; Premiul Asociaţiei Scriitorilor din 
Timișoara) întrupează din unghi personal o temă 
specifică epocii postdecembriste: parcursul ini- 
ţiatic al personajelor vizează regăsirea identităţii 
pierdute în contactul pervertitor cu puterea sau 
în exil, iar experienţa individuală capătă sem- 
nificaţii de orizont existenţial. Lumea Burnei 
reapare în Demonul discret (1996), dar aici perso- 
najele evadează din spaţiul lor consacrat: narato- 
rul Matei se află acum într-un turn de observaţie 
dintr-un oraș străin, de unde scrutează lumea cu 
o lunetă. Ca și în romanele mai vechi, B. plasează 
criza individuală a omului modern, incapabil 
să-și depășească statutul de demon mărunt, pe 
fundalul crizei colective a lumii crepusculare 
postbelice, aflată în pierdere de identitate și 
tradiţii. Un ciclu epic, Traversarea cercului, își 
propune să surprindă trăsăturile definitorii ale 
unor personaje exemplare din istoria omenirii, 
privite din perspectiva contemporaneităţii. În 
primul roman din această serie, Noaptea stri- 
goilor (Martorul) (1996), cadrul este un oraș de 
provincie în care participanţii la un simpozion 
de istorie se trezesc izolaţi din pricina viscolului. 
Constrânși la imobilitate, ei profită de acest răgaz 
pentru a petrece sau a reflecta asupra propriilor 
existenţe, iar agitația frenetică a acestor intelec- 
tuali trădează deruta lumii actuale, care nu și-a 
găsit încă reperele. Evenimentele din România 
postcomunistă își află ecou în două lucrări ale 
lui B.: volumul de eseuri cu nuanţă filosofică 
Picătura de cucută (1997) și romanul Remora 
VYucătorul) (1998), care mizează parcă mai mult 
decât cele precedente pe notația realistă, fără a 
părăsi însă filonul meditativ. Autorul reconsti- 
tuie minuţios lumea noilor ariviști, dominată 
de figura Magdalenei, aristocrată care inter- 
mediază căsătorii sau afaceri din plăcerea de a 
dirija existenţele celor din jur. Ancorarea în real, 
realizată prin referirea constantă la evenimente 
nonfictive — revoluţie, mineriade —, este dublată 

de evaziunea în lumea ideilor, exprimate, uneori 
inadecvat, de „eroi” ca șoferul preocupat de 
problema libertăţii individuale. În proza lui B., 
atentă la concret, dar cu permanentă deschi- 
dere simbolică, se întâlnesc filiera epicii ardele- 
nești tradiționale cu tehnici narative moderne, 
mânuite cu îndemânare, chiar dacă uneori într-o 
manieră abuziv livrescă. Roman psihologic cu 
substrat filosofic, ancorat în actualitatea tran- 
ziţiei prelungite a anilor '90 din secolul trecut, 
Marii fericiţi (Prorocul) (2000) este animat — pe 
fundalul contrastelor dintre Capitala levantină și 
Timișoara cosmopolită, cu nostalgii central-eu- 
ropene - de tensiunea înfruntării unor perso- 
naje cu soluţii existenţiale diferite: tatăl, care a 
optat pentru retragerea din lume, contemplată 
cu detașare, dar și cu melancolie, și fiul, mânat 
de dorinţa de putere, angajat în agresivul tumult 
cotidian. Alte patru romane întregesc ciclul 
Traversarea cercului. Scriere despre dragoste 
şi moarte, Somonul roșu (Omul) (2004) se înte- 
meiază pe parabola peștelui care înoată până 
la epuizare pentru a se întoarce în apele unde 
a văzut lumina zilei și a muri acolo după ce își 
depune icrele. Cu protagoniști din lumea medi- 
cilor, dar și din cea a jurnaliștilor, Luna neagră 
(Lucifericul) (2005; Premiul Asociaţiei Scriitorilor 
din Timișoara) explorează dilemele științei în faţa 
morţii, spre a vedea care este adevăratul preţ al 
cunoașterii și, totodată, pentru a surprinde neli- 
niștea omului de cultură confruntat cu primiti- 
vismul celor din jurul său. Piranha Qudecătorul) 
(2012) urmărește evoluţia unui absolvent de filo- 
sofie interiorizat și retractil, înstrăinat de tatăl 
său, senator angrenat în jocurile politice de la 
București. Tânărul intelectual, inadaptat în soci- 
etatea de consum lipsită de repere morale, ajunge 
în fruntea fostului ziar de partid dintr-un oraș 
transilvănean și intră astfel într-o lume dinamică 
și agresivă, a luptei pentru putere, simbolizată de 
peștele de pradă care devorează orice vietate în 
timpul fluxului, pentru ca apoi, la reflux, să fie 
ucis la rândul său de păsări, urmașele fostelor 
sale victime. Singurătatea luminii (Călăuza) 
(2012) propune evadarea din lumea pragma- 
tismului prin alegerea spaţiului montan, situat 
între pământ și cer, îngăduind celor angajaţi pe 
un drum inițiatic aspiraţia spre zona spirituală. 


Bandrabur 


SCRIERI: Casa Ursei Mari, Cluj-Napoca, 1978; Reciful, 
Timișoara, 1979; Sărbătorile, București, 1981; Zig- 
guratul, București, 1982; Muflonul, I-II, Timișoara, 
1986-1989; Casa de pânză, Timișoara, 1995; Demonul 
discret, Timișoara, 1996; Noaptea strigoilor (Martorul), 
Timișoara, 1996; Picătura de cucută, laşi, 1997; Remora 
(Jucătorul), Timișoara, 1998; O călătorie cu aeroplanul 
peste muntele erodat, Timișoara, 1999; Infinitul rău, 
Timișoara, 2000; Marii fericiți (Prorocul), București, 
2000; Grădina lui Epicur, Timișoara, 2003; Somonul 
roșu (Omul), Timișoara, 2004; Luna neagră (Lucifericul), 
Timișoara, 2005; Exerciţii de exil interior, Timișoara, 
2006; Timișoara literară (în colaborare cu Aquilina 
Birăescu), postfață Cornel Ungureanu, Timișoara, 2007; 
Piranha (Judecătorul), Timișoara, 2012; Singurătatea 
luminii (Călăuza), Timișoara, 2012. 

Repere bibliografice: Nicolae Manolescu, Două 
debuturi, RL, 1979, 27; Val Condurache, „Sărbătorile”, CL, 
1982, 3; Eugen Dorcescu, Proza lui Paul Eugen Banciu, 
O, 1982, 38; Cornel Ungureanu, [Paul Eugen Banciu], 
O, 1983, 11, 1996, 5, 1997, 1, 2012, 2; loan Holban, 
Drama şi melodrama, CRC, 1986, 45; Ulici, Prima 
verba, III, 22-23; Ruja, Parte, |, 67-75; Radu Cernătescu, 
Întoarcerea romanului risipitor, LCE 1995, 24; Dicţ. 
scriit. rom., |, 167-168; Perian, Pagini, 195-200; Dan 
Croitoru, Romanul arivistului postdecembrist, RL, 1999, 
5; Gabriela Glăvan, Despre fericire și demonii ei, O, 2001, 
2; Dicţ. Banat, 73-80; Dana Nicoleta Popescu, Mâștile 
timpului. Mit și spiritualitate în proza lui Paul Eugen 


Banciu, Timişoara, 2012. A.C. 
BANDRABUR, lonel (22.1V.1922, Panciu -— 
13.1.2016, Panciu), poet, prozator. Este fiul 


Anghelinei (n. Crăpuceanu), originară din părţile 
Aradului, și al lui Haralambie Bandrabur, pod- 
gorean. După ce urmează Liceul „Unirea” din 
Focșani (1933-1941), cu un transfer la Bolgrad 
(1937-1940), când obţine o bursă, devine student 
la Facultatea de Filosofie și Litere a Universităţii 
„Ferdinand I” din Cluj (în refugiu la Sibiu, 1941- 
1945), licenţa în filosofia culturii susținând-o 
cu Lucian Blaga. Frecventând sporadic Cercul 
Literar de la Sibiu, rămâne în relații de prietenie 
și corespondenţă cu unii cerchiști (I. Negoiţescu, 
Ioanichie Olteanu, Cornel Regman, lon Oană). 
Între 1945 și 1948 este ziarist independent la 
„Iribuna nouă” din Cluj. Arestat în 1949, fără a 
fi condamnat, deținut o vreme la Cluj și Arad, 
se vede constrâns după eliberare să ducă o exis- 
tență marginală, pentru a-și câștiga traiul (om 
de serviciu, legător de cărți, tipograf, electri- 
cian, contabil la Comănești). Revenit la Panciu 
în 1957, va fi profesor de franceză, română și 


Bandrabur 


latină, de psihologie și logică la Liceul „loan 
Slavici” până la pensionare (1984). Debutează în 
1939 cu poemul Stepa în „Jurnalul literar” al lui 
G. Călinescu, sub pseudonimul Ilariu Spulber, 
cu care va semna și prima plachetă de versuri, 
Vrăjitorul de cuvinte (1940). 

B. reapare în literatură în 1971 cu o carte de 
proză scurtă, Fântâna iadului, ajutat de Marin 
Preda, directorul Editurii Cartea Românească. 
Specie de Decameron al provinciei moldave 
(cum a observat Virgil Ardeleanu), cu povestiri 
„în ramă”, situate în perioada interbelică și chiar 
mai înainte, cartea respectă convențiile consa- 
crate prin personaj, temă, particularități formale, 
vădind plăcerea narării unor întâmplări, în buna 
tradiție de la Ion Creangă la Mihail Sadoveanu, cu 
unele imixtiuni magice amintind de V. Voiculescu 
(de pildă, Sparaventuza, Caterina și malmonul 
ei, Nesfertitele, Peștoaica ş.a.). Modalitatea pre- 
dilectă de exprimare a lui B. va fi apoi romanul, 
dominat, în cele mai multe cazuri, de tehnicile 
şi ticurile povestirii. Experienţa de poet (gen la 
care va reveni spre sfârșitul vieții) se resimte stă- 
ruitor în tonalitatea lirică a scrierilor, în alegerea 
şi interpretarea subiectelor, în structura perso- 
najelor. Elementul autobiografic se intercalează 
în expunerea epică, de unde ezitările în efortul 
de obiectivare. Privilegiată rămâne evocarea, în 
majoritatea cazurilor personajele stabilindu-și 
identitatea prin intervenția memoriei autoru- 
lui — ca în cazul profesorului Silviu Bena din Un 
student de altădată (1987), redevenit, la reluarea 
din 2011, Lucian Blaga - sau a unui interpus. 
Abordată în circumstanţe diverse, erotica ocupă 
în proza lui B. un spațiu consistent, insistența 
asupra unor detalii fizice și mai puțin asupra 
psihologiei personajelor provocând din partea 
criticii unele obiecţii. În genere, se poate spune 
că este un „bun povestitor cu resurse memo- 
rialistice, pictor al provinciei clasice, colora- 
bile umoristic și uneori prin ceea ce are licen- 
țios” (Marian Popa). Ulterior prozatorul nu a 
performat: intriga simplă a „romanelor” sale, 
numeroase după 1989, axate în jurul unei love 
story în care doar chipurile și întâmplările se 
schimbă, în pofida cursivităţii stilistice, menține 
același interes pentru un hedonism epidermic 
și naiv. Schimbând radical registrul preocupări- 
lor, B. începe să dea la iveală o serie de cărți de 
aforisme. Nutrit cu literatură franceză și iubitor 

al moraliștilor, de la Montaigne și Pascal la 
Emil Cioran, cu popasuri prin Schopenhauer și 
Nietzsche, la care contribuie și lecţia lui Blaga, 
dar și cultura filosofică însușită de-a lungul 
unei vieți, scriitorul meditează despre „cea mai 
tiranică dintre pasiuni” (Banchetul dragostei, 
1998), despre scris și literatură (Voluptatea de a 
scrie, 2002), despre „cuminţenie și longevitate” 
(Matusalem, 2004) ori despre rostul omului în 
lume (Paradisul evident, 2002), cărți reunite 
în masivul volum Aforisme pentru mileniul III 
(2007). Sunt cugetări și aforisme fixate într-o 
tehnică a contrapunerii în fragment și a formu- 
lării succinte. Din ele răzbate imaginea unui 
ins retras (şi retractil), care pune o distanță cam 
stridentă între el și lumea pedestră comună (de 
care se apără, de altfel, înverșunat, prin izolare), 
cultivându-și cu trufie mizantropică singulari- 
tatea și elitismul. Din noianul reflecțiilor, destul 
de inegale, adesea obsedante, ale lui B., pornit în 
căutarea adevărurilor și a timbrului propriu, se 
desprind uneori formulări izbutite, chiar apot- 
tegmatice. Mai puţin fericite sunt „însemnările 
unui octogenar lucid” din Râsul Demiurgului 
(2007) și din Râsul omului (2008), specii de jurnal 
intelectual, cu ecouri din eseistica cioraniană, 
ce propun imaginea Demiurgului cinic, râzând 
de propria creaţie, și a omului care, în replică, îl 
sfidează. Reluarea acelorași idei devine însă obo- 
sitoare prin supralicitare și diluție. 

SCRIERI: Vrăjitorul de cuvinte, Bolgrad, 1940; Fântâna 
iadului, București, 1971; Fiul primarului, Bucureşti, 
1976; Hoinăreala, Bucureşti, 1979; Hanul trăsnit, 
București, 1984; Un student de altădată, lași, 1987; ed. 
Cluj-Napoca, 2011; Cândva, de demult, Galaţi, 1991; 
Viaţa prea scurtă, București, 1992; Mă numesc Eva, 
Deva, 1996; Flămândul, București, 1996; Ora astrală a 
României, Focșani, 1997; Banchetul dragostei, Focșani, 
1998; Gloria, Focșani, 1999; Tomiţa și șapte femei, laşi, 
2000; Paradisul evident, lași, 2002; Voluptatea de a scrie, 
Iași, 2002; Matusalem, lași, 2004; Iisus, acest necunos- 
cut, Deva, 2004; Lucia și nouă bărbaţi, Galaţi, 2005; 
Orașul iubit, Focşani, 2005; Aforisme pentru mileniul 
III, Galaţi, 2007; Eternalistul, București, 2007; Râsul 
Demiurgului, Focșani, 2007; Râsul omului, Râmnicu 
Sărat, 2008; Cartea adevărului, Focșani, 2010; A doua 
carte a adevărului, Focșani, 2010; O fată pură, Focșani, 
2011; Ultima iubire, laşi, 2012. 


Repere bibliografice: Dana Dumitriu, „Fântâna iadului”, 
ARG, 1972, 4; Ardeleanu, Opinii, 87-90; Sorin Titel, 
Literatură pentru tineret, RL, 1977, 3; Cristea, A scrie, 

265-274; Alex. Ștefănescu, Literatură naivă, RL, 1996, 
44; Muscalu, Dicţ. scriit. vrânceni, 17-19, lon Roșioru, 
Hedonism, CL, 2000, 8; Popa, Ist. lit., II, 863; Culiţă Ioan 
Ușurelu, Ionel Bandrabur, omul și scriitorul, Focșani, 
2009. AL.H., G.Dn. 


BANEA, Gheorghe 
(14.11.1891, Măcin, 

j. Tulcea — 19.XI1.1967, 
București), prozator. 


Este fiul Aniţei și al lui Sandu Banea, mocani stabi- 
liţi în Dobrogea. B. rămâne devreme orfan de tată. 
Urmează, din 1904, ca bursier, Liceul „N. Bălcescu” 
din Brăila, printre colegii lui numărându-se viitorul 
critic Perpessicius. După ce-și ia, în 1912, bacalau- 
reatul, se înscrie la Facultatea de Litere și Filosofie 
din București, dar își întrerupe studiile fiind mobi- 
lizat. Sublocotenentul B. este rănit grav la cap și 
luat prizonier la 30 august 1916. Timp de doi ani 
peregrinează prin spitalele de campanie și lagărele 
bulgărești. În ţară, unde fusese declarat mort pe 
câmpul de luptă, se întoarce în vara anului 1918. 
Deși e „mare mutilat de război”, își ia licenţa în 
1919 și va fi profesor la Liceul Militar de la 
Mănăstirea Dealu, apoi la Brăila, la liceul pe care îl 
absolvise, iar din 1936 până în 1952, când este pen- 
sionat, la câteva licee bucureștene. După ce alcătu- 
iește, în 1922, un mic Dicţionar român-italian, 
colaborează sporadic la ziarul „Îndreptarea” și la 
„Analele Brăilei”. Mutat în Capitală, publică în 
„Cuget clar” un fragment de roman, urmat de 
altele, în „Revista Fundațiilor Regale”. Valoarea lor 
impune, încât cartea iese de sub tipar îndată, sub 
titlul Zile de lazaret. Jurnal de captivitate și spital 
(1938). Tot în „Revista Fundațiilor Regale”, apoi în 
„Universul literar”, dă la iveală alte texte, adunate 
ulterior în volumul Vin apele! (1940). Săptămânalul 
„Vremea” îi publica în 1940 un amplu fragment de 
roman, integral fiind editat postum în volumul 
Mușchetarii în Balcani. Vin apele! (1982), ce include 
și o proză inedită, Oreia (Jurnalul actorului 
Alexandru Miereanu). 


Banea 


Apărut la două decenii după încheierea Primului 
Război Mondial, Zile de lazaret înregistrează un 
mare succes de critică, despre carte scriind elogios 
G. Călinescu, Perpessicius, Pompiliu Constanti- 
nescu, Șerban Cioculescu, Camil Petrescu, Mihail 
Sebastian ș.a. Greu încadrabilă într-o specie 
anume, proza lui B. a interesat și interesează ca 
document al unei perioade istorice, dar și al unei 
experienţe-limită. Relatarea nudă, lipsită de orna- 
mente, e compensată de darul înnăscut al poves- 
tirii. Departe de a fi o acumulare de atrocități, 
naraţiunea impresionează prin calm, seninătate, 
împăcare cu viaţa și, nu în ultimul rând, prin umor 
și (autojironie. Precum la înaintași, concepţia 
etică se relevă și în recursul nepremeditat la pro- 
verbul, zicala ori perifraza populară. Portretistul 
îl completează pe narator, astfel încât memoria- 
lul oglindește o lume diversă, cu scăderile și, mai 
rar, cu însușirile ei. Vârtejul lazaretului sugerează, 
prin sine însuși, un generos mesaj umanist. A doua 
carte, Vin apele!, are o compoziţie mai eterogenă, 
reunind amintiri din copilărie, unele structurate 
ca autentice nuvele, portrete și peisaje, precum 
și eseuri privitoare la istoria, geografia și folclo- 
rul regiunii natale. Romanul postum Mușchetarii 
în Balcani stă mărturie pentru eforturile lui B. de 
a ieși din spaţiul confesiunii. Subiectul și perso- 
najele aparţin experienţelor din perioada captivi- 
tăţii, însă autorul se șterge practic din naraţiune. 
Imaginea lazaretului e mai palidă (poate și din 
cauza autocenzurii), în schimb naraţiunea e alertă, 
cu elemente picarești. Romanul acesta, împreună 
cu Oreia (Jurnalul actorului Alexandru Miereanu), 
o poveste de dragoste, demonstrează că B. avea 
resurse de a depăși statutul de autor al unei singure 
cărţi valoroase. 

SCRIERI: Zile de lazaret. Jurnal de captivitate şi spital, 
București, 1938; Vin apele!, București, 1940; Mușchetarii 
în Balcani. Vin apele!, îngr. şi pref. Aurel Sasu, București, 
1982. 

Repere bibliografice: G. Călinescu, Opere, III, 1220-1224, 
1345-1346; C. Fântâneru, „Zile de lazaret”, UVR, 1938, 7; 
Ionescu, Război, II, 139-141; Constantinescu, Scrieri, |, 
173-176; Papadima, Creatorii, 173-178; Camil Petrescu, 
Cărţile luptătorilor: „Fata moartă” de 1. Missir și „Zile de 
lazaret” de G. Banea, RER, 1938, 5; Perpessicius, Opere, 
IX, 35-39, Șerban Cioculescu, „Vin apele”, VAA, 1941, 
70; Călinescu, Ist. lit. (1941), 846, Ist. lit. (1982), 932; Aurel 
Sasu, Un destin tragic: George Banea, MS, 1989, 3; Dicţ. 
scriit. rom., |, 169-170; Durnea, Orizonturi, 186-199; 
Muthu, Balcanismul, |, 241-244. V.D. 

BANTAȘ, Andrei 
(30.XI.1930, Iași — 
17.1.1997, București), 
anglist, traducător. 


Este fiul Angelicăi (n. Constantinescu) și al lui 
Mihail Bantaș, profesor, traducător al poeziei lui M. 
Eminescu. Urmează cursurile Liceului Internat din 
orașul natal și ale Colegiului „Sf. Sava” din București, 
absolvind în 1947, când devine student al Facultăţii 
de Litere și Filosofie a Universităţii bucureștene, 
încheiată în 1951. Face carieră universitară în 
domeniul limbii și literaturii engleze. Membru a 
numeroase societăţi internaţionale de lingvistică și 
al Academiei de Științe din New York, susţine confe- 
rinţe la universităţi din Londra, Viena, Milano ș.a. 
B. debutează în 1956 cu o traducere din James 
Greenwood, Povestea unui mic zdrenţăros, reali- 
zată în colaborare cu Virgil Teodorescu. Anglist de 
primă mărime, B. a publicat lucrări esenţiale atât 
în domeniul teoretic, cât și în cel aplicat, elabo- 
rând un număr impresionant de instrumente de 
lucru pentru cei interesaţi de studiul limbii și lite- 
raturii engleze: dicționare anglo-române și pluri- 
lingve, generale și specializate, tratate, manuale, 
lucrări didactice și numeroase articole de gra- 
matică engleză și contrastivă, fonetică, lexicolo- 
gie, semantică, stilistică, teoria traducerilor. Este 
autor, singur sau în colaborare, al celor mai ample 
dicţionare  anglo-române: Dicţionar  englez- 
român enciclopedic (1974) și English - Romanian 
Dictionary (1972, în colaborare cu Leon Leviţchi). 
Ducând mai departe activitatea lexicografică a 
mentorului său, Leon Leviţchi, publică Dicţionar 
român-englez (1994). Impresionante sunt, de 
asemenea, volumul și sfera de cuprindere a tra- 
ducerilor lui B. din și în limba română. În tălmă- 
cirea lui au intrat în circuitul cultural interna- 
țional opere importante ale literaturii române, 
acoperind toate genurile literare - poezie, proză, 
dramaturgie, eseistică, critică și istorie literară. 
Impunându-și un program ambițios în ceea 
ce privește poezia, a publicat Balade populare 

românești - Romanian Popular Ballads (1980, în 
colaborare), ediţia bilingvă Tudor Arghezi, Poezii 
- Poems (1983), iar în colaborare numai cu Leon 
Leviţchi a dat volumul M. Eminescu, Poezii — 
Poems (1978; Premiul Uniunii Scriitorilor). A mai 
alcătuit o antologie de poezie românească a seco- 
lului al XX-lea, pe care a tradus-o împreună cu 
Dan Duţescu și Leon Leviţchi, Like Diamonds in 
Coal Asleep (1985). Urmărind să ofere o privire de 
ansamblu asupra variatului peisaj liric românesc, 
corelat cu majoritatea curentelor și influențelor 
din poezia europeană a secolului al XX-lea, selecţia 
cuprinde 70 de poeţi, de la Mihai Codreanu la 
Mircea Dinescu. În traducerea lui B. au apărut, 
în antologii sau în reviste din ţară și străinătate, 
nuvele și schiţe, fragmente literare din peste 50 
de autori români, de la Neacșu din Câmpulung, 
Grigore Ureche, Miron Costin, lon Neculce, Antim 
Ivireanul, Dimitrie Cantemir la I.L. Caragiale, lon 
Creangă sau la Mateiu I. Caragiale, 1. Al. Brătescu- 
Voinești, I.A. Bassarabescu, D.D. Patrașcanu până 
la scriitorii contemporani. A stilizat traducerile 
câtorva romane: Liviu Rebreanu, Ion (1968), Mihail 
Sadoveanu, Under the Sign of the Crab (1967) 
și Augustin Buzura, Refuges (1993). Pandant al 
acestei vaste activităţi este transpunerea în limba 
română, pentru repertoriul teatrelor, a nume- 
roase piese, de la Shakespeare la Harold Pinter. 
Versiunea românească a comediei Femeia îndă- 
rătnică de Shakespeare a fost distinsă cu Premiul 
Uniunii Scriitorilor (1988). De asemenea, a tradus 
din prozatori clasici ai literaturii engleze şi ame- 
ricane (W.M. Thackeray, Nathaniel Hawthorne, 
Thomas Hardy, W.S. Maugham, Aldous Huxley 
ş.a.), de multe ori însoţindu-și transpunerile cu 
prefețe și studii introductive, unele foarte ample. 

SCRIERI: Didactica traducerii (în colaborare cu Elena 
Croitoru), București, 1999. Traduceri: James Gre- 
enwood, Povestea unui mic zdrenţăros, București, 1956 
(în colaborare cu Virgil Teodorescu); A.]. Cronin, Sub 
stele, București, 1965; Samuel Butler, Și tu vei fi țărână, 
București, 1967; Oscar Wilde, Teatru, București, 1967, 
Prinţul fericit, Bucureşti, 1996 (în colaborare cu Ticu 
Archip), Portretul domnului W.H., București, 2002; Peter 
Shaffer, În căutarea soarelui, în Teatru englez contempo- 
ran, I, București, 1968; J.M. Barrie, Peter Pan și Wendy, 
București, 1970 (în colaborare cu Ovidiu Constanti- 
nescu); W.S. Maugham, Robie, București, 1970, Ce mică e 
lumea, București, 1985 (în colaborare cu Veronica Focșe- 
neanu și Anda Teodorescu), Plăcerile vieţii, postfață 
Anda Teodorescu, București, 1990, Glasul porumbiţei, 

București, 1991, Portretul unui gentleman și alte poves- 
tiri, București, 1991, Julia, București, 1992, Catalina, 
București, 1992, Vălul, București, 1992, O chintă regală, 
Sibiu, 1993, Liza din mahalaua Lambeth, București, 
1993, Ploaia, Brașov, 1994, Bilet periculos, Brașov, 1994, 
Machiavelli și mătrăguna, Bucureşti, 1995, Vreau și luna 
de pe cer, București, 1996; Camil Petrescu, Venetian Act, 
București, 1970; Lucian Blaga, Masterbuilder Manole, 
București, 1971; G. Călinescu, Studies in Poetics, Bucu- 
rești, 1971; Anne Bront&, Necunoscuta de la Wildfell Hall, 
București, 1974; Nathaniel Hawthorne, Diavolul din 
manuscris, București, 1974; W.M. Thackeray, Virginienii, 
București, 1976; J.B. Priestley, Prieteni de nădejde, Bucu- 
rești, 1978; M. Eminescu, Poezii — Poems, ed. bilingvă, 
București, 1978 (în colaborare cu Leon Leviţchi); Up to 
the Star. The Life and Work of the Romanian Poet Mihai 
Eminescu, ed. bilingvă, îngr. trad., Cluj-Napoca, 2000 (în 
colaborare cu Mariana Neţ); Marin Sorescu, The Matrix, 
București, 1978; Balade populare românești - Romanian 
Popular Ballads, ed. bilingvă, București, 1980 (în cola- 
borare cu Leon Leviţchi, Dan Duţescu ș.a.); Edmund 
Burke, Despre sublim și frumos, pret. Dan Grigorescu, 
București, 1981 (în colaborare cu Anda Teodorescu); 
Willa Cather, Casa profesorului, București, 1983; Urmuz, 
Bizarre Pages, București, 1983; Tudor Arghezi, Poezii — 
Poems, ed. bilingvă, pref. Nicolae Manolescu, București, 
1983; Thomas Hardy, Micile ironii ale vieții, București, 
1984; Like Diamonds in Coal Asleep. Selections from 20th 
Century Romanian Poetry, București, 1985 (în colabo- 
rare cu Dan Duţescu și Leon Leviţchi); Arthur Koestler, 
Al treisprezecelea trib, București, 1987; Christopher 
Marlowe, Evreul din Malta și Eduard II, în Christopher 
Marlowe, Teatru, București, 1988 (în colaborare cu Flo- 
rentin Toma); Isaac Asimov, Pulbere de stele, București, 
1993; Aldous Huxley, Minunata lume nouă. Reîntoarce- 
rea în minunata lume nouă, pref. Dumitru Ciocoi-Pop, 
București, 1997 (în colaborare cu Suzana Bantaș); 
Thomas Carlyle, Semnele timpului, Iași, 1998; G. Ibrăi- 
leanu, Adela, ed. bilingvă, București, 2000 (în colaborare 
cu Magda Bantaș Morait). 


Repere bibliografice: loana  leronim, Momente 
semnificative din opera de traducere a literaturii 
universale: Oscar Wilde, SXX, 1975, 1-2; Mariana 
Neţ, Tudor Arghezi, „Poezii —- Poems”, CREL, 1984, 1; 
Mariana Neţ, „Like Diamonds in Coal Asleep”, CREL, 
1986, 2; loan Pânzaru, Notes sur quelques traductions 
de la possie d'Eminescu, CREL, 1989, 2; Eugenia 
Gavriliu, Cartea universitară, RL, 1994, 4; Dic. scriit. 
rom., |, 170-171; Laurenţia Dascălu Jinga, O tenacitate 
necesară, JL, 2003, 1-6. I.C. 


BANTAȘ, Ioana (10.XI.1937, Clocociov, j. Olt — 
7.XII.1987, București), poetă. Este fiica Mariei 
Mustaţă (n. Neaţă), muncitoare, și a lui lon 
Mustaţă, gestionar. După studiile liceale absolvite 


Bantaș 


la Pitești (1955), urmează Facultatea de Filologie 
a Universităţii din București, încheiată în 1960. A 
funcţionat ca învăţătoare și profesoară de limba 
română în provincie, apoi în București. Debutează 
în 1957, cu versuri, în „[ânărul scriitor”. Debutul 
editorial are loc în 1966 cu volumul de versuri 
Memorie de iulie, prefaţat de Al. Piru. A fost soţia 
poetului Cezar Baltag. 

În primele poeme publicate de B. a fost identifi- 
cată influenţa lui Nichita Stănescu, cel din O viziune 
a sentimentelor, dar se poate susţine și că acestea 
sunt rodul sensibilităţii proprii, exprimată ca uimire 
și extaz juvenil în fața miracolelor cosmosului și ale 
vieţii. Simbolul cu cea mai mare pondere, soarele 
(cu o întreagă constelație izotopică: cerul, zborul, 
aripa, părul despletit în vânt), se încarcă de semni- 
ficaţii personale: „memoria de iulie” se va clarifica 
ulterior ca temă majoră a poeziei spaţiului ancestral 
al autoarei. Vertebra lui Yorick (1970) afirmă a doua 
temă structurantă a poeziei scrise de B., feminita- 
tea, în ipostaza Penelopei și a Euridicei, exercitând 
o funcţie apotropaică și protectoare. Scrisori către 
Orfeu (1972) dezvoltă aceste ipostaze. Neputincioasă 
în faţa arcanelor făpturii lui Orfeu, Euridice asumă, 
magic, misiunea de a-l apropria înglobându-l, „înfă- 
şurat în hrana ochiului meu”. Tot acum capătă con- 
sistență cealaltă temă, a memoriei, în care subzistă 
universul fabulos, mitico-magic al copilăriei: bunica 
„trecea precum leoaica/ bătrână în amurg,/ cu un 
popor de zâne/ și iepuri după ea”, Oltul - mag și 
vrăjitor — „cu soare mă ungea,/ cu șopârle mă lega” 
etc. Acest spaţiu-timp originar reapare în Dimineaţa 
primigeniei (1980), unde abundă evocările de ritua- 
luri: „dimineţile” morţilor, făcutul pâinii sau, pur și 
simplu, mersul copilei ţărănci spre câmp, purtând 
pe cap coșul cu demâncare („Lreceam așa pe dealuri 
legănând/ soarele copt în baniţă”). Totul - fiinţe, 
obiecte, gesturi — este învăluit într-un aer de incan- 
taţie. Primigenia, o ipostază a poetei-copil, reac- 
tualizează spaţiul-timpul auroral: „Jos era cerul 
verde strălucitor/ și unde călcam se aprindeau/ 
sori minusculi, unde dormeam/ se deschideau 
izvoare”. Aspiraţia către poezia meditaţiei abstracte 
(ciclul Cântece pentru numărul unu din Scrisori 
către Orfeu) este contrazisă de adevărata vocaţie a 
poetei, care rămâne lirica feminităţii (în ipostaza 
de iubită și mamă) și a copilăriei în decorul arhaic. 
Din același fond mitico-magic arhetipal se nutresc 
şi cele câteva povestiri publicate între 1969 și 1975 în 


Bantoș 


„Luceafărul”: Singură ploaia, Comana şi Duminică, 
Bunica. 

SCRIERI: Memorie de iulie, pref. Al. Piru, București, 
1966; Poarta spre vid, București, 1969; Vertebra lui Yorick, 
București, 1970; Scrisori către Orfeu, București, 1972; 
Dimineaţa primigeniei, București, 1980. 

Repere bibliografice: Paul Georgescu, Două  finere 
condeie, RMB, 1966, 6774; Marin Mincu, „Memorie de 
iulie”, AFT, 1966, 7; Dana Dumitriu, „Scrisori către Orfeu”, 
RL, 1973, 23; Mircea Iorgulescu, Ioana Bantaș (Profil), LCE 
1974, 28; Alex. Ștefănescu, Feminitate, autenticitate, har, 
CNT, 1980, 10; Dana Dumitriu, Două poete, RL, 1980, 14; 
Nicolae Mecu, Feminitate și discreţie, VR, 1980, 10; Lit. 
rom. cont., |, 588-590, Dicţ. scriit. rom., |, 171-172. N.M. 


BANTOȘ, Ana (7.[V.1951, Chirianca-Strășeni), critic 
și istoric literar. Este fiica Efrosiniei (n. Stoleru) și a lui 
Anton Lisnic, țărani. A absolvit școala de opt ani din 
satul natal (1966), școala medie din Zubrești (1968) 
şi Facultatea de Filologie a Universităţii de Stat din 
Chișinău (1973). Și-a luat doctoratul în filologie, sub 
conducerealui Constantin Ciopraga, la Universitatea 
„AL. I. Cuza” din Iași (1998). Este doctor habilitat cu 
o lucrare despre deschiderea literaturii române din 
Basarabia postbelică spre valorile literare univer- 
sale, susținută în 2010 la Institutul de Filologie al 
Academiei de Științe din Chișinău. Angajată, în 1973, 
la Institutul de Limbă și Literatură al Academiei 
de Științe din Chișinău, B. a parcurs drumul de la 
funcţia de laborant până la cea de cercetător știin- 
țific coordonator, director adjunct (2006-2007) și 
director (2007-2009). A ținut cursuri de literatura 
română la Universitatea Liberă Internaţională din 
Chișinău (1992) și la Universitatea din Tiraspol, cu 
sediul la Chișinău (2006-2007). În perioada 2001- 
2011 a fost conferenţiar la Catedra de literatură 
universală a Universităţii de Stat din Chișinău. A 
îndeplinit funcţia de redactor-șef adjunct al revistei 
„Limba română” (1997-2001) și de redactor-șef al 
„Revistei de lingvistică și știință literară” (2007- 
2009). Din 1999 este membru în Consiliul Uniunii 
Scriitorilor din Republica Moldova. Debutează cu o 
cronică literară la revista „Cultura” în 1976 și intră cu 
un studiu în volumul colectiv Dintre sute de catarge 
'80. Mai colaborează la „Nistru”, „Basarabia”, „Viaţa 
românească”, „Dacia literară”, „Detskaia literatura” 
(Moscova), „Septentrion” (Cernăuţi), „Contrafort”, 
„Literatura și arta”, „Gând românesc” (Alba Iulia), 
„Convorbiri literare”, „Familia”, „Rubinaite” (Vilnus), 
„Sintagme” ș.a. Semnează articole în numeroase 
lucrări colective; este realizator al emisiunii „Poezie 

şi destin” la Televiziunea din Chișinău și a emisiu- 
nii radiofonice „Un pământ și două ceruri”. 1 s-au 
acordat Premiul Uniunii Scriitorilor din Republica 
Moldova (2000, 2006), Premiul Uniunii Scriitorilor 
din România (2011), Ordinul de Onoare al Republicii 
Moldova (2010) ș.a. 

În volumul Creaţie și atitudine (1985), constituind 
debutul editorial individual, B. disociază procesul 
literar postbelic, evidențiind particularitățile scrisu- 
lui la Liviu Damian, Victor Teleucă, Gheorghe Vodă, 
diversitatea formelor poemului cultivate de Ion 
Gheorghiţă, Nicolae Dabija, Leonida Lari, Arcadie 
Suceveanu și Vasile Romanciuc. În monografia 
Dinamica sacrului în poezia basarabeană contem- 
porană (2000) exegeta parcurge traseul de la tradi- 
ţionalism la postmodernism, argumentând că „sen- 
timentul revigorat al sacrului a stimulat nu numai 
adâncirea creatorilor în propria lor identitate, dar și 
în cea a comunităţii în mers” (Constantin Ciopraga). 
Preocupată de aspecte vizând nevoia de certificare 
a reperelor estetice, în paginile din Recuperarea 
autenticului (2006) B. analizează mutaţiile ce au 
loc în peisajul literar basarabean posttotalitar. 
Cercetarea din monografia Deschidere spre univer- 
salism. Literatura română din Basarabia postbelică 
(2011) urmărește dialogul dintre literaturi, recep- 
tarea valorilor literare universale în spaţiul basara- 
bean, se referă la etic și estetic în poezia șaizecistă, 
la disidenţă ca ieșire din absenţă și uitare (în proza 
lui Paul Goma), analizează postmodernismul și 
multiculturalismul etc. Vădind preferință pentru 
literatura modernă și o bună informaţie cu privire la 
teoriile noi, B. își toarnă comentariul într-o formulă 
eseistică, în care își află locul și o terminologie 
discret universitară. 

SCRIERI: Creaţie și atitudine, Chișinău, 1985; Dinamica 
sacrului în poezia basarabeană contemporană, pref. 
Constantin Ciopraga, București, 2000; Recuperarea 
autenticului, Chişinău, 2006; Deschidere spre univer- 
salism. Literatura română din Basarabia postbelică, 
Chișinău, 2011. 

Repere bibliografice: Mihail Dolgan, Angajată în actul 
de creaţie, LA, 1997, 7 martie; Dan Mănucă, Liferatură și 
ideologie, lași, 2005, 134-142; Constantin Ciopraga, O voce 
din Basarabia: Ana Bantoș, CL, 2008, 11; Vlad Zbârciog, 
Meridiane ale verbului matern, lași, 2009, 207-214; Dicţ. 
Chișinău, 32-33; [Ana Bantoș], LA, 2011, 7 aprilie (grupaj 
special); Dan Mănucă, Literatură, identitate și regionalism, 
Iași, 2012, 155-160. M.Dg. 

BANU, Constantin | 
(20.11.1873, București | 
— 8.[X.1940, Roman), 
gazetar, autor de 
versuri şi proză. 


Este fiul Smarandei și al lui Gheorghe Banu. B. a 
absolvit Facultatea de Litere și Filosofie (1895) și 
Facultatea de Drept (1900) la București, unde, din 
1898, a fost profesor la Liceul „Matei Basarab”, 
apoi la Seminarul „Nifon”. Articolele politice din 
„Secolul XX” (1899 ș.u.), precum și talentul 
oratoric îl impun atenţiei Partidului Liberal, pe ale 
cărui liste va fi ales deputat, apoi senator. 
Îndeplinește funcţii importante în presa liberală 
- prim-redactor la „Voința naţională” și director la 
„Viitorul” (din 1907). În 1918 face parte din dele- 
gaţia trimisă la Paris pentru a susţine interesele 
naţionale, în calitate de codirector al publicaţiei 
„La Roumanie”. După ce, în 1922-1923, este 
ministru al Artelor și Cultelor, urmează o relativă 
retragere din viaţa publică. Moare departe de 
București (avea o proprietate la Hălăucești, lângă 
Roman), dar e înmormântat la cimitirul Bellu. 
Îndrumarea sau fondarea unor periodice cultu- 
rale și literare constituie aspectul cel mai important 
al activităţii lui B. Sub conducerea sa, „Voința naţio- 
nală” devine un ziar în care literatura și comentariile 
literare, teatrale, artele plastice aveau un loc per- 
manent. B. însuși, semnând Teofil, susţine rubrica 
„Una-alta”, într-un stil cu valenţe literare, fie pe 
teme politice, fie afirmându-și credinţa în funcţia 
socială a artei. Tot aici începe o strânsă colaborare 
cu Petre Locusteanu, împreună cu care va înființa 
revista „Flacăra”, apărută, într-o primă etapă, din 
1911 până în 1916. Criticată uneori pentru eclec- 
tism, pentru lipsa discernământului estetic, publi- 
caţia a fost silită să susţină polemici, în special prin 
pana lui B. În această revistă îi apar cele mai multe 
scrieri: versuri, aforisme, articole literare, culturale 
și politice, semnate și cu pseudonimele Glaucon, 
Metisto și, uneori, Al. Șerban, Const. Paul, Cronicarul 
Dâmboviţei (ultimele folosite și de P. Locusteanu). 
Unele texte pe teme sociale, concepute ca schițe sau 

scenete, denunţă parazitismul, lipsa de patriotism, 
aroganţa, prostia agresivă. Simpatia, simţul datoriei 
faţă de clasele active constituie principalul sens al 
ideologiei sale. Obiectivitatea politică, sinceritatea 
caracterizează îndeobşte întreaga sa publicistică, 
inserată și în „Viitorul”, „Semnalul”, „Adevărul”, 
„Convorbiri literare”, „Cele trei Crișuri” ș.a. Volumul 
Sub mască (1916, semnat Mefisto) conţine versuri 
apărute în „Flacăra”, la rubrica „Gazeta rimată”. 
Subiectele sunt tratate variat, în tonuri ce merg de la 
umor și glumă la pamflet șiinvectivă.Virulenţa critică 
şi intenţia moralizatoare sunt susţinute de o anume 
abilitate literară, subordonată finalităţii polemice. 
Grădina lui Glaucon sau Manualul bunului politi- 
cian (1937) sintetizează experienţa politică și artis- 
tică a lui B. Înclinat să-și analizeze semenii, el își 
afirmă în cele peste şapte sute de secvenţe ale cărţii 
- aforisme, sfaturi, schițe de moravuri — luciditatea, 
cultura și propensiunea etică. Poate fi recunoscut 
aici un spirit, ironic și sceptic, capabil să formuleze 
concis și plastic judecăţi generale. Broșura Trăiască 
viațal... (1916) este o culegere de articole, unele cu 
un pronunţat caracter autobiografic. 

SCRIERI: Sub mască, București, 1916; Trăiască viaţa!..., 
București, 1916; Grădina lui Glaucon sau Manualul 
bunului politician, București, 1937; ed. introd. Valeriu 
Râpeanu, București, 1998. 

BANU, George 
(22.VI.1943, București), 
teatrolog, eseist. 


Născut într-o familie de intelectuali, B. este fiul 
medicului Eugen Banu. A absolvit liceul la Buzău, 
după care a fost admis la Institutul de Artă Teatrală 
și Cinematografică „I.L. Caragiale” din București, 

secția actorie, transferându-se apoi la secţia tea- 
trologie-filmologie, absolvită în 1968 cu teza 
Poetica trupului în secolul al X-lea. Rămâne 
asistent la Catedra de teatrologie a Facultății de 
Teatru (1968-1973). Semnează cronică teatrală 
curentă în presă și eseistică în revista „Secolul XX”. 
Își ia doctoratul în estetică în 1972 cu teza 
Modurile comunicării teatrale în secolul XX, publi- 
cată sub titlul Reformele teatrului în secolul reîn- 
noirii (2011). Graţie unei burse, ajunge în Franța 
la sfârșitul lui decembrie 1973 și decide să nu mai 
revină în România. Obține titlul de doctor al 
Universităţii Sorbonne Nouvelle, Paris III, cu teza 
LOrientet le nouveau utopique (Brecht, Meyerhold, 
Eisenstein), publicată parţial sub titlul Brecht ou 
Le Petit contre le Grand (1981), luând și doctoratul 
de stat în 1987 cu lucrarea Pratiques de la memoire 
dans lart de la mise en scene au XX-e siecle, sub 
conducerea lui Bernard Dort. În răstimp colabo- 
rează la postul de radio Europa Liberă, concen- 
trându-se în intervenţiile sale îndeosebi asupra 
chestiunilor legate de teatru. Parcurge ierarhia 
universitară începând cu funcţia de asistent 
asociat (1975) și avansând la poziția de profesor 
titular (1997) la Universitatea Sorbonne Nouvelle, 
Paris III; a predat și la Universitatea Louvain-la- 
Neuve din Belgia. Între 1981 și 1989 face parte, 
alături de Antoine Vitez, din colectivul de condu- 
cere al Teatrului Naţional din Chaillot, fiind redac- 
tor-șet al jurnalului acestui teatru, iar mai târziu 
responsabil editorial al revistei „LArt du thââtre”. 
Figurează ca membru în colegiul de redacţie la 
„Iravail thââtral”, „Alternatives thââtrales” (pe 
care o conduce), „Art Press”, „LArt du thââtre”, 
„Seine et Danube”, „Teatrul azi” ș.a. Coordonează, 
de asemenea, colecţia „Le Temps du theâtre” la 
Editura Actes Sud. A fost director artistic la 
Academie Exp6rimentale des Thââtres (1981- 
2000), secretar general la Union des Theâtres de 
l'Europe, președinte al Asociaţiei Internaţionale a 
Criticilor de Teatru pe durata a trei mandate suc- 
cesive, apoi președinte de onoare. Este doctor 
honoris causa al Universităţii de Arte „George 
Enescu” din lași (2005) şi al Universităţii Naţionale 
de Artă Teatrală și Cinematografică „I.L. Caragiale” 
din București (2005), al Universităţii „Petru Maior” 
din Târgu Mureș. I s-au acordat numeroase dis- 
tincţii: Chevalier des Arts et des Lettres, 
Commandeur de lOrdre National du Ms&rite, 
Ofiţer al Meritului Cultural Polonez, Comandor al 

Ordinului Serviciu Credincios, precum și Premiul 
de Excelenţă din partea UNITER, iar în 2007 
Premiul Prometheus. 

Felul în care B. concepe actul critic se situează 
la antipozii efectului dizolvant exercitat de critica 
„teroristă”. Așa după cum mărturisește în capito- 
lul O critică de acompaniament din cartea Ultimul 
sfert de secol teatral (2003), visul său a fost acela 
de a fi nici mai mult, nici mai puţin decât un bun 
acompaniator. Mai exact, un critic „nici sufocat 
de abuzul de admiraţie, nici înghețat de excesul 
de distanță”. De unde și obsesia ideii dentre-deux, 
caracterizantă, poate, pentru întreaga lui carieră, 
o obsesie asupra căreia criticul a produs remar- 
cabile reflecţii. În teatru funcţionează ceea ce e 
socotit „muzeul personal”, profitabil să fie evocat 
printr-un „discurs artistic” „în care amintirea și 
subiectivitatea se întrepătrund” (Memoires du 
fheâtre, 1987), nu printr-unul excesiv critic, 
adică demolator. Discursul artistic, în constitu- 
irea căruia un rol esenţial l-au avut lecturile din 
Bernard Dort și din Roland Barthes, îi permite cri- 
ticului și să acompanieze, dar și să se exprime pe 
sine. Mai mult, misiunea criticii e mai întâi aceea 
de a salva, iar rostul criticului e acela de a funcţi- 
ona drept salvator al memoriei teatrului. Condiţia 
de salvator e dublată de aceea de martor. E ceea 
ce a făcut teatrologul în cartea Livada de vișini, 
teatrul nostru. Jurnal de spectator (2000), publi- 
cată cu un an înainte în franceză. Aici el reînvie 
„momentele de încredere dăruite de scenă”, așa 
cum au fost ele resimţite cu ocazia vizionării 
unor importante reprezentări ale capodoperei 
cehoviene. E vorba despre spectacole datorate 
unor regizori din generaţii și din țări diferite, de 
la Lucian Pintilie la Giorgio Strehler, de la Efros 
la Otomar Krejca, de la Radu Penciulescu la Peter 
Brook, de la Gheorghe Harag la Andrei Șerban, 
de la Peter Zadek la Peter Stein, de la Vlad Mugur 
la Theu Boermans ș.a. Cu toţii fideli ai teatrului 
de artă, înțeles de B. ca „tradiţie reînnoită”, ca în 
antologia Teatrul de artă, o tradiție modernă, pe 
care o coordonează, apărută la Paris în 2000 și la 
București în 2010. În Livada de vișini, în eteme- 
ritatea livezii, în dezintegrarea ei, criticul între- 
vede metafora însăși a esenței teatrului. Opţiunea 
pentru critica de acompaniament îi permite 
teatrologului să vorbească despre un regizor 
sau despre un actor „a cărui operă nu poate fi 
consultată în realitatea ei palpabilă, tangibilă”, 

îngăduind „atât comentariul, cât și mărturia”. E 
ceea ce a făcut B. în mai multe scrieri, dar preemi- 
nent în două cărți. E vorba mai întâi despre Peter 
Brook. De „Timon dAthenes” ă „La Tempâte” ou Le 
Metteur en scene et le cercle, apărută în Franţa în 
câteva ediții (1991, 2001 și 2005), iar în România în 
2005, carte deopotrivă de teorie și de confesiune. 
Cea de-a doua lucrare e Dincolo de rol sau Actorul 
nesupus (2008), în care B. ia cititorul într-o pasi- 
onantă călătorie în lumea actorilor unici, înțeleși 
ca „agenţi ai circulației cosmice”, aflați foarte 
aproape de condiţia de „ființe de interval”, definiți 
astfel prin sintagma preluată de la Andrei Pleșu 
din Despre îngeri. În această categorie intră actori 
europeni sau orientali ce poartă nume magice, 
precum Sarah Bernhardt, Gârard Philipe, Ryszard 
Cieslak, George Constantin, Victor Rebengiuc, 
Ștefan Iordache. Căutarea alterității artistice e 
una dintre coordonatele pe care s-a constituit 
exemplar cariera de critic, de teatrolog a lui B. El 
nu a uitat nicio clipă dorința dea se dedica și altor 
arte, adică de a se situa încă o dată în entre-deux. 
Din această dorință s-a născut trilogia compusă 
din Le Rideau ou la felure du monde (1997, în 
românește în 2012), LHomme de dos: peinture, 
theâtre (2000, în românește în 2008) și Nocturnes: 
peindre la nuit, jouer dans le noir (2005). În a doua 
carte criticul face o cercetare asupra modului în 
care, la un moment dat, pictura a simţit nevoia 
să se teatralizeze sugerând acţiunea, iar teatrul 
pe aceea de a recurge la formule mai încărcate de 
sensuri decât cele standard, încremenite, osificate. 
Pictura a descoperit ceva mai devreme, în secolul 
al XV-lea, cât de expresiv poate fi spatele omului, 
în vreme ce teatrul doar cândva prin secolul al 
XVIII-lea, pregătind astfel apariţia regiei. Regia, 
ale cărei avataruri în secolul al XX-lea au fost 
urmărite de B. în teza lui de doctorat, a permis 
existența criticii de acompaniament agreată de 
teatrolog. În Cortina sau fisura lumii experienţa 
de spectator îi îngăduie să probeze cu nenumă- 
rate argumente (ideatice, teoretice, materiale, 
vizuale) chipul în care cortina, părăsind lumea 
relativ restrânsă a teatrului și asumându-și-o pe 
aceea a picturii — tot la fel cum loja și-o asumase 
pe aceea a literaturii (Le Rouge et Or. Une poctique 
du theâtre ă litalienne, 1989, în românește 
în 1993), grație unor romane de Stendhal sau 
Flaubert, de Balzac sau Tolstoi —, „invită la abor- 
darea istoriei pe care tabloul o povestește ca parte 

a unui episod teatral; pictura, mai cu seamă, o 
va utiliza ca pe un accesoriu privilegiat, dând în 
vileag dispoziţia ființelor de a evolua ca actori pe 
scena planetară”. Câteva antologii, concepute și 
realizate inspirat de B., traduse și în românește — 
Repetiţiile și teatrul reînnoit — secolul regiei (2009), 
Shakespeare: lumea-i un teatru (2010), Teatrul de 
artă, o tradiție modernă (2010) —, au drept punct 
de plecare aceeași devoratoare pasiune pentru 
scenă. 


SCRIERI: Arta teatrului (în colaborare cu Mihaela Toni- 

rie Gourdon), Paris, 1981; Le Theâtre — sorties de secours, 
Paris, 1984; LActeur qui ne revient pas: journees de 
theâtre au Japon, Paris, 1986; ed. (Actorul pe calea 
fără de urmă: zile de teatru în Japonia), postfeţe Jean- 
Jaques Tschudin și Mircea Ghiţulescu, București, 1995; 
Memoires du theâtre, Arles, 1987; ed. (Teatrul memoriei), 
tr. Andriana Fianu, București, 1993; Le Theââtre — art du 
pass€, art du present, Paris, 1989; Le Rouge et Or. Une 
postique du theâtre ă L'italienne, Paris, 1989; ed. (Roșu 
și aur. Teatrul spectatorului) tr. Cristina Corciovescu, 
București, 1993; Peter Brook. De, Timon dAthenes” ă „La 
Temp&te” ou Le Metteur en scene et le cercle, Paris, 1991; 
ed. (Peter Brook: vers un theâtre premier), Paris, 2005; 
ed. (Peter Brook: spre teatrul formelor simple), tr. Delia 
Voicu, București-lași, 2005; Le Theâtre ou Linstant 
habite, Paris, 1993; Le Rideau ou la felure du monde, 
Paris, 1997; ed. (Cortina sau fisura lumii), Bucureşti, 
2012; Notre theâtre, „La Cerisaie”: cahier de specta- 
teur, Arles, 1999; ed. (Livada de vișini, teatrul nostru. 
Jurnal de spectator), tr. Anca Mănuţiu, București, 2000; 
LHomme de dos: peinture, theâtre, Paris, 2000; ed. 
(Spatele omului: pictură și teatru), tr. lleana Littera, 
București, 2008; Exercices daccompagnement. DAn- 
toine Vitez ă Sarah Bernhardt, Vic-la-Gardiole, 2001; 
L'Oubli: essais en miettes, Besancon, 2001; ed. (Uitarea), 
tr. Anca Mănuţiu, Cluj-Napoca, 2002; Ultimul sfert de 
secol teatral. O panoramă subiectivă, tr. Delia Voicu, 
Pitești, 2003; Nocturnes: peindre la nuit, jouer dans le 
noir, Paris, 2005; La Scene surveillee. De Shakespeare 
ă Genet), Arles, 2006; ed. (Scena supravegheată. De la 
Shakspeare la Gened), tr. Delia Voicu, București-Iași, 
2007; Dincolo de rol sau Actorul nesupus, tr. Delia Voicu, 
București, 2008; Claude Regy, Paris, 2008; Le Repos, 
Paris, 2009; Trilogia îndepărtării (Odihna. Noaptea. 
Uitarea), tr. lleana Littera și Anca Mănuţiu, București, 
2010; Reformele teatrului în secolul reînnoirii, Bucu- 
rești, 2011; Les Voyages du comedien, Paris, 2012. 

BANUȘ, Maria 
(10.1V.1914, București — 
14.VII.1999, București), 

poetă, prozatoare, 
traducătoare. 


Este fiica Anettei (n. Marcus) și a lui Max Banuș, 
funcţionar. A absolvit, în 1931, Institutul Pompilian, 
urmând apoi Facultatea de Drept și Facultatea 
de Litere și Filosofie la Universitatea din 
București (1931-1934). Debutează în presă la 
vârsta de paisprezece ani, în „Bilete de papagal”, 
cu o poezie intitulată chiar 14 ani. Editorial, 
debutează cu volumul de poezii Țara fetelor 
(1937), care aduce o notă de prospeţime tine- 
rească în lirica momentului și, în același timp, 
accente caracteristice pentru filonul ulterior al 
poeziei feminine de la noi. Doi ani mai târziu 
publică traduceri din R.M. Rilke (Poeme, 1939). 
Urmează un deceniu de implicare politică și 
socială: B. a fost activistă în ilegalitate a PCR, 
militantismul său antifascist fiind evocat în 
paginile de jurnal — retușate/ rescrise în vederea 
publicării — intitulate Sub camuflaj. Jurnal 1943- 
1944 (1978). Face, în această perioadă, multă 
publicistică, scrie poezie și proză, iar imediat 
după război numele său este prezent în paginile 
revistelor „Contemporanul”, „Steaua”, „Gazeta 
literară”, „Viaţa românească” ș.a. B. a fost una 
din reprezentantele realismului socialist, fapt 

acreditat și de numeroasele distincţii oferite de 
regimul comunist (Premiul de Stat, 1949, 1951; 
Premiul „G. Coșbuc” al Academiei RPR, 1949). A 
primit, de asemenea, Premiul Uniunii Scriitorilor 
în 1986 şi Premiul Herder în 1989. Poezia scrisă de 
B. cunoaște după 1944 două etape distincte. 
Prima se caracterizează prin intensitatea angajării 
față de idealurile comuniste - Bucurie (1949), 
Fiilor mei (1949), Despre pământ (1954), Ție-ţi 
vorbesc, Americă! (1955), Se-arată lumea! (1956), 
La porţile raiului (1957), Poezii (1958). După 
aceea, lirica sa cunoaște o însemnată schimbare 
de traiectorie. Substanţa versurilor se epurează 
treptat de clișeele realismului socialist, evoluând 
spre un tip de reflexivitate care va atinge maturi- 
zarea în Portretul din Fayum (1970) şi va continua, 
egal, și în volumele următoare. 

Debutul poetei a fost întâmpinat cu reacţii 
critice de susţinere aproape unanime. Se recunoș- 
teau în versurile din Țara fetelor o reală elocvenţă 
poetică a senzualităţii juvenile, o forță remarca- 
bilă de transpunere în cuvânt a metamorfozei 
trupului la vârsta puberă. Verbul „atârnă” greu în 
această etapă, universul simţirii luptă cu densita- 
tea substanţei vitale, aflată în ebuliție cosmică. 
Primăvara e, de pildă, „grea ca un pântec de bivol”; 
„ceva [...]/ mare, unsuros [...] se prelinge în mine, 
greu, pe neașteptate”. După Țara fetelor scrisul 
poetei va părăsi acest filon, adoptând în mare 
măsură simplismul versificaţiilor proletcultiste, 
pe care le „înnobilează” uneori cu talentul 
personal. Alteori însă zelul poetic decompensează 
măsura simțului artistic; rezultă versuri care vor 
face carieră în zona ridicolului: „Plugul, strungul 
şi condeiul/ S-au pornit să chiuie” sau „La masa 
verde, față-n faţă/ cer unii moarte, alţii viaţă” — o 
versiune simplificată a tranzacţiilor istoriei poli- 
tice. Poemele versifică reportajele la modă ale 
primelor două decenii de după război. Dar, spre 
sfârșitul anilor '50, poeta găsește și exploatează 
un culoar mai decent. Universul domestic dislocă 
treptat  discursivităţile  heirupiste, aducând 
accente noi, precum cele din lirica erotică a 
acestei perioade mature. Metamorfoze (1963) este 
o antologie a liricii sale de dragoste, începând cu 
volumul de debut. Modalitatea de trăire și litera- 
turizare expresionistă a fost, se dovedește acum, o 
caracteristică înnăscută, nu dobândită pe cale 
livrescă, a temperamentului poetei. Ea și-a pro- 
iectat, de la adolescenţă la senectute, stările lirice 

în elemente cosmice, prin hipertrofierea eului 
până la recunoașterea lui în toate detaliile lumii. 
Debutând sub semnul unei vulnerabilităţi emoţi- 
onale introvertite, în deceniile '50—'60 B. și-a 
extravertit trăirile pentru a-și regăsi, cu trecerea 
anilor, unitatea emoţională a personalităţii într-o 
nouă neliniște, întemeiată pe fuga ireparabilă a 
timpului. Poeta a avut întotdeauna capacitatea de 
a crea tensiune lirică prin acumulare de impresii 
concrete și prin enumerare de acţiuni. Există la ea 
și talentul de a sugera intensitatea sentimentului 
fără a-l numi, ci ascunzându-l în spatele unei 
perdele de notații descriptive, selectate pentru 
concreteţea lor senzorială: „Ascultă. Mergeam. 
Deodată părul ciufulit îmi căzu pe faţă. Ţâșnise 
vântul,/ Crengile arse de praf se căutau între ele 
cu foșnet moale. Era un salcâm, era și marea./ 
Ne-am oprit să-mi scutur nisipul strâns în sandale. 
Atâta tot./ Încheieturile tale îmi erau mai dragi 
decât cerul și decât pământul”. Procedeul acumu- 
lării de percepții, jocul subtil interioritate-exteri- 
oritate va rămâne constant. Se va schimba numai 
orientarea proiecției: în adolescenţă - neliniștea 
descoperirii carnalului; în perioada realist-socia- 
listă — neliniștea descoperirii morţii impuse prin 
război și a tensiunilor sociale într-un univers 
văzut violent antagonic; la maturitate — neliniștea 
descoperirii  ravagiilor impuse de trecerea 
timpului, dar și de o existenţă inautentică, falsifi- 
cată, mascată. Din nevoia de stabilitate într-o 
lume dorită obiectivă, însă de fiecare dată subiec- 
tivizată ca prin blestem, și prin aceasta labilă și de 
neînțeles, poeta recurge la maniera descriptivă. 
Exerciţiul supunerii la obiect este un mijloc tera- 
peutic folosit din instinct ori de câte ori sensurile 
esenţiale încep să scape spiritului, niciodată echi- 
librat. Frecvența descrierii orașului, a Bucureștilor 
de ieri și de azi, aici își are sursa: orașul apără, 
oferă certitudini, este un mediu familiar. Orașul, 
ca și peisajul construit de mâna omului, înseamnă 
un triumf al forţelor raţionale asupra neliniștilor 
obscure. Pentru B., forma violentă de concretizare 
a angoaselor existenţiale a reprezentat-o războiul. 
În literatura sa bazată pe teme compensatorii, 
panica reducerii la neant a ființei stârnește nevoia 
de statornicie în timp, gândul că pieirea individului 
nu poate fi iremediabilă. Echilibrul regăsit în 
maternitate, vindecarea de teamă prin asumarea 
unei responsabilități dintre cele fundamentale 
devin cu vremea expresii patetice ale personalităţii 

poetei. Când cele două mari obsesii, ameninţarea 
cu distrugerea și supraviețuirea prin continuitate, 
se reunesc, rezultatele sunt remarcabile. Inclusiv 
în lirica de dragoste, acum cântare a solidarităţii și 
a ocrotirii: „Ca sărutarea noastră să nu se termine/ 
te chem de-atâtea ori noaptea cu buze arse de 
sete/ din cortul bătut de vânturi./ Și ziua merg 
mai departe...”. În anii '60, când B. reîncepe să se 
caute pe sine, ajunge și la teme precum evadarea 
din timp prin trăirea intensă a clipei, asumarea 
întrebărilor grave ale existenţei, imposibilitatea 
de a dobândi certitudini dincolo de senzaţii: „Era 
foarte târziu când ne-am născut./ Totul fusese 
înainte./ Timpul se făcuse bătrân și rău,/ era un 
golem de lut,/ enorm, fără minte,/ înainte legă- 
nându-se,/ și sugruma tot ce era încă viu,/ 
sugruma cu laba lui moale, mâloasă./ Ne aflam 
acolo, goi, dezveliţi,/ ca niște melci fără casă,/ în 
calea sa./ Undeva, departe, aproape,/ trebuia să 
existe alt spaţiu,/ alt timp./ Trebuia să găsesc, 
trebuia...”. Maniera poetică se revizuiește radical, 
imagistica se modifică, reapar elementele vegetale 
(flori, arbori, iarbă, ferigi, fructe), iar metafora 
luminii își reintră în drepturi. Imaginea obsedantă 
este aceea a lui Ianus, cel cu două chipuri, unul 
autentic, altul o mască, zeu la hotarul dintre 

ipostaza ardentă și cea disciplinată a personalită- 
ţii, dintre dăruire și ferecare în sine, dintre viaţă și 
moarte. Placa turnantă a poeziei scrise de B. o 
reprezintă volumul Tocmai ieșeam din arenă 
(1967). Premisele lui se puneau încă din 1957, 
când apăruse Torentul, carte marcată deja de 
semnele „clarviziunii agonice”. Tocmai ieșeam din 
arenă se întoarce cu fervoare asupra universului 
intim, pe care-l consideră „ochi în ochi”, într-o 
enormă dorinţă de autorecuperare: „Ce lacomă 
eram,/ îţi ceream o volută, un salt, o disonanţă,/ o 
cădere în gol,/ o-nălţare la ceruri,/ o străfulgerare 
albă și neagră,/ un dans complicat, violent al 
ideii.// Acum, îmi plimb mâinile ca o oarbă/ pe 
conturul craniului tău/ și spun: un nas, o ureche, 
o gură [...]/ Doamne, sunt fericită”. Lirismul 
rece-justificativ reconsideră vechile patetisme, 
evitând o poezie propriu-zisă a proceselor de con- 
știință, dar adăugând o anume gravitate, de esenţă 
morală, noii etape: „Ei, da, nu-i ușor/ să fii călăre- 
ţul și calul și spada/ să fii și satira, să fii și balada/ 
[...] Sub vreme să fii și să-i fii ziditorul”. Tema 
măștii se instalează solid și va reapărea constant 
în culegerile următoare, la fel cea a trecerii impla- 
cabile a timpului. După parcurgerea câtorva 
spirale ale regăsirii de sine, creaţia poetei atinge 
zenitul în Portretul din Fayum, carte a disperării 
reţinute în faţa morţii, a bilanţului amar, a răs- 
cumpărării prin suferinţă. Această tonalitate va 
rezona în anii următori în mai toate versurile 
poetei, trecând în 1989, odată cu volumul Carusel, 
printr-o acalmie ceva mai înseninată, mai 
împăcată cu lipsa de șanse a luptei cu timpul. O 
ciudată voluptate a înfrângerii neagă înfrângerea 
însăși (Artă, Placa, Am întors capul, Am refuzat 
sărăcia), aducând poezia la tensiunea unei surde 
lupte de gherilă: „În intimitatea odăii, cu televi- 
zor/ așa, pe neașteptate, intră șacalii./ Vin, 
se-așază roată/ pe fundul lor slab, jigărit,/ și ne 
latră/ în intimitatea cu televizor, a odăii”. Cu 
Noiembrie inocentul (1981) poezia se instalase 
parcă în zona dintre gravitație și lipsa de gravita- 
ţie. Chipul din oglindă este perceput adesea ca 
oferindu-se deja dincolo („Numele meu s-a 
dezlipit de mine/ a trecut vadul, e dincolo/ prin 
vântul toamnei,/ prin gârla de frunze de-abia ne 
auzim”). Temele anterioare -— trecerea, poezia 
vămilor, motivul ubi sunt, în forma nostalgiilor 
legate de vechiul București, măștile eului ș.a. — 
dobândesc aici un halo meditativ, disimulând 

carnalităţile de odinioară. Apar figurile neliniști- 
toare ale unei geografii tanatice: „toate se petrec 
după scenariul întrevăzut/ surpriză e numai 
intensitatea vârtejului/ găuri negre se mișcă 
rotund/ își joacă sfârșitu-nţelesului/ atunci când 
cobor după tine/ când pipăi pereţii/ și-ncerc să 
mă agăţ/ de lipicioasa mâzgă verzuie/ hrube la 
succesive niveluri/ ca-ntr-o baie comună de 
aburi/ din ce în ce mai fierbinţi/ insuportabili/ pe 
treptele ultime”. Elegiac, fără relaxări inutile, ten- 
sionat, dar fără crispare, Noiembrie inocentul 
înscria, fără îndoială, o „ajungere” în lirica 
autoarei. Portret în oglindă, ultimele ei cărţi cresc 
în adevărul acestor frumoase versuri dintr-o 
Elegie (din volumul Portretul din Fayum): „atară e 
înlăuntru/ și lăuntrul i-afară/ și până-nserează 
mai am câteva ceasuri/ să-mi mestec fărâma de 
taină,/ până la mohorâtul hotar/ unde nu se 
zărește decât/ șirul de simulacre/ statui în giulgiu/ 
A lângă A/ necropola lIdentitate/ profilată-n 
amurg”. B. a mai semnat eseuri, mici proze-por- 
tret, memorialistică — Sub camuflaj. Jurnal 1943- 
1944, Himera (1980) — și teatru - Ziua cea mare 
(1951), Îndrăgostiţii (1954) și Oaspeţii de la 
mansardă (volumul III din Scrieri, 1978), texte 
lipsite de valoare. A tradus mult din lirica univer- 
sală: Shakespeare, Pușkin, Pablo Neruda, Robert 
Browning, Nazim Hikmet ș.a. A participat cu 
versiuni românești la alcătuirea unor antologii 
din lirica sovietică, bulgară, germană, austriacă, 
franceză, latino-americană. 


Condiţia primordială a existenţei vibraţiei este, la Maria 
Banuș, poetizarea activităţii simţurilor, topirea ideii în sen- 
sibilitate, cu evitarea discursivităţii abstracte. Neîntrecută 
în arta notării de senzaţii și de proiectare a unor scene 
depozitate în amintire, Maria Banuș posedă prea puţine 
dintre uneltele trebuitoare pentru producerea marii poezii 
„de sentiment” și „de cugetare” 

BARAC, Ioan (1776, Alămor, j. Sibiu — 12.VII.1848, 
Brașov), traducător, versificator. Fiu al preotului 
ortodox loan Popovici, B. își face studiile liceale 
la Aiud, iar pe cele superioare, juridice, la Cluj. 
Învățător (dascăl „normalicesc neunit”) mai întâi 
la Avrig, apoi la Brașov (unde devine colegul, iar 
mai târziu ginerele filologului Radu Tempea), pro- 
fesând un timp ca avocat, ocupă, din 1805 până 
la moarte, funcţia de „magistratual translator” — 
traducător pentru limbile maghiară și germană 
- la Primăria din Brașov. Încă din tinereţe și-a 
manifestat preocuparea pentru studiul limbii și 
literaturii maghiare, al limbilor germană și latină, 
pentru poezie și folclor, preocupare care avea să 
se concretizeze într-o importantă activitate de 
traducător și animator cultural. Chemat la Iași 
odată cu înființarea Seminarului de la Socola, 
refuză solicitarea, considerând că misia lui cultu- 
rală e legată de Brașov. Pe lângă elaborarea unor 
apreciate versiuni sau prelucrări (majoritatea în 
versuri) ale unor opere celebre sau doar la modă 
în epocă, s-a afirmat și în calitate de redactor la 
„Foaia duminecii” (1837) sau de colaborator la 
„Foaie pentru minte, inimă și literatură”, perio- 
dice în care a publicat versuri și articole pe teme 
literare. Credea că scriitorul are datoria „de a 
lumina și limba noastră [...] prin tălmăcirea și 
darea la lumină a cărţilor de mai multe feluri, 
urmând celorlalte naţii luminate și cu toate bibli- 
otecile îmbogăţite”. 

Prima și cea mai cunoscută scriere a lui B. este 
Istorie despre Arghir cel frumos și despre Elena cea 
frumoasă și pustiită crăiasă (1801), o adaptare 

după Argirus historiaja a scriitorului maghiar 
Gyergyai Albert, care devine în intenţia autorului 
român o alegorie, „o închipuire” a cuceririi Daciei 
de către Traian. Desfășurarea epică a Istoriei... 
este asemănătoare cu aceea a basmului Prâslea 
cel voinic și merele de aur din colecţia de mai 
târziu a lui Petre Ispirescu. Relatând peripeţiile 
mezinului împăratului Acleton, plecat pentru a 
o regăsi pe aleasa inimii lui, B. răspundea nevoii 
de romanesc a unui public încă puţin evoluat, 
crescut în atmosfera poveștilor autohtone și a 
cărţilor populare. O anume fluiditate a versurilor, 
simplitatea limbii și accesibilitatea lecturii, apro- 
pierea de modelele folclorice au făcut ca această 
scriere să se bucure de o difuzare amplă, aducân- 
du-i autorului nu numai popularitate în epocă, 
dar și prețuirea scriitorilor din generaţiile urmă- 
toare, M. Eminescu, bunăoară, fiind un admirator 
al Istoriei... Așadar deschis oricărui mijloc „de a 
lumina și limba noastră”, B. se îndreaptă nu numai 

spre Antichitate, ci și spre clasicismul apusean. 
Altă realizare de seamă a lui B. este transpunerea 
în stihuri, după o versiune germană în proză, a 
ciclului de povești orientale O mie și una de nopți. 
Istorii arabicești sau Halima, apărută în optvolume 
(1836-1840), reeditată și mai târziu. Și snoava 
populară Cei trei fraţi gheboși sau Trei bărbaţi și 
o muiare (1843), cultivând comicul îngroșat, este 
adaptarea unei prelucrări germane sau franceze 
a unor motive din Halima. Alte traduceri care, 
prin tipărire și răspândire, i-au mărit faima sunt 
Risipirea cea de pre urmă a Ierusalimului (după 
o prelucrare maghiară, a lui Nagy Ferencz, din 
Flavius Josephus, 1821), Toată viața, isteţiile și 
faptele minunatului Tilu Buhoglindă (după ori- 
ginalul german Till Eulenspiegel, 1840), Nașterea 
și toată viaţa minunatului Piticot de un cot și 
cu barbă cu tot (după o prelucrare folclorică 
germană, 1842,), Tragedia lui Samson în cinci 
perdele (după o versiune germană a scrierii lui L.A. 
Riccoboni, 1859), Ulisses sau Istoriile lui Odisefs 
(o versiune din 1816 a unei prelucrări maghiare 
după Homer, apărută, fragmentar, abia în 1877, 
în revista „Albina Carpaţilor”), O paradigmă a 
leneșului Pipelea Gâscariul mult curioasă (după 
Ludăâs Matyi de Fazekas Mihâly, tipărită postum, 
în 1916). Printre tălmăcirile lăsate în manuscris, 
se numără și una dintre primele încercări româ- 
nești de traducere din opera lui Shakespeare 
— Amlet, prințul de la Dania, după o versiune 
germană, adaptare a lui EC. Schroder —, precum 
și alte prelucrări (în general după intermediare 
maghiare) din scrierile lui Ovidiu (fragmente 
din Metamorfoze), Xenofon (Bunătatea și înalta 
milostivire a craiului Chiru al perșilor și jalnica 
moarte a craiului Avraxat și a crăiesii sale Pantea), 
Enea Silvio Piccolomini (Lucreția sau Amoriul 
prin carele s-au alunecat și s-au ofticat Lucreția 
din cetatea Luna din Italia, din carele i s-au tras şi 
moartea), Salomon Gessner (Întâiul corabiariu), 
Marmontel (Laurette), Chateaubriand (Azala) 
sau din scriitori mai puţin celebri - A. Bohse, L. 
Schiemann ș.a. (G. Călinescu sesiza că B. „are un 
adevărat geniu al titlului analitic care taie răsu- 
flarea și aţâţă curiozitatea”.) Două vodeviluri de 
August von Kotzebue au fost jucate la Brașov, în 
1840, după texte (care nu s-au păstrat) intitu- 
late, în tălmăcirea lui, Cetăţuia pe drumul ţării și 
Pustnicul din insula Forrea. Laborios și înzestrat 
pentru activitatea de traducere și prelucrare, B. a 

contribuit la dezvoltarea gustului pentru citit, la 
răspândirea unei bune limbi românești, bazată pe 
tradiția populară. Lucrările sale veneau să umple 
golul de carte românească resimţit în spaţiul 
transilvănean, pregătind într-o măsură aprecia- 
bilă evoluţia ulterioară prin cultivarea limbii ca 
instrument al creării unor opere originale, prin 
exersarea versificaţiei românești sau prin punerea 
în circulaţie a unor motive din literatura univer- 
sală. În plus, finalitatea etică, explicită, a scrierilor 
traduse și adaptate de el răspundea unui dezide- 
rat major al epocii, continuând spiritul iluminist 
al Școlii Ardelene - educarea poporului, amelio- 
rarea relaţiilor dintre oameni. Mai modeste sunt 
cele câteva texte originale ale lui B., între care 
poemul omagial Gratulaţie întru cinstea prea- 
sfințitului domn Vasile Moga, episcopul neunit în 
M. Prinţipat al Ardealului (1811), câteva poezii 
cu subiect erotic, adesea foarte îndrăzneţe, o 
povestire, sentinţe și șarade, dar și alte pagini 
care cultivă bufonada, persiflarea, chiar grotes- 
cul, precum în Cântecul bucătarului, acestea ilus- 
trând un tip de literatură foarte populară în Evul 
Mediu. Pe de altă parte, în prefețe și în articole B. 
s-a arătat preocupat de unele chestiuni de teorie 
literară, făcând, după surse germane, comenta- 
rii despre fabulă, despre idilă, pe care o preţuia 
pentru „scoposul ei cel mai curat esteticesc și 
moralicesc”, „scopos” care apărea ca un criteriu 
important și în judecarea raportului dintre artă și 
realitate. 

SCRIERI: Istorie despre Arghir cel frumos și despre Elena 
cea frumoasă și pustiită crăiasă, Sibiu, 1801; ed. (Arghir 
și Elena), îngr. PV. Haneș, București, 1925; Gratulaţie 
întru cinstea preasfinţitului domn Vasile Moga, episco- 
pul neunit în M. Prinţipat al Ardealului, Brașov, 1811; 
Cei trei fraţi gheboși sau Trei bărbaţi și o muiare, Brașov, 
1843. Traduceri: Flavius Josephus, Risipirea cea de pre 
urmă a Ierusalimului, Bucureşti, 1821; O mie și una de 
nopți. Istorii arabicești sau Halima, I-VIII, Brașov, 1836- 
1840; Toată viața, istețiile și faptele minunatului Tilu 
Buhoglindă, Brașov, 1840; Nașterea și toată viața minu- 
natului Piticot de un cot și cu barbă cu tot, Brașov, 1842; 
L.A. Riccoboni, Tragedia lui Samson în cinci perdele, 
Sibiu, 1859; Fazekas Mihâly, O paradigmă a leneșului 
Pipelea Gâscariul mult curioasă, cu o biografie de N. 
Iorga, Arad, 1916. 

Repere bibliografice: Iorga, Isf. lit. XVIII, II, 383-386; 
Densusianu, Lit. rom., |, 141-145; Ion Colan, Viaţa 
și opera lui Ioan Barac, București, 1928; Caracostea, 
Scrieri, II, 379-385; G. Bogdan-Duică, loan Barac, 

București, 1933; Călinescu, Isf. lif. (1941), 78-79, Ist. 
lit. (1982), 72-74; Popovici, Studii, 1, 453-461, 489-493; 
Ist. lit., IL, 93-96; Piru, Ist. lit., II, 134-142; Papadima, 
Ipostaze, 157-163; Dicţ. lit. 1900, 74-76; Scarlat, st. 
poeziei, |, 203-204; Dicţ. scriit. rom., |, 175-177, Sorescu, 
Bibliotecă, 206-212; Daniela Deteşan, Coordonate 
baroce şi preromantice în „Istoria lui Arghir” de Ioan 
Barac, „Reflex” (Reșița), 2004, 10-12, 2005, 1-3; 


Mircea Popa, Ion Barac — autor de scrieri religioase, 
„Anales Universitatis Apulensis”, Philologica, t. 1, 2007; 
ALT, A.D. 


Călinescu, Opere, XII, 668-669. 


BARANGA, Aurel 
(20.VI.1913, București — 
10.VI.1979, București), 
dramaturg, poet, 
prozator, gazetar. | 

Este fiul Paulinei și al lui Jean Leibovici, funcțio- 
nar comercial; prenumele la naștere: Ariel. A 
urmat la București Școala „August Treboniu 
Laurian”, Liceul „Matei Basarab”, absolvit în 1931, 
şi Facultatea de Medicină, al cărei licenţiat devine 
în 1938. În 1940 și-a deschis un cabinet medical 
pe Calea Dudești. Debutează în 1929 cu o schiță 
apărută în „Bilete de papagal”. Antrenat în 
mișcarea de avangardă, scoate în 1930-1931, cu 
Gherasim Luca, revista „Alge” și un supliment de 
scandal al acesteia, pentru care e întemnițat, 
împreună cu ceilalți redactori, la Văcărești. 
Colaborează la „unu” și la „Facla” lui on Vinea. În 
1933 îi apare primul volum, de ţinută avangar- 
distă, Poeme cu orbi. Între 1933 și 1940 desfășoară 
o intensă activitate publicistică în periodicele 
„Facla”, „Cuvântul liber”, „Reporter”, „Azi”, „Lumea 
românească”. După 23 august 1944 lucrează la 
„România liberă”, la radio, dirijează, din 1949 
până la moarte, revista „Urzica” și exercită funcţi- 
ile de secretar literar (1947-1953) și director 
artistic (1958-1961) la Teatrul Naţional din Bucu- 
reşti, colaborează la „Viața românească” și la alte 
publicaţii. În 1957 a făcut parte din delegația 
României la ONU. Între 1965 și 1974 a fost membru 
al CC al PCR. În primii ani de după război editează 
volumul de reportaje Ninge peste Ucraina (1945), 

culegerea de versuri Marea furtună (1946), piesele 
de teatru Bal în Făgădău (1946) și larbă rea (1949), 
nuvela Sufletu' arendășoaiei (1949), prozopoemul 
Vocea Americii (1949), scenariul de film Viaţa 
învinge (1950, în colaborare cu Dinu Negreanu). 
În următoarele decenii îi apar piesele de teatru 
Pentru fericirea poporului (1951, în colaborare cu 
Nicolae Moraru, reeditată în 1953 sub titlul Anii 
negri), Bulevardul împăcării (1952), Cântecul 
libertăţii (1953), Mielul turbat (1954, revăzută în 
1963), Arcul de triumf (1955, devenită în 1974 
Simfonia patetică), Recolta de aur (1957), Reţeta 
fericirii sau Despre ceea ce nu se vorbește (1957), 
Fii cuminte, Cristofor! (1965), Opinia publică şi 
Siciliana (1967), Travesti (1971), Viaţa unei femei 
(1976), Interesul general (1982) ş.a., două volume 
de poezii (1968, 1973), un volum de pamflete 
(1952), două culegeri de articole diverse, Tipuri și 
tertipuri (1971) şi Teze și paranteze (1974), una de 
schițe, Satirice (1977), alta de fabule (1977) și 
Jurnal de atelier (1978). Sub titlul Alge și-a editat, 
în 1975, poemele din perioada avangardistă. A 
tradus, singur sau în colaborare, din Moliere, Lope 
de Vega, Ilya Ehrenburg, Jean-Paul Sartre. A 
obținut Premiul de Stat (1951, 1954), Premiul 
Asociaţiei Scriitorilor din București (1975) ș.a. 
Produs al freneziilor adolescentine acutizate 
de temperatura frondei poetice, unele dintre 
primele versuri publicate de B. izbesc prin 
limbajul strident, insolent, prin cruzimea repre- 
zentărilor și nuditatea expresiei. Nu lipsesc notele 
de umor macabru, de Galgenhumor: „Numai eu 
voi sta rezemat în ștreang/ și voi hohoti lugubru în 
gang/ voi vedea/ cum defilați înaintea mea/ orbi 
şi șchiopi/ voi vedea cum fetele voastre sunt nele- 
giuite în gropi”. Ulterior poezia lui B. devine dis- 
cursivă, cu moderație, și propensiunea spre 
zeflemea, spre sarcasm cedează locul unei afecti- 
vități cu sens umanitar, admiraţiei pentru desco- 
peritorii de noi spaţii (Vespucci, Columb), entuzi- 
asmului pentru libertate, iubirii pentru democra- 
ție și pentru apologetul ei liric, Walt Whitman, a 
cărui tonalitate poematică o împrumută intermi- 
tent, până în al șaselea deceniu al secolului trecut, 
când adoptă un stil neoclasic. Ceea ce califică 
estetic versurile, indiferent de factura lor, ţine de 
meșteșug, de o abilitate exprimată în jocuri de 
fantezie și lexicale, în calambururi, în imagism 
suprarealistic: „Lumina lămpii umblă în vârful 
picioarelor”, „o să tai pisica/ Și-o să-mi fac din ea 

o furculiță”, „am în sânge un câine rău ca și ochiul 
tău”, „Încerc în cerc sublime traiectorii”, „Lângă 
mine zace cadavrul unui chibrit”. Nu de altă 
calitate sunt efectele literare din fabule, unde se 
mizează pe năstrușnice formulări, pe poante 
facile, și nici cele din „tabletele” satirice, de o 
causticitate nu tocmai vitriolantă. Mai mult decât 
în poezie și în proză, B. s-a afirmat în teatru. Autor, 
în primii ani a perioadei postbelice, de drame 
supraideologizate, manifest angajate în serviciul 
propagandei de partid, nu fără a învedera și o 
anumită iscusință de construcție și vivacitate dia- 
logică (Jarbă rea, Recolta de aur, Anii negri, Arcul 
de triumf), scriitorul a cultivat, după aceea, de 
preferință, comedia satirică și farsa. Comedia 
Mielul turbat s-a dovedit a fi cea mai substanţială, 
cuprinsul ei constituindu-se, convenabil ideolo- 
gic, doar ca o satiră antibirocratică. În cabinetul 
tehnic al unei uzine s-au cuibărit niște birocrați. 
„Se amână” e formula rezumativă a activității 
şefului de cabinet tehnic, tipul birocratului 
absolut. Idealul suprem al acestui ins este ordinea 
în hârtii. Interesant sunt prezentaţi și ceilalți 
membri ai cabinetului, în special unul care, 
călcător în străchini, își dă aere de mare inventa- 
tor, plictisind pe toată lumea cu „opera” sa. 
Amuzant este și reprezentantul sindicatului în 
cabinetul tehnic, un încurcă-lume ce-și face 
apariția pe scenă doar pentru a semna, absent, 
procesele verbale asupra unor dezbateri la care 
nu poate asista niciodată. În inginerul-șef drama- 
turgul a schițat un tip de gură-cască, răpit de 
iluzia avansării, slab de înger, naiv și incult până 
peste limitele verosimilului. Toţi aceștia se află la 
cheremul lui Cavafu, canalia isteață, ce dovedește 
o iscusință deosebită în a se aranja: ia trei salarii 
fără să facă nimic și e mereu în deplasare la 
București, unde o ţine numai în chefuri. 
Principalul merit al comediei e acela de a urmări 
într-un mod ingenios prinderea lui Cavafu într-o 
cursă pe care, inconștient, și-o întinde singur. 
Deșteptăciunea lichelei poate epata pe mulţi, dar 
Spiridon Biserică și, desigur, Dumitru lonescu- 
Perjoiu, secretarul organizației de partid, intuiesc 
numaidecât esența abjectă, ca și punctul vulnera- 
bil al ipochimenului. Comicul, în Mielul turbat, 
este obținut prin mijloacele clasice ale genului. 
Fiecare personaj se comportă cum îi este firea, și 
din conduita tuturor rezultă o intrigă cu puţine 
artificii, complicaţii gratuite, întorsături ieftine 

senzaţionale. Neprevăzute, rezervând la tot pasul 
surprize, întâmplările comice sunt dictate de 
logica intrinsecă a evoluţiei conflictului, reușind 
să producă iluzia realului. Personajele negative, 
șarjate, sunt ridicule pentru că se angajează într-o 
luptă din care ies compromiși jalnic și iremedia- 
bil. Birocraţii și manevrantul lor, Cavafu, sunt 
înclinați să ia lucrurile de ajuns de ușor, să 
subaprecieze primejdia la care se expun prin 
matrapazlâcuri comice. Stârnind râsul, dramatur- 
gul nu oferă destule fapte care să dezvăluie racile 
mai adânci, de caracter, ale celor satirizați. Aceste 
neajunsuri, și altele, decurg evident din tezismul 
piesei, care înfățișează în negru tot ce ţine de bur- 
ghezie și pretinsa mentalitate burgheză și cât mai 
favorabil reprezentanţii clasei muncitoare. 
Spiridon Biserică e un personaj comic care, spre 
deosebire de adversarii săi, comici și ei, e menit să 
câștige simpatie, adeziune. În timp ce la Cavafu și 
la birocraţi apare obligatoriu contradicția dintre 
aparenţă și esența inferioară, esența psihică a lui 
Spiridon Biserică este superioară aparenței. Acest 
muncitor este tipul omului cumsecade, modest, 

drept, a cărui bună-credință, întrucâtva naivă, 
este luată drept prostie de experţii jocului dublu. 
Structura lui psihică seamănă cu aceea a lui Ilie 
Barbu. Ca și personajul lui Marin Preda, Spiridon 
Biserică nu se afișează în nici un fel, resemnân- 
du-se să treacă drept un neajutorat, până când își 
dă seama că are datoria morală de a acționa 
energic. Atunci adevărata sa față se dezvăluie sur- 
prinzător, spre uluirea birocraţilor obtuzi și a sfo- 
rarilor cu două feţe. Piesele de după Mielul turbat 
nu au consistenţa acestei comedii, dar rețin 
atenţia prin comicul lor, nu rareori facil, însă tot- 
deauna inteligent, ca și prin faptul că în acest mod 
- amuzând - invită la dialog. În Reţeta fericirii, de 
exemplu, e dezbătută chestiunea fericirii intime 
în condiţiile socialismului. Marin Vuia, director de 
întreprindere, alunecă pe panta degradării 
morale, devenind îngâmfat, deprinzându-se să-și 
tiranizeze subalternii, comportându-se față de 
soție ca un stăpân câinos, terorizând-o și înșe- 
lând-o. Dar personajul are, totuși, în viziunea 
autorului un fond sănătos, care, în mod pilduitor, 
triumfă în cele din urmă. Deficiența piesei rezidă 

în faptul de a nu lumina temeiurile mai adânci ale 
acestei întorsături fericite, transformarea fiind 
opera hazardului: Vuia se dezmeticește atunci 
când descoperă că e înșelat de cea cu care își 
înșală soţia. Siciliana, „farsă lirică”, denunță 
practica intervențiilor și mentalitatea de 
„şmecher”. Ca toate piesele lui B., și aceasta are 
un subiect antrenant, cititorul/spectatorul fiind 
dus din surpriză în surpriză. Beb6 Valsamache a 
fost numit agronom în Dobrogea, la Râpele. Însă 
el vrea să rămână în București, fie și ca salariat la 
Aprozar, ITB sau la OSTA. Neizbutind să fie angajat 
nicăieri, întrucât nu are calificarea necesară, 
urmează îndemnul unui amic de a se însura de 
formă, căsătoriţii obținând mai ușor plasament în 
Capitală, mai ales dacă au - cum e cazul lui Bebe 
- vreun sprijinitor ce se crede influent. De aici 
urmează tot felul de încurcături, unele mai hazlii 
decât altele, însă adesea gratuite, frizând burles- 
cul nesemnificativ, comicul bulevardier. La repre- 
zentaţie, piesa a provocat discuţii furtunoase, 
mulți comentatori reproșându-i lipsa de autenti- 
citate, alegerea oarecum mizantropică a unor per- 
sonaje. În următoarea comedie, Adam și Eva, 
optica se schimbă. Aici sunt puși sub biciul satirei 
o bandă de escroci strecuraţi la un oficiu de regle- 
mentare a spaţiului locativ, subiectul piesei for- 
mându-l nu atât învârtelile acestora, cât prinde- 
rea lor în propriile urzeli. Un element nodal al 
acțiunii amintește de Ultima oră, piesa lui Mihail 
Sebastian. Corectorul Adam Vintilă uită șpalturile 
unei cărți despre sumerieni într-o grădină de vară 
și ele sunt luate, din neatenţie, de Eva, soţia unei 
căpetenii a escrocilor. Cum în carte e vorba și 
despre condiţiile de locuit ale sumerienilor, func- 
ționarii șperțari (împărțiți în două tabere rivale) 
cred că pasajele respective conţin aluzii la activi- 
tatea oficiului unde lucrează ei și aleargă care mai 
de care în căutarea corectorului, spre a-l deter- 
mina prin mită să nu publice presupusul atac. 
Luat prin surprindere, bietul corector e deconcer- 
tat la început, iar ei, având impresia că face pe 
naivul, spre a le stoarce mai mulţi bani — adică 
„joacă tare”, ca profesorul Andronic din piesa lui 
Sebastian —, îl consideră, cu admiraţie, mai hoţ 
decât ei. Deznodământul consistă, bineînțeles, în 
denunțarea bandiţilor, după ce în prealabil Adam 
o salvează pe Eva din ghearele lor, el, spre deose- 
bire de omul biblic, cucerindu-și femeia inimii 
prin luptă. Cu toate facilităţile, Adam și Eva se 

înscrie printre comediile meritorii. Cam pe 
aceeași treaptă se află piesa Fii cuminte, Cristofor! 
şi cele ce i-au urmat. 


Aurel Baranga a descoperit și a impus dramaturgiei con- 
temporane câteva tipuri de teme, situaţii și personaje 
satirice proprii noii societăți românești. Traficul de influ- 
ență, ridicolul jocului ierarhiilor administrative, birocraţia 
cronică și confortul incompetenţei, toate acestea, înscrise în 
perimetrul mai larga ceea ce am numit ipoteza unei conspi- 
raţii a mediocrităţii, sunt câteva din descoperirile satirice ale 
lui Aurel Baranga. Servite de o pricepere rară a meşteşugului 
comediei, ele îi asigură autorului o prezenţă emblematică în 
dramaturgia contemporană. 

MIRCEA GHIŢȚULESCU 


SCRIERI: Poeme cu orbi, București, 1933; Ninge peste 
Ucraina, București, 1945; Bal în Făgădău, București, 
1946; Marea furtună, București, 1946; Iarbă rea, Bucu- 
rești, 1949; Sufletu' arendășoaiei, București, 1949; Vocea 
Americii, București, 1949; Viaţa învinge (în colaborare 
cu Dinu Negreanu), București, 1950; Voința de pace a 
popoarelor nu poate fi înfrântă, București, 1951; Pentru 
fericirea poporului (în colaborare cu Nicolae Moraru), 
București, 1951; ed. (Anii negri), București, 1953; Bule- 
vardul împăcării, București, 1952; Pamflete, Bucu- 
rești, 1952; Cântecul libertăţii, București, 1953; Teatru, 
București, 1953; Mielul turbat, București, 1954; ed. 
Bucureşti, 1963; Arcul de triumf, București, 1955; ed. 
(Simfonia patetică), București, 1974; Recolta de aur, 
București, 1957; Reţeta fericirii sau Despre ceea ce nu se 
vorbește, București, 1957; Teatru, I-II, București, 1959; 
Fii cuminte, Cristofor!, București, 1965; Comedii, Bucu- 
rești, 1967; Poezii, București, 1968; Opinia publică. 5 
comedii, pref. Valeriu Râpeanu, București, 1971; Teatru, 
I-III, București, 1971; Tipuri și tertipuri, București, 1971; 
Poezii, București, 1973; Teatru, București, 1973; Teze și 
paranteze, Bucureşti, 1974; Alge, București, 1975; Viaţa 
unei femei, București, 1976; Fabule, București, 1977; 
Satirice, București, 1977; Jurnal de atelier, București, 
1978; Teatru, I-II, București, 1978; Interesul general, 
București, 1982; Teatru, pref. Traian Șelmaru, Valeriu 
Râpeanu, București, 1989. Traduceri: Valentin Kataev, 
O zi de odihnă, București, 1948 (în colaborare cu Sică 
Alexandrescu); Lope de Vega, Cavalerul din Olmedo, 
București, 1949 (în colaborare cu Sică Alexandrescu); 
Jean-Paul Sartre, Adevărul, numai adevărul, București, 
1957; Moliere, Vicleniile lui Scapin, în Moliere, Opere, 
IV, București, 1958; Ilya Ehrenburg, Pipa comunardului, 
București, 1965 (în colaborare cu Dragoș Vacariuc). 


Repere bibliografice: Perpessicius, Opere, XI, 292-297; 
Călinescu, Opere, VII, 48-50; Ivașcu, Confruntări, 
III, 222-340; Piru, Panorama, 458-460; Râpeanu, 
Interferenţe, 197-208; Brădăţeanu, Viziune, 117-139; 
Ștefănescu, Preludiu, 221-226; Raicu, Practica scrisului, 
296-299, Ștefănescu, Jurnal, 169-170; Aurel Baranga 

interpretat de..., îngr. și pref. Mihaela Cristea, București, 
1981; Vartic, Modelul, 266-275; Diaconescu, Dramaturgi, 
18-44; Faifer, Dramaturgia, 14-18; Mirodan, Dicţionar, 
1, 116-120; Antoaneta Tănăsescu, Destin teatral — Aurel 
Baranga, București, 1986; Dicţ. scriit. rom., |, 177-180; 
Ghiţulescu, Istoria, 200-208; Ștefănescu, Istoria, 
342-344; Manolescu, Istoria, 983-986; Popa, Ist. lit., |, 
passim, Il, 872-876; Ovidiu Morar, Un scriitor uitat — 
Aurel Baranga, CNT, 2012, 12. D.Mc. 


BARBĂ, Gheorghe (14.XI[.1929, Ismail), slavist. 
Părinţii, Nina Barbă și Calistrat Barbă, învăță- 
tori, s-au refugiat de peste Prut în anii '40. B. 
urmează Liceul „Frații Buzești” din Craiova, apoi 
studiază limba rusă la Institutul „Maxim Gorki” 
din București (absolvit în 1953), unde va deveni 
cadru didactic, parcurgând toate treptele uni- 
versitare până la cea de profesor. Debutează 
în 1960, iar editorial în 1975 cu studiul Mihail 
Șolohov în universul literatur românesc, la origine 
lucrare prezentată la doctoratul susținut în 1971 
la Universitatea din București. Desfășoară o 
intensă activitate la reviste literare și științifice 
precum „Romanoslavica”, „Analele Universităţii 
București”, „Studii de literatură universală”, 
„Limbă și literatură”, „Limbile moderne în școală”, 
„Secolul 20”, „România literară”, „Luceafărul, 
„Academica”, „Kitej-grad”, „Rumânskaia litera- 
tura”, „Novii mir”, „Vestnik MGU” ș.a., în care 
publică articole, cronici, medalioane și profiluri 
literare, recenzii, comentarii, studii referitoare la 
istoria literaturii ruse, relațiile literare româno- 
ruse, scriitori ruși contemporani ș.a., precum și 
traduceri. 

În prima carte, Mihail Șolohov în univer- 
sul literar românesc, B. își propune prezentarea 
receptării operei prozatorului în spațiul românesc 
nu numai prin traduceri, comentarii și studii 
critice, ci și „în contextul vieţii literare româ- 
nești”. Bazat pe o amplă investigație (publicaţii 
periodice, documente de arhivă, culegeri, studii, 
articole, rusești, românești și în alte limbi despre 
viaţa și creația lui Ș$olohov, corespondență inedită, 
mărturii vii și memorialistică), autorul a intenţi- 
onat reconstituirea ambianţei receptării operei la 
noi pe o lungă perioadă temporală (1929-1970). 
De un deosebit interes este capitolul ce urmă- 
rește avatarurile primei transpuneri în românește 
(parţială și prin intermediar francez) a romanu- 
lui Pe Donul liniștit, datorată lui lulian Vesper, 
apărută în 1943 sub titlul Cazacii de pe Don, B. 

aducând totodată „la vedere” documente inedite 
de arhivă și din presa vremii, extrase oficiale și 
corespondenţă polemică, mărturii verbale și con- 
fesiuni referitoare la contextul publicării cărții. 
Următoarea fază, eminamente postbelică, ține 
de receptarea masivă, prin traduceri de rigoare 
profesională (M.R. Paraschivescu, Cezar Petrescu 
și Andrei Ivanovschi, Mihai Sevastos), precum și 
de contribuții ale criticii românești, de comenta- 
rii exegetice. Mai puțin convingător este capitolul 
final, în care se ocupă de unele interferenţe, influ- 
enţe și similitudini între opera lui Mihail Șolohov 
și proza noastră de inspirație rurală din primele 
decenii socialiste. În Prelegeri de literatură rusă și 
relaţii literare româno-ruse (1995), într-o primă 
secțiune, Momente din istoria literaturii ruse, 
slavistul este preocupat de unele chestiuni de 
teorie literară (semnificaţia epilogului în struc- 
tura romanului clasic rus, conceptul de realism 
în corespondenţa lui 1.S. Turgheniev, faptul literar 
în accepţia formaliștilor ruși, perspectivele cer- 
cetării epocii vechi în momentul actual, moda- 
lităţi de interpretare și analiză a textului), iar în 
a doua secțiune de unele aspecte privind pro- 
blemele receptării în diferite perioade, imagolo- 
gia în ambele literaturi, prezentarea unor figuri 
ale slavisticii de la noi (Eufrosina Dvoicenco- 
Markova, Elena Eftimiu, Mihai Novicov) sau ale 
românisticii în spaţiul rus (luri Kojevnikov), a 
unor contribuții valoroase prin informaţia istori- 
co-literară și critică. Istoria literaturii ruse vechi. 
Sec. XI-AVII (1989) se numără printre puţinele 
manuale despre această perioadă elaborate în 
România. O lucrare meritorie prin documentare 
și aparat critic, Epopeea istorică a Cantemireștilor. 
Antologie. Destine literare în pagini literare (2009), 
inserează pentru prima dată texte literare româ- 
nești și rusești (preponderent în traducerea edi- 
torului), de cert interes, despre Dimitrie Cantemir 
şi familia sa (Antioh și fiicele Maria, favorita lui 
Petru cel Mare, și Smaranda, intrată prin căsătorie 
în familia princiară a Goliţinilor). Sunt cuprinse 
scrieri biografice, precum cel datorat abatelui 
Ottavio Gouasco, primul care scrie despre diplo- 
matul și poetul Antioh Cantemir, dar și unor surse 
lexicografice rusești consacrate (N.I. Novikov, 
N.M. Karamzin), povestiri scrise de K.N. Batiușkov, 
V.S. Pikul' sau Nicolae Gane, fragmente de roman 
din L.N. Maikov, Daniil Granin, A.V. Zapadov sau 
Lucia Borș, o piesă a lui Ion Druță despre Maria 


Barborică 


Cantemir. B. lansează, plauzibil, ipoteza că 
textul Prinţul Antioh Cantemir la Paris (tradiţie 
istorică), apărut în „Calendar pentru români pe 
anul 1852” la lași, nu ar aparține poetului K.N. 
Batiușkov (care fusese atins de o maladie psihică), 
cum a presupus până de curând istoria noastră 
literară, ci lui V.. Stoiunin, care a mai lăsat și alte 
scrieri despre Cantemirești. În ultimii ani, mai 
ales în publicaţiile de după 1994 (îndeosebi în 
„Luceafărul”, „Romanoslavica”, „Kitej-grad”), B. 
s-a preocupat de destinul unor mari scriitori vizi- 
onari, Feodor Dostoievski și Aleksandr Soljenițin, 
de relaţiile lor cu Rusia, de „profeţiile” lor ideolo- 
gice, de influențele pe care le-au exercitat asupra 
contemporanilor și asupra posterității, studii de 
deosebit interes în contextul slavisticii noastre. 
SCRIERI: Mihail Șolohov în universul literar românesc, 
București, 1975; Istoria literaturii ruse vechi. Sec. XI- 
XVII, București, 1989; ed. 2., București, 1993; Prelegeri 
de literatură rusă și relaţii literare româno-ruse, Bucu- 
rești, 1995. Antologii: Epopeea istorică a Cantemireș- 
ților. Antologie. Destine literare în pagini literare, tr. și 
introd. edit., pref. Aneta Dobre, București, 2009. 


Repere bibliografice: S. Wolf, Profesorul Gheorghe Barbă 
G.Dn. 


la 65 de ani, RSL, 1995. 


BARBORICĂ, Corneliu 
(5.1V.1931, Turnu 
Severin), slavist, 
comparatist, 
traducător, prozator. 


Este fiul Elisabetei Barborică (n. Mardale), croito- 
reasă, și al lui Gheorghe Barborică, cizmar. 
Absolvent al Liceului „Traian” din Turnu Severin 
(1949), urmează un an la Facultatea de Filologie 
din București, apoi alţi cinci la Bratislava, luân- 
du-și licenţa în limba și literatura slovacă în 1955. 
Urcă treptele carierei universitare la Facultatea de 
Limbi și Literaturi Slave a Universităţii bucureș- 
tene, al cărei decan este între 1972 și 1976. 
Debutează publicistic cu un articol în „Kultărny 
Zivot” din Bratislava în 1953, iar editorial cu 
volumul Satul de lemn, traducere din Frantiăek 

Hecko, în 1959. Colaborează la „Analele Univer- 
sităţii din București”, „Gazeta literară”, „Roma- 
noslavica”, „Secolul 20”, „Manuscriptum”, „Cahiers 
roumains  d'6tudes  litteraires”, „Luceafărul, 
„Literatorul” ș.a., precum și la reviste de speciali- 
tate din străinătate și din ţară („Slovensk6 
poh/'ady”, „Slovenskâ literatura”, „Ce5ka  litera- 
tura”, „Nase snahy”, „Rovnobezna zrkadlâ — Oglinzi 
paralele”). A alcătuit lucrările lexicografice Dicţio- 
nar slovac-român (1978) şi Dicţionar român- 
slovac (1979). A fost distins cu Premiul „PO. 
Hviezdoslav” (1974), decernat de Ministerul Cul- 
turii din Cehoslovacia, cu Premiul Naţional (1991) 
de către guvernul slovac, precum și cu cel mai 
înalt ordin acordat unui cetățean străin, Crucea 
Dublă Albă (2007), pentru întreaga activitate. A 
semnat și Andrei Severini. 

Excursul analitic, dens și clar, al lui B. din teza 
de doctorat Karel Capek, susţinută și publicată în 
1971, se suprapune peste o realitate documen- 
tară vastă și policromă, îndreptăţind generalizări 
cutezătoare, ce contrazic nu o dată opiniile spe- 
cialiștilor cehi și slovaci. Structura monografiei 
se întemeiază pe criteriul convergenţei cronolo- 
gice, care adună informaţiile spre două planuri 
permanent întrepătrunse genetic, reconstitu- 
ind expozitiv curgerea vieţii și devenirea operei 
lui Capek — povestiri, romane, piese de teatru, 
publicistică. Realităţile din care crește opera 
sunt înfățișate cu procedeele itinerarului istorist 
și sociobiografic, iar extragerea semnificaţiilor 
şi situarea valorică se operează mai cu seamă 
cu mijloace comparatiste. Dorinţa de a repara o 
nedreptate, plasându-l cu îndreptăţire pe Capek 
printre numele de vază ale patrimoniului univer- 
sal, explică în bună măsură îndârjirea analitică a 
autorului pe cât mai multe registre. Trecerea de 
la monografia unui scriitor la aceea a unei lite- 
raturi se realizează prin Istoria literaturii slovace 
(1976, ediţie revăzută, 1999). Consecuţia epocilor 
şi a curentelor de la Renaștere până în vremea 
noastră urmează în genere periodizarea tradiţio- 
nală, încercări de modificare putând fi semnalate 
în cadrul perioadelor modernă și contemporană. 
Dacă perimetrele de ansamblu sunt hotărâte de 
dialectica temporală, în interiorul fiecărei epoci 
expunerea se centrează pe alte criterii metodolo- 
gice. Specificul intrinsec, bogăţia literaturii, func- 
ţionalitatea și dispunerea elementelor constitu- 
tive, de fiecare dată altele, împing spre planurile 

principale ale comentariului când domenii și 
probleme majore (Renașterea, barocul, iluminis- 
mul), când probleme și personalităţi (clasicism- 
romantism, generaţia deceniului al cincilea din 
secolul trecut), când, în sfârșit, individualități 
marcante (aparţinând realismului de după 1918). 
În judecarea fenomenului literar slovac B. folo- 
sește frecvent apropierile comparative, așezân- 
du-l astfel într-o zonă de cultură mai cuprinză- 
toare. Vizând, de câte ori e cazul, întreg spaţiul 
european, raportările privesc cel mai adesea lite- 
raturile învecinate, cehă și maghiară în special. 
Nu puţine sunt, de asemenea, apropierile cu 
literatura română, din mulţimea relaţiilor sem- 
nalate ieșind în relief îndeosebi momentul Ivan 
Krasko-M. Eminescu. Contribuțiile comparatiste 
conferă complexitate demersului istorico-literar, 
marcând diferenţierile specifice atât de necesare 
ierarhizărilor de valoare și lărgind perspectiva 
integratoare în seria fenomenelor de același 
fel. Pe asemenea traiecte se plasează și volumul 
Studii de literatură comparată (1987). Intenţia 
formulată explicit de B. este aceea de a închega 
pledoarii concludente care să demonstreze 
unitatea spirituală a Europei, în pofida unor 
tendinţe contrare mai vechi sau mai noi, într-un 
cuvânt, întregirea hărţii literare, a conștiinței 
estetice europene prin includerea valorilor slave. 
Susținerea propriei opinii se înfăptuiește aici pe 
câteva făgașe tematice, urmărite istorico-literar 
și analitic în zone europene cât mai largi: idei, 
specii, genuri, epoci și modalităţi literare. În 
același mod și cu aceeași finalitate își va concepe 
B. și volumul Utopie și antiutopie (1998), o 
încercare de explicitare analitică și comparată a 
surselor și eflorescenţelor mesianismului slav în 
Cehia, Slovacia, Polonia și Rusia, așadar, în teri- 
toriile locuite de popoare slave în interferenţă sti- 
mulativă cu alte culturi ale Europei. Comentariul 
subliniază, comparatist, similitudini și deosebiri 
revelatoare între spaţiile de referință și perso- 
nalitățile reprezentative. Ca traducător, B. a dat 
versiuni remarcabile, mai cu seamă din opera lui 
Bohumil Hrabal, recreând magistral structura 
narativă și tensiunea psihologică a personajelor. 
De asemenea, a abordat lirica slovacă într-o anto- 
logie cuprinzătoare, acordând însemnătate și 
unor momente deosebite, precum romanticului 
Ivan Krasko. În ultimii ani s-a consacrat prozei, 
cu anume propensiuni spre evazionismul exotic 

şi senzaţional, în tușe comice mergând spre 
grotesc și cu finaluri imprevizibile, susținute de 
ritmul alert al frazei. 


SCRIERI: Karel Capek, București, 1971; Prelegeri de lite- 
ratură slovacă, București, 1975; Istoria literaturii slovace, 
București, 1976; ed. 2, București, 1999; Studii de litera- 
tură comparată, Bucureşti, 1987; Cintorin slonov a Para- 
lelne zrkadla [Cimitirul elefanților și Oglinzi paralele], 
Nădlac, 1995; Pohlady, rozhlady a solilokvid [Priviri, 
orizonturi și solilocvii], Nădlac, 1996; Utopie și antiu- 
topie, București, 1998; Crima de la km. 99, București, 
1999; Ciclopul, Nădlac, 2001; Pohlady zvonku [Priviri 
din exterior], Nădlac, 2001; Poetul și ciorile, Nădlac, 
2002; Moartea lui Adrian Iacob, Nădlac, 2004; Călătorii 
imaginare, București, 2008; Studii literare slave, Bucu- 
rești, 2009; Priveliști dunărene, Drobeta-Turnu Severin, 
2010. Traduceri: Frantisek Hecko, Satul de lemn, pref. 
trad., București, 1959; Vladimir Minâ€, Cu vântul în faţă, 
pref. trad., București, 1962; Jarmila Glazarovâ, Așteptare, 
București, 1964; Karel Capek, Teatru, pref. trad., Bucu- 
rești, 1968; Milo Urban, Biciul viu, pref. trad., București, 
1969, Lângă moara din deal. Bătrâneţe, Nădlac, 2002 (în 
colaborare cu Florin Bănescu şi Ondrej Stefanko); Jozo 
NizHansky, Fântâna dragostei, București, 1971; Bohumil 
Hrabal, Toba spartă, pref. trad., București, 1971, Flecarii, 
Nădlac, 2000, Trenuri cu prioritate, Nădlac, 2000, Vreţi să 
vedeţi Praga de aur?, Nădlac, 2000, Perlă dosită, Nădlac, 
2006 (în colaborare cu Ondrej Stefanko și Jean Grossu), 
Anunţ pentru casa în care nu mai vreai să locuiesc, 
Nădlac, 2006 (în colaborare cu Ondrej Stefanko), Amă- 
gitorii, Nădlac, 2006 (în colaborare cu Ondrej Stefanko 
și Jean Grossu); Ivan Krasko, Nox et solitudo, pref. trad., 
București, 1973; ed. bilingvă, Nădlac, 2001; Jan Mukaio- 
vsky, Studii de estetică, introd. trad., București, 1974; 
Vincent Sikula, Acalmie, București, 1977, Cu Rozarka, 
Nădlac, 2000; Lirică slovacă. De la începuturi până 
azi, îngr. și pref. trad., București, 1987; ed. 2, Nădlac, 
2002; Confesiuni pe un papirus. Patru poeți slovaci din 
România, pref. Florin Bănescu, București, 1991; Ladislav 
Ballek, Vieţi irosite, I-II, București, 1999 (în colaborare cu 
Helliana Ianculescu), Poșta din sud, Nădlac, 2000; Rudolf 
Sloboda, Ursula, Nădlac, 2003; Dusan Mitana, O după- 
amiază caniculară, Piteşti, 2007; Milan Rufus, Poezii, 
pref. trad., Piteşti, 2007. 

Repere bibliografice: Tiberiu Pleter, Profesorul Corneliu 
Barborică — sexagenar, RSL, 1992; Velea, Universaliști, 
235-242; Dagmar Maria Anoca, „Istoria literaturii 
slovace”, LCE 1999,35; Dagmar Maria Anoca, Bibliografia 
lucrărilor prof. dr. Cornel Barborică, Nădlac, 2006. S.V. 


BARBU, Ana (5.11.1936, Bulboaca-Chișinău -— 
31.X.2005, București), prozatoare. Părinţii se 
numeau Iuliana şi lon. A absolvit, la București, 
Facultatea de Filologie, secția limbă și literatură 

română, în 1958. Lucrează inițial în învățământ. 
Între 1966 și 1971 este redactor la revista „lomis” 
din Constanţa, apoi, din 1972 până în 1984, la 
Editura Eminescu, iar în perioada 1984-1993 la 
Editura Cartea Românească. A debutat cu schiţe 
în revista „Luceafărul”, al cărei premiu pentru 
proză l-a obţinut în 1963. Prima ei carte, Nunta de 
argint, apare în 1966. 

Proza scurtă publicată de B. reunește schiţe 
şi povestiri în care sunt analizate stări afective 
variate, legate mai ales de momente tensio- 
nate, reflectând criza interioară a personajelor. 
Primează notaţiile lirice, descrierea nuanţată a 
peisajelor (marea este toposul preferat) și surprin- 
derea fină a detaliilor. Fiecare gest pare simpto- 
mul unor atitudini și relații complexe, care incită 
prin ambiguitate. Narațiunea se concentrează pe 
forţa sugestiei și mai puţin pe definirea concretă 
a sentimentelor. Sunt alese personaje feminine 
în formare, vulnerabile, irascibile și rebele, cu o 
imaginaţie și o sensibilitate exacerbate. Marina 
(Plicul din volumul Nunta de arginb, o tânără 
senzuală, acceptă propunerea unui sculptor de 
a-i fi model ca pe un capriciu și o distracţie de 
moment, pentru ca, odată cu plecarea artistu- 
lui, să simtă pentru acesta o pasiune neașteptat 
de puternică. Ceea ce caracterizează personajele 
feminine este trecerea rapidă de la o stare la alta 
și nesiguranța propriilor sentimente. Într-o vară 
sau, mai exact, niciodată descrie cu detalii preg- 
nante etapele unei relaţii eșuate, de la indiferența 
mai mult sau mai puţin sesizabilă la o irepresibilă 
repulsie. Tăcerea marchează îndepărtarea progre- 
sivă a partenerilor, culminând cu momentul în 
care înstrăinarea devine definitivă: „...cortina de 
tăcere se aprinse dintr-o dată, iar între ei rămase 
doarun pumn de cenușă”. Neînţelegerile din cuplu 
se repercutează puternic asupra sensibilităţii 
copiilor, care le percep ca pe o vină ce le aparţine. 
Corina, bunăoară, este tentată să nu ia în serios 
conflictul dintre părinţi, pentru ca ulterior să-i 
sesizeze gravitatea, ca și neputinţa de a interveni. 
În volumul Viscol (1969) B. propune o proză con- 
centrată pe mutaţiile interioare și pe echilibrul 
fragil al personajelor. Universul protagonistelor, 
care își resimt singurătatea chiar și, sau mai ales, 
în cuplu, este animat de înșiruirea unor imagini, 
linii, culori, sunete, asociate figurilor prezente sau 
absente, ce le-au marcat într-un anumit moment 
existenţa. Amurgul devine pentru personajul 

feminin din Apus timpul propice rememorării, 
gândurile oprindu-i-se fulgurant asupra desti- 
nului nepoatei sale Maria-Alma, moartă într-un 
accident de mașină. Portretul fetei este recompus 
din frânturi de replici și amintiri ce-i scot la iveală 
volubilitatea și farmecul. În Doliu tulburarea pro- 
vocată de moartea câinelui credincios devine atât 
de puternică pentru Anicuţa, încât îi domină orice 
trăire, reducându-i impulsurile la o mortificantă 
inerție: se retrage în singurătate anulând comuni- 
carea cu cei din jur. Impregnată de lirism, naraţiu- 
nea are în centru un tip de feminitate ireductibilă 
la o simplă paradigmă. Femeia este mai degrabă 
o sumă a contrastelor: apatică, voluntară, vulne- 
rabilă, puternică, distantă, volubilă, dominantă 
rămânând totuși nota de senzualitate. 

SCRIERI: Nunta de argint, București, 1966; Viscol, Bucu- 
rești, 1969; Nisipuri, București, 1972. 


Repere bibliografice: Ștefan Bănulescu, Debuturi în 
proză, LCE 1964, 1; Octavian Voicu, „Viscol/”, ATN, 1970, 
3; Carmen Vericeanu, „Nisipuri”, CRC, 1972, 7; Mirela 
Roznoveanu, „Nisipuri”, ATN, 1973, 2; Marin Mincu, 
„Nisipuri”, TMS, 1973, 6; Iorgulescu, Scriitori, 178; Popa, 
M.M. 

BARBU, Eugen 
(20.11.1924, București — 
7.1X.1993, București), 
prozator, dramaturg, 
eseist, poet, traducător, 
gazetar. 


Născut într-o mahala bucureșteană - zisă „groapa 
Cuţarida” — populată mai ales de muncitori de la 
CER și STB, dar și de mici meseriași pauperi, locui- 
tori cu ocupaţii fluctuante sau incerte etc., viitorul 
scriitor a copilărit într-o ambianţă socioculturală 
care avea să fie transfigurată cu vigoare expresivă 
în opera lui. Tatăl era Nicolae Barbu, tâmplar la 
Atelierele CFR Griviţa, pe când numele mamei nu a 
fost reţinut documentar; a circulat insistent, de-a 
lungul anilor, informaţia, neconfirmată oficial, că 
B. ar fi fost fiul scriitorului N. Crevedia, supoziţie 
căreia o scrisoare a acestuia către G. Călinescu, 
datată 1940 și publicată în 2012 îi conferă oarecare 

credibilitate. Din 1931 frecventează școala primară 
din Calea Griviței, patronată de CFR, învaţă ulterior 
la Liceul „Aurel Vlaicu”, la Institutul Schewitz- 
Thyerin și la Liceul „Marele Voievod Mihai”, unde 
urmează ultimele două clase și în 1943 își ia baca- 
laureatul. Devine — se pare că la dorinţa părinţilor 
care, probabil, se gândeau să-l protejeze, îndrep- 
tându-l spre o carieră „sigură” și să-i asigure 
amânarea de la trimiterea pe front — elev al Școlii 
de Ofiţeri de Jandarmi din București, înscriindu-se 
și la Facultatea de Drept a Universităţii bucureș- 
tene. În septembrie 1945 se retrage de la Școala de 
Ofiţeri, înscriindu-se la Facultatea de Litere, unde 
se clasează întâiul la concursul de admitere, tema 
lucrării de concurs fiind Solidaritatea și limita 
datoriei faţă de natură și oameni. Imboldul de a 
scrie a fost resimţit de B. de la o vârstă fragedă, în 
anii 1941-1945 înregistrându-se primele lui cola- 
borări la revistele „Epigrama”, „Gluma”, „Păcală” și 
„Veselia”, unde folosește pseudonimele Eugen Rabe 
si Eugen Baraba. Ulterior perseverează și ajunge să 
facă gazetărie „adevărată”. Frecventează cenaclul 
de pe lângă ziarul „Fapta, condus de Mircea 
Damian, și ședințele grupului literar București. Din 
1946 este prezent, regulat și consistent, în „Fapta”, 
unde e de înregistrat debutul său semnificativ. 
Participă, în 1946-1947, la ședințe ale cenaclului 
Sburătorul, condus în acești ani de Șerban 
Cioculescu și Vladimir Streinu, unde citește un 
fragment din viitorul roman Groapa, la care 
începuse să lucreze. Între timp, în paralel cu activi- 
tatea gazetărească la diferite reviste și ziare din 
Capitală (unde publică reportaj, impresii de călăto- 
rie, pamflet, cronici literare și cronici sportive, dar 
și fragmente de romane, nuvele, schiţe, continu- 
ând, pe altă parte, să lucreze intens la șlefuirea 
romanului Groapa), are o existenţă marcată de pri- 
vaţiuni și se vede silit să practice meserii sau să 
aibă ocupaţii diverse. În 1949 părăsește cursurile 
Facultăţii de Litere; după cum a explicat mai târziu, 
gestul său pare-se că a fost determinat de înlătura- 
rea lui G. Călinescu de la catedră. Rămas cu studiile 
neterminate, B. avea să-și completeze bagajul 
cultural prin eforturi neobosite — impresionante 
prin amploare - de autodidact nesăţios. În 1950 
găsește o slujbă de corector la Întreprinderea 
Poligrafică nr. 1 din București. Totodată, pasionat 
de sport (fotbal, rugby), el însuși jucător de fotbal și 
antrenor, menţine contacte cu lumea sportivilor. 
Din 1955, remarcat de Paul Georgescu, colaborează 

la „Gazeta literară” ca reporter special. Tot în 1955 
„Viaţa românească” îi publică nuvela Munca de jos, 
care e reluată în volumul Gloaba, apărut în același 
an și care constituie debutul editorial al lui B. După 
debut, de-a lungul a aproape patru decenii, scriito- 
rul avea să publice peste patruzeci de volume, 
aparţinând unei diversităţi de genuri (roman, 
nuvelistică, reportaj, publicistică, jurnal, poezie, 
teatru, eseu, critică și istorie literară, comentariu și 
cronică sportivă etc.), vădind ambiția realizării 
unei opere enciclopedice. Fapt este că s-a exprimat, 
cu rezultate de nivel diferit, în toate genurile 
literare - scrie și piese de teatru, precum Sfântul, 
Să nu-ţi faci prăvălie cu scară, Labyrintul ş.a., ori 
exersează versul, cum se vede în Osânda soarelui 
(1968) —, dar își manifestă talentul și în gazetărie 
sau semnează traduceri, realizate îndeobște în 
colaborare, din câţiva mari prozatori (Thomas 
Mann, William Faulkner, Panait Istrati). A dobândit 
succes și notorietate și în alte ipostaze, de pildă ca 
prolific scenarist: a semnat, uneori în colaborare 
cu alți autori, de pildă cu Nicolae Paul Mihail, peste 
douăzeci de scenarii pentru filme de lung metraj 
sau pentru seriale de televiziune, de regulă filme de 
aventuri sau comedii, de mare succes popular, 
dintre care notorii sunt cele două serii avându-i ca 
protagoniști pe haiducul Șaptecai și pe revoluţio- 
narul Mărgelatu (interpretaţi de Florin Piersic), dar 
şi drame, precum și ecranizarea romanului căli- 
nescian Bietul Ioanide. Critica a validat excelența 
ipostazei lui de prozator, în celelalte domenii în 
care s-a manifestat B. fiind cotat fie ca un autor 
notabil sau acceptabil, fie ca un diletant îndrăzneţ 
şi pătimaș, ba chiar ca un poligraf incontinent și 
pretenţios. Evenimentele importante ale carierei 
sale literare au fost reprezentate de publicarea 
romanelor Groapa (1957), Princepele (1969) și 
Săptămâna nebunilor (1981). Ca publicist și 
gazetar - dar și ca scriitor — colaborează, de-a 
lungul anilor, la mai toate revistele importante din 
epocă, între care „Gazeta literară”, „Contem- 
poranul”, „România literară”, „Steaua”, „Suplimentul 
literar-artistic al «Scânteii tineretului»” ș.a., e foarte 
activ la revistele pe care le-a condus — „Luceafărul”, 
„Săptămâna culturală a Capitalei” - și la nume- 
roase ziare. În 1962 B. este numit redactor-șef la 
„Luceafărul”, publicaţie destinată promovării 
talentelor tinere, pe care - păstrându-i deschiderea 
către tineret — o transformă într-o revistă de atitu- 
dine și polemică. În ianuarie 1963 se deschide 

cenaclul „Nicolae Labiș” al revistei „Luceafărul”, 
condus de B., la care participă mulţi poeţi ai tinere- 
lor generaţii, afirmaţi ulterior ca poeţi importanți; 
producţii ale participanţilor sunt publicate în 
revistă și în colecţia „Luceafărul” a Editurii pentru 
Literatură. În 1968, după numeroase polemici duse 
cu alte publicaţii, într-un climat în care era 
dezavuat de o parte notabilă a opiniei scriitoricești, 
B. părăsește prin demisie conducerea revistei 
„Luceafărul”. Tot în 1968 B. nu a mai fost ales în 
conducerea Uniunii Scriitorilor, din care, până 
atunci, făcuse parte. În perioada următoare scriito- 
rul se află tot mai mult în grațiile oficialităţii, dar, 
pe altă parte, e tot mai detestat de confraţi. În 1969 
este ales membru al Comitetului Central al 
Partidului Comunist Român. În 1974 este ales 
membru corespondent al Academiei Republicii 
Socialiste România. Devine, în 1975, deputat în 
Marea Adunare Naţională. Este numit în 1970 
redactor-șef al publicaţiei „Săptămâna culturală a 
Capitalei”, pe care o transformă dintr-un buletin de 
informare asupra programului spectacolelor într-o 
revistă agresivă, declanșatoare și întreținătoare de 
violente polemici, devenind treptat un oficios al 
puterii ceaușiste în etapa naționalistă a ideologiei 
acesteia şi fiind practic principalul organ de presă 
al grupării protocroniste din viaţa cultural-literară 
a ţării. Revistei îi sunt tolerate practici de regulă 
interzise în publicaţiile vremii, dar proprii presei 
de scandal (violenţa tonului, excesul pamfletar, 
calomnia și insulta etc.); în paginile ei sunt atacați 
cu vehemenţă scriitori neagreaţi de oficialitate, dar 
și personalităţi tăgăduite post mortem pentru ide- 
ologia lor cultural-literară, ca E. Lovinescu, iar unii 
sunt denunţaţi public ca dușmani ai ţării, trădă- 
tori, vânduți străinătăţii, complici ai postului 
radiofonic Europa Liberă ș.a.m.d., astfel încât 
publicaţia ajunge să fie percepută nu doar ca un 
organ de control ideologic, depășind, în materie de 
radicalitate a exprimării, anumite limite și restricţii 
pe care nu le încălca nici chiar presa „de partid”, ci 
și ca un fel de anexă a Securităţii. „Săptămâna cul- 
turală a Capitalei” avea să dispară pur și simplu 
imediat după 22 decembrie 1989. În anii '70—'80 B. 
era, în obștea scriitoricească, un personaj temut și, 
în general, detestat. Se vorbea de existenţa 
„grupului lui B.”, adversar al altor grupuri infor- 
male, europenizante și moderniste, în principal al 
aceluia coagulat în jurul redacţiei de la „România 
literară”. B. însuși a stârnit și întreţinut cu 

perseverenţă, din orgoliu și din aspiraţia la mono- 
polizarea gloriei literare, adversităţi și rivalități cu 
scriitori importanţi, precum Marin Preda, pe care 
l-a atacat constant. A fost el însuși ţinta unor 
atacuri din partea confraţilor. A circulat, astfel, 
zvonul răuvoitor că romanul Groapa ar fi fost scris 
de fapt de altcineva, aserţiune rămasă în stadiul de 
calomnie. După apariţia romanului Princepele a 
fost acuzat (între alţii, de Fănuș Neagu) că ar fi 
inclus în acesta fragmente de text ale altor autori 
fără a semnala explicit procedeul. Acuzaţii mai 
grave, de plagiat, au fost suscitate de apariţia volu- 
mului al III-lea al romanului („cine-romanului”, 
conform precizării auctoriale) Incognito, la stfârși- 
tul anului 1978, în textul căruia au fost depistate 
preluări consistente — nesemnalate ca fiind citate 
— din opere ale altor autori. În revista „Ramuri” din 
decembrie 1978 Marin Sorescu, fără să formuleze 
acuzaţia de plagiat, o sugera la modul aluziv 
(„Eugen Barbu ori a moștenit o mare bibliotecă, ori 
cineva i-a împrumutat un important transport de 
cărţi și i le cere înapoi”). După câteva zile, într-un 
interviu publicat în „Flacăra”, B. tratează pe larg, 
parcă în mod preventiv, problematica plagiatului. 

Discuţia este reluată de Nicolae Manolescu în 
„România literară” din 11 ianuarie 1979. Criticul 
demontează aserțiunea „romanului-colaj”, 
invocată de prozator, și incriminează procedeele 
de „transcriere” și „conspectare” a unui număr 
mare de pagini din cărţi semnate de Konstantin 
Paustovski, Ilya Ehrenburg ș.a. Biroul Uniunii 
Scriitorilor hotărăște la 17 ianuarie înființarea unei 
comisii alcătuite din Dan Hăulică, Al. Piru, Eugen 
Simion și Mircea Zaciu, care să ofere o expertiză a 
cazului. La 21 februarie 1979 Consiliul Uniunii 
Scriitorilor ia în discuţie concluziile comisiei și a 
doua zi dă publicităţii un comunicat prin care dez- 
avuează „procedeul plagiatului folosit de Eugen 
Barbu în volumul III al romanului Incognito, 
procedeu contrar normelor profesionale și morale, 
incompatibil cu principiile eticii și echităţii scriito- 
ricești”. Dezbaterea avea să continue în presă; B. 
invoca, în apărarea sa, avertismentul pe care-l 
inserase în primul volum al romanului („Ca 
material documentar, autorul a folosit diverse texte 
din diverse publicaţii, cărţi: apărute la noi sau în 
alte ţări, de autori mai mult sau mai puţin cunos- 
cuţi, din dorința de a da autenticitate faptelor 
descrise. Cititorul poate recunoaște cu ușurință 
acele scurte fragmente”) și anunţa că va include, în 
volumul al IV-lea al romanului, bibliografia detali- 
ată a materialului documentar folosit. În semn de 
protest față de modul în care a fost discutată 
acuzaţia de plagiat, B. a procedat, după cum o 
atestă un document publicat în Cartea albă a 
Securităţii, la următoarele gesturi: „depunerea la 
Uniunea Scriitorilor a tuturor decoraţiilor și dis- 
tincţiilor primite de-a lungul vremii; predarea 
cererii de demisie din funcţia de redactor-șef al 
revistei «Săptămâna» la Comitetul de Partid al 
Municipiului București; depunerea la Comitetul de 
Partid al Uniunii Scriitorilor a carnetului său de 
partid; predarea la CC al PCR a legitimaţiei de 
membru al acestui for; predarea la Marea Adunare 
Naţională a mandatului său de deputat; depunerea 
la pașapoarte a unui plic în care se solicită expatri- 
erea; predarea la Academie a însemnelor de 
membru al acestui for”, gesturi pe care însă avea să 
le retracteze în urma unei audienţe la Nicolae 
Ceaușescu, când va fi fost, fără îndoială, asigurat că 
rămâne în grațiile puterii. Ulterior și romanul 
Săptămâna nebunilor a fost acuzat de criticul 
Mircea  lorgulescu de împrumuturi literale 
nesemnalate. În perioada postdecembristă, în mai 

1990, B. a înființat, ca director, împreună cu 
Corneliu Vadim Tudor (redactor-șef), revista 
„România Mare”, în care au fost reluate — adaptate 
la noul context — demersurile și procedările publi- 
cistice practicate anterior în „Săptămâna culturală 
a Capitalei”. La 29 septembrie 1990 este exclus din 
Uniunea Scriitorilor, fiind invocat și cazul plagiatu- 
lui constatat în 1979, dar și atitudinea adoptată 
de-a lungul anilor în sânul obștii scriitoricești. În 
vara lui 1991, la înființarea Partidului România 
Mare, B. devine prim-vicepreședinte, iar în 1992 
deputat pe listele PRM. În timp a fost distins cu mai 
multe premii, între care Premiul Academiei RSR 
(1969) și Premiul Herder (1978). Receptarea și 
valorizarea operei lui B. în posteritatea imediată e 
puternic afectată de imaginea detestată, abhorată 
a „personajului” din viaţa politico-culturală a ulti- 
melor două decenii de dictatură. Aversiunea faţă 
de personaj blochează interesul faţă de opera pe 
care a dat-o ca scriitor. „Cazul” B. pune la grea 
încercare necesara disociere a criteriului estetic de 
cele etice, biografice etc. N.Br. 

B. a scris mult, în toate genurile. A scris, în 
primul rând, câteva romane substanţiale — Groapa, 
Princepele, Săptămâna nebunilor, printre cele mai 
bune apărute la noi după război, a publicat, apoi, 
mai multe nuvele (Pe ploaie, Prânzul de duminică, 
Patru pești) şi alte fragmente epice (Domnișoara 
Aurica, Ziua unui pierde vară, Franzeluţă, Nuntă 
cu ighemonicon, Smintirea jupâniței Ruxandra 
etc.) care reiau atmosfera și tipologia din Groapa 
și Princepele. Este, apoi, literatura sa confesivă 
- Jurnal (1966), Caietele Princepelui (-VII, 1972- 
1981), șocantă de multe ori, interesantă oricum. Ea 
reproduce cronologia fragmentară a unui prozator 
nervos, subiectiv, hotărât să facă din viaţa lui, cum 
mărturisește, o capodoperă. Modestia îi pare a 
fi creată pentru proști („așa cum păpădia există 
pentru porci”), modelele, miturile, canoanele în 
artă îi par suspecte și, de multe ori, le contestă 
vehement. „Nu se împacă” de aceea cu Shakespeare 
și, citind convorbirile lui Goethe cu Eckermann, 
descoperă că geniul ascunde un farseur. Proza 
lui Charles Dickens îi pare „cam minoră”, Fraţii 
Karamazov de EM. Dotoievski nu-i mai dezvăluie, 
la o nouă lectură, mare lucru („conflict stufos”), 
Noul Roman francez (Michel Butor, Nathalie 
Sarraute) este taxat cu maximă cruzime: „0 mizerie 
fără cap și coadă”. Citește Les Gommes, romanul 
lui Alain Robbe-Grillet, în avionul spre Boston și, 

enervându-l la culme, aruncă preţioasa macula- 
tură. Literatura, în genere, îi trezește suspiciuni 
(„gen ușor și neprofund”), iar literatura română îl 
indignează, în particular. B. n-a avut o copilărie 
frumoasă și, începând să scrie, promite să sfâșie 
toate clișeele edulcorante și să ajungă la inima ade- 
vărului, care nu-i deloc o oază de sublim: „Simt tot 
mai mult nevoia să scriu despre ce e urât și murdar 
în viaţă, ca o pedeapsă a ceea ce a fost urât și murdar 
în viaţa mea...”. Nu-i plac nici gazetarii epocii și, în 
genere, adolescentul are o mare poftă de răfuială: 
„mi se face frică de ceea ce voi deveni...”. Școlar 
fiind, spune în Jurnal, are sentimentul că este urât 
de profesori și trage o primă concluzie: „Iotdeauna 
am inspirat ori ură, ori dragoste, un sentiment de 
mijloc nu mi-a fost îngăduit...”. Adolescentul rebel 
vrea să fie un învingător și, citind un roman, află că 
drumul învingătorului este înainte, „chiar dacă ar 
călca peste cadavre”. Îi place ideea şi o ia ca punct 
de reper. În tinereţe este atras de romanul de idei, 
apoi se răzgândește și optează pentru alte formule. 
Aldous Huxley îl face să caște, analiza psiholo- 
gică nu-i pare mare lucru. Într-un rând (Romanul 
si problemele sale actuale, 1964) mărturisește că 
formula romanului de analiză psihologică i se pare 
depășită. Face gazetărie la „Fapta”, ziarul lui Mircea 
Damian, și lucrează în acest răstimp la Groapa, 
care urma să aibă, după spusele autorului, două- 
sprezece variante. Romanul circulă în unele medii 
literare în manuscris și va fi publicat abia după un 
deceniu. Mai înainte autorul atrăsese atenţia cu 
trei volume pe teme sportive, romanele Balonul e 
rotund și Unsprezece, nuvela Tripleta de aur, toate 
apărute în 1956, nesemnificative estetic. De altfel, 
va face multă vreme cronică sportivă și, alături 
de Fănuș Neagu, lon Băieșu, Teodor Mazilu, va 
apropia literatura de acest joc agonic (fotbalul), 
ignorat îndeobşte de generaţiile anterioare de 
scriitori. Apariţia Groapei va stârni un scandal de 
presă și va impune, în fapt, talentul scriitorului. | 
se reproșează naturalismul, tendinţa de a răscoli 
„drojdii sociale tari”, „moravuri de senzaţiona/”, 
atracţia pentru indivizi „în care colcăie instinctele 
primare”, ceea ce ar constitui o mare primejdie 
umană și socială. Alţi comentatori îi contestă „per- 
spectiva socială, morală și intelectuală” și îl învinu- 
iesc pe prozator că nu are o concepţie justă, iar per- 
sonajele sale nu au conștiința stării lor maladive. 
Critica literară autentică a corectat, ulterior, aceste 
opinii elementare. Prozatorul însuși a răspuns, 

zicând că detractorii lui confundă trivialul cu actul 
natural, cruzimea realismului cu zolismul. Ceea ce 
este corect. Ulterior prozatorul publică alte romane 
- Șoseaua Nordului (1959), Facerea lumii (1964), 
volumul de nuvele Prânzul de duminică (1962), 
cărţi de reportaje, un jurnal intim, volumul Teatru 
(1968), colaje, pamflete (Mâștile lui Goethe, 1967), 
scenarii de film, o istorie subiectivă, polemică a 
literaturii române contemporane (|, 1975), care 
irită lumea irascibilă prin definiţie a scriitorilor, îi 
apar romanele Princepele, Incognito, Săptămâna 
nebunilor ş.a., anunţă noi proiecte, poartă în chip 
curent polemici cu adversarii săi (cel mai des vizat 
este Marin Preda) în revistele pe care le conduce. 
În fine, este în tot ce scrie B. o impacienţă, o iritare 
perpetuă, o continuă impresie că autorul trăiește 
sub stare de asediu. Acuzaţia de plagiat din 1979 
a provocat divorţul total cu viaţa literară sau, mai 
exact, cu o bună parte a ei. Un conflict care a 
marcat destinul acestui remarcabil talent epic, rău 
gestionat, risipit într-o puzderie de iniţiative cultu- 
rale, inegal, nedrept de multe ori faţă de alții. 
Șoseaua Nordului și Facerea lumii sunt romane 
politice iremediabil marcate de ideologia epocii, 
iar artistic se situează sub posibilităţile de creaţie 
ale autorului. Groapa, Princepele, Săptămâna 
nebunilor sunt, în schimb, proze substanţiale. 
Groapa este în felul lui un punct de reper într-o 
literatură în care periferia marilor aglomerări 
urbane moderne a stimulat mai ales proza lirică. B. 
vine cu altă viziune, infinit mai crudă și mai 
modernă, și cu un stil epic de o excepţională forță 
de sugestie, anunțând un mare prozator în linia 
neorealismului european postbelic, ilustrat mai 
ales de italieni: pitorescul lumii marginale, violența 
ca stil de existenţă, pasiunile oamenilor mici, în 
fine, poezia unei vieţi fără poezie. Faţă de Carol 
Ardeleanu, Sărmanul Klopștock, G.M. Zamfirescu, 
prozatori sentimentali ai bălțatei mahalale balca- 
nice, diferenţa în Groapa este enormă. B. vorbește 
despre gunoieri, sifonari, cărămidari, parlagii, 
bidinărese, tramvaiști, hoţi, negustori, cârciumari 
aflaţi în faza acumulării sălbatice, fără să idealizeze 
această lume de adunătură. El continuă mai 
degrabă linia prozei lui Nicolae Filimon și lon 
Ghica decât pe aceea a prozei balcanice lirice. 
Stere, cârciumarul, vrea să facă avere și pune toată 
priceperea sa în acest scop. O ambiţie, s-a spus, 
balzaciană într-un mediu impur, Cuţarida. Este 
cronotopul lui B., ţara imaginară de care se va lega 

de aici înainte numele său de prozator. Stere se 
căsătorește cu Lina, fata timidă și refractară a unui 
dogar. Îndrăgostită la început de un băiat din 
cartier, ea nu privește cu ochi buni pe aprigul și 
grosolanul cârciumar. Măritată, devine o pricepută 
şi nemiloasă negustoreasă. Nunta în această lume 
cu mentalități fruste este un spectacol în care tra- 
diţiile rurale se combină cu obiceiurile mai noi ale 
mahalalei urbane: venirea rudelor, binecuvântarea 
mirilor la biserică, drumul la fotograf, trecerea 
miresei peste prag, masa opulentă și lungă, pre- 
zentarea zestrei, proba virginităţii, glumele deo- 
cheate ale femeilor ajunse la vârsta canonică, 
elegia mamei care-și pierde fiica, toate sunt înfăţi- 
şate de un prozator care vede repede și notează 
scurt. El are predilecție pentru viziunile panora- 
mice, este un prozator prin excelenţă al spaţiilor 
aglomerate, un observator nemilos al răului social. 
„Gunoierii” din Cuţarida sunt niște „drăngălăi” 
veniţi de la ţară, tăcuţi, răbdători și, la nevoie, 
crânceni, doborâţi în cele din urmă de mizerie și 
alcool. Marin Pisică e parlagiu și visează să stea de 
vorbă cu lisus pentru a-i cere o înfrățire universală. 
Bică-Jumătate este un brutar cărpănos și, când 
moare, femeile din mahala împiedică înmormân- 
tarea lui. Mielu, ucenicul, îi cere bani cu împrumut 
și, refuzat, înnebunește. Grigore, gunoier, privește 
filosofic întemeierea acestei lumi pestriţe și 
așteaptă calm trecerea anotimpurilor. „Manglitorii” 
din banda lui Bozoncea se luptă pentru femei și 
pentru putere, iar Paraschiv, ucenicul, câștigă. 
Acesta urăște omul, în genere, și, dacă ar putea, ar 
trage cu pușca în Dumnezeu. „Lumea asta este o 
hazna, Treanţă, mie omul mi-e dușman”, spune el 
bătrânului Gheorghe, hoţ sentimental. Paraschiv 
este ambițiosul sincronizat cu brutalitatea istoriei 
moderne. Este de observat că romanul, constituit 
din fragmente prinse „de cârlige”, cum a explicat 
autorul, impune nu atât personaje individualizate, 
cât o tipologie colectivă, amestec de lumină, pasio- 
nalitate violentă și mizerie sălbatică. Criticii literari 
n-au exagerat prea mult când au apropiat-o, ţinând 
cont de viziunea și culoarea limbajului, de Flori de 
mucigai (Tudor Arghezi) și de Cântice ţigăneşti 
(Miron Radu Paraschivescu). Facerea lumii este un 
roman politic sau, cu o formulă din epocă, un 
roman de producţie mai bine scris decât altele din 
această categorie, fără a fi însă viabil estetic în tota- 
litate. Autorul îl crede, totuşi, superior estetic 
romanului Groapa. Narațiunea, cu multe pagini 

schematice, conformiste, nu confirmă însă această 
părere. Este drept că, raportându-le la proza din 
epocă, personajele lui B. au mai multă pregnanţă 
și, în interiorul schemei ideologice, romancierul 
încearcă să fixeze câteva caractere. Acestea sunt 
determinate, înainte de orice, de ceea ce s-ar putea 
numi morala puterii. Filipache este un comunist 
onest care, ajuns la putere (director de fabrică), 
sacrifică viața personală în favoarea idealului 
politic. Anghel, ucenicul său, este un carierist fără 
scrupule ieșit din mediul mahalalei. Frustrat, îl 
calomniază pe destoinicul Filipache. Eva, fiica lui 
Filipache se îndrăgostește de un tânăr revoluţionar 
- un fanatic al acţiunii, ca Pavel Korceaghin - și 
eșuează, în cele din urmă, în braţele lui Manicatide, 

proprietar de cai de curse, tip brutal și mitoman, 
speţă de maquereau bucureștean. Este, aici, un 
posibil personaj de roman care s-ar fi putut impune 
în literatura română: tipul femeii lucide, animată 
de dorinţa de a face o mare carieră artistică, com- 
plexată, cu un sentiment puternic al ratării, în fine, 
Eva este femeia fără noroc în luptă cu fatalităţile 
existenţei. Notabilă este, și în Facerea lumii, pictura 
străzii. Prozatorul știe să prindă mișcarea dezordo- 
nată a mulțimii, culorile bălţate ale cartierelor 
mărginașe, poezia lucrurilor degradate, accentele 
de umanitate ale oamenilor mici și necăjiţi. Când 
nu intervine schema politică reducţionistă și pre- 
judecata psihologiei de clasă, ca în Șoseaua 
Nordului, proza aceasta directă, agresivă, deloc 
obedientă faţă de convențiile literaturii „cu ştaif” — 
cum îi zice autorul — poate atinge valori superioare 
estetic. Dar exceptând Groapa, o parte din nuvele, 
Princepele și, în bună parte, Săptămâna nebunilor, 
naraţiunile nu sunt până la capăt bine construite. 
Prozatorul dă impresia că se zorește, face colaje, 
introduce reportaje, scrise probabil anterior, 
lăţește descripţiile panoramice, cu un cuvânt nu 
are răbdare să-și termine scenariul epic. Lucrează 
atent pe bucăţi pe care le introduce, apoi, într-o 
schemă cu multe goluri. Și, cum golurile trebuie 
umplute, prozatorul evadează din subiect, 
deschide paranteze, inventează episoade fără 
legătură organică între ele. Este cazul romanului 
Ianus, apărut în 1993, după moartea scriitorului. O 
sută cincizeci de pagini sunt aici bune, dense, cu 
fragmente admirabile (descrieri succesive ale cro- 
maticii marine), cu o intrigă nouă în proza autoru- 
lui, pagini care atestă ceea ce comentatorii săi au 
numit imaginaţia senzorială, toate scrise cu o mare 
libertate de spirit. Vin, apoi, alte capitole plasate în 
Elveţia, la Londra, Paris, în America de Sud etc. 
Naratorul - un arhitect care a stat la închisoare din 
cauza unei expoziţii cu „greșeli” ideologice- circulă 
peste tot și povestește iniţiativele sale erotice, 
descrie (inspirat) orașele pe care le vizitează, face 
reflecţii despre starea morală a lumii, ia masa cu 
prietenii și, după bunul obicei al prozatorului 
realist, înfățișează expert gastronomia specifică 
locului. Impresia de improvizație, de colaj, de 
inconsistenţă epică nu poate fi însă îndepărtată la 
lectură, cu toată verva reporterului care știe să vadă 
elementul de surpriză într-un tablou. B. iese din 
perimetrul uman care-i consacrase talentul, iese și 
din epoca fanariotă în care se refugiase, pentru a 

scrie un roman de actualitate, o proză acidă, cu 
referinţe directe la oamenii politici ai vremii, cu 
multe aluzii la evenimente și personalităţi dintr-un 
motiv sau altul nenumite. Roman politic și pentru 
că are ca temă esenţială destinul creatorului în 
cadrul unui sistem totalitar. Și cum politicul anga- 
jează morala indivizilor, B. scrie și un roman de 
moravuri, ceea ce înseamnă portrete, pamflete, 
reflecţii despre viaţa nomenclaturii, însemnări 
critice despre justiţie și lașitate. Îl scrie cu furia și 
intransigenţa omului păcălit. Omul care a intrat în 
sistem, l-a servit și apoi i-a căzut victimă. lanus 
debutează cu prezentarea unei ședințe solemne, 
aceea în care „Reformatorul” denunţă cultul perso- 
nalităţii „Mustăciosului” (.V. Stalin, desigur). 
Scenă epică bună: portretele ipochimenilor (vechii 
şi noii activiști), atmosfera solemnă, „spaima 
bestială” care este în spatele discursurilor, proas- 
petele acte de lașitate etc. Un „Bizanţ fictiv”, zice 
naratorul care asistă la acest spectacol în care frica 
și ipocrizia colaborează intens. În proza lui B. nara- 
torul este secondat mereu de un pamfletar reduta- 
bil și de un portretist vitriolant. leșit din ședință, 
naratorul evadează în istorie. Propria istorie. 
Povestește, altfel zis, viaţa lui de tânăr intelectual 
boem într-un București postbelic suprarealist. 
Viaţă aventuroasă marcată de femei bizare, de beţii 
crâncene și de discuţii interminabile cu amicii, de 
colind prin expoziţii. Colecţia de femei a naratoru- 
lui cuprinde toate tipurile, de la femeia aşa-zis cul- 
turală, sterilă și vicioasă, la mahalagioaicele grase 
și sentimentale. Însă experienţele sunt, de regulă, 
triste. Femeile dispar, se căsătoresc bine sau 
eșuează în profesiuni modeste. Ianus rămâne o 
bună proză de tip gazetăresc, pitorească, acidă, 
sufocată, mai ales în partea a doua, de reportaj. 

Al doilea punct de rezistenţă în opera lui B., 
proza istorică și parabolică Princepele, este „fructul 
unei mânii prelungite”, ca și Groapa, sinteza unei 
epoci (epoca fanariotă), un basm și o scriere lirică, 
în fine, emblema unui fenomen moral: dualitatea 
caracterului uman („Construcţia și Distrugerea, 
Răul și Binele, Ideal și Nonideal, Sacrificiu și 
Nepăsare”). Cartea, începută sub forma unei nuvele 
prin 1962 și, reluată, amplificată, a fost publicată 
după alţi șapte ani. Este o parabolă în stilul pe care 
îl folosesc mulţi scriitori moderni, de la Ernst Jiinger 
la Marguerite Yourcenar: o fabulă despre putere și 
destin, o construcţie barocă, fastuoasă, cu punct de 
plecare în Craii de Curtea-Veche de Mateiu |. 

Caragiale. Unii comentatori au văzut în ea un dialog 
platonician și chiar „un dialog dictatorial”, ceea ce 
este o bizarerie pentru că dialogul presupune o 
minimă posibilitate de comunicare. Princepele este 
mai degrabă o carte polemică, un lung pamflet, cu 
momente de meditaţie și descrieri somptuoase și 
crude, o proză, în fine, de atmosferă în care memo- 
rabile sunt scenele de streche colectivă: petrecerea 
invertirilor la hanul numit „La Norocul Cailor”, 
răscoala năimiţilor de la Curtea Veche, desfrâul 
tălănițelor din puturoasele cârciumi bucureștene 
etc. Capacitatea prozatorului de a fotografia mediile 
caleidoscopice se verifică și aici, unde este o lume 
de adunătură peninsulară, dregători venetici, boieri 
de neam scăpătaţi, „prinţese” și „baronese” cu 
titluri traficate, femei, altminteri, de o amoralitate 
scandaloasă. Una se lasă răstignită în iarbă de patru 
căldărari, alta (baroneasa Buller) se drăgostește cu 
băieșiţele, o Ruxandra Florescu se ţine cu câinii, în 
timpul molimei de ciumă virtuțile înaltelor dame 
nord-dunărene cedează. Prozatorul are predilecție 
pentru aceste medii în care luxul și spurcăciunea 
excelează, are și talentul, remarcabil, de a le fixa 
într-un limbaj pe care în bună măsură îl fabrică 
(uneori cu improprietăţi vizibile) din documentele 
de epocă. Parabola propriu-zisă are câteva puncte 
de reper. Este, întâi, Princepele, personaj-sinteză, 
omul puterii într-o lume în care totul se vinde și se 
cumpără. El unește subtilităţile, duplicităţile „prin- 
cipelui” de Renaștere, așa cum le-a prezentat 
Machiavelli, cu vicleniile, cruzimile omului ieșit din 
Fanar. E un despot luminat în variantă răsăriteană, 

suferă de „melanholie”, dar, la nevoie, când puterea 
îi este ameninţată, lasă deoparte subtilităţile și 
reprimă cu brutalitate. Al doilea element în această 
ecuaţie a puterii în variantă dunăreană este 
messerul Ottaviano, consilierul Princepelui. Tip 
clasic de intrigant format la școala lui Machiavelli și 
adaptat la moravurile locului. E chiromant și 
cabalist, circulă prin lume însoţit de sfere armilare, 
planisfere, orgi de lemn și retorte. Îndeamnă pe 
omul puterii să construiască în spirit și, în acest 
sens, iniţiază proiecte de opere grandioase (aluzie 
străvezie la ceea ce se întâmplă în epoca în care 
trăiește prozatorul). Messerul este, cum era de 
așteptat, infidel, trădează ușor și este pedepsit. 
Opus lui, în morala naraţiunii, lon Valahul, simbol 
al înţelepciunii și demnităţii populare. Epic vorbind, 
personajul din urmă nu are însă consistenţă. 
Romanul se încheie cu uciderea Princepelui de 
către trimisul Sultanului, în timp ce în Bucureștiul 
mizerabil se pregătește să intre alt princepe, însoţit, 
bineînţeles, de alt messer. Istoria se repetă, meca- 
nismele puterii continuă să funcţioneze cu alți 
actori și, mai totdeauna, cu aceleași efecte. 
Haricleea, soţia Princepelui decapitat, se pregătește 
să lupte pentru a-și aduce fiul pe tron, trecând, ca și 
Evanghelina, mama domnitorului cu trupul sfâșiat 
de câini, prin aceleași umilinţe. Parabola se încheie 
cu această morală și în această notă de pasionali- 
tate de fast oriental și spurcăciune. Săptămâna 
nebunilor este tot o parabolă, plasată în aceeași 
istorie (sfârșit de Ev Mediu răsăritean), cu deosebi- 
rea că prozatorul își plimbă protagonistul de la 
București la Veneţia. Mai exact, alternează naraţiu- 
nea în așa chip încât o scenă se petrece în Piaţa San 
Marco și în palatele situate pe canale, alta — de un 
realism brutal — are loc în capitala îngropată în 
troiene de zăpadă a Valahiei. Hrisant Hrisoscelu se 
întoarce, sărăcit, în Bucureşti, după ce tocase la 
Veneţia averea proprie și, mai grav, banii „Mișcării”, 
aceea care voia să răstoarne stăpânirea otomană 
din Europa și să reinstaureze un împărat creștin la 
Bizanţ. Lucrurile se lămuresc cu greu, mai târziu, 
autorul face mereu aluzii la „Irimisul” (omul 
„Mișcării”) care va apărea într-o zi pentru a cere 
socoteală lui Hrisant pentru trădarea lui, dar nu 
spune niciodată cu precizie ce este această „conspi- 
raţie”, cine o conduce, în ce fel este organizată și 
care sunt scopurile ei. O propoziţie din chiar prima 
pagină pune cititorul în gardă; acolo este prezentat 
secretarul lui Hrisant Hrisoscelu, livonianul fără 

nume, trecut prin toate cancelariile europene, 
secret și duplicitar ca și messerul Ottaviano din 
Princepele: „Ei sunt trimiși de cine știe cine și nu afli 
nici până la moarte ce anume urmăresc”. O propo- 
ziţie misterioasă. Romanul se încheie, deliberat, 
fără a o lămuri. Intriga, la acest nivel, este inesenţi- 
ală în roman. Justifică doar starea de stenahorie în 
care s-a instalat Hrisant, complicată cu o filosofie 
de viaţă specific răsăriteană. Romanul trăiește 
estetic, ca și Princepele, prin pictura moravurilor 
din cele două părţi ale Europei. Mai pregnantă, mai 
credibilă epic când este vorba de lumea valahă. Dar 
mai întâi elementele, puţine câte sunt, ale acţiunii: 
Hrisant revine însoţit de faima de a fi putred de 
bogat în București, într-o iarnă scitică; se închide în 
casă și răspândește zvonul că va organiza un mare 
carnaval pentru protipendada locală; este vizitat de 
Neranţula Mavrodin, femeie teribilă, complet 
amorală, cu care petrece o noapte de pomină, apoi 
de doi vechi prieteni, lonică Greceanu și Vasilică 
Ghica, aristocrați și colportori, care-l pun la curent 
cu intrigile Valahiei: cine pe cine a mai trădat, ce 
capete au căzut, ce isprăvi au mai făcut damele din 
înalta societate etc. La acest punct, proza, în genere 
statică, capătă ritmuri mai iuți și, în stilul cunoscut 
din naraţiunile anterioare, faptele senzaţionale se 
îngrămădesc în pagină. O cohortă de femei teribile 
defilează: tinere și mai puţin tinere, nerușinate și 
fatale. Hrisant Hrisoscelu, obosit de o iubire eșuată 
(pentru Herula Lucrezia Vimercatti), primește inert 
aceste vești scandaloase și, în singurătatea palatu- 
lui său, retrăiește aventura de la Veneţia cu Herula, 
în aceeași notă de poezie crepusculară, de rafina- 
ment al decăderii. Un topos care revine în literatura 
europeană, simbol al măreției, luxului și viciului. B. 
aduce accentul polemic, simţul lui special pentru 
derizoriu, dar și capacitatea, enormă, de a sugera 
atmosfera marilor comunităţi umane. Veneţia este 
locul unde se petrece. Orașul este el însuși o operă 
de artă care se scufundă, lent, dar ireversibil, 
invadat acum de turiști. Prozatorul român îl duce 
pe Hrisant într-o Veneţie de la sfârșitul medievalită- 
ţilor, un spaţiu luxuriant unde se pierd averile, 
înfloresc nu artele, ci pasiunile trecătoare și, mai 
ales, se conspiră. Hrisant se îndrăgostește de 
Herula, probabil grecoaică, femeie frumoasă, 
îndrăcită, combinativă, căsătorită cu un Vimercatti, 
nobil detracat și complice. O variantă italienească a 
„legăturilor primejdioase” cu actori balcanici. 
Îndrăgostit și răsăritean, aspirantul la tronul 

Bizanțului este o victimă ușoară. Risipește banii 
„Mișcării” și o părăsește pe Herula, care refuză să-l 
însoţească în incerta, îndepărtata Valahie. O istorie, 
așadar, de dragoste tristă și mai ales o prezentare 
aproape muzicală a peisajului venețian. Prozatorul 
se dovedește a avea, la acest punct, un talent inepu- 
izabil. Personajele sunt, în fapt, figuri secundare pe 
această imensă pânză. Hrisant este naivul străin 
căzut într-o lume specializată în intrigă. 
Nestatornicia curtezanei îi întărește sentimentul 
zădărniciei lumii. Idealist, angajat în tinereţe într-o 
conspirație universală, se lasă înfrânt de o pasiune 
nechibzuită. Trădează și trăiește cu teama că ora 
socotelilor va veni. Este, de altfel, ca personaj literar, 
tot atât de reușit ca și Princepele melancolic. Cu o 
notă în plus: boala lui este inerția, stenahoria. Întors 
în Valahia, Hrisant trăiește vegetând ca un Oblomov 
cu mentalități fanariote; visul lui de tinereţe se 
spulberase, iar, acolo, la Veneţia, unde iubise și se 
ruinase, „ceva murise” în el. „Din el ieșise ispita” și 
în el se instalează, temeinic, nepăsarea și o teamă 
din ce în ce mai vagă. Femeile, pe care le iubise cu 
ardoare, îi sunt acum indiferente, puterea nu-l mai 
atrage, domnitorii se schimbă fără ca el să-i 
cunoască, moșiile se duc la creditori, slugile îl 
părăsesc, marea sărbătoare pe care o anunţase 
(carnavalul de „săptămâna nebunilor”) se tot 
amână până ce lumea lacomă de petrecere o uită. 
Romanul face cronica acestui sentiment de volup- 
tuoasă pierdere de sine. Un personaj, din acest 
punct de vedere, original în literatura română, 
bogată în ariviști, visători, oameni inadaptabili, 
victime ale societăţii, cinici și mitocani sentimen- 
tali. Hrisant Hrisoscelu reprezintă varianta indivi- 
dului care își trăiește cu bucurie ratarea. Se retrage 
din lume, își contemplă fără panică singurătatea, 
rememorându-și o iubire păguboasă și violentă 
într-un peisaj de Renaștere târzie și medievalitate 
vicioasă. Din acest unghi, Săptămâna nebunilor 
este o carte singulară în epica românească. O proză 
estetă, ușor manieristă, în stilul unui barochism 
balcanic, un barochism târziu, reinventat și cultivat 
într-o epocă în care proza merge spre alte modele. 
Când romanul european tinde să devină un metaro- 
man și să se povestească pe sine, B. se refugiază în 
istorie și în povestire, dă o mare extindere senzaţio- 
nalului, inventează o limbă și reabilitează descrip- 
ţia printr-o infuzie masivă de pitoresc și livresc, 
amândouă cu oarecare ostentaţie. Descripţia nu 
mai este, în acest caz, un simplu instrument de a 

pregăti intrarea personajelor, ci un subiect estetic în 
sine, un exercițiu superior de virtuozitate și răsfăţ 
lingvistic, pe urmele lui Ion Ghica (un posibil 
model). Propoziţiile înaintează acum mai lent, ca 
niște corăbii încărcate cu odoare de preț pe un 
fluviu vast. lată o primă imagine a Bucureștiului 
hibernal: „Lrecuseră de mahalaua Scorţarului și se 
auzeau trosnind niște stejari în acel joc al fulgilor ce 
păreau o cometă despletită, umblând prin oraș de 
capul ei. Lămpile neamţului clipeau pe omăt și caii 
ungurești auzind nechezatul din grădina lui Meitani 
începură să dea semne de neliniște, nu mai ţineau 
trapul, trăgeau care încotro, și vizitiul începu să-i 
înjure și să-i biciuiască. [...] Uite și biserica Sfântului 
Ion cu nava ei prelungă și turlișoare vărsate, uite și 
Bărăţia ce nu amorţise pentru că aici era un loc 
aglomerat unde mai mișunau mușteriii și muierile, 
șandaliii și pezevenghii, vânând vreun prost cu 
punga plină. În faţă, la Hanul lui Piper, două 
mârţoage se bălegau în zăpada proaspătă. Vizitiul 


chemă masalagiii sgribuliţi de frig sub șopron, 
aruncându-le un pumn de parale și aceștia, cu gră- 
tarele în spate ca niște cocoașe, aprinseră faclele și 
cârpele nămolite în păcură, alergând în faţa 
carozzei”. Vor urma alte picturi pe mătase, în culori 
groase, la fel de expresive, în concurenţă cu descri- 
erile Veneţiei muribunde și sclipitoare. Resuscitând 
aceste vechi mijloace de seducţie epică, B. reușește 
să creeze un spaţiu imaginar de care se va lega de 
aici înainte numele său, așa cum la debut se identi- 
ficase cu acela din Groapa, unde culorile sunt mai 
terne și mișcarea epică mai rapidă. 


Groapa afirma un stilist creator de atmosferă, un prozator 
din fibra balcanicilor, fixat asupra mediilor sordide, 
venind să se atașeze unui lung șir de autori români, diferiţi 
ca formulă și valoare, ce evocaseră la rândul lor uma- 
nitatea declasată și tragică a periferiilor: Delavrancea 
(în câteva nuvele), Liviu Rebreanu (în Golanii), G.M. 
Zamfirescu (romanele cunoscute), Stoian Gh. Tudor (Hotel 
Maidan), Paul Daniel (Republica Barbă Rasă) și atâția 

alții. Faţă de aceștia, Eugen Barbu este independent prin 
factura stilistică, dar consonant prin problematică și prin 
optica asupra lumii „de la margine”: duritatea raporturi- 
lor umane, „patima”, fondul sentimental subiacent etc. În 
felul acesta, cartea se așază la capătul unei serii, pe care 
o ilustrează remarcabil, nedepășind-o totuși, în chip sub- 
stanţial, sub raportul viziunii generale. 
Princepele se subsumează și ea unei tradiţii artistice bogat 
reprezentate în literatura anterioară: Filimon, Ghica, L.L. 
Caragiale (din Kir Ianulea), Mateiu Caragiale etc., dar 
implică, mai subliniat decât Groapa, o tentativă modernă. 
Neliniștile Princepelui, disperarea, viciul ca paleativ al 
urâtului, fascinația puterii — iată numai câteva din ele- 
mentele unei problematici care trimite spre realităţi ale 
lumii de astăzi, turnând în tiparele naraţiunii de epocă 
un material permeabil climatului de idei contemporan. 
Cu voluptate neascunsă prozatorul se dăruie evocării pito- 
rești, desfășoară imagini colorate intens, puternic animate, 
captivându-ne prin somptuoasa și via descriere a cere- 
moniilor de la Curtea fanariotă, a serbărilor și ritualuri- 
lor religioase, prin erudita înşirare de ranguri boierești și 
ecleziastice, prin inventarierea savantă a vestimentaţiei 
specifice, a mâncărurilor și băuturilor servite la impună- 
toarele banchete, totul cu simţ epic, integrat adică unei 
povestiri pline de sevă. 

GABRIEL DIMISIANU 


Eugen Barbu e un nuvelist de mijloace variate epice, psi- 
hologice și sociologice, strălucit evocator de medii și tipuri, 
chiar când acestea apar doar câteva clipe. Scriitorul are o 
excepțională memorie a lucrurilor și faptelor văzute sau 
auzite, observatorul știe să aleagă detaliul caracteristic, 
iar naratorul momentul semnificativ, în stare să creeze o 
atmosferă sau să dea viaţă unui tip. 

AL. PIRU 

rești, 1956; Balonul e rotund, București, 1956; Unspre- 
zece, București, 1956; Pe-un picior de plai, București, 
1957; Groapa, București, 1957; ed. București, 1982; Oaie 
și ai săi, Bucureşti, 1958; Patru condamnaţi la moarte, 
București, 1959; Să nu-ţi faci prăvălie cu scară, București, 
1959; Șoseaua Nordului, Bucureşti, 1959; ed. I-II, Bucu- 
rești, 1965-1967; Cât în șapte zile, București, 1960; Tereza, 
pref. Ov. S. Crohmălniceanu, București, 1961; Prânzul 
de duminică, București, 1962; Facerea lumii, București, 

Miresele, București, 1975; O istorie polemică și antologică 

îngr. Mihai Ungheanu, pref. Eugen Simion, București, 

Repere bibliografice: Georgescu, Încercări, II, 100-105; 
Damian, Direcţii, 101-115; Simion, Orientări, 250-259; 
Ardeleanu, Însemnări, 74-99; Regman, Cărți, 58-62; 
Dimisianu, Prozatori, 130-135; Perpessicius, Lecturi, 
415-431; Vlad, Convergenţe, 271-275; Andriescu, Disocieri, 
242-250, Tomuş, Răsfrângeri, 267-272, Andriescu, Relief, 
172-185; Eugen Barbu interpretat de..., îngr. și pref. 
Emil Manu, București, 1974; Tașcu, Incidenţe, 194-219; 
Streinu, Pagini, IV, 263-265; Ungureanu, Proză, 41-79; 
Vlad, Lectura, 242-248; Ștefănescu, Preludiu, 150-160; 
Regman, Explorări, 51-60, 121-132; Manu, Eseu, 209-243; 
Simion, Scriitori, | (1978), 543-581; Munteanu, Jurnal, II, 
246-252; Zaciu, Lancea, 386-399; Piru, Ist. lit., 513-516; 
Popa, Competenţă, 224-256; Iorgulescu, Ceara, 188-202; 
Dobrescu, Foileroane, III, 60-67; Leonte, Prozatori, |, 
120-135, II, 107-132, 258-265; Ungureanu, Proza rom., 
I, 264-309; Sorescu, Ușor cu pianul, 398-402; Rachieru, 
Vocaţia, 125-143; Ștefănescu, Prim-plan, 135-144; Holban, 
Profiluri, 38-55; Lovinescu, Unde scurte, I, 193-198, 
367-369, III, 67-70, 73, 76, 96-100, 348-352; Cristea, A 
scrie, 243-248; lerunca, Dimpotrivă, 122-129, 313-354; 
Ungheanu, Scriitorii, 146-149, 157-159, 182-184; George, 
Întâlniri, 190-205; Grigurcu, Imposibila, passim; Dicţ. 
analitic, Il, 113-118, 111, 65-69, 411-415,IV, 87-93; Grigurcu, 
Amurgul, 172-184, Dicţ. esenţial, 60-62; Ghiţulescu, 
Istoria, 407-409; Manolescu, Lista, II, 75-92, III, 163-168; 
Grigurcu, În răspăr, 89-92; Mircea Muthu, Balcanologie, 
I, Cluj-Napoca, 2002, 20-23, 29-32; Zamfirescu, Istorie, II, 
384-389, Cristea-Enache, București, 30-31; Ștefănescu, 
Istoria, 269-278; Manolescu, Istoria, 970-978; Popa, Ist. lit., 
I, 272-273, passim, IL, 698-718, passim; Georgiana Sârbu, 
Istoriile periferiei, Bucureşti, 2009, 17-51, passim. E.S. 


585 Dicţionarul general al literaturii române 


BARBU, lon 
(pseudonim al 

lui Dan Barbilian; | 
19.I11.1895, Câmpulung - 
11.VIII.1961, București), 
poet, eseist, traducător. 


Este fiul Smarandei (n. Şoiculescu) şi al lui 
Constantin I. Barbilian, magistrat. Pe linie maternă, 
este vlăstarul unei stirpe de moşneni valahi (ale 
cărei atestări documentare au fost depistate până 
la orizontul anului 1564), deveniți orăşeni, bucu- 
reşteni, iar pe linie paternă e descendent dintr-un 
neam tot de origine valahă, tatăl său fiind fiul unui 
Ioan Barbu, maistru zidar, locuitor în Bucureşti, pe 
strada Omul de Piatră. Numele tatălui viitorului 
poet fusese schimbat din Barbu în Barbilian prin 
iniţiativa unui profesor de latină din liceu; B., care 
nu era încântat de sonoritatea numelui „Barbilian”, 
a ales drept pseudonim literar numele bunicului 
său, după cum o sublinia într-un interviu din 1927. 
Cariera de magistrat a tatălui lui B. a implicat - din 
1894 şi până în 1910, an în care a fost numit la 
Giurgiu, unde avea să rămână până la pensionare 
— frecvente schimbări de domiciliu, acesta fiind 
numit, la intervale de doi, trei sau patru ani, în 
posturi situate în diferite localităţi, mai ales din 
cuprinsul fostului judeţ Muscel (Rucăr, Câmpulung, 
Stâlpeni), dar şi din alte ţinuturi ale ţării (Bălceşti, 
judeţul Vâlcea, Dămieneşti, judeţul Roman), astfel 
încât viitorul poet a urmat primele trepte ale 
cursului şcolar în localităţile prin care familia s-a 
văzut nevoită să peregrineze. Din 1906 urmează 
gimnaziul la Liceul „I.C. Brătianu” din Piteşti, con- 
tinuându-le din anul următor la Câmpulung, la 
Gimnaziul „Dinicu Golescu”. Din 1910, după stabi- 
lirea definitivă a familiei la Giurgiu, urmează cursul 
superior al liceului la Bucureşti, locuind în gazdă. 
În primii doi ani la Liceul „Gheorghe Lazăr”, iar în 
următorii doi la „Mihai Viteazul”, unde își dă baca- 
laureatul în 1914, în faţa unei comisii prezidată de 
matematicianul Gh. Țiţeica. Talentul şi excelența 
în materie de matematici i se vădesc peremptoriu 
din anii de liceu. Tot de atunci datează şi trezirea 
interesului pentru poezie, precum şi primele 

exerciţii literare proprii. Prietenii Simon Bayer (cu 
care stă în gazdă la Bucureşti) şi Tudor Vianu 
(cunoscut la Giurgiu, în cursul vacanței de vară din 
1912, regăsit la Bucureşti şi rămas prieten pe viaţă) 
sunt cei care, mai iniţiaţi în materie de literatură, 
vor fi contribuit la canalizarea ardorii sale creative 
şi către tărâmul artei cuvântului. În toamna anului 
1914 devine student al Facultăţii de Ştiinţe, secţia 
de matematică a Universităţii bucureştene. Intrarea 
României în război, în august 1916, aduce după 
sine întreruperea studiilor: încorporat, repartizat la 
Şcoala Militară de Artilerie şi Geniu aflată la Huşi, 
tânărul rămâne sub arme până în 1918, când este 
lăsat la vatră cu gradul de plutonier; din toamnă, îşi 
continuă studiile la Universitate. În timpul anilor 
de război poezia îl preocupă tot mai stăruitor: este 
perioada când scrie mai multe dintre poemele eti- 
chetate mai târziu drept „parnasiene”: Lava, Elan 
Munţii, Copacul, Fulgii ş.a. Debutul său literar 
absolut, în presă, este înregistrat la 28 septembrie 
1918, când poemul Ființa este publicat în 
„Literatorul” lui Al. Macedonski, sub semnătura 
Ion Barbu. În anul următor, toamna, în ziua înmor- 
mântării lui Al. Vlahuţă, poetul se duce la E. 
Lovinescu, care relatează acea primă vizită în 
Memorii: „...uşa biroului meu s-a deschis pentru a 
face loc unui tânăr subţiratic, tip oriental, smolit, 
cu ochii, după cum s-a spus, vegetali, de plante 
acvatice, cu pasul precipitat şi decis. Se numea 
«Popescu», era poet, şi-mi întinse un caiet cu 
aparenţe sumare, pe a cărui primă pagină se citea: 
Copacul. [...] Citii o poezie, două, trei: versuri par- 
nasiene, dure, lapidare, ceva din Heredia, din 
Leconte de Lisle, pe fondul frenetic al lui Nietzsche, 
cu un material verbal personal şi o tăietură 
energică. Aveam în față un poet căruia îi mai lipsea 
doar un pseudonim. [...] - Numele meu este Dan 
Barbilian, student în matematici. Dar nu merge... 
Dan... Dan... Barbilian... Bar... bi... lian... bilian... 
nu, nu sună, rimează şi e dulceag... nume de man- 
dolinist... Nu poţi ieşi necuviincios în lume...[...] 
Tânărul vorbea cu glas profund, cavernos, cu gesti- 
culaţii şi izbucniri fără să pot distinge amestecul de 
sinceritate, de poză, de retorică studiată sau de 
simplă improvizație. Din potriveală în potriveală 
s-a oprit totuşi la pseudonimul lon Barbu... 
Principalul era că mă aflam în faţa unui poet 
autentic, sosit la apelul meu adresat «celor ce vin»”. 
În „Sburătorul” (numărul din 6 decembrie 1919) îi 
apar cinci poeme însoţite de o călduroasă 

prezentare — Un poet nou- semnată de E. Lovinescu. 
În lunile următoare poetul frecventează întrunirile 
cenaclului Sburătorul, ulterior intră în conflict cu 
E. Lovinescu şi frecventează pentru scurtă vreme 
cenaclul condus de Mihail Dragomirescu. Poeme îi 
sunt publicate în „Sburătorul” până în iunie 1920, 
apoi B. colaborează cu versuri din aceeaşi plămadă 
la „Umanitatea”, „Hiena”, „Universul literar”, „Cuvân- 
tul liber”, „Ideea europeană”, „România nouă”. Mai 
semnează, parcimonios, eseuri — primul este intitu- 
lat Opera de artă concepută ca un efort de integrare şi 
apare în revista ieşeană „Umanitatea” — şi articole pe 
teme literare, cronici etc., leagă prietenii în lumea 
literară, îşi continuă cu spor studiile, obţinându-şi 
licenţa în matematici în octombrie 1920 şi îşi 
continuă goana nepotolită după aventuri galante, 
care i-a parafat anii primei tinereţi. Ţine socoteala 
numeroaselor cuceriri erotice, la modul donjua- 
nesc. În 1921, la sfârşitul verii, pleacă în Germania, 
cu recomandarea lui Gh. Ţiţeica, în vederea obţinerii 
titlului de doctor în matematici la Universitatea din 
Gâttingen. Sejurul german va fi bogat în trăiri 
intense şi în episoade aventuroase; din cauza lenei 
şi a crailâcurilor, poetul nu poate birui lipsa de sâr- 
guinţă la învăţătură fiind şi lipsit de apetenţă şi 
adeziune față de tematica pe care trebuia s-o apro- 
fundeze în cadrul cercetării doctorale, considerată 
ca o limitare a libertăţii de gândire. Se întoarce în 
țară după aproape trei ani, în primăvara anului 
1924, fără să fi luat doctoratul, dar cu sănătatea 
serios zdruncinată, fiind afectat de toxicomanie; 
intoxicat cronic cu eter şi cocaină, a fost nevoit să 
petreacă mai multe luni într-o casă de sănătate. 
Avea să susțină în 1929, la Universitatea bucureş- 
teană, tezele de doctorat Reprezentarea canonică a 
adunării funcţiunilor ipereliptice şi Grupuri finite 
discontinue. În 1921, după plecarea lui la Gâttingen, 
îi apăruse, în preajma Crăciunului, într-o prezentare 
grafică inadecvată, cu ilustraţii de M. Teişanu, 
placheta După melci; astfel, s-a produs debutul 
editorial al poetului, însă autorul a repudiat 
volumul, fiind foarte nemulțumit de factura şi stilul 
ilustraţiilor (de altfel, cartea a fost retrasă din 
librării, devenind o raritate). Căsătorit în 1925 cu 
Gerda Annemarie Margot Hossenfelder, fiica unui 
medic din Cottbus, pe care o cunoscuse la 
Tibingen, B. locuieşte la Giurgiu, unde predă 
matematica la Liceul „Ioan Maiorescu”. Devine, în 
1926, asistent la Catedra de geometrie analitică a 
Universităţii din Bucureşti şi „face naveta” până în 

anul următor, când se stabileşte la Bucureşti, unde 
predă ore de matematică la Liceul „Spiru Haret”, 
ulterior la „Dimitrie Cantemir”. În 1929 renunţă la 
orele de la liceu, consacrându-se integral carierei 
universitare: avea să devină conferenţiar în 1932, 
iar în 1941 profesor. Dăruit cu statornicie vocației 
sale de matematician, B. nuseleapădă de chemarea 
de poet, nu abandonează interesul pentru chestiu- 
nile literare şi culturale, frecventează mediile scrii- 
toriceşti, scrie versuri, dar şi articole de atitudine 
despre poezie, eseuri pe teme de estetică literară 
(Poezia leneşă, „Evoluţia poeziei lirice” după E. 
Lovinescu, Poetica domnului Arghezi, Salut în 
Novalis ş.a.), cronici. Publică puţin, dar devine cu 
rapiditate un personaj marcant al vieţii literare. În 
intenţia de a scoate un volum de versuri cu titlul 
Ochian, predă în 1926 manuscrisul la Casa 
Şcoalelor, însoţit de referate favorabile semnate de 
E. Lovinescu şi de Liviu Rebreanu, dar textul nu e 
tipărit. Pregnanţa, originalitatea, vigoarea ideatică 
şi intransigenţa intervențiilor lui publicistice — de 
fapt, eseistice - fac vâlvă, stârnesc polemici. 
Memorabilă rămâne, de pildă, disputa stârnită de 
eseul privind poetica argheziană (Poetica domnului 
Arghezi, „Ideea europeană”, 1927), mottoul fiind 
„Cu-ncruntare mă-ndoiesc de acest astru”, un vers 
din E.A. Poe în traducerea lui B.. Este o diatribă 
care a deşteptat un val de proteste şi luări de poziţie 
în presa culturală a vremii. E de reţinut însă că 
acest episod belicos nu a ruinat ireversibil legătu- 
rile personale dintre cei doi mari poeţi, care, odată 
incidentul aplanat, s-au aflat în relaţii cordiale. 
Admirator entuziast al scrisului lui Mateiu I. 
Caragiale, B. a fost — de pildă, prin eseul Răsăritul 
crailor (1929) şi prin poemul Protocol al unui club 
Mateiu 1. Caragiale (1947), dar nu mai puţin prin 
„agitaţie” directă, în cercurile amicale — iniţiatorul 
unui adevărat „cult” vizându-l pe autorul Crailor 
de Curtea-Veche, „oticiat” de o elită de cunoscători 
(între care Al. Rosetti). În decembrie 1929 (anul de 
apariţie indicat pe copertă e 1930) îi apare - la 
Editura Cultura Naţională, condusă de Al. Rosetti 
- volumul Joc secund. Cartea este salutată ca un 
eveniment literar de primă importanţă, conside- 
rată o capodoperă, comentată elogios de cei mai 
importanţi cronicari literari şi de alţi cărturari pre- 
stigioşi. Autorul este astfel propulsat în vârful pira- 
midei valorice a poeziei române, loc pe care avea 
să-l păstreze până în ziua de azi, cu o eclipsă în 
vremea dictaturii realismului socialist, depăşită în 

1964, când operele îi sunt editate şi comentate din 
nou. După apariţia volumului Joc secund însă, 
poetul B. cumva cedează pasul în faţa matematici- 
anului Dan Barbilian. Nu avea să mai publice vreun 
volum de poezie şi îşi reduce sensibil prezenţa în 
periodice. Numeroase versuri de circumstanţă, de 
uz privat, conservate prin colecţii, au fost scoase la 
iveală postum, în ediţiile critice. În vremea guver- 
nării legionare, în toamna anului 1940, poetul a 
colaborat la gazete de extremă dreapta, publicând 
câteva poeme de oportunitate politică (într-unul 
din ele figurând, printre altele, elogierea conducă- 
torului Legiunii şi a şefului regimului nazist din 
Germania) şi un portret - în proză - elogios al lui 
Zelea Codreanu; opțiunea lui politică, limitată la 
aceste manifestări, va fi fost probabil una de con- 
junctură, motivată şi de unele interese de carieră, 
în încercarea de a-şi asigura promovarea ca 
profesor titular la Universitate. Alt poem de cir- 
cumstanță avea să schițeze autorul în 1948 
(Bălcescu trăind, publicat în 1956). În primii ani de 
după război, în 1946 şi 1947, B.a animat un cenaclu 
denumit „Mateiu |. Caragiale”, încurajând şi 
sfătuind (mai) tineri literați precum Adrian Rogoz 
şi Nina Cassian (căreia i-a adnotat volumul de 
versuri La scara 1/1). Din 1947 şi până la începutul 
anilor '50 lucrează la traducerea piesei shakespea- 
riene Richard al III-lea; versiunea sa va rămâne 
neterminată; apare fragmentar în „Viaţa româ- 
nească”, în 1957, şi integral, în volum, în 1964. După 
1948, timp de un deceniu, practic nu va mai avea 
activitate literară publică, fiind ostracizat de 
regimul politic din epocă, regim ostil din principiu 
poeziei „ermetice” pe care o cultivase B. Pe de altă 
parte, poziţia şi cariera universitară a matematicia- 
nului Dan Barbilian, renumit prin contribuţiile 
sale ştiinţifice, nu vor fi afectate de rigorile impuse 
de regimul de după 1948: scurtul episod din 1940 
avea să-i fie trecut cu vederea şi, deşi a fost la un 
moment dat în pericol, nu avea să fie lovit de epu- 
rările postbelice pe criterii politice. Îşi continuă 
activitatea didactică şi de cercetare ştiinţifică, 
publică lucrări de specialitate (studii, articole, 
cursuri, tratate etc.) până la sfârşitul vieţii. Moare, 
grav bolnav, la spitalul „Vasile Roaită”. Se spune că 
la moartea lui, din cauza unei furtuni teribile, o 
salcie din curtea casei din strada Carol Davila nr. 8 
- unde familia Gerda şi Dan Barbilian locuiau din 
1929 — s-a prăbuşit peste locul unde erau îngropați 
câinii poetului. La puţini ani după moartea 

poetului, odată cu „liberalizarea” relativă a contro- 
lului ideologic, gloria de mare poet a lui B. a fost 
restaurată. În 1991 a fost ales, post-mortem, 
membru al Academiei Române. Figura marelui 
poet şi matematician i-a frapat ori i-a fascinat pe 
contemporani, astfel încât în jurul lui s-a ţesut un 
mit al personajului imprevizibil, incomod, excen- 
tric, frenetic, oricând capabil de reacţii bizare, 
neprevăzute, parcă deliberat în răspăr cu aşteptă- 
rile din orizontul convenienţelor burgheze, 
adeseori provocator în gesticulaţia cotidiană, 
intransigent în chestiuni majore, tenace susținător 
al unor puncte de vedere neconvenţionale. Nu 
lipsită de oarecare temei, întemeiată pe o privile- 
giere a anecdoticului pitoresc, sintetizând nu fără 
exagerare relieful mai puţin comun al unui com- 
portament aparent extravagant, dar spontan, 
autentic, imaginea mitizată a poetului dă seama în 
fond de vivacitatea intelectuală şi sufletească, de 
energia vitală şi neastâmpărul creator care vor fi 
caracterizat un spirit în chip profund şi legitim 

răzvrătit faţă cu limitările mundane, în numele 
unor idealuri de plenitudine şi excelenţă. Imaginea 
pitorească a poetului s-a configurat pe seama unui 
om a cărui biografie — la nivelul datelor ei concrete, 
documentare — a fost mai degrabă una obişnuită, 
nu lipsită de întâmplări sau situaţii dramatice, dar 
fără încercări tragice ori întorsături uimitoare. 
Elementele realmente excepţionale, spectacu- 
loase, memorabile ale biografiei sale constau în 
esenţă în chiar excelența inegalabilă a puterii lui de 
creaţie intelectuală şi artistică. N.Br. 

B. este disputat de două domenii ale spiritului 
care rareori se conjugă: poezia şi matematica. 
Legătura între aceste două discipline care, pentru 
individul comun, se împacă tot atât de bine pe cât 
se împacă apa cu focul nu poate fi decât una 
singură, şi anume: poezia şi matematica sunt 
creaţii ale geniului tânăr. Autorul Jocului secund a 
reuşit într-un mod surprinzător să fie un mare 
poet şi totodată un mare creator în sfera algebrei. 
Din mărturisirile lui reiese că a început să scrie 
versuri ca să-i dovedească scepticului prieten 
giurgiuvean, TudorVianu, că, dacă îşi pune ambiția 
la încercare, poate să stăpânească şi regulile pro- 
zodiei, nu numai regulile geometriei. Dovada a 
fost făcută şi pariul câştigat. Este, desigur, o expli- 
caţie care ne pare, azi, neconvingătoare, dar de 
acceptat pentru pitorescul şi nesublimitatea ei. 
Căci, într-o lume (lumea miticului Femios) în care 
orice debutant crede că prin el vorbeşte un zeu de 
sus, B. vine cu băieţeasca lui justificare: n-a 
încercat custura poeziei decât dintr-un orgoliu 
juvenil. Nu este unica legendă care însoţeşte 
numele lui. Şi debutul lui public, evocat de E. 
Lovinescu este confirmat mai târziu de imprevizi- 
bilul, arțăgosul poet. Este chiar ziua în care un 
poet din generaţia anterioară, Al. Vlahuţă, e condus 
pe ultimul său drum în sunete de fanfară. În 
această coincidenţă E. Lovinescu vede un simbol: 
dispariţia unei generaţii şi, implicit, a unui stil 
poetic şi apariţia altei generaţii şi a unui alt stil, ca 
semn al energiei timpurilor noi. Publică cinci 
poeme, însoţindu-le cu o tabletă de prezentare: 
„«Sburătorul» — scrie el într-un stil avântat, neo- 
bişnuit la un critic în genere sceptic - îşi face o 
cinste deschizându-şi coloanele acestui nou poet, 
căruia i-am dat numele de lon Barbu. Nimănui 
nu-i va scăpa viziunea genetică, lapidaritatea con- 
cepţiei şi a expresiei, sobrietatea relativă a acestui 
tânăr care ne evocă în versuri frumoase şi reci 

poezia forţelor naturii, a materiei inerte, a preface- 
rii universale şi a misterelor germinaţiei. Prin 
vigoarea geometrică şi noutatea concepţiei, cât şi 
prin stăpânirea formei pietroase, literatura 
română s-a îmbogăţit cu un nou talent tocmai în 
clipa în care îşi pierdea pe cel mai autorizat repre- 
zentant al generaţiei trecute. Este eterna goană a 
torţei...” De fapt, tânărul student în matematică își 
luase singur numele de Ion Barbu cu un an înainte, 
în „Literatorul” lui Macedonski, când publică 
prima oară poemul Fiinţa, reprodus, apoi, în ciclul 
din „Sburătorul”. Probabil că debutantul a jucat 
bine rolul veleitarului inocent, încât a putut sugera 
criticului un pseudonim pe care singur şi-l fixase (e 
numele bunicului, „maistru zidar şi mahalagiu 
bucureştean”) şi, mai ales, să-i dea credinţa că el, 
Lovinescu, a ales acest nume. În afară de orice 
discuţie este faptul că Lovinescu i-a dat cel dintâi 
binecuvântarea critică. E actul de naştere al unui 
poet de talent şi, cum se va dovedi nu peste mult 
timp, de mare talent. „Marele izolat” pe care îl 
aşteaptă criticul apare, deocamdată, sub masca 
unui tânăr geometru deloc sfios, cu idei limpezi, 
categorice despre poezie, nemulţumit în curând 
de aproape întreaga literatură română. Surprizele 
nu se opresc aici. După acest început remarcat, 
susținut de cel mai mare critic al epocii, B. nu dă 
semne de vrednicie literară. Scrie rar şi publică şi 
mai rar. La recomandarea profesorului Ţiţeica, 
„omul-maşină”, cum îi va zice el într-o scrisoare 
către Tudor Vianu, pleacă în Germania pentru a-şi 
pregăti doctoratul. Ce urmează este o poveste 
fabuloasă, care merită a fi reconstituită din cores- 
pondența pe care matematicianul, stabilit la 
Goâttingen, o poartă cu Tudor Vianu, doctorand în 
estetică şi filosofie la Tiibingen, şi cu un al treilea 
prieten, Simon Bayer, rămas în ţară. Înainte de 
orice, lui nu-i stă gândul la poezie, dar nici la mate- 
matică. El vrea să îmbunătăţească rasa prusacă, nu 
să scrie versuri. Scrisorile arată un tânăr cu simţu- 
rile în explozie, în veşnică expediţie erotică. Are 
succese pe care nu le ţine numai pentru sine. Le 
împărtăşeşte, numaidecât, confidentului său loial 
şi cu mult mai potolit, Tudor Vianu. O feerie, un 
haz nebun, o imaginaţie în stare de ebuliţie, 
propoziţii memorabile şi mici poeme circumstan- 
ţiale, iată ce se poate citi în aceste epistole inteli- 
gente, lăudăroase, mici capodopere ale genului. 
Împreună cu altele câte s-au păstrat formează o 
pagină esenţială a literaturii confesive româneşti. 

O proză fastuoasă, mateină, ce merită a fi citită 
pentru bucuria spiritului. Urmărind, în continu- 
are, destinul acestui poet, se vede că, atunci când 
apare în public, provoacă invariabil spiritele con- 
temporane. Contestă, de pildă, în 1928, pe Tudor 
Arghezi pentru că este prea clar epic şi nu se ridică 
la idei, acceptă stilul „intemporal şi ceresc, ca 
Ierusalimul ortodoxiei” al poeziei lui Lucian Blaga 
din Lauda somnului, îl contestă și pe criticul care-l 
descoperise şi-l impusese, scepticul mântuit E. 
Lovinescu, apoi declară că E. Lovinescu este 
singurul european de la Dunăre şi că, în genere, 
este singura lui rațiune de a scrie. Un om al con- 
trastelor, s-a spus. Un om imprevizibil, incapabil să 
se resemneze în melancolie. E. Lovinescu l-a înţeles 
în acest fel şi l-a acceptat. B. va fi răsplata lungii lui 
credinţe şi răbdări. Credinţa că, într-o zi, marele 
necunoscut, un nou Eminescu, o să-i deschidă ușa. 
În 1930 „marele grec” Al. Rosetti, prieten şi admira- 
tor incoruptibil, îi publică o carte de poeme, Joc 
secund, nu mai groasă decât o lamă de bărbierit, 
spunea mai târziu, prin anii '60, cu afectuoasă 
ironie, un discipol, tânărul Nichita Stănescu. Joc 
secund a impus un stil şi a creat o şcoală. 1 s-a zis 
şcoala hermetică. Ecourile ei nu s-au stins nici azi. 
B. a devenit un model poetic şi modelul a fost şi 

este încă disputat. Autorul părăseşte însă poezia 
pentru a se dedica, în totalitate, unei discipline mai 
pure, matematica. Matematicile îl fericesc, poezia 
îl declasează, scrie el, în 1947, unei tinere poete, pe 
atunci admiratoare: „Cea mai bună pagină ce-am 
scris este, cum ţi-am spus, Veghea lui Roderick 
Usher. Nu din cauza perversităţilor de acolo, dar în 
vederea adevărului care izbuteşte totuşi să se 
exprime. Sunt o natură absolut plebeiană. Un 
Nibelung, robit să prefacă aurul împrumutat în 
coroane numai prin ştiinţa penibilă a degetelor 
sale. Pot ajunge la cunoaşterea mântuitoare nu pe 
calea poeziei, interzisă mie şi alor mei, dar pe calea 
rampantă a ştiinţei, pentru care mă simt în adevăr 
făcut. Crede-mă. Numai matematicile mă fericesc. 
Poezia mă declasează, tocmai prin surclasarea pe 
care o încerc. Toată această pălăvrăgeală, din cauza 
râului cu unde murmurătoare, pe care modernis- 
mul tău îl nesocoteşte”. Poate fi crezut sau nu. 
Oricum, n-a mai publicat decât versuri ocazionale. 
Între ele o odă dedicată ultimului Caragiale, Marele 
Mateiu, singurul scriitor român pe care îl admiră 
fără rezerve. Paradoxalul B. nu se dezminte. Din 
1930 până la moarte Ion Barbu a cedat locul lui Dan 
Barbilian. Dar nici acesta nu-i mulțumit de sine. 
Într-o mărturisire făcută Gerdei Barbilian, devotata 
lui soţie, spune că matematicianul care putea 
deveni a fost ratat de nedemna poezie şi de intermi- 
nabilele lui crailâcuri germano-române. Scrisorile 
şi notele în marginea articolelor de matematică 
reiau ideea acestui eşec. Pare, totuşi, un răsfăţ sau o 
toană de mare spirit care practică, mai în glumă, 
mai în serios, pedagogia îndoielii. În fapt, B. este un 
personaj singular în tipologia spiritului românesc. 
Un geniu în răspăr, un geniu heladic, visător şi pro- 
testatar, iubitor de marafeturile sudului şi corupt 
de culorile lui leneşe, prăfoase, și de „zeii lui destră- 
bălaţi”, cum va scrie un alt personaj atipic din lite- 
ratura română, Emil Cioran. Geometrul ajunge, 
cumva, să se împace cu amatorul de bairamuri şi 
cu admiratorul lui Tudor Vladimirescu şi al lui 
Iancu Jianu. Pandurul, zice B. într-o epistolă, 
spânzură scurt, fără alte vicleşuguri. Aşa proce- 
dează şi el în versurile sale de o perfecţiune prozo- 
dică uimitoare. Taifasurile, hazurile, pitorescul, 
hagialâcul şi crailâcul „se căftănesc” toate îndată ce 
intră în zodia „geometriei înalte şi sfinte”. Formula 
din urmă îi aparţine lui Blaga. B. o adoptă în artico- 
lul din 1929 despre Lauda somnului, ca o posibili- 
tate a poeziei de a spiritualiza vizualitatea. 

1895 


1902-1906 


1906-1914 


1912 


1914 


1916-1918 

VIAŢA OPERA 


martie 19 Se naște la Câmpulung Dan Barbilian, fi 
Şoiculescu) și al lui Constantin |. 


„primară la Câmpulung, Dămienești- 
Stâlpeni-Muscel, din cauza mutărilor la 
gat tatăl său, numit în diferite funcţii; 


Urmeaz 

superior 
„Gheorgl 
Viteazul” 
> cu Tudor Vianu și cu Simon Bayer; N 
ianu, își încearcă forţele artistice, pen- 

într-o traducere de poezie. 

ție de profesorul său de 

— preşedinte al 


Își ia bacalaureat 
Urmează cursurile « 
Facultatea de Științe a 
avându-i printre profesori 
Pompeiu, Traian Lalesa 

1919-1921 Frecventează cenaclul Sburătorul și colaborează cu 
Versuri i revista cu același nume, precum și la 
; „Cuvântul liber”, „România nouă”, 
Un versul literar” ș.a. Poemele publicate 
arnasiană a poetului: Pentru Marile 
nisiacă, Panteism, Nietzsche, 
riada, Hierofantul. 


1920 je Susține examenul de licență în „Umanitatea”, cu o recen- 
ici la Universitatea bucureșteană. zie (Op concepută ca un efort de inte- 
) 1 de versuri al lui Nichifor 
ântului. 
1921 h. Țiţeica Spre sfârșitul anului poemul După melci i se 
bursă peni ctorat publică într-o “NL ilustrată însă inadecvat, 
n, sub îndrumarea profe- ca o carte pentru copii. 
sorului ind au Dupa numai două luni * 
bursa îi E pendată, doctorandul fiind nevoit să 
1921-1924 Duce o <a 1 pirat cu consum de 


stupefiante, la 
jându-și doctor 
toxicare la Spital 


O întâlneşte pe 
Hossenfelder, fiica u 
imediat în căsătorie. 


1922-1927 

1927-1930 


Publică î în „Ideea europeană” și în „Viaţa literară” 

cole și interviuri extrem de polemice la adresa 
A ghezi (Poetica domnului Arghezi) şi 
Evoluția poeziei lirice” după E. Lovinescu) 
' formulelor poetice din epocă. Îl 
imb pe Mateiu 1. Caragiale 
arătându-și, în „Ultima oră” și în 
și pentru Lucian Blaga 
2 poezia lui Lucian Blaga) și 
ut în Novalis). 


Îi apar în „Ti literară” și „Viaţa literară” noi 
poeme (Dioptrie, Secol, Steaua imnului) care vor 
intra în volumul debut. În „Viaţa literară” 
apare și Ei Sâ leneşă. 


1928 


1929 


) și Grupuri finite A 
Debutează editorial 
Editura Cultura Na 
volum ce marchea 
sfârșitul carierei sa 


cu volumul Joc secund, la 
nală (director: Al. Rosetti), 
într-un mod simbolic, și 


1930 


Prefaţează vol oetului Dan 
Botta, Eulatii, Der, O 
„parafrază” d 


1931 


1932 i erenţiar la Cati 
a geometrie descrip- 
Bu 
a ziei barbi- 
. ează 
ic să-l 
lterior 


LOU Dărți. 
)uă congre 
ţinute 

ul ce 


:p a 
pe 

1936 Participă la Congresul Internaţional al Matema- 
ticienilor de la Oslo. 
Este ales membru titular al Academiei 
din România. 


i la Institutul de Matematică al Uni- 
Viena și la Universitatea din Munster. 


1938 Ţine prel 

versității d 

icaţii legionare ca „Falanga”, 

2” cu poeme (Tindă, 1940) 

al căpitanului, Tabere, 
] nou). 


1940-1941 


1941 
- 
a 
1943-1955 ării matematicii, publicând 
mai multe artic lucrări de specialitate. 

În „Revista Fundațiilor Regale” este elogiat Mateiu L. 

1947 Caragiale ( col al unui club Mateiu 1. Caragiale), 
poetul urmărind crearea unui cenaclu dedicat scrii- 
torului. 
„Decadentă” și „ern ă”, poezia lui este consi- 
derată în presa ve onformă cu ideologia 
noului regim po 
Începe să trad 1] IiLlea de 
William Shake 
Îi apare în 

1950 america 


mat idec 


] se p 
trăi 


Ac, 
R aula caăeli lar de 
Îi mreti în PA 
(2 PSR, peri nt 
Caia popă ce lasi. 
a De secala: - aa sebipt. 
Dept manea 212 ine Cea 


Pi m Gr 


- 
a4an 


Omu leaga metal ab 7 
Bon pnl FI AA i 

Modernitatea românească oferă o curioasă tipolo- 
gie în sfera existenţială. Arghezi este un geniu 
gospodar, chivernisit, totul are la el un ritm, o 
închidere şi o deschidere într-o mitologie a seduc- 
ţiei şi a ambiguităţii. G. Bacovia este un geniu 
astenic, un geniu al reducţiei şi al suspinului. Blaga, 
mai tânăr cu două luni decât Barbu, stăpâneşte 
peste spaţiile indeterminate ale brumelor şi ale 
tainei. Este un geniu al iscodirii şi al indetermină- 
rii, prelungeşte misterul şi incompletitudinea 
romantică într-o modernitate în care retorica este 
pusă în discuţie şi lirismul se purifică. Geniul caută 
modele păgâne şi se instalează, solemn, într-o 
tăcere compactă. Prin B. tipologia poetică româ- 
nească evadează spre sud, spre o Grecie imaginară 
în care geometrul trăieşte laolaltă, în spirit, cu bei- 
zadeaua. Geometrul este aproape ritualic nemul- 
țumit de această beizadea nesătulă de plăcerile 
lumeşti. Beizadeaua se căieşte şi, după o vreme, o 
ia de la capăt. Personaj fabulos, un geniu al surpri- 
zei, un pandur care spânzură scurt acolo unde 
tradiţia noastră impune bocetul şi amânarea. Un 
mare poet care-şi leagă cu nouă până la nouăzeci şi 
nouă de noduri versul de o incoruptibilă frumuseţe 
dificilă. 

Revenind la debutul lui B. şi la versurile pe care 
mai târziu le-a renegat, se vede că lui E. Lovinescu 
i-au plăcut şi nu şi-a schimbat părerea nici mai 
târziu: „versuri de formă parnasiană, de factură 
largă, cu strofe ca arcuri puternice de granit, cu un 
vocabular dur, nou însă, cu ton grav de gong masiv 
[...], o muzică împietrită [...], un suflet frenetic” — 
scrie el în Istoria literaturii române contemporane 
din 1937. G. Călinescu le găseşte, şi el, în 1941, „încă 
foarte frumoase în elevația lor, într-o tristeță a 
marilor probleme, prin nostalgia recilor ţinuturi ale 
eternității şi printr-un inedit lirism astronomic”. 
Criticii mai noi merg, cu mici excepţii, în aceeaşi 
direcţie. Excepţiile nu privesc însă valoarea 
poemelor, ci fidelitatea lor față de poetica parnasia- 
nismului (Al. Piru, Ov.S. Crohmălniceanu). Ultimul 
remarcă elemente de expresionism („0 violentă 
convulsie expresionistă de demonie stihială”) în 
unele versuri, iar cel dintâi crede că B. ajunge chiar 
la „romantismul tiradei”. Poetul însuşi mărturiseşte 
undeva că Helada la care aderă spiritual şi afectiv 
nu este Helada „academică şi decorativă” a lui 
Herâdia sau Leconte de Lisle, ci Helada lui 
Nietzsche, adică „elanul cutreierând dinamic 
fiinţele şi ridicând extatic un cer platonician”. Altă 
dată vorbeşte de trei sau patru Grecii care s-ar topi 
în idealul său moral şi intelectual. Combinația par- 
nasianism-nietzscheanism este neobişnuită într-o 
poezie care vrea să celebreze „Vitala Histerie” a 
materiei şi s-o împace cu „Înalta Cumpănă” care nu 
poate fi decât simbolul ordinii din univers. Tânărul 
B. dovedeşte că această alianţă este posibilă în 
cadrele şi cu limbajul unei poezii de reflecţie, care, 
pornind de la parnasieni, trece prin teritoriul poetic 
Paul Valery şi se intelectualizează, se purifică. 
Acesta vrea ca poemul să fie un „uragan înmărmu- 
rit”, poetul român vorbeşte şi el de „spasmul încre- 
menit” al materiei şi de „frenetica viaţă” cioplită în 
„dur bazalt”, evitând, acum şi mai târziu, să folo- 
sească persoana întâi singular. Drept exemplu, 
poemul liminar din acest ciclu, Elan, un cânt 
energic al „unduirii” universale şi al reintegrării în 
ritmurile cosmosului: „Sunt numai o verigă din 
marea îndoire,/ Fragilă, unitatea mi-e pieritoare; 
dar/ Un roi de existențe din moartea mea răsar/ 
Şi-adevăratul nume ce port e: unduire.// Deci, 
arcuit sub timpuri, desfăşur lung ţesut/ De la 
plăpânda iarbă la fruntea gânditoare,/ Şi blondul 
şir de forme, urcând din soare-n soare,/ În largurile 
vieţii, revarsă un trecut. // Din călătoarea undă, din 

apele eterne, / Îmi însuşesc vestmântul acelor care 
mor,/ Şi, înnoit şi ager, alerg — subtil fior — Prin săli 
orgolioase ori umede caverne...// Şi astfel, în 
Pământuri, croindu-mi vaste porţi/ Spre ritmuri 
necuprinse de minte, vreodată,/ Aduc Înaltei 
Cumpeni povara mea bogată/ De-atâtea existenţe 
şi tot atâtea morţi”. Aici n-ar fi vocea celui care vrea 
să cuprindă lumea materiei şi să laude elanul 
creator, ci mai degrabă vocea impersonală pe care o 
anunţase deja Stephane Mallarme. B., atât de 
zgomotos subiectiv în viaţa de toate zilele, refuză să 
se confeseze în poezie. Va respinge, în curând, 
„poezia leneşă” (poezia sentimentală) şi, odată cu 
ea, mitologia subiectivităţii, optând pentru lirismul 
„modului interior”, purificat de pasiunile nedemne. 
Deocamdată face o poezie care s-ar putea numi 
obiectivă, exterioară, dacă sub aceste învelişuri de 
granit, nu s-ar simţi lava incandescentă care se 
agită, „surda clocotire”, „şerpuitoarea formă veşnic 
vie”, „orgia de ritmuri vii”, „nunțile subterane” ale 
materiei. O poezie perfect articulată, lizibilă, dis- 
cursivă, cu o temă determinată. Lava evocă 
momentul prim al creaţiei divine, atunci când 
cuvântul plutea deasupra apelor: „Le-înăbuşai în 
pâcla încinsei atmosfere/ O! tu, noian de lavă 
ce-aveai să fii pământul:/ Făptura nu sunase din 
trâmbiţi de cratere,/ Nu fulgerase încă, în noaptea 
ta, cuvântul... // Ce surdă clocotire, ce-înceată 
aşteptare/ Sub aburii roşiatici, sub aburii de fier,/ 
Când, înspre noi tărâmuri vroiai o revărsare,/ Când, 
oprimat de umbră, tu presimţeai un cer!”. Copacul, 
o alegorie în care TudorVianu descoperă un substrat 
moral „din sfera de experienţă a dionisianismului”, 
sugerează voința de ascensiune celestă, năzuinţa 
formelor de a se desprinde de constrângerile 
realului şi, la urmă, eşecul acestei aspirații: 
„Hipnotizat de-adânca şi limpedea lumină/ A 
bolților destinse deasupra lui, ar vrea/ Să sfarăme 
zenitul şi-nnebunit să bea,/ Prin mii de crengi 
crispate, licoarea opalină.// Nici vălurile nopţii, nici 
umeda perdea/ De nouri nu-i goneşte imaginea 
senină:/ De-un strălucit albastru viziunea lui e 
plină/ Oricât de multe neguri în juru-i vor cădea...// 
Dar, când augusta toamnă din nou îl înfăşoară/ În 
tonuri de crepuscul, când toamna prinde iară,/ Sub 
casca lui de frunze, un rod îmbelşugat,// Atunci, 
intrând în simpla, obşteasca armonie,/ Cu tot ce-l 
limitează şi-l leagă, împăcat,/ În toamna lui, 
copacul se-nclină către glie”. Tânărul poet nu pune 
limite temporale sau spaţiale fanteziei sale. În 

Banchizele împinge miturile geologice spre „verzile 
şi stătătoarele pustietăţi lichide” ale Nordului şi 
spre „somnorosul noian originar”, în Pentru Marile 
Eleusinii coboară poemul spre Sud, în Grecia 
eternă, acolo unde toamnele sunt somptuoase, 
auguste, şi indivizii se iniţiază în marile mistere. B. 
este de pe acum — şi va rămâne şi mai târziu — inte- 
resat de mitologia Heladei şi de experienţele ei ini- 
ţiatice. Aici citează „Drumul Sacru”, „Marea Noapte”, 
„Nunţile Subterane”, „plânsetul Fecioarei” şi „câm- 
purile leteene”, în Panteism, poem inspirat, de o 
remarcabilă coeziune, este invocată „calda, im- 
pudica Cybelă” şi e sugerată, din nou, tema niet- 
zscheană a eternei reîntoarceri în ritmurile vieţii 
universale. Este un cânt amplu, maiestuos, în care 
se vede, mai bine poate decât în oricare altul, price- 
perea retorică a tânărului poet care vrea să „îngheţe” 
în versuri perfecte clocotul marilor germinaţii ale 
materiei: „Vom merge spre fierbintea, frenetica 
viaţă, / Spre sânul ei puternic cioplit în dur bazalt,/ 
Uitat să fie visul şi zborul lui înalt,/ Uitată plăsmui- 
rea cu aripe de ceaţă!// Vom coborî spre calda, 
impudica Cybelă,/ Pe care flori de fildeş ori umed 
putregai/ Îşi înfrăţesc de-a valma teluricul lor trai/ 
Şi-i vom cuprinde coapsa fecundă de femelă.// 
Smulgându-ne din cercul puterilor latente, / Vieţii 
universale, adânci, ne vom reda;/ lar nervii noştri, 
hidră cu mii de guri, vor bea/ Interioara-i mare de 
flăcări violente.// Şi peste tot, în trupuri, în roci fier- 
binţi - orgie/ De ritmuri vii, de lavă, de freamăt 
infinit, / Cutremurând vertebre de silex ori granit,/ 
Va hohoti, imensa, Vitala Histerie”. Poemele folosesc 
noţiuni curente ridicate, după moda poeziei de 
concepţie, la valoarea de simbol şi scrise cu majus- 
culă: „Marea Noapte”, „Înalta Cumpănă”, „Vitala 
Histerie” sau, în alte versuri, „slăvita Soră” şi 
„Acordul-Pur”, „Orgia” şi „Umbra, „Viaţa şi 
„Numărul”, „Verbul”; un imn este dedicat „Gândirii”, 
altul harurilor „Celei Râvnite. Unele simboluri sunt 
uşor de descifrat, altele („Acordul-Pur”, de pildă) 
lasă să se înţeleagă mai multe lucruri. O tehnică 
folosită intens în faza Jocului secund. Deocamdată, 
se lasă „năpădit” — cum singur spune — „de-a umbrei 
şi culorii bogată-amalgamare” (Pitagora). Amal- 
gamarea este, într-adevăr, fecundă în poemul care 
prinde semne venite din toate domeniile (de la 
matematică la filosofie şi arheologie) şi din toate 
spaţiile de cultură. Un poem este dedicat, progra- 
matic, lui Nietzsche - filosoful, „făuritorul de 
sensuri” — şi invocă, în acest cânt general al creaţiei 

universale şi al civilizaţiilor vechi, „negurosul dedal” 
şi „abisul numenal”; altul i se dedică lui Pitagora, 
geniul matematic. E o „marină” răsfrântă în oglin- 
zile reci ale gândirii şi în care sunt strecurate subtil 
câteva simboluri abstracte, cum ar fi acela de 
„Număr”. Poemul este memorabil nu numai prin 
frumuseţea lui formală, dar şi prin faptul că lămu- 
reşte, într-o oarecare măsură, dubla chemare sau 
dubla ispită a spiritului barbian. În limbajul lui 
mitologic e vorba de „Duhul Spartei” care „încruntă 
strâmta zare” şi, nenumit, celălalt duh al Greciei, cel 
dionisiac, exploziv, orgiastic. Dacă se acceptă 
analogia, atunci poemele tânărului B. reprezintă 
combinaţia dintre aceste două spirite: „În calmul 
multor zile de drumuri lungi pe mare/ Spre sânul 
adâncimii fluide, am privit,/ Iar ochiul meu lăun- 
trinc e încă năpădit/ De-a umbrei şi culorii boga- 
tă-amalgamare:// Când repezi, când sticloase şi 
umede şi rare,/ În orbul mării limpezi, — tezaur 
negrăit, — / Răsfrângeri fără număr, pe rând, au 
oglindit/ Multipla aparenţă şi veşnica schimbare.// 
Dar mai apoi, Crotona, cu zidul dorian,/ M-au des- 
părţit de-a pururi de glaucul noian.../ O, I5n!... 
Duhul Spartei încruntă strâmta zare;// Şi, sus, prin 
golul nopţii, mai trist şi mai sever,/ Cetatea siderală 
în stricta-i descărnare/Îmi dezveleşte-n Număr 
vertebra ei de fier...” De conchis că „Duhul Spartei” 
veghează atent orgiile lui Dionysos, aici şi în cele- 
lalte poeme. Un paradox pe care poetul îl cultivă cu 
inteligenţă şi cu un talent atât de inventiv, încât 
spulberă, în fapt, staticul, decorativul poeziei 
parnasiene. 

Tudor Vianu a compartimentat poezia lui B. în 
trei cicluri tematice şi stilistice: ciclul poeziei parna- 
siene, ciclul baladic şi oriental (După melci, Selim, 
Nastratin Hogea la Isarlâk, Domnișoara Hus, Riga 
Crypto şi lapona Enigel) şi ciclul ermetic Joc secund). 
Unele poeme (După melci, de exemplu) nu au fost 
cuprinse în volumul din 1930. Justificarea e discuta- 
bilă: nu mai corespund exigenţelor poeziei pure sau, 
mai exact, nu sunt purificate de intruziile anecdoti- 
cii, sentimentalităţii, epicului etc. După melci este 
publicat în „Viaţa românească” (mai, 1921) şi în 
volum spre sfârşitul aceluiaşi an, volum retras de 
autor din librării. Poemul, splendid în felul său, are 
un fond epic (un scenariu) şi comentatorii i-au 
depistat mai multe surse, chiar şi în literaturile 
străine. Dar în esenţă este vorba de un ingenios des- 
cântec, inventat sau prelucrat de un poet cu un 
extraordinar simţ al limbii. EI ştie să pună în versuri 

scurte, rapide, colorate, ingeniozităţile şi vrăjile unui 
copil care, tulburând, prin exercițiul magic, ritmu- 
rile şi secretele naturii, produce o tragedie. Tudor 
Vianu fixează poemul în aceeaşi linie cu Miorița, 
Lunca din Mirceşti, Călin (file din poveste), Nunta 
Zamfirei şi crede că reprezintă un „dionisianism mai 
însumat”. Legătura cu aceste poeme (fondul comun 
ar fi cultul naturii) este discutabilă. Nici cealaltă 
referință (dionisianismul interior) nu este mai 
sigură. E mai aproape de adevăr faptul că După 
melci narează cu umor şi delicateţe o mică poveste 
tragică unde e vorba de un melc nătâng care, 
crezând în descântecul unui copil năzdrăvan, iese 
din somnul lui hibernal mai devreme decât trebuie 
şi îngheaţă. Ritmurile poemului sunt adecvate 
acestui exercițiu de vrăjitorie infantilă, iar fantezia 
care înconjură mica dramă obscură este extraordi- 
nară: „Era, tot, o scorojită/ Limbă vânătă, sucită./ O 
nuia, ca un hengher/ Îl ţinea în zgărzi de ger!/ Zale 
reci,/ Aspre benţi ce se-ntretaie,/ Sus, pe vreascurile 
seci,/ Îl prindeau:/ O frunză moartă, cu păstaie./ Şi 
pe trupul lui zgârcit,/ M-am plecat/ Şi l-am bocit:// 
«Melc, melc, ce-ai făcut/ Din somn cum te-ai 
desfăcut?/Ai crezut în vorba mea/ Prefăcută... Ea 
glumea!/ Ai crezut că plouă soare,/ C-a dat iarbă pe 
răzoare,/ Că alunul e un cântec.../ Astea-s vorbe şi 
descântec!/ Trebuia să dormi, ca ieri,/ Surd la cânt şi 
îmbieri,/ Să tragi alt oblon de var/ Între trup şi ce-i 
afar'.../ Vezi?/ leşişi la un descântec:/ Iarna ţi-a 
muşcat din pântec.../Ai pornit spre lunci şi crâng,/ 
Dar pornişi cu cornul stâng,/ Melc nătâng,/ Melc 
nătâng!»”. Poemele din ciclul Isarlâk, publicate în 
„Viaţa românească” şi în „Contimporanul” în 
perioada 1922-1924, valorifică un filon mai vechi al 
literaturii noastre, şi anume filonul balcanic. Autorul 
mărturiseşte singur această opţiune într-o scrisoare 
trimisă din Germania lui George Topîrceanu. Acesta 
reproşase poemelor Selim şi Nastratin Hogea la 
Isarlâk o anumită notă de obscuritate. B. se apără 
zicând că, iritat de poezia sămănătoristă şi ostil 
influențelor străine, îşi alege ca patron indigen pe 
Anton Pann. Dă chiar şi cheia poemului Nastratin...: 
„apoteoza şi satira unei singurătăţi exasperante”. Ce 
se vede mai întâi este mitologia unei lumi („alba 
Isarlâk”), culorile, liniştile ei unsuroase, apele 
ruginite şi, plutind pe ele, caicul unui argonaut 
tragic, legendarul Hagi, prezentat într-un desen 
caricatural: „Un turc smolit de foame şi chin, cu faţa 
cârnă,/ Cu mâinele şi gura aduse la genunchi// [...] 
Sfânt trup şi hrană sieşi, Hagi rupea din el. În 

simbolul din ultimul vers Tudor Vianu citeşte 
„viziunea Orientului tragic şi ascetic [...], fantasma 
sângerândă a conştiinţei umane care găseşte în 
propria ei sfâşiere alimentul său mora!/”. Este o tra- 
ducere corectă a simbolului, dar trebuie văzută aici 
şi partea de haz şi, cum zicea chiar poetul, de 
sarcasm. Mulţimii care în „încolăcite ceasuri” 
aşteaptă nerăbdătoare la Isarlâk pe marele înțelept, 
i se arată făptura tragică a unui slăbănog sucit şi 
răsucit, cu dinţii înfipţi în propria-i pulpă („Sfânt 
trup şi hrană sieşi...”). Acest desen ar putea fi inter- 
pretat ca o sugestie, înainte de orice, a decăderii 
mitului, o coborâre voită a legendei în zona 
râsu-plânsului. Iscusitul bărbat, simbol al filosofiei 
morale a Orientului, „uşuratul Hagi, mereu soitoriu”, 
apare la Isarlâk doar ca o umbră tragică şi derizorie 
a reputației sale, a lui sau şi a lumii pe care el o repre- 
zintă în mit (Orientul, bălţata ţară turcită). Potrivit 
tehnicii barbiene, încă de pe acum revelată, simbo- 
lurile rămân însă în spaţiul rodnic al indeterminări- 
lor. Nefericitul Hagi care rătăceşte pe marea 

turcească într-un caic prăpădit, hrănindu-se cu 
propriul trup, e imaginea tragică a unei lumi îmbă- 
trânite în slava ei stătătoare. Ea îşi este suficientă 
sieşi, trăieşte din propria legendă, se autodevoră 
într-un crepuscul (istoric şi moral) fastuos şi, 
totodată, derizoriu. Este, apoi, sugestia destinului 
nefericit al înțeleptului care eşuează în lumea cre- 
pusculară formată, spiritualiceşte, chiar de el. În 
fine, nu scapă la lectură — şi aceasta este latura esen- 
ţială a poemului — frumuseţea plastică a versurilor, 
ritmurile lor domoale, somnoroase, agitate din când 
în când de o imagine mai agresivă: „Ţara veghea 
turcită. Pierea o dup-amiază,/ Schimbată-n apa 
multă a ierbii ce-nviază/ Când, greu şi drept, pe 
sceptrul de pai mărunt la fir,/ Gândacul serii urcă 
ghiocul de porfir./ Cer plin de rodul toamnei, îmi 
flutură - tartane,/ Tot vioriul umed al prunelor 
gâltane:/ Grădină îmi sta cerul; iar munții, 
parmalâk.// Un drum băteam, aproape de alba 
Isarlâk, / Cu ziduri forfecate, sucite minarete/ Şi slu- 
jitori cu ochii rotunzi ca de erete/ Şi, azmuţit 
câmpiei, un fluviu leşios”. B. a lăsat deoparte, în 
volumul din 1930, micul şi frumosul poem Selim, pe 
care îl apărase energic în schimbul epistolar cu 
George Topîrceanu. Din raţiuni estetice, probabil. 
Selim nu-i, totuşi, de lepădat. Se regăsesc aici 
plăcerea estetului de a cultiva insolitul, cuvântul rar 
şi pestriţ, portretul expresiv prin pitorescul lui stătut 
şi rânced: „Cu ţâţe tăvălite-n funinginea din slavă/ 
Tot mai aproape norii, ei mă-nţărcau întâi;/ La somn 
plângeam să-mi şteargă priveliştea hârlavă/ Şi 
piroteam pe prispă cu pragul căpătâi.// Dar feţe mai 
lăţoase, mai cornorate — turmă,/ Năşteau, sub ţarc 
de gene şi se prindeau în şir,/ La hora dezmăţată a 
spaimei ce se curmă,/ Târziu, când mâini de lună 
presară tibişir”. În fine, din această panoplie orien- 
tală şi baladescă face parte şi poemul Domnișoara 
Hus, dedicat Penei Corcoduşa, personaj din Craii de 
Curtea-Veche de Mateiu I. Caragiale. Poemul este 
împărţit, gospodăreşte, în şase părţi, denumite în 
cel mai autentic stil barbian: ceas de ceară, vaduri şi 
alaiuri, aur netemporaletc. Începe printr-o descrip- 
ţie — autorul este, în această fază, şi un poet descrip- 
tiv; îi place să execute tablouri, pune culori brutale 
pe pânză, caută termenii rari, deseori scoşi din 
fondul pasiv al limbii, de pildă turcisme; face apoi, 
cu vădită plăcere, portrete în tonuri stridente — într-o 
versificaţie flexibilă, ruptă, cu multe paranteze şi cu 
o terminologie specifică („Carnaksi”, „Maşală”, 
„acană”). Domnişoara Hus este o vedetă de altădată 

căzută în mizerie şi nebunie. Pentru ea s-au bătut şi 
s-au ucis cinci feciori pricopsiţi, câteva beizadele şi 
alți ibovnici iluştri. Acum, făptură mizerabilă, vieţu- 
ieşte lângă gropi, printre urzici şi zoaie, sub un cer 
vânăt. Nu i-au mai rămas decât descântecul şi bles- 
temul, pline, amândouă, de formule ingenioase 
venite din zona folclorului dunărean, în parte (dacă 
nu în întregime) inventate de B.: „Buhuhu la luna 
şuie,/ Pe gutuie să mi-l suie/ Ori de-o fi pe rodie:/ 
Buhuhu la Zodie;// Uhu, Scorpiei surate,/ Să-l 
întoarcă dandarate,/ Să nu-i rupă vrun picior/ Câine 
ori Segetător?// — Ai văzut? Muri o stea./ - Ca o 
smieură mustea;// Stea turtită, în hăuri suptă,/ 
Adu-mi-l pe-o coadă ruptă,/ Ruptă şi de lingură, / Să 
colinde singură/ Toate vămile pustii/ Unde fierb, la 
pirostrii,// În ceaun cu apă vie,/ Nărăviţii la curvie;// 
În zemi acre şi amare,/ Câţi au râs de fată mare;// În 
grăsime şi colastră,/ Câţi smintiră vreo nevastă.// 
Buhuhă, uhă, de zor/ Şi-înc-o dată, prin mosor,/ 
Doar i-o da mai mult îndemn/ Coadei lingurii de 
lemn/ (Lemn de leac)/ Doar -o întoarce berbeleac,/ 
Doar l-o duce vălătuc/ Pe ibovnicul uituc!”. 
Atmosfera este mateină, mai puţin fastul acelei lumi 
decăzute pe care o prezintă Craii de Curtea-Veche. 

Cu poemul /sarlâk se revine în spaţiul cunoscut, 
„târg temut, hilar/ şi balcan-peninsular”, cu şesurile 
veştede şi liniştile lui tencuite. O lume înrămată 
„într-o slavă stătătoare”, situată „la mijloc de Rău şi 
Bun”. Este una dintre multele țări imaginare ale lui 
B.. În poemele de început sugerează o ţară cosmică, 
indeterminată, germinativă, agitată de „Vitala 
Histerie” şi prinsă în chingile unei lave pietrificate. | 
se substituie mitologia greacă, o ţară a iniţierii în 
mistere, o ţară imaginară reconstituită prin cultura 
ei veche. Valoarea unei culturi umaniste este deter- 
minată de „aptitudinea pe care o are în a-şi făuri o 
imagine pregnantă a Greciei antice” — e de părere 
poetul. Tot el crede că această Grecie mitică a 
dispărut din istorie pentru că n-a acceptat iraţiona- 
lul. În balada Riga Crypto şi lapona Enigelimprevizi- 
bilul B. urcă, pe urmele lui Eminescu, spre lumea lui 
Odin şi a gheţurilor feerice. Aici e vorba de iubirea 
imposibilă între lapona Enigel, păstoriţă de reni, şi 
Crypto - „regele-ciupearcă”. Două regnuri şi două 
simboluri radical diferite. Mica laponă Enigel este o 
fiinţă vie, solară, craiul Crypto, „inimă ascunsă”, e o 
făptură a umbrei. „Regele-ciupearcă” se îndrăgos- 
teşte, imprudent, de dreapta laponă şi-i cere să-l 
însoţească în lumea lui, fără să-şi dea seama de fata- 
litatea limitelor dintre cele două principii (naturi). 
Este chemarea unui Hyperion din lumea întuneri- 
cului către o Cătălina care nu poate trăi decât sub 
zodia luminii solare. Judecata ei este dreaptă şi 
refuzul e duios: „— Rigă Crypto, rigă Crypto,/ Ca o 
lamă de blestem/ Vorba-n inimă-ai înfipt-o!/ Eu de 
umbră mult mă tem,// Că dacă-n iarnă sunt făcută/ 
Şi ursul alb mi-e vărul drept,/ Din umbra deasă, des- 
făcută,/ Mă-nchin la soarele-înţelept.// La lămpi de 
gheaţă, sub zăpezi,/ Tot polul meu un vis visează./ 
Greu taler scump cu margini verzi,/ De aur, visu-i 
cercetează.// Mă-nchin la soarele-înțelept/ Că 
sufletu-i fântână-n piept/ Şi roata albă mi-e 
stăpână/ Ce zace-în sufletul-fântână.// La soare, 
roata se măreşte;/ La umbră, numai carnea creşte/ 
Şi somn e carnea, se desumflă,/ — Dar vânt şi umbră 
iar o umflă...” Unii comentatori cred că e vorba aici 
de un cântec bătrânesc de nuntă, transpus în lumea 
vegetală. Există, într-adevăr, în poem un menestrel 
trist, „mai aburit”, care cântă „la spartul nunţii” 
povestea imposibilei iubiri. Dar acesta-i cadrul 
formal al baladei, parabola ei. Înţelesul este mai 
profund şi câţiva interpreţi văd aici o transcriere a 
mitului eminescian din Luceafărul (chiar autorul 
pomeneşte, într-un rând, de „mitul feminin” al 

Luceafărului). Ipoteza este totuşi mai greu de 
dovedit până la capăt, căci el iese mereu din model 
şi împinge simbolurile poemului în altă direcţie. 
Iată, în final, un imn întors al soarelui care ucide 
umbra şi taina, periclitând viaţa nebunului rigă 
Crypto: „Dar soarele, aprins inel,/ Se oglindi adânc 
în el;/ De zece ori, fără sfială,/ Se oglindi în pielea-i 
cheală;// Şi sucul dulce înăcreşte!/ Ascunsa-i inimă 
plesneşte,/ Spre zece vii peceţi de semn, / Venin şi 
roşu untdelemn/ Mustesc din funduri de blestem;// 
Că-i greu mult soare să îndure/ Ciupearcă crudă de 
pădure, / Că sufletul nu e fântână / Decât la om, fiară 
bătrână,/ Iar la făptură mai firavă/ Pahar e gândul, 
cu otravă”. 

Altreilea cerc al poeziei lui B. este acela al poeziei 
pure din Joc secund. El este precedat de un număr 
de articole prin care autorul respinge, în termeni 
duri, poezia care nu are acces la idee - „gen hibrid, 
roman analitic în versuri, unde, sub pretextul de 
confidenţă, sinceritate, disociaţie, naivitate poţi 
ridica orice proză la măsura de aur a lirei” — şi îşi 
exprimă opţiunea fermă pentru o poezie ca expresie 
a „incandescenţei modului interior”, poezie de 
„restrânse perfecţiuni poliedrale”, în fine, o poezie 
care se apropie de frumuseţea canonică a geome- 
triei şi de extazul mistic al spiritului pur: „Versul 
căruia ne închinăm se dovedeşte a fi o dificilă liber- 
tate: lumea purificată până a nu mai oglindi decât 
figura spiritului nostru. Act pur de narcisism”. 
Contestă, din această perspectivă, „poezia leneşă” 
(„poezia sinceră, inapta insistenţă de a scrie versuri 
cum vorbeşti, banalul reabilitat, corcit cu sensibili- 
tatea [...], poezia în cădere silogistică, deşălătoare 
ca un tobogan”), poezia de pastişă folclorică, poezia 
care nu se ridică la „modul intelectual al Lirei”. Adică 
mai toată poezia românească modernă, începând 
cu Arghezi, denunţat ca „un poet fără mesagiu, 
respins de idee”. Cât despre reacţia aceasta faţă de 
stilul celui mai important, totuşi, poet al momentu- 
lui (care se va dovedi ulterior și cel mai mare poet 
român al secolului al XX-lea), mulţi cred că e vorba 
despre o atitudine subiectivă, determinată de un 
incident biografic. În mod sigur este mai mult decât 
atât. B. apără, în fond, opţiunea lui, radicală, pentru 
o poezie din care vrea să elimine formele facile de 
seducţie, începând cu poezia confesivă şi încheind 
cu poezia „în cădere silogistică” (poezia de reflecţie, 
poezia „de concepţie”, pe care el însuşi o practicase 
în primele versuri). Modelul lui este, acum, St&phane 
Mallarme şi, în parte, Paul Val6ry. Admiră pe Jean 

Morâas pentru că stanţele lui se apropie de frumu- 
seţea canonică a unei teoreme. Voind să purifice 
integral poemul, foloseşte, totuşi, câteva forme 
tradiționale de seducţie. Muzicalitatea versului, de 
pildă, precizia prozodică sau ceea ce critica mai 
veche numea frumuseţea formală, rod al poeziei 
de atelier. B. este, indiscutabil, un poet de atelier şi, 
în această privinţă (dar şi în altele), se apropie de 
Arghezi, un poet, şi acesta, dificil. Deosebirea este 
că B. cultivă deliberat dificultatea, „închide” versul 
şi aduce în poem un număr de simboluri care nu 
sunt accesibile decât iniţiaţilor. Dar şi ei au dificul- 
tăţi să găsească cheile poemului barbian, încercuit 
cu nouă lanţuri de mistere. G. Călinescu crede că 
este vorba, uneori, în Joc secund, de un „ermetism 
filologic”, adică de o pură combinaţie a cuvintelor, 
de o gramatică silită a versului în aşa chip încât 
produce perplexitate. În aceste condiţii, cititorul 
de poezie nu trebuie să caute înţelesul versurilor 
dificile, trebuie să se mulţumească doar cu muzica 
lor exterioară. Un argument poate fi cunoscuta 
strofă din In memoriam: „cir-li-lai, cir-li-lai”. Poetul 
s-a apărat, într-o anumită împrejurare, zicând 
că ermetismul lui nu este lingvistic, ci canonic. 
Argumentul este, din nou, Mor6as: „Dacă nu poate 
fi vorba de dificultăţile ridicate de date mitologice — 
pe care le pot rezolva dicționarele —, nici de cele pro- 
vocate de concentrarea extremă a strofelor, din care 
orice tranziţie este izgonită, atunci nu poate fi vorba 
decât de un singur ermetism: acel copleşitor curent 
de gânduri şi de emoţii orfice: acompaniamentul 
grav şi subteran al unora dintre stanţe parcă”. Poate 
fi luată, totuşi, în calcul şi ipoteza ermetismului filo- 
logic în unele cazuri, mai ales că poetul are predilec- 
ţie pentru jocul verbal, dovadă bogata lui producţie 
de versuri ocazionale unde combinaţia aleatorie 
intră în ecuaţia genului. Ermetismul este însă la el, 
înainte de orice, o dimensiune a poeziei profunde şi 
un stil de a traduce inefabilele lumii. Un mod funda- 
mental, nu de a prinde lumea într-o metaforă, cum 
cerea Victor Hugo, ci de a sugera arhitectura secretă 
a lumii într-o imagine purificată a spiritului. Poezia 
poate sugera creaţia Marelui Arhitect prin simboluri, 
care, la rândul lor, trebuie să aibă un anumit grad de 
dificultate pentru a nu-şi trăda integral misterul, o 
dificultate programată care ar putea ameninţa, prin 
proliferarea interpretărilor, fondul pur al poemului. 
Este un dubiu valabil. Cei mai mulţi interpreţi evită 
însă să se angajeze în descifrarea tuturor cheilor 
din versurile ermetice din Joc secund, preferând 

privirea de sus, depistarea simbolurilor esenţiale. Se 
vorbeşte, în acest caz, de „o fenomenalitate pur inte- 
rioară”, de un ermetism „dictat de o mecanică spiri- 
tuală evidentă”, de „o interceptare a absolutului prin 
relativ, a idealului prin senzorial”, de un „ermetism 
sintactic” (Pompiliu Constantinescu) sau, în altă 
variantă, de „un pitagoreism poetic, sublimarea 
obiectului până îngăduie obiectul [...], corespon- 
denţe oculte între simboluri”, de orfism sau de un 
nou romantism „nu de ordin moral, ci de domeniul 
problemei cunoaşterii” (G. Călinescu). Toate sunt 
chestiuni adevărate, dar nu justifică substanţa pro- 
priu-zisă a poemului şi sensurile unui lirism concen- 
trat într-un număr de simboluri care se deschid şi se 
închid după o regulă greu de ghicit. Dificultatea vine 
din mai multe direcţii. Mai întâi, este una calculată. 
Autorul pune programatic piedici în calea lizibilită- 
ţii, nu se oferă uşor lecturii şi nu vrea să-şi dezvăluie 
integral mesajul pentru a nu periclita soarta simbo- 
lurilor. Misterul este totdeauna mai rodnic în poezie 
decât claritatea. Procesul nu se opreşte aici. B.aduce 
în poem noţiuni din sfera matematicii („clăile de fire 
stângi”) sau din domeniul geografic, istoric, mitolo- 
gic, într-o ambiguitate voită. Sunt, apoi, legăturile 
gramaticale speciale în vers, nuanțele, parantezele 
la nuanţe, în fine, pentru a obţine muzicalitatea 
versului (o calitate tradițională la care nu renunţă 
niciodată), el suceşte şi răsuceşte limbajul cum 
vrea. Cu adevărat, poezia a devenit, aşa cum cerea 
Valery, o limbă specială în interiorul limbii comune. 
B. o creează şi o stăpâneşte în chip magistral. Este, şi 
din acest punct de vedere, un mare creator, un geniu 
verbal, comparabil în epocă doar cu adversarul său, 
Arghezi, un poet pe care, probabil, îl admira în stră- 
fundul spiritului său, în ciuda polemicii pe care a 
provocat-o. 

Poemul liminar din Joc secund sugerează tocmai 
această poetică dificilă bazată pe dubla conceptua- 
lizare a imagini. E testamentul său liric, în care nu 
mai e vorba de răzbunarea ramurii obscure şi nici 
de o carte a materiei germinative, cum e la Arghezi, 
ci de o variantă a Cărţii mallarmeene: o carte a 
ideilor purificate în lanţ, o carte a eliberării spiritului 
de legăturile lui, împovărătoare, cu lumea impură a 
realului („cirezile agreste”). Poezia devine, astfel, un 
„joc secund” al spiritului cuprins de extazul mistic 
al ideii, „o calmă creastă” mântuită în azur (în 
spirit), spaţiul predilect al purității: „Din ceas, dedus 
adâncul acestei calme creste,/ Intrată prin oglindă 
în mântuit azur,/ Tăind pe înecarea cirezilor 

agreste,/ În grupurile apei, un joc secund, mai 
pur.// Nadir latent! Poetul ridică însumarea/ De 
harfe resfirate ce-în zbor invers le pierzi/ Şi cântec 
istoveşte: ascuns, cum numai marea,/ Meduzele 
când plimbă sub clopotele verzi”. „Mântuirea” trece 
prin oglindă, după care imaginea se mai purifică o 
dată răsfrângându-se în oglinda apei („grupurile 
apei”, sintagmă care aminteşte de Dimitrie 
Bolintineanu: „tărâmele lichide”). Grup, care a 
stârnit imaginaţia matematicienilor, e tot un poem 
programatic, o artă poetică în continuarea celei 
dintâi. În limbajul lui Arthur Rimbaud, se poate 
spune că poetul vrea să inspecteze nevăzutul, sim- 
bolicul, inefabilul, dar nu în zona realului, ci în 
aceea a absolutului, sub veghea unei divinităţi abs- 
tracte („ochi în virgin triunghi tăiat spre lume”). 
Poezia este, în sensul sugerat, o desprindere de 
temniţa realului, o sublimare şi o cuprindere a 
necuprinsului: „E temniţa în ars, nedemn pământ./ 
De ziuă, fânul razelor înşală;/ Dar capetele noastre, 
dacă sunt,/ Ovaluri stau, de var, ca o greşală.// 
Atâtea clăile de fire stângi!/ Găsi-vor gest închis, să 
le rezume, / Să nege, dreaptă, linia ce frângi:/ Ochi 
în virgin triunghi tăiat spre lume?”. Timbru, poem 
întors pe toate părţile şi stors de atâtea semnificaţii, 
este o reformulare în alți termeni lirici a ideii 
dinainte: poezia este o rugăciune către un 
Dumnezeu al cântecului pur, „un cântec încăpător” 
capabil să prindă toate semnele dintr-un univers la 
rândul lui abstractizat („unda logodită sub cer”), în 
fine, poezia este un cânt al esenţelor, o laudă a 
creaţiei primordiale: „Cimpoiul veşted luncii sau 
fluierul în drum,/ Durerea divizată o sună-ncet, 
mai tare... / Dar piatra-în rugăciune, a humei 
despuiare/ Şi unda logodită sub cer, vor spune — 
cum?// Ar trebui un cântec încăpător, precum/ 
Foşnirea mătăsoasă a mărilor cu sare;/ Ori lauda 
grădinii de îngeri, când răsare/ Din coasta bărbă- 
tească al Evei trunchi de fum”. Un vers este aici 
memorabil: „Foşnirea mătăsoasă a mărilor cu sare” 
şi conţine, ca şi poemul liminar al ciclului, aceeaşi 
sugestie de inefabil, de ecou al muzicii astrelor în 
freamătul meduzelor sub clopotele verzi ale mării: 
„Şi cântec istoveşte: ascuns cum numai marea/ 
Meduzele când plimbă sub clopotele verzi”. Se 
poate remarca faptul că B. este — în limbajul mitolo- 
giilor lui Gaston Bachelard - un poet al materiei 
sublimate, „muzicalizate”, s-ar spune. Aici „foşnirea 
mătăsoasă a mărilor cu sare”, în alt loc „unda 
logodită sub cer” sau „pendulul apei calme”, „râul 

încuiat în cerul omogen” etc. Se poate deduce că 
elementul predilect al realului este, pentru autorul 
Jocului secund, apa. Şi nu întâmplător, pentru că 
apa este materia lichidă, luminoasă, succedaneu 
material al azurului, oglinda în care se răsfrâng 
celelalte lucruri nedemne de marea poezie. În afara 
acestor imagini marine, mai e de citat poemul 
Înecatul, unde şerpii copacului doborât „bat ape, 
din baia albastră să despice”, în timp ce în Izbăvită 
ardere şuviţa stelei noi „întinge-n ape”, iar poemul 
Margini de seară este un elogiu al materiilor lichide, 
străluminate şi foşnitoare, un imn al mării în care 
s-au prăbuşit luceferii de sus, un uriaș cor de îngeri: 
„Pendulul apei calme, generale, /Sub sticlă sta, în 
Ţările de Jos./ Luceferii marini, amari în vale;/ 
Sălciu muia şi racul fosforos.// Un gând adus, de 
raze şi curbură/ (Fii aurul irecuzabil greu!)/ 
Extremele cămărilor de bură/ Mirat le începea, în 
Dumnezeu”. Păunul, din ciclul Uvedenrode, este un 
tablou în care fantezia poetului se predă, bucuroasă 
şi inspirată, decorativului, fastuosului, freneziei 
culorilor: „Se ploconea răsăritean şi moale,/ Mălai 
din mâna ta să ciugulească./ Albastru pâlpâia şi 
cald, în poale,/ Ca pânzele alcoolului, în ceaşcă.// 
Pe butură, nebunul tău cu scufă/ Ochi inegali 
grozav de trişti rotea,/ Şi mâna ţi-a sucit, cum storci 
o rută,/ Şi-a rupt şi gâtul păsării, care bătea”. În 
Izbăvită ardere, din ciclul anterior, există un tablou 
splendid: pe fundalul unui cer lăcrămos o nuntă de 
curcani, în culori abundente, răsăritene. Este 
limpede că poetul care jură pe „modul intelectual al 
Lirei” este şi un excepţional poet al decorativului şi 
al sclipitorului, întocmai ca Arghezi, poet al materi- 
ilor crude, provocatoare. B. le smălţuieşte şi le pune 
într-un simbol mai greu accesibil lectorului nepre- 
gătit să înţeleagă subtilităţile şi complicităţile spiri- 
tului liric. Poezia lui, chiar aceea care are o organi- 
zare mai rigidă şi se ţine mai aproape de model, 
este asaltată, invadată în permanenţă de semnele 
corupătoare ale realului. Ele pot fi grupate şi anali- 
zate pentru a vedea la ce elemente materiale 
vibrează spiritul său creator. Mai întâi apa, dar sunt 
şi altele venite din alte spaţii, mai dense şi mai 
profane, ale materialităţii. Autorul nu elimină din 
poem pitorescul, „nedemnul pământ”, culorile 
„păcătoase”, văzute însă, toate, estetic, de sus. În 
Oul dogmatic, Ritmuri pentru nunțile necesare şi în 
alte poeme preocuparea pentru ceea ce s-ar numi 
o poezie de cunoaştere desprinsă de vechiul 
retorism şi de vechea mitologie cosmicizantă a 

romantismului este programatică. Numai că B. nu 
rămâne, aproape niciodată, în dogmă. Versul 
„întocma - dogma” nu i se potriveşte. Fuge din 
model, poftele lumeşti ale beizadelei din el înfrâng 
rigorile asumate ale geometrului. Oul dogmatic este 
o laudă încântătoare a începutului, a nevinovatului, 
a purității aurorale, în sfârşit, un imn despre marea 
arhitectură a creaţiei universale. Pentru a le slăvi, 
poetul alege un simbol care apare în toate mitologi- 
ile creaţiei, oul, prezentat aici într-o parafrază lirică 
de o mare graţiozitate: „Cum lumea veche, în 
cleştar,/ Înoată, în subţire var,/ Nevinovatul, noul 
ou,/ Palat de nuntă şi cavou...// Din trei atlazuri e 
culcușul/ În care doarme nins albușul/ Atât de galeș, 
de închis,/ Ca trupul drag, surpat în vis”. Nu lipsesc 
însă notele de umor şi jocurile de cuvinte: „Încă o 
dată:/ E, Oul, celui sterp la fel,/ Dar nu-l sorbi. Curmi 
nuntă-n el./ Şi nici la cloşcă să nu-l pui!/ Îl lasă-n 
pacea, întâie — a lui,// Că vinovat e tot făcutul/ Şi 
sfânt, doar nunta, începutul”. Celălalt poem (Ritmuri 
pentru nunțile necesare) este o parabolă a cercurilor 
erotice simbolizate de Venera („roata inimii”), 
Mercur („roata capului”) şi Soarele (o roată 
nenumită, dar, din datele poemului, poate fi „roata 
astrală”), socotite, toate trei, trepte ale iubirii: iubirea 
carnală, iubirea intelectuală şi iubirea celestă. Este 
figuraţia lirică a unei nunţi cosmice în care imagina- 
rul barbian se desfăşoară impetuos, în ritmuri iuți, 
neregulate: „Înspre tronul moalei Vineri/ Brusc, ca 
toţi amanţii tineri,/ Am vibrat/ Înflăcărat:// 
Vaporoasă,/ Rituală,/ O, frumoasă,/ Masă, / Scoală!/ 
În brăţara ta fă-mi loc/ Ca să joc, ca să joc,/ Danţul 
buf/ Cu reverenţe/ Ori mecanice cadenţe”, cu ver- 
suri-onomatopee ca nişte chiuituri („i-ro-la-hai”) şi 
rime uluitoare: „cheie/ Astarte”, „scânteie/ eteree”, 
„Fra Mercur/ de pur augur”, „O, Mercur/ Frate pur” 
etc. Încercând descifrarea acestor simboluri (com- 
plicate prin referinţele astronomice - aphelic, 
perihelic etc.), se vede că nunta venerică produce o 
„energie degradată” („brută ce desfaci pripită/ 
grupul simplu din orbită”), nunta intelectuală nu-i 
primită („O, select,/ intelect/ nunta n-am sărbăto- 
rit”), iar cea astrală se pierde într-un peisaj de surpări 
de curcubee şi clocote de mări celeste. E un joc 
superior, o fabulă în care se vede, încă o dată, 
puterea de a transpune liric o idee filosofică, în cazul 
de faţă ideea despre treptele erosului. A produs 
emoție şi continuă să producă, prin simbolurile şi 
prin limbajul lui, poemul Uvedenrode, publicat în 
1925. Într-o însemnare, editată postum, B. face 

referinţe la drama biblică a lui Adam şi a Evei, dând 
soluţii aiuritoare (Hristos - „fiul şarpelui”, născut 
adică din adulterul Evei cu şarpele ispititor), 
Fecioara Lucifer — citată în Ritmuri pentru nunțile 
necesare — ar fi chiar Eva, iar omul — „Gasteropod, 
fiinţă bisexoidă”. E greu de spus în ce măsură aceste 
precizări pot ajuta în descifrarea poemului cu foarte 
multe simboluri ezoterice şi repetiţii clar incantato- 
rii. Râpa Uvedenrode pare a fi o pură invenţie, deşi 
un scriitor trimitea o telegramă unui amic bucureş- 
tean prin care îl anunţa că a descoperit în Munţii 
Apuseni sau în altă parte un loc accidentat cu 
acest nume. S-ar putea să fie, şi aceasta, o fabula- 
ţie, în spiritul poemului, de altfel. Exemplul 
confirmă impactul extraordinar pe care l-a avut 
şi-l are încă lirismul orfic al lui B. asupra poeţilor 
români. Mulţi „jură” pe autorul Jocului secund, 
aşa cum prozatorii din anii '30 ai secolului trecut 
„jurau” pe Marcel Proust. Au apărut şi fanaticii 
barbieni, cei care nu acceptă nimic în afara maes- 
trului lor poetic, aşa cum poetul însuşi nu accepta 
decât o unică iubire în literatura română — Mateiu 
I. Caragiale. Acestor versuri incantatorii nu trebuie 
să le cauţi un înţeles precis pentru a-ţi plăcea. 
Urechea s-a obişnuit cu sunetele lor, versurile vin 
de la sine, într-o alcătuire ezoterică, pur muzicală: 
„La râpa Uvedenrode/ Ce multe gasteropode!/ 
Suprasexuale/  Supramuzicale;//  Gasteropozi!/ 
Mult limpezi rapsozi,/ Moduri de ode/ Ceruri 
eşarfă/ Antene în harfă:// Uvedenrode/ Peste mode 
şi timp/ Olimp!// Ceas în cristalin/ Lângă fecioara 
Geraldine!. De altfel, ele provoacă, prin muzicalita- 
tea şi prin insolitul lor, fantezia noastră. Se înţelege 
că Uvedenrode este un spaţiu simbolic etern, un 
Olimp „peste mode şi timp”, un leagăn mitologic în 
care se produce marea alcătuire sexuală. G. 
Călinescu crede că, pe lângă ideea unei sexualităţi 
pure, este sugerat în poem şi „hermafroditismul 
platonician”. De ideea unei sexualități pure nu 
poate fi vorba din moment ce, în finalul poemului, 
„ghețarii [...] în idei” se topesc şi, în versurile scurte, 
frânte, sacadate, pătrunde sugestia unei împreu- 
nări („încorporată poftă”), pe care unii o consideră 
prea îndrăzneață, chiar obscenă. Intenţia de a 
sugera actul sexual în sine, dacă există, se pierde în 
rostogolirea muzicală a versurilor, surprinzătoare, 
în continuare, prin orfismul lor calculat. Ochiul şi 
urechea nu rețin decât frumuseţea şi ineditul 
acestui joc liric al spiritului concupiscent: 
„Încorporată poftă,/ Uite o fată:/ Lunecă o dată,/ 

Lunecă de două/ Ori până la nouă,/ Până o-înfăşori/ 
În fiori uşori,/ Până-o torci în zale/ Gasteropodale;// 
Până când, în lente/ Antene atente/ O cobori:/ 
Pendular de-încet,/ Inutil pachet,/ Sub timp,/ Sub 
mode,/ În Uvedenrode”. 

În cartea de amintiri a Gerdei Barbilian există 
următoarea frază: „Eu n-am scris proză — i-ar fi spus 
într-o zi ilustrul ei soţ. Proza mea sunt scrisorile 
mele, unde am scris adevărate romane”. Mărturisirea 
confirmă intuiţia avută la lectura acestor originale 
epistole ale lui B., scrise în împrejurări diferite şi 
adresate unui număr relativ restrâns de prieteni. 
Cel dintâi confident -— şi cel mai statornic — este 
Tudor Vianu, comilitonele şi complicele giurgiu- 
vean. Vine, apoi, Simon Bayer, jurist şi poet, originar 
tot din Giurgiu, apoi Al. Rosetti (editorul Jocului 
secund), „acest conetabil al literelor”, sociabil şi 
eficient. Nu sunt ignoraţi nici matematicienii, dar, 
cu mici excepţii (Gabriel Sudan), relaţiile cu ei sunt 
protocolare şi rămân, de regulă, într-o sferă de pre- 
ocupări (geometria, algebra) unde proza colorată 
n-are acces. Vin, în fine, prietenii din copilărie şi 
scriitorii care, într-un anumit moment, au intrat în 
raza de interes a poetului (Nina Cassian, Marcel 
Breslaşu, Oscar Lemnaru). Corespondenţa cu 
aceştia din urmă este, de cele mai multe ori, cir- 
cumstanţială şi complezentă. Dar sunt şi surprize. 
Printre firitisiri şi încercări de seducţie, apar şi frag- 
mente confesive substanţiale. Este cazul a trei 

scrisori adresate în 1947 Ninei Cassian, unde B. 
confirmă într-un mod lipsit de dramatism despărţi- 
rea sa de poezie. Curios, divorţul de poezie este 
anunţat într-un text fastuos, epic, în notă mateină. 
Oricât de supărat ar fi Dan Barbilian pe literatură, 
literatura nu se supără şi nu-l părăseşte niciodată 
pe el. Face parte din natura acestui om original şi 
răzbate în aproape orice rând scris de el. Sunt 
pagini superbe de proză aluzivă, inteligent ironică, 
înfiptă - cum ar zice poetul, imprevizibilă, arţă- 
goasă şi, prin toate acestea, memorabilă. 
Memorabilă prin personajul şi prin calitatea ei 
literară. Mai întâi, personajul direct şi indirect din 
aceste scrisori şi romanul pe care ele îl rezumă. În 
tinereţe romanul are un puternic caracter erotic şi 
narează un număr de expediţii reale sau imaginare 
în această direcţie. Numai în al doilea rând eroul lui 
se interesează de literatură. Cea mai veche scrisoare 
ce s-a păstrat se referă, totuşi, la poemul După melci 
şi este adresată lui G. Topîrceanu, redactor la „Viaţa 
românească”. Ea răspunde unor observaţii critice şi, 
politicos, dar fără mari complexe, tânărul autor 
cedează într-un număr de cazuri („întorsătura cam 
prea bufonă”, „am abuzat poate de anumite efecte 
de repetiţie; de unde o oarecare monotonie”) şi se 
apără în altele. Scrisoarea este din aprilie 1921 şi e 
trimisă din Bucureşti. Următoarele trei vin din 
Gâttingen şi au ca obiect de referință poemele 
Nastratin Hogea la Isarlâk şi Selim. B. foloseşte, 
dintru început, strategia seducţiei. Este şi el (ca şi G. 
Topîrceanu) un adversar al dulcegăriilor sămănăto- 
riste şi e, totodată, „de-a curmezișul împotriva 
imposturilor de poezie străină”. Aleargă, de aceea, 
spre adevăratul izvor de inspiraţie care este acela al 
simţirii valahe, unde descoperă două modele: 
„Sunteţi, împreună cu Anton Pann, singurul patron 
indigen ce vreau să-mi iau. În sensul arătat de dum- 
neavoastră îmi caut originalitatea lirică: în sensul 
pământean şi balcanic. Ţin, poate tot de la autorul 
Parodiilor originale, o silă nesfârşită pentru contra- 
facerile poeziei apusene. De asemenea, de strâm- 
bături şi eu m-am făcut vinovat într-o vreme. Dar 
casca de «Cavaler al Lebedei» venea capului meu de 
valah precum câinelui legendara oală. Dar să trec la 
bietul Nastratin Hogea. Îl găsiţi... obscur în fond. Ce 
înţelegeţi prin asta? Lipsa de orice sens ori, dimpo- 
trivă o pluralitate de semnificări între care întârzii 
să alegi? N-am vrut să spun nimic limitat, precis, în 
Nastratin. Am conceput-o muzical: un pretext de 
visărie, o viziune concretă, care te pofteşte să cauţi 

şi un sens, dincolo. Nu poţi explicita acel sens? Cu 
atât mai bine; înseamnă că realizarea e perfect 
organică, iar viziunea şi tâlcul, solidare: precum 
pielea cărnii”. Nu se poate scoate din acest fragment 
o notă originală a prozei barbiene. Scriitorul nu-i în 
largul lui şi nu îmbrăţişează încă temele sale. Nici în 
corespondenţa cu părinţii nu-şi ia prea multe liber- 
tăţi de expresie, deşi apar câteva note slobode în 
scrisorile către părintele său, severul şi corectul 
judecător pe care, în mod evident, fiul îl respectă 
şi-l iubeşte. B. nu iese, aici, din spiritul tradiţiei. Nu 
pune niciodată în discuţie instituţia paternităţii, 
cum vor face mulţi dintre scriitorii secolului sub 
influenţa psihanalizei. Scrisorile către tată au trei 
subiecte care se repetă: căţeii, banii şi doctoratul 
care se amână la infinit. Tânărul se confruntă la 
Gâttingen cu două drame: lipsa cronică de bani şi 
lipsa de sârguinţă la învăţătură. Despre prima scrie 
tatălui, despre a doua amicilor Simon Bayer şi Tudor 
Vianu. Părintelui exigent, dornic să-şi vadă fiul 
doctor în ştiinţele matematice, îi ascunde lenea şi 
eternul lui crailâc. Se plânge mereu că-i strâmtorat 
şi că întâmpină mari dificultăți din partea adminis- 
traţiei universitare germane. Încearcă să renunţe la 
doctorat şi să se întoarcă în ţară („Ce-mi trebuie mie 
doctorat şi Gottingen şi diplome!”), însă judecăto- 
rul nu acceptă acest abandon şi doctorandul se 
jăluie: „Dar e un făcut. Nu mă aşez să scriu o 
jumătate de pagină, că numaidecât mă apucă furia, 
şterg, rup şi jur să nu reîncep niciodată. Cel puţin, 
dacă ar fi o muncă brută şi mecanică oarecare: o 
traducere, o statistică, ceva care să nu angajeze 
libertatea mea de gândire. Aşa ceva aş duce bucuros 
la capăt. Dar trebuie să fac o expunere «agremen- 
tată», să-mi prostituez mintea, şi asta nu sunt în 
stare să fac. De câte ori scriu câte ceva la ea, două- 
trei zile sunt ca lovit de sterilitate, nu mai pot între- 
prinde nimic. Şi mi-e gura amară, ca şi cum aş fi 
mâncat căcat. Dar n-am încotro. Trebuie să-l 
mănânc până la urmă, căci Ţiţeica — prietenul — 
priveşte drept crimă treaba odată începută şi 
părăsită. E în stare, atât de puţină înţelegere are 
maşina asta pentru lucruri aşa de omeneşti, să 
nu-mi ierte niciodată că nu m-am ţinut de vorbă”. 
Limbajul este aici mai liber, dovadă că relaţiile 
dintre tată şi fiu sunt amicale. Mai înainte valahul 
înstrăinat în ţara nemţească avusese curajul să 
mărturisească faptul că a cheltuit bursa în petreceri 
cu amicii Vianu şi Bayer. „Am fost destul de ticălos”, 
zice el punându-şi cenuşă în cap. Ticăloşiile se vor 

repeta şi tânărul matematician cere, în continuare, 
să fie salvat. Aduce ca argument faptul că a fost 
econom („am ştiut să-mi strâng băierile pungii”). 
Doctoratul nu merge, oricum, nimic nu se leagă în 
acest plan. B. cere bani în propoziţii scurte şi impe- 
rative. N-are timp şi nici chef să înfăţişeze pe larg 
viaţa lui în mohorâtul oraş nemţesc. Afecţiunea 
pentru câini — al doilea subiect — este formidabilă. 
Aici şi în scrisorile de mai târziu către Gerda 
Barbilian vine mereu vorba de 0-0, Kuti, Dopi, 
Kiduţă, Săcuţă, copiii lui dragi, căţei şi căţeluşe. E 
îngrijorat că ei suferă de căldură şi, de la Jena, dă 
instrucţiuni severe: „Gerda să aibă grijă de căţeii 
mici. Insist ca, atunci când vin acasă, să găsesc 
neapărat o odraslă a lui Toto, indiferent pe ce cale”. 
Cum nu primeşte răspuns satisfăcător, poetul 
revine: „Sunt de aşteptat căţei mici de la Toto şi 
Dopi? Dacă nu, atunci comandă, aşa cum am 
discutat deja, unul mic de la Tiţa din Giurgiu”. Dar la 
începutul anilor '20, în afară de bani şi câini, tânărul 
aflat la Gâttingen are şi alte griji. Acestea transpar în 
scrisorile către amicii giurgiuveni, Bayer şi Vianu. 
Primul, jurist, este un om delicat şi un prieten loial. 
În 1921 el face indelicateţea de a se logodi fără îngă- 
duinţa amicilor Barbu şi Vianu. Aceştia îl foarfecă în 
corespondenţa dintre ei. Dar nu cu răutate. 
Logodna şi apoi căsătoria sunt socotite trădări în 
prietenie. Abandon de la condiţia de flăcău. Din 
posomorâtul oraş german porneşte în noiembrie 
1921 o misivă dojenitoare şi afectuoasă. Proza epis- 
tolară barbiană anunţă primele acorduri. Ironie, 
culoare, imaginaţie epică, stil fastuos, primenit, din 
loc în loc, printr-o vorbă muntenească pipărată: 
„Vestea logodnei tale, n-ai fost întâiul să mi-o 
anunţi. O cunoşteam dintr-o scrisoare mai veche, a 
lui Vianu. A spune că m-a bucurat ar fi să mint. A 
spune, iarăşi, că o regret, ar fi să insult fericirea ta şi 
să-mi trădez gândul. Însă, văd! «Fpouser cest 
mourir un peu» pentru prietenii din tinereţe. Alte 
rosturi, alte orientări... Pe urmă, tinereţea uşoară în 
care mă învăluie această îndepărtare a ta se colo- 
rează şi de o alta, mai egoistă. E inanitate[a] vieţii de 
perpetuu flăcău, la care mă osândesc obiceiuri 
tiranice şi sila pentru propria-mi necurăţie, opusă 
celuilalt fel de viaţă, al tău de acum: potolit, rodnic, 
binecuvântat. [...] Sunt un învechit în rele şi rapor- 
turile pentru mine se inversează. Contemplarea 
unei fericiri curate mă tulbură, fiindcă mă înfrânge 
şi mă întoarce asupră-mi”. Peste un timp, în primă- 
vara lui 1922, se află la Tiibingen la prietenul Tudor 

şi-i dă veşti celui de-al treilea frate rămas în ţară. 
Veştile sunt pozitive, doctoranzii români petrec cu 
vin bun la un han dintr-un sat vecin. În august 
flăcăul tomnatic se află la Berlin şi-l bârfeşte pe 
amicul comun, studiosul, seriosul Vianu. Docto- 
randul în matematici este teribil. Are proiecte, s-ar 
spune, nietzscheene. Filosoful german voia să 
creeze o rasă nouă, superioară, unind prusacii cu 
femeile evree. B. aduce, cu mijloace individuale, 
contribuţia sângelui valah. Bravură băieţească, 
fantezie simpatică. În acest stil lăudăros şi pitoresc 
sunt mai toate scrisorile lui către prieteni. Când 
este cazul ştie însă să fie grav. Lui Simon Bayer îi 
moare tânăra soţie şi, aflând, amicul de la Gâttingen 
se simte ruşinat de comentariile anterioare. Când 
au loc în ţară manifestări xenofobe, îngrijorat de 
soarta prietenului Bayer, îi scrie numaidecât şi-i 
cere iertare pentru „haitele acelea brutale”. Pentru 
că se face mult caz în presa literară de azi de reacţi- 
ile politice ale poetului în timpul rebeliunii legio- 
nare, este bine, pentru a fi drepţi cu el, să se ţină 
seamă de un episod care poate spune ceva despre 
firea lui adevărată: „Ai primit veşti puţine de la 
mine. Mai ales în urmă. Fiindcă tu întrebi, hai să 
încerc să-ţi explic de ce am tăcut atâta. Din jurna- 
lele care-i sosesc lui Tudor din ţară cunoşteam în 
ruşinea şi mizeria ei «mişcarea» tinerimei universi- 
tare. Ştiam că oameni extrauniversitari, formaţi 
prin urmare, o sprijină şi o finanţează. Toate astea, 
violenţa desfăşurării pe urmă, mi-au turburat ideile, 
mi-au dat un fel de sentiment al neauzitului, gro- 
tescului. Nu recunoşteam sufletul meu şi al pămân- 
tului în uscăciunea unei asemenea putinţi de ură. 
Caracterele rasei noastre le rezumam în omenie şi 
toleranţă. În schimb, ce funduri de sălbăticie! Ca 
să-ţi fi scris sub asemenea tristeţe, trebuia s-o fac 
cât mai cald şi mai deschis şi fără stângăcie. Ar fi 
trebuit să-ţi cer iertare pentru haitele acelea brutale 
sau, dacă nu pentru ele, pentru lucrurile respecta- 
bile, pretextele invocate în sprijinul acţiunilor lor. Ei 
pomenesc de românism şi ortodoxie, lucrurile astea 
îmi ţin mult la inimă şi ştiu «practic» ce «altceva» 
înseamnă toate acestea, ca să te pot asigura de 
deturnarea lor perversă. Să-ţi cer iertare pentru ai 
mei, asta se face cu multă strângere de inimă, de 
aceea am tot amânat s-o fac”. Scrisoarea este din 
aprilie 1923 şi, revenind la alte teme, matematicia- 
nul lenevos se mai plânge o dată de austerul Tudor, 
care îl „seromonează” zilnic pentru multele, repeta- 
tele lui păcate. Romanul epistolar barbian are însă 

ca personaj-confident privilegiat tocmai pe Tudor 
Vianu. Scrisorile către el (1921-1922) sunt mici 
capodopere ale genului. Dovada, totodată, a unei 
prietenii literare frumoase. O prietenie aproape 
legendară, tulburată din când în când de B. şi 
apărată mereu, cu devotament admirabil, de 
aşezatul, statornicul şi profundul estetician. Acesta 
din urmă va scrie o carte despre poezia amicului 
său giurgiuvean şi, cu toate protestele irascibilului 
poet, cartea dă o primă justificare estetică unor 
poeme dificile şi, în genere, justificarea rămâne şi 
azi valabilă. Scrisorile arată însă pe eroii acestei 
istorii la altă vârstă şi cu alte preocupări. Sunt, 
amândoi, tineri veniţi la învăţătură de la Gurile 
Dunării, fără o situaţie intelectuală şi socială clară. 
Unul (Tudor Vianu), stabilit la Tiibingen, ia lucrurile 
în serios, celălalt (Dan Barbilian), ajuns mai 
devreme în Germania, nu se ţine de carte, caută 
aventura erotică şi dă amănunte savuroase despre 
învăluirile, seducţiile, performanţele sale. Împreună, 
scrisorile formează un roman rocambulesc şi ironic 
cu un singur personaj masculin (seducătorul 
matematician valah) şi un şir interminabil de 
personaje feminine, tinere sau coapte, quadra- 
genare, care se cheamă, simbolic, Dama Vesperală, 
Dama Protestantă, Venera Scandinavă (aceasta mai 

târziu), sora Elsa şi alte „dame fezandate”. Don Juan 
relatează cu minuţie tehnica seducţiei şi desfăşura- 
rea aventurii şi, când are impresia că nu este crezut 
integral, revine, protestează, se indignează, cere 
reparaţii morale: să nu care cumva să-i fie pusă la 
îndoială competenţa în acest domeniu, nici auten- 
ticitatea confesiunii. lese din toate acestea o litera- 
tură de „fast donjuanesc”, lăudăroasă, indiscretă, 
obsesivă, scuzată — în îndrăznelile ei — de mărturisi- 
rile păcătosului care se căieşte: „eu totdeauna am 
fost porc şi promiscuu”. Nu stă bine cu limba nem- 
țească, ştie, totuşi, cuvintele esenţiale. Acelea care îi 
îngăduie să conducă damele spre pădurea din 
apropierea oraşului. Crede în virtuțile naţionale 
(româneşti). E de părere chiar că nemţii pot fi bătuţi 
dacă se iau ca puncte de reper vinul, femeia şi virili- 
tatea. În octombrie 1921 îi trimite amicului „două 
mascaralâcuri turceşti” (Nastratin Hogea şi Selim) 
şi nu uită să-i relateze o întâmplare cu gazda sa 
(severul domn Hermann) şi cu o fată condusă spre 
pădurea salvatoare. Când află de logodna lui Simon 
Bayer, îi scrie lui Tudor Vianu câteva propoziţii 
prefăcut tăgăduitoare şi vag licenţioase: „Vestea cu 
logodna lui Bayer m-a ameţit. [...] Asta mă face să 
mă întorc spre tine cu tandreţe îndoită. Tu cel puţin 
îmi vei rămâne, oricum, nu vei dezerta aşa repede. 
Fie ca, în seara nupţială, când în Templul israelit 
ministrul graţiei divine va încredința braţelor 
robuste ale celui care a fost «amicul nostru, sociolo- 
gul Simon», o subţiratecă virgină, fie ca, tu de o 
parte, eu de alta — de s-o putea în acelaşi timp —, să 
epitalamizăm direct, şi în modul cel mai bine pre- 
vestitor pentru fecunditatea noului menagiu, 
versuri bine ritmate în acord cu prozodia care l-a 
învăţat (cât de mult îi va prii acum!) rima dură şi pe 
el”. În aprilie 1922 eroul trece prin altă încercare, cu 
mult mai palpitantă. Se află la Berlin de zece zile și, 
pe străzi „cu afluență echivocă”, întâlnește „o 
urâțenie de curvă, și bătrână, și murdară”, pe care o 
ia cu el pentru o noapte, dar care îi fură trei mii de 
mărci, „deficitul acelei seri de umilire creștină a 
cărnii”. Rămas fără bani, îl imploră pe Vianu să-i 
trimită telegrafic „vreo mie de mărci”. Fastul donju- 
anesc, în culori dâmboviţene şi cu solemnităţi inte- 
lectuale bine găsite, continuă în aceste scrisori care 
vor să revizuiască dialectica apolinicului şi a dioni- 
siacului. Recunoaşte în altă scrisoare că, dacă şi-a 
permis „să aranjeze” realitatea, niciodată n-a inven- 
tat-o. „Revendic pentru mine rolul de colaborator al 
realului [...]. Dar crede: miezul povestirilor mele e 

dur, incoruptibil ca măduva nucului”. Are şi alte 
combinaţii şi, excedat, jură prietenului-confident 
să se potolească: „Anatema cui va mai alerga după 
dame fezandate şi postquadragenare”. Dar tot el va 
face elogiul femeii de cincizeci de ani, matură şi 
concupiscentă, într-o epistolă adresată scriitoarei 
Ticu Arhip în octombrie 1945, plină de ambiguităţi 
şi concupiscenţe deloc literare. Seducătorul are o 
dialectică elastică. Dacă vrea să câştige inima unei 
femei, nu-şi măsoară vorbele. Când o cunoaşte, în 
1947, pe Nina Cassian, se declară numaidecât citi- 
torul ei absolut: „mă botez singur în numele celei ce 
vine”. Declară, tot acum, că se desparte de poezie. 
Confesiunea pare serioasă, dincolo de inevitabila 
galanterie: „Sunt cel mai de-modat poet. Ceva mai 
mult, un rătăcit, un intrus în uşoara şi înaripata 
gintă. O ambiţie neroadă, de adolescent vanitos, 
m-a determinat să mă pregătesc îndelung (1914-— 
1930), pentru a-i dovedi lui Vianu (tâlharul care mă 
mortificase râzând de primele mele jocuri de acest 
fel) că pot la rigoare simula poezia în aşa măsură, 
încât... mărturisesc, că în primele mele socoteli nu 
intra un atât de semeţ triumifi... să scrie o carte 
despre mine! Cariera mea poetică sfârşeşte logic la 
cartea lui Vianu despre mine. Orice vers mai mult e 
o pierdere de vreme”. Când este cazul B. poate fi şi 
complezent. Laudă, de exemplu, un poem politic 
(Griviţa) în aceşti termeni: „Ce suverană şerpuire a 
materiei lirice! Ce tensiune interioară! Linia mare a 
poeziei Griviţa se dezleagă pentru mine într-un 
uriaş caduceu. lar pretutindeni, sureminenţa 
limbii... Cât de bine sfătuit a fost instinctul dumitale 
artistic, folosind termenii speciali manetă, utecist, 
care se introduc în inima lucrului. Marea lecţie a lui 
La Fontaine e folosită cu înţelepciune... Pasagiul 
«Griviţa roşie, Griviţa grevistă» e de o mândră 
elocuţie. Dar bonomia înlăcrămată cu care redai 
forfotul străzii, ezitarea soldaţilor («Ce vreţi, măi 
fraţilor»)! Ea îmi dă măsura unui Breslaşu pe care îl 
presimt: prozatorul”. Totul este o mistificaţie. 
Poemul de „mândră elocuţie” este, în realitate, o 
lamentabilă producţie realist-socialistă. În episto- 
lele către Al. Rosetti, scriitorul revine la stilul 
normal. Trebuie, aşadar, un sentiment de amiciţie şi 
de camaraderie pentru ca verva extraordinară a 
prozatorului B. să se dezlege. Atunci amestecă el 
bine „apologul şi ocara” sau expediază, sugrumat 
de emoție, rânduri telegrafice: „am cafeneaua la 
inimă”, „îţi dedic culorile de inviolabilă auroră a 
indigenei Rose”, „Vermeer, veşnică dimineaţă”. Un 

fapt pare sigur recitind aceste splendide misive: B. 
nu scrie niciodată la întâmplare şi nu rămâne, în 
nici un rând, în afara subiectului. Este totdeauna de 
față, liber şi inspirat, imprevizibil, cu propoziţii 
memorabile. O proză epistolară unică în literatura 
noastră în care confesiunea caută (şi găseşte tot- 
deauna) hainele de gală, superbă în pitorescul ei 
balcanic şi pământean. Pare scrisă de un Paşadia în 
reveriile căruia s-a strecurat măscărosul Pirgu, cu 
fantezia lui nebună şi limba lui bălțată. Dacă se 
acceptă ideea că o scrisoare este un fragment de 
jurnal intim cu un destinatar precis, atunci se poate 
spune că literatura epistolară se revendică, întocmai 
ca şi jurnalul, dintr-o poetică a spontaneităţii. Cu 
observaţia că spontaneitatea este sever suprave- 
gheată şi că sinceritatea este condiţionată tot- 
deauna de ceva: să comunice, să convingă, să 
seducă, să se scuze etc. B. face din confesiune o 
ficţiune exemplară. Există în scrisorile lui un fel de 
ceremonie a pitorescului, o surprinzătoare solem- 
nitate stilistică în formularea faptului intim, cules 
adesea din zona boemă a existenţei. Geometrul are 
grijă să „căftănească” petrecerile lumeşti ale 
beizadelei. 


Decorativul nu este un procedeu al domnului Barbu: poezia 
sa este numai spiritualistă; gândul este pur exprimat, într-o 
adorare principială. Universul devine un joc al spiritului — 
o realitate ideală. 

POMPILIU CONSTANTINESCU 


Aspirând către marea lumină necreată a spiritului pur, 
poetul s-a oprit de câteva ori pe graniţa care desparte 
creatul de increat. Nu cunoaştem în întreaga literatură 
un alt poet care să fi îndrăznit a-şi propune dificila temă 
a trecerii de la neființă la viaţă, vraja magică a desfacerii 
din adâncurile mobile ale posibilului. 

TUDOR VIANU 


Ca mistic şi ca logician al conceptului, Barbu se restrânge la 
cuvânt, pe care îl salvează de aluviunile comune ale vorbirii 
discursive [...]. La Barbu avem de-a face cu un orizont 
metafizic vădit, căruia modalitatea artistică îi serveşte ca 
mijlocire şi exprimare analogică. 

ALEXANDRU PALEOLOGU 


Dacă „realitatea” face obiectul fizicii şi al unei poezii 
(să-i zicem, mimetice) la care spiritul lui Barbu nu aderă, 
„infrarealitatea” pe care noua poezie o instituie aminteşte, 
prin ale ei „puncte critice”, de „punctele singulare” definite, 
în ştiinţă, de Maxwell ca momente în care adaosuri 
imponderabile modifică natura unui fenomen. „Punctele 
critice” ale infrarealismului lui Barbu, ca şi „punctele sin- 
gulare” ale lui Maxwell, numesc pragurile de trecere între 

stări existenţiale diferite (increat-creaţiune; viață-moarte; 
moarte-resurecţie), sunt, aşadar, momentele dinamicii 
interioare în biografia Fiinţei, momentele cât individua- 
lul se destramă pentru ca existenţa eternă să se realizeze 
pe sine prin forma lui trecătoare, mereu sacrificată. Lumea 
lui Barbu e, de aceea, un spaţiu al metamorjfozelor, în care 
înfățişările tranzitorii ale Fiinţei îşi trăiesc, dureros sau 
extatic, trans-figurarea. 

IOANA EM. PETRESCU 

BARBU, Marian (29.1X.1939, Milești, j. Dolj), cri- 
tic și istoric literar, poet, prozator. Este fiul Elenei 
şi al lui Constantin Barbu, ţărani. A absolvit cla- 
sele de liceu la Craiova și Facultatea de Limba și 
Literatura Română a Universităţii din București 
(1959-1964), unde își susţine în 1976 și doctoratul 
cu teza Romanul de mistere în literatura română, 
publicată în 1981 și reprezentând debutul editorial 
individual. Funcţionează ca profesor la liceul unde 
învățase, devenit după decenii Colegiul Naţional 
„Fraţii Buzești” (1964-1999), iar între 1965 și 1971 
activează ca ziarist la cotidianul „Înainte”. Este și 
redactor-șef al revistelor „Meridian” (1990-1992), 
„Lamura” (din 2001), „Cafeneaua literară” (din 
2003), profesor la Universitatea „Mihai Viteazul” 
din Craiova. Debutează cu o recenzie în „Ramuri” 
(1965) și mai colaborează la „Argeș”, „Luceafărul, 
„România literară”, „Orizont”, „Analele Univer- 
sităţii din Craiova”, „Literatorul”, „Caiete critice”, 
„Steaua”, „Tribuna”, „Astra”, „Contemporanu/”, 
„Literatura și arta”, „Convorbiri literare” ș.a. 1 s-a 
acordat Premiul „Marin Sorescu” al Academiei 
Române (2006). 

Cu versuri B. este prezent în revista „Argeș” 
(1968), la recomandarea lui lon Caraion, și tot cu 
un ciclu de versuri intră în Caietul debutanților 
(1979) al Editurii Albatros. Drumul poeziei a fost 

complinit mai târziu prin Provizii de soare (2004), 
Oglinzile din Chicago, volum subintitulat „aproape 
poeme (interpretări libere după realități ameri- 
cane)” (2006), Poeme americane (2008) și Poeme 
(2012). Mai perseverentă este prezenţa lui pe piaţa 
literară ca romancier. Orașul la ora amintirilor 
(1984) ilustrează tema „obsedantului deceniu” 
prin personaje din medii diferite; sunt de eviden- 
țiat aici claritatea demersului narativ, dinamismul 
acţiunii. Câmpia nu este singură (1986) denotă 
influenţele romanului sud-american în folosirea 
planurilor narative multiple și în îmbinarea fan- 
tasticului cu oniricul și realismul. Romanul vrea să 
fie reprezentarea etosului unei colectivități rurale 
confruntată cu istoria. Aproapele nostru trădează 
(1992), subintitulat „roman semipoliţist”, folosește 
tehnici ale prozei moderne (textualism, intertex- 
tualitate) și postmoderne, care vor caracteriza 
și Colonelul de la ghiol (1996), „roman polimorf”, 
„prin focul încrucișat al limbajelor”, prin sinteza 
personaj-narator-autor (Stan Velea). Textul este 
programatic (nu şi original) construit în manieră 
postmodernistă; în final autorul atașează o listă a 
numelor de persoane la care se referă, de la Ahile, 
Aristofan, Aristotel la Roland Barthes, Brâncuși, 
Bogza sau Topîrceanu și de la Varlaam la Theodor 
Stolojan. Mai adaugă un „indice alfabetic de spaţii 
şi ape”, precum și o schemă cu diferenţele dintre 
modernism și postmodernism. În toată această 
perioadă, ca istoric literar, B. publică, în afara unor 
ediţii din autori clasici și contemporani (Traian 
Demetrescu, I.M. Bujoreanu, Hortensia Papadat- 
Bengescu, Gala Galaction, lon Agârbiceanu, Barbu 
Delavrancea ș.a.), numeroase cronici și articole de 
critică și istorie literară, precum și paginile care 
alcătuiesc primul său volum, Romanul de mistere 
în literatura română, un excurs urmărind genul 
în comparaţie strânsă și documentată cu mode- 
lele străine. Cele mai multe ecouri le-a avut însă 
cartea Aspecte ale romanului românesc contem- 
poran (II, 1993-1995). În atenţia autorului au 
intrat şi opere ale unor scriitori români din exil, 
precum Ora 25 de Constantin Virgil Gheorghiu, 
Noaptea de Sânziene de Mircea Eliade, Dumnezeu 
s-a născut în exil de Vintilă Horia, Povara bună- 
tății noastre de Ion Druţă. În panorama din 
Aspecte... stau alături, firesc din unghi estetic, 
romancieri diferiţi ca ideologie: Zaharia Stancu, 
Eugen Barbu, lon Lăncrănjan, Paul Anghel, pe de 
o parte, Marin Preda, Augustin Buzura, George 

Bălăiță, Octavian Paler, pe de altă parte, pe lângă 
autori ca I.M. Sadoveanu, Mihail Sadoveanu, V. 
Voiculescu, lon D. Sîrbu ș.a. Ipostaze și metastaze 
ale discursului oficial (2000) este o cercetare des- 
pre lucrările Primului Congres al Scriitorilor din 
RPR (8-23 iunie 1956), iar Trâăind printre cărți 
(I-VI, 2001-2012) însumează o foarte productivă 
activitate de publicist literar (note, glose, cronici, 
recenzii, interviuri, evocări, eseuri ș.a.). Mereu în 
orizontul criticii literare, B.ambiţionează să fie în 
tangenţă cu teoria și istoria literară din ţara noas- 
tră ori din lumea culturii occidentale. Mărturie 
stă volumul Universalia (despre cărți din literatu- 
rile lumii) (2010), intitulat astfel deoarece reunește 
articole și studii despre cărţi din cinci continente. 
B. a mai tipărit La Lilieci — 6 cărți în căutarea lui 
Marin Sorescu (2009) și Amurgul zeilor... olografi 
(2011). Prima este un studiu de dialectologie, cea 
de-a doua e un tom voluminos de corespondenţă 
primită, dând seamă de polimorfismul unei exis- 
tenţe de profesor, ziarist, critic și istoric literar, de 
om. Sunt convocați aici, pentru mărturii scrise, 
peste o sută cincizeci de nume. Ca președinte al 
cenaclului „Alexandru Macedonski”, din cadrul 
Societăţii Scriitorilor Olteni, B. a alcătuit antologii 
și dicţionare, adăugând la eforturile sale o carte 
etalon, Medalionul literar — structură permanentă 
de cultură și educaţie (2006), scrisă în colaborare și 
adresată învățământului preuniversitar. 

Craiova, 1981; Orașul la ora amintirilor, Craiova, 1984; 

BARBU, N. [Nicolae] (15.X11.1921, Iași — 22.V.1985, 
Iași), critic și istoric teatral, gazetar. Este fiul 
Gheorghiţei și al lui Ilie Barbu. Elev la Liceul 
Naţional din orașul natal, B. se înscrie, după ter- 
minarea școlii, la Facultatea de Litere și Filosofie a 
Universităţii ieșene, luându-și licenţa în 1946. Nu 
pășise pragul studenţiei când, prin 1941, începe să 
publice în presa locală. Va continua să fie prezent, 
cu articole și diverse însemnări, și în anii următori, 
după ce obţine o catedră în învăţământul preuni- 
versitar (1946-1955). Cu tactul și comprehensiunea 
ce îl caracterizau, înclinat spre studiu, ar fi putut 
să aibă o bună carieră de profesor. Dar l-a atras 
viaţa de redacţie, atașamentul său pentru gazetă- 
rie fiind una dintre trăsăturile prin care a rămas 
în amintirea celor care l-au cunoscut. Redactor și 
secretar de redacţie la cotidienele „Moldova nouă” 
și „Opinia”, unde își face mâna, între 1954 și 1966 
îndeplinește, cu profesionalism, funcţia de redac- 
tor-şet adjunct la „Iașul literar”. După înfiinţarea 
revistei „Cronica” (1966), trece cu bagajul său de 
experienţă la noul hebdomadar. 

În afară de periodicele ieșene, în care a semnat 
sute de cronici teatrale, studii de istoria teatrului, 
comentarii literare, uneori cronici plastice, B. a 
mai colaborat la jurnale („România liberă” ș.a.) și 
la reviste de cultură („Contemporanul”, „Iribuna”, 
„Steaua”, „Teatrul” ș.a.); a scris și sub pseudonimul 
Radu Naumescu. S-a impus în peisajul cultural al 
urbei îndeosebi prin pasiunea pentru teatru. lubea 
actorii, pe cei din generaţia de aur a Naţionalului 
ieșean îi venera, ceea ce nu-i diminua, în croni- 
cile de spectacol, voinţa de a se păstra în limitele 
obiectivităţii. Cu un ton de o urbanitate fără cusur, 

păstra, ca o marcă a corectitudinii, o mină sobră, 
concentrat să descifreze - fără virtuozităţi anali- 
tice, însă limpede și exact sensurile unor montări. 
Probitatea lui era aceea a unui spirit avizat și ferm, 
cu o pedală tradiționalistă în aprecierile cumpă- 
nite, în care apetenţa pentru valorile de mult recu- 
noscute se conjugă cu o anume prudenţă față de 
inovaţia agresivă. Pentru B., totul, în sfera artei, eo 
„chestiune de dozaj”, de aceea și critica lui, atentă 
și la obiect, respinge excesivităţile și ambiguitatea. 
Nu agrea extravaganţele unor regizori bolnavi de 
„narcisism”, așa cum ricana la moda „demitizări- 
lor” sau la „actualizările forțate”, căzând în exhibi- 
ţionism și abracadabrant, în dauna textului sacro- 
sanct. Nu se arăta încântat nici de „reconstituirea 
muzeistică”, declarându-se, ca să pară în pas cu 
vremea, un adept al „inovației creatoare”. Firea sa, 
care nu se dezminte, este aceea a unui conserva- 
tor. Ambiţia lui este aceea de a-și însoţi demersul 
analitic și cel istoriografic prin consideraţii teore- 
tice — Sine ira... (1971), Noi și clasicii (1975), Antract 
(1979). Lecturile fidele, pline de bun-simţ, denotă 
o înclinaţie spre reflexivitate, comentariul pe teme 
literare sau teatrale angajându-se într-o vanitoasă 
monologare pe marginea unor concepte (actuali- 
tate și valoare, tradiţie și inovaţie ș.a.). Criticul, pus 
pe disocieri, își propune să clarifice o noţiune sau 
alta, combătând astfel „poncifele”, „prejudecăţile” 
care-l supără. O carte întreagă, Noi și clasicii, îşi 
subminează însă efortul de a reinterpreta creaţii 
de vârf ale literaturii noastre prin dilatarea abu- 
zivă, cu ifos globalizant, a noţiunii „clasic”, în care 
B. înghesuie scriitori fel de fel. Urmărind să sur- 
prindă „coordonatele” unor opere, să definească 
„atitudini” (lirice etc.) și să contureze „profiluri” 
(sau, mai pompos, „efigii”), „creionările” acestea 
elaborate, neocolite de pedanterie, rămân discrete 
sub raportul contribuţiei proprii. Ceea ce îi învi- 
orează scrisul sunt nu metaforele, rare și artifi- 
cioase, ci fluxul amintirii, evocările, cu deosebire 
cele plasate în ambianţă ieșeană, dând austerelor 
glose ceva culoare și un pic de fior. Seriozitate și 
rigoare dovedesc monografiile pe care B. le-a con- 
sacrat unor glorii ale teatrului ieșean - Matei Millo 
(1963), unde interpretul preferat al lui V. Alecsandri 
e văzut ca un „reformator pe linia realismului”, 
Aglae Pruteanu (1965), care, evitând romanţarea, 
ia totuși o turnură encomiastică, în fine, Biografie 
și creaţie (1983), o reconstituire a carierei de „actor 
tota!” a lui C. Ramadan. Apelând, ca un cercetător 

scrupulos ce era, la date culese din publicaţiile 
vremii și de prin arhive, precum și la alte mărturii, 
folosite cu discernământ, B. încearcă să reînvie, 
atât cât se mai poate, reprezentații de succes de 
altădată, neîmpăcat, s-ar spune, cu efemeritatea 
lor. O prețioasă lucrare, doldora de informaţii, este 
Dicţionarul actorilor Teatrului Naţional din lași 
(1976), galerie de portretizări precise și nuanţate, 
la care se poate apela oricând. Aceeași temeinicie 
se vădește și în suita intitulată Momente din istoria 
teatrului românesc (1977). Mergând pe „firul tradi- 
ţiei”, din „zori” și până înspre zilele noastre, meti- 
culosul analist, care judecă fiecare secvenţă în 
contextul ei, își structurează materialul în funcţie 
de acele „înnoiri” ce au survenit într-un moment 
sau altul graţie aportului unor personalităţi ale 
scrisului și ale scenei. Un proces pe care autorul 
ţine să-lpună în evidenţă este acela al „sincroniză- 
rii”, dinamică fastă, ducând, în viziunea lui sărbă- 
torească, la înfiriparea „dimensiunii universale” 
a multor valori autohtone. Cu unele pagini mai 
greoaie și, pe anumite porţiuni, cu pasaje, stilis- 
tic vorbind, mai cenușii, excursul, deloc „succint”, 
probează convingător o bună cunoaștere a feno- 
menului teatral. În fine, o antologie editată pos- 
tum, Semnul Cumpenei (2010), aduce o selecţie de 
cronici dramatice pe care B. le scrie începând din 
1942, cartea fiind totodată o istorie sui-generis a 
spectacolelor puse în scenă timp de patru decenii 
la Teatrul Naţional ieșean. 

SCRIERI: Matei Millo, București, 1963: Aglae Pruteanu, 
București, 1965; Sine ira..., lași, 1971; Noi și clasi- 
cii, București, 1975; Dicţionarul actorilor Teatrului 
Naţional „Vasile Alecsandri” Iași. 1816-1976, în 160 de 
ani de teatru românesc. 1816-1976, pref. Constantin 
Ciopraga, Iași, 1976, 165-218; Momente din istoria tea- 
trului românesc, pref. Valeriu Râpeanu, București, 1977; 
Antract, București, 1979; Biografie și creaţie (Arta lui C. 
Ramadan), București, 1983; Semnul Cumpenei: patru 
decenii de istorie a Teatrului Naţional „Vasile Alecsandri” 
Iași. 1942-1984, îngr. Sorina Bălănescu, pref. Florin 
Faifer, Iași, 2010. 

Repere bibliografice: Popa, Dicţ. lit. (1977), 66-67; Liviu 
Leonte, Critic și istoric literar, CRC, 1985, 2; Constantin 
Ciopraga, Definitiva plecare..., CL, 1985, 5; Leon, Umbre, 
V, 98-102; Maftei, Personalităţi, VI, 42-44; Petraş, 
Panorama, 117-119; Busuioc, Scriitori ieșeni, 54-55; 
Florin Faifer, Cu faţa spre trecut, CRC, 2004, 3; Nicolae 
Turtureanu, Domnu” Barbu, CL, 2010, 10. F.F. 

BARBU, N.l. [Nicolae I.] (8.X.1908, Urși-Cârstă- 
nești, j. Vâlcea — 23.VIII.1993, București), clasicist, 
traducător. Frecventează liceul la Râmnicu Vâlcea, 
absolvit în 1928, după care își ia la București 
licenţa în filologie latină în 1931, iar doctoratul 
la Strasbourg în 1933. În 1934 începe să predea 
la Universitatea din București, fiind promovat ca 
profesor titular în 1954 și șef de catedră în 1963; 
aici funcţionează până la pensionare. Membru 
în numeroase academii străine (Roma, Pescara, 
Salerno ș.a.), în câteva societăţi de studii clasice 
(Rio de Janeiro, Berlin și Varșovia) și președinte 
al societăţii Ovidianum, este director științific al 
publicaţiei „Quaderni dell/umanismo” (Roma) și 
conduce, la București, revista „Ausonia”. 

Clasicist de structură lansoniană, B. își va loca- 
liza riguros eforturile istorico-literare în aria litera- 
turilor greacă și latină, cu o anume preferință pen- 
tru cea din urmă. Prima lucrare publicată în volum 
este teza complementară de doctorat, Les Sources 
et loriginalite dAppien dans le deuxieme livre des 
„Guerres civiles” (1933). Materialul înfățișat, con- 
figuraţia expunerii și expresia lexicală limpede 
anunțau profilul acestui cercetător. Enunţând, la 
început, datele problemei, autorul trece în revistă, 
critic ori laudativ, studiile anterioare, stăruind 
îndeosebi asupra neîmplinirilor. Odată delimitate 
necunoscutele, se stabilesc modalităţile și ope- 
raţiunile menite să conducă la rezolvarea lor. La 
capătul excursului comparativ, parcimonios și la 
obiect, B. formulează concluzii limpezi și convin- 
gătoare. Astfel, demonstrează că Appian a folosit 
izvoare diferite, favorabile sau ostile, pe care le-a 
confundat uneori, schimbându-le cronologia și 
apropiindu-se mai mult de Plutarh. O construcţie 
aproape identică - elementele de studiu, analiza 
cercetărilor anterioare, demonstraţia analitică și 
concluzii — prezintă și a doua carte, Les Procedes de 
la peinture des caracteres et la verite historique dans 
les biographies de Plutarque (1934), teza principală 
de doctorat. Fazele acestei metodologii pronunţat 
pozitiviste, cu pondere mai mare pe faptul concret 
decât pe comentariu, vor fi respectate și în celelalte 
lucrări. Așadar, tot un studiu de sursologie, inițiat 
în scopul clarificării unei probleme fundamentale 
pentru Plutarh - modul în care acesta a conciliat 
istoricul și anecdoticul. Generalizările finale se 
impun aproape de la sine: eruditul Plutarh a folo- 
sit izvoarele neinfluenţabil și cu discernământ 
critic; nu a fost un moralist, ci un bun cunoscător 

al firii omenești, cu lecturi întinse. Neașteptat va 
fi al treilea volum, Dualismul tragediei lui Sofocle 
(1936), fundamentat pe ideea artei pure, care dă 
și perspectiva de apreciere. Clasicistul va judeca 
tragediile sofocleene în funcţie de relaţia idei filo- 
sofice și religioase — patetism dramatic, criteriu 
modernist discriminator, pe care îl aplică mecanic 
literaturii antice. Intenţionalitatea de orice natură, 
crede el, împinge Antigona, Ajax, Filoctet și Oedip 
la Colona în abisurile nonartei. Titlul de capodo- 
peră se cuvine doar tragediilor Oedip rege, Electra 
şi Trachinienele, unde creaţia nu e întinată de imix- 
tiunea tendinței. Această abatere de la poetica rea- 
listă este un efect de scurtă durată, la care B. va 
renunţa ușor, ca la o cochetărie de moment. Cărţile 
scrise după 1944 sunt doveditoare în acest sens. 
Aspecte din viaţa romană în scrisorile lui Cicero 
(1959) o confirmă, tabloul Romei antice, răsfrânt în 
epistolele și în cuvântările ciceroniene reconstitu- 
ind mediat profilul omului și pe cel al cetăţeanului. 
Pe linia încercărilor de sinteză, frecvente acum, se 
înscrie și volumul Valori umane în literatura greacă 
(1967). B. va aborda subiecte mai cuprinzătoare, 
ce depășesc concretul restrâns al unei probleme 
anume. Autorul ţintea la închegarea unor imagini 
de ansamblu, concretizate parţial într-un curs de 
istorie a literaturii latine. Expresia, mai puţin sinco- 
pată, se va mula și ea pe cadrele lărgite ale gândirii 
scăpate de chingile demonstraţiei stricte, aproape 
matematice. Operele cercetate, literare și istorice, 
acoperă un spaţiu destul de vast, de la poemele 
homerice și Hesiod la lirică, tragedie și istoriogra- 
fie. E vorba de o schiţă a valorilor mai însemnate, 
prin mijlocirea căreia se reformulează, în curge- 
rea vremii, judecăţi cu privire la mentalități, opere 
și personalităţi ale culturii. Este o optică, până la 
un punct, adecvată și rezultatele sunt pe măsură. 
Adăugiri de sinteză va conţine și Antichitatea cla- 
sică. 100 de figuri celebre (1976) — tablete instructive 
și picante, datorită inserţiilor anecdotice, ca și, în 
parte, raportările analitice, reactualizante, din Noi 
și clasicii (1975). Activitatea clasicistului s-a împle- 
tit în timp cu preocupările didactice, ducând la 
elaborarea mai multor manuale de limbă, grama- 
tică și literatură, latină îndeosebi, destinate elevilor 
şi studenţilor. B. a coordonat partea referitoare la 
literatura latină din lucrarea lexicografică Scriitori 
greci și latini (1978). La acestea se adaugă și câteva 
traduceri, remarcabile, din Plutarh, Tucidide, 
Aristotel și din Sfântul Augustin. 

SCRIERI: Les Sources et loriginalită dAppien dans le 
deuxieme livre des „Guerres civiles”, Paris, 1933; Les 
Procedes de la peinture des caracteres et la verite histo- 
rique dans les biographies de Plutarque, Paris, 1934; 
Dualismul tragediei lui Sofocle, București, 1936; Aspecte 
din viaţa romană în scrisorile lui Cicero, Bucureşti, 1959; 
Valori umane în literatura greacă, Bucureşti, 1967; Noi 
și clasicii, București, 1975; Antichitatea clasică. 100 de 
figuri celebre, București, 1976; Scriitori greci și latini (în 
colaborare), București, 1978. Traduceri: Plutarh, Viei 
paralele, București, 1957; Aristotel, Fizica, București, 
1966; Tucidide, Războiul peloponeziac, București, 1966; 
Athenaios, Ospățul înțelepţilor, pref. trad., București, 
1978; Augustin, Scrieri alese, București, 1985. 

Repere bibliografice: Stan Velea, N./. Barbu, RITL, 1979, 
4; Velea, Universaliști, 66-71; Petria, Vâlcea, 38-39 S$.V. 


BARBU, Petre (20.VII.1962, Galaţi), prozator, dra- 
maturg. Este fiul Domnicăi (n. Ivanov) și allui Ilie 
Barbu, mecanic de locomotivă. După studiile lice- 
ale la Galaţi, a absolvit tot aici, în 1988, Facultatea 
de Mecanică a Universităţii Tehnice, lucrând apoi 
ca inginer la Electroargeș din Curtea de Argeș 
(1988-1990). Debutează în revista studențească 
„Orientări” (Galaţi), după care Laurenţiu Ulici 
îi prefaţează un grupaj de trei nuvele, Scara mea 
de incendiu, publicat în 1989 în colecția „Cartea 
cea mai mică” scoasă de revista „Convingeri 
comuniste”. A fost redactor la „Flacăra” (1990-— 
1991), „Cuvântul” (1991-1992), apoi senior edi- 
tor la „Capital” (1992-2007), „Adevărul Holding” 
(2007-2012) și „Forbes România” (din 2012). A mai 
colaborat la „Convorbiri literare”, „Amfiteatru”, 
„Suplimentul literar-artistic al «Scânteii tine- 
retului»”, „Iribuna”, „Echinox”, „Luceafărul”, 
„România literară”, „Contrapunct”, „Familia” ș.a. 
În 1990 a beneficiat de o bursă de specializare în 
jurnalism, în SUA. 

Accentul pe „infinitezimalul” scriiturii — de 
unde și trimiterile la Milan Kundera, de pildă — lega 
debutul editorial al lui B. cu prozele din Tricoul 
portocaliu fără număr de concurs (1993) de linia 
Mircea  Nedelciu-Cristian  Teodorescu-Bedros 
Horasangian: realism cotidian interesat de psi- 
hologia colectivă, pentru care filmografia care a 
influenţat proza generaţiei '80 devine o referință 
aproape obligatorie. Cazuistică de cartier în epoca 
ceaușistă, amestec de situaţii grotești și fizionomii 
suprarealiste, dar și gogoliene, o ironie bonomă, nu 
corosivă, cu atenţie la sentiment și la drama deri- 
ziunii. Pe scurt, scriitorul face parte din familia 

lui Nicolae Velea, și nu dintre partizanii filmelor 
lui Lucian Pintilie. În 1995, prin Dumnezeu bine- 
cuvântează America, B. săvârșește saltul de la pro- 
zele scurte la roman. Ultima tresărire a subma- 
rinului legionar (1998) este un roman cu sincope 
temporale, cu personaje ce par comice la început, 
pentru a deveni forțe primejdioase odată ce nebu- 
nia generală se instalează ireversibil peste o lume 
(o Românie) citită ca o înșiruire de glume proaste. 
„Marcată structural de tipologia «romanului de 
mistere»” (loan Stanomir), cartea urmărește de-a 
lungul unuia dintre fire ancheta întreprinsă în 1997 
de un ziarist de la o gazetă centrală asupra dispari- 
ţiei înainte de 1989 a unui stomatolog dintr-un oraș 
de provincie (nu fără fine trimiteri la romanele de 
tip Augustin Buzura, D.R. Popescu). Urmează reve- 
laţii tulburătoare, lecţii de cinism versatil, malfor- 
marea realităţii, spulberarea adevărurilor. Morala 
romanului: „Arată-mi un ziarist român cu douăzeci 
de ani de meserie care n-a mâncat rahat! Asta a fost 
slujba noastră de atunci, mâncători de rahat. Acum 
suntem liberi. Minciunile se vând mai bine ca ade- 
vărul. O să te lovești în meseria asta blestemată de 
atâtea minciuni, încât o să ajungi să te întrebi dacă 
nu cumva toată viaţa ta e o minciună”. În secvența 
comunistă care compune cel de-al doilea fir narativ, 
câţiva intelectuali provinciali (un arheolog traco- 
man, un june prozator imberb, o cochetă, un inte- 
lectual problematizant, un dentist lubric, profitor și 
ratat, un gazetar politruc, plus bufonul de rigoare 
al „Curţii”, semianalfabet și agresiv) formează în 
1986 un soi de cenaclu botezat Colocviile 79, unde se 
citesc în grup Niște ţărani de Dinu Săraru și Pumnul 
și palma de Dumitru Popescu. Șarja e suculentă, 
autorul are ochi gogolian și aplecare spre fantasti- 
cul cotidian de tip Bulgakov, ca și Daniel Bănulescu. 
Cu o astfel de priză la contingent și cu darul replicii 
pe care îl are, B. cultivă cu succes și genul drama- 
tic. La stânga tatălui, inclusă, alături de Dueliștii și 
de o dramatizare după Dumnezeu binecuvântează 
America, în antologia Teatru (2003), adună laolaltă, 
în decorul unui oraș de graniţă din zilele detronării 
lui Ceaușescu, tineri și bătrâni, agenţi provocatori, 
mișcări sindicale, mișcând într-o confuzie gene- 
rală conștiințe „camilpetresciene”. Blazare (2005) 
posedă un nucleu comun cu piesa Tatăl nostru care 
ești în supermarket (2003; Premiul Cea mai bună 
piesă românească a anului, acordat de UNITER), în 
care un complex alimentar părăsit devine pivotul 
între comunismul precar alimentar și consumismul 

postcomunist, între o societate controlată represiv 
de Securitate și o societate alimentată de fantasmele 
aderării la NATO. De asemenea, unele detalii amin- 
tesc Dumnezeu binecuvântează America: familia 
disfuncțională dintr-un port maritim, naratorul 
genuin afectat de dizabilitate intelectuală, bizare- 
riile care scurtcircuitează și redimensionează în 
cheia absurdului și a umorului negru microrealis- 
mul altfel minuţios cartografic. În Blazare comunis- 
mul și postcomunismul fuzionează delirant în dis- 
cursul necreditabil al naratorului — un loser trecut 
de patruzeci de ani, impotent și refugiat în fantasme 
legate de fostul complex alimentar, pe care îl apără 
de orice intruziune. Restul personajelor întregesc 
această menajerie de tranziție: sora milionară în 
dolari a naratorului, ducând cu sine secretul ine- 
narabil al relaţiilor cu Securitatea, mama acestuia, 
care împarte alimentele expirate apărute miraculos 
peste noapte în complex, o seamă de prieteni lan- 
sați în ocupaţii improvizate (unul confecționează 
perii, altul realizează o emisiune de scandal la tele- 
viziunea sa de apartament). Atmosfera amintește 
de excentricitățile cinematografice ale lui Âlex de 
la Iglesia. În cele din urmă, precum într-unul dintre 
filmele Monty Python, complexul alimentar trans- 
format în supermarket se transformă, încă o dată, 
într-o arcă navigând către Europa: alegorie groasă, 
dar de efect, a sudurii inextricabile și originale din- 
tre comunism și consumism. Cât privește genul, 
el poate fi numit microrealism bizar, deși cea mai 
mare parte dintre intruziunile fantastice — chagalli- 
ene, cum le-a afiliat critica — pot fi puse în seama 
naratorului necreditabil. Volumul Până la capătul 
liniei (2012) este compus în partea sa semnifica- 
tivă — alături de câteva nuvele scrise la sfârșitul ani- 
lor '80, nerelevante — din schițe punctând, la limita 
dintre ficțional și nonficțional, în zona umanității 
mărunte, a gesturilor și emoţiilor simple, dar funda- 
mentale. Moartea părinţilor însoțește aceste proze 
elementare și puternice, atât ca laitmotiv, cât și ca 
temă. 

SCRIERI: Tricoul portocaliu fără număr de concurs, 
București, 1993; Dumnezeu binecuvântează America, 
București, 1995; Ultima tresărire a submarinului legi- 
onar, București, 1998; Tatăl nostru care ești în super- 
market, București, 2003; Teatru, pref. Marian Popescu, 
București, 2003; Blazare, pref. Sanda Cordoș, Iași, 2005; 
Până la capătul liniei, Bucureşti, 2012. 

București, 2000, 174-176; Mircea Iorgulescu, Complexul 
„Complexului” și „Muie Show”, CLT, 2006, 18; Mihăilescu, 
Lit. rom. postceaușism, Il, 147-155; Alex Goldiș, Dialog des- 
pre neputinţă, RL, 2012, 30; Cosmin Borza, Miniaturistul 
morții, CLT, 2012, 29. D.C.M., ML 


BARBU, Vasile (6.1X.1954, Uzdin, Serbia), poet, 
publicist, editor. Este fiul Liviei (n. Neda) și al 
lui Moisă Barbu, ţărani. Urmează cursurile șco- 
lii generale din Uzdin și ale liceului din locali- 
tatea Covăciţa, apoi e student la Facultatea de 
Filologie din Novi Sad, secţia limba și literatura 
sârbă. Are o bogată activitate de jurnalist, lucrând 
mai mulţi ani la Radio Covăciţa (1982-1984) și la 
Radio Novi Sad, în cadrul redacţiei programului 
în limba română (1984-2002). Director al Casei 
de Cultură Doina din Uzdin (1984-1987), a edi- 
tat revista „Cumpăna”. Este redactor-șef al publi- 
caţiei „Floare de latinitate”, revistă patronată 
de Consiliul Naţional al Minorităţii Naţionale 
Române din Serbia. Fondează în 1990 Societatea 
Literar-Artistică Tibiscus din Uzdin, fiind preșe- 
dintele acesteia, redactor-șef al publicaţiei omo- 
nime și director al Editurii Tibiscus, mai înfiin- 
ţează la Uzdin un muzeu și o bibliotecă, iniţiază 
câteva cenacluri literare. În 1994 iniţiază Festivalul 
Internaţional de Poezie „Drumuri de spice”, care 
se desfășoară tot la Uzdin și la care participă scri- 
itori din întreg spaţiul cultural românesc. Este 
vicepreședinte al Consiliului Naţional al Româ- 
nilor din Serbia și Muntenegru și a fost secretar 
general al Comunităţii Românilor din Iugoslavia 
(1990-1996). A debutat publicistic în „Informaţia 
Uzdinului”, iar editorial cu volumul de poezie 
Refugiu în visele fecioarelor, apărut la Reșița în 
1991. Colaborează la „Libertatea”, „Tribuna tinere- 
tului”, „Bucuria copiilor”, „Lumina”, „Almanahul 
«Libertatea», „Clio” și „Învierea” (Timișoara), 
„Sportske novosti” (Zagreb), „Lribuna”, „Dacia 
literară”, „Bucovina literară”, „Porto Franco”, 
„Glasul naţiunii” ș.a. A semnat (mai ales tex- 
tele satirice) cu pseudonimele Baronu, Batman- 
Mociuga Revanșistul, Focky D'Armando, lon Palea 
Lumefaină, Bo Lungu Fârtatu. 

Poet prolific, B. este și un important ferment 
cultural implicat în manifestările culturale ale 
românilor din Uzdin și împrejurimi. Încurajează 
pictura naivă și înscrie realizările într-o carte 

document (2012, în colaborare cu Elena Barbu), în 
care include, pelângă date biografice despre autori, 
reproduceri ale picturilor, consemnări din presa 
vremii, aspecte din galeria artei naive. Nu doar că 
scrie poezie în graiul locului, dar stimulează acest 
tip de literatură cu tradiţie în Banat. De asemenea, 
a îngrijit culegeri de versuri ale societăţii Tibiscus, 
a publicat antologiile Satira și umorul la românii 
din Voivodina (2001), Norul sărută câmpia (2003, 
în colaborare cu Mihai I. Vlad), Poezie în grai 
bănăţean Ul, 2009, în colaborare) ș.a., e semnata- 
rul câtorva volume de publicistică, a editat actele 
mai multor simpozioane ţinute sub genericul 
„Oameni de seamă ai Banatului”. Trebuie remar- 
cată și valoarea unui glosar alcătuit de B., care 
cuprinde câteva sute de cuvinte vechi din Uzdin și 
din localităţile limitrofe — Cuvinte vechi din graiul 
bănăţean al Uzdinului (2012). Încă de la cartea de 
debut în poezie se poate observa la autorul ei ușu- 
rinţa versificării(„Tâlharii ochi pribegi/ din portul 
lacrimilor/ în goliciunea unei spume/ ce rămâne 
în pahare/ îmi caută/ iubiri astrale/ și chipuri 
pământene” — Ce-ţi caută ochii). Poezia se întinde 
în registru larg, de la compuneri de circumstanţă 
la lirică meditativă. Universul agrest, cu simbolul 
plurivalent al spicelor, materialitatea dură, istoria 
şi limba, iubirea trec prin lirica lui B. în maniere 
și tonalități diferite, de la descriptiv la reflexiv. 
Notabil este acest blestem adresat celui care se lea- 
pădă de limba sa: „Limba dacă-ţi uiţi odată/ nu-i 
nici mamă, nu-i nici tată/ totul este doar ruină, / 
totul este mort și vină (Blestemul limbii). Locuri și 
nume — Sarmizegetusa, Alba Iulia, Voroneţ, Putna, 
Ipotești, Banat, Bucovina, Deceneu, Ovidiu, Avram 
Iancu - sunt evocate într-o cheie mesianică. Mihai 
Cimpoi afirmă că poezia lui B. „e un «cântec al 
pătimirii noastre» în stil Goga, reluat în registrul și 
mai surd, și mai dureros al înstrăinării. Versurile 
şi sunetele urmează o frazare sacadată, cufundată 
în durere mută”. 

SCRIERI: Refugiu în visele fecioarelor, Reșița, 1991; Cu 
fața la perete, Uzdin, 1992; Aici totul e dor, Uzdin, 1993; 
Lacrimă la o margine de așteptare, Drobeta-Turnu 
Severin, 1995; Drumuri de spice, Chișinău-București, 
1996; Bătătorind drumurile ploilor, Timișoara, 1997; 
Continente de dragoste, Drobeta-Turnu Severin, 1998; 
De vorbă cu neamul, Drobeta-Turnu Severin, 1998; 
Drumurile noastre, Timișoara-Uzdin, 1999; Uzdin zic 
— Uzdin gândesc, Timișoara-Uzdin, 1999; În zodia bor- 
deiului, Iași, 1998; Năloagă în fondroc, Uzdin, 2001; 

Ultima noapte de păcat, Drobeta-Turnu Severin, 2001; 
Cele mai frumoase poezii, Drobeta-Turnu Severin, 2002; 
Dintotdeauna am murit singur, Pancevo, 2002; Până azi, 
Timișoara, 2004; Omul fără drum, Uzdin, 2004; Ștroalie 
goalie sau Doi într-unu n colaborare cu Ionel Stoiţ), 
postfață Aurel Turcuș, Uzdin-Timișoara, 2006; Doi poeţi 
- aceeași limbă (în colaborare cu Nicolae Nicoară-Horia), 
Arad, 2008; Și zdrâncăne și scârțâie și flioandără, Uzdin, 
2011; Și nici n-aş mai putea..., Arad, 2012. 

Repere bibliografice: Damian Ureche, Poetul Vasile 
Barbu - baron al prieteniei, „Jurnal de Timiş”, 1994, 
14-20; Cătălin Ciolca, Vasile Barbu, Gheorghe Lifa și alți 
poeţi din miraculoasa așezare Uzdin, RR, 1995, 2; Baba, 
Compendiu, 13-14; Gheorghe Luchescu, Un stâlp al 
românismului: Vasile Barbu, „Redeșteptarea” (Lugoj), 
1997, 320; Costa Roșu, Lexiconul jurnalisticii românești 
din Iugoslavia, Pancevo, 1998, 67-69; Cimpoi, Critice, 
II, 157-159; Adrian Dinu Rachieru, Românii de lângă 
noi, „Oglinda literară”, 2004, 29; Roșu, Personalităţi, 
25-27, Agache, Lit. rom. ţările vecine, 383-385, 396-397; 
Marina Ancaiţan, Poet al iubirii și al satului bănăţean, 
„Libertatea” (Pantevo), 2012, 41. ALR. 


BARBU, Zevedei (28.1.1914, Gârbova, j. Alba — 
26.IV.1993, Brasilia), eseist. Născut într-un sat cu 
vreo șapte sute de suflete, jumătate români şi jumă- 
tate saşi, în familia ţăranilor români Ana şi Marcu 
Barbu, este botezat cu un nume biblic pentru a nu 
putea fi maghiarizat (după practica autorităţilor 
din Ardeal). Urmează cursurile şcolii primare în 
sat, continuate la gimnaziul şi la Liceul „Aurel 
Vlaicu” din Oraştie. Între toamna lui 1933 şi vara lui 
1937 este student la Facultatea de Litere şi Filosofie 
a Universităţii din Cluj, unde se distinge prin câteva 
referate susținute la seminarii conduse de D.D. 
Roşca, Florian Ştefănescu-Goangă, Liviu Rusu ş.a., 
sub influenţa cărora se formează. După pregăti- 
rea în cadrul Seminarului Pedagogic Universitar 
(1937-1938), este încadrat ca preparator, apoi asis- 
tent la Institutul de Psihologie Experimentală al 
Universităţii clujene. În decursul următorilor patru 
ani îşi tipăreşte teza de licenţă şi susţine doctoratul 
în psihologie. Treptat, interesul teoretico-ştiinţific 
şi didactic se mută din domeniul psihologiei (al psi- 
hologiei experimentale) către domeniul filosofiei şi 
se accentuează prin încadrarea, în toamna lui 1942, 
ca asistent în Catedra de filosofie a culturii, con- 
dusă de Lucian Blaga. Activitatea profesională şi 
cea publicistică sunt triplate de o deschidere către 
politică, de o orientare tot mai accentuată spre 
stânga, până la cea comunistă, ceea ce determină 
arestarea şi condamnarea lui, în toamna lui 1942, 

la opt ani şi jumătate de închisoare. Din detenţia 
de la Caransebeş este eliberat în august 1944 odată 
cu schimbarea regimului. În perioada următoare 
este reintegrat în Universitate, apoi este, succesiv, 
secretar general al Ministerului Naţionalităţilor, 
consilier cultural în Ministerul Afacerilor Străine 
şi, dela 1 martie 1946, consilier la Legația României 
de la Londra. În vânzoleala politică a acelor ani, 
în toamna lui 1948 îşi prezintă demisia. După 
mai multe căutări, ajunge conferenţiar de soci- 
ologie şi psihologie socială în Marea Britanie, la 
Universitatea din Glasgow (1950-1963), la cea din 
Sussex (1964-1977), apoi se mută conferenţiar de 
sociologie în Brazilia, la Universitatea din Brasilia 
(1977-1993). În 1946 se căsătorise cu Laetiţia Bertola 
(franco-italiancă, sora lui Clody Bertola), de care 
se va despărţi în străinătate. B. a fost şi un harnic 
şi talentat publicist. Secretar de redacţie al revis- 
tei de filosofie „Saeculum” (1943), a colaborat la 
importante publicaţii culturale ale anilor '30 şi 
'40 din secolul trecut: „Pagini literare”, „Lanuri”, 
„Gând românesc”, „Ţară nouă”, „Ţara”, „Revista de 
filosofie”, „Luceafărul”, „Iransilvania”, „Revista 
Fundațiilor Regale” ş.a. A revenit în România pen- 
tru Congresul Internaţional de Estetică ţinut la 
Bucureşti în 1972, la care a susținut comunicarea 
Is the Novel Dying? (tipărită în volumul cu lucrările 
congresului), şi pentru vizite familiale. 

În activitatea lui B. se disting trei mari etape: 
românească (1935-1947), britanică (1948-1977) 
şi braziliană (1978-1993). În prima se pot observa 
fazele eseistico-filosofică (1935-1937), psihologică 
(1938-1941) şi filosofică (1942-1947), încheindu-se 
cu editarea la Paris a lucrării Le Developpement de 
la pensee dialectique, scrisă iniţial în limba română. 
Devenirea culturală a lui B. începe cu articole şi 
îndeosebi cu eseuri cu o bună deschidere filoso- 
fică, continuă cu studii şi cronici psihologice şi se 
aşază în domeniul filosofiei, îndeosebi al filosofiei 
culturii şi al istoriei filosofiei. Căutările şi încercă- 
rile eseistico-filosofice din a doua jumătate a anilor 
'30 pregătesc terenul cultural pentru conturarea 
unei proprii viziuni filosofice la începutul anilor 
'40, îndeosebi din momentul în care se află sub 
înrâurirea nemijlocită a lui Blaga, fără a se mani- 
festa ca un blagian. Acum îşi clarifică o serie de 
idei ce ţin de domeniul metafilosofiei; mărturie stă 
studiul Metafizicul, funcțiune integrală a spiritului 
(1943). Tânărul gânditor nu reduce metafizicul la 
domeniul restrâns al filosofiei, ci îl urmăreşte mai 

întâi prin planurile ştiinţei, esteticului literar-ar- 
tistic şi al religiei, spre a ajunge la cel filosofic, fapt 
ce îl îndreptăţeşte să avanseze conceptul „meta- 
fizicism”, prin care pledează pentru un „fundal 
metafizic în întreaga gândire şi acţiune umană”. 
Sub o asemenea exigenţă - conştientizată şi teore- 
tizată speculativ târziu, de-abia la începutul lui 
1943 -— filosofează în jurul câtorva problematici în 
eseistica din anii '30, cum sunt binele, libertatea, 
dimensiunea naţională, autenticitatea, munca, cul- 
tura, omul şi, ca încoronare, opţiunea umanistă. 
Dacă cele dintâi teme sunt circumscrise în dome- 
niul ontologiei, al eticii ori al metafilosofiei, cele din 
urmă au profunde semnificaţii angajante pentru 
om şi pentru gânditorul român al acelui moment 
existenţial. Câteva eseuri sunt înscrise nemijlocit în 
domeniul filosofiei culturii: Cultură şi viaţă (1936), 
Cultură şlagăr (936), Sensul culturii (1939) sau 
Moment ardelean în gândirea românească (1939). 
B. se angajează în nuanţe conceptuale în interio- 
ritatea ideii de timp, înţeles ca „o adevărată osie a 
filosofiei”. Eternul însuşi este temporalizat, prin 
trecerea de la timpul absolut către temporalităţi ale 
domeniilor şi nivelurilor structurale ale existenţei. 
Aşa se ajunge la timpul uman, la cel istoric -numit 
„vreme”. Or, constată B., „dimensiunea temporală 
a epocii actuale se bucură de o îngustime conside- 
rabilă”. El vede saltul de la timp la vreme ca un pro- 
gres social, cultural şi uman, doar că „există perico- 
lul ca vremea însăşi să decadă în vremelnicie”. Fără 
o mai îndelungă şi necesară analiză sociologică, 
psihologică, etnografică, autorul crede că „s-a ivit 
un pragmatism rău înţeles, un americanism cultu- 
ral şi o stupidă justificare a morţii şi a momentului”. 
În etapa românească două sunt literaturile străine 
cunoscute mai îndeaproape de B.: cea rusă şi cea 
germană. Din acestea îi comentează pe Dostoievski 
şi pe Goethe. Creatorul lui Faust, „spirit prin exce- 
lenţă poetic”, este cel prin care „intrăm în labora- 
torul propriu-zis al gândirii dialectice”. El este acela 
care „desţeleneşte un pământ nou în istoria gândi- 
rii. În învălmăşeala structurii sociale, vasta sa intu- 
iţie şi înflăcărata sa imaginaţie îl poartă mai înain- 
tea altora spre tărâmul viitorului. El vede — neclar, 
ce-i drept —, dar vede prin negură, prin care alţii 
orbecăiesc”. Cu el începe aventura spirituală a dia- 
lecticii moderne. La numai douăzeci și patru de ani, 
B. atacă din literatura rusă o temă fundamentală şi 
deosebit de specifică: aceea a „omului de prisos”. 
Demn de remarcat este faptul că interpretul român 

nu se limitează la caracterizarea acestui tip literar 
la un scriitor sau la altul, ci înfăptuieşte o verita- 
bilă sinteză a caracteristicilor tipului şi a evoluţiei 
lui concrescătoare în literatura rusă. Pentru ca, 
pe baza acestora, să înfăptuiască şi o dezvăluire a 
importanţei istorice a omului de prisos, şi a rostului 
socioculturalpe care îlare.B.îl vede cape un „saccu 
probleme”, de la conţinutul conceptului la evoluţia 
istoric-literară şi până la „viclenia istorică” a tipului 
care refuză lumea în forma indiferenţei, a nonacţi- 
unii. Fiind, în decursul unui deceniu, un deosebit 
de activ publicist, B. a comentat arar o scriere lite- 
rară propriu-zisă; a făcut-o — chiar pe larg, în două 
cronici — la debutul lui Mihai Beniuc cu Cântece 
de pierzanie (1938). Criticul pune în evidenţă tema 
dragostei, cea a revoluţiei şi cea a morţii, toate trei 
transfigurate de poet din „cazanul clocotitor al 
vieţii”. Merită semnalate şi comentariile la creaţia 
eminesciană (cu prilejul semicentenarului morţii, 
în 1939) ori la aceea a lui Blaga. Totodată, mulţi alți 
gânditori români s-au bucurat de atenţia sa, îndeo- 
sebi prin paginile revistei „Saeculum”: Al. Rosetti, 
E. Lovinescu, Vasile Băncilă, D. Gusti, Eugeniu 
Sperantia, Grigore Popa, Nae Ionescu (demascat ca 
plagiator din Evelyn Underhill) şi trioul care a edi- 
tat anuarul „Izvoare de filosofie”: Constantin Floru, 
Constantin Noica şi Mircea Vulcănescu. 

SCRIERI: Minciuna în lumea copilului, Cluj, 1938; 
Contribuţiuni la psihologia onestităţii, Cluj, 1940; 
Le Developpement de la pensee dialectique, Paris, 
1947; Democracy and Dictatorship: Their Psychology 
and Patterns of Life, Londra, 1956; ed. London, 1998; 
Problems of Historical Psychology, New York, 1960. 
Repere bibliografice: Lucrețiu Pătrăşcanu, Curente 
şi tendințe în filosofia românească, Bucureşti, 1946, 
passim; Athanase Joja, „Evoluţia gândirii dialectice”, 
„Studii”, 1948, 2; H. Badiu, Domnul Zevedei Barbu şi 
paradoxele democraţiei, VR, 1957, 3; Marin Diaconu, 
Zevedei Barbu. Schiță pentru un profil spiritual, VR, 
2001, 11; Michael Finkenthal, Zevedei Barbu - filosof, 
sociolog şi psiholog... englez?, APE, 2007, 4. M.Dn. 


BARCAROIU, Constantin (24.[.1895, București 
— 21.1V.1974, București), poet, prozator. Este fiul 
Mariei (n. Barcaroiu) și al lui Gheorghe Georgescu, 
muncitor, locuitori, probabil foarte strâmtoraţi, 
ai periferiei bucureștene. A urmat cu mari gre- 
utăţi școala primară și liceul, apoi s-a înscris la 
Conservatorul de Artă Dramatică, pe care l-a absol- 
vit în 1924. Actor ambulant aproape un deceniu, în 
1934 este redactor la „Cruciada românismului”; 

publică versuri și cronici dramatice în nenumărate 
reviste și ziare din București și din alte orașe din 
țară, între care „Epoca”, „Răsăritul” (unde e redac- 
ton), „Drumul vremii” (Craiova), „Pasărea albas- 
tră”, „Revista scriitoarelor și scriitorilor români”, 
„Capitala” (figurează în redacţie), „Litera” (Arad), 
„Sfarmă-Piatră”, „Flacăra” ș.a. Câteva strofe îi apar 
și în „Universul” și „Universul literar”. În 1945, 
părăsind gazetăria, urcă din nou pe scenă, jucând 
la diverse atenee populare bucureștene, iar din 
1949 este angajat la Teatrul de Stat din Reșița, de 
unde se și pensionează. 

B. a debutat în „Epoca” (1922) cu versuri de fac- 
tură vag minulesciană. Cel dintâi volum, Florile roșii 
(1934), incluzând câteva poeme în proză, glosează 
despre soarta umiliţilor. Înduioșarea melodrama- 
tică tinde să dea suport unor structuri contrastante, 
apropiate adesea de pilda religioasă. Autorul folo- 
sește, frecvent retoric, o imagistică de sursă biblică 
pentru a sugera paragina spirituală a veacului, 
condamnată în numele unui creștinism indignat, 
ulterior substrat al altei cărţi, Cetatea mea (1939). 
Simbolismul întârziat (ploaie autumnală, nevroze, 
ftizie, solitudine apăsătoare) este pătruns de câte o 
notă expresionistă (motivul „urletului” revine obse- 
dant). Un amplu poem, Mama (1948), caută să con- 
figureze un simbol al suferinţei și al resemnării uni- 
versale și, pe alocuri, al posibilităţii de regenerare 
morală, sprijinindu-se și pe o prozodie zbuciumată 
și stranie în manierismul ei. O tentativă de înno- 
ire, de abandonare a tonurilor întunecate și a ima- 
ginilor sumbre, se remarcă în volumul Pe drumuri 
însorite (1944), însă în versuri descriptive și grăbite. 
Un oarecare renume și-a dobândit B. în epocă prin 
romanul Periferie (1935), dedicat luptei dintre „două 
clase” sociale, adică dintre „săraci” și „bogaţi”, cate- 
gorii care generează și un maniheism, inevitabil, 
al personajelor. Autorul confundă în mod curent 
principiile creștinismului primitiv cu acelea ale râv- 
nitei societăţi „viitoare”, în care, se presupune, va 
domni umanitarismul, cam lânced însă, așa cum 
îl bănuiește naratorul. „Uriaș abator”, marginea 
Bucureștiului este văzută ca un simbol al agoniei 
lumii în general, precum mai târziu la Eugen Barbu 
în Groapa. Din durităţile de limbaj și violențele exhi- 
bate rămâne însă un tablou de apăsată culoare și 
doar pe alocuri de relief. 

SCRIERI: Florile roșii, București, 1934; Frânturi de suflet, 
București, 1935; Periferie, București, 1935; Cetatea mea, 

București, 1939; Pe drumuri însorite, București, 1944; 
Mama, București, 1948. 

Repere bibliografice: Paul Bărbulescu, „Periferie”, 
„Răsăritul”, 1935, 9-10; Camil Baltazar, De la Panait 
Istrati la Constantin Barcaroiu, „Credinţa”, 1935, 499; 
Paul I. Papadopol, „Frânturi de suflet”, PL, 1937, 4; 
Dimitrie Stelaru, Zeii prind șoareci, București, 1968, 
110-112; Crohmălniceanu, Literatura, | (1972), 304; Dic. 
scriit. rom., |, 191-192. D.M. 


BARDAN, Vasile (28.11.1947, Valea Seacă, j. Bacău), 
poet, eseist. Este fiul Victoriei (n. Chiorcea) și 
al lui Nicolae Bardan, ţărani. După absolvirea 
Liceului „George Bacovia” din Bacău (1965), frec- 
ventează o vreme Institutul Pedagogic din Bacău 
(1965-1967), apoi urmează Facultatea de Filologie, 
secția română-franceză, din cadrul Universităţii 
din București, pe care o termină în 1978. Între 
acești ani a fost angajat la mina de cupru Bălan 
din judeţul Harghita, apoi la Întreprinderea de 
Prefabricate din Beton (București), a fost profe- 
sor de limba română și franceză în mai multe sate 
din judeţul Bacău, gestionar, funcționar econo- 
mic, absolvă Institutul Pedagogic al Universităţii 
„AL. I. Cuza” din Iași (1973, cursuri fără frecvenţă), 
iar din 1984 e bibliotecar la APACA în București. 
Debutează cu poezie în revista „Ateneu” (1968), 
fiind încurajat de loanid Romanescu, cunos- 
cut la cenaclul „Bacovia”. Mai colaborează 
cu versuri, eseuri și recenzii la „Amfiteatru”, 
„Convorbiri literare”, „Suplimentul literar-artistic 
al «Scânteii tineretului»”, „Steaua”, „Luceafărul”, 
„Contemporanul”, „Familia”, „România literară”, 
„Caiete critice”, „Cuvântul românesc” (Canada), 
„Sinteze”. Participă la mai multe cenacluri lite- 
rare și înfiinţează el însuși unul în cadrul Clubului 
ICTB. Debutul editorial are loc în 1989 cu volumul 
Gravitaţia tăcerii, pretaţat de Ioanid Romanescu. 
O mare încredere în forţa Cuvântului (obliga- 
toriu cu majusculă) caracterizează versurile lui 
B., fie că e vorba de cele metaforizante, de factură 
neomodernistă, fie de cele „neorealiste”, îngroșate 
prin aderenţa la realitatea exterioară postcomu- 
nistă. Pe de o parte, aspirație spre cerul înalt și pur 
al Poeziei (cu sfidarea forţei gravitaționale), pe de 
alta, revărsare în spaţiul devenit extensibil al poe- 
melor, din necesităţi de documentare socială și 
pamflet moral. Autorul găsește în câteva rânduri 
rezolvări prozodice notabile - de pildă în poe- 
mul Planctonul, inclus în volumul Poeme ciuruite 

(2010): „acum sunt hrana marilor balene/ — vor fi 
și ele prinse cu harponul —/ în lumea suspendată 
ca planctonul/ mă poartă valul timpului alene/ pe 
fundul apelor așteaptă schimbul/ e vastă marea 
sărăciei lucii/ și verde-amară cum e coaja nucii/ 
e calmă clipa - calm e anotimpul”. Semnificativă 
rămâne însă pendularea între registre atât de dife- 
rite, între discursul „înalt”-abstract și cel de vio- 
lentă culoare realistă. A doua antologie de autor, 
după Omul probabil (2000), culegerea Poeme trans- 
moderne (2012) lansează prin titlu un concept tes- 
tat retroactiv la nivelul autoselecției, dar definit 
diletant astfel: „Consider transmodern acel poem 
astfel realizat, încât să conțină în substanţa sa 
cognitivă și estetică o forță cu valoare constantă 
și transistorică”. Comentator pertinent de poezie 
în reviste, B. a semnat și un studiu despre Ioanid 
Romanescu (1997), exercițiu inhibat de admirație. 
SCRIERI: Gravitaţia tăcerii, pref. Ioanid Romanescu, 
București, 1989; Noaptea gravitaţiei, pref. Mircea 
Ciobanu, București, 1994;  Gravitonia, postfață 
Constantin Sorescu, București, 1995; Ioanid Romanescu 
în apărarea poeziei, pref. Constantin Crișan, Iași, 
1997; Poezia și foamea, București, 1997; Poezia după 
Auschwitz, București, 1998; Omul probabil, pref. Daniel 
Cristea-Enache, București, 2000; Cântec cu ceas, Iași, 
2007; Poeme ciuruite, București, 2010; Poeme transmo- 
derne, Timișoara, 2012. 

Repere bibliografice: Cezar Ivănescu, Numele poetu- 
lui, LCE, 1982, 29; Alexandru Piru, Poeți în regie pro- 
prie, SLAST, 1989, 22; Alexandru Ruja, „Gravitaţia tăce- 
rii”, LCE, 1989, 32; Octavian Soviany, Echilibru fragil, 
CNT, 1995, 14; Daniel Cristea-Enache, [Vasile Bardan], 
CC, 1997, 8-10, ALA, 1999, 455; Horia Gârbea, „Poeme 
ciuruite”, LCE, 2010, 21; loan Adam, Afinități selective, 
Târgoviște, 2012, 305-308. D.C.-E. 


BARDOCZ Ârpâd (23.IV.1888, Ileanda, j. Sălaj 
— 9VIII.1953, Budapesta), traducător. După ter- 
minarea Facultăţii de Drept, a fost funcţionar 
la Timișoara. În 1921 s-a stabilit în orașul Vâc 
din Ungaria. A colaborat la revistele clujene 
„Erdâlyi Szemle”, „Pâsztortuz”, „Erdelyi Helikon” 
și la „Vasârnap” din Arad cu poezii proprii și cu 
traduceri. 

B. este primul scriitor maghiar care a publicat 
volume de transpuneri din poezia lui V. Alecsandri. 
Emlek (1935) a apărut cu introducerea și notele tra- 
ducătorului, ca și K&nnycseppek (1938), editat, de 
asemenea, cu un studiu introductiv despre viața 
lui Alecsandri. 

Traduceri:  V. Alecsandri,  Paszrellek [Pasteluri], 
Cluj, 1926, Emlek [Suvenire], introd. trad., Cluj, 1935, 
Konnycseppek [Lăcrămioare], introd. trad., Budapesta, 
1938. 

Repere bibliografice: Endre Kâroly, V. Alecsandri, 
„Emlek”, „Erdelyi Helikon”, 1935, 7; Gâldi Lâszl6, 
Vasile Alecsandri, „Emlek”, „Vasârnap”, 1935, 23; A.P. 
Todor, V. Alecsandri în limba maghiară, PL, 1936, 
3; Gâldi Lâszl6, Vasile Alecsandri, „Kânnycseppek”, 
„Vasârnap”, 1938, 9; Lârinczi Lâszl6, Vasile Alecsandri, 
„K&nnycseppek”, „Erdlyi Helikon”, 1938, 8; A.P. Todor, 
„Lăcrămioare” de V. Alecsandri în traducere maghiară, 
CL, 1939, 1; Rom. magy. ir. lex., ], 171. 0.K. 


BARICADA, publicaţie care a apărut la București 
de la 6 ianuarie 1990 până la 27 noiembrie 1996, 
cu subtitlul „Săptămânal independent de opinie 
şi cultură”. Redactor-șet: Eduard Victor Gugui; 
redactor-șef adjunct: Adrian Ștefan lurașcu; 
secretar de redacţie: Constantin Călinescu; de 
la numărul 6/1991 redactor-șet adjunct devine 
Virgil Miron Pătru, iar secretar general de redac- 
ţie Cornel Catană, funcţie preluată de la numărul 
36/1991 de Valentin Hossu-Longin, iar de la numă- 
rul 42/1991 de Vlad Macri; de la numărul 43/1992 
Vlad Macri devine redactor-șef adjunct, iar Mihai 
Bujeniţă secretar general de redacţie. De la numă- 
rul 36/1992 subtitlul este „Hebdomadar politic și 
cultural”, revista schimbându-și totodată forma- 
tul. Apărută în perioada de efervescenţă publi- 
cistică de după căderea regimului comunist, B. a 
manifestat de la început o atitudine combativă, 
abordând cu îndrăzneală probleme ardente ale 
actualităţii social-politice. Pe plan literar s-a dove- 
dit însă eclectică, principalul ei merit rămânând 
acela de a contribui la recuperarea unor scriitori 
neglijaţi în epoca totalitară. În general, versurile 
și prozele publicate sunt nesemnificative, colabo- 
rarea lui Cezar Ivănescu (cu amplul poem Doina. 
Ultima Thule) şi a lui lon Lăncrănjan (cu „micro- 
romanul contemporan” Leul și ciobanul) constitu- 
ind mai degrabă excepţii. Mult mai bogate și mai 
valoroase sunt paginile de critică și istorie literară. 
Pe lângă recenziile semnate de Geo Vasile, Radu 
Aldulescu și Elena Gugu și comentariile critice 
ale lui D. Vatamaniuc și Constantin Călinescu, 
se distinge, prin abundența și calitatea textelor, 
colaborarea lui Romul Munteanu, care scrie aici 
nu numai cronici despre cărţile unor autori con- 
temporani - Octavian Paler, Stelian Tănase, lon 
Stratan, loan Flora -—, ci și articole recuperatoare 

despre câţiva importanţi poeţi, prozatori sau filo- 
sofi interbelici, între alţii, Mircea Eliade, Aron 
Cotruș, Panait Istrati, Radu Gyr, Nae Ionescu. 
Sensul unei restituiri îl are și iniţiativa revistei de 
a relua în serial o parte dintre articolele lui Mircea 
Eliade reunite în 1934 în antologia Oceanografie 
și de a publica pentru prima dată fragmente din 
eseul Filosofia nuanțelor al lui Petre "Ţuţea, ca și 
cele câteva „divagări” bacoviene inedite pe care 
fiul poetului, Gabriel Bacovia, le-a oferit redacției. 
De asemenea, merită menţionate paginile come- 
morative dedicate lui M. Eminescu, I.L. Caragiale 
şi Nichita Stănescu, traducerile din literatura 
și filosofia universală (Rimbaud, Ruben Dario, 
Nietzsche) și interviurile cu Dumitru Țepeneag, 
William 'Totok, I. Negoiţescu, Ana Blandiana, 
Alexandru Paleologu, George  Astaloș, Dan 
Petrescu. Din 1992 B. capătă un mai pronunţat 
caracter social-politic, interesul pentru cultură și 
literatură reducându-se în mod vădit. I.M. 


BARIȚIU, George 
(24.V.1812, Jucu de Jos, 
j. Cluj - 2.V.1893, Sibiu), 
ziarist, îndrumător 
cultural, istoric. 


Este fiul Anei Rafila (n. Cornea) și al preotului 
Ioan Pop-Bariţiu. Învață la școala maghiară din 
Trascău (Rimetea), la gimnaziul din Blaj și apoi la 
Liceul Piarist din Cluj, frecventând „humanioa- 
rele”. În 1829 se înscrie la Facultatea de Filosofie 
din Cluj. În pofida restricţiilor, își procură și 
citește cu aviditate cărţi în limba română. După 
absolvire revine la Blaj și intră student la Teologie. 
Sunt anii când îi cunoaște pe Simion Bărnuţiu și 
pe Timotei Cipariu, când participă ca actor și 
autor la câteva spectacole de teatru în limba 
română organizate la Seminar, printre primele de 
acest fel din Transilvania. În 1835, la terminarea 
studiilor, este numit profesor la liceul din Blaj. 
Cunoscut și apreciat de mai mulţi negustori bra- 
şoveni care își aveau fiii elevi la Blaj, este chemat 
să conducă școala română din Brașov. Dar înainte 

de a se așeza în acest oraș, pleacă împreună cu T. 
Cipariu într-o călătorie ce va avea rezonanţă în 
activitatea celor doi. Ei vizitează mai multe orașe 
din sudul Transilvaniei, trec Carpaţii, la București 
stabilesc contacte cu personalităţi de seamă ale 
vieţii politice și culturale din Ţara Românească, 
printre care Ion Heliade-Rădulescu, C. A. Rosetti, 
Ion Câmpineanu, lancu Văcărescu, Cezar Bolliac, 
profesorii Petrache Poenaru, Florian Aaron, 
Eftimie Murgu; iau parte la câteva întâlniri la 
Societatea Filarmonică, văd spectacole de teatru. 
La întoarcere, din 1836, este profesor de grama- 
tică română și germană, limbă latină, istorie, geo- 
grafie, aritmetică, principii de bună purtare, con- 
tabilitate și corespondenţă comercială. Brașovul a 
fost văzut de B. ca un centru unde puteau rodi 
ideile lui referitoare la afirmarea naţională prin 
intermediul școlii și culturii. În 1837, cu ajutorul 
bănesc al negustorului Rudolf Orghidan, scoate 
cea dintâi gazetă a sa, „Foaie de săptămână”, apă- 
rută doar în două numere. La 1 ianuarie 1838, 
finanţat de Johann Gâtt, proprietar de tipografie, 
face să apară „Foaie literară”. În același an, la 12 
martie, iese „Gazeta de Transilvania”, iar la 2 iulie 
„Foaie literară” se transformă în „Foaie pentru 
minte, inimă și literatură”. Acestea sunt periodi- 
cele pe care B. le conduce cu energie și cumpătare 
până la începutul anului 1849. Spre a se dedica lor, 
renunţă în 1845 la cariera de profesor. Ziaristul 
contribuie intens la pregătirea mișcării de la 1848, 
scrie febril, de pe o poziţie politică totuși pru- 
dentă, mai puţin radicală decât a altor revoluţio- 
nari. Depășind-o, participă la adunarea de pe 
Câmpia Libertăţii de la Blaj, îl însoțește pe episco- 
pul loan Lemeni la Cluj, unde este prezentată în 
Dietă moţiunea de pe Câmpia Libertăţii. Se 
votează însă unirea cu Ungaria și B. se întoarce 
dezamăgit acasă. Urmează zile de zbucium, când, 
cooptat în comitetul de pacificare, este nevoit, 
odată cu intrarea trupelor generalului Bem în 
Sibiu, să ia calea refugiului peste munţi. Poposește 
la Câmpina, unde în iunie 1849 este arestat și dus 
la închisoarea din Ploiești. Trimis sub escortă în 
Bucovina, la Cernăuţi, este eliberat prin interven- 
ţia familiei Hurmuzachi și găzduit la moșia 
Cernauca, unde își aflaseră azilul și alți revoluţio- 
nari români. Revine la Brașov în toamna lui 1849 
și primește permisiunea pentru reapariţia celor 
două publicaţii ale sale, care sunt însă repede 
suprimate, sub învinuirea de „cerbicie”. Reluate în 

septembrie 1850, cu un alt redactor, Iacob 
Mureșianu, gazetele stau încă sub influenţa lui B. 
O perioadă îl va interesa mai ales activitatea 
comercială și industrială. Conducând Gremiul 
Negustorilor din Brașov, izbutește să obţină auto- 
rizaţia pentru a deschide o tipografie românească 
și pentru a înfiinţa fabrica de hârtie de la Zărnești, 
al cărei director comercial este vreme de două 
decenii. Între timp, animat de aceeași încredere 
în puterea luminării, scoate „Călindariu pentru 
poporul românesc” (1852-1865). B. călătorește 
mult, interesându-se, în fiecare ţară, de viaţa 
oamenilor, de nivelul civilizaţiei, de organizarea 
economică și socială, aspecte cercetate în relaţie 
cu nevoia de schimbare a stării de acasă. După 
1860 reintră în viaţa politică, devenind un mili- 
tant energic care, alături de alţii, avea de repre- 
zentat interesele românilor în Dieta din Sibiu și în 
Parlamentul de la Viena. În vremea dualismului 
austro-ungar, proclamat în 1867, adept al direcţiei 
pasiviste, el susţine afirmarea cât mai sistematică 
și completă a individualităţii naţionale românești. 
Se mută la Sibiu și editează ziarul „Observatoriul” 
(1878-1885), unde publică mai ales studii istorice 
și sociologice. Participă în 1881 la înființarea 
Partidului Naţional Român, ajungând în 1884 pre- 
şedinte al partidului. Cărturarul era unul dintre 
cei care contribuiseră la constituirea, în 1861, a 
Asociaţiunii Transilvane pentru Literatura Română 
și Cultura Poporului Român (Astra), ales de la 
început secretar al societăţii, apoi redactor al 
revistei „Transilvania” (1868-1893), președinte al 
secţiei istorice (1877) și președinte al Astrei (1888). 
Prezent în 1866 la București, ca membru fondator 
al Societăţii Literare Române (Academia Română), 
are calitatea de președinte al secţiei istorice, cu 
câteva luni înainte de moarte fiind ales preșe- 
dinte al forului academic. 

Întemeietor al presei românești din Tran- 
silvania, ziarist fecund, îndrumător în dome- 
niul culturii, istoric și om politic cu vederi pro- 
gresiste, B. este un deschizător de drumuri care 
se integrează mișcării de regenerare naţională, 
alături de Gh. Asachi, I. Heliade-Rădulescu și M. 
Kogălniceanu. Cele două mari publicaţii pe care 
le conduce, „Gazeta de Transilvania” și „Foaie pen- 
tru minte, inimă și literatură”, fac, înainte de orice, 
educaţia simțămintelor naţionale și civice, ţintind 
să întărească unitatea între români. Legăturile cu 
mai toate personalităţile epocii, mărturisite și de 

un fond epistolar impresionant (11 000 de scri- 
sori), asigurau circulaţia de idei, solidarizarea efi- 
cientă a eforturilor, dincolo de graniţele politice 
ale momentului. În tradiţia Școlii Ardelene, ideo- 
logia de esenţă iluministă se însoțește la el cu un 
spirit pedagogic superior, ce îi guvernează toate 
acţiunile. Menirea foilor sale va fi aceea de „a lăţi 
idei” în cât mai multe domenii, pentru că „românii 
nu au timp de pierdut cu nimicuri”. Premergând 
ideilor „Daciei literare”, se arată preocupat de uni- 
tatea limbii literare și de adoptarea unei ortografii 
unitare. Publică frecvent sau reproduce scrieri din 
celelalte provincii, încurajează discuţiile despre 
limbă și literatură, utile în aflarea unei orientări 
comune. B. este un discipol al lui Petru Maior, 
ceea ce îl determină să se îndepărteze de purismul 
latinist și să aibă, în general, o atitudine moderată. 
Tot el recomandă culegerea, cât mai fidelă, de obi- 
ceiuri vechi, povestiri, cântece, „frazuri, prover- 
buri și ziceri originale românești”, descântece etc., 
indicând astfel un program de adunare a creaţii- 
lor populare, văzute, herderian, ca însemne ale 
identităţii etnice și lingvistice. Cu vremea, scrie și 
despre muzică și coregrafie, port și așezări, des- 
pre cultura estetică și gustul popular, stimulând 
publicarea studiilor de etnografie. În dorinţa de 
a afla calea cea mai potrivită pentru propășirea 
literaturii, pentru a preîntâmpina manifestările 
păgubitoare, își iniţiază cititorii, stabilește un dia- 
log cu ei. Ca și Heliade, face incursiuni în estetică, 
în teoria și în critica literară, comentează scrieri 
originale, discută despre traduceri și rolul lor în 
modelarea unei literaturi începătoare; urmărește, 
bunăoară, evoluţia și caracteristicile stilului în 
artă, analizează umorul și satira, face consideraţii 
de poetică, privilegiază sensul moral, educativ al 
literaturii. Aspiraţia spre clasicitate este înţeleasă 
hegelian, ca o năzuinţă spre armonie și desăvâr- 
șire, spre exemplar; B. atribuie de timpuriu cri- 
ticii un rol de limpezire a atmosferei literare. În 
felul lui înţelept de a cugeta domină preceptele 
esteticii clasiciste, primite prin intermediul gân- 
ditorilor și esteticienilor germani (Goethe, Hegel, 
Winckelmann, Lessing, W.I. Krug, Jean Paul, J.G. 
von Miiller, K.J. Weber ș.a.). Relevând în repetate 
rânduri trebuinţa unei istorii critice a literatu- 
rii române din toate provinciile, aduce el însuși 
importante contribuţii documentare, apte să con- 
figureze un întins capitol de istorie culturală. 

Ca scriitor, B. rămâne atașat mult timp teatru- 
lui. Debutează cu versurile Murăș, Murăș, apă lină 
și Cântec păstoresc, scrise în 1835 pentru o repre- 
zentaţie a teologilor din Blaj. Deși modeste, ele au 
acorduri grave, caracteristice poeziei ardelene ce 
prevestește apariţia lui Octavian Goga. Tot pentru 
spectacolele de diletanţi compune Suspinul, prolog 
la piesa Inimile mulțămitoare, reprezentată în 1838 
la Brașov, iar în 1891 alcătuiește alte două piese 
ocazionale, interpretate la Școala Civilă de Fete a 
Astrei din Sibiu. Cu toate că nu avea vocaţie de autor 
dramatic, ispita teatrului pare să fie totuși puter- 
nică, din moment ce, atunci când traduce, el alege 
de obicei lucrări dramatice. Astfel, în 1839-1840, 
tălmăcește, tipărindu-le în „Foaie pentru minte, 
inimă și literatură”, scene din Intrigă și iubire, Don 
Carlos, Conjuraţia lui Fiesco şi Maria Stuart de 
Schiller, iar în 1840 câte o scenă din Neguțătorul din 
Veneţia şi din Julius Caesar de Shakespeare, acestea 
fiind unele din primele traduceri în limba română 
din opera shakespeariană. Pentru a umple un gol, 
publică, mai cu seamă în anii de început, istorioare 
și nuvele, scrieri de factură romantică. B. nu era un 
imaginativ și proza sa stă între limite ţinând de o 
literatură convenţională, minoră. Unele poves- 
tiri sunt prelucrări, ilustrând preferința pentru 
accentele moralizatoare ori pentru senzaţional și 
tenebros, altele, cu subiect istoric, au de asemenea 
un epic precar. În schimb, O privire preste ținutul 
Hațegului în Transilvania (838), ca şi câteva pagini 
cu tonalități de poem în proză, descripţii poetice, 
meditații înaripate de sentimentul mândriei față de 
gloria trecutului, în felul celor compuse mai târziu 
de Nicolae Bălcescu și Alecu Russo, sunt mai rezis- 
tente la timp. Însemnările din călătoriile în Ţara 
Românească și Moldova sau în apusul Europei au 
un mod al lor de a fi autentice. Puţin înclinat spre 
introspecţie și lirism, ca și lon Codru-Drăgușanu, 
călătorul știe să observe lucid și să comenteze 
aspecte felurite ale vieţii sociale, să cântărească 
gradul de civilizaţie alfiecărei ţări. Nu poate ignora 
contrastele, ce îl intrigă și îl mâhnesc. Asemenea 
lui Dinicu Golescu, a cărui înrâurire transpare mai 
ales în primele însemnări, atenţia îi este îndrep- 
tată spre tot ce ar fi putut să fie trecut alor săi ca 
învățătură. B. are darul de a scrie clar, energic, fără 
rigiditate, ba chiar cu frecvente tente de umor. Cu 
o astfel de înzestrare, a putut aborda toate formele 
publicisticii. Căci vocaţia lui a fost ziaristica poli- 
tică și culturală, „Nestorul presei românești” —- cum 

fusese numit - slujind-o mai bine de o jumătate de 
secol. Către sfârșitul vieţii își urmează stăruitor 
şi a doua chemare: istoria. Pregătite de o serie de 
culegeri și documente - B. ar fi dorit să realizeze 
pentru Transilvania o colecţie asemănătoare celei 
a lui Eudoxiu Hurmuzachi —, cele trei volume inti- 
tulate Părți alese din istoria Transilvaniei pre două 
sute de ani din urmă (1889-1891) reprezintă cea 
mai importantă contribuţie ardeleană la istorio- 
grafia română din secolul al XIX-lea. Autorul uti- 
lizează modalitatea biografiilor și monografiilor, 
premergătoare unei istorii sistematice, de sinteză. 
Informaţiile aduse, remarcabile, au un sigiliu 
aparte, dat de calitatea de martor al multora dintre 
evenimente. B. evocă desfășurarea lor, instrumen- 
tând minuţios, precis fiecare detaliu. În cronica 
anului 1848 și a perioadei ce a urmat își au locul 
naraţiuni, portrete, meditații și confesiuni, pagini 
memorialistice, toate reconstituind o epocă dra- 
matică, într-o structură vie, mobilă. 

Un om reprezentativ, o expresie a nevoilor neamului său, 
o personalitate binefăcătoare care n-a crezut niciodată că 
are drepturi asupra sa însuși, acesta a fost Barițiu. Și de 
aceea el e așa de greu de deslușit pentru cei ce caută în el 
omul și atât de lesne de respectat pentru acei care-i văd 
munca. 

N. IORGA 


SCRIERI: Părți alese din istoria Transilvaniei pre două 
sute de ani din urmă, L-IIl, Sibiu, 1889-1891; ed. 2, I-III, 
îngr. Ștefan Pascu și Florin Salvan, introd. Ștefan Pascu, 
Brașov, 1993-1995; Două drame familiare, Sibiu, 1891; 
Studii și articole, pref. loan Lupaș, Sibiu, 1912; Articole 
literare, îngr. și pref. Vasile Netea, București, 1959; Scrieri 
social-politice, îngr. şi pref. Victor Cheresteșiu, Camil 
Mureșanu și George Em. Marica, București, 1962; Viaţa 
și ideile lui George Barițiu, îngr. şi pref. Radu Pantazi, 
București, 1964; Scrieri istorice, îngr. și pref. Camil 
Mureșanu și Nicolae Edroiu, București, 2009; Biografii 
literare, îngr. și pref. lon Buzași, Cluj-Napoca, 2012. 

Repere bibliografice: Maiorescu, Critice, I, 205-206, 
208-211; Iorga, Oameni, I, 67-72; Iorga, Ist. lit. XIX, 
I, 301-302, II, 227-228, 230, 237, III, 31-35, 222-225, 
Popovici, Romant. rom., 330-338; Breazu, Studii, |, pas- 
sim; Pervain, Studii, 304-309, 365-422, 445-458; Vasile 
Netea, George Barițiu. Viaţa și activitatea sa, Bucureşti, 
1966; Curticăpeanu, Mișc. cult., 60-109, 237-240; Ist. 
lit., IL, 404-412; Cornea, Originile, 446-447 508-509, 
598-599; George Bariț și contemporanii săi, l-X, îngr. 
Ștefan Pascu, Iosif Pervain, loan Chindriș, Titus 
Moraru, Gelu Neamţu, Grigore Ploeșteanu, Mircea 
Popa, Simion Retegan ș.a., pref. Ștefan Pascu și Iosif 
Pervain, București, 1973-2003; Dicţ. lit. 1900, 76-79; 
George Em. Marica, Studii de istoria și sociologia cultu- 
rii române ardelene din secolul al XIX-lea, vol. III: George 
Bariţiu-istoric, Cluj-Napoca, 1980; Anghelescu, Lectura, 
55-59; Cioculescu, Itinerar, V, 60-65; Dicţ. scriit. rom., 
I, 192-194; Mecu, Fapte — sens, 7-11; Coralia Telea, 
Interferences franco-roumaines chez George Barițiu, 
pref. Iacob Mârza, lași, 2009. G.D. 


BARIȚIU, Ieronim G. (19VIII.1848, Brașov -— 
18.11.1899, Sibiu), publicist, traducător. Este al cin- 
cilea din cei nouă copii ai Mariei (n. Velisar) și ai lui 
George Barițiu și unicul fiu rămas în viaţă, alături 
de patru surori. Învață la Brașov și la Sibiu, apoi 
la Viena, unde, din 1868 până în 1873, face studii 
filosofice, juridice și comerciale, fără a le termina. 
Întors acasă, este funcţionar la fabrica de hârtie din 
Zărnești și la Institutul de Credit și Economii Albina. 

Publicist al cărui scris dezvăluie preocupări 
variate, pasiune și inteligență, B. rămâne mereu 
în umbra părintelui său, care avea prestigiul de cel 
dintâi și cel mai mare ziarist ardelean. Scrie risipit, 

inegal, nereușind să fie altceva decât un redactor 
sau un colaborator util al câtorva publicaţii. Astfel, 
în „Familia”, revista-magazin a lui Iosif Vulcan, 
unde în 1867 începe să se manifeste, îi apar cores- 
pondenţe culturale, notițe etnografice, impresii de 
călătorie, articole instructive, proză moralizatoare, 
biografii romanţate, multe dintre acestea fiind 
prelucrări ori traduceri. Într-o singură perioadă, 
când își secondează tatăl în redactarea ziarului 
„Observatoriul”, editat la Sibiu între 1878 și 1885, 
revenea o bună parte din grija elaborării gazetei, de 
la editorialul politic la poșta redacţiei. În articole, 
semnate și cu pseudonimele Camil (utilizat și în 
corespondenţele de la Viena trimise „Românului”) 
sau, mai rar, Lucrețiu și Junius (ce apăruseră și în 
corespondenţele publicate în „Semănătorul” din 
Bârlad), B., un spirit viu, polemic, vehement, câte- 
odată chiar violent, analizează starea de fapt și 
militează pentru drepturile politice, economice 
și sociale ale românilor din Imperiu. În sprijinul 
acestei campanii, el comentează ori transpune în 
românește lucrări de drept, economie și econo- 
mie politică, precum Lupta pentru drept de Rudolf 
von Ihering sau Ideea de stat a Austriei de Frantiăek 
Palacky. Considerând gândirea iluministă fran- 
ceză un bun instrument în lupta pentru emanci- 
pare, împotriva oricărui fel de despotism, tălmă- 
cește, primul în Transilvania, în „Observatoriul” 
din 1879-1880, Contractul social de ].-]. Rousseau. 
Din raţiuni mai degrabă ideologice, traduce drama 
Emilia Galotti de Lessing („Familia”, 1873), pre- 
cum și un fragment din Don Carlos de Schiller 
(„Transilvania”, 1878). B. nu avea resurse de scrii- 
tor și va persevera în a face traduceri, eterogene în 
general, deși e sesizabilă preferința, pe de o parte, 
pentru literatura franceză, iar pe de alta, pentru 
scrierile privitoare la morală ori direct morali- 
zatoare. În „Observatoriul”, dar și în „Familia”, 
„Amicul familiei”, „Transilvania”, „Lelegraful 
român”, „Gazeta Transilvaniei”, „Minerva”, apar 
în transpunerea lui aforisme și cugetări, pagini 
din Pascal, Montesquieu, din Caracterele lui La 
Bruyere, din Teofrast, Boccaccio, Buffon, Victor 
Hugo, Al. Dumas-fiul, Catulle Mendes, Matilde 
Serao, Octave Feuillet, Emile Souvestre ș.a. Au fost 
publicate și în volum numai consideraţiile istori- 
co-morale ale lui J]. Pederzani, tălmăcite sub titlul 
Femeile (1883, semnat Junius), precum și, în 1893, 
Arta dea trăi de Stugau (August von Schmidt). Între 

scrierile răzlețe ale acestui publicist se află câteva 
amintiri despre M. Eminescu, apărute în 1894, la 
scurtă vreme după moartea poetului. Prezenţa fas- 
cinantă, boemă a lui Eminescu, cunoscut la Sibiu 
și regăsit în studenţie în cercul României June de 
la Viena, este surprinsă în detalii sugestive, avan- 
sându-se și ipoteze asupra cauzelor dezechilibru- 
lui nervos ce a pecetluit viaţa poetului. O soartă 
asemănătoare l-a urmărit și pe B., care a murit cu 
SCRIERI: Din zbuciumul veacului, îngr. și introd. Bucur 
Țincu, pref. Vasile Netea, Cluj-Napoca, 1982. 

BARNOSCHI, D.V. [Dimitrie Vasiliu] (21.[X.1884, 
Țigănași, j. lași — 29.V.1954, București), prozator. 
Este fiul Elizei și al lui Dumitru Vasiliu, funcţionar. 
A urmat la Iași Liceul Internat, încheiat în 1902, 
se înscrie la Facultatea de Drept, apoi se transferă 
la București, unde obţine licenţa în 1907 și doc- 
toratul în 1911. Din 1910 semnează D. Barnosche 
(Barnoschi)-Vasiliu, oficial numindu-se Dumitru 
V. Barnoschi abia din 1939. În anii din preajma 
Primului Război Mondial se apropie de Partidul 
Conservator și de fruntașul acestuia, P. P. Carp. În 
timpul ocupaţiei germane este prefect al judeţu- 
lui Prahova. În 1920 primește recomandarea de 
profesor la Facultatea de Drept a Universităţii din 
Cernăuţi, dar numirea nu i-a fost ratificată, sub 
pretextul colaboraţionismului cu ocupantul străin. 
Rămâne în continuare avocat în București, citește 
cu o vie curiozitate literatură, românească și stră- 
ină, se interesează îndeaproape de evoluţia psiho- 
logiei și se simte atras de teoriile lui Sigmund Freud, 
pe care le-a promovat. B. devine chiar campionul 
unei teorii morale pe care o dorește eliberată de 
prejudecăţi — nudismul. Ţine conferinţe (care pro- 
voacă scandaluri publice), tipărește broșuri de 
popularizare, înfiinţează colecţia „Demogorgon”, 
în care include lucrări menite „să sperie poporul”. 
În lucrarea Originele democraţiei române (1922), 
unde se ocupă de constituţia „cărvunarilor” de la 
1822, pregătirea juridică îl ajută să descifreze câteva 
dintre resorturile sociopsihologice ale „ponturilor” 

avansate de boiernașii moldoveni, dar aceste rezul- 
tate oneste sunt umbrite de interpretări fanteziste 
şi de înlocuirea documentului cu intuiţia și cu arbi- 
trarul concluziilor. Înființează revista „Cărvunarii”, 
apărută în două serii, în 1927 și în 1931, și trimisă 
gratuit „întregii elite sociale a ţării”. În numele pro- 
priului „cărvunarism”, B. anunţă „falimentul capi- 
talismului”, sistem social față de care are rezerve 
serioase. A fost un democrat convins și un adversar 
al exceselor de ordin politic și social, atitudini vizi- 
bile în colaborările sale de mai bine de un deceniu 
la „Adevărul literar și artistic”. Și-a afirmat, chiar 
într-un oficios al extremei drepte, „Cruciada româ- 
nismului” (1935), principiile umanitariste și spiritul 
tolerant. Dorind să asigure o răspândire mai mare a 
literaturii române peste hotare, a înfiinţat în 1938, 
împreună cu alţii, o altă revistă, „Ronsard”, unde 
semnează și C. S. Bihoran. 

Romancier de vocaţie nu a fost B., cu toate că 
se considera autorul unor romane „de probleme”. 
Fiind un om de cultură întinsă și temeinică, un spi- 
rit mobil și o inteligenţă pătrunzătoare, și-a tran- 
spus în Neamul Coţofănesc (1930), Rumilia (1934) 
și Stăvilare. Se aleg apele (1942) părerile polemice 
despre societatea românească a epocii. Ambiţiona, 
asemenea lui Cezar Petrescu, la o frescă socială. 
Acaparantă se dovedește și preocuparea pentru 
refacerea unui traseu al istoriei românești după o 
schemă foarte personală. În volumul Cărvunarii 
(1928) se află mai curând succinte tablouri isto- 
rice, fanteziste în mare parte, cu deosebire când 
au în vedere „viaţa zbuciumată și moartea sil- 
nică a comisului lonică Tăutu”, dar apropiate de 
verosimilul artistic atunci când se referă la Ioniță 
Sandu Sturdza, primul domn pământean după 
fanarioți. Adevărata ivire a „izbăvirii naţionale” 
pare a fi considerată însă epoca lui Iordache Darie 
Dărmănescu, a cărui viață trepidantă a fost tran- 
spusă de B. în romanul Conspirația Dărmănescului 
(1936). Desfășurarea naraţiunii este aceea a roma- 
nului istoric tradiţional, deviată, în final, în pagini 
de un vizionarism curios pentru cine nu le admite 
substratul ezoteric și simbolic. Motivările psiholo- 
gice sunt făcute cu iscusinţă, personajele aspiră la 
o statură și trăsături de epopee, dialogurile între 
inamici sunt impregnate de un aer cavaleresc, 
patriotic și declamator totodată, cu unele tentative 
de adaptare la hazul autohton. Predilecţia pentru 
stările incerte, pentru îmbinările lexicale stranii, 
străine spiritului epocii și, uneori, limbii române, 

pentru fastuos, ocult, pentru personaje bizare, 
perverse, amatoare de astrologie ori de magie, 
preludează Princepele lui Eugen Barbu. În proiec- 
tul romantic al scriitorului „zorile renașterii” nu 
cuprind decât o singură scriere epică, Stăvilare. Se 
aleg apele, ultimul roman al lui B. și totodată cel 
mai nerealizat. Înscris în ciclul romanesc dedi- 
cat contemporaneităţii, Neamul Coţofănesc a fost 
interzis de sinodul Bisericii Ortodoxe Române, 
odată cu Icoane de lemn de Tudor Arghezi și Marele 
Duhovnic de Victor Eftimiu. Ficţiunea epică este 
săracă, dar suplinită printr-o neistovită imagi- 
nație lubrică și ample digresiuni jurnalistice. 
Scriitorul ar fi plecat, se pare, de la un caz real, în 
marginea căruia a închipuit o serie de evenimente 
ce se petrec în Moldova, în timpul războiului. La 
Sărcani, la conacul boierilor Coţofanu, s-a înfiinţat 
un spital, în care sunt îngrijiţi răniţi, infirmierele 
fiind femei din elita vremii. Împrejurările conduc 
personajele către o transformare morală, în sen- 
sul afirmării sincerităţii și al acceptării realităţii 
brutale; orice restricţie etică fiind abolită, se dez- 
lănţuie cele mai ascunse - până atunci - pasiuni 

erotice. În castelul-sodomă coexistă devoţiunea 
și altruismul cu libertinajul cel mai deșucheat. 
Atmosfera este de sabat grotesc, iar balul din 
grotele Sărcanilor, cu travestiuri senzuale și 
împreunări în lanţ, anticipă, iarăși, episoade din 
Princepele lui Eugen Barbu. Dezmăţului cosmic i 
se opune castitatea sătenilor. Castelul este incen- 
diat de ţăranii revoltați de „măscările” pe care, din 
întâmplare, le descoperă, dar justiţia, coruptă, dis- 
truge declaraţiile lor incriminatorii. Cu totul lipsit 
de acoperire artistică este Rumilia, unde tezismul 
domină construirea intrigii și argumentarea ei. B. 
este un romancier atras de stările tulburi, incerte, 
fie sociale, precum în Neamul Coţofănesc sau în 
Conspirația Dărmănescului, fie individuale, pre- 
cum în Rumilia. Și aici imaginaţia se dezlănţuie 
fără opreliști, excitată de ceremonialuri erotice 
fără număr. Prezentat în mai toate ipostazele, nor- 
male și patologice, erosul are aspectul unui delir 
permanent. Odată eliberați de complexele cul- 
turale, indivizii devin „animale sănătoase”, de o 
acută vulgaritate. Echilibrate și lipsite de asperităţi 
sunt povestirile din Răfuieli boierești. A suta necre- 
dinţă. Ișlicul fruntășit (1932), anecdote trase către 
studiul de moravuri și pitorescul obiceiurilor. 

BAROC. Termenul, indicând un stil artistic defi- 
nit în opoziţie cu cel clasic, are o dublă etimolo- 
gie; în silogistica medievală scolastică denumea 
o argumentaţie pedantă, sofisticată; în limbile 
portugheză și spaniolă, sub formele barroco și, 
respectiv, barrueco, denumea perlele cu înfățișare 
neregulată. În literatură pătrunde în secolele XVI- 
XVII, cu înţelesul „ciudat”, „bizar”, „extravagant”, 
„absurd”, înţeles cu care a circulat până către 
finele secolului al XIX-lea, nu fără a-l păstra, într-o 
anume publicistică, până azi. În accepţie stilistică 
începe a fi utilizat în secolul al XVIII-lea, cu aplica- 
ţie, iniţial, la arhitectură, cu sensul depreciativ de 
„straniu”, „insolit”, „necanonic”. Cu același sens e 
aplicat, tot atunci, la muzică. În secolul următor 
cuvântul denumește, în marile sinteze de istorie 
a culturii și artei realizate de Jakob Burckhardt 
şi Heinrich WOlfflin, fără conotaţii defavorabile, 
stilul (arhitectonic și nu numai) al Antirenașterii 
şi Contrareformei. Opus stilului clasic, instaurat 
de Renaștere, b. sfidează principiile de normă, 
ordine, măsură, echilibru, promovând iregu- 
larul, excentricul, dând frâu liber imaginaţiei, 

practicând gratuitatea, ludicul, preţuind decorul, 
ornamentaţia, fastul, strălucirea, reliefând ano- 
malii și contraste, cultivând fabulosul, fantasti- 
cul, spectaculosul. În poezie, unde proliferează 
sub denumiri precum concettism, gongorism, 
marinism, eufuism, prețiozitate, cultivă expresia 
şocantă, paradoxul, artificiul, excesul verbal și 
imagistic, figurile caracteristice fiind oximoro- 
nul, hiperbatul, catahreza, șarada, calamburul; în 
proză și teatru satisface gustul pentru extraordi- 
nar, aventură, peripeții, criptic, mister, și în acest 
scop complică naraţia, ramifică acţiunea prin epi- 
soade adiționale, mai mult sau mai puţin aderente 
la trunchiul epic, introduce situaţii neașteptate, 
surprinzătoare, provoacă întorsături ilariante de 
situaţii, deznodăminte imprevizibile, îmbină tra- 
gicul și comicul, dramaticul și grotescul, recurge 
la încifrări, la travestiuri, întrebuinţează „măști”, 
inclusiv animaliere. Poetica b. vizează impresi- 
onarea bruscă, producerea de uimire, de meravi- 
glia. În terminologia estetică actuală termenul b. e 
concurat de cuvântul manierism, propus de Ernst 
Robert Curtius, adoptat de G.-R. Hocke. Discuţiile 
referitoare la delimitarea sferei semantice a fie- 
căruia dintre acești doi termeni continuă încă. În 
înţelegerea lui Edgar Papu, autorul român al celor 
mai ample sinteze teoretico-istorice asupra stilu- 
rilor, b. exprimă, deghizat și defensiv, o viziune 
tragică a existenţei, în timp ce manierismul, prin 
deformarea sfidătoare a realităţii, prin afișarea 
ostentativă a nefirescului, reprezintă o atitudine 
agresivă faţă de realitatea obiectivă. 

Privitor la b. românesc s-au formulat puncte de 
vedere diametral opuse. Potrivit unuia dintre aces- 
tea, despre existenţa la noi a acestui stil se poate 
vorbi doar „într-o oarecare măsură” (Adrian 
Marino); cealaltă opinie (Edgar Papu) atribuie 
caracter baroc unor momente de civilizaţie și unor 
fapte de creaţie artistică realizate în tot cursul isto- 
riei noastre, începând de la daci. Construcţiile geto- 
dace (din care s-au păstrat doar fragmente) s-ar 
încadra tipologic în stilul baroc etern și universal 
(Eugenio d'Ors vorbește de „eonul baroc”), prezen- 
tând asemănări cu Machu Picchu, enigmatica așe- 
zare incasă din Peru. Eclipsat timp de pesteun mile- 
niu după cucerirea romană, b. reapare în spaţiul 
românesc, avant la lettre, în secolul al XVI-lea, mate- 
rializat mai ales în arhitectură (biserica de la Curtea 
de Argeș), dar și în alte forme de artă, inclusiv în lite- 
ratură (Învățăturile lui Neagoe Basarab către fiul său 

Theodosie). Prefigurări ale unui asemenea „proto- 
cronism” s-ar putea identifica și în veacul prece- 
dent, grefate pe varianta autohtonă a unui clasicism 
bizantin. Ca adevărată epocă a b. sunt considerate 
secolele XVI-XVII, consacrată în arhitectură de 
biserici ca acelea ale mănăstirilor Dragomirna, Trei 
Ierarhi, Golia, de semnificative înfăptuiri în pictură 
(cele de la mănăstirea Suceviţa în special), tapiserie, 
ceramică, ca și de mari opere literare: unele din scri- 
erile lui Miron Costin, versurile lui Dosoftei, Istoria 
ieroglifică a lui Dimitrie Cantemir, Țiganiada lui lon 
Budai-Deleanu. Caractere baroce, mai mult sau mai 
puţin marcante, sunt semnalate de istorici ai arte- 
lor și ai literaturii și în secolele XIX-XX. Sunt menţi- 
onate astfel, în arhitectură și în artele plastice, 
unele creaţii ale lui Ion Mincu, lon Berindei, Octav 
Doicescu, Gheorghe Petrașcu, Francisc Șirato, lon 
Țuculescu, Corneliu Baba; în literatură, caractere 
și aspecte ale operelor unor scriitori ca N. 
Văcărescu, |. Heliade-Rădulescu, D. Bolintineanu, 
Al. Depărăţeanu, A.I. Odobescu, M. Eminescu (în 
Glossă), Al. Macedonski, Calistrat Hogaș, N. Iorga, 

Mihail Sadoveanu, Tudor Arghezi, Gala Galaction, 
Mateiu lI. Caragiale, Lucian Blaga, Ion Barbu, G. 
Călinescu, Eugen Barbu, Leonid Dimov, George 
Bălăiţă ș.a. Ca stil de epocă, b. românesc literar a fost 
studiat în câteva sinteze de proporţii. Prima, a lui 
Dan Horia Mazilu, Barocul în literatura română din 
secolul al XVII-lea (976), debutează cu aserţiunea, 
întemeiată pe o consistentă informaţie, că semnele 
b. nu aparîn secolul al XVIII-lea, cum se credea, ciîn 
cel precedent, ca urmare a contactelor culturale cu 
Polonia și Ucraina; al XVIII-lea veac înregistrează 
doara treia, și ultima, etapă a unui proces de recep- 
tare a stilului, cu sugestii italiene, venite pe filieră 
neogreacă, și cu mai multe contacte — acum directe 
- realizate cu literaturile apusene. Cercetătorul nu 
situează începuturile b. românesc mai devreme, 
considerând că în secolul al XVI-lea începe, la noi, 
cu Neagoe Basarab, Renașterea, spre a se încheia la 
sfârșitul primei jumătăţi a secolului următor, prin 
faptele de cultură ale unor ierarhi și boieri cărtu- 
rari din toate ţinuturile românești, printre care 
Udriște Năsturel, cel mai ilustru precursor al b. 

Demonstrarea acestei teze formează cuprinsul altei 
cărţi a lui Dan Horia Mazilu, Literatura română în 
epoca Renașterii (1984). În volumul consacrat litera- 
turii de expresie barocă stilul acesteia e văzut ca o 
concretizare la scara continentală a unei crize de 
conștiință care pretindea „vehement” o compensa- 
ție estetică. Revărsată din Occident în Europa 
Răsăriteană, în medii atât catolice, cât și ortodoxe, 
spiritualitatea barocă n-a generat un stil de epocă 
hegemon, însă manifestările ei s-au concretizat în 
producţii de speţă literară ce deţin o pondere sensi- 
bilă în cultura din perioada veche. Printre acestea se 
numără „stihurile la stemă”, cu artificiile lor ingeni- 
oase, caracteristice poeziei emblematice, „gnomele 
numerice”, acrostihurile, inscripţiile în versuri, ver- 
surile în reţea, șaradele rimate, feluritele forme de 
joc, de gratuitate, construcţiile verbale enigmatice, 
toate ciudăţeniile grafice, precum și discursurile 
encomiastice și alte compuneri obţinute prin utili- 
zarea mijloacelor retoricii literare a timpului. De 
altfel, aceasta constituia principala materie de stu- 
diu în școlile catolice, școli în care au învăţat (în 
Polonia, mai cu seamă) și unii din ctitorii culturii 
românești vechi și premoderne. În contribuţiile din 
anii următori - Vocaţia europeană a literaturii 
române vechi (1991), Recitind literatura română 
veche (I-III, 1994-2000), Literatura română barocă în 
context european (1996) - Dan Horia Mazilu anali- 
zează rosturile retoricii, mai cu seamă ale celei 
bizantine, în construcţiile baroce din literatura 
noastră, interesul acordat unor „genuri” și motive 
literare, prevalența unui imaginar definibil ca b. 
Propunând „un nou model de interpretare”, un alt 
cercetător, lon Istrate, prezintă într-o lucrare impor- 
tantă, Barocul literar românesc (1982), geneza b. din 
spaţiul nostru cultural ca implicat în acţiunea for- 
mativă a cărţilor populare, convergentă cu autohto- 
nizarea fondului spiritual bizantin. Asimilarea tot 
mai adâncă a culturii bizantine a dus la descoperi- 
rea fundamentelor europene, greco-latine, ale aces- 
teia, preluate de umanismul Renașterii și transmise 
b. Dar în acele fundamente își are sursa primordială 
și cultura românească. Pe de altă parte, pătrunderea 
și tot mai intensa circulaţie la noi a cărților popu- 
lare, cu lumea lor fabuloasă, deschideau gustul pen- 
tru straniu, pentru evaziunea din real, pentru o 
existenţă alternativă imaginară. Fără a fi ele însele 
scrieri baroce, cărţile populare posedă conţinuturi 
ce includ prefigurări ale viitorului stil baroc. Cum 
acest stil, proliferant în ţările Apusului, exprima 

experienţe sufletești analoge celor din Răsărit pro- 
iectate în cărţile atât de răspândite la noi, era nor- 
mal ca literatura română să intre, prin creatorii ei, în 
dialog cu Occidentul baroc și să se resimtă de pe 
urma acestui fapt. Rezultatul major a fost moderni- 
zarea, și în literatura noastră, a unor specii: poemul 
filosofic, romanul, teatrul parodic, poemul burlesc. 
Operele reprezentative în acest sens înscriu tot atâ- 
tea momente notabile (primele trei fiind și monu- 
mente, se poate spune) ale b. în literatura română: 
Viiaţa lumii de Miron Costin, Istoria ieroglifică de 
Dimitrie Cantemir, Țiganiada de lon Budai- 
Deleanu, Occisio Gregorii in Moldavia Vodae trage- 
dice expressa (atribuită de unii cercetători lui Budai- 
Deleanu). Această trecere normală, având contribu- 
ţia cărţilor populare, de la bizantinism la b., printr-o 
dublă mișcare, spre adânc (fondul ancestral, gre- 
co-roman) și spre exterior (cultura occidentală), 
diminuează recurgerea la conceptele umanism și 
mai ales Renaștere pentru definirea unor fenome- 
nalități de creaţie românești. Cultura noastră s-a 
integrat în cea europeană într-un proces de evoluţie 
firească pe propriile coordonate. Validitatea acestui 
punct de vedere, inspirat, probabil, de eseistica 
revistei „Gândirea”, dar argumentat prin roadele 
unei laborioase cercetări personale, e, firește, de 
discutat. Aflate cumva între afirmare și tăgăduire — 
Nicolae Manolescu include în Istoria critică a litera- 
turii române (|, 1990) un capitol intitulat, semnifica- 
tiv, A existat un baroc românesc?-, secvențele baroce 
din literatura noastră au adunat, între timp, în jur 
numele unor cercetători reputați ai discursului lite- 
rar medieval: Alexandru Duţu, Doina Curticăpeanu 
ș.a. Izvorâte dintr-o mentalitate precis circumscrisă, 
construcţiile baroce dovedesc prezenţa în lumea 
românească a unei „vocaţii a instabilității”, ce dirija 
contemplarea universului sub semnul mobilităţii, al 
fragilităţii și nonperenităţii. Evenimentele scurse, 
istoria deci, dar și alcătuirile din imediata contem- 
poraneitate sunt analizate prin prisma acestei 
copleșitoare instabilităţi, ce generează, natural, 
nesiguranţă. B. literar românesc a participat, astfel, 
la configurarea răsăriteană, ortodoxă, a curentului 
european. 

Repere bibliografice: G. Călinescu, Impresii asupra 
literaturii spaniole, București, 1946, 11-31; Călinescu, 
Eseuri lit. modernă, 115-144; Clasicism, baroc, roman- 
tism, Cluj, 1971, 56-95; Marino, Dicţionar, 1, 225-254; 
Balotă, Umanităţi, 58-85; Curticăpeanu, Orizonturile, 
passim; Dan Horia Mazilu, Barocul în literatura română 

din secolul al XVII-lea, București, 1976; Edgar Papu, 
Barocul ca tip de existenţă, I-II, București, 1977; Duţu, 
Modele, passim; Alexandru Ciorănescu, Barocul sau 
Descoperirea dramei, tr. Gabriela Tureacu, Cluj-Napoca, 
1980; Romul Munteanu, Clasicism și baroc în cultura 
europeană din secolul al XVII-lea, I-III, București, 1981 
1985; ed. 2, I-II, București, 1998; Ion Istrate, Barocul 
literar românesc, București, 1982; Adrian Anghelescu, 
Vârstele lui Proteu, București, 1984; Alexandru Duţu, 
Humanisme, baroque, Lumitres. Lexemple roumain, 
București, 1984, passim; Peut-on parler d'un baroque 
roumain?, CREL, 1986, 4 (număr special); Mazilu, 
Vocaţia, passim; Mazilu, Recitind, I-III, passim; Dan 
Horia Mazilu, Literatura română barocă în context euro- 
pean, București, 1996; Diana Adamek, Ochiul de linx. 
Barocul și revenirile sale, Bucureşti, 1997; Ileana Mihăilă, 
Renaștere şi modernitate, București, 1998, 35-92; Dim. 
Păcurariu, Curente literare românești și context euro- 
pean, București, 1998, 61-105; Ion Istrate, Baroc și mani- 
erism, Pitești, 2000; Ada D. Cruceanu, Capete de pod (sau 
Despre feţele barocului), Timişoara, 2001. D.Mc. 


BARONZI, George 
(20.X.1828, Brăila — 
28.V.1896, București), 
poet, prozator, 
dramaturg, publicist, 
traducător. 


Este primul din cei zece copii ai luliei și ai lui Anton 
Baronţi (sau Baronschi), avocat, venit în Ţara 
Românească din insula Zante. B. ocupă o serie de 
slujbe în administraţia judeţelor Dâmboviţa, 
Vlașca, Covurlui, Ialomiţa și la Craiova. 

Autor prodigios de poezie, proză și teatru, tra- 
ducător productiv, B. este unul dintre aceia care 
și-au făcut din scris o preocupare de-o viaţă. 
Debutează timpuriu, în 1844, cu drama Eleonora. 
Colaborează, timp de jumătate de secol, la diferite 
publicaţii. În 1845 scria la „Curierul românesc”, în 
1848 era redactor al revistei „România”, iar în 1859 
editează, împreună cu G. Sion, foaia „Zioa”; este 
redactor la publicaţiile „Moș Ion”, „Presa română”, 
„Vocea Covurluiului”, apărute la Brăila și Galaţi, 
conduce „Vocea poporului” (1870). Mai publică 
în „Patria”, „Concordia”, „Românul”, „Naţiona- 
lu”, „Dâmboviţa”, „Unirea”, „Revista Carpaţilor”, 

„Constituţionalul”, „Buciumu/”, „Trompeta Car- 
paţilor”, „Ghimpele”, „Literatoru/, „Revista lite- 
rară” ș.a. Versurile adunate în culegerile Cugetările 
singurătăței (1847), Nopturnele (1853), Danubia- 
nele (1859), Zânele Carpaţilor (1860), Satire (1867), 
Fabule alese (1868), Legende și balade (1876) ș.a. 
sunt mărturii ale unui temperament poetic cu 
multe disponibilităţi. B. a scris poezie elegiacă, 
erotică, patriotică, satire, fabule, balade, legende, 
fiind tributar în bună parte lui Grigore Alexan- 
drescu, Vasile Alecsandri, Dimitrie Bolintineanu, 
Cezar Bolliac. Epigonismul lui apare evident în 
poemul epic, larg, grandilocvent și artificios. 
Resuscitând mai vechile teme romantice pașop- 
tiste, prelungindu-le ecoul până târziu (în 1890 îi 
apare o încercare de epopee, Daciada), el aspiră 
totodată, ca și alți poeţi de tranziţie, la primenirea 
inspiraţiei și a tehnicii versului. Atras de legendar, 
de fantastic, de misterul timpurilor și civilizaţiilor 
revolute, cultivând exotismul, B. tinde să depă- 
şească experimentul formal și să dea poeziei rezo- 
nanţe meditative. Iniţiative poetice temerare sunt 
cosmogoniile din Hiranyagarba ori rafinamentul 
compoziţiei dintr-o altă legendă inspirată de lite- 
ratura indiană, Yavana și Nurvady (1881), premer- 
gând manierei parnasiene. În prelucrarea epicii 
populare, pentru care a avut un interes deosebit, 
ca și pentru problemele limbajului popular sau 
pentru posibilităţile de îmbogăţire a limbii lite- 
rare, B. se apropie mai mult de Bolintineanu decât 
de Alecsandri. Uimitoarelor intuiţii muzicale din 
Corbea Haiducul, Cântecul nebunului, Badea Hai- 
ducul, Căţelul pământului (refrenul acestei ultime 
poezii a fost preluat de M. Eminescu ca epigraf 
în poemul Strigoii), sugestiilor auditive folosite 
în Zodia racului li se adaugă, aici și în alte locuri, 
o fantezie plastică puţin obișnuită. La B. pot fi 
aflate versuri pline, meșteșugite, somptuoase 
uneori, alerte alteori, cu vădite delicii de colora- 
tură lexicală și cu virtuozităţi de rimă și ritm. Și în 
proză scriitorul este ispitit de elementul fantastic. 
Ciclul Heptameron (1861) cuprinde câteva poves- 
tiri care utilizează înscenarea fantezistă, nara- 
ţiunea rămânând, de fapt, în planul real, ca mai 
târziu la D. Anghel, dar și altele care imaginează 
subiecte din epoci legendare, în reconstituiri cu 
un caracter fantast. Mai târziu, în romanele Fra- 
ţii de Crucea neagră (1883), Biciul lui Dumnezeu 
(1884) și Fontana zinelor (1896), unul despre epoca 
de la Radu cel Mare la Neagoe Basarab, al doilea 

despre domnia lui Vlad Țepeș, iar celălalt cobo- 
rând spre vremea întemeierii Moldovei, B. osci- 
lează între adevărul istoric și scenariul fabulos. 
Cel mai cunoscut în epocă a fost alt roman al lui, 
Misterele Bucureștilor (U-III, 1862-1864). Semnifi- 
cativ este că, până la 1860, poligraful a dat versi- 
uni românești după romanele unor scriitori citiți 
cu aviditate la mijlocul secolului al XIX-lea (Al. 
Dumas, George Sand, Eugene Sue, Al. Dumas-— 
fiul, Walter Scott). Romanul Misterele Bucureștilor 
seamănă însă în mod izbitor cu Misterele Londrei 
al lui Paul Feval, însușindu-și până în amănunt 
intriga, personajele, atmosfera, toate specifice, 
de altfel, romanului-foileton occidental. Adapta- 
rea este forțată, pornind de la bizareria numelor 
proprii până la descrierea moravurilor. Mediocru, 
construit șubred pe ideea de frescă a unui mediu 
social, este și romanul Muncitorii statului (1880). 
B. a scris, de asemenea, foarte multe piese de tea- 
tru. Matei Basarab sau Dorobanţi și seimeni (1858) 
figurează printre cele dintâi drame istorice româ- 
nești în versuri, fiind înrâurită, ca și Alestar (1878), 
de teatrul romantic al lui Victor Hugo. Comediile, 
vodevilurile, farsele lui B., numeroase, au fost în 
întregime acoperite de timp. 

SCRIERI: Eleonora, Bucureşti, 1844; Romana, București, 
1847; Cugetările singurătăţei, București, 1847; Nopturnele, 
București, 1853; Matei Basarab sau Dorobanţi și sei- 
meni, București, 1858; Corbea Haiducul, Bucureşti, 
1859; Danubianele, București, 1859; Zânele Carpaților, 
București, 1860; O farsă din zilele noastre, Focșani, 
1860; Impresiuni din carnavalul 1861, Focșani, 1861; 
Heptameron, Focșani, 1861; Legenda României, București, 
1862; Misterele Bucureștilor, I-III, București, 1862-1864; 
Orele dalbe, Bucureşti, 1864; Satire, București, 1867; 
Fabule alese, București, 1868; Călătoria printre secolii 
istorici, București, 1870; Opere complecte, vol. I: Limba 
română și tradițiunile ei, Galaţi, 1872; Amor, Patria 
și Dumnezeu după poeții indiani, Galaţi, 1874; Opere 
poetice, vol. I: Legende și balade, Galaţi, 1876; Nătărăii, 
Galaţi, 1876; Ecouri poetice, Galaţi, 1877; O scenă din- 
tr-o mie, Galaţi, 1877; Lumea se dă pe gheaţă, Galaţi, 
1877, Sergentul rănit, Galaţi, 1877; Wogg-Jersey și umbra 
sa, [Galaţi, 1877]; Alestar, Galaţi, 1878; Batista Veleli sau 
Răzbunarea poporului, Galaţi, 1879; Ordinea zilei, Galaţi, 
1879; Femeile noastre, Galaţi, 1880; Drapelul sângerat, 
Galaţi, 1880; Dama de cupă, Galaţi, 1880; Muncitorii 
statului, Galaţi, [1880]; Nebunia de la Plevna. Gornistul 
și turcul sau Tichia Dracului, Galaţi, 1880; O luptă între 
fiare, Galaţi, 1880; Tinerel sau Păstorul domn, Călărași, 
1881; Yavana și Nurvady, Călărași, 1881; Emblema mater- 
nităţii, Călărași, 1881; Barba lui Ștefan cel Mare, Craiova, 

1882; Comedia stelelor, Craiova, 1882; Fraţii de Crucea 
neagră, București, 1883; Palatul fermecat sau Crucea și 
sfoara, București, 1883; Biciul lui Dumnezeu, București, 
1884; Cheia de aur, București, 1884; Confidenţele unui 
om de inimă, București, 1885; Caritatea în costum de 
carnaval, Bucureşti, 1887; Daciada, Brăila, 1890; Mina 
haiduceasa, fata codrilor, București, 1894; Fontana zine- 
lor, Bucureşti, 1896; Pasărea mâăiastră, Vălenii de Munte, 
1909; Poezii alese, pref. N. Iorga, Vălenii de Munte, 
1909. Traduceri: Al. Dumas, Castelul brâncovenesc 
[Strigoiul Carpaţilor, fragm.], în Castelul brâncovenesc, 
Carnavalul Veneției și Visul vieţei omenești de Michel- 
Angel, București, 1852, Iacobinii și girondinii, București, 
1855, Isaac Lachedem, I-IV, București, 1855-1856, Cei 
patruzeci și cinci, I-III, București, 1856-1857, Contele de 
Monte Cristo, I-VIII, București, 1857-1858, Marie Stuart, 
București, 1858, Marchiza de Brinvilliers, București, 
1858; Byron, [Poezii], în Potpuri literar, București, 1852; 
George Sand, Metella, București, 1853, Lacul dracului, 
București, 1855; R. R. Thelusson, Orbul, București, 1853; 
Eugene Sue, Matilda sau Memoriile unei femei june, I-IV, 
București, 1853-1854; Al. Dumas-fiul, Dama cu mărgă- 
ritari, I-II, București, 1856; Walter Scott, Ricard Inimă 
de Leu sau Talismanul, Bucureşti, 1856, Fidanţata de 
Lammermoor, București, 1856; Francois Guizot, Istoria 
civilizaţiunii în Europa, I-IL, București, 1856, Istoria civi- 
lizaţiunii în Francia, I-V, București, 1856-1858. 

Repere bibliografice: Iorga, Ist. lit. XIX, III, 196-205; N. 
Iorga, Un contimporan al lui Alecsandri. Poetul Gheorghe 
Baronzi, ALA, 1922, 79; Călinescu, Opere, III, 421-425, 
VI, 928-933; Călinescu, Ist. lit. (1941), 295-297, Ist. lit. 
(1982), 330-334; Cioculescu- Streinu-Vianu, st. lit. 
292-294; Pillat, Itinerarii, 76-80; Perpessicius, Menţiuni 
ist., 149-166; Dicţ. lit. 1900, 80-81; Barbu, Romanul, 
88-100, passim,; Scarlat, Ist. poeziei, |, 391-393; Vasilica 
Tudoriu-Griinwald, Precursori ai poeziei eminesciene — 
G. Baronzi, București, 1988; Manolescu, Istoria, 1, 319- 
321; Dicţ. scriit. rom,, |, 196-199. G.D. 


BAROS, Aurel Maria (6.11.1955, Urluieni, j. Argeș), 
prozator, poet. Este fiul Mariei (n. Alexe) și al lui 
Ilie Baros, țărani. Urmează cursurile Liceului 
„Matei Basarab” din București (1970-1974). Absol- 
vent al Academiei de Științe Economice din Bucu- 
rești (1980), B. lucrează ca economist la Uniunea 
Scriitorilor, înființându-și în 1990 propria editură 
- AMB. A debutat cu poezie în liceu, în revista 
„Muguri” (1972), continuând să publice în „Româ- 
nia literară”, „Luceafărul”, „Viaţa românească”, 
„Argeş”, „Steaua”, „Contemporanu/” ș.a. Debu- 
tează editorial în 1986 cu romanul Pământul ne 
rabdă pe toți, căruia i se acordă Premiul Uniunii 
Scriitorilor și Premiul revistei „Argeș”. 


629 Dicţionarul general al literaturii române 


Primul roman al lui B., Pământul ne rabdă pe 
toți, s-ar putea include, ca tipologie, în romanul 
rural-etnografic. Autorul pare mai puțin preocu- 
pat să transforme o lume în literatură, ci își pro- 
pune să prezinte cât mai realist și veridic acea 
lume. Similitudinile cu Moromeţii, romanul lui 
Marin Preda, sunt evidente și nu-i declanșează lui 
B. nici o „anxietate a influenței”, aceste asemănări 
aparținând doar scenografiei romanești: acțiunea 
se petrece la câțiva kilometri de Siliștea-Gumești, 
în Urluieni, tot cu puțin înaintea celui de-al Doilea 
Război Mondial, personajele vorbesc aproape la 
fel, deși, bineînțeles, un Moromete nu există, sunt 
descrise în detaliu secerișul și alte îndeletniciri 
agricole, și aici un salcâm este tăiat, însă lipsesc 
suprasensul și abisalitatea. Romanul nu are totuși 
un personaj central care să coaguleze epicul, ci e 
prezentată doar viața unei comunități, cu conflic- 
tele ei inerente, acțiunile, umorile ei. Zeci de pagini 
sunt dedicate descrierii detaliate a obiceiurilor sau 
datinilor specifice zonei. Naratorul, de tip tradi- 
țional, nu se diferențiază prea mult de persona- 
jele sale, fiind contaminat de felul lor de a vorbi. 
Limbajul acestora, lipsit de cosmetizare stilistică, 
în consens cu realismul urmărit de autor, conţine 
elemente de oralitate tipică regiunii, „transcrise” 
cu stricteţe. Cum remarca Radu G. Țeposu, „sen- 
zaţia de dejă lu, de variațiune pe o temă dată, de 
exercițiu mimetic, în fond, nu poate fi atenuată de 
autenticitatea cronicii, a frescei sociale cu toată 
veridicitatea ei”. Al doilea roman, Calea dragos- 
tei și a morții peste care treci o dată (1990), nu mai 
are compoziţia centrifugă și eterogenă a cărții 
de debut. Acţiunea este plasată tot în zona și seg- 
mentul temporal din Pământul..., însă naraţiunea 
este mai coerent structurată. Un bătrân găsește 
la câțiva kilometri de sat trupul rănit și aproape 
înghețat al unui bărbat. Va crede că e fiul lui, Pavel. 
Însă acesta fusese declarat mort în război, iar soția 
lui îi îndeplinise riturile funerare. Cel găsit nu mai 
seamănă cu cel care plecase, are alte obiceiuri, nu 
mai ține minte nimic din viaţa lui și a membrilor 
comunității. Se sugerează, fără să se dezvăluie, că 
omul ar fi, de fapt, un camarad de arme al lui Pavel, 
cu care seamănă foarte bine. Această tensiune a 
incertitudinii identitare este întreținută pe tot par- 
cursul narațiunii și aduce un plus acțiunii. Dincolo 
de acest fir epic care structurează cartea, B. con- 
tinuă să descrie spaţiul rural, genealogii mai com- 
plicate decât cele faulkneriene, istorii personale, 

anecdote, toate fiind, de altfel, elemente identifica- 
bile și în culegerea de povestiri La furat de fete mari 
(1994). Versurile din volumul Software d'amour 
(1996) au ecouri din modernismul lui Paul Eluard. 
Sunt mici fragmente de poezie de dragoste, scrise 
pentru fiecare zi a lunii, pentru fiecare lună și pen- 
tru fiecare an din intervalul imaginar 1995-2035, 
astfel încât în fiecare zisă poată fi creat un text nou, 
unic, după o metodă interactivă. 

SCRIERI: Pământul ne rabdă pe toţi, București, 1986; 
Calea dragostei și-a morții peste care treci o dată, 
București, 1990; La furat de fete mari, București, 1994; 
Software d amour, București, 1996. 

Repere bibliografice: Nicolae Georgescu, „Pământul ne 
rabdă pe toţi”, LCF, 1987, 8; Cristian Teodorescu, După 
primul tur, CNT, 1987, 18; Paul Dugneanu, Plăcerea 
povestirii, LCE, 1987, 27; loan Groșan, Cronică de familie, 
VST, 1987, 10; Ioan Holban, „Pământul ne rabdă pe toți”, 
CL, 1988, 3; Jeposu, Istoria, 133. C.B., I.Dn. 


BAROS, Linda Maria (6.VIII.1981, București), 
poetă, traducătoare. Este fiica Lidiei Baros (n. 
Cană), economist, și a scriitorului Aurel Maria 
Baros. Urmează la București cursul elementar 
(1988-1996) și liceul la Școala Centrală (1996- 
2000), iar studiile universitare le începe în 2000 
la Paris, la Universite Paris-Sorbonne IV, unde își 
ia licenţa în literatură franceză. În 2011 își sus- 
ţine doctoratul la Sorbona cu o teză despre mitul 
metamorfozei erotice. Din 2012 este conferențiar, 
predând literatura comparată la aceeași universi- 
tate. În paralel, este implicată în diverse proiecte 
literare, individuale sau colective, traduce din 
literatura română contemporană, coordonează 
reviste, organizează evenimente culturale. Este 
membră fondatoare a Asociaţiei Traducătorilor de 
Literatură Română de la Paris (2006), fondatoare 
și directoare a revistei literare „VERSUs/m” din 
București (2005), lector de carte la Editura Seuil 
(din 2005), secretar adjunct al asociaţiei Nouvelle 
Pl6iade, inițiatoare și organizatoare a Festivalului 
Primăvara Poeţilor - Le Printemps des Po&tes din 
România (din 2005). În Franţa i se acordă, între 
alte distincţii, Premiul „Guillaume Apollinaire” 
pentru volumul La Maison en lames de rasoir 
(2006). B. debutează, ca elevă, în 1988 la revista 
școlii, „Livada cu nuci”, iar editorial în 2001 cu 
volumul de poezie Amurgu-i departe, smulge-i 
rubanull. În ţară mai publică volumele de poe- 
zie Poemul cu cap de mistreț (2003), Dicţionarul 


Bart 


de trepte și semne (2005), Casa din lame de ras 
(2006), ultimele două fiind traduceri ale volume- 
lor Le Livre de signes et d'ombres (2004; Prix de la 
Vocation) și La Maison en lames de rasoir. În 2009 
îi mai apare în Franţa LAutoroute A4 et autres poe- 
mes. Colaborează la numeroase reviste din ţară și 
mai ales de peste hotare cu poezie și traduceri din 
poezia română contemporană (Nichita Stănescu, 
Ioan Es. Pop, Angela Marinescu ș.a.), publică, în 
traducere, dosare de poezie română tânără, anto- 
logii etc. Este și autoarea a două piese de teatru, 
apărute în România, în 2002 și în 2003. 

B. aspiră, din primul său volum, ca și în urmă- 
toarele, care vor alcătui, începând cu 2003, o hexa- 
logie, la o reînnoire a limbajului și a imaginarului 
poetic printr-o remitizare violentă a structurilor 
acestora. Violenţa vine pe linia neoexpresionis- 
mului adoptat de o parte a generaţiei douămiiste. 
Poeta evoluează totuși în sensul unei echilibrări 
între două extreme - un autenticism înţeles mai 
mult ca scriitură anticalofilă și rafinamentul de 
conotaţie livrescă și textualistă. Cerebralitatea 
limbajului, metaforismul ambiguu, tonalitatea 
melancolică mai amintesc discret sau evident de 
modelul liricii rilkeene, unul din poemele cele mai 
reușite din Casa din lame de ras purtând un motto 
elocvent din Rainer Maria Rilke („Singurătatea ca 
o ploaie-mi pare”) și sunând astfel: „Stai rezemat 
de perete și tragi adânc în piept./ Bănuţii tutunului 
îţi zornăie lin sub cămeși./ Ca și cum, sub ploaia 
unui abator,/ niște funcţionari netrebnici se-adă- 
postesc./ Ascunși sub un pumn de mărunțţiș.// Pe 
alături, singurătatea-ţi rânjește cu fumul în dinţi./ 
Și se ridică-ncet gâtul de cal al cerului./ Bate cu 
pieptul monede peste cer./ Plouă.// O muţi ca pe 
un pumn de mărunțiș/ dintr-un buzunar într-al- 
tul./ Ca-ntr-o vânzare de frate.// Și te întorci cu 
toate cele patru chipuri spre perete” (Vânzarea de 
frate). 

SCRIERI: Amurgu-i departe, smulge-i rubanul!, Bucu- 
rești, 2001; A venit la mine un centaur, București, 2002; 
Poemul cu cap de mistreţ, București, 2003; Marile spirite 
nu se ocupă niciodată de nimicuri, București, 2003 ; Le 
Livre de signes et d'ombres, Le Chambon-sur-Lignon, 
2004; ed. (Dicţionarul de semne şi trepte), lași, 2005; 
Passer en carene, București, 2005; Les Recrues de la dam- 
nation, București, 2005; La Maison en lames de rasoir, 
Le Chambon-sur-Lignon, 2006; ed. (Casa din lame de 
ras), București, 2006; LAutoroute A4 et autres poemes, Le 
Chambon-sur-Lignon, 2009. Traduceri: Paul Ricoeur, 

Despre interpretare. Eseu asupra lui Freud, București, 
1998; Alphonse Daudet, Piciul, București, 1999; Henri 
Michaux, Un oarecare Plume — Un Certain Plume, ed. 
bilingvă, Pitești, 2002 (în colaborare cu Alina Ioana 
Filioreanu și Adrian Cristea); Boris Vian, N-aș prea vrea 
ca s-o mierlesc — Je voudrais pas crever, ed. bilingvă, 
Pitești, 2002 (în colaborare cu Georgiana Banu); loan 
Es. Pop, Sans issue, Paris, 2010; Angela Marinescu, Je 
mange mes vers, îngr. trad., Paris, 2011. 

Repere bibliografice: Raluca Dună, „Amurgu-i 
departe, smulge-i rubanul!”, LCE, 2002, 34; Cosmin 
Ciotloș, Case, RL, 2006, 39; Cornelia Maria Savu, 
Apollinaire și lamele de ras, CLT, 2007, 40; Paul Cernat, 
Cruzimile unei poete sorbonarde, OC, 2007, 141 ; Felix 
Nicolau, Poezie cu fitil scurt, LCF, 2010, 10; Gheorge 
Mocuţa, Celebrarea casei prin trup, „Arca”, 2010, 1-3; 
Doina Ruști, Ecrivains d'expression frangaise de lEu- 
rope du Sud-Est, București, 2010, 236-243. R.D. 


BARI, Jean 
(pseudonim al lui 
Eugeniu [Eugenie] P 
Botez; 28.X1.1874, 
Burdujeni-Suceava — 
12.V.1933, București), 
prozator. 


Tatăl lui B., căpitanul de dorobanţi Panaite Botez, 
se distinge în Războiul pentru Independenţă și 
avansează până la gradul de general de brigadă. 
Mama, Smaranda, fiică a căminarului Nastasachi 
Mihail, absolvise un pension francez; viitorul cri- 
tic Octav Botez este fratele mai mic al lui B. În 
1878 familia se mută la Iași, unde în toamna lui 
1883 B. îl are ca institutor, în clasa a doua, pe lon 
Creangă. Între 1886 și 1889 este elev la gimnaziu, 
iar ulterior e înmatriculat la școala fiilor de mili- 
tari. Din septembrie 1894 frecventează Școala de 
Ofiţeri din București, pe care o termină în vara lui 
1896, ca sublocotenent. Urmează apoi la Galaţi, 
vreme de șase luni, Școala de Aplicaţie a Marinei 
Regale. În 1897 își începe cariera de ofiţer de 
marină, îndeplinind diferite funcţii, între care 
acelea de comisar maritim și de comandant al 
porturilor Călărași, Sulina, Constanţa, și ajunge 
până la gradul de comandor. Altă latură a activită- 
ţii lui este aceea legată de programul de asistenţă 
socială, printre ai cărui iniţiatori este socotit. A 

fost primul director general al Asistenţei Sociale, 
în Ministerul Muncii și Ocrotirilor Sociale (1921). 
În 1922 este ales membru corespondent al Acade- 
miei Române, referatul de recomandare fiind sus- 
ţinut de Mihail Sadoveanu. Călătorește în fiecare 
an la diferite congrese, vizitând cu această ocazie 
orașe precum Paris, Varșovia, Geneva și făcând 
un tur prin Egipt, Palestina, Turcia. Cea dintâi 
carte, Jurnal de bord, alcătuită din „schiţe marine 
şi militare”, îi apăruse în 1901. Jurnal de bord, 
Datorii uitate (1916), Prinţesa Bibiţa (1923) au fost 
premiate de Academia Română. Surmenajul a 
grăbit, fără îndoială, evoluţia unui diabet mai 
vechi, sfârșitul neașteptat al lui B. consternând pe 
toată lumea. Era pe punctul de a lua Premiul Naţi- 
onal pentru Proză. Aflat încă pe băncile școlii, B. 
se încumetă să polemizeze, în „Munca” (1894), și 
încă pe un ton arțăgos, cu Al. Vlahuţă. Semnează 
Gh. Rot..., lucrător-croitoriu, apoi Un muncitor. 
Tot aici folosește iscălitura Tr., prescurtare a pseu- 
donimului Trotuș, ce însoțește primele sale scrieri 
literare, publicate în „Lumea nouă literară și 

științifică” (1896). Eugeniu P. Botez se „deghi- 
zează” pentru prima oară în Jean Bart în „Adevă- 
rul de joi” (1898). Literatura lui a avut mulţi citi- 
tori, fiind republicată în numeroase alte ziare, 
reviste, calendare și almanahuri: „Revista mari- 
timă” (Brăila), fondată în 1900 de B., care a fost 
aici și secretar de redacţie, „Curentul”, „Curentul 
nou”, „Viaţa românească”, „Adevărul”, „Dimi- 
neaţa”, „Adevărul literar și artistic”, „România 
maritimă și fluvială” (1931-1933), revistă înfiin- 
țată tot de el, unde a îndeplinit și funcţia de direc- 
tor, ș.a. Din scrierile sale s-au făcut traduceri în 
franceză, italiană, spaniolă, germană, rusă, cehă, 
polonă, maghiară, bulgară, portugheză și chiar în 
esperanto. 

Lipsită de vervă spectaculară și de epatante 
artificii, publicistica lui B. nu conţine nici un 
dram de gratuitate și e străină de vanitatea oglin- 
dirii de sine. În spinoasa „chestiune a Dunării”, 
competenţa lui, așa cum reiese și din lucrările 
publicate, e aceea a unui specialist, stăpân pe 
argumentul istoric, politic, economic. Cartea 


Mihail Sorbul, Jean Bart, Sergiu Dan, lon Minulescu, Liviu Rebreanu, Vasile Savel, 
Corneliu Moldovanu, Perpessicius, Camil Petrescu, sculptorul Oscar Han, Emanoil Bucuţa 

Dunărei (1933) este o monografie documentată, 
sacrificând pe alocuri unui murmur de lirism 
sobrietatea excursului. Valorile morale și cele 
poetice sunt, aici, iradieri ale temei navale. 
Opiniile literare ale lui B. sunt în genere cuminţi, 
de bun-simţ, cu o tendinţă, totuși, de retardare. O 
serie de evocări apar ca „sclipiri răzlețe” din vre- 
muri care smulg sobrului vaporean o pioasă 
lacrimă, dar îi deșteaptă și un fin surâs. Secvenţele 
din trecut, mângâiate de ficțional, tind să se pre- 
schimbe în schiţe literare. Scrisorile dintr-o călă- 
torie sau alta, publicate în „Adevărul”, au o tur- 
nură meditativă. Atâtea „lucruri văzute și auzite” 
trezesc în reporter naratorul. După cum proza lui 
B. dispune de o densă încărcătură de veridicitate, 
unele „însemnări și amintiri” mimează reflexele 
epicului plăsmuit. Și prima lui călătorie pe Marea 
Neagră, consemnată în Jurnal de bord, ca și cele- 
lalte, descrise în fragmente de jurnal publicate în 
„Viaţa românească”, comunică o stare de euforie 
și de „uimire”. Cu deosebire în cel de-al doilea jur- 
nal de bord impresiile prind să-și croiască un 
făgaș narativ. În călătoria spre America de Nord 
(Peste Ocean, 1926) B. nu mai e, desigur, subloco- 
tenentul emotiv de odinioară. După șocul prime- 
lor contacte, comandorul, revenindu-și cu greu 
din năuceală și triindu-și de la o zi la alta prejude- 
căţile, privește cu mai multă înţelegere și chiar cu 
admiraţie un mod de viaţă care știe să preţuiască 
promptitudinea și eficienţa. Cu un minim de meș- 
teșugiri, în întâmplările pe care le narează, imagi- 
narul capătă amprenta întâmplării adevărate. 
Dacă amintirea se prezintă ca un teritoriu al 
povestirii, povestirea, la rândul ei, se înfășoară pe 
volutele unor rememorări. În această subtilă 
ambiguitate subzistă modernitatea, atâta câtă 
este, a discursului narativ. Bântuie, în „schiţele 
militare” ale lui B., un duh al deznădejdii. Un cer 
întunecat strivește fără putinţă de împotrivire 
niște făpturi oropsite — deposedațţi ai vieţii meniţi 
suferinţei și, adeseori, unui tragic sfârșit 
(Mărgărint beţivul, La poarta spitalului ș.a.). 
Verismul acestor proze nu-și refuză un arsenal al 
literaturizării. Ceea ce nu le anulează substanţa 
de „documente omenești”. Cu o viziune nedisi- 
mulat tezistă, confruntând două „lumi aparte”, 
nuvela Datorii uitate se clădește pe complexul 
poporanist al vinovăţiei. Registrul patetic alter- 
nează cu secvenţe umoristice, în care, cu o inven- 
tivă, dar cam apăsată expresivitate a 


Dicţionarul general al literaturii române 632 


amănuntului, se conturează o tipologie gro- 
tesc-malignă. Nuvela pendulează între palpitul 
caritabilităţii și încruntarea malițţioasă. Fiinţe 
modeste, insignifiante în aparenţă, la cheremul 
unor forţe potrivnice, sunt și protagoniștii „schi- 
ţelor marine din lumea porturilor”. Născuţi pen- 
tru a suferi, într-o zodie a cumpenei, au parte 
numai de necazuri, de zbucium, de unde și asceza 
resemnării. Firi introvertite, ei poartă în sufletul 
obosit traumele multor înfrângeri (Rătăcit, 
Cimitirul maritim, Pleca un vapor din port...). 
Există, ca la însinguraţii sadovenieni, o taină grea 
în viaţa lor, vreun „păcat” săvârșit cine știe cum 
ori o „întâmplare tristă”, a cărei drojdie le otră- 
vește fiecare ceas. Își ţin cât își ţin „inima zăvo- 
râtă”, dar compresiunea lăuntrică îi silește, odată 
și odată, să-și spună păsul (Cu rușii în Deltă). 
Astfel, pe „firul necazurilor”, se înnădește treptat 
„povestea”. Decorul se animă, amplificând ecoul 
înneguratelor mărturisiri. Alteori natura e indife- 
rentă, când nu își bate joc, precum marea, cu un 
„hohot clocotitor”. Cel mai adesea, însă, cadrul e 
stăpânit de o „tristeţe mută”. Prin pudoarea indici- 
bilă a simţămintelor, prin complicațiile sufletești, 
inhibitorii, ale personajului narator, nuvela După 
douăzeci de ani consună cu Adela, romanul lui G. 
Ibrăileanu. O adiere de lirism nostalgic învăluie 
evocarea unei iubiri eterice. O „viaţă pierdută” 
este și aceea a romanţioasei Bibiţa Garoflide, care 
se ofilește în orășelul-port unde numai pentru 
dânsa nu se întâmplă nimic. În pătimirile ei, 
declanșate de farsa crudă a unor răutăcioși, se 
ivește, în contraefect, o nuanţă de ridicol. Între 
lacrimă și surâs, B. are un mod alsău de a ironiza, 
cu 0 seriozitate întretăiată de câte un licăr de 
amuzament (Horațiu Baltă, La conferință). 
Birocratismul abuziv, inept generează comicul 
absurd. În forme ilare, acest absurd poate avea un 
conţinut tragic (O protestare postumă). În Intrarea 
câinilor în Anglia este strict oprită, schiță ulterior 
mereu antologată, nostimada este rezultanta dis- 
proporţiei dintre cauză și urmările ei. Un efect al 
gândirii aberante îl înfățișează și episodul insolit 
din Fără permis de export. În câteva naraţiuni B. 
atinge, asemenea lui |. Al. Brătescu-Voinești, o 
clapă a înduioșării (Șoimul, Singură). Lirismul 
edulcorează aici o proză căreia îi priește mai 
degrabă nota de asprime. Confirmând pronosti- 
cul unor comentatori (în primul rând, al lui G. 
Ibrăileanu) și învingându-și propriile temeri, B. 

scrie romanul FEuropolis (1933). O epistolă neaș- 
teptată stârnește vâlvă între locuitorii Sulinei, 
vestind revenirea lui Nicola Marulis din ţinuturile 
de peste Ocean. În micul port cosmopolit de la 
gurile Dunării, unde alternanţa de prosperitate și 
colaps economic, de somnolenţă și febrilitate 
intră în ciclicitatea firească a locului, totul se 
poate schimba peste noapte. Într-un decupaj 
atent ritmat, naratorul sugerează, din șușoteli, 
calcule înfrigurate, salturi în himeric, toată 
nerăbdarea, volbură de curiozitate și de irealiza- 
bile nădejdi, cu care este așteptat Americanul. 
Întoarcerea lui este elementul activizant al nara- 
țiunii. Contrariaţi de ţinuta sărăcăcioasă a lui 
Nicola, pusă îndată pe seama originalității yan- 
kee, membrii coloniei grecești se întrec în a-l 
potopi cu măguliri și favoruri, jucând, pe coarda 
ipocriziei, o comedie impudică, în râvna lor de a 
se arăta vrednici de „milioanele” care îi fasci- 
nează. Se pun la cale străvezii tertipuri, încolţesc 
resentimente, înflorește zâzania. Soţia lui 
Stamati, trufașa Penelopa, apelpisită până la 
nevroză de viaţa searbădă pe care o duce, bovari- 
zează. Lâncezeala, insuportabilă pentru o fire 
pasională, o face disponibilă aventurii. Încât, pre- 
zenţa seducătorului Angelo Deliu dezlănţuie fre- 
nezia erotică a impetuoasei grecoaice. O siluetă 
feminină de farmec exotic este ciocolatia Evantia, 
fiica lui Nicola. Și în furoarea amoroasă a 
Penelopei, și în romantica idilă dintre Evantia și 
sensibilul locotenent Neagu, se percepe vibrația 
difuză a irealizabilului, bucuria, extazul fiind 
săgetate de rele prevestiri. Plătind preţul irecupe- 
rabil al candorii, fata cade în braţele experte ale 
lui Deliu. Un păcat al vinovăţiei fără vină, mar- 
când începutul degringoladei. Zvonurile, suspi- 
ciunile înteţindu-se, adevărul despre Nicola 
Marulis iese dintr-odată la iveală. Averea lui, de 
fost pușcăriaș, încape într-o boccea. O masivă 
decepţie, revărsată în ostilitate și ură, urmează 
acestor dezvăluiri. Hulit și urgisit, bătrânul se 
hazardează într-o acţiune de contrabandă și 
moare împușcat. Dezastrele curg, într-o reacţie în 
lanţ. Abandonată de flușturatecul Deliu, Penelopa 
se sinucide. Distrus, Stamati își pierde minţile. 
Evantia eșuează la un deocheat varieteu, stingân- 
du-se de ftizie. Într-un melancolic Epilog narato- 
rul înșiruie și alte răsuciri de destin, sub vrerea 
impenetrabilă a fatalităţii. Sulina însăși agoni- 
zează, se pustiește, se destramă. B. aruncă peste 

această lume, cu dramele și caraghioslâcurile ei, o 
căutătură sceptică și totuși împăcată. Ironia, 
sancţionând, ca și în alte scrieri ale sale, excesul și 
artificiul, se aliază cu lirismul, care — afinitate cu 
Pierre Loti - împânzește pasajele descriptive, 
inspirate de priveliștea mării. Din noianul de 
fapte ce asigură densitatea epică a romanului se 
arcuiesc îngândurări, tatonând, cu oarecare iefti- 
nătate, „misterul” iubirii, al vieţii și al morţii, legi- 
tăţile nelămurite ale balansului dintre iluzie și 
realitate. Între sarcasm și nostalgie, proza de 
moderație clasică a lui B., absorbind „documen- 
tele omenești” în ficţiune, se configurează într-un 
spaţiu al autenticităţii. 

SCRIERI: Jurnal de bord, Bucureşti, 1901; Sărmanul 
Dionis (în colaborare cu Const. Calmuschi și George 
G. Orleanu), București, 1909; Datorii uitate, București, 
1916; În cușca leului, București, 1916; Prințesa Bibiţa, 
București, 1923; Proză, București, [1925]; În Deltă..., 
București, [1925]; Peste Ocean, București, [1926]; Schițe 
marine din lumea porturilor, Bucureşti, [1928]; Însemnări 
și amintiri, [București], 1928; Misterul casei din Sărărie, 
București, 1929; O corabie românească. Nava-școală 
brikul „Mircea”, București, [1931]; Pe drumuri de apă, 
București, [1931]; Europolis, București, [1933]; ed. 2, 
pref. G. Călinescu, București, 1933; ed. pref. George 
Ivașcu, București, 1956; ed. îngr. Constantin Mohanu, 
pref. Octav Botez, București, 1971; Cartea Dunărei, pret. 
I. Simionescu, București, 1933; Zâna izvorului sănătă- 
ţii Gn colaborare cu Doctorul Ygrec [I. Glicsmann] și 
Mihail Celarianu), București, 1936; Jurnal de bord, îngr. 
și pref. Virgiliu Ene, București, 1965; Scrieri, I-II, îngr. și 
pref. Constantin Mohanu, București, 1974-1979. 
Repere bibliografice: Sanielevici, Cercetări, 41-47; 
Ibrăileanu, Opere, II, 255-257, III, 54-57; Botez, Scrieri, 
226-232; Ralea, Scrieri, II, 119-121, 432-434, 440-441; 
Lovinescu, Scrieri, V, 94-96, VI, 193-194; Vianu, Opere, 
III, 48-50; Călinescu, Opere, II, 154-158, 207-209, 223-— 
231; Arghezi, Scrieri, XXX, 177-179; Perpessicius, Opere, 
VI, 236-241, LX, 44, XI, 51-61; Constantinescu, Scrieri, |, 
188-193; Călinescu, Ist. lit. (1941), 597-599, Ist. lit. (1982), 
674-676; Ciopraga, Lit. rom., 524-531; Micu, Început, 
387-388; Dicţ. scriit. rom., 1, 199-202; Dicţ. analitic, Il, 
30-32; Constantin Mohanu, Jean Bart (Eugeniu P. Botez). 
Viaţa și opera, București, 2001; Faifer, Pluta, 136-144; 
Nicolae Manolescu, Romane uitate, RL, 2006, 34. F.F. 


BARZIN, Vlada (19VIII.1940, Gelu, j. Timiş -— 
6.VI.2006, Timişoara), poet. Este fiul Liubiţei şi al 
lui Duşan Barzin, agricultor. Frecventează şcoala 
generală la Gelu, apoi la Fundata Bărăganului 
(1951-1954), unde fusese deportat cu întreaga 
familie. Face liceul în Variaş (1955-1959), urmat 


Basarabia 


de studii de profil economic. Lucrează ca bibliote- 
car, contabil, şef de aprovizionare la o cooperativă 
şi, în intervalul 1997-2000, în calitate de contabil 
şef în cadrul Cooperaţiei de Consum din Variaş. 
Debutează cu poemul Odă pământului în gazeta 
„Pravda” (Timişoara, 1967), iar editorial cu volu- 
mul de versuri în limba sârbă Kad pucaju pupolci. 
Are colaborări la reviste şi la publicaţii cotidiene 
din România şi Serbia. 

Poet bilingv, cu mai multe cărţi în sârbă, A. a 
publicat în limba română volumul Nemuririle ier- 
bii (1984), şi, în traducere, o substanţială selecţie 
de versuri ce pune în valoare latura livrescă, alu- 
ziv-poescă a textelor sale lirice. Este un autor cul- 
tivat, care se mişcă dezinvolt într-o arie tematică 
largă. În poezia de confesiune şi de notație, buco- 
lică în esenţă, ca şi în versurile care interoghează 
asupra veacului şi a civilizaţiei moderne — constru- 
ite, epic şi epigramatic, în jurul câte unui simbol 
livresc, adoptă teme ale actualităţii, se încredin- 
țează mărturisirii, vorbeşte despre un spaţiu de 
predilecție naturist, înscenează în aceste pagini 
un ceremonial propice jocului grațios de imagini, 
reveriei, rememorării. Poet al universului citadin 
în numeroase cazuri, B. se regăseşte şi în versuri 
marcate de o romantică aplecare către visare, de 
nostalgia unui timp al plenitudinii afective, în ele- 
gii şi în poeme de dragoste, nu rareori resuscitând, 
cu discretă ironie, o amintire, un peisaj, un tablou 
de gen, mitologic îndeobşte. 

SCRIERI: Nemuririle ierbii, Timişoara, 1984; Atlantida, 
îngr. şi tr. Lucian Alexiu şi Carmen D. Blaga, Timişoara, 
1992. 

Repere bibliografice: Lucian Alexiu, Vlada Barzin, O, 
1980, 19; Eugen Dorcescu, Între imagine şi prozodie, 
O, 1984, 36; Slavco Tomici, Ceremonii lirice, O, 1984, 
45; Dicţ. Banat, 86-88; Ivo Muncian, Scriitori sârbi din 
România, Timișoara, 2006, 171-173. C.BLl., Dr.M. 


BASARABIA, gazetă politică și culturală apărută 
la Chișinău, bisăptămânal, între 24 mai 1906 și 
11 martie 1907, cu caractere rusești. Este prima 
publicaţie de limba română din Basarabia și a fost 
înființată după lungi eforturi de avocatul Emanuil 
Gavriliță, sprijinit de C. Stere, apariţia ei fiind posi- 
bilă după emiterea manifestului din 17 octombrie 
1905 al împăratului Nicolae II, care declara liber- 
tatea cuvântului, a tiparului, întrunirilor etc. Din 
echipa publicaţiei făceau parte Ion Pelivan, fraţii 
Ion și Theodor Inculeţ, Pan Halippa, Alexis Nou, 

Mihail Vântu, Nicolae Popovschi, fraţii Nicolae 
şi Vasile Florov, Vasile Harea, Gheorghe Stârcea, 
Alexie Mateevici, Tudose Roman, Sergiu Cujbă. 
Din 25 mai 1906 funcția de redactor-șef o deține 
Ion Pelivan, fiind considerat cel mai bun cunos- 
cător al limbii române. Au scris frecvent în B. Pan 
Halippa, Mihai Vântu, Vasile Oatul, Ion Inculeţ ș.a., 
numeroase texte fiind semnate cu pseudonime din 
cauza persecuției exercitate de organele ţariste: lon 
Pelivan semna lon Rezeneanul, Pan Halippa folo- 
sea numele Pintilie Cubolteanu, Mihai Vântu iscă- 
lea Mihai Furtună, lon Gându semna Ion Inculeţ, 
Moș Vasile era Vasile Oatul, iar Theodor Inculeţ era 
Toader Scarandiu. La început B. apărea de două ori 
pe săptămână (de regulă miercurea și sâmbăta), 
dar mai târziu periodicitatea a devenit neregulată. 
În chiar primul număr cei care scoteau gazeta se 
declară îndrumători ai basarabenilor spre „con- 
știința de sine”, spre trezirea lor din „starea de 
somn”, din „starea de moarte”. Platforma politică 
a constituit-o democratismul țărănesc, cu revendi- 
carea lui fundamentală: pământul să fie dat celor 
„ce-l lucrează pre el”. Duma de Stat era considerată 
unica instituţie aptă să rezolve chestiunile pri- 
vitoare la dobândirea drepturilor și a libertăţilor 
social-politice și naţionale. Naţionalizarea învă- 
țământului, a instituţiilor publice, a Bisericii etc. 
s-au aflat mereu în centrul atenţiei celor de la B. 
Ideea introducerii limbii române în învățământ a 
fost promovată în articole precum Țăranii vor școli 
moldovenești, Boieri, cereţi școli moldovenești, Vrem 
școli moldovenești ș.a. În mai multe texte incluse în 
sumar au fost afirmate ideea unităţii basarabeni- 
lor cu românii din dreapta Prutului, comunitatea 
istoriei și a culturii lor. Gazeta își propunea să pună 
„începutul unei literaturi poporane” și să popula- 
rizeze folclorul. În pofida scurtei sale existenţe, B. 
a avut un puternic impact, propagând literatura 
naţională sau ilustrând-o prin retipăriri din opera 
lui Gh. Asachi, Alecu Donici, Costache Negruzzi, 
V. Alecsandri, Ion Creangă, M. Eminescu, Alecu 
Russo, Grigore Alexandrescu, George Coșbuc, I.L. 
Caragiale, Andrei Mureșanu, loan Catina, Matilda 
Cugler-Poni la rubricile „Lira basarabeană”, „Foiţa” 
sau „Foișoara Basarabiei”, „Din scriitorii români”, 
„Scriitorii însemnați ai neamului”, „Oamenii 
mari ai românilor” etc. În paginile B. s-a afirmat, 
într-o etapă de început, ca poet, traducător și fol- 
clorist, Alexie Mateevici. S-au publicat și traduceri 
din L.A. Kriîlov, A.S. Pușkin, A. Kolţov, L.N. Tolstoi, 

A.P. Cehov, V.G. Korolenko ș.a. Atacată în presa 
rusă, cu mai multe numere confiscate, cu obsta- 
cole în distribuirea prin poștă și interdicţia de a 
se abona aplicată învăţătorilor, gazeta a reușit să 
reziste câtva timp. Adesea pedepsele erau extrem 
de aspre: redactorii și colaboratorii erau urmă- 
riţi de poliţie și de ohrana ţaristă, iar directorul 
Emanuil Gavriliţă a fost condamnat la o lună de 
zile de „ostrov” sau la plata unei amenzi de o sută 
de ruble pentru articolul lui Pan Halippa Liga făra- 
nilor și stăpânirea. Pentru a submina influenţa B., 
a fost programată editarea altei publicaţii în limba 
română - „Moldovanul”. După încetarea apariţiei 
gazetei, directorul, ca și alți tineri colegi de redac- 
ție, s-au refugiat la Iași. S.P., AL.B. 


BASARABIA, cotidian care a apărut la Chișinău și 
București între 23 iulie 1941 și 6 mai 1944. Ziarul nu 
conţine o casetă redacțională. Pe lângă materialul 
informativ specific unui cotidian, B. supune atenţiei 
cititorilor rubricile „Duh și slovă” și „Pagina literară”. 
După lansarea suplimentului literar „Basarabia lite- 
rară”, se renunţă la rubrica „Pagina literară”, men- 
ţinându-se doar „Duh și slovă”, cu o orientare net 
tradiționalistă. B. a beneficiat de numeroase colabo- 
rări ale unor personalităţi literare din întreaga ţară. 
Poeziile publicate în ziar au fost semnate cel mai ade- 
sea de Octav Sargeţiu, lon Buzdugan, Olga Crușevan, 
Al. Negură, Sergiu Matei Nica, Ioachim Fuiagă, Al. 
Bardier. Proză dau Al. Lascarov-Moldovanu, Mircea 
Streinul, Lotis Dolenga, D. Munteanu-Râmnic, 
Sergiu Matei Nica, N. Dunăreanu. Probleme de 
literatură sunt puse în discuţie de 1. Ionașcu (noile 
orientări din literatura basarabeană, situaţia scri- 
itorilor din Transnistria și direcţia ortodoxistă), 
Sergiu Grossu, Alexandru Vicol (Panait Cerna 
și Basarabia), M. Vrânceanu (Eminescu și rușii), 
Nicolae Coban (Cincinat Pavelescu și Basarabia) ș.a. 
Ion Agârbiceanu semnează în trei numere conse- 
cutive articolul Conștiinţa românească la românii 
transnistreni. Cronica literară și cea editorială au fost 
susținute de Sergiu Grossu, Octav Sargeţiu, Sergiu 
Matei Nica, Dan Bălteanu, Al. Negură. Revista a avut 
un rol important în promovarea literaturii române 
contemporane din Basarabia. I.Dg. 


BASARABIA, revistă de literatură şi cultură apă- 
rută la Chişinău, lunar, din martie 1988, editată de 
Uniunea Scriitorilor. Continuă, ca serie nouă, publi- 
caţiile „Octombrie” (1931-1957), scoasă la Tiraspol, 

şi „Nistru” (1957-1987); în 2000, prin decizia con- 
ducerii Uniunii Scriitorilor din Republica Moldova, 
B. ia numele „Viaţa Basarabiei”, în timp ce vechea 
B. continuă să apară până în 2004. La început cole- 
giul redacţional era format din Valeriu Babanski 
(secretar responsabil), Vladimir Beşleagă, Nicolai 
Costenco, lon Druţă, Bogdan Istru, Vasile Leviţchi, 
Victor Prohin, Serafim Saka, Vasile Vasilache; din 
1990 redactor-şef este Dumitru Matcovschi, din 
1995 în echipa redacțională intrând şi Nicolae 
Popa (care va deveni redactor-şef în 1997), Eugen 
Lungu, lulian Nicuţă, Em. Galaicu-Păun. B. este, 
în această perioadă, una dintre revistele literare 
româneşti cele mai importante, în unii ani tira- 
jele ei ajungând până la 20 000 sau chiar 30 000 de 
exemplare. Publicaţia se remarcă printr-o densi- 
tate deosebită, prin deschiderea spre valorile lite- 
rare general româneşti şi europene şi prin abor- 
darea susţinută a problemelor culturii şi literaturii 
române din Basarabia, din România şi din dias- 
pora. A susținut procesul de renaştere naţională, 
valorificând articole de M. Eminescu, scrierile lui 
C. Stere, Andrei Ţepordei, Leon Donici ş.a. Au apă- 
rut în B. articole despre scriitori români consacraţi, 
precum şi grupaje de versuri şi nuvele ale aces- 
tora, s-a rezervat spaţiu articolelor despre aşa-zi- 
sele „pete albe” ale istoriei (foametea, deportările, 
colectivizarea, „stagnarea”). Pe lângă literatura 
originală şi critica de întâmpinare, revista a publi- 
cat traduceri din literatura universală, articole des- 
pre limba română, teatru şi cinematografie. M.C. 


BASARABIA LITERARĂ, supliment săptămânal 
al cotidianului „Basarabia” (1941-1944), apă- 
rut la Chișinău între 6 aprilie 1942 (nr. 2) și 10 
februarie 1944, sub mottoul „Limba noastră-i 
sfântă,/ Limba vechilor cazanii/ Care-o plânge și 
care-o cântă/ Pe la vatra lor țăranii”, din poezia 
Limba noastră de Alexie Mateevici. Prim redac- 
tor: Sergiu Matei Nica. În numărul 47 din ianua- 
rie 1943 este anunţată emanciparea revistei din 
subordonarea cotidianului, „păstrând însă ace- 
leași preocupări de imediată actualitate româ- 
nească și mai ales în directă legătură cu trecu- 
tul destul de încercat al provinciei noastre din- 
tre Prut și Nistru” (Teodor Al. Munteanu, Bună 
dimineața). Revista publică poezii, proză, arti- 
cole de istorie literară, amintiri etc. Figurează cu 
versuri G. Tutoveanu, D. Stelaru, Ion Buzdugan, 
Ion Potopin, Theodor Al. Munteanu, D. Iov, Emil 

Giurgiuca, lon Șiugariu; cu proză B. Jordan, Al. 
Negură, Iulian Vesper, C. Salcia, Ion Ojog, Ernest 
Verzea; cu articole Gabriel'Țepelea (Un animator: 
Octavian C. Tăslăuanu), Cicerone Theodorescu 
(Scriitorul și neamul), Eugen Jebeleanu (Ferestre 
spre Octavian Goga), Pericle Martinescu (Desti- 
nul cultural al provinciei); cu amintiri N. 
Dunăreanu (Barbu Delavrancea la Tulcea, repu- 
blicare) și Aurel Chirescu (Câteva zile la Cetatea 
Albă). Victor Stroe traduce Legenda Finlandei de 
Eino Leino. Alţi colaboratori: Virgil Carianopol, 
Șerban Bascovici, Radu Gyr, Traian Chelariu, 
E. Ar. Zaharia, V. Damaschin, George Dorul 
Dumitrescu, Matei Alexandrescu, Petre A. Petre, 
Gh. Bezviconi. LH. 


BASCOVICI, Șerban (1.1.1891, București -— 
19.11.1968, București), poet, traducător. Este fiul 
Ecaterinei și al lui Ghiorghi Bascovitz. A urmat 
Liceul „Matei Basarab” din București. După 
absolvire (1911) a intrat funcţionar la Asigurările 
Sociale, unde a ajuns, către vârsta pensionării, 
șef de serviciu. Elev în clasa a cincea de liceu, 
debutează în „Dumineca” (1905) cu versuri 
naive și mai este prezent în revista școlii („Din 
liceu”, 1906). Vede în simbolism, încă din 1909, 
singura mișcare literară adecvată epocii. După 
o scurtă colaborare la „Convorbiri critice” (1907, 
1908), se apropie de „Vieaţa nouă” și de cercul 
lui Ovid Densusianu. Timp de zece ani, până 
în 1917, își publică poeziile mai ales în revista 
lui Densusianu. După război intră în cercul lui 
Al. Macedonski și semnează în „Literatorul” 
(1918), precum și în „Universul literar” sau în 
alte reviste. În 1919 fusese admis în Societatea 
Scriitorilor Români. În 1937 înmănunchează o 
parte din versuri în Destăinuiri, volum distins cu 
Premiul Societăţii Scriitorilor Români. 
Simbolismul lui B. este apropiat de maniera 
lui Panait Cerna, cu deosebire prin tenta medi- 
tativă. O neașteptată obsesie a tânărului licean 
devine și spaţiu de tensiune lirică: trecerea, tim- 
pul și dispersarea în cosmos. Eolianul este pre- 
zent în mai toate versurile, sub forme variate 
(furtună, adiere, viscol, zbor), spre a sublinia 
„agonia” lumii și risipirea vieţii. Peisajul citadin 
este, ca la mai toţi simboliștii, sumbru. Poetul 
trăiește în „orașul morţii”, acoperit de giulgiul 
zăpezii; lumina moare în culori întunecate, răs- 
frântă în oglinzi care o irizează funebru; trenul 

Desen de Marcel lancu 


damnat, izbucnit din „cripta gării”, se îndreaptă 
spre ceţuri și ploi filigranate, către amurgurile 
apocaliptice ale munţilor. Muzicale, de o cursivi- 
tate prozodică aproape ireproșabilă, poeziile lui 
B. sunt înrudite cu versurile cantabile ale lui Ion 
Minulescu. El apelează adesea la oximoron, spre 
a sugera o ambiguitate care este însă mai curând 
paradox juvenil decât profunzime. Un virtuoz al 
versului s-a arătat și în traducerile din Charles 
Baudelaire, adunate într-un volum, distins și el 
cu Premiul Societăţii Scriitorilor Români (1940). 
A mai tradus din Victor Hugo (Hernani), Moliere 
(Tartuffe), Paul Geraldy ș.a. Un „roman umo- 
ristic” intitulat Nae S.T.B. (1944) prelucrează o 
comedie a lui Mihail Drumeş, propunând o ipos- 
tază diferită de cea a poetului B. 

SCRIERI: Destăinuiri, București, 1937; Nae S.TB, 
București, 1944. Traduceri: Charles Baudelaire, Florile 
răului, București, 1940, reed. fragm. în Charles Baudelaire, 
Les Fleures du mal — Florile răului, ed. bilingvă, îngr. Geo 
Dumitrescu, București, 1967, passim; Jean Giono, Să-mi 
rămână bucuria, București, 1943; ed. București, 1971 (în 
colaborare cu Marcel Gafton); Maxence van der Meersch, 
Trupuri și suflete, I-II, București, 1945. 

Repere bibliografice: Lovinescu, Scrieri, IV, 476; 
Constantinescu, Scrieri, 1, 193-196; Al. Iacobescu, 
„Destăinuiri”, CTC, 1938, 1-2; Ștefan Baciu, „Destăinuiri”, 
„Sfarmă-Piatră”, 1938, 132; Perpessicius, Opere, VII, 321- 
325; Petru Comarnescu, Traducerile din Baudelaire ale 
lui Șerban Bascovici, RER, 1940, 11; Bote, Simbolismul, 
146, 148; Adriana Iliescu, Literatorul, București, 1968, 
120-124; Ciopraga, Lit. rom., 444-445; Micu, Scriitori, 
105-106; Nae Antonescu, Șerban Bascovici, RL, 1991, 1; 
Dicţ. scriit. rom,, |, 205-206. D.M. 

BASILESCU, Nicolae I. (4.1V.1868, Ocnele Mari, j. 
Vâlcea — 4.X1.1904, Iași), poet, traducător. Născut 
într-o familie de condiţie modestă, B. a urmat 
liceul la Craiova și Facultatea de Litere și Filosofie 
la București. Licenţa și-a luat-o în 1892 cu o teză 
despre Schopenhauer. Ulterior a fost, între 1893 
și 1896, secretar al facultăţii pe care o absolvise, 
apoi, din 1898, profesor secundar în București. În 
noiembrie 1902 este transferat ca profesor în Iași. 
Remarcat de Titu Maiorescu încă din anii studen- 
ţiei, B. a intrat în rândurile junimiștilor și a făcut 
parte, din 1896 până în 1904, din comitetele suc- 
cesive de direcţie ale „Convorbirilor literare”, la 
care a și scris în aceeași perioadă. Activitatea poli- 
tică a junimiștilor a susținut-o prin articolele din 
„România jună” (1899-1900) și din „Tribuna con- 
servatoare”, ziar al cărui redactor a fost din martie 
1903 până în iulie 1904. 

Discipol al lui Maiorescu, B. a reprezentat una 
din speranţele junimismului de după 1890. Dar 
articolele sale de critică literară, rămase în pagini 
de revistă, ca, de altfel, și celelalte scrieri, sunt 
cu totul incolore și, adesea, fără opinii proprii. 
Maiorescian prin mimetism, este și el de părere că 
personalitatea unui artist domină mediul încon- 
jurător, a cărui influenţă, totuși, o recunoaște. 
Combătându-l pe Hippolyte Taine, admite înrâu- 
rirea mediului nu la nivelul individului, ci la acela 
al speciei. Ca poet, a debutat în 1892 cu Orla, poem 
„în genul lui Ossian” publicat în „Convorbiri lite- 
rare”. Utilizând cu sobrietate procedeele retoricii 
romantice, poemul se distinge prin acuratețe și 
prin corectitudinea rece a imaginilor. Tragedia în 
versuri Parisina (1897) se desfășoară în jurul unei 
intrigi amoroase de Curte din Italia Renașterii. O 
activitate relativ bogată a desfășurat B. în calitate 
de traducător. A tălmăcit Infinitul lui Giacomo 
Leopardi, permițându-și însă libertăţi prea mari 
faţă de original. Din poemele lui Ossian a transpus 
un fragment sub titlul Rezbelul din Croma. Cele 
mai numeroase traduceri le-a făcut însă din opera 
lui Catul. Prin utilizarea unor structuri strofice 
întâlnite și la G. Coșbuc, el realizează o versiune 
izbutită a versurilor poetului latin. Din spaniolul 
P.A. de Alarcân, a transpus în românește nuvela E/ 
sombrero de tres picos, sub titlul Morăreasa și corre- 
gidorul. Tălmăcirea, apărută în 1896, a fost reluată, 
îmbunătăţită substanţial și republicată postum 
(1908), atrăgând atenţia prin cursivitatea stilului și 
firescul expresiilor. 

Traduceri: P.A. de Alarcân, Morăreasa și corregidorul, 
București, 1896; ed. 2 (Morărița), București, 1908. 

Repere bibliografice: Mihail Dragomirescu, N... 
Basilescu, CL, 1905, 1; Alexandrina Mititelu, Traduceri 
românești din Leopardi, SI, 1936; Mihai Ciurdariu, Un 
junimist uitat: N.I. Basilescu, RITL, 1972, 4, 1973, 1; Dicţ. 
lit. 1900, 82; Firan, Profiluri, Il, 373-374. D.M. 


BASM, specie a epicii populare în proză, cunos- 
cută în mediile folclorice sub numele general 
poveste. Termenul b., de origine slavă, basn, cu 
sensul originar de „fabulă”, „apolog”, „minciună”, 
„născocire”, a intrat în textele scrise românești sub 
formele basnă și basnu încă din secolul al XVII-lea 
și a fost adoptat, mai târziu, de culegătorii de proză 
populară din Muntenia (Nicolae Filimon, Petre 
Ispirescu) pentru a desemna o naraţiune orală de 
mari dimensiuni, „pluriepisodică” (Ovidiu Bârlea), 
aparţinând „poveștilor complexe” („complex 
tales”, după Stith Thompson), în care un erou, apar- 
ţinând de regulă umanului, se confruntă cu adver- 
sari veniţi din lumea nonumanului (zmei, balauri, 
zgripţuroaice, draci), pe care îi învinge, prin for- 
ţele proprii sau, cel mai adesea, cu sprijinul unor 
personaje ajutătoare, fiinţe umane sau animale 
dotate cu însușiri supranaturale. Dimensiunea, 
amploarea epică diferenţiază b. de alte specii ale 
prozei populare, precum legenda, snoava și poves- 
tirea, și îl apropie de naraţiunile populare în ver- 
suri cântate, cântece bătrânești sau balade, pe 
de o parte, și de romanul din literatura cultă, pe 
de altă parte. Apropierea de roman a fost menţio- 
nată încă de B.P. Hasdeu și fixată într-o formulare 
memorabilă de G. Călinescu: „Basmul este un gen 
vast, depășind cu mult romanul, fiind mitologie, 
etică, știință, observaţie morală etc.”. Apropierea 
se susține numai până la un punct, deoarece b. 
este, ca și romanul, „o operă de creaţie literară”, 
dar are, spre deosebire de acesta, „o geneză spe- 
cială” și un mod de realizare specific, fiind „o 
oglindire în orice caz a vieţii în moduri fabuloase”. 
Ceea ce separă decisiv cele două tipuri de discurs 
narativ este natura orală a b., faţă de existenţa 
scrisă a romanului din literatura de autor. Cel din- 
tâi este spus de un povestitor către un auditoriu, 
fiind destinat ascultării, al doilea este scris și des- 
tinat cititului. Specia presupunea cu necesitate, 
în formele ei genuine, tradiţionale, coprezenţa în 
timp și spaţiu a emiţătorului (povestitorului) și a 
destinatarului (ascultătorilor) mesajului, pe când 

comunicarea dintre romancier și cititorii săi se 
realizează mediat, prin mijlocirea textului scris. 
Efect al oralităţii, caracterul formalizat este vădit 
la toate nivelele, de la cel de suprafaţă (formulele) 
până la cel de adâncime (structura). Mărci cate- 
goriale, formulele iniţiale și cele finale încadrează 
naraţiunea, delimitează povestea de comunica- 
rea cotidiană, obișnuită, ceea ce face ca b. să fie 
socotit o „povestire în ramă”. Formulele iniţiale 
avertizează ascultătorul în legătură cu caracte- 
rul neobișnuit al întâmplărilor care urmează a fi 
relatate, întâmplări care s-au petrecut în trecut 
(„A fost odată ca niciodată, că dacă n-ar fi nu s-ar 
povesti...”), într-un timp fabulos, ireal, incontrola- 
bil, un timp al tuturor posibilităţilor („pe când se 
potcoveau purecii cu nouăzeci și nouă de oca de 
fier și zburau până la cer...”). Recurgând la așa-nu- 
mita „formulă a imposibilului” (P. Bogatîrev), ce 
constă în alăturarea unor elemente care se contra- 
zic, se exclud reciproc, formulele iniţiale au meni- 
rea de a-l abstrage pe ascultător din contingent și 
de a-l transporta în lumea fabulosului, constituin- 
du-se într-un procedeu poetic specific b. fantastic. 
La rândul lor, formulele finale, printr-un procedeu 
contrar, îl readuc pe ascultător, cum s-ar zice, „cu 
picioarele pe pământ”, povestitorul continuând 
să afirme calitatea sa de martor/participant la 
evenimentele relatate („Și s-a întâmplat că eram 
și eu acolo și am mâncat din bucatele ce erau la 
masă”), calitate negată printr-o replică a „formu- 
lei imposibilului” de la începutul b. („Apoi, când 
am plecat de-acolo mi-au dat și mie un cal cu tru- 
pul de ceară, cu picioarele de bețe, cu coada de 
fuior și cu capul de tigvă...”), dublată de „mijlocul 
de locomoţie” folosit: „și venii pe o șa și vă spusei 
dumneavoastră așa” sau „încălecai pe o lingură 
scurtă, s-o dau pe la nasul cui n-ascultă” ori, mai 
rar, „Mă-ncălecai p-un arici/ Și vă povestii pân- 
aici”. De multe ori formula finală lasă să se înţe- 
leagă că toată istorisirea a fost o născocire: „M-am 
suitpeo prăjină/ Și v-am spus chiar o minciună...” 
ori: „lar eu mă suii pe-o șa/ Și o spusei așa,/ Șaua 
a fost cam ruginoasă/ Și povestea mincinoasă”. 
În conformitate cu teoria sa în legătură cu origi- 
nea b. în vis, B.P. Hasdeu consideră că formulele 
finale au menirea de a face „tranziţiunea” din 
lumea poveștii în lumea reală și că aceasta se rea- 
lizează „printr-o glumă, printr-o păcăleală, prin- 
tr-un scepticism aparent”. Nicolae Roșianu crede, 
la rândul său, că „funcţia principală a formulelor 

finale constă în transpunerea ascultătorilor în 
lumea reală; printr-o ușoară ironie, prin tonul ei de 
glumă, de parodie, formula finală destramă lumea 
de basm”. Instanţa orală a comunicării explică, de 
asemenea, prezenţa și funcţia formulelor medi- 
ane, dintre care unele, cele „externe”, au menirea 
de a trezi curiozitatea ascultătorilor („Și se duseră 
multă lume la împărăție, ca Dumnezeu să ne ţie, 
că din poveste multă înainte este, mai mândră și 
mai frumoasă, s-ascultaţi și dumneavoastră; cine 
a asculta bine a învăţa”) și de a verifica atenţia 
acestora — dacă povestitorul zice, la un moment 
dat, un cuvânt („ciont”), auditorii sunt obligaţi 
să răspundă cu un alt cuvânt („leveș”), dovadă că 
iau parte activă la actul de comunicare, dar și de a 
face trecerea de la un episod la altul, de la o „miș- 
care” la alta. Tot ca o consecinţă a oralităţii apare 
și celălalt grup al formulelor mediane, numite de 
N. Roșianu „interne”, formule ce caracterizează 
anumite personaje, obiecte, acţiuni, schimburi 
de replici etc., constituind un adevărat „depozit” 
de elemente prefabricate care, aflate la dispoziţia 
povestitorului, servesc procesului de creaţie și dau 
stabilitate textului. 

În tipologia internaţională a b. sunt cuprinse 
naraţiuni diferite atât din punctul de vedere al 
originii, cât și al tematicii, structurii și forme- 
lor de expresie, distingându-se între b. fantastic, 
care corespunde la ceea ce în engleză se numește 
fairy-tale sau magic-tale (Tales of Magic), în ger- 
mană Mărchen, în franceză conte de fees, b. religios 
(Religious Tales), b. nuvelistic (Novelette/Romantic 
Tales), b. despre uriașul (dracul) cel prost (Iales 
of the Stupid Osre), toate grupate sub denumirea 
generică Ordinary Folk-tales, acoperind tipurile 
300-1199 din Catalogul Aarne-Thompson, în 
timp ce b. despre animale (Animal Tales) ocupă 
poziţiile 1-299, glumele și anecdotele (okes and 
Anecdotes) intervalul 1200-1999, poveștile cu 
formule (Formula Tales) poziţiile 2000-2399, un 
ultim capitol cuprinzând povești neclasificabile 
(Unclassified Tales), adică tipurile 2400-2499. 
Înainte ca finlandezul Antti Aarne să pună în 
Verzeichnis der Mărchentypen (1910) bazele cata- 
logului internaţional de povești, tradus în engleză 
și completat de Stith Thompson în două ediţii — 
prima în 1928, a doua în 1961 —, Lazăr Șăineanu 
propunea, în monografia Basmele române în com- 
paraţiune cu legendele antice clasice și în legătură 
cu basmele popoarelor învecinate și ale tuturor 

popoarelor romanice (1895), o clasificare a b. apro- 
piată, în liniile ei generale, de aceea acceptată, 
ulterior, pe plan mondial, incluzând, în secțiunea 
întâi, povești mitico-fantastice, cu nu mai puţin de 
zece „cicluri”, în secţiunea a doua povești etico-mi- 
tice (psihologice), cu alte zece „cicluri”, într-a treia 
povești religioase (legende) (trei „cicluri”), într-a 
patra povești glumeţe (snoave) cu două „cicluri” și 
într-un adaos fixa fabula animală. Tot acest efort de 
ordonare, de clasificare a materialului naraţiuni- 
lor populare în proză a adâncit cunoașterea dome- 
niului și a contribuit la definirea mai exactă a spe- 
ciei-pivot a acestora, b. fantastic sau b. propriu-zis. 
Alături de caracterul formular, generat, ca în cazul 
întregului folclor, de natura orală a comunicării, 
b. se definește ca o structură narativă de un tip 
deosebit, determinată de funcţiile lui, mai vechi 
și mai noi. Trebuie făcută, la început, distincția 

dintre actul povestitului, performarea, transmite- 
rea b. în felurite ocazii (la șezătoare sau la clacă, la 
stână, în cabanele forestiere, la priveghi, la moară 
etc.) și b. ca atare, ca enunţ, ca text, ca mesaj. În 
culturile arhaice, tradiționale, se atribuia povesti- 
tului, actului zicerii, spunerii, enunţării, o funcţie 
magică, de protecţie a locului (casa, stâna) unde 
se spuneau povești sau de obţinere, prin forța 
cuvântului rostit în anumite circumstanţe tempo- 
rale (pe durata gestaţiei oilor, de exemplu), a unor 
fiinţe miraculoase (un miel vorbitor). Cât privește 
b. ca naraţiune, ca „poveste” (story, recit), acesta 
trebuie privit tot în contextul zicerii sale și în 
raport cu funcţiile cărora le va fi răspuns, în dife- 
rite epoci istorice, culturi și societăţi. Titlul celei 
dintâi colecţii de b. folclorice, realizată, cu inten- 
ţii științifice, de fraţii Jacob și Wilhelm Grimm, 
Kinder- und Hausmărchen (1812-1820), a impus 
imaginea romantică a poveștilor „pentru copii și 
casă”, a circumscris b. universului casnic și copi- 
lăresc, instituind drept zicători predilecţi ai unor 
astfel de naraţiuni persoane în vârstă („bunicul” 
sau „bunica”, „unchiașul sfătos”), iar ca loc al per- 
formării „vatra”, „căminul”, „gura sobei”. A reduce 
însă cadrul zicerii b. la acela strict familial și con- 
diția „povestașului” la aceea a bătrânului casei 
înseamnă a limita excesiv contextul performării 
şi a îngusta însăși posibilitatea de înţelegere a b. 
popular. De fapt, această imagine este contrazisă 
chiar de statutul sursei unora dintre „poveștile 
pentru copii și casă” culese de Fraţii Grimm de la 
„die alte Marie”, pe numele ei Maria Miiller, năs- 
cută Clar, îngrijitoarea copiilor unui farmacist din 
oraș. Înainte de a privi b. ca performare, ca act de 
comunicare (Mihai Pop), folcloriștii au arătat inte- 
resul cuvenit povestitorilor, subliniindu-se ocazi- 
ile zicerii, structura repertoriilor, raporturile cu 
auditoriul, particularităţile stilului individual în 
limitele stilului local, zonal, naţional. Rolul poves- 
titorului în contextul sociocultural căruia îi apar- 
ţine a fost scos în evidenţă de majoritatea folcloriș- 
tilor. La noi, bunăoară, sugestive „fișe de informa- 
tor” anexează Ovidiu Bârlea în volumul al treilea 
din Antologie de proză populară epică (1966), iar 
Tony Brill scrie micromonografia O povestitoare 
din Haţeg (1967). 

Admiţându-i vechimea de necontestat, care îl 
așază, ca origine, în timpuri foarte îndepărtate, 
cercetătorii se întrec în a aduce dovezi ale con- 
semnării în scris a unor teme și structuri narative 

de b. încă din Antichitate și în a le depista sursele. 
Tentaţia aflării originilor a orientat cercetarea, în 
acord cu direcţiile științifice dominante în epocă, 
către miturile arhaice clasice sau indoeuropene 
(teoria mitologică) sau către textele scrise ale 
vechilor indieni, de unde, pe diferite căi, ar fi ajuns 
în Europa (teoria indianistă sau migraţionistă). 
O dezvoltare a teoriei mitologice se găsește în 
așa-numita teorie naturistă, după care, în proce- 
sul despărțirii limbilor din trunchiul comun indo- 
european, sensurile primare ale unor cuvinte s-au 
uitat, mitologia fiind rezultatul unei „boli a lim- 
bajului”. Descinzând din „erori de limbă”, mitu- 
rile n-ar fi fost altceva decât denumiri voalate ale 
corpurilor și fenomenelor cerești — soarele, aurora, 
crepusculul. Îmbrăţișată și de unii autori români 
(At. M. Marienescu, Aron Densușianu, Grigore 
Silași, George Coșbuc), teoria naturistă a fost apli- 
cată la b. românesc în prefața lui Leo Bachelin la 
Sept contes roumains (1894), în care se arată, între 
altele, că porcul ar reprezenta „forma zoomorfică 
a ceţei matinale, a norilor furtunoși sau a nopţii” 
etc. Moses Gaster și Nicolae Iorga adaptează teza 
generală a migraţionismului lui Theodor Benfey la 
condiţiile locale, atribuind o mai mare pondere, în 
procesul transmiterii, Bizanțului, bogomilismu- 
lui și cărţilor populare. Grupului teoriilor mono- 
genetice li se opune grupul teoriilor poligenetice 
sau antropologice, rod al depășirii europocentris- 
mului și al deschiderii unor noi perspective prin 
cunoașterea populațiilor așa-zis „primitive” și a 
culturii acestora. Cel puţin la nivelul unor motive, 
teme, atitudini comune naraţiunilor diferitelor 
popoare, între care nu au putut exista schimburi 
culturale, împrumuturi sau influenţe reciproce, 
singura explicaţie plauzibilă stă în producerea lor 
independentă, de către mentalitatea primitivă, în 
locuri și în timpuri diferite, după cum susţin E.B. 
Tylor și Andrew Lang. Mai aproape de dezidera- 
tul găsirii „rădăcinilor istorice” ale b. „ca întreg” 
se află V.I. Propp, lucrarea sa din 1946, model de 
cercetare genetică, diferită de cea istorică, urmă- 
rind să descopere izvoarele b. prin raportarea 
acestuia la „instituţiile sociale ale trecutului”, la 
anumite „datini și rituri”, la miturile arhaice și la 
modul de gândire primitiv. Pentru Propp, b. nu 
este supravieţuire, ci rezultatul unui proces isto- 
ric, al devenirii în timp, al desacralizării, dema- 
gizării ritului și mitului deopotrivă. O contribuţie 
originală, chiar dacă prea puţin cunoscută pe plan 

internaţional, la elucidarea originii b. aduce B.P. 
Hasdeu care, în Etymologicum Magnum Romaniae 
(II, 1893), întrevede ca sursă a acestuia visul (teo- 
ria onirică). Independent de Ludwig Laistner (Das 
Rătsel der Sphinx, 1889) şi de Edward Clodd (Myrhs 
and Dreams, 1890), savantul român identifică o 
serie de asemănări între b. și vis: zborul ca „mij- 
loc foarte îndemânatec de locomoţie”, comprima- 
rea și dilatarea timpului și a spaţiului, prezenţa 
firească a personajelor fantastice (zei, zâne, sfinţi, 
monștri), inexistenţa deosebirilor dintre limbi, 
chiar „dobitoacele” vorbind omenește, prezenţa 
metamorfozelor „celor mai extravagante”, „sufe- 
rinţele și nenorocirile cele mai cumplite se încheie 
sistematic printr-un bun deznodământ”. Fără a fi 
validată în chip științific, teoria onirică deschide 
drumul cercetării psihanalitice a b., de la Sigmund 
Freud la cei din școala lui, Karl Abraham (Dreams 
and Myths, 1913), Erich Fromm (The Forgotten 
Language. An Introduction to the Understanding of 
Dreams, Fairy Tales, and Myths, 1951), Geza R6heim 
(The Gates of the Dream, 1952) ș.a. Nici una dintre 
aceste ipoteze, luată singură, nu dă însă un răs- 
puns definitiv, complet în legătură cu originea b.; 
în fiecare se pot găsi sugestii demne de a fi luate în 
considerare și din toate se poate întrupa o imagine 
mai completă a b. ca întreg. Căci este sigur că b. 
popular tradițional se află în imediata proximitate 
a mitului primitiv (diferit de miturile clasice ale 
Antichității greco-latine), pe care îl continuă, dar 
de care se și desparte, se diferenţiază din punct de 
vedere funcţional. Mitul are un pronunţat caracter 
ritual, situându-se în planul sacrului, spre deose- 
bire de b., care este o povestire nerituală, situată 
în planul profanului. De aici decurge veridicitatea 
(și credibilitatea) absolută a mitului, în raport cu 
caracterul neveridic al b., al cărui adevăr este sub- 
minat de chiar formulele lui inițiale și finale. Mitul 
explică, are o funcţie etiologică, „povestea” lui este 
plasată într-un timp al originilor, al începuturilor 
(în illo tempore), b. relatează experienţa unui erou 
petrecută într-un timp din afara istoriei, dar nu 
primordial, ci vag depărtat de momentul zicerii. 
Mitul instituie, prin rememorarea unor gesturi 
primordiale, o ordine; b. propune, prin interme- 
diul ficţiunii, un model de comportament ideal, 
o lume, alta decât cea reală, imediată, o lume 
dorită, visată, imaginată, construită prin mijloci- 
rea cuvântului. Mitul este un construct cultural cu 

valoare ideologică, b. e un produs estetic, o operă 
de artă a cuvântului, menită să emoţioneze. 
Oparticularitate artistică deprim ordin ab.pro- 
priu-zis o constituie amestecul inextricabil dintre 
realitate și ceea ce se numește fantastic. Nașterea 
şi creşterea miraculoasă a eroului (numit, gene- 
ric, Făt-Frumos, dar și Greuceanu, Prâslea, Petrea, 
Ţugulea ș.a.m.d.), fiinţele supranaturale aparţi- 
nând altor tărâmuri și altor regnuri (zmei, bala- 
uri), metamorfozele spectaculoase ale celor urmă- 
riţi, dimensiunile fizice nefirești ale unor perso- 
naje, animalele vorbitoare, calul care mănâncă 
jăratec, obiectele și uneltele magice cu puteri 
ieşite din comun, substanţele cu însușiri tămădu- 
itoare, precum apa vie și apa moartă, proiectează 
b. într-o lume ale cărei margini sunt nefirești din 
punctul de vedere al gândirii raţionale, științifice 
a omului modern. Dar nu și din acela al omului 
societăţii tradiționale pentru care toată „sceneria” 
b. se înscrie în limitele posibilului: „Poate că s-o 
întâmplat cândva, oarecând”, zice un povestitor, 
altul afirmă chiar mai categoric: „Lăte așa or fost, 
n-ai pute alcătui atâtea minciuni”, al treilea aduce 
în sprijin alte argumente: „Că viteji o fost, știm și 
din istorie. Estea-s adevărate. [...] Toate o fost cu 
putinţă”. Indiferent care ar fi sursa genetică a ele- 
mentelor fantastice prezente în b. (mituri, ritua- 
luri, credinţe magice, vise, coșmaruri etc.), ceea ce 
se impune este literaturizarea lor, transformarea 
lor în imagini poetice, în constituenți ai unui dis- 
curs narativ de tip ficțional. Alegoria, fabulosul, 
feericul, miraculosul devin niște procedee de înci- 
frare, de poetizare a realităţii de dincolo de real, 
o lume acceptată, ca și cum ar fi reală. Amestecul 
firesc al celor două lumi, relaţia de complementa- 
ritate ce se stabilește între ele constituie una din- 
tre dominantele b. fantastic. B. popular a găsit în 
el însuși forţa de a se adapta necontenit condiţiilor 
mereu schimbătoare din societatea omenească, 
răspunzând nevoii firești a omului de a domina 
forţele răului, de a se bucura de victoria binelui, de 
a dobândi fericirea, de a se împlini prin dragoste 
și căsătorie, de a străbate spaţii nelimitate, de a 
controla timpul, de a atinge inaccesibilul. O sursă 
a acestui proteism, a acestei forțe de perpetuă 
regenerare se află în chiar structura sa narativă. În 
raport cu funcţia ei dominantă, fiecare categorie 
folclorică și-a creat un model sau modele structu- 
rale proprii. S-a constatat că, urmare a procesu- 
lui de modelare, b. propriu-zis sau fantastic are o 

structură „monotipică”. Concluzia este rezultatul 
cercetării morfologice întreprinse de V.. Propp 
(1928), care a identificat elementele stabile ale b., 
numite „funcţii”, a constatat că „numărul func- 
ţiilor din basmul fantastic este limitat”, astfel de 
invariante reducându-se la 31, și că „succesiu- 
nea funcţiilor este întotdeauna aceeași”. Nu toate 
funcţiile se regăsesc la nivelul unui singur b., dar 
unele dintre ele, cuplate în perechi, sunt obliga- 
torii (de exemplu, funcţia VIII - „prejudicierea” 
și XIX — „remedierea” sau XVI -— „lupta” și XVIII 
- victoria”). În raport cu schema epică utilizată, 
se poate distinge între așa-numitele b. „biogra- 
fice”, care urmăresc eroul de la naștere sau chiar 
dinainte de naștere, adesea miraculoasă (dintr-un 
bob de piper, dintr-o lacrimă, dintr-un măr etc.), 
până la căsătorie și înscăunare, și b. „episodice”, 
„mai scurte și mai clare”, în care, arată Ovidiu 
Bârlea, se insistă numai asupra unui episod din 
viaţa eroului. Unicitatea și stabilitatea modelului 
la nivelul repertoriului de b. al tuturor popoarelor 
asigură transmiterea și perpetuarea categoriei, 
regenerarea ei continuă și explică permanenţa în 
timp a naraţiunilor populare de acest tip. Originea 
și temele comune pe spaţii culturale extrem de 
largi, ca și modelul narativ universal nu se opun 
originalității și specificului naţional sau local. 
Nuanţele particulare, parfumul specific al fiecă- 
rei realizări concrete a unei teme sau a unui motiv 
universal în variante individuale datorate unui 
povestitor înzestratvin să contrabalanseze tiparul 
învederat al b., schematismul construcţiei sale. B., 
ca și literatura clasică, aprecia G. Călinescu, este 
„un plagiat sincer și total, și geniul se relevă în arta 
copiatului”, adăugând: „Accidentul constituie în 
basm esenţa. Așezarea în timp și în spaţiu, deta- 
liul senzorial și moral conferă fără sforţări a treia 
dimensiune”. Colecţiile de b. populare românești, 
începând cu însemnarea manuscrisă Istoria unui 
voinic înţălept întrecându-se din ponturi cu o fată 
de împărat (1797) şi terminând cu înregistrările 
sonore, realizate în ultimele decenii și aflate în 
arhivele institutelor de cercetare, reprezintă un 
corpus uriaș de texte, mărturisind extrema bogăţie 
a repertoriului naţional (circa șase sute de titluri, 
aproximează Ovidiu Bârlea, dintre care aproape 
jumătate „nu figurează în catalogul internaţio- 
nal”). Culegerile acoperă toate provinciile, adică 
marile zone etno-folclorice românești, începând 
cu Transilvania și cu Banatul, de unde au cules 

fraţii germani Albert și Arthur Schott (1845), apoi 
Franz Obert, Mircea Vasile Stănescu-Arădanul, 
Demetriu Boer, Ștefan Cacoveanu, între precur- 
sori numărându-se, în Bucovina, I.G. Sbiera (1855-— 
1856, dar culegerea sa a fost tipărită abia în 1886), 
urmat de Simion FI. Marian ș.a. Pentru Principate 
începutul îl face, în Muntenia, N. Filimon (1862), 
urmat imediat de Petru Ispirescu, I.C. Fundescu, 
D. Stăncescu, G. Dem. Teodorescu, în timp ce din 
Moldova sunt de reţinut culegerile lui Alexandru 
Vasiliu și D. Furtună. Repertoriul transilvănean 
sau bănăţean este cuprins în culegerile lui George 
Cătană (Banat, lon Pop-Reteganul, Pauline 
Schullerus ș.a. Stadiul contemporan al b. poate 
fi urmărit în culegerile lui Ovidiu Bârlea, lon 
Nijloveanu, Gh. Vrabie, Mihail M. Robea, Octav 
Păun și Silviu Angelescu, Pamfil Bilţiu, acestea din 
urmă provenind din zone folclorice mai restrânse 
(Olt, Argeș, Dâmboviţa, Maramureș). 

Fie că este inspirat direct dintr-un prototip fol- 
cloric cunoscut, fie că este o creaţie strict perso- 
nală, originală, b. cult nu poate fi separat de mode- 
lul lui popular, de sursa sa folclorică. Se înţelege că 
nu se poate vorbi despre b. cult decât după ce b. 
popular a fost descoperit, cules, publicat și comen- 
tat de oamenii de cultură ai vremii. Aproape 
simultan cu culegerea b. populare, a început și 
prelucrarea acestora de către scriitorii vremii, b. 
devenind astfel o specie de sorgine populară a lite- 
raturii culte. Chiar dacă încercări vor fi fost și îna- 
intea lui, M. Eminescu are meritul de a fi creatorul 
primului b. cult izbutit, original, remarcabil din 
literatura română, Făt-Frumos din lacrimă (1870). 
Îi urmează Ioan Slavici cu Zâna Zorilor (1872), AI. 
Odobescu cu Basmul cu fata din piatră și cu fecio- 
rul de împărat cel cu noroc la vânat sau Basmul 
bisoceanului, inclus în Pseudo-cynegetikos (1874), 
și, nu mult mai târziu, lon Creangă cu ale sale 
povești: Soacra cu trei nurori (1875), Capra cu trei 
iezi (1875), Dănilă Prepeleac (1876), Povestea porcu- 
lui (876), Povestea lui Stan Păţitul (1877), Povestea 
lui Harap Alb (1877) etc. Lista scriitorilor creatori 
de b. culte sau „de autor” poate fi completată cu 
numele lui I.L. Caragiale (Calul Dracului, Abu- 
Hassan), Barbu Delavrancea (Neghiniţă, Poveste, 
Stăpânea odată...). Lor li se pot adăuga utilizări 
ale b. popular drept model pentru scrieri literare 
în versuri (V. Alecsandri, Înșiră-te mărgărite, M. 
Eminescu, Călin Nebunul, Miron și frumoasa fără 
corp, Fata-n grădina de aur, lăsat în manuscris, 

dar transformat în poemul Luceafărul, G. Coşbuc, 
Fata craiului din cetini, Izvor de apă vie, Tulnic și 
Lioara ş.a.) sau dramatice (V. Alecsandri, Sânziana 
și Pepelea, Victor Eftimiu, Înșir-te mărgărite, 
Cocoșul negru ș.a.). Elaborate și comunicate prin 
intermediul scrisului, destinate, dintru început, 
cititului, b. de autor poartă mai pregnant decât 
cele populare, orale, amprenta stilistică a creato- 
rului și a epocii sale. Făt-Frumos din lacrimă este o 
proză romantică și o ilustrare a eminescianismu- 
lui, în timp ce scrierile de același fel ale contem- 
poranului lon Creangă, într-o mai mică măsură, 
poate, Povestea lui Harap Alb, sunt naraţiuni rea- 
liste, care comunică cu proza memorialistică din 
Amintiri din copilărie. Mai puţin constrâns decât 
povestitorul popular să respecte modelul tradiţi- 
onal, scriitorul cult are libertatea de a se distanţa 
de acesta până într-atât încât cititorul sau criticul 


Petre Ispirescu, Fiul vânătorului. 
Desen de Val Munteanu 

literar să se întrebe dacă naraţiunea mai este sau 
nu un b. În raport cu viziunea scriitorului, accen- 
tul se poate muta de pe eroic pe etic, de pe aven- 
tură pe meditaţie, ajungându-se până la parodie și 
antibasm. Dar tocmai această libertate a creatoru- 
lui-scriitor în raport cu modelul tradițional face ca 
b. cult să fie o specie încă vie a literaturii române, 
răspunzând nevoii de adevăr, de bine și de frumos, 
acut resimţită și în lumea contemporană. 


Surse: Arthur și Albert Schott, Walachische Mărchen, 
Stuttgart, Tibingen, 1845; Emeric Basiliu Stănescu 
Arădanul, Povești culese și corese, I, Timișoara, 1860; I.C. 
Fundescu, Basme, oraţii, păcălituri și ghicitori, introd. 
B. P Hasdeu, București, 1867; Petre Ispirescu, Legende și 
basmele românilor. Ghicitori și proverburi, I-II, introd. 
B.P Hasdeu, București, 1872-1876; D. Stăncescu, Basme 
culese din popor, pref. M. Gaster, București, 1885; lon 
G. Sbiera, Povești poporale românești, Cernăuţi, 1886; 
I. Pop-Reteganul, Povești ardelenești culese din gura 
poporului, I-V, pref. Alexiu Viciu, Brașov, 1888; Elena 
D.O. Sevastos, Povești, lași, 1892; George Cătană, Poveș- 
tile Bănatului, L-IU, Gherla, 1893-1895; S. FI. Marian, 
Răsplata. Povești din Bucovina, Suceava, 1897; Pericle 
Papahagi, Basme aromâne, București, 1905; Pauline 
Schullerus, Rumânische Volksmărchen aus dem mittle- 
ren Harbachtal, „Archiv des Vereins fur siebenbir- 
gische  Landeskunde” (Sibiu), 1905-1906; George 
Cătană, Povești poporale din Banat, I-II, Brașov, 1908; 
I.-A. Candrea, Ovid Densusianu, Povești din diferitele 
ținuturi locuite de români, București, 1909; Dumitru 
Furtună, Izvodiri din bătrâni, Vălenii de Munte, 1912; 
C. Rădulescu-Codin, Îngerul românului, Bucureşti, 
1913; Tudor Pamfile, Un tăciune și-un cărbune, Bucu- 
rești, 1914; C. Rădulescu-Codin, Făt Frumos, București, 
1914; C. Rădulescu-Codin, Cal de zmeu, leu-paraleu și 
alte povești, București, 1926; Alexandru Vasiliu, Povești 
și legende, București, 1927; Ovidiu Bârlea, Antologie de 
proză populară epică, I-III, București, 1966; Făt-Fru- 
mos. Basme populare românești, îngr. şi pref. Corneliu 
Bărbulescu, București, 1967; Petre Ugliș-Delapecica, 
Poezii și basme populare din Crișana și Banat, Bucu- 
rești, 1968; G. Dem. Teodorescu, Basme române, îngr. 
Stanca Fotino, București, 1968; Gheorghe Vrabie, 
Basmul cu Soarele și fata de împărat. Poveşti, snoave 
și legende argeșene, București, 1973; [Demetriu Boer, 
Mircea Vasile Stănescu-Arădanul, Ștefan Cacoveanu], 
Povești din Transilvania, îngr. Ovidiu Bârlea și lon 
Taloș, pref. Ovidiu Bârlea, Cluj-Napoca, 1975; Mihai 
Lupescu, Tei legănat. Folclor moldovenesc, îngr. și pref. 
Petru Ursache, Iași, 1975; Octav Păun, Silviu Ange- 
lescu, Folclor din Dâmboviţa, Bucureşti, 1978; Ion Nij- 
loveanu, Basme populare românești, București, 1982; 
Felix Karlinger, Rumănische Mărchen auferhalb Rumă- 
niens, Kassel, 1982; Mihail M. Robea, Basme populare 

românești, București, 1986; Pamfil Bilţiu, Făt-Frumos 
cel înțelept. O sută de basme, povești, legende, snoave 
și povestiri din judeţul Maramureș, Baia Mare, 1994; 
Povești și snoave din Bucovina, îngr. Dumitru Cova- 
Iciuc, Cernăuţi, 1994; Făt-Frumos și Soarele. Povești 
populare din Basarabia, îngr. Grigore Botezatu, pref. 
Iordan Datcu, București, 1995; Viorica Nișcov, A fost de 
unde n-a fost. Basmul popular românesc. Excurs critic şi 
texte comentate, București, 1996; B.P. Hasdeu, Omul cu 
flori. Basme şi legende populare românești, îngr. și pret. 
I. Oprişan, București, 1997. 


Repere bibliografice: Gaster, Lif. pop., 544-555; B. 
P. Hasdeu, Etymologicum Magnum Romaniae, III, 
București, 1893, coloanele 2596-2652; L6o Bachelin, 
Introduction generale et un commentaire folklorique. 
Sept contes roumains, tr. Jules Brune, Paris, 1894; 
Lazăr Şăineanu, Basmele române în comparaţiune 
cu legendele antice clasice și în legătură cu basmele 
popoarelor învecinate și ale tuturor popoarelor roma- 
nice, București, 1895; Adolf Schullerus, Verzeichnis der 
rumănischen Mărchen und Mărchenvarianten nach 
dem System der Mărchentypen Antti Aarnes, Helsinki, 
1928; I.-A. Candrea, Lumea basmelor, București, 1932; 
G. Călinescu, Estetica basmului, București, 1965; Ovidiu 
Bârlea, Poveștile lui Creangă, București, 1967; Ovidiu 
Papadima, Literatura populară română. Din istoria şi 
poetica ei, București, 1968, 509-573; Vladimir 1. Propp, 
Morfologia basmului, tr. Radu Nicolau, îngr. și introd. 
Radu Niculescu, București, 1970; Gh. Vrabie, Folclorul, 
București, 1970, 47-54, 327-362; Nicolae Roșianu, 
Stereotipia basmului, București, 1973; Vladimir 1. 
Propp, Rădăcinile istorice ale basmului fantastic, ti. 
Radu Nicolau, pref. Nicolae Roșianu, București, 1974; 
Semiotica folclorului, îngr. Solomon Marcus, București, 
1975, 117-179; Gh. Vrabie, Structura poetică a basmu- 
lui, București, 1975; Ovidiu Bârlea, Mică enciclopedie a 
poveștilor românești, București, 1976; Mihai Pop, Pavel 
Ruxăndoiu, Folclor literar românesc, București, 1976, 
249-271; Mircea Constantinescu, Triumful lui Făt- 
Frumos, București, 1979; Mircea Eliade, De la Zalmoxis 
la Genghis-Han, tr. Maria şi Cezar Ivănescu, pref. Emil 
Condurachi, București, 1980, passim; Ovidiu Bârlea, 
Folclorul românesc, I, București, 1981, passim; Mihai 
Coman, Sora Soarelui, București, 1983; Gh. Vrabie, Proza 
populară românească, București, 1986, passim; lon 
Cuceu, Fenomenul povestitului. Încercare de sociologie și 
antropologie asupra naraţiunilor populare, Cluj-Napoca, 
1999, passim; Mircea Cărtărescu, Enciclopedia zmeilor, 
București, 2002; Val Cordun, Timpul în răspăr — încer- 
care asupra anamnezei în basm, București, 2005; Livia 
Popescu, Dimensiunile fantasticului şi miraculosului în 
basm, Craiova, 2011; Viorica Nişcov, Eşti cât povesteşti. O 
fenomenologie a basmului popular românesc, Bucureşti, 
2012; Gianina Zegreanu, Semnificaţii simbolice în basm, 
pref. Iustinian Zegreanu, Cluj-Napoca, 2012. N.C. 

BASSARABEANU, Dem. [Dumitru] (24.1X.1900, 
Craiova - 29.X.1968, București), poet, publicist. 
Este fiul Elenei și al lui Ilie Basarabeanu. Nimic nu 
prevestea, în școlaritatea lipsită de probleme a lui 
B., viaţa dezordonată, deriva unei boeme eșuând 
în spleen sau în excesul potatoric. Era încă elev de 
școală primară în Craiova când începe să scrie ver- 
suri. Licean, își vede tipărite inimoasele compu- 
neri în revista „Micul templier” (1912). Adolescenţa 
însă scoate la iveală fondul intim al lui B., care 
este acela al unui inadaptabil, de o sensibilitate 
aproape maladivă. Pe neașteptate, el se eclipsează 
din orizontul imediat al urbei, ceea ce face ca, 
în 1932, zvonul despre moartea lui să se întindă 
fulgerător. Câteva necroloage deplâng stingerea 
prematură a unui bard nefericit. În scurtă vreme 
lucrurile se lămuresc. Din pricina firii sale dificile, 
B., care între timp se apropiase de cercurile socia- 
liste, trece din slujbă în slujbă. Din când în când își 
face apariţia în salonul literar al Elenei Farago. Din 
1936 figurează ca membru fondator în Societatea 
Scriitorilor Olteni, iar în 1946 avea să fie cooptat în 
Societatea Scriitorilor Români. Dar el, ca poet, nu 
mai avea nimic de spus. 

După debutul precoce din „Micul templier”, 
B. trimite versuri la „Fulgerul studenţimii” și la 
„Revista copiilor și a tinerimei”. Folosind une- 
ori pseudonime (Delajiu, D. B. Delajiu, D. Paltin, 
Dem. Paltin, D. B. Silvan), va fi prezent cu poe- 
zii în multe cazuri fiind vorba de republicări) 
în peste o sută de ziare și reviste, îndeosebi din 
București și Craiova: „Adevărul literar și artistic”, 
„Omul liber”, unde, în două rânduri (1923 și 1925), 
a fost în redacţie, „Graiul nostru”, „Flamura”, 
„Săptămâna”, „Conștiinţa naţională” (e prim-re- 
dactor din 1928), „Orizonturi noi”, „Convorbiri 
literare”, „Ecoul Capitalei”, unde a fost secretar 
de redacţie în 1931, „Regalitatea” și „Basarabia” 
(e secretar de redacţie), „Biruinţa Ialomiţei”, unde 
în 1931 e prim-redactor, „Crainicul”, „Cronicarul”, 
„Vremea nouă”, la care, în primul număr, din 1932, 
figura ca prim-redactor, „Ramuri”, „Presa nouă”, în 
redacţia căreia a lucrat, „Gând și slovă oltenească” 
şi multe altele. Numeroase poeme au fost strânse 
în plachetele Frumoasele (1927), 13 poezii (1939) și 
în volumul Versuri (1934. 

Fără să fie un profesionist al ziaristicii, B. 
practică, în articolele pe teme la ordinea zilei, o 
gazetărie de atitudine, degajată de atonia și întu- 
necările liricii lui monocorde. Reportajele vădesc 

și simpatie, și compasiune pentru dezmoșteni- 
ţii soartei. Broșura Pacea universală perpetuă 
(1935), încropită împreună cu Crăciun C. Dronca, 
dovedește că poetul oltean are acces la utopie. În 
notaţiile critice pe marginea unor scrieri literare, 
el preferă textele de substanţă „natural emotivă”. 
În comentariul, cu ton panegiric, Poezia lui Al. 
T. Stamatiad (937), criticul de circumstanţă își 
varsă năduful pe felul de a scrie, „anarhic, arbitrar 
şi absurd”, prin care cohorta de „dadaiști, futuriști, 
integraliști, ermetiști” nu ar face decât să producă 
o „bâiguitoare confuzie lirică”. Pentru autorul 
unor poeme ca Romanţă și Tu, sora mea, Durere..., 
totul este ca lirica să închidă în sine zvâcnetul 
unui suflet. Nevrozele lui își acomodează o ambi- 
anţă cutreierată de un „duh de jale”. „Alcoolizat”, 
în cârciuma îmbâcsită de fum de ţigară, trăin- 
du-și sfâșierile „între vis și lut”, abulicul cunoaște 
stări de dedublare, ruminând păreri de rău pen- 
tru „seninul” de odinioară. În atmosfera lâncedă, 
care împinge la sinucidere sau poate exaspera 
până la „delir”, „ritmuri funebre” însoțesc pulsa- 
ţiile dezordonate ale unui suflet agonizant. „Joc de 
hypnoze și magie”, doar poezia are virtuţi conso- 
latoare. lubirea apare ca o experiență mai degrabă 
traumatizantă. Camera, patul, oglinda constituie 
recuzita evocatoare a unei intimităţi defuncte. 
Reflex al deziluziei, căderea în desfrâu mai păs- 
trează urmele unui idealism corupt. Erotica lui B. 
e indecisă între viciu și himeră. De fapt, poetul e 
un bacovian, care preia din lirica marelui „pontif 
al poeziei de atmosferă”, deturnându-le în pon- 
cif, nu doar tenta întunecată a unei viziuni sau o 
anume cadență a rostirii, ci și un calapod pentru 
sintagme. Impresia de monotonie rămâne oricum 
preponderentă, chiar dacă autorul încearcă să-și 
extindă claviatura de la romanţă, sonet, rondel și 
psalm la pantum și triolet, ba chiar, surprinză- 
tor, la odă. B. pune mult zel în poezia ocazională. 
Apaticul se smulge, în asemenea momente, din 
marasmul unei existenţe tulburi, clamându-și cu 
o dârzenie care îl face de nerecunoscut fie oțărâ- 
rea, fie încrederea în „deșteptări răsturnătoare”. 
Sunt ţâșniri de energie care, ieșind din stereotipul 
„strofelor negre”, se complac în mecanica unei 
rostiri impersonale. 

SCRIERI: Frumoasele, Craiova, [1927]; Versuri, Craiova, 
1934; Poezia lui Al. T. Stamatiad, București, 1937; 13 poe- 
zii, București, 1939. 

BASSARABESCU, L.A. 

[loan A.] 

(17.XI1.1870, Giurgiu — 
29.I[11.1952, București), 
prozator. 


Este fiul Elisabetei (n. Starostescu) și al pitarului 
Alexandru Bassarabescu. Urmează clasele pri- 
mare la București, unde familia se mutase în 1877. 
Înscris în 1884 la Liceul „Sf. Sava”, își ia bacalaure- 
atul în 1891. Va urma Facultatea de Litere și 
Filosofie, absolvind în 1896. Silit, în urma morţii 
tatălui său, să-și caute o slujbă, studentul se anga- 
jase ca „impiegat” în Ministerul de Finanţe. În 
1896 suplinea o catedră de geografie la Liceul 
„Unirea” din Focșani, pentru ca din decembrie 
1897 să fie transferat la Ploiești. Luându-și în vara 
lui 1899 și licenţa în istorie, primește titularizarea, 
promovând de la clasele de gimnaziu la cele ale 
cursului liceal. A predat, în afară de geografie, lec- 
ţii de istorie, dar și de română și franceză. În 1901 
își trece examenul de capacitate. Până la pensio- 
nare a mai funcţionat la școli din București, 
Ploiești, Focșani. „Unchiul”, cum i se spunea afec- 
tuos, elaborează împreună cu M. Nicolescu- 
Ploiești o carte de cetire (1926), în 1930 îi apare un 
manual de limba română, iar în anul următor 
tipărește cu VV. Haneș Antologia scriitorilor 
români. A mai fost inspector la Casa Școalelor și 
inspector general al învăţământului primar. În 
1918 ajunge prefect de Prahova, iar în 1926 ocupă 
în un fotoliu de senator. În 1909 se află printre 
fondatori, iar în 1912 este vicepreședinte al 
Societăţii Scriitorilor Români. În 1909, la propu- 
nerea lui Duiliu Zamfirescu, va fi ales membru 
corespondent al Academiei Române; recomandat 
de M. Sadoveanu, devine în 1935 membru plin. Nu 
îl ocolesc nici premiile literare, între care Premiul 
Academiei Române (1908, 1920), Premiul „1. Al. 

Brătescu-Voinești” al Societăţii Scriitorilor 
Români și, în 1930, Premiul Naţional pentru 
Proză. Se pensionează în 1935, după o îndelun- 
gată carieră didactică. Moare în urma unui 
accident. 

Încă din liceu, B. compune „nuvele” pentru 
revistele poligrafiate „Armonia” și „Studentul 
român”. Încurajat de profesorul Simion 
Mândrescu, încredinţează câteva texte revistei 
„Mugurul”; aici își vede imprimată, în 1888, nuvela 
Nostalgie. Semnătura lui sau pseudonimele pe 
care și le alege (Arab, Ion Arab, Barion, L.A. Barion, 
Bion) pot fi întâlnite, în afară de „România lite- 
rară”, la „Revista poporului”, unde a fost redactor, 
în „Generaţia nouă”, „Adevărul, „Românul”. În 
1893 intră în comitetul de redacţie al periodicu- 
lui „Românul literar”. Remarcat de B.P. Hasdeu, se 
apropie de „Revista nouă”. Schiţele și nuvelele lui 
au, de pe acum, căutare în multe alte publicaţii: 
„Universul ilustrat”, „Revista theatrelor”, „Revista 
contimporană”, „Adevărul ilustrat”, „Revista 
orientală”, „Revista copiilor”, „Revista literară”. 
Colaborarea (din 1896 până în 1935) la „Convorbiri 
literare”, unde, din 1900, e membru în comitetul 
de redacţie, instituie, începând cu nuvela Emma, 
etapa de maturitate a scrisului lui B. A fost tradus 
în franceză, italiană, rusă, portugheză, bulgară. 
Un aer de diletantism blajin emană din interven- 
ţiile lui în materie de literatură. Cu toată tenta 
lor paternală, opiniile sunt intolerante în fond. 
Aderând, pe urmele lui Titu Maiorescu, la princi- 
piul artei pentru artă, scriitorul se dovedește un 
tradiţionalist, speriat de excese și mefient faţă de 
„invenţiuni”. Și în recenzii el își dezvăluie felul de 
a gândi literatura. Exerciţiul critic, la el, este o cale 
dibuitoare spre sine. Versurile lui sunt nesem- 
nificative, palide rimări pe tema incongruenţei 
dintre „realitatea vieţii” și „visul tinereţii” — temă 
centrală și în proza de început, în perioada des- 
chisă de volumul Nuvele (1903), care s-ar putea 
numi „Bassarabescu înainte de Bassarabescu”. 
În afară de nuvele și schiţe, a mai scris parabole 
pentru copii, note de călătorie, poeme în proză, 
monoloage satirice și epigrame sălcii. Două 
comedioare de Georges Courteline, Taina fami- 
liei și Liniştea casei, traduse de el, au fost puse în 
scenă la Teatrul Naţional din București în stagi- 
unea 1908-1909. Comedia Ovidiu Șicană (1908) 
este o adaptare liberă după La Farce de maitre 
Pierre Pathelin. A mai tradus, între 1890 și 1893, 

din G. Duruy, Byron, Alphonse Daudet și, târziu, 
în 1945, din Thomas Hardy. Invenţia epică, la B., 
se sprijină pe fluxul rememorării. Dicţia măsu- 
rată păstrează un iz evocator și atunci când vine 
vorba despre oameni și vremuri care au fost, și 
când, în schiţe sau nuvele, sunt distilate „amintiri 
vesele și duioase” — subtitlul volumului Lume de 
ieri (1943), unde tristeţea și surâsul se află într-un 
domol balans. Un debut romantic, între „furie” și 
restriște, este acela al prozatorului. Se va despărţi 
însă curând de primele lui „bucăţi” melodrama- 
tice, în care tema erotică, eventual complicată cu 
o notă socială, este tratată în cheia unui patetism 
discursiv și lacrimogen. Câteva scrieri anunţă, 
prin ironia mijindă, alura izvodirilor de maturi- 
tate. Deocamdată, în asemenea istorisiri cu pro- 
fil incert, Guy de Maupassant și Gustave Flaubert 
își dau mâna cu Edmondo de Amicis. Schiţele 
din „Revista copiilor”, reluate în volumul Moș 
Stan (1923), par concepute sub semnul lui Cuore, 
prin candoare și sentimentalism, prin nimbul de 
exemplaritate. Lumea nuvelelor și schițelor lui 
B. se mișcă într-o lentă, definitivă circularitate. 
Ambianţa este aceea a orășelelor de provincie, 
unde monotonia se împânzește peste tot. O exis- 
tenţă căzută în plictis, instalată — la fel ca în proza 
lui. Al. Brătescu-Voinești - în stereotipii, care sunt 
semnul neîndoielnic al unei reducţii sufletești. 
Pendulul acompaniază cu un ticăit leneș gesturile 
unor creaturi pălite de euforia actelor maniacale 
(Leandrii, Între acareturi). O banalitate compactă 
plafonează mărunta lor mișunare. S-ar părea că, 
în târgușoarele năclăite în torpoare, nimic nu 
poate schimba mersul egal al fiecărei zile. Tocmai 
de aceea, orice întâmplare care bruschează obiș- 
nuinţele se supradimensionează incredibil, tre- 
zind o neliniște vecină cu panica (Spre Slatina). 
Ca și Gună Mosor (din Miraj), consilierul de curte 
Ambrozie (din În goana trenului) se înrudeşte cu 
nevroticii caragialieni care, dintr-o spaimă, din- 
tr-o mânie, pot să dea în fandacsie. Plictisul e 
mare și oamenii își mai alungă urâtul ţinându-se 
de pozne sau — nevindecabil miticism — discutând 
politică. Comice, până la un punct, sunt șiretlicu- 
rile la care, urmărind să se mărite, participă, cu 
osârdia speţei, văduve, fete bătrâne, fete tinere. 
După nuntă, însă, începe șirul lung de dezolări. 
Personajele lui B. sunt muncite câteodată de 
„dorul după altceva” (Surori). În nuvela de linie 
clasică Pe drezină, romanţioasa Iulia, cununată 

cu supraponderalul Napoleon Manolescu-Pletea, 
se aventurează într-o fugă „poetică”, pe drezină, 
cu șeful de gară Traian Popovici. Ameţită de prea 
multe lecturi, exaltata își dorește să ajungă într-un 
mare oraș, unde să își consume amorul la care o 
împinge criza ei de bovarism. Când nu e o târ- 
guială vehementă pentru zestre (Nerăbdătorii), 
căsătoria e un blestem pentru cel mai slab din- 
tre parteneri (La vreme) sau, alteori, o dezonoare 
(De pe culme). O boierime scăpătată, dar fudulă 
vânează alianţe pe care, într-ascuns, le dispreţu- 
iește (În ciuda coanei Dochia). Lașitatea micului 
burghez proteguiește râvna căpătuielii și resig- 
națiunea bicisnică împacă iute lucrurile. Se întâl- 
nesc, în proza lui B., două mari categorii de perso- 
naje: pe de o parte, abulicii, timoraţii, făpturi ase- 
menea celor din schiţele lui A.P. Cehov, pe de alta, 
firile energice, eficiente, indivizi care nu se dau 
în lături să smulgă, prin malversaţiuni, profitul 
pe care îl adulmecă. Slujbașul umil, soţia supusă, 
târgoveţul onest au de-a face cu parvenitul, 
demagogul, vânătorul de zestre. Scriitorul își tra- 
tează personajele fără complicităţi și fără maliţii, 
amuzându-se, chiar dacă nu o prea arată, de gro- 
tescul, în preajma absurdului, al unor întâmplări 
(Nerăbdătorii). Câteva naraţiuni valorifică, într-o 
manieră sentimentală, melodramatică instanta- 
neul amar (Un om în toată firea). În prozele unde 
unii nu sunt ce para fi, posturile ilariante pot să 
conţină nuanţe de dramatism. Este reversul ace- 
lor situaţii în care dramatismul, tratat cu o sub- 
tilă ambiguitate, emite reflexele unui comic (ver- 
bal sau factual) de umoare sarcastică. În pofida 
unor subiecte anodine, simţul măsurii și lapida- 
ritatea contribuie la impresia de esenţial, punc- 
tată cu un bun instinct al amănuntului revelator. 
Adevăratul B. e de căutat îndeosebi în acele scrieri 
unde, în absenţa oricărei grimase (de înduioșare, 
de încruntare), precizia observaţiei și fineţea psi- 
hologică profită de răceala istorisirii. Elaborând 
cu economie de mijloace, pe spaţii mici, autorul 
se dovedește meșter în a-și grada naraţiunea prin 
acumulări infinitezimale, până la finalul deseori 
în răspăr. Pictura de interior pe care o caligra- 
fiază, într-un discurs stilizat, preponderent sub- 
stantival, înnădește, printr-o urzeală de ecouri și 
sugestii, o povestire de grad secund. Prin exilarea 
personajului, obiectele devin „voci” ale naraţi- 
unii, fiecare detaliu întregind o compoziţie sta- 
tică în aparenţă, cutreierată însă de un duh când 

șăgalnic, când elegiac (Cât ţine liturghia, Acasă). 
Paradoxal sau nu, unui autor cu plăcerea confesi- 
unii, cum este B., îi reușesc de minune asemenea 
scrieri care, construind un spaţiu al tăcerii, se pri- 
vează de eul narator. 


SCRIERI: Nuvele, București, 1903; Vulturii, București, 
1907; Norocul, București, 1907; Ovidiu Șicană, pref. 
D. Munteanu-Râmnic, Ploiești, 1908; Noi și vechi, 
București, 1909; Nenea, Bucureşti, [1916]; Un dor împli- 
nit, București, 1919; Moș Stan, București, [1923]; Schițe 
și nuvele, București, 1923; Pe drezină și alte nuvele, 
București, [1924]; Spre Slatina și alte nuvele, București, 
[1924]; Un om în toată firea, București, [1927]; Domnu 
Dincă, București, 1928; Două epoci din literatura 
română, București, 1928; Limba română, Bucureşti, 
1930; Opere complete, I-II, București, 1939-1940; O 
scriitoare necunoscută din epoca Unirii Principatelor, 
București, 1940; Proză, București, [1942]; Lume de ieri, 
București, [1943]; Schițe și nuvele, pref. Zoe Dumitrescu, 
București, 1953; Lume de ieri, pref. Al. Piru, București, 
1958; Un om în toată firea, îngr. și pref. Tiberiu 
Avramescu, București, 1961; Pe drezină, pref. Gabriel 
Dimisianu, București, 1963; Scrieri alese, îngr. și pref. 
Teodor Vârgolici, București, 1966; Un om în toată firea, 
îngr. și pref. Teodor Vârgolici, București, 1988. Antologii: 
Antologia scriitorilor români, București, 1931 (în colabo- 
rare cu V. V. Haneș). 

Repere bibliografice: Botez, Scrieri, 258-264; Lovinescu, 
Opere, IV, 132-137, 443-448; Davidescu, Aspecte, 59-63; 
Constantinescu, Scrieri, |, 197-201; Călinescu, Opere, |, 
178-179, 1379-1382, V, 55-60, VII, 1055-1059; Iorga, Ist. 
lit. cont., Il (1985), 150-151; Călinescu, Is7. lit. (1941), 515— 
516, Ist. lit. (1982), 581-582; Vianu, Opere, IV, 487-488, 
V, 206, 241-243; Teodor Vârgolici, Doi nuveliști: Emil 
Gârleanu, L.A. Bassarabescu, București, 1965; Ciopraga, 
Lit. rom., 567-572; Micu, Început, 101-103; Piru, Analize, 
226-235; Dicţ. scriit. rom., |, 206-208; Faifer, Cordonul, 
102-111; Lovinescu, Sburătorul, IV-V, passim; Dicţ. ana- 
litic, II, 170-172; Traian Tr. Cepoiu, L.A. Bassarabescu. 
Scurt excurs biobibliografic, Cerașu-Prahova, 2006; 
Valeriu Râpeanu, L.A. Bassarabescu, un maestru al schi- 
fei și nuvelei românești, „Baadul literar”, 2009, 2.  F.F. 


BAȘTOVOI, Ștefan (4.VIII.1976, Chișinău), poet, 
prozator, eseist. Este fiul Claudiei Baștovoi, absol- 
ventă a Institutului de Arte, și al lui Valentin 
Baștovoi, profesor delogicăformalăla Universitatea 
„Ion Creangă” din Chișinău. La puţină vreme după 
nașterea viitorului scriitor, familia se mută în 
sătucul Oricova, din raionul Călărași, unde tatăl, 
la început pădurar, devine activist de partid. B. 
urmează Școala de Arte Plastice pentru copii din 
Călărași, absolvită în anul 1991, apoi frecventează 

cursurile Liceului de Artă „Octav Băncilă” din lași 
(1991-1995), la secția pictură monumentală, iar în 
anii 1996-1998estudentlala Facultatea de Filosofie 
a Universităţii de Vest din Timișoara, pe care o 
abandonează pentru a se retrage la mănăstirea 
Noul Neamţ din satul Chițcani, din Tighina, sub 
numele Savatie, pe care îl va folosi și ca semnătură. 
Este hirotonit ierodiacon în 2000 și ieromonah în 
2002. Absolvent al Academiei Teologice din Kiev, 
o vreme este profesor de iconografie la Seminarul 
Teologic din Chișinău, apoi consilier cultural la 
Arhiepiscopia Tomisului, unde va deveni proto- 
singhel. Începuturile scriitoricești datează din 
anii liceului, la șaptesprezece ani B. citind poezie 
la cenaclul Junimea din Iași; tot acum debutează 
cu versuri în „Curierul de nord” de la Bălţi (1993). 
Este redactor principal al publicaţiei, Opinii și cre- 
dinţe” din Chișinău (2003), susține conferințe pe 
teme creștine și fondează Editura Cathisma din 
București (2006). Mai este prezent în „Caiete boto- 
şănene”, „Basarabia”,,Convorbiri literare”, „Dacia 
literară”, „Timpul” (ași), „Symposion”, „Vatra” ș.a. 
] s-au acordat în 1996, la debut, Premiul Fundaţiei 
Soros și Premiul Uniunii Scriitorilor din Republica 
Moldova, iar în 2008 Premiul Uniunii Scriitorilor 
din România. Romanul lepurii nu mor (2002) a 
avut o bună receptare peste hotare, fiind tradus și 
în Franţa. 

Întâia plachetă a lui B., intitulată Elefantul 
promis (1996), este datorată, se pare, unui acci- 
dent biografic semnificativ, și anume internarea 
liceanului B. la spitalul de psihiatrie Socola, la 
cererea unuia dintre profesorii săi. Interpretând, 
cu superbie iconoclastă, doctrina despre supraom 
a lui Friedrich Nietzsche, sub autoritatea căruia 
se instalează cu nonșalanță, poetul proiectează 
identitatea unui Dumnezeu personal („al meu”), 
care nu este altceva decât imaginea sinelui văzut 
dinafară. Ceea ce face posibilă perspectiva iro- 
nică este tocmai dedublarea ins banal/poet, om/ 
dumnezeu, poetul fiind o supraidentitate a eului, 
ipostaza ezoterică a individului altminteri cap- 
tiv în concretul existenţei, semnalată prin odi- 
oasa „gaură în ciorap” sau prin sentimentalitatea 
vulgar-clișeizată a urmei de ruj pe obraz. Poeme 
precum Mireasa valorifică o mitologie erotică de 
sorginte biblică, sublimată expresionist și amin- 
tind de Lucian Blaga, dar asimilată în maniera 
ludică a retoricii lui Nichita Stănescu. Cum s-a 
observat, Cartea războiului (1997) se constituie 

într-o etapă superioară a lirismului lui B., vizi- 
bilă în construcția unitară a discursului, fiecare 
piesă funcționând într-o mereu reînnoită ener- 
gie a furiei împotriva a tot ceea ce reprezintă 
materialitatea lumii, împotriva memoriei bio- 
grafice sedimentate în obsesii și fantasme legate 
de zămislire, maternitate, mizerie a trupului, 
neputinţă. Imaginea cea mai grăitoare este cea a 
nămolului roșu din inimă, semn al putreziciunii 
intime, substituită motorului vieții. Acest război 
simbolic pregătește adevărata înnoire a poeticu- 
lui care, firește, va fi redescoperirea lirismului de 
idei, retorica raţională a viziunii, o reinventare a 
vechii poezii religioase, toate acestea alcătuind 
specificul poemelor incluse în următoarea carte, 
Casa timpului (1999). Paginile se deschid cu un 
elogiu răsturnat, cu inflexiuni de ironie cinică, 
portretizând un Gargantua lacom de plăcerile 
lumești, pe care, în chip miraculos, somnul văzut 
ca o moarte provizorie îl spală de păcate, redân- 
du-l zorilor inocent (Fericit bărbatul...). Limbajul 
şi chiar tonalitatea sunt ale lui Tudor Arghezi din 
Flori de mucigai, iar elogiul are timbrul laudei 
din Cântare omului:,, Frate al meu, cât de neîn- 
țeles/ Căile noastre sunt întrețesute/ Bunule, 
care ai cules/ Lauda toată-a fetelor căzute”, cu o 
aluzie la Charles Baudelaire (,,...mon semblable, 
mon frere”), dar pe linia figurii clasice, în diho- 
tomia spirit-corp, a căror conjuncţie rămâne 
neînțeleasă, mizerabilismul încheindu-se în 
nota minoră a pocăinței: „Roagă-te, dar, preafe- 
ricit bărbat/ Şi pentru mine — cel mai păcătos”. 
Această supunere „canonică” devine, din capul 
locului, suspectă, imprimând întregii culegeri un 
discret aer parodic, fără a anula conţinutul grav 
și autenticitatea trăirii religioase. Supunerea tex- 
tualistă a poetului premerge supunerii spirituale, 
în cuprinsul cărții B. regăsindu-și vocea perso- 
nală, eliberată de modelele de lectură asimilate, 
în texte care dovedesc o mare abilitate retorică, 
aptă a revigora limbajul poeziei religioase, une- 
ori chiar violentând sintaxa în detrimentul poe- 
ticității de suprafață. Un roman al lui B., lepurii 
nu mor, se deschide cu o formulă semnificativă: 
„pentru copiii sovietici care au crescut mari”, 
un astfel de copil fiind însuși autorul. La nive- 
lul subiectului trama rămâne una „subţire”, o 
înlănțuire de mici episoade din viaţa de școlar al 
lui Sașa (Alexandr) Vakulovski, un Tom Sawyer 
nesofisticat, dintr-o familie modestă de la țară. 

Naratorul întreprinde o răbdătoare și minuțioasă 
autoanamneză, scoțând la suprafață amintirile 
lui Sașa, începând cu una dintre paradele pio- 
nierești în care se înălțau baloane colorate și se 
strigau sloganuri pentru pace, dar și sloganuri 
îndreptate împotriva capitalismului, cu mult mai 
plastice și încărcate de o umoare alimentată de 
exercițiulinvectivei „patriotice” care, treptat, des- 
coperă resursele de ură iraţională și de cruzime 
ale copiilor. De la „Să moară corbul negru al capi- 
talismului!” imaginaţia glisează către închipuiri 
răzbunătoare mai precise: „să moară pe scaun cu 
ochii deschiși!”, „să le moară iepurii vara, când 
cade puful de pe dânșii, să nu poată face nici o 
cușmă!”. Exerciţiul urii funcționează aici ca o 
aluzie la 1984 de George Orwell; dacă acolo regis- 
trul era preponderent cinic-absurd, în Iepurii nu 
mor absurdul se colorează de un comic grotesc, 
romanul fiind învăluit de ironia dată de perspec- 
tiva prezentului, a cărui optică nesentimentală 
pare simbolizată de „un soare digital și pervers”, 
o lumină ce descoperă o rublă mare de fier ieșită 
din uz odată cu destrămarea Uniunii Sovietice. 
Orizontul prezentului este însă repede abando- 
nat în favoarea incursiunii în „vremea aurie” a 
copilăriei lui Sașa, care așteaptă, cu nerăbdare și 
angoasă, să devină pionier. În mici episoade cu 
aspect oniric, naratorul împărtășește câteva fan- 
tasme care îi populau imaginaţia de copil și care 
se înfățișează ca tot atâtea absurdități comice, 
înlănțuite însă de logica naivă a micilor școlari 
care asimilau textele și imaginile propagandis- 
tice. Astfel, Sașa vrea să crească mare și să stea 
la pușcărie, ca Lenin, să scrie urât, ca el, și să-i 
salveze pe oamenii săraci, să fie război, să stea 
în pădure cu partizanii și să omoare nemți ca să 
scape de școală ș.a.m.d. Microromanul Nebunul 
(2006), inspirat de literatura hagiografică, având 
în centru figura Sfântului Simion din Edessa, 
afară de inevitabile similitudini, își plasează 
acțiunea în orașul Emesa, importantă cetate din 
Siria secolului al VI-lea. În esenţă, romanul reabi- 
litează artistic tema nebuniei sfinte, cu cele două 
registre principale subîntinse de cele două per- 
spective contrarii: spectacolul grotesc, incitant 
și pitoresc în unele aspecte ale „nebunului întru 
Hristos”, așa cum este perceput de către majori- 
tate, în opoziție cu limbajul simbolic al acestei 
nebunii tâlcuitoare. În Simeon se poate recu- 
noaște chiar un provocator, un ironist cinic, un 

fel de Diogene religios care, în cele din urmă, răs- 
toarnă totul în favoarea „nebunului” și a come- 
diei profesate de acesta. De altfel, comicul atroce 
și pitorescul dispar din naraţiune, lăsând locul 
romanului sapiențial. Capacitatea scriitorului de 
a narativiza adevărurile credinței este prezentă și 
în numeroasele lui eseuri, colorate de întâlniri cu 
personaje și întâmplări reale, cum se întâmplă și 
în Ortodoxia pentru postmoderniști (2007), care 
adună articole, schițe, eseuri, interviuri și dialo- 
guri dintre anii 1999 și 2005. 


SCRIERI: Elefantul promis, Chișinău, 1996; Cartea răz- 
boiului, postfață Doru Branea, Timișoara, 1997; Peștele 
pescar, Timişoara, 1998; Casa timpului, Timișoara, 
1999; Idol sau icoană, Timișoara, 2000; Între Freud 
și Hristos, Timișoara, 2001; Ortodoxia pentru post- 
moderniști în întrebări și răspunsuri (n colaborare), 
Timișoara, 2001; Două conferințe - Despre curaj și 
libertate în ortodoxie și alte întrebări fără rânduială, 
București, 2002; lepurii nu mor: pentru copiii sovie- 
tici care au crescut mari, postfață Alexandru Mușina, 
Brașov, 2002; ed. 2, Iași, 2007; În căutarea aproapelui 
pierdut, Timișoara, 2002; O pogorâre la iad, Timișoara, 
2002; Dragostea care ne smintește, Timișoara, 2003; 
A iubi înseamnă a ierta, București, 2006; Nebunul, 
București, 2006; Ortodoxia pentru postmoderniști, 
București, 2007; Pentru cine bat clopotele la Tanacu 
?, București, 2007; Când pietrele vorbesc: Biserica faţă 
în faţă cu propria imagine, Bucureşti, 2008; Audienţă 
la un demon mut, Bucureşti, 2009; Singuri în fața 
libertăţii, București, 2009; Diavolul este politic corect, 
București, 2010; Pietrele vorbesc: mic tratat despre pre- 
dică, București, 2010; Cronici incomode, București, 
2011; Fuga spre câmpul cu ciori: amintiri dintr-o copi- 
lărie ateistă, București, 2012. Traduceri: A.P. Cehov, 
Povestiri ortodoxe, pref. trad., București, 2008 (în cola- 
borare cu Mihai Costiș). 

și demonii sovietici, OC, 2007, 139; Constantin 
Dram,,,Nebunul” lui Baștovoi, CL, 2009, 12; Rachieru, 
Poeți Basarabia, 641-646; Radu Aldulescu, Despre dra- 
goste, iubire și smerenie, LCE, 2011, 15; Igor Mocanu, 
„Diavolul este politic corect”, OC, 2011, 320; Elena Alina 
Aga, Ștefan Baștovoi: nihilism și lumină, Suceava, 2011; 

BATALI, Aurelia (16.1X.1934, Bazargic), poetă, 
traducătoare, editoare. Este fiica unui contabil. 
A absolvit liceul la Constanţa (1951) și timp de un 
an a lucrat ca reporter. A urmat apoi, până în 1957, 
Facultatea de Filologie din București și a activat 
ca redactor, mai întâi la „Gazeta literară”, apoi 
la Editura pentru Literatură, în cele din urmă la 
Editura Eminescu, până la pensionare. A debu- 
tat cu versuri în revista liceului, „Flori albastre” 
(1950), iar prima ei carte, Balade pentru orele de 
seară, apare în 1969. 

B. versifică egal, cu ușoare căderi în discur- 
sivitate, fără să provoace nici elogii critice, nici 
repudieri tranșante. În această întindere de lirism 
reţinut, care atinge în cele din urmă un nou echi- 
libru rezultat din sublimarea tristeţilor și a singu- 
rătăţii, se găsesc și insule de vers meșteșugit: „Și 
umerii dor, parc-ar trebui să dea-n aripi” (Uneori 
ziua) sau chiar poeme cu o construcţie savantă 
(Conversaţie). Ele dau seama despre o poetă 
livrescă, urmărită uneori de umbra poeziei lui 
Dimitrie Stelaru, Marin Sorescu sau Emil Botta, 
căruia, de altfel, i-a îngrijit ediţia Poezii (I-II, 1979), 
însoţită de un impresionant aparat critic. În ulti- 
mii ani B. s-a dedicat exclusiv traducerilor din lite- 
ratura contemporană. 

SCRIERI: Balade pentru orele de seară, București, 1969; 
Dimineţi, București, 1972; Cu un ochi înecat în noapte, un 
ochi înecat în amiază, Bucureşti, 1976; Versuri, București, 
1981; Ploaia din memorie, București, 1984; Fereastra de 
brume, București, 1986. Ediţii: Emil Botta, Poezii, I-II, 
pref. Valeriu Râpeanu, București, 1979, Poezii, Bucureşti, 
1998. Traduceri: Victor Sivetidis, Zbor ireversibil, 
București, 1972 (în colaborare cu Florenţa Albu); Patru 
prozatori americani, București, 1989 (în colaborare cu 
Adina Mavrodin); Vasili Ardamatski, Porţile, București, 
1989 (în colaborare cu Nina Antonescu); Gaston Leroux, 
Secretul marelui Loustalot, București, 1992; Basarab 
Nicolescu, Știința, sensul și evoluția. Eseu asupra lui 
Jakob Bâhme, București, 1992; Consiglio Milantoni, 
Noaptea plopilor, Bucureşti, 1993, Și dacă Dumnezeu 
nu există, București, 1993; Norman Mailer, Strigoiul lui 
Harlot, București, 1994; Cele mai frumoase 22 de poves- 
iri. Literatură americană clasică, Pitești, 2003. 

BATOVA, Dimitrie (pseudonim al lui Dimitrie 
Popescu; 8.VI.1909, Cuzgun, azi lon Corvin, j. 
Constanţa - 27.X1.1942, Călărași), poet, prozator. A 
urmat clasele primare și liceul în comuna natală 
şi la Silistra, unde se va stabili cu familia în 1919. 
Își ia bacalaureatul în 1928, cu multe laude, dar, 
înscris la Facultatea de Litere și Filosofie, e nevoit 
să abandoneze studiile din cauza situaţiei materi- 
ale precare. Cum îi plăcea să citească, se angajează 
ca bibliotecar la liceul din Silistra (1926-1932), aici 
îndeplinind și funcţia de pedagog. Din 1929 supli- 
nește catedrele de religie, fizică-chimie și desen. 
Președinte al organizaţiei locale a Partidului Social 
Democrat, evoluează spre mișcarea de extremă 
dreapta, alături de Mihail Stelescu, fapt pentru 
care scurt timp este și închis. Prin 1933 se aven- 
tura într-un turneu cu o echipă de actori. S-a cre- 
zut, în 1936, că B. a murit și comentarii mișcate 
au deplâns, în presă, frângerea unui destin poetic 
promiţător. Era, de fapt, un semn de rea vestire. 
Concentrat la Călărași din 1938, ca sublocotenent 
în rezervă, va fi trimis pe frontul din Crimeea, 
în linia întâi. Acolo se îmbolnăvește, având de 
suportat câteva internări. La Odessa i se pierd mai 
multe manuscrise. Poate și acest șoc să-i fi grăbit 
sfârșitul. 

Încă elev, în 1927, împreună cu alţi colegi, B. 
scoate la șapirograf o foiţă literară, „Revista noastră”. 
Peste câţiva ani va fi redactor la „Cuvântul muncito- 
resc” (1932). Conduce „Ecoul Silistrei” (1932-1933), 
împreună cu Paul Florenţiu redactează „Lira dobro- 
geană” (1933), iar cu D. Găvan scoate „Ialpa ţării” 
(1933). A mai fost prezent în „Dunărea”, „Lumina”, 
„Rod now” (uneori, sub pseudonimul Kamadeva), 
„Solia”, „Nenufar”, „Cuget dobrogean”, „Festival”, 
„Naţionalul nou”, unde a fost și secretar de redacţie, 
„Năzuinţa”, „Flamura” ș.a. Cu înfățișarea lui de star 
de cinema și cu argumentul unei înzestrări susţi- 
nute de lecturi serioase, B. devine, de prin 1934, un 
fel de idol al tinerilor poeţi grupaţi în jurul revistelor 
„Festiva!” și „Rod nou”. Deși foarte tânăr, e înconju- 
rat de admiratori și emuli, încât unii încep chiar să 
vorbească de o „școală batoviană”. Ambiţia vădită 
a lui B. era aceea de a stăpâni un limbaj filosofic. Se 
vede asta în romanele Ieronim (crâmpeie sunt inse- 
rate în „Dunărea”, 1931, și în „Ecoul Silistrei”, 1932) 
și Anteu. În alte proze, personajele, muncite de gân- 
duri, sunt pradă unei crize sufletești sau de conști- 
inţă, ce duce fie la triste capitulări, fie la răzvrătirea 
care e datul unui suflet apostat. Un ifos teoretizant 

există și în articolele lui, scrise cu duh încrânce- 
nat și cârtitor. Polemismul, revers al unor frustrări, 
imprimă publicisticii o tentă pamfletară. Și în versu- 
rile cu accente sociale, și în lirica erotică, prezente în 
volumul Aliquid (1933), B. eminescianizează. Pe alo- 
curi, câte o notă bacoviană. Serenada, romanţa nu 
formează registrul liric cel mai potrivit pentru acest 
spirit zbuciumat, captiv al unor stări de anxietate. 
Elegiacul alternează cu grotescul, litania alunecă în 
umor negru. Autorului îi place, evident, să filosofeze. 
Dar cugetările lui, amare, nu evită ponciful și vizi- 
unile nebuloase, versul nervos fiind răsucit și frânt, 
într-o violentă mișcare prozodică, tentată de ritualul 
abscons. În poeziile de după Aliquidfizionomia eului 
liric se modifică. Captând ecouri barbiene, poetul 
cultivă acum un balcanism cutreierat de vedeniile 
unui delir oniric, în turnură expresionistă. Dincolo 
de asemenea înrâuriri și contiguităţi, B. este, nu 
încape îndoială, un poet autentic. Lirica lui exprimă 
armoniile și dizarmoniile unui „cântec bizar”. 
SCRIERI: Aliguid, Silistra, 1933. 

BATZARIA, Nicolae 
(18.11.1874, Krușevo, 
azi în Republica 
Macedonia — 28.1.1952, 
București), prozator, 
gazetar. 


Este fiul lui Constantin Batzaria, agricultor înstă- 
rit și negustor. A urmat primele clase în satul 
natal, cu un învăţător chemat din România, pen- 
tru a merge apoi la liceul românesc din Bitolia. 
Absolvent din 1891, este inclus între cadrele didac- 
tice în 1891-1892 și 1895-1902, între timp având și 
alte profesiuni (conductor tehnic, negustor). Con- 
tinuă studiile la București, unde frecventează 
cursuri la Litere și Drept. Pentru un timp va fi pro- 
fesor și director la școala din localitatea natală, 
profesor la gimnaziul din Ianina, interpret la Con- 
sulatul general rusesc din Salonic (1904), mufetiș 

(inspector școlar) al vilaetelor Kosovo și Salonic. 
Cu sprijinul partidului Junii Turci, la care aderă 
din 1907, este numit senator (1908), iar din 1912 
ministru al Lucrărilor Publice. Va face parte din 
delegaţia statului turc la Londra, cu prilejul sem- 
nării tratatului de pace din 1913, dar evoluţia poli- 
tică devenindu-i nefavorabilă, demisionează în 
același an din toate funcţiile, stabilindu-se în 
România. În ianuarie 1915 B., care se bucura de 
sprijinul unor importanţi oameni politici, al lui N. 
Iorga în primul rând, obţine cetăţenia română. 
Cât durează Primul Război Mondial se află în 
Elveţia, probabil într-o misiune de propagandă. În 
1922 este ales senator, reprezentând Partidul 
Poporului, și până prin 1930 îl va seconda pe N. 
Iorga în activitatea Ligii Culturale. În 1933, acum 
membru al Partidului Liberal, devine deputat de 
Ilfov, iar ceva mai târziu este numit, pentru puţină 
vreme, prefect al judeţului Timiș-Iorontal. Cari- 
era lui politică este însă în scădere. Încă din 1920 
se dedicase, în principal, gazetăriei profesioniste, 
fiind redactor și conducător a numeroase ziare, 
reviste, almanahuri și calendare. Părăsind, la mij- 
locul anului 1936, ziarele „Adevărul” și „Dimi- 
neaţa”, la care scria din 1921, intră în conducerea 
unui cotidian tot atât de popular, dar orientat spre 
dreapta - „Universul”. După război, în 1945, este 
exclus din rândul ziariştilor și i se interzice să mai 
publice. Între timp fusese radiat și din Societatea 
Scriitorilor Români, al cărei membru devenise din 
iulie 1921. A murit în lagărul de la Ghencea. Potri- 
vit propriilor mărturisiri, B. ar fi început să 
publice în gazeta „Adevăru/” din București încă 
de pe când era elev de liceu în Bitolia, prin 1890 
sau 1891, sub un pseudonim. Între 1901 și 1902 
colaborează la revista „Frăţilia”. Este apoi mem- 
bru în comitetul de redacţie și, pentru un an, în 
1904, director al publicaţiei profesorilor din Bito- 
lia, „Lumina”, unde îi apar multe încercări lite- 
rare, schiţe sau anecdote versificate. Mai scrie la 
„Sămănătorul” sub pseudonimul N. Macedo- 
neanul, ales de N. Iorga (din 1902), la „Șezătoarea” 
din Fălticeni și la săptămânalul „Românul de la 
Pind”, pe care îl tipărea la București (1903-1904). 
„Deşteptarea” (Salonic, 1908) este ultimul perio- 
dic editat de B. în afara României. Împreună cu 
Marcu Beza mai tipărise în 1906-1907, la Bucu- 
rești, „Graiu bun”, al cărui director era, folosind 
tot pseudonimul N. Macedoneanul. Sunt cele din 
urmă publicaţii redactate în aromână și conduse 

de el. De acum colaborează doar sporadic la alte 
gazete dialectale și se consacră ziaristicii în 
limba română, aproape o jumătate de secol scri- 
ind la peste o sută de ziare și reviste, între care se 
numără „Familia”, „Adevărul”, „Viaţa româ- 
nească”, „Lupta”, „Adevărul literar și artistic”, 
„Dimineaţa”, „SburătoruP, „Duminica copiilor”, 
„Calendarul revistei «Universul copiilor»”, „Uni- 
versul”, „Preocupări literare”, „Universul literar”. 
Totodată, este iniţiatorul unor reviste pentru 
copii, începând cu „Bucuria copiilor”, pe care o 
înființează în 1922 la Craiova. Din 1924 scoate la 
București „Dimineaţa copiilor”, al cărei director 
va fi doisprezece ani, până în iulie 1936; o alcătuia 
mai mult singur, așa cum va proceda și la „Univer- 
sul copiilor”, la care trece, tot ca director, din sep- 
tembrie 1936, pentru alţi nouă ani. A întrebuințat 
pseudonimele Ali-Baba, Ali-Bei, Boemus, Bucu- 
reșteanul, Dâmb, Dinu Dumbrăveanu, Dinu Piv- 
niceru, Dorina Grădinaru, lon Vantea, Maica 
Lina, Maria Savel, Marcu Ionescu, Marin Opreanu, 
Moș Nae, N. Macedoneanul, P. A. Triot, Vasile Stă- 
noiu, Vintilă Bratu, Vlad Astronomu și multe 
altele. În presă B. abordează fără complexe, în 
continuarea tradiţiei gazetărești autohtone, un 
întreg repertoriu de subiecte politice, culturale 
sau literare. Gazetăria sa este de atitudine parti- 
zană, de dezbatere pasionată, cu enunţuri lim- 
pezi, cât mai aproape de nivelul de înţelegere al 
unor cititori puţin pretenţioși. 

Primele scrieri literare ale lui B., anecdote ver- 
sificate, schiţe, sunt compuse în aromână. În 1901 
își strânge sub titlul Părăvulii (cuvânt care în dia- 
lect înseamnă „anecdote”) versurile compuse până 
atunci. Succesul l-a îndreptăţit să-și reediteze în 
două rânduri (1904, 1923) broșura, amplificând-o. 
Fiecare text pleacă de la o întâmplare reală, de 
la un tip caracteristic, ciudat, oricum memora- 
bil, întâlnit în peregrinările prin munții și satele 
Macedoniei sau desprins din tradiţia orală crușo- 
veană. Culoarea locală, trimiterile la legende și 
personaje orientale, chiar mentalitatea dezvăluită 
sau sensul parabolelor le apropie de povestirile ce 
îl au ca erou pe Nastratin Hogea și de atmosfera 
poveștilor Șeherezadei. Același halou oarecum 
exotic se regăsește în proza (schiţe și amintiri) din 
„Sămănătoru!” (1902), reluată apoi și amplificatăîn 
câteva culegeri de după 1920. Sunetul precumpă- 
nitor al acesteia este al unei literaturi a dezrădăci- 
nării. B. se lasă adesea purtat de fluxul amintirii, 

evocând cu nostalgie locul nașterii și oamenii de 
acolo. O filosofie a resemnării, de sorginte ori- 
entală, și de asemenea înţelegerea rostului unor 
împrejurări socotite nu fapte izolate, accidentale, 
ci o constantă a existenţei aromânilor, constituie 
fundalul acestor schiţe și povestiri. Protagoniștii 
unor nuvele amintesc „scrisorile” lui lon Ghica: 
aromânii Coletti și Karaiskakis, primul, un fel de 
ministru de Externe, cel de-al doilea, omul forte 
al celebrului răzvrătit Ali Pașa din lanina (Pentru 
onoarea ta, Pașe!), epopeicul Kir Vasilaki din 
povestirea omonimă, un Miinchausen balcanic, 
cei doi leneși ai satului, Toma și Dinu, convertiți 
aparent, pentru a scăpa de gura lumii, la muncă 
(Doi angrosiști). Aglomerarea de etnii atât de deo- 
sebite, aromâni, albanezi, sârbi, greci, bulgari, 
turci ș.a., amestecul de confesiuni, confruntarea 
de mentalități nu rămân fără ecou într-o proză 
individualizată de o ambianţă aparte. Toate aceste 
scrieri cu specific aromânesc au fost publicate, 
începând cu anul 1902, în gazete și reviste din 
Bitolia și din ţară sau în cărți precum De la fra- 
ţii de departe (1921), Turcoaicele (1921), România 
văzută de departe (1922), Prima turcoaică (1932). 
Deși proza lui B. a fost adesea alăturată de aceea 
a lui Pierre Loti, similitudinile s-ar putea explica 
doar prin realităţile asemănătoare de la care por- 
nesc cei doi autori. Astfel, în romanul Sărmana 
Leila (1922), a cărui protagonistă este fiica unui 
demnitar al sultanului Abdul Hamid, acţiunea, 
cu inserţii epistolare, se situează într-un Stambul 
stăpânit de deruta ce caracterizează prăbușirea 
imperiului. Având privilegiul de a studia la Roma, 
unde tatăl ei este ambasador, tânăra turcoaică 
intră în conflict cu legile și obiceiurile care stăpâ- 
nesc societatea turcească. În pofida informaţiei 
bogate, a construcţiei reușite de tipuri orientale — 
sultanul, sfetnicii, imamii și eunucii răsăriţi parcă 
dintr-un fantomatic Ev Mediu, cadânele îmbătrâ- 
nite, timorate, lipsite de speranţă —, cu toată veri- 
dicitatea atmosferei de serai și de harem, cartea 
suferă în plan literar. Altă categorie de scrieri ale 
lui B. ţine de memorialistică. În închisorile turcești 
și Din lumea Islamului. Turcia Junilor Turci (1922) 
concentrează „impresii și amintiri” despre o lume 
dispărută și despre o alta ce abia lua ființă. După 
propria-i mărturie, autorul povestește pur și sim- 
plu, fără să-și caute cuvintele sau să urmărească 
efecte de stil. Întâmplările relatate au autenticita- 
tea faptului trăit. Prima carte se menţine în zona 


Dicţionarul general al literaturii române 652 


amănuntului biografic, enumerând cu acuratețe 
episoade picarești extrase din experienţa tânăru- 
lui profesor, călător în munţii Macedoniei sau ai 
Albaniei. Cea de-a doua se constituie într-o ten- 
tativă ambițioasă de prezentare a mișcării Junilor 
Turci. Sunt retrăite peripeţiile unei revoluţii, eve- 
nimentele fiind judecate din perspectiva unui 
participant care minimalizează totuși ceea ce nu 
consună cu interesele aromânești și căruia, nu o 
dată, îi scapă sensul faptelor. Între protagoniști se 
află prietenii săi — tânărul maior Enver, viitorul 
Kemal Atatiirk, cel care îl convinge să se alăture 
mișcării; intransigentul Gemal-Pașa; energicul 
Talaat-Bei; subtilul specialist financiar Djavid-Bei 
—, conducători mai întâi ai revoluţiei și apoi ai noii 
Turcii. Memorabile sunt portretele, care se alcă- 
tuiesc treptat, ale acestor oameni, construite din 
gesturi, atitudini, fapte caracterizante, selectate 
cu abilitate, dezvăluind personalităţi complexe. 
Devenind redactor, apoi director la „Dimineaţa 
copiilor”, B. părăsește cu timpul alte preocupări. 
De altfel, din 1922, când la Craiova îi apare cule- 
gerea de povestiri Bucuria copiilor, va tipări apro- 
ximativ șaptezeci de cărţi adresate vârstelor copi- 
lăriei și adolescenţei, la care se adaugă și câteva 
„cărţi de cetire” pentru cursul primar. A scris 
însă mult, enorm chiar, presat de datoria de a fur- 
niza material publicaţiilor pe care le avea în grijă: 
schiţe, povești, nuvele, romane, scenete și piese de 
teatru, versuri, articole culturale, note biografice 
despre autori străini. Traduce și localizează, toto- 
dată, din Jacob și Wilhelm Grimm, Wilhelm Hauff, 
]. P. Hebel, Carl Ewald, Wilhelm Busch, Christoph 
Schmid, M. Fiechtl, Max Nordau, H.C. Andersen, 
Edmondo de Amicis, John Ruskin, Hugh Lofting, 
A.A. Milne, Rabindranath Tagore, Omar Sefedin 
ș.a. A mai prelucrat, din literatura Orientului, O 
mie și una de nopți, Tutiname sau Poveștile papa- 
galului, basme turcești, indiene, persane, cauca- 
ziene, arabe ș.a. Fără să fie neapărat un inovator, 
B. a creat o modalitate proprie de a scrie pentru 
copii și tineret. Producţia bogată, cvasiindustri- 
ală, l-a împins însă spre soluţii tot mai facile, spre 
autopastișă. Romanele lui, de fapt povestiri de 
dimensiuni ceva mai mari, schematice, reluând 
aceeași tramă până la uzură, revenind, în deco- 
ruri schimbate, la aceleași personaje, împărțind 
oamenii în buni și răi, moralizează câteodată 
plictisitor, deși la vremea apariţiei nu le-a lipsit 
succesul. Este vorba de peripeţiile unor copii sau 

adolescenţi aflaţi în situaţii ieșite din comun -lup- 
tele din Primul Război Mondial (Suflete de viteji), 
răpiri, naufragii, regăsiri spectaculoase (Sandu și 
Sanda, Fetiţa schimbată) —, de călătorii în peisaje 
exotice (Unchiul meu Adam, Șerban și Uragan în 
avion, Mica Robinson) sau de întâmplări din viaţa 
de toate zilele (Sărmanul Adrian, Copilul nimă- 
nui). Câteva scrieri se inspiră din poznele și ispră- 
vile unor personaje ce își vor avea celebritatea lor: 
Haplea și Frosa, Lir și Tibișir, Timofte și Porumbiţa, 
Uitucilă. Alte culegeri includ adaptări iscusite ale 
unor legende din toate zările (Clopotul fermecat, 
Comoara cu povești, Povești de aur), povestiri isto- 
rice, basme compuse de B. sau prelucrate. 


SCRIERI: Părăvulii, București, 1901; ed. București, 
1904; ed. București, 1923; ed. Syracuse, NY (SUA), 1989; 
De la fraţii de departe, Oradea, 1921; Nu tot ce zboară 
se mănâncă, București, 1921; Spovedanii de cadâne, 
București, 1921; Turcoaicele, Iași, 1921; Bucuria copiilor, 
Craiova, 1922; Din lumea Islamului. Turcia Junilor Turci, 
pref. N. Iorga, București, 1922; Primul poet, București, 
[1922]; România văzută de departe, București, 1922; 
Sărmana Leila, București, 1922; Colina îndrăgostiţilor, 
București, 1923; Clopotul fermecat, București, 1925; Of 
și Tepeluș, București, 1925; Suflete de viteji, București, 
1925; Haplea, cu desene de Mihai Iordache, București, 
1926; Minuni din jurul nostru (în colaborare cu Dumitru 
Stoica și Petre Puchianu), Craiova, 1927; Comoara cu 
povești, cu ilustraţii de Dragoș, București, 1927; În 
tinereţe sau la bătrâneţe?, București, 1927; Haplea la 
București, cu ilustraţii de Mihai Iordache, București, 
1928; Miţi Miţișor și Șoșoiu Șoșolici, București, 1929; 
Haplea, București, [1930]; Povești cu noroc, București, 
1930; Haplea la școală, București, 1931; Prima turcoaică, 
București, 1932; Haplea în străinătate, Bucureşti, 1932; 
Lir şi Tibișir, București, 1933; Noile pățanii ale lui 
Haplea, cu desene de Geo și Gusty, București, 1934; 
Unchiul meu Adam, cu desene de Gusty, București, 
1934; Anecdote, pref. Take Papahagi, București, 1935; 
Coana Frosa la București, București, 1935; Răpirea celor 
două fetițe, București, 1935; Rilă Iepurilă, București, 
1935; Flor Voinicul, București, 1937; În țara copiilor trân- 
tori, București, 1938; Păpușica, cu desene de Pascal, 
București, 1938; Șerban și Uragan în avion, Bucureşti, 
1938; Ștrengărelu, cu desene de Pascal, București, 1938; 
Buchete de povești, București, 1939; Mica Robinson, 
București, 1939; Sandu și Sanda, cu desene de Pascal, 
București, 1939; Uitucilă, București, 1939; O mie și una 
de nopţi povestite pentru tineret, cu desene de Pascal, 
București, 1940; Rilă-Epurilă aviator, cu desene de 
Pascal, București, 1940; Sărmanul Adrian, București, 
1940; Buruiana fermecată, București, 1940; Copiii cu 
părul de aur. Scufița Roşie în Țara Zânelor, cu desene 

de G. Iliescu și Ioana, București, [1941]; Copilul nimă- 
nui, cu desene de G. Iliescu, București, 1941; Haplea. 
Păţanii din tinereţe, București, 1941; Trandafirul mării 
și alte povestiri din „O mie și una de nopți” și de la alte 
popoare, cu desene de Pascal, București, 1941; Mimina, 
București, 1942; Porumbița și Timofte, București, 
1942; Regina din Insula piticilor, cu desene de Ioana, 
București, 1942; Spiridușul lui Ionel, București, 1942; 
Tiriplic cel norocos, București, 1942; Cutia cu jucării, 
București, 1943; Coana Frosa. Viaţa și aventurile ei, cu 
desene de Pascal, București, 1943; Lacrimile mamei, cu 
desene de Vasile Dobrescu, București, 1943; Poveștile 
papagalului, cu desene de Vasile Dobrescu, București, 
1943; De toate și frumoase, București, 1944; Fetița schim- 
bată, cu desene de Pascal, București, 1944; La plimba- 
re-n zi cu soare, București, 1944; Povești de aur, ed. 2, cu 
desene de Pascal, București, 1944; ed. cu desene de Livia 
Rusz, București, 1968; ed. pref. Gica Iuteș, București, 
1987; ed. București, 1994; Genoveva de Brabant, cu 
desene de Pascal, București, 1945; Cartea bucuriei, 
București, 1945; Fel de fel de viețuitoare, București, 
1945; Jar Voievod și Fulg Albastru, București, 1945; Joc 
și veselie, București, 1945; Maimuţica, cu desene de 
Pascal, București, 1945; Priveşte și citește, București, 
1945; Haplea. Păţanii și năzdrăvănii, București, 1970; 
Haplea. Alte pățanii şi năzdrăvănii, cu desene de Marin 
Iorda, București, 1971; Povești din tolba lui Moș Nae, 
Iași, 1993; Aventurile lui Tirtirică, București, f.a.; Cartea 
mea, București, f.a.; Comoara cu povești alese printre 
cele mai frumoase de la diferite popoare, București, f.a.; 
Ina, fetiţa prigonită, Bucureşti, f.a.; Istorioare pentru 
Puiu, București, f.a.; În închisorile turcești, Brăila, f.a.; 
Martinică şi Puky, București, f.a.; Michi Maus în tara 
viselor, București, f.a.; Moara Piticilor, București, f.a.; 
Omul întors din rai, Bucureşti, f.a.; Pentru copiii noștri, 
București, f.a.; Stan și Bran, București, f.a.; Ștrengăriile 
lui Gigi, București, f.a.; Zâmbiţi, vă rog, București, 
f.a. Traduceri: Rabindranath Tagore, Lumina ochilor, 
București, 1921, Pietrele flămânde, București, 1927; 
John Ruskin, Regele râului de aur, București, 1925; H.C. 
Andersen, Evreica și alte povestiri, București, 1926; 
Wilhelm Busch, Ca să mai râdem, București, 1926, Plici 
și Plum, cu desenele autorului, București, 1928; Max 
Nordau, Închisoare de flori, București, 1926. 


Repere bibliografice: Lovinescu, Scrieri, V, 154, VI, 266; 
Iorga, Ist. lit. cont., Il, 81-122; N. Iorga, O viaţă de om așa 
cum a fost, |, îngr. Valeriu Râpeanu și Sanda Râpeanu, 
introd. Valeriu Râpeanu, București, 1972, 438, 824, 
832; Hristu Cândroveanu, N. Batzaria, UVPA, 134-137 
Elena-Natalia Ionescu, Relations litteraires roumai- 
nes-turques (au XX-eme siecle), RSE, 1988, 1; Dicţ. scriit. 
rom., |, 208-210; Cândroveanu, Aromânii, 77-80; Eliza 
Zdru, Nicolae Batzaria, ALA, 2010, 1028. R.Z 

BAUMGARTEN, Alexander (16.X.1972, București), 
clasicist, eseist, traducător, poet. Este fiul Florenței 
Baumgarten (n. Balica), medic veterinar, și al lui 
Alfred Baumgarten, inginer agronom. Urmează 
cursurile Liceului „Gheorghe Lazăr” din București 
(1986-1989) și ale Liceului „Petru Maior” din 
Gherla (1989-1990). Își face studiile universi- 
tare la Facultatea de Istorie și Filosofie din Cluj- 
Napoca (1991-1995), luându-și licenţa în filosofie, 
în 1997 obţinând şi licenţa în studii clasice tot la 
Universitatea clujeană. În anul 2000 își susţine doc- 
toratul în filosofie la Universitatea din București 
cu teza Eternitatea lumii și unitatea intelectului 
în filosofia secolului al XIII-lea. Din 1996 devine 
cadru didactic la Universitatea „Babeș-Bolyai”, în 
prezent fiind conferenţiar universitar, director al 
Departamentului de filosofie premodernă și româ- 
nească. Între 2008 și 2012 a fost cancelar al Facultăţii 
de Istorie și Filosofie clujene. În 1999 a beneficiat 
de o bursă de cercetare din partea Universităţii 
din Geneva. A fost, de asemenea, bursier al New 
Europe College din București (2000-2001) și al 
Agenţiei Universitare a Francofoniei (AUF) la Ecole 
des Hautes Ftudes en Sciences Sociales din Paris 
(2003-2004). Debutează cu poezie în „Luceafărul” 
(1987), în cadrul rubricii „Numele poetului”, girată 
de Cezar Ivănescu, iar editorial cu volumul de 
versuri led (1994), după care a renunţat la poezie. 
În perioada studenţiei a fost redactor la „Echinox”. 
Mai colaborează la „Dilema”, „Lribuna”, „Vatra”, 
„Apostrof”, „Idei în dialog”, „Dilemateca”, „Studia 
Universitatis «Babeș-Bolyai»”, „Revue roumaine de 
philosophie”, „Altarul Banatului”, „Iransylvanian 
Review”, „Le Philosophoire” (Paris) ș.a., precum și 
la numeroase volume colective. Este redactor al 
revistei de filosofie „Ch6ra. Revue d'etudes ancien- 
nes et m6dievales”, care apare la lași. Coordonează 
colecţia „Surse clasice” a Editurii Humanitas, colec- 
ţiile „Cogito” și „Filosofie medievală” ale Editurii 
Univers Enciclopedic, precum și colecţia „Biblioteca 
medievală” a Editurii Polirom. A fost premiat în 2010 
de Fundaţia Naţională pentru Știință și Artă pentru 
traducerile din Aristotel, Plotin și Toma din Aquino 
şi ca exeget al filosofiei medievale. 

Tonalitatea ironică și tandru-ludică deopotrivă, 
precum și ingeniozitatea la nivel prozodic sunt spe- 
cifice volumului led, în care B. intră în dialog inter- 
textual cu lirica lui M. Eminescu, Leonid Dimov, 
lon Barbu, Nichita Stănescu sau Emil Brumaru. 
Imaginarul livresc și cel fixat asupra biologicului 

devin complementare și chiar se întrepătrund: „Și să 
cânţi de trup albastru/ Cum mă nasc ţipând a ied/ 
Carnea mea se împreună/ Cu prea plinul din deșert// 
Mama mea de-ntâi născuse/ Sub triunghi de foc și 
moarte/ Carnea se făcuse suflet/ Și la trup rămase 
carte”. Ca specialist în filosofia antică și în teologia 
medievală, B. dedică studii consistente autorilor 
greci și latini, traduce totodată importante opere filo- 
sofice, editate îndeobște bilingv, cu un aparat critic 
adecvat, de asemenea coordonează ori participă cu 
note, comentarii, prefețe, postfeţe etc. la publicarea 
unor scrieri antice și medievale transpuse din latină, 
greacă, arabă, afirmându-se ca un clasicist care 
îmbină erudiția cu eleganța și claritatea conceptuală a 
argumentaţiei. În Principiul cerului. Eternitatea lumii 
și unitatea intelectului în filosofia secolului al XIII-lea 
(2002) autorul face distincţia între paradigma premo- 
dernă a gândirii, axată pe tradiţia platonico-aristote- 
lică, și paradigma filosofică modernă, care cenzurează 
sau doar modifică și nuanţează „principiul cerului”, 
pentru a da până la urmă întâietate subiectivităţii de 
tip cartezian. În Intermediaritate și Ev Mediu (2002) 
eseistul urmărește tranziţia de la conceptul medieval 
de intermediaritate la acela modern de subiectivitate. 
Atunci când B. invocă metafore revelatorii — cerul, 
pielea sau sulul, scriptura -— ale trecerii de la „interme- 
diaritatea celestă” înspre subiectivitate, discursul său 
filosofic dobândește, pe lângă relevanţa argumenta- 
tivă, o valoare literară, de „obiect poetic”. 

SCRIERI: /ed, Cluj-Napoca, 1994; Principiul cerului. Eter- 
nitatea lumii și unitatea intelectului în filosofia secolului al 
XIII-lea, Cluj-Napoca, 2002; Intermediaritate și Ev Mediu, 
Cluj-Napoca, 2002; Sfântul Anselm și conceptul ierarhiei, 
pref. Anton I. Adămuţ, Iași, 2003; ed. (LArgument infini. 
Saint Anselme et le concept de la hierarchie du monde), tr. 
Daniel Mazilu, București, 2011; Școala răgazului. Studii 
de filosofie antică și medievală, Târgu Lăpuș, 2006; Bună 
dimineaţa, filosofie, postfață Mihai Maci, Timișoara, 
2008; Aproape de Toma. Studii de aristotelism şi neopla- 
tonism latin, Cluj-Napoca, 2010; Șapte idei înrâuritoare 
ale lui Aristotel, București, 2012. Traduceri: Anselm din 
Canterbury, Proslogion, Cluj-Napoca, 1996, Monologion 
despre esența Divinităţii, îngr. şi postfaţa trad., Cluj-Na- 
poca, 1998; Toma din Aquino, Despre unitatea intelectului 
împotriva averroiștilor, îngr. şi postfaţa trad., Satu Mare, 
1997, Summa theologica, lași, 2009 (în colaborare); Despre 
eternitatea lumii, ed. bilingvă, îngr. și postfaţa trad., Bucu- 
rești, 1999; Despre unitatea intelectului — De unitate inte- 
Ilectus, ed. bilingvă, îngr. și postfaţa trad., București, 2000; 
Aristotel, Politica, îngr. trad., introd. Vasile Muscă, Bucu- 
rești, 2001, Despre suflet, ed. bilingvă, îngr. trad., Bucu- 
rești, 2005; Pseudo-Aristotel, Liber de causis, pref. trad., 

București, 2002; Plotin, Enneade, II, 1-4, III, 8, IV, 1-6, 9, 
VI, 3, ed. bilingvă, București, 2003-2007; William Ockham, 
Despre universalii, ed. bilingvă, îngr. și introd. Simona 
Vucu, lași, 2004; Ce este un lucru? Dispute despre fiind şi 
esenţă, ed. bilingvă, îngr. trad. Iași, 2011. 

Repere bibliografice: Horea Poenar, „Ied”, ST, 1995, 3; 
Poantă, Dicţ. poeţi, 21-22; Dragoș Calma, Despre lume și 
intelect, OC, 2001, 50; Dicţ. Echinox, 25-30; Sorin Lavric, 
[Alexander Baumgarten], ALA, 2006, 810, RL, 2006, 13, 
2009, 15. L.P. 


BĂCILĂ, Iosif (12.[X.1947, Dalboșeț, j. Caraș-Severin), 
poet. Este fiul Floarei Băcilă, funcţionară, și al lui losif 
Băcilă, tâmplar. Urmează școala generală în localita- 
tea natală, apoi liceul în comuna Bozovici (1961-1965) 
și Facultatea de Filologie a Universităţii din Timișoara 
(1968-1973). A înfiinţat revista „Almăjana” (1999), pe 
care o conduce. Debutează cu versuri în „Orizont” 
(1979) și editorial în volumul colectiv Afinitățile 
izvoarelor (1985), prima lui carte personală fiind 
Lumina cântecului, apărută în 1986. Mai colaborează 
la „Luceafărul”, „Familia”, „Lransilvania”, „Banatul”, 
„Semenicul”, „Anotimpuri literare”, „Paralela 45”, 
„Revista noastră”, „Reflex”, „Orient latin”, „Eminescu”, 
„Gând românesc”, „Banat, „Lăt Bănatu-i fruncea”, 
„Foaia diecezană'”, „Confluenţe”, „Carașul”, „Almăjul” 
ș.a. A îngrijit o anotologie de lirică tânără almăjeană 
(2006) și o culegere de studii dedicate vieţii și activită- 
ţii lui Eftimie Murgu (2009). 

Imaginea-cheie a liricii lui B. este aceea a locului 

natal, văzut ca spaţiu privilegiat, textul reflectând 
puternice afinități cu poezia lui Lucian Blaga: „Să știi 
că-i frumos/ să te-auzi în cuvânt/ (veghe adunată 
într-un dor de-aurori) —/ În fiecare vers/ e ceva din 
sufletul tău,/ din străfulgerele copilăriei/ încrus- 
tate-n zăpoare”. Ochii, „pleoapele zorilor”, fluierul, 
moara, izvorul, pădurea, dar și tata, bunica, țarina 
suntreperele, figurile care au pondere în structurarea 
versului. B. urmează atât tiparul poeziei populare, 
cât și al versului alb, într-o încercare, nu lipsită de 
farmecul melancoliei împăcate cu trecerea, de a 
aduce în peisajul liric câteva elemente specifice, de 
atmosferă și tonalitate, continuând lirica bănăţeană 
interbelică, în linia lui David Blidariu, Grigore Popiţi 
şi Constantin Miu-Lerca. 
SCRIERI: Lumina cântecului, Timișoara, 1986; Poeme, 
Reşiţa, 1993; Poeme-Sânziene, Reșița, 1997; Îndestulare 
cu dor, Reșița, 1997; Oglinzi în inima pietrei, Reşiţa, 2002; 
Drumul unei sărbători, Reşiţa, 2007; Dor mărturisit, pret. 
Constantin Teodorescu, Timișoara, 2010; Răspântii peste 
veacuri, Timișoara, 2011. 

Repere bibliografice: Olimpia Berca, Dintre sute de 
catarge, O, 1985, 26; Constanţa Buzea, Șase ipostaze ale 
aceluiași izvor, AFT, 1985, 8; Octavian Doclin, Poetul 
în Valea Miracolelor, „Semenicul”, 1997, 1-2; Ionel 


Bota, Fals tratat despre „întemeierea” melancoliei. Eseu 
asupra poeziei lui Iosif Băcilă, Reșița, 2002; lon Marin 
Almăjan, Ca mierea, ca fierea — cuvântul, Timişoara, 
2007, 157-159; Constantin Buiciuc, Oglinda lui Narcis, 
II, Timișoara, 2011, 12-15; Alexandru Ruja, Lecturi — cărți 
0.B. 


- zile, Timișoara, 2012, 261-264. 


BĂCIUȚ, Nicolae 
(10.XII.1956, Chintelnic, 
j. Bistriţa-Năsăud), poet, 

traducător, eseist. 


Este fiul Mariei (n. Măgherușan) și al lui Grigore 
Băciuţ, ţărani. Absolvent al Liceului „Liviu Rebreanu” 
din Bistriţa (1975), studiază la Facultatea de 
Filologie, secţia română-engleză, a Universităţii 
„Babeș-Bolyai” din Cluj-Napoca (1978-1982). În 
timpul studenţiei este redactor și apoi secretar res- 
ponsabil de redacţie la „Echinox”, unde și debutează 
semnificativ în 1980. Cea dintâi prezenţă editorială 
este în antologia colectivă Alpha '84. Mai întâi 
profesor (1982-1983), devine ulterior redactor la 
revista „Vatra” din Târgu Mureș (1983-2003) și cores- 
pondent al Televiziunii Române (1991-2003). Este 
fondator, redactor-șef, director al mai multor publi- 
caţii și edituri, printre care „Alpha” (1990), „Noul 
Pământ” (SUA, 1990), „Vatra veche” (din 2009), 
Editura Tipomur (1991-2005) și Editura Nico (2005) 
din Târgu Mureș ș.a. Din 1998 este cadru didactic 
asociat la Universitatea de Artă Teatrală din Târgu 
Mureș, iar în 2001 e numit director al Direcţiei 
pentru Cultură, Culte și Patrimoniul Cultural 
Naţional a Judeţului Mureș. 1 s-au acordat mai multe 
distincţii: Premiul Filialei Mureșa Uniunii Scriitorilor 
(1996, 1999, 2000, 2006), Premiul Uniunii Scriitorilor 
(1997) ș.a. 

Poetul B. se înscrie pe traseele lirice ale genera- 
ţiei sale și, totodată, într-o linie de continuitate a 
poeziei transilvănene. În primul volum de versuri, 
Muzeul de iarnă (1986), el cultivă o poezie reflexivă 

vizând condiţia omului în lume, impactul acestuia 
cu o realitate, de regulă, ostilă. Două din cele trei 
cicluri ale volumului sunt consacrate poeticului, 
facerii poemelor. Pe urmele textualiștilor, încrede- 
rea lui B. în puterea întemeietoare a cuvântului și 
în valoarea lui ordonatoare este majoră. Un meta- 
forism (și alegorism) discret asigură o anume dis- 
tincţie discursului liric, relevând un spirit delicat 
ce mai crede că lirismul îl poate apăra pe om de 
frigul din sine și din afara lui. Memoria zăpezii 
(1989) reia câteva teme, motive și stări lirice din 
prima plachetă, dar adâncind meditaţia și accen- 
tuând dimensiunea existenţială a textelor. Poetul 
se abandonează „în voia poemului”, care are forța 
de a acapara „eul creator”. Cu Nostalgii interzise 
(1991), formula anterioară se consolidează. Cele 
două cicluri, Mănușa de gheaţă și Nostalgii secrete, 
dezvăluie un poet ce „își contemplă neputinţele și 
căderile” cu amară luciditate, într-o lume derutată 
de angoase și frică. În Casa cu idoli (1996) revin 
mai vechile motive-obsesii ale frigului, cenușii, 
cuvântului, poeziei, memoriei, cum le definea 
Iulian Boldea, stările situându-se undeva pe tra- 
iectul dintre „disperare și speranţă”, dintre „certi- 
tudine” și „neliniște interogativă”. Intensitatea tră- 
irilor poetice crește pe măsura înaintării în vârstă, 
iar tonul capătă, uneori, ecouri de litanie, ca în 
versurile din Cincizeci și cinci (2012). B. a publicat 
de asemenea convorbiri, numeroase culegeri de 
interviuri, dar și O istorie a literaturii române con- 
temporane în interviuri (-Il, 2005), pagini diaris- 
tice, jurnale de călătorie, eseuri, evocări, dialoguri 
și fragmente critice (despre I.L. Caragiale, Nichita 
Stănescu, Mihai Sin, Nicu Caranica), albume de artă 
bisericească din zona Mureș, iar în 2010 Dicţionar 
de monumente: biserici de lemn din judeţul Mureș. 
SCRIERI: Muzeul de iarnă, Cluj-Napoca, 1986; Memoria 
zăpezii, București, 1989; Jocuri încrucișate. Poezii licurici 
pentru cei mici, Târgu Mureș, 1990; Nostalgii interzise, 
Târgu Mureș, 1991; Aproape departe, Târgu Mureș, 1993; 
America, partea nevăzută a lunii, Târgu Mureș, 1994; 
Între lumi. Convorbiri cu Nicolae Steinhardt, Târgu 
Mureș, 1994; A doua Americă (jurnal de călătorie), Târgu 
Mureș, 1996; Anotimpul probabil - interviuri, Târgu 
Mureș, 1995; Casa cu idoli (memoria ascunsă) (1978- 
1996), Târgu Mureș, 1996; Curs și recurs, Târgu Mureș, 
1997; Și așa mai departe, Târgu Mureș 1997; Oglinzi 
paralele, Târgu Mureș, 1998; Lina lumina, Târgu Mureș, 
1999; Babel după Babel, Târgu Mureș, 2000; Aproape 
departe. Interviuri, Târgu Mureș, 2001; Istoria religiilor, 
București, 2001; Manualul de ceară, Târgu Mureș, 2001; 

Solstiţiu la Echinox, Târgu Mureș, 2002; Alb pe alb, Târgu 
Mureș, 2003; Zona liberă, Târgu Mureș, 2003; Anotimpuri 
sub turnul de ceas. Veșnicia secundei, Târgu Mureș, 2004; 
De la San Francisco la Muntele Athos, Alba Iulia, 2004; 
Muntele Athos din Muntele Athos, Târgu Mureş, 2004; O 
istorie a literaturii române contemporane în interviuri, 
I-II, Alba Iulia, 2005; Credinţă și ortodoxie, Târgu Mureș, 
2006; Dincoace de Capitală, dincolo de provincie, Târgu 
Mureș, 2006; Literatura exilului, exilul literaturii, Târgu 
Mureș, 2006; Mihai Sin — ierarhiile liniștii, Târgu Mureș, 
2006; Muntele Athos — Meteora. Via Bizanţ, Târgu Mureș, 
2006; Nichita Stănescu — cu colțul inimii, Târgu Mureș, 
2006; Nicu Caranica - dincolo de noapte, Târgu Mureș, 
2006; Sacru și profan în Ţara Sfântă, Târgu Mureș, 
2006; Trecut provizoriu, Târgu Mureș, 2006; Arheologia 
clipei, Târgu Mureș, 2007; Caragiale după Caragiale. 
O scrisoare pierdută, Târgu Mureş, 2007; Cartea inimii, 
Târgu Mureș, 2007; Ferestre fâră zid, Târgu Mureş, 2007; 
Mașina de citit, Târgu Mureș, 2007; Singurând, Târgu 
Mureș, 2007; Umbra apei, Târgu Mureş, 2007; Ziduri 
fără ferestre, Târgu Mureș, 2007; Email&email (cores- 
pondenţă cu Mioara Kozak), Târgu Mureș, 2008; Ion 
Vlasiu. Dincoace de spaţiu şi timp, Târgu Mureș, 2008; În 
așteptarea melcului, Târgu Mureș, 2008; Să nu uit, Târgu 
Mureș, 2008; La răsărit de apus, Târgu Mureș, 2009; Linia 
de orizont, Târgu Mureș, 2009; Sever Suciu — Pomul vieţii, 
Târgu Mureș, 2009 (în colaborare cu Răzvan Ducan); Dic- 
ționar de monumente: biserici de lemn din judeţul Mureș, 
Târgu Mureș, 2010; Înapoi, la viitor!, Târgu Mureș, 2010; 
Radiografia umbrei, Târgu Mureș, 2010; Suzana Fântăâ- 
nariu — Împachetări pentru suflet, Târgu Mureș, 2010; 
Vamă pe valoare adăugată, Târgu Mureș, 2010; Întoar- 
cere din Arizona, Târgu Mureș, 2011; Lentila de contact, 
Târgu Mureș, 2011; Poemul Phoenix, Cluj-Napoca, 2011; 
Cincizeci și cinci, postfață Darie Ducan, Târgu Mureș, 
2012; Presa culturală mureșeană contemporană. Reviste, 
jurnaliști, repere, Târgu Mureș, 2012. 


Repere bibliografice: Gheorghe Grigurcu, „Muzeul de 
iarnă”, ST, 1986, 9; Nicolae Manolescu, Tineri poeți, RL, 
1986, 48; N. Steinhardt, Două texte poetice, TR, 1986, 
50; Constanţa Buzea, „Muzeul de iarnă”, AFT, 1987, 5; 
Eugen Simion, Poezia „ca o vertebră de aur”, RL, 1990, 1; 
Coșovei, Pornind, 90-94; Cornel Munteanu, „Nostalgii 
interzise”, ST, 1992, 3; Traian T. Coșovei, O dioramă a 
frigului, CNT, 1992, 42; Iulian Boldea, Vizionarismul 
abstract, „Cuvântul liber” (Târgu Mureș), 1997, 31; Milea, 
Sub semnul, 152-154; Lefter, Scriit. rom. '80—90, 1, 50-52; 
Constantin Secu, „O istorie...” ca o poveste, DL, 2005, 
6; Valentin Marica, Nicolae Băciuţ - Cina din cuvânt, 
Târgu Mureș, 2009; Dan Mucenic, Luxul lecturii. Cărţile 
lui Nicolae Băciuţ, Târgu Mureş, 2009; Cimpoi, Critice, 
VIII, 155-158; Cezarina Adamescu, Cultura anului, anul 
culturii - Nicolae Băciuţ, Târgu Mureș, 2010; Angela 
Olaru, Nicolae Băciuf în interpretări critice, Târgu Mureș, 
2012. LȘ., M.Md. 

BĂDĂUȚĂ, A. 
[Alexandru] 
(14.VI.1901, 
Zâmbreasca, j. 
Teleorman — 18.V.1983, 
București), cronicar 
literar, prozator. 


Este fiul Elenei (n. Popescu) și al lui Constantin 
Bădăuţă, țărani. Urmează cele dintâi clase în satul 
natal, liceul la Pitești, devenind în 1922 student al 
Facultăţii de Litere și Filosofie din București, absol- 
vită magna cum laude în 1930. Ar fi făcut, în acest 
răstimp, și studii la Paris. După un debut cu versuri 
în „Nufărul” din Alexandria (1919) și după câteva 
încercări în proză apărute în revista „Muguri” din 
Câmpulung (Muscel), în „Foaia tinerimii” și la 
„Cugetul românesc”, elevul lui Mihail Dragomirescu 
optează pentru exerciţiul critic, fiind unul dintre 
cronicarii sârguincioși și de bună-credinţă ai dece- 
niului al treilea din secolul trecut. Este secretar de 
redacţie la „Cugetul românesc” (1923-1924), la 
„Buletinul cultural” (1925-1928), redactor la 
„Cuvântul literar și artistic” (1924-1925), colabora- 
tor din 1924, iar o vreme secretar de redacţie (1928-— 
1931) la „Gândirea”, dar prezent în același timp în 
„Viaţa literară” (1926-1932) ș.a. În volumul Note 
literare (1928) este inclusă o parte din cronicile și 
foiletoanele critice publicate în presă. B. devine, în 
1928, consilier tehnic la Serviciul propagandei 
turistice din Ministerul Propagandei. Urcă în 
ierarhie, ajungând în 1941 secretar general al 
Departamentului propagandei românești. S-a 
întâmplat ca omul și vocaţia lui să întâlnească 
astfel spaţiul cel mai propice de manifestare. 
Albumul Priveliști româneşti (1932), apărut și în 
versiune franceză în același an, deschide seria unei 
întinse campanii de valorizare a individualităţii pei- 
sajului românesc, activitate pe care au apreciat-o 
Tudor Arghezi, Liviu Rebreanu, Gala Galaction, 
Ionel Jianu, V. Voiculescu, Vladimir Streinu ș.a. Lui 
B. îi aparţin nu numai textul, ci și multe din cele 
peste două sute de imagini fotografice. A mai 
alcătuit Ghidul balneo-climateric al României 
(1932, în română și în franceză), un album dedicat 
României (Leipzig, 1933, realizat în colaborare cu 


Bădăuţă 


Kurt Hielscher), Ghidul Bucureștilor (în colaborare 
cu Al. Cicio Pop, publicat în 1935, iar în versiune 
franceză în 1936). Editează și prefaţează albumul 
Bucureștii în 1869 de Preziosi (1936), colaborează 
cu Al. Tzigara-Samurcaș, Thor Kielland și Henrik 
Grenover la alcătuirea unui album dedicat artei 
populare românești (Oslo, 1936), scoate cu Georges 
Detaille broșura A Travers la Roumanie, cu ilustra- 
ţii de Aurel Jiquidi (tipărită la Bruxelles, 1936). 
Elaborează împreună cu Al. Cicio Pop și Valeriu 
Pușcariu Ghidul României, distins în 1940 cu 
Premiul „Năsturel-Herescu” al Academiei Române 
(ghid apărut și în franceză și germană), publică 
albumul La Roumanie au travail, editat și în româ- 
nește (1940), precum și alte numeroase pliante și 
broșuri. Sub auspicii oficiale, B. mai alcătuiește 
albumul Munţii României (1942). Nu numai aici, 
metafora literară și deopotrivă metafora fotogra- 
fică, utilizate ca mijloace de persuasiune turistică 
și, mai larg, ca modalitate de cunoaștere geografică 
și umană, se apropie într-o măsură de tehnica 
acelei „geografii trăite” prezente la Simion Mehedinţi 
ori la Ion Simionescu. Fragmentar, literatura turis- 
tică a lui B., drumeţ împătimit el însuși, apăruse și 
în presă („Lumea turistică”, „România pitorească”, 
„Curentul”, „Preocupări literare” ș.a.). Cu o evidentă 
percepţie poetică a naturii, modelându-și impresi- 
ile după gesturile largi, retorice ale genului, el caută 
mereu un analogon în imaginar al realului și 
produce simetrii bogate, ingenioase. Călătoria, ca 
și relatarea ei devin astfel „un prilej continuu de 
freamăt, de oprire, de exclamare”. Memorialistică 
propriu-zisă se află în Icoane argeșene (1944), 
resuscitare sentimental-anecdotică a copilăriei și a 
anilor de școală la Pitești, și în O carte trăită (977), 
întoarcere târzie într-un timp atroce, delimitând 
Primul Război Mondial. Secvenţe, momente sim- 
bolice, chipuri, atmosferă se decupează lent, nara- 
torul împingând amintirile înapoi în timp, până în 
anii Războiului pentru Independenţă. Epurat din 
presă în 1944, B. va avea de suferit ulterior ani 
mulţi de închisoare politică. 

Într-o primă ipostază, B. se arăta preocupat 
de actualitatea „încă fumegândă” a literaturii. 
Cronicarul nu se angajează în judecăţi de valoare 
îndrăzneţe, practică un comentariu moderat, 
animat de vibraţie și căldură. Între grupările de la 
„Gândirea” și de la „Sburătorul” balanţa înclină 
firesc spre cea dintâi, printr-o afinitate de struc- 
tură temperamentală și morală. Dar criticul nu are 

îndeobște apercepţii doctrinare sau de apartenenţă 
la un grup. EL este un lector senin, candid, evident 
sincer și atunci când își rostește admiraţia, și când 
își dezvăluie rezervele, ba chiar propriile limite 
de înţelegere. Scrie despre poezie, dar mai ales 
despre roman, dezvoltând, uneori, idei pertinente 
asupra evoluţiei genului (Romanul urban românesc, 
Romanul psihologic românesc ș.a.). Invocând nu o 
dată disocierile lui Benedetto Croce privitoare la 
vârstele literaturii, ţine să remarce că lirismul — „o 
caracteristică permanentă și strivitor dominantă” la 
români — ar putea fi o cauză în întârzierea genului 
romanesc la noi. Pentru B., creaţia e „un proces 
de asociere, de coerenţă și sinteză”; opera ţâșnește 
dintr-o „apă interioară” și dă seamă de profunzimea 
şi tensiunile acesteia, vibraţiile lăuntrice răsfrân- 
gându-se în „plastica formală” a scrierii. Câteva foi- 
letoane sunt mai aspre și sancţionează, bunăoară, 
fecunditatea comercială și „mecanica de flașnetă” 
a literaturii lui Victor Eftimiu. Insuficienţa aplicaţiei 
analitice trebuie să fi fost unul din motivele care l-au 
făcut pe B. să renunţe la practicarea criticii literare. 
SCRIERI: Beethoven, București, 1927; Note literare, Bucu- 
rești, 1928; Priveliști românești, București, 1932; Argeș, 
Craiova, 1935; România la lucru, București, 1940; Munţii 
României, Craiova, 1942; Icoane argeșene, Sibiu, 1944; 
O carte trăită, pref. George Muntean, București, 1977; 
Priveliști românești, pret. Şerban Cioculescu, postfață 
Mircia Dumitrescu, București, 1983. 

Repere bibliografice: Călinescu, Opere, I, 1353-1355, 
Sadoveanu, Opere, XIV, 389-393; Streinu, Pagini, V, 


238-241; Micu, „Gândirea”, 970-971; George Muntean, 
Alexandru Bădăuţă, RL, 1983, 21; Dicţ. scriit. rom., |, 
G.D. 


210-211; Cristea, Teleorman, 52-53. 


BĂDESCU, Horia 
(24.11.1943, Arefu, j. 
Argeș), poet, prozator, 
eseist, traducător. 


Este fiul Elenei Bădescu (n. Petcu) și al lui Gheorghe 
Bădescu, învăţători. Frecventează școala elemen- 
tară în localitatea natală, iar în 1957 devine elev al 
liceului din Curtea de Argeș. Absolvent în 1961, 


Dcţionarul general al literaturii române 658 


urmează cursurile Facultăţii de Filologie a 
Universităţii „Babeș-Bolyai” din Cluj, finalizate în 
1968. Lucrează ca redactor la Studioul de Radio 
Cluj, fiind șef al secţiei culturale (1968-1971), apoi 
redactor-șef al secţiei de tineret, până la desfiinţa- 
rea studioului de către autorităţile comuniste 
(1985). În 1987 este numit director al Teatrului 
Naţional din Cluj-Napoca. Devine director al 
Radioteleviziunii clujene începând din 22 decem- 
brie 1989, apoi lucrează în diplomaţie, funcţionând 
ca director adjunct (1994-1996) și director (1997- 
1998) al Centrului Cultural Român de la Paris, 
ulterior ca diplomat în cadrul Direcţiei Culturale a 
Ministerului de Externe. Este doctor în litere, din 
1997, cu teza Poezie și sacru. Membru fondator 
(1990) și vicepreședinte (1990-1992), va fi preșe- 
dinte (1992-1994) al Societăţii Culturale „Lucian 
Blaga”. Debutează în presă, cu versuri, la revista 
„Tribuna” (1964). Membru fondator al cenaclului 
literar studenţesc Echinox (1967), este profund 
legat de gruparea revistei cu același nume. 
Debutează editorial în 1971 cu volumul de poeme 
Marile Eleusii, în același an cu Adrian Popescu și 
Ion Mircea, din prima echipă de redactori (și poeţi) 
echinoxiști. Mai colaborează cu poezie, publicis- 
tică, proză, eseuri și traduceri, îndeosebi din litera- 
tura franceză, la „Steaua”, „Apostrof, „România 
literară”, „Luceafărul”, „Viaţa românească”, „Supli- 
mentul literar-artistic al «Scânteii tineretului»”, 
„Convorbiri literare”, „Cronica”, „Familia”, „Vatra”, 
„Poesis”, „Ramuri”, „Literatorul”, „Caiete critice”, 
„Atenew”, „Argeș”, „Lransilvania”, „Unu” (Oradea) 
ș.a. Cicluri din versurile sale au apărut, traduse în 
limbile franceză, maghiară, sârbă, macedoneană, 
rusă, germană, engleză, în reviste și în antologii 
tipărite în ţară și în străinătate. După 1989 cele mai 
numeroase tălmăciri din poezia sa apar în limba 
franceză (în Belgia și în Franţa). B. se afirmă și ca 
eseist, colaborând la publicaţii ca „Phrâatique” 
(Paris), „Po6sie-Rencontre” (Lyon), „LEstracelle” 
(Pas-de-Calais), „Le Journal des po&tes” (Bruxelles), 
„Memoire du XXI" siecle” (e în comitetul de 
redacţie) ș.a. sau conferenţiind îndeosebi la Bienala 
Internaţională de Poezie de la Li&ge (1990, 1992, 
1994, 1996) și la Colocviile Internaţionale Blaga 
(Paris, 1995, 1996 și 1997), pe care le-a iniţiat, 
textele fiind publicate în documentele fiecărei 
manifestări. De asemenea, scriitorul activează (din 
1993) ca membru în Consiliul de Administraţie al 
asociaţiei Maison Internationale de la Possie 

(Bruxelles), membru al Comitetului Științific al 
Institutului Internaţional pentru Poezie și Operă al 
UNESCO (Verona, Italia), membru al Centrului 
Internaţional de Studii și Cercetări Transdisci- 
plinare (Paris) și președinte de onoare al revistei 
„Europoâsie” (Paris). Este și membru al Uniunii 
Scriitorilor din Franţa. A fost distins cu Premiul 
Asociaţiei Scriitorilor din Cluj (1977, 1981, 1992, 
2007, 2008), Premiul Academiei Române (1991), 
Premiul European de Poezie Francofonă „Leopold 
Sedar Senghor” (2004) ș.a. 

B. este un scriitor care se exprimă dezinvolt și 
substanţial în (aproape) toate registrele literaru- 
lui. Dominant în scrisul său, încă de la început, 
rămâne însă modul liric. Iar dacă din bibliografia 
sa lipsește dramaturgia, absenţa este doar formală. 
Categoria dramaticului, divers implicată în struc- 
tura liricii și epicii sale, este în același timp o temă 
de meditaţie pentru eseist. Cartea Marile Eleusii 
apare cu recomandarea criticului 1. Negoiţescu, 
în opinia căruia B. este „un neoromantic” cu o 
„sensibilitate molcomă, turnată în blânde rigori 
prozodice”, orientată către „marea tematică spre 
a o reduce la subiectivitate”. Lectura critică recu- 
noaște în autorul Marilor Eleusii o „voce, un 
timbru poetic personal, original și inconfunda- 
bil. Volumul fixează liniile esenţiale de dezvol- 
tare a poeziei într-un mod aproape programatic: 
dacă primul ciclu, Zăpezile, figurează o deschi- 
dere a orizontului liric spre cosmic, De taină, cel 
de-al doilea ciclu, este orientat către intimitate, 
iar ciclul final, Marile Eleusii, indică o vocaţie 
specială pentru poezia cu formă fixă (ilustrată aici 
prin sonet). Culegerile ulterioare — Nevăzutele Urse 
(1975), Cântece de viscol (1976), Anonimus (1977), 
Ascunsa trudă (1979) — confirmă că B. a intuit de 
la început o formulă poetică proprie, relevantă, 
căreia îi rămâne fidel, întrucât este productivă 
sub toate aspectele. Dar dacă, tematic, se cristali- 
zează trei mari obsesii (timpul, erosul și cosmosul), 
surprinzătoare și impresionante sunt dexterita- 
tea prozodică, diversitatea și virtuozitatea rostirii. 
Poetul străbate, ca pe niște căi obligatorii, formele 
canonice, tutelare ale poeziei. Cu fiecare poem se 
reia un ritual, ca o nouă tentativă de acces într-un 
spaţiu/timp magic, unificând gama atitudinilor 
lirice sub semnul unei gestici simbolice. Versul 
rămâne, esenţial, discurs adresat unui interlocu- 
tor tăcut. De aici preferința pentru cântec, baladă, 
psalm, lied, „silogism”, toate purtând, cu accente 

și intensităţi diferite, un frison metafizic, prezent 
de la primul poem al cărţii de debut până târziu: 
„dinspre îngheţ te bântuie un vânt, / fantastici nori 
ţi se-nvârtesc în creier,/ pe osii strâmbe și pe roţi 
dinţate/ auzi cum opintește cineva/ și nu e timp, 
o, nu e timp/ pentru adaosuri ori pentru schimb./ 
Apoi prin ceţuri înspre partea mării/ doar fâlfâirea 
pruncilor stelari/ în nesfârșit de așternuturi albe./ 
Asemenea doar alb în neîntors/ sau în întoarce- 
rea deplină/ și/ ca între două semne urma mea” 
(Zăpezile). Pentru B., „sentimentul de comuni- 
une cu cosmicul” (Eugen Simion) este, simultan, 
unul al neliniștii ontologice. Poetul are timpuriu 
viziunea declinului universal, a căderii inevitabile, 
a trecerii: „Ne-apasă vremea, ne-ncovoaie timpul,/ 
ne dă prin oase iarba încolțind;/ precum mistreţii 
bălţilorpe grind,/ simţim mișcând în sânge anotim- 
pul./ Dă-n toamnă lumea, se zbârcește clipa,/ curg 
pieile luminii pe pământ, / în părul rar al cerului, pe 
rând,/ mătreaţa stelelor se înfiripă./ Încet se șubre- 
zeşte schelăria./ Marele Cariu roade dedesubt/ și 
cu făina unsă ne-ntrerupt/ își ghiftuiește moartea 
brutăria/  adulmecând veciilor reversul./ Ne 
micșorăm sau crește Universul?”. Toate volumele, 
chiar cele în care „recursul” la forme canonice este 
programatic - Anonimus, Lieduri (1992), Ronsete 
(1995) —, reiau simfonic temele fundamentale 
într-o orchestrație ceremonială. Poemele pot fi 
citite ca niște „cântece împotriva morţii”, din ce 
în ce mai laconice și mai reflexive. Din înscenări 
fastuoase, cum erau baladele din Starea bizantină 
(1983), ele se restrâng la dimensiunea, directeţea 
şi dramatismul unui crochiu expresionist sau a 
unui haiku, fără a pierde, însă, ritualitatea rostirii: 
„Spală-mă de cuvintele toate,/ ce mai rămâne/ 
e pasul în moarte!” (Arhetipală) sau: „Ciori/ pe 
un stârv îngheţat;/ materia/ oarbă de singură- 
tate/ hulpav devorându-se” (Ciori). În întregul ei, 
lirica proiectează cosmic derizoriul fiinţei umane, 
drama existenţială. Ea devine tot mai mult lamen- 
taţie solemnă și rugă imperativă. Ca eseist, în 
Magda Isanos. Drumul spre Eleusis (1975) B. citește 
scrierile poetei ca „un drum spre Eleusis”, adică 
„un drum către împărăţia miraculoaselor forţe ger- 
minative eterne. Un punct în care gândul produce 
stupoare și îndoială înainte de a se face lumină și 
înţelepciune”. Aici este de înţeles și un pro domo, o 
asumare a ipostazei „eleusine” a poetului. În eseul 
Meșterul Manole sau Imanenţa tragicului (1986) B. 
aprofundează meditaţia. El insistă asupra unei idei: 

„Creatorul a fost privit ca o fiinţă ce iese din sfera 
umanului, având legături intime cu teritoriile și cu 
puterile sacrului”. Viziunea critică este congeneră 
aceleia care îi structurează poezia. Semnificativă 
prin îndrăzneală și acurateţea demonstraţiei este 
perspectiva asupra baladei Meșterul Manole: „o 
tragedie în esenţialitatea sa simbolică și artistică, 
în spiritul său, în trama sa, în personajele sale, în 
alcătuirea articulaţiilor sale”. Romanele Joia pati- 
milor (1981), Zborul gâștei sălbatice (1989), O 
noapte cât o mie de nopți (2011) completează fericit 
profilul plurivalent al operei, alături de traducerile 
din poezia belgiană sau de numeroasele sale cărți 
scrise și publicate în limba franceză. 


SCRIERI: Marile Eleusii, Cluj, 1971; Magda Isanos. 
Drumul spre Eleusis, București, 1975; Nevăzutele Urse, 
Cluj-Napoca, 1975; Cântece de viscol, București, 1976; 
Anonimus, postfață Petru Poantă, Cluj-Napoca, 1977; 
Ascunsa trudă, București, 1979; Grigore Alexandrescu. 
Parada măștilor, Bucureşti, 1981; Joia patimilor, Bucu- 
rești, 1981; ed. Cluj-Napoca, 2011; Recurs la singurătate, 
București, 1982; Starea bizantină, Cluj-Napoca, 1983; 
Apărarea lui Socrate, București, 1985; Meșterul Manole 
sau Imanenţa tragicului, București, 1986; Anotimpurile, 
pref. Liviu Petrescu, Cluj-Napoca, 1987; Zborul gâștei 
sălbatice, București, 1989; Ferestre, București, 1990; 
Furcile caudine, București, 1991; Ante portas, Bruxe- 
les, 1992; Lieduri, pref. Liviu Petrescu, Cluj-Napoca, 
1992; Le Visage du temps, Troyes, 1993; Fierul spinilor, 
Cluj-Napoca, 1995; Ronsete, cu ilustraţii de Călin Stege- 
rean, Cluj-Napoca, 1995; Ieșirea din Europa, București, 
1996; Portrait apocryphe - Portret apocrif, ed. bilingvă, 
tr. Nicola Bentz-Fauci și Mihai Zaharia, București- 
Montrâal, 1998; Les Syllogismes du chemin, Amay-Bruxe- 
lles, 1999; Exercices de survie, Charlieu, 2000; Memoria 
Fiinţei. Poezia și sacrul, lași, 2008; Ziua cenușii, Bucu- 
rești, 2000; Abattoires du silence, Rochefort-du-Gard, 
2001; Le Vent et la flamme, Troyes, 2002; La Salle dat- 
tente — Sala de așteptare, ed. bilingvă, București, 2003; 
LOmbre d'un jour, Paris, 2004; D'un Jour ă lautre — De 
la o zi la alta, ed. bilingvă, pref. Petre Poantă, Cluj-Na- 
poca, 2006; Un Jour entier, Amay (Belgia), 2006; Pielea 
îngerului, Cluj-Napoca, 2007; Miradors de labîme, Amay 
(Belgia), 2008; Parler silence, Amay (Belgia), 2010; Vei trăi 
cât cuvintele tale, Cluj-Napoca, 2010; E toamnă nebun 
de frumoasă la Cluj, Cluj-Napoca, 2011; O noapte cât o 
mie de nopți, Cluj-Napoca, 2011; Un înger răstignit pe 
gură, laşi, 2011. Traduceri: Henri Corn6lus, Îmblânzi- 
torul de himere, postfaţa trad., Cluj-Napoca, 1991; Marc 
Quaghebeur, Tăceri și semne, Cluj-Napoca, 1992; Etienne 
de Sadeleer, Vulnerat omnes ultima necat, Cluj-Napoca, 
1993; Dominique Daguet, La proba cuvintelor. Îmblân- 
zirea misterului, pref. trad., Cluj-Napoca, 1993; Gerard 

Bayo, Exod - Exode, ed. bilingvă, pref. Ion Pop, București, 
1997, În golful tăcerii — In der Bucht der Stille - Dans la 
baie du silence, ed. plurilingvă, Rimbach (Germania), 
2001; Huguette de Broqueville, Strania voluptate a mate- 
maticii literare, București, 1998, Uraho, mai trăiești?, 
pref. Pierre de Boisdeffre, Cluj-Napoca, 2003; Francis 
Coffinet, Marche sur le continent en veille — Călătorie 
pe continentul veghind, ed. bilingvă, pref. Slah Stâtie, 
Troyes, 1998; Werner Lambersy, Journal d'un athee provi- 
soire — Jurnalul unui ateu improvizat, ed. bilingvă, pref. 
trad., București, 2000. 


Repere bibliografice: Ion Pop, „Marile Eleusii”, ST, 1971, 
8; Piru, Poezia, II, 494-497, Felea, Aspecte, I, 140-144, II, 
213-219; Iorgulescu, Scriitori, 33-35; Poantă, Radiografii, 
I, 261-267, II, 77-79, 163-165; Regman, Explorări, 10-12, 
233-235; Moraru, Semnele, 137-143; Taşcu, Poezia, 
55-69 Grigurcu, Existenţa, 401-405; Mihai Zamfir, 
Eroismul poeziei, VR, 1986, 7; Cistelecan, Poezie, 199-205; 
Simion, Scriitori, IV, 393-403; Papahagi, Cumpănă, 
229-240; Cornel Moraru, Un liric în transformare, VITRA, 
1993, 6; Adrian Popescu, [Horia Bădescul, ECH, 1994, 
1-3, ST, 2003, 10-11; Poantă, Scriitori, 74-81; Ulici, Lit. 
rom., |, 127-130; Dicţ. scriit. rom., |, 211-213; Simuţ, 
Critica, 134-137; Petrescu, Studii transilvane, 186-193; 
Adam, Inelele, 323-348; Dicţ. analitic, IV, 53-56; Holban, 
Portrete, |, 45-56, Petraş, Cărțile, 122-123; Ion Pop, 
Poezia lui Horia Bădescu, ST, 2008, 5-6; Răzvan Voncu, 
[Horia Bădescu], CNT, 2008, 11, 2012, 1; Ciopraga, Efigii, 
C.H. 


BĂDESCU, loan | 
(oniţă) Scipione | 
(15.V.1847, Răștolţ, | 

j. Sălaj — 4.X.1904, 
Botoșani), ziarist, poet, 
culegător de folclor. = 


Era al doisprezecelea copil al protopopului Ion 
Bădescu. A urmat liceul românesc din Beiuș, pe 
care l-a terminat în 1867. A încercat apoi să studieze 
la Universitatea din Pesta; probabil din motive 
politice, pleacă la București, iar de aici la Iași, unde 
urmează și termină cursurile Facultăţii de Litere și 
Filosofie. Devenit membru al Junimii încă din stu- 
denţie, semnează în „Convorbiri literare”, este 
redactor la „Curierul de Iași” și întemeiază, alături 
de Teodor Codrescu la început, un ziar propriu — 
„Noul curier român” (1871-1873), la care a 

colaborat și Ion Creangă. În 1874, în urma unui 
scandal politic, este nevoit să plece la Viena. Un 
timp a fost redactor la ziarele bucureștene 
„Românul, „Pressa”, „[rompeta Carpaţilor”, iar mai 
târziu la „Limpul”, alături de M. Eminescu, I.L. 
Caragiale și Ioan Slavici, și la „Ţara de Sus”. Între 
1881 și 1884 a fost revizor școlar în judeţele Neamţ, 
Suceava, Botoșani și Dorohoi. O vreme director al 
Școlii Normale din Galaţi, revine în Botoșani, unde, 
stabilit definitiv, redactează  bisăptămânalul 
„Curierul român” (1886-1904). 

Preocupările literare ale lui B. au început încă 
de pe băncile liceului. Volumul de debut, Poezii 
(|, 1868), însumează versuri scrise pe parcursul a 
patru ani. Aflat sub influenţa lui D. Bolintineanu, 
el a preluat numai elementele manieriste, pe care 
le-a degradat, inventând cuvinte, abuzând de bar- 
barisme, de neologisme greșit folosite și de dimi- 
nutive. Cartea include și câteva poezii populare. 
B. a mai publicat versuri mai târziu, în „Curierul 
român”, cele mai multe de dragoste, superioare 
primelor încercări, dar scrise pe un ton minor, 
prea îndatorat lui Eminescu. A tradus din Petofi 
(Nebunul), J6zset Edtvâs (Bard și rege) și din Victor 
Hugo (Cânturile mele). Încă din 1864 începuse 
să culeagă poezii populare și a continuat această 
activitate, sistematic, în vara anului 1869, când, în 
calitate de membru al Societăţii Orientul, a primit 
însărcinarea de a culege, împreună cu Miron 
Pompiliu și N. Droc-Barcianu, folclor ardelenesc. 
Primele texte le-a publicat în „Foaia Soţietăţii 
pentru Literatura și Cultura Română în Bucovina”, 
apoi în „Convorbiri literare”, „Noul curier român”, 
„Trompeta Carpaţilor”, „Globul” și, în sfârșit, în 
„Curierul român”. Procedând aidoma lui Miron 
Pompiliu, B. nu modifică textul, dar nici nu dă indi- 
caţii asupra provenienţei lui, decât cu totul sumar 
(cele mai multe versuri sunt culese din Maramureș). 
Majoritatea sunt doine (unele de cătănie); există 
şi câteva balade cu caracter familial. Apreciate în 
mod deosebit și de Al. Macedonski, acestea au con- 
tribuit la valorificarea folclorului dintr-o regiune 
mai puţin cercetată până atunci, făcând cunoscute 
câteva doine de o frumuseţe deosebită. O întinsă 
activitate a desfășurat B. în calitate de ziarist. Încă 
elev, el colaborase la cele mai importante publi- 
caţii ardelenești, precum „Albina”, „Concordia”, 
„Familia”. A publicat articole și în presa maghiară, 
folosind pseudonimul I. Băgyai. În ziarul propriu, 
„Noul curier român”, a semnat, uneori cu 

pseudonimele Reștolţanu și Bihoreanul, nume- 
roase articole, foiletoane și reportaje. Ca director 
și proprietar al „Curierului român”, a reușit să facă 
din acesta, mai ales în ultimii ani de apariţie, o 
bună gazetă de provincie. 

SCRIERI: Poezii, |, Pesta, 1868; Coroana României, Bucu- 
rești, 1881. 

Repere bibliografice: Pop, Conspect, II, 209-211; Eugeniu 
Potoran, Poeţii Bihorului, Oradea, 1934, 75-76; Vasile 
Vartolomei, Mărturii culturale bihorene, Cluj, 1944, 
161-172; Nicolae V. Bălan, Un prieten al lui Eminescu: 
Scipione Bădescu, LL, 1965; Dicţ. lit. 1900, 85-86, Dicţ. 
scriit. rom., |, 213-214; loan Porumb, Ioniță Scipione 
Bădescu, TR, 1996, 30. D.M. 


BĂDESCU, Irina (4.XI.1938, Cluj), istoric literar, 
traducătoare. Este fiica Irinei (n. Grozdea) și a lui 
Radu Bădescu, matematician, profesor universitar. 
După ce a studiat la Școala Franceză (1945-1947), 
apoi la şcoala elementară din cartierul Floreasca 
(1953) și la Şcoala Medie nr. 7 „I.L. Caragiale” din 
București (până în 1956), a absolvit Facultatea de 
Filologie la Universitatea din București în 1961. 
Predă până în 1964 la Institutul Pedagogic din 
București, după care devine asistent și urcă până 
la gradul de profesor (2000) la Facultatea de Limbi 
și Literaturi Străine, secţia franceză, a Universităţii 
bucureștene, funcționând și ca șef de catedră și 
director al Centrului de Studii Canadiene. 

B. reprezintă un caz tipic de vocaţie pedagogică 
universitară care cenzurează fatalmente energia 
scriitoricească, punând mereu cu urgenţă în prim- 
plan misia social-formativă. Și-a luat doctoratul cu 
o teză despre receptarea lui ].-]. Rousseau în Franța 
(1750-1800), din care a tipărit un prim volum în 
1999 (L'CEuvre, le texte et ses ailleurs), unde recep- 
tarea lui Rousseau ca ideolog, pedagog, personaj 
literar, subiect de anecdotică ș.a.m.d. slujește deo- 
potrivă istoriei literare, sociologiei și evoluţiei com- 
parative a mentalităților. A redactat cursuri univer- 
sitare (Literatura secolului al XVIII-lea), a tradus 
în română din Barbey dAurevilly (Diabolicele), 
Gerard de Nerval (Aurelia), Eugen Ionescu (Jurnal 
în fărâme), Emil Cioran, dar și din Gilbert Durand, 
Gaston Bachelard ș.a., iar în franceză a transpus 
pagini din V. Voiculescu (Reci£s). 

SCRIERI: Scriitori francezi (în colaborare), București, 
1978; La Litterature francaise dans lespace culturel 
roumain (în colaborare), București, 1984; Creation et 
devenir dans la litterature francaise du XX* siecle (în 

colaborare), București, 1989; LCEuvre, le texte et ses 
ailleurs. La reception de Rousseau en France, București, 
1999. Traduceri: Gerard de Nerval, Fiicele focului, pref., 
București, 1974 (în colaborare cu Gellu Naum); Barbey 
d'Aurevilly, Diabolicele, București, 1975; V. Voiculescu, 
Recits, postfaţa trad., București, 1983; Georges Poulet, 
Metamorfozele cercului, pref. Mircea Martin, Bucu- 
rești, 1987 (în colaborare cu Angela Martin); Antonine 
Maillet, Pelaghia-Căruţa, pref. trad., București, 1989; 
Bernard-Henri Levy, Barbaria cu chip uman, București, 
1992; Eugen Ionescu, Jurnal în fărâme, București, 1992; 
Michel 'Tournier, Meteorii, București, 1995; Emil Cioran, 
Demiurgul cel rău, București, 1996; Gilbert Durand, 
Figuri mitice și chipuri ale operei, București, 1998; Cathe- 
rine Durandin, Trădarea, București, 1999; Helene Sixous, 
Înlăuntru, București, 1999; Frangoise Bonardel, Filosofia 
alchimiei, Iași, 2000; Gaston Bachelard, Poetica spațiu- 
lui, pref. Mircea Martin, Piteşti, 2003. 

Repere bibliografice: Etudes sur le XVIIIe siăcle. Etudes 
canadiennes. Hommages offerts ă Irina Bădescu, îngr. 
Alexandra Cornilescu, Coman Lupu și Andreea Vlădescu, 
București, 2008. D.C.M. 


BĂDESCU, Lucian (1914 - 1979, Paris), istoric 
literar, traducător. A absolvit Liceul „Sf. Sava” 
din Bucureşti și, după studiile universitare, a fost 
profesor de limba franceză la Râmnicu Vâlcea. 
Plecat din ţară în 1939, s-a stabilit în Franţa și a fost 
cercetător la Centre de la Recherche Scientifique 
din Paris. La Sorbona, unde va fi și profesor, și-a 
susținut teza de doctorat, La Gengration poctique 
de 1860. La jeunesse de deux rives. Milieux davant- 
garde et mouvements litt&raires. Les oeuvres et les 
hommes, pe care o tipărește în 1971. A publicat 
sub numele Luc Badesco. Corespondent al ziarului 
bucureștean „Iimpu/”, colaborează și la reviste ale 
emigrației românești, precum „Luceafărul”, „Caete 
de dor”, „Limite”, „Ethos”. Traduce pentru Editura 
Gallimard Fragments d'un journal de Mircea 
Eliade, carte apărută în 1973. 

Studiul La Generation potique de 1860..., care 
se citește ca un roman, are meritul de a reabilita 
poeţi francezi cu desăvârșire uitaţi, criticul nefiind 
împins de o opţiune personală, ci de convinge- 
rea că o operă literară, ca și autorul ei, e mai întâi 
o existenţă, înainte de a deveni o valoare, cum 
remarca și Virgil lerunca. B. își propune să scrie 
romanul unei generaţii intermediare, ale cărei 
eforturi, chiar dacă nu explică geniul lui Charles 
Baudelaire, apoi pe cel al lui Stephane Mallarm6, 
Paul Verlaine și Arthur Rimbaud, permit identi- 
ficarea semnelor care le anunţă. Meritul său este 

acela de a aduce la lumină lucruri pe nedrept 
uitate, precum și de a stabili legături subtile, greu 
de pătruns, între lumea anilor 1860 și marea lite- 
ratură franceză. Prea discursivă totuși, lucrarea e 
interesantă fragmentar, mai ales în ceea ce privește 
capitolele consacrate tinerilor din jurul lui Catulle 
Mendes, fondator al „Revistei fantaziste”. Stâlp viu 
al Bibliotecii Naţionale din Paris, B. a descoperit, 
tot răsfoind publicaţii obscure, un text necunos- 
cut al lui Baudelaire, motiv pentru care profeso- 
rul Antoine Adam îl citează în cursurile lui de la 
Sorbona. 

SCRIERI: La Gencration pogtique de 1860. La jeunesse de 
deux rives. Milieux davant- garde et mouvements litterai- 
res. Les ceuvres et les hommes, Paris, 1971. Traduceri: 
Mircea Eliade, Fragments d'un journal, Paris, 1973. 
Repere bibliografice: Ierunca, Românește, 224-226; 
Ierunca, Subiect, 47-52; Monica Lovinescu, La apa 
Vavilonului, I, București, 1999, 112-114, II, Bucureşti, 
2001, 8, 49, 217-218, Nicolae Manolescu, Și eu i-am 
cunoscut..., RL, 2000, 21; Virgil lerunca, Trecut-au anii..., 
București, 2000, 82, 85, 102, 104, 135, 437-439;MiraFeticu, 
Lucian Bădescu și tristețea de a dezgropa necunoscuţi, JL, 
2000, 15-18; Manolescu, Enciclopedia, 68-69. Mr.F. 


BĂDILIŢĂ, Cristian (27.11.1968, Săveni), eseist, 
traducător, poet. După absolvirea Liceului „A.T. 
Laurian” din Botoșani, urmează Facultatea de 
Filologie a Universității din București, secția 
română-franceză (1987-1989), transferându-se apoi 
în 1990 la secţia de limbi clasice. Face studii teolo- 
gice la Seminarul Conciliar din Madrid (1991-1992). 
În 1994 și 1995 este asistent de limba și literatura 
greacă la Universitatea din Timișoara; în 1995 și 
1996 pregătește un doctorat la Universitatea Paris 
- Sorbonne IV (Le Moine et la mort. Enqutte sur les 
re&cits du mort dans le monachisme €gyptien). Între 
1996 și 2001, tot la Sorbona, lucrează la o teză de 
doctorat cu subiectul Les Metamorphoses de lAn- 
fichrist chez les Peres de lEglise (L-V e siecles), sus- 
ținută cu menţiunea res honorable. A debutat cu 
poezie în „Caiete botoșănene”, supliment al revistei 
„Ateneu”, în 1984. A publicat numeroase volume — 
eseuri, jurnal, ediţii, traduceri, cărţi de interviuri ș.a. 
— şi a participat la o serie de colocvii în ţară și peste 
hotare. 

B.irumpe, cuvolumul Nodul gordian (1997, ediţie 
„renegată” ulterior), în teologie, înspre isihasm, 
istoria religiilor, filosofia religiei și comparatistică, 
în domeniu fiind -— alături de Toader Paleologu, 
Adrian Papahagi ș.a. — unul dintre promotorii noii 

spiritualități creștine în spaţiul românesc. „Mă inte- 
resează să prind structura acelei filosofii ortodoxe 
pe care am intuit-o la un moment dat în cursu- 
rile lui Nae Ionescu. Din păcate, noi n-am făcut 
altceva, în teologie, decât să-i maimuţărim fie pe 
nemți, fie pe franţuji, fie pe ruși (cu câteva serioase 
excepții)”. E aici o ironie puţin acidă, umor tandru 
și ceva (falsă) autopersiflare, dar și un adevăr care 
sare în ochi - balansul între contrarii: socializare 
sau recluziune, trăire pură sau productivitate edi- 
torială, erudiție sau angajare religioasă și chiar 
politică, dăruire creștină, răceala bibliotecii sau 
cinism necruţător, patriotism ardent sau ciora- 
nizare vituperantă. Este limpede în toate aserţiu- 
nile și interogaţiile lui B. spumegaţia cioraniană, 
exasperată de România din prea înfocată pasiune 
pentru ea, după cum e limpede oscilaţia autoru- 
lui, așa-zicând, între Cruce și Sabie: „Mi-a dispărut 
orice pasiune pentru România. Mă gândesc la ea cu 
acea duioșie mucalită cu care mă gândesc uneori 
la iubitele din școala generală. Dar numai o ţară 
netrebnică, bolnavă, degenerată poate fi iubită cu 
pasiune” (Tentaţia mizantropiei, 2000). Din asidua 
frecventare a ideii creștine ruse, paralel cu vene- 
rarea profund simpatetică a ceea ce Emil Cioran 
numea „la pensee reactionnaire”, câștigă profun- 
zimea reflecţiei, dar pierde simţul proporţiilor și 
nuanţelor; câștigă partea sobră, conservatoare, 
antifrivolă și profund constructivă a persoanei 
culturale, dar pierde omul raţional, tolerant, abso- 
lutist numai în relativizare; câștigă statura morală 
şi vigoarea „militară” a etosului individual, însă 
natura socială a eului se alterează în ritm susţinut, 
apucând-o tot mai încruntat pe calea unui anumit 
fundamentalism. În orice caz, cultul construcţiei 
nu poate face decât bine în perimetrul unei gene- 
raţii prea puţin interesate de temeinicie și de nece- 
sitatea naturii catalitice a omului de cultură. Pe de 
altă parte, B. este și un interlocutor foarte activ și 
eficient în planul discuţiilor de idei. Întâlnirea cu 
sacrul, carte de interviuri cu și despre Mircea Eliade, 
alcătuită împreună cu Paul Barbăneagră (1996), ca 
și dialogurile cu Theodor Cazaban din Captiv în 
lumea liberă (2002) conţin multe idei incitante. 
Abordarea lui Mircea Eliade, ca și a problemati- 
cii sacrului în lume și la români în genere, alături 
de conservatorismul din convorbirile cu Theodor 
Cazaban, circumscriu istoria dilemelor naţionale 
în context european, în dialog cu puseurile ameri- 
canofobe din același spaţiu al Europei, cu dialectica 

alogenie-autohtonism, catolicism-ortodoxie, ca 
şi cu relaţia dintre Biserica Ortodoxă Română și 
laicatul „intelighenţiei” ș.a.m.d. B. a împletit o 
respectabilă activitate științifică de eminent spe- 
cialist în patrologie, culminând cu coordonarea unei 
monumentale traduceri a Septuagintei (|-VI/ 2, 2004-— 
2011), cu o activitate publicistică marcată de valori 
radical-conservatoare, umori violente și stilistică 
debutonată, calități prezente, de pildă, în Degetul 
pe rană (2006). Autorul s-a manifestat abundent și 
ca poet, dar versificările din Poeme pentru păsări 
și extratereștri (2007), Dumnezeu de la Mancha 
doarme cu tâmpla crăpată pe umărul meu (2008), 
Fată frumoasă. Poeme de dragoste și amor (2009), 
Peisaj cu maimuţă și înger. Zimţi. Scrisori apocrife 
ale lui Archibald de la Cruz 2011), Calendar poe- 
ticesc (2011), Jucaţi-vă mai des cu focul. 153 poeme 
vechi și noi (2012) nu depășesc nivelul veleitaris- 
mului inimos. 


SCRIERI: Întâlnirea cu sacrul. Șapte interviuri cu și 
despre Mircea Eliade (în colaborare cu Paul Barbănea- 
gră), Botoșani, 1996; ed. 2, Cluj-Napoca, 2001; Nodul 
gordian, București, 1997; ed. București, 2005; Sacru și 
melancolie. Jurnal de generaţie, Timișoara, 1997; Călu- 
gărul și moartea. Eseu despre imaginea și faptul morţii 
în monahismul egiptean, tr. Ingrid Ilinca, pref. Nicolae 
Corneanu, lași, 1998; Cartea micilor erezii, Satu Mare, 
1999; Platonopolis sau Împăcarea cu filosofia, lași, 1999; 
Tentaţia mizantropiei, laşi, 2000; Regele cu o harfă în 
mâini, București, 2000; Captiv în lumea liberă. Theodor 
Cazaban în dialog cu Cristian Bădiliţă, postfață Alexan- 
dru Paleologu, Cluj-Napoca, 2002; Manual de anticristo- 
logie, Iaşi, 2002; Jean Cassien entre LOrient et LOccident 
(în colaborare cu Attila Jakab), Paris, 2003; Duminica lui 
Arcimboldo, pref. Virgil Nemoianu, cu șase ilustraţii de 
Șerban Foarţă, Timișoara, 2004; Văzutele și nevăzutele, 
București, 2004; Apocalips de buzunar, București, 2005; 
M&tamorphoses de lAntichrist chez les Peres le lEglise, 
Paris, 2005; ed. (Metamorfozele Anticristului la Părinţii 
Bisericii), tr. Teodora Ioniţă, Iași, 2006; Degetul pe rană, 
București, 2006; Poeme pentru păsări și extratereștri, 
București, 2007; Singurătatea păsării migratoare, Bucu- 
rești, 2007; Dumnezeu de la Mancha doarme cu tâmpla 
crăpată pe umărul meu, București, 2008; Glafire. Nouă 
studii biblice și patristice, laşi, 2008; Știință, dragoste, 
credință. Convorbiri cu patrologi europeni, București, 
2008; Asceză și copilărie. Văzutele și nevăzutele la vârsta 
copilăriei ascetice, București, 2009; Fată frumoasă. 
Poeme de dragoste și amor, București, 2009; Orthodoxie 
versus ortodoxie, București, 2009; Serafita. Concert 
pentru harfă și ghilotină, pref. Raluca Lazarovici, Târgu 
Lăpuș, 2010; Biserici, secte, erezii? Dialoguri fără pre- 
judecăţi despre marile tradiţii creștine (în colaborare 

cu Otniel Vereș), București, 2011; Peisaj cu maimuţă și 
înger. Zimţi. Scrisori apocrife ale lui Archibald de la Cruz, 
cu cinci grafeme de Șerban Foarţă, Cluj-Napoca, 2011; 
Calendar poeticesc, Cluj-Napoca, 2011; Fructele Absenţei. 
Surâsuri și exorcizări, București, 2012; Jucaţi-vă mai des 
cu focul. 153 poeme vechi și noi, îngr. şi pref. Alex. Ște- 
fănescu, postfață Emanuela Ilie, Cluj-Napoca, 2012. 
Antologii, ediţii: Socrate-omul, București, 1996; Miturile 
lui Platon, introd. edit., București, 1996; Eliadiana, Iași, 
1997; Nostalgia Europei. În onoarea lui Alexandru Pale- 
ologu, Iași, 2002 (în colaborare cu Tudorel Urian); Pe 
viu despre Părinţii Bisericii, București, 2003; Patristique 
et cecumenisme. Themes, contextes, personnages, Paris, 
2010; Și cerul s-a umplut de sfinți... Martiriul în Antichi- 
tatea creștină și în secolul XX, București, 2012 (în colabo- 
rare cu Emanuel Conţac). Traduceri: Origen, Comenta- 
riu la Evanghelia după Ioan, cartea I, laşi, 1995; Bossuet, 
Sfântul Bernard de Clairvaux, Sfântul Francisc din Assisi, 
Sfânta Tereza din Avila, Timișoara, 1996; Evanghelii 
apocrife, introd. trad., București, 1996; Evagrie Ponticul, 
Tratatul practic. Gnosticul, Iași, 1997; Juan Martin 
Velasco, Introducere în fenomenologia religiei, lași, 1997; 
Apocalipsa lui Pavel, introd., trad., Iași, 1997 (în cola- 
borare cu Smaranda Bădiliță); Alain de Libera, Mistica 
renană, Timișoara, 1997; Apocalipsa lui Ioan în tradiţia 
iudeo-creștină, introd. trad., București, 1998 (în colabo- 
rare cu Petru Creţia); Porphyrios, Viaţa lui Pitagora și 
viața lui Plotin, lași, 1998; Trei apocrife ale Vechiului Tes- 
tament, lași, 2000; Patericul sau Apoftegmele Părinților 
din pustiu, introd., Iași, 2003; Septuaginta, I-VI! 2 , Iaşi, 
2004-2011 (în colaborare); Evanghelia după Matei, îngr. 
și introd. trad., București, 2009; Evanghelia după Ioan, 
îngr. și introd. trad., București, 2010. 

Repere bibliografice: Marius Lazurca, Sfințenie sau 
moarte, O, 1998, 11; Alex. Ștefănescu, [Cristian Bădiliţă], 
RL, 1997, 19, 1998, 23, 1999, 33, 2000, 19, 2009, 30, CNT, 
2010, 5, 2011, 3, 2012, 5; Adrian Marino, Ai noștri tineri la 
Paris învaţă, CU, 2000, 6; Adrian Muraru, „Septuaginta”, 
„Idei in dialog”, 2005, 4; Ștefănescu, Istoria, 1133; 
Adrian Papahagi, Anticristul între tiran eshatologic și 
dușman lăuntric, ALA, 2006, 830; Mihăilescu, Lit. rom. 
postceaușism, III, 308 — 327; Nicolae Coande, Un kairos 
poetic, LCE 2012, 11. D.C.M. 


BĂGULESCU, Gheorghe (1.XI.1890, Dedulești, j. 
Brăila — 26.X1.1963, Nisa, Franţa), prozator. Este 
fiul Radei și al lui Petru Băgulescu, învăţător şi 
preot. Absolvă liceul la Bârlad (1907), urmând 
apoi Şcoala Militară de Ofiţeri de Infanterie, cu 
un stagiu în Franţa, la Briancon-Grenoble. S-a 
dedicat carierei armelor, parcurgând toate treptele 
ierarhiei militare, de la gradul de sublocotenent 
(1912) până la general de brigadă (1940). Pentru 
fapte de arme deosebite în Primul Război Mondial, 

a primit distincţia Cavaler al Ordinului „Mihai 
Viteazul”. Temperament ușor inflamabil, s-a aflat 
mereu în conflict cu mediile politice (opozant al 
lui Alexandru Marghiloman, al lui Carol al II-lea 
şi al lui lon Antonescu), deși regulamentul interzi- 
cea orice manifestare de acest gen. Trimis în 1935 
atașat militar la Tokio, în martie 1941 este acredi- 
tat ministru plenipotenţiar al României în Japonia 
şi în China. Dejucând un atentat al Gestapoului, 
reuşeşte să emigreze în SUA, stabilindu-se după 
război în sudul Franţei. În Japonia a desfășurat o 
foarte susținută activitate de promovare a valorilor 
culturale românești, mijlocind probabil cea dintâi 
tălmăcire din opera lui M. Eminescu în limba 
japoneză. Spre sfârşitul vieţii şi-a donat impresio- 
nanta colecţie de artă extrem-orientală Muzeului 
de Artă din Menton. A fost membru al Societăţii 
Scriitorilor Români (1921) şi al Academiei de 
Ştiinţe Nipone. A primit numeroase distincții, 
printre care Ordinul Coroana României, Ordinul 
Steaua României cu Spade, Legiunea de Onoare în 
grad de Cavaler, Ordinul Tezaurul Sacru din partea 
împăratului Japoniei. 

Impetuos, ca în viaţa politică, debutează B. și 
în literatură, semnând în 1915 volumul Rânduri 
de la frontieră. Experienţa războiului a folosit-o 
în alte două cărţi de „impresii și povestiri”, Zile 
de energie (1918) și Zile triste (1919). În romanul 
Antiquitas rediviva. Vremurile revin (1926) alegoria 
este ratată ca demonstraţie („romanul credin- 
ței eroice”) prin excesul de informaţii istorice 
(chiar turistice, pe alocuri) și de scene involuntar 
parodice. Construcţia este vicioasă, șubrezită în 
parte de tezism. Acest defect este însă echilibrat 
prin câteva stranii pagini poematice și prin ames- 
tecul dintre fantastic și realism. Antiquitas rediviva 
rămâne un bun exerciţiu pregătitor al romanului 
următor, Suflet japonez (U-III, 1938-1939) pentru 
care B. s-a documentat îndelung, studiind istoria 
Japoniei după documentele oferite de universită- 
ţile din Tokio și Waseda, de muzeele din Tokio și 
Ako, precum și după informaţiile pe care i le-au 
dat urmașii unei familii de samurai. Trilogia care a 
rezultat se sprijină pe o construcţie epică aproape 
impecabilă, în cadrele și convențiile romanului 
istoric. Este urmărită astfel istoria unei familii de 
nobili daimyo, care, în secolele XVII-XVIII, trece 
prin confruntări, naraţiunea luând frecvent întor- 
sături de basm. Nobilul Naganao îl are ca inamic pe 
fostul pirat Aku Taro, iar Naganori (fiul celui dintâi) 

pe Kira (fiul celui de-al doilea). Conflictul este 
sumar, dar amplificat de paranteze care introduc 
elemente de atmosferă, gesturi sau comporta- 
mente specifice. Uneori, cu deosebire în partea 
secundă, succesiunea evenimentelor este imagi- 
nată cu abilitate deosebită pentru a surprinde o 
psihologie particularizatoare, ce rămâne totuși la 
nivel descriptiv. Intenţia fiind de frescă istorică, 
personajele nu sunt aprofundate, dar se mișcă pe 
coordonate generale riguros delimitate, în mar- 
ginile unor tipologii conturate de statutul social 
(daimyo, samurai, șogun, ronin, gheișă ș.a.m.d.). 
Sub titlul Yamato Damashii, romanul a cunoscut o 
versiune engleză și una franceză, ambele apărute 
la Tokio în 1938. 

SCRIERI: Rânduri de la frontieră, Craiova, 1915; Zile de 
energie. Impresii și povestiri de pe front. 1916-1917, cu 
o scrisoare de N. Iorga, Târgu Neamţ, 1918; Dezertorul, 
București, 1919; Zile triste, cu o scrisoare de N. Iorga, 
București, 1919; Antiquitas rediviva. Vremurile revin, 
Craiova, 1926; Suflet japonez, I-II, București, 1938-1939; 
ed. I-III, București, 2004; Caracterele civilizaţiei japoneze, 
București, 1942. 

Repere bibliografice: Ovid Densusianu, „Zile de energie”, 
„Zile triste”, VAN, 1919, 12; loan Ţimiraș, Căpitanul 
Băgulescu înaintea Consiliului de Război sub guvernul 
Marghiloman, București, 1921; Pan M. Vizirescu, „Suflet 
japonez”, „Sfarmă-Piatră”, 1938, 116; C. Fântâneru, „Suflet 
japonez”, UVR, 1938, 3; Mănucă, Perspective, 94-100; 
Mihai Epure, Aproape de Soare Răsare, București, 2002; 
Mihai Epure, Dor de Sakura, București, 2006. D.M. 


BĂIEȘU, Ion 
(2.1.1933, Băiești, j. 
Buzău — 21.[X.1992, 
Nutley, New Jersey, 
SUA), prozator, 
dramaturg, gazetar. 


Este fiul Aureliei (n. Cârciu) și al lui Ion Mihalache, 
țărani. Face școala primară în satul natal și în 
Poponeţi, sat vecin. Preotul de aici, zis Ciomag, îl 
trimite la Liceul Comercial din Buzău (1944-1951). 
După absolvire vrea să se înscrie la Facultatea de 
Drept din București, dar nimerește la Facultatea de 
Filosofie. Lipsit însă de mijloace materiale, se 

transferă la Școala de Literatură „M. Eminescu”, 
unde beneficiază de casă și masă gratuit. Aici îi 
întâlnește pe Fănuș Neagu, Al. Căprariu, Victor 
Tulbure, Remus Luca, Aurel Martin ș.a. viitori scri- 
itori. Prozatorul va prezenta mai târziu, cu umor, 
atmosfera din această școală bizară în care erau 
acceptaţi, de-a valma, tineri talentaţi, cu studiile 
liceale terminate, dar și femei de serviciu, proaspăt 
alfabetizate, „cu origine socială sănătoasă”. Este 
apoi redactor la „Albina” (1952), „Scânteia tineretu- 
lui” (1954-1964), redactor-șef la „Amfiteatru” 
(1966-1968). Între timp termină Facultatea de 
Filologie (1961). Pentru că numele său (lon 
Mihalache) semăna cu cel al omului politic țărănist 
Ion Mihalache, tânărul scriitor este nevoit să-și 
aleagă un pseudonim, unul care-i va aduce notori- 
etate: Ion Băieșu. Debutează în „Viaţa Buzăului” 
(1951) cu versuri. Publică în 1956 un volum de 
schiţe, Necazuri și bucurii, apoi o povestire, Cei din 
urmă (1959), în genul lui Marin Preda din 
Desfășurarea. Narațiunea care-i atestă talentul epic 
este Papuc din culegerea Noaptea cu dragoste 
(1962), scrisă tot în stilul lui Preda. Alte povestiri în 
stil jurnalistic din această fază nu scapă de clișeele 
literare ale momentului. Stilul epic capătă origina- 
litate și autorul se impune cu volumul Sufereau 
împreună (1965). Talentul lui umoristic și satiric 
are mare audienţă la public - Oameni cu simțul 
humorului (1964), Iubirea e un lucru foarte mare 
(1967), schiţe despre Tanţa și Costel, ulterior dra- 
matizate și interpretate admirabil de actorii 
Octavian Cotescu și Coca Andronescu, Umor 
(1970), La iarbă albastră (1973) etc. B. face, cu 
succes, și cronică sportivă (Fotbalul -joc de bărbaţi, 
1971), scrie reportaje, mici eseuri morale, portrete 
satirice. Unele sunt ocazionale, efemere, dar 
printre ele pot fi descoperite și fragmente literare 
autentice. Originalitatea talentului comic se vede 
limpede în textele, mai sever selectate, din 
Pompierul și opera (1976), Dragoste bolnavă (1980), 
Umorul la domiciliu (1981). Multe dintre aceste 
naraţiuni umoristice, nu lipsite de un fond tragic, 
au fost transformate de B. în piese de teatru, unele 
de mare succes. Astfel, Preșul, apărută în 1970, s-a 
jucat ani de-a rândul fără întrerupere. În fapt, 
vocaţia de dramaturg — descoperită relativ târziu — 
se dovedește a fi vocaţia esenţială a lui B. Alături de 
Teodor Mazilu și Marin Sorescu, el cultivă, pe 
urmele lui I.L. Caragiale, o formulă de teatru în 
care intră farsa tragică, parodia și formula teatrului 

absurd. Câteva piese (Cine sapă groapa altuia, 
Chițimia, Dresoarea de fantome, În căutarea 
sensului pierdut, Iertarea, Alibi, Boul și vițeii), lângă 
altele (Preșul), care întreţin comicul de situaţie și 
ironizează limbajul de lemn, au creat un stil și o 
tipologie. Câteodată piesele abordează teme mai 
grave și, nu de puţine ori, moravuri ale societăţii 
totalitare. B. a publicat și un roman remarcabil, 
Balanța (1985), într-o notă senzaţională și, bineîn- 
ţeles, comică. Verva lui este, și aici, scânteietoare și, 
în genere, romanul are substanţă; a devenit scena- 
riul unui film realizat de Lucian Pintilie. Pentru 
activitatea lui literară, B. a fost distins cu Premiul 
Academiei (1971) și de mai multe ori (1968, 1973, 
1979) cu Premiul Uniunii Scriitorilor. 

În literatura satirică și umoristică mai veche 
subiectele erau luate din lumea mahalalei și din 
lumea cazonă. B., ca și alţi prozatori satirici postbe- 
lici, își caută temele în spaţiul comerţului socialist, 
al administraţiei publice (birocraţia) și al căminului. 
Gestionarul necinstit și patetic, vârstnicul adulter, 
femeia filosoafă și infidelă, amici care se „magne- 
tizează” și povestesc, la cârciumă, întâmplări ieșite 
din comun, funcţionari la „spaţiile verzi” care se lasă 
mituiţi și, la rândul lor, îi mituiesc pe șefi pentru a 
le închide gura constituie noua tipologie pe care o 
prezintă epica lui B. În nuvela Sufereau împreună 
Genica, tânără lucrătoare la o cooperativă, suferă 
pentru că nu i se întâmplă nimic senzaţional în 
viaţă. Cu puţină exagerare, s-ar putea spune că ea 
cunoaște boala subtilă numită faedium vitae. „Sunt 
îngrozitor de indiferentă — îi scrie ea unei prietene — 
toţi oamenii trăiesc tot felul de întâmplări, tuturor li 
se întâmplă câte ceva zilnic [...] numai mie nu, de 
ce?”. Surpriza apare sub chipul lui Benone, veterinar 
și fotbalist, un tânăr trăsnit, cu imaginaţie bogată 
și decizii rapide. De cum o vede pe dezgustata de 
viaţă Genica, o cere în căsătorie: „te-am citit, te-am 
notat, te-am bifat, ești a mea”. Confesiunea femeii 
- cum că a fost de mai multe ori măritată și că, în 
genere, n-a fost ușă de biserică — nu-l clatină în 
hotărârea lui. Benone pare chiar a fi foarte mulțumit 
de experienţa încărcată a Genicăi, căci, zice el, e 
bine să cunoști lumea. Genica este și ea, în felul ei, 
o filosoafă. Ea caută suferinţa, întâmplarea, actul 
de viaţă excepţional pentru a-și găsi o rațiune de 
existenţă. Îl află relativ repede: Benone se îmbată 
cumplit și produce daune majore în cooperativa 
unde este angajat; e pasibil de închisoare. Genica 
are, în aceste circumstanţe, revelaţia suferinței. E 

mulţumită, așadar, de nenorocirea care a dat peste 
ea. Benone, la rândul lui, strigă cu satisfacție: „sunt 
un ticălos” și nu se teme de ispășire. De aici începe 
propriu-zis tema profundă a nuvelei: bovarismul 
suferinţei. Cei doi trec bucuroși prin terapeutica 
durerii pentru a-și găsi o identitate. „Vreau să sufăr 
pentru ceva, înţelegi?”, strigă Benone, iar Genica 
pare, acum, fericită: „toată viaţa am să fiu alături 
de tine”. Când sătenii, mai toleranţi și mai puţin 
exaltaţi, îl scapă pe Benone de pedeapsă, acesta se 
arată nefericit: „Nenorociţii! Ce-au avut cu noi?”. E 
vorba, se înţelege, de o impostură, însă în interio- 
rul imposturii există totdeauna o notă de patetism 
şi sinceritate. Escrocii din proza lui B. au o filosofie 
de existenţă, trădările în amor le provoacă drame 
de conștiință, ticăloșii suferă îndelung și își traduc 
suferinţa în concepte. Viciul are nevoie, pentru a 
se impune, de orgoliul onestităţii în cazul acestor 
inși. Ei suferă de un fel de patologie a sincerităţii. 
Individul V. Ceapă, om însurat, cunoaște în tren o 
brunetă tânără (în toate schiţele diavolul ispitei este 
„brunet foc”) și din această clipă viaţa lui interioară 
se tulbură. „Cinstit până la fanatism”, el îi declară 
soţiei adevărul, iar soţia, pradă aceluiași sentiment, 
mărturisește că și ea este încurcată cu un bărbat 
cunoscut în parc, pensionat de boală. Cei trei iau 
masa împreună și din discuţia amicală reiese că pen- 
sionarul are o legătură cu altă femeie, de asemenea 
căsătorită. Lanţul sincerităţilor continuă, și primul 
individ, V. Ceapă, înfierbântat de o nouă pasiune, 
vine să discute „sincer” chestiunea cu soţul femeii 
pe care o iubește. Acesta este de profesiune avocat 
şi crede tot timpul că, de fapt, clientul lui a venit 
să-l consulte într-o problemă de divorţ (Sinceritate). 
Întoarsă pe neașteptate din deplasare, o femeie își 
găsește soţul cu o „brunetă” în pat. Scenă clasică 
de comedie disperată. B. complică soluţia, îi dă o 
nuanţă fantezistă. Agresorii și victimele trăiesc, deo- 
potrivă, în proza lui o mare sete de iluzii și minciuna 
cea mai puţin verosimilă sfârșește prin a fi accep- 
tată. Elementul care favorizează aceste modificări 
este tot sinceritatea. Soţul fabrică o istorie cu o fată 
transformată în broscuţă și, ascultând-o, soţia are 
la sfârșit lacrimi de recunoștință în ochi (Broscufa). 
În altă parte (Liber) soţul vine mai devreme acasă 
şi își descoperă nevasta în tovărășia unui bărbat. 
Culpabilii aduc, și aici, argumentul sincerităţii sen- 
timentului. Soţul legitim este deposedat de locuinţă, 
mașină, de bunurile casnice, sub presiunea unui 
puternic sentiment de onoare („Dragă, zise soţia 

către amant, dânsul nu este cine îţi închipui tu. E un 
om de onoare”). Formula magică potolește spiritele, 
suspiciunile cele mai tenebroase dispar în clipa în 
care adversarul recunoaște cavalerește că preopi- 
nentul este un om de bună-credinţă. Pentru orgoliul 
de a fi considerat un om de cuvânt, un potlogar se 
lasă prins, un soţ acceptă infidelitatea, un magis- 
trat este jefuit etc. B. încearcă să diversifice tipolo- 
gia în Acceleratorul — naraţiunea lui, poate, cea mai 
bună - creând două personaje care revin în proza 
ulterioară: tânărul visător, agresat de alţii, și femeia 
voluntară care vrea să facă bine și provoacă numai 
nenorociri. George, agronomul care a inventat un 
aparat de reglat timpul, e din familia inadaptabi- 
lilor din nuvelistica veche. Lia Pogonat e din rasa 
Vidrei și a doamnei Clara, în variantă modernă; cu 
o energie ieșită din comun, bărbătoasă, ea vânează 
fiinţele slabe, nefericite și vrea să le aducă la o viaţă 
normală. Se căsătorește cu un coleg care a orbit și 
luptă să-i redea vederea, reușește, apoi îl părăsește, 
descoperă un alt coleg, George, care trăiește în afara 
ritmurilor obișnuite ale timpului, și femeia aprigă nu 
se lasă până ce nu-i distruge curiosul aparat, acce- 
leratorul. Personajul memorabil al naraţiunii este 
Lia, caracter complex, foarte ingenios articulat. Ea 
terorizează indivizii în numele fericirii. Nu trăiește 
decât ca să îndrepte lucrurile, se sacrifică pentru 
alții până îi distruge. Notaţiile prozatorului sunt fine 
și, în genere, povestirea este admirabil construită. 
Personajul generic al acestei proze ingenioase este 
o speţă de Mitică generos, inocent, încolţit de rude, 
prieteni, colegi, pus să intervină pe lângă forurile 
administrative în chestiuni delicate, un individ, în 
fine, de care abuzează toţi și, din această pricină, 
este mereu pe drumuri și, firește, mereu intră în 
încurcături tragicomice. 

Dramaturgia lui B. prezintă niște indivizi bui- 
măciţi, ca și eroii lui I.L. Caragiale, de cuvinte. 
Numai că, în epoca totalitarismului, cuvintele sunt 
folosite mai ales pentru a ascunde gândurile, nu 
pentru a le comunica. Limbajul este, în consecinţă, 
fie duplicitar, fie „de lemn”, abstract, vid de sensuri. 
Personajele trec, cu toate acestea, prin tragedii 
existenţiale adevărate, sunt nefericiţi, au iluzii, 
fabrică utopii și, la nivelul lor de înţelegere, caută 
explicaţii metafizice care, bineînţeles, produc 
râsul. Pamfil, vicepreședinte de bloc (Preșul), este 
obsedat de simţul justiţiei și al demnităţii. Cineva 
se șterge pe preșul din faţa ușii lui și gestul îi pare 
un atentat la condiția sa morală și socială. Preșul 

(simbol derizoriu) reprezintă pentru el ceea ce 
reprezintă Veta pentru jupân Dumitrache: o formă 
a posesiunii și a orgoliului. El are „ambâţ”, adică 
o conștiință hipertrofiată a valorii individuale și 
o mistică a ierarhiei sociale. Comicul se naște și 
aici din disproporţia dintre ambiţie (ca expresie 
a personalității individului) și posibilităţile lui 
reale. Justiţiarul Pamfil este în realitate un potlogar 
mărunt, suspicios, delator, caricatura, pe scurt, a 
unui mare arivist în zone sociale periferice. Tânărul 
George din aceeași piesă prefigurează un personaj 
ce revine și în alte scrieri: timidul inventiv, creato- 
rul visător pândit de o lume pestriță de escroci și 
paraziți. El a inventat o mașină de detectat sunetele 
(subiectul din nuvela Acceleratorul) și mașina sti- 
mulează spiritul afacerist al vecinilor curioși. Piesa 
se termină bine, onestitatea triumfă, proiectele dia- 
bolicului Pamfil eșuează. Comedia este bine scrisă 
şi, deși nu pune o mare temă în discuţie, pictura 
zonelor morale joase se reține. B. s-a specializat în 
acest gen de comedie care sugerează răul mărunt, 
răul cotidian, micul infern uman. Bubuleac (Alb) 
este funcţionar la ICRAL și doctor în științe juridice. 
A căpătat licenţa și doctoratul făcând mici servicii 
gospodărești profesorilor și înalţilor funcţionari 
din minister. Este, cu alte cuvinte, un Dandanache 
mai tânăr și cu un simţ mai acut al relaţiilor sociale. 
Nu are ambiţii sociale mari, sfera lui de acţiune e 
micul profit. Trage de limbă clienţii și comunică 
unde trebuie ceea ce află. Cu Dresoarea de fantome 
se plonjează în absurdul lui Eugen Ionescu. O 
femeie-torționar este trimisă să dreseze fanto- 
mele dintr-un castel destinat turismului interna- 
țional. Ce urmează se poate închipui: scene de 
vrăjitorie medievală și scene, foarte vii, de tortură 
modernă. Fantomele sunt schingiuite ca să facă 
glume, să spună o poantă. Când, exasperate, ele 

ucid dresoarea, apare numaidecât alta, cu biciul în 
mână și cu aceeași întrebare pe buze: „Nu e nimeni 
aici?”. Istoria se repetă. Comedia, cu multe absurdi- 
tăi calculate, se transformă într-o meditaţie despre 
violenţă și umilinţă în istorie. În Chiţimia apare și 
un filosof particular, variantă balcanică a psihana- 
listului de profesie. El dă consultaţii la domiciliu 
și îi vindecă prin mijloace barbare pe indivizii ce 
suferă de obsesia dublului. Însă toate aceste fapte 
ieșite din comun (toţi ironiștii au cultul faptului 
de excepţie și sunt, ca I.L. Caragiale, superstițioși) 
capătă, de la un punct, un sens mai adânc, parodia 
începe să devină parabolă. Chiţimia, stimulat deun 
profesor escroc, lucrează la o invenţie (perpetuum 
mobile pe calea ferată) și este vizitat noaptea de un 
alt Chiţimia, acela căruia îi luase cu douăzeci de ani 
în urmă identitatea, logodnica și ideile. Consultat, 
filosoful crede că este vorba de o halucinație, apoi, 
când faptele se precipită, pune la cale un asasinat 
ce eșuează din cauza unei femei energice și drepte, 
soţia impostorului Chiţimia 1 și logodnica neprihă- 
nitului Chiţimia II. Femeia întinerește și pleacă de 
acasă cu vechiul ei logodnic, iar Chiţimia 1 caută 
să-și regăsească adevărata identitate. Fantasticul 
este tratat în manieră realistă, parabola se slujește 
de regia unei drame obișnuite, însă înţelesul para- 
bolei nu mai este atât de simplu. Chiţimia |, impos- 
torul decrepit, parazit (se lasă întreţinut de soţia 
lui), s-a substituit altui Chiţimia (Chiţimia II) cu 
douăzeci de ani în urmă, traficându-i apoi ideile. 
Chiţimia II ar putea fi imaginea pură, curajoasă a 
unei tinereţi ce a fost apoi jefuită și distrusă prin 
mediocritate și inerție. Dar rostul unei parabole 
este să semnifice mai multe lucruri, și B. are inte- 
ligenţa și priceperea de a nu-și explicita simbolul. 
Tendinţa dramaturgului este să privească umanita- 
tea prin viciile ei mărunte. Faptul se vede mai bine 
în Boul și vițeii şi în Gărgărița. Cea dintâi este o tra- 
ducere în limbaj realist și în situaţii contemporane 
a fabulei despre ingratitudinea copiilor parveniţi 
faţă de părinţii simpli și onești. Un bătrân ţăran își 
anunţă printr-o scrisoare fiii, fixaţi la oraș, că vine 
să-i vadă. Fiii intră în panică, soțiile lor se ceartă 
lamentabil, nimeni nu este, în fapt, încântat să-l 
primească pe incomodul tată. Ideea că bătrânul ar 
putea sta o iarnă întreagă la oraș exasperează noua 
generaţie stăpânită de alte griji (mașină, covoare, 
relaţii sociale). Prudent și politicos, bătrânul ţăran 
stă însă numai un sfert de oră. El aduce copiilor 
o traistă plină cu afumături și vrea să-i ajute, din 

economiile lui, cu o sumă de bani. Copiii împart 
în chip echitabil darurile și, bucuroși că scapă din 
încurcătură, se grăbesc să-și conducă tatăl până la 
poarta casei. Scena confruntării dintre cele două 
mentalități este admirabilă. Copiii sunt egoiști, 
meschini, fără a fi cu necesitate ticăloși. Tatăl nu le 
aduce ingraţilor copii nici o imputare. EI a pregătit 
totul, gospodărește, inclusiv încercarea din urmă: 
moartea. Râsul dă, aici, în plâns, comedia se trans- 
formă într-o veritabilă tragedie: tragedia destinu- 
lui individual înţeles în modul grav al existenţei 
țărănești. B. a încercat, ca mai toţi prozatorii din 
generaţia lui, să scrie un roman de moravuri și de 
observaţie socială și a și reușit. Balanța are o struc- 
tură simplă: istoria a două destine (Nela, specia- 
listă în psihologie, și medicul Mitică Bostan), iar 
în jurul ei se adună un număr mare de „întâmplări 
aiurite”. Cartea se citește cu plăcere și cu interes. 
Are o notă senzaţională și, uneori, voit tenebroasă. 
Balanța dezvoltă, totuși, o temă sentimentală: 
iubirea dintre doi tineri intelectuali în timpul unor 
mari inundaţii. Violenţe, răpiri, anchete, intrigi, 
alianţe bizare (dintre o prinţesă și un ţigan), crime 
(uciderea unui economist justiţiar), detenţie 
(medicul Mitică Bostan traversează, nevinovat, și 
această experienţă), treceri și petreceri, toate există 
în acest roman scris cu inteligenţă, cu umor de 
bună calitate și, de multe ori, cu o fantezie explo- 
zivă. Literatura lui B., colorată, ingenioasă și sim- 
patică prin ironia ei muntenească, este în multe 
privinţe originală și substanţială. 

Succesul de public al teatrului și al literaturii lui lon Băieșu 
este explicabil încă de la prima vedere, scriitorul având 
darul de a stabili repede o cale de acces, o punte de comu- 
nicare cu preocupările tuturor, de a vorbi despre lucruri 
care interesează, confirmate de o experienţă cotidiană 

și unanimă, într-o formă cum nu se poate mai directă, 
într-un stil propriu, de o simpatică blazare aparentă, cu un 
excelent umor al familiarităţii cu cititorul avizat de toate 
categoriile, fără altă pregătire decât aceea foarte solidă, 
dată de şcoala vieții... Cu ecouri numeroase în public, 
se-ntâmplă ca această literatură să nu displacă criticii, 
dimpotrivă, să-i solicite curiozitatea prin densitate realistă 
și priza asupra actualităţii de toate zilele, prin lipsă de 
sofisticare și un plăcut aplomb al firescului. Criticul literar 
se simte și el „om ca toţi oamenii” luând contact cu această 
proză saturată de real, de concretul diurn, străină oricărei 
emfaze problematice și abisale, proză din care, totuși, sub- 
stanța și adâncimea nu lipsesc. 

LUCIAN RAICU 


SCRIERI: Necazuri și bucurii, București, 1956; Cei din 
urmă, București, 1959; Noaptea cu dragoste, București, 
1962; Oameni cu simţul humorului, București, 1964; 
Sufereau împreună, București, 1965; Iubirea e un lucru 
foarte mare, București, 1967; Preșul, București, 1970; 
Umor, București, 1970; Teatru, Bucureşti, 1970; Fotbalul 
- joc de bărbaţi, București, 1971; La iarbă albastră, Timi- 
șoara, 1973; Cine sapă groapa altuia, București, 1974; 
Chițimia, București, 1975; Pompierul și opera, București, 
1976; Fiul satului, București, 1976; În căutarea sensului 
pierdut, București, 1979; Dragoste bolnavă, București, 
1980; Umorul la domiciliu, București, 1981; Boul și vițeii, 
București, 1982; Vederea, București, 1983; Balanța, Bucu- 
rești, 1985; ed. 2, pref. Eugen Simion, București, 1990; 
Autorul e în sală, București, 1987; Întâmplări trăite de 
alții, București, 1987; Acceleratorul, București, 1990; Un 
activist al suferinţei, București, 1991; Tristeţea vânzăto- 
rului de sticle goale, cu ilustraţii de Florin Pucă, Bucu- 
rești, 1992; Ţara lui Papură Vodă, îngr. şi pref. Florentin 
Popescu, București, 1996; Omul care vine din Buzău, 
îngr. și pref. Radu Băieșu, București, 2001; Teatru, I-III, 
îngr. Radu Băieșu, București, 2003-2005. 

BĂIEȘU, Nicolae (24.VI.1934, Caracușenii Vechi- 
Hotin - 7.VI.2015, Chișinău), etnolog. Este fiul 
Eugeniei (n. Lipceanschi) și al lui Mihail Băieșu, 
țărani. A absolvit Școala Pedagogică din Soroca 
(1955) și a urmat Facultatea de Istorie și Filologie 
a Institutului Pedagogic „Ion Creangă” (1956-1960) 
și Universitatea de Stat din Chișinău (1960-1961). 
A obţinut titlul de doctor habilitat în 1994 cu teza 
Studiuistorico-comparativalfolcloruluicalendaris- 
tic în Republica Moldova și în localităţile românești 
din Ucraina. Între 1991 și 2009 a fost șef al secţiei 
de studiere a culturii populare (ulterior sectorul de 
folcloristică) la Institutul de Literatură și Folclor 
(azi Institutul de Filologie) al Academiei de Științe 
a Republicii Moldova. Concomitent, este, din 2004, 
profesor la Catedra de limba și literatura română 
la Universitatea de Stat din Tiraspol. Colaborează 
la „Limba și literatura moldovenească” („Revista 
de lingvistică și știință literară”), „Orizontul”, 
„Revista de etnografie și folclor”, „Revista de etno- 
logie”, la care e redactor-șef, „Literatura și arta”, 
„Metaliteratură”, „Destin românesc”, „Academos” 
ș.a. A participat la elaborarea corpusului Creația 
populară moldovenească (|-XVI, 1975-1983) și la 
editarea unor culegeri de folclor pe zone. I-au fost 
acordate mai multe premii, printre care Premiul 
Dacia (1991), Premiul „Simion Florea Marian” 
al Academiei Române (1993) pentru culegerea 
colectivă Cât îi Maramureșul..., Premiul Uniunii 
Scriitorilor din Republica Moldova (2004) ș.a. 

B. este un cercetător complet al folclorului, fiind 
culegător de teren al literaturii etnofolclorice, înde- 
osebi al tradiţiilor, obiceiurilor, al sărbătorilor și 
ritualurilor care ţin de anumite date din calendarul 
creștin sau din cel laic, dar în același timp se impune 
și ca autor de studii temeinice, minuţioase, asupra 
acestui domeniu, opiniile exprimându-le nu numai 
în substanţialele introduceri care însoțesc culege- 
rile, ci și în alte studii. Cum remarca Mihail Dolgan, el 
știe să investigheze, cu „multă perseverenţă și devo- 
țiune de invidiat”, folclorul „prin prisma contem- 
poraneităţii”, știe a-l „cerne printr-o exigentă «sită» 
estetică”, de asemenea pune „mult suflet și har scri- 
itoricesc” în excursurile sale. Abordează și folclorul 
copiilor, precum și probleme de istorie a folcloristi- 
cii din secolele XIX-XX, legate de activitatea lui Gh. 
Asachi, Teodor Stamati, lon Creangă, M. Eminescu, 
Alexie Mateevici, Artur Gorovei, Gheorghe Madan 
ş.a. Ca specialist în etnofolclor, semnează capitole 

în cursuri teoretice și crestomaţii pentru instituţiile 
de învățământ universitar. 


SCRIERI: Folclor moldovenesc: Bibliografie (1924-1967), 
Chișinău, 1968; Folcloristică și folclor (în colaborare), 
Chișinău, 1970; Genuri și specii folclorice (în colaborare), 
Chișinău, 1972; Poezia populară moldovenească a obi- 
ceiurilor de Anul Nou, Chișinău, 1972; Estetica folcloru- 
lui moldovenesc (în colaborare), Chișinău, 1974; Poezia 
obiceiurilor calendaristice, Chişinău, 1975; Folclorul 
ritualic și viața, Chișinău, 1981; Specii folclorice și rea- 
litatea istorică (în colaborare), Chișinău, 1985; Sărbători 
domnești (închinate Maicii Domnului și Mântuitorului), 
I-II, Chișinău, 2004-2007; Bibliografia generală a etno- 
grafiei şi folclorului românesc (1970-1995) (în colabo- 
rare), București, 2006; Tradiţii etnofolclorice ale sărbăto- 
rilor de iarnă, Chișinău, 2008. Culegeri: Ineluș învârte- 
cuș. Folclorul copiilor, Chișinău, 1969 (în colaborare cu 
Spiridon Vangheli); Folclor din părțile Codrilor, Chișinău, 
1973; Folclorul copiilor, introd. edit., Chişinău, 1978; Apă 
vie. Din comoara folclorului moldovenesc, Chișinău, 
1980 (în colaborare); Folclor din Bugeac, Chişinău, 1982; 
Folclor din nordul Moldovei, Chișinău, 1983; Frumos e la 
șezătoare, Chișinău, 1983 (în colaborare); Comoara fie- 
căruia, Chișinău, 1984; Să trăiţi, să-nfloriţi! Din poezia 
obiceiurilor calendaristice, postfaţa edit., Chișinău, 1984; 
Huţa, huţa cu căruța, Chişinău, 1985; Folclor din stepa 
Bălţilor, Chişinău, 1986; Folclor din câmpia Sorocii, 
Chișinău, 1989; Arici Pogonici. Din folclorul copiilor, 
Chișinău, 1990; Cât îi Maramureșul... Chișinău, 1993 
(în colaborare); Folclor din Țara Fagilor, Chișinău, 1993; 
Să trăiţi, să înfloriţi! Colinde, hăuituri, teatru folcloric, 
Chișinău, 1993 (în colaborare cu Sergiu Moraru); Folclor 
românesc de la est de Nistru, de Bug, din nordul Caucazu- 
lui, I-II, Chișinău, 2007-2009. 

Repere bibliografice: Ion Vatamanu, A vedea cu inima, 
Chișinău, 1984, 152-156; Grigore Botezatu, Andrei 
Hâncu, Nicolae Băieșu, la 60 de ani, RLSL, 1994, 4; 
Tudor Colac, Un distins folclorist: Nicolae Băieșu. 
Biobibliografie, Chișinău, 2004; Datcu, Dicţ. etnolog., 
87-88; Grigore Botezatu, Cercetător al tezaurului 
etnofolcloric calendaristic, LA, 2009, 25 iunie; T. Butnaru, 
Sărbători și datini creștine, „Metaliteratură”, 2009, 3-4; 
Iordan Datcu, Tradiţii din Maramureș, București, 2009, 
197-199; Dicţ. Chișinău, 36-38. Gr.B. 


BĂILĂ, Ion (11.[V.1879, Vale, j. Sibiu — 15.XI1.1929, 
București), poet, prozator, gazetar. Este fiul Mariei 
şi al lui Constantin Băilă, preot în satul Vale. 
Urmează, ca și fratele său Nicolae, viitor actor, liceul 
german din Sibiu. Debutează în 1987 la „Iribuna” 
cu un sonet iscălit Delavale, urmat de mai multe 
epigrame. Câteva poezii îi publică și „Familia”în 
1898, an în care de sub tipariese placheta Epigrame, 
pe a cărei copertă figurează pseudonimul Iulian 

Devale. Alta, intitulată Pe sub arini, apare în 1901. 
B. colaborează asiduu la „Tribuna literară”, mai ales 
cu tălmăciri din Goethe și Heine, adunate, în 1902, 
în volumul Poeți germani. În același an i se tipăresc 
alte două cărți — Mortua est și Cântece. După ce 
ziarul arădean își încetează apariţia, B. pleacă la 
Viena pentru studii, cărora le sacrifică toate preo- 
cupările publicistico-literare. Și le reia în 1908, când 
devine redactor al revistei „Munca” din Sebeș, în al 
cărei supliment intitulat „Chindia” iscălește, și cu 
pseudonimele Delavale, Devale, Ion Vălean, poezii, 
povestiri, note de drum și scurte piese de teatru. 
În același oraș, în 1910, edita „după un manus- 
cris găsit” tragedia în versuri Avel, care, probabil, 
îi aparține. Din 1911 este - se pare — redactor la 
„Românul” din Arad, ziar în care în primii doi 
ani ai Primului război Mondial publica o suită de 
poezii inspirate de evenimente, adunate mai târziu 
în volumul Zbuciumul Ardealului (1929). La Arad 
apare și broșura, cu două „piese pentru debutanţi”, 
intitulată Pe povârniș. Însurăm pe Victor! (1916). 
După Unire B. se consacră preponderent ziaristicii. 
Este redactor la „Românul”, „Dacia Traiană” (Sibiu), 
„Dacia” (București), Neamul românesc”, România 
nouă” (Chișinău), „Universul literar”, „Adevărul 
literar și artistic”. Simultan, mai colaborează și 
la alte periodice. Pentru lucrarea Transilvania, 
Banatul, Crișana, Maramureșul (1929) redactează 
capitolul referitor la presa ardeleană. 

Relativ bogată, lirica juvenilă a lui B. e tributară 
maeștrilor germani (Goethe, Heine) ori români 
(Eminescu, Coșbuc). Unele influenţe sunt evidente 
și în poeziile din volumul de maturitate Zbuciumul 
Ardealului, care izbutesc totuși pe alocuri să trans- 
pună, în registru epic, experienţa tragică a războ- 
iului. Dacă încercările dramatice ale lui B. nu-și 
propun decât să antreneze interpreţi începători și 
să moralizeze un public încă nedeprins cu teatrul, 
în schimb cele câteva proze pe care le semnează 
vădesc reale însușiri de povestitor. Acestea, de 
altfel, dau valoare și publicisticii lui B. de după 
1919, situată în mare parte la graniţa dintre istorio- 
grafie și memorialistică. Episoadele istoriei transil- 
vănene dintre 1890 și 1914 sunt relatate cu obiecti- 
vitate, dar și cu detalii bogate, iar protagoniștii sunt 
portretizaţi sugestiv. 

SCRIERI: Epigrame, Sibiu, 1898; Pe sub arini, Sibiu, 1901; 
Mortua est, Sibiu, 1902; Cântece, Sibiu, 1902; Pe povârniș. 
Însurăm pe Victor!, Arad, 1916; Ardelenii și Basarabia, 
București, 1925; Zbuciumul Ardealului, București, 1929. 

Traduceri: Poeți germani. Johann W. Goethe, Heinrich 
Heine, Sibiu, 1902. 

Repere bibliografice: Chendi, Scrieri, III, 149-150; 
Perpessicius, Opere, III, 221; Perpessicius, Dictando 
divers, București, 1940, 129-131; Corneliu Dragoman, 
Vale, „Tribuna Sibiului”, 1977, 6318. V.D. 


BĂILEANU, Gheorghe (18.IV.1901,Iași-10.VII.1975, 
Iași), prozator. După absolvirea școlii primare „Gh. 
Asachi” și a Liceului Internat din Iași (1919), B., fiul 
Elenei Băileanu (n. Mârzescu), profesoară, și al lui 
Gheorghe Băileanu, profesor de liceu și apoi con- 
ferenţiar la Universitatea din București, va obţine 
licenţa în drept (1922), apoi în litere și filosofie 
(1925) la Universitatea ieșeană. Își susţine docto- 
ratul în drept (1926) și funcționează, din același an, 
ca asistent la Facultatea de Drept din Iași. A fost 
avocat, înscris în barou, și a făcut parte din admi- 
nistraţia Epitropiei „Sf. Spiridon” din lași, al cărei 
director general va deveni (1935-1938). În 1938 
este judecat pentru tendinţă de organizare „bol- 
șevică” a Epitropiei, pentru ca în 1951 să compară 
în faţa instanţei, acuzat de colaborare cu vechiul 
regim. Îndepărtat din învățământ, B. va lucra, după 
„reabilitare”, ca muzeograf, contribuind la înte- 
meierea Muzeului de Istorie Clinică Medicală și a 
Muzeului de Istorie al Moldovei. A fost și custode 
onorific al Casei Memoriale „M. Kogălniceanu” din 
Iași. Publică, într-un număr relativ mare de perio- 
dice, amintiri, portrete literare, articole de istorie. 
Debutul literar și-l face în 1939, cu nuvela Ctitorii 
de grai bătrân. De la Herţa, în „Viaţa românească. 
Un an mai târziu îi apare în „Însemnări ieșene” 
povestirea Pleacă dilijansa, care va fi inclusă și în 
volumul Răzmerița bairamului domnesc (1943). 
Sub titlul Pe urmele lui Vasile Bălțatu la întrecere de 
halca, tipărește în „Iașul nou” (1954) o secvenţă din 
romanul, lăsat în manuscris, Volnicii norodului, 
care cunoaște două faze intermediare: Flamura 
cernită (1945) și, mai târziu, Paloșul cel cumplit 
(1959). Altă nuvelă, Înscăunarea lui Ștefan, apare 
în „Iașul literar” (1957). Au mai rămas în manuscris 
Istoria orașului lași, din care redactase câteva sute 
de pagini, nuvela Romanța Moldovei și piesa de 
teatru Bonete albe. 

Proza lui B., cu subiecte pseudoistorice, inspi- 
rate de studierea documentelor vechi, își îngăduie 
o tratare destul de dezinhibată a sursei originare. 
Informaţia de arhivă se regăsește îndeosebi în 
selecţia detaliilor de ceremonial și de vestimentaţie. 


Băileşteanu 


În pofida unei limbi ușor arhaizante, fantezistă și 
barocă, acţiunea, condusă cu mână sigură, este 
dinamică, povestirile sunt concise, lectura agreabilă 
și antrenantă. Autorul are capacitatea de a reţine 
amănuntul revelator pentru firea personajului, care 
se definește prin gest și replică, întocmai ca în teatru. 
SCRIERI: Răzmerița bairamului domnesc, București, 
1943. 

Repere bibliografice: Gheorghe Băileanu, Note auto- 
biografice, titluri, lucrări, activitate, jurisprudențe, 
aprecieri, laşi, 1939; G.C. Nicolescu, „Răzmeriţa baira- 
mului domnesc”, UVR, 1943, 11; Petru Comarnescu, 
Romanţările istorice și juridice ale d-lui Gh. Băileanu, TIL, 
1943, 2173; S. Marin, O valoroasă retrospectivă istorică, 
TR, 1969, 49; Mihai Ursachi, George Băileanu, CRC, 1975, 
29; Maftei, Personalităţi, II, 38-39. G.H.-T. 


BĂILEȘTEANU, Fănuș (Ștefan) (21.VII.1947, Săl- 
cuţa, j. Dolj — 29.IV.2008, București), critic și istoric 
literar, editor. Este fiul Floarei (n. Bosa) și al lui 
Constantin Băileșteanu, ţărani; e frate cu prozato- 
rul Jean Băileșteanu. A urmat Liceul „Fraţii Buzești” 
din Craiova și a absolvit Facultatea de Limba și 
Literatura Română a Universităţii din București 
(1970). A fost lector la Centrala Cărţii (1970-1971), 
instructor la Direcţia Literaturii și Publicaţiilor, 
sectorul Edituri, din Consiliul Culturii și Educaţiei 
Socialiste (1971-1980), redactor și secretar de 
redacţie la „Manuscriptum” (1980-1989), publi- 
cist-comentator la revista „Academica” (1990-— 
1991), redactor responsabil la „Analele Academiei 
Române” și șef al Biroului de presă al Academiei 
Române (1991-1994). Din 1994 a fost director 
adjunct al Bibliotecii Academiei Române. 

În anii studenţiei B. colaborează la „Scânteia 
tineretului”, „Viaţa studenţească”, „Informaţia Bucu- 
reștiului”. Activitatea de critic literar și-o începe 
cu o cronică la o carte a lui Nicolae Manolescu, 
Contradicţia lui Maiorescu, publicată în revista 
„Ilomis” (1971). S-a impus în primul rând ca exeget și 
editor al operei lui Mihail Sadoveanu. Împreună cu 
Cornel Simionescu, elaborează ediţia critică Opere 
de Mihail Sadoveanu (I-VIII, 1981-1997), însoţită 
de un bogat aparat critic, privind receptarea operei 
sadoveniene de-a lungul timpului. Anterior alcă- 
tuise antologia Mihail Sadoveanu interpretat de... 
(1973) și publicase Introducere în opera lui Mihail 
Sadoveanu (1977). În capitolul intitulat Cosmos B. 
descifrează în opera lui Sadoveanu „un simbolism 
cosmic inimitabil”, primul element constituindu-l 


Băileşteanu 


Soarele. Solaritatea sadoveniană se manifestă pe 
toate coordonatele existenţei umane, de la contem- 
plarea astrului până la răsfrângerea razelor lui în cele 
mai tainice unghere ale minții și sufletului omenesc. 
Pe de altă parte, spaţiul și timpul sunt considerate 
categorii permanente și dominante în opera sado- 
veniană. Există, astfel, un spaţiu real și unul magic, 
imaginar, având, ca și la Lucian Blaga, „o matrice 
mioritică”, dar deosebindu-se prin aceea că termenii 
săi extremi nu sunt dealul și valea, ci muntele și 
abisul, câmpia și marea. Personajele sadoveniene, 
mai ales bătrânii, purtători ai unei îndelungate 
experienţe empirice, ajung la o înţelegere a cosmo- 
sului, a tainelor universului, a spaţiului și timpului 
prin simbolistica semnelor. În comentarea literatu- 
rii române contemporane, B. s-a dovedit un critic cu 
egale disponibilităţi interpretative pentru poezie și 
proză. În volumul Abside (1979) semnează profiluri 
ale unor poeţi precum Al. Andriţoiu, Ana Blandiana, 
Vasile Nicolescu, Aurel Rău, Marin Sorescu, Nichita 
Stănescu. O primă tentativă monografică asupra 
poeziei lui Nichita Stănescu realizează în eseul 
Poeta ludens (1979). Prozatori contemporani ca 
Marin Preda, Eugen Barbu, Paul Anghel, Constantin 
Țoiu, Francisc Păcurariu sunt prezentaţi în volumul 
Refracții (1980), pe când Geo Bogza, Laurenţiu 
Fulga, Ion Lăncrănjan ș.a., alături de clasicii Liviu 
Rebreanu, Jean Bart, sunt comentaţi în paginile din 
Aorist (1988). Revenind la poezie, B. consacră două 
încercări monografice lui Grigore Vieru (1995) și lui 
Marin Sorescu (1998). Alte comentarii — nedepășind 
plafonul unui diletantism altfel bine intenționat — 
sunt reunite în Eseuri (1982), Personalităţi culturale 
românești din străinătate. Dicţionar (1999), Feţele 
rostirii (2002), Interludii (2008) și Vitralii (2010). 

SCRIERI: Introducere în opera lui Mihail Sadoveanu, 
București, 1977; ed. 2, Craiova, 2001; Abside, București, 
1979; Poeta ludens, București, 1979; Refracții, București, 
1980; Eseuri, București, 1982; Aorist, București, 1988; 
Grigore Vieru, București, 1995; Marin Sorescu, București, 
1998, ed. Craiova, 2006; Personalităţi culturale româ- 
nești, îngr. Matei Albastru, București, 1998; Personalităţi 
culturale românești din străinătate. Dicţionar, București, 
1999; ed. (Români celebri din străinătate), București, 
2005; Feţele rostirii, București, 2002; Nihil Sine Deo sau 
Cruciada literară a ecumenistului Constantin Virgil Ghe- 
orghiu, Craiova, 2005; Eseuri, Craiova, 2007; Interludii, 
pref. Jean Băileșteanu, Craiova, 2008; Vitralii, Craiova, 
2010. Antologii: Mihail Sadoveanu interpretat de..., pret. 
edit., București, 1973; Alexandru Macedonski interpretat 
de..., pref. edit., București, 1975; Al. Mironescu, Calea 

în adevărul vieții. Publicistică, introd. Virgil Cândea, 
București, 2005. Ediţii: Mihail Sadoveanu, Opere, I-VIII, 
introd. Constantin Ciopraga, București, 1981-1997 (în 
colaborare cu Cornel Simionescu). 

Repere bibliografice: Nicolae Manolescu, [Fânuș 
Băileșteanul, RL, 1974, 6, 7, 1976, 38; Lucian Raicu, Mitul 
iubirii și al genezei, RL, 1974, 47; Mircea Iorgulescu, 
Comentarii despre Macedonski, RL, 1975, 42; Mircea 
Scarlat, „Introducere în opera lui Mihail Sadoveanu”, 
RL, 1977, 18; Mihai Dinu Gheorghiu, „Abside”, CL, 1980, 
5; Nicolae Bârna, „Abside”, RL, 1980, 32; Nicolae Mecu, 
„Abside”, RITL, 1980, 3; Șerban Cioculescu, Mihail 
Sadoveanu, „Opere”, MS, 1982, 4; Ion Buzași, „Grigore 
Vieru”, TR, 1995, 14; Dic. scriit. rom., |, 216-217, Cimpoi, 
Critice, VIII, 119-124; Fănuș Băileșteanu (1947-2008), 
îngr. Hermina Băileșteanu, Craiova, 2009. T.V. 


BĂILEȘTEANU, Jean (13.11.1951, Sălcuţa, j. Dolj), 
prozator. Este fiul Floarei (n. Bosa) și al lui Constantin 
Băileșteanu, ţărani; e frate cu Fănuș Băileșteanu. 
După absolvirea Liceului „Fraţii Buzești” din 
Craiova (1971), lucrează ca bibliotecar la Biblioteca 
Judeţeană Dolj. Colaborează la „Ramuri”, „Înainte”, 
„Steaua”, „Luceafărul”, „Suplimentul literar-artis- 
tic al «Scânteii tineretului»”, „Cuvântul libertăţii”, 
„Independentul”, „Meridian”, „Argeș”, „Gorjanul” 
ș.a. După 1989 înfiinţează editurile Cartea Nouă și 
MJM, este directorul revistei de cultură „Autograf 
MJM” din Craiova, editată din 2005. 

B. debutează cu volumul de povestiri Clopotul 
viselor (1975), urmat de alte culegeri de proză 
scurtă: Dealul lupului (1978), Poveștile de fiecare zi 
(1982), Povestiri de pe Desnăţui (1988), Nunta lui 
Petre (2002), Bolnav de carnaval (2003), În drum 
spre casă (2003), încercări izbutite de a ilustra genul 
scurt. Între acestea se intercalează un roman, Drum 
în tăcere (1987), anunţat ca începutul unui ciclu 
proiectat în cinci volume. Ediţia a doua din acest 
prim volum, completată cu pasajele cenzurate, 
apare în 1990; apoi, împreună cu al doilea volum, 
în 1997. Aici prozatorul descrie „drumul în tăcere” 
al ţăranului care traversează istoria, de la „noi vrem 
pământ...” până la întoarcerea pământului la ţăran 
sau a ţăranului la pământ. Este o istorie tristă, pe 
care ţăranul și-a asumat-o de la ideea rebreniană 
a iubirii de pământ până la deposedarea sa prin 
colectivizare. Stilul e marcat de oralitate și pigmen- 
tat de note umoristice. Problematica ţărănească 
abordată în acest roman (iar mai înainte în poves- 
tiri) este reluată în Sfântul drac sau Judecata de... 

acum (1999). Acest roman al lui B. este, pe de o 
parte, o monografie a satului oltenesc și a limbaju- 
lui specific, pus în valoare şi de Marin Sorescu în La 
Lilieci; pe de altă parte, o reluare a tipului de colocviu 
țărănesc de la „poiana lui Iocan” al lui Marin Preda, 
purtat aici pe marginea șanțului sau la MAT-ul 
din sat. Un „decameron” în care mai multe perso- 
naje spun povești, despre ei și despre alţii. Tonul 
este însă naturalist, rebrenian, cu bătăi, răzbunări, 
omoruri, închisori, o atmosferă crudă, neidealizată. 
O excepţie de la tema ţărănească se află în romanul 
Geniul și închipuirea (1997), care tratează tema crea- 
torului de geniu, văzut ca o „pendulare dramatică” 
între aspirație și eșec, împlinire și ratare. În centru 
se află două personaje. Primul este un tânăr de 22 
de ani, boem și cam libertin, care nu izbutește să-și 
treacă examenul de admitere la facultate, ceea ce 
nici nu dorește cu adevărat, întrucât pasiunea lui 
este arta, poezia. Îndrăgostit de doctoriţa din sat, 
vrea s-o cucerească, dar în final femeia îl părăsește 
pentru altul. Celălalt e un profesor de matematică la 
Craiova, captivat și el de literatură, dar cu un destin 
ciudat. EI întâlnește un personaj malefic, un fel de 
vrăjitor practicând chiromanțţia, spiritismul, ba 
chiar magia neagră și care vrea să-l convertească 
la satanism. Ambii prieteni, poetul și profesorul, 
obsedaţi de ideea geniului, poartă discuţii îndelun- 
gate la temă. Publicat anterior, în 1989, romanul 
Goana întregește saga dialectală și tematică a satului 
oltenesc din preajma celui de-al Doilea Război 
Mondial. Țăranul de aici, instinctual, este într-o 
continuă goană după avere, dar și după cele sfinte 
(spre Maglavit). Structurat în șapte capitole după 
numele celor șapte zile ale săptămânii, Goana resti- 
tuie o lume rustică oltenească autentică, „prezintă o 
umanitate cum n-a mai cunoscut literatura română, 
o selecţie negativizată poate pentru a ilustra înrăirea 
lumii la care se referă textul biblic” (Marian Popa). 
Plecând de la titlul cărţii lui Marin Preda, B. scrie 
Viaţa ca o... paradă (2010), o lucrare eseistică, „un 
jurnal de scriitor sub dictatură”, cum sună subti- 
tlul, unde își consemnează opiniile despre cărţi și 
autori, relaţiile cu vechiul regim, dar unde se află și 
o culegere de tablete pentru emisiunea „Un gând pe 
săptămână”, susținută la Radio Craiova, ori confesi- 
uni despre perioada postdecembristă. 

SCRIERI: Clopotul viselor, Craiova, 1975; Dealul lupului, 
Craiova, 1978; Poveștile de fiecare zi, București, 1982; 
Drum în tăcere, Craiova, 1987; ed. 2, I-II, Craiova, 1997; 
Povestiri de pe Desnăţui, Craiova, 1988; Goana, București, 

1989; ed. 2, Craiova, 2001; Geniul și închipuirea, Craiova, 
1997; Sfântul drac sau Judecata de... acum, pref. Tudor 
Nedelcea, Craiova, 1999; Nunta lui Petre, pref. Marian 
Barbu, Craiova, 2002; Bolnav de carnaval, Craiova, 2003; 
În drum spre casă, Craiova, 2003; Viaţa ca o... paradă, 
Craiova, 2010. 

Repere bibliografice: Ulici, Prima verba, II, 145-147; Firan, 
Profiluri, L, 99-100; Popa, Clasici, 112-115; Ulici, Lit. rom., 
1, 419-420; Constantin Dumitrache, Plăcerea vorbei, LCR 
1999, 34; Marian Barbu, Trăind printre cărţi, IL, Craiova, 
2002, 118-123; Vasile, Proza, 25-29; Tudor Nedelcea, 
Interferenţe spirituale, Craiova, 2002, 488-496; Dumitru 
Bădescu, Cronici literare, București, 2007, 17-35; Popa, Ist. 
lit., IL, 752-753; Dicţionarul bibliografic al membrilor USR, 
Filiala Craiova, Craiova, 2010, 31-33. M.Vs., TIN. 


BĂJENARU, Grigore (13.11.1907, Brătulești-Cocioc, 
azi Periș, j. Ilfov — 5.11.1986, București), prozator. 
Este fiul Anei (n. Grigoriade) și al lui lon Popescu- 
Băjenaru, institutor, publicist și autor de manuale 
școlare. B. încheie cursul primar la o școală din 
Ghencea, în București; frecventează apoi Liceul 
„Gh. Lazăr” (1918-1926). Obține licenţa în filo- 
sofie și litere (în 1930) și doctoratul în literatură 
română și estetică, sub îndrumarea lui Mihail 
Dragomirescu (1938), cu o lucrare despre proza lui 
B. Delavrancea. În căutarea unei catedre stabile, 
peregrinează după absolvire prin câteva școli de 
stat (serale, de ucenici) sau colegii particulare din 
București, ulterior schimbând profesia de dascăl 
cu slujbe administrative (la Primăria Capitalei, 
Observatorul Astronomic Popular, Pinacoteca 
Municipală). Debuta, ca elev, în „Lumea copiilor” 
din 1923, în anul următor imprimând și o primă 
carte, Din ţara basmelor, în „regia” părintelui 
său. Perseverează în direcţia aleasă, nu peste 
mult e regăsit semnând (uneori și în varianta Gr. 
Popescu-Băjenaru) versuri și dialoguri cu povață 
la vedere, istorioare alegorice, snoave, „feerii”, tot 
mai prezent în atractivele reviste interbelice pentru 
cei mici: „Dimineaţa copiilor”, „Universul copiilor”, 
„Lumina copiilor”. A mai colaborat la „Universul, 
„Convorbiri literare”, dar și la foi modeste, ca 
„Opaiţul satelor”, la calendare și diverse almana- 
huri. Câteva încercări de istorie literară se apleacă, 
de preferinţă, spre clasici: Un plagiat ardele- 
nesc după romanul „Ciocoii vechi și noi” al lui N. 
Filimon (1932), Schițele și nuvelele lui Delavrancea 
(1939), Delavrancea. Omul și opera și Eminescu, 
dramaturg (ambele din 1940). 

Povestitor „născut”, tânărul debutant este alert, 
spontan, în cele dintâi „scene” și rememorări de 
consemnat (Teatrul lui Buzilă, În nopțile sfinte, 
Bonurile lui Ali); farse nevinovate, negocieri și 
„detronări” isteţe, revanșe între combatanți ștren- 
gari și ageri, cu sare și piper la purtător, sunt petre- 
cute cu privire tandră, candorile vârstei „neștiu- 
toare” trec în prim-plan, chiar dacă în fundal apasă, 
undeva aproape, umbra frontului (tatăl e la război, 
copiii așteaptă ziua „de leafă” ca pe o sărbătoare, din 
panoplia clasei priveghează faimoasa „Usturica”, o 
replică naivă - citadină - la amintirile „humuleș- 
teanului”). B. cultivă tot mai dezinvolt, apoi, un aliaj 
de haz senin, bonom, vervă surâzătoare ori ironie 
subversivă ca revers, un gen de evocare, agreabil, 
ce-i va atrage cititori fideli. Cartea ce îi aduce recu- 
noașterea e Cișmigiu et Comp. (1942), o odisee de 
licean simpatic, șturlubatic premiant, aplaudat ori, 
după caz, temut între rivalii „lăzăriști”, irezistibil 
umorist și mim. Amestec de lirism și de umor, de 
stil colocvial și anecdotică spumoasă, „romanul”, 
bestseller pentru câteva promoţii de adolescenţi 
postbelici, a continuat să fie editat (1946, 1968, 
1978 ș.u.), s-a bucurat și de o versiune în maghiară 
(datorată lui Szilveszter Lâszl6), ca în sfârșit să fie 
„redescoperit” și confruntat cu așteptarea altui 
cititor, grație mai recentelor reeditări din anii '90 și 
2000. Cu notorietatea câștigată și fără sentimentul 
unei veritabile „rupturi”, B. se arată atașat pe mai 
departe literaturii cu substrat educativ; ispita de a 
reveni în peisajul publicistic la jumătatea veacului 
trecut, în paginile noilor colecţii și antologii pentru 
copii („Licurici”, „Luminiţa”, magazinul „Roza vân- 
turilor”) e părăsită însă în curând. Efortul scriito- 
rului, în schimb, este vizibil îndreptat de-acum 
către volumele ce se succedă la Editura Tineretului 
un timp, apoi, constant, la edituri ca Ion Creangă, 
Sport-Turism și alte câteva, anticipând o conlu- 
crare de durată; „biblioteca” sa de autor, laborios, 
tenace, sporește astfel, în deceniile care vin, cu un 
apreciabil număr de culegeri îngemănând povești, 
legende, basme, cu titlu totdeauna sugestiv, promi- 
țător - Orologiul împăratului (1957), Vârful cu dor 
(1973), Grădina înțelepţilor (1975) ș.a.); parabole 
cu miez și tâlc ascuns sub vălul judecății solomo- 
nice, „isprăvi” moralizând discret, călăuzind eroi 
virtuoși și temerari pe drumuri inițiatice, dar și 
o seamă de naraţii ample, cu pretext istoric — se 
întrevede un proiect destinat eposului vitejesc în 
Banul Mărăcine (II, 1967), Inelul lui Dragoș- Vodă 

(-II, 1968), Taina lui Mircea-Voievod (1970), 
Spătarul Coman de Suceava (1977), Măreţul rege 
Burebista (1980) —, unde accentul cade îndeobște 
pe latura spectaculară: suspans, culoare locală, 
aventuri picarești, șabloane, stereotipii, menite 
să „complice” și să agrementeze intriga întru 
captarea publicului favorit. Ucenicind în umbra 
maeștrilor recunoscuţi ai genului (H. Sienkiewicz, 
Al. Dumas, M. Sadoveanu), B., artizanul, tinde să 
împace propria aptitudine fabulatorie cu exigen- 
ţele documentare, de unde abundența, fastidioasă 
pe alocuri, a detaliilor, ce risipește din „magia” 
povestirii. Îndatorat „tradiţiei orale”, nu uită, altfel, 
să-și declare stirpea și să-și cultive precursorii (în 
Ispirescu, împăratul basmelor, 1983). Pe urma altor 
preţuiţi băsmuitori (N. Filimon, I.C. Fundescu, 
N.I. Dumitrașcu sau N.D. Popescu, toţi cu variante 
la Fata din dafin), va izbuti notabile remake-uri, 
recuperând embleme, măști (extrem de „produc- 
tivă” cea a cheleșului), integrând sursele, triind 
motive diverse ca factură și tipologie. Umorul blajin 
reanimă, în fine, în Mici povestiri despre oameni 
mari (1981), anecdotica instructiv-cordială, verva 
păstoasă, duhul boem și destins al unui București 
de odinioară: lume pestriță, cafenele, simigerii (a 
lui „Kir Sotir”, „la Agop”, în Calea Moșilor), insti- 
tuţii cu faimă și oameni „cari au fost”, agitația 
de o clipă a urbei, ambianța balcanică. Trecerea 
timpului pune surdină, atenuând din exuberanţele 
comice, în Bună dimineaţa, băieți! (1972), unde 
disputa ingenuă clasă-catedră e un ecou târziu din 
Cișmigiu et Comp. 

SCRIERI: Din țara basmelor, Bucureşti [1924]; Un plagiat 
ardelenesc după romanul „Ciocoii vechi și noi” al lui N. 
Filimon, București, 1932; Schițele și nuvelele lui Dela- 
vrancea, București, 1939; Delavrancea. Omul și opera, 
București, 1940; Eminescu, dramaturg, București, 1940; 
Cișmigiu et Comp., București, 1942; ed. (Cișmigiu et 
Comp. Bună dimineaţa, băieţi! pref. Paul Cernat, Bucu- 
rești, 2009; Mintea și norocul, București, 1943; Hora ano- 
timpurilor, București, 1945; Cu trenul, București, 1947; 
Cei trei ștrengari, București, 1947; Ocupațiile micuţilor, 
București, 1947; Comoara, București, 1952; Orologiul 
împăratului, București, 1957; Banul Mărăcine, I-II, 
București, 1967; Cerbii lui Mihai- Vodă, București, 1968; 
Inelul lui Dragoș-Vodă, I-II, București, 1968; Taina 
lui Mircea- Voievod, București, 1970; Bună dimineaţa, 
băieți!, București, 1972; Vârful cu dor, București, 1973; 
Grădina înţelepţilor, Bucureşti, 1975; Spătarul Coman 
de Suceava, București, 1977; Piatra Craiului, Bucu- 
rești, 1978; Măreţul rege Burebista, București, 1980; Mici 

povestiri despre oameni mari, Bucureşti, 1981; Fata din 
dafin, Bucureşti, 1982; Ispirescu, împăratul basmelor, 
București, 1983; Povestiri de vitejie, București, 1984; 
Nouă basme vesele pentru toate vârstele, Bucureşti, 1989; 
Balsam de Canada, Ploieşti, 2005. 

Repere bibliografice: „Cișmigiu et Comp.”, UVR, 1942, 
50; EN. Gheorghiţă-Grădiștea, „Cișmigiu et Comp.” 
„Acţiunea”, 1943, 700; Octav Șuluţiu, „Cișmigiu et 
Colmp.]”, „Apărarea”, 1947, 31; Bucur, Istoriografia, 361; 
Viniciu Gafiţa, Bibliografie de literatură pentru copii, 
București, 1979, 73-74; Grigore Băjenaru, Cum am scris 
„Cișmigiu et Comp.”, în O vatră de lumină (1860-1980), 
îngr. și pref. Tudor Opriș, București, 1981, 152-153; 
[Grigore Băjenarul, ADLIR, B-99, B-106, B-107, B-109; 
Cândroveanu, Lit. rom., 113-116; Dicţ. scriit. rom., Ul, 
847-849; Victoria Dragu Dimitriu, Povești ale doamnelor 
din București, București, 2004, 260-266; Ion Bălu, Un 
roman de Grigore Băjenaru, RL, 2006, 1. R.Ș. 


BĂLAJ, Teofil (6.VII.1937, Sfântu Gheorghe -— 
26.VI.2001, București), poet, eseist. Este fiul Lucreţiei 
(n. Dan) și al lui Teofil Bălaj, muncitor CFR; prenu- 
mele primite la naștere și înscrise în documentele 
de identitate sunt Teofil Tiberiu. Ca elev, debutează 
foarte precoce în presă, în 1949, la doisprezece 
ani, cu o poezie ocazională în revista „Pionierul”. 
Urmează Facultatea de Filologie-Istorie-Filosofie 
a Universităţii „Babeș-Bolyai” din Cluj, secţia 
română-istorie, absolvind în 1959. Din 1958, încă 
student, intră corector la ziarul „Făclia” din Cluj, 
iar în 1959 devine șef al secţiei culturale la același 
ziar. Din 1961 e funcţionar în Ministerul Afacerilor 
Externe. În 1963 obţine gradul diplomatic de atașat; 
devine diplomat de carieră, cu însărcinări privind 
domeniul cultural. Funcţionează ca atașat cultural 
al Ambasadei României la Paris (1966-1970), ulterior 
având şi alte funcţii. Debutul editorial, ca poet, are 
loc în 1968 cu volumul Fructul oprit. 

Poezia lui B. urmează tradiţiile lirice ardelene 
(Andrei Mureșanu, George Coșbuc, Emil Isac) și 
unele sugestii oferite de modernismul secolului al 
XX-lea. Poemele din Fructul oprit atestă un demers 
liric discret, meditativ, recurgând la descripţia 
unor stări colorate afectiv de vagi neliniști sau de 
satisfacţii neeuforice. De regulă succinte, textele 
sunt deseori salvate in extremis de platitudine 
prin menţinerea unui miez inefabil (semnalat 
uneori printr-o difuză „poantă” concluzivă) și prin 
decenţa rostirii. Poetul schițează adesea mici soli- 
locvii pe teme morale, cochetează fără exagerare 
cu tonul gnomic. Tabloul general e al unei cronici a 

înţelepciunii eului liric prin acomodare cu contin- 
gentul. Peisagistica lăuntrică și cea exterioară intră 
în comunicare și reverberează în același registru, 
îndeobște fără picturalitate. Se rețin câteva cro- 
chiuri „de voiaj”, ocazionale, cu subiect luteţian sau, 
mai larg, galic, tributare întrucâtva unui anumit 
„exotism” cultural convenţional (Luteţia dezbră- 
cată, Din Turnul Eiffel, Pădurea de la Barbizon, 
Amurg breton ş.a.), precum și câteva „cărţi poștale” 
bucolice, agreabile. Arsenalul lexical, imagistic și 
prozodic este cel curent în epocă, metaforele sunt 
câteodată ingenioase, dar nu frapante prin origina- 
litate, stilul e lipsit de stridenţe, dar și de vigoare. 
În Schimbarea la faţă (1970) poetul rămâne con- 
secvent viziunii și manierei acreditate anterior. 
Gânduri răzlețe sunt caligrafiate în scurte poeme. 
Spaţiul rural este evocat cu autenticitate specială, 
cu mici accente „ardelenești”, ici și colo prin câte 
o imagine, aducând aminte de Lucian Blaga, cu 
referire la un fond ancestral, însă fără recurs la 
fabulos și mit. Eul poetic poate încerca melanco- 
lii, dispoziţii nostalgice, angoase controlate (Într-o 
seară, un tren propune o stoică meditaţie asupra 
morţii), dar e structural stenic, optimist, împăcat, 
în esenţă, cu existenţa. Rostirea rămâne discretă, 
neenergică, cuviincioasă în toate accepţiunile 
termenului. Inima cuvintelor (1979) reia, masiv, 
poeme din volumele anterioare, adăugând câteva, 
puţine, piese noi. Poetul cultivă mai accentuat, 
dar și foarte convenţional mândria patriotică și 
se simte dator să se arate preocupat de devenirea 
ţării. Cântec de mai (1989) cuprinde compuneri 
versificate conform consemnurilor propagandis- 
tice ale oficialităților momentului (glorificarea și 
mitificarea Partidului Comunist, cultul persona- 
lităţii lui Nicolae Ceaușescu), în fapt fără interes 
estetic. Convorbiri, interviuri și declaraţii ale unor 
personalităţi artistice sau culturale, consemnate 
în spaţiu parizian și prevăzute cu mici introdu- 
ceri eseistice, eventual asociate în lumina unor 
idei comune și comentate cu sagacitate (și cu o 
grijă specială pentru „buna opinie” a mediilor 
intelectuale franceze despre identitatea culturală 
românească) sunt adunate în Autografe pariziene 
(1972), alături de eseuri sau încercări de reportaj 
literar. Poezie pentru copii se află în Carte de citire. 
Alte titluri aparţin, în esenţă, literaturii de infor- 
mare turistică (monografii, albume): România se 
prezintă (apărută în mai multe limbi, 1972); Franța 
(1976) ș.a. B. are o participare la lucrarea colectivă 

Diplomaţia română în slujba independenţei 
(1977). Pagini de jurnal i-au fost publicate în 1996, 
sub titlul Secunda câștigată. 

SCRIERI: Fructul oprit, București, 1968; Schimbarea la 
față, București, 1970; Autografe pariziene, Cluj, 1972; 
România se prezintă, București, 1972; Franța, București, 
1976; Inima cuvintelor, Cluj-Napoca, 1979; Carte de 
citire, București, 1983; Cântec de mai, București, 1989; 
Secunda câștigată, București, 1996. 

Repere bibliografice: Aurel Martin, „Fructul oprit”, 
RMB, 1969, 7545; Petru M. Haș, „Fructul oprit”, ST, 1969, 
1; Ion Lungu, „Fructul oprit”, TR, 1969, 15; Dumitru 
Micu, „Fructul oprit”, RL, 1969, 16; Ilie Constantin, 
„Schimbarea la față”, RL, 1970, 43; Adrian Popescu, 
„Autografe pariziene”, ST, 1972, 23; M.C. Runcanu, 
„România se prezintă”, TR, 1973, 1. N.Br. 


BĂLAN, Eugen (21.X.1904, Focșani — 4.IV.1968, 
București), prozator. Este fiul Annei și al lui loan 
Ballan, maior, căzut în luptele de la Turtucaia. B. 
urmează Liceul Militar din Craiova, după care se 
înscrie la Facultatea de Științe, secţia de mate- 
matică, la Universitatea din București, pe care 
o părăsește pentru a trece la Școala Politehnică, 
unde își ia licenţa. În 1940 va absolvi și Facultatea 
de Drept. Exercită numeroase ocupaţii: director 
la Imprimeria Centrală, profesor de matematică, 
economist, vameș, consilier tehnic, proiectant. 
Deși publică, în 1937 și 1939, iscălind Eugen Ballan, 
două remarcabile eseuri în revista „Arta și tehnica 
grafică”, totuși apariţia romanului Într-o duminecă 
de august (1941) constituie o mare surpriză pentru 
critica momentului. Războiul și, apoi, alte cauze 
l-au făcut pe autor să abandoneze literatura până 
în 1965. Câteva schiţe și o nuvelă sunt publicate 
postum, în volumul Exerciţii (1970). 

Ocupându-se de carte ca fenomen sociocul- 
tural, eseurile Între arta și tehnica grafică și 
Impresionism grafic relevă o inteligenţă vie, subtilă 
și o deosebită capacitate de expresie. B. își mani- 
festă aici, de asemenea, admiraţia pentru Marcel 
Proust, motivată de voinţa acestuia de a-și clădi 
opera ca o catedrală, până în cele mai mici detalii, 
de perfecta concordanţă între principiul de con- 
strucţie și forma scriiturii. Faptul că Thomas Mann 
este pomenit chiar în romanul Într-o duminecă 
de august, că titlul amintește, probabil voit, de un 
capitol din Patul lui Procust al lui Camil Petrescu și 
că limitarea timpului naraţiunii la o singură zi pare 
să fi fost sugerată de Ulysses al lui James Joyce dove- 
dește că autorul se familiarizase și cu alte formule 

moderne ale genului. Astfel, era de așteptat ca 
Într-o duminecă de august să se structureze ca un 
roman psihologic, care își propune să transcrie din 
interior, făcând să coincidă naratorul și persona- 
jul, fluxul conștiinței în răstimpul dintre o trezire 
şi intrarea în somnul nocturn, răstimp în care se 
inserează, prin mecanismul memoriei involuntare, 
numeroase fragmente de trecut. Valoarea romanu- 
lui lui B. este dată de calitatea eului care se intros- 
pectează, de amplitudinea și insolitul trăirilor, de 
capacitatea de a le menţine în centrul atenţiei. 
Istoria „duminecii de august” nu este astfel istoria 
unei zile banale, ci a uneia în care se produce în 
sinele naratorului-personaj o adevărată revoluţie, 
căci hotărârea de a scrie un roman nu înseamnă 
numai revelarea unei disponibilităţi artistice latente, 
ci și recuperarea unui spirit activ, dinamic în faţa 
existenţei. În stadiul iniţial protagonistul se apropia 
de tipologia inadaptatului intelectual, capabil, prin 
structură, să se analizeze cu precizie, să-i desci- 
freze după indicii minime pe ceilalți și să abstragă 
generalul dintr-un comportament individual. Dar 
la el luciditatea se împletește enigmatic cu o stare 
de semiconștienţă, de confuzie, generată numai 
de gândul propriei neputinţe în faţa nevoilor de 
zi cu zi. De aici, dependenţa de alţii, neîncrede- 
rea în sine, dezabuzarea, abulia și, ca un corolar, 
amoralismul, manifestat mai ales în plan erotic, el 
cucerind femeile cu vorba sa misterioasă, poetică, 
poate și cu felul său de a fi neajutorat, dar tratân- 
du-le fie ca un juisor impenitent, fie ca un seducător 
îndrăgostit de gratuitatea jocului. Altul este cazul 
Corinei, fiica unor burghezi respectabili, căreia, din 
cauza unor inhibiţii secrete, a unor tabuuri fabri- 
cate de propria sa imaginaţie, mult timp nu poate 
să-i comunice sentimentele pe care le nutrește. 
„Dumineca de august” va fi ziua unei bruște măr- 
turisiri, ziua când îi face declaraţia de dragoste, una 
dintre cele mai frumoase pagini ale romanului, la 
crearea căreia au colaborat, după cum spune chiar 
naratorul, Hans Castorp și Maurice Schwolbe. Prea 
târzie, căci fata acceptase o altă cerere în căsătorie, 
mărturisirea îl eliberează pe narator de o obsesie 
şi marchează începutul unei modificări lăuntrice. 
Renunţând la prejudecăţi, el se îndreaptă spre o altă 
femeie, fostă cântăreaţă de bar, de o mare frumu- 
seţe fizică și morală, alături de care îi va fi posibil 
să parcurgă drumul cunoașterii de sine și, totodată, 
spre straturile ascunse ale poeziei, spre creaţie. În 
relatarea acestei transformări nu intervine nimic 

forțat, totul decurgând firesc din premisele date. 
Observaţii pătrunzătoare fixează finele deplasări 
ale cugetului, așa cum alteori reușesc să surprindă 
esenţa unui comportament într-o formulă memo- 
rabilă. Maxima și aforismul, la care autorul accede 
prin structură sufletească, precum și ironia și auto- 
ironia au rolul de a eluda ceva din brutalitatea exa- 
minării semenilor sau a autoexpunerii prea directe. 
Într-un stil în care fraza se mlădiază după întorto- 
cherile gândului, iar comparaţiile, aproape singura 
figură de stil folosită, sunt în genere scânteietoare, 
supără doar recursul excesiv la paradox. În dialo- 
guri, puţine la număr, replica e promptă, uneori 
prea promptă pentru a nu avea o tentă de auto- 
matism. Reușita romanului i-a făcut pe unii critici 
să-i prevadă lui B. o strălucită carieră literară, dar, 
poate și din cauza împrejurărilor de după al Doilea 
Război Mondial, el a rămas autorul unei singure 
cărți. Prozele publicate postum, în Exerciţii, relevă 
aceleași însușiri de observator al lumii exterioare și 
interioare, având totuși un pronunţat caracter de 
încercări nefinisate. Excepţie face cea mai amplă 
dintre ele, care propune o „continuare” a scrierii lui 
Mateiu 1. Caragiale Sub pecetea tainei, fiind reușită 
ca rezolvare epică a enigmei, dar fără vraja scrisu- 
lui matein. Alături de Ambigen de Octav Șuluţiu, 
de Interior de C. Fântâneru și de alte câteva cărţi, 
Într-o duminecă de augusta contribuit la revitaliza- 
rea romanului psihologic în deceniul al patrulea şi 
începutul celui de al cincilea din secolul trecut. 
SCRIERI: Într-o duminecă de august, București, 1941; ed. 
îngr. și postfață Mariana Vartic, Cluj-Napoca, 1991; Exer- 
ciții, postfață Lucian Cursaru, București, 1970. 

Repere bibliografice: Pompiliu Constantinescu, „Într-o 
duminecă de august”, VRA, 1941, 601; Cioculescu, Aspecte, 
434-435; C. Fântâneru, „Într-o duminecă de august”, 
UVR, 1941, 28; Perpessicius, Opere, IX, 189-194; Octav 
Șuluţiu, „Într-o duminecă de august, G, 1941, 7; LE. 
Torouţiu, „Într-o duminecă de august”, CL, 1941, 8-10; 
Ștefan Popescu, Critice, I, București, 1947, 133-141; 
Streinu, Pagini, V, 283-284; Piru, Panorama, 371; Dana 
Dumitriu, „Exerciţii”, RL, 1970, 28; Zaciu, Lancea, 122-128; 
Crohmălniceanu, A/ doilea suflu, 92-98; Ion Simuţ, Trei 
reeditări, RL, 1992, 2; Irina Petraș, „Într-o duminecă de 
august”, TR, 1992, 13; Dic. scriit. rom., |, 217-219.  V.D. 


BĂLAN, George (11.[ll.1929, Turnu Măgurele), 
eseist. Este fiul Margaretei (n. Petrovici) și al 
medicului militar Ilie Bălan. După ce urmează 
Conservatorul din București (1950-1955), devine 
asistent (1955-1957) la Catedra de estetică, apoi 

face aspirantura în estetică muzicală la Moscova 
(1957-1961). Lector (1961-1975) la aceeași catedră, 
va funcționa în această calitate și la Catedra de 
estetică a Facultăţii de Teologie din Sibiu (1975-— 
1977), unde urmase și cursuri (1968-1970). A fost 
redactor muzical la „Contemporanul” (1951-1957, 
1961-1963). A colaborat și la „Muzica”, „Actualitatea 
muzicală”, „Gazeta literară”, „Iribuna”, „Flacăra”, 
„Cercetări filosofice”, „Lupta de clasă”, „Secolul 
20”, „Luceafărul”, „Revue roumaine” ș.a. Important 
animator al vieţii muzicale din București, a ținut 
mai multe conferinţe la Ateneu (1973-1977), care 
s-au bucurat de o anume notorietate. În 1977 s-a 
stabilit la Miinchen, apoi la Sankt Peter, în Pădurea 
Neagră, unde a fondat Societatea Internaţională 
Musicosophia (mișcare estetică în tehnica și arta 
ascultării conștiente a muzicii). 

Impresionanta eseistică a lui B., miile de pagini 
de prezentare a unor momente și figuri din istoria 
muzicii, însumând aproape o bibliotecă, scrise 
nu numai cu o deplină stăpânire a domeniului, 
ci și cu anume frazare atașantă, au fost apreciate 
și au contribuit la apropierea cititorilor de acest 
spaţiu al culturii. „Chiar dacă volumele lui George 
Bălan «mustesc» la tot pasul de contradicții care 
descumpănesc cititorii și mai ales pe analiștii greu 
de convins să accepte punctele sale de vedere ide- 
ologic, filosofic, teologic, estetic, totuși scrisul lui 
muzicologic se impune prin subtilitatea și fineţea 
nuanţelor, care împrumută demersului autorului o 
culoare personală, inconfundabilă” (Viorel Cosma). 
Apărut după aproape treizeci de ani de când B. l-a 
scris, volumul În dialog cu Emil Cioran (1996) are 
meritul — și acesta este cel mai important atu al său 
- de a fi fost, în anii '60, o primă încercare de reabi- 
litare a filosofului într-o epocă în care acest subiect 
stârnea scandal. Cu deosebire două capitole rețin 
atenţia. Primul, Emil Cioran și românii, românii 
și Emil Cioran, este, de fapt, o anchetă care ia în 
discuţie receptarea în perioada de după război. Un 
studiu-document care strânge laolaltă, în urma unei 
informări serioase, toate datele despre campania 
dusă împotriva lui Cioran între 1959 și 1962, câteva 
nume mari, Lucian Blaga ori Nichifor Crainic, 
fiind invocate aici în spiritul adevărului. Al doilea 
capitol, Schimbarea la faţă a României, propune o 
imagine a spaţiului spiritual românesc în care sunt 
puse faţă în faţă gândirea lui Blaga și a lui Cioran. În 
ansamblu, demersul eșuează însă într-un descrip- 
tivism obositor și monoton. Tonul este exagerat, 

patetic, poate și ca reacţie la un moment ostil 
culturii: scrisă în anii '60, cartea practică un demers 
de identificare aproape totală cu autorul cercetat. 
Și în amplul studiu Nebănuitul Eminescu, publicat 
în 1984, dar scris cu zece ani înainte, tonalitatea 
encomiastică își atinge limitele, căci poetul devine 
eroul călăuzitor și mântuitor al patriei (capitolele 
Calea-ntoarsă sau Iniţierea în înţelepciunea călău- 
zitoare spre obârșii sau Biruitor, în Patrie sau Despre 
contemplările supreme). După ce analizează critic 
istoria exegezei eminesciene - B. este supărat mai 
ales pe G. Călinescu (pe care îl socotește profanator, 
monografia sa fiind calificată ca o „monumentală 
eroare de gândire”) —, autorul încearcă să capteze 
esenţa poetului identificându-l ba cu un iniţiat, ba 
cu Făt-Frumos, ba cu un rege, ba cu un împărat, 
ba cu un dac, ba cu un arab etc. Eminescu i se înfă- 
ţișează ca sfântul naţional al românilor: „Pentru 
români, Mihai Eminescu este sfânt, deoarece el a 
trăit cea mai sfântă dorinţă de a risipi negurile nești- 
inţei spirituale”, iar poezia acestuia „se adresează 
nu numai perceperii intelectual-estetice, ci fiinţei 
spiritual-sufletești în totalitatea ei, a cărei nevoie de 
certitudine și de absolut o satisface cu prisosinţă”. 
În Emil Cioran - luciditatea eliberatoare? (2009), 
carte apărută inițial în Franţa, în 2003, B. schițează 
un portret al filosofului și urmărește apoi analitic 
itinerarul spiritual al acestuia în două capitole con- 
sistente: Țăranul din Carpaţi și Ermitul din Paris. 
Trilogia Iubirea prihănită, alcătuită din Iubirea inter- 
zisă (2001), Celălalt Eros (2001) și Homofobia (2004), 
este prima istorie culturală românească dedicată 
homosexualității, cele 1300 de pagini cuprinzând 
eseuri (uneori intens subiective) și dosare amplu 
documentate despre personalităţi din artă și litera- 
tură (Oscar Wilde, Thomas Mann, Andre Gide, Klaus 
Mann, Marcel Proust ș.a.). 

SCRIERI: Muzica, artă greu de înţeles?, București, 1960; 
George Enescu: Mesajul — estetica, București, 1962; George 
Enescu - Viaţa, București, 1963; Gustav Mahler sau Cum 
exprimă muzica idei, București, 1964; Muzica, temă de 
meditaţie filosofică, București, 1965; Sensurile muzicii, 
Bucureşti, 1965; Eu, Richard Wagner, București, 1966; 
Înnoirile muzicii, București, 1966; Dincolo de muzică, 
București, 1967; Noi și clasicii, București, 1968; Arta de a 
înțelege muzica, București, 1970; Meditaţii beethoveniene, 
București, 1970; Muzica și lumea ideilor, București, 1973; 
Cazul Schoenberg: un geniu rău al muzicii?, București, 
1974; Mică filosofie a muzicii, București, 1975; Muzica, 
București, 1975; O istorie a muzicii europene, București, 
1975; Ein Vorspiel zum bewussten Hăren, Sankt Peter, 1979; 

Enfiihrung in die Musikmeditation, Sankt Peter, 1980; Das 
Musikhoren als Weg zum Geist, Sankt Peter, 1981; Beruf: 
Musikhorer, Sankt Peter, 1983; Musikalische Selbstterapie, 
Sankt Peter, 1984; A la Redâcouverte de la musique, Sankt 
Peter, 1984; Nebănuitul Eminescu, Miinchen, 1984; ed. 
București, 1999; Rătselhafter Bruckner, Sankt Peter, 1986; 
LArt d'ecouter Mozart, Sankt Peter, 1988; ed. (Arta de a 
asculta Mozart), tr. Vasile Savin, Cluj-Napoca, București, 
2006); Musik als Rătsel und Herausforderung, Sankt Peter, 
1989; Le Geste musical, Sankt Peter, 1990; ABC de l'ecoute 
creatrice, Sankt Peter, 1991; Roman einer Idee, Sankt Peter, 
1992; Petit traite de lart de fredonner, Sankt Peter, 1992; 
Procesul lui Socrate, București, 1993; În dialog cu Emil 
Cioran, București, 1996; LAuditeur et sa dignite, Sankt 
Peter, 1996; Mesaje duhovnicești din exil, București, 1997, 
Misterul Bach, Bucureşti, 1997; Via meditativa. Întâlni- 
rea cu noi înșine, București, 1997; Răspunsurile muzicii, 
București, 1998; În căutarea maestrului, Iași, 1999; Inspiri- 
erte Musikhărer, Sankt Peter, 2000; Celălalt Eros, Chișinău, 
2001; Iubirea interzisă, Chișinău, 2001; Emile Cioran: La 
lucidite liberatrice?, îngr. şi pref. Alain Cophignon, Paris, 
2003; ed. (Emil Cioran — luciditatea eliberatoare?), tr. Vasile 
Savin, Cluj-Napoca, 2009; Homofobia, București, 2004. 

Repere bibliografice: Caraion, Tristefe, 65-67 Viorel 
Cosma, Întâlniri spirituale (-ID, RP, 1997, 2, 3; Iosif 
Sava, Pseudoautobiografia lui George Bălan, CNI, 1997, 
33; Dan ]. Ungureanu, De la Cezar la Pasolini, OC, 2002, 
103; Mihai lovănel, „Celălalt Eros”, „Cotidianul”, 2002, 20 
august; Alexandra Olivotto, Homosexualii din bibliotecă, 
RL, 2003, 8; Marin Diaconu, În căutarea unei identificări 
a lui Emil Cioran prin George Bălan, VR, 2005, 6-7; Viorel 
Cosma, Enciclopedia muzicii românești, |, 2005, 471-475; 
Manolescu, Enciclopedia, 69-70. P.Ct. 


BĂLAN, lon (21.1.1909, Hârșeni, j. Brașov — 
24.XI1.1979, București), poet. Este fiul Mariei și al 
lui Mihai Bălan, ţărani. Termină liceul la Sibiu și își 
ia licenţa în drept la București. Debutează în 1933 
la revista „Abecedar”, colaborând apoi la „Gând 
românesc”, „Universul literar”, „Vremea”, „Pagini 
literare”, „Curentul literar”, „Revista Fundațiilor 
Regale”, „Dacia rediviva”, „Sentinela” ș.a. Volumul 
de versuri Febre cerești îi apare în 1941. Redactor la 
„Dacia”, funcţionar de stat, B. va lucra după război 
în redacţia Editurii Scânteia. O carte retrospec- 
tivă, apărută în 1970 și menţinând titlul din 1941, 
adăuga versuri noi, unele risipite între timp prin 
mai multe periodice literare. 

Lirica din Febre cerești, întâmpinată cu elogii 
de unii critici, l-a situat pe B. între talentele gene- 
raţiei sale. Dacă sensibilitatea poetului este mai 
degrabă aceea a unui simbolist, între mijloace pot 
fi detectate semne ce ţin de romantism, dar și de 

tehnicile moderne. Prinţ nostalgic, înconjurat de 
„albe vedenii”, navigator spre o insulă himerică, 
ieșind din timp („vom da timpului cătușele înapoi”), 
el pare sortit să locuiască și să răsfrângă o lume 
fantomatică, transparentă, îndepărtată. Viaţa se 
metamorfozează în amintirea ei dureroasă („sevele 
roșii s-au făcut palori”), iubita e „nălucă din flăcări 
şi zăpezi moarte”, ochiul descoperă doar „o nălucă 
de floare”. Și totuși, ca și la alți poeţi ardeleni, o 
anume forță — asprime, înverșunare, îndârjire — vine 
când să susţină scepticismul, când să-l înlăture. B., 
„un simbolist întârziat” (Florin Manolescu), privi- 
legiază metaforele în care domină trimiterile spre 
ardere, văpaie și sânge. Dacă toamna este văzută 
simbolist, ca un anotimp cu „palori de preţios metal 
muribund”, mult mai frecvent natura apare incen- 
diată de prezenţe vegetale insolite, iar iubirea tinde 
a se hrăni din aceeași otrăvită „foame de roșu”, 
amintită și în eseuri lirice precum Floarea roșie. În 
violenţa coloristică suprapusă glacialităţii de fond se 
simte, parcă, ceva din arta icoanei pe sticlă, stiliza- 
rea, rigoarea formală fiind o formă de a filtra emoția. 
În anii din urmă versul lui B. se devitalizează; supra- 
viețuiesc numai virtuozitatea, reveria pictorică. 
SCRIERI: Febre cerești, București, 1941; Febre cerești, 
pref. Aurel Dragoș Munteanu, București, 1970. 

Repere bibliografice: Pompiliu Constantinescu, „Febre 
cerești”, VRA, 1941, 607; Octav Șuluţiu, „Febre cerești”, G, 
1941, 9; Perpessicius, Opere, IX, 364-367; Aurel Dragoș 
Munteanu, Un poet de tranziţie, R, 1969, 6; Florin 
Manolescu, „Febre cerești”, RL, 1970, 11; Nae Antonescu, 
„Febre cerești”, ST, 1970, 8; Dicţ. scriit. rom., 1, 219. G.D. 


BĂLAN, lon (10.VI.1925, lablanca, Serbia -— 
1.VII.1976, Belgrad), poet, prozator, publicist, 
traducător. Este fiul Rachilei (n. Barbu) și al lui 
Vartolomei Novac Bălan, ţărani. Învață la școala 
generală din satul natal și la Vârșeț (1932-1940) 
urmează apoi Școala Normală pentru Învăţători 
(1940-1945), Școala Superioară de Pedagogie din 
Zrenianin (1951-1956). Este pedagog la internatul 
român din Vârșeț, învăţător la Râtișor, lângă Vârșeț 
(1946-1948), ziarist la săptămânalul „Libertatea” 
(1948), redactor responsabil al revistei „Bucuria 
pionierilor” (1949-1955), profesor de limba română 
la Liceul și Școala Normală pentru Învăţători din 
Vârșeț (1952-1963), redactor responsabil al revistei 
„Lumina” (1956-1976). Își face debutul în 1938 la 
„Nădejdea”, iar editorial cu volumul de versuri 
Cântecul satului meu (1947). Mai colaborează la 

„Femeia nouă”, „Satul”, „Letopis Matice Srpske”, 
„Libertatea literară”, „Tribuna tineretului”, „Analele 
S.L.R.”, iar în România la „Revista literară”, „Orizont, 
„Ramuri”, „Familia” ș.a. Semnează şi lon Păduraru. 

Blândeţea peisajului bănăţean, tema majoră a 
generaţiei '50 din Voivodina, este și constanta liricii 
lui B. Poeziile de început sunt narative, retorice și 
oarecum lipsite de substanţă lirică. Apar aici ape 
line, deal, codru, nume de sate (labuca, Sălciţa), 
flori, stropi de ploaie etc. Influențele vin de la 
George Coșbuc până la Emil Gârleanu. Cântecul 
satului meu îl anunţă și pe prozatorul de mai târziu. 
În Brazde-n primăvară (1952) apar versificări de 
o banalitate descurajantă, rimând și folclorizând 
teme impuse de ideologia comunistă. În versurile 
apărute postum se află şi inflexiuni mai moderne. 
E cultivată aici o prozodie cu vers alb și cu ecouri 
din simboliștii români: „Lac drumurile toate răsfi- 
rate/ Tace câmpia, dealurile neumblate./ Mâinile-n 
liniște deplină atârnă peste zări/ ca raze viole- 
te-n amurg pe cărări./ Tac mâinile, raze violete-n 
amurg,/ Și pe frunte picuri de amintiri se scurg” 
(Despărţire). Ca prozator, B. are câteva zeci de 
schiţe și nuvele (unele întinse), cuprinse în volume 
apărute la mare distanţă de timp — Flăcări în noapte 
(1953), Drumuri și nori (1960) și Ninalb (1967). 
Tematica e tot ţărănească, concentrându-se asupra 
vieţii celor „de la codru”, din apropierea Vârșeţului, 
unde trăiesc oameni aprigi, cu aspiraţia dreptăţii în 
suflet, pe care scriitorul nu-i idealizează. Influențele 
sunt diverse, de la naraţiunea de tip folcloric până la 
demersul epic al lui Ioan Slavici, Mihail Sadoveanu 
şi Zaharia Stancu, dar și de la realiștii sârbi, de la 
Stevan Sremac, Branislav Nusic, Borisav Stankovi€ 
până la Ivo Andric și Branko Copic. Ninalb, protago- 
nistul din microromanul cu același titlu publicat și 
la București în 1975, un fost argat, de mare puritate 
morală, are puterea să treacă peste toate obsta- 
colele. Celelalte personaje, bântuite de doruri și 
melancolie, recurg adesea la amintire sau la vis, 
un joc cu ficţiunea și imaginaţia care îl captivează 
pe cititor. Apar, ca subiecte conformiste ale epocii 
comuniste, și întâmplări din vremea luptei ilegaliste 
sau episoade din timpul celui de-al Doilea Război 
Mondial. O antologie de poezie a românilor din 
Voivodina, intitulată Jednog dana u Mesicu — Într-o 
zi la Mesici (1976), este redactată împreună cu 
Milan Uzelac. B. a participat la alcătuirea a nume- 
roase manuale de limba română, la realizarea unor 
volume colective consacrate culturii românilor din 

Voivodina. În fine, s-a oprit, ca traducător, la câteva 
nume: Branko Copic, Ivo Andric, Tone Seliskar. 
SCRIERI: Cântecul satului meu, Vârșeț, 1947; Brazde-n pri- 
măvară, Vârșeț, 1952; Albu (în colaborare cu Radu Flora), 
Pancevo, 1952; Flăcări în noapte, Vârșeț, 1953; Drumuri și 
nori, Pancevo, 1960; Ninalb, Pancevo, 1967; ed. îngr. Octav 
Păun, București, 1975; Opere, I-III, îngr. și pref. Radu Flora, 
Pancevo, 1979-1980; Caisul solitar, Zrenianin, 2012. 


Repere bibliografice: Sașa Pană, Literatura românească 
din Iugoslavia, „Revista literară”, 1947, 31 august; loan 
Flora, La cinci ani de la încetarea din viaţă a lui lon Bălan, 
„Libertatea”, 1981, 19 septembrie; Milan Uzelac, Rostirea 
întreruptă: douăsprezece interpretări din poezia lui lon 
Bălan, Pancevo, 1985; Popa, Lit. rom. Voivodina, 35-44, 
47-65; Gligor Popi, Românii din Banatul Sârbesc, Pancevo, 
1998, 394-405; Agache, Lit. rom. ţările vecine, 110-116; 
Virginia Popovici, [Ion Bălan], „Studii de știință și cultură”, 
2011, 1, RSL, 2011, 1; Carmen Dărăbuș, Virginia Popovici, 
Literatura de limba română din Serbia și antropologia 
culturală, Cluj-Napoca — Novi Sad, 2012, 200-211. V.P. 


BĂLAN, lon Dodu 
(5.X.1929, Vaidei, j. 
Hunedoara), critic și 
istoric literar, editor. 


Este fiul Anei (n. Pavel) și al lui loan Bălan, ţărani. 
Și-a început liceul la Orăștie și l-a continuat la „Sf. 
Sava” din București, absolvind în 1949. Urmează 
Facultatea de Filologie a Universităţii din București 
(1949-1953), unde își va susţine și doctoratul (1968). 
Devenit tot aici cadru didactic la Catedra de litera- 
tură română, parcurge toate treptele universitare — 
asistent (1954-1959), lector (1959-1967), conferen- 
țiar (1968-1969) și profesor (din 1970). A îndeplinit 
și funcția de rector al Universității din București în 
1989. Între 1967 și 1969 a fost lector la Universitatea 
din Toulouse. Vicepreședinte al Consiliului Culturii 
şi Educaţiei Socialiste (1969-1977), a fost membru 
supleant (1969-1979), apoi membru plin (1979- 
1989) al Comitetului Central al Partidului Comunist 
Român. A făcut parte din redacţiile revistelor „Viaţa 
românească” (1953-1958), „Iânărul scriitor” și 
„Luceafărul” (din 1958; redactor-șef adjunct între 

1961 și 1967). După 1989 a activat ca profesor asociat 
la Facultatea de Litere a Universității „Spiru Haret” 
din Capitală. A debutat în 1953 la „Avântul” și a scris 
tot acum în „Viaţa românească”, iar prima lui carte 
include studiul Influențe folclorice în poezia noastră 
actuală, apărut în 1955. Critic și istoric literar, B. s-a 
manifestat și ca poet, prozator, folclorist, publicist. 
Este căsătorit cu Elena Bălan-Osiac. 

În ipostaza de cronicar literar, B. nu are prefe- 
rinţe pentru un anumit gen de scrieri, dovedin- 
du-se receptiv atât la poezia lirică, roman și nuvelă, 
piese de teatru, cât și la reportaj sau la lucrările de 
critică și istorie literară, abordarea fiind, de regulă, 
conformistă, în slujba imperativelor ideologice ale 
momentului. S-a apropiat de asemenea de nume- 
roase alte aspecte ale literaturii române, scriind 
despre cronicari și corifeii Școlii Ardelene, despre 
M. Eminescu, Vasile Alecsandri, Costache Negruzzi, 
Andrei Mureșanu, George Coșbuc, Titu Maiorescu, 
Lucian Blaga, Liviu Rebreanu, Panait Cerna, St. O. 
Iosif, Tudor Arghezi, lon Minulescu ș.a. Multe studii 
au fost publicate iniţial ca prefețe la diverse ediţii 
din operele acestor scriitori, marcând, îndeobște, 
reintrarea, acceptată oficial, a unui scriitor în circu- 
itul cultural. Atât cronicile, cât și studiile de istorie 
literară le-a reunit în volume cu un profil mozaicat, 
în care a cedat mult spaţiu și publicisticii. Câteva 
monografii, despre loan Slavici, Octavian Goga și 
Aron Cotruș, sunt elaborate pe baza unei ample 
documentări, cu multe elemente inedite. În mono- 
grafia Ioan Slavici sau Roata de la Carul Mare (1985) 
B. argumentează caracterul preponderent etic al 
operei autorului Marei. Totodată, urmărește modul 
subtil în care Slavici a infuzat operei sale o viguroasă 
sevă folclorică și etnografică. Pentru Octavian Goga 
B. a manifestat un interes continuu. După o primă 
micromonografie (1966), și-a extins cercetările, con- 
sacrând marelui poet o amplă exegeză (1971), revizu- 
ită în ediţiile ulterioare (ediţia a doua, 1975, premiată 
de Academia RSR). Viaţa lui Goga este contextuali- 
zată pe fundalul evenimentelor vremii, aducându-se 
contribuții importante cu privire la activitatea publi- 
cistică desfășurată îndeosebi la „România” și la „Țara 
noastră”, precum și referitor la procesul de presă și 
condamnările suferite de poet, la campaniile politice 
sau la jurnalul intim din timpul războiului. Într-un 
capitol autorul pune în lumină funcţia estetică a ele- 
mentului religios din lirica lui Goga, mesianismul său 
romantic ținând de tradiţie și de datină, comunicat 
uneori pe un ton sibilinic. Investigarea laboratorului 

său poetic conduce la concluzia unei atente elaborări, 
a efortului de eliminare a lexicului localist în favoarea 
aspectului literar. De asemenea, B. s-a aplecat recu- 
perator asupra lui Aron Cotruș, căruia i-a prefaţat mai 
întâi ediţia Versuri (1978), apoi i-a consacrat studiul 
monografic Resurecţia unui poet (1981, revizuit în 
1994) și o cuprinzătoare ediție (1985). Criticul pune 
în valoare structura doar în aparență monocordă 
a literaturii cotrușiene, constituită de fapt dintr-un 
„mozaic de atitudini ideologice și formule poetice, 
de la cele tradiționale, sămănătoriste sau gândiriste, 
până la cele simboliste, moderniste ori expresio- 
niste”. „Poet al extremelor”, Cotruș este analizat din 
perspectiva vizionarismului său național și social, a 
telurismului, dar și a gamei mult mai bogate a liricii 
intime și meditative. De interes sunt și considerați- 
ile lui B. atât asupra varietăţii lexicului, cât și asupra 
artei poetice a lui Cotruș care, în ciuda simplităţii și 
a absenței calofiliei, desfășoară, îndeosebi în versli- 
brism, o dinamică de mare virtuozitate. De uz strict 
didactic rămân cursurile Istoria literaturii române de 
la începuturi până în epoca marilor clasici (2002, în 
colaborare) și Momente ale liricii românești în secolul 
XĂ (2000), publicate în mai multe ediții. În Copilăria 
unui Icar (1974; Premiul Uniunii Scriitorilor), scriere 
reluată în mai multe versiuni, pornind de la simbolul 
antic al omului care încearcă să înfrângă vămile 
văzduhului, B. susţine, prin analogie, semnificația 
tragică a destinului lui Aurel Vlaicu, într-un poem în 
proză destinat îndeosebi cititorilor tineri. Poeziile din 
volumele Neliniștea fântânii (1978), Arbori pentru 
veșnicii (1981), Peisaj interior (1986) și Cutremur de 
suflet (1996) dezvăluie un temperament liric înclinat 
spre confesiune și meditaţie în limitele circumstan- 
țelor și ale lozincilor din comunismul ceaușist-națio- 
nalist: „Coboară ca un fluviu viu/ Neamul român, din 
tată-n fiu,/ De după dealuri mari de timp,/ Mai vechi 
ca zeii din Olimp...”. 

SCRIERI: Influențe folclorice în poezia noastră actuală, 
București, 1955; Delimitări critice, București, 1964; 
Octavian Goga, București, 1966; Valori literare, Bucu- 
rești, 1966; Condiţia creaţiei, București, 1968; Cuvintele 
au cuvântul, Iaşi, 1971; Octavian Goga, București, 1971; 
ed. 2, București, 1975; Ethos și cultură sau Vocaţia tinereţii, 
București, 1972; La Politique culturelle en Roumanie, Paris, 
1974; Copilăria unui Icar, București, 1974; ed. 3, București, 
1982; Artă și ideal, București, 1975; În focarul timpului, 
București, 1977; Neliniștea fântânii, Bucureşti, 1978; Con- 
stelații diurne, București, 1979; Arbori pentru veșnicii, 
București, 1981; Resurecţia unui poet: Aron Cotruș, Bucu- 
rești, 1981; ed. (Aron Cotruș), București, 1994; Țara omeniei 

și oamenii săi, Bucureşti, 1983; Ioan Slavici sau Roata de 
la Carul Mare, București, 1985; Pietre pentru templul lor, 
București, 1985; Ei l-au cunoscut pe Aurel Vlaicu, București, 
1986; Peisaj interior, București, 1986; Repere critice, Bucu- 
rești, 1988; Cutremur de suflet, București, 1996; Momente 
ale liricii românești în secolul XX, București, 2000; Istoria 
literaturii române de la începuturi la epoca marilor clasici 
(în colaborare cu Luiza Marinescu), București, 2002. Ediţii, 
antologii: Spiridon Popescu, Pagini alese, pref. edit., Bucu- 
rești, 1959, I.I. Mironescu, Furtună veteranul, pref. edit., 
București, 1961; Moș Gheorghe la expoziţie, pref. edit., 
București, 1962; loan Slavici, Teatru, pref. edit, Bucureşti, 
1963; Octavian Goga, Poezii, pref. edit., Bucureşti, 1963, 
Opere, I-III, introd. edit., București, 1967-1972, Precursori, 
introd. edit., București, 1989, Opere, I-II, București, 2001-— 
2010; Barbu Nemţeanu, Sfropi de soare, pref. edit., Bucu- 
rești, 1973; St. O. Iosif, Poezii, București, 1975; Panait Cerna, 
Poezii, postfaţa edit., București, 1976; Eugen Goga, Cartea 
facerii, pret. edit., București, 1984, Două Siberii, pref. edit., 
București, 1997; Aron Cotruș, Versuri, postfaţa edit., Bucu- 
rești, 1985. 

Repere bibliografice: Barbu, Sine ira, 205-208; Piru, 
Varia, |, 523-526; Stănescu, Poeți și critici, 95-101; Drăgan, 
Reacţii, 27-35; Grigurcu, Idei, 127-130; Râpeanu, Pe 
drumurile, 223-226; Ornea, Confluenţe, 265-269; Marcea, 
Varietăţi, 197-200; Marcea, Concordanţe, 249-253; 
Stănescu, Jurnal, II, 206-209, III, 177-181; Piru, Critici, 
89-92; Cioculescu, Itinerar, V, 463-469; Lovinescu, Unde 
scurte, II, 99-102; Ierunca, Dimpotrivă, 157-161; Dicţ. 
scriit. rom., |, 219-221; Micu, Scurtă ist., IV, 126-128; 
Grigurcu, Poezie, I, 94-98; Valeriu Râpeanu, „Ethos și 
cultură”, „Acasă”, 2009, 3-4; Popa, Ist. lit., II, 1049-1050, 
passim.; Micu, Mileniu, 341-345; Răzvan Voncu, Goga și 
publicistica radicală, RL, 2011, 21. T.V. 


BĂLAN-OSIAC, Elena (24.11.1940, Șelaru, j. Dâmbo- 
viţa), hispanistă, traducătoare. Este fiica Paraschivei 
şi a lui Dumitru Osiac, țărani. După terminarea 
studiilor liceale, la Ploiești, în 1961, se înscrie la 
Facultatea de Limbi Romanice și Clasice, secţia 
spaniolă, a Universităţii bucureștene, absolvită 
în 1966. Este și licenţiată a Facultăţii de Litere 
din Toulouse, specialitatea limba și literatura 
portugheză (1969); își susține teza de doctorat 
la aceeași facultate (1970). La Catedra de limbi 
străine a Academiei de Științe Economice din 
București din 1966, parcurge treptele până la gradul 
de profesor (1991). Conduce din 1992 Catedra de 
limba spaniolă la Facultatea de Limbi și Literaturi 
Străine a Universităţii „Spiru Haret” din Capitală, iar 
din 1998 este și prorector. Colaborează la „Secolul 
20”, „România literară”, „Cahiers roumains d'6tudes 
litteraires” ș.a. Traducătoare a unor autori de expresie 

spaniolă și portugheză, precum Oswald de Andrade, 
Ana Maria Matute, Jos6 Maria Sanjuân, Ramân del 
Valle-Inclân, Miguel Ângel Asturias, Ruben Dario, 
B.-0. publică studii de specialitate pe teme de 
metodologie a predării limbilor străine sau de filo- 
logie romanică, precum Ovid Densusianu și preocu- 
pările sale ibero-romanice, Poemele lui Lucian Blaga 
în portugheză, Versiunile în spaniolă, franceză și 
portugheză ale poeziei lui Lucian Blaga ş.a. Traduce 
în spaniolă din G. Călinescu, Eugen Barbu, Fănuș 
Neagu; alcătuiește dicționare și cursuri. Este căsăto- 
rită cu istoricul literar lon Dodu Bălan. 

În 1972 B.-0. publică volumul Sentimentul 
dorului în poezia română, spaniolă și portugheză 
(varianta în limba franceză apare în 1977), o încer- 
care de studiu comparativ al acestui motiv liric, 
definind dorul ca sentiment de solitudine nostal- 
gică. Fără preocupări de analiză critică, lucrarea se 
mărginește să semnaleze în sfera lirică neolatină 
incidenţe de atitudini existenţiale ale acestei repre- 
zentări lirice, propunându-și o metodă compara- 
tistă (menţionează teoria circulaţiei internaţionale 
a temelor literare, cu exemplificări de coincidenţe 
intenţionate sau similitudini), și investighează 
similitudinile semantice ale cuvintelor saudade- 
soledad-dor, semne ale unui posibil paralelism în 
„atitudinea lirică” a celor trei naţiuni din extremi- 
tăţile latinităţii europene. 

SCRIERI: Sentimentul dorului în poezia română, spaniolă și 
portugheză, București, 1972. Traduceri: Ana Maria Matute, 
Primele amintiri, București, 1968; Oswald de Andrade, 
Regele lumânărilor, Bucureşti, 1972; Jos6 Maria Sanjuân, 
Requiem pentru noi toţi, București, 1974; Miguel Angel 
Asturias, Căutătorul de perle, București, 1980; Ruben Dario, 
Balotul, București, 1979; Ramân delValle-Inclân, Memoriile 
marchizului de Bradomin, București, 1987. 

Repere bibliografice: Edgar Papu, O carte despre dor, 
LCE 1973, 5; Mircea Zaciu, O carte despre dor, TR, 
1973, 7; Dragoș Vrânceanu, „Sentimentul dorului în 
poezia română, spaniolă și portugheză”, CNT, 1973, 19; 
Manuel de Paira Boles, [Cronică], „Revista portuguesa de 
filologia” (Coimbra), t. XVII, 1978. E.M. 


BĂLĂCEANU, lon (25.1.1828, București — 22.XI1.1914, 
Nisa, Franţa), memorialist. S-a născut într-o 
familie boierească ale cărei origini coboară în 
secolul al XIV-lea, ca fiu al Mariei (n. Văcărescu) 
şi al lui Constantin Bălăceanu, mare hatman. Și-a 
început instrucţia acasă, cu un preceptor francez 
şi a continuat-o la Paris, unde a urmat cursu- 
rile Liceului „Louis le Grand”, după care a audiat 

prelegerile lui Jules Michelet și Edgard Quinet la 
College de France. Aflat în capitala Franţei, a făcut 
parte din Societatea Studenţilor Români (1845). 
Revenit în ţară, a luat parte la evenimentele revo- 
luţionare de la 1848, fiind numit prefect de Muscel 
(3 august — 22 septembrie 1848), pentru ca, în vara 
anului 1849, să se afle în statul major al genera- 
lului Iosif Bem, ca ofiţer adjutant. După înfrânge- 
rea revoluţiei, a luat drumul exilului, acţionând în 
Franţa pentru împlinirea dezideratelor de unitate 
ale românilor. Întors acasă în 1856, s-a manifestat 
ca un înfocat unionist, făcând parte din Comitetul 
Central al Unirii din București. După Unire a fost 
numit prefect al Poliţiei Bucureștilor, iar din mai 
1859 emisar al lui Al. |. Cuza în Piemont și Franţa, 
pentru dobândirea recunoașterii dublei alegeri; 
ulterior a fost membru în Comisia Centrală de la 
Focșani (1859-1862) și ministru al Controlului din 
Ţara Românească (octombrie 1859 - mai 1860), 
precum și delegat în prima Comisie a Puterilor 
Riverane Dunării. Membru (din 1865) al lojii Sages 
d'Hâliopolis, s-a aflat printre cei mai activi parti- 
cipanţi la acţiunea care a dus la îndepărtarea lui 
Al. I. Cuza. B. a fost ales deputat în Constituanta 
din 1866. În plan politic, a fost adeptul ideilor 
liberale moderne și un apropiat al lui lon Ghica. 
Între 30 ianuarie și 30 martie 1876 a fost titula- 
rul Ministerului Afacerilor Străine. A desfășurat o 
intensă activitate diplomatică, în calitate de agent 
diplomatic la Paris (februarie 1866 —- mai 1867), la 
Constantinopol (decembrie 1870 — martie 1871), 
agent diplomatic (mai 1876 - septembrie 1878), 
trimis extraordinar și ministru plenipotenţiar la 
Viena (septembrie 1878 - octombrie 1882); în 
aceeași calitate se va afla la Roma (octombrie 
1882 — septembrie 1884), Paris (septembrie 1884 
- ianuarie 1885), Constantinopol (aprilie 1886 — 
martie 1889) și la Londra (aprilie 1893 -octombrie 
1900). 

B. a lăsat în manuscris o importantă lucrare 
memorialistică, Histoire des familles Balaceanu/ 
Vacarescu, tradusă şi publicată în 2002 sub titlul 
Amintiri politice și diplomatice. 1848-1903. Este 
vorba despre o dactilogramă de aproape două 
sute de pagini, scrisă după dictarea autorului de 
ginerele său, Pierre Nicot de Villemain. În cele 
nouăsprezece capitole ale lucrării memorialis- 
tul reconstituie, cu talent narativ, dar și cu o fină 
înţelegere, evenimentele la care a participat direct 
sau la care a fost doar martor, descrie locuri prin 

care a trecut sau în care a stat mai multă vreme, 
prezintă o serie de personalităţi cu care a venit în 
contact. Istorisite spre sfârșitul vieţii din nevoia 
de a lăsa urmașilor ceva din experienţa proprie, 
datele, numele ori trimiterile la diferite eveni- 
mente sunt reproduse din memorie, ceea ce a 
condus, după cum se întâmplă adesea în acest 
gen de lucrări, la unele erori, de altfel lesne de 
amendat cu ajutorul documentelor de epocă. 
În pagini animate expresiv B. reînvie primii ani 
ai adolescenţei petrecuţi la Paris, la studii, cele 
dintâi impresii la întoarcerea în Ţara Românească 
și atmosfera care domnea aici în preajma izbucni- 
rii Revoluţiei de la 1848. Descrie, cu o mare putere 
de evocare, ultimele zile ale domniei lui Gheorghe 
Bibescu, instalarea puterii revoluţionare în Ţara 
Românească, arestarea Guvernului Provizoriu și 
apoi eliberarea lui de către populaţia răsculată 
a Bucureștilor, înrolarea sa în Garda Naţională, 
calitate în care a și fost numit prefect de Muscel, 
funcţie pe care a abandonat-o odată cu înainta- 
rea trupelor otomane și ţariste în interiorul Ţării 
Românești, când s-a văzut nevoit să fugă, prin 
pasul Bran, în Transilvania. Perioada exilului, 

alături de alţi fruntași ai revoluţiei române, între 
care Nicolae Bălcescu și lon Ghica, de care s-a 
simţit puternic atras și de a cărui prietenie a fost 
mândru toată viaţa, înrolarea în statul major al 
generalului Bem, revenirea în ţară și activita- 
tea unionistă reprezintă subiectul a încă două 
capitole ale memoriilor. O secvenţă deosebită, cu 
valoare documentară în primul rând, se referă la 
activitatea desfășurată de B. în timpul domniei lui 
Al. |. Cuza. De mare interes sunt referinţele la acţi- 
unile în vederea aducerii în ţară a prinţului Carol 
von Hohenzollern Sigmaringen. Ideea lansată de 
Hortense Cornu, convorbirile în această direcţie 
cu Napoleon al III-lea și cu cancelarul Otto von 
Bismarck, strategiile de convingere a tânărului 
prinţ german, escortarea acestuia pe Dunăre, 
până în ţară sunt momente de implicare maximă 
a lui B., transpuse în notații care se succedă cu 
repeziciune, cinematografic, aruncând o nouă 
lumină asupra acestui moment istoric. Cea mai 
mare parte din Amintiri... o consacră autorul, 
după cum era și firesc, activităţii sale de diplomat. 
Fie că s-a aflat la Paris, la Viena, la Londra, la Roma 
ori la Constantinopol, el a dat dovadă de calităţi 
deosebite, puse în slujba ţării sale. În paginile 
memoriilor sunt refăcute convorbiri tainice cu 
diverse personalităţi, se emit judecăţi de valoare 
asupra evenimentelor, consideraţii personale — 
toate în măsură să definească o mentalitate și o 
epocă. Din întreaga expunere răzbate sentimentul 
trăirii intense a unui timp istoric. Relatate alert, 
cu dialoguri vii între autor și unii dintre cei mai de 
seamă protagoniști ai timpului (sunt rememorate 
convorbiri cu Napoleon al III-lea, contele Cavour, 
Kossuth, Bismarck, lordul Palmerston și alte per- 
sonalităţi ale Europei), cu descrierea sugestivă a 
locurilor și a oamenilor, amintirile rămase de la 
B. reprezintă deopotrivă un izvor istoric de mare 
însemnătate și o mărturie expresivă din punct de 
vedere literar. 

SCRIERI: Amintiri politice și diplomatice. 1848-1903, tr., 
îngr. și introd. Georgeta Filitti, București, 2002. 

Repere bibliografice: lon Mamina, Ion Bulei, Guverne 
și guvernanţi. 1866-1916, București, 1994, 165-166; Al. 
Săndulescu, Un memorialist necunoscut: lon Bălăceanu, 
RL, 2003, 29; Cristea, Teleorman, 56-57, Dicţionar biografic 
de istorie a României, coordonator Stan Stoica, București, 
2008, 56-57; Nicolae Constantin, Dicţionar de personalităţi 
istorice românești, București, 2011, 27. D.N.R. 

BĂLĂCEANU, Ion (28.111.1928, Ceairlighiol-Caliacra 
— 14.11.2006, Ploiești), prozator. Este fiul Tudorei 
și al lui Gheorghe N. Bălăceanu, ţărani. Prozatorul 
și-a confecţionat un arbore genealogic ce vrea să 
ateste o descendență din familia boierească, scăpă- 
tată, a Bălăcenilor, pe „ramura lor negustorească”. 
Urmează școala primară în comuna natală, dar o 
întrerupe în 1940, odată cu cedarea Cadrilaterului. 
Își continuă studiile în 1946 la Cluj, unde se afla ca 
militar activ. Anii copilăriei și ai adolescenţei îl pur- 
taseră prin diverse locuri din ţară, unde practica 
felurite îndeletniciri: vânzător de covrigi, ucenic de 
patiserie, argat. Recrutat militar (1948), avansează 
repede în grad, pentru ca în 1956, odată cu primele 
valuri de reducere a cadrelor Ministerului Armatei, 
să fie trecut în rezervă. Lucrează, până la pensio- 
nare, ca mecanic auto, șofer pe mașini de transport 
greu etc. Între timp, frecventează cenaclul literar 
al Filialei din Cluj a Uniunii Scriitorilor. Aici este 
remarcat de D.R. Popescu, care îl sprijină, publicân- 
du-i cea dintâi povestire — Întâmplări pe șosea — în 
„Steaua” (1960). Prima carte, Pâinea și bicicleta, îi 
apare în 1966. Este şi membru al Asociaţiei Artiștilor 
Plastici din Cluj din 1992. 

Maniera de a povesti a lui B. descinde în linie 
directă din proza lui Panait Istrati, de care îl leagă 
ţinuturile dunărene de baștină. El nu are însă nici 
forţa, nici lirismul maestrului de sub tutela căruia 
a făcut, de-a lungul anilor, evidente eforturi de a 
se emancipa. Cele mai bune texte realizează acea 
atmosferă de balcanism românesc (Pe drumuri) 
specifică și marelui brăilean, excelând în descrieri de 
natură halucinante (A răsărit luna) sau exotice (Un 
cort pe malul Dunării). Protagonistul povestirilor 
din volumul Pâinea și bicicleta, peregrin prin ţară, 
cu fesul turcesc pe creștet, are și el ceva din destinul 
rătăcitor al personajelor din Chira Chiralina sau din 
Neranţula. În genere, naraţiunile sunt simple, fără 
paranteze sau planuri secundare, modalitatea cea 
mai frecventă fiind cea confesivă. Scrise la persoana 
întâi, ele par mai curând mărturisiri autobiografice. 
Aceeași modalitate o folosește B. în povestirile sau 
în nuvelele având ca personaje șoferi ce călătoresc 
prin ţară și devin eroii unor întâmplări senzaţio- 
nale, uneori de factură detectivistă. Istorisirile sunt 
pline de viaţă, o viaţă simplă, chiar rudimentară, 
dar autentică și vie. Capabil să transcrie cu fidelitate 
și în amănunţime, până la naturalism, întâmplări 
de fiecare zi, prozatorul nu mizează pe noutatea 
tematică, nici pe cea de expresie, ci mai degrabă 

pe surprinderea mișcărilor sufletești, pe urmări- 
rea unor schimbări în planul conștiinței morale a 
personajelor. 

SCRIERI: Pâinea și bicicleta, pret. D.R. Popescu, București, 
1966; Cai năzdrăvani, București, 1969; Ceașca, Iaşi, 1981. 
Repere bibliografice: Valeriu Cristea, „Pâinea și 
bicicleta”, GL, 1966, 49; Constantin Cubleșan, „Pâinea și 
bicicleta”, ST, 1966, 12; Ion Lungu, „Cai năzdrăvani”, ST, 
1969, 8; lon Oarcăsu, „Ceașca”, TR, 1982, 2. Cr.C. 


BĂLĂCESCU, Costache (20.[.1800, București -— 
29.11.1880, București), poet, dramaturg. Este fiul 
Mariei și al clucerului loan Bălăcescu. A învăţat 
la școlile grecești din București. A fost prefect în 
judeţele Muscel, Prahova, Dâmboviţa, Olt. Membru 
al Societăţii Filarmonice, peste mai bine de trei 
decenii, în 1866, este ales în Comitetul teatral, iar 
mai târziu ajunge, se pare, chiar director al Teatrului 
Naţional. S-a bucurat, în epocă, de multă popula- 
ritate, unele versuri ale sale știindu-se pe dinafară. 
Treptat însă, peste scriitorul retras și mizantrop s-a 
așternut uitarea, pe care nici chiar rândurile elogi- 
oase ale lui M. Eminescu, din „Convorbiri literare” 
(1874), n-au reușit, atunci, să o destrame. Octogenatr, 
B. moare sărac, lăsând, între alţi moștenitori, un fiu, 
Demetru, care a scris și el poezii, apărute în „Voința 
Tulcei” (1897). 

B. a debutat în „Curierul românesc” (1844) cu 
versurile intitulate Primăvara, dar, înclinat fiind spre 
satiră, nu s-a ilustrat niciodată ca poet liric. Dacă 
simţea uneori nevoia să se tânguie, e din pricină 
că, spirit cârtitor, avea sentimentul că lumea este 
altfel de cum ar trebui să fie și că el, poetul, e veșnic 
prigonit. De aici, unele cugetări sceptice, străbă- 
tute de un sentiment al zădărniciei și îmbibate de 
un umor cam acru, cu privire la oameni și la soartă. 
Veșnic nemulțumit, posac și cârcotaș, B. ar fi o figură 
aproape antipatică dacă nu ar avea destul spirit să se 
ia și pe sine peste picior și să dea răutăţilor o formă 
cât de cât hazlie. Câteodată se folosește de maniera 
șansonieră a lui Bâranger. Dintre satirele sale, între 
care câteva sugestive șarje caricaturale, se detașează 
aceea, în metru popular, intitulată Fă-mă, tată, să-ți 
seamăn sau Căftănitul de țară la București (scrisă în 
1838, apărută, cu un titlu uşor schimbat, în 1860), 
unde sunt vizate năravuri și instituţii ale vremii. B. 
a mai compus fabule, cu pronunţat iz anecdotic, și, 
de asemenea, epigrame, fiind printre primii la noi 
care au cultivat această specie. Proza, de colorit 
satiric (Relaţia voiajului meu ce am făcut cu tata la 

deal), constă mai ales în tălmăciri, prelucrări, locali- 
zări. Un titlu ciudat are satira filologică, în veșmânt 
alegoric, Divanul dobitoacelor filantropicoase, filo- 
dicoase și filopatricoase. În comedia de moravuri B. 
anticipă, într-o măsură, pe V. Alecsandri. S-a jucat 
cu mult succes, la București, în 1845, piesa O bună 
educaţie, care persiflează ridicolul provenind din 
imitaţia de suprafaţă a Apusului. Dacă sunt luate în 
derâdere ifosele boierimii și limbajul ei împestriţat 
cu franțuzisme, nici apucăturile ilare ale burgheziei 
nu sunt trecute cu vederea. În fond, B. este un anti- 
bonjurist, un conservator, iritat și amuzat deopo- 
trivă de metehnele prezentului, dar cu o vagă, dacă 
nu inexistentă, idee de progres. 

SCRIERI: O bună educaţie și Poezii și fabule, București, 
1845; Fă-mă tată să-ţi seamăn sau Generaţia actuale din 
generaţia trecută, Bucureşti, 1860; Poezii, I-II, pref. 1. 
Suchianu, Bucureşti, 1898. 

Repere bibliografice: M. Eminescu, Despre cultură și artă, 
îngr. D. Irimia, Iași, 1970, 73-78; Iorga, Ist. lit. XIX., II, 72, 
76-84, 206; Călinescu, Ist. lit. (1941), 191-192, Ist. lit. (1982), 
200-202; Popovici, Romant. rom., 91-96; Brădăţeanu, 
Istoria, |, 150-152; Ist. lit., II, 304-306; Ivașcu, Ist. lit. |, 
367-368; Dicţ. lit.1900, 86-87; Mîndra, Ist. lit. dram., |, 
113-115; Micu, Scurtă ist., |, 186-189, 221-223; Dicţ. scriit. 
rom. |, 221-223; Sorescu, Bibliotecă, 277-282. F.EF. 


BĂLĂCESCU, Lucia Dem. (22.1.1895, București — 
5.X[.1979, București), prozatoare. Fiică a coman- 
dorului Petre Demetriade, B. s-a bucurat de o 
educaţie îngrijită. A studiat la Școala de Belle-Arte 
din București și, în particular, cu Gheorghe Petrașcu 
și cu Eustațiu Stoenescu, desăvârșindu-și pregătirea 
în Elveţia și în Franţa. La Paris frecventează medii în 
care se cultivau fronda și se promova spiritul modern. 
Pictoriță talentată, B. a avut un număr impresionant 
de expoziţii personale în ţară și peste hotare. 

B. debutează ca publicistă la „Limpul” în 1937. A 
semnat cronică plastică, articole culturale, impresii 
de călătorie în periodicele „Le Moment, „Bis”, 
„Vremea”, „Astra” „Universul literar” ș.a. Prin artico- 
lele In memoriam: Katherine Mansfield şi Omagiu lui 
I. Minulescu își exprima afinitatea faţă de două per- 
sonalităţi literare de care s-a simţit atrasă întreaga 
viaţă. Ar fi vrut să traducă în românește opera scri- 
itoarei engleze, dar împrejurările nu i-au permis. 
Ion Minulescu a fost unul dintre cei care, recunos- 
cându-i talentul în pictură, a influenţat-o în sensul 
aderării la mișcarea modernă. Alt scriitor prețuit de 
B., datorită sensibilităţii, culturii, dar și imensei sale 
suferinţe fizice, a fost M. Blecher. Acestuia i-a dedicat 

un articol în „Le Moment”, precum și un spaţiu 
destul de larg în volumul de amintiri Destăinuiri 
anti-literare (1979). B. a ilustrat cu desene câteva 
cărţi ale unor scriitori români și străini: Corigent 
la limba română de lon Minulescu (un desen este 
reprodus în Istoria literaturii române de la origini 
până în prezent de G. Călinescu), Ce-ai cu mine, 
vântule? şi alte câteva volume ale lui Tudor Arghezi 
(desene pentru care obţine, în 1938, un premiu la 
Praga), Un port la răsărit de Radu Tudoran; a realizat 
peste două sute de ilustraţii la Decameronul lui 
Boccaccio. În 1939 i s-a acordat Premiul Academiei 
Române pentru ilustraţii, printre acestea numărân- 
du-se și cele care însoțesc traduceri din poeziile lui 
Charles Baudelaire. Preocuparea pictoriţei pentru 
literatură nu se oprește aici. Publică în „Curierul 
literar” câteva fragmente din ceea ce avea să fie În 
noul Paradis (1942), carte în care sunt rememorate 
zilele petrecute în Basarabia imediat după intrarea 
armatei sovietice. Suferind de tuberculoză osoasă, 
B. se afla internată la sanatoriul din Bugaz, localitate 
la ţărmul mării. În clipa în care se anunţă ocuparea 
Basarabiei, bolnavii capabili să se deplaseze 
hotărăsc să se întoarcă în România. Ca şi în pictură, 
prozatoarea știe să surprindă esenţialul. Ritmul 
naraţiunii este trepidant, tensiunea situaţiilor este 
însoţită de ironia amară, fină, care străbate, de altfel, 
cartea începând chiar de la titlu. Protagoniștii poartă 
numele reale, iar portretele desenate sunt mai eloc- 
vente decât orice comentarii. Aceeași atmosferă de 
autenticitate se simte și în Destăinuiri anti-literare. 
B. rememorează evenimente și prezenţe importante 
din viaţa sa. Studiile în ţară și în străinătate, expo- 
ziţiile, cu satisfacţiile și insatisfacţiile lor, membrii 
familiei, personalităţile din cultură care au influ- 
enţat-o în carieră și mai ales ambiția de a răzbate, 
de a se impune, care nu a fost copleșită de lunga 
sa boală, sunt punctate prin evenimente esenţiale, 
tratate pe un ton ce oscilează între lirism și ironie. 
Crâmpeie sugestive din viaţa câtorva creatori de 
frumos sunt conturate cu entuziasm și înţelegere. 
Printre numele celor evocaţi în amintiri se numără 
Mateiu I. Caragiale, Theodor Pallady, Henri Catargi, 
Ion Minulescu, Miliţa Petrașcu, Marcel Iancu, lon 
Vinea, K.H. Zambaccian, Tudor Arghezi, M. Blecher, 
E. Lovinescu, Luca Ion Caragiale, Cella Delavrancea. 
Desenele ce ilustrează volumul aduc un plus de 
expresivitate și de vitalitate naraţiunii. Povestind, B. 
creează mici tablouri în care, asemenea picturii sale, 

culorile exprimă în cele din urmă încântarea în faţa 
vieţii, bucuria de a trăi. 

SCRIERI: În noul Paradis, București, 1942; Destăinuiri 
anti-literare, pret. Șerban Cioculescu, București, 1979. 
Repere bibliografice: Ovidiu Constantinescu, „În noul 
Paradis”, „Bis”, 1942, 14; Mihai Niculescu, „În noul Paradis”, 
UVR, 1942, 4; Dan Petrașincu, „În noul Paradis”, VAA, 1942, 
294; Const. Virgil Gheorghiu, Doamna de la sanatoriul 
din Bugaz, TIL, 1942, 1701; Iulian Mereuţă, Lucia Dem. 
Bălcescu, București, 1970; Lucreția Crăciun, Donaţia Lucia 
Dem. Bălăcescu, București, 1980; Ioana Vlasiu, Doamnele 
artelor frumoase românești, OC, 2003, 177. 0.1. 


BĂLĂEŢ, Dumitru (8.XI.1935, Buzești, j. Gorj — 
5.11.2009, București), poet, eseist, istoricliterar, editor. 
Este fiul Elenei (n. Seceleanu) și al lui Dumitru Bălăeţ, 
țăran și picher de drumuri. După școala pedagogică 
de învăţători din Târgu Jiu, își continuă studiile la 
Facultatea de Filologie din București (1954-1959) 
şi își ia doctoratul în 1973 cu o teză despre viaţa și 
opera lui Radu Ionescu. Este asistent și apoi lector la 
Facultatea de Ziaristică a Școlii Superioare de Partid 
„Ştefan Gheorghiu”, devenită Academia cu același 
nume (1959-1989), instructor la Comitetul Central 
al PCR (1966-1968), inspector general în Comitetul 
Culturii și Educaţiei Socialiste (1971-1973), bibliote- 
car la Biblioteca Centrată de Stat, lector principal la 
Comitetul pentru Presă și Tipărituri (până în 1977), 
redactor la „Revista română” pentru străinătate 
(1978), deputat de Gorj în Parlament (din 1992) timp 
de trei legislaturi, mai întâi din partea Partidului 
Socialist al Muncii, apoi din partea Partidului 
România Mare, și redactor-șef al organului de presă 
„Socialismul” (din 1991). Debutează cu versuri în 
„Luceafărul” (1960) și în volum cu Topos atopos 
(1969). Colaborează la mai multe reviste, între care 
„Contemporanul”, „Viaţa românească”, „Cronica”, 
„România literară”, „România Mare”, „Revista biblio- 
tecilor”, „Biblioteca” ș.a. 

Lirica lui B. intenţionează recuperarea protois- 
toriei, rescriind mituri sau preluând teme folclorice, 
dar și motive și figuri consacrate, pe care le prezintă 
deseori în cheie tezist-ideologică. Mai reflexive sunt 
pastelurile din Ce rămâne (1974). Volumul următor, 
Augustele iubiri (1976), alcătuit din trei cicluri de 
poeme cu subiecte declarativ patriotice, sunt scrise 
în tonalitatea festivistă a epocii. Sub semnul livrescu- 
lui și al apolinismului, În căutarea lui Trophonius 
(1982) se vrea o epopee a descoperirii eroului mitic, 
constructor al unui templu al lui Apolo: o aventură 

a cunoașterii și transgresării limitelor umane, 
pierdută însă în emfază. Înregimentat în orientarea 
ideologică a momentului, B. susţine viguros proto- 
cronismul în eseurile lui istorico-literare. Paginile 
din Eterna regăsire (1979), bunăoară, încearcă o 
aşa-zisă interpretare a sensurilor „mai profunde” 
ale unor texte din Dosoftei, Miron Costin, Dimitrie 
Cantemir, Alecu Russo, M. Eminescu, Nicolae Labiș, 
Nichita Stănescu, Ion Caraion ș.a., folosind metode 
structuraliste ale antropologiei, pentru „regăsirea” 
spaţiului mitic dacic-mioritic. Autorul pornește de 
la ceea ce el numește „fondul homeric” al literatu- 
rii române vechi, ca să ajungă pe urmele „Mioarei 
totem” până la Cezar Ivănescu. Următoarea carte, 
Regăsirea continuă (1986), extinde, cu alte metode, 
cercetarea elementelor de „mioritism” de la rădă- 
cinile mitologice (prin arheologism și folclor) la 
Mihail Sadoveanu, lon Lăncrănjan și Paul Anghel. B. 
îngrijește câteva ediţii notabile din scrierile lui Radu 
Ionescu, Al. Depărăţeanu, Ilarie Chendi, aceasta din 
urmă fiind publicată în zece volume (1988-2007), 
dintre care ultimele şase în colaborare cu loan 
Spătan. Preocupat mai cu seamă de proza secolului 
al XIX-lea, cercetează și reeditează în 1986 Catastihul 
amorului și La gura sobei, un text teoretic despre 
roman și romanul propriu-zis, ambele apărute 
anonim în 1865, atribuindu-le lui Radu Ionescu, 
autor de care s-a ocupat în mod special și căruia îi 
consacră în 1985 un studiu monografic. După 1989 
activitatea editorială a lui B., industrioasă, canto- 
nată, cu excepţia câtorva volume de versuri, unele 
destinate copiilor, în zona publicisticii, prezintă un 
interes preponderent para- sau extraliterar. 

SCRIERI: Topos atopos, București, 1969; Zeiță a Sudului, 
București, 1971; Ce rămâne, București, 1974; Augustele 
iubiri, Bucureşti, 1976; Glasuri, București, 1978; Eterna 
regăsire, București, 1979; În căutarea lui Trophonius, Bucu- 
rești, 1982; Odihna pe prund, București, 1983; Radu Ionescu 
- un fiu al fantasiei, Bucureşti, 1985; Regăsirea continuă, 
Craiova, 1986; De la Eminescu la societatea muncii, Târgu 
Jiu, 1995; Din Parlament către pământul ţării, Râmnicu 
Vâlcea, 1995; Trăiri și fragmente, București, 1996; Sonete, 
Târgu Jiu, 1998; Anul 2000 și Eminescu, București, 2000; 
Din vremea lui Vindetot, Călărași, 2000; Ţara lui Dromi- 
chete, Călărași, 2000; Făurirea Românei Mari, Călărași, 
2002; Sub clopotele Bucovinei, București, 2002; Civilizaţia 
de bibliotecă. Unde ne aflăm și unde ar trebui să ajungem, 
Călărași, 2003; Din jurnalul de zi și de noapte, Craiova, 
2003; Filosofia fragmentului, Bucureşti, 2004; Guvernul 
și Biblioteca Naţională, București, 2005; Rosa centifolia, 
Călărași, 2005; Trophonius și alte poezii, Râmnicu Vâlcea, 

2005; Către o nouă filosofie a omului, București, 2007; 
Decebal, București, 2007; Amurg sentimental. Epigrame 
și anecdote cu log-dialog între Gog și Magog, București, 
2008; Carte de iniţiere în poezie — pentru Axel, Bucureşti, 
2008; Motanul în tranziţie printre pisici, București, 2008; 
Patimile lui Decebal, București, 2008; Un Machiavelli al 
Balcanilor? Gh. Gheorghiu-Dej așa cum a fost, pref. Geo 
Stroe, București, 2010; Odihna pe prund, Cluj-Napoca, 
2011. Ediţii: N. Georgescu-Tistu, Cartea și bibliotecile, 
pref. edit., București, 1972; Radu Ionescu, Scrieri alese, 
pref. edit., Bucureşti, 1974; Al. Depărăţeanu, Scrieri, pref. 
edit., București, 1980; Catastihul amorului și La gura sobei, 
introd. edit., Cluj-Napoca, 1986; Ilarie Chendi, Scrieri, vol. 
I-IV, pref. edit., București, 1988-1995, vol. V-X, București, 
2001-2007 (în colaborare cu Ioan Spătan). 

Repere bibliografice: Aureliu Goci, „Ce rămâne”, RL, 1974, 
45; Dorin Tudoran, „Ce rămâne”, LCR 1974, 45; Daniel 
Dimitriu, „Augustele iubiri” Poezia agorei, CL, 1977, 3; 
Fănuș Băileșteanu, „Augustele iubiri”, RL, 1977, 22; Dan 
Mănucă, „Glasuri”, CL, 1978, 12; Radu G. Ţeposu, „Glasuri”, 
RL, 1979, 17; Mihai Coman, Reveria mioritică, LCE, 1980, 
8; Artur Silvestri, „Odihna pe prund”, LCE 1984, 38; Paul 
Dugneanu, Valori restituite, LCE 1988, 1; Dicţ. scriit. rom., 
I, 223-224; Ioana Drăgan, „Catastihul amorului” şi „La 
gura sobei”, VR, 1999, 7; Ion Simuţ, Viaţa literară în 1907, 
RL, 2004, 12; Dumitru Bălăeţ, „Biblioteca”, 2009, 1-2; In 
memoriam Dumitru Bălcăeţ, APE 2009, 2. E.M. 


BĂLĂIŢĂ, George 
(17.1V.1935, Bacău), 
prozator, eseist. 


Este fiul Constanţei (n. Popa) și al lui Gheorghe 
Bălăiţă, funcţionar comercial. Învață mai întâi la 
Bacău, urmează, un timp, cursurile Institutului de 
Cultură Fizică și Sport din București (1953-1955) și 
pe cele ale Institutului Politehnic din Galaţi (1955— 
1956). Este absolvent al Facultăţii de Filologie, secția 
limba și literatura română, a Universităţii „Al. |. 
Cuza” din lași (1967). Lucrează ca desenator tehnic, 
profesor suplinitor, instructor metodist, iar din 1964 
ca redactor și apoi redactor-șef adjunct al revistei 
„Ateneu” din Bacău. Se mută la București, unde 
devine secretar al Uniunii Scriitorilor (1979), director 

al Editurii Cartea Românească (1980-1989), redac- 
tor-șef al revistei „Arc” (1991-1997), ulterior director 
la CopyRo. Este bursier Fulbright la lowa University, 
SUA, în 1980. Debutează cu reportaje în ziarul 
„Steagul roșu” din Bacău (1958) și cu proză în 
„Luceafărul” (1960). Este distins cu numeroase 
premii, între care și Premiul Opera Omnia, acordat 
de Asociaţia Scriitorilor din București în 2005, și cu 
Premiul Naţional de Literatură, decernat de Uniunea 
Scriitorilor în 2008. 

Primele cărţi ale lui B. - Călătoria (1964), 
Conversând despre Ionescu (1966), Întâmplări din 
noaptea soarelui de lapte (1967) — includ pagini de 
proză scurtă, interesante prin ele însele, dar şi prin 
faptul că pregătesc romanele de mai târziu. Tânărul 
scriitor practică, împreună cu Nicolae Velea, Fănuș 
Neagu, D.R. Popescu, o literatură despre oameni 
suciţi, adică despre unii care, fie că e vorba de copii 
sau de ţărani, se descoperă pe ei înșiși și își regăsesc 
inocenţa prin felul năstrușnic de a vorbi și de a exista. 
Ei exprimă euforia desprinderii din alienare, traver- 
sând totodată, îndeosebi copiii, momente de nedefi- 
nită tristeţe. Nu fără legătură cu literatura absurdu- 
lui, prozatorul obţine efecte din îngemănarea insoli- 
tului cu banalitatea. De pe acum se manifestă refuzul 
unui realism plat în declinarea de către narator a 
competenţei auctoriale, în renunţarea la cronologia 
lineară, în compoziţia ce pare a fi regizată de hazard, 
în indecizia asupra caracterului imaginar sau 
„adevărat” alîntâmplărilor, mergând până la sugestia 
că lumea acestor proze ar fi inventată de narator. 
Asemenea procedee nu alterează cu nimic însușirile 
scriitorului, frapante, de captare a realului în datele 
lui concrete. În această ultimă privinţă, volumul 
Întâmplări din noaptea soarelui de lapte este mai 
puţin edificator. În schimb, prin elementele lor sim- 
bolice, onirice ori de basm, „întâmplările” reprezintă 
încă un pas spre lumea romancierului, în care dis- 
tincţia dintre real și imaginar va deveni caducă. 
Întreaga măsură și-o dă B. cu Lumea în două zile 
(1975; Premiul Uniunii Scriitorilor), roman ce repre- 
zintă o dată importantă în literatura română a celei 
de-a doua jumătăţi a secolului al XX-lea. Cele „două 
zile” fac parte din existenţa polară, contradictorie, a 
lui Antipa, mic funcţionar. În 21 decembrie, în orașul 
Albala, el trăiește domestic și pasiv, dependent ca o 
plantă agăţătoare de mult mai dinamica lui soţie, 
care se agită prin apartament, pregătind bunătăţile 
pentru ziua de Crăciun. Dacă ziua aceasta stă sub 
semnul vieţii pașnice, vegetative, în 21 iunie, când 

acţiunea se mută de la Albala la Dealu Ocna, unde 
Antipa își desfășoară activitatea, tot ce se întâmplă 
intră într-un regim infernal. La o masă neagră se 
adună — număr simbolic — douăsprezece personaje. 
În faţa mesenilor, cu care își face veacul în cârciumă, 
mai întâi neîncrezători, apoi stupefiaţi și la urmă 
consternaţi și înfricoșaţi, Antipa își dovedește darul 
de prezicător al morţii. Pe rând, diverși locuitori ai 
orașului, ba chiar și unii convivi mor la data anunţată 
de el. Istoria se termină tragic. Părându-i-se că 
Antipa, din care își făcuse un idol, nu e la înălțimea 
așteptărilor lui, Anghel, un iluminat de focul iadului, 
îl ucide. În legătură cu cele „două zile” s-a vorbit ca 
despre doi versanţi opuși, domestica și infernalia, 
care n-ar comunica între ei. La prima vedere, lucru- 
rile așa stau. Sunt lesne de enumerat elementele 
acestei simetrii inverse. După cum se găsește la 
Albala ori la Dealu Ocna, Antipa e absent, adormit 
sau ironic și profund, e visător sau activ, jovial sau 
cinic, pașnic sau malefic. Blajinului August pălărie- 
rul, care întruchipează spiritul de toleranţă, relaţia 
cu toposul domestic, i se opune fanaticul până la 
crimă Anghel. Sentimentului conjugal și matern al 
Feliciei îi răspunde nesaţiul erotic al Silviei Racliș. De 
o parte căminul, cu jocuri nevinovate, de cealaltă 
cârciuma, cu petreceri sinistre. De o parte iarna săr- 
bătorească, de cealaltă vara tulbure și tulburată. S-ar 
zice că într-una din zile oamenii sunt în paradis, în 
cealaltă în infern. În pofida acestor opoziții, cele 
două existenţe ale lui Antipa totuși comunică, iar 
punţile dintre ele nu se limitează la personaje și 
situaţii. De fapt, în adâncime, cele două zile au o 
substanță comună, deşi „iarna” una tinde spre o 
stare vegetativă, în vreme ce „vara” alta intră în 
ebuliţie. Amândouă deţin o plasmă elementară 
indistinctă, lipsită de complexitate, în ambele 
oamenii sunt informi, ca prinși într-o magmă. Mai 
mult decât atât, chiar în comportamentul lor cele 
două laturi ale firii lui Antipa tind să alunece una 
într-alta, ceea ce autorul pare să și spună: „Vreau 
doar să arăt cum într-o singură ființă aceste două 
stări sunt active și într-un echilibru relativ”, Într- 
adevăr, incontestabila deosebire dintre părți este 
totuși una relativă. De pildă, dacă la Dealu Ocna 
Antipa trăiește sub imperiul agresivităţii și al hazar- 
dului, dincolo, în Albala, maternei Felicia nu-i 
lipsește o anumită agresivitate a geloziei, după cum 
nu lipsesc nici accidentele ori catastrofele domes- 
tice. Deosebirea e că în timp ce la Dealu Ocna ele 
sunt grotești, la Albala sunt hazlii, burlești. Or, 

diferenţa dintre burlesc și grotesc nu este de ordinul 
opoziţiei, ci de acela al vecinătăţii. Poate că sărbăto- 
rirea Ajunului de Crăciun la 21 decembrie sugerează 
tocmai faptul că, în cadrul general al unei opoziții, 
regimul mai profund al lucrurilor este acela al alune- 
cării și al devierii dintr-un tipar prezumtiv. În acest 
regim există Antipa însuși care, nu fiindcă ar fi o dată 
placid și altă dată malefic, nu poate fi definit, ci 
pentru că „el este din toate câte ceva și nimic precis” 
(Eugen Simion). Lumea lui B. nu este cea reală, iar 
romanul său nu este unul realist. Nu psihologia și 
faptele indivizilor veridici îl preocupă pe prozatorul 
care privește totul din perspectivă ontologică. 
Autorul cercetează ființa și zonele ei de adâncime, 
faptele și personajele nefiind decât vizualizări și cor- 
poralizări ale constatărilor lui, dintre care cea mai 
importantă se arată a fi aceea că fiinţa este circum- 
scrisă negativităţii. Una din zonele ontologice 
pomenite este cea a vieţii neînfrânate în sălbăticia ei 
de nici o normă. Singura „normă” pare a fi jocul 
hazardului. În acea zonă se ucide și bântuie teama 
de moarte. Exorcizarea fricii se realizează, ca în soci- 
etatea originară studiată de Ren€ Girard, prin desem- 
narea unor victime expiatoare. Abia atunci când 
jocul criminal își face efectul, se produce ușurarea 
manifestată prin hohotul de râs înfricoșător: „Moare, 
a râs și Antipa și am început toţi să râdem [...] asta 
ne-a electrizat, a readus printre noi buna dispoziţie, 
da, vrem, am urlat unanim, am ciocnit paharele...” 
Veselia aceasta este însă infernală. Când se găsește la 
Dealu Ocna, Antipa se schimbă, parcă, într-un 
diavol: „Ești dat dracu, sughiţa Druică și se îneca în 
râs. Am și certificatul, a spus Antipa”. Crima pusă la 
cale de personajul care decide în joacă soarta seme- 
nilor lui este generatoare de haos. Orgia bahică pe 
care o dezlănţuie face să se șteargă diferenţele și 
determină indivizii să-și piardă identitatea, să se 
aglutineze într-o turmă vânzolită de dezordine: „Dar 
ce se întâmplă? Doctorul Pușlenghea are capul pro- 
fesorului Lăduncă, pe umerii lui Viziru stă capul lui 
Pușlenghea, inginerul Druică poartă capul lui Antipa. 
Dar trupul lui Antipa? S-o fi topit în căldura mare”. 
Un alt factor de dezordine și spaimă este sexualita- 
tea. Iminenţa ei stârnește în Antipa „vârtej, teamă, 
rușine, triumf”, adică, altfel spus, tot haos. Erosul 
agresiv este reprezentat de Silvia Racliș. Cu gura ei 
„lacomă”, „crudă”, „neîndurătoare”, în care prolife- 
rează „dinţi tăioși care se înmulţesc și îi acoperă faţa”, 
femeia își arată natura malefică. Este devoratoare ca 
femela păianjenului, împerecherea cu ea este 

primejdioasă. În chip vădit, aparţine zonei infernale. 
Ea păstrează amintirea veacurilor primordiale, iar 
cineva o întreabă: „Unde îți ascunzi coada și 
copitele?”. Tot așa cum beţia de pe urma programării 
crimei îi învălmășește pe indivizi într-o masă nedife- 
renţiată, sexualitatea „armăsăroaicei” îl dezarticu- 
lează pe individ: „maţele tale și pipota, ficatul, ce mai 
aveai pe acolo, pluteau la voia întâmplării”. De 
rândul acesta, însă, nu mai este vorba de o dezordine 
agitată, ci de o toropeală amenințătoare care îl 
cuprinde pe bărbatul ce va rămâne gol, mic și flasc. 
Aflat la Albala, Antipa asistă neputincios la prăbuși- 
rea lui în nonsens: „Sunt apa din ceașca asta care este 
tot eu, dar o clătinare, uite, o adiere face să-mi scape 
sensul, apare, se scufundă, nu este”. Haosul agitat de 
moartea intempestivă anunţată — și, în sens perfor- 
mativ, înfăptuită - de Antipa este înlocuit de o 
confuzie moleșită. Din agresiv, cum e în cealaltă 
postură, personajul ajunge „un leneș care-și suge 
unghiile toată iarna”, un individ comparat pe drept 
cuvânt de prietenii săi cu Oblomov. În funcţie de 
situarea într-un plan sau în celălalt, erosul, întruchi- 
pat de această dată de Felicia, se schimbă și el, 
devenind protector și matern. Până și moartea se 

modifică, ea nemaifiind consecinţa unei decizii cri- 
minale, ci o retragere odihnitoare din viaţă: „Lrupul 
ei [al Feliciei] era o cetate invincibilă, sufletul ei era 
osia lumii. Ea era locul în care Antipa renăscuse și va 
fi îngropat când îi va veni vremea”. Din păcate, toro- 
peala lui Antipa o contaminează și pe Felicia: „A 
băgat de seamă până acum o anume lene, moliciune, 
întârzierea în mișcarea braţelor, a picioarelor ei”. S-ar 
zice că, pentru a-și păstra identitatea, iubirea trebuie 
să se degajeze de descompunerea prin moleșeală. Ca 
să se păstreze curată, iubirea pentru celălalt trebuie 
să fie iluzorie. Închisă în ea însăși, iubirea se iubește 
pe sine. De aceea, la modul simbolic, Felicia trebuie 
să-l ucidă pe Antipa: „Și pentru ca iubirea să rămână 
pură și neîntinată era nevoie de moartea lui. Numai 
așa ființa ei omenească s-ar fi eliberat. Și liberă de 
orice constrângere, netulburată de micile înșelă- 
ciuni, ea și-ar fi iubit în liniște iubirea”. Cercul fiind 
infernal, și ființa destinată negativităţii, fiul lui 
Antipa, care — pentru a asigura circularitatea — se 
naște după moartea tatălui, nu vrea să-și facă apariţia 
în lume: „el se răsuci în apa caldă și întunecată și nu 
vru să se arate”. Totuși, copilul nu poate să se împo- 
trivească pentru că ciclul este fără de sfârșit. Îl scoate 

la „lumină” „un bărbat cu mâinile puternice și înde- 
mânatice, noduroase”: „haide, îi spuse cu glasul lui 
gros și batjocoritor, am să-ţi dau tinereţe fără bătrâ- 
neţe și viaţă fără de moarte, ieși odată”. Puţini scrii- 
tori români evoluează cu atâta sârguinţă în abisali- 
tate ca B., meritul romancierului fiind acela de a o 
face într-o manieră de o mare consistenţă artistică. 
Ca și substanța, modalitatea literară a romanului 
funcționează prin deviere și, mai ales, prin amestec 
între opuși. Se deviază dinspre grotesc spre burlesc, 
dinspre baroc spre parodic, dinspre sensul aproxi- 
mat spre un alt sens aproximat, și se împletesc inex- 
tricabil realul cu imaginarul, adevărul cu minciuna, 
fantasticul cu banalul, tonul farsei cu tonul tragic, 
artificiul cu autenticitatea, livrescul cu senzorialul, 
pentru captarea în frază a senzaţiilor de diverse feluri 
B. fiind excepţional dotat. În roman se amestecă 
anchetatori, voci, limbaje, timp narativ și secvenţe 
temporale, paranteze, digresiuni, puneri în abis. 
Autorul este la curent cu toate tehnicile utilizate de 
romancierii moderni, de la James Joyce la Alain 
Robbe-Grillet. Procedeele folosite împiedică sensul 
să se precizeze, îl fac să fie la rândul lui deviat și 
amestecat. Poate că adevăratul sens al romanului 
este cel pe care l-a surprins Nicolae Manolescu în 
Arca lui Noe, şi anume luarea carnavalescă în 
derâdere a culturii oficiale și, dincolo de aceasta, a 
ordinii inerte și constrângătoare în care s-a trăit la 
noi. Lumea în două zile este și un roman despre 
roman, adică o meditaţie asupra literaturii, prin care 
B. participă la una din tendinţele europene domi- 
nante ale vremii. Acest aspect dobândește noi 
valenţe în Ucenicul neascultător (1977; Premiul „lon 
Creangă” al Academiei RSR), prezentat la apariţie ca 
prim volum al unei trilogii. Reapar aici „scribii” la 
mai multe niveluri, care înregistrează fapte și le tran- 
scriu. Personajul principal, Naum Capdeaur, con- 
semnează povestea celor din jurul său, fiind la rândul 
lui observat de ei. Romanul este, în parte, acela al 
formării unui scriitor ca „ucenic neascultător”. 
Aceasta înseamnă, s-ar zice, că scriitorul împiedică 
sensul aparent al faptelor să se fixeze și produce o 
derută prin care, subiacent, se comunică un sens 
subversiv despre infernul istoriei. Cartea e și mai 
barocă, și mai complicată, și mai livrescă decât cea 
anterioară; se face și mai mult apel la mit, la legendă, 
la basm. Pe de altă parte, din confuzia voită se 
desprind totuși nuclee și se organizează opt naraţi- 
uni. Cât despre substanţă, aceasta urcă din ontologic 
spre social și spre psihologic. Conturând mai decis 

personajele, B. reia o temă tradiţională a prozei 
românești, aceea a venirii de la sat la oraș. Conceput 
ca unul despre „cucerirea” orașului, motivul se 
îmbină cu romanul puterii, caracteristic deceniu- 
lui al optulea din secolul trecut. Este romanul unei 
familii și, totodată, un bildungsroman. Se regă- 
sește aici însușirea de a face ca prin tratamentul 
parodic — de altfel, mai puţin accentuat decât în 
Lumea în două zile- să nu se piardă fiorul tragic și 
reapare marea foame de concret a prozatorului. 
Deși lipsit de intensitatea și densitatea imagina- 
tivă din romane, nu este de neglijat nici volumul 
Nopțile unui provincial (1983). Acum autorul se 
plimbă relaxat pe dinaintea imaginilor unor mari 
personalităţi (M. Eminescu, Lev Tolstoi, Marc 
Chagall, Werner Heisenberg), pe care evită să le 
vadă ca pe niște statui prin aceea că le privește 
dintr-un unghi insolit. Despre Eminescu vorbește 
o călugăriță în vârstă care l-a cunoscut fără să fi 
avut conștiința a ceea ce reprezenta presupusul 
poet, pe Mihail Sadoveanu naratorul îl întâlnește 
când viața aproape se retrăsese din el, dar mai 
scăpăra intermitent. Relatând pe un ton neutru, 
autorul știe încă să atragă participarea cititorului, 
care actualizează emoția tăinuită, însă nu absentă. 
După 1989 B. nu se mai manifestă ca prozator, ci 
publică, în colaborare cu Janina Ianoși, o traducere 
din Andrei Platonov, precum și o culegere de eseuri 
cu tematică preponderent culturală scrise între 1964 
și 1994, Gulliver în ţara nimănui (1994; Premiul 
Asociaţiei Scriitorilor din București) și unul de inter- 
viuri din anii 1973-2003 cu interlocutori ca Ștefan 
Agopian, Nicolae Prelipceanu, lon Simuţ sau C. 
Stănescu, intitulat Câinele în lesă (2004). Ediţia de 
autor publicată la Editura Polirom (Opere, I-III, 
2009-2011) reunește romanul Lumea în două zile și 
o selecţie a prozelor scurte și a publicisticii. Aflat în 
plină putere creatoare, B. este una dintre prezenţele 
majore ale literaturii române de după al Doilea 
Război Mondial. 


Cel mai frapant lucru la George Bălăiţă este tocmai luarea 
în derâdere a normelor (nu în ultimul rând, și literare), 
latura de bufonerie estetico-morală, care își are reflexul în 
structura însăși a romanelor sale. [...] Jovialitatea naratoru- 
lui lui G. Bălăiță este expresia acestei lumi de aparenţe, neîn- 
frânată de ipocrizii moraliste și bucuroasă să se înfrupte din 
plăcerile vieţii: o lume pusă pe șotii, pe „drăcovenii', râzând 
cu toată gura, care încearcă în felul acesta gustul libertăţii, 
rezistând opresiunii tragice. 

NICOLAE MANOLESCU 

Stilul este, uneori, de o vervă bufonă. Un stil al parante- 
zelor care se deschid la infinit. Stil de eseu romanesc... 
Cartea [Ucenicul neascultător] nu-i uşor de citit, faptele 
lunecă repede în comentariu, temele se schimbă fără 
veste, de la Robbe-Grillet se trece uşor la o veche parabolă 
din epoca Tang. Asta este posibil deoarece eroii nu sunt 
lăsaţi să trăiască liber (autorul nu le dă drumul în viaţă, 
cum procedează prozatorul de tip realist), eroii trăiesc 
doar în comentariile despre ei. Începută poate ca o pastişă 
ironică a procedeelor romaneşti (critica a judecat-o mai 
ales în acest fel), cartea lui George Bălăiţă sfârşeşte prin a 
fi profundă şi substanţială, de o originalitate frapantă în 
câmpul prozei noastre. 

EUGEN SIMION 

BĂLĂNESCU, Gabriel (16.1V.1913, Berbești, j. 
Vâlcea -— 19.11.1986, Santa Clara, SUA), prozator. 
Este fiul Gabrielei și al lui Ion Bălănescu. A făcut 
clasele primare în comuna natală și a urmat Liceul 
„Al. Lahovary” din Râmnicu Vâlcea. Încă înainte de 
absolvire luase hotărârea să se înscrie la Facultatea de 
Litere din București. Fire exaltată, cu gustul riscului și 
o înclinaţie spre trăiri impetuoase, B., care între timp 
intră în gazetărie, devine un adept al mișcării legio- 
nare. Condamnat în 1945, în contumacie, la închi- 
soare pe viaţă, este arestat un an mai târziu. Eliberat 
în 1947, se alătură grupurilor de partizani din munți, 
făcând parte din comandamentul mișcării legionare 
de rezistenţă anticomunistă. Prins în februarie 1949, e 
osândit la temniţă grea. În martie 1977, la mai mult de 
un deceniu după punerea în libertate (1964), obţine 
azil politic, stabilindu-se în SUA. 

În ţară B.a colaborat, iscălind cu iniţiale, cu pre- 
scurtări ale numelui sau cu pseudonimul Șerban 
Barițiu, la foile vâlcene „Oltul”, „Bobi de mărgean”, 
„Însemnări”, unde a fost și redactor, apoi la 
„Litere”, „Iconar”, „Buna Vestire”, „Revista funcţio- 
narilor publici”, „Vremea” ș.a. Reîncepe să scrie în 
exil, la publicaţiile „Drum” (Mankato, Minnesota), 
„Libertatea” (New York), uneori folosind sem- 
năturile Aron Grămadă sau Silviu Turdeanu; de 
asemenea, este prezent în câteva numere ale revistei 
„Mele” (Honolulu). În 1981 tipărește eseul Jurnalul 
unui anonim, iar Editura Dacia din Madrid îi scoate 
cartea Din împărăţia morţii, o evocare a suferințelor 
îndurate în pușcăriile comuniste. Între 1981 și 1986 
a fost director al revistei „Curierul”. Cu învârtejiri 
verbale alunecând, printre nebulozităţi și contorsio- 
nări, într-un delir ce mimează ideaţia febricitantă, B. 
se avântă în publicistică ţinând „sabia”într-o mână 
şi „crucea” în cealaltă. Iluminările și smeririle lui, 
într-o gestică a trăirilor extreme, exhibă mari tensi- 
onări, între exasperare și nădăjduire. După debutul 
nesemnificativ la „Oltul” (1923), compune proză 
în care obscurizarea înţelesurilor, într-o manieră 
aproape stocastică, este mai mult o chestiune de 
strategie a unui discurs narcisiac. Tema „drumului”, 
spre și dinspre necunoscut, halucinaţia suprarea- 
listă a „visului”, silueta mitică a lui Acteon, cu trena 
ei alegorică, sunt, în aceste texte prea dificile pentru 
cât au de spus, componente obsesive, care se găsesc 
și în cărţile lui B. Alegorie a căutării de sine, romanul 
Acteon (1934) e, cu accentele lui de negativism și 
teribilism, spovedania unui înfrânt. O carte când 
obscură și pretențioasă, când cotropită de lirismul 

difuz al unei meditații despre singurătatea și tris- 
teţea creatorului, prins în „cercurile concentrice 
ale necunoscutului”. În Satul Daba (1936) logica 
visului, amalgamând prevestiri, presentimente, 
o teamă fără nume, tinde să încropească o stare 
de poem. Dar înceţoșarea persistentă și sintaxa 
abruptă, eliptică proiectează aceste „vecernii” în vag 
şi în nedeslușit. O disperare care nu urcă pe culmi, o 
frământare izbucnind în emfază și în irațional agită 
solilocviul din Cartea întunerecului (1940). Este, cu 
spasmele unui epic hipernevrotic, jurnalul unui 
sceptic, torturat de incertitudini, absorbit de reverii, 
glorificând „tensiunea astrală a nopţii” care declan- 
şează resorturile profunde ale vieţii, dar și aţâţă, 
demonic, instinctele. Romanul Avram Iancu (1940), 
cu o prefaţă scrisă de Liviu Rebreanu, îmbină ficţiu- 
nea cu documentul, într-o naraţiune împinsă spre 
confiniile basmului. La moartea Regelui Munţilor, 
„durerea cuprindea cerul”, amplificând printr-o 
metonimie uriașă semnificaţia unui destin. 

BĂLĂNESCU, loan P. (9VII.1878, Giurgiu — 
12.XI1.1950, București), poet, prozator. Mezinul 
unei familii de mici proprietari, B. a absolvit în 
1899 Școala Militară, urcând apoi în ierarhie 
până la gradul de viceamiral. Debutează în 1897, 
cu versuri, la „Adevărul literar”. Poezii și, rar, 
câte o schiţă îi apar în „Povestea vorbei”, „Harfa”, 
„Carmen” și „Ovidiu”. Versurile vor fi strânse 
în placheta Surprize (1900). Semnând și loan 
Bălănescu-Danubian, I.B. Danubian și Danubian, 
B. colaborează apoi la „Iribuna liberală” (Galaţi), 
„Noua revistă olteană”, „Presa” (Giurgiu), unde 
publică în foileton Schife marine. Ziarul unui 
pribeag, tipărit și în volum, sub titlul Din largul 
mărei (1906). Ulterior, se consacră carierei militare, 
colaborând frecvent la diverse periodice, îndeosebi 
pe chestiuni de marină. A tipărit, de asemenea, mai 
multe lucrări de popularizare. 

Volumul Surprize se distinge în producţia 
momentului prin tematica preponderent marină, 
nu însă și prin factura versurilor. Influențele din 
poezia lui M. Eminescu și Al. Macedonski se pierd 
şi ele în sentimentalismul minor al epocii. Mai 
interesantă e proza lui B. Din largul mărei este 
jurnalul de bord al unei călătorii de la Constanţa 
la Rotterdam, în care alternează expansiuni lirice, 
meditații romantice, relatări alerte de fapte și 
observaţii uneori pătrunzătoare. Reţin atenţia 
elogiul modelului occidental de civilizaţie și impli- 
cita pledoarie pentru instaurarea acesteia pe 
meleagurile românești. 

SCRIERI: Surprize, Constanţa, 1900; Din largul mărei, 
București, 1906. 

Repere bibliografice: D. Karr [D. Karnabatt], „Surprize”, 
„SecolulXX”, 1901, 508; Al. Dragoș, „Surprize”, „Revista 
modernă”, 1901, 6; N.I. Apostolescu, „Din largul mărei”, 
LAR, 1906, 6-8; N. Iorga, Cronica, „Sămănătorul”, 
1907, 14. V.D. 


BĂLĂNESCU, Sorina (25.XI1.1941, Iași), critic și 
istoric literar, traducătoare. Este fiica Virginiei 
Bălănescu și a lui Constantin Bălănescu, actori la 
Teatrul Naţional din Iași. Urmează cursurile Școlii 
Medii „Vasile Alecsandri” din orașul natal, absol- 
vindu-le în 1959. Este licenţiată a Universităţii „Al. 
I. Cuza”, secţia limba și literatura rusă - limba și 
literatura română (1964), absolvind apoi și secţia 
de limba și literatura engleză (1972). Preparator, 
din 1964, la Catedra de limba și literatura rusă 
a Facultăţii de Filologie din Iași, ajunge în 1995 
profesor titular. În 1979 obţine titlul de doctor 
în filologie cu teza Simbolul în dramaturgia lui 
Cehov. Din 2001, ca profesor asociat al Universităţii 
de Arte „George Enescu” din lași, a predat cursuri 
de istoria teatrului universal și de teoria dramei; 
a îndrumat doctorate în specialitatea teatrologie. 
Colaborează cu numeroase studii, eseuri, articole 
de istorie și critică literară, de teorie și istorie a tea- 
trului, cronici dramatice și recenzii la „Convorbiri 
literare”, „Cronica”, „Arlechin”, „Contemporanul”, 
„Secolul 20”, „Ateneu”, „Adevărul literar și artistic”, 
„Leatrul azi”, „Viaţa românească”, „Dacia literară”, 
„Limpul”, „Kitej-grad”, „Romanoslavica”, „Studii de 
slavistică”, „Analele științifice ale Universităţii «AL. 1. 
Cuza» din Iași” ș.a. A publicat mai întâi Prelegeri de 
istoria literaturii ruse din secolul al XIX-lea (1976, 
în colaborare cu Livia Cotorcea), primul volum 
personal fiind Dramaturgia cehoviană — simbol și 

featralitate (1983). De semnalat contribuţia pe care 
o are la elaborarea ediţiei critice A.P. Cehov, Opere 
(-V, 1986-1999; Premiul Asociaţiei Scriitorilor din 
Iași pentru ultimul volum), precum și traducerile 
din autori ruși de primă mărime, precum Aleksandr 
Soljeniţin, Mihail Bulgakov, Andrei Platonov ș.a. 

În studiile sale B. încearcă să aplice noile 
metode critice în analiza textelor clasice. Ea acordă 
o atenţie deosebită demersului poetic, încredin- 
țată fiind că prin intermediul acestuia pot fi des- 
coperite „o surprinzătoare modernitate, o realitate 
nouă, acolo unde comentariul senin pare cantonat 
definitiv în istoria literară”. În cele mai multe 
situaţii, autorii luaţi în discuţie sunt clasici ai lite- 
raturii ruse (Cehov, Gogol, Turgheniev, Dostoievski 
ș.a.). Comentatoarea îi pune în relaţie cu scriitori 
aparţinând altor spaţii culturale și stabilește zonele 
prin care operele comunică între ele. Pasiunea 
pentru arta dramatică și familiarizarea cu viaţa 
din jurul scenei au determinat-o pe B. să publice o 
monografie despre una dintre cele mai importante 
figuri ale Naţionalului ieșean. Lucrarea O viaţă în 
sute de roluri: Margareta Baciu (2002) este o trecere 
în revistă a marilor realizări ale actriţei, urmărite 
în strânsă legătură cu devenirea istorică a teatrului 
din lași. Se remarcă modul fericit în care coexistă 
rigoarea unei cercetări bazate pe o documentare 
serioasă și emoția unei spectatoare calificate. Și în 
lucrările Peisaj ieșean cu oameni de teatru și spec- 
facole (2004), Surâzător comediantul trecea: Miluţă 
Gheorghiu (2005) B. dă dovadă de spirit analitic 
capabil să redea viaţă unor figuri ilustre, ce au 
marcat viaţa teatrală ieșeană și nu numai. Aceeași 
vocaţie pentru teatru, văzut ca o împletire între 
textul dramaturgic, arta actorului și autoritatea 
regizorală, se manifestă și în cronicile dramatice 
risipite în presă, texte echilibrate și pertinente. 
SCRIERI: Prelegeri de istoria literaturii ruse din secolul al 
XIX-lea (în colaborare cu Livia Cotorcea), Iași, 1976; Dra- 
maturgia cehoviană — simbol şi teatralitate, laşi, 1983; 
Simple propoziţii. Încercări de poetică, lași, 1994; O viaţă 
în sute de roluri: Margareta Baciu, București, 2002; Peisaj 
ieșean cu oameni de teatru și spectacole, laşi, 2004; Surâ- 
zător comediantul trecea: Miluţă Gheorghiu, lași, 2005; 
Școala ieșeană de teatru — istorie și actualitate (în cola- 
borare), coordonator Anca-Maria Rusu, lași, 2010. Ediţii: 
A.P Cehov, Opere, I-V, introd. edit., București, 1986-1999, 
Stepa și alte povestiri, laşi, 2001, Logodnica și alte poves- 
tiri, laşi, 2002; Vasile Harea, Dimitrie Cantemir și fiul 
său Antioh, lași, 1999; Alexandru Zacordoneţ, Probleme 
de stilistică comparată privind limba română și limba 

rusă, laşi, 2000; N. Barbu, Semnul Cumpenei: patru 
decenii de istorie a Teatrului Naţional „Vasile Alecsandri” 
Iași. 1942-1984, pref. Florin Faifer, Iași, 2010. Traduceri: 
Mihail Roșcin, Anul Nou pe stil vechi, București, 1980; 
Natalia Resetovskaia, Aleksandr Soljeniţîn, Iași, 1995; 
G.V. Ivanova, Pensionarii puterii, laşi, 1998; Vsevolod 
Meyerhold, Despre teatru, București, 2011. 

Repere bibliografice: Al. Călinescu, (Re)întâlniri cu 
teatrul, CL, 1983, 34; Livia Cotorcea, „Dramaturgia 
cehoviană - simbol și teatralitate”, „Buletinul Universităţii 
«Al. I. Cuza» din Iași”, 1983, 52; Liviu Leonte, Studii, 
eseuri, ediții, CRC, 1984, 1; Titel, Cehov, 80-86; Valeriu 
Cristea, Marca lucrului serios, RL, 1989, 14; Al. Dobrescu, 
Bursa cărților, TP 1994, 8; Constantin Coroiu, [Sorina 
Bălănescu], ALA, 1999, 482, 2002, 643, 694; Grete Tartler, 
Povestiri de o sută de rânduri și o sută de luni, RL, 2002, 
3; Bogdan Ulmu, [Sorina Bălănescul, CL, 2002, 12, 2005, 
1, 11; Ștefan Oprea, O carte despre Margareta Baciu, TTR, 
2003, 1-2; Florin Faifer, Duduia Margareta, CL, 2004, 
9; Al. Călinescu, Un mit al Iașului: Miluţă Gheorghiu, 
„Ziarul de Iași”, 2007, 104; Călin Ciobotari, Istoria unei 
stagiuni (2009-2010), lași, 2010, 186-188. Ș.A. 


BĂLĂNOIU, Emilian (5.IX.1939, București), prozator. 
Este fiul Paraschivei Bălănoiu (n. Rădulescu), 
absolventă a Conservatorului, și al lui Gheorghe 
Bălănoiu, inginer. Între 1956 și 1962 urmează, la 
București, cursurile Academiei Tehnice Militare, 
în pofida unei evidente înclinații literare. A fost 
inginer militar, inginer proiectant și redactor prin- 
cipal la Institutul de Documentare Tehnică din 
București. Din 1968 lucrează în învățământ ca 
profesor-inginer. 

În 1969 B. debutează editorial cu volumul 
de nuvele Adam, dezvoltând o tematică de tip 
compozit, într-un amestec de proză alegorică și 
psihologică. Un an mai târziu îi apare volumul 
de povestiri Absenţii de la dragoste, o incursiune 
de tip psihologic în zona problemelor de familie, 
temă recurentă a prozei lui. Însă conform părerii 
criticii, autorul nu excelează în registrul prozei 
scurte, aptitudinile sale în sondarea analitică a 
conștiinței personajelor și spiritul demonstrativ 
necesitând o structură amplă, de tip romanesc. 
Într-adevăr, romanele sunt superioare stilis- 
tic, tematic și structural scrierilor anterioare. 
Copilăria, adolescenţa și tinereţea lui Nicolae Ostia 
(1971) reprezintă cronica unei fatalităţi existenţi- 
ale. Până la maturitate, timp de cincisprezece ani, 
protagonistul, Nicolae Ostia, trăiește coșmarul 
claustrării, fiind închis și legat în casă de tatăl 
său vitreg, sub pretextul participării tânărului la 

acţiunile unei bande de huligani. După moartea 
tatălui, la treizeci și doi de ani, este eliberat, dar 
nu poate scăpa și de absurdul ce-i guvernează 
existenţa: acostează pe stradă o femeie și, victimă 
a împrejurărilor, ajunge la Miliție, unde, odată cu 
biografia, își scrie, prin punere în abis, și povestea 
recluziunii. Nedezicându-se de statutul său de 
personaj absurd, Nicolae Ostia acceptă acuzaţia 
pentru o vină care nu-i aparţine, devenind emble- 
matic pentru condiţia individului într-un sistem 
social absurd. Următorul roman, Jubește tu (1978), 
marchează întoarcerea autorului la tema familiei 
și a conflictelor din interiorul ei. Cu o construc- 
ţie amintind de maniera scriitoarei Karen Blixen, 
cartea prezintă destrămarea unui cuplu (un tânăr 
profesor cu un contract într-o ţară africană și soţia 
lui), din cauza unei suspiciuni de infidelitate. 
Eristikon (1982), catalogat de critică drept „cel mai 
miezos text” al lui B. (Laurenţiu Ulici), abordează 
din nou teme existenţiale, conflictul centrându-se 
în jurul unui personaj a cărui viaţă se transformă 
într-un calvar îndată ce directorul școlii unde lucra 
ca profesor de matematică, un ins despotic care 
strânsese douăzeci de ani documente calomni- 
oase referitoare la subalternii săi, îi încredinţează, 
simţindu-și sfârșitul aproape, consecinţă a unei 
boli incurabile, întreaga lui arhivă compromiţă- 
toare. Peste toate înălțimile (1987) este un roman 
ce prezintă în două planuri, ca personaje, membrii 
familiei scriitorului Matei Popovici. Fără să mai 
aibă miza celor precedente, scrierea se remarcă 
prin buna creaţie de atmosferă. Incursiune în 
lumea intelectualităţii corupte, acţionând liber în 
societatea arivismului postcomunist, romanul cu 
măşti Țară ca un dos de palmă (2007) urmăreşte 
moralizator deformările caracteriale şi consecin- 
ţele lor nefaste asupra educaţiei unei tinere venite 
să studieze filologia la Bucureşti. 

SCRIERI: Adam, București, 1969; Absenţii de la dragoste, 
București, 1970; Copilăria, adolescenţa și tinerețea lui 
Nicolae Ostia, București, 1971; Iubește tu, București, 1978; 
Eristikon, București, 1982; Analiză pentru șansele Iuliei, 
Bucureşti, 1985; Peste toate înălțimile, București, 1987; 
Portret de femeie. Rugăminte fierbinte, pref. Irina Petraș, 
București, 2003; Țară ca un dos de palmă, Bucureşti, 2007. 
Repere bibliografice: Lucian Raicu, „Adam, RL, 1969, 
33; Nae Antonescu, „Absenţii de la dragoste”, ST, 1970, 7; 
Iorgulescu, Scriitori, 179; Rodica Florea, Un roman exotic, 
VR, 1979, 6; Dana Dumitriu, Analiză, simpatie, patetism, 
RL, 1983, 34; Nicolae Georgescu, Dosariada, LCE 1983, 40; 


Dcționarul general al literaturii române 694 


Cornel Regman, „Eristikon”, VR, 1983, 9; Ulici, Lit. rom., 
I, 420-421; Petraș, Cărţile, 201-202; Eugenia Ţarălungă, 
Țara frigului, VR, 2008, 5. C.M.B. 


BĂLĂȘEL, Teodor (7.XI.1869, Bogdănești, j. Vâlcea 
— 30.1.1941, Ștefănești, j. Vâlcea), culegător de 
folclor. După ce a urmat cursurile Seminarului de 
la Râmnicu Vâlcea (1885-1889), a fost învăţător (din 
1889), diacon (din 1892) și preot paroh (din 1894) 
în comuna vâlceană Ștefănești. A ridicat un local 
de școală, a înființat școli de agricultură, menaj, un 
atelier de rotărie, a întemeiat o bibliotecă pentru 
săteni. Împreună cu C.S. Nicolăescu-Plopșor, G.E 
Ciaușanu, N.l. Dumitrașcu, Gh. N. Dumitrescu- 
Bistrița, I.N. Popescu, C. Ciobanu-Pleniţa, I.I. 
Buligan-Delagorj și Gh. Gh. Fierăscu a pus, în 
ianuarie 1927, bazele Tovărășiei Folcloriștilor Olteni, 
care a editat, până în august același an, revista 
„Suflet oltenesc”. 

Având șansa de a locui într-o bogată zonă fol- 
clorică, în apropiere de Valea Mamului (lângă 
Drăgășani), loc vestit pentru lăutarii mămuleni, 
organizaţi și în „bande”, care au existat până către 
sfârșitul secolului al XIX-lea, în fostele judeţe 
Vâlcea, Olt și Romanați, B. culege de la unul 
dintre aceștia „cele mai autentice balade, doine și 
cântece haiducești”. De o extraordinară tenacitate 
și folosind diferite genuri de informatori (lăutari, 
bătrâni rapsozi și deținători de folclor, elevi), el 
tinde la epuizarea repertoriului celor chestionaţi. 
Dorinţa de a realiza o colecţie cât mai reprezenta- 
tivă îl determină să lanseze și apeluri scrise: în 1901 
prin foi volante, în 1902 prin intermediul „Revistei 
învăţătorilor și învăţătoarelor” și al altor publicaţii, 
în care atrage atenţia eventualilor săi colaboratori 
să respecte autenticitatea producţiunilor populare. 
Trei tentative (în 1894, 1910 și 1915) de a-și edita 
colecţia sub egida Academiei Române nu i-au 
reușit, deși într-un scurt cuvânt înainte N. lorga 
scria despre B. și despre colecţia lui: „Nimeni nu 
cunoaște mai bine aceste părţi de străveche tradiţie 
și viață populară rămasă așa de curată și în vremile 
de azi. Vrednicul cleric, înălbit de vremuri, ni oferă 
o comoară; s-o știm preţui”. Au știut s-o preţuiască, 
prin referate favorabile, Ovid Densusianu și Gr. 
G. Tocilescu, însă colecţia n-a putut să apară din 
motive financiare. Editată postum, în 1967, cea 
mai reprezentativă colecţie a sa, Cântece populare 
oltenești, rămâne, prin numărul mare de balade 

antologate, cea mai valoroasă lucrare de acest gen 
pentru spaţiul Olteniei. 

Culegeri: Sfânta Duminică, Vălenii de Munte, 1912; 
Versuri populare române, I-IV, Craiova, 1919-1926; 
Ostrovul de la Călimăneşti, Râmnicu Vâlcea, 1931; Cămă- 
tarul fix, Râmnicu Vâlcea, 1935; Împăratul și ciobanul, 
Râmnicu Vâlcea, 1938; Cântece populare oltenești, pref. 
N. Iorga, în Folclor din Oltenia și Muntenia, II, îngr. Gh. 
Alexe și Vasile D. Nicolescu, București, 1967. 


Repere bibliografice: Ion Simionescu, Scrisori către un 
preot, Bucureşti, 1943; Bârlea, Isf. folc., 390-392; Nicolae 
Bellu, Teodor Bălășel, R, 1991, 2; Petre Petriu, Teodor 
Bălășel, Râmnicu Vâlcea, 1992; Datcu, Dicţ. etnolog., 
89-90; Constantin Marian Popescu, Un apostol român 
în veacul al XX-lea: preotul Teodor Bălășel, Râmnicu 
I.D. 


Vâlcea, 2011. 


BĂLCESCU, Nicolae 
(29.VI.1819, București 

— 29.X1.1852, Palermo, 
Italia), istoric, prozator. 


Părinţii lui B. erau originari din Bălcești (judeţul 
Vâlcea), unde mama, Zinca Bălcescu, care și-a 
păstrat numele de familie și după căsătoria cu 
pitarul Barbu sin Petre, tatăl lui B., avea o moșie. 
Făceau parte din mica boierime, cu averea mereu 
în scădere după bejenia din vremea mișcării lui 
Tudor Vladimirescu și după moartea prematură a 
tatălui, în 1824. B. și-a început instrucţia în familie, 
cu un dascăl grec. Din 1832 este elev la Colegiul „Sf. 
Sava” din București. Aici îl cunoaște pe Ion Ghica. 
De la profesorul bănăţean Eftimie Murgu își însu- 
şește primele elemente de filosofie. La 19 ani se 
angajează în armată cu gradul de iuncher și predă, 
ca învăţător, cunoștințe elementare și lecţii de 
istorie într-o școală destinată ostașilor. Studiul 
istoriei, mai ales al documentelor referitoare la 
trecutul Principatelor, devine preocuparea domi- 
nantă, ceea ce are ca urmare și orientarea tânărului 
ofițer spre gruparea naţională condusă de colone- 
lul Ion Câmpineanu. În 1840 participă la mișcarea 
revoluţionară iniţiată de Dimitrie Filipescu (alături 
de Eftimie Murgu, Cezar Bolliac, Marin Serghiescu, 

].-A. Vaillant, C. Telegescu). Mișcarea fiind desco- 
perită de autorităţi, iar complotiștii arestaţi, B., 
socotit minor, este condamnat numai la trei ani de 
recluziune la mănăstirea Mărgineni. După o 
detenţie grea, care i-a șubrezit sănătatea, este 
grațiat în aprilie 1842. Din 1843 se află printre 
membrii de bază ai unei societăţi literare; împreună 
cu lon Ghica și Christian Tell, întemeiază societa- 
tea secretă Frăția, având ca deviză „Dreptate, 
Frăţie”. Călătorește prin provinciile românești, în 
căutarea vestigiilor istorice, și leagă prietenii cu 
moldovenii V. Alecsandri, C. Negri, M. Kogălniceanu 
şi cu ardeleanul G. Barițiu. Cu studiul Puterea 
armată și arta militară de la întemeierea 
Principatului Valahiei până acum (1844), prima sa 
colaborare la revista ieșeană „Propășirea”, se afirmă 
ca unul dintre cei mai competenţi istorici ai româ- 
nilor, apreciat de Gh. Asachi, M. Kogălniceanu, |. 
Heliade-Rădulescu. În 1845, în Asociaţia Literară, 
este ales secretar. În același an, în colaborare cu 
A.T. Laurian, scoate „Magazin istoric pentru Dacia”. 
Își continuă călătoriile de studii prin ţară, dar în 
1846, și pentru a evita noi represiuni din partea stă- 
pânirii, pleacă în Apus. La Paris se reîntâlnește cu 
M. Kogălniceanu (cu care proiectează alcătuirea 
unui dicţionar biografic al personalităţilor din 
istoria românilor), C.A. Rosetti, I. Ghica, Ion și 
Dimitrie Brătianu. la parte la ședințele Societăţii 
Studenţilor Români de aici, precizându-și orienta- 
rea și programul politic. Atmosfera revoluţionară 
din rândurile studenţilor români este întreţinută și 
de prelegerile lui Jules Michelet, Edgar Quinet și 
Adam Mickiewicz, care au avut o înrâurire însem- 
nată și asupra lui B. În bibliotecile pariziene, cum 
va face și în orașele Italiei, adună documente privi- 
toare la epoca lui Mihai Viteazul. După șapte luni 
de la sosirea în Franţa, apar primele semne ale bolii 
de plămâni care îl va doborîpeste câţiva ani. Pleacă 
în Italia, unde se întâlnește cu V. Alecsandri. În vara 
anului 1847 e din nou la Paris, unde face propa- 
gandă în presă în favoarea emancipării Ţărilor 
Române și pentru reforme sociale democratice. În 
februarie 1848 izbucnește revoluţia în Franţa. B., 
om cu orară vocaţie de revoluţionar, trăiește intens 
evenimentele și e fericit că poate trimite în ţară pri- 
etenului Alecsandri o bucată de catifea smulsă din 
tronul regelui Louis-Philippe. Se întoarce în ţară în 
aprilie 1848. Împreună cu I. Ghica și Al. G. Golescu- 
Negru (Arăpilă), face parte dintr-o comisie execu- 
tivă aleasă de Comitetul revoluţionar român. 

Colaborează la redactarea proiectului de constitu- 
ție și a Proclamaţiei, insistând, într-o dispută neîn- 
treruptă cu mulţi dintre conducătorii mișcării, 
pentru menţinerea articolului 13, privitor la desfi- 
inţarea clăcii și împroprietărirea ţăranilor. După 
izbânda revoluţiei, la 11 iunie 1848, este numit în 
fruntea Departamentului relaţiilor externe, dar 
renunţă repede și preferă funcţia de secretar al 
Guvernului Provizoriu. În tot timpul evenimente- 
lor din 1848 el a reprezentat, în opoziţie cu majori- 
tatea noilor miniștri, atitudinea cea mai intransi- 
gentă atât în relaţiile cu puterile străine care ame- 
ninţau cu invazia (Rusia și Turcia), cât și în aplica- 
rea reformelor sociale anunţate în Proclamaţia de 
la Islaz. Este adeptul rezistenţei armate în cazul 
unui atac străin, cere în ședințele Guvernului 
Provizoriu împroprietărirea ţăranilor prin despă- 
gubiri, eliberarea ţiganilor robi, votul universal și 
direct. În același scop, colaborează la redactarea 
ziarelor „Învățătorul satului” și „Popolul suveran”. 
După înlocuirea Guvernului Provizoriu cu o loco- 
tenență domnească, B. este propus în deputăţia 
care va pleca la Constantinopol pentru a obţine 
recunoașterea unor reforme. Misiunea eșuează, ca 
şi întreaga mișcare, iar apelurile sale pentru o 
mobilizare armată rămân zadarnice. Întors în ţară 
la 13 septembrie, este arestat de turci și îmbarcat 
într-o ghimie, pe Dunăre, împreună cu ceilalți con- 
ducători ai revoluţiei, în vederea expulzării din 
țară. Refugiat în Transilvania, urmărește acţiunile 
maghiarilor și pe cele ale românilor, aflaţi, spre 
marele său regret, în conflict. În februarie 1849 
ajunge la Constantinopol. Este secretar al emigra- 
ţiei române și participă la unele acţiuni politice 
care urmăreau, pe cale diplomatică, o tardivă 
salvare a revoluţiei din Muntenia. Decepţionat de 
nesfârșitele rivalități și conflicte între emigranţi, pe 
care nu reușește să le potolească, se îndreaptă din 
nou spre Ardeal, atras de posibilitatea de a orienta 
mișcarea condusă de Avram Iancu, în vederea reac- 
tivării și a celorlalte provincii românești. În nume- 
roasele întâlniri cu conducătorii revoluţiei 
maghiare (L. Kossuth, generalii Bem și Perczel), 
încearcă să obţină din partea acestora recunoaște- 
rea drepturilor românilor din Transilvania. 
Propunerile lui, în numele revoluţionarilor români, 
sunt acceptate doar când armata revoluţionară 
ungară este înfrântă. Mereu în primejdie de a fi 
arestat, B. se refugiază pentru o lună în tabăra lui 
Avram lancu de la Câmpeni. În octombrie 1849 

este din nou la Paris, făcând mari eforturi de a 
organiza emigrația pentru pregătirea unei noi 
revoluţii. La începutul anului următor călătorește 
la Londra pentru o întrevedere cu lordul Palmerston 
și încearcă, printr-o perseverentă activitate diplo- 
matică, să câștige sprijinul guvernului englez în 
favoarea Principatelor. Întors la Paris, publică 
Question €conomique des Principautes Danu- 
biennes (1850). În noiembrie 1850 scoate revista 
„România viitoare” (număr unic). Mâhnit de con- 
flictele dintre exilaţii români, renunţă în mare 
măsură la activitatea politică și se consacră redac- 
tării monografiei istorice Românii supt Mihai- 
Voievod Viteazul. În primăvara anului 1851, slăbit 
de boală, se stabilește lângă Paris, la Ville d'Avray. 
Spre sfârșitul anului, în căutarea unei clime mai 
favorabile, se mută la Hy&res, însoţit de Sevastiţa, 
sora lui, și de Maria Cantacuzino. La sfârșitul lunii 
aprilie 1852 pornește spre Constantinopol, cu 
gândul de a se stabili în Moldova. La 8 septembrie 
trece Dunărea pe malul românesc și, pentru câteva 
ore, la pichetul din Turnu Măgurele, se întâlnește 
cu mama lui. În octombrie se îndreaptă singur spre 
Italia, trece prin Napoli și se oprește la Palermo, 
unde moare după scurtă vreme. A fost înmormân- 
tat în cimitirul Mănăstirii Capucinilor. 

Împreună cu Mihail Kogălniceanu, B. inaugu- 
rează în cultura românească o concepţie modernă 
despre istorie și pune bazele istoriografiei naţionale 
ca știință. Pentru el, a scrie istorie nu înseamnă a 

face biografia unor eroi privilegiați, ci a reconsti- 
tui, cu ajutorul documentelor, viaţa unui popor, 
„cu instituţiile, sentimentele și obiceiurile lui în 
deosebite veacuri”. Istoricul, cunoscând și apreci- 
ind cu discernământ operele moderne din acest 
domeniu, trebuie să cerceteze izvoarele adevăratei 
istorii naţionale: tradiţiile și literatura populară, 
hrisoavele și cronicile, inscripţiile și vestigiile arhe- 
ologice, descrierile etnografice. Într-o perioadă 
când scrierea istorică nu se desprinsese cu totul de 
literatură, B., istoric romantic, este mereu preocu- 
pat de expresia stilistică și de arhitectura operelor 
lui. Datorită talentului, aproape tot ce a scris, nu 
numai cartea despre Mihai Viteazul, poate intra 
în aria literaturii. Și-a început activitatea pe acest 
tărâm cu două studii asupra organizării armatei la 
români, în Muntenia și Moldova, deoarece consi- 
dera vechile oștiri autohtone modele de instituții 
bine organizate și socotea că procesul de regene- 
rare naţională nu poate începe decât printr-un 
sistem militar defensiv bine alcătuit. Meditaţiile 
pe marginea faptelor sunt legate de constatarea 
decăderii puterii de apărare a Ţărilor Române, 
decădere atribuită corupţiei și lipsei de patrio- 
tism a celor avuţi. B. urmărește declinul provin- 
ciilor româneşti, trăgând învăţămintele necesare 
în vederea unor înnoiri fundamentale. Alte studii 
(Cuvânt preliminariu despre izvoarele istoriei 
românilor, Românii și fanarioţii, Campania romă- 
nilor în contra turcilor de la anul 1595) dezvăluie 
un istoric modern, cu o gândire matură și un stil 
original și viguros. Interpretând faptele istorice și 
integrându-le viziunii proprii, autorul are darul 
de a evoca dramatic trecutul, de a colora romantic 
naraţiunea, fără deformări și grandilocvenţă. 
Expunerea e concisă, în fraze elegante, care atestă 
supleţea gândirii și asimilarea procedeelor istori- 
cilor moderni (Augustin Thierry, Francois Guizot, 
Jules Michelet). Evocarea unor evenimente este 
adesea întreruptă de scurte aprecieri concluzive, 
patetice de multe ori, luminând fie semnificaţiile 
mai adânci, cu valoare simbolică, ale unor eve- 
nimente, fie chipul unor eroi. B. a inaugurat la 
noi genul biografiilor istorice: Ioan Tăutul, mare 
logofăt al Moldovei, Spătarul loan Cantacuzino, 
Postelnicul Constantin Cantacuzino, Logofătul 
Miron Costin. Sobre, sintetice, acestea recompun 
imaginea unor personalităţi exemplare din istoria 
românilor. Problemele politice și naţionale fiind 
mereu aceleași, biografiile devin un prilej de a 

pune de fiecare dată în discuţie politica externă 
a Principatelor și de a relua procesul boierimii. 
Citatele din cronici, numeroase, fac corp comun 
cu expunerea, fără mare diferenţă de ton, B. adap- 
tându-se cu uşurinţă stilului cronicăresc. Despre 
starea soțială a muncitorilor plugari în Principatele 
Române în deosebite timpuri și, îndeosebi, 
memoriul scris la Paris, Question &conomique des 
Principautes Danubiennes (cu o versiune româ- 
nească apărută postum, Reforma socială la români) 
sunt cele mai profunde analize pe care le-a produs 
ideologia pașoptistă asupra cauzelor economice, 
sociale și politice care au generat Revoluţia de la 
1848. Radicalismul gânditorului social atinge în 
aceste studii nivelul maxim. Evidenţa faptelor și a 
argumentelor ţine locul declaraţiilor de compasi- 
une sau ură. Scrisul lui B. a devenit foarte matur, 
echilibrat și sigur. Au dispărut aproape cu totul 
accentele excesiv retorice, prezente în unele studii 
anterioare. Ca și în articolele scrise în zilele revolu- 
ţiei, el posedă arta de a transmite cu forţa elocinţei 
convingerile sale. Mersul revoluției în istoria romă- 
nilor are, de asemenea, aspectul unui manifest care 

rezumă, pe un ton agitatoric și evocator, cauzele 
istorice ale Revoluţiei de la 1848. Incursiunea în 
trecut devine o scurtă istorie a poporului român, 
scrisă cu patetism romantic (cu figuri stilistice 
convenţionale, uneori, de poem în proză), dar și cu 
luciditatea și profunzimea omului politic. Tot aici, 
ca și în Introducere la Românii supt Mihai- Voievod 
Viteazul, este expusă, cu solemnitate sacerdotală, 
viziunea determinist-providenţială despre istoria 
omenirii. B. crede într-o lege a progresului univer- 
sal, în „triumful binelui asupra răului, al spiritului 
asupra materiei, al dreptului asupra silei”. Odată 
cu apariţia creștinismului, omenirea a intrat într-o 
fază de dezvoltare progresivă, sub imperiul raţiunii. 
Rolul istoriei este de a dezvălui și a demonstra 
această mișcare, a cărei ţintă finală ar fi contopirea 
esenței umane cu esenţa divină. Naţiunile au un 
destin și o „misie” (ca și indivizii) și, prin specifi- 
cul și menirea lor, participă la unitatea și armonia 
lumii. Fiecare abatere de la legea divină e pedep- 
sită, dar omul nu este instrumentul orb al fata- 
lităţii, el poate alege, prin voinţa sa, calea pentru 
împlinirea destinului. 

Pe plan literar, viziunea lui B. asupra istoriei 
generează o perspectivă grandioasă asupra faptelor 
și personalităţilor din trecut. Românii supt Mihai- 
Voievod Viteazul, opera care îl așază printre cei mai 
de seamă scriitori ai perioadei pașoptiste, a fost ela- 
borată în exil, între 1849 și 1852. Rămasă în manus- 
cris, neterminată, lucrarea a fostpublicatăpostum de 
AI. Odobescu, mai întâi parţial, în „Revista română” 
(1861-1863), apoi în volum în 1878 (cu titlul Istoria 
românilor sub Mihai- Vodă Viteazul), ediţie supra- 
vegheată de Ioan Slavici, care a făcut unele modi- 
ficări de ordin gramatical și lexical. Monografie a 
unei epoci din istoria românilor și a unui domnitor, 
scrierea era alcătuită, în proiectul inițial, din șase 
„cărți” (ultima a rămas nescrisă), urmărind princi- 
palele etape ale evoluţiei evenimentelor: Libertatea 
națională, Călugărenii, Servagiu, Unitatea naţi- 
onală, Mirăslău, Gorăslău. Deși concepută ca o 
„poemă istorică”, lucrarea are la bază o documen- 
taţie și o rigoare științifică fără precedent în cultura 
noastră. Cronici autohtone și străine, istorii, acte, 
mărturii, legende se adună într-o operă unitară ca 
perspectivă și ca expresie literară. Izvoarele sunt 
uneori prelucrate, alteori compilate, totdeauna 
selectate și decupate conform opticii și exigenţei 
scriitorului. În mare măsură, Românii supt Mihai- 
Voievod Viteazul reprezintă o sinteză a gândirii 
politice, sociale și istorice, aplicată la o perioadă 
de răscruce din istoria luptei pentru unitatea naţi- 
onală. Anii domniei lui Mihai dobândesc semnifi- 
caţii pentru contemporanii scriitorului, obiectivele 
naţionale, politice și sociale rămânând, în viziunea 
sa, aceleași: unirea, independenţa, soarta ţărani- 
lor. De aici, tonul pasionat, numeroasele referiri 
directe și analogiile cu soarta românilor din veacul 
al XIX-lea. Participarea afectivă e a unui rapsod, 
dar și a luptătorului pentru aceeași cauză. Mihai 
Viteazul este pentru B., înainte de orice, simbolul 
luptei pentru unitatea naţională. Treptat, însă, se 
încheagă un portret mult mai complex: domnitor, 
diplomat și om politic, strateg, ostaș, părinte și soţ, 
cu calități și defecte pe măsura unei mari personali- 
tăţi. Alcătuirea cărții are mereu în vedere să aducă în 
prim-plan figura voievodului român. Relatările isto- 
ricilor străini sunt repovestite de B., care însă le învi- 
orează printr-o viziune mai plastică, mai concretă. 
Sunt reproduse chiar și legende orientale, ce dau 
un aer de fabulos unor episoade și sporesc dimen- 
siunile epopeice ale domnitorului și ale oastei sale. 
Ele au darul de a crea o tensiune prevestitoare de 

mari evenimente. Povestirea e străbătută, în cele 
mai izbutite pagini, de un patos al participării la o 
epocă importantă din istoria ţării și de bucuria de 
a vedea întrupate într-un singur om idealuri care 
sunt și ale autorului. B. are un talent neobișnuit 
de a anima faptele prin cele mai variate mijloace 
stilistice. Prin tehnica alternării timpurilor verbale 
(trecut — prezent istoric), prin abundența epitetelor 
concrete, a metaforelor și a detaliilor semnificative, 
povestirea capătă culoare și viață. Amănunte, mici 
întâmplări sugerează stări de spirit colective, starea 
sufletească a mulţimii sau a unor protagoniști. 
Tonul relatării este când solemn și grav în reflecţiile 
despre soarta românilor, când dinamic, precipitat în 
reconstituirea luptelor armate, când exact, concis și 
neutru în prezentarea contextului istoric european. 
Descrierea bătăliilor e realizată cu o bună știință a 
compoziţiei și a gradaţiei. Marile încleștări militare 
sunt precedate de zugrăvirea minuțioasă a locului 
bătăliei, atmosfera e străbătută de fiorii evenimentu- 
lui apropiat. În limitele exactităţii faptelor, scriitorul 
reușește, printr-o optică particulară, să dea o aură 
mitologică bătăliei, la care participă, parcă, întreaga 
fire; combatanții capătă înfățișare fabuloasă. B. are 
ochi de strateg care vede întreaga panoramă, dar 
şi cadrele parțiale, mișcările din planul secund. 
Scenele dinamice, alerte alternează, într-o con- 
strucţie subtilă, cu altele domoale, de reflux sau de 
pregătire a unor noi învolburări. Asemenea cronici- 
lor, naraţiunea este presărată cu aforisme și „învă- 
țături”, scoase, bătrânește, din experienţa istoriei. 
Patosul rapsodului-cronicar dă expunerii, în mo- 
mentele cruciale, un aer de legendă. Pe alocuri, 
însă, în pasajele excesiv exaltate, înflăcărarea, care 
creează o tensiune continuă, cade într-un fel de 
grandilocvenţă. Îmbinând maniera exactă și suplă 
a istoricului modern cu cea cronicărească, B. este 
creatorul unui stil original al naraţiunii istorice, cu 
deosebite efecte expresive, ale cărui influenţe pot fi 
recunoscute în opera marilor istorici care vor urma: 
B.P. Hasdeu, A.D. Xenopol, N. lorga. Istoric romantic 
şi vizionar, el este, totodată, un scriitor-cronicar, 
înclinat spre moralizări, un pedagog al naţiunii. 

Ideile lui Bălcescu nu sunt expuse dialectic, cu o sistema- 
tică dezbatere a principiilor; gânditorul nu e un filosoj, ci 
un iluminat, în posesiunea adevărurilor, pe care le enunţă 
asertoric, dar cu căldura convingerii personale. Dacă s-ar 
privi această „filosofie” ca armătură a operei, temeiul ei 
științific n-ar rezista. Istoria românilor sub Mihai-Vodă 
Viteazul e însă înainte de orice o operă ce se construiește nu 

pe eșafodajul unor idei, ci pe contraforții pasiunilor puter- 
nice: admiraţia pentru eroul cu dimensiuni de semizeu şi 
în cadru de epopee; cultul unităţii naţionale, căreia i-ar fi 
servit acest „leu”; duhul revoluţionar pe care l-ar fi purtat 
Mihai printre popoare (cam ca un Napoleon prefigurat); 
solicitudinea pentru clasele de jos, care singură i-a lipsit 
domnitorului, rămas astfel fără sprijinul fundamental, 
trebuitor întru împlinirea „visărilor” sale; duhul religios, 
încarnat de voievodul pus în centrul cruciadei. După cum 
se vede, marile pasiuni dominante ale lui Bălcescu își 
găsesc corespondențe strânse în figura lui Mihai, care a fost 
exponentul lor eminent. 

ȘERBAN CIOCULESCU 


Într-o epocă de entuziasm sincer și căldură a inimii, când 
însă oamenii se îmbătau adesea de sonoritatea propri- 
ilor vorbe și erau incapabili să-și asume toate implica- 
țiile rezultând dintr-un principiu acceptat, Bălcescu se 
așază, chiar de la debut, la înălțimea științei europene. 
Cărturarul e însă dublat în cazul său de un militant 
ardent și infatigabil, care-și propune nu numai să edifice, 
ci să și convingă, transmițând cititorului pe lângă idei — 
un ideal, pe lângă argumente — un crez. 

PAUL CORNEA 


SCRIERI: Puterea armată și arta militară de la întemeie- 
rea Principatului Valahiei până acum, laşi, 1844; Cuvânt 
preliminariu despre izvoarele istoriei românilor, Bucu- 
rești, 1845; Drepturile românilor către Înalta Poartă, 
București, [1848]; Question 6conomique des Principautes 
Danubiennes, Paris, 1850; Istoria românilor sub Mihai- 
Vodă Viteazul, publ. și pref. A. I. Odobescu, București, 
1878; ed. (Românii sub Mihai- Vodă Viteazul), îngr. Alex. 
Lepădatu, București, 1908; ed. (Românii supt Mihai- Vo- 
ievod Viteazul), I-II, îngr. Andrei Rusu, pref. Paul Cornea, 
București, 1967; ed. îngr. Andrei Rusu, București, 2002; 
Biografii istorice, Bucureşti, [1901]; Manualul bunului 
român, îngr. și introd. P V. Haneș, București, [1903]; N. 
Bălcescu, I. Ghica, Scrisori inedite, îngr. N. Cartojan, 
București, 1913; Scrieri istorice, îngr. și introd. PP Panai- 
tescu, Craiova, [1930]; Opere, t. I: Scrieri istorice, politice 
și economice, partea I-II, îngr. și introd. G. Zane, Bucu- 
rești, 1940, t. II: Scrisori și scrieri inedite, îngr. și introd. 
G. Zane și Elena Zane, București, 1948; Opere complete, 
vol. I, îngr. și pref. Stelian Semedrescu, București, [1940], 
vol. II, îngr. Lucian Predescu, București, [1944]; Scrieri 
sociale, îngr. PP Panaitescu, București, 1947; Opere, I-II, 
îngr. Virgil Cândea și George Baiculescu, București, 1953; 
Opere alese, I-II, îngr. Andrei Rusu, introd. Gh. Geor- 
gescu-Buzău, București, 1960; Opere, I-IV, îngr. G. Zane 
și Elena G. Zane, București, 1964-1990. 

Repere bibliografice: Iorga, Pagini, |, 65-97; Iorga, Ist. 
lit. XIX, II, 103-105, 120-130, III, 81-85; Călinescu, Opere, 
I, 1101-1126, V, 412-414, VI, 369-370, XII, 562-575, 
735-737, 1029-1033; Densusianu, Lit. rom., Il, 47-58; 
Călinescu, Isf. lit. (1941), 176-182, Ist. lit. (1982), 184-191; 


Bălcești 


Vianu, Arta, I, 31-43, II, 345-353; Popovici, Romani. 
rom., 462-484; Cioculescu-Streinu-Vianu, 157. lit., 54-63; 
Cornea, Studii, 219-267; Andrei Oțetea, Nicolae Bălcescu, 
București, 1967; Dan Berindei, Bălcescu, București, 
1969; Ist. lit., II, 507-527; Ivașcu, Isf. lit, |, 438-445; 
Studii despre N. Bălcescu, Bucureşti, 1969; Cristea, 
Interpretări, 199-201; Horia Nestorescu-Bălcești, Nicolae 
Bălcescu. Contribuţii bibliografice, introd. Dan Berindei, 
București, 1971; G. Zane, N. Bălcescu. Opera-omul- 
epoca, București, 1975; Dicţ. lit. 1900, 87-92; Petrescu, 
Configuraţii, 94-100, Dan Berindei, Pe urmele lui Nicolae 
Bălcescu, Bucureşti, 1984; Horia Nestorescu-Bălcești, 
Nicolae Bălcescu. Urme în bronzul istoriei, București, 
1988; Mănucă, Lectura, 78-97, Cornea, Aproapele, 
131-162; Negoiţescu, Ist. lit., |, 46-51; Adrian Drăgușan, 
Nicolae Bălcescu în propaganda comunistă, în Miturile 
comunismului românesc, coordonator Lucian Boia, 
București, 1998, 98-132; Dicţ. esenţial, 72-75; Alexandru 
Zub, N. Bălcescu - patosul resurecţiei, DL, 2002, 4; Dicţ. 
analitic, IV, 50-53; Damian Hurezeanu, Nicolae Bălcescu, 
rațiune și trăire eroică a înnoirii, București, 2003; 
Anghelescu, Mistificţiuni, 84-89; Dan Berindei, Bălcescu, 
București, 2008; Manolescu, Istoria, 301-305; Zamfir, 
Panorama, |, 190-196. L.V. 


BĂLCEȘTI, Ștefan (pseudonim al lui Ștefan 
Ionescu; 30.V.1896, Olteţu, azi Otetelișu, j. Vâlcea 
— 11.XI.1975, București), poet, publicist. La topo- 
nimul Bălcești, al comunei natale, trimite numele 
literar adoptat de poet mai târziu. Este fiul Sultanei 
și al lui Gheorghe Ionescu, mărunt funcţionar, ajuns 
de la un timp diriginte poștal la Râmnicu Vâlcea. 
B. a urmat la Craiova Liceul Militar „D.A. Sturdza”, 
după anii de front tânărul ofiţer fiind integrat aici în 
rândul dascălilor. Elev în cursul secundar, face întâii 
pași în publicistică între 1913 și 1915, încurajat de 
gazetele locale („Curierul Olteniei” sau „Apărarea 
naţională”, unde susţine și un „buletin teatral”); tot 
acum apare cu prima recoltă de versuri, juvenile, în 
„Viaţa literară” (revistă redactată cu Al. lacobescu și 
Marcel Romanescu între 1914 și 1916). Până la înce- 
tarea Primului Război Mondial, e regăsit colabo- 
rând la „România viitoare”, „Gazeta Transilvaniei”, 
„Foaia interesantă”, „Crai nou”, „Florile dalbe”, 
„Dacia”, „Sfatul țării”, „Răsăritul” ș.a., apoi la „Știrea”, 
„Românul”, „Gândirea”, „Năzuinţa”, „Cuget clar” sau 
„Universul literar”, „Arhivele Olteniei”, „Convorbiri 
literare”, între altele. Poetul (căpitan în preajma 
anilor '30) se atașa în timp grupării literare de la 
„Ramuri”; ca secretar de redacţie al publicaţiei 
(din 1928), modest și eficient, rămâne sufletul din 
umbră al acesteia până la dispariția faimoasei serii 

interbelice. A îndrumat, între 1937 și 1942, activi- 
tatea de la „Flamuri”, revistă a liceelor cu specific 
militar. E printre membrii fondatori ai Uniunii 
Scriitorilor Olteni. 

La mijlocul deceniului al treilea E. Lovinescu 
îl menţiona pe B. între tinerii scriitori afirmaţi la 
Craiova în valul „tradiționalist”. Poetul debutase 
în 1925 cu un fragment dramatic, Darul voievozi- 
lor, reprezentat în prealabil la Teatrul din Arad, 
într-un spectacol dedicat Unirii și încoronării de 
la Alba Iulia (din 1922). Semnată în asociere cu A. 
Pop-Marţian, culegerea Miresme de departe (1927) 
va reuni, într-o apropiere inspirată, primele cicluri 
de traduceri, notabile, la noi, după Elena Văcărescu 
și Anna Brâncoveanu de Noailles. În lirica poetului 
rețin estompele, surdina. Timbrul discret elegiac 
îl definea în Prour pentru porţi uitate (1934). Din 
simbolismul începutului de veac revine parcul, 
rustică devălmășie, în care crinii se învecinează 
cu sulfina și răsurile, salutat cu o ludică reverență, 
refugiu și pretext al reveriei. Timpul lucrează și 
decorul familiar renaște în jocul livresc, în vreme 
ce comparaţia așază neobosit un azi lângă ieri: 
grădina ce era și grădina de acum, paradisul din 
vară și mormintele „de rugină”, între care hotar 
stă un „dar” adversativ, ce deconspiră, în cele din 
urmă, întregul peisaj ca fiind o pură figură a trecerii. 
Bucuria își schimbă semnul ușor și devine litanie, 
tipicuri și eresuri cărturărești abat de la curgerea 
lumii de-afară (Octombrie, Scrisoare). Vornicenii, 
Moneasa sunt aici Miorcanii și Florica poetului 
Ion Pillat. Erotica filtrează nostalgic despărţirea, 
extazul admirativ și gestul cavaleresc. Misterul unei 
trecătoare captează fulgurant, ca în sonetul baude- 
lairean. Frăgezimi de penel, cu reflex bizantin, ca la 
Adrian Maniu, povestesc despre o inocentă iubită. 
În fine, iubirea apare ca dar neorgolios și jerttă 
de sine într-un poem cu adieri de franciscanism. 
Cu „un accent frumos”, lirismul lui B. denotă și o 
fericită petrecere pe la școala modernă. 

SCRIERI: Darul voievozilor, Craiova, 1925; Prour 
pentru porţi uitate, Craiova, 1934. Traduceri: [Versuri], 
în Elena Văcărescu, Contesa de Noailles, Miresme de 
departe, Câmpulung Muscel, 1927 (în colaborare cu 
A.Pop Marțian), în Elena Văcărescu, Scrieri alese, îngr. și 
pref. Ion Stăvăruș, București, 1975 (în colaborare cu A. 
Pop-Marţian). 

Repere bibliografice: Corespondenţa „Ramuri”, 218, 
passim; C.D. Fortunescu, [Ștefan Bălcești], AO, 1925, 20, 
1927, 31, 1934, 71-73; Lovinescu, Scrieri, IV, 427, 434, VI, 

96; [G. Călinescu], Cărţi, VR, 1934, 7; Nicolae Roșu, „Prour 
pentru porți uitate”, CRE, 1934, 2234; M. D. Ioanid, „Prour 
pentru porţi uitate”, R, 1934, 1; Mircea Pavelescu, „Prour 
pentru porți uitate”, „Braşovul literar și artistic”, 1934, 
17-18; Metzulescu, Liferile, 1, 14-16; Eugen Constant, 
„Prour pentru porţi uitate”, „Condeiul”, 1938, 1; Călinescu, 
Ist. lit. (941), 928, Ist. lit. (1982), 1030; Straje, Dicţ. pseud,, 
58-59; Kalustian, Simple note, II, 354-357; Firan, Profiluri, |, 
419; [Ștefan Bălcești], ADLTR, B-148; Radu Gyr, Calendarul 
meu, îngr. și pref. 1. Popișteanu, Constanţa, 1996, 41-42, 
passim; George Sorescu, Neliniștea esențelor, Târgu Jiu, 
1996, 60-61, 76-77; Ghiţulescu, Istoria, 476; Un dicţionar al 
personalităţilor din Dolj, îngr. Mariana Leferman, Craiova, 
2006, 33. R.Ș. 


BĂLEANU, Andrei (31.1.1931, București), critic de 
teatru, prozator, traducător. Este fiul lui Nety și al 
lui Lazăr Rotenberg; prenumele la naștere: Andrei 
Avram. La București urmează liceul între 1941 și 
1948, înscriindu-se apoi la Facultatea de Filosofie, 
absolvită în 1952, iar la Leningrad urmează un 
stagiu de doctorat, teza în filosofie susținând-o 
însă tot la București, în 1958. Iniţial scrie la „Revista 
elevilor”, iar din primul an de studenţie lucrează în 
presă, ca redactor la „Universul”, apoi la „Scânteia 
tineretului” și ca redactor-șef la „Tânărul leninist” 
(1951-1954); între 1956 și 1969 este șef de secţie 
la „Scânteia”, de unde pleacă prin demisie. A mai 
colaborat la „Gazeta literară”, „Tânărul scriitor”, 
dar mai ales la „Teatrul”, cu cronici de spectacole și 
cu interviuri. A fost director adjunct (1969-1971), 
apoi secretar literar la Teatrul de Comedie din 
București și, din 1984, director adjunct al Teatrului 
Evreiesc de Stat. Din 1985 se stabilește în Republica 
Federală Germania, unde emigrează via Israel. În 
Germania fondează un grup teatral românesc 
numit Dionysos și devine colaborator permanent 
la postul de radio Deutsche Welle din Kâln. Se 
întoarce în România ca bursier al Institutului de 
Studii ludaice din Duisburg. 

Debutul editorial al lui B., Conţinut și formă 
în artă (1959), o ilustrare teoretică a esteticii rea- 
list-socialiste, înseamnă trasarea unui proiect care 
va marca bună parte din cărţile autorului: critica 
marxistă sociologizantă. B. trece în revistă teoriile 
marxist-leniniste despre artă ca oglindire a realității 
obiective și ca produs al subiectivităţii, ca să ajungă 
la lucrări literare ale unor veleitari din epocă, în care 
unitatea dialectică conţinut-formă ar fi înfăptuită. 
Neagă vehement orice realizare de alt tip, consi- 
derând-o „reacţionară”, iar modalităţile propuse 

de Georg Lukâcs sunt amendate ca aberaţii. 
Volumele următoare, dedicate în special teatrului, 
aduc aplicarea unor rigori similare la fenomenul 
teatral, asupra căruia B. stăruie, încercând să ana- 
lizeze arta regizorală, văzută ca rezultat al dialec- 
ticii realism-metaforă scenică. Aceeași tendinţă îi 
marchează parţial opţiunile când studiază teatrul 
englez și american al „furiei și violenţei” sau în 
cele câteva culegeri de interviuri și convorbiri 
cu regizori și actori români. Dar treptat tonul se 
modificase, pierzându-și din virulență de-a lungul 
anilor. O carte din 1983, intitulată Arta transfigu- 
rării, renunţă la grila marxistă explicită, oferind o 
nu lipsită de interes lectură impresionistă a spec- 
tacolului de teatru, perspectiva fiind acum a unui 
pledant pentru modernitate. Cele patru secţiuni 
descriu ceea ce autorul numește metamorfozele 
imaginii teatrale, adică traiectul realitate-literatură 
dramatică-spectacol-rol-interpret-public. B. se 
face cunoscut în lumea literară și prin prefețe la tra- 
duceri din teatrul american, englez, francez. A scris 
el însuși câteva piese de teatru, reunite în 2009 în 
volumul Ultimul cartuș e pentru mine, și a dat mai 
multe traduceri, în special transpuneri și adaptări 
pentru scenă: Dale Wasserman, Zbor deasupra unui 
cuib de cuci, Jean Anouilh, Cher Antoine, Mihail 
Bulgakov, Maestrul și Margareta (versiune reali- 
zată în colaborare cu Horea Popescu), Erich Segal, 
Love Story ş.a. Recuperându-și identitatea iudaică, 
sub numele Avram Rotenberg mai întâi a publicat 
în 2002 un studiu despre avatarurile europene ale 
figurii „evreului rătăcitor” (text tradus în germană 
de Georg Aescht, 2011). Rod al unei cercetări între- 
prinse după 1989, lucrarea, ce debutează printr-o 
secvenţă autobiografică, reface istoria legendară 
a lui Ahasverus, urmărește comparativ etapele, 
nu o dată marcate de mistificări, ale interpretări- 
lor ce i s-au dat, oprindu-se îndeosebi la Goethe, 
care a lăsat „cea mai cutezătoare și mai originală 
reinterpretare literară a lui Ahasverus”. În fine, 
romanul Ziua în care s-a tuns David (2008) este 
construit ca o saga a unei familii evreiești, subîn- 
tinzând aproape un secol, până spre mijlocul celui 
trecut. Peregrinări de la Cernăuţi la Paris, apoi în 
România, momente dramatice și perioade istorice 
convulsive configurează destinul protagoniștilor. 

SCRIERI: Despre evoluția societăţii, București, 1950; 
Tineretul lumii luptă împotriva imperialismului 
american și englez, dușman de moarte al păcii și vieții, 
București, 1951; Conţinut și formă în artă, București, 

1959; Realism și metaforă în teatru, București, 1965; 
Teatrul furiei și al violenţei. Privire asupra dramatur- 
giei americane şi engleze (1956-1965), București, 1967; 
Teatrul modern la răscruce?, București, 1969; Cultura 
spectacolului teatral (De vorbă cu 12 regizori) (în cola- 
borare cu Constantin Băltăreţu), București, 1976; Actorul 
în căutarea personajului (25 de convorbiri despre arta 
spectacolului teatral) (în colaborare cu Doina Dragnea), 
București, 1981; Arta transfigurării, București, 1983; 
Actorul între adevăr și ficțiune (25 de convorbiri inedite 
despre arta scenică) (în colaborare cu Doina Dragnea), 
București, 1984; Evreul rătăcitor. Istoria și manipularea 
unui mit, București, 2002; Ziua în care s-a tuns David, 
București, 2008; Ultimul cartuș e pentru mine, București, 
2009. Traduceri: Jean Anouilh, Cher Antoine sau Iubirea 
ratată, București, 1971; John Gassner, Formă și idee în 
teatrul modern, pref. trad., București, 1972. 

Repere bibliografice: Petre Nicolau, Andrei Băleanu, 
LCE 1966, 40; Ion Apetroaie, O carte despre teatrul 
contemporan, AIN, 1967, 4; Margareta Antonescu, 
Teatrul contemporan, „Romanian Review”, 1967, 2; 
Adriana Mitescu, „Teatrul furiei și al violenţei”, GL, 
1968, 10; Valentin Silvestru, Profilul unei generaţii, TTR, 
1979, 6; Mirodan, Dicţionar, |, 129-130; Românii, 28-29; 
Iulia Deleanu, Jidovul rătăcitor — blestem și identificare, 
„Realitatea evreiască”, 2001, 135; Cristina Cucu, „Evreul 
rătăcitor”, OC, 2003, 158; Popa, Ist. lit., 1, 976-977; 
Manolescu, Enciclopedia, 70. E.M. 


BĂLTEANU, Eugenia (30.VI.1948, Begheiţi-Torac, 
Serbia), poetă, prozatoare. Este fiica Liviei (n. 
Cercel) și a lui Dumitru Ciobanu, învăţător. 
Învață la Școala Normală de Învăţători din Vârșeț 
(1963-1968), la Școala Superioară de Pedagogie 
din Zrenianin (1968-1970). Este profesoară la 
Locve, ziaristă la Radio Novi Sad și la „Libertatea” 
din Pancevo (din 1979), redactor-șef la revista 
„Bucuria copiilor” (unde debutase în 1964), apoi 
redactor la „Libertatea”. Colaborează la „Europa”, 
„Kvartal”, „Lumina”, „Renașterea”, „Redeșteptarea”, 
„Linereţea”, „Tribuna tineretului” ș.a. A mai semnat 
Eugenia Ciobanu. Este prezentă în mai multe anto- 
logii, în special cu versuri pentru cei mici. 

B., intră în lumea poeziei cu volumul Variaţii 
în albastru (1976), urmat de Inevitabilul fluviu 
(1982), Concert pentru strada mea (1992), Cascade 
de lumină (1997) şi Oglinzi de mătase (2006). În 
versurile de aici predomină câteva teme şi motive: 
visul, somnul, lumina, aerul diafan, dragostea, 
universul astral, tristețea, apa, primăvara, nos- 
talgia ș.a., înscrise într-un imaginar pendulând 
între vis și realitate. Notabilă prin fineţe și forţă 

de sugestie a expresiei, fie nostalgică, elegiacă, fie 
explozivă, confesiunea intră în labirintul interior, 
unde iubirea și neliniștea interogaţiilor definesc 
trăiri uneori vulcanice, vibrante, alteori calme, care 
transgresează un real situat între fragilitate și etern: 
„Rana miezului de noapte/ ne doare cumplit” (1 
Dream of Peace). Somnul și aerul sunt invocate 
ca fundamente ale existenţei: „Între mine și vis/ e 
somn/ Între tine și soare/ e aer diafan” (Preludiu 
intermediar). Poeta călătorește printre izvoare, 
râuri, ierburi, dimineţi, peșteri, „prin somnul păsă- 
rilor/ pustiite de ploi și vânturi vitrege” (Somnul 
păsărilor), căutând liniștea și descoperind locurile 
care-i vor aminti de clipele copilăriei. Element 
de referinţă este apa, o întindere îngheţată de la 
celălalt capăt al anotimpurilor: „se revarsă spiritul 
în tine și pentru tine/ ca o cupă de aur în mare/ se 
răsfrânge în cutele apelor pe nesimţite” (Povestea 
poveștii), „să ne cununăm cu apa” (nima corabie) 
etc. Revărsarea de metafore o apropie de para- 
digma poetică feminină a secolului trecut, transpu- 
nând liric o senzualitate uneori aproape violentă, 
căci în versul său se „simte” un Eros dezlănţuit, 
neliniștit. Altundeva mărcile lumii moderne încep 
invazia asupra discursului poetic: telefonul, ceasor- 
nicul, magazinele elegante, Parisul, peronul gării 
etc. Pe bulevarde, pe străzi, în gări se aud vociferări 
indescifrabile, fiecare așteptând indefinita trecere 
a vieţii: „În definitiv, viaţa nu-i nimic altceva/ decât 
o așteptare/ în esenţă, ce așteptăm aici: un tren 
să sosească,/ altul să plece de parc-am aștepta 
viaţa/ la margine de drum” (Pe peron, într-o gară). 
Mai târziu timbrul se schimbă, iar poemele-cân- 
tece devin reci. În romane — Mona (2005), Tangoul 
(2008), Trei anotimpuri (2009) și Speranţa (2011) 
- scriitoarea se fixează asupra vieţii familiale. Știe 
să găsească un grăunte epic, un profil tipologic și 
o determinare psihologică ori morală, utilizabile 
în fiecare structură narativă. În Trei anotimpuri, de 
pildă, intriga, cu suspans și răsturnări de situaţii, cu 
personaje nu prea numeroase, dar cu un rol semni- 
ficativ, cu tablouri vii, capătă gravitate prin textura 
meditativă a unor pagini. Cronici de familie, dar 
şi romane de dragoste, textele introduc în culisele 
unei lumi moderne și mondene. Personajele trăiesc 
adesea în „planuri duble” și în lumi paralele, viaţa 
de acum și viaţa din trecut, ingenios alternate epic, 
cu rafinate dozaje, asociind livrescul și descripţia 
realistă. 

SCRIERI: Variaţii în albastru, Pancevo, 1976; Inevi- 
tabilul fluviu, Pancevo, 1982; Concert pentru strada 
mea, Pancevo, 1992; Cascade de lumină, Pancevo, 
1997; Ultimul concert înainte de zbor, Pancevo, 1999; 
Mona, Pancevo, 2005; Oglinzi de mătase, Pancevo, 
2006; Tangoul, Pancevo, 2008; Trei anotimpuri, postfață 
Virginia Popovici, Pancevo, 2009; Speranța, Pancevo, 
2011. 

Repere bibliografice: Baba, Compendiu, 18-19; Popa, 
Lit. rom. Voivodina, 259-261; Vasa Barbu, Copilăria nu 
ne dă astâmpăr, „Libertatea”, 2000, 1-2; Agache, Lit. rom. 
țările vecine, 269-271; Marina Puia Bădescu, „Oglinzi 
de mătase”, „Lumina”, 2007, 2; Valentin Mic, În căutarea 
locului, „Lumina”, 2012, 2; Marina Ancaiţan, Rostirea 
continuă, Pancevo, 2012, 106-113. V.P. 


BĂLTEANU, Lorina (21.XII.1960, Peciștea-Rezina), 
poetă. Este fiica Mariei (n. Costin) și a lui Nicolae 
Bălteanu, țărani. După terminarea școlii medii 
din satul natal, își continuă studiile la Institutul 
de Literatură „Maxim Gorki” din Moscova (1978-— 
1983). La Chișinău a fost metodistă la Clubul 
Uniunii Scriitorilor, redactor la revistele „Orizontul” 
și „Sud-Est cultural”. A debutat în „Farul nistrean” 
(1976) și editorial în volumul colectiv Dintre sute 
de catarge (1980). Mai colaborează la „Literatura 
și arta”, „Sfatul ării”, „Moldova suverană, 
„Basarabia”, „Săptămâna”, „Literaturnaia ucioba” 
(Moscova) „Gazeta Basarabiei” (Roma). O vreme 
a funcţionat ca președinte al Fundaţiei Soros din 
Republica Moldova (1992-1997). 

Prima carte personală publicată de B., Obstacolul 
sticlei (1984), reflectă căutările febrile de noi formule 
în poezia basarabeană a anilor '80. După o lungă 
perioadă de îndoctrinare, un grup de tineri scrii- 
tori, printre care și B., vor sparge inerția percepției, 
deschizând alte orizonturi: „Sunt dreaptă în fața 
ta,// cum poate fi doar/ aerul proaspăt în nările 
unui cerb,/ care se-apleacă și rupe cu marginea 
buzelor/ iarba, crescută într-o urmă de lup;/ cum 
poate fi doar/ liniștea dinaintea furtunii,/ care 
nevinovată se lasă în crengi/ și le mângâie pe cele 
mai tinere”. Deși acum registrul tematic mai păs- 
trează amprentele unui repertoriu obișnuit — patria, 
războiul, zborul frânt, dragostea pentru părinți și 
peisajul natal, trecerea timpului, apărarea graiului 
-, autoarea se va îndrepta spre decriptarea unor 
sensuri mai puţin frecventate, va tinde să repună în 
drepturi atitudini existenţiale într-un fel marginali- 
zate, destinul feminin și cotidianul exasperant, fuga 
de rutina vieții cotidiene: „Eu simt starea miopului, 

care/ Își șterge sârguincios ochelarii/ Și se uită la 
lume prin sticla ferestrei,/ Aburită de propria lui 
răsuflare” (Obstacolul sticlei). Limbajul tinde să se 
apropie de cel cotidian: „Rața cea mai frumoasă, / 
Care umblă-nsemnată/ Cu cordică roșie la picior, / 
mama o hrănește cu pâine din palmă/ Toată săptă- 
mâna/ Înainte de sărbători”. Alteori note impresio- 
niste transpar în „reprezentațiile toamnei”, în vara 
plictisită de maci și în floarea de piersic „ținându-și 
fructul searbăd în dinți”, discursul liric fiind aici mai 
energic și mai stăpân pe sine. Obsesia autenticității, 
a intrării în zone necunoscute ale eului prind contur 
în special în volumul Cioburi (1990), în care este 
exploatată metafora sticlei. Memoria e ca un câmp 
minat, saltul din copilărie în adolescenţa searbădă, 
tinereţea, singurătatea și o bătrâneţe fără de glorie 
sunt termenii în care sunt restituite ritmurile, cel mai 
adesea mecanice, ale vieţii. Totul poate lua forma 
unui acvariu, „sticlă îmbrățișând noțiunea de mare”. 
Tonalitatea uneori sentențiosă lasă loc unduirii și 
curgerii domoale, ca într-o romanţă, brusc între- 
ruptă, aducerile-aminte fiind privite, în aerul vâscos 
al toamnei, „c-un ochi adevărat, cu celălalt de sticlă”. 
SCRIERI: Obstacolul sticlei, pref. Aureliu Busuioc, 
Chișinău, 1984; Cioburi, Chișinău, 1990; Poeme de sticlă, 
Chișinău, 1997. 

Repere bibliografice: Gheorghe Mazilu, Riscul 
experimentului, „Nistru”, 1990, 2; Oana Andrei, În 
căutarea propriilor limpezimi, „Basarabia”, 1993, 4; 
Andrei Ţurcanu, Bunul-simţ, Chișinău, 1996, 148-161; 
Cimpoi, Ist. lit. Basarabia, 247-248; Galaicu-Păun, 
Poezia, 133-136; Dicţ. Chișinău, 38-39; Rachieru, Poeți 
Basarabia, 553-554. A.Bn. 


BĂLU, Ion (26.X.1933, Câmpina), critic și istoric 
literar. Este fiul Anei (n. Nică) și al lui Titi Bălu, 
maistru în învățământul profesional. După Liceul 
„Barbu Știrbey” din Câmpina (1944-1952), a urmat 
Facultatea de Filologie (1956-1960) și Facultatea 
de Științe Juridice (1960-1964) la Universitatea din 
București. A activat ca profesor de limba și lite- 
ratura română la Liceul „Nicolae Grigorescu” din 
Câmpina. După 1989 a predat literatură română 
la Universitatea de Petrol și Gaze din Ploiești. A 
debutat publicistic în 1963 la „Contemporanul”, și 
editorial cu monografia G. Călinescu. Eseu despre 
etapele creaţiei (1970). A mai colaborat la „Gazeta 
literară”, „Viaţa românească”, „Luceafărul”, „Cronica, 
„Iribuna”, „Steaua”, „România literară” ș.a. 

Calitățile lui B. sunt în primul rând de biograf. 
Viaţa lui G. Călinescu (1981) și Viaţa lui Lucian Blaga 
(-IV, 1995-1999), lucrări de pionierat în materia 
lor, oferă într-o proză succintă sinteza laborioasă a 
biografiilor în cauză. Anecdotica și documentul se 
află într-un solid echilibru, contribuind la o facondă 
romanescă de bună calitate într-un gen slab repre- 
zentat în cultura română. B. s-a manifestat și în 
critica literară. A tratat — poate ca reflex al dascălu- 
lui de liceu — exclusiv autori canonici (fie și în sens 
temporar): Cezar Petrescu, G. Călinescu, Marin 
Preda, Geo Dumitrescu, Nicolae Labiș, Lucian Blaga, 
Ion Creangă, loan Alexandru. Factura rămâne pre- 
ponderent didactică, laborios compilativă, descrip- 
tivă și rezumativă, fără perspectivă comparatistă 
sau de istorie literară și căzând adesea interpreta- 
tiv în platitudini sau în frazeologie. Tendinţa e de 
supralicitare: „dacă [Istoria literaturii române de la 
origini până în prezent! ar fi tost scrisă într-o limbă 
de circulaţie universală, numele lui G. Călinescu 
ar fi lăsat în umbră pe un De Sanctis, pe un Sainte- 
Beuve sau pe un Lanson”. Tot astfel, în cartea despre 
Geo Dumitrescu, Nostalgia absolutului (1981), se 
vorbește la tot pasul de Arthur Rimbaud. Pe de altă 
parte, în sinteza Lucian Blaga (1986) se discută 
oportunist despre ateismul lui Lucian Blaga. Astfel 
de supradimensionări sau ajustări ţin spiritul critic 
în penumbră. De regulă, B. aplică conștiincios o 
metodă sau alta - naratologie, tematism etc. —, 
făcând analize și panorame utile liceenilor și stu- 
denților, dar fără a intra sintetic-esenţial în subiect. 
Pe scurt, fiind un biograf redutabil, în critica literară 
B. ilustrează fără fisură „soliditatea onorabilă a 
locului comun” (Gheorghe Grigurcu). 

SCRIERI: G. Călinescu. Eseu despre etapele creaţiei, 
București, 1970; ed. (Opera lui G. Călinescu), Bucu- 
rești, 2001; Cezar Petrescu, București, 1972; G. Călinescu 
(1899-1965). Biobibliografie, București, 1975; Marin 
Preda, București, 1976; Nostalgia absolutului, Bucu- 
rești, 1981; Viaţa lui G. Călinescu, București, 1981; ed. 2, 
București, 1994; Nicolae Labiș, București, 1982; Lucian 
Blaga, București, 1986; Viaţa lui Ion Creangă, București, 
1990; Viaţa lui Lucian Blaga, I-IV, București, 1995-1999; 
Mircea Eliade, București, 1996; Opera lui Lucian Blaga, 
București, 1997; Blaga supravegheat de Securitate (în 
colaborare cu Dorli Blaga), Cluj-Napoca, 1999; Ioan Ale- 
xandru, Braşov, 2001; Istoria literaturii române, Ploiești, 
2001; „Moromeţii” de Marin Preda, Cluj-Napoca, 2001; G. 
Călinescu — spectacolul personalităţii, București, 2004. 
Antologii: Natura în opera lui Mihail Sadoveanu, pret. 

edit., București, 1987; Poezia simbolistă românească, 
pref. edit., București, 1997. 


Repere bibliografice: Liviu Petrescu, „Cezar Petrescu”, RL, 
1972, 21; Piru, Varia, 1, 459-462; Grigurcu, Idei, 269-274; 
Niţescu, Repere, 53-57; Negoiţescu, Engrame, 259; Șerban 
Cioculescu, Biobibliografie călinesciană, FLC, 1976, 10; 
Nicolae Manolescu, „Eram bărbatul care...”, RL, 1982, 
7; Al. Piru, „Viaţa lui G. Călinescu”, LCE 1982, 8 Zaharia 
Sângeorzan, O carte despre Labiş, CL, 1983, 8; Dobrescu, 
Foiletoane, III, 167-173; Florin Faifer, Anxietăţile unui 
jovial, CRC, 1991, 6; Grigurcu, Peisaj, 1, 266-272, III, 
375-380; Lovinescu, Unde scurte, III, 290-297, Dicţ. scriit. 
rom., |, 231-232; Z. Ornea, Blaga în 1935-1944, RL, 1997, 
25; Dan Mănucă, Bibliografie călinesciană comentată, 
CL, 2002, 3; Popa, Ist. lit., II, 1038; loan Adam, Afinități 
selective, Târgoviște, 2012, 87-90. M.I. 


BĂNCILĂ, Vasile 
(.1.1897, Brăila — 
10.VI.1979, București), 
eseist. 


Este fiul Elenei (n. Chiriac) și al lui Neculai Băncilă, 
originar din Săcele, agricultor, apoi proprietar de 
podgorii la Urechești, în judeţul Buzău, și arendaș 
pe un domeniu al statului din nordul Bărăganului. A 
absolvit Liceul „Nicolae Bălcescu” din Brăila, luân- 
du-și bacalaureatul în iulie 1916, cu o lună înainte 
de intrarea României în Primul Război Mondial. 
Participă ca voluntar la război, alegându-se cu răni 
grave și cu o invaliditate pe viaţă. Pentru meritele 
sale, devine sublocotenent în rezervă și i se conferă 
înalte medalii. Se înscrie în 1918 la Facultatea de 
Filosofie a Universităţii din București. Cu un an 
înainte de a-și lua licenţa magna cum laude în filo- 
sofie (1922), își începuse activitatea didactică la 
Liceul Evanghelic din Capitală, unde avea să predea 
până în 1923. Din toamna aceluiași an devine 
profesor titular la Școala Normală de Băieți din 
Brăila pentru disciplinele filosofie și logică și benefi- 
ciază în ciclurile 1925-1927, 1929-1930 de speciali- 
zări la Paris, ca membru al Școlii Române de la 
Fontenay-aux-Roses. Liceul la care preda fiind desfi- 
inţat, din 1 noiembrie 1930 B. trece temporar la 

Școala Normală de Fete din aceeași localitate. Din 
1931 până în 1932 funcţionează ca revizor școlar 
pentru judeţele Brăila, Covurlui, Tecuci și Bacău, 
pentru ca în 1932 și 1933 să obţină o catedră la 
București, la Liceul „Mihai Viteazul”, unde ţine orele 
de filosofie la clasa regelui Mihai 1. Profesează din 
nou în orașul natal, funcționează în toamna anului 
1940 pentru câteva luni ca director al învățământu- 
lui secundar în Ministerul Educaţiei Naţionale, 
refuză invitaţia prietenului Lucian Blaga de a obţine 
doctoratul și o catedră la Universitatea din Cluj și 
revine în aprilie 1941 la catedra de la liceu. Din vara 
aceluiași an se pregătește să se mute cu familia la 
București, lucru îngreunat de faptul că este mobili- 
zat abuziv în 1942, la Tecuci. După 1945 se vede 
îndepărtat din învățământ de autorităţile comu- 
niste, care îi trec numele la index, însă va scăpa de 
rigorile detenției politice, probabil pe motiv că era 
invalid de război. Se stabilește la București, unde 
scrie asiduu, dar publică rar, abia după 1960, și tot 

aici se stinge din viaţă, fiind înmormântat în cimiti- 
rul mănăstirii Cernica. Primele articole pe teme cul- 
turale B. le publică în 1921 la „Viaţa studenţească”, 
însă notorietatea intelectuală i-o aduc colaborările 
la „Ideea europeană” (din 1924), unde Nae Ionescu îi 
publică eseul de debut Reforma calendarului, și mai 
ales la revista „Gândirea”, din al cărei cerc face parte 
între 1926 și 1938, fiind socotit unul dintre ideologii 
curentului gândirist. Mai e prezent intens, mai bine 
de douăzeci de ani, cu eseuri pe teme de filosofie, 
literatură, sociologie, pedagogie, cu articole, cronici, 
portrete literare, impresii de călătorie și cu încercări 
în proză, în diverse publicaţii: „Cuvântul dăscălesc”, 
„Revista generală a învățământului”, „Vox studen- 
tium” (Geneva), „Revista de filosofie”, „Fântâna daru- 
rilor”, „Solidaritatea”, „Liparniţa literară”, „Luceafărul 
literar și artistic”, „Foaia învățătorului”, „Viaţa literară”, 
„Analele Brăilei”, „Calendarul”, „Relief dunărean”, 
„Satul și școala”, „Școala română”, „Luminiţa” (Brăila), 
unde era în 1935 președinte al comitetului de 

conducere, „Dreptatea”, „Gând românesc”, „Graiul 
satelor” (Cahul), „Rânduiala”, „Ethnos”, „Almanahul 
școalei primare și al familiei”, „Omul nou”, „Însemnări 
sociologice”, „Universul literar”, „Mugurul”, „Plaiuri 
săcelene”, „Farul nou” ș.a. După perioada în care i 
se interzice să publice din cauza ideologiei etni- 
cist-metafizice din eseurile sale, B. colaborează foarte 
rar și atent cenzurat, mai mult cu evocări ale vieţii cul- 
turale, la „Iribuna”, „Steaua”, „Secolul 20”, „Luceafărul” 
(unde semnează și cu pseudonimul B. Vasile) ș.a. 
Considerat „cel mai fecund creator al generaţiei 
sale” (N. Bagdasar), revendicat aproape în aceeași 
măsură de istoria literaturii și de cea a filosofiei 
românești, B. așază consecvent în miezul ideatic 
al studiilor pe care le publică dominanta metafi- 
zică, liniile viziunii etnic-creștine dând coerenţă 
teoriei și subtilitate interpretării. Eseurile, ilustrări, 
cum afirmă el însuși, ale unui „gen tipic pentru 
epoca modernă”, făcând tranziţia „între filosofie și 
știință, pe de o parte, și poezie, pe de alta” (Despre 
eseu), sunt unitare atât ca fond, cât și în plan sti- 
listic, expunerea întrunind în egală măsură cali- 
tăţile expresiei adecvate, devenită uneori chiar 
aforistică, și pe cele ale rigorii teoretice. Seria stu- 
diilor esenţiale, susceptibile de a alcătui viitoare 
cărţi, începe cu afirmarea unei viziuni românești 
asupra timpului întemeiate pe intuiţia ritmuri- 
lor cosmice (Reforma calendarului). Mai ales în 
paginile din „Gândirea” B. accentuează rolul pe 
care ar trebui să-l aibă religia în pedagogie și inva- 
riantele etnice în orice studiu închinat culturii în 
sens larg. Eseurile despre „vârste” — Adolescenţa. 
Proiecţie subiectivă, 1926, Solidaritatea vârste- 
lor și viața socială, 1926, Greșeala adulţilor, 1927, 
Bătrânețe și sacerdoţiu, 1929, Noua generaţie, 1936 
ș.a. — învestesc acest concept cu semnificaţii noi, 
datorate unei contextualizări particulare: vârstele 
devin expresii ale relaţiei cu dimensiunea metafi- 
zică, iar sinteza („solidarizarea”) lor poate să ducă 
la armonia socială. B. nu ezită să confere „realită- 
ţii metafizice” rolul primordial în contextul spiri- 
tual al căutării „valorilor transcendente” (Despre 
noua spiritualitate, 1929). „Atmosferei” religioase a 
educaţiei, apropiată ca sens de „hieratismul lumii 
patriarhale”, îi opune, cu o exagerare voită, meca- 
nicismul modern - Știință și spirit metafizic, 1935, 
Religia în școala primară, intitulat apoi Iniţierea 
religioasă a copilului, 1936-1939. Întrucât religio- 
sul și etnicul constituie căile prin care „personali- 
tatea” poate să comunice cu totalitatea („realitatea 

generală”), pledează pentru abolirea individualis- 
mului și pentru societatea autentică („etnică”), în 
armonie cu „misterul lucrurilor” și cu legile realită- 
ţii generale. „Curentul de autohtonizare” a culturii, 
pe care aveau să-l susţină și alți teoreticieni de la 
„Gândirea” (în speţă, ortodoxiștii), atribuie auten- 
ticitate numai formelor culturale dezvoltate pe 
notele specificului etnic. Dacă întâia formă care 
s-a autohtonizat este în concepţia lui B. literatura, 
iar cea de pe urmă filosofia („expresia superlativă 
a cunoașterii de sine, fundamentală și armoni- 
zată”), în logica modernă („periferică, compozită, 
unilaterală, individualizată la exces”) ar fi necesară 
o reformă pentru a fi înţelese în mod adecvat 
nevoile de cunoaștere pe care etnicul le impune 
— Autohtonizarea filosofiei, 1927, Etnicul și logica 
modernă, 1935. Alte concepte devin, de asemenea, 
operante într-un mod particular în filosofia „con- 
fluenţelor”: „realitatea destinului” reprezintă „con- 
fluenţa factorului metafizic și a factorului natural 
pe același meridian existenţial” (deea de destin, 
1937), iar înălțimea absolută a vieţii, la care omul 
ajunge pe calea culturii, este sărbătoarea, „trăirea 
creatoare a dimensiunii festive a realității” (Duhul 
sărbătorii şi Declinul sărbătorii, 1936, Pedagogia 
sărbătorii, 1937). Studiul Doctrina personalismului 
energetic al d-lui Rădulescu-Motru (1927) conţine 
in nuceo bună parte a sistemului ideologic al lui B. 
Discutând opera de psiholog, pedagog și filosof a 
celui ce-i fusese profesor, el glosează în jurul con- 
ceptului de autohtonizare a culturii, reformulează 
în mod original idei de gnoseologie fundamen- 
tală alături de prolegomene ale teoriei receptării 
şi redefinește contextual însăși ideea de filosofie. 
„Filosofia integrală”, pe care eseistul o echivalează 
cu doctrina „personalismului energetic”, este fun- 
damentată pe realitatea etnică, devenind „într-un 
sens, cea mai etnică disciplină”. Meticuloasă și 
profundă, analiza din studiul C. Rădulescu- Motru, 
pedagog (1932) surprinde aspectele de actualitate 
și modul original în care sunt împăcate conceptele 
antinomice. Fascinat de personalitatea complexă 
a lui Vasile Pârvan, B. va scrie studiul Tragicul lui 
Pârvan și tragicul modern (apărut întâi în volumul 
În memoria lui Vasile Pârvan în 1934, iar trei ani mai 
târziu în volum separat), în care concepţiei despre 
tragic ca rezultat armonic al opoziţiei cosmic-indi- 
vidual i se adaugă viziunea metafizică particulară 
și puterea de evocare a „figurii interioare”. Tot în 
1934 îi apar în mici volume studiile Teoreticism și 

Literatură şi puritate. În cel dintâi eseistul acuză 
„mulţimea teoriilor și sărăcia adevărului”, destinul 
pozitivist al unor idei filosofice profund metafizice, 
iar în cel de-al doilea discută aspecte ale literatu- 
rii apropiate de „puritate” în sens metafizic. Un 
fel de încoronare a preocupărilor privind filoso- 
fia vârstelor, studiul Frocraţie și pedagogie (1937) 
explică tendinţa erotică a societăţii (și, implicit, a 
educaţiei) ca urmare a ieșirii omului din realitatea 
armonizatoare a vieţii generale. Paginile despre 
opera lui Lucian Blaga, esenţa eseisticii literare a 
lui B., își găsesc motivarea în primul rând în con- 
jugarea a două moduri de înţelegere a lumii. La doi 
ani după ce publică în „Gândirea” studiul Lucian 
Blaga, eseist (1934), în care pune în evidenţă poli- 
valența spirituală a autorului Spațiului mioritic, 
ţine la Cluj o conferinţă, dezvoltată mai târziu în 
volumul Lucian Blaga, energie românească (1938). 
Văzând creaţia acestuia drept „expresie majoră a 
destinului cultural românesc”, eseistul descoperă 
în caracterul lui Blaga „aderarea firească la meta- 
fizic”, afirmând totodată rolul etnicului, dimensi- 
unea „cea mai organică” pentru înţelegerea operei 
acestui „cristal etnic pur”. Urmărind ecourile spiri- 
tualităţii țărănești în opera lui Blaga, el motivează 
mai întâi viziunea ei metafizică prin intuirea în 
etnic a unei „proiecţii de transcendenţe spiritu- 
ale”, pentru a investiga apoi, cu adâncime con- 
stantă a ideilor, modalităţile de cunoaștere ţără- 
nească identificate atât în opera de reflecţie, cât 
și în poezii. B. mai tipărește, după publicarea lui 
în „Gând românesc” în 1938, studiul Semnificaţia 
Ardealului (1944), evocare a trăsăturilor unei gene- 
raţii și caldă pledoarie pentru valoarea notelor 
definitorii ardelenești prezente în specificul etnic 
românesc. Câteva articole publicate în presă (de 
pildă, Orașe dunărene, 1939) conţin, în sinteză, idei 
din eseul neterminat Spațiul Bărăganului, proiec- 
tat ca studiu complementar la Spaţiul mioritic al lui 
Lucian Blaga (care îi este de altfel dedicat), pentru 
a releva semnificaţiile câmpiei în complexul de tră- 
sături ale mentalului românesc. După 1960, în evo- 
cările și interpretările sale revin cu insistenţă figuri 
determinante pentru evoluţia modernă a culturii 
noastre (Titu Maiorescu, Spiru Haret, C. Rădulescu- 
Motru, Simion Mehedinţi, Vasile Pârvan, N. Iorga, 
Lucian Blaga ș.a.). Studiul Literatura lui Panait 
Istrati, tipărit integral abia postum, descoperă anti- 
nomii în opera scriitorului brăilean („un sentiment 
tutelar al destinului” întâlnindu-se cu „sentimentul 

aproape sălbatic [...] al libertăţii”), predominante 
fiind în arta literară istratiană puterea imaginativă 
și biruinţa asupra convenţionalului. B. este și autor 
de aforisme și cugetări, scrise de-a lungul a zeci 
de ani, care lasă să transpară un chip interior mai 
puţin supus canoanelor și o gândire incomodă, 
adoptând interogativ marile teme ale filosofiei, 
logicii, eticii, esteticii, psihologiei, religiei, istoriei 
etc., totul filtrat de viziunea metafizică, în raționa- 
mente care surprind adesea prin forma lor lirică. 
Paginile bogatei corespondențe cu Lucian Blaga, 
lon Chinezu, Basil Munteanu ș.a. completează 
imaginea lui B., excelent integrat în atmosfera cul- 
turală a epocii, și se constituie în mărturii indirecte 
despre avatarurile culturii într-o perioadă zbuciu- 
mată a istoriei. 


SCRIERI: Doctrina personalismului energetic al d-lui 

1997; Filosofia vârstelor, îngr. şi introd. Ileana Băncilă, 
București, 1997; Vasile Băncilă - Lucian Blaga. Cores- 

BĂNESCU, Constantin Virgil (26.V.1982, Târgoviște — 
12.VIII.2009, Târgoviște), poet. Este fiul Mariei-Doina 
Bănescu, profesoară de limba și literatura franceză, 
și al lui Constantin Bănescu, profesor de matema- 
tică. A absolvit Facultatea de Comunicare și Relaţii 
Publice din cadrul Școlii Naţionale de Studii Politice și 
Administrative din București. A lucrat pentru o scurtă 
perioadă ca redactor la Editura Libra, apoi a funcţi- 
onat, până când își curmă viaţa sinucigându-se, ca 
redactor la Editura Hasefer. Remarcat și sprijinit de 
Cezar Ivănescu, a debutat editorial în 2000 cu volumul 
de poezie câinele, femeia și ocheada. A tost prezent cu 
poezie în „Ziua literară”, „Literatorul”, „Paradigma”, 
„lomis”, „Poezia”, „Poesis”, „Viaţa românească”, „Ziarul 
de duminică”, „Iribuna”, „Manuskripte”, „Akzente”, 
„Schreibheft”, „Wespennest”, „Empireuma”, „Cuader- 
nos del Ateneo”. A tradus în engleză proză de Gabriela 
Adameșteanu, Ștefan Bănulescu și Stelian Tănase; 
pentru traducerea din Ștefan Bănulescu, realizată în 
colaborare cu Jean Harris, International Center for 
Writing & Translation de la University of California, 
Irvine, i-a acordat o bursă în 2007-2008. Versurile i-au 
fost transpuse în germană (Oskar Pastior), spaniolă 
(Joaquin Garrig6s) și slovenă (Ale5 Mustar). A par- 
ticipat la întâlniri literare în Slovenia, Austria, Italia, 
Germania și a beneficiat de câteva burse în Germania. 
A fost distins cu Premiul Asociaţiei Scriitorilor din 
București (2001), cu Premiul „Hubert Burda”, decernat 
tinerilor poeţi din Europa de Est (Heidelberg, 2003)ş.a. 

Poezia lui B. e complet diferită de cea a conge- 
nerilor lui douămiiști, atât în ce privește relaţia cu 
realul, cât și ca tip de atitudine faţă de existenţă. 
Astfel, ea demonstrează o inaderenţă la orice tip 
de poetici ale cotidianului, cum se întâlnesc în 
lirica postoptzecistă. Apoi, atitudinea faţă de exis- 
tenţă nu e marcată de zgomot și furie, nu are nimic 
din Schrei-ul neoexpresionist care irigă și iner- 
vează poezia douămiistă. Poemele lui B. sunt mai 
degrabă mantre ale unei seninătăţi nefirești, alar- 
mante, documente ale unei stări stranii și neliniști- 
toare. De altfel, sursele acestui lirism sunt declarat 
orientale; pasionat de hinduistică și sanscritolog 
autodidact, poetul își alege câteva zeci de titluri în 
sanscrită — jagrat, kartari, svapna ş.a. Atunci când 
confrații au obsesia sincronizării cu Occidentul, mai 
ales cu acela transoceanic, el preferă o mișcare de 
sens opus, înspre un Orient străvechi și atemporal. 
Aproape toți comentatorii au sesizat acest hieratism 
oriental, care îl individualizează. Lui B. îi e complet 
străină antimetafizica autenticiștilor douămiiști, 

precum și privirea lor sarcastică și dezabuzată 
asupra lumii. Dimpotrivă, textele lui ilustrează înțe- 
legerea poeziei ca pe o disciplină iniţiatică, în care 
intrarea și rămânerea se fac la fel de sever ca într-un 
ashram. Cuvintele-cheie, invariantele esențiale sunt 
„trup”, „suflet”, „carne”, „piele”, „înăuntru”, cuvinte 
care pun în cauză luarea în posesie a propriului eu, a 
propriei interiorități, în aceeași măsură în care scot 
din cauză relația acestora cu lumea sau mai exact cu 
„realul” și cu „imanentul”, în înţelesul pe care îl dă 
îndeobște pragmatismul filosofic occidental acestor 
două noțiuni. Aproape nu există poem care să nu 
conţină aceste câteva cuvinte-cheie, repetate în 
configurații și dispuneri mereu înnoite, asemenea 
unor mantre cu variațiuni. Cântându-și întot- 
deauna poemele la recitaluri, anunțându-le intrarea 
cu tonurile unui fluier mignon, căutând în poemele 
lui slava stătătoare, hieratic și grațios atât în scrisul 
lui calofil și mistic, cât și în performarea lui, B. pare 
să fi fost un derviș de o puritate fragilă într-o genera- 
ție care nu mai crede în derviși. 

SCRIERI: câinele, femeia și ocheada, Iași, 2000; floarea 
cu o singură petală, pref. Daniel Bănulescu, Iași, 2002; 
același cer ce nu e, București, 2006; Zidul de mătase, 
Bistriţa, 2011. 

Repere bibliografice: Marius Chivu, „câinele, femeia și 
ocheada'”, OC, 2001, 75; Raluca Dună, Portret de tânăr poet 
cu floare, LCE, 2003, 19; Claudiu Komartin, Constantin 
Virgil Bănescu, „EgoPhobia”, 2006, mai; Nora Iuga, A 
murit micul Poet, OC, 2009, 488; Răzvan Ţupa, Amintiri 
din Paradis: Virgil râde, „Ziarul de duminică”, 2009, 19 
august; Patrick Călinescu, Constantin Virgil Bănescu 
și epistemologia sinuciderii, „EgoPhobia”, 2010, 23; 
Nicoleta Cliveţ, Poezia — cea mai blândă dintre morți, 
PSS, 2011, 5; Mircea M. Pop, Poeziile lui Constantin Virgil 
Bănescu în germană, „Arca”, 2011, 4-6; George Neagoe, 
Cartea înţelepciunii, CLI, 2011, 340; Bogdan Odăgescu, 
Constantin Virgil Bănescu, DM, 2011, 24 octombrie; 
Soviany, Cinci decenii, Il, 160-164. R.Vn. 


BĂNESCU, Florin (28.11.1939, Armeniș, j. Caraș- 
Severin — 11.VII.2003, Arad), prozator, traducător. Este 
fiul Elenei-Brândușa Bănescu, învățătoare, și al lui 
Marcu Bănescu, preot. Urmează liceul la Timișoara 
(1953-1956), apoi Facultatea de Medicină, absol- 
vită în același oraș (1962). Își practică meseria de 
medic în Dobrogea, apoi la Hunedoara și Arad, la 
Centrul Sanitar Antiepidemic. În timpul studenţiei 
frecventează cenaclurile literare timișorene, iar mai 
târziu, la Arad, va fi redactor responsabil la „Viaţa lite- 

rar-artistică”, „Orizont arădean” (supliment literar al 

revistei „Orizont” din Timișoara), almanahul „Aradul 
literar”, fiind și președinte al cenaclului din Arad al 
Uniunii Scriitorilor. Debutează în 1968 cu povestirea 
Duminică la tropice în revista „Orizont”, iar editorial 
cu volumul de proză scurtă Să arunci cu pietre în soare 
(1974). Mai colaborează la „Iribuna”, „Luceafărul”, 
„România literară”, „Cariatide”, „Arca” ș.a. 

Prima carte a lui B. aduce în faţa cititorului o 
lume pe care au explorat-o literar și alți scriitori 
bănăţeni (Virgil Birou, Sorin Titel). Comunitățile 
rurale din zona de munte a Banatului evidenţiază 
un specific care își pune amprenta asupra caracte- 
relor personajelor și face ca întâmplările mărunte 
şi aparent nesemnificative să fie învestite cu sem- 
nificaţii majore. Prozatorul alege protagoniști care 
își dezvăluie apartenenţa la un spaţiu geografic și 
prin nume. Medicul Afilon Jurchescu, din romanul 
Anotimp al ninsorilor albastre (1975), este un astfel 
de personaj, povestea relaţiei sale cu o femeie 
dificilă dobândind o turnură lirică, adesea poeti- 
zantă. Proza lui B. se va orienta spre reflectarea pre- 
zentului sau a trecutului, introspecţie psihologică 
agrementată cu divagări lirice și descrieri de spaţii 
geografice, prezentarea unor valori general-umane 
„pozitive”: curajul, cinstea, corectitudinea, gene- 
rozitatea. Astfel, romanul Jerni peste tei (1978) e o 
evocare a răscoalei antihabsburgice a ţăranilor din 
zona montană a Banatului (1737-1739), iar Tangaj 
(1980; Premiul Asociaţiei Scriitorilor din Timișoara) 
un roman de actualitate, în care trăirile personajului 
principal se reconstituie din permanente proiec- 
tări ale prezentului în trecut, „în căutarea timpului 
pierdut”, trecând prin „purgatoriul amintirilor” spre 
a înţelege „cum i-a fost viaţa”. În romanele Semințele 
dimineţii (1976) și Portocale pentru vinovaţi (1982) 
un autor ingenios își conduce cititorul în lumi ima- 
ginare, uneori de-a dreptul fabuloase, unde acţiunea 
este doar pretext al naraţiunii-simbol. B. realizează 
construcții riguroase, dezvoltă istorii exemplare, 
topogramele prozelor și destinelor fiind adecvate 
întotdeauna momentului istoric pe care îl evocă. 
Atmosfera cărţilor se alcătuiește din jocul aminti- 
rii, personajele purtând cu ele memoria și istoria 
unei întregi colectivităţi. Autorul îmbină tehnici ale 
Noului Roman cu o bună tradiţie a prozei bănăţene. 
Reportajele sale sunt impregnate de lirism și abor- 
dează subiecte locale. Cele două „cărți” intitulate 
Mușchetarii Câmpiei de Vest (-I1, 2000-2003) sunt 
dedicate prietenilor literați din provincia natală, spi- 
ritului bănăţean în genere, incluzând laolaltă pagini 

de publicistică și memorialistică, prezentări de cărți 
și evenimente locale, însemnări despre scriitori 
români și slovaci din Banat, medalioane și portrete 
ale contemporanilor. Împreună cu prietenul său 
Ondrej Stefanko, B. a tălmăcit numeroase texte ale 
unor scriitori îndeosebi slovaci, printre care Vincent 
Sikula, Anton Hykisch, Stanislav Rakis ș.a., dar și 
din cehul Bohumil Hrabal. 


SCRIERI: Să arunci cu pietre în soare, București, 1974; 
Anotimp al ninsorilor albastre, București, 1975; Semin- 
țele dimineţii, București, 1976; Ierni peste tei, București, 
1978; Orele orașului (în colaborare), București, 1978; 
Tangaj, București, 1980; Portocale pentru vinovaţi, Bucu- 
rești, 1982; Calendar pe o sută de ani, Timișoara, 1982; 
ed. pref. Cornel Ungureanu, Arad, 2000; Moara de apă, 
Timișoara, 1984; Cartea Mureșului (în colaborare), Bucu- 
rești, 1986; Drumul Gugulanilor (Strada), Timișoara, 
1987; La Trei Ape, București, 1988; Oameni și lupi, biserici 
și tei, Arad, 1995; Despre arta burlanieră și alte povestiri, 
Arad, 1997; Mușchetarii Câmpiei de Vest, I-II, pret. Vasile 
Dan, Gheorghe Mocuţa, Nădlac, 2000-2003. Traduceri: 
Vincent Sikula, Maistorii, Timișoara, 1983 (în colabo- 
rare cu Ondrej Stefanko); Anton Hykisch, Adoraţi regina, 
Arad, 1991 (în colaborare cu Ondrej Stefanko), Taina lui 
Pavol Hron, l-Il, Nădlac, 1999; Bohumil Hrabal, Barbarul 
tandru, Nădlac, 2000 (în colaborare cu Ondrej Stefanko), 
Prea zgomotoasă singurătate, Nădlac, 2000 (în colabo- 
rare cu Ondrej Stefanko), Acest oraș este în grija comună 
a locuitorilor sei, Nădlac, 2001 (în colaborare cu Ondrej 
Stefanko), Mașinuţa, Nădlac, 2002 (în colaborare cu 
Ondrej Stefanko); Pavel Vilikovsky, Calul la etaj, orbul în 
Vrâble, Nădlac, 2000 (în colaborare cu Ondrej Stefanko); 
Stanislav Rakus, Cerșetrorii, Nădlac, 2001 (în colaborare 
cu Ondrej Stefanko); Ladislav Tazky, Morminte dunărene, 
Nădlac, 2001 (în colaborare cu Ondrej Stefanko); Martin 
Prebudila, Un rezervist fără piele de rezervă, Nădlac, 2002 
(în colaborare cu Ondrej Stefanko); Milo Urban, Lângă 
moara din deal. Bătrâneţe, Nădlac, 2002 (în colaborare cu 
Corneliu Barborică și Ondrej Stefanko). 


Repere bibliografice: Marcel Pop-Corniș, Prezențe 
literare, O, 1976, 14; Iorgulescu, Scriitori, 179; Ungureanu, 
Imediata, |, 229-230; Moraru, Textul, 217-220; Titel, Cehov, 
193-196; Ștefan Damian, Florin Bănescu — o experienţă 
literară, TR, 1989, 14; Ovidiu Pecican, Un romancier SF: 
Florin Bănescu, TR, 1991, 35; Ruja, Parte, |, 75-81, Il, 21-23; 
Dicţ. scriit. rom,, |, 234-235; Ulici, Lit. rom., |, 383-385; Ada 
D. Cruceanu, Narativul moștenirii, CL, 2000, 4; Cornel 
Ungureanu, Alţi mușchetari de cursă lungă, O, 2002, 11; 
Gheorghe Mocuţa, Recuperarea mitului prin povestire, 
FE 2002, 11-12; Lucia Bibarț Ionescu, Florin Bânescu — 
mușchetarul Câmpiei de Vest. Lucrare bibliografică, Arad, 
2005; Dicţ. Banat, 88-92. L.PB. 

BĂNESCU, Nicolae 
(16.XI1.1878, Călărași — 
10.[X.1971, București), 

bizantinolog. 


Fiu al Ecaterinei (n. Drăgulănescu) și al lui Petre 
Bănescu, avocat, este al treilea din cei paispre- 
zece copii ai celor doi. Își face studiile secundare 
şi universitare la București, urmate de o speciali- 
zare în limba greacă și în literatura bizantină la 
Miinchen (1910-1912), unde își trece și doctora- 
tul (1914). Revizor școlar, profesor secundar, 
profesor universitar de bizantinologie la Cluj 
(1919-1938), apoi la București (1938-1947), rector 
al Universităţii din Cluj (1924, 1926), devine 
membru corespondent (1920), titular (1938) și 
vicepreședinte (1938-1947) al Academiei Române; 
în 1964 primește titlul Profesor Emerit. A fost 
membru în comitetul de conducere al revistei 
„Byzantion” de la fondarea ei și vicepreședinte de 
onoare al Asociaţiei Internaţionale de Studii 
Bizantine (1961-1971). Discipol și colaborator 
apropiat al lui Nicolae Iorga, a preluat, la moartea 
acestuia, „Revista istorică”, pe care o va conduce 
până în 1946, și secretariatul secției de istorie a 
Academiei Române. A fost, totodată, director al 
Institutului de Studii Bizantine (1940-1948) şi al 
Institutului de Studii Sud-Est Europene (1940- 
1948), ultimul director al Bibliotecii Fundaţiei 
Universitare „Carol I” (decembrie 1946 — februa- 
rie 1948), fiind considerat „unul dintre întemeie- 
torii bizantinologiei științifice românești” (Șerban 
Tanașoca). Îndepărtat de autorități din Academie 
în iunie 1948, va fi repus în drepturi post-mor- 
tem, în 1990. 

Frecventarea asiduă a surselor bizantine, 
perfecta cunoaștere a limbii și literaturii me- 
diogrecești i-au permis lui B. relevarea unor 
momente ignorate ale istoriei românești. Inte- 
resul pentru literatura medio și neogreacă l-a 
condus spre cercetarea și editarea unui mare 

număr de texte bizantine și poeme populare 
grecești, precum și la evidenţierea unor aspecte 
ale activităţii unor personalităţi bizantine și post- 
bizantine sau aparţinând lumii grecești moderne. 
Incursiunile în cultura Imperiului Bizantin îi dau 
prilejul să reevalueze personalităţi autohtone al 
căror apostolat a contribuit la întemeierea lite- 
raturii române moderne. Astfel, în colecţii de 
mare tiraj sau susținând conferinţe, B. a pre- 
zentat cu rigoare științifică figuri de oameni 
de cultură și savanţi uitaţi sau puţin cunos- 
cuți, precum Iordache Golescu, George Barițiu, 
Daniel Philippide, Grigore Pleșoianu. Monografia 
dedicată lui loan Maiorescu (1912, scrisă în cola- 
borare cu V. Mihăilescu) este până azi una dintre 
puţinele lucrări de prestigiu consacrate cărtura- 
rului transilvănean. 


SCRIERI: Gheorghe Bariț. Rolul său în cultura naţio- 
nală, Vălenii de Munte, 1910; Iordache Golescu. Viaţa 
și scrierile marelui vornic, Vălenii de Munte, 1910; 
Un capitol din istoria Mănăstirii Neamţului, Vălenii 
de Munte, 1910; Ioan Maiorescu (în colaborare cu V. 
Mihăilescu), București, 1912; Un Poeme grec vulgaire 
relatif ă Pierre le Boiteux de Valachie, București, 1912; 
Însemnări din campanie (22 iunie-8 august 1913), 
București, 1913; Deux poetes byzantins in€dits du 
XIII" siecle, București, 1913; Un dascăl uitat: Grigore 
Pleșoianu, Bucureşti, 1915; Viața și opera lui Daniel 
(Dimitrie) Philippide, Bucureşti, 1924; Chipuri și scene 
din Bizanț, Bucureşti, 1927; Marele vornic Iordache 
Golescu, București, 1935; Nicolae Iorga, martir al 
libertăţii popoarelor, București, 1945; Chipuri din 
istoria Bizanțului, îngr. şi pref. Gheorghe Cronţ, 
București, 1971; Istoria Imperiului Bizantin, I-II, îngr. 
și pref. Tudor Teoteoi, București, 2000-2003. Ediţii: 
Corespondenţa familiei Hurmuzachi cu Gheorghe 
Bariț, Vălenii de Munte, 1911. Traduceri: Euripide, 
Hecuba. Ifigenia în Aulis, introd. trad., Craiova, 1905; 
Plutarh, Viaţa lui Pericle, București, 1907. 


Repere bibliografice: Petre Ș$. Năsturel, Le 90-* 
anniversaire du prof. Nicolas Banescu, RSE, 1969, 
1; Corneliu Popel, „Chipuri din istoria Bizanțului”, 
„Alma mater”, 1972, 2; Bucur, Istoriografia, 217-218; 
Encicl. istoriografiei rom., 50-51; Șerban Tanașoca, 
Balcanologi și  bizantiniști români, București, 
2002, 93-117, Șerban Șubă, Geta Costache, Laura 
Regneală, Nicoale Bănescu - biobliografie, București, 
2010. A.M. 

BĂNULESCU, Daniel 
(31.VIII.1960, 
București), poet, 
prozator, dramaturg. 


Este fiul Constanţei (n. Voican) și al lui lon Bănulescu. 
După studii liceale în București, la „Dimitrie 
Cantemir” (promoţia 1979), va absolvi (1988) 
Institutul de Petrol și Gaze din Ploiești. Renunţă la 
cariera de inginer, din 1990 angajându-se corector la 
„Luceafărul, apoi redactor la „Cotidianul” (1991- 
1992), concomitent având slujba de paznic de 
noapte la Muzeul „George Enescu”. Intră ulterior ca 
reporter la „Evenimentul zilei” etc., pe un traseu jur- 
nalistic mereu în schimbare. În 1998 beneficiază de o 
bursă culturală în Germania, la Berlin. Primele 
versuri îi apar în 1981, fiind publicate de Constanţa 
Buzea în „Amfiteatru”. Ca și alți nouăzeciști care au 
frecventat cenaclul Universitas condus de Mircea 
Martin, a semidebutat editorial în colecţia „Cartea 
cea mai mică” susținută de revista „Convingeri 
comuniste”, nr. 8/1987, cu placheta Ziua în care am 
debutat. O parte din versuri au fost preluate în 
variante rescrise în Te voi iubi pân la sfârșitul patului 
(1993; Premiul Uniunii Scriitorilor), debutul autentic. 

Ca și Cristian Popescu, B. a inventat un personaj 
care îi poartă numele. Deși în poemele din 12 voi iubi 
pân la sfârșitul patului și Balada lui Daniel Bănulescu 
(1997) poetul se referă la sine cu prețuirea cu care lon 
Gheorghe evocă țăranul, megalomania lui e un artifi- 
ciu suficient de infiltrat autoironic pentru a nu fi rizibil 
şi pentru a-și obține efectele. Atitudinea personajului 
e ceea ce se reține în primul rând. El participă la o 
poezie sexuală, condus de o emoție rece și ironică, 
lipsită de răbdare față de obiectele proxime,; își plimbă 
cordul prin diverse decoruri, punându-l cu ostentaţie 
să joace rolul tigvei hamletiene. Modalitatea vine din 
deghizarea unei cerebralităţi perfect controlate într-o 
difuzare explozivă. Pozele preferate sunt cinismul, 
blazarea, distanţarea. Un truc frecvent întâlnit e meto- 
nimia - identificarea unei persoane, cel mai adesea a 
iubitei, printr-o parte de regulă conotată sexual 
(„lubita mea de la trei cum am privit noaptea întreagă 

țeava de la calorifer/ Gândind că ai lăsat unul din 
lungile tale picioare/ S-alunece din pat și să ajungă în 
camera mea”, „pântecele voastre eroice/ Se vor fugări 
ca niște șobolani peste străzi”). Pot fi comparate cu 
folos versurile lui Nichita Stănescu „Ea era frumoasă 
ca umbra unei idei” cu misoginismul marca B. din „În 
tine coexistă două idei/ Sânii tăi sânii tăi”. Umorul 
este infatigabil („mă plictisesc ca un episcop”, „Părul 
tău blond îmi este cel mai păros dușman”), dar nu 
conduce la exploatarea umorismului per se. 
Întotdeauna există o bătaie a textului mai adâncă 
decât efervescenţa de suprafaţă, pe care poetul o 
produce cu ușurință, ca în acest poem caracteristic: 
„Liniștit ca o buză de iepure când el este mort/ Și 
urechile lui prind să înceteze treptat semnul victo- 
riei// Sau ca alte fiare de câmp sau pădure/ Prinse vii 
și lăsate să vieţuiască așa prin saloane// După ce prin 
operaţii perfecte/ Au deprins să-și recite corect lecţia 
paraliziei// Pentru ca la sleitul meselor de petreceri și 
slavă// Când femeile adorm hârjâite iar felurile de 
mâncare par// Bizare alcătuiri de copii adormiţi/ 
Marii voluptuoși degustători de blănuri să apară/ Să 
primească sub degete trupul cel cald de la fiare// Și cu 
blănurile lor să înceapă o dragoste mare/ Care 
nicicând n-a mai fost încercată de vreun sigur bărbat”. 
Poemul e construit în jurul comparaţiei iniţiale, care 
transformă imaginea așa-zicând sobră a unui iepure 
mort într-o poantă („urechile lui prind să înceteze 
treptat semnul victoriei”). Imaginea redevine 
necomică, chiar gravă când o nouă comparaţie evocă 
animalele împăiate din saloane, pentru a trece rapid 
în regimul contrar al aluziei sexuale, frazat în cres- 
cendo până la sfârșitul ce speculează - riscant, dar 
fertil — ambiguitatea erotică dintre trupurile femeilor 
și ale fiarelor. Conceptul „sexual” al primelor două 
volume este reafirmat cu prilejul adunării lor în 
Republica Federală Daniel Bănulescu (2000). Pe 
copertă, o femeie goală este pictată în culori a căror 
dispunere amintește de o hartă, iar o linie segmen- 
tată, semn convenţional pentru „graniţă”, o împarte în 
două părţi aproximativ egale — „Statul de Nord și Statul 
de Sud”. Dacă o femeie poate fi o republică, și repu- 
blica poate fi o femeie. Într-un text patria chiar apare 
ca obiect supus dorinţei și forţei poetului: „Te-am iubit 
din picioare patrie pe când spărgeam lemne/ Te-am 
iubit puţin aplecat pe când stivuiam cărămizi/ Pentru 
coteţele din care urma să latru pentru tine// Te-am 
iubitdin genunchi și te-am iubit culcat/ Răsucindu-mă 
zvârlind la o parte cuverturile și târându-te prin cine- 
matografele din cartier/ Mângâindu-te până când 

carnea ta înnebunită își rodea singură breteluţele/ 
Intestinele ieșeau în lumina ecranului să danseze/ lar 
gemetele tale îmi coseau cu scotch câte o armă pe 
spate” (Dușman al poporului — amant al patriei). În 
aceste condiţii, apariţia cărții următoare (2002) a fost 
o surpriză. Pe copertă și pe pagina de titlu nu apare 
semnătura obișnuită. Identitatea autorului este sub- 
stituită prin prenumele redirecționat printr-o apoziţie 
- „Daniel, al rugăciunii”, urmat de o precizare tempo- 
rală: „(prima jumătate a anului)”. Într-adevăr, cele 
șase secvenţe sunt numite după primele șase luni ale 
anului, fiind, la rândul lor, împărţite în versete nume- 
rotate în funcţie de zilele cuprinse în fiecare din aceste 
luni. Versetele au trimiteri după modelul biblic, prelu- 
crat extravagant. Daniel, al rugăciunii reprezintă chiar 
titlul volumului; în proiectul scriitorului cartea trebuie 
să se elibereze de povara autorului, devenind anonimă 
ca orice apocrifă. În aceeași logică, aparatul de note 
pliază textul în spaţiul sacrului; trimiterile imprimă 
lecturii un anumit ritm grav care face mai eficientă 
apropierea de cheia cărţii. Literatura română de după 
Tudor Arghezi cunoaște puţine viziuni de o forţă vete- 
rotestamentară apropiată. Daniel, al rugăciunii este 
aruncat în plină criză, pe un itinerar al spaimei și dez- 
nădejdii în faţa morţii, având credinţa ca unică lumină 
călăuzitoare. Spaţiul-bolgie de-a lungul căruia se 
mișcă e marcat de repere precum un ospăț de canibali 
sau o epidemie mortală de îmbătrânire iscată din 
mijlocul Cișmigiului de un înger exterminator: „Apoi 
am auzit răsunând cea de-a treia lovitură a tobei. Și 
toţi îndureraţii aceia. Cu feţele mototolite de suferinţă. 
Cu pânzele de păianjen ale ridurilor întinse de la o 
margine la cealaltă a urechilor. În genunchi cu toţii au 
căzut seceraţi. Cu zgomot sec bărbiile tuturor acestora 
au clănțănit de asfalt.../ Lângă mine o gospodină cu 
chip de bunic încuraja un nepot cu chip de bunic:/ 
- «Și tu vei muri, dacă vei fi cuminte! Și tu, dragul 
meu, chiar dacă nu vei fi cuminte, tot vei muri!»”. Din 
fiertura realităţii pe care o primește cu isteria înghe- 
ţată a misticului, Daniel pare să se ridice în aerosta- 
tul credinţei. Raportat la începutul încărcat simbo- 
lic-negativ de imagini antropofage, finalul provizo- 
riu punctează o evoluţie pozitivă: „30. Într-o dimi- 
neaţă, după unul din prilejurile în care tatăl meu a 
fost salvat de la moarte,/ Mama mea mi-a spus:/ — 
«Am văzut lucrând mâna lui Dumnezeul”. În poezia 
publicată după 1989, Daniel, al rugăciunii stă alături, 
ca valoare, de Levantul lui Mircea Cărtărescu, de Arta 
Popescu a lui Cristian Popescu și de leudul fără ieșire 
de loan Es. Pop. Cartea provoacă recitirea dintr-o 

altfel perspectivă a poemelor scrise anterior de autor. 
Atât „eroticele”cât și „misticele” au în comun tema 
cărnii, privită fie dinspre sexualitate, fie dinspre 
angoasa, finalizată religios, în faţa morţii. B. a scris și 
romane — Te pup în fund, Conducător iubit! (1994), Cei 
șapte regi ai orașului București (1998; Premiul „lon 
Creangă” al Academiei Române, Premiul Asociației 
Scriitorilor din București), Cel mai bun roman al 
tuturor timpurilor (2008) — care, conform planului 
publicat în cel de-al doilea volum, urmau să facă parte 
din ciclul Armaghedon. Bătălia de la Armaghedon, „un 
ansamblu de, probabil, șapte romane” (ulterior, seria 
va fi rebotezată fie Trilogia Danielissima, fie „clanul de 
romane Am văzut, lucrând, degetul lui Dumnezeu”, iar 
primele două volume au fost sau urmează să fie 
rescrise, dimensiunile și titlurile anunțate ale ciclului 
variind întruna). Ele valorifică ironic ideile protocro- 
niste ale excepţionalismului românesc, care după 
1989 căpătaseră deja o versiune ficțională „serioasă” 
în romanele de spionaj ale lui Pavel Coruţ. România 
e, așadar, un punct nodal pe harta lumii, întrucât în 
Cei șapte regi ai orașului București însuși Satan 
(numit și Ho diăbolos sau has-Satan) descinde în 
Capitală pentru a putea meșteri cheia care desferecă 
Adâncul în care, după Cartea Apocalipsei, diavolul stă 
întemnițat timp de o mie de ani, fiind dezlegat doar 
pentru puţină vreme. Pe urmele celor șapte „regi” — 
fiecare posesorul unei calităţi paranormale — diavolul 
e ghidat de taximetristul Genel, interlop cu stagii de 
pușcărie a cărui gură spurcată oferă pagini din argoul 
cel mai colorat și mai ingenios. Voiajul funambulesc 
trece prin cotloane de mahala, prin casa unei vrăji- 
toare amorezate de Mircea Eliade (care, în formă 
spectrală, o posedă împreună cu satirul Genel), în 
trecutul interbelic în care acționa un soi de Jack 
Spintecătorul autohton, în spitalele psihiatrice, în 
bârlogurile marilor spărgători și, nu în ultimul rând, 
în cenaclul Universitas al lui Cristian Popescu și... 
Daniel Bănulescu. Bucureștiul e cel din ultima 
perioadă a regimului comunist, acţiunea fiind plasată 
în aprilie 1988. Coordonatele lui fuseseră fixate în 
primul volum al seriei, Te pup în fund, Conducător 
iubit!, construit în jurul a două personaje antagonice: 
Iarba Fiarelor, spărgător a cărui mână vrăjită desface 
orice lacăt, și Nicolae Ceaușescu. Acesta din urmă este 
proiectat, în răspăr ironic faţă de clișeul încetățenit de 
dictator primitiv și prost, ca un caracter arahnid-ma- 
chiavelic de o mare inteligenţă disimulată — de pildă, 
pretinde că e bâlbâit —, care trage și controlează toate 
firele, inclusiv pe cele ale contradictaturii. Ceaușescu 

se apropie așadar de Stalin, contemporanul lui Mihail 
Bulgakov al cărui roman, Maestrul și Margareta, e 
modelul cel mai evident. Alte surse identificate și 
invocate de critică sunt craii vechi și noi ai lui Mateiu]. 
Caragiale și Fănuș Neagu, proza lui Eugen Barbu sau 
chiar Aventurile marelui motan criminal Maciste, 
romanul lui Gheorghe Pituţ. Intertextualitatea luxuri- 
antă a cărților lui B. include sute de ecouri și trimiteri 
către toate cotloanele literaturii române. Romanele, în 
special Cei șapte regi ai orașului București, suntinforme 
și digresive, putând trece drept povestiri în ramă ţinute 
laolaltă de „agentul compozițional” care este, după 
Cornel Regman, personajul lui has-Satan. Ele arată ca 
proza unui poet care aruncă prea multă culoare și 
adesea uită să fie convergent. În plus, se ratează iden- 
tificarea acelui ton just care să calibreze și să dea 
cheia întregii construcţii (deși, seria nefiind nefinali- 
zată — inclusiv prin caracterul in progress al volumelor 
deja publicate —, produsul final este dificil de antici- 
pat). Publicat la zece ani după Cei șapte regi... și mai 
bine optimizat stilistic ori arhitectural, Cel mai bun 
roman al tuturor timpurilor (2008), care continuă 
peripețiile pe cele două fronturi principale (arba 
Fiarelor și Nicolae Ceaușescu), plătește totuși preţ 
fanării conceptului și epuizării efectului de noutate. 
În rest, se rețin în special episoadele cu Iarba Fiarelor, 
periplurile acestui revoluţionar interlop care a jurat 
să-l omoare pe Ceaușescu și care străbate medii pito- 
rești (morga, casa unei vrăjitoare, locuința unor 
adventiști, subteranele Bucureștiului etc.). Un episod 
plasat într-o mănăstire amintește izbitor o secvență cu 
decor similar din filmul Ultimul cartuș de Sergiu 
Nicolaescu. Sunt memorabile în primul rând câteva 
scene: lăsând să curgă doar replicile, autorul are com- 
petenţa de a sugera rapid tipologia personajelor și de a 
obţine efecte excelente de natură comică - o notă 
bună pentru dramaturgul B. și pentru simţul dialogu- 
lui. De altfel, autorul s-a încercat și în genul dramatic 
propriu-zis, publicând piesa pirandelliană în trei acte 
Cine a câștigat războiul mondial al religiilor? (2004), în 
care pacienții unui ospiciu își dispută chestiuni ținând 
de religie într-un turnir sângeros și criminal. Prin 
rescrierile perfecționiste, dar care lasă totodată 
impresia unei indecizii fundamentale—pelângă proză, 
poezia fiind supusă unei astfel de operațiuni în antolo- 
gia de autor Cebine e să fii Daniel Bănulescu! (2010), B. 
se află în situația bizară de a-și tensiona singur canoni- 
citatea. Este un lux pe care autorul, unul dintre scriito- 
rii majori ai literaturii române contemporane, și-l 
permite. 

Este fiul Constantinei Elena (n. Diamandescu) și al 
lui lon Durak, poreclit Banu. În special după tată, 
genealogia lui B. este una specială. Unele elemente 
ale acesteia vor fi travestite în ficțiune. Astfel, tatăl 
s-ar fi tras dintr-un șir de notari („socotitori de 
destine”), care asemenea lui Arhip cel Șchiop, perso- 
najul de mai târziu, băteau satele dunărene cu un 
chimir lat cu două călimări, una cu cerneală și alta cu 
nisip, pentru a înregistra „nașterile, vârsta dragostei, 
nunțile sau vârsta morţii”. Bunica scriitorului s-ar fi 
tras din neamul lui Pepene (ca Victoria din Dropia), 
cunoscut pentru mintea sa „zburătoare”. Un unchi 

al tatălui este teologul și avocatul Ștefan Dinulescu, 
director al Episcopiei din Huși, profesor de filosofie 
și pedagogie la Seminarul Nifon, autor al unor 
monografii despre Dosoftei, Varlaam, Antim. Ivi- 
reanul; B. îl va deconspira ca prototip real al perso- 
najului Filip Teologul Umilitul din Cartea de la 
Metopolis. Veri ai tatălui erau Ion și Aurelian Bentoiu, 
primul traducător din Heine și colaborator la 
„Convorbirile literare” postmaioresciene, cel de-al 
doilea avocat și om politic liberal, ministru al Justiţiei 
în guvernarea Tătărescu, în 1939-1940. Tatăl lui B. 
fuge de la seminar, de unde porecla „Apostatul” (un 
personaj Apostatul există și în Cartea de la 
Metopolis); între 1925 și 1932 va fi primar liberal în 
Făcăieni, episod dramatic plătit, de întreaga familie, 
după 1944. B. este al optulea dintre cei unsprezece 
copii ai familiei, iar anul nașterii sale va suferi, 
începând cu 1960, anul debutului editorial, o „pre- 
lucrare specială”, fiind modificat în 1929, pentru a 
trișa (și astfel) cu limitările generaţioniste; „eroarea” 
persistă și astăzi. Într-o ultimă reverență către Liviu 
Rebreanu, marele său model, și nu fără satisfacția de 
a da cu tifla criticilor literari, care l-ar fi socotit un 
scriitor „fantastic”, spre sfârșitul vieţii, într-o serie de 
interviuri și de proze memorialistice, B. trage vălul 
ficțional de deasupra „regatului imaginar”: Făcăienii 
sunt învecinaţi cu Insula Cailor, Piua Petrii sau 
Cetatea de Floci devenise Cetatea de Lână, în timp 
ce Insula Măcelarilor ar fi vechiul nume ale Insulei 
Brăilei, Mavrocordatul o sublimare, prin recupera- 
rea matricei balcanice și pseudobizantine, a Călă- 
rașului. De asemenea, Andrei Mortu, Constantin 
Pierdutul, Bazacopol, Emil Ionescu (Havaet), chiar 
şi generalul Marosin ar fi existat, cu aceleași nume și 
cu aceeași biografie, și în realitate, fiind prezenţi în 
copilăria sau în adolescenţa scriitorului. La fel de 
reală ar fi și topografia cu locuri malefice ca Valea 
Mieilor sau Moara lui Fuierea (din Dropia), cu 
Drumul Subţire etc. Mitul „dropiei” ar fi unul „de 
câmpie”. După primele clase în sat, între 1935 și 
1938 (e înscris începând cu clasa a III-a, urmează de 
două ori clasa a IV-a) și după ce e respins, în urma 
unei stratageme, la Școala de Aviaţie de la Mediaș, 
intră, din 1938, la Liceul „Știrbei Vodă” din Călărași. 
Inefabilul acestui oraș care „nu se vede și nu se aude” 
va fi surprins prin reflecţiile haotice, diforme ale 
„mesei cu oglinzi” sau va fi proiectat, cu maliţie, în 
lucrativul și uzurpatorul Mavrocordat. Retrospecţia 
este afectivă într-o excelentă proză memorialistică, 
Cutia Remember, în care este evocat orașul elevat 

balcanic, cosmopolit, al anilor de liceu, de la cafene- 
lele armenilor până la magazinul lui Sumbassacu 
sau merceriile evreilor. Precum un personaj din 
Masa cu oglinzi, asemenea unei Penelope ilare, unul 
dintre cafegii croșeta cu două iglițe aurite și deșira 
totul ori de câte ori intra vreun client. Istoria urbei 
este reconstituită cu orgoliu savant, de la străvechea 
Lichie cu ai săi călăreţi de argint de pe sigiliu și până 
la Călărașul prin care au trecut, în războaie, o serie 
de conți și de duci ruși, de la Potemkin la Diebici, 
destui doctori celebri sau doar aventurieri, de la 
Aloysio Drach (un fel de mag) și până la Napoleon 
Tavernier sau Sergiu Mirahorian. Cât despre profe- 
sorii lui B., celebru rămâne dascălul de română, 
Aurelian Dinulescu, admirator al lui Mihail Drago- 
mirescu, poreclit „Baba” de către elevi. Profesorul de 
franceză Rigobert Pauly, mutilat de război, avea un 
ochi și un picior lipsă, iar o mână cu degetele 
chircite, „ca o gheară”. Din atmosfera cosmopolită a 
orașului, care reunea turci, greci, sârbi, evrei, bulgari, 
armeni, nu lipsesc personajele bizare și misterioase, 
„nebuni” precum Constantin Pierdutul care bătea 
gările și făcea socoteli complicate sau ca pictorul 
Petre Petrovici, probabil un mare artist ratat, care 
uluia cu afișele pe care le făcea pentru piesele de 
teatru. Locuitori ai urbei sunt și lon Popescu sau 
Bazacopol, prezent în proze începând cu Masa cu 
oglinzi. Atmosfera culturală era întreținută de efor- 
turile unui primar turc care invita trupe de teatru 
sau mari scriitori să conferenţieze; așa i-a cunoscut 
B. pe „prinţul nordic” (adică pe Liviu Rebreanu) sau 
pe Mihail Sadoveanu. Participă la editarea revistei 
școlare „Avântul”, în paginile căreia se înregistrează 
în 1943 și debutul său absolut, cu poemul La mor- 
mântul unui erou. De asemenea, interpreta, în trupa 
de teatru a liceului, rolul lui Trahanache; se pare că 
știa pe de rost O scrisoare pierdută de I.L. Caragiale, 
putând juca până și rolurile feminine. După bacala- 
ureat, în 1945, vine la București și dă examen la 
Conservatorul Regal de Artă Dramatică și, totodată, 
la Facultatea de Drept, reușind doar la ultima, pe 
care o va frecventa până în 1948. Îi are ca profesori 
pe Istrate Micescu sau pe Constantin Narly și îl 
ascultă, într-un rând, pe Lucrețiu Pătrășcanu. În 
fapt, facultatea era în disoluţie, marii profesori 
începând să fie epuraţi. În semn de revoltă, B. parti- 
cipă la grevele studențești din 1946. Sedus de cursu- 
rile lui G. Călinescu, se înscrie la Litere în 1948, fiind 
coleg cu Mircea Horia Simionescu, Emanuel Vasiliu, 
Grigore Brâncuș ș.a. și avându-i ca profesori pe Al. 

Rosetti, Al. Graur, Iorgu Iordan, ]. Byck. Intenţiona să 
facă lucrarea de licenţă despre Rebreanu, însă va fi 
„ridicat” din cauza dosarului (unchii liberali notorii 
și tatăl primar) înainte de examen. De altfel, Aurelian 
Bentoiu, unchiul fost ministru, fusese arestat încă 
din 1948, iar familia fusese silită să părăsească satul 
natal în 1946, în urma alegerilor trucate de comu- 
niști. Studenţia lui B. nu fusese ușoară, pentru a se 
putea hrăni muncea nopţile în gara Obor, la descăr- 
carea vagoanelor. Căderea printre „tristeţile altora” 
va continua cu o scurtă perioadă de spitalizare. Pe 
de altă parte, tot în perioada facultăţii, între 1950 și 
1951, făcuse parte din prima promoţie a Școlii de 
Literatură „M. Eminescu” (director era Mihai 
Novicov), alături de Dumitru Micu, Aurel Rău, $. 
Damian, Georgeta Horodincă, lie Purcaru, Paul 
Anghel. Ultimii trei îi vor rămâne buni prieteni. Nu 
se știe de ce (poate datorită pasiunii sale pentru 
teatru) unii colegi și-l vor aminti ca pe „un alt 
Caragiale” (Lucian Raicu). Tot în 1951 fusese, pentru 
câteva luni, inspector-șef în Comitetul de Artă de pe 
lângă Consiliul de Miniștri, Direcţia Teatrelor, secţia 
Repertorii. Exmatriculat din facultate în 1952, chiar 
înainte de licenţă, va fi încorporat în detașamentele 

de muncă forţată din Orașul Stalin până la începutul 
anului 1954. Experienţa va fi evocată în romanul 
(deocamdată editat fragmentar) Marile cariere și în 
proza memorialistică Pădurea nefericiţilor. Între 
timp, în martie 1952, va debuta în „Viaţa româ- 
nească” cu un eseu despre N.V. Gogol, Din 
Petersburg, mistificarea datei (cronologiile trec ca 
an 1949) merge de astă dată în sensul antedatării. 
Eliberat din lagăr în 1954, va fi angajat, cu sprijinul 
redactorului-șef Zaharia Stancu, la „Gazeta literară”, 
unde, începând cu 1957-1958, va fi coleg cu plutonul 
de aur al generaţiei '60: Nichita Stănescu, Matei 
Călinescu, Gabriel Dimisianu, Nicolae Velea ș.a.; 
ultimul va fi evocat memorabil în proza Sfârșit de 
zăpadă din volumul Elegii la sfârșit de secol. B. 
trăiește pe viu „boema” pe care societatea proletară 
o rezervă generaţiei sale de adopţie: spre exemplu, 
între 1955 și 1959, va locui în subsolul revistei, fiind 
„vecin” cu Nichita Stănescu și cu Velea. Tot în acești 
ani va face un amplu periplu transilvan, în satul lui 
Rebreanu, dar și în acelea ale lui George Coșbuc, lon 
Pop-Reteganul, discutând cu „personajele” reale de 
la Prislop, culegând folclor local, cercetând arhive, 
culegând documente ca un alt Milionar (reporter) 

doritor să realizeze de astă dată o hartă la „scara unu 
pe unu” a Ardealului. Va socoti, ulterior, această 
amplă călătorie drept una iniţiatică, echivalând-o 
cu o ucenicie literară, impunând „un ocol esenţial” 
tocmai pentru a surprinde mai bine realitatea 
câmpiei dunărene. În urma unor diferende cu Paul 
Georgescu, B. părăsește redacţia „Gazetei literare” în 
1960. În 1966, împreună cu Nicolae Manolescu și 
Ion Bălu, își propune să întemeieze o publicaţie, 
„Revista nouă”, din a cărei redacţie urma să facă 
parte scriitorii onirici Leonid Dimov și Dumitru 
Țepeneag. Între 1968 și 1972 va fi redactor-șef la 
„Luceafărul”, unde va susţine, în principal, „subver- 
sivul” curent oniric. În 1970 este invitat să colabo- 
reze și Marin Preda, iar tânărul debutant Mircea 
Dinescu va beneficia de sprijin. B. primește și o serie 
de burse de creaţie: în 1966-1967 la Urbino, în Italia, 
prilej cu care îl cunoaște pe Mircea Eliade, care îi va 
încredința spre publicare proza La figănci, în 1971- 
1972 la lowa City (prin International Writing 
Program; va fi coleg cu Marin Sorescu); în 1980 ţine 
la Heidelberg cursuri despre Lucian Blaga, iar în 
1983 are o bursă DAAD (Berlinul de Vest). Între 1972 
și 1990 aproape că se retrage din viaţa literară, dedi- 
cându-se scrisului: în 1976 publică Scrisori 
Provinciale (Premiul Uniunii Scriitorilor), iar în 1977 
primul volum, Cartea de la Metopolis, din Cartea 
Milionarului (Premiul Uniunii Scriitorilor). Prin 
1984 începe să-și piardă vederea (și-o va restabili, în 
urma unei operaţii, în 1990), dictându-și prozele 
memorialistice (apărute postum) și fragmente din 
romanul Marile cariere (în 1988-1989). După eveni- 
mentele din decembrie '89, între 1990 și 1992, va fi 
vicepreședinte al Uniunii Scriitorilor (președinte era 
Mircea Dinescu). În 1996 i se acordă Premiul 
Naţional pentru Literatură al Uniunii Scriitorilor și 
titlul Cetăţean de Onoare al orașului Călărași. În 
1999 apare, postum, volumul Elegii la sfârșit de secol. 

În manieră frapantă pentru un scriitor care se va 
remarca în calitate de reprezentant al fabulosului 
mitic sau parabolic, al „cartografierii” „regatelor ima- 
ginare”, B. debutează în 1960 cu un gen nonfiction 
prin excelenţă, reportajul (Drum în câmpie), și își 
încheie cariera cu o serie de proze memorialistice și 
autobiografice (Elegii la sfârșit de secol); mai mult, au 
fost publicate și câteva fragmente dintr-un roman 
realist (tot cu substrat autobiografic), intitulat Marile 
cariere. Pe de altă parte, în magma, nu o dată de o 
actualitate strict conjuncturală, a reportajelor sunt 
ascunse, ca atare sau transpuse în proză, viitoarele 

Cântece de câmpie (1968), apendicele liric al volumu- 
lui lama bărbaților(1965; Premiul Uniunii Scriitorilor), 
poeme aproape incantatorii, cu rezonanţe fantastice, 
iar în unele proze memorialistice sunt decodificate 
elemente definitorii ale universului epic, demontân- 
du-li-se mecanismele, indicându-se sursele și prototi- 
purile reale, într-un slalom între nonficţiune și 
autoficțiune. Arătându-i cu degetul pe Constantin 
Pierdutul cel real, pe „adevăraţii” Marosin, Bazacopol, 
Ion Popescu, Emil lonescu (Havaet) sau Andrei Mortu, 
dezaburind Metopolisul, Mavrocordatul, Dicomesia 
de „ceața mitică” (Nicolae Manolescu) și plasându-le 
în Câmpia Dunării, ultimul B. dă o „lovitură bizan- 
tină” criticii literare, ducând până la ultimele conse- 
cinţe, și pe cont propriu, mecanismele din acea 
savantă și ingenioasă docu-fiction Realitatea în 
căutarea ficţiunii (subintitulată „reportaj în satul lui 
Ion”). Aceasta ar constitui o cheie atipică și nebănuită 
de pătrundere și în ficţiunea proprie și, la o adică, o 
ilustrare a „ideii Chabert” (înţeleasă ca secretul ce răs- 
toarnă un orizont de receptare). În „satul lui Ion” B. 
încerca să prindă mecanismele unei proze care își 
purta la vedere modelele și „realitatea” surselor, făcute 
totuși incognoscibile, sublimate în jocul secund, „mai 
pur”, al ficţiunii. Conștiinţa lui de prozator s-a născut 
tocmai prin analiza, demontată până în detaliu, a 
acestui raport - „inefabil” — dintre realitate și ficţiune, 
dintre realitatea care depășește ficțiunea și ficţiunea 
care mimează realitatea. EI preia, în manieră proprie 
(adică trădătoare), modelul rebreanian: sunt aduse în 
planul operei personaje reale cu elemente din biogra- 
fiile lor reale, chiar cu adevăratele lor nume și porecle, 
ceea ce amplifică, retrospectiv, senzaţia de halucina- 
ţie faţă de această neașteptată și voită confundare de 
planuri. Însă toate aceste personaje sunt parcă jefuite 
de însuși miezul lor real, răpindu-li-se psihologia, iar 
biografia fiindu-le recompusă din prismă mistică sau 
simbolică. Este vorba despre un mimesis aproape 
„exact”, însă cu legi în permanenţă permutate prin 
stranietatea punctului de vedere. Prins între două 
generaţii, de una (cea a lui Marin Preda, Petru 
Dumitriu) prin anul (real) al nașterii, de alta, cea șai- 
zecistă, prin mistificare biografică, afinități spirituale 
și profil editorial, B. nu aparţine, până la urmă, nici 
uneia. Trișarea cu datele personale trădează o dilemă 
de apartenenţă, scriitorul fiind, asemenea personaju- 
lui Arhip din nuvela Gaudeamus, un ins doritor de a-și 
„relua generaţia” și de a-și marca individualitatea. 
Personaj cu totul secundar la început, reporter 
„cuminte”, aproape timorat în Drum în câmpie, se 

impune ca voce singulară odată cu apariția prozei din 
Iarna bărbaţilor, scăpând ca printre degete generației 
'60, căreia părea a-i aparține întru totul. Deși, în prin- 
cipiu, asemenea lui Fănuș Neagu, Dumitru Radu 
Popescu sau Nicolae Velea, cultiva genul vedetă al 
epocii (cel al prozei scurte) și utiliza tematica stranie- 
tății și tipologia „suciților”, B. are o fizionomie proprie, 
neracordabilă unei tendinţe. Stranietatea personaje- 
lor sau a temelor sale nu este cotidiană și psihologică, 
precum cea a lui Velea, nici nu are încărcătură parabo- 
lică și scenariu realist ca la Dumitru Radu Popescu și 
nici nu se sprijină pe eposul baladesc sau legendar, de 
factură istratiană, al lui Fănuș Neagu. În fapt, B. persi- 
flează realismul și sprijină întreaga poetică a particu- 
larului pe mit, fabulos sau arhetip, la toate acestea 
adăugându-se fraza șerpuitoare, meandrică, atent 
lucrată, cu valențe oraculare. Prin unele proze sau 
motive (Dropia, priveghiul „pe gol” din Vară și viscol) 
pare a aminti de V. Voiculescu, dacă nuvelele fantas- 
tice ale acestuia nu ar fi fost publicate un an mai 
târziu, sau de viitorul Mircea Eliade, cel din nuvela La 
ţigănci (pe care B., obținând-o spre publicare chiar de 
la autor, o va încredința revistei „Secolul 20” în 1967). 
Cu tot sensul mitic și fantastic sau numai simbolic, la 
el stranietatea e, până la urmă, un efect de perspectivă 
şi de viziune, dar și de tehnică narativă. Aceasta din 
urmă este fie labirintică sau centrifugă, fie mizează pe 
un joc cu mai multe strategii. „Suciţii” au biografii 
simbolice și poartă grele bagaje mimetice sau identi- 
tare. Apoi, cum prozatorul încurcă savant cronologia 
(exemplare sunt, în această privință, Dropia sau Vară 
și viscol), folosind o toponomie cu valenţe de basm 
sau legendă (Drumul subţire, Moara lui Fuierea, 
Câmpul Cocorilor etc.), impresia de fantastic, fabulos, 
atemporal este considerabilă, deși propriu-zis fantas- 
tică este doar Dropia. În rest, este nu atât un fantastic, 
cât un realism al extremelor și excepțiilor, care, 
ignorând voit psihologicul, ridică simbolicul la rang 
de arhetip. Iarna bărbaţilor este un volum eteroclit, 
cel puțin dual, cu un B. fabulator și fantastic (Mistreţii 
erau blânzi, Dropia, Vară şi viscol, Casa cu ecouri 
târzii) şi cu un altul fals realist (Masa cu oglinzi, Vieţi 
provizorii, Gaudeamus). La apariţie, critica a fost 
sedusă de primul filon, deși cel de-al doilea surprinde, 
în fapt, vocea distinctivă a autorului. Dropia a fost 
socotită capodopera lui. Scenariul (descrierea unei 
călătorii inițiatice „la dropie”), cu unele sugestii din La 
hanul lui Mânjoală de I.L. Caragiale, se sprijină pe un 
rit magic și erotic, dilatându-se spre fantastic prin 
excelenta mânuire a unui ceasornic epic care încurcă, 

deliberat, reperele temporare. Personajele au „mintea 
zburătoare”, ca Victoria, sau caută „oul de sub cuvânt”, 
ca Miron. De aici vine și suprasolicitarea evenimente- 
lor și a sensurilor, cu analogiile mitice sau arhetipale și 
dereglările referenţiale. Miron își caută iubirea ideală, 
pierdută, descoperind-o într-un timp, spațiu și decor 
ale nimănui, într-o piesă regizată de Victoria, stăpână 
a metamorfozelor. Dropia este, astfel, un mit concen- 
trat, tratat în cheie fantastică, fără apendice parabo- 
lice sau alegorice, de unde și stranietatea și forța 
prozei. Astfel de nuclee mitice (surprinse însă, din 
sadism, în evoluţia lor degradată) vor dinamiza, 
ulterior, construcții epice ample, precum Cartea de la 
Metopolis. În Mistreţii erau blânzi, al cărei nucleu epic 
se afla în reportajul Sat în Deltă din volumul de debut, 
impresia de mitic și arhetipal este obținută prin 
ricoșeu, prin forța analogicului și prin acumularea de 
detalii. Fiind o proză care înregistrează o situație 
extremă, epicul este minimal, iar tensiunea este am- 
plificată prin concentrarea spațială și temporală. În 
plin potop, proiectat asemenea unei catastrofe 
cosmice, Condrat, Fenia și un preot care vorbește în 
cimilituri poartă în barcă sicriul unui copil mort și 
vâslesc pentru a găsi un loc de îngropăciune. Ritul 
ancestral al înmormântării și analogiile cu scena 
biblică a apocalipsei sunt două elemente care împing 
scenariul în arhetip; la acestea se adaugă figura Vicăi, 
anticipând, prin culoare și masivitate, personajele 
feminine de mai târziu (de la Kiva-cea-Mare la Iapa- 
Roșie, cu ultima având în comun aceeași trăsătură 
zoomorfică stranie, de femeie-vidră, care apucă peștii 
cu dinţii direct din apă). Începând cu Vară și viscol, 
Masa cu oglinzi și Vieţi provizorii, tematica și modali- 
tatea epică par a se schimba, B. optând pentru per- 
spectiva pseudofantastică sau cvasirealistă. În special 
în ultimele două se renunță la arhetipal și mitic, 
pentru a se apela la simbolic sau la legendă. Iniţial 
critica nu a insistat prea mult asupra acestor proze, cu 
excepția lui Paul Georgescu, spre exemplu, care le 
sublinia caracterul anticipator și original. Aici scriito- 
rul își face ucenicia pentru Cartea de la Metopolis și, 
de altfel, în aceste proze apar pentru prima dată 
Milionarul, Constantin Pierdutul sau Bazacopol. Mai 
mult, aici e exploatată mai întâi ceea ce poate fi 
socotită supratema creației sale: pierderea, camufla- 
rea sau trișarea cu propria identitate, supralicitarea 
acesteia prin legendă și simbol etc. Această supra- 
temă este „teoretizată” metaforic în Vieţi provizorii, 
pentru a fi reluată în Un alt colonel Chabert (Scrisori 
din provincia de Sud-Est), proză exponențială. Prin 

această „idee Chabert” a „vieții provizorii” pătrund în 
proza românească marii „trișori de personalitate” 
Bazacopol sau Havaet, personajele cu identități 
multiple (ca Iapa-Roșie sau generalul Glad), „socoti- 
tori” de destine ca Milionarul sau Havaet. Este vorba 
de personaje care își trăiesc „mai mult umbra decât 
chipul”, care, din cauza unor „minusuri prețioase de 
sinteză”, își pierd sau rătăcesc locul și timpul existen- 
ței, fiind despărțiți de adevărata lor identitate și siliți 
să ducă existenţe surogat. În locul golului de identi- 
tate, intervine fie legenda (ca în cazul lui Constantin 
Pierdutul), fie simbolicul (la personajul etalon al cate- 
goriei, lon Popescu, proprietarul păgubos al mesei cu 
oglinzi, cu ideile furate de Bazacopol), fie stranietatea 
psihologică (pictorul nebun Petre Petrovici din Satul 
de lud), tie arhetipalul și falsul quiproquo (la Grigore 
Nereju din Vară și viscol). Nu doar în nuvela cu acest 
titlu, ci și în toate prozele cu filon romanesc, oglinda 
realistă stendhaliană a fost înlocuită cu o „masă cu 
oglinzi” care reflectă și refractă simultan imagini con- 
tradictorii, „răsturnate”, cum spune un personaj, 
diluând și totodată îngroșând un real al stranietății. 
Masa cu oglinzi propune o surprinzătoare plasare a 
universului balzacian într-un tablou al lui De Chirico. 
Cadrul orașului de câmpie, care nu-și anunţă cu nimic 
prezenţa, care „nu se vede” și „nu se aude”, proiectat 
aproape ca o paranteză topografică, este surprins în 
august 1944. Tipologia este pe măsură: căpitanul 
portului e sculptor; un cafegiu octogenar croșetează, 
un soldat, Senciu, „vine cu tunul acasă”, ftizicul 
Horaţiu ține un „memorial de amiază” în care își 
descrie amănunțit frica și halucinaţiile. Altfel, este și 
vremea „marilor cariere”, căci Bazacopol și adminis- 
tratorul Silvestru încearcă să dea lovitura, spre deose- 
bire de păgubosul Ion Popescu. În plin realism, B. 
deschide și căile fantasticului, fie prin toponimie sau 
elemente simbolice (Drumul subțire, biserica pe 
roate), fie prin personaje exponențţiale, precum 
Constantin Pierdutul, care se adapă din „apa celor 
fără viaţă”, adăpostește păsări în barbă și păr și care, 
încununat de lauri, este proclamat regele câmpiei. În 
Vară și viscol fantasticul derivă din rit, din înregistra- 
rea practicilor magice funerare (priveghiul de gol), dar 
și din transmutabilitatea epocilor (același personaj, 
dezertorul Grigore Nereju, surprins în epoci diferite). 
În fapt, întreaga proză este una a quiproquourilor: nu 
numai epocile sunt confundate, dar și pretinsa moarte 
a lui Grigore Nereju se dovedește falsă. Tematica și 
tehnica sunt înșelătoare, de la terifiantul climateric și 
istoric (titlul le cuprinde pe ambele) și până la 

retrospectivele temporare care proiectează eveni- 
mentele în fantastic. Apărut după o tăcere de aproxi- 
mativ zece ani, și cultivând o proză de factură eseis- 
tică și livrescă, volumul Scrisori Provinciale este, în 
privința exploatării ficţiunii literaturii înseși, cel mai 
caracteristic pentru B. Aproape fără excepție, materia, 
subiectul sau tematica prozelor o reprezintă litera- 
tura, a altora sau cea proprie, trecută sau viitoare. 
Formula generală o reia, sintetizat și deformat, pe cea 
a Decameronului lui Boccaccio, doar că în loc de 
povestiri sunt „scrisori” (ca un elogiu adus lui Prosper 
M&rimâ6e, „vinovat” de a fi din secolului al XIX-lea, 
adică „demodat”). „Defectul” acestor proze, invocat 
ludic de autor, ar fi aspectul lor vintage, dat de „un 
spirit de inventivitate înclinat spre regresiune'”, 
marcând un înnoitor pas înapoi, spre a da cu tifla 
celor care se consideră „moderni și colosali”. Există 
aici portrete de scriitori realizate din cele mai năstruș- 
nice unghiuri, profesiuni de credință, o recuzită a pro- 
priilor teme și personaje, mărturisiri autobiografice 
sau autoficționale, reverii toponimice etc. Primii sosiți 
la „bătălia cu povestiri” sunt scriitorii preferați ai lui 
B.: Costache Negruzzi ca patron al nuvelisticii româ- 
nești, tulburătorul Nicolae Filimon, încadrat în tipolo- 
gia „ideii Chabert”, Anton Pann cu numeroasele sale 

vieți care pleacă dintr-un proverb spre a sfârși în altul, 
un tânăr Gogol imaginat indirect prin picturile lui 
Marc Chagall pentru Suflete moarte. Cât despre I.L. 
Caragiale (în borgesiana ficțiune reportericească 
Haimanale-Ploiești-Mizil-București), acesta este 
căutat prin trei personaje, existente și în realitate: 
Zacharia Antinescu, Stan Popescu (împreună cu stră- 
nepotul său) și Leonida Condeescu. La rândul lui, 
Liviu Rebreanu este căutat în muzeul literar în aer 
liber de la Prislop; reportajul se poate citi și ca profesi- 
une de credință. Alt segment al volumului îl constituie 
prozele anticipativ autoreferențiale. În Tablouri de 
familie cititorul e introdus în laboratorul unui roman 
în lucru (viitoarea Carte de la Metopolis) pentru a-l 
cunoaște pe Topometrist și pentru a se familiariza cu 
o stranie toponimie (Insula Cailor, Cetatea de Lână, 
Metopolis, Marmaţia). În altă proză apare Arhip cel 
Șchiop, a cărui biografie va fi dezvăluită ulterior în 
Cartea Dicomesiei. De altfel, B. iubește variantele unui 
(mega)text, niciodată epuizabil, din care livrează sis- 
tematic „fragmente” sau „cărți”, într-un veritabil 
proces de work in progress. Alteori, în manieră ludică, 
cel puțin originală, sunt travestite în personaje înseși 
modalităţile și tehnicile narative din propriile opere. 
Unul este „Domnul Inefabil” (sau „domnul manieră 
narativă”), responsabilul cu „ceața mitică”, prețios, 
pretențios și de o pedanterie misterioasă, cel care nu 
vorbește „nici neapărat despre lucrurile reale, nici 
neapărat despre cele imaginare”, „nici tranșant întâm- 
plate, nici tranșant ficțiune”, ci despre „partea nevizi- 
bilă a lucrurilor întâmplate”. Numeroase comentarii 
critice, în special cele ale Monicăi Spiridon, care și 
iniţiază acest gen de lectură, dar și cele ale Georgetei 
Horodincă în monografia consacrată autorului, se 
sprijină pe această proză, lăsând pe un nedrept plan 
secund celălalt text-manifest, Un alt colonel Chabert, 
matrice tematică a acestui univers. 

În special prin Cartea de la Metopolis, care este și 
capodopera lui, B. se afirmă ca principal reprezentant 
român al realismului magic. Critica a stabilit analogii 
cu Un veac de singurătatea lui Gabriel Garcia Mârquez 
sau cu unele scrieri ale lui Ernst Jiinger, cum ar fi Pe 
falezele de marmură, Heliopolis. Romanul face parte 
dintr-o proiectată tetralogie, rămasă nefinalizată, cu 
excepția unor fragmente din Cartea Dicomesiei, iar 
alte două părți sunt Sfârșit la Metopolis și Epilog în 
orașul Mavrocordat, doar din ultima fiind publicat un 
capitol. Urmărindu-se o „falsă protoistorie și istorie 
reală”, se realizează o cronică semifabuloasă brodată 
cvasirealist a unui ţinut imaginar, împărțit în patru 

regiuni, fiecare cu specificul ei: Metopolisul (orașul 
metopelor, marmura aflându-se pe dealurile și în 
subteranele localității, oraș iubitor de metamorfoze, 
fie ele și decadente), Dicomesia (tărâmul aproape 
mitic al câmpiei, nucleul tare, fabulos, al întregii 
zone), Cetatea de Lână (insulă a măcelarilor și a croi- 
torilor, matrice a proiecţiilor arhetipale prin croitorul 
demiurg Polider) și Mavrocordatul (chintesență a 
pierzaniei și a degradării, oraș al uzurpatorilor, al tri- 
şeriilor și al farselor). Dispreţuind „lucrurile care s-au 
întâmplat o dată sau de mai multe ori”, romanul își 
propune o cronică a excepționalului, exploatabil atât 
prin tipologie, cât și prin modalitatea de decriptare a 
evenimentelor. Metopolisienii sunt inși ai calculului, 
ai strategiei și regizori ai posibilului, fie că e vorba de 
Milionar, principalul „autor” al acestei cronici defor- 
matoare, de lapa-Roșie, care evoluează de la tânăra 
puberă până la proprietara unei bodegi, de Gora 
Serafis (care își calculează viitorul într-un atroce 
comerț cu proprii-i ani), de fiica ei, aurăreasa Fibula, 
numismată de renume în tinereţe, la Roma, sau de 
generalul Marosin, atent să transforme până la con- 
trazicere „cartea” Milionarului. Dicomesia ar fi un soi 
de patrie profundă, adăpostind terenul subteran al 
legendei și al mitului, populat de creaturi mitice sau 
legendare, fie că e vorba de Constantin Pierdutul sau 
de Andrei Mortu. Primul este „rege al câmpiei”, 
îmblânzitor al cailor și genial socotitor cu mințile 
rătăcite, cel de-al doilea un hoț care, cel puţin prin 
cântecele tot de el inventate, pare a ieși mereu învin- 
gător în jocul cu propria moarte (are „inventariate” 
vreo cinci sau șase). Și dacă Milionarul metopolisian 
construiește oamenii calculându-le atent viitoarele 
porecle (ca în cazul „generalului” Glad), Polider îi 
admonestează, născându-i a doua oară, croindu-le 
un soi de veșminte „morale”, în acord cu faptele lor. 
Mavrocordatul este spațiul iluziei, al artificului, al tru- 
cajului, trompe l'oeil-ul mergând până la uzurparea 
unui pretins substrat bizantin. El este populat de 
oameni de afaceri măsluitori, precum Bazacopol, sau 
de „teoreticieni” ai falsului exact, ca Emil Ionescu 
Havaet. „Manevrele” mavrocordate, dar și propriul 
morb autodistructiv, vor duce, într-un viitor nepreci- 
zat, la decăderea acestui ținut și de aceea romanul ar 
fi cronica unui sfârșit, a unei morți iminente. În ceea 
ce privește narațiunea propriu-zisă, B. livrează un 
roman savant, polifonic, cu cel puţin patru voci dis- 
tincte. Cea mai importantă este cea a Milionarului, 
care se ocupă cu realizarea unui „hărți complete” a 
destinelor, la „scara unu pe unu”. El amalgamează 

genurile, de la cronică la legendă apocrifă, roman 
numismatic, literatură bizantină cu fețe duale și con- 
trazicătoare și până la pretinsă „monografie” locală, 
rezultând un potpuriu seducător, aproape unic în lite- 
ratura română. Există apoi o nostalgie față de scrisul 
lui Balzac și al lui Gogol, desigur schimonosită 
parodic, în bună tradiție postmodernă. Milionarul 
poate fi socotit un alt secretar al comediei umane, 
doar că subiecții săi sunt viitoarele suflete moarte ale 
necropolei, comerțul este unul „cu anii” etc. Chiar 
începutul romanului, cu intrarea în oraș a lui Glad, 
învârtind o roată, deformează parodic romanul realist 
tradițional. Acest emul al lui Balzac și al lui Gogol, 
trecut prin realismul magic, concepe biografiile alea- 
toriu, labirintic, îmbinând și încurcând între ele 
reperele _trecut-prezent-viitor, propunând, decrip- 
tând și comentând schemele de destin, pentru ca, 
după ce le-a învăluit în aburul mitic, să le noteze sar- 
castic involuţia. Astfel, lapa-Roșie, generalul Glad, 
Constantin Pierdutul-Întâiul, Filip Teologul Umilitul, 
Fibula și Gora Serafis au cu toții biografii „măsluite”, 
necreditabile, cu reperele cronologice amestecate și 
răsturnate după bunul plac al Milionarului. Bazacopol 
și generalul Glad sunt balzacieni, Gora Serafis 
descinde din Balzac și Gogol, dar Constantin Pier- 
dutul, femeia-paracliser, Kiva-cea-Mare vin din 
Garcia Mârquez, pe când lapa-Roșie, Fibula Serafis și 
mai ales Filip Teologul Umilitul sunt creaţii ale lui B., 
întrupări ale „ideii Chabert”, personaje cu dispariţii 
misterioase și protagoniști ai „loviturilor bizantine”. 
Distrugerea lentă a ținutului merge mână în mână cu 
involuţia personajelor, al căror cap iese din nimbul 
mitic pentru a fi izbit de zidul realității mundane: 
Constantin Pierdutul înnebunește și este angajat ca 
socotitor în bodega Iepei-Roșii, devenită, din prințesă 
încălțată cu o pereche de ghete roșii fermecate, 
„comersantă”, Filip Umilitul străbate incognito 
câmpia, pentru a scăpa de numeroasele sale rubede- 
nii, Fibula Serafis devine din numismată aurăreasă 
etc. Tot Milionarul este cel care trage firele și unui 
neașteptat roman numismatic: Fibula și Guldena 
transformă monedele și fibulele în aur, havaet 
înseamnă bacșiș, iar apelativul Geayge al soaței 
acestuia numea și impozitul pe domnie. Un narator, 
nebănuit și neindicat ca atare, dar cu atât mai insidios, 
este trișorul Havaet, care și-ar dori să pună ordine în 
hârtiile Milionarului din dorința de „exactitate”, care îl 
obsedează și care seamănă mai degrabă a trucaj, 
deoarece el știe „a falsifica în genul unei lecturi”; de 
aici și proliferarea parodiei la nivelul întregii scrieri. 

Cu Havaet se pătrunde într-o lume a „falsului exact”, a 
copiei, uzurpării și imitaţiei, dar și a unui pretins (și 
până la urmă iluzoriu) substrat bizantin. El este cel 
care îl convinge pe autorul piesei O feerie bizantină 
să-i confere cetățenie metopolisiană personajului 
principal, măsluind astfel o descendență nobilă 
pentru toți locuitorii ținutului imaginar, cum se reli- 
efează în interpretările în această cheie propuse de 
Ion Vartic sau de Liviu Petrescu. De altfel, scriitorul 
s-ar fi documentat îndelung în acest sens, consultând 
literatură bizantină, dar și Bizanţ după Bizanț de 
Nicolae Iorga. După acest model, năvălesc în roman 
dubletele: un alt Constantin Pierdutul încearcă să îi 
preia legenda celui adevărat, și așa prolificul (în reîn- 
vieri) Andrei Mortu capătă încă o copie, iar Havaet 
încearcă să fure personalitatea lui Filip Teologul 
Umilitul, alegându-se numai cu pălăria acestuia. 
Generalul Marosin, un alt narator, al doilea ca impor- 
tanță după Milionar, este hermeneutul prin excelență, 
cel care decriptează evenimentele și tipologiile schim- 
bând unghiul de referință și răsturnând numeroase 
perspective prin detaliile din trecutul personajelor. 
Ion Vartic vede în tandemul dintre el și Milionar un 
„calcul dublu” de realizare a perspectivei narative, 
permițând chiar inversarea ordinii de lectură a scrierii 
(de la sfârșit spre început). Tot generalul Marosin este 
cel care propune o atentă și doctă analiză semantică a 
scrisorii lui Filip Teologul Umilitul, luminând totodată 
figuria Gorei și a Fibulei Serafis, dar și a ucenicei 
ultimei, Iapa-Roșie. În fine, altă voce, estompată, este 
cea a „sentimentalului” Topometrist, ale cărui „măsu- 
rători” narative aproximează metaforic evenimen- 
tele. Rezultă un roman savant, labirintic, care avan- 
sează mergând parcă înapoi, într-un veritabil „stil al 
amânării” (Eugen Simion), deschis, prin unele perso- 
naje, către fabulos, legendar și mitic, pe scurt, un 
roman ca o „masă cu oglinzi”, toate false, trimițând 
imagini  contrariante, suprapuse, contradictorii. 
Protoistoria unor personaje și a întregului ținut este 
reluată în cele câteva fragmente din Cartea Dicomesiei, 
roman organizat, după toate aparențele, ca o „bătălie 
cu povestiri” desfășurată la Castelul Alb. Cel mai reușit 
capitol este cel intitulat Arhip cel Șchiop, lasmina, 
pălăria veneţianului și Patrocle din Samos, spunând o 
poveste întortocheată și cu sertare, unde se află istoria 
Iasminei, bunica lui Polider, pe cea a lui Arhip, cu o 
istorie asemănătoare Apostatului din Cartea de la 
Metopolis, precum și detalii despre nașterea femeii 
numite Kiva-cea-Mare, mama lepei-Roșii. Interesant 
este și faptul că nașterea regatului imaginar are 

vârstele inversate, Cartea Docomesiei înregistrându-i 
istoria cea mai îndepărtată, iar nuvele din Iarna băr- 
baţilor pe cea mai recentă. Pe de altă parte, a fost 
publicat, postum, și un capitol din „legendara” ultimă 
parte a tetralogiei — Epilog în orașul Mavrocordat 
(„Viaţa românească”, 2011). În aceeași manieră a rein- 
vestirii și a reinventării unor personaje mai vechi, trei 
protagoniști ar fi, cum spune B. într-un „cuvânt al 
autorului”, preluaţi din Casa cu ecouri târzii, proză 
introdusă în ediţia a treia la Iarna bărbaţilor. Tot de 
aici revin alte „umbre”, replici în anii de după război, 
în contemporaneitate, deși timpul ficţiunii pare și mai 
fluctuant decât odinioară. O ultimă surpriză pregătită 
de B. o constituie un roman intitulat Marile cariere, 
construit după formula romanului realist tradițional, 
din care au fost publicate, postum, câteva fragmente. 
Prozatorul pare a renunţa la pariul pe atemporalitate 
(acţiunea se petrece după 1944), neomiţând unele 
accente sociale și chiar politice: protagoniștii sunt 
obișnuiții inși cu identitate furată, personaje Chabert 
căzute într-o istorie potrivnică. 


Când l-am zărit prima oară, m-a surprins figura lui de 
mucenic și privirea lui mefientă. Purta părul lung, tăiat 
țărănește la ceafă, mersul lui era ușor împleticit și, când 
se decidea să vorbească, vorba-i era blândă și eliptică. Pe 
scurte perioade de timp era prietenos și comunicativ, apoi 
se retrăgea într-o tăcere compactă, o tăcere — îmi vine să 
zic — asurzitoare. Dispărea din motive necunoscute din 
orizontul tău de așteptare luni şi chiar ani de zile, apoi 
reapărea, fără alte explicaţii, și dialogul continua în 
formele semnalate mai sus. 

EUGEN SIMION 


Ștefan Bănulescu a subţiat sângele personajelor sale din 
Metopolis până la desăvârșita lui transformare în apă, 
ținând cont de vechimea acestui sânge, consemnată în 
valori numismatice și arheologice, spre a-l trezi apoi 
iarăși la o utopică existenţă, în desimea aerului balcanic. 
De aceea, sub fantasmagoria vehementă a numelor și 
poreclelor actuale se citește raţionamentul obosit al oţi- 
umului antic. Acesta este sensul cel mai adânc al utopiei 
lui Bănulescu, căreia îi corespunde și o viziune istorică în 
planul ficţiunii. 

1. NEGOIŢESCU 


Ceea ce frapează la o nouă lectură a operei lui Ștefan 
Bănulescu este literaritatea sa. Nu există texte generate 
de altă dorință decât aceea de a face literatură. Scriitorul 
trece prin viaţă ca un colecţionar de subiecte rare (stranii, 
pitorești, terifiante etc.). După ce le obține, începe să 
lucreze cu o disciplină de profesionist — disciplină în cele 
din urmă sterilizantă -— la transformarea lor în texte. 
Stilul preferat este o simplitate elegantă, ușor desuetă, a 

frazei. În ceea ce privește însă construcţia propriu-zisă, 
preferința merge către complicaţie și către o simbolis- 
tică esoterică. Unui asemenea scriitor, dacă îi ajungi prin 
preajmă, nu are rost să i te plângi că ai îmbătrânit sau 
că ai rămas singur. Ai reuși, cel mult, să-l faci să-și noteze 
ceva într-un carnet, dar aceasta numai dacă întâmplarea 
trăită de tine ar avea doza necesară de bizarerie sau dacă 


s-ar putea constitui într-un simbol. 
ALEX. ȘTEFĂNESCU 


SCRIERI: Drum în câmpie, pref. Eusebiu Camilar, Bucu- 
rești, 1960; Colocvii. Artistul și epoca (în colaborare cu 
Ilie Purcaru), București, 1964; Iarna bărbaţilor, Bucu- 
rești, 1965; ed. 2, București, 1966; ed. 3, București, 1971; 
ed. București, 1979; ed. pref. Gabriel Dimisianu, Bucu- 
rești, 1991; Cântece de câmpie, București, 1968; Dunărea, 
București, 1969; Scrisori Provinciale, București, 1976; 
Cartea Milionarului, vol. I: Cartea de la Metopolis, Bucu- 
rești, 1977; ed. București, 1996; Scrisori din provincia de 
Sud-Est sau O bătălie cu povestiri, București, 1994; Un 
regat imaginar, București, 1997; Elegii la sfârșit de secol, 
București, 1999; Opere, I-II, îngr. Oana Soare, pref. Eugen 
Simion, București, 2005. 


Repere bibliografice: Cinci critici despre Ștefan Bănulescu, 
„Iarna bărbaţilor”, GL, 1965, 19; Paul Georgescu, Pecetea 
unei certe vocaţii, RMB, 1965, 6449; Ardeleanu, Însemnări, 
167-176; Negoiţescu, Scriitori, 483-486; Oprea, Mișcarea, 
197-204, Dimisianu, Prozatori, 70-78; Vlad, Povestirea, 
109, passim; Raicu, Structuri, 277-282; Iorgulescu, Rondul, 
132-142; Cristea, Domeniul, 196-201; Balotă, Universul, 
130-143; Dimisianu, Nouă prozatori, 7-23; Ungureanu, 
Proză, 147-156; Ştefănescu, Preludiu, 168-173; Vlad, 
Lectura, 236-241; Regman, Explorări, 159-168, 284-294; 
Simion, Scriitori, 1 (1978), 598-615; Ştefănescu, Jurnal, 
117-118, 130-134, Iorgulescu, Critică, 99-104; Gorcea, 
Structură, 85-88, 131-137, 183-185, 212-214, 217-218; 
Simuţ, Diferenţa, 153-158; Vartic, Modelul, 192-198; 
Manolescu, Arca, III, 100-140; Vlad, Lectura rom., 128-132; 
Gheorghiu, Reflexe, 40-45; Ţeposu, Viaţa, 173-178; 
Raicu, Fragmente, 311-317, Ștefănescu, Dialog, 137-145; 
Ungureanu, Proza rom., I, 467-500; Dimisianu, Subiecte, 
108-115; Holban, Profiluri, 101-105; Ștefănescu, Prim-plan, 
150-159; Crohmălniceanu, Aldoilea suflu, 99-104; Spiridon, 
Melancolia, 8-52; Negoiţescu, Scriitori contemporani, 
36-38; Simuţ, Incursiuni, 127-130; Dic. analitic, 1, 131-134, 
326-328, II, 145-148; Cărtărescu, Postmodernismul, 
334-336; Ioana Pârvulescu, Prejudecăți literare, București, 
1999, 214-217; Dimisianu, Lumea, 191-194, 586-589; 
Dicţ. esenţial, 75-79; Monica Spiridon, Ștefan Bănulescu, 
Brașov, 2001; Manolescu, Lista, 1, 101-102, II, 142-147, 
Cristea-Enache, Concert, 145-153; Dumitru Micu, 
Timpuri zbuciumate, București, 2001, 147-152; Negrici, 
Comunism, Proza, 218-219, 329-331; Georgeta Horodincă, 
Ștefan Bănulescu sau Ipotezele scrisului, București, 2002; 
Muthu, Balcanismul, |, 270-273; Ungureanu, Geografia 

lit., |, 186-197, Bârna, Prozastice, 5-13; Ștefănescu, Istoria, 
573-582; Manolescu, Istoria, 1108-1113; Popa, Ist. lit. II, 
738-741; Bogdan Popescu, Banul de aur sau Viaţa din 
opera lui Ștefan Bănulescu, București, 2010. 0.s. 


BĂNULESCU-BODONI, Gavriil (1746, Bistriţa — 
30.I1[.1821, Chișinău), cărturar. Este fiul Anastasiei 
și al lui Grigore Bănulescu-Bodoni; la naștere a 
primit numele Grigore. A făcut școala la Bistriţa și 
Pesta, apoi urmează Academia Teologică din Kiev 
(1771-1773), continuându-și studiile în Grecia, la 
Patmos, Smirna și la Muntele Athos. S-a călugărit în 
1779 la Constantinopol. Predă un timp limba latină 
la Năsăud și la Școala Domnească din lași (1777- 
1778), apoi limba greacă la Seminarul Teologic din 
Poltava, devenind ulterior rector al acestuia. În 1784 
este hirotonit la Iași arhimandrit, în 1792 e numit 
mitropolit al Moldovei și Valahiei, ulterior mitropolit 
al Kievului (1797-1803), exarh al Moldovei, Valahiei 
și Basarabiei (1808-1812), mitropolit al Chișinăului 
și Hotinului (din 1812 până la moartea sa). Este 
înmormântat la mănăstirea Căpriana. 

B.-B. a desfășurat o largă activitate culturală. 
Prin eforturile sale, au fost înfiinţate, la Chișinău, în 
anii imediat următori ocupaţiei rusești, Seminarul 
Teologic (1813), unde introduce și româna ca limbă 
de predare, precum și latina ca obiect de studiu, o 
școală de nivel mediu pentru fiii de nobili (1816) și 
tipografia eparhială, inaugurată în mai 1814. Aici 
s-au tipărit, sub îngrijirea ori sub supravegherea lui 
și mai rar, probabil, cu participarea sa la traducerea 
în românește, multe cărți de cult și manuale școlare 
în limba română. A fondat, de asemenea, secția 
pentru Basarabia a Societăţii Biblice Rusești, de care 
este legată editarea la Petersburg, în limba română, a 
Noului Testament (817), ulterior și a Bibliei, apărută 
în 1819 și realizată după Biblia de la Blaj (1795). 
Repere bibliografice: Ciobanu, Cultura, 36-76; PV. Haneș, 
Scriitori basarabeni, București, 1936, 93-143; Alexie 
Mateevici, Opere, I, îngr. Ion Nuță, Efim Levit și Sava 
Pânzaru, Chișinău, 1993, 392-428; Colesnic, Basarabia, 
I, 6-11; Păcurariu, Is. Bis., III, 196-198, passim; Boris 
Buzilă, Din istoria vieții bisericești din Basarabia, pret. 
Antonie Plămădeală, București — Chișinău, 1996, 23-41; 
Păcurariu, Dicţ. teolog., 41-42; Cimpoi, Ist. lit. Basarabia, 
23; S. Damaschin, Mitropolitul Gavriil Bănulescu-Bodoni 
și cultura românească în Basarabia, LA, 2000, 22 iunie; 
Gavriil Bănulescu-Bodoni, exarh al Moldovei şi Valahiei 
(1808-1812), mitropolit al Chișinăului (1812-1821), 
Chișinău, 2004; Dicţ. Chișinău, 40-42. Vs.C. 

Părinţii, Maria (n. Comșa) și Paul Bănuţiu, judecă- 
tor, se sting prematur, așa încât B. crește sub oblă- 
duirea rudelor dinspre mamă. Învață la Cohalm, 
Copăcel și Făgăraș, terminând liceul la Blaj, în 1899. 
Urmează studii de drept la Cluj și, din 1902, la 
Budapesta; târziu, în 1925, își ia diploma de doctor 
în științe politice, iar în 1928 pe aceea de doctor în 
drept, la Universitatea din Cluj. Cu o bursă a 
Societăţii pentru Fond de Teatru Român, studiază, 
între 1905 și 1908, la Conservatorul de Artă Dra- 
matică din Bucureşti, în același interval urmând și 
un stagiu de pregătire teoretică la Berlin. Ca director 
artistic al Societăţii pentru Fond de Teatru Român 
între 1908 și 1914, înfiinţează peste șaizeci de 
comitete filiale, formează și instruiește trupe de 
diletanţi, întreprinde turnee cu compania pe care o 
alcătuiește și unde va funcţiona ca regizor și nu o 
dată ca actor și autor. În timpul Primului Război 
Mondial B. dezertează din armata austro-ungară, 
trece munţii și se înrolează voluntar în armata 
română, încercând să-și fructifice și acum aptitudi- 
nile artistice în spectacole organizate cu tovarășii de 
arme. Fără să fie tentat de profesia de avocat (era 
înscris în Baroul Ilfov și ulterior în cel din Oradea), a 
schimbat, cu o mobilitate ce nu va fi fost doar a 
zodiei politice sub care se afla la un moment dat, 
reședințe și funcţii: director al propagandei cultu- 
rale din Ardeal și Banat (1925-1927), director al 
Teatrului de Vest din Oradea (1928), prefect al jude- 
ţului Târnava Mare, inspector în Direcţia Educaţiei 
Poporului, prefect de Someș, primar în Ocna 
Sibiului. Retras în 1940 la Tinca-Bihor, pensionat și 
de Societatea Scriitorilor Români, va trăi o vreme la 
București, revenind în cele din urmă la Brașov. 
Supranumit de confraţi, cu o hiperbolă strivi- 
toare, „un Caragiale al Ardealului”, B. are însă o altfel 
de însemnătate. EI a fost mai cu seamă un om plin 
de energie, ingeniozitate și talent, un ferment într-o 


BĂNUȚ, Aurel P. 
(23.X.1881, Cohalm, 
azi Rupea, j. Brașov — 
28.VII.1970, Brașov), 
gazetar, prozator. 

utilă acţiune deluminare și culturalizare. În perioada 
budapestană, sprijinit de alţi studenţi români, 
membri ai Societăţii „Petru Maior”, ia inițiativa înte- 
meierii și finanţării revistei „Luceafărul”, fiind editor 
și redactor responsabil până la sfârșitul anului 1902, 
apoi doar editor până în aprilie 1903, când trece 
gazeta în mâinile lui Octavian C. Tăslăuanu și ale lui 
Octavian Goga. Chiar în primele numere tipărește 
un grupaj de scrisori primite de Paul Bănuţiu de la 
Aron Pumnul, cât și întâiele sale foiletoane umo- 
ristice, semnate Zeno Sylvian, Z. Sylvian, care vor fi 
urmate de altele apărute, tot din 1902, în „Poporul 
român”. Mai publică în „Gazeta Transilvaniei”, 
„Ţara noastră”, „Anuarul Societăţii pentru Fond de 
Teatru Român”, „Lupta” (Budapesta), „Drapelul” 
(Lugoj), „Revista teatrală”, „Românul” (Arad), „Renaș- 
terea română” (unde un timp, în 1919, este și 
director), „Transilvania”, „Societatea de mâine”, 
„Familia”, „Tribuna”, „Pagini literare” ș.a. Gaze- 
tar, animator al vieţii teatrale, B. este autor al 
unei literaturi de aspect fragmentar - foiletoane, 
schițe umoristice, proză —, apărută în periodice de 
mare tiraj din Ardeal și Banat, editată și reeditată 
în colecţii de circuit popular, multe din textele lui 
făcând deliciul spectacolelor date de diletanţi. O 
galerie de personaje ilare, surprinse, în miniatu- 
rile sale, în situaţii de dilatare ridicolă a importan- 
ţei lor sociale, formează o lume în care pătrund un 
ochi avizat și o ureche exersată, spre a restabili, prin 
exagerarea metehnelor, ordinea firească a lucru- 
rilor. Ca într-o dioramă tragicomică, ce se poate 
reface prin juxtapunerea fragmentelor, mișună aici 
„fruntașii” unui loc, „factorii ponderoși în conduce- 
rea destinelor noastre”, cum le zice Ierofteiu Buhă, 
„docinte ambulant emerit”. O mecanică, foarte bine 
deprinsă, a trâmbiţării sentimentelor naţionale, a 
bunelor intenţii face ca interese mărunte să se poată 
insinua sub masca vreunui „scop idealist și consa- 
crat”, cum ar fi, de pildă, lupta împotriva „ștagnaţi- 
unii culturale”. În atitudini alternează găunoșenia 
lustruită, violenţa, grosolănia. În pofida grămezilor 
de „tistii”, titluri și funcţii invocate cu grandiloc- 
venţă puerilă, ignoranţa apare adesea uluitoare și 
declanșează o serie de neînţelegeri și vane zâzanii. 
La B. invenţia este ca și inexistentă, iar comicul vine 
din alte zone. Mai întâi din disproporţia dintre insig- 
nifianţa conflictelor, disputelor și amploarea, forma 
supradimensionată pe care acestea o iau. Prozatorul 
evită să povestească; introduce personajul în scenă 
şi îl lasă apoi să-și zică păsul ori „convingerile”. Tipul 

de discurs al indivizilor (scrisoare, cerere, petiție, 
raport, telegramă, cuvântare polemică), relevant 
pentru portretul lor, tinde să extragă de peste tot 
același amar adevăr moral. Cea mai generoasă sursă 
a comicului se află în limbajul personajelor, în acea 
locvacitate neistovită, înscenată spre a indica rupturi 
de nivel între gândire și expresie. S-ar putea spune 
că B. face din cuvinte personaje pentru o comedie 
a limbajului, savuroasă chiar atunci când e îngro- 
șată. Nu atât fonetismele — acest „material de limbă” 
apreciat de Sextil Pușcariu, bunăoară - ori topica 
enunţurilor, cât fixaţii snoabe, cu precădere lati- 
nomania, formele corupte, citatele maltratate, sin- 
tagmele aberante, poncifele contribuie la portre- 
tizarea satirică. În numele personajelor (Romulus 
Țopârlan, Danton Păstărnac, Decebal Zăbăilă, 
Hercules Beţigaș ș.a.) urcă ceva din sevele comediei 
burlești aflate în subsolul Țiganiadei lui lon Budai- 
Deleanu. G. Călinescu detecta la B., descendent al 
lui Victor Vlad Delamarina întru ilustrarea umorului 
dialectal, tocmai „burlescul lingvistic”. Deși multe 
din spumoasele lui „momente” par a fi replici la 
paginile dedicate de I.L. Caragiale lui Marius Chicoș 
Rostogan, distanţa e mare. La scriitorul ardelean 
învățătorul, preotul au manii inofensive și sunt 
priviţi cu îngăduinţă și compasiune. Câteva chipuri 
deţărani - Achim Filăru și mai cu seamă Mon - com- 
pletează imaginea obștei. Acești oameni trecuţi prin 
tot felul de întâmplări, dintre care unele iau propor- 
ţii homerice, ca în cazul povestirilor din războiul cu 
„franţogul”, la „Măilat”, rememorează vremurile de 
odinioară, fruste, necorupte, și formulează critici 
de bun-simţ la adresa agitaţiei sterpe a oamenilor 
mai noi. B. este și un memorialist cu aplomb, ce se 
sprijină pe amintirea intactă a momentelor evocate, 
adesea și pe documente, ca în însemnările despre 
Jan Urban Jarnik, George Dima, lacob Mureșianu. El 
introduce în spaţiul evocării nuclee epice, crochiuri 
de portret fizic, contururi de portret moral, aprecieri 
de critic, toate trasate destins, personal. Dacă amin- 
tirile despre Caragiale și Coșbuc sunt configurate 
într-un registru oarecum obișnuit, anecdotic, altele, 
precum cele despre C.I. Nottara, au o valoare docu- 
mentară specială. Accentele patetice și nu o dată 
sublinierile autoflagelatoare („Agârbiceanu-omul e 
cu un an în urma mea, Agârbiceanu-scriitorul e cu 
o sută de ani înaintea mea”) vorbesc despre credinţa 
în solidaritatea de generaţie, dar și despre lucidita- 
tea evaluării propriei contribuţii. 


Bănuţă 


SCRIERI: Achim „Filăru”. Despre lume și oameni, Braşov, 
1913; Elocvinţa frackelui Ladislau. Cartea părintelui 
Reteveiu, Sibiu, 1923; Lămurirea ucenicilor. Raportul 
docintelui ambulant în penziunea lerofteiu Cucu despre 
activitatea Comitetului teatral din Ardeal și în jur, Sighi- 
șoara, 1924; Eroii din „Hinterland”, Sighișoara, 1925; 
Gheorghe Cârţan, Sibiu, 1927; Tempi passati, București, 
1931; Oameni de ispravă, Sibiu, 1939; George Dima, 
București, 1955; Tempi passati, pref. Mircea Zaciu, Bucu- 
rești, 1965; Scrieri, îngr. și pref. Petronela Negoșanu, 
București, 1974. 


Repere bibliografice: Teodor Neș, Oameni din Bihor, 
Oradea, 1937, 428-437; Călinescu, Is. liţ. (L941), 


567-568, Ist. lit. (1982), 640; Eugeniu Potoran, Umoristul 
Ardealului: A.P Bănuţ, Tinca-Bihor, 1944; Zaciu, Masca, 
358-364; Ion Agârbiceanu, Meditaţie în septembrie, 
îngr. Aurel Sasu, pref. Mircea Zaciu, Cluj, 1971, 246-250; 
Perpessicius, Alte menţiuni, III, 265-270; Dicţ. scriit. 
G.D. 


rom., |, 238-240. 


BĂNUȚĂ, lon 
(7.XI1.1914, Siliștea, 

j. Argeș — 30.XI1.1986, 
București), poet. 


Este fiul Radei (n. Georgescu) și al lui Dumitru 
Bănuţă, ţărani. Urmează o școală de arte și meserii, 
fiind, în paralel, ucenic și muncitor la Uzinele Griviţa 
din București. Participă la grevele din 1933, iar în 
1941 este arestat pentru activitate în cadrul PCR. 
După 1944 devine primul președinte al Sindicatului 
Ziariştilor din Banat. Urmează liceul în particular și 
studiază ziaristica la Facultatea de Filosofie a 
Universităţii din București, pe care a absolvit-o în 
1959. Din 1960 este director al Editurii pentru 
Literatură, unde s-a distins printr-o preocupare efi- 
cientă pentru literatura clasică, din care a inițiat 
ediţii de opere, ca și pentru literatura contempo- 
rană, patronând debutul multor scriitori tineri în 
colecţia „Luceafărul”. Este demis în 1968 pentru că 
tipărise, în colecţia „Biblioteca pentru toţi”, antolo- 
gia Poezia română modernă. De la G. Bacovia la 
Emil Botta (-II), alcătuită de Nicolae Manolescu, în 
care figurau poeţi indezirabili regimului comunist: 
Aron Cotruș, Nichifor Crainic, Radu Gyr, Ștefan 

Baciu ș.a. A fost trimis redactor-șef la „Albina. A 
colaborat la „Viaţa românească”, „România literară”, 
„Ilomis”, „Cronica”, „Familia”, „Astra” ș.a. În 1963 i s-a 
acordat Premiul „M. Eminescu” al Academiei RPR. 
B. debutează editorial în 1946 cu placheta 
Cetatea tăcerii, dedicată experienţei carcerale și 
memoriei celor căzuţi în „lupta pentru progres”. 
Publică în anii '40, în „Presa liberă”, pe care el însuși 
o înfiinţează, articole și reportaje care servesc ideo- 
logia comunistă. O serie de volume — Izvoare (1956), 
La hotarul dintre lumi (1960), Am rechemat iubirea 
(1962) și Scrisoare către anul 2000 (1963) — contu- 
rează profilul unui poet militant în stilul propa- 
gandistic al epocii, ce abordează tematica socială 
în versuri agitatorice, conjuncturale. Angajarea, 
enunțată cu un neistovit retorism, vizează eve- 
nimentul imediat, chiar dacă notații lirice cu un 
caracter diferit (erotică, introspecţie, reflexivitate) 
își semnalează uneori prezenţa. Bunăoară, pe o 
temă dată, pacea, timbrul e susţinut de „angaja- 
mente” viguroase: „le apărăm/ că suntem mulţi/ 
noi, robitorii,/ de noapte cu noapte, / zi cu zi,/ vom 
fi aci,/ mereu prezenţi, / mereu în stare de alarmă 
[...] noi vom fi mulţi,/ vom fi o mie de milioane”. B. 
va trece însă, treptat, de la cronica rimată și exal- 
tarea conformistă a „biruinţelor” și a „steagului 
leninian” la un tip de poezie reflexivă, care atrage în 
gesticulaţia ei amplă motive cu reverberaţie general 
umană. Evoluţia către un lirism mai elaborat începe 
odată cu Lacrima Diavolului (1965), unde poetul, 
depășind faptul concret, încearcă o viziune de 
ansamblu asupra lumii, diavolul, spirit răzvrătit, 
semnificând setea de cunoaștere a omului. Punctul 
de sus al scrisului lui B. este Olimpul Diavolului, 
lucrare ce se vrea monumentală, concepută în zece 
volume intitulate „panorame”, din care au fost rea- 
lizate Panorama efemeridelor (1967), Panorama 
templului meu (1968), Panorama sărutului (1969), 
Panorama focului albastru (1972), Panorama iubirii 
zugravului (1974), Panorama duhului meu (976), 
Panorama-n dor de domnișoara Pogany (1977), 
Panorama-n sălcii plângătoare (1981). Sub semnul 
lui Dante Alighieri, Infernul, Purgatoriul, Paradisul 
sunt aici compartimente ale „scenei lumii”, iar 
diavolul - un simbol al naturii contradictorii a 
fiinţei omenești și un posibil alter ego al poetului. 
Pe de altă parte, invocând pactul faustic, poetul ateu 
respinge inerția, starea de lâncezeală și-și „cumpără” 
de la diavol fervenţa, „sublimul neastâmpăr”, „ger- 
menele frumos al furtunii”, neliniștea și dreptul de a 

fi „greier cântăreţ al Universului”, pentru a glorifica 
omul și valorile lui. Nu este vorba doar de o schim- 
bare de registru tematic, numai de lăsarea în urmă 
a versificaţiei ocazionale, a cărei caducitate poetul 
o va fi înțeles într-un târziu, ci și de un alt mod de 
a scrie, de recuperarea unor teritorii lirice și a unor 
posibilităţi ale versului. Poetul prea grăbit, admo- 
nestat altădată pentru „multele stângăcii, facilităţi 
și contradicții în imagini” (G. Călinescu), este acum 
un ludic, un candid fermecat de cuvinte: „Plânge 
diavolul din mine/ În candoare de sabine.// Plânge 
iarba în nesaţiu/ Și mi-e dor de un Horaţiu/ [...] 
Plânge-un om în joc de roate/ Spiţele sunt rupte 
toate”. E preocupat nu de versul pletoric, ci de expri- 
marea lapidară, sentenţioasă, astfel încât scrisul 
supravegheat, rafinamentul exerciţiului stilistic din 
„panoramele” sale îl înscriu între poeţii devotați 
ideii de virtuozitate. 

SCRIERI: Cetatea tăcerii, Timișoara, 1946; Izvoare, Bucu- 
rești, 1956; La hotarul dintre lumi, București, 1960; Am 
rechemat iubirea, București, 1962; Scrisoare către anul 
2000, București, 1963; Versuri, pref. G. Călinescu, Bucu- 
rești, 1963; Lacrima Diavolului, Bucureşti, 1965; Olimpul 
Diavolului. Panorama efemeridelor, București, 1967; 
Olimpul Diavolului. Panorama templului meu, Bucu- 
rești, 1968; Olimpul Diavolului. Panorama sărutului, 
București, 1969; Olimpul Diavolului. Panorama focului 
albastru, București, 1972; Olimpul Diavolului. Panorama 
iubirii zugravului, București, 1974; După flori, Bucu- 
rești, 1975; Olimpul Diavolului. Panorama duhului meu, 
București, 1976; Olimpul Diavolului. Panorama-n dor 
de domnișoara Pogany, București, 1977; Olimpul Dia- 
volului. Panorama-n sălcii plângătoare, București, 1981. 
Traduceri: Pablo Neruda, Gloria și moartea lui Joaquin 
Murieta, București, 1972 (în colaborare cu Rosalia Bianu). 
Repere bibliografice: Martin, Poeți, I, 78-84, II, 84-89; 
Sorianu, Glose, 117-120; Drăgan, Aproximaţii, 196-200; 
Perpessicius, Lecturi, 27-31, 294-298; Călinescu, Opere, 
X, 203-206; Ciobanu, Panoramic, 44-51; Ciobanu, 
Incursiuni, 93-97, Piru, Poezia, |, 324-329; Laurenţiu, 
Eseuri, 49-55; Lit. rom. cont., |, 222-227; Cândroveanu, 
Printre poeţi, 34-39; Alexandru Balaci, Cuvânt despre Ion 
Bănuţă, LCE 1987, 2; Dicţ. scriit. rom., |, 240-241; Iordan 
Datcu, Sub semnul Minervei, București, 2000, 11-28; 
Nicolae Rotaru, Fiul nemulțumirii, „Amurg sentimental”, 
2003, 6; Popa, Ist. lit., II, 414. L.Bz. 


BĂRAN, Vasile (20.1.1931, Pojogeni, azi în Târgu 
Cărbunești), prozator, publicist, poet. Fiu al 
Anei (n. Pielea) și al lui Gheorghe Băran, ţărani, 
B. urmează liceul la Târgu Jiu și București, apoi 
Școala Superioară de Partid „Ştefan Gheorghiu”, 


Băran 


secţia ziaristică. A fost redactor la Agerpres, 
secretar general de redacţie la „Scânteia tineretu- 
lui”, şef de secţie la „Scânteia”, redactor la secţia de 
scenarii a Studioului Cinematografic București, 
redactor la „România literară” (1969-1989). 
Debutează în 1949, cu versuri, la „Gorjul liber”. 

Debutul editorial al lui B., cu Gospodăria 
colectivă — izvor de bunăstare și belșug și Pe 
drumul fericirii (GAC Oltul, com. Teslui), apărute 
în 1961, se circumscrie speciei, mult frecven- 
tată în epocă, a reportajului literar contrafăcut 
în sensul pozitivului mobilizator, propagandis- 
tic. În continuare, autorul publică abundent în 
mai toate formele convenţionale ale literarului, 
distanţându-se parţial de finalitatea pur ideolo- 
gică a începutului. Tipul de notație și, implicit, 
perspectiva de ansamblu sunt acelea ale unui 
reporter care acumulează materie factologică 
nestructurată narativ și transparentă moral. 
O preferinţă constantă merge către „microsi- 
oane”, compuneri de mici dimensiuni, etero- 
gene tematic, cultivând cu precădere mijloacele 
expresive ale satirei și parabolicului. Romanele 
lui B. - Duminica lucrurilor (1968), Săgeata albă 
(1968), Cuptorul de ars cărămidă (1971), Ancheta 
(1972), Cocorii de iarnă (1973) ș.a. — își propun să 
sondeze, problematizând în sfera „eticului soci- 
alist”, diverse medii, începând cu cel rural și ter- 
minând cu acela artistic. Deși evident modestă, 
această literatură a beneficiat de ecouri critice 
pozitive, un dosar al receptării putând fi simp- 
tomatic pentru limbajul dublu al criticii literare 
în comunism, apt să pluseze, prin terminologia 
pusă în joc, valori neconvingătoare estetic, dar 
convenabile ideologic. S-a vorbit astfel despre 
„o arhitectură secretă disimulată printr-un baro- 
chism digresiv” (Mircea Iorgulescu) sau despre 
capacitatea „de a profila simboluri existenţiale” 
în cadrul „unor motive structuratoare care susţin 
ansamblul” (Gabriel Dimisianu). După 1989 
autorul va ilustra și tipul de literatură senzaţio- 
nală, precum în Dracula, adolescentul blestemat 
(1999). Ca eseist sau ca istoric improvizat, B. nu 
evită preţiozităţile și informaţiile deficitare ale 
diletantului; Monografii istorice (2003) acordă 
credit unor ipoteze hazardate, pe linia dacologi- 
lor improvizaţi. Încercări de hagiografie ceaușistă 
romanţioasă apar în De la Lenuţa Petrescu la 
Elena Ceaușescu (2001) sau în Moartea brazilor 
(2009). 


Bărbuceanu 


SCRIERI: Gospodăria colectivă - izvor de bunăstare 
și belșug, București, 1961; Pe drumul fericirii (GAC 
Oltul, com. Teslui), București, 1961; Contemporani cu 
viitorul, București, 1962; Uluitoarea dispariţie a unui 
cap liniștit, București, 1965; O raită prin pădurea de 
întâmplări, București, 1966; Duminica lucrurilor, 
București, 1968; Întâmplări din primul vis, București, 
1968; Săgeata albă, București, 1968; Număraţi până 
la unu, Bucureşti, 1969; Berbecul zburător, București, 
1971; Cuptorul de ars cărămidă, București, 1971; Micro- 
sioane satirice, Cluj, 1971; Ancheta, București, 1972; 
Cocorii de iarnă, Bucureşti, 1973; Imnurile verii. Cartea 
proverbelor, Bucureşti, 1973; Cascada, București, 1974; 
Călcâiul lui Ahile. Microsioane satirice, lași, 1974; Cresc 
odată cu ţara, Bucureşti, 1974; Insula manechinelor, 
București, 1975; Ambarcaţiunea eroică, București, 1976; 
O.R.A. (Opinii, reportaje, anchete), București, 1976; Dia- 
mantul viu, Bucureşti, 1978; R.L.T.M., București, 1978; 
Pământul plat. Romanul unui vis, București, 1979; 
IMN. (mpresii, microsioane, notații), București, 1981; 
Cavalerii de pe coastă, București, 1982; Oglinda nepiep- 
tănată, Craiova, 1982; Pluta meduzei, Craiova, 1982; 
Roata și soarele, Bucureşti, 1982; Limpezirea fântânii, 
București, 1984; Sub cerul umbrelei mele, București, 
1984; Raniţa grea a iubirii, București, 1985; Plecarea 
cavalerilor, Bucureşti, 1986; Recucerirea dragostei, 
București, 1987; Nevăzutele războaie, București, 1989; 
Acești scriitori minunaţi și conștiinţele lor zburătoare, 
București, 1992; De la regina muncii la regina moartă, 
București, 1994; Noaptea Mokshanalei, București, 1995; 
Mierea din nevasta altuia, pref. Fănuș Neagu, Bucu- 
rești, 1997; Regina moartă, Craiova, 1998; Dracula, 
adolescentul blestemat, București, 1999; De la Lenuţa 
Petrescu la Elena Ceaușescu, Bucureşti, 2001; Itinerar 
brâncușian, Bucureşti, 2001; Țepeș — fiul dragonului 
Dracula?, București, 2002; Monografii istorice, Bucu- 
rești, 2003; Martor între secole, București, 2004; Reîn- 
toarcerea în Dacoromânia, București, 2007; Întoarcerea 
la pârâul de dincolo, Bucureşti, 2008; Moartea brazilor, 
București, 2009; Prinţesa răpită: destin basarabean. 
Oglinda nepieptănată, București, 2009; Restaurarea 
capitalismului în Valea seacă a Călugăresei, București, 
2009; Andrei, prințul împărăției care nu mai e, Bucu- 
rești, 2010; Vaporul de uscat, București, 2010. 

Repere bibliografice: Dimisianu, Prozatori, 145-146; 
Dimisianu, Valori, 116-118; Titel, Pasiunea, 77-78; 
Dimisianu, Lecturi, 196-203; Odangiu, Romanul, 30-32; 
Alex. Ștefănescu, „Sub cerul umbrelei mele”, RL, 1985; 
3; Dumitru Micu, „Raniţa grea a iubirii”, CNT, 1985, 
13; Lucian Raicu, „Limpezirea fântânii”, RL, 1985, 41; 
Tudorel Urian, „Plecarea cavalerilor”, O, 1986, 50; Mircea 
Iorgulescu, „Plecarea cavalerilor”, RL, 1987, 15; Nicolae 
Manolescu, Un personaj devenit autor, RL, 1992, 42; 
Dicţ. scriit. rom., |, 241-243; Opriţă, Anticipația, 443-445; 
Popa, Ist. lit., Il, 806. M.I. 


Dicţionarul general al literaturii române 726 


BĂRBUCEANU, Constantin (17.X.1923, Ceptura, j. 
Prahova — 10.1.1997, București), prozator. Este fiul 
Virginiei (n. Popescu) și al lui Panait Bărbuceanu, 
maistru sondor. Urmează la Ploiești Liceul „Sf. 
Petru și Pavel”, pe care îl termină în 1940, apoi 
Institutul de Petrol și Gaze, absolvit în 1952. Este 
şef de secţie și maistru sondor șef (1948-1961), 
funcţionar la PECO București (1961-1967), la 
Fondul Literar al Uniunii Scriitorilor (din 1971). 
Debutează în 1963 cu romanul poliţist Bârlogul 
lupilor. 

Autor de romane de acţiune - fie polițiste, fie 
reprezentând „aspecte ale luptei comuniștilor în 
ilegalitate” -, B. respectă oarecum cu fidelitate 
canonul genului. În Gentlemanul șchiop (1970), 
Samsarul (1975), Casa păcatelor (1980) ideolo- 
gizarea dublează intriga detectivistă, altmin- 
teri bine condusă. Stânjenitor este, în schimb, 
maniheismul personajelor: hoţii, falsificatorii 
sau proxeneţii sunt îndeobște semnalaţi prin 
onomastica lor - nume cu rezonanţă grecească 
ori armenească, drept reprezentanţi irecupera- 
bili ai „vechiului regim”. Totuși, o calitate a scri- 
sului lui B. este aceea de a oferi o radiografie a 
mediilor infracţionale, chiar dacă sensul demon- 
straţiei e fals, iar incursiunile psihologice extrem 
de sumare. În Samsarul, de pildă, sunt anchetați 
locatarii unui bloc în care a avut loc o crimă, prilej 
de a pune în mișcare un întreg repertoriu de fizi- 
onomii, comportamente și limbaje: adolescenta 
pură (Anda Deheleanu), gestionarul hoţ (Ștefan 
Mărăcineanu), femeia vulgară și ușuratică, sprijin 
nepreţuit pentru detectiv datorită limbuţiei sale 
(Roza Mărgărit), bătrânul care își transformă casa 
în tractir (Aram Agopian) sau actriţa proxenetă 
(Mariana Pop). Oarecum diferit este romanul 
Femei singure (1969), unde accentele sunt mai 
judicios distribuite, nuanţând într-o măsură viața 
interioară a personajelor. Frământările Rodicăi 
(soţia unui condamnat la cincisprezece ani de 
închisoare) și procesul maturizării fiicei acesteia, 
Nadia, sunt conturate uneori cu tușe fine. În 
contrapartidă faţă de protagoniștii pozitivi (cele 
două „femei singure” și Radu, cumnatul Rodicăi), 
apar figuri fără relief: condamnatul (om lipsit de 
scrupule și de o senzualitate maladivă) și sora 
sa, Marieta, femeie frivolă și rapace. Separarea 
celor două grupuri, survenită în finalul cărţii, 
este soluţia etică simplistă spre care „curge”, fără 
volute dramatice, întreaga scriere. 

SCRIERI: Bârlogul lupilor, Bucureşti, 1963; Ceaţa, Bucu- 
rești, 1968; Femei singure, București, 1969; Gentlemanul 
șchiop, lași, 1970; Expresul de noapte, Bucureşti, 1974; 
Samsarul, Bucureşti, 1975; Casa păcatelor, București, 
1980; Ultima spovedanie, București, 1984. 

Repere bibliografice: Leonida Neamţu, „Samsarul”, ST, 
1976, 1; Valentin E Mihăescu, „Samsarul”, LCE 1976, 27; 
Ion Cocora, „Samsarul”, TR. 1976. 28; Dicţ. scriit. rom., |, 
243-244. AL.F. 


BĂRBULESCU, Corneliu (3.V.1913, București 
— 14.[X.2007, Paris), folclorist, traducător. Este 
fiu de preot. Face studii universitare de litere și 
filosofie la București (1933-1938), unde i-a fost 
elev lui N. Cartojan. A fost, succesiv, bibliotecar 
la Facultatea de Litere și Filosofie (1936-1938), 
profesor secundar în București (din 1941) și, după 
ce vine rănit de pe front, funcţionar în Ministerul 
Educaţiei (1944), profesor de limba și literatura 
română la Institutul Român din Sofia (1944-1945), 
funcţionar în Ministerul de Finanţe (1946-1948), 
iarăși profesor de liceu în București (1948-1950), 
după care lucrează la Institutul de Folclor din 
București, iniţial ca asistent (1951-1958), apoi în 
calitate de cercetător (1958-1980). Și-a luat doc- 
toratul în filologie la Universitatea din București 
cu teza Petre Ispirescu (1971). Ultimii ani ai vieții 
i-a petrecut la Paris. 

B. cercetează cu predilecție, din unghi com- 
paratist, proza populară românească, mai ales 
basmul, încercând să delimiteze genul și specia 
populară românească de proza cultă și de naraţi- 
unea populară sud-dunăreană, pe baza unor con- 
stante specifice folclorului românesc. În același 
cerc de preocupări se înscriu proiectul unei ample 
lucrări de sistematizare a basmelor, Catalogul 
poveștilor românești, lăsată în bună parte în manu- 
scris, prin care intenţiona să aducă unele comple- 
tări la clasificarea internaţională Aarne-Thompson 
pornind de la elementele specifice poveștilor 
românești, precum și sinteza Poveștile (capitol în 
Istoria literaturii române, |, 1964) ori micromono- 
grafia Petre Ispirescu, publicată ca introducere la 
Petre Ispirescu, Opere (I, 1969), ediţie îngrijită de 
Aristiţa Avramescu. Alte studii, consacrate îndeo- 
sebi basmului românesc sau celui din Peninsula 
Balcanică, dar și legendelor populare, au apărut, în 
anii '60—70 ai secolului trecut, în „Revista de etno- 
grafie și folclor”, „Acta etnographica” (Budapesta), 
„Zeitschrift ziir Balkanologie” ș.a. Câteva „stilizări 

folclorice” (Petru Ursache), făcând trecerea de la 
textul popular la cel de autor, i s-au publicat sub 
titlul Pe aripile basmului... (2006), transpuse și în 
franceză și engleză. Cu adevărat remarcabilă este 
traducerea pe care a dat-o B. scrierilor spătaru- 
lui Nicolae Milescu - Jurnal de călătorie în China 
(1956) și Descrierea Chinei (1958). Versiunile lui, rod 
al unui efort deosebit, dată fiind dificultatea textelor 
lui Milescu, au fost reeditate de-a lungul mai multor 
decenii. 

SCRIERI: Pe aripile basmului... Trei povești în trei limbi: 
română, franceză, engleză, tr. loana Ocneanu-Thiery, 
Ilena Lescaut și Dana Bădulescu, îngr. Ilena Lescaut, 
pref. Petru Ursache, Iași, 2006. Traduceri: Nicolae 
Milescu, Jurnal de călătorie în China, îngr. şi pref. trad., 
București, 1956, Descrierea Chinei, îngr. și pref. trad., 
București, 1958; Basme africane, I-II, îngr. și pref. trad., 
București, 1967. 

Repere bibliografice: Datcu, Dicţ. etnolog., 95-96; Mihai 
Alexandru Canciovici, Corneliu Bărbulescu (1915-2007), 
„Anuarul Institutului de Etnografie și Folclor «Constantin 
Brăiloiu»”, 2008. I.D. 


BĂRBULESCU, Emil (19.X.1897, Ploiești — 31. 
III.1926, București), poet. Este fiul Mariei și al 
lui Radu Bărbulescu. Între 1909 și 1916 a urmat 
Liceul „Sf.Petru și Pavel” din Ploiești. Înrolat în 
1916, e avansat sublocotenent în 1917 și loco- 
tenent în 1919, rămânând ofiţer activ până în 
1921, când demisionează, pentru a se dedica 
publicisticii. Debutează în „Curierul liceului”, 
revistă fondată de fratele său mai mare, Zaharia 
Bărbulescu. Mai colaborează asiduu, cu versuri 
iscălite loan Em. Rădulescu, la „România viitoare” 
și, sporadic, la „Cortina”, „Propășirea”, „Flacăra. 
După război publică note, scurte proze și poezii în 
„Dunărea”, „România nouă”, „România viitoare”, 
„Gazeta cărţilor”, „Cele trei Crișuri”. Prim- 
redactor al gazetei „Săptămâna” (Ploiești, 1923), 
care continua „Transilvania românească” (Alba 
Iulia), trimite corespondențe la „Adevărul literar 
și artistic”, „Flacăra”, „Rampa”. Scoate, la Ploiești, 
ziarele „Scânteia” și, în 1923, „Săgeata”, semnând 
și cu pseudonimele Mephisto, Maître Gaudissart, 
Pierrot, Porthos, Sandu Miriște ș.a. Tipărește 
placheta Iubire albă (1923), alte poezii mai apă- 
rându-i în „Gândul nostru” (ași) și „Lribuna nouă” 
(Arad). Anunţa acum și un roman în trei volume 
— Aurul negru, Aurul roșu, Aurul galben —, dar, 
bolnav de tuberculoză, se stinge prematur. 

Ispitit de modalităţi poetice diferite, B. frec- 
ventează motivele romantice și descrierea par- 
nasiană, abundând în termeni sonori (Pe tronul 
Lethei, În Cetatea moartă), dar și lirica „de idei”, 
într-un registru ușor retoric, ori cea de factură sim- 
bolistă (Acorduri de toamnă, Largo, Tăcerea). În 
poeziile inspirate de experienţa frontului apelează 
și la versul alb. Cu timpul, tentaţia modernită- 
ţii se accentuează și B. recurge la un imagism 
oarecum insolit pentru epocă Vazzband, Flirt naiv, 
Clownul) ori cochetează cu antipoeticul. În fond, 
el este un introvertit și un senzitiv, cele mai multe 
strofe din Iubire albă, ca și cele scrise ulterior fiind 
elegii erotice sau peisaje sufletești, când exultând 
de vitalitate, când pline de o langoare înfiorată de 
angoasă (Litanie postumă, Reîntoarcere, Căprioara 
sălbatică). Proza lui B., puţină, se constituie dintr-o 
suită de notații cvasipoetice și din câteva schiţe de 
portrete. 

SCRIERI: Iubire albă, Ploieşti, 1923. 


Repere bibliografice: A. P [Adrian Pascu], „Iubire albă”, 
„Gândul nostru”, 1924, 3; Gr. Vâja, „Iubire albă”, „Clipa, 
1924, 75; Cornelia Buzdugan, O lacrimă pentru un poet: 
Emil Bărbulescu, VL, 1926, 12; Sandu Teleajen, Emil 
Bărbulescu, „Gândul nostru”, 1926, 3; Virgil Treboniu, 
V.D. 


Poezia lui Emil Bărbulescu, RAZ, 1938, 49. 


BĂRBULESCU, Ilie 
(1.XII.1873, București 
— 5.V.1945, București), 
slavist. 


Este fiul Mariei și al lui Gheorghe Bărbulescu. 
Absolvent în 1891 al Liceului „Sf. Sava”, s-a înscris 
în același an la secţia istorică a Facultăţii de 
Litere din București, urmând în paralel cursurile 
Școlii Normale Superioare. După licenţă obţine o 
bursă pentru studiul limbilor slave la universită- 
ţile din Praga și Agram (Zagreb). În 1899 își trece, 
la Agram, doctoratul cu o teză redactată în limba 
sârbă, reluată și îmbogăţită într-o versiune româ- 
nească premiată de Academia Română: fonetica 
alfabetului cirilic în textele române din veacul 

XVI și XVII, în legătură cu monumentele paleo-sâr- 
bo-bulgaro-ruse și româno-slave (1904). Între 
1900 și 1905 lucrează la Arhivele Statului din 
București. Îi apar câteva cărţi: Cercetări istorico-fi- 
lologice (1900), Studii privitoare la limba și istoria 
românilor (1902), Vechile relaţii ale Principatelor 
Române cu Croaţia (1903), mai multe studii și 
articole. În 1905 i se încredinţează Catedra de sla- 
vistică, nou înfiinţată, la Universitatea din lași, la 
care B. va funcţiona mai întâi ca suplinitor, apoi ca 
profesor titular (1909) până la pensionare (1938); îi 
succedă fostul său student Petru Caraman. 
Raporturilor româno-slave privite din perspectiva 
actualităţii le va consacra numeroase studii și 
articole de istorie politică, sintetizate în Relations 
des Roumains avec les Serbes, les Bulgares, les Grecs 
et la Croatie en liaison avec la question macădo-rou- 
maine (1912). În 1908 este ales membru corespon- 
dent al Academiei Române, apoi al Academiei de 
Științe din Belgrad (1914) și al Societăţii Regale 
Cehe de Științe din Praga (1929). Cărţile sale funda- 
mentale apar în 1928 — Curentele literare la români 
în perioada slavonismului cultural, şi în 1929 — 
Individualitatea limbii române și elementele slave 
vechi. Consacrându-se revistei „Arhiva”, reînviată 
în 1921 sub direcţia sa, va fi prezent număr de 
număr cu studii și articole, documente, note filolo- 
gice și etimologice, imprimând publicaţiei şi o 
agresivitate de temut. 

O bună parte din cercetările slavistului sunt 
legate direct de istoria literaturii române, B. 
atrăgând atenţia că el este preocupat îndeosebi de 
„românistică”. Curentele literare la români... este 
o sinteză a cercetărilor privind chestiunile contro- 
versate din epoca veche a culturii și a literaturii 
noastre. Cu o mare cantitate de fapte, mergând 
până la argumentarea microscopică, cărturarul 
tinde să deslușească problemele referitoare la 
tipurile de scriere folosită pe teritoriul românesc, 
la adoptarea limbii slavone (mediobulgara seco- 
lelor XI-XII) și a alfabetului chirilic, la „curen- 
tele literare” slave corespunzătoare concepţiilor 
despre traducere, curente preluate de literatura 
slavono-română. Pozitivist obstinat, suspectând 
de impresionism orice interpretare, B. a avansat, 
în domeniul istoriei literare, dar mai ales în filolo- 
gie și în istoria limbii, multe ipoteze amendabile. 
Izbânzile parţiale, care s-au absorbit în fondul 
comun al disciplinelor abordate, compensează 
însă în bună parte erorile. 

SCRIERI: Cercetări istorico-filologice, București, 1900; 
Studii privitoare la limba şi istoria românilor, Bucu- 
rești, 1902; Vechile relaţii ale Principatelor Române cu 
Croaţia, București, 1903; Problemele capitale ale slavisti- 
cei la români, laşi, 1906; Relations des Roumains avec les 
Serbes, les Bulgares, les Grecs et la Croatie en liaison avec 
la question macedo-roumaine, lași, 1912; ed. Iași, 1999; 
Istoria literaturii ruse moderne, lași, 1921; Curentele 
literare la români în perioada slavonismului cultural, 
București, 1928; Individualitatea limbii române şi ele- 
mentele slave vechi, București, 1929; Istoria literaturii și 
gramatica limbii bulgare vechi, lași, 1930; Câteva pagini 
de istorie contimporană. Pro domo, lași, 1932. 

Repere bibliografice: I. Bogdan, Lucrările filologice ale 
d-lor 1. Bărbulescu și 1. Bianu, CL, 1902, 2; N. Iorga, Un 
tânăr „învăţat român”, CL, 1902, 2; I. Bogdan, Alfabetul 
chirilic și noile teorii ale d-lui Ilie Bărbulescu, CL, 1902, 3; 
N. Iorga, „Studii privitoare la limba și istoria românilor”, 
CL, 1902, 7; Raportul d-lui A. Philippide asupra lucrărilor 
d-lui Ilie Bărbulescu, „Evenimentul”, 1906, 9; Omagiu 
profesorului Ilie Bărbulescu la 25 de ani de profesorat, lași, 
1931; P P. Panaitescu, Influenţa literară slavă la români, 
RIR, 1932, 2-3; Gr. Nandriș, „Individualitatea limbii 
române și elementele slave vechi”, RIR, 1932, 2-3; Valentin 
Gr. Chelaru, Legende care dispar.., lași, 1936; Omagiu lui 
Ilie Bărbulescu, AUI, lingvistică, t. XVIII, 1971; G. Mihăilă, 
Studii de lexicologie și istorie a lingvisticii româneşti, 
București, 1973, 188-194; Bucur, Istoriografia, 193-195; G. 
Ivănescu, Istoria limbii române, lași, 1980, 270-271; Gavril 
Istrate, Ilie Bărbulescu, CL, 2000, 8. G.H.-T. 


BĂRBULESCU, Marta (6.VI.1937, Păunești, j. 
Vrancea), poetă, prozatoare. Este fiica Georgetei 
(n. Pintilie) și a lui Gheorghe Gavrilă, funcţi- 
onar. Face Liceul „Mihail Kogălniceanu” din 
Galaţi. Debutează la „Iașul literar” în 1963, iar 
editorial, cu două cărţi de poezie, Jocul anilor și 
Poarta viselor, în 1967. Între 1991 și 1999 conduce 
cenaclul Orfeu de pe lângă Biblioteca „N. Iorga” 
din Ploiești, unde editează mai multe culegeri pe 
care le și prefaţează. 

Încă de la primele volume semnate de B., se 
evidenţiază două dominante în jurul cărora i se va 
organiza lirismul: erotismul și mirarea, spaima în 
faţa trecerii. Poezia erotică are ca semn particular 
visul contopirii cu celălalt, o neîntreruptă și veșnic 
eșuată tentativă de regăsire a unităţii și a purită- 
ţii primordiale. O pierdere, o dizolvare în celălalt, 
uneori disperată, alteori lascivă sau plină de naivi- 
tate și graţie infantilă, prin care se încearcă depășirea 
angoasei provocate de gândul marii treceri. Cealaltă 
particularitate este identificarea cu viaţa naturii, 
ceea ce face posibilă percepţia corespondenţelor 

între freamătul exterior și cel interior, dar și reve- 
lează singurătatea dinlăuntru și singurătatea în faţa 
cosmosului: „De acolo n-am să mai vin/ niciodată/ 
decât întovărășită / de razele lunii/ furișate-n odaie,/ 
dusă de lanţ/ de-un anotimp/ cu degetul pe buze...”. 
Dacă romanele și volumele de proză scurtă pe care 
le publică B. nu prezintă un interes literar aparte, 
paginile din Jurnal incomod (-III, 1997-2005) 
surprind, nu fără subtilitate, imagini ale războiului 
văzut prin ochii unui copil orfan, notează detalii din 
viaţa literară (întâlnirea cu Al. A. Philippide) sau mici 
picanterii (episodul Sarita Montiel — Al. Dima), dar 
eșuează frecvent în lungi serii de aforisme inutile. 


SCRIERI: Jocul anilor, București, 1967; Poarta viselor, 
București, 1967; Îngerii lui Rafael, București, 1969; 
Dincolo de cercuri, București, 1972; Ideea de înfrun- 
zire, Bucureşti, 1976; Lumea culorilor, București, 1976; 
Invulnerabil cursul lumii, București, 1977; Idoli de 
zăpadă, București, 1981; Surâsul copilăriei, București, 
1981; Pledoarie împotriva morții, București, 1983; 
Anotimpuri cu uimire, București, 1985; Treptele verii, 
București, 1985; O aripă călătoare, București, 1988; 
Fumul albastru, București, 1990; Cântec de ademenit 
copilăria, București, 1991; Întâmplări din colţul cu 
jucării, București, 1994; Doi căţei cu papucei, Pitești, 
1997; Sărbătoarea focului, Cerașu-Prahova, 1997; 
Jurnal incomod, I-III, Pitești, 1997-2005; La umbra 
umbrei, București, 1998; Alergător de cursă lungă, 
Pitești, 1999; Totul pentru mai târziu, Pitești, 1999; 
Leagănul, Cerașu-Prahova, 2000; Jerba de foc, Cera- 
șu-Prahova, 2001; Trezirea, Cerașu-Prahova, 2001; Ca 
să nu mor în moarte, Piteşti, 2002; Tornada, Cera- 
șu-Prahova, 2002; Mansarda cu fantome, Cerașu-Pra- 
hova, 2004; Moira, Ceraşu-Prahova, 2005; Buncărul 
desfătărilor, Ploiești, 2006. 

Repere bibliografice: Tomuș, Carnet, 30-32; Piru, Poezia, 
II, 291-293; Ulici, Lit. rom., |, 247-248; George Bădărău, 
Proze pentru mai târziu, CL, 1999, 8; lon Roșioru, [Marta 
Bărbulescu], CL, 1999, 11, 2002, 7, LCE 2002, 8, 2004, 16, 
40, 2005, 19, 2006, 11, 46; Ștefan Ion Ghilimescu, Poetul 
sfârșitului de secol și altfel, LCE 2000, 42; Constantin 
Ciopraga, Marta Bărbulescu sau Tristeţea de a exista, 
CL, 2003, 8 Emilian Marcu, „Buncărul desfătărilor”, CL, 
2006, 12. P.Ct. 


BĂRBULESCU, Paul (12.XI1.1909, București — 29. 
IV.1987, București), poet, publicist. Este fiul Eugeniei 
și al lui Teodor Bărbulescu, funcţionar. Învață la 
liceele bucureștene „litu Maiorescu” și „Mihai 
Viteazul”, urmând în Capitală și Facultatea de Litere 
și Filosofie (1929-1933). A fost toată viaţa funcţio- 
nar în Ministerul de Finanţe (1933-1969). A debutat 

cu versuri în 1930 la revista studenţească „Licăriri”. 
A mai colaborat cu poezii și publicistică literară la 
„Litere”, „Timpul nostru”, „Cruciada românismului”, 
unde a fost și redactor (1934-1936), „Raza literară”, 
„Jurnalu”, „Luceafărul” și la alte publicaţii inter- 
belice. Versuri i-au fost incluse și în colecţia brașo- 
veană „Caietele iubirii” (Poteci, 1940). A semnat și 
cu pseudonimele P Barbaru, N. Vrajbă, B. Chiril sau 
Chiriţă Barbu. 

Iniţiativele editoriale ale lui B., entuziasmul său și al 
altor tineri poeţi (Grigore Ancu, lon Horea Munteanu, 
Gh. Manea Manolache, Cristian Sârbu și Virgil 
Treboniu) au dus la înființarea grupării și a colecţiei 
„Adonis”, unde au apărut, între 1935 și 1945, peste 130 
de „caiete” cu poezii. Publicistul B. are o bună intuiție 
portretistică a scriitorilor (G.M. Zamfirescu, Panait 
Istrati, socotit un mentor spiritual la „Cruciada româ- 
nismului”, sau Constantin Barcaroiu), trataţi uneori 
cu partizanat gazetăresc sau sentimental. Scriind 
despre Virgil Treboniu, Vladimir Cavarnali, Matei 
Alexandrescu, Cristian Sârbu, Emil Vora, pledează 
pentru poezia modernă, ameninţată, afirmă el, de 
atrofierea sensibilităţii. B., unul dintre poeţii minori 
afirmaţi de colecţia „Adonis”, și-a publicat majorita- 
tea scrierilor în caietele colective ale acestei colecţii 
și, separat, în două plachete: Cenușiu (1936) și Vraja 
anotimpurilor (1943). Obedientă faţă de modelele 
sale — G. Bacovia și Paul Verlaine, din care tradusese 
—, lirica lui B. are o unitate tematică la limita mono- 
toniei. Natura „neurastenizată”, cerul de „cenușă”, 
asocierea frecventă toamnă-moarte, „paloarea ftiziei 
în frunze” compun un arsenal poetic previzibil. În 
noaptea „lichidă” se strecoară nota funebră a unui 
„timp bolnav”. Plânsul interior, mai mult enunțat 
decât trăit, tristeţea („culoarea iubită îmi e cenușiul”) 
alunecă în stări evanescente. Mai rar, ca în O noapte 
de vară citadină, autorul aduce acorduri de jazz și 
frenezia orașului cosmopolit. În poezia peisajului 
și a anotimpurilor se strecoară meditaţia trecerii 
timpului, dar, depășit de rigorile liricii conceptuale, B. 
rămâne la un nivel îndeobște banal. 

SCRIERI: Cenușiu, București, 1936; Vraja anotimpuri- 
lor, București, 1943; Scurt comentariu critic la poezia lui 
Virgil Treboniu, București, 1945. 

Repere bibliografice: Virgil Treboniu, Poezia lui Paul 
Bărbulescu, RAZ, 1938, 46; Perpessicius, Opere, IX, 44; 
Traian Chelariu, Sezonul literar, UVR,1943, 30; Manu, 
Reviste, 37, 156-157; [Paul Bărbulescul, ADLTR, B-66, 
V-55, V-56, V-71; Mircea Șerbănescu, Când poezia tânără 
se numea „Adonis”, JL, 2002, 13-20 . A.Sm. 

BĂRBULESCU, Romulus (27.X.1925, Sulina - 
9.11.2010, București), prozator. Este fiul Angelei 
și al lui Iorgu Bărbulescu. Abandonează școala 
la șaisprezece ani, lucrând ca muncitor necalifi- 
cat (hamal, miner, muncitor la abator ș.a.). După 
ce finalizează la seral studiile liceale, între 1950 și 
1954 studiază actoria la Institutul de Artă Teatrală 
şi Cinematografică din Bucureşti. Va activa atât ca 
actor de teatru și de film, cât și ca scriitor. Împreună 
cu George Anania a format un cuplu notoriu și 
prolific în SF-ul românesc, semnând numeroase 
romane, povestiri, piese de teatru, dar și articole de 
critică literară aplicate la domeniul SF (sub pseu- 
donimul Ana Barbara Rebegea), precum și scena- 
riul filmului Mireasma ploilor târzii (1984), regizat 
de Mircea Mureșan. 

Constelaţia din ape (1962), scris, ca mai toate 
celelalte cărți ale lui B., în colaborare cu George 
Anania și publicat în fascicule în colecţia „Povestiri 
ştiințifico-fantastice”, reface Călătorie spre centrul 
pământului de Jules Verne: un echipaj internațio- 
nal, având o componenţă pansocialistă, descinde 
cu un submarin în adâncurile unui lanţ vulcanic 
subacvatic, descoperind o civilizație extrateres- 
tră - „siderantropii”. Civilizaţiile fraternizează 
în numele unui „țel comun: izbânda materiei 
superior organizată asupra manifestărilor oarbe 
ale naturii”. Tot pe tema contactului extrateres- 
tru, de astă dată în spaţiul cosmic, va fi Doando 
(1965), în care omenirea dintr-un viitor comunist 
înalt-tehnologizat participă la macroproiectul 
de ajutorare a unor civilizaţii galactice aflate în 
impas. După Statuia șarpelui (1966), exercițiu pe o 
temă de paleoastronautică, și Planeta Umbrelelor 
Albastre (1969), roman care actualizează în decor 
SF Cei trei muschetari de Alexandre Dumas, apar 
cele mai cunoscute cărți ale cuplului George 
Anania - B.: Ferma Oamenilor de Piatră (1970) 
şi Paralela-enigmă (1973). Acestora ar fi urmat 
să li se adauge încă un volum pentru a forma 
prima trilogie românească SE Tema dilogiei ține 
de raportul anxiogen dintre om și mașinile ciber- 
netice inteligente, proiectat pe planul alienant și 
traumatizant al explorării cosmosului. Dintre cele 
două concepte puse în joc - fuziunea om-mașină 
versus autonomizarea inteligenței artificiale în 
raport cu orizontul cognitiv uman care a creat-o — 
va avea câștig de cauză cel de-al doilea, cu nuanța 
că mașina va integra totuși „sufletul” omului, ca 
şi limitele impuse de umanismul pacifist agreat 

teoretic în socialism. Romanele prezintă turnuri 
de literatură polițistă, propunând și rezolvând 
enigme. Însă lirismul opacizează naraţiunea, 
personajele se mișcă în numele unui romantism 
butaforic, rău deservit de stilul de regulă stângaci 
și diletant. Un regres față de acest nivel totuși 
primitiv îl oferă Șarpele blând al infinitului (4977), 
roman realist-socialist în care clișeele romanu- 
lui de șantier (caracterologie, evoluție narativă) 
sunt teleportate în cadru SE: de pildă, fata unei 
somități științifice refuză căsătoria de conveni- 
enţă și confortul unei vieți burgheze pentru a 
munci în condiții ostile pe planeta Pluto. Romanul 
extrapolează datele unui protocronism triumfa- 
list: România viitorului se numără printre liderii 
planetari în materie de dinamică tehnologică, 
desfășoară operațiuni de inginerie interstelară 
ş.a.m.d. La nivel microcasnic extrapolările sunt 
de asemenea rizibile: o gospodărie țărănească 
numără, alături de markeri precum oala de tuci și 
borcanul cu jumări, gadgetul numit „plită cu infra- 
roşii”. Pe lângă colaborările cu George Anania, B. 
a semnat și de unul singur, cu particularitatea 
curioasă că mai toate lucrările sale individuale au 
un dublu în literatura individuală a partenerului 
său. Simbamuenni (1966) e o scriere de aventuri 
românești pe continentul african, Insulele de aur 
și argint (1969) romanţează peripeţiile explora- 
torului olandez Abel Janszoon Tasman, Catharsis 
(1983) este un thriller desfășurat în mediu sportiv 
pe tema manipulării maselor în Occident, în timp 
ce romanul pentru copii Încotro curge liniștea? 
(1991) exploatează ideea SF din Șarpele blând al 
infinitului - comunicarea intercivilizațională prin 
intermediul „bioundelor”. 

SCRIERI: Constelaţia din ape (în colaborare cu George 
Anania), I-VI, București, 1962; Doando (în colaborare 
cu George Anania), București, 1965; Simbamuenni, I-II, 
București, 1966; Statuia șarpelui (în colaborare cu George 
Anania), București, 1967; Insulele de aur și argint, Bucu- 
rești, 1969; ed. (Golful ucigașilor), Galaţi, 1993; Planeta 
Umbrelelor Albastre (în colaborare cu George Anania), 
I-IV, București, 1969; ed. (Planeta Fantomelor Albastre), 
Galaţi, 1993; Ferma Oamenilor de Piatră (n colaborare 
cu George Anania), București, 1970; ed. pref. Alexandru 
Mironov, București, 1990; Paralela-enigmă (în colabo- 
rare cu George Anania), București, 1973; Șarpele blând al 
infinitului (în colaborare cu George Anania), București, 
1977; Catharsis, București, 1983; Încotro curge liniștea?, 
București, 1991; Cât de mic poate fi infernul? (în cola- 
borare cu George Anania), București, 1992. Antologii: 

Antologia science fiction Nemira '94 - Romanian SF 
Anthology Nemira '94, ed. bilingvă, București, 1994; Anto- 
logia science fiction Nemira '95 - Romanian SF Anthology 
Nemira '95, ed. bilingvă, București, 1995. 
Repere bibliografice: Opriţă, Anticipația, 149-159.  M.I. 
BĂRBULESCU, Simion (17.IV.1925, Bârlogu, j. Argeș 
— 7.01.2009, Sinaia), critic și istoric literar. Este fiul 
lui Dimitrie Bărbulescu, agronom. Urmează cursu- 
rile Liceului „I.C. Brătianu” din Pitești (1935-1943) 
şi face studii de filologie și filosofie la Universitatea 
din București (1943-1947). A funcţionat ca profesor 
de limba și literatura română la Bușteni. Și-a luat 
doctoratul în filologie în 1974, la Universitatea „Al. 
I. Cuza” din Iași, cu o teză despre Demostene Botez. 
Debutează cu un ciclu de poeme în proză în revista 
catolică „Raiul tineretului”, iar editorial cu volumul 
Comentarii critice, apărut în 1969. E prezent cu 
articole, recenzii, cronici literare în „Cronica”, 
„Luceafărul”, „Contemporanul”, „Convorbiri _lite- 
rare”, „Dacia literară”, „Poezia” ș.a. 

B. vădește pasiune pentru cercetarea poziti- 
vistă a literaturii române, dar și preocupări de sti- 
listică ori interes pentru incursiuni comparatiste. 
În volumul Comentarii critice majoritatea studii- 
lor se rezumă la înregistrarea de fapte și întocmi- 
rea de lungi liste (Despre limba poeziei lui Mihai 
Beniuc, Limba poeziei lui Nicolae Labiş, Mijloace 
artistice originale în opera lui lon Agârbiceanu), 
care își arată până la urmă lipsa de consistență. Un 
capitol care se anunţa ca un studiu de literatură 
comparată (O temă majoră a literaturii univer- 
sale: copilul) nu face decât să inventarieze scriitorii 
care au tratat această temă, fără a reuși să ajungă 
la vreo concluzie cu valoare de idee polarizantă. 
Încercarea de a epuiza sursele e lăudabilă, însă 
celor mai multe comentarii le lipsește substanţa, 
pagina fiind mai degrabă un soi de contabilizare 
searbădă. Demostene Botez — viaţa ca roman trăit 
(1983) este un tip de monografie la modă în epocă, 
tratând viaţa și opera unui scriitor. Analiza pleacă 
programatic de la relaţia fapt de viaţă-reflectare în 
literatură. Convins de valoarea autorului analizat, 
B. intenţionează o „lucrare de restauraţie”, iar 
efortul lui se îndreaptă mai cu seamă spre defini- 
rea, cu minuţiozitate, a universului estetic și etic, 
căutându-se nuclee de semnificaţii majore. B. a 
îngrijit, începând din 1973, câteva ediţii din opera 
lui Simion Stolnicu, scriitor căruia îi dedică și o 
încercare critică apărută în 2002. 

SCRIERI: Comentarii critice, București, 1969; Demostene 
Botez — viaţa ca roman trăit, București, 1983; Profiluri 
literare contemporane, București, 1987; De la Eminescu 
la Emil Cioran, Piteşti, 1996; Chemarea străjerilor, Cera- 
șu-Prahova, 1996; Marea iubire (Mărturisirile lui Adrian 
Doinaru), Pitești, 1997; Din perspectiva altfelităţii, Cera- 
șu-Prahova, 1999; Cuvinte nemuritoare. Sublima eschivă 
a limbajului revelat, Cerașu-Prahova, 1999; Introducere 
în opera lui Al. Piru, Piteşti, 2001; Simion Stolnicu sau 
Despre tentaţia efemerului, Ploiești, 2002; Ca o barcă 
împinsă de vânt, Braşov, 2003; Calea spinoasă a înţele- 
gerii, Cerașu-Prahova, 2004; Profiluri, eseuri, comentarii, 
Cerașu-Prahova, 2005. Ediţii: Simion Stolnicu, Șerpuiri 
între lut și torțele de aur, pret. Vladimir Streinu, Bucu- 
rești, 1973, Printre scriitori și artiști, pref. edit., Bucu- 
rești, 1988, Poezii inedite, pref. edit., Cerașu-Prahova, 
2003. Traduceri: San Juan de la Cruz, Poeme mistice — 
Canticos espirituales, ed. bilingvă, Brașov, 1996; Bahya 
Ibn Paquda, Opera poetică, Cerașu-Prahova, 2003. 

Repere bibliografice: Ov. S. Crohmălniceanu, „Comentarii 
critice”, RL, 1969, 38; Ovidiu Moceanu, Viaţa ca roman 
trăit, AST, 1983, 7; Aurel Ion Brumaru, Un mod al criticii, 
AST, 1988, 7; Grigurcu, Peisaj, Il, 301-305; Bogdan Creţu, 
Neajunsurile unei monografii, CL, 2002, 6; Ştefan Ion 
Ghilimescu, Datoriile criticului, „Litere” (Găești), 2003, 4; 
Maria Irod, „Ca o barcă împinsă de vânt”, LCE 2003, 16; 
Maria Ionică, O altfel de lectură, LCE 2003, 21. P.Ct. 


BĂRBULESCU, Titus  (22.VI.1920, București), 
prozator, critic literar. Este fiul Corneliei (n. Paul) și 
al preotului Eugen Bărbulescu (ambii originari din 
Argeș). La București urmează, în paralel, după absol- 
virea Liceului „Cantemir Vodă”, cursurile Facultăţii 
de Litere și Filosofie și ale Facultăţii de Drept (pro- 
moţiile 1941 și 1942). Sublocotenent de cavalerie 
(după terminarea Școlii de Ofiţeri de Rezervă), este 
trimis pe Frontul de Vest (Transilvania, Ungaria, 
Cehoslovacia). Rănit în martie 1945, e luat prizo- 
nier de germani și, printr-un concurs de împre- 
jurări favorabile, descrise în „povestea de război” 
Ionică, ajunge în Franţa (la Chartres, apoi la Paris), 
unde participă la mișcarea de rezistență a româ- 
nilor din exil. Activează ca reprezentant pentru 
difuzare al Editurii Le Pavois. După absolvirea, la 
Sorbona (1952-1953), a cursurilor care pregăteau 
profesori de franceză pentru străinătate (CAEFE), 
e angajat profesor stagiar, apoi titular, de limba și 
civilizaţia franceză și consilier la Alianţa Franceză 
(1953-1985). Din 1955 funcţionează concomitent 
ca asistent (ulterior conferenţiar) al profesorului 
Alain Guillermou, la Catedra de limbă și civilizaţie 
română din cadrul Institutului Naţional de Limbi 

și Civilizaţii Orientale, Sorbona III. Între 1970 și 
1983 este redactor al publicaţiilor „Bulletin infor- 
matif” și „Cahiers”, editate de Asociaţia Francezilor 
de Origine Română. Își ia doctoratul în litere la 
Sorbona, în 1978, cu lucrarea Lucian Blaga (1895- 
1961), poete et dramaturge. A colaborat, în ţară, la 
„Bilete de papaga!”, „Perspective”, „Izvoare de filoso- 
fie” și, în străinătate, la „Luceafărul”, „Anotimpuri”, 
„Caete de dor”, „Limite”, „Națiunea română”, „Sfinţii 
Arhangheli”, „Confluences franco-roumaines”, „Bi- 
serica Ortodoxă Română din Paris” (Franţa), „Revista 
scriitorilor români” (Germania), „România” (SUA) 
ș.a. A semnat și Titus Barbu. 

Autor a numeroase eseuri, cronici și articole 
răspândite în presa exilului, dintre care unele au 
fost reunite în volumul Ființa neamului românesc 
(2005), B. se impune și ca o voce distinctă a prozei 
românești în volumele Bune și nebune... Amintiri 
(1995) și Ionică. Poveste de război (1995). În tradiţia 
Crailor de Curtea-Veche, B. reface nostalgic, în 
prima carte, atmosfera unui București fabulos, 
de sfârșit de lume, viciat și neștiutor de realitatea 
amenințătoare a războiului iminent. Rememorarea 
prin prisma lecturilor proiectează faptele concrete 
în sfera simbolurilor și a metaforelor de sursă apo- 
caliptică. Ionică. Poveste de război este o istorie de 
dragoste înfiripată în cursul celei de-a doua con- 
flagraţii mondiale între un ofiţer român, plecat cu 
unitatea spre front, și o enigmatică nevastă ungu- 
roaică, plină de dorinţe și patimi. Proză densă, pig- 
mentată cu umor și dezvoltată în acolade narative 
- nu fără inserţii palpitante -, la hotarul dintre 
autobiografic și ficţiune, Ionică dezvoltă până la un 
punct o atmosferă idilică. Autorul vrea să sugereze 
că forța primară a dragostei învinge orice piedică 
sau prejudecată. Apelul la epica folclorică și, în 
genere, la substratul arhaic dă naraţiunii o neaș- 
teptată rotunjime de „poveste”, cum de altfel și este 
subintitulată. Evocarea nostalgică a întâmplări- 
lor reale ce stau la baza ficţiunii a marcat maniera 
prozei, relevând o incontestabilă vână narativă, 
neexploatată suficient. Mai productiv s-a dovedit 
B. în domeniul cercetărilor literare, sferă în care a 
publicat două importante studii, ambele pregătite 
iniţial ca teze de doctorat şi publicate la Paris în 
1974 şi în 1975, iar ulterior în limba română: Lucian 
Blaga. Teme și tipare fundamentale (1997) și Arta 
poetică eminesciană (1998). Substanţial nutrite de 
noile metodologii filologico-literare ale anilor '70 
din secolul trecut, în special de structuralism, cele 

două lucrări, elaborate sub îndrumarea lui Alain 
Guillermou, încearcă să surprindă esenţa ultimă 
a artei la cei doi poeţi. Dacă studiul dedicat lui 
Eminescu nu depășește un anume tehnicism, can- 
tonându-se într-o cercetare a metricii și ritmicii, 
pentru a percepe astfel „arhitectura interioară” 
a creaţiei, lucrarea despre Blaga constituie una 
dintre cele mai profunde analize dedicate operei 
acestuia. Familiarizat deopotrivă cu filosofia și 
estetica literară, B. privește fiecare temă sau tipar 
din perspectiva construcţiei de ansamblu a operei, 
în totalitatea și devenirea ei. Sunt identificate în 
special cuvintele și structurile recurente („a cânta”, 
„cântec”, „a zice”, „a fi”, „fire, „fiinţă, „a face”, „a 
crea”, „lume”, „lumină-întuneric”, „poveste”, „eres”, 
„sat” etc.), cu valoare individualizantă pentru stilul 
și viziunea poetului, din care, de altfel, B.a și tradus. 
SCRIERI: Art byzantin roumain, Paris, 1974; Temps 
exterieur et temps interieur chez Eminescu, Paris, 1974; 
ed. (Arta poetică eminesciană), tr. Mihai Popescu, Bucu- 
rești, 1998; Lucian Blaga, poete daujourd hui, Paris, 1975; 
ed. (Lucian Blaga. Teme și tipare fundamentale), tr. Mihai 
Popescu, București, 1997; Bune și nebune... Amintiri, 
Aalborg (Danemarca), 1995; Ionică. Poveste de război, 
Aalborg (Danemarca), 1995; Ființa neamului românesc, 
tr. Mihai Popescu, pref. Eugen Simion, București, 2005; 
Povestiri din război și altele din timp de pace, Geamăna, 
2011. Traduceri: Lucian Blaga, Poemele luminii — Lysets 
digte — Poemes de la lumiere — Icarmi della luce, ed. pluri- 
lingvă, pref. Eugen Lozovan, Aalborg (Danemarca), 1996 
(în colaborare). 

Repere bibliografice: Teodor Vârgolici, Titus Bărbulescu, 
o conștiință românească în exil, ALA, 2006, 837; 
Corel Nistea, De vorbă cu Titus Bărbulescu la Paris, 
„Discobolul”, 2009, octombrie-decembrie; Manolescu, 
Enciclopedia, 71-72. 1.0. 


BĂRGĂUANU, Gheorghe  (4.VIII.189%, Lunca- 
Filipeni, azi Filipeni, j. Bacău -— 8.111.1964, București), 
poet. Este fiul unor țărani-„clăcași”, Domnica (n. 
Cucu) și Grigore Bărgăuanu. Cu sprijin decisiv 
primit de la învățătorul său, dascăl de ţară luminat și 
inimos, B. se îndreaptă, la sfârșitul cursului primar, 
către Liceul Internat din lași; admis „întâiul între 
bursieri” în seria 1908, la absolvire, în 1916, încheia 
strălucit, în fruntea promoţiei. Sensibil, iscoditor, 
generos, capabil de prietenii de durată (cu Ionel 
Teodoreanu și Stejar Ionescu, colegi de clasă și de 
scris), nu e scutit de traumele unei vieţi sinuoase; 
chemat din Școala Militară direct în tranșee — „califi- 
cat” telegrafist pe frontul Oituz-Târgu-Ocna-Cașin 

—, își vede tipărită întâia poezie în ziarul „România”, 
în februarie 1918. Înscris la Universitate îndată 
după „demobilizare”, spre a urma dreptul, la Iași, 
își obținea licenţa într-un singur an (în iunie 1919), 
trecând examenele în avans. Primește, tot acum, 
Coroana României în grad de Cavaler (distincţie 
remisă tânărului rezervist și în 1922, concomitent 
cu Crucea comemorativă a războiului). Se face 
remarcat cu versurile publicate, în 1920, în „Viaţa 
românească” (va fi aici corector, redactor și secretar 
de redacţie o vreme; o primă căsnicie cu Maria, 
fiica lui G. Ibrăileanu, va eșua în schimb). Ca avocat 
și membru al Baroului ieșean, B. practică până 
la începutul anilor '30, dată la care intră în magis- 
tratură. E, rând pe rând, judecător la lași, consilier 
la Curtea de Apel (din Iași se transfera în 1943 la 
București), secretar general în Ministerul de Justiţie 
(în perioada de interimat a lui Lucrețiu Pătrășcanu), 
funcţionează la Înalta Curte de Casaţie (1945) și la 
Curtea Supremă, până în 1948, când e constrâns, 
se pare, a abandona. În literatură, ca și în publicis- 
tică, poetul se manifestă cu parcimonie, selectiv, 
cenzurat, având mistica paginii scrise, ca mai toţi 
„vieţiștii”. Se afirma nezgomotos, cu poeziile grupate 
în Pământ și soare (1927) şi prin acurateţea unor 
pagini semnate în „Gândirea” (redacţia clujeană), 
„Adevărul literar și artistic”, „Glasul nostru” (Bacău) 
sau „Însemnări ieșene”, cu reveniri, după al Doilea 
Război Mondial, în „lorţa”, „Viaţa românească”, 
„Universul” (la rubrica „Mișcarea în magistratură”). 
Sub un pseudonim, Grigore Filip, de care mai uzase 
în „Opinia” din Iași în anii interbelici, ia parte la dez- 
bateri ce vizează cultivarea limbii iniţiate de revista 
„Cum vorbim”. 

Hrănit de energii primordiale, peisajul agrest 
trimite încă, la B., discrete semnale, până la 
margini obscure, „viclene”, de târg, în pragul căruia 
„se poticnesc” uliţa, drumul („figură” ce revine în 
poeme obsesiv), de unde și exasperarea reprimată, 
senzaţia de claustrare, în piatră sau în „dugheni 
îngenuncheate”, așteptând umil, ca dinspre un alt 
orizont, transcendent, „darul pâinii”. Poetul pare, 
astfel, a celebra, și el, elanul primitiv și inocenţa 
satului, în replică la spleen și la anostul citadin, dar 
nostalgiile sunt reţinute și oarecum „obiectivate” 
în tonul epic, nesentimental, și în culorile mai 
adesea tranșante, cu urme expresioniste în limbaj. 
Titlul însuși al cărţii învedera afinitatea, corespon- 
denţa durabilă și, deopotrivă, tensiunea, distanţa 
în contrapunerea termenilor: pământ și soare, 

teluric-uranic. August cândva, timpul devine 
material, proliferând în roduri, precipitându-se a 
se filtra în alambicuri. Poetul e notabil în scenele 
„de gen”, cu aer „olandez” (G. Călinescu), sau 
când glorifică prozaic o abundență frustă, într-un 
peisaj ce amintește pe alocuri de Emile Verhaeren 
din Flamande. Poloboace, căpiţe, cârciumi „în 
medean”, pieţe de pește, „cară cu boi” străjuind 
la răspântii, asemenea unor menhire, fac relieful 
acestei lirici în care orașul, „bătrân”, se animă 
de o continuă, subtilă aproape, împresurare a 
satului, absorbind însetat jertfa de roade, aromele, 
„susurul”, ca un „plămân”. Aspecte disonante în 
târgul-relicvariu, vegheat de soarele crepuscular, 
vara, exuberanţa coacerii, „pârga” scapă mereu 
undeva în afară de cadru, în prim-planul poemelor 
invadează substituţii solari, produsele arderilor 
- fânul, grâul sau vinul —, esenţele, filtrul; regăsite 
în alt anotimp, al penumbrei, al ploilor dezolante, 
provinciale, cu unda abia perceptibilă de melan- 
colie, ce spiritualizează decorul. Mai încăpător, 
dar eterogen, volumul postum Anotimpuri (1980) 
îl dezvăluie pe poet mai puţin apăsat de canoane, 
mai expansiv și „vulnerabi!”. Lirismul e difuz, eva- 
nescent, versul lăsat să vibreze acum și pe coarde 
intime. Întrebările conduc meditaţia (moartea, 
vanitatea vieţii și a creaţiei) în texte cu turnură vag 
argheziană, alteori B., discret confesiv, secondând 
pe Otilia Cazimir sau pe Demostene Botez. 
SCRIERI: Pământ și soare, lași, 1927; Anotimpuri, îngr. 
Gr. Bărgăuanu și |. Magnea-Potopin, București, 1980; 
Poezii, îngr. Gr. Bărgăuanu, pref. Const. Ciopraga, Iași, 
1997. 

Repere bibliografice: Scrisori-Ibrăileanu, IV, 7, 93, 100, 
214, 235, 275; Stejar Ionescu, „Pământ și soare”, „Opinia”, 
1927,6159; Ralea, Scrieri, II, 449-451, 658; Mircea Mancaș, 
Un talent puternic și original, „Gândul nostru”,1928,1; 
Octav Botez, „Pământ și soare”, ALA, 1928, 373; N. 
Davidescu, „Pământ și soare”, UVR, 1928, 8; Călinescu 
și contemporanii, 1, 98-100, Il, 73-74; Călinescu, Ist. lit. 
(1941), 759-760, Ist. lit. (1982), 844; Gheorghe Bărgăuanu, 
GL, 1964, 11; Manolescu, Metamorfozele, 25-27, 43; 
Botez, Memorii, |, 319-321; Ștefana Velisar Teodoreanu, 
Ursitul, București, 1970, 95-107; Mihai Dinu Gheorghiu, 
G. Bărgăuanu, „Corolar”, 1971, 3-4; Crohmălniceanu, 
Literatura, Il, 342-343; Micu, „Gândirea”, 620-621, 673; 
[G. Bărgăuanul, ADLTR, B-76; Maftei, Personalităţi, IV, 
34-36; Rodica Șuiu, Un „vieţist”: G. Bărgăuanu, CL, 1986, 
8; Scarlat, Ist. poeziei, IV, 38, 112-114; Dicţ. scriit. rom., |, 
244-245; loan Dănilă, Gheorghe Bărgăuanu, ATN, 1996, 
8; Budău, Bacăul lit., 203-205. R.Ș. 

BĂRNUȚIU, Simion 
(2.VIII.1808, Bocșa, 

j. Sălaj — 28.V.1864, 
Sânmihaiu Almaşului, j. 
Sălaj), estetician. 


Este fiul Anei (n. Oros) și al lui loan Bărnuţiu, cantor 
bisericesc și învăţător. Asemenea celorlalți șapte 
fraţi și surori, a învăţat mai întâi la școala din satul 
natal, ultimii doi ani (1818-1820) făcându-i la 
Șimleu. A urmat apoi cursurile Liceului Piarist din 
Carei, iar la Blaj, între 1826 și 1829, teologia. Este 
profesor la liceul din Blaj, îndeplinind după aceea, 
până în 1834, funcţiile de arhivar la Consistoriu și 
prefect de studii la Seminar. Între 1834 și 1839 a 
fost notar consistorial în același oraș, reîntorcân- 
du-se ulterior în corpul profesoral. Peste trei ani 
intră în conflict cu episcopul I. Lemeni și cu autori- 
tăţile ungurești, deoarece protestase cu violență 
împotriva tendinţelor de înlocuire, cu maghiara, a 
limbii române în biserică. Victimă a unui lung 
proces, B. va fi suspendat din profesorat în 1845, an 
în care se înscrie ca student la Academia de Drept 
din Sibiu, ajutat materialicește de prieteni și de 
foști elevi. Odată cu izbucnirea Revoluţiei din 1848, 
ia parte activă la toate evenimentele, fiind unul din 
conducătorii revoluţionarilor transilvăneni. La 24 
şi 25 martie alcătuiește două înflăcărate proclama- 
ţii către românii transilvăneni, care cunosc o răs- 
pândire imediată. La 14 mai rostește în catedrala 
din Blaj un amplu discurs, îndemnându-și conaţi- 
onalii la luptă pentru dobândirea libertăţii naţio- 
nale și sociale și luând atitudine împotriva nobili- 
mii maghiare. Tot el citește jurământul solemn al 
revoluţionarilor. Aproape un an B. se află în centrul 
tuturor acţiunilor revoluţionare. În martie 1849, 
după înfrângerea mișcării, se refugiază în Ţara 
Românească, de unde, după arestări și eliberări 
succesive, ajunge la Viena. Un an și jumătate a 
urmat aici cursurile Facultăţii de Drept, după care, 
din noiembrie 1852, se înscrie tot la Drept, la 
Universitatea din Pavia, obținând doctoratul în 
1854. În ianuarie 1855, chemat profesor la Iași, va 
preda filosofia la Academia Mihăileană. În 1856 


735 Dicţionarul general al literaturii române 


este numit profesor la nou-înființţata Facultate de 
Filosofie şi Drept, unde ţine cursuri de istoria drep- 
tului roman, de drept natural, privat și public, de 
logică și de psihologie. Rămăsese partizanul acelo- 
rași idei liberale ca în 1848, câștigându-și aici 
numeroși adepţi. Entuziasmaţi de ideologia sa, 
aceștia înființează gruparea politică Fracţiunea 
Liberă și Independentă, care număra printre 
membrii ei pe G. Panu, Ștefan Micle, Anastasie 
Fătu, A.D. Holban și Ion Creangă. În plină ascensi- 
une, B. se retrage, grav bolnav, către locul de 
baștină și se stinge în drum spre casă, în pădurea 
Almașului, fiind înmormântat în satul natal. 

Fără să fi avut o concepţie filosofică proprie, 
B. a contribuit în mod substanţial la răspândirea, 
în cultura noastră, a unor idei de largă circulaţie 
în filosofia europeană de la începutul secolului al 
XIX-lea. În ansamblu, opiniile sale derivă din filo- 
sofia kantiană și din raţionalism, fiind adaptate la 
cerinţele vieţii sociale românești, deși nu totdeauna 
în chipul cel mai nimerit. Structură de teoretician, 
B. prefera uneori raționamentul logic elemente- 
lor oferite de realitate. Și-a promovat ideile prin 
cursurile ţinute, importante și datorită teoretizări- 
lor în spirit evoluționist pe care le conţineau (multe 
cursuri reprezintă traduceri din lucrările juriştilor 
Friedrich Carl von Savigny, Karl von Rotteck, Rudolf 

von Ihering). Din opera lui W. TI. Krug, System der 
fheoretischen Philosophie, a tradus partea refe- 
ritoare la estetică, predând după ea la Academia 
Mihăileană și apoi și la Facultatea de Drept din Iași. 
Difuzează o sumă de idei estetice care au pregătit 
înţelegerea principiilor junimiste: delimitarea 
specificului artei, definirea frumosului ca obiect 
al artei și stabilirea deosebirilor dintre frumos, 
adevăr și bine, sublinierea însemnătăţii gustului în 
judecata estetică, precizarea categoriilor estetice 
ș.a.m.d. În cursurile de estetică, precum și în alte 
împrejurări, a reliefat identitatea dintre frumosul 
și adevărul estetic și a subliniat condiţionarea 
reușitei unei opere de sinceritatea trăirii interioare 
a creatorului. Adept al unui frumos de tip clasic, el 
l-a privit numai sub aspect formal. Prelegerile sale 
au contribuit în mod substanţial și la îmbogățirea 
și modernizarea terminologiei estetice românești. 
În domeniul filologiei B. a susţinut cu fervoare 
punctele de vedere ale latinismului. În diverse 
studii și articole a cerut scriitorilor să cultive limba, 
convins că numai ei pot contribui hotărâtor la 
desăvârșirea unei exprimări literare cât mai lipsite 
de elemente străine. De altfel, pentru el, lexicul de 
origine latină reprezenta frumosul din limbă, iar 
cel de altă origine echivala cu urâtul. Ca modele 
de stil, oferea scriitorilor români pe clasicii antici 
și pe Dante. În istoria culturii române B. a rămas 
cunoscut și prin însușirile sale oratorice, datorită 
cărora poate fi considerat unul dintre cei mai mari 
oratori români din Transilvania secolului al XIX-lea. 
Discursurile și apelurile din 1848, precum și cele 
ulterioare dezvăluie nobleţe de gândire, concepţie 
elevată, demonstrând, totodată, o bună stăpânire a 
frazării, supusă unei argumentări patetice și unor 
cadenţe pasionate. În pofida unui limbaj câteodată 
latinizat, retorica simplă (metafore în stil popular, 
comparații ingenioase), pigmentată adesea cu 
sarcasm și ironie, întărește eficienţa intervențiilor 
lui B., explicându-i, în parte, popularitatea. 
SCRIERI: Raporturile românilor cu ungurii și principiele 
libertăţei naţiunali, ed. 2, Viena, 1852; ed. (Românii și 
ungurii), îngr. și pref. G. Bogdan-Duică, Cluj, 1924; Dis- 
cursul de la Blaj și scrieri de la 1848, îngr. loan Chindriș, 
pref. Ion Raţiu, Cluj-Napoca, 1990; Istoria filosofiei, I-II, 
coordonator loan Chindriș, București, 2000-2002; Filo- 
sofia după W. T. Krug, îngr. loan Chindriș, introd. Ionuţ 
Isac, Cluj-Napoca, 2004. Traduceri: [W. T. Krug], Estetica, 
îngr. și pref. Ion Iliescu, București, 1972. 

Repere bibliografice: G. Bogdan-Duică, Viaţa și ideile 
lui Simion Bărnuţiu, București, 1924; Petre Pandrea, 
Filosofia politico-juridică a lui Simion Bărnuţiu, 
București, 1935; ed. 2, București, 2007; Papadima, 
Creatorii, 11-37; D.D. Roșca, Europeanul Bărnuţiu, Sibiu, 
1944; Radu Pantazi, Simion Bărnuţiu. Opera și gândirea, 
București, 1967; Ist. lit., II, 562-566; Ion Iliescu, Geneza 
ideilor estetice în cultura românească (sec. XVI-XIX), 
Timișoara, 1972, 265-284, George Em. Marica, Studii de 
istoria și sociologia culturii române ardelene din secolul 
al XIX-lea, 1, Cluj-Napoca, 1977, passim; Dicţ. lit. 1900, 
92-94; Corneliu Albu, Simion Bărnuţiu, București, 1985; 
Dicţ. scriit. rom., 1, 245-247, loan Oprea, Terminologia 
filosofică românească modernă, Bucureşti, 1996, 41-46; 
Ioan Chindriș, Simion Bărnuţiu. Suveranitate naţională 
și integrare europeană, Cluj-Napoca, 1999; Alexandra- 
Catrina Ciornei, Influenţa germană în literatura română 
în a doua jumătate a secolului al XIX-lea, Sibiu, 2009, 
15-56. D.M. 


BÂRGĂU, Valeriu (7.111.1950, Mileștii de Jos, j. 
Bacău - 3.1.2006, Deva), poet, prozator. Este fiul 
Valeriei (n. Roșu) și al lui Neculai Bârgău, funcţi- 
onar la spitalul comunal. După absolvirea Școlii 
Militare „Gheorghe Lazăr” din Sibiu, este cadru 
în armată la o mare unitate din Brăila. Părăsește 
cariera militară în 1971. O vreme docher în portul 
Brăila, se stabileşte apoi la Hunedoara și lucrează 
ca muncitor la Combinatul Siderurgic. Debutase 
în 1968 la „Ateneu”. Semnează și cu pseudoni- 
mele Valeriu Râureanu, lon Patruochi. Laureat al 
Premiului pentru poezie al revistei „Luceafărul” în 
1975, începe aici o colaborare statornică. Obține în 
1977 Premiul Editurii Cartea Românească pentru 
volumul în manuscris Floarea soarelui sau Mâna 
de lucru. Debutează editorial cu Epistolele tânăru- 
lui Theodosie (1978; Premiul CC al UTC). Trăiește 
la Deva, unde în februarie 1990 editează ziarul 
„Călăuza”, iar în 1992 înfiinţează Grupul de Publicaţii 
şi Editură Călăuza, asigurându-i, ca director, con- 
ducerea. În 1994 fondează revista lunară pentru 
literatură și cultură „Constelaţia Dragonului”, apoi 
scoate „Ardealul literar și artistic” (din 2001 „Ardealul 
literar”). În 2000 tot la Editura Călăuza înființează și 
îngrijește colecția „Poeți români definitivi”. Este con- 
silier al Editurii Steaua Dunării. Mai colaborează la 
„Iribuna”, unde publică o serie de interviuri cu tineri 
scriitori, reunite peste decenii, în 2007, în volumul 
postum Generaţie și creaţie, la „Contemporanul”, 
„România literară”, „lomis”, „Argeș, „Orizont, 
„Familia”, „Steaua”, „Cronica”, „Convorbiri literare”, 
„Iransilvania”, „Astra”, „Suplimentul literar-artistic al 

«Scânteii tineretului»“ (unde ţine rubrica „Scriitorii 
tineri și cărţile lor”), „Albina”, „Mihai Eminescu” 
și „Căruţa cu povești” (ultimele două din Sydney, 
Australia) ș.a. În ultimii ani de viaţă și-a manifestat 
interesul și disponibilitatea pentru critica și istoria 
literară și pentru jurnalismul cultural, focalizân- 
du-și contribuţiile asupra scriitorilor generaţiei din 
care făcea parte. În 2005, sub titlul Alfabetul straniu, 
publică o antologie de autor, iar în 2011 apare Marele 
echilibru, „carte matrice” constituită în anii '70 și 
rămasă în manuscris, din versurile ei „hrănindu-se” 
mai toate volumele publicate. 

Placheta de debut a lui B., Epistolele tânărului 
Theodosie, vădește un temperament poetic vitalist, 
cu exprimare viguroasă, uneori frustă, încă neci- 
zelată. Cele 19 „epistole” care alcătuiesc placheta 
(referirea la Învățăturile lui Neagoe Basarab către 
fiul său Theodosie e evidentă) arborează un entu- 
ziasm auster, un triumfalism tensionat: eul liric își 
clamează jubilaţia apartenenţei (la patrie, la popor) 
și a participării la devenirea obștească. Rostirea e 
deseori prolixă, uneori greoaie sau „aspră, frazarea 
e mai degrabă descriptiv-narativă, tonul e decla- 
matoriu. Cărţile ulterioare atestă o evoluţie către 
limpiditatea expresiei și o atenuare a tentei vitaliste 
în favoarea unei viziuni contemplative. În Floarea 
soarelui sau Mâna de lucru (1978) persistă „angaja- 
rea” din epistole, slujită însă mai puţin de mobiliza- 
rea istoriei și a mitologiei și mai mult de referirea la 
concretul cotidianului. În Alfabetul straniu în care 
vă vorbesc (1980) poetul se repliază într-o postură 
interiorizată, aflată la mijloc de drum între jubila- 
ţie și angoasă. În poemele în vers liber, marcate de 
un anumit intelectualism și de manipularea „expe- 
rimentală” a inventarului imagistic, răsună ecouri 
din Lucian Blaga, dar și din Geo Dumitrescu sau 
din alte repere culturale livrești. E vorba totuși de 
o poezie comună, întru totul conformă orizontului 
liric al anilor '70 din secolul trecut, nici novatoare, 
nici conservatoare. Tulburarea naturii (1982) aduce 
o sinteză echilibrată a celor două maniere contu- 
rate anterior. În Plantele din fereastră (1984), Noima 
de aur (1986), Sfârșitul lumii (1992), Apocalipsa 
după Valeriu (1996) poezia lui B., consecventă unei 
formule bine „rodate”, dobândește un spor de echi- 
libru și pregnanţă, șlefuindu-se fără transformări 
majore. Scrierile în proză — Jurnal de uzină (1981), 
un volum de reportaje și interviuri intitulat Steaua de 
pământ (1985) şi romanul Semne particulare (1988) 
- reprezintă, în fond, trei fațete ale unui demers unic: 

consemnarea, convenţional literaturizată, cu nerv 
jurnalistic și cu oarecare autenticitate factologică, a 
unor biografii obișnuite sau a unor fapte de muncă, 
în mediul vieţii de șantier, de uzină etc. Tributul 
plătit comandamentelor propagandistice compro- 
mite însă în mare măsură rezultatul. Utopia profeso- 
rului Dunca (1983, în colaborare cu Neculai Chirica) 
eun roman poliţist, de „acţiune” și „enigmă”, marcat 
de convenţionalismul propriu, în epocă, genului. 
B. a publicat și versuri pentru copii (Poezii în zori, 
1988). Un interesant volum de critică literară este 
Generaţia '80. Precursori & urmași, apărut în 1999. 
În colaborare cu George Miţin Varieșescu a alcătuit 
o antologie, Dincolo de orizont (1996), consacrată 
poeţilor români din Australia. 

SCRIERI: Epistolele tânărului Theodosie, Deva, 1978; 
Floarea soarelui sau Mâna de lucru, București, 1978; Alfa- 
betul straniu în care vă vorbesc, București, 1980; Jurnal 
de uzină, București, 1981; Tulburarea naturii, Timișoara, 
1982; Utopia profesorului Dunca (în colaborare cu Neculai 
Chirica), București, 1983; Plantele din fereastră, București, 
1984; Steaua de pământ, București, 1985; Noima de aur, 
București, 1986; Poezii în zori, București, 1988; Semne 
particulare, Timișoara, 1988; Sfârșitul lumii, Deva, 1992; 
Apocalipsa după Valeriu, Timişoara, 1996; Generaţia '80. 
Precursori & urmași, Deva, 1999; Directorul de conștiințe. 
Convorbiri Valeriu Bârgău - Mircea Ciobanu, Deva, 2003; 
Alfabetul straniu, Bucureşti, 2005; Generaţie și creație, 
Deva, 2007; Tratat despre morți, Deva, 2008; Marele echili- 
bru, pret. Dumitru Velea, Deva, 2011. 

Repere bibliografice: Ciobanu, Însemne, II, 205-206; 
Dumitru Radu Popa, „Alfabetul straniu în care vă 
vorbesc”, RL, 1981, 30; Tudor Dumitru Savu, „Jurnal de 
uzină”, TR, 1982, 4; Valentin Tașcu, Poezia lui Valeriu 
Bârgău, CNT, 1985, 2; loan Holban, „Semne particulare”, 
CRC, 1988, 35; Ulici, Lit. rom., 1, 249-250; Traian TI. 
Coșovei, „Generaţia '80. Precursori & urmași”, ADV, 2000, 
3047; Adrian Dinu Rachieru, Valeriu Bârgău - poemul 
ca „lucrare supremă”, CL, 2005, 11; Gheorghe Grigurcu, 
Simbolismul rustic, RL, 2005, 50; Liviu loan Stoiciu, În 
acord cu legile firii, ARG, 2009, 1; Ion Beldeanu, Tratat 
despre morți, „Bucovina literară”, 2009, 2-3. N.Br. 


BÂRLĂDEANU, Lucreția (30.V1956, Tătărăuca 
Veche-Soroca), poetă, eseistă. A absolvit Facultatea 
de Filologie la Universitatea Pedagogică de Stat „lon 
Creangă” din Chișinău (1979), unde între 1981 și 
1988 a fost lector-asistent la Catedra de limba și lite- 
ratura română, ulterior fiind conferenţiar la Catedra 
de teatrologie și literatură universală a Academiei de 
Arte (1988-1998). După această dată se stabilește în 
Franţa. Actualmente deţine funcţia de președinte al 

Asociaţiei Culturale Synergie Franco-Moldave, cu 
sediul la Paris. Și-a susţinut teza de doctorat în filolo- 
gie în 1996 cu tema Sentimentul naturii în poezia lui 
Eminescu. Debutează în culegerea colectivă Dintre 
sute de catarge (1977). În 1988 publică placheta 
Rouă de cuvinte. A fost distinsă cu mai multe premii, 
printre care, în 2011, Premiul Uniunii Scriitorilor din 
Republica Moldova. 

B. cultivă o lirică de confesiune erotică în tona- 
litatea și cu atributele romanţei: cadru, atmosferă, 
vocabular, simbolistică. Poeziile mărturisesc unele 
tangenţe cu romanţele lui Ion Minulescu, bizuin- 
du-se pe o formulă lirică simplă și melodioasă, pe o 
bună tehnică de versificaţie. Ca eseistă, B. se ocupă 
îndeosebi de poeţii români, precum M. Eminescu, 
George Coșbuc, Lucian Blaga, G. Bacovia, Grigore 
Vieru ș.a. Reflecţiile legate de cultura franceză și de 
relaţia pe care o poate stabili scriitorul român cu 
spaţiul de adopţie beneficiază, de asemenea, de un 
loc privilegiat în paginile publicate de B., îndeosebi 
în Dialoguri pariziene... (2005), Secolul nomazilor 
(2006), un „itinerar literar român-francez”, unde, de 
pildă, intră în discuţie chestiuni așezate sub generi- 
cele Moldova văzută din Franţa şi Scriitori români 
din exilul francez, precum și în volumul Scrisori din 
Paris 2011). 

SCRIERI: Rouă de cuvinte, pref. Leonida Lari, Chișinău, 
1988; Clipe cu păsări, Chişinău, 1996; Sentimentul 
naturii în poezia lui Eminescu, Chișinău, 1996; Capi- 
talul din Para Sângelui, laşi, 1998; Dialoguri pari- 
ziene..., Chişinău, 2005; Secolul nomazilor. Itinerar 
literar român-francez, Chişinău, 2006; Dealul Drăguţei 
(Amintiri din altă copilărie), Chişinău, 2010; Scrisori din 
Paris, Chișinău, 2011; Lectures de metro, tr. Jean-Louis 
Couiriol, Chișinău, 2012. 

Repere bibliografice: Gheorghe Mazilu, „Rouă de cuvinte”, 
„Tinerimea Moldovei”, 1988, 28 octombrie; Eugen Lungu, 
Când Euridice scrie și plânge..., „Orizontul”, 1989, 2; Ştefan 
Munteanu, „Sentimentul naturii în poezia lui Eminescu”, 
ATN, 1998, 1; Vasile Gârneţ, „Dialoguri pariziene...”, CE 
2005, 1-2; Ciocanu, Vase comunicante, 466-472; Grigore 
Chiper, Glissando între două culturi, CE 2008, 5; Dicţ. 
Chișinău, 43-44. M.Dg. 


BÂRLĂDEANU, Victor (18.12.1928, București -— 
5.1.2007, București), prozator, dramaturg, poet, 
jurnalist. Este fiul Sarei și al lui Avram Bârlădeanu, 
mici comercianți; prenumele la naștere: Vigder. 
Studiază în Capitală la Liceul Comercial „Marele 
Voievod Mihai” (1939-1940) și la Liceul Comercial și 
Gimnaziul Teoretic Cultura — Max Aziel (1941-1947), 

apoi, urmează, la cursuri fără frecvență, Institutul 
Pedagogic „Maxim Gorki” (1954-1960). A debutat în 
1944 la „Umorul” cu versuri iscălite Victobar. A fost 
corector la „Graiul nou” (1947), unde semnează și 
cronici de teatru ori traduceri, iar din 1948 lucrează 
la „Scânteia”, activând până în 1982, când trece la 
„Revista cultului mozaic” (până în 1989). A mai 
colaborat la „Contemporanul”, „Flacăra”, „România 
populară”, „Veac nou”, „Presa noastră”. În 1990 s-a 
numărat printre membrii fondatori ai Asociaţiei 
Culturale de Prietenie România-Israel. A fost un dra- 
maturg prolific: Dansatoarea, gangsterul și șomerul 
a fost reprezentată în 1958 la Teatrul Bulandra din 
București și la Teatrul Naţional din Timișoara; piesa 
Primul om în Cosmos a fost jucată la Teatrul de 
Comedie în 1959, în același an Orașul fără istorie 
fiind pusă în scenă la Teatrul Dramatic din Brașov 
ş.a.m.d. A semnat mai multe librete muzicale, unele 
având ca temă identitatea evreiască, deja prezentă 
în romanul Cei care caută, cei care găsesc (1974). 
A tradus, în colaborare, Steaua Keţ de Alexandr 
Beleaev. A fost căsătorit cu Veronica Bârlădeanu, 
traducătoare din maghiară. 

Activitatea de peste trei decenii la „Scânteia” a 
introdus în biografia lui B. un mare număr de cărți 
compuse din reportaje - mai toate circumstanţi- 
ale, lipsite de interes literar, dar bine adaptate ide- 
ologic misiunii jurnalistului de a documenta opti- 
mist-educativ viața din România socialistă ori din 
țări comuniste prietene (Iugoslavia, URSS, Coreea 
de Nord ș.a.) Mai interesant în limite medii este 
scriitorul SE Drum bun, scumpul nostru astronaut! 
(1960), „comedie lirico-fantastică”, valorifică teza că 
un elev de liceu ar putea inventa un costum spaţial 
util primei misiuni pe Lună, la care de altfel este 
cooptat fără întârziere și în calitate de cosmonaut. 
Romanele Operaţiunea „Psycho” (1969) și Gheaţa de 
foc (977) combină genul de aventuri science-fic- 
tion cu cel detectivistic. Subiectele — brevetarea de 
către un savant român a transplantului de creier și 
implicit de personalitate; descoperirea unei „par- 
ticule a frigului” numite crioton — au o funcție pur 
decorativă, de acreditare a apartenenței științifi- 
co-fantastice. Și aici, și în Exilatul din Planetopolis 
(1972), dincolo de divertismentul superficial, ficțiu- 
nea poate fi redusă la câteva slogane umanist-paci- 
fiste incolore. B. a revelat târziu, prin Orologiu scu- 
fundat (1994), şi o culegere de versuri, exprimând 
în sonorități tradiționaliste neliniști de senectute: 
„Pantera din coșmar, urlând,/ și-ascute colții pe 


Dicţionarul general al literaturii române 738 


tocilă/ să și-i înfigă fără milă/ în circumvoluţiune, 
pe rând.// Aștept tăcut să-mi sară-n creier,/ să-mi 
muște năluciri și vreri,/ la fel ca mâne sau ca ieri,/ 
și-apoi tot vidul să-l cutreier” (Coșmar). 

SCRIERI: Aspecte din viața culturală a oamenilor muncii, 
București, 1949; Primăvara omenirii, București, 1952; 
Aerul tare al înălțimilor, Bucureşti, 1954; Prin telefon de 
la Geneva, București, 1955; Palatul luminii. 200 de ani 
de la întemeierea Universităţii din Moscova, București, 
1955; Karlsruhe sau Asaltul beznei, Bucureşti, 1956; Dan- 
satoarea, gangsterul și șomerul, București, 1958; Drum 
bun, scumpul nostru astronaut!, București, 1960; Soarele 
a răsărit la miezul nopții. Când începe viitorul, București, 
1961; Sala de așteptare. Cu balcon la Dunăre, Bucureşti, 
1962; Unu și cu unu fac, totuși, doi..., București, 1963; 
Metronom, București, 1964; Seara de sâmbătă a tovară- 
șului Damaschin, Bucureşti, 1964; Briza planetară, Bucu- 
rești, 1965; Opinia publică își spune cuvântul, București, 
1965; Panoramic trotușan sau Peripeţiile (în timp şi spațiu) 
ale unui râu moldovenesc, București, 1965; De la Dunăre la 
Adriatica. Itinerar iugoslav, București, 1966; Vocea și ecoul, 
București, 1967; Operaţiunea „Psycho', București, 1969; Pe 
meleaguri trotușene, București, 1969; Cetăţean, societate, 
familie, București, 1970; Prizonier în cer, București, 1971; 
Chipuri și măști, București, 1972; Exilatul din Planetopo- 
lis, București, 1972; Cei care caută, cei care găsesc, Cluj- Na- 
poca, 1974; Martor în timp, Timișoara, 1974; Responsabi- 
litate și destin, București, 1975; Gheaţa de foc, București, 
1977; Lumina de la Pektusan. Peisaje și oameni, istorie şi 
contemporaneitate în Coreea socialistă, Bucureşti, 1978; 
Trăind miracolul de fiecare zi..., București, 1979; În tara 
dimineţilor liniștite: timpuri și anotimpuri în Coreea soci- 
alistă, București, 1984; Peisaj cu mori de vânt, Cluj-Na- 
poca, 1989; Orologiu scufundat, București, 1994. 

Repere bibliografice: Adrian Popescu, „Cei care caută, cei 
care găsesc”, ST, 1975, 2; Constantin Cubleșan, Literatură 
științifico-fantastică, RL, 1977, 47; Opriţă, Anticipația, 
180-184; Popa, Ist. lit., |, 932; Veronica Bârlădeanu, 
Remember Victor Bârlădeanu, Sinaia, 2012. M.I. 


BÂRLEA, lon (11.1.1883, Berbești, j. Maramureș 
— 13.V.1969, București), folclorist. Este fiul Elenei (n. 
Man), fiică de preot, și al protopopului Petru Bîrlea. 
Învață mai întâi în sat, apoi la Sighet, unde își ia 
bacalaureatul la liceul contesional al calvinilor. Face 
studii de teologie la Gherla (1901-1905) și este apoi 
învăţător și preot în Maramureș, la leud (1909-1913), 
Călinești (1913-1920) și la Sighet, unde îndeplinea și 
funcția de arhivar al orașului, ceea ce îl determină să 
solicite înscrierea și să urmeze în 1926-1927 școala 
de arhivari-paleografi de pe lângă Arhivele Statului. 
Continuă să predea, din 1937 la Cluj, din 1940 la 
Turda și București, fiind pensionat în 1945. Se înscrie 

în același an din nou la cursuri de arhivistică, absol- 
vind în 1947. Se mută ulterior în Banat, la Ortișoara 
și apoi la Vinga, unde funcționează ca preot până în 
1948, când Biserica Unită e desființată. În 1958 se 
stabilește la București. În decursul timpului e ales 
președinte al Ligii Culturale din Sighet și activează 
în calitate de corespondent al secţiilor de istorie și 
folclor ale Astrei, la începutul anilor '30 ai secolului 
trecut fiind și membru în Parlamentul României. 
A condus un timp (1922-1932) „Gazeta maramu- 
reșeană”. În primii ani de preoţie, colindând satele 
maramureșene, a cules numeroase însemnări de 
pe cărţile bisericești, de pe iconostase, a înregistrat 
diverse gravuri etc., pe care, cu sprijinul lui N. Iorga, 
le-a publicat în 1909 ca volumul XVII din corpusul 
Studii și documente. Concomitent, culege și folclor 
din Maramureș. 

B. este autorul celei mai bogate (1200 de piese, 
unele foarte ample) și valoroase culegeri de folclor 
din Maramureș, realizată între anii 1905 și 1909 și 
între 1910 și 1913, parţial în colaborare cu Tiberiu 
Brediceanu și cu B6la Bart6k. Colaborarea cu acesta 
din urmă a evocat-o în studiul Bela Bart6k și legă- 
turile lui cu Maramureșul (1957). Materialul a fost 
publicat în 1924, în volumele Balade, colinde și 
bocete din Maramureș şi Cântece poporane din 
Maramureș. Descântece, vrăji, farmece şi desfaceri, 
ambele reeditate în 1968. Cele două culegeri conţin 
balade istorice și voinicești, colinde, bocete, cântece 
de dragoste, de jale și de supărare, cătănești, cântece 
satirice, cântece de petrecere, chiuituri ș.a., toate 
însoţite de referinţe despre localităţi și informatori 
şi de note explicative. Cele mai multe texte provin 
din Berbești (700) și leud (150). Editată cu sprijinul 
lui G.T. Kirileanu, colecţia a fost apreciată de Ovid 
Densusianu pentru valoarea ei documentară („ne 
înlesnește cunoașterea producţiunilor populare 
dintr-un ţinut prea puţin cercetat”), pentru autenti- 
citatea și valoarea estetică a numeroase cântece, iar 
de Vasile Bogrea pentru notele însoţitoare („în fond 
mici repertorii de etnografie și folclor maramure- 
șşean', care „aduc informaţii utile pentru înţelegerea 
poeziilor”) și de Artur Gorovei pentru corectitudinea 
transcrierii („Chipul cum este cules acest material, 
fără îndreptări și adausuri, precum au făcut unii 
culegători, indicaţiile și explicările unor cuvinte 
necunoscute chiar de cărturarii din vechiul Regat 
dau acestei lucrări caracterul unei opere științifice”). 

SCRIERI: Însemnări din bisericile Maramureșului, Bucu- 
rești, 1909. Culegeri: Balade, colinde și bocete din Mara- 
mureș, București, 1924; ed. îngr. și pref. Iordan Datcu, 
cuvânt înainte Mihai Pop, Cluj-Napoca, 2011; Cântece 
poporane din Maramureș. Descântece, vrăji, farmece și 
desfaceri, Bucureşti, 1924; Literatură populară din Mara- 
mureș, I-II, îngr. și introd. Iordan Datcu, pref. Mihai Pop, 
București, 1968. 


Repere bibliografice: Ovid Densusianu, „Balade, 
colinde și bocete din Maramureș”, „Cântece poporane 
din Maramureș”, „Grai și suflet”, 1925, fasc. 1; N. 1. [N. 
Iorga], O culegere de cântece din Maramureș, R, 1925, 
2; Vasile Bogrea, „Cântece poporane din Maramureş”, 
DR, 1924-1926; A. G. [Artur Gorovei], Cronica, 
„Șezătoarea”, 1925, 3-4; Ovidiu Papadima, „Literatură 
populară din Maramureş”, RITL, 1969, 2; Ion Taloș, 
„Literatură populară din Maramureș”, „Jahrbuch fir 
Volksliedforschung” (Freiburg), 1970; Dumitru Pop, 
Folcloristica Maramureșului, București, 1971, 87-96, 
269-297, Datcu, Dicţ. etnolog. 110-111; Iordan Datcu, 
Tradiţii din Maramureș, București, 2009, 148-19%, 


199-210; Nicolae Scurtu, Noi contribuţii la biografia lui 
I.D. 


Ion Bârlea, „Nord literar”, 2011,1. 


BÂRLEA, Ovidiu 
(13.VIII.1917, 
Bârlești-Mogoș, j. 
Alba — 7.1.1990, Cluj- 

Napoca), folclorist, | 
prozator. | | Pj 


Este fiul Mariei (n. Costinaș) și al lui loan Urs Bâr- 
lea, agricultor. B. face școala primară la Miclești și 
Bârlești (1924-1928), studii gimnaziale la Baia de 
Arieș (1928-1929), Liceul Militar la Târgu Mureș 
(1929-1937) şi Facultatea de Litere și Filosofie, sec- 
ţia filologie modernă, la București (1937-1939, 
1940-1942). Este funcţionar câteva luni în Depar- 
tamentul naționalităților (1948-1949), apoi cerce- 
tător la Institutul de Folclor din București (1949-— 
1969), unde deţine funcţia de șef al sectorului lite- 
rar. Este, scurtă vreme, cadru didactic universitar. 
Colaborează la „Analele Universităţii din Timi- 
șoara”, „Anuarul de folclor”, „Anuarul Muzeului 
Etnografic al Transilvaniei”, „Ateneu”, „Flacăra”, 
„Limbă și literatură”, „Orizont”, „Revista de fol- 
clor”, „Revista de etnografie și folclor”, „Revista 

Fundațiilor Regale”, unde debutează cu un studiu 
despre baladă în 1941, „România literară”, „Satul”, 
„Sociologie românească”, „Steaua”, „Iribuna” ș.a. 
Prin rigoare, caracter larg comprehensiv și vari- 
etate a operei sale de culegător, exeget, metodo- 
log, istoric al folcloristicii și editor, B. continuă 
activitatea pleiadei de folcloriști alcătuite din 
Tache Papahagi, lon Diaconu, Petru Caraman, D. 
Caracostea și lon Mușlea, fiind însă mai apropiat, 
prin afinități spirituale și preocupări, de ultimii 
doi, al căror travaliu științific îl duce mai departe. 
Astfel, el definitivează și publică Tipologia folclo- 
rului din răspunsurile la chestionarele lui B.P 
Hasdeu de lon Mușlea (1970) și Problemele tipolo- 
giei folclorice de D. Caracostea (1971). De acești 
doi cercetători ai culturii populare îl leagă de 
asemenea meditaţia gravă asupra destinului fol- 
cloristicii românești, efortul de a o elibera de sub 
tutela literaturii culte, a eseisticii literare și a dile- 
tantismului, de a o dota cu instrumentele de lucru 
necesare, îndelung așteptate. Spre deosebire însă 
de D. Caracostea, care a abordat și „disciplinele 
adiacente”, sau de I. Mușlea, care a fost acaparat de 
etnografie, B. și-a delimitat cu fermitate, din 
dorinţa de a-l cunoaște în profunzime, domeniul 
cercetării, restrângându-l la fenomenul folcloric, 
pe care îl studiază în toată complexitatea lui. 
Cunoașterea profundă și nemijlocită a folclorului 
românesc în evoluţia lui, ca și fructuoasa activitate 
de înregistrare modernă a creaţiilor populare - B. 
este unul dintre cei mai avizaţi cercetători con- 
temporani de teren -, dublate de numeroase și 
atente lecturi din bibliografia folcloristicii univer- 
sale și îndeosebi din bibliografia germană, au 
rodit în studiul Metoda de cercetare a folclorului 
(1969), singura lucrare temeinică de acest fel din 
bibliografia românească de specialitate. Aici sunt 
expuse critic metodele de culegere a folclorului, 
precum și modalităţile specifice de interpretare a 
lui. Preluând o idee a lui D. Caracostea (care încă 
din 1915 atrăgea atenţia asupra necesităţii de a 
introduce în evaluarea creaţiei folclorice alte 
criterii decât cele folosite curent în aprecierea 
celei culte), B., fără să nege utilitatea anumitor 
„jaloane” ale esteticii „academice”, accentuează 
ideea că „folclorul posedă frumuseți care rezistă 
acestui examen” și cere cercetătorului un gust 
estetic special, apt să surprindă realitatea sincre- 
tică a fenomenului și valoarea artistică inefabilă a 
formelor arhaice. El preconizează examinarea 

„frumosului folcloric din punctul de vedere al 
creatorilor și interpreţilor acestuia”, prin „contem- 
plarea realităţii folclorice vii, observând fluxurile 
şi refluxurile ce se petrec acolo, mecanismele de 
creaţie, interpretare și circulaţie, care nu pot fi 
nicidecum bănuite din colecţiile lipsite de pulsa- 
ţiile vivificatoare”. Deși publicat anterior, studiul 
Poveștile lui Creangă (1967) este, cel puţin în parte, 
o ilustrare a acestei teze. Beneficiind de o temei- 
nică documentare, evidentă în ediţia critică 
Antologie de proză populară epică U-Il, 1966), în care 
juxtapune două sau trei variante ale aceleiași povești, 
culeasă, după recomandarea lui D. Caracostea, la 
anumite intervale de timp, pentru a se surprinde sta- 
bilitatea ori modificarea unor tipuri (procedeu 
aplicat, înaintea lui, de Constantin Brăiloiu și de Ion 
Diaconu), B. întreprinde o minuțioasă analiză 
comparativă între arta lui lon Creangă, pe de o 
parte, și arta povestitorilor anonimi și a scriitorilor 
populari, pe de altă parte. În esenţă, observaţiile 
repetă pătrunzătoarele caracterizări formulate de 
N. Iorga, G. Ibrăileanu, Iorgu Iordan, Al. Dima, 
Vladimir Streinu, Jean Boutiere și îndeosebi de G. 
Călinescu, relative la substanţa folclorică a operei 
lui Creangă, dar analiza comparativă adaugă noi 
argumente la cele deja cunoscute despre talentul 
humuleșteanului de a săvârși o sinteză individuală 
unică a procedeelor artistice curente în proza 
populară. Superioară acestui studiu și, desigur, 
una dintre cele mai importante lucrări ale lui B. 
este Istoria folcloristicii româneşti (1974; Premiul 
„B.P Hasdeu” al Academiei RSR), vastă sinteză dia- 
cronică a folcloristicii noastre, prima încercare de 
ierarhizare a valorilor, de la creatorii de școală și 
„folcloriștii piloni” până la culegătorii amatori 
care și-au adus contribuţia, cu mai multă sau mai 
puţină pricepere științifică, dar întotdeauna călă- 
uziţi de bune intenţii, la adunarea tezaurului 
culturii populare în ultimii o sută cincizeci de ani. 
Operă de pionierat, nu lipsită de lacune de infor- 
mare, parţial explicabile prin inexistenţa în arhive 
şi biblioteci a surselor documentare fundamentale 
și a monografiilor premergătoare, conţinând clasi- 
ficări și evaluări uneori discutabile și accente 
puternic subiective, Istoria folcloristicii românești 
rămâne o carte de referinţă pentru toate sintezele 
ce vor urma. Pe o treaptă valorică apropiată se 
situează Mică enciclopedie a poveștilor românești 
(1976), „veritabil corpus de mitologie, credinţe și 
artă” (Nicolae Bot), una dintre puţinele lucrări de 

acest fel din lume. În cele 126 articole ce o alcătu- 
iesc, sunt prezentaţi protagoniștii poveștilor, 
diversele probe de curaj la care aceștia sunt supuși, 
metamorfozele prin care trec etc. Substanţiale 
capitole monografice sunt rezervate categoriilor 
prozei populare și unor probleme teoretice, 
precum cercetarea și clasificarea poveștilor, legile 
epicii populare, experimentul folcloric, teoriile 
asupra basmului. Studiul impune prin excelenta 
sintetizare a unui material impresionant, prin 
bogăţia faptelor observate direct, în sfârșit, prin 
limpezimea, concizia și accesibilitatea expunerii. 
Altă lucrare, Poetică folclorică (1979), propune o 
despărţire de poeticile clasice care s-au ocupat de 
literatura populară și care sporesc „opacitatea față 
de specificul folcloric cu cât sunt urmate cu mai 
multă fidelitate”. În replică, sunt relevate „normele 
populare care condiţionează creaţia poetică”, 
autorul avansând cu prudenţă, „fără evaluări tran- 
șante, atât de dăunătoare într-un domeniu 
stăpânit de alte orizonturi spirituale și de alte 
ierarhizări valorice”, pe terenul acestui nou mod 
de a concepe examinarea producţiunilor populare. 
Din întreaga demonstraţie se desprinde ideea că 
poetica populară este un domeniu pe deplin 
autonom, opinie exprimată într-o măsură mai 
mare sau mai mică și de Hegel, Ramân Menendez 
Pidal, Leon Pineau, Otto Bâckel, C. Brăiloiu, G. 
Ibrăileanu, D. Caracostea, la care B. face referiri. În 
Folclorul românesc U-II, 1981-1983) autorul nu 
ambiţionează să dea un tratat, ci o sinteză în care 
urmărește să pună în lumină „rolul funcţional al 
fiecărei specii folclorice și mai cu seamă caracte- 
risticile stilistice împreună cu modalităţile compo- 
ziţionale de structurare poetică, menite să exprime 
cât mai adecvat tematica abordată cu atari 
mijloace poetice”. Cu deosebire inovator este 
ultimul capitol, Încercare de sinteză, în care sunt 
dezbătute chestiuni precum cronologizarea fol- 
clorului, relaţia folclorului românesc cu mitologia 
greacă și cu cea latină, sistemul de versificaţie al 
poeziei populare românești, zonarea acesteia. Cu 
privire la Eseu despre dansul popular românesc 
(1982), autorul însuși afirmă că este elaborat de un 
„nespecialist”, totuși coreologii l-au primit cu 
interes pentru caracterul lui incitant. Proza lui B. 
din volumul de schițe și povestiri Urme pe piatră 
(1974), și din romanele Șteampuri fără apă (1979), 
Drumul de pe urmă (1999) și Se face ziuă. Romanul 
anului 1848 (2001) nu este violon d'Ingres pentru 

folclorist. Știința conducerii acțiunii se vădește 
atât în proze mai scurte, precum povestirea cu 
ramă La clacă din Urme pe piatră, cât și în romane, 
ale căror note caracteristice existau in nuce în 
narațiunile de mici dimensiuni. Evocarea aceluiași 
spaţiu, Munţii Apuseni, și a acelorași medii umane, 
mocanii și băieșii, remarcabila conturare a perso- 
najelor (Cula Ștearțului și ceilalți ortaci) în 
Șteampuri fără apă, excelenta cunoaștere a graiului 
local, inclusiv a limbajului specializat al minerilor, a 
obiceiurilor, a istoriei locurilor, dobândită din surse 
livrești și direct de la urmașii minerilor evocaţi în 
Șteampuri fără apă şi în Drumul de pe urmă, sunt 
reale calități ale prozei autorului. În Ffigii (1987) B. 
consacră lui N. lorga, D. Caracostea, C. Brăiloiu, lon 
Chinezu, Lucian Blaga, Petru Caraman, lon Mușlea, 
Ion Breazu, Anton Golopenţia și Ilarion Cocișiu 
„portrete spirituale” pline de observaţii 
substanţiale. 


Astăzi, când avem în faţă o adevărată operă științifică, 
întemeiată fără îndoială pe o profundă cunoaștere a 
spiritualității tradiţionale, a legităţilor și structurii ei 
de bază, putem adăuga că nici un alt folclorist român 
n-a avut la noi un orizont atât de larg ca Ovidiu Bârlea 
și nu s-a putut apropia mai mult de poziţia privilegiată 
pe care o oferă cercetătorului trăirea simpatetică a valo- 
rilor spiritului popular, în urma investigării terenului în 
contact nemijlocit cu problematica relevată de deplina 
stăpânire a bibliografiei de specialitate. De aceea, nimeni 
n-a studiat folclorul românesc mai bine decât a făcut-o 
acest atât de înzestrat fiu de ţărani din Mogoșul Munţilor 
Apuseni. 

ION CUCEU 


SCRIERI: Poveștile lui Creangă, București, 1967; Metoda 
de cercetare a folclorului, București, 1969; Tipologia fol- 
clorului din răspunsurile la chestionarele lui B. P Hasdeu 
(în colaborare cu Ion Musșlea), București, 1970; Proble- 
mele tipologiei folclorice (în colaborare cu D. Caracos- 
tea), București, 1971; Istoria folcloristicii românești, 
București, 1974; Urme pe piatră, București, 1974; Mică 
enciclopedie a poveștilor românești, București, 1976; 
Poetică folclorică, București, 1979; Șteampuri fără apă, 
București, 1979; Folclorul românesc, I-II, București, 
1981-1983; Eseu despre dansul popular românesc, Bucu- 
rești, 1982; Efigii, București, 1987; Drumul de pe urmă, 
Cluj-Napoca, 1999; Se face ziuă. Romanul anului 1848, 
București, 2001. Antologii: Snoave și ghicitori, București, 
1957; Antologie de proză populară epică, I-II, București, 
1966; Petrea Făt-Frumos, București, 1967; Proverbe și 
zicători, București, 1967; Rumânische Volksmărchen, 
Diisseldorf — K5ln, 1969 (în colaborare cu Felix Karlin- 
ger); Horea și Iancu în tradiţiile şi cântecele poporului, 

pref. edit., București, 1972 (în colaborare cu Ioan Șerb); 
Povești din Transilvania, pret. edit., Cluj-Napoca, 1975. 
Ediţii: Petru Caraman, De la instinctul de autoorientare 
la spiritul critic axat pe tradiția autohtonă, pret. edit., 
București, 1994, Studii de etnografie și folclor, postfață 
Ion H. Ciubotaru, Iași, 1997 (în colaborare cu Ion H. 
Ciubotaru). 

Repere bibliografice: Nicolae Bot, Studierea și editarea 
științifică a prozei populare, ST, 1967, 1; Pavel Ruxăndoiu, 
„Antologie de proză populară epică”, REF 1967, 1; Nicolae 
Constantinescu, „Poveștile lui Creangă”, GL, 1967, 49; 
Radu Niculescu, „Rumânische Volksmărchen”, RIIL, 
1970, 3; Radu Răutu, „Metoda de cercetare a folclorului”, 
REF 1970, 4; Virgiliu Florea, Tipologia folclorului, ST, 
1971, 10; Ion Taloș, Enciclopedia poveștilor românești, ST, 
1976, 6; Ion Taloș, „Istoria folcloristicii românești”, CREL, 
1977, 1; Mihai Coman, De la poetică la antropologie, 
LCE 1979, 23; Nicolae Bot, „Folclorul românesc”, 
AAF 1983; Ion Cuceu, „Eseu despre dansul popular 
românesc”, AAF 1983; Iordan Datcu, Bibliografia 
lucrărilor științifice ale lui Ovidiu Bârlea, REF 1990, 5-6; 
Ion Cuceu, Ovidiu Bârlea (1917-1990), AAR 1991-1993; 
Dicţ. scriit. rom., |, 247-249; Datcu, Repere, 296-300; 
Marcel Duţă, Un remarcabil roman istoric-etnografic, 
CC, 2002, 11-12; Datcu, Dicţ. etnolog., 111-114; [Ovidiu 
Bârlea], „Discobolul”, 2008, 121-123 (grupaj special); 
Culianu, Studii rom., II, 197-202; Metode și instrumente 
de cercetare etnologică. Stadiul actual și perspectivele 
de valorificare. Studii închinate memoriei savanților 
Ion Mușlea și Ovidiu Bârlea, îngr. lon Cuceu și Maria 
Cuceu, Cluj-Napoca, 2011; Iordan Datcu, Ovidiu Bârlea, 
prozator, „Pro Saeculum”, 2012, 1-2. I.D. 


BÂRLEA, Petre Gheorghe (29.VI.1951, Caransebeș), 
istoric literar, eseist. Este fiul Mariei Bârlea și al 
lui Gheorghe Bârlea, muncitori. În 1974 absolvă 
Facultatea de Limbi Romanice, Clasice şi Orientale 
a Universităţii din București, secţia filologie clasică, 
în perioada 1976-1981 completându-și studiile la 
secţiile română-germană, română-franceză în 
cadrul Facultăţii de Filologie din aceeași univer- 
sitate. Din 1995 este doctor în lingvistică generală 
și comparată. A funcţionat ca documentarist-bi- 
bliograt, profesor în învățământul preuniversitar, 
inspector de limba și literatura română, director al 
Casei Corpului Didactic Dâmboviţa, iar din 1992 
este cadru didactic la Universitatea Valahia din 
Târgoviște. Din 2003 e profesor titular al Facultăţii 
de Litere la Universitatea Ovidius din Constanţa. 
Câţiva ani a fost lector de limbă, cultură și civili- 
zaţie română la Universitatea Carolină din Praga 
(1993-1996) și maftre de langue la Universit6 
Paris IV Sorbonne (2001-2003), profesor invitat la 

Universitatea Sacramento (SUA) și la Universitatea 
Lexford (Austria). Este director-fondator al publi- 
caţiei semestriale „Diversit€ et identite culturelle 
en Europe”, editată din 2004 de Muzeul Naţional 
al Literaturii Române. Debutează în „lribuna 
școlii” (1976) cu un articol referitor la principiile 
accesibilităţii textului literar. Mai colaborează cu 
articole și studii de istorie literară și culturală, cu 
traduceri, interviuri, reportaje la „Amfiteatru”, 
„Analele Universităţii Valahia”, „Argeș”, „Cahiers 
bleus” (Franţa), „Dâmboviţa”, „Limbă și literatură”, 
„Litere”, „Revista de estudios latinos” (Madrid), 
„România literară”, „Iribuna”, „Iribuna României” 
ş.a. I s-a acordat în 2000 Premiul Academiei 
Române. 

Primul volum al lui B., Pe urmele lui Grigore 
Alexandrescu (1984), este o reconstituire documen- 
tară a momentelor care au marcat evoluţia scriito- 
rului pașoptist, fiind însoţită de o serie de consi- 
deraţii de critică genealogică a scrierilor acestuia. 
O româncă spre Polul Nord. Pe urmele Smarandei 
Gheorghiu (1988) este consacrată scriitoarei pentru 
copii, jurnalistei și militantei feministe supranu- 
mite Maica Smara, autoare pe care, de altfel, B. o 
şi editează. Ambele incursiuni evidenţiază „reale 
aptitudini de prozator, ce operează cu numeroase 
personaje, bine conturate, într-o lume frămân- 
tată de profunde prefaceri, surprinse în ipostaze 
veridice, impunându-se prin reconstituiri ale 
epocilor în care acestea au trăit” (Victor Petrescu). 
Cea de-a treia carte, Grigore Alexandrescu - un 
clasic printre romantici (1998), confirmă devota- 
mentul autorului față de „cea mai curată conștiință 
a epocii”, în analiză fiind aduse noi și vechi ilus- 
trări ale simbiozei clasicism — romantism în scrisul 
acestui pașoptist. Pe lângă numeroase studii de 
lingvistică, B. se arată interesat în alte cărți de pro- 
blematica folclorului literar și a mitologiei româ- 
nești și, comparativ, de contribuţia unor scriitori la 
formarea limbii literare române, inclusiv prin inter- 
mediul traducerilor din clasicii antici și moderni. 
Rezultatele altor cercetări, de data aceasta privind 
literatura pentru copii, s-au concretizat în coordo- 
narea unui Dicţionar de locuri imaginare în litera- 
tura pentru copii, într-un „releveu” dedicat tot spa- 
țiilor imaginare în literatura destinată celor mici și 
într-un studiu de teorie a imaginarului, De la local 
la universal. Spaţii imaginare și identități în litera- 
tura pentru copii (toate volume apărute în 2006). 
În ultima perioadă contribuţiile lui B. sunt axate 

pe analiza fenomenului globalizării, autorul sus- 
ținând importanţa dialogului intercultural și rolul 
bunei cunoașteri a relaţiei identitate — alteritate 
culturală, pledoarie prezentă și în Multilingvism 
și interculturalitate (2010). Aspecte ale retori- 
cii clasice, precum Peithous Demiourgos. Știința 
și arta convingerii în Antichitatea greco-latină 
(2004), sau o traducere din Arthur Schopenhauer, 
Dialectica eristică sau Arta de a avea întotdeauna 
dreptate (2010), intră, de asemenea, în preocupă- 
rile lui B. 


SCRIERI: Pe urmele lui Grigore Alexandrescu, București, 
1984; O româncă spre Polul Nord. Pe urmele Smarandei 
Gheorghiu, București, 1988; Grigore Alexandrescu - un 
clasic printre romantici, Târgoviște, 1998; Miezul cuvin- 
telor, Târgoviște, 2000; Peithous Demiourgos. Știința 
și arta convingerii în Antichitatea greco-latină, Târ- 
goviște, 2004; Rolul traducerilor din latină în evoluţia 
limbii române literare, București, 2004; Ana cea Bună. 
Lingvistică și mitologie, București, 2007; Limba povești- 
lor populare românești, București, 2008; Multilingvism 
și interculturalitate, București, 2010. Ediţii, antologii: 
Smaranda Gheorghiu, Schițe din Târgoviște, pref. edit., 
postfață Maria Tufeanu, Târgoviște, 2003 (în colaborare 
cu J6zsef Pildner), Grigore Alexandrescu, pref. edit., Târ- 
goviște, 2004 (în colaborare cu J6zsef Pildner), Veronica 
Micle, pref. edit., Târgoviște, 2005 (în colaborare cu 
J6zsef Pildner), Rânile noastre sociale, Târgoviște, 2005; 
De la local la universal. Spaţii imaginare și identități 
în literatura pentru copii, București, 2006; Dicţionar de 
locuri imaginare în literatura pentru copii, București, 
2006; Spaţii imaginare în literatura română pentru 
copii (Releveu), Târgoviște, 2006; L Identite europeenne 
et le dialogue entre les cultures — European Identity and 
the Dialogue between Cultures — Identitatea europeană 
și dialogul între culturi, ed. trilingvă, București, 2010. 
Traduceri: Arthur Schopenhauer, Dialectica eristică sau 
Arta de a avea întotdeauna dreptate, îngr. și postfața 
trad., București, 2010. 


Repere bibliografice: Paul Cornea, „Pe urmele lui 
Grigore Alexandrescu”, „Învăţământul liceal tehnic 
și profesional”, 1985, 4; Ion Dodu Bălan, „Pe urmele 
lui Grigore Alexandrescu”, SLAST, 1985, 183; Piru, 
Discursul, 152-155; Gabriel Stănescu, „O româncă spre 
Polul Nord”, 1988, 4; Mihai Stan, Petre Gheorghe Bârlea, 
„Litere”, 2000, 8; Gh. Florescu, O carte utilă și reușită, 
CL, 2001, 37; Lucian Chișu, Nouăzeci și nouă de cărți, 
Craiova, 2004, 225-228; Victor Petrescu, Scriitori și 
publiciști dâmboviţeni. 1900-2004, Târgoviște, 2005, 
16-18; Raluca Felicia Toma, „Ana cea Bună. Lingvistică 
și mitologie”, LL, 2009, 1-2. L.C. 


BÂRNA, Nicolae 
(11.X.1950, București), 
critic literar, traducător, 
editor. 


Pa 


Este fiul Elenei (n. Nopcea) și al lui Vlaicu Bârna, scri- 
itor. A absolvit Liceul „Mihai Viteazul” din București 
(1969) și Facultatea de Limbi Romanice, Clasice şi 
Orientale a Universităţii din București, secţia fran- 
ceză-română (1973). După absolvire a lucrat la 
Redacţia publicaţiilor pentru străinătate. Din 1992 
este redactor la revista „Caiete critice”, iar din 1995 
cercetător la Institutul de Istorie și Teorie Literară „G. 
Călinescu” din București. Își susţine doctoratul în 
filologie în 1999 cu o teză despre modernizarea 
prozei rurale. A debutat în 1972 cu un articol despre 
Roland Barthes, publicat în „Viaţa românească”. 
Debutul editorial îl constituie volumul Țepeneag. 
Introducere într-o lume de hârtie (1998; Premiul „Titu 
Maiorescu” al Academiei Române). Mai colaborează 
la „România literară”, „Luceafărul”, „Steaua”, „Fami- 
lia”, „Revue roumaine”, „Literatorul”, „Apostrof”, „Iri- 
buna”, „Contemporanul — Ideea europeană”. A parti- 
cipat la realizarea mai multor lucrări colective, între 
care Dictionarul general al literaturii române U-VII, 
2004-2009; Premiul „B.P Hasdeu” al Academiei 
Române). A tradus Silogismele amărăciunii de Emil 
Cioran și diverse texte de Tristan Tzara, ].-E Lyotard, 
Maurice Nadeau, loan Petru Culianu ș.a. A prefaţat 
sau a îngrijit ediţii din opera unor scriitori precum 
Marin Preda, Petru Popescu, Nicolae Breban, Leonid 
Dimov, D. Țepeneag, Ionel Teodoreanu, I.L. Caragi- 
ale. A tradus în franceză nuvela Gemenii de Mircea 
Cărtărescu. A fost distins cu Ordinul Meritul Cultural 
în grad de Cavaler (2009). 

Volumul Țepeneag. Introducere într-o lume de 
hârtie propune nu doar recuperarea unui scriitor 
din exil vitregit de soartă (autorul a fost interzis timp 
de aproape douăzeci de ani în România), dar și un 
sistem de lectură caracterizat printr-un mimesis 
exegetic, deopotrivă empatic și teoretic. B. pornește 
de la premisele plierii demersului critic la obiectul 
său — „lumea de hârtie”, sintagmă ce amintește de 

Oamenii de hârtie a lui William Golding, în care, 
deloc întâmplător, personajele centrale, scriitorul și 
biograful/ criticul său duc o adevărată luptă pentru 
existenţă, fizică și culturală. În cazul lui B., criticul 
și romancierul „luptă” de aceeași parte, de multe 
ori cu arme din același arsenal: cartea are o struc- 
tură programatic muzicală, asemenea operei auto- 
rului comentat, lucrează cu un instrumentar critic 
provenind din aria franceză - critica arhetipală 
(Gilbert Durand), teoreticienii Noului Roman (Jean 
Ricardou) —, de asemenea, contextul cultural în care 
se plasează este cel al culturii franceze (cu trimiteri 
la Samuel Beckett, Andre Gide, Alain Robbe-Grillet și 
alți scriitori ai Noului Roman), iar stilul critic debor- 
dează de subiectivitate, înțelegând prin aceasta nu 
doar empatia, ci și o anume familiaritate funciară cu 
opera, explicabilă prin postura de cititor entuzias- 
mat pe care și-o asumă criticul, manifestată lingvis- 
tic prin oralitate, mărci ale afectivității, umor, ironie 
ori autoironie. Capitolele cărții urmăresc traseul 
literar, aventura operei lui Țepeneag, încorporând 
un material „anex” foarte divers: teorie și istorie 
literară (onirism, teoria Noului Roman, textualism, 
optzecism), cenzură, biografie, istoria receptării 
etc. Toate acestea gravitează în jurul comentariului 
critic propriu-zis, focalizat asupra semnificantu- 
lui — teme, motive, personaje, scene, figurile „bes- 
tiarului auctorial”, miturile esenţiale (mitul cristic 
și mitul mioritic), simbolismul (arhetipal, dar și 
literar, livresc) — și asupra semnificatului — struc- 
tura complexă a textului, modul muzical de articu- 
lare, reluarea și dezvoltarea temelor și motivelor în 
cadrul aceluiași roman și la nivelul întregii opere, 
autospecularitatea. „Variaţiunile” pe tema Țepeneag 
interesează deopotrivă critica și istoria literară, ele 
descoperă nu numai un scriitor fascinant, valoros, 
dar îl și așază, paradoxal, într-un mod foarte ferm 
(ca teoretician al onirismului și precursor al tex- 
tualismului), într-un context literar autohton nu 
tocmai limpezit. Comentarii critice (2001) e o încer- 
care de cuprindere, mai ales, a prozei actuale, după 
o selecţie în care se ghicesc gusturile și afinităţile de 
lectură ale criticului: „brebjuanul” Breban, „orbi- 
torul” Cărtărescu, „vrăjitorul” Ștefan Bănulescu, 
Cătălin Ţîrlea în postură de „surprinzător romancier 
realist”, deja „clasicul” Țepeneag, M.H. Simionescu, 
„notre grand MHS”, „ruralul” modern Sorin Titel, 
George Cușnarencu ș.a. Nu lipsesc, în secțiunea 
eteroclită a Revizitărilor, poeţii („Dimov mitograf”, 
Marta Petreu), criticii și eseiștii (Valeriu Cristea, E. 

Lovinescu, lon lanoși ș.a.). Ceea ce frapează este 
stilul criticului. Scriind despre biografie (Valeriu 
Cristea) adoptă un ton afectiv, de biograf, scriind 
despre Breban devine el însuși brebanian, e post- 
modern cu postmodernii (Mircea Cărtărescu), 
modernist cu moderniștii (Sorin Titel), „mora!” cu 
moraliștii (George Cușnarencu). Stilul, de multe 
ori flamboaiant - apar paranteze, adresări, inter- 
jecţii, aparteuri, note de subsol cu alt rol decât cel 
strict funcţional -, antrenat și de ceea ce B. numise 
în volumul anterior „ispita analogiilor”, transformă 
Comentariile... într-o carte mai degrabă de lite- 
ratură critică, un fel de jurnal al lecturilor critice. 
Aceeași critică personalizată, baroc-glumeaţă, care 
îmbină caracterul științific cu oralitatea întâmpină 
cititorul și în Prozastice (2004), o culegere de cronici 
dedicate unor prozatori și diariști dragi autorului: 
M.H. Simionescu, Marin Sorescu, Augustin Buzura, 
Alexandru Ecovoiu, Octavian Soviany, Mircea 
Nedelciu, Liviu loan Stoiciu, Dumitru "Țepeneag, 
Livius Ciocârlie, Valeriu Cristea ș.a. Ipostaze ale 
modernizării prozei rurale (2009) pune problema 
viabilităţii literaturii cu tematică rurală, pornind 
de la prejudecata opoziţiei dintre rural și modern. 
Discuţia, după un scurt excurs prin G. Călinescu și 
E. Lovinescu, se ocupă de trei cazuri exemplare, cel 
al prozei lui Marin Preda, Pavel Dan și Sorin Titel, 
care probează posibilitatea existenţei unei proze 
rurale moderne, infirmând prejudecăţi legate de 
caracterul rudimentar al personajelor, al problema- 
ticii și tehnicii literare. 

SCRIERI: Țepeneag. Introducere într-o lume de hârtie, 
București, 1998; ed. 2 (Dumitru Țepeneag), Cluj-Napoca, 
2007; Comentarii critice, București, 2001; Prozastice, 
București, 2004; Ipostaze ale modernizării prozei rurale, 
București, 2009. Ediţii: I.L. Caragiale, Opere, I-II, pref. 
Eugen Simion, București 2000 (în colaborare cu Stancu 
Ilin și Constantin Hârlav), ed. 2, I-III, pref. Eugen Simion, 
București, 2011 (în colaborare cu Stancu Ilin și Constan- 
tin Hârlav); Leonid Dimov, Versuri, postfaţa edit., Bucu- 
rești, 2000; Dumitru Țepeneag, Războiul literaturii încă 
nu s-a încheiat, Bucureşti, 2000, Prin gaura cheii, pref. 
edit., București, 2001; Avangardismul literar românesc, 
introd edit., București, 2003. Traduceri: Emil Cioran, 
Silogismele amărăciunii, Bucureşti, 1992; Pierre Bayard, 
Cum se ameliorează operele ratate ?, București, 2009. 
Repere bibliografice: Nicolae Oprea, Țepeneag și onirismul 
estetic, „Calende”, 1998, 1-5; Octavian Soviany, Clasicul 
Țepeneag, CNT, 1998, 26; Costache Olăreanu, Aripile lui 
Țepeneag, ALA, 1998, 430; Daniel Cristea-Enache, Zâmbetul 
satisfăcut al criticii literare, ALA, 1998, 438; Diana Adamek, 

Lumea de hârtie, APE 1998, 12; Marian Victor Buciu, O 
introducere în opera lui Dumitru Țepeneag, CNI, 1999, 41; 
Dimisianu, Lumea, 181-185; Irina Petraș, Un critic ardent, 
APR 2002, 10; Elena Vlădăreanu, Când comentariul critic 
face cu ochiul, „Cotidianul, 2002, 268; Alexandru Ruja, 
Carnavalul, mascarada, 0,2002,2;Teodorvârgolici, Integrala 

2005, 2; Simion, Fragmente, V, 170-172; Geo Vasile, Prozatori 

BÂRNA, Vlaicu 
(4.X1.1913, Crișan, 

j. Hunedoara — 
11.11.1999, București), 
poet, traducător, 
prozator, gazetar. 


Este fiul Mariei (n. Pavel) și al lui loan Bârna, 
țărani. După școala primară din satul natal, frec- 
ventează Liceul „Avram lancu” din Brad. În 
toamna anului 1932, proaspăt bacalaureat, devine 
student al Facultăţii de Litere și Filosofie, secția 
filologie modernă, a Universităţii din București. 
Audiază cursurile unor dascăli ca Ovid Densu- 
sianu, D. Caracostea, Mihail Dragomirescu, Al. 
Rosetti (căruia îi va dedica poemul Semne din 
culegerea Ceas de umbră, 1966) și încă din ianua- 
rie 1933 începe să frecventeze grupările din 
preajma revistelor „Litere”, „Viaţa literară”, „Azi”, 
care-i găzduiesc debutul cu poezie. Participă la 
întrunirile cenaclului lovinescian Sburătorul, 
unde citește versuri, și nu ocolește boema. 
Corector de noapte la câteva ziare, este angajat 
secretar de redacţie la „Azi”, redactor la „Rampa”, 
„România” (sub conducerea lui Cezar Petrescu) și, 
mai târziu, la cotidianul „Ardealul”. În timpul răz- 
boiului editează în regie proprie publicaţiile 
„Arta” (1941, transformată în „Arta nouă”, 1942-— 
1943), „Galeria” (1941-1943) și bilunarul poli- 
tic-cultural „Câmpia Libertăţii” (1944). Lucrează 
un timp ca secretar de presă la Ministerul 
Afacerilor Străine. După război este redactor și șef 


Bârna 


de presă la Editura de Stat pentru Literatură și 
Artă, apoi consilier literar la Radiodifuziunea 
Română și redactor la „Viaţa românească”. De ase- 
menea, îndeplinește funcţia de secretar al Uniunii 
Scriitorilor. De-a lungul timpului mai colaborează 
cu versuri, traduceri, comentarii critice, cronici 
de spectacole și de expoziţii la „Revista Fundațiilor 
Regale”, „Gândirea”, „Familia”, „Pagini literare”, 
„Universul literar”, mai târziu la „Gazeta literară”, 
„Steaua”, „Iribuna”, „Luceafărul”, „România lite- 
rară”, „Literatorul” ș.a. A semnat și cu pseudoni- 
mele Vornicu Bunea, Vladimir Bunea, Antioh, lon 
Ardeleanu. Debutează editorial, în colecţia revis- 
tei „Azi”, cu volumul de versuri Cabane albe (1936). 
Societatea Scriitorilor Români l-a distins în 1934 
cu Premiul „Ion Pavelescu” pentru sonet. De ase- 
menea, poetul este laureat cu Medalie de Aur la 
Viena (1959). 

Poet „de șoaptă lirică”, înzestrat „cu instinctul 
cântecului” (Pompiliu Constantinescu), B. și-a vădit 
în Cabane albe, în Brume (1940) şi Turnuri (1945) 
identitatea vocii lirice, dicțiunea originală, „cadenţa 
internă”, „metronomică” (Mihail Petroveanu) și aria 
tematică individualizatoare. După război, la înce- 
puturile realismului socialist însă, poetul „a rătăcit 
pe tărâmuri străine artei sale” (N. Steinhardt). Căr- 
ţile din intervalul 1949-1956 (Minerii din satul lui 
Crișan, 1949, Tulnice în munţi, 1950, Cerbul roșu, 
1956) intră în categoria reportajului versificat, abun- 
dând în locuri comune, alegorii tocite, simbolistică 
în general simplistă, fără valoare poetică. Pe bună 
dreptate, antologia de autor Cupa de aur (1970) le 
exclude. Selecţia are în vedere volumele Cabane 
albe, Brume, Turnuri, Arcul aurorii (1962), Ceas de 
umbră şi un grup de poeme inedite. Poetul încearcă 
o sistematizare din perspectiva lirismului începu- 
turilor, vizând recuperarea universului propriu, a 
viziunii care îl individualizează și a categoriei de 
sensibilitate care îl identifică. Acestea se concreti- 
zează mai ales în revenirea decisivă la tonalitatea 
elegiacă fundamentală. De asemenea, B. reface 
cadenţele unor poeme din Cabane albe și Brume, 
îndepărtează parte din stridenţele lexicale care i-au 
fost reproșate la debut, iar poemele alese din Arcul 
aurorii şi din Ceas de umbră indică și îmbogățirea 
registrului. Îndeosebi culegerea din urmă poate fi 
considerată drept atestatul unei adevărate resurec- 
ţii lirice. Volumele secvente antologiei de autor din 
1970- Corabia de fum (1971), Auster (1973), Grăun- 
țele timpului (1976), Sandala lui Empedocle (1980; 


Bârna 


Premiul Academiei RSR), Poligonul de tir (1984), 
Monotonia metronomului (1985) — sunt dezvolta- 
rea firească a obsesiilor majore enunțate în ciclurile 
iniţiale și adaugă ipostaze noi sub aspectul tematic 
și al discursului liric. În esenţă, B. este un tradiţio- 
nalist care a știut să asimileze sugestiile celor mai 
importante direcţii poetice contemporane. Deși 
marcate de ecouri din ermetismul și cromatismul 
barbian sau de topica și cadenţele blagiene, primele 
culegeri arată în „cel dintâi poet moţ” (Emil Giur- 
giuca) un peisagist elegiac, discret caligraf de reverii 
alpine, de nostalgii „brumate” și de feerii glaciale. 
Pasteluri, cântece sau balade, poemele sale sunt 
proiecţii ale sensibilităţii în peisaje spiritualizate 
sau incantaţii melancolice. Stilizate în sensul abs- 
tractizării, geografia natală, atmosfera și amintirile 
transilvane sunt invocate/evocate fie în tablouri 
fumurii, grave, dominate de simbolicele turnuri 
ale reveriilor gotice, fie în peisaje delicat irizate de 
„brume” luminoase. „Brumate” (B. a impus „poezia 
brumei” în lirica românească) sau ninse, înălțimile 
alpestre figurează „scena fermecată a universului” 
(Mihail Petroveanu). Sugestiile de legendă și mit 
nordic induc sentimentul unei istorii fabuloase și 
al unui spaţiu exotic/utopic. În erotica din Brume 
fiinţa iubită e reprezentată ca o himerică apariţie în 
spaţiul cast al unui Eden montan, învăluit în lumina 
Septentrionului. Rareori pur descriptive, pastelu- 
rile sunt în genere sublimări muzicale de stări afec- 
tive, în registrul unui imaginar atras de constelația 
simbolică a muntelui (un fel de centru paradisiac 
al universului). Formula definitorie pentru prima 
etapă lirică rămâne aceea enunțată de poetul însuși, 
„stampe lirice”, în care muntele, turnurile, bruma 
sunt simboluri ale înaltului și purității glaciale, ale 
verticalităţii și solitudinii. După „fractura” (Ilie Con- 
stantin) realist-socialistă, se revine la registrul con- 
templativ, la solemnitatea rituală a rostirii, la tonul 
elegiac, alături de notația meditativă, de alegoria 
ironică, de viziunile grotești. Poezia lui B. își adaugă 
un timbru reflexiv, care se arată dominant, chiar și 
în incantaţiile elegiace. Tema lirică principală este 
timpul, ca biografie și ca istorie. Locul reveriilor îl iau 
interogaţiile fără răspuns, neliniștea discretă, senti- 
mentul trecerii inevitabile, presimţirea unui sfârșit 
al tuturor lucrurilor. Trecutul este pretextul unor 
„popasuri durute”. Poetul rămâne același artizan 
al versului, fie că poemul se alcătuiește ca reflecţie 
esopică, fie că ia forma comentariului, a descrierii 
în gust parnasian sau a interogaţiei și parabolei. B. 

a publicat și două romane istorice, Romanul Cate- 
rinei Varga (1960) și Când era Horia împărat (1962), 
evocând eroi din istoria românilor ardeleni. Pagi- 
nile memorialistice, răspândite în presă, adunate 
apoi în volumul Între Capșa și Corso (1998), sunt o 
adevărată mină de informaţii despre personalităţile 
literare și climatul cultural interbelic (îndeosebi). 
Pe lângă interesul documentar pe care îl prezintă, 
evocările se disting prin calitatea literară deosebită, 
concretizată în remarcabile portrete, farmec narativ, 
gustul anecdotei nobile și al mărturiei revelatoare. 
B. a tradus, singur și în colaborare, în afara unor 
texte conjuncturale, pagini din Shakespeare, Adam 
Mickiewicz, Heinrich Heine, Victor Hugo ș.a. 
SCRIERI: Cabane albe, București, 1936; Brume, Sighi- 
șoara, 1940; Turnuri, București, 1945; Minerii din satul 
lui Crișan, București, 1949; Tulnice în munţi, București, 
1950; Cerbul roșu, București, 1956; Romanul Cateri- 
nei Varga, București, 1960; Arcul aurorii, București, 
1962; Când era Horia împărat, Bucureşti, 1962; Ceas de 
umbră, București, 1966; Pământ al Patriei, București, 
1970; Cupa de aur, pref. Traian Stoica, București, 1970; 
Corabia de fum, București, 1971; Auster, București, 1973; 
Grăunţele timpului, București, 1976; Patria mea, plai al 
Mioriţei, București, 1977; Sandala lui Empedocle, Bucu- 
rești, 1980; Poligonul de tir, București, 1984; Monoto- 
nia metronomului, București, 1985; Cântec despre ţară, 
Cluj-Napoca, 1987; Între Capşa și Corso, București, 1998; 
ed. 2, Bucureşti, 2005. Traduceri: J.M. Barrie, Peter Pan 
sau Băiatul care nu vrea să crească mare, București, 1966; 
Shakespeare, Nevestele vesele din Windsor, în Shakespe- 
are, Comedii, II, București, 1981. 

1936, 9-10; Călinescu, Opere, III, 223-225, VI, 992-996; 
Emil Giurgiuca, Poeţii tineri ardeleni, Bucureşti, 1940, 
27-36; Aurel Marin, Comentarii critice, Brașov, 1942, 
199-204; Constantinescu, Scrieri, |, 240-248; Streinu, 
Pagini, V, 140-141; Perpessicius, Opere, VII, 250-252, IX, 
46-49; Piru, Panorama, 99-100; Ilie Constantin, „Cupa de 
aur”, RL, 1970, 33; Barbu Solacolu, „Corabia de fum”, VR, 
1971, 11; Petroveanu, Traiectorii, 101-105; Felea, Secţiuni, 
161-163; Crohmălniceanu, Literatura, |, 512-514; Micu, 
„Gândirea”, 629-632; Valeriu Cristea, Ca Fortinbras, 
RL, 1977, 5; Ov.S. Crohmălniceanu, Lirism și evocare, 
RL, 1980, 37; Lit. rom. cont., |, 191-195; Leon Baconsky, 
[Vlaicu Bârna], ST, 1983, 12, 1986, 8; Steinhardt, Critică, 
94-97, Irina Petraș, „Cântec despre ţară”, ST, 1987, 12; 
Dicţ. scriit. rom., |, 249-251; Z. Ornea, Memorialistică 

Enache, O altă respirație, ALA, 1999, 477; Săndulescu, 

BÂRSAN, Zaharia 
(11.1.1878, Brașov 

— 13.XII.1948, Cluj), 
dramaturg, poet, 
prozator. 


Este fiul Mariei (n. Vlădăreanu) și al lui Zaharia 
Bârsan, mic proprietar agricol. B. urmează în 
Sânpetru școala primară, iar din 1889 este, timp de 
șase ani, elev al Gimnaziului Greco-Oriental 
Român din Brașov; între colegii și prietenii lui gim- 
naziști s-au numărat I. Scurtu, Sextil Pușcariu, 
Octavian Goga, loan Lupaș, Horia Petra-Petrescu. 
Debutează în ianuarie 1897 la „Convorbiri literare”, 
sub semnătura Sân-Petreanul, cu poezia În zori. 
Continuă studiile secundare la Liceul Grăniceresc 
din Năsăud, la Institutul Clinciu-Popa din Bucu- 
reşti, își susține examenul de bacalaureat la Liceul 
„Gh. Lazăr” și se înscrie la Conservatorul de Artă 
Dramatică, audiind și cursurile Facultăţii de Litere 
și Filosofie a Universităţii bucureștene. Distribuit 
încă de pe băncile Conservatorului în diferite 
roluri, B. va absolvi în 1901 clasa de declamaţie 
condusă de C.I. Nottara. Împreună cu o mică trupă 
de diletanţi, începe, din primăvara anului 1903, o 
serie lungă de turnee teatrale în principalele orașe 
ale Transilvaniei. Iniţiativa trezește un interes 
deosebit în epocă. Societatea pentru Fond de 
Teatru Român îi acordă prima sa bursă de perfecţi- 
onare, condiționată de organizarea și instruirea 
ulterioară a diletanţilor din această parte a ţării. 
Bursa îi facilitează contacte profesionale la Viena și 
la Berlin, după care, în stagiunea 1905-1906, va 
practica o scurtă asistenţă pe lângă actorul Ermete 
Novelli, la Florenţa. Între 1906 și 1913 reia turneele 
în Transilvania, incluzând în repertoriul trupei sale 
fragmente din dramaturgia și din lirica româ- 
nească, precum și traduceri sau localizări proprii. 
Până în anul 1919 mai apare, deseori cu succes, pe 
scenele bucureștene sau, în perioada refugiului din 
1917-1918, la Iași. B. este un actor cu temperament 
puternic, ţinută impunătoare, distincţie scenică, 
frazare limpede, timbru vocal plăcut. Structural, 
se dovedește un interpret liric și romantic. 


Bârsan 


Popularitatea și prestigiul de care se bucură în 
Transilvania determină numirea lui în funcţia de 
director al Teatrului Naţional din Cluj odată cu înfi- 
inţarea acestei instituţii. Astfel, va deţine calitatea 
de director al Naţionalului clujean între anii 1919 și 
1927, apoi între 1931 și 1936. Pensionat în 1938, va 
continua, încă doi ani, doar activitatea de profesor 
la Conservatorul din Cluj, începută în 1919. În 1945 
este declarat director onorific al Teatrului Naţional 
din Cluj, învestire singulară în istoria teatrului 
românesc. Este înmormântat în cimitirul Sf. Vineri 
din București, alături de soţia sa, actriţa Olimpia 
Bârsan. 

În perioada „Sămănătorului” B. se apropie mai 
mult de St. O. Iosif, lor alăturându-li-se, curând, 
Ilarie Chendi. Împreună cu acesta din urmă, vatrece 
în 1908 la „Viaţa literară și artistică”. La „Luceafărul” 
făcea parte, în primul an de colaborare, din comite- 
tul de redacţie, ca și la „Falanga literară și artistică” 
(1910). Membru fondator al Societăţii Scriitorilor 
Români, este ales în primul comitet de conducere 
(1909) și reales în 1914. Figurează, de asemenea, 
între membrii fondatori ai Societăţii Autorilor 
Dramatici Români (1923). În primii ani după debut 
semnează și Zacharia Bârsan Sân-Petreanul, Z. 
Bârsan-Veturio, Sânpetreanul, Veturio, S-P, Zach, 
Fulmen, Fortunio. Orientarea vag romantică și pre- 
sămănătoristă de la „Floare-albastră” se va resimţi 
în întreaga sa operă, dominată, tematic, de câteva 
idei-reper: cinstirea trecutului istoric, realizarea 
unităţii naţionale, valorificarea filonului folcloric. 
Din ideologia sămănătoristă reţine doar viziunea 
idilică asupra vieţii satului. Debutează editorial cu 
volumul de versuri Visuri de noroc (1903). Lirica 
lui mărturisește, de multe ori, un epigonism lesne 
de recunoscut; de la Eminescu și Coșbuc sau de 
la Heine și Lenau B. învaţă să preţuiască valorile 
poeziei populare, să cultive balada și cântecul, să 
alăture meditaţiei umorul. Prioritatea acordată fru- 
mosului este declarată deschis. Nu lipsesc ecouri 
de legendă sau imagini ale realităţilor sociale 
aspre. Mai aproape de resursele creatoare ale auto- 
rului sunt meditaţia și poezia naturii. Unele poeme 
patriotice au cunoscut o largă popularitate. Ca 
mâini va bate ceasul!, amplă compoziţie pledând 
pentru ideea de unitate naţională, este decla- 
rată „dăunătoare” de autorităţile maghiare, care 
ordonă, în 1914, arestarea lui B. Cu toții una, poezie 
frecvent republicată între 1914 și 1945 (uneori și 
cu alte titluri), omagiază jertfele ostașilor români. 


Bârsan 


Inclusă ca monolog al lui Zefir în piesa Trandafirii 
roșii, declanșează, la fiecare reprezentaţie, mani- 
festări de entuziasm patriotic. Primele încercări 
epice ale scriitorului, declamatorii, romantice, 
sunt găzduite de „Gazeta Transilvaniei” (1900). Va 
continua să publice, în diferite periodice, cu deo- 
sebire proză scurtă, în care sunt relatate, aparent 
fidel, întâmplări dintre cele mai obișnuite. Multe 
povestiri stau sub semnul amintirii, teren prielnic 
meditaţiei și regretelor. Lumea satului transilvă- 
nean oferă un material bogat, permanenţele etice 
ale acestui microunivers - dreptatea, adevărul, 
onestitatea, compasiunea - fiind frecventate în 
spirit sămănătorist. Eresuri și răsfrângeri ale fan- 
tasticului din basmele auzite în copilărie, timide 
introspecţii psihologice, note, uneori prea apăsate, 
de umor sau de duioșie, răbufniri ale nemulţumi- 
rilor sociale, interferenţe între stări de veghe și de 
visare definesc alte dimensiuni ale prozei lui B. 
Mediul citadin, considerat, tot pe linie sămănă- 
toristă, ca loc al dezagregării sufletești, îi prileju- 
iește comentarii moralizatoare. Intitulate „nuvele”, 
prozele sunt, de fapt, povestiri în care, la fel ca în 
lirică, domină o tonalitate subiectivă. Ceea ce nu 
i-a reușit decât rareori în scrierile de ficţiune lui B. 
îi izbutește în bună măsură în memorialul Impresii 
de teatru din Ardeal (1908), în care sunt incluse 
notații „de drum, de oameni și de teatru din cele 
patru turnee” întreprinse între 1906 și 1908 în 
Transilvania. Lucrarea, în ansamblul ei, proiec- 
tează imaginea unei activităţi de pionierat teatral și 
ocupă un loc distinct între scrierile sale epice. Prin 
intermediul acesteia, autorul descrie plastic locuri 
și medii sociale, portretizează cu talent oameni pe 
care i-a cunoscut și apreciat, chiar dacă nu și-au 
depășit statutul de „comedianţi umiliți” de condi- 
ţiile în genere precare în care au jucat. Pe aceeași 
linie, el mai publică, în periodice, reportaje, cronici 
și comentarii teatrale, portrete, evocări, intervi- 
uri, articole diverse. Comentatorul e preocupat în 
special de condiția morală și materială a actorului, 
de starea dramaturgiei originale, rolul teatrului în 
promovarea ideii de unitate naţională, de istoria 
teatrului românesc. 

În contextul dramaturgiei românești de la înce- 
putul secolului al XX-lea, ca și în ansamblul operei 
literare proprii, la B. teatrul ocupă un loc notabil. 
Încă din 1904 el exersează câteva localizări „din 
italienește”, autorii nefiind menţionaţi, și traduce 
un fragment din Azilul de noapte de Maxim Gorki. 

Comedia lui Carlo Goldoni Slugă la doi stăpâni, 
„acomodată” prin comprimare, va figura în reper- 
toriul Teatrului Naţional din București în stagiunea 
1909-1910. În stagiunea 1924-1925 i se montează, 
pe aceeași scenă, Morcovel, traducere după Poil de 
carotte de Jules Renard. După două proiecte nefi- 
nalizate — piesa Dragoste și o dramă istorică despre 
Avram lancu, aceasta în colaborare cu St. O. Iosif —, 
debutează ca dramaturg, la Teatrul Naţional din 
București, în noiembrie 1908, cu piesa în două acte 
Mărul. De la această scriere până la Domnul de 
rouă, basm dramatic reprezentat și tipărit în 1938, 
caracteristice dramaturgiei lui B. vor fi interferen- 
ţele dintre elementele romantice și cele realiste. 
Protagoniștii, trasaţi în tușe avântate, aspiră spre 
perfecţiune, au de multe ori calităţi excepţionale. 
Cu unele accente de melodramă, Mărul licitează 
dualitatea bine-rău, sprijinindu-se pe un simbol 
ostentativ didacticist. Piesa în trei acte Sirena 
(1910) își propune dezvoltarea unei teme cu impli- 
caţii sociale, în care vagi inserţii psihologice atestă 
înrâuriri din Henrik Ibsen. În același an, 1910, 
i se reprezintă, tot fără ecou, Jurământul. B. se 
impune în lumea teatrului abia cu următorul „act 
dramatic”, Se face ziuă, elaborat în 1911. Premiera, 
programată la Teatrul Naţional din București în 
martie 1914, dar oprită în urma unei intervenţii 
a Legaţiei Austro-Ungare, va avea loc la începu- 
tul lunii mai, cu distribuţia de la Naţional, însă pe 
scena Teatrului Modern. Acţiunea din Se face ziuă 
este construită în jurul unui priveghi cu puternică 
încărcătură simbolică, plasat „în ultima noapte 
a anului 1784”, înainte de înfrângerea răscoalei 
conduse de Horea, Cloșca și Crișan. Semnificațiile 
nocturnului sunt în consecinţă transparente: pe de 
o parte, noaptea pecetluiește sfârșitul tragic al răs- 
culaţilor, pe de altă parte, ea constituie un ferment 
al devenirii și al speranţei într-un viitor mai bun. 
Piesa este mai mult una de comentariu și de atmo- 
sferă decât una de acţiune. Unele dialoguri par 
transpuneri moderne ale dialogurilor pline de forţă 
din tragedia antică, în timp ce în altele sunt vizibile 
influenţele monologurilor lui Barbu Delavrancea. 
Dacă, în pofida popularității de care s-a bucurat, 
Se face ziuă a alunecat în uitare, Trandafirii roșii 
(1915), scriere dramatică în trei acte și în versuri, 
cu o carieră scenică remarcabilă, se bucură încă 
de un anume interes. Lucrarea, o feerie în notă 
neoromantică, dezvoltă motivul jertfei aduse unui 
ideal. Valorile poetice prevalează și aici asupra 


749 Dicţionarul general al literaturii române 


celor dramatice. Tânărul și visătorul trubadur Zefir 
își asumă sacrificiul suprem: cu sângele său înro- 
șește 77 de trandafiri albi în 77 de zile, pentru a 
îndepărta blestemul care plutește asupra domniţei 
Liana. Personajul antitetic, Val Voievod, prefera- 
tul domniţei, este un caracter șovăielnic, egoist și 
laș. Aparent înfrânt, Zefir, care se stinge odată cu 
aducerea ultimului trandafir, devine personifi- 
carea simbolului dăruirii sau, într-o altă cheie de 
lectură, a geniului romantic care își înţelege final- 
mente inadecvarea la o lume inferioară și își ia 
revanșa pe plan artistic, ca poet ce își cântă iubirea 
nefericită. După mai bine de două decenii, în 
Domnul de rouă B. folosește aceeași modalitate de 
expozeu dramatic, apelând însă la filoane care ţin 
de legendă și de mit. Punctul de plecare îl consti- 
tuie un eres consemnat de Al. Vlahuţă în România 
pitorească, derivat din motivul folcloric prezent 
în Soarele și Luna. Autorul plasează acţiunea 
basmului său dramatic la o Curte domnească, 
într-un timp indefinit. Asemenea Craiului de Rouă 
din eres, Alean, fiul Doamnei Luna, rod al unei 
iubiri neîngăduite, este condamnat să ispășească 
păcatul părinţilor săi prin existenţă nocturnă. În 
consecinţă, când este chemat la tron de cei care 
nu-i cunosc blestemul, trebuie să refuze, negân- 
du-și orice posibilitate de depășire a destinului 
de damnat. Alean este expresia dualității lumină- 
întuneric, înlăuntrul căreia oscilaţia și ezitările au 
ca deznodământ moartea. Nu mai este însă vorba 
despre o dispariţie acceptată, ca la Zefir, ci despre 
o dispariţie iminentă, despre destinul uman fragil 
și perisabilitatea aspirațiilor. În ambele basme dra- 
matice B. alege soluţii de tratare personală a temei 
de bază, nelimitându-se la nararea întâmplării, așa 
cum procedează, spre exemplu, Victor Eftimiu, ci 
transformând-o în pretext al unei fabule drama- 
tice „cu cheie”: întregul, ca și părţile componente 
se transformă în simboluri sau agenţi purtători de 
idei în acţiune. Ca și în drame, accentul se mută 
însă adesea pe ritualic sau feeric. Satira Las' pe 
mine şi comedia de moravuri Bursierul societăţii, 
în care dominanta este, dimpotrivă, socială, au fost 
lăsate în manuscris și nereprezentate. 

SCRIERI: Visuri de noroc, Bucureşti, 1903; Ramuri, 
Budapesta,1906; Poezii, București, 1907; Impresii de 
teatru din Ardeal, Arad, 1908; Nuvele, București, 1909; 
Sirena. Jurământul, Beiuş, 1912; Nuvele, București, 
1914; Se face ziuă, București, 1914; Ca mâini va bate 
ceasul!, București, 1915; Trandafirii roșii, București, 

1915; Furtuna. Cu toţii una. Poemul Unirei, Sibiu, 1922; 
Poezii, București, 1924; Domnul de rouă, București, 1938; 
Scrieri, îngr. Cornel Simionescu și Aurora Pârvu, pref. 
Cornel Simionescu, București, 1969. Traduceri: Oscar 
Wilde, Salomeea, București, [1907]. 


Repere bibliografice: Chendi, Pagini, 310-313; Iosif 
Blaga, Societatea pentru Fond de Teatru Român și 
domnul Zaharia Bârsan, Braşov, 1907; Lovinescu, Scrieri, 
IV, 387-390; Ciorănescu, Teatr. rom., 210-215; Pușcariu, 
Călare, 257-266; Justin Ceuca, Zaharia Bârsan, Cluj- 
Napoca, 1978; Brădăţeanu, Istoria, II, 82-85; Modola, 
Dramaturgia, 202, 214; Silvestru, Un deceniu, 152-154; 
Dicţ. scriit. rom., I, 251-252; Zaharia Bârsan, DRI, |, 
195-200; Ghiţulescu, Istoria, 144-146; Dicţ. analitic, IV, 
244-246; Ileana Oancea, Despre poetica eminesciană în 
viziunea lui Zaharia Bârsan, O, 2004, 7; Popa, Penumbre, 
129-136. C.P, E.L. 


BÂRSEANU, Andrei 
(17.X.1858, Dârste- 
Brașov — 19.VIII.1922, 
București), folclorist, 
poet. 


Este fiul lui Toma Bârsan, preot. Face studii gimna- 
ziale și liceale la Brașov (1870-1878) și studii uni- 
versitare de litere și filosofie la Viena și Miinchen 
(1878-1881), la Viena fiind între fruntașii societăţii 
România Jună a studenţilor români. Revine la 
Brașov, unde este profesor secundar (1881-1905), 
corector al școlii medii (1889-1891), dirigent al 
Școlii Comerciale Superioare (din 1891). Tot din 
1891 este și director al învățământului din Sibiu. A 
fost vicepreședinte (1905-1910) și președinte 
(1911-1922) al Astrei (prestaţia lui, ce include dis- 
cursuri, rapoarte, articole, conferințe etc., benefici- 
ind în 2011 de o ediţie care le însumează), membru 
(1908) și vicepreședinte al Academiei Române, iar 
după Unirea din 1918 senator de Alba Iulia. A fost 
redactor la „Școala și familia” (1887-1888). Cola- 
borează cu versuri la „Albina Carpaţilor”, „Con- 
vorbiri literare”, „Lransilvania”, „Luceafărul” ș.a., 
cea mai cunoscută poezie a sa fiind Pe-al nostru 
steag. În „Gazeta Transilvaniei” a publicat snoave 
sub pseudonimul Sandu Pungă-Goală. 

Remarcabil militant pe tărâmul învățământului 
românesc și al culturii naţionale, autor de manuale 
didactice și al unui meritoriu studiu, Istoria școale- 
lor centrale române gr. or. din Brașov (1902; Premiul 
Academiei Române), B. și-a dobândit o meritată 
faimă prin editarea, împreună cu Jan Urban Jarnik, 
a unei colecţii, Doine și strigături din Ardeal (-II, 
1885), alcătuită plecând de la materialul profeso- 
rului blăjean loan Micu Moldovanu. Contribuţia 
folcloristului român constă în clasarea celor peste 
1000 de piese (648 de doine — de dragoste, de dor, 
de jale, haiducești, ostășești ș.a. — și 359 de strigă- 
turi), în elaborarea notelor și a prefeţei. B. este, de 
asemenea, autorul mai multor culegeri: Cincizeci 
de colinde (1890), însumând 23 de colinde religi- 
oase și 27 „lumești”, cunoscute și din alte colecții, 
Din traista lui Moş Stoica. O sută și una minciuni 
poporale din Ţara Ardealului (891), caracteris- 
tice fiind autenticitatea umorului și a spiritului 
critic țărănesc, Snoave, chiuituri, povestiri (1925), 
cuprinzând 42 de cântece și strigături, un colind, o 
închinare de pahar și o snoavă. Mai puţin cunoscut, 
studiul Die rumănische Volksdichtung, publicat în 
„Die Karpathen” (Brașov, 1908), dovedește, ca și 
notele și prefața la Doine și strigături din Ardeal, 
o profundă cunoaștere a folclorului. Aici autorul 
examinează problemele de prozodie și mijloacele 
artistice ale creaţiei populare autohtone, amintește 
genurile folclorice și dă o imagine asupra folcloris- 
ticii românești. Remarcabile sunt cunoștințele sale 
despre modul specific de interpretare a cântecului 
epic și despre caracterul de improvizație al unor 
genuri folclorice. Ca și D. Caracostea mai târziu, B. 
vorbește despre „un material” sud-est european și 
despre o formă autohtonă în folclorul românesc. 
SCRIERI: loan Lăpedatu. 1844-1878, Braşov, 1898; 
Învățăminte din viaţa metropolitului Andreiu Șaguna, 
Brașov, 1898; Istoria școalelor centrale române gr.or. din 
Brașov, Brașov, 1902; Grăiește marea, București, 1922; 
Andrei Bârseanu și „Asociaţiunea”, îngr. şi introd. Pamfil 
Matei, Sibiu, 2011. Culegeri: Doine și strigături din 
Ardeal, l-Il, pref. edit., București, 1885 (în colaborare cu 
Jan Urban Jarnik); ed. îngr. Constantin Ciuchindel, pref. 
Ovidiu Papadima, București, 1961; ed. îngr. și introd. 
Adrian Fochi, București, 1968; Cincizeci de colinde, pref. 
edit., Brașov, 1890; Din traista lui Moș Stoica. O sută și 
una minciuni poporale din Ţara Ardealului, Brașov, 
1891; Snoave, chiuituri, povestiri, Sibiu, 1925. Traduceri: 
R. Roth, Călătoria lui Stanley prin Africa Centrală (1874- 
1877), Brașov, 1886. 

Repere bibliografice: C. Rădulescu-Motru, Andrei 
Bârseanu și naționalismul, cu un răspuns de Dimitrie 
Gusti, București, 1924; Ioan G. Bratu, Un preot al 
deșteptării noastre. Andrei Bârseanu. Omul şi opera, 
Sibiu, 1930; George Lăzărescu, Andrei Bârseanu, 
București, [1940]; Mihail Robea, Andrei Bârseanu 
folcloristul, LL, 1960, 4; Bârlea, Isf. folc., 297-298; 
Dicţ. lit. 1900, 94-95; Adrian Fochi, Centenarul unui 
act fundamental de cultură: antologia de folclor 
transilvănean a lui ].U. Jarnik şi Andrei Bârseanu, REF 
1985, 2; Iordan Datcu, O carte a Blajului, T, 1985, 11; 
Ţepelea, Rememorări, 132-133; Dicţ. analitic, |, 313-314; 
Datcu, Dicţ. etnolog., 114-115. I.D. 


BÂRSEANUL, Ion (c. 1880 - 1916), autor de versuri 
și proză, traducător. Originar din Târgu Frumos, B. 
a fost corector la Editura Minerva din București și 
a făcut parte din anturajul principalilor scriitori de 
la începutul secolului trecut, alături de care semna 
(la început I. Bârsean) versuri și proză în revis- 
tele primului deceniu: „Literatură și artă română”, 
„Sămănătorul”, „Viaţa literară”, „Viaţa literară și 
artistică”, „Minerva, „Minerva literară” (pe care 
o conducea) ș.a. În 1909 figurează ca membru 
fondator al Societăţii Scriitorilor Români. 

Cele mai multe dintre colaborările în versuri 
și le-a adunat în placheta Primele cânturi (1906) 
și în culegerea Rapsodii și balade (1910). Țintind 
să fie reprezentări alegorice ale existenţei umane, 
meditații asupra vieţii, poeziile, altfel destul de 
comune, au în atenţie trăiri legate de eroziunea 
produsă de timp și deziluzii, obsesia morţii. Și 
descrierile unor cadre din natură capătă conotaţii 
asemănătoare. Mai multe poeme epico-descrip- 
tive sunt construite pe motive istorice sau folclo- 
rice de o imaginaţie cam ceţoasă, cu posibilităţi 
de vizualizare a unor scene, dar nu și a ansam- 
blului. Nu lipsesc versificările pe tema iubirii, 
cu obișnuitele invocări, suferinţe și tribulaţii, 
cu visări în decoruri romantice. Idei și imagini 
poetice confuze, uneori incoerente. O viziune în 
genere sumbră, un patetism afectat, născut parcă 
dintr-o permanentă insatisfacţie, o fantezie desuet 
romanţioasă tulbură discursul liric. B. și-a strâns 
schiţele și povestirile în două volume - Popasuri 
vânătorești (1906) și Dor pustiu (1908). În primul 
câteva întâmplări mărunte sunt tratate cu umor, 
pe un ton mucalit, natural și senin, fiind vorba de 
lecturi ușoare și plăcute. În cel de-al doilea doar 
piesa titulară e o povestire care reușește să creeze 
o atmosferă grea, de nefericire implacabilă, ţesută 

ca un halou în jurul unui personaj viabil. În cele- 
lalte proze autorul alunecă spre artificial, senzaţi- 
onal și fantasmagoric, înspre relatarea fără relief 
a faptului oarecare. Excepţie ar face Iorgu Haliţki, 
încercare de portretizare a unui nebun, părând 
să sugereze misterul ce învăluie uneori pe acești 
bolnavi. Traducerile din Lev Tolstoi, Emile Zola, 
Alphonse Daudet au cunoscut mai multe ediţii în 
prima jumătate a secolului al XX-lea. O povestire 
a lui B., în versiune germană, a apărut în volumul 
Rumâănische Erzăhlungen (1907). 

SCRIERI: Primele cânturi, Budapesta, 1906; Popasuri 
vânătorești, București, 1906; Dor pustiu, București, 1908; 
Rapsodii și balade. 1900-1910, București, 1910. Tradu- 
ceri: Emile Zola, Două nuvele, București, 1909; Alphonse 
Daudet, Niverneza, București, 1909; Lev Tolstoi, Povestiri 
populare, București, 1912. 

Repere bibliografice: N.I. Apostolescu, „Primele cânturi”, 
LAR, 1907, 2; I. C. Negruzzi, „Popasuri vânătorești”, AAR, 
partea administrativă și dezbaterile, t. XXIX, 1906-1907; A. 
C. [Al. Ciura], „Dor pustiu”, LU, 1909, 2; Victor Eftimiu, „Dor 
pustiu”, ADV, 1909, 6981; Chendi, Schife, 90-91; Pușcariu, 
Cinci ani, 103-105; losif Nădejde, „Rapsodii și balade”, ADV, 
1910, 7307; Lovinescu, Scrieri, IV, 390-392; Sadoveanu, 
Opere, XVI, 615-617, 620-622; Ciopraga, Lit. rom., 590. C.T. 


BÂRSILĂ, Mircea 
(19.X.1952, Cârciu, j. 
Gorj), poet, eseist. 


Este fiul Elenei (n. Ardeiu) și al lui Aurel Bârsilă, 
țărani. Frecventează școala elementară în localita- 
tea natală, iar liceul în Grădinari, judeţul Caraș- 
Severin, și în Caransebeș. Student al Facultăţii de 
Filologie, secţia română-latină, a Universităţii din 
Timișoara (1974-1978), se atașează de profesorii 
Vasile Tudor Creţu, G.I. Tohăneanu și Eugen 
Todoran. A fost membru al cenaclului „Pavel Dan” 
şi președinte al acestuia (1976-1978), visând, 
împreună cu prietenii și colegii săi lon Monoran, 
Eugen Bunaru, Gheorghe Pruncuţ, Adrian Derlea, 
Viorel Marinescu, o „schimbare la față” a poeziei. 
Grupul își luase numele de „monodersilism”. După 

licenţă este profesor de limba și literatura română 
în comuna Independenţa, judeţul Călărași (1978- 
1983), metodist la Centrul de Îndrumare a Creaţiei 
Populare Călărași (1984), apoi șefal Inspectoratului 
Interjudeţean (Argeș, Olt, Vâlcea) al Uniunii 
Compozitorilor (1985-1991). Redactor, din 1991, la 
revista „Calende” din Pitești, în 1994 se transferă la 
Teatrul „Al. Davila” din același oraș, ca secretar 
literar. În 2000, doctor în filologie al Universităţii 
de Vest din Timișoara, cu teza Dimensiunea ludică 
a poeziei lui Nichita Stănescu, din 2001 este confe- 
renţiar, iar din 2006 profesor la Universitatea din 
Pitești. A debutat, cu versuri, în ziarul judeţean 
„Flamura” (Reșița, 1969). Prima revistă literară în 
care a publicat poezii este „Orizont” (1970), iar cea 
dintâi carte e volumul de poeme Obrazul celălalt 
al Lunii (1982). Mai colaborează cu versuri, 
recenzii, cronici și eseuri la „Forum studenţesc”, 
„Luceafărul”, „Amfiteatru”, „Argeș”, „Suplimentul 
literar-artistic al «Scânteii tineretului»” (unde a 
utilizat și pseudonimul Mircea Silă), „România 
literară”, „Poesis”, „Neue Literatur” ș.a. 

Debutul editorial al lui B. s-a produs la înce- 
putul anilor '80, în plină campanie de lansare 
a „plutonului optzecist”, fără însă a fi remarcat 
în mod deosebit, cu toate că Obrazul celălalt al 
Lunii, premiată de Editura Albatros, oferea argu- 
mentele unei situări originale în cadrul acestei 
promoţii. În formula rememorării, în reprezentări 
nu o dată de un patetism hieratic, poetul propune 
o viziune a unei arhaităţi stranii, ca în poemul 
Colaci de pământ: „Când naște femeia/ oamenii 
își împart unii altora/ primeniţi, la cimitir/ colaci 
din pământ/ disting semne cerești/ în zbieretul 
vacilor/ în orăcăitul broaștelor posedate de lună/ 
şi se duc la lehuză cu daruri/ ca la o biserică/ de pe 
ai cărei pereţi s-a desprins un sfânt/ și a zburat”. 
Poemele din următoarea carte, Argint galben 
(1988), „resuscită cu prospeţime o lume aparent 
epuizată de literatură - satul” (Daniel Dimitriu), 
într-o formulă aflată în consens cu acelea ale con- 
generilor săi. Paginile au fost citite ca „jurnalul 
despărțirii de o lume arhaică, mitologică și, nu în 
ultimul rând, bucolică” (Mircea Mihăieș). Alcătuite 
din versuri lungi, adevărate lanţuri metaforice 
solemn intonate, poemele sunt, în cea mai mare 
parte, confesiuni fixate pe o dicţiune elegiacă și 
reflexivă. Poezia mitologizează spațiul mundan și 
întăţișările cotidianului, îmbinând arhaicul rural 
și sacrul creștin, superstiţia populară și mitologia 

clasică, reveria ironic-duioasă și reflecţia. Realul 
apare transfigurat, populat de făpturi mitolo- 
gice și de zeități; lucrurile (înfăţișările) cotidia- 
nului parcurg o mișcare misterioasă către ceresc 
și sacru: „prin găurile din acoperișul realităţii/ se 
poate vedea o altă realitate”. Poemele, constituite 
ca „simetrii negative”, cum le numește poetul în 
Scutul lui Perseu (1993), transcriu aceste treceri: 
poezia poate fi așadar un „exod în regatul pro- 
priilor noastre tenebre” sau un „tainic amestec 
de durere și exaltare”, căutare extatică a „esenţe- 
lor pure”. Cu O linie aproape neagră - Une Ligne 
presque noire (2000; Premiul Asociaţiei Scriitorilor 
din București), dimensiunea gravă - percepţia 
semnelor rău prevestitoare, obsesia tanatică și 
tentaţia senzualităţii fruste — dobândește accente 
dominante. Eul înstrăinat în „lemnăria subconști- 
entului” își proiectează stările în imaginea unui 
univers ostil, într-un spaţiu de o materialitate 
densă, grea, dizarmonică. Alternativa refugiu- 
lui salvator în edenica lume originară, a satului, 
a naturii, niciodată uitată, rămâne de domeniul 
reveriei compensatoare și al unei chemări/ între- 
bări fără răspuns: „Veniţi cu mine pe câmp să privim 
de aproape spicul de grâu și să tragem adânc!/ în 
piepturi mirosuri de iasomie și de rogoz. Veniţi/ 
să dormiţi într-o păstaie răcoroasă de mazăre./ 
De când nu aţi mai stat de vorbă cu sturzul?/ De 
când nu aţi mai înnoptat, lângă foc, într-o luncă? 
În Anotimpurile unui cătun (2003; Premiul Filialei 
Pitești a Uniunii Scriitorilor) și în Monede cu por- 
tretul meu (2009; Premiul Cartea Anului, oferit 
de Filiala Pitești a Uniunii Scriitorilor) se atinge 
o limpiditate și o resemnare clasică în poeme 
precum O nouă vârstă: „Am cincizeci de ani. Spre 
mirarea zeilor de argint/ scriindu-mă, noaptea, 
pe una din listele lor,/ și care mă șterg din nou, 
în ziua următoare,/ am cincizeci de ani./ Este ca 
şi cum aș visa, dar nu visez. O nouă vară/ și mai 
ales o nouă vârstă: o simt în mirosul prafului/ ce 
se ridică seara, pe drumuri, în urma oilor tunse./ 
În tânguirea de amant părăsit — sau poate chiar 
de ascet -/ a sfrânciogului și-n privilegiul de a fi 
sfrânciog./ În fugara prezență a norilor/ ieșiţi, 
ca niște rechini, după pradă/ sau pur și simplu 
pentru a-și face obișnuita/ plimbare de amiază./ 
Obișnuita plimbare de aluminiu”. Evoluție subtilă, 
satul se schimbă în metaforă; tema bucolică gene- 
rează acum un lirism elegiac având ca principiu 
generator și organizator singurătatea și moartea: 

„Mi se întâmplă și mie, încet, încet, partea./ Sunt 
o fântână fără cumpănă, fără ciutură, fără sens.// 
O pășune pe a cărei întindere în pantă/ risipitele 
oi sunt de fapt niște cutii goale/ în care au fost 
ambalate aparate electrice.[...]Ce a mai rămas 
din tine, viaţă,/ decât puţin untdelemn într-un 
ulcior smălţuit?”. Structura poemelor este binară, 
corpul versurilor evocatoare ocupă cea mai mare 
parte a textului, dar un distih final vine să ridice 
totul în zona meditaţiei și confesiunii aforistice 
grave, repotenţând astfel restul poemului. Numai 
perpetuarea unui clișeu critic mai poate plasa în 
sfera bucolismului poezia lui B. din această fază, 
care întregește opera unui neomodern rătăcit 
doar prin vârstă biologică în generaţia '80. B. este 
și comentator de poezie, cum atestă cronicile din 
revistele „Calende” și „Argeș” (dedicate cărţilor la 
zi), eseurile din Lecturi (2001), Poeți contemporani 
(2006) și Teme literare (2009) sau cărțile dedicate 
lui Al. A. Philippide și lui Nichita Stănescu — „Vârsta 
de fier” în viziunea lirică a lui Al. Philippide (2006; 
Premiul Filialei Pitești a Uniunii Scriitorilor), 
Dimensiunea ludică a poeziei lui Nichita Stănescu 
(2001), Introducere în poetica lui Nichita Stănescu 
(2006), Teme și aspecte semnificative în lirica lui 
Nichita Stănescu și Al. Philippide (2009). Eseurile 
şi studiile, unele apărute din necesităţi didactice, 
au meritul de a defini cu limpezime universul și 
structura lirismului unor poeţi importanți sau 
urmăresc destinul unor teme de mare anvergură 
și circulaţie universală (vârsta de fier, infernul, 
moartea, viziunea apocaliptică). 

SCRIERI: Obrazul celălalt al Lunii, București, 1982; Argint 
galben, București, 1988; Scutul lui Perseu, Piteşti, 1993; 
Fecioara divină și cerbul, Piteşti, 1999; O linie aproape 
neagră — Une Ligne presque noire, ed. bilingvă, tr. Ana 
Maria Baros, București, 2000; Acordeonul soarelui, Pitești, 
2001; Dimensiunea ludică a poeziei lui Nichita Stănescu, 
Pitești, 2001; Lecturi, Pitești, 2001; Anotimpurile unui 
cătun, Pitești, 2003; Introducere în poetica lui Nichita 
Stănescu, Piteşti, 2006; Poeți contemporani, Piteşti, 2006; 
„Vârsta de fier” în viziunea lirică a lui Al. Philippide, 
Pitești, 2006; Monede cu portretul meu, Piteşti, 2009; Teme 
și aspecte semnificative în lirica lui Nichita Stănescu și Al. 
Philippide, Piteşti, 2009; Teme literare, Piteşti, 2009. Anto- 
logii: Mari poeți ai secolului al XX-lea, Piteşti, 2009. 
Repere bibliografice: Constanţa Buzea, Poeme despre 
seninătatea necesară, AFT, 1989, 2; Mircea Mihăieș, Faţa 
ascunsă a poemului, O, 1989, 3; Daniel Dimitriu, „Argint 
galben”, CL, 1989, 5; Al. Cistelecan, [Mircea Bârsilă], 
VITRA, 1989, 5, CLI, 2010, 38; Cristea, A scrie, 238-241; 

Ţeposu, Istoria, 105-106; Dan Cristea, [Mircea Bârsilă], 
LCE 1995, 3, 2009, 38; Eugen Bunaru, Pariul cu poezia, O, 
1998, 2; Grigurcu, Poezie, |, 104-111; Mircea A. Diaconu, 
„O linie aproape neagră”, CL, 2001, 7; Nicolae Coande, 
[Mircea Bârsilă], VITRA, 2002, 8-9, „Calende”, 2004, 1-2; 
Radu Voinescu, Printre primejdiile criticii, Constanţa, 
2004, 171-183; Ulici, Prima verba, IV, 103-106; Nicolae 
Oprea, Nopți de insomnie, Pitești, 2005, 184-188; 
Ștefănescu, Istoria, 945-949; Gheorghe Grigurcu, Catalog 
liric, lași, 2010, 28-31. C.H. 


BECESCU, Florian 1. (25.11.1878, Pitești — 7.V.1914, 
Pitești), poet, prozator. Este fiul Mariei și al lui Ion 
Becescu, preot, originar din Homorod. A absolvit în 
1893 gimnaziul în orașul natal. A urmat, probabil, 
şi o altă școală, căci devine curând telegrafist, 
profesie ce îl va face să peregrineze prin ţară. În anii 
1903 și 1904 se găsea la Bruxelles, după unii pentru 
a-și îngriji sănătatea precară. Aici era ales preșe- 
dinte al Societăţii Studenţilor Români din Belgia. 
Debutează, cu o schiţă și cu o poezie, în 189, la 
ziarul „Dreptatea” din Turnu Severin. În continuare, 
va colabora asiduu cu versuri, proză, note și comen- 
tarii, iscălite și cu pseudonimele Floreal, Florib, 
leșanu, Juvenal, Rocambole, Telegrafistul X.Y., Zed, 
Zefirina ș.a., la „Foaia pentru toţi”, Adevărulilustrat”, 
„Povestea vorbei”, „Epoca”, „Convorbiri literare”, 
„Literatură și artă română”, „Pagini literare”, „Revista 
modernă”, „Noua revistă română”, „Arhiva”, „Pagini 
alese”, „Ovidiu”, „Cronica”, „Jurnalul”, „Românul 
literar”, „Revista idealistă”, „Convorbiri critice” ș.a. În 
1901, pe când era considerat de unii o mare făgădu- 
inţă, i se tipărește, prin subscripţie publică, volumul 
de versuri Vise și lacrimi, căruia îi vor urma Spre ziuă 
(1906), Poveste grozavă (1909) și În valuri (1911). 
Domnișoara Secession (1908) cuprinde „disertaţii”. 
Apărute parţial ori integral în periodice, sub varii 
generice, Impresii de călătorie prin Europa, Poveștile 
telegrafistului X.Y, Din memoriile unui neuroaste- 
nic, „Vorbe... vorbe”au rămas netipărite în volum. 
În publicistica lui B. impulsiunile umorale pre- 
valează. La început apropiat de junimiști, pe care 
îi adulează în scrisori și dedicaţii, el denunţă ca 
„primejdie naţională” literatura „falsă”, prin care 
înţelege atât veleitarismul impenitent, cât și ten- 
tativele moderniste. Ulterior se arată deosebit de 
agresiv faţă de „ardeleni”, atacul extinzându-se 
şi asupra „Sămănătorului”, ceea ce îi va atrage 
simpatia cercului de la „Românul literar și politic”. 
Înzestrat cu o abilitate rară, chiar cu talent, B. nu 
are forţă de creaţie poetică, nici cultură suficientă 

și, ca urmare, e predispus la imitație. Iniţial îl 
imită pe George Coșbuc, apoi pe M. Eminescu, ale 
cărui poeme le transcrie, diluându-le. Ambiţios, 
încearcă și o Poveste a Omului, precum și ample 
poeme istorice (Ultimul vis al lui Bonaparte, 
Moartea lui Mihai Viteazul), dar orice emoție e 
strivită sub figuraţia desuet romantică și mași- 
năria retorică. În Spre ziuă se distinge un halou 
de lirism autentic, susținut îndeosebi de toposul 
căminului, mai consistent în ultimul volum, În 
valuri. Multul dor de soare și de primăvară, într-o 
formă totuși banalizată, dezvăluie aprehensiuni 
profunde. Sensibilitatea față de soarta oropsiţilor și 
de nedreptăţile sociale, reală, nu izbutește să oco- 
lească melodramaticul. Poemul Poveste grozavă, 
prilejuit de răscoala din 1907, adoptă ca soluţie 
alegoria, însă personificările sunt comode. Se rețin 
totuși câteva scene, pentru realismul și vivacitatea 
lor. În proză B. utilizează clișeele timpului, adău- 
gându-le uneori un haz sumbru. Crispate, alune- 
când adesea în autocompătimire, sunt „poveștile 
telegrafistului X.Y.” în schimb „disertaţiile” — con- 
ferinţe libere pe teme ca „domnișoara S6cession”, 
poetul veleitar, militarul fanfaron etc. - sunt pline 
de vervă, mordante. 

SCRIERI: Vise și lacrimi, Craiova, 1901; Spre ziuă, Constanţa, 
1906; Domnișoara Secession, Constanţa, 1908; Poveste 
grozavă, ed. 2, Constanţa, 1909; În valuri, Constanţa, 1911. 
Repere bibliografice: D.C. Ollănescu, „Vise și lacrimi”, 
AAR, partea administrativă și dezbaterile, t. XXIV, 
1901-1902; Chendi, Scrieri, II, 97-101, III, 142-144; 
[Ovid Densusianu], „Spre ziuă”, VAN, 1906, 21; Mihail 
Dragomirescu, Repere critice, CVC, 1907, 3; D. C. 
Ollănescu, „Spre ziuă”, AAR, partea administrativă și 
dezbaterile, t. XXIX, 1906-1907; Mihail Dragomirescu, 
„Poveste grozavă”, CVC, 1909, 9; Cornel, Figuri, 1, 230-231; 
Predescu, Encicl., 91. V.D. 


BEHRING, Eva (28.VI.1936, Stettin, azi Szczecin, 
Polonia - 26.1.2004, Berlin), istoric literar, traducă- 
toare, editoare germană. Este fiica Elisabetei și a lui 
Karl Mierke. Face studii medii la Schwerin și Halle, 
iar între 1956 şi 1961 urmează cursurile Facultăţii 
de Filologie a Universităţii din București, secția 
limba și literatura română și limbi romanice. În 
1971 obţine titlul de doctor în filologie magna cum 
laude, în urma susţinerii, la Berlin, a disertaţiei 
despre metafora în poezia de dragoste a lui Mihai 
Eminescu (Die Liebesauffassung Mihai Eminescus 
im Spiegel ihrer Bilder und Metaphern). A tost cerce- 
tător științific la Institutul Central de Istorie Literară 

al Academiei de Științe din RDG, devenind în 1990- 
1991 șefa sectorului romanistică-anglistică-ameri- 
canistică, continuând să colaboreze până în 2001. 
La Universitatea Humboldt din Berlin a ţinut prele- 
geri despre literatura română (1979-1981). Membră 
până în 1990 a Comitetului Naţional al RDG pentru 
studiile sud-est europene, este din 1994 membră a 
prezidiului Societăţii Sud-Est-Europa din Miinchen. 
Pentru întreaga activitate de mesageră a literatu- 
rii române în spaţiul german i s-a conferit în 1995 
titlul de membră de onoare a Fundaţiei Culturale 
Române. 

B. debutează în 1966 cu un articol despre studii 
românești referitoare la Eminescu (în „Beitrăge zur 
Romanischen Philologie” din Berlin). Au urmat 
numeroase colaborări atât la reviste germane, 
cât și românești: „Zur Gegenwartsliteratur in 
den romanischen Lăndern”, „Weimarer Beitrăge”, 
„Revista de istorie și teorie literară”, „Lettre inter- 
nationale” (ediţia română) ș.a. sau în volumele 
colective Interferenţe culturale româno-germane și 
Contribuţii ieșene de germanistică. Studiile publi- 
cate aici (Despre problemele periodizării literaturii 
române, Literatura română a anilor '70, Literatura 
română de după 1944), postteţele semnate la tradu- 
cerile în germană ale unor romane precum Creanga 
de aur (Mihail Sadoveanu), Bietul Ioanide și Scrinul 
negru (G. Călinescu), Delirul (Marin Preda) și, nu 
în ultimul rând, medalioanele despre scriitorii 
români redactate în cadrul unor prestigioase lexi- 
coane (Lexikon fremdsprachiger Schriftsteller von 
den Anfăngen bis zur Gegenwart, Leipzig, I-III, 
1977-1980; Lexikon ost- und siidosteuropăischer 
Literaturen, Leipzig, 1990; Kindlers Neues Literatur 
Lexikon, Miinchen, ediţia a doua, I-XXI, 1988-1992) 
au contribuit substanţial la cunoașterea literaturii 
române în perimetrul cultural german. De o mare 
mobilitate intelectuală, posedând în egală măsură 
spirit analitic și putere de sinteză, B. a reușit să ofere 
de-a lungul unui sfert de secol publicului german 
câteva antologii comentate, exemplare ca selecţie 
și informaţie. Se adaugă lucrarea de anvergură 
Rumănische Literaturgeschichte von den Anfăngen 
bis zur Gegenwart (1994), exegeză care încunu- 
nează fericit cariera de excepţie a unei cercetătoare 
atât de devotate fenomenului cultural românesc. 
În numai 316 pagini sunt surprinse principalele 
aspecte ale literaturii române (de la folclor până 
la generaţia '80 a secolului trecut), acordându-se 
un spaţiu amplu atât „emigrației interioare” (A.E. 

Baconsky, Adrian Marino, |. Negoiţescu, Nicolae 
Balotă și Alexandru Paleologu), cât și contribu- 
ţiei exilului (Mircea Eliade, Emil Cioran, Monica 
Lovinescu, Virgil lerunca, Dumitru Țepeneag, Paul 
Goma). O carte dedicată exclusiv exilului românesc 
apare mai întâi în 2001, publicată în traducere 
românească, iar în 2002 în limba germană. Aici, 
cum remarca Mircea Anghelescu, „sunt vizibile 
marile calităţi ale cercetătoarei, care găsește și 
pune în evidenţă liniile de forță într-o materie 
aparent confuză”. 


SCRIERI: Rumănische  Literaturgeschichte von den 
Anfăngen bis zu Gegenwart, Konstanz, 1994; Scriitori 
români din exil. 1945-1989, tr. Tatiana Petrache și Lucia 
Nicolau, București, 2001; ed. (Rumâănische Schriftsteller 
im Exil. 1945-1989), Stuttgart, 2002. Antologii: Marin 
Sorescu, Nichita Stănescu, loan Alexandru, Ana Blandi- 
ana, Gedichte, Berlin, 1976; Lyrik aus Rumănien, Leipzig, 
1980; Die tanzende Katze. Rumănische Erzăhler des 20. 
Jahrhunderts, Leipzig, 1985; Erkundungen, vol. II: 33 
rumănische Erzăhler, Berlin, 1985; Texte der rumâăni- 
schen Avantgarde. 1907-1947, Leipzig, 1988; Auswahl 
„Poesiealbum 154 — Tudor Arghezi”, Berlin, 1990; Rumă- 
nische Exilliteratur: 1945-1989 und ihre Integration 
heute, Miinchen, 1999; Geschichtliche Mythen in den 
Literaturen und Kulturen Ostmittel- und Siidosteuropas, 
Stuttgart, 1999 (în colaborare). 


Repere bibliografice: Adrian Marino, Lucrări estetice 
despre avangardă, TR, 1989, 6; Radu Ciobanu, O 
nouă antologie românească în RDG, T, 1989, 5; Ov. $. 
Crohmălniceanu, Producțiile avangardei românești peste 
hotare, R, 1989, 8; Andrei Corbea, Ego, Alter, Alter ego, 
Iași, 1993, 110-111; Adrian Marino, O sinteză germană 
a literaturii române, LAI, 1994, 66; Florin Manolescu, 
„Istoria literaturii române de la origini până în prezent” 
de Eva Behring, „Synthesis”, 1994; Mircea M. Pop, Un 
eveniment editorial pentru literatura română, ST, 1995, 
6; Roxana Sorescu, Cu Eva Behring despre literatura 
exilului românesc, LCE, 1996, 45; Liviu Grăsoiu, O privire 
asupra exilului românesc, CL, 2001, 1; Mioara Apolzan, 
Privire „din afară”. O carte despre exil, RL, 2002, 2; Daniel 
Cristea-Enache, Vârstele exilului, ALA, 2002, 601; Mircea 
Anghelescu, [Eva Behring], RL, 2002, 30, ALA, 2004, 
703. D.Gr. 


BEKE Gyârgy (3.VIII.1927, Ozun, j. Covasna — 
20.1.2007, Budapesta), publicist, traducător. Face 
școala medie la Sfântu Gheorghe și studii univer- 
sitare de filologie la Universitatea din Cluj. A lucrat 
ca reporter al ziarului „Nepi Egyseg” din Sfântu 
Gheorghe (1947), apoi al cotidienelor „Româniai 
Magyar Sz6” (1948-1952) și „Eldre” (1953-1972) și 

al revistei „A Hât” (1973-1989) din București. După 
pensionare s-a stabilit în Ungaria. 

Călător pasionat pe drumurile ţării, B. a urmărit 
constant problemele relaţiilor culturale româno-— 
maghiare, căutând urmele, semnele și manifestă- 
rile unui destin cultural comun. Reportajele sale, 
adunate în mai multe volume, continuă tradiţiile 
cele mai bune ale scriitorilor sociografi maghiari 
din anii '30 ai secolului trecut, făcând parte dintr-o 
categorie care a primit drept de cetăţenie în litera- 
tură. Un loc deosebit îl ocupă lucrarea Fără inter- 
pret (1972), apărută simultan în limba română 
și în limba maghiară (7olmâcs nelkiil, 1972), care 
cuprinde convorbiri cu 56 de scriitori români 
și maghiari despre relaţiile literare româno-— 
maghiare. Cartea este o mărturie despre prietenia 
literară și un document al respectului reciproc, al 
solidarităţii umane. B. s-a dovedit și un traducător 
devotat al prozei românești. În sfera preocupărilor 
sale intră atât proza literară, cât și cea științifică, 
atât proza contemporană, cât și cea din secolele 
trecute. Din Jean Bart traduce aproape toate 
nuvelele, precum și romanul Europolis (1960), 
versiune tipărită apoi în repetate ediţii. Din proza 
contemporană dă tălmăciri în maghiară la Ce mult 
te-am iubit de Zaharia Stancu (1970), Descoperirea 
familiei de Ion Brad (1979), Săptămâna netermi- 
nată de Petre Sălcudeanu (1971) și Drum deschis 
de Șerban Nedelcu (1962). Mai traduce povestiri 
şi nuvele de Emil Gârleanu, memorialul de călă- 
torie al lui Dinicu Golescu, România pitorească 
de Al. Vlahuţă. B. alcătuiește și traduce o antolo- 
gie de aforisme românești (1967) care, revizuită 
și lărgită, va apărea în alte două ediţii, sub titlul 
Kagyl6k tengerzigâhrsal (1971) și Vercseppek az 
ir6 asztalân (2000). Volumul cuprinde aforisme 
din Învățăturile lui Neagoe Basarab către fiul său 
Theodosie, din Dimitrie Cantemir, Anton Pann, 
Titu Maiorescu, M. Eminescu, I.L. Caragiale, N. 
Iorga, Tudor Arghezi, Mihail Sadoveanu, Lucian 
Blaga, Tudor Vianu, G. Călinescu ș.a., constituind 
un adevărat „florilegiu gnomico-sapienţial al lite- 
relor române” (Nicolae Balotă). Versiunile reali- 
zate sunt însoţite frecvent de studii introductive 
sau postfeţe în care se prezintă autorii și operele 
tălmăcite. Prin numeroasele sale articole, intervi- 
uri, recenzii și reportaje, unele reunite în volum și 
publicate la București sau la Budapesta, cum este 
seria Barangoldsok Erdelyben (-VII, 1996-2005), 

B. a contribuit la apropierea literaturii și culturii 
românești de cititorii maghiari. 

SCRIERI: Fără interpret, Bucureşti, 1972; ed. (Tolmâcs 
n€lkiil), București, 1972. Traduceri: Alexandru Vlahuţă, 
Szepseges România [România pitorească], București, 
1956; Emil Gârleanu, Elbeszel&sek [Povestiri], București, 
1958, Akik a termeszet nyelven szolnak [Din lumea celor 
cari nu cuvântă], București, 1963, Az els fâjdalom [Cea 
dintâi durere], Bucureşti, 1974; Jean Bart, Europolis, 
București, 1960; Șerban Nedelcu, Szabad iton [Drum 
deschis], Bucureşti, 1962; Român aforizmâk [Aforisme 
românești, București, 1967; ed. (Kagyl6k tengerzigâhr- 
sal [Scoici cu vuietul măriil), București, 1971; ed. (Ver- 
cseppek az ir6 asztalân |Picături de sânge pe biroul), 
București, 2000; Zaharia Stancu, Sirată [Ce mult te-am 
iubii, București, 1970; Petre Sălcudeanu, Csonkahet 
[Săptămâna neterminată], București, 1971; Dinicu 
Golescu, Utazâsaim leirâsa. 1824, 1825, 1826 |Însem- 
nare a călătoriei mele. 1824, 1825, 1826], București, 1977; 
Ion Brad, [Descoperirea familiei], Bucureşti, 1979; Dinu 
Săraru, Rokavadaszat [Nişte țărani], București, 1983. 
Repere bibliografice: Polgâr Istvân, Jean Bart, „Europolis”, 
IGZ, 1961, 1; Szemler Ferenc, „România pitorească” în 
limba maghiară, „Scânteia”, 1969, 8071; Torok Lâszl6, 
„Kagyl6k tengerziigâhrsal”, IGZ, 1972, 5; Balotă, Scriitori 
maghiari, 508-513; Rom. magy. ir. lex., |, 189-191.  0O.K. 


BELCIU, Maya (22.V.1926, Lugoj — 11.1V2012, 
București), prozatoare. Este fiica Alexandrinei (n. 
Siminescu) și a lui Tiberiu Belciu, funcţionar. Face 
gimnaziul la Caransebeș și Craiova, iar liceul la 
Timișoara (Notre-Dame și Carmen Sylva), după 
care se înscrie la Facultatea de Drept din Cluj, 
dar va absolvi doi ani la Facultatea de Medicină 
şi va trece apoi la Academia de Muzică și Artă 
Dramatică din Cluj, pe care o termină în 1948. În 
anul al doilea intră în trupa Teatrului Naţional din 
Cluj, după un timp se transferă la Teatrul „Maria 
Filotti” din Brăila, iar din 1957 la Teatrul Naţional 
din Timișoara. În 1961, în urma unui concurs, vine 
la București la Teatrul Regional (dramă și estradă). 
Renunţă la cariera teatrală și este angajată la Editura 
Meridiane, ca redactor la secţia teatru-cinema. B. 
scrie versuri de la vârsta de paisprezece ani, publi- 
cându-le, începând din 1942, în revista pentru 
copii și studenţi „Ţara visurilor noastre”. Atunci 
își alege pseudonimul Maya Bistra, sub care cola- 
borează la diferite reviste culturale din Timișoara 
și Cluj. Redactează, împreună cu Raoul Șorban, 
„caietele” de spectacol ale Teatrului Naţional din 
Cluj. Redebutează în „Luceafărul” (1964) cu un 
fragment de roman, și editorial cu romanul Blana 

de focă (1966). Publică fragmente de roman, repor- 
taje literare, interviuri, reportaje despre localităţi 
bănăţene în principalele reviste bucureștene și 
face filme documentare. 

Acţiunea celui dintâi roman semnat de B., 
Blana de focă, se desfășoară pe două planuri: real 
- un sat bănăţean și lumea fiordurilor nordice; 
imaginar - tradiția evanescentă a lumii satului 
și fantomatica apariţie a unui marinar, prezență 
nicicând sigură, între vis și realitate. Ambele se 
lasă descoperite prin mijlocirea culorii specifice 
fiecărui tărâm în parte, prin diversitatea expre- 
siei care, elocventă până la senzorialitate, atinge 
parcă esenţa lucrurilor și a faptelor, acestea 
mereu fulgurante, incisive, de o concentrată forță 
epică. Al doilea roman, A XI-a poruncă (1969), 
are la bază experienţa teatrală a autoarei. Scena 
şi culisele ei sunt descrise cu o claritate analitică 
din care nu lipsesc nici melancolia, nici cinismul 
sau sinceritatea brutală, alternând într-un joc de 
trăiri subtile. Moartea centaurului (1970), volum 
de proze scurte și nuvele, prefigurează romanul 
Dyonis sărmanu (1984). Universul romanului este 
unul concentraţionar: într-un oraș care trebuia 
scufundat și reconstruit, sosește un ordin de 
„dispersare” a trei categorii de oameni: bătrâni, 
oligofreni și intelectuali. Aceștia trebuia să fie 
supuși la tot felul de experienţe de supravieţuire. 
Și Dyonis sărmanu este conceput în dublu plan, al 
iubirii și al revoltei, bine sugerate prin simboluri 
cu accente pasionale, febrile. Există și un roman 
în roman, Trista poveste a doamnei Maderbach și 
a domnului general Bem, istoria contemporană 
legându-se astfel de istoria trecutului, la distanță 
de un secol (1848). În romanul La cules de vipere 
(1978) se mișcă o lume ruptă brusc și brutal de 
toate tradiţiile ei, de toate cutumele de clasă și de 
familie. O lume automatizată și bolnavă, victimă 
a unui morb ce macină dintotdeauna omenirea: 
acapararea și răzbunarea. Evocările sunt precise, 
stilul nervos, verva de povestitor e dublată de 
viziunea unui dramaturg. Personajele sunt un 
amestec de grotesc, ridicol și tragic, la limita 
dintre patetic și absurd. Vin americanii... destin 
amânat (1998) interferează realităţi și destine din 
cea de-a doua parte a secolului al XX-lea, după 
ce în locul celor așteptați ţara cunoaște experi- 
enţa invadării de către Armata Roșie. Romanciera 
reconstituie atmosfera unei epoci de mari răs- 
turnări, prin alăturarea unor scene din prezent 

cu altele aduse din amintire. Ramificată ca un 
arbore genealogic, pentru a urmări cât mai multe 
destine misterios îngemănate de istorie, cartea 
e scrisă cu ironie și gravitate, dar mai ales cu o 
vibraţie specială la amănunt, la inefabil, la inse- 
sizabil, element propriu prozei sale, aproape 
lirică fără a fi vreodată sentimentală, exactă și 
acidă fără a cădea în cinism. Întâmplare cu Zâna 
Mirării (2002), o povestire cu inserţii autobio- 
grafice, se definește ca parte dintr-o „biografie a 
fantazării”. 

SCRIERI: Blana de focă, București, 1966; ed. București, 
2002; A XI-a poruncă, București, 1969; Moartea centau- 
rului, București, 1970; La cules de vipere, Bucureşti, 1978; 
Dyonis sărmanu, București, 1984; Vin americanii... 
destin amânat, București, 1998; Întâmplare cu Zâna 
Mirării, București, 2002. 

Repere bibliografice: Voicu Bugariu, „Blana de focă”, 
AST, 1966, 5; Al. Săndulescu, „Blana de focă”, GL, 1966, 
41; Gabriel Dimisianu, „Blana de focă”, VR, 1967, 5; 
Valeriu Cristea, „A XI-a poruncă”, RL, 1969, 14; Mihai 
Ungheanu, „A XI-a poruncă”, LCE 1969, 32; Mircea 
Iorgulescu, „Moartea centaurului”, RL, 1970, 40; Cornelia 
Ștefănescu, [Maya Belciul, VR, 1979, 6, „Anotimpuri 
literare”, 2000, 17, RL, 2001, 21; Ungureanu, Imediata, |, 
212-217; Barbu Cioculescu, Putere de evocare, LCR 1999, 
16; Ada D. Cruceanu, Întâmplări cu Zâna Mirării, 
„Reflex” (Reșița), 2002, 4-6; Gabriel Dimisianu, „Blana 
de focă”, RL, 2003, 6; Ungureanu, Geografia lit., IV, 24-26; 
In memoriam.Maya Belciu, APE, 2012, 5. C.ș. 


BELCIUGĂȚEANU, Corneliu (18.VII.1922, București 
— 11.IX.1973, București), poet. Este fiul italienistei 
Anita Belciugăţeanu. Urmează în Capitală cursu- 
rile școlii primare, apoi pe cele ale Liceului „Spiru 
Haret” și ale Facultăţii de Medicină, după care pro- 
fesează ca medic psihiatru la Spitalul „Gheorghe 
Marinescu” din București. 

B. debutează cu un poem și cu un articol-con- 
fesiune în 1938 la „Vlăstarul”, revista literară a 
Liceului „Spiru Haret”. Colaborează sporadic, 
semnând recenzii și articole, la „Preocupări 
literare”, „Preocupări universitare”, precum. și 
la mai puţin cunoscuta revistă, Memnon”. Cele 
câteva poezii apărute în „Vlăstarul” nu anunțau 
în nici un fel fronda și agresivitatea exclusivistă 
etalate în Fugind de neant (1946). Placheta, care 
inaugura colecţia „Confesiuni lirice” a Editurii 
Boema, este prefațată de autor, cele cincispre- 
zece poeme fiind însoţite de tot atâtea „auto- 
comentarii” bizare. Ideea de la care pleacă B. în 

consideraţiile introductive, cu aplicare la fiecare 
text din cuprins, ar fi aceea că poetul este cel mai 
bun (și singurul adevărat) critic al scrierilor sale. 
Autorul avansează, cu gravitate, premisa propriei 
genialităţi, care s-ar afla într-o antiteză tranșantă 
cu mediocritatea literaturii autohtone. Asocierea 
declarată, ca dimensiune a valorii, cu nume ca 
Verlaine, Hâlderlin, Valery, Pușkin, Byron, Shelley, 
Apollinaire, Keats, Stefan George, Hofmannsthal, 
Baudelaire, Leopardi, iar din literatura română 
cu Eminescu, Arghezi, Bacovia, B. revendicân- 
du-și, cel puţin, egalitatea cu toţi aceștia, imprimă 
demonstraţiei o notă de comic grotesc. Autorul, 
încredinţat că produce „mutaţia speciei umane” 
și că fiecare lucrare a sa este destinată nemuri- 
rii, lansează și un „manifest fulgerat cu frenezie 
hugoliană”, recomandând un nou curent literar, 
„concretismul”, care-și propune „să liricizeze 
materialul special și arid al profesiunilor inte- 
lectuale”. În acest sens, se oferă și un „model”, 
Poema meningococului, având ca temă elogierea 
semnificaţiilor poetice ale microbului în cauză. 
Apelul „teoreticianului” a rămas, desigur, fără 
ecou printre confraţi. Peste ani, în 1969, volumul 
Versuri din patru decenii grupează producţia lui 
B., în funcţie de data elaborării lor, în trei secţiuni: 
1937-1940, 1943-1949, 1956-1963. Alături de 
compoziţii cursive, bogate în imagini reușite sau 
mărturisind influenţe folclorice elegant asimilate, 
sunt incluse pasteluri calme, cu o melodică interi- 
oară bine cumpănită, dar și demonstraţii ostenta- 
tive de versificare prețioasă. 

SCRIERI: Fugind de neant, București, 1946; Versuri 
din patru decenii, pret. Miron Radu Paraschivescu, 
București, 1969. 


Repere bibliografice: Piru, Panorama, 182-184; Emil 
Manu, Medicină și poezie, LCE 2004,14. C.P. 


BELDEANU, Adrian (10.VI.1935, Lugoj — 30.VI.1994, 
București), poet, prozator. Fiu al unui medic 
veterinar, B. a absolvit liceul la Bârlad (1952), 
urmând apoi, la București, Școala de Literatură 
„M. Eminescu” (1952-1954) și Facultatea de 
Drept (1954-1958). Din 1959 s-a înscris în barou 
şi a funcţionat ca avocat pledant. Debutează 
la „Luceafărul” în 1966. Prima carte, Vitralii 
cu păsări, îi apare în 1967. Desfășoară regulat 
şi activitate publicistică (mai ales cronică 
plastică) în revistele conduse de Eugen Barbu 
(în „Săptămâna culturală a Capitalei”, semnează, 

în serial, între 1973 și 1977, un Dicţionar plastic 
selectiv, alcătuit din articole micromonogra- 
fice despre plasticieni români contemporani), 
scriitor de care este apropiat și care îl sprijină. 
Ca poet, B. a produs compuneri intimiste și 
calofile, de atmosferă și de expresie îngrijit-in- 
genioasă, convenţională, vădind abilitate și 
„meserie”. Poemele lui sunt crochiuri, pasteluri 
ori tablouri (de interior, cu recuzită domestică 
etc.), montaje de imagini și descripţii detaliate și 
consistente (uneori parcă prea insistent exploa- 
tate), dublate de mici solilocvii, de „declaraţii” 
ori comentarii lirice intermitente. La orizontul 
epocii în care a fost scrisă și publicată, este o 
poezie banală, „corectă”, nu dezagreabilă, incon- 
testabil rutinieră și minoră. O anumită atmosferă 
casnică și gastronomică poate uneori aminti, prin 
ingrediente și recuzită, de cea din lirica lui Emil 
Brumaru ori a lui George Almosnino, însă fără 
concreteţea fascinant-enigmatică obţinută de 
aceștia, fără fior, mai degrabă marcată de un fel 
de suficienţă discret egolatră și compromisă prin 
proliferarea mecanică a expresiei, prin metafori- 
zarea previzibilă (chiar atunci când e construită în 
genul șaradei, și ea limitat surprinzătoare). Poetul 
a practicat și formele prozodice fixe (rondelul, 
sonetul). Romanele lui B. - Canapeaua cu pisici 
(1971), Să mai câștigi o zi (1972) — constituie un 
fel de completare prozastică a poemelor, ţinând 
de aceeași viziune măruntă, hedonistă, inti- 
mistă, intensiv şi neconvingător sinestezică, cu 
scurte, rapid istovite elanuri generalizatoare și 
pilduitoare. Pe ample porţiuni discursul narativ 
se plasează la limita dintre reportaj și consemna- 
rea diaristică. Priceperea exprimării și o oarecare 
înzestrare pentru observaţia detaliată nu sunt 
susținute de aptitudinea construcţiei romanești. 
Prozatorul practică un descriptivism atent, omni- 
prezent: se succedă peisaje, interioare, toalete și 
veșminte sau vestimentaţii, piese de mobilier și 
alte obiecte (artistice sau utilitare, tehnice sau arti- 
zanale etc.), toate supuse unei descripţii minuţi- 
oase, ironic-vioi comentate. De același tratament 
au parte și fizionomiile sau trupurile umane (în 
special feminine). În fond, romanele lui B. sunt, 
în bună parte, formate din publicistică de obser- 
vaţie — în sens larg - mondenă, travestită în proză 
de ficţiune. Vigoarea epică e cvasinulă, „conflic- 
tele” convenţionale, minimale, arhicunoscute, 
iar pasajele analitice de asemenea superficiale. 

E vorba de romane (semi)populare, kitsch, fie și 
moderat. Marcate de o înclinaţie spre consem- 
narea unui anumit hedonism erotic, ele pun în 
scenă povești de dragoste sau aventuri amoroase, 
consumate în medii „moderne” și „mondene” ale 
citadinismului anilor '60—'70 ai secolului trecut. 
Personajele, care lucrează în institute de pro- 
iectări ori sunt balerine, pictori, gazetari etc., 
se preocupă de vestimentaţie, de confortul lor 
domestic și de amenajarea rafinată a locuinţei, 
dau — sau se duc la — petreceri dansante, la care se 
bea neapărat whisky Black & White și se dansează 
după ultimele șlagăre ale momentului, unele au 
automobil propriu etc. E o lume de epicurei, unii 
cam cinici, chiar abjecţi, alţii, mai puţin relie- 
faţi, par „pozitivi” moralmente, în ultimă analiză. 
Nu se poate contesta însă o anumită validitate a 
reconstituirii cotidianului, detaliile percepţiei 
fiind convingătoare. E o panoramare - convenţi- 
onală, dar pitorească, cu un vag farmec retro - a 
epocii barului Katanga, a muzicii lui Adamo, a 
ceaiurilor dansante cu magnetofon, a generaliză- 
rii frigiderului și televizorului, a primelor „auto- 
turisme proprietate personală”, dar și (încă) a 
locuirii „la comun” ș.a.m.d. În Să mai câștigi o zi 
statutul de avocat al protagonistului-narator dă 
prilejul etalării unei serii de cazuri (procesuale, 
juridice), motivând mici „reportaje” sau portrete 
umane voite pitorești. 

SCRIERI: Vitralii cu păsări, București, 1967; Corrida, 
București, 1968; Variaţiuni pentru speranță, Bucureşti, 
1970; Canapeaua cu pisici, Bucureşti, 1971; Să mai câștigi 
o zi, București, 1972; Ceasornicul de aer, București, 1974; 
Floarea de fân, Bucureşti, 1977; Ceaiul de la ora cinci, 
București, 1983; Tacâmuri de argint, București, 1983; A 
treia repriză, București, 1988. 

Repere bibliografice: Dinu Flămând, Adrian Beldeanu, 
ST, 1969, 4; Dumitru Micu, „Corrida”, RL, 1969, 41; 
Ioan Neacșu, „Corrida”, ATN, 1969, 10; Ilie Constantin, 
„Variațiuni pentru speranță”, RL, 1970, 26; Val 
Condurache, „Să mai câștigi o zi”, CRC, 1972, 37; Emil 
Manu, „Floarea de fân”, SPM, 1978, 381; Regman, Noi 
explorări, 238-242. N.Br. 


BELDEANU, lon (22.VIII.1939, Zamostea, j. Suceava), 
poet, prozator, gazetar. Este fiul Olimpiei (n. 
Irimescu) și al lui Ion Beldeanu, militar căzut pe 
frontla Odessa (1941). A absolvitȘcoala Pedagogică 
din Rădăuţi (1956), apoi a urmat cursurile unei 
școli postliceale de bibliotecari (1957-1959) și pe 
cele ale Facultăţii de Filologie de la Universitatea 

„Al. I. Cuza” din Iași, după care, vreme de un an, 
a fost învăţător la ţară, iar din 1966 s-a consacrat 
gazetăriei. A lucrat în presa locală, apoi a devenit 
corespondent Agerpres pentru judeţul Suceava. 
A făcut parte din echipa care, în 1981, a fondat 
Cenaclul Suceava al Uniunii Scriitorilor și care a 
realizat publicaţia „Pagini bucovinene”, supliment 
al revistei „Convorbiri literare”. A fost secretar, apoi 
președinte al Societăţii Scriitorilor Bucovineni 
(din 1995). Între 1999 și 2010 a fost redactor-șef 
la „Bucovina literară”. Ca poet, a debutat în 1964 
la „Atenew”. A colaborat la numeroase reviste 
literare și de cultură, semnând și cu pseudoni- 
mul Ioanid Deleanu. A fost recompensat, între 
altele, cu Premiul pentru Poezie pe anul 1995, 
acordat la Festivalul Naţional de Literatură „Mihai 
Eminescu” de la Suceava-Putna, cu Premiul 
Filialei lași a Uniunii Scriitorilor (1996, 2002) și 
cu Premiul Uniunii Scriitorilor din Republica 
Moldova (2002). 

Primul volum de versuri al lui B., Mirele 
pâinii (1976), evidenţiază rafinamentul meta- 
foric specific promoţiei '70, chemat parcă, în 
cazul său, de splendoarea peisajului bucovi- 
nean. Idilismului calofil i se asociază sentimen- 
talismul discret și incantaţia elegiacă. În Bună 
seara, frumoasă poveste (1981) aceeași tehnică 
a „acuarelei” combină abil nuanțele, lirismul 
confesiv fiind marcat de o „cuminte melancolie”. 
În Armura solară (1983) peisajul e mirific, lumina 
îl face strălucitor sau îi relevă transparenţa. Se 
regăsește aici „eșarfa melancoliei” care învăluie 
elegia subtil ticluită. Totodată, un segment impor- 
tant al scrisului lui B. este poezia erotică, închi- 
nată adesea frumoasei numite Eldăra, misterios 
alter ego ce își va schimba treptat semnificaţiile, 
devenind jumătatea nocturnă a poemului însuși. 
În Lecţia de melancolie (1987) elegia nu mai este 
menţionată în titluri, însă rezonanţa ei persistă, 
căpătând accente bacoviene. În Seminţe eterne 
(1990) evocării elegiace a ținutului bucovinean și 
a neamului din care se trage poetul i se adaugă oda 
„ostașilor căzuţi la datorie” și „lauda cuvântului” 
în care „susură cântecul” gliei. Sesizând riscul de 
a se bloca într-un lirism minor, al efectelor, poetul 
își dezvăluie un alt chip în Proba mea de viață 
(1995). Tonalitatea sentimental-melancolică e 
„bruiată” de rostirea ironică sau chiar de strigătul 
sarcastic. Schimbarea e și mai vizibilă în următoa- 
rele cărţi: Indiferenţa textului (2005), Chiar dacă? 

(2008) și Dimineţi fără glorie (2011). Sufocat de 
„aerul puturos/ al fiecărei dimineţi”, copleșit de 
simbolurile agresiunii, pe care le întâlnește peste 
tot, poetul nu își mai găsește salvarea decât în 
cuvinte: „Nu mă pot apăra decât cuvintele/ les 
în stradă și aud grohăitul rinocerilor/ care dau 
năvală”. Potenţialului taumaturgic al cuvintelor i 
se adaugă frecvent miza identitară a utilizării lor 
în discurs. Poetul pare din ce în ce mai preocupat 
de reliefarea, prin cuvinte, a desenului unei fiinţe 
care se străduiește să depășească limitele provin- 
ciei. Procesul se încheie adesea cu o contabilizare 
ironică a minusurilor existenţiale: „am fost aici și 
am numărat/ toate corăbiile noastre eșuate”. Ca 
prozator, B. debutează cu un volum de reportaje 
literare, realizat în colaborare cu Alexei Rudeanu 
și intitulat Destine din Nord (1974). Aici contactul 
gazetarului cu realitatea imediată nu împiedică, 
ci stimulează absorbirea contingentului într-o 
realitate permanentă și reprezentativă (locuri 
pitorești, îndeletniciri, mentalități specifice etc.). 
Albastru de Bucovina (1979) restrânge această 
reprezentare la spaţiul indicat de titlu, spaţiu 
transformat într-un decor fermecător, din care 
au dispărut plutașii, dar nu și caii de la Brodina, 
locuri în care frumuseţea naturii e concurată de 
munca omului, ajuns chiar să decoperteze un 
vârt de munte din Călimani pentru a-i exploata 
zăcământul de sulf. După-amiaza unei amintiri 
(1985) se apropie mai mult de ficţiune, reportaju- 
lui propriu-zis i se substituie portretul și dialogul 
cu un interlocutor devenit personaj literar (femeia 
frumoasă, bărbatul viteaz, de pildă). Experienţa 
gazetarului e un pretext pentru autorul de proză 
scurtă. În Iarba iubirii (1989) reporterul-scriitor 
poposește acasă la Nicolae Labiș sau la Ciprian 
Porumbescu, face istoria plutăritului, prezintă 
„cronicile” și casa-muzeu a lui Toader Hrib de la 
Arbore, descrie ţinutul Ostrei, codrii Rădăuţilor, 
Cetatea Sucevei, reproduce discuţii, conturează 
portrete. În proza lui B. se regăsesc pitorescul 
nuanţat și lirismul contemplativ-sentimental al 
poetului. Bucovina care ne doare (|-I11, 1996-2007) 
este un dosar de documente și impresii referitoare 
la ce au fost și ce sunt acum zonele Bucovina de 
Nord și Ţinutul Herţei. Ceea ce au trăit și trăiesc 
azi românii din aceste teritorii înstrăinate de 
țară este reconstituit prin note de călătorie, prin 
relatarea participării la acţiuni culturale, prin 
reproducerea unor texte apărute în presa locală 

sau prin comentarii pe marginea unor cărţi cu 
tematică bucovineană. Din nou gazetarul și scrii- 
torul colaborează eficient. 


SCRIERI: Destine din Nord (în colaborare cu Alexei 
Rudeanu), Iași, 1974; Mirele pâinii, București, 1976; 
Albastru de Bucovina, București, 1979; Bună seara, 
frumoasă poveste, lași, 1981; Armura solară, Bucureşti, 
1983; După-amiaza unei amintiri, laşi, 1985; Lecţia de 
melancolie, Cluj-Napoca, 1987; Iarba iubirii, laşi, 1989; 
Seminţe eterne, București, 1990; Proba mea de viaţă, 
Iași, 1995; Bucovina care ne doare, I-III, laşi, Suceava, 
1996-2007; O dimineaţă pentru fiecare, Suceava, 1998; 
Ceaiul de după execuţie, Timișoara, 1999; Glontele de 
cucută, Timişoara, 2001; Realitatea are chipul tău, 
Cluj-Napoca, 2002; Indiferența textului, Timișoara, 
2005; Starea de vid, Suceava, 2005; Chiar dacă ?, Timi- 
șoara, 2008; Dimineţi fără glorie, Iași, 2011; Cămașa 
de trecere, pref. Adrian Dinu Rachieru, postfață Ioan 
Holban, Suceava, 2012. 


Repere bibliografice: Constantin Călin, „Mirele pâinii”, 
ATN, 1977, 129; Al. Cistelecan, Vitrina cu cărți, E 1982, 5; 
Valentin Tașcu, „Bună seara, frumoasă poveste”, ST, 1982, 
8; Liviu Papadima, „Lecţia de melancolie”, TBR, 1988, 
375; Liviu Leonte, O nouă lecţie de melancolie, CRC, 
1995, 12; Mircea A. Diaconu, „Proba mea de viaţă”, PSS, 
1995, 12; loan Holban, [Ion Beldeanu], RL, 1999, 9, CL, 
2003, 5; Vlad Sorianu, Între simbolism și expresionism, 
ATN, 2000, 39; Constantin Pricop, Cu buzunarele pline 
de vrăbii, „Bucovina literară”, 2000, 7-8; Constantin 
Ciopraga, Proze recente, CL, 2002, 11; Geo Vasile, Filonul 
orfic și alte măști stilistice, LCE 2003, 28; Gheorghe 
Grigurcu, Dincolo de provincie, RL, 2003, 32; loan 
Moldovan, În căutarea bunului echilibru, E 2006, 7-8; 
Emanuela Ilie, Ion Beldeanu-70, CRC, 2009, 3; Tudorel 
Urian, Melancolii și dileme, RL, 2009, 11. D.D., EL. 


BELDICEANU, Neculai 
(24.X.1844, Preutești, 

j. Suceava — 2.11.1896, 
Iași), poet. 


Tatăl, Nicolae Beldiceanu, avea moșie la Preu- 
tești; pierzând-o, ajunge judecător la Tribunalul 
din Suceava. Mama, Elena, descindea, de aseme- 
nea, dintr-o familie de mici boieri din Preutești. 
B. a copilărit în sat și a învăţat la Fălticeni și la 

Iași, unde a urmat cursurile Academiei Mihăi- 
lene. A ocupat funcţii administrative: subprefect, 
comisar de poliţie. Între 1870 și 1874 era profesor 
suplinitor de limba română și latină la Liceul 
„Alecu Donici” din Fălticeni. Transferat în Boto- 
șani (preda istoria și geografia), apoi la lași, a 
rămas până la sfârșitul vieţii profesor (și direc- 
tor) la o școală de meserii și la Gimnaziul „Ștefan 
cel Mare”. Despărțirea de soţie, după douăzeci de 
ani de căsnicie, a pus la grea încercare sănătatea 
poetului, bolnav de nervi în ultimii ani de viaţă. 
A murit în urma unei comoţii cerebrale. B. a fost 
în multe privinţe un om interesant. Citea mult și 
era pasionat de arheologie, epigrafie, numisma- 
tică. A învăţat paleoslava pentru a traduce vechi 
inscripţii, a strâns o bogată colecţie de hrisoave 
şi de monede antice, pe care a donat-o Institutu- 
lui de Geologie din lași. A descoperit, la Cucu- 
teni, urmele celei mai vechi civilizaţii de pe teri- 
toriul ţării noastre. Singur sau împreună cu pro- 
fesorul Grigore Buţureanu, a făcut săpături arhe- 
ologice la Rădășeni, Preutești, Belcești, Dolhasca, 
Siret, Volovăţ, Sârca ș.a. Plănuia o lucrare funda- 
mentală pentru istoria ţării, inspirată de Corpus 
Inscriptionum Latinarum al lui Theodor Momm- 
sen. S-a numărat printre fondatorii Societăţii Ști- 
inţifice și Literare din lași. A publicat două lucrări 
de arheologie, Antichităţile de la Cucuteni (1885) 
și Epitaful aflat la Bunești (1888). În manuscris a 
lăsat lucrarea Inscripţiile și notele adunate din 
mănăstirile Moldovei și Bucovinei. Îl interesau 
istoria pământului, evoluţia speciilor, originea 
omului. Împreună cu Eduard Gruber a făcut 
experienţe psihologice în domeniul „audiţiei 
colorate”, adică al corespondenţei sunet-culoare. 
Era membru al Academiei de Științe din Berlin. 
Ca poet, B. a debutat în 1863 la ziarul lui B.P 
Hasdeu, „Lumina”. O perioadă a publicat pasteluri 
în „Convorbiri literare” (1872-1881) și un timp a 
frecventat cenaclul junimist, iar ulterior a editat 
revista „Cultura” (1883). Decisive în formaţia lui 
au fost însă apropierea de socialiștii ieșeni și cola- 
borarea la „Contemporanul”. Poezia sa se înscrie 
astfel în lirica socială, protestatară și umanitară. În 
„Contemporanul” îi apar Dezmoșteniţii, Lăutarul, 
Vechituri, Amurgul veacului, piese în care, înrâurit 
de ideologia socialistă, evoluează spre un umanita- 
rism militant. În 1887, în urma unor neînţelegeri cu 
VG. Morţun, B. părăsește cercul „Contem- 
poranului” și își formează un cenaclu propriu, din 

care au făcut parte Eduard Gruber, Artur Gorovei, 
Izabela Sadoveanu, D. Anghel, A. Steuerman, Artur 
Stavri, Vasile Lateș. La ședințe a participat de mai 
multe ori lon Creangă, care a citit, la 4 mai 1888, o 
parte inedită din Amintiri din copilărie. B. l-a încu- 
rajatpe D. Anghel, aflat la începuturile carierei sale 
literare. Intenţiona să scoată o publicaţie a cena- 
clului, sub conducerea lui C. Dobrogeanu-Gherea, 
dar cercul s-a dizolvat în 1889, prin plecarea lui 
Gruber în străinătate, a lui Artur Stavri la București 
și, mai ales, datorită izolării lui B., deprimat de 
moartea unuia dintre copii. Versurile și le strânge 
în volumul Poezii (1893). Creaţii după modele 
folclorice dă în culegerea Doine (1893). Părăsind 
tradiționalismul primei perioade - pasteluri în 
maniera Alecsandri, meditații în nota decepţio- 
nismului posteminescian (Geniu și nefericire) —, 
B. a încercat o nouă formulă prin abordarea unei 
tematici care de obicei formează obiectul științelor 
exacte. Un amplu poem, Pământul, evocă geneza 
și istoria planetei, erele geologice, apariţia omului. 
A teoretizat poliritmia, experimentând-o, pe 
teme tradiționaliste, în poema Țăranii. Vorbește, 
pentru prima dată la noi, despre versul polifonic 
şi Poliritmicele sale anunţă tehnici ale poeziei ce 
vor fi experimentate de simboliști. Când reușește 
să se desprindă de cadre prestabilite și să exprime 
cu spontaneitate impulsurile sufletului (Sorin), 
lirica lui capătă simplitate, iar unele accente grave 
îl apropie, surprinzător, de Tudor Arghezi. Alteori 
sonorități sprintene anunţă ritmurile primăvăra- 
tice ale lui St. O. Iosif. B. este autorul unei drame, 
Dorman, cu un subiect situat în perioada formării 
poporului român, dramă ce a servit ca libret de 
operă (muzica Eduard Caudella), precum și al 
unei satire în versuri, Tala. Nuvelă contimporană 
(1882), având ca model poemul Rolla al lui Alfred 
de Musset. 

SCRIERI: Taia. Nuvelă contimporană, lași, 1882; Poezii, 
Iași, 1893; Doine, lași, 1893; Poezii, pref. I. Vitner, Bucu- 
rești, 1951. 

Repere bibliografice: Raicu Ionescu-Rion, Arta revolu- 
ționară, îngr. și introd. Victor Vișinescu, București, 1972, 
107-112; Anghel-Iosif, Portrete, 3-9; Călinescu, Isf. lit. 
(1941), 482-483, Ist. lit. (1982), 547-548; Cioculescu-— 
Streinu-Vianu, Ist. lit., 199-200; G.G. Ursu, N. Beldiceanu, 
București, 1961; Streinu, Versificația, 178-179; Ist. lit. 
III, 574-576; Dicţ. lit. 1900, 95-96; Dicţ. scriit. rom., |, 
252-254; Lelia Nicolescu, Beldicenii, Cluj-Napoca, 2010, 
14-75. S.C. 

BELDICEANU, 
Nicolae N. 

(15.V.1881, Rădășeni, 
j. Suceava — 9.VI.1923, 
Sibiu), prozator. 


Este fiul Aglaei, fiica preotului Gheorghe Lateș din 
Rădășeni, și al lui Neculai Beldiceanu, poetul de la 
„Contemporanu/”. B., încredinţat tatălui în urma 
despărțirii părinţilor, își face studiile secundare în 
Iași. La Liceul Naţional îl cunoaște pe Mihail Sado- 
veanu și, din 1896, cei doi rămân legaţi printr-o 
nezdruncinată prietenie, evocată de Sadoveanu în 
Anii de ucenicie şi de B. într-o proză intitulată Visuri. 
Împreună au tradus din I.S.Turgheniev Povestiri 
vânătorești, plănuind și un roman satiric, Isprăvile 
părintelui Tărăboi; materia unor povestiri sadoveni- 
ene din Crâșma lui Moș Precu se trage din acest pro- 
iect. Constrâns să-și găsească o slujbă, B. vine la 
București, unde locuia mama sa. Începe să frecven- 
teze Academia Liberă de Muzică și Artă Dramatică a 
poetului Theodor M. Stoenescu. În 1900 publică în 
„Revista literară”, debutul, sub pseudonimul N.B. 
Rădășeanu, fiind o traducere din Emile Zola. Cola- 
borează la „Revista modernă”, „Pagini alese”, „Zefle- 
meaua”. În „Sămănătorul” proza și versurile sale 
sunt susținute de încurajarea generoasă a criticii lui 
N. lorga. B. își câștigă viaţa ca funcționar. Era căsă- 
torit cu Victoria, fiica lui loan Nădejde și a Sofiei 
Nădejde. În 1905 îi apăruse volumul de nuvele Chi- 
puri de la mahala, urmat de Cea dintâi iubire (1908), 
Maica Melania şi Taina (1909), Povestiri mărunte și 
Un singuratic (1910), Neguri și La un han, odată... 
(1911), Chilia dragostii (1913), Fetița doctorului 
(1914). Prezent în periodicele vremii („Făt-Frumos”, 
„Voința românească”, „Facla”, „Convorbiri literare”, 
„Minerva, „Viaţa socială, „Universul literar”, 
„Ramuri”, „Dimineaţa”, „Drum drept”), devenise în 
1909 membru fondator al Societăţii Scriitorilor 
Români și în 1914 făcea chiar parte din comitetul 
societăţii în calitate de cenzor, alături de Gala Galac- 
tion. Avea și preocupări legate de teatru: în 1912 Tea- 
trul Naţional din Craiova anunţă deschiderea stagi- 
unii cu două comedii de B., O inaugurare şi La 

manevre, în 1915 tălmăcea o piesă a lui Francis de 
Croisset, Uliul, iar în 1917 Teatrul Naţional din Iași 
obţine un succes cu drama În întuneric. Anii primei 
conflagrații mondiale îl găsesc soldat într-un regi- 
ment, iar în 1917 este chemat în redacţia ziarului de 
front „România”, sub conducerea lui M. Sadoveanu. 
Publică volumele de povestiri Prăpastia lui Horto- 
pan (918), Fântâna balaurului (1920), Ospăţul 
(1921). După război face parte din conducerea Edi- 
turii Luceafărul din Chișinău, lucrează un almanah 
pentru Basarabia, publică în „Adevărul” din Bucu- 
rești și în „Dreptatea” din Chișinău pledoarii pentru 
refacerea prin cultură a unităţii neamului, colabo- 
rează la „Școala Basarabiei” și „Glasul Bucovinei”, 
înființează societatea Cetatea Luminii. Publicistica 
din această perioadă este reunită în culegerea Între 
Prut și Nistru (1922). Cu toate că apărea în „Ţara 
nouă”, „Straja”, „Lamura”, „Stropi de rouă”, „Ora, 
„Gândul nostru”, B. se simţea singur, marginalizat. 
Apar și primele semne de boală mintală. A fost inter- 
nat la Mărcuţa, apoi la Sibiu, unde și moare. Volu- 
mul pe care îl pregătea, În munţii Bulgariei, nu a 
mai fost editat; în manuscris a lăsat o piesă de tea- 
tru, Floarea morţii, care urma să intre în repetiţie pe 
scena Naţionalului ieșean. 

Înainte de a descoperi viaţa, ca prozator, B. a 
avut imaginea ei fixată prin grila maeștrilor pe care, 
într-o admiraţie fidelă, i-a urmat toată viaţa: Guy 
Maupassant, M. Sadoveanu, I.L. Caragiale. Cartea 
de debut, Chipuri de la mahala, vădea influenţe 
venind dinspre Caragiale. Ele se situează la nivelul 
cel mai vizibil: în limbajul personajelor, imitat 
pentru efectul de ridicol ilar, nu ca mărturie a golului 
interior ce îl generează. Totuși, cu sfială, B. reușește 
să aducă în aceste încercări o notă proprie: în lumea 
micilor drame, mereu aceleași, comice, meschine 
ori vulgare, o clipă de duioșie, amintirea inocenţei 
pierdute, trezită de valsul melancolic al caterincii, 
vorbind despre omenescul periferiei (La Filaret, 
Romanţța). Alte asemenea momente se ivesc odată cu 
deșteptarea pământului în primăvară, când lumina 
invadează cadrele pustii care sunt personajele, biete 
făpturi uscate, fanfaroane și cu arțag, exprimând 
inconștient amărăciunea existenţei, în ipostaza ei 
umilă și mediocră. Schematismul sufletesc lasă să 
se vadă nu individul, ci categoria: fata bătrână (Tușa 
Ruxăndrița, Domnișoara Biţa), temeia bărbătoasă și 
agresivă (Cucoana Vastica), masculi masivi, grei de 
cap, cu ticuri milităroase (Focul lui Don Vagmistru). 
Decorul mabhalalelor are și el o stereotipie care nu e 

Nicolae Dunăreanu, Mihail Sadoveanu, Nicolae N. Beldiceanu 


apăsătoare, ci doar pitorească. Numeroasele volume 
pe care B. le-a scos nu au un profil aparte. În schimb, 
motivele, structura personajelor, climatul prezintă o 
recurenţă care, pe lângă acceptarea comodă a unor 
scheme, trădează convingeri, obsesii ale autorului. 
Ele nu se ridică la o filosofie a vieţii și a tainei, ca la M. 
Sadoveanu, cel din povestiri, model atât sub raportul 
lumii evocate, cât și al stilului. Apariţii fragile, suflete 
necăjite, candide, personajele lui B. sunt dezarmate, 
incapabile să se apere, chiar dacă realizează distanţa 
dintre iluzii și josnicia vieţii. Prin bătrâni slăbiţi și 
oropsiţi (Mătușa Aniţa), prin nebunul cu ochii curaţi 
(Lefter) și cățelul chinuit (Mutul), prin cruzimea 
inconștientă (Nepotul), autorul urmărea nu doar să 
trezească mila, ci să zugrăvească „acele dureri abia 
simţite” de care vorbea Guy de Maupassant. De aceea, 
numeroase personaje sunt copii (onică, Fetiţa doc- 
torului), prozatorul evocând, în acord cu trăirile lor 
încărcate de spaime, jocuri de umbre amenințătoare, 
case cu răceli de pivniţă, ploi mohorâte (Neguri). 
convenţia sămănătoristă a frumuseţii refugiate în 
trecut și în puritatea vieţii la ţară, sunt icoanele buni- 
cilor (Un crâmpei, Bunicii), datinile sfinte (nterion), 
tabloul câmpului, cu poezia văzduhului limpede și a 

muncii. Tonalităţi sămănătoriste transpar și în con- 
turarea unor caractere puternice aparţinând trecu- 
tului eroic. Întâmplările vitejești cu haiduci (Gruia, 
La un han, odată..., Maica Melania, Taina), când 
senzaţionale, când cu ecouri de baladă și basm, nu 
ajung la acea forţă a vieţii pe care M. Sadoveanu știa 
a o transmite prin astfel de figuri. Curgerea melanco- 
lică a frazei este însă o trăsătură comună a celor doi 
scriitori. Cu Pâinea, idilicul rural este părăsit. B. dă 
o istorie aspră, în tonuri sobre, vădind cunoașterea 
exactă a sufletului țărănesc. Interesantă pentru că a 
reușit să treacă în gest câte ceva din straturile obscure, 
realizând aliajul paradoxal dintre o curăţie de sfânt și 
nebunia instinctului erotic, e nuvela Chirică, care a 
stat la baza dramei În întuneric. În aducerea la supra- 
faţă și adâncirea unor stări întunecate, de coșmar (ca 
în Vulturul, din seria povestirilor de război, acestea 
în genere slabe, teziste ori șocante), ar fi putut sta 
autenticitatea și reușita lui B. Dar intuiţii adevărate se 
risipesc și aproape se şterg în țesătura acestor poves- 
tiri ce se angajează, fără căutări, pe un drum sigur: 
impresionarea cititorului. De aici, pitorescul edul- 
corat și fiorii (teama, greaţa). Proza lui B. nu a putut 
depăși condiţia de fragment, de decupaj nesemnifi- 
cativîn ordinea vieţii, ca și a artei; ea procură o lectură 
plăcută datorită unei „vizualităţi” intense, plasticită- 
ţii descrierilor. În schimb, traducerile din povestirile 
lui Maupassant și versiunea sa la romanul acestuia 
Pierre et Jean se desfășoară într-o curgere firească, 
bazată pe înţelegerea textului și un limbaj adecvat, 
demne de a trezi interesul cititorului. 

SCRIERI: Chipuri de la mahala, București, 1905; Cea 
dintâi iubire, București, 1908; Maica Melania, București, 
1909; Taina, București, 1909; Povestiri mărunte, București, 
1910; Un singuratic, București, 1910; Neguri, București, 
1911; La un han, odată..., București, 1911; Chilia dra- 
gostii, București, 1913; Fetița doctorului, București, 1914; 
Prăpastia lui Hortopan, Botoșani, 1918; Fântâna balauru- 
lui, București, 1920; Ospăţul, București, 1921; Între Prut și 
Nistru, București, 1922. Traduceri: 1.S. Turgheniev, Poves- 
țiri vânătorești, pret. Mihail Sadoveanu, București, 1909 
(în colaborare cu Mihail Sadoveanu); Guy de Maupassant, 
Petru și loan, București, 1909, Cei dintâi fulgi, București, 
1909, Pustiul, București, 1915. 

Repere bibliografice: Chendi, Impresii, 189-200; Chendi, 
Pagini, 467-468; Iorga, Oameni, II, 467-469; Sadoveanu, 
Opere, XVI, 539-547, XIX, 287-303; Lovinescu, Scrieri, V, 
55-57; Călinescu, If. lit. (1941), 644, It. lit. (1982), 725; 
Ciopraga, Lit. rom., 514-517, Micu, Inceput, 385; Dicţ. 
scriit. rom., |, 254-255; Lelia Nicolescu, Beldicenii, Cluj- 
Napoca, 2010, 76-112. S.C. 

BELDIE, Constantin 
(8.[X.1887, București — 
11.VI.1954, București), 

memorialist. 


Tatăl său, Dumitru Georgescu Beldie, originar de 
prin Argeș (nepot de iobagi răsculați și fiu al lui 
Ghiţă Beldie, în tinereţe cioban), fusese socialist 
militant și ateu declarat, iar mama, Maria (n. 
Șercăianu) era fiică de ţărani iobagi de pe moșia 
unui grof din Șercaia Făgărașului. B. și-a făcut 
studiile la București, la Gimnaziul „Gh. Șincai”, la 
Liceul „Sf. Sava” și la Facultatea de Litere și Filosofie, 
absolvită în 1921. În răstimp a fost secretar de 
redacţie la „Noua revistă română” (1908-1916) și la 
„Ideea europeană” pe tot parcursul apariției 
revistei (1919-1928), aici promovând în articole, 
note etc. modernismul. Înainte și după anii petre- 
cuţi la cele două periodice a fost învăţător în Șotrile 
(lângă Doftana), bibliotecar la Facultatea de Litere 
şi Filosofie, funcţionar la un laborator de analize 
medicale, profesor, corector, funcţionar la Loteria 
de Stat, la Monitorul Oficial, la Recensământ, la o 
fabrică de sticlărie etc., iar în intervalul 1924-1930 
la Editura Cultura Naţională. În tot acest timp pre- 
ocuparea pentru literatură, pictură și muzică a 
rămas constantă. Expresie a acestei existenţe, 
într-un fel artistă, boemă, a fost și faptul că prin 
anii '50 ai secolului trecut își ţinea casa, din strada 
Jules Michelet, deschisă unui cenaclu (el îi spunea 
„academie”), la care participau V. Voiculescu, care a 
citit aici Sezon mort, Șerban Cioculescu, Aurel P. 
Bănuţ, Tit Simedrea, profesorul și academicianul 
Nae Popescu, doctorul N. Vătămanu. Încă din copi- 
lărie, scrie singur și editează într-un număr limitat 
de exemplare revista „Luna”. A mai colaborat la 
„Insula”, „Cuvântul”, „Dimineaţa”, „Revista Funda- 
țiilor Regale” ș.a. 

B., un bonom, un epicureu, a rămas multă vreme 
oarecum ignorat de istoria literară. În 1918 tipărise 
două broșuri: Glossa spiritului cărturăresc. Încercare 
antiintelectualistă — în care, printre altele, exprima 
astfel de crezuri: „Suntem impetuoși, năvalnici. 

Dispreţuim pe molatici, pe îndoielnici și pe obo- 
siți”; „O voinţă mare și puternică și o mare speranţă”; 
„Drepturile noastre le cucerim”; „Convingem prin 
GEST, nu numai prin raționament”; „Ne ferim de căr- 
turarii pedanţi. Sunt totdeauna sterili și totdeauna 
făţarnici” — și Ce vrem. Catehism pentru suflete neho- 
fărâte. Autorul unor asemenea sentinţe care propovă- 
duiau afirmarea impetuoasă era cunoscut până după 
al Doilea Război Mondial doar prin aceste broșuri. 
N. Vătămanu, participant la întâlnirile „academiei”, 
preţuind la B. harul și hazul cu care nara momente 
din viaţa vechiului București, l-a îndemnat stăruitor 
să le transpună în scris. Astfel, cel care, autodefinin- 
du-se, credea că fusese o viaţă întreagă marcat de un 
complex în care intrau deopotrivă „timidităţi ascunse 
cu grijă”, obsesia stilului frumos, „acele predispoziţii 
stricătoare de diletant și juisor al vieţii, atât de stră- 
ine abstractorilor de chintesenţe”, „lipsa de aplicaţie 
și osârdie laborioasă la exerciţiul speculațiilor spi- 
rituale”, cel care se socotea „un rătăcit prin lumea 
intelectualilor” s-a hotărât, în primăvara anului 1950, 
să-și redacteze amintirile, adunându-le în două 
impunătoare manuscrise: Lume și întâmplări din- 
tr-o jumătate de veac (1900-1950) și Oameni văzuţi 
de aproape (1900-1950). O tentativă a fiului său de 
a le tipări, prin 1975, a rămas fără rezultat, astfel că 
lucrările au apărut abia după un sfert de secol, cea 
dintâi în 2000, cu titlul Memorii. Caleidoscopul unei 
jumătăţi de veac în București (1900-1950), iar cea 
de-a doua în 2005. Trecerea amintirilor din ipostaza 
orală în cea de text nu a dus la pierderea acelor calităţi 
pe care le apreciaseră ascultătorii lor: C. Rădulescu- 
Motru, Șerban Cioculescu, Vladimir Streinu, Tudor 
Vianu, N. Petrescu, I. Brucăr, E Aderca. Primele sec- 
ţiuni ale amintirilor sunt consacrate originii autoru- 
lui și copilăriei petrecute în mahalaua bucureșteană 
a Gorganului și Brezoianului. Amator de pitoresc, B. 
consemnează, cu ochi de pictor și de etnograf, lumea 
pestriță a Capitalei și spectacolul străzii cu „pano- 
rămile”, panopticumurile și menajeriile ei. Școlarul, 
studentul nu și-a dobândit instrucţia pe băncile lice- 
ului și ale facultăţii, ci, cum spunea el însuși, a acu- 
mulat o cultură liberă, frecventând biblioteci publice, 
anticariate, conferinţe, expoziţii, concerte. A făcut 
parte dintr-o echipă de boemi cu lavalieră care l-a 
avut membru, la un moment dat, și pe Urmuz. O 
bună parte din amintiri radiografiază o jumătate de 
veac de viaţă bucureșteană pe categorii socioprofe- 
sionale: scriitori, filosofi, gazetari (se reţine portre- 
tul venalului Dem. Theodorescu, poreclit Șacalul), 


Beldiman 


profesori, ingineri, magistrați, medici, diplomaţi, 
clerici. Imaginile despre Tudor Arghezi, de exemplu, 
nu sunt întru totul confortabile, un portret scris cu 
aciditate, cu o vervă în care răzbat resentimentele, 
fiind și acela al lui Nae Ionescu („o legendă caricatu- 
rală și un tineret fanatizat”). Doi critici, Perpessicius 
și Șerban Cioculescu, care citiseră manuscrisul, îi 
comunică autorului impresia că și-a caricat mode- 
lele reale, iar Cioculescu spune chiar că memoria- 
listul își adunase informaţiile „de pe la bucătărie”. B. 
se apără afirmând: „Ca și cum n-ar fi mai instructive 
pentru cunoașterea și înţelegerea unei lumi și a unei 
epoci indiscreţiile culese de Saint-Simon din gura 
lacheilor de la Versailles sau cele văzute de Brantâme 
prin gaura cheii, sau cele adunate de Proust printre 
bârfelile, intrigile și vanităţile snobilor și monde- 
nelor din saloanele cu lume obosită de trândăveli 
şi de viţii”. Totuși, același Cioculescu afirma că sunt 
„pagini de memorii cum nu s-au mai scris pe la noi, 
de o totală sinceritate, dincolo de bine și de rău, cum 
spunea Nietzsche”. Amintirile lui B. vădesc un spirit 
iscoditor, ager, cu o „curiozitate avidă și maliţioasă”, 
cu „limbă rea” și „gură spartă”, uneori chiar „nespă- 
lată” (unii apropiaţi i-au reproșat că anumite pagini 
amintesc de Vitellius), însă nu pătimaș, invidios sau 
răzbunător. Știind ce „presă” are între anumiţi prie- 
teni ai săi, memorialistul afirmă apăsat că și-a păstrat 
neatinsă obiectivitatea și, vorba lui lon Neculce, n-a 
scris „pe voia cuiva sau în pisma cuiva”. Și-a făcut din 
respectarea adevărului, repetă el, o deviză, urmân- 
du-l și în acest sens pe Saint-Simon, din care extrage 
două citate plasate ca motto: „Il faut que celui qui 
6crit des memoires aime la verite jusquwă lui sacri- 
fier toute chose” și „Jai cherie la verite jusquwă contre 
moi-mâme”. 

SCRIERI: Ce vrem. Catehism pentru suflete nehotărâte, 
București, [1918]; Glossa spiritului cărturăresc. Încer- 
care antiintelectualistă, București, [1918]; Memorii. 
Caleidoscopul unei jumătăți de veac în București 
(1900-1950), pref. Nicolae P. Leonăchescu, București, 
2000; Oameni văzuţi de aproape, îngr. şi pref. Dan 
Zamfirescu, București, 2005. Traduceri: Villiers de 
I Isle-Adam, Misterul eșafodului și alte nuvele, Bucu- 
rești, 1915. 

Repere bibliografice: Cioculescu, Amintiri, 368-376; 
Florin Faifer, Necruţătorul, CL, 1999, 12; Iordan Datcu, 
Memoriile lui Constantin Beldie, ALA, 2000, 537; 
Gheorghe Grigurcu, Memoriile unui hedonist, RL, 
2000, 41; Z. Ornea, Dezvăluirile lui Constantin Beldie, 
RL, 2000, 46; Săndulescu, Memorialiști, 215-220; 
Adrian Majuru, Antropologia omului bucureștean: 

Constantin Beldie, ALA, 2004, 704; Mihăilescu, Lit. 
rom. postceaușism, I, 117-119; Barbu Cioculescu, 
Posteritatea unui memorialist, RL, 2006, 7; Valentin 
Chifor, Pana de iridium a memorialistului, E 2006, 
11-12; George, Litere, 72-73; Popa, Ist. lit., 1, 650-651; 
Nicolae P Leonăchescu, Constantin Beldie văzut din alt 
secol, București, 2011; Iovănel, Evreul, 89-90. I.D. 


BELDIMAN, Alecu (Alexandru) (1760, Huși 1825), 
poet, traducător. Era fiul Mariei (n. Costache- 
Epureanu) și al marelui vornic Gheorghe Beldiman. 
Se înrudea, prin mama sa, cu Enache Kogălniceanu, 
iar prin prima soţie cu Costache Conachi. Cariera 
administrativă a început-o în 1785, ajungând până 
la rangul de vornic. 

Scrierile originale ale lui B. sunt puţine: un 
acrostih din 1801, Stihuri făcute la Tazlău (1824), 
meditații și poezii de dragoste, Tragodia sau mai 
bine a zice Jalnica Moldavei întâmplare după 
răzvrătirea grecilor, 1821, tipărită prima oară de 
Alecu Balica, în 1861, sub titlul Eterie sau Jalnicile 
scene prilejite în Moldavia din răzvrătirile grecilor. 
Adăugat la sfârșitul Tragodiei lui Sapor, tradusă de el 
în 1801, acrostihul lui B. este și una dintre cele dintâi 
manifestări de acest gen la noi. EI este și autorul 
unora dintre primele meditații poetice din litera- 
tura română, mai toate influențate de preroman- 
tism (Asupra lumei, Pentru om, Pentru dușmanul 
ominirei ș.a.). Considerată opera sa reprezentativă, 
Tragodia... urmărește cronologic întâmplările care 
au avut loc la 1821, în Moldova, odată cu intrarea 
eteriștilor. Relatare a unui martor al evenimente- 
lor, lucrarea are mai ales o valoare documentară. 
Cuprinzând 4266 de versuri a câte cincisprezece 
silabe, cu ritm trohaic și rime masculine perechi, 
Tragodia... este precedată, ca în poemele clasice, 
de o invocaţie. Prezentând Eteria într-o lumină total 
defavorabilă, scrierea cuprinde elemente de burlesc 
și satiră. Portretele personajelor sunt sumare și 
caricaturale, iar accentele de indignare se mani- 
festă adesea violent, prin invectivă. G. Călinescu 
observa că „acolo unde ciuda lui Beldiman e mai 
tare și ocara mai cu spume, versurile capătă o săltare 
înveselitoare”. Tonul de relatare familiară face ca 
Tragodia... să aparţină mai mult cronicilor versifi- 
cate, a căror fază de sfârșit o reprezintă. B. a fost un 
traducător înzestrat și totodată pasionat, atras înde- 
osebi de piese de teatru și romane. A dat versiuni 
din Metastasio, Homer, Florian, Gessner, Voltaire 

(Tragedia lui Orest, 1820), Abatele Prâvost ș.a., cele 
mai multe lăsate în manuscris. 

SCRIERI: Eterie sau Jalnicile scene prilejite în Moldavia 
din răzvrătirile grecilor, îngr. Alecu Balica, Iași, 1861. 
Traduceri: Salomon Gessner, Moartea lui Avel, pref. 
Zaharia Carcalechi, Buda, 1818; Florian, Istoria lui 
Numa Pompilie, al doilea crai al Romii, pref. trad., 
Iași, [1820]; Voltaire, Tragodia lui Orest, pref. Zaharia 
Carcalechi, Buda, 1820. 


Repere bibliografice: Iorga, sf. li. XIX, I, 50-52; 
Densusianu, Lit. rom,, II, 27-33; lorga, Ist. lit., III, 92-104; 
Popovici, Studii, |, 154-160; Călinescu, Isf. lit. (1941), 
59-61, Ist. lit. (1982), 53-55; Călinescu, Opere, VII, 16-17, 
XII, 707-709; Piru, Ist. lit., II, 208-216; Ivașcu, Ist. lit. |, 
344-345; Anghelescu, Preromant. rom., 94-102; Cornea, 
Originile, 284-285; Dicţ. lit. 1900, 96-97; Dicţ. scriit. 
rom., |, 255-256; Ursu, Contribuţii ist. culturii, 243-261; 
Sturdza, Familiile, |, 404-405. D.M. 


BELGIA ORIENTULUI, publicaţie apărută la 
București, săptămânal, între 7 februarie 1903 și 29 
noiembrie 1907. Până la 5 februarie 1904 are sub- 
titlul „Supliment gratuit al ziarului «Adevărul»”, 
dată după care devine autonomă, ca revistă politi- 
co-literară cu caracter umoristico-satiric. Pe prima 
pagină se reproduce caricatura oamenilor politici 
mai importanţi (D.A. Sturdza, Al. Marghiloman, 
PP Carp), iar printre rubricile mai importante se 
numără „Cronica melodramatică”, „Provincia are 
cuvântul”, „Simpatiile noastre”- aceasta fixând 
telegrafic profilul unor personalităţi ale vremii, sub 
sugestive crochiuri de Iser. Colaborează cu versuri 
D. Teleor, Cincinat Pavelescu, G. Cair, Const. C. 
Brăescu, C. Cosco. De remarcat este faptul că B.0. 
adăpostește în 1904 debutul lui G. Topîrceanu, care 
semnează Top câteva poezii (M-am procopsit, La 
mahala, Amorul. Femeia. Studiu filosofic pesimist, 
Pisica miraculoasă) și scurte proze, precum și înce- 
puturile literare ale lui Victor Eftimiu sub iden- 
titatea abreviată la Victor și I.B. Victor, cu poezii 
(Prigorii și Cârpaciul) şi texte umoristico-satirice 
(Magnum moftologicum), iscălit B.P Hasmodeu. 
Tânărul condeier excelează în parodii de romane 
de senzaţie, cum sunt Clopotele blestemate sau 
Cadavru-mblănit. Roman original de mare sen- 
zaţie destinat a face marţ pe dnii Xavier de Mon- 
tepin, Ponson du 'Terrail et Co. şi Dona Manda sau 
Cavalerii sângerânzi. Roman stupid de actualitate, 
semnat Niţă Balamuceanu. M.Pp. 


Belicov 


BELICOV, Serafim (9.[11.1947, Viișoara-Edineţ), poet. 
Este fiul Mariei (n. Cebotaru) și al lui Constantin 
Belicov, ţărani. B. a absolvit în 1970 Facultatea de 
Filologie, secţia ziaristică, a Universităţii de Stat din 
Chișinău. Funcţionează ca redactor la radio, la publi- 
caţiile „Cultura” (1968-1986), unde este redactor-şef 
adjunct din 1976, „Literatura și arta”, „Moldova 
suverană”, „Viaţa Basarabiei” și ca secretar literar al 
formaţiei Joc. | s-au acordat mai multe distincţii, 
printre care Premiul „Mihai Eminescu” (Putna, 1992), 
Premiul Uniunii Scriitorilor din Republica Moldova 
și al Salonului Naţional de Carte (2000, 2003, 2012), 
titlul Maestru al Literaturii și Ordinul Gloria Muncii. 
B. debutează editorial în 1976 cu placheta Veghe, 
urmată în același an de volumul Nesfârșitul spicului. 
EI cultivă o lirică a mirării în faţa frumuseţii și luminii, 
care aureolează mugur, spic și om, totul fiind transpus 
mimetic în imagini simple și într-o prozodie melodi- 
oasă. În Vameș (1991) și în Procesul lui Narcis (1995) 
a încercat o actualizare a temelor. Este considerat de 
critica literară un poet al trăirii senine, cumpănite: 
„În contrabalanţă cu acest timp bolnav și dezaxat, 
poetul trăiește un timp senin — nichitastănescian — al 
bunătăţii, al purității originare” (Mihai Cimpoi), afir- 
maţie susținută cu rânduri ca acestea: „lot înfrun- 
tând topirile ce dor,/ Redându-vă colinelor alpine,/ 
V-am încărcat aripile cu zbor/ Și-n zborul cela m-am 
uitat pe mine./ / Am râs nebun în ura de prieteni/ Și-n 
bunătatea de dușmani am plâns/ Când reclădeam 
copacilor în cetini/ Bucăţi de cer cu înlăuntrul nins// 
Astfel încât să fulguie spre noi/ Însemn că iarna pe 
aici mai trece./ Zăpezi, zăpezi, primiţi-mă-napoi/ 
Mi-e-atât de cald în haina voastră rece. Dintr-o soli- 
daritate de breaslă, din admiraţia faţă de oamenii de 
cultură ai țării se nasc versurile și tabletele-portrete 
din Elegii contra frigului (2002). 
SCRIERI: Veghe, pref. Anatol Ciocanu, Chișinău, 1976; 
Nesfârșitul spicului, Chișinău, 1976; Ev, pref. Mihai 
Cimpoi, Chișinău, 1987; Vameș, Chișinău, 1991; Procesul 
lui Narcis, pref. Mihai Cimpoi, Gheorghe Vodă, Chișinău, 
2000; Elegii contra frigului, Chișinău, 2002, Suflet minat, 
Chişinău, 2011; 101 poeme, Bucureşti, 2012. 
Repere bibliografice: George Bădărău, „Vameș”, CRC, 
1991, 29; Ion Ciocanu, Șansele poeziei angajate, LA, 1992, 
9 aprilie; Cimpoi, Ist. lit. Basarabia, 220; Ion Beldeanu, 
[Serafim Belicovl], „Bucovina literară”, 2001, 2-3, 2002, 
7-8; Vladimir Zbârciog, Un exilat în durerile noastre, 
VBA, 2003, 3; Suceveanu, Emisferele, 231-234; [Serafim 
Belicov), LA, 2007, 10 (grupaj special); Dicţ. Chișinău, 
46-47, Rachieru, Poeți Basarabia, 354-359. E.B. 


Beligan 


BELIGAN, Anamaria (15.X1.1958, București), proza- 
toare. Este fiica Danei Lovinescu (n. Crivetz) și a acto- 
rului Radu Beligan. A absolvit Liceul „C.A. Rosetti” 
și secţia regie film (promoţia 1981) a Institutului 
de Artă Teatrală și Cinematografică „I.L. Caragiale” 
din București. În 1982, după ce funcționează scurtă 
vreme ca regizor la Studioul „Al. Sahia” din București, 
părăsește România și, după șapte luni de lagăr în 
Germania, emigrează în Australia. Lucrează ca 
regizor și scenarist la Melbourne, predă la Australian 
Film, Television and Radio din Sydney. Deţine un 
masterat în lingvistică la Universitatea Monash 
din Melbourne. În 1988 înființează, împreună cu 
Valeriu Câmpan, compania independentă de pro- 
ducţie Athanor. A publicat în „Arc”, „Orizont”, „Vatra”, 
„Familia,  „Literatorul”;  „Ramuri”, „Luceafărul” 
ş.a., precum și în revistele australiene „RePublica”, 
„Voices” și „Quadrant” sau în „Exquisite Corpse” 
(SUA). 

O relaţie oarecum paradoxală face ca abia cea 
de-a doua carte publicată de B., romanul Scrisori 
către Monalisa (1999), să atragă atenţia asupra cali- 
tăţilor autoarei de proze scurte din volumul Încă 
un minut cu Monica Vitti (1998). Dacă romanul, în 
montura, situaţiile și chiar cazuistica lui, este ceva 
obișnuit în linia literaturii lagărelor cu emigranţi 
(aici, Asylbewerber la finele anilor '80), în schimb 
prozele scurte compun o atmosferă încărcată de 
mister psihologic, cu fibre de halucinație și cu acel 
amestec „simbolist” de glacialitate și incandes- 
cenţă, de voyeurism și morbideţe estetizantă. În 
Scrisori către Monalisa totul e limpede: tema spa- 
ţiului închis, universul concentraţionar, lume în 
care de la sublim la sordid nu este nici măcar un 
pas. Mizerie și tensionare, spaţiu populat pestriţ, cu 
destine și temperamente din varii geografii etno- 
religioase. Tema emigrantului-captiv (aici chiar 
într-un hotel numit Arkadia) este - ca și pattern-ul 
din Azilul de noapte de Maxim Gorki — o șansă gene- 
roasă pentru însumarea de psihologii contrastante 
și contexte cu pitoresc viguros. În jurul lui Matei, 
anxiosul și, oarecum, amnezicul, omul cu o imagi- 
nație de artist (între altele, incitante sunt paginile 
în care el își închipuie o idilă între Ion Barbu, mate- 
maticianul poet, student la Berlin, și faimoasa Leni 
Riefenstahl, „patroana” cinematografiei hitleriste), 
gravitează feminitatea dezabuzată ă la russe, la 
modul gorkian, a Verei, cinismul amoral și tranzac- 
ţional al lui Victor Coteneţ, alcoolismul halucinato- 
riu al polonezului Krzysztof, timiditatea senzuală a 

cuplului Berndt-Satri, culoarea gipsy atașantă prin 
logoree, inventivitate, optimism și pungășie senti- 
mentală (Nae Lebădaru), exhibiţionismul lui Beno, 
tulbureala visătoare și agresivă a croatului Radovan 
Belen ș.a.m.d. — totul sfârșind cvasioniric, în flăcări 
pe ninsori purificatoare: incendierea purgatoriului 
cu vibrații de infern. Prozele reunite în volumul Încă 
un minut cu Monica Vitti se întemeiază pe imagi- 
narul filmic al autoarei, împănat cu câte o referință 
livrescă neașteptată, cu zone oscilând între „les 
contes cruels” ale lui Villiers de l'Isle-Adam, ironia 
sumbră și misterul „jucat” din unele proze ale lui 
E.A. Poe ori cutare „tales of unexpected”, scenari- 
zate postmodern în cinematografia britanică. (De 
altminteri, caracteristic aici este tocmai umorul 
negru, englezesc.) Cruzime, rafinament și ironie 
neagră (Un craniu remarcabil), cu nostalgia lui 
Graham Greene. Un punct de plecare derizoriu-gro- 
tesc al povestirii titulare („aș putea fi îndrăgostit 
orbește de Mona... dacă n-ar fi atât de hotărâtă să nu 
se radă pe picioare”) se transformă într-o ameţitoare 
orgie vizuală, un soi de realitate virtuală cu Monica 
Vittti în Aventura lui Michelangelo Antonioni. 
Excelentul crochiu borgesian al lui Juanito cuceri- 
torul, care visează, conchistadorial, să cucerească 
pământul, savuroasa îndopare cu prăjituri a fetelor 
(vecină cu fabulosul copilăriei din prozele lui Mircea 
Cărtărescu) din Bilet pentru Ninive, paginile în care 
apar și unele viitoare personaje din Scrisori către 
Monalisa (Radovan Belen, de exemplu) - toate 
conturează cartea de vizită a unei imaginaţii care 
vede crud, cadrează cu umor, frazează tăios, în 
ritm de scenariu hollywoodian. După mamabena. 
com (2005), roman cu intrigă semipolițistă despre 
imigrația românească din Australia — dar păstrând 
un fir narativ în România —, romanul Windermere: 
dragoste la a doua vedere (2009) oferă o poveste 
de dragoste între un englez și o româncă aflați la 
senectute. Construit  cvasiproustian, nostalgic, 
regresiv, asociativ și defocalizat, ca un puzzle exclu- 
zând linearitatea epică, textul navighează în timp și 
în spaţiu din vremea războiului din Crimeea de la 
mijlocul secolului al XIX-lea, trecând prin idilicul 
interbelic românesc, până în Australia de la sfârșitul 
secolului al XX-lea. 

SCRIERI: Încă un minut cu Monica Vitti, tr. autoarei în cola- 
borare cu Dana Lovinescu, lași, 1998; Scrisori către Monalisa, 
tr. autoarei în colaborare cu Dana Lovinescu, Iași, 1999; Dra- 
gostea e un Trabant, București, 2003; mamabena.com, tr. 
autoarei în colaborare cu Dana Lovinescu, București, 2005; 

Windermere: dragoste la a doua vedere, tr. autoarei în cola- 
borare cu Dana Lovinescu, Cluj-Napoca, 2009. 

Repere bibliografice: Luminiţa Marcu, Cealaltă Arkadia, 
RL, 1999, 46; Dan C. Mihăilescu, Evadând în ficţiune, 
„22”, 2000, 4; Daciana Branea, Arca fantastică, O, 2000, 1; 
Adriana Babeţi, Povestașa, O, 2003, 5; Dan Cristea, Roman 
de dragoste și viziuni onirice, LCE 2010, 1-2; Irina Petraş, 
[Anamaria Beligan], APE 2010, 2, RL, 2012, 44. D.C.M. 


BELIGAN, Marica (1943, La Louviere, Belgia — 
27.11.1993, București), prozatoare, traducătoare. Este 
fiica baroanei Jeanne de Siemmons și a lui Petru Pop. 
A urmat cursuri de artă dramatică la Conservatorul 
din Bruxelles. La treisprezece ani debutează, în 
Belgia, cu un volum de nuvele, apărut la Editura 
Leclerc. În 1965 vine la București, în cadrul schim- 
burilor culturale româno-belgiene. Aici îl cunoaște 
pe actorul Radu Beligan, cu care se căsătorește, sta- 
bilindu-se definitiv în România. 

Cu toate că a scris câteva piese - Căutăm autor 
dramatic, Absența conștiinței ș.a. — în urzeala cărora 
pot fi detectate modele, trimiteri la genul comediei 
amare și al vodevilului, B. s-a investit mai mult în 
transpunerea în românește și în adaptarea pentru 
scenă a unor texte aparținând lui Pierre Chesnot, 
Neil Simon ș.a. A tradus și dramatizat Străinul de 
Albert Camus. Tot pentru scenă a realizat versiuni în 
limba franceză după piese ale lui Vasile Alecsandri, 
Mihail Sebastian, Aurel Baranga, Paul Everac. În 
1967 publică adaptarea în limba franceză a piesei 
Capul de răţoi de G. Ciprian. Un an mai târziu îi 
apare romanul Cenușa mea va fi caldă, în traducerea 
lui Petru Popescu, o alegorie plasată într-un ţinut 
imaginar numit Trislanda, în care oameni săraci, 
înfometați, sătui de injustiție hotărăsc să-și facă 
singuri dreptate și să-și modifice astfel cursul exis- 
tenţei. În 1990 publică, în limba română, o culegere 
de nuvele intitulată Timpul de veghe, timpul de vis, 
iar postum apare romanul O aspirină pentru doi 
(1993), cronică a neîmplinirii sentimentale într-o 
lume banală, superficială și rutinieră. 

SCRIERI: Cenușa mea va fi caldă, tr. Petru Popescu, Bucu- 
rești, 1968; Timpul de veghe, timpul de vis, București, 
1990; O aspirină pentru doi, București, 1993. Traduceri: 
G. Ciprian, Tete de canard, București, 1967; Aurel Baranga, 
Les Mots de la semaine, Paris, 1968; LEglise Ortodoxe 
Roumaine dans le passe et aujourd hui, Bucureşti, 1979. 

Repere bibliografice: Vasile Sporici, „Cenușa mea va fi 
caldă”, ATN, 1969, 4; Ghiţulescu, Istoria, 410; Liviu Ornea, 
Pensiune completă, OC, 2012, 352. C.M.B. 

BELIGAN, Radu (14.XI[.1918, Galbeni, j. Bacău -— 
20.VII.2016, Bucureşti), eseist, traducător. Este fiul 
Eufrosinei și al lui Nicolae Beligan, șef de gară și 
actor la Naţionalul ieșean. După absolvirea Liceului 
Internat din ași, B. pleacă la București, înscriindu-se 
la Academia Regală de Muzică și Teatru, clasa profe- 
soarei Lucia Sturdza Bulandra. Debutează, cu poezie, 
în „Viaţa românească” (1938), scrie la „Însemnări 
ieșene” (cronică teatrală), „Opinia”, „Front literar”, 
„Bis”, „Arta liberă” ș.a. Actor de mare prestigiu, inter- 
pret de roluri memorabile în spectacole cu piese 
din dramaturgia română și universală, inimitabil în 
Miroiu din Steaua fără nume de Mihail Sebastian, 
Rică Venturiano din O noapte furtunoasă de L.L. 
Caragiale (și în filmul din 1943 al lui Jean Georgescu), 
de o mare subtilitate în Hlestakov din Revizorul de 
N.V. Gogol, Bâranger din Rinocerii de Eugen Ionescu 
sau în rolul comisarului aulic Jankovici în filmul 
Horea de Mircea Mureșan, B. este, în același timp, 
director al Teatrului de Comedie din București (1960-— 
1968) și cel mai longeviv director din întreaga istorie 
a Teatrului Naţional (1969-1990). 


Radu Beligan în rolul lui Rică Venturiano 


Belimace 


Om de cultură enciclopedică, având întinse relaţii 
internaţionale și beneficiind de toate onorurile 
sistemului (a fost membru în Comitetul Central 
al Partidului Comunist Român, deputat al Marii 
Adunări Naţionale, Artist al Poporului, preșe- 
dinte și apoi președinte de onoare al Institutului 
Internaţional de Teatru etc.), B. realizează nenumă- 
rate traduceri și adaptări pentru scenă ale unor piese 
unde este și protagonist (Cotletele de Bertrand Blier, 
de exemplu), precum și câteva volume de eseuri și 
proză confesivă - Pretexte și subtexte (1968), Luni, 
marți, miercuri... (1978), Note de insomniac (2001). 
Este laureat al Premiului Academiei Române (1997) 
și Mare Ofiţer al Legiunii de Onoare (2002). A fost ales 
membru de onoare al Academiei Române (2004) 
Cărţile lui B. sunt pseudo-jurnale, texte în care 
coexistă amintiri, portrete, note critice, învederând 
o „existenţă plurală” lucidă, un permanent dialog 
cu sine însuși, cu viaţa, literatura, teatrul. Ca și în 
rolurile care l-au făcut celebru, B. se așază întot- 
deauna într-un loc de unde se poate exprima în 
surdină, privind spectacolul vieţii cu o anume 
detașare, cu ironie și melancolie, ca din spatele 
unei cortine. Memorialistica din Note de insom- 
niac, de pildă, „pare respiraţia unui om cultivat 
care a văzut multe în viaţă și a știut să selecteze 
ceea ce o înnobilează și o face suportabilă”, cum 
remarca Eugen Simion. Pretutindeni stilul e direct, 
rafinat, apelând rar la metaforă. Portrete memo- 
rabile (Jean-Louis Barrault, George Vraca, Grigore 
Vasiliu-Birlic, Geo Bogza, VI. Popa, Erwin Piscator, 
Laurence Olivier), anecdote, „cancanuri” dezvălu- 
ite discret, adevărate „comedii miniaturale”, for- 
mulări inspirate („un bun actor trăiește pe scenă 
fără să abuzeze de ea”) dau savoare acestor pagini. 
SCRIERI: Pretexte și subtexte, București, 1968; Luni, 
marți, miercuri..., București, 1978; Note de insomniac, 
București, 2001. 
Repere bibliografice: Al. Piru, Însemnările unui actor, 
LCE, 1968, 10; Paul Georgescu, Un actor despre el însuşi, 
„Informaţia Bucureștiului”, 1968, 14 mai; Vlaicu Bârna, 
Un portret și alte modele, VR, 1968, 7; N. Carandino, Actori 
deieri și de azi, Cluj, 1973, 150-153; Aurel Bădescu, Teatrul 
și inteligența, CNT, 1979, 9; Eugen Comarnescu, Beligan 
în... manuscris, „Cronica română”, 2000, 21 257; Simion, 
Fragmente, VI, 242-245; Radu Beligan: un artist pentru 
eternitatea teatrului românesc, îngr. Cezar Alexandru 
Genoiu, București, 2008; Marina Constantinescu, O 
noapte de insomniac, RL, 2011, 34. N.I. 

BELIMACE, 
Constantin 1. 

(1848, Moloviște, azi în 
Republica Macedonia 
— 1932, Bitolia, azi în 
Republica Macedonia), 
poet. 


Este fiul lui Tașcu Belimace, ţăran. După absolvirea 
școlii primare în satul natal, din 1860 urmează 
cursul superior la o școală de limbă sârbă din 
Belgrad, oraș unde își face și serviciul militar (1868-— 
1870). În 1873 s-a stabilit la București. Împreună cu 
Andrei Bagav, Șt. Mihăileanu și C. Cairetti, editează, 
între 1888 și 1889, revista „Macedonia”, unde își 
publică cele dintâi versuri. Din 1893 se întoarce în 
Macedonia, ca intendent al internatului liceului 
românesc din Bitolia. Prizonier al armatei bulgare în 
Primul Război Mondial, și-a transpus experienţa 
într-un amplu poem (peste două mii cinci sute de 
versuri), manuscrisul fiind păstrat în arhiva familiei. 
A publicat, între 1888 și 1926, poezii numai în dia- 
lectul aromân, în „Macedonia”, „Frăţilia”, „Graiu 
bun”, „Deșteptarea”, „Iribuna românilor de peste 
hotare”, „Peninsula Balcanică” ș.a. 

Cele mai bune versuri ale lui B. se inspiră din 
universul păstoresc, motiv pentru care, până la un 
punct, ele pot părea idile, deși în realitate au doar 
puţine elemente livrești și mărturisesc o vagă influ- 
enţă a lui V. Alecsandri și, poate, a lui G. Coșbuc. 
Sunt, în fapt, rezultatul impresiilor puternice lăsate 
de amintirea lumii în care a copilărit, de particulari- 
tăţile ei etnografice. Pe lângă „angucitori” (cimilituri) 
și poezii populare (culese din împrejurimile satului 
natal și publicate în „Macedonia”), B. a scris versuri 
în manieră folclorică, cu prozodie caracteristică și 
tematică specifică. Unele se apropie de cântecele 
de dragoste sau de înstrăinare, altele aduc mult cu 
balada (Curnicea, de exemplu, seamănă cu Mioriţa). 
Anecdotica de tip cult este puţin prezentă, ca în 
Ficiorul crescut tu pădure; predomină succesiunea 
imagistică particulară doinei, precum în Călugărița, 
Dudia sau Picuraru cătră vruta lui. Renumele lui B. 
printre poeţii dialectali a fost consolidat de poezia 
Dimândarea părintească; însufleţite de un acut 
alean al dezrădăcinării, versurile sunt de fapt o 

imprecaţie adresată celui „cari de limba lui se-alasă”. 
O ameninţare deznădăjduită și o exortaţie nu lipsită 
de patetism ridică această „poruncă părintească” 
până la un prag cu valoare simbolică, fiind asemă- 
nătoare cu „testamentul” lui lenăchiță Văcărescu 
sau cu versurile lui Alexie Mateevici. Întors melan- 
colic spre atmosfera din cătunul distrus de „furlli”, 
care „viaţă vie nu lăsară” (Hora), B. închipuie și câte 
o baladă despre iele, „albele zâne/ de la fântâne” 
(Albele și mușatele), pentru a încerca reconstituirea 
unui univers lăsat departe în trecut, dar de care nu 
s-a putut despărţi niciodată. 

SCRIERI: [Poezii], UVPA, 23-39. 

Repere bibliografice: Tache Papahagi, Antologie 
aromânească, București, 1922, 195-207; Ion Foti, 
Costa Belimace, București, 1936; Hristu Cândroveanu, 
[Constantin T. Belimace], UVPA, 19-22; Cândroveanu, 
Aromânii, 62-70; Dicţ. scriit. rom., |, 256-257; Mănucă, 
Perspective, 5-13; Radu Comănescu, Observaţii asupra 
poeziei aromâne, VR, 2002, 1-2. D.M. 


BELISTOV, Vladimir (22.1V.1918, Onești-Lăpușna — 
21.11.2000, Chișinău), traducător, poet, prozator. Este 
fiul Anastasiei (n. Nicolaev) şi al lui Nicolae Belistov. 
Și-a făcut studiile mai întâi la Seminarul Teologic din 
Chișinău, unde l-a avut ca profesor pe Gala Galaction. 
A absolvit mai târziu Facultatea de Filologie a 
Institutului Pedagogic „lon Creangă” din Chișinău 
(1948), lucrând ulterior ca redactor la Editura de Stat 
(1952-1957). A debutat în presă în anii '30 ai secolului 
al XX-lea. A mai colaborat la „Gazeta Basarabiei”, cu 
cronici despre viața orașului, și la „Viaţa Basarabiei”, 
iar după război la „Cultura Moldovei” („Cultura”), 
„Nistru”, „Femeia Moldovei”, „Moldova  socia- 
listă”, „Învățătorul sovietic”, „Tinerimea Moldovei”, 
semnând reportaje, schiţe, recenzii și cronici teatrale. 
A scris poeme pentru copii și tineret, precum și proză 
- romanul Două surori, publicat în revista „Nistru”, și 
Soldaţii, totun roman, apărut fragmentar în săptămâ- 
nalul „Cultura”. 

Cunoscător temeinic al limbilor greacă, latină, 
franceză, germană și rusă, B. a tradus proză, poezie, 
dramaturgie din literatura Greciei antice (Lisistrata de 
Aristofan, Medeea și Ifigenia în Aulidade Euripide), din 
literatura clasică latină (comedii de Plaut), din cea rusă 
(Neisprăvitul de D.. Fonvizin, Balade de VA. Jukovski, 
Oaspetele de piatră de A.S. Pușkin, Spaniolii de M.l. 
Lermontov, Azilul de noapte de Maxim Gorki ș.a.), 
engleză (Romeo și Julieta de William Shakespeare), 
franceză (Cântecul lui Roland, Cidul de Corneille), 


Bella 


germană (Ata Troll și Germania de Heinrich Heine), 
polonă (Opere alese de Adam Mickiewicz), ucraineană 
(Caterina și Oarba de Taras Şevcenko) ș.a. A tălmăcit 
mult și din literatura popoarelor fostei URSS. Versurile 
incluse în două volume intitulate Traduceri alese 
(1968, 1978) îl recomandă pe B. ca pe unul dintre cei 
mai fecunzi tălmăcitori din Basarabia postbelică. 
SCRIERI: Rică — pierde -vară, Chișinău, 1955; Lauda de sine 
nu miroase-a bine..., Chişinău, 1957. Traduceri: A.S. Pușkin, 
Opere alese, Chișinău, 1949 (în colaborare cu Iosif Balţan 
si Iurie Barjanski); D. I. Fonvizin, Neisprăvitul, Chișinău, 
1953; Jules Verne, Copiii căpitanului Grant, Chișinău, 1956; 
William Shakespeare, Romeo și Julieta, Chișinău, 1958; 
Adam Mickiewicz, Opere alese, pref. M. Rilski, Chișinău, 
1958, Grazyna, Chișinău, 1976; M. Macrici, Aurora boreală, 
Chișinău, 1959; Traduceri alese, I-II, Chișinău, 1968-1978; 
Heinrich Heine, Germania, Chișinău, 1970, Poeme, 
Chișinău, 1976; G. Nizami, Leili și Medjnun, Chișinău, 1971, 
Șapte frumoase, Chişinău, 1990; Djami, Poeme, Chișinău, 
1972; Euripide, Tragedii, Chișinău, 1973; Aristofan, Comedii, 
pref. Nicolae Rusu, Chișinău, 1975; Poemele dragostei. Tra- 
duceri alese, pref. Nicolai Costenco, Chișinău, 1978; Goethe, 
Vulpoiul Reinecke, Chișinău, 1978, Drame, Chișinău, 1979; 
Corneille, Tragedii, Chișinău, 1980; Friedrich Schiller, Don 
Carlos. Fecioara din Orleans. Wilhelm Tell, Chișinău, 1982 
(în colaborare cu Pavel Starostin); Cântecul lui Roland, 
Chișinău, 1983; Jean Racine, Tragedii, Chișinău, 1985. 
Repere bibliografice: Vasile Badiu, Vladimir Belistov, 
„Nistru”, 1968, 4; Ion Ciocanu, Cu fața spre carte, Chișinău, 
1989, 281-284; Cimpoi, Ist. lit. Basarabia, 172; Dicţ. 
Chișinău, 47-48. S.P. 


BELLA Gyârgy (2.XIL.1923, Sibiu -— 12.[1[.1982, 
Budapesta), istoric literar, traducător maghiar. După 
primii ani ai copilăriei petrecuţi la Cluj și Ineu, face 
şcoala primară și liceul la Oroshăza (Ungaria) și studii 
superioare la Facultatea de Filologie a Universităţii 
„EGtv6s Lorând” din Budapesta. Lucrează la Biblioteca 
Naţională „Sz6chenyi” (1950-1957). Este apoi profesor 
de liceu (1957-1963), redactor la Editura Eur6pa 
(1963- 1967) și la Editura Sz&pirodalmi (din 1968) din 
Budapesta. Deși se trage dintr-o familie mixtă (tatăl 
său era român), a învăţat târziu românește. 

Referent pentru literatura română în cadrul 
Editurii Eur6pa, B. a avut un rol important în selec- 
tarea și publicarea acesteia în limba maghiară. A 
contribuit la acest program și cu traduceri, semnând 
versiunea maghiară a romanelor Dispariţia unui 
om de rând de Mihai Beniuc (1965), Ore de dimi- 
neaţă de Platon Pardău (1975), precum și a pieselor 
de teatru Steaua fără nume de Mihail Sebastian 
și Martin Bormann de Marin Preda, publicate în 


Bellu 


volumul Egyszerii veletlenek (1967). A mai tradus 
din proza lui D.R. Popescu, Petru Popescu, Sorin 
Titel, A.E. Baconsky, lon Băieșu, Vasile Rebreanu, 
Constantin Ţoiu. Literatura română contemporană 
reprezintă și obiectul principal al demersurilor sale 
critice și eseistice. A prezentat o serie de scriitori (G. 
Călinescu, Veronica Porumbacu, Aurel Rău, Marin 
Sorescu) în medalioane, recenzii și cronici literare 
apărute în revista „Nagyvilâg” și în postfeţele unor 
volume de traduceri publicate de editurile unde a 
lucrat. A urmărit cu atenţie noile orientări ale litera- 
turii române moderne, precum și realizările esteticii 
şi istoriei literare contemporane. Astfel documentat, 
B. întocmește aproape toate articolele privitoare la 
literatura română pentru dicţionarul A XX. szâzad 
kiilfăldi îrdi (Budapesta, 1968), în care figurează, 
printre scriitorii și poeţii cei mai însemnați din lite- 
ratura universală, și 27 de autori din ţara noastră (de 
la Tudor Arghezi până la Ilarie Voronca). B. este, de 
asemenea, unul din colaboratorii principali și coor- 
donatorul materialului românesc pentru lexiconul 
literaturii universale, Vildgirodalmi lexikon, în opt- 
sprezece volume, apărut la Budapesta între anii 1970 
și 1996. Pentru această lucrare a propus aproxima- 
tiv patru sute de titluri (autori, mișcări literare). La 
primele cinci volume (literele A-K) participă efectiv 
şi la redactarea articolelor, adjudecându-și literatura 
română din secolul al XX-lea, în special autorii con- 
temporani, peste cincizeci de poeţi și scriitori, de 
la Ion Agârbiceanu la Eugen Jebeleanu. Principiile 
de bază pe care le-a adoptat în vederea structurării 
materialului românesc au fost respectate și în reali- 
zarea volumelor apărute după moartea lui prema- 
tură. A avut preocupări remarcabile și în domeniul 
istoriei literaturii maghiare. Sub îngrijirea sa au 
apărut mai multe volume din corespondenţa lui 
Ady Endre (1956, 1983), Babits Mihâly, Kosztolânyi 
Dezs6, Juhăsz Gyula (1959) și documente inedite 
din ultimii ani de viaţă ai lui Babits Mihâly (1980). 
SCRIERI: A XX. szâzad kiilfăldi iîrdi [Scriitori străini din 
secolul XX] (în colaborare), Budapesta, 1968; Vilâgirodalmi 
lexikon (în colaborare), I-XVIII, Budapesta, 1970-1996. 
Traduceri: Mihai Beniuc, Egy kozember tărtenete [Dispa- 
riția unui om de rând), Budapesta, 1965; Mihail Sebastian, 
Nevtelen csillag [Steaua fără nume, în Egyszerui veletle- 
nek [Simple coincidenţe], Budapesta, 1967, 67-157; Marin 
Preda, Martin Bormann, în Egyszerii veletlenek [Simple 
coincidențe], Budapesta, 1967, 473-525 (în colaborare cu 
Domokos Sâmuel); Platon Pardău, Reggeli 6râk [Ore de 
dimineaţă], Budapesta, 1975. 

Repere bibliografice: Magyar irodalmi  lexikon, 1, 
Budapesta, 1963, 129; Beke, Fără interpret, 373-381; Uj 
magyar irodalmi lexikon, |, Budapesta, 1994, 179-190. 0.K. 


BELLU, Pavel (14.11.1920, Vrăniuţ, j. Caraș-Severin 
— 9.1.1988, Cluj-Napoca), poet, prozator, eseist.Este 
fiul Rujei (n. Peia) și al lui Pavel Bellu, țărani. A urmat 
Liceul „General Dragalina” din Oraviţa, luându-și 
bacalaureatul la Timișoara (1939). S-a înscris la 
Academia de Înalte Studii Comerciale și Industriale 
din București, pe care a întrerupt-o din cauza răz- 
boiului, trecând în 1940 la Școala de Ofiţeri, ter- 
minată în 1943. În 1945 s-a stabilit la Cluj, unde a 
urmat Facultatea de Filosofie și Litere, absolvită în 
1948; printre profesorii săi se afla Lucian Blaga. În 
1975 și-a susținut examenul de doctorat cu teza 
Tragicul senin, sub îndrumarea lui Liviu Rusu. A 
funcţionat ca profesor de psihologie, logică și lite- 
ratură română în licee clujene (1949-1954), secretar 
literar la Teatrul Naţional din Cluj (1955-1959), eco- 
nomist la Întreprinderea de Utilaje de Transport 
Cluj (1959-1965), director al filialei Fondului Plastic 
din Cluj (1965-1969). A făcut parte din redacţiile 
revistelor „Luceafărul” (Timișoara), „Linereţea”, 
„Generaţia de mâine” (Oraviţa), „Brazde bănățene” 
și a colaborat la „Colț de ţară”, „Fruncea”, „Făclia”, 
„Vestul”, „Vremea”, „Universul literar”, „România 
de mâine”, „Orizont”, „Steaua”, „Iribuna”, „Utunk”. 
A mai semnat Marius Nicoară, lon Ulmu, Panait 
Vardaru, Nona Vida, Laurenţiu. A debutat la șaispre- 
zece ani, cu poezia Un trandafir, în revista școlară 
„Luceafărul” (Timișoara), iar editorial cu volumul 
de versuri Candelabre albastre, apărut în 1936. 

B. scrie o poezie imnică, al cărei obiect îl constituie 
figuri mitice (Apolo, Orfeu, Dionisos, Zamolxe), care-i 
tutelează propriul mod de a înţelege lumea și arta, dar 
şi natura clasică vergiliană („celui mai înalt prieten”, 
Vergiliu, îi dedică un ciclu de versuri caracteristic) ori 
iubirea ca aspirație și împlinire spirituală supremă 
(„Nici cărţi, nici filosofie, nici mistere!/ [...] Numai 
iubirea nemurește”). Este un lirism în descendența 
romantismului calm, îmblânzit de solara armonie și 
de cantabilitatea clasică, al adorării lucrurilor și trăi- 
rilor simple. „Marile vicii” ale poetului sunt muntele 
şi marea, soarele și azurul, dar și iarba sau grâul, toate 
exaltate cu sentimentul panic al contopirii, probabil 
catalizat de Lucian Blaga. Despre marele poet a scris 
o carte situată, ca factură, între reconstituirea biogra- 
fică pozitivistă, comentariul critic simpatetic și eseul 
„poematic-filosofic”, considerat de B. încă necesar 

într-un moment (1970) de redescoperire euforică a 
„orizonturilor blagiene”. Cartea conţine interesante 
sugestii interpretative, însă partea cea mai rezistentă 
se referă la anii lugojeni ai poetului (1924-1926) și la 
raporturile lui cu familia Brediceanu. Ceva din lirica 
lui B. pătrunde și în cele două romane istorice, cu 
deosebire în Fericita jale a Cumbriei (1979), unde 
intrarea în naraţiune e prefațată de familiarizarea cu 
spiritus loci: muntele, entitate emblematică a perso- 
najului central, Eftimie Murgu. Prima parte îl evocă 
în ipostază de revoluţionar și tribun al românilor 
bănăţeni, cea de-a doua în relaţiile intime, o prezență 
ubicuă rămânând, și atunci când nu apare, Cumbria, 
mama protagonistului. Simbolic, cele două ipostaze 
stau sub semnul focului și sub celalapei. Oximoronică 
este și alcătuirea umană a figurilor reprezentative din 
cealaltă evocare istorică, Focul rece (1982), urmărind 
destinul familiei Mocioni pe fundalul luptei bănăţe- 
nilor și transilvănenilor în a doua jumătate a secolu- 
lui al XIX-lea pentru emancipare naţională (mișcarea 
memorandistă etc.). Personajele, ca și naratorul, 
trăiesc febril obsesia memoriei și a urgenţelor istoriei, 
care le animă toate iniţiativele. Scrise de un om 
cultivat, cu stringenţa expresiei (reflex al exerciţiului 
poetic, poate), romanele (mai ales al doilea) datează 
totuși din cauza ideologizării ad-hoc în spiritul naţi- 
onalismului practicat oficial în anii '70—80 ai secolu- 
lui trecut (exaltarea dacismului, imaginea deformată 
a străinului etc.). Două drame istorice într-un act 
publicate în 1972 evocă episoade-cheie din activita- 
tea lui Avram lancu imediat după 1848-1849 (Iancu 
și Pajura) şi din viaţa lui Tudor Vladimirescu, ajuns 
domn (Capul din fântână). Piesele apasă pe inflexibi- 
litatea acestora, fie în relaţiile cu trimișii împăratului, 
fie cu ai boierilor antireformiști. A treia piesă, Muntele 
cu 77 de inimi, e închinată, în 1977, Războiului pentru 
Independenţă. Și aici se simte impactul actualizării 
ideologice forţate. B. a întocmit mai multe antologii 
din poeţii bănăţeni, din epigramiști și din scrierile 
despre Horea. 

SCRIERI: Candelabre albastre, Timișoara, 1936; Flori de 
piatră, Timișoara, 1940; Elogiul simplităţii, București, 
1967; Blaga în marea trecere, Bucureşti, 1970; Iancu și 
Pajura. Capul din fântână, Reşiţa, 1972; Avram Iancu, 
București, 1972; Arhitectura gândului, Cluj-Napoca, 
1977; Fericita jale a Cumbriei, Timișoara, 1979; Focul 
rece, Timișoara, 1982; Lebăda solară, București, 1984. 
Repere bibliografice: 1. Jivi-Bănăţeanu, Tânărul poet 
Pavel Bellu, „Luceafărul”, 1936, 11; M. Georgescu, „Flori 
de piatră”, VS, 1940, 2406; 1. Arcaș, „Elogiul simplităţii”, 

„Făclia” (Cluj), 1967, 6408; Petru Poantă, „Blaga în marea 
trecere”, „Făclia”, 1970, 9 august; Ion Cocora, „Avram 
Iancu”, TR, 1973, 10; Nicolae Ţirioi, [Pavel Bellu], O, 1973, 
7, 1988, 2, „Drapelul roșu”, 1982, 11970; Ungureanu, 
Imediata, 1, 59, 102-103; Al. Jebeleanu, Elogiul simplităţii, 
O, 1985, 12; Al. Husar, „Lebăda solară”, CL, 1985, 4; Valentin 
Tașcu, Poezie și simplitate: Pavel Bellu, O, 1985, 37; Ruja, 
Parte, |, 36-39; Dicţ. scriit. rom., |, 257-258; Dicţ. Banat, 
93-95; Ungureanu, Geografia lit., IV, 77-79. N.M. 


BELLU, Petre 
(18.VI.1896, Turnu 
Măgurele —14.X1.1952, 
București), prozator, 
autor dramatic. 


După terminarea școlii primare în Roșiori de Vede, 
unde se stabiliseră părinţii săi (Sevastia și Enache), 
de origine macedoromână, B. își părăsește familia 
(decimată de tuberculoză) și vagabondează, oprin- 
du-se prin 1911 la București, unde învaţă și profe- 
sează tâmplăria. Frecventează întrunirile mișcării 
socialiste, aderând la o ideologie sentimental- 
umanitaristă care va deveni principiul generator al 
scrisului său. Câteva articole îi apar în presa socia- 
listă, apoi, în 1929, debutează, în „Foaia tinerimii” 
cu povestea Gheorghe Bolboacă. Succesul primei 
cărți, Apărarea are cuvântul (1934), dă un sens vieţii 
sale. Publică alte volume și colaborează cu articole 
literare și sociale, cu amintiri, interviuri, proză la 
„Rampa”, „Gazeta”, „Facla”, „lempo”, „Raza literară”, 
„Iribuna” și multe altele. Ca ziarist la „Gazeta refugi- 
aţilor”, „Informaţia zilei”, „Drapelul”, „Era nouă”, el 
vizează diferite aspecte ale vieţii sociale și literare, 
apără interesele celor mulţi. Mai puţin cunoscută a 
rămas activitatea sa de autor dramatic și conducă- 
tor al unei trupe care a dat numeroase spectacole, 
după propriile texte, în București și în multe locali- 
tăţi din ţară, între anii 1935 și 1946. 

Romanul Apărarea are cuvântul a provocat reacţii 
extreme, de la aprecieri superlative la contestarea 
autorului, însoţită de critici dure, pline de invec- 
tive. Personajul-narator, condamnat la ocnă pentru 
uciderea propriei fiice, este fiu al unei prostituate, 
crescut într-o casă de toleranţă. El se confesează cu 

intenţia de a-și motiva crima, apoi se sinucide. Tenta 
senzaţională, aerul de tragedie sfâșietoare, atmosfera 
de scandal care s-a iscat în jurul cărţii și a autorului 
i-au asigurat succesul comercial, ducând și la tra- 
ducerea ei în limbile bulgară, maghiară, franceză, 
spaniolă, turcă, engleză. Astfel, popularitatea neo- 
bișnuită (Apărarea. .., în formă dramatizată, a avut și 
un mare număr de reprezentații) s-a extins și peste 
hotare, unele reviste neezitând să îl așeze pe B. alături 
deJack London, Maxim Gorki, Panait Istrati. Versiunea 
spaniolă, apărută prima dată la Santiago de Chile în 
1940, ajunsese, după 1980, în librăriile din Buenos 
Aires la a paisprezecea ediţie. O compoziţie mai ela- 
borată, dar cu aceeași aplecare spre pledoaria pe teme 
sociale, prezintă romanul Cazul doamnei Predescu 
(1935), axat, de asemenea, pe autobiografia justifi- 
cativă a protagonistei, o militantă pentru emancipa- 
rea femeii. În Luminile mahalalei (1936) B. încearcă 
o formulă modernă: personajele povestesc pe rând, 
dezvăluindu-și astfel identitatea, apoi autorul preia 
naraţiunea, adunând toate firele epice într-un punct 
final. Utopia binelui social realizat prin generozita- 
tea unor indivizi bogaţi este ideea romanelor Câine 
vagabond (1936), Uzina B (1941) și Adăpostul calici- 
lor (1942). Volumele Am furat! (1940), Răstigniţii!... 
(1940), Amara dezamăgire (1942), După moartea 
Mihaelei (1943) literaturizează inabil alte aspecte 
ale unei bogate experienţe de viaţă. Proza scurtă din 
David și Goliat (1936), Bărbat cu trei neveste! (1941), 
Fratele infirm (1943) nu se diferenţiază de substanţa și 
stilul romanelor. Totuși, câteva schiţe și povestiri din 
Fratele infirm și din periodicele anilor '40, precum și 
romanul O crimă lângă Brașov (1945) indică o anume 
evoluţie a lui B., desprins într-o măsură de sentimen- 
talism și de eticismul confuz. Pe fondul unei obiecti- 
vități câștigate, precizia observaţiei, accentele discrete 
relevă o atitudine mai detașată, ușor ironică. În afară 
de dramatizarea după Apărarea are cuvântul, B. a mai 
scris piesa Chestia cu Aura, jucată în București în 1937, 
reluată și publicată ca roman (Uzina B). 

SCRIERI: Apărarea are cuvântul, pref. Panait Istrati, Bucu- 
rești, 1934; Cazul doamnei Predescu, București, 1935; Câine 
vagabond, București, 1936; David și Goliat, București, 1936; 
Luminile mahalalei, Bucureşti, 1936; Am furati, Bucu- 
rești, 1940; Răstigniții!..., București, 1940; Bărbat cu trei 
neveste!, București, 1941; Uzina B, București, 1941; Amara 
dezamăgire, București, 1942; Adăpostul calicilor, Bucu- 
rești, 1942; Umbrele tăcerii, București, 1942; După moartea 
Mihaelei, București, 1943; Fratele infirm, București, 1943; O 
crimă lângă Brașov, București, 1945. 

Repere bibliografice: Panait Istrati, Amintiri. Evocări. 
Confesiuni, îngr., tr. și pref. Alexandru Talex, București, 
1985, 215-218, 464-467; Petru Manoliu, Petre Bellu are 
cuvântul!, RP. 1934, 4977; Al. Robot, Un debut: Petre Bellu, 
RP 1934, 4981; Vlaicu Bârna, Un scriitor umanitarist: 
Petre Bellu, „Umanitatea”, 1934, 1; Is.[Isabela] Sadoveanu, 
Povestitori, ALA, 1934, 721; Adrian Verea, Teatrul Majestic: 
„Apărarea are cuvântul”, LUT, 1936, 4281; Geo Bogza, Petre 
Bellu a scris despre pești, prostituate și hoţi de buzunare, 
iar acum lasă condeiul pentru a intra în rândurile lor, 
„lempo”, 1936, 1012; Virgil Carianopol, „Uzina B”, „Gazeta 
refugiaților”, 1941, 28; Călinescu, Ist. lit. (1941), 847, Ist. lit. 
(1982), 932; George Dan, Periferia în romanul burghez, 
FLC, 1948, 12; Mihai Novicov, Un răspuns tov. Petre Bellu, 
FLC, 1948, 14; Crohmălniceanu, Literatura, | (1972), 304, 
592-593; George Corbu, Din tainele arhivelor. Într-un 
spectaculos chestionar, Petre Bellu, „Agenda literară”, 1985, 
372-374; Cristea, Teleorman, 61-62. C.1. 


BENADOR, Ury 
(pseudonim al lui 
Simon Schmidt; 
1.V.1895, Milișăuți, j. 
Suceava — 23.X[.1971, 
București), prozator, 
autor dramatic. 


Dintre cei șase copii ai Liubei (n. Schmidt) și ai lui 
Moise Grinberg, croitor din Mihăileni, stabilit mai 
târziu la Brăila, B., al doilea născut, a trebuit să ia de 
timpuriu viaţa pe cont propriu. Lipsit de mijloace, a 
întrerupt pregătirea școlară la nivelul ciclului 
primar, dar nici una dintre ocupațiile încercate 
(librar, vânzător de vopsele etc.) nu-l va reţine. A 
învăţat, ca autodidact, limbile ebraică, franceză și 
germană, care, alături de idiș și română, i-au lărgit 
orizontul. Activează în gruparea literară Licht și 
editează bilunarul „Der Hamer” (1916, împreună cu 
Iacob Botoșanschi), revista „Inz!” (1935, împreună 
cu Marius Mircu) și periodicul „Șoibn” (1936), la 
care figurează ca girant responsabil. După 1944 este 
membru în comitetul central al Consiliului 
Democratic Evreiesc. Între 1947 și 1954 a ocupat 
postul de secretar literar al Teatrului Evreiesc de Stat 
din București. Ca dramaturg, și-a făcut intrarea, în 
1927, în cercul Sburătorul, devenind unul dintre 
devotaţii cenaclului lovinescian, căruia îi datorează, 
poate, orientarea spre roman. Ca publicist și scriitor 

în limba română, B. își începe cariera la „Scena” 
(1918) și continuă cu teatru, proză, articole literare 
și teatrale la „Lumea, „Adam, „Hasmonaea”, 
„Reporter”, „Viaţa românească”, „Rampa'”, „Facla”, 
„Revista Fundațiilor Regale”, iar după al Doilea 
Război Mondial la „Contemporanul”, „La Roumanie 
nouvelle”, „Gazeta literară”, „Leatrul” ș.a., semnând 
şi Adam, Ben-Hador, S. Benador, S. Schmidt, Zanol 
Balon. 

Cu volumul 5 acte (1925), B., autor de piese 
nejucate, se situează în avangarda mișcării teatrale 
românești, sensibilă în acei ani la experienţele expre- 
sioniste. Era la curent cu piesele lui Georg Kaiser, 
Walter Hasenclever, Fritz von Unruh, în orbita cărora 
gravita, alături de E Aderca, Isaiia Răcăciuni și lon 
Sân-Giorgiu. În Otrava (Un epilog) personajul Ary 
Ury, genul de artist ce „ia viaţa în tragic și un ton prea 
sus”, are revelaţia dureroasă a trădării spiritului prin 
limbaj. În Simfonia roșie o mulţime de personaje 
generice monologhează în jurul unui iminent cata- 
clism. Spaime atavice, reminiscenţe ale pogromurilor 
şi viziuni sumbre, premonitorii compun o atmosferă 
fantomatică, terorizantă, irizată intermitent de lică- 
ririle nădejdii. Drama În cimitir exploatează un alt 
motiv expresionist, epifania sacrului în realități umile, 
derizorii. Expresionismul pieselor este uneori prea 
acuzat și insuficient încorporat limbajului dramatic. 
Nuvelele, înscrise în aceeași paradigmă estetică, se 
situează într-o continuitate directă cu teatrul. Scriitor 
de tip obsesiv, cu o invenţie săracă, B. a revenit asupra 
câtorva teme și motive. Immanuel Lang, pianistul din 
nuvela Final, este unul dintre „cei trei copii bolnavi 
ai vremii noastre”, care, într-un solilocviu tragic, se 
arată torturat de alienare, de criza de identitate și de 
căutarea unui ideal. Autorul îl instalează în nebunie 
ca într-o nouă realitate, securizantă, prin care „farsa 
jocului de-a viaţa” este suprimată. Prin Immanuel 
Lang B. a intenţionat să dea glas impasului unei 
generaţii trăindu-și crepuscular aurora iluziilor. Un 
subiect îndrăzneţ, tratat într-un limbaj somptuos liric, 
propune nuvela Appassionata. Concepută muzical, 
naraţiunea avansează, după ce și-a enunțat motivele, 
într-un crescendo de oratoriu spre un final halucinant. 
Protagonistul iese din îngrădirile rasei și ale religiei și 
trăiește, eliberat de orice prejudecată, miracolul dez- 
mărginirii, murind în plin extaz. Farmecul nuvelei 
rezidă în arta subtilă a proiecției realului în fantastic 
şi mit, într-o viziune când candidă, când înfricoșată. 
Decorul e de asemenea expresionist, dar deformarea 
liniei nu merge până la grotesc și caricatural, ci are 

o graţie naivă, chagalliană. Oameni și lucruri intră 
parcă sub puterea luminii de lună și a muzicii, într-o 
stare de levitaţie ireală. Limbajul caută simplicitatea 
celui biblic, de la care împrumută unele formule și 
sintagme. Baruch Landau din romanul Ghetto veac 
XX (1934) ar reprezenta cea dintâi verigă din biogra- 
fia personajului lui B., identic structurat sub nume 
variate în toată literatura sa marcată de autobiogra- 
fism și proiecţii bovarice. Inerţia, abulia și eșecurile 
acestui tânăr intelectual sunt simptome ale unei 
împotriviri organice la norma care obligă individul să 
intre într-un rol anume. Intenţia autorului a fost de a 
face din „viaţa romanţată” a protagonistului o imagine 
a epocii și a lumii evreiești, retrasă într-un ghetou 
moral. El adoptă însă o formulă narativă hibridă, 
alternând sau amestecând cronica realistă a unui 
mediu cu textul subiectiv al lui Baruch, a cărui densi- 
tate pune în umbră teza. Realitatea ghetoului ajunge 
la cititor prin filtrul negativ al conștiinței personaju- 
lui, dar câștigă o importantă încărcătură simbolică. 


Ury Benador și Mircea Eliade 

Deși pare a se îndepărta de temele sale obsesive și 
de modelul expresionist, B. păstrează în următorul 
roman, Subiect banal (1935), același tip de personaj, 
trăindu-și existenţa în chip tensionat, la limita anor- 
malului. Titlul e o provocare, întrucât încearcă să 
recupereze un „subiect banal”, gelozia, prin ocolirea 
sistematică a convențiilor. Dar literatura recuzată la 
nivelul discursului se insinuează în existenţa individu- 
lui, impunându-și schemele. Ludwig Holdengraeber 
nu face decât să întărească, prin nefericitul lui expe- 
riment, „adevărul” impus de literatură că toate soțiile 
își înșală soţii, în timp ce aspiraţia lui secretă era aceea 
de a se sustrage destinului comun. Dispus să ridiculi- 
zeze cu orice prilej prejudecățile, acest cinic ascunde 
un ins însetat de puritate. Concluzia e întunecată: nu 
există excepţie și nici salvare, omule jucăria unor forțe 
oarbe, iar eșafodajul moral bine-rău, cinstit-necinstit, 
pur-impur se dovedește iluzie sau ipocrizie. Nebunia 
lui Ludwig e un protest, un refuz al unor adevăruri pe 
care, din sete de certitudine, le-a provocat, „jucân- 
du-se cu focul”. Romanul se desfășoară silogistic, 
având rigoarea unei acţiuni tragice. În reconstitui- 
rea pe care o face, Ludwig încearcă să raționalizeze 
iraționalul și confesiunea lui necruțătoare capătă 
prin excesul de luciditate un aer aproape pervers. 
Hilda (1936) este replica la Subiect banal, romanul 
fiind scris din perspectiva soţiei împinse la adulter. 
Scriitorul recurge, de data aceasta, frecvent, la poncife 
melodramatice. Jurnalul Hildei, ființă lipsită de perso- 
nalitate, este „prelucrat” neinspirat de autor. Femeie 
fără nici un mister, complexată, ea nu face decât să 
confirme pas cu pas scenariul vinovăţiei închipuite 
de Ludwig. Prin alunecarea în foileton a unui subiect 
analizat anterior in vitro, Hilda este un roman com- 
promis, în ciuda unor intuiţii fine și a unor pagini de 
subtilitate analitică. Final grotesc (1940) aduce numai 
aparent o înnoire în literatura lui B. În esenţă, motivul 
expresionist al chemării transfiguratoare se menţine, 
tratat însă relaxat, ușor caricatural. Atmosfera dul- 
ce-amară a cărţii, firea sucită a protagonistului, un 
fel de Don Quijote blajin, fără demon, par o raportare 
autoironică la nuvela Appassionata. Înfăţișarea lui 
comună, de boem cumsecade și păgubos, ascunde 
o fire de misionar, sol disprețuit al ideii de resurecţie 
morală prin artă. În „mica lui demenţă” el se dove- 
dește extrem de lucid și, observator ascuţit, spune 
într-o formă paradoxală sau bonom-ironică, de 
moralist rapsodic, adevăruri dintre cele mai crude. Se 
vede lesne aici, ca și în Hilda, deplasarea interesului 
de la individ la peisajul etico-social, dar nimic nu se 

încheagă în sensul epicii obiective. Mai târziu scriito- 
rul va schematiza și mai mult lucrurile, în ideea anga- 
jării în „lupta de clasă”. Astfel, în „Gablonz”- Magazin 
universal (1961), cei bogaţi apar ca o încarnare a 
răului, cumulând toate tarele psihice și morale, iar cei 
săraci ca depozitari exclusivi ai valorilor etice superi- 
oare. Romanul, o combinaţie eteroclită de pamflet și 
melodramă, se situează la nivelul de jos al producţii- 
lor similare din epocă. O involuntară vulgarizare este 
biografia romanţată Beethoven-omul (1964), elabo- 
rată îndelung, mai bine de două decenii. 

SCRIERI: 5 acte, Brăila, 1925; Ghetto veac XX, București, 
1934; Subiect banal. Appassionata, cu o copertă de Maxy, 
București, 1935; Hilda, București, 1936; Preludiu la Bee- 
thoven. Final. Final grotesc, Bucureşti, 1940; Appassi- 
onata. Preludiu la Beethoven. Final, București, 1948; 
„Gablonz”-Magazin universal, București, 1961; Beetho- 
ven-omul, București, 1964; Opere, I, București, 1968; 
Subiect banal, pref. Gabriel Dimisianu, București, 1998. 
Repere bibliografice: E A. [E Aderca], „5 acte”, „Mișcarea 
literară”, 1925, 28; N. Carandino, „Ghetto veac XX”, FCL, 
1934, 1025; Perpessicius, Opere, VII, 50-53; Constantinescu, 
Scrieri, |, 202-217; Pericle Martinescu, „Subiect banal”, 
VR, 1935, 5-6; Octav Șuluţiu, „Subiect banal”, E 1935, 3; 
Șerban Cioculescu, „Subiect banal”, RER, 1935, 8 Eugen 
Ionescu, „Hilda”, FCL, 1936, 1568; Holban, Opere, III, 
292-294; Lovinescu, Scrieri, VI, 290-291; Călinescu, If. lit. 
(1941), 710-718, Ist. lit. (1982), 794-795; Dimisianu, Schițe, 
41-44, Râpeanu, Noi, 209-214, Ov. S. Crohmălniceanu, 
„«Gablonz»—Magazin universal”, VR, 1961, 11; Lucian Raicu, 
„Beethoven-omul'”, GL, 1964, 48; Magdalena Popescu, 
„Final grotesc”, RL, 1968, 4; Lăzărescu, Romanul, 182-186; 
Mirodan, Dicţionar, |, 139-147; Dimisianu, Subiecte, 81-83; 
Dicţ. scriit. rom., |, 258-260; Z. Ornea, Proza lui Ury Benador, 
RL, 1998, 25; Nicolae Breban, Ury Benador-poetul, VR, 1999, 
12; Hrimiuc-Toporaș, Atelier, 237-253; Dicţ. analitic, IL, 
107-108, IV, 171-173; Dimisianu, Lumea, 521-528; Morar, 
Scriitori evrei, 109-122; Simuţ, Vămile, 265-268. G.H.-I. 


BENEA, Marcela (4.VI.1948, Văratic — Râşcani), poetă. 
Este fiica Anastasiei (n. Velişcă) şi a lui Procopie Benea. 
Absolventă a Facultăţii de Filologie a Universităţii 
de Stat din Chişinău (1972), B. a fost profesoară, 
apoi redactor la Editura Cartea Moldovenească, la 
Filarmonică şi la Radioul de Stat Chişinău. Debutul 
timpuriu, din anii de şcoală, în revista „Cultura” 
(1966), este urmat de două volume de versuri târzii, 
Zestre (1974) şi Poveste neterminată (1988), în care 
sunt exploatate fericit sonurile melopeice şi exaltate 
sau virtuțile tăcerii. Poeta revine după două decenii 
cu volumul Evadare din frescă (2008; Premiul Uniunii 
Scriitorilor din Republica Moldova). Eul său liric 

trăiește într-un spaţiu în care lumina („sora mea de 
viață şi de moarte”) este atotstăpânitoare, înţelegerea 
ruralității ca lume şi lege alternează cu tentativa de a 
descifra şi alte sensuri existenţiale. Versurile publicate 
de B. au beneficiat de transpuneri în mai multe limbi. 
SCRIERI: Zestre, pref. Grigore Vieru, Chişinău, 1974; Poveste 
neterminată, pref. Eugen Lungu, Chişinău, 1988; Evadare 
din frescă, Chișinău, 2008; 101 poeme, Bucureşti, 2012. 

Repere bibliografice: Ion Vatamanu, Viaţa cuvântului, 
pref. Pavel Boţu, Chişinău, 1980, 169-170; Vasile 
Romanciuc, „Pecetea tăcerii o sapă...”, LA, 1987, 12 martie; 
Iulian Filip, Când poetul tace, LA, 1987, 12 martie; Andrei 
Ţurcanu, Bunul simţ, Chişinău, 1996, 99-113; Cimpoi, 
Ist. lit. Basarabia, 227; Iulian Filip, Poetul tăcerilor 
vorbitoare, LA, 2006, 19 decembrie; Dicţ. Chişinău, 
48-49; Rachieru, Poeți Basarabia, 341-346. M.Dg. 


BENEȘ, V. [Wilhelm] (27.11.1907, Târgu Jiu - 26. 
IV.1960, București), prozator, eseist. Fiu al lui Gotlieb 
Beneș, ceramist ceh stabilit la Târgu Jiu în 1900 și 
căsătorit cu Emma Hubner, de origine germană, 
B. urmează cursurile școlii primare și primii ani de 
liceu în orașul natal, își continuă studiile secundare la 
Craiova, se înscrie apoi la Academia Comercială din 
București și, în fine, frecventează cursurile Academiei 
de Arte Frumoase din Cluj. Debutează aici ca artist 
plastic într-o expoziţie de pictură în alb-negru și este 
totodată profesor de desen, critic de artă și gazetar. 
Revine apoi la București, cooptat fiind în conduce- 
rea Casei Școalelor. În 1942 este consilier al Editurii 
Gorjanu, iar după război și după anii de detenţie, 
funcţionează ca redactor tehnic la Editura pentru 
Literatură. Semnează cronici, comentarii, eseuri, 
studii de artă și de literatură, dar și articole pe teme 
economice, sociale și politice în numeroase reviste 
dintre anii '30 și '40 ai secolului trecut, precum 
„Hyperion”, „Societatea de mâine”, „Pagini literare”, 
„Națiunea română”, „Gând românesc”, „Familia”, 
„Gazeta ilustrată”, „Meșterul Manole”, „Iribuna”, 
„Naţiunea”, „Sfarmă-Piatră”, „Revista Fundațiilor 
Regale”, „Preocupări literare”, „Poporul”, „Vremea, 
„Gândirea” ș.a. Este considerat unul dintre cei mai 
avizaţi critici de artă din epocă, studiile sale, dintre care 
unele apar în volume, operând incursiuni minuţios 
argumentate în domeniul relaţiilor care se stabilesc 
între opera de artă plastică și subiectul receptor sau 
oferind comentarii inedite pe marginea câtorva capo- 
dopere ale picturii naţionale și universale. Preocupări 
similare manifestă și pentru muzică și literatură, de 
o importanţă specială fiind un studiu de sinteză din 

1941, Note despre nuvela fantastică. Lasă în manuscris 
câteva studii și eseuri de artă și primul din cele patru 
volume ale unui proiectat Tratat de estetică și de teoria 
artei plastice. 

Debutul scriitoricesc al lui B. se produce în 1935, 
când publică în „Pagini literare” două tablete, inti- 
tulate Însemnări. Nuvele — cele mai multe incluse 
apoi în volumele Hanul roșu (1938), Semn rău 
(1943) și Îngerul alb (1944) — și tablete literare va mai 
publica (semnând și VB.) în „Pagini literare”, „Gând 
românesc”, „Naţiunea” (Brăila), „Curentul literar”, 
„Sfarmă-Piatră”, „Gândirea”. Prozatorul este intere- 
sat de surprinderea tragicului din existența umană, 
pe care îl abordează cu mijloacele unui fantastic 
pregnant, original. Fantasticul este înţeles ca o incur- 
siune în „reversul” realităţii imediate, palpabile, 
experienţă, după el, perfect posibilă; acest „revers” îi 
apare ca un accident survenit în desfășurarea logicii 
comune a existenţei, la confluenţa dintre starea de 
vis și cea de trăire concretă sau afectivă. În accepţia 
sa, scriitorului de gen îi sunt necesare „o imaginaţie 
bogată, o sensibilitate cu antene la toate impondera- 
bilele existenţei noastre, o plăcere pentru conflictul 
gratuit, o înclinaţie față de extraordinar și de lumea 
obsesiilor și aventurilor”. Prozatori precum E.T.A. 
Hoffmann (care ar ilustra strălucit nuvela fantastică 
de tip romantic), E.A. Poe (care ar reprezenta nuvela 
analitico-deductivă) și Prosper Merim6e (care ar 
îmbina cele două reţete anterioare) posedă din plin 
aceste calităţi, dovedindu-se veritabili „sclavi ai fan- 
teziei lor”. Amalgamarea realului cu irealul, posibilă 
mai ales în starea de vis, refugiul în închipuire, 
fantezia fără opreliști se întâlnesc la acești autori pe 
terenul comun al „jocului”. Saltul din realitate (ali- 
mentat de halucinație, viziune morbidă, tenebre) 
poate fi totuși provocat, susține comentatorul, și de 
alienarea în faze diferite, mergând până la nebunia 
clinică. Studiul Note despre nuvela fantastică, în care 
B. dovedește veleităţi de teoretician, este simultan 
un exerciţiu de admiraţie faţă de genul pe care îl 
cultivă și o pledoarie pro domo. Semnificativ este, 
din acest punct de vedere, faptul că manuscri- 
sul primului volum de nuvele, Hanul roșu, poartă 
iniţial titlul Povestiri bolnave. Textul astfel intitulat 
conţine povestea unei răzbunări care, până la un 
punct, poate fi situată în descendența unor pagini 
din Moara cu noroc de loan Slavici sau din O făclie 
de Paște de I.L. Caragiale. Nimic fantastic în această 
relatare detașată a dramei, doar o hiperbolizare a 
realului, care crispează și neliniștește. În Semn rău 

(titlul iniţial: Tolea, 1940) este prezentat, în esenţă, 
un caz de fotofobie, care, corelat cu o seamă de coin- 
cidenţe neliniștitoare, devine argument al interven- 
ţiei unor forţe distructive ce impun relaţii ciudate în 
microuniversul satului. Abia în alte câteva nuvele 
B. își dovedește înclinația spre macabru și morbid, 
spre violenţă și crimă, spre punerea în lumină a unor 
tipuri patologice, de regulă sangvinare. Naraţiunile 
relatează acte vindicative sângeroase (spânzurări, 
arderi pe rug, înjunghieri ș.a.), când nu au ca pretext 
calamităţi precum războaie sau ciumă. Toate pe 
fundalul unor epoci îndepărtate, în care (aproape) 
orice era posibil: dispariţia tuturor copiilor dintr-un 
sat de pescari situat pe o insulă ciudată din Marea 
Nordului și, apoi, moartea tuturor adulţilor plecaţi 
să-i caute, aproape nebuni din cauza unei himere — 
utopica Ţară a depărtărilor, tărâm al fericirii eterne; 
invadarea cetăţii lui Wilhelm Temerarul, duce de 
Brabant, de către o armată uriașă de șobolani roșii, 
care sfârșesc prin a-i ucide cu cruzime pe toţi locu- 
itorii, cu excepţia ducelui, transformat, el însuși, 
într-un șobolan uriaș; atacul unei misterioase cetăți 
cu steaguri albe, pe care vecinii o cred plină de viaţă, 
dar în care atacatorii găsesc un spectacol lugubru: 
singurul supravieţuitor, nebunul rege Wenceslav, își 
celebrează la nesfârșit, alături de scheletele tuturor 
comesenilor, ritualul nupţial, întrerupt cu nu se 
ştie cât timp înainte de ciumă. Cadrul și schema 
hoffmanniană, preluate într-o manieră improprie, 
ce mizează aproape exclusiv pe senzaţional, sunt 
depășite în Moartea prietenului meu Savin, Teodot 
nebunul, Pavilionul nr. 6, Floarea albastră, Biserica 
din Fraustadt, Amo, amas, amat... ori în Vraciul 
Ieronim, proze care reflectă mai degrabă disponi- 
bilitatea de analiză a misterelor psihicului uman. 
Atenţia naratorului se concentrează pe modalita- 
tea în care conștiințele zbuciumate, obosite sau 
revoltate se pot converti în patologic individual 
sau colectiv. Textele preiau însă și ecourile unor 
credinţe ancestrale: un blestem sau o coincidență 
nefastă pot influenţa nefericit o existenţă sau un șir 
de existenţe. Acestea sunt bulversate de fenomene 
stranii precum dedublarea (Biserica din Fraustadb, 
animarea obiectelor (Pendula, Floarea albastră), 
învierea morţilor (Moartea prietenului meu Savin) 
etc. Nota dominantă a prozei lui B. o constituie 
vizualizarea compoziţiei, imaginaţia lucrând 
mai ales în sensul realizării plastice a întâmplării 
relatate. Sunt preferate culorile potolite, patinate, 
ţintind o întoarcere prelungă în timp. Exterioarele în 

care se mișcă vraciul leronim evocă, spre exemplu, 
decoruri medievale trasate în tonuri cenușii sau 
coclite. Interioarele din aceeași nuvelă, descrise cu 
lux de amănunte, plutesc în aburi gălbui sau roșcați. 
Tehnica vizualizării fantasticului este utilizată de B. 
într-o gamă de mare mobilitate a imaginaţiei. 
SCRIERI: Hanul roșu, Sighișoara, 1938; Semn rău, Bucu- 
rești, 1943; Îngerul alb, București, 1944; Donatello, Bucu- 
rești, 1957; D. Ghiaţă, București, 1957; Hanul roșu, îngr. 
Ion Maxim, Craiova, 1983. Antologii: Mărturii despre N. 
Grigorescu, București, 1957 (în colaborare cu Ionel Jianu). 
Traduceri: Lion Feuchtwanger, Goya sau Drumul spinos al 
cunoașterii, I-II, București, 1951. 


Repere bibliografice: Octav Șuluţiu, „Hanul roșu”, E, 1938, 
8; Perpessicius, Opere, VIII, 67-69 Papadima, Scriitorii, 
163-166; Demetrescu, Însemnări, 286-316; Octav Șuluţiu, 
„Semn rău', RER, 1943, 5; Zalis, Aspecte, 114-119; Ovidiu 
Mureșan, Structurile fantasticului în nuvelistica lui V Beneș, 
ECH, 1973, 7-8; Popa, Spaţii, 136-163; Dan, Proza, 285-289; 
Antonescu, Scriitori, 168-182; Dicţ. scriit. rom., |, 260-262; 
Emanuela Ilie, Fantasticul tenebros între teorie și practică (V 
Beneș), CRC, 2006, 8; Cătălin Ghiţă, Deimografia. Scenarii 
ale terorii în proza românească, lași, 2011, 89-91. C.P, EL. 

BENGESCU-DABIJA, 
Gheorghe 

(30.VI.1844, București 

— 13.1.1916, București), 
dramaturg, traducător. 


Este fiul austriecei Louise Salviny von Uffmann și al 
lui Titus Bengescu; numele Dabija și l-a adăugat 
după căsătorie. A făcut studii militare în Austria și 
Franţa, intrând apoi în armata română, unde ajunge 
la gradul de general. Predă la Școala Superioară de 
Război. În 1906 este ales senator de Fălciu. Membru 
al Junimii încă din 1868, a colaborat la „Convorbiri 
literare” timp de aproape două decenii, o prezenţă 
susținută având și în „Literatură și artă română”. A 
mai folosit pseudonimele G. Bradu și Glonţ. 

B.-D. debutează în 1870, când i se joacă piesa 
Amorul unchiului, prelucrare după Eugene Sue. 
A tradus libretele câtorva dintre cele mai apreci- 
ate operete din epocă. Astfel, în 1875, ajutându-l 
pe Edgar Th. Aslan să înjghebeze primul spectacol 

românesc de operetă, el traduce libretele operete- 
lor Fata mamei Angot de Charles Lecocqg și Princesa 
de Trebizund de Jacques Offenbach. Tot atunci a 
tălmăcit libretul operetei Girofl6-Girofla de Ch. 
Lecocqg. În 1880 a transpus în românește libretul 
scris de E Zell și R. Gene pentru opereta Fatinița a 
lui Franz Supp€. A mai tradus Corabia Salamandra 
de Ch. de Livry, Detorges și de A. Leuven, Domnw 
Choufleury de Saint-Remy și Martira de Adolphe 
d'Ennery și Ed. Tarbe Des Sablons. Fără a avea stră- 
lucire, tălmăcirile sale sunt plastice și scutite de 
prezenţa unor neologisme stridente. Și prin libretele 
pe care el însuși le scrie B.-D. este un întemeietor. 
Dacă libretul din 1876 pentru opereta Scaiul bărba- 
ților nu a avut succes, în schimb, cu Olteanca (1880), 
a cărei muzică aparţine lui G. Otremba și lui Eduard 
Caudella, el își leagă numele de începuturile operetei 
românești. Libretul are la bază o piesă franceză care 
a inspirat și nuvela Două nebunii a lui N. Gane, dar 
prelucrarea este atât de iscusită, încât textul emană 
un incontestabil specific autohton, evident în 
intrigă și atmosfera de șezătoare. În 1893 a compus 
libretul pentru o nouă operetă, Insula florilor, pe 
muzică de Mauriciu Cohen-Lânaru. În 1896 a tradus 
Macbeth de Shakespeare. B.-D. a fost și un drama- 
turg prolific. Ca autor de piese originale, a debutat 
în 1871 cu O palmă la bal mascat, reuşită comedie 
de situaţii, publicată în „Convorbiri literare”. A doua 
piesă, Radu III cel Frumos (1875), preia subiectul 
dintr-o nuvelă a lui N.D. Popescu, fără a reuși să 
depășească mediocritatea modelului. Abia Cucoana 
Nastasia Hodoronc („Convorbiri literare”, 1877) se 
înscrie printre cele mai reușite comedii românești 
de moravuri din secolul al XIX-lea. Îmbrăcată în 
haina vodevilului, satira este îndreptată împotriva 
micii boierimi și a parveniţilor. Se distinge perso- 
najul titular, o variantă mahalagească a Chiriţei lui 
V. Alecsandri. În istoria dramaturgiei românești 
B.-D. a rămas cunoscut mai ales ca autor al trage- 
diei Pygmalion, regele Feniciei, a cărei premieră, 
în februarie 1886, a constituit un adevărat triumf. 
Subiectul a fost împrumutat din Les Aventures de 
Telemaque de Fenelon. Personajele sunt înrobite 
unei singure patimi, sub impulsul căreia acţio- 
nează aproape orbește. Acţiunea stă sub semnul 
destinului eroilor, iar impresia pe care o produce 
este puternică. Condusă foarte strâns, fără scene de 
prisos, intriga face totuși concesii spectaculosului, 
ca, de altfel, întregul limbaj al piesei, orientat către 
declamaţia pompoasă. A doua tragedie, Amilcar 

Barca, generalisim al Cartaginei (1894), a împru- 
mutat subiectul din romanul Salammbâ de Gustave 
Flaubert. Încercând să compună o piesă de medi- 
taţie, autorul nu realizează decât o firavă însăilare 
de monologuri. Ceva mai reușită, Silvina Doamna 
(„Literatură și artă română”, 1897) reia subiectul unei 
lucrări dramatice mai vechi, Despina, reprezentată 
cu peste douăzeci de ani mai înainte. Prefigurare a 
Doamnei Clara din Vlaicu Vodă a lui Al. Davila, pro- 
tagonista continuă șirul unor personaje tradiţionale 
ale teatrului românesc, precum Vidra din Răzvan și 
Vidra de B.P Hasdeu sau Carmina din Despot-Vodă 
de V. Alecsandri. Bulevardieră este Crimă sau virtute 
(jucată în 1907-1908). Ultima piesă, Mustrare de 

realizând aici un tablou de un pitoresc robust, 
susținut de un dialog vivace, cu replici iuți. 

SCRIERI: Radu III cel Frumos, lași, 1875; Olteanca, 
Iași, 1880; Pygmalion, regele Feniciei, București, 1886; 
Amilcar Barca, generalisim al Cartaginei, București, 
1894; Cuminţenia fetelor, București, 1894; Criza și 
armata, București, 1901; Mustrare de cuget, București, 
1913. Traduceri: Charles Nuitter și E. Trâfeu, Princesa 
de Trebizund, lași, 1875; Clairville, Paul Siraudin și 
Koening, [Versuri din „Fata mamei Angot”], lași, 1875. 
15-17, 

Ciorănescu, Teatr. rom., 88-89, 122-126, 155-156; 
Mănucă, Scriit. jun., 18-33; Ist. lit., III, 68-69; Mîndra, 
Clasicism, 132-153; Dicţ. lit. 1900, 98-99; Brădăţeanu, 
D.M. 

BENIUC, Mihai 
(20.XI.1907, Sebiș — 
25.VI.1988, București), 
poet, prozator, 
dramaturg, eseist, 
traducător. 


Este fiul Veselinei și al lui Atanasie Beniuc, ţărani. A 
urmat școala primară maghiară din satul natal și 
Liceul „Moise Nicoară” din Arad (1921-1928), unde 
l-a avut ca profesor de română pe poetul Al. T. 
Stamatiad. În liceu elevul era pasionat, pe lângă 
poezie, de biologie și psihologie, studiind viaţa 
păianjenilor, precum congenerul Mircea Eliade. A 

terminat cursurile liceale în particular. Debutează 
în revista „Laboremus” a liceului, în 1926, cu o tra- 
ducere din Thomas Moore, apoi ca poet, cu pseu- 
donimul Tudor Arsene, în „Falanga” lui Mihail 
Dragomirescu (1927), ulterior fiind prezent și în 
„Bilete de papagal” (septembrie 1928, cu poemul 
Toamna). În 1931 își ia licenţa în sociologie și psi- 
hologie la Universitatea din Cluj. Pe durata facultă- 
ţii a frecventat cenaclul condus de prozatorul 
Victor Papilian. A mai fost prezent în revistele 
„Abecedar” (Brad), „Pagini literare” (Turda) și 
„Gând românesc” (Cluj); mai târziu, la sfârșitul 
anilor '30, va deveni, pentru scurt timp, redactor la 
publicaţia „Ţara nouă”, unde a desfășurat — după 
propriile-i afirmaţii — o activitate comunistă subte- 
rană. Ca șef de promoţie, a obţinut o bursă la 
Hamburg, unde a studiat psihologia animală cu 
biologul Jacob von Uexkiill și filosofia cu Ernst 
Cassirer. O expediţie științifică în insulele 
Helgoland din Marea Nordului îi va inspira poemul 
Pe o scândură cu actinii. Întors în ţară, a făcut parte 
din rândul fondatorilor asociaţiei Amicii URSS, 
unde a îndeplinit funcţia de secretar. În 1934 și-a 
luat doctoratul în științe psihologice la Cluj cu teza 
Învăţare și inteligență la animale. Formarea 
drumului indirect la peștele combatant, republi- 
cată în 1968 sub titlul Ce simt și pricep animalele, 
devenind astfel primul specialist român în psiholo- 
gie animală comparată; o sinteză a cercetărilor în 
domeniu: Psihologie animală comparată și evolu- 
fivă (970). Ironic, s-a putut observa în preocupă- 
rile sale științifice o legătură cu atitudinea politică, 
„drumului indirect al peștelui combatant” cores- 
punzându-i protestul indirect al poetului comba- 
tant. Din 1932 și-a început cariera universitară la 
Institutul de Psihologie din Cluj. După cedarea 
Ardealului de Nord (1940) are întâlniri clandestine 
cu Camil Petrescu, Zaharia Stancu și cu unii mili- 
tanţi legionari pe care încearcă să-i determine să 
susţină cauza românilor ardeleni. A colaborat, în 
același timp, la publicaţii apropiate dreptei naţio- 
naliste (de la „Revista Fundațiilor Regale” condusă 
de D. Caracostea la „Dacia”, „Dacia rediviva” ș.a.), 
iar în prima parte a anilor '40 a lucrat ca funcţionar 
în Ministerul Propagandei din guvernul lui lon 
Antonescu. Asemenea adeziuni nu intră în contra- 
dicţie cu crezurile comuniste; naționalismul său 
„ardelean” are un caracter social (marcat prin 
apartenenţa orgolioasă la un neam de ţărani) și 
antiburghez, iar subversiunea politică e orientată 

împotriva ocupanților horthyști ai Ardealului de 
Nord după Dictatul de la Viena (în care nu a recu- 
noscut niciodată rolul lui 1.V. Stalin). După instau- 
rarea comunismului B. a căpătat funcţii oficiale în 
noua administraţie. În septembrie 1944 este ales în 
comitetul de conducere al nou-înfiinţatei Societăţi 
a Scriitorilor, la a cărei șefie îl va sprijini pe Victor 
Eftimiu în detrimentul lui Mihail Sadoveanu. 
Filosovietic convins, între 1946 și 1948 a îndeplinit 
funcţia de consilier cultural la Ambasada Română 
din Moscova. A fost secretar (1949-1956), prim-se- 
cretar (1956-1962) și președinte (1962-1965) al 
Uniunii Scriitorilor, deputat în Marea Adunare 
Naţională și academician (din 1955), profesor la 
Facultatea de Filosofie, secţia psihologie, a 
Universităţii din București (1965-1974). | s-au 
acordat numeroase distincţii, între care Premiul de 
Stat (1954) și Marele Premiu al Uniunii Scriitorilor 
(1981). A fost căsătorit cu traducătoarea Emma 
Beniuc (născută Emma-Silvia Friedmann. 

B. a dominat administrativ, în perioada în care 
conducea breasla, viaţa literară, generând, prin 
susținerea dogmatică a liniei partinice oficiale, 
resentimente ce vor răbufni când va fi demis osten- 
tativ din fruntea Uniunii și marginalizat. Totuși, se 
pare că, prin intervenţii la scriitori sovietici ca Ilya 
Ehrenburg și cu sprijinul unor lideri comuniști 
locali, B. ar fi jucat, la începutul anilor '50, un rol 
în procesul de reabilitare și anexare ideologică a 
lui Tudor Arghezi, după eliminarea acestuia din 
viaţa literară. În 1956 i-a prefaţat volumul Cântare 
omului, iar în 1959 ediţia Versuri. Cu ocazia cen- 
tenarului nașterii lui M. Eminescu (1950) și a lui 
I.L. Caragiale (1952), a întreprins acţiuni de recu- 
perare selectivă și controlată a acestora, în acord 
cu noua politică a regimului (în cazul reabilită- 
rii lui Eminescu va proceda prin analogie cu săr- 
bătorirea a 150 de ani de la nașterea lui Pușkin). 
În 1957 reușește să obţină reintrarea în circuitul 
literar a poeziei lui Octavian Goga, în ciuda opţi- 
unilor politice ultranaţionaliste ale acestuia. Mult 
mai numeroase rămân însă excluziunile ideolo- 
gice la care a participat în aceiași ani, printre cele 
mai notorii numărându-se cazurile lui Constantin 
Noica, V. Voiculescu și ale fostului său student 
I. Negoiţescu. În romanul în cheie autobiogra- 
fică Pe muche de cuţit (1959), versiune eroizantă 
despre lupta ilegalistă a comuniștilor în cel de-al 
Doilea Război Mondial, protagonistul este un 
alter ego prin care B. își justifică poziția ambiguă 

din acei ani. A șocat opinia publică faptul că l-a 
denunţat ca hitlerist pe Lucian Blaga, sub numele 
Marele Anonim, într-o perioadă în care autorul 
Poemelor luminii era pus la index; s-a speculat 
mult asupra intenţiei oficiale de a amâna, prin 
această manevră, reintrarea lui Blaga în viaţa 
literară, după represiunea la adresa intelectualilor 
ce a urmat undei de șoc a revoluţiei maghiare din 
1956. Riscând arestarea, Blaga s-a apărat printr-un 
memoriu către înaltele foruri de partid (publicat 
în 1978 de Pavel Ţugui în „Manuscriptum”), unde 
B. e acuzat de ascunderea propriei colaborări cu 
regimul lui lon Antonescu. La rândul lui, deși adept 
al artei angajate, autorul și-a justificat opiniile din 
roman ca „ficţiune pură”. Episodul va genera, peste 
ani, reacţii ficționale care vor amplifica stigmati- 
zarea lui B. Astfel, în Cel mai iubit dintre pămân- 
teni de Marin Preda el apare ipostaziat în arivis- 
tul Amăicăliţului, iar Blaga e văzut ca victimă a 
acestuia. Alte romane cu substrat autobiografic ale 
lui B., Dispariţia unui om de rând (1963) şi Explozie 
înăbușită (1971), prezintă doar un relativ interes 
documentar. Creditabil e Drumul poeziei (1972), 
confesiune eseistico-memorialistică despre anii 
debutului și ai formării, în care Eugen Simion a 
sesizat o influență a modelului Goethe-Blaga din 
Hronicul și cântecul vârstelor. După 1965, dincolo 
de treptatul con de umbră, productivitatea edito- 
rială rămâne impresionantă, inclusiv în materie de 
texte omagiale adaptate noilor momente festive. B. 
a scris și literatură de sertar: modeste stilistic, dar 
relevante anecdotic, tipărite în 1999 sub titlul Sub 
patru dictaturi, memoriile despre perioada 1940-— 
1975 fuseseră nepublicabile în anii comunismului 
nu atât prin cele relatate despre sine (perspectiva 
e a unui combatant fidel cauzei, care își cosmeti- 
zează biografia), cât prin dezvăluirile infamante 
despre moravurile lumii literare. Fragmente din 
jurnal și memorii (Însemnările unui om de rând) 
au fost editate în presă, în 2012. Volumul postum 
Cântece și descântece de pierzanie (1998) reunește 
poeme „anticeaușiste” scrise între 1982 și 1988. 
Apărut în 1938, în timpul dictaturii lui Carol II, 
Cântece de pierzanie e un volum a cărui editare a 
fost facilitată de intervenţia lui N.D. Cocea pe 
lângă cenzura militară. Ca și alți poeţi asociaţi 
ulterior cu realismul socialist (Maria Banuș, spre 
exemplu), B. a rămas în conștiința criticii ca liric 
novator prin cea dintâi plachetă. Cărţile care au 
urmat, Cântece noui (1940), Orașul pierdut (1943), 

Poezii (1943) sau Un om așteaptă răsăritul (1946, 
cu un titlu indicând noua orientare a ţării), l-au 
impus drept unul dintre cei mai redutabili poeţi 
protestatari din literatura română. Plasarea în des- 
cendenţa mesianismului ardelean cu tentă naţio- 
nală (Octavian Goga) și socială (Aron Cotruș) a fost 
unanim remarcată. Autorul însuși, în volumul 
Dialog (1977), îşi va etala, cu aplomb autoreflexiv, 
o genealogie lirică: „A fost și Eminescu și Coșbuc/ 
A fost și Goga și a fost Arghezi/ Dar se știa că floarea 
lui Beniuc/ Va răsări prin ierbile livezii”. Persistă 
însă imaginea unui B. irelevant poetic după 1948. 
Mult mai aproape de adevăr e imaginea poetului 
industrios. Cantitatea de versificări encomiastice, 
de elogii ocazionale la adresa Partidului și a con- 
ducătorilor, de balade epice șablonarde este 
enormă și, mai ales în deceniul 1948-1958, eclip- 
sează, cu puţine excepţii, producţia poetului 
autentic. Nicolae Manolescu a văzut, mai recent, 
în B. „un autentic poet realist-socialist, dar și 
singurul poet realist-socialist autentic”, medium 
ideal, chiar de la debut, pentru viitoarea „poezie 

nouă”. Datat 3 septembrie 1944, Toboșarul timpu- 
rilor noi e o autodefinire confirmată de evoluţiile 
viitoare: „Nimeni nu știe până mâne/ Ce se mai 
alege și din noi-/ Fost-am, totuși, eu și voi rămâne/ 
Toboșarul timpurilor noi.// Cântecele mele de 
pierzanie/ Prevesteau de mult acest război/ Eu 
eram în mândra Transilvanie/ Toboșarul timpuri- 
lor noi”. Prin trecerea de la un regim la altul, 
poetica lui B. va fi afectată mai mult în plan politic: 
militantismul comunist nu mai e sugerat oblic, 
„din opoziţie”, ci afirmat ostentativ, „de la putere”. 
Totuși, proiecția solară a sinelui roditor și generos 
din emblematica Mărul de lângă drum sau alego- 
riile bătrâneţii doar aparent îmblânzite din Inima 
bătrânului Vezuv (1957), rămân la fel de expresive 
ca și cele din tinereţe: „Ca un grizzly bătrân,/ Trec 
prin păduri seculare;/ În urmă-mi pe arbori 
rămân/ înfipte, semne de gheare// Pe-aicea eu am 
trecut / Tu care vii după mine,/ Tot ceea ce e de 
făcut/ Să faci mai temeinic, mai bine” (Grizzly). 
Citat adeseori ca efigie a poeziei militante, pe care 
B. o va apăra și ilustra programatic, Cu Dumnezeu 
la cot, care deschide volumul Cântece de pierzanie, 
începe prin enunţarea unei arte poetice cu 

trimitere biblică și valoare de manifest. Barda 
evocă toiagul lui Moise lovind stânca Horebului 
pentru a astâmpăra setea poporului ales: „Când 
voi izbi o dată eu cu barda/ Această stâncă are să 
se crape/ Și va ţâșni din ea șuvoi de ape/ Băieți, 
aceasta este arta!”. Poetul utilizează biciuitor 
expresii memorabile: „Exemplele-s făcute pentru 
proști”, însă cea mai mare parte a textului are un 
caracter mai degrabă modernist. O caracteristică a 
liricii sale este — după cum s-a spus — egotismul 
orgolios („fălos”, conform autorului însuși), 
afirmat cu superbie, inclusiv în credourile „colec- 
tiviste”. Mai mult decât Moise sau decât profetul 
Ilie, Prometeu definește acest tip de lirism militant: 
„Cu ciocul spintec pânza-albastră/ Și cerurile le 
deschid./ De-acolo urlu-n glas de tunet:/ «Vedeţi 
că cerul este vid?»” (Vulturul de foc). Poetul 
militant „de pe Crișuri” se erijează în „copilul unui 
neam sărac” de ţărani, dar un exponent individua- 
list („Loată vremea am rămas eu însumi”), nesupus 
(„Pe la porţi domnești n-am fost milog”), gata să se 
lupte, la nevoie, și cu Dumnezeu. Se simte „acasă” 
în Apuseni („aicea, printre ardeleni”) și își reven- 
dică o ascendență rebelă de „nepot al lui Horia, al 

lui Iancu” („Am coborât din munţi și bolovani, / 
Legendele lui Horia-mi curg în sânge,/ În doina 
mea Ardealul plânge/ Și cer dreptate două mii de 
ani”). S-a vorbit, cu îndreptăţire, despre „haiducis- 
mu!” acestui tip de lirică. Probabil pentru a evita 
rigorile cenzurii, poezia politică a lui B. din primele 
volume are un caracter esopic, aluziv și alegoric; 
apar adesea maci și garoafe „roșii”, imagini ale 
nedreptăţii, ocupaţiei și exploatării, profeţii ame- 
ninţătoare ale distrugerii și regenerării sociale sau 
trimiteri voalate la „răsăritul” sovietizant („Voi să 
vegheaţi! O zi va răsări/ Cum alta încă nimeni nu 
cunoaște./ Bătrânele păduri vor chiui:/ Un tânăr 
soare munţii grei vor naște!” — Răsărit). Câteva 
poezii, între care Melița sau Ursul românesc, sunt 
capodopere ale genului. Ceea ce particularizează 
acest lirism vaticinar în raport cu celal lui Octavian 
Goga sau cu acela al lui Aron Cotruș este dilatarea 
eului poetic, devenit centru al lumii („Hei! Fraţilor, 
la mine-n sânge/ Istoria contemporană plânge”). 
Nu lipsește nici trimiterea onomastică la propria 
persoană: „Un mic Beniuc privește la cei din jur 
mirat” (Perspectivă). „Pierzania” anunţă sfârșitul 
unei lumi damnate; în Cântece noui „noutatea” 
trimite la așteptata renovare a lumii, iar Orașul 
pierdute o aluzie de tot străvezie la Clujul ocupat 
de hortyști, cu poeme în consecinţă („E slobod să 
mai cânt în România?”). O autodezvăluire sfidă- 
toare a atitudinii se întâlnește în poemul Cucuvaie 
și ciocârlie din volumul Un om așteaptă răsăritul: 
„Cucuvaie fost-am până ieri/ lar de astăzi, iată-s 
ciocârlie./ - Spusu-v-am eu, domnilor boieri,/ 
C-așa o să fie!”; „Ca ţăranul printre snopi de grâu/ 
Voi intra masiv și greu în vreme/ Cu un car cât 
dealul de poeme/ Murmurând o doină trist, 
molâu”. Imensul orgoliu al poetului comunist se 
transferă în admiraţia celor din jur pentru poliglo- 
tismul „bine orientat”, dar și în imaginea derizorie 
din ochii tatălui, care îi deplânge lipsa înaintării 
sociale: „Pe unde trec, pe unde mă duc/ Lumea 
privește, șoptește:/ Acesta e poetul Beniuc,/ Ştie 
șapte limbi și rusește// Dar mama mă așteaptă-n 
sat./ Ea nu-mi cunoaște nici un vers./ Numai tatăl 
meu e supărat/ Că-ndrug uscate și verzi.// «Tu 
n-ai ajuns nici șef de cabinet»/ Îmi scrie câteodată 
trist./ «Ce leafă are un poet?»/ I s-a mai spus apoi 
că-s comunist” (Bătrânul meu). Vitalismul robust 
nu exclude melancolia sau tristeţea („Lârăsc în 
urma mea trecutul”). Există în cazul primului B. 
mai multe registre: unele texte au ecouri 

eminesciene, argheziene, bacoviene, blagiene, 
venite dinspre St. O. Iosif sau dinspre trepidanta 
Mihnea și baba al lui Dimitrie Bolintineanu 
(Strigoii), fără a mai vorbi de Ady Endre sau de 
Serghei Esenin (Cu sanie fără clopoței, Sania 
nebună); nu lipsesc trimiteri la poezia congeneri- 
lor Emil Botta sau Zaharia Stancu, din când în 
când e abordat și poemul de notație prozaizantă, 
prezent la Geo Bogza sau la Geo Dumitrescu. 
Umilinţa estetică jucată („Cât despre mine, ce să 
vă spun?/ Eu nu am darul versului decât în mică 
măsură/ Prefer să spun în proză ce gândesc./ Și 
mai presus de toate îmi place să tac./ Dar câteo- 
dată mă copleșește tristeţea/ Și-atunci trebuie să 
scriu”) are drept revers orgoliul contondenţei 
extraestetice și atunci poezia devine armă menită 
să agreseze și să transforme cititorul indiferent 
(„Ah! Domnii, domnii.../ Nu cu peniţa,/ Cu ascuţi- 
șul coasei/ Îmi scriu poemele sălbatice./ 
Cuvintele-mi zboară de foc și de plumb/ Ca gloan- 
ţele din flinte!/ Să lase rană vie orice vers al meu/ 
În cititor,/ Să-i sângere de durerea neamului/ 
Inima-mpietrită”!), dar și delimitarea teritoriului 
prin raportare la înaintași: „Dar Eminescu nu 
cuprinse tot/ În stihurile lui dumnezeiești./ 
Durerea românească-i mult mai mare/ Și n-o 
cuprinde toată nici un cântec” sau „dacă astăzi 
Blaga sau Arghezi/ Sunt mai mult decât Mihai 
Beniuc,/ S-or topi răcelile zăpezii/ Când va fi 
de-aicea să mă duc”. Conștiinţa intertextuală e 
afirmată adesea în poezia lui B. care oscilează 
mereu între militantismul politic și intimismul 
elegiac, între poetul instituit ca voce a colectivităţii 
şi poetul însingurat, care-și toarnă „peste rănile 
vieţii/ Vinul acru”. La fel, egofilia, care merge până 
la exhibarea în text a contingenţei eului poetic, cu 
nume și prenume. Lexicul e când aspru, împănat 
cu arhaisme sau regionalisme țărănești, când 
melodios, filtrat prin alambicurile lirismului 
modern, când orchestrat dizarmonic, arghezian. 
„Poetul haiduc” este eminamente un poet-ţăran, 
reprezentant al unui „neam sărac” de moţi răzvră- 
tiți, deși nu evită poemele „citadine”. Relevant 
rămâne modul în care autorul insolitează poezia 
prin elementarizarea ei, de unde caracterul „naiv”. 
Dezestetizarea, întoarcerea la sursele primare, 
accesibilitatea sunt trăsături prin care poezia cla- 
sicizantă se întâlnește cu neotradiţionalismul 
agrest și cu activismul proletar: „Și totuși cred 
într-o lumină nouă./ Dar pentru asta, noi poeţii/ 

Trebuie să știm pe care coardă/ E de sunat./ Nu-i 
timp acum de cântece duioase,/ De lună și 
dragoste./ Ca murmurul izvoarelor/ Și șopotul 
frunzei,/ S-aud mai tare gemetele surde/ Din 
pieptul mulţimilor./ Descântece și blesteme ne 
trebuie!/ Ca vracii să vârâm în viață/ Febra 
mișcării”. Mai există însă ceva care îl apropie pe B. 
de spiritul autenticist al generaţiei sale: căutarea 
unui „plan primar” al existenţei și al expresiei. 
Autenticismul capătă conotaţii de „cronică” 
sexuală, venerică: „Ah, zi de mâine, zi de Vineri!/ 
De rendez-vous suntem ca siguri./ Vom fi robuști, 
feroci și tineri,/ Prinși de călduri, cuprinși de 
friguri.// Carne pătimașă/ Prinsă-n friguri dulci,/ 
Tremuri în cămașă,/ Haide să te culci!” (Din 
cronica iubirii), deşi cel mai adesea poezia lui de 
dragoste este dominată de un sentimentalism 
melancolizat, vetust (Ultima scrisoare, Întinde 
vremea giulgiu). Un echilibru ideal între cele două 
tendinţe se observă în galantul, aluzivul madrigal 
Ana Kelemen („Ţii minte, Ana Kelemen, / Vara acea 
albă, caldă/ Când ne duceam noi doi la scaldă,/ Ţii 
minte, Ana Kelemen?// Ţii minte, Ana Kelemen?/ 
Și ce urma era minune!/ O, nu-s cuvinte ao spune./ 
Ţii minte, Ana Kelemen?”). După 1948 volumele 
de versuri ale lui B. fac loc, tot mai mult, comenzi- 
lor sociale și „cântecelor de ţară nouă”. Despărțirea 
poetului oficial de estetica „decadentă” e afirmată 
sarcastic: „Mai fii melancoliei bună gazdă/ În timp 
ce noile tractoare/ Înmormântează fără cruci sub 
brazdă/ O lume putredă ce moare” (Ah, poezia). 
Toate clișeele realist-socialiste, denunţările esteti- 
cilor „burgheze”, encomioanele adresate liderilor 
de partid români sau sovietici, diatribele împo- 
triva exploatatorilor sunt versificate spornic în 
Steaguri (1951), Cântec pentru tovarășul Gh. 
Gheorghiu-Dej (1951), Partidul m-a-nvăţat (1954), 
În frunte comuniștii (1954) ș.a. Chiar și în această 
ipostază, talentul vaticinar însufleţește însă piese 
precum Chivără roșie — baladă „haiducească” din 
vremea lui Horea, unde folclorismul din Țara 
Moților e tras în tonuri argheziene. Eul poetic își 
regăsește, în bună parte, vitalitatea lirică în Mărul 
de lângă drum (954). Într-o literatură care, în 
principiu, execrează individualitatea, B. își exhibă, 
mândru, egoul, înfăţișându-se în sute de ipostaze 
metaforic-alegorizante: „Ca Moise poate m-oi opri 
pe loc,/ Dar am avut și cel mai sfânt noroc,/ Să văd 
că după două mii de ani/ E slobod neamul acesta 
de sărmani” (Să nu dai libertatea pe nimic) sau 

„Precum inele-n trunchiul de stejar/ Așa-mi 
înscriu dureri în carne anii” (Precum inele). Și un 
vers memorabil: „Eu sunt în secol o necesitate”. 
Naturismul sărbătoresc generează diafanităţi 
delicate, ca în Ars poetica: „Fie versul cât o 
buburuză/ Gata să-și ia zborul de pe mână/ Cât 
sărutul, cel dintâi, pe buză,/ Când porumbi în 
ramuri se îngână” sau ca în piesa-titlu: „Când se-n- 
călzește-n primăveri sub soare,/ În mine simt 
puzderie de floare,/ Iar vara, adăpat din sucu-i 
sfânt,/ Cu crengile mă-ndoi până-n pământ”. O 
„rugă” e adaptată, muzical, în același registru: „Mă 
rog la floarea de cireș,/Mă rog la frunza de măceș”. 
Tot mai prezente devin, în Trăinicie (1955), Inima 
bătrânului Vezuv şi în Cântecele inimii (1960), 
poemele de dragoste, reveriile htonice, vegetale 
sau mitologice și meditaţiile existenţiale pe tema 
trecerii timpului, cu corolarul său obsedant — 
îmbătrânirea. Un poem și un volum (1961) se inti- 
tulează Materia și visele, caracteristic pentru „filo- 
sofia” lirică de acum a lui B. În general, formula e 
„clasică” sau neoromantică, dar figuraţia trădează 
artistul modern. Poetul își contemplă retrospectiv 
izbânzile, bătăliile, contemplă spectacolul lumii, 
nu-și reneagă crezurile politice și se simte încă 
tânăr lângă iubita rămasă alături („lubito, nu mai 
suntem tineri/ lar de cătăm în calendar, / La tine-i 
joi, la mine-i vineri,/ Ai părul nins, am părul rar”). 
„Eroticele” sunt însă edulcorate, stereotipe, 
excepţie făcând „mitologicalele” sexualizate, ca în 
Tu ai văzul zeița... Diversitatea tematică acompa- 
niază parcursul biografic. Zi de zi (1965) cuprinde 
un ciclu de poeme-reportaj dintr-o călătorie în 
Italia. Lirismul solar, umanitarist lasă loc îndoieli- 
lor, neliniștilor, spaimei extincţiei, crizelor identi- 
tăţii. Evoluţia versurilor indică, pe ansamblu, alu- 
necarea melancolică spre bătrâneţe și moarte, 
dimpreună cu nevoia înrădăcinării în repere 
stabile: Culorile toamnei (1962), Pe coardele 
timpului (1963), Lumini crepusculare (1970), 
Rămâne pururi vatra (974), Elegii (1979), În voia 
vântului (1987) sunt câteva titluri dintr-o produc- 
ţie, în ciuda mai multor discrepanțe, egală cu sine. 
Gama formulelor artistice e bogată: de la sonet la 
balada mitologică și elegie, de la poemul de notație 
prozastică sau de proclamaţie cetăţenească la sti- 
hurile gnomice, de la meditaţia tanatică la artele 
poetice autoreflexive, de la invocaţia livrescă la 
poemul-manifest. Efectele sunt surprinzătoare în 
ecorșeul expresionist din Strip-tease „...Și am 

văzut atunci/ femeia cum își smulge rând pe rând/ 
Sprâncenele și ochii din orbite,/ Culoarea din 
obraz și pletele din cap/ iar unul după altul sânii,/ 
Și, ca de pe-o banană/ Cu carne roșie, văzui/ Cum 
își jupoaie pielea./ Au mai rămas doar mușchii/ Și 
nervii. Dar la fel/ I-a desfăcut ca niște pansa- 
mente,/ Și nervii toţi, fir după fir,/ I-a fluturat în 
razele de lună” sau în N-aștept pe nimeni: „— 
Feriţi-mă de glorii și de zarvă/ Mă văd în pupe vii- 
toarea larvă./ Sicriul să mi-l faceţi cât mai larg,/ 
Căci simt: odată trebuie să-l sparg, / Să ies ca-n pri- 
măvară cărăbușul,/ Ce-n zbor prin ramuri și-a 
pornit urcușul —-/ Și de pe-acum aripi îmi cresc 
anume —/ În moartea mea se plămădește-o lume”. 
Autoportretul indirect din Toba reformulează 
bacovianismul: „De-acum pielea ta-i ca perga- 
mentul/ Pe care câte toate-a scris prezentul/ Cu 
lacrimi, cu cerneală și cu sânge:/ Citesc și-mi vine 
când a râde, când a plânge,// Ai fost erou în straie 
de paiaţă,/ Un vis chemându-și propria viaţă, / Un 
râu cătându-și spre izvoare cursul,/ Un om în 
lanţuri ţopăind ca ursul”. Privită ca un tot, poezia 
lui B. poartă, cu imensa ei cantitate de material 
steril, amprenta unei personalităţi inconfunda- 
bile. Complementare, nuvelele din Ură personală 
(1955) vădesc, dincolo de schema realist-socia- 
listă, aptitudini caracterologice în tradiţia prozei 
ardelene; cu toată vioiciunea lor scenică, piesele 
de teatru — comedia În Valea Cucului (1959) și 
Întoarcerea (1962), „dramă în șapte tablouri” 
despre tribulaţiile comuniștilor în anii dictaturii 
antonesciene, nu depășesc clișeele sociologiste ale 
vremii, în timp ce poemul dramatic Horea (1986), 
scris totuși într-o altă etapă, ilustrează scenografia 
istorică eroizantă. Abundenta publicistică și eseis- 
tică, parţial reunită în volumele Despre poezie 
(1953), Poezia noastră (1956), Meșterul Manole 
(1957), Poezia militantă (1972) ș.a., dezvăluie opţi- 
unile unui cititor cultivat, militant social și poeta 
vates pentru o cauză care îi va aduce, deopotrivă, 
privilegii și oprobriu. 

Mihai Beniuc este un poet autentic, cu un debut memora- 
bil, un poet inegal, în stare să te exaspereze prin repetiţie 
și să te facă să lași cartea din mână, un poet, totodată, 
[...] mândru de originile lui țărănești, profetic ca Goga și 
întristat ca Esenin de trecerea tinereţii. Carul lui poetic 
este încărcat până la vârf (şi ceva pe deasupra) cu toate 
ierburile unei sensibilităţi ce se pune mereu în cauză și 
găsește de tot atâtea ori motive de mulțumire de sine. 
O sensibilitate gâlgâitoare, neselectivă, fecundă ca o 

fântână, obsedată de istorie. [...] Din fericire, talentul 
poetului este puternic, și criticul, citind această operă 
întinsă, nu este pus în situaţia imposibilă de a căuta acul 
poeziei în carul cu fân al versurilor. Există un număr sufi- 
cient de poeme care, puse la un loc, formează o carte real- 
mente excepțională de poezie. 

EUGEN SIMION 


SCRIERI: Cântece de pierzanie, Sighișoara, 1938; Cântece 
noui, Sighișoara, 1940; Orașul pierdut, București, 1943; 
Poezii, București, 1943; Un om așteaptă răsăritul, Bucu- 
rești, 1946; Versuri alese, București, 1949; Cântec pentru 
tovarășul Gh. Gheorghiu-Dej, București, 1951; Steaguri, 
București, 1951; Despre poezie, București, 1953; O seamă 
de poeme, București, 1953; Pe-aici nu se trece!, București, 
1953; Frăția dintre poporul român si minoritățile naţi- 
onale, București, 1954; În frunte comuniștii, București, 
1954; Mărul de lângă drum, București, 1954; Partidul 
m-a-nvăţat, București, 1954; Păcală slugă la primar, 
București, 1955; Trăinicie, București, 1955; Ură perso- 
nală, București, 1955; Versuri alese, I-II, București, 1955; 
Azimă, București, 1956; Poezia noastră, București, 1956; 
Poezii, București, 1956; Călători prin constelații, Bucu- 
rești, 1957; Cu tineretul spre viitor, București, 1957; Inima 
bătrânului Vezuv, București, 1957; Meșterul Manole. 
Cronici și studii literare (1934- 1957), îngr. și pref. Savin 
Bratu, București, 1957; Cu un ceas mai devreme, Bucu- 
rești, 1959; În Valea Cucului, București, 1959; Pe muche 
de cuţit, București, 1959; Poezii, București, 1959; Cân- 
tecele inimii, București, 1960; Poezii, pref. Savin Bratu, 
București, 1960; Materia și visele, Bucureşti, 1961; 
Culorile toamnei, București, 1962; Întoarcerea, Bucu- 
rești, 1962; Mărul de lângă drum, pref. G. Ivașcu, Bucu- 
rești, 1962; Poezii, București, 1962; Dispariţia unui om de 
rând, București, 1963; Pe coardele timpului, București, 
1963; Cu faruri aprinse, București, 1964; Colţi de stâncă, 
București, 1965; Zi de zi, București, 1965; Munţii Apuseni, 
București, 1966; Poezii, București, 1966; Alte drumuri, 
București, 1967; Mozaic, București, 1968; Inima-n zale, 
București, 1969; Poezii. 1938-1968, București, 1969; 
Lumini crepusculare, București, 1970; Etape, Cluj, 1971; 
Explozie înăbușită, București, 1971; Arderi, București, 
1972; Drumul poeziei, București, 1972; Poezia militantă, 
București, 1972; Scrieri, I-VIII, București, 1972-1979; 
Turn de veghe, București, 1972; Un bătrân către un tânăr 
cărturar, București, 1973; Pământ! Pământ!, București, 
1973; Poezii, îngr. I. Nistor, pref. V. Fanache, București, 
1973; Focuri de toamnă, Bucureşti, 1974; Rămâne pururi 
vatra, București, 1974; Patrula de noapte, București, 
1975; Ţara amintirilor, București, 1976; Aurul regelui 
Midas, București, 1977; Dialog, București, 1977; Glasul 
pietrelor, București, 1978; Vă las ca frunza, Timişoara, 
1978; Ajun de răscoală, București, 1979; Elegii, București, 
1979; Lupta cu îngerul, București, 1980; Apele se revarsă 
în mare București, 1982; 75 poeme, București, 1982; Filon 
de aur, București, 1984; Iarna magnoliei, București, 

1984; Rugul poeziei, îngr. Kira lorgoveanu, București, 
1985; Horea, București, 1986; În voia vântului, București, 
1987; Vlăsia mea, București, 1987; Cântece și descântece 
de pierzanie, București, 1998; Sub patru dictaturi, îngr. 
Ion Cristoiu și Mircea Suciu, pref. Ion Cristoiu, București, 
1999; Ultima scrisoare de dragoste, îngr. și introd. loan 
Adam, București, 1999. Traduceri: Cântec despre oastea 
lui Igor, fiul lui Sveatoslav, nepotul lui Oleg, București, 
1951; A.S. Pușkin, Micile tragedii, București, 1957 (în 
colaborare); Guillaume Apollinaire, Poeme, București, 
1963, Poeme - Poemes, ed. bilingvă, București, 1968; 
Karel Jonckheere, Poeme, pref. trad., București, 1965; 
Francois Mauriac, Therese Desqueyroux, București, 1966 
(în colaborare cu Emma Beniuc), Therese Desqueyroux. 
Cuibul de vipere, București, 1967 (în colaborare cu 
Emma Beniuc); Attila J6zsef, Poezii-Versek, ed. bilingvă, 
pref. trad., București, 1967; Antologie de poezie neerlan- 
deză (olandeză și flamandă), îngr. Venera și Al. Urechia, 
pref. Garmt Stuiveling, București, 1973 (în colaborare cu 
Ion Caraion, Aurel Covaci și Petre Solomon). 


Repere bibliografice: Constantinescu, Scrieri, I, 
218-228; Perpessicius, Opere, VIII, 267-271, IX, 24-26, 
X, 297-302, XI, 25-28; Papadima, Creatorii, 506-518; 
Streinu, Pagini, II, 105-112, III, 433-441, IV, 72-74; 
Ivașcu, Confruntări, II, 56-59; I. Negoiţescu, Curente noi 
în poezia din Ardeal, VRA, 1943, 706; Baconsky, Colocviu, 
102-116; Georgescu, Încercări, 1, 20-39, II, 247-257; 
Petroveanu, Pagini, 108-126; Călinescu, Opere, IX, 
979-984; Micu-Manolescu, Literatura, 78-85; Călinescu, 
Aspecte, 213-230; Simion, Orientări, 84-90; Ardeleanu, 
Însemnări, 112-118; Negoiţescu, Scriitori, 422-426; 
Zaciu, Masca, 380-387; Tertulian, Eseuri, 313-350; Piru, 
Panorama, 76-88; Martin, Poeți, II, 58-65; Constantin, 
Despre poeți, 29-33; V. Fanache, Poezia lui Mihai Beniuc, 
București, 1972; Balotă, Arfe, 185-194; Negoiţescu, 
Analize, 269-276; Ştefănescu, Preludiu, 12-17, Poantă, 
Radiografii, |, 112-115; Raicu, Practica scrisului, 213-221; 
Simion, Scriitori, | (1978), 43-77; Grigurcu, Poeți, 82-92; 
Zaciu, Lancea, 349-361; Cristea, Modestie, 38-42; 
Micu, Limbaje, 144-154; Grigurcu, Eminescu-Labiș, 
259-265; Lovinescu, Unde scurte, |, 37-41, 389-392; 
Ierunca, Românește, 122-126; Negoiţescu, st. lit., |, 
324-326; Constantin, Complicitatea, 58-63; Niţescu, 
Proletcultismul, 214-217; Florin Faifer, Sub steaua roșie, 
un dramaturg fără stea, TTR, 1998, 1—2; Dicţ. analitic, |, 
199-201; Grigurcu, Amurgul, 68-69; Dicţ. esenţial, 79-82; 
Manolescu, Lista, |, 15-18; Ana Selejan, 1944-1960. 
Memorie-eludare-edulcorare- mistificare. Mihai Beniuc, 
LCE, 2005, 37-40; Ștefănescu, Istoria, 291-294; Grigurcu, 
În pădurea, 427-443; Marin Mincu, O panoramă critică 
a poeziei românești moderne, Constanţa, 2007, 359-360; 
Manolescu, Istoria, 930-931; Popa, Ist. lit., 1, 551-555, 
passim, Il, passim; Adrian Dinu Rachieru, Mihai Beniuc — 
o „piticanie morală”?, CNT, 2012, 9. P.C. 

BENTOIU, Annie (1.V.1927, București — 21.X11.2015, 
Bucureşti), prozatoare, traducătoare, poetă. 
Provine dintr-o familie de intelectuali: mama, 
Violette Bujord, de origine elveţiană, din cantonul 
francofon Vaud, stabilită, prin căsătorie în România 
în 1920, iar tatăl, Constantin Deculescu, medic, 
a făcut a făcut politică țărănistă, a fost prefect de 
Ilfov (1928-1929) şi secretar general în Ministerul 
Sănătăţii (1931-1933). Urmează Școala Centrală 
de Fete din București, unde susține și bacalaurea- 
tul (1945). Face studii universitare de drept, între- 
rupte în 1949, după căsătoria cu compozitorul 
Pascal Bentoiu. Între 1950 și 1954 este funcţionară 
la fabrica „Zorile” din Jilava. Mai mulți membri ai 
familiei, foști demnitari, suferă în acest interval 
condamnări la detenţie. Din 1960 lucrează ca tra- 
ducător în limba franceză pentru diverse publicaţii 
românești („Revue roumaine”, „Cahiers roumains 
d'6tudes litteraires” etc.) și pentru edituri din stră- 
inătate care alcătuiesc diverse antologii de litera- 
tură română (Seuil, 1968, Nagel, 1981); traduce, de 
asemenea, piese de teatru, librete de operă, texte 
de lieduri. În 2000 i s-a decernat Ordinul Naţional 
Pentru Merit în grad de Cavaler. 

B. debutează în literatură, sub pseudonimul 
Adriana Vlad, cu romanul Sfrada Mare, apărut în 
1969, dar elaborat între anii 1957 și 1961, o evocarea 
vieţii de provincie. După 1979 îi apar mai multe tra- 
duceri în limba franceză: basme, poezii populare, 
eseuri, nuvele. Publică în Elveţia, la Editions de 
I'Aire din Lausanne, o antologie din poezia emi- 
nesciană. Scrie, în paralel, și versuri în limba 
franceză, publicate în diverse reviste din Franţa 
și Elveţia, inițial sub pseudonimul Annie Lucens. 
În 1989 îi sunt tipărite la Lausanne trei plachete, 
reunind paginile editate anterior, urmate, în 1990, 
de un volum de proză poetică (Phrases pour la vie 
quotidienne — 1989), care reconstituie lupta interi- 
oară pentru supravieţuire în decursul ultimului an 
de dictatură comunistă în România. Sub titlul Fraze 
pentru viaţa de fiecare zi — 1989, cartea va fi tipărită, 
în traducerea Irinei Eliade, și la București în 1998. 
La sfârșitul anului 2000 un prim volum de amintiri, 
Timpul ce ni s-a dat, din care publicase în anii 
precedenţi o serie de pagini în „România literară”, 
o readuce în prim-planul actualităţii. Acoperind 
perioada 1944-1947 și conţinând remarcabile 
portrete, evocări ale Bucureștiului de dinainte de 
război și încercări de analiză a mutaţiilor sociolo- 
gice din deceniile regimului comunist, cartea pare 

să fie scrisă din perspectiva unei datorii morale 
faţă de tânăra generaţie, dar și pentru a căuta un 
răspuns obsesivei întrebări „Cum a fost posibil?”. 
Un al doilea volum de memorialistică apare în 
2006, corespunzând intervalului 1947-1959. 


SCRIERI: Strada Mare, Bucureşti, 1969; Poemes, I-II, 
Lausanne, 1989; Dix meditations sur une rose, Lausanne, 
1989; Phrases pour la vie quotidienne — 1989, Lausanne, 
1990; ed. (Fraze pentru viaţa de zi cu zi — 1989), tr. Irina 
Eliade, București, 1998; Timpul ce ni s-a dat, I-II, Bucu- 
rești, 2000-2006; Voyage en Moldavie, Lausanne, 2001; 
Une Liberte desanchantee. Carnets, 1992-1993, postfață 
Doris Jakubec, Lausanne, 2008. Traduceri: Petre Ispi- 
rescu, Contes roumains, Bucureşti, 1979; Anthologie 
de la poesie populaire roumaine, București, 1979 (în 
colaborare cu Andreea Dobrescu-Warodin); Tudor 
Arghezi, Cincizeci de poeme — Cinquante poemes en vers 
et en prose, ed. bilingvă, București, 1981, Poeme alese — 
Po&mes choisis, ed. bilingvă, îngr. Ion Acsan, pref. Eugen 
Simion, București, 1996; Margarita Wallmann, Pridvoa- 
rele cerului, București, 1981; Adrian Marino, Litterature 
roumaine — litteratures occidentales. Rencontres, Bucu- 
rești, 1982; Recits insolites. De Mihai Eminescu ă Ana 
Blandiana, București, 1983; Ileana Mălăncioiu, Ă travers 
la zone interdite — Peste zona interzisă, ed. bilingvă, pref. 
Eugen Negrici, București, 1984; Gellu Naum, Partea 
cealaltă — LAutre cât6, ed. bilingvă, București, 1991 
(în colaborare cu Andre Fleury); M. Eminescu, Trente 
poemes, Lausanne, 1999, Poeme alese — Poemes choisis, 
ed. bilingvă, îngr. Ion Acsan, pref. Edgar Papu, Bucu- 
rești, 1999 (în colaborare cu Alain Bosquet și Jean-Louis 
Courriol), Cinquante poemes — Cincizeci de poeme, ed. 
bilingvă, București, 2000; Guy de Pourtalăs, Berlioz și 
Europa romantică, București, 2001. 

Repere bibliografice: Nicolae  Prelipceanu, O 
admirabilă carte de memorii, RMB, 2001, 3299; Alex. 
Ștefănescu, [Annie Bentoiu], RL, 2001, 2, 2007, 2, 2010, 
1; Alexandru George, În timpul ce ni s-a dat, LCE 2001, 
5; Monica Lovinescu, Timpul ce ni s-a luat, RL, 2001, 
19; Săndulescu, Memorialiști, 312-318; Mihăilescu, 
Lit. rom. postceaușism, I, 203-204; Tudorel Urian, 
Comunismul, așa cum a fost, RL, 2007, 30; Matei 
Călinescu, Memoriile lui Annie Bentoiu - o pagină de 
jurnal, APE, 2007, 10. C.Pp. 


BERARIU, Constantin (21.11.1870, Ceahor- 
Cernăuţi — 12.X1.1929, Cernăuţi), poet, traducător. 
Fiu al preotului și publicistului Artemie Berariu- 
leremievici, B. a absolvit Liceul German de Stat 
din Cernăuţi și a urmat cursurile Facultăţii de 
Drept din același oraș, obţinând licenţa în 1892. 
Debutează în 1891, cu articole literare și versuri, în 
„Gazeta Bucovinei”, unde va lucra ca ziarist până 

în 1896. Este, totodată, unul dintre întemeietorii 
și principalii colaboratori ai revistei „Încercări 
literare” (1892-1893). Între 1896 și 1898 își 
continuă studiile la Universitatea din Innsbruck, 
apoi își reia activitatea de gazetar în Cernăuţi, la 
„Patria” (până în 1900) și la „Deșteptarea”. Din 
1905 devine funcţionar administrativ și redactor 
la „Foaia legilor și ordonanţelor ţării. Bucovina”. 
După 1919 este profesor la Facultatea de Drept 
din Cernăuţi, având și un rol decisiv în înfiinţarea 
și organizarea Teatrului Naţional, al cărui director 
a fost între 1922 și 1925. În ziarele la care a lucrat, 
precum și în „Vatra”, „Iribuna”, „Tribuna literară”, 
„Gazeta Transilvaniei”, „Sămănătorul”, „Junimea 
literară” ș.a., a publicat versuri, proză, articole 
culturale și politice, semnând și cu pseudoni- 
mele Amsis, A. Ricu, C.B. Ceahor, Corneliu Miclu, 
Flamen. 

B. a versificat, într-o manieră facilă, motive 
lirice comune sau aspecte întâmplătoare ale vieţii. 
O notă aparte face ultima sa poezie, Baccanal 
tracic, în care izbutește să sugereze atmosfera ten- 
sionată a unei serbări ritualice printr-o descriere 
sincopată, în ritm primitiv, și printr-o cromatică 
stranie. Feeria în versuri Făt-Frumos în grădina 
Sfintei Vineri (1903) a reţinut atenţia prin aerul de 
puritate și de gingășie al acestei compoziţii mai 
degrabă ludice, imaginată într-un decor edenic, 
animat de personificări alegorice din mitologia 
autohtonă. În poemul dramatic Cheleș-Împărat 
(1923) elementele de basm au o pondere redusă și 
intervin numai indirect, prim-planul fiind ocupat 
de înfățișarea unor sentimente și fapte „reale”. O 
altă „feerie”, Norocul, are ca autor pe B., alături de 
Gr. de Pantasi. Împreună cu Temistocle Bocancea, 
a scris și libretul operetei Moș Ciocârlan, pe 
muzica lui Tudor Flondor (1901). Puțin numeroa- 
sele sale texte în proză aparţin genului memori- 
alistic, evocând cu predilecție vremea și mediul 
copilăriei. Amintiri din timpul stagiului militar 
sunt străbătute de sentimentul aproape euforic 
al noutăţii, de bucuria de a vedea și a trăi frumu- 
seţile Italiei. Două teatre bucureștene au folosit 
tălmăcirile lui B. după Clopotul scufundat de 
Gerhart Hauptmann și după Oricine de Hugo 
von Hofmannsthal. Ca activ om politic și specia- 
list în drept, B. este autorul unor lucrări precum 
Tricolorul românesc (1901) și Noua Constituţie a 
României (1922). 

SCRIERI: Făt-Frumos în grădina Sfintei Vineri, Suceava, 
1903; Cheleș-Împărat, Cernăuţi, 1923. Traduceri: Franz 
Grillparzer, Ale mării și iubirii valuri, Cernăuţi, 1904; 
Gerhart Hauptmann, Clopotul scufundat, Cernăuţi, 
1930; Hugo von Hofmannsthal, Oricine. Spectacolul 
morţii omului bogat, Cernăuţi, 1930. 

Repere bibliografice: Victor Morariu, „Făt-Frumos în 
grădina Sfintei Vineri”, „Junimea literară”, 1904, 1-6; 
Tiberiu Crudu, „Cheleș-Împărat”, „Revista Moldovei”, 
1923, 6-7; Perpessicius, Opere, XII, 542-543; Victor 
Morariu, Constantin Berariu (1870-1929), FE 1929, 
6; [Constantin Berariul, „Junimea literară”, 1930, 1-4 
(grupaj special); Mircea Streinul, Constantin Berariu, 
„Calendarul «Glasul Bucovinei»”, 1932; Iorga, Isf. lit. cont. 
(1934), II, 21, 79-80, 108, 255. C.I. 


BERARIU-IEREMIEVICI, Artemie (8.1X.1834, Satu 
Mare, j. Suceava — 15.[X.1922, Cernăuţi), publi- 
cist. După școlile urmate la Suceava și Cernăuţi, 
B.-l. studiază, din 1858, filologia clasică în cadrul 
Facultăţii de Filosofie din Viena. Poliglot, el 
cunoștea limbile clasice, câteva limbi romanice 
(franceza, italiana) și slave (sârba, ucraineana, 
rusa). După hirotonire (1862), se dedică activită- 
ţii de îndrumător al vieţii naţional-culturale din 
Bucovina. Paroh, din 1865, în comuna Ceahor, el a 
fost și profesor la Institutul Teologic din Cernăuţi. 
Mai târziu va fi cancelar mitropolitan și sinodal 
(1884-1895), protopop la Cernăuţi (1892) și, din 
1895, arhipresbiter. Este redactor, între 1883 și 
1895, al paginilor românești din publicaţia bilingvă 
„Candela”. A colaborat la „Albina” și la „Patria” din 
Pesta și, de asemenea, la o serie de publicaţii din 
Transilvania — „Gazeta de Transilvania”, „Lelegraful 
român”, „Observatoriul”, „Deșteptarea” - și din 
Bucovina - „Foaia Soţietăţii pentru Literatura și 
Cultura Română în Bucovina”, „Steluţa”, „Revista 
politică”, „Gazeta Bucovinei”. În 1862 parti- 
cipă la fondarea Reuniunii Române de Leptură 
din Cernăuţi, care va deveni Societatea pentru 
Cultura și Literatura Română în Bucovina. Adept 
al cauzei românești și luptător pentru deșteptarea 
şi formarea conștiinței naţionale, publică în 1870, 
la Pesta, Recugetările politice ale unui muntean. 
Preocupat de ridicarea morală și culturală a ţăra- 
nilor, B.-I. scrie câteva istorioare morale, tipărite la 
Cernăuţi, în care deplânge tare sociale din lumea 
satelor, aducând exemple pentru îndreptarea unor 
vicii: Terminul Sfântului Nicolai (1886), Norocul 
unui satulmărean (1888) şi Din cătănia mea (1892). 

Fără un merit literar deosebit, lucrările sale păs- 
trează tonul și graiul popular bucovinean. 

SCRIERI: Recugetările politice ale unui muntean, 
Pesta, 1870; Terminul Sfântului Nicolai, Cernăuţi, 1886; 
Norocul unui satulmărean, Cernăuţi, 1888; Din cătănia 
mea, Cernăuţi, 1892. 

Repere bibliografice: C. Loghin, Istoria literaturii române 
din Bucovina, Cernăuţi, 1996, 191-193; Predescu, Encicl., 
96; Dicţ. lit. 1900, 99; Păcurariu, Dicţ. teolog., 48; Satco, 
Encicl. Bucovinei, |, 104-105. A.Sm. 


BERBECARU, Valentin (24.11.1927, București 
- 27.1.1988, București), prozator. Este fiul Iuliei 
(n. Mihăilescu) și al lui Ion Berbecaru, funcţionar 
superior la Banca Naţională. Face gimnaziul și 
liceul (1938-1947) în București, urmează doi ani 
Facultatea de Științe Juridico-Administrative, frec- 
ventând ulterior diverse școli serale și de reciclare 
pentru activitatea de contabil și administrator. 
Funcţionează ca secretar la o școală a Ministerului 
Telecomunicaţiilor (1952-1953), apoi se anga- 
jează contabil la gospodăriile agricole de stat 
din Ceptura, Dumbrăveni și Rupea (1953-1959). 
Ulterior e administrator la Institutul Politehnic din 
București (1959-1962), șef de depozit la o întreprin- 
dere de geologie (1962-1965) și director de hotel la 
complexul turistic Capitol (1976-1977). Debutează 
la „Gazeta literară” în 1964, iar editorial cu romanul 
Banchetul, apărut în 1967. A mai colaborat la „Viaţa 
românească”, „Luceafărul”, „Iribuna”, „lomis” ș.a. 
B. își racordează tematic proza (romane, schiţe, 
povestiri) la norma ideologică oficială a României 
postbelice.  Prospectarea vieţii studențești 
(Banchetul), construirea unui nou cartier pe ruinele 
ghetoului evreiesc (Provincia sufletelor, 1985), 
salvarea pământurilor gospodăriei agricole de stat 
de inundaţii sau pregătirea vilelor foștilor aristo- 
crați pentru a-i primi pe muncitorii sindicaliști 
veniţi la odihnă (Trinitate confidențială, 1968) sunt 
câteva din subiectele sale. Precaritatea discursului 
artistic, modul neconvingător în care evoluează 
personajele, îngustimea orizontului lor spiritual și 
derizoriul acţiunilor dezvoltate contravin flagrant 
cerinţelor „estetice” după care era elaborat perso- 
najul „învingător”, „omul de tip nou”. Este aproape 
evident că scriitorul se folosește de subiecte și de 
personaje ca simple pretexte, pentru a produce 
un veritabil transfer de interes estetic asupra altor 
personaje, recrutate dintre perdanţii istoriei. Irina 
(Trinitate confidențială), doctorul Orghidan, Paul 

Tănăsescu, Sandy Stavropol (Șah etern, 1971) sau 
Pierre Manicatide (Provincia sufletelor), urmașii 
unor intelectuali marcanţi sau ai unor familii boie- 
rești sunt, de fapt, adevărații protagoniști ai lui B. 
Aflaţi în crepusculul vieţii, după ce au pătimit pri- 
vaţiuni și umilinţe de tot felul pentru vini imagi- 
nare, ei și-au iertat călăii și nu-și clamează strident 
şi inutil frustrările, ci își trăiesc bonom sau înţelept 
boema în care s-au instalat cu secretă plăcere. O 
anume detașare a autorului, ca și ironia tandră cu 
care sunt consemnate zbaterile lor nu fac din acești 
inși pitorești personaje cu adevărat tragice, ci doar 
apariţii uneori desuete. În consecinţă, autorul nu-i 
găsește printre contemporanii săi pe adevărații 
eroi. Astfel, în Războiul lui Vasile Vodă Cannano 
(1978), ca și în alte romane istorice, va imagina 
un trecut fabulos, în care talentul și rafinamentul 
său artistic (ce amintesc de Cartea Milionarului a 
lui Ștefan Bănulescu sau de Calpuzanii lui Silviu 
Angelescu) se pot exprima în voie, abstrăgându-se 
subtil comandamentelor extraliterare ale esteticii 
oficiale. Imaginând acţiuni inedite și figuri excep- 
ţionale (Vasile Vodă), autorul face ca și personajele 
negative să aibă o putere de seducţie fascinantă, 
precum acel lani Deli, bufon la Curtea lui Vasile 
Vodă, desprins parcă din Capriciile lui Goya. 
SCRIERI: Banchetul, București, 1967; Trinitate confiden- 
țială, București, 1968; Suplinitor, București, 1971; Șah 
etern, București, 1971; Războiul lui Vasile Vodă Cannano, 
București, 1978; Serdarul podinilor, București, 1982; Pro- 
vincia sufletelor, București, 1985; Judele păstorilor, Bucu- 
rești, 1986. 

Repere bibliografice: Valeriu Cristea, „Banchetul”, GL, 
1967, 27; Magdalena Popescu, „Trinitate confidențială”, 
GL, 1968, 25; Alex. Ștefănescu, „Suplinitor”, LCE, 1971, 29; 
Aureliu Goci, „Șah etern”, RL, 1972, 16; Virgil Ardeleanu, 
„Șah etern”, ST, 1972, 8; Barbu Cioculescu, „Războiul lui 
Vasile Vodă Cannano”, RL, 1979, 12; Dicţ. scriit. rom., |, 
267-268; Cioculescu, Lecturi, Il, 334-348. G.E. 


BERCEA, Livius Petru (7.1[X.1946, Pojoga, j. Hune- 
doara), stilistician, critic literar, prozator. Este fiul 
Valeriei (n. Ticula), ţărancă, şi al lui Pavel Bercea, 
muncitor. După cursurile şcolii primare şi gene- 
rale din localitatea natală, a urmat Liceul „Eftimie 
Murgu” din Timişoara, apoi Facultatea de Filologie 
a Universităţii timișorene, secţia română (1964-— 
1969). După absolvire este profesor la Şcoala Gene- 
rală din Moraviţa, judeţul Timiş, până în 1970, când 
devine cercetător, apoi cercetător principal la Fili- 
ala din Timişoara a Academiei, la Centrul de Ştiinţe 


Bercea 


Sociale al Universităţii din Timişoara (1975-1990), 
prin reorganizarea cercetării devenit Institutul de 
Cercetări Socio-Umane „Iitu Maiorescu” al Acade- 
miei Române. În 2001 se transferă la Universitatea 
Europeană „losif Constantin Drăgan” din Lugoj, ca 
profesor şi cancelar al acesteia, până în 2012, când 
este pensionat. A mai predat sporadic la Universi- 
tatea Banatul din Timişoara. Şi-a susținut doctora- 
tul în 1981 la Universitatea timişoreană. A debutat 
în 1972 cu un articol de stilistică în revista „Limba 
română” şi editorial în volumul colectiv Limbaj 
poetic şi versificaţie în secolul al XIX-lea. Primul 
volum individual este Lexicul poetic arghezian 
(1988), la origine teză de doctorat. A mai colaborat 
la „Limbă şi literatură”, „Orizont”, „Banat”, „Caietul 
«Cercului de Studii»”, „Anuar de etnologie, artă, 
istorie, lingvistică”, „Reflex”, „Rostirea românească”, 
„Folclor literar”, „Scripturele române”, „Caligraf” 
ş.a. A fost distins cu Steaua României în grad de 
Cavaler (2002). 

Cartea de debuta lui B., Lexicul poetic arghezian, 
este o abordare din perspectiva stilisticii literare. 
Deşi analizează doar componentele nefigurate ale 
vocabularului arghezian, autorul face permanente 
referiri la funcţionalitatea cuvântului în textul poe- 
tic. Cercetarea vizează în adâncime diferite catego- 
rii ale lexicului: popular şi regional, religios, argo- 
tic, arhaismul, neologismul, sinonimia, omonimia, 
polisemia. Se adaugă la acestea un capitol referi- 
tor la stilistica numelor proprii, precum şi unul 
consacrat examinării opiniilor argheziene despre 
rolul cuvântului, existente în artele sale poetice. 
Concluzia e că în privinţa contribuţiei la creşterea 
limbii române, Arghezi se situează în marea familie 
a poeţilor interbelici ca un autor care se individua- 
lizează prin extensia vocabularului, prin inovațiile 
sintactice şi la nivelul tropilor, fapt care ar îndrep- 
tăţi considerarea sa drept cel mai de seamă înno- 
itor al limbii artistice româneşti din acest secol. 
Limbajul poetic arghezian (1997) este o amplifi- 
care a analizelor despre lexicul poetic din volumul 
anterior, B. adăugând comentarii despre câteva 
figuri de stil esenţiale: epitetul, comparaţia şi cele 
două categorii de metafore - cea coalescentă sau 
explicită şi cea implicită sau implicată. Altă carte, 
Itinerare stilistice (2003), reuneşte studii şi articole 
având drept obiect textul literar clasic, comen- 
tariul stilistic aplicându-se asupra unor scriitori 
- Tudor Arghezi, G. Bacovia, lon Creangă, Mihail 
Sadoveanu - şi asupra unor tehnici privind nivelul 

figurat al limbajului artistic: cel metaforic şi cel al 
versificaţiei. Autorul urmăreşte elementele de aba- 
tere expresivă fără a neglija suportul lingvistic. B. 
a practicat şi critica literară propriu-zisă. În Ieşirea 
din canon (2007) oferă o seamă de interpretări pri- 
vind dramaturgia contemporană — Valeriu Anania, 
Marin Sorescu, Paul Everac ş.a. —, unde urmărește 
modalităţile individuale de desprindere de formu- 
lele clasice (consacrate) ale teatrului. În Itinerar 
critic (2007) sunt incluse studii şi articole dedicate 
unor aspecte ale operei lui lon Creangă, Mihail 
Sadoveanu, G. Călinescu, precum şi portrete con- 
centrate ale unor scriitori contemporani. Scriitori 
şi cărți (2008) este o culegere de articole publicate 
în „Orizont”, „Redeşteptarea”, „Reflex”, „Caligraf” 
ş.a., dispuse în câteva secţiuni: Portrete, unde oferă 
o seamă de caracterizări de sinteză, trasee ale evo- 
luţiei intelectuale ale unor scriitori, în special din 
vestul ţării, B. fiind de mai mult timp un critic activ 
al literaturii contemporane de aici, Cărți, unde 
aşază o seamă de note şi cronici asupra cărţilor 
unor autori aflaţi pe trepte diferite ale afirmării, 
de la debut şi până la deplina notorietate, şi Repere 
culturale, constituită dintr-o serie de consideraţii 
privind momente, evenimente sau opere de mare 
relevanţă culturală. B. a încercat şi domeniul prozei 
cu povestirile din volumul Moara (2010), care au un 
suport autobiografic mărturisit. Naratorul, intelec- 
tual în Timişoara, relatează, în cele şapte povestiri 
la persoana a treia, despre perioada de început a 
cooperativizării agriculturii din satul natal, Pojoga 
de pe Valea Mureşului, din judeţul Hunedoara, 
etapă caracterizată prin abuzuri greu de imaginat. 
B. are de asemenea preocupări privind didactica 
limbii române, limbajul juridic românesc şi a oferit 
în 1987, pentru folosul elevilor din învăţământul 
mediu şi al publicului larg, o antologie, realizată 
în colaborare cu G.I. Tohăneanu, a artelor poetice 
argheziene; a mai publicat o ediţie din Anton Pann 
şi alta din Anton Holban. 

SCRIERI: Lexicul poetic arghezian, Timişoara, 1988; ed. 
(Limbajul poetic arghezian), Timişoara, 1997; Itinerare 
stilistice, Lugoj, 2003; Ieşirea din canon. Literaturizare 
şi simbol mitic în teatrul românesc contemporan, Limi- 
şoara, 2007; Itinerar critic, Timişoara, 2007; Scriitori şi 
cărţi, Lugoj, 2008; Moara, Lugoj, 2010. 

Repere bibliografice: Şerban Cioculescu, Tudor Arghezi, 
„Arte poetice”, RL, 1987, 30; Şerban Cioculescu, Alre 
poziţii estetice argheziene, RL, 1987, 31; Mircea Mihăieş, 
Arghezi, reflexivul, O., 1987, 29; Alexandru Ruja, Limbajul 

arghezian, „Paralela 45”, 1998, 2578; Olimpia Berca, 
Provincia literară, Timişoara, 2008, 90-93; Laurenţiu 
Nistorescu, În mâinile morarului anonim, „Paralela 45”, 
2010, 6283; Cristian Ghinea, Pasajul discret, Timişoara, 
2011, 69-72. D.vV. 


BERCEANU, Patrel (19.1[V.1951, Băileşti, j. Dolj 
— 2.V.2006, Craiova), poet, critic dramatic. Este 
fiul Mariei Berceanu (n. Becea) şi al lui Nicolae 
Berceanu, muncitori; prenumele la naştere: Petre. 
B. urmează, după absolvirea Liceului Teoretic 
din Băileşti (1971), cursurile Şcolii Tehnice de 
Telecomunicaţii din Bucureşti (1971-1974), 
apoi se înscrie la Institutul de Artă Teatrală şi 
Cinematografică „I.L. Caragiale”, secţia teatro- 
logie-filmologie. În anii studenţiei frecventează 
cenaclul Amfiteatru şi scrie cronică de teatru 
în revista „Viaţa studenţească”. După absolvirea 
Institutului (1980) funcţionează ca profesor la 
Şcoala Populară de Artă din Craiova, regizor la Casa 
de Cultură a Studenţilor (1984-1986) şi şef al sec- 
ţiei de presă la Centrul Universitar din acelaşi oraş. 
Din 1988 devine secretar literar la Teatrul Naţional 
din Craiova, iar din 1997 este şi director al Teatrului 
pentru Copii şi Tineret Colibri din Craiova. Din 
1998 este profesor asociat la Departamentul de 
teatru al Universităţii din Craiova. A efectuat în 
1995 un stagiu de cercetare la Centrul Naţional de 
Teatru din Caen (Franţa). Debutează cu versuri 
în 1969 la „Preludiu”, supliment al „Scânteii tine- 
retului”. Mai colaborează la „România literară”, 
„Luceafărul”, „Amfiteatru”, „Viaţa studenţească” 
(unde este redactor în perioada 1986-1987), 
„Ramuri”, „Familia, „Vatra, „Argeş, „Lomis”, 
„Contrapunct”, „Leatrul”, „Mozaicul”, „Belvedere” 
(Franţa) şi „Wiener Festwochen” (Austria). A pri- 
mit Premiul Filialei Craiova a Uniunii Scriitorilor 
pentru cartea de poeme Lacrimi civile (1991) şi 
Premiul Asociaţiei Internaţionale a Criticilor de 
Teatru (2001). 

Volumul de debut al lui B., Sentimentul barica- 
dei (1976), cultivă un lirism discursiv, direct, lipsit 
de ostentaţie sau artificiozitate. Poezia se naşte din 
observarea şi trăirea realităţii cotidiene, filtrată însă 
printr-o sensibilitate acută, capabilă să discearnă 
prezenţa discretă a sacrului înapoia gesturilor şi 
imaginilor celor mai banale: „Bătrâna hrănind 
porumbii oraşului/ dintr-un coşuleţ de răchită/ 
în urma ei o răcoare subţire de psalm”. Poetul stă 
de vorbă cu pietrele şi păsările, „întinde capcane 

pentru rouă” în „pădurea de salcâmi a vieţii” sau 
admiră strălucirea fascinantă a boabelor de rouă 
pe o cutie de tinichea abandonată în soare, într-o 
lume aflată sub semnul miracolului existenţei. 
Poeme în mărime naturală (1983), produs al unei 
sensibilități artistice mai mature, adaugă poeziei 
faptului cotidian o perspectivă ironic-demitizantă, 
în care povestea lui Hamlet devine una polițistă, iar 
episodul stafiei tatălui este în întregime inventat. 
Artiştii epocilor trecute nu sunt mai talentaţi decât 
cei actuali - spune B., „reluând” cearta dintre 
antici şi moderni —, ci şi-au dobândit notorietatea 
datorită simplului fapt al trecerii timpului. Întâm- 
plarea cea mare (1984) aduce, odată cu un plus de 
metaforizare a discursului liric, un sentiment de 
oboseală existenţială; versurile sunt pătrunse de 
o melancolie discretă, trecerea anilor învăluind 
totul în ceața amintirilor: „încă o zi încă o rază prin 
vidul de sticlă/ până la tâmplă/ ostenită lumină 
ce-mi spui/ ia-ţi viaţa în spate şi umblă/ calc peste 
prag încă o dată/ ce contează încotro/ cât încă 
se-ntâmplă”. Cronicile şi eseurile teatrale ale lui B. 
(ultimele, adunate postum în volumul Tearrul în 
dialog cu Veacul, 2006) sunt meditații avizate pe 
marginea artei spectacolului dramatic, cu tot ceea 
ce acesta implică: actori, scriitori, regizori, sce- 
nografi şi, nu în ultimul rând, publicul — cel care, 
„tăcut, anonim, în întuneric [...] emană putere”. 
Limpezi şi dezinvolte, eseurile examinează relaţia 
de filiaţie directă dintre Eugen Ionescu şi I.L. Cara- 
giale, locul şi limitele funcţiei regizorale — avându-l 
drept termen de referință pe englezul Peter Brook 
- sau originalitatea lirismului tragic în teatrul lui 
Marin Sorescu, născut din îngemănarea de „stări 
sufleteşti perechi: viaţa şi moartea, voia bună şi 
disperarea, plânsul şi râsul”. 

SCRIERI: Sentimentul baricadei, Craiova, 1976; Poeme 
în mărime naturală, Craiova, 1983; Întâmplarea cea 
mare, Bucureşti, 1984; Lacrimi civile, Craiova, 1991; Noi 
povestiri după piesele lui Shakespeare (în colaborare cu 
Doina Pologea), Craiova, 1992; Monografia unui spec- 
tacol de excepție: „Titus Andronicus” de Silviu Purcărete, 
Craiova, 1997; Ubu Rex cu scene din Macbeth, Craiova, 
2000; Planetă de poet, Craiova, 2003; Teatrul în dialog cu 
Veacul, pref. Natalia Stancu, Craiova, 2006. 

Repere bibliografice: Mihai Dinu Gheorghiu, Poezia 
naturii şi natura poeziei, CL, 1977, 5; Nicolae Ciobanu, 
Discurs ceremonios-patetic, LCE 1977, 27; Ulici, Prima 
verba, II, 43-44, Firan, Profiluri, I, 102-104; Popa, 
Clasici, 115-119; Coşovei, Pornind, 239-242; Constantin 
M. Popa, Lacrimi incomode, R, 1991, 10-11; Opriş, 500 

debuturi, 210-211; Al. Cistelecan, Tranșanţa confesivă, 
LCE, 1995, 8; Valentin Taşcu, Planeta poetului, LCE, 2004, 
13; Nicolae Coande, Patrel Berceanu pe scenă şi în afara 
ei, CLI, 2007, 11. L.H. 


BERCIU, Ştefan (13.VII.1928, Bucureşti — 13.1.2000, 
Bucureşti), prozator, dramaturg. Este fiul 
Alexandrinei Berciu și al lui Katz Bercu-Lupu. 
Absolvent al liceului comercial „Kreţulescu” din 
Bucureşti, în 1951 îşi ia licenţa la Facultatea de 
Finanţe şi Credit a Academiei de Ştiinţe Economice. 
Timp de două decenii (1947-1967) a activat în 
Miliția Judiciară. 

În proză B. debutează cu o culegere de nuvele, 
Cutia cu scrisori (1969). Genul în care se va spe- 
cializa este acela al romanului poliţist, lucrat cu 
meşteşug, dar fără un simţ deosebit al verosimilu- 
lui — Jos masca, domnule Dib (1971), Insula spioni- 
lor (1972), Întâlnire în Valea Morţii (1974), Prețul 
tăcerii (1974), Pichetul în alarmă (1976), Invidia 
(1979), Martor ocular (1982) ş.a. Scriitorul, care 
nu uită de micii cititori (Armata de pitici, 1974), 
abordează, adresându-se vârstei pioniereşti, lite- 
ratura ştiinţifico-fantastică în Fantastica aventură 
2101 (1975) sau se inspiră din lumea sportului 
în Ultima repriză (1989). În afara unor scenarii 
radiofonice, confecţionează şi scenarii pentru 
televiziune, Prescripția (1969) fiind primul serial 
poliţist românesc. În conflictul permanent dintre 
„oameni” şi „neoameni”, între apărătorii legii şi 
răufăcători, din dramaturgia lui B., nu prea e loc 
pentru variaţii de scriitură, chiar dacă autorul 
încearcă pe alocuri să încurce iţele, ca în Cine a 
ucis?, Oameni şi umbre, Acuzarea apără, Hipnoza 
sau  Contraspionaj, Insula spionilor,  Şantaj, 
Regele pungaşilor, Cercul morţii, Pisica sălbatică, 
Halucinaţia şi alte câteva, toate puse în scenă la 
diferite teatre din ţară. Potrivit „mitologiei” cari- 
caturale a epocii, tenebroşii infractori sunt trădă- 
tori de ţară, agenţi ai spionajului străin, şantajişti, 
sabotori atentând la avutul obştesc. Urmăritorii, 
în schimb, lucrătorii Securităţii în speţă, sunt bla- 
gosloviți cu sumedenie de calităţi, între care nu 
lipsesc umorul şi spiritul de omenie. Perindarea 
martorilor şi a suspecţilor oferă prilejul unor schiţe 
de portret, într-o creionare cam de serie. Ca să-şi 
„umanizeze” fauna de păcătoşi, B. recurge la un 
alt clişeu, ca de melodramă, unii dintre cei căzuţi 
în greşeală (hoţul, prostituata) dezvăluind un fond 
cinstit, care, adică, îi situează în categoria celor 

recuperabili. Este un cusur frecvent al acestei lite- 
raturi căderea în artificiozitate, în tonuri false, în 
neplauzibil. Un tendenţionism incorigibil viciază 
natura relaţiilor şi, consecutiv, forma lor de mani- 
festare. Lipsite de haz sunt comediile, în registru 
satiric, burlesc sau parodic: Barul aventurilor, 
„Ce-aveţi cu Bibicu?”, Magie neagră. Cât priveşte 
compunerile pentru teatrul de amatori, ele sunt 
simpliste, şablonarde, profesând o „aforistică” sfo- 
răitoare, prin care îşi face loc, la fel ca în scrierile în 
proză, o strategie a îndoctrinării. 


SCRIERI: Moartea unui singuratic, Bucureşti, 1967; Nau- 
fragiaţii, Bucureşti, 1967; Cutia cu scrisori, Bucureşti, 
1969; Răpirea, Bucureşti, 1969; Teatru polițist, Bucu- 
reşti, 1969; Jos masca, domnule Dib, Bucureşti, 1971; 
Pâinea şi sarea, Bucureşti, 1971; Voalul negru, Bucureşti, 
1971; Insula spionilor, Bucureşti, 1972; Furtul, Bucu- 
reşti, 1973; Armata de pitici, Bucureşti, 1974; Întâlnire 
în Valea Morţii, Bucureşti, 1974; Preţul tăcerii, Bucureşti, 
1974; Fantastica aventură 2101, Bucureşti, 1975; Pichetul 
în alarmă, Bucureşti, 1976; Colivia de aur, Bucureşti, 
1977; Răfuiala, Bucureşti, 1977; Pseudonimul, Bucureşti, 
1978; ...Restul se aranjează, Bucureşti, 1978; Invidia, 
Bucureşti, 1979; Obsesia, Bucureşti, 1979; Trădătorul, 
Bucureşti, 1979; Martor ocular, Bucureşti, 1982; Pe cont 
propriu, Bucureşti, 1982; „Ce-aveţi cu Bibicu?”, Bucu- 
reşti, 1984; Fără martori, Bucureşti, 1984; În cercul alb, 
Bucureşti, 1984; Substituire de persoană, Bucureşti, 1984; 
Ultima repriză, Bucureşti, 1989; Contrabandă cu martor, 
Bucureşti, 1990; Purgatoriul, Bucureşti, 1991; Traficanţi 
de carne vie, Bucureşti, 1992; Bordel, Bucureşti, 1996; 
Capcană pentru dublură, Bucureşti, 1998; Triplu salt 
mortal, Bucureşti, 1998; Hipnoza, pref. Valeriu Râpeanu, 
Bucureşti, 2001. 

Repere bibliografice: Valentin Silvestru, Piesa-proces, 
CNT, 1963, 23; Constantin Cubleşan, Teatru polițist?, 
TR, 1970, 5; Dinu Săraru, Al treilea gong, pref. Eugen 
Barbu, postfață Aurel Baranga, Bucureşti, 1973, 150-154; 
Adriana Popescu, Dramaturgia română contemporană 
de la A la Z, TTR, 1984, 5, 6; Mirodan, Dicţionar, |, 
149-150; Ştefan Berciu, DRI, 1, 201-206; Florin Faifer, 
Ștefan Berciu, dramaturg, CRC, 1999, 12; Nicolae Rotaru, 
Nea Fane, „Amurg sentimental”, 2000, 7. F.EF. 


BERDAN, Lucia (30.VII.1942, Iaşi — 11.XI1.2003, 
Iaşi), etnolog, istoric literar. Este fiica Mariei Hopu 
(n. Bălțătescu), profesoară de lucru manual, şi a lui 
loan V. Hopu, contabil. După absolvirea Facultăţii 
de Filologie a Universităţii „Al. I. Cuza” din Iaşi 
(1965), devine cercetător ştiinţific la Centrul de 
Lingvistică și Istorie Literară (din 1990 Institutul 
de Filologie Română „A. Philippide”) din Iaşi. Îşi 
ia doctoratul în etnologie la Universitatea din 

Cluj-Napoca (1987) cu teza Cântecul popular eroic 
din spaţiul folcloric moldovenesc în contextul cân- 
fecului epic românesc. A contribuit, printr-o înde- 
lungată şi laborioasă investigaţie de teren, la alcă- 
tuirea Arhivei de Folclor a Moldovei şi Bucovinei. 
Este laureată a Premiului „limotei Cipariu” al 
Academiei Române pe anul 1979 pentru participa- 
rea, cu un mare număr de articole, la Dicţionarul 
literaturii române de la origini până la 1900. 
Convinsă că cercetarea de teren este singura 
cale care poate conduce la clarificări ştiinţifice în 
problematica pe care şi-a propus s-o dezbată, în 
Balade din Moldova (1986) B. a procedat iniţial la 
studierea nemijlocită a eposului eroic contempo- 
ran în spaţiul Moldovei, examen care i-a permis 
deopotrivă să obţină o imagine de ansamblu a 
fenomenului şi să raporteze cântecul de aici la 
întregul repertoriu românesc. Chiar și în acest 
spaţiu cercetătoarea distinge particularităţi ale 
unor zone ca Suceava, Vrancea, Galaţi, Bacău, 
Neamţ, Vaslui. Demersul este minuţios, astfel că 
tipurile şi subtipurile ştiute din catalogul epicii 
populare versificate apar acum în funcţie de modul 
reprezentării lor în Moldova. Un util examen, cu 
numeroase observaţii personale, conţine capito- 
lul închinat morfologiei baladei, iar capitolul de 
etnomuzicologie, semnat de Viorel Bârleanu și 
Florin Bucescu, dă o notă de modernitate cerce- 
tării. Aceleaşi calităţi le are şi lucrarea Descântece 
din Moldova (1982, în colaborare cu Lucia Cireş). 
B. s-a arătat interesată de riturile de trecere în 
dublă ipostază: ca traducătoare, în 1996, a lucrării 
lui Arnold van Gennep Les Rifes de passage şi ca 
autoare a studiului Feţele destinului (1999), unde, 
într-un demers structuralist, examinează cele trei 
mari rituri familiale (naşterea, nunta, moartea) în 
corelaţia ce există între ele, în aspectele lor comune 
relevante, în ceea ce au general şi simbolic, în ceea 
ce le deosebeşte (bradul, spre exemplu, dobân- 
deşte tratare diferită la nuntă și la moarte), intere- 
sul mergând spre structurile mitice ale obiceiurilor 
din spaţiul românesc. Apariţia, în 2000, a traducerii 
în limba română a lucrării (din 1920) Totemismul 
de Arnold van Gennep, pe care B. a și prefaţat-o, 
a impulsionat-o pe cercetătoare să scrie un studiu 
despre fenomenul autohton - Totemism românesc 
(2001), axat, cum indică subtitlul, pe investiga- 
rea unor „structuri mitice arhetipale în obiceiuri, 
ceremonialuri, credinţe, basme”. Un capitol de 
recapitulări, care lipseşte din cartea sa, ar fi arătat 

că subiectul a fost prezent în literatura româ- 
nească de specialitate, cartea lui Nicolae Petrescu, 
Primitivii (944), fiind doar un exemplu în această 
privinţă. Totemism românesc este, în cea mai mare 
parte, o exegeză a unor ritualuri, rituri, obiceiuri 
şi sărbători populare, totemul dobândind în con- 
cepţia autoarei o accepţiune etnologică. Titlul 
cărţii trebuie înţeles în accepțiunea lui metaforică, 
studiul fiind de fapt închinat strămoşilor şi cultului 
lor, definindu-se astfel ca unul de istoria culturii. 
SCRIERI: Dicţionarul literaturii române de la origini 
până la 1900 (în colaborare), Bucureşti, 1979; Descântece 
din Moldova (în colaborare cu Lucia Cireş), introd. Lucia 
Cireş, Iaşi, 1982; Balade din Moldova, cu un capitol de 
etnomuzicologie de Viorel Bârleanu şi Florin Bucescu, 
laşi, 1986; Feţele destinului. Incursiune în etnologia 
românească a riturilor de trecere, laşi, 1999; Totemism 
românesc. Structuri mitice arhetipale în obiceiuri, cere- 
monialuri, credinţe, basme, laşi, 2001; Mitologia cuvinte- 
lor, laşi, 2003; Cântecul popular epic eroic din Moldova, 
Iaşi, 2003. Traduceri: Arnold van Gennep, Riturile de 
trecere, introd. Nicolae Constantinescu, postfaţa trad., 
Iaşi, 1996 (în colaborare cu Nora Vasilescu), Formarea 
legendelor, introd. Petru Ursache, postfaţa trad., Iaşi, 
1997 (în colaborare cu Crina Ioana Berdan), Totemismul, 
pref. trad., Iaşi, 2000. 

Repere bibliografice: Dicţionarele literare şi locul lor în 
cadrul culturii româneşti contemporane, ALIL, t. XXVII, 
1979-1980; Radu Răutu, „Descântece din Moldova”, 
REF 1983, 1; Cornea, Semnele, 23-28, 267, 310-311; 
Petru Ursache, [Lucia Berdan], CL, 1999, 9, 2002, 2; 
Otilia Hedeşan, Totemism românesc?, O, 2002, 7; Nicu 
Gavriluță, Fulgerătoarea dispariţie a Luciei Berdan, 
„Anuarul Muzeului Etnografic al Moldovei”, 2003; Datcu, 
Dicţ. etnolog., 99-100; Iordan Datcu, Cartea de etnologie, 
Craiova, 2008, 39-40. I.D. 


BERG, Lotte (5.XI1[.1907, Cernăuţi — 12.[X.1981, 
Bucureşti), traducătoare. Provenind din familia 
de proprietari Bacinski (la naştere, numele ei era 
Lucia Bacinski), trăieşte primele decenii ale vieţii 
în mediul aristocratic bucovinean, fapt trecut 
consecvent sub tăcere, din precauţie. Stabilită la 
Bucureşti în 1944, devine o susținătoare angajată 
a noului regim. În anii '50 şi '60 publică poezii cu 
caracter mobilizator, de propagandă realist-so- 
cialistă, versurile având, deseori, după propria 
ei mărturisire de mai târziu (1978), un pronunţat 
caracter gazetăresc. Vremelnic, e corector la revista 
„Kultureller Wegweiser”, practicând şi diferite alte 
profesii. Însă activitatea cea mai intensă o desfă- 
şoară pe tărâmul literar, ca autoare (în germană, 


Berg 


de versuri, povestiri, numeroase cărţi pentru copii) 
şi ca traducătoare. Colaborează ani de-a rândul 
cu poeta Else Kornis, atât în domeniul traduceri- 
lor, cât şi al scrierilor originale destinate cititorului 
tânăr. Unele traduceri le semnează împreună cu 
Rudolt Lichtendorf. 

Atrasă de fabulaţia basmului popular şi a celui 

cult de inspiraţie folclorică, B. realizează o serie de 
traduceri, preocupându-se vreme mai îndelungată 
de transpunerea în germană a textelor lui Petre 
Ispirescu. Un filon poetic explorat cu perseverență 
este fabula românească, nu numai clasică (Grigore 
Alexandrescu, Anton Pann şi Alecu Donici), dar şi 
mai nouă (G. Topîrceanu, Tudor Arghezi, Marcel 
Breslaşu ş.a.). Îşi foloseşte toate resursele poetice 
pentru a-şi atinge țelul propus, împreună cu Rudolf 
Lichtendorf: obţinerea unor versiuni cât mai apro- 
piate de original din opera poetică a lui George 
Coşbuc şi din naraţiunile lui Emil Gârleanu. De 
asemenea, tălmăceşte din poeziile lui St. O. Iosif, 
romanul Bal mascat de Ionel Teodoreanu ş.a. 
O realizare este transpunerea unui poem dificil 
precum După melci de lon Barbu, publicat în 
Germania. Disponibilitatea de a găsi echivalarea în 
limba germană a unor poezii cu timbru variat, pro- 
venind de la autori deosebiți ca viziune şi limbaj, 
poate fi confirmată de preluarea lor în periodice 
sau de prezenţa în antologii. Din lirica mai nouă 
transpune, împreună cu Else Kornis, poeme de 
Nina Cassian şi Nicolae Labiş. 
Traduceri: Grigore Alexandrescu, Fabeln, Bucureşti, 
1957; George Coşbuc, Ausgewâhlte Gedichte, Bucureşti, 
1962 (în colaborare cu Rudolf Lichtendorf), Balladen 
und Idyllen, Bucureşti, 1963 (în colaborare cu Rudolf 
Lichtendorf), Gedichte, Bucureşti, 1968 (în colaborare cu 
Rudolf Lichtendorf); Nina Cassian, Die răglichen Feste, 
Bucureşti, 1963 (în colaborare cu Else Kornis); Victor 
Eftimiu, Der Waldsprof;, Bucureşti, 1963; Nicolae Labiş, 
Erste Liebe, Bucureşti, 1963 (în colaborare cu Else Kornis), 
Gedichte, Bucureşti, 1969; Possenpitz und Murrenmatz, 
Bucureşti, 1963; Otilia Cazimir, Winter im Dorf, Bucu- 
reşti, 1964; St. O. Iosif, Bekenntnisse. Gedichte, Bucureşti, 
1965; Petre Ispirescu, Ileana Sânziana, Bucureşti, 1970, 
Mărchen, Bucureşti, 1972, Kaiser Aleodor, Bucureşti, 1975, 
Mărchen, Berlin, 1975, Der Zauberkater, Bucureşti, 1982; 
Emil Gârleanu, Das Pferd. Der Hasenfujs. Die Kămpfer. Die 
Rehgeifs. Flatterhafi. In meinem Hof. Pock! Pock!. Wenn der 
Herr nicht zu Hause ist, Bucureşti, 1971 (în colaborare cu 
Rudolf Lichtendorf); Ioan Slavici, Der gescheite Păcală, 
Bucureşti, 1973; Ionel Teodoreanu, Maskenball, Bucu- 
reşti, 1977, Der Spiegel, Bucureşti, 1979. 

Repere bibliografice: Die rumâăniendeutsche Gegen- 
wartslyrik:  Versuch einer  Bestandsaufnahme und 
Interpretation, VK, 1973, 12; Anna Bretz, Die Kunst der 
Nachdichtung. Gesprăch mit Lotte Berg, VK, 1977, 3; Fiir 
den Tag, fiir die Zeit. Besuch bei Lotte Berg in Bukarest, 
KR, 1978, 12 mai; Edith Vasilescu, Ubersetzen macht 
Spajs. Gesprăch mit Lotte Berg, VK, 1979, 7; Hedi Hauser, 
Lotte Berg zum Gedenken, NL, 1981, 10; A. G. [Anneli Ute 
Gabanyi], Rumâinische Literatur in deutscher Uberselzung. 
1945-1981, în Rumâănisch-deutsche Interferenzen, îngr. 
Klaus Heitmann, Heidelberg, 1986, 274-306. JW. 


BERLOGEA, Ileana 
(16.VIII.1931, Jidvei, 
j. Alba — 16.X.2002, 
București), teatrolog. 


Este fiica Irinei (n. Kerekeș) și a lui Ilie Bărbulescu, 
învățător. Absolvă, la Cluj, Liceul nr. 2 (1949); va 
urma, tot acolo, un an Facultatea de Drept, apoi, la 
București, Facultatea de Actorie a Institutului de 
Artă Teatrală și Cinematografică (1950-1954), ter- 
minând la clasa Irinei Răchiţeanu. Își susține doc- 
toratul în 1964, la Institutul „A.V. Lunacearski” din 
Moscova, cu teza Dramaturgia rusă pe scenele 
românești până la 1944. Îşi începe cariera universi- 
tară la facultatea absolvită, ca asistentă (1954) la 
Catedra de istoria teatrului universal, ajungând 
profesor (1968), decan (1970-1989), rector după 
1990. Specializările și călătoriile de documentare 
din Italia și SUA vor fi completate de cursuri susți- 
nute la mai multe universități din aceste țări. Va 
colabora asiduu la numeroase publicaţii din ţară 
(„Roumanie d'aujordhui”, unde ovreme e și redactor, 
„Leatrul”, „Contemporanul”, „Secolul 20”, „Lucea- 
fărul”, „Steaua, „Studii și cercetări de istoria artei”, 
„Revue roumaine dhistoire de lart”, „România 
literară”, „Scena și ecranul”, „Caiete critice” ș.a.) și 
din străinătate („Maske und Kothurn”, „Shakespeare 
Quarterly”, „Obliques”, „Ieatro”, „Balkan Studies”), 
precum și la radio și televiziune, va prezenta perma- 
nent piesele românești la Theatre Companies of the 
World. A fost distinsă cu Premiul ATM (1981, 1986), 
cu Premiul acordat de secția română a Asociaţiei 

Internaţionale pentru Critică și Istorie Teatrală 
(1995), cu Premiul Asociaţiei Scriitorilor din 
București (1983) și cu Premiul „I.L. Caragiale” al 
Academiei RSR (colectiv, 1975). 

Preocupată de istoria teatrului universal, B. s-a 
consacrat studierii panoramice a dramaturgiei, 
dar mai ales a artei spectacolului. Se oprește mai 
întâi asupra teatrului medieval european (1970), 
carte în care comentează substratul laic al miraco- 
lului, misterele și drama liturgică, descifrând men- 
talitatea și sensibilitatea omului medieval, scrie 
despre didacticismul moralităților, spectacolul 
carnavalesc și farsă, despre implicarea conștientă 
a autorului (poet, pictor scenograf, arhitect) în 
realizarea spectacolului ș.a. Un cuprinzător tratat 
didactic, Istoria teatrului universal (U-II, 1981-— 
1982, ultimul volum în colaborare cu Silvia Cucu 
şi Eugen Nicoară), urmărește evoluția genului de 
la primele manifestări ale Antichității extrem-ori- 
entale până în epoca realismului: diversificarea 
formelor de expresie de la ţară la ţară și de la 
perioadă la perioadă, de la ivirea primelor rudi- 
mente teatrale în ceremonialul religios ori laic, în 
festivități publice carnavalești până la afirmarea 
deplină a principalelor specii, comedia și tragedia, 
analizate în strânsă legătură cu reprezentația dra- 
matică, susținută de personaje independente. 
B. atribuie un spațiu amplu Renașterii italiene, 
spaniole și engleze până la Calderân de la Barca 
și William Shakespeare, accentuând varietatea 
formelor de teatru și diversificarea spectacolului 
pe straturi culturale. Cu egală disponibilitate, 
B. a parcurs mai toate momentele semnificative 
ale contemporaneităţii, de la August Strindberg 
la expresioniști (cărora le va dedica un studiu 
consistent în antologia pe care o alcătuiește în 
1974, Teatru expresionist german) şi de la Luigi 
Pirandello la teatrul american. Prilejuit de un 
stagiu în SUA, Teatrul american de azi (1978) este 
totodată un jurnal cultural de călătorie pe spații 
vaste, de la Atlantic la Pacific, presupunând 
trăire participativă în întâlnirile cu creatori de 
şcoală și mișcări teatrale, critici și teoreticieni, 
directori de instituţii artistice, dramaturgi și 
profesori. Autoarea glosează pe marginea spec- 
tacolului comercial de pe Broadway și a „armelor 
lui secrete”. Va reveni în Teatrul și societatea 
contemporană. Experienţe dramatice și scenice 
ale anilor '60-'80 (1985), unde surprinde câteva 
trăsături, precum preponderența mijloacelor 

vizuale și auditive, amplificarea teatralității 
în dauna eroului și a conflictului tradițional, 
ofensiva parabolei, a grotescului și a hiperbolei 
satirice ș.a. Sunt avute în vedere principalele 
momente ale reprezentării teatrale postbelice 
și ale experienţei regizorale, modalitățile esen- 
țiale de afirmare a autonomiei spectacolului în 
deceniile '60-—'80 ale secolului trecut, de la teatrul 
psihologic și social la ultimii susținători ai „tea- 
tralității teatrului”. În Teatrul românesc — teatrul 
universal. Confluenţe (1983) cercetează circui- 
tul universal al dramaturgiei românești prin I.L. 
Caragiale și comedie în general și, deopotrivă, 
prin regizori de anvergură ca Liviu Ciulei și Lucian 
Pintilie. Spectacologia românească este trecută în 
revistă în Teatrul românesc în secolul XX (2000), 
ce cuprinde medalioane de actori și regizori, pre- 
zentări de spectacole și turnee, iar celui pe care 
îl consideră reformatorul teatrului românesc îi 
va închina un volum miscelaneu (Liviu Ciulei — 
regizor pe patru continente, 1998). Dacă în toate 
aceste lucrări, inegale ca valoare, având mai 
curând un caracter panoramic, de înregistrare 
uneori didactică, alteori eseistică sau chiar foile- 
tonistică, autoarea oscilează, indecisă, între dra- 
maturgie și reprezentațiile spectaculare, în cărțile 
despre Pirandello și Strindberg va investiga opera 
celor doi. În Pirandello (1967), monografie clasică, 
B. susține că etapele creaţiei (poezia, nuvelistica, 
romanul) pregătesc dramaturgia ca punct culmi- 
nant al operei. Opera pirandelliană, mai ales în 
ultima perioadă, se subsumează faimoasei sale 
teorii despre umorism, formulată în 1908 în eseul 
cu același titlu, care a făcut (împreună cu Arte e 
scienza) obiectul unei acide polemici cu Benedetto 
Croce. Autoanaliza personajului în dublă ipostază 
de actor și spectator al propriilor trăiri și, deopo- 
trivă, de observator al celorlalți deplasează intere- 
sul dramaturgiei pirandelliene spre relativizarea 
acțiunii de pe scenă conform relativităţii vieții, 
constituindu-se ca „teatru-oglindă”. Cum observă 
cu justețe autoarea: „Pirandello face parte dintre 
creatorii dramei de idei de o factură specială, 
în care nu se ciocnesc concepții diferite și nu se 
argumentează poziţii diferite, ci se înfruntă omul 
şi natura lui iluzorie, omul și masca impusă de 
alții sau creată de el însuși”. Adoptând prezen- 
tarea deliberată a grotescului ce pune în lumină 
tragismul vieţii, Pirandello indică îndrăzneţ o cale 
modernă, urmată de dramaturgia contemporană. 

Apărută postum și poate cea mai realizată carte 
semnată de B., August Strindberg. Un precursor 
solitar al teatrului contemporan (2011) demon- 
strează însemnătatea scriitorului pentru teatrul 
universal.  Esenţială pentru înțelegerea lui 
Strindberg în spaţiul cultural românesc, lucrarea 
investighează etapele creației, puternic marcată 
de naturalism, psihanaliză, filosofia nietzscheană 
şi misticismul swedenborgian. Autoarea abor- 
dează un mod direct de expunere, cvasisimpa- 
tetic, aproape narativ, argumentând ideile din 
piesele lui Strindberg prin raportare la eseistica 
şi jurnalele sale, dar și la exegeza critică de refe- 
rință. Dacă tematica este monocordă, Strindberg 
demontând resorturile psihice ale sufletului, con- 
trapunând raţiunea și egocentrismul masculin 
iraționalului și inconștientului feminin în lupta 
pentru putere și dominație, el dă o altă motivare 
conflictului dramatic, bazat pe contraste și con- 
diționări menite a pune în valoare inepuizabila 
instabilitate a personajului, ce conduce la diso- 
luția „caracterului” fixat o dată pentru totdeauna, 
la pulverizarea „eroului”, la fărâmițarea persona- 
lităţii. Dramaturgul înfățișează, cum i-a numit, 
„oameni șovăielnici”, înjumătăţiţi și sfâșiați, care 
se prăbușesc în „lupta creierelor” întru căutarea 
adevărului, elucidând astfel „misterul” perso- 
najului. Din punct de vedere formal, a ilustrat, 
pe urmele lui Max Reinhardt, „teatrul intim” sau 
„teatrul de cameră” prin banalizarea acțiunii și 
simplificarea ei, concentrată la o singură secvenţă, 
folosirea monologului modern și a mijloacelor 
artistice oferite de pantomimă, dans, balet, prin 
recurgerea la un decor neconvențional, invocând 
formele stilistice preluate de teatrul expresionist 
ori de cel absurd. Prin amplitudinea și diversita- 
tea subiectelor investigate, B. se situează printre 
reprezentanții marcanți ai criticii teatrale româ- 
nești din ultima jumătate de veac. 

SCRIERI: George Storin, București, 1965; Pirandello, 
București, 1967; G.B. Shaw în România, București, 1968; 
Teatrul medieval european, București, 1970; Agatha 
Bârsescu, București, 1972; Teatrul american de azi. Călă- 
forie teatrală prin Statele Unite, Cluj-Napoca, 1978; 
Istoria teatrului universal, vol. I: Antichitatea. Evul Mediu, 
Renașterea, București, 1981, vol. II: Clasicism, romantism, 
realism (în colaborare cu Silvia Cucu și Eugen Nicoară), 
București, 1982; Teatrul românesc — teatrul universal. 
Confluenţe, Iași, 1983; Teatrul și societatea contempo- 
rană. Experienţe dramatice și scenice ale anilor '60-'80, 

București, 1985; Liviu Ciulei — regizor pe patru continente, 
București, 1998; Teatrul românesc în secolul XX, Bucu- 
rești, 2000; Privire spre teatrul de pretutindeni, București, 
2003; August Strindberg. Un precursor solitar al teatru- 
lui contemporan, București, 2011. Antologii: Pagini din 
istoria gândirii teatrale româneşti, pref. edit., București, 
1972 (în colaborare cu George Muntean); Teatru expre- 
sionist german, tr. Dieter Fuhrmann, lon Roman și Liviu 
Ciulei, introd. edit., București, 1974; Octavian Cotescu, 
București, 1993 (în colaborare cu Ion Toboșaru). 


Repere bibliografice: Maria Vodă Căpușan, „Ikatrul 
american de azi, TR, 1978, 41; Mihai Vasilu, „Istoria 
teatrului universal”, E 1982, 3; N. Barbu, Teatrul românesc 
în context universal, CRC, 1983, 29; Natalia Stancu, „Istoria 
teatrului universal”, TTR, 1984, 1; Dicţ. scriit. rom. |, 
268-270; Paul Cernat, „Teatrul românesc în secolul XX", 
OC, 2001, 57; Bogdan Ulmu, O pierdere grea a teatrului 
românesc, CL, 2002, 11; Popa, Ist. lit., II, 869; Anca Ioniţă, 
O monografie eveniment, TTR, 2012, 1-2. G.Dn. 


BERNEA, Ernest 
(15.111.1905, Focşani — 
14.X1.1990, Bucureşti), 
etnolog, poet, eseist. 


Este fiul Theodorei și al lui Marcu Bernea, militar. 
Face şcoala primară la Brăila, iar liceul la Brăila şi 
Tecuci. Urmează studii de filosofie şi de literatură la 
secția română-franceză a Facultăţii de Litere și 
Filosofie din Bucureşti (1926-1929), unde îi are pro- 
fesori pe D. Gusti, C. Rădulescu-Motru, PP 
Negulescu, Ovid Densusianu, Charles Drouhet şi 
Nae Ionescu, apoi studii de specializare în etnologie 
şi sociologie comparată cu Marcel Mauss la Paris 
(1930-1932) şi în filosofie cu Martin Heidegger la 
Freiburg (1932-1933). Lucrează ca bibliotecar la 
Facultatea de Litere și Filosofie din Bucureşti (1927- 
1930), secretar al secţiei de monografii sociologice a 
Institutului Social Român (1933-1935), asistent 
(1935-1940) la Catedra de geografie şi etnografie 
condusă de Simion Mehedinţi, ţinând primul curs 
de etnologie la Universitatea bucureșteană. Între 
1940 şi 1944 este director-adjunct la Direcţia Presei 
în Ministerul Informaţiilor, ulterior director de 
studii în Ministerul Afacerilor Externe (1944-1947). 

Internat în 1939 în lagărul de la Vaslui, apoi la Târgu 
Jiu în urma rebeliunii legionare, şi după război, între 
1949 şi 1954, cu unele intervale de libertate, trece 
prin lagărele şi închisorile din Braşov, Peninsulă, 
Poarta Albă, Capul Midia, după care are domiciliu 
forţat în Bărăgan. Este condamnat de Tribunalul 
Militar Bucureşti la zece ani temniţă grea, sub 
acuzaţia de a fi fost „filosof extremist”, promotor al 
mişcărilor „de tip naţionalist”. Ieşit din închisoare, 
reuşeşte să fie angajat, între 1965 şi 1978, consultant 
ştiinţific la Institutul de Etnografie şi Folclor din 
Bucureşti. În 1984 va fi din nou anchetat şi bătut 
crunt de Securitate, care îi confiscă şapte manu- 
scrise. Ca publicist, a colaborat în perioada interbe- 
lică, de pe o poziție militantă de dreapta, cu articole 
de sociologie, etnopsihologie, larg culturale sau de 
factură literară la „Cuvântul”, „Gândirea”, „Rampa”, 
„Azi”, „Tara Bârsei”, „Revista de filosofie”, „Universul 
literar”, „Glasul neamului”, „Revista Fundațiilor 
Regale”, „Familia”, „Basarabia” ș.a., iar mai târziu în 
special la „Revista de etnografie și folclor”. A fondat, 
împreună cu D.C. Amzăr, lon |. lonică şi lon 
Samarineanu, revista „Rânduiala” (1935-1938), 
subintitulată „Arhivă de gând și faptă românească”. 
B. a publicat mai întâi poezie - Gând şi cântec 
(1939), Colina lacrimilor (1943), proză poetică — 
Pași în singurătate (1940), Moldovă tristă (1941), 
eseuri și critică literară — Preludii (1940), Îndemn 
la simplitate (1941), Firide literare (1944). Versurile 
sunt, în bună măsură, de influenţă argheziană. 
Autorul lor, spirit cu accentuate propensiuni teo- 
retice, încearcă să schițeze, în eseul Preludii, și o 
teorie referitoare la poezie în general și la geneza 
propriei lirici. Poezia ar însemna intuirea esen- 
țelor, împlinirea în spirit a „aspiraţiei spre reinte- 
grare”. Paginile privind specificul și menirea lite- 
raturii dau substanţă și volumului Firide literare, 
unde articolele din presă sunt reunite și grupate 
în capitolele Poezia veche, Poezia nouă, Romanul, 
Trei singuratici, Chipuri și virtuţi latine. B. este un 
admirator al artei poetice argheziene, nu însă și al 
romanelor lui Arghezi, apreciază lirica lui Adrian 
Maniu, lon Pillat și Aron Cotruș, creația structu- 
ral estetică a lui Mateiu I. Caragiale ori tipul de 
fantastic prezent la Mircea Eliade. În literatura 
franceză se îndreaptă, ghidat și de orientarea sa 
politică, spre Frederic Mistral, Charles Maurras și 
Lon Daudet. Cu autoritate B. s-a afirmat însă în 
mod esenţial ca sociolog şi etnolog. Participant 
începând din 1928 la campaniile monografice 

organizate şi conduse de Dimitrie Gusti, el practică 
o metodă concretă şi experimentală. În studii evită 
metoda comparată, considerând-o prematură. 
Lucrarea Civilizaţia română sătească. Ipoteze şi 
precizări (1944) porneşte de la constatarea scindă- 
rii satului românesc, care a intrat „într-un proces 
de destrămare”. Aşadar, nu spre formele „decăzute” 
se îndreaptă atenţia sa, ci „spre regiunile izolate de 
munte, unde satul românesc stăruie să trăiască o 
viaţă nealterată, armonioasă şi echilibrată, bogată 
în valori tradiţionale, ca un produs curat al pămân- 
tului şi istoriei locale”. Propensiunea spre arhaic 
a cercetătorului se însoţeşte strâns cu aceea spre 
manifestările magice, religioase, mentalitatea 
satului fiind văzută integral din această perspec- 
tivă: „Activitatea magică şi religioasă stăpâneşte 
până în cele mai intime cute sufletul ţăranului 
român, colorând în acest fel toate celelalte acti- 
vităţi”. Planul de lucru al campaniilor monogra- 
fice ale şcolii sociologice de la Bucureşti, elaborat 
de D. Gusti, cuprindea, între altele, cercetarea 
cadrului psihic al satului românesc tradiţional. 
Acestui program i se datorează pregătirea şi ela- 
borarea altei lucrări a lui B., Cadre ale gândirii 
populare româneşti. Contribuţii la reprezentarea 
spaţiului, timpului şi cauzalităţii (1985), apreciată 
la apariţie ca un eveniment, ca o lucrare unică în 
literatura de specialitate de la noi şi „în literatura 
celorlalte popoare europene” (Ovidiu Bârlea). Cele 
trei mari categorii — spaţiu, timp, cauzalitate - nu 
apar, argumentează B., în mecanismul de gândire 
al ţăranului român agregate într-o teorie sau într-o 
concepţie generală. Satul arhaic românesc nu are 
despre timp o idee abstractă, omogenă şi canti- 
tativă; timpul este perceput concret, cu înfățişări 
variate: „timpul e aşa ca o viaţă de om” - spuneun 
informator. Acest mod de a gândi îşi avea rădăci- 
nile în credinţe magico-religioase. Spaţiul (locul) 
este văzut tot concret, ca bun sau rău. Locul bun 
este rodnic, benefic, sfânt, locul rău este nerodnic, 
aducător de rău, de necaz, este sec, „pietros”, 
răutatea lui provenind de la un duh malefic. În 
locul rău joacă ielele, se săvârşesc omoruri şi se 
fac farmece, locul rău influenţează omul şi ani- 
malele prin îmbolnăviri sau întâmplări neobiş- 
nuite, sinistre. O bogată tradiţie alcătuită din 
credinţe defineşte acest spațiu. Potrivit lor, locul 
rău este cel unde s-a ridicat volbura, adică unde 
s-a iscat un vârtej de praf, unde s-a tăvălit un cal, 
unde a fost îngropat un strigoi, unde s-a săvârşit 

un păcat, unde a avut loc o dragoste nelegiuită, 
unde s-a pus la cale o faptă rea, unde s-a făptuit 
o crimă. Locuri „ferite” sunt biserica, grădina, 
mormântul. Spaţiul în genere este exprimat prin 
cuvântul „lume”; el e „pretutindeni, aproape şi 
departe; spaţiu e lumea toată, cât o vedem şi cât 
n-o vedem”, o lume rânduită de Dumnezeu. Chiar 
şi lumea de dincolo îşi are o rânduială a ei, veşnică, 
este o lume ordonată. Spaţiul e populat de lucruri: 
„unde nu e lucru, nu-i loc” — afirmă un informa- 
tor. Cauzalitatea este înţeleasă ca legătură între 
fenomene şi lucruri atât în lumea cosmică, cât şi 
în cea terestră: „Merg lucrurile aşa împreună că au 
o lege şi ele, sunt legate; Soarele merge, da cu el şi 
luna şi stelele; sunt toate legate. Nimic nu merge 
aşa, la întâmplare. Ce s-ar alege?” — adaugă alt 
informator. Studiile Nunta în Țara Oltului (1967) şi 
Moartea şi înmormântarea în Gorjul de Nord (1998) 
sunt expresia cea mai elocventă a acestei metodei 
complexe de cercetare. Extinzând aria teoretiză- 
rii spre filosofie, antropologie, spre aprofundarea 
unor aspecte fundamentale pentru sociologie și 
cercetarea sociologică, dar și spre pedagogie, B. 
adaugă la contribuţiile din deceniile antebelice 
alte noi secvențe, reunite postum în Trilogie filo- 
sofică (2002), Trilogie pedagogică (2002) și Trilogie 
sociologică (2004). 

SCRIERI: Gând şi cântec, Bucureşti, 1939; Ctitorii, Bucu- 
rești, 1940; Paşi în singurătate, Bucureşti, 1940; Preludii, 
Bucureşti, 1940; Îndemn la simplitate, Bucureşti, 1941; 
ed. București, 1995; ed. București, 2006; Moldovă tristă, 
Bucureşti, [1941]; Timpul la ţăranul român. Contribu- 
ție la problema timpului în religie şi magie, Bucureşti, 
1941; Colina lacrimilor, Bucureşti, 1943; Civilizaţia 
română sătească. Ipoteze şi precizări, București, 1944; 
ed. îngr. Rodica Pandele, București, 2006; Firide literare, 
Bucureşti, 1944; Maramureşul, ţară românească, Bucu- 
reşti, 1944; Nunta în Țara Oltului. Încercare de sociologie 
românească, în Studii de folclor şi literatură, Bucureşti, 
1967, 51-135; Poezii populare în lumina etnografiei, 
Bucureşti, 1976; Cadre ale gândirii populare româneşti. 
Contribuţii la reprezentarea spaţiului, timpului şi cau- 
zalităţii, postfață Ovidiu Bârlea, Bucureşti, 1985; Cel ce 
urcă muntele, Bucureşti, 1996; ed. cu desene de Horia 
Bernea, București, 2008; Crist şi condiţia umană. Încer- 
cări de antropologie creştină, Bucureşti, 1996; Spaţiu, 
timp şi cauzalitate la poporul român, Bucureşti, 1997; 
Treptele bucuriei, Iaşi, 1997; ed. cu ilustraţii de Horia 
Bernea, București, 2008; Moartea şi înmormântarea în 
Gorjul de Nord, Bucureşti, 1998; ed. îngr. Rodica Pandele, 
București, 2007; Lumini în necunoscut, lași, 2000; Dialec- 
fica spiritului modern, îngr. Rodica Pandele, București, 

2007; România. Sociologie și etnografie românească: 
ordinea spirituală, îngr. Rodica Pandele, București, 2009; 
Criza lumii moderne, București, 2011. 

Repere bibliografice: C. Fântâneru, „Pași în singurătate”, 
UVR, 1941, 9; Ovid Caledoniu, „Moldovă tristă”, MMN, 
1942, 1-4; Vintilă Mihăilescu, Spaţiul filosofiei populare, 
CNT, 1986, 16; N. Steinhardt, Ernest Bernea despre 
cadrele gândirii populare româneşti, ST, 1986, 7; Andrei 
Pleşu, Păstrarea ca formă a creaţiei, VR, 1987, 3; Marin 
Marian, „Cadre ale gândirii populare româneşti”, REF 
1987, 2; Mihai Coman, „Cadre ale gândirii populare 
româneşti”, REF 1987, 3; Vasile Zvanciuc, „Cadre ale 
gândirii populare româneşti”, AAF 1987; Iordan Datcu, 
Ernest Bernea într-o autobiografie, ST, 1991, 5-6; Silviu 
G. Totelecan, Ruptura de transcendenţă — o pierdere sau 
un câştig?, TR, 1997, 45-47; loan Stanomir, Fenomenul 
românesc, LCE 1997, 36; lon Pogorilovschi, Ernest 
Bernea, cercetător etnolog, AC, 2003, 10; Zoltân Rostăs, 
Sala luminoasă. Primii monografiști ai Școlii gustiene, 
București, 2003, 15-69; Datcu, Dicţ. etnolog., 101-102; 
Sorin Lavric, Cartea unui sceptic, LCE 2008, 22. I.D. 


BERTOLDO, carte populară de înţelepciune cu 
un caracter satiric. Motivul, avându-şi originea în 
vechile legende brahmane, este acela al înfruntă- 
rii spirituale, competiţie de întrebări enigmatice şi 
răspunsuri înțelepte, între un suveran şi slujitorul 
său. Arhetipul, aflat într-un text arameic, Solomon 
şi Aşmedai, inclus şi în Talmud, se va transmite 
prin intermediare bizantine la slavii de sud şi la 
ruşi, iar prin redacţii latine în Occident. Vechea 
legendă cunoaşte o revitalizare în prelucrarea, cu 
elemente folclorice italiene, a lui Giulio Cesare 
Croce della Lira, Le sottilissime astuzie di Bertoldo 
(1592). Interesul cărţii trece de la înţelepciunea lui 
Solomon, înlocuit cu regele longobarzilor, la eroul 
popular Bertoldo, înzestrat cu vervă, spirit satiric 
muşcător şi independenţă faţă de convențiile şi ser- 
vilismul de la Curte. Impulsionat de succes, Croce 
continuă povestirea cu isprăvile lui Bertoldino, iar 
scriitorul Camillo Scaligeri della Fratta compune un 
text despre Cacaseno, nepotul lui Bertoldo. Acest 
ciclu de povestiri, bogat în snoave, farse, proverbe 
şi enigme cu răspunsuri epigramatice, a fost trans- 
format într-un lung poem de poeţi ai Academiei 
„della Crusca”. Prelucrarea lui Croce s-a răspândit 
în multe literaturi: neogreacă, portugheză, spaniolă 
sau franceză. După versiunea franceză, bazată pe 
textul lui Croce şi pe poemul Academiei, s-a făcut o 
traducere germană (1751), prescurtată într-o ediţie 
populară. În literatura română există două redacţii 
ale romanului: după intermediare neogreceşti 

aduse de fanarioți s-au tălmăcit, în a doua jumătate 
a secolului al XVIII-lea, Istoriile lui Bertold, rămase 
în manuscris (cel mai vechi, anterior anului 1775), 
iar după ediţia germană prescurtată, adusă de saşii 
din Transilvania, s-a tradus Viața lui Bertoldo şi 
a lui Bertoldino, feciorului lui, dimpreună şi a lui 
Cacasino, nepotului lui, tipărită la Sibiu, în 1799. 
Bertoldo, un ţăran urât, dar înţelept, ca Esop, 
câştigă prețuirea regelui Alboni din Verona, ieşind 
învingător din conflictele cu femeile, inclusiv cu 
regina, şi cu sfetnicii Curţii, în special cu rivalul 
său, bufonul Fagotti (sau Glomez). Prin şiretenie şi 
isteţime, el scapă de pedepsele atrase de atacurile 
sale îndrăzneţe împotriva cârmuirii şi a curtenilor. 
Înţelepciunea eroului se evidenţiază în răspunsuri, 
devenite frecvente în literatura folclorică, de tipul: 
cel mai repede umblă gândul, vinul cel mai bun 
este cel neplătit şi de la mesele altora, cea mai mare 

laudă o aduce cel care vrea să înşele, buruiana pe 
care o cunosc şi orbii este urzica ş.a. Romanul 
conţine o serie de motive folclorice de circulaţie 
universală, prezente şi în creaţia populară româ- 
nească: motivul omului închis în sac sau în butoi 
şi condamnat la moarte, al celui care merge nici 
îmbrăcat, nici gol (învelit în plasă), al judecății 
făcute de rege, după modelul lui Solomon, al celor 
două femei certate de la împărţirea unei oglinzi ş.a. 
Modificările şi calităţile traducerilor - dialog viu şi 
spontan, simplitate a compoziţiei, limbaj popular 
- au integrat romanul lui Bertoldo în literatura 
populară românească. Parte din motivele populare 
incluse în roman au fost prelucrate de Anton Pann, 
altele au îmbogăţit povestirile lui Petre Dulfu 
despre Păcală. O localizare a romanului, intitulată 
Vicleniile meşterului Perdaj, urmată de Guguleţ, 
fiul vicleanului meşter Perdaf, s-a publicat la Galaţi, 
în 1875. 

Ediţii: Viaţa lui Bertoldo şi a lui Bertoldino, feciorului lui, 
dimpreună şi a lui Cacasino, nepotului lui, Sibiu, 1799; 
ed. Sibiu, 1836; ed. pref. Mircea Ciobanu, Bucureşti, 
1968; ed. îngr. şi introd. Magdalena Georgescu, în Cele 
mai vechi cărți populare în literatura română, Il, Bucu- 
reşti, 1999, 69-241; ed. îngr. şi introd. Galaction Vereb- 
ceanu, Chişinău, 2002; Bertoldo și Bertoldino, tr. George 
Popescu, cu ilustrații de Done Stan, Pitești, 2008. 
Repere bibliografice: Gaster, Lif. pop., 78-91; Bogdan, 
Scrieri, 482-488; Cartojan, Cărțile pop., IL, 364-383; I.C. 
Chiţimia, Introducere, CPL, |, 237-239; Ist. lit., |, 681-683; 
Moraru-Velculescu, Bibliografia, I, partea I, 182-196; 
Dicţ. lit. 1900, 99-100; Ursu, Contribuţii ist. culturii, 
347-352. A.Sm. 


BERZA, Mihai (23.VIII.1907, Tecuci - 5.X.1978, 
Bucureşti), istoric al culturii. Este fiul Ecaterinei (n. 
Muste) şi al lui Theodor Berza, moşier, licenţiat în 
drept. A urmat Facultatea de Istorie a Universităţii 
din laşi, unde Ilie Minea şi George Brătianu i-au 
fost mentori; şi-a luat licenţa magna cum laude. 
Bursier al Şcolii Române din Roma (1931-1933), 
obţine ulterior doctoratul în istorie cu teza Amalfi 
preducale. De asemenea, a audiat cursuri la Ecole 
Pratique des Hautes Etudes din Paris (1935-1936). 
Debutează cu studiul Matei al Mirelor şi Cronica 
cantacuzinească în „Cercetări istorice” (1928). Are 
o activitate deosebit de bogată: secretar al Şcolii 
Române din Roma (din 1939), profesor universi- 
tar (Şcoala de Arhivistică şi Facultatea de Istorie 
din Bucureşti, College de France), cercetător, 
şef de secţie, subdirector, director (Institutul de 

Istorie „Nicolae Iorga”, Institutul de Studii Sud-Est 
Europene), redactor-şef la „Revue des 6tudes 
sud-est europâennes”, membru în comitetul de 
redacţie la „Revue roumaine d'histoire”, „Studii 
şi cercetări de istoria artelor” ş.a. A fost membru 
corespondent al Academiei Române, membru 
titular al Academiei Sârbe de Ştiinţe şi Arte. 

În studiul introductiv la volumul Pentru o istorie 
a vechii culturi româneşti, publicat postum, în 1985, 
Andrei Pippidi reproduce proiectele de sumare sta- 
bilite de B. pentru nu mai puţin de cinci tomuri: A. 
Miscellanea de istorie românească (|. Istorie politică 
şi socială, II. Istoriografie şi istorie culturală, Il. Artă 
medievală); B. Miscellanea de istorie universală (|. 
Istorie şi cultură în Sud-Estul Europei, Il. Istorie 
şi cultură în Europa de Apus). Din păcate, aceste 
proiecte nu s-au realizat decât parţial. B. face parte 
dintre acei specialişti români care nu şi-au limitat 
cercetările la trecutul ţării noastre, ci şi-au extins 
investigaţiile şi asupra Europei apusene. Studiază 
istoria şi cultura oraşului italian Amalfi pentru a 
înţelege problemele esenţiale ale oraşelor medi- 
teraneene la începutul Evului Mediu. Împreună 
cu alţi istorici ai culturii, contribuie la elaborarea 
proiectului unei noi istorii a Europei medievale, 
cea dintâi lucrare colectivă de istorie universală 
(şi istorie a culturii) concepută în ţara noastră, 
proiect pe care l-a zădărnicit izbucnirea celui 
de-al Doilea Război Mondial. Cât despre domeniul 
culturii vechi româneşti, cercetările lui B. se întind 
pe un registru larg, de la expunerile de sinteză în 
context sud-est european până la investigaţiile 
de amănunt, precum cea referitoare la Matei al 
Mirelor. Exegetul, care propunea „o istorie care să 
nu fie exaltare şovină a fiinţei naţionale, care să 
nu piardă dreptele măsuri”, acordă o egală atenţie 
personalităţilor marcante (Neagoe Basarab, Ion 
Neculce, Dimitrie Cantemir), ca şi indiciilor referi- 
toare la mentalităţile colective (viziunea despre om 
şi lume la cronicarii români, imaginea Imperiului 
Otoman în letopiseţele din Moldova în secolele 
XV-XVII, conştiinţa unităţii de neam în istoriogra- 
fia medievală, ideea romanităţii). Umanismului 
sud-est european i se indică legăturile fireşti cu 
restul continentului, iar ritmurile contactelor cul- 
turale dintre români şi Italia sau Insulele loniene 
sunt surprinse în veritabile microsinteze. Atent la 
valorile culturii româneşti îmbrăcate acum câteva 
secole în haina slavonă, B. se dovedeşte un tot atât 
de bun cunoscător al înaintaşilor mai apropiaţi din 

secolul al XIX-lea, precum Eudoxiu Hurmuzachi şi 
familia sa, ori al activităţii de precursor în istoria 
ideilor şi a mentalităților pe care a desfăşurat-o 
Nicolae Iorga. 

SCRIERI: Trei tetraevanghele ale lui Teodor Mărişescu, 
în Cultura moldovenească în timpul lui Ştefan cel Mare, 
Bucureşti, 1964; Opera lui Neagoe Basarab în conştiinţa 
societăţii româneşti, în Neagoe Basarab (1512-1521), 
Bucureşti, 1972; Pentru o istorie a vechii culturi româ- 
neşti, îngr. şi introd. Andrei Pippidi, Bucureşti, 1985. 
Repere bibliografice: Encicl. istoriografiei rom., 56-57; 


Olga Cicanci, Profesorul Mihai Berza, „Hrisovul”, 
2002. C.V. 
BEŞLEAGĂ, Vladimir 


(25.VII.1931, Mălăieşti- 
Transnistria), prozator, 
eseist, traducător. 


Este fiul Eugeniei-Fevronia (n. Ciocârlan) şi al lui 
Vasile Beşleagă, contabil. Urmează şcoala primară 
şi medie în comuna natală. După absolvirea 
Facultăţii de Istorie şi Filologie a Universităţii de 
Stat din Chişinău (1955), îşi pregăteşte doctoratul la 
Institutul de Limbă şi Literatură al Academiei de 
Ştiinţe, având ca temă de cercetare opera lui Liviu 
Rebreanu. Tema fiind respinsă de oficialități, nu 
reuşeşte să-şi finalizeze teza. E angajat în 1958 la 
revista „Chipăruş”, de unde e concediat în anul 
următor. Secretar al Uniunii Scriitorilor (1971- 
1976), redactor-şef adjunct la revista „Nistru” 
(1977-1982), în 1988 devine director al Muzeului 
Republican de Literatură „Dimitrie Cantemir” din 
Chişinău. Este ales deputat în Parlamentul 
Republicii Moldova (1990-1994). Mai colaborează 
la „Cultura Moldovei”, „inerimea Moldovei”, „Flux”, 
„Contrafort” ş.a. 1 s-a decernat Premiul de Stat 
(1978) şi a fost distins cu titlurile Lucrător Emerit al 
Culturii (1981) şi Scriitor al Poporului (1991); a 
refuzat în 1996 Ordinul Republicii. 

B. debutează editorial în 1956 cu o culegere de 
povestiri, Zbânţuilă, urmată de alte cărţi de litera- 
tură pentru copii: Vacanța mea (1959), Buftea (1962), 

Găluşca lui Iluşca (1963), Vrei să zbori la lună? (1964), 
al căror merit constă în încercarea, nu lipsită de un 
anume succes, de a imprima acestui gen autenti- 
citate, firesc. Culegerea La fântâna Leahului (1963) 
prefigurează tematica şi problematica etică a prozelor 
sale de amploare. Era, pentru acea perioadă, semnalul 
apariţiei unui scriitor format, care putea evolua în 
scurta etapă de dezgheţ politic de la mijlocul anilor 
'60. Abia romanul Zbor frânt (1966) îi dă însă pro- 
zatorului certitudinea că şi-a găsit formula narativă 
adevărată. Sfidând naturalismul expozitiv şi perce- 
perea rudimentară a realului, B. practică un realism 
dur, obiectiv, în maniera lui Liviu Rebreanu, şi un 
realism psihologic introspectiv, asimilat din lectura 
lui Marcel Proust. Replică la romanele panoramice, 
suprapopulate de eroi şi supraîncărcate de situaţii, 
Zbor frânt emancipează cu succes timpul auctorial. 
Rememorările lui Isai, personajul central, întoarse 
spre război şi spre atmosfera de suspiciune din 
perioada postbelică, durează atât cât el trece Nistrul 
pe sub apă de la un mal la altul. Imaginea copilului 
ameninţat de pericolul războiului şi a omului matur 
suspectat de colaboraţionism domină întregul roman. 
Suprapunerea planurilor temporale amplifică efectul. 
Timpul, dilatat în solilocvii, fărâmiţat, pus, aparent, 
în cele mai haotice relaţii este în fond strict ordonat 
potrivit legilor contrapunctului. Forţele care contri- 
buie la regenerarea sufletească a lui Isai sunt datinile 
satului, tradiţiile neamului, legile nescrise, dar atât 
de trainice ale pământului. Investigând în continu- 
are puterea regeneratoare a lumii rurale, B. observă 
că ea e aservită sistemului totalitar care încearcă să o 
anuleze, iar omului nu-i rămâne altceva decât să se 
autoanalizeze, examinând calitatea relaţiilor dintre el 
şi societate. Un atare studiu îl face în romanul Viața 
şi moartea nefericitului Filimon sau Anevoioasa cale a 
cunoaşterii de sine (1988). Îndrăgostit de soţia priete- 
nului său, Filimon provoacă moartea acestuia. Crima 
are rădăcini adânci în mediul familial şi în cel social. 
Ca şi în Zbor frânt, timpul fizic e limitat, în vreme ce 
timpul psihic e fără limite. Filimon îşi face introspec- 
ţia în trei zile şi trei nopţi, timp în care e obligat să 
revadă „o viaţă şi o lume”. Atât mediul familial, mes- 
chin-pragmatic, cât şi mediul social, marcat de filis- 
tinism, îl împing la pierzanie. Ideea aceasta, evident 
îndrăzneață, nu avea cum să placă oficialităților şi 
romanul, scris în 1969-1970 şi pregătit pentru tipar 
cu titlul Noaptea a treia, a putut fi publicat doar peste 
aproape două decenii. Editarea lui la începutul anilor 
'70 ar fi putut avea un puternic efect de descurajare 

a literaturii simpliste ce apărea în acea perioadă. Dar 
interdicţia a provocat o modificare radicală şi în con- 
cepţia scriitorului. Convins că maniera lui narativă 
nu are nici o şansă, el acceptă formula „prozei rurale” 
- orientare ce va anima în anii '60-—'80 tradiţiile sămă- 
nătoriste în spaţiul basarabean. Narațiunea romanu- 
lui Acasă (1976) începe prin anul 1932 şi sfârşeşte pe 
la mijlocul anilor '70. Autorul, constrâns de ideologia 
sistemului socialist, s-a văzut nevoit să împingă pe 
planul al doilea situaţiile tragice şi să prezinte în prim- 
plan un chip de „dezrădăcinat” care se întoarce de la 
oraş în satul natal, unde, respirând înţelepciunea unei 
lumi seculare, renaşte spiritual, devine om integru. 
Interesant conceptual şi, în linii mari, artisticeşte 
susținut, romanul este totuşi sub nivelul posibilităţilor 
autorului. Însoţit de încă cinci nuvele umoristice, va 
apărea într-o altă ediţie în 1998, purtând titlul iniţial 
Nepotul, neacceptat anterior de cenzură. Conştient, 
conform propriei afirmaţii, de faptul că „cel mai mare 
neajuns şi păcat al autorului ei a fost că am făcut 
concesii ideologice dominante încălcând adevărul 
vieţii şi al istoriei”, B., prin intermediul notelor de 
subsol, restabileşte, în locul sloganurilor comuniste, 
care i-au fost impuse de cenzură, versiunea auten- 
tică a proiectului inițial. Romanul Ignat şi Ana (1979) 
abordează coordonate importante ale eticii, puse, în 
anii stagnării, sub semnul dispariţiei. Ignat şi Ana îşi 
construiesc o casă, pe care şi-o doresc frumoasă, dar, 
pe parcurs, accentul se deplasează spre acumularea 
de avuţie, înţeleasă în sens meschin. Înnoirea materi- 
ală se soldează, într-o societate bolnavă de filistinism, 
cu degradarea familiei. La familie, ca la un reazem 
moral al omului într-o perioadă când acesta e supus 
pervertirii etice, revine autorul şi în romanul Durere 
(1979), scris, în comparaţie cu celălalt, într-o manieră 
gazetărească şi mai pronunţată. Istoria face obiectul 
unei trilogii despre Miron Costin, din care au apărut 
două părţi: Sânge pe zăpadă (1985) şi Cumplite vremi 
(1990). Cu volumul de eseuri Suflul vremii (1981), B. 
se manifestă şi ca un exeget subtil al procesului literar. 
Anii din urmă aduc câteva surprize: un volum de 
poezie intitulat Țipărul lăstunului (2006), confesiune 
neliniştită, cu imagini terifiante, precum şi o culegere 
de texte dramatice, Misterioasele sfere (2011). În anii 
'70 B. a tradus din Longos, Erasmus, Harriet Beecher 
Stowe, K.A. Fedin ş.a. 

SCRIERI: Zbânţuilă, Chişinău, 1956; Vacanța mea, 
Chişinău, 1959; Buftea, Chişinău, 1962; Găluşca lui Iluşca, 
Chişinău, 1963; Lafântâna Leahului, Chişinău, 1963; Vrei 
să zbori la lună?, Chişinău, 1964; Zbor frânt, Chişinău, 

1966; Patria sovietică, Chişinău, 1971; Acasă, Chişinău, 
1976; ed. (Nepotul, Chişinău, 1998; sai, Chişinău, 
1976; Durere, Chişinău, 1979; Ignat şi Ana, Chişinău, 
1979; Suflul vremii, Chişinău, 1981; Sânge pe zăpadă, 
Chişinău, 1985; Viaţa şi moartea nefericitului Filimon 
sau Anevoioasa cale a cunoaşterii de sine, Chişinău, 1988; 
Cumplite vremi, Chişinău, 1990; Zbor frânt. Pădurea 
albastră. Cel de-al treilea dacă ar fi fost acolo..., Chişinău, 
1992; Jurnal (1986-1988), Chişinău, 2002; Cruci răstur- 
nate de regim. Mănăstirea Răciula.1959, Chişinău, 2006; 
Dialoguri literare, Chişinău, 2006; Hoţii din aparta- 
mente, Chişinău, 2006; Țipătul lăstunului, îngr. Andrei 
Ţurcanu, Chişinău, 2006; Dirimaga, Chişinău, 2009; 
Centenar Vasile Coroban, omul de spirit, Chişinău, 2010; 
Destine transnistrene, Chişinău, 2010; Misterioasele 
sfere, Chişinău, 2011. Traduceri: K.A. Fedin, Oraşe şi ani, 
Chişinău, 1970; Longos, Dafnis şi Hloe, Chişinău, 1970; 
Harriet Beecher Stowe, Coliba unchiului Tom, Chişinău, 
1972; Erasmus, Lauda prostiei, Chişinău, 1976. 

Repere bibliografice: Cimpoi, Disocieri, 102-107, Andrei 
Hropotinschi, Treptele creaţiei, trepte ale mâăiestriei, 
Chişinău, 1981; Ion Ciocanu, Argumentul de rigoare, 
Chişinău, 1985, 65-83; Ana Bantoş, Dimensiuni ale 
omenescului în literatura contemporană: universul 
copilăriei, „Nistru”, 1986, 6; Felicia Cenuşă, [Vladimir 
Beşleagă], LA, 1988, 5 februarie, LRC, 1999, 6-8, 2002, 
1-3; Nicolae Bârna, Cel de-al treilea este acolo, CC, 1994, 
1-3; Cimpoi, Ist. lit. Basarabia, 199-200; Ciocanu, Lit. 
rom., 325-334; Ion Simuţ, [Vladimir Beşleagă], RL, 2004, 
43, 2005, 20, 2006, 30; Mică encici., 9-24; Suceveanu, 
Emisferele, 129-132; Ciocanu, Vase comunicante, 243-254; 
Burlacu, Texistenţe, 1, 5-89, II, 47-104; Alexandru Burlacu, 
Vladimir Beşleagă. Po(i)etica romanului, Chişinău, 2009; 
Dicţ. Chişinău, 49-52; Rachieru, Poeți Basarabia, 159-164; 
Vladimir Beşleagă, omul luminat, Chişinău, 2011. N.Bl. 


BEŞTELIU, Marin (7.VI.1939, Podari, j. Dolj — 
13.XI.2010, Craiova), istoric şi critic literar, prozator. 
Este fiul Anei (n. Dârju) şi al lui Atanasie Beşteliu, 
ţăran înstărit. Îşi începe învățătura la şcoala ele- 
mentară din satul natal (1946-1953), o continuă la 
Şcoala Medie Tehnică de Exploatare CFR Craiova 
(1957) finalizîndu-şi studiile la Facultatea de Limba 
şi Literatura Română a Universităţii din Bucureşti 
(1960-1965), unde își susţine şi doctoratul cu teza 
Elemente fantastice în romantismul românesc 
(1973). Profesează iniţial la liceul din Rovinari 
(1965-1966), apoi parcurge treptele universitare la 
Craiova, începând cu 1966, ajungând profesor şi 
decan al Facultăţii de Filologie (1989-1990) şi pro- 
rector (1990-2009). A debutat în 1968, la revista 
„Ramuri”, cu un studiu asupra manuscrisului 
dramei neterminate Sfârşitul de Gib I. Mihăescu şi 

a continuat să publice intermitent studii şi articole 
despre poeţii romantici, literatura fantastică, epoca 
marilor clasici, precum şi recenzii de întâmpinare 
ale cărţilor de critică şi istorie literară în „Cronica, 
„Vatra”, „ Familia”, „Lamura”, „Scrisul românesc” ș.a. 
Din 2001 conduce revista „Colocvium”. I s-a acordat 
Premiul Uniunii Scriitorilor, Filiala Craiova (2001). 
Primul volum al lui B., Realismul literaturii fan- 
tastice (1975), porneşte de la definirea fantasticu- 
lui ca spaţiu literar cu un conţinut psihologic şi o 
expresie artistică specifice; experienţele literaturii 
de acest gen sunt ordonate într-o imagine diacro- 
nică. Trimiterile la studiile consacrate fantasticului 
(Tzvetan Todorov, Roger Caillois) contribuie la o 
mai bună situare a contribuţiei proprii. Imaginaţia 
scriitorilor romantici (1978) foloseşte un „criteriu” 
mai larg în individualizarea unei secţiuni a uni- 
versului poetic romantic, spre a delimita prezenţa 
în literatura română a unui filon complementar 
mult evidenţiatei vocaţii mesianice. Autorul cerce- 
tează operele „precursorilor” (Iancu Văcărescu, Gh. 
Asachi, C. Stamati), experienţele fragmentare ale 
generaţiei paşoptiste (lon Heliade-Rădulescu, Vasile 
Alecsandri ş.a.), pentru a scoate în relief extinderea 
imaginarului romantic în generaţia de tranziţie, ca 
şi momentul de sinteză şi plenitudine din opera 
eminesciană şi din poezia lui Al. Macedonski; spe- 
cializat în domeniul istoriei literare, B. completează 
cu elemente inedite cadrul general. Opera lui M. 
Eminescu este studiată monografic (jumătate din 
numărul de pagini al cărţii), pornind de la con- 
spectarea unei „estetici a imaginaţiei” şi a câm- 
purilor poetice în care aceasta se afirmă: poezia 
erotică, poemele filosofice, construcţiile vizionare, 
orizontul plutonic. Alexandru Macedonski şi com- 
plexul modernităţii (1984), împreună cu o ediţie din 
opera aceluiaşi autor (1995), pe care B. o îngrijeşte, 
însoţind-o de un studiu despre primatul unicității, 
îl desemnează drept un atent cercetător al operei 
macedonskiene. Configurând profilul net individu- 
alizat al personalităţii poetului (narcisismul, mega- 
lomania, complexul persecuției etc.), B. descoperă 
mai întâi esenţa morală a complexului moderni- 
tăţii (a Macedonski echivalat cu pledoaria pentru 
propria poezie) şi definește „filonul de aur” în diver- 
sele variante ale sublimării prin creaţie. Psihocritica 
i-a sugerat un instrument de cercetare (reţelele 
de imagini) care poate servi la configurarea deve- 
nirii operei macedonskiene de la intuiţii poetice 
spontane la obsedanta aspirație spre „excelsior”. 

Rețelele de imagini, adică disperarea şi sarcasmul, 
postura egolatră, mirajul, lumina, cu modificările 
de raporturi dintre ele, „scriu” destinul unui poet 
ce a debutat grăbit, fără o conştiinţă scriitoricească 
sigură, dar s-a restructurat profund după drama 
autoexilului, detaşându-se de contingent şi trans- 
figurând poetic evaziunea. Preocuparea pentru 
etapa modernă a liricii româneşti se învederează 
şi în studiul Tudor Arghezi, poet religios (1999) sau 
în antologia Poezia simbolistă românească (2001), 
pe care B. o întocmeşte. Complementar istoriei și 
criticii literare, el îşi exersează vocaţia în proză cu 
romanul politic Copilul partidului (2008), o radio- 
grafiere a epocii comuniste, în prim-plan fiind figura 
activistului de partid, devotat şi dornic de promo- 
vare, dar stăpânit, în subconştientul copilăriei, de 
frică, sentiment psihanalizat îndeaproape de autor. 
SCRIERI: Realismul literaturii fantastice, Craiova, 1975; 
Imaginaţia scriitorilor romantici, Craiova, 1978; Alexan- 
dru Macedonski şi complexul modernităţii, Craiova, 1984; 
Tudor Arghezi, poet religios, Bucureşti, 1999; Copilul par- 
tidului, Craiova, 2008. 

Repere bibliografice: Mihai Dinu [Gheorghiu] „Realismul 
literaturii fantastice”, CL, 1975, 10; Nicolae Manolescu, 
„Realismul literaturii fantastice”, RL, 1975, 51; Mihai Dinu 
Gheorghiu, „Imaginaţia scriitorilor romantici”, RL, 1979, 
17; Nicolae Jiplea, „Alexandru Macedonski şi complexul 
modernităţii”, O, 1984, 39; Ilie Guţan, Religiozitatea 
lui Arghezi, E, 2001, 1-2; Opriţă, Anticipația, 534-535; 
Constantin M. Popa, Un nou roman și un nou romancier, 
„Mozaicul”, 2006, 6-7; Marin Beşteliu la 70 de ani. In 
honorem, Craiova, 2009. C.V. 


BEZA, Marcu 
(30.VI.1882, 
Vlahoclisura, Grecia — 
30.V.1949, Bucureşti), 
eseist, prozator, poet, 
etnolog. 


A făcut liceul la Bitolia şi a urmat Facultatea de 
Litere şi Filosofie din Bucureşti, unde i-a avut pro- 
fesori pe Titu Maiorescu şi pe Nicolae Iorga, care 
l-au apreciat. Primul volum, De la noi (proză în 
dialect aromân), i-a apărut în 1903. A redactat, 
împreună cu N. Batzaria, revista în dialect „Graiu 

bun” (1906-1907, 1909). Din 1909 a fost interpret la 
Legația Română din Londra; până în 1914 a studiat 
în paralel literele la Londra şi Oxford. În 1916, la 
intrarea României în război, se întoarce în ţară şi 
pleacă pe front. Ulterior a fost consul general al 
României în Anglia (1920-1933), perioadă în care a 
lucrat în chip remarcabil pentru a statornici relaţii 
între oamenii de cultură englezi şi români. A 
mijlocit — între altele - stabilirea unor legături 
între Bernard Shaw şi Teatrul Naţional din Bucureşti 
şi a sprijinit traducerea în limba engleză a romanu- 
lui Pădurea spânzuraţilor de Liviu Rebreanu. De-a 
lungul întregii sale vieţi, dar mai ales ca docent la 
King's College din Oxford şi la Universitatea din 
Londra, a făcut cunoscută cultura română prin 
cursuri şi prin cărţile publicate. Totodată, a semnat 
numeroase studii şi cărţi despre cultura engleză. În 
1925 a fost alesmembru corespondent al Academiei 
Române. Din 1933 a îndeplinit misiunea de consul 
general al României la Ierusalim, ceea ce i-a înlesnit 
documentarea pentru lucrările de istoria culturii 
într-o direcţie în care mai publicase şi care se va 
dovedi ulterior de o mare însemnătate. În timpul 
celui de-al Doilea Război Mondial, în calitate de 
consilier cultural la Legația Română, s-a aflat la 
Londra, şi a continuat să publice lucrări despre 
istoria şi cultura românilor. A colaboratla „Românul 
de la Pind”, „România literară”, „Convorbiri literare”, 
„Analele Academiei Române”, „Luceafărul”, „Boabe 
de grâu”, „Cuget românesc”, „Ideea europeană”, 
„Lumina”, „Lilicea Pindului”, „Revista aromâ- 
nească”, „Universul”, „Notes and Queries” (Paris) 
ş.a. A publicat în periodice proză scurtă şi poezii în 
dialectul aromân. 

Alături de alţi cărturari români — N. lorga, Grigore 
Nandriş, G. Cioran, I. Bodogae —, B. a urmărit 
raporturile culturii române cu sudul Peninsulei 
Balcanice şi îndeosebi cu Muntele Athos, punând 
în lumină puternica influență a mănăstirilor de la 
Sfântul Munte asupra celor din Mediterana orien- 
tală. S-a dedicat, de asemenea, unor studii privind 
arta populară românească, mai cu seamă ţesăturile, 
subliniind originalitatea interpretării modelelor 
şi a armoniei cromatice. În anii imediat următori 
Primului Război Mondial a fost însă personalitatea 
cea mai marcantă a anglisticii româneşti. Spre deo- 
sebire de scrierile sale în proză, unele primite cu o 
oarecare răceală — E. Lovinescu, de pildă, vorbind 
despre romanul O viață, apărut în 1921, considera 
că scriitorul „nu reuşeşte să ridice o simplă schiță 


Beza 


filigranată la tonul şi dezvoltarea epică necesară” —, 
notele de călătorie în Anglia, scrise cu mai multă 
vervă decât cele ale lui loan Botez şi N. Petrescu, 
publicate cam în acelaşi timp, dovedeau o fină înţe- 
legere şi capacitatea de a explica societatea contem- 
porană engleză, încă insuficient cunoscută la noi. 
Rodul îndelungatei sale şederi în Anglia, al preo- 
cupării de a observa viaţa londoneză şi de a fi per- 
manent la curent cu problemele culturii engleze se 
reflectă iniţial în câteva note şi scurte eseuri apărute 
în „Convorbiri literare”, unde alternau cu schițele 
din viaţa aromânilor, însemnările despre poezia în 
dialect din Macedonia şi cu florilegiile de versuri 
populare din aceleaşi ţinuturi. Eseurile de anglistică 
se referă la personalităţi precum Thomas Carlyle, 
John Ruskin, Frank Harris, la teatru şi reviste literare, 
dar şi la imaginea românilor în paginile scriitorilor 
englezi. Cele mai semnificative comentarii sunt 
însă cele privitoare la Shakespeare, la teatrul elisa- 
betan şi la spectacolele shakespeariene pe scenele 
moderne. B. este cel dintâi român care semnalează 
viziunea regizorală înnoitoare a lui Gordon Craig 
şi a lui Granville-Parker, conchizând că „dramele 

lui Shakespeare nu au numai valoare istorică, ci 
ele sunt întru totul şi ale timpului nostru”. Cartea 
Shakespeare in Roumania, editată la Londra în 1931, 
nu intenţiona să epuizeze o temă, ci doar să atragă 
luarea-aminte asupra unui aspect important al cir- 
culaţiei motivelor între două culturi europene. B. 
este unul dintre primii care introduc acest element 
esenţial în cercetarea comparatistă românească, 
extinzând studiul comparativ şi asupra literaturilor 
populare. Cât s-a aflat la Londra, şi-a asumat sarcina 
de a prezenta publicului englez unele forme speci- 
fice ale culturii româneşti. Conferinţele sale, ale 
căror texte s-au pierdut, au avut, după cum se poate 
afla din relatările contemporane expunerii lor, un 
efect deosebit de favorabil. Pe de altă parte, definin- 
du-l poate în egală măsură, există la el un orizont 
al scrisului în care sunt proiectate originile proprii, 
lumea „împietrită sub o vrajă” a aromânilor. Tache 
Papahagi, editor al literaturii în dialect a autorului, 
l-a apreciat ca pe un poet etnoliric „de o inspiraţie 
profundă şi cumpănită”, afirmând că limba în care 
a scris este „adevăratul dialect literar aromân”. B. 
este, printre scriitorii aromâni, cel mai apt să susţină 
dimensiunea reflexivă, fără a ignora nici metafora, 
ceea ce conferă densitate şi expresivitate discursului 
liric sau epic. Din acest unghi, mai cu seamă povesti- 
rile sale par a fi nişte mici romane condensate, ca de 
pildă Gardana, remarcată de E. Lovinescu, tradusă 
în 1921 şi în limba engleză. Autorul se dovedeşte un 
povestitor plin de farmec, în nota arhaică a graiului 
din Pind, cu sonorități de veche cronică. Atât în 
poezie, cât şi în povestiri şi nuvele ori în romane, 
sunt înfăţişate, ca în nişte stampe, imagini arheti- 
pale din viaţa cărăvănarilor şi a păstorilor aromâni 
din vechime, a haiducilor, a luptătorilor aromâni 
pentru libertate. E o evocare nostalgică, o întoarcere 
obsesivă spre o umanitate distinctă în amalgamul 
de etnii din Balcani. 

SCRIERI: De la noi, Bucureşti, 1903; Graiu bun. Calendar 
aromânesc, Bucureşti, 1909; Pe drumuri. Din viaţa aromâ- 
nilor, Bucureşti, 1914; Romantismul englez, Bucureşti, f.a.; 
Papers on the Romanian People and Literature, Londra, 
1920; Zidra. Gardana. The Dead Pool, Londra-New York, 
1921; O viaţă, Bucureşti, 1921; ed. (Doda), Londra, 1925; 
Ruva. Între două lumi, Bucureşti, f.a.; Romanul englez 
contimporan, Bucureşti, 1928; Paganism in Romanian 
Folklore, Londra, 1928; Shakespeare in Roumania, Londra, 
1931; Din alte ţări. Studii şi impresii, Bucureşti, 1933; Bibli- 
oteci mănăstireşti la Muntele Athos, Bucureşti, 1934; Lands 
of Many Religions: Palestine, Syria, Cyprus and Mount 
Sinai, Londra, 1934; Urme româneşti în Răsăritul Ortodox, 

Bucureşti, 1935; Calea destinului, Bucureşti, 1938; Cartea 
cu amintiri, Bucureşti, 1938; Din Anglia. Însemnările unui 
literat, laşi, f.a.; Vechi legături cu Anglia, Bucureşti, 1938; 
Necunoscuta, Bucureşti, 1939; Origin of the Roumani- 
ans, Worchester-Londra, 1941; The Roumanian Church, 
Londra, 1943; Heritage of Byzantium, Londra, 1947; 
Romantismul: romanul englez, îngr. şi introd. Andi Bălu, 
Bucureşti, 1999; Pe fărâmuri biblice, Bucureşti, 2000. Tra- 
duceri: Oscar Wilde, De Profundis, Bucureşti, [1915]. 

Repere bibliografice: M. Iorgulescu, „O viaţă”, SBR, 1921, 
3; O.B. [Octav Botez], „Din Anglia”, VR, 1922, 8; Dragoş 
Protopopescu, Un roman românesc în Anglia, UVR, 1926, 
24; Em. Bucuţa, [Marcu Beza], G, 1928, 6-7, 1929, 4; Dragoş 
Protopopescu, Shakespeare în România, RP 1931, 4076; 
Adrian Maniu, Nuvele macedonene, U, 1934, 250; Izabela 
Sadoveanu, Marcu Beza, ALA, 1934, 730; Perpessicius, 
Opere, VII, 123-126, VIII, 43-46, 398-400; Petru Comarnescu, 
Urme româneşti..., RER, 1936, 11; Lovinescu, Ist. lit. rom. 
cont., 283-284; Ralea, Scrieri, II, 536; Tache Papahagi, Grai, 
folclor, etnografie, îngr. şi pref. Valeriu Rusu, Bucureşti, 1981, 
393-403; Marcu Beza, UVPA, 197-199; Petru Comarnescu, 
Kalokagathon, îngr. Dan Grigorescu şi Florin Toma, introd. 
Dan Grigorescu, Bucureşti, 1985, 255-258; Scarlat, Ist. 
poeziei, IV, 97-98; Valeriu Papahagi, Marcu Beza, TR, 1993, 
10, 11; Dicţ scriit. rom., |, 270-272; Petre Oprea, Marcu Beza, 
„Plural”, 2004, 1; Datcu, Dicţ. etnolog. 103. D.G., HrC. 


BEZDECHI, Ştefan (24.IV.1888, Ploieşti — 25.I11.1958, 
Cluj), clasicist, traducător. Părinții erau mici meseriaşi 
de origine aromână. Şi-a făcut studiile gimnaziale și 
liceale în Ploieşti. Absolvind în 1907, devine student 
al Facultăţii de Litere şi Filosofie a Universităţii din 
Bucureşti, secţia limbi clasice. Este discipol al lui Vasile 
Pârvan, care îl numeşte asistent onorific la Catedra de 
istorie antică, undeva preda elina. Din 1915, cuo bursă 
de specializare, a studiat la Berlin. Astfel a putut veni în 
contact cu vestiți cercetători ai Antichității, ca Ulrich 
von Willamowitz-Moellendorff şi Eduard Norden. La 
intrarea României în Primul Război Mondial, se refu- 
giază în Danemarca, la Copenhaga, unde serveşte ca 
interpret. În 1919, când s-a organizat Universitatea 
Daciei Superioare la Cluj, este numit agregat stagiar 
pentru limba şi literatura greacă la Facultatea de 
Litere. Treizeci de ani (1919-1951) va activa la catedră, 
fiind profesor titular din 1926. Decan în 1931-1932, e 
şi director al Institutului de Studii Clasice (1933-1934). 
Obţinuse în 1920, la Bucureşti, titlul de doctor în litere 
cu o teză despre al patrulea discurs al lui Demostene. 
Membru al Şcolii Române din Roma, cercetează aici, 
în 1924, manuscrise din arhiva Vaticanului, desco- 
perind şi publicând inedite ale istoricului bizantin 
Nicephor Gregoras. Este prezent în periodice clujene 

(„Dacoromania”, „Cultura poporului”, „Societatea de 
mâine” — unde semna Tiberiu Boldur —, „Hyperion”, 
„Gând românesc”, „Anuarul Institutului de Studii 
Clasice”, „Symposion”), în „Lransilvania” din Sibiu, 
„Ephemeris Dacoromana” din Roma, „Acropole” 
din Atena, de asemenea, în „Neamul românesc 
literar”, „Drum drept”, „Convorbiri literare”, „Analele 
Dobrogei”, „Orpheus”, „Favonius”, „Propilee literare”, 
„Camenae” ş.a. 

Douăvolumepublicate de B., sinteze în domeniul 
clasicismului, Aristofan şi contemporanii săi (1922) 
şi Gânduri şi chipuri din Grecia veche (1927), oferă, 
pentru un public mai larg, primul, imaginea luptei 
de idei, de mentalități şi forme de artă din Grecia 
de după războiul peloponeziac, dezvoltată în jurul 
unor personalităţi definitorii, Euripide şi Aristofan, 
iar al doilea, prin Homer şi Socrate, o privire asupra 
vieţii spirituale ca principiu dinamic pentru evoluţia 
elenismului şi destinul umanităţii. Pledoarie pentru 
reactualizarea unei tradiţii majore, clasicismul 
antic, sunt şi traducerile lui B. A transpus în româ- 
neşte toate dialogurile lui Platon (şi a publicat mare 
parte dintre ele). A dat, sub titlul Starul atenian 
(1944), Constituţia Atenei de Aristotel, versiunea la 
Metafizica fiind editată postum, în 1965. A tradus din 

Aristofan şi din Euripide, Lucian, Xenofon, Hesiod şi 
Plutarh. A alcătuit Antologia liricilor greci (1927) şi 
Antologia poeziei greceşti. 1800-1930 (1939), precum 
şi o culegere de texte pe tema Sportul la eleni (1930, 
în colaborare cu Elefterie Bezdechi). Tot el îl face 
cunoscut pe Nonnos din Panoplis, autorul unei 
epopei ce îl celebra pe Dionisos. A ilustrat literatura 
latină prin versiuni româneşti din Marc Aureliu şi 
din Ovidiu —Tristia (1930), prima traducere integrală 
în română, pentru care primeşte Premiul „Năsturel- 
Herescu” al Academiei Române, Ponticele nefiind 
editate în volum. A pătruns în cercetarea literatu- 
rii religioase cu Bucăţi alese din opera Sfântului 
Athanasie cel Mare (1925) şi cu editarea unor 
scrieri ale Sfântului loan Gură de Aur (1937-1938). 
A lăsat o monografie asupra primului umanist de 
origine română, Nicolaus Olahus (1939), a publicat 
Cronica inedită de la Blaj a protosinghelului Naum 
Râmniceanu (|, 1944). Cu Trei comedii (1922) din 
Ludwig Holberg, B. este primul nostru traducă- 
tor din daneză. La tălmăcirea Utopiei lui Thomas 
Morus, apărută în 1958, a lucrat, ca și la alte tradu- 
ceri, împreună cu fratele său, Elefterie Bezdechi. 
Versiunea românească din 1959 după Erasmus, 
Elogiul nebuniei, îi aparţine. Traducerile lui B., anto- 
logiile pe care le-a alcătuit sunt însoţite de prefețe, 
adevărate studii prin amploarea şi exactitatea infor- 
maţiei filologice şi prin abordarea comparatistă. 

SCRIERI: Aristofan şi contemporanii săi, Bucureşti, 1922; 
Gânduri şi chipuri din Grecia veche, Cluj, 1927; Nicolaus 
Olahus, primul umanist de origine română, Aninoasa-Gorj, 
1939; Nonnos şi Ovidiu, Sibiu, 1941; Pentru clasicism, 
Sibiu, 1942; Sfântul loan Gură de Aur şi Platon, Sibiu, 1945; 
Gânduri şi chipuri din lumea antică, îngr. şi pret. Veronica 
Mocanu, postfață Nicolae Lascu, Cluj-Napoca, 1980; ed. 
îngr. și pref. Veronica Hicea-Mocanu, Cluj-Napoca, 2001. 
Ediţii: Cronica inedită de la Blaj a protosinghelului Naum 
Râmniceanu, partea I, introd. edit., Cluj-Sibiu, 1944. Tra- 
duceri: Marc Aureliu, Către sine însuşi, pref. trad., Bucu- 
reşti, 1922; ed. pref. Elefterie Bezdechi, Bucureşti, 1923; 
Ludwig Holberg, Trei comedii, pref. trad., Bucureşti, 1922; 
Platon, Dialoguri, pret. trad., Bucureşti, 1922 (în colaborare 
cu Elefterie Bezdechi), Fedru, pref. trad., Aninoasa-Gorj, 
1939, Protagoras şi Lysis, pref. trad., Sibiu, 1941, Euthyfron. 
Menexen, pref. trad., Sibiu, 1943, Menon Euthydemus, pref. 
trad., Sibiu, 1943, Alcibiade, I-II, pref. trad., Bucureşti, 
1943, Parmenide, introd. trad., Sibiu, 1943, Hippias Maior, 
pref. trad., Sibiu, 1943, Symposion, pref. trad., Bucureşti, 
1944, Sofistul, pref. trad., Sibiu, 1945, Scrisorile. Dialoguri 
suspecte. Dialoguri apocrife, introd. trad., Bucureşti, 1996; 
Aristotel, Politica, introd. trad., Bucureşti, [1924] (în cola- 
borare cu Elefterie Bezdechi), Statul atenian, pref. trad., 

Bucureşti, [1944], Metafizica, îngr. şi introd. Dan Bădărău, 
Bucureşti, 1965; Aristofan, Norii, Bucureşti, 1924; ed. pref. 
C.I. Balmuș, Bucureşti, 1955 (în colaborare cu Demos- 
tene Botez), Păsările, Arad, 1926, Plutus, pref. trad., Sibiu, 
1944; Lucian din Samosata, Dialoguri şi conferințe, introd. 
trad., Bucureşti, [1924], Dialogurile morților şi dialogurile 
zeilor, pref. trad., Bucureşti, [1926] (în colaborare cu Elef- 
terie Bezdechi); Euripide, Bacantele. Alceste. Ciclopul, pref. 
trad., Bucureşti, 1925, Hippolit, pref. trad., Sibiu, 1944; 
Xenofon, Apologia lui Socrate, Bucureşti, 1925, Tratatul 
de vânătoare, Cluj, 1934; Bucăţi alese din opera Sfântului 
Atanasie cel Mare, introd. trad., Cluj, 1925; Antologia lirici- 
lor greci, pref. trad., Cluj, 1927; Ovidiu, în Din elegiile lui..., 
Cernăuţi, 1928, Tristia. Scrisori din Tomis, pret. trad., Cluj, 
1930; ed. 2, Bucureşti, 1957; Hesiod, Lucrări şi zile, pref. C. 
Martinovici, Cluj, 1930; ed. (Munci şi zile), Bucureşti, 1957; 
[Hipocrate, Seneca, Galenus, Plutarh, Anthyllus, Pausa- 
nias, Philostratos, Elian, Heliodor], în Sportul la eleni, Cluj, 
1930 (în colaborare cu Elefterie Bezdechi); Sfântul loan 
Gură de Aur, Scrieri alese, I-II, Râmnicu Vâlcea, 1937-1938, 
Predici despre pocăință şi despre Sf; Vavila, pret. trad., Sibiu, 
1938; Antologia poeziei greceşti. 1800-1930, pref. trad., 
Cluj, 1939; Plutarh, Despre mânie. Despre liniştea sufle- 
tească. Despre limbuţie, pref. trad., Sibiu, 1943; Thomas 
Morus, Utopia, Bucureşti, 1958 (în colaborare cu Elefterie 
Bezdechi); ed. îngr. Ion Acsan, Bucureşti, 2000; Erasmus, 
Elogiul nebuniei, introd. Constantin I. Botez, Bucureşti, 
1959; ed. introd. Gheorghe Vlăduţescu, Bucureşti, 2005. 


Repere bibliografice: Perpessicius, Opere, XII, 542; N.. 
Herescu, Pentru clasicism, Craiova, 1937, 62; Eugeniu 
Sperantia, Figuri universitare, Bucureşti, 1967, 87-95; 
Lascu, Clasicii, passim; Mircea Muthu, Ştefan Bezdechi, 
RITL, 1988, 1-2; Dicţ. esenţial, 82-84; Magdalena Indrieş, 
Patriae et Scientiae Sacrum, Oradea, 2008, 48-109, 
S.C. 


225-226, 285-306. 


BEZVICONI, Gheorghe 
(14.1V.1910, Jitomir, 
Ucraina - 29.1V.1966, 
Bucureşti), istoric 
literar. 


Este fiul Sofiei (n. Pigulevski) şi al lui Gavriil 
Bezveconnii, care se trăgea dintr-o veche familie de 
cazaci. Încă licean (avea şaptesprezece ani), debu- 
tează cu articole de istorie, scrise în limba rusă, apoi şi 
în franceză şi română. După moartea tatălui său 

(1937), pleacă la Bucureşti. Preţuit de N. Iorga, zelosul 
tânăr, care fusese cooptat ca membru corespondent 
al unor societăţi ştiinţifice din străinătate, este angajat, 
în 1938, la Institutul pentru Studiul Istoriei Universale. 
În presa franceză, belgiană, elveţiană, austriacă, 
bulgară, cehă apar consemnări elogioase despre acti- 
vitatea sa, referirile vizând mai ales revista, scoasă cu 
multe sacrificii, „Din trecutul nostru” (Chișinău, 
1933-1939). Devine membru fondator al Societăţii 
Scriitorilor Basarabeni. După război începe operioadă 
ingrată şi pentru B. În anii 1953 şi 1954 nu găseşte altă 
soluţie de supravieţuire decât să se angajeze portar, 
apoi paznic la cimitirul Bellu. Rămas şi acolo om de 
ştiinţă şi continuând preocupări mai vechi (Cimitirul 
Bellu din Bucureşti — muzeu de sculptură şi arhitec- 
tură, 1941), întocmeşte lucrarea Necropola Capitalei, 
publicată postum (1972), prețioasă prin documenta- 
ţia ei insolită. Reangajat la Institutul de Istorie din 
Bucureşti, realizează în anii '60 alte câteva lucrări 
importante. 

B. a scris atât de mult, încât nu e de mirare că 
s-a folosit şi de pseudonime: Gh. Bohuş, Alexis Gurja 
(sau Gurji), Gh. Moldovan, Nicolae Pândaru, Nicolae 
Strajă. A colaborat mai întâi, în limba rusă, la publica- 
ţii din Chişinău: „Deni” (1929), „Naşe vremea”, „Naşa 
reci”, apoi la „Viaţa Basarabiei”, „Izbânda”, „Arhivele 
Basarabiei” ş.a. Periodicele în care mai semnează 
sunt puzderie: „Gazeta femeii”, „Însemnări ieşene”, 
„Bugeacul”, „Gazeta cărților”, „Convorbiri literare”, 
„Păstorul Tutovei”, „Ani”, „Cetatea Moldovei”, „Vre- 
mea” ş.a. Broşurile lui B. (uneori, simple extrase) 
dezvăluie, în afara unei neistovite puteri de muncă, 
un mare apetit al scormonirii: Cărturari basarabeni 
(1940), Din alte vremi (1940), Romancierul Dimitrie 
Moruzi (1942), Costache Stamati. Familia şi con- 
temporanii săi (1942), Scriitorul Leon Donici (1942), 
Profiluri de ieri şi de azi (1943) ş.a. Pentru lucrarea 
Călători ruşi în Moldova şi Muntenia (1947) i se 
atribuie Premiul „Năsturel-Herescu” al Academiei 
Române. Genealogist a cărui osârdie nu o egalează 
decât o capacitate neobişnuită de absorbţie a docu- 
mentului, B. este, în felul lui, un erudit. Schiţele 
monografice consacrate ținuturilor de dincolo, dar 
şi de dincoace de Prut încorporează un belşug de 
informaţii culese cu o tenacitate ce impune. Mai 
mult decât legendele, adevărul istoric îl captivează. 
Argumentând ideea de continuitate, sub asprimea 
unor vremuri potrivnice, el subliniază, fără a cădea 
în retorism, vitalitatea şi forța de expansiune a ele- 
mentului autohton. Unor boieri, ofiţeri, cărturari 

basarabeni li se alcătuieşte cu minuţie biografia, 
ţinta ultimă a documentaristului, tentat câteodată 
de romanţări, fiind aceea de a reconstitui „viaţa de 
basm” a altor timpuri. Înclinat spre portretistică, 
manifestând aptitudini de memorialist, B. lasă să 
pătrundă în contribuţiile lui episoade de aventură, 
mister, intrigi amoroase, baluri, dueluri. Unele studii 
tind să ia o turnură romanescă. De altfel, cărturarul 
a şi compus, în ruseşte, între 1953 şi 1956, un roman, 
Ultimul om de prisos, tipărit parţial în revista „Codrî” 
(1990). Medalioanele de scriitori (C. Stamati-Ciurea, 
Al. Donici, 1. Sârbu, Dimitrie Moruzi, C. Stere, Leon 
Donici) alcătuiesc, laolaltă, un compendiu de litera- 
tură basarabeană, minat însă de un şovăielnic simţ 
al valorii. Într-o măsură, erorile de gust sunt com- 
pensate prin acribie. 

SCRIERI: Cărturari basarabeni, Chişinău, 1940; Boieri- 
mea Moldovei dintre Prut şi Nistru, I-II, Bucureşti, 1940- 
1943; ed. Bucureşti, 2004; Din alte vremi, Bucureşti, 
1940; Cimitirul Bellu din Bucureşti — muzeu de sculptură 
şi arhitectură, Bucureşti, 1941; Romancierul Dimitrie 
Moruzi, laşi, 1942; Costache Stamati. Familia şi contem- 
poranii săi, pref. Artur Gorovei, Iaşi, 1942; Scriitorul Leon 
Donici, laşi, 1942; Profiluri de ieri şi de azi, Bucureşti, 
1943; Călători ruşi în Moldova şi Muntenia, Bucureşti, 
1947; ed. Bucureşti, 2003; Puşkin în exil (în colaborare cu 
Scarlat Callimachi), pref. Scarlat Callimachi, Bucureşti, 
1947; Contribuţii la istoria relaţiilor româno-ruse, Bucu- 
reşti, 1962; ed. îngr. Ion Varta, Bucureşti, 2004; Necropola 
Capitalei, Bucureşti, 1972; ed. îngr. și pref. Iurie Colesnic, 
Chişinău, 1997; Semimileniul Chişinăului, Chişinău, 
1996. 

Repere bibliografice: N. Iorga, Gheorghe Bezviconi, RI, 
1940, 4-6; Scarlat Preajbă, Prezentări literare, Bucureşti, 
1941, 21-27; Tudor, Mişcarea, 210-211; Iuri Colesnic, 
Gheorghe Bezviconi. Bibliografie, Chişinău, 1995; Florin 
Faifer, Gheorghe Bezviconi — o râvnă de benedictin, RR, 
1996, 3; Burlacu, Lif. rom. Basarabia, 211; Dic. Chişinău, 
52-53. F.EF. 


BHOSE, Amita (9.11.1933, Calcutta, India — 24.X.1992, 
Bucureşti), eminescolog, traducătoare indiană. Fiică 
a Pratimei Bhose și a lui Sudhir Kumar Bhose, avocat 
la Înalta Curte de Justiţie din Calcutta și la Curtea 
Supremă din New Delhi, B. provine din două familii 
cu tradiţii intelectuale şi beneficiază de o educaţie 
aleasă. Studiază chimia, fizica şi matematica la 
Universitatea din Calcutta, obţinând o diplomă în 
1953. Însoţindu-şi în România soţul care se specia- 
liza în geologia petrolului, urmează un curs de limba 
română la Universitatea din Bucureşti (1959-1961). 
Revenită în India, desfăşoară o activitate intensă, 

proiectul fiind promovarea literaturii române. Sub 
semnătura Amita Ray, publică interviuri, articole 
şi povestiri în mai multe reviste indiene de limbă 
bengali şi traduce în această limbă, între 1962 şi 
1972, teatru, proză şi poezie de I.L. Caragiale, Mihail 
Sebastian, Mihail Sadoveanu, Zaharia Stancu, 
M. Eminescu, Marin Sorescu ş.a. În 1965 obţine 
licenţa în limbile engleză şi bengali la Universitatea 
din Calcutta. Predă, cu începere din 1972, limba 
bengali, apoi şi limba sanscrită, la Universitatea din 
Bucureşti, unde îşi susține în 1975 doctoratul, sub 
conducerea Zoei Dumitrescu-Buşulenga, cu o teză 
despre Eminescu şi cultura indiană. În 1977 se sta- 
bileşte definitiv în România. Este distinsă în 1972 
cu Premiul Uniunii Scriitorilor pentru traducerea în 
limba bengali a poeziilor lui Eminescu, iar în 1977 
i se decernează, în semn de recunoaştere a servici- 
ilor aduse culturii române, medalia comemorativă 
emisă cu prilejul centenarului independenţei de 
stat a României. 

B. este autoarea unor manuale şi dicţionare de 
limbă bengali şi a mai multor volume de traduceri 
în limba română din folclorul şi literatura benga- 
leză. În cadrul ediţiei operelor lui M. Eminescu 
(vol. XIV, 1985), a adnotat textul manuscriselor ce 
cuprind excerpte în limba sanscrită, iar în colecţia 
„Eminesciana” a Editurii Junimea din laşi i s-a 
publicat, în 1978, o versiune a lucrării de doctorat, 
axată pe raporturile poetului naţional cu mitolo- 
gia şi cu filosofia indiană. Articolele şi studiile de 
comparatistică publicate în reviste academice şi 
literare din România sunt reproduse în volumul 
antologic postum Maree indiană. Interferenţe cultu- 
rale indo-române (1998), care cuprinde şi o biblio- 
grafie cvasicompletă a traducerilor şi conferinţelor 
autoarei. Ulterior, la Editura Cununi de Stele, înfi- 
ințată de o fostă studentă, Carmen Mușat-Coman, 
vor fi editate o serie de volume valorificând publi- 
cistica și arhiva lăsată de B.: Eminescu și limba 
sanscrită (2010), Proza literară a lui Eminescu și 
gândirea indiană (2010), De la Dursă pujă la lumea 
lui Kalidasa. Emisiuni radiofonice la Radio România 
(1990-1991) (2012), Sergiu Al-George văzut de noi, 
indienii (2012). Tot aici apar o serie de traduceri 
lăsate în manuscris. 

SCRIERI: Eminescu şi India, laşi, 1978; ed. 2, pref. Zoe 
Dumitrescu-Buşulenga, Carmen Muşat-Coman, Bucu- 
reşti, 2011; Maree indiană. Interferenţe culturale indo-— 
române, îngr. Carmen Muşat-Coman, Bucureşti, 1998; 
Eminescu, îngr. Mihai Dascal şi Carmen Muşat-Coman, 

pref. Zoe Dumitrescu-Buşulenga, Bucureşti, 2001; 
Eminescu și limba sanscrită, Bucureşti, 2010; Proza 
literară a lui Eminescu şi gândirea indiană, pref. Carmen 
Muşat-Coman, București, 2010; De la Durgă pujă la 
lumea lui Kalidasa. Emisiuni radiofonice la Radio 
România (1990-1991), București, 2012; Sergiu Al-George 
văzut de noi, indienii, pret. Dorina Al-George, Carmen 
Muşat-Coman, București, 2012. Traduceri: Povestea 
prințului Sobur. Basme populare bengali repovestite 
pentru copii, Bucureşti, 1975; Proverbe şi cugetări benga- 
leze, Bucureşti, 1975; Rabindranath Tagore, Scrisori rupte, 
pref. trad., Bucureşti, 1978, Dragostea încurcă, dragostea 
descurcă, pref. Carmen Muşat-Coman, Bucureşti, 2011, 
Soarele din prima zi, îngr. Carmen Muşat-Coman, Bucu- 
reşti, 2011; Cele mai frumoase basme bengaleze, Iaşi, 
2008; Chandidas, Radha şi Krişna, îngr. şi introd. trad., 
Bucureşti, 2009; Proverbe şi cugetări indiene, Bucureşti, 
2012; Proverbe şi cugetări sanscrite, Bucureşti, 2012. 

Repere bibliografice: Şerban Cioculescu, Eminesciana, 
Bucureşti, 1985, 355-356; Zoe Dumitrescu-Buşulenga, 
Eminescu. Viaţă, creaţie, cultură, Bucureşti, 1989, 492-493; 
Teodor Vârgolici, Eminescu şi spiritualitatea indiană, ALA, 
2004, 699; Simona-Grazia Dima, Eminescu şi filosofiile 
Indiei, LCE, 2010, 30; Dialoguri cu Amita Bhose. Eminescu 
este magnetul care mă atrage spre România, pret. Carmen 
Muşat-Coman, Bucureşti, 2010. C.Pp. 


BIANU, loan 

(8.IX.1856, Făget, j. Alba 
— 13.11.1935, Bucureşti), 
filolog, bibliograf, 
editor, istoric literar. 


Este fiul Anicăi (n. Popa) şi al lui Gligor Bianu, ţărani. 
După absolvirea gimnaziului de la Blaj, urmează 
cursurile Facultăţii de Filosofie şi Litere din Bucureşti 
(1876-1881). În următorii doi ani îşi continuă 
studiile la Milano şi Paris, cercetând totodată modul 
de organizare şi funcţionare a marilor biblioteci. 
Revenit în ţară, este profesor la Liceul „Sf. Sava”, din 
Bucureşti, apoi, din 1901, predă istoria literaturii 
române la facultatea pe care o urmase. Cea mai 
mare parte a vieţii şi-o consacră însă Academiei 
Române şi, în special, Bibliotecii Academiei 
Române. Numit în 1879 în postul de „scriitor- 
arhivist-bibliotecar”, B. prelua un modest fond de 

cărți şi manuscrise depozitat la întâmplare, pentru 
ca, fiind mai multe decenii director (1884-1935), să 
lase posterității un adevărat tezaur naţional, consti- 
tuit din sute de mii de volume, manuscrise, perio- 
dice, stampe şi fotografii, colecţii numismatice, în 
bună parte riguros organizat, adăpostit într-o clădire 
adecvată. În plus, a fost permanent preocupat să 
scoată la lumină piesele puţin cunoscute sau rare, 
prin editarea şi comentarea lor. În 1895 el pune 
bazele bibliografiei generale româneşti, proiectată 
după criterii ştiinţifice şi realizată doar parţial în 
timpul vieţii sale. Ca membru corespondent (1887), 
activ (1902), secretar general (1927-1929), preşe- 
dinte (1929-1932) şi vicepreşedinte (1932-1935) al 
Academiei Române, a avut responsabilităţi şi iniţia- 
tive de mare importanţă pentru cultura naţională. 
Printre altele, s-a îngrijit de apariţia periodicelor 
acestei instituţii, a colecţiilor de folclor şi a unor serii 
de lucrări de diferite profiluri. Secretar al comisiei 
ortografice, contribuie substanţial la stabilirea unor 
reguli unitare, fiind un tenace susţinător al sistemu- 
lui fonetic, propus de Titu Maiorescu. În 1899 tipă- 
reşte rezultatele a aproape două decenii de dificile 
dezbateri în Ortografia limbei române. Numele îi 
este legat şi de elaborarea Dicţionarului limbii 
române, ca secretar, vreme de o jumătate de secol, al 
comisiei răspunzătoare de această operă. Între 1902 
şi 1934 alcătuieşte numeroase rapoarte asupra scri- 
erilor prezentate pentru premiile Academiei, susţi- 
nând, cu competenţă şi gust, valorile. A colaborat la 
„Analele Academiei Române”, „Columna lui Traian”, 
„Familia”, „Revista nouă”, „Convorbiri literare” şi 
multe altele. Apropiat al lui D.A. Sturdza, B. a făcut 
politică liberală, fiind după 1895, în câteva rânduri, 
deputat. Un preţios document, Note politice. 1906- 
1914, se referă şi la această experienţă. Opiniile cu 
privire la problema naţională sunt exprimate în bro- 
şurile Politica românilor din Ungaria (1909, scrisă 
împreună cu Septimiu Albini şi semnată B-A) şi 
Pentru lămurirea situaţiei. Cuvinte către români 
(1914, sub pseudonimul Ion Frunză), în aceasta din 
urmă militând pentru ralierea României la Puterile 
Centrale. 

B. are o remarcabilă operă de filolog şi cerce- 
tător al istoriei literare, axată pe câteva direcţii 
principale: editarea de texte vechi - Psaltirea 
Scheiană, câteva tipărituri coresiene, în colecţia 
Texte de limbă din sec. XVI. Pagini de veche scriere 
românească; editarea, însoţită de studii substanţi- 
ale şi note, a unor importante opere — Psaltirea în 

versuri a lui Dosoftei, predicile lui Antim Ivireanul, 
poeziile lui V. Alecsandri; elaborarea unor sinteze 
- Viaţa şi activitatea lui Maniu Samuil Micul 
alias Clain de Sadu (1876), Momente culturale 
(1904), conţinând studii despre Timotei Cipariu, 
A.T. Laurian, Costache Conachi, Al. Papiu-llarian. 
Bibliografia românească veche. 1508-1830 U-IV, 
1903-1944), realizată împreună cu Nerva Hodoş 
şi Dan Simonescu, lucrare monumentală atât prin 
concepţia modernă, cât şi datorită excelentelor 
condiţii gafice şi tehnice, este un valoros instru- 
ment de lucru, deoarece numeroase reproduceri, 
în special de prefețe, descrieri şi diverse informa- 
ţii însoțesc înregistrarea fiecărei cărţi. Catalogul 
manuscriptelor româneşti  (U-III, 1907-1931), 
„întocmit” în colaborare cu Remus Caracaș şi G. 
Nicolaiasa, a presupus o muncă mai dificilă, de 
investigare a unor fonduri arhivistice preţioase. 
În alte câteva contribuţii B. a abordat şi aspec- 
tele lingvistice ale epocii vechi, iar discursul de 
recepţie la Academie este intitulat Despre introdu- 
cerea limbii româneşti în Biserica românilor (1904). 
Iniţiind, în cadrul Bibliotecii Academiei, operaţia 
de catalogare şi descriere a ziarelor şi revistelor, el 
face un documentat istoric al începuturilor presei 
în ţările române, care prefaţează primul tom din 
Publicaţiile periodice româneşti de Nerva Hodoş 
şi Al. Sadi Ionescu (1913). Corespondenţa lui B., 
mărturie relevantă despre sine, întregeşte şi nuan- 
țează imaginea unei personalități cu o aparenţă 
aspră, luminând profilul unui om menit să umple 


un mare gol în cultura românească. Totodată, acest 
impresionant fond epistolar, încă nereconstituit 
în întregime, conţine informaţii inedite despre o 
întreagă epocă şi despre numeroşi contemporani, 
între care mulţi scriitori. 


SCRIERI: Viaţa şi activitatea lui Maniu Samuil Micul 
alias Clain de Sadu, Bucureşti, 1876; Poezia satirică la 
români, Bucureşti, 1881; Despre cultura şi literatura 
românească în secolul al XIX-lea, Bucureşti, 1891; Bibli- 
ografia românească veche. 1508-1830 (în colaborare 
cu Nerva Hodoş şi Dan Simonescu), I-IV, Bucureşti, 
1903-1944; Despre introducerea limbii româneşti în 
Biserica românilor, Bucureşti, 1904; Momente culturale, 
pref. Ilarie Chendi, Bucureşti, 1904; Catalogul manus- 
criptelor româneşti (în colaborare cu Remus Caracaş şi 
G. Nicolaiasa), vol. I-II, Bucureşti, 1907-1913, vol. III, 
Craiova, 1931; Începătorii Academiei Române la 1866 şi 
1867, Bucureşti, 1922; Album de paleografie românească 
(Scrierea chirilică) (în colaborare cu N. Cartojan), Bucu- 
reşti, 1926. Ediţii: Antim Ivireanul, Predice făcute pe 
la praznice mari, pref. edit., Bucureşti, 1886; Dosoftei, 
Psaltirea în versuri întocmită, introd. edit., Bucureşti, 
1887; Psaltirea Scheiană, 1, pref. edit., Bucureşti, 1889; G. 
M. Obedenaru, Texte macedo-române. Basme şi poezii 
poporale de la Cruşova, pret. edit., Bucureşti, 1891; Vasile 
Alecsandri, Opere complete. Poezii, I-II, pref. edit., Bucu- 
reşti, 1896; Coresi, Întrebare creştinească, Bucureşti, 
1925, Pravila Sfinţilor Apostoli, Bucureşti, 1925, Lucrul 
apostolesc. Apostolul, Bucureşti, 1930; Manuscris de la 
Ieud, Bucureşti, 1925. 

Repere bibliografice: Iorga, Pagini, 1, 37-39 Publi- 
caţiunile d-lui Ioan Bianu, Bucureşti, 1901; G. Bogdan- 
Duică, „Despre introducerea limbii româneşti în Biserica 

românilor”, CL, 1904, 7-9; Arghezi, Scrieri, XXIII, 269-272, 
XXVI, 215-218; Nicolae Drăganu, „Texte de limbă din sec. 
XVI”, DR, IV, 1924-1926, partea 2; Omagiu lui loan Bianu, 
Bucureşti, 1927; Sărbătorirea profesorului lon Bianu, 
Bucureşti, 1928; Gala Galaction, Chipuri şi popasuri, îngr. 
şi pref. Teodor Vârgolici, Bucureşti, 1969, 107-110; lorga, 
Oameni, UI, 436-437; Ioachim Crăciun, Doi bibliografi 
români: loan Bianu (1856-1935) şi Al. Sadi-lonescu (1873- 
1926), Cluj, 1937; Macrea, Contribuţii, 156-161; Biblioteca 
Academiei R.S. România. 1867-1967. Cartea centenarului, 
Bucureşti, 1968, passim; Theodorescu, Ist. bibl., 73-99; 
Bârlea, Ist. folc., 377-379; Scrisori către Ioan Bianu, I-V, 
îngr. şi pref. Marieta Croicu şi Petre Croicu, Bucureşti, 
1974-1980; Ciobanu, Însemne, |, 200-219; Sextil Puşcariu, 
Memorii, îngr. Magdalena Vulpe, pref. Ion Bulei, Bucureşti, 
1978, 825-830; Gabriel Ştrempel, Biblioteca Academiei 
Române în viaţa lui loan Bianu, „Memoriile Secţiei de 
ştiinţe filologice, literatură şi arte”, t. VII, 1985; loan-Dan 
Dumitraș, loan Bianu, Alba Iulia, 2010. C.1. 


BIBERI, lon 
(21.VII.1904, Turnu 
Severin — 27.1[X.1990, 
Bucureşti), prozator, 
eseist. 


Mama lui B., Elisabeth, era fiica unui emigrant 
francez, Pierre Gayraud, arhitect-antreprenor venit în 
Principate către 1870 şi stabilit la Turnu Severin. Tatăl, 
căpitanul de marină Constantin Biberi, era fiu al lui 
Andrei Biberi, doctor în medicină, cu studii la Leipzig. 
B. învaţă la o şcoală catolică din oraşul natal, iar din 
1915 la Liceul Militar din Craiova. După terminarea 
acestuia, frecventează clasa a VIII-a la Liceul „Iraian” 
din Turnu Severin, iar din toamna lui 1922 devine 
student al Facultăţii de Medicină din Bucureşti, dar 
audiază şi cursurile lui C. Rădulescu-Motru, N. Iorga, 
Mihail Dragomirescu, Mircea Florian şi Ştefan Zeletin. 
În 1929 obţine titlul de doctor în medicină şi chirurgie. 
Antrenat în mişcarea naționalistă studenţească, tra- 
versează, în aceşti ani, o gravă criză morală, din care 
va ieşi imun la orice formă de sectarism. Un an este 
medic de plasă în judeţul Mehedinţi, iar în 1930 pleacă 
la Paris pentru a-şi desăvârși pregătirea. Specializat în 
psihiatrie, de la întoarcerea în ţară, în 1935, B. va lucra 
ca medic al Societăţii de Navigaţie din Turnu Severin 

până în 1939, când se transferă la Casa Centrală a 
Asigurărilor Sociale din Bucureşti. Medic de front în al 
Doilea Război Mondial, îşi va continua cariera la 
Spitalul Central din Capitală până la pensionare 
(1968). În 1947 a deţinut, scurt timp, funcţia de 
director în Consiliul Superior al Literaturii Dramatice 
şi Creaţiei Muzicale. Astronomia i-a oferit lui B. 
primele subiecte pentru compilațiile din revista 
„Ecoul” (1919-1921) a elevilor Liceului Militar din 
Craiova. Un articol de aceeaşi factură îi apare la 
Bucureşti, în revista enciclopedică ilustrată „Ori- 
zontul” (1921), sub semnătura B.C. loan. În același an 
se vede publicat şi premiat, odată cu Mircea Eliade, de 
„Ziarul ştiinţelor populare şi al călătoriilor”. Scrie o 
vreme la „Naţionalismul” (Turnu Severin, 1923; aici a 
fost şi redactor) şi la „Cuvântul studenţesc”. În fluxul 
abundent al jurnalisticii îşi fac loc, acum, ca şi la 
„Conştiinţa naţională” (1925-1926), cronici şi recenzii 
literare, comentarii referitoare la raportul dintre 
naţional şi valoare în artă, precum şi o cronică a ideilor 
ştiinţifice, continuată în „Zorile Mehedinţiului”, „Miş- 
carea literară”, „Societatea de mâine”. În 1928 tipăreşte 
broşura Contribuţii la definiţia naţionalismului. La 
îndemnul regizorului lon Sava începe, în 1928, o cola- 
borare statornică la „Bilete de papagal!” cu exerciţii de 
stil şi de fabulaţie în tiparul tabletelor argheziene, dar 
şi cu articole de atitudine care atestă o răspicată 
emancipare ideologică. Cu eseurile şi portretele din 
„Universul literar”, „Curentul” şi „Datina” (Turnu 
Severin), interesul pentru literatură prinde un contur 
mai ferm. Dar abia din 1935, după revenirea din 
Franţa, scrisul lui B. îşi găseşte tonul şi o cadență 
proprie. Romanul Proces (1935; Premiul „Iechirghiol- 
Eforie”), atrage atenţia prin îndrăzneala formulei 
narative, însă următoarele volume — Oameni în ceață 
(1937), Cercuri în apă (1939), Un om îşi trăieşte viața 
(1946), Destinul Aisei (1983) şi Luminile Capricornului 
(1983) — sunt inegale. Cu Thanatos (1936; Premiul 
Scriitorilor Tineri oferit de Editura Fundațiilor Regale) 
se deschide seria eseurilor ştiinţifico-filosofice, în care 
vor intra Funcțiunile creatoare ale subconştientului 
(1938) şi cele două tomuri din Individualitate şi destin 
(1945). Pe concluziile lor se sprijină concepţia antro- 
pologică a lui B. din Essai sur la condition humaine 
(1973, redactat încă din 1947) şi Permanenţele clepsi- 
drei. Încercare asupra întrebărilor ultime (981). 
Cărţile constituie, însă, numai momente de vârf ale 
unei susținute prezenţe în periodice cu studii, eseuri, 
recenzii, cronici literare şi dramatice, proză, interviuri 
şi dialoguri pe teme culturale: „Revista Fundațiilor 

Regale”, „Azi”, „Le Moment” (unde, între 1935 şi 1937, 
a ţinut rubrica „Les Fcrivains roumains contempo- 
rains”), „Reporter”, „Junimea literară” (Cernăuţi), 
„Adevărul literar şi artistic”, „Vremea'”, „Meridian” 
(Craiova), „Floarea de foc”, „Credinţa, „Viaţa literară”, 
„Ramuri”, „Familia”, „Viaţa românească”, „Lumea ro- 
mânească”, „Atheneum” (laşi), „Universul literar”, 
„Festival” (Silistra), „România literară”, „Curierul (ma- 
gazin) literar”, „Revista română”, „Preocupări literare”, 
„Democraţia”, „Semnalul”, „Lindependance rou- 
maine”, „Victoria”, „Linereţea”, „Veac nou”, „Contem- 
poranul”, „Forum, „Gazeta literară”, „Revue rou- 
maine”, „Luceafărul”, „Steaua”, „Ateneu”, „Lribuna”, 
„Echinox, „Manuscriptum”, „Revista de istorie şi 
teorie literară” ş.a. Numai o parte din această publicis- 
tică a intrat în alcătuirea volumelor Etudes sur la 
litterature roumaine contemporaine (1937; Premiul 
Societăţii Scriitorilor Români), Profiluri literare fran- 
ceze (1945), Eseuri (1971), Eseuri literare, filosofice şi 
artistice (1982), Eseuri şi foiletoane critice (1982) şi 
Ultime eseuri (1985). Interviurile şi dialogurile adunate 
în Lumea de mâine (1945), Orizonturi spirituale (1968) 
şi Lumea de azi (1980) oferă documente de biografie 
intelectuală a unor personalități reprezentative, dar şi, 
discret sugerate, posibile modele de împlinire umană. 

De o curiozitate enciclopedică, instruit în multe 
domenii, spirit generos şi colocvial, dispus la confesi- 
une şi aplecat spre persuasiune, B. ar fi fost un profesor 
de excepţie. În compensație, şi-a cheltuit înzestrarea 
pedagogică în conferinţe şi cărţi, în egală măsură 
instructive şi fermecătoare, ca Alcoolismul (1966), 
Arta dea trăi (1970), Argonauţii viitorului (1971), Viaţa 
şi moartea în evoluţia universului (1971), Arta de a 
scrie şi de a vorbi în public (1972), Eros (1974), dând 
genului de popularizare o ţinută elevată. Preocupările 
ştiinţifice şi literare intră, acum, în faza sintezelor. În 
monografiile Lev N. Tolstoi (1947) şi Tudor Vianu 
(1966), ca şi în eseul Poezia, mod de existenţă (1968), 
transpare o metodă personală, îndelung elaborată, de 
investigare a fenomenului literar. O utilă descriere 
morfologică a dat B. în Arta suprarealistă (1973), 
reconfirmare a interesului cu care a urmărit, încă din 
1940, cu Bruegel, ciudatul, manifestările artistice ieşite 
din structuri mentale mai puţin obişnuite. În Principii 
de psihologie antropologică (1971) vizează posibilita- 
tea unei ştiinţe a formării personalităţii din perspec- 
tivă pluridisciplinară. În 1946-1947 a tradus din 
Joseph von Eichendorff, Voltaire şi Lev Tolstoi. A scris, 
de asemenea, prefețe şi studii introductive la volume 
de E.TA. Hoffmann, Jean Giraudoux, Oscar Walter 


I. Peltz, lon Biberi și Constantin Noica 

Cisek, Ion Pogan, Dan Botta, George Ulieru ş.a. În 
1968 a îngrijit o antologie din nuvela romantică 
germană. La 75 de ani de viaţă, i s-a decernat Premiul 
Uniunii Scriitorilor pentru întreaga activitate literară. 

Proza lui B. se înscrie, la început, în literatura 
autenticităţii şi a experienţei. Romanul Proces s-a 
vrut şi o verificare a posibilităţilor expresive ale 
monologului interior, aplicat pe toată întinderea 
discursului şi nu doar „fragmentar, cum făcuse, 
după opinia lui B., James Joyce. Autorul căuta să 
câştige abilitatea necesară definitivării unei cărți în 
limba franceză, Effondrement, al cărei manuscris, 
citit de Şerban Cioculescu, s-ar fi pierdut în bom- 
bardamentele din 1944. Se coboară până la zonele 
germinale ale psihicului, înregistrându-se, în 
frânturi de cuvinte învălmăşite, rumoarea lor dezar- 
ticulată. Procedeul, atingând uneori virtuozitatea, 
funcţionează, de la un moment dat, în gol. Căci, 
într-o formă insolită, prozatorul compune un roman 
clasic, centrat pe un personaj aflat într-o situaţie 
specială: proprietarul Alexandru Padeş este acuzat 
că şi-a ucis administratorul. Polifonia vieţii este 
redusă, astfel, la un studiu de caz. Tulburarea per- 
cepţiei, dedublarea, trecerile succesive prin stări de 
halucinație, delir şi hipnoză sau de limpezime şi 
luciditate tind să devină adevărate teme ale roma- 
nului. Teza, teoretizată apoi în Thanatos şi în eseul 
Dragoste şi moarte, este aceea că situaţiile de criză 
sunt proprii cunoaşterii de adâncime a omului. 
Atenţia specială dată complexelor maladive, trăiri- 
lor crepusculare, de invazie onirică pare să fi generat 
prozele din Oameni în ceață, unde colecţia de 
„cazuri” reţine prin veracitatea descrierii proceselor 
nevrotice. Deşi schematice şi eseistice, povestirile 
grupate în Puterea mitului aduc o sensibilă modifi- 
care de viziune. Omul împrumută aici ceva din 
măreţia forţelor elementare. O  înfiorare lirică 
străbate aceste pagini, unde se anunţă teme ale ese- 
isticii filosofico-antropologice şi, totodată, tonalita- 
tea ei imnică din ultima fază. B. construieşte alteori 
vedenii groteşti şi spăimoase, fantasmagorii ale 
unui eu dilatat, ispitit, în somn, de tentaţii demiur- 
gice şi, tot acolo, sistematic redus la neputinţă. 
Scriitorul fixează de obicei un punct critic, premer- 
gător catastrofei, căci personajele poartă, ca pe o 
vină tragică, păcatul necunoaşterii de sine. Ele nu 
evoluează, ci se transformă radical sau pier. Tema 
eșecului, a prăbuşirii este centrală în romanele 
Cercuri în apă şi Un om îşi trăieşte viaţa. În cel dintâi 
povestea, plasată într-un oraş de provincie după 

Primul Război Mondial, se încheagă lent, perspec- 
tiva auctorială alternând cu aceea a unor martori. 
Cadrul epic, consistenţa atmosferei şi acuitatea por- 
tretistică anunțau o frescă, rezultatul fiind însă o 
dramoletă grotescă. Impacienţa epică minează şi 
Un om îşi trăieşte viaţa, altă istorie a unei ratări. 
Concepută ca un bildungsroman, interesând nu 
numai prin scriitura modernă, dar şi ca documentar 
autobiografic, cartea aminteşte de Romanul adoles- 
centului miop al lui Mircea Eliade. Destinul Aisei 
este o duioasă poveste a iubirii conjugale, cu parte- 
neri reeditând fiinţa simbiotică a cuplului mitologic 
Philemon şi Baucis, dar nu şi destinul lui fericit. În 
Luminile Capricornului B. abordează romanul şti- 
inţifico-fantastic, arie în care mai dăduse un 
scenariu cinematografic (Sfârşit, cuprins în 
volumul Oameni în ceaţă. Pe scheme convenţionale 
şi cu personaje-emblemă, el reuşeşte să lege o 
intrigă simplă, dar coerentă, împăcând poezia aven- 
turii cu idealul unei unităţi utopice. Între operele de 
imaginaţie, piesa Hanibal (1967) reprezintă un 
episod izolat, ca şi scenariul radiofonic după nuvela 
Sărmanul Dionis a lui M. Eminescu. Puntea de 
legătură dintre literatura şi eseistica lui B. o formează 
experienţa de viaţă a autorului. Eseul Thanatos îşi 
are originea într-o întâmplare care avea să-i schimbe 
cursul vieţii: intoxicarea, aproape mortală, cu o sub- 
stanţă opiacee. Moartea, o problemă a celorlalți, 
devine o prezenţă directă, copleşitoare şi, în răstur- 
narea de orizont survenită, a căuta un răspuns la 
problema morţii echivalează cu a da vieţii o noimă: 
scrierea cărţii semnifică depăşirea impasului. 
Thanatos este, deopotrivă, şi fructul unui climat spi- 
ritual frisonant, chiar dacă autorul acceptă sau nu 
opiniile lui Soren Kierkegaard, Sigmund Freud, 
Martin Heidegger, Lev Şestov, Mircea Eliade, Emil 
Cioran sau, mai târziu, pe cele ale existenţialismului 
francez. Opţiunea  consolatoare primeşte în 
Individualitate şi destin o întemeiere de principiu în 
constatarea alcătuirii dizarmonice a fiinţei. 
Neliniştea se revelează a fi însăşi forţa modelatoare 
a umanităţii din om. Între robia corpului şi liberta- 
tea spiritului, omul, fiinţă cosmică prin origine şi 
destin, îmbogăţeşte fizionomia universului cu 
lumea valorilor (Essai sur la condition humaine, 
Permanenţele clepsidrei. Încercare asupra întrebări- 
lor ultime). Cum numai poezia poate da expresie 
trăirii simpatetice a întregii varietăţi a existenţei, la 
mijloacele ei recurge şi B. în eseul Popas în lumină, 
viziune  poematică a  metamorfozelor eului 

traversând imaginar spaţiile galactice, regnurile şi 
istoria într-o adevărată beţie a cunoaşterii. Un eu 
plin, jubilativ, care îşi proclamă fericirea în ubicui- 
tate şi în predispoziţie ludică. Plecând de la date de 
genetică, biologie şi psihologie, B. s-a ridicat până în 
pragul unei antropologii filosofice, având drept 
corolar o teorie a personalităţii înţeleasă ca obiect 
modelat şi subiect modelator de cultură. În mod 
firesc, el va aşeza în centrul ideilor sale estetice indi- 
vidualitatea creatorului. Cărţilor de „filosofie biolo- 
gică” intenţiona să le adauge volumul Personalitatea 
şi actul artistic, din care ar fi făcut parte şi eseurile 
publicate între 1937 şi 1941. Pentru B., arta este 
„limbajul simbolic al personalităţii profunde a artis- 
tului”, de unde şi primatul fondului omenesc asupra 
realizării formale, ca şi posibilitatea de a stabili 
omologii între structura operei şi natura psihoso- 
matică a artistului. Într-o asemenea perspectivă 
este înțeleasă şi poezia, considerată în Poezia, mod 
de existenţă ca o expresie integrală a fiinţei umane, 
în atitudinile sale fundamentale: cunoaşterea şi 
acţiunea. Poezia nefiind reductibilă la vers, proza o 
întrupează adesea mai convingător şi cu mai multă 
fidelitate, precum la Cervantes, Hugo, Eminescu. O 
pronunţată tendință de modelare formală se mani- 
festă, în schimb, în eseul Estetica romanului, 
cumulând texte redactate şi publicate în diferite 
etape. B. se apropie de înţelegerea morfologic-struc- 
turală a speciei; doar că invariantele, „structuri de 
adâncime” inventariabile, după exemplul lui Carlo 
Gozzi şi al lui Georges Polti, au substrat psihologic. 
Observaţii demne de atenţie sunt cele despre tem- 
poralitatea narativă la James Joyce, Franz Kafka, 
Robert Musil, William Faulkner ş.a. Dintre categori- 
ile estetice, fantasticul are un interes aparte în inter- 
pretările lui B. Eseurile Literatura fantastică, 
Fantasticul, atitudine mentală şi Fantasticul în 
artele plastice tind să ridice la nivelul conceptului 
observaţiile culese din frecventarea asiduă a operelor 
lui E.L.A. Hoffmann, E.A. Poe, William Blake, Franz 
Kafka, M. Blecher, ale romanticilor şi suprarealiştilor, 
precum şi ale „ciudaţilor” Hieronymus Bosch, 
Bruegel, Salvador Dali ş.a. Şi critica lui B. pleacă de 
la conceperea operei ca un complex de valori şi, 
totodată, ca manifestare a unei conştiinţe creatoare 
(Evoluţia criticii literare, Orientări pentru o critică 
literară). Deşi cu simpatii mărturisite pentru Albert 
Thibaudet, Charles du Bos sau Ernst Robert Curtius, 
B. are opinii mai apropiate de estetica germană a 
intropatiei şi de gestaltismul lui Wilhelm Dilthey, 

dar cu o coloratură deterministă, arătându-se preo- 
cupat de idealul unei critici complete, interpretativă 
şi de tip erudit. Comentariile lui, care nu excelează 
în ipoteze ingenioase, se îndreaptă spre „genii 
tumultuoase şi vaste” (Goethe, Balzac, Hugo, 
Wagner, Dostoievski, Eminescu, Proust, Iorga, 
Arghezi, Joyce) sau spre creatorii „ciudaţi” şi „tragici” 
(Hoffmann, Poe, Strindberg, Rimbaud, Blake). 
Apărută odată cu Istoria literaturii române contem- 
porane a lui E. Lovinescu şi precedând cu un an 
Panorama de la litterature roumaine a lui Basil 
Munteanu, Etudes sur la litterature roumaine con- 
temporaine mijloceşte familiarizarea cu universul 
şi mai ales cu timbrul creaţiei literare româneşti. 
Cu puţine excepţii (G. Călinescu, omisiune volun- 
tară, şi Anton Holban, mai curând un lapsus) şi 
câteva surplusuri, trădând fie simpatii locale (Elena 
şi Coca Farago), fie atenţii curtenitoare (N.M. 
Condiescu), nici unul din numele de prim-plan nu 
lipseşte. Cele mai multe siluete vibrează reţinut de 
plăcerea dialogului cu opere şi scriitori „de nivel 
european”. B. amendează tacit opinii curente, 
avansează ipoteze de lectură neconvenţională 
pentru Tudor Arghezi (ca romancier) şi Mihail 
Sadoveanu (componenta mitică şi iniţiatică). 
Paralelele comparatiste (Urmuz — Kafka, Mateiu I. 
Caragiale — E.A. Poe, Ibrăileanu — Alfred Valette, M. 
Blecher - Thomas Mann) vin de la sine, constituind 
repere pentru ipoteticul cititor străin. Trecerea sub 
tăcere a tensiunilor şi disputelor dintre grupări şi 
reviste face ca imaginea să nu fie a unui câmp de 
luptă, ci mai curând a unei grădini academice. 
Pentru B., modernism şi tradiţionalism sunt simple 
cadre de situare şi nu criterii valorice, iar conceptul 
de generaţie este un criteriu taxonomic. Contri- 
buţiile din Profiluri literare franceze uzează de o 
informaţie bogată, exploatată însă liber şi fără 
pedanterie. Criticul îşi pune în aplicare metoda 
caracterologică pentru apropierea de câteva figuri 
marcante ale geniului francez, de la Francois Villon 
şi Francois Rabelais la Paul Val6ry şi Marguerite 
Yourcenar. Interviurile şi convorbirile adunate în 
volumele Lumea de mâine, Orizonturi spirituale şi 
Lumea de azi, subtile anchete psihologice, îşi află 
motivaţia profundă în fascinația exercitată de „per- 
sonalităţile accentuate”, în sentimentul reconfor- 
tant al participării la conturarea efigiei spirituale a 
unei epoci. Autorul lor e un umanist cu apetituri 
enciclopedice şi nostalgii transdisciplinare. 

BIBESCU, Anton 
(15.VII.1878, lours — 
2.1[X.1951, Paris), autor 
dramatic. | 


Este nepot al domnitorului muntean Gheorghe 
Bibescu și fiul Elenei Bibescu (n. Costaki- 
Epureanu), pianistă recunoscută în mediile parizi- 
ene, apropiată a lui George Enescu şi a reginei 
Carmen Sylva, iar tatăl e prinţul Alexandru Bibescu; 
Martha Bibescu îi era verişoară. A urmat literele şi 
dreptul la Paris, intrând, pe la 1900, în diplomaţie. 
A fost secretar al Legaţiei Române din capitala 
Franţei, consilier de legaţie la Londra, ministru ple- 
nipotenţiar al României la Washington şi Madrid. 
Prin poziţia sa socială a avut relaţii cu personalităţi 
de seamă ale vieţii culturale şi politice din Franţa, 
Marea Britanie, Statele Unite, foarte fertilă fiind 
prietenia cu Marcel Proust, surprinsă într-un 
volum epistolar, dar și în Au Bal avec Marcel Proust, 
scrierea Marthei Bibescu. Făcea dese popasuri în 
țară (avea o moşie în Oltenia, la Corcova), fiind 
primit cu interes în cercurile artistice şi literare, 
ţinea conferinţe, i se luau interviuri; la nunta sa din 
1919, în Londra, a fost prezent, printre alte figuri 
importante, George Bernard Shaw. A scris în 
franceză, începând din 1904, o serie de piese de 
teatru, jucate cu succes, timp de patru decenii, pe 
scenele româneşti şi străine. În 1932 a fost ales 
membru al Societăţii Autorilor Dramatici Români. 
Prietenia strânsă cu Mihail Sebastian, care ar fi 
urmat să-i traducă din piese, era fondată pe 
interese comune: teatrul și Marcel Proust. De altfel, 
Sebastian va scrie Steaua fără nume la moşia lui 
Bibescu de la Corcova. 

Cele câteva piese ale lui B., intrate, în traducere, în 
repertoriul nostru teatral — Ana visează, Cine e nebun, 
Care din ele?, Moştenitorul, Quartet —, vădesc, prin 
tematica abordată (adulterul, inadaptabilitatea la 
condiţiile vieţii sociale), influenţa teatrului clasic, 
în genul comediei de salon. Reţine atenţia ingeni- 
oasa mânuire a elementelor ce dau savoare acţiunii; 
comicul de situaţii sau de caracter, surpriza, replica 

inteligentă, spirituală. Autorul este sensibil şi la 
unele sugestii moderniste, fapt vizibil îndeosebi în 
piesa Cine e nebun, în care dezvoltă ideea pirande- 
lliană a labirintului sufletesc sau a esenței ascunse 
îndărătul aparenţei. Se remarcă aceeaşi manieră 
incitantă de abordare, plină de vervă şi umor, B. 
dovedindu-se un fin observator al psihologiei 
feminine şi al mecanismelor sociale. Și-a încercat și 
condeiul de traducător din engleză în franceză. 

Repere bibliografice: Tudor Teodorescu-Branişte, „Care 
din ele?”, ALA, 1930, 479; N. Carandino, Anton Bibescu, 
RML, 1939, 7; Un portret în zece compartimente..., 

208-209, 211, 472, 473, 511, 512, 513; Faifer, Pluta, 35-37 
Mircea Berindei, Paravanul venețian, București, 2004, 
253-259; Virgiliu Tătaru, Prințul Andrei Bibescu și Corcova, 
C.Bz. 

BIBESCU, Martha 
(15.1.1886, Bucureşti 
— 28.X1.1973, 

Paris), prozatoare, 
memorialistă. 


Este fiica Smarandei (Emma) (n. Mavrocordat), 
descendentă din spiţă voievodală, şi a lui Ion 
Lahovary, om politic conservator şi diplomat în 
timpul lui Carol I. Şi-a petrecut, un timp, copilăria, 
la conacul din Baloteşti, iar apoi în Franţa, la 
Biarritz şi Paris. Aici va primi o educaţie aleasă, 
continuată într-o mănăstire din Belgia. În 1905 se 
căsătoreşte cu George Valentin Bibescu, nepot al 
domnitorului Gheorghe Bibescu, dobândind, prin 
această alianţă, titlul de principesă. Întreprinde o 
călătorie prin Persia şi Turcia, iar impresiile le va 
publica, la îndemnul lui Maurice Barre&s, într-un 
volum cu titlul Les Huit paradis (1908), care îi aduce 
un răsunător succes şi Premiul Academiei Franceze. 
Cartea a fost întâmpinată elogios de personalităţi 
marcante ale literaturii franceze, precum Marcel 
Proust, Anatole France, Remy de Gourmont, Jean 

Mor6as ş.a. Descoperindu-şi vocaţia, B. îşi va 
consacra mare parte din timp scrisului, fără a 
renunţa la viața mondenă. Distincția, inteligenţa, 
farmecul personal făceau din ea o prezenţă căutată 
în saloanele aristocratice ale timpului şi, totodată, 
o amfitrioană fascinantă la palatele sale de la 
Posada şi Mogoşoaia. A cunoscut oameni iluştri, de 
toate naţiile şi profesiile (literați, politicieni şi 
diplomaţi, capete încoronate, oameni de ştiinţă, 
artişti), corespondenţa şi opera sa memorialistică 
fiind înţesate de nume celebre (Octavian Goga, 
Vasile Pârvan, I.G. Duca, Paul Claudel, Marcel 
Proust, Winston Churchill, Theodor Roosevelt, 
Charlie Chaplin ş.a.), a călătorit mult, afirmându-şi 
pretutindeni, cu mândrie, obârşia veche româ- 
nească. În timpul celui de-al Doilea Război 
Mondial, datorită relaţiilor sale, va interveni, în 
repetate rânduri, în favoarea intereselor României, 
pe lângă marile puteri. B. a publicat, în limba 
franceză, aproape patruzeci de volume, cărora li se 
adaugă numeroase colaborări în presa vremii. 
Scrie romane autobiografice, impresii de călătorie, 
biografii romanţate, studii şi eseuri, cronici artis- 
tice şi mondene, pagini de jurnal şi întreţine o 
bogată corespondenţă. Semnează, de obicei, 
Princesse Bibesco, dar şi cu pseudonimul Lucile 
Decaux. Parte din scrieri au fost traduse în Marea 
Britanie, Suedia, Olanda, Germania ş.a. În afară de 
Două portrete (1930) şi Destinul lordului Thomson 
of Cardington (1932), tălmăcite chiar de autoare, 
celelalte traduceri româneşti au apărut cu întârzi- 
ere: Isvor, țara sălciilor în 1938, Cele opt raiuri în 
1946, abia peste câteva decenii La bal cu Marcel 
Proust în 1976, Jurnal politic (ianuarie 1939 — 
ianuarie 1941) în 1979, iar după 1989 într-un ritm 
mai susținut. Critica românească interbelică a 
receptat, în mare parte favorabil, aproape toate 
cărţile ei apărute în limba franceză: Isvor, le pays 
des saules (-II, 1923), Le Perroquet vert (1924), 
Catherine-Paris (1927), Noblesse de robe (1928), 
Jour d'Egypte (1929), Croisade pour lan&mone 
(1931), Egalite (1935), Le Rire de la Naiade (1935), 
Images d'Epinal (1937), Feuilles de calendrier (1939) 
ş.a. Stabilită în Franţa după 1946, B. continuă să 
publice, pe linia unor preocupări mai vechi, câteva 
cărţi de evocare, în manieră epistolară, a unor per- 
sonalităţi: La Vie d'une amiti€ (-III, 1951-1957), Le 
Confesseur et les poetes (1970), Echanges avec Paul 
Claudel (1972). Proiectul unei lucrări mai ample, 
legată de istoria neamului românesc (La Nymphe 

Europe), va fi abandonat după primul volum 
(1960); postum, în 1976, a apărut şi al doilea tom. 
În 1955 este aleasă membră a Academiei Regale din 
Belgia, urmându-i Annei de Noailles și fiind, la 
rândul ei, urmată de Mircea Eliade, care o va 
omagia în discursul său de recepţie. În 1962 i se 
acordă Legiunea de Onoare, iar în 1966 este distinsă 
cu un premiu al Academiei Franceze pentru 
întreaga activitate. Importantă este și implicarea ei 
socială și politică: munca în spital în timpul primei 
conflagrații mondiale, lupta împotriva bolșevis- 
mului, amiciția cu mari personalități precum 
Churchill, Roosevelt sau Charles de Gaulle. În jurul 
unei asemenea personalități nu se putea să nu se 
ivească și multe legende, alimentate fie de istoriile 
amoroase, fie de tumultul politic: zvonul că ar fi 
fost spioană i-a atras supranumele Martha Hari. În 
România va cunoaște agresiunea legionarilor, iar 
mai târziu fiica sa Valentina va fi sechestrată de 
regimul comunist până în 1956. 

B. se numără printre scriitorii al căror debut 
editorial a însemnat o afirmare impetuoasă, răs- 
plătit şi cu un premiu academic. Impresiile de călă- 
torie din Les Huit paradis vor cuceri prin farmec 
exotic, cu adieri din O mie şi una de nopți. Peisaje 
de vis şi miresme legendare, palate fastuoase şi 
magherniţe umile, cadâne, cerşetori, înţelepţi alcă- 
tuiesc, aici, o ambianţă specific orientală, tran- 
spusă într-un amplu registru cromatic şi muzical. 
Pe alocuri accentele poematice amintesc de Saadi 
sau de Omar Khayyam. Cu timpul, memorialistica 
de călătorie tinde spre concizie, vădind şi o anume 
accentuare a predispoziţiei meditative. Astfel, atât 
Jour d'Egypte, cât şi Croisade pour lan&mone vor 
capta pe un ton mai grav pulsul civilizaţiilor trecute. 
Primită cu entuziasm de contemporani, cartea Isvor, 
le pays des saules a stârnit senzaţie prin materialul 
inedit şi pitoresc, inspirat de realităţile rurale româ- 
neşti. Măiestria autoarei rezidă în trasarea unei 
anume configurații spirituale a ţăranului, a omului 
unei civilizaţii vechi, surprins în fluxul existenţei 
lui cotidiene. Datinile şi obiceiurile apar ca nişte 
coordonate fundamentale ale traiului isvorenilor, 
generând drame şi acţionând ciclic, implacabil, 
asemenea destinului. „Ţara sălciilor” se conduce 
după legi proprii, cu reminiscenţe venite din timpuri 
străvechi. Imaginea satului este, astfel, uşor aure- 
olată prin transfigurare mitică şi infuzii de lirism. 
Dincolo de atotputernicia tradiţiei se conturează, 
totuşi, într-o serie de tablouri răzlețe, în genul lui 
Jules Renard, un om al pământului, având rosturi, 
calităţi şi defecte general umane. Personalitatea 
scriitoarei se manifestă într-un amplu registru 
expresiv, talentul său ilustrându-se cu deosebită 
vigoare mai ales în arta portretistică. Înzestrată cu 
spirit de observaţie şi fină intuiţie psihologică, B. va 
oferi în această direcţie modele remarcabile. Reţine 
în mod deosebit imaginea regelui Ferdinand din 
Două portrete, o transpunere parţială după Portraits 
dhommes (1929). Conturându-se cu precizie, 
dintr-un mănunchi de amintiri revelatoare, derulate 
cu patos evocator, figura monarhului pare să fie, în 
această scriere, aceea a unui personaj dramatic, 
marcat lăuntric de o chinuitoare contradicţie între 
firea sa (de om modest, timid, retras) şi comportarea 
impusă de obligaţiile de suveran. Discipolă fidelă a 
lui Chateaubriand, scriitoarea tinde de multe ori 
să-şi învăluie personajele într-o aureolă romantică. 
Este şi cazul protagonistului din Le Destin de lord 
Thomson of Cardington. Prin acumularea detaliilor 

sugestive, realizată cu un adânc simţ al nuanţelor, 
ataşatul militar al Marii Britanii la Bucureşti se pro- 
filează ca o figură de cavaler medieval. Ipostaza este 
amplificată de simbolistica fastuoasă folosită de B., 
care îşi situează eroul sub zodia focului, element 
ce pare să-i acompanieze ca un laitmotiv viaţa şi 
apoi chiar moartea (se prăbuşeşte cu un avion în 
flăcări). Reconstituirea ambianţei este făcută, însă, 
într-o manieră realistă. Diplomatul englez aparţine 
totodată şi timpului său, fiind implicat în rela- 
ţiile complexe ale Primului Război Mondial. O altă 
reuşită portretistică ce vădeşte putere de introspec- 
ţie este legată de figura lui Marcel Proust (Au Bal 
avec Marcel Proust, 1928). Scriitorul evocat pare să 
iradieze o fascinaţie hoffmanniană. Comentariul 
unor scrisori vine să completeze imaginea unui 
însingurat, devorat de boală şi dornic de afecţiune. 
Corespondenţa adnotată va constitui, de altfel, un 
eficient mijloc de evocare şi în volume ca La Vie 
d'une amitie, Le Confesseur et les poătes, Echanges 
avec Paul Claudel ş.a. Se cuvin, de asemenea, men- 
ţionate, pentru valoarea lor documentară şi literară, 
câteva schiţe sugestive de portret (Hitler, Gâring, 
Mussolini ş.a.) din Jurnal politic, text ce cuprinde 
însemnări din perioada 1939-1941. Înfăţişând 
degringolada României în etapa premergătoare 
celui de-al Doilea Război Mondial, însemnările rețin 
prin reconstituirea atmosferei generale, de o mare 
autenticitate, şi nu mai puţin prin vigoarea realistă 
a unor scene. B. s-a mai exersat şi în alte genuri. 
Astfel Noblesse de robe este un îndreptar de modă 
căruia autoarea îi dă o ingenioasă turnură literară. 
De asemenea, nu lipsite de interes sunt Pages de 
Bukovine et de Transylvanie (1930), excursuri ese- 
istice în istoria şi arta românească, sau Feuilles de 
calendrier, care înmănunchează un ciclu de articole 
şi reportaje scânteietoare de vervă. B. reprezintă, 
alături de Elena Văcărescu şi Anna de Noailles, o 
ipostază strălucită a afirmării spiritului românesc 
peste hotare. 

SCRIERI: Les Huit paradis, Paris, 1908; ed. (Cele opt 
raiuri), tr. Tudor Nicolaescu, Bucureşti, 1946; Alexandre 
Asiatique ou LHistoire du plus grand bonheur possible, 
Paris, 1912; Une Fille de Napoleon, pref. Frederic Masson, 
Paris, 1921; ed. (Une Fille inconnue de Napoleon), 
Paris, 1935; ed. (O fiică necunoscută a lui Napoleon), tr. 
Andreea Gheorghiţoiu, îngr. şi pref. Ion Grecescu, Bucu- 
reşti, 1993; Isvor, le pays des saules, I-II, Paris, 1923; ed. 
(Isvor, țara sălciilor), tr. Pia Brătianu [Pia Alimăneşti- 
anu], pref. Mihail Sadoveanu, Bucureşti, [1938]; ed. tr. 

Anca-Maria Christodorescu, pref. Maria Brăescu, Bucu- 
reşti, 2000; Le Perroquet vert, Paris, 1924; ed. (Papagalul 
verde), tr. şi pref. Constantin Popescu, Bucureşti, 1998; 
Une Visite ă La Bechellerie, suivi par les Pelerins de la 
Montagne Sainte-Genevieve, Paris, 1925; Catherine-Pa- 
ris, Paris, 1927; ed. tr. Maria Brăescu şi Gheorghe Lăză- 
rescu, Bucureşti, 1996; Une Victime royale — Ferdinand 
de Roumanie, Abbeville, 1927; ed. (Un sacrificiu regal. 
Ferdinand al României), tr. Maria Brăescu, Bucureşti, 
2000; Au Bal avec Marcel Proust, Paris, 1928; ed. (La bal 
cu Marcel Prousb, tr. şi pref. Tudor Ionescu, Cluj-Na- 
poca, 1976; Noblesse de robe, Paris, 1928; La Tourquoise, 
Paris, 1928; Jour d'Egypte, Paris, 1929; La Maison du bon 
Dieu, Paris, 1929; Portraits d'hommes, Paris, [1929]; Două 
portrete, Bucureşti, 1930; Pages de Bukovine et de Tran- 
sylvanie, Paris, 1930; Croisade pour lanemone, Paris, 
1931; Le Destin de lord Thomson of Cardington, suivi de 
Smaranda, Paris, 1932; ed. (Destinul lordului Thomson 
of Cardington. Smaranda), Bucureşti, [1932]; ed. tr. Vasile 
Zincenco, pref. Ion Bulei, Bucureşti, 2002; Lettres d'une 
fille de Napoleon, Paris, 1933; Poetul tinereţii și al durerii, 
în Omagiu lui M. Eminescu, îngr. Valeriu Petrescu, Bucu- 
rești, 1934; Egalite, Paris, 1935; Le Rire de la Naiade, Paris, 
1935; Le Tendre amour de Napoleon: Marie Walewska, 
Paris, 1936; Images d'Epinal, Paris, 1937; ed. (Imagini 
de album), tr. Elena Bulai, Bucureşti, 1998; Charlotte et 
Maximilien: les amants chimeriques, Paris, 1937; Katia. 
Le demon bleu du tsar Alexandre, Paris, 1938; ed. (Katia. 
Demonul albastru al ţarului Alexandru II), Bucureşti, 
1939; Louison, le bel amour du dernier roi de France, 
Paris, 1938; Loulou, prince imperial, Paris, 1938; Feuilles 
de calendrier, Paris, 1939; In memoriam: labbe Mugnier 
et lady Leslie, Paris, 1946; Pont lAbîme ou La Grande 
passion de la duchesse de Baume, Paris, 1947; Câline ou 
La Folle equipee de la duchesse de Berry, Paris, 1948; Le 
Voyageur voile, Paris, 1949; Laure de Sade, duchesse de 
Guermantes, Paris, 1950; La Vie d'une amitie, I-III, Paris, 
1951-1957; Theodora ou Le Cadeau de Dieu, Paris, 1953; 
Churchill ou Le Courage, Paris, 1956; Elisabeth II, Paris, 
1957; La Nymphe Europe, l-II, Paris, 1960-1976; Le Con- 
fesseur et les poetes, Paris, 1970; ed. Paris, 1998; Echanges 
avec Paul Claudel, Paris, 1972; ed. (Corespondenţa cu 
Paul Claudel), tr. Maria Brăescu şi Gheorghe Lăzărescu, 
Bucureşti, 1992; Jurnal politic (ianuarie 1939 — ianuarie 
1941), tr., îngr. şi introd. Cristian Popişteanu şi Nicolae 
Minei, Bucureşti, 1979; Jurnal 1915, tr. şi îngr. Vasile 
Zincenco, pref. Ion Bulei, Bucureşti, 2001; Jurnal berlinez 
'38, tr. şi îngr. Dumitru Hîncu, Bucureşti, 2001. 

Repere bibliografice: Călinescu, Opere, II, 300-304, IV, 
188-191; Cioculescu, Amintiri, 395-399; Cioculescu, 
Itinerar, Ul, 198-202; Paleologu, Ipoteze, 274-282; Maria 
Brăescu, Interferenţe româneşti în opera Marthei Bibescu, 
Bucureşti, 1983; Ghislain de Diesbach, La Princesse 
Bibesco, 1886-1973. La Derniere orchidee, Paris, 1986; 
ed. (Martha Bibescu. Ultima orhidee), I-II, tr. şi îngr. 

Constantin Popescu, Bucureşti, 1998; I. Negoiţescu, 
Despre Martha Bibescu, TR, 1990, 25; Lovinescu, Unde 
scurte, II, 75-77, Dicţ. scriit. rom., |, 277-280, Christine 
Sutherland, Enchantress: Marthe Bibesco and Her World, 
New York, 1996; ed. (Martha Bibesco şi lumea ei), tr. Elena 
Giurcă, Bucureşti, 2005; Al. Dragomirescu, Universul 
epistolar al Marthei Bibescu, Ploieşti, 1997; Narcis Dorin 
Ion, Mogoşoaia. Trei secole de istorie. 1702-2002, Bucureşti, 
2002, passim; Dumitru Hîncu, Martha Bibescu. Intrigă fără 
iubire, Bucureşti, 2002; Adrian Majuru, „Destinul lordului 
Thomson of Cardington”, OC, 2003, 153; Ştefania Rujan, 
Trois cas d'integration dans lespace culturel francais, laşi, 
2003; Zaharia-Filipaş, Studii, 125-134; Constantin Iordan, 
Martha Bibescu în timpul ocupaţiei germane la Bucureşti 
(1916-1917), Bucureşti, 2005; Dascălu, Germanitatea, 
289-298; Martha Bibescu pe care n-o cunoșteam, 
îngr. Dumitru Hîncu, Bucureşti, 2009; Manolescu, 
Enciclopedia, 78-83; Martha Bibescu și prințul moștenitor 
al Germaniei, tr. Lidia Simion şi Claudia Dumitriu, îngr. şi 
introd. Constantin Iordan, Iaşi, 2010. C.Bz. 


BIBICESCU, I.G. [loan 
G.] 

(8.X1.1848, Cerneţi, ). 
Mehedinţi — 2.V.1924, 
Bucureşti), folclorist, 
publicist. 


Este fiul Ioanei (n. Mazilu) şi al lui Gheorghe Bibicu. 
Şi-a făcut clasele primare la Turnu Severin, iar liceul 
la Craiova, unde s-a împrietenit cu Alexandru 
Macedonski. Studiază dreptul la Bucureşti şi Paris, 
după care, întors în Capitală, acceptă un post de 
copist la primărie. Aici îl descoperă C.A. Rosetti, care 
îl angajează, în 1879, în redacţia ziarului „Românul, 
unde publicase, ca student, încă din 1874. Părăseşte, 
după doisprezece ani, ziarul, dar nu şi ideile demo- 
cratice, pe care le va promova consecvent ca redactor 
la ziarele „Dorobanţul” (editat între 1877-1878), 
„Renaşterea” (1879, în colaborare cu Frâderic 
Dame), „Unirea”, „lelegraful” (preluat de la I.C. 
Fundescu, devenit „Ielegraful român”). Cu vremea, 
reuşeşte să deţină funcţii dintre cele mai importante 
în viaţa politică a Bucureştiului, ajungând şi deputat. 
A fost director al Societăţii pentru Industria şi 
Comerţul Petrolului, membru în comitetul Societăţii 
Presei, în comitetul Ligii pentru Unitatea Culturală a 

Tuturor Românilor. În anul 1895 este numit director 
şi în 1916 guvernator al Băncii Naţionale, calitate în 
care a acordat sprijin material mai ales revistelor 
transilvănene. A donat o bibliotecă oraşului Turnu 
Severin. Preocupările sale au mers spre domenii 
diverse, ca economie politică, demografie, drept, 
istoria culturii, fără a străluci însă în vreunul din ele. 
B. şi-a dobândit notorietatea prin activitatea 
de folclorist, pe care a desfăşurat-o totuşi acci- 
dental, fără veleităţi, în primul rând din motive de 
ordin moral. Îngrijorat de posibilitatea dispariţiei 
creaţiei populare din Transilvania, el culege câţiva 
ani la rând folclor din Vâlcele (judeţul Covasna). 
Realizează, în felul acesta, monografia folclorică a 
unei localităţi. La data apariţiei volumului Poezii 
populare din Transilvania (1893), textele erau 
deja cunoscute din ziare şi din manuscris, astfel 
că prezentarea colecţiei fusese făcută din 1884 
de G.I. lonnescu-Gion şi era citată de B.P. Hasdeu 
în Etymologicum Magnum Romaniae. În atara 
materialelor culese direct, B. introduce în cartea 
sa şi texte din alte surse, pentru a ilustra folclorul 
întregii provincii. Majoritatea o reprezintă textele 
lirice, la care se adaugă colinde, balade, ghicitori 
şi o prezentare a obiceiului „înfrăţit-însurăţit”, în 
care dovedeşte şi aptitudini de filolog. În folclor 
B. se orientează neaşteptat de lesne şi mai toate 
observaţiile sale din prefaţă sunt întemeiate, unele 
vădind mare fineţe. Folclorul înseamnă pentru el 
etnopsihologie, dar interpretările sale sunt lipsite 
de punctul de vedere istoric. B. remarcă unitatea 
sincretică a cântecului, text-melodie, calitatea 
îndoielnică a informaţiilor furnizate de lăutari şi 
face un patetic apel pentru culegerea folcloru- 
lui ameninţat cu dispariţia. A tradus din franceză 
câteva povestiri romanţioase în foiletonul ziarului 
„Românul” (Amâd6e Achard, Etienne Enault, Jane 
Mac Leod, L. Sermensan, Emile Souvestre). 
Culegeri: Poezii populare din Transilvania, Bucureşti, 
1893; ed. îngr. Maria Croicu, introd. I.C. Chiţimia, Bucu- 
reşti, 1970. 
Repere bibliografice: Iorga, Oameni, III, 96-97; Petru 
Drăgănescu-Brateş, Viaţa şi opera lui loan G. Bibicescu, 
[Turnu Măgurele], 1938; Octav Păun, Un folclorist 
valoros: I.G. Bibicescu, GL, 1964, 19; Bârlea, Ist. folc., 
301-303; Dicţ. lit. 1900, 100-101; Ileana Roman, I.G. 
Bibicescu sau Viaţa ca operă, Drobeta-Turnu Severin, 
1998; Datcu, Dicţ. etnolog., 104-105; Virgiliu Tătaru, loan 
G. Bibicescu, Drobeta-Turnu Severin, 2010. L.Cş. 


817 Dicţionarul general al literaturii române 


BIBLIA ÎN LIMBA ROMÂNĂ. Fundament doctrinar 
al creştinismului şi una dintre sursele importante ale 
imaginarului colectiv european, Biblia a jucat un rol 
central şi în configurarea specificului tipologic şi struc- 
turalal limbii şi culturii româneşti. Ca şi în alte privinţe, 
în receptarea Sfintelor Scripturi cultura română 
prezintă numeroase coincidenţe şi interferenţe, dar şi 
câteva particularităţi diferențiatoare faţă de culturile 
occidentale, ca şi față de cele sud-est europene şi bal- 
canice învecinate, majoritar ortodoxe. Prima consta- 
tare de ordin general este că textele biblice au început 
să fie traduse în limba română cel mai probabil în 
secolul al XVI-lea, cu câteva secole mai târziu decât 
în limbile vernaculare occidentale (engleza, germana, 
franceza, italiana, spaniola, limbile nordice etc.), dar 
cu câteva secole mai devreme decât în limbile popoa- 
relor ortodoxe vecine (rusă, bulgară, neogreacă etc.). 
Explicaţia principală a acestei „defazări” cronologice 
ar fi că poporul român, aparţinând prin limbă sferei 
romanităţii, accede la stadiul culturii scrise prin filiera 
slavo-bizantină, dominantă pe parcursul întregu- 
lui Ev Mediu. În consecinţă, funcţia „limbii sacre” a 
fost îndeplinită la români nu de limba latină, ca în 
Occident, ci de limbile slavonă (în primele secole) 
şi greacă (începând cu secolul al XVII-lea), limbile 
„sacre” primare ale ortodoxiei. Cultura eclezias- 
tică românească, implicit lectura şi interpretarea 
textelor biblice, s-a desfăşurat în cadrele „normale” 
ale ortodoxiei slavo-bizantine a Evului Mediu. Este 
de presupus că manuscrise parţiale sau integrale 
din Itala (cea mai veche versiune în limba latină a 
textelor scripturale) sau din Vulgata, versiunea lati- 
nească oficială a Bisericii Catolice, alcătuită în secolul 
al IV-lea de Sf. leronim, vor fi circulat, accidental şi în 
condiţiile de precaritate ale creştinismului primitiv, 
şi printre strămoşii creştini ai românilor din spaţiul 
carpato-balcanic, alături de texte în limba greacă, cel 
mai probabil din versiunea Sepruagintei, traducere 
a cărţilor canonice ale Bibliei realizată în secolele al 
IV-lea -— al II-lea î.H. în mediile iudaice elenofone din 
Alexandria şi Ierusalim şi adoptată de timpuriu ca 
fextus receptus de către creştini. Alegaţiile protocro- 
niste ale unor istorici literari sau istorici ai Bisericii 
referitoare la o așa-zisă „literatură străromână”, în 
cadrul căreia şi lectura Sfintei Scripturi ar fi jucat un 
oarecare rol, sunt însă lipsite de fundament istoric 
şi de justificare logică. Foarte greu de dovedit sunt 
de asemenea şi opiniile unor filologi (I.C. Chiţimia), 
bazate pe existenţa în cele mai vechi texte româneşti a 
unui număr de aproximativ 20-30 de „relicte lexicale”, 

cuvinte de origine latină dispărute ulterior din uz, că 
primele transpuneri în limba română ale Psaltirii şi 
Apostolului ar fi tost realizate direct din latineşte, cu 
mult anterior secolului al XVI-lea, eventual înainte şi 
în afara puternicei influenţe slavone, ale cărei înce- 
puturi sunt datate în secolele al X-lea — al XI-lea. În 
cadrele ferme ale criticii filologico-istorice şi dincolo 
de inextricabila reţea a mentalului colectiv creştin 
popular, receptarea textelor biblice de către români 
poate fi urmărită pe trei paliere distincte: inseratele 
biblice în cărţile de cult creştin, tălmăcirile parțiale 
şi versiunile integrale ale Bibliei în limba română. 
Potrivit specificului cultural ortodox, primele două 
paliere sunt mult mai importante, mai dinamice şi 
mai bogat reprezentate. 

În sfera literaturii slavo-române, adică a ansam- 
blului de texte în limba slavonă, traduse sau (mai 
puţin) originale, produse sau copiate de români, 
textele biblice ocupă un loc central. În vastul reper- 
toriu al manuscriselor slavone, unele dintre ele bogat 
ornamentate, păstrate în marile biblioteci şi arhive 
româneşti ori străine, textele de origine biblică pro- 
venite de la cărturari români sunt numeroase. Din 
punctul de vedere al conţinutului, cele mai multe sunt 
cărţi de cult: (tetra)evanghel(iar)ul (carte de cult con- 
ţinând ample pasaje din Evanghelii, orânduite, după 
necesităţile cultului, pe pericope sau „zaceale”), apos- 
tolul (pasaje din Faptele Apostolilor şi din Epistolele 
apostolice, organizate de asemenea pe pericope) şi 
psaltirea (carte de cult în care cei 151 de psalmi biblici 
sunt dispuşi, potrivit rigorilor cultuale, în „catisme”). 
De menţionat ar fi, pentru această categorie, 
Evangheliarul de la Tismana, alcătuit în anul 1405 de 
călugărul Nicodim, cărturar de origine macedoneană, 
refugiat de la Muntele Athos în Țara Românească, care 
a contribuit intens la organizarea vieţii monahale în 
patria adoptivă, precum şi un Tetraevanghel caligrafiat 
de moldoveanul Gavriil Uric în anul 1429 şi conservat 
în prezent în Biblioteca Bodleiană a Universităţii din 
Oxford. Introducerea tiparului în Ţările Române este 
strâns legată de necesitatea multiplicării cărților bise- 
riceşti, destinate nu doar nevoilor cultice interne, ci şi 
celor ale popoarelor ortodoxe vecine, sârbii şi bulgarii 
în special, aflaţi sub dominație otomană. Alături de 
Liturghierul din 1508 şi Octoihul din 1510, a treia carte 
în limba slavonă tipărită de călugărul sârb Macarie 
la Târgovişte a fost Tetraevangheliarul din 1512. Un 
alt tipograf de cărţi slavoneşti, Dimitrie Liubavici, a 
tipărit, tot la Târgoviște, un Tetraevanghel (1546-1551) 
şi un Apostol (1547). Textele biblice cuprinse în aceste 

versiuni slavone provin cel mai probabil din tradiţia 
slavonă balcanică, sârbească sau bulgărească, deşi nu 
este exclus ca unele cărți biblice sau unele versiuni 
să fi fost transpuse în slavonă şi de cărturari români 
sau din mănăstiri româneşti. Fapt este că toate aceste 
apostole, evangheliare şi psaltiri slavone, ca şi alte 
cărţi bisericeşti, manuscrise sau tipărite, au con- 
stituit sursa („izvodul”) principală pentru primele 
traduceri în limba română ale textelor biblice. Se 
mai poate constata că, în descendența ideologiei 
militante a Şcolii Ardelene, perioada slavonismului 
cultural la români a fost uneori deplânsă sau chiar 
depreciată ca o epocă de regres sau de stagnare cul- 
turală. Întrebuinţând sintagme precum „pâcla slavo- 
nismului” sau „barbaria slavonă”, filologi sau istorici 
români, unii de certă reputaţie ştiinţifică, au încălcat 
principiul obiectivităţii ştiinţifice, pierzând deopo- 
trivă din vedere realitatea faptelor şi a condiţiilor 
istorice. Asemenea evaluări depreciative sunt nejusti- 
ficate, căci, pe de o parte, spre a putea servi ca suport 
şi instrument de expresie pentru un univers semantic 
atât de elevat cum este cel creştin, o limbă istorică 
oarecare, în cazul nostru limba română, are nevoie de 
o perioadă relativ îndelungată de exersare prin scriere 
a unei varietăţi literare convenabile. Pe de altă parte, în 
măsura în care o lungă perioadă de timp, de aproape 
un mileniu, limbile acceptate de bisericile creştine şi 
cultivate ca atare erau extrem de puţine (greaca, latina, 
copta, siriaca, mai târziu armeana, gruzina, slavona), 
cazul românesc nu a fost singular, ci s-a înscris mai 
degrabă într-o regulă generală. Realitatea faptelor 
duce la constatarea că primele versiuni româneşti ale 
unor texte biblice sunt puternic impregnate, în lexic 
şi în frazeologie, în sintaxă şi în stil, de limba slavonă, 
limbă din care au fost traduse. La aspectul oarecum 
artificial al limbii acestor prime texte biblice a contri- 
buit foarte mult şi caracterul lor sacru, care i-a obligat 
pe traducători la echivalarea cuvânt cu cuvânt a ori- 
ginalului slavon. Principiul traductologic al literalită- 
ţii în transpunerea textelor sacre, formulat încă de Sf. 
Jeronim, a fost, de altfel, acceptat ca de la sine înţeles 
până aproape de epoca modernă. 

Cele mai vechi texte cu caracter literar şi conţinut 
biblic scrise în limba română care s-au păstrat 
(probabil şi primele) datează, potrivit celor mai 
mulți filologi, de pe la jumătatea secolului al XVI-lea 
şi sunt psaltiri (Psaltirea Scheiană, Psaltirea 
Voroneţeană, Psaltirea Hurmuzachi) şi apostole 
(Codicele Voroneţean, Apostolul Popii Bratul). Copii 
manuscrise ulterioare ale unor originale pierdute, 

ele alcătuiesc împreună un corpus, în sensul că par 
să derive din punct de vedere textual din acelaşi 
prototip, prezintă un caracter arhaic, sunt puternic 
marcate de amprenta slavonă şi reflectă particulari- 
tăţi dialectale de tip nordic, între care cea mai speci- 
fică este rotacismul lui n intervocalic în cuvinte 
precum lu(n)ră pentru lună, bi(n)repentru bine etc. 
Datorită acestui particularism fonetic, textele sunt 
desemnate adesea de specialişti prin expresia „texte 
rotacizante”. Dezbateri îndelungate au stârnit în filo- 
logia românească încercările de a localiza şi data cele 
mai vechi texte literare româneşti şi mai ales de a 
explica motivele şi condiţiile cultural-istorice şi confe- 
sionale care s-au aflat la originea producerii lor. Se 
admite astăzi în general, mai ales ca urmare a contri- 
buţiilor şcolii de filologie conduse de Ion Gheţie, că 
decizia de a tălmăci în româneşte texte bisericeşti 
importante nu poate fi separată de ideile inovatoare 
ale Reformei din lumea occidentală. Între punctele 
programatice esenţiale ale doctrinelor lui Martin 
Luther şi Jean Calvin se înscria şi transpunerea în 
limba poporului a cărţilor bisericeşti, inclusiv a Sfintei 
Scripturi. În variantele ei luterană şi calvină, Reforma 
a fost adoptată de timpuriu, încă din primele decenii 
ale secolului al XVI-lea, de saşii şi maghiarii din 
Transilvania, „naţiuni” care deţineau, de altfel, alături 
de secui, puterea politică în principat. Şi mai precis 
încă, stratul de limbă principal din unele dintre aceste 
texte (cu o limbă destul de neunitară) ar trimite, după 
argumentarea lui lon Gheţie, către zona dialectală 
Banat-Hunedoara, zonă în care eforturile de calvini- 
zare a românilor, întreprinse de majoritatea principi- 
lor ardeleni (loan Sigismund Zâpolya, Sigismund 
Bâthory, Gabriel Bethlen), au avut un succes mai con- 
sistent, finalizându-se în constituirea unor comuni- 
tăţi româneşti calvinizate, perpetuate până spre sfâr- 
şitul secolului al XVII-lea. Teorii mai vechi, precum 
ipoteza despre o influență a mişcării husite, susținută 
de Nicolae Iorga şi de Sextil Puşcariu, sau cea a „imbol- 
dului” interior, formulată de P P Panaitescu, s-au 
dovedit nesustenabile. Potrivit lui Nicolae Iorga, o 
parte a adepților lui Jan Hus, izgoniți din Imperiul 
German în prima jumătate a secolului al XV-lea, s-ar fi 
refugiat în Maramureş şi în nordul Moldovei, 
inducând şi unor cărturari locali convingerea că sen- 
surile Sfintei Scripturi pot fi transmise doar într-o 
limbă înţeleasă de popor. La rândul lui, PP Panaitescu 
a pus un accent decisiv asupra unor „necesități 
interne” ale societăţii româneşti, care ar fi determinat 
traducerea primelor apostole, evangheliare şi psaltiri. 

Acelaşi istoric al vechii culturi româneşti a indicat 
mănăstirea Peri din Maramureş ca loc în care, în lupta 
lor pentru autonomie față de episcopia de la Muncaci 
(ucraineană), călugării români ar fi încercat să renunţe 
la slavonă ca limbă de cult. În a doua jumătate a seco- 
lului al XVI-lea răspândirea Sfintelor Scripturi în limba 
română cunoaşte un salt spectaculos prin activitatea 
de traducător, revizor şi tipograf a diaconului Coresi. 
Venind din Muntenia, acesta a tipărit, între anii 1559 
şi 1583, la Braşov şi în alte oraşe din Transilvania, 
numeroase cărţi de cult în limbile română şi slavonă, 
cărți prevăzute cu prefețe sau postfeţe în care, atât 
în funcţie de comanditarii sau de „sponsorii” uneia 
sau alteia dintre ediţii, cât şi, implicit, în funcţie de 
destinatarii ei prezumtivi, orientarea confesională 
(când luterană, când calvină, când ortodoxă sau 
neutră) este formulată cu destulă transparenţă. 
Între cele c. 35 de tipărituri coresiene, alături de cărți 
de slujbă propriu-zise (liturghiere, molitvenice, 
octoihuri), catehisme sau pravile, se găsesc şi cărţi 
de cult cu conţinut biblic. În limba slavonă Coresi a 
tipărit Tetraevanghelul (trei ediţii — 1562, 1579, 1583) 
şi Psaltirea (două ediţii — 1570 şi 1572, la care se 
adaugă a treia, bilingvă, Psaltirea slavo-română din 
1577), iar în limba română Apostolul (Lucrul sfinţi- 
lor apostoli, 1566), Psaltirea (1570) şi Tetraevanghelul 
(1561). Un loc special din perspectiva prelucrării 
textelor biblice originare îl ocupă între tipăriturile 
lui Coresi cele două cazanii — cea de la c. 1567, Tâlcul 
evangheliilor, şi mai ales a doua, Cartea ce să cheamă 
Evanghelie cu învăţătură din 1581, aceasta din urmă 
capodopera lui. Ample compilaţii din literatura 
patristică şi din omiletica bizantină, cele două 
cazanii conţin frecvente şi ample inserate biblice. 
Cât priveşte metoda de lucru, se pare că diaconul 
Coresi traducea uneori el însuşi, alteori recurgea la 
ajutorul unor clerici învăţaţi cum erau preoţii lane şi 
Mihai din Şcheii Braşovului, dar de multe ori revizuia 
şi adapta graiului său nativ, cel muntean, traduceri 
mai vechi ale psaltirii şi apostolului, poate şi ale 
evangheliilor. Fapt este că, în comparaţie cu textele 
rotacizante, limba şi stilul lui Coresi sunt mult mai 
evoluate, mai fluente şi mai apropiate de limba 
română literară modernă. Din punct de vedere dia- 
lectal, în tipărituri este reprezentată, cu un aprecia- 
bil grad de consecvență, tradiţia „dialectului literar 
muntenesc” (G. Ivănescu), a acelei zone dialectale 
care cuprindea Muntenia (de unde diaconul era 
originar), dar şi sudul Transilvaniei, cu Braşovul şi 
Sibiul. Caracterul limbii i-a putut face pe unii filologi 

să considere că tipăriturile coresiene ar fi impus, 
încă din secolul al XVI-lea, baza muntenească a 
limbii române literare comune. Realitatea faptelor 
contrazice această opinie, căci pe tot parcursul 
secolului al XVII-lea şi în prima jumătate a celui 
următor şi celelalte varietăţi literare regionale, cel 
puţin cea moldovenească şi cea bănăţean-hunedo- 
reană, au continuat să fie abundent reprezentate în 
texte. Prima tipăritură în limba română în care textul 
biblic nu mai este conceput şi prezentat ca parte a dis- 
cursului cultual-liturgic sau ca ilustrare a preceptelor 
şi dogmelor creştine, ci ca o carte în sine, este Palia de 
la Orăştie (1582). Textul conţine, imprimate cu o literă 
foarte asemănătoare cu cea folosită de diaconul 
Coresi (Şerban Coresi, fiul diaconului, este menţionat 
ca tipograf alături de un Marien Diacul), doar primele 
două cărţi ale Bibliei, denumite, ca şi întregul volum, 
cu numele lor slavoneşti, Bitia, adică Geneza, şi 
Ishodul, adică Exodul. O amplă prefaţă şi o postfață 
instruiesc pe cititori asupra autorilor traducerii, a 
cadrului cultural, confesional şi politic, precum şi a 
scopurilor acestei întreprinderi. Tipăritura trebuie 
privită ca parte componentă a strategiilor de calvini- 
zare a românilor, organizate de autoritatea politică a 
Ardealului. Pe lângă principele Sigismund Bâthory ca 
autoritate politică, sunt pomeniți Mihail 'Tordaşi, 
episcop (superintendent) al românilor care accepta- 
seră calvinismul, alături de finanţatorul ediţiei, Gesti 
Ferenz din Deva, guvernatorul militar al Transilvaniei, 
personaj omnipotent în principat. După cum o arată 
cu mare claritate „titlurile” lor, autorii traducerii sunt 
cărturari români calvinizanţi: Ştefan Herce, „propove- 
duitor al Evangheliei” în Caransebeş, şi Efrem Zacan, 
„dascăl de dăscălie” în același oraş bănăţean, Moise 
Peştişel, „propovăduitor al Evangheliei” din Lugoj, şi 
Archirie, protopop al Hunedoarei. Alături de numele 
lui Coresi şi al altor doi-trei clerici cărturari din aceeaşi 
epocă, aceste patru nume par să fie cele mai vechi 
nume de „intelectuali” români menţionaţi ca atare. 
Cu toate că traducătorii afirmă cu emfază şi prudenţă 
că au urmat originalele ebraic, grecesc şi slavon ale 
textelor biblice, a fost dovedit de filologi (Mario 
Roques, Viorica Pamfil, primii editori moderni ai tipă- 
riturii), că „izvodul” principal, deşi nemărturisit, a fost 
Pentateuhul în maghiară, tipărit la Cluj în 1551 de căr- 
turarul reformator Gâspâr Heltai, traducătorii mai 
având la îndemână, probabil, şi o ediţie a Vulgatei 
latineşti. Puternic marcat la nivel fonetic şi morfologic 
(parţial şi lexical) de graiul bănăţean, textul Paliei de la 
Orăştie nu depăşeşte nivelul stilistic al transpunerilor 

literale anterioare, fiind, în unele privinţe, chiar infe- 
rior textelor coresiene. Ca un fapt de limbă semnifica- 
tiv este frecvent citată întrebuinţarea, în două locuri, a 
formei român, în alternanță cu forma etimologică şi 
larg răspândită în epoca veche rumân. Fenomenul 
este interpretat ca o creaţie analogică spontană 
(român <latinescul romanus), semn implicit al conşti- 
inţei originii romane a poporului român la unii cărtu- 
rari români din secolul al XVI-lea. În sfera influenţei 
calvinizante trebuie înscrisă şi inițiativa mitropolitu- 
lui Simion Ştefan de a publica versiuni noi, integrale, 
ale Noului Testament (1648) şi ale Psaltirii (1651). 
Tipărite la Bălgrad (Alba Iulia) în condiţii tehnice 
elevate, cărţile reprezintă un salt evident în maturiza- 
rea şi rafinarea expresiei literare româneşti a mesaju- 
lui biblic. Prima prefaţă din Noul Testament, închinată 
lui Gheorghe Răkoczi, „craiul Ardealului”, şi semnată 
de Simion Ştefan (care se prezintă ca „arhiepiscop şi 
mitropolit scaunului Bălgradului şi a Vadului şi a 
Maramurăşului şi a toată Țara Ardealului”), este plină 
de erudiție biblică. A doua predoslovie („cătră 
cetitori”), nesemnată, dar datorată probabil tot lui 
Simion Ştefan, atestă conştientizarea unuia din prin- 
cipiile filologiei umaniste în practica traducerii 
textelor sacre: compararea critică a versiunilor de 
referință („izvoade [...] greceşti, şi sârbeşti, şi lăti- 
neşti”), cu preferință pentru „izvodul” originar 
(„cartea grecească”). Această a doua predoslovie mai 
conţine o serie de intuiţii corecte cu privire la justifica- 
rea împrumuturilor neologice pentru desemnarea 
unor obiecte, instituţii, relaţii specifice culturii antice 
(poblican, cangrenă, sinagogă ş.a.), evitarea regiona- 
lismelor lexicale și selectarea de preferinţă a cuvinte- 
lor cu circulaţie largă (asemenea banilor, „cuvintele 
acealea sânt bune, carele le înțeleg toţi”). Versiunea de 
la 1648 a fost preluată integral în 1688 în Biblia de la 
Bucureşti, devenind astfel, în ce priveşte Noul 
Testament, baza pentru întreaga tradiţie biblică româ- 
nească. Expansiunea protestantismului în sud-estul 
Europei, inclusiv în Imperiul Otoman, a declanşat o 
puternică reacţie de respingere în rândurile clerului 
ortodox înalt din lumea greco-ortodoxă. Un campion 
al acţiunilor anticalvine a fost mitropolitul Varlaam al 
Moldovei, care a făcut să apară în 1645 o broşură 
polemică împotriva calvinismului (Cartea carea să 
chiamă Răspunsul împotriva Catihismusului calvi- 
nesc), adoptând însă în mod implicit ideea (protes- 
tantă) a acceptării în Biserică a limbii poporului şi 
dându-şi seama că o asemenea decizie nu mai poate 
fi amânată fără riscuri majore. Prin Cazania tipărită la 

Biblia de la București (1688) 


Iaşi în 1643, Varlaam inițiază un proces lung şi compli- 
cat, de înlocuire în Biserică a limbii slavone cu limba 
română, proces care se va finaliza abia aproximativun 
secol mai târziu. Antologie de predici din omiletica 
bizantino-slavonă, Cazania conţine deopotrivă şi 
multă materie biblică, în special pericopele evanghe- 
lice corespunzătoare liturghiilor duminicale. Prelu- 
crarea şi interpretarea în limba română a textelor 
biblice a fost o constantă şi în cadrul preocupărilor 
mitropoliților Dosoftei şi Antim Ivireanul. Ample frag- 
mente biblice, în special din Vechiul Testament 
(uneori cărţi întregi, precum Cartea lui Ilona), sunt 
cuprinse de Dosoftei, în versiune proprie, în Parimiile 
preste an (laşi, 1683). Psalmii biblici l-au atras însă 
cu deosebire. Socotită cel dintâi text poetic românesc 
semnificativ, Psaltirea „pre verşuri tocmită” (Uniev, 
1673) este o operă personală, fără relevanţă cultică. 
Pentru nevoile cultului, Dosoftei a tipărit Psăltire 
de-nţăles, slavo-română (laşi, 1680). A treia variantă 
românească, în proză, a Psaltirii ieşite de sub pana 
mitropolitului moldovean se păstrează în fondul de 

manuscrise al Bibliotecii Universitare din laşi. La 
rândul său, Antim Ivireanul a tipărit, între nume- 
roase alte cărți de cult, şi un Evangheliar (1697), 
Psaltirea (1694, 1710) şi Noul Testament (1703), text 
revizuit al Noului Testament de la Bălgrad. Începând 
cu ultimele decenii ale secolului al XVII-lea, numărul 
cărţilor de cult cu conţinut biblic creşte exponențial. 
În centrele cunoscute ale culturii ecleziastice româ- 
neşti (Neamţ, laşi, Bucureşti, Snagov, Râmnic, Buzău, 
ulterior Blaj) vor fi tipărite zeci de ediţii succesive de 
psaltiri, apostole, evangheliare, care vor contribui, 
alături de celelalte cărţi bisericeşti, la configurarea, 
spre sfârşitul secolului al XVIII-lea, a variantei unice şi 
unitare a limbii române literare. 

Deşi bazele textuale ale tradiţiei biblice româ- 
neşti sunt puse încă din secolul al XVI-lea prin tra- 
duceri parţiale şi prin prelucrări ale textelor scriptu- 
rale, actul fondator decisiv al acestei tradiţii îl con- 
stituie tipărirea la 1688 a Bibliei de la Bucureşti, 
numită, mai rar, şi Biblia lui Şerban Cantacuzino. 
Caracterul fondator se referă la punerea în circulaţie 
a textului biblic complet care, prin prestigiul 
simbolic maxim, prin numeroasele sale calităţi 
literare, prin dimensiuni şi prin autoritatea indusă 
de numele editorului, principele Şerban Canta- 
cuzino al Ţării Româneşti, s-a putut impune ca 
model şi reper pentru versiunile româneşti care vor 
urma. Este vorba despre conservarea, timp de mai 
bine de două secole şi jumătate, nu numai a orientă- 
rii iniţiate de Biblia de la Bucureşti, ci şi a unei mari 
cantităţi de elemente textuale (opţiuni de traducere, 
terminologie, semantică, frazeologie, topică, ono- 
mastică biblică etc.). Cu toate că unele cercetări 
întreprinse în ultimele decenii, pe urmele lui Nicolae 
Iorga, de filologi precum Virgil Cândea, N.A. Ursu 
sau Al. Andriescu au clarificat nu doar condiţiile 
politice, culturale şi confesionale care au determi- 
nat apariţia acestui monument literar, ci şi foarte 
multe detalii ale unei dinamici editoriale complexe, 
circulă încă informaţii şi interpretări eronate. O 
asemenea interpretare parţial nefondată este aceea 
că Biblia de la Bucureşti reprezintă „încununarea 
eforturilor” generaţiilor de înaintaşi sau o „sinteză” 
a versiunilor biblice parţiale care au fost tipărite sau 
au circulat anterior anului 1688. De fapt, aşa cum 
indică simpla comparaţie a textelor, istoria devenirii 
textului imprimat la Bucureşti este alta. Cărţile 
Noului Testament din Biblia de la Bucureşti sunt în 
relaţie textuală directă cu textele corespunzătoare 
din Noul Testament de la Bălgrad, reprezentând o 

revizuire şi o adaptare a tipăriturii anterioare, 
eventual prin intermediul unei Evanghelii apărută 
la Bucureşti în 1682. Textul este reluat, aproape fără 
modificări, şi de Antim Ivireanul, în ediţia pe care a 
dat-o Noului Testament în 1703, ceea ce atestă apre- 
cierea de care se bucura versiunea de la 1648. Cât 
priveşte însă Vechiul Testament cuprins în ediţia 
tipărită la Bucureşti în 1688, acesta reprezintă o tra- 
ducere integral nouă, fără o relaţie directă cu versiu- 
nile româneşti parţiale anterioare, Palia de la Orăştie 
sau numeroasele psaltiri, manuscrise sau tipărite. 
Nu este însă mai puţin adevărat că autorii noii 
versiuni nu au fost nevoiţi să inventeze integral un 
stil sau un limbaj biblic, ci s-au încadrat într-o 
tradiţie relativ conturată, căreia i-au conferit consis- 
tenţă şi repere ferme, vizibile. În acest sens general, 
referitor la preexistența unor capacităţi expresive 
ale românei literare, pe care, exercitându-le asupra 
unui text de amploarea şi dificultatea Vechiului 
Testament, autorii tipăriturii de la Bucureşti le-au 
ridicat la un grad superior de rafinament şi eficiență, 
definirea Bibliei de la 1688 ca o „sinteză a tuturor 
sforțărilor îndeplinite de cărturarii români în cele 
mai vitrege împrejurări timp de trei veacuri în toate 
Ţările Româneşti” (N. Cartojan) ar putea fi accep- 
tată. Încă o afirmaţie frecvent reiterată este aceea 
potrivit căreia Biblia de la Bucureşti ar reprezenta un 
model de limbă literară românească veche („mo- 
nument literar fără pereche” — N. Iorga) şi, implicit, 
fundamentul textual al românei literare moderne. 
Faptele ca atare indică în realitate altceva. Dacă se 
acceptă definiţia ştiinţifică a limbii literare, aceea de 
varietate exemplară a limbii naţionale, caracteri- 
zată prin acceptarea conştientă şi consensuală, de 
către toţi utilizatorii şi pe toate palierele (fonetic, 
morfologic, lexical, sintactic), a unor norme relativ 
stabile şi unitare, codificate în mod explicit sau cel 
puţin printr-un uz generalizat şi constant, se va 
observa că textul Bibliei de la Bucureşti nu satisface 
aproape deloc aceste exigenţe. Cercetările specia- 
liştilor au demonstrat de mai multă vreme că, în 
această perspectivă, Biblia de la Bucureşti nu a 
putut fi un model de limbă literară. La o lectură 
atentă a textului se constată numeroase inconsec- 
venţe de natură grafico-fonetică (unul şi acelaşi 
cuvânt scris, adesea pe aceeaşi coloană, în mod 
diferit, accentuări diferite ale cuvintelor etc.), mor- 
fologică (variante diferite de plural la substantive, 
fluctuații mari în paradigma conjugării verbale) şi 
lexicale (coocurenţa elementelor lexicale nordice 

şi a celor sudice, mai multe forme de adaptare ale 
numelor proprii din onomastica biblică etc.). 
Aspectul lingvistic compozit al Bibliei de la Bucureşti 
are două explicaţii principale, una cu caracter 
general: limba română literară veche prezenta un 
nivel scăzut de normativitate, iar a doua de ordin 
particular. Redactat mai întâi de un autor care 
cunoştea şi practica tradiţia literară moldovenească 
(spătarul Nicolae Milescu), textul Bibliei a fost 
revizuit înainte de a fi tipărit de cărturari munteni 
(Radu şi Şerban Greceanu) şi „diortosit” în cele din 
urmă de un alt moldovean (Mitrofan, fost colabora- 
tor allui Dosoftei la Iaşi, fost episcop de Huşi şi viitor 
episcop de Buzău); se mai adaugă timpul relativ 
scurt pe care editorii de la Bucureşti l-au avut la dis- 
poziţie pentru a-şi finaliza lucrarea. Aceste elemente 
conjuncturale, precum şi lipsa unui „autocontrol, a 
unei preocupări conştientizate pentru întrebuința- 
rea unor norme lingvistice au condus la un rezultat 
evident: textul tipărit la 1688 nu este unitar sub 
aspectul normelor literare. Altă eroare de apreciere 
se întâlneşte la cei care pun pe seama fraţilor 
Greceanu meritul principal în traducerea şi editarea 
primei versiuni româneşti integrale a Sfintei 
Scripturi. Pentru a clarifica această problematică, se 
cer avute în vedere împrejurările istorice, succesiu- 
nea şi ponderea contribuţiei diferiților cărturari 
implicaţi, motivaţia, competențele celor mai impor- 
tanţi „autori” ai tipăriturii. Un prim aspect este acela 
că Biblia de la Bucureşti nu a fost concepută şi reali- 
zată ca o carte bisericească în sensul restrâns al 
cuvântului, adică pentru nevoile cultului liturgic, 
pentru care existau şi circulau de relativ multă 
vreme evanghelii, apostole şi psaltiri, de asemenea 
şi cărţi de interpretare, de lămurire şi de edificare 
morală a credincioşilor, cea mai importantă fiind 
Cazania mitropolitului Varlaam, succesiv retipărită. 
Deceniile de la sfârşitul secolului al XVII-lea înregis- 
trează chiar, atât în Moldova, cât şi în Țara 
Românească, o intensă şi accelerată activitate de 
elaborare şi tipărire a textelor liturgice fundamen- 
tale, absolut necesare cultului şi vieţii bisericeşti 
curente (Lirurghierul, Molitvenicul, Triodul, Octo- 
ihuletc.). Tipărirea integrală a Bibliei nu era o astfel 
de urgenţă şi nu se înscria în rândul priorităţilor 
unor ierarhi luminaţi precum mitropoliţii Dosoftei 
al Moldovei şi Theodosie al Ţării Româneşti. Sarcina, 
de o enormă dificultate, dar şi aducătoare de presti- 
giu, şi-au asumat-o câţiva dintre cei mai erudiţi căr- 
turari laici ai epocii, stimulaţi şi sprijiniți de 

voievodul Şerban Cantacuzino, care a văzut în 
editarea Sfintei Scripturi în limba ţării pe care o 
conducea un prilej major de afirmare a statutului de 
principe creştin luminat şi generos, pe care îl viza în 
mod sistematic şi pe toate căile. Nu lipsit de impor- 
tanţă în acest context este faptul că, sub autoritatea 
şi cu sprijinul aceluiaşi Şerban Cantacuzino, se 
tipărea la Veneţia, în 1687, adică exact cu un an 
înaintea Bibliei de la Bucureşti, în condiţii editoriale 
superioare, textul integral al Bibliei în limba greacă 
(Septuaginta şi Noul Testament). Corelate, cele două 
evenimente editoriale vădesc ambiția lui Şerban 
Cantacuzino de a-şi marca şi legitima statura sa de 
lider politic al lumii ortodoxe balcanice şi deopo- 
trivă a familiei sale, ca moştenitoare a tradiţiei impe- 
riale bizantine. Urgenţa imperativului politic explică 
în mare parte şi graba cu care Biblia a fost pregătită 
şi tipărită. Pe de altă parte, momentul Bibliei de la 
Bucureşti marchează şi declinul accentuat al limbii 
slavone, al cărei rol de „limbă suprapusă” este 
preluat de limba greacă. Cărturarii la care domnito- 
rul a apelat pentru a-şi realiza proiectul sunt învăţaţi 
greci de prim rang, oaspeţi pe termen lung la Curtea 
din Bucureşti: Sevastos Kimenites, rector al 
Academiei Domneşti de la Bucureşti, sau 
Ghermanos Nyssis, rector al Academiei Patriarhiei 
din Constantinopol. Cei însărcinaţi practic cu redac- 
tarea textului pentru tipar sunt însă tinerii boieri 
valahi Radu Greceanu şi Şerban Greceanu, ei înşişi 
literați talentaţi şi elenişti bine pregătiți. Redactată 
(probabil de stolnicul Constantin Cantacuzino, 
fratele domnitorului) într-un stil matur şi precis, cu 
o retorică bogată şi nuanţată, cu abundente infor- 
maţii de istorie biblică, prefața semnată de voievod, 
care se adresează, în ordinea ierarhică medievală, 
„celor ce să află lăcuitori supt stăpânirea noastră, 
preasfinţitului mitropolit chir Theodosie, iubitorilor 
de Dumnezău episcopi, preacuvioşilor egumeni, 
smeriţilor preoţi, blagorodnicilor boiari şi tuturor 
celoralalți pravoslavnici creştini”, conţine date şi 
detalii precise care sprijină şi justifică atribuirea 
textului unui cărturar precum stolnicul. Despre 
transpunerea în limba poporului a „dumnezăieştii 
Scripturi” se vorbeşte ca despre o „cerească filoso- 
fie”, un dar spiritual spre „folosul obştesc”, pe care 
domnitorul este dator să îl facă supuşilor săi, „spre a 
noastră spăsenie şi spăseniia fratelui nostru” şi 
pentru a nu îngropa „talandul” care i-a fost dat, ci 
spre a-l spori şi împărţi celor aflaţi „supt ascultarea 
noastră”. Semnificațiile evenimentului editorial 

patronat de Şerban Cantacuzino sunt încă şi mai 
explicite în cea de-a doua prefaţă a cărţii, semnată 
de „Dositheu, den mila lui Dumnezău patriarh al 
Sfintei cetăţi Ierusalimului şi a toată Palistina”. 
Semnarea de către unul din capii proeminenţi ai 
Bisericii Ortodoxe a acestui text encomiastic la 
adresa lui Şerban şi a familiei sale este elocventă 
pentru autoritatea de care se bucura voievodul în 
lumea ortodoxă a momentului. Redactată mai mult 
ca sigur de un „om al locului”, probabil acelaşi 
Constantin Cantacuzino stolnicul, predoslovia 
conţine, în seria argumentelor de justificare a legiti- 
mităţii transpunerii scrierilor sacre în limba verna- 
culară, o formulare subtilă a dimensiunii universale 
a unui act de cultură naţional, consacrat tuturor 
românilor; căci, evocând exemplul împăratului 
Constantin, care a pus să se difuzeze Sfânta Scriptură 
în bisericile din Constantinopol, sau al episcopului 
got Ulfila, care a transpus în limba poporului său o 
parte a Bibliei, prefaţatorul arată că „mai vârtos 
vreadnic de mii de laude eşti măriia ta, care la un 
norod întreg dai cuvântul lui Dumnezău [...] ca să 
lumineaze celor den casă ai Besearicii noroade: 
rumânilor, moldovenilor şi ungrovlahilor”. Alt aspect 
ţine de faptul că textul tipărit la Bucureşti în 1688 nu 
reprezintă traducerea fraţilor Greceanu, cum s-a 
crezut multă vreme. Fără a diminua deloc meritele 
lor reale, trebuie spus că ei sunt doar revizori ai unei 
tălmăciri integrale a Vechiului Testament, efectuată 
cu câteva decenii înainte de Nicolae Milescu, ceea 
ce este dovedit, pe lângă unele referiri indirecte din 
epocă, de existența unei alte versiuni româneşti 
integrale a Vechiului Testament, păstrată în manus- 
crisul 45 de la Biblioteca Filialei din Cluj-Napoca a 
Academiei Române. Copiat de un Dumitru din 
Câmpulung pentru mitropolitul  Theodosie, 
probabil în 1686-1687, manuscrisul conţine şi un 
„cuvânt înainte cătră cititori”, redactat de un 
cărturar anonim care, revizuind versiunea lui 
Milescu, afirmă explicit că „o am scosu-o pre limba 
rumănească den izvodul lui Necolae cartea aceasta 
ce să chiamă Biblia”. Acest cărturar anonim, identi- 
ficat de N.A. Ursu în persoana mitropolitului 
Dosoftei (ajutat, la revizia textului, de unul sau mai 
mulţi colaboratori), descrie pe larg în ce au constat 
intervenţiile operate în manuscrisul lui Milescu. Se 
vede astfel că a fost urmată, în esenţă, metoda de 
lucru, implicit izvoarele acestuia: „lară Necolae, 
vrând să aducă şi el cartea aceasta den elinie la 
rumănie, nefiind altă dată scoasă la rumănie, au 

socotit şi au ales un izvod carele-i mai ales decât 
toate altele, tipărit în Frangofort şi ales foarte bine 
pre limba elinească, şi dedesupt cu multe arătări şi 
cuvinte puse cum le-au tălmăcit alţii. [...] Zice el că 
pre lângă izvodul acesta au avut şi izvodul slove- 
nescu şi leteneşte şi au avut şi alt izvodu letenescu, 
ce au fost scos de curând den limba jidovească, 
adecă den izvod jidovăscu [...]. Şi iară mărturiseaşte 
el de zice că de cel slovenescu nu s-au ţânut, că 
numai acest izvod iaste slovenescu, care acum să 
află tipărit la Ostrov [...]. Iară şi noi, pre lângă izvodul 
lui Necolae am mai alăturat şi alte izvoade greceşti, 
pren care izvoade fost-au unul carele au fost tipărit 
la Englitera, ci şi acesta nu să potriviia cu cel de la 
Frangofort [...]. Apoi aflând şi noi izvod grecescu, 
altul de ceale den Frangofort, dupre care au scris şi 
Necolae, am urmat aceluia pentru tocmirea soroa- 
celor şi deplinirea cuvintelor şi întăritura oxiilor den 
cât am putut; [...] pentru căci izvodul lui Necolae, 
pentru degraba scriindu-l, n-au pus nici unile de 
aceastea, ci era pentru neîntocmirea lui foarte cu 
greu a să înţeleage vorba tălmăcirei şi abaterea 
cuvintelor”. Ceea ce a rezultat din această atentă 
revizuire reflectă, din punct de vedere lingvistic, cu 
relativă fidelitate şi consecvență, normele tradiţiei 
literare moldoveneşti. Refugiindu-se la Bucureşti în 
1686, ca urmare a exilului forțat în Polonia al mitro- 
politului Dosoftei, protectorul său, Mitrofan, viitorul 
diortositor al Bibliei de la Bucureşti, a adus cu sine, 
probabil, şi textul lui Nicolae Milescu revizuit, aşa 
cum apare el în manuscrisul 45. Este de asemenea 
foarte probabil ca acei „oameni ai locului” de la 
Bucureşti (între care fraţii Greceanu trebuie să-şi fi 
asumat sarcinile de editare principale), presaţi de 
voievodul Şerban Cantacuzino, doritor să-şi vadă 
Biblia cât mai curând tipărită, au găsit foarte conve- 
nabil să preia textul traducerii lui Milescu, revizuin- 
du-l încă o dată pe baza aceloraşi „izvoade” întrebu- 
inţate şi de spătar. Comparaţia dintre manuscrisul 
4b şi Biblia de la 1688 arată că este vorba despre 
acelaşi text, dar substanţial revizuit. Sub presiunea 
timpului, editorii de la Bucureşti au renunţat însă la 
indicarea bogatelor referinţe biblice reţinute din 
izvoare (de Milescu sau de revizorul său moldovean) 
şi notate marginal în manuscrisul 45. În concluzie, 
Milescu este traducătorul principal al părții de 
început a Bibliei de la Bucureşti, tuturor celorlalți 
cărturari, cunoscuţi sau încă anonimi, revenindu-le 
merite de colaboratori şi revizori. Rămân încă 
neclare resorturile, motivele pentru care tânărul 

cărturar Nicolae Milescu - traducerea Vechiului 
Testament a realizat-o la Constantinopol, între anii 
1661 şi 1664, pe când era reprezentant al domnito- 
rului Grigore Ghica al Ţării Româneşti pe lângă 
Poarta Otomană - şi-a asumat o sarcină atât de 
dificilă. Buna instrucţie în limbile greacă, latină şi 
slavonă, precum şi în teologie şi filosofie, pe care 
şi-o dobândise ca elev al Şcolii Patriarhiei din 
Constantinopol, cultura şi talentul îl făceau 
persoana poate cea mai calificată între contempo- 
rani pentru un asemenea demers. Încă nu se poate 
spune cu precizie dacă inițiativa îi aparţine integral 
sau a lucrat „la porunca” cuiva. Obscure rămân şi 
împrejurările în care manuscrisul său olograf a 
ajuns în Moldova. Cât priveşte metoda de traducere 
a lui Milescu, menţinută şi de revizorii săi succesivi, 
aceasta este cea literală (verbum a verbo), cei mai 
mulți interpreţi din epocă ai scrierilor sacre împăr- 
tăşind convingerea potrivit căreia fidelitatea faţă de 

convenabilă pentru evitarea erorilor. Problema 
izvoarelor folosite de Milescu şi de cei care au mers 
pe urmele sale spre definitivarea lucrării pentru 
tipar este ilustrativă pentru orientarea umanistă a 
cărturarilor implicaţi în elaborarea Bibliei de la 
Bucureşti. Din menţiunile din prefețe reiese limpede 
că s-a optat ca bază pentru Septuaginta, vechea 
versiune grecească a cărţilor Vechiului Testament, 
legitimată de tradiţia Bisericii Ortodoxe. Element 
semnificativ pentru relativa libertate de opţiune pe 
care şi-o putea permite un cărturar laic, ediţia 
folosită ca bază, Septuaginta tipărită la Frankfurt pe 
Main în 1597 de câţiva reputați elenişti de orientare 
protestantă, a fost aleasă pentru renumele de temei- 
nicie pe care şi-l câştigase („izvod carele-i mai ales 
decât toate altele”). De aici Milescu a preluat integral 
şi „sumarul”, adică toate cărţile deuterocanonice, 
inclusiv cărţile Macabei II] şi Macabei IV (tratatul 
despre raţiunea dominantă). Menţinut şi în versiu- 
nea apărută în 1688 la Bucureşti cu titlul Pentru 

sângur țiitoriul gând, acest tratat anonim de orien- 
tare stoică, compus la sfârşitul epocii elenistice, este 
socotit cel dintâi text cu caracter filosofic tipărit în 
limba română. Pe lângă Septuaginta, referinţa prin- 
cipală, Milescu şi revizorii săi au făcut apel, pentru 
clarificarea unor pasaje obscure, la singura versiune 
integrală a Bibliei în slavonă, tipărită la Ostrog, în 
Ucraina (1581), precum şi la o ediţie de largă circula- 
ţie a Vulgatei latine, imprimată prima dată în 1565, 
la Anvers („cetatea Antverpiei”), de tipograful-editor 
Cristophorus Plantin, la alte ediţii occidentale ale 
Septuagintei, între care ediţia filologică a umanistu- 
lui englez R. Daniel (Londra, 1653 sau Cambridge, 
1665). Pe masa de lucru a cărturarilor-traducători, 
amintite dar nedefinite mai îndeaproape, s-au mai 
aflat unele traduceri renascentiste în limba latină 
ale originalelor ebraice. Se conturează aşadar, în a 
doua jumătate a secolului al XVII-lea românesc, un 
tip de atitudine cărturărească mai apropiat, prin 
adoptarea unor principii ale interpretării critice şi 
comparative a textului Sfintei Scripturi, de erudiţia 
filologică modernă decât de simpla raportare literală 
la textul slavon tradiţional. Aceste opţiuni de „strate- 
gie interpretativă” au fixat jaloanele abordării 
Vechiului Testament în tradiţia biblică românească: 
includerea tuturor cărţilor deuterocanonice (cu 
excepţia tratatului despre raţiunea dominantă, 
menţinut ulterior doar de Samuil Micu la 1795 şi de 
Filotei la 1854 — 1856), Septuaginta ca text de bază, 
apelul critic la versiunile altor tradiţii. Referiri la tra- 
ducerea iniţială a lui Nicolae Milescu („izvodul lui 
Necolae”) se mai întâlnesc în „cuvântul înainte cătră 
cetitor” din fruntea unei a treia versiuni româneşti 
integrale a Vechiului Testament, datând din aceeaşi 
epocă şi păstrată de asemenea în manuscris 
(manuscrisul 4389 de la Biblioteca Academiei 
Române: „Nevoitu-ne-am a prepune această sfântă 
şi de Dumnezeu suflată carte carea se chiamă Biblia, 
adecă toată cartea Legii Vechi şi cu toţi prorocii, pre 
limba rumănească, carea până acum într-această 
limbă a noastră rumănească nu foarte se-au aflat 
prepusă, fără numai un izvod scris cu mâna, pre 
care l-au fost prepus Nicolae, spatariul moldovean, 
dascal şi învăţat în limba elinească, carele l-au 
izvodit de pre izvodul elinesc ce se-au fost tipărit în 
Frangofort”. Paternitatea noii versiuni manuscrise a 
fost atribuită de N.A. Ursu lui Daniil Andrean 
Panoneanul, profesor de slavonă şi latină la Şcoala 
Domnească din Târgovişte şi autor al traducerii 
colecţiei de texte canonice Îndreptarea legii 

(Târgovişte, 1652). Alcătuitorul traducerii întrebuin- 
ţează manuscrisul lui Milescu doar ca izvor auxiliar, 
ca text martor pentru Septuaginta, orientându-se în 
mod prioritar spre versiunea slavonă de la Ostrog, 
confruntată atent şi cu Vulgata plantiniană. Deşi 
vădeşte în multe privinţe o calitate literară şi o inte- 
ligibilitate superioare versiunii lui Milescu, tălmăci- 
rea nu a fost luată în calcul de editorii bucureşteni 
de la 1688 (dacă vor fi cunoscut-o), poate şi pentru 
că, în plină expansiune a orientării către modelul 
lingvistic şi cultural grecesc, autorul ei se menținea 
încă în cadrele slavonismului dominant în secolele 
anterioare. Murind în octombrie 1688, Şerban 
Cantacuzino nu a putut, probabil, să-şi vadă Biblia 
finalizată şi difuzată. Succesorul său, Constantin 
Brâncoveanu, se asociază şi el prestigioasei iniţia- 
tive, menţionându-şi numele pe foaia de titlu finală 
a cărţii, care a substituit-o, în unele tranşe ale tiraju- 
lui, pe cea iniţială. Dintre relativ numeroasele exem- 
plare păstrate până astăzi, semn că tirajul trebuie să 
fi fost considerabil, unele poartă însemnări ale unor 
personalităţi de primă mărime, precum mitropoli- 
tul Dosoftei sau Dimitrie Cantemir. În transcrieri 
interpretative şi în condiţii filologice, Biblia de la 
Bucureşti a fost reeditată în epoca modernă de trei 
ori: într-o ediţie jubiliară din 1988 sub auspiciile 
Patriarhiei Române (coordonatori I.C. Chiţimia şi 
Mihai Moraru), ulterior în două volume, la Iaşi, în 
2001-2002 (coordonatori Vasile Arvinte şi loan 
Caproşu) şi (împreună cu manuscrisele 45 şi 4389), 
în seria „Monumenta Linguae Dacoromanorum”, la 
Iaşi, în 1988-2008 volumele I-VII, XI (coordonatori 
Paul Miron, Al. Andriescu, Gabriela Haja), în 2011- 
2012 volumele VIII-IX, X/2, XXII (coordonator 
Eugen Munteanu). Monumentala tipăritură de la 
1688 instituie textul de referinţă al principalei filiere 
a tradiţiei biblice româneşti, cea care, din punct de 
vedere stilistic, se prezintă ca una dintre varietățile 
cele mai stabile ale stilului bisericesc de la noi. Dacă 
se face abstracţie de numeroasele inconsecvenţe 
formale, la nivelul fonetic şi la cel morfologic, şi se 
are în vedere doar nivelul mai general al stilului, afir- 
maţia lui G. Călinescu, după care Biblia de la 
Bucureşti „este pentru limba română ceea ce este 
pentru cea germană Biblia lui Martin Luther”, 
capătă temei. 

Următoarea versiune integrală a Bibliei a fost 
oferită culturii române de un grup de clerici ai 
Bisericii Unite din Transilvania. Deşi independentă 
din punct de vedere textual de Biblia de la Bucureşti, 

ca şi de tradiţia Septuagintei, această versiune 
se menţine în cadrele stilului bisericesc al vechii 
române literare şi ale terminologiei biblico-teologice 
tradiționale. Iniţiativa de a tălmăci din nou integral 
Vechiul Testament, împreună cu Noul Testament, 
aparţine episcopului greco-catolic Petru Pavel 
Aaron. Resortul principal al iniţiativei trebuie să fi 
fost de ordin confesional, urmărindu-se legitimarea 
definitivă şi consolidarea Bisericii Române Unite cu 
Roma. Alegerea Vulgatei latine, versiunea catolică 
oficială, ca text de referință unic, îndreptăţeşte o 
atare interpretare. Grupul de cărturari greco-ca- 
tolici coordonat de Petru Pavel Aaron (Gherontie 
Cotore, Atanasie Rednic, Silvestru Caliani, Petru Pop 
de Daia, loan Săcădate, Grigorie Maior) a realizat în 
aproximativ doi ani (1760-1761) o versiune fluentă şi 
relativ clară. Rămasă netipărită de peste două secole 
şi conservată într-un manuscris păstrat la Blaj, versi- 
unea a fost editată de un colectiv de filologi coordo- 
nat de loan Chindriş (1-V, 2005). Altă ediţie integrală 
a Bibliei în limba română, numită curent Biblia de 
la Blaj sau Biblia lui Samuil Micu, a tost publicată în 
1795 de episcopul greco-catolic loan Bob. Lucrarea 
reprezintă rezultatul unei revizuiri atente efectuate 
de Samuil Micu a textului tipărit la Bucureşti în 1688. 
Cărturarul ardelean a făcut nu doar o actualizare 
din punctul de vedere al normelor limbii literare, 
ci şi o intervenţie consistentă în textul Bibliei de la 
Bucureşti, clarificând, prin raportare constantă la 
Septuaginta, dar şi la Vulgata, multe pasaje obscure, 
eliminând multe regionalisme (moldovenisme sau 
muntenisme), ca şi unele grecisme sau slavonisme, 
în favoarea unor creaţii lexicale interne care căpă- 
taseră între timp răspândire în uzul literar. În rest, 
Samuil Micu a respectat numărul şi succesiunea 
cărţilor biblice, păstrând în sumarul ediţiei sale toate 
„apocrifele”, inclusiv tratatul despre raţiunea domi- 
nantă. Versiunea lui Samuil Micu a fost republicată, 
în condiţii grafice de excepţie, cu facsimilarea origi- 
nalului, sub titlul Biblia de la Blaj. 1795 la Roma, în 
anul 2000. Se poate afirma că tradiţia textuală insti- 
tuită de Biblia de la Bucureşti, trecută prin revizia 
profundă a lui Samuil Micu, s-a menţinut intactă, 
în sensul că intervenţiile diortositorilor succesivi au 
fost minore şi s-au limitat de cele mai multe ori la 
adaptări la nivelurile fonetic, morfologic şi sintac- 
tic; mai rar au fost operate înlocuiri ale unor cuvinte 
prin sinonime sau sintagme impuse de evoluţia 
normelor limbii literare comune. Următoarea ediție 
din filiera tradițională este cunoscută cu numele 

de Biblia de la Petersburg (1819). Tipărită în Rusia, 
sub îngrijirea lui Gavriil Bănulescu-Bodoni, mitro- 
polit de Chişinău, pentru românii din Basarabia, la 
cererea şi sub egida „Rosieneştii Soţietăţi a Bibliei”, 
ediţia reprezintă o reproducere fidelă, cu intervenţii 
neglijabile, a Bibliei de la Blaj, model indicat explicit 
în prefaţă prin formula „carea mai înainte s-au 
tipărit în Transilvanie”. Este respectat „canonul ale- 
xandrin”, incluzând cărţile biblice deuterocanonice, 
dar fără Cartea a IV-a a Macabeilor. Urmează Biblia 
tipărită de Filotei, episcop de Buzău, în cinci volume, 
între anii 1854 şi 1856. După cum o spune cu ones- 
titate editorul, este reprodusă întocmai, în grafia de 
tranziţie a epocii, cu unele neînsemnate adaptări de 
natură lingvistică, Biblia de la Blaj. Această opţiune 
este afirmată şi justificată în „procuvântare”: „Dintre 
Bibliile tipărite în limba noastră, mai bine tălmăcită 
şi mai luminată la înţeles este cea de Blaj; pe aceasta 
şi noi am ales-o de a o retipări, însă mai îndreptată 
şi mai curăţită de ziceri învechite acum şi obicinuite 
numai la fraţii noştri ardeleni”. Ca şi Samuil Micu, 
Filotei urmează canonul alexandrin, tipărind toate 
cărțile deuterocanonice ale Vechiului Testament, 
inclusiv Cartea a IV-a a Macabeilor (tratatul despre 
rațiunea dominantă), a cărui prezenţă este expli- 
cată, cu argumente de ordin cultural general, prin 
respectul faţă de tradiţia locală. Așa-numita Biblie a 
lui Şaguna (1856-1858) se încadrează şi ea în filiera 
tradițională. Iniţiatorul, Andrei Şaguna, mai întâi 
episcop, apoi mitropolit ortodox al Ardealului, a 
ştiut să întrebuinţeze încrederea deplină de care se 
bucura la Curtea de la Viena în scopul reînvierii şi 
reorganizării ortodoxiei în Transilvania. Tipărirea 
Bibliei reprezintă unul din jaloanele unui program 
cultural şi eclezial mai larg. În masivul volum, 
ilustrat, fapt neobişnuit pentru tradiţia românească, 
cu 95 de gravuri (probabil opere ale lui Gustave 
Dor6), textele biblice sunt tipărite pe două coloane, 
în grafia chirilică clasică. Într-o amplă introducere 
Andrei Şaguna oferă cititorilor informaţii privitoare 
la istoria şi receptarea Sfintei Scripturi. Frecvent 
citată şi comentată de exegeţi din unghiuri de 
vedere diferite, adesea cu implicaţii confesional-po- 
lemice, introducerea lui Şaguna conţine, între 
altele, afirmarea principiului legitimităţii unei unice 
tradiţii textuale biblice în cadrul unei culturi naţio- 
nale: „Limba Bibliei pentru un popor numai o dată 
se poate face; dacă s-au învins piedeca cea mare a 
traducerii şi dacă poporul au primit limba aceea 
aşa-zicând în însăşi fiinţa sa, atunci următorii n-au 

de a mai face alta, ci numai a o reînnoi şi îndrepta, 
aşa cum ar fi reînnoit şi îndreptat traducătorul 
cel dintâi al Bibliei, de ar fi trăit până în vremurile 
lor”. Afirmația a fost interpretată uneori ca semn 
al intenţiei lui Şaguna de a-şi ascunde sursa reală, 
Biblia de la Blaj. Căci, menţionând cu scrupu- 
lozitate versiunile româneşti anterioare, Şaguna 
omite tocmai ediţia lui Samuil Micu, al cărei text îl 
retipăreşte de fapt, dar prin intermediul ediţiei de 
la Sankt Petersburg din 1819. Ultima ediţie aflată 
în descendența Bibliei de la Bucureşti este Biblia 
sinodală din 1914. Revizuire ea însăşi a Bibliei de la 
Blaj (prin intermediul Bibliei de la Buzău şi a Bibliei 
lui Şaguna), efectuată, începând cu anul 1895, 
din iniţiativa mitropolitului Iosif Gheorghian, de 
comisii succesive alcătuite din membri ai Sfântului 
în grafie latină şi autorizată oficial de Biserica 
Ortodoxă Română. Intervenţiile în text sunt destul 
de consistente, şi totuşi nesemnificative în raport 
cu Biblia de la Blaj. Versiunea, pusă sub patronajul 
regelui Carol, s-a bucurat de prețuirea şi încrederea 
unor reputați cărturari ortodocşi, precum Dumitru 
Stăniloae, Dumitru Fecioru şi Bartolomeu Anania, 
care au considerat-o drept ultima ediţie românească 
reflectând cu fidelitate Septuaginta. 

În perioada interbelică larga răspândire şi 
intensa circulaţie a „bibliilor britanice”, şi în special 
a versiunii lui Dumitru Cornilescu, nu doar în 
comunităţile neoprotestante, au atras atenţia ofi- 
cialilor Bisericii Ortodoxe asupra necesităţii unei 
„acomodări” a stilului biblic tradiţional la cerinţele 
modernităţii. Se inițiază astfel o lungă perioadă de 
tatonări, incertitudini şi polemici surde cu privire la 
realizarea unei versiuni biblice „recepte” a Bisericii 
Ortodoxe. Sub patronajul regelui Carol I, la iniţi- 
ativa patriarhului Miron Cristea şi cu aprobarea 
Sinodului Bisericii Ortodoxe Române, în 1936 se 
publică o versiune a Sfintelor Scripturi „tradusă 
după textul grecesc al Sepruagintei, confruntat cu cel 
ebraic”. Este prima dată în lunga istorie a transpu- 
nerilor biblice în română când originalele ebraice 
sunt recunoscute ca legitime, ceea ce reprezintă o 
încercare de a schimba mentalitatea împărtăşită 
de clerul ortodox de orientare mai conservatoare. 
Precedat de un amplu Cuvânt înainte semnat de 
patriarhul Miron Cristea, discursul biblic din 1936 
se menţine din punct de vedere stilistic în cadrele 
tradiționale, dar reprezintă o desprindere de ver- 
siunile anterioare. Autorii traducerii sunt teologii 

Nicodim Munteanu, Vasile Radu şi Gala Galaction, 
care au propus, pentru Vechiul Testament, o nouă 
versiune, pornind de la Septuaginta. Acesta este 
textul de la care vor pleca în principiu, cu revizu- 
iri şi adaptări la normele ortografice, fonetice şi 
morfologice, „ediţiile sinodale” moderne. Poziţia 
cea mai avansată în direcţia apropierii de „izvoa- 
rele ebraice primare” este ilustrată de aşa-numita 
Biblie a lui Radu-Galaction, tipărită la Editura 
Fundațiilor Regale în 1938, retipărită, în a doua 
ediţie, în 1939 şi avându-i ca traducători pe preoţii 
Vasile Radu şi Gala Galaction. Cu diferențe majore 
faţă de textul din 1936, versiunea se raportează, 
pentru Vechiul Testament, direct la Biblia ebraică, 
ambii tălmăcitori fiind cunoscuţi ca ebraiști. Noua 
orientare este justificată de traducători prin nece- 
sitatea ca ortodocşii să aibă textul „ebraic” drept 
referință comună pentru respingerea activităţilor 
prozelitiste ale neoprotestanţilor. Sumarul include 
totuşi toate cele paisprezece cărți deuterocanonice, 

inexistente în canonul ebraic al Vechiului Testament 
şi neluate în seamă de protestanți şi neoprotes- 
tanţi. Receptată cu entuziasm de publicul laic, ca 
un eveniment literar de primă mărime, versiunea 
Radu-Galaction a fost primită cu reticenţă şi chiar 
cu ostilitate în mediile bisericeşti. Nemulțumit de 
aceste iniţiative intelectualiste, Sinodul Bisericii 
Ortodoxe Române face demersuri repetate, din 
ce în ce mai dificile în deceniile dictaturii comu- 
niste, de a pune în circulaţie versiuni autorizate, 
adecvate din punct de vedere stilistic, dar conforme 
cu tradiţia şi cu textele liturgice. O primă încercare 
aparţine lui Nicodim Munteanu, devenit în 1938 
patriarh al Bisericii Ortodoxe Române. În 1944 
acesta face să apară, sub autoritatea Sinodului, un 
text în care reia ediția din 1936, înlocuind cu tran- 
spuneri proprii majoritatea traducerilor celor doi 
colaboratori iniţiali. Următoarea ediţie sinodală va 
fi tipărită, din iniţiativa patriarhului Iustinian, abia 

în anul 1968 şi conţine textul tradițional, diorto- 
sit de o comisie de teologi ortodocşi alcătuită din 
loan Gagiu, Teodor M. Popescu şi Dumitru Radu. 
Astfel de versiuni „diortosite” cuprind şi următoa- 
rele ediţii sinodale (1972, 1982, 1990 etc.). Un loc 
special în cadrul filierei tradiţionale a receptării 
în limba română a Sfintei Scripturi îl ocupă Biblia 
publicată în 2001 de Bartolomeu Anania, arhiepi- 
scop al Vadului, Feleacului şi Clujului, apoi mitro- 
polit al Clujului, Albei, Crişanei şi Maramureşului. 
Rezultată dintr-o critică radicală a tradiţiei textuale 
anterioare, ediția reprezintă o nouă transpunere şi, 
din punct de vedere stilistic, o versiune de autor. 
De remarcat sunt accentuata orientare către expre- 
sivitatea beletristică şi o marcată apropiere de 
limba vorbită. Iniţiativa este proclamată de tradu- 
cător, afirmat în primul rând ca scriitor (Valeriu 
Anania), drept o întoarcere la Septuaginta ca refe- 
rinţă unică, menită să amendeze versiunile „mixte” 
(Septuaginta împreună cu textul ebraic-masoretic) 
tipărite de Patriarhia Română în ultimele decenii, 
influențate toate de traducerea Radu-Galaction. 
Calificată prin sintagma ambiguă „ediţie jubiliară 
a Sfântului Sinod”, versiunea Anania este accep- 
tată de Biserica Ortodoxă Română, dar nu decla- 
rată ediţie oficială. Cea mai recentă transpunere în 
limba română o reprezintă Septuaginta realizată 
de un grup de filologi în cadrul Colegiului Noua 
Europă (-VI/2, 2004-2011). Traducerea e însoţită 
de comentarii ample, cu o mare deschidere, iar ori- 
entarea stilistică rămâne cea tradițională. 
Începând cu a doua jumătate a secolului al 
XIX-lea, se înregistrează încercări de abordare şi de 
transpunere a Sfintei Scripturi exterioare sferei cul- 
tural-confesionale tradiționale. Se conturează astfel 
o filieră nouă, distinctă şi adesea contrarie filierei 
conservatoare principale. Fără a mai menţiona 
nenumăratele ediţii ale Noului Testament şi ale 
Psalmilor tipărite de regulă în scopuri cultuale de 
diferitele confesiuni creştine care se exprimă în 
limba română, sunt de amintit doar versiunile 
biblice mai semnificative din punct de vedere 
cultural şi literar. Versiunea Biblia sacra, numită 
curent Biblia lui Heliade (fasciculele I-V, 1858-1860) 
reprezintă prima încercare de a traduce în româ- 
neşte Sfânta Scriptură iniţiată şi întreprinsă de un 
intelectual laic în afara Bisericii. Aflat în exil la Paris, 
Ion Heliade-Rădulescu a decis să îşi continue 
misiunea de emancipare spirituală a naţiunii, dedi- 
cându-şi o mare parte din timp şi din energie 

traducerii (parţiale) şi comentării Bibliei. Pornind de 
la originalul grecesc al Septuagintei (publicat în 
1843 la Atena), Heliade se desparte programatic de 
tradiţia stilului biblic românesc, propunând o 
metodă de transpunere foarte personală, caracteri- 
zată prin importul masiv de elemente neologice din 
greacă şi latină, menite să înlocuiască integral 
termenii tradiţionali, cei mai mulți de coloratură 
slavonă. În paralel, la aceeaşi tipografie pariziană, în 
1858 Heliade a publicat şi Biblicele sau Notiţii 
istorice, filosofice, religioase şi politice asupra Bibliei. 
Geniul inventiv heliadesc se manifestă atât în textul 
traducerii, cât şi în comentarii, în deplinătatea sa, 
abundența creaţiilor neologistice, împreună cu 
siguranţa şi o anumită coerenţă internă a discursu- 
lui conferind versiunii o forță artistică ţinând mai 
degrabă de autonomia limbajului poetic decât de 
rigorile stilului biblic. Apariţia lucrării a fost primită 
cu multă reticenţă în mediile ecleziastice din ţară. 
Noutatea absolută a stilului, ineditul discursului şi 
orientarea către un etimologism extrem au declan- 
şat chiar o dură reacţie din partea lui Andrei Şaguna, 
care va respinge radical noua iniţiativă, reproşând 
traducătorului lipsa oricărei competenţe în raport 
cu Sfânta Scriptură. Între cele două personalităţi a 
izbucnit o polemică violentă, cu replici succesive, 
publicate în „Ielegraful român” de la Sibiu (Şaguna) 
şi în „Naţionalul” bucureştean (Heliade). Printre 
imprecaţii şi calificări depreciative reciproce, unele 
la limita injuriei, se definesc două poziţii în aparenţă 
opuse şi ireconciliabile. Prima este cea ilustrată de 
Şaguna, după care traducerea şi interpretarea Bibliei 
nu pot fi întreprinse în afara autorităţii Bisericii, 
singura care deţine vocaţia canonică şi cadrul legiti- 
mant al tradiţiei. Pentru Heliade, dimpotrivă, com- 
petenţa filologică, cunoaşterea limbii greceşti şi 
erudiţia sunt criteriile care trebuie îndeplinite prio- 
ritar pentru a putea aborda textele sacre. În plus, cu 
orgoliul celui privit de o întreagă generaţie ca un 
legislator al limbii literare, Heliade invocă deopo- 
trivă, ca factor justificator al iniţiativei sale, şi 
talentul literar pe care l-a dovedit o viaţă întreagă. 
Apărută tot în aceşti ani, Biblia sacra, tipărită la 
Bucureşti în 1859, „cu cheltuiala Societati lerografice 
Bretanice si Streine spre propagarea Sfintului 
cuvinti in Bretania si la alte natiuni”, pare să fie 
prima ediţie în limba română finanțată de această 
societate britanică. Volumul conţine doar trei cărţi 
biblice, Genesis, Isaia şi Psalmi. Grec de origine şi 
adept, în chestiunile de limbă literară, al lui Ion 

Heliade-Rădulescu, autorul traducerii, C. Aristia, a 
fost profesor de greacă şi de artă dramatică, poet, 
publicist, actor şi harnic traducător din greacă şi din 
italiană. Spre deosebire de foaia de gardă, scrisă 
integral într-o grafie latină etimologică, textul pro- 
priu-zis este cules în grafie mixtă, chirilico-latină. 
Este un experiment, versiunea fiind plină de neolo- 
gisme  latino-romanice şi de creaţii lexicale 
spontane, unele explicate prin note de subsol. Alt 
experiment filologic este tentativa lui Timotei 
Cipariu de a transpune într-un limbaj etimologizant 
Biblia de la Bucureşti în integralitatea ei. Încheiat în 
anul 1870, lăsat în manuscris şi păstrat în trei volume 
masive aflate la Filiala din Cluj-Napoca a Bibliotecii 
Academiei Române, textul va fi editat de un grup de 
cercetători clujeni. Pe la jumătatea secolului al 
XIX-lea Societatea Biblică Britanică începea să 
activeze şi în România, arătându-se interesată să 
publice versiuni în limba română ale Bibliei. 
Întemeiată în 1804 la Londra, societatea finanța, 
potrivit unei decizii proprii din 1826, tipărirea Bibliei 
în diferite limbi, dar respectând „canonul palesti- 
nian” (adică fără cărţile deuterocanonice sau „bune 
de citit”), adoptat, pe urmele lui Luther, şi de cultele 
neoprotestante. Acest fapt reducea marja de dialog 
cu mediile bisericeşti ortodoxe oficiale, ataşate prin 
tradiţie Septuagintei şi „canonului alexandrin”, care 
includea cărţile deuterocanonice. În consecinţă, în 
vederile Societăţii Biblice Britanice au intrat o serie 
întreagă de ediţii întocmite în afara Bisericii 
Ortodoxe. Deoarece textele „britanice” sunt lipsite, 
de regulă, de introduceri sau de alte indicaţii, iar 
numele traducătorilor nu sunt de obicei menţio- 
nate, istoria lor este relativ greu de reconstruit. Ceea 
ce se ştie din surse istorice secundare este că, 
începând cu 1860, în Principatele Unite au activat 
mai mulţi agenţi ai Societăţii Biblice Britanice, între 
care cel mai activ a fost Alexander Thomson. Acesta 
a căutat colaboratori în mediile academice ieşene, 
ca traducători fiind pomeniţi, între alții, Mihail 
Vitlimescu şi leronim Voruslan (evrei convertiți la 
creştinism), Vasile Palade (profesor la Liceul 
Naţional din laşi), Clement Nicolau (profesor la 
Seminarul Veniamin), Petre Gârboviceanu (profesor 
de filosofie şi pedagogie). Din documentele societă- 
ţii reiese că între cei care au lucrat succesiv sau 
simultan la traducerea cărţilor biblice s-au numărat 
şi câţiva teologi ortodocşi, cum au fost Nifon 
Bălăşescu, Ghenadie Țeposu, Constantin Erbiceanu, 
Nicolae Nitzulescu, care au preferat să nu li se 

menţioneze numele. Ultimul dintre aceştia a realizat 
şi o serie de versiuni personale (Nou/ Testament din 
1897, retipărit în 1904, 1906 şi 1910, Biblia integrală 
în 1906), care s-au bucurat de popularitate printre 
neoprotestanţii români. Tipărirea textelor cu grafia 
latină etimologizant-latinistă a epocii se explică 
prin respectarea autorităţii  nou-întemeiatei 
Academii Române, dominată în epocă de curentul 
etimologist. Aceeaşi explicaţie trebuie acceptată şi 
pentru numărul relativ mare de neologisme lati- 
no-romanice introduse de traducători, care pornesc 
totuşi, adesea, de la tradiţia textuală principală (prin 
intermediul edițiilor Filotei şi Şaguna). Trebuie 
menţionat, de altfel, că şi cărţile bisericeşti de cult 
propriu-zise, publicate sub autoritatea Bisericii 
Ortodoxe, prezentau în anii 1870-1890, ani de 
maximă influenţă a etimologismului în Academia 
Română, aceleaşi caracteristici grafice şi lingvistice 
latinizante. Ca izvoare, traducătorii par să fi folosit, 
alături de versiunile româneşti tradiţionale exis- 
tente, originalele ebraice, dar şi versiuni franţuzeşti 
(în special versiunea Segond), englezeşti sau 
germane. Retipărit de câteva ori, cu unele diferenţe 
de la o ediţie la alta, textul Bibliei „britanice” a fost 
asumat, până la apariţia versiunii lui Dumitru 
Cornilescu, de diferitele culte neoprotestante aflate 
în expansiune, fiind privit, şi din acest motiv, cu 
multă reticenţă în mediile ortodoxe. Prima ediţie 
din această serie a apărut la laşi, în trei tomuri 
(1865-1869), cuprinzând Vechiul Testament, pentru 
ca în 1871 să iasă o ediţie în patru tomuri, Sânta 
Scriptură a Vechiului şi Noului Testament. Adaptând 
textul la normele ortografice şi morfologice ale 
Academiei Române, Societatea Biblică Britanică a 
reeditat textul în 1873 (la Pesta), în 1908, 1911 şi 1921 
(a Bucureşti). Un loc special în tradiţia biblică 
românească îl ocupă traducerea denumită curent 
Biblia lui Cornilescu, probabil cea mai răspândită 
versiune în limba română a Sfintei Scripturi. După 
studii de teologie ortodoxă la Universitatea din 
Bucureşti, finalizate cu hirotonirea sa ca preot, 
Dumitru Cornilescu s-a dedicat exclusiv, începând 
cu 1916, traducerii Bibliei. Sprijinit financiar de 
prinţesa Rallu Callimachi şi adăpostit la moşia 
acesteia de la Stânceşti-Botoşani, tânărul teolog a 
reuşit să termine şi să publice, sub auspiciile 
Societăţii Biblice Britanice, în 1920 Psaltirea, iar în 
1921 Noul Testament, urmat, în acelaşi an, de tradu- 
cerea integrală a Bibliei. Din punct de vedere stilistic 
şi al expresiei lingvistice propriu-zise, noua versiune 

se menţine în cadrele stilului biblic românesc tradi- 
țional. Textul atestă o bună competenţă în limbile 
greacă şi ebraică, precum şi stăpânirea limbilor 
germană, franceză şi engleză. Bucurându-se inițial 
de o primire foarte favorabilă, inclusiv din partea 
multor reprezentanţi al Bisericii Ortodoxe, versiu- 
nea a trezit însă în curând mari suspiciuni, mai ales 
din cauza faptului că, respectând canonul „palesti- 
nian” impus de Societatea Biblică Britanică, a fost 
adoptată rapid ca textus receptus de toate cultele 
neoprotestante româneşti (baptişti, penticostali, 
adventişti). Supus unor critici acerbe şi acuzelor de 
sectarism, Dumitru Cornilescu a plecat definitiv din 
țară în 1923. Ediţia a doua, revizuită, a traducerii 
sale (1926) a fost retipărită de zeci de ori, în tiraje de 
sute de mii de exemplare. Tradiţia biblică româ- 
nească reprezintă un câmp de cercetare vast şi 
divers, aflat încă la începuturile explorării sale. 
Perspectivele sunt multiple şi complementare. În 
jurul şi pe baza abordării filologice, se pot deschide 
căi de cunoaştere interdisciplinară pe care s-ar 
putea înscrie teologi, istorici (ai culturii, ai artelor 
sau ai mentalităților), traductologi, antropologi, 
etnologi, informaticieni şi filosofi. 

Ediţii: Biblia adecă Dumnezeiasca Scriptură a ceii Vechi 
şi ale ceii Noao Leage, Bucureşti, 1688; Biblia adică Dum- 
nezeiasca Scriptură a Vechiului şi Noului Testament, 
coordonatori I.C. Chiţimia şi Mihai Moraru, pref. patriar- 
hul Teoctist, Bucureşti, 1988; Monumenta Linguae Daco- 
romanorum. Biblia 1688, vol. I-V, Iaşi, 1988-1997, vol. VI, 
coordonatori Al. Andriescu şi Paul Miron, Iaşi, 2004, vol. 
VII, coordonatori Al. Andriescu, Paul Miron şi Gabriela 
Haja, Iaşi, 2008, vol. XI, coordonatori Al. Andriescu şi 
Paul Miron, Iaşi, 2003, vol. VIII-IX, X/2, XXII, coordo- 
nator Eugen Munteanu, laşi, 2011-2012; Biblia 1688, 
I-II, îngr. Vasile Arvinte şi loan Caproşu, introd. Vasile 
Arvinte, laşi, 2001-2002; Biblia adecă Dumnezeiasca 
Scriptură a Legii Vechi şi a ceii Noao, tr. Samuil Micu, Blaj, 
1795; Biblia de la Blaj. 1795, ediţie jubiliară, coordona- 
tori şi postfeţe Ioan Chindriş şi Eugen Pavel, pref. Lucian 
Mureşan, Camil Mureşanu; Bibliia adecă Dumnezeiasca 
Scriptură a Legii Vechi şi a ceii Noao, Sankt Petersburg, 
1819; Biblia sau Testamentul Vechiu şi Nou, I-V, Buzău, 
1854-1856; Biblia adecă Dumnezeiasca Scriptură a Legii 
cei Vechi şi a cei Noao, Sibiu, 1856-1858; Biblia sacra, 
fasc. I-V, tr. Ion Heliade-Rădulescu, Paris, Bucureşti, 
1858-1860; Biblia sacra, tr. C. Aristia, Bucureşti, 1859; 
Sânta Scriptură a Vechiului şi Noului Testament, I-IV, 
Iaşi, 1871; ed. I-II, Pesta, 1873; ed. Bucureşti, 1908; ed. 
Bucureşti, 1911; ed. Bucureşti 1921; Biblia adică Dum- 
nezeeasca Scriptură a Legii Vechi şi a celei Nouă, Bucu- 
reşti, 1914; Biblia sau Sfânta Scriptură a Vechiului şi 

Noului Testament, tr. Dumitru Cornilescu, Bucureşti, 
1921; ed. 2, Bucureşti, 1926; Sfânta Scriptură, tr. Nicodim 
Munteanu, Vasile Radu şi Gala Galaction, introd. patri- 
arhul Miron Cristea, Bucureşti, 1936; Biblia adică Dum- 
nezeiasca Scriptură a Vechiului şi a Noului Testament, 
tr. şi pref. Vasile Radu şi Gala Galaction, Bucureşti, 
1938; ed. 2, Bucureşti, 1939; Biblia adică Dumnezeiasca 
Scriptură a Vechiului şi a Noului Testament, tr. Nicodim 
Munteanu, Bucureşti, 1944; Biblia sau Sfânta Scriptură, 
Bucureşti, 1968; Biblia sau Sfânta Scriptură, Bucureşti, 
1982; Biblia sau Sfânta Scriptură, tr. Bartolomeu Valeriu 
Anania, Bucureşti, 2001; Septuaginta, I-VI/2, coordo- 
natori Cristian Bădiliță, Francisca Băltăceanu, Monica 
Broşteanu, Dan Sluşanschi şi loan-Florin Florescu, Iaşi, 
2004-2011; Biblia Vulgata. Blaj, 1760-1761, I-V, pret. 
Eugen Simion, Camil Mureșanu, introd. loan Chindriş, 
postfață Niculina Iacob, Bucureşti, 2005. 


Repere bibliografice: Iorga, st. lit. relig., 207-208; loan 
Bălan, Limba cărţilor bisericeşti, Blaj, 1914; N. Iorga, În 
legătură cu „Biblia” de la 1688 şi „Biblia” de la 1667 a 
lui Nicolae Milescu, AAR, memoriile secţiunii istorice, 
t. XXXVIII, 1915-1916; Cartojan, st. lit, II (1945), 
214-219; Ciobanu, Ist. lit. (1947), 297-308; Haneş, Studii 
ist. lit., 74-131; Ivaşcu, Ist. lit., |, 221-222; Piru, Ist. lit., 
1, 212-216; Rosetti-Cazacu-Onu, 157. lb. lit., |, 167-183; 
Ion Gheţie, Contribuţii la problema unificării limbii 
literare. Momentul 1750, LR, 1971; lon Gheţie, Biblia de la 
Bucureşti şi procesul de unificare a limbii române literare, 
SLE, II, 53-66; N. I. Nicolaescu, Scurt istoric al traducerii 
Sfintei Scripturi. Principalele ediţii ale Bibliei în Biserica 
Ortodoxă Română, „Studii teologice”, 1974, 7-8; Dicţ. 
lit. 1900, 101-102; Virgil Cândea, Rațiunea dominantă. 
Contribuţii la istoria umanismului românesc, Cluj- 
Napoca, 1979, 106-214, 222-223; Ursu, Contribuţii 
sec. XVII, 279-449; Biblia de la Bucureşti (1688), DRO, 
1988 (număr special); Al. Andriescu, Locul Bibliei de la 
Bucureşti în istoria culturii, literaturii şi limbii române 
literare, în Monumenta Linguae Dacoromanorum. 
Biblia 1688, 1, laşi, 1988, 7-45; Alexandru Măianu, Viaţa 
şi lucrarea lui Dumitru Cornilescu, traducătorul Bibliei 
în limba română modernă, Bucureşti, 1995; Gabriela 
Mircea, Etape ale difuzării Bibliilor blăjene între anii 
1795 şi 1822, „Biblioteca şi cercetarea”, 1996; Andriescu, 
Studii, 90-208; loan Chindriş, Secolele Bibliei de la Blaj, 
în Biblia de la Blaj. 1795, Roma, 2000, 2339-2406; Vasile 
Arvinte, Normele limbii literare în Biblia de la Bucureşti 
(1688), în Biblia 1688, I, Iaşi, 2001, I-CXIVI, Alexandru 
Gafton, Evoluţia limbii române prin traduceri biblice din 
secolul al XVI-lea, Iaşi, 2001; Al. Andriescu, Psalmii în 
literatura română, laşi, 2004; loan Chindriş, Testamentul 
lui Petru Pavel Aaron, în Biblia Vulgata, Bucureşti, 2005, 
XII-LXXVII, Niculina Iacob, Limba şi stilul Vulgatei 
de la Blaj (1760-1761), în Biblia Vulgata, Bucureşti, 
2005, 789-909; Eugen Munteanu, Lexicologie biblică 
românească, Bucureşti, 2008, 21-68, 449-486, 506-516; 

Emanuel Conţac, Dilemele fidelității. Condiţionări 
cultuale şi teologice în traducerea Bibliei, Cluj-Napoca, 
2011;  Receptarea Sfintei Scripturi între filologie, 
hermeneutică şi traductologie, I-II, coordonator Eugen 
Munteanu, Iaşi, 2011-2012; Eugen Munteanu, A Brief 
History of the Romania Biblical Tradition, „Biblicum 
Jassyense”, 2012, 3. E.Mt. 


BIBLIOGRAFIA ROMÂNĂ, publicaţie apărută la 
Bucureşti, lunar, de la 1 iulie 1914 până în iunie 
1916, sub direcţia lui Victor Anestin, patronată de 
Editura Librăriei Alcalay and Co. B.r. are un caracter 
preponderent informativ, principalul ei scop fiind 
de a anunţa apariţiile editoriale recente, în dome- 
niile: „Poezie”, „Nuvele-romane”, „Critică literară, 
filosofie, istorie”, „Filologie”, „Ieatru”, „Religie” etc. 
Sumarele cuprind şi numeroase comentarii, scurte 
recenzii, note pe cele mai diverse teme legate de 
universul cărţii, începând cu istoria artei tiparului 
şi încheind cu problema difuzării tipăriturilor. Cu 
excepţia notelor lui Victor Anestin, textele nu sunt 
semnate. LM. 


BIBLIOTECA ACADEMIEI ROMÂNE, instituţie 
care funcţionează în cadrul Academiei Române, 
având statut de bibliotecă naţională. Conform sta- 
tutului, B.A.R. „conservă bunurile de patrimoniu 
mobil care aparţin Academiei Române, exercită 
dreptul de depozit legal naţional pentru tipări- 
turile de toate categoriile, colectează, păstrează, 
organizează şi pune în valoare fondul naţional 
de tipărituri, manuscrise, hărţi, colecţii de artă, 
colecţii numismatice, colecţii filatelice şi alte docu- 
mente de valoare ştiinţifică şi culturală, colectează 
şi păstrează arhivele personale provenite de la 
membrii Academiei Române, efectuează cercetări 
în domeniul bibliologiei şi al documentării, face 
schimburi de publicaţii cu biblioteci, instituţii şi 
societăţi ştiinţifice din străinătate, organizează 
manifestări expoziționale” etc. Bazele instituţiei 
au fost puse în 1867, când episcopul Buzăului, 
Dionisie Romano, a donat Societăţii Academice 
Române întreaga bibliotecă ce aparținuse căpi- 
tanului Constantin Cornescu-Oltelniceanu, una 
dintre cele mai mari şi mai valoroase biblioteci 
particulare din Țara Românească. Exemplul a fost 
urmat de numeroase alte personalităţi ale ţării: 
Carol Davila, George Barițiu, A.T. Laurian, Timotei 
Cipariu, VA. Urechia, Petrache Poenaru. Până în 
1871 fondul de carte a fost totuşi destul de redus, 

acestuia alăturându-i-se şi o importantă donaţie 
de monede, prima de acest fel, provenită de la 
Mihail Crişan, protopopul de Reghin, şi oferită de Al. 
Papiu-llarian. Ulterior evoluţia instituţiei a fost mai 
rapidă, datorită masivelor donaţii făcute îndeosebi 
de membrii Societăţii Academice Române (devenită 
Academia Română), o contribuţie remarcabilă 
având A.I. Odobescu, căruia i se datorează, între 
altele, depunerea manuscriselor poeţilor Văcăreşti, 
dar şi a unor lucrări de literatură modernă, apoi lon 
Ghica, cel care a oferit manuscrisele unor lucrări 
ale lui N. Bălcescu, D. Bolintineanu, V. Alecsandri, 
dar şi ale altor revoluționari paşoptişti. De numele 
lui D.A. Sturdza este legată întemeierea cabinete- 
lor numismatic, de stampe, de cartografie, precum 
şi a fondului de documente istorice, tot el făcând 
donaţii deosebit de valoroase ce proveneau atât din 
colecţiile proprii, cât şi din fondurile de carte veche 
şi manuscrise descoperite la diferite mănăstiri şi 
biserici din întreg spaţiul românesc. De-a lungul 
anilor, zestrea de cărţi vechi şi manuscrise a B.A.R. 
a sporit considerabil. Aşa, de pildă, în 1902, Titu 
Maiorescu a oferit spre păstrare manuscrisele lui M. 

Eminescu, iar doi ani mai târziu şi cele douăzeci şi 
cinci de manuscrise vechi ce aparținuseră poetului şi 
pe care acesta le purtase cu el întreaga viaţă. În 1920 
Iacob Negruzzi a dăruit numeroase scrisori ce apar- 
ținuseră membrilor societăţii Junimea, în 1937 s-au 
cumpărat de la Londra, prin intermediul lui Nicolae 
Titulescu, două sute de manuscrise din biblioteca 
lui Moses Gaster, în 1941 s-a primit imensa arhivă a 
lui George Coşbuc, iar recent, în 2011, manuscrisele 
Emil Cioran etc. La rândul lor, Mihail Kogălniceanu, 
G. Barițiu, Melchisedec Ştefănescu, Al. Papiu-llarian, 
Iosif Naniescu, Dimitrie Papazoglu, Constantin A. 
Spulber, Dimitrie Sturdza-Scheianu, Nicolae Iorga, 
Constantin Hamangiu ş.a. au îmbogăţit colecţiile 
bibliotecii cu cărţi, documente, corespondenţă şi 
manuscrise. În fondurile bibliotecii au intrat, de 
asemenea, tablouri, gravuri, desene şi stampe, graţie 
donațiilor făcute de Nicolae Dona, George Oprescu, 
Gheorghe Petraşcu, Emanoil Pantazi, Dimitrie Pavlu 
ş.a. De asemenea, colecţiile Cabinetului numis- 
matic au sporit prin donațiile făcute de Mihail 
C. Sutzu, Nicolae Docan, Ştefan Capşa, Moreno 
Ascher, Pericle Papahagi, dar mai cu seamă de 

Constantin Orghidan, care a lăsat bibliotecii piese 
numismatice, antichităţi, obiecte arheologice şi de 
artă, camee, între care renumita camee ce-i poartă 
numele. Un rol însemnat în îmbogățirea fondului 
de carte l-au avut şi schimburile de publicaţii cu 
instituţii academice similare, cu societăţi şi univer- 
sități de peste hotare, acţiune demarată în 1871 şi 
continuată fără întrerupere în perioada ce a urmat. 
Organizarea după criterii strict ştiinţifice a acestor 
importante colecţii s-a datorat lui loan Bianu, care 
a iniţiat totodată întocmirea de inventare şi cata- 
loage, a elaborat un plan bibliografic, bibliografii şi 
repertorii, dar şi primul regulament al B.A.R. care, 
împreună cu Legea depozitului legal (1884), au con- 
stituit actele normative menite a-i statua activita- 
tea. După o perioadă în care a funcţionat în spaţii 
improprii, ce se dovediseră neîncăpătoare faţă de 
numărul mare de colecţii şi de perspectiva sporirii 
lor neîncetate, în 1929 s-a înălțat primul edificiu 
propriu, completat în 1938 cu un altul, proiectat 
de arhitectul Duiliu Marcu, prevăzând, pe lângă 
depozite speciale pentru toate tipurile de colecţii, 
săli de lectură şi de expoziţii. De-a lungul anilor, în 
fruntea instituţiei s-au aflat importanţi oameni de 
cultură: loan Bianu (1884-1935), generalul Radu 
R. Rosetti (1935-1945), loan I. Nistor (1945-1948), 
D. Panaitescu-Perpessicius (1957), Tudor Vianu 
(1958-1964), Şerban Cioculescu (1966-1975), 
Jean Livescu (1975-1980), Victor Emanuel Sahini 
(1980-1993), Gabriel Ştrempel (1994-2006), Dan 
Horia Mazilu (2006-2008), Florin Filip (din 2009). În 
lunga ei existenţă B.A.R. a trecut şi prin momente 
deosebit de dificile. Astfel, în anii Primului Război 
Mondial, o parte a manuscriselor slave au fost 
ridicate de trupele bulgare, acestea fiind restituite 
numai în urma unor susținute intervenţii la auto- 
rităţile de ocupaţie germane; în vara anului 1944, 
din cauza bombardamentelor, s-au impus măsuri 
sporite de siguranţă şi apărare a depozitelor; în anii 
regimului totalitar numeroase cărţi şi periodice au 
fost trecute la aşa-numitele „colecţii speciale”, a 
căror consultare se obținea cu multă dificultate; de 
asemenea, o parte din manuscrise, stampe, hărţi 
şi partituri au fost transferate la Arhivele Statului, 
iar fondurile destinate achiziţiilor au fost simţitor 
diminuate etc. După 1989 procesul de renaştere a 
Academiei Române a cuprins şi B.A.R., căreia i s-a 
acordat o atenţie aparte. În ultimii ani au sporit 
achiziţiile de carte, s-au intensificat schimburile 
internaţionale, astfel încât astăzi în depozite se află 

mult peste unsprezece milioane de documente, 
manuscrise, cărți rare, stampe, periodice, partituri, 
stampe, gravuri, desene, hărți, monede, timbre ş.a. 
În decembrie 2001 a fost inaugurat un nou edificiu, 
o clădire funcţională, de zece etaje, cu o suprafaţă 
desfăşurată de 15 970 m” destinată colecţiilor, o 
sală modernă de expoziţii şi un amfiteatru cu 220 de 
locuri, operă a arhitectului Romeo Belea, căruia i se 
datorează şi modificarea intrării în vechea clădire. 
Biblioteca se află într-un intens proces de informa- 
tizare, facilitându-se astfel munca specialiştilor, dar 
şi schimburile internaţionale. B.A.R. a desfăşurat şi 
o intensă activitate de cercetare, concretizată într-o 
serie de volume: Bibliografia românească veche, 
Bibliografia periodicelor româneşti, Bibliografia 
națională a cărţii, Catalogul manuscriselor româ- 
neşti, Catalogul manuscriselor greceşti, Repertoriul 
general al periodicelor ştiinţifice, Bibliografie con- 
temporană a literaturii române pentru anii 1944- 
1960, Bibliografia românească modernă ş.a., în 
numeroase bibliografii consacrate unor personali- 
tăţi etc., precum în articole apărute în revista „Studii 
şi cercetări de documentare şi bibliologie”, ca şi în 
mai multe buletine informative. De asemenea, cu 
diferite prilejuri, se organizează expoziţii tematice 
din fondurile proprii de carte, manuscrise, hărţi, 
stampe şi desene şi sunt găzduite manifestări şti- 
inţifice, cea mai de seamă instituţie de profil a ţării 
îmbinând astfel funcţia sa de bază, de achiziţionare 
şi de conservare, cu munca de cercetare şi de pro- 
movare a unor valori ale patrimoniului spiritual 
românesc şi universal. 

Repere bibliografice: loan Bianu, Localul Bibliotecii 
Academiei, Bucureşti, 1910; Memoriu privitor la clădirea 
Bibliotecii Academiei Române, Bucureşti, 1911; George 
Baiculescu, Biblioteca Academiei la nouă decenii 
de activitate. 1867-1957, „Călăuza  bibliotecarului”, 
1957,12,1958, 1, 2; Ioan Lupu, Primii donatori ai Biblio- 
fecii Academiei Române, SCD, 1965, 3; Şerban Cioculescu, 
Biblioteca Academiei la o sută de ani, SCD, 1967, 2-3; 
loan Lupu, Biblioteca Academiei, bibliotecă naţională 
deținătoare a fondului românesc de publicaţii, SCD, 
1967, 2-3; Biblioteca Academiei R.S.R. 1867-1967. Cartea 
centenarului, Bucureşti, 1968; Dan Simonescu, loan Bianu, 
bibliotecarul Academiei Române. 35 de ani de la moartea sa, 
„Revista bibliotecilor”, 1970, 2; Gabriel Ştrempel, Biblioteca 
Academiei Române în viaţa lui loan Bianu, „Memoriile 
Secţiei de ştiinţe filologice, literatură şi arte”, t. VII, 1985; Al. 
Dobre, Un aşezământ cultural-ştiinţific de interes naţional: 
Biblioteca Academiei Române, în „Memoriile Secţiei de 
ştiinţe istorice”, t. XII, 1987. D.N.R. 

BIBLIOTECA FAMILIEI, revistă apărută la București, 
săptămânal de la 1 ianuarie 1890 la 28 ianuarie 
1892, bilunar de la 17 februarie 1892 la 15 decem- 
brie 1894, apoi de trei ori pe lună de la 1 ianuarie 
la 18 iulie 1895. Director: Vasile Alecsandrescu; 
redactor asociat: Mircea C. Demetriade (de la 17 
februarie 1892); din redacție au mai făcut parte 
Ana Ciupagea, Al. Macedonski, Bonifaciu Florescu. 
Publicaţie modernistă din constelația „Literatoru- 
lui” (1880-1919), B.f. tipărește literatură originală: 
versuri de B. Florescu, M.C. Demetriade, Alexandru 
Obedenaru (ciclul Rondele, însoţit de o notă în care 
se menționează că poetul introduce această specie 
literară în poezia română, specie cultivată în Franța 
de Maurice Rollinat și Theodore de Banville), Ana 
Ciupagea, loan . Livescu, Ilie Ighel-Deleanu, Caton 
Theodorian, precum și traduceri din literatura 
universală (Jules Verne, fragmente din romanele 
Indiile negre, Tragediile oceanului, Cezar Cascabel). 
V. Alecsandrescu semnează articole și cronici 
teatrale, știri despre teatru și viața culturală. Din 
1892 apar în fiecare număr o biografie, o „Cronică 
bimensuală”, anecdote, epigrame, ghicitori și 
„Poşta redacţiei”, traduceri din Catulle Mendss, 
Jean Richepin, ]. Barbier, Guy de Maupassant ş.a. 
Al. Macedonski republică în 1892 epigrama Lui 
X, poet sumbru și zece Nopți, din „Literatorul”. În 
numărul 9/1891 debutează Cincinat Pavelescu cu 
poezia Visuri triste, semnată PC. de la Milcov. |. 
Pop-Reteganul dă la iveală Cîntece populare culese 
și aranjate alfabetic. Proza este mai slab reprezen- 
tată. 1.V. Spartali, traducător productiv, și Th.M. Sto- 
enescu semnează biografii ale unor oameni politici 
(Gh. Manu), scriitori (Gr. Păucescu, Șt. Vellescu) și 
muzicieni (Ed. Wachmann). În 1894 apar partituri 
muzicale și câteva ilustrații de Jiquidi. Alți colabo- 
ratori: D. Nanu, Radu D. Rosetti, Anton C. Bacal- 
bașa, Const. C. Buzdugan, Iuliu Cezar Săvescu. [.H. 


BIBLIOTECA MODERNĂ, revistă apărută la Bucu- 
reşti, lunar, din 1 ianuarie 1908 până în august 
1912. Director: Vasile Alecsandrescu. Redacţia 
explică, în articolul Rostul acestei reviste, intenţia 
de a răspunde unei multitudini de cerinţe cultu- 
rale prin editarea unui magazin literar-artistic. În 
consecinţă, B.m. va conţine de toate. Dintre rubrici 
pot fi reținute: „Cugetări”, „Cronica”, „Medicina, 
„Bucătărie”, „Recreaţie”. Se remarcă suita de 
portrete ale unor personalități ale timpului: 
George Enescu, Take Ionescu, Pompiliu Eliade, 

loan I. Livescu, Marioara Voiculescu, Aristizza 
Romanescu, Radu D. Rosetti, Petre Liciu, Boni- 
faciu Florescu, Smara, lon Brezeanu, I.C. Bacal- 
başa. Poezie publică Al. Macedonski (Noaptea de 
ianuarie), Anna Ciupagea-Mateescu, Mircea C. 
Demetriade, I.I. Livescu, N. Ţincu, Radu D. Rosetti, 
Carmen Sylva, Ludovic Dauş, Caton Theodorian, 
Smara, Bonifaciu Florescu, Constantin Rîuleţ, 
Mihail Celarianu. Pagini de proză semnează doar 
Vasile Alecsandrescu (romanul Viclenie socială), 
care e prezent şi cu un text dramatic, Mihail Dră- 
gănescu, Ricard D. loan. Articolele de critică 
aparţin aceluiaşi V. Alecsandrescu, precum şi lui 
M.A. Renert, Mihail C. Bunescu, Constantin Rîuleţ, 
care fac şi cronică teatrală. Traducerile sunt din 
Paul Hervieu, Catulle Mendes, Elena Văcărescu, 
H. Heine, I.S. Turgheniev, Uhland, E. Castelnu- 
ovo. Sunt tipărite partituri muzicale, pe versuri ale 
marilor poeţi români. Revista mai conţine fotogra- 
fii, caricaturi, umor, jocuri etc. VI. 


BIBLIOTECA ROMANELOR CELEBRE, publica- 
ţie destinată traducerilor din literatura universală, 
apărută la Bucureşti, săptămânal, între 24 decem- 
brie 1905 şi 26 ianuarie 1906, sub direcţia lui Al. 
Polihroniade. În cele patru numere sunt tipărite 
în versiune românească proze erotico-sentimen- 
tale şi de aventuri din autori la modă: Ponson du 
Terrail (Victimâă), Jules Mary (Răzbunarea părăsi- 
tei), Arthur Conan Doyle (Isprăvile colonelului de 
Gerard) ş.a. L.M. 


BIBLIOTECA ROMÂNĂ, instituţie culturală 
înfiinţată la 1 mai 1949 la Freiburg im Breisgau, 
Germania. B.R. este cel mai important aşezământ 
cultural al exilului românesc, singurul din Europa 
ce posedă un sediu propriu şi o impresionantă 
arhivă, cu un depozit documentar organizat pe 
criterii ştiinţifice. A fost creată din iniţiativa pro- 
fesorului Virgil Mihăilescu de un grup restrâns de 
refugiaţi români aflaţi la Freiburg. Fondul iniţial era 
constituit din 36 de volume, două teze de doctorat, 
numere disparate de broşuri, ziare şi reviste, câteva 
obiecte de artă populară. Inaugurată festiv la 17 
decembrie 1950, beneficiind şi de patronajul unor 
personalităţi ştiinţifice şi universitare germane -— 
Hugo Friedrich, Ernst Gamillscheg, Wilhelm Giese, 
H. Stimm ş.a. — sau al unor intelectuali români din 
exil — Sever Pop, Dimitrie Găzdaru, Mircea Eliade, 
M. Prodan, Emil Turdeanu, Petre Sergescu, Grigore 

Nandriş, Basil Munteanu, Constantin Nagacev- 
schi ş.a. —, instituţia ajunge, prin diverse donaţii şi 
prin achiziţii proprii, să posede, la un moment dat, 
în depozitele sale un patrimoniu de peste 70 000 
de volume, 3 200 de texte documentare, 600 de 
manuscrise, 300 de hărţi şi atlase, aproximativ 
1000 de piese numismatice şi 10 000 de piese fila- 
telice, circa 1 500 de piese de artă populară şi reli- 
gioasă româneşti. Fondul de publicaţii ale exilului 
românesc, unic în lume, cuprinde peste 2 000 de 
titluri de periodice, în circa 110 000 de exemplare. 
La 29 octombrie 1970 B.R. şi-a cumpărat, din veni- 
turile proprii, dar şi cu sprijinul substanţial al statului 
federal german, sediul, deschizând în 7 iunie 1971, la 
Freiburg, Casa Culturii Române. În alcătuirea fondu- 
rilor instituţiei, un loc important îl ocupă donațiile 
George Răut (Franţa), Gino Lupi (Milano), Leontin 
Jean Constantinescu (Saarbriicken), N.A. Florescu 
(Sydney, Australia), Constantin Sporea (Miinchen), 
George Racoveanu (Freissing, Germania), I.N. 
Manzatti (Italia), Giinther Reichenkron (Berlin), 
Aureliu Răuță (Madrid). La împlinirea a zece ani 
de existenţă (mai 1959), în cadrul aşezământului a 
început să activeze şi Institutul Român de Cerce- 
tări, ce şi-a propus încă de la înfiinţare să studieze 
poziţia românismului în cadrul unei Europe libere 
şi unite, valorile spirituale naţionale ce pot con- 
stitui o contribuţie la dezvoltarea unui umanism 
social, creştin şi democratic, influenţele reciproce 
între români şi minoritățile conlocuitoare, între 
români şi vecinii lor din spaţiul sud-est european. 
Se cuvine să fie menţionate de asemenea tipăritu- 
rile, ce constituie sectorul editorial al instituţiei, 
care a debutat, încă din 1949, cu volumul Poezii 
de M. Eminescu (prefaţat de Mircea Eliade), mul- 
tiplicat în cinci sute de exemplare și căruia i-au 
urmat, sub titlul Fără fară, o antologie de poezii 
populare întocmită în 1950 de I. Grigoriu, iar un an 
mai târziu Culegere de legende şi basme româneşti, 
acestea multiplicate în trei sute de exemplare. S-au 
mai realizat ediţii, multiplicate în o sută şi două 
sute de exemplare, din V. Alecsandri, Doine (1952), 
şi I.L. Caragiale, Opere alese (1952). Tot în 1952 s-a 
imprimat un studiu al lui loan Guţia, Sentimen- 
tul timpului în poezia lui Eminescu. În 1959 s-a 
publicat primul volum din Noul album macedo- 
român, iar şase ani mai târziu, în 1965, s-a realizat 
volumul al doilea. Lucrarea documentar-istorică a 
lui Hans Diplich, Rumânisch-deutsche Kulturbe- 
ziehungen im Banat und rumănische Volkslieder 

(1960), o antologie, în germană, din versurile lui 
Lucian Blaga, Die Gezeiten der Seele (1965), şi un 
volum al lui D. Găzdaru, Studii istorico-filologice 
(1978), se adaugă acestor tipărituri. În fine, cu o 
anume consecvență, începând din 1953, a fost 
oferit comunităţilor româneşti din exil „Buletinul 
Bibliotecii Române”. Ultimul aspect menţionabil în 
activitatea B.R. şi a Institutului Român de Cerce- 
tări este organizarea de manifestări culturale şi şti- 
inţifice. În afara sesiunilor de comunicări ştiinţifice 
anuale, desfăşurate cu ocazia adunărilor generale, 
în cadrul aşezământului au loc, cu o oarecare rit- 
micitate, cicluri de conferinţe, manifestări artis- 
tice, concerte, atestând o complexă viaţă culturală 
românească a exilului. Astfel, între 5 şi 10 mai 1956, 
s-a desfăşurat „Săptămâna românească”, menită să 
ilustreze valenţele intelectuale ale exilului şi posi- 
bilităţile lui culturale şi artistice în oglindirea rea- 
lităţilor spirituale naţionale. În 1959 şi în 1969 s-au 
organizat manifestări jubiliare cu ocazia împlinirii 
a zece şi ulterior a douăzeci de ani de la înfiinţare. 
Aceeaşi instituţie şi-a marcat rolul bine definit în 
desfăşurarea unor simpozioane internaţionale, 
cum a fost cel consacrat lui M. Eminescu în 1989, la 
Paris, în colaborare cu Fundaţia Culturală Română 
din Madrid, a unor sesiuni științifice, precum cea 
din 2004, sau a unor congrese ale exilului românesc, 
unul organizat tot la Paris, în mai 1994. 

Repere bibliografice: R. Apostol, Biblioteca și Institutul 
Român de Cercetări din Freiburg (istoric), „Buletinul 
Bibliotecii Române”, 1975-1976; Matei Cazacu, Reflecţii 
asupra Bibliotecii Române din Freiburg, JL, 1999, 
21-24; Pavel Chihaia, Biblioteca și Institutul Român 
din Freiburg, „Curierul românesc”, 2001, 3; Aurel Sergiu 
Marinescu, O contribuţie la istoria exilului românesc, 
IX, București, 2009, 27-228; Manolescu, Enciclopedia, 
83-87, 104-105. N.F. 


BIBLIOTECĂ ROMÂNEASCĂ, revistă apărută la 
Buda, ca lunar, în ianuarie 1821, în 1829-1830 şi 
iunie-decembrie 1834. Zaharia Carcalechi, „fer- 
legher” (librar-editor) la Tipografia Universităţii 
din Buda, a editat şi redactat această publicaţie, 
tipărind în 1821 prima parte, în 1829 şi 1830 câte 
două părţi, iar în 1834 ultimele patru. În mai multe 
rânduri el anunţă că va scoate revista de 12 ori pe 
an, însă de fiecare dată împrejurările îl obligă să 
renunţe. Dorinţa lui era de a le oferi tuturor româ- 
nilor o revistă cu profil cultural, cuprinzând articole 
de istorie naţională și universală, de agricultură, 

comentarii politice („starea lumii”), varietăţi, infor- 
maţii zoologice şi botanice, poveşti şi literatură 
originală. În decursul anilor, intenţiile nu i s-au 
realizat întru totul. Carcalechi nu avea cunoştinţele 
necesare şi nici colaboratorii pe care îi presupune 
o atare întreprindere. În B. r. s-a publicat o istorie 
a romanilor, compilată după scrierile istorice 
germane şi franceze de Damaschin T. Bojincă 
(capitolele 1-4), Gh. Cuciureanu (capitolul 5), loan 
Maiorescu (semnând I. Trifu) şi pictorul C. Lecca. 
Alte scrieri, despre domnitorii Dimitrie Cantemir, 
Radu Şerban, Mihai Viteazul, traducerea unor isto- 
rioare morale şi Istoria lumii pe scurt îi aparţin lui 
Damaschin T. Bojincă. Carcalechi este autorul arti- 
colelor-program şi al dedicaţiilor ce însoțeau unele 
numere. EI scrie articole de istorie cu un pronun- 
țat caracter de popularizare, traduce din greacă 
şi germană povestiri şi istorioare moralizatoare, 
redactează ştiri privind viaţa culturală din ţările 
române, informaţii bibliografice (zvorul cărților), 
mercuriale etc. Literatură originală s-a publicat 
puţină: fabula Guzganul de cetate şi cel de câmp 
de Gh. Asachi, poezia Ruinurile Târgoviştii de V. 
Cârlova. Un articol, Literatura, încercând o defini- 
ție a literaturii, analizează şi situația poeziei româ- 
neşti la 1830. Mai colaborează Emanoil Gojdu cu o 
Cuvântare de rugăciune. B.r. a avut, pentru epoca 
în care era editată, un număr relativ mare de „pre- 
numeranţi” (abonaţi) şi în Transilvania. Scoţând 
această revistă, Carcalechi urmărea, fără îndoială, şi 
scopuri comerciale, dar în primul rând era însufleţit 
de dorinţa de a contribui la propăşirea neamului, la 
realizarea unităţii culturale a românilor. R.Z. 


BIEDRZYCKI, Emil (5.V.1890, Suceava-—12.XI11.1975, 
Cracovia, Polonia), istoric literar, traducător 
polonez. Originar dintr-o familie poloneză din 
Bucovina, B. şi-a făcut studiile liceale la Cernăuţi 
şi pe cele de drept tot la Cernăuţi şi la Universitatea 
„Jan Kazimierz” din Lvov, unde şi-a luat doctora- 
tul şi a funcţionat ca lector de limba şi literatura 
română (1922-1939), iar din 1933 şef al acestui 
departament. În timpul războiului Universitatea 
din Lvov fiind închisă, a lucrat ca translator la o 
societate de asigurări. După război îşi reia acti- 
vitatea didactică în cadrul lectoratului de limbă 
română de la Universitatea Jagiellonă din Cracovia 
(din februarie 1945), funcţionând neîntrerupt până 
la pensionare, în 1965. A fost membru al Comisiei 
de Istorie Literară a Academiei Polone de Ştiinţe 

de la Cracovia. A fost distins cu Ordinul Coroana 
României în grad de Cavaler şi cu Medalia Română 
de Aur pentru „servicii în domeniul educaţiei”. 
Încă din perioada interbelică B. s-a remarcat 
ca unul dintre principalii promotori ai acţiuni- 
lor de cunoaştere a culturii şi literaturii române în 
mediul polonez, prin numeroase studii şi traduceri: 
Literatura rumuriska, o primă sinteză a literaturii 
române de la începuturi până în 1930, inserată ca 
un capitol aparte în monumentala lucrare Wielka 
literatura powszechna, publicată la Varşovia în 1933, 
Zarys dzicjow literatury rumurnskiej (1935), schiță 
istorico-literară însoţită de o antologie, în care ver- 
surile mai multor poeţi români, începând cu Grigore 
Alexandrescu, sunt traduse în colaborare cu poetul 
T. Hollender. Dintre acestea, unele au fost repro- 
duse într-o cuprinzătoare antologie poloneză de 
poezie românească (Varşovia, 1989). Istoria literatu- 
rii române a lui B. a fost foarte bine primită, Grigore 
Nandriş, de pildă, în „Gând românesc” din martie 
1935, îşi exprimă recunoştinţa „pentru dragostea şi 
priceperea cu care autorul ne-a prezentat compa- 
trioţilor săi”. Participant, alături de alți polonezi, la 
cursurile de vară ale lui N. Iorga, la Vălenii de Munte, 
B. s-a manifestat şi în planul istoriografiei prin tra- 
ducerea unor texte reprezentative, precum studiul 
lui O. G6rka despre Cronica lui Ştefan cel Mare. În 
domeniul literaturii comparate s-a remarcat, printre 
altele, cu un studiu despre Stanistav Reymont şi Liviu 
Rebreanu (1932). A redactat un manual de limba 
română şi o monografie despre Nicolae Bălcescu 
(1961), ce cuprinde şi traducerea integrală în polonă 
a Cântării României (pledând, cu noi argumente, 
pentru paternitatea lui Bălcescu). A făcut parte din 
comitetul de redacţie al marelui Dicţionar român- 
polon (Stownik rumurisko-polski), apărut în 1970. În 
1973 a publicat la Cracovia o masivă istorie a polone- 
zilor din Bucovina (Historia Polakâw na Bukowinie), 
cu numeroase materiale inedite, extrase din arhiva 
personală, referitoare la cultura polonă în Bucovina 
şi la legăturile cu mediul românesc. 
SCRIERI: Zwiqzki kulturalne polsko-rumuriskie [Legă- 
turi culturale polono-române], Lvov, 1933; Zarys dziejw 
literatury rumuriskiej ISchiţă de istorie a literaturii 
române], Lvov, 1935; Nikolaj Bălcescu, rumuriskiej pisarz 
i rewolucjonista [Nicolae Bălcescu, scriitor și revoluționar 
român], Cracovia, 1961; Historia Polakow na Bukowinie 
[Istoria polonezilor în Bucovina], Cracovia, 1973. 
Repere bibliografice: S. Lukasik, Pologne et Roumanie. 
Aux confins des deux peuples et des deux langues, 

Paris-Cracovia, 1938, 134-135; Mihai Mitu, 50 de ani 
de filologie română la Universitatea din Cracovia, LL, 
1972, 2; V. Jeglinschi, Relaţii culturale româno-polone 
în primele decenii ale sec. XX (1900-1945), Bucureşti, 
1977, passim; S. Widlak, Studiile de limbă română la 
Universitatea Jagiellonă, în Relaţii culturale româno- 
polone, Bucureşti, 1982, 19-20; Velea, Interferenţe, 83-84; 
Mihai Mitu, Rumursko-polskie zwiqzki literackie, în 
Literatura polska XX wieku, II, Varşovia, 2000, 532; 
Loredana Bortă, Carmen Bădăluță, Medalion Emil 
Biedrzycki, „Codrul Cosminului”, 2006, 12. A.M. 


BIENKOWSKA,  Danuta  (31.1.1920, Vilnius, 
Lituania — 20.VIII.1992, Varşovia), traducătoare, 
eseistă poloneză. Începe Facultatea de Medicină 
în 1937 la Universitatea din Poznaf şi o termină 
în 1943 la Bucureşti, unde emigrase din cauza răz- 
boiului. Lucrează ca medic şi director de spital în 
sate din Moldova, dar şi la Bucureşti, până în 1945, 
când se întoarce în Polonia şi practică medicina la 
Wroctaw. Stabilită la Varşovia în 1949, se va dedica 
literaturii, renunțând la prima profesiune. Cola- 
borează la radio şi la periodicele „Zotnierz polski”, 
„Gtos pracy”, „Ptomyk”, „Nowe ksiazki”, „Dialog” 
„Fakty” ş.a. Este vicepreşedintă a secţiei varşo- 
viene a Uniunii Scriitorilor Polonezi (1972-1975), 
apoi membră a Comitetului Naţional (1975-1978, 
1978-1980). I-au fost conferite Premiul Preşedin- 
telui Consiliului de Miniştri (1978), Crucea de Aur 
a Ordinului Meritul Cultural (1955), titlul Activist 
Cultural Emerit (1967), Crucea de Cavaler (1972) şi 
Crucea de Ofiţer (1985) ale Ordinului Renaşterea 
Poloniei, iar pentru traduceri din literatura română 
Premiul Uniunii Scriitorilor din România (1984, 1990), 
medaliile „Ion Creangă” şi „Mihai Eminescu”. 

B. debutează în 1948 cu povestirea Zdrada, 
apărută în „Irybuna Dolnoslaska”. Tematic, proza 
scrisă de B., alcătuită din numeroase romane 
de observaţie socială, polițiste şi pentru tineret, 
apărute la intervale scurte, precum şi din câteva 
volume de povestiri şi biografii romanţate, acoperă 
în principiu realităţi şi probleme poloneze post- 
belice; excursurile în trecutul istoric şi cultural 
sunt rare, de câteva ori inspiraţia vizând istoria 
românilor, în Slubne kobierce (1974) şi Michat 
Waleczny (1975), de exemplu. Merite excepţionale 
şi-a câştigat B. în promovarea literaturii române 
în Polonia prin traducerile de proză şi dramatur- 
gie clasică (lon Creangă, I.L. Caragiale, Mateiu 
I. Caragiale, Cezar Petrescu, Mihail Sebastian, 
Liviu Rebreanu, Jean Bart, lon Marin Sadoveanu, 

G. Ciprian) şi contemporană (Geo Bogza, 
Eugen Barbu, G. Călinescu, Alecu Ivan Ghilia, 
Marin Sorescu, Al. Ivasiuc, Iosif Naghiu, Zaharia 
Stancu, Maria-Luiza Cristescu, Vintilă Corbul, 
Dumitru Solomon, Constantin Chiriţă, Mircea 
Sântimbreanu, Mircea Radu Iacoban, Paul Cornel 
Chitic, Constantin Ţoiu ş.a.), unele, precum Iona, 
A treia feapă şi Paracliserul de Marin Sorescu, 
Întunericul de losit Naghiu, Capul de răţoi de G. 
Ciprian ş.a., publicate in extenso în revista „Dialog” 
din Varșovia, în intervalul 1969-1991. A alcătuit, 
împreună cu lrena Harasimowicz, Antologia poezij 
rumuriskiej (1989), în care B. a tălmăcit din poezia 
mai veche românească, inclusiv din secolul al 
XIX-lea. Câteva exegeze se constituie ca ipostaze 
complementare în programul de familiarizare a 
cititorului polonez cu istoria (Rumunia od Trajana 
do democracji ludowej, 1953) şi literatura română 
(Dzieje literatury rumuriskiej), în volumul Dzieje 
literatury europejskich (1977). La acestea se adaugă 
numeroase colaborări la radio şi articole în presa 
scrisă, referitoare la spaţiul cultural românesc. În 
memoriile sale, intitulate Zwyciezylam, apărute 
postum în 2000, în care a relatat despre lupta ei cu 
o maladie necruțătoare, a evocat relațiile de atașa- 
ment care o leagă de ţara noastră încă din vremea 
exilului, când și-a putut exercita profesia de medic 
la spitalele Filantropia și Colentina din București, 
dar și îndelungata experienţă de traducătoare din 
literatura română, numeroasele călătorii ulterioare 
facilitându-i aprofundarea spiritualității noastre. 

Traduceri: Geo Bogza, Kamienny kraj i inne opowia- 
dania |Țara de piatră şi alte povestiri], Varşovia, 1956; 
Ion Creangă, Wspomnienia z dziecinistwa [Amintiri din 
copilărie], Varşovia, 1960, Ztoty most [Povestea porcului], 
Varşovia, 1973; Eugen Barbu, Szosa pâinocna [Şoseaua 
Nordului], Varşovia, 1961, Ksigze [Princepele], Varşovia, 
1979; G. Călinescu, Czarna komoda [Scrinul negrul, 
Varşovia, 1962, Biedny Ioanide [Bietul Ioanide], Varşovia, 
1973, Poeta mitosci [Viaţa lui Mihai Eminescu], Varşovia, 
1977; Mateiu I. Caragiale, Fanfaroni ze Starego Dworu 
[Craii de Curtea-Veche], Varşovia, 1968; Cezar Petrescu, 
Fram, niedzwiedz polarny [Fram, ursul polari, Varşovia, 
1968; Hadrian Daicoviciu, Dakowie [Dacii], Varşovia, 
1969; Al. Ivasiuc, Westybul [Vestibul], Varşovia, 1970; I.L. 
Caragiale, Abu-Hassan, Varşovia, 1972; Liviu Rebreanu, 
Ion, Varşovia, 1972; Zaharia Stancu, Jak bardzo cie 
kochatem [Ce mult te-am iubit], Varşovia, 1972; Jean Bart, 
Europolis, Gdafsk, 1974; Maria-Luiza Cristescu, Niezabi- 
jajcie kobiet [Nu ucideţi femeile], Varşovia, 1974; Vintilă 
Corbul, Dynastia Sunderland-Beauclair, I-II, Varşovia, 

1975-1980, Hollywood, piekto marzeri [Hollywood, 
iadul visurilor], Katowice, 1992; Ion Marin Sadoveanu, 
W swietle gazowych lamp |Sfârşit de veac în Bucureşti], 
Varşovia, 1976; Constantin Chiriţă, Sniezne skrzydla 
[Aripi de zăpadă], Varşovia, 1977; Mircea Sântimbreanu, 
Duza przerwa LRecreaţia mare], Varşovia, 1978 (în cola- 
borare); Constantin Ţoiu, Grzech pierworodny [Galeria 
cu viță sălbatică], Varşovia, 1985; Opowiesci z Wotoszy, 
Moldawii i Siedmiogrodu [Povestiri din Țara Romă- 
nească, Moldova și Transilvania], Varșovia, 1987; Anto- 
logia poeziji rumuriskiej, lAntologia poeziei româneşti], 
Varşovia, 1989 (în colaborare cu Irena Harasimowicz). 

Repere bibliografice: Velea, Paralelisme, 74-94; Velea, 
Interferenţe, 49-51, 85-91; Stan Velea, Literatură polonă 
în România, Bucureşti, 2001, 375; Ileana Ionescu, 
Memoriile unei româniste, JL, 2001, 11-16. S.V. 


BILCIURESCU, Alexandru (13.XI1.1901, Paris — 
2.IV.1987, Bucureşti), poet, prozator, publicist. 
Născut într-un mediu de intelectuali, B. va continua 
tradiţia familiei şi va studia ştiinţele juridice. Tatăl, 
Alexandru Bilciurescu, avocat, şi mama, Alice (n. 
lonescu-Mihăeşti, nepoată a pictorului Anton 
Chladek), i-au asigurat o educaţie îngrijită. EI îşi 
trece, după o perioadă de secretariat în biroul tatălui 
său, doctoratul în ştiinţe juridice cu teza Asigurarea 
asupra vieţii (1930). În paralel, are o activitate publi- 
cistică şi literară intensă. Este redactor la „Timpul”, 
„Era nouă”, „Bilete de papagal”, „Poporul, „Limpul 
familiei”. Colaborează la „Sburătorul, „Convorbiri 
literare”, „Adevărul literar şi artistic”, „Rampa, 
„Ramuri”, precum şi la publicaţii de specialitate, ca 
„Revista avocaţilor” sau „Jurnalul avocaţilor”. Mai 
semnează cu pseudonimele Alexis Bihoreanu, V. Iru, 
Mircea Robu, Banul Mărăcine, Dr. Bemol. A făcut 
parte din Consiliul Suprem al Francmasoneriei, 
ceea ce i-a adus internarea în penitenciarul Jilava în 
decembrie 1951, de unde va ieşi abia în decembrie 
1955, în dreptul ocupaţiei fiind trecut „tehnician 
tipograf”. Este arestat din nou, de această dată pentru 
„uneltire”, în aprilie 1961, fiind coleg de suferinţă cu 
Vladimir Streinu, Nicolae Balotă, |. Negoiţescu, V. 
Voiculescu, Cicerone loniţoiu. leşit din închisoare, 
va colabora la Radiodifuziunea Română, la redacţia 
pentru străinătate, şi la „Glasul patriei”. 

B. este un scriitor deosebit de prolific. EL 
încearcă toate genurile literare, mai puţin drama- 
turgia, unde poate fi semnalată o singură piesă, 
Sub lumina lunei (1921), scrisă în colaborare cu 
V. Cotan. Debutul editorial individual e marcat de 
volumul de versuri Morţii (1922). Ca poet, B. este 

sensibil influenţat de simbolism, de care nu se 
poate desprinde, vădind o carenţă de originali- 
tate. Fii fericirea mea! (1923), Zoologice şi Thalassa 
(1941, ambele premiate de Academia Română), 
Acropole (1945) — toate uzează de aceleaşi motive: 
marea, momentul despărțirii, ţipătul dezolant al 
pescăruşului, ploaia, corabia care se îndepărtează. 
O oarecare distanţare de poetica simbolistă se 
simte în Zăpada mieilor (1944), timbrul fiind încă 
puternic bacovian în Lacrimile pământului (1944), 
unde autorul părăseşte universul marin pentru a 
evoca parcuri unde „cad frunze, funerar”. În epocă 
unele poezii deveniseră romanțe cântate îndeosebi 
de Ionel Fernic. În ceea ce priveşte romanele, majo- 
ritatea scrise în colaborare, fie cu M. Toneghin, fie 
cu lonel Jianu şi G.M. Amza, se pare că se foloseşte 
o anume schemă, urmată aproape fără excepţie. 
Acestea apar oricum într-un ritm neobişnuit (chiar 
trei sau patru pe an), dar perseverenţa exerciţiu- 
lui nu va fi un atu. Se adaugă banalitatea intrigii, 
vădit comercială, alegerea unor titluri neinspirate. 
În centrul atenţiei romanelor se află un defect fizic, 
realmente irecuperabil, al unui personaj, defect 
care îl împiedică pe acesta să-şi urmeze aspiraţiile 
şi sentimentele. Printr-un concurs de împrejurări 
imposibile în viaţa reală, personajul scapă de com- 
plexul său şi îşi atinge idealul, care se dovedeşte 
a fi cu totul altceva decât îşi imaginase. Urmează, 
firesc, dezamăgirea; în zadar el şi-a eliminat handi- 
capul fizic, nimicnicia condiţiei umane nu poate fi 
depăşită. Personajele au, de regulă, o stare materi- 
ală solidă sau se îmbogăţesc; numai că ele nu sunt 
totdeauna credibile, nu „trăiesc”, rămânând nişte 
schiţe inconsistente. Fascinat de universul feminin, 
pe care îl înţelege superficial, sau doar mizând pe 
vandabilitatea subiectelor, autorii îl coboară în 
derizoriu şi îşi plasează protagonistele în ipostaze 
apăsat dezavantajoase, fiind văzute frecvent ca 
fiinţe imorale. Intriga se desfăşoară rapid, previ- 
zibil, trădând preferința pentru un anumit tip de 
acţiune şi anumite caractere. B. scrie şi literatură 
pentru copii, chiar una reuşită. Mai publică şi 
câteva comentarii, unele omagiale, arătându-se 
mereu îndrăgostit de mare: [. Gr. Periețeanu, poet 
al mării (1942), Marea şi muzica (1944), Camoes, 
cavalerul mării (1945), Cristofor Columb, conchis- 
tadorul lumii noi (1946). 

SCRIERI: Sub lumina lunei (în colaborare cu V. Cotan), 
Bucureşti, 1921; Morţii, Bucureşti, 1922; Fii fericirea 
mea!, Bucureşti, 1923; Stafiile dragostei (în colaborare cu 

Dr. Ygrec, Sărmanul Klopştock şi Alexis Nour), Bucureşti, 
1929; Doamna Casanova (în colaborare cu M. Toneghin), 
Bucureşti, 1932; Fecioare la licitaţie (în colaborare cu M. 
Toneghin), Bucureşti, 1933; Pozne şi năzbâtii, Bucureşti, 
[1933]; Fata cu păr de lup, Bucureşti, 1934; Cavalerii ver- 
ticali (în colaborare cu Ionel Jianu), Bucureşti, [1931]; 
Rumba dragostei (în colaborare cu M. Toneghin), Bucu- 
reşti, 1934; Tichia de mărgăritar, Bucureşti, 1935; Cine 
a ucis? (în colaborare cu G.M. Amza), Bucureşti, 1936; 
Paraziţii tacâmului (în colaborare cu M. Toneghin), 
Bucureşti, 1938; Vampirul (în colaborare cu G.M. Amza), 
Bucureşti, 1938; Dorel pleacă în lume, Bucureşti, 1939; 
Femeia din noroi, Bucureşti, 1939; Vagabondul sentimen- 
tal, Bucureşti, 1939; Vitriol, Bucureşti, 1939; Thalassa, 
Bucureşti, 1941; Zoologice, Bucureşti, 1941; 1. Gr. Peri- 
efeanu, poet al mării, Bucureşti, 1942; Pentru o femeie, 
Bucureşti, 1943; Lacrimile pământului, Bucureşti, 1944; 
Marea şi muzica, Bucureşti, 1944; Zăpada mieilor, Bucu- 
reşti, 1944; Acropole, Bucureşti, 1945; Camo&s, cavalerul 
mării, Bucureşti, 1945; Cristofor Columb, conchistadorul 
lumii noi, Bucureşti, 1946; Mercenarele dragostei, I-II, 
Bucureşti, 1947; Amintiri repovestite, Bucureşti, 1972; 
Cu vioara prin lume, Bucureşti, 1972 (în colaborare cu 
Sandu Albu). 

Repere bibliografice: Claudia Millian, „Morţii”, ALA, 
1922, 104; Radu Mislea, Scriitorul Al. Bilciurescu, „Omul 
liber”, 1931, 346; Al. Robot, „Doamna Casanova”, RP 1932, 
4481; Petre Dinu, „Doamna Casanova”, „Azi”, 1933, 1; 
Romulus Demetrescu, „Tichia de mărgăritar”, PLI, 1935, 
8-9; Călinescu, Opere, III, 1452-1453; Bailli Jean Ursescu, 
Trei rapsozi ai mării, Bucureşti, 1944, 19-31; Ştefan Baciu, 
Praful de pe tobă, Bucureşti, 1995, 597; Dicţ. scriit. rom., |, 
280-281; Sturdza, Familiile, |, 538. N.Bc. 


BILETE DE PAPAGAL, publicaţie apărută la 
Bucureşti, zilnic din 2 februarie 1928 până în 9 august 
1929, săptămânal din 15 iunie până în 5 octombrie 
1930, în 1937 şi în 1938 şi din nou zilnic din 15 decem- 
brie 1944 până în 12 februarie 1945. Director: Tudor 
Arghezi. Într-un singur număr, 461/1930, este menţi- 
onat ca director şi Gheorghe Brăescu. În 1944 şi 1945 
ca girant responsabil figurează Nicolae Scarlat. În 
seria a doua, din 1930, formatul e mai mic decât cel 
iniţial, iar seria a patra are format de ziar. Alte două 
aşa-zise serii, care sunt de fapt doar rubrici în cadrul 
acestor publicaţii, apar în ziarul „Informaţia zilei” 
(începând cu numărul 458/1943) şi, mult mai târziu, 
în cuprinsul revistei „Argeş” (de la numărul 2/1966 
până la numărul 3/ 1967). Fondată de Tudor Arghezi la 
puţin timp după apariţia volumului său Cuvinte potri- 
vite, revista este expresia unui talent poetic şi publicis- 
tic de o excepţională vigoare şi originalitate. Tendinţa 
novatoare, dorinţa de a realiza ceva unic e exprimată 

de Arghezi încă din primul număr al liliputanei publi- 
caţii, atunci când susţine, în stilul său inconfundabil, 
că „un ziar atât de mic n-a mai apărut niciodată, nici la 
furnici”, şi că această „foiţă de ţigare” sau „fițuică” vrea 
„să realizeze în universul hârtiei tipărite un echivalent 
al puricelui din lumea de carne şi oase”, precizând 
însă că preocuparea sa de căpetenie nu va fi aceea „de 
a face pe oameni să se scarpine, ci pe cititor să zâm- 
bească”. În acelaşi articol inaugural, apăsând asupra 
ideii de independenţă, Arghezi arată tranşant că B.p. 
„apar din iniţiativa strict personală a unui scriitor, fără 
bănci, fără idoli, fără partid politic şi fonduri inexpli- 
cate, adică în toate condițiunile dorite de expresia sin- 
cerităţii”. Reiterată şi asumată bărbătește şi mai târziu, 
în ciuda dificultăţilor pe care le presupune (Numărul o 
sută), această libertate a propriei inițiative îi îngăduie 
poetului să scoată o revistă vie, neconvenţională, în 
care cultura şi realităţile româneşti sunt abordate fără 
prejudecăţi, cu un spirit critic pătrunzător şi inventiv, 
ceea ce-a atras multe simpatii, dar şi destule adversi- 
tăţi. Publicaţia a respins orice academism, „cultivarea 
în eprubetă închisă, cu dop, a vieţii politice şi literare” 
şi a căutat să aducă un aer proaspăt în spaţiul dezba- 
terii publice şi al literaturii, stimulând în mod consec- 
vent creativitatea şi setea de afirmare a unor „condeie 
noi”. Foarte preţuită de tinerii scriitori, revista, mai ales 
în prima ei serie, le-a dat unora prilejul să debuteze, 
iar pe alţii i-a ajutat să se facă mai bine cunoscuți. 
Asttel, în ce priveşte poezia, pe lângă cele câteva texte 
ale lui Arghezi (Voci, Creion, Potcovarii, Sonet pentru 
cocoşi, Sonet de izbândă, Însemnări pentru poveste) 
sau colaborările ocazionale ale lui Adrian Maniu şi G. 
Topîrceanu, aici se tipăresc din abundență versuri ale 
unor foarte tineri autori, dintre care unii vor dobândi 
notorietate: viitorul dramaturg Eugen Ionescu, căruia 
i se publică în 1928 Elegii pentru ființe mici, Emil 
Botta, care debutează aici în 1929, Virgil Gheorghiu, 
Eugen Jebeleanu, Geo Bogza, Maria Banuş (debut), 
Mihai Beniuc, Cicerone Theodorescu, George Lesnea. 
Atenţia constantă acordată tinerilor scriitori e doar 
unul dintre mijloacele prin care revista încearcă 
să învioreze atmosfera literară din epocă. Altul e 
ingenioasa inovaţie publicistică prin care Arghezi a 
reuşit să-şi exprime propria viziune despre relația 
dintre viaţă şi literatură: tableta. Scrise într-un con- 
centrat şi sclipitor stil metaforic, căruia nu îi lipsesc 
nici lirismul, nici umorul, tabletele argheziene au o 
mare gamă tematică şi tonalități variate. Între ele se 
găsesc muşcătoare satire politice (Comunismul la 
el acasă, Triptic politic) sau anticlericale (Bilet unui 


Bilete 


m 


No.153 


apar 
zilnic 


2 lei 


; a” mu | 
Director g 4 
7. ARGHEZI "4 papaga 
=== 
CUM AM MÂNCAT-O PRE EA 


Aventură polară a ltalianului Nobile, ridicat de un 
entuziasm mediteranean către Oceanul ingheţat şi do- 
rind să ia o napolitană la izvorul frigului şi îngheț u- 
lui, imi aduce aminte de expediția noastră dela Polul 
Sud. făcută acum 25 de ani in timpul vacanțelor de 
vară. lără p ate nici subvenţii. 

A venii momentul să-mi netezesc conştiinţa şi să 
vă fac cu acest prilej de ordin sufletesc mărturisirea 
care mă apasă. divulgând la rândul meu o ispravă. inru- 
dită prin analogie» cu mărturisirea asasinării călugărului 
Rasputin. descrisă de un Mare Duce rus. 

Livilizaţia oferă imensul folos că te poţi uşura sufle- 
teşte d« o crimă prin ziare. povestind cititorilor şi abo- 
naților pacinici fără-delegea comisă, in toate amănun- 
tele ei pasionante, sigur că antollapelaiea ce-ţi in- 
fligi. dându-te în spectacol de roman-foileton trâit. te 
scuteşie de vechile penalități. potrivite cu o lume 
inapoiată. O altă binefacere a civilizaţiei consistă in 
libertutea de a ucide după voie vânatul pe care ţi-l 
alegi singur, cu condiţia ca operația să se realizeze cu 
incepere dela 0 longitudine şi de la un meridian dat. 

Când. in lungile mele peregrinațiuni de sportiv. mi-a 
venit să omor un Negru. am luat vaporul şi trenul şi 
mam dus la New-York şi Chicago. Tot eram acolo: 
in lot de unul am ucis câte opl, câte zece şi cu nervii 
toniticaţi. mi-am continuat cariera in regiunile albe. 

La Polul Sud am plecat atunci când povestesc. întâi 
cu tramvaiul. până la marginea oraşului. de unde intro 
cotigă de lăpiar mam transportat într'o gară. Acolo 
mam agăţat in luză de un tren rapid. în genul ex- 
presului de Braşov, care circula exclusiv cu miniştri 
și invitaţi. Echipamentul meu era de buzunar. Un 1la- 
con cu apă oxigenată (12 volume). un gram de iod 
metalic, un cronomelru. trei tablete de aspirină. un 
ghem de sfoară. o cuție de ţinte de planșetă şi un 
ciocan cu coadă demontabilă. imprumutat de la un 
sporismen emerii dintre prietenii mei, Găetan. avântat 
către ale meridiane. Mai luasem cu mine un câine 
şoricar şi o c ireaţă blondă. a căreia rezistență la 
temperaturile svăzute se experimentase in music-hallu- 
rile în care apărea goală. în luna lui Decembrie. pro: 
tejată de o frunză de viţă in formă de evantaliu brodat 
cu flori azurii de „nu mă uita“ (Vergiss mein nicht). 

Ţintele de planşetă trebuiau să slujească prinderii 
ghețarilor şi înlănțuirii lor, unul după altul, cu sfoară 
pentru scoaterea mai lesnicioasă din elementul lichid. 
că în apă corpurile pierzându-și greutatea. po! 
antrenate cu un simplu fir de bumbac. Nu am 
vânat noi la Vâlcov moruni de 500 kgr.. pe care 
i-am tras pe uscat cu ajutorul unei jurubiţe de ibrişim? 

Prinderea ghețarilor şi târârea lor prin apă. de la 
pol în regiunile calde sunt de un interes ştiinţific con- 
siderabil. căci demonstrează fără altă experienţă că ghe- 
jurile arctice şi antarctice se topesc da la sineş. exact 
ca ghiața artilicială. indată ce ajungi cu e'e la nivelul 
Iatitudinilor indochineze. După ce sau topit. tragi sfoara 
din apă. sfoara vine singură şi o faci ghem, păstrând-o 
in buzinar pentru o expediţie viioare. Generalul No- 
bile plecase în excursie ştiinţifică, mânat de scopul de 
a lăsa fotografia Ducelui Mussolini (9: 12) în punctul 
unda axul terestru se mişcă cel mai iute. Problema era 
să se afle dacă hârtia impresionată de razele soarelui, 
rezistă la influența magnetică boreală şi dacă. evan- 
tual, atunce! când Ducelui ii va veni ideea să-şi stră 
mute dictatura la Nord. focile il vor recunoaşte după 
portret, Totodată trebuia popularizată gramatica ita- 
lană, din care sa distribuit Polului o mie de exemplare 
pe hârtie velină, 

prieten preot, Moravuri episcopale), mici pamflete 
cu ţintă precisă (Superomul unanim, la adresa lui 
N. Iorga, Ortodoxia artistico-literară, vizându-l pe 
Nichifor Crainic), elogii pline de căldură, cum este cel 
adus tipografilor (Culegătorul de semne), inimitabile 
poeme în proză (Caise, Miţu şi Baruţu, Rândunelele, 
Pisica). De o savoare aparte sunt „tabletele cu Coc6”, 
papagalul care a devenit nu doar blazonul revistei, ci E 
un personaj nelipsit din paginile ei, putând fi întâlnit 
în diferite ipostaze: de confesor, de interlocutor, de 
martor ascuns la anumite evenimente, de reporter 
poznaş şi, în genere, de simbol al opiniei publice sau 
al ubicuităţii jurnalistice (Coc6 şofeur, Coc6 deputat, 
Câinele lui Coc6, Coc6 la laşi, Cocă şi actorii, Plângerea 
lui Cocă, Rugăciunea lui Coc6, Cocd-express etc.). Ca 
prozator, Tudor Arghezi nu publică însă în B.p. numai 
tablete, ci şi o serie de mici povestiri cu conţinut 
anecdotic, caracterologic sau parabolic, între care 
lisus al doilea, Un linşaj, Moş Niculae, Fizionomistul, 
Un roman de iubire, Doi vecini. În ce priveşte proza, 
sunt de consemnat, în afara textelor argheziene, şi 
contribuţiile altor scriitori. Deşi dintre ei nu lipsesc cei 
de factură tradiționalistă, precum Mihail Sadoveanu, 
Ionel Teodoreanu, I. Peltz, preferaţi sunt totuşi moder- 
niştii de felul lui Urmuz, descoperit în 1922 de Arghezi 
şi publicat în B.p. postum, M. Blecher, care debutează 
aici în 1930, Geo Bogza, E Aderca. Ultimul, secretar 
de redacţie în primii doi ani, este cel mai constant, 
fiind foarte des prezent şi în postura de critic literar. În 
această calitate semnează articole de sinteză (Curente 
literare în Europa) sau de bilanţ (Anul literar), comen- 
tarii polemice (Mistica farsă, despre mişcarea gân- 
diristă), eseuri despre W. Shakespeare, L.N. Tolstoi, H. 
Taine, Stephane Mallarm6, medalioane (Adversarul 
G. Ibrăileanu, Gospodarul Sadoveanu, Cavalerul 
Perpessicius) şi, din când în când, recenzii. O dovadă 
că literatura e înţeleasă ca fenomen viu şi dinamic 
o constituie expresivele portrete făcute de Tudor 
Arghezi lui Urmuz, C. Argetoianu, N.D. Cocea, C. Stere, 
Gala Galaction, alături de repetatele sale elogii aduse 
poeţilor tineri şi, în general, poeziei, care „garantează 
culturii o împrospătare continuă şi omului, locuitor al 
unui mare miracol, zilnic mai întins, facultatea de a-l 
simţi”. Cu toate că spaţiul redus a împiedicat revista 
să aibă un sumar foarte divers, la răstimpuri s-au 
publicat şi texte dramatice, cum sunt piesa scurtă 
Neguţătorul de ochelari a lui Tudor Arghezi ori sceneta 
Triunghia lui E Aderca. De asemenea, nu au fost negli- 
jate nici traducerile (epigrame de Marţial, poemele 
Nemărginire şi Epigonilor de Henrik Ibsen, reflecții de 

Paul Valery, eseul Omul autentic de Andr€ Gide). Mai 
mult, au existat chiar câteva rubrici cu o anume con- 
tinuitate: „Cronica dramatică” (ţinută în 1930 de Isaiia 
Răcăciuni), „Moment muzical” (E Aderca), „Gura 
lumii” (anecdote), „Pagini vechi” (unde se reiau scrieri 
de Ion Ghica şi A.I. Odobescu). Toate acestea întregesc 
imaginea unei publicaţii care, de excelent nivel literar 
în prima ei serie, plină de nerv polemic în a doua şi 
vădind o fermă atitudine antifascistă şi prodemocra- 
tică în a treia, s-a impus prin calitatea şi insolitul ei, 
purtând pecetea spiritului arghezian. Alți colabora- 
tori: Otilia Cazimir, Al. O. Teodoreanu, Gala Galaction, 
Paul Zarifopol, B. Fundoianu, Octav Şuluţiu, Aurel 
Lambrino, Sărmanul Klopştock, lonathan X. Uranus 
(Marcel Avramescu), N. Davidescu, Demostene Botez, 
Simion Stolnicu, Mircea Pavelescu, Sanda Movilă, 
Alexandru Sahia, Eugen Constant, Liviu Deleanu, 
George Ivaşcu, Mihail Steriade, D. Gherghinescu- 
Vania, N. Crevedia, Radu Boureanu, Ilariu Dobridor, 
Laurenţiu Fulga, lon Biberi, Paul B. Marian, Aurel 
Baranga (care debutează aici), Dragoş Vrânceanu, 
Mircea Damian, Horia Bottea, Constantin Nisipeanu, 
Teodor Scarlat, lon Sofia Manolescu. LM. 


BILEŢCHI, Nicolae 
(12.]11.1937, Oprişeni, 
azi Dubovka, Ucraina), = 
critic şi istoric literar. “- 
Este fiul Elenei (n. Haisuc) şi al lui Vasile Bileţchi, 
țărani. A absolvit şcoala elementară în satul natal, 
cursul mediu în satul Tereblecea şi Facultatea de 
Filologie, secţia germano-romanică, la Univer- 
sitatea din Cernăuţi (1959). Învățător în satul natal, 
apoi cercetător ştiinţific inferior (1961-1964), docto- 
rand la Institutul de Literatură Universală „Maxim 
Gorki” din Moscova între 1964 şi 1967, şi-a susţinut 
aici şi teza; în 1986 a devenit doctor habilitat. Din 
1967 este cercetător principal la Institutul de Limbă 
şi Literatură (Institutul de Filologie) din Chişinău. 
Din 1995 predă în învățământul universitar. A fost 
ales membru corespondent al Academiei de Ştiinţe 
a Republicii Moldova (1992). A debutat în 1962 la 

revista „Cultura” şi editorial cu studiul monografic 
Epiceskie i liriceskie elementi v moldavskoi sovetskoi 
dramaturgii (1972). Mai e prezent în „Limba şi lite- 
ratura moldovenească”, „Nistru”, „Kodrî”, „Revista de 
lingvistică şi ştiinţă literară” (face parte din redacţie), 
„Limba română”, „Literatura şi arta”, „Sud-Est, 
„Metaliteratură” (e în colegiul redacţional) ş.a. Şi-a 
adus contribuţia la elaborarea a numeroase volume 
colective dedicate literaturii contemporane. 

În volumele Consemnări critice (1976) şi 

Considerări şi reconsiderări literare (1983) B. s-a 
afirmat ca un avizat cercetător al dramaturgiei şi 
prozei contemporane din stânga Prutului. Plătind 
o vreme tribut înţelegerii literaturii prin prisma 
realismului socialist, realizează totuşi exegeze 
serioase, în care predomină analiza personajelor 
şi atenţia concentrată asupra procedeelor artis- 
tice. Efortul de sincronizare cu statutul criticii şi 
istoriei literare moderne se vădeşte îndeosebi în 
studiul Romanul şi contemporaneitatea (1984), 
unde apelează la un instrumentar critic diferit şi 
la un limbaj estetic înnoit, atunci când se referă la 
particularităţile formale (Zbor frânt de Vladimir 
Beşleagă), la substratul dramatic al timpului încre- 
menit (Vămile de Serafim Saka), la „direcţia estetică” 
(Disc de George Meniuc), la interferența timpu- 
rilor (Unchiul din Paris de Aureliu Busuioc) sau la 
cronotopul basmului (Povestea cu cocoşul roşu de 
Vasile Vasilache). B. formulează tot aici şi rezerve 
critice, abordând cu luciditate şi în toată diversita- 
tea lui procesul literar. Măsura adevărată a darului 
de cercetător o dă în ceea ce publică în ultimii ani, 
totodată un moment de bilanţ al unui traseu critic 
paradigmatic pentru spaţiul basarabean. Analize şi 
sinteze critice (2007) sau textele incluse în volumul 
omagial Nicolae Bileţchi la ora reconsiderărilor 
(2012) atestă mai cu seamă disponibilitatea autoru- 
lui pentru procesul „de revedere, regândire şi reaşe- 
zare a valorilor literare”, capacitatea de a-şi perfecţi- 
ona, într-un set de „relecturi”, instrumentarul critic 
şi de a-şi împrospăta modul de a înţelege complexi- 
tatea unor scrieri şi a integrării în contextul cultural 
românesc. 
SCRIERI: Epiceskie i liriceskie elementi v moldavskoi 
sovetskoi dramaturgii, Chişinău, 1972; Consemnări 
critice, Chişinău, 1976; Considerări şi reconsiderări 
literare, Chişinău, 1983; Romanul şi contemporaneitatea, 
Chişinău, 1984; Creaţia scriitorilor moldoveni în şcoală 
(în colaborare), Chişinău, 1990; Analize şi sinteze critice, 
Chişinău, 2007. 

Repere bibliografice: Andrei Ţurcanu, „Considerări şi 
reconsiderări literare”, RLSL, 1984, 3; Iuri Kojevnikov, 
Moldavski sovremennii roman, „Voprosi literaturi”, 1985, 
9; Mihail Dolgan, Responsabilitatea cuvântului critic, 
Chişinău, 1987, 102-105; Burlacu, Texistenţe, |, 146-152; 
Dicţ. Chişinău, 54-55; Apetri, Atitudini, 156-158; Ion 
Ciocanu, Cărţile din noi, Chişinău, 2011, 205-212; Nicolae 
Bileţchi la ora reconsiderărilor, Chişinău, 2012. I.C. 


BILEŢCHI-ALBESCU, loan (10.VIII.1881, Oprişeni, 
azi Dubovka, Ucraina - 15.X.1962, Câmpulung 
Moldovenesc), clasicist, traducător. Urmează clasele 
primare în satul natal, iar în 1895 intră la Liceul 
„Ştefan cel Mare” din Suceava. Plăcându-i umanioa- 
rele, va opta pentru Facultatea de Litere şi Filosofie a 
Universităţii din Cernăuţi, studenţia lui diligentă des- 
făşurându-se între anii 1903 şi 1907. După absolvire 
va fi numit profesor de latină şi elină la şcoala unde 
îşi luase bacalaureatul. Din 1909 e transferat la Liceul 
„Dragoş Vodă” din Câmpulung Moldovenesc. Profesor 
definitiv încă din 1908, obţine doctoratul în 1912 cu o 
teză redactată în limba germană, în care se ocupă de 
modalităţile de exprimare a superlativului la o seamă 
de scriitori latini, ca Tibul, Catul, Properţiu, Vergiliu, 
Horaţiu şi Ovidiu. S-a impus, curând, prin seriozitate 
şi temeinicie şi, după ce, în 1916, este numit, provizo- 
riu, director, din 1919 ocupă acest post până în sep- 
tembrie 1941, când se pensionează. 

Din când în când B.-A. semna în periodicele 
bucovinene „Glasul Bucovinei”, „Junimea literară”, 
„Glasul muntelui”, rememorând evenimente poli- 
tice la care avusese şansa să ia parte, cugetând, cu 
o retorică de catedră, la ţară şi la destinul ei sau 
însăilând vreo cronică dramatică. Acestei publi- 
cistici întâmplătoare i se adaugă şi câteva articole 
tratând chestiuni de pedagogie, recenzii de cărţi 
ştiinţifice şi, mai ales, studii meticuloase de topo- 
nimie şi patronimie, scoase şi în broşuri, după ce 
apăruseră mai întâi în „Orpheus” (1927-1928) şi, 
pe parcursul mai multor ani, în „Anuarul Liceului 
«Dragoş Vodă»”, pe care el îl editează din 1921 
până în 1939. Sunt contribuţii stimabile - luate 
în seamă de învăţaţi precum Carlo Tagliavini, 
Vasile Grecu, Ştefan Paşca —, dar care se lansează 
în ipoteze riscante. A alcătuit şi o istorie a oraşului 
Câmpulung Moldovenesc, lăsată în manuscris, 
precum şi o carte privind istoricul şcolii din acelaşi 
oraş, publicată postum (2010), ca şi alte pagini. 
El era, înainte de toate, un elenist, cu o reputa- 
ţie pentru unii confirmată de traducerile sale, în 
versuri albe, din piesele lui Aristofan — Norii (1923), 

Broaştele (1925), Păsările (1936). Un Aristofan pe 
care l-a dorit „în haină românească”, recurgând 
la neaoşisme nu totdeauna potrivite, în versiuni 
ce se feresc să cadă în infidelitate şi obscuritate, 
dar mai ales, cum cer „estetica şi urbanitatea”, 
evitând, pudic, exprimările prea fruste. În prefețe, 
nedezminţindu-şi vocaţia, B.-A. ţine să scoată în 
relief caracterul moral-educativ al ostenelilor lui. 
El schițează şi unele apropieri între Păsările şi 
comedia shakespeareană Visul unei nopți de vară, 
care s-ar asemăna prin „fantezia exuberantă”, com- 
paraţia fiind împinsă până la piesa Chantecler a 
lui Edmond Rostand. Alte traduceri din Aristofan 
(Plutos, Viespile, Cavalerii, Pacea) nu s-au publicat. 
SCRIERI: Ausdrucksmittel zur Bezeichnung des hohen 
Grades einer Eigenschaft bei Catull, Tibull, Properz, 
Vergil, Horaz, Ovid und Statius, Cernăuţi, 1909; Senti- 
mentul naturii în opera lui Horaţiu şi Virgiliu, Silistra, 
1930; Studii filologice, îngr. Ion Filipciuc, Câmpulung 
Moldovenesc, 2007; Conspecte filologice, îngr. Ion Filip- 
ciuc, Câmpulung Moldovenesc, 2009; Şcoala din Câm- 
pulung Moldovenesc de la începuturile ei până în anul 
1948, îngr. Ion Filipciuc, pref. Dumitru Niţă, Câmpulung 
Moldovenesc, 2010. Traduceri: Aristofan, Norii, pref. 
trad., Bucureşti, 1923, Broaştele, pref. trad., Bucureşti, 
1925, Păsările, pret. trad., Câmpulung, 1936. 

Repere bibliografice: N. Bogdan, Clasicii greci şi 
latini în româneşte, „Clipa”, 1924, 70; George Voevidca, 
Aristophanes în româneşte, „Junimea literară”, 1937, 
1-9; Ion Faifer, Aristophanes pentru prima oară în 
româneşte?, IIŞ, 1938, 6; Graţian Jucan, Câmpulungul 
Moldovenesc, Bucureşti, 1979, 66-68; Florin Faifer, 
Profesorii, CL, 2000, 1; Satco, Encicl. Bucovinei, I, 
111-112; Luminiţa  Ţăran, „Conspecte filologice”, 
„Oglinda literară”, 2010, 102; Ioan Ţicalo, Câmpulung — 
toposul fericitei întâlniri, RR, 2011, 2. F.EF. 


BINELE PUBLIC, ziar „politic, economic, literar 
şi științific”, apărut la Bucureşti, de trei ori pe săp- 
tămână de la 29 noiembrie 1878 până la 9 iunie 
1879, apoi zilnic de la 10 iunie 1879 până la 17 
martie 1884. De la 23 martie 1881 subtitlul este 
suprimat. În 1884 fuzionează cu „Limpu/”, sub titlul 
„România” (1884-1892). Redactori: G.O. Gârbea 
(1878), N.R. Lepădătescu (1882-1883). Organ al 
Partidului Liberal-Conservator, B.p. susține idei 
liberale și democratice, dar are preponderent 
caracter informativ, anunțând, de pildă, reprezen- 
tarea la Teatrul Naţional din București a piesei O 
noapte furtunoasă (24 ianuarie 1879), fără să menţi- 
oneze numele autorului. Comedia lui I.L. Caragiale, 
scrisă de „tânărul autor cu ochelari”, era criticată 

pentru așa-zise „exagerări” în descrierea moravu- 
rilor. Este anunțată, de asemenea, reprezentarea 
dramei Despot-Vodă de V. Alecsandri. Colaborează 
G.I. lonnescu-Gion cu articole literare, cronici dra- 
matice și recenzii, D.D. Racoviţă-Sfinx cu cronici 
dramatice, cugetări, articole de informaţii culturale, 
recenzii, nuvele și traduceri din literatura univer- 
sală, G. Missail, 1.S. Spartali. LH. 


BIOGRAFIE. În ultima jumătate a secolului al XX-lea 
b. n-a avut un statut prea fericit. Structuraliștii, post- 
structuraliștii și, în genere, partizanii școlii formaliste 
au eliminat-o din discuţie concomitent cu scoaterea 
autorului din câmpul literaturii. Efectul imediat a fost 
marginalizarea și, pentru o vreme, discreditarea totală 
a acestui gen socotit până atunci o „știință“ respecta- 
bilă, cu o teorie și o metodă riguroasă în spate (lanso- 
nismul). Mai toate literaturile occidentale au culti- 
vat-o, de unde și ideea, răspândită și azi, că b. este un 
gen occidental. Alain Viala îşi începe articolul în Dicti- 
onnaire des genres et notions litteraires (2001) cu pro- 
poziția următoare: „Biografia constituie o formă 
textuală esenţială a Occidentului“. Rămâne de văzut 
dacă Orientul european n-a practicat și el acest gen 
care stă la granița dintre istorie și literatură. Vieţile 
paralele ale lui Plutarh au fost traduse, în fond, peste 
tot și au circulat în toate literaturile europene. La fel 
De vita Caesarum, opera lui Suetonius, secretarul lui 
Hadrian. E drept însă că marii scriitori occidentali au 
beneficiat în epoca pozitivismului critic de b. fabu- 
loase, devenite modele ale genului precum b. lui 
Marcel Proust scrisă de englezul G.D. Painter sau 
aceea despre Tinereţea lui Andre Gide, opera unui 
reputat medic, Jean Delay, membru al Academiei 
Franceze. În prima reconstituirea minuțioasă a vieţii e 
făcută dintr-o perspectivă care nu caută programatic 
demitizarea, dar nici idealizarea omului care scrie, 
încearcă doar o analiză obiectivă a actelor existenți- 
ale, acelea care însoțesc, pe dedesubt, creaţia, fără s-o 
poată explica în esență. Acest tip de b. a avut succes și 
poate avea încă, la lectură, pentru cine vrea să 
cunoască viața intimă a celui care a scris În căutarea 
timpului pierdut. Când afli, de pildă, în biografia lui 
Painter că, după moartea mamei, Marcel Proust a 
vândut mobila din dormitorul ei unui bordel parizian, 
gândurile duc invariabil spre psihanaliză. Prozatorul, 
cu „gusturile lui particulare” și viața sa în camera 
tapetată cu plută, este un subiect predestinat acestui 
tip de analiză. Cu privire la istoria termenului, cerce- 
tătorii atrag atenţia că b. apare de-abia în secolul al 

XVII-lea (dicționarele atribuie termenul, care în 
grecește înseamnă „scriitura unei vieți”, filosofului 
neoplatonician din secolele V-VI); Daniel Madelenat, 
care dă aceste informații (La Biographie, 1984), men- 
ționează că termenul apare în limba engleză în 1683, 
în germană în 1705, iar în franceză, sub forma biograf, 
înainte de 1693; Dicţionarul Academiei Franceze înre- 
gistrează întocmai termenul în 1762, în timp ce scrie- 
rile ca atare (acelea care vorbesc despre vieţile ilustre) 
există din Antichitate şi ele au servit ca modele cultu- 
rale timp de două milenii. Teoreticienii literaturii și, în 
genere, esteticienii n-au luat în seamă acest gen 
prolific, și nu i-au definit decât foarte târziu statutul. 
Nici azi nu pot fi citate prea multe studii teoretice 
despre această practică textuală disprețuită, ridiculi- 
zată de noua critică. Există, adevărat, multe cercetări 
privitoare la istoria genului biografic, bibliografii 
întinse, îndeosebi în Anglia, dar, în ceea ce privește 
reflecția teoretică asupra temei, bibliografia este 
săracă. Un studiu des amintit este cel al lui Daniel 
Madelenat, pe lângă acela, mai vechi, al lui Andr6 
Maurois, Aspects de la biographie (1930). Așa că Alain 
Viala s-ar putea să aibă dreptate: suspiciunea cu care 
a fost și este încă privit acest gen socotit lejer și inesen- 
țial pentru critica literară se datorează — între altele — 
acestui decalaj „între o practică majoră şi o teoretizare 
minoră”. Altă explicaţie ar fi aria de întindere enormă 
a genului, diversitatea lui, domeniile (de la viețile sfin- 
ților la viețile vedetelor de cinema) pe care le îmbrăți- 
şează și, totodată, varietatea formelor de exprimare. 
Un gen de răspântie: acolo unde se întâlnesc și se 
despart nu numai subiectele (temele, personajele), 
dar și disciplinele și, evident, metodele de abordare, 
căile de acces. Alain Viala spune că această căutare a 
identității (miza esenţială a oricărei b.) angajează un 
număr mare de specialităţi și de discursuri, fiind la 
intersecția modurilor în care „civilizaţia noastră 
vizează discursurile”. B. poate fi un gen exponențial 
pentru o epocă și pentru un mod de a gândi omul în 
relaţiile sale cu le dehors. Lipsește din enumerarea 
făcută de criticul francez domeniul religios (și discur- 
sul biografic religios ca atare), extins în spaţiul 
european, la Vest și la Est, în tot Evul Mediu. Vieţile 
Sfinților au pătruns în mediile cele mai variate și au 
constituit lectura fundamentală a oamenilor simpli 
secole de-a rândul, termenul hagiografeste, spune tot 
Madelenat, mai vechi decât biograf. El semnifică întâi 
„carte sfântă” (sfârșitul secolului XV-lea) și apoi 
„autor” (debutul secolului XVI-lea). Un gen prin exce- 
lență apologetic, ca și b. dedicate împăraţilor și 

oamenilor de arme, menite să-i glorifice pe cei care le 
comandau. Dar a mai existat câte un Procopiu din 
Cezareea care să facă în ascuns o cronică paralelă (cu 
inevitabile date biografice), în care să spună altceva 
decât spune în cronica oficială. B., pe scurt, a însoțit 
istoria, mentalitățile vremii, personalitățile, civilizați- 
ile, oferind din Antichitatea greco-latină până în 
pragul modernităţii modele de existență și modele 
culturale. Definiţiile nu diferă prea mult unele de 
altele. Aceea dată de dicţionarul Academiei Franceze 
nu face decât să reproducă definiția din 1683 a lui 
John Dryden în introducerea la traducerea din 
Plutarh: „istoria vieților particularilor“. Alte încercări 
sunt mai nuanțate: „Biografia este reconstruirea unei 
vieți umane; ea încearcă să descrie și să evalueze 
cariera unui individ și, de asemenea, să reproducă 
imaginea sa ca personalitate vie, analizând impactul 
pe care acesta o exercită asupra acţiunilor întreprinse 
de personaj și asupra lumii în care el trăiește“ (John 
Garraty) sau: „o formă de istorie care se consacră nu 
raselor sau maselor de oameni, ci unui individ“, „un 
portret fidel al unui suflet în aventurile sale de-a 
lungul vieții“ (Edmund Gosse). În fine, D. Madelânat 
sintetizează aceste observații în câteva propoziții care 
îmbrățișează toate aspectele: „Povestire scrisă sau 
orală, în proză, pe care un narator o face vieții unui 
personaj istoric (punând accent pe singularitatea 
unei existențe individuale și pe continuitatea unei 
personalităţi [...]; genul este definit, în acest chip, prin 
forma lui (naraţiune, proză), prin subiectul tratat (un 
personaj real: un text, deci, referenţial, și nu o ficțiune) 
și, în chip facultativ, prin perspectiva povestirii — foca- 
lizarea asupra unei interiorități și a unei viziuni asupra 
lumii“. Definiția subliniază natura genului (referen- 
țial, nu ficțional) și dimensiunea existențială a temei. 
Nu e însă obligatoriu ca personajul b. să aibă tot- 
deauna o dimensiune „istorică“. B. modernă și post- 
modernă a renunțat la ideea de „erou“ în sens clasic și 
se ocupă mai ales de indivizii la modă, produse ale 
industriei mediatice. Eroii istoriei n-au ieșit cu totul 
depe scena b., dar ei sunt serios concurați de vedetele 
provenite, cele mai multe, din rândurile actorilor de 
film, ale cântăreților și ale sportivilor. Se poate spune 
că din Antichitate până azi s-a produs o mutație 
importantă în ceea ce privește tipologia b.: dacă 
înainte ea se ocupa de personajele marii istorii, ea se 
concentrează, cu precădere, în vremurile noastre, 
asupra indivizilor din sfera micii istorii. Șansa lor este 
să încapă pe mâna unui biograftalentat, care să le dea 
o anumită pregnanță și să facă din ei, cât de cât, niște 

eroi în mediul lor de acțiune. Schematizând lucrurile, 
Philippe Lejeune în Le Pacte autobiographique (1975) 
propune următoarea ecuaţie pentru paradigma b.: „A 
(autorul) este sau nu este N (naratorul); P (personajul) 
seamănă cu M (modelul), în timp ce în autobiografie: 
„N este pentru P ceea ce este A pentru M“. În autobio- 
grafie există o identitate perfectă între cei trei actori ai 
narațiunii (autor — narator — personaj), în timp ce în b. 
identitatea este doar între autor și narator. Personajul 
despre caresevorbește în naraţiune este altăpersoană. 
Rațiunea de a fi a unei b. este nu să etaleze mijloacele 
de seducţie ale autorului/naratorului, ci să prezinte 
un personaj viabil, elocvent, dacă se poate un destin, 
ceea ce înseamnă mai mult chiar decât un model de 
existenţă. În funcție de acest rezultat se poate judeca 
dacă strategia narativă e bună sau rea. 

Oistorie ab. ca gen literar poate fi făcută, iar Daniel 
Madelnat, în capitolul din Dictionnaire des litteratu- 
res de langue franqaise (1984), propune o clasificare în 
funcție de marile epoci de civilizaţie: a) o b. care urcă 
(sau coboară) în timp până în Antichitatea greco-la- 
tină, cu alte vorbe b. clasică, b) b. în care începe să se 
manifeste fractura romantică și c) b. modernă. Această 
împărțire ridică însă unele obiecţii. Se poate pune la 
un loc Antichitatea greco-latină cu Evul Mediu și pe 
amândouă în același compartiment spiritual și moral 
cu Renașterea? Autorul crede că e posibil, pentru că 
în toate funcționează aceeași paradigmă bazată pe 
retorica elogiului și viziunea omului eroic. Dar tot el 
atrage atenția mai târziu că eroului (personajul pre- 
dilect al b. clasice din Antichitate) i se substituie, în 
epoca medievală, sfântul și că, în genere, religiozitatea 
este o dimensiune nouă a ființei (personalității) indi- 
vidului. Nouă și dominantă. B. își schimbă, oricum, 
în aceste condiţii, obiectul (personajul) și tipul de 
discurs (un discurs predominant apologetic și pios). 
Iar Renașterea schimbă toate: viziunea asupra univer- 
sului, viziunea asupra omului, asupra artei etc. Atunci 
b. trebuie definită nu numai din punct de vedere 
al structurii ei, ci și în raport cu scopurile și perso- 
najele ei prioritare. Este limpede că omul medieval 
nu seamănă cu omul antic și că omul Renașterii are 
alte idealuri decât cei dinaintea lui și că el nu se mai 
mulțumește cu locul doi în lume. Nu se mulțumește, 
mai ales, cu ceea ce știe. A cunoaște devine pentru 
el verbul esenţial. Esenţial ca și a fi și cu a avea și că, 
împreună, acestea nu au nicio valoare fără a face. În 
funcţie de aceste verbe începe să se gândească și să 
se definească omul care-și deschide calea. B. roman- 
tică are în centrul ei, ca teoretician și, prin critica sa, 

pe adevăratul ei creator, pe Sainte-Beuve. El publică 
o serie de portrete literare, portrete contemporane, 
portrete de femei, unde folosește datele biografice nu 
atât pentru a explica opera (acuzaţie în bună parte 
neîntemeiată, adusă la începutul secolului al XIX-lea 
de Proust și reluată apoi de mai toată critica literară 
a secolului al XX-lea), cât pentru a fixa un caracter, o 
psihologie specifică (psihologia creatorului), în fine, 
destinul unui creator în epoca sa. Pentru a realiza 
aceste portrete, Sainte-Beuve folosește mai toate 
mijloacele pe care le are la îndemână un critic literar 
erudit și talentat, el însuși scriitor reputat: romanescul 
ideilor, imaginaţia, eseul moral, arta portretului, 
desigur, ironia, pe scurt, o retorică amplă, complexă, 
seducătoare. B., în această alianță, face parte din 
discursul critic și își sporește considerabil capaci- 
tatea epică. Dacă există în critica europeană un cult 
pentru ceea ce se poate numi „romanescul ideilor“ 
sau „imaginaţia ideilor“, el începe și capătă strălucire 
în critica lui Sainte-Beuve, omul cu burtă și bonetă, 
adorat de unii, detestat de mulți alții. Prin acest exer- 
cițiu superior intelectual și superior artistic față de 
normele anterioare, b., semnalează D. Madelenat, 
câştigă: „Scriitorul, prin exercițiul imaginației sale 
poetice, al simpatiei și al intuiţiei, tinde să se identifice 
cu modelul său ori, cel puţin, să capteze și să redea 
sinele profund și ireductibil“. La acest punct trebuie 
despărțite lucrurile: b. în varianta Sainte-Beuve repre- 
zintă un model critic; b. curentă, opera oamenilor de 
meserie, are altă dimensiune. Cea dintâi este creația 
unui om de geniu și face parte dintr-un discurs critic 
complex. A doua este, de regulă, produsul erudiției 
pozitiviste. D. Madelenat le pune la un loc, deși sunt 
mai multe elemente care le despart decât acelea care 
să le unească. Un element comun este, într-adevăr, 
descoperirea „ipseităţii”, adică a personalității ireduc- 
tibile a omului în lume. O revelație (sau o descoperire) 
care a făcut posibilă explozia genurilor biograficului, 
cu precădere a jurnalului intim (Stendhal, Benjamin 
Constant, Maine de Biran ș.a.). Sainte-Beuve folosește 
acest concept în critica literară și impune portretul 
literar care, într-o bună măsură, este o b. redusă a 
omului care scrie, dar nu numai, întrucât în portre- 
tul critic intră și datele oferite de operă. Deviza lui 
este: „Să mergi direct la autor sub masca operei“. B. 
romantică nu se reduce, evident, la Sainte-Beuve. 
Paradigma ei depinde de modul în care este perceput 
omul (arhetipul romantic, forma mentis) și, desigur, 
de ceea ce se înțelege în secolul al XIX-lea prin arta 
biografică. Filosofii romantici germani spun că omul 

romantic suferă de „incompletitudine“: nu se mul- 
țumește cu ceea ce îi oferă realul și, în genere, pun 
visul (capacitate de reverie) deasupra rațiunii. Așa se 
petrec lucrurile în literatură, dar în viața de toate zilele 
individul trăiește fără să știe de multe ori că epoca 
lui este romantică sau nu se comportă într-un fel 

asemănător. Individul începe să imite literatura sau, 
mai precis, rămâne în istorie așa cum îl prezintă nara- 
țiunile, poemele și chiar b., portretele critice, eseurile 
filosofice din acest timp: un spirit bolnav de nemărgi- 
nire, un tip demonic sau angelic, un individ dezgustat 
de lumea realului și, în genere, de concretul existenței, 
un om care suferă de melancolie, dezamăgit, ca Alfred 
Musset, că avenit prea târziu într-o lume prea bătrână, 
în fine, omul romantic este un visător și un revoltat 
funciar, care are sentimentul eșecului. În b. scriitorilor 
romantici (Byron, Shelley, Hugo ş.a.) se observă însă 
că acest arhetip se combină cu altul, care are la bază 
o notă pronunțată de eroism. Anxietatea, incomple- 
titudinea, dorul de infinit (ca la M. Eminescu), dia- 
bolicul, reveria, singurătatea, visul compensator se 
unesc cu voința crâncenă de a schimba lumea și de a 
învinge realul constrângător. Madelenat consideră că 
paradigma biografică romantică poate fi caracterizată 
prin intuiţia infinitului („care lucrează ființa finită şi o 
dedublează”), prin gustul introspecţiei și cultul pentru 
„erou” (în alt sens decât „eroul” clasic). Arhetipul 
omului romantic (şi personajul ideal al b. romantice) 
este individul demoniac; „vector - zice Madelânat 
- al forţelor distructive şi al înnoirilor ireversibile 
[...], el se mitologizează şi se idealizează, pierzând 
astfel savoarea vieţii; destinul absoarbe existenţa: un 
adevăr «esenţial» elimină adevărul real”. Concluzia ar 
fi că aceste aglomerări şi aceste răsturnări de ierarhii 
„exhibă caracterul tranzitoriu al paradigmei roman- 
tice”, adică o fac caducă. 

Opiniile lui Madel6nat despre b. modernă sunt mai 
clare și mai substanţiale: b. modernă este punctul unei 
crize profunde în domeniul psihologiei și al epistemo- 
logiei raționaliste la sfârșitul secolului al XIX-lea; 
Schopenhauer și Nietzsche descoperă rădăcinile 
inconștientului, Dostoievski pune în valoare ambigui- 
tățile, complexitățile „omului din subterană“, Freud îi 
scoate la iveală complexele și le definește teoretic; 
inspirându-se din toate acestea, biografii încep să defi- 
nească omul ca o ființă contradictorie, cu ambivalenţa 
sentimentelor lui, cu duplicitățile, dinamismul său 
interior, dând mai mare importanţă copilăriei, reveriei, 
sexualității. Ca gen, b. se diversifică (psihobiografie, 
etnobiografie etc.). Se observă însă ceva ce Madelenat 
ignoră sau când încearcă să spună nu spune explicit: 
se schimbă într-o măsură considerabilă, la începutul 
secolului al XX-lea, ideea despre om și, implicit, 
imaginea lui în relaţie cu Je dedans și le dehors. În fapt, 
imaginea tradițională a omului se sfărâmă și în locul ei 
apar mai multe viziuni, cauzalități, fragmente, ca o 

oglindă spartă aruncată în iarbă. Umanismele secolu- 
lui al XX-lea nu se pun în acord asupra omului, fiecare 
îl definește altfel: singurul element comun este că 
omul nu este ce se credea că este și că unitatea lui este 
o simplă iluzie. Între omul psihanalizei (sumă a com- 
plexelor interioare) și omul de hârtie, omul gramatical 
al semioticienilor, nu e nici o legătură. B. modernă 
reflectă aceste modificări fundamentale în gândirea 
asupra omului, vizibile în toate disciplinele spiritului. 
Camil Petrescu era conștient de această revoluţie și, 
vorbind de roman în eseurile din anii '30 ai secolului 
trecut, semnala faptul că personajele nu mai pot fi 
definite cu noțiunile psihologiei clasice. Se poate 
adăuga: nici psihologia și, în genere, b. creatorului nu 
mai poate fi definită cu vechile concepte. Nici chiar 
cea a omului simplu, produsul aceluiași proces. În faza 
modernității b. s-a deschis, ca toate creațiile spiritului 
de altfel, spre un câmp vast, în mare măsură necunos- 
cut, de provocări. Tot acum în spațiul modernității se 
dezvoltă o ramură specială, și anume b. romanțată. 
Formulă care se identifică în multe cazuri cu b. litera- 
turizată, facilă, comercială. B. romanescă nu este însă 
cu necesitate mistificatoare și nu are mereu scopuri 
consumiste. A fost și este încă utilizată de oameni care 
au talent și o minimă erudiție în materie, au și onesti- 
tatea de a nu mistifica un destin, precum „biografi“ 
celebri ca Dmitri Merejkovski, autorul unor scrieri 
despre Dostoievski și Lev Tolstoi, sau Andr6 Maurois 
pe care l-au citit câteva generaţii, Emil Ludwig și Stefan 
Zweig și atâţia alții, printre care Henri Troyat, care timp 
de o jumătate de secol și-a câștigat o mare populari- 
tate prin b. dedicate marilor ruși. Unele dintre cărțile 
lor au devenit opere clasice într-un gen care seduce 
gustul public și, seducându-l, îl poate educa în sensul 
valorilor umanismului, de vreme ce b. are și o misie 
pedagogică, pe care o poate avea și azi, în postmoder- 
nitatea noastră care crede din ce în ce mai puțin în 
valorile umanismului european. Trebuie respinse cele 
prost scrise și cu scopuri strict comerciale, acelea care 
cultivă ceea ce Paul Zarifopol numea, prin anii '20 sau 
'30, „mahalagismul literar“. Pentru că o b. despre un 
mare scriitor (de pildă, Goethe) nu are a se ocupa de 
indigestiile omului de geniu, dar nici nu poate să 
ignore cu desăvârșire scenariul existenței sale: cum își 
începe ziua, cum scrie, în ce ambianţă, ce prietenii 
cultivă, care sunt femeile pe care le-a iubit și de care a 
fost iubit, ce crede despre iubire, ce cărți citește sau 
cum primește ideea morții etc. Toate acestea, strânse 
într-un portret, spun ceva important despre omul bio- 
grafic și pot deschide o cale de acces spre omul sapiens 

de care vorbește Andr6 Maurois în însemnările sale 
despre b. Nu-i lipsit de interes, bunăoară, că Vasile 
Alecsandri își începea ziua în cabinetul de lucru, lângă 
un șemineu în care ard lemnele și în vecinătatea unui 
ceainic din care se strecurau mirosuri aromate. Numai 
aşa putea să scrie. Scria cu precădere iarna, în restul 
anotimpurilor îi plăcea să călătorească, deși structural 
era un spirit sedentar, un boier de țară. Pastelurile 
reprezintă opera unui miniaturist care vede natura pe 
fragmente, o vede static, nu în mișcare, ca pe o succe- 
siune de tablouri dintr-o expoziție într-o sală imensă, 
care este însăși natura din afară. Pictorul (poetul) este 
un om de interior, un spirit stabilizator, cu acces limitat 
la contemplație. O bună b., care știe să armonizeze 
toate aceste preferințe, automatisme mentale și exis- 
tenţiale, poate scoate un portret memorabil. Portretul 
poate fi prezentat într-o narațiune biografică sau 
într-un eseu biografic — o specie pe care o folosește, de 
pildă, în chip curent G. Călinescu în Jstoria literaturii 
de la origini până în prezent. Acest element epic în 
critica sa i-a iritat pe mulți dintre comentatorii săi. 
Aceștia n-au observat însă că epicul are aici un rol 
important (asigură fluiditatea informațiilor într-o b.) 
şi, totodată, rolul lui este să dea expresivitate ideilor. 
Postmodernitatea a adus ceva nou în ceea ce privește 
b. în raport cu modernitatea care, în bună măsură, o 
eliminase din ecuația critică odată cu autorul, anume 
că funcția autorului în narațiune n-o poate îndeplini 
nimeni altcineva decât autorul. Teoreticienii literari au 
început atunci să se ocupe de el și să-i definească mai 
clar statutul în text. Și, dacă se dovedește că are un rol 
în text, are și o identitate, adică o b. Prima reparaţie pe 
care o aduce postmodernitatea este restabilirea acestei 
identități și, fatal, recuperarea b. creatorului. Aceasta 
înseamnă, implicit, recuperarea b. ca gen literar. 
Concomitent, în postmodernitate se schimbă funda- 
mental viziunea asupra omului. Se dovedește, astfel, 
că structura de existență a eului biografic, adică b. 
omului ținut pe tușă poate fi revelatoare pentru com- 
plexitatea lui interioară și poate impune, în cele din 
urmă, un personaj original. Personajul poate fi studiat 
din mai multe unghiuri de vedere și cu mai multe 
metode. Într-un cuvânt, b. se complică, aspiră să fie 
mai mult decât o cronologie a faptelor exterioare, 
caută să pătrundă în psihologia omului care scrie 
pentru a-i surprinde complexele (b. psihanalitică), 
reveriile, frustraţiile, maladiile, fantasmele sexuale (b. 
biopsihologică) etc. De-abia acum are loc acel „sfârșit 
aldiscreditului“ pe care îl anunța în 1984 D. Madelenat. 
Dincolo de aceste cauzalități de ordin cantitativ, 

calitativ și structural, ce se poate observa în privința 
discursului biografic, ce place și ce nu place într-o b.? 
a) Nu e de pierdut din vedere, înainte de orice, că b. 
este un text, un discurs, o scriitură („0 viață devenită o 
operă, o operă în bucățele, o operă — deschisă“ — zice 
Jos6-Luis Dias în Le Dictionnaire du litteraire, 2002) şi, 
de la un anumit grad de expresivitate, discursul poate 
fi analizat ca oricare altă formă de literatură nonficțio- 
nală. b) B. poate fi de mai multe feluri, cele două cate- 
gorii largi fiind b. critică (aceea ce are ca obiect un 
autor — scriitor, istoric, artist —, un creator, în genere, 
sau o personalitate a istoriei) și b. comercială, cu un 
subiect variabil, de regulă o vedetă a lumii mediatice 
sau a micii istorii, tip de b. care domină gloriile 
momentului, este devorată de cititorii ahtiați să afle 
secretele VIP-urilor, are mare trecere pe piața cărții și 
este, într-o măsură zdrobitoare, o afacere profitabilă 
pentru cei care o confecționează și pentru cei ce o 
publică. B. comercială nu interesează decât un public 
fără criterii estetice sau pe sociologii care cercetează 
gustul publicului larg. Cealaltă, b. critică sau b. literară, 
reprezintă o manifestare curentă a criticii și istoriei 
literare și poate atinge performanţe (cazul Vieţii lui 
Mihai Eminescu de G. Călinescu) sau poate rămâne 
adesea în zona minimei utilități istoriografice (e vorba 
de numeroasele „contribuții“ universitare, opera — 
predilectă -— a „tezarilor”). c) Biograful este un autor 
care scrie despre alt autor și ambiția lui este să desco- 
pere în omul despre care scrie un personaj misterios, 
profund sau superficial, cu o viață secretă, în fine, un 
personaj pe care poate să-l facă memorabil prin calita- 
tea discursului său, pentru că depinde de știința și 
talentul biografului dacă individul de care vorbește 
capătă o imagine suficient de puternică pentru a 
circula cu ea prin lumea lecturii. Pentru a reuși să 
impună această fantasmă, biograful erudit și inspirat 
cercetează arhivele, stă devorbă cu cei ce l-au cunoscut 
pe autorul în cauză, caută să descopere femeile pe care 
el le-a iubit sau pe care le-a trădat, în fine, face o 
anchetă complexă și, la urmă, cu maldărul de fișe în 
față, începe să scrie o narațiune. O narațiune care, în 
afară de faptul că trebuie să dea informaţii exacte (dacă 
se poate inedite), trebuie neapărat să fie seducătoare. 
Să placă cititorului obișnuit, nu numai specialistului 
care caută în astfel de scrieri date noi. d) Scriind b. 
unui creator, autorul nu poate face abstracţie de scrie- 
rile (operele) creatorului. Voltaire spunea în 1751 că 
„biografia unui scriitor sedentar se află în scrierile 
sale“, iar un secol mai târziu Sainte-Beuve recomandă 
să se meargă direct la autorul care se ascunde sub 

masca operei. O jumătate de secol, apoi, această con- 
jugalitate publică este denunțată: omul biografic este 
altceva, este altcineva decât creatorul ascuns în opera 
sa; oricum, cei doi trăiesc paralel, în lumi diferite, și a 
încerca să îl cauţi pe cel de-al doilea (creatorul, eu 
profund) în individul comun (eul biografic, eul super- 
ficial) care frecventează saloanele mondene sau bis- 
trourile din cartier este o aberaţie. E dificil de detașat 
adevărul în această chestiune, dilema fiind dacă poate 
sau nu biograful să ignore opera atunci când vorbește 
de omul ce-a scris-o sau, situația inversă, dacă poate 
criticul literar, atunci când analizează opera, să facă în 
așa fel încât să considere, cum recomanda Paul Valery, 
că poemul nu este scris „practic“ de nimeni. În această 
chestiune singura regulă este că opera nu poate fi 
explicată de circumstanţele din afara operei (Je dehors), 
ceea ce nu înseamnă că în spatele poemului nu este 
nimeni, că poemul sau romanul se face singur, că 
mașina de scris (autorul) merge automat. Vorbind de 
poezia lui Francois Villon, Paul Valery — adversarul cel 
mai inclement al criticii biografice face o b. pe scurta 
genialului poet, tâlhar băgat de mai multe ori în 
pușcărie. Pe scurt: ceva din b. scriitorului sedentar de 
care amintește Voltaire trece în operă, sub formă de 
fantasme și trecând, ceva se salvează din viața lui 
lumească. Biograful trebuie să consulte opera pentru a 
prinde, dacă nu viața propriu-zisă, cel puțin modul în 
care autorul se situează în lume, un stil de existență, un 
model cultural pe care îl acceptă sau îl respinge. 
Așadar, omul interior și omul exterior sunt condam- 
nați — dacă nu să trăiască sub același acoperământ — 
cel puțin să gestioneze aceleași proiecte. Fiecare cu 
rolul și responsabilităţile sale. Biograful trebuie să le 
spioneze pe toate. e) S-a pus deseori problema dacă b. 
este o operă de știință sau de artă. G. Călinescu a 
tranșat dilema spunând, că istoria literară (inclusiv b. 
critică) este „o știință inefabilă și o sinteză epică“. Este, 
evident, un mod subtil de a da o soluţie care îi nemul- 
țumește, totuși, pe mulți, pentru că inefabil nu este un 
concept sigur și nu definește nici o metodă. În limbaj 
mai prozaic b. nu poate fi operă de știință decât în 
măsura în care istoria literară și critica literară pot fi 
științe cu reguli precise, ceea ce nu este cazul. „Ştiinţa“ 
aici înseamnă informaţie și mod de a ordona și 
exploata informaţia. Mai departe intervine intuiţia, 
inteligența, capacitatea de expresie, adică simțul 
creaţiei. B., ca operă critică, nu este o știință, nu-i nici o 
artă care se bazează numai pe inspirație şi ficțiune, 
este o formă de creație complexă, care poate trăi prin 
ea însăși și poate fi citită și după ce informațiile din 

interior au devenit bunuri comune sau au fost 
depășite. Rămâne creaţia din interior, creația limbaju- 
lui, imaginaţia ideilor, portretul, capacitatea de a rein- 
venta atmosfera lumii în care creatorul a trăit. Rămâne 
„sinteza epică“ din știința inefabilă. În cazul b. critice, 
sinteza epică înseamnă capacitatea de a pune ideile în 
pagină, imaginaţia ideilor, intuiţia unui personaj mis- 
terios (creatorul) și talentul de a-i da, în narațiunea 
critică, o dimensiune umană și spirituală. Marii 
creatori în acest domeniu sunt aceia care fac în așa fel, 
încât autorii de care se ocupă să pară născuți, ca exem- 
plare excepționale, de opera lor. f) O bună b. are, 
aşadar, ceea ce se cheamă un fond epic sau o fluiditate 
epică. Eugen lonescu îi spunea „epicism interior“. 
Fără el, b. este o înșiruire de date seci, o succesiune de 
informaţii ce pot fi utile, dar, în lipsa unei intuiţii critice 
fundamentale și a unui stil adecvat (stilul înțeles nu 
numai ca limbaj, ci, înainte de orice, ca viziune asupra 
omului), nu spun mare lucru despre spiritul creator 
exilat în contingent. N. lorga, de exemplu, în monogra- 
fia dedicată în 1904 lui Ștefan cel Mare, se dovedește a 
fi, dincolo de marea lui erudiție, un creator mai bun 
decât în scrierile lui pur literare. Un creator de limbaj, 
în primul rând, dar și un biograf înzestrat cu un simţ 
epic ieșit din comun. B. scrisă de el este una dintre cele 
mai frumoase narațiuni istorice scrise în limba 
română, o creaţie în adevăratul sens al cuvântului, 
care a creat un personaj memorabil, scoțându-l din 
legendă și dându-i o identitate umană și istorică. g) Nu 
e ușor când se constată că omul exterior (omul biogra- 
fic, omul public) nu este la înălțimea omului interior 
(creatorul). Sunt atâtea cazuri, unele scandaloase, de 
divorț, de discrepanțe între ei. O idee acceptată 
aproape de toți este că omul public poate avea, în viaţa 
de toate zilele, păcate capitale sau, de regulă, păcate 
mărunte, ca orice individ, dar ele — sub orice formă — 
nu explică opera pe care o scrie. Când se judecă opera, 
scăderile morale ale omului nu trebuie în nici un caz 
să determine și să ipotecheze opiniile critice. Avea 
dreptate G. Călinescu să protesteze împotriva celor 
care confundă creația cu b.: „O formă de pervertire în 
materie de cărți este a confunda opera, adică autorul 
lăuntric, cu omul exterior. La acest fel de confuzie între 
creație și biografie ajută din păcate unii publiciști, prin 
faptul că apar în public, dau autografe, caută a fi pito- 
rești. Lumea a început să citească cărțile nu pentru 
valoarea lor intrinsecă, ca să cunoască omul interior, ci 
dintr-o curiozitate specială pentru publicist. Nu rareori 
se întâmplă ca un autor să fie, ca om, foarte antipatic, 
prin cabotinism, prin obsesia valorii lui, prin lipsa de 


849 Dicţionarul general al literaturii române 


caracter. Dar dacă el e un mare artist, omul interior cu 
siguranță îl absolvă pe cel efemer”. G. Călinescu intu- 
iește bine această complexă relație dintre omul 
exterior și omul interior (în paranteză fie zis, prin 
această terminologie el numește cele două concepte 
puse în circulaţie de Marcel Proust: Je moi profond și le 
moi biographique): ca om autorul poate fi lipsit de 
caracter, ca artist poate fi un mare creator. Sunt atâtea 
exemple în literatură care confirmă această dualitate. 
Deși la sfârșitul secolului al XX-lea s-a pus problema 
dacă omul nedemn din viață nu trage după sine pe 
creatorul excepțional din operă. Sau, cu o propoziție a 
lui Tudor Arghezi: poate fi „scriitorul porc în viaţă și 
înger pe hârtie?”, În timp aceste discrepanțe brutale se 
pierd, nimeni nu mai știe azi care este b. reală a lui 
Shakespeare. Este suficient că opera îi creează o b. 
fabuloasă. Când e vorba însă de un autor contempo- 
ran, dosarul lui de turnător la Securitate poate să-i ipo- 
techeze, cel puțin pentru o vreme, opera. G. Călinescu 
judecă bine: nu trebuie citită opera cu b. autorului în 
față și, mai ales, nu trebuie judecată în funcție de datele 
exterioare. Cu toate acestea, omul exterior poate fi 
interesant și poate constitui obiect de studiu, așa 
cabotin, fără caracter, cum pare a fi în viața de toate 
zilele. B. este posibilă și este chiar necesară într-o 
cultură, pentru că altminteri se ajunge la ideea că 
într-adevăr operele nu sunt scrise, practic, de nimeni 
și că se poate scrie, cum credea Valery și cum suge- 
rează o dată chiar G. Călinescu, o istorie a literaturii 
fără autori. h) Ce este, totuși, o b., cum și când se poate 
scrie. Se cunoașe opinia lui G. Călinescu, cel mai bun 
biograf, deocamdată, al nostru. Opinia lui oscilează 
între a spune că „marii creatori nu au biografie“ — ei 
fiind anonimi și obiectivi, ca și creatorul popular — și 
ideea lui Ortega y Gasset, pe care o citează la un 

moment dat, potrivit căruia b. este „un noroc al intui- 
ției”. „Orice viață — zicea filosoful spaniol — este secretă 
şi hieroglifă, de aici reiese că biografia este mereu un 
noroc al intuiției;, nu există metodă sigură de a găsi 
cheia misterioasă a unei existenţe străine; de asemeni, 
omul generos, a cărui viață trăiește din rădăcini 
profunde, simte nevoia de a străbate în alte vieți; în 
adâncul lor, în adevărul lor ocult, [trebuie făcut efortul] 
de a le înțelege și nu de a le judeca; cine judecă nu le 
înţelege.“ Ideea că un creator nu are o biografie în afara 
operei sale este reluată, cu alte argumente, de Nichita 
Stănescu în Antimetafizica, zicând că „poetul, ca și 
soldatul, nu are viață personală“ și, ca să dovedească 
acest fapt, își alcătuiește o b. fabuloasă. Rămâne 
sugestia că b. esenţială a poetului este înainte de orice 
istoria reveriilor și a fantasmelor sale, iar acestea se află 
în opera sa. „Artistul — scrie undeva Gustave Flaubert 
- să facă în așa fel încât posteritatea să creadă că n-a 
existat“; și tot el: „Cred că dacă l-aș vedea pe 
Shakespeare în carne și oase aș muri de frică“. În ce 
privește prima recomandare, trebuie spus că, cel puțin 
în cazul lui Flaubert, a fost irealizabilă. Biografii s-au 
repezit spre „foca normandă“ și au făcut în așa fel, 
încât i-au luminat toate cotloanele vieții. lar Jean-Paul 
Sartre a scris trei volume masive despre „idiotul 
familiei“ , adică despre nevrozele lui Flaubert, omul 
care voia să dispară din registrele vieții civile. 

Dintre criticii români, G. Călinescu este cel care 
are ideile cele mai originale despre b. și tot el este cel 
care dă strălucire acestui gen de critică utilizat cu pre- 
cădere de istoriografii pozitiviști și de „tezari”. El are 
mari rețineri față de jurnalul intim, socotindu-l „o 
prostie” și are cea mai mare mefiență față de psihana- 
liză, știință care a dat o dimensiune nouă b. și, în 
genere, științelor umane în secolul al XX-lea. G. 

Călinescu n-o practică și, când o descoperă la alţii, o 
reprimă, o ridiculizează, devenind, astfel, el însuși, un 
subiect pentru a fi întins pe divanul psihanalizei. A 
scris, cu toate acestea, Viaţa lui Mihai Eminescu, Viaţa 
lui Ion Creangă (1938) și a întocmit două monografii 
(una despre Nicolae Filimon în 1959 și alta despre 
Grigore Alexandrescu în 1962), în stil mai degrabă 
pozitivist, în care b. și analiza critică a operei merg 
împreună. Nu poate fi ignorat, apoi, faptul că în Istoria 
literaturii române de la origini până în prezentb. scri- 
itorului face parte din scenariul critic. Unele cronolo- 
gii şi portrete sunt savuroase şi au devenit modele ale 
genului în critica românească. De pildă, biografia lui 
AI. Odobescu (cea din ediţia a doua a Istoriei...) sau 
biografia lui VA. Urechia, erou de roman-foileton, ori 
portretul lui Mateiu I. Caragiale: „Un domn de o 
eleganţă voit vetustă, cu melon pe cap şi cu chipul 
sastisit, păşeşte solemn şi tacticos prin Piaţa Sfântul 
Gheorghe” etc. Rezumându-i ideile, se constată că în 
opinia sa: 1) o b. este o lucrare „mitologică şi dialec- 
tică“; 2) nu se poate scrie o b. decât după ce creatorul 
a dispărut fizic şi au pierit şi documentele despre viaţa 
lui, rămânând doar opera; 3) b. nu-i, în fapt, a artistu- 
lui, „ci a conştiinţei istorice, sedimentate dialectic în 
straturi“, şi, în consecinţă, 4) b. nu începe cu data 
naşterii, ci cu anul morţii autorului; numai cine 
trăieşte post-mortem poate fi, dar, obiect de b.. Se pot 
asocia acestor reflecţii care spulberă iluziile de exacti- 
tate ale biografului pozitivist — omul cu fişele în mână 
- o observaţie făcută tot de critic prin 1930 despre 
portret, care este un instrument de bază al criticu- 
lui-biograf; aşadar 5) portretul nu se poate întocmi 
satisfăcător decât atunci când, dispărând omul, 
rămâne doar legenda lui; încercând să-i dea o sub- 
stanţă, biograful se adresează operei şi mentalităţii 
timpului, intuind astfel secretul artistului. Exemplul 
dat de G. Călinescu este Dante, care nu ştia că trăieşte 
în Evul Mediu; el credea că este un spirit sincronic şi 
de aceea cultiva i] dolce stil nuovo. De-abia în epoca 
modernă cercetătorii şi-au dat seama ce reprezintă, 
cu adevărat, misticul, medievalul Dante. Cu alte 
vorbe, o respingere a realului (a b. în sens strict) şi o 
reconstituire a mitului creatorului care stă captiv în 
opera lui. Portretul, ca parte a b., este acel „noroc al 
intuiţiei” de care vorbea Ortega y Gasset, un produs al 
imaginaţiei şi inteligenţei critice. G. Călinescu, care a 
apărat totdeauna critica creatoare, îndreaptă specula- 
ţiile în această direcţie: „Portretul e o formă a inteli- 
genţei, un produs al ironiei, o respingere, într-un 
cuvânt, a realităţii, pentru a o ridica la esenţa câtorva 

linii simple; portretul se naşte în momentul în care 
pârâie ultima legătură a sufletului cu obiectul, la 
decesul omului în noi; el este un fiu al maliţiei, nu al 
iubirii“. E de precizat că G. Călinescu repudiază şi 
anecdota ca instrument portretistic şi, totodată, se 
arată a fi un adversar incoruptibil al indiscreţiei când e 
vorba de a reconstitui critic viaţa unui artist. „Noi 
dorim să fim caracterizați în idealitatea noastră, în 
zbuciumul intern“ — reclamă el. În fine, nu scapă faptul 
că, în toate împrejurările, G. Călinescu socoteşte por- 
tretul sau b.o formă de creaţie. „Portretistul şi memori- 
alistul trebuie să fie artişti — scrie el într-un loc —, fără 
puterea de a crea în pură ficțiune [...] întreprinzătorul 
acestui gen riscă să piardă, odată cu reputaţia literară, 
şi stima contemporanilor săi”, frază care i se potriveşte 
şi lui, ca biograf al lui Eminescu şi Creangă. Cel dintâi 
lucru de observat la aceste b. este că romancierul şi-a 
amestecat serios condeiul în discursul profesorului 
erudit. B. scrisă de el poate fi socotită, cu puţină îngă- 
duinţă, un roman biografic. Are un fond epic, are un 
erou exemplar (poetul mort la 39 de ani şi care a intrat 
în legendă cu viaţa şi opera lui), are personaje secun- 
dare (familia, prietenii, adversarii poetului etc.). O 
situație de existenţă (de pildă, mutarea lui Eminescu 
la Bucureşti) este precedată de o descriere amănun- 
țită şi inspirată a mediului, a locuinţei, a tabieturilor 
personajului, așa cum procedează, de regulă, un 
prozator balzacian care vrea să-și impună eroul. Peste 
toate e vocaţia de narator a lui G. Călinescu. Criticul 
ştie să pună în pagină o idee şi îi place, în chip vădit, să 
dea o dimensiune epică unui fapt de existenţă. N-au 
fost şi nu sunt puţini cei care i-au reproşat faptul că 
povesteşte romanul sau că rezumă poemele în 
comentariile sale, dar a judeca estetic o operă cere şi o 
reconstituire, în termeni ideali, a operei. Cititorul 
trebuie să înțeleagă despre ce e vorba în cutare roman 
şi, pus în temă, poate lua parte, simbolic vorbind, la 
demonstraţia critică. Simţul epic este indispensabil 
criticului de anvergură şi nu poate fi confundat nicio- 
dată cu platul rezumat. Jean-Paul Sartre zice: dacă vrei 
ca ideile tale să fie înţelese şi păstrate, pune-le într-o 
poveste. Așa procedează curent G. Călinescu în b. şi în 
comentariile critice propriu-zise, acolo unde e vorba 
de concepte, de simboluri şi scenarii lirice sau epice. 
Arta biogratului presupune o puternică imaginaţie a 
ideilor, nu numai un norocalintuiţiei. B. lui Călinescu 
este, în același timp, o operă de erudit. Autorul a citit 
toate documentele, cântăreşte bine interpretările 
date în cutare problemă controversată (originea, de 
pildă, a poetului), pe unele le ia în râs, pe altele le 

corectează. Este ostil faţă de critica pozitivistă, dar nu 
ignoră documentele. Oriunde deschizi cartea dai 
peste ele, prelucrate, topite în discursul biografic sau 
reproduse pe larg, dacă sunt utile pentru a lumina 
cutare situaţie. Unele amănunte sunt derutante prin 
lipsa lor de semnificaţie. E important, de pildă, că pri- 
vatistul Eminovici primea, în Feldgasse, mâncare de la 
Vasile Morariu, fiul mitropolitului Silvestru, sau că 
soţia răposatului Aron Pumnul era „muiere rea“ şi din 
această pricină privatistul a fost nevoit să se mute? 
Asemenea detalii nu lămuresc, în nici un chip, 
formaţia spirituală şi morală a tânărului Eminescu, 
dar, bine plasate în textul critic, pot da o sugestie 
despre atmosfera în care trăieşte şi învaţă — fără tragere 
de inimă — privatistul Eminovici. E limpede, biograful 
stăpâneşte bine subiectul, a consultat integral litera- 
tura de specialitate, aduce documente noi, le judecă 
din punctul său de vedere pe cele deja existente, în 
fine, pune ordine în haosul bibliografic şi potoleşte cu 
ironia lui tăioasă zelul atâtor eminescologi. B. scrisă 
de el este, se poate spune, mai întâi fiica erudiției şi, 
prin mijlocirea ei, devine un produs inteligent şi 
relevant al imaginaţiei critice. Se pune întrebarea dacă 
G. Călinescu are sau nu o metodă biografică, el care îi 
ia mereu în râs pe „metodişti“, sau, dacă nu are o 
metodă prestabilită, are măcar un scenariu, un plan, 
un mod de a construi discursul biografic. Nu are o 
metodă pe care s-o explice la început şi pe care s-o 
urmeze cu fidelitate. Nu-i un om de metodă, dar nici 
nu se lasă purtat, inert, de valurile inspiraţiei. 
Impresionismul capricios nu-i instrumentul lui de 
muncă. Este, totuşi, un spirit disciplinat, grupează 
informaţiile în jurul unor puncte de sprijin şi, în inte- 
riorul compartimentului, lasă spiritul critic să lucreze 
liber, niciodată însă haotic. O privire pe tabla de 
materii arată că scenariul critic urmează cronologia 
vieţii: e vorba întâi de strămoşii poetului, apoi de 
Gheorghe Eminovici (tatăl), după care apare mama 
(Raluca Eminovici) şi copiii şi, urmând firul b. 
poetului, vin la rând: naşterea şi copilăria, şcolar la 
Cernăuţi etc. E traseul b. tradiționale. G. Călinescu se 
dezice, la prima vedere, de ceea ce spune în plan 
teoretic: b. să înceapă după ce omul a murit şi docu- 
mentele despre el s-au pierdut. Viața lui Mihai 
Eminescu începe, dimpotrivă, cu ceea ce este dinain- 
tea naşterii creatorului şi se încheie, previzibil, cu 
agonia şi moartea. În realitate, G. Călinescu n-a avut 
timp să aştepte o mie de ani (timpul invocat în cazul 
Dante) pentru a face un portret al lui Eminescu şi a 
nara evenimentele scurtei lui treceri pe pământ. l-au 

fost de ajuns doar 43 de ani de la moartea poetului 
pentru a-i intui secretul existenţei. Asta nu înseamnă 
că a renunţat la ceea ce criticul numeşte „giulgiul 
mitologic“. A creat, cu adevărat, un mit Eminescu sau, 
mai bine zis, a preluat mitul Eminescu şi l-a redefinit, 
l-a consolidat din punct de vedere critic şi i-a dat 
drumul în lume. Eminescu circulă de atunci în imagi- 
narul colectiv românesc aşa cum l-a prezentat G. 
Călinescu la începutul carierei sale critice. Toate încer- 
cările de până acum de a distruge acest mit n-au 
reuşit. Ultima tentativă („Dilema“, 1998), opera unor 
tineri postmoderni, s-a prăbuşit în ridicol. Eminescu 
continuă aventura lui existenţială şi critică cu veşmin- 
tele pe care i le-a pus acest tânăr critic genial, iubitor şi 
făuritor de mituri. Cât despre metodă, se poate spune 
că, tradiționalist în schema generală, criticul schimbă 
totul în interiorul capitolelor. Aici foloseşte, după caz, 
ironia demitizantă sau limbajul mitologic, pentru a-şi 
prezenta mai bine personajul. Face descripţii (interi- 
oarele prin care a trecut poetul, oraşele în care a 
poposit, mediile pe care le-a frecventat), desenează 
portrete (unele foarte reuşite: loan Slavici, Ion 
Creangă, Titu Maiorescu şi, în genere, junimiştii), defi- 
neşte psihologia personajului şi caracterele, psiholo- 
giile celor cu care intră în contact, în fine, face specu- 
laţii în jurul unor evenimente şi, de cele mai multe ori, 
speculaţiile iau forma unor mici eseuri biografice. Nu 
rămâne niciodată la document, ia din document 
informaţia şi construieşte în jurul ei un model de exis- 
tenţă. Un exemplu: capitolul despre erotica eminesci- 
ană, un savuros capitol de roman-foileton din care se 
desprinde un concept romantic şi o experienţă 
tragică. Figura, până aici antipatică, a Veronicăi Micle 
— cea cu buze subțiri şi supte — se luminează deodată. 
Criticul a avut grijă şi a avut, mai ales, talentul de a o 
înfăţişa în așa fel încât ea să pară demnă de mitul în 
care a intrat. Portretul lui Eminescu nu-i deloc ideal ca 
model uman. G. Călinescu se delimitează, de la 
început, de biografii encomiaşti şi se leapădă, în chip 
categoric, de spiritul triumfalist, acela care însoţeşte, 
de regulă, critica marilor creatori. Eminescu al său 
este un şcolar mediocru, rămâne chiar repetent, 
studiile lui sunt incomplete, certificatele sunt 
nesigure, Eminescu este, apoi, un boem, camera în 
care stă, în epoca în care lucrează la „Limpul“, arată 
apocaliptic: „Lrăindu-şi copilăria pe la gazde şi pe 
drumuri, Eminescu şi-a extirpat de mic simţul interi- 
orului organizat. Universul se va împărți, toată viaţa, 
pentru el, în lumea ideilor, înfăţişată prin cărţi, şi 
natura vie. Dacă sub raportul intelectului el reprezintă 

poate cel mai ales individ al vremii sale, din punct de 
vedere al culturii simţurilor este, deşi nu totdeauna, 
geniul fiind prin definiţie locul contradicţiei, un om al 
naturii, o fiinţă inocentă şi sănătoasă. Aceasta şi 
explică prietenia strânsă cu acel bivol de geniu care se 
numeşte lon Creangă. Eminescu se arunca în pat ca-n 
fânul din grajdul de la Blaj, pe de-a-ntregul îmbrăcat, 
pentru că, atâta vreme cât haina îl apăra de frig, ea era 
ca o unghie bătătorită pe trup, fără vreun înţeles 
social”. Genialitatea lui Eminescu este căutată acolo 
undetrebuie (în operă), nu în spaţiul existenţei zilnice, 
unde poetul se poartă ca un om normal. Biograful 
îndepărtează, totodată, imaginea unui Eminescu 
monstru de erudiție, genial în toate, în termodina- 
mică şi în sanscrită. O atitudine justă în critică, pe care 
unii contemporani n-au înţeles-o. Eminescu este un 
om de idei, nu-i un spirit foarte organizat, dar e un 
spirit profund, se informează, suferă de acel nesaţ 
romantic şi încearcă să prindă „maşinăria lumii“. 
Omul eminescian gândit de G. Călinescu nu este atât 
„omul deplin al culturii româneşti“ (cum i-a zis C. 
Noica mai târziu), cât omul care aspiră, prin poezie, la 
totalitatea lumii. Fiind un adversar incoruptibil al 
criticii biografice, G. Călinescu foloseşte, totuşi, opera 
literară ca sursă pentru b. Nu justifică, altfel zis, creația 
poetică sau proza literară prin circumstanţele vieţii, 
dar porneşte uneori de la o scriere pentru a sugera o 
stare de existenţă, un eveniment din b. poetului. Nu 
abuzează şi nu fantazează prea mult la acest capitol. 
Ştie, de pildă, din scrisori sau din alte documente că 
Eminescu a compus la Viena, la data cutare, un 
anumit poem sau o pagină de proză. Reconstituie 
împrejurările şi defineşte starea de spirit a poetului. În 
fond, şi aceste acte fac parte din b. unui creator. 
Primejdia ce pândeşte o b. obiectivă, documentată, 
analitică, plină de probleme şi de ipoteze, este ca în 
text să nu se vadă tocmai viaţa spiritului creator. E 
păcatul de moarte al atâtor vieţi ilustre. G. Călinescu 
evită această primejdie. Cu mijloacele lui de creaţie şi 
cu intuiţia lui norocoasă străpunge secretul existenţei 
unui poet — devenit mit naţional — şi-l prezintă într-o 
carte tinerească, strălucitoare, plină de propoziţii 
memorabile. O b. care nu doboară un mit, dar nici 
nu-l supralicitează, îl justifică doar şi-l reconstituie, în 
partea lui existenţială, într-un roman indirect, admi- 
rabil scris. O întâlnire rară, în literatură, între un mare 
poet şi un critic biograf care are acces la mijloacele 
marii creaţii. 

Există însă alte două exemple din critica româ- 
nească: Viața lui IL. Caragiale (1940) de Șerban 

Cioculescu și, pentru a ilustra genul b. parodice, 
demistificante, Viaţa grotescă și tragică a lui Victor 
Hugo, scrisă de Eugen Ionescu în anii 1935-1936. Grija 
raționalistului Șerban Cioculescu este să nu-și 
mitizeze eroul, să ia distanţă față de el și, la nevoie, să 
fie ironic față de un mare ironist pe care, de altminteri, 
îl admiră. Dar cu vigilență, fără concesii. În prefaţă își 
avertizează cititorul: „Am evitat să dramatizăm exis- 
tența unui erou allucidității”. Biogratul își interzice, de 
asemenea, stilul apologetic. Personajul său nu este 
totdeauna un spirit loial față de Eminescu, iar pe 
Maiorescu — criticul ce-l apărase de acuzația de imo- 
ralitate în piesele sale, îl numește, într-un rând, „un 
om fără inimă și cu spiritul îngust”. Nu-i acceptă, se 
înțelege, nici pe zelatorii lui I.L. Caragiale, nici pe 
detractorii lui. Deviza biografului este să fim drepți, 
„să nu exagerăm”, să respectăm adevărul. Evită stilul 
metaforic (în care excelează colegul său de generație, 
G. Călinescu), stilul său este voit prozaic, acumulativ, 
analitic, stil al exactităţii. Nu vrea să placă, vrea să 
comunice şi să fie crezut în ceea ce spune . Biograful 
consultă la tot pasul documentele, dorind să fie — și 
reușește -obiectiv, să dea o viață verosimilă. Se poate 
spune că Șerban Cioculescu rămâne tot timpul în 
preajma adevărului, ferindu-se să transforme b. lui 
I.L. Caragiale într-o ficțiune, într-un roman biografic. 
Nu ezită, de bună seamă, să consulte opera de ficțiune 
(acolo unde se manifestă eul profund), dar nu face 
eroarea să justifice opera cu și prin datele eului bio- 
grafic. Pentru că uniii-au reproșat autorului Domnului 
Goecă nu iubește copiii, criticul aduce dovezi contra- 
rii. Și este convingător. Concluzia lui este că drama- 
turgul a fost „un soț atent și un tată care-și iubește 
copiii”. În relaţiile încordate ale lui Caragiale cu fiul 
Mateiu - închipuit, arogant, dificil mai totdeauna — 
biograful ia partea tatălui, dând dovadă, în această 
situaţie, de partizanat afectiv. B. lui I.L. Caragiale, cea 
mai bună și cea mai bine documentată dintre câte 
s-au scrispână acum despre dramaturg, este continu- 
ată și parțial completată în studiile publicate ulterior 
de critic, reunite, în 1974, în volumul Caragialiana. 
Caz fericit, în critică, de iubire spirituală și de obiecti- 
vitate sau, mai potrivit zis, de voinţă de obiectivitate. 
Contemporan al lui Șerban Cioculescu, tânărul nega- 
ționist Eugen Ionescu încearcă alt tip de b. în Viaţa 
grotescă și tragică a lui Victor Hugo (primele patru 
părți apar în „Ideea europeană”, 1935-1936), retipărită 
parțial în „Secolul 20” (1972) și, în limba franceză, sub 
titlul Hugoliade, în 1982, în traducerea lui Dragomir 
Costineanu, cu o prefaţă proprie și o postfață de Gelu 

Ionescu. Ideea de la care pleacă tânărul critic existen- 
țialist și nihilist este (o spune brutal într-o confesiune 
din 1935-1936) că „omul de geniu sau de mare talent 
este un abdicat de la spirit, un ratat [...] egoismul lui 
este imens și îndărătnic”. În prefața din 1982 mărturi- 
sește că în tinereţe îi plăcea „să dezumfle” scriitorii 
oficiali, deveniți instituții, simboluri ale „establishe- 
ment”-ului. Cert este că în anii '30 eseistul român 
sceptic și, în același timp, un spirit religios (cu crize 
mistice care îl vor însoți până la sfârșit), vede în cel 
mai mare poet al Franţei un mare impostor. Nu-i 
singur în generația sa (generația lui Mircea Eliade, 
Constantin Noica, Emil Cioran) care detestă poetul 
oficial, geniul reprezentativ, recunoscut ca atare. De 
aici vine și aversiunea lui Eugen Ionescu împotriva lui 
Tudor Arghezi și, în fond, cu acest sentiment de 
majoră ostilitate contra autorilor acceptați, admirați 
de toată lumea literară scrie el paginile din Nu în 1934. 
În Viaţa grotescă și tragică a lui Victor Hugo tânărul 
eseist îl demontează cu abilitate pe marele poet 
romantic, arătând partea comică a sublimului, 
impostura geniului. Latura tragică, anunţată în titlul 
eseului, se pierde în această b. demitizantă sau, în 
limbaj mai direct, zeflemitoare. Ea creează un 
personaj nou, pornind de la unele date reale din b. 
socială şi sentimentală a lui Hugo (sunt consultaţi E. 
Bire şi alți biografi; pe cei care au scris cu admiraţie 
despre viaţa poetului criticul român îi numeşte cretini 
şi neprocopsiţi). lese, la urmă, imaginea unei exis- 
tențe de o exemplară mediocritate. Este existenţa 
omului retoric, maniac al grandorii, „genial” (adică 
înfumurat, bolnav de orgoliu, megaloman) revoltat şi 
oportunist în acelaşi timp, „om mare tipic”, cum zice 
biograful său. Căci despre acesta este vorba, în fond, 
în eseul lui Eugen Ionescu: despre omul de litere 
glorios, de o atroce vanitate şi de o insuportabilă 
logoree. Iubirile celebre ale tânărului rege al romantis- 
mului, crizele lui de conştiinţă, iarăşi celebre, intrate 
în istorie, sunt comentate cu maliţie şi orientate în 
sensul grotescului. Mai înainte, în cronica pe care o 
face Vieţii lui Mihai Eminescu de G. Călinescu, Eugen 
Ionescu schiţase ideile sale despre acest gen care, ieri 
ca şi azi, oscilează între b. pozitivistă şi b. romanţată, 
la îndemâna marelui public. Eseistul nu-i mulțumit 
nici de una, nici de alta. Crede, mai întâi, că un gest 
exterior nu poate lămuri viaţa interioară a individului, 
licărul de mânie din ochii cuiva - zice el- poate sugera 
fie o simplă vocaţie viscerală, fie o revoltă împotriva 
divinității. „Gesturile sunt minţiri”, scrie el. Este neîn- 
crezător, în genere, asupra posibilităţilor b. de a ajunge 

la esenţa personalităţii, b. vede numai (şi nici acestea 
toate) aparențele discontinue: „Neadevărată este mai 
cu seamă prezumția că poţi cunoaşte întreaga viaţă a 
unui om sau că poţi cunoaşte măcar momentele 
esenţiale ale unei vieţi sufleteşti; dar momentul 
decisiv al vieţii mele sufleteşti poate să nu corespundă 
momentelor decisive ale actelor mele sociale şi ale 
schimbărilor mele exterioare”. Scepticismul criticului 
merge mai departe chiar. El pune în discuţie legitimi- 
tatea genului biografic ca atare şi respinge atât b. 
faptelor exacte (b. de tip universitar, pozitivistă), cât şi 
b.romanţată în care include, surprinzător (şi injust), şi 
biografia scrisă de G. Călinescu. Disocierea este, în 
principiu, corectă, exemplul adus este însă rău ales: 
„Cred că biografia faptelor exacte — dar mai cu seamă 
biografia faptelor exacte! — este inutilă; dar chiar vătă- 
mătoare. Nu mă poate interesa decât biografia interi- 
oară — chiar imaginară — dar adevărată spiritualiceşte 
a poetului. Şi în ciuda abilității şi a justificării sale 
diplomatice, dar nu mai puţin sofistice, d. G. Călinescu 
a scris o biografie romanţată în sensul cel mai peiora- 
tiv al cuvântului. D. G. Călinescu nu a rezolvat confi- 
guraţia spirituală a lui Mihai Eminescu şi numai 
aceasta trebuie încercat. Că nu trebuia, d. G. Călinescu 
nu poate să o afirme, când anunţă că această carte va 
constitui fundamentul volumelor de critică şi inter- 
pretare eminesciană ce vor urma; şi iată cum vom 
avea un edificiu pe nisip”. Din aceste comentarii 
sceptice se pot reţine cu privire la substanţa şi la posi- 
bilităţile b.: 1) că nu există o similitudine între momen- 
tele esenţiale ale vieţii interioare şi momentele (gestu- 
rile) decisive ale vieţii sociale, publice, ceea ce este 
corect spus, cu observaţia că aceste două tipuri de 
reacţie nu sunt, totuşi, fără nici o legătură între ele; nu 
se poate cunoaşte le dedans, spaţiul vieţii interioare, 
fără a lua în seamă gesturile, momentele de manifes- 
tare ale individului (le dehors) în spaţiul public; 2) 
Eugen lonescu e de părere că b. omului social (a 
omului biografic) este inutilă şi chiar primejdioasă 
pentru că reconstituie aparențele, superficialităţile, 
inesenţialul din existenţa unui creator; numai „bio- 
grafia interioară - chiar imaginară” poate sugera 
adevărul despre un creator, punct la care criticul 
român este pe poziţia lui Proust şi Valâry, poziţie 
avansată în 1932 în critica românească; nu are, cu 
toate acestea, dreptate când respinge de plano b. de 
tip obiectiv pentru că aceasta are rostul ei în literatură, 
chiar dacă nu explică opera de creaţie ca atare, 
indicând circumstanţele şi mentalităţile ce o încon- 
joară; 3) are în totalitate dreptate când refuză b. 

romanţată (gen de consum) pentru că falsifică biogra- 
fia interioară a autorului, nu intuieşte în nici un chip 
„neliniştile mari şi semnificative” ale omului care 
scrie. Aproape just în teorie, Eugen Ionescu are alte 
idei când se apucă să scrie „biografia ironică” (în fapt: 
persiflantă, grotescă, distrugătoare) a lui Victor Hugo. 
Nu face nici „biografia faptelor exacte”, nici pe cea 
romanţată a marelui om surprins în micile lui mizerii 
cotidiene, reale sau imaginare. Autorul o numeşte 
„biografie ironică”, dar există şi supoziţia, justificată, 
că e un simplu exerciţiu de persiflare pentru a dovedi 
că, în fond, o viaţă celebră poate fi citită oricum, chiar 
şi în termenii deriziunii, şi că totul depinde de voinţa 
şi puterea de invenţie a celui care citeşte viaţa ilustră. 
Este stilul critic al lui Eugen Ionescu din această 
perioadă. B. demitizantă debutează ca un roman în 
stil franțuzesc din secolul al XIX-lea: istoria familiei, 
prezentarea personajelor într-un mod pe jumătate 
serios, pe jumătate sarcastic, consideraţii despre psi- 
hologia momentului istoric şi a clasei sociale din care 
provin eroii, în fine, scurte reflecţii despre b. ca gen 
critic, în acelaşi stil, care la suprafaţă pare serios şi 
chiar pedant, iar printre rânduri biograful îl pregă- 
teşte pe cititor pentru un spectacol vodevilesc: spec- 
tacolul unei vieţi zgomotoase, fastuoase, de un grotesc 
răsunător. Biograful începe, dar, cu prezentarea părin- 
ţilor „omului mare tipic”, respectând, astfel, dar în 
scopuri subversive, regulile b. pozitiviste. Mai întâi 
tatăl, generalul conte Joseph-Leopold-Sigisbert Hugo, 
fiu de tâmplar, înnobilat de Napoleon I şi înaintat în 
grad de Bourboni, un individ de o senzualitate primi- 
tivă şi de o amoralitate fără crize de conştiinţă. Cel 
puţin aşa prezintă lucrurile eseistul care nu suportă, 
când e vorba de literatură, gloriile oficializate şi, în 
genere, nu-i iubeşte pe oamenii istoriei, cum le zicea 
Andr6 Malraux vorbind despre Charles de Gaulle. 
Tânărul Eugen lonescu vede în ei nişte farsori. Farsa 
începe în familia Hugo cu „un soldăţoi simplu şi 
aspru, dar suficient de lipsit de scrupule ca să-şi pără- 
sească nevasta şi copiii mici”. După ce-i demitizează 
ascendenți și demitizează, cu vervă și cu ironie otră- 
vitoare, critica apologetică, biograful Eugen Ionescu 
se ocupă de geniul lui Victor Hugo, pe care îl consideră 
un impostor, un imens farseur, un fustangiu fără 
pereche. "Toate accidentele biografice, toate elanurile 
poetice (acelea care s-au opus, spun admiratorii lui 
Victor Hugo, unui imperiu) sunt luate în râs, socotite 
expresii ale cabotinismului. Sunt puse, toate, într-o 
narațiune comică subversivă. Când infatigabilul 
amorez Victor Hugo este prins în „flagrant delict de 

conversațiune criminală” cu Therese Biard, poetul 
genial în calesoni lungi se adresează plin de vanitate 
comisarului: „Știţi cine sunt eu?”, ca un încrezut 
mahalagiu bucureștean. În acest stil de comedie 
burlescă este scrisă b. Se poate vedea în acest eseu 
demitizant, scris cu o scăpărătoare ironie, intoleranța 
unei generaţii tinere de intelectuali față de stilurile 
culturale constituite și faţă de existenţele sacralizate. 
O formă specială a b. este portretul, folosit în 
operele de sinteză critică sau în eseurile scrise de 
moraliștii şi comentatorii care vor să fixeze într-un 
număr de pagini structura unei existențe, după vorba 
lui Roland Barthes, sau caracterul, spiritul, evoluția 
unei experiențe care devine o conștiință, o existenţă 
care reușește să fie un destin, cum spunea Andr6 
Malraux. Scenariul și structura discursului seamănă, 
în cazul eseului biografic, cu aceea a eseului autobio- 
grafic, cu deosebirea (importantă) că autorul se dife- 
renţiază de personajul și chiar de naratorul din text. EL 
încearcă să prindă esenţialul dintr-o b. și să marcheze 
punctele de referință ale unui destin creator: fantas- 
mele, mentalităţile, formaţia intelectuală, modul de 
a fi și modul în care se situează în lume, dar și felul 
în care primește elementele realului, micile și marile 
angoase ce-i bântuie spiritul, atitudinea față de 
femeie, problematica morţii etc. G. Ibrăileanu, Paul 
Zarifopol și G. Călinescu manifestă, dintre criticii 
români, predilecție pentru acest tip de b. concentrată, 
racordată la un model uman mai general. Portretul 
este, după definiția lui G. Călinescu (maestrul genului 
în critica românească), „un fiu al maliției”. Mai trebuie 
adăugat ceva: portretul este, înainte de orice, o operă 
de atelier, creația unui moralist. Un bun critic este, 
totdeauna, un bun portretist: vede esenţialul, dife- 
rența (originalitatea) și, încă o dată, modul de a fi 
inconfundabil. Literatura română are mari portretiști 
pentru că are mari moraliști în rândul criticilor literari. 
N. Iorga, Paul Zarifopol, E. Lovinescu, G. Ibrăileanu 
şi G. Călinescu sunt câteva nume ce pot fi reținute. 
Portretul, ca și eseul biografic, se bizuie pe obiectivita- 
tea subiectivităţii, pe capacitatea judecătorului de a-și 
stăpâni reacțiile afective zgomotoase, care pot duce 
la caricaturi sau la encomion. Printre speciile b. un 
loc trebuie găsit şi pentru eseul biografic, neînregis- 
trat ca atare de teoreticienii genului. Cu toate acestea, 
există, se dezvoltă, este practicat atât de cei care scriu 
despre viaţa lor, cât şi de criticii literari care anali- 
zează b., autobiografiile, memoriile, pe scurt: confe- 
siunile celor dintâi. După cum există autori care nu 
vor să-şi povestească viaţa de-a fir a păr, ci caută s-o 

interpreteze în stil eseistic, subliniindu-i sensurile şi 
simbolurile esenţiale. Aşa procedează, de pildă, Andr6 
Malraux în Antimemoires, Les Chenes quon abat, Le 
Miroir des limbes şi Lazar, confesiuni, scrieri morale 
şi filosofice şi, cu precădere, eseuri autobiografice. O 
formulă asemănătoare utilizează şi Jean-Paul Sartre în 
Les Mots, cartea care ar fi trebuit să consemneze des- 
părţirea scriitorului de literatura de ficțiune. Până la 
urmă a ieşit altceva, şi anume o scriere confesivă cu 
un puternic element romanesc în interiorul unui eseu 
autobiografic, adică un roman autobiografic indirect, 
o ficţiune autobiografică în care nota esenţială este 
speculaţia morală şi filosofică despre destinul existen- 
ţial al creatorului. Nici Albert Camus nu se îndepăr- 
tează prea mult în însemnările sale intime de acest 
stil. În genere, existenţialiştii (Simone de Beauvoir, 
de exemplu) acordă importanţă acestui tip de con- 
fesiune, refuzând de la început o cronologie a eveni- 
mentelor mărunte şi insignifiante. Omul, observă în 
acelaşi spirit Malraux, este situat nu prin adiţiunea 
de momente din viaţa sa, ci prin experienţele lui. 
Malraux respinge, aşadar, b. pozitivistă, respinge şi 
memoriile tradiționale, iar când este să-şi povestească 
experienţele, vorbeşte de ele ca şi când ar fi vorba de 
altcineva: „Biografiile care merg de la vârsta de cinci 
ani la vârsta de cincizeci de ani sunt false elemente 
ale experienţei mele [...]. Antimemoriile prezintă cu 
premeditare biografia. Ele nu se sprijină pe un jurnal 
sau pe note. Vorbind de factorii decisivi ai experienţei 
mele, regăsesc un personaj şi un număr de fragmente 
de istorie. Povestesc faptele şi descriu personajul 
ca şi când n-ar fi vorba de mine...”. Rămâne sigur că 
Antimemoriile aduc spectacolul unei personalități 
cu o b.pe care opera o merită (și invers), în fine, e de 
subliniat ideea lui Malraux că pentru a dovedi că viaţa 
devine un destin (sau: viaţa se transformă într-un 
destin) nu trebuie să povesteşti nimicurile existenţei 
curente, ci să meditezi la experienţele capitale într-un 
eseu reflexiv. Să-ţi scrii, cu alte cuvinte, nu memoriile, 
autobiografia, jurnalul intim sub forma unei înşiru- 
iri de lucruri mărunte şi irelevante (formula tradiţi- 
onală), ci antimemoriile, acelea care pot arăta citito- 
rului cum o experienţă devine un fapt de conștiință 
(vechea propoziţie a lui Francois Rabelais reluată în 
secolul al XX-lea de Malraux şi de alţii). Dacă acestea 
sunt scopul şi limitele confesiunii, este de văzut prin 
ce mijloace poate antimemorialistul sau antibiogra- 
ful să ducă la capăt experienţa scriiturii. Malraux nu 
spune, dar, citindu-i însemnările, se observă că el 
evită intimităţile, micile evenimente, pe scurt: mica 

istorie. Priveşte de sus istoria sa şi priveşte tot de sus 
Istoria pe care a traversat-o. Antimemoriile reprezintă, 
în fapt, o lungă reflecţie asupra existenţei autorului şi 
a omului, în genere. Un autor celebru şi atipic. Nu-şi 
iubeşte copilăria, nici tinereţea, nu-şi adoră mama, 
nu-şi cunoaşte tatăl. „Le fils de L'&piciere”, cum i se 
spune în copilărie, iese din toate schemele, inclusiv 
din acelea (foarte puternice) ale psihanalizei. Este 
un personaj aparte, în care, mărturiseşte el odată, se 
întâlnesc două personaje: unul pre-suprealist şi altul 
format de clasicism şi crescut în cultul lui Friedrich 
Nietzsche (cultul iraționalismului). O alianță care, 
la prima vedere, poate justifica greu destinul lui 
Malraux, ministrul lui Charles de Gaulle. El a căutat să 
armonizeze cele două laturi contradictorii şi, citindu-i 
însemnările intime, se constată că a reuşit, cel puţin în 
ce priveşte viaţa intelectuală. Malraux îl urmează, în 
această rezistenţă a lui față de măruntul biografism, 
pe Montaigne şi, în genere, pe moraliştii francezi. 
Eseul biografic capătă astfel, prin el, o legitimitate 
în literatura modernă. Nu este singurul care substi- 
tuie confesiunii filosofia şi meditaţia morală. Poate fi 
citat, în această categorie, şi Jorge Luis Borges (Eseu 
autobiografic, 1970), deşi lui Borges îi place mai mult 
să povestească şi să-şi pună b. în parabole. Dintre 
români, cei care dau mai mare extensie reflecţiei în 
scrierile lor biografice sunt Petru Dumitriu (Către un 
Dumnezeu necunoscut, Zero, punct de plecare etc.) şi, 
din generaţiile mai noi, Octavian Paler (Deșertul care 
ne rămâne), un moralist obsedat de mituri. 

Repere bibliografice: G. Călinescu, Viața lui Mihai 
Eminescu, București, 1932; Călinescu, Opere, II, 1089- 
1097, III, 1348-1378, IX, 17-21; Călinescu, It. lit. (941), 
Ist. lit. 1982), passim; Marino, Dicţionar, |, 255-282; Silviu 
Angelescu, Portretul literar, Bucureşti, 1985; Mihăilescu, 
Lit. rom. postceauşism, |, passim; Mircea Anghelescu, 
Literatură şi biografie, Bucureşti, 2005; Eugen Simion, 
Genurile biograficului, I-II, Bucureşti, 2002; Terian, A 
cincea esență, passim; Corin Braga, Psihobiografii, laşi, 
2011. E.S. 


BIOLAN, Toma  (1.[X.1941, Frasin Deal, j. 
Dâmboviţa — 18.VI.2004, Piteşti), poet, prozator, 
dramaturg. Este fiul Anei (n. Tănăsescu) şi al lui 
Ion Biolan, cântăreţ bisericesc. După cursurile 
elementare urmate în comuna natală, a absolvit 
liceul la Târgovişte (1959), apoi Facultatea de 
Limba şi Literatura Română a Universităţii din 
Bucureşti (1964). Funcţionează ca redactor la 
revista „Argeş” (1967-1970) şi secretar literar al 
Teatrului „Al. Davila” din Piteşti (1971-1972 şi după 

1974). Debutează editorial în 1979 cu volumul de 
poezie Pasărea paradisului. Mai colaborează la 
„Atenevw”, „Ramuri”, „Argeşul”, „Săgetătorul” (supli- 
ment literar al cotidianului piteştean „Argeşul”) 
ş.a. Foloseşte şi pseudonimele Tib, T. Frăsineanu, 
Atanasie, Zob, Eratostene. 

Înainte de a debuta individual în volum, B. 
publică în placheta de versuri Templu grec, apărută 
în 1970 în colecţia „Biblioteca «Argeş»”, coordo- 
nată de Gh. Tomozei. În 1967 Geo Dumitrescu îl 
recomanda ca un poet caracterizat prin „lucidi- 
tate, inteligenţă”, „precizia severă a expresiei” şi 
„discreţie”, fără ca acestea să „îngheţe” fluidul liric. 
Este formula în care poezia lui se va menţine pe 
tot parcursul ei, fie că va evoca figuri emblema- 
tice ale istoriei reale (Neagoe Basarab, Mateiu |. 
Caragiale) sau imaginare (Don Quijote), fie că va 
sonda arheologia eului sau va construi interioa- 
re-cochilii şi spaţii de reverie ale unui temperament 
retractil: „Iărăgănare dulce prin/ Moi sunete de 
clavecin/ Stârnind pe răcoroase dale/ Plutiri alene 
de petale”. Dominantă rămâne aspiraţia lilială şi 
astrală, ascensional-purificatoare, poemul însuşi 
fiind înţeles ca o „stare de melancolie a inocenţei”. 
Liric ce-şi cenzurează efuziunile şi evită exhibarea, 
B. este dublat de un (auto)ironist bonom şi delicat: 
dimensiune evidentă mai ales în prozele sale 
scurte, scrise ca pentru divertisment, dar nu mai 
puţin ca penetrante sondaje, de nuvelist sceptic, în 
diverse medii (familie, scenă, viaţă literară, lumea 
funcţionarilor şi a şefilor acestora etc.), surprin- 
zând pe viu mecanica imediatului, a cotidianului 
şi excelând în comicul verbal, în jocurile de limbaj 
care răstoarnă sau împing spre absurd sensurile 
consacrate. Profilul autorului pare a se fi obiectivat 
în personajul din Seducător, Tănase (2002), unde 
protagonistul nu e celebrul comic interbelic, ci un 
alt leremia, care de data asta „dă repetat şi ferm 
cu bâta-n baltă” şi având multe în comun cu Don 
Quijote, dar şi cu naţionalii Mitică sau cu persona- 
jele lui Urmuz sau cu Julien Ospitalierul al lui Emil 
Brumaru. El calcă-n străchini şi totodată hamleti- 
zează, eun impenitent parodist, dar om cumsecade 
oferind pe gratis prin pieţe „nisetru şi moruni”, 
este „elevat ca un prinţ indian şi distins”, dar şi un 
vagabond al ținuturilor exotice precum eroul liric 
allui C. Tonegaru, ajunge în fine şi la Canal, „pentru 
ce motive, habar n-are”. Înrudit cu această proiec- 
ţie este figura autorului de aforisme din Te iubesc, 
(dar nu) pe gratis! (2000), suită de reflecţii purtând 

ca motto sintagma „prin uz către abuz” şi motivată 
astfel: „De ce practic umorul negru? Pentru că asta 
e culoarea epocii”. Temperamentul acesta dublu, 
liric şi melancolic-umoristic, este şi sursa unor 
piese pentru copii (scrise inclusiv pentru teatrul 
de păpuşi), comedii caracterizate prin vervă, dar 
şi prin candoare: lume în care poetul retractil îşi 
continuă reveriile. 

SCRIERI: Micul dorobanț, în Teatru — piese într-un act, 
Bucureşti, 1977; Pasărea paradisului, Bucureşti, 1979; 
Arțagul, Piteşti, 1983; Nuferi în somn, Bucureşti, 1983; 
Test de fidelitate, Bucureşti, 1986; Cartea care zâmbeşte, 
Bucureşti, 1987; Cu şoimul pe umăr, Bucureşti, 1988; şi 
păsările învaţă să cânte, Bucureşti, 1991; Reţetă pentru 
grețuri, Bucureşti, 1992; Una pe faţă, una pe dos. Trico- 
taje în doi peri, Piteşti, 1998; Te iubesc, (dar nu) pe gratis!, 
Piteşti, 2000; Izvoare-n cer şi pe pământ, Piteşti, 2001; 
Seducător, Tănase, pref. Paul Everac, Piteşti, 2002. 
Repere bibliografice: Geo Dumitrescu, Poşta redacţiei. 
Antologie Toma Biolan, CNT, 1967, 50; Petru Mihai Gorcea, 
Poezie, ARG, 1979, 4; Laurenţiu Ulici, Stadii, RL, 1979, 41; 
Petru Mihai Gorcea, Ascunsa floare de jăratic, ARG, 1984, 
3; Val Condurache, „Test de fidelitate”, CL, 1988, 9; Marian 
Barbu, Infernul declinabil, „Săgetătorul” (Piteşti), 1997, 
35; Dan Giurea, „Înapoi acasă!”, „Argeşul” (Piteşti), 1998, 
2 229; Tudor Cristea, Treptele timpului, „Litere” (Găeşti), 
2001, 7; Scurtu, Cercetări, ll, 86-94. N.M. 


BIRĂESCU, Aquilina (30.VI.1948, Cerneteaz, j. 
Timiş), prozatoare. Este fiica Iconiei (n. Dentean) 
şi a lui Vasile Micşan, funcţionar. A urmat Liceul 
„Nikolaus Lenau” din Timişoara (1962-1966) şi 
Facultatea de Filologie, secţia română-franceză, 
a Universităţii din acelaşi oraş (1968-1973). După 
absolvire a lucrat ca bibliograf la Biblioteca 
Judeţeană Timiş. A debutat cu versuri în „Orizont” 
(1970) şi editorial în volumul colectiv Drumul 
cel mare (1985). Mai colaborează la „Altarul 
Banatului”, „Învierea”, „Orient latin”, „Timisiensis” 
ş.a. A semnat şi Ara Muşat. A fost soţia scriitorului 
Traian Liviu Birăescu. 

Pariu cu viitorul (1989), debut individual, este 
un volum de proză scurtă, populat de B. cu perso- 
naje dilematice, de obicei intelectuali şi bătrâni, care 
trăiesc drame mai grave sau mai mărunte, provocate 
de nevoia adaptării la o nouă viaţă (de pildă, a rura- 
lilor la urbanitate) şi plasate, de cele mai multe ori, 
la nivelul conştiinţei lor. De aici, recursul frecvent la 
analiza psihologică şi mai ales la tehnica introspecţiei 
ca mod de definire a unor individualități. Perspectiva 
adoptată este cea realistă, nu fără pulsiuni poematice 

şi suavități discrete. Şi literatura pentru copii scrisă 
de B. este ingenioasă, atractivă, relevând imaginaţie 
şi adecvare la orizontul celor mici. Două lucrări lexi- 
cografice dedicate scriitorilor din Banat (2000, 2007), 
realizate în colaborare, şi câteva ediţii îi completează 
bibliografia. 

SCRIERI: Pariu cu viitorul, Timişoara, 1989; Întâmplări 
mari şi mici pentru nepoți şi bunici, Timişoara, 1996; 
ed. 2, Cluj-Napoca, 2011; Scriitori şi lingviști timişoreni 
(1945-1999). Dicţionar bibliografic (în colaborare cu 
Diana Zărie), Timişoara, 2000; Povestiri ciudate, Timi- 
şoara, 2002; Timişoara literară (în colaborare cu Paul 
Eugen Banciu), postfață Cornel Ungureanu, Timişoara, 
2007; Poeme, Timişoara, 2008; Tovarăşi, cultura... Proze 
retro, Timişoara, 2010; Panta rhei, Timişoara, 2011. 
Ediţii: Traian Liviu Birăescu, Jurnal apocrif, Timişoara, 
1999; Scrisori către Virgil Birou, Timişoara, 2003. 
Repere bibliografice: Radu Enescu, C.C. Platon, E 1985, 
4; Radu Călin Cristea, La drumul mare al prozei scurte, E 
1985, 5; loan Groşan, Drumurişi poteci, AFT, 1985,9; Rodica 
Oprean, Îndemn la visare, „Paralela 45”, 1997, 11; Olimpia 
Berca, Lecturi provinciale, Timişoara, 2002, 98-100; 
Dicţ. Banat, 104-105; Olimpia Berca, Departe de centru, 
aproape de centru, Timişoara, 2012, 154-158. D.B.-D. 


BIRĂESCU, Traian Liviu (19.VII.1924, Timişoara 
— 8.1.1998, Timişoara), critic literar, prozator. Este 
fiul Emiliei Birăescu (n. Bojin), învăţătoare, şi al lui 
Traian Birăescu, ziarist. După absolvirea Liceului „C. 
Diaconovici-Loga” din Timişoara (1943), urmează 
în paralel Facultatea de Litere şi Filosofie (licenţa în 
filosofie) şi Facultatea de Drept la Cluj, terminate în 
1948. A susţinut un doctorat în literatură compa- 
rată (Timpul în compoziția romanului contemporan 
— privire specială asupra lui Marcel Proust şi James 
Joyce) la Universitatea „Babeş-Bolyai” din Cluj (1973). 
A profesat ca asistent la Universitatea din Timişoara, 
tot aici ca profesor la Liceul Pedagogic (1950-1957), 
avocat în Baroul Timişoara (1957-1963), apoi a 
devenit cadru didactic la Facultatea de Filologie a 
Universităţii timişorene (1963-1986). Debutează în 
„Revista Banatului” cu proza Destinul lui Adrian Tofan 
(1944). Mai colaborează la „Analele Universităţii din 
Timişoara”, „Contemporanul”, „Cronica, „Familia”, 
„Orizont”, „Scrisul bănăţean”, „Steaua”, „Iransilvania”, 
„Iribuna”, „Vrerea” ş.a. Prozatoarea Aquilina Birăescu 
a fost soţia sa. 

Prima carte a lui B., Condiţia romanului (971), e 
o cercetare riguroasă a romanului european modern, 
abordat cu mijloacele criticii, dar şi ale sociologiei 
literare. Căile eseului (1976) investighează evoluţia 

acestei specii, inclusiv în literatura română, rele- 
vându-i-se pătrunderea în proza de ficțiune, dar şi 
calitățile estetice. Competența lui B. în aria compa- 
ratismului se va concretiza în Proust, azi (1979) şi în 
Compediu de literatură universală şi comparată (Ul, 
1997-1999), un prim volum fiind consacrat literaturii 
din Antichitate şi Evul Mediu, iar al doilea Renaşterii 
şi barocului. Vocaţia critică, autentică, este mereu 
dublată de o atitudine într-o măsură didactică, ceea 
ce influenţează expunerea, cu toate că, atunci când 
situaţia o cere, autorul recurge la armele polemicii de 
idei. El nu abdică de la condiţia de critic nici atunci 
când scrie roman. În Echinox de toamnă (1981), 
Pomul cunoaşterii (1983), Calea amintirilor (1986), 
epica este impregnată de efectul lecturilor şi al reflec- 
ţiilor asupra literaturii altora. Evidentă este îndeosebi 
influenţa lui Marcel Proust asupra strategiilor narative 
utilizate şi a lui Thomas Mann în ceea ce priveşte 
predilecţia pentru tehnica palimpsestului şi pentru 
substratul livresc. Autorul imaginează personaje care 
se rețin, plasate într-un univers ce se reconstituie în 
permanenţă prin rememorare. Jurnal apocrif, apărut 
postum, în 1999, este o restituire a vieţii literare din 
Timişoara interbelică. 

SCRIERI: Condiţia romanului, Cluj, 1971; Căile eseului, 
Timişoara, 1976; Proust, azi, Timişoara, 1979; Echinox de 
toamnă, Timişoara, 1981; Pomul cunoaşterii, Timişoara, 
1983; Calea amintirilor, Timişoara, 1986; Compediu de 
literatură universală şi comparată, I-II, Timişoara, 1997- 
1999; Jurnal apocrif, îngr. Aquilina Birăescu, Timişoara, 
1999. Ediţii: Aurel Cosma, Prin Timişoara de altădată, 
pref. edit., Timişoara, 1977. 

Repere bibliografice: Alexandru  Ruja, „Condiţia 
romanului”, E 1972, 6; Cornel Ungureanu, [Traian 
Liviu Birăescul, O, 1972, 3, 1977, 2, 1984, 30; Adrian 
Dinu Rachieru, În plasa amintirilor, O, 1973, 42; Ion 
Istrate, „Căile eseului”, ST, 1977, 2; Sorin Titel, Proust 
— contemporanul nostru, RL, 1979, 29; Ion Maxim, 
O nouă lectură a lui Marcel Proust, VR, 1979, 8-9; 
Brânduşa Armanca, „Echinox de toamnă”, O, 1981, 34; 
Alexandru Ruja, Critica sociologică, O, 1986, 30; Tudorel 
Urian, Obsesia trecutului, O, 1987, 3; Dicţ. scriit. rom, |, 
281-282; Tudorel Urian, Ispita modernităţii, O, 1989, 30; 
Ioan Arieşanu, Miniaturi critice, O, 2000, 4; Dic. Banat, 
105-106. D.B.-D. 


BIROU, Virgil (11.V.1903, Tigvaniu Mare, j. Caraş- 
Severin — 22.1V.1968, Timişoara), prozator, publi- 
cist. Este fiul Ioanei Birou (n. Zară) şi al lui Iuliu 
Birou, învăţători. A urmat liceul la Lugoj şi Oraviţa, 
după care a absolvit, în 1930, Facultatea de Mine 

din cadrul Institutului Politehnic din Timişoara. 
Funcţionează ca inginer la Primăria Timişoara 
(1936-1938) şi la Uzina Electrică din Timişoara 
(1938-1963). În 1933 este printre membrii fonda- 
tori ai societăţii literare Altarul Cărţii, iar mai târziu, 
din 1941, preşedinte al Asociaţiei Scriitorilor din 
Banat, funcţie pe care o deţine până la desființarea 
acesteia de către autorităţile comuniste, în 1944. A 
debutat în 1932 la revista timişoreană „Vrerea”, în 
redacţia căreia va lucra. A mai colaborat la „Revista 
Fundațiilor Regale”, „Vremea” ş.a., iar mai târziu la 
„Scrisul bănăţean” şi „Orizont”. 

Primul volum al lui B., Oameni şi locuri din 
Căraş (1940), îmbină reportajul şi analiza sociolo- 
gică — modalităţi de expresie care, odată cu dez- 
voltarea şcolilor româneşti de folclor şi sociologie, 
începuseră să capteze tot mai mult atenţia scrii- 
torilor din ultimii ani ai epocii interbelice — într-o 
adevărată monografie spirituală a Banatului anilor 
'30 din secolul trecut. Marcate nu de puţine ori de 
stângăcii literare, dar având întotdeauna farmecul 
expresiei neaoşe, evocările reuşesc, atât prin gene- 
rozitatea viziunii (cartea incluzând aspectele cele 
mai diverse, de la cele geografice şi economice la 
cele sociologice sau antropologice), cât, mai ales, 
prin sentimentalismul molcom, „bănăţean”, să facă 
trecerea de la jurnalism la literatură. Capacitatea 
de a surprinde culoarea locală, ca şi aceea de „a 
citi” în sufletele oamenilor, ale căror portrete, 
uneori memorabile, trimit la literatura lui Calistrat 
Hogaş şi a lui Mihail Sadoveanu (de amintit sunt 
aici figurile lui George Mingea, Pau Piele sau cea a 
dascălului Braia, un „domn Trandafir” bănăţean) 
fac din cartea lui B. un text cu certe valenţe estetice. 
Romanul Lume fără cer (1947), singura operă 
literară notabilă a autorului, se înscrie, prin spiritul 
pozitivist al observaţiei şi arhitectura narativă 
precisă, cu capitole organizate simetric, în canoa- 
nele realismului naturalist. Axată pe viaţa dură, 
„lipsită de cer” a minerilor („ocnarilor”), naraţiu- 
nea transferă în plan literar experienţa documen- 
tară şi sociologică a autorului. Tablourile, indi- 
ferent că este vorba de imaginea vechilor târguri 
(descrierea Oraviţei, de pildă) sau de portretele 
personajelor, sunt întotdeauna creionate după 
canonul observaţiei ştiinţifice, etnografico-docu- 
mentare: figura protagonistului, Pavel Toc, un ţăran 
care devine miner pentru a scăpa de recrutare, este 
edificatoare în acest sens. De asemenea, fundalul 
pe care se desfășoară acţiunea romanului, lumea 

pestriță a Imperiului Austro-Ungar în declin, aşa 
cum era aceasta percepută în satele româneşti din 
Banat, îi prilejuieşte lui B. o nouă demonstraţie a 
calităţilor de fin observator al realităţilor sociale şi 
economice. Scriitorul a mai publicat proză scurtă, 
risipită în „Vrerea”, „Revista Institutului Social 
Banat-Crişana”, „Orizont”, şi a coordonat o valo- 
roasă antologie, intitulată Poezia nouă bănățeană 
(1944), prin care a încercat să impună atenţiei citi- 
torilor un grup de tineri poeţi, dintre care unii au 
confirmat previziunile editorului. 

SCRIERI: Oameni şi locuri din Căraş, Timişoara, 1940; 
ed. îngr. şi pref. Nicolae Ţirioi, Timişoara, 1982; Crucile de 
piatră de pe Valea Căraşului, Timişoara, 1941; Năzuințe 
şi realizări. Etape din viaţa culturală bănăţeană, Timi- 
şoara, 1941; Oglinda lui moş Ion Stăvan, cu desene de 
Catul Bogdan, Timişoara, 1946; Lume fără cer, Bucureşti, 
1947; ed. Timişoara, 1972; Drumuri şi popasuri bănăţene, 
Bucureşti, 1962; Răzbunarea lui Stolojan, îngr. şi pref. 
Nicolae Danciu Petniceanu, Timişoara, 1997; Revoluția 
de la 1848 în Caraş, îngr. şi pref. Constantin Juan Petroi, 
Timişoara, 2002; Trei săptămâni sub teroarea bombelor 
germane, îngr. Nicolae Danciu Petniceanu, Timişoara, 
2003. Antologii: Poezia nouă bănățeană, Timişoara, 
1944. 

Repere bibliografice: Petru Sfetca, „Oameni şi locuri 
din Căraş”, „Dacia”, 1943, 39; D. Gherghinescu-Vania, 
Despre scriitori bănăţeni, VS, 1943, 2907; Al. Jebeleanu, 
„Oglinda lui moş Ion Stăvan”, „Banatul”, 1946, 42; Traian 
Liviu Birăescu, „Lume fără cer”, O, 1957, 10; Valeriu 
Cristea, „Drumuri şi popasuri bănăţene”, GL, 1962, 50; 
Ţirioi, Premise, 53, 58-61, 95-103, 109-111; Ungureanu, 
Imediata, 1, 67-97, 192-193; Pavel Bellu, Virgil Birou 
- uriaşul candid, O, 1981, 33; Timotei Jurca, Un roman 
nedreptăţit — „Lume fără cer” de Virgil Birou, O, 1986, 52; 
Ungureanu, Mitteleuropa, 365-368; Ruja, Parte, |, 27-31; 
Dicţ. scriit. rom., |, 282-283; Scrisori către Virgil Birou, 
îngr. Aquilina Birăescu, Timişoara, 2003; Dicţ. Banat, 
106-109; Ungureanu, Geografia lit., IV, 69-75; Radu Pavel 
Gheo, Lumea dispărută a ocnarilor, O, 2012, 4. L.H. 


BIRUINŢA, cotidian apărut la Cluj din 16 aprilie 
1926 până la 18 iulie 1927, între 4 martie şi 13 
octombrie 1929 și în 1938. Până la 28 ianuarie 
1927 director este Al. Hodoş (Ion Gorun). Între 29 
ianuarie şi 18 iulie 1927 direcţiunea este preluată 
de Sebastian Bornemisa. D.l. Cucu este prim-re- 
dactor între 29 ianuarie şi 11 iulie 1927, apoi 
director de la 18 august 1929. Ziarul susţine ori- 
entarea politică a lui Octavian Goga şi îşi propune 
„o reabilitare a Ardealului” politic şi cultural. 
B. dispune de rubrici ca „Icoana de pe stradă” 

(susținută de Ecaterina Pitiş), „Iabloul cu săgeți”, 
„Circul politic”, „Din nevoile Clujului”. Se scrie mult 
despre O. Goga, se vorbeşte despre comemorarea 
lui M. Eminescu şi se analizează traducerea în 
maghiară a Luceafărului, realizată de Berde Maria. 
G.M. Ivanov se ocupă de Henrik Ibsen, D.I. Cucu de 
Francis Jammes, în timp ce loan Lupaş cere ridica- 
rea unui monument pentru G. Coşbuc la Năsăud. 
Colaboratorii mai importanţi sunt Silviu Dragomir, 
Onisifor Ghibu, Al. Lascarov-Moldovanu, Horia 
Teculescu, Elie Dăianu, Septimiu Popa, Sebastian 
Stanca, lon Mehedinţeanu, Coriolan Bărbat, 
Corneliu 1. Codarcea, Aurel Ciato. M.Pp. 


BIS, revistă „de teatru, muzică, literatură, artă, 
sport şi cinematograf” apărută la Bucureşti, săptă- 
mânal, între 16 martie şi 13 aprilie 1935. Redactori: 
N. Carandino, C. Panaitescu. În articolul Pentru ce 
Bis?, din primul număr, iniţiatorii publicaţiei promit 
„0 judicioasă scrutare a actualităţii culturale”, „o 
veghe permanentă asupra fenomenului cultural, un 
material divers şi abundent, o orientare completă”. 
Aceste promisiuni vor fi respectate în bună parte 
de B., în scurta perioadă de apariţie, la un nivel 
onorabil. Dacă literatura propriu-zisă e aproape 
absentă - Poemul primăverii al lui I. Peltz consti- 
tuie o excepţie —, în schimb rubricile de comentarii 
sunt destul de bogate şi acoperă domenii variate. Se 
remarcă îndeosebi cronicile literare ale lui Mihail 
Vâlsan, care scrie despre cărţi ca Ion Barbu de Tudor 
Vianu, Valori de Mihai Ralea, Ochii Maicii Domnului 
de Tudor Arghezi, Sângele de Dan Petraşincu. La 
acestea se adaugă articolele de la rubrica „Cartea 
străină” ale lui George Il. Ghidu şi Sergiu Dan, 
cronica plastică semnată cu pseudonimul P Lastic, 
cronica muzicală susținută de tânărul compozitor 
Tudor Ciortea. Mai colaborează Zaharia Stancu cu 
un articol despre realegerea lui Liviu Rebreanu ca 
preşedinte al Societăţii Scriitorilor Români şi Petru 
Manoliu cu eseul Procesul Baudelaire. LM. 


BIS, revistă apărută la Bucureşti, săptămânal, de 
la 13 septembrie 1942 până la 23 octombrie 1946, 
sub direcţia Sandrei Cocărăscu. Publicaţia şi-a 
schimbat în mai multe rânduri formatul şi subtitlul 
(iniţial „Artă, teatru, cinema, muzică”, de la numărul 
140/1946 „Săptămâna bucureşteană în teatru, 
muzică, plastică, cinema, sport”, de la numărul 
147/1946 „Săptămâna bucureşteană în teatru, 
cinema, muzică, modă”, de la numărul 148/1946 


Biserica 


„Leatru, cinema, muzică, modă, pagina femeii, mon- 
denităţi”, de la numărul 169/1946 „Caleidoscopul 
vieţii artistice”). De la numărul 156/1946 redactor 
responsabil devine Liliana Delescu. Concepută 
ca un magazin al tuturor artelor, revista reuşeşte 
să ofere o imagine a vieţii culturale româneşti 
şi europene din epocă. În paginile ei, cu rubrici 
diverse şi bogat ilustrate, apar informaţii şi comen- 
tarii de actualitate, sunt evocate personalităţi artis- 
tice, sunt semnalate talente în plină afirmare. O 
atenţie specială e acordată artelor spectacolului, 
cu accent pe teatru şi film. Revista are o echipă de 
cronicari tineri, dar redutabili, cu un spirit critic 
ascuţit, deseori polemic. Cronica teatrală e semnată 
de N. Carandino, cea cinematografică de Emil Darie, 
cea muzicală de Virgil Gheorghiu, cea plastică de 
Miron Radu Paraschivescu, cea literară de Ovidiu 
Constantinescu. Articole de fond despre eveni- 
mente sau despre fenomene culturale din prima 
jumătate a secolului al XX-lea publică, între alţii, Al. 
Kirițescu, E Aderca, Radu Beligan. Printre colabora- 
torii ocazionali se mai numără Victor Eftimiu, lon 
Pas, Lucia Demetrius, Ionel 'Teodoreanu, Henriette 
Yvonne Stahl. În numărul 6/1942 poate fi întâlnită 
şi prezenţa lui Tudor Arghezi cu tableta Bis in idem, 
care exprimă admiraţia pentru noua publicaţie. Se 
remarcă rubrica de interviuri, dedicată în general 
unor actori, dar din care nu lipsesc nici scriitorii (de 
exemplu, N.D. Cocea şi Tudor Muşatescu). Axată 
aproape exclusiv pe publicistică, revista găzdu- 
ieşte foarte puţine texte literare (G.M. Zamfirescu, 
Cântecul vieții, şi Sanda Cocărăscu, O poveste de 
Crăciun, scenetă). I.M. 


BISERICA ŞI ŞCOALA, „foaie bisericească, scolas- 
tică, literară şi economică” apărută la Arad săp- 
tămânal, de la 30 ianuarie 1877 până la 27 iunie 
1948. Din 1992 apare o serie nouă, cu periodici- 
tate bimestrială. Primul redactor responsabil este 
Vicenţiu Mangra (până în 1878, în 1883-1884 şi 
1890), urmat de Aron Hamsea (1879-1882, 1884- 
1899), Constantin Gurban (1884), George Proca 
(1899), Roman Ciorogariu (1901-1917), Teodor 
Botiş (1917-1921), Simion Stana (1922-1936), 
Gheorghe Ciuhandu (director) (1937-1939), Ilarion 
V. Felea (1939-1945), Demian Tudor (1945-1947), P 
Deheleanu (1948). B.ş. a răspândit în Ardeal nou- 
tăţile culturale şi ştiinţifice din Regat, reproducând 
rapoarte şi conferințe de la Academia Română, 
articole preluate din „Convorbiri literare” şi din alte 


Bistrițianu 


reviste. De la început a arătat o admiraţie specială 
faţă de Vasile Alecsandri (Balcanul şi Carpatul, 
Odă ostașilor români, 10 Mai 1881, Cântecul gintei 
latine - în română, franceză, italiană, cu o pre- 
zentare de Gr. H. Grandea). În numărul 25/1878 
apare Adresa românilor din Arad trimisă d-lui V 
Alecsandri, conţinând felicitări pentru premiul de 
la Montpellier, precum şi răspunsul poetului. În 
numărul din 24 iunie 1909, dedicat lui Eminescu, 
la două decenii de la dispariţia sa, un grupaj liric 
(Rugăciune, Sonet, Învierea şi Colinde, colinde) 
este însoţit de o prezentare a vieţii şi a operei 
poetului. Se publică, de asemenea, poezii semnate 
de Florica Ciura-Ştefănescu, Petre Dulfu, Lucian 
Emandi, Maria Flechtenmacher, Petru Mercea, 
Vasile Militaru, Pavel Popa, multe versificări oca- 
zionale aparţinându-le lui G. Sion, Iosif Vulcan, 
Vasile D. Păun, Zaharia Boiu, Teodor Ceontea ş.a. 
precum şi o însemnată cantitate de poezie religi- 
oasă, semnată de loan Jebeleanu, Victor Aga, C. 
Manea, Lucian Lungu, Vasile Lădaru, |. Avramescu, 
Ion Triponescu, Gheorghe I. Creţu, Feodor Rudolf 
Floruţiu, Teodor Sărac, Teodor Bodârlău, Dan C. 
Bălteanu, loniță Hornea, loan Atanasie Bucur, 
Ion Lascu-Dumbravă, Traian Rusu-Şirianu, lorgu 
Gorgos, M. Moldovean. Mai puţin cultivată în 
paginile revistei este proza. În 1880 se preiau din 
„Convorbiri literare” scrisorile dintre Ion Ghica şi 
Vasile Alecsandri, iar în 1918, sub pseudonimul 
George Dumbravă, se publică în foileton nuvela 
Din Basarabia rusească. Atractive sunt notele de 
călătorie semnate de Ion Mara, Badea Cireşanu, P. 
Bolcaş, Lucia V. Babescu. Sporadică, dramaturgia 
este prezentă prin piesa Casa fără Dumnezeu. Trei 
tablouri dramatice din viaţa concubinilor de Caius 
Turicu. Deşi nesistematice, preocupările de critică, 
istorie şi teorie literară familiarizează cititorul cu 
fenomenul literar şi cultural, îndeosebi prin rubrica 
„Cronica bibliografică”, devenită cu timpul „Cărţi 
şi reviste”. Recenzentul cel mai stăruitor şi mai 
avizat este Septimiu Sever Secula. Mai semnează 
comentarii Gh. Moţiu şi Constantin Rudneanu, 
în timp ce Gh. Naghiu şi Gh. Ciuhandu realizează 
studii extinse de istorie literară şi culturală privind 
primele publicaţii religioase din Arad. În anii '30 şi 
'40 sunt de semnalat eseurile lui Lucian Emandi, 
Gh. Moţiu, D. Stăniloae, Nichifor Crainic, Marin 
Sfetcu, aforisme şi cugetări de Gh. Moţiu. Între 
colaboratori se numără şi loan Lupaş, Vasile Goldiş, 
Octavian Goga. B.ş. dovedeşte interes şi pentru 

literatura populară, găzduind culegeri realizate de 
Teodor T. Burada, episcopul Melchisedec, poezii 
populare de Crăciun, lirică de război, precum şi 
studii despre folclor semnate de George Coşbuc, P 


Barbu, Gussy Apostolescu, Simion Stana. D.V. 
BISTRIŢIANU, Alexandru (7.[X.1911, Tecuci 
— 3.VII.1976, Bucureşti), istoric literar, fol- 


clorist. Este fiul Eugeniei (n. Stavri) şi al lui 
lon Bistriţeanu, profesor de limba română. 
Urmează liceul la Lugoj, apoi face studii uni- 
versitare la Facultatea de Litere şi Filosofie din 
Bucureşti (1929-1933), unde frecventează şi cur- 
surile Seminarului Pedagogic Universitar „Litu 
Maiorescu”. Asistent onorific (1933-1935) la 
Catedra de literatură română şi estetică a pro- 
fesorului Mihail Dragomirescu, din 1942 devine 
asistent şi la Catedra de literatură română veche, 
condusă de Nicolae Cartojan, la Universitatea 
bucureșteană. Mai mulţi ani va fi profesor de 
liceu la Bucureşti, Arad, în 1947 şi 1948 func- 
ţionând şi la Seminarul Pedagogic Universitar 
„Titu Maiorescu”. În ultima parte a activităţii sale 
didactice este lector şi conferenţiar, şef de catedră 
la Institutul de Perfecţionare a Cadrelor Didactice 
(1955-1960), decan al Facultăţii de Filologie a 
Institutului Pedagogic din Bucureşti (1962-1963) 
şi prorector al instituţiei, conferenţiar la Catedra 
de literatură comparată şi teoria literaturii a 
Universităţii din Bucureşti. Concomitent, între 
1950 şi 1963 a fost cercetător şi şef de secţie la 
Institutul de Istorie şi Teorie Literară al Academiei 
RPR. În 1967 este lector la Sorbona, când audiază 
cursurile lui Alain Guillermou la Ecole Normale 
Superieure des Langues Vivantes. Tot în 1967 este 
profesor asociat la Universtiatea din Lyon, iar în 
1968 la Saint-Ftienne. A înfiinţat şi a redactat, 
împreună cu profesorul Aurel E. Peteanu, 
„Primăvara Banatului”, revistă a elevilor Liceului 
„Coriolan Brediceanu” din Lugoj. Secretar de 
redacţie la „Limbă şi literatură” (1955-1963), la 
a cărei înfiinţare a contribuit, şi redactor-şef la 
revista „Limbă şi literatură pentru elevi” (1972- 
1974), a mai colaborat la „Cercetări folclorice”, 
„Contemporanul”, „Cristalul”, „Datina”, „Litere”, 
„Semenicul”, „Semnalul”, „Studii şi cercetări de 
istorie literară şi folclor”. 

B. se va îndrepta spre istoria literară, mai întâi 
regională, cu lucrările Doi scriitori bănățeni: Victor 
Vlad Delamarina şi loan Popovici Bănăţeanu 

(1943), Vasile Alecsandri şi bănăţenii (1946). Cea 
mai amplă şi unitară lucrare a sa, prezentată ca 
teză de doctorat în preziua morţii sale, este Teorieşi 
inspiraţie folclorică la predecesorii lui V Alecsandri 
(1977), a cărei elaborare i-a fost propusă de G. 
Călinescu. Structurată pe ideea că „filonul folcloric 
străbate evoluţia întregii noastre literaturi”, cartea 
include cercetarea monografică a acestei dimen- 
siuni la şase scriitori: Dimitrie Cantemir (raportul 
operei acestuia cu etosul popular cunoaşte o 
„pregnantă şi strălucită afirmare - poate unică 
la acea dată în planul culturii europene”), 
Gheorghe Asachi, Ion Heliade-Rădulescu, Mihail 
Kogălniceanu, Costache Negruzzi şi Nicolae 
Bălcescu. Lipseşte din sumar Alecu Russo, fiindcă 
- precizează B. — acesta a colaborat discret la 
colecţia de poezii populare a lui Vasile Alecsandri, 
nefăcând deci parte dintre precursori, ci din „etapa 
romantică a maturizării şi sintezelor”. Preocuparea 
pentru zăcămintele folclorice şi pentru unii dintre 
cei ce le-au studiat este vădită şi în alte studii ale 
lui B., despre Fraţii Schott, Franz Obert, Richard 
Kunisch, Elena Sevastos, Leo Bachelin. 

SCRIERI: Doi scriitori bănăţeni: Victor Vlad Delamarina 
şi loan Popovici Bănăţeanul, Craiova, 1943; Vasile Alec- 
sandri şi bănăţenii, Craiova, 1946; Teorie şi inspiraţie fol- 
clorică la predecesorii lui V Alecsandri, Bucureşti, 1977. 
Repere bibliografice: I.C. Chiţimia, Al. Bistrițianu - in 
memoriam, LL, 1976, 2; Al. Dima, Un capitol de istorie a 
folcloristicii, CRC, 1977, 2; Dicţ. scriit. rom., 1, 283-284; 
Victor Stoleru, Ipostaze de istorie literară, Bucureşti, 
2002, 166-167, 169-171; Datcu, Dicţ. etnolog., 109. I.D. 


BITAY Arpâd (20.VII.1896, Budapesta — 30.X1.1937, 
Alba Iulia), istoric literar, traducător. A făcut studii 
medii la Cluj, Braşov şi Alba Iulia (1907-1915). După 
bacalaureat este recrutat şi trimis pe frontul italian, 
unde supravieţuieşte unui atac cu gaze toxice. 
Urmările intoxicării suferite atunci le suportă până 
la sfârşitul timpuriu. Absolvent al Facultăţii de 
Drept din Debrețin (1919), se înscrie la Facultatea 
de Istorie-Filologie a Universităţii din Cluj, secţia 
istorie-română, pe care o va absolvi în 1923. După 
studii de romanistică la Universitatea din Leipzig 
(1927-1928), se stabileşte în 1929 la Alba Iulia, 
unde va fi profesor de română, latină şi germană. 
B. publică în presa vremii încă din anul 1920, 
iar prima lucrare de rezonanţă îi apare în 1922 
- o istorie recapitulativă a literaturii române (A 
român irodalomtărtenet ăsszefoglală dttekintese), 


Bitay 


destinată tineretului studios. În urma aprecieri- 
lor favorabile ale profesorilor Nicolae Drăganu 
şi Sextil Puşcariu, tipăreşte lucrarea şi în româ- 
neşte, sub titlul Istoria literaturii române (1924). 
Tot în scopuri didactice publică o scurtă grama- 
tică a limbii române (1923). Sub îngrijirea sa apare 
Muforditâsok român k6&ltOkbăl (1928), o selecţie 
reprezentativă din poezia românească, de la fol- 
clorul literar până la Lucian Blaga. A tradus din 
proza lui I. Al. Brătescu-Voineşti, A.I. Odobescu, 
Ion Creangă, I.L. Caragiale, Emil Gârleanu, lon 
Agârbiceanu, Gh. Brăescu, D.D. Patraşcanu, 
din dramaturgia lui Vasile Alecsandri şi Nicolae 
Iorga. Concomitent, publicul român a putut citi 
în „Adevărul literar şi artistic”, „Cuget clar” şi 
„Universul literar” versiunile româneşti ale unor 
scrieri de J6kai M6r, Kovâcs Desză, Nyiră J6zsef, 
Gyallay Domokos şi Szab6 Măria, în transpune- 
rea lui B. A contribuit la cunoaşterea valorilor 
literare și culturale maghiare şi prin expuneri pre- 
zentate la cursurile Universităţii Populare de la 
Vălenii de Munte, unde N. Iorga l-a invitat pentru 
prima oară în 1923. Până în 1937 a fost prezent 
aici în fiecare vară, ţinând aproximativ o sută de 
comunicări despre literatura, cultura şi istoria 
maghiară şi despre legăturile literare și cultu- 
rale româno-maghiare. Ca istoric literar, B. n-a 
reuşit să realizeze mari sinteze reprezentative. 
În schimb, a contribuit la studierea interferenţe- 
lor spirituale româno-maghiare cu multe date 
noi, pe care le-a publicat sub formă de articole, 
note, materiale documentare în „Dacoromania” 
şi în „Erdelyi Irodalmi Szemle”. A scris cu predi- 
lecţie despre personalităţi ale trecutului cultural 
maghiar care au avut legături cu viaţa şi cultura 
românească, cum au fost Viola J6zsef, medic la 
Curtea Moldovei, poetul Siikei Kâroly, fiul unui 
preot reformat din Bucureşti, Szontagh Samuel, 
farmacist maghiar din Muntenia, Ponori Thewrek 
J6zsef, primul traducător maghiar al proverbelor 
româneşti, pictorul Barabâs Mikl6s, care a trăit şi 
a lucrat un timp la Bucureşti, familia Sz6chenyi şi 
relaţiile ei cu românii, Âcs Kâroly, primul tradu- 
cător în maghiară al cântecelor populare româ- 
neşti. Totodată, a valorificat date şi informaţii 
noi, adunate din arhive şi colecţii de manuscrise, 
despre viaţa şi activitatea unor cărturari români: 
Gh. Asachi, protopopul Popa Pătru din Tinăud, 
Nicolae Milescu, Gheorghe Buitul, Vasile Moga şi, 


Bittel 


în mai multe rânduri, despre Gheorghe Şincai şi 
Gheorghe Lazăr. 


SCRIERI: A român irodalomtârtenet ăsszefoglald dtte- 
kintese, Alba Iulia, 1922; ed. (Istoria literaturii române), 
Cluj, 1924; Gyulafehervâr Erdelyi muivelădestârteneteben 
[Alba-Iulia în istoria culturală a Ardealului], Cluj, 1926; 
A moldvai magyarsăg [Despre maghiarii din Moldova], 
Cluj, 1926; „... hogy românok 6s magyarok jobban megis- 
merjek egymăst...” [...pentru ca românii şi maghiarii să 
se cunoască mai bine”], îngr. şi introd. Kovâcs Ferenc, 
București, 1977. Antologii: Miforditâsok român k6ltă- 
Kbol [Antologia poeţilor români], Cluj, 1928. 

Repere bibliografice: Nicolae Drăganu, „A român 
irodalomtăârtenet osszefoglal6 dttekintese”, DR, 1921- 
1922; Ion Băilă, „Istoria literaturii române”, ALA, 1922, 
377; N. Iorga, „A român irodalomtărtenet &sszefoglalb 
dttekintese”, „Bulletin de Institut pour VEtude de 
l'Europe Sud-Orientale”, 1922; Sextil Puşcariu, O istorie 
a literaturii române în ungureşte, „Cugetul românesc”, 
1922, 6; Nicolae Drăganu, „Az erdelyi românok a 
protestâns fejedelmek alatt”, DR, 1924-1926, 2; N. Iorga, 
S-a pierdut un om de bine, „Neamul românesc”, 1937, 266; 
Gyărgy Lajos, Istoricul literar maghiar dr. Bitay Ârpâd, PL, 
1938, 8; Dr. Bitay Arpâd 6letrajzi adatai €s tudomânyos 
munkâssâga, Cluj, 1938; Boliay Zoltân [Gaâl Gâborl], 
Bitay Arpâd, KOR, 1938, 1; Engel Kâroly, A megăries 6s 
testveriesiiles. Iorga levelek Bitay Arpâd hagyatskaban, 
UTK, 1965, 49; Dâvid Gyula, Egy hidveră, UTK, 1967, 48; 
Engel Kâroly, Hidverăk, KOR, 1968, 4; Kovâcs Ferenc, Bitay 
Arpâd eldadăsai Nicolae Iorga szabadegyetemen, KOR, 
1975, 9; Octavian Şireagu, Bitay Arpâdra emlekezermn..., 
UTK, 1978, 3; Rom. magy. ir. lex., |, 240-242. 0.K. 


BITTEL, Adriana (31.V.1946, Bucureşti), proza- 
toare. Este fiica Alicei Bittel (n. Margulis), avocată, 
şi a lui Lazăr Bittel, economist. A absolvit Liceul 
„Mihail Sadoveanu” (1964) şi Facultatea de Limba 
şi Literatura Română a Universităţii din Bucureşti 
(1970). Mai întâi corector (1972-1989), din 1990 
lucrează ca redactor la „România literară” (până 
în 2009). Debutează în 1964 cu o povestire în 
„Gazeta literară”. Mai colaborează la „Argeş”, 
„Contemporanul”, „Echinox”, „Luceafărul” ş.a. 1 se 
acordă Premiul Asociaţiei Scriitorilor din București 
și Premiul ASPRO pentru cartea Întâlnire la Paris 
(2001). 

B.a debutat editorial cuvolumul Lucruri într-un 
pod albastru (1980), aşezat sub semnul versului 
lui Ion Barbu „Munţii-n Spirit, lucruri într-un pod 
albastru”. Prozele poematice din această carte, cu 
epic redus, transcriu senzaţii nedefinite sau obser- 
vaţii acute ale unui personaj-narator feminin, care 

deformează liric realitatea prin percepţia perso- 
nală. Detaliul de viaţă cotidiană se împleteşte cu 
viziunea de vis, iar planul realist se intersectează 
cu cel fantastic, într-o incursiune, defel gratuită, 
în zonele existenţiale profunde. Între prozele cu 
ecouri oniric-borgesiene sunt inserate, ca nişte 
file din caietul naratorului, câteva poeme ceremo- 
nios livreşti, scrise într-un limbaj poetic modern, 
care transmit cu sensibilitate acută o stare de soli- 
tudine melancolică. Autoarea îşi modifică sensibil 
modalitatea de expresie odată cu volumul următor 
de proză scurtă, Somnul după naştere (1984); ea 
optează acum pentru o formulă a micului realism 
de observaţie socială şi psihologică. Teme eterne 
- dragostea, nefericirea, inadaptarea, singurătatea 
- sunt rescrise cu prospeţime şi autenticitate. Mai 
puţin interesată de experimentul formal decât de 
adevărul situaţiilor de viaţă, B. scrie modern, dar 
fără ostentaţie. Cele optsprezece schiţe şi poves- 
tiri independente prezintă o anumită unitate de 
adâncime. Ele se coagulează de obicei în jurul 
unei eroine stângace, visătoare şi bovarice, care 
însă observă cu fineţe întâmplările universului ei 
mărunt şi se autoanalizează lucid. Acelaşi interes 
cehovian pentru dramele derizorii ale omului 
obişnuit îl dovedesc şi cele opt proze, unitare ca 
stil şi tematică, din culegerea Iulia în iulie (1986). 
Prozatoarea nu îşi idealizează, dar nici nu îşi cari- 
caturizează personajele, privite cu atenţie, inteli- 
genţă şi umor. Lumea este reconstituită cu acuitate 
a notaţiei realiste, prin acumularea detaliilor şi 
printr-o rafinată tehnică a colajului. Din câteva 
trăsături sigure, B. schițează caractere şi reface 
ambianța locurilor, din care se rețin unele interi- 
oare decrepit mateine sau străzile Bucureştiului, 
cu atmosferă uneori stranie, evocate şi în paginile 
lui Bedros Horasangian sau ale lui Mircea 
Cărtărescu. Romanul Fototeca. Temă cu variaţiuni 
(1989) înfăţişează viaţa de redacţie din perspectiva 
unui personaj remarcabil prin capacitatea de a 
surprinde lumea dincolo de aparenta ei monoto- 
nie. Ştearsă, naivă şi altruistă, ca şi protagonistele 
din celelalte proze ale autoarei, Coca beneficiază 
de avantajul unei miopii deformatoare, înmagazi- 
nând imagini pe care le ordonează într-un sistem 
personal de relaţii cu lumea. Organizându-şi 
fototeca după reguli numai de ea ştiute, Coca 
transformă o îndeletnicire anostă într-o activitate 
poetică, iar defectul de care suferă devine un talent. 
Aparent lipsită de viaţă personală, ea observă de 

pe margine o realitate în care nu este implicată 
activ şi reţine toate micile drame ale colegilor de 
redacţie; ştiinţa contemplaţiei este dublată de o 
înţelegere afectuoasă a lumii. Imaginile disparate 
se fixează nu numai pe retină, ci şi în conştiinţa 
unui martor. Narațiunea vie, ce surprinde detaliile 
unei existenţe cotidiene cenuşii, se îmbogăţeşte 
cu planul amintirii, căci scriitoarea consideră, pe 
urmele lui Max Frisch - sub auspiciile căruia îşi 
aşază romanul —, că, în timp ce prezentul poate fi 
doar privit, trăite sunt cu adevărat aşteptarea sau 
amintirea. În cărțile postdecembriste Întâlnire 
la Paris şi Cum încărunţeşte o blondă (2006), B. 
reuneşte povestiri din volumele anterioare şi texte 
publicate în reviste după 1989 despre personaje 
feminine vulnerabile în viaţa reală, dar care exa- 
minează cu luciditate şi simţ critic lumea din jur. 
Autoarea alcătuieşte o cronică a anilor '80, proiec- 
ţie a unor femei cultivate şi sensibile care oscilează 
între o existenţă prozaică și arcanele imaginației. 
SCRIERI: Lucruri într-un pod albastru, Bucureşti, 1980; 
Somnul după naştere, Bucureşti, 1984; Iulia în iulie, Bucu- 
reşti, 1986; Fototeca. Temă cu variaţiuni, Bucureşti, 1989; 
Întâlnire la Paris, Bucureşti, 2001; Cum încărunțește o 
blondă. Povestiri din secolul trecut, București, 2006. 
Repere bibliografice: Laurenţiu Ulici, Sugestia poetică, 
RL, 1980, 28; Lovinescu, Unde scurte, IV, 138-140, V, 
34-38, VI, 88-91; Valeriu Cristea, Cariatidele cotidianului, 
RL, 1986, 25; Nicolae Manolescu, Scurte povestiri, RL, 
1987, 12; Holban, Profiluri, 396-397; Simion, Scriitori, 
IV, 685-692; Florin Manolescu, Proza „micului realism”, 
LCE 1990, 5; George Pruteanu, La vie en prose, CRC, 
1990, 14; Diana Adamek, Regatul de imagini, TR, 1990, 
22; Valeriu Cristea, Realism critic, CC, 1990, 1; Gabriela 
Omăt, Personaj şi persona, VR, 1990, 6; Țeposu, Istoria, 
155-156; Dicţ. scriit. rom., |, 284-285; Lefter, Scriit. rom. 
'80-—'90, 1, 63-65; Adriana Babeţi, Ada & companionii, O, 
2001, 4; Mircea Iorgulescu, Lectură incandescentă, „22”, 
2001, 50; Carmen Mușat, Traseele memoriei, OC, 2001, 
54; Cristea-Enache, București, 89-97; Ştefănescu, Istoria, 
1063-1065; Sorin Lavric, O Hestia modernă, RL, 2006, 22; 
Tudorel Urian, Fustele lui Mitică, RL, 2006, 47; Holban, 
Ist. lit., |, 274-276; Bianca Burța-Cernat, Cum rămâne în 
umbră o scriitoare, OC, 2007, 108. A.C. 


BIZANTINISM. „Cine zice slavism zice bizantinism 
- afirma Demostene Russo în cartea sa Elenizmul 
în România (1912) —, căci slavonismul nu era alt- 
ceva decât trupul exterior mişcat de sufletul bizan- 
tin.” Remarca reputatului bizantinolog cuprinde o 
doză importantă de veridicitate, dar are şi tendinţa 
de a trimite către o generalizare (excesivă şi 

oarecum exclusivistă) a „stării” literare la slavii de 
sud. Partea de acceptat din această teză spune că 
prin intermediul literaturilor sud-slave — veche şi 
mediobulgară şi sârbească - românii (şi nu numai 
ei, fiindcă textele elaborate la sud de Dunăre vor 
parcurge şi trasee est-europene, ajungând la ruşi şi 
ucraineni) au receptat, de fapt, literatura bizantină, 
că literaturile acestea, născute preponderent pe 
temei grecesc, au funcţionat ca o filieră prin care 
„bunurile” literare şi culturale din Bizanţ au fost 
translate pe un spaţiu însemnat, menit să ajungă 
un fel de „Bizanţ după Bizanţ”. Într-adevăr, românii 
nu au comunicat direct cu cultura bizantină decât 
ceva mai târziu. Pentru perioada cea mai veche, 
din secolele al XIV-lea şi al XV-lea, contactele 
nemijlocite (fără a lipsi) nu au fost deosebit de 
semnificative. Afirmația lui Demostene Russo -— 
care îndeamnă fără greş la investigarea temeinică a 
literaturii bizantine pentru a înţelege în profun- 
zime rosturile literaturii române de expresie sla- 
vonă, precum şi evoluţiile ulterioare în româneşte 
- lasă, nedrept, la o parte producţiile proprii ale 
scriitorilor slavi (care ajung şi ele în bibliotecile 
româneşti), ignorându-le nu fiindcă ar fi fost con- 
testată existenţa lor, ci pentru că, probabil, cercetă- 
torul se îndoia de originalitatea acelora. Russo nu a 
rămas singur pe această poziţie. Şi surprinzător, 
dar şi semnificativ, peste câteva decenii, un cerce- 
tător rus îndelung familiarizat cu problemele lite- 
raturii slave medievale, D.S. Lihaciov, va vorbi cam 
în aceiaşi termeni despre caracteristicile literaturii 
vechi bulgare. Teoria lui Lihaciov (formulată prin 
anii '60 ai secolului trecut şi reluată apoi în câteva 
rânduri) este mai amplă. Evocând relaţiile stabilite 
între culturile sud-est şi est-europene (într-o 
comunicare ce conta pe tezele „universaliste” ale 
unei ortodoxii supranaţionale) şi ajungând la 
încheierea că aceste legături au reuşit să constru- 
iască o „cultură comunitară” (la baza căreia se află 
în bună măsură cea bulgară), prin intermediul 
căreia slavii au comunicat cu Bizanțul, Lihaciov 
(neinformat în privinţa vechii literaturi româneşti) 
socotea că influenţa Bulgariei asupra celorlalte ţări 
slave a fost reprezentată doar de acea parte a cultu- 
rii ei care fusese supusă bizantinizării: „Nu avem 
ştiinţă ca asupra Rusiei să fi existat vreo înrâurire a 
elementelor protobulgare sau a celor aparținând 
culturii populare slavo-bulgare. Repet: cultura bul- 
gară a exercitat o influenţă şi s-a «transplantat» în 
Rusia doar în acea parte a ei care reprezintă 

«cultura creştină intermediară»”. Cu alte cuvinte, 
D.S. Lihaciov (precum altădată Demostene Russo) 
valida integral literaturile slave de sud, pe cea bul- 
gară în special, doar în acea secţiune a lor ce poate 
primi calificativul „redacţie a literaturii bizantine”, 
parte utilă ca vehicul pentru valorile spirituale gre- 
ceşti traduse. Semnificativ este exemplul selectat 
de Dan Zamfirescu din cuprinsul literaturii noastre 
(care în destule cazuri a prelucrat scrieri bulgare 
sau sârbeşti ce nu au ajuns la slavii de răsărit): 
cazul panegiricului lui Constantin cel Mare, întoc- 
mit de Eftimie al Târnovei. Acest text, care nu a 
interesat în epoca lui Gavriil Uric (prescriitor al 
celor mai multe compuneri eftimiene), va fi adus în 
actualitatea literară românească în anii lui Ştefan 
cel Mare, vreme a cruciadei antiotomane, când un 
„erou exemplar” de felul împăratului proteguitor al 
creştinismului era trebuincios. Scrierea lui Eftimie 
al Târnovei, menită, atunci când a fost alcătuită, să 
insufle curaj în circumstanţe dificile, venea să spri- 
jine un efort combatant. Ea va intra în cuprinsul 
Învăţăturilor lui Neagoe Basarab către fiul său The- 
odosie, căci şi voievodul de la Argeş edifica un 
„model monarhic”, şi va reapărea (cu rosturi nu 
prea greu de desluşit), împreună cu Învățăturile... 
traduse în româneşte, în vremea lui Matei Basarab 
şi în ambiţioasele decenii brâncoveneşti. Ar fi gre- 
şit să se considere că „mijlocitorii” slavi au mono- 
polizat absolut toate căile de comunicare ale cărtu- 
rarilor români cu Bizanțul, cu literatura şi cultura 
bizantină. Dacă s-ar proclama, cum s-a şi întâm- 
plat, valabilitatea generală a unei asemenea for- 
mulări, imaginea vieţii spirituale a românilor ar 
suferi nedorite îndepărtări de realitate. Tabloul, 
înfățişând nişte modeşti ştiutori de carte slavonă, 
în stare doar să prescrie textele tălmăcite în alte 
părţi, nu reface nici pe departe starea adevărată a 
literaturii române din veacurile al XIV-lea şi, mai cu 
seamă, al XV-lea şi al XVI-lea, ignoră capacităţile de 
asimilare şi re-proiectare manifestate de oamenii 
de carte români, eludează deschiderile şi nu valori- 
fică posibilitățile unei culturi cu virtuţi probate. Nu 
toate căile prin care, de pildă, se constituiseră rela- 
ţiile culturale româno-bizantine din veacurile al 
XV-lea şi al XVI-lea trecuseră prin „filiera” sud- 
slavă. Contactele directe cu Athosul s-au stabilit 
încă pe la sfârşitul secolului al XIV-lea. Înfiinţarea 
mitropoliilor din "Țara Românească (1359) şi Mol- 
dova (1401) s-a făcut prin năzuinţa lăuntrică, dar 
nu fără cointeresarea patriarhilor ecumenici din 

Constantinopol. La fel va proceda şi un voievod 
maramureşean care solicita Patriarhiei constanti- 
nopolitane să ia sub jurisdicţia sa, înălțând-o la 
rangul de stravropighie, importanta şi influenta 
mănăstire românească din Peri. Izbânzile artistice 
din epoca Paleologilor au găsit ecouri şi interpre- 
tări în alcătuirile arhitecţilor şi pictorilor români. 
Biserica Sf. Nicolae (Domnească) din Curtea de 
Argeş, mănăstirea lui Mircea cel Bătrân de la Cozia 
oglindesc modele bizantine. Iconografia româ- 
nească din acea vreme şi de mai târziu este şi ea de 
vădită sorginte paleologă. Instinctiv, dar şi din raţi- 
uni politice (căci vecinii - ungurii şi polonii — erau 
catolici), românii au căutat legăturile cu Bizanțul, 
simțind acea civilizaţie a Imperiului, cu toate pro- 
dusele ei, ca aparţinând unei „antichităţi zonale”, 
continuatoare a celei vechi, romane, din care şi ei 
se revendicau. „Prin Bizanţ - spunea G.M. Canta- 
cuzino — noi ne legăm de marea tradiţie clasică gre- 
co-romană şi suntem solidari cu civilizațiile occi- 
dentale. De aceea, pentru noi studiul artei bizan- 
tine ar trebui să aibă o însemnătate deosebită. În 
ea vom găsi obârşia tematicei noastre plastice. 
Legile şi proporţiile arhitecturii bizantine derivă 
din cele clasice, chiar dacă acest lucru nu e clar la 
prima vedere pentru toţi”. Ştirile de care dispune 
ştiinţa contemporană despre aceste raporturi 
directe sunt, într-adevăr, sumare. Coroborate, însă, 
aceste informaţii îngăduie depăşirea cadrului for- 
mat de practicarea, tradiţional acceptată şi acredi- 
tată, a unor exerciţii monotone. Lăsând la o parte 
faptul că, în unele centre cărturăreşti româneşti, 
raporturile cu Apusul latin nu conteniseră, ci repre- 
zentau fundamentul dezvoltărilor interne, trebuie 
admis că şi în zona de influenţă slavo-bizantină 
cultivarea textelor slave aduse de la sud de Dunăre 
nu epuiza disponibilităţile celor şcoliţi. Există date 
care confirmă că limba greacă nu a încetat a fi 
cunoscută şi folosită. Într-un codice din secolul al 
XV-lea, scris în Moldova, cuprinzând epistole ale 
lui Fotie şi ale lui Athanasie cel Mare, dar şi decizii 
sinodale, există câteva rânduri, şterse, însoţite de o 
însemnare a scriitorului: „Aceste cuvinte cu cer- 
neală roşie se află în greceşte şi le-am transcris, dar 
s-au şters cu negru, pentru că noi am sărit din text”. 
Comentând manuscrisul, P P Panaitescu socoteşte 
că el conţine o traducere făcută din greceşte în sla- 
vonă, realizată în Moldova. Chiar dacă această 
însemnare îmbracă doar o constatare apărută în 
urma unei confruntări a versiunii slave, deja 

existentă, cu originalul grecesc, esenţa travaliului 
filologic al cărturarilor români nu se schimbă şi 
afirmaţia referitoare la cunoaşterea limbii greceşti 
rămâne valabilă. Deşi cărturarii de la sud de 
Dunăre, bulgari şi sârbi, au depus, cu deosebire în 
secolul al XIV-lea, eforturi însemnate în direcţia 
racordării propriilor preocupări cu literatura 
bizantină mai nouă, rezultatele nu au izbutit să 
depăşească o anumită „sferă de interese” pe care 
tradiţia — numărând acum câteva veacuri — a aces- 
tei particulare „redacţii sud-slave” a literaturii 
bizantine o fixase aproape definitiv. Sunt traduse — 
şi încep să circule în Bulgaria şi Serbia, în Ţările 
Române şi apoi în Rusia - scrierile importante ale 
mişcării conduse de Grigorie Palamas (concomi- 
tent, cele care proveneau dinspre partida adversă, 
cea îndrumată de calabrezul Bernardo Varlaam, 
sunt sever blocate), materialele ce vor fi incluse în 
impunătoarea colecţie a Mineielor — elaborate, 
după unii cercetători, la Târnova -, precum şi alte 
texte, modeste în genere sub unghiul valorii lite- 
rare. Un „zid” — a cărui impenetrabilitate o asigurau 
rigoarea unei biserici aflate în interminabilele con- 
flicte cu felurite „erezii” locale, ţelurile ce animau 

intelectualitatea bulgară a vremii, necoincidente 
cu finalităţile unor forme „facile”, soliditatea unor 
tradiţii şi, poate, lipsa de interes faţă de textele vag 
angajate „ideologic” - dincolo de care au trecut 
extrem de puţine lucruri din înfloritoarea produc- 
ţie literară a „Renaşterii Paleologe”, a obturat multe 
canale de comunicare între literatura bizantină şi 
cele sud-est-europene. Despre acest obstacol cer- 
cetătorii slavi — dornici să evidenţieze punţile, şi nu 
restricţiile — vorbesc puţin, dar existenţa lui a fost, 
din păcate, foarte reală. 

În Bizanțul secolelor al XIII-lea şi al XIV-lea s-a 
scris, parcă spre a oferi o lăuntrică echilibrare 
imperiului care începuse să se clatine, o literatură 
variată, deja atentă la modelele apusene şi vizibil 
înclinată (în ciuda exagerărilor „puriste”, nu 
puţine) către întrebuinţarea unui veşmânt lingvis- 
tic accesibil, „democratic”. Existau, fireşte, genuri 
şi specii predilecte, agreate, la fel cum erau altele 
- textele dramatice, de pildă - care nu stârneau 
nici un fel de curiozitate. Lirica religioasă are în 
Nicephoros Vlemmides, în Nicephoros Callist 
Xanthopoulos, în Markos Evghenikos ori în împă- 
ratul Theodor II Laskaris, toţi stihuitori într-o 

limbă ce dispreţuieşte, încă, idiomul vorbit, repre- 
zentanţi de marcă. În poezia laică domină conven- 
ționalismul în elogiile compuse de Mihail Holobo- 
los sau de Manuil Philes (condeier „profesionist” 
care solicită intens formulările encomiastice), sfa- 
turile plictisitoare pe care le împrăştie neobosit 
Theodor Lapites sau enormele compoziţii ale lui 
Theodor Melitheniotes, a cărui alcătuire Despre 
prudenţă, cu cele 3 062 de versuri ale ei, redactate, 
se pare, sub înrâurirea scrierii Lamorosa visione a 
lui Boccaccio, era socotită în 1897 de Karl Krum- 
bacher o „monstruozitate poetică”. Mai vii şi 
venind cu siguranţă din medii nearistocratice sunt 
satirele şi parodiile, ca şi numeroasele texte popu- 
late de păsări, animale ori fructe, toate ascunzând 
sub învelişul parabolelor țeluri critice şi comba- 
tive. Şi epica uzează mult de vers. Sunt la modă 
romanele şi povestirile versificate („sedii” ale 
„materializărilor” ficţionare), multe de inspiraţie 
şi model apusene, chiar atunci când puneau în 
mişcare eroii din Antichitatea greacă. O Ahileiadă 
(e drept, din secolul al XV-lea) maschează fondul 
homeric sub haine croite de scriitorii franci. Urme 
france, la fel de vizibile, apar în romanul Iybistros 
şi Rhodamna, care repetă, ca țesătură a intrigii, o 
scriere vestică de oarecare notorietate, Belthan- 
dros şi Chryzanta. Vremurile împăraţilor din dinas- 
tiile Laskaris şi Paleolog adăpostesc nişte epistolo- 
grafi frenetici. Cărturarii scriu prietenilor, îşi scriu 
unii altora, adresează epistole împăraţilor. Între 
cei mai celebri autori de scrisori trebuie aşezat 
Theodor Metochitul, autor de scrieri filosofice, 
istorice şi literare, profesor al lui Nicephoros Gri- 
goras, cunoscător profund al gândirii anticilor şi 
admirator al lui Platon, scriitor şi filosof de primă 
mărime din secolul al XIV-lea şi probabil unul din- 
tre cei mai însemnați din întreaga literatură bizan- 
tină. Se cuvine a mai fi amintiţi, ca epistolografi, 
Nicephoros Hummos (elev al lui Grigorie din 
Cipru) şi un devotat — într-un spirit ce îi preves- 
teşte pe marii umaniști - al lui Aristotel, dar şi 
Mazaris, plecat imitator al lui Lucian, ori Toma 
Magistrul, cărturar ce descinde din stirpea Meto- 
chit-Grigoras. Retorii s-au simţit totdeauna în lar- 
gul lor între cărturarii bizantini. Oratoria poate fi 
inclusă între „genurile” agreate (în variatele ei 
ipostaze), iar retorica a fost un depozit la care scri- 
itorii au apelat fără rezerve. Între autorii de discur- 
suri, de panegirice, de „cuvinte”, diverse ca sub- 
stanţă şi ţel, se află Demetrios Cydones (căruia 

studiile făcute la Milano i-au sădit o afecţiune sta- 
tornică pentru literatura latină; va traduce în gre- 
ceşte Summa teologica a lui Toma d'Aquino), reto- 
ricianul desăvârşit care a fost Theodor Hiraktenos 
şi, nu în ultimul rând, împăratul Manuil II Paleo- 
log, savant, filosof şi orator distins. Literatura isto- 
rică, ansamblu cu variate componente, îi con- 
voacă pe autorii de memorii (dintre care se cade a 
fi pomenit împăratul loan VI Cantacuzin, în a cărui 
Istorie în patru cărţi subiectivitatea se numeşte 
justificare, perpetuă apărare şi îndreptăţire a mul- 
telor şi întortocheatelor acţiuni politice la care a 
participat) şi pe cei de autobiografii (Nicephoros 
Vlemmides, Grigorie din Cipru, Gheorghios Pachy- 
meres din Niceea, cu o scriere în hexametri), lângă 
istoriografi şi (acum desueţi) alcătuitori de crono- 
grafe. Între scriitorii de istorie se cade a fi evocat 
Nicephoros Callist Xanthopoulos, autor, la înce- 
putul veacului al XIV-lea, al unei importante Istorii 
bisericeşti (dusă până la anul 911) din care se va 
„nutri” Eftimie al Târnovei în scrierea Panegiricul 
lui Constantin cel Mare. Cei mai mulţi dintre isto- 
ricii „laici” sunt savanţi de talie europeană, căci nu 
altfel pot fi calificaţi nişte autori de însemnătatea 
lui Gheorghios Akropolites, elev al niceenilor 
Vlemmides şi Hekapertites şi continuator al lui 
Choniates. Preocuparea istoricilor bizantini de a 
se continua unii pe alţii este dovedită de tabloul 
neîntrerupt al curgerii evenimentelor pe care îl 
refac scrierile lor, chiar dacă punctele de vedere 
asupra unor fapte diferă, uneori surprinzător, de la 
un autor la altul. Cronica lui Akropolites se oprea 
la eliberarea Constantinopolului. Cu alungarea 
„latinilor” din Bizanţ îşi începea lucrarea urmaşul 
lui Akropolites, Pachymeres, martor al evenimen- 
telor pe care le înregistrează. Enorm de multă şti- 
inţă, dar mai puţină obiectivitate, acestea ar fi tră- 
săturile impunătoarei Istorii a romeilor (în 37 de 
cărţi), rămasă de la veritabilul „uomo universale”, 
retor, gramatician, filosof, matematician, teolog şi 
istoric care a fost Nicephoros Grigoras. Om al 
Renaşterii şi mare polihistor (poate cel mai însem- 
nat al ultimelor două veacuri ale Bizanțului — zice 
Karl Krumbacher), Grigoras a coborât în for, s-a 
înscris în dispute, fiind inamicul cel mai temut al 
isihaştilor (în Conciliul din 1351 aceştia îi vor 
arunca anatema). A rămas mereu el însuși, din 
care pricină partea originală a Istoriei sale, cam de 
pe la 1320, va îmbrăca un pronunţat caracter 
memorialistic. În pragul secolului al XV-lea - secol 


867 Dicţionarul general al literaturii române 


în care trăiesc ultimii mari admiratori ai lui Tuci- 
dide, precum Ioannes Kananas, Ioannes Anagnos- 
tes, Dukas, Laonikos Chalkokondyles, Gheorghios 
Sphrantges, Kritoboulos din Imbros ş.a. —, căci 
producţia istorică a acestui veac (chiar dacă ar fi 
fost tălmăcită de slavii de sud, aşa cum nu s-a 
întâmplat) nu ar fi putut practic să ajungă la înde- 
mâna cărturarilor noştri în aceeaşi perioadă, pot fi 
consemnate, în fine, şi apariţiile — desuete pentru 
această epocă - ale unor cronici în versuri. Un 
anume Ephrem compune, în trimetri bizantini, o 
cronică ce mergea până la 1261, iar de la Mihail 
Panaretos a rămas o cronică despre Imperiul Tre- 
bizondei, cuprinzând evenimentele consumate 
între anii 1204 şi 1426. Ar trebui adăugată aici 
foarte diversa literatură religioasă produsă de 
adepţii lui Grigorie Palamas, care, după Conciliul 
din 1351, scriu cu frenezie spre consolidarea şi 
propensiunea mişcării isihaste. Cât şi în ce măsură 
i-a interesat pe cărturarii bulgari, contemporani 
cu veacurile de înflorire culturală bizantină, pro- 
ducţia literară a „Renaşterii Paleologe”? Care au 
fost „genurile” literare care, prin tălmăciri din gre- 
ceşte ori prin eforturi proprii (jalonate de aceleași 
modele bizantine), au fost selectate spre a crea sis- 
temul ce avea apoi să transmită propuneri şi spre 
alte spaţii literare? Dacă se judecă doar după acel 
unic Stihirar (culegere de imnuri religioase) tăl- 
măcit din greceşte, însoţit de alte câteva compu- 
neri de factură asemănătoare, răspândite prin 
felurite sbornice, răspunsurile la aceste întrebări 
ar trebui să sune foarte puţin încurajator. Abor- 
dând un asemenea unghi, ar însemna să fie igno- 
cut la sud de Dunăre în ultima parte a veacului al 
XIII-lea şi pe toată desfăşurarea celui de-al XIV- 
lea, condiţiile care au dirijat mişcările de idei şi 
concretizările lor în sfera „culturalului” şi a „litera- 
rului”. În literaturile slave din sudul Dunării, în cea 
bulgară în particular, secolul al XIV-lea impunea 
câteva tendinţe ce vor avea urmări în modelarea 
sistemului „genurilor” literare practicate de scrii- 
torii Prerenaşterii răsăritene. Sunt destule indiciile 
care spun că, îndemnați de spiritul laborios al isi- 
haştilor şi grupaţi în centrele culturale de la Paro- 
ria, Kelifarevo, Târnova şi Vidin, cărturarii bulgari 
au desfăşurat o activitate literară notabilă. Îndelet- 
nicirea lor de bază o reprezentau mai cu seamă tăl- 
măcirea şi copierea textelor bizantine. Continua, 
astfel, activitatea de transferare a unor „bunuri” 

literare începută în veacurile precedente, dar care 
acum era plasată sub comandamente sensibil 
modificate de programele isihaste. Sunt traduse 
operele marilor autori bizantini ai isihasmului, cu 
deosebire cele care sprijineau canonizarea unor 
fruntaşi ai mişcării, cum ar fi Viaţa lui Grigorie 
Sinaitul şi Viaţa lui Theodosie de Târnova, alcătu- 
ite de patriarhul Callist, Viaţa sfântului Romil, 
compusă de Grigorie, ucenicul lui. Theodosie de 
Târnova însuşi tălmăcise Capete foarte folositoare, 
sinteză atribuită lui Grigorie Sinaitul. Textele isi- 
haştilor îşi fac loc în sbornicele cu conţinut stabil, 
colecţii al căror sumar este revăzut prin reînnoirea 
traducerilor şi achiziţionarea unor scrieri până 
atunci evitate din pricina dificultăţilor de ordin 
lingvistic (hagiografiile lui Simeon Metaphrastul 
pot reprezenta această categorie). Marile sbornice 
cuprinzând „vieţi” şi panegirice poartă pecetea 
exigenţei isihaştilor faţă de puritatea lingvistică şi 
față de aparatul stilistic. Ideologic şi dogmatic, 
posibilităţile de pătrundere în sbornice - prin 
urmare şi în circuitul literar - a textelor ce oscilau 

între canonic şi necanonic se reduc drastic. Spo- 
reşte în schimb, simţitor, cercul scriitorilor bizan- 
tini antologaţi. Sunt convocați acum şi autori din 
vremurile mai noi. Ei nu depăşesc, însă, veacul al 
XII-lea. Între ei, loan Damaschinul, Andrei din 
Creta, lulian Taviotul, Isichia, Antipatros din Vos- 
trona, Theodor Studitul, Theodor Daphnopathos, 
patriarhul Gherman, Simeon Metraphrastul, prez- 
biterul Leontie, Nicethas din Paphlagonia ş.a. Îşi 
fac apariţia „vieţile” de mai mare întindere, de obi- 
cei texte ce glorificau figuri martirizate în vremea 
împăraţilor iconoclaşti. Acum se traduc hagiogra- 
fiile consacrate lui loan Gură de Aur şi lui Ştefan 
Noul Mărturisitor (autor, Simeon Metaphrastul), 
lui Grigore Omiritos (de Grigorie, episcop al 
Negranosului), lui Macarie Egipteanul (de Sera- 
pion), lui Vasilie cel Nou (de diaconul Grigorie), 
mucenicului Artemie (de Ioan din Rhodos) ş.a. Pe 
acest fundament va fi zidită prestigioasa activitate 
de panegirist a lui Eftimie de Târnova care, în stră- 
dania sa de a-i nemuri pe martiri cu scopuri de o 
profundă rezonanţă patriotică şi politică, a consa- 
crat literatura hagiografică şi sub unghiul origina- 
lităţii. Lângă hagiografie trebuie înregistrate orato- 
ria (căci numeroasele „cuvinte” care se prefac sau 
se compilează erau destinate şi rostirii) şi epistolo- 
grafia (Eftimie de Târnova a fost şi un autor de scri- 
sori). În privinţa scrierilor cu caracter istoriografic, 
în depozitele sud-slave se aflau deja Cronografia 
pe scurt a patriarhului Nicephoros, tălmăcită pro- 
babil prin veacurile al IX-lea şi al X-lea (continuată 
de cărturarii sârbi — aceiaşi care dăduseră colecţia 
Vieţi ale țarilor şi arhiepiscopilor sârbi — prin leto- 
piseţele sârbeşti zise „noi”), Cronica scurtă a lui 
Gheorghios Hamartolos, transpusă în slava veche 
către sfârşitul secolului al X-lea ori la începutul 
celui de-al XI-lea. În veacul al XIV-lea este tradusă 
Cronica universală pe care o elaborase cu patru 
secole mai înainte Simeon Metaphrastul, şi tot în 
acest timp, în mediul cărturăresc din preajma 
țarului Ivan Aleksandr (personaj iubitor de cul- 
tură, posesor al unei importante biblioteci, spriji- 
nitor al scriitorilor şi artiştilor), s-a tălmăcit şi Isto- 
ria sinoptică a lui Constantin Manasses (pentru 
bilioteca ţarului executându-se o copie „de lux” — 
astăzi la Vatican — împodobită cu şaizeci şi nouă de 
miniaturi). La Curtea aceluiaşi Ivan Aleksandr se 
configurează şi interesul pentru literatura juridică. 
Este tălmăcită Sintagma pe care Matei Vlastaris o 
alcătuise la Salonic prin 1335. (Sârbii o traduseseră 

în jurul anilor 1347-1349 sau 1342.) Tot în veacul al 
XIV-lea un anonim transpune şi Pandectele lui 
Nicon, sporind zestrea de texte în acest domeniu. 
O ochire în domeniul „beletristicii” nu scoate la 
iveală prea multe elemente demne de a fi reţinute. 
Epica este reprezentată prin romanul popular 
Viaţa sfinţilor Varlaam şi Ioasaf, scriere în care edi- 
ficarea de tip ascetic lasă loc şi pentru exercitarea 
altor funcții, şi prin aşa-zisele „povestiri istorice” şi 
pseudo-istorice, precum Cuvânt despre Alexandru 
cel Bătrân, Cuvânt despre uciderea împăratului 
Focas sau Viaţa lui Esop, deşi ideea traducerii lor 
în mediul cultural bulgăresc nu este acceptată de 
toţi cercetătorii. Acest tablou, departe de a fi com- 
plet, poate totuşi convinge că între „breşele” 
importante făcute către contemporaneitatea 
bizantină se află cea produsă de literatura isihastă. 
Se poate afirma că această breșă este cu deosebire 
importantă, pentru că literatura curentului pala- 
mit transfera în Balcani un set nou de principii în 
interpretarea raportului capital dintre om şi uni- 
vers, o atitudine modificată faţă de exerciţiul spiri- 
tual şi faţă de imaginea lui literară. În rest, scriito- 
rii bulgari s-au oprit asupra unor texte cărora tim- 
pul scurs le consacrase însemnătatea şi le validase 
valoarea. 

Trebuie spus din nou că literatura română 
veche (şi literaturile est-slave) nu au comunicat 
direct (decât mai târziu) cu literatura bizantină. 
Pentru epoca începuturilor, drept mijlocitor i-a 
folosit literatura veche (apoi medio-) bulgară 
(„participările” sârbeşti au o frecvență mult mai 
redusă), acea literatură pe care D.S. Lihaciov o 
numea „filieră” sau „intermediar”. Această „litera- 
tură-intermediar” a operat ca un filtru, cu exigenţe 
proprii, pe seama căruia trebuie aşezate, în mare 
măsură, şi configuraţiile din structura genologică 
furnizată atât propriilor scriitori, cât şi cărturarilor 
din spaţiile cărora le facilita contactul cu literatura 
Bizanțului. Un lung interval de timp achiziţiile 
acestei „literaturi-intermediar” au avut, pentru 
ariile din estul şi sud-estul continentului, un statut 
de monopol. Sub acest regim, nu totdeauna con- 
venabil şi nici foarte fertil (ca evoluţie) pentru lite- 
raturile-„receptori”,  „literatura-intermediar” a 
realizat operaţia, foarte importantă, de colportare, 
transferare şi transplantare în conformitate cu un 
program. Schematic şi succint reprezentată, evo- 
luţia literelor româneşti în planul opţiunilor geno- 
logice arată că veacurile XIII-XVI se consacră în 

chip covârşitor (ceea ce pentru cel de-al XV-lea 
secol nu înseamnă şi exclusiv) transferării şi asimi- 
lării de texte, acumulării de informaţie într-un 
demers în care intervenţia este încă sporadică şi 
nu cutează a depăşi limitele unor modeste locali- 
zări. Câmpul literaturii este dominat de textele 
„împrumutate” (apropriate în cadrul acelei circu- 
laţii facilitate de „universalismul” ortodox), scrieri 
bizantine de primă mărime, dar şi opere ale cărtu- 
rarilor sud-slavi. Acestea compun un fond de 
informare şi de lectură, cu funcţii modelatoare ale 
căror rezultate pot fi nemijlocit constatate. Nu lip- 
sesc din depozitele de carte nici acele „genuri-an- 
samblu”, mixte, cumva amorfe şi eterogene, a 
căror estetică, medievală, conta, se pare, pe reuni- 
rea în corpusuri enorme a unor lucrări aparţinând 
unor genuri diferite şi în chei variate. Se scriu şi 
acum, în veacul al XV-lea şi mai târziu (mai exact, 
se copiază), în secolele următoare (căci presiunea 
tradiţiei nu poate fi eludată), sbornice masive, cu 
conţinut fix sau mobil, colecţii de „cuvinte”, 
mineie, paterice, proloage etc. Dar o modificare de 
structură apare cu evidenţă, reflectând, la nivelul 
relaţiei scriitor-text, o schimbare petrecută în 
mentalitatea auctorială. Literatura românească îşi 
cere dreptul de cetate, apar autori care „trăiesc” ca 
personalităţi distincte. Numele lor însoţeşte (chiar 
dacă nu mereu) nişte opere cu caracteristici bine 
precizate (dovadă că scriitorii erau deja în posesia 
unor idei cât se poate de limpezi în privinţa deli- 
mitării „genurilor” şi a „speciilor”), lesne de înca- 
drat într-un sistem. Toate acestea constituie indi- 
cii ale unui proces de înnoire, o înnoire realizată 
prin prefacerea resurselor unei medievalităţi ce nu 
mai convenea. Pe aceste temeiuri, veacul următor 
va dura propria sa activitate. Iniţiativele româneşti 
din secolul al XV-lea, presărate în cadrul acelui 
curent unidirecţional al achiziției literare, depă- 
şesc cu mult media unor producţii obişnuite. 
Lirica, spre exemplu, a debutat de-a dreptul spec- 
taculos. Pripealele monahului Filotei de la Cozia 
(fostul logofăt Filos al lui Mircea cel Bătrân), spre a 
însoţi psalmii „aleşi” ai bizantinului Nicephoros 
Vlemmides, au avut un deosebit succes, atestat de 
răspândire (vor ajunge destul de repede a fi tipă- 
rite) şi consacrare. Mai departe, însă, în secolul al 
XV-lea, poezia nu-i va mai tenta pe cărturari. Proza 
hagiografică, în schimb, devine un punct de atrac- 
ţie. Numeroase serii de „vieţi ale sfinților”, ce cir- 
culau la noi în paterice, proloage (corespondentul 

slavon al grecescului „sinaxar”) ori mineie, au sti- 
mulat, împreună cu alţi factori, apariţia primelor 
texte autohtone. Dacă o Viaţă a lui Nicodim, scrisă 
de ucenici după moartea întemeietorului mănăs- 
tirilor Vodița şi Tismana, poate fi doar bănuită 
deocamdată (şi pe baza cutumei literare, dar şi în 
temeiul redacţiilor târzii, care trebuie să fi pornit 
de la o alcătuire veche), Mucenicia sfântului şi slă- 
vitului mucenic loan cel Nou care a fost chinuit la 
Cetatea Albă, redactată la începutul secolului al 
XV-lea de Grigorie, „monah şi prezbiter în marea 
biserică a Moldovlahiei”, este o remarcabilă reali- 
tate. Acest text, ce-şi va adăuga mai târziu şi un 
epilog, va intra într-un fertil şi stimulator dialog cu 
artele figurative dând naştere unei veritabile tradi- 
ţii. Împodobind, în 1541, din porunca lui Petru 
Rareş, paraclisul din turnul clopotniţei mănăstirii 
Bistriţa, un artist din şcoala lui Dragoş Coman 
reprezenta în amănunţime viaţa sfântului. Prista- 
vul Marcu, pictor al Voroneţului, a reluat şi el, 
câţiva ani mai târziu, această „idee” a programului 
iconografic alcătuit, probabil, de mitropolitul Gri- 
gore Roşca. Hagiografia va fi o iniţiativă viabilă în 
vechea noastră literatură, reapărând fie sub forma 
unor texte originale, fie în prelucrări, cu rol de 
„localizare”, prilejuite de „naţionalizarea” unor 
relicve aduse de prin alte părţi (ca şi moaştele lui 
loan cel Nou). Persistenţa, transformată în con- 
secvenţă, a unui mod de a recepta şi de a crea 
capătă, pentru această fază a literaturii noastre — 
când Mucenicia sfântului loan cel Nou, redactată 
la noi, are cam acelaşi statut, în codul epocii, cu 
Viaţa şi traiul precuvioasei maicii noastre Filo- 
theea, text cu două versiuni succesive, una aparţi- 
nând lui Eftimie al Târnovei şi cealaltă lui Ioasaf al 
Vidinului, sau cu Viața sfântului Grigorie Decapo- 
litul, tălmăcită din greacă în slavonă la mănăstirea 
Bistriţa din Oltenia, unde poposiseră moaştele 
sfântului —, mult mai multă pondere decât o origi- 
nalitate interpretată doar prin identificarea ele- 
mentelor de diferenţiere. Istoriografia începe 
firesc cu inscripţii, într-o manieră pe care o dez- 
voltă pomelnicele, dar şi analele ori „cronicile” 
pictate. Curtea şi mănăstirea, aula şi ecclesia vor 
consemna, cu țeluri specifice, istoria, primele 
alcătuiri lăsând destul de repede locul elaborărilor 
programate. Epoca lui Ştefan cel Mare, cu stabili- 
tatea ei generatoare de strălucire într-ale spiritu- 
lui, a favorizat autonomizarea exerciţiului istorio- 
grafic. Marele Letopiseţ de când s-a început, cu voia 

lui Dumnezeu, Țara Moldovei tace din naraţiunea 
istorică — de marcă bizantină -— al doilea mare gen 
al timpului, alături de hagiografie. Al XVI-lea secol 
va aduce diversificarea scrierilor cu caracter istori- 
ografic şi, mai ales, apariţia textelor comandate de 
un voievod sau altul. Cronicarii călugări - Macarie, 
Eftimie, Azarie - vor îndeplini aceste porunci, 
luând, fireşte, tot istoriografia bizantină (pe 
Manasses) drept pildă stilistică şi depozit de orna- 
mente retorice. Între speciile mai mărunte, dar 
semnificative pentru efortul de diversificare a lite- 
raturii originale, trebuie amintită epistolografia. 
Nu s-au păstrat epistole ale oamenilor Bisericii (de 
felul celor schimbate în veacul precedent de egu- 
menul Nicodim sau de mitropolitul Antim cu 
patriarhul Eftimie al Târnovei), deşi ele trebuie să 
fi existat, dacă se are în vedere autoritatea de care 
se bucurau ierarhii Moldovei. Au ajuns până la noi, 
însă, scrisori de domni, texte prin excelenţă poli- 
tice (frecvent folosite, cum lasă a înţelege începu- 
tul unei epistole a lui Vlad Ţepeş către Matei Cor- 
vin), unele şi cu valoare memorialistică, ce comu- 
nică, comentează ori interpretează evenimente 
ale timpului. Textele rămase de la Ştefan cel Mare, 
subsumabile aceleiaşi specii, ţin în egală măsură şi 
de oratoria politică. Şi aşa-zicând „scrisoarea-cir- 
culară”, adresată principilor creştini după izbânda 
din 1475 de la Podul Înalt, şi solia, rostită în faţa 
Senatului Republicii Venețiene de loan Țamblac, 
unchiul Mariei din Mangop, dar scrisă cu sigu- 
ranţă după dictarea voievodului, înmănunchează, 
punând pe seama lui Ştefan cel Mare, calități de 
subtil analist şi însuşiri de literat fin. Voievodul va 
proba convingător acest har de scriitor în textul 
inscripţiei (remarcabil fragment de „publicistică” 
patriotică şi politică) de pe zidul bisericii ridicate 
la Războieni întru cinstirea oştenilor căzuţi acolo 
pentru apărarea ţării. Sunt de menţionat, în fine, 
produsele aparţinând oratoriei de amvon, dome- 
niu care trebuie să fi fost bine reprezentat, căci 
prelați cărturari cu posibilități de a se exersa în 
această direcţie sunt semnalaţi pe parcursul între- 
gului veac al XV-lea şi mai târziu. „Lecţia” bizan- 
tină care a fost deprinsă de literaţii români fără 
„mijlocitorul” sud-slav a dus la instalarea în siste- 
mul genurilor literare practicate la noi a scrierii 
parenetice, care pe cărturarii de la sud de Dunăre 
nu îi interesase. După Synesios, Agapet diaconul, 
Vasile Macedoneanul, Constantin Porfirogenetul 
şi Teophilact Hephaistos, şirul „sfaturilor pentru 

prinț” a fost continuat, în lumea postbizantină, de 
Neagoe Basarab cu ale sale Învăţături... pentru 
Theodosie şi apoi de Matei al Mirelor, autor al 
unor sfaturi către Alexandru Iliaş. Întreaga cultură 
românească veche, mai cu seamă în spaţiul înce- 
puturilor, este de marcă bizantină. Din Bizanţ şi 
din zonele care l-au moştenit, literatura română a 
primit genuri şi specii literare, idei şi motive, 
modele şi sugestii, construindu-şi - operaţie fun- 
damentală - sistemul genologic şi asigurând 
cadrul pentru cele mai importante forme de dis- 
curs, crescând şi dezvoltându-se ca o adevărată 
literatură europeană. 

I, 23-27, 71-79, passim; Mihai Cazacu, Bizanțul, postfață 
Eugen Todoran, Timişoara, 1995; Nicolae Bănescu, Istoria 
Imperiului Bizantin, L-Il, îngr. şi pref. Tudor Teoteoi, 
Bucureşti, 2000-2003; Nicolae-Şerban Tanaşoca, Bizanțul 
şi românii, Bucureşti, 2003. D.H.M. 


BÎLBÎIE, Radu Marian (21.VII.1963, Ploieşti), poet, 
istoric literar, jurnalist. Este fiul Elenei Biîlbiie (n. 
Vasile), învăţătoare, şi al lui Emil Bîlbiie, funcţionar 
în Ministerul Transporturilor. Licenţiat al Universi- 
tăţii din Bucureşti, Facultatea de Filologie, şi-a trecut 
tot acolo doctoratul cu o teză privind formarea 
instituţionalizată, în primul deceniu republican, a 
tinerilor scriitori. Din 1990 deţine funcţii în Minis- 
terul Apărării Naţionale, la Direcţia de Informare 
şi Relaţii Publice, la Trustul de Presă (redactor-şef 
pentru emisiunile militare ale Societăţii Române 
de Radiodifuziune, director al Trustului) şi la Com- 
partimentul de Analiza Eficienţei Comunicării 
şi Direcţia de Relaţii Publice. În 1997-1999 a fost 
redactor-şef al publicaţiilor electronice ale acelu- 
iaşi minister, iar din 2010 este director adjunct al 

Bibliotecii Militare Naţionale. În 2004-2006 a par- 
ticipat, ca ziarist, la operaţiunile militare din Kabul 
şi Kandahar. Din 2012 deţine gradul de general de 
brigadă. A scris şi editat numeroase lucrări dedicate 
jurnalismului (unele în colaborare). În paralel, din 
1994, lucrează în învăţământ, fiind cadru didactic 
asociat la Facultatea de Litere a Universităţii din 
Bucureşti şi la Facultatea de Jurnalism şi Ştiinţele 
Comunicării din aceeaşi Universitate, la Faculta- 
tea de Ziaristică a Universităţii Hyperion, Şcoala 
Superioară de Jurnalism din Bucureşti, Faculta- 
tea de Jurnalism a Universităţii Media, Faculta- 
tea de Jurnalistică a Universităţii „Lucian Blaga” 
din Sibiu, Academia Forţelor Terestre „Nicolae 
Bălcescu” din Sibiu, director editorial al Trustului 
de Presă Hyperion etc. Este prezent în periodicele 
„La datorie”, „Armata poporului”, „Observatorul 
militar”, „Viaţa armatei”, „Viaţa militară”, „Spirit 
militar modern”, „Românul/”, „Românul — magazin 
cultural”, „Lume, lume”, „Gluma”, „Formula AS”, 
„Saeculum”, „Luceafărul”, „Antropomedia” (la care 
din 2010 e redactor-şef). În poezie a debutat edito- 
rial cu Luna ca o groapă de var (1999), iar în istoria 
literară cu Istoria unui experiment eşuat: formarea 
instituționalizată a tinerilor scriitori (2004), în care 
sunt avute în vedere „instituţii, norme şi îndrumări 
în primul deceniu al «puterii populare»”. 

Teză de doctorat la origine, studiul Istoria unui 
experiment eşuat... sintetizează o vastă informa- 
ţie recoltată de B. din presa anilor '50 ai secolului 
trecut, din buletine interne, din memorii scrise şi 
orale, din documente multă vreme secrete, dez- 
văluind mecanismele instituţionalizării literaturii 
române după modelul sovietic, cu specială sub- 
liniere a modalităţilor de formare a scriitorilor 
tineri ca prezumtivă brigadă de şoc pe „frontul 
ideologic”. Două capitole se concentrează asupra 
mutaţiilor operate de la instaurarea „democraţiei 
populare” până în 1958; capitolul al treilea descrie 
cadrul instituţional de formare partinică a tineri- 
lor scriitori (Şcoala de Literatură, revista „Tânărul 
scriitor”, periodice locale, cenacluri din uzine, 
şantiere, şcoli etc., congrese, conferinţe, consfătu- 
iri), iar în următorul capitol se înfăţişează evoluţia 
absolvenţilor Şcolii de Literatură, în special a 
unor nonconformişti, în frunte cu Nicolae Labiş. 
Ocupându-se şi de periodicele care devin organe 
de impunere a realismului socialist ca unică 
„metodă de creaţie”, B. radiografiază într-o mono- 
grafie apărută în 2005 revista „Tânărul scriitor”, 

publicaţie a Uniunii Scriitorilor apărută în 1951- 
1957, şi pune în lumină atât „şabloanele stagnă- 
rii”, enorma cantitate de rebuturi literare, cât şi 
„avatarele debarasării de şabloane, sub suprave- 
ghere”. Pe de ală parte, ca poet, B. însumează în 
textele din volumul Luna ca o groapă de var stări 
lirice generate mai cu seamă de un inefabil erotic 
transfigurat de lumina astrului numit în titlu: 
„Luna plină, albă ca o groapă de var/ clatină-n 
zare o tufă de liliac/ şi-n preajmă o spuză de jar 
aprinde poteca”. 

SCRIERI: Luna ca o groapă de var, Bucureşti, 1999; 
Istoria unui experiment eşuat: formarea instituţiona- 
lizată a tinerilor scriitori, Bucureşti, 2004; „Tânărul 
scriitor”, Bucureşti, 2005. 

Repere bibliografice: Mircea Anghelescu, Școala 
de Literatură, ALA, 2004, 720; Titu Popescu, Școala 
directivelor în literatură, JL, 2005, 11-16; Paul Cernat, 
Anii '50 şi „Tânărul scriitor”, OC, 2005, 28; Titu Popescu, 
Aporturi documentare, JL, 2007, 17-20. D.Mc. 


BÎRSAN, Liviu (11.XI[.1970, Bucureşti), prozator. 
Este fiul Liviei Bîrsan (n. Niţă), medic pediatru, şi 
al lui loan Bîrsan, inginer. Urmează Şcoala nr. 75 
şi Liceul de Matematică-Fizică nr. 3 din Bucureşti. 
În 1990 devine, tot aici, student al Institutului de 
Construcţii, dar după doi ani îşi întrerupe studiile, 
fiind exmatriculat. Traversează ilegal frontiera 
germană şi, vreme de doi ani, locuieşte la limita 
legalităţii în Germania, Franţa, Anglia, Spania, 
Portugalia. Se întoarce în ţară şi îşi reia studiile, 
obţinând diploma de inginer (1998). Stabilit 
ulterior în Franţa, între 1999 şi 2007 lucrează pe 
şantiere din Rusia, Germania, Grecia, Belgia, 
Suedia, America de Sud, Arabia Saudită. În 2006 
debutează în revista „Limpul” cu povestirea 3, 4 
gloanţe în regiunea toracică, iar în 2007 publică 
romanul Ochiul şi pulberea. 

Ochiul şi pulberea, parabolă sociopolitică ce 
vizează multiplele mecanisme de funcţionare ale 
societății româneşti, este construită de B. pe un 
singur plan, fără a fi însă liniar. Realitatea româ- 
nească e văzută alternativ, prin ochiul naratorului 
şi prin cel al audiovizualului, şi el un organism viu, 
cu personalitate proprie, funcţionând ca o enzimă 
indispensabilă vieţii. Personajul vede la televizor, 
în prima sa zi de libertate, pulberea care a înghiţit 
New York-ul în 2001, după prăbușirea celor două 
turnuri gemene. Astfel începe o dublă oglindire: 
realitatea devenită reportaj şi reportajul devenind 

realitate — unul dintre principiile structurante ale 
romanului, în care se aglomerează situaţii imprevi- 
zibile, sordide, uneori în exces, groteşti sau defor- 
mate grotesc de mass-media. În romanul Asylant 
(2009) dimensiunea parabolică este înlocuită de 
un hiperrealism ce sondează în profunzime viaţa 
refugiaților. Termenul „asylant” propune din start o 
nuanţă: nu se face referire la nişte simpli refugiaţi, 
ci la nişte oameni aflaţi între două condiţii, ambele 
plasate foarte jos din punct de vedere social (un 
azilant este acea persoană care a cerut azil politic, 
fiind luată în evidenţele unui stat înainte de a 
obţine statutul de refugiat). Protagonistul este orb 
din naştere, ca atare cititorii au acces în primul 
rând la dimensiunea sonoră a lumii narative. Filtrul 
auditiv rezonează cu stilistica scrierii și acomo- 
dează numeroasele schimbări de ritm ale frazelor 
cu lexicul utilizat şi cu dinamica particulară a 
acţiunilor. Puternică, incisivă, cursivă, pe alocuri 
frustă, dură, proza lui B. surprinde particularităţi 
extreme ale dimensiunii sociale, cărora le restituie 
gravitatea într-un mod natural, chiar şi atunci când 
unele evenimente narate frizează senzaţionalul. 
SCRIERI: Ochiul şi pulberea, pref. Şerban Axinte, Iaşi, 
2007; Asylant, Bucureşti, 2009. 

Repere bibliografice: Mihaela Stan, Oameni şi șobolani, 
TMS, 2007, 7; Bogdan Romaniuc, Răpirea candidatului 
Vernescu, SDC, 2008, 163; Bianca Burţa-Cernat, „Asylant, 
un roman inegal, OC, 2009, 492; Cătălin Sturza, Odă 
emigrantului român, OC, 2010, 515; Şerban Axinte, 
Lumea începe marţi, CL, 2011, 8. Ș.A. 


BLAGA, Iosif (1.VII.1864, Lancrăm, j. Alba — 
2.VI.1937, Braşov), estetician. Şi-a făcut studiile 
secundare la Sebeş şi la Alba Iulia, unde în 1884 
îşi ia bacalaureatul. Între 1884 şi 1887 urmează 
teologia la Seminarul din Sibiu, iar ulterior filo- 
sofia la Universitatea din Budapesta, obţinând în 
1891 doctoratul. Din toamna aceluiaşi an, până 
în 1924, este profesor la Liceul „Andrei Şaguna” 
din Braşov, unde, după moartea lui Virgil Oniţiu, 
ajunge, în 1915, director. A mai fost (1901-1912) 
secretar al Societăţii pentru Fond de Teatru 
Român. Din 1916 până în 1919, când se înapo- 
iază la Braşov, B. călătoreşte în Suedia, Norvegia, 
Franţa, pledând, oricând i se iveşte prilejul, cauza 
Ardealului. Făcea parte din Consiliul Naţional al 
Unităţii Românilor, calitate în care a colaborat, la 
Paris (1918-1919), la alcătuirea hărţii etnografice a 
Transilvaniei. A fost inspector şcolar (1924-1925), 

preot paroh la biserica „Sf. Nicolae” din Şchei şi 
protopop al Braşovului (din 1924), preşedinte al 
Eforiei şcolilor româneşti ortodoxe din Braşov 
(din 1925). Între 1928 şi 1931 a fost vicepreşedinte 
al Senatului. Poetul Lucian Blaga îi era nepot. 

În publicistica lui B. preocuparea dominantă 
este aceea estetică. Chestiuni cum sunt arta şi 
finalitatea ei (care este plăcerea de ordin spiritual) 
sau înrâurirea morală a artei îşi fac loc într-o suită 
de articole scrise vioi, fără pedanterie, apărute în 
„Lribuna poporului” (1897). Unele idei vor fi reluate 
în manualul Teoria dramei, cu un tratat introductiv 
despre frumos şi artă (1899), bazat pe o informaţie 
cuprinzătoare, culeasă din studiile unor esteticieni 
germani (E T. Vischer, ]. Wackernagel, Eduard von 
Hartmann, G.I. Fechner ş.a.). Revendicându-se 
din estetica hegeliană, cartea lui B. nu i se subor- 
donează întru totul. Concepţia ei, înrâurită de E 
Hebbel, ţine de curentul psihologizant - ilustrat 
de teoreticieni ca Fechner, ]. Volkelt ş.a. —, potrivit 
căruia un adevăr estetic trebuie verificat întot- 
deauna prin legile psihologiei. Metoda, în argu- 
mentaţia lui B., este aceea inductivă, cu exempli- 
ficări din literatura universală şi din cea română. 
Teoria dramei... a trezit ecouri favorabile, dar a 
provocat şi serioase critici, de pildă, în revista 
„Convorbiri literare”, din partea lui Ghiţă Pop. În 
replică, B., în articolul Din estetica tragicului, reti- 
părit şi separat (I-II, 1900-1901), reia, cu noi pre- 
cizări, discuţia asupra subiectelor intrate în litigiu 
- vina tragică, eroul tragic, fatalismul în tragediile 
vechilor greci ş.a. În estetica românească el rămâne 
ca autor al celei dintâi cărţi care se ocupă, într-un 
mod sistematic, de unele probleme de estetică a 
literaturii dramatice. 

SCRIERI: Toria dramei, cu un tratat introductiv despre 
frumos şi artă, Braşov, 1899; ed. îngr. şi introd. Serafim 
Duicu, Craiova, 1995; Din estetica tragicului, III, Sibiu, 
1900-1901; Excursiunea şcolară în Italia, Braşov, 1907; Soci- 
etatea pentru Fond de Teatru Român şi domnul Zaharia 
Bârsan, Braşov, 1907; Directorul Virgil Oniţiu. Sufletul şi acti- 
vitatea lui, Braşov, 1916. 

Repere bibliografice: Ghiţă Pop, „Ikoria dramei” de Iosif 
Blaga, CL, 1899, 10-11; Cărturari braşoveni, 41-42; Mîndra, 
Clasicism, 98-99; Dicţ. lit. 1900, 104-105; Dicţ. scriit. rom., |, 
285-287;Păcurariu, Dicţ.teolog., 49-50; Doina Modola, Prima 
carte românească de estetică teatrală, TIR, 2000, 5-6.  F.F. 

BLAGA, Lucian |. 
(9.V.1895, Lancrăm,j. |. 
Alba — 6.V.1961, Cluj), 

poet, dramaturg, 
prozator, eseist, 
traducător. 


Tatăl lui, preotul Isidor Blaga, om cultivat, cunoş- 
tea bine limba germană, îi citea pe Kant şi pe Scho- 
penhauer în original, era un spirit deschis, neferin- 
du-se să includă printre lecturile sale, de preferinţă 
filosofice, chiar şi scrierile lui David Strauss, susţi- 
nătorul tezei că persoana şi faptele lui lisus sunt 
plăsmuiri mitice. Mama, Ana (n. Moga), tot dintr-o 
familie preoțească, de origine aromână, compensa 
puţina instrucţie şcolară cu bogate cunoştinţe fol- 
clorice. Viitorul poet, al nouălea la părinţi, a înce- 
put să vorbească abia la patru ani. Cursul primar îl 
începe în satul natal (1902), continuând la şcoala 
săsească din Sebeş (1903-1906). Urmează apoi 
Liceul „Andrei Şaguna” din Braşov (1906-1914). 
Elev foarte studios, cu atracţie precoce pentru filo- 
sofie, după ce trece bacalaureatul, ca să nu fie 
încorporat în armată odată cu izbucnirea Primului 
Război Mondial, se înscrie la Institutul Teologic- 
Pedagogic din Sibiu, pe care îl va absolvi în 1917. 
Student al Facultăţii de Filosofie din Viena, îşi ia 
doctoratul în 1920 cu teza Kultur und Erkenntnis. 
Traducerea românească va apărea în 1922, sub 
titlul Cultură şi cunoştinţă. La Viena o întâlneşte pe 
Cornelia Brediceanu, studentă în medicină, viitoa- 
rea lui soţie. Îndrăgostit, scrie versuri care vor intra 
în placheta Poemele luminii. Debutase la „Tribuna” 
din Arad în martie 1910, cu poezia Pe fărm..., sem- 
nată L.B.—Braşov. În „Românul” din Arad, unde 
iscălea şi Ion Albu, avea să îi apară articolul Reflexii 
asupra intuiţiei lui Bergson (1914). Dă aforisme şi 
articole la „Pagini literare” din Arad. Debutează 
editorial cu Poemele luminii (1919), apărute parţial 
în „Glasul Bucovinei”, în acelaşi an publicând cule- 
gerea de cugetări Pietre pentru templul meu, 
ambele distinse cu Premiul „Adamachi” al Acade- 
miei Române, la propunerea lui Ioan Bianu. Tri- 
mite versuri revistelor „Luceafărul” şi „Lamura”, 
scoase şi conduse, după război, de Al. Vlahuţă, pe 

care, sosind în Bucureşti, îl vizitează. În casa bătrâ- 
nului poet face cunoştinţă cu Nichifor Crainic şi cu 
V. Voiculescu, amândoi admiratori ai tânărului şi 
practicând, ca şi el, o lirică de „concepţie”. Încearcă 
să obţină o docenţă universitară, dar, nereuşind, 
intră în redacţia ziarului clujean „Voinţa” (1920). Se 
împrieteneşte aici cu alți viitori membri ai grupării 
de la „Gândirea” — Cezar Petrescu, Gib I. Mihăescu 
şi Adrian Maniu. B. devine unul dintre întemeieto- 
rii cercului, iar în revista cu acelaşi nume îşi va 
publica numeroase scrieri, dând publicaţiei bună 
parte din strălucire şi având un rol de prim ordin în 
fixarea orientării ei literare şi ideologice. Se va 
număra printre colaboratorii altor ziare şi perio- 
dice înrudite cu „Gândirea, precum „Cuvântul”, 
„Curentul”, „Darul vremii”, „Familia”, „Gând româ- 
nesc”. Semnează şi în „Patria” (la care este şi redac- 
tor), „Cugetul românesc”, „Banatul”, „Viaţa româ- 
nească”, „Adevărul literar şi artistic”, „Universul 
literar”, „Revista Fundațiilor Regale”, „Societatea de 
mâine”, „Cultura” (unde foloseşte pseudonimul 
Luca Moga), „Convorbiri literare”, „Ţara”. Îi apar 
texte şi în publicaţii străine: „Prager Presse”, „Glos 
prawdy”, „Droga”, „Der Bund”, „Die Tatwelt”, 
„Archiv fiir Geschichte der Philosophie”. Foarte 
fecund, e prezent aproape în fiecare an cel puţin cu 
câte o nouă contribuţie pe tărâmul liricii, drama- 
turgiei sau eseisticii: Paşii profetului (1921), 
Zamolxe (1921), Tulburarea apelor (1923), Filosofia 
stilului (1924), În marea trecere (1924), Feţele unui 
veac (1925), Daria (1925), Fapta. Învierea (1925), 
Fenomenul originar (1925), Ferestre colorate (1926). 
Din 1926 intră în diplomaţie, ca ataşat de presă şi 
consilier pe lângă legaţiile României, la Varşovia 
(1926), Praga (1927-1928), Berna (1928-1932, 
1937-1938) şi Viena (1932-1937), apoi ca ministru 
plenipotenţiar în Portugalia (1938-1939). Îşi 
petrece astfel o bună parte a vieţii în străinătate, 
unde fusese încă de pe când era licean şi vizitase, 
cu prilejul unei scurte excursii, Italia (Catania, 
Messina, Napoli, Pompei, Cetatea Vaticanului, Flo- 
renţa, Veneţia şi Fiume), după ce văzuse Atena şi 
Sfânta Sofia, la Constantinopol. Cariera diploma- 
tică nu-l stânjeneşte în desfăşurarea activităţii lite- 
rare, dimpotrivă, îi dă răgazul să şi-o împlinească. 
Roadele muncii pe tărâm poetic sunt culegerile de 
versuri Lauda somnului (1929), La cumpăna apelor 
(1933) şi La curţile dorului (1938), unde, mai ales, 
pătrunde ecoul anilor lungi trăiţi departe de ţară, 
apoi piesele de teatru Meşterul Manole (1927), 


Blaga 


Cruciada copiilor (1930) şi Avram lancu (1935). 
Admiraţia stăruitoare a gânditorului pentru Goethe 
îşi găseşte o expresie cuprinzătoare în eseul Daimo- 
nion (1930). Începând cu Eonul dogmatic (1931), B. 
încredinţează tiparului lucrările care vor alcătui sis- 
temul său filosofic. Dintre ele, Spaţiul mioritic, apă- 
rut în 1936, anul când e ales membru al Academiei 
Române, cunoaşte un deosebit ecou. Devine profe- 
sor la Universitatea „Regele Ferdinand !” din Cluj, 
unde se creează pentru el Catedra de filosofia cultu- 
rii (1939-1948). Pe măsură ce hitlerismul câştigă 
teren în Europa, B. ţine să ia distanţă mereu sporită 
față de doctrinele rasiste şi expansioniste. Părăseşte 
în 1942, demonstrativ, Astra, fiindcă în statutele ei 
se introduseseră discriminări etnice. În timp ce sis- 
temul său filosofic îşi dezvăluie, mai ales prin cheia 
lui de boltă, Diferenţialele divine (1940), caracterul, 
relaţiile autorului cu Nichifor Crainic şi ortodoxis- 
mul gândirist intră în criză. Spiritul liber al poetului 
față de dogmele creştinismului răsăritean îi atrag 
atacuri violente chiar în revista la întemeierea şi 
afirmarea căreia avusese o contribuţie esenţială. 
Comparat cu lulian Apostatul, e acuzat că „are pe 
dracu în el” şi că se ridică împotriva lui Dumnezeu 
dintr-un „păcătos” orgoliu intelectual. După rup- 
tura de „Gândirea”, scoate revista „Saeculum” 
(1943-1944), unde răspunde criticilor aduse siste- 
mului său. În anii războiului îşi publică ultima cule- 
gere de versuri, Nebănuitele trepte (1943) şi piesa de 
teatru Arca lui Noe (1944). Apar, de asemenea, scri- 
erile filosofice, care conţin expunerea sistemului 
speculativ al lui B., grupate în Trilogia cunoaşterii 
(1943), Trilogia culturii (1944) şi Trilogia valorilor 
(1946). Îndepărtat din învăţământul universitar în 
1948, este angajat cercetător ştiinţific la Institutul 
de Istorie şi Filosofie (1949-1953) şi apoi pe lângă 
Secţia de istorie literară şi folclor a Academiei, Fili- 
ala Cluj, iar în paralel bibliotecar la Biblioteca din 
Cluj a Academiei Republicii Populare Române (din 
1954, director adjunct). Elaborează pentru aceasta 
lucrările Gândirea românească în Transilvania în 
secolul al XVIII-lea şi Experimentul şi spiritul mate- 
matic, amândouă tipărite postum, prima în 1966 şi 
cealaltă în 1969. După culegerea de aforisme Disco- 
bolul (1945), deşi scrie foarte mult, nu mai poate 
publica decât traduceri: Goethe, Faust (1955), Din 
lirica universală (1957), Lessing, Opere (I-II, 1958). 
Revine în viaţa literară, puţin înainte de moarte, 
semnând în revistele „Steaua” (versuri) şi „Contem- 
poranul” (articole). Lasă în manuscris ciclurile de 

poezii Vârsta de fier. 1940-1944, Cântecul focului, 
Corăbii cu cenuşă şi Ce aude unicornul, apărute 
postum în ediţia Opere (-XII, 1974-1995), autobio- 
grafia Hronicul şi cântecul vârstelor, piesa Anton 
Pann, romanul Luntrea lui Caron, de asemenea 
editate postum, ca şi lucrările filosofice Aspecte 
antropologice şi Fiinţa istorică. 

La B. opera literară şi cea filosofică au crescut 
într-o osmoză perfectă, versurile fiind ecoul trăirii 
lirice a meditaţiilor sale, după cum piesele de tea- 
tru izvorăsc din conflictele pe care gânditorul le-a 
surprins reflectând asupra sensurilor unor eresuri 
locale. La rândul lui, sistemul metafizic vădeşte o 
mare anvergură imagistică şi acordă o încredere 
deosebită puterii sugestive a metaforei, folosită 
frecvent şi învestită cu o funcţie gnoseologică prin- 
cipală. Scriitorul a ocupat în cadrul grupării de la 
„Gândirea” o poziţie aparte, întruchipând o „stângă” 
a acesteia, după cum a ţinut să precizeze, adică o 
aripă nonconformistă, neliniştită, iscoditoare, 
înclinată spre abateri de la linia strict tradiționa- 
list-ortodoxistă. Dacă interesul pentru arhaitate, 


875 Dicţionarul general al literaturii române 


primitivism, practici magice, plăsmuiri mitice şi 
reprezentări proprii creştinismului răsăritean 
(sofianicul) îl apropia de gândirism, alte preferinţe, 
cum ar fi simpatia autorului pentru experienţele 
artistice moderne, îi dictau distanţări nete de 
acesta. B. s-a numărat printre primii care au vorbit 
la noi cu admiraţie de Edvard Munch şi Van Gogh, 
de Ernst Barlach şi Aleksandr Arhipenko; a trecut o 
vreme drept „avangardist” şi a practicat în lirica şi 
în teatrul său estetica expresionismului, descoperit 
şi asumat pe vremea studiilor la Viena. Avea să 
mărturisească mai târziu că se simte foarte apro- 
piat de Constantin Brâncuşi, dar sub raportul unui 
„tradiţionalism metafizic”, care detestă pitorescul 
etnografic sămănătorist şi caută nota diferenţială 
autohtonă în apriorismul inconştient. De aseme- 
nea, nu recunoştea ortodoxiei deținerea „adevăru- 
lui revelat”, ci o socotea, ca şi pe alte credinţe religi- 
oase, o izvodire culturală cu o amprentă stilistică 
proprie, adică o reprezentare subiectivă a realităţii. 
A şi intrat, până la urmă, în conflict cu directorul 
„Gândirii”, vechiul său prieten Nichifor Crainic, 
atrăgându-şi fulgerele acestuia. Foarte ardelean 
prin atmosfera şi universul figurativ al liricii sale, B. 
nu urmează totuşi tradiţia înaintaşilor săi, Andrei 
Mureşanu, George Coşbuc, Octavian Goga, Aron 
Cotruş, tribuni ai luptei naţionale şi sociale, ci 
practică o poezie cosmică, străbătută de fior meta- 
fizic, în spirit eminescian. Vine apoi cu o formaţie 
filosofică, literară şi artistică precumpănitor ger- 
mană, când majoritatea confraţilor săi se mişcau în 
raza culturii franceze. Toate acestea îl singulari- 
zează în peisajul intelectual românesc interbelic, 
dar, paradoxal, nu-i răpesc facultatea de a fi foarte 
reprezentativ. El e, ca şi Eminescu, Creangă, 
Coşbuc, Sadoveanu, unul dintre scriitorii care 
întruchipează cel mai grăitor particularităţile spiri- 
tului naţional. Eseurile din tinereţe, Filosofia stilu- 
lui, Feţele unui veac, Fenomenul originar, Ferestre 
colorate, îl arată preocupat de morfologia culturii. 
Pe linia Frobenius - Dilthey - Spengler, B. caută 
înclinații care disting de-a lungul vremurilor 
ansamblul creaţiilor spirituale (literare, artistice, 
arhitectonice, filosofice, religioase, ştiinţifice etc.) 
ale diverselor popoare, cum ar fi tipicul, individua- 
lul, stihialul. Paginile aduc o viziune inedită, la noi, 
asupra istoriei culturii şi dovedesc o arie de cunoş- 
tinţe foarte întinsă, precum şi facultăţi asociative 
legate de înzestrarea poetică. Se remarcă din capul 
locului şi atracţia exercitată asupra sa de spiritul 

„ingenuu”, „copilăros”, „anonim”, pe care îl regă- 
seşte în arta modernă, simbolică, expresionistă, 
constructivistă sau abstractă. Simpatia pentru for- 
mele de viaţă arhaice şi pentru primitivitatea natu- 
rală alunecă inevitabil către o mitizare a satului; 
acesta ar trăi, după B., în „zarişte cosmică” şi având 
conştiinţa unui destin „emanat din veşnicie”. 
Poetul aparţinea mediului caracteristic pentru 
intelectualitatea rurală din Transilvania, care îşi 
apărase identitatea prin rezistenţa faţă de orice 
schimbare a stilului de viaţă tradițional. Gândirea 
lui B., în antiistoricitatea sa stăruitoare (interesul 
pentru tiparele inconştiente, nemodificabile prin 
evoluţia societăţii), atenţia acordată miturilor, 
practicilor magice, permanenţelor ancestrale (ere- 
surilor) se fac ecoul acestor aprehensiuni faţă de 
efectele civilizaţiei. Existenţa umană rurală devine 
pentru filosof cu totul altceva decât cea urbană. 
Ontologizând asemenea diferenţe, el ajunge să 
considere până şi „preistoria” nu o vârstă a omeni- 
rii, ci o modalitate continuă de a trăi în afara tim- 
„naive”, „aurorale”, plăsmuitoare de „basme” are ca 
revers aversiunea pe care i-o trezeşte civilizaţia 

„rece”, „calculată”, „mecanică”. B. întâlneşte aici 
curentul filosofic profeţitor, de la Nietzsche la 
Spengler şi Klages, privind declinul Occidentului 
pozitivist şi prăbuşirea încrederii în puterile raţiu- 
nii. Orientarea aceasta a gândirii europene autorul 
o anunţă în Eonul dogmatic. Cu acest volum inau- 
gurează şirul lucrărilor care se vor aduna succesiv, 
câte trei, spre a clădi sistemul său filosofic original. 
Astfel, pe lângă Eonul dogmatic, Trilogia cunoaşte- 
rii va cuprinde Cunoaşterea luciferică (1933) şi 
Cenzura transcendentă (1934), iar Trilogia culturii 
va fi alcătuită din Orizont şi stil (1936), Spaţiul mio- 
ritic şi Geneza metaforei şi sensul culturii (1937), în 
timp ce Artă şi valoare (1939), Despre gândirea 
magică (1941), contopită apoi cu Știință şi creaţie 
(1942) şi Religie şi spirit (1942) vor constitui 
Trilogia valorilor. Cheia de boltă a acestei ambiţi- 
oase construcţii, care trebuia să se încheie cu o 
Trilogie cosmologică (nerealizată), o dădea volu- 
mul Diferenţialele divine. Autorul se mişcă în inte- 
riorul curentului „filosofiei existenţei” (Lebensphilo- 
sophie), cu o priză deosebită asupra spiritelor la 
începutul secolului al XX-lea, epocă de războaie şi 
revoluţii, înclinată a face din „viaţă”, tocmai pentru 
că aceasta devine foarte primejduită, principalul 
obiect al interogaţiei intelectuale. De aici, adânci- 
rea opoziţiei romantice mai vechi între cultură şi 
civilizaţie. Ultima ar satisface nevoile existenţei 
omului „întru imediat, autoconservare şi securi- 
tate”, fiind prin urmare nedefinitorie pentru natura 
umană. Omul şi-a manifestat felul său de a fi aparte 
numai acolo unde trăieşte „întru mister şi revelare”. 
Iar aceasta se petrece exclusiv în planul culturii. Pe 
linia sustragerii activităţii spiritului de sub impe- 
riul raţiunii, B. distinge două moduri de cunoaş- 
tere, „paradisiacă” şi „luciferică”. Întâia s-ar mul- 
țumi să reducă numeric „misterele”, anulând o 
parte din ele. E demersul ştiinţei şi al gândirii rațio- 
nale în genere, darul acordat de Dumnezeu lui 
Adam, în rai, să numească şi să clasifice făpturile şi 
lucrurile. Cunoaşterea „luciferică”, dimpotrivă, 
înmulţeşte şi amplifică „misterele”. Urmează, aşa 
cum sugerează numele, îndemnul dat omului de 
către şarpe, să fure secretul divinității, să săvâr- 
şească saltul din făgaşele logice ale minţii, să 
depună o activitate creatoare. E ceea ce şi fac meta- 
fizica, arta, crearea de mituri, religia, mistica, ba, 
după B., chiar şi ştiinţa, atunci când părăseşte pla- 
nul strict constatativ şi lansează teorii. Pe calea 
„minus-cunoaşterii” creatoare, omul nu epuizează 

niciodată „misterele”, ci le „deschide” şi le „variază”. 
Trilogia culturii sugerează ori chiar numeşte căile 
prin care se realizează aceasta. Acolo unde 
Frobenius sau Spengler căutaseră un numitor sti- 
listic comun în determinantul spaţial, autorul 
român elimină orice factor fizic, interiorizează 
totul şi imaginează nişte „coordonate abisale”, care 
ar dubla categoriile kantiene şi ar alcătui o 
„matrice” inconştientă. Ea îşi pune pecetea pe 
caracterele spiritului, silindu-le să urmeze, fără s-o 
ştie, o cale anume. Dictează, cu alte cuvinte, o 
reprezentare particulară spaţială şi temporală şi 
imprimă facultăţilor creatoare un „accent axiolo- 
gic” aparte, după cum culturile îşi acceptă sau nu 
orizonturile; manifestă totodată o atitudine pro- 
prie faţă de destin şi o „năzuinţă formativă” speci- 
fică (Orizont şi stil). În Spaţiul mioritic B. aplică 
felul său de a vedea particularismul cultural reali- 
zărilor spirituale româneşti. E cea mai îndrăzneață 
tentativă efectuată într-un domeniu care a preocu- 
pat la noi, aproape obsesiv, reflecţia intelectuală 
decenii întregi. Chiar dacă unele consideraţii sunt 
contestabile prin natura lor pur speculativă, stâr- 
nind de aceea critici, remarcile filosofului surprind 


re 
SE + 
A | 


LUCIAN BLAGA 


RELIGIE ȘI SPIRIT 


pre bee E 
9 Ta CP 


877 Dicţionarul general al literaturii române 


adesea particularităţi reale şi le situează într-o per- 
spectivă net superioară tuturor aserțiunilor prece- 
dente de acest ordin. Morfologul culturii semna- 
lează o reprezentare spaţială „ondulată”, o predis- 
poziţie de „retragere din istorie”, o împăcare cu 
destinul, văzut ca succesiune a unor „suişuri” şi 
„coborâşuri”, ca năzuinţă formativă geometri- 
zantă, temperată. Spaţiul mioritic aduce şi alte 
observaţii originale, referitoare la ortodoxie, influ- 
enţe spirituale străine, ornamentică etc. Geneza 
metaforei şi sensul culturii îi dă prilej lui B. să reeva- 
lueze, în comparaţie cu ştiinţa, şi manifestând vădit 
o simpatie superioară pentru ele, metafizica, mito- 
logia, gândirea magică, mistica, sub raportul impor- 
tanţei lor. Strădania sa speculativă e de a „anoni- 
miza”, dacă se poate spune aşa, creaţia spirituală 
umană, accentul căzând mereu pe „apriorism” şi pe 
imbold „supraindividua/”, chiar şi acolo unde sunt 
evocate contribuţii personale şi se rostesc nume ca 
Democrit, Rembrandt sau Goethe. Tendinţa apare 
şi mai marcată în argumentele aduse pentru reabi- 
litarea culturilor aşa-zis „minore”. Teoria minus 
cunoaşterii, pe de o parte, şi a coordonatelor abi- 
sale, pe de alta, deschid sistemului blagian poarta 
către metafizică. Matricea stilistică face din om o 
fiinţă înzestrată cu darul metaforic, singurul în 
stare, după autor, să aproximeze misterele şi să 
cheme spiritul la creaţie culturală; dar creaţia nu dă 
niciodată o reprezentare integral adecvată a reali- 
tăţii, tocmai din cauza acţiunii ei particularizante 
(Cenzura transcendentă). Creaţia culturală suferă 
aşadar o interdicţie gnoseologică, o „cenzură tran- 
scendentă”. O exercită demiurgul însuşi, care — 
explică filosoful — a făurit lumea din emisii infime 
ale naturii sale atotputernice şi nemărginite, „dife- 
renţialele divine”, totdeauna necomplete, fiindcă 
altfel ar risca să creeze o făptură cu însuşirile sale şi 
să se autonege prin limitare. Omul e ființa deţină- 
toare a celor mai multe asemenea particule sacre, 
iar cele absente instituie „cenzura transcendentă”, 
care îl împiedică să atingă cunoaşterea absolută şi 
- aşa cum tinde să ia locul Marelui Anonim, nume 
poetic dat de filosof divinității. Această aspirație 
grandioasă, osândită la veşnică neîmplinire, ar 
dărui omului măreţia şi tragismul lui. Sub latura 
metafizică, sistemul trădează curioase înrudiri cu 
doctrinele emanentiste şi cabaliste despre creato- 
rul universului. De asemenea, reflectă o rivalitate 
freudiană între fiu şi tată, proiectată în alt plan. 
Între sistemul filosofic şi opera poetică a lui B. o 

legătură imediată o întreţine literatura aforistică, 
de care autorul s-a simţit atras încă din anii debu- 
tului editorial, când a publicat culegerea de 
maxime Pietre pentru templul meu, şi până târziu, 
când îşi adună cugetările sub titlul Discobolul. 
Nestrălucind prin vervă spirituală şi concizie 
expresivă, producţia lui sentenţioasă are în schimb 
sugestivitate imagistică şi respiraţie lirică, lăsân- 
du-se transpusă uşor sub formă de versuri, foarte 
asemănătoare celor care i-au alcătuit volumele. 
Poemele luminii, ca şi celelalte culegeri de 
versuri ale lui B., prezintă o puternică unitate, gra- 
vitând în jurul anumitor centre ale reţelei lirice. 
Aici centrul este natura misterioasă a luminii, 
adeseori obiect de reflecţie şi în scrierile filosofice 
ale autorului. Lirismul poemelor se hrăneşte 
dintr-o dublă sursă, expansiunea sufletească 
juvenilă, nevoia de cheltuire energetică în cuprin- 
deri nemăsurate (Vreau să joc) şi interiorizarea pe 
care i-o provoacă spiritului descoperirea unor 
relaţii tainice ale lucrurilor, simbioza rilkeană 
viaţă-moarte (Gorunul). Sentimentul confundării 
cu o forţă stihială, impersonală a existenţei amin- 
teşte de Nietzsche şi de vitalismul lui dionisiac, 
recognoscibil în multe din aceste versuri. Cântând 
lumina, ca Theodor Dăubler, poetul se mişcă deo- 
potrivă în universul cosmicist al forţelor elemen- 
tare expresioniste. E şi momentul când dă glas 
avânturilor sale erotice (Lumina), ceea ce nu va 
mai face decât în lirica târzie, din ultima parte a 
vieţii. Volumul următor, Pașii profetului, îşi găseşte 
unitatea într-o întoarcere din reflecția aducătoare 
de nelinişti la indiferența senzualismului elemen- 
tar. Versurile, aşa cum indică şi titlul, stau sub 
semnul revenirii anahoretului printre oameni, 
după experienţa schimnică, moment celebrat şi de 
drama Zamolxe. Aici apare pentru întâia oară un 
aspect caracteristic al liricii lui B., „panismul/”. E 
sentimentul de beatitudine cosmică a naturii, care 
îşi trăieşte, calmă, darnică, senină, surdă la orice 
întrebare, strictul instinct vital, într-o eternă vară, 
când dogoarea ei blândă, adormitoare topeşte ier- 
burile şi vietăţile laolaltă, dăruindu-le o pace uni- 
versală, bucolică, anonimizantă. E practicat în 
Paşii profetului un lirism extatic, de identificare cu 
sevele solului, cu holdele aplecate sub greutatea 
holdelor, cu cerul sclipitor, însorit, totul amintind 
vibrația copleşitoare a pânzelor lui Van Gogh. 
Lumea e percepută de la nivelul rădăcinii vegetale, 
reconstituită prin mănunchiuri de senzaţii 

primare, căldură, umezeală, atingeri moi. Panismul 
blagian, variantă originală a regresiunii geologice 
expresioniste, converteşte nostalgia existenţei 
nediferenţiate, molusculare, întâlnită la Gottfried 
Benn, în apologia vieţii neschimbate, „eternizate” a 
satului ardelean. Dar fiori metafizici vin şi aici, ca 
în Poemele luminii, să tulbure nepăsarea fericită a 
firii. Pan, bătrân şi orb, retras într-o peşteră, e 
urmărit de umbra lui Christ. Conştiinţa, spiritul 
aştern umbră în edenul păgân al naturii. „Moartea 
lui Pan”, motiv liric foarte răspândit în literatura 
postnietzscheană, intervine şi la B., marcându-i 
poezia printr-un al doilea aspect caracteristic, 
„tristeţea metafizică”. Aceasta se extinde treptat în 
universul liric odată cu volumele În marea trecere, 
Lauda somnului, La cumpăna apelor, unde are loc 
o înstrăinare tainică, tot mai pronunţată, a naturii 
de om. Imbold al cufundării în sânul ei liniştitor, 
panismul întâlneşte o rezistenţă crescândă. În 
întreaga fire se insinuează o melancolie secretă. O 
boală ascunsă roade lumea, o împuţinează şi 
ofileşte, împingând-o într-un anotimp autumnal, 
de extincţie lentă. Viaţa - descoperă poetul — 
înseamnă de fapt combustie, înaintare inexorabilă 
spre moarte. Existenţa e în esenţă „marea trecere”. 

După Georg Trakl, nimeni n-a dat o expresie mai 
copleşitoare acestui sentiment anxios, propriu 
liricii expresioniste. Poezia lui B. începe să fie 
populată de viziuni apocaliptice, anunţă şi ea 
Menschheitsdăimmerung, „aude plânsul oraşelor”, 
aşa-numitul Qual der Stădte, lamentaţia marilor 
aglomerări umane, unde germenul originar al vieţii 
a fost ucis sau urmează curând să piară în cataclis- 
mul inevitabil către care se îndreaptă civilizaţia 
mecanizată modernă (Semne, Veac). Sensibilitatea 
metafizică a autorului proiectează acest dezastru 
pe plan cosmic, noul diluviu nu mai conteneşte, 
semne amenințătoare umplu zările, paradisul 
însuşi intră în destrămare. El excelează în a evoca o 
lume scăzută, stinsă, văduvită de sensurile vieţii 
autentice. Oriunde întorci privirea nu întâlneşti 
decât resturi calcinate, ca după un incendiu mistu- 
itor. Tudor Vianu a atras atenţia asupra recurenţei 
cuvântului „cenuşă” în visările poetului, atinse de 
„tristeţea metafizică”. „Dezmărginirea” din Poemele 
luminii şi din Paşii profetului e căutată acum nu 
spaţial, în afară, ci interior şi temporal, scormo- 
nind străfundurile memoriei. Comunitatea cu 
Marele Tot are loc printr-o coborâre spre tiparele 
originare ale fiinţei, spre „obârşii”, la „mume”. 

Lauda somnului, cel mai înalt punct al liricii 
blagiene, împinge universul într-o noapte an- 
cestrală, grea de latenţe zămislitoare. Aici trăieşte 
prefigurarea fantastică a întregii speţe, fiindcă totul 
se situează pe tărâmul visului care permite sângelui 
să se „tragă înapoi, în părinţi” (Somn). B. practică în 
aceste versuri un fraumhafter Vitalismus, stăpânit de 
misterioase predestinări atavice, o lirică onirică 
foarte originală, modernă, expresionistă ca factură, 
dar comunicând prin viziune şi atmosferă cu o arha- 
itate absolută. Poetul îşi asumă existenţial consecin- 
ţele ipotezei speculative a filosofului. Dacă viaţa nu 
poate ieşi niciodată din nişte „izvoade” iniţiale şi par- 
ticipă necontenit la un „joc al întoarcerii”, toate zba- 
terile individuale rămân fără rost. Dezolarea inva- 
dează astfel vitalismul oniric, imprimându-i 
oboseala nesfârşitelor întrupări. Descurajarea şi 
chiar refuzul de a relua revenirile dinainte prevăzute 
ale fiinţei nimeni nu le-a cântat mai zguduitor ca B. 
(Cetire în palmă, Tăgăduiri). Tristeţea metafizică tra- 
versează un stadiu anxios (În marea trecere) şi apoi 
chinuitor (Lauda somnului), spre o resemnare înţe- 
leaptă. Ecoul ei îl aduc versurile culegerii următoare, 
La cumpăna apelor, care, cum sugerează titlul, 
fixează pragul de unde evenimentele vieţii urmează 
a fi retrăite într-o simetrie a declinului. Se înmulţesc 
şi reprezentările satului românesc sub o aură mitică, 
întreţinând ideea veşniciei lui, prin fauna sacră pe 
care o găzduieşte — taurul neînjugat, ursul tămădui- 
tor, licuricii cu lămpaşe. Volumele La curțile dorului 
şi Nebănuitele trepte reiau motive lirice anterioare, 
adăugându-le o mai intensă nostalgie, în prelungita 
depărtare de ţară, după plaiurile natale, dar şi 
imagini cu tot mai dese note locale (Olarii, Mânzul, 
Veste) şi cu trimiteri spre credinţe străvechi. E sensi- 
bilă şi o abandonare treptată a formelor prozodice 
libere în favoarea celor regulate, cu preferință pentru 
metrica populară. În asemenea versuri ritmate sunt 
scrise mai toate textele din lunga perioadă când 
autorul a fost împiedicat să publice. Această produc- 
ţie, apărută aproape în întregime abia postum, 
egalează ca întindere lirica antumă şi se ordonează 
în câteva cicluri: Vârsta de fier. 1940-1944, Cântecul 
focului, Corăbii cu cenuşă, Ce aude unicornul. O 
iubire târzie îl întoarce pe autor la poezia erotică, 
uitată parcă după prima lui culegere. Puterile rege- 
neratoare ale iubirii aduc o înseninare sensibilă a 
universului liric. Acesta îşi rafinează formele şi îşi 
aprinde culorile până la incandescenţă. Lumea 
renaşte miraculos, într-o înfăţişare purificată şi 

Împreună cu fiica sa, Dorli 
transparentă, ce aminteşte o mitică preexistenţă 
paradisiacă. Până şi atracţia amoroasă se spirituali- 
zează, îndrăgostiţii simțindu-se fericiţi să adoarmă 
sub ninsori vegetale, asemenea amanţilor eminesci- 
eni. E însă o dragoste la apusul vieţii (Vară de noiem- 
brie) şi, pe deasupra, silită să rămână mereu tăinuită 
(Întâlniri). Poetul speculează mișcător aceste con- 
diţii restrictive ale sentimentului erotic, lăsând să-l 
umbrească regretele şi temerile social-morale. E mai 
goethean ca oriunde în opera sa lirică apărută 
postum; se apropie aici de o limpezime şi o senină- 
tate clasică (chiar şi sub raportul formei, împinsă 
către o simplificare rafinată), dar nu încetează a 
iscodi lucrurile, a le căuta tâlcuri ascunse. În grupajul 
Câinele din Pompei impresii italice fac să tresară 
memoria mitică a celui care vizitase de timpuriu 
locuri cu rezonanţă culturală unică. Numeroase 
versuri exprimă o tot mai accentuată neîncredere 
rilkeană a poetului în cuvânt şi se amplifică lirica 
autoreflexivă (Ulise). Autorul distingea metafora 

1895 


1902 


1906 


1908 


1909 


1910 


1911 


1914 


1915 


1916 


1917 


VIAŢA 


mai 9 Se naște la Lancrăm Lucian Blaga, fiul 
Anei (n. Moga), de origine aromână, și al 
preotului Isidor Blaga. 


Este înscris la școala din Lancrăm. Trece la 
școala săsească din Sebeș, unde va absolvi 
ciclul primar. 


Intră la Liceul „Andrei Șaguna” din Brașov. 
august 5 Moare tatăl său, Isidor Blaga. 


Ana Blaga se mută împreună cu copiii la 
Sebeș. 


martie-aprilie Face o excursie școlară în străi- 
nătate, organizată de unchiul său Iosif Blaga. 
Vizitează orașele Constantinopol, Atena, Napoli, 
Pompei, Roma, Florenţa, Veneţia și Fiume. Cu 
acest prilej, vine pentru prima oară în București, 
unde vede la Biblioteca Academiei manuscrise- 
le lui M. Eminescu. 


Izbucneşte Primul Război Mondial. După ce 
își ia bacalaureatul, ca să nu fie încorporat, 
se înscrie la Institutul Teologic-Pedagogic 
din Sibiu. 


Vizitează Viena. Descoperă expresionismul. 
Face cunoștință cu Cornelia Brediceanu, stu- 
dentă la medicină, viitoarea lui soţie, care îi 
inspiră versuri ce vor intra în prima plachetă, 
Poemele luminii. 


Absolvă Institutul Teologic-Pedagogic. 
Devine student al Facultăţii de Filosofie din 
Viena. 

OPERA 


martie 13/26 Debutul absolut în revista 
„Iribuna” din Arad, cu poemul Pe țărm..., 
urmat în mai de poezia Noapte. 


martie 25 Publică în „Românul” din Arad, 
sub semnătura Ion Albu, primul său articol 
de filosofie, Ref/lexii asupra intuiţiei lui 
Bergson. 


aprilie 1 Îi apar în „Gazeta de Transilvania”, 
sub titlul Cugetări, primele aforisme. 

1918 


1919 


1920 


1921 


1922 


1923 


1924 


decembrie 1 Participă la adunarea unio- 
nistă de la Alba Iulia. 


mai-iunie Popas în București, unde 
cunoaşte numeroși scriitori și oameni de 
cultură. 


august Devine redactor la ziarul „Voinţa” din 
Cluj. 

noiembrie Își susține la Universitatea din 
Viena doctoratul în filosofie cu teza Kultur 
und Erkenntnis, 

decembrie Se căsătorește la Cluj cu 
Cornelia Brediceanu. 


iunie La propunerea lui loan Bianu, Acade- 
mia Română îi acordă ex aequo Premiul 
„Adamachi” pentru volumele apărute în 1919. 
iulie 1 Este ales membru al Societăţii 
Scriitorilor Români. 


martie Devine redactor al ziarului clujean 
„Patria”. 


martie 27 Se retrage din redacţia ziarului 
„Patria. 

iunie Încercarea de a accede la Catedra de 
estetică a Universităţii clujene eșuează. 
iulie Se mută cu familia la Lugoj. 

ianuarie Sextil Pușcariu începe să îi publice 
în „Glasul Bucovinei” poezii din Poemele 
luminii, preluate apoi și de câteva periodice 
ardelene. 

aprilie Debutează editorial cu placheta 
Poemele luminii, apărută la Sibiu. 

mai Tot la Sibiu se editează culegerea de 
cugetări Pietre pentru templul meu. 
decembrie Apar la București noi ediţii ale 
celor două volume. 


martie Apare la Cluj volumul Pașii profetului. 
mai 1 Se lansează la Cluj, sub redacţia lui 
Cezar Petrescu, primul număr al revistei 
„Gândirea”, printre ai cărei fondatori se 
numără și poetul. 

noiembrie Apare la Cluj „misterul păgân” 
Zamolxe. 


mai Revista germană „Die Briucke” din 
Cernăuţi îi publică primele pagini în traducere. 
Tipărește la Cluj, într-o versiune modificată, 
sub titlul Cu/tură și cunoștință, teza de doc- 
torat. 


martie Publică la Cluj piesa 7u/burarea 
apelor. 


februarie 28 Teatrul Maghiar din Cluj îi 
reprezintă, în premieră absolută, piesa 
Zamolxe. 

aprilie îi apare la Cluj culegerea de versuri 
În marea trecere. 

Publică Filosofia stilului. 

Colaborează cu eseuri la „Adevărul literar și 
artistic” și la „Cuvântul. 

1925 


1926 


1927 


1928-1932 


1929 


1930 


1931 


1932-1937 
1933 
1934 
1935 
1936 
1937 


1937-1938 


Intră în diplomaţie ca atașat de presă și con- 
silier pe lângă Legația României la Varșovia. 


Este atașat de presă și consilier pe lângă 
Legația României la Praga. 


Funcţionează ca atașat de presă și consilier 
pe lângă Legația României la Berna. 


E distins de Societatea Scriitorilor Români cu 
Premiul Socec pentru poezie. 

mai 2 Se naște unicul său copil, Ana Dorica 
(Dorli). 


E atașat de presă și consilier pe lângă 
Legația României din Viena. 


aprilie19 Moare, la Sibiu, mama sa. 


Academia Română îi acordă Marele Premiu 
„Constantin Hamangiu”. 


mai 28 Devine membru al Academiei 
Române. 


iunie 5 Rostește discursul de recepție Elogiu/ sa- 
tului românesc, în prezența regelui Carol al II-lea. 


Este atașat de presă și consilier pe lângă 
Legația României din Berna. 

Se tipăresc Daria (dramă), Fapta (joc dra- 
matic”), Învierea („pantomimă”), precum și 
eseurile adunate sub titlurile Feţele unui 
veac şi Fenomenul originar. 


Colaborează la „Universul literar” cu suita de 
eseuri filosofice şi literare Daimonion. 

I se publică volumul de „însemnări și frag- 
mente” Ferestre colorate. 


Apare drama Meșterul Manole. 
La Teatrul Naţional din Cernăuţi are loc pre- 
miera piesei Daria. 


Se publică volumul de versuri Lauda somnului. 
La Teatrul Naţional din București se repre- 
zintă în premieră Meșterul Manole. 


Apar Daimonion (eseuri) și piesa Cruciada 


copiilor, a cărei premieră are loc la Teatrul 
Naţional din Cluj. 


Publică Eonul dogmatic. 


Sunt editate volumele Cunoașterea lucife- 
rică şi La cumpăna apelor. 


Apare „încercarea metafizică” Cenzura trans- 
cendentiă. 


Publică drama Avram Iancu, premiera 
având loc la Teatrul Naţional din Cluj. 


les de sub tipar Orizont şi stil și Spaţiul 
mioritic. 


I se publică volumul Geneza metaforei şi 
sensul culturii. 

1938 


1938-1939 


1939 


1940 


1941 


1942 


1943 


1943-1944 


1944 


1945 


Funcţionează ca ministru plenipotențiar al 
României la Lisabona. 


Devine profesor la Catedra de filosofia cul- 
turii de la Universitatea „Regele Ferdinand T” 
din Cluj. 

mai E distins cu Marea Cruce a Serviciului 
Credincios în grad de Cavaler. 

iunie Prin decret regal, este numit senator 
în Parlament. 

Izbucnește al Doilea Război Mondial. 


august Prin Dictatul de la Viena, Ardealul 
de Nord este atribuit Ungariei. 
Universitatea clujeană se mută la Sibiu. 


Ardealul de Nord e eliberat. 
Universitatea „Regele Ferdinand T” revine la Cluj. 


Începe campania de denigrare a lui Lucian 
Blaga. 


Blaga 


Apare volumul de versuri Za curțile dorului. 


I se editează volumul Artă și valoare. 


lon Petrovici îi critică în „Gândirea” sistemul 
filosofic, iar Dan Botta revendică paternitatea ideii 
centrale din Spațiul mioritic, adică reprezentarea 
„ondulată” a spaţiului în cultura românească. 
Apare volumul Diferenţialele divine. 


Poetul îi răspunde lui Dan Botta în „Gân- 
direa”, „Timpul” și „Tara”, polemica dege- 
nerează, Dan Botta îl provoacă la duel și 
publică volumul Cazul Blaga. 

Relaţiile cu „Gândirea” se răcesc treptat. 
lese de sub tipar lucrarea Despre gândirea 
magică. 


Îi apar mai multe cărți: Poezii (ediţie defi- 
nitivă), Opera dramatică U-ID, Religie şi 
spirit şi Știință şi creaţie. 


Se editează Trilogia cunoașterii. 
Apare volumul de poezii Nebănuitele trepte. 


Scoate revista „Saeculum”, în paginile căre- 
ia polemizează cu criticii sistemului său 
filosofic, cu ortodoxiștii îndeosebi, dar și cu 
C. Rădulescu-Motru, împotriva căruia pu- 
blică două pamflete violente. 

Ruptura de „Gândirea” se consumă. 


les de sub tipar Trilogia culturii şi piesa 
Arca lui Noe. 


Este editat volumul de aforisme și însemnări 
Discobolul. 
Termină piesa Anton Pann. 

1946 august Se mută la Cluj. 


1948 Ca urmare a reformei învățământului, e înde- 
părtat de la Universitate. 


1949 


1949-1953 E angajat cercetător la Institutul de Istorie și 
Filosofie al Filialei Academiei din Cluj, apoi 
cercetător pe lângă Secţia de istorie literară și 
folclor, în paralel ocupând, un timp, postul 
de bibliotecar la Biblioteca din Cluj a 
Academiei. 


1954 Este avansat director adjunct la Biblioteca 
din Cluj a Academiei. 


1955-1958 


1959 ianuarie 21 Este eliberat din funcţia de 
director adjunct al Bibliotecii Academiei. 
aprilie Este pensionat la cerere. 


1960 
1961 
mai 6 Bolnav de cancer, Lucian Blaga 


moare la Cluj. 
Este înmormântat la Lancrăm. 

Îi apare Trilogia valorilor. 

Termină scrierea autobiografică Hronicul şi 
cântecul vârstelor (editată postum, în 1965) 
și volumul de aforisme lanul insulei 
(tipărit postum, în 1977). 

Se editează primele două fascicule din cursul 
litografiat Despre conștiința filosofică. 


Apare ultima sa lucrare filosofică antumă, 
cursul universitar Aspecte antropologice, a 
doua parte a Trilogiei cosmologice. 


Redactează studiul Gândirea românească 
în Transilvania în secolul al XVIII-lea (pu- 
blicat postum, în 1966). 

Începe să scrie romanul Luntrea lui Caron 
(ieșit de sub tipar postum, în 1990). 


I se permite să publice doar traduceri: 
Goethe, Faust, volumul Din lirica univer- 
sală, Lessing, Opere (I-II). 


Încheie studiul Fiinţa istorică, parte componentă 
a Trilogiei cosmologice (editată postum, în 1977). 


Revine în viaţa literară cu poezii publicate în 
revista „Steaua” și câteva articole în „Contem- 
poranul”. 

Își pregăteşte manuscrisele pentru o ediţie 
completă, a cărei apariţie va fi însă postumă. 

„plasticizantă” de cea „revelatoare”, căreia avea să-i 
acorde preferinţă. Aceasta din urmă implică după 
el —- un sâmbure „mitic”, o frântură de „poveste”, 
fiindcă e rodul unei crize gnoseologice şi nu o 
poate aminti fără a schița o naraţie a ei. Lirica lui B. 
conţine, drept urmare, întotdeauna, ecouri epice 
îndepărtate, istoriseşte experienţe existenţiale sub 
formă de „basm” sau parabolă, lăsând dicţiunii 
principala funcţie metaforică şi reducând la 
minimum  descripţia. Din cauză că utilizează 
frecvent zăcăminte imaginative folclorice, credinţe 
obscure, reminiscenţe ale unor practici magice 
străvechi, în ciuda subiectivității extreme, poezia 
lui dă o impresie stranie de obiectivitate. 
Deformarea fabulatorie a realităţii trimite la repre- 
zentări colective persistente, de unde senzaţia că 
relevă o natură veritabilă, profundă, esenţială, a 
lucrurilor, şi nu simpla lor aparenţă. Arta poetică e 
una a făuririi de „viziuni”. Lirica dobândeşte în 
consecinţă o factură foarte personală, rezultată 
dintr-o împăcare a spiritului reflexiv, chinuit mereu 
de otrava îndoielii, cu o sensibilitate genuină, 
care-şi păstrează intactă naivitatea copilărească; 
singularitatea, împinsă până la bizarerie, izbuteşte 
astfel să împrumute aspectul anonim al creaţiei 
populare şi nota ei naţională atât de pregnantă. 
Din aliajul rar de cultură solidă, sensibilitate meta- 
fizică şi fond arhaic rural B. plăsmuieşte o mitolo- 
gie inedită. De esenţă folclorică, aceasta are o notă 
autohtonă, pronunţat ardelenească, dar rămâne, 
totuşi, strict personală şi aparţine poetului şi numai 
lui. Fauna pe care o instituie — unicorni fără glas, 
urşi împărați, păsări prefăcute în oameni, greieri 
cu apucături popeşti, fete lunatice, şerpi domes- 
tici, balauri deprinşi să calce stânile ca să fure lapte 
albastru — închipuie un tărâm din basme, întrezărit 
parcă sub sclipiri de rouă diamantină. Peisajul pare 
cufundat într-o tăcere de biserică şi doar ecourile 
tulnicelor îl străbat câteodată cu chemările lor 
melancolice, îndepărtate. Viaţa se urzeşte aici după 
modelul regnului vegetal. Totul dă sentimentul că 
răsare şi creşte din ierburi, frunze şi copaci, are o 
origine silvestră. Poetul proiectează asupra unei 
realităţi degradate, pentru el, imaginea infantilă, 
tradiţională, a spaţiului stăpânit de mister şi per- 
manent deschis miracolului: pădurea. 

Teatrul lui B. are o factură net expresionistă, 
piesele, evitând denumirile obişnuite ale genului, 
se vor „mistere”, „jocuri dramatice”, „pantomime”, 
aşa cum textele destinate scenei de Georg Kaiser, 


Blaga 


Walter Hasenclever, Fritz von Unruh sau de Ernst 
Toller ţineau să fie nu comedii ori tragedii, ci „uto- 
pii”, „strigăte”, „dansuri ale morţii”. Personajele, 
rezumate la condiţia lor categorială, adesea n-au 
nume. Ele sunt „un bărbat”, „un moşneag”, „un 
tânăr”, „un cioban”, „magul”, „întâiul, „al doi- 
lea”, „al treilea zidar” etc. Conflictele migrează pe 
plan cosmic, oamenii constituie doar veşmintele 
pasagere ale diverselor „stihii”, „principii”, „puteri 
elementare”, care se ciocnesc şi-şi dispută supre- 
maţia. Piesele au structura dramelor „vestirii” 
(Verkiindigungsdramen) sau ale „metamorfozei” 
(Verwandlungsdramen), proprii teatrului expresi- 
onist, adică prezintă prefacerea oamenilor în alţii 
„noi”, altfel de cum erau până atunci, sub efectul 
„jertfei” săvârşite de protagonist. Psihologia indi- 
viduală dispare, fiind înlocuită de porniri irepresi- 
bile, elementare, sub stăpânirea cărora personajele 

se mişcă. „Mesagiul” („vestirea”) ia forma unor 
devize cu putere de a contamina oamenii şi a le 
biciui voinţa, îndreptând-o spre faptă. Zamolxe, 
subintitulată „mister păgân”, e o dramă poematică, 
situată într-un timp mitic, pe meleaguri dacice, 
printre inşi care, trăind confundați cu natura, sunt 
fulgere, izvoare, clocote de viaţă impersonală. Ei 
constituie pur şi simplu forțe „smulse din poti- 
rul Marei Firi”, cum se spune în piesă. Zamolxe, 
întruchipând principiul „profetic”, înţelege foarte 
bine şi ce ordine superioară le ghidează existenţa, 
drept care predică religia Marelui Orb, un soi de 
panteism păgân, corespunzător naturii şi com- 
portamentului dacilor. Ei practică inconştient cre- 
dinţa aceasta, fără a avea revelaţia învăţăturii lui 
Zamolxe. Profetul intră în conflict cu Magul, per- 
sonificare a spiritului practic şi a instrumentalizării 
sentimentului religios, a utilizării lui ca mijloc de 
dominație politico-socială. Altfel zis, sacrul refuză 
instituţionalizarea. Zamolxe trebuie să se sacrifice 
pentru a-şi împiedica rivalul să transforme o dispo- 
ziţie nativă autentică, o credinţă adevărată, într-un 
cult. După ce-l acuzase pe propovăduitorul religiei 

Marelui Orb de erezie şi obținuse izgonirea profe- 
tului, Magul, observând răspândirea tot mai mare 
a învăţăturii lui Zamolxe şi întrevăzând repede că o 
poate folosi ca să-şi întărească autoritatea, pune să 
se cioplească o statuie a acestuia, o aşază în templu 
şi organizează venerarea ei. Din peştera unde vieţu- 
ise şi dobândise, asemenea mușchiului jilav, sălbă- 
ticiunilor, ploii şi vântului, indiferența naturii, pro- 
fetul revine printre oameni. Aflând că ei se închină 
unui idol cu chipul său, pătrunde în templu şi sfă- 
râmă statuia. Indignaţi de sacrilegiu, credincioşii îl 
lapidează. Dar abia astfel, prin actul jertfei, religia 
Marelui Orb le pătrunde în suflete. Originalitatea 
dramaturgiei lui B. rezidă în facultatea autoru- 
lui de a descoperi în credinţe populare ancestrale 
luminişuri metafizice şi surse ale unor conflicte cu 
implicaţii ontologice. „Misterul păgân” e de fapt un 
„eres” care aduce pe scenă ecouri spirituale creştine 
într-o dramă religioasă dacică: Dumnezeu trebuie 
să-şi sacrifice cuvântul (aici pe profetul său) spre 
a se revela oamenilor. Tot un „eres”, „lisus pămân- 
tul”, credinţa populară străveche potrivit căreia nu 
a avut loc o înălţare la cer a Mântuitorului, ci din 
dragoste pentru umanitate El a rămas în mijlocul 
ei, fiind chiar solul pe care lumea calcă, alcătuieşte 
miezul celei mai solide piese a lui B., Tu/burarea 
apelor, unde luteranismul exercită o energică operă 
misionară asupra valahilor transilvăneni şi e gata să 
câştige sufletul păstorului lor spiritual, o fiinţă rus- 
tică, pădureaţă, în haine preoţeşti. Iarăşi o jertfă sal- 
vează integritatea corpului religiei autohtone. Un 
moşneag, care crede în lisus pământul, ia asupra sa 
vina incendierii bisericii din sat şi îl ajută astfel pe 
preot să se smulgă de sub fascinația luteranismului 
şi să rămână fidel ortodoxiei. Drame cu punct de 
plecare istoric, Meşterul Manole, Cruciada copiilor, 
Avram Iancu dizolvă în mit o vagă atmosferă de Ev 
Mediu românesc. Forţele chemate să ducă înainte 
acţiunea sunt tot stihii, de la puterile diavoleşti şi 
divine, conlucrând, conform credințelor bogomi- 
lice, la prozelitismul catolic şi transcendentalismul 
ortodox şi la duhurile câmpiei şi ale pădurii. Jertfa 
cu efect moral metamorfozant intervine în toate 
trei piesele. Prima şi ultima dramatizează din nou 
„eresuri”, practica magică păgână a sacrificiului 
uman slujind înălțării unui edificiu (aici, sacru) şi 
sugerând „frăţia” Diavol-Dumnezeu sau aducând 
în scenă identitatea dintre căpetenia moţilor, tri- 
bunul Avram lancu, şi o pasăre „fără nume”, bles- 
temată să se „facă om”, aşa cum spun nişte stranii 

versuri populare. Daria şi Fapta sunt piese freudi- 
ene, cu o substanţă dramatică extrasă din comple- 
xul oedipian. Limbajul poetic şi factura expresio- 
nistă au făcut ca teatrul lui B. să nu prea fie jucat 
în perioada interbelică şi cu atât mai puţin ulterior. 
Prin originalitate şi substanţă însă, ocupă un loc 
de frunte în literatura dramatică a epocii. Singură 
contribuţia lui Camil Petrescu îi poate sta alături. În 
fine, Hronicul şi cântecul vârstelor, o reconstituire 
autobiografică a copilăriei şi adolescenţei autoru- 
lui, cuprinde bogate şi sugestive informaţii asupra 
mediului său de formare, familial şi intelectual. 
Romanul postum Luntrea lui Caron are stângăcii 
de poet aventurat pe tărâmul prozei, dar reuşeşte 
să intereseze datorită stăruitoarelor analogii mitice 
evocate. 


Lirism gnoseologic, lirismul lui Blaga se constituie din 
aspiraţia spiritului său la cunoaşterea totală. Descoperind 
pretutindeni în lume numai taine nedezlegate, ciudăţenii 
(sensul vechi, slavon), adică minuni, poetul este un mira- 
culat. El a dat de cu vreme de izvoarele propriei poezii, 
pe care, formulându-le mai întâi ca pe nişte enunţuri de 
teoreme ale misterului cosmic, le va demonstra liric în 
versuri şi teoretic într-o operă de gânditor, care este şi cea 
mai cuprinzătoare şi înaltă construcție raţională ce a fost 
impusă vreodată iraţionalului. 

VLADIMIR STREINU 


Tragedia de cunoaştere experimentată de poezia d-lui 
Blaga i-a lăsat o aspirație spre moarte care-l însoţeşte 
chiar şi în aparenta lui împăcare cu lumea. Metafizica sa 
îşi clădeşte un univers legendar, în absolutul unei candori 
originare, din cenuşa marilor îndoieli care s-au lăsat pe 
fundul sufletului. 

POMPILIU CONSTANTINESCU 


Blaga a avut nu numai o mare vocaţie creatoare, ci şi 
orgoliul modernilor în afirmarea ei, a fost tentat deopotrivă 
de „creaţia absolută” a spiritului şi de „abdicarea” acestuia. 
Tensiunea între orgoliul care isnoră totul şi umilinţa aban- 
donării de sine în faţa lui s-a rezolvat exemplar: spiritul 
poetic îşi asimilează lumea naturii, a istoriei şi a culturii, o 
transformă în expresie şi o organizează în funcţie de o sem- 
nificaţie nouă, fără a o trăda. Scrisul lui Blaga se naşte mereu 
la granița insesizabilă dintre reflectarea datului, receptat cu 
o sensibilitate acută şi cu o mare disponibilitate intelectuală, 
şi proiecția de sine a propriului spirit. De aci, pe de o parte, 
lirismul fundamental, unitatea substanțială şi pecetea stilis- 
țică inconfundabilă şi, pe de alta, densitatea materiei şi un 
anumit realism, care-l împiedică pe scriitor de la speculaţia 
goală şi-l ţine la distanţă atât faţă de ermetismul mallar- 
meean, cât şi faţă de avangarda postbelică. 

GEORGE GANĂ 


Blaga 


Poet de factură intelectuală, Blaga aliază în puternica 
sa personalitate o excepțională capacitate de invenţie 
metaforică cu un nu mai puţin remarcabil dar al con- 
strucției poeziei. Imaginea ultimă cu care rămânem este 
a unei lumi în care obiectele trăiesc şi prin concretul lor 
material, dar poate cu mai multă forță iese în prim-plan 
natura lor emblematică. Ele par în acelaşi timp noi şi 
străvechi, reprezentându-se pe ele însele, dar şi un altceva 
ce le depăşeşte, aproximat în fața noastră într-un ritual 
al rostirii, într-o regie a mişcării, într-o anume dispunere 
scenică. Dar nu libertatea jocului cu emblemele sale se 
impune, ci tocmai stricteţea ordinii sale, severa disciplină 
a unei arhitecturi clasice. [...] În evenimentele şi decoru- 
rile sale de extremă stilizare se lasă mereu întrevăzută 
figura pură a unei realităţi spirituale paradigmatice, pe 
care o simţim încă foarte aproape de noi. 

ION POP 


Nu scapă neobservat faptul că eroii lui Blaga, memo- 
rabili sau șterși, îşi pun problemele mari de existență și 
chiar mai mult decât atât: au o deschidere metafizică 
(uneori prea insistentă și, de aceea, convenţională) și 
comunică, în chip firesc, cu arhetipurile, miturile, marile 
simboluri. Moșul (Dumnezeu), Ana — nevasta lui Noe — 
pălăvrăgesc cu Nefârtate (diavolul astuțios și intrigant), 
Popa ortodox din Tulburarea apelor este influențat de 
Moșneagul care face teoria panteismului și, după ce 
este ucis pe pământ (ca lisus), zboară spre cer etc. Cât de 
profunde sunt aceste reverii în teatrul modern, puternic 
desacralizat? Profunzimea estetică depinde de mulți 
factori. Blaga încearcă să împace miticul cu realul, isto- 
ricul, existențialul și de multe ori reușește. Vorbind de 
personajele care stau de vorbă pe scenă cu Dumnezeu 
și cu miturile păgâne, să spunem un cuvânt despre ori- 
ginalitatea tipologiei blagiene, proba de foc, în fond, a 
oricărei opere literare. Pe cine ținem minte după ce citim 
aceste piese filosofice? După lectură, ne rămân în minte 
personajele-simboluri (personajele oraculare), acelea 
care întruchipează mituri sau comunică mesajul lor: 
Zamolxe, Magul, Vrăjitorul, Popa, împărțit între orto- 
doxie și luteranism, starețul Bogumil, starețul Ghenadie 
și Teodul (reprezentanţii celor două ramuri principale 
ale creștinismului), apoi Manole — simbolul sacrificiului 
cerut de creaţie — și Mira — jertfa care se apără și apără 
morala creștină. Alături de ea se află un șir de femei pasi- 
onate și zănatice, fiice ale pământului — care tulbură 
tiparele și convențiile curente. Dramaturgul Blaga are 
predilecție pentru acest tip de feminitate. Cea mai bună 
piesă a lui este Meşterul Manole, iar cea mai slabă Anton 
Pann. Misterele (Zamolxe, Tulburarea apelor, Cruciada 
copiilor) confirmă în genul lor originalitatea gândirii 
sale mitice. Teatrul românesc dominat de geniul comic al 
lui Caragiale avea și are în continuare nevoie de această 
alternativă. 

EUGEN SIMION 


Blaga 


SCRIERI: Poemele luminii, Sibiu, 1919; Pietre pentru 
templul meu, Sibiu, 1919; Paşii profetului, Cluj, 1921; 
Zamolxe, Cluj, 1921; Cultură şi cunoştinţă, Cluj, 1922; 
Tulburarea apelor, Cluj, 1923; Filosofia stilului, Bucu- 
reşti, 1924; În marea trecere, Cluj, 1924; Fefele unui veac, 
Arad, 1925; Daria, Cluj, 1925; Fapta. Învierea, Bucureşti, 
1925; Fenomenul originar, Bucureşti, 1925; Ferestre 
colorate, Arad, 1926; Meşterul Manole, Sibiu, 1927; 
Lauda somnului, Bucureşti, 1929; Daimonion, Cluj, 
1930; Cruciada copiilor, Sibiu, 1930; Eonul dogmatic, 
Bucureşti, 1931; Cunoaşterea luciferică, Sibiu, 1933; La 
cumpăna apelor, Sibiu, 1933; Cenzura transcendentă, 
Bucureşti, 1934; Avram Iancu, Sibiu, 1935; Orizont şi stil, 
Bucureşti, 1936; Spaţiul mioritic, Bucureşti, 1936; Geneza 
metaforei şi sensul culturii, Bucureşti, 1937; La curțile 
dorului, Bucureşti, 1938; Artă şi valoare, Bucureşti, 1939; 
Diferenţialele divine, Bucureşti, 1940; Despre gândirea 
magică, Bucureşti, 1941; Poezii, Bucureşti, 1942; Opera 
dramatică, I-II, Sibiu, 1942; Religie şi spirit, Sibiu, 1942; 
Știință şi creaţie, Sibiu, 1942; Nebănuitele trepte, Sibiu, 
1943; Trilogia cunoaşterii, Bucureşti, 1943; Arca lui 
Noe, Sibiu, 1944; Trilogia culturii, Bucureşti, 1944; Dis- 
cobolul, Bucureşti, 1945; Trilogia valorilor, Bucureşti, 
1946; Despre conştiinţa filosofică, I-II, Cluj, 1947; ed. 2, 
îngr. Dorli Blaga şi lon Maxim, pref. H. Wald, Timişoara, 
1974; Poezii, îngr. şi pref. George Ivaşcu, Bucureşti, 1962; 
Hronicul şi cântecul vârstelor, îngr. şi pref. George Ivaşcu, 
Bucureşti, 1965; Gândirea românească în Transilvania 
în secolul al XVIII-lea, îngr. George Ivaşcu, Bucureşti, 
1966; Poezii, îngr. George Ivaşcu, Bucureşti, 1967; Zări şi 
etape, îngr. Dorli Blaga, pref. D. Ghişe, Bucureşti, 1968; 
Poezii, I-II, îngr. George Ivaşcu, pref. Mircea Tomuş, 
Bucureşti, 1968; Experimentul şi spiritul matematic, 
pref. Călina Mare, Bucureşti, 1969; Teatru, îngr. şi pref. 
Eugen Todoran, Bucureşti, 1970; Scrieri despre artă, îngr. 
şi introd. Emil Manu, pref. D. Micu, Bucureşti, 1970; 
Isvoade, îngr. Dorli Blaga şi Petre Nicolau, pref. George 
Gană, Bucureşti, 1972; Poezie. Teatru. Proză autobio- 
grafică, I-II, îngr. şi pref. George Gană, Bucureşti, 1972; 
Ceasornicul de nisip, îngr. şi pref. Mircea Popa, Cluj, 
1973; Opere, I-XII, îngr. Dorli Blaga, pref. Şerban Ciocu- 
lescu, Bucureşti, 1974-1995; Elanul insulei, îngr. Dorli 
Blaga şi George Gană, pref. George Gană, Cluj-Napoca, 
1977; Opere, I-VI, îngr. şi introd. George Gană, Bucureşti, 
1982-1997; Corespondenţă A-F, îngr. Mircea Cenuşă, 
Cluj-Napoca, 1989; Luntrea lui Caron, îngr. Dorli Blaga 
şi Mircea Vasilescu, postfață Mircea Vasilescu, Bucureşti, 
1990; De amicitia: Lucian Blaga — Ion Breazu. Corespon- 
denţă, îngr. Mircea Curticeanu, Cluj-Napoca, 1995; Din 
activitatea diplomatică (rapoarte, articole, scrisori, cereri, 
telegrame). Anii 1927-1938, I-III, îngr. şi postfață Pavel 
Ţugui, Bucureşti, 1995; Lucian Blaga-Domniţa Gherghi- 
nescu-Vania, Domnița nebănuitelor trepte, îngr. şi pref. 
Simona Cioculescu, Bucureşti, 1995; Corespondenţă de 
familie, îngr. Dorli Blaga, Bucureşti, 2000; Vasile Băncilă 

- Lucian Blaga. Corespondenţă, îngr. Dora Mezdrea, 
Bucureşti-Brăila, 2001; Opere, I-III, îngr. George Gană 
şi Nicolae Mecu, pref. Eugen Simion, Bucureşti, 2012. 
Antologii: Antologie de poezie populară, îngr. George 
Ivaşcu, Bucureşti, 1966. Traduceri: Hugo Marti, Inter- 
mezzo românesc (Cartea amintirii), Bucureşti, 1931; 
Goethe, Faust, pref. Tudor Vianu, Bucureşti, 1955; Din 
lirica universală, Bucureşti, 1957; Lessing, Opere, I-II, 
pref. Paul Langfelder, Bucureşti, 1958; Din lirica engleză, 
Bucureşti, 1970. 

Repere bibliografice: Lovinescu, Critice, VII, 15-25, IX, 
121-128; Aderca, Contribuţii, |, 25-30, II, 190, 284-286; 
Ralea, Scrieri, II, 126-132; Lovinescu, sf. lit. rom. 
cont., III, 378-382; Constantinescu, Scrieri, |, 249-313; 
Perpessicius, Menţiuni, |, 333-337, II, 32-39, V, 305-312; 
Călinescu, Opere, 1, 293-306, V, 21-42, X, 586-588, XI, 
40-45, XII, 543; Sebastian, Jurnal, 189-192; Şuluţiu, 
Scriitori, 91-120; Băncilă, Portrete, 182-230, 292-330; 
Lovinescu, Isf. lit. rom. cont. 68, 97-99, 369-373; 
Cioculescu, Aspecte, 71-83; Vianu, Studii şi portrete, 
passim,; Vasile Băncilă, Lucian Blaga, energie românească, 
Cluj, 1938; Munteano, Panorama, 185-192, 299-303; 
Ivaşcu, Confruntări, |, 317-384, C. Fântâneru, Poezia 
lui Lucian Blaga şi gândirea mitică, Bucureşti, 1940; ed. 
Cluj-Napoca, 2011; Dan Botta, Cazul Blaga, Bucureşti, 
1941; Călinescu, sf. lit. (1941), 792-797, Ist. lit. (1982), 
876-881, 951-953; Papadima, Creatorii, 84-92, 430-449; 
Ovidiu Drimba, Filosofia lui Blaga, Bucureşti, 1944; 
Ov. S. Crohmălniceanu, Lucian Blaga, Bucureşti, 1963; 
Călinescu, Aspecte, 81-91; Dumitru Micu, Lirica lui 
Lucian Blaga, Bucureşti, 1967; Tomuş, 15 poeţi, 243-271; 
Streinu, Pagini, |, 42-51, 247-251, Il, 86-89, IV, 49-52; 
Balotă, Euphorion, 259-330; Dumitru Micu, Estetica lui 
Lucian Blaga, Bucureşti, 1970; Mariana Şora, Cunoaştere 
poetică şi mit în opera lui Lucian Blaga, Bucureşti, 1970; 
Negoiţescu, Însemnări, 67-82; Paleologu, Spiritul, 73-94; 
Zaciu, Glose, 77-95; Crohmălniceanu, Lit. rom. expr, 
64-92; Marin Bucur, Lucian Blaga. Dor şi eternitate, 
Bucureşti, 1971; Nicoletta Corteanu-Loffredo, Profili di 
estetica europea, Roma, 1971, 13-91; Manolescu, Teme, 
1, 58-60, II, 74-77, 100-102; Crohmălniceanu, Literatura, 
1 (1972), 79-86, II, 192-256; Braga, Sincronism, 78-86, 
122-167, Doinaş, Poezie, 9-19, 79-84; Balotă, Umanităţi, 
368-377; Doinaş, Orfeu, 167-178; Melania Livadă, Iniţiere 
în poezia lui Blaga, Bucureşti, 1974; Piru, Poezia, |, 
44-57; Mircea Vaida, Lucian Blaga. Afinităţi şi izvoare, 
Bucureşti, 1975; Micu, „Gândirea”, passim; Alexandra 
Indrieş, Corola de minuni a lumii. Interpretare stilistică 
a sistemului poetic al lui Lucian Blaga, Timişoara, 1975; 
Pop, Transcrieri, 5-32; George Gană, Opera literară a lui 
Lucian Blaga, Bucureşti, 1976; Balotă, Universul, 26-48; 
Simion, Scriitori, Il, 111-153; Martin, Identificări, 5-47, 
168-170; Ciopraga, Ulysse, 61-81; Raicu, Practica scrisului, 
127-146; Ungureanu, Contextul, 7-46; Doinaş, Lectura, 
7-90; Eugen Todoran, Fondul folcloric românesc în poezia 

lui Lucian Blaga, I-II, Timişoara, 1980-1981; Lucian 
Blaga interpretat de ..., îngr. şi introd. Emil Vasilescu, 
Bucureşti, 1981; Zaciu, Lancea, 326-385; Rusu, Eminescu 
- Blaga, 163-228; Ion Pop, Lucian Blaga. Universul liric, 
Bucureşti, 1981; ed. 2, Piteşti, 1999; Eugen Todoran, 
Lucian Blaga. Mitul poetic, I-II, Timişoara, 1981-1983; 
Mircea Vaida, Pe urmele lui Lucian Blaga, Bucureşti, 1982; 
Cioculescu, Poeți, 312-347, Cotruş, Meditaţii, 170-206, 
507-517; Dan C. Mihăilescu, Dramaturgia lui Lucian 
Blaga, Cluj-Napoca, 1984; Eugen Todoran, Lucian Blaga. 
Mitul dramatic, Timişoara, 1985; Scarlat, Ist. poeziei, III, 
144-146, 224-282; Ion Bălu, Lucian Blaga, Bucureşti, 1986; 
Bârlea, Efigii, 116-165; I. Oprişan, Lucian Blaga printre 
contemporani, Bucureşti, 1987; Petrescu, Eminescu, 
passim; Noica, Istoricitate, 130-195; Grigurcu, Eminescu 
- Labiş, 111-132; Indrieş, Dimensiuni, 7-69; Negoiţescu, 
Ist. lit., 1, 275-283; Papu, Scriitori-filosofi, passim; Ion 
Bălu, Viaţa lui Lucian Blaga, l-IV, Bucureşti, 1995-1999; 
Ion Bălu, Opera lui Lucian Blaga, Bucureşti, 1997; Titus 
Bărbulescu, Lucian Blaga. Teme şi tipare fundamentale, 
Bucureşti, 1997; Corin Braga, Lucian Blaga. Geneza 
lumilor imaginare, Bucureşti, 1997; Mihai Cimpoi, Lucian 
Blaga, paradisiacul, lucifericul, mioriticul, Cluj-Napoca, 
1997; Eonul Blaga. Întâiul veac, îngr. Mircea Borcilă, 
Cluj-Napoca, 1997; Eugen Todoran, Lucian Blaga. Mit, 
poezie, mit poetic, Bucureşti, 1997; Dicţ. analitic., |, 76-77, 
157-159, II, 29-30, 112-113, 137-140, 241-243, 323-328, 
346-348, 390-394, III, 54-55, 64-65, 117-118, 266-268, 
370-372, IV, 258-259, 426-429, 648-650; lon Mareş, 
Lucian Blaga. Clasicizarea expresionismului românesc, 
Bucureşti, 1998; Simion, Fragmente, II, 125-129, III, 
343-355; Dorli Blaga, Ion Bălu, Blaga supravegheat de 
Securitate, Cluj-Napoca, 1999; Dicţ. esenţial, 84-89; 
Danţiş, Bucolica, 100-105, 113-114, passim; Doina 
Modola, Lucian Blaga şi teatrul, I-II, Bucureşti, 
2000-2003; Mircea Muthu, Lucian Blaga. Dimensiuni 
răsăritene, Cluj-Napoca, 2000; Traian Pop, Introducere 
în filosofia lui Blaga, Cluj-Napoca, 2001; Ghiţulescu, 
Istoria, 86-100; Grigurcu, În pădurea, 159-208, 219-223, 
Dumitru Micu, Lucian Blaga. Autofăurirea prin logos, 
Bucureşti, 2003; Dorli Blaga, Tatăl meu, Lucian Blaga, 
Cluj-Napoca, 2004; Cornel Moraru, Lucian Blaga, Braşov, 
2004; Mihai Hr. Zissu, Dicţionarul limbii poetice a lui 
Lucian Blaga, Constanţa, 2004; Dicţionarul personajelor 
din teatrul lui Lucian Blaga, coordonator Constantin 
Cubleşan, Cluj-Napoca, 2005; Cornel Moraru, Lucian 
Blaga — convergenţe între poet şi filosof, Târgu Mureş, 
2005; Ovidiu Verdeş, Metaforă şi metafizică, Bucureşti, 
2005; Lucian Blaga - confluenţe filosofice în perspectivă 
culturală, Bucureşti, 2007; Mircea Popa, Lucian Blaga şi 
contemporanii săi, Cluj-Napoca, 2007; Popa, It. lit. |, 
1014-1026, passim; Constantin Cubleşan, Lucian Blaga — 
zece ipostaze teatrale, Cluj-Napoca, 2011; Nicolae Mareş, 
Lucian Blaga, diplomat la Varşovia, Bucureşti, 2011; 
Simuţ, Vămile, 462-470. Ov.S.C. 


Blajevici 


BLAJEVICI, Teoctist (23.11.1807, Tişăuţi, j. Suceava 
— 9.VII.1879, Cernăuţi), cărturar, autor de versuri. 
Teodor pe numele de mirean, fiu al parohului din 
Tişăuţi, după studii teologice la Cernăuţi, este 
numit, din 1832, preot la Storojineţ şi Prisăcăreni, 
iar după 1837 intră în cinul monahal. La Cernăuţi 
a funcţionat ca „spiritual” şi din 1857 ca rector la 
Seminarul Institutului Teologic. Între 1848 şi 1866 
asesor şi referent la Consistoriul Episcopal, supli- 
neşte, în răstimpuri, catedre vacante la gimnaziu 
şi la Preparandie. Din 1863 egumen la mănăsti- 
rea Dragomirna, este numit în 1874 arhimandrit 
diecezan şi vicar. În 1877 a fost ales mitropolit al 
Bucovinei şi Dalmației. 

B. publică în „Calendariul pentru Bucovina” din 
Cernăuţi, în 1842, poemul religios Jordania. 1841 
în Cernăuţi, poezia Simţirile la mânecândă, două 
fabule: Flămândul motan, în care îi moralizează 
pe cei limbuţi, şi Cocoveica şi vrabia, cu „parimiile” 
corespunzătoare. În calendarul pe 1844 îi apare tra- 
ducerea unei ode a lui G.R. Derjavin, cu un conţinut 
religios. În 1848 el tipăreşte, într-o foaie volantă, ca 
şi Iraclie Porumbescu, o Odă la soborul clirosului 
Bucovinei. În calendarul pe 1854 figurează o imitație 
a lui B. după Dumnezeu, oda lui Derjavin. În acelaşi 
an îi apar într-o broşură poeziile Preotesele vădane 
şi Imnul văduvelor preotese. Limba versurilor sale 
este curată, lipsită de împrumuturi străine, cu o 
ortografie neinfluențată de etimologismul lui Aron 
Pumnul. Lui B. îi aparţine şi o gramatică (scrisă în 
germană) a limbii române, Theoretisch-praktische 
Grammatik der Dacoromanischen, imprimată la 
Lvov şi Cernăuţi în 1844, manual care a cunoscut 
mai multe ediţii. În anexa gramaticii autorul adaugă 
o Culegere de anecdote, fabule şi „istoricele”, tradu- 
ceri de proverbe, idiotisme şi texte literare româ- 
neşti. Pentru necesităţile învățământului teologic, a 
redactat alte trei manuale, tipărite la Viena în 1865. 
La deschiderea mormintelor domneşti de la Putna, 
în 1856, el glorifică într-o scurtă descriere, în limba 
germană, viaţa lui Ştefan cel Mare. lerarh cu merite 
culturale şi înzestrare poetică, B. şi-a ales, ca poet, 
pseudonimul Teoctist Şoimul. 

Repere bibliografice: Ion Nistor, Istoria Bisericii din 
Bucovina, Bucureşti, 1916, 129-139; C. Loghin, Istoria 
literaturii române din Bucovina, Cernăuţi, 1996, 49-50, 
54-57, |. Zugrav, Un ierarh cărturar: Teoctist Blajevici, 
MM, 1970, 3-6; Balacciu-Chiriacescu, Dicţionar, 70-71; 
Dicţ. lit. 1900, 105; Păcurariu, Dicţ. teolog., 50. A.Sm. 


Blajul 


BLAJUL, revistă de cultură apărută la Blaj, lunar, 
din ianuarie 1934 până în decembrie 1936. Se voia 
o replică locală la publicaţiile „Unirea” şi „Unirea 
poporului”, dominate de clericalism şi politicia- 
nism, şi totodată încerca să răspundă cerinţelor 
culturale ale zonei, lipsită de reviste literare sau de 
cultură. Secretar de redacţie: Nicolae Comşa; colec- 
tivul redacţional: Pavel Dan, Ştefan Manciulea, 
Nicolae Albu, Dionisie Popa, Virgil Fulicea. Seria a 
doua apare fără dată, probabil în 1991, ca „revistă 
lunară de cultură şi istorie”, într-un singur număr. 
Director coordonator: Octavian Barna; secretar de 
redacţie: Mihai Hila; redactori: Teodor Seiceanu, 
Mircea Stroia, Anca Matei. Articolul-program din 
1934, Pornim la drum, proclamând drept postulate 
„credinţa în Dumnezeu” şi „dragostea de neam”, 
jalonează orientarea către fenomenul literar, faptul 
ştiinţific şi de cultură, cu ecouri din ideile cipariene: 
„Vom dărui tiparului gândurile noastre, presărând 
printre ele nestemate vechi din biblioteci şi arhive. 
Drumul îl vrem străjuit de mâini prieteneşti, întinse 
cu acelaşi consemn: pelerini fără ezitări, spre zi de 
sărbătoare a sufletului!”. Revista a publicat studii, 
articole, documente, cronici şi recenzii tratând 
aspecte diverse de cultură, literatură, artă, istorie, 
filosofie, estetică, sociologie, politică. Un spaţiu 
larg este destinat literaturii originale — versuri şi 
proză semnate de Ion Agârbiceanu, Pavel Dan, 
Radu Brateş, Virgil Fulicea, Virgil Stanciu. Cele 
mai bogate colaborări le aparţin lui Pavel Dan şi 
lui Radu Brateş. În domeniul teoriei, istoriei şi 
criticii literare se publică opinii, controverse şi 
dispute relative la fenomenul literar contemporan. 
Se discută, astfel, modernismul arghezian, cu un 
răspuns tăios dat lui N. lorga, adversar declarat al 
noilor tendinţe în poezia românească. Partea de 
cultură se concentrează asupra tradiţiilor autoh- 
tone progresiste, datorate activităţii unor perso- 
nalităţi şi asociaţii culturale. Un domeniu bine 
reprezentat este al istoriei naţionale, şi în special 
al celei transilvănene, prin publicarea unor docu- 
mente ce evidenţiază lupta seculară a românilor 
transilvăneni pentru drepturi sociale şi politice, 
întru apărarea fiinţei naţionale. Este înfăţişată 
opera istorică şi filologică a Şcolii Ardelene, se dau 
informaţii preţioase despre evenimente istorice, 
se tipăresc documente referitoare la Avram Iancu. 
B. prezintă constant diverse reviste din ţară şi pro- 
movează legăturile cu alte societăţi şi reviste din 
Transilvania. În seria a doua redacţia îi invită pe 

cei interesaţi să colaboreze în paginile revistei, pre- 
zentată ca „o tribună de largă deschidere pentru 
actul autentic de istorie şi cultură”. Se pledează, 
bunăoară, pentru înfiinţarea unui muzeu al Şcolii 
Ardelene la Blaj. Colaboratori la primul şi singurul 
număr din această etapă sunt loan Alexandru, loana 
Em. Petrescu, lon Buzaşi, loan Opriş, Octavian 
Jeican, Arcadie Hinescu, luliu Cheţan. VVG. 


BLANDIANA, Ana 
(pseudonim al Otiliei 
Valeria Coman; 
25.111.1942, Timişoara), 
poetă, prozatoare, 
eseistă. 


Este fiica Otiliei (n. Diacu) şi a lui Gheorghe 
Coman, preot ortodox; scriitorul Romulus Rusan 
este soţul ei. După 1944 familia se mută la Oradea, 
unde B. face liceul (1955-1959), apoi urmează 
Facultatea de Filologie la Universitatea din Cluj 
(1962-1967); în răstimp tatăl ei este închis, fiind 
eliberat prin amnistiere în 1964, împreună cu mai 
toţi deţinuţii politici. B. lucrează în redacţia revis- 
telor „Viaţa studenţească” şi „Amfiteatru” (1968-— 
1974), ca bibliotecară la Institutul de Arte Plastice 
„Nicolae Grigorescu” din Bucureşti (1975-1977) şi 
ca redactor la Uniunea Scriitorilor (1977-1979). În 
1973-1974 a beneficiat de o bursă la Universitatea 
din Iowa City, în 1991 are o bursă la Heidelberg, iar 
în 1993 la Berlin. În 1982 a fost distinsă cu Premiul 
Herder. În 1990 este aleasă preşedintă a PEN- 
Clubului Român. Din 1991 preşedinte şi vicepreşe- 
dinte la Alianţa Civică, a devenit în 1995 preşedinte 
la Fundaţia Academia Civică, în cadrul căreia, şi 
sub egida Consiliului Europei, a iniţiat, împreună 
cu soțul său, Romulus Rusan, Memorialul de la 
Sighet, dedicat victimelor comunismului. După 
debutul absolut în revista „Cravata roşie”, în 1956, 
reînnoit în „Iribuna” din 1959, va avea interdicţie 
de publicare între 1960 şi 1963, pentru ca din 1964, 
când reintră în publicistică la „Contemporanul”, să 
fie o prezenţă constantă, semnând săptămânal 
vreme de trei decenii, cu precădere în paginile 
„României literare”. A doua dispariţie din presă, 

din librării și biblioteci a fost în ultimii ani ai dicta- 
turii ceauşiste şi are tot cauze politice. Cea dintâi 
plachetă, Persoana întâia plural, îi apare în 1964. 
Totalizând, i-au ieşit de sub tipar peste treizeci de 
volume de poezie şi peste douăzeci de cărți de 
proză, eseistică şi publicistică. Multe au fost 
traduse în alte limbi, având o bună promovare 
peste hotare. B. participă la numeroase festivaluri 
de poezie în diferite oraşe ale lumii, conferenţiază 
şi susţine lecturi publice în Europa, dar nu numai. 
I s-au acordat numeroase premii, printre care 
Premiul Uniunii Scriitorilor (1970, 1977, 1982, 
2000), Premiul „Mihai Eminescu” al Academiei RSR 
(1970), Premiul Asociaţiei Scriitorilor din Bucureşti 
(1982), Premiul Naţional de Poezie „M. Eminescu” 
(1997), Premiul Opera Omnia al Uniunii Scriitorilor 
(2001), mai multe premii oferite în Italia, Slovenia, 
Serbia etc. 

Natură eminamente romantică, de tip contem- 
plativ şi interiorizat, formată îndeosebi prin studie- 
rea intensă a lui Eminescu, Blaga şi Novalis, a muzicii 
clasice şi a picturii, B. tinde spre lirismul esenţial, pe 
care adesea îl şi realizează. În versurile ei — libere şi 
albe, cele mai multe — figurile de stil nu sunt nume- 
roase, însă poeta creează metafore totale prin aceea 
că însăşi gândirea îi este metaforică. Atrasă de ceea 
ce Goethe numeşte „fenomenul originar”, de proto- 
tipurile existenţei, stăpânită de nostalgia increatului, 
poeta îşi însuşeşte gândirea mitică, proprie copilă- 
riei umanităţii. Ea „se copilăreşte”, interogând cos- 
mosul cu ingenuitate şi abandonându-se unor reve- 
rii de natură a-i restitui sensibilitatea ingenuă din 
vârsta inocenţei. „Am scris [...] — zice ea într-un eseu 
- pentru a mă copilări, pentru a deveni un copil, 
pentru a mă vindeca astfel de maturitatea pe care o 
simţeam coborând asupra mea ca o febră, ca o boală 
ce s-ar putea dovedi incurabilă”. În primele două 
volume (Persoana întâia plural şi Călcâiul vulnera- 
bil, 1966) şi chiar în următorul (A treia taină, 1969), 
fuziunea reflecției cu vibrația e discontinuă şi nu în 
toate cazurile deplină. Nota cărţii de debut este un 
lirism al ingenuităţii, căruia nu-i sunt necesare, spre 
a se comunica, construcţiile imagistice, „procede- 
ele”, „literatura”. Simpla (de fapt, doar aparent sim- 
pla) confesie îi este de ajuns. Poeta operează rareori 
cu metafore, de regulă apelează la, de asemenea 
„simple” (însă provocatoare), reprezentări: „Iubesc 
ploile, iubesc cu patimă ploile,/ Îmi place să mă 
tăvălesc prin iarba lor albă, înaltă,/ Îmi place să le 
rup firele şi să umblu cu ele în dinţi,/ Să ameţească, 

privindu-mă astfel, bărbaţii”. În Călcâiul vulnerabil 
lirismul emană uneori din reflecţie, devenind gno- 
mic sau parabolic, iar A treia taină e un fel de mea 
culpa taţă de versurile anterioare. Autoarea se stră- 
duieşte să-şi comunice simţirea ne-„modelată în 
fraze”, ne-,înnorată de vorbe, neliteraturizată şi, 
implicit, neadulterată de reflecţie. Întoarcerea la 
modul ingenuu al debutului nu mai e însă posibilă. 
Poeta nu-şi poate traversa stările sufleteşti fără a le 
decanta în „raza gândului etern”. Gândeşte însă cu 
simţurile. Mai exact, ocoleşte conceptul, transmi- 
ţând — nu ca atare, ci distilată, sterilizată prin idee — 
frenezia simţurilor. Piesele exemplar-antologice 
sunt, de departe, Requiem şi Pietă, un fel de ode 
meditative (în tonalitate elegiacă), una către „bărba- 
tul cu numele Gheorghe,/ copilul cu numele tată”, 
cealaltă către Mamă, care posedă atributele mamei 
absolute, ale Geei. Cu Octombrie, noiembrie, decem- 
brie (1972), poeta ancorează în mitologic; mai pro- 
priu spus, îşi mitologizează meditaţia lirică, îşi pro- 
iectează în mit aventura pe tărâmul creaţiei, aven- 
tură direcționată de o continuă şi implicită meditaţie 
asupra fenomenologiei actului creator. Piesele ce 
compun volumul se integrează, prin convergența 
semnificaţiilor, într-o viziune totalizantă, întocmesc, 
de fapt, un singur poem, în care este celebrat mira- 
colul naşterii Poemului. Beatitudinea extatică provo- 
cată de ceea ce estetica de sursă platoniană numeşte 
„inspiraţie” e omologată cu ceremonialul unor nup- 
ţii nepământeşti, poeta imaginându-se mireasă a 
unui personaj fabulos, un fel de demon „pe care 
nimeni/ Nu l-a văzut decât în somn” şi care, ca să 
existe, trebuie creat prin cuvânt, rămânând, totuşi, 
principe al necuvântului: „Iată cuvintelor din mine/ 
Şi peste nerostire domn”. Prin sonoritatea unor ver- 
sete, poemul devine o adevărată replică la Cântarea 
Cântărilor, opunând erosului foarte senzual de acolo 
o senzualitate de lume florală, serafică. În zona sua- 
vului şi — de astă dată - a fragmentarului, în registrul 
liric al confidenţei se înscriu paginile din Poezii 
(1974), pe al căror spaţiu „raza gândului” iradiază în 
decoruri de transparenţe lunare, cu fructe îngreu- 
nate de somn, topite parcă în zumzete auzite ca prin 
vis. Această culegere preludează Somnul din somn 
(1977), carte ce marchează o nouă etapă, învederând 
asumarea artisticului. Autoarei nu-i mai este frică de 
cuvânt, nu consideră o tragedie preschimbarea 
lucrurilor în aur verbal. Poezia rezidă aici în fineţea 
sugestiei, în efectele de ton, de culoare, de accent, de 
nuanţă, în inefabilul pictural, în imagine. Privelişti şi, 

gurare, proprietăţi incantatorii; copacii, fructele, 
frunzele, păsările răspândesc irizări de tărâm fantas- 
tic. Spre a obţine astfel de rezultate, poeta întrebuin- 
țţează tehnicile stării de vis natural, pentru prima 
dată însă — după cum o sugerează chiar titlul volu- 
mului — visul este, în viziunea ei, însuşi principiul 
existenţei cosmice: „Suntem visaţi de cineva/ Visat la 
rândul său/ De altul/ Care e visul/ Unui vis/ Anume”. 
Noile poeme propun, în consecinţă, un univers ana- 
log celui imaginabil într-un presupus stadiu înainte 
de creaţie, existent doar ca pură posibilitate, un uni- 
vers doar visat şi, ca atare, nesupus (încă) legilor miş- 
cării (dar presimţindu-le), încremenit. Totul aici e 
părere, proiecţie pe un vast ecran al imaginaţiei 
„celui ce mă visează”. Alcătuit din „dealuri, dulci-m- 
pădurite, ascunse jumătate în pământ” şi „jumătate 
în văzduh”, săgetat de păsări odată cu care zboară 
„cu vuiet mare” „tot mai sus”, biserici fără acoperişe, 
dar cu aripi de şindrilă, străbătut şi de „pleoapele 
plopului [...] duse de vânt”, cutreierat de „somno- 
roase şi indiferente mioare”, luminat de „ora de 
miere”, de „galbena zăpadă/ Pe care-o ning din 
crengi învinse metrii”, acest univers e, de fapt, un 

„spaţiu mioritic” în viziune nouă, un spaţiu de vis 

eminescian (Dacia din Memento mori) şi de închi- 
puire blagiană. Pământ, pentru Blaga, ce „vindecă 
setea de mântuire”, „spaţiul mioritic” este pentru B. 
un tărâm eutanasic, în care extincţia e o dulce 
topire, în adieri de miresme şi zumzet de albine. 
Dar nu numai aici, ci în întreaga operă a poetei, 
motivul fundamental e somnul. Somnul ca succe- 
daneu al morţii sau, spus invers, moartea ca somn. 
„Somn” şi „moarte” sunt metafore ale stării de poe- 
zie. Versuri ca „Mori, mori, dragul meu” sau 
„Adormi, adormi”, din Octombrie, noiembrie, 
decembrie, sunt formule rituale pentru „sărbători- 
rea nunții”, a nunţii lirice „necesare”. Agenţii aces- 
teia sunt greierii: „Greierii cântă numai în somn,/ 
Greierii ziua sunt numai insecte” (Ochiul de greier, 
1981); tot astfel poeţii. Pentru ca lumea să le apară 
miraculoasă, pentru ca deshidratarea frunzelor să li 
se înfăţişeze ca „mirific incendiu al pădurii căzute 
în roşu”, ei trebuie să iasă din orizontul diurnului, 
să dea ochiului sufletesc, închis spre existenţa din 
afară, posibilitatea de a se trezi înăuntru. În durata 
somnului său, fecund, poetul e „mort” ca ins obiş- 
nuit. În acest înţeles, creaţia este „moarte”. Poet e, în 
consecinţă, cine ştie să „moară. Poetul devine, prin 
„moarte”, un simplu „glas/ Aşezat somptuos/ În al 
cărţii sicriu”. Devine, cu alte cuvinte, argheziene: 
„un nume adunat pe-o carte”. Cei vechi credeau că 
numele sunt „puteri”, că în nume e cuprinsă chinte- 
sența numenală a individuaţiunilor, partea lor de 
eternitate. Aflând doar în „somn” „cum o cheamă” 
cu adevărat, B. îşi ia, astfel, în posesie natura inco- 
ruptibilă. Coboară la izvoarele fiinţei, la „nume”. 
Când, în următoarele cărţi, îndeosebi în Arhitectura 
valurilor (1990) şi în Soarele de apoi (2000), intuiţi- 
ile şi, în genere, stările sufleteşti devin, prin exces de 
conştientizare, cam prea transparente, lirismul 
riscă a fi absorbit pe alocuri de filosofie. Asemenea 
situaţii sunt rare. De regulă, poeta „filosofează” 
visând, cântând în „somn”, ca greierii. Visuri treze, 
graţioase fantazii se materializează liric, adesea cu 
efecte de umor delicios, în versurile, accesibile şi 
copiilor, din volumele Întâmplări din grădina mea 
(1980) şi Alte întâmplări din grădina mea (1983), 
Întâmplări de pe strada mea (1988), Cartea albă a 
lui Arpagic (1998), Poezii cu şi fără Arpagici pentru 
copii şi bunici (2004). Poezia de după Ochiul de gre- 
ier diferă de cea din volumele anterioare. E o deose- 
bire ca (în termeni schillerieni) între poezia „senti- 
mentală” şi cea „naivă”. Volumele Stea de pradă 
(1985), Arhitectura valurilor, Soarele de apoi, 

Refuzul sensurilor (2004), Patria mea A 4 (2010) nu 
conţin totuși poezie „de concepţie”, de „cugetare”. 
Obişnuit, poeta nu comunică decât rareori idei ca 
atare, reflecţii; comunică emoţii intelectuale. Şi o 
face în termeni inediţi, în formulări neaşteptate, în 
imagini şi reprezentări ce învederează actualizarea 
în conştiinţa proprie a unor experienţe de cunoaş- 
tere ale umanităţii. Manipulează surpriza, cultivă 
paradoxul, uneori vorbeşte aluziv, parabolic ori 
sentenţios, într-un fel analog întrucâtva celui pro- 
priu poeziei sapienţiale din Antichitatea orientală. 
Proza narativă este la B. — ca şi poezia, eseistica 
— eminamente meditativă. Lirice, prin autoproiec- 
ţia în fabulos, prin subiectivitate în genere, piesele 
ce compun Cele patru anotimpuri (1977) narează 
aventuri cerebrale, devenind implicit moduri ale 
unei interogaţii. Într-o capelă cufundată în întu- 
neric ochiul descoperă, în lumina chibriturilor, 
roiuri de fluturi. Desenele de pe aripile fluturilor le 
reproduc pe cele din vitralii. Ridicaţi în aer, viermii 
înaripaţi execută un dans bizar, halucinant, dând 
un spectacol de o frumuseţe perversă, demonică. 
După terminarea baletului, fluturii inundă 
iconostasul. Moment dintr-o fantastică aventură 

infernală, această vedenie rezumă procesul irever- 
sibil al degradării sacrului, al profanării sacrilege. 
Cele patru anotimpuri se instalează într-un spaţiu 
al fantasticului oniric lipsit de elementul terifiant, 
al fantasticului revelatoriu, de tipul celui cultivat 
de Eminescu şi de Mircea Eliade. Patru proze, care 
ilustrează simbolic titlul, sunt tot atâtea basme, 
în același timp poeme meditative. Înfăptuite sub 
acelaşi regim literar, al metaforicului, al paraboli- 
cului, al fantasticului, prozele din Proiecte de trecut, 
editate în 1982, inserează într-un climat ce pare 
de basm situaţii din realitatea prozaică, inclusiv 
- cum criptografic o atestă şi titlul cărţii - remi- 
niscenţe traumatizante ale trecutului autobiogra- 
fic. Intitulat de-a dreptul Reportaj, un text aduce 
imagini ale Dunării revărsate peste locurile în care 
tatăl naratoarei pătimise, ca deţinut politic, în anii 
terorii dejiste, refăcând în context seara de răvăşi- 
toare amintire a „ridicării” lui. Narațiunea titulară 
descrie traiul, în aceeaşi perioadă cumplită, alunor 
deportaţi în Bărăgan. Inspirată de rememorări ce 
trec inevitabil faptele reale prin fascicule de refrac- 
ţii subiective, halucinante, povestirea Proiecte 
de trecut trenspune un aspect al dramei istorice 

parcurse de poporul român sub comunism într-un 
motiv literar universal, reactualizând povestea 
lui Robinson Crusoe într-o nouă versiune, supe- 
rioară celei sadoveniene din Păuna Mică, com- 
parabilă cu cea din Cefalu de Lawrence Durrell. 
Alta e modalitatea artistică în Imitaţie de coşmar 
(1995), unde nu realul preia atribute ale fabulosu- 
lui, ci o scenerie onirică revelă uluitor un implicat 
al realului. Romanul Sertarul cu aplauze (1992) se 
integrează doar parţial tipului de proză cultivat în 
precedentele cărţi ale autoarei. Există şi aici poezie, 
simboluri, parabolă, irealitate, textul încorporează 
în cuprinsul său reflecţie, însă construcţia (nu 
străină de „iluziile Noului Roman francez”, chiar 
dacă scriitoarea crede că le-a părăsit „înainte de a 
le da formă materială”) e mult mai complexă. Ceea 
ce leagă fluxurile narative, trei la număr, nu este 
doar trecerea unor personaje prin fiecare din ele, ci 
confluenţa problematică. Insolite, situaţiile-pivot 
frizează absurdul, şi chiar îl produc. Răspunzând 
invitaţiei de a vizita, într-un grup de scriitori, un fel 
de şcoală, Alexandru Şerban se pomeneşte închis în 
ospiciu. Oameni de la ţară, cultivatorii de pământ 
îşi procură hrana de la oraş. Pâinile găsite asupra 
celor ce le aduc, trecând Dunărea, sunt aruncate 
de milițieni în fluviu. În aceeași zonă dunăreană, 
acoperită pe suprafeţe imense cu vie, nimeni nu 
poate gusta licit nici măcar o singură boabă de 
strugure, întreaga producţie viticolă fiind desti- 
nată exportului. În octombrie se reeditează, totuși, 
an de an, misterele dionisiace. Totul în roman e 
ambiguu. Ceea ce se vede nu e decât camuflaj; real 
cu adevărat este ceea ce se ascunde sub aparenţa 
realităţii. Ca în timpurile migraţiilor, oamenii 
pământului  carpato-dunărean participă doar 
aparent la viaţa istorică, în realitate o boicotează, 
instalaţi în infraistorie. Dedesubtul structurilor 
sociale în care sunt formal integrați, ei şi-au recreat 
structuri de tip arhaic. Altfel spus, ţăranii au fugit 
din istorie. Roman-parabolă, structurat de situații 
cu încărcătură metaforică, Sertarul cu aplauze 
devine, prin comentarea situaţiilor metaforizante 
şi prin frecvenţa enunţurilor reflexive în general, 
şi un roman-eseu. În subtext, un roman polemic. 
Nedeclarat (şi aproape sigur neintenţionat), medi- 
taţia pe tema fugii devine o replică la o idee ce tra- 
versează ca laitmotiv proza narativă postbelică a 
lui Mircea Eliade. Tema fundamentală a eposului 
eliadesc este căutarea libertăţii, şi din toate expe- 
rienţele personajelor angajate în această căutare 

rezultă că adevărata libertate nu poate fi decât inte- 
rioară. Doar pe aceasta nu o poate răpi nimeni şi 
nimic, doar ea nu dispare sub nici o tiranie, în nici 
o detenţie. Fără a opune acestei concepţii un nu 
categoric, B. se întreabă, prin tot ce expune şi isto- 
riseşte, dacă acesta e întreg adevărul. Dacă, în alţi 
termeni, singura alternativă la suportarea morţii 
prin teroarea istoriei rămâne fuga. Dacă da, ai unde 
să fugi? Experienţa lui Alexandru Şerban dovedeşte 
că nu. Fugind din temniţă, el nimereşte într-o piaţă 
în care, fără nici o constrângere, o masă de oameni 
aplaudă şi aclamă atât de aidoma dresaţilor de care 
a fugit, încât personajul crede, la început, că aude 
tot ropotele şi glasurile din „sertar”. Astfel reali- 
zează evadatul că întreaga ţară devenise o şcoală 
de corecție, că lumea întreagă chiar este o închi- 
soare. Scriitoarea nu contrazice explicit această 
opinie, pare chiar să o confirme. Când personajul 
şi naratoarea ajung în situaţia de a fi înecaţi de 
valuri murdare, şi el încearcă să li se împotrivească, 
ea îi porunceşte, plângând: „Deschide aripile! [...] 
Numai de noi depinde să nu acceptăm”. 


Motivul somnului şi al dorinţei de repaos, cu vechi 
rădăcini în poezia românească, de la Eminescu la Blaga 
şi mai departe, îşi leapădă crusta de temă literară, se 
îmbogăţeşte cu o varietate de sensuri, adesea divergente, 
îşi regenerează substraturile şi redobândeşte o nouă, sur- 
prinzătoare prospeţime la Ana Blandiana. Numeroase 
titluri [...] pot figura în orice antologie a acestei teme 
atât de fertile pentru meditaţia lirică de totdeauna. Din 
perspectiva ei, polaritatea viaţă-moarte, terestru-spiri- 
tual capătă un relief memorabil. Particularitatea acestei 
rostiri este că într-o formă echilibrat melodioasă, calm 
elegiacă, de felul unui blând şi inofensiv murmur abia 
dacă muzical, spune lucruri deloc temperate, nelinişti- 
toare, dureroase. Materialitatea percepţiilor directe se fil- 
trează în sunete de o mare puritate. Înăbuşirea conţinu- 
tului dramatic într-o formulare dulce somnolentă este de 
un neaşteptat efect. 

LUCIAN RAICU 


Călcâiul vulnerabil este cartea care individualizează talentul 
Anei Blandiana şi-i arată disponibilităţile pentru temele 
mari ale poeziei. Şi chipul ei liric se modifică: adolescenta 
băiețoasă care se întorcea victorioasă cu arcul pe umeri, 
alături de prietenii săi, şi se lăsa spălată de ploile tinere 
lăudând miracolul lumii şi bucuria simplă de a exista, des- 
coperă deodată complicațiile şi dedesubturile lumii. Chipul 
ei capătă asprimi de stareță tânără şi spiritul renunţă la 
morala beatitudinii, optând pentru o morală a ascezei şi 
a tonurilor clare. Din reveria candorii, poezia trece într-o 
reverie a suferinţei şi a freneziei tragicului. 

EUGEN SIMION 

SCRIERI: Persoana întâia plural, pref. Nicolae Mano- 
lescu, Bucureşti, 1964; Călcâiul vulnerabil, Bucureşti, 
1966; A treia taină, Bucureşti, 1969; Calitatea de martor, 
Bucureşti, 1970; Cincizeci de poeme, Bucureşti, 1970; 
Convorbiri subiective (în colaborare cu Romulus Rusan), 
Bucureşti, 1971; Octombrie, noiembrie, decembrie, Bucu- 
reşti, 1972; Poezii, Bucureşti, 1974; Eu scriu, tu scrii, el, ea 
scrie, Bucureşti, 1976; O discuţie la Masa Tăcerii şi alte 
convorbiri subiective (în colaborare cu Romulus Rusan), 
Bucureşti, 1976; Cele patru anotimpuri, Bucureşti, 1977; 
ed. 2, pref. Dan Cristea, Bucureşti, 2000; Somnul din 
somn, Bucureşti, 1977; Cea mai frumoasă dintre lumile 
posibile, Bucureşti, 1978; Poeme, pref. Al. A. Philippide, 
Bucureşti, 1978; Întâmplări din grădina mea, Bucu- 
reşti, 1980; Ochiul de greier, Bucureşti, 1981; Proiecte 
de trecut, Bucureşti, 1982; Alte întâmplări din grădina 
mea, Bucureşti, 1983; Ora de nisip, Bucureşti 1983; Cori- 
doare de oglinzi, Bucureşti 1984; Stea de pază, Bucureşti, 
1985; Autoportret cu palimpsest, Bucureşti, 1986; Oraşe 
de silabe, Bucureşti, 1987; Întâmplări de pe strada mea, 
Bucureşti, 1988; Poezii, pref. Eugen Simion, Bucureşti, 
1989; Arhitectura valurilor, Bucureşti, 1990; Poeme fără 
Arpagic, pentru cititorul cel mai mic, Bucureşti, 1991; 100 
de poeme, Bucureşti, 1991; Sertarul cu aplauze, Bucu- 
reşti, 1992; ed. 3, Bucureşti, 2004; Imitaţie de coşmar, 
Bucureşti, 1995; În dimineaţa de după moarte, Bucureşti, 
1996; Cartea albă a lui Arpagic, Bucureşti, 1998; Geniul 
de a fi, Bucureşti, 1998; La cules îngeri, Bucureşti, 1998; 
Ghicitul în mulțimi, Bucureşti, 2000; Soarele de apoi, 
Bucureşti, 2000; Cine sunt eu? (Un sfert de secol de între- 
bări), Cluj-Napoca, 2001; Centrul singurătăţii, Chişinău, 
2004; Oraşul topit şi alte povestiri fantastice, Bucureşti, 
2004; Poezii cu şi fără Arpagici pentru copii şi bunici, 
Bucureşti, 2004; Refluxul sensurilor, Bucureşti, 2004; Un 
arhanghel murdar de funingine. Poeme rostite la Radio. 
1970-2004, Bucureşti, 2004; A fi sau a privi, Bucureşti, 
2005; Poeme (1964-2004), Bucureşti, 2005; ed. 2, Bucu- 
reşti, 2008; O silabisire a lumii, Bucureşti, 2006; Spaima 
de literatură, Bucureşti, 2006; Întoarcerea lui Arpagic, 
Bucureşti, 2008; Patria mea A 4, Bucureşti, 2010; Pleoape 
de apă, postfață Mircea Martin, Piteşti, 2010. 

Repere bibliografice: Călinescu, Aspecte, 319-323; 
Regman, Cărţi, 30-34; Martin, Poeți, 1, 232-238; 
Constantin, Despre poeți, 137-141; Felea, Poezie, 31-36; 
Grigurcu, Teritoriu, 184-188; Pop, Poezia, 245-262; 
Petrescu, Scriitori, 154-159; Piru, Poezia, II, 369-382; 
Raicu, Critica, 297-305; Iorgulescu, Al doilea rond, 
285-289; Dimitriu, Ares, 186-195; Poantă, Radiografii, |, 
231-235; Simion, Scriitori, | (1978), 331-340, IV, 151-171; 
Niţescu, Poeți, 173-180; Grigurcu, Poeți, 372-379; Raicu, 
Contemporani, 122-126; Zaciu, Lancea, 94-100; Pop, 
Lecturi, 85-90; Raicu, Fragmente, 247-254; Cristea, 
Modestie, 58-61, 194-201; Cistelecan, Poezie, 143-154; 
Dimisianu, Subiecte, 164-171; Regman, De la imperfect, 
146-161; Micu, Limbaje, 253-269, George, Sfârşitul, IV, 


Blank 


313-322; Constantin, Complicitatea, 184-188; Negoi- 
țescu, Scriitori contemporani, 38-44; Lovinescu, Unde 
scurte, II, 76-80, IV, 177-178; Micu, Scurtă ist., Il, 
324-327, Pop, Pagini, 93-97; Dicţ. analitic, 1, 154-155, 
159-161, III, 191-193, 422-425, IV, 127-129; Dicţ. 
esenţial, 89-92; Iulian Boldea, Ana Blandiana, Braşov, 
2000; Grigurcu, Poezie, I, 112-131; Manolescu, Lista, 
1, 263-274; Pop, Viaţă, 141-143; Ciopraga, Partituri, 
109-120; Cistelecan, Al doilea top, 37-39; Cristea- 
Enache, Bucureşti, 168-175; Ştefănescu, Istoria, 395-404; 
Holban, Isf. lit., |, 16-33; Manolescu, Istoria, 1047-1052; 
Popa, Ist. lif., II, 506-508; Oana Codruța Buşu, Ana 
Blandiana, Craiova, 2010; Dumitru Micu, Blandiana, 
poeta după '89, „Nord literar”, 2011, 2, 3; Ion Pop, În 
tonuri clare: Ana Blandiana, APE 2012, 4. D.Mc. 


BLANK, Aristide (1.1.1883, Bucureşti — 1.1.1961, 
Paris), autor dramatic. Un personaj controversat a 
fost B., bancher cu notabile gesturi de filotimie şi, 
deopotrivă, rafinat om de cultură. După absolvirea 
Facultăţii de Drept (1904), devine jurisconsult şi se 
înscrie în Barou. La campania militară din Bulgaria 
şi la Primul Război Mondial participă ca ofiţer de 
aviaţie. De la tatăl său, Mauriciu Blank, moşte- 
neşte conducerea unui adevărat imperiu finan- 
ciar, Banca Marmorosch-Blank, expunându-l, 
firesc, multor invidii. Bogătaşul — care se înscrie în 
Partidul Liberal — cam vorbeşte în vânt atunci când, 
în conferinţe, studii şi broşuri (Economice, 1932 
ş.a.), formulează propuneri de redresare a econo- 
miei româneşti. Contestat în violente campanii 
de presă, consilierul economic al regelui Carol 
al II-lea îşi caută o compensație în spaţiul ficţiu- 
nii. Dacă, însă, omul de condei — care debutează 
în „Foaia populară” (1899) cu poemul în proză 
Bătrâna — primeşte aprecieri şi mai sincere, şi mai 
ipocrite, mecenatul face multe acte de caritate. 
Astfel, stipendiază, în ţară şi în străinătate, 
studenţi merituoşi. În 1920 întemeiază Editura 
Cultura Naţională. Mai târziu instituie Premiul 
„Lechirghiol-Eforie”, primul laureat fiind Mircea 
Eliade. Îl sprijină pe doctorul N. Lupu în tipărirea 
ziarului „Aurora” (1921) şi, dintr-un capriciu de 
magnat de presă, cumpără publicaţiile „Lupta” şi 
„Rampa”, fiind, la un moment dat, şi proprietar al 
ziarelor „Adevărul” şi „Dimineaţa”. Membru, din 
1930, al Societăţii Autorilor Dramatici, pune la 
dispoziţia lui N. Iorga fonduri pentru înfiinţarea 
Teatrului Popular. 

În slăbiciunea lui B. pentru teatru e un amestec 
de snobism şi de pasiune autentică. Drama L'Assoiff& 


Blazian 


(în prima versiune: Don Juan?) a avut premiera 
la Paris, în 1925, Compania Pito&ff asigurându-i 
o montare la Th6ââtre des Arts. Versiunea româ- 
nească, Însetatul, deschide volumul Literare 
(1932), care mai include Ariadna fără fir, Vapoare 
în ceaţă, Satele lui Potemkin. Într-o ţară nedefi- 
nită, un ins supradotat, Andrei, îmbătându-se de 
himere şi clocotind de voinţa de a înfăptui, devine 
lider al unui partid dictatorial, după ce părăsise 
forţele de stânga. Stăpânit de beţia de a se jertfi, 
pentru a dărui celorlalți bucurie, vizionarul nu 
izbuteşte să se facă înţeles în elanurile lui refor- 
matoare. „Omul de mâine” suportă brutala res- 
pingere a clipei. Izolat, trădat, lovit de absurde 
învinuiri, protagonistul — proiecţie vanitoasă a lui 
B. însuşi — ia calea exilului. Bărbat plin de farmec, 
Andrei nu acceptă să rămână captivul iubirii. În 
femeie el nu caută desfătarea, ci frumosul, ca 
şi misterul de care este însetat. Dar, printr-un 
renghi al destinului, idealistul ajunge să fie privit 
de ceilalți doar ca un seducător cinic şi egoist. 
Un soţ zuliar îl ucide şi amintirea omului politic 
de anvergură se va pierde în legenda unui Don 
Juan care şi-a primit pedeapsa cuvenită. Adevăr 
şi minciună, esenţă şi aparenţă sunt conceptele 
de manevră ale unui autor care, contând pe un 
livresc de salon, pirandellizează fără a accede la 
consistenţa unei parabole. Dincolo de graţia fadă 
a mondenităţii, piesa îşi are totuşi momentele ei 
de febrilitate, ca şi o anume energie în disputa 
de idei. Un labirint fără ieşire, prin care suflete 
cuprinse de patimi rătăcesc amăgite de părelnicia 
vieţii, iată universul pe care ar vrea să-l sugereze 
tripticul Labirinte: Ariadna fără fir, Vapoare în 
ceaţă, „tragi-comedie”, Satele lui Potemkin, dramă 
psihologică pe o canava istorică (inclusă în 1929, 
sub pseudonimul Andrei Dănescu, în repertoriul 
Teatrului Naţional din Bucureşti). O intenţie de 
complicare a trăirilor sufleteşti există şi în piesa, 
cu subiect preluat din cronici, Iarna lui Hangerli. 
Publicat în „Viaţa românească” (1939), fragmen- 
tul — un singur act — nu era lipsit de făgăduieli. 
Dintre alte texte dramatice, Steaua, „fantezie dia- 
logată”, nu s-a păstrat, iar La Rhapsodie des dieux, 
scrisă probabil în deceniul al treilea, dar tipărită 
abia în 1940, reformulează cu oarecare ingeni- 
ozităţi eposul homeric. E un capriciu în răspăr, 
mizând pe contrapunctul parodic, o nonşalantă 
erudiție susţinând, cu sclipiri de spirit, amalga- 
mul de replici şi aluzii. B. demitizează cu un surâs 

subţire povestea, căreia încearcă să-i imprime şi o 
dimensiune psihologică, punându-şi eroii — Ulise 
şi Penelopa - într-o situaţie de specială infideli- 
tate. În acorduri groteşti e orchestrată o ceartă 
„homerică” în Olimp, tărâm unde Icar se preumblă 
împreună cu Leonardo da Vinci, iar Venus pare 
desprinsă dintr-un tablou al lui Velăzquez. În 
Infern îşi îndură supliciul grupul lui Laocoon, 
apoi Sisif şi Prometeu, dar şi Sofocle, Shakespeare, 
Voltaire, Goethe, Edison. Fie şi prin acest soi de 
intertextualism, piesei La Rhapsodie des dieux nu 
i se poate nega tenta de modernitate. O textură 
dramatică „prezintă” şi scrierea în proză Dialogul 
morților („Dimineaţa”, 1933), feerie politică tinc- 
turată de sarcasm. 

SCRIERI: Literare, Bucureşti, 1932; La Rhapsodie des 
dieux, Paris-Bucureşti, 1940. 

Repere bibliografice: Nicolae Ivaşcu [Nae Ionescu], 
Finanţe şi cultură, „Ideea europeană”, 1922, 98; Camil 
Petrescu, Teze şi antiteze, Bucureşti, 1936, 206-214; 
Arghezi, Scrieri, XXIV, 37-41, 200-214, 220-225; Hyperion 
[Şt. Antim], Aristide Blank, Bucureşti, 1928; Călinescu, 
Opere, Il, 160-163; Tudor Teodorescu-Branişte, „Literare” 
de Aristide Blank, ADV, 1933, 15128; Lucian Boz, 
„Economice” şi „Literare”, DMN, 1933, 9481; Demostene 
Botez, „La Rhapsodie des dieux”, VR, 1940, 5; Mirodan, 
Dicţionar, |, 174-179; Constantin Argetoianu, Pentru cei 
de mâine, III, partea V, îngr. Stelian Neagoe, Bucureşti, 
1992, 228-231, 237, 244-245; Faifer, Pluta, 38-41. F.F. 


BLAZIAN, H. [Henri] (15.11l.1902, Bucureşti — 
20.X.1961, Bucureşti), gazetar, traducător. Era 
fiul Clarei (n. Blasbalg) şi a lui Martin Israilovici, 
comerciant. A urmat şcoala primară şi liceul în 
Bucureşti şi Bacău, apoi Conservatorul de Artă 
Dramatică din Cluj, absolvit în 1922. Ar fi studiat 
mai târziu dreptul şi filosofia. Paralel cu o intensă 
activitate publicistică, desfăşurată mai bine de 
trei decenii, B. a fost inspector general al cinema- 
tografelor din ţară, director pentru partea literară 
şi artistică a Societăţii Române de Radiodifuziune 
(1929-1930) şi, la aceeaşi instituţie, până în anul 
1940, „director al programului vorbit”. După 
război a înfiinţat Editura Tradiţia. A lucrat în 
Ministerul Artelor şi a publicat, aproape număr de 
număr, în cotidianul „Era nouă” (1944-1947), din 
a cărui redacţie a făcut parte. 

Cel dintâi text al lui B. este o schiță umoris- 
tică apărută în revista „Veselia”, în 1920. Povesti- 
rea Taina trădării, din „Adevărul literar şi artistic” 
(1926), pune capăt prozei de ficţiune a lui B. În 

faza căutărilor, el publică versuri, cronici muzi- 
cale şi teatrale, interviuri, recenzii şi medalioane 
(„medalii”) literare la „Gazeta Transilvaniei”, 
„Viaţa bucureşteană”, „Curierul artelor”, „Analele 
literare, politice”, „Rampa”, „Nădejdea” (Timi- 
şoara), „Năzuinţa” (Craiova), „Dacia” (Constanţa), 
„Clipa”. Din 1926, când devine secretar de redac- 
ţie la „Adevărul literar şi artistic”, şi până în 1938, 
scrisul său se adaptează profilului revistei, căpă- 
tând, din nevoia de a acoperi tot felul de rubrici 
mărunte, o diversitate definitorie pentru structura 
gazetărească a înzestrării pe care o avea. Aici şi la 
„Dreptatea” (1927-1938), la care a fost redactor, 
se concentrează majoritatea contribuţiilor sale 
interesând literatura. Mai colaborează cu articole 
de artă plastică şi culturale la „Universul literar”, 
„Convorbiri literare”, „Săptămâna literară”, „Ade- 
vărul”, „Viaţa literară”, „România literară”, „Viaţa 
românească”, „Democraţia”, „Lumină şi culoare”, 
„Libertatea”, „Contemporanul”, „Tânărul scriitor” 
ş.a. Datorită experienţei sale redacţionale, a fost 
asociat şi la editarea periodicelor „Cărvunarii” 
(1927), „Hanul Samariteanului” (1929), „Progre- 
sul social” (1932-1933). Dintre ipostazele publi- 
cisticii lui mai ferm conturată este aceea de cro- 
nicar plastic. Albumele intitulate Plastica anului 
(panoramând anii 1930, 1931, 1932) erau exerciţii 
pregătitoare pentru o proiectată istorie a artelor 
plastice româneşti. Câteva articole referitoare 
la secolul al XIX-lea apar în „Viaţa românească” 
şi „Curentul”, probând, prin utile cercetări şi 
îmbogăţiri de date, pasiunea şi seriozitatea docu- 
mentării. Micromonografia Giovanni Schiavoni 
(1939) dă adevărata măsură a remarcabilelor lui 
însuşiri de istoric. Au urmat Gh. Asachi (1956) 
şi Pallady (1958). Incisiv şi personal în cronica 
plastică, B. s-a mărginit în ceea ce priveşte lite- 
ratura să vehiculeze informaţii, să popularizeze 
valori consacrate. Medalionul e structurat didac- 
tic, dar bine documentat. Precumpănesc numele 
de autori străini (Georg Brandes, Knut Hamsun, 
Henrik Ibsen), iar literaturile nordice (norvegi- 
ană, suedeză, daneză), în plină expansiune asu- 
pra continentului, beneficiază de portrete colec- 
tive, schiţe în perspectivă istorică. Traducerile, 
numeroase (August Strindberg, Thomas Hardy, 
H.G. Wells, Selma Lagerlăf, Blasco Ibafiez ş.a.), 
deşi fragmentare sau de mică întindere, se sub- 
sumează aceleiaşi strategii cultural-informative. 
B. selectează şi cărți de succes, precum romanul 

Giacomo Casanova Cavaler de Seingalt (Un poet 
al vieţii sale) de Stefan Zweig, transpus în cola- 
borare cu Al. A. Philippide. Excepţii notabile 
sunt tălmăcirile câtorva eseuri ale lui Benedetto 
Croce, adunate în broşura Lirismul şi totalita- 
tea artei (1929), şi romanul lui Stendhal, Roșu şi 
negru (1928). Recenziile sale la cărţi româneşti şi 
străine (Tudor Arghezi, E Aderca, Gala Galaction, 
Ion Minulescu, Liviu Rebreanu, Tudor Vianu, Paul 
Zarifopol ş.a.), câteodată inspirat redactate, păs- 
trează totuşi un aer ocazional. În schimb, cronica 
teatrală, practicată cu o riguroasă ritmicitate, 
acoperă din 1927 aproape toate reprezentațiile 
scenelor din Bucureşti, pe parcursul mai multor 
stagiuni. Cronicarul abordează probleme de regie 
şi de interpretare, dar valoarea literară a textului 
dramatic este ceea ce îl interesează mai mult. 
El distinge, cu destulă siguranţă, între succesul 
comercial şi arta autentică. O eroare flagrantă, 
posibil efect al solidarizării cu o opinie de grup, 
este respingerea comediei Mitică Popescu, de fapt 
a întregii opere dramatice a lui Camil Petrescu. De 
teatru B. s-a apropiat şi prin intermediul traduce- 
rilor. Împreună cu I. Miasnikov, a dramatizat, sub 
titlul 1+2+3, romanul Podhodțev şi ceilalți doi de 
Arkadi Avercenko şi a realizat o versiune a come- 
diei lui Leonid Andreev Gaudeamus, jucată la Cluj 
în stagiunea 1935-1936. În 1931 era ales secretar 
general al Asociaţiei Criticii Dramatice şi Muzi- 
cale, iar în 1934 participă alături de Maria Filotti 
şi I.M. Sadoveanu la Congresul Internaţional de 
Teatru de la Moscova. Însemnările de călătorie 
în URSS, ca şi cele în Spania, Portugalia şi Ceho- 
slovacia conţin vioaie naraţii de tip reportericesc, 
uneori cu o abilă tehnică a organizării elementu- 
lui senzaţional. 

SCRIERI: Balcicul în artă, Bucureşti, 1931; Jean-Louis 
Forain, Bucureşti, 1931; Plastica anului. 1930-1932, I-III, 
Bucureşti, 1933; Giovanni Schiavoni, Bucureşti, 1939; Gh. 
Asachi, Bucureşti, 1956; Pallady, Bucureşti, 1958. Tradu- 
ceri: Stendhal, Roșu şi negru, Bucureşti, 1928; Benedetto 
Croce, Lirismul şi totalitatea artei, pret. Tudor Vianu, 
Bucureşti, 1929; Herbert G. Wells, Mărul cunoştinţii, 
Bucureşti, f.a.; Stefan Zweig, Giacomo Casanova Cavaler 
de Seingalt (Un poet al vieţii sale), Bucureşti, 1945 (în 
colaborare cu Al. A. Philippide). 

Repere bibliografice: Zarifopol, Eseuri, I, 135-137; 
Perpessicius, Opere, VI, 22-24, VIII, 378-381; Călinescu, 
Opere, |, 778-779, 1321-1324, Petre Oprea, Cronicari şi 
critici de artă în presa bucureşteană a anilor 1924-1930, 
RMZ, 1989, 9-10. G.H.-1. 

BLECHER, M. [Max] 
(30.[X.1909, Botoşani 
— 30.V.1938, Roman), 

prozator. 


Fiu al Bellei (n. Wittall) și al lui Lazăr Blecher, 
negustor, B. a absolvit liceul la Roman, apoi a ple- 
cat în Franţa pentru a studia medicina. În toamna 
anului 1928 i se descoperă boala —- morbul lui Pott 
(tuberculoză osoasă) — care avea să-i determine 
destinul. Este internat la Berck-sur-Mer (Franţa), 
unde e încorsetat în ghips. Boala progresează, tra- 
tamentele sunt ineficiente, ca şi peregrinarea prin 
alte sanatorii din Leysin (Elveţia), Techirghiol, Bra- 
şov, Bucureşti. Dar aceste prelungite spitalizări au 
dat un conţinut special vieţii sale, condiţionându-i 
şi alimentându-i scrierile. Resemnat, el se retrage 
spre sfârşitul anului 1934 la Roman, continuând să 
lucreze şi să se ţină la curent cu mişcarea culturală 
şi literară din ţară şi din străinătate, atât prin lec- 
turi, cât şi prin intermediul corespondenţei (cu Ila- 
rie Voronca, Andrâ Breton, Andre Gide, Martin Hei- 
degger ş.a.) sau prin discuţii cu prietenii care îl vizi- 
tau. De altfel, câteva „descoperiri” şi contacte cu 
anumite opere şi persoane sunt alte importante 
repere ale devenirii sale. Între acestea se detaşează 
apropierea de filosofia lui Saren Kierkegaard şi de 
curentul produs mai târziu de acesta prin interpre- 
tările lui Husserl şi Heidegger. Pe plan literar B. îşi 
găseşte propria definiţie în suprarealism. Un efect 
tonifiant şi catalizator a avut asupra lui prietenia 
cu Geo Bogza, Saşa Pană şi Mihail Sebastian, care 
l-au ajutat să se clarifice ca scriitor, l-au încurajat şi 
şi-au asumat editarea manuscriselor sale. Debutul 
lui B. s-a produs în 1930, când Tudor Arghezi, apre- 
ciind tenta urmuziană a unor mici proze — Herrant 
şi Don Jazz —, le publică în „Bilete de papaga!”. Cu 
alte texte literare (schiţe, prozopoeme, versuri, tra- 
duceri, reportaje) sau cu eseuri, recenzii şi note, el 
continuă să colaboreze la „Le Surr6alisme au ser- 
vice de la r&volution” (Paris), „Adevărul literar şi 
artistic”, „Adam”, „Viaţa românească”, „Vremea”, 
„Feuillets inutiles” (Paris), „Lumea românească”, 

semnând şi In-Interim, M., M.B., M. sau Mihail 
Bera, X.Y. Îi apar, postum, traduceri în franceză din 
autori români sau fragmente din scrierile proprii 
în „Bulletin des tours d'ivoire” (Ixelles, Belgia), 
„Orizont”, „Revista literară”, „Ateneu”, „Viaţa româ- 
nească”, „Almanahul literar”, „R6alites secretes” 
(Paris), „Manuscriptum”, „Dialogue” (Montpe- 
llier). Publicistica lui, deşi restrânsă, oferă indicii 
suficiente despre întinderea şi profunzimea preo- 
cupărilor. Acuta nevoie de a şti, de a înţelege cât 
mai exact lumea este una dintre constantele spiri- 
tului său, vizibilă şi în articole. Câteva eseuri pe 
teme filosofice relevă un cititor original, pasionat şi 
activ, un spirit analitic pătrunzător. Unele confesi- 
uni şi precizări cuprinse în corespondenţă vin să 
sugereze elemente ale unei posibile estetici supra- 
realiste. „Irealitatea şi ilogismul vieţii” nu sunt pen- 
tru el speculaţii intelectuale, ci „evenimente fan- 
tastice” trăite. Aspiraţia lui ar fi să transpună în 
literatură înalta tensiune („demenţa aceea rece”) 
din pictura lui Salvador Dali. Tălmăcirile de versuri 
din Guillaume Apollinaire, Pierre Unik, Langston 
Hugues, Shane Leslie, Richard Aldington, publicate 
în „Frize”, conturează mai concret aria interesului 
său, confirmându-i şi posibilităţile expresive. 

O sensibilitate şi o viziune particulare, o deose- 
bită acuitate a percepţiei relevă poeziile din cartea 
de debut, Corp transparent (1934), precum şi ver- 
surile şi prozopoemele postume, toate adunate în 
Vizuina luminată (1971). B. consideră cuvintele 
realităţi concrete şi invită nu la o lectură, ci la o 
vizionare din interior a poemelor. Privirea lucidă 
descompune imaginile lumii; figuri şi obiecte, 
lumini şi culori, senzaţii şi stări sunt reordonate 
liber, după logica visului sau a delirului şi sub influ- 
enţa uneori manieristă a practicilor suprarealiste. 
Diversitatea haotică, hazardul combinațiilor con- 
stituie încă de acum o dimensiune a „irealităţii”. 
Viaţa apare ca un „umblet” printre şiruri de lucruri, 
sub cerul nedefinit, insensibil, o rătăcire prin 
lumea sinelui. Poetul propune un corectiv acestei 
veşnice evanescenţe a existenței, imaginând 
„materializări” ale timpului, ale febrei, visului, 
amintirilor în obiecte care să eternizeze clipa. 
Poate cea mai plastică imagine a stării onirice ca 
soluționare a impactului dintre conştiinţă şi vieţu- 
ire este aceea din Plimbare marină, care parcă vine 
în continuarea diluviului bacovian: plânsul mate- 
riei s-a sfârşit, eul e sub ape, iar această contopire 
cu esența materiei îl alină şi îl salvează de 

măcinarea în gol a cotidianului. De asemenea, 
geneza, motivaţia prozei lui B. sunt intim legate de 
condiţia sa biografică. Boala şi claustrarea au dus 
atât la o acutizare a percepţiei, cât şi la o detaşare 
faţă de existenţă. Schimbarea perspectivei, a conţi- 
nutului vieţii, limitarea la funcţiile spirituale pro- 
voacă o deplasare fundamentală. Toată experienţa 
anterioară se reorganizează, capătă alt înţeles, iar 
prezentul şi viitorul nu-i oferă decât şansa scrisu- 
lui. Trăirea a devenit operă, iar persoana a devenit 
personaj. Compus între 1934 şi 1935 „cu o înfrigu- 
rare ascuţită la extrem”, Întâmplări în irealitatea 
imediată (1936) este un eseu asupra eului, având 
ca punct de plecare o „nedumerire” esenţială față 
de propria identitate şi, în consecinţă, faţă de reali- 
tatea exterioară. Căutând răspuns la întrebarea 
„Cine anume sunt?”, naratorul derulează secvenţe 
din copilărie, le descrie şi le interpretează. Un 
prolog şi un epilog, aparţinând prezentului poves- 
tirii, încadrează aceste amintiri. Faptele se adaugă 
firesc, într-o succesiune legată de creştere şi 
cunoaştere, dar, în loc să aducă răspunsuri şi lim- 
peziri, ele sporesc nedumerirea, solitudinea, 
angoasa, drama inutilităţii proprii şi a lumii. 
Senzaţia sciziunii interioare, sentimentul alienării 
şi alterităţii, care alternează şi se contrazic cu certi- 
tudinea unei identități prea concrete şi limitate, 
imprecizia receptării, a reprezentării generează 
conceptul complex şi ambiguu al „irealităţii imedi- 
ate”. Instalat în prezentul fugos şi inconsistent, 
naratorul supune analizei fluxul de date, amintiri, 
imagini, stări subconştiente. Operația are ca efect 
impresia de irealitate a eului, văzut ca o mixtură 
hibridă, incoerentă, incertă, o sumă haotică de 
percepții, gânduri, afecte, viziuni, rememorări. 
Ireală îi apare şi lumea exterioară, cunoaşterea ofe- 
rind doar adevăruri aparente, subiective. 
Manifestările vieţii sociale amplifică până la halu- 
cinaţie senzaţia de artificial, de spectacol bizar, 
dominat de habitudini şi convenţii stupide, eşuat 
în absurd. De aici, conştiinţa dramatică a incon- 
gruenţei dintre eu şi lume, sentimentul absolutei 
izolări. Proiectat pe fundalul irealităţii generale, 
insul îşi trăieşte viaţa ca pe un coşmar. Substratul 
generator al introspecţiei şi al textului este sufe- 
rinţa ca stare existenţială, agonia, al căror traseu 
naratorul tinde să-l reconstituie (cum o mărturi- 
seşte şi în motto: „I pant, I sink, I tremble, I expire” 
- Shelley). Criza identităţii eului, incoerenţa aces- 
tuia îşi au, în principal, originea în dualitatea 

contradictorie materie-conştiinţă, laitmotiv al 
cărţii. Condiţia materială a existenţei e resimţită ca 
un „prizonierat”, ca o „eroare” sau o „mască” stră- 
ină, care obligă eul spiritual la o viaţă improprie. 
Suferinţa de a fi vine şi din imposibilitatea de a per- 
cepe mediul, non-eul ca pe un tot unitar, cert, sem- 
nificativ. În ameţitoarea diversitate a lumii, etero- 
genă, de o materialitate grea, imuabilă, invada- 
toare, dar şi cu o neliniştitoare viaţă secretă („spaţi- 
ile blestemate”, „viclenia obiectelor”), relevată prin 
emanaţii receptate în cursul unor scurte anasto- 
moze ale fiinţei cu lucrurile, eul e disperat de lipsa 
reperelor stabile, a rostului. Pe cât de densă, imo- 
bilă e materia, pe atât de abstract şi nedefinit este 
fluxul conştiinţei, a cărui instabilitate dislocă eul 
din realitate şi îi provoacă vertijuri. Terorizat, exclus 
sau atras cu perfidie de materie, descumpănit de 
conţinutul propriului psihic, personajul se simte şi 
mai străin în lumea oamenilor, ale căror manifes- 
tări i se par ilare, artificiale. Mult mai adevărate, 

mai coerente par spectacolele propriu-zise — filmul, 
teatrul, panopticumul. Varietatea, schimbarea, 
repetarea,  dispersarea, inutilitatea constituie 
cadrele ireale ale „bizarei aventuri de a fi om”, o 
rătăcire interogativă până la demenţă, într-o per- 
fectă solitudine şi imposibilitate a comunicării. 
Totul se reduce la vedere („sunt numai vedere”, 
spunea şi Bacovia), la privirea penetrantă, coro- 
zivă. A nu accepta ordinea „evidentă” a lumii, a-ţi 
pune o singură întrebare fundamentală asupra 
vieţii înseamnă a te îmbolnăvi iremediabil — sus- 
ține undeva un personaj. Şi acesta este sensul bolii 
în proza lui B. Pentru a reconstitui traseul căutării 
de sine şi ipostazele suferinţei, autorul recurge la 
naraţiunea autobiografică, edificând un suport 
epic de sine stătător, care poate fi considerat şi ca o 
proză obişnuită, având ca temă copilăria în ambi- 
anţa târgului moldovenesc. Dar luciditatea încor- 
dată până la delir este ceea ce face esenţa specifică, 
unică şi modernă a prozei lui B. Într-o naraţiune 
aparent obişnuită, într-un stil simplu dar iradiant 
este încorporat un substrat ideatic dens, de inepu- 
izabile sugestii. Este şi efectul unei duble priviri, de 
la distanţă şi dinăuntru. Capacitatea de a capta 
radiaţii secrete, de a sesiza nestarea permanentă a 
materiei contribuie la subminarea ideii comune de 
real, transportând totul pe un teren nesigur, de 
halucinație în plină trezie şi lumină. Întâmplări... 
depăşind stadiul de refuz al formelor consacrate, 
specific avangardei, izbuteşte să fie, în cadrul ace- 
leiaşi orientări, o operă care păstrează întreaga 
voinţă de construcţie, de comunicare clară. Inimi 
cicatrizate (1936) are aspectul unei proze obiective, 
urmărind evoluţia unui bolnav şi atitudinea sa faţă 
de noua ipostază, din momentul diagnosticării 
maladiei până la instalarea totală în condiţia de 
pacient al unui sanatoriu. Sunt descrise mutaţiile 
aduse de boală în conştiinţa pacientului, manifes- 
tările concrete ale suferinţei, atmosfera generală a 
locului, precum şi interioarele de spital, orăşelul, 
plaja, oceanul. Personajul principal este identic cu 
naratorul din Întâmplări... cu aceleaşi senzaţii, 
percepții şi stări, cu aceeaşi nedumerire existenţi- 
ală şi idee a inutilităţii generale. Însă în Inimi cica- 
trizate etortul de autoidentificare a eului cu sine 
este înlocuit de reconstituirea experienţei de 
bolnav, în care răul biologic pare să-l estompeze pe 
cel metafizic, dar amplifică dramatismul prin dis- 
locarea din normal, prin durerea concretă, prin 
sentimentul de iminenţă a morţii. Fugoasa şi 

inefabila irealitate a devenit o realitate tragică, 
definitivă. Intensitatea stărilor de criză şi de intero- 
gare permanentă este mult diminuată acum de 
predispoziția de a accepta viaţa ca vieţuire pură, 
neîntunecată de dorinţe şi sentimente, de umbrele 
fluxului interior, fără nici o tulburare, „iluminat şi 
limpede ca o apă”. Dar această aspirație este doar 
efemer împlinită, aşa încât cea mai mare suferință 
este tot criza conştiinţei lipsite de repere, bântuită 
de întrebări, de gânduri şi imagini disparate, func- 
țţionând în gol, până la pierderea identităţii, a ori- 
cărui sens. În Vizuina luminată (proză publicată 
postum, într-un volum din 1971) se revine la rela- 
tarea directă, dar pe un ton sensibil schimbat, mai 
patetic şi cu o anume grabă în scriitură. 
Subintitulată „jurnal de sanatoriu”, naraţiunea este 
o continuare a firului epic din Inimi cicatrizate, sub 
forma rememorării unor evenimente trăite sau 
visate. Spaţiu interior, „vizuina luminată” semni- 
fică ultima realitate a fiinţei. Aici se produce sin- 
teza dintre real şi imaginar. Tensiunile declanşate 
de incongruenţele eu — lume se atenuează, fiind 
înlocuite cu o stare de halucinație lucidă. Dezlegat 
de obişnuinţe, privitorul are revelaţia inconsisten- 
ței timpului şi atotputerniciei morţii, a haosului 
existenţial şi trăieşte cu acuitate sentimentul 
desubstanţializării vieţii, al excluderii, al goanei 
spre neființă, urmărind imaginile tulburătoare din 
filmul derulat pe ecranul interior. Întâmplările 
reale deconcertează prin caracterul lor ilogic, halu- 
cinant, făcând ca visele să apară mai fireşti, aproape 
raţionale. În proza lui B. fluenţa naraţiunii, plasti- 
citatea descrierilor, lirismul profund se comple- 
tează în a reconstitui evenimente, în a concretiza 
senzaţii şi stări, în a crea cadre şi a preciza particu- 
larităţi ale desfăşurărilor psihice. Toate atestă o 
sensibilitate artistică neobişnuită, manifestată atât 
în fineţea observaţiei, cât şi în calitatea expresiei. 
Dar fixarea unei perspective filosofice aduce o 
dimensiune abisală, transferând faptele pe terenul 
unei metafizici a cunoaşterii, realizată cu mijloa- 
cele artei, ca discurs eidetic. Privirea ce transcende 
limitele fizice, proiecția în irealitate sunt moduri de 
transfigurare poetică a existentului. La fel, ieşirea 
din sine şi din normal, boala fac posibilă o perce- 
pere mai vie, mai profundă a realului, determinând 
o viziune insolită, şi nu o stare morbidă. Bolnavul 
este deplin controlat de autor, care a ştiut să depă- 
şească şi să sublimeze o experienţă devastatoare, 
făcând să transpară esenţa miraculoasă şi tragică a 

omului. Personajul rămâne suspendat în nedume- 
rirea sa dramatică sau doborât de certitudini 
sumbre, dar opera atenuează sentimentul efemeri- 
tăţii şi al inutilităţii. Creatorul, conştiinţa suprain- 
dividuală, nesupusă trecerii şi crizelor, domină 
existența particulară minată de „boală, echili- 
brând viaţa, dându-i unitate şi sens. Critica vremii 
a fost surprinsă de apariţia prozei lui B., dar 
aproape unanimă s-a arătat în a-i sublinia origina- 
litatea şi valoarea. Luată în ansamblu, opera sa este 
singulară în peisajul literar al epocii. Scriitorul 
aparţine avangardei româneşti, ca discipol entuzi- 
ast al suprarealismului, a cărui estetică o recu- 
noaşte a-i fi structural proprie. Prin această afiliere 
el păşeşte în teritoriul literaturii europene, unde își 
găseşte locul atât prin asocierile care pot fi făcute, 
cât şi prin valoarea intrinsecă a operei. Dincolo de 
asemănările care fac posibilă alăturarea lui de 
Franz Kafka sau, din alte motive, de Robert Walser 
şi Bruno Schulz, mai importante sunt acele trăsă- 
turi care îl înscriu, cronologic, între primii scriitori 
europeni de factură existenţialistă. Idei, atitudini şi 
trăiri care au căpătat putere de circulaţie mai ales 
datorită literaturii lui Jean-Paul Sartre se găsesc, 
anterior, şi la B. Teroarea sau greaţa de a exista, 
bizareria sau absurdul vieţii, dislocarea din orice 
ordine necesară, inutilitatea, izolarea totală, nedu- 
merirea în perceperea realului, toate proiectează 
fiinţa în neant. Un anume mod de abordare şi tra- 
tare a realităţii, o anume atitudine narativă, viziu- 
nea fenomenologică, aspectul general al scriiturii 
anticipează cu mai mulţi ani apariţia Noului 
Roman francez, din a cărui perspectivă proza scrii- 
torului român capătă noi valenţe. Publicarea unor 
traduceri în Franţa a generat contribuţii exegetice 
extrem de substanţiale, care au confirmat statura 
modernă, europeană a scrierilor lui B., iar Inimi 
cicatrizate a tost transpusă imediat după apariţie 
în idiş şi a cunoscut câteva ediţii în Israel, precum 
şi versiuni în alte câteva limbi. 


Faptele se aureolează de nu ştiu ce nimb fantastic, de un 
anumit grad de magie, fără însă a-şi pierde consistenţa 
lor concretă. [...] Și marea valoare a cărții tocmai aici stă: 
că se prezintă ca o sinteză închegată, organică, unitară 
a unor probleme metafizice şi psihologice într-o formă 
estetică originală. Întâmplări în irealitatea imediată e o 
carte mare. 

OCTAV ȘULUȚIU 


Bleoca 


Unul din scriitorii care au izbutit să înfrângă clişeele 
vremii şi să facă din boala lor o experiență cu adevărat 
tulburătoare a fost M. Blecher. Reticent și aproape pedant 
în observaţiile sale, minuţios și aspru în analiză, conști- 
ent că toate tribulaţiile trăite nu sunt decât un purgatoriu 
pe care e silit să-l traverseze, Blecher și-a privit boala cu 
sentimentul unei fatalităţi decente, cu conștiința incu- 
rabilităţii ei [...]. Mărturisirea e o formă de exploatare a 
adâncimilor fiinţei, un mod de a fi onest cu propria bio- 
grafie. Scrisul prelungeşte fidel, în pagină, tremurul muş- 
chilor, halucinaţia, delirul senzorial. E o proiectare febrilă 
a interiorităţii în țesătura plăpândă a frazelor, o epuizare 
a fiinţei, o vlăguire a ei. 

BLEOCA, Liviu (6.VI.1958, Bucureşti), prozator, 
traducător. Este fiul Rodicăi Bleoca (n. Nedu) şi 

al lui Dumitru Bleoca, medic. Urmează Liceul 
„Ady-Şincai” din Cluj-Napoca, apoi Facultatea 
de Filologie, secţia engleză-română, a Universi- 
tăţii „Babeş-Bolyai” din același oraş, absolvită în 
1982. Este, pe rând, profesor de liceu, traducător 
în cadrul Institutului de Medicină şi Farmacie, apoi 
al Institutului de Cercetări pentru Echipamente 
Energetice din Cluj-Napoca, bibliotecar la Biblio- 
teca Academiei din localitate şi diplomat în Minis- 
terul de Externe, traducător în cadrul Fundaţiei 
Culturale Române, secretar general al Institutului 
Cultural Român. A coordonat volumele Transylva- 
nian Voices. An Anthology of Contemporary Poets 
from Cluj-Napoca (1997, în colaborare cu Adam ]. 
Sorkin ş.a.), Twilight Stories. Gib Mihăescu, Cezar 
Petrescu, Vasile Voiculescu (1999, în colaborare 
cu Adrian Bleoca) şi Experienţa externă (2001, în 
colaborare cu Ştefan Borbely). Semnează în nume- 
roase publicaţii din ţară, (între care „România lite- 
rară”, „Observator cultural”, „Lettre internationale”, 
„Apostrof”, „Contrafort”, „Iransylvanian Review”) 
şi străinătate („Partisan Review”, „Sulfur”, „Exqui- 
site Corpse”, „Index on Censorship” ş.a.). A tradus şi 
lucrări de istorie, politologie şi ficţiune. Debutează 
cu o povestire în revista „Iribuna” (1986), iar prima 
carte îi apare în 1994: romanul nonficţional „de 
aventuri” Sindromul Belfast, valorificare a datelor 
unei călătorii de la începutul anilor '90 în Irlanda şi 
Irlanda de Nord, în timpul războiului civil. În peri- 
oada următoare petrece un an în SUA, apoi devine 
observator internaţional în Bosnia-Herţegovina, 
experienţe de asemenea transpuse în proza pe 
care o publică. Parte a schițelor şi povestirilor care 
alcătuiesc sumarul volumelor Collectio de scanda- 
lis (2001) şi Frotikon (2005) au ca punct de plecare 
experienţe biografice „transfrontaliere”. 

Cu un titlu ce trimite la o scriere medievală cva- 
siomonimă, Collectio de scandalis (2001; Premiul 
Filialei Cluj a Uniunii Scriitorilor) are în comun cu 
microromanul Biblioteca de buzunar (un romanţ şi 
restul novele) (2001) o versiune remixată a acestuia 
din urmă, a cărui naraţiune - dedicată „gospo- 
dinelor de toate vârstele, dar nu numai lor, ci şi 
bărbaţilor lor şi chiar specialiştilor...” — se întoarce 
în buclă asupra ei înseşi. Este o deconstrucţie 
parodică a convențiilor romanului poliţist, în care 
un „detectiv”, Watson, cu nume similar eroului lui 
Conan Doyle, anchetează misterioasa sinucidere 
a Emiliei Blăjan, modestă funcţionară într-o mică 
bibliotecă de provincie (prilej pentru consideraţii 

ironice despre raporturile centru versus periferie). 
Într-un final se constată că „novelele” din subtitlu 
(Petrecerea de adio, Tutunul dăunează grav sănă- 
tăţii, Mersul legănat al trenului) sunt lecturi „para- 
literare” (polițiste, cu strigoi, de aventuri) ale 
Emiliei. Una dintre ele este chiar volumul (aflat 
în şantier) Collectio de scandalis, ce cuprinde 
„remixul” Bibliotecii de buzunar. Acelaşi truc simi- 
liborgesian va fi reluat în povestirea Texpertul din 
volumul FErotikon (2005). Jocul postmodern cu 
convențiile şi trucurile prozei de consum, dar şi 
cu alte reţete livreşti, manipulate dexter, cu umor 
negru şi/sau sec, constituie una din specialită- 
ţile lui B. Ingeniozitatea narativă şi inteligenţa 
logică, stilul amuzat, detaşat şi flegmatic sunt 
atuurile unui prozator ce suspendă adesea realis- 
mul în vecinătatea enigmaticului şi abandonează 
epicul tradiţional în favoarea „situaţiilor”, ducân- 
du-şi cititorii pe piste false. Cu un titlu derutant, 
indicând un bar din Bosnia-Herţegovina unde e 
sechestrată, în timpul războiului, protagonista 
piesei-titlu, eteroclitul volum Erotikon are puţină 
legătură cu „eroticul” propriu-zis. Cele 21 de texte 
pun în scenă situaţii existenţiale diverse tematic 
şi „joacă” pe linia frustrării aşteptărilor cititoru- 
lui, mişcând derizoriul cotidian către dimensiuni 
destabilizante: Raport asupra mănăstirii e o rescri- 
ere „realistă” a legendei Meşterului Manole, Borgo 
Pass se joacă de-a mitul lui Dracula, Un concert de 
neuitat propune o distopie ludică pe tema simu- 
lacrelor şi sosiilor nelimitate, Istoria lâncierului 
adaptează în cheia mercantilismului contemporan 
mercenariatul medieval. 

SCRIERI: Sindromul Belfast, Cluj-Napoca, 1994; Bibli- 
oteca de buzunar (un romanţ şi restul novele), Cluj-Na- 
poca, 2001; Collectio de scandalis, Piteşti, 2001; Erotikon, 
pref. Mircea Mihăieş, Iaşi, 2005. Traduceri: Michael 
Ondaatje, Obsesia lui Anil, postfață Marina Sabi- 
na-Draga, Iaşi, 2002; Leonard Cohen, Frumoşii învinşi, 
postfață Mircea Mihăieş, Iaşi, 2003; Richard Brautigan, 
În zahăr de pepene, Iaşi, 2004, La pescuit de păstrăvi în 
America, laşi, 2004; Raymond Carver, Despre ce vorbim 
când vorbim despre iubire, laşi, 2005. 

Repere bibliografice: Liviu Papuc, „Aventura” lui Liviu 
Bleoca, DL, 1994, 16; Pia Brînzeu, Corridor of Mirrors. 
The Spirit of Europe in Contemporary British and 
Romanian Fiction, Lanham, Maryland (SUA), 2000, 78; 
Bianca Burţa, „Biblioteca de buzunar (un romanţ şi restul 
novele)”, OC, 2001, 16; Petraș, Cărțile, 130-131; Marius 
Chivu, Proză scurtă şi exactă, RL, 2005, 31; Tania Radu, 
Deriziunea cu ştaij, „22”, 2005, 38. P.C. 

BLOC, revistă de avangardă apărută în număr 
unic la Piatra Neamţ în februarie („făurar”) 1934, 
cu subtitlul „Literar, critic, polemic”. Publicaţia, 
al cărei redactor este George Demetru Pan, îşi 
exprimă adeziunea la arta modernistă în rubri- 
cile „Septentrion”, „Negativ-pozitiv”, „Aquarium” 
(ultima pagină, destinată notelor şi informaţiilor 
diverse). Poezia este semnată de E. Ar. Zaharia, 
Ion Vespremie, Traian Chelariu, Har Mihăilescu, 
George Demetru-Pan, iar proza (un fragment din 
romanul Femeile adolescenței mele) de George 
Demetru Pan şi de Mircea Streinul (un fragment 
din romanul Sanatoriul viselor). M.Pp. 


BLOC, revistă apărută la laşi, săptămânal, între 20 
februarie şi 14 martie 1934, cu subtitlul „Literar. 
Artistic. Social”. Director: Victor Gr. Constantin; 
redactori: George Lesnea, Beno Ceauşansky, 
Marcel Rosen. În articolul Predoslovie, din primul 
număr, este exprimată atitudinea neconformistă 
şi independentă a tinerilor redactori. Pe un ton 
polemic avântat e ironizată generaţia matură, 
dorinţa publicaţiei fiind de a dovedi că Iaşul „nu e 
o cetate a agoniei şi a descompunerii”. Fără a avea 
un program ideologic sau estetic explicit formulat, 
B. se remarcă prin promptitudine şi combativitate 
în abordarea problemelor zilei. Astfel, articolele 
politice vădesc o poziţie hotărâtă împotriva fascis- 
mului incipient în Europa şi la noi, iar din textele 
pe teme sociale şi culturale se detașează accente 
critice apăsate. Rubricile „Veac tânăr”, „Între da 
şi nu”, „Reflector şi rotativă”, „Puncte nevralgice”, 
„Între Corso şi Bahlui” conţin o publicistică febrilă 
şi diversă, atentă la fenomenul politic şi în egală 
măsură la cel artistic. Deşi nu beneficiază de un 
spaţiu larg, literatura tipărită aici are un nivel 
meritoriu. Sunt publicate poezii de George Lesnea 
(Steaua, Cerşetorul), care traduce, de asemenea, 
din Serghei Esenin (poemele Am să mă spânzur şi 
Troica). Proza e reprezentată de Aurel Lambrino, 
iar cronica literară este susţinută succesiv de Dinu 
Răutu, Vintilă Roman şi B. Ceauşansky. Eseurile 
despre teatru semnate de Marcel Rosen vădesc o 
concepţie modernă despre arta regizorală. I.M. 


BLOCK, Igor (5.1X.1918, Soceteni-Lăpuşna -— 
4.11.1988, Bucureşti), poet, traducător. Este fiul 
Mariei Frunză-Block, culegătoare de folclor şi 
interpretă a cântecelor populare româneşti, şi a 
lui Heinrich Block, ziarist şi traducător. A absolvit 


Block 


Facultatea de Drept a Universităţii din Bucureşti. 
A debutat în 1935 cu articolul Misiunea lui Nicolae 
Milescu în China în revista Liceului „Spiru Haret” 
din București, „Vlăstarul”. A colaborat cu poezie la 
„Cuget clar”, „Jurnalul literar”, „Basarabia literară”, 
„Viaţa Basarabiei” ş.a. După război publică fabule, 
epigrame, stihuri umoristice mai ales în „Urzica”. 
Semnează şi |. Bloch, lon Bunescu, Igor Frunză, lon 
Frunză, Igor Stepniac. 

Versurile lui B. au fost adunate în plachetele 
Dragostea văzută de poeţi (1939), volum colectiv 
editat în colecţia „Adonis”, Poeme (1940), Calea cu 
spini. Poem pentru ţara pierdută (941), ultimele 
notabile îndeosebi prin poemele de dragoste şi 
prin cele despre amintirea Basarabiei. Concepută 
într-o manieră tradiționalistă, cu nuanţe folclo- 
rice, poezia evocă meleagurile natale cu nostalgie 
şi cu o durere reținută. De altfel, sub pseudonimul 
dr. Ion Frunză, B. publică în germană (1941) şi în 
engleză (1944) o lucrare despre drepturile români- 
lor legate de Basarabia. Abandonând aspiraţia de 
a-şi cultiva vocaţia poetică proprie, într-o perioadă 
de altfel propice, prin politica oficială, promovării 
literaturii în limba rusă, dar şi mai târziu, traduce, 
frecvent în colaborare, din scriitori ruşi şi sovietici. 
Deşi iniţial nu intra în discuţie opţiunea traducă- 
torului, ci exclusiv comanda ideologică, treptat se 
observă că B. se orientează spre autori importanți, 
precum Arkadi Avercenko, Mihail Zoşcenko, L.A. 
Bunin, EM. Dostoievski. 

SCRIERI: Dragostea văzută de poeţi (volum colectiv), 
Bucureşti, 1939; Poeme, Bucureşti, 1940; Calea cu spini. 
Poem pentru ţara pierdută, Bucureşti, 1941; Negru pe alb: 
cum s-a născut cartea, Bucureşti, 1943. Traduceri: D.N. 
Mamin-Sibiriak, Povestiri din Urali, Bucureşti, 1947 (în 
colaborare cu Emil Fulda); Konstantin Simonov, Umbra 
străină, Bucureşti, 1950; A.I. Kuprin, Povestiri, Bucureşti, 
1957 (în colaborare cu T.R. Solescu); Vilis Laţis, Patria 
pierdută, Bucureşti, 1957 (în colaborare cu Ticu Archip); 
Boris Polevoi, Impresii din America, Bucureşti, 1958 (în 
colaborare cu Emanoil Cerbu); Iuri Gherman, Cauza pe 
care o slujeşti, Bucureşti, 1961 (în colaborare cu Pericle 
Martinescu), Omul meu drag, Bucureşti, 1965 (în colabo- 
rare cu Pericle Martinescu); Arkadi Strugaţki, Boris Stru- 
gaţki, Țara norilor purpurii, Bucureşti, 1961, Întoarcerea. 
Amiaza veacului al XXII-lea, Bucureşti, 1964; Ivan Melej, 
Oameni şi mlaştini, Bucureşti, 1966 (în colaborare cu 
Pericle Martinescu), Bucureşti, 1966; Arkadi Avercenko, 
Icre negre, Bucureşti, 1967; Formula nemuririi. Povestiri 
ştiințifico-fantastice sovietice, Bucureşti, 1967; Maxim 
Gorki, Scrisori, telegrame, dedicaţii, III, Bucureşti, 1968 

(în colaborare cu Mircea Spiridoneanu); V. Veresaev, Fără 
drum, Bucureşti, 1968 (în colaborare cu Alice Gabrie- 
lescu); Mihail Zoșcenko, Galoşul, Bucureşti, 1968; Viktor 
Konecki, Focuri pe stâncile de gheaţă, Bucureşti, 1969 (în 
colaborare cu Radu Polizu-Micşuneşti şi Marcel Gafton); 
Boris Pilniak, Anul gol, pref. Al. Sever, Bucureşti, 1969 (în 
colaborare cu Marcel Gafton); P D. Boborîkin, Citadela 
negustorilor, Bucureşti, 1970; L.A. Bunin, Versuri, Bucu- 
reşti, 1972 (în colaborare cu Ştefan Aug. Doinaş); Mykolas 
Sluckis, Bântuie furtuni în rada portului meu, Bucureşti, 
1975; Kim Si Sâp, Noi povestiri auzite pe Muntele Broaştei 
Ţestoase de Aur, Bucureşti, 1976; Vsevolod Ivanov, 
Nisipuri albastre, Bucureşti, 1977 (în colaborare cu Aurel 
Lambrino); Lilli Promet, Primavera, Bucureşti, 1977; 
Nikolai Samohin, Celebrul meu alter ego, Bucureşti, 
1983; EM. Dostoievski, Omul din subterană, Bucureşti, 
1983 (în colaborare cu V. Em. Galan). 

Repere bibliografice: Cimpoi, Ist. lit. Basarabia, 27; 
Burlacu, Lif. rom. Basarabia, 87-88; Dicţ. Chişinău, 
57-58. E.H. 


BLUZE ALBASTRE, „revistă de literatură proletară” 
apărută la Bucureşti, bilunar, între 5 iunie şi 31 iulie 
1932 (patru numere, al cincilea fiind interzis), în 
continuarea săptămânalului „Veac nou”. Redactor- 
responsabil: Alexandru Sahia. Ivită într-un peisaj 
publicistic agitat, ce oglindea frământările soci- 
ale, ideologice şi culturale ale epocii, B.a. adoptă o 
atitudine contestatară, denunţând cu înverşunare 
decadenţa burgheză a artei. În numele nonconfor- 
mismului revoluţionar, ea combate „falsul spiritu- 
alism, intelectualismul camuflat şi pseudoermetis- 
mul”, iar pe „scriitorul care continuă să mai scrie o 
literatură artistică” îl declară „pur şi simplu nebun”. 
Aplicând cu stricteţe dogmatică preceptele esteti- 
cii marxist-leniniste, care vede o antiteză de nede- 
păşit între conceptele „artă pentru artă” şi „artă cu 
tendinţă”, publicaţia susține un militantism radi- 
cal, cum o arată, de pildă, articolul O generaţie falşe 
de Alexandru Sahia: „În acest timp de existenţă 
dureroasă, în acest timp când o şleahtă de exploa- 
tatori omoară clipele de fericire ale unei clase sin- 
cere şi drepte, noi negăm arta pură şi înţelegem 
să facem o literatură proletară, o literatură revo- 
luţionară, o literatură menită să dezgolească rea- 
lităţi groaznice, îmbrobodite şi mutilate de esteţii 
inconştienţi sau voiţi în slujba burgheziei”. Textele 
literare publicate se conformează întru totul aces- 
tei linii ideologice. Astfel sunt nuvelele Uzina vie 
şi Revoltă în port (reluată după „Veac nou”, 1932) 
ale lui Alexandru Sahia, ambele ilustrând cu talent 
epic o tematică muncitorească, aşa cum o fac şi 

reportajele În lumea bluzelor albastre şi Mic album 
de fotografii mişcate, primul despre viaţa petroliş- 
tilor de pe Valea Prahovei, celălalt dezvăluind con- 
trastul dintre existenţa cotidiană a unor muncitori 
şi a unor burghezi. Traducerile sunt selectate după 
aceleaşi criterii tendenţioase: eseurile Paraziţii 
de Maxim Gorki şi America tragică de Theodore 
Dreiser, poemele Noi, generația de Serghei Esenin, 
150 de milioane de Vladimir Maiakovski, Balada 
lui Karl Schmidt din oraşul cenuşiu de Johannes 
Becher, reportajul O zi într-un colhoz din Cuban 
de Serghei Tretiakov. În ce priveşte critica literară, 
aceasta este prezentă mai ales prin recenzii cu 
caracter polemic, în care judecăţile tezist-ideo- 
logice prevalează asupra analizelor estetice. Alţi 
colaboratori: Ilie Cristea, Eugen Relgis, Alf Adania, 
Zaharia Stancu. I.M. 


BOABE DE GRÂU, revistă editată la Bucureşti, 
lunar, între martie 1930 şi decembrie 1935, de 
Direcția Educaţiei Poporului. Redactor responsa- 
bil: Emanoil Bucuţa. Concepută şi realizată în mare 
măsură prin eforturile scriitorului Em. Bucuţa, 
B.g. a fost una dintre importantele publicaţii cul- 
turale din perioada interbelică. Intenţia declarată 
a redacţiei era de a urmări fenomenul naţional şi 
străin în ansamblu şi de a aborda domenii dintre 
cele mai variate, de la literatură şi artă la turism şi 
sport. În rubricile „Studii”, „Cronica” şi „Educaţia 
poporului în alte ţări” se publică rezultatele unor 
cercetări ştiinţifice aprofundate, sunt semnalate 
şi comentate cărţi, conferinţe, congrese, expoziţii, 
evenimente teatrale şi cinematografice, se dezbat 
probleme legate de sistemele educaţionale, se 
prezintă prompt şi pe larg activitatea unor institu- 
ţii culturale (Academia Română, Ateneul Român, 
Arhivele Statului, Societatea Scriitorilor Români, 
Astra, Teatrul Naţional, diferite fundaţii etc.). Deşi 
literatura propriu-zisă nu lipseşte din preocupă- 
rile redacţiei, ea ocupă un loc secundar. Textele 
literare tipărite sunt relativ puţine, dar aparțin 
unor nume cunoscute în epocă. Astfel, printre 
colaboratori se numără Liviu Rebreanu cu Basmul 
dreptăţii, variantă a capitolului Pământurile din 
romanul Răscoala, Gib I. Mihăescu cu proza scurtă 
Monumentul, având ca temă viaţa de provincie, 
Gala Galaction cu povestirea Cumpăna părin- 
telui Teodorit, lon Agârbiceanu tot cu o poves- 
tire, În Păresimi. Li se adaugă L.A. Bassarabescu 
cu schița Oaspetele necunoscut şi Marcu Beza cu 

ample fragmente din romanul în pregătire Ruva 
— 0 evocare a ținutului natal din Macedonia -, 
publicate în trei numere succesive. Promovând 
relaţiile culturale dintre naţionalităţi, revista oferă 
un spaţiu adecvat literaturii maghiare şi celei 
germane din Transilvania și din afara ei. Apar, 
astfel, în traducere nuvela Săliștencele de Mikszâth 
Kâlmân, povestirea Minunea de Sipos Dominic, 
romanul În jugul Domnului de Nyir6 Iosit ş.a. În 
ce priveşte literatura străină, mai sunt de menţio- 
nat traducerile din proza unor scriitori ca bulgarul 
Iordan lovkov, sârbul Borislav Stankovi€, italianul 
Fabio Tombari, grecul Gregorios Xenopoulos. De 
asemenea, Em. Bucuţa traduce câteva texte din 
engleză ale reginei Maria (Casele mele de vis, Un 
vis în vise, Copila cu ochi albaştri) şi un text din 
franceză al Elenei Văcărescu (Casa Văcăreștilor). 
Mult mai numeroase decât scrierile beletristice 
propriu-zise sunt - aproape număr de număr — 
analizele de critică şi istorie literară. Em. Bucuţa, 
un neobosit cronicar al fenomenului literar, 
publică — deseori fără a le semna - numeroase 
note, recenzii şi comentarii despre cărţi şi autori. El 
scrie argumentat și cu fineţe interpretativă despre 


Bobârnacul 


romanul românesc, urmărind evoluţia genului în 
România în perioada interbelică, despre primul 
volum din Istoria literaturii româneşti contempo- 
rane de N. lorga sau despre ediția a II-a din Istoria 
literaturii române. Epoca veche de Sextil Puşcariu 
şi, de asemenea, despre cărţi de Mihail Sadoveanu, 
Cezar Petrescu, I. Al. Brătescu-Voineşti, Jean Bart, 
Marcu Beza, Bucura Dumbravă. Tot Bucuţa sem- 
nalează ediţii noi din scrierile lui I.L. Caragiale, |. 
Creangă, M. Eminescu şi prezintă, cu ocazia unor 
traduceri sau a unor aniversări, opera şi persona- 
litatea marilor scriitori ai lumii: Vergiliu, Dante, 
Shakespeare, Goethe, Kipling, Thomas Mann, 
Frederic Mistral ş.a. Un domeniu bine reprezentat 
în revistă este al artei. Însoţindu-le cu o ilustrație 
de înaltă calitate, ce o singularizează în revuistica 
vremii, B.g. face loc unor studii despre colecţii, 
muzee şi pinacoteci, despre monumente istorice şi 
de artă (Zambaccian, Simu, Brukenthal, Pinacoteca 
Statului, mănăstirea Voroneţ, Castelul Peleş, 
Biserica Neagră din Braşov, Castelul Corvinilor din 
Hunedoara etc.). Printre semnatari se află prestigi- 
oși creatori şi specialiști — istorici și critici de artă: 
Ion Jalea, Alexandru Busuioceanu, Adrian Maniu, 
George Oprescu, G.M. Cantacuzino, Paul Henry, 
Virgil Vătăşianu ş.a. Un loc important îl are în pre- 
ocupările publicaţiei istoria neamului. Se remarcă 
seria de studii datorate lui Marcu Beza despre 
vestigiile româneşti din Balcani şi din Orientul 
Apropiat, alături de contribuţii aparţinându-le lui 
Scarlat Lambrino, Radu Vulpe, Radu Rosetti, Const. 
Moisil. Substanţiale sunt şi articolele pe teme filo- 
logice, etnografice, sociologice, pedagogice, geo- 
grafice, medicale, printre autorii lor fiind nume 
de seamă ale ştiinţei româneşti: Traian Herseni, 
Alexandru Borza, Valeriu L. Bologa, Grigore Antipa 
ş.a. Acoperirea unui spectru variat de domenii și 
discipline conferă revistei un caracter enciclope- 
dic, diversitatea fiind, alături de valoarea ridicată 
a informaţiei transmise cititorilor şi de eleganța 
grafică, printre calităţile ei esenţiale. I.M. 


BOBÂRNACUL, „ziar umoristico-satiric” apărut la 
Bucureşti, săptămânal sau bisăptămânal, de la 1 
ianuarie 1878 până la 3 iunie 1879, de la 21 decem- 
brie 1879 până la 7 februarie 1880, în iunie şi iulie 
1880, la 9 şi 18 aprilie 1885, între 2 februarie şi 7 
aprilie 1886. Între 21 decembrie 1879 şi 7 februa- 
rie 1880 are subtitlul „Bobârnacele”. Proprietar 
şi redactor: I. Marian. Au colaborat cu versuri 

Alexandru Obedenaru, Mircea C. Demetriade, N. 
Carageally-Costache. În 1879, de la 28 februarie, 
I.L. Caragiale publică, la rubrica „Fleacuri”, schiţe 
umoristice (Crăcănel, O nouă decorație, Un nou 
poetetc.). Colaborarea lui încetează, probabil, la 31 
martie, când revista îşi întrerupe apariţia pentru o 
lună. R.Z. 


BOBE, T.O. (pseudonim al lui Teodor Dobrin; 
13.11.1969, Constanţa), poet, prozator. Urmează 
Liceul Pedagogic din Constanţa, absolvit în 
1987, apoi Facultatea de Litere a Universităţii din 
Bucureşti, secţia română-latină, pe care a termi- 
nat-o în 1995. A frecventat cursuri de master în 
teoria literaturii şi literatură comparată la aceeaşi 
facultate, fără a le finaliza. În 1995 a lucrat ca 
secretar literar la Teatrul Mic din Bucureşti, iar 
din 1996 ca editor la Mediavision, casa de produc- 
ţie a PRO TV. Este unul dintre membrii fondatori 
ai cenaclurilor Central şi Litere. Debutează publi- 
cistic la „Contrapunct” (1992) şi editorial cu proza 
Spirala (film artistic), inclusă în volumul colectiv 
Tablou de familie (1995). A mai colaborat cu 
poezie la „L.A.&l.” (suplimentul literar al ziarului 
„Cotidianul”), „Luceafărul” şi cu articole şi cronici 
în „Dilema”, „Adevărul literar şi artistic”, „Interval, 
„Litere nouă” ş.a. Prima lui carte individuală, 
Bucla (1999), a obţinut Premiul Editurii Univers şi 
Premiul „Mihai Eminescu”. A beneficiat de burse 
la Academia de Arte la Berlin (2000) şi la Schloss 
Solitude din Stuttgart (2003-2004). 

B. a devenit cunoscut publicului mai larg mai târ- 
ziu prin câteva consideraţii ireverenţioase la adresa 
lui M. Eminescu din numărul 265/1998 al revistei 
„Dilema”. Pamfletul se reducea la o bufonadă în ter- 
meni licenţioşi la adresa statuii din faţa Ateneului 
Român: „Gândiţi-vă [...] la Hortensia Papadat-Ben- 
gescu în costum de baie, la Sadoveanu cu şuncile 
revărsate peste şnururile boxerilor, închipuiţi-vă 
cum i-ar sta lui Dosoftei cu deltoizii dezgoliți [...] şi 
cu ce morgă ar ține Vianu estetica pe pubis”. Volu- 
mul Bucla se înscrie în tradiţia optzecistă a poeziei 
banalului şi a derizoriului, banalitatea ameste- 
cându-se cu un fel de epifanie cotidiană, conotată 
livresc. Mixajul constituie metoda de construcție şi 
generare a textului: autorul amestecă şi alternează 
epicul cu liricul, poezia cu proza, limbajul culturii 
înalte cu limbajul culturii joase, imaginaţia lingvis- 
tică şi clişeul, originalul şi parodia. Ambiţia nemăr- 
turisită a lui B., ce poate fi descoperită şi ulterior, 

mai ales în prozele din Contorsionista (2011), este de 
a mima orice tip de voce şi de limbaj, de a reconstrui 
spontaneitatea cu armele sofisticate ale literaturii. 
Construcţia este însă vizibilă, textul abundă în arti- 
ficii stilistice, trimiteri ludic-ironice la diverse citate 
sau autori celebri, mai ales la „canonicul” Eminescu. 
Astfel, textele lui nea Gică, „cel mai mare frizer din 
lume”, reproduse cu literă cursivă, se amestecă, sti- 
listic, cu textele „originale” ale eului-narator. Acest 
„eu” auctorial se sparge la rândul lui în fragmente, în 
personaje şi voci, generând o polifonie bulversantă. 
După cartea pentru copii Darul lui Moş Crăciun 
(2003), care nu demonstrează abilităţi în această 
zonă, autorul revine în forţă cu cea mai bună carte 
a sa, Cum mi-am petrecut vacanţa de vară (2004). 
Aici se adoptă vocea şi perspectiva lui Luca, un băiat 
de opt-nouă ani care are de scris clasica temă pen- 
tru vacanţă, compunerea lui agramată, la persoana 
întâi, despre „cum mi-am petrecut vacanţa de vară” 
constituind chiar corpul romanului. Reţeta, textua- 
listă în fond, este aplicată însă cu graţie, limbajul are 
ingenuitate infantilă, savoare, umor, autorul mulân- 
du-se perfect pe universul mental semidestructurat 
al unui copil care nu ştie încă să vorbească aşa cum 
ar trebui, nici să interpreteze semnalele deviate ale 
unei realităţi care îl violentează până la paranoia şi 
schizofrenie. Totul se petrece în anii '90 ai secolului 
trecut, părinţii aleargă după bani şi distracţii, tăti- 
cii au amante, mămicile nu prea se ocupă de copii, 
bunica („mamaia”) moare într-un accident dubios, 
părinţii unor colegi de şcoală sunt mafioţi etc. Luca 
ar trebui să se adapteze la această realitate dură a 
oamenilor mari, la gesturile şi limbajul lor stereotip, 
dar nu reuşeşte şi deviază spre o zonă a fantasma- 
goriei şi invenţiei continue, ceea ce face ca roma- 
nul să derapeze, în ultima parte, spre o complicaţie 
narativă de tip policier-fantasy cam barocă şi stu- 
foasă. După Centrifuga (2005), subintitulat „poeme 
în proză”, în care se reeditează Spirala din Tablou de 
familie, dar şi Bucla, în proza din Contorsionista B. 
probează tipuri de limbaj, de personaje-naratori şi 
perspective, experimentând diverse formule nara- 
tive la limita dintre autenticism şi livresc, de această 
dată jocul reuşindu-i mai puţin, din cauza excesului 
de narcisism metanarativ, tentaţiei supraîncărcării 
şi alunecărilor înspre kitsch. 

SCRIERI: Bucla, Bucureşti, 1999; Darul lui Moş Crăciun, 
Bucureşti, 2003; Cum mi-am petrecut vacanţa de vară, 
Iaşi, 2004; Centrifuga, Iaşi, 2005; Contorsionista, Bucu- 
reşti, 2011. 

Repere bibliografice: Ioana Pârvulescu, „Șase, RL, 
1995, 35; Tania Radu, Un debut în grup sau Un fals 
tablou de familie, LAI, 1995, 39; Dan C. Mihăilescu, La 
alt aer, alte diamante, „22”, 1995, 45; Alex. Ştefănescu, O 
parodie a eroismului, RL, 1999, 23; Angelo Mitchievici, 
Viaţa şi frizeria ei, TMS, 2000, 3; Gheorghe Grigurcu, 
Vis şi delicatese, RL, 2000, 29; Marius Chivu, Nea Gică 
„forever”, RL, 2005, 28; Alex. Goldiş, Fragmente de policier 
textualist, ST, 2012, 2-3; Paul Cernat, Amorul artei, „22, 
2012, 9; Claudiu Turcuş, Tardopostmodernism, OC, 
2012, 359. R.D. 


BOBEI, Gheorghe (29.X.1897, Bărbăteşti, j. Vâlcea 
— 8.XII.1973, Bărbăteşti, j. Vâlcea), autor de versuri, 
folclorist. Este fiul Ioanei şi al lui lon Bobei. A făcut 
primele clase la Bărbăteşti. În 1911 intră, ca bursier, 
la Şcoala Normală din Constanţa. Începe între timp 
să scrie, trimițând primele încercări, în versuri şi în 
proză, la „Dobrogea jună”. După un an de învățătură 
la Craiova, se întoarce în cetatea tomitană, pentru ca 
între 1916 şi 1918, în timpul războiului, să urmeze, la 
Botoşani, Şcoala de Ofiţeri în Rezervă. Din 1919predă 
la şcoala din Dobriceni (în judeţul Vâlcea), unde va 
reveni după ce în 1925 a avut o catedră la Frăţileşti 
(în Ialomiţa). Mare iubitor de producţii populare, 
culege texte şi melodii pentru revista „Izvoraşul”. 
Va mai publica folclor şi în alte periodice - „Cultura 
poporului”, „Albina”, „Orizont”, „Gazeta învăţăto- 
rului”, „Argeş”. În 1925, împreună cu I.C. Stroescu, 
înființează societatea culturală Farul şi scoate, la 
Râmnicu Vâlcea, o publicaţie cu aceeaşi denumire, 
iar cu T. Geantă, în 1931, gazeta „Învățătorul. În 
1926 se înscrie la Facultatea de Litere şi Filosofie a 
Universităţii din Bucureşti, primind la examenul de 
absolvire distincţia magna cum laude. Întors la ţară, 
alcătuieşte culegeri de folclor, prelucrează scenarii 
şi regizează spectacole. Un bun prilej de a colinda 
satele i-l oferă funcţia de inspector al căminelor cul- 
turale din Oltenia (1946-1947). Până la pensionare 
(1960), mai predă la gimnaziul din Hurezi şi la Şcoala 
de Gospodărie Rurală din Măldăreşti (1947-1948), 
înapoindu-se după aceea în comuna natală, despre 
care, în 1958, întocmeşte o monografie folclorică. 
Ales membru de onoare în Asociaţia Folcloriştilor şi 
Etnografilor Vâlceni, participă la festivaluri interna- 
ţionale. Un festival folcloric, la Bărbăteşti, avea să-i 
poarte numele. 

Articole, recenzii, reportaje, versuri îi apar lui B., 
în primul rând, în publicaţii din Râmnicu Vâlcea: 
„Viitorul Vâlcei”, „Glasul adevărului”, „Viitorul nea- 
mului”, „Muncitorul”, „Cuvântul nostru”, „Farul”, 

„Învăţătorul”, „Naţionalul Vâlcii”, „Crainicul”, „Biru- 
inţa”. Mai semnează în „Dumineca poporului”, 
„Universul literar”, „Zorile”, „Ţara de Jos”, „Sinteza”, 
„Săptămâna literară”, „Mişcarea” ş.a. În ultimii ani 
colaborează cu inimoase articole de informaţie 
şi propagandă culturală la „Scânteia”, „România 
liberă”, „Scânteia tineretului”, „Gazeta învăţătoru- 
lui”. În „zumzet de cobză şi în tril de fluier”, B. cântă 
în versurile sale, din toată inima, „frumuseţea, visul 
şi seninul”. Cu unele înnegurări trecătoare, lirica lui 
se scaldă, voios, în „lumină”, sugerând o mişcare 
ascendentă. Un simţ muzical relevă, fără doar şi 
poate, aceste stanţe de licăr folcloric şi „zvon patri- 
arhal!”, instrumentând acorduri, şi triste şi jucăuşe, 
dintr-o „rapsodie vâlceană”. 

SCRIERI: [Poezii], în Gheorghe Bobei, rapsod şi poet, îngr. 
şi introd. Constantin Apostol, Râmnicu Vâlcea, 1973; Din 
licărul străbunelor izvoare, îngr. şi postfață Dumitru D. 
Tiţa, Bucureşti, 1986. 

Repere bibliografice: Nicolae  Docsănescu, Valea 
Voievozilor, Bucureşti, 1981, 92-96; Ion Cruceană, 
Momente şi figuri argeşene, |, Piteşti, 1980, 33-34; Florin 
Faifer, Rapsodul, CL, 1999, 8. F.F. 


BOBEŞ, Tita (1.XI.1895 -— 12.X.1987, Bucureşti), 
cronicar dramatic. A urmat în Bucureşti cursurile 
Liceului Pedagogic de pe lângă Seminarul Universitar. 
Din această perioadă datează prietenia cu TudorVianu 
şi cu Ion Barbu. În timpul Primului Război Mondial 
ocupă slujba de corector într-o tipografie, numărân- 
du-se printre colaboratorii apropiaţi ai lui lon Vinea. 
A fost unul dintre cei mai redutabili şi fecunzi critici 
teatrali din perioada interbelică, semnând (uneori şi 
cu iniţiale), între 1918 şi 1944, numeroase cronici şi 
articole în „Chemarea”, „Contimporanul”, „Adevărul 
literar şi artistic”, „Politica”, „Rampa”, „Ultima oră”, 
„Cuvântul”, „Facla”, „Seara”, „Acţiunea” (la care a fost şi 
director din 1940 până la 1944) ş.a. 

Cronicile dramatice ale lui B. recompun o frescă 
a vieţii teatrale bucureştene, incluzând o multi- 
tudine de aspecte revelatoare, precum schimbă- 
rile la nivelul conducerii instituţiilor, bilanţurile 
periodice, atmosfera începuturilor de stagiune, 
evoluţia unor piese pe scenele româneşti şi străine 
etc. Piesele luate în discuţie vizează o gamă largă 
de dramaturgi, români şi străini (Lucian Blaga, 
Camil Petrescu, Claudia Millian, Mihail Sorbul, 
Carlo Goldoni, Henrik Ibsen, August Strindberg, 
Paul Claudel, Luigi Pirandello ş.a.), cărora croni- 
carul le dedică, de cele mai multe ori, comentarii 

substanţiale şi nuanţate. Adevărate exegeze, acestea 
dezvăluieun abilmânuitoralcondeiului, cu o solidă 
cultură şi gust rafinat, deschis noului. Observațiile 
criticului au în vedere, de regulă, calităţile literare 
ale operei dramatice (originalitatea, suflul ei de 
viaţă, construcţia personajelor, ritmul acţiunii) şi, 
nu mai puţin, transpunerea ei scenică, jocul acto- 
rilor, B. dovedindu-se, în această privinţă, deosebit 
de exigent. Mediocritatea, convenţionalismul sunt 
sancţionate drastic. Formulele novatoare sunt 
acceptate selectiv, în măsura în care şi-au dovedit 
eficienţa. B. ar fi putut deveni un nume de referință 
în istoria dramaturgiei româneşti şi în cea literară 
dacă şi-ar fi adunat însemnările în volum.  C.Bz. 


BOBI, revistă de cultură apărută la Bucureşti, 
din ianuarie până în iunie 1932 şi în iulie 1933, 
cu subtitlul „Mensual de atitudine, critică, litera- 
tură”, transformat odată cu nr. 8/1933 în „Revistă a 
tinerei generaţii”. Redactor: Ştefan Horint; secretari 
de redacţie: 1. Ramiș (aprilie 1932) și Mihail Ramiș 
(mai-iunie 1933). Dintre rubrici se rețin „Cronica 
literară”, „Bloc-Notes”, „Puncte”, „Carnet”. Redacţia 
nu anunţă un program, dar reunește câteva condeie, 
încercând constituirea unei grupări: Eugen Ionescu, 
Neagu Rădulescu, Horia Liman, Dan Petraşincu, 
Pericle Martinescu, leronim Şerbu, Hortensia Papa- 
dat-Bengescu (cu o recenzie la G. Călinescu, Viaţa 
lui Mihai Eminescu). Poezia, modest reprezentată 
de Aurel Chirescu, Dan Petraşincu, E. Ar. Zaharia, 
Virgil Carianopol, Al. Robot, N.R. Iulian, se înscrie 
între limitele unui academism întârziat. Caricaturi 
sugestive dau vioiciune paginilor. VI. 


BOCET, specie folclorică constând dintr-un cântec 
de jale care însoţeşte ritualul înmormântării. B. 
este interpretat de femei, care sunt, de regulă, rude 
apropiate ale răposatului. Iniţial pare să fi fost o 
incantaţie împotriva contagiunii morţii. Originea 
b. românesc trebuie corelată cu neniae-le romane, 
cu care prezintă evidente asemănări. Acestea erau 
cântece funerare acompaniate la fluier (tibia) sau 
trâmbiţă (tuba) - aşa cum se mai obişnuieşte în 
Ţara Hațegului, în ţinutul Neamţ şi în Bucovina — 
prin care bocitoarele romane invocau mila zeiţei 
Nenia, de îndată ce bolnavul intra în agonie. După 
vârsta şi starea civilă a persoanei decedate, b. poate 
fi: de mamă, de tată, de soţie, de soţ, de frate, de 
soră, de flăcău, de fată mare, de copil, de moş. În 
funcţie de context, se intonează la înmormântări şi 

pomeniri, iar locul performării poate fi în casă, pe 
drum, la poarta cimitirului, la groapă etc. Acestea 
sunt b. propriu-zise. Pe lângă ele, însă, în zona 
sud-vestică a ţării (Oltenia subcarpatică, Banat şi 
Hunedoara), ritualul înmormântării cuprinde şi 
unele cântece funerare, cum ar fi: Zorile, Cântecul 
mare, Cântecul bradului, Cântecul de leruit ş.a., 
iar în mai multe regiuni este semnalat Cântecul 
de priveghi, toate amintind străvechile obiceiuri 
şi credinţe care le-au dat naştere. Puternic rituali- 
zate, cântecele funerare se impun prin arhaicitate 
şi prin valoarea artistică deosebită. Departe de b. 
propriu-zis rămân „versurile la morţi”, întâlnite în 
mai multe sate din jumătatea de nord a Moldovei, 
precum şi în majoritatea zonelor transilvănene. 
Create şi răspândite de slujitorii bisericii, aceste 
versuri funebre nu sunt încă asimilate de mediul 
folcloric. În ce priveşte structura, b. românesc are o 
serie de trăsături comune cu cântecele funebre ce 
răsună, în manieră asemănătoare, la înmormân- 
tările grecilor, albanezilor, sârbilor şi bulgarilor. 
Jelirea mortului, plină de o vibrantă compătimire, 
dă b. un caracter ritual de incantaţie solemnă. 
EI păstrează o formă echilibrată, în care durerea 
se converteşte în melancolie reculeasă. Aproape 
în fiecare b. principalele momente se succedă 
într-un triptic tragic: desprinderea mortului de 
o lume, integrarea sa în altă lume şi restabilirea 
legăturii cu lumea din care a plecat. Integritatea 
formală a b. este asigurată de motivele care îl alcă- 
tuiesc. Acestea prezintă un anumit grad de stere- 
otipie, ceea ce îngăduie folosirea lor în funcţie de 
împrejurări. Întotdeauna moartea tinerilor sur- 
prinde dureros, ca un sacrificiu inutil. Funeraliile 
tinerilor necăsătoriți imită obiceiurile de nuntă, 
făcând astfel ca recuzita destinată unui eveni- 
ment fericit să-şi schimbe menirea: „Batista de 
vornicel/ Legată-i la prăpurel,/ Batistuţa cea de 
mire/ Legată-i la năsălie”. Exprimarea metaforică 
intensifică dramatismul „nunţii-înmormântare”, 
deconspirând neconcordanţa dintre aparenţă şi 
realitate. Tonul este solemn, iar imaginile folosite 
sugerează perfect tragismul momentului. Specie 
complexă, care surprinde viaţa ori moartea în 
multiple ipostaze, b. include uneori secvenţe ce 
apar şi în alte creaţii folclorice, circulaţia făcân- 
du-se nu numai de la acestea spre b., ci şi în sens 
invers. Prin şlefuire îndelungată, multe metafore au 
căpătat valoare de simboluri. Asemenea descânte- 
cului, b. prezintă de multe ori un limbaj aproape 

cifrat, în care simbolurile, convertite în imagini 
plastice, amintesc de credinţe arhaice. Înrâurirea 
b. se resimte şi în literatura cultă. Poeți ca George 
Coşbuc, Ion Pillat (Bocetul), V. Voiculescu (Patru 
brazi), Adrian Maniu (Înmormântarea feciorului de 
domn) preiau din b. nu numai viziunea populară 
asupra morţii, ci şi elemente stilistice şi compoziţi- 
onale specifice. B. este cultivat şi astăzi, viabilitatea 
acestei specii datorându-se prezenţei ei în ceremo- 
nialul înmormântării. 

Surse: T.T. Burada, Datinile poporului român la înmor- 
mântări, laşi, 1882; S. FI. Marian, Înmormântarea la 
români, Bucureşti, 1892; Ion Pop-Reteganul, Bocere, 
adecă cântări la morţi, Gherla, 1897; Alexandru Vasiliu, 
Cântece, urături şi bocete de-ale poporului, Bucureşti, 
1909; Ion Bârlea, Balade, colinde şi bocete din Mara- 
mureş, Bucureşti, 1924; Gavril Bichigean, Ion Tomuţa, 
Bocete şi descântece din ţinutul Năsăudului, Bistriţa, 
1936; C. Brăiloiu, Bocete din Oaş, Bucureşti, 1938; Folclor 
din Oltenia şi Muntenia, 1, Bucureşti, 1967; Folclor 
din Moldova, IL, Bucureşti, 1969; C. Mohanu, Fântâna 
dorului. Poezii populare din Ţara Loviştei, Bucureşti, 
1975, 204-236; Alexiu Viciu, Flori de câmp. Doine, stri- 
gături, bocete, balade, îngr. şi introd. Romulus Todoran 
şi Ion Taloş, Cluj-Napoca, 1976, 250-253; C. Brăiloiu, 
Emilia Comişel, Tatiana Găluşcă-Cârşmariu, Folclor din 
Dobrogea, introd. Ovidiu Papadima, Bucureşti, 1978, 
186-204; A.S. Hâncu, VS. Zelenciuc, Folclorul obiceiu- 
rilor de familie, Chişinău, 1979, 238-269; Ion H. Ciubo- 
taru, Folclorul obiceiurilor familiale din Moldova (Marea 
trecere), introd. edit., cu un capitol de etnomuzicologie 
de Florin Bucescu şi Viorel Bârleanu, Iaşi, 1986, 1-301; 
Vasile Şişu, Odiseea sufletului. Epos funerar românesc, 
Drobeta-Turnu Severin, 2001, 332-373. 


Repere bibliografice: A. Lambrior, Obiceiuri şi credințe 
la români. Înmormântările, CL, 1875, 5; T.T. Burada, 
[Bocetele populare|, CL, 1879, 2, 7, 1879, 10, 1883, 12; 
Aron Densuşianu, Istoria limbei şi literaturei române, ed. 
2, laşi, 1894, 165-167; Ion Muşlea, Cercetări etnografice 
şi de folclor, II, îngr. şi introd. Ion Taloş, Bucureşti, 
1972, 7-28; I.C. Chiţimia, Cântece populare funerare, 
RITL, 1959, 3-4; I.C. Chiţimia, Bocetul românesc în 
interpretarea lui George Coşbuc, LL, 1966; Gheorghe 
Vrabie, Folclorul, Bucureşti, 1970, 250-275; st. lit. 
I, 41-53; Ernest Bernea, Poezii populare în lumina 
etnografiei, Bucureşti, 1976, passim; Mihai Pop, Pavel 
Ruxăndoiu, Folclor literar românesc, 1976, 192-217, Dicţ. 
lit. 1900, 106-107; Ovidiu Bârlea, Folclorul românesc, |, 
Bucureşti, 1981, 446-496; Ion H. Ciubotaru, Cântecul 
funerar şi contextul său etnografic (Moldova), în Folclorul 
obiceiurilor familiale din Moldova (Marea trecere), Iaşi, 
1986, I-CXXXV; Mariana Kahane, Lucilia Georgescu- 
Stănculeanu, Cântecul Zorilor şi Bradului (Tipologie 

muzicală), Bucureşti, 1988; Ion H. Ciubotaru, Marea 
trecere. Repere etnologice în ceremonialul funebru din 
Moldova, Bucureşti, 1999, 205-305. I.H.C. 


BOCIORT, Ignat Florian (13.X.1924, Carand, j. 
Arad — 2.XII1.2015, Berlin), estetician. Este fiul 
Anei (n. Cialma) și al lui Florea Bociort, pădurar. 
Urmează clasele primare în satul natal, fiind 
apoi bursier la Liceul „Moise Nicoară” din Arad. 
Urmează un an la Politehnica din Timișoara, 
pe atunci instituție militarizată, pentru a scăpa 
de armată, intrând după război ca student la 
Facultatea de Litere și Filosofie din București; va 
absolvi, dată fiind separarea ulterioară a institu- 
ției în 1948, mai întâi filosofia (1949) și apoi filo- 
logia (1950). După absolvire rămâne în Capitală ca 
redactor la „Contemporanul” și ca asistent, apoi 
lector la Facultatea de Filologie a Universității. În 
1956 cere transferul la Timișoara, la recent înfiin- 
țata Facultate de Filologie, unde va ajunge profesor 
de teoria literaturii, de estetică literară și de lingvis- 
tică, predând până în 1986, când se pensionează. 
Primește o bursă la Berlin, unde între 1965 si 1970 
este docent-invitat la Institutul de Romanistică al 
Universității Humboldt. La Berlin își dă doctoratul 
în filosofie și intră în contact cu mișcarea inter- 
lingvistică, al cărei propagator devine la întoarce- 
rea în România. Publică zeci de articole de teoria 
literaturii, de estetică literară, de esperantologie în 
Europa, Brazilia și China. Stabilindu-se la Berlin, 
continuă să colaboreze la publicaţii din România, 
precum „Cultura” și „Spiritul critic”. 

Lucrările de estetică ale lui B. ilustrează ver- 
santul „științist” al abordării metaliterare. Autorul 
apelează constant la teoria sistemelor și la teoria 
informaţiei pentru a elucida problemele abordate, 
care țin în principal de praxeologie și în particular 
de chestiunea progresului estetic. Cu toată sincro- 
nizarea metodologică la instrumente ale celei de-a 
doua jumătăți ale secolului al XX-lea, B. ilustrează 
un caz oarecum exotic de anacronism programatic: 
se declară și acționează de facto ca un continuator 
al lui Tudor Vianu, reluând problema progresului 
estetic din punctul totuși vetust bibliografic unde 
o lăsase acesta. Spre deosebire însă de Vianu, care 
în Introducere în teoria valorilor apărase o poziție 
împotriva evoluției în cultură, B. crede în progresul 
estetic al literaturii, invocând argumente din teoria 
informaţiei, combătând abordările intuitiv-nești- 
ințifice ori autonomismul literar (apără, de pildă, 

ideea că tema nu este indiferentă din punct de 
vedere estetic) și polemizând cu Kant, Croce ș.a. 
De la Teoria progresului literar-artistic (1975) până 
la Progresul estetic al literaturii ca problemă a pra- 
xeologiei (2012), cărțile autorului, impunătoare 
cantitativ, se reiau pe unele porțiuni, căutând ela- 
borarea și perfecționarea tezei cu rezultate ames- 
tecate, subsumabile tezelor heteronomiste; o argu- 
mentaţie adesea solidă se combină în unele cazuri 
cu gusturi didactic-conservatoare. Complementar 
activității de estetician, B. a fost un harnic popula- 
rizator în România al limbii esperanto. 

SCRIERI: Teoria progresului literar-artistic,  Bucu- 
reşti, 1975; Teoria literaturii, Timişoara, 1977; Estetică 
literară, I-II, Timişoara, 1995; Convingeri, opinii, atitu- 
dini, Cluj-Napoca, 2008; Estetică literară prin contro- 
verse, Cluj-Napoca, 2011; Confruntări, memorii, poves- 
tiri, Cluj-Napoca, 2012; Progresul estetic al literaturii ca 
problemă a praxeologiei, Cluj-Napoca, 2012. 

Repere bibliografice: Nicolae Bârna, „Theorie du progres 
litteraire et artistique”, REVR, 1976, 4. M.I. 


BOCŞA, Nicolae (26.X1.1905, Flămânda, azi Jiana, 
j. Mehedinţi - ?), poet. Este fiul Elenei şi al lui Con- 
stantin Bocşa. După clasele primare (1912-1917), 
absolvite la Flămânda, B. urmează din 1919 Şcoala 
Normală în Turnu Severin. În septembrie 1925 
revine ca „lucrător” în comuna natală, iar după 
definitivat se transferă la Cioroboreni, tot în judeţul 
Mehedinţi, unde funcţionează ca învăţător până în 
1965, când se pensionează. B. îşi publică primele 
versuri în 1927, în gazeta mehedinţeană „Opaiţul 
satelor”. Mai colaborează la „Datina'”, „Revista 
Asociaţiei Invăţătorilor din Mehedinţi”, „Mehe- 
dinţeanul”, „Şcoala Mehedinţiului”, „Gorjeanul”, 
„Bucovina”, „Biruinţa”, „Severinul liber”, „Viitoru/. 
A mai semnat N. Bocşe, precum şi cu pseudonimul 
B. Montana. 

Vehemenţa articolelor lui B., care împarte 
lumea în săraci şi bogaţi, vine dintr-un complex 
social, cu energice descărcări resentimentare. 
Violent, dar fără spirit, el încearcă să-şi conver- 
tească înverşunările în sarcasme. Numai că, în 
„petardele” rimate, pamfletarul nu-şi alege impre- 
caţiile. O grimasă de răutate ia locul umorului şi în 
broşurile în versuri Demonii Mehedinţiului (1932) 
şi Romanţa Severinului pe 1938 (1938). Intenţia 
etică se perturbă în instantaneele lui groteşti, luând 
forma unor şarje de cârcotaş. Cu un debit abrupt, 
în rostiri colțuroase, stihuitorul, când cuprins de 

„duhul negrei desperări”, când agitând „pumnul 
răzbunării”, e mereu alături de dezmoşteniţii 
soartei. O voce cam stridentă se aude în buciumă- 
rile de crez naţionalist. Visul României reîntregite 
îl însufleţeşte pe condeierul mehedinţean în suita 
eroică Din iureşul războiului sfânt (1943). Peisajul 
agrest îl reconfortează pe autor, senin şi destins în 
versurile de atmosferă rustică şi naturistă. Dinspre 
trecut prinde contur „icoana” copilăriei (Daruri 
pentru copii, 1933). Icoana, altarele de unde răzbesc 
„vibraţiuni de rugă”, o troiță la răscruci, freamătul 
bătăii de aripă a unor îngeri intră în recuzita unei 
lirici cu tentă religioasă. După instalarea la putere 
a comuniştilor, B., în stihuiri răspândite prin presa 
vremii, lepădând obida şi oţărârea, îşi îmbracă 
stanţele în veşmânt convenţional, impudic de săr- 
bătoresc, arătându-se voios până la cecitate de 
atâta „belşug de bine”. „Brigadierul”, „tractoristul” 
sunt „eroii” pe care acum îi exaltă, în vreme ce 
„speculanţii”, „sabotorii”, „yankeii” îi reactivează 
vechile îndârjiri. 

SCRIERI: Demonii Mehedinţiului, Turnu Severin, 1932; 
Daruri pentru copii, Turnu Severin, 1933; Romanţa Seve- 
rinului pe 1938, Turnu Severin, 1938; Din iureşul războ- 
iului sfânt, Turnu Severin, 1943. 

Repere bibliografice: V. Rusu, Poeți mehedinţeni, II, 
Drobeta-Turnu Severin, 1979, 6-8; Firan, Profiluri, |, 116; 
Florin Faifer, Îndârjitul, CL, 1999, 9. F.F. 


BODEA, Dan (26.[X.1947, Rogoz, j. Maramureş), 
poet. Este fiul Victoriei (n. Cosma) şi al lui loan 
Bodea, ţărani. A urmat şcoala primară la Rogoz, 
liceul la Târgu Lăpuş (absolvent în 1965), ulterior 
înscriindu-se la Facultatea de Istorie a Universităţii 
din Bucureşti (1973-1977). A lucrat ca profesor 
(1977- 1990), apoi ca muzeograf la Muzeul Satului 
din Bucureşti. Din 1995 expert la Secretariatul de 
Stat pentru Culte, funcţionează mai mulţi ani ca 
profesor la Colegiul Romano-Catolic „Sf. losif” din 
Capitală. Este doctor în ştiinţe, cu teza Crucea în 
spațiul civilizaţiei vechi ţărăneşti din România, şi 
desfăşoară o asiduă activitate de cercetare. Este 
membru al Centrului de Orientalistică şi al Centrului 
de Istorie a Bisericii de la Universitatea din Bucureşti 
şi al Universităţii Mării Negre, are o activitate intensă 
de istoric şi teolog, a semnat numeroase articole de 
specialitate etc. A debutat în „Suplimentul literar-ar- 
tistic al «Scânteii tineretului»” cu poezii şi s-a mani- 
festat editorial după 1989, publicând câteva volume 
de versuri, precum şi eseuri (despre civilizaţia rurală, 

despre destinul românesc). Şi-a ales ca mentori pe 
N. Steinhardt şi pe loan Alexandru, acesta din urmă 
prefaţându-i de altfel volumul de debut, Cântare din 
cântare, apărut în 1993. 

Poezia lui B. se caracterizează prin patriotism, 
paseism, religiozitate, mesianism etnic şi misio- 
narism religios creştin. Ţara, românimea, strămo- 
şii, voievozii (Mircea cel Bătrân, Mihai Viteazul, 
Ştefan cel Mare) sunt convocați frecvent în discur- 
sul poetic. Se poate spune, astfel, că poezia lui este 
în bună parte asemănătoare, în pofida distanţei în 
timp, cu o anumită lirică patriotică ori de medita- 
ţie istorică, oraculară, vag sau criptic vindicativă, 
care a fost tolerată ori încurajată de naționalismul 
ceauşist, fiind diferită doar prin recursul masiv şi 
explicit la religiozitate şi prin afirmarea poziţiei 
anticomuniste, promonarhice, manifestă, de pildă, 
într-o odă lui Mihai I. Uneori se disting accente 
neoexpresioniste de filiație blagiană, în viziuni 
ceva mai aspre şi mai sumbre decât cele ale maes- 
trului: „Năpraznic cădeau pietre.../ Pietre peste 
pietre se azvârleau.../ Pământul se trăgea spre 
esenţă/ Neîndurând biciul să lovească/ Pântecul, 
în care s-a zămislit pruncul.../ Pe creste iubirea 
lumina verdele frunzei/ Cuvântul Dorire” (Tablou). 
Poetul abordează şi tematica erotică, tratând-o în 
stilul biblic, al Cântării Cântărilor. În general, frec- 
venţa terminologiei biblice, liturgice şi ecleziastice 
(„Scriptură”, „ieslea slăvirii”, „aghiasmă”, „veniţi şi 
luaţi lumină” etc.) conferă liricii lui B. timbrul ei 
specific, aşa după cum la nivelul substanţei prin- 
cipalul ei atribut distinctiv este nutrirea masivă 
din simbolistica biblică, din patrimoniul de trăire 
şi exprimare a evlaviei creştineşti. Aceste însuşiri 
concură la definirea uneia dintre ipostazele întoar- 
cerii, în poezie, după 1989, la spiritul religios. Ruga, 
ritualul creştin, exaltarea imnică a iubirii, rostirea 
răspicată a experienţei lăuntrice a devoţiunii creş- 
tineşti, a cucerniciei şi a aspiraţiei spre mântuire 
sunt realităţile omniprezente ale acestei lirici de 
exclamaţie şi fervoare religioasă, formulată într-un 
lexic simplu (cel fundamental, cu frecventarea 
lexicului liturgic sau biblic), cu imagistică puţină, 
banală sau discretă. Forţa acestei poezii, câtă este, 
încearcă să se impună prin intensitatea - iar nu 
prin meşteşugirea - rostirii, prin vădirea peremp- 
torie a puterii credinţei. 

SCRIERI: Cântare din cântare, pref. loan Alexandru, 
Bucureşti, 1993; Vita coronata, pref. loan Alexan- 
dru, Bucureşti, 1993; Etern şi emblematic în devenirea 

neamului românesc (în colaborare cu Cornelia Călin 
Bodea), Bucureşti, 1994; Floarea florilor, pref. Gheorghe 
Istrate, Bucureşti, 1995; Fiul omului, Bucureşti, 1997; 
Discursul crucii la români, pref. Răzvan Theodorescu, 
Bucureşti, 1997; La cruce-fântână, Cluj-Napoca, 1998; 
La crucea-lumină, Cluj-Napoca, 2000; La crucea-Învi- 
ere, Oradea, 2000; La Crucea-Înălţare, pref. Gheorghe 
Istrate, Cluj-Napoca, 2001; La crucea-legământ, Cluj-Na- 
poca, 2002; Ioan Paul al II-lea, profet al timpurilor noi, 
București, 2005; Pentru că nu ne temem, Târgu Lăpuş, 
2006; La crucea-iubire, Târgu Lăpuş, 2007; La Crucea - 
Înălţare, Târgu Lăpuş, 2007; Totus tuus, Târgu Lăpuş, 
2007; Laudibus virginis matris, Târgu Lăpuş, 2008; Salve 
regina, Târgu Lăpuş, 2008; Assunta, Târgu Lăpuş, 2009; 
Deipara, Târgu Lăpuş, 2009; La Crucea-Treime Sfântă, 
Târgu Lăpuş, 2010; Timpul care mi-a luat cuvântul, 
Târgu Lăpuş, 2011; Vitralii, Târgu Lăpuş, 2011; Mediatrix, 
postfață Victoria Kaposzta, Târgu Lăpuș, 2012; Portalul 
iubirii, Târgu Lăpuş, 2012. 

Repere bibliografice: Laurenţiu Ulici, „Cântare din 
cântare”, DEP 1994, 20; Geo Vasile, Crucea ca oratorie 
a cerurilor, LCE 1997, 9; Sabina Ispas, O lucrare de 
referință: Dan Bodea, „Discursul crucii la români”, 
DEP 1998, 179; Răzvan Theodorescu, Consideraţii 
asupra lucrării „Discursul crucii la români”, DEP, 1998, 
183; Gheorghe Istrate, „La crucea-Înviere”, „Curierul 
românesc”, 2000, 6; Al. Cistelecan, Pricesne, predici, 
psalmi (I, „Piaţa literară“, 2002, 31. N.Br. 


BODISCO, Antoaneta (17.1.1916, Piteşti - 9.1V.2005, 
K5ln, Germania), poetă, prozatoare. Este fiica Flo- 
ricăi (n. Rusu) şi a lui Marin Iordache, ofiţer, şi 
nepoată a lui Vladimir Streinu. După ce îşi ia licenţa 
în latină şi greacă la Facultatea de Litere şi Filosofie 
din Bucureşti (1939), lucrează în Ministerul Propa- 
gandei Naţionale (1940-1942), apoi la Ministerul 
Culturii Naţionale şi al Cultelor (1943), de unde 
este trimisă la Institutul Român din Madrid. Din 
1946 rămâne definitiv în Spania, căsătorindu-se cu 
diplomatul D. Arvid de Bodisco, autoexilat şi el în 
Occident. Din când în când vocea ei se face auzită 
la Radio Madrid, iar numele îi apare în presa spa- 
niolă. După dispariţia soţului ei, B. se instalează 
în 1962 la Miinchen ca angajată la postul de radio 
Europa Liberă. Între 1964 şi 1977 este crainică la 
emisiunile în limba română la Deutschlandfunk 
din K6ln. Debutează în 1946, la Madrid, cu un 
roman de aventuri în limba spaniolă, Un puerto en 
el Mar Negro. Debutul în limba română se produce 
mai târziu, în 1953, cu versuri publicate în revista 
„Îndreptar” din Munchen. Curând devine un 
nume cunoscut în periodicele exilului românesc, 

colaborând la „Apoziţia” (Miinchen), „Caete de 
dor” (Paris), „Cuvântul în exil” (Miinchen), „Fiinţa 
românească” (Paris), „Libertatea românească” 
(Madrid), „Limite” (Paris), „Revista scriitorilor 
români” (Miinchen) ş.a. Singurul său volum de 
versuri, intitulat La apus de cuvânt, apare în 1970, 
la Roma, cu o prefaţă de Mircea Popescu şi cu ilus- 
traţii de Eugen şi Tudor Drăguțescu. Cartea este 
dedicată latinistului N.I. Herescu, care a contribuit 
nu numai la formarea intelectuală a autoarei, ci i-a 
marcat şi destinul literar. 

B. a adus în alchimia poeziei propria cultură, 
europeană şi umanistă, ca şi lon Pillat, de altfel, cu 
care are atâtea afinități. Toposul este acelaşi, spaţiul 
rural al copilăriei fiind rememorat cu emoție şi 
sensibilitate (Copilărie, Toamna). Poezia Pe Argeș 
aduce în plus cadenţele liricii latine, pe care poeta 
o deprinsese traducând şi comentând elegiile lui 
Properţiu. Elegiacul îi infuzează versul, îndeosebi 
textele vizând drama exilului (Tristia, Peisaj) sau 
tematica existenţială (Timp, Biografie). Poemele 
sunt localizate la Madrid sau Toledo. Ardenţele spa- 
ţiului hispanic din versurile erotice (Nunta, Felină) 
sunt cenzurate cu discreţie şi delicateţe feminină. 
Ritmurile interioare ale liricii moderne, sugerate 
în Moartea lui Don Quijote, vor fi dezvoltate în 
poemele de după apariţia volumului din 1970: 
Regele Oedip, Dekagon, Eron ş.a. rămase în pagini 
de revistă. B. evoluează spre o poezie pură, aproape 
încifrată, care comunică un echilibru câştigat. 
SCRIERI: Un puerto en el Mar Negro, Madrid, 1946; La 
apus de cuvânt, pret. Mircea Popescu, cu ilustraţii de 
Eugen şi Tudor Drăguțescu, Roma, 1970. 

Repere bibliografice: G.E. [G. Filiti], Apus de cuvânt, „La 
Nation roumaine”, 1971, 255; Sanda Stolojan, „La apus de 
cuvânt”, „Limite” (Paris), 1971, 8; Al. Cistelecan, Școala 
clasică a melancoliei, VITRA, 1998, 4; Liliana Corobca, 
Prozele Antoanetei Bodisco, JL, 2004, 13-16; Dicţ. scriit. 
rom., |, 300-301; Popa, st. lit., I, 1088; Manolescu, 
Enciclopedia, 94-95. S.1. 


BODIU, Andrei (27.1V.1965, Baia Mare — 3.1V.2014, 
Oradea), poet, prozator, critic și istoric literar. Este 
fiul lui Yvonne Bodiu (n. Chefneux), de origine 
elvețiană, și al lui Anatolie Bodiu, ambii ingineri. A 
absolvit Liceul Unirea din Brașov (1983), iar în peri- 
oada 1984-1988 a urmat Facultatea de Filologie a 
Universităţii din Timișoara, specializarea română- 
engleză. În perioada liceului a participat la ședin- 
țele organizate de Cercul Literar 19 din Brașov 

(coordonat de Alexandru Mușina, pe care l-a recu- 
noscut ca maestru), iar în perioada facultății a 
activat în cadrul cenaclului timișorean Orizont. În 
2001 şi-a luat doctoratul în filologie la Universita- 
tea de Vest cu o teză despre poezia generaţiei '80. 
În intervalul 1988-1994 a fost, succesiv, profesor de 
limba și literatura română la Apața (județul Brașov), 
redactor la revista „Interva!” și profesor la Școala 
Normală din Brașov. Începând cu 1994, este cadru 
didactic (din 2007, profesor) la Facultatea de Ști- 
inţe (ulterior de Litere) a Universității Transilvania 
din Brașov, unde predă istoria literaturii române. 
A îndeplinit funcţiile de șef al Catedrei de limba şi 
literatura română (2001-2004), decan al Facultății 
de Litere (2004-2012) și vicepreședinte al Senatului 
Universităţii (din 2012). A debutat în revista „Dia- 
log” (1984) cu un grupaj compus din poemele Biju- 
terii muzicale, Vagabondaj, A.B. A.B. A.B. şi Double 
fantasy, iar editorial în volumul colectiv Pauză de 
respiraţie (1991), alături de Simona Popescu, Caius 
Dobrescu și Marius Oprea. Între 1997 și 2004 a 
fost redactor-șef al revistei „Interva!”, iar din 2011 
este, alături de Alexandru Mușina, editor senior al 
revistei „Corpul 'T”. A mai colaborat la „Observator 
cultural”, „Familia”, „Euphorion”, „Lransilvania”, 
„România literară”, „Caietele Echinox”, „Interlitte- 
raria”, „Monitorul de Brașov” ș.a. ] s-au acordat mai 
multe premii, între care Premiul Filialei din Brașov 
a Uniunii Scriitorilor (1991), Premiul revistei „Poe- 
sis” (1991, 1994, 2008), Premiul ASPRO (2000), Pre- 
miul Uniunii Scriitorilor (2008). 

În cadrul Grupului de la Brașov, din care autorul 
a făcut parte, alături de Caius Dobrescu, Simona 
Popescu și Marius Oprea, poezia lui B. se distinge 
în primul rând prin radicalizarea programatică a 
prozaismului. La el nu se întâlnesc nici arierplanul 
politic și ideologic din lirica lui Caius Dobrescu, nici 
polifonia și intertextualitatea Simonei Popescu. 
Dimpotrivă, autorul Poeziilor patriotice (1995) 
practică în mod deliberat o artă austeră, menită 
să sugereze, prin chiar sărăcia ei, afină cu textele 
„ultimului” Bacovia, lipsa de coerență, de sens și 
de transcendenţă a lumii. Constante sub rapor- 
tul viziunii, cărţile lui variază doar din punctul de 
vedere al formei și al perspectivei. Compoziţional, 
se constată o tranziţie dinspre poemele biografiste 
de largă respiraţie, proiectate în manieră optze- 
cistă — și antologate cu precădere în Pauză de respi- 
rație şi în Cursa de 24 de ore (1994) — către o expre- 
sie cvasiaforistică, precum în următoarele „poezii 

patriotice”, extrase din culegerea din 1995: „lot 
timpul/ îmi sună un/ telefon/ în creier” sau „Îmi 
văd moaca în oglindă la televizor/ în ziare.// Nu-mi 
mai spune aproape nimic”, iar apoi către „scenele” 
cu caracter ironic și anecdotic din Studii pe viață 
şi pe moarte (2000) și, mai ales, din Oameni obosiţi 
(2008; Premiul Uniunii Scriitorilor). Mai relevantă 
este, însă, cealaltă evoluţie, care marchează depla- 
sarea de la confesiune la dedublare, mai exact, de 
la poemul monoplan, limitat la descrierea pro- 
priilor contingenţe biografice („Aici stau eu. [...] 
Aici/ și acum. În camera 319/ printre pânze subțiri 
albe sau roșii/ și cât de puternică e acum lumina 
ea atinge/ covorul plin de păr și de/ fire de praf.// 
De aici înțeleg lucrurile;/ pasajul pavajul oamenii/ 
copacii banca ridurile/ precise”), către un discurs 
care se naște din parazitarea, coruperea și decon- 
strucția oricăror constructe semantice prefabri- 
cate, fie că e vorba despre reclame și elemente ale 
culturii pop, despre retorica naţional-comunistă 
(„Și patria numai bună pentru un împărat roman// 
Și patria pe care numai obosit/ Creierul nostru nu 
o dă de o parte” — Un tren încetinind. La Feldioara). 
În ultima ei fază poezia lui B. tematizează cu obs- 
tinaţie modurile prin care realitatea dejoacă orice 
tentativă a ficțiunilor de a-i conferi o semnificație. 
Contingentul impregnează și romanul Bulevardul 
Eroilor (2004), ale cărui personaje sunt ușor repe- 
rabile atât în mediul universitar brașovean, cât și în 
lumea politică românească din primii ani ai nou- 
lui mileniu. Însuși titlul ironic (împrumutat de la 
numele străzii pe care se află Facultatea de Litere 
din Brașov) sugerează natura (auto)biografică a 
cărții, pe care autorul o confirmă dezvăluind că 
și-a propus să ofere „o imagine vie a lumii noastre 
de azi, pornind de la viața în universitate”. El inau- 
gurează astfel o tradiție a romanului universitar 
brașovean, pe care o vor continua, în anii urmă- 
tori, Caius Dobrescu și Alexandru Mușina. Jurna- 
lexpress Europa 2000 (2001) este rodul proiectului 
„Literaturexpress”, o călătorie cu trenul pe ruta 
Lisabona - Moscova - Berlin, de care au beneficiat 
o sută de poeți europeni. Textul interesează mai 
ales prin reflecțiile asupra diferenţelor care separă 
încă estul de vestul Europei, ca urmare a experi- 
enţei (post)comuniste pe care a traversat-o prima 
jumătate a continentului. În fine, critica lui B. se 
află într-o vădită consubstanţialitate cu beletristica 
lui. Exceptându-l pe Ion Barbu, autorul abordează 
monografic mai ales subiecte cu care se simte afin, 

fie prin dimensiunea prozaismului, fie prin aceea a 
livrescului. Astfel, deși respectă rigorile unei cerce- 
tări doctorale, primul volum din proiectul întrerupt 
Direcţia optzeci în poezia română (2000) conţine și 
o evidentă notă pro domo. Precizând că „a defini 
optzecismul drept postmodernism e inexact” și 
arătându-se circumspect față de o eventuală „echi- 
valență între postmodernism și valoare”, B. preferă 
să lucreze cu conceptul generaționist de „optze- 
cism”, pe care îl consideră „ultimul model poetic 
românesc”, întrucât raza sa de acțiune „începe la 
sfârșitul anilor '70 și continuă și astăzi”. Fervoa- 
rea analitică pretzentă aici este şi punctul forte al 
istoricului literar și în Şapte teme ale romanului 
postpaşoptist (2002), volum consacrat reprezentă- 
rii amorului, societății, orașului, suferinței, morții, 
Celuilalt și scrisului într-un eșantion romanesc din 
deceniul 1855-1865, unde fineţea observaţiilor de 
amănunt (precum conexiunea dintre intensitatea 
erosului și teatralizarea epicului) compensează 
adeseori riscul decontextualizării. Dintre micro- 
monografiile elaborate de B. — Mircea Cărtărescu 
(2000), George Coşbuc (2002) Ion Barbu (2005) —, 
prima cuprinde în plus față de comentariile din 
Direcţia optzeci... doar o secțiune consacrată pro- 
zei lui Mircea Cărtărescu, care se configurează ca o 
problematizare a prezumtivului „manierism” nara- 
tiv al scriitorului. Cea mai reușită piesă a tripticu- 
lui monografic aceea dedicată lui Coșbuc, care se 
impune atât prin coerenţă, cât și prin originalitate, 
descriindu-l pe scriitorul ardelean ca pe „un poet 
livresc, un profesionist care, sintetizând o experi- 
enţă culturală majoră, a încercat, deloc nepotri- 
vit canoanelor vremii, să transforme lumea sub 
semnul frumuseţii”. Mai puţin convingător e stu- 
diul Ion Barbu, care îl recomandă pe modernistul 
interbelic drept un poet al „lumilor posibile”, dar se 
instalează pe suprafața unor generalități, evitând 
dialogul atât cu teoriile contemporane ale fenome- 
nului ficționalității, cât și cu o mare parte a exegezei 
barbiene postbelice. Evadarea din vid (2008) este o 
carte scrisă din „unghiul de vedere [...] al poetului” 
despre poeţi de la cumpăna veacurilor XX și XXI 
pe care B. îi consideră „cel puţin interesanțţi”. Se 
resimte de-a lungul comentariului o anume com- 
plicitate cu autorii comentaţi, chiar dacă aceștia 
- majoritatea (post)opizeciști — acoperă un spec- 
tru eterogen de formule și realizări, care se întinde 
de la Ion Pop, Marin Mincu și loan Flora la Doina 
Ioanid, Dan Sociu și Ruxandra Novac. 

Andrei Bodiu e un scriitor foarte cunoscut, probabil cel 
mai valoros autor de poezie „cotidienistă“ al ultime- 
lor două decenii de literatură română. Component al 
micului „Grup de la Brașov“, ela mizat cel mai hotărât pe 
ceea ce am putea numi „simplitate construită“. Spre deo- 
sebire de colegii săi, Bodiu a evitat structurile complicate, 
intertextualitățile sofisticate, manierismele de tot felul și 
s-a „limitat“ dar fără să limiteze profunzimea mesajelor 
și valoarea textelor sale — la descripția sumară, la nara- 
țiunea concentrată, la confesiunea aparent ingenuă, în 
enunțuri laconice, poemul reducându-se la câteva pro- 
poziții, la câteva elemente de decor, la câte o întâmplare 
„oarecare“, la vreo întâlnire a personajului-„narator“ cu 
un prieten sau cu o fată. 

ION BOGDAN LEFTER 


SCRIERI: Pauză de respiraţie (în colaborare cu Simona 
Popescu, Caius Dobrescu şi Marius Oprea), Bucureşti, 
1991; ed. 2, Bucureşti, 2011; Cursa de 24 de ore, Timişoara, 
1994; Poezii patriotice, Timişoara, 1995; Direcţia optzeci în 
poezia română, |, Piteşti, 2000; Mircea Cărtărescu, Braşov, 
2000; Studii pe viaţă şi pe moarte, Piteşti, 2000; Jurnalexpress 
Europa 2000, pref. lon Bogdan Lefter, Piteşti, 2001; George 
Coşbuc, Braşov, 2002; Șapte teme ale romanului postpa- 
şoptist, Piteşti, 2002; Bulevardul Eroilor, pref. lon Bogdan 
Lefter, Piteşti, 2004; Ion Barbu, Braşov, 2005; Evadarea din 
vid, Piteşti, 2008; Oameni obosiţi, Piteşti, 2008. Antologii: 
Romanian Poets of the 80s and 90s., Piteşti, 1999 (în cola- 
borare cu Romulus Bucur și Georgeta Moarcăs); Junii '03. 
Antologia tinerilor prozatori brașoveni, Braşov, 2003 (în 
colaborare cu Caius Dobrescu și Alexandru Mușina); Poezia 
română postbelică, Braşov, 2006 (în colaborare cu Caius 
Dobrescu); Maratonul European de Poezie, Braşov, 2007; 
Literatură şi civilizaţie. Scriitori români canonici şi reforma 
curriculară, LII, Braşov, 2008 (în colaborare cu Caius 
Dobrescu); Repertoar de termeni postmoderni, Braşov, 2009 
(în colaborare cu Caius Dobrescu); Legitimarea literaturii 
în secolul XX european. Studii asupra discursurilor și stra- 
tegiilor culturale, Braşov, 2010 (în colaborare cu Rodica Ilie 
și Adrian Lăcătuș); Literature in Totalitarian Regimes. Con- 
frontation, Autonomy, Survival, Braşov, 2011 (în colaborare 
cu Rodica Ilie și Adrian Lăcătuș); Dilemele identității. Forme 
de legitimare a literaturii în discursul cultural european al 
secolului XX, Braşov, 2011 (în colaborare cu Rodica Ilie și 
Adrian Lăcătuș); Literatura română contemporană. Eugen 
Negrici şi Cornel Ungureanu, Braşov, 2011 (în colaborare); 
Trupul și litera. Explorări critice în biografia și opera lui 
Gheorghe Crăciun, Cluj-Napoca, 2012 (în colaborare cu 
Georgeta Moarcăs); Literatura română contemporană. Ilie 
Constantin şi Augustin Buzura, Cluj-Napoca, 2012. 


Repere bibliografice: Alexandru Mușina, Brașov, „Cercul 
literar 19”, TR, 1982, 28; Florin Manolescu, Poezia Grupului 
de la Brașov, LCE 1991, 23; loan Moldovan, Cvartet, E 
1991, 10; Sanda Cordoș, Ritmul respirației, TR, 1991, 37; 
Al. Cistelecan, [Andrei Bodiu], VTRA, 1991, 12, LCE 1994, 9, 

E 2006, 9, 2007, 3; Traian T. Coșovei, [Andrei Bodiu], CNT, 
1993, 28-29, 2002, 9; Caius Dobrescu, Lada și omul, VITRA, 
1995, 1-2; Cornel Moraru, Un maratonist al clipei, VITRA, 
1995, 1-2; Galaicu-Păun, Poezia, 196-198; Gheorghe 
Crăciun, Poezie de mare viteză pentru un alergător de 
cursă lungă, OC, 2000, 13; Simona Popescu, Despre 
numele care se destramă în alte geometrii, OC, 2000, 18; 
Bucur, Poeți optzeciști, 30-34, 230-232; Grigurcu, Poezie, |, 
132-134; C. Rogozanu, [Andrei Bodiu], RL, 2001, 42, SDC, 
2005, 33; lon Bogdan Lefter, Comentatorul de poezie, OC, 
2002, 124; Irina Marin, Coșbuc, artist livresc, RL, 2003, 40; 
Șerban Axinte, Andrei Bodiu — șapte teme ale romanului 
postpașoptist, TP, 2004, 5; Cosmin Ciotloș, Listele lui 
Bodiu, RL, 2006, 16; Andrei Terian, [Andrei Bodiu], VITRA, 
2006, 7, CLI, 2008, 191; Ștefania Plopeanu, „Studii pe viață 
și pe moarte”, T, 2008, 4; Manolescu, Istoria, 1417-1418; 
Mircea A. Diaconu, Ironia unui sceptic, RL, 2009, 6; Bianca 
Burța-Cernat, Dincolo de poezia cotidianului, OC, 2009, 
473; Vakulovski, Portret, 202-215; Soviany, Cinci decenii, Il, 
63-65; Cistelecan, Diacritice, IL, 29-40. A.T. 


BODNARU, Adrian (4.X.1969, Bocşa), poet, traducă- 
tor. Este fiul Smarandei Bodnaru (n. Ghiţă) și al lui 
loan Bodnaru, ingineri. A urmat Liceul Teoretic la Balş 
(Olt) și Universitatea Politehnică din Timişoara. A fost 
desenator tehnic la Întreprinderea de Osii şi Boghiuri 
din Balş (1988-1989), redactor la ziarul „Realitatea 
bănăţeană” din Timişoara, realizator al suplimentului 
cultural „Suplimentul de marţi” (1995-1996), corector 
și şef al secţiei de cultură la ziarul „Limişoara”, unde 
a coordonat suplimentul cultural „Altsupliment” 
(1996-1998), referent mass-media, purtător de cuvânt 
la Teatrul Naţional din Timişoara (1997-2000), redac- 
tor-şef și director executiv la Editura Sedona din 
Timişoara (1997-1998), corespondent-colaborator la 
ziarul „Ziua” din Bucureşti (1998-1999), director edi- 
torial la Editura Brumar din Timişoara (1998-2001), 
director-administrator al SC Dya Critic SRL (din 2001), 
director al Editurii Universităţii de Vest din Timişoara 
(din 2001), director editorial la Editura Diacritic (din 
2011). Din 2006 predă cursurile Managementuleditării 
şi al editurii și Sisteme de difuzare a culturii scrise la 
masteratul Managementul resurselor culturale, Facul- 
tatea de Litere, Istorie şi Teologie, Universitatea de 
Vest din Timişoara. A debutat cu poeme la „Orizont” 
în 1991. Debutul editorial s-a produs cu a bodnaru 
şi alte verbe (1994). A mai colaborat la „Echinox”, 
„Poesis”, „Zig-zag magazin”, „Luceafărul”, „Forum stu- 
denţesc”, „Apostrof”, „Familia”, „Timpul! „Semenicul”, 
„Verso”, „Lribuna”, „Steaua”, „Vatra”, „România literară”, 
„Mozaicul”, „Viaţa românească”, „Scrisul românesc”, 
„Ramuri”, „Ateneu”, „Arca”, „Iranslationes”, „Orient 

Latin” ş.a. A primit în 2001, în 2005 și în 2011 Premiul 
Filialei Timişoara a Uniunii Scriitorilor. 

B. ilustrează ipostazele unui manierism eterogen, 
testând ipostaze precum metaforita suprarealistă 
a debutului, manevre în zona elipsei sintactice și a 
ermetizării semantice, experimente în zona poeziei 
cu formă fixă, recuzita minimalismului domestic. 
Unul dintre maeștrii săi, relevându-i sintaxa „dislo- 
cată, abruptă, ruptă, întreruptă”, a observat că „retoric 
vorbind, figurile-i de predilecție sunt tmeza şi hiper- 
batul — adică «tăietură» şi «trecere dincolo, ieşire (din 
cadru), depăşire»” (Şerban Foarţă). Alți maeștri sunt 
Leonid Dimov, lon Barbu și, într-o măsură mai mică, 
Emil Brumaru. În volumul de debut a bodnaru şi alte 
verbe poetul apare în ipostaza sa cea mai vulnera- 
bilă — un sentimental încercând să se disimuleze prin 
supradoză de metafore: „desculță, noaptea nevoii/ 
se scurgea prin mărgelele castrate/ nici o splină din 
lume nu mai poate opri/ fuga strepezită ce răstoarnă 
scaunul/ se va face din gâtul înalt al înghiţitoarei de 
săbii/ insomnia ca o poftă de mâncare” (câteva din 
poemele orașului mic). Versurile din volumul noi şi 
purtate (1996) sunt superioare prin prezenţa, oricât 
de comprimată semantic, a ironismului: „ard precum 
iarna cămașa de vară/ noaptea cu scrumiera plină/ 
și cu luna pierdută de clară/ și de vină”; „m-am oprit 
să-mi arăt buzunare/ că e scenariu —/ ziua de salariu/ 
noaptea de culcare”. Abia toate drepturile rezervate, 
inclusiv Suedia şi Norvegia (2000) stabilizează vocea 
poeziei lui B., atingând o versiune eliptic-barbiană, 
precum într-un poem din ciclul Cinci romane (de dra- 
goste) aproape rusești: „— Al damei picior pentru bust! 
ură/ lama de ras picăturii de sânge din rondul/ pan- 
selei ce, puse pe aer/ ca un spirt ustura, —/ fel de fel 
e,-i păruse,-n largul său, fondul/ tău (de ten) dimineții 
deschise la gât de lumină,/ ca infarctul târziu, de cra- 
vată și pe stra-/ dă; 'ntr-un bust revopsit cu benzină/ 
mă-mbrăcasem în casa femeii, rupestra”. Paginile din 
Versuri şi alte forme fixe (2002) repertoriază rigorile 
poeziilor cu formă fixă, ilustrând mai tot insectarul 
taxonomic. O legătură de chei (2010), cel mai bun 
volum al poetului, prezintă laolaltă cu sonoritățile 
dimoviene o îmblânzire — cel puţin formală - a erme- 
tismului, prin renunţarea la caznele sintactice. Poezia 
câștigă în fluență și în priza asupra cititorului. Proza 
poemelor în proză din Dictando (2012) — experimen- 
tată și într-o secțiune din Ziua de apoimâine (2004) — 
îl servește mai puţin pe B., întrucât, descinsă de cen- 
tura cu ţepi a rigorilor formale, literatura autorului își 
pierde identitatea, rămânând o pastișă suprarealistă. 

Un experiment este POLlversuri (2012), „culegere 
de texte, pe ritm și rimă, [...] ce consumă un sezon 
(2011-2012) al echipei Poli Timișoara”: cartea este 
construită în baza cifrei 11, care dictează numărul de 
poeme, de strofe, de silabe. Deloc întâmplător, a fost 
publicată în tandem cu un volum al lui Șerban Foarță, 
Footballetto, despre Campionatul Mondial de Fotbal 
din 2008. 


SCRIERI: a bodnaru şi alte verbe, Timişoara, 1994; noi 
şi purtate, Timişoara, 1996; toate drepturile rezervate, 
inclusiv Suedia şi Norvegia, Timişoara, 2000; Versuri şi alte 
forme fixe, pref. Mircea Mihăieș, Timişoara, 2002; Ziua de 
apoimâine, Timişoara, 2004; O legătură de chei, Bucureşti, 
2010; Dictando, Timișoara, 2012; POLIversuri, Timișoara, 
2012. Traduceri: Vicente Huidobro, Altazor, Timișoara, 
2012 (în colaborare cu Ilinca Ilian). 


Repere bibliografice: Cornel Ungureanu, [Adrian 
Bodnarul, O, 1995, 1, „Iimişoara”, 1996, 160; Marcel 
Tolcea, [Adrian Bodnarul, O, 1995, 2, 2000, 4; loan 
Moldovan, La Marineasa, E, 1995, 6; Ştefan Borbâly, Poeți 
din vestul ţării, PSS, 1996, 4-5; Bucur, Poeți opizeciști, 
35-36; Dicţ. Banat, 109-114, Ruja, Printre cărți, 263-268; 
Şerban Foarţă, Pagini (regăsite) despre Adrian Bodnaru, 
O, 2007, 3; lon Mureşan, Două cronici pozitive, „Verso”, 
2007, 16; Daniel Vighi, Majuscule. Minuscule. Incursiuni 
literare, Timişoara, 2008, 103-105; Ion Pop, „Idiolectul” 
lui Adrian Bodnaru, TR, 2010, 185; lon Buzera, Chingile 
infinitezimalului, „Mozaicul”, 2010, 9; Tudor Creţu, 
Developări literare, Timişoara, 2011, 51-60. M.I. 


BODNĂRESCU, 
Samson. |, 
(27.VI.1840, Voitinel, | 
j. Suceava — 3.111.1902, 
Pomârla, j. Botoşani), 
poet, prozator, 
dramaturg. 


Era cel de-al optulea născut în familia ţăranului 
Alexandru Bodnar. A urmat şcoala primară în Vicovu 
de Jos, liceul la Rădăuţi şi apoi la Cernăuţi. Trece baca- 
laureatul în 1865, după care se îndreaptă, în iarna ace- 
luiaşi an, spre Bucureşti. Chemat în anul următor la 
laşi, este pedagog la Institutele Unite şi, un timp, 
student bursier al Universităţii. Din 1866, remarcat de 
Titu Maiorescu, este introdus în societatea Junimea, al 
cărei sprijin material i-a înlesnit plecarea în 

străinătate pentru studii. Din toamna anului 1867 
până în primăvara lui 1870 se află la Viena. În 1870 
obţine doctoratul în filosofie la Giessen, în Germania. 
La întoarcerea în ţară este numit bibliotecar la 
Biblioteca Centrală din Iaşi, iar în 1874 director al 
şcolii „Vasile Lupu”. La începutul anului 1879 primeşte 
direcţia nou-înființatului Institut „Anastasie Başotă” 
de la Pomârla (lângă Dorohoi), funcționând în acest 
post, cu o corectitudine exemplară, până la moarte, 
dar păstrând legăturile cu prietenii din Iaşi: M. 
Eminescu, Veronica Micle, A.D. Xenopol, loan lanov. 
B. a debutat la „Convorbiri literare” (1867) cu o 
povestire de factură romantică, publicând apoi versuri 
şi piese de teatru. Într-un limbaj presărat cu forme 
dialectale el încearcă să autohtonizeze unele motive 
din romantismul german, utilizând şi procedee carac- 
teristice lui D. Bolintineanu. În perioada studiilor 
în străinătate, se îndreaptă spre lirica de meditaţie. 
Subordonând poezia căutărilor sale filosofice, intro- 
duce și în pasteluri note meditative. În genere, utili- 
zează imagistica obişnuită din lirica minoră a epocii, 
căreia încearcă să-i dea sensuri profunde. Folosirea 

frecventă a simbolului a făcut ca unele versuri să nu-i 
fie apreciate decât în cercul Junimii. Preocupat de 
relaţia dintre rațiune şi sentiment, B. este chinuit de 
imposibilitatea aflării unui echilibru stabil şi defini- 
tiv. Întors de aceea spre sine şi spre copilărie, tânjeşte 
după libertatea vârstei nevinovate, răzvrătindu-se, cu 
o violenţă sinceră, rar întâlnită la alţi poeţi români ai 
vremii, atât împotriva lui însuşi, cât şi împotriva cre- 
dinţei. Din dorinţa de a valorifica posibilităţile oferite 
de genul liric, a alcătuit epigrame în metru antic. Sub 
influenţa romantismului german, nuvelele Suferinţe 
(Din ziarul unui june) şi Mici escursiuni apelează 
frecvent la tonul patetic wertherian, insistând asupra 
sensibilităţii bolnăvicioase a protagoniștilor. Sedus 
de ritmul prozei, scriitorul se adresează legendelor 
şi basmelor populare, de la care împrumută un şir 
de elemente specifice, constituind temelia a două 
legende în proză. Aceste legende, cea mai reuşită fiind 
Vidra şi Simion, au îmbogăţit galeria personajelor 
feminine voluntare din literatura noastră, prin portrete 
sugestive şi pline de savoare folclorică (Vidra, Laura). 
O pasiune constantă a arătat B. pentru teatru, consi- 
derând că aici se află adevărata lui vocaţie. Proiectele 
dramatice îi erau vaste. Încă din liceu plănuia o dramă 
în cinci acte, Puterea şi inima sau Roman şi Viorica, pe 
care a abandonat-o în favoarea piesei Rienzi, la care a 
început să lucreze în aceeaşi vreme. Apărută în 1868 
în „Convorbiri literare” şi în volum, piesa are în centru 
figura tribunului italian Cola da Rienzi. Fără a reuşi 
să-i contureze cu prea multă vigoare personalitatea, 
B. a creat totuşi un tip de posedat, a cărui viaţă nu are 
preţ decât în măsura în care slujeşte unui scop. Rienzi 
e un idealist care se bizuie pe visuri şi iluzii. El se soco- 
teşte un iluminat, venit să propovăduiască „omenia” 
într-o lume pe care o consideră „oarbă. Declarativ 
şi juvenil, rămâne totuşi un personaj interesant 
prin poezia care îl însuflețeşte, dar care nu poate 
susţine o compoziţie şubredă. Superioară este drama 
Lăpuşneanu- Vodă, publicată iniţial tot în „Convorbiri 
literare” (1878-1879), iar ca volum în 1884. Liniile 
generale ale subiectului sunt luate din cronici şi docu- 
mente istorice şi o singură scenă, uciderea lui Moţoc, 
e împrumutată din nuvela omonimă a lui C. Negruzzi. 
În amănunte, drama se depărtează cu totul de istorie: 
doamna Ruxandra e îndrăgostită de Stroici, care, la 
rândul lui, o iubeşte; Alexandru Lăpuşneanu e urmărit 
tot timpul de ura Anei Peucer- pe al cărei soţ îl ucisese 
- şi a lui Şraiber. Piesa este o înfruntare deschisă de 
patimi, după model shakespearian, desfăşurată pe un 
fundal de intrigi, pentru care autorul are o slăbiciune 

deosebită. În piesele sale intrigantul este un personaj 
decisiv, care conduce, practic, acţiunea. Un oarecare 
relief are Alexandru Lăpuşneanu, din care scriitorul 
face o figură de obsedat, manifestându-se ca un răz- 
vrătit împotriva lui însuşi şi împotriva lumii. Neaflând 
răspuns la întrebările pe care şi le pune, el se lasă 
cuprins de o exasperare tulbure, domolită numai 
prin cruzime. Ca şi Rienzi, Lăpuşneanu- Vodă este 
scrisă în versuri albe, ceea ce permite compunerea de 
fraze ample, bogate şi echilibrate, covârşite, uneori, 
de afluxul metaforelor. B. a alcătuit şi un ciclu intitu- 
lat Urmaşii lui Alexandru cel Bun în drame istorice, 
din care nu a scris decât episodul Ilie-Vodă, în cinci 
acte. Singurul merit al acestei piese ar fi că precedă, 
prin temă, drama Despot-Vodă a lui Vasile Alecsandri, 
Vlaicu Vodă de Al. Davila şi Ringala de Victor Eftimiu. 
SCRIERI: Rienzi, laşi, 1868; Lăpuşneanu- Vodă, Cernăuţi, 
1884; Din scrierile lui Samson Bodnărescu, Cernăuţi, 
1884; Scrieri, îngr. Aurel Petrescu şi Paul Lăzărescu, pref. 
Aurel Petrescu, Bucureşti, 1968. 

Repere bibliografice: Maiorescu, Critice, I, 175-177; 
Negruzzi, Junimea, 177, 203-205, 227; Chendi, Pagini, 
41-44; Panu, Junimea, |, 23-25, 181, Il, 47; Călinescu, Ist. 
lit. (941), 370-371, Ist. lit. (1982), 425-427, Cioculescu-— 
Streinu-Vianu, Ist.lit., 192-194; Ciorănescu, Teatr. rom., 
100-102; Călinescu, Opere, IX, 36, 37-40; Mănucă, 
Scriitori, 34-69; Mîndra, Clasicism, 132-152; Ist. lit., LU, 
63-68; Dicţ. lit. 1900, 107-109; Dicţ. scriit. rom., |, 301-303; 
Liviu Papuc, Societari junimişti în documente, ed. 2, 
Iaşi, 2008, 13-29; Alexandra-Catrina Ciornei, Influenţa 
germană în literatura română în a doua jumătate a 
secolului al XIX-lea, Sibiu, 2009, 65-67. D.M. 


BODOR Pâl (28.VII.1930, Budapesta), traducător. 
După ce ia bacalaureatul la Liceul Romano-Catolic 
din Timişoara (1948), îşi începe studiile de filoso- 
fie-psihologie la Universitatea din Bucureşti, pe 
care însă le-a absolvit la Cluj în 1965. Este o vreme 
redactor la „Româniai Magyar Sz6” (1947-1949), 
apoi la ziarul clujean „Igazsâg” (1949-1950) şi la 
revista „Utunk” (1951-1966). Din 1967 este şetul 
secţiei pentru naţionalităţi conlocuitoare a Editurii 
pentru Literatură din Bucureşti. Între anii 1970 şi 
1979 coordonează emisiunile de limbă maghiară şi 
germană ale Televiziunii Române, emisiuni care au 
contribuit la promovarea unor scrieri şi a unor per- 
sonalităţi de seamă ale ştiinţei şi literaturii române. 
Din 1979 colaborează la ziarul „Eldre” din Bucureşti. 
În 1983 se stabileşte în Ungaria, devenind cola- 
boratorul principal al ziarelor „Magyar Nemzet” 

(1984-1990) şi „Nepszabadsâg” (din 1991). A fost 
distins cu Premiul Uniunii Scriitorilor (1969,1981). 
B. traduce de predilecție din literatura română 
contemporană, atât proză, cât şi poezie. Prin inter- 
mediul său, cititorii maghiari s-au putut familia- 
riza, între altele, cu proza lui Cezar Petrescu, Teodor 
Mazilu, Laurenţiu Fulga, Dinu Săraru, Remus Luca, 
Simion Pop. Este și traducătorul devotat al lui Geo 
Dumitrescu, din poezia căruia a selectat, pentru 
volumul Ejszakai tâmadâăs (1979), texte din Nevoia 
de cercuri şi Jurnal de campanie. 
Traduceri: Cezar Petrescu, Priicsok [Neghiniţă], Bucureşti, 
1958; Teodor Mazilu, Soromps6 [Bariera], Bucureşti, 1961, 
Vadidegen vilâg [Într-o casă străină], Bucureşti, 1983; Teofil 
Buşecan, Atyafisag [Neamurile], Bucureşti, 1961; Remus 
Luca, Mâjusi reggel [Dimineaţă de mai], Bucureşti, 1962; 
Simion Pop, Kiilânăs komuives [Zidarul ciudat), Bucureşti, 
1964; Ion Brad, Feher vadâszat [Vânătoarea albă], Bucu- 
reşti, 1971; Laurenţiu Fulga, Alexandra 6s a pokol [Alexan- 
dra şi infernul], Bucureşti, 1973; Geo Dumitrescu, Ejszakai 
tâmadăs [Atac de noapte], Bucureşti, 1979; Dinu Săraru, A 
pillanat [Clipa], Bucureşti, 1980. 
Repere bibliografice: Lendvay Eva, Remus Luca, „Mâjusi 
reggel”, IGZ, 1962, 2; Lăszl6fty Aladâr, Premiile Uniunii 
Scriitorilor. Bodor Pâl, TR, 1970, 11; Beke, Fără interpret, 
527-545; Rom. magy. ir. lex., 1, 253-254; Uj magyar 
irodalmi lexikon, |, Budapesta, 1994, 247. 0.K. 


BOERESCU, Costache (1836, Bucureşti - 23.X.1908, 
Bucureşti), prozator. Este fiul Anicăi (n.Căciularu) 
şi al pitarului Constantin Boerescu. Ca şi fratele său 
mai mare, ziaristul şi omul politic Vasile Boerescu, 
B. învaţă la Colegiul „Sf. Sava” din Bucureşti şi face 
studii de drept la Paris, unde în 1859 își susține 
licența, iar în 1862 îşi ia şi doctoratul. A fost 
profesor de drept civil la Facultatea de Drept din 
Bucureşti, deputat în 1864, ministru al Cultelor şi 
Instrucțiunii Publice în 1889-1891, preşedinte al 
Senatului. O culegere intitulată Discursuri politice. 
1866-1891 (1903) îl relevă şi ca bun orator, cu o 
frază armonioasă, elegantă. 

În tinereţe B. scrie romanul Aldo şi Aminta sau 
Bandiţii (1855), încercare artificioasă, aglome- 
rând influenţe livreşti contradictorii. Într-o tabără 
de „bandiţi”, tot felul de eroi nefireşti, haiduci de 
operetă, bravi, generoşi, cultivați, cu har oratoric, 
se refugiază pentru a duce o viaţă liberă şi pentru 
a lupta contra tiraniei. Motivaţiile patriotice, uma- 
nitariste, protestul social sunt compromise de dis- 
cursivitate şi retorism, deopotrivă în plan narativ şi 
stilistic. B. nu a mai publicat ulterior nici o lucrare 

literară, indiciu sigur că îşi privea, cel dintâi, cu 
neîncredere posibilitățile. 

SCRIERI: Aldo şi Aminta sau Bandiţii, Bucureşti, 1855. 
Repere bibliografice: Cornel, Figuri, I, 317-318; 
Popovici, Romant. rom., 321-322; Vârgolici, Începuturile, 
63-65; Dicţ. lit. 1900, 109; Barbu, Romanul, 127; Mănucă, 
Lectura, 114, passim. G.D. 


BOERESCU, Dan-Silviu (28.11.1963, Bucureşti), 
critic literar, eseist. Este fiul Mariei Boerescu (n. 
Leahu) şi al lui Marcel Boerescu, asistenţi medicali. 
La București urmează între 1977 şi 1981 cursurile 
Liceului „Gheorghe Şincai”, pe cele ale Facultăţii de 
Mecanică (1982-1984) și pe ale Facultăţii de Filo- 
logie, secţia română-engleză (1984-1988). Frec- 
ventează cenaclul literar Universitas, condus de 
Mircea Martin (1985-1990). În perioada 1988-1990 
lucrează ca profesor de română la o şcoală generală 
din Roşiori de Vede. Între 1990 şi 1995 este director 
adjunct al Editurii Phoenix şi colaborează asiduu 
la mai multe publicaţii nouăzeciste: „Nouăzeci” 
(supliment al revistei „Luceafărul”), „Phoenix” sau 
de divertisment erotic semitabloid: „lepuraşul”, 
„Prostituţia” ş.a. A coordonat, în anii următori, 
câteva colecţii editoriale: „Poeţii oraşului Bucureşti”, 
„Scriitorii oraşului Bucureşti”, „ProLogos”. Din 1996 
este redactor la Muzeul Literaturii Române şi consi- 
lier la Asociaţia Scriitorilor din Bucureşti. A redactat 
şi condus revista „ArtPanorama” (1997-1999), cen- 
trată pe literatura nouăzeciştilor. În aceeaşi perioadă 
a condus şedinţele Clubului Profesionist de Lectură 
din cadrul Muzeului Literaturii Române. A fost pre- 
zent în numeroase publicaţii literare din deceniul al 
zecelea al secolului trecut: „Luceafărul”, „România 
literară”,  „lomis”, „Convorbiri literare”, „Viaţa 
românească”, „Poesis, „Familia”, „Iransilvania”, 
„Vatra, „Astra”, „Arca, „Cuvântul”, „Amfiteatru”, 
„Contemporanul”, „Cronica”, „Hyperion”, „Curentul” 
ş.a. În 1999 devine redactor-şef şi director editorial 
la magazinul „Playboy România”, iar în 2010 al revis- 
tei pentru femei „Iabu”, continuând să ţină rubrici 
în „Cuvântul” şi „Ziarul de duminică”. 1 s-au acordat 
mai multe premii, oferite de reviste literare sau, în 
1997, de Asociaţia Scriitorilor din București. 

B. a „predebutat” editorial în 1988 cu Climatul 
temperat-continental şi harta sinoptică a poeziei 
recente (colecţia „Cartea cea mai mică”). Adevăratul 
debut va fi însă marcat prin volumele de „ficțiuni 
critice” La noapte, pe strada Toamnei (cu trimi- 
tere la un bordel bucureştean) şi Doamna Ovary 

(dicţionar antologic), apărute în 1993. Ambele aduc 
în discuţie fenomenul literar nouăzecist, receptat 
printr-un discurs carnavalesc de extracţie postmo- 
dernă. Identitatea generaţionistă, afirmată polemic 
în raport cu optzecismul canonic al Cenaclului de 
Luni va fi teoretizată în numeroase texte programa- 
tice, spre exemplu în prefața antologiei Sfâşierea lui 
Morjfeu (1994), pe care o alcătuieşte şi al cărei titlu îl 
parodiază pe cel al americanului Ihab Hassan (The 
Dismemberment of Orpheus). De la teoreticianul 
american B. preia ca pe o emblemă, ilustrându-l 
în manieră proprie, termenul „critificţiune”; tenta- 
tivă ingenioasă de a inova limbajul critic autohton, 
făcând -— declarat — pasul de la teoretizarea optze- 
cistă la practica „intertextual-intersexuală” nouă- 
zecistă. B. este, în felul său, un critic de direcţie: 
nimeni n-a susținut noua literatură a anilor '90 cu 
atâta dedicație, definindu-i o identitate distinctă 
(uneori controversată). Pe lângă antologia din 1994, 
a realizat, sub genericul „Cele mai bune povestiri”, 
câteva antologii de proză scurtă, publicate în anii 
1995-1996, 1997-1999, precum şi două antologii 
de poezie modernă şi contemporană fără caracter 
generaţionist (1998), apoi, ca promotor avizat al 
SF-ului nouăzecist, l-a antologat în 2001. Aproape 
toate titlurile cărților lui B., ca şi alte formulări 
(unele memorabile), sunt subsumate echivocului 
licenţios, iar primatul acordat voluptăţii simţurilor 
se va manifesta inclusiv prin abandonarea main- 
stream-ului literar în favoarea „comerţului”. După 
2000 scriitorul apare camuflat în ipostaza de (a) 
moralist al showbiz-ului autohton sau se ocupă de 
editarea unei serii de ghiduri oenologice sau gastro- 
nomice profesioniste, din care dimensiunea artis- 
tică nu lipseşte. Caracterizată prin vervă eseistică şi 
spirit asociativ, pigmentată de calambururi, infuzii 
parodice joviale şi experimente ludico-erotice (deşi 
autorul practică şi comentariul „serios”), critica lui 
B. e binedispusă, dar caustică, neconvenţională şi 
„transgender”, mixând biografia cu opera în profi- 
luri fizionomice picante. Dezinhibarea limbajului 
erotic al literaturii va fi preluată, pe alte coordo- 
nate, de promoţiile ulterioare, nu şi dimensiunea 
parodic-livrescă pe care autorul Doamnei Ovary 
a inclus-o permanent în comentariile proprii. B. a 
scris, ocazional, şi proză. 

SCRIERI: Climatul temperat-continental şi harta sinop- 
tică a poeziei recente, Bucureşti, 1988; La noapte, pe 
strada Toamnei, Bucureşti, 1993; Doamna Ovary (dic- 
ționar antologic), Bucureşti, 1993; O slăbiciune pentru 

pisici, Bucureşti, 1997; Păcatele tinereților, Constanţa, 
1999; Poftele, Bucureşti, 2006; Istoria erotică a micului 
dejun. 169 dimineți culinare cu nevasta mea, Bucureşti, 
2008. Antologii: Sfâșierea lui Morfeu. Literatura genera- 
ției '90, Bucureşti, 1994; Chef cu femei urâte, Bucureşti, 
1996; Iubiri subversive, Bucureşti, 1997; Dumnezeu, 
pisica şi moartea, Bucureşti, 1998; Mică antologie a 
poeziei române, Bucureşti, 1998; Plaja nudiştilor, Bucu- 
reşti, 1998; Don Quijote, prostituata şi alte personaje, 
Bucureşti, 2000; România SF 2001, Bucureşti, 2001. Tra- 
duceri: Nadine Gordimer, La agăţat, Bucureşti, 2006; 
Bob Dylan, Cronica vieţii mele, |, Bucureşti, 2007. 


Repere bibliografice: Laurenţiu Ulici, „La noapte, pe 
strada Toamnei”, RL, 1993, 40; Rodica Draghincescu, 
Monogramă literară: Dan-Silviu Boerescu, „Zburătorul”, 
1996, 1-3; Alex. Ştefănescu, [Dan-Silviu Boerescu], RL, 
1997, 30, 40; Mircea Mihăieş, Familia Boerescu, CU, 
1997, 10; loan Lascu, Ficţiunea critică, R, 1998, 1; Dan 
Perşa, „Chef cu femei urâte”, TMS, 1998, 2; Geo Vasile, 
Desant epic pentru 2000, RL, 2000, 1; Dimisianu, Lumea, 
465-468; Ștefănescu, Istoria, 1129-1130. P.C. 

BOERIU, Eta 
(25.11.1923, Turda 

— 12.XI1.1984, Cluj- 
Napoca), traducătoare, 
poetă. 


Este descendentă a unei familii de origine aromână — 
Sevastia (n. Capidan) şi lon Caranica —şi soră cu poetul 
Nicu Caranica. Urmează studiile liceale la Cluj, apoi 
Universitatea (1941-1945) la Cluj şi Sibiu, fiind licenţi- 
ată magna cum laude a Facultăţii de Litere şi Filosofie, 
în specialitatea limba şi literatura italiană. Este 
membră a Cercului Literar de la Sibiu şi se numără 
printre apropiații lui Lucian Blaga. Funcţionează în 
învățământ, mai întâi ca profesoară de liceu (1945- 
1947), apoi ca asistent universitar la Cluj. Tot aici, între 
1951 şi 1955, va fi cercetător la Institutul de Lingvistică 
şi bibliotecară la Institutul de Arte Plastice, iar cu 
începere din 1957 cadru didactic la Conservatorul „Gh. 
Dima”. În aprilie 1963 publică în „Tribuna” primele 
versuri. Va mai fi prezentă, sporadic, în „Steaua”, „Viaţa 
românească”, „România literară”, „Secolul 20”, „Vatra”, 
„Familia”, „Orizont” ş.a. cu traduceri în versuri şi proză 
şi cu studii despre operele lui Dante Alighieri. 

B. debutează în volum cu traducerea Deca- 
meronului lui Boccaccio (-II, 1957), urmată de o 
serie întreagă de excepţionale traduceri din marii 
clasici ai literaturii italiene, în care competenţa 
de ordin filologic se îmbină cu un rar instinct 
artistic şi cu farmecul unei limbi literare cultivate 
şi expresive, de o bogăţie impresionantă. Versiunea 
integrală (1965), în versuri ce păstrează metrul 
original, a Divinei Comedii de Dante este unanim 
elogiată. De o aleasă ţinută ştiinţifică, dar mult 
mai fluentă şi mai melodioasă decât cea semnată 
de George Coşbuc, noua versiune e mărturia asi- 
milării experienţelor lexicale şi prozodice ale marii 
poezii româneşti interbelice. Pentru realizările de 
excepţie din domeniul traducerii (a mai transpus 
din poezia lui Petrarca, Michelangelo, Leopardi ş.a. 
precum şi din prozatori italieni marcanţi) i se vor 
decerna mai multe premii ale Uniunii Scriitorilor 
(1965, 1974, 1980), precum şi o serie de distincţii 
italiene: Medalia Oraşului Florenţa (1970), Premiul 
Monsselice şi Medalia Fundaţiei Giorgio Cini (1974), 
titlul Cavaliere al Merito della Repubblica Italiana 
(1979). B. scrie ea însăşi poezie, volumul Ce vânăt 
crâng (1971), salutat cu entuziasm de critică, 
aducând în peisajul liricii româneşti o voce auten- 
tică şi pregnantă, un discurs marcat de tensiunea 
dintre afectivitatea elementară şi o expresie lirică 
de mare rafinament, saturată de imagistică barocă. 
În cărţile următoare, caracterizate de o minimă 
evoluţie tematică, tonalitatea elegiacă se accentu- 
ează: „Din cer răsturnat un roz nesfârşit,/ o bură 
de fluturi pe umerii serii:/ iarba cu lâna de miei 
s-a-ncâlcit,/ negura-n spume cu merii.// Florile 
toate de tije se rup/ şi saltă; mireasma se rupe de 
ele,/ ciorchina de curpeni, duhul de trup,/ îngerii 
şi ei de stele.// Şi clipa durează”. Structurile prozo- 
dice devin şi ele mai complexe. Criticii au remarcat 
ecourile tematice şi stilistice din poezia italiană, 
în special din maniera ermetismului, precum şi 
(filtrate) reminiscenţe din Lucian Blaga: „Pe lespezi 
de piatră se zdruncină ziua/ şi totuşi mai suge 
lumină şopârla/ murmură frunza de viţă absenţa/ 
boabelor ei de dulceaţă. În pulpa/ verii bătrâne un 
vierme se gudură moale./ Mieii demult au murit 
în speranţa/ ierbii mai dulci decât laptele mamei. 
Şi iată acesta e leşul cetăţii/ de toamnă, cu oase 
golite de măduvi/ Şi-acesta prin ele, cum şuieră 
vântul, / acesta e totuşi cântecul nostru”. Volumul 
antologic, publicat postum, La capătul meu de 
înserare (1985) conţine şi un ciclu inedit de poezii, 

selectate de I.N. Boeriu, soţul scriitoarei. Sunt ilus- 
trate aici stăruitoarele obsesii ale erosului şi morţii, 
dar şi tema esenţială a „nerostirii”, a suferinţei cuvin- 
telor. Într-o expresie profund feminină, revolta în 
fața fragilității omeneşti, dilemele existenţei umane 
tind spre o rezolvare apolinică, de depăşire în spirit 
a condiţiei de muritor. Altă antologie postumă, Din 
pragul frigului statornic (1999), readuce în atenţie 
această voce care explorează arhaicitatea „dinspre 
modern” (Gheorghe Grigurcu). Criticii au sesizat 
permanenta tensiune dintre sensibilitatea poetei 
şi aparentul echilibru al versurilor ei, în care struc- 
turi formale solide reprimă, într-o oarecare măsură, 
energia pornirilor telurice şi intensitatea trăirilor 
emotive: „Perfecţiunea clasică a formei [...] este un 
fel de chenar impus mocnitelor zbateri ale subiec- 
tivităţii profunde” (lon Pop). Poezia scrisă de B. 
rămâne, în esenţă, una a materialităţii apăsătoare, 
de neînvins, chiar dacă „prin intensitatea cvasimor- 
bidă a sensibilităţii sale de gorgonă şi eumenidă, Eta 
Boeriu se chinuie parcă să-şi resacralizeze lumea” (|. 
Negoiţescu). 

SCRIERI: Ce vânăt crâng, Cluj, 1971; Dezordine de umbre, 
Cluj, 1973; Risipă de iubire, Bucureşti, 1976; Miere de 
întuneric, Cluj-Napoca, 1980; La capătul meu de înserare, 
îngr. I.N. Boeriu, pref. Ştefan Aug. Doinaş, Cluj-Napoca, 
1985; Din pragul frigului statornic, îngr. I.N. Boeriu, pref. 
Gheorghe Grigurcu, Pitești, 1999. Traduceri: Boccac- 
cio, Decameronul, I-II, pref. Al. Balaci, Bucureşti, 1957; 
Cesare Pavese, Tovarăşul, pref. Eugen Schileru, Bucu- 
reşti, 1960; Giovanni Verga, Mastro Don Gesualdo, pret. 
Nina Facon, Bucureşti, 1964; Alberto Moravia, Indiferen- 
ţii, pref. Georgeta Horodincă, Bucureşti, 1965; Dante, 
Divina Comedie, îngr. Alexandru Duţu și Titus Pârvu- 
lescu, Bucureşti, 1965; ed. I-III, îngr. şi introd. Al. Balaci, 
Bucureşti, 1982; Baldassare Castiglione, Curteanul, pref. 
trad., Bucureşti, 1967; Petrarca, Rime, pref. Al. Balaci, 
Bucureşti, 1970, Canţonierul, Cluj-Napoca, 1974; Elio 
Vittorini, Erica şi fraţii săi. Garibaldina, Bucureşti, 1970; 
Michelangelo Buonarroti, Rime, ed. bilingvă, pref. trad., 
Cluj-Napoca, 1975; Comedia Renaşterii italiene, pref. 
trad., Bucureşti, 1979; Antologia poeziei italiene (secolele 
XIII-XIX), Bucureşti, 1980; Giacomo Leopardi, Cânturi 
- Canti, ed. bilingvă, Cluj-Napoca, 1981; Rolando Certa, 
Trinacria. Poeți sicilieni contemporani, Timişoara, 1984. 

Repere bibliografice: Felea, Secţiuni, 222-230, 405-408; 
Regman,  Colocvial, 189-191; Negoiţescu, Analize, 
299-304; Poantă, Radiografii, 1, 208-210; Doinaş, Lectura, 
165-170; Felea, Aspecte, II, 161-164, III, 22-26; Grigurcu, 
Existenţa, 85-91; Grigurcu, Eminescu -— Labiş, 451-456; 
Ion Vartic, Dosar Eta Boeriu, APE, 1993, 6; Negoiţescu, 
Scriitori contemporani, 44-51; Simpozion comemorativ 

Eta Boeriu, TR, 1994,50 (grupaj special); Dicţ. scriit.rom., |, 
303-305; Papahagi, Interpretări, 107-109; Nicu Caranica, 
Un Esculapal sufletului românesc, Bucureşti, 1997, 40-65; 
Regman, Dinspre Cercul Literar, 64-71; Poantă, Dicţ. 
poeți, 34-36; Dicţ. analitic, Il, 319-322; Borbely, Cercul, 
150-156; Grigurcu, În pădurea, 363-376; Aurel Pantea, 
Dicţia energică a viziunii, CNT, 2004, 10; Doina Rad, Eta 
Boeriu, pref. V. Fanache, Cluj-Napoca, 2005. C.Pp. 


BOGA, L.T. [Leonida T.] (Nida) (15.1.1886, Veles, azi 
în Republica Macedonia - 23.VI.1974, Vaslui), poet. 
Este fiul Şanei şi al lui Teodor Boga. A învăţat carte 
grecească (două clase), după care a fost trimis să 
urmeze cursurile liceului românesc din Bitolia, un 
puternic centru cultural românesc; colaborează la 
revista liceului, „Lumina”. În 1908 vine în România, 
la Bucureşti, unde urmează Facultatea de Litere şi 
Filosofie, secţia istorie-geografie, pe care o va absolvi 
în 1914. A participat, ca voluntar, la campania din 
1913 şi la Primul Război Mondial. În 1918 a fost 
însărcinat cu organizarea Arhivelor Statului din 
Chişinău, pe care le-a condus până în iunie 1940, 
precum şi în intervalul august 1941 — martie 1944. 
Tot la Chişinău este profesor şi director al Liceului 
„Alexandru Donici” şi înfiinţează revista lunară 
„Pagini basarabene” (1936), la care au colaborat 
scriitori importanţi din toată ţara. El publică, alături 
de alţi cercetători, în capitala Basarabiei, între altele, 
douăzeci de volume sub genericul Documente basa- 
rabene (1926-1936), ceea ce nui s-a iertat mai târziu, 
în anii guvernării comuniste, când a fost hărțuit 
cu percheziţii şi confiscări de manuscrise, dintre 
care unele salvate şi ajunse la Arhivele Statului din 
Bucureşti. În ultimii ani de viaţă se retrage la mănăs- 
tirea Agapia. Postum, în anii 2001-2003, în „Revista 
română” au fost publicate versuri, acte, documente 
şi scrisori din acest fond. 

B. este cel mai prolific scriitor aromân, deşi a 
publicat foarte puţin din tot ceea ce a lucrat. A lăsat în 
schimb peste treizeci de caiete, în copii împărţite pri- 
etenilor, spre a fi sigur că măcar ceva va putea fi salvat 
totuşi de confiscare. Scrierea lui cea mai valoroasă, 
o capodoperă a genului, este epopeea Voshopolea, 
compusă din o sută cincizeci de sonete şi câteva 
bocete profund creştine, de o mare expresivitate. 
Epopeea, închinată înfloririi şi distrugerii Moscopolei, 
metropola aromânilor din secolul al XVIII-lea, a 
apărut postum, aproape integral, în antologia Un 
veac de poezie aromână (1985); primele zece sonete 
ale epopeii apăruseră, tot postum, în Antologie lirică 
aromână (1975). Epopeea a fost editată şi în volum, 

mai târziu, în 1994. Voshopolea este o capodoperă 
nu doar a literaturii dialectale aromâne, ci a literatu- 
rii române în ansamblul ei, fiind cea mai realizată în 
plan artistic după Țiganiada lui lon Budai-Deleanu. 
Autorul a dorit ca manuscrisul lui, gata de tipar încă 
din 1945, să fie transpus şi în limba română literară, 
spre a se bucura de o circulație mai largă, proiect 
realizat abia în 1985. Reînvie în această carte un oraş 
delegendă, Moscopole, cu peste şaizeci de mii de locu- 
itori aromâni. Parafrazându-l pe Dimitrie Cantemir, 
s-ar putea zice că epopeea lui B. este şi un fel de 
„istorie a creşterii şi descreşterii” oraşului Moscopole, 
pusă în scenă în sonete de o neîndoielnică frumuseţe. 
Iată un sonet din deschiderea epopeii, în transpunere 
literară: „Voshopolei că-i fură începători/ Oierii doar — 
şi numele-i ne-o spune;/ Acolo fu menit să se adune/ 
Şi să prospere neamul de păstori.// Veniră toţi, cu 
zeghele pe umeri/ Şi pâine neagră în desagi de lână;/ 
Aveau drept arme bâtele în mână, / Iar oi — pe degete 
să li le numeri...// Şi n-au găsit o streaşină cruciş,/ 
Nici adăposturi pentru oameni, vite;/ Cerul le-a fost 
acoperiş!// Doar fiare peste tot şi loc stingher,/ Ci au 
descins cu inimi oţelite,/ Şi n-au fugit de spaimă, nici 
de ger...”. Voshopolea imortalizează o lume mirifică, 
dar şi de coşmar. Compunerea aproape exclusiv în 
sonete este o performanţă de o rară virtuozitate. Dacă 
George Murnu l-a tradus magistral pe Homer, despre 
B. se poate spune că a creat el însuşi în stil homeric, 
folosind un grai românesc dialectal, ce-şi dovedea 
astfel nebănuite resurse de expresivitate. Autorului i 
se mai publică, tot postum, în 1996, alt mare poem, 
La stani, închinat tot vieţii pastorale din Macedonia. 
SCRIERI: Românii din Macedonia, Epir, Tesalia şi 
Albania, Bulgaria şi Serbia. Studiu etnografic şi artistic, 
Bucureşti, 1913; Nipoata aviglitorului, în Tache 
Papahagi, Antologie aromânească, Bucureşti, 1922, 
333-340; La hane, Bucureşti, f.a.; Bobotează domnească, 
Bucureşti, f.a.; Cântiţe, Bucureşti, f.a.; Despre Iane, mare 
ban de Craiova. Şi ceva despre Mihai Viteazul (în colabo- 
rare), laşi, 1934; [Versuri], în Antologie lirică aromână, 
îngr. Hristu Cândroveanu, Bucureşti, 1975, 231-245, în 
UVPA, 249-342; Voshopolea, îngr. şi pret. Hristu Cândro- 
veanu, Bucureşti, 1994; La stani, îngr. şi postfață Hristu 
Cândroveanu, Bucureşti, 1996. 

Repere bibliografice: Hristu Cândroveanu, Nida Boga, 
UVPA, 245-248. Hr.C. 


BOGACI, Gheorghe (20.IV1915, Vasileuţi-Hotin — 
29.XI.1991, Moscova), istoric literar, folclorist. Este fiul 
Teodorei (n. Mizumscaia) şi al lui Teodosie Bogaci, 
preot. A urmat liceul la Hotin şi Cetatea Albă, iar în 

1938 a absolvit Facultatea de Litere a Universității din 
Iaşi, unde a şi lucrat, scurt timp, ca asistent la Catedra 
de slavistică. Ulterior a fost profesor de liceu în Iaşi, 
apoi în localitatea Bogatoe, regiunea Ismail (1940- 
1941). Între 1946 şi 1971 a fost colaborator ştiinţific 
al Institutului de Limbă şi Literatură al Academiei 
de Ştiinţe al RSS Moldoveneşti. A deținut o perioadă 
funcţia de şef al sectorului de folclor, contribuind la 
organizarea și sistematizarea arhivei de folclor. În 
1964 a devenit doctor în filologie cu teza A.S. Puşkin 
şi folclorul moldovenesc, elaborată la Institutul 
Republican de Perfecţionare a Cadrelor Didactice din 
RSSM și susținută la Institutul de Literatură Rusă al 
Academiei de Ştiinţe a URSS. În perioada 1971-1980 
este conferenţiar la Institutul Pedagogic de Stat din 
Irkutsk (URSS). Publică din 1936 în revistele „Arhiva”, 
„Opinia”, „Jurnalul literar”. În anii '50-—60 participă la 
elaborarea Istoriei literaturii moldovenești (|, 1958) 
şi a unor manuale școlare. A mai colaborat la revis- 
tele „Limba şi literatura moldovenească”, „Nistru, 
„Kodrî”, precum și la diverse ziare, semnând nume- 
roase articole, între care A. Donici, apărător al învă- 
țământului public (1966), Procedee ale comicului de 
limbaj în dramaturgia lui Vasile Alecsandri (1967), 
Soarta unui cântec moldovenesc (1968), Motive fol- 
clorice moldoveneşti atestate (1969), Casa lui Toader 
Crupenschi (1969) etc. 

Aria investigaţiilor lui B. ține de istoria literaturii 

române, de folcloristică şi de relaţiile literare româno- 
ruso-ucrainene. În mai multe lucrări, majoritatea 
scrise şi editate în limba rusă, a fost preocupat de 
studierea motivelor folclorice româneşti în opera lui 
A.S. Puşkin şi Maxim Gorki. A publicat studii despre 
Costache Negruzzi, Alecu Russo, o monografie, în 
colaborare cu Isac Grecul, despre Alecu Donici (1966), 
care interpretează în mod deformat viața și opera 
fabulistului. Cercetând arhivele, B., considerat un 
specialist în filologie și în limbile slave, a descoperit 
documente referitoare la Nicolae Milescu, Dimitrie 
Cantemir, Vartolomei Măzăreanu, B.P Hasdeu. A 
îngrijit ediţii din operele lui Vasile Alecsandri, C. 
Negruzzi şi C. Stamati-Ciurea. 
SCRIERI: Din traista cu vorbe, Chişinău, 1961; Puşkin 
i moldavski folklor, Chişinău, 1963; Gorki i moldavski 
folklor, Chişinău, 1966; Alexandru Donici (în colaborare 
cu Isac Grecul), Chişinău, 1966; Pagini de istoriografie 
literară, Chişinău, 1970; Daleco severnoi stoliţi. O tvor- 
cestve Puşkina v Moldavii, Irkutsk, 1979; În lumea cuvin- 
telor, Chişinău, 1982; Alte pagini de istoriografie literară, 
Chişinău, 1984. 

Repere bibliografice: Paul Cornea, „Alexandru 
Donici”, RITL, 1968, 2; Pavel Balmuş, Istoric literar 
prin excelenţă, LA, 1985, 18 aprilie; Grigore Botezatu, 
Gheorghe Bogaci, RLSL, 1990, 3; Eliza Botezatu, 
Gheorghe Bogaci - un om al conştiinţei, „Moldova 
suverană”, 1995, 25 mai; Cimpoi, Ist. lit. Basarabia, 274; 
Dicţ. Chişinău, 60-61. Vs.C., A.Bn. 


BOGDAN, Elvira (13.[X.1904, Bucureşti - 3.V.1987, 
Bucureşti), prozatoare. Este fiica Eugeniei (n. Popovici) 
şi a lui Gheorghe Moldoveanu, institutor. A absolvit, 
la Bucureşti, liceul (1928) şi Facultatea de Litere şi 
Filosofie (1931). Urmează apoi cursuri de specializare 
la Paris, unde obţine o diplomă la Sorbona (1934). A 
fost profesoară de liceu (1932-1940), funcţionară la 
Direcţia Presei (1940-1946), bibliotecară în cadrul 
Ministerului Sănătăţii (1948-1952), translatoare la 
Comitetul Geologic (1952-1956). 

B. a debutat în 1928 cu articole în ziarele 
„Adevărul” şi „Dimineaţa”, iar editorial în 1931 cu 
volumul de poveşti pentru copii Talismanul de safir, 
sub pseudonimul Alice Basarab, pe care îl mai folo- 
seşte ca iscălitură şi pentru Vieţi minunate (1939), 
Fii fericită, doamnă (1942) ş.a.; alt pseudonim este 
Sulfina Borangic. În această perioadă, în paralel cu 
activitatea literară, este redactor la „Neamul românesc 
pentru popor” (1931) şi directoare a revistei „Mariana” 
(1942-1944). A fost membră a Academiei Tiberine 
din Roma, membră a Societății Oamenilor de Litere 
din Paris, membră societară a Asociaţiei Scriitorilor 
de Limbă Franceză din Paris. De-a lungul carierei 
i-au fost decernate numeroase premii la festivaluri 
internaţionale de carte: Medalia de aur la Festivalul 
Internaţional de Carte de la Nisa (1976, 1978, 1979), 
statueta LAiglon d'Or (1980). După război, colabo- 
rează mai ales la reviste pentru copii şi tineret. Acestui 
public îi este destinată, cu precădere, mare parte a 
lucrărilor autoarei: Domnița Ruxandra (1969), roman 
istoric, în descendență sadoveniană, Aurora, mireasa 
soarelui (1969), basm cult, în care se resimte influenţa 
scrierilor lui Hans Christian Andersen, secvențele 
Mirela cu vocea de aur şi Glorioşii (1981), cuprinzând 
povestiri variate tematic, cu personaje desprinse fie 
din realitatea înconjurătoare şi proiectate într-o lume 
fabuloasă, fie din istorie, de la Burebista până la loana 
d'Arc şi Ecaterina Teodoroiu. Altă categorie de scrieri 
o constituie cărţile de călătorie: Castelele Loirei. Viaţa 
de glorie şi strălucire din trecutul Franţei (1947) şi Prin 
Italia, patria artei (1976). Și câteva traduceri în proză 

din anii '60, îndeobşte romane, se înscriu în aria de 
interes a cititorului tânăr. 

SCRIERI: Talismanul de safir, pref. N. orga, Bucureşti, 1931; 
ed. 2, București, 1978; Vieţi minunate, Bucureşti, 1939; Fii 
fericită, doamnă, Bucureşti, 1942; Castelele Loirei. Viaţa de 
glorie şi strălucire din trecutul Franţei, Bucureşti, 1947; ed. 
București, 1970; Domnița Ruxandra, pref. Victor Eftimiu, 
Bucureşti, 1969; Aurora, mireasa soarelui, Bucureşti, 1969; 
Prin Italia, patria artei, pret. Paul Cernovodeanu, Bucureşti, 
1976; Mirela cu vocea de aur. Povestea Aurorei, frumoasa 
mireasă a soarelui. Glorioşii, Bucureşti, 1981. 


Repere bibliografice: Dana Dumitriu, „Domnița Ruxandra”, 
RL, 1970, 10; Perpessicius, Lecturi, 299-301; Dicţ. scriit. 
rom., |, 305-306; Cosma, Romanul, II, 194; Lovinescu, 
Sburătorul, IV, 140, 144, 162, 167, 178, 222, 237, 260, 279, 
C.M.B. 


282, 417; Micu, Ist. lit., 586. 


BOGDAN, loan 
(25.VII.1864, Braşov — 
1.VI.1919, Bucureşti), 

filolog, editor. 


Este primul născut al Elenei (n. Munteanu) şi al lui 
loan Bogdan, într-o familie modestă din Şcheii 
Braşovului, cu unsprezece copii, între care se 
numără viitorul istoric literar G. Bogdan-Duică, fizi- 
cianul şi chimistul Ştefan Bogdan şi Ecaterina 
(Catinca) Bogdan, căsătorită cu N. lorga ş.a. 
Urmează cursurile gimnaziului public român din 
Braşov, apoi pe cele ale Şcolii Normale Superioare 
din Iaşi, ca elev intern (bursier), în paralel fiind 
student al Facultăţii de Litere. Încheindu-şi studiile 
în iunie 1885, cu o strălucită lucrare de licenţă, 
Istoria coloniei Sarmizegetusa, publicată în acelaşi 
an, realizată probabil sub îndrumarea lui A.D. 
Xenopol, activează câteva luni ca profesor de latină 
şi greacă la Liceul „Anastasie Başotă” din Pomârla 
(Dorohoi). Debuteză cu o recenzie la Istoria limbii şi 
literaturii române a lui Aron Densuşianu în 
„Convorbiri literare”, care se bucură de aprecierea 
lui Titu Maiorescu şi a lui Iacob Negruzzi. În martie 
1886, fiind remarcat de ministrul Educaţiei din acea 
vreme, Dimitrie A. Sturdza, este trimis în Germania, 
apoi în Italia, spre a studia organizarea învățământului 

secundar. Lungă şi fertilă perioadă de studii de speci- 
alizare în străinătate a fost o altă şansă oferită de 
acelaşi ministru, în urma recomandărilor lui B.P 
Hasdeu şi ale lui loan Bianu. Graţie unei burse a 
statului român, B. îşi începe astfel pregătirea în 
domeniul slavisticii, aflată la noi în stadiu de pionie- 
rat, mai întâi la Universitatea din Viena (1887), unde 
urmează cursul de filologie slavă al lui Vatroslav Jagic, 
dar şi cursuri de paleografie şi diplomatică latină; în 
septembrie 1888 se afla la Sankt Petersburg, unde îşi 
continuă pregătirea la Facultatea de Istorie şi Filologie, 
audiindu-i pe A.]. Sobolevski, PA. Sârcu ş.a. intrând în 
relaţii cu o serie de filologi şi istorici, precum A.A. 
Şahmatov, A.N. Veselovski, A.I. Iaţimirski. Din 
această etapă datează şi publicarea primelor sale 
lucrări privind cultura română veche, rod al cercetă- 
rilor întreprinse la Viena: Câteva manuscripte sla- 
vo-române din Biblioteca Imperială de la Viena şi 
Cinci documente istorice slavo-române din archiva 
Curţii Imperiale din Viena, apărute în „Analele 
Academiei Române” în 1889. În acelaşi an prezintă 
la Academie studiul Diploma bârlădeană din 1134. 
O încercare de critică diplomatică slavo-română, pe 
baza căruia îşi va alcătui referatul în limba rusă cu 
care seva înfățișa în 1890 la cel de-alVIII-lea Congres 
Arheologic de la Moscova. Tot de acum datează o 
serie de articole care apar în „Convorbiri literare” şi 
în „Arhiva Societăţii Ştiinţifice şi Literare din Iaşi”, 
precum şi înregistrarea manuscriselor şi tipărituri- 
lor de origine românească din bibliotecile sanktpe- 
tersburgheze. Chiar dacă B. nu a putut finaliza cata- 
logul acestora, a publicat în 1891 câteva rezultate 
preţioase ale acestor cercetări: O evanghelie slavonă 
cu traducere românească din secolul [al] XVI-lea şi 
sursa „gloselor Bogdan” (662 de glose în limba 
română şi aproximativ 70 în limba slavonă, înscrise 
ca marginalii la versiunea slavonă a Sintagmei lui 
Matei Vlastaris) şi Un lexicon slavo-român din 
secolul XVII. În 1889-1890 îşi va continua periplul 
ştiinţific la Moscova, atât pentru cercetări proprii în 
arhive şi biblioteci, cât şi în vederea audierii de 
cursuri universitare, cu care ocazie intră în contact 
cu S.A. Belokurov, FE Fortunatov, şeful şcolii lingvis- 
tice din Moscova, PA. Lavrov, M.N. Speranski, VA. 
Ulianițki ş.a. Este ales membru corespondent al 
Societăţii de Istorie şi Antichităţi de la Universitatea 
din Moscova. Studiază şi la Kiev, unde fusese 
informat de existenţa unei cronici moldoveneşti 
necunoscute, pe care o identifică în Biblioteca 
Academiei Teologice. Cercetarea acestei preţioase 

surse se va materializa în articolul Fin Beitrag zur 
bulgarischen und serbischen Geschischtsschreibung, 
apărut în „Archiv fiir slavische Philologie” în 1891, 
precum şi în cea mai mare parte din prima sa lucrare 
de amploare, Vechile cronici moldoveneşti până la 
continuă studiile de polonistică la Universitate, 
transcrie cronica moldo-polonă pe care o va edita în 
Vechile cronici... precum şi o serie de documente 
privitoare la istoria Moldovei. Întors definitiv în țară, 
după încă un popas la Roma, B. este numit profesor 
la Universitatea din Bucureşti (suplinitor în 1891, 
titular provizoriu în 1892), la Catedra de limbi slave, 
creată special pentru el. Cursul inaugural, Însem- 
nătatea studiilor slave pentru români (publicat în 
1894), sublinia necesitatea acestei specializări esen- 
ţiale în vederea trecerii istoriei şi filologiei române 
într-o nouă fază, modernă, ştiinţifică, imposibil de 
conceput fără accesul la moştenirea culturală româ- 
nească redactată vreme de secole în limba slavonă. 
B. a contribuit, de asemenea, la organizarea învăţă- 
mântului universitar românesc, fiind ales decan al 
Facultăţii de Litere şi Filosofie în 1898, reales apoi de 
zece ori, practic până la sfârşitul vieţii, prorector al 
Universităţii (1912, 1916-1918) şi, pentru scurt timp, 
rector (iunie 1912); a participat la elaborarea primei 
legi a învățământului superior din România (1912). 
A devenit membru corespondent al Academiei 
Române în 1892, ales membru activ în 1903, 
ocupând de două ori fotoliul de vicepreşedinte al 
Academiei (1910-1913, 1916-1919). Din 1900 este 
primit în comitetul de redacţie al „Convorbirilor 
literare”, fiind între 1902 şi 1906 director al revistei. 
Din 1909 a fost preşedintele Comisiei Istorice a 
României, în cadrul căreia a putut coordona efortul 
unei strălucite generaţii (D. Onciul, I. Bianu, C. 
Giurescu, D. Russo, Al. Lapedatu) de a edita „în 
condiţii ştiinţifice superioare izvoarele istoriei şi 
culturii vechi româneşti” (G. Mihăilă). În tot acest 
timp a realizat trei călătorii de studii în Rusia şi 
Polonia, în vederea copierii şi studierii unor docu- 
mente slavo-române în arhive, între care Letopiseţul 
lui Azarie. În 1914 a fost ales membru corespondent 
al Academiei Sârbe de Ştiinţe. 

Discursul de recepţie la Academia Română, 
Istoriografia română şi problemele ei actuale (1905), 
reprezintă o privire sintetică, de o mare pătrundere, 
asupra evoluţiei istoriografiei noastre în secolele 
XV-XIX, pe care B. o divizează în trei epoci distincte: 
a analiștilor (secolul XV), a cronicarilor (secolul XVI 

- începutul secolului XVIII) şi a istoricilor, începând 
cu Dimitrie Cantemir şi continuând cu reprezentan- 
ţii Şcolii Ardelene. O atenţie deosebită este acordată 
sarcinilor pe care istoricii români le aveau de înde- 
plinit în vederea integrării istoriografiei naţionale 
în ştiinţa modernă: editarea adecvată a izvoarelor, 
dezvoltarea disciplinelor auxiliare ale istoriei (diplo- 
matica, paleografia, sigilografia), analiza datelor, 
„obiectivă şi în acelaşi timp artistică”, în stare să 
ofere o imagine corectă şi coerentă a „trecutului, 
în adevărata sa lumină”. Aplicarea acestor exigențe 
nu avea să-i asigure întotdeauna prețuirea contem- 
poranilor, adesea vizaţi de examenele sale critice, 
elegante dar necruțătoare, un exemplu grăitor ofe- 
rindu-l studiul critic ce deschide lucrarea Vlad Ţepeş 
şi naraţiunile germane şi ruseşti asupra lui (1896), 
care pune în discuţie toate contribuţiile anteri- 
oare ale istoricilor cu privire la voievodul muntean, 
unele semnate de A.D. Xenopol, Al. Odobescu sau 
Al. Tocilescu. La Ateneul Român B. a prezentat trei 
conferințe: prima, în 1892, Românii şi bulgarii. 
Raporturile culturale şi politice între aceste două 
popoare (publicată în 1895), apoi Luptele români- 
lor cu turcii până la Mihai Viteazul (1896, publicată 
în 1898), aducând o serie de informaţii istorice noi, 
între care se remarcă trimiterile la Cronica bulgară 
de la 1296-1413, descoperită de slavist, referitoare 
la bătălia de la Rovine; a treia conferinţă, Cultura 
veche română (1898), este o privire asupra genuri- 
lor şi speciilor literare cultivate în perioada veche şi 
premodernă, atât în slavonă cât şi în limba română, 
bine încadrată în contextul social şi istoric al evolu- 
ţiei Ţărilor Române în Evul Mediu. Aici se realizează 
un tablou de ansamblu, cu linii clare, urmărind 
direcţiile de dezvoltare ale culturii române vechi, cu 
laturile sale artistice, ştiinţifice, literare, religioase. 
De un interes deosebit se bucură literatura apocri- 
felor, cărţile populare, evoluţia discursului istoric, 
dar şi Învățăturile lui Neagoe Basarab către fiul său 
Theodosie, al căror original slavon tocmai fusese 
descoperit la Sofia. O serie de conferinţe ţinute 
la Academie, care reprezintă tot atâtea contribu- 
ţii inovatoare: Evangheliile de la Homor şi Voroneţ 
(1907), Documentul Râzenilor din 1484 şi organiza- 
rea armatei moldovene în sec. XV (1908), Letopiseţul 
lui Azarie (1909) ş.a. Valoare specială au ediţiile de 
documente slavo-române alcătuite de B., în care 
studierea lor complexă — istorică, diplomatică, pale- 
ografică şi lingvistică - implică editarea şi traduce- 
rea, slavistul acoperind astfel o parte consistentă a 

istoriei interne din cele trei ţări române şi a relaţii- 
lor dintre ele sau cu ţările înconjurătoare. Primul 
volum apare în 1902 (Documente şi regeste...), reluat 
într-o nouă ediţie, de data aceasta cu textele repro- 
duse integral în original, dar din care n-a mai apărut 
decât un volum referitor la perioada 1413-1508: 
Documente privitoare la relaţiile Țării Româneşti 
cu Braşovul şi cu Ţara Ungurească în secolul XV şi 
XVI (1905). Importante sunt observaţiile asupra 
limbii documentelor, în linii mari fiind vorba despre 
mediobulgară, dar cu o serie de cuvinte bizantine 
şi neogreceşti, turceşti, maghiare, săseşti şi mai ales 
româneşti. În 1913 apare lucrarea Documentele lui 
Ștefan cel Mare, în două volume, continuând şi, după 
opinia specialiştilor, întrecând prin precizie şi prin 
bogăţia comentariilor lucrările precedente ale filo- 
logului. La acestea se adaugă analiza critică a docu- 
mentelor false sau greşit atribuite, prin care se dove- 
deşte lipsa de autenticitate a unor documente vechi 
româneşti şi străine (Documente false atribuite lui 
Ștefan cel Mare, 1913). Dar partea cea mai valoroasă 
a operei lui B. o reprezintă ediţiile şi studiile asupra 
istoriografiei vechi româneşti, precedate şi într-un 
anume fel pregătite de trei ediţii de cronici bizantine 
şi sud-slave — Ein Beitrag..., Cronica universală şi 
analele sârbeşti de la Petersburg (1909) şi Cronica lui 
Constantin Manasses (1922). Prin integrarea manus- 
criselor slavo-române descoperite atât în bibliote- 
cile străine cât şi în ţară, el lărgeşte aria de desfă- 
şurare a literaturii româneşti originale din secolele 
XV-XVI, îmbogăţind-o cu douăsprezece cronici 
moldoveneşti (până atunci cunoscându-se doar 
două), între care letopiseţele lui Macarie, Eftimie 
şi Azarie şi Letopiseţul de când s-a început Țara 
Moldovei, descoperit într-un manuscris la Tulcea. 
Ele au apărut în 1891 (Vechile cronici moldoveneşti 
până la Ureche), 1895 (Cronice inedite atingătoare 
de istoria românilor), 1901 (Un fragment de cronică 
moldovenească în limba slavă, „Convorbiri literare”) 
şi 1909 (Letopiseţul lui Azarie, „Analele Academiei 
Române”). Chiar dacă unele interpretări au fost 
ulterior rectificate, „comentariile asupra limbii, în 
special la cei trei cronicari din secolul al XVI-lea, 
analiza dependenţei stilistice şi chiar lexicale la 
aceştia de textul lui Manasses şi comparaţiile tex- 
tologice cu cronica lui Gr. Ureche îşi păstrează în 
cea mai mare parte valoarea până azi” (G. Mihăilă). 
Între alte lucrări din aceeaşi sferă se numără Vlad 
Ţepeş şi naraţiunile germane şi ruseşti asupra lui, 
vreme îndelungată cea mai temeinică monografie 


925 Dicţionarul general al literaturii române 


şi ediţie de texte pe această temă, precum şi o serie 
de studii, între care O scrisoare din 1679 a mitro- 
politului Dosoftei (1912), un document important 
privind istoria tipografiilor româneşti, şi O traducere 
moldovenească din veacul al XVIII-lea a Vieţii lui 
Bertoldo (1774), rod al unei investigaţii la Moscova. 
Totodată, lucrările lingvistice ale lui B. sunt semnifi- 
cative. Pe baza comentariilor asupra limbii textelor 
slavo-române care însoțesc ediţiile de documente 
moldoveneşti, el a redactat articolul de sinteză Uber 
die Sprache der ăltesten moldauischen Urkunden, 
publicat în volumul omagial dedicat lui Vatroslav 
Jagic (1908), care reia şi sistematizează observaţiile 
privind limba documentelor din Moldova (slavona 
rusă apuseană, cu elemente populare ucrainene, 
polone şi numeroase cuvinte româneşti). Altă temă 
cu conotaţii lingvistice este cea a gloselor româneşti 
din secolele XVI-XVII, descoperite în manuscrise 
aflate în Rusia (Glose române într-un manuscris 
slavon din secolul XVI şi Un lexicon slavo-român din 
secolul XVII, reprezentând un moment de început 
în lexicografia românească. „Muncitor neostenit şi 
plin de acea intuiţie ciudată care a pus pe savanţi pe 
urmele multor taine — scria despre B. Tudor Arghezi 
în 1911 — caută şi găseşte o adevărată comoară 
istorică. Vechile cronice moldoveneşti pe care le-a 
descoperit la Kiev şi cari cuprind mai toată istori- 
ografia moldavă până la cronica lui Ureche au fost 
pentru România un mare eveniment.” 

SCRIERI: Câteva manuscripte slavo-române din Biblio- 
teca Imperială de la Viena, Bucureşti, 1889; Cinci docu- 
mente slavo-române din archiva Curţii Imperiale de la 
Viena, Bucureşti, 1889; Vechile cronici moldoveneşti până 
la Ureche, Bucureşti, 1891; Însemnătatea studiilor slave 
pentru români, Bucureşti, 1894; Cronice inedite atin- 
gătoare de istoria românilor, Bucureşti, 1895; Românii 
şi bulgarii. Raporturile culturale şi politice între aceste 
două popoare, Bucureşti, 1895; Vlad Ţepeş şi naraţiunile 
germane şi ruseşti asupra lui, Bucureşti, 1896; Luptele 
românilor cu turcii până la Mihai Viteazul. Cultura veche 
română, Bucureşti, 1898; De la cine şi când au împru- 
mutat românii alfabetul chirilic, în Lui Titu Maiorescu. 
Omagiu, Bucureşti, 1900, 585-594; Istoriografia română 
şi problemele ei actuale, Bucureşti, 1905; Relaţiile Ţării 
Româneşti cu Braşovul şi cu Țara Ungurească, Bucu- 
reşti, 1905; Uber die Sprache der ăiltesten moldauischen 
Urkunden, în Jagic-Festschrift, Berlin, 1908, 370-377, 
Documentele lui Ştefan cel Mare, I-II, Bucureşti, 1913; 
Cronica lui Constantin Manasses, pref. loan Bianu, 
Bucureşti, 1922; Scrieri alese, îngr. şi introd. G. Mihăilă, 
pref. Emil Petrovici, Bucureşti, 1968. 

Repere bibliografice: Tudor Arghezi, Bogdan (loan), în 
Cornel, Figuri, 1, 333-335; PP Panaitescu, loan Bogdan şi 
studiile de istorie slavă la români, în „Buletinul Comisiei 
Istorice a României”, 1928; Iorga, Oameni, II, 446-449; 
Damian P Bogdan, Ioan Bogdan, RSL, 1956; loan Bogdan 
şi istoria culturii române, RSL, 1966; Diomid Strugaru, 
Slaviştii români loan Bogdan şi Ilie Bărbulescu în 
lumina unei corespondențe inedite, RSL, 1972; Bucur, 
Istoriografia, 190-193; Encicl. istoriografiei rom., 64-65; 
Balacciu-Chiriacescu, Dicţionar, 73-74; Bogdanii — o 
familie de cărturari, coordonatori Steluţa Pestrea-Suciu 
şi Monica Tatuşescu, Braşov, 1995; Octavian Rusu, Repere 
bibliografice la ceas aniversar: loan Bogdan, Sibiu, 2003; 
Mihăilă, Scriitori, 283-318. I.M. 


BOGDAN, N.A. [Nicolai Andriescu] (10.V.1858, Iași 
— 17.1V.1939, laşi), gazetar, prozator, dramaturg. 
Numele Nicolai Andriescu-Bogdan era moştenit 
de la ambii părinţi - mama, lrina Andriescu, tatăl, 
Gheorghe Bogdan, fiul unui postelnic. În 1874 
rămâne orfan şi îşi întrerupe studiile la Liceul 
Naţional din Iaşi, începând să lucreze ca funcţio- 
nar. Între 1879 şi 1882, frecventează Conservatorul 
de Muzică şi Declamaţie, fiind angajat la Teatrul 
Naţional din laşi (1880-1889), dar jucând mai 
mult cu trupe ambulante. Din 1889 va fi funcţi- 
onar (urcă până la gradul de ajutor de primar) la 
Primăria ieşeană. A debutat în propria publicaţie 
periodică, „Scrieri amusante” (1875-1876), şi a 
continuat în acelaşi mod cu „Cabinetul de lectură”, 
„Bomba”, „Arta”, dar mai cu seamă cu „Lupta 
pentru viață” (1903-1905), scrisă în întregime de 
B. şi ilustrând toate genurile şi domeniile care îl 
preocupau. A mai fost redactor (şef) la „Liberalul”, 
„Era nouă”, „Arhiva”, „Oraşul”, „loan Neculce” sau 
doar colaborator la „Familia”, „Gazeta săteanu- 
lui”, la alte câteva zeci de periodice din ţară şi din 
Franţa, Belgia, Italia, Egipt, Germania. Colaborările 
sale — proză, versuri, teatru (original şi tradu- 
ceri), articole teatrale, literare, culturale, istorice, 
culegeri de folclor şi documente — erau semnate şi 
cu pseudonimele Basile N. Lupu, Cesar, Clio, Dan, 
Iassiensis, N. a Irinei ş.a. În diversitatea acestor 
texte se detaşează, fie prin amploare — Cauza regre- 
sului teatrului românesc, Câteva tipuri de actori —, 
fie prin număr, cele care se ocupă de analiza vieţii 
teatrale sau de evocarea unor întâmplări cu actori. 

Proza lui B. este foarte diversă, de la fantezii 
la amintiri şi note de călătorie, de la romane la 
anecdote. Cuibul fericirei (1884) este o nuvelă 
ce stă, ca multe altele, sub semnul literaturii de 

senzaţie. Volumele care au urmat sunt culegeri 
conţinând prelucrări de folclor, versuri, nuvele, 
povestiri, amintiri. Între acestea, De scârba boilor, 
Jitarul, La muncă, Straja, La Dunăre se vor nara- 
țiuni obiective, cu subiecte din viaţa satului sau 
din război. Altele sunt întâmplări triste, cu perso- 
naje reale, uneori autorul alunecând spre memo- 
rialistică şi autobiografie. Paginile despre Matei 
Millo, V. Alecsandri, T.T. Burada, Titu Maiorescu, V. 
Pogor, |. Creangă, M. Eminescu, Eduard Caudella 
ș.a. sunt interesante prin unele amănunte de 
martor ocular. Peste tot abundă textele cu intenții 
umoristice, cărora le lipsesc însă adeseori spiritul, 
poanta. Călătorind mult, B. a publicat câteva 
cicluri de însemnări: De-a curmezişul ţării romă- 
neşti, De-a curmezişul Europei ş.a. (în „Lupta 
pentru viaţă”, 1905) — note fugare, vag descriptive, 
uşor maliţioase şi (auto)ironice. Majoritatea ver- 
surilor sale, satirice, erotice, elegiace, sunt nein- 
spirate şi vetuste. Volumele de teatru cuprind 
piese proprii, prelucrări, localizări şi traduceri 
(multe dintre acestea au rămas în paginile revistei 
„Familia”), folosite mai ales de trupele de diletanţi 
din Moldova, Transilvania şi Banat. Unele piese 
sunt „dramatizări” ale unor episoade biblice sau 
ale unor momente istorice reconstituite fantezist 
- Abraam, Ciceron, Traian şi Dochia, Bogdan 1 sau 
Întemeietorul Moldovei, Alexandru cel Bun. Altele 
sunt comedii (într-un act), cu sau fără cântece, 
vădit influențate de vodevilul francez, reiterând 
în forme extrem de stângace mici şi banale intrigi 
familiale şi amoroase, încheiate cu inevitabile bus- 
culade şi/sau căsătorii. Câteva dintre versiunile lui 
după piese de autori celebri sau la modă au fost 
folosite în reprezentațiile Teatrului Naţional din 
Iaşi sau ale celor de diletanţi, dar cele mai multe au 
fost doar tipărite. Pe lângă numeroasele traduceri 
din comediografii bulevardieri francezi (Octave 
Feuillet, Eugene Scribe, A. D'Ennery, Melesville, 
Eug&ne Labiche, Henri Murger ş.a.), a tălmăcit 
şi din marele repertoriu —- Shakespeare, Moliere, 
Beaumarchais, Emile Zola, Al. Dumas-fiul. Mai 
utile şi mai bine primite au fost lucrările referitoare 
la istoria vechii capitale a Moldovei, cea mai impor- 
tantă fiind Oraşul Iaşi (1904), o monografie care 
îşi dovedeşte şi azi valoarea documentară. Istoria 
neamului românesc povestită în zece şezători de 
Moş Andrei Gurăbogată (1937) este o rememorare 
didactică a unor fapte din trecut. Pasionat cerce- 
tător de arhive, B. a mai publicat o serie de volume 

strict documentare referitoare la evoluţia oraşului 
în care a trăit şi cu care ajunsese să se identifice. 
Întreaga sa activitate a fost răsplătită cu mai multe 
medalii şi decoraţii. 

SCRIERI: Din scrierile lui Nicolai A. Bogdan, laşi, 1879; 
Iuga sau Berbecii la păscut, laşi, 1881; Cuibul fericirei, 
Iaşi, 1884; Bogdan 1 sau Întemeietorul Moldovei, Oradea, 
1890; Abraam, laşi, 1892; Ciceron, laşi, 1892; Frunze verzi, 
Iaşi, 1892; Izvorul lui Dan, laşi, 1892; Poveşti şi anecdote 
din popor, laşi, 1892; Traian şi Dochia, laşi, 1892; Pe 
câmpul de onoare, laşi, 1893; Şi nouă, şi vechi, laşi, 1893; 
Licenţiaţii, laşi, 1894; 15 comedii, laşi, 1894; Bursucul, 
Iaşi 1896; Arta de a vorbi, recita şi declama în societate, 
în public, pe scenă & ct., laşi, 1899; Să jubilăm!, laşi, 1901; 
Să râdem!, laşi, 1902; Oraşul laşi, laşi, 1904; ed. Iași, 2008; 
De scârba boilor, laşi, 1911; Regele Carol I şi a doua sa 
capitală, Bucureşti, 1916; Alte 15 comedii, Bucureşti, 
1924; 6 piese cu caracter istoric, laşi, 1927; De haz şi de 
necaz, laşi, 1929; Cel mai nou ghid al Iaşului, laşi, 1932; 
Istoria neamului românesc povestită în zece şezători de 
Moş Andrei Gurăbogată, Bucureşti, 1937. Traduceri: 
Evariste Carrance, Casa de închiriet, laşi, 1882, Căpita- 
nul Bumbdeaur, laşi, 1906; Rouget de Lisle, Marsilieza, 
Iaşi, 1886; Shakespeare, Hamlet, principele Danemarcei, 
Iaşi, 1887; P Molle-Gentilhomme, C. Guroult, Marchiza 
de Pompadour, laşi, 1894; [Th. Barriere, L.A. Theuriet, 
Fr. Ponsard, A. Seguin, Edouard Pailleron, H. Monnier, 
Henri Murger, Al. Dumas-fiul, G. de Letorigre, Moliere], 
în Alte 15 comedii, Bucureşti, 1924. 

Repere bibliografice: N. Iorga şi N.A. Bogdan, „Liberalul”, 
1904, 224; A. D. Xenopol, „Oraşul Iaşi”, AAR, partea 
administrativă şi dezbaterile, t. XXVII, 1904-1905; N. 
Iorga, „Oraşul Iaşi”, RI, 1916, 3-6; P Gr. [Gr. T. Popa], N.A. 
Bogdan, IIŞ, 1939, 5; Ciorănescu, Teatr. rom., 183-184; 
Mărcuş, Thalia, 1, 229-236; Massoft, Teatr. rom., VII, 463, 
494; Leon, Umbre, IV, 175-184. C.T. 


BOGDAN-DASCĂLU, Doina (27.XI[.1942, Reşiţa), 
stilistician, poetă, editoare. Este fiica Semproniei 
Bogdan (n. Șimic), funcţionară, și a lui George 
C. Bogdan, publicist. Urmează liceul în oraşul 
natal (1957-1960) şi Facultatea de Filologie, secţia 
română-germană, a Universităţii din Timişoara 
(1960-1965). După absolvire este repartizată în 
activitatea de cercetare ştiinţifică la sectorul de 
lingvistică din cadrul Bazei de Cercetări Ştiinţifice 
Timişoara a Academiei Române, devenit ulterior 
Institutul de Studii Banatice „Litu Maiorescu”. Și-a 
luat doctoratul la Universitatea timişoreană cu teza 
Limbajul criticii literare românești (1979). A tost 
cadru didactic și decan al Facultăţii de Jurnalistică 
de la Universitatea Tibiscus din Timișoara (1998-— 
2007) și profesor asociat la Universitatea de Vest 

din Timișoara. Colaborează la „Caiete critice”, 
„Contemporanul”, „Limba română”, „Limbă şi litera- 
tură”, „Literatorul”, „Piramida” (Zrenianin), „Reflex”, 
„Revista de istorie şi teorie literară”, „Revista de 
studii banatice”, „Rostirea românească”, „Studii şi 
cercetări lingvistice”, „Studii de ştiinţă şi cultură” ș.a. 
B.-D. debutează cu un articol de stilistică în 
„Orizont” (1968) şi editorial cu volumul Critica- 
limbaj secund (1981), abordare a criticii literare 
din unghiul modalităţii de exprimare. Recurgând 
la metoda funcționalistă, B.-D. dedică fiecărei 
funcţii câte un capitol, unde sunt enumeraţi ope- 
ratorii prin care funcţiile ajung la concretizare. Un 
loc aparte revine celei metalingvistice, conside- 
rată dominantă în limbajul criticii literare, privit 
în raporturile sale cu limbajul-obiect. Un interes 
particular prezintă funcţia poetică şi manifestările 
ei în critică, a căror investigare arată limpede că 
funcţia a fost asumată nu numai de adepţii decla- 
raţi ai impresionismului critic, ci şi de cei care l-au 
ocolit sau chiar l-au repudiat. Cele mai recente 
cărți publicate de B.-D. sunt din perimetrul istoriei 
şi al criticii literare, acordând, şi aici, o atenţie par- 
ticulară expresiei, fie literară, fie critică. Arta de a 
scrie, arta de a citi (2011) sugerează posibilitatea 
şi chiar necesitatea sincronizării acestor laturi ale 
literaturii, prin evidenţierea resurselor artistice la 
care recurg criticii atunci când comentează textul 
unui scriitor. Intersecţia critică (2012) continuă 
acest demers interpretativ, interesul fiind îndreptat 
cu precădere asupra aspectelor artistice ale criticii 
literare. Când scrie poezie - Albastrele semne 
(2010), O clepsidră de fluturi (2012) —, B.-D. este 
adepta unei expresii concentrate, în care simbolu- 
rilor (untrea lui Caron, ceasurile lichide, ruinele, 
ferestrele, ceața, dar îndeosebi oglinda) le revine 
rolul principal. Uşoare, vaporoase, feminine, ver- 
surile au un ton elegiac, uşor nostalgic. Ediţiile 
din autori bănăţeni (Paul Iorgovici, Mihail Gaşpar, 
Aurel Cosma, George C. Bogdan ș.a.) pe care le-a 
îngrijit, singură sau în colaborare, dovedesc preo- 
cuparea de a le asigura un pronunţat caracter ştiin- 
țific. Prin ele B.-D. readuce în actualitate scrieri fie 
inedite, fie puțin cunoscute celor de azi. 
SCRIERI: Critica-limbaj secund, Timişoara, 1981; 
Epitetul jurnalistic (în colaborare cu Crişu Dascălu), 
Timişoara, 1999; Spaţiul meta, Timişoara, 2001; Grama- 
tica poeziei române (1880-1980) (în colaborare cu Crişu 
Dascălu), Bucureşti, 2002; Limbajul publicistic actual. 
De la perspectiva funcţională la cea funcționalistă, 

Timişoara, 2006; Albastrele semne, Timişoara, 2010; 
Arta de a scrie, arta de a citi, Timişoara, 2011; O clepsi- 
dră de fluturi, Timişoara, 2012; Intersecţia critică, Timi- 
şoara, 2012. Ediţii: Mihail Gaşpar, Fata vornicului Oană, 
introd. edit., Timişoara, 1974 (în colaborare cu George C. 
Bogdan), Din vremuri de mărire, introd. edit., Timișoara, 
1982 (în colaborare cu George C. Bogdan); Paul lorgovici, 
Observaţii de limba rumânească, introd. Crișu Dascălu, 
Timişoara, 1979 (în colaborare cu Crişu Dascălu); ed. 
Timișoara, 2012; George C. Bogdan, Din istoria culturală 
a Banatului, |, introd. edit., Timişoara, 2011. Traduceri: 

BOGDAN-DUICĂ, G. 
[Gheorghe] 

(2.1.1866, Braşov — 
21.[X.1934, Braşov), 
istoric şi critic literar. 


A fost al doilea născut în familia Elenei (n. 
Munteanu) şi a lui loan Bogdan, funcţionar. Dintre 
ceilalți fraţi, se vor remarca, în diverse domenii, 
loan Bogdan, filolog, profesor universitar, Ştefan 
Bogdan, profesor la Facultatea de Farmacie din 
Bucureşti, Aurel Bogdan, general; o soră, Ecaterina 
(Catinca), a fost a doua soţie a lui N. Iorga. B.-D. a 
urmat şcoala primară din Scheii Braşovului. După 
ce a absolvit Liceul „Andrei Şaguna” din Braşov 
(1885), audiază cursuri de logică şi de filologie la 
universităţile din Budapesta, Jena şi Viena (1885-— 
1888). Obține un post de profesor suplinitor la 
Liceul „Andrei Şaguna”, dar, fiind considerat ateu, 
este îndepărtat de la catedră. Îşi făcuse un oarecare 
nume, încă elev fiind, prin colaborările de la 

„Familia” (1883-1884). În 1888 tipăreşte o serie de 
„reviste literare” în foiletonul „Gazetei Transilvaniei”, 
pe care le continuă, tot în acel an, în „Iribuna”, 
unde a fost o vreme şi membru în comitetul de 
redacţie. Colaborează şi la „Convorbiri literare”. 
Tenace şi decis în opţiuni, trece în Regat la sfârşitul 
lui 1890, încercând să-şi termine facultatea la 
Bucureşti. Este chemat însă la Cernăuţi, unde între 
1893 şi 1894 va fi director la „Gazeta Bucovinei”. Se 
căsătorise, în 1892, cu alsaciana Maria Done. Cei 
doi au avut şase copii, între care Catul Bogdan 
(viitor pictor, profesor universitar), Virgil Bogdan 
(care a devenit filosof), Ovidiu Bogdan (profesor). 
Întors la Bucureşti, termină Facultatea de Litere, 
luându-şi licenţa în 1897. Începe acum o lungă 
carieră didactică. Pentru scurte perioade profesor 
la licee din ţară, este în cele din urmă numit director 
al Liceului „Mihai Viteazul” din Bucureşti, funcţie 
pe care o va păstra un deceniu. În timpul ocupaţiei 
Capitalei, este arestat şi deportat. Îndată după înfi- 
ințţarea Universităţii din Cluj, în 1919, devine 
profesor de literatură română la Facultatea de 
Litere, al cărei întâi decan va fi şi unde va preda 
până la moarte. Tot în 1919 este ales membru al 
Academiei Române, pe locul rămas vacant după 
moartea lui Titu Maiorescu. A fost delegat în Senat 
din partea Universităţii clujene. Se va înscrie în 
Partidul Naţional "Țărănesc, dar, nemulțumit, trece 
în Partidul Naţional Liberal, fiind ales, cu acest 
prilej, şi deputat. Moare pe neașteptate la Braşov şi 
este înmormântat la Sibiu. 

Pedagog prin vocaţie, B.-D. s-a preocupat de 
timpuriu de problemele educaţiei şi învățământu- 
lui, începând să publice încă din 1897 articole şi stu- 
dii despre manuale, despre organizarea şcolară. 
Temperament de polemist, a intrat în gazetăria coti- 
diană. La „Iribuna” şi „Gazeta Bucovinei” îşi expune, 
în 1893-1894, mai ales opiniile în probleme de isto- 
rie a românilor. Împreună cu Aurel C. Popovici și 
alții, la Bucureşti, participă la redactarea cotidianu- 
lui politic şi cultural „România jună” (1899-1900). 
Este secretar al Ligii Culturale, se află în prejma lui 
N. Iorga şi a lui A.C. Popovici, ale căror opinii antise- 
mite le susţine (Românii şi ovreii, 1913). Cu Vasile 
Pârvan şi Virgil Arion editează, în 1913 şi 1914, la 
Bucureşti, revista „Românismul”. Înzestrat cu o vie 
curiozitate, citea enorm, atras de mai toate domeni- 
ile culturii. Şi-a spus părerea în chestiuni de religie şi 
teologie, geografie umană, etnofolcloristică, filolo- 
gie, în texte scrise într-un stil accesibil. A analizat cu 

precădere mişcările religioase la români, preocupat 
de situaţia confesiunilor din Transilvania şi încer- 
când să afle în ce constă „sentimentul naţiona!. Aşa 
au apărut mai multe studii, precum cele despre loan 
Inocenţiu Micu-Klein, despre autonomia Bisericii 
Ortodoxe, dar şi despre Tudor Vladimirescu, Avram 
Iancu, Axente Sever sau loan Dunca. De literatură 
B.-D. s-a apropiat mai întâi prin câteva încercări de 
versificare, unele apărute în „Iribuna” (1891). Aceste 
tentative i-au deschis gustul pentru descifrarea 
resorturilor unei opere, ceea ce l-a îndreptat către 
critica literară. La început a urmat modelul maiores- 
cian, adoptând un ton dur, cu ironii şi „zeflemele” de 
tip junimist aplicate numai literaturii din Ardeal. 
Lipsa de valoare, era de părere criticul, nu trebuie 
scuzată prin circumstanţele dificile în care se mani- 
festă scriitorii de limbă română din Transilvania. 
Considera că aici fuseseră încurajate doar „medio- 
crităţile” şi nonvalorile, pe temeiul unor „motive 
neliterare”. În opoziţie cu literatura de nivel modest 
a lui Iosif Vulcan şi Andrei Mureşanu, criticul aşază 
versurile lui George Coşbuc, fiind cel dintâi care le 
analizează amplu, într-o serie de foiletoane apărute 
în 1888, înaintea studiului lui C. Dobrogeanu- 
Gherea. În acelaşi spirit maiorescian, îşi întemeiază 
afirmaţiile pe o sumă de premise teoretice plecând 
de la Lessing, la ale cărui opinii aderă în bună 
măsură. Laocoon constituie un argument pentru 
eliminarea descriptivismului din poezia ardele- 
nească a epocii, comparată uneori, spre a i se evi- 
denţia scăderile, cu aceea eminesciană. Ca să păs- 
treze o legătură vie cu viaţa literară, B.-D. a scris, 
constant, şi critică de întâmpinare, pronunţându-se 
despre aproape toţi scriitorii contemporani impor- 
tanţi. La Barbu Delavrancea a apreciat curăţenia 
limbii din proză şi unitatea construcţiei dramatice, 
lui Mihail Sadoveanu îi este investigată arta de 
povestitor. Primele versuri ale lui Ştefan Petică şi ale 
lui Panait Cerna sunt privite cu simpatie; ale lui 
Camil Petrescu izvorăsc dintr-o „atitudine de clasi- 
cist”, iar poeziile lui Octavian Goga reprezintă 
„balada tragică a sufletului ardelenesc primitiv”. A 
contestat violent dramaturgia lui Lucian Blaga 
(„literatură fără rost”), afirmând că întreaga lui 
operă literară este străbătută de „răceală”. Pe Tudor 
Arghezi l-a apreciat încă în 1926, considerând că are 
„vederi noi”, dar despre Flori de mucigai a scris 
negativ. B.-D. era un critic cu un expozeu informat, 
care înţelegea motivațiile curentelor moderne (a 
scris despre expresionism), dar gustul său era al 

unui clasicizant şi al unui moralist. Interesul i s-a 
îndreptat însă către istoria literară, ca o consecinţă a 
înclinaţiei spre istorie în general. Volumul lui de 
debut, apărut în 1893, conţine o biografie a lui Petru 
Maior. De altfel, aproape toate studiile elaborate în 
tinereţe insistau asupra derulării faptelor, asupra 
contextelor istorice (Procesul episcopului loan 
Inochentie Clain, 1896). Cu timpul, B.-D. îşi configu- 
rează o concepţie proprie despre istoria literară, 
care, fără a fi originală, s-a numărat printre cele 
demne de luat în seamă, alături de a lui N. Iorga şi a 
lui Ovid Densusianu. În fapt, el considera că o isto- 
rie a literaturii nu poate fi alcătuită decât după ce au 
fost investigate toate compartimentele şi au fost 
strânse toate informaţiile. Colecţiona cele mai 
mărunte date despre familie, studii, viață personală, 
relaţii sociale, debut, colaborări, ediţii, receptare. 
S-a oprit cu precădere asupra unor scriitori şi 
oameni de cultură ardeleni din prima jumătate a 
secolului al XIX-lea în monografii precum Viaţa şi 
ideile lui Simion Bărnuţiu (1924), Gheorghe Lazăr 
(1924), loan Barac (1933), Eftimie Murgu (1937). A 
stăruit însă şi asupra lui Alecsandri (Vasile Alecsandri. 
Admiratori şi detractori, 1922; Vasile Alecsandri. 
Povestirea unei vieţi, 1926) şi mai ales asupra lui 
Eminescu (Despre „Luceafărul” lui Mihail Eminescu, 
1925), despre poet scriind frecvent „multe şi 
mărunte”, cu deosebire în „Buletinul «Mihai 
Eminescu»”, scos la Cernăuţi, din 1930, de Leca 
Morariu, cu sprijinul lui G. Ibrăileanu şi al lui B.-D. 
însuşi. Pasiunea pentru amănunt nu era însă gratu- 
ită, ci rezulta dintr-o altă cerință impusă istoriei lite- 
rare, aceea de a oferi o imagine cât mai completă 
asupra unei epoci. Transilvania primei jumătăţi a 
secolului al XIX-lea i-a pus la dispoziție mai ales 
posibilitatea de a studia şi a releva un complex de 
raporturi. Istoricul, tolerant din fire şi prin educaţie, 
nu s-a dat în lături să remarce rolul pozitiv al şcolii 
ungureşti în formarea spirituală, spre pildă, a lui 
Simion Bărnuţiu. Urmărind detaliat faptele, le 
împarte în secţiuni reprezentative şi le distribuie 
aproape dramaturgic. Istoria literară este atrasă ast- 
fel către literatură, prin orientarea şi dispunerea 
informaţiilor cu ajutorul unor comentarii concise, 
sugestive şi adecvate, care tind, între altele, să confi- 
gureze un destin („rostul vieţii”). B.-D. premerge 
astfel metodei istorico-literare a lui G. Călinescu. 
Rezultatele au fost remarcabile (în 1925 îi era atri- 
buit Premiul Naţional pentru Critică), deşi nume- 
roasele corelări pe care le instituia nu erau atât 

neaşteptate şi spectaculoase, cât laborioase şi 
exacte. El nu scrie hagiografii, rămânând lucid în 
evaluări. Verifică sever informaţiile, până la a afla şi 
alege pe aceea care este (ori pare) martorul obiectiv, 
cel mai de încredere. Capitole întregi din câte o 
monografie sunt dedicate unor controverse, prezen- 
tate cu vervă polemică. Atât de riguros în adunarea 
materialului, istoricul literar nu s-a încumetat să se 
pronunţe decât despre un segment din evoluţia lite- 
raturii, anume despre „întâii poeţi munteni” (Istoria 
literaturii române moderne. Întâii poeţi munteni, 
1923), unde sunt studiaţi lancu Văcărescu, lon 
Heliade-Rădulescu, Vasile Cârlova, C. Faca, Grigore 
Alexandrescu, C.A. Rosetti, Cezar Bolliac. Situân- 
du-se, programatic, pe o poziţie marcat istoristă, 
pentru el chestiunea principală este aflarea siste- 
mului de valori care domină o anume perioadă lite- 
rară şi includerea scriitorilor în ramele acelui sistem, 
după criteriile epocii. Adept ferm al „valorilor isto- 
rice”, B.-D. a fost un adversar al „valorilor relative”, 
cultivate de „spiritul modern” (probabil lovi- 
nescian). Istoria... lui nu este o lucrare de pionierat, 
ci mai curând una de valorificare integratoare. 
Concluziile sunt durabile, mai ales în ceea ce pri- 
veşte circulaţia ideilor şi reconstituirea epocii, prin 
intermediul acelor micromonografii ce creionau 
portrete verosimile, în trăsături de fineţe. A întocmit 
şi o ediţie din scrierile lui N. Nicoleanu, V. Cârlova şi 
C. Stamati, una din scrierile lui Alecu Russo şi o alta 
din poeziile lui Eminescu şi a editat un discurs al lui 
Simion Bărnuţiu. Fără să fie propriu-zis un compa- 
ratist, are preocupări constante de comparatism, 
cercetând literatura română în contextul mai larg al 
„istoriei literaturii generale”. Condus de premisa că 
un artist nu se lasă înrâurit decât datorită unor 
puternice afinități artistice ori ideologice, el a 
restrâns aria investigaţiilor la acei scriitori străini 
care puteau oferi elemente de atracţie, din acest 
punct de vedere, pentru un scriitor român. Plecând, 
bunăoară, de la pregătirea şi preferinţele lui loan 
Barac, el a reuşit să descopere cele mai multe 
izvoare, pentru că le-a privit prin prisma ataşamen- 
tului scriitorului faţă de curentul zis „naţional” din 
literatura maghiară. A studiat răspândirea idilelor 
lui Salomon Gessner în literatura noastră, corespon- 
denţele dintre Țiganiada şi un poem al vienezului 
Alois Blumauer, a relevat „influenţe literare la 
Eminescu” (unele dintre acestea fiind validate ulte- 
rior de istoria literară). În fine, B.-D. a tradus nume- 
roase lucrări germane de pedagogie (între 1898 şi 

1933). În tinereţe şi-a încercat condeiul și în tălmă- 
ciri literare. A dat versiuni corecte pentru un frag- 
ment din Mahabharata (1891), pentru tragedia 
Inelul lui Ghighes de Friedrich Hebbel (1900), pen- 
tru poezii din literatura chineză ş.a. O traducere din 
Goethe, făcută când era încă elev, i-a adus o corecție 
drastică din partea lui Titu Maiorescu. Sever cu sine, 
lucrând după un program draconic, B.-D. s-a arătat 
sever şi cu alţii, atitudine vizibilă în stilul său, adesea 
polemic. Uneori a fost şi nedrept, de pildă cu Tudor 
Vianu. În general însă, scrisul lui este plastic, pe alo- 
curi chiar savuros prin incisivitate. 


Mai mult decât oricine, Bogdan-Duică a reprezentat un 
istoricism intransigent, adesea confundat cu un exagerat 
cult al mărunţişului literar. Dacă am vrea s-o definim 
într-o formulă simplificatoare, am putea denumi specia lui 
de erudiție un fel de arhivistică literară. Bogdan-Duică a 
fost stăpânit de instinctul tiranic al analizei, pe care a dus-o 
până la virtuozitate. Studiile lui fac impresia unor bogate 
dosare de istorie literară, subiectele fiind tratate până la 
epuizare. Această pasiune prezintă un pitoresc necontestat, 
dar şi un mare inconvenient. Spiritul lui iubitor de detalii, 
de filiaţii duse până-n pânzele albe, devine prizonier al 
hăţişului de informaţii. De multe ori se găseşte în cazul 
aceluia care, din cauza mulţimii arborilor, nu mai poate 
distinge pădurea. 

POMPILIU CONSTANTINESCU 

BOGDAN-PITEŞTI, 
Alexandru 
(13.VII.1871, Piteşti — 
10.11.1922, Bucureşti), 
publicist. 


Lăsa să se creadă că s-ar trage din neamul domnesc 
al Bogdăneştilor. Însă tatăl, Constantin Bogdan, era, 
se pare, un refugiat aromân din lanina, ajuns, la 
Piteşti, primar şi deputat. Dintr-o familie boierească 
provenea, totuşi, mama, Domnica, născută Balotă. 
Este dat la şcoală în Piteşti, dar nu termină aici gim- 
naziul, ci îşi continuă învăţătura la Geneva, într-un 
colegiu catolic, apoi în Franţa. Între studii şi boemă 
epicureanul cam ezită, şi aşa se face că nu isprăveşte 
nici medicina (la Montpellier), nici literele şi dreptul 
(la Paris). Încă în Elveţia compunea poezii de fac- 
tură modernistă, precum şi nuvele şi ar fi colaborat 
la „Le Feu-Follet” şi la „LEcho de Genăve et du 
L&man”. Descins pe malurile Senei, îşi găseşte timp 
să publice în „La Libre parole”, „La Brise du soir”, 
„LIntransigeant”, „Le Figaro”, „Le Gaulois”, „Le Gil 
Blas”, „LEcho de Paris”. Cult, spiritual, cu o înfăţişare 
atrăgătoare, B.-P. se simte bine — şi se formează — în 
atmosfera artistică a Parisului simbolist şi decadent. 

Motivele exacte ale expulzării lui din Elveţia şi din 
Franţa nu sunt clare. În dosarele poliţiei geneveze 
era notat ca „dangereux”. În 1898 se întoarce definitiv 
în ţară. Sigur de magnetismul propriei personalităţi, 
candidează în alegeri în judeţul Olt, dându-se drept 
fiul lui AL. |. Cuza; apoi, în 1900, intră iar în competi- 
ţie pentru colegiul al III-lea de Ilfov. În urma unui 
şantaj, încercat în 1913 asupra bancherului Mauriciu 
Blank, este arestat şi întemnițat. De acum, pentru el 
începe declinul. Marele păcătos nu va mai pătrunde 
în avanscenă, iar la moarte momente groteşti pun 
punct final acestui destin singular şi oarecum enig- 
matic. Amestec de egoism şi generozitate, de sensi- 
bilitate şi grosolănie, B.-P. e o plămadă aparte, de ins 
cumva demoniac şi cabotin deopotrivă. 

În „Seara”, ziar stipendiat se pare de Puterile 
Centrale, al cărui director şi proprietar a fost în 1913 
şi 1914, publicistul mânuieşte un condei incisiv, 
încercând un anume deliciu, aproape că artistic, 
al ponegririi. Cinicul vede în juru-i, şi încă supra- 
dimensionate, păcate de care el însuşi nu pare să fi 
fost străin. E, în causticele lui ieşiri moralizatoare şi 
justiţiare, un alibi subtil şi, poate, dincolo de exer- 
ciţiul retoric, un gest de expurgare a unui subcon- 
ştient mereu încărcat. Estet al viciului şi vicios al 
artelor, acest juisor cu rafinamente uneori echivoce 
s-a răscumpărat, într-o bună măsură, prin ges- 
turile lui de mecena cu gusturi fine. Frecventând 
la început cercul lui Al. Macedonski, şi-a alcătuit 
cu timpul un fel de cenaclu, la el acasă strângân- 
du-se o societate pestriță, scriitori, pictori, ziarişti, 
sculptori (Constantin Brâncuşi, printre alţii), mulţi 
dintre ei famelici şi încă necunoscuţi. A înlesnit 
debutul lui Ştefan Petică. Îl descoperă şi îl susţine 
pe Ştefan Luchian; i-a încurajat pe Theodor Pallady, 
Camil Ressu, Nicolae Dărăscu, Iosif Iser. Judecăţile 
somptuosului libertin s-au bazat pe bun gust şi pe 
o intuiţie aproape impecabilă. Opera lui înseamnă 
mai ales climatul de elevaţie pe care a ştiut să-l 
creeze. Împreună cu alţii, a pus la cale prima expo- 
ziţie a artiştilor independenţi (1896) şi, peste doi ani, 
expoziţia internaţională a Societăţii de artă „Ileana, 
pe care o fondează în asociere cu I.C. Bacalbaşa şi 
cu arhitectul Ştefan Ciocâlteu. Cu I. C. Bacalbaşa 
scoate o publicaţie de lux, „Ileana” (1900-1901), cea 
dintâi revistă românească de artă. Avea el însuşi 
veleităţi de plastician şi, cu o ocazie sau alta, a expus 
desene ce urmau să-i ilustreze volumul de poezii 
Sensations intimes, care nu a mai apărut. Într-un 
spirit de fineţe, a publicat (semnând şi lon Duican) 

cronici artistice în „Revista orientală”, „Ileana”, „Liga 
literară”, cerând artistului, nu fără afectare, o „operă 
de idei”, care să exprime o stare de suflet modernă. 
Excesiv şi în laude, şi în respingeri, B.-P. dezlănţuie 
o salvă de reproşuri asupra literaturii autohtone. 
Elitistul e însă consecvent în opţiunea lui pentru 
poezia simbolistă. Oricum, când scrie, e mai rigid şi 
mai subiectiv decât în critica orală, în care îşi risipea 
scăpărările de inteligență şi maliţiile, butadele 
enorme şi sentințele autoritare. A compus, numai 
în franceză, şi versuri (iscălind cu distincţie căutată 
Alexandre Bogdan-Piteşti, Alex de Piteşti), publicate 
în „Literatorul”, „Ţara”, „Revista orientală”, „Revista 
modernă”, „Vieaţa nouă”, „Ileana, „La Roumanie”. 
E o poezie muzicală, cu tentă simbolistă. Sclipiri 
de aur şi licăr de ametiste, satin, brocart, velur şi 
parfum de roze dau o nuanţă de răsfăţ melancoliilor 
livreşti ale acestui „charmeur” dintr-o speţă bizară. 
Repere bibliografice: Cornel, Figuri, 1, 340-351; 
Alexandru Macedonski, Opere, II, îngr. şi introd. Adrian 
Marino, Bucureşti, 1966, 353-355; Arghezi, Scrieri, XXIX, 
366-367, XXXIX, 82-89; Lovinescu, Opere, VII, 52-54, 
272-273, IX, 188-192; Radu D. Rosetti, Spicuiri, Bucureşti, 
1958, 116-123; Eftimiu, Portrete, 9-10, 94, 410-420; K.H. 
Zambaccian, Pagini despre artă, îngr. şi pref. Marin 
Mihalache, Bucureşti, 1965, 284-295; Cioculescu, 
Itinerar, 1, 179-181; loan Stanomir, Alexandru Bogdan- 
Piteşti — farsor şi mecena, LCE, 1999, 32; Petre Oprea, 
Colecţionarul mecena Al. Bogdan-Piteşti, Bucureşti, 
1999; Faifer, Pluta, 42-48; Angelo Mitchievici, Portretul 
unui decadent — Alexandru Bogdan-Piteşti, „Ex Ponto”, 
2006, 3; Cernat, Avangarda, 39-45. F.EF. 


BOGREA, Vasile (26.[X.1881, Târnauca-Dorohoi — 
8.L[X.1926, Viena), filolog, poet, publicist, traducător. 
Este fiul Agripinei, fiica preotului loan Mihăilescu 
din Târnauca, şi al lui Arghire Bogrea, cu rădăcinile 
în Egina (Grecia), administrator al moşiei Grămeşti- 
Dorohoi, funcţionar la Casa Rurală de Economii. 
După primele şase clase făcute în Târnauca, a învă- 
ţat la Institutul „Anastasie Başotă” de la Pomârla; 
plăpând, pregăteşte ultimele clase în particular, 
susținând bacalaureatul în 1902 la Liceul Naţional 
din Iaşi. Obține prin concurs o bursă de stat pen- 
tru studii universitare. Urmează la laşi literele, 
filosofia şi dreptul. Între profesori — A. Philippide, 
A.D. Xenopol, PP Negulescu. Activează, afirmân- 
du-se ca orator, în societatea studenţească Zorile, 
care avea ca scop „extensiunea universitară” — răs- 
pândirea „înaltelor idei cultivate în universităţi în 
masele poporane”, şi debutează în ziarul ei, „Zorile” 

(1902). Îşi ia licenţa în litere magna cum laude. G. 
Ibrăileanu îi încredinţează, spre suplinire, Catedra 
de limba română de la Liceul Internat. Profesor de 
română şi franceză în Piatra Neamţ şi laşi, susține 
la Universitatea Populară de la Vălenii de Munte 
serii de prelegeri: în istoria literaturii universale 
(Pesimismul în literaturile europene, Literatura 
latină în legătură cu literaturile romanice, Manzoni 
şi opera sa) şi în istoria civilizaţiilor. Avea darul unei 
vorbiri captivante, unind discursul savant cu limpe- 
zimea şi căldura sufletească a celui ce ştie să rămână 
în miezul lucrurilor. Din 1910 până în 1913 pregă- 
teşte un doctorat la Berlin. Studiază filologia clasică 
şi lingvistica comparată cu Heinrich Morf, Ulrich 
von Wilamowitz-Moellendorff, Eduard Norden, Karl 
Meister şi cu Friedrich Leo, „marele pontifice al filo- 
logiei latine”. Impresii ale perioadei, cu o tentă de 
bildungsroman, trimitea în 1910, sub semnătura 
Peregrinus, „Neamului românesc literar”. La izbuc- 
nirea războiului în Balcani, abandonează doctoratul 
şi se întoarce acasă. Participă, ca voluntar, la campa- 
nia din Bulgaria. Mobilizat pe loc din cauza sănătăţii 
precare, îl ajută pe N. Iorga, de care îl lega o aleasă pri- 
etenie, să scoată la Iaşi „Neamul românesc”. Susţine 
cu fervoare în articolele sale idealul naţional. În 
august 1919 este numit profesor agregat la Catedra 
de filologie clasică a Universităţii nou-înfiinţate la 
Cluj şi se dedică realizării „unităţii culturale”. Scrie 
în „Revista istorică”, „Iransilvania”, „Dacoromania”, 
„Cultura poporului”, „Anuarul Institutului de Istorie 
Naţională”; în „Ramuri” susţine o rubrică de recen- 
zii. Scoate, în 1923, sprijinit de N. Iorga şi de Sextil 
Puşcariu, gazeta „Conştiinţa românească”; ţine în 
cadrul Astrei numeroase conferinţe: Valoarea cul- 
turii naţionale, Sufletul latin, Scriitori şi public în 
lumea veche ş.a. Iniţiază extensiunea universitară 
în Transilvania. Este între ctitorii Muzeului Limbii 
Române (nucleul viitoarei şcoli lingvistice clujene) 
şi ai Societăţii Etnografice. În 1920, la recomanda- 
rea lui Vasile Pârvan, fusese ales membru cores- 
pondent al Academiei Române. Colaborează la 
„Analele Dobrogei”, „Cele trei Crişuri”, „Ideea euro- 
peană”, „Cugetul românesc”, „Societatea de mâine”, 
„Universul literar”, „Făt-Frumos”, „Şezătoarea”. 
Cursurile sale alcătuiesc o sinteză asupra clasicis- 
mului, de mare profunzime şi amploare: Civilizaţiile 
italice, Cultura greco-romană, Figuri reprezenta- 
five ale culturii latine, Literatura latină sub repu- 
blică, Latina populară, izvoare, istorie, structură 
ş.a. În 1925 a publicat Pentru învățământul clasic 

şi în 1926 Reflexii asupra anticlasicismului. Studiul 
Originalitatea poeziei romane i-a rămas în manus- 
cris în timpul vieții. Chinuit permanent de un ulcer 
devenit incurabil, moare în cursul unei operaţii, 
într-o clinică din Viena. 

B. şi-a uimit contemporanii prin bogăţia cunoş- 
tinţelor pe care le stăpânea. A lăsat un număr impre- 
sionant de contribuţii în filologie, semantică, etimo- 
logie, onomastică, toponimie, folclor, etnografie, 
parțial apărute postum. A scris versuri, a dat tradu- 
ceri, a fost un distins ziarist. Cele mai multe lucrări 
se ocupă de etimologii, dar autorul pune în mişcare 
un complex de factori, depăşind lingvistica. Metoda 
comparatistă, folosită cu suplețe, le înscrie într-un 
orizont enciclopedic. Notele, întinse, dense, oferind 
sugestii, rectificări, alcătuiesc ele însele un studiu. 
După Hasdeu, B. a avut cea mai bună pregătire 
pentru lingvistica comparată, prin deplina stăpâ- 
nire a limbilor clasice, germanice, romanice, slave, 
a maghiarei. A dat rezolvări definitive în etimologie, 
dar a fost atras îndeosebi de cuvintele rare sau neîn- 
țelese (Etimologii, Între filologie şi istorie) şi de inter- 
pretarea semasiologică (O problemă semantică: 
„genunchiu” în sens de „neam, „gintă, Semantism 
românesc şi semantism balcanic); a demonstrat 
originea unor nume şi porecle; a analizat metodic 
toponimia românească; a pus în lumină marea 
bogăţie sinonimică a limbii noastre (în terminolo- 
gia numismatică şi juridică, în denumirile calului, 
dracului); a rezolvat numeroase cazuri de etimologie 
populară (Glose româneşti în patronimice armeneşti 
din Ardeal, Contribuţii onomastice, Din onomastica 
folclorică, Note de toponimie dobrogeană, Din topo- 
nimia românească: Abrud, Caransebeş, Lăune etc.). 
A aprofundat cercetarea elementelor orientale din 
limbă, a influențelor greceşti, ungureşti, a „urmelor 
bizantine”. A fost interesat de folclor (Cercetări 
de literatură populară) şi de cărţile vechi, expli- 
când termeni şi grafii greşit interpretate (Pasagii 
obscure din Miron Costin, Contribuţie la onomas- 
tica „Romanului lui Alexandru” şi a „Romanului 
Troadei”, înţelesuri pierdute (În jurul „Alexandriei” 
„Paştele blajinilor” şi altele, O străveche formulă de 
exorcism în descântecele noastre, Sfinţii-medici în 
graiul şi folclorul românesc), mecanismele gândirii 
mitizante (Dunărea, fluviu al Paradisului), străvechi 
credinţe (Trei probleme folclorice şi aspectele lor 
româneşti). Umanismul, rod al formaţiei de clasicist, 
dar şi opţiune spirituală, este afirmat cu un patetism 
particular şi este fundamentul întregii sale activităţi. 

B. defineşte poporul nostru ca pe unul creator de 
civilizaţie (Cântece istorice ungurești despre români, 
Românii în civilizaţia vecinilor, Kara-Ulah = Valah 
în „Codex Cumanicus"? etc.) şi leagă clasicismul de 
datoria acţiunii publice în baza „imensului capital 
de experienţă” pe care Antichitatea „îl pune la dis- 
poziţia generaţiilor moderne pentru a le feri de 
rătăciri periculoase şi a îndrepta activitatea lor cre- 
atoare în sensul unui maximum de splendoare şi 
vitalitate, cum până astăzi singură cultura greco-ro- 
mană a putut să-l atingă” (Pentru învățământul 
clasic). Publicistica — cronica de război din „Neamul 
românesc”, pledoaria renaşterii prin modele şi învă- 
țătură din paginile dedicate unor ziare şi reviste din 
Ardeal - uneşte faptul divers cu „principiul etern 
care-i dă viaţă”, atingând, prin forţa convingerilor, 
dimensiunea unui document de demnă responsa- 
bilitate, interioară şi civică. Recenzile şi cronicile se 
disting prin informaţie şi rigoare, dar şi prin patos 
reţinut. Literaturii i se ceresă fie „sănătoasă, cuminte, 
ferită de molima modelor”. Afectivitatea, dominată 
de inteligenţă, impregnează versurile sale, paginile 
de jurnal, reflecţiile. Meditaţie tinzând către adevă- 
rurile general umane (de unde şi turnura gnomică, 
„citatele” din Horaţiu, Euripide, Pindar), poezia lui 
are în centru înfruntarea dintre forțele stingerii şi 
cele ale Fiinţei (Mors, Sonet (Pe negrele ape), Alme 
s0l...), dintre scepticism şi creaţie (Quaerenti, Spre 
Nirvana...). Cugetările intitulate Din carnetul unui 
răstignit, scânteieri de gând pătrunzător, exprimă 
atoristic dialogul lui B. cu lumea. Însemnările unui 
peregrin sunt pagini de analiză asupra a ceea ce îl 
leagă sau îl înstrăinează de spaţiul german al anilor 
de formare, o proză intelectuală, întreţesută cu tri- 
miteri alese inspirat şi vădind gust artistic. A tradus 
din Sappho, Pindar, Catul, Petroniu. 

SCRIERI: În amintirea lui Anastasie Başotă, Vălenii de 
Munte, 1916; Studii de semantică, Cluj, 1924; Pentru învă- 
țământul clasic, Cluj, 1925; Reflexii asupra anticlasicis- 
mului, Cluj, 1926; Pagini istorico-filologice, îngr. şi introd. 
Mircea Borcilă şi lon Mării, pref. C. Daicoviciu, Cluj, 1971; 
Sacra via. Pagini literare şi publicistice, îngr. şi postfață 
Mircea Borcilă şi Vasile M. Ungureanu, pref. Teodor Naum, 
Cluj, 1973; Opere alese, îngr. Mircea Borcilă, lon Mării, 
Vasile Pavel, Dumitru Apetri și Vasile M. Ungureanu, pref. 
Mircea Borcilă, Chișinău-București, 1998. 

Repere bibliografice: Iorga, Oameni, III, 222; [Vasile 
Bogrea], SDM, 1926, 39-40; Sextil Puşcariu, Vasile 
Bogrea, DR, 1924-1926, partea II; Cezar Cristea, Vasile 
Pârvan şi Vasile Bogrea, Bucureşti, 1934 ; Iosif E. Naghiu, 
Biobibliografia lui Vasile Bogrea. 1881-1926, Cluj, 1937; 

Adrian Marino, Umanism şi erudiție, TR, 1971, 28; Mircea 
Eliade, Memorii, I, îngr. Mircea Handoca, Bucureşti, 
1991, 329-330; Nicolae Mecu, Știință-conştiinţă, VR, 
1991, 9; Ion Mării, Vasile Bogrea, un prinț al erudiţiei, TR, 
1993, 26; Dicţ. scriit. rom., |, 308-310; Magdalena Indrieş, 
Patriae et Scientiae Sacrum, Oradea, 2008, 5-48, 225-285; 
Vasile Mihalache, Vasile Bogrea: omul, profesorul, 
publicistul, Timişoara, 2010. S.C. 

BOGZA, Geo 
(6.11.1908, Ploieşti — 
14.[X.1993, Bucureşti), 
poet, prozator, gazetar. 


Este al patrulea copil al Elenei Rhea Silvia (n. 
Georgescu) şi al lui Alexandru Bogza, antreprenor; 
prozatorul Radu Tudoran, filosoful Alexandru 
Bogza şi scriitoarea Elena Bogza sunt fraţii săi. 
Urmează şcoala primară între 1915 şi 1919 la Plo- 
ieşti, apoi cursurile şcolilor de marină de la Galaţi 
şi Constanţa. Ca elev marinar pe Dunăre, ţine, la 
indicaţiile instructorului său, un jurnal de bord, 
care se va transforma în jurnal intim. Declarat 
inapt pentru profesia de marinar din cauza con- 
stituţiei fizice precare, se întoarce la Buştenari 
(lângă Ploieşti) şi intră în mişcarea literară de 
avangardă. Refuzat iniţial la poşta redacţiei a 
revistei „Contimporanul”, proiectează manifeste 
poetice incendiare („penetrantismul”) şi editează 
la Câmpina, împreună cu Alexandru Tudor-Miu, 
revista avangardistă „Urmuz” (ianuarie-iunie 
1928), unde publică versuri, proză suprarealistă şi 
manifeste. Paralel, activează ca redactor la revista 
„Câmpina” din localitate (1927-1929), ocupân- 
du-se şi de „contrapagina” ei, „Cucu Prahovei”. 
Din toamna lui 1928 începe colaborarea la revista 
„unu”. În perioada revistei „Urmuz” semnează cu 
numele George Bogza. La „unu” adoptă mai multe 
pseudonime: Andr€ Far, Radu Malcoci, Kronkan, 
tuz. Debutează editorial în 1929 cu placheta de 
versuri Jurnal de sex, influenţată de Tudor Arghezi, 
dar afină, ca sensibilitate şi atitudine, erosului 
obsesional cultivat de suprarealişti. Apariţia volu- 
mului, dar şi „recidivele” ulterioare, de la articolul 

În vocabular, divagaţii şi precizări la Poemul 
invectivă (1933) îl vor aduce în faţa instanţelor 
sub acuza de „atentat la adresa bunelor moravuri” 
(în mod sfidător, Poemul invectivă va fi editat cu 
„amprentele digitale ale autorului” pe pagina de 
gardă); urmare a acestor incriminări cu substrat 
politic, este condamnat pentru scurtă vreme, în 
două rânduri, la închisoarea Văcăreşti: prima 
arestare are loc la începutul lui 1934, iar a doua în 
1937, în contextul campaniilor de presă împotriva 
„pornografiei în artă”. B. va fi apărat — fără succes 
- de avocata Mary-Ange Binder (soţia lui Saşa 
Pană), apoi de Mihail Sebastian. La începutul ani- 
lor '30 colaborează cu articole, poeme şi proze nu 
doar la „unu, ci şi la „Bilete de papagal”, apoi la 
„Radical” (Craiova), „Strada”, „XX literatura con- 
timporană”, „Meridian”, „Pinguinul”, „Frize” (Bra- 
şov), „Revista română” ş.a. Îl sprijină pe Saşa Pană, 
care editează în 1930 textele lui Urmuz, contribu- 
ind la mitizarea postumă a acestuia cu o vehe- 
menţă neegalată. Tot în „unu” lansează câteva 
manifeste definitorii: Urmuz premergătorul, Exas- 
perarea creatoare, Reabilitarea visului, impunân- 
du-se drept cel mai radical dintre avangardiştii 
români şi devenind - prin poemele sale bru- 
tal-erotice — mentor pentru autorii adolescenţi ai 
revistei suprarealiste „Alge” (Gherasim Luca, Paul 
Păun, Aurel(iu) Baranga, S. Perahim, Sesto Pals). 
Împreună cu ei, scoate în 1933 efemera revistă 
„Viaţa imediată”, al cărei articol-program (Poezia 
pe care vrem să o facem) marchează un refuz al 
„turnului de fildeş” în favoarea unei arte sociale. 
În 1934, cu sprijinul lui E Aderca, e angajat la „Vre- 
mea” ca reporter. Reportajele au în obiectiv tăbă- 
cari, petrolişti, mineri, lumpeni, viaţa puşcăriaşi- 
lor politici sau de drept comun, provincii defavo- 
rizate economic; ele alternează cu fragmente 
memorialistice, evocări ale vieţii de elev marinar 
etc. Un ciclu intitulat Fişe de închisoare, cu por- 
trete decupate din detenţia de la Văcăreşti, poate 
fi citit ca replică la Poarta neagră de Tudor Arghezi. 
Un B. naturist, nostalgic şi meditativ, apare în 
fragmentele „sub semnul apelor”, reunite peste 
decenii sub titlul Fişe de copilărie. Prezent în 
publicaţii apropiate stângii democratice („Cuvân- 
tul liber”, unde e radactor, „Azi”, „lempo”), devine, 
în 1937, corespondent de presă al revistei „Lumea 
românească” (director: Zaharia Stancu) pe frontul 
războiului civil spaniol. Din Spania trimite în ţară 
foiletoane  antimilitariste, cum sunt Într-o 

după-amiază pe podul de la Irun şi Tragedia popo- 
rului basc, în maniera unui Curzio Malaparte. În 
acelaşi an publică placheta loana-Maria, unde 
fronda e abandonată în favoarea unor poeme de 
dragoste nostalgice şi visătoare. Tot ca o despăr- 
ţire de turmentările revoltei avangardiste poate fi 
citit şi amplul poem incantatoriu Cântec de 
revoltă, de dragoste şi moarte, inspirat de L'Union 
libre al lui Andre Breton şi elaborat — în „epoca 
haotică şi prerevoluţionară a anilor '30” - sub 
titlul Captarea subconştientului, dar publicat ca 
volum abia în 1945 şi perfect rezonant cu poezia 
„generaţiei războiului”: „Totul mă chinuia atunci, 
faptul că aveam zece degete/ în loc de o sută, sau 
mai bine unul singur, putând/ să se prefacă în ful- 
ger/[...]/ deznădăjduit eram şi plin de o cruntă 
revoltă împotriva/ mizerei condiţii umane,/ 
visând mereu flăcări mari, apocaliptice, care să 
prefacă/ în scrum sărmanele noastre fiinţe nede- 
săvârşite şi/ vulnerabile, / tânăr neîmblânzit, hao- 
tic, revoltat mai întâi de destinul/ biologic al 
lumii”. Cariera de reporter îi va fi marcată edito- 
rial prin volumul Țări de piatră, de foc şi de pământ 
(1939). Continuă să publice, între cele mai valo- 
roase texte fiind reportajul experimental O sută 
şaptezeci şi cinci de minute la Mizil, parabola nea- 
gră Înmormântări şi nuvela Cum a înnebunit 
regele petrolului. După instaurarea dictaturii mili- 
tare a lui Ion Antonescu îşi reduce la minimum 
prezenţa publică; în preajma Dictatului de la 
Viena face, pe bicicletă, o lungă călătorie de-a 
lungul Oltului, de la izvor la vărsare. De pe urma ei 
va rezulta Cartea Oltului (1945), amplă monogra- 
fie lirică (sau „poem simfonic”, după cum o va 
numi mai târziu). După 1944 revine în presă şi în 
actualitatea editorială. Colaborează la „Revista 
Fundațiilor Regale”, „Contemporanul” „România 
liberă”, „Scânteia”, „Lumea” ş.a. ca susţinător al 
noii orânduiri. Îşi reeditează prima parte a cărţii 
din 1939, dedicată minerilor din Ţara Moților 
(fara de piatră, 1946). Tipăreşte volumele de 
reportaje Pe urmele războiului în Moldova (1945) 
şi Oameni şi cărbuni în Valea Jiului (1947). Tot din 
viaţa atroce a minerilor e inspirată nuvela Sfârşi- 
tul lui Iacob Onisia (1949), apărută iniţial în 
„Lumea” sub titlul Moartea lui Iacob Onisia şi 
ecranizată în 1987 de regizorul Mircea Daneliuc. 
Devenit membru corespondent al Academiei RPR 
în 1948, apoi membru titular în 1955, membru în 
Biroul Uniunii Scriitorilor încă de la întemeierea 


935 Dicţionarul general al literaturii române 


acesteia (1949), ales în Consiliul Naţional pentru 
Apărarea Păcii (1955) şi în Consiliul Mondial al 
Păcii (1958), deputat în Marea Adunare Naţională, 
fostul antiacademist este consacrat ca reporter 
oficial, recuperat la vârf de regimul comunist în 
calitate de vechi militant de stânga, deşi, formal, 
B. nu fusese membru PCR în ilegalitate. În 1953 îşi 
reeditează sub un titlu elocvent (Anii împotrivirii) 
o parte a articolelor de atitudine din presa anilor 
1934-1940. Volumul Începutul epopeii (1950) mar- 
chează începutul perioadei de celebrare a „noii 
ere”. Urmează un val de scrieri „pe linie” care vor 
face şcoală în epoca dogmatică: Porţile măreției 
(1951), Meridiane sovietice (1953), Tablou geogra- 
fic (1954) ş.a. Aceeaşi vocaţie a magnificării se 
regăseşte în amplele poeme-eseu dedicate unor 
scriitori progresiști: Ciu-Yuan, Henri Fielding, 
Walt Whitman (1955). Revine la poezie după 1956, 
publicând în „Viaţa românească”, „Gazeta literară”, 
„Luceafărul”, „Contemporanul”, „Argeş”, „Româ- 
nia liberă”, „Scânteia” ş.a. texte pe care le va reuni 
în culegerea bilingvă Poezii şi poeme — Po&sies et 
poemes (1979). Călătoreşte în Europa, Asia şi Sta- 
tele Unite. Între 1966 şi 1973 colaborează săptă- 
mânal cu tablete la revista „Contemporanul”, 
colaborare de pe urma căreia va rezulta, în 1974, 
volumul Paznic de far. Un titlu emblematic pen- 
tru noua identitate publică a scriitorului, erijat, la 
senectute, în instanță morală, patriarh al lumii 
literare, odată cu distanţarea de dogmatism şi cu 
opoziţia tot mai transparentă faţă de naţional-co- 
munismul ceauşist. Lăsând la o parte seria recu- 
perărilor interbelice şi noul lirism „peisagistic”, 
sărbătoresc, al reportajelor poststaliniste (Prive- 
lişti şi sentimente, 1972), detaşarea de trecut se 
manifestă pe latură estetică. Vechi texte sunt relu- 
ate, adaptate contextului şi rescrise — în special 
Cartea Oltului, dar şi cele peste două sute de 
poeme care alcătuiesc volumul jubiliar Orion 
(1978). Noile variante sunt diluate sau solemni- 
zate, iar componenta moralistă sporeşte, litera- 
tura „ultimului” B. având un caracter parabolic şi 
esopic. Colaborarea săptămânală din perioada 
1974-1989 la „România literară” se va concretiza 
editorial în volumul Ca să fii om întreg (1984) şi în 
postumul Trapez (1994), incluzând tablete mora- 
list-confesive şi pagini memorialistice. Ca şi în 
Paznic de far, ele celebrează spectacolul lumii de 
pe poziţiile unui martor al veacului şi ale unei 
conştiinţe umanitariste de veghe: evenimente 

majore şi lucruri umile, personalităţi politice şi 
artişti populari, scriitori-reper, dar şi uitaţi sau 
ignoraţi etc. Încercând să reînnoade cu spiritul 
revoltat din anii tinereţii, B. publică în 1987 Jurnal 
de copilărie şi adolescenţă. Autenticitatea nudă a 
acestor pagini, cu consemnarea directă a obsesii- 
lor, crizelor şi căutărilor tânărului avangardist, 
ţine de spiritul generaţiei lui Mircea Eliade. Auto- 
rul va aşeza această etapă a începuturilor sub 
semnul „revoltei” anarhiste fără scop politic clar 
definit. Deşi, efect al cenzurii, nu îşi poate publica 
în ţară poemele „scandaloase” din tinereţe (în 
Orion sunt lăsate deoparte, pentru o viitoare edi- 
ţie, douăsprezece texte din Poemul invectivă), o 
primă reeditare a volumului din 1933 iese totuşi 
de sub tipar la Pancevo, în Banatul sârbesc, graţie 
poetului loan Flora, cu ocazia primirii de către B. a 
unui premiu internațional (Premiul cetăţii Sme- 
derovo). Cu câteva luni înainte de căderea regimu- 
lui Ceauşescu, adresează conducerii Uniunii 

Scriitorilor, alături de şapte confraţi, o scrisoare 
de protest în sprijinul lui Mircea Dinescu, arestat 
la domiciliu. Bolnav, se retrage după 1990 din 
viaţa publică. Îşi revizuieşte pentru tipar textele 
ce vor intra în Trapez şi îşi republică reportajele 
despre Basarabia (1991). Găseşte resurse pentru o 
amplă convorbire testamentară realizată în ultimul 
an de viaţă cu Diana Turconi şi apărută postum 
(1996).  Ex-comunistul adoptă acum poziţii 
promonarhice. 

Activitatea literară a lui B. cunoaşte cel puţin 
patru mari etape: avangardistul „revoltat” şi „anar- 
hic” din perioada 1928-1933, maestrul reportajului 
social angajat din 1933-1949, conformistul sta- 
linizant din 1950-1964 şi „paznicul de far” esopic 
de după 1965, fiecare beneficiind de „canonizări” 
corespunzătoare diferitelor epoci istorice. Ultima 
în ordine cronologică ar fi revalorizarea avangar- 
distului, descoperit cu adevărat de poeţii genera- 
ţiei 2000. Primele poeme din revista „Urmuz” se 
resimt de pe urma influenţei lui lon Minulescu (Eu 
sunt elefant ş.a.). Cu toate stângăciile de execuţie, 
ele sparg totuşi pojghița convențiilor, atrăgând 

atenţia prin energia şi prospeţimea tinerească a 
frondei. Poemul Olga îl arată deja pe B. în pose- 
sia unui nou limbaj, de notație biografică realistă. 
Descântec experimentează un limbaj inventat 
din jocul sonorităţilor („Hau! Hau hau!/ rota dria 
dau...”), în maniera lui lon Barbu. Sfidarea se 
manifestă inclusiv prin intermediul unor titluri sau 
subtitluri persiflante („roman”, „salată de meta- 
fore” etc.) Una dintre influenţele cele mai vizi- 
bile a exercitat-o însă Tudor Arghezi, începând cu 
Jurnal de sex, o celebrare a purității actului erotic 
eliberat de ipocrizii „burgheze”. Modeste valoric, 
poemele sunt alcătuite din catrene cu rimă îmbră- 
țişată, împodobite cu metafore. Influenţa arghezi- 
ană apare, la un nivel mai profund, în Poemul 
invectivă, urmând linia din Flori de mucegai. Dacă 
Jurnal de sex trăieşte, încă, în atmosfera „marii 
zbenguieli” din anii '20, Poemul invectivă ţine de 
tensiunea unei epoci a marii crize economice şi a 
extremismelor în ascensiune, având în comun cu 
suprarealismul francez sadismul sfidător, revoltat. 
Există şi alte înrudiri, de la Romancero gitano de 
Federico Garcia Lorca la poezia americană. Unele 

texte adoptă prozaismul „realist” şi mai reporte- 
ricesc, altele „dulcele stil clasic”, poeme expresi- 
oniste, apocaliptice stau lângă „cântece de lume”, 
iar versificările groteşti coexistă cu viziuni supra- 
realiste pervers-estetizate. Spre deosebire de Flori 
de mucegai, unde „lumea de jos” e transfigurată 
estetic, aici vălurile cad. Prefaţă la un roman de 
dragoste, care deschide sumarul, e un fulminant 
poem al dezvirginării. Alt poem (Essey) elogiază 
masturbarea unui cioban pe crestele Carpaţilor, 
unde aerul e „tare ca vorbele dintr-un poem de geo 
bogza” şi „totul e atât de frumos şi pur”. Poem ultra- 
giant închide volumul cu o odă închinată sexului 
(„ca o mâncare de pătlăgele vinete”) al unei servi- 
toare de provincie şi cu invective la adresa „fetelor 
burgheze”. Dacă Jurnal de sex era o monografie a 
purității instinctului, Poemul invectivă e conceput 
ca o „cronică neagră” a sexualității, consemnând 
scene scabroase de zoofilie, fetişism, necrofilie, 
incest sau criminalitate pasională. Caracterul etic 
şi social e manifest, contestarea valorilor „înalte” 
mergând mână în mână cu elogiul fiinţelor dis- 
preţuite, declasate. Un imn al brutalităţii materiei 
există şi în Poem petrolifer, unde petrolul „negru 
şi urât”, ţâşnit din măruntaiele pământului, este 
asumat ca etalon al poeziei impure. Boala vene- 
rică, descompunerea maladivă apar generalizate 
în Bolnavul peisaj petrolifer (unde natura „crapă de 
sifilis” precum prostituatele locului) sau în Nicolae 
Ilie. Teroarea olfactivă, un tel de „bocet” liric închi- 
nat trupului ars, plin de fecale, al unui sondor mort 
într-un accident de muncă. Cu excepţiile de rigoare, 
poezia avangardistă a lui B. este, prin excelenţă, 
una agresivă. Un manifest semnat de Paul Sterian 
în paginile revistei „unu” pare scris special pentru 
el: Poezia agresivă sau Despre poemul-reportaj. 
Poem al ieşirii din adolescenţă şi al descoperirii „în 
panică” a existenţei, Noul mers al sângelui impune 
prin vigoarea tonului profetic, în vreme ce Plat du 
jour evoluează de la un vârtej halucinant al viziu- 
nilor nocturne la trezirea într-un decor cotidian a 
cărui înregistrare precisă anunţă poezia hiperre- 
alistă, prozaică, verite a anilor '80. Un cu totul alt 
B. se întâlneşte în plachetele ulterioare Poemului 
invectivă. În romanticul loana-Maria doar cla- 
ritatea voit prozaică, transparenţa limbajului şi 
ritmul amplu, legănat al versurilor mai amintesc 
de autorul „invectivelor”. Istoria unei iubiri apuse e 
depănată molcom, în poeme simple şi melodioase 
(„loana-Maria, noi am fost doar două corăbii// Şi 

mările ne poartă mai departe”). Versurile pe care 
B. le va publica după 1945 sunt elogii conformiste, 
anecdote lirice, meditații aforistice, fabule livreşti 
cu tâlc moral-politic, de contemplare a destinului 
istoric sau cosmic al omenirii, printre cele mai reu- 
şite numărându-se Orion, a cărei claritate melodi- 
oasă aminteşte de Ioana-Maria. 

Apropiate, uneori, de paginile lui Egon Erwin 
Kisch sau de cele ale lui Blaise Cendrars, reporta- 
jele lui B. din anii '30 au stârnit entuziasmul criti- 
cii moderniste. Doar E Brunea-Fox (alt fost avan- 
gardist) reuşeşte în epocă performanţe compara- 
bile, minus intensitatea poetică şi caracterul vizi- 
onar. Paginile din Țări de piatră, de foc şi de 
pământ oteră o imagine ecorşată asupra provinci- 
ilor româneşti nou-alipite, dezvăluind realităţi 
sociale întunecate. Capitolele despre Basarabia şi 
Cadrilater (teritorii pierdute de statul român după 
1944) nu au putut fi reeditate în anii comunismu- 
lui. Atât ele, cât şi prozele-reportaj din Fişe de 
închisoare, „fişele de periferie” din O sută şapte- 
zeci şi cinci de minute la Mizil, Înmormântări, 
Valea Plângerii, La porţile morţii sau paginile 
despre războiul civil spaniol rămân şi azi modele 
ale genului. Reporterul explorează medii perife- 
rice, închisori de drept comun (Văcăreşti) sau 
politice (Doftana), gropi de gunoi în măruntaiele 
cărora trăiesc oameni şi se face negoţ cu deşeuri 
(Valea Plângerii), lumea celui mai sărac proleta- 
riat industrial, a minerilor, petroliştilor şi tăbăca- 
rilor, lumea spălătoreselor, cerşetorilor şi hinghe- 
rilor sau a orăşelelor dezolante de provincie. 
Într-un text programatic din 1934, publicat în 
„Cuvântul liber”, tânărul reporter social dezvoltă o 
concepţie vitalistă asupra literaturii cu tendinţă: 
„Lot ceea ce s-a scris în lume şi a durat mai mult 
de o zi are o tendinţă. [...] Viaţa care curge în mij- 
locul nostru, impetuoasă ca un fluviu, sfârşeşte 
prin a demonstra ea însăşi că are o tendinţă”. Ca şi 
în ipostaza de poet revoltat, B. e un apărător al 
umanităţii simple, elementare, şi un demascator 
al ipocriziei „burgheze”, care ascunde nedreptăţi 
strigătoare la cer. Deşi aparţine unui „revoluţionar 
de stânga”, cartea Țări de piatră... a fost bine 
receptată în epocă şi de un „revoluţionar de 
dreapta” ca Mircea Eliade. Reporterul denunţă, 
vehement, eşecul modernizării industriale şi al 
integrării unor provincii istorice ca Ardealul, 
Basarabia sau Dobrogea. Periferiile sunt străbă- 
tute în căutarea unei „Românii profunde” care, 

prin simpla-i existenţă ignorată, acuză. În locul 
„micului Paris” apare lumea gropilor de gunoi, a 
infractorilor şi vânzătorilor ambulanți, dar nu 
numai. În locul vilegiaturilor luxoase de pe Valea 
Prahovei — lumea chinuită a tăbăcarilor şi petro- 
liştilor prahoveni sau plictisul halucinant al Mizi- 
lului. lar în locul pitoreştilor orăşele Balcic şi 
Cavarna i se înfăţişează ţinuturile „africane” ale 
aridului Cadrilater. Orice iluzie idilică e sfâşiată. 
Coborând în tenebrele socialului, explorându-i 
feţele respingătoare, B. exagerează hiperbolic 
pentru a-şi violenta cititorii, invitându-i să parti- 
cipe la o aventură menită să le schimbe optica. 
Faptul cotidian îşi dezvăluie potenţialul senzaţio- 
nal, iar călătoriile de documentare apar ca nişte 
expediţii dure, la antipod faţă de România pito- 
rească a lui Al. Vlahuţă. Lupta oamenilor cu ele- 
mentele este „subiectul” predilect al acestor texte 
amintind proza lui Jack London. Peisajul e stihial: 
imaginea Apusenilor „zgârie retina”, calcarul 
Dobrogei e „dureros pentru ochi”, Prutul face 
meandre „ca un intestin”, apele Nistrului sunt „de 
vitriol” etc. E o suită de imagini şocante ale unor 
„Ţări” — patru provincii româneşti „primitive”. Fie- 
căreia îi corespunde un „element” ce o defineşte 
esenţial: piatra, focul, pământul, apa. Sunt însă şi 
tot atâtea coborâri într-un infern al exploatării şi 
dezumanizării. Ochiul lui B. focalizează şi ampli- 
fică detalii semnificative. În chiar ziua sa de naş- 
tere reporterul experimentează munca de miner, 
coborând kilometri sub pământ şi observând cum 
un singur om urcă şi coboară de câteva ori la rând 
prin galerii cu şaptezeci de kilograme de minereu 
în spate, uneori trăgând sacul cu dinţii. „lendenţi- 
ozitatea” relatării nu lipseşte: la suprafaţă întâl- 
neşti contrabandişti de la oraş, burghezi dizgraţi- 
oşi trăind din afaceri necurate cu aurul moţilor; în 
adâncime se află „holongării”, mineri-contraban- 
dişti, haiduci ai minelor aurifere care, ajunşi la 
capătul răbdării, rezistă tuturor urmăririlor, 
cunoscând ca nimeni alţii galeriile muntelui. La 
fel de brutal, dar desfăşurând o altă cromatică, e 
tabloul Cadrilaterului: „ţară de foc” şi calcar, fără 
ape şi păduri, ţinut măcinat de interminabile pro- 
cese pentru pământ şi de atentate atroce. Exem- 
plele sunt edificatoare: un incendiu distruge 
averea şi viaţa unui gospodar găgăuz; un masacru 
nocturn al locuitorilor unui sat, cu capete înfipte 
în pari şi ucigaşi dansând tribal în jurul lor etc. B. 
joacă pe cartea efectelor de contrast: turcii de la 

oraş sunt leneşi şi hoţi, coloniştii ardeleni nu se 
pot adapta, aşezările lor sunt fără aderenţă la spe- 
cificul local; casele localnicilor sunt dispuse cu 
spatele la stradă, de teama hoţilor, iar spectacolul 
fantastic al ploii cu broaşte pe drumul spre Silistra 
e completat, cu tâlc, de cel al certurilor pentru 
pământ de la tribunalul din Silistra. Diferenţa 
dintre sărăcia populaţiei şi imaginile de album 
turistic ale vilegiaturiştilor e demascată sarcastic. 
Cel mai spectaculos capitol e Basarabia, țară de 
pământ, unde imaginile pustiului, elementarităţii 
şi mizeriei ating cote paroxistice, iar primitivis- 
mul devine atroce. Pagini demne de pictura lui 
Marc Chagall descriu coşmarul subdezvoltării, cu 
oameni ce îşi cârpesc, zeci de ani, aceleaşi haine. 
Cele mai jalnice ipostaze le oferă târgurile: Hoti- 
nul, unde imensitatea goală a stepei vine până în 
centru; Atachi, mahalaua pustie a oraşului Moghi- 
lev, de peste Nistru; infernalul Bălţi, unde glodul 
îneacă totul, sute de cadavre de cai se descom- 
pun, iar casele sunt acoperite de muşte negre ca 
de o marmeladă pestilenţială; târguri putrede, cu 
dughene şi oameni schimonosiţi, cu cinemato- 
grafe şi hoteluri ca nişte magazii dezafectate, şi, 
peste toate, Nistrul separând simbolic o mănăs- 
tire de maici şi o uzină sovietică, dangătul obosit 
al clopotelor şi sunetul sirenei ce vesteşte o nouă 
lume. Şi viaţa de noapte din mahalalele Chişinău- 
lui („catacombe apocaliptice”) e năucitoare prin 
amploarea mizeriei şi a sărăciei. Altcândva repor- 
terul reformulează explicit literatura satirică a lui 
I.L. Caragiale. Scenete dialogate precum O discu- 
ție despre America, satiră a absurdului trăncănelii 
politice, sau O sută şaptezeci şi cinci de minute la 
Mizil, replică autentistă la caragialiana O zi 
solemnă, sunt câteva exemple. Pamfletarul vă- 
deşte deja o predilecție pentru alegoria şi para- 
bola etico-politică, la care va recurge şi în table- 
tele din anii "70-80. Străbătând centrul simbolic al 
țării, fostul avangardist descoperă „sensul tradi- 
ţiei” autohtone; de-a lungul Munţilor Făgăraşului 
i s-ar fi precizat „sentimentul măreției” şi „iubirea 
pasionată pentru constelația Orion”. Concepută 
ca un grandios „poem simfonic” în proză, Cartea 
Oltului are un model în Der Nile. The Lebenslauf 
eines Stromes de Emil Ludwig. Personificat ca erou 
mitic universal, şi, în acelaşi timp, specific local, 
Oltul devine râul sacru, centru fertilizator echiva- 
lent Nilului, Gangelui sau fluviului Mississippi. 
Elementele primordiale, fenomenele naturii 

devin aici personaje principale, în vreme ce oame- 
nii constituie decorul vremelnic al permanenţelor 
sau apar ca însoțitori ai râului în drumul spre 
moarte (plutaşii). Cele şapte capitole au o semni- 
ficaţie ezoterică, indicând, prin datele lor, o carte 
de înţelepciune. Cartea porneşte de la datele 
mitologice ale unui epos străvechi, recondiționat 
cu mijloace moderne. Unii interpreţi au identifi- 
cat în compoziţia ei un scenariu alchimic în şapte 
trepte, reminiscență, desigur, suprarealistă (Ştefan 
Borbely). Ceea ce impune, de la început, este fra- 
zarea ceremonioasă, maiestuoasă, în cadenţe 
incantatorii. Viziunea este una de „încleştare geo- 
logică”. Totul e colosal, monumental, magnific, de 
un sincretism „wagnerian”. Drumul Oltului din 
Munţii Hăşmaşul Mare până la vărsarea în Dunăre 
străbate o serie de „trepte” corespunzând existen- 
ţei omului şi universului. Mai întâi râul se 
îndreaptă „spre miazăzi” („treptei minerale” a 
izvorului urmându-i „treapta vegetală”), apoi 
„spre miazănoapte” (atingând treapta adolescen- 
tină a „multiplei fecundităţi”), după care „străbate 
Ardealul spre Apus” („treapta vieţii spirituale”) 
înainte de „treapta marii istorii”, spre a accede la 
„treapta deplinei biruinţe” (traversarea câmpiei) 
în drum spre vărsare („treapta reîntoarcerii în 
cosmos”). La izvor râul e aşezat sub semnul legen- 
dei „fiilor de împărat” cu apucături deosebite: ca 
şi „fratele său” Mureşul, alături de care porneşte la 
drum, dar de care se desparte foarte repede, apu- 
când pe o cale opusă, imprevizibilă şi aventu- 
roasă. Treptat, aerul legendar şi mitic se rarefiază, 
şi paginile capătă tonalități mai molcome. Intră în 
cadru elemente etnografice, folclorice, istorice, 
care colorează şi înviorează tablourile austere. 
Paginile de reportaj social, cu devoalări crude ale 
mizeriei şi subdezvoltării, devin tot mai nume- 
roase pe măsură ce Oltul părăseşte zonele mon- 
tane şi intră în câmpie. Pe ansamblu, registrul 
rămâne însă înalt, solemn şi „cam bombastic” (G. 
Călinescu). Caracterul himeric e definitoriu, iar 
efectul de amplificare transfigurează datele realu- 
lui. Toate ţinuturile pe care Oltul le străbate sunt 
consemnate cu bogăţie savantă de informaţii; res- 
pectând realitatea geografică, ochiul dilată halu- 
cinant trăsăturile şi le proiectează în mit. În repor- 
tajele mai vechi natura apărea ca o prelungire a 
socialului. Acum reporterul lasă locul contempla- 
torului care a învăţat să citească în „cartea natu- 
rii” semnele vremurilor. Hiperbolele se desfăşoară 

la tot pasul în arhitecturi savant elaborate. Perioa- 
dele sintactice sunt ample, tonul e sapienţial sau 
profetic, perspectiva este cosmică, iar romantis- 
mul înalt e filtrat prin modernism şi suprarealism. 
Comentatorii au plasat scrierea în vecinătăţi pre- 
stigioase, de la Victor Hugo şi Lautr6amont la Walt 
Whitman: un imn al regenerării într-un timp al 
distrugerii, punct ideal de echilibru între iposta- 
zele creatoare ale lui B. 


Recitirea operei avangardistului Geo Bogza probează, 
încă o dată, rezistenţa ei în timp, puterea ei de impact 
asupra sensibilităţii noastre de azi. Autorul Jurnalului 
de copilărie şi adolescenţă, al Poemului invectivă și 
al atâtor altor versuri, pagini de publicistică, reportaje 
de mare forţă expresivă, şi-a trăit cu o rară intensitate 
timpul şi scrisul, iar ceea ce rămâne încă de publicat 
din arhiva sa îi va consolida cu siguranţă poziţia în 
ierarhia valorică a literaturii române din secolul XX. 
Un editor harnic şi competent va trebui să întreprindă 
cât mai curând repunerea în circuitul viu al lecturii a 
acestei mari şi reprezentative secvenţe a operei sale. În 
aşteptare, se vede destul de limpede că poeții celei mai 
recente promoţii sau generaţii îi reciclează, ştiind-neşti- 
ind, „invectivele', se reîntorc cu un fel de ingenuitate spre 
al său „plan primar”, reiau, în contexte noi şi sub accente 
proprii, ceva din „exasperarea creatoare” a răzvrătitului 
de odinioară. 

ION POP 


Răsfoiesc poemele din Orion (antologia din 1978) și 
observ că tânărul prahovean sfârtecă beregăţile tăcerii și 
ascultă cu voluptate cum timpul mucegăiește în calen- 
darul astrelor... Din jurnalul său de adolescență deduc 
că, pe când edita revista „Urmuz, voia să radicalizeze 
„poemul penetrantist” în așa chip încât poemul să devină 
bestial, absurd și îngeresc. Primele două elemente intră 
în ecuaţia poeziei de avangardă, ultimul însă (elemen- 
tul îngeresc!) vine din altă poetică și din altă zonă de 
sensibilitate. Bogza nu va renunţa niciodată, nici chiar 
în utopiile cele mai negre și în invectivele sale cele mai 
nemiloase, la această reverie angelică într-o retorică, 
repet, care supradimensionează realul și-i dă o notă de 
pasionalitate enormă. El vede peste tot simboluri uriașe 
și dintr-un gest banal (o femeie care mușcă dintr-un măr) 
face un act cosmic. Nu respinge farsa, provocarea norma- 
lităţii şi, pe când era tânăr de tot, a publicat un jurnal 
erotic care l-a dus pentru o vreme la pușcărie. A rămas 
până azi un om imprevizibil, un personaj ciudat, un 
hidalgo de Ploiești, cum îi zice Nichita Stănescu undeva. 
Îl întâlneam din când în când, cu zece ani în urmă, pe 
stradă, mai cu seamă prin jurul Ateneului Român. De 
departe apărea la orizont un individ deșirat, cu o pălărie 
imensă și inactuală pe cap. Purta în picioare o pereche 
de bocanci aproape cazoni, oricum solizi și inestetici, 

cu tălpi groase și șireturi ce păreau făcute din vână de 
bou... Personajul acesta ieșit dintr-o operetă hispanică 
mergea moale (dacă pot spune așa), parcă ar fi călcat pe 
valuri cu butucănoșii lui bocanci. Când îl auzi vorbind, 
ai surpriza însă să constaţi că glasul lui este subţire și 
tărăgănat, în contradicţie frapantă cu trupul mare, de o 
scandaloasă vitalitate. Omul cu voce subţire, înnodată 
din loc în loc cu frânghii nevăzute, este cu toate acestea 
un bun orator și poate fi la nevoie şi un temut pamfletar. 
L-am auzit într-o celebră ședință a scriitorilor demon- 
tându-l os cu os pe Mihai Beniuc, micul satrap de atunci 
al Uniunii. L-am ascultat și în alte împrejurări, pornind 
încet, cu glasul sugrumat, aproape pierit, pentru ca, pe 
măsură ce indignarea interioară creștea, glasul să devină 
țăios și din vorba moale să iasă fulgere. 

EUGEN SIMION 


SCRIERI: Jurnal de sex, Paris, 1929; Poemul invectivă, 
Bucureşti, 1933; Ioana-Maria, Bucureşti, 1937; Țări de 
piatră, de foc şi de pământ, Bucureşti, 1939; Cântec de 
revoltă, de dragoste şi moarte, cu ilustraţii de Marcela 
Cordescu, Bucureşti, 1945; Cartea Oltului, Bucureşti, 
1945; ed. (Cartea Oltului. Statuia unui râu), Bucu- 
reşti, 1976; Pe urmele războiului în Moldova, Bucu- 
reşti, 1945; Țara de piatră. Confesiune despre vitregia 
naturii şi a istoriei, ed. 2, Bucureşti, 1946; Oameni şi 
cărbuni în Valea Jiului, Bucureşti, 1947; Sfârşitul lui 
Iacob Onisia, Bucureşti, 1949; Începutul epopeii, Bucu- 
reşti, 1950; Porţile măreției, Bucureşti, 1951; Şantierul 
de la cumpăna apelor, Bucureşti, 1951; Trei călătorii 
în inima ţării, Bucureşti, 1951; Vestitoarea furtunii, 
Bucureşti, 1951; Anii împotrivirii, pref. I. Vitner, Bucu- 
reşti, 1953; Meridiane sovietice, Bucureşti, 1953; Tablou 
geografic, Bucureşti, 1954; Ciu-Yuan, Henry Fielding, 
Walt Whitman, Bucureşti, 1955; Scrieri în proză, I-V, 
Bucureşti, 1956-1969; Pagini contemporane. 1944- 
1956, Bucureşti, 1957; Tăbăcarii şi lumea petrolului, 
Bucureşti, 1957; O sută şaptezeci şi cinci de minute la 
Mizil, pref. Gabriel Dimisianu, Bucureşti, 1968; Azi, 
în România: carte radiofonică de reportaj, Bucureşti, 
1972; Privelişti şi sentimente, Bucureşti, 1972; Paznic 
de far, Bucureşti, 1974; Orion, îngr. şi pref. Antoaneta 
Tănăsescu, Bucureşti, 1978; Poezii şi poeme — Po&sies et 
poemes, ed. bilingvă, tr. Ileana Vulpescu, pref. Ştefan 
Aug Doinaş, Bucureşti, 1979; Privelişti şi sentimente. 
Cartea Oltului, I-II, îngr. şi pref. Antoaneta Tănăsescu, 
Bucureşti, 1979; Spania în inima şi conştiinţa mea, 
Bucureşti, 1981; Ca să fii om întreg, Bucureşti, 1984; 
Jurnal de copilărie şi adolescenţă, Bucureşti, 1987; 
Basarabia, țară de pământ, Bucureşti, 1991; Trapez, 
pref. Valeriu Cristea, Bucureşti, 1994; Eu sunt ţinta. 
Geo Bogza în dialog cu Diana Turconi, Bucureşti, 1996; 
Rânduri către tinerii scriitori ardeleni, îngr. şi pref. Ilie 
Rad, Cluj-Napoca, 2003; Poemul invectivă şi alte poeme, 
pref. Paul Cernat, Bucureşti, 2011. 


Dicţionarul general al literaturii române 940 


Repere bibliografice: Călinescu, Opere, I, 473-475, II, 
472-474, XII, 910-915; Perpessicius, Opere, XI, 204-210; 
Mircea Eliade, Imagini dintr-o Românie aspră, RER, 
1940, 1; Călinescu, sf. lif. (1941), 804, Ist. lit. (1982), 
891-892; Cioculescu, Aspecte, 459-464; B. Elvin, Geo 
Bogza, Bucureşti, 1955; Georgescu, Încercări, 1l, 207-220; 
Ivaşcu, Confruntări, 1, 443-454, II, 124-128; Regman, 
Confluenţe, 208-242; Pop, Avangardismul, 219-236; 
Constantinescu, Scrieri, 1, 325-328; Protopopescu, 
Volumul, 108-160; Vlad,  Convergenţe, 276-286; 
Ungheanu,  Arhipelag, 59-67, 412-414, Cristea, 
Domeniul, 155-163; Pop, Transcrieri, 216-225; Balotă, 
Universul, 99-114; Regman, Colocvial, 61-68; Geo Bogza 
interpretat de..., îngr. şi pref. Antoaneta Tănăsescu, 
Bucureşti, 1976; Martin, Identificări, 139-153, 201-204; 
Vlad, Lectura, 228-235; Poantă, Radiografii, 1, 34-40; 
Raicu, Practica scrisului, 191-201; Simion, Scriitori, | 
(1978), 362-368; D. 1. Suchianu, Foste adevăruri viitoare, 
Bucureşti, 1978, 103-111; Doinaş, Lectura, 154-159; 
Paleologu, Ipoteze, 267-273; Zaciu, Lancea, 9-24; N. 
Steinhardt, Geo Bogza - un poet al Efectelor, Exaltării, 
Grandiosului, Solemnităţii, Exuberanţei şi Patetismului, 
Bucureşti, 1982; Doru Scărlătescu, Geo Bogza, Bucureşti, 
1983; Leonte, Prozatori, |, 93-101, II, 25-31; Flămând, 
Intimitatea, 88-96; Mincu, Eseu, |, 294-297; Ungureanu, 
Proza rom., |, 154-177, Ştefănescu, Prim-plan, 55-62; 
Cristea, Fereastra, 85-106; Holban, Literatura, |, 97-107; 
Pop, Avangarda, 290-310; Marin Mincu, Textualism 
şi autenticitate, Constanţa, 1993, 93-100, 184-188, 
Niţescu, Proletcultismul, 217-222; Paul Cernat, Tinereţea 
avangardistului, RL, 1998, 5; Dicţ. analitic, |, 137-139, 
III, 300-302, 373-375, IV, 269-270; Ştefan Borbely, Visul 
lupului de stepă, Cluj-Napoca, 1999, 22-46; Grigurcu, 
Amurgul, 64-67, Dicţ. esenţial, 94-96; Manolescu, Lista, 
I, 19-23, II, 26-34; Pop, Viaţă, 75-82; Mihăilescu, Lit. rom. 
postceauşism, |, 416-420; Ştefănescu, Istoria, 187-196; 
Cornel Ungureanu, Basarabia migraţiilor, RL, 2007, 3; lon 
Pop, Geo Bogza, poetul „exasperării creatoare”, RL, 2008, 
4; Manolescu, Istoria, 836-842; Popa, Ist. lit., L, 606-610, 
II, 292-296; Daniel Cristea-Enache, Tânărul Geo Bogza, 
OC, 2011, 570-571; Răzvan Voncu, A doua posteritate 
a lui Geo Bogza, RL, 2011, 17; Epistolar avangardist: 
corespondenţă primită de Geo Bogza de la Stephan 
Roll, Saşa Pană, Mary-Ange Pană, Victor Brauner, Ilarie 
Voronca, Colomba Voronca, grupul „Alge“, îngr. şi postfață 
Mădălina Lascu, pref. Ion Pop, Bucureşti, 2012; George 
Neagoe, Destinatar: Geo Bogza, CLI, 2012, 25. P.C. 


BOIAGI, Mihail G. (1780, Buda, azi Budapesta, 
Ungaria — 3.11.1842, Buda, azi Budapesta,), filolog. 
Părinţii lui, aromâni, au emigrat în Austro-Ungaria 
după distrugerea Moscopolei, oraşul lor din sudul 
Dunării. B. a fost profesor de greacă veche şi neo- 
greacă la Viena şi Pesta. 

B. este cunoscut pentru Ghrammatiki romaniki 
itoi makedhonovlahiki -Romanische oder Macedo- 
nowlachische Sprachlehre, elaborată în limbile 
germană, greacă şi în graiul macedoromân, cu un 
deceniu înainte de a fi tipărită, în 1813. Gramatica 
va mai cunoaşte două ediţii; cea din 1863, cu o 
prefaţă a lui D. Bolintineanu, tipărită cu spriji- 
nul generos a lui Costache Negri, şi cea din 1915, 
datorată lui Pericle Papahagi şi prevăzută cu o sub- 
stanţială introducere şi cu un vocabular. În sfârşit, 
în 1988, VG. Barba dă, la Freiburg, o ediţie a gra- 
maticii, care devenise o raritate încă din secolul 
al XIX-lea. B. are conştiinţa unităţii de neam şi de 
limbă a românilor nord- şi sud-dunăreni, scriind 
în acest sens fără echivoc: „Lucrarea mea, care este 
gramatica de faţă a limbei macedoromâne, aşa 
cum o vorbesc românii din sudul Dunării, şi care, 
comparată cu idiomul vorbit în nordul Dunării, nu 
va fi fără de folos atât pentru cei de aceeaşi origine, 
cât şi pentru străini şi învăţaţi”. În prefaţă el sub- 
liniază legitimitatea cultivării limbii române („din 
partea întregii naţiuni, de sus şi de jos”), modelul 
de urmat fiind oferit de celelalte limbi romanice. 
Patetică este invocarea dreptului aromânilor de 
a se instrui în limba maternă, drept contestat 
de străini: „Hotentoţi de-ar fi românii, şi tot ar 
avea totdeauna dreptul şi datoria de a se cultiva 
folosind propria limbă, ca cel mai adecvat instru- 
ment”. Sincronizându-se cu iniţiativele similare ale 
celor care formau Şcoala Ardeleană, B. utilizează 
în scrierea aromânei alfabetul latin, şi nu pe cel 
grecesc, cum era tradiţia la sfârşitul secolului al 
XVIII-lea. Gramatica... îşi are importanţa ei, ca una 
dintre cele dintâi ale limbii române. Şi mai impor- 
tantă este însă prin paginile literare redactate în 
aromână, pe care autorul le-a inserat la sfârşitul 
lucrării şi le-a numit „fabule, ică părăminthe şi 
isturii alepte”. În fond, este vorba de nişte parabole 
scrise în manieră evident eseistică, absolut sur- 
prinzătoare pentru vremea aceea, când nu exista 
încă nici măcar o minimă experienţă literară în 
dialect. Textele au fost probabil elaborate la sfâr- 
şitul secolului al XVIII-lea, când literatura româ- 
nească era ea însăşi la începuturi chiar la nord 
de Dunăre. O mostră poate fi edificatoare: „Un 
bramin, sezundu di inainte a uşilei a lui, li vine un 
indian, care feţea negoţitorie, şi cu aţeli di afoară 
multi lori şi dări avea. — Auş - faţe el-— eu escu foarte 
înverinat tră răul care, multe ori, bunlu ditru mine 
neacă...”. Se observă aici, ca şi în multe alte „proze 

scurte” care ilustrează Gramatica..., în afara tentei 
colocviale a povestirii, o conştiinţă neliniştită, cum 
se întâlneşte adesea la Dimitrie Cantemir sau la 
cronicarii din secolul al XVII-lea. Adresându-se 
sieşi sau altora, autorul ar dori răspunsuri şi soluţii 
la întrebările ce îl frământă. El este un meditativ, 
un obişnuit al dialogului reflexiv, citând frecvent 
filosofi în textele sale, ceea ce le face demne de 
tot interesul. În asemenea „enumeraţii”, care sunt 
adesea proze condensate, gramaticianul pare a 
face în mod conştient literatură. E vorba de apro- 
ximativ cincisprezece pagini, interesante însă atât 
din unghi lingvistic, ca limbă vorbită, cât şi prin 
reflecţii în plan filosofic. Nu mai puţin interesante 
sunt „dialogurile”, reproduse în grai aromân, în 
greacă şi în germană, care atrag atenţia prin stilul 
alert şi prin perspectiva aproape modernă a con- 
versaţiei. Pericle Papahagi relatează despre B. că ar 
fi tradus în zece limbi, între care şi graiul aromân, 
Opera didactică a lui J.A. Comenius, dar manuscri- 
sul s-a pierdut. 

SCRIERI: Ghrammatiki romaniki itoi makedhonovlahiki 
- Romanische oder Macedonowlachische Sprachlehre, 
Viena, 1813; ed. pref. Dimitrie Bolintineanu, Bucureşti, 
1863; ed. (Gramatică română sau macedo-română), îngr. 
şi introd. Pericle Papahagi, Bucureşti, 1915; ed. (Gra- 
matică aromână ică macedonovlahă), îngr. V.G. Barba, 
Freiburg, 1988; Kurzgefasste neugriechische Sprachlehre, 
Viena, 1821; [Proză], în Antologie de proză aromână, îngr. 
Hristu Cândroveanu, Bucureşti, 1977, 196-206. 

Repere bibliografice: Theodor Capidan, Aromânii. 
Dialectul aromân, Bucureşti, 1932, 294-296; Sterie 
Diamandi, Oameni şi aspecte din istoria aromânilor, 
Bucureşti, 1940, 78; Matilda Caragiu Marioţeanu, La 
Grammaire aroumaine ou macedonovalaque de Mihail 
G. Boiagi, „Revue roumaine de linguistique”, 1990, 2; Dicţ. 
scriit. rom., |, 313-314; Cândroveanu, Aromânii, 55-57; 
Nicolae Saramandu, Studii aromâne şi meglenoromâne, 
Constanţa, 2003, 105-110. HrC., N.Sr. 


BOICULESI, Valeria (12.VI.1919, Andrieşeni, j. laşi 
- 6.XII.1984, Bucureşti), poetă. Este fiica Elisabetei 
şi a lui Constantin Matcaboji, învăţător. După 
absolvirea Şcolii Normale din laşi şi a Şcolii de 
Literatură „M. Eminescu” din Bucureşti (1952), este 
educatoare, apoi redactor la Editura Tineretului, 
precum şi la revistele „Luminiţa” şi „Arici Pogonici”. 
A colaborat la diverse publicaţii culturale din ţară, 
din Canada şi din Israel. 

B. debutează în 1948, în pagina culturală a 
ziarului „Lupta poporului” din Suceava. Aproape 

întreaga activitate poetică a autoarei, transpusă 
în peste douăzeci de volume, se adresează celor 
mai tineri cititori. Versuri ritmate popular sunt 
prelucrate uneori - în special în primele volume 
- prin contaminare cu șabloanele ideologice ale 
epocii. O carte reprezentativă pentru alt registru, 
Prispa cu statui (1969), cuprinde o poezie cu rezo- 
nanţe nostalgice, ca în poemul Vârtej: „Plină sunt 
de tine/ în amurg de sară// mă-mpresoară stele/ 
luna mă-mpresoară// mi-i atât de-albastru și/ 
sălbatic părul// nu știu de mă doare sau/ mă ninge 
mărul/ / nu știu de mă clatin/ gândului/ în poartă/ 
poate beau/ vârtejul/ alb/ din luna/ spartă”. În 
Ora singură (1972) ritmul folcloric interferează 
cu influențe din G. Topîrceanu: „Mi-i ora tot mai 
singură/ mai singură/ mai singură...// melancolia 
lingură// o lingură/ o lingură...”, alteori apar motive 
şi cadenţe din imnografia ortodoxă: „O să mă piedice 
Hristos -/ mult pălmuitul/ și scuipatul -/ că n-am 
ştiut zâmbi/ frumos/ că-n loc de-a lungul stau/ 
de-a latul”. În anii '50 ai secolului trecut B. a tradus, 
de asemenea, câteva cărți pentru copii din litera- 
tura sovietică. 

SCRIERI: Din însemnările unei şcolărițe, Bucureşti, 1954; 
Fete în uniformă, Bucureşti, 1956; Zi cu soare, Bucureşti, 
1957; Ina Mădălina, Bucureşti, 1959; Hai, urcaţi-vă, 
zorele!, Bucureşti, 1960; Un oaspe drag, Bucureşti, 1960; 
Cântecul paşilor, Bucureşti, 1962; Zburaţi, hulubii mei!, 
Bucureşti, 1963; Fântâni albastre, Bucureşti, 1964; Flutu- 
raşi poznaşi, Bucureşti, 1965; Martinel sportiv, Bucureşti, 
1966; Cântece de lună, Bucureşti, 1967; Cri, cri, cri, Bucu- 
reşti, 1967; Fânel şi briceagul albastru, Bucureşti, 1968; 
Prispa cu statui, Bucureşti, 1969; Invăţaţi să numărați, 
Bucureşti, 1970; Cartea păpuşii, Bucureşti, 1970; Ora 
singură, Bucureşti, 1972; Sora soarelui frumoasă, Bucu- 
reşti, 1973; Şoapta vântului, Bucureşti, 1978; Lutana, 
Bucureşti, 1979. 

Repere bibliografice: Mihai Novicov, Un volum de versuri 
simple şi emoţionante, „Femeia”, 1963, 1; Virgil Mazilescu, 
„Cântece de lună”, GL, 1967, 50; Camil Baltazar, „Cântece 
de lună”, VR, 1968, 9; Florin Manolescu, „Prispa cu 
statui”, RL, 1970, 2; Magda Ursache, „Ora singură”, CRC, 
1973, 19; Piru, Poezia, |, 378-379; Maftei, Personalităţi, V, 
45-47; Busuioc, Scriitori ieşeni, 69-70. N.I. 


BOITOR, George (1.X1.1934, Supuru de Jos, j. Satu 
Mare - 11.V.1976, Ploieşti), poet, prozator. Este 
fiul Mariei (n. Pop) şi al lui loan Boitor, ţăran. 
Frecventează clasele primare la şcoala din satul 
natal, apoi gimnaziul la Zalău, oraş în care va 
continua la Şcoala Medie Tehnică de Administraţie 

Economică, absolvită în 1954. Ulterior este un an 
elev la Şcoala de Impiegaţi de Mişcare CFR din Dej. 
Ocupă diverse funcţii în cadrul CFR în mai multe 
localităţi, apoi se stabileşte la Braşov şi devine unul 
din marii boemi ai oraşului. Din 1966 lucrează 
în redacţia revistei „Astra”. Împreună cu Darie 
Magheru şi Emil Micu, realizează publicaţia trimes- 
trială „Caiete de literatură” (1968- 1969). Primele 
versuri îi apar în ziarul „Drumul socialismului” 
(Baia Mare, 1958), iar în anul următor este remarcat 
de poetul Dan Degşliu, care-i publică o poezie la 
rubrica „Poşta redacţiei” din revista „Luceafărul”, 
sub pseudonimul Geo Anella Boitor. Mai colabo- 
rează cu versuri, însemnări, note, recenzii, proză 
la „Scrisul bănăţean”, „Iribuna”, „Steaua”, „lomis”, 
„România literară”, „Vatra”. Moare tragic, lângă 
Ploieşti, aruncându-se sub roţile unui tren. Postum 
au fost publicate romanul Alberia (2009) și antolo- 
gia Memorie discontinuă şi alte poeme (2010). 

B. a debutat editorial târziu, la 35 de ani, cu 
volumul de poeme Scara de apă (1969; Premiul 
Asociaţiei Scriitorilor din Braşov). Inegală sub 
raportul valorii pieselor componente, cartea 
legitima însă o voce poetică suficient de pregnantă 
pentru a stimula opinia critică atât a lui Dumitru 
Micu, cât şi a lui Gheorghe Grigurcu. Poemele, de 
factură foarte diferită, amintesc de modele lirice 
prestigioase, precum Francois Villon, E.A. Poe, 
Charles Baudelaire, Serghei Esenin, Tudor Arghezi, 
Lucian Blaga. În câteva piese poetul transpune în 
registru personal gestica lirică villonescă, iar în 
altele nu sunt greu de recunoscut descendența 
din Blaga sau tonul imprecaţiilor lui Esenin. EI îşi 
asumă ipostaza de trubadur al mediilor margi- 
nale („Eu mă simt legat prin sânge/ Şi prin tainice 
blesteme/ De borfaşul care plânge, / De lehuza care 
geme./ Şi mă simt legat de visul/ Fetei care vinde 
graţii./ O, Parisul meu, Parisul/ Turbulentelor 
tentaţii!” — Paradis proscris), adresează, ca Esenin, 
invective femeilor trădătoare şi trăieşte acut nevoia 
de mituri, pentru a compensa insignifianţa exis- 
tenţei („Fugind de mit ne trebuie noi mituri/ să 
umplem golul care ţipă-n noi” - Fugind de mib. 
Poemele definitorii pentru profilul lui liric sunt 
cele care dezvoltă un fel de privire sumbră, mai 
degrabă sarcastică decât ironică. De aici, limbajul 
uneori violent, parcă îngroşat, căutând, în aceeaşi 
cheie nonconformistă, grotescul. Poemele erotice, 
animate unele de un elan studiat, reunesc gestul 
agresiv şi delicateţea, spontaneitatea elementară 

şi ironia, în madrigale de o disimulată solemnitate. 
Al doilea volum, şi ultimul antum, Testament pro- 
vizoriu (1974), e o confirmare a autenticităţii unui 
talent, ceea ce îl îndreptăţeşte pe Al. Piru să-l ia în 
considerare şi să-i aprecieze versul. 

SCRIERI: Scara de apă, Bucureşti, 1969; Testament provi- 
zoriu, Bucureşti, 1974; Alberia, Satu Mare, 2009; Memorie 
discontinuă şi alte poeme, Cluj-Napoca, 2010. 

Repere bibliografice: Dumitru Micu, „Scara de apă”, RL, 
1969, 40; Gheorghe Grigurcu, „Scara de apă”, E, 1969, 12; 
Dana Dumitriu, Două plachete de versuri, RL, 1975, 27; 
Anatol Ghermanschi, „Testament provizoriu”, AST, 1975, 
1; Dumitru Mureşan, „Testament provizoriu”, VTRA, 1975, 
4; Piru, Poezia, II, 336-339; Dic. scriit. rom., |, 314-315; 
Mihai Olos, George Boitor, RL, 1998, 51-52; Ştefan 
Haiduc, George Boitor, un menestrel decapitat, Negreşti- 
Oaş, 2000; Imelda Chinţa, Romanul unei neîmpliniri, 
„Caiete silvane”, 2009, 9. C.H. 


BOITOŞ, Olimpiu (2.1V.1903, Blăjel, j. Sibiu -— 
2.IV.1954, Cluj), istoric literar, publicist. Este fiul 
Aureliei (n. Marian) şi al lui loan Rău Boitoş, ţărani. 
Absolvent al Facultăţii de Filosofie din Cluj (1925) 
şi al Şcolii Române din Franţa (1930), doctor în 
filosofie (1932), B. lucrează din 1930 la Biblioteca 
Universitară clujeană, iar în 1943 e numit profesor 
de română la Academia de Înalte Studii Comer- 
ciale şi Industriale din Braşov. A fost membru în 
comitetul director al Teatrului Naţional din Cluj, 
iar după război s-a numărat printre colaboratorii 
Institutului de Lingvistică şi Istorie Literară al Aca- 
demiei Române, Filiala Cluj. Activitatea cea mai 
importantă o desfăşoară în publicistică — secre- 
tar de redacţie la „Societatea de mâine” (1925- 
1928, 1931-1932), „Gând românesc” (1933-1936), 
„Luceafărul” (Braşov, 1941-1944), director la „Avân- 
tul” (Braşov, 1944-1945). Cu un debut timpuriu, în 
„Dacia Traiană” (1921), a mai colaborat, în general 
cu articole literare, la „Cosinzeana”, „Iransilvania”, 
„Scrisul românesc”, „Convorbiri literare”, „Patria”, 
„Dacoromania”, „Revista nouă”, „Familia”, „Univer- 
sul literar”, „Studii literare”, „Gazeta Transilvaniei” 
şi multe altele. La „Societatea de mâine” alcătuia, 
uneori împreună cu lon Breazu, rubricile „Discuţii 
literare”, „Cronici culturale şi artistice” (semnând şi 
O.B, B.&B.). În „Gazeta ilustrată” a semnat cu pseu- 
donimul lon Filimon un serial intitulat Clujul pito- 
resc, iar pseudonimul S. Florea îl folosea sub croni- 
cile teatrale şi literare din „România nouă”. 

Primul studiu de istorie literară al lui B., 
Activitatea lui Slavici la „Tribuna din Sibiu (1927), 

este rezultatul unor investigaţii amănunțite şi rigu- 
roase, care i-au permis o bună încadrare în epocă 
şi o abordare competentă a subiectului. În același 
spirit el face publice o serie de mici „descoperiri” 
şi utile precizări referitoare la preocupările folclo- 
ristice ale lui Vasile Alecsandri, la memorialistica 
lui Timotei Cipariu şi George Barițiu, la traduce- 
rile teatrale ale lui St. O. Iosif. S-a ocupat în mod 
deosebit de activitatea literară a lui lon Ghica, 
din a cărui operă îngrijeşte şi comentează o ediţie 
completă intitulată Amintiri din pribegia după 
1848 U-III, 1940-1941) şi una cuprinzând Scrisori 
către Vasile Alecsandri (-Il, 1947). O contribuţie 
mai amplă este Poezia lui Andrei Mureşanu (1943), 
scrisă din convingerea că o revalorificare obiec- 
tivă, în perspectivă istorică şi critică, era necesară. 
Receptiv şi la literatura contemporană, încearcă în 
Victor Papilian - nuvelist (1940) să demonstreze 
modernitatea acestui prozator, insistând asupra 
nuvelelor fantastice — o „creaţie poetică” izvorâtă 
mai mult din imaginaţie decât din observaţie, cuun 
conţinut „mistic” generat de funcţia activă a super- 
stiţiei şi a supranaturalului. În Proza lui Pavel Dan 
(1943) explică originalitatea realismului din opera 
scriitorului prin „sondarea adâncurilor misterioase 
ale conştiinţei”, prin predispoziția spre afirmarea 
unui determinism metafizic, sugerat de „semne” 
oculte, prin intenţia satirică şi nuanţa pesimistă. 
Dintre numeroasele articole şi note privind actua- 
litatea literară, se detaşează prin dimensiuni şi sub- 
stanţă cele despre Henriette Yvonne Stahl, George 
Popa şi Emil Giurgiuca. Un pronunţat caracter de 
critică a textului au şi multe dintre cronicile sale 
dramatice, uneori scurte exegeze ce disting intenţii 
şi sensuri mai puţin evidente. În general, B. susţine 
promovarea repertoriului naţional, dar şi necesita- 
tea modernizării concepţiei asupra spectacolului, 
militând în acest sens, ca în articolul Pentru funcția 
artistică a teatrului, chiar în condiţiile specifice 
Transilvaniei. Teatrul lui A.P Cehov este analizat 
prin raportare la mişcarea novatoare inițiată de 
Konstantin Stanislavski şi îi prilejuieşte formularea 
unor judecăţi nu lipsite de originalitate. Intensa 
activitate de comentator dramatic este completată 
de traducerea unor piese de Arthur Schnitzler, A.P. 
Cehov, R. Marx, Rabindranath Tagore, A. Gehri, 
jucate de Teatrul Naţional din Cluj. Cercetător 
pasionat şi riguros, B. a alcătuit lucrări care aduc 
informaţii inedite, unele fiind rodul investigaţii- 
lor făcute în arhive şi biblioteci franceze. Cea mai 

importantă, Raporturile românilor cu Ledru-Rollin 
şi radicalii francezi în epoca Revoluţiei de la 1848 
(1940; Premiul Academiei Române), este o evocare 
vie şi documentată a climatului de formare a unor 
tineri revoluționari români, o contribuţie remar- 
cabilă la cunoaşterea evenimentelor epocii. Între 
istorie şi literatură se află volumul Povestiri istorice 
(1935, semnat lon Filimon), în care doar paginile 
așezate sub titlul Zilele procesului Memorandului 
au o atmosferă evocatoare. 


SCRIERI: Activitatea lui Slavici la „Tribuna” din Sibiu, 
Cluj, 1927; Paul Bataillard et la Revolution roumaine de 
1848, Paris, 1930; Biografiile româneşti ale lui Ubicini, 
Cluj, 1932; Povestiri istorice, Sibiu, 1935; Teatrul lui 
Cehov, Oradea, 1937; O chestiune personală, Cluj, 1938; 
Periodicele ardelene în răstimp de o sută de ani, Cluj, 
1938; Raporturile românilor cu Ledru-Rollin şi radicalii 
francezi în epoca Revoluţiei de la 1848, Bucureşti, 1940; 
Victor Papilian — nuvelist, Oradea, 1940; Slavici şi Italia, 
Bucureşti, 1941; Din laboratorul literar al lui O. Goga, 
Sibiu, 1942; Memoriile lui George Barițiu, Sibiu, 1942; Pro- 
gresul cultural al Transilvaniei după Unire, Sibiu, 1942; 
ed. (Le Progres culturel en Transylvanie de 1918 ă 1940), 
Bucureşti, 1943; Poezia lui Andrei Mureşanu, Sibiu, 1943; 
Proza lui Pavel Dan, Sibiu, 1943; Die Ungarische Presse 
in Rumănien, Bucureşti, 1943; De la istoria literaturii la 
istoria culturii româneşti, Braşov, 1944; Delimitări între 
graiuri şi limba literară, Sighişoara, 1947; Întâiele călă- 
torii în Apus ale lui George Barițiu, Sighişoara, 1947. 
Ediţii: Ion Ghica, Amintiri din pribegia după 1848, I-IIl, 
Craiova, 1940-1941, Scrisori către Vasile Alecsandri, I-L, 
introd. edit., Bucureşti, 1947. 


Repere bibliografice: Dionis Popa, „Activitatea lui 
Slavici la «Tribuna» din Sibiu”, „Naţiunea”, 1927, 24; 
Perpessicius, Opere, IX, 313-315; Al. Dima, Contribuțiile 
d-lui Olimpiu Boitoş, LU, 1942, 1; Petru Sfetca, 
„Memoriile lui George Barițiu”, VS, 1942, 2714; Aurel 
Marin, Comentarii critice, Braşov, 1942, 72-76; Ion 
Şiugariu, „Progresul cultural al Transilvaniei după 
Unire”, RER, 1942, 7; Alex. Jebeleanu, „Poezia lui Andrei 
Mureşanu”, VS, 1943, 2922; D. Gherghinescu-Vania, Un 
profesor nou: Olimpiu Boitoş, „Iribuna” (Alba Iulia), 
1943, 738; V. Copilu Cheatră, Olimpiu Boitoş, O, 1976, 
35, 36; Nae Antonescu, Olimpiu Boitoş, „Almanah 
«Tribuna»”, 1981; Dicţ. scriit. rom., |, 315-316; Marinela 
Opriș, Viaţa lui Olimpiu Boitoș, VTRA, 2004, 5-6.  C.T. 


BOIU, Zaharia (4.111.1834, Sighişoara — 6.X1.1903, 
Sibiu), poet, autor de proză oratorică, publicist. 
Este fiul Ioanei (n. Păloșan) și al lui Zaharia Boiu. 
Aparţinând unei familii de preoţi din tată în fiu, 
B. urmează aceeaşi cale, înscriindu-se la gimna- 
ziul evanghelic din Sighişoara şi apoi la Institutul 


Dicţionarul general al literaturii române 944 


Teologic din Sibiu. Susţinut de Andrei Şaguna, îşi 
continuă studiile la Leipzig, la întoarcerea în ţară 
fiind numit, în 1861, profesor la secția pedago- 
gică a Institutului Diecezan din Sibiu. Lucrările 
lui didactice (Abţdariu pentru şcoalele poporale 
române, Carte de cetire pentru şcoalele poporale 
române ş.a.) contribuie la pătrunderea raţionalis- 
mului în şcoală şi, concomitent, la o folosire îngri- 
jită a limbii române. Ales, în 1864, prim-paroh al 
oraşului Sibiu, hirotonit protopresbiter, numit 
asesor consistorial şi consilier arhiepiscopal, este 
şi un membru important al comitetului Astrei, 
secretar şi prim-secretar al asociaţiei, redactor, 
între 1892 şi 1895, al revistei „Iransilvania”. Aici 
publică articole referitoare la educaţia prin şcoală 
şi biserică, numeroase schițe biografice ocazi- 
onale, unde panegiristul creionează portrete 
morale pilduitoare ori sintetizează adecvat activi- 
tatea personalităţii omagiate. Volumul Cuvântări 
funebrale şi memoriale (1889) adună discursuri 
de această factură, relevând talentul oratorului, 
iar cele trei volume intitulate Semințe din agrul 
lui Christos (1898-1899), premiate de Academia 
Română, al cărei membru corespondent B. 
devenise în 1887, includ cuvântări bisericeşti. 
Ispitit de poezie încă din gimnaziu, B. debu- 
tează în 1853, la „Llelegraful român”, cu versuri 
ce omagiau publicaţia sibiană, al cărei redactor 
va fi mai târziu, între 1862 şi 1865. În „Tribuna” şi 
în „Lransilvania” mai semnează şi cu pseudoni- 
mul Eugen Silvan. Versurile din Sunete şi resunete 
(1862), ca şi cele din volumul editat postum, 
Frunze de laur (1904), aparţin unui poet ocazio- 
nal, didactic, care crede în menirea lui de a face şi 
astfel accesibile idei etice, aspirații naţionale. De 
aceea, fabula, alegoria, poezia care resuscită istoria 
românească sunt tot atâtea chemări energice întru 
înlăturarea întunecimii şi a despotismului. În 
fond, B. prelungeşte un gen inaugurat de Dimitrie 
Bolintineanu, Vasile Alecsandri, Andrei Mureşanu 
şi, chiar dacă fantezia îi era destul de sărăcăcioasă, 
versurile, nu o dată fluide, uşor de memorat, i-au 
fost preţuite în Transilvania, ca şi cele ale lui |. Al. 
Lapedatu. A tradus din Confesiunile Sf. Augustin, 
din Lessing (Nathan cel înțelept ş.a.), numeroase 
tălmăciri fragmentare circulând prin intermediul 
cărţilor lui de citire. 
SCRIERI: Sunete şi resunete, Sibiu, 1862; Cuvântări fune- 
brale şi memoriale, Sibiu, 1889; Seminţe din agrul lui 

Christos, I-III, Sibiu, 1898-1899; Frunze de laur, îngr. şi 
pref. loan Baptist Boiu, Sibiu, 1904. 

Repere bibliografice: Iorga, Isf. lit. XIX, III, 338-339; 
Breazu, Studii, |, 78-79; Chiorean - Kocziâny - Niţu 
- Ploeșteanu, Profiluri, 195-204; Tuliu Racotă, Poetul 
Zaharia Boiu, RITL, 1976, 4; Dicţ. lit. 1900, 110-111; 
Păcurariu, Dicţ. teolog., 55-56. G.D. 


BOJAN, Mariana (16.VI.1947, Câmpia Llurzii), 
poetă, prozatoare. Este fiica Mariei (n. Mureşan) şi 
a lui Avram Bojan, ceasornicar. B. (care la naştere 
a fost botezată Mariana Otilia) a frecventat şcoala 
elementară şi primele două clase de liceu în ora- 
şul natal (1954-1963), continuând la Liceul de 
Arte Plastice din Cluj (1963-1966). În 1967, tot la 
Cluj, a devenit studentă la Institutul de Artă Plas- 
tică „lon Andreescu”, secţia pictură, studiind sub 
îndrumarea profesorilor Aurel Ciupe, Alexandru 
Mohi şi Abody Nagy Belâ. După licenţă (1973) se 
specializează în restaurarea picturii de şevalet la 
Muzeul de Artă din Bucureşti (1973-1977). Revine 
în Cluj-Napoca, la Muzeul de Artă şi, în 1978, 
beneficiază de o bursă de specializare în resta- 
urare (pictura flamandă-olandeză) la Institutul 
Regal al Patrimoniului din Bruxelles. Între 1979 şi 
1985 lucrează la Muzeul de Istorie a Transilvaniei, 
în cadrul laboratorului zonal de restaurare. Tră- 
ieşte ca pictor liber profesionist din 1985 până în 
1990, când revine la Muzeul de Artă din Cluj-Na- 
poca. A participat cu pictură, acuarele, desene 
la multe expoziţii judeţene şi naţionale, a avut 
numeroase expoziţii personale în ţară (Cluj-Na- 
poca, Dej, Bucureşti) şi în străinătate (Paris, Reno, 
Washington, Roma). Debutează cu versuri în 
revista „Iribuna” (1965), iar editorial în 1976 cu 
volumul de poeme Elegie pentru ultimul crâng. A 
mai colaborat cu versuri, proză şi desene la „Echi- 
nox”, „Napoca universitară”, „Steaua”, „Luceafă- 
rul”, „România literară”, „Amfiteatru”, „Ateneu”, 
„Vatra”, „Poesis”, „Apostrof”, „Literatorul” ş.a. 

B. a debutat cu un volum propriu ceva mai 
târziu decât colegii săi de generaţie din ambianța 
primului „Echinox”, poeţii Dinu Flămând, Adrian 
Popescu, lon Mircea, intraţi în circuitul editorial 
la începutul anilor '70 ai secolului trecut. Cea 
dintâi carte a sa, Elegie pentru ultimul crâng, este 
însă precedată de un ciclu selectat în antologia 
Eu port această fiinţă (1972), destinată debutan- 
ţilor. Poemele de început atestă o sensibilitate 
elegiacă, dezvoltată fie ca discretă confesiune 

(când tandru amuzată, când disimulat sentimen- 
tală), fie ca înscenare caricaturală, exuberant 
carnavalescă sau bonom onirică. Poeta imagi- 
nează/transpune lumea în cheia diminutivului, în 
virtutea unei grațioase înclinații spre feeria plină 
de haz şi spre stilizarea diafană. Atitudinea domi- 
nantă este aceea de solidaritate, până la comu- 
niune, cu făpturile umile: „Iolănită în muşcătoa- 
rea ei singurătate/ O mică reptilă rupe flori roşii/ 
Pe-o pajişte roşie/ Vântul trece pe-aici în salturi 
speriate./ De ce iei apărarea spurcăciunii?/ Îmi 
strigă cei ce privesc/ Muta noastră convieţuire...” 
(Deznodământ blajin). Cu Judecătorul de păpuşi 
(1980; Premiul Asociaţiei Scriitorilor din Cluj), 
frăgezimile primăvăratice, lumea exuberantă de 
plante şi animale, de jucării şi personaje închipu- 
ite îşi precizează net configuraţia şi caracterul de 
vis suav şi fantast într-o formulă ludică şi fantezist 
livrescă. Însă, în ciclul final Judecătorul pleacă), 
apar şi semnele unei schimbări de tonalitate. 
Virajul către notele grave, renunţarea la muzica- 
litate, apelul la nuanțele mai sumbre ale valorilor 
plastice anunţă un contrapunct necesar. Lirismul 
dobândeşte dimensiunea meditaţiei, vizibilă în 
distanţarea ironică; în spaţiul edenului miniatural 
îşi face apariţia un „loc rănit”: „Soldatul din tine 
e mort/ Artistul, singur/ Poezia se destramă ca 
micul dejun/ În aburul de cicoare./ Un morman 
de istorioare ticăloase/ Mucegăiesc pe rafturi/ 
Pledând pentru această infirmitate biografică” 
(Biografică). În volumele Haina de cânepă (1983) 
şi Phantasticonul şi alte poeme (1987), gama de 
atitudini şi stări poetice se amplifică, adăugân- 
du-se acum ipostazele singurătăţii şi ale neliniş- 
tii, fapt ce devine şi mai vizibil în antologia Arta 
înfocării (2001; Premiul Asociaţiei Scriitorilor din 
Cluj). Sunt ascultate „bătăile negre ale cuvintelor”, 
se înregistrează singurătatea, surparea primăverii 
şi „blazarea” metaforelor: „Orice metaforă/ E un 
rege blazat” (Puterile barbarilor). Omul e „insula 
Robinson”, iar visul înclină spre coşmar: „Din 
somnul meu neliniştit cresc vise/ Întunecând 
hotarele permise.” Volumul de proze scurte Ultima 
noapte a Şeherezadei (1993; Premiul Asociaţiei 
Scriitorilor din Cluj) este o „recitire”, din perspec- 
tiva propriului univers poetic, a mitului poves- 
tirii salvatoare, ideea-ax fiind aceea că a încheia 
şirul poveştilor înseamnă a muri. Pagini de proză 
mai apar în volumele Dansul câinilor (2003), un 
„microroman” cu narațiuni parţial autobiografice 


Bojincă 


situate în decor clujean, și în Povestiri bologheze 
(2007), în care geografia aparent banală a unui sat 
transilvănean face loc fantasticului. 

SCRIERI: Elegie pentru ultimul crâng, Cluj-Napoca, 
1976; Judecătorul de păpuşi, Cluj-Napoca, 1980; Haina 
de cânepă, Cluj-Napoca, 1983; Phantasticonul şi alte 
poeme, Cluj-Napoca, 1987; Ultima noapte a Şehereza- 
dei, Cluj-Napoca, 1993; Expertul şi păsările, Bucureşti, 
1996; Epistole din Piaţa Norilor, Cluj-Napoca, 2001; 
Arta înfocării, pref. Irina Petraş, Cluj-Napoca, 2001; 
Dansul câinilor, Cluj-Napoca, 2003; Povestiri bologheze, 
Cluj-Napoca, 2007. 

Repere bibliografice: Nicolae Manolescu, Generaţia 
47, RL, 1977, 11; Ulici, Prima verba, II, 48-49; Felea, 
Aspecte, II, 260-262, III, 137-142; Sultana Craia, Nevoia 
de miracol, LCE, 1981, 2; Piru, Debuturi, 167-168; Taşcu, 
Poezia, 79-84; Cistelecan, Poezie, 195-198; Papahagi, 
Cumpănă, 270-274; loana Bot, Povestiri cu hieroglife, ST, 
1994, 10-11; Dicţ. scriit. rom. |, 316-317; Ulici, Lit. rom., |, 
251-252; loan Moldovan, Euridice şi melancolia, E 1997, 
1; Pop, Pagini, 203-213; Poantă, Dicţ. poeți, 32-33; Dic. 
analitic, Il, 123-125; Irina Petraş, [Mariana Bojan], APE, 
2000, 5, CNT, 2004, 4; Gheorghe Grigurcu, Despărțirea 
de mitologie, RL, 2001, 36; Călin Teutişan, Cartea de la 
Bologa, APE, 2007, 1; Viorica Răduţă, Multiplul Marianei 
Bojan, VR, 2009, 11-12. C.H. 


BOJINCĂ, Damaschin T. [Toma] (18.X.1802, Gârlişte, 
j. Caraş-Severin — 17.VIII.1869, Dumbrăveni, j. 
Suceava), istoric, publicist. Este fiul Florincăi şi 
al lui Matei Bojincă (Popovici), preot. Îşi începe 
învăţătura la Oraviţa sau la Vârşeţ, trecând apoi 
la Gimnaziul Piarist din Timişoara. După studii, 
neterminate, la Seminarul Teologic din Vârşeţ, 
urmează filosofia la Seghedin (1822-1823) şi 
dreptul la Oradea (1824-1826) şi Pesta (1826- 
1829). O carieră ecleziastică fiindu-i refuzată de 
episcopul sârb Ştefan Stratimirovici, se dedică 
activităţii culturale şi publicistice. A colaborat, în 
1830, împreună cu Moise Nicoară, la „Calendar 
românesc”, scos la Buda de Ştefan P Niagoe, iar în 
1829-1830 a fost redactor la publicaţia lui Zaharia 
Carcalechi, „Bibliotecă românească”. A lucrat în 
calitate de corector, pentru lucrările româneşti, 
la Tipografia Universităţii din Buda. B. a fost unul 
dintre intelectualii români proveniţi din Imperiul 
Habsburgic ce aveau să joace un rol important în 
viaţa instituţiilor publice din Principate. Chemat 
de Gh. Asachi, va funcţiona la Iaşi, de la 1 aprilie 
1833, cajurisconsult permanentpe lângă Logofeţia 
Dreptăţii. Îşi dă aportul în „comisia pravilelor” 
la traducerea Codului Calimah (1833-1835). 

Profesor de drept la Academia Mihăileană (1841- 
1847), ca şi prietenul său Eftimie Murgu, a primit, 
în Moldova, şi ranguri: paharnic, căminar, ban şi, 
la 1848, agă. Unionist convins, a devenit ministru 
al Dreptăţii (1860-1861) în cabinetul lui Mihail 
Kogălniceanu. 

B. continuă, în mare parte, spiritul iluminist al 
Şcolii Ardelene prin preocupările sale culturale, 
istorice şi pedagogice. Admirator al lui Petru Maior, 
îi editează, împreună cu Iordachi Mălinescu, la 
Buda, în 1834, Istoria pentru începutul romă- 
nilor în Dachia, la care adaugă traducerea, în 
limba română, a polemicii lui Maior cu slavistul 
B. Kopitar. Se dovedeşte şi el un bun polemist în 
demonstrarea drepturilor istorice ale românilor în 
lucrarea Respundere desgurzătoare la cârtirea cea 
în Halle în anul 1823 sub titula „Erweiss dass die 
Walachen nicht rămischer Abkunft sind” (1828), ce 
reia, cu unele detalieri şi modificări retorico-sti- 
listice, o versiune latinească din 1827. Pentru a 
combate răstălmăcirile cu substrat politic ale 
adversarului Sava T5k6ly, care susţinea originea 
slavă a românilor, pledează, cu argumente logice 
şi cu temeinice informaţii istorice, etnografice şi 
filologice, în favoarea romanităţii (pure, consideră 
el) şi a continuității poporului român. Lucrările 
lui istoriografice, ce se inspiră din programul 
iluminist de instruire şi culturalizare a poporu- 
lui, depăşesc momentul Şcolii Ardelene prin ori- 
entarea militantă în activarea conştiinţei naţio- 
nale. Biografiile dedicate unor personalităţi ale 
Evului Mediu românesc fac demonstraţia originii 
române a domnitorilor Dimitrie Cantemir, Radu 
Şerban, loan Corvin, Mihai Viteazul, cărora li se 
evidenţiază calităţile morale, politice, militare 
şi culturale. Cărturarul aşază la baza civilizaţiei 
româneşti Antichitatea clasică şi istoria romani- 
lor, subiect a două dintre contribuţiile sale: Istoria 
romanilor („Bibliotecă românească”, 1829-1830), 
prelucrare după O. Goldsmith, ce popularizează 
idei din Montesquieu, şi Anticile romanilor acum 
întâia oară româneşte scrise (I-II, 1832-1833), 
o compilaţie extinsă ce prezintă organizarea 
societăţii şi a instituţiilor romane (magistratură, 
armată etc.). În adaosuri personale B. insistă 
asupra elementelor de civilizaţie, mitologie, 
credinţe şi datini româneşti, pe care le consideră 
derivate din cele romane. Diregătoriul bunei-creş- 
tere spre îndreptarea multor părinţi şi bun folosul 
tinerimei române (1830), o lucrare de pedagogie 

practică având aplicare în şcoală, familie şi soci- 
etate, adună eclectic idei din etica wolfiană, enci- 
clopediştii francezi şi din tradiţia „moralnică” 
românească a vechilor cărţi religioase şi de înţe- 
lepciune. Pledoaria pentru educaţie şi învăţă- 
mânt, încrederea în capacitatea raţiunii omeneşti 
şi în valoarea culturii au drept finalitate „buna 
norocire” a omului, ale cărui virtuţi contribuie la 
dezvoltarea societăţii. Din necesităţi didactice, B. 
alcătuieşte o „teologie morală” pentru Seminarul 
de la Socola şi cursuri de drept pentru Academia 
Mihăileană. Expresivitatea, adesea literară, a scri- 
erilor lui este dată de stilul direct, sentenţios, de 
folosirea procedeelor retorice, ca şi de o anumită 
savoare popular-arhaică. 

SCRIERI: Tristă cuvântare la îngroparea strălucitului 
și înalt învățatului domn Naum Petrovici, Buda, 1824; 
Animadversio in dissertationem Hallensem sub titulo 
„Erweiss dass die Walachen nicht râmischer Abkunft 
sind', Pesta, 1827; ed. (Respundere desgurzătoare la 
cârtirea cea în Halle în anul 1823 sub titula „Erweiss 
dass die Walachen nicht rămischer Abkunft sind”), Buda, 
1928; Diregătoriul bunei-creştere spre îndreptarea multor 
părinţi şi bun folosul tinerimei române, Buda, 1830; 
Anticile romanilor acum întâia oară româneşte scrise, 
I-II, Buda, 1832-1833; Scrieri, îngr. şi introd. Nicolae 
Bocşan, Timişoara, 1978. 

Repere bibliografice: Gh. Ungureanu, Jurisconsultul 
Damaschin T. Bojincă (1802-1869), pref. Sever Zotta, laşi, 
1930; Traian Topliceanu, Damaschin Bojânca, Oraviţa, 
1933; Lupaş, Cronicari, |, 175-183; Georges Ciulei, Un 
Jurisconsulte oublie: Damaschin Bojincă, Bucureşti, 
1945; Ist. lit., II, 119-122; Victor 'Țârcovnicu, Contribuţii 
la istoria învăţământului românesc din Banat (1780- 
1918), Bucureşti, 1970, 98-108; Duţu, Cărţile, 45-46, 
158, 160; Balacciu-Chiriacescu, Dicţionar, 76-77, Dicţ. 
lit. 1900, 111-112; Nicolae Bocşan, Contribuţii la istoria 
iluminismului românesc, Timişoara, 1986, 128-130, 
passim,; Dicţ. scriit. rom.,L, 317-318; Dicţ. Banat, 118-120; 
Ursu, Alte contribuţii, 275-292. A.Sm. 


BOKOR, Petre (24.V.1940, Cluj — 25.IV2014, Edmon- 
ton, Canada), prozator, traducător. După liceu 
face doi ani la Şcoala Politehnică (1960-1962) şi 
apoi practică diverse meserii până în 1970, când 
va absolvi Institutul de Artă Teatrală şi Cinemato- 
grafică „I.L. Caragiale” din Bucureşti. Lucrează ca 
regizor de film la Studioul Cinematografic Bucu- 
reşti, debutând cu o peliculă documentar-artis- 
tică de rezonanţă, Apa ca un bivol negru. În 1975 
regizează lungmetrajul Tufă de Veneţia, după un 
text de Valentin Silvestru. În 1978 se stabileşte 

iniţial în SUA, apoi în Canada, unde va conduce un 
teatru în Alberta, mai târziu va trece în Australia, 
ca profesor de artă dramatică la Canberra. În 1993 
revine la Bucureşti, unde montează la Teatrul Mic 
o înscenare după Diderot Jacques şi stăpânul său), 
pentru ca în 1995 să devină profesor de teatru la 
Edmonton, în Canada. Mai pune în scenă piese la 
Teatrul Nottara, Teatrul Odeon, Teatrul Naţional 
„I.L. Caragiale” (București), Teatrul Naţional „Mihai 
Eminescu” din Timișoara, Teatrul Naţional din 
Târgu Mureș, Teatrul de Stat din Oradea etc. 

Nu este nevoie de perspicacitate pentru a simţi 
„mâna umoristului” în filmele lui B. şi mai ales 
„ochiul regizorului” în prozele sale secvențiale. 
Totul stă sub semnul filmului în literatura sa, fie 
la modul cel mai explicit, ca în Micii mei toreadori 
(1976), scurte scenarii şi istorii cu actori, regizori, 
comisii de vizionare şi cenzură, întâmplări din sala 
de cinematograf, fie indirect, cumulând memoria- 
listica (ochiul copilului din cabina de proiecţie) cu 
istoria peliculei, aşa cum se întâmplă în Pe cuvânt 
de cineast. Secvenţe pseudocinematografice (1995), 
într-o manieră vecină pe alocuri cu jovialitatea 
informată obiectiv şi savuroasă prin subiectivitate 
a lui D.l. Suchianu, dar şi cu cinefilia egocentrică 
de tip Radu Cosașu. În orice caz, în anii debutului 
editorial cu Tumbe în plină stradă (1971), urmat 
de Opriţi secolul, cobor! (1974), B. se situa în des- 
cendenţa umorului negru-coroziv de tip Teodor 
Mazilu, cu un ochi la Ion Băieşu şi celălalt la satira 
gen revista rusească „Krokodil”, unde umanita- 
tea gogolian răsucită ajunge să sfârâie absurd pe 
asfaltul bucureştean. „Romanul teatral” Basca 
lui Șexpir (1998) recontextualizează ironic, în 
decorul anilor '60 din secolul trecut, romanul Craii 
de Curtea-Veche de Mateiu I. Caragiale, șarjând 
funambulesc. Dâmbovița — rive gauche (2010) oferă 
trei humoreşti, exerciții satirice testând, cu rezul- 
tate amestecate, adaptarea prozatorului umorist 
la clișeele sociolingvistice ale tranziției românești. 
B. a tradus, singur sau în colaborare, din autori 
maghiari (Kârâcsony Ben6, Kis Peter, Meliusz Anna, 
Mâliusz J6zsef, Nagy Lâjos, Sipos Bella ş.a.) sau din 
Milan Kundera (Jacques şi stăpânul său, 2008) şi a 
scris monografia Toma Caragiu (1982). Eseuri în 
teatrologie apar în Planeta Silvestru (1998). 
SCRIERI: Tumbe în plină stradă, Bucureşti, 1971; 
Opriţi secolul, cobor!, Bucureşti, [1974]; Micii mei torea- 
dori, Bucureşti, 1976; Toma Caragiu, Bucureşti, 1982; 
ed. 2 (Carte despre Toma Caragiu), îngr. pref. Valentin 

Silvestru, Galaţi, 1996; Pe cuvânt de cineast. Secvenţe pse- 
udocinematografice, Bucureşti, 1995; Basca lui Șexpir, 
pref. Dumitru Solomon, Bucureşti, 1998; ed. Cluj-Na- 
poca, 2011; Până sus, cu capul în jos! Cel mai mare spec- 
tacol de circ din lume în cea mai mică arenă!, Bucureşti, 
1998; Planeta Silvestru, Bucureşti, 1998; Ieşirea la pagina 
268), Bucureşti, 2000; Dâmboviţa — rive gauche, Cluj-Na- 
poca, 2010; ed. (Praful de pe tobă), Cluj-Napoca, 2010. 
Traduceri: Karâcsony Ben, Cu capul în soare, Bucureşti, 
1974, Cu pasul în linişte, Bucureşti, 1974; Milan Kundera, 
Jacques şi stăpânul său, Bucureşti, 2008. 

Repere bibliografice: Nicolae Balotă, „Tumbe în plină 
stradă”, RL, 1971, 29; Daniel Ştefan Pocovnicu, O carte 
pe zi, CL, 2000, 3; Kelemen Kinga, Petre Bokor — eseist, 
dramaturg, traducător, regizor, „Scena”, 2000, 10; Irina 
Petraş, „Dâmboviţa — rive gauche”, RL, 2010, 30. D.C.M. 


BOLDAN, Emil (15.1.1909, Focşani — 25.X1.1997, 
Vancouver, Canada), istoric literar, editor. Este 
fiul Paulinei (n. Lebeanu) şi al lui Lupu Bernstein, 
mic comerciant. După ce urmează liceul la 
Focşani şi la Bucureşti, va absolvi, în 1932, tot 
aici, Facultatea de Litere şi Filosofie. Este, în 
acelaşi oraş, profesor de liceu începând din anul 
1934 şi profesor universitar din 1948, îndepli- 
nind şi funcţia de decan la Facultatea de Filologie 
(1953-1954) şi pe aceea de rector al Institutului 
de Limbi Străine (1954-1955) şi al Institutului 
Pedagogic (1955-1959). A fost secretar general al 
Societăţii de Ştiinţe Istorice şi Filologice (1960- 
1968), redactor-şef adjunct la „Gazeta învăţă- 
mântului” (1951-1953) şi redactor responsabil 
adjunct la „Limbă şi literatură” (1960-1971). A 
debutat în anul 1928 la „Bilete de papagal”, iar 
editorial în 1948 cu monografia Alecu Russo. 
Omul, opera. A mai colaborat la „Adevărul”, 
„Dimineaţa”, „Lupta”, „Zodiac”, folosind şi pseu- 
donimele Emil Berea, Emil Bereanu, Emil Sarval. 

Tributar până către sfârşitul deceniului al şap- 
telea din secolul trecut unui concept realist-so- 
cialist de literatură, B. a contribuit din plin la 
aşa-numita „reconsiderare” a clasicilor, la „valo- 
rificarea ştiinţifică a moştenirii literare”, prin 
sublinierea laturilor „progresiste”, ca şi a „erorilor 
ideologice” ale diferiților scriitori. În Prezentare 
succintă a literaturii române din revista „Limbă şi 
literatură” (1961), el disocia tranşant între „forţele 
progresiste” şi „poziţiile reacționare”, conside- 
rând, de pildă, „curente diversioniste” şi „retro- 
grade” nu doar sămănătorismul şi poporanismul, 
dar şi simbolismul. Textul e de fapt un „îndreptar” 

maniheist, sumă a tuturor etichetărilor şi tezelor 
realismului socialist. În acest spirit sunt „reconsi- 
deraţi”, în antologii şi prefețe, corifeii Şcolii Arde- 
lene, Alecu Russo, Alecu Donici, chiar şi Miron 
Costin. Autorul căruia i-a consacrat cea mai mare 
parte a activităţii de editor este Costache Negri. 
Ediţia Scrieri (I-II, 1966) cuprinde, pe lângă bele- 
tristică, bogata corespondenţă particulară a uni- 
onistului cu Vasile Alecsandri, lon Ghica, Mihail 
Kogălniceanu ş.a. Notabilă este şi ediţia din 1980 
a corespondenţei dintre Costache Negri şi Al. |. 
Cuza, ca şi aceea dintre cei doi, pe de o parte, şi 
Arthur Baligot, secretarul domnitorului, pe de 
alta, restituită cu acribie filologică şi atent adno- 
tată. În 1970 B. figurează în calitate de coordona- 
tor al unui Dicţionar de terminologie literară. 
SCRIERI: Alecu Russo. Omul, opera, Bucureşti, 1948; 
Noţiuni de teoria literaturii. Genul liric, Bucureşti, 1950; 
Dicţionar de terminologie literară (în colaborare), Bucu- 
reşti, 1970. Ediţii: Costache Negri, Scrieri, I-II, introd. 
edit., Bucureşti, 1966, Scrieri social-politice, introd. edit., 
Bucureşti, 1978; Alexandru Ioan Cuza - Costache Negri, 
Corespondenţă, introd. edit., Bucureşti, 1980. 

Repere bibliografice: Andrei Pippidi, Cu prilejul unei 
ediţii recente a scrierilor lui C. Negri, RITL, 1968, 1; 
Straje, Dicţ. pseud., 81-82; Mircea Anghelescu, Costache 
Negri, „Scrieri social-politice”, LL, 1978, 3; Pericle 
Martinescu, Confesiuni în faţa istoriei, RL, 1980, 24; Emil 
Condurachi, Semnificațiile unei corespondențe, CNT, 
1980, 44; Mirodan, Dicţionar, 1, 198-200; Dicţ. scriit. 
rom., |, 319; Popa, Ist. lit., |, 666. A.N. 


BOLDEA, George (16.V.1905, Mercheaşa, j. Braşov 
— 9.XI[.1934, Cluj), poet. Este fiul Bucurei (n. Pilei) 
şi al lui Abraham Boldea, ţărani. B. se înscrie după 
terminarea liceului din Dumbrăveni la Facultatea 
de Litere şi Filosofie din Bucureşti, pe care o va 
absolvi în 1929. Pe durata studiilor a fost şi custode 
la biblioteca facultăţii şi a frecventat cenaclul literar 
condus de Mihail Dragomirescu. Cariera didac- 
tică — profesor de liceu — şi-a exercitat-o în câteva 
oraşe transilvănene: Odorhei, Carei, Cristur, Brad, 
Turda şi Năsăud. A debutat în 1923, cu Pastel de 
vară, în „Cosinzeana” şi a mai colaborat cu versuri, 
proză, articole, medalioane la „Năzuinţa”, „Datina”, 
„Convorbiri literare”, „Universul literar”, „Ritmul 
vremii”, „Gând românesc” ş.a. Împreună cu Emil 
Giurgiuca, a fost întemeietorul revistei „Abecedar” 
(apărută în 1933-1934 la Brad şi la Turda), publi- 
caţie ce a contribuit substanţial la modernizarea 

atât a beletristicii, cât şi a gustului publicului din 
Transilvania. 

Singurul volum de versuri al lui B., Soliloquii, 
apărut postum, în 1937, se datorează devoţiunii 
prietenului Emil Giurgiuca, antologator şi prefa- 
țţator. Moartea atât de timpurie a lui B. i-a deter- 
minat pe mulți comentatori (mai ales ardeleni) 
să supraliciteze valoarea liricii acestuia. Chiar 
dacă a fost o promisiune, despre el nu se 
poate vorbi totuşi, aşa cum remarca Pompiliu 
Constantinescu, decât ca despre „frumuseţea 
neîmplinirii”. În pofida unor permanenţe — „dra- 
gostea, sentimentul naturii şi moartea” (Nae 
Antonescu) —, pot fi uşor depistate trei faze dis- 
tincte în evoluţia scrisului său: între 1923 şi 1925, 
idilică, metaforică; după 1925, tinzând spre con- 
ceptualizare, în urma contactului cu cenaclul lui 
Mihail Dragomirescu; în sfârşit, ultima fază, cea 
a efortului de sincronizare cu lirica modernă, 
în urma colaborării la „Abecedar” şi „Gând 
românesc”, unde se făcea simţit pregnant un 
suflu nou. Sigur, în lirica de început se regăsesc 
toate stereotipiile verbale şi imagistice specifice 
vârstei, dar şi climatului literar, matricelor for- 
mative ale anilor postbelici din Transilvania. Se 
practica atunci un neosămănătorism aproape 
agresiv, Lucian Blaga fiind (alături de câţiva, 
puţini) doar o excepţie. Mai apoi însă, cizelând 
cu migală versul, dar mai ales conferindu-i o 
dramatică încărcătură emoţională prin presenti- 
mentul morţii, B. reuşeşte să transmită în câteva 
din ultimele poezii fiorul autenticei trăiri întru 
artă: „M-a fulgerat dureroasă dorinţa plecării. / 
[...] Umbra tristeţii mele/ acopere lumea. De ce 
mai plânge cineva când sufăr/ eu destul? Nu mă 
clătinaţi, că sunt plin de lacrimi!” (Plecare). 
SCRIERI: Soliloquii, îngr. şi pref. Emil Giurgiuca, Sibiu, 
1937; Versuri, îngr. şi cuvânt înainte Nae Antonescu, pref. 
Emil Giurgiuca, Bucureşti, 1973. 

Repere bibliografice: Ion Chinezu, Pe mormântul 
poetului George Boldea, GR, 1935, 1; Ştefan Baciu, 
George Boldea, „Pământul”, 1935, 91; George Popa, 
Pentru amintirea lui George Boldea, „Lanuri”, 1936, 5-6; 
Ion Chinezu, Amintirea lui George Boldea, GR, 1937, 
5-7; Romulus Demetrescu, „Soliloquii”, PLI, 1937, 9; 
Pompiliu Constantinescu, „Soliloquii”, VRA, 1938, 539; 
Perpessicius, Opere, VII, 339-342; Antonescu, Scriitori, 
20-29; Dicţ. scriit. rom., |, 320-321. D.Gr. 


BOLDEA, Iulian (2.11l.1963, Luduş), poet, critic 
literar. Este fiul Elenei (n. Branea) şi al lui Iulian 

Boldea, lucrător (şef de tren) la CFR. Frecventează 
Facultatea de Filologie, secţia română-franceză, a 
Universităţii din Cluj-Napoca (1985-1989). Redac- 
tor din 1986 la revista „Echinox”, îndeplineşte 
în 1988 şi 1989 funcţia de redactor-şef adjunct. 
Publică versuri, eseuri şi cronici literare. După 
licenţă devine profesor la Liceul „Al. Papiu-llarian” 
din Târgu Mureş (1989-1997), secretar de redacţie, 
în perioada 1994-1997, al revistei „Educaţie şi cul- 
tură” (editată de Casa Corpului Didactic Mureş), 
redactor la „Vatra” (din 1997) şi redactor-şef al 
revistei „Târnava” (din 1994), redactor-şef la „Stu- 
dia Universitatis «Petru Maiory”, seria Philolo- 
gia (din 2002), lector la Universitatea Ecologică 
„Dimitrie Cantemir” (1994-1997), lector la Aca- 
demia de Artă Teatrală din Târgu Mureş (1996- 
1999), lector, apoi conferenţiar şi profesor (2003) 
la Universitatea „Petru Maior” din Târgu Mureş, 
şef al Catedrei de filologie (1998-1999), prode- 
can (1999-2004) și decan al Facultăţii de Ştiinţe şi 
Litere (din 2004), director al Centrului de Cerce- 
tare Modernitate şi Postmodernitate în Literatura 
Română a Secolului XX ș.a. Este doctor în filologie 
al Universităţii din Cluj-Napoca, din 1996, cu teza 
Faţa şi reversul textului (|. L. Caragiale şi Mateiu 1. 
Caragiale). Debutează în revista „Flacăra”, în 1983, 
cu versuri. Mai colaborează la „Iribuna”, „Steaua, 
„Familia”, „Ateneu”, „Astra”, „Amfiteatru”, „Con- 
vorbiri literare”, „Euphorion”, „Dacia literară”, 
„Luceafărul” ș.a. Debutul editorial îl reprezintă 
volumul de versuri Carte de vise (1994; Premiul 
Asociaţiei Scriitorilor din Târgu Mureş). A îngrijit, 
de obicei în colaborare, numeroase volume colec- 
tive, dedicate fie unor autori (lon Mureșan, Virgil 
Nemoianu, Al. Cistelecan, Ștefan Aug. Doinaș), fie 
unor domenii de cercetare, precum Comunicare, 
context, interdisciplinaritate U-II, 2010-2012) 
ș.a. A fost distins cu Premiul Uniunii Scriitorilor, 
Filiala Târgu Mureş (1996, 1998, 2000, 2002, 2004, 
2006, 2009, 2011) și cu Premiul „Vasile Conta” al 
Academiei Române (2011). 

În prima lui carte de poezie, Carte de vise, B. 
este un meditativ melancolic, pendulând între 
preţiozitatea livrescă a reveriei şi ceremonia 
tandră a notaţiei introspective, între dicţiunea 
elegantă a poemelor miniaturale și compozi- 
ţia contrapunctică, atent ritmată, a poemelor 
ample. Peste decenii, în 2011, Geometriile umbrei 
îl readuce pe autor în dispoziţie lirică. În critică 
debutează cu o culegere de cronici literare, 

Metamorfozele textului (1996). Prospecţiuni şi, 
cum spune subtitlul cărţii, „orientări în litera- 
tura română de azi”, comentariile sunt grupate în 
funcţie de genurile abordate. Următoarea carte, 
Faţa şi reversul textului (.L. Caragiale şi Mateiu 
I. Caragiale) (1998), e un studiu comparativ pe 
o temă controversată în critica românească: 
raportul dintre operele lui I.L. Caragiale şi Mateiu 
I. Caragiale. Investigația vizează teme și motive 
(masca, oglinda, carnavalul, femeia demonică 
ș.a.) în proiecţii specifice individualităţii creatoare 
atât de marcate a celor doi scriitori. Concluzia 
oferă imaginea „unei medalii, în care fața (opera 
lui I.L. Caragiale) şi reversul (creaţia lui Mateiu 
I. Caragiale), deşi închipuie efigii, reprezentări 
distincte, participă la un fond estetic, moral sau 
psihologic comun, împărtăşindu-se în aceeaşi 
«esenţă spirituală»”. Cu Timp şi temporalitate în 
opera lui Eminescu (2000), B. intenționează să 
aproximeze „modul în care se configurează sen- 
timentul timpului în opera eminesciană” şi „felul 
în care poetul îşi asumă propria condiţie aşezată 
sub semnul emblematic al temporalităţii”. În 
continuare B. va publica numeroase culegeri de 
cronici și eseuri acoperind harnic întreaga litera- 
tură română, dar fundamental el rămâne un critic 
de factură didactică, a cărui ingeniozitate se epu- 
izează în operațiuni descriptive și care de regulă 
colportează blajin locuri comune. 

SCRIERI: Carte de vise, Târgu Mureş, 1994; Metamor- 
fozele textului (Orientări în literatura română de azi), 
Târgu Mureş, 1996; Dimensiuni critice, Târgu Mureş, 
1998; Faţa şi reversul textului (.L. Caragiale şi Mateiu 1. 
Caragiale), Târgu Mureş, 1998; Timp şi temporalitate în 
opera lui Eminescu, Târgu Mureş, [2000]; Ana Blandi- 
ana, Braşov, 2000; Scriitori români contemporani, Târgu 
Mureş, 2002; Poezia clasică şi romantică de la Dosoftei 
la Octavian Goga, Braşov, 2002; Simbolism, modernism, 
tradiţionalism, avangardă, Braşov, 2002; Istoria didactică 
a poeziei românești, Brașov, 2005; Poezia neomodernistă, 
Brașov, 2005; Vârstele criticii, Piteşti, 2005; Poeți români 
postmoderni, Târgu Mureș, 2006; Teme și variaţiuni, 
București, 2008; Aproximații, București, 2010; Critici 
români contemporani, Târgu Mureș, 2011; De la moder- 
nism și postmodernism, Târgu Mureș, 2011; Geometriile 
umbrei, Cluj-Napoca, 2011. 

Repere bibliografice: Al. Cistelecan, Iulian Boldea, ECH, 
1994, 1-3; Ion Pop, Exerciţii de lectură, VITRA, 1997, 8; 
Nicolae Oprea, „Firea morală” a criticului, VITRA, 1997, 
8; Victor Sterom, Retorica pietrelor, CRC, 1999, 9; Adrian 
Tudurachi, Nefericirile comparatismului, ST, 1999, 8-9; 

Nicoleta Sălcudeanu, Etică şi echitate critică, VTRA, 
2001, 2-3; Petraş, Panorama, 131-132; Bogdan Creţu, În 
absența Istoriei..., CL, 2004, 2;Gheorghe Grigurcu, O voce 
imperturbabilă, RL, 2009, 41; Cistelecan, Diacritice, |, 
230-238. C.H. 


BOLDUMA, lon (6.VI.1933, Colicăuţi-Hotin -— 
19.1V.1993, Chişinău), poet. Este fiul Alexandrinei 
(n. Dragalin) şi al lui Gheorghe Bolduma, ţărani. 
A studiat, fără să o fi absolvit, la Facultatea de 
Filologie a Universităţii de Stat din Chişinău. A fost 
redactor la ziarul „Moldova socialistă” şi funcţionar 
la Uniunea Scriitorilor din RSS Moldovenească. 

B. a debutat în presă în 1956, la revista „Nistru”, 
iar editorial în 1961 cu placheta Patima izvorului, 
care cuprinde in nuce datele evoluţiei lui. Lirica, 
îndatorată modelelor folclorice, cultivă simbo- 
listica rurală într-un metaforism original. Balada 
şi pastelul, specii predilecte, sunt dominate de 
puseuri nostalgice elegiace („Anii mei de-acasă —/ 
Apă preacurată,/ Nu vi-i dor de satul/ Strâns lângă 
izvor?), doar satul, „leagăn şi vatră”, fiind locul unde 
îşi află „temeiul şi rostul” (Adrian Dinu Rachieru). 
Plasticitatea şi insolitul imaginilor, uneori inspi- 
rate („săraci ca două ierne şi plânşi ca două ape” 
- Mama), alteori sunt rodul unei căutări excesive 
şi nesupravegheate, cum o demonstrează unele 
poezii din volumele Cântarea fiinţării mele (1968), 
Trestienii (1975), Amurguri verzi (1978). Nu o dată 
versul stă în vecinătatea reportajului conjunctural 
şi propagandistic, ca în Toboşarii (1974), De vorbă 
cu inima (1987). Câteva traduceri, realizate singur 
sau în colaborare, cum ar fi Teatrul antic. Comedii 
(1990), se adaugă la bibliografia lui B. 

SCRIERI: Patima izvorului, Chişinău, 1961; Versuri, 
Chişinău, 1965; Cântarea fiinţării mele, Chişinău, 1968; 
Zbordetoamnă, Chişinău, 1968; Deziuasatului, Chişinău, 
1971; Versuri, Chişinău, 1972; Toboşarii, Chişinău, 1974; 
Trestienii, Chişinău, 1975; Casa părintească, Chişinău, 
1977; Amurguri verzi, Chişinău, 1978; Pădureanca, 
Chişinău, 1980; Drum de ţară, Chişinău, 1983; Izvorul, 
Chişinău, 1984; De vorbă cu inima, Chişinău, 1987; 
Scrieri alese, pref. Vasile Nastasiu, Chişinău, 1991; Să nu 
uitaţi de mine, pref. Vasile Nastasiu, Chişinău, 2005. 

Repere bibliografice: Vasile Coroban, Ion Bolduma, în 
Profiluri, 45-49; lon Ciocanu, Cu faţa spre carte, Chişinău, 
1989, 263-269; Cimpoi, Ist. lit. Basarabia, 217-218; Dicţ. 
Chişinău, 62-63; Rachieru, Poeți Basarabia, 212-214; lon 
Ciocanu, Cărţile din noi, Chişinău, 2011, 154-156. I.C. 

BOLDUR, Anda (8.VI.1924, Sibiu — 4.[X.1996, 
Bucureşti), traducătoare. Provine dintr-o familie 
de intelectuali, mama, Marina Boldur-Lăţescu (n. 
Stroici), fiind ea însăşi poetă, iar tatăl, Ion Boldur- 
Lăţescu, ofițer de carieră. A absolvit Liceul „Oltea 
Doamna” din lași, după care urmează cursurile 
Facultăţii de Drept la Universitatea din Bucureşti. 
A fost soţia lui Mihnea Gheorghiu. 

B. debutează în 1943, cu poezia Amintire, în 
„Revista tineretului” din Iaşi. Conştientă, probabil, 
de natura înzestrării sale, îşi va reprima ambiția 
de a se impune în domeniul scrisului original şi se 
va dedica traducerilor. Climatul epocii, în anii '50 
ai secolului trecut, o va obliga să se îndrepte mai 
ales spre literatura rusă şi sovietică. Importante 
cu adevărat sunt însă transpunerile din proza lui 
A.P. Cehov. Treptat, se apropie şi de alte literaturi 
şi tălmăceşte în româneşte, singură sau în colabo- 
rare, titluri din Tennessee Williams, Edward Albee, 
Beaumarchais, Paul Claudel, Simone de Beauvoir, 
Nazim Hikmet ş.a. Adaptează sau dramatizează 
texte clasice din Jules Verne (Taina castelului din 
Carpaţi), Cehov (Un Hamlet de provincie) sau 
Stendhal (Vanina Vanini). Câteva adaptări au fost 
montate pe scenele unor teatre din Bucureşti, 
Sibiu, Cluj sau Craiova, dar cele mai multe au fost 
utilizate ca scenarii radiofonice sau de televiziune. 
Mai multe povestiri, reportaje şi însemnări de călă- 
torie, scrise între timp, fie au fost rostite la radio, fie 
au fost încredințate unor reviste sau almanahuri. 
Traduceri: Beaumarchais, Nunta lui Figaro, Bucureşti, 
1946, Bărbierul din Sevilla. Nunta lui Figaro, pref. Mihai 
Mugur, Bucureşti, 1967 (în colaborare cu Valentin Lipatti); 
A.P Cehov, Nuvele, I-II, pref. Vera Călin, Bucureşti, 1950-— 
1952, Opere, I-IV, Bucureşti, 1954-1956; Maxim Gorki, 
În fata vieții, Bucureşti, 1951, Inima de foc a lui Danko, 
Bucureşti, 1951, Doi vagabonzi, Bucureşti, 1952, Poveşti 
şi povestiri, Bucureşti, 1953, Pepe şi alte povestiri, Bucu- 
reşti, 1960; PI. Ceaikovski, Despre operă, Bucureşti, 1953; 
Arkadi Gaidar, Ținuturi îndepărtate, Bucureşti, 1953; 
N.V. Gogol, În noaptea de ajun, Bucureşti, 1953, Serile în 
cătunul de lângă Dikanka, pref. Tamara Gane, Bucureşti, 
1961 (în colaborare cu Ada Steinberg); Boris Gorbatov, 
Donbas, Bucureşti, 1953; L.N. Tolstoi, Prizonierul din 
Caucaz, Bucureşti, 1954; Liu Ţân, Zidul de bronz, Bucu- 
reşti, 1956 (în colaborare cu Dan Duţescu);Boris Polevoi, 
Aurul, Bucureşti, 1956 (în colaborare cu Andrei Ivano- 
vschi); Stendhal, Mănăstirea din Parma, Bucureşti, 1960; 
Hector Malot, Singur pe lume, Bucureşti, 1961; Simone 
de Beauvoir, Amintirile unei fete cuminţi, pref. Silvian 
Iosifescu, Bucureşti, 1965; Edward Albee, Cui i-e frică de 

Virginia Woolfe, în Teatru american contemporan, Bucu- 
reşti, 1967; Paul Claudel, Introducere în pictura olandeză, 
Bucureşti, 1968; Gustave Flaubert, Trei povestiri, Bucu- 
reşti, 1973; Tennessee Williams, Menajeria de sticlă, în 
Tennessee Williams, Teatru, Bucureşti, 1978. 

Repere bibliografice: Radu Popescu, „Un Hamlet de 
provincie”, adaptare după Cehov de Anda Boldur, RMB, 
1967, 6946; Valentin Silvestru, „Un Hamlet de provincie” 
la Teatrul de Comedie, CNI, 1967, 8; Eva Sârbu, „Vis de 
ianuarie”, „Cinema, 1979, 5; Dicţ. scriit. rom., |, 321; 
Eugenia Tudor-Anton, Anda Boldur, LCE 1996, 34. I.C. 


BOLDUREANU, loan Viorel (12.11.1950, Topo- 
lovăţu Mare, j. Timiş), prozator, etnolog. Este fiul 
Vioricăi (n. Dragosin) şi al lui loan Boldureanu, 
ţărani. Liceul l-a absolvit la Lugoj (1969), Facultatea 
de Filologie la Timişoara (1973) şi Facultatea de 
Filosofie la Cluj-Napoca (1980). Şi-a luat doctoratul 
în filologie (1985) cu teza Folcloristica bănățeană şi 
ideologia Şcolii Ardelene. Mai întâi în învăţământul 
mediu, după 1989 este cadru didactic la Facultatea 
de Litere, Filosofie şi Istorie a Universităţii de 
Vest din Timişoara şi consilier-şef (din 1997) la 
Inspectoratul pentru Cultură al Judeţului Timiş. 
O scurtă perioadă (1993-1995) funcţionează ca 
lector de limbă, cultură şi civilizație română la 
Universitatea „Jân Komensky” din Bratislava. 
Colaborează cu proză la „Forum studenţesc”, 
„Orizont”, „Datini”, „Viaţa românească” ş.a., uneori 
semnând şi cu pseudonime. I s-a acordat Premiul 
Asociaţiei Scriitorilor din Timişoara (1983) pentru 
proza citită în cenaclu. Publică în volume colec- 
tive, începând din anul 1973, mai multe studii de 
etnografie. 

B. debutează editorial în volumul colectiv 
Povestiri de la marginea câmpiei (1984). Adept 
al realismului oniric, el împleteşte fantasticul cu 
realismul, până la suprapunerea celor două coor- 
donate. Perceperea realităţii se face preponderent 
prin prisma mitului, a legendarului care domină şi 
organizează viaţa în comunitatea sătească. Aceeaşi 
perspectivă, caracterizând prozele de debut, este 
imprimată şi romanului Casa şi memoria lui Avram 
Procator (1999). Toponimia, chiar dacă uşor modi- 
ficată, îngăduie localizarea acţiunii într-un anume 
sat din preajma Lugojului. Prozatorul valorizează 
tradiţii locale, „poveşti” în care puţinele repere 
ale realului sunt deviate de proiecția în fantastic, 
uneori deformată până la grotesc. În prim-plan 
romanul urmăreşte „formaţia”, creşterea şi deve- 
nirea lui Avram Procator, dar acesta este doar un 

pretext de rapel la tradiţiile orale ale satului, pe care 
personajul le leagă şi le unifică într-un mod subtil în 
câteva naraţiuni captivante. Formaţia de etnolog a 
autorului, un bun cunoscător al credințelor şi prac- 
ticilor magice, al surselor arhaice ale esteticului, 
se străvede astfel în subtextul romanului. Câteva 
motive ale mentalităţii rural-folclorice organizează 
epica: fraţii învrăjbiţi — Giorgioni şi Costa-lulian, 
Florian şi Dorian, casa care cere un suflet zidit la 
temelia ei, puterile supranaturale ale unor animale 
din preajma omului. Problemele sociale ale satului 
bănăţean îşi fac şi ele loc în roman pe măsură ce 
acțiunea se amplifică; conflictele pentru avere, 
haiducia, grija de a asigura progeniturii o meserie, 
începutul micii industrii, înfruntările dintre cultul 
ortodox şi cel greco-catolic — iată tot atâtea repere 
ale vieţii satului bănăţean de la finele secolului 
al XIX-lea şi începutul secolului al XX-lea. Pentru 
necunoscătorul subdialectului bănăţean, limbajul 
poate să pară prea încărcat de regionalisme lexicale 
şi sintactice, dar textul rămâne perfect accesibil. În 
acelaşi timp, la B. se menţine constant interesul 
pentru alt tip de abordare a literaturii dialectale 
din Banat, având drept rezultat câteva antologii de 
poezie, proză şi teatru, ultima, publicată în 2011 şi 
alcătuită în colaborare, acoperind perioada 1891- 
2011. El însuşi scrie o comedie în grai bănăţean, 
intitulată Nepoţi lu Moş Costa (2003). Monografia 
Beregsău Mare (1996) vrea să evalueze spiritua- 
litatea populară actuală, insistând pe folclorul 
muzical, obiceiurile de familie, sărbătorile creştine 
tradiţionale. 

SCRIERI: Povestiri de la marginea câmpiei (în colabo- 
rare), Timişoara, 1984; Cultura românească în Banat, 
Timişoara, 1994; Beregsău Mare, Timişoara, 1996; Eseu 
despre creativitatea spiritului. Surse arhaice pentru 
aesthesis, Bucureşti, 1997; Casa şi memoria lui Avram 
Procator, Timişoara, 1999; Întoarcerea lui Tosu, Bucu- 
reşti, 2000; Eseu despre orizontul mental tradițional, 
vol. I: Credinţe şi practici magice, Timişoara, 2001, vol. 
II: Universul legendei, Timişoara, 2003; Folcloristică şi 
etnologie, Timişoara, 2003; Nepoţi lu Moş Costa, Timi- 
şoara, 2003; Cultură populară bănățeană, Timişoara, 
2004; Cultură tradiţională orală, Timișoara, 2006; Mic 
tratat de etnologie, Timişoara, 2005; Topolovăţu Mare (în 
colaborare), Timișoara, 2010. Antologii: Gura satului la 
Radio Timișoara, I-III, Timișoara, 1993-2010 (în colabo- 
rare); Antologia literaturii dialectale bănăţene (poezie, 
proză, teatru) 1891-2011, Timișoara, 2011 (în colabo- 
rare cu Simion Dănilă și Cornel Ungureanu); Teatru în 

grai bănăţean, Timişoara, 2011 (în colaborare cu Simion 
Dănilă și Cornel Ungureanu). 

Repere bibliografice: Tudorel Urian, Diorame de la 
marginea câmpiei, O, 1984, 36; Al. Condeescu, Univers 
bănățean, LCE 1986, 23; Dorian Branea, Renovarea 
tradiţiei, O, 1998, 3; Dana Gheorghe, „Casa şi memoria 
lui Avram Procator”, OC, 2000, 10; Lefter, Scriit. rom. 
'80-—'90, 1, 76-78; Petraş, Panorama, 132-134; Gheorghe 
Secheşan, Dimensiunea '80, O, 2002, 5; Dicţ. Banat, 
120-123; Datcu, Dicţ. etnolog., 125-126; Paul Eugen 
Banciu, Aquilina Birăescu, Timișoara literară, postfață 
Cornel Ungureanu, Timișoara, 2007, 49-51. L.P.B. 


BOLINTINEANU, 
Dimitrie 

(1819, Bolintin Vale — 
20.VIII.1872, Bucureşti), 
poet, prozator, autor 
dramatic, publicist. 


lenache Cosmad, tatăl lui B., era român macedo- 
nean, originar din Ohrid. Stabilit în Valahia şi căsă- 
torit cu o localnică, Anica (dintr-o familie de mici 
boieri, fiica lui Athanasie Bolintineanu), el a ţinut 
în antrepriză poşte, a arendat pământ, ajungând 
mic proprietar şi chiar subprefect în Bolintinul din 
Vale, lângă Bucureşti, dar şi-a părăsit repede 
familia, încât B. copilăreşte ocrotit de mamă (care 
i-a dat şi numele) în satul natal, apoi, pentru a se 
instrui, e trimis în Capitală, la rude. Învață la şcoala 
de la Colțea şi la Colegiul „Sf. Sava”. Orfan, rămas cu 
totul în grija rudelor, intră funcţionar în adminis- 
traţie şi în 1842 este copist la Secretariatul Statului. 
Debutează în 1842; elegia O fată tânără pe patul 
morții, publicată în „Curier de ambe sexe”, cunoaşte 
un succes imediat. B. devine membru al Frăției şi 
al Asociaţiei Literare a României. Între 1846 şi 1848, 
cu o bursă oferită de Asociaţia Literară (în fapt de 
Ştefan şi Alexandru Golescu, dar care au ţinut să se 
păstreze anonimatul), studiază la Paris, la College 
de France. Audiază cursurile lui Jules Michelet, 
Edgar Quinet, Adam Mickiewicz şi este membru al 
Societăţii Studenţilor Români din capitala Franţei. 
Pe când se afla la Paris, în Bucureşti apărea, în 1847, 
Colecţie din poeziile domnului D. Bolintineanu. 
Urmând hotărârea luată de Nicolae Bălcescu şi de 

grupul care a pregătit declanşarea Revoluţiei de la 
1848, B. se întoarce în ţară în iunie. Entuziast al 
cauzei, este redactorul-şef al gazetei „Popolul 
suveran” şi membru al Comitetului central electo- 
ral care pregătea alegerile de deputaţi pentru 
Adunarea Constituantă. Arestat la înfrângerea 
revoluţiei, evadează şi ia drumul exilului: Paris 
(colaborează, aici, la „România viitoare”, editează 
în 1851 „Albumul pelerinilor români” şi în 1854 
lansează broşura propagandistică Les Principautes 
Roumaines), Constantinopol (locuieşte la Ion 
Ghica şi face lungi voiajuri în Palestina, Egipt, 
Macedonia, Muntele Athos). În ţară îi apăreau, prin 
grija lui G. Sion, volumele Cântece şi plângeri (1852) şi 
Poeziile vechi şi noue ale d-lui Dimitrie Bolintineanu 
(1855), urmate de romanul Manoil sau Căderea şi 
înălțarea omului prin femeie (1855) şi de Călătorii 
în Palestina şi Egipt (1856). În 1857 i se permite să 
se întoarcă în patrie. Se dedică luptei pentru Unirea 
Principatelor: scoate ziarul „Dâmboviţa” (1858), 
sprijină alegerea ca domnitor al Moldovei şi al Ţării 
Româneşti a lui Al. |. Cuza, căruia i-a fost prieten şi 
sfătuitor. Ministru al Cultelor şi Instrucțiunii 
Publice în guvernul lui M. Kogălniceanu, a susținut 
cu abnegaţie reformele lui Cuza. Ministerul său a 
înfăptuit secularizarea averilor mănăstireşti, B. l-a 
ajutat pe pictorul Gh. Tattarescu cu ocazia înteme- 
ierii Şcolii de Arte Frumoase, a sprijinit înființarea 
Şcolii Superioare de Litere din Bucureşti. După 
detronarea lui Al. |. Cuza, se retrage din viaţa 
politică. Scrie mult, pentru a se întreţine şi a plăti 
datoriile făcute în timpul exilului: Călătorii pe 
Dunăre şi în Bulgaria (1858), Melodii române 
(1858), Legende sau basne naţionale în versuri 
(1858), Bătăliile românilor (Fapte istorice) (|, 1859), 
Nemesis (|-Il, 1861), Legende noui cu note din cro- 
nicele românilor (1862), Elena (1862), Călătorii la 
românii din Macedonia şi Muntele Athos sau Santa 
Agora (1863), Poezii de..., atât cunoscute, cât şi 
inedite (U-II, 1865), Călătorii în Asia Mică (1866), 
Florile Bosforului (1866), vieţi romanţate. Îşi 
traduce în franceză o parte din opera poetică. Sub 
titlul Brises d'Orient, cu o prefaţă de Philarete 
Chasles, volumul e scos de sub tipar în 1866 la 
Paris. Este elogios primit, recenzențţi fiind Henri 
Lavoix, Henri Cantel, Thâodore de Banville. Chiar 
Victor Hugo, într-o scrisoare, se referă la „orienta- 
lele” poetului român, în timp ce Philarete Chasles 
deschide cursul său la College de France cu o prele- 
gere ce punea în valoare lirica lui B.; totodată, Virgil 

Rossel îl includea într-o istorie a literaturii de 
expresie franceză. Tot în 1866 B. a scos „Eumenidele 
sau satire politice”, jurnal satiric în versuri, iar în 
1869 Ielele, „grame şi epigrame politice”. Publică în 
1867 poemul Conrad şi ediţia a doua, cu titlul 
schimbat, din jurnalul drumețţiei la Ierusalim şi în 
Egipt, dramele istorice Mihai Viteazul condamnat 
la moarte, Ştefan Vodă cel Berbant, apoi Alexandru 
Lăpuşneanu şi Ştefan Gheorghe Vodă sau Voi face 
doamnei tale ce ai făcut tu jupânesei mele (1868), 
iar în 1869 cugetări filosofice şi politice în Cartea 
poporului român, Nepăsarea de religie, de patrie şi 
de dreptate la români, un memoriu istoric (Viaţa 
lui Cuza Vodă), Poezii din tinereţe nepublicate încă, 
epopeea Traianida (|, cu o versiune amplificată în 
1870). Colaborează la „Trompeta Carpaţilor”, unde 
semnează Cosmad. Bolnav, trăind în mizerie, 
revenea tardiv, depăşit de timp şi neluat în seamă 
de contemporani, asupra idealurilor generaţiei 


Bolintineanu 


sale în Menadele şi în Plângerile României (1870). A 
locuit o vreme la publicistul Al. Zanne, apoi a fost 
internat la ospiciul Pantelimon, unde a şi murit. 

B. aducea, cu o figuraţie şi tonalități încă 
nedesprinse total din matca poeziei mai vechi, 
anacreontică şi preromantică, imaginea fidelă 
a începuturilor romantismului. O compunere 
elegiacă şi meditativă l-a impus şi, în primul său 
volum, un întreg ciclu era alcătuit din Reverii, dar 
în formula meditaţiei se dovedeşte mai curând 
un prizonier al modelelor: Millevoye, Lamartine, 
Andr6 Chânier. Tonalitatea sentimental-minoră 
domină, pentru că temperamentul său era cel al 
unui senzual atras de forme şi sonuri, iar spiritul 
auster al meditaţiei nu i se potrivea. Doar înstră- 
inarea (exilul) dă autenticitate discursului elegiac 
şi creează un „personaj -obsesie al liricii sale, pri- 
beagul. Motivaţiei venite din sfera politicului i se 
dă, în imaginea proscrisului, un sens mai larg, mai 
puternic, general-omenesc, odată cu perceperea 
durerii de a fi („cu care m-am născut”, susținea 
Conrad) şi prin reflecţia amară (asemenea celei 
ce va domina în Glossa lui Eminescu) asupra 
cursei „neîmblânzite” a destinului lumii, unde, 
dincolo de aparenţe şi de curgere, rădăcina răului 
e imuabilă: „lot secolul ne-aduce sub altă formă 
nouă/ Aceleaşi suferinţe.../ La rău urmează răul 
sub altă poleire/ Dreptatea nu fu aici decât un 
nume/ Cu care speculează cel rău pe crezător/ Şi 
cerul părăsit-a pe om” (Nu mai voi consolațiune). 
„Orfelinul delăsat”, singur sub „stelele misteri- 
oase” ce „scutură discul lor tăcut”, singur şi când 
„îngeri la rugăciune” l-ar putea ocroti, îşi deplânge 
nefericirea în cadenţe grandilocvente: „Uleiul 


Constantinopol, 1850 (litografie) 

lămpii mele e valul de durere/ La raza lui deşertul 
în tot văzut-am eu”. Retorica, fără substrat metafi- 
zic (crede Al. Piru), din inspiraţiile pe care el le-a 
numit „melancolice”, avalanșa clişeelor, repetiţia 
obositoare sunt corectate odată cu înţelegerea 
„simţualismului” ca descătuşare a emoţiei şi cu 
descoperirea, spontan-romantică, a poeziei ca 
receptacol al întregului divin al creaţiei. Astfel, 
lui B. îi aparţine o definire a ei aproape novalisi- 
ană: „Poezia este poezie. lată tot ce se poate zice, 
precum Dumnezeu”. Însuşindu-şi idiomul unei 
naturi care redă în murmure şi reflectă în imagini 
„sublimul” lucrării „lui Dumnezeu” şi excelând 
în tehnica versificaţiei şi în frazarea muzicală, a 
ţintit „recrearea unei armonii primordiale, în care 
cuvântul trebuie să cânte, indiferent de istoria 
narată”. Încât, în Florile Bosforului, un basm, 
aproape, prin care e descoperit Orientul, selecţia, 
iniţial pentru culoare locală, a cuvintelor străine şi 
rare, a numelor proprii şi a toponimelor specifice 
pe criteriul unei fonetici muzical-voluptuoase a 
dat contururilor (în ciuda ornamenticii încărcate 
ca mânerul țintuit de pietre scumpe al hangerului 
unui sultan, cum spune Nicole Manolescu) o graţie 
şi o puritate de „filtru” (. Negoiţescu) şi de leagăn 
genuin al poeziei. „Cine-i tânăra hanâmă/ Ce pe 
finul mozaic,/ Rezemată lin pe mână/ Bate apa 
din fântână/ Cu piciorul alb şi mic?” (Dilrubam), 
„Feregeaua-i se mlădie/ Pe kiahiul, bogat, cerchez” 
(Esm6). Haid6, Gulfar, Almelaiur, Mehrub6, 
Odalisca sau „sclave de vânzare” — toate portretele 
feminine, cu senzualitatea lor, vie, totuşi epurată 
printr-o „codificare” stilistică aproape de minia- 
tura persană (Nicolae Manolescu), sunt, înainte de 
toate, mărturii ale Frumuseţii. Dar în poveştile de 
dragoste şi moarte din Florile Bosforului trumuse- 
țea se îngemănează cu violenţa, atrăgând, timid, 
imaginea mitică a amestecului dintâi al vieţii, 
indistinctă, nepăsătore, „dincolo de Rău şi Bun” 
(un topos modelator mai târziu pentru Isarlâkul 
barbian). Profuzia de limpezimi şi irizări acvatice, 
de „mozaice”, „divine, infinite”, mărturii ale între- 
pătrunderii şi comunicării dintre cer şi pământ, dă 
tuşe aurorale lumii mediteraneene, pentru prima 
dată prezentă în literatura noastră. Şi poate de 
aceea Orientul descoperit scrisului românesc de 
B., care nu a putut ocoli influenţa lui Victor Hugo, a 
fost resimţit totuşi de comentatorii francezi ai volu- 
mului Brises 4'Orient mai autentic, ființa arătân- 
du-se, aici „tout pres de la Crâation” (Virgil Rossel). 

1819 


1837 


1842 


1842-1844 


1844 


1846 


1846-1847 


1847 


1848 


VIAŢA 


Se naște în satul Bolintinul din Vale, lângă București, 
Dimitrie Bolintineanu, fiul Anicăi (n. Bolintineanu) 
și al lui lenache Cosmad, român macedonean ori- 
ginar din Ohrid. 


Intră la Colegiul „Sf. Sava” din București, la clasa 
de „umanioare”. 


Lucrează în calitate de copist la Postelnicie (Secretariatul 
Statului), unde e coleg cu Grigore Alexandrescu. 


La finele anului este avansat pitar, prin decretul 
domnului Gheorghe Bibescu. 

Devine membru al societăţii secrete Frăția și al 
Societăţii Literare (devenită ulterior Asociaţia Lite- 
rată a României), alături de Nicolae Bălcescu, lon 
Ghica, Cezar Bolliac ș.a., grupări organizate în 
scopul emancipării sociale și naţionale. 


Merge la Paris pentru a studia, sub aparențele unei 
burse oferite de Asociaţia Literară. Fondurile nece- 
sare fuseseră strânse de fapt graţie iniţiativei lui 
Alexandru C. Golescu-Albu și a lui Ștefan Golescu, 
printr-o subscripţie realizată de aceștia. 

Figurează printre membrii recent înființatei Societăți 
a Studenţilor Români de la Paris. 


Audiază cursuri la College de France din Paris. 


iunie-septembrie Revine la București, ca 
urmare a iniţiativei unui grup din care făcea 
parte și Nicolae Bălcescu, pentru a pregăti 
mișcarea revoluţionară. Devine redactor res- 
ponsabil la „Popolul suveran”. 

septembrie 13 În contextul intrării în București 
a trupelor otomane venite să înăbușe revoluţia, 
se află alături de alți revoluționari. 

Este arestat și, reușind să evadeze, pornește pe 
lungul drum al exilului. 

OPERA 


mai 15 Debutează în „Curier de ambe sexe” cu 
elegia O fată tânără pe patul morții, semnată 
T. Bolintineanu, însoţită de recomandarea elo- 
gioasă a lui Ion Heliade-Rădulescu. Poezia, bine 
primită, va fi imitată în epocă, tradusă în alte 
limbi şi pusă pe muzică de Anton Pann. 


Publică poeziile Plăceri, Barcarola, O noapte la 
morminte în recent apăruta revistă ieșeană 
„Propășirea”. 


Colaborează la „Curierul românesc” și la „Foaie 
pentru minte, inimă și literatură”. 


Debutează cu volumul Colecţie din poeziile dom- 
nului D. Bolintineanu, apărut la București și 
finanțat din fondurile Asociaţiei Literare a 
României, cum precizează coperta. 

1849 


1850 


1851 


1852 


1854 


1855 


1856 


1857 


1858 


1859 


1859-1861 


Se întâlnește la Paris cu ceilalți exilați români 
care participaseră la revoluţie. 


Ajunge la Constantinopol, unde va locui la Ion 
Ghica. 


Călătorește în Palestina, Egipt, Macedonia, sta- 
bilindu-se apoi la Brusa. 


Stă pentru o vreme în insula grecească Samos, 
guvernată de prințul lon Ghica, cu care va între- 
prinde călătorii în zona Mediteranei. 


septembrie 20 Revine în țară, după nouă ani 
de exil. 

Peste o lună e prezent la ședința Divanului Ad-hoc 
din Moldova, care susţine ideea unirii Principatelor. 


Prin intermediul cotidianului „Dâmboviţa”, se 
impune ca susținător al recent alesului domnitor 
Alexandru loan Cuza. 

Publică, în numărul unic al revistei „România 
viitoare”, scoasă la Paris, poezia La o paseră 
trecătoare. 


Alcătuiește și redactează în întregime, în limba 
franceză, după modelul publicaţiei similare a 
poetului polonez Adam Mickiewicz, publicaţia 
„Albumul pelerinilor români”, apărută la Paris, 
unde va publica și poemul În exil, reluat în 
volum cu titlul Cântece din exil. 

Redactează o primă formă a romanului Manoil. 


Publică volumul Cântece și plângeri, unde apar 
poemele istorice Visul lui Ștejan cel Mare, Ţepeş şi 
solii, Moartea lui Mibai Viteazul ş.a. 


Este editată la Paris lucrarea Les Principautes 
Roumaines. 


„România literară” tipărește integral Manoi], „roman 
naţional”, care va fi și editat, în același an, la Iași. 
Apare volumul Poeziile vechi şi noue ale d-lui 
Dimitrie Bolintineanu, sub îngrijirea lui G. Sion. 


Îi apar la Paris lucrarea L'Autriche, la Turquie et 
les Moldo-Valaques, iar la lași volumul Călătorii 
în Palestina şi Egipt. 

La Hertford (Anglia) se publică o antologie de poezie 
românească în traducere, în al cărei sumar intră și el, 
alături de Vasile Alecsandri, Grigore Alexandrescu, 
Iancu Văcărescu și lon Heliade-Rădulescu. 


Colaborează cu poezii patriotice la cotidianul 
unionist „Concordia”. 


Ca „redactor responsabil”, scoate cotidianul 
„Dâmboviţa”, subintitulat „Foaie politică și literară”. 
Îi sunt tipărite volumele Călătorii pe Dunăre și în 
Bulgaria, Legende sau basne naţionale în versuri 
și Melodii române. 


Publică Bătăliile românilor (Fapte istorice) 


(primul volum). 


Împreună cu A. Zanne și Pantazi Ghica, redac- 
tează „Calendar istoric și literar”. 

1860 


1861 


1862 


1863 


1864 


1865 


1866 


aprilie 21 Este numit în Eforia Spitalelor Civile. 
septembrie Se află, în calitate de consilier 
personal, în suita care îl însoțește pe Alexandru 
loan Cuza în vizita întreprinsă la Constanti- 
nopol ca domnitor al Principatelor Române 
Unite. 


Deţine funcţia de ministru secretar de stat la De- 
partamentul Trebilor din Afară și ad-interim la 
Departamentul Controlului, în guvernul condus 
de Ștefan Golescu. 

septembrie 13 Este trimisul domnitorului 
Alexandru loan Cuza la Conferința puterilor 
garante de la Constantinopol, cu misiunea de a 
discuta problema unirii depline a Principatelor. 
În acest context, va publica lucrarea Cestiunea 
unirii la Constantinopole. 


Face parte din guvernul lui Mihail Kogălniceanu, 
în calitate de ministru al Cultelor și Instrucțiunii 
Publice, printre demersurile iniţiate în această 
calitate numărându-se și înființarea Școlii 
Superioare de Litere din București. 


Își depune demisia din guvernul Kogălniceanu, 
fiind numit de domnitor, în aceeași zi, membru în 
Consiliul de Stat. 

Apare broșura Vizita Domnitorului Principatelor 
Unite la Constantinopole. 


Iese de sub tipar culegerea Nemesis. Satire poli- 
tice, „cărţile” I și II. 


Editează volumul Legende noui cu note din cro- 
nicele românilor, romanul Elena și traducerea 
(n colaborare) a romanului Mizerabilii de Victor 
Hugo (încheiată în 1864). 


Publică o serie de „vieţi” ale voievozilor Mihai 
Viteazul, Ștefan cel Mare, Vlad Țepeș, Mircea cel 
Bătrân. 

Îi apare volumul Călătorii la românii din 
Macedonia şi Muntele Athos sau Santa Agora. 


În foiletonul gazetei „Dâmboviţa” publică, fără sem- 
nătură, romanul Doritorii nebuni, rămas neter- 
minat. 


Sunt editate, în două volume, Poezii de D. 
Bolintineanu, atât cunoscute, cât și inedite; vo- 
lumul întâi cuprinde Florile Bosforului. Legende 
istorice. Basme, iar al doilea Macedonele. Reverii. 
Diverse. 


La Paris i se tipărește volumul de poeme Brises 
d'Orient, în traducere proprie și cu o prefaţă de 
Philar&te Chasles. Cartea va înregistra un succes 
notabil în presa franceză, iar autorul prefeţei va 
ține la College de France, unde era profesor, o 
prelegere despre poezia română în care va 
comenta și versuri din Brises d'Orient. 

Îi sunt editate, de asemenea, cartea de poezii 
Florile Bosforului şi volumul Călătorii în Asia 
Mică. 

Scoate și redactează „Rumenidele sau satire poli- 
tice” (jurnal în versuri). Colaborează la „Trompeta 
Carpaţilor”, editată de Cezar Bolliac. 

1867 


1868 


1869 


1870 


1871 


1872 


Prietenii și confrații încearcă să amelioreze, prin 
diferite mijloace (o loterie cu bunurile aflate în 
posesia lui, spectacole de teatru etc.), situaţia tot 
mai precară a poetului, sărac și suferind, proba- 
bil, de sifilis. 

iunie 25 Cezar Bolliac propune în ședința Came- 
rei Deputaţilor să i se acorde poetului o recom- 
pensă naţională. Propunerea rămâne fără efect. 
Este internat la spitalul Pantelimon, într-o stare 
de mizerie, în condica bolnavilor fiind consem- 
nat: „Dimitrie Bolintineanu, fost ministru de Culte, 
intrat fără haine”. 


august 20 Aproape uitat, Dimitrie Bolintineanu 
se stinge din viaţă în spital. 

Este înmormântat în curtea bisericii din satul 
natal. 

Îi apar Conrad, poem de factură byroniană „în patru 
cânturi și note explicative”, și dramele Mihai Viteazul 
condamnat la moarte şi Ștefan Vodei cel Berbant. 
Reeditează, cu titlul Căfătorii la Ierusalim în serbările 
Paștelui și în Egipt, volumul apărut în 1856. 


Publică Drame bistorice, volum ce include Mărirea 
şi uciderea lui Mihai Viteazul, Despot Vodă, 
Mibnea Vodă care-și taie boierii, Postelnicul 
Constantin Cantacuzin, Brâncovenii şi Cantacu- 
zinii şi Sorin. 'Tot din seria dramelor istorice, mai 
apar Ștefan Gheorghe Vodă sau Voi face doamnei 
tale ce ai făcut tu jupânesei mele și, într-un volum 
separat, Alexandru Lăpușneanu și După bătaia de 
la Călugăreni (ultima reprezentată în același an, la 
Brașov, de trupa lui Mihai Pascaly). 

Colaborează cu poezii, studii literare și articole de 
atitudine socială la „Albina Pindului”, „Familia” și 
„Trompeta Carpaţilor”. 


Îi sunt editate volumul Poezii din tinerețe nepu- 
blicate încă, „poema epică naţională” 7raianida 
(reluată într-o nouă versiune în 1870) și Cartea 
poporului român, cuprinzând scrieri politico- 
filosofice. Tot acum publică Viaţa lui Vodă Cuza 
(memoriu istoric). 


Se tipăresc Menadele, volum de „satire politice, 
sociale”, și Plângerile României. Apar în ediţii 
noi, revăzute, „vieţile” lui Ștefan cel Mare și Mihai 
Viteazul. 

Este colaborator al ziarului „Românul al lui C.A. 
Rosetti. 

Marinele lui B. au permis numeroase anticipări 
ale unor formule consacrate de lirica modernă: de 
la haikuul macedonskian din Rondeluri la smalţu- 
rile parnasiene şi pillatiene, până la chintesenţie- 
rea spiritului balcanic în ciclul închinat lui de Ion 
Barbu. În Macedone efectul de evocare etnografică 
se pierde într-un pastoralism cu modele în buco- 
licele Antichității şi în folclor, dezvoltat în aceeaşi 
ambianţă a frivolităţilor galante ce se trăgea din 
mica poezie franceză a secolului al XVIII-lea. O 
piesă de rezistenţă este San-Marina, poem al tran- 
shumanţei păstorilor macedoneni, care evocă, cu 
o sobrietate rar întâlnită la B., gesturi rituale, într-o 
mişcare lină, desfăşurată în ritmurile eternității, cu 
fiorul spaţiului nemărginit şi al timpului derulat în 
cicluri prestabilite. Lui B. popularitate i-a adus însă 
legenda istorică. Orientându-se, în poezie, spre 
izvorul vieţii naţionale, el răspundea programului 
„Daciei literare”. Construite pe antiteza romantică 
trecut-prezent, legendele urmăreau să trezească 
patriotismul contemporanilor. Deşi creaţiile sale au 
impus în literatura română specia, poetul găseşte 
arareori tonul potrivit. Inapt să sugereze sufletul 
tainic al trecutului, el transmite doar, prin inter- 
mediul unor figuri din istoria naţională, ideile şi 
aspiraţiile generaţiei sale, de unde şi marea răspân- 
dire, în epocă, a legendelor, altfel uşor de memorat 
datorită versului cursiv şi compoziţiei simplificate 
până la o schemă mecanică. Elogiul gestului eroic 
şi spiritul patriotic nu pot salva textele de impresia 
de artificialitate dată de un limbaj inadecvat, de 
lipsa culorii locale, de prea bogate reminiscenţe 
din poezia cavalerească occidentală. Rezolvarea 
epicului printr-un discurs, lipsa preocupării pentru 
individualizare - contrar intenţiilor poetului — 
imprimă eroilor, prizonieri ai unei retorici grandi- 
locvente, un aer de fantoşe. Rareori istoria vorbeşte 
prezentului cu puterea pildei vii (ca în Muma lui 
Ștefan cel Mare) sau prin etica aspră a timpurilor 
de vitejii trecute (Daniil Sihastrul). Faţă de restul 
producţiei poetice, legendele tind către o expresie 
relativ condensată, spre o frază mai puţin încărcată, 
uneori spre rezolvări aforistice, menţinându-se în 
sfera unei naivităţi care încă impresionează. „Fiinţa 
asprei morţi”, infiltrată deja declamaţiei elegiace 
din „inspiraţiile” tinereţii (primul poem, O fată 
tânără pe patul morții, era şi el un monolog), devine 
obsesie în baladele fantastice, unde B. poate desfă- 
şura senzațiile intense născute de spaimă şi oroare. 
Situându-se în sfera de influenţă a romantismului 

german (Biirger, Uhland), el dezvoltă, în plăsmuiri 
demonice şi macabre, un cortegiu baroc al morţii 
(Herol, Dochia, O noapte pe morminte). Reuşitele 
ţin de atmosfera lunatecă propice surdelor preves- 
tiri ale dezlănţuirii forțelor malefice şi de viziunea 
cvasionirică a cavalcadelor. Capodopera genului 
rămâne Mihnea şi baba, în care ritmul şi sonorită- 
ţile sugerează tonalități sumbru-halucinante: „Sună 
pădurile, fâşie frunzele,/ Geme pământul;/ Fug 
legioanele, zbor cu cavalele,/ Luna dispare;/ Cerul 
se-ntunecă, munţii se cleatenă, —/ Mihnea tresare./ 
Fulgerul scânteie, tunetul bubuie,/ Calul său cade./ 
Demonii râseră...”. Odată cu personajele basmelor 
sale (Fata din dafin, Domnul de rouă, Peşterea 
muştelor), B., înainte de Eminescu, alunecă în 
magia unei iubiri ce va cuteza să desființeze limitele 
impuse omului. Luceafărul, „mortul” „frumos cu 
ochii vii”, este la B. „streinul” a cărui față „strălu- 
ceşte/ de-acea frumuseţe ce nu-i cunoscută la neam 
omenesc”, fantomă, totodată şi „dulce fantasmă”, 
dar fără dezvoltări care să atingă profunzimea plu- 
tonicului eminescian. Transformări degradante 
ale vieţii şi materiei, impuse magic, sunt aduse de 
blesteme, specie cu rădăcini folclorice şi biblice, în 
care, începând cu B. (Blestemul dervişului, Mihnea 
şi baba) şi trecând prin durerea imprecaţiei întoarsă 
spre sine din eminesciena Rugăciunea unui dac, 
va excela Tudor Arghezi. În Conrad poetul dă, pe 
motivul, cu adânci rezonanţe interioare, al exilului, 
unele din cele mai bune pagini lirice ale sale şi cel 
mai frumos poem romantic preeminescian. Proscris 
politic, Conrad rătăceşte, ca şi Childe Harold, eroul 
lui Byron, prin lume, oprindu-se în locuri marcate 
de o istorie revolută, în faţa ruinelor antice, pentru 
a cugeta la soarta omului şi a civilizaţiilor, la roata 
timpului, la libertate şi la glorie, lăsându-şi legănată 
tristeţea, „tristeţea abstractă, a spiritelor contempla- 
tive” (loana Em. Petrescu), de armoniile naturii: „lar 
neaua sa eternă ce luce sub lumină, / Râu d-ambru, 
se îngână cu purpura divină/ Şi se răsfrânge-n marea 
de spumă şi d-azur/ C-un cer ce-atâtea stele îl fac şi 
mai obscur!”. Meditaţia, volneyană, pe alocuri pur- 
tătoare a unor ecouri orfice, aduce în prim-plan 
moartea, stăpâna impasibilă a marii treceri, dar şi 
poartă deschisă eternității. B. a intuit prin eroul său 
preţioasa transformare a spaţiului în timp interior. 
Căci, dincolo de locurile strălucite — hieroglife ale 
înălțării umanităţii, cum şi ale risipirii fiinţei ei —, 
privirea aţintită asupra esenţelor închise în suflet 
şi redăruite prin actele spiritului este salvatoare: 

„Un singur om.../ conspiră, înțelege ideea sau 
misterul.../ Răstoarnă şi deşiră tractatul cel infam”. 
Pentru Conrad, şansa ultimă dată omului e orfica 
eliberare a spiritului: „O, suflet mare, nobil, o spirit, 
cugetare,/ Nu eşti sătul tu încă de-a ta prostituare/ În 
lutul ce te leagă şi-opreşte al tău zbor?”. După cum, 
prin contrast, el nu poate să nu fie uimit în faţa eter- 
nităţii exultante a vieţii. Sugestia de lunecare nesfâr- 
şită şi de triumf al soarelui, transmisă în tablourile 
marine, capătă în Conrad o putere simbolică, de 
întruchipare a divinității: „Oglindă minunată în care 
albastrul cer/ Cu tot ce-i nuanţă în splendidul eter, / 
Azur, lumină, purpur şi cete-ntunecate,/ Se miră, se 
răsfrânge c-o dulce voluptate./ Şi faţa sa cerească 
răsfrânge-n împrejur/ Miriade de tablouri de purpur 
şi d-azur”. Poemul conţine, odată cu viziunea infi- 
nitei perindări a formelor, care lasă neschimbată 
esenţa răului în viaţa lumii, accente care îl anunţă pe 
Eminescu, dar şi numeroase anticipări ale orizon- 
turilor clasice din poezia lui Duiliu Zamfirescu sau 
din lirica lui Ion Pillat. Stufoasa epopee Traianida a 
fost, înainte de Eminescu cu Memento mori, poema 

iniţierii într-o mitologie autohtonă. Arhetipurile 
modelatoare rămân necunoscute, deşi poetul, care 
s-a oprit într-un articol (din „Albina Pindului”, 1868) 
asupra „zeilor Daciei”, vedea religia lor derivând 
dintr-un cult al Soarelui, de sorginte mithraică. În 
amestecul de figuri de legendă şi istorice, în ritu- 
alurile misterice, B. prefiră o explicaţie, de ordinul 
compensaţiei simbolice, pentru pierderea „eroilor 
cu fapte rari” şi „a Daciei cădere” (cum va spune, în 
Panorama deşertăciunilor, şi Eminescu). Nenorocul 
dacilor a fost legat de respingerea iubirii — gest echi- 
valent în ordinea cosmică cu o ruptură a echilibrului 
universal — oferite de zeiţa Eudochia (încarnare, în 
epopee, a „vieţii” şi „armoniei”) unui muritor, dacul 
Oneu. Eudochia apare drept paredra zeului suprem, 
Zamolxis, dar — precum Astarteea, cheia şi stăpâna 
„porţilor ce ard”, porţi ale morţii, pe drumul „ritmu- 
rilor pentru nunțile necesare” la Ion Barbu, precum 
Luna, zâna Daciei, pentru Eminescu -— ea veghează 
trecerea de la viaţă la moarte şi renaşterea suflete- 
lor. B. o prezintă, în spirit arhaic, ca pe o entitate 
dublă: „Eudochia plană pe umere-i două planete/ 
A dimineţilor, una, a serilor/ Alta./ Zeea e Soarele./ 
Soare e, lună e”. El se arată un evocator şi un pictor 
remarcabil în notă fantastică: la scara universului, 
Ursitele trag firele unui uriaş fus, „apoi în aerul liber 
îl spânzură/ Acolo sfârâie şi se roteşte”, în „silvele 
negre şi palide” năluceşte hora Frumoaselor şi au loc 
sângeroase, enigmatice sacrificii. Iar aura paradisi- 
acă proiectată asupra peisagiilor fabuloasei Dacii nu 
va mai fi întrezărită în poezie până la Eminescu. 
Într-un mod greu de recunoscut prin trecerea 
lui în planul realului şi socialului, preeminenţa 
principiului feminin, întrezărită de B. în poezia 
erotică, formulată în Conrad şi în epopee, e şi tema 
din adânc a romanelor. Manoil şi Elena se numără 
între primele noastre romane, alături de Doritorii 
nebuni, apărut fără semnătura autorului în foile- 
tonul „Dâmboviţei” din 1864 şi rămas neîncheiat. 
Manoil, construit sub forma unor scrisori adresate 
naratorului, notează încercările protagonistului în 
căutarea iubirii adevărate şi schițează un anumit tip 
al eroului romantic, wertherian, pasionat şi sensibil, 
apoi cinic, disperat sau nepăsător, împins de lucră- 
turile viclene ale femeii în capcanele amorului şi 
în prăpastia viciului. Inexperienţa referitoare la 
cerinţele genului se simte în tendinţa ilustrativă 
impusă acţiunii şi în lipsa motivaţiei psihologice. 
Nu străin de influenţa lui Balzac şi subintitulat 
„roman naţional”, Manoil atestă strădania de a da 

pictură de moravuri în mediu românesc. În Elena 
meritorie rămâne încercarea de analiză a sufletu- 
lui feminin şi a sentimentului geloziei. Observaţia 
se ridică uneori la adevăruri psihologice de fineţe, 
dar autorul nu-şi fructifică în profunzime propri- 
ile intuiţii, prizonier cum e unei scheme manihe- 
iste proiectate asupra feminităţii — ori sublimă, ori 
demonic-distrugătoare. Romanţiozitatea, retoris- 
mul şi patetismul copleşesc analiza. Dincolo de 
reflexele imateriale ale unei concepţii spiritualiste 
(Beatrice şi Dante, nunta în cer), în portretul fragilei 
Elena, suferind discret într-o căsătorie nepotri- 
vită, apar trăsături veridice, iar fineţea spirituală o 
apropie de figurile feminine din romanele lui Duiliu 
Zamfirescu, acesta fiind anunţat şi de expresivita- 
tea scenelor mondene. Tabloul Bucureştiului văzut 
ca cetate a pierzaniei va reveni, halucinant, în proza 
lui Arghezi, iar luxul - şi tenta lui aristocrat-ago- 
nică - din salonul lui Alexandru Elescu precedă 
rafinamentul interioarelor evocatoare de suflet, 
concepute, tot „sub mâna artei”, de Al. Macedonki, 
Mateiu 1. Caragiale, G. Călinescu. Încărcată de sen- 
zaţionalul romanului de mistere, istoria „doritorilor 
nebuni” este construită totuşi printr-un interesant 
procedeu de alternare a planurilor temporale a 
două naraţiuni atribuite unui narator comun, una 
desfășurându-se în vremea lui Tudor Vladimirescu 
şi a Eteriei, cealaltă în Bucureştii anului 1837, când 
se pregătea revoluţia, ele îngemănându-se prin 
prisma idealismului eroic ce le animă. Căci „dori- 
torii (sau visătorii) nebuni”, „fraţi, zidari” închinaţi 
sacrificiului cerut de lupta pentru demnitatea unei 
naţiuni libere, erau, cum a fost şi B., membrii unei 
organizaţii secrete. Caz rar, dat fiind că această 
cunoaştere rezervată nu poate fi împărtăşită pro- 
fanilor, scriitorul, sub paza anonimatului, prezintă 
încercările ce compun ritualul de iniţiere al unui 
novice. Din cauza elitismului de conţinut şi a anga- 
jării neîndemânatice în psihologie şi în social, acest 
roman, altfel o încercare îndrăzneață, a fost resimţit 
ca artificial. În jurnalele de călătorie B. se arată un 
mai bun povestitor şi creator de tipuri decât în 
romane. Deşi ţinta principală a acestor memoriale 
era de a informa cât mai complet asupra locurilor 
vizitate (şi în acest scop, autorul a consultat cărți 
de istorie, a făcut apel la datini şi tradiţii), relatarea 
exactă este întreruptă de povestiri şi descrieri vii, 
pline de nerv. Orientul nu mai este cel din Florile 
Bosforului. Mizeria, destrămarea, moartea domină. 
Tabloul cartierului Pera din Constantinopol este 

restituit în nota unui realism crud. B. a fost stăpânit 
însă de gândul perisabilităţii lucrurilor omeneşti şi, 
prin el, un puternic suflu romantic străbate însem- 
nările de călătorie. Dramele istorice (Mihai Viteazul 
condamnat la moarte, Alexandru Lăpuşneanu ş.a.) 
par sortite uitării, din cauza incapacității autorului, 
aservit imitaţiei neinspirate din Shakespeare, de a 
reconstitui epoca. În schimb, Sorin (poem dramatic 
apărut iniţial în „Albumul pelerinilor români”, iar în 
volum în 1868)este o încercare interesantă datorită 
efortului de a uni poemul cu drama, cât şi datorită 
prologului în care Herman reface îndoita credinţă a 
lui Faust. Se foloseşte cu abilitate oniricul, dialogul 
cu Moartea şi se aduc în scenă „închipuirile rele” ale 
„sufletului turburat” al protagonistului ca duhuri 
ori ca alegorii ale melancoliei. Istoria este pusă 
în paranteză şi în diatriba Nepăsarea de religie, 
de patrie şi de dreptate la români şi în cugetările 
„filosofice, politice în raport cu starea actuală a 
României” din Cartea poporului român, în favoarea 
unei concepții spiritualiste a lumii şi a mesianismu- 
lui amplificat pe urmele lecturilor din Lamennais 
(Essai sur Lindifference en matiere de religion, Les 
Paroles d'un croyant). Ceea ce impresionează este 
pledoaria în favoarea formării conştiinţei individu- 
ale — baza înţelegerii legilor divine şi, prin aceasta, 
temeiul libertăţii omului. Pionier al romanului 
românesc, B. nu a putut scăpa din plasa influen- 
ţelor şi convențiilor unei etape încă nesigure a lite- 
raturii, caracterizată de amestecul naiv de limbaje 
vechi şi noi, de imprecizii în structura speciilor. În 
schimb, poetul, care în tumultul — mod de reflexie a 
totalităţii divine — pe care el, ca romantic, îl atribuia 
poesis-ului, s-a pierdut deseori, a reuşit totuşi ca, 
dincolo de prolixitatea răsfirării, de euforia şi de 
„răsfăţul” etalate, dincolo de mecanica repetiţiei, 
să deschidă porţile unui lirism melodic, unei trans- 
parenţe de stare pură, şi, la polul opus, imaginaţiei 
de ordinul oniricului şi fabulosului — toate însoţite 
de jocul magic al versificaţiei, cu o bogăţie nemaiîn- 
tâlnită până la el, numărându-se astfel printre înte- 
meietorii limbajului liric românesc. 


Eleste întâiul versificator român cu intuiţia valorii acustice 
a cuvântului, care caută cuvântul pentru ceea ce sugerează 
dincolo de marginile lui noţionale şi face din vers o singură 
arie. Bolintineanu e auditiv şi mecanic, şi de asta duce mai 
aproape de poezia modernă. 

G. CĂLINESCU 

Poezia lui Bolintineanu este, într-adevăr, în stratul ei de 
suprafaţă, un triumf al convențiilor, o sinteză de clișee, o 
învârtire înnebunitoare de formule suave, mai ales în ver- 
surile erotice. Însă, dacă dăm deoparte aceste îngălbenite 
flori de hârtie ceruită, aflăm alt strat, în care imaginaţia 
este autentică şi originală. 

EUGEN SIMION 


La Bolintineanu, fantezia lirică s-a dovedit mult prea fertilă 
pentru un poet care nu era în stare să-și înfrânteze imagi- 
naţia, care nu ştia impune rigori creatoare prodigiosului 
său talent. Nu era vorba aici doar de ușurința versificării 
— căci în privința formelor Bolintineanu posedă o inven- 
tivitate uimitoare, departe de orice automatism steril —, ci 
tocmai de bogata substanţă lirică, pe care acest poet a risi- 
pit-o cu neglijență: viziuni și idei poetice, forme de o puritae 
ce face din ele suprem filtru al poeziei — totul lăsat să se înece 
în diformitatea propriei virtuozităţi. 

BOLLIAC, Cezar 
(25.11.1813, Bucureşti 
— 25.11.1881, Bucureşti), 
poet, publicist. 


Este fiul Zincăi Kalamogdartis şi al medicului 
Anton Bogliaco (Bolliacco sau Poleac), un aventu- 
rier de provenienţă poate italiană. Însă adevărata 
familie a lui B. a fost aceea a stolnicului Petrache 
Pereiz, cu care Zinca s-a recăsătorit. Învață la 
Colegiul „Sf. Sava”, unde îl are profesor pe Ion 
Heliade-Rădulescu, marele său adversar de mai 
târziu. La şaptesprezece ani intră în armata naţio- 
nală, ca iuncher, dar o părăseşte curând. Părea să 
aibă, precum părintele său, demonul nestatorni- 
ciei. Cum mărturiseşte singur, a abandonat şcoala 
pentru armată, armata pentru litere, iar literele 
pentru publicistică. În 1836 scoate, cu C.G. Filipescu, 
publicaţia „Curiosul”, suspendată după câteva 
numere. Este amestecat în conspirația revoluţio- 
nară a lui D. Filipescu şi de aici i se trage un 
surghiun, de câteva luni, la mănăstirea Poiana 
Mărului (1841). În 1842 domnitorul Gheorghe 
Bibescu îl numeşte procuror la Tribunalul Bucureşti. 
Activează în comitetul societăţii secrete Frăția, iar 
în timpul Revoluţiei de la 1848 e, împreună cu N. 
Bălcescu, secretar al Guvernului Provizoriu, care îl 
rânduieşte vornic al Bucureştilor. Redactor la 
„Popolul suveran”, militantul paşoptist participă la 
lucrările pentru eliberarea robilor ţigani. Exilat 
după înfrângerea revoluţiei, izbuteşte să evadeze la 

Orşova şi se refugiază la Braşov, unde editează 
„Espatriatul” (1849) şi pledează pentru apropierea 
dintre revoluționarii români şi unguri. Hărţuit din 
pricina unei afaceri cu diamante, fuge la Atena şi 
de acolo la Paris, unde, prin scrisori şi memorii, 
prin articole şi poezii, susţine cauza Principatelor, 
făcând o intensă propagandă pentru Unire. În 
acelaşi scop, scriitorul - care colaborează şi la 
ziarul „Republica rumână” (1853) - editează foaia 
„Buciumul” (1857). Revenit în ţară în 1857, îndepli- 
neşte funcţia de director al „Monitorului Adunării 
Ad-hoc”. Se declară pentru alegerea concomitentă, 
ca domn, a lui Al. |. Cuza în cele două ţări române. 
În 1860 devine membru al Curţii Apelative din 
Bucureşti. Reapare în decembrie 1862 „Buciumul”, 
care va fi suspendat în decembrie 1864 de M. 
Kogălniceanu, dar reluat, în martie 1865, sub alt 
nume, „lrompeta Carpaţilor”. Director al Arhivelor 
Statului (1864), ales, în sfârşit, deputat, după tenta- 
tive infructuoase, B. îşi continuă, periodic, excursi- 
ile şi cercetările arheologice începute în 1845. E 
desemnat preşedinte al Comitetului Arheologic 
din Bucureşti, iar în continuare inspector al 
muzeelor, membru al Societăţii Geografice Române, 
membru de onoare la Sociât6 de G6ographie 
Compare şi la Soci6t6 Franqaise de Numismatique 
et d'Archologie. În 1877 acest om care nu a 
cunoscut niciodată odihna e țintuit de o paralizie, 
ca urmare a unei congestii cerebrale. Mai supravie- 
ţuieşte încă patru ani. 

Fire intuitivă, cu înclinaţie spre teoretizări, B. 
dezvoltă în publicistica lui impetuoasă o seamă 
de idei despre poezie. Speculaţiile sale, cu alură 
romantică - primul program romantic în litera- 
tura română - sunt înrâurite de ideologia lui Saint- 
Simon, vădind lecturi şi din Charles Fourier, Pierre- 
Joseph Proudhon, Louis Blanc. Crezul lui, nu lipsit 
de contradicții, este raţionalist, iluminist, călăuzit 
de doctrina socialismului utopic. El visează întro- 
narea raţiunii, desfiinţarea privilegiilor, comuniza- 
rea bunurilor, optează pentru republică şi cultivă 
iluzia unei frății universale. Susţine necesitatea 
emancipării sociale şi economice a ţărănimii, dar, în 
acelaşi timp, se înclină în faţa proprietăţii. Respectă 
familia şi, de asemenea, religia, a căror desființare 
o ceruse înainte. După un timp, ajunge să combată 
socialismul, adoptând, nu fără un ton agresiv, atitu- 
dini naţionaliste. Mai consecvent este ideologul în 
convingerile lui literare. Sedus de concepţia roman- 
tică privind mesianismul poeziei şi al poetului, se 

declară adeptul unei literaturi angajate, cu o nobilă 
misiune socială. Pe urmele lui Giambattista Vico, el 
socoteşte poezia, pe care o confundă cu noţiunile 
„sentiment” şi „imaginaţie”, drept cel dintâi act spi- 
ritual al umanităţii; însuşire imanentă a sufletului 
omenesc, actul poetic reprezintă creaţia şi armonia 
însăşi. În duhul lui Victor Hugo, susţine că arta 
trebuie să exprime deopotrivă şi urâtul, şi sublimul. 
Când pledează pentru lirica de idei, se află pe 
poziţii raţionaliste. Nu tot astfel, însă, atunci când 
descoperă că poezia, care înseamnă taină, mister, 
credinţă, îşi întinde antenele spre infinit. Cu mult 
înainte de Radu lonescu şi de Titu Maiorescu, el dă 
o definiţie a frumosului în spirit hegelian („revelaţie 
a însăşi ideii poetice sub forme externe şi simţite”). 
În câteva articole poetul exaltă funcţia militantă a 

literaturii, socotită a fi totodată un mijloc de cunoaş- 
tere, un factor de reformă şi propăşire. Preocupat, 
în special, de chestiunile de limbă, aplecându-se 
asupra versurilor populare, în care găseşte, de altfel, 
şi o sursă de inspiraţie, B. contează ca un precursor 
al criticii literare româneşti. În treacăt, s-a ocupat 
şi de unele manifestări muzicale. A fost, în linia 
programatică a „Daciei literare”, unul din anima- 
torii teatrului din Muntenia. La el, poezia, se poate 
spune, este o altă formă de oratorie. Convenţional 
în mărturisirile erotice, şi-a investit temperamen- 
tul în epistola în versuri, în satiră, în stihuirea cu 
pretenţii de reflexivitate. Prozaic şi arid, retoric şi 
melodramatic, discursul său liric pare câteodată 
de-a dreptul ilar, cu tot fondul grav. Este un lirism 
discursiv şi conceptualizat, handicapat de dificul- 
tuoasa transpunere a ideilor abstracte în limbaj 
poetic. De aceea poate părea surprinzătoare pros- 
peţimea inspiraţiei din poemele închinate naturii. 
Aici răzbate, pentru prima oară, interesul pentru 
mitologia dacă. Înstrunându-și lira pentru a cânta 
„iobagul ş-a lui lanţuri de aramă” (după caracteri- 
zarea eminesciană din Epigonii), bardul se lasă tot 
mai incitat de tematica naţională, slujind, cu multă 
energie combativă, cauza Unirii. Influențat în ver- 
sificaţie de ritmul poeziei populare, dar mai ales de 
metrica franceză, nu e, însă, lipsit de inventivitate, 
el contribuind la îmbogățirea formelor strofice din 
lirica vremii. A evoluat de la meditaţia intimă, influ- 
enţată de Young, Byron şi Lamartine, către medita- 
ţia socială, creştin umanitară (în poezii ca Epistolă 
D.K.A.K., Cântec oltenesc, Clăcaşul ş.a.). A scris şi 
câteva tragedii, care nu s-au păstrat. Ca traducă- 
tor (în „Curiosul”, „Curierul românesc”), s-a simţit 
atras îndeosebi de scriitorii francezi: Hugo, Musset, 
Vigny, Lamartine, M-me de Stasi, Diderot. Pentru 
tălmăcirile din alte literaturi (Ossian, Byron) s-a 
folosit de un text intermediar francez. Obsesia lui 
B., unul din primii noştri arheologi, era aceea de a 
explora fondul străvechi dacic, pentru a reconstitui 
o mitologie românească. Înainte de B.P Hasdeu, 
formulează, în articole (dar şi în unele poezii), teza 
dacismului. Propunând însă ipoteze riscante, se 
expune ironiilor, A.l. Odobescu zeflemisindu-l în 
maniera lui spirituală, ca întotdeauna. Însemnările 
de călătorie ale lui B. dezvăluie bune însuşiri de 
prozator. Dar el obţine performanţa scriitoricească 
mai cu seamă în gazetărie. După întoarcerea din 
exil, se dezlănţuie în adevărate campanii de presă 
(de exemplu, în problema secularizării averilor 


965 Dicţionarul general al literaturii române 


mănăstireşti), cu mare răsunet în epocă. Avea nerv 
polemic şi ştia să-şi orchestreze argumentaţia în 
perioade ample, de largă respiraţie. Cu intervenţiile 
sale publicistice incisive, inspirate, B. anticipează şi 
pregăteşte gazetăria lui M. Eminescu. 


Radicalismul său structural l-a făcut să ilustreze mai 
bine ca alții convenții larg acceptate în epocă, dovedin- 
du-se unul dintre exponenții exemplari ai generaţiei. A 
contribuit din plin la impunerea unor clișee poetice (poza 
romantică a poetului contemplativ, „înfiorarea”, „stră- 
mutarea”, antiteza liricii sociale etc.) și a fost un foarte 
necesar colportor de idei despre poezie, pe care le-a făcut 
convingătoare datorită tonului neezitant. Se adaugă aici 
calitatea sa de propagator de idei politice și inițiator al 
„campaniilor de presă”, care nu puteau trece neobservate, 
mai ales în cazul unui gazetar dotat cu harul de a lansa 
formule memorabile („monstruoasa coaliţie”, „mozaicul 
social”, „anomalia tărâmului” ș.a.). 

MIRCEA SCARLAT 


SCRIERI: Operile lui... Meditaţii, Bucureşti, 1835; Din 
poeziile lui..., 1, Bucureşti, 1843; Poezii noue, Bucu- 
reşti, 1847; Poezii. Renaşterea României, Paris, 1857; ed. 
2 (Poezii naţionale), Paris, 1857; Pogsies, Paris, 1857; 

Domnul Tudor. Episode de la r&volution roumaine de 
1821, Paris, 1858; Culegere de mai mulţi articoli publicaţi 
atât în străinătate cât şi în ţeară în anii trecuţi, Bucureşti, 
1861; Călătorie arheologică în România, Bucureşti, 1861; 
Monastirile din România (Monastirile închinate), Bucu- 
reşti, 1862; Monastirile din România (Monastirile zise 
Brâncoveneşti), Bucureşti, 1863; Escursiune arheologică 
din anul 1869, Bucureşti, 1869; Opere, I-II, îngr. Andrei 
Rusu, introd. George Munteanu, Bucureşti, 1956; Scrieri, 
I-II, îngr. Andrei Rusu, pref. Mircea Scarlat, Bucureşti, 

Romantism şi socialism în definiţia poeziei (extras), 
Bucureşti, 1944; Popovici, Romant. rom., 220-246; Ion 
Caraion, Cezar Bolliac — un poet modern de acum o 
sută de ani, RFR, 1946, 8; Tudor Şoimaru, Cezar Bolliac, 
Bucureşti, 1962; Cornea, Alecsandrescu-Eminescu, 
181-248; Ovidiu Papadima, Cezar Bolliac, Bucureşti, 
1966; Ist. lit., II, 328-342; Ivaşcu, Isf. lit., |, 454-462; 
Zamfir, Proza poetică, 131-167; Elena Tacciu, Trei poeți 
preeminescieni, Bucureşti, 1978, passim; Dicţ. lit. 1900, 

BOLOŞ, Ion (20.V.1949, Fărcaşa, j. Maramureș), 
prozator. Este fiul Anei şi al lui Ştefan Boloş, ţărani. 
Urmează şcoala elementară în comuna natală 
(1957-1963), liceul la Baia Sprie (1963-1967) şi 
termină o şcoală profesională sanitară în Satu 
Mare (1968). Va absolvi Facultatea de Medicină 
Generală a Institutului de Medicină şi Farmacie 
din Cluj-Napoca în 1974. Lucrează la Săuca și 
Tăşnad, iar din 1991 la Policlinica şi la Spitalul 
Judeţean din Satu Mare, ca internist şi cardio- 
log. Debutează în 1967 la „Luceafărul”, cu schița 
Fuga, şi editorial cu romanul Fântâna vulturi- 
lor, apărut în 1978. Mai este prezent în „Steaua”, 
„Echinox”, „Iribuna”, „România literară”, „Vatra”, 
„Contemporanul!” ş.a. 

B. epicizează fapte cotidiene într-o naraţiune 

realistă, urmând tradiţia prozei ardeleneşti, adesea 
într-un limbaj colorat. Nu este un stilist, dar are o 
bună observaţie a caracterelor, realizând personaje 
vii, autentice. Experienţa medicală îl stimulează 
şi oferă substanţă cărţilor sale. Astfel, Călători ca 
apele (1987) este un roman al cărui protagonist, 
medic de circumscripție, se confruntă cu proble- 
mele colectivităţii, căutând să-şi fixeze, de fapt, 
propriul loc în societate. În general, personajele 
romanelor lui B. se caută pe sine prin observa- 
ţia atentă, pătrunzătoare, asupra ambianţei, a 
timpului prezent ori istoric, timp ce apasă asupra 
lor. Schiţele şi povestirile din Vizitele necunoscutei 
(1983) sunt, stilistic vorbind, mai moderne, pentru 
ca romanul panoramic Despre societatea vitelor 
eroine (1996) să exceleze printr-un discurs satiric, 
demascator al sistemului social şi politic din 
perioada dictaturii comuniste. Este mai degrabă 
un pamflet, scris cu nerv şi vigoare, cu forță ana- 
litică, în care autorul preferă aglomerarea factolo- 
gică, particularizând destinele contemporanilor. 
Și în romanul În numele tatălui (2009) evenimen- 
țialul, derulat lent acum, profilează, în toposul 
alegoric al unui sat someșean invadat de teroarea 
colectivizării, biografia protagonistului, reconsti- 
tuită prin vocile polifonice ale conștiinței, într-un 
dialog ambiguu și disonant, semnificativ pentru 
simptomele lumii rurale aflate în derivă. 
SCRIERI: Fântâna vulturilor, Cluj-Napoca, 1978; Întoar- 
cerea fiilor, Cluj-Napoca, 1982; Vizitele necunoscutei, 
Bucureşti, 1983; Călători ca apele, Cluj-Napoca, 1987; 
Iubeşte-ţi clipa, Cluj-Napoca, 1991; Despre societatea 
vitelor eroine, Cluj-Napoca, 199%; În numele tatălui, 
Cluj-Napoca, 2009. 

Repere bibliografice: Mircea Popa, Istorie contemporană 
şi romanesc, ST, 1982, 12; loana Bot, Tineri prozatori, TR, 
1986, 37; Cornel Munteanu, Topos sătmărean, LCE, 1988, 
21; Ţeposu, Istoria, 160-161; Ulici, Lit. rom., |, 421-423; 
Augustin Cozmuţa, Un realism nebulos, „Nord literar”, 
2009, 6; Popa, Ist. lit., II, 679. Cr.C. 


BOLTA-RECE, revistă umoristică apărută la Iaşi, 
săptămânal, între 27 noiembrie şi 26 decembrie 
1899. Scrisă şi redactată în întregime de prozatorul 
Alexandru Cabazan, care iscălea Cz., Alcazar, Ban, 
Alban, Profetescu, Polin, Tică Ghimpe etc., tipări- 
tura conţine pagini cu umor de bună calitate, în care 
critica, totuşi superficială, a societăţii stă alături de 
şarjele îndreptate împotriva colegilor de breaslă. 
Sunt vizate parvenitismul, precaritatea moravuri- 
lor burgheze, cabotinismul unor poeţi „pesimişti” 
(Radu D. Rosetti) într-o manieră veselă, uşoară, fără 
fulgerările satirice de mai târziu ale scriitorului. Nu 
lipsesc nici schiţele vag licenţioase, pe gustul unei 
categorii de cititori mai puţin austeri. R.Z. 


BONCIU, H. (21.V.1893, Iaşi — 27.1V.1950, Bucureşti), 
poet, prozator, traducător. Este fiul Ghizelei (n. 
Nadler) şi allui Carol Haimovici.B.(alcăruiprenume 
la naştere era Bercu) a urmat şcoala primară şi liceul 
în Bucureşti, unde familia se mutase. Nu se ştie ce 
studii a făcut în străinătate, cert e că a frecventat 
cercurile literare din Viena, cum atestă amintirile, 
portretele şi interviurile luate unor personalităţi pe 
care le-a cunoscut aici între 1917 şi 1921. În 1915 şi 
1916 îi apăreau versuri în ziarul „Viitorul”, în 1918 
în „Scena”; „Rampa” din 1920 îi va tipări Poemele 
către Ead, treizeci de sonete, traduceri din austria- 
cul Anton Wildgans, precizându-se că B. „şi-a com- 
pletat educaţia literară în Germania”. În „Rampa”, 
ca şi în „Adevărul literar şi artistic” publică, pe 
lângă versuri de factură expresionistă, tălmă- 
ciri din R. M. Rilke, Alfons Petzold, Richard von 
Schaukal, Richard Beer-Hofmann. Dar prezenţa sa 
în revistele vremii va deveni tot mai rară: la „Viaţa 
literară” şi „Vremea”, ocazional, cu eseuri, pamflete, 
proză, la „Viaţa românească”, „Adam”, „Facla”, „Azi”, 
„Lumea românească”, „Meridian”. După cel de-al 
Doilea Război Mondial, revine cu poezie în „Viaţa 
românească”, „Revista literară” şi „Flacăra”. Îşi 
luase oficial numele Benjamin Bonciu. Semna H. 
Bonciu ori cu pseudonimul Sigismund Absurdul. 
Producţia lirică de tinereţe intră în volumele Lada 
cu năluci (1932), Eu şi Orientul (1932). Însoţit de o 

scurtă dar elogioasă prezentare datorată lui Tudor 
Arghezi, în 1934 apărea romanul Bagaj... Strania 
dublă existență a unui om în patru labe, urmat, 
în 1935, de Pensiunea doamnei Pipersberg. Deşi 
scriitorul ţinea să rămână în afara oricărei grupări 
literare, pentru că o strânsă prietenie îl lega de 
Anton Holban, un fragment din Bagaj... s-a citit 
în cenaclul Sburătorul. Cel de-al doilea roman a 
fost catalogat de o parte a presei drept pornografie. 
Autorul, chemat în faţa justiţiei, este condamnat la 
trei luni de închisoare pentru atentat la pudoarea 
publică. B. continuă să scrie: două volume de 
poezie, Brom şi Recviem, i se tipăresc în 1939 şi 
în 1945. Romanele anunţate în 1945, Şarpele cu 
ochelari şi Parada elefanților, nu au mai apărut; 
manuscrisul culegerii de poeme Concert la contra- 
bas s-a pierdut. 

Excentric, teribilist, cu ocupaţii care îl îndepăr- 
tau de literatură (avea un magazin de perdele şi 
umbrele; în 1945 inginerul B., de la Oficiul de studii 
al Ministerului Economiei Naţionale, era numit 
secretar general al Comisariatului pentru comerţ 

exterior), căuta în artă adevărul şi preţul unei vieţi. 
Structural un romantic, urmând linia baudelai- 
reană a rupturii tragice între sarcasm şi ideal, nu o 
dată sentimental, chiar clamoros, poetul forțează 
originalitatea printr-un stil provocator: imaginea 
crudă, bătaia de joc vor să denunțe „fără rostul” 
rizibil şi amar al existenţei. Revoltat în faţa derizo- 
riului, se izbeşte, cu o încrâncenare sinucigașă, de 
zidul unui firesc găunos (Revolta). Cuvintele nobile 
ale poeziei trec, la el, într-un regim al opresiei şi 
deformării (Cuvinte vii). Rugăciunea este întoarsă 
când bunătatea lui Dumnezeu seamănă cu lama 
de pumnal (Rugă). Din perspectiva imposibilei 
comunicări cu divinul, aproape şi de fascinația cu 
care artiştii expresionişti au insistat asupra decăde- 
rii omului, în poezia lui, viii ca şi morţii, în mizeria 
lor banală până la stupoare, nu sunt vrednici nici 
de milă (Drumul cel din urmă). Oscilând între a 
lua în răspăr totul, prin pirueta ironic-sarcastică, şi 
accentul grav al metaforelor cangrenei şi agoniei, 
poetul cultivă cu voluptate incongruenţa (Amiază 
de april). Coşmarul şi boala, tăcerea lui Pan, zeul 
belşugului de viaţă, şi domnia-sa Moartea, de față 
sau mereu ghicită, conturează un panopticum 
de motive expresionist. Admirator al lui Christian 
Morgenstern, pasionat de Rilke, preţuitor al lui 
Franz Werfel, traduce, cu excepţia poemei Mortul 
vesel de Charles Baudelaire, din scriitori care au 
fost sau au trecut printr-o fază expresionistă: R.M. 
Rilke, Richard von Schaukal, A.H. Klabund, Erich 
Miihsam, Alfons Petzold, Karl Spitteler, Ady Endre. 
Din Anton Wildgans, autor în a cărui experienţă 
sufletească se regăsea, a dat o transpunere plină 
de pătrundere, într-o cizelare extremă, o re-creaţie 
aproape: Poemele către Ead (la care a lucrat zece 
ani). B. a fost singurul nostru expresionist declarat. 
În ciuda unităţii de viziune, mijloacele poetului nu 
par prea sigure, numeroase fiind reminiscenţele 
din Baudelaire, Arghezi, Blaga, Bacovia, rareori, şi 
suprinzător, chiar din Topîrceanu. Pregnanţa şi forța 
brutală a imaginii, pateticul unit, la modul insolit, 
cu prozaismul (Domestice), atrocele aliat cu persi- 
flajul (Din flaşnetă), trecerea, bine susţinută, a unor 
conţinuturi abisale în simbol sunt, însă, calităţi de 
netăgăduit. Albastrul aproape halucinant, accent 
cromatic ce domină cele douăzeci şi cinci de sonete 
din placheta Eu şi Orientul, ar fi un antidot pentru 
rănile insului „crescut din otrăvite plante”. Cu Brom, 
poetulrevine în forță asupra răului careîlroade, psal- 
modiindu-şi spaimele în faţa golului şi nimicniciei 

(Bleah) ori dând (în Sonetele lui Sigismund Absurdul) 
mostre excelente ale „umorului de spânzurătoare”: 
sarcasm, grimase, stridenţe, joc cu absurdul (Adio, 
Gongul cel pedestru). Ultimul volum, Recviem, scris 
la moartea soţiei sale, glorifică iubirea limpezită, 
intrată în absolut, a cuplului, dar nici acum B. nu 
se poate opri să nu observe fondul obscur, ambi- 
valent, al patimii, încât balansul continuu fascina- 
ţie-blasfemie, adoraţie-insultă formează esenţa 
şi a acestor poeme. Pentru că nu recunoaşte altă 
materie literară în afara neliniştilor eului creator, 
a trăirii subiective, determinată, în viziunea lui, de 
fatalitatea sângelui, romanele Baga]... şi Pensiunea 
doamnei Pipersberg au un nucleu autobiografic 
(liric, totodată), fiind părţi ale aceluiaşi tot: jurnalul 
intim, un „memorial psihologic”. În stil opţiunea e 
de partea violenţei expresive, deformatoare: gro- 
tescul, atât de cultivat de expresionişti, dă formei o 
semnificaţie interioară; înseamnă dedublare şi stra- 
nietate, o invazie de fantoşe în pustiul interior, când 
puteri malefice, inumane, au nimicit sufletul — e o 
icoană a alienării. Furia sexului este dominanta prin 
care scriitorul dă grele tablouri ale instinctualităţii. 
Ca autor, el vizează „o aproape imposibilă realizare 
de artă”, întrucât secvențele ce se vor „mărturiile de 
asasinat ale omului în patru labe” au putut fi luate 
drept rod al unei intenţii de pornografie. Cum paia- 
ţeria protagonistului grotesc este foarte subliniată, 
în umbră pare a rămâne tocmai atmosfera; totuși, 
obsedantă, ea creşte parcă fără voie din tema domi- 
nantă, a păcatului şi a pierderii de sine, iar, prin 
ea, situaţiile lubrice dobândesc un sens. Romanele 
urmează, ca discurs, două axe. Una este dată de 
patetismul sumbru al ororii şi spaimei, cu reflexele 
de infern ale tăvălirii în noroi (un astfel de delir al 
maculării mai există doar la Mateiu I. Caragiale) — 
„uciderea sufletului” ca faţă a disperării. Cealaltă 
este axa burlescă: bagatelizate, aceleaşi impulsuri 
se prezintă într-o poză comică, ţipătoare, de sca- 
matorie de bâlci, pe măsura universalei deriziuni 
ce domneşte asupra „grămezii”. B. este un cinic, el 
susține negativul cu o stăruinţă în care se ghiceşte, 
nostalgic, reversul lui. Despuiată de măştile cvasi- 
fantastice care o ascund, de gesticulaţia absurdă ori 
simbolică, drama povestită e una a singurătăţii şi 
a dragostei. Ramses Ferdinand Sinidis (alter ego al 
scriitorului) este străpuns, din spate, în inimă, cu o 
frigare şi omorât pe o rampă de gunoi de către Omul 
cu ciocul de aramă, amantul Zittei Gloria, soţia 
mărginită de care nu se putea despărţi; jurnalul lui, 


Bondarul 


tipărit, este romanul Bagaj... În trei părţi (Cartea 
despre carne, Cartea despre vin, Cartea despre suflet), 
romanul Pensiunea doamnei Pipersberg între- 
geşte transcrierea sensibilităţii ciudatului personaj. 
Eşecul în căsnicie, o sexualitate „cravaşantă”, simțită 
ca o grea povară moştenită, îl împing în vârtejul 
autodistrugerii: bestialele acuplări de care sunt 
burduşite romanele, decorul sordid, impregnat de 
moarte, paralelismul om-animal, ţicneala generală 
exprimă exasperarea în faţa nimicului nimicitor, a 
deriziunii existenţei. Intenţia se vede clar doar prin 
întreg. Izolate, secvențele, în ciuda suculenţei lor 
plastice, nu pot decât să şocheze. Metoda narativă 
e aceea de a prinde pe un fir, care exprimă eul psi- 
hologic şi meandrele intuiţiei, amintiri din copilărie 
sau din război, portrete ale prietenilor (cadrul, în 
Pensiunea..., fiind Viena anilor 1920, între aceştia 
se află Erich Kăstner, reprezentantul „noii obiecti- 
vităţi”, Peter Altenberg, pictorul Egon Schiele), frag- 
mente de poeme, tablouri de un realism dur, dar şi 
altele, fantastic-onirice ori halucinante. Straniul şi 
un comic hâd întovărăşesc dialogul lui Ramses cu 
propria-i conştiinţă. El însuşi este o reuşită figură 
caricaturală. Personajul, slăbănog, strâmb, evolu- 
ează între tragic şi ridicol, când înspăimântat de el 
şi de „carnea grea şi multă”, când autopersiflându-se 
şi scoțând „panglici pe nas şi pe gură”. Capriciile lui, 
pe măsura ritualurilor golite de noimă ale existen- 
ţei, capătă, nu o dată, tentă absurdă. În încercarea 
de a fora în propriul său suflet cu percepţia acută a 
limitelor (eros-moarte), metamorfozând sexualita- 
tea într-o forță demonică şi ridicându-se împotriva 
tabuurilor prozei, B. a lăsat pagini de un moder- 
nism de substanţă. Dar seducţia exercitată asupră-i 
de reducerea vieţii la grotesc s-a transformat în 
manieră. Cochetând cu grimasa, romancierul a 
pierdut mult din adâncimea la care râvnea. 


Înrâurit de poeții austrieci, în special evrei, H. Bonciu 
aduce în proza lui metode romantice, expresioniste şi 
suprarealiste, witz sarcastic, ridicarea fiecărui moment 
la o idee, interpretarea metafizică a tragicului cotidian. 
Prozatorul mânuieşte bufoneria realistică şi dureroasă, 
câteodată Jără gust, dar nu fără fior fantastic... 

G. CALINESCU 


SCRIERI: Lada cu năluci, Bucureşti, 1932; Eu şi Orientul, 
Bucureşti, 1932; Bagaj... Strania dublă existenţă a unui 
om în patru labe, Bucureşti, 1934; Pensiunea doamnei 
Pipersberg, cu desene de Egon Schiele, Erich Ohser, 
George Grosz, Jules Perahim şi Rudolf Grossmann, 
Bucureşti, [1935]; ed. îngr. şi pref. Mioara Apolzan, 

Cluj-Napoca, 1984; Brom, Bucureşti, 1939; Recviem, 
Bucureşti, 1945; Bagaj. Pensiunea doamnei Pipersberg, 
introd. Adriana Babeţi, Iaşi, 2005. Traduceri: [R.M. Rilke, 
Charles Baudelaire, Richard von Schaukal, A.H. Klabund, 
Erich Muihsam, Ady Endre, Alfons Petzold, Karl Spitte- 
ler], în Lada cu năluci, Bucureşti, 1932; Anton Wildgans, 
Poemele către Ead, Bucureşti, 1933; [Franz Werfel, Ady 
Endre], în Pensiunea doamnei Pipersberg, Bucureşti, 
1935. 

Repere bibliografice: Perpessicius, Opere, V, 317-318, VI, 
68-70, XI, 132-135; Călinescu, Opere, |, 1177-1181, III, 
46-51; Al. A. Philippide, „Poemele către Ead”, ALA, 1933, 
640; Aderca, Contribuţii, II, 349-351, 390-392; Lovinescu, 
Ist.lit.rom.cont., 179; Călinescu, st. lit.(1941), 815-816, Ist. 
lit. (1982), 900-901; Saşa Pană, H. Bonciu, ALR, 114-122; 
Crohmălniceanu, Lif. rom. expr, 184-196, passim; 
Doinaş, Poezie, 73-76; Crohmălniceanu, Literatura, | 
(1972), 501-506; Mioara Apolzan, Valenţe expresioniste 
în proza lui HI. Bonciu, RITL, 1983, 2; Mirodan, Dicţionar, 
I, 200-208; Zamfir, Cealaltă faţă, 140, 147, 154-155, 
163, 165-166; Negoiţescu, Isi. lit., 1, 233-234; Micu, În 
căutarea, Il, 116-117, 142, 158; Dicţ. scriit.rom., |, 328-330; 
Micu, Scurtă ist., II, 208-209; Ov. S. Crohmălniceanu, 
Literatura română şi stilul Jugend, SXX, 1997, 1-3; Bârna, 
Capșa-Corso, 149-157; E. Lovinescu, Memorii. Aqua 
forte, îngr. Gabriela Omăt, Bucureşti, 1998, 557-559, 
661-662; Crohmălniceanu, Evreii, 172-178, 200-201; 
Lovinescu, Sburătorul, V, 435-436, passim; Dicţ. analitic, 
III, 322-324; Morar, Scriitori evrei, 136-144; Ion Pop, 
Povestea lui H. Bonciu, ST, 2007, 6; Manolescu, Istoria, 
786-788; Simuţ, Vămile, 261-264. S.C. 


BONDARUL, revistă satirică apărută la laşi, săp- 
tămânal, de la 16 aprilie 1861 până la 26 aprilie 
1862. Redactor responsabil: I.V. Adrian. B., prima 
publicaţie satirică din Moldova cu o apariţie mai 
lungă, confirmă prin conţinutul ei orientarea 
politică unionistă şi democratică a întreprinzăto- 
rului şi neobositului ei redactor. Dar tonul artico- 
lelor politice, al pamfletelor şi satirelor în versuri 
este de cele mai multe ori de o violenţă care nu lasă 
loc şi pentru o expresie literară îngrijită. Umorul 
e greoi, cu ironii, calambururi şi jocuri de cuvinte 
rudimentare, țintele sunt antiunioniştii, „reacţi- 
onarii” de toate orientările, susţinătorii ideii de a 
se aduce pe tronul principatelor un prinţ străin. 
Se critică, de asemenea, la rubrica „Iaifasuri parla- 
mentare”, activitatea Camerei Legislative. B. atinge 
astfel cu aripa lui satirică toate aspectele vieţii 
politice naţionale, aşa cum la Bucureşti proceda, 
în acelaşi timp, „Nichipercea”. Nu se satirizau însă 
numai aspectele vieţii politice. Rubricile „Scene 
din viaţa privată” şi „Scene din regiunile amoroase” 

adăpostesc scrieri satirice şi umoristice îndreptate 
împotriva unor moravuri ale oraşelor de provincie, 
împotriva lipsei de cultură, a aparenței de civili- 
zaţie etc. O suită de articole are ca subiect situaţia 
Teatrului Naţional din Iaşi, privită sub toate aspec- 
tele: scopurile unui teatru naţional, repertoriul, 
valoarea trupei, nivelul artistic al spectacolelor. 
Cea mai mare parte a materialelor publicate este 
scrisă de I.V. Adrian, care-şi tipăreşte aici şi multe 
poezii. Colaboratori au fost Gh. Tăutu, cu satire 
politice, şi V.A. Urechia, cu articole, versuri umo- 
ristice şi satirice, fabule. De câteva ori a colaborat 
B.P. Hasdeu şi este posibil ca şi unele dintre pseudo- 
nimele cu care sunt semnate multe articole politice 
din revistă să-i ascundă participarea. R.Z. 


BONDI, Dinu (29.V.1905, Bucureşti - 6.1.1972, 
Bucureşti), prozator, autor dramatic, traducător. 
Avocat printre scriitori şi scriitor printre colegii de 
avocatură, B., pledant în Baroul de Ilfov, îşi citeşte 
nuvelele la cenaclul Sburătorul. Cum avea şarm şi 
dicţiune, lecturile lui au reţinut atenţia, făgăduind 
un traiect de prozator. Dar, aproape cvadragenar, 
va încerca să se afirme cu o dramă, Cântecul vieţii 
(O păpuşă şi alte jucării), pusă în scenă la Teatrul 
Naţional din Bucureşti în stagiunea 1944-1945. 
Într-o textură impregnată de livresc, piesa e con- 
struită în jurul unor stări obsesionale. 

În culegerea de nuvele Ave Maria (1947) B. se 
bizuie pe un ochi atent de portretist. Personajele, 
introvertite, predispuse înfrângerii prin tendinţa 
de a renunţa, au ciudata particularitate de a rata 
şansa care, eventual, li s-a ivit. Elementele de 
melodramă nu perturbă spaţiul epic atâta vreme 
cât accentul cade pe implicaţia morală şi, îndeo- 
sebi, psihologică a unor gesturi. O anume fineţe 
analitică e detectabilă în conturarea siluetelor de 
femei. Autorul pare atras de mitul livresc al „mis- 
terului feminin”, dar nu până într-atât încât să nu 
sugereze că acesta poate fi şi o strategie a cochetă- 
riei impenitente. Izbutite sunt nuvelele de dimen- 
siuni reduse (Dezertorul, Denunţul, Mustrare). 
Simţul de observaţie, limpezit de abureala com- 
plicaţiilor sentimentale, e mai pertinent în notația 
reacţiilor imprevizibile, care scot la iveală sedi- 
mentele ascunse ale eului. Bun prieten cu Cezar 
Petrescu, B. semnează împreună cu fecundul 
prozator înjghebarea dramatică Pârjolul (1954), 
o evocare, cu îngroşări şi răstălmăciri, a răscoalei 
din 1907. „Poemul dramatic” Cântec pentru partid 


Bontaș 


(1961), preamărind imnic „realizările” regimului 
comunist, nu-i decât o tristă mostră de confor- 
mism. O biografie romanţată, scrisă în colaborre, 
este George Vraca (1967). Cu Radu Tudoran B. 
traduce, în 1959, Călătoria unui naturalist în jurul 
lumii pe bordul vasului Beagle de Charles Darwin, 
iar în cuplu cu Mihai Berechet, în 1965, memori- 
ile lui Maurice Chevalier, intitulate Drumul meu 
şi cântecele mele... Importante sunt versiunile, 
realizate în colaborare cu Radu Popescu, ale unor 
piese de Racine (Brifannicus) şi Eugen Ionescu 
(Cântăreaţa cheală). 

SCRIERI: Ave Maria, Bucureşti, 1947; Cântecul vieţii (O 
păpuşă şi alte jucării), Bucureşti, 1947; Pârjolul (în cola- 
borare cu Cezar Petrescu), Bucureşti, 1954; Cântec pentru 
partid, Bucureşti, 1961; George Vraca (în colaborare cu 
Valeria Vraca), Bucureşti, 1967. Traduceri: Racine, Bri- 
tannicus, în Racine, Teatru, pref. Elena Vianu, Bucureşti, 
1959 (în colaborare cu Radu Popescu); Charles Darwin, 
Călătoria unui naturalist în jurul lumii pe bordul vasului 
Beagle, Bucureşti, 1959 (în colaborare cu Radu Tudoran); 
Eugen Ionescu, Cântăreața cheală, în Eugen Ionescu, 
Teatru, |, îngr. şi pref. Gelu Ionescu, Bucureşti, 1970 (în 
colaborare cu Radu Popescu). 

Repere bibliografice: Perpessicius, Opere, XI, 450-451; 
Piru, Panorama, 363-365; Ieronim Şerbu, Vitrina cu 
amintiri, Bucureşti, 1973, 120; Popa, Dicţ. lit. (1977), 
102-103; Dinu Bondi, DRI, 1, 231-235. F.F. 


BONTAŞ, N.I. (pseudonim al lui Nicolae C. Ionescu; 
21.X1.1899, Bacău — 19.[.1986, Bucureşti), poet. B., 
al cărui tată era profesor, urmează gimnaziul şi 
două-trei clase liceale, înainte de a fi mobilizat. 
După încetarea războiului, la care totuşi nu a par- 
ticipat, îşi va fi luat pesemne bacalaureatul, căci 
în 1919 devine funcţionar la PTT. Ar fi absolvit şi 
Facultatea de Litere şi Filosofie din Bucureşti. 
Debutează în 1918, în „Moldova” (laşi), cu versuri 
întrucâtva bacoviene, iscălite N. Bontaş; la pseu- 
donim nu va mai renunţa, dar uneori îl va asocia 
numelui real. Poezii şi, mai rar, recenzii, note şi 
comentarii îi apar în periodicele „Graiul nostru” 
(Bârlad), „Câmpina”, „Universul literar”, „Datina”, 
„Crainicul” (Turnu Severin), „Muguri” (Ploieşti), 
„Provincia literară” (Sibiu), „Abecedar” (Brad), 
„Raza literară”, „Litere”, „Poşta informativă”, „Suflet 
românesc”, „Poşta nouă”, „Bucovina”, Bucovina 
literară”, „Revista Bucovinei” ş.a. Mai toate versu- 
rile publicate sunt adunate în plachetele Vestigii 
(1933), Irizări (1937) şi Imagini muzicale (1938). 


Borbely 


Prezenţa în numeroase reviste literare îi aduce 
lui B. o anume notorietate, astfel încât Vestigii, 
carte târzie, nu trece neobservată. Dar în raport 
cu debutul, poezia lui nu a evoluat. Trăirile vagi de 
coloratură simbolistă, sugestia unui rău profund, 
a unei devitalizări sunt mai degrabă grefe străine 
pe o sensibilitate destul de comună. Un topos 
frecvent e aşteptarea zadarnică a iubitei, prilej de 
reiterare a trecutului, din care nu subzistă decât 
„vestigii”, „relicve”, „imagini decolorate”. Ecouri din 
M. Eminescu, D. Anghel şi G. Bacovia sunt lesne de 
recunoscut. Aceleaşi stări lirice formează substanţa 
celorlalte două plachete, în care se apelează mai 
mult la valenţele melodice ale cuvintelor (poeziile 
se intitulează Preludiu, Intermezzo, Ton minor etc.) 
şi la un sincretism mai larg (Imagini muzicale). La 
acestea se adaugă şi câteva metafore şi tablouri 
insolite, chiar şocante, dar lirismul rămâne, în cele 
din urmă, lipsit de relief. 

SCRIERI: Vestigii, Bucureşti, [1933]; Irizări, Bucureşti, 
1937; Imagini muzicale, Bucureşti, 1938. 


Repere bibliografice: N. Davidescu, „ Vestigii”, FCL, 1934, 
894; Paul I. Papadopol, „Vestigii”, „Linia nouă”, 1934, 
11-12; Ion Molea, „Vestigii, ŢA, 1934, 501; Ion Molea, 
„Irizări”, ŢA, 1936, 1282; Paul 1. Papadopol, „Irizări”, PL, 
1937, 4; Predescu, Encicl. 116; Cornel Galben, N.[. Bontaș, 
V.D. 


ATN, 2008, 8. 


BORBELY, Ştefan 
(31.X.1953, Făgăraş), 
eseist, critic literar. 


Este fiul Annei Borbely (n. Gâll), operator foto, şi al 
lui Borbâly Kâroly, muncitor. După studii secun- 
dare la Liceul „Radu Negru” din Făgăraş (1968- 
1972), urmează Facultatea de Filologie, secţia 
română-engleză, a Universităţii „Babeş-Bolyai” 
din Cluj, absolvind în 1976. Devine doctor în filolo- 
gie în 1999, după susținerea tezei Paradigma eroic 
— antieroic ca fapt de cultură şi civilizaţie, publicată 
în 2001 sub titlul De la Herakles la Eulenspiegel. 
Eroicul. Lucrează ca profesor de engleză în 

învățământul mediu la Târgu Mureş (1976-1981), 
fiind apoi corector la revista „Igaz Sz6” (1981-1989). 
Din 1990 este asistent, din 2001 conferenţiar, iar 
din 2005 profesor la Facultatea de Litere din 
Cluj-Napoca, în cadrul Catedrei de literatură uni- 
versală şi comparată. Din 1974 este redactor la 
„Echinox”, membru al colegiului de redacţie (1991- 
1994) şi codirector, alături de Corin Braga (1993- 
2001). Face parte din redacţiile revistelor „Apostrof” 
(1991-1995), „Familia” (1996-1997), „Piaţa literară” 
şi „Norii” (publicaţie electronică), în 2001-2005 e 
codirector la „Caietele Echinox”. A mai scris, 
sporadic sau cu rubrici fixe, la „Euphorion”, 
„Poesis”, „22”, „Contemporanul - Ideea europeană”, 
„Observator cultural” ș.a. A obţinut mai multe 
burse în străinătate: FEIE, Londra (1990), Fulbright 
la Indiana University, Bloomington (1992), Colegiul 
Noua Europă (1996-2004), este visiting scholar la 
Columbia University, New York (1997), la The Insti- 
tute for Psychohistory, New York (1999, 2000), la St. 
John's College, Oxford (1999), University of North 
Carolina, Chapel Hill (2001), Jawaharlal Nehru 
University New Delhi (2009). A colaborat la Dicţio- 
narul scriitorilor români (|-IV, 1995-2002), coordo- 
nat de Mircea Zaciu, Marian Papahagi şi Aurel Sasu, 
la Dicţionarul analitic de opere literare româneşti 
(-IV, 1998-2003), coordonat de Ion Pop, precum și 
la Dicţionarului esenţial al scriitorilor români 
(2000). A îngrijit ediţii din C. Fântâneru (1981) și 
Augustin Pop (2000), un volum cuprinzând eseuri 
ale unor intelectuali români pe tema primului 
contact cu străinătatea — Experienţa externă (2001) 
—, precum și o culegere omagială dedicată unuia 
dintre fondatorii echinoxismului - Ion Pop. Șapte 
decenii de melancolie și literatură (2011). De 
asemenea, a tradus din maghiară volumele Raţiune 
și frumos de Râcz Gy6z6 (1984) și Idola tribus G.M. 
Tamâs (2001, în colaborare) ş.a. I s-au acordat mai 
multe premii, între care Premiul Uniunii Scriitori- 
lor (1995), Premiul ASPRO (2000), Premiul Asocia- 
ţiei Scriitorilor din Cluj (2003, 2005), Premiul 
„Lucian Blaga” al Academiei Române (2012). 

Spirit ludic sub masca severă, dar nu rigidă, a 
erudiţiei, B. găsește în eseu forma predilectă de 
manifestare. Îi aduce de altfel un omagiu în prefața 
volumului cu care debutează, Grădina magistru- 
lui Thomas (1995). Histrionic, autorul întreprinde 
adesea manevre ezoteric-autoreferenţiale pe care 
uneori le devoalează în texte de escortă. De pildă, 
introducerea la Homo brucans şi alte eseuri (2011) 

glosează pe marginea atracției pentru cifra 13 sau, 
în prefața la Despre Thomas Mann şi alte eseuri 
(2005), stabilește un intertext cu o nuvelă a lui 
Edgar Allan Poe pe tema rămășagului cu diavolul, 
avertizându-și cititorul să verifice stabilitatea 
lustrei înainte de a citi cartea. Este format la școala 
de sincretism metodologic al unor autori diferiți 
precum Mircea Eliade sau Carl Jung. Tipică eseistu- 
lui este fascinația pentru modelul oferit de psihois- 
toria lui Lloyd deMause, cu o metodologie interdis- 
ciplinară și neortodoxă academic, o fuziune între 
psihocritica freudiană, istorie și teorie culturală. 
O eterogenitate marcantă, care poate rima și cu 
nonconformismul anticlasificator, și cu vetustețea 
provincială, marchează de altfel metodologia lui B. 
Între autorii săi preferaţi, asupra cărora glosează 
și revine adesea, se numără Friedrich Nietzsche, 
Thomas Mann, Herman Hesse, Mircea Eliade 
(prezenţi, de altfel, încă din sumarul primului 
volum), spirite inter- și transdisciplinare, cu obscu- 
rităţi la infinit decodabile, care transmit, dincolo 
de litera textului, modele existenţiale. Ceea ce îl 
farmecă, după propria mărturisire, este „misterul 
intelectual al detaliului, provocarea hermeneutică 
de a înțelege și de a descifra ceea ce pare la prima 
vedere sibilinic”. Cărţile lui B. dau seamă de exis- 
tența complementară și convergentă a mai multor 
proiecte și șantiere. Un prim filon ţine de mitologia 
generală. După tratatul de morfologie a eroicului 
din De la Herakles la Eulenspiegel. Eroicul, prima 
parte dintr-o proiectatătrilogie, manualul Mitologie 
generală (2004) avansează „o schiță introductivă în 
trei domenii ale mitologiei generale: mituri cosmo- 
gonice, respectiv miturile de inițiere și cele de 
sacrificiu, cu care cosmogoniile se întrepătrund” — 
în fapt, o compilaţie didactică de surse secundare. 
Un alt proiect, cel mai substanţial în bibliografia 
lui B., ţine de alianța, sub umbrela comparatis- 
mului, dintre hermeneutică, psihocritică și mito- 
critică. Visul lupului de stepă (1999), Proza fantas- 
fică a lui Mircea Eliade. Complexul gnostic (2003), 
Despre Thomas Mann şi alte eseuri și Pornind de la 
Nietzsche (2010) oferă eseuri de minuţie analitică și 
de fervoare speculativă ori asociativă. Teza se poate 
dovedi circulară, precum în cartea despre Eliade, 
în care reducerea fantasticului eliadesc, inspirată 
de loan Petru Culianu, la rădăcini gnostice oferă 
un perpetuum mobile metodologic; totuși, exer- 
cițiul de descifrare a presupuselor camuflări, deși 
ficțional pe fond, este o ficțiune superioară multor 

exerciţii similare. Aici pot intra și studiile, în des- 
cendenţa lui Gaston Bachelard, despre mitologia 
apei în comunismul ceaușist, despre cenușă sau 
despre sticlă. Alt șantier ţine de psihoistorie. Aici 
intră bunăoară eseul despre Holocaust, inclus în 
Despre Thomas Mann..., dar influența metodei 
este extrem de pregnantă global în eseurile lui B. O 
altă secvenţă a proiectului autorului este constru- 
ită în jurul cercetării raporturilor dintre literatură 
şi politic, fie în spațiul comunist sovietic — cu texte 
despre futuriștii ruși și revoluţie sau despre violența 
lui Lenin —, în contracultura americană a anilor '60 
din secolul trecut sau în literatura română. Criticul 
scrie, de pildă, despre aspectele structurale ale lite- 
raturii române în comunism sau despre „dinamica 
generațională a literaturii române recente”; în ce 
o privește pe ultima, a dus cu lon Bogdan Lefter 
o polemică pe marginea existenței unei generații 
'90 independentă de cea optzecistă, susținând teza 
afirmativă. În fine, B. este și un harnic cronicar 
literar, după cum o dovedesc culegerile Cercul 
de graţie (2003), O carte pe săptămână (2007) sau 
Existenţa diafană (2011). Dedicat tuturor genu- 
rilor, autorul este un recenzent mai mult analitic 
decât de verdict. Focalizarea egal minuțioasă tinde 
să egalizeze titlurile recenzate, sugerând ideea de 
egalitate între autori foarte diferiți valoric. Criticul 
a perorat în numeroase rânduri împotriva foileto- 
nismului și a exclusivismului criteriului estetic în 
cronica literară, regretând continuitatea modelului 
șaizecist al criticii de întâmpinare. Astfel de opinii 
i-au adus un meci polemic cu Nicolae Manolescu, 
care a luat apărarea foiletonului împotriva multi- 
culturalismului postmodern. Fără a putea fi redus 
deocamdată la un titlu de referință, B. compen- 
sează prin mobilitate intelectuală. Polarităţile 
sale pot fi deconcertante: fundamentală rămâne 
cea dintre pertinența detaliului și nebulozitatea 
metodologică. 

SCRIERI: Grădina magistrului Thomas, Bucureşti, 
1995; Xenograme, Oradea, 1997; Visul lupului de 
stepă, Cluj-Napoca, 1999; De la Herakles la Eulenspie- 
gel. Eroicul, Cluj-Napoca, 2001; Opoziţii constructive, 
Cluj-Napoca, 2002; Cercul de grație, Piteşti, 2003; Matei 
Călinescu, Braşov, 2003; Proza fantastică a lui Mircea 
Eliade. Complexul gnostic, Cluj-Napoca, 2003; Mitologie 
generală, Cluj-Napoca, 2004; Despre Thomas Mann şi alte 
eseuri, Cluj-Napoca, 2005; O carte pe săptămână, Bucu- 
reşti, 2007; Pornind de la Nietzsche, Cluj-Napoca, 2010; 
Existenţa diafană, Bucureşti, 2011; Homo brucans şi alte 

eseuri, Bucureşti, 2011. Traduceri: Râcz Gy6z6, Raţiune 
și frumos, București, 1984; G.M. Tamâs, Idola tribus, 
Cluj-Napoca, 2001 (în colaborare cu Marius Tabacu). 

2002, 25; Andrei Terian, [Ștefan Borbely], ALA, 2004, 717, 
E, 2006, 9-10; Boldea, Vârstele, 205-207; Mihăilescu, Lir. 
rom. postceaușism, Il, 412-418. M.I. 


BORCIA, lon (23.VIII.1880, Sibiu — 10.11.1912, 
Sibiu), poet, traducător. Născut într-o familie de 
intelectuali, B. frecventează, la Sibiu, cursurile 
şcolii primare, apoi ale liceului evanghelic luteran, 
absolvit în 1898. Devine student al Facultăţii de 
Filosofie din Budapesta (1898-1900) şi al celei din 
Leipzig (1900-1902), după care este numit profesor 
suplinitor, apoi definitiv, la Şcoala Civilă de Fete 
a Astrei din Sibiu, unde va rămâne până la sfârşi- 
tul scurtei sale vieţi. În 1903 îşi susţine, la Leipzig, 
doctoratul în filosofie cu o teză despre elementele 
germane în limba română. Paralel cu exercitarea 
profesiunii didactice, desfăşoară o notabilă activi- 
tate culturală şi organizatorică în secțiunea şcolară a 
Astrei şi se implică în efortul de modernizare a învă- 
țământului primar şi secundar. Prieten cu St. O. 
Iosif, D. Anghel, Ion Scurtu, Ilarie Chendi, Panait 
Cerna, Constantin Sandu Aldea (împreună cu 
care semnează, în 1908, libretul operei Șezătoarea, 
muzica aparţinându-i lui Tiberiu Brediceanu), B. 
devine în scurt timp cunoscut lumii literare de 
dincolo şi de dincoace de munţi. Colaborează cu 
versuri, memorialistică, publicistică literară şi tra- 
duceri (din Shakespeare, Goethe, Schiller, Lenau 
ş.a.) la „Familia”, „Foaia literară”, „Sămănătorul”, 
„Evenimentul”, „Luceafărul”, „Ramuri”, „Românul” 
(Arad), „Almanahul scriitorilor de la noi”, „Gazeta 
Transilvaniei”, „Cosinzeana”. A semnat şi cu pseu- 
donimele I. Corbea şi Sorin. O parte din versurile 
risipite prin diferite periodice vor fi adunate de 
Horia Petra-Petrescu într-un volum, Înviere şi alte 
poezii (1924), publicat la Sibiu, unde, un an mai 
târziu, se va tipări şi singura lui lucrare dramatică, 
Ileana, feerie în trei tablouri, în versuri. 

B. era considerat o personalitate reprezenta- 
tiva a vieţii culturale sibiene din primul deceniu 
al secolului al XX-lea datorită vastei sale informări 
în materie de literatură naţională şi europeană, 
traducerilor exemplare din limbile germană, 
engleză, franceză şi italiană, cunoştinţelor temei- 
nice în muzică şi pictură, precum şi reputației 
de conferenţiar de elită. Liric prin structură, 
când scrie poezie manifestă predilecție pentru 
viaţa interioară. Versurile au muzicalitate, imagi- 
nile sunt sensibile, se observă o anume fineţe în 
investigarea şi transpunerea trăirilor sufleteşti. 
Temele preferate sunt dragostea, considerată 
ideal de esenţă divină, starea de pace, de puritate, 
asociată sentimentului de comunicare cu natura. 
Poezia sa patriotică şi cântecele de revoltă atestă 
influenţe din Octavian Goga şi, probabil, şi din 
Aron Cotruş, dar şi din lirica lui Theodor Kârner, 
din care traduce mai multe poeme, după cum 
în romantismul baladelor istorice se regăsesc 
ecouri ale lecturilor din Uhland. Sonetul ocupă 
un loc important, unele compoziţii situându-se, 
ca reușită a elaborării, alături de modelele clasice 
ale literaturii noastre. Meditaţia în faţa vieţii tre- 
cătoare, cu puţine bucurii, ca şi pioasa reculegere 
în faţa divinității atotcreatoare întregesc aria de 
cuprindere tematică a acestei poezii. „Feeria în 
trei tablouri” Ileana a cunoscut o singură montare 
scenică, asigurată de artişti amatori la sfârşitul 
anului 1922. Este o amplă compoziţie în versuri, 
împletind realul cu fantasticul, cu bogate inserţii 
folclorice, pe motivul fetei sărace care, prin înţe- 
lepciune, hărnicie şi cuminţenie, ajunge împără- 
teasă. Virtuţile dramatice propriu-zise sunt puţine, 
atât din cauza palidei schițări a caracterelor, cât şi 
a lungilor pasaje discursive sau a tiradelor ope- 
retistice. B. a tradus piesele de teatru Ifigenia în 
Taurida de Goethe („Luceafărul”, 1906-1907), con- 
siderată, în 1931, „cea mai izbutită versiune româ- 
nească” a lucrării, şi Julius Caesar de Shakespeare 
(„Sămănătorul”, 1909, „Luceafărul”, 1911), aceasta 
din urmă însoţită de o introducere, de fapt un 
studiu critic incluzând şi o bibliografie din lite- 
raturile engleză şi germană. În afara unor poeme 
de Lenau, Theodor Kârner, E. Morike, Goethe, 
Uhland, Eichendorff, Theodor Fontane, Karl 
Spitteler, Martin Greif, H. Klein, Schiller, a tălmăcit 
câteva scrieri în proză de Edmondo De Amicis şi 
de Jules Lemaitre. 

SCRIERI: Înviere şi alte poezii, pref. Horia Petra-Petrescu, 
Sibiu, 1924; Ileana, Sibiu, 1925. 

Repere bibliografice: N. Iorga, Oameni cari au fost, 
I, Bucureşti, 1967, 313-314; Perpessicius, Opere, XII, 
515-516; lon Gherghel, Goethe în literatura română, 

Amintiri de la „Luceafărul”, Bucureşti, 1936, 60-62; Gh. 
Cardaş, Poezia românească de la origini până în zilele 
noastre, Bucureşti, 1937, 531-533. C.P. 


BORDEIANU, Leo (19.VII.1955, Coşniţa-Dubă- 
sari), poet. Este fiul Irinei (n. Nicolaev) şi al lui Vasile 
Bordeianu. A studiat la Facultatea de Matematică 
şi Cibernetică a Universităţii de Stat din Chişinău 
(1972-1977). A fost inginer-matematician la Centrul 
de Calcul din Chişinău, stagiar la Institutul de 
Investiţii Nucleare, inginer la Universitatea de Stat 
din Republica Moldova. Din 1991 este redactor la 
„Limba română”, din 1992 conduce redacţia revis- 
tei „Noi”, din 2003 până în 2009 este secretar de 
redacţie la „Moldova”, unde debutase în 1984, şef 
de redacţie la „Florile dalbe” (2004-2011), redac- 
tor-şef la „Scara spre cer” (din 2010). E prezent şi 
în „Basarabia”, „Flux” (unde susţine o rubrică), 
„Contrafort”, „Convorbiri literare”, „România lite- 
rară”, „Poesis”, „Poezia”, „Argo” (Bonn) ş.a., precum 
şi în antologii apărute în ţară şi peste hotare. La rân- 
dul lui, alcătuieşte câteva culegeri literare, precum 
Dragoste amară (1995), Buletin de identitate (1998), 
Catargele luminii (2004) ş.a. 

În volumul Mai multă dragoste decât ură (1989) 
B. îşi vede satul ca o mitică pasăre Phoenix sau ca 
o arenă unde viaţa se logodeşte cu moartea, versu- 
rile fiind scrise într-un limbaj prozaizant. Cel de-al 
doilea volum, Palpabilitatea marginilor (1993), 
conţine o poezie de atmosferă, cu reflecţii şi pro- 
iecţii existenţiale. Cu o disponibilitate manifestă 
pentru registre diferite, trecând cu uşurinţă de la 
atitudini nostalgice la ironia mordantă, călăto- 
rind şi spre ţinutul de dincolo, întru „descoperirea 
morţii”, într-o încercare de reconciliere cu sine şi 
de asumare a „liniei de demarcaţie” „dintre ochi şi 
lumină” / dintre aripa fluturelui şi aer/ dintre trup şi 
suflet”, posibile prin apropierea de divinitate, poetul 
îşi continuă traseul cu versurile din Pânzele albe ale 
libertăţii (2000), Linia de demarcaţie (2005) ş.a. 
SCRIERI: Mai multă dragoste decât ură, Chişinău, 1989; 
Palpabilitatea marginilor, Chişinău, 1993; Pânzele albe ale 
libertăţii, Timişoara, 2000; Linia de demarcaţie, Timişoara, 
2005; Nimeni să nu se teamă de moarte, Chişinău, 2011. 

BORGOVAN, Vasile Gr. (2.1.1850, Corvineşti, j. 
Bistriţa-Năsăud - 11.1.1923, Bucureşti), prozator. 
Este al doilea dintre cei şase copii ai Atanasiei şi ai lui 
Gavrilă Roşu Bârgăoanu. A urmat şcoala primară în 
satul natal până în 1859, apoi a fost înscris la Şcoala 
Normală din Năsăud, unde numele de familie i-a 
fost schimbat în acela sub care B. a iscălit toată 
viaţa. Student la Universitatea din Budapesta, 
este exclus deoarece militase pentru promovarea 
limbii române. Din motive naţionale şi confesio- 
nale, părăseşte Ardealul şi, din 1880, cu sprijinul 
lui Titu Maiorescu, este profesor la Şcoala Normală 
de Institutori din Bucureşti, iar între 1901 şi 1912 
la Liceul „Sf. Sava”. Următorii trei ani îi petrece la 
Turnu Severin, ca director al Şcolii Normale. Este 
condamnat la moarte de autorităţile germane de 
ocupaţie, pentru că admisese ca un elev să tipă- 
rească o poezie patriotică, dar ulterior pedeapsa îi 
este comutată în muncă silnică. După război va fi 
ales senator din partea ținuturilor natale. 

B. este unul din pedagogii de seamă ai României 
moderne. Autor, în 1878, al unui apreciat manual 
de pedagogie practică, a tipărit numeroase cărți 
de specialitate. Scrie într-o limbă literară de o 
surprinzătoare plasticitate şi de o savoare aparte. 
Împreună cu amănuntul particularizator şi frec- 
ventele note de umor, aceasta conferă textelor lui 
virtuţi beletristice. E, în acelaşi timp, un abil autor 
de scene umoristice, cu dialoguri vii, cu un ascuţit 
simţ al observaţiei şi o anume înţelepciune bătrâ- 
nească. Sunt calităţi pe care şi le-a pus în evidenţă 
în Amintiri din copilărie (1909), unde rememorează 
întâmplările prin care a trecut între 1859 şi 1873. El 
învie cu putere de evocare o atmosferă apropiată de 
aceea în care a trăit şi lon Creangă. Scenele epice, 
întrerupte de informaţii bogate, au consistență 
atât datorită fineţii observaţiilor, cât şi includerii 
într-un univers specific popular. Astfel, şi în memo- 
rialistica noastră B. ocupă un loc onorabil. Ionel 
(1901) este un roman pedagogic în care plăcerea 
povestirii se împleteşte cu evocarea tradiţiei, a 
obiceiurilor „din bătrâni”. Nenumărate proverbe, 

vorbe înțelepte, zicători sunt presărate peste tot, 
dând paginilor un aer oarecum antonpannesc. 
Ionel este însă un amestec de didacticism şi natu- 
raleţe, o întâlnire a sfătoşeniei şi bunei cuviinţe 
populare cu mijloacele „intuitive” de persuasiune. 
Pedagog de vocaţie, autorul încerca astfel să ilus- 
treze prin literatură propriile preferinţe estetice, 
care îndreptau către frumosul „clasic”, văzut ca o 
armonie a formei şi a „cuprinsului”. Renunţa însă 
implicit la „frumosul pur”, despre care susținea că 
s-ar opune „conţinutului” (Încercări în psihologia 
şi logica intuitivă, 1895). Era totuşi de părere că 
literatura contribuie necontenit la educarea unui 
popor. Pentru acest motiv, a cercetat „elementul 
pedagogic şi psicologic în scriitori întemeietori ai 
literaturii române” (oprindu-se pe larg asupra lui 
C. Negruzzi) şi ai celei universale. 

SCRIERI: Încercări în psihologia şi logica intuitivă, 
Bucureşti, 1895; O vizită pedagogică la şcoalele primare 
şi normale din Germania şi Austria, Bucureşti, 1899; 
Ionel, Bucureşti — Gherla, 1901; Amintiri din copilărie, 
Bucureşti — Braşov, 1909; Tatăl nostru în pilde din viaţa 
săteanului român, Blaj, 1914. 

Repere bibliografice: Dimitrie I. Goja, Pedagogul Vasile 
Gr. Borgovan, Cluj, 1935; Dan Mănucă, Unul din posibilele 
modele ale lui Rostogan, CRC, 1977, 4. D.M. 


BORNEMISA, Sebastian  (24.VI.1890, Burjuc, 
j. Hunedoara - 16.VII.1953, Sighet, azi Sighetu 
Marmaţiei), gazetar. Este fiul Elenei şi al lui Anghel 
Bornemisa, învăţător. După ce a absolvit, în 1909, 
Liceul „Andrei Şaguna” din Braşov cu calificativul 
maxim, se înscrie la Universitatea din Budapesta, 
unde studiază filologia română şi latină, precum şi 
istoria literaturii maghiare; în 1914 devine doctor 
în filosofie. Mobilizat în august 1914, părăseşte 
armata imperială şi în ianuarie 1915 se refugiază la 
Bucureşti. Se alătură campaniei duse de Octavian 
Goga pentru susţinerea cauzei Ardealului, scrie 
articole în „Libertatea” (Bucureşti, 1915-1916), 
fiind totodată profesor la Turnu Măgurele. Par- 
ticipă ca voluntar la războiul de reîntregire, iar 
din ianuarie 1918 îl însoţeşte pe Onisifor Ghibu 
la Chişinău, unde este profesor la Liceul „Regina 
Maria”, publicist la „România nouă” şi „Răsăritul, 
conferenţiar. În anul următor se află la Sibiu, ca 
prim-redactor al ziarului „Patria”, scos de Partidul 
Naţional şi aflat sub direcţia lui lon Agârbiceanu. În 
toamna lui 1919 este ales deputat de Hunedoara, 
situaţie reiterată în 1926, dar de data aceasta pe 

listele Partidului Poporului. B. s-a dovedit un fidel 
partizan politic al lui Goga, pe care îl va urma, în 
1935, şi în Partidul Naţional Creştin. Va fi subse- 
cretar de stat în guvernul Goga-Cuza, primar al 
Clujului şi consilier pentru presa de provincie în 
Ministerul Propagandei. Arestat în 1950, este încar- 
cerat la Sighet, unde sfârşeşte trei ani mai târziu, 
mormântul rămânându-i necunoscut. 

Semnătura lui B. apare din 1908, sub culegeri 
folclorice, la „Iribuna” din Arad, unde va reveni 
cu versuri între 1910 şi 1911. Va colabora apoi cu 
poezie şi proză, mai rar cu articole şi însemnări cul- 
turale, iscălind şi cu pseudonimele Radu Mărgean 
sau I. Brumă, la numeroase gazete şi reviste, între 
care „Luceafărul”, „Iransilvania”, „Ţara noastră”, 
„Hyperion” ş.a. Scrisul lui devine mai variat în 
„Cosinzeana”, revista literară scoasă de el întâi la 
Orăştie (1911-1915), pe urmă la Cluj (1922-1928). 
Poeziei i se adaugă recenziile, articolele şi notițele 
literare, cele mai multe publicate la rubrica „Flori 
de-o zi”, alături de „gânduri”, reverii lirice, „răvaşe 
de duminică”, evocări cu tentă autobiografică, dar 
şi pagini, subtil defetiste, din jurnalul unui „com- 
plotaş mobilizat” în oastea împăratului. În alt 
periodic pe care îl editează, „Lumea şi ţara”, apărut 
la Cluj (1923-1940) şi Bucureşti (1940-1944), lite- 
ratura ocupă un loc mai puţin însemnat. Munca 
de editor o începuse tot la Orăştie, unde, sprijinit 
de preotul Ion Moţa şi de băncile româneşti, înfi- 
inţează, în 1910, Librăria Naţională S. Bornemisa, 
devenită ulterior şi editură. Sub auspiciile Astrei, 
lansează colecţia „Biblioteca scriitorilor de la noi”, 
între cărţile de început figurând şi Frământări, 
debut editorial al lui Liviu Rebreanu. Dar cea 
dintâi lucrare editată în această colecţie este 
„Almanahul scriitorilor de la noi” (1912), alcătuit 
de B., tablou cuprinzător al vieţii literare şi cultu- 
rale transilvănene. Placheta de versuri Dovă iubiri 
(1922), semnată Radu Mărgean, reluată în 1929 
sub nume propriu, cu titlul Sufleru-mi de-odini- 
oară, este mărturia înclinațiilor lui literare, ca şi 
romanul Duhul cel rău (1927), încheiat încă din 
1921, la Paris. Pe lângă alte câteva culegeri de 
cântece, strigături şi chiuituri populare, broşura 
Gazetele poporale din Transilvania şi Banat (1939) 
se înscrie, de asemenea, între preocupările lui. 
Recunoscându-i-se meritele şi autoritatea morală, 
gazetarul a fost, în mai multe rânduri, preşedinte al 
Sindicatului Presei Române din Ardeal şi Banat, iar 
din 1933 şi preşedinte al Asociaţiei Presei Poporale 

Româneşti din Ardeal şi Banat. Două iubiri, 
selecţie severă din versurile risipite prin reviste, 
are în bună măsură caracterul unui „document” de 
sensibilitate a unei epoci, recuperând nostalgic o 
etapă a vieţii. O excepţie este ciclul Paris, rămas în 
revista „Cosinzeana” din 1923; sunt şapte „vederi”, 
proaspete ca simţire, închipuind un reportaj voit 
naiv al întâlnirii cu metropola tuturor contrastelor. 
Prejudecăţile cenzurează însă percepţia şi, când nu 
proclamă de-a dreptul destrămarea acestei lumi 
babilonice, sufletul călătorului, oripilat şi fascinat, 
alege „fuga”. Dintre naraţiunile inspirate de drama 
războiului, numai Dezarmat reuşeşte să contureze 
o psihologie credibilă. B., care admira nuvelistica 
lui Ion Agârbiceanu, dar considera romanele lui 
Liviu Rebreanu „anemice'”, zugrăvind „caractere 
forțate şi brutale”, scrie, la rândul său, Duhul cel 
rău, un roman popular ca temă şi ca destinaţie. 
Povestitorul participă la derularea întâmplări- 
lor, desluşind atent, ca într-o predică, înțelesurile 
cele mai evidente. Între Barbu Delavrancea din 
Sultănica şi loan Slavici din Moara cu noroc, relata- 
rea, în stil indirect liber, curge ba domol şi senin, ba 
înviforată şi obidită, după cum atenţia se mută de 
la cei buni (on şi Ileana Puşcariu din Măgura), la 
cei răi (Mayer Lipot, funcţionarul chezaro-crăiesc) 
sau de la satul idilic şi tihnit la nenorocirile războ- 
iului, lipsit, pentru români, de orice motivaţie. 
SCRIERI: Catalogul Librăriei Naţionale, Orăştie, 1911; 
Două iubiri, Cluj, 1922; ed. (Sufletu-mi de-odinioară), 
Cluj, 1929; Duhul cel rău, Cluj, 1927; Durerile Ardealu- 
lui..., Cluj, 1927; Gazetele poporale din Transilvania şi 
Banat, Cluj, 1939. Culegeri: Cele mai frumoase poezii 
populare, Orăştie, 1912. Traduceri: Edmond Jaloux, 
Partea; E. Guiard, Musca, Orăştie, 1911; Peterdi Sândor, 
Naşul, Orăştie, 1911; A. Thewrewk, Întâia scrisoare de 
dragoste, Orăştie, 1911. 

Repere bibliografice: N. Iorga, Un „almanah” al 
scriitorilor ardeleni, NRL, 1911, 49-50; Manole 
Ampoianu, „Duhul cel rău”, CZ, 1927, 6-7; Gavril Pop, 
„Gazetele poporale din Transilvania şi Banat”, TIA, 1939, 
231; Predescu, Encicl., 117; Niculae Gherman, Și a fost 
ziua întâi, CLI, 2006, 19. G.H.-1. 


BORTOŞ, Petru (2.X.1907, Băița, j. Hunedoara — 
1.11.1993, Arad), poet. Mama se numea Dragina, 
iar tatăl era învățătorul Georgiu sau Gheorghe 
Bortoş, autor al volumului de versuri Sentinela 
românimei (Blaj, 1895); prigonit de autorităţile 
maghiare, se refugiază cu familia în Regat, stin- 
gându-se din viaţă lângă Iaşi, în 1917. Întors în 

ţinutul natal, B. (al cărui prenume la naştere era 
Petru-Hariton-Eliodor) urmează Liceul „Moise 
Nicoară” din Arad, apoi Facultatea de Drept din 
Cluj, obţinând şi doctoratul în 1933. Avocat şi notar 
la Cluj, apoi în mici oraşe bihorene, se stabileşte în 
Arad, după cel de-al Doilea Război Mondial fiind 
consilier juridic al unei întreprinderi. În 1926, pe 
când era încă elev, debutează cu versuri în ziarul 
„Cuvântul Ardealului”. Poezii îi mai apar în „Patria” 
(Cluj), „Hotarul” (Arad), „Blajul”, „Solia dreptăţii” 
(Orăştie), „Maramureşul” (Sighet). La Cluj tipăreşte 
întâiul volum - Potire de mătrăgună (1935). Mai 
colaborează la „Ecoul” (Arad), „Ofensiva română” 
(Cluj), „Înnoirea” (Arad), „Litera” (Arad), „Tribuna” 
(Cluj, Braşov), „Luceafărul” (Timişoara), „Poporul” 
(Timişoara) ş.a. Al doilea volum de versuri, 
Cioplitorul de vedenii (1944), apare la Odessa. 
Abia la sfârşitul deceniului al şaptelea B. reintră în 
viaţa culturală arădeană. Publică versuri în cule- 
gerea colectivă Cariatide, în ziarul „Flacăra roşie” 
şi în „Orizont”. Plachetele Nepieritoarele efemeride 
(1984), Sonatele tăcerii (1985) şi Intransigenţa pie- 
trelor (1987) apar pe speze proprii, la Editura Litera. 

Conştiinţa acută a trecerii, angoasa morţii, sen- 
timentul înfrângerii şi maculării „lutului”, precum 
şi căutarea unei consolări sunt trăirile ce dau sub- 
stanţă volumului Potire de mătrăgună. O influenţă 
argheziană se observă în lexic, în tehnica metaforei 
şi chiar în tematică. Treptat, poetul izbuteşte să-şi 
personalizeze limbajul, nutrit acum şi de regiona- 
lisme bihorene, pe fondul unei asumări a dorurilor 
comunităţii. O evoluţie se constată şi în modalita- 
tea lirică, poemul discursiv, cu repetiţii şi prolixi- 
tăţi, făcând loc peisajului spiritualizat, oarecum 
expresionist. Dubla înfăţişare, de poet subiectiv, 
introvertit, şi de poet al colectivităţii, persistă şi 
după 1935. Cioplitorul de vedenii grupează mai 
multe „arte poetice” şi confesiuni lirice. B. se repre- 
zintă pe sine ca modelator, el „frământă vedenii”, 
taie „nădejdi în marmura lunii”. Simplu meşte- 
şugar, socoteşte totuşi creaţia singura capabilă 
să nege limitele umane. Asemenea mărturisiri 
se întâlnesc şi în ciclul Fluierul din cer, în care 
se filtrează însă trăirile colective (Cântec de moţ, 
Apleacă-ţi auzul). O sensibilă elegie a Clujului 
înstrăinat în urma Dictatului de la Viena se alătură 
câtorva poeme ce reflectă experienţa tragică a răz- 
boiului. Volumul Nepieritoarele efemeride, scris 
patru decenii mai târziu, marchează o altă etapă 
în aspiraţia de a conjura nefiinţa. Descoperirea 

perenităţii „efemeridelor” consolează întrucâtva, 
dar ca fundal rămâne o vagă melancolie. Semnele 
neantului irump din când în când (Norii, Uşile 
de taină), menţinând tensiunea. Nici motivul 
creaţiei nu este abandonat, cântul - din fluier 
sau orfic — fiind şi el o „nepieritoare efemeridă”, a 
cărei condiţie e harul venit din cer. Prospeţimea 
percepţiilor, interpretarea inedită dau o anume 
relevanţă imaginilor. În Sonatele tăcerii motivele 
revin într-un registru mai dramatic. E cercetat tot 
mai mult spaţiul amintirii, iar poezia devine acum 
rodul „tăcerii unui gând”. Şi placheta Intransigența 
pietrelor cuprinde aceleaşi teme, păstrând plastici- 
tatea viziunii, dar năzuind tot mai vădit la concizia 
aforismului. 

SCRIERI: Potire de mătrăgună, Cluj, 1935; Cioplitorul de 
vedenii, Odessa, 1944; Nepieritoarele efemeride, Bucu- 
reşti, 1984; Sonatele tăcerii, Bucureşti, 1985; Intransi- 
gența pietrelor, Bucureşti, 1987. 

Repere bibliografice: Al. T., „Potire de mătrăgună”, CRE, 
1936, 2943; M.N., „Potire de mătrăgună”, GT, 1936, 46; 
Eugen Dorcescu, „Nepieritoarele efemeride”, O, 1984, 
38; Florin Bănescu, Cărţile arădenilor, CNT, 1986, 13; 
Gheorghe Schwartz, „Intransigența pietrelor”, „Flacăra 
roșie”, 1987, 12 806; Aurel Turcuș, Petru Bortoș, O, 1989, 27; 
Gheorghe $Șora, În umbra trestiei lui Pan, E 1989, 7. V.D. 


BORZIN, Aurelia (24.XI1.1984, Căuşeni), poetă, 
publicistă. Este fiica Mariei Borzin (n. Rotaru), teh- 
nician, și a lui Nicolae Borzin, maistru constructor. 
A urmat cursul elementar (1990-1999), apoi Liceul 
„Alexie Mateevici” (1999-2003) la Căuşeni. Este 
licenţiată a Facultăţii de Jurnalism şi Ştiinţe ale 
Comunicării a Universităţii de Stat din Chişinău 
(2007), absolvind şi cursurile de master la aceeași 
facultate (2008), precum și Institutul de Instruire 
Continuă, specialitatea translator limba engleză 
(2009). A fost secretar de redacție (2003-2006) și 
din 2007 redactor-şef al revistei „Clipa”. 

Primele versuri B. le publică în revista „Clipa 
siderală” (2000), „revistă de cultură şi creaţie 
literară a tinerei generaţii”, devenită mai târziu 
„Clipa”. A debutat editorial cu placheta Nesomn 
pentru demenţi (2003; Premiul Uniunii Scriitorilor 
din Republica Moldova), urmată de alte două 
volume de versuri. Mai colaborează la „Contrafort”, 
„Limba română”, „Convorbiri literare”, „Sud-Est 
cultural”, „Semn” ş.a. Poeta cultivă un discurs liric 
deliberat colocvial, înfruntând convențiile, asu- 
mându-și gesturi care, dincolo de teribilismul 

adolescentin, exprimă condiția unei feminități 
ce ştie să fie mai presus de orice, chiar dacă, pe 
alocuri, se insinuează nesiguranța, îndoiala, senti- 
mentul dat de „înserările venind din toate părţile”. 
Pendularea „între un registru al neorealismului 
şocant, cu accente naturaliste” şi „registrul ideilor 
gingaşe” (Daniel Cristea-Enache) instituie caracte- 
rul specific al acestei lirici. 

SCRIERI: Nesomn pentru demențţi, Chişinău, 2003; Pan- 
samente, Chişinău, 2007; Chişinăul e o tabletă de cioco- 
lată, București, 2010. 

Repere bibliografice: Arcadie Suceveanu, Început de 
itinerar, „Clipa siderală”, 2002, 6; Daniel Cristea-Enache, 
Laudatio Auricăi Borzin, „Clipa siderală”, 2004, 5; Grigore 
Chiper, Două poete de la Chişinău, CE 2007, 10; Mihai 
Cimpoi, „Postliminiumul” basarabean, LRC, 2008, 
11-12; Dicţ. Chişinău, 66-67; Rachieru, Poeți Basarabia, 
668-673; Mircea V. Ciobanu, Un minimalism impur, 
„Sud-Est cultural”, 2011, 1; Grigore Chiper, Versuri în 
căutarea antologicului, CE 2011, 5-6. A.Bn. 


BOS, Jan Willem  (11.VIII.1954, Driebergen- 
Rijsenburg, Olanda), publicist, traducător olandez. 
Este fiul Johannei Willemina Bos (n. Hinse), 
asistentă medicală, și al lui Gerrit Bos, preot, 
ulterior psiholog. Urmează la Amsterdam Vossius 
Gymnasium (1966-1973), apoi Facultatea de Litere, 
secția limba și literatura română, la Universitatea 
din Amsterdam, unde îl are profesor pe Sorin 
Alexandrescu, specializându-se secundar în neo- 
greacă și teoria literaturii. Beneficiază de un stagiu 
în România (1978-1979) pentru pregătirea mas- 
teratului, susținut în 1980. Își continuă pregătirea 
în domeniul literaturii comparate la University 
of Illinois (Urbana Champaign), obținând alt 
masterat în 1982. Între timp (1981-1982) Ministerul 
Învățământului din SUA îi acordă o bursă pentru 
cercetarea culturii est-europene. Între 1982 și 1984 
este lector de neerlandeză la Universitatea din 
București, iar între 1985 și 1988 asistent de limba și 
literatura română la Universitatea din Amsterdam. 
Din 1988 este liber profesionist. Debutează ca tra- 
ducător cu un text din Urmuz, Ismail și Turnavitu, 
în 1977, în publicaţia „Kopro/”, iar editorial în 1981 
cu versiunea la un roman al lui Sorin Titel, De lange 
reis van de gevangene, iar ca scriitor cu o carte despre 
România (Roemeniă, 2001 şi, într-o ediţie diferită, 
în 2007). Colaborează cu peste o sută cinzeci de 
articole despre literatura, cultura, politica, istoria 
şi societatea românească în diferite publicații 
din Olanda, precum și în periodice românești 


977 Dicţionarul general al literaturii române 
(„Caiete critice”, „Limpul”, „Orizont”, „Bucureștiul 
cultural” ș.a.). Este unul din fondatorii Comitetului 
România (Roemeni& Comit6), la 15 noiembrie 
1988, la prima aniversare a revoltei de la Brașov, 
militând pentru drepturile omului, și secretar al 
magazinului „Roemeniă& Bulletin” (1995-2006, care 
își încetează apariția odată cu intrarea țării noastre 
în Uniunea Europeană), având ca obiectiv soci- 
etatea și cultura românească, precum și relațiile 
cu zona neerlandeză. După o practică apreciabilă, 
filologul a alcătuit necesare lucrări lexicografice de 
amploare (Woordenboek nederlands-roemeens, în 
colaborare cu Wim van Eeden și Elisabeth van der 
Linden, 2008, Woordenboek roemeens-nederlands, 
2011, precum și un dicționar specializat de ter- 
minologie juridico-economică, Juridisch-econo- 
misch woordenboek nederlands-roemeens, 2005 și, 
într-o ediție amplificată, 2012). În 2010 Ambasada 
României în Olanda îi acordă Premiul de Excelență 
pentru promovarea culturii române în această ţară. 
A fost nominalizat la Premiul pentru Literatură 
Europeană pentru primele două volume ale versi- 
unii sale la romanul Orbitor de Mircea Cărtărescu. 
Cunoscător profund al culturii și realităților 
româneşti, cu care ia contact încă din timpul stu- 
diilor universitare, implicarea lui B. în propagarea 
literaturii noastre va fi una de esență. Demersul 
său, etalat pe mai multe paliere, pornește de la 
înțelegerea societății românești în ansamblu, 
într-o epocă de mari prefaceri istorice și sociale, 
la care se referă în bogata lui publicistică. În 
prima carte dedicată țării noastre oferă o imagine 
de ansamblu, privind istoria, geografia, cultura, 
politica, imagine caleidoscopică prelungită și în 
Mijn Romeniă (2011), volum de impresii asupra 
celor mai diverse aspecte, impresii despre oameni 
şi locuri, limbă și obiceiuri. Propria experiență de 
viață din vremea comunismului este relatată în 
„Verdacht”: mijn Securitatedossier (2009), unde, pe 
lângă documentarea minuțioasă, autorul descrie 
atmosfera de suspiciune și supraveghere de atunci. 
Alte cărţi surprind perioada postrevoluționară în 
eseuri de actualitate politică, socială, culturală. 
O parte din publicistica recentă a fost selectată 
în antologia Tivalf jaar Roemeniă Bulletin (1994- 
2006) (2007, în colaborare), cuprinzând și articole 
despre arte, personalități și scriitori. Ca traducă- 
tor, B. abordează îndeosebi literatura postbelică (o 
excepție fiind însă Urmuz, prezent cu toate textele), 
scriitorii selectaţi aparținând tuturor generaţiilor, 

de la Mircea Eliade la Matei Vișniec, și tuturor 
genurilor, poeţi (Ana Blandiana, Mircea Dinescu), 
prozatori (Norman Manea, Sorin Titel și mai ales 
Mircea Cărtărescu, al cărui roman este pentru 
orice interpret, prin varietatea lexicală și stilistică, 
o încercare temerară), dramaturgi (Marin Sorescu). 
În Moderne roemeense verhalen (2008), dorind să 
dea, după cum mărturisește într-un interviu, „o 
imagine de la Junimea încoace, dar și a societății 
românești, să fie și realismul magic, și imaginea 
rurală, și orașul reprezentat, și introspecții”, B. 
antologhează, în transpunere proprie, eșantioane 
cât mai diferite de proză, de la Povestea poveștilor 
de Ion Creangă și nuvela La hanul lui Mânjoală 
de I.L. Caragiale la V. Voiculescu (Iubire magică) 
şi Geo Bogza (Moartea lui lacob Onisia) până la 
loan Groșan și Cristian Teodorescu. Tot în tălmă- 
cirea sa au apărut nuvelele și povestirile din anto- 
logia alcătuită de Sorin Alexandrescu (Roemeniă. 
Verhalen van deze tijd, 1988), printre care Dropia 
de Ștefan Bănulescu și Moartea lui Ipu de Titus 
Popovici, precum și proză de Mircea Eliade, Fănuș 
Neagu, D. Țepeneag, Mircea Nedelciu ș.a., probând 
imensa disponibilitate pentru diversitatea genului 
narativ. În genere, obiectivul său rămâne acela de 
a se menţine cât mai aproape de original, însă, în 
unele cazuri impuse de dificultatea textului, de 
pildă în Orbitor, a fost nevoit, cu acceptul autoru- 
lui, să rescrie unele pasaje ce presupuneau jocuri 
de cuvinte și subtexte surprinzătoare, „interpre- 
tând” oarecum, pe gustul cititorului neerlando- 
fon, mesajul subiacent, „trădând” litera în favoarea 
spiritului. Prin întreaga sa activitate, B. se înscrie 
printre desăvârșiţii filologi, în sens larg, care au 
îmbrățișat literele și cultura noastră, purtându-i 
mesajul în lume. 

SCRIERI: Roemenie, Amsterdam, 2001; ed. Amsterdam 
2007; Land in marge van Europa. Roemeniă na de revo- 
lutie (1989-2004) [Tară la marginea Europei. România 
după revoluţie (1989-2004)], Leiderdorp, 2005; Op 
bezoek in... Roemeniă [În vizită în ...România], Amster- 
dam, 2008; „Verdacht”: mijn Securitatedossier [„Suspect”: 
dosarul meu de la Securitate], Amsterdam, 2009. Anto- 
logii: Democratisering aan de Donau. Roemenie na de 
revolutie van 1989 [Democratizare la Dunăre. România 
după revoluția din 1989] (în colaborare cu Jacques 
Neeven), Amsterdam, 1997; Twalf jaar Roemenit Bulletin 
(1994-2006) [Doisprezece ani de „Buletin românesc” 
(1994-2006)] (în colaborare), Leiderdorp, 2007. Traduceri: 
Sorin Titel, De lange reis van de gevangene [Lunga călă- 
torie a prizonierului], Amsterdam, 1981; Urmuz, Na het 

onweer [După furtună], postfaţa trad., Amsterdam, 1985; 
Roemeniă. Verhalen van deze tijd România. Povestiri din 
vremea noastră], îngr. și postfață Sorin Alexandrescu, 
Amsterdam, 1988; Norman Manea, Leergeld [Lipova], 
postfața trad., Amsterdam, 1989, Het verhoor [Interoga- 
toriul], Amsterdam, 1992; Marin Sorescu, Jonas & Her 
vlot van de Medusa |lona & Pluta Meduzei], Amsterdam, 
1989; Mircea Dinescu, De dood leest de krant [Moartea 
citește ziarul], Amsterdam, 1990; Matei Vișniec, De ter 
dood veroordeelde toeschouwer [Spectatorul condamnat 
la moarte], Amsterdam, 1991; Ana Blandiana, Kopie van 
een nachtmerrie [Proiecte de trecut), Amsterdam, 1992, 
Gedichten [Poeme], Leiderdorp, 2004; Mircea Cărtă- 
rescu, Travestie, Amsterdam, 1996, De wetenden [Orbitor. 
L.Aripa stângă], Amsterdam, 2010, De trofee [Orbitor. 
II.Corpull, Amsterdam, 2012; Magda Cârneci, Chaosmos, 
Leiderdorp, 2004; Moderne roemeense verhalen [Proză 
modernă românească], îngr. trad., Amsterdam, 2008; 
Mircea Eliade, Jeugd zonder jeugd [Tinerețe fără de 
tinereţe], Amsterdam, 2009. 

Repere bibliografice: Wil Rouleaux,  Meesters uit 
Roemeniă, „Iroow”, 2008, 9 august; George Roca, 
Nuvele românești traduse în limba olandeză, „Provincia 
Corvina”, 2008, 12; Eugenia Țarălungă, Antologie de proză 
românească în Olanda, VR, 2008, 8-9; Ovidiu Șimonca, 
„E anormal ca în România să nu se citească literatură 
română” (interviu cu Jan Willem Bos), OC, 2008, 192; 
Olaf Tempelman, Waar naar alles wordt geknipoogd, 
„De Volkskrant”, 2008, 21 noiembrie; Ger Groot, Een 
pandemonium van Jeroen Bosch, „NRC Handelsblat”, 
2010, 7 mai; Ana Chiriţoiu, Mircea Cărtărescu în 
presa neerlandeză, RL, 2010, 34; Olaf Tempelman, 
Alles met ijzerdraad, „De Volkskrant”, 2011, 8 august; 
Maria Vlaar, De zonnewind van het leven, „De Groene 
Amsterdammer”, 2012, 13 septembrie. G.Dn. 


BOSSUECEANU, Grigore R. (1832, Piţicu, azi Bum- 
beşti-Piţic, j. Gorj — ?), gazetar, poet. Vlăstar al unei 
familii boiereşti, B. era în anii Unirii Principatelor 
un gazetar şi un om politic cunoscut, comparabil 
ca notorietate cu Radu Ionescu, de pildă. Într-un 
foileton publicat în „Păcală” (1860) Pantazi Ghica îl 
situa între ziariştii fruntaşi din Bucureşti. Pe la 1862 
fusese ales deputat de Gorj în Camera Legislativă. 
Ca om politic, a fost încă din anii 1854-1855 un uni- 
onist militant. Spre sfârşitul deceniului 1850-1860 
convingerile politice îl aduc în rândurile aşa-zi- 
şilor conservatori. A redactat gazetele „Timpul” 
(1854-1857, 1860-1861), „Secolul”, „Unirea” şi, pro- 
babil, „Conservatorul progresist”. Călătorea mult în 
străinătate şi în 1855 publică impresii de călătorie 
din Italia, iar câţiva ani mai târziu alte „suvenire de 
voiaj” din Franţa. 

Interesul pentru literatură l-a făcut pe B. să 
rezerve o bună parte din paginile publicaţiilor pe 
care le-a redactat foiletoanelor beletristice sau de 
critică literară. A editat, de asemenea, un supliment 
al foilor politice, intitulat „Albumul literar” (1856-— 
1857). Nu a fost un poet original. El recunoaşte influ- 
enţa pe care Cezar Bolliac a exercitat-o asupra sa. 
Poeziile din volumul Ore de dezgust (1854), semnat 
cu pseudonimul Grigorie Ilaru, au un timbru 
sonor, emoția fiind înecată de retorism. Abilitatea 
cu care versifică vine dintr-o cultură bogată, dar 
este, poate, şi efectul unui proces de mimetism, 
poeţii săi tutelari fiind Byron şi Lamartine. Atunci 
când abandonează celebrarea idealurilor naţio- 
nale sau a trecutului istoric, viziunea lirică devine, 
în maniera primilor ani de după 1848, romantică 
şi pesimistă. Definindu-şi poeziile drept expresie 
a unui „suflet adesea bolnav”, B. ştie, la câţiva ani 
după ce le-a compus, să le observe şi slăbiciunile, 
erorile de versificaţie, limba încărcată de latinisme, 
ideile „incorecte”. Mai originală şi mai izbutită, sub 
aspectul formei, proza lui cuprinde câteva naraţi- 
uni istorice şi fragmente de însemnări de călătorie, 
unde se arată un observator penetrant. Preocupat 
să extragă din multitudinea de impresii o concluzie, 
mai întotdeauna cu semnificaţie morală, neglijează 
în schimb amănuntul pitoresc, culoarea locală. A 
mai folosit uneori pseudonimele G. Ilar şi Aluneanu. 
SCRIERI: Ore de dezgust, Bucureşti, 1854. 

Repere bibliografice: Iorga, Ist. li. XIX, III, 249-250; 
Iorga, Ist. presei, 111, 123; Roxana Sorescu, Scepticul tânăr 
Grigorie Ilaru, RITL, 1972, 4; Martin, Metonimii, 135-146; 
Remus Zăstroiu, Grigore R. Bossueceanu, un luptător 
pentru Unire şi Independenţă, ALIL, t. XXXVI, 1977-1978; 
Dicţ. lit. 1900, 120; Faifer, Semnele, 337. R.Z. 


BOSSUN, Ştefan (3.X1.1907, Măceşu de Jos, j. Dolj 
— 27.VIII.1993, Craiova), prozator, publicist. Părinţii 
săi, Floarea şi Florea, erau ţărani. A urmat şcoala 
primară în comuna natală, apoi, cu întreruperi, 
liceul la Craiova (1924-1926, 1949-1952). Din 1925 
va fi, pe rând, funcţionar la Tribunalul Judeţean 
Dolj (până în 1940), director al Căminului Cultural 
Judeţean Dolj, bibliotecar la editura şi revista 
„Ramuri” (1940-1948), iar, în cele din urmă, secretar 
al Teatrului Naţional craiovean (1951-1953). Între 
1949 şi 1960B. a condus Filiala din Craiova a Uniunii 
Scriitorilor. În toţi aceşti ani el desfăşoară o bogată 
activitate gazetărească şi literară, fiind, intermitent, 
redactor la „Gând şi slovă oltenească” (1936-1947), 

unde publică cronici dramatice, versuri şi proză, 
articole politice şi literare. Debutează în 1934 la 
„Tinerimea doljeană”. A colaborat şi la alte ziare 
şi reviste craiovene („Presa Olteniei”, „Jurnalul, 
„Cugetul românesc”, „Iribuna Olteniei”), dar şi la 
„Vatra”, „Gazeta literară”, „Ramuri” ş.a., semnând 
de multe ori Fanu sau E Bossun, cu inițialele EB. 
sau cu pseudonimele Vladimir Arbore, Vlad Dracu, 
Vlad Ţepeş. 

Cele câteva volume de proză editate de B. — 

Scrisori din satul meu (1937), Fata din pădure 
(1942), A fost într-o toamnă (1947), Acolo cântă 
apele (1962), Zbor în amurg (1976), Poveştile Jiului 
(1980) — certifică, prin tematica lor, un scriitor de 
esenţă realistă, atras mai ales de universul rural. 
Cu o pană viguroasă, el evocă o lume familiară lui, 
consumată de necazuri cotidiene sau de dramele 
dintotdeauna (iubirea nefericită, gelozia, conflic- 
tele sociale). Înclinarea spre meditaţie aduce o 
notă de discretă profunzime scrierilor, subminată 
însă pe alocuri de accente moralizatoare. 
SCRIERI: Scrisori din satul meu, Craiova, 1937; Fata din 
pădure, Craiova, 1942; A fost într-o toamnă, Craiova, 
1947; Acolo cântă apele, Bucureşti, 1962; Zbor în amurg, 
Craiova, 1976; Poveştile Jiului, Craiova, 1980. 


Repere bibliografice: Dimitrie Murgu, „Acolo cântă 
apele”, O, 1963, 1; Maria Ionescu, „Zbor în amurg”, R, 
1977, 3; Virgil Nistor, „Zbor în amurg”, ST, 1977, 4; Radu 
Cârneci, Literatura locului natal, CNI, 1981, 17; Firan, 
C.Bz. 


Profiluri, |, 121-122. 


BOSTAN, Grigore C. 
(4.V.1940, Budineţ, j. 
Storojineţ, Ucraina — 
17.X1.2004, Cernăuţi), 
poet, prozator, istoric 
literar, folclorist. 


Este fiul Mariei (n. Gheorghian) şi al lui Constantin 
Bostan, ţărani. Tatăl a murit în timpul luptelor de la 
Cotul Donului. B. învaţă în comuna natală, apoi la 
Cireş şi la Cernăuţi, unde în 1965 va absolvi secţia 
de filologie română a Universităţii. Ulterior va fi 
aici cadru didactic, din 1979 şef al Catedrei de filo- 
logie română şi clasică, iar din 1989 profesor titular 

de literatură română şi universală. Şi-a luat docto- 
ratul în filologie la Kiev (1971) şi pe cel în folcloris- 
tică la Moscova (1987). Este membru al Uniunii 
Scriitorilor atât în România, cât şi în Republica 
Moldova şi în Ucraina, membru de onoare al Aca- 
demiei Române (1991) şi membru al Academiei din 
Ucraina (1993). Este preşedinte-fondator (1989- 
1990), apoi copreşedinte al Societăţii pentru Cul- 
tură Românească „Mihai Eminescu” din regiunea 
Cernăuţi, redactor științific al revistei „Filologie 
romanică”, redactor al publicației „Eudoxiu Hur- 
muzachi”. A debutat în 1961, cu poezia Drumeții, 
în săptămânalul „Cultura Moldovei” din Chişinău. 
Mai colaborează la „Literatura şi arta”, „Dacia lite- 
rară”, „Cronica”, „România literară”, „Academica”, 
„Poesis”, „Vatra”, „Iribuna”, „Septentrion literar”, la 
care e şi în redacție, ş.a. În 2000 i s-a acordat Pre- 
miul Uniunii Scriitorilor din Republica Moldova, 
iar în România a fost distins cu Ordinul Serviciul 
Credincios în grad de Comandor. 

Volumele de versuri ale lui B. - Cântece de 
drum (1982), Revenire (1990), Vitrina manechine- 
lor (1992), Cetatea de Sus (1994), Dincolo de vârstă 
(1996), Poem bucovinean (1998), Cronograme în 
piatră (2003), A treia chemare (2005) — conţin texte 
de factură expresionistă. Mesajul aparţine unui 
glas ce îndrăzneşte să se exprime într-un imperiu 
al tăcerii: „Şi se tăcea pretutindeni/ nu cumva să 
iasă/ din malul de piatră/ cu ochii de bronz — tro- 
glodiţii/ adevărații stăpâni ai acestor meleaguri” 
(Sare amară). „Un ciudat amestec de lirism tradiți- 
onal (în sensul bun, plin al cuvântului) și neliniște 
modernă se observă în poemele sale”, remarca 
Eugen Simion. Pendulând între un „dincoace” 
actual, real, și un „dincolo” transcendent, „luând 
mereu pe tălpi ca amintire lutul”, poetul experi- 
mentează „punctele de trecere”, stările de călător 
în lumile astrale fără vârstă, zborurile inițiatice. 
Fără a ignora ezitările, stângăciile acestor versuri, 
este un gen de poezie mai rar întâlnit în contem- 
poraneitatea literaturii nord-bucovinene, ca și 
proza SF pe care o cultivă B. în romanele-eseu 
O evadare din Eterna — 1 (2001) şi Eterna - 2 sau 
Peștera Urșilor (publicat postum, în 2010). Periplul 
spaţial, configurat parcă după tiparul basmului 
popular, se petrece, în cel dintâi roman, dinspre 
lumea veșnică spre cea pământeană, unde „tem- 
ponauţii” vor rămâne un timp în captivitatea 
oamenilor. Ca etnolog, B. a înfiinţat pe lângă 
Universitatea din Cernăuţi o arhivă de folclor şi a 

organizat cercetări sistematice în satele româneşti 
din nordul Bucovinei şi din Transcarpatia. În 
studiul Poezia populară românească în spaţiul 
carpato-nistrean (1998) îşi propune să detaşeze 
identitatea artistică românească de unele tangenţe 
interetnice, de unele paralelisme tipologice. Fără 
să ignore contactele interetnice, cercetătorul îşi 
bazează demersul pe examinarea caracteristicilor 
zonelor etnofolclorice, pe procesul demografic 
al acestora, pe fondul lor ancestral (daco-roman) 
original, stabilind, nuanţat, dacă este vorba de 
interferenţe, de împrumuturi reciproce, şi luând 
în calcul, de fiecare dată, gradul de asimilare a 
unor produse populare, creativitatea receptorilor, 
aria de circulaţie a unor bunuri culturale. Înzestrat 
cu o bună cunoaştere a domeniului, manifes- 
tând calmul omului de ştiinţă, B. argumentează 
identitatea şi persistenţa tradiţiilor etnofolclorice 
româneşti în spaţiul studiat. Mai mult decât atât, 
el respinge discursul oficial univoc - care vorbea 
doar despre influenţa culturii slave asupra celei 
româneşti — şi demonstrează puterea de iradiere 
a tradiţiilor româneşti către alte etnii. În colinda 
românească din spaţiul cercetat există unele cone- 
xiuni româno-slave, care însă „n-au atins straturile 
esenţiale ale sistemului etnofolcloric românesc”, 
influenţele „menţinându-se mai mult la periferie — 
ca elemente suprapuse”; pluguşorul ucrainean are 
puncte de tangenţă cu pluguşorul românesc, însă 
textul ucrainean nu este o „epopee a muncii pluga- 
rului”; afirmaţiile unora despre un masivîmprumut 
ucrainean în teatrul nostru popular trebuie tempe- 
rate, fiindcă în Malanca bucovineană şi nord-ba- 
sarabeană „locul central îl deţin scenele istorice 
autohtone”, româneşti. Se observă că motive româ- 
neşti au pătruns, din cărţi ori pe cale orală, în fol- 
clorul ucrainean al obiceiurilor de iarnă, aşa cum 
s-a întâmplat în dramaturgia ucraineană despre 
ceata lui Bujor, care reprezintă „în cea mai mare 
parte transpuneri ale textelor româneşti”. O influ- 
enţă considerabilă, notează B., a avut-o melosul 
românesc asupra cântecului popular ucrainean 
din Moldova şi Bucovina. Câteva lucrări de istorie 
literară, editate succesiv, în 1995, 2000, 2003, 2011, 
şi elaborate în colaborare cu soţia sa, Lora Bostan, 
structurate în așa fel încât să răspundă și unor soli- 
citări didactice, au în vedere valorizarea tradiţiei şi 
a prezentului literaturii române din Bucovina, rele- 
varea rolului cultural al unor instituţii (presa, soci- 
etățile, Universitatea, Biserica Ortodoxă ș.a.). 

SCRIERI: Datini populare. Sărbătorile satelor bucovi- 
nene (în colaborare), Ujgorod, 1972; Cântece de drum, 
pref. Nicolae Bileţchi, Ujgorod, 1982; Corelaţii tipolo- 
gice şi contacte folclorice, Chişinău, 1985; M. Eminescu, 
Cernăuţi, 1989; Revenire, Ujgorod, 1990; Vitrina mane- 
chinelor, Chişinău, 1992; Cetatea de Sus, Cernăuţi, 1994; 
Literatura română din Bucovina (în colaborare cu Lora 
Bostan), Cernăuţi, 1995; Dincolo de vârstă, cu o Tabletă 
de poet din Ţara de Sus de Eugen Simion, postfață Adrian 
Dinu Rachieru, Timişoara, 1996; Poem bucovinean, 
Cernăuţi, 1998; Poezia populară românească în spațiul 
carpato-nistrean, laşi, 1998; Pagini de literatură română. 
Bucovina, regiunea Cernăuţi. 1775-2000 (în colaborare 
cu Lora Bostan), Cernăuţi, 2000; O evadare din Eterna — 
1, Cernăuţi, 2001; Cronograme în piatră, Cernăuţi, 2003; 
Literatura română din Bucovina în context naţional și 
policultural (n colaborare cu Lora Bostan), Cernăuţi, 
2003; A treia chemare, pref. Arcadie Suceveanu, 2005; 
Eterna - 2 sau Peștera Urșilor, Cernăuţi, 2010; Patrimo- 
niu cultural-literar românesc (actuala regiune Cernăuţi) 
(în colaborare cu Lora Bostan), Cluj-Napoca, 2011. 
Culegeri: Folclor din Ţara Fagilor, pref. edit., Chişinău, 
1993 (în colaborare). 

Repere bibliografice: Rachieru, Poeți Bucovina, 63-71; 
Octavian Soviany, Poezie din Bucovina, CNT, 1997, 
23-24; Cimpoi, Is. lit. Basarabia, 243-244; George 
Bădărău, „Poem bucovinean”, CL, 1999, 5; Ion Beldeanu, 
O antologie a literaturii române din Bucovina, CL, 
2000, 8; Petru Ursache, Cetatea culturală, CL, 2001, 3; 
Cimpoi, Critice, II, 175-177, Hostiuc, Scriitori, 32-33, 
113-129; Suceveanu, Emisferele, 177-179; Datcu, Dicţ. 
etnolog., 129-130; Mircea Fotea, Contribuţia lui Grigore 
Bostan la cercetarea folclorului din spaţiul carpato- 
nistrean, „Anuarul Muzeului Etnografic al Moldovei”, 
2008; Apetri, Atitudini, 118-119, 158-161; Datcu, 
Miscellanea, 343-344; Arcadie Suceveanu, Personalitate 
de referinţă: Grigore Bostan, DL, 2012, 1-2. I.D. 


BOSTAN, Lora (16.VII.1951, Coşuleni, Ucraina), 
istoric literar. Este fiica Elisabetei (n. Borziac) 
şi a lui Nicandru Dadus, ţărani. Face studii la 
Universitatea din Cernăuţi, absolvită în 1973, luân- 
du-şi în 1987 şi doctoratul în filologie. Este docent 
la Catedra de filologie română şi clasică a aceleiaşi 
Universităţi. Conduce din 1993 cenaclul literar stu- 
denţesc „Mircea Streinul”. 

B.a publicat studii şi eseuri despre scriitorii din 
nordul Bucovinei. Lucrarea Pagini de literatură 
română. Bucovina, regiunea Cernăuţi. 1775-2000 
(2000), elaborată în colaborare cu soţul său, Grigore 
C. Bostan, stă sub semnul convingerii că Bucovina 
este „un component indisolubil al patrimoniului 
cultural-literar românesc”. După un scurt capitol 

care relevă, prin I.G. Sbiera, S. FI. Marian, Ştefan 
Ştefureac, Elena Niculiţă-Voronca şi Leca Morariu, 
concreşterea poeziei din rădăcinile creaţiei 
populare, este prezentată cealaltă treaptă, ilus- 
trată, între alţii, de Silvestru Morariu-Andrievici, 
Al. Hâjdeu, V. Bumbac, D. Petrino, I.V. Ştefanelli, G. 
Rotică, I.E. Torouţiu, pentru ca apoi să fie investi- 
gată epoca „de mare efervescenţă” literară (1918-— 
1940, 1941-1944) prin Vasile Gherasim, George 
Voevidca, Traian Chelariu, Mircea Streinul, Iulian 
Vesper, E. Ar. Zaharia, Vasile Posteuca ş.a. Partea 
a treia înfăţişează „călătoria spre sine”, din a doua 
jumătate a secolului al XX-lea, a unor scriitori ca 
Vasile Leviţchi, Aniţa Nandriş-Cudla, Serafim Saka, 
Ion Vatamanu, Mircea Lutic, Grigore C. Bostan, Ilie 
Motrescu, Vasile Tărâţeanu, D. Covalciuc, Mihai 
Prepeliță, Ilie Tudor Zegrea, Arcadie Suceveanu, 
Ştefan Hostiuc, Arcadie Opaiţ, Vitalie Zâgrea ş.a. 
Și alte cărţi alcătuite împreună cu Grigore C. 
Bostan sunt structurate în mod asemănător, fiind 
destinate în primul rând studenţilor. B. a îngrijit 
și o antologie de poezie a membrilor cenaclului 
„Mircea Streinul”, cu succinte prezentări despre 
cei mai însemnați poeţi ai generaţiei anilor '90 din 
secolul trecut afirmaţi în nordul Bucovinei - Ion 
Bâcu, Dumitru Mintencu, Rodica Ursuleac, Lia 
Popov, Gheorghe Ungureanu, Vitalie Zâgrea ş.a. 

SCRIERI: Bucovina literară, Chişinău, 1991; Proza 
bucovineană din secolul XIX - începutul secolului XX, 
Cernăuţi, 1995; Literatura română din Bucovina (în cola- 
borare cu Grigore C. Bostan), Cernăuţi, 1995; „Mănăstire 
de cuvinte”, Hliboca, 1996; Pagini de literatură română. 
Bucovina, regiunea Cernăuţi. 1775-2000 (în colaborare 
cu Grigore C. Bostan), Cernăuţi, 2000; Literatura română 
din Bucovina în context naţional și policultural (în cola- 
borare cu Grigore C. Bostan), Cernăuţi, 2003; Patrimoniu 
cultural-literar românesc (actuala regiune Cernăuţi) (în 
colaborare cu Grigore C. Bostan), Cluj-Napoca, 2011. 

Repere bibliografice: Ion Cozmei, O lucrare necesară, 
„Plairomânesc” (Cernăuţi), 1995, 10; Nicolae Prelipceanu, 
Un caiet de poezie românească la Cernăuţi, RMB, 1997, 27 
februarie; Ion Beldeanu, O antologie a literaturii române 
din Bucovina, CL, 2000, 8; Ștefan Broască, Conștiinţa de 
sine a unei literaturi frustrate, DL, 2002, 4. I.D. 


BOŞCA, Teodor (5.11.1922, Cluj - 9.X.1987, Cluj- 
Napoca), traducător, dramaturg. Este fiul Mariei 
(n. Matei) şi al lui Ştefan Boşca. Învață întâi la Cluj, 
dar din, cauza refugiului, face ultima clasă de liceu 
(1940-1941) la Orăştie, apoi Facultatea de Litere a 
Universităţii clujene (1941-1945), absolvind la Sibiu, 

în timpul ocupaţiei Transilvaniei. Licenţiat în filolo- 
gie modernă, este profesor la liceele „George Barițiu” 
şi „Gh. Şincai” din Cluj, unde predă limbile latină şi 
franceză (1941-1961), devenind mai târziu lector, 
iar din 1975 conferenţiar la Facultatea de Filologie 
a Universităţii „Babeş-Bolyai”, unde ţine cursuri de 
literatură comparată şi universală, limbi romanice 
şi limba latină. În 1975 îşi susţine teza de doctorat 
despre opera lui Ugo Foscolo, poet din care a dat 
cele mai bune traduceri în limba română. Debutase 
cu versuri ca licean, în 1940, la revista „Nord vestul”. 
Din 1960 e prezent în periodicele „Făclia”, „Iribuna”, 
„Echinox”, „Steaua” şi „Lransilvania” cu traduceri 
şi articole despre literatura universală. Editorial, 
debutează în 1962 cu piesa Stupii cu pricina, până 
în 1969 continuând să scrie teatru (nu totdeauna 
reuşit, din cauza schematismului) pentru amatori 
şi profesionişti. Piesele sale, centrate pe intrigi care 
pun în discuţie chestiuni de etică, au fost jucate pe 
scene din Cluj, Târgu Mureş, Timişoara, iar altele au 
fost lăsate în manuscris. 

Deţinând competenţa  filologului poliglot 
şi fineţea analitică a criticului literar, B. se face 
cunoscut ca traducător de excepţie al Sonetelor lui 
Shakespeare (1974; Premiul Uniunii Scriitorilor), 
traducere integrală care încearcă să restituie în 
româneşte nu numai sensurile originalului, dar şi 
culoarea lexicului şi plasticitatea versului. A doua 
transpunere, la fel de izbutită, este Poezia trubadu- 
rilor provensali, italieni, portughezi, a truverilor şi 
minnesăngerilor (1980). Antologia este alcătuită în 
juxtă, punând în paralel originalul şi traducerea. 
Lucrarea oferă o imagine de ansamblu a fenome- 
nului poetic medieval din Provența, Franţa, Italia, 
Portugalia, Germania. Autorul ei nu s-a mărginit 
la traducerea celor optzeci şi opt de poeţi ce s-au 
supus comandamentului „confesiei”, ci i-a şi pre- 
zentat pe baza puţinelor date biografice păstrate. 
Pe de altă parte, numeroase versuri tălmăcite de 
B. au intrat în Walter von der Vogelweide. Epoca. 
Poetul. Opera. Interpretarea (2000), studiu şi antolo- 
gie realizate de Petru Forna. În ultimii ani de viață 
a finalizat o amplă antologie a poeziei preroman- 
tice europene, care va fi publicată postum, în 2007. 
Temeinicia transpunerii în româneşte a marii poezii 
a lumii îl aşază pe B. printre traducătorii importanţi 
din ultimele decenii ale secolului trecut. Ca semn de 
preţuire, Filiala Cluj a Uniunii Scriitorilor a instituit 
un premiu care îi poartă numele. 

SCRIERI: Stupii cu pricina, Cluj, 1962; Când ghitara-i de 
prisos, Bucureşti, 1963; Dănilă o ia razna, Bucureşti, 1963; 
Judecata, Bucureşti, 1964; Curcubeul negru, Bucureşti, 
1969. Traduceri: Frederik Antal, Clasicism şi romantism 
şi alte studii de istoria artei, Bucureşti, 1971; Shakespeare, 
Sonets — Sonete, ed. bilingvă, pref. trad., Cluj-Napoca, 1974; 
Poezia trubadurilor provensali, italieni, portughezi, a tru- 
verilor şi minnesăngerilor, ed. plurilingvă, Cluj-Napoca, 
1980; Poezia preromantică în Anglia, Franța, Germania, 
Italia şi Spania, ed. plurilingvă, îngr. Laszlo Alexandru, 
pref. trad., Cluj-Napoca, 2007. 

Repere bibliografice: Mircea Tomuş, „Curcubeul negru”, 
„Făclia” (Cluj), 1969, 7145; Liviu Petrescu, Geometrii 
imaginare - Monument Shakespeare, TR, 1974, 22; 
Marian Papahagi, O antologie de poezie medievală, TR, 
1980, 50; I. Pulbere, Poezia trubadurilor, a truverilor 
şi a minnesăngerilor, ST, 1981, 4; Marian Papahagi, Un 
profesor, un traducător, TR, 1987, 43; Dicţ. scriit. rom,, |, 
330-331. M.Pp. 


BOT, Ioana (3.V.1964, Cluj-Napoca), critic și istoric 
literar, traducătoare. Este fiica Mariei Livia Bot (n. 
Croitoru) și a lui Nicolae Bot, ambii cadre didac- 
tice la Universitatea clujeană. La Cluj a absolvit în 
1982 Liceul de filologie-istorie „Ady-Şincai”, iar în 
1986 Facultatea de Filologie a Universităţii „Babeş- 
Bolyai”. După absolvire a predat limba și literatura 
română la Şcoala Generală nr. 1 din Gherla, iar 
în 1990 a devenit asistent la Facultatea de Litere 
clujeană, parcurgând treptele carierei universitare 
până la gradul de profesor (2008). Și-a susținut 
doctoratul în 1997 cu o teză despre D. Caracostea. 
A beneficiat de burse și stagii de specializare la 
Lappeenranta (Finlanda), Zirich, Geneva şi Roma. 
A debutat în revista „Echinox” (1982), din a cărei 
redacție a făcut parte în perioada studenției, și edi- 
torial în 1990 cu volumul Eminescu şi lirica româ- 
nească de azi. A mai colaborat la „Iribuna”, „Steaua”, 
„Contemporanul — Ideea europeană”, „Dilema (ve- 
che)”, „Dilemateca”, „Idei în dialog” ș.a., exprimân- 
du-se, de pildă, în legătură cu proiectul finalizat de 
facsimilare a manuscriselor eminesciene în urmă- 
torii termeni: „aceasta nu e o ediţie genetică şi elec- 
tronică a manuscriselor eminesciene, ci un pictorial 
cu poze ale paginilor, de complexitatea informatică 
a CD-urilor oferite ca suvenir de la nunţi, botezuri 
şi absolviri”. A coordonat sau a fost membră în 
echipele mai multor proiecte de cercetare, printre 
care și Dicţionar analitic de opere literare românești 
(-IV, 1997-2004), coordonat de lon Pop, și a contri- 
buit cu studii și articole la volume colective apărute 

în Franţa, Italia, Elveția și România. A tradus, singură 
sau în colaborare, îndeosebi din literatura de limbă 
franceză. 

Modelul interpretativ al criticii practicate de B. 
îl constituie școala filologică clujeană (pe linia D. 
Popovici - loana Em. Petrescu), filtrată prin expe- 
riența Școlii de la Yale (Paul de Man) și a noului 
val din critica geneveză (Laurent Jenny). E vorba 
despre o critică retorică — în sensul larg al terme- 
nului — care aspiră să identifice nervurile textului, 
dar se dovedește adeseori opacă față de valorile 
existenţiale sau față de contextele social-institu- 
ționale în care se produce și se receptează feno- 
menul literar. Asumarea acestui set de opţiuni 
este vădită încă de la primul volum al autoarei, 
Eminescu şi lirica românească de azi, ce aduce cu 
un act final la Eminescu și mutaţiile poeziei romă- 
nești de loana Em. Petrescu (ale cărei scrieri B. le 
editează). Utilizând un bogat corpus de texte, de 
la realismul socialist până la optzecism, autoarea 
inventariază modurile „citatului eminescian”, 
schițând o tipologie care include poemele dedicate 
lui Eminescu, „identificarea de substanță” cu pro- 
totipul, textele-replică, lirica patriotică (tratată ca 
o categorie aparte) și prelucrarea anumitor topoi. 
Eminescologia va rămâne o preocupare constantă, 
cu grade variabile de reușită. În secțiunea Cuvinte 
despre cuvinte (critica criticii) din Trădarea cuvin- 
telor (1997), care ocupă cea mai mare parte a cărții, 
și care, la rândul ei, este dedicată majoritar criticii 
eminesciene, sancţionarea legitimă a adulatorilor — 
adeseori conspiraţioniști — ai poetului (Constantin 
Barbu, Theodor Codreanu, N. Georgescu ș.a.) este 
subminată nu o dată de unghiul stereotip al lecturii 
(autoarea conchide, aproape invariabil, că exegeții 
vorbesc mai mult despre ei înșiși decât despre 
Eminescu), ca și de anumite parti-pris-uri regio- 
naliste, ce exaltă necondiţionat linia D. Popovici — 
Ioana Em. Petrescu și care riscă să-i plaseze, prin 
negaţie consecventă, pe |. Negoiţescu sau pe Edgar 
Papu în proximitatea „patologiei” lui Eugen Barbu 
sau a lui Theodor Codreanu. O ezitare similară se 
înregistrează și în amplul studiu Istoria și anatomia 
unui mit cultural din antologia „Mihai Eminescu, 
poet naţional român”. Istoria şi anatomia unui mit 
cultural (2002), unde B. analizează modul în care 
asupra lui Eminescu s-au proiectat, de-a lungul 
secolului al XX-lea, toate „maladiile spiritului 
nostru”, poetul devenind, printr-un „iscusit transfer 
de responsabilitate”, un alibi pentru ideologiile 

dominante ale culturii române. Cu toate acestea, 
autoarea operează ea însăși un anume „transfer de 
responsabilitate”, evitând să confrunte reprezentă- 
rile analizate cu opera la care ele pretind că se referă 
și lăsând astfel deschisă dilema dacă e posibil un 
discurs exegetic non-mitizant ori dacă, dimpotrivă, 
mitul e înscris în codul genetic al oricărei interpre- 
tări. Un răspuns clar în privința valorii și a imaginii 
poetului nu oferă nici Eminescu explicat fratelui 
meu (2012), singurul volum în care B. abordează 
frontal discursul eminescian ca atare. O expli- 
cație este aceea că textul se apleacă, în general, 
asupra unor aspecte relativ marginale ale operei 
(Locul aripelor, Călin - file din poveste, diverse 
fragmente din alte poeme erotice, Făt-Frumos din 
lacrimă, variantele Odei — în metru antic, Odin și 
poetul, Scrisoarea III, Gemenii şi poezia patriotică), 
în comentarea cărora limitarea deliberată a per- 
spectivei, preponderent retorică, se însoțește cu 
suprainterpretări frapante („cartea” fiului de domn 
din Scrisoarea III urmăreşte „recâștigarea valen- 
țelor ontogene ale limbajului poetic”). Pe de altă 
parte, deși cartea se încheie pe un ton optimist, 
autoarea arătându-se convinsă că „Eminescu este 
un poet pentru secolul XXI”, această aserțiune 
apodictică e făcută fără să se speculeze „care vor fi 
coordonatele fundamentale ale noii sensibilități, 
cărora poezia lui le va răspunde”. D. Caracostea, 
teoretician şi critic literar (1999) este, probabil, cea 
mai bună carte a autoarei, remarcându-se prin 
rigoarea cercetării, prin reconstrucția sistematică 
a teoriilor lui Caracostea (developate pe discipline: 
lingvistică, stilistică, poetică, teorie literară, folclo- 
ristică, critică genetică), precum și prin situarea 
în contextul criticii europene din secolul al XX-lea 
(cu raportări constante la idealismul lui Benedetto 
Croce, la stilistica germană sau la școala formală 
rusă). Deficienţele rezidă în minimalizarea contex- 
tului literar românesc, în eludarea criticii aplicate a 
lui Caracostea (redus, cu mici excepții, la ipostaza 
de teoretician), ca și în anumite entuziasme factice 
care o fac pe exegetă să-l recomande pe criticul 
interbelic drept un precursor al poststructura- 
lismului. În ciuda titlului pretenţios, Histoires 
litteraires: litterature et ideologie dans lhistoire de 
la litterature roumaine (2003) are un caracter ete- 
roclit, mixând fragmente preluate din volumele 
anterioare și prezentări cu rol de popularizare (Les 
Peres fondateurs des idees litteraires roumaines). O 
culegere este și Semne de carte (2004), ce reunește 

cronici literare consacrate, în general, unor autori 
pe care, resimțindu-i ca afini, B. îi citește în registru 
empatic — Sorin Alexandrescu, Mircea Anghelescu, 
Ion Bogdan Lefter, Corin Braga, Liviu Papadima, 
Adriana Babeţi, Mircea Mihăieș ș.a. Mai închegat 
este volumul Sensuri ale perfecțiunii. Literatura cu 
formă fixă ca încercare asupra limitelor limbajului 
(2006), care se așază în răspăr cu tradiția forma- 
list-structuralistă, susținând că „formele fixe [...] 
oglindesc [...] ideologia vremii lor, a orizontului 
de cultură care le perpetuează”. Totuși, principala 
contribuție adusă de B. constă în postularea unui 
„sens al formei”, „parţial sau total independent față 
de sensul lingvistic”, și în close reading-urile care 
urmăresc să acrediteze acest concept, chiar dacă 
ambele operații contrazic premisa predeterminării 
culturale a formelor, iar „independența” sensului 
formei rămâne chestionabilă atâta timp cât, sub 
raport teoretic, configurarea lui prin eludarea 
sensului lingvistic este imposibilă. Interesul literar 
pe care îl suscită Jurnal elveţian (2004), consem- 
nând nouă luni petrecute la Universitatea din 
Ziirich la mijlocul anilor '90, derivă din confrunta- 
rea între imaginile prefabricate ale Occidentului și 
experiențele trăite de autoare la fața locului. 

SCRIERI: Eminescu şi lirica românească de azi. Citatul 
eminescian în poezia contemporană românească, 
Cluj-Napoca, 1990; Trădarea cuvintelor, Bucureşti, 1997; 
D. Caracostea, teoretician şi critic literar, Bucureşti, 1999; 
ed. Cluj-Napoca, 2001; Histoires litteraires: litterature 
et ideologie dans Lhistoire de la litterature roumaine, 
Cluj-Napoca, 2003; Jurnal elvețian, Cluj-Napoca, 2004; 
Semne de carte, Cluj-Napoca, 2004; Sensuri ale perfecțiu- 
nii. Literatura cu formă fixă ca încercare asupra limitelor 
limbajului, Cluj-Napoca, 2006; Eminescu explicat fratelui 
meu, București, 2012. Ediţii, antologii: Portret de grup cu 
Ioana Em. Petrescu, Cluj-Napoca, 1991 (în colaborare cu 
Diana Adamek); loana Em. Petrescu, Cursul Eminescu, 
Cluj-Napoca, 1991, Mihai Eminescu, poet tragic, laşi, 
1994, Molestarea fluturilor interzisă, postfaţa edit., Bucu- 
reşti, 1998, Modernism/postmodernism: o ipoteză, introd. 
și postfața edit., Cluj-Napoca, 2003, Studii de literatură 
română şi comparată, pref. edit., Cluj-Napoca, 2005 (în 
colaborare cu Adrian Tudurachi), Ion Barbu şi poetica 
postmodernismului, Cluj-Napoca, 2006 (în colaborare 
cu Ligia Tudurachi), Studii de eminescologie, Cluj-Na- 
poca, 2009 (în colaborare cu Adrian Tudurachi), Studii 
despre Ion Budai Deleanu, Cluj-Napoca, 2011 (în colabo- 
rare cu Adrian Tudurachi); Poezia patriotică românească, 
Bucureşti, 2001; „Mihai Eminescu, poet naţional român” 
Istoria şi anatomia unui mit cultural, Cluj-Napoca, 
2002; Mihai Eminescu, „Scrisori” Exerciţii de lectură, 

Cluj-Napoca, 2004 (în colaborare cu Monica Columban); 
Identite nationale: realite, histoire, litterature, Bucureşti, 
2008 (în colaborare cu Adrian Tudurachi); Nicolae Bot, 
Studii de etnologie, Cluj-Napoca, 2008 (în colaborare 
cu Ileana Benga). Traduceri: Marianne Mesnil, Assia 
Popova, Etnologul între şarpe şi balaur. Eseuri de mito- 
logie balcanică, Bucureşti, 1997 (în colaborare cu Ana 
Mihăilescu); Laurent Jenny, Rostirea singulară, pret. 
trad., București, 1999; Charles Mauron, De la metafo- 
rele obsedante la mitul personal, îngr. trad. în colabo- 
rare cu Raluca Lupu, Cluj-Napoca, 2001; Wolf Lepenies, 
Ascensiunea și declinul intelectualilor în Europa, pret. 
Andrei Pleșu, Cluj-Napoca, 2005 (în colaborare cu Anca 
Neamţu); Martin Page, Libelula, București, 2005; Cathe- 
rine Locandro, Clara Noaptea, București, 2006; Roger 
Francillon, Jean Rousset sau Pasiunea lecturii, pref. trad., 
Cluj-Napoca, 2006; Carmelo Colangelo, Jean Starobinski 
sau Ucenicia privirii, postfaţa trad., Cluj-Napoca, 2006. 

Repere bibliografice: Ioana Em. Petrescu, Eminescu şi 
lirica românească de azi, TR, 1990, 24; Mircea Mihăieş, 
Eminescologia în bluejeans, O, 1990, 24; Ion Simuţ, Citatul 
— semn de criză, RL, 1990, 31; Gabriela Duda, Acţiunea 
citatului eminescian, VR, 1991, 1; Borbâly, Xenograme, 
128-129, Mircea Anghelescu, Procesul Caracostea, RL, 
2000, 31; Alexandru Ruja, Un destin perdant, O, 2000, 11; 
Al. Cistelecan, Poezia patriotică, un concept acordeon, 
VTRA, 2002, 3-4; Paul Cernat, Totuşi, poezia patriotică, 
OC, 2002, 100; Mihaela Ursa, A patra evanghelie a 
eminescologiei?, ST, 2003, 4-5; Adrian Tudurachi, „D. 
Caracostea, teoretician şi critic literar”, LL, 2003, 1-2; 
Andrei Terian, Alisa în țara literaturii, RL, 2005, 18; 
Antonio Patraș, Studii eminesciene, RL, 2010, 6; Angelo 
Mitchievici, Eminescu și inocența lecturii, O, 2012, 7; 
George Neagoe, Critica sil(ujitoare, CLT, 2012, 390. A.T. 


BOTE, Lidia (16.X.1924, Feldru, j. Bistriţa-Năsăud), 
critic şi istoric literar. Este fiica Mariei şi a lui Nicolae 
Bote. După şcoala primară urmată în satul natal, şi-a 
început studiile liceale la Cluj, pentru ca, în urma 
Dictatului de la Viena, să şi le continue la Timişoara 
şi Alba Iulia. A absolvit Facultatea de Filosofie a 
Universităţii din Cluj, după care a fost câțiva ani pro- 
fesoară de liceu. Şi-a început cariera universitară la 
Facultatea de Filosofie a Universităţii „Babeş-Bolyai” 
din Cluj. A debutat în revista „Iribuna” (1959) cu un 
articol despre poetul belgian Emile Verhaeren. În 
1972 şi-a susținut teza de doctorat, intitulată Estetica 


i) 


lui Montaigne. A colaborat la „Ramuri”, „Steaua, 
„Iribuna”, „România literară”, „Jurnalul literar” ş.a., 
publicând studii, articole de critică şi istorie literară 
română şi franceză (Alexandru Macedonski, Arthur 
Rimbaud, Paul Verlaine), precum şi traduceri din 


scriitori şi poeţi francezi contemporani. 

După o serie de studii pregătitoare, apărute 
în mai multe reviste literare, B. publică în 1966 
volumul Simbolismul românesc, lucrare de anver- 
gură, care urmăreşte evoluţia fenomenului sim- 
bolist autohton de la primele sale manifestări în 
literatura şi critica noastră până la recunoaşterea 
şi îmbrăţişarea deplină, după 1912, a principii- 
lor noii estetici. Deşi marcată de unele comanda- 
mente ideologice ale epocii în care a fost elaborată 
— trecerea în revistă a unor lucrări de referinţă în 
plan european precum cele ale lui Guy Michaud sau 
Marcel Raymond fiind însoţită de consideraţii care 
acuză percepţia exclusiv estetică, „neştiinţifică” şi 
„pur impresionistă” a autorilor, în vreme ce critica 
socialistă a lui C. Dobrogeanu-Gherea este apreci- 
ată ca sesizând „adevărata adâncime” a fenomenu- 
lui —, cartea rămâne o sinteză substanţială şi bine 
articulată, abundentul material literar de la sfârşitul 
veacului al XIX-lea şi începutul celui următor oferin- 
du-i autoarei prilejul unor stratificări şi clarificări de 
ordin istorico-literar, sociologic şi estetic care pun 
în lumină contribuţia lui Ştefan Petică, Alexandru 
Macedonski, Traian Demetrescu, D. Anghel, N. 
Davidescu, luliu Cezar Săvescu, D. lacobescu 
ş.a., ca şi a revistelor simboliste conduse de Ovid 
Densusianu sau de Ion Minulescu la naşterea şi 
afirmarea modernismului românesc. Aducând în 
discuţie toate marile probleme ale poeticii moderne 
- raportul dintre tradiţie şi inovaţie, muzicalitatea, 
formalismul, poezia pură, ideea autonomiei esteti- 
cului —, B. punctează etapele şi trăsăturile esenţiale 
ale simbolismului românesc: apariţia sa ca reacţie 
la „suprasaturarea eminesciană”, urmată de impu- 
nerea noii literaturi ca alternativă la excesele sămă- 
nătorismului şi poporanismului; antiacademismul, 
„apologia inovației” şi cultul pentru formă; în sfârşit, 
citadinismul, cosmopolitismul şi condiţia proleta- 
rului intelectual. În 1972 lucrarea este completată 
de Antologia poeziei simboliste româneşti, în care 
numele fiecărui poet este însoţit de o prezentare 
biobibliografică, iar poeziile sunt reproduse direct 
din ediţiile princeps sau din reviste. 
SCRIERI: Simbolismul românesc, Bucureşti, 1966; ed. 
postfață Constantin M. Popa, Craiova, 2009. Antologii: 
Antologia poeziei simboliste româneşti, Bucureşti, 1972. 
Traduceri: Jacques Lusseyran, Împotriva profanării 
eului, Cluj-Napoca, 1993. 
Repere bibliografice: Doina Graur, O monografie 
a simbolismului românesc, CNI, 1966, 27; Mircea 
Anghelescu, Dicţionar de istorie literară contemporană: 

Lidia Bote, LCE, 1966, 39; Gabriela Drăgoi, „Simbolismul 
românesc”, IL, 1966, 10; Nicolae Manolescu, „Antologia 
poeziei simboliste româneşti”, CNT, 1972, 20; Maria Dinu, 
„Simbolismul românesc”, „Mozaicul”, 2011, 1; Goldiș, 
Critica, 85. L.H. 


BOTEANU, Gheorghe  (7.1[V.1837, Bucureşti -— 
23.1.1902, Bucureşti), poet. Este fiul Zoei (n. 
Panaitescu) şi al lui Emanoil Boteanu, ofițer. A 
urmat Şcoala Militară din Bucureşti şi s-a dedicat 
carierei armelor, devenind, în 1874, directorul 
Şcolii Militare din Iaşi. În 1877 era funcţionar în 
Ministerul de Război. Cere să fie trimis pe front 
şi participă la Războiul pentru Independenţă, 
fiind comandant al unui regiment de dorobanţi. 
Bolnav, în 1888 s-a retras din armată. 

Ca poet, colonelul B. a fost un colaborator 

modest la „Românul”, „Curierul de Iaşi”, „România 
liberă”, „Recreaţiuni literare” ş.a. Între 1882 şi 1885 
era în comitetul de redacţie al revistei „Asachi” din 
Piatra Neamţ, alături de Calistrat Hogaş şi alții. Din 
1886 apare în „Revista literară”; ajunge prim-re- 
dactor al publicaţiei. În 1893 şi 1894 dă câteva 
poezii la „Literatorul” şi „Lumina”. Alexandru 
Macedonski îi consacră un portret în suplimen- 
tul „Ligii ortodoxe”. Îşi adună versurile în volumul 
Încercări poetice (1860) şi, alături de amintiri, în 
Suvenire şi impresii ale unui copil al României 
(1864), Poezii (1885), Cartea mea (1897). După 
modelul lui Macedonski, traduce parte din ele în 
franceză, publicându-le în „Revue de la Province”. 
Elegii în cea mai mare parte, versurile lui B. evocă 
o iubită moartă, a cărei imagine, eterică, se supune 
convenției poetice a timpului. Meditaţia e comună, 
superficială, limbajul, împrumutat din lirica lui 
Eminescu. Într-o epistolă (D-lui C. Hogaş), se dau 
chiar citate din Scrisorile eminesciene. Şi în satire 
(Sunt membru redactor) poetul, pe alocuri nu lipsit 
de duh, rămâne evident îndatorat modelelor sale, 
Grigore Alexandrescu şi M. Eminescu. Temerară 
este încercarea de a transpune Divina Comedie a 
lui Dante în româneşte. Fragmente din această 
tălmăcire, făcută în proză, au apărut în „Revista 
literară” (1893-1894), alături de părţi traduse din 
Rolla, poema lui Alfred de Musset. 
SCRIERI: Încercări poetice, Bucureşti, 1860; Suvenire 
şi impresii ale unui copil al României, Bucureşti, 1864; 
Don Alfons de Castilia, Piatra Neamţ, 1882; Poezii, Piatra 
Neamţ, 1885; Cartea mea, Bucureşti, 1897. 

Repere bibliografice: Al. Macedonski, Colonelul Gh. 
Boteanu, „Liga ortodoxă”, 1896, 7; [Gheorghe Boteanul, 
„România militară”, 1902, 5; N. Iorga, Memorii din epoca 
renaşterii noastre politice, RI, 1933, 7-9; Dicţ. lit. 1900, 
121; Sturdza, Familiile, II, 119-123. S.C. 


BOTENI, lon (12.VII.1881, Boteni, j. Argeş -— 
15.VI.1949, Bucureşti), prozator. Fiu al moş- 
neanului Niţă Croitoru, B. va fi înscris oficial ca 
Ion lonescu-Boteni, dar va semna, ca scriitor, lon 
Boteni. A absolvit liceul la Câmpulung, în Muscel, 
apoi devine licenţiat al Facultăţii de Litere şi 
Filosofie (1906) şi al Facultăţii de Drept (1907) din 
Bucureşti. A fost profesor de franceză la câteva licee 
din Capitală, apoi ca titular până la pensionare la 
Liceul „Sf. Sava”, alcătuind şi editând (împreună cu 
Jules Barbier) manuale de franceză pentru clasele 
I-VIII din şcolile comerciale. În paralel, a profesat 
avocatura şi a activat în politică, fiind deputat 
liberal. Este unul dintre membrii fondatori ai 
Societăţii Scriitorilor Români (1909). 

B. a debutat la „Sămănătorul” (1905) şi a 
mai colaborat la „Ramuri”, „Neamul românesc”, 
„Universul literar” ş.a. Între 1907 şi 1908, apoi 
pentru câteva luni în 1916, a scos la Câmpulung 
şi Bucureşti revista literară „Muscelul”, iar la 
Bucureşti a redactat periodicul „Căminul nostru” 
(1910-1911). Primele două volume - Casa din 
Muscel (1907) şi Din satul nostru (1908) — conţin 
şi povestiri care au determinat încadrarea lor în 
sămănătorism. Formula e a prozei descriptive, 
având în centru satul muscelean, cu personaje şi 
obiceiurile de zi cu zi, într-o viziune simplă asu- 
pra vieţii, percepută în aspectele ei exterioare. Au 
fost remarcate spiritul de observaţie al autorului, 
autenticitatea şi pitorescul unei exprimări inspi- 
rate de graiul local. Alte două culegeri de proză 
scurtă — În zile de vacanţă (1910) şi Scrisoarea 
din Cogealac şi alte nuvele (1938) — reunesc con- 
semnări ale unor întâmplări mărunte, cu oameni 
banali, trăind în penumbră. Povestirea Florica 
Mantului (1931) relevă în viaţa satului şi aspecte 
dureroase, conflicte, drame. Satul, cu obiceiurile 
cotidiene, descrierea unor momente (naturale, 
sociale) mai deosebite constituie fundalul nara- 
ţiunii, căruia B. nu pare să-i dea o semnificaţie 
anume. Prin personajul principal, a cărui biogra- 
fie o urmăresc, „romanele” Pe Argeşel... (1933) şi 
Moara din Vârtop (1943) continuă naraţiunea din 
Florica Mantului. Protagonistul, fiu al satului, 


Botez 


parcurge un drum firesc, cu uşoare sinuozităţi, în 
care reuşita (un post de profesor în Bucureşti) este 
asigurată de calităţi intelectuale şi morale deose- 
bite. Notele de călătorie din volumul Drumuri 
(1910) dezvăluie un observator atent al spaţiilor 
noi şi al comportamentului oamenilor. 

SCRIERI: Casa din Muscel, Câmpulung, 1907; Din satul 
nostru, Bucureşti, 1908; Drumuri, Bucureşti, 1910; În zile 
de vacanță, Bucureşti, 1910; Florica Mantului, Bucu- 
reşti, 1931; Pe Argeşel..., Bucureşti, 1933; Scrisoarea 
din Cogealac şi alte nuvele, Bucureşti, 1938; Moara din 
Vârtop, Bucureşti, 1943. 


Repere bibliografice: N. Iorga, România cum era până 
la 1918, I, Bucureşti, 1972, 178-180; Ibrăileanu, Opere, 
IV, 192-194; Iorga, Ist. lit. cont., II, 120; Paul 1. Papadopol, 
„Florica Mantului”. „Pe Argeşel...”, U, 1934, 20; C. 
Fântâneru, „Scrisoarea din Cogealac”, UVR, 1938, 27; lon 

Chelcea, Ion lonescu-Boteni, ARG, 1981, 4. 


BOTEZ, Alice 
(22.1X.1914, Slatina — 
26.X.1985, Bucureşti), 
prozatoare, eseistă. 


Este fiică a Elenei (n. Ghiţescu) şi a lui Constantin 
Botez. Urmează Liceul „Regina Maria” din Capitală 
(absolvit în 1932) şi tot aici Facultatea de Litere şi 
Filosofie (terminată în 1938), preocupându-se în 
special de logică şi de filosofie. Frecventează cursu- 
rile profesorului Nae Ionescu, printre ai cărui 
studenţi favoriţi se numără. Este colegă cu Jeni 
Acterian. Îşi încheie studiile universitare cu o teză 
de logică filosofică despre structură (pe care o 
publică fragmentar în revista „Izvoare de filosofie”, 
în 1942). Imediat după absolvire, devine asistent la 
Facultatea de Litere şi Filosofie din Bucureşti. 
Ulterior lucrează ca profesoară de matematică şi 
de fizică la o şcoală din comuna Comana. În 1955 
se angajează ca bibliograf la Biblioteca Centrală de 
Stat. 

Debutul absolut este un scurt articol din 1937, 
Studenţii despre Mircea Eliade, pe care B. îl publică 
în „Vremea”, gest de solidarizare cu scriitorul care 
fusese îndepărtat, la solicitarea Ministerului 

Educaţiei (în urma acuzelor de pornografie aduse 
romanului Domnișoara Christina), din funcţia de 
asistent onorific al lui Nae Ionescu. Scris în nota 
unui patetism reţinut, articolul este o evocare a cur- 
surilor ţinute de Eliade. Între 1940 şi 1942 mai sem- 
nează sporadic recenzii şi cronici literare în „Vre- 
mea”. Scrie despre Emil Botta, Ion Pillat, Mihail 
Sadoveanu, Nae Ionescu, lonel Teodoreanu, Con- 
stantin Noica. Tot în „Vremea” debutează ca proza- 
toare, publicând (într-un număr din august 1944) o 
nuvelă fantastică şi ezoterică, Asasinatul din pădu- 
rea Strâmbei Disperări. După o tăcere de peste două 
decenii, în perioada postbelică, mai precis în anii 
'70, va publica în „România literară” şi în „Luceafă- 
rul” eseuri despre paradigmele romanului euro- 
pean, de la EM. Dostoievski la Marcel Proust şi apoi 
la Alain Robbe-Grillet, Michel Butor şi Nathalie 
Sarraute. De un eclectism spectaculos, apelând la 
argumente din sfera filosofiei sau a istoriei ştiinţelor, 
invocând teoriile einsteiniene despre relativitatea 
spaţio-temporală, dar şi discontinuitatea energiei 
teoretizată de Max Planck, geometriile neeuclidi- 
ene, psihologia funcţională şi psihanaliza ori noile 
concepții vitaliste şi integraliste ale biologiei, eseu- 
rile (fragmente dintr-un foarte amplu studiu din 
păcate pierdut) formulează observaţii privitoare la 
metamorfozele prozei europene a secolului al 
XX-lea, cu insistenţă asupra unor mutații precum 
relativizarea perspectivei narative, multiplicarea 
instanțelor naratoriale, discontinuitatea epicului, 
imposibilitatea de a reduce povestea la o acţiune 
liniară, desfăşurată într-o unică dimensiune tempo- 
rală. Pentru B., asemenea mutații ale discursului 
prozastic nu merg însă în direcţia radicală a experi- 
mentelor Noului Roman. Războiul şi, apoi, instaura- 
rea regimului comunist, cele aproape două decenii 
de ingerinţă a ideologiei comuniste în literatură fac 
ca debutul ei editorial să se producă târziu, în peri- 
oada „dezgheţului”, cu romanul ara Fimbul 
(1968), rămas pînă azi cea mai cunoscută carte a 
autoarei. Mitul nordic al „Iernii Fimbul” (echivalent 
cu Kali Yuga — a patra şi ultima etapă din ciclul unei 
civilizaţii) îi serveşte scriitoarei ca pretext simbolic 
pentru construirea unei naraţiuni parabolice a cărei 
notă definitorie este preferința pentru decorurile 
crepusculare şi pentru reflecţia asupra istoriei în 
criză, asupra epocilor de decadenţă. La un prim 
nivel Iarna Fimbul este o cronică de familie desfăşu- 
rată pe durata unui secol — de la mijlocul veacului al 
XIX-lea până la sfârşitul lui octombrie 1946 —, epicul 

urmând legile unei cronologii neliniare, derutante. 
Istoriile familiilor Duca, Vatarzi şi Delasena se între- 
ţes într-o naraţiune concepută capricios, printr-un 
permanent du-te-vino între prezent şi trecut, şi asu- 
mată de zece naratori diferiți, pluriperspectivismul 
fiind împins până la ultimele consecinţe. Majorita- 
tea exegeţilor (de la Ov. S. Crohmălniceanu la Liviu 
Petrescu) au încercat să reconstituie aceste istorii de 
familie, imposibil de povestit, pe firul unei logici 
deterministe şi al unei cronologii liniare. Simplifi- 
când prin repovestire romanul, comentatorii l-au 
situat în descendența Ciclului Comăneştenilor (al 
lui Duiliu Zamfirescu) şi a romanelor Hortensiei 
Papadat-Bengescu din Ciclul Hallipilor, sugerând 
totodată că eventuala dificultate a construcţiei nara- 
tive ar fi efectul unui artificiu tehnic bazat pe simpla 
permutare a secvenţelor epice. O paranteză meta- 
textuală asumată, în contrast cu restul capitolelor, 
de un narator omniscient devoalează însă intenţii 
ironic-subversive. Imaginea labirintului circumscrie 
autoreferenţial structura Iernii Fimbul. Modernist 
prin orchestrarea unui flux al conştiinţei, după un 
model furnizat de frecventarea unor prozatori pre- 
cum Henry James, James Joyce, Virginia Woolf, 
Aldous Huxley, William Faulkner sau Lawrence 
Durrell, romanul este totodată, prin dimensiunea sa 
autoreferenţială, meta- şi intertextuală, un experi- 
ment atipic pentru proza românească de la sfârşitul 
anilor '60 din secolul trecut, articulând printre rân- 
duri interogaţii ce au în vedere raportul dintre dis- 
curs şi adevărul faptic, disimetria dintre referent şi 
semnul scriptural, limita dintre adevărul istoric şi 
verosimilul ficțional. „Cronici de familie” atipice 
sunt şi romanele Pădurea şi trei zile (1970) şi Eclipsa 
(1979). Artificiul epic al însemnărilor disparate, al 
documentelor de familie, o serie întreagă de proce- 
dee metatextuale organizează, ca şi în Iarna Fimbul, 
naraţiunea. Pagini cu aparenţă de proză tradițională 
alternează cu pagini scrise în maniera Noului 
Roman. Tema vinovăţiei, a damnării şi a ispăşirii — 
cu subtemele obsedante: incestul şi disoluția fami- 
liei — şi, pe de altă parte, tema războiului, înţeles ca 
suspendare a timpului, ca violentă proiectare în mit, 
unesc într-un triptic Iarna Fimbul, Pădurea şi trei 
zile şi Eclipsa. Roman parabolic, inițiatic şi livresc, 
Eclipsa imaginează o istorie cu ecouri din Dostoie- 
vski, derulată în atmosfera gotică a unui burg tran- 
silvan care, adăpostind o comunitate organizată 
după legile unei grupări oculte, se aseamănă întru- 
câtva cu mănăstirea din romanul lui Umberto Eco. 

Acestor cărți li se adaugă, în ansamblul unui proiect 
prozastic coerent, un fals poem dramatic cu tramă 
istorică, Dioptrele sau Dialog la zidul caucazian 
(1975), şi romanul Emisfera de dor (1979; Premiul 
Uniunii Scriitorilor). Experiment literar, Dioptrele... 
este dificil de încadrat într-un gen şi într-o formulă; 
canavaua dramatică şi tema istorică sunt mai mult 
aparenţe. Presupusa piesă de teatru precedată de un 
eseu pe tema oglinzii este mai degrabă un colocviu, 
un „banchet” (în sens platonician), evocând tradiţia 
intelectuală a dialogurilor Antichității. Participarea 
prinţului Dimitrie Cantemir la campania caucazi- 
ană din 1722 iniţiată de ţarul Petru 1 se dovedeşte un 
simplu pretext pentru o mise en scene a spectacolu- 
lui unei gândiri baroce. Ca de obicei, pe autoare o 
preocupă nu atât evenimentul în sine, întâmplat 
sau imaginat, cât perspectivele multiple asupra eve- 
nimentului, glosa livrescă prilejuită de acesta, isto- 
ria în aspectul ei controversabil de „ficţiune”. Emni- 
sfera de dor, roman având ca subiect constituirea 
unei legende a invincibilității dacice, este un dialog 
intertextual cu Memoriile lui Hadrian, cartea Mar- 
gueritei Yourcenar. Exegeza a asemănat-o insistent 
pe B. cu Hortensia Papadat-Bengescu, situând-o în 
categoria autoarelor interesate de investigația psi- 
hologică, de conturarea unor tipologii umane, de 
microcosmosul social. În realitate, nu se poate vorbi 
de o înrudire între cele două scriitoare sau, într-un 
cerc mai larg, cu exponentele interbelice ale „sufle- 
tului feminin”. Pe Hortensia Papadat-Bengescu 
autoarea Eclipsei a citit-o târziu şi în nici un caz în 
cheie psihologistă. Iar lirismul ce i-a fost imputat nu 
o dată nu este expresia sentimentalismului şi a reve- 
riei „feminine”, ci un lirism de factură cerebrală. B. 
scrie o proză intens intelectuală, cultivă discursul 
polifonic, bazat pe jocul infinit al perspectivelor, pe 
fragmentarism, pe intertext şi autoreferenţialitate, 
asumându-şi în acelaşi timp opţiunea pentru o 
scriitură-trăire autentică, în buna tradiţie a exis- 
tenţialismului interbelic redimensionat sub zodia 
experimentului. Personajele reflectă eclectismul 
scriitoarei înseşi. În funcţie de perspectiva din care 
sunt privite, acestea par a veni fie dinspre Dostoie- 
vski, fie dinspre Alain Robbe-Grillet, fie dinspre 
E.TA. Hoffman, E.A. Poe ori dinspre J.L. Borges. 
Sunt, la diferite niveluri, personaje într-o proză 
introspectivă, într-una cvasifantastică (ori măcar 
fantasmatică) ori într-o proză mistico-parabolică, 
discret subversivă. Cărturarul, cronicarul, război- 
nicul, călăul, ceasornicarul, orfevrierul, femeia 

fatală, nebunul, muzicianul, pictorul, circarul, 
antreprenorul de pompe funebre, judecătorul, 
alchimistul, preotul, anarhistul ş.a. participă la 
evenimente cu multe straturi de semnificaţie, de la 
un nivel similirealist la unul mistic, magic ori auto- 
refernţial. Toţi trec dintr-o carte a autoarei în alta, 
sub nume şi sub înfăţişări diferite, evoluând într-un 
spaţiu saturat de simboluri, jalonat deopotrivă de 
imagini ale Centrului (castelul, hanul izolat, 
muzeul, cetatea, turnul, insula, circul, scena, piaţa 
publică etc.) şi ale des-centrării (labirintul, pădu- 
rea, oglinda, spaţiul deschis al visului). Istoriile 
narate de B. se desfăşoară într-un fel de „spa- 
ţiu-timp” care conjugă succesiunea şi simultanei- 
tatea, muzica şi imaginea picturală. Ultimul volum 
antum al autoarei, Insula albă (1984), reuneşte o 
serie de povestiri insolite, cu armătură livrescă şi 
cu subtext alchimic, în acord cu strategia narativă a 
cărților anterioare. Postum, va mai apărea falsul 
jurnal intitulat Cartea realităţilor fantastice (2001), 
scris între 1937 şi 1939 la sugestia lui Nae Ionescu; 
notația confesivă ocoleşte cu excesivă discreţie 
întâmplările anodine ale cotidianului, spre a con- 
tura o realitate secundă, mai pură, ţesută din 
însemnări poematice, din reflecţii pe marginea 
unor teme precum căutarea unei „substanţe uni- 
versale” şi din transcrierea unor vise ori a unor tră- 
iri cvasimistice. 


Alice Botez reuşeşte în chip aproape miraculos, cu o sigu- 
ranţă rar întâlnită, să intuiască „sângele“ viu al fiecărei 
date istorice, al oricărei informaţii, pe care să-l transfere 
apoi, inspirat, unor consideraţii filosofice. Această perma- 
nentă echilibrare — scriitoarea pare că „ia“ din seducţia 
pitorescului pentru a o da raţionamentului, „tezei“ — 
conferă o anumită egalitate scrisului său. Ar fi greu de 
spus, de aceea, care dintre cărţile sale este cea mai bună, 
pentru că imediat ce am opta pentru una le-am regreta 
pe celelalte. Deşi critica şi-a exprimat preferința pentru 
unele romane (arna Fimbul şi Eclipsa, îndeosebi), aceste 
opțiuni par, după lectura întregii opere a autoarei, destul 
de arbitrare. Există o egalitate de tensiune la Alice Botez, 
în sensul cel mai fericit pentru literatură. Prozatoarea nu 
a adunat ce a avut mai bun într-o carte pentru a le scrie 
din resturi pe celelalte. Ea a refăcut, de cinci ori — edito- 
rial — aceeaşi istorie, pe care, asemeni unor eroi ai săi, şi-a 
dorit-o exhaustivă. O istorie de idei privind Istoria, o ade- 
vărată „bancă“ de gânduri. Opera sa poate fi înţeleasă şi 
ca un etern „divan al înțeleptului cu lumea“, un divan în 
care, însă, judecata se completează cu plăcerea, împinsă 

până la senzualitate, de a analiza toate aspectele, toate 
laturile procesului. 
TIA ȘERBĂNESCU 


SCRIERI: Iarna Fimbul, Bucureşti, 1968; Pădurea şi trei zile. 
Varianta scenelor, Bucureşti, 1970; Dioptrele sau Dialog la 
zidul caucazian, Bucureşti, 1975; Eclipsa, Bucureşti, 1979; 
Emisfera de dor, Bucureşti, 1979; Insula albă, Bucureşti, 
1984; Cartea realităţilor fantastice, Bucureşti, 2001. 

BOTEZ, Demostene 
(29.VI.1893, Hulub, j. 
Botoşani — 18.111.1973, 
Bucureşti), poet, 
prozator, publicist, 
traducător. 


Este fiul Ecaterinei (n. Chirica) şi al lui Anghel 
Botez, preot. B. a avut o copilărie mai deosebită, 
care i-a modelat şi orientat sensibilitatea, cum au 
făcut-o şi atmosfera elitistă a Liceului Internat din 
Iaşi, absolvit în 1912, şi, mai cu seamă, şcoala de 
literatură şi de spirit care era cercul revistei „Viaţa 
românească”. Din 1915 este licenţiat al Facultăţii 
de Drept ieşene. Participă ca ofiţer la Primul Răz- 
boi Mondial (1916-1917). După demobilizare 

reuşeşte să se impună ca avocat, făcând o carieră 
remarcabilă, încheiată ca vicepreşedinte al Uniu- 
nii Avocaţilor din România (1948). Activ şi pe 
tărâm politic în cadrul Partidului Naţional Ţără- 
nesc, a fost chemat la Bucureşti pentru a prelua 
conducerea  oficiosului acestui partid, ziarul 
„Dreptatea” (1934). După al Doilea Război Mon- 
dial se angajează din plin în promovarea politicii 
oficiale, deţinând funcţii importante în domeniul 
culturii. Printre altele, a fost redactor-şefla „Tână- 
rul scriitor” (1956-1957), redactor-şef (1962-1965) 
şi director (1965-1973) la „Viaţa românească”, pre- 
şedinte al Uniunii Scriitorilor (1964-1965), deve- 
nind deputat, academician etc., fiind distins cu 
premii, Ordinul Muncii ș.a. Ca poet, a debutat la 
„Arhiva” (aşi, 1911), iar ca jurnalist la „Opinia” 
(aşi, 1913). A mai colaborat cu versuri, proză, 
articole literare, sociale, politice la „Rampa”, „Con- 
vorbiri literare”, „Viaţa românească”, „Cronica”, 
„România”, „Însemnări literare”, „Adevărul literar 
şi artistic”, „Adevărul”, „Cuvântul liber”, „Vremea”, 
„Limpul”, „Gazeta literară”, „România” (a unele 
fiind şi redactor) şi la multe altele. A semnat şi D. 
Razu. Cele mai reprezentative articole sociale au 
fost adunate în volumele Comedia umană (1940), 
Chipuri şi măşti (1965), Fapte diverse (1969). 
Rămase antum în periodice sunt comentariile 
literare, care au sensul unor mărturii de cititor, al 
unei „critici de însoţire”, împărtăşind un preaplin 
al impresiilor de lectură. 

După debutul editorial cu o plachetă de versuri 
patriotice, Munţii (1918; Premiul Academiei 
Române), lui B. îi apar patru volume: Floarea 
pământului (1920; Premiul Academiei Române), 
Povestea omului (1923), Zilele vieţii (1927) şi 
Cuvinte de dincolo (1934), care îi conturează fizi- 
onomia poetică. Imaginea proaspătă, dinamică, 
a dimineţii, fecioară ce toarnă lumină dintr-o 
amforă, e o viziune dominantă iniţial, redimen- 
sionându-se în alte câteva poezii, în care lumina 
armonizează elementele, infuzându-le o energie 
creatoare. Treptat, apar umbre — uşoare melanco- 
lii, apoi dureri provocate de nelinişti mai adânci. 
Dezrădăcinarea, îndepărtarea de natură, reve- 
laţiile paradoxale ale spiritului duc la o rătăcire 
printre incertitudini, creează o predispoziţie 
pentru receptarea predilectă a răului, a vieţii ca 
pedeapsă. Suferinţa devine principalul conţinut 
al trăirii şi imaginile care induc stări de nelinişte, 
timorare, urât, oboseală predomină. Natura însăşi 

pare o țesătură de viziuni şi simboluri care alimen- 
tează răul sau chiar constituie un spaţiu malefic 
(„pământul îmi pare un proaspăt mormânt”). 
Decorul citadin meschin, succesiunea mecanică a 
zilelor, întâmplările mărunte, pustiul străzilor sunt 
secvenţe ale unei vieţi devitalizate. Elementele 
derizorii, de bâlci şi panoramă, inundă subcon- 
ştientul ca o apă tulbure, purtătoare de semnale și 
ecouri ce se destramă şi reduc la absurd existenţa. 
Cântecul „catirincii”, jalnic, răscolitor, amestec de 
tonuri stridente şi pure, sugerează paradoxul tră- 
irilor şi trezeşte durerea neîmplinirilor din trecut. 
Un tablou autumnal obişnuit, frecvent exploatat 
în recuzita simbolistă (copaci negri, frunze moarte 
într-o pâclă încremenită), pare un uriaş cimitir în 
care oamenii, „mai goi de visuri, mai săraci de viaţă, 
înmormântați în toamnă şi ceaţă”, se descompun. 
Ploaia şi ceața măresc indeterminarea, vagul şi 
sunt agenţi ai izolării şi degradării, ai uniformizării 
materiei. Presimţită în letargia târgului sau activată 
de clopotele şi cortegiile de înmormântare, „teama 
morţii” pluteşte deasupra oraşului ca un „liliac 
tăcut şi uriaş”. Pe de altă parte, somnul, ca preludiu 
al trecerii în neființă, este o stare binefăcătoare, de 
uitare, de linişte, dincolo de durere, o misterioasă 
satisfacţie pe care o aduce vecinătatea cu veşnicia. 
Insinuându-se tot mai profund, ideea morţii 
capătă o intensitate paralizantă, producând viziuni 
ale propriei dispariţii („cuvinte de dincolo”). Totul 
se canalizează într-o perpetuă căutare de sine, 
într-un efort de înţelegere a propriei esențe. Poetul 
vibrează şi simte intens nevoia comunicării pentru 
a-şi disimula singurătatea, efemeritatea, absurdul, 
fiind interpretul unui cântec de demult, desuet şi 
sentimental. Înseşi ritmurile, caracterul iterativ 
al vieţii („Ca nişte minutare pe un cadran/ Ne 
învârtim pe-acelaşi loc închis/ Ne deşteptăm şi iar 
cădem în vis”) fac versul „banal”, „trist, monoton 
şi vechi”. Poezia lui B. are o atmosferă specifică, 
tenebroasă şi apăsătoare. Metaforele relevă sensuri 
şi conotaţii negative, iar lexicul este suprasaturat 
cu noţiuni din sfera semantică a morţii, descom- 
punerii, pierderii, suferinţei, tristeţii, singurătăţii, 
indeterminării, banalului, monotoniei, încreme- 
nirii etc. Exprimarea directă, tonul familiar şi cam 
monocord constituie modul propriu al unei lirici 
lipsite de amploare vizionară, dar autentică prin 
fidelitatea faţă de aspiraţia unui suflet de a se revela 
sieşi şi lumii. Poetul a fost socotit un modernist nu 
numai datorită unor motive, culori şi tonalități 


Botez 


asemănătoare cu cele ale simbolismului, ci, mai 
ales, graţie unor imagini fruste, bogate. În anii '50 
ai secolului trecut, dezicându-se cu oarecare stin- 
ghereală de temele şi spiritul poeziilor din perioada 
interbelică, B. opune metaforei „floarea pămân- 
tului” din 1920 alta plină de semnificaţii ce se vor 
optimiste, „floarea soarelui”, care devine şi titlul 
primului volum (1953) de stihuri „noi”. Acesta, 
ca şi bună parte din culegerile care au urmat, are 
un caracter conjunctural, ilustrând o modalitate 
„artistică” de angajare politică. Mai târziu poetul 
revine la drumul abandonat şi publică două volume 
— Aproape de pământ (1968) şi Na greu pământului 
(1970) —, unde recuperează câteva din însemnele 
lui interbelice. Dar contemplarea vieţii cotidiene şi 
a naturii, meditaţia asupra timpului, percepţia tot 
mai acută a stingerii, interogarea asupra propriului 
destin de creator, cu speranţa că nu va lăsa în urmă 
doar „o mână de cenuşă”, nu mai au forța expresivă 
de altădată. 

Proza cu care B. a debutat în ziarul „România” 
(aşi, 1917) şi, parţial, cea din volumele Roman 
perpetuu (1928) şi Dumnezeu (1936) este legată 
direct de experienţa războiului. Zguduit de 

proporţiile tragediei, autorul consemnează fapte ce 
provoacă traume grave în conştiinţe, mergând până 
la psihoză şi delir. Roman perpetuuilustrează lapidar 
ideea repetabilităţii existenţelor individuale, deter- 
minate de condiţii imuabile. Personajele nu pot 
deveni „eroi”, creatori de acţiune şi destin, ci doar 
victime, figurând în desfăşurări impuse din afară. 
În romanul Ghiocul (1934) ideea de predestinare e 
sugerată încă din titlu. Preotul Valeriu Darie luptă 
să-şi reprime structura pasională, dar până la urmă 
cade în păcat. Protagonistul — urmărit şi în Înălțarea 
la cer (1938) — este dominat de o etică a ispăşirii, 
retrăgându-se în sihăstrie şi murind, simbolic, pe 
creasta unui munte, cu iluzia „înălțării”. Alternând 
cu povestea principală, alt plan al naraţiunii îl are 
în centru pe fiul preotului, Andrei, elev, supus şi el 
patimilor erotice. Viaţa de internat, ambianța unei 
mari şcoli ieşene, diversitatea tipurilor de liceeni, 
melancolia adolescentului chinuit de misterele sen- 
zualităţii, neliniştit în aşteptarea unui „ceva” nede- 
finit sunt prinse în secvenţe viabile, coerente. Şi în 
Obsesia (1946) componenta erotică este privită ca 
una din trăsăturile esenţiale ale răului uman, făcând 
mai pregnantă viziunea întunecată asupra lumii ca 

fiinţare anarhică, absurdă, tragică. Oameni de lut 
(1947) absolutizează această perspectivă. Ultimul 
roman, Document (1964), aparţinând scrisului soci- 
ologizant, obedient față de imperativele ideologice 
ale momentului, este o demonstraţie tendenţioasă 
a modului cum erau oprimaţi ţăranii în trecut. Şi în 
literatura de călătorie, se manifestă două maniere 
de a consemna realitatea. În căutarea mea (1933) 
cuprinde însemnările dintr-o croazieră pe Marea 
Mediterană. Călătorind, vizitând vestigiile unor 
vechi civilizaţii, B. înregistrează aspecte ale aceleiaşi 
umanităţi în veşnică mişcare, cu sens nelămurit, 
alimentându-i sentimentul intens al efemerităţii, al 
inutilităţii, conştiinţa unei existenţe haotice, repeta- 
bile, într-o iremediabilă decădere. Găseşte expresia 
potrivită, ca o reacţie spontană proprie scriitoru- 
lui lucid, sensibil şi cu intuiţia imponderabilului. 
Celelalte cărţi de călătorie — Curcubeu peste Dunăre 
(1956) şi Prin U.R.S.S. (1962) — sunt mai mult mate- 
riale de propagandă. Proza lui B. este întregită de 
Memorii (U-I1, 1970-1973), în care este reluat şi conţi- 
nutul mai vechiului opuscul Lumea cea mică (1944). 
Amintirile din copilărie, cu trăirile sale unice, refac 
procesul înţelegerii treptate a lumii într-un spaţiu 
specific. Alte evenimente autobiografice capătă un 
relief deosebit, în texte dense, vibrante. Principalul 
mobil al scrierii este evocarea, învăluită de căldură şi 
admiraţie, a celor pe care i-a cunoscut îndeaproape: 
Mihai Ralea, lonel Teodoreanu, Al. O. Teodoreanu, 
AL. A. Philippide, Cezar Petrescu, C. Stere, Mihail 
Sadoveanu. După creionări rapide ale portrete- 
lor altor membri ai cercului „Viaţa românească”, se 
opreşte pe larg la G. Ibrăileanu, cu dorinţa de a da 
imaginea unei existenţe unice, patetice, de o impu- 
nătoare semnificaţie. Literatura pentru copii este un 
capitol extins al activităţii lui B.: Picu şi Gheorghiță 
(1956), Lanterna magică (1956), Bucuria tinereţii 
(1957), Şantier (1964), Povestea greierului (1964), 
Povestea Mărgicăi (1970). După 1948 s-a ocupat 
constant de traduceri, semnând (uneori în cola- 
borare) tălmăciri după opere de Moliere, Gustave 
Flaubert, Madame de La Fayette, A.S. Puşkin, Jules 
Renard, Raymond Radiguet, Maxim Gorki, Valery 
Larbaud, Bertolt Brecht ş.a. A prelucrat în versuri 
o mai veche versiune din Norii de Aristofan. A mai 
versificat, stilizat şi prefaţat numeroase transpu- 
neri din literaturile sovietică, bulgară, maghiară, 
germană, chineză ş.a. Receptată favorabil la vremea 
apariţiei, poezia lui B. a fost considerată reprezen- 
tativă pentru modernismul românesc. Începând cu 

anul 1922, unele poeme au fost traduse şi au intrat 
în antologii apărute în limbile maghiară, franceză, 
engleză, spaniolă ş.a. După 1950 numărul tălmăci- 
rilor din opera sa este mult mai mare, cuprinzând 
şi versiuni în limbile rusă, germană, italiană, portu- 
gheză ş.a. 


Puțin personală prin armonia exterioară a versului şi 
limbă, această poezie se personalizează şi se moderni- 
zează chiar prin imagine. În dezlănţuirea imaginismului 
frenetic al poeziei contemporane, Demostene Botez e unul 
din cei mai fecunzi şi mai originali creatori de expresie 
figurată, de comparații proaspete şi graţioase... 

E. LOVINESCU 


SCRIERI: Munţii, laşi, 1918; Floarea pământului, laşi, 1920; 
Povestea omului, laşi, 1923; Zilele vieţii, Bucureşti, 1927; 
Roman perpetuu, Bucureşti, 1928; În căutarea mea, Bucu- 
reşti, 1933; Cuvinte de dincolo, Bucureşti, 1934; Ghiocul, 
Bucureşti, 1934; Dumnezeu, Bucureşti, 1936; Înălţarea la 
cer, Bucureşti, [1938]; Comedia umană, Bucureşti, 1940; 
Pământ şi om, Bucureşti, 1942; Lumea cea mică, Bucu- 
reşti, 1944; Obsesia, Bucureşti, 1946; Oameni de lut, Bucu- 
reşti, 1947; Floarea soarelui, Bucureşti, 1953; Sfredeluş, 
Bucureşti, 1953; Hoţu şi Pachiţa, Bucureşti, 1954; Versuri 
alese, Bucureşti, 1955; Curcubeu peste Dunăre, Bucu- 
reşti, 1956; Oameni în lumină, Bucureşti, 1956; Lanterna 
magică, Bucureşti, 1956; Picu şi Gheorghiță, Bucureşti, 
1956; Bucuria tinereţii, Bucureşti, 1957; Prin ani, Bucu- 
reşti, 1958; Carnet, Bucureşti, 1961; Hoinăreli prin natură 

(în colaborare cu Ionel Pop), Bucureşti, 1961; ed. 2, Bucu- 
reşti, 1965; Scriitori, carte, cititor, Bucureşti, 1961; Prin 
U.R.S.S., Bucureşti, 1962; Noaptea luminată, Bucureşti, 
1962; Oglinzi, Bucureşti, 1963; Document, Bucureşti, 1964; 
Însemnările lui Andrei Chirică, Bucureşti, 1964; Povestea 
greierului, Bucureşti, 1964; $antier, Bucureşti, 1964; 
Chipuri şi măşti, Bucureşti, 1965; În faţa timpului, Bucu- 
reşti, 1967; Povestea brazilor şi a hârtiei, Bucureşti, 1967; 
Aproape de pământ, Bucureşti, 1968; Fapte diverse, Bucu- 
reşti, 1969; Na greu pământului, Bucureşti, 1970; Povestea 
Mărgicăi, Bucureşti, 1970; Memorii, I-II, Bucureşti, 1970- 
1973; Scrieri, I-IV, Bucureşti, 1971-1973; Patria și oamenii 
ei, București, 1972; Tramvaiul de noapte, Bucureşti, 1973. 
Traduceri: Jean Richepin, Morți bizare, Bucureşti, f.a.; 
Antologia poeţilor decembrişti. 1826-1951, Bucureşti, 1951 
(în colaborare cu Claudia Millian şi C. Argeşanu); Maxim 
Gorki, Viaţa lui Clim Samghin, I-IV, Bucureşti, 1951-1953; 
A.N. Stepanov, Port Arthur, I-II, Bucureşti, 1952 (în cola- 
borare cu Melania Livadă); N.I. Vapţarov, Poeme, Bucu- 
reşti, 1952 (în colaborare cu Maria Banuş şi Vlaicu Bârna); 
Dimos Rendis, Pământul patriei, Bucureşti, 1953 (în 
colaborare cu Letiţia Papu); Aristofan, Norii, Bucureşti, 
1955 (în colaborare cu Şt. Bezdechi); Moliăre, Sganarel 
sau Încornoratul închipuit, în Moligre, Opere, I, Bucu- 
reşti, 1955; Gustave Flaubert, Doamna Bovary, pref. Tudor 
Vianu, Bucureşti, 1956; Victor Hugo, Versuri, pref. Valentin 
Lipatti, Bucureşti, 1958 (în colaborare); Pramudia Ananta 
Toer, Povestiri indoneziene, Bucureşti, 1960; Tewfik El 
Hakim, Jurnalul unui procuror de ţară, Bucureşti, 1962; 
Antologia poeziei chineze clasice (sec. al XI-lea î.e.n. — 
1911), îngr. Romulus Vulpescu, Bucureşti, 1963 (în colabo- 
rare); Bertolt Brecht, Versuri, Bucureşti, 1964 (în colabo- 
rare cu Lazăr Iliescu); Madame de La Fayette, Principesa 
de Cleves, pref. Elena Vianu, Bucureşti, 1966, Principesa de 
Montpensier. Zaide. Principesa de Cleves. Istoria Henriettei 
de Anglia. Contesa de Tende, Bucureşti, 1984 (în colaborare 
cu Dolores Toma); Jules Renard, Scrieri alese, pref. Paul 
Miclău, Bucureşti, 1967 (în colaborare cu Marcel Gafton 
şi Modest Morariu); Raymond Radiguet, Neastâmpăr. 
Bal la contele d'Orgel, pref. Richard Regwald, Bucureşti, 
1968, Înlănţuit de diavol, pret. Alexandru Păduraru, Bucu- 
reşti, 2003; Vercors, Bătălia tăcerii. Amintiri de la miezul 
nopții, Bucureşti, 1970, Pluta Meduzei, Bucureşti, 1972; 
Valery Larbaud, Poezii, pref. trad., Bucureşti, 1971; Elena 
Văcărescu, Anna de Noailles, Versuri, introd. Zoe Dumi- 
trescu-Buşulenga, Bucureşti, 1971 (în colaborare cu Lazăr 
Iliescu); Benjamin Constant, Adolphe, Bucureşti, 1973 (în 
colaborare cu Tudor Teodorescu-Braniște). 

350-351; Lovinescu, Opere, VIII, 288, LX, 262-266, 511-512, 

118-120, III, 69-73, VII, 13-14, IX, 211-213, 319-322, XII, 

Scrieri, IV, 635-639, VI, 112-113, 264; Călinescu, Opere, II, 

268-270; Călinescu, Ist. lit. (1941), 736-739, Ist. lit. (1982), 
819-822; Petroveanu, Profiluri, 46-60; Ion Biberi, Poezia 
lui Demostene Botez, VR, 1967, 7; Philippide, Consideraţii, 
I, 284-291; Manolescu, Metamorfozele, 44-46; Petroveanu, 
Traiectorii, 16-22; Indrieş, Polifonia, 173-185; Săndulescu, 
Citind, 210-217; Crohmălniceanu, Literatura, Il, 330-339; 
Piru, Poezia, |, 69-77; Negoiţescu, Analize, 207-219; Simion 
Bărbulescu, Demostene Botez — viaţa ca roman trăit, 
Bucureşti, 1983; Micu, Modernismul, 183-187; Scarlat, 
Ist. poeziei, IV, 42-44; Dicţ. esenţial, 102-104; Ștefănescu, 
Istoria, 327-329; Popa, Ist. lit., |, 723-724, passim. C.I: 


BOTEZ, Ioachim (13.VI.1884, Bistricioara, j. Neamţ 
— 12.VI.1956, Bucureşti), prozator, traducător, 
publicist. Tatăl lui B. a fost şef de pădurari. Din 
cauza unui incendiu, familia se mută la Bucureşti, 
unde copilul face clasele primare, fiind înscris apoi 
la Liceul „Cantemir Vodă”. La şaptesprezece ani 
părăseşte şcoala şi îşi câştigă existenţa ca învăţă- 
tor suplinitor la ţară, în cătunele Vârteju, Dârza, 
Ciorogârla. Abia în 1913 avea să-şi ia, la „Sf. Sava”, 
diploma de absolvent. Licenţiat, în 1921, în limba 

şi literatura franceză, începe un lung şir de pere- 
grinări ca profesor — Piteşti, Mizil (aici obţine defi- 
nitivatul), Piatra Neamţ, Buzău, Olteniţa, Suceava. 
Întors la Bucureşti, predă franceza la un pension de 
fete, la Şcoala Normală, la Liceul „Mihai Viteazul”. 
Câtva timp, a fost „gardian mâzgălitor de catastife” 
la închisoarea Văcăreşti. Nădufurile şi ricanările lui 
de „belfer” mai aparte răbufnesc într-o seamă de 
foiletoane din „Curentul”, o parte dintre ele fiind 
absorbite în cartea, în două volume, Însemnările 
unui belfer (1935-1939). Nimeni nu ar fi zis, întâl- 
nindu-l pe rubicondul B., cu înfăţişarea-i boemă, 
accentuată de pălăria cu boruri largi şi de lavaliera 
neagră, că în el mocneşte drojdia atâtor nemulţu- 
miri. În lume, cu iscusinţă de povestitor, îi încânta 
pe cei din jur, după cum şi la şcoală era, se pare, 
iubit de elevi. În scris, însă, zăcașul nu prea filtrează 
toxinele atâtor „parapoane”. Pizmaş dintotdeauna 
pe cei înstăriți şi, în genere, pe privilegiaţii sorții, 
el se dedă, odată cu venirea comuniştilor la putere, 
unei publicistici devotate (până la mistificare) 
noului regim. Moare în urma unei crize cardiace. 
După debutul din „Foaia populară” (1899), B. 
publică texte umoristice, în proză şi versuri, la 
„Zeflemeaua”, „Belgia Orientului”, „Furnica”, unde 
a fost şi redactor, „[ivil-Cazon”, „Sămănătorul, 
„Falanga literară şi artistică”. Mai ales în aceşti primi 
ani iscăleşte şi altfel decât cu numele său: ]. B., Bz, ]. 
Bz., Vic, Victor, I.B. Victor, I. Botez-Victor, ]. Botez- 
Victor, Joachim Belferul, Un belfer. A mai colabo- 
rat cu articole, schiţe, câteodată poezioare la „Viaţa 
românească”, „Minerva literară ilustrată”, „Noua 
revistă română”, „Flacăra”, „Rampa, „Adevărul 
literar şi artistic”, „Ideea europeană”, „Cuvântul”, 
„Cuvântul liber”, „România de azi”, „Revista 

Fundațiilor Regale”, „Curentul literar”, mai târziu la 
„Gazeta literară”, „laşul literar” ş.a. Intervenţiile din 
rubrica „Ora belferului”, susținută în „Curentul”, 
sunt reluate în broşura Cum să pronunțăm fran- 
țuzeşte (1941). Bun cunoscător de germană şi, 
bineînţeles, de franceză, B. traduce totuşi din 
autori diferiţi, în special în „Noua revistă română”: 
Pedro Antonio de Alarcân, Charles Baudelaire, A.P 
Cehov, N.V. Gogol, Heinrich Heine, Jean Lorrain, 
Paul Morand, Friedrich Schiller, August Strindberg, 
Villiers de l'Isle-Adam, Paul Verlaine. În broşuri i-au 
apărut în deceniul al treilea al secolului trecut şi alte 
tălmăciri. Izbânzile lui ca traducător sunt versiu- 
nile pe care le realizează, uneori în colaborare, din 
Charles de Coster (Legenda şi întâmplările vitejeşti, 

vesele şi glorioase ale lui Ulenspiegel şi Lamme 
Goedzak în ţinuturile Flandrei şi aiurea, 1947), 
Aleko Konstantinov (Bai Ganiu, 1955), Alphonse 
Daudet (Tartarin în Alpi şi Minunatele isprăvi ale 
lui Tartarin din Tarascon, 1956), Branislav Nu5i€ 
(Anii de şcoală, 1956). Ca publicist, B. are un 
condei teribil de spornic. Îndeosebi la „Curentul”, 
el scrie într-o cadență neobosită, comentând cu 
ascuţime şi cu un soi de posăceală hâtră felurite 
întâmplări, unele triste, altele înveselitoare. Fire 
nostalgică, oftează adesea după vremurile „blagos- 
lovite” de odinioară, aşa cum, hoinar nelecuit „prin 
ăi coclauri”, îl încearcă păreri de rău după „dulcea 
isihie a drumețţiei de altădată”. Indispus de traca- 
sările de zi cu zi, îşi caută un refugiu în „linişte şi 
singurătate”. Mai cu un popas, mai cu un taifas, 
umblăreţul colindă ţinuturi care îi suscită apetenţa 
pentru descrieri. Străinătatea, unde îşi plimbă 
paşii de „gură-cască”, îl inspiră mai puţin. Cele 
câteva figuri care reapar mereu în aceste însem- 
nări sunt personaje virtuale ale unei proze pe care, 
lipsit de inventivitate, nu ajunge să o compună. 
Impulsionate de un resort asociativ, „schiţele” lui 
sunt de fapt evocări, depănate cu un anume şart, 
amestec de maliţie şi de melancolie. După război 
acrimoniosul îşi drege glasul ca să poată emite o 
întreagă gamă de „încântări”. La tot pasul, şi în foi- 
letoanele de prin gazete, şi în cele înmănuncheate 
în cărţi — Schițe şi însemnări din şcoala de ieri şi 
de azi (1953), După o jumătate de veac (1954), De 
azi şi de demult (1955), Şcoala de altădată (955), 
Prin Bucureşti odinioară şi azi (1956), Din şcoala 
de ieri şi de azi (1957) — el ocărăşte trecutul, faţă de 
care „lumea nouă”, cercetată „cu gura căscată de 
mirare”, i se pare un „tărâm de basm”. Cu excepţia 
lui G. Călinescu, toţi criticii importanţi din epocă 
au întâmpinat cu elogii spovedaniile, şi acide şi 
tânguitoare, ale lui B. din Însemnările unui belfer. 
Rememorarea avatarurilor unei cariere hărțuite 
de neşansă îi declanşează cusurgiului, care este 
poate un idealist înfrânt, reacţii depresive şi înver- 
şunări propulsate în sarcasmul congestionat până 
la vorba crudă. Dascălul persecutat de frustrări îşi 
răzbună, zugrăvind în accente virulent caricatu- 
rale „vicleimul fără perdea” al şcolii, denunţată, cu 
o grimasă de aversiune, ca un lăcaş al neomeniei. 
Sadici şi obtuzi, haini, tipicari şi chilipirgii, zgrip- 
ţorii satirizaţi evoluează în ambientul unui grotesc 
de figuraţie zoologică. Tapirul, Păianjenul, Pupăza, 
Limbricul, Caracatiţa fac parte din ceata acestor 

creaturi repugnante şi caraghioase. Oricât adevăr 
ar exista în şarjele „belferului” asediat de toxinele 
atâtor „parapoane”, ele nu disimulează îndeajuns 
umoarea rea. Apatia, ieşirile lui de revoltă trădează 
obida unui complex social, precum şi cantonarea în 
resentiment. Replierea în reverii şi cultivarea unor 
efuziuni naturiste constituie cea mai bună terapie 
a stărilor de indispoziţie. Ca şi Calistrat Hogaş, B., 
iubitor de solitudine care nu-şi refuză deliciul epi- 
cureic, are gustul vagabondajului la voia întâmplă- 
rii, aceste peregrinări nutrind lirismul dichisit al 
unor generoase descrieri. E faţa destinsă a proza- 
torului, altminteri încruntat şi cătrănit. În pofida 
unor exerciţii de ficţiune, cartea lui rămâne, cu 
izbutirile şi insuficienţele ei, mărturia unei vocaţii 
de memorialist. 

SCRIERI: Însemnările unui belfer, I-II, Bucureşti, 1935-— 
1939; ed. îngr. şi pref. Petru Poantă, Cluj-Napoca, 1974; 
Schițe şi însemnări din şcoala de ieri şi de azi, Bucureşti, 
1953; După o jumătate de veac, Bucureşti, 1954; De azi 
şi de demult, Bucureşti, 1955; Şcoala de altădată, Bucu- 
reşti, 1955; Prin Bucureşti odinioară şi azi, Bucureşti, 
1956; Din şcoala de ieri şi de azi, Bucureşti, 1957. Tra- 
duceri: August Strindberg, Mustrare de cuget, Bucureşti, 
1916, Nuvele, Bucureşti, 1925, Dragoste şi pâine, Bucu- 
reşti, 1927 (în colaborare cu Otilia Ghibu); Stefan Zweig, 
Ochii fratelui veşnic, Bucureşti, 1929; Jakob Biihrer, 
Anarhistul — Romanul unui răzvrătit, Bucureşti, 1930; 
Holger Dachmann, Povestiri din Danemarca, pref. trad., 
Bucureşti, [1932]; Jules Vallees, Amintirile unui student 
sărac, Bucureşti, [1932]; Maxim Gorki, Cerșetorii, Bucu- 
rești, f.a.; Paul Verlaine, Închisorile mele, Bucureşti, f.a.; 
Charles de Coster, Legenda şi întâmplările vitejeşti, vesele 
şi glorioase ale lui Ulenspiegel şi Lamme Goedzak în 
ținuturile Flandrei şi aiurea, Bucureşti, 1947; Aleko Kon- 
stantinov, Bai Ganiu, pref. Simion Rusachiev, Bucureşti, 
1955 (în colaborare cu Tudor Călin); Alphonse Daudet, 
Tartarin în Alpi, Bucureşti, 1956, Minunatele isprăvi 
ale lui Tartarin din Tarascon, Bucureşti, 1956; Branislav 
Nusi€, Anii de şcoală, pref. trad., Bucureşti, 1956 (în cola- 
borare cu Dorin Gămulescu). 

Repere bibliografice: Vianu, Opere, III, 177-181; 
Perpessicius, Opere, VII, 103-104, VIII, 339-343; 
Călinescu, Opere, II, 858-864; Constantinescu, Scrieri, |, 
345-349; Sebastian, Eseuri, 310-314; Lovinescu, Scrieri, 
II, 414-419, VI, 263, VIII, 225; Streinu, Pagini, |, 166-169, 
VI, 126-135; Cioculescu, Aspecte, 385-397; Călinescu, 
Ist. lit. (941), 838, Ist. lit. (1982), 923; Crohmălniceanu, 
Literatura, | (1972), 376-377, Popa, Dicţ. lit. (977), 
106-107, Poantă, Radiografii, |, 18-26; Dicţ. scriit. rom., 
1, 338-339; Faifer, Pluta, 49-54; Simona Vasilache, 
Profesorilor, RL, 2007, 1. F.EF. 

BOTEZ, loan (lancu) (20.1V.1871, Măcăreşti, j. 
Iaşi — 14.IV.1947, Bucureşti), anglist. Înrudit, prin 
mamă, cu episcopul Melchisedec şi cu istoriculV.A. 
Urechia, B., frate al lui Constantin Botez, editor al 
lui M. Eminescu, a urmat Facultatea de Litere şi 
Filosofie din Iaşi. A activat, alături de G. Ibrăileanu, 
în cercul socialist. În 1899 a trecut în rândurile libe- 
ralilor, ajungând mai târziu deputat şi senator. A 
fost primul profesor care a predat engleza în şcoala 
secundară. În Iaşi a funcţionat la Liceul Naţional 
şi la Liceul Internat între 1901 şi 1924, paralel şi 
la Şcoala Comercială Superioară. A colaborat, din 
iniţiativa lui A. Philippide, la Dicţionarul limbii 
române. Era şi un foarte energic om de afaceri, 
întemeietor al Băncii Iaşilor (1911), preşedinte al 
Camerei de Comerţ şi Industrie. În 1906 se află între 
fondatorii revistei „Viaţa românească”; colaborează 
aici, cu studii şi recenzii, până în 1937. Între 1908 
şi 1911 a studiat la University College din Londra, 
în vederea susținerii unui doctorat în litere. Rod 
al acestor ani a fost cartea care l-a făcut cunoscut, 
Aspecte din civilizaţia engleză (1912), din care, 
până în 1945, s-au tras cinci ediţii. I-au urmat, în 
1914, o lucrare referitoare la istoria românilor des- 
tinată britanicilor, A Short Survey on the Neolatins 
of the Near East, şi culegerea Studii şi observaţii. 
Înfiinţându-se la Facultatea de Litere şi Filosofie 
din Iaşi, în 1924, Catedra de limba şi literatura 
engleză, B. este chemat să o suplinească. Ajunge 
conferenţiar, iar în 1926 profesor titular. Este şi 
decanul facultăţii între 1926 şi 1936. Studii apărute 
în plachete, „Hamler” în tragedia shakespeareană 
(1925), „King Lear” şi concepția dramatică a tea- 
trului shakespearean (1927), Sentimentul răzbună- 
rii şi supranaturalul în „Hamlet” (928), „Shylock” 
în cadrul literaturii shakespeareane (1932), fac 
parte dintr-o proiectată monografie asupra lui 
Shakespeare. Mulţi ani B. a fost în Comitetul de 
lectură al Teatrului Naţional din Iaşi. După pensio- 
nare, în 1939, se mută în Bucureşti, unde se ocupă 
de administrarea societăţii Ţesătoriile Reunite, pe 
care o înființase. 

Scopul mărturisit al eseurilor reunite de B. în 
Aspecte din civilizaţia engleză era acela de a schiţa 
„fizionomia civilizaţiei unui mare şi vechi popor” 
pentru a oferi modele. Comentariul, o istorie a 
ideilor, bazată pe o bogată documentare, trimite 
mereu la un fundament psihologizant: constante 
ale mentalităţii unui neam sunt urmărite în mani- 
festările spiritului, în organizarea civică. Prin prisma 

instinctului de libertate individuală, cea mai carac- 
teristică însuşire a anglo-saxonilor, se examinează 
modalităţile de intervenţie a statului, bisericii, şcolii, 
confruntate cu o necesitate organică: respectul față 
de om. Educaţia dirijată spre formarea caracterului, 
democraţia, trăinicia instituţiilor, întemeierea lor 
pe tradiţie îi stârnesc admiraţia. Capitole speciale 
sunt dedicate limbii şi literaturii engleze, văzute ca 
expresii directe ale caracterului naţional şi ale unor 
împrejurări istorice specifice. Literatura engleză, în 
care nu căutările formale au întâietate, ci pătrunde- 
rea sufletului omenesc până la percepţia adevăruri- 
lor lui esenţiale, îi apare comentatorului superioară 
altora. În artă B. făcea o distincţie netă între creaţie 
(mister, vibraţie, viaţă) şi imitaţia ori fabricaţia în 
serie. Trimiterile comparatiste, interferenţele cul- 
turale nu lipsesc. Dar mai cu seamă prin analizele 
consacrate teatrului lui Shakespeare, el se afirmă ca 
un prim şi deosebit de competent shakespearolog 
român. În atenţia sa stau în primul rând caracterele, 
dar observaţiile, de fineţe, se extind şi asupra viziunii 
dramatice. Hamlet este văzut ca un reprezentant al 
idealismului în luptă cu constrângerile realităţii, 
anticipând, prin dimensiunea intelectuală a crizei 
sale, pe eroul tragic al timpurilor moderne. Asupra 
abisurilor interioare ale personajelor se fac deducții 
subtile, cu substrat psihanalitic; în Hamlet eseistul 
supune discuţiei caracterul obsesional al apariţiilor 
supranaturale, iar în Macbeth distinge amestecul 
de sens şi de fantasmatic din nebunie. Tragicul este 
legat de neputinţa, general umană, de a ajunge la 
real. Și bibliografia pusă la dispoziţie e una de refe- 
rinţă. În opoziţie cu Shakespeare, creator în dimen- 
siunea umanităţii eterne, B. îl analizează pe G.B. 
Shaw prin verva cuvântului, a ironiei. Identifică, în 
Studii şi observaţii, în eroul a două drame elisabe- 
tane pe fiul lui lancu Sasul, urmaş al lui Petru Rareş. 
Între valorile perene ale artei universale aşază opera 
lui Ion Creangă, chintesenţă a spiritualităţii româ- 
neşti. Eseurile lui B. se constituie într-o proză de 
idei, sobră, elegantă în stil, însuflețită prin pledoa- 
ria umanistă şi prin hotărârea de a pătrunde „sensul 
durabil” al lucrurilor. 

SCRIERI: Aspecte din civilizația engleză, laşi, 1912; ed. 
Iași, 1915; ed. 5, București, 1945; A Short Survey on the 
Neolatins of the Near East, laşi, 1914; Studii şi observa- 
ţii, laşi, 1914; ed. 2, București, 1920; „Hamler” în tragedia 
shakespeareană, laşi, 1925; „King Lear” şi concepția dra- 
matică a teatrului shakespearean, laşi, 1927; Sentimen- 
tul răzbunării şi supranaturalul în „Hamlet, laşi, 1928; 

„Shylock” în cadrul literaturii shakespeareane, Bucureşti, 
1932. Traduceri: August Strindberg, Mustrare de cuget, 
București, 1916, Nuvele, Bucureşti, 1916. 


Repere bibliografice: Suchianu, Aspecte, 37-42; Petru 
Comarnescu, loan Botez, comentator al literaturii 
engleze, VR, 1966, 3; Dan Grigorescu, Shakespeare în 
cultura română modernă, Bucureşti, 1971, passim; st. 
comp. Rom., 195-198; Maftei, Personalităţi, IV, 41-42; 
Dicţ. scriit. rom., |, 337-338; Andrei Bălu, [. Botez şi 
S.C. 

BOTEZ, Octav 
(15.V.1884, Iaşi — 
25.1X.1943, Iaşi), critic 
literar. 


Este fiul Smarandei, fiică a căminarului Nastasachi 
Mihail, şi al generalului Panaite Botez. Fratele său 
mai mare, Eugeniu, se va numi, ca scriitor, Jean Bart. 
B. învaţă la Iaşi, după clasele primare fiind înscris, în 
1894, la Liceul Naţional. Din 1901 urmează cursurile 
Facultăţii de Litere şi Filosofie, în 1906 dobândind 
licenţa în filosofie. Îşi trece, în 1909, examenul de 
capacitate, dar încă din 1908 era profesor de limba 
română la Şcoala Normală „Vasile Lupu”. De aici, se 
transferă la liceul bârlădean „Gh. Roşca Codreanu” 
(1909-1910), unde predă franceza, revenind la laşi, 
mai întâi la Liceul Militar (1910-1911), apoi la Liceul 
Naţional (1912-1927). Între 1912 şi 1915 îşi continuă 
studiile la Berlin, Geneva, Grenoble. În 1925 își ia 
doctoratul în filosofie cu o teză despre A.D. Xenopol, 
obţinând docenţa cinci ani mai târziu. Conferenţiar 
suplinitor, din 1927, la Catedra de critică şi estetică 
literară a Facultăţii de Litere şi Filosofie din Iaşi, titu- 
larizat în 1931, suplineşte din 1930 — G. Ibrăileanu 
fiind din ce în ce mai bolnav — şi Catedra de istorie a 
literaturii române moderne; în 1937 devine profesor 
plin. Suferind de o afecţiune cardiacă, în ultimii ani 
trăia mai mult retras. 

Spirit lucid până la scepticism, inhibat din exces 
de reflexivitate, cititor insaţiabil, bonomul acesta 
era modestia însăşi. Interlocutor agreabil, surâză- 
tor, B. nu făcea caz niciodată de cunoştinţele lui 
în felurite domenii (filosofie, estetică, sociologie, 

psihologie, economie, politică). Amplul studiu 
Alexandru Xenopol, teoretician şi filosof al istoriei 
(1928) dezvăluie un exeget cu apetenţă pentru noţi- 
unile abstracte, sagacitatea comentariului fiind 
susținută de o cumpănită orientare în mişcarea de 
idei a vremii. Că avea o certă disponibilitate pentru 
argumentaţia în plan teoretic se observă atât într-o 
seamă de recenzii, cât şi în cursurile universitare. 
Prelegerile lui tratează despre obiectul şi metoda 
esteticii literare, evoluţia ideilor estetice şi a criticii 
din Antichitate până în secolul al XVIII-lea, critica 
şi estetica literară în Germania, Anglia şi Italia ş.a. 
Disociind în maniera lui Ibrăileanu, afirmă că opera 
de creaţie are mai mulţi sorți decât opera de analiză. 
Unui critic îi cere să aibă acea „intuiţie sintetică” 
prin care să se transpună, oarecum în felul unui 
poet, în inima textului pe care vrea să-l tâlcuiască. 
Dacă, sub anumite aspecte, B., adept şi el al ideo- 
logiei poporaniste, calcă pe urmele lui Ibrăileanu, 
în câteva privinţe se deosebeşte de maestrul său. 
Acordă, astfel, o atenţie mai mare scriitorilor de 
tranziție, zăboveşte asupra realizării artistice a unei 
scrieri, se dovedeşte, deși cu zone de opacitate, mai 
receptiv față de poezia nouă; în delimitarea unor 
epoci de dezvoltare a literaturii noastre, recurge nu 
la criteriul personalităților scriitoricești, ci la acela 
al apariției revistelor importante („Dacia literară”, 
„Convorbiri literare”, „Viaţa românească”). În studiul 
polemic În jurul teoriei genurilor literare (1930), 
combătând pe Benedetto Croce şi pe Friedrich 
Gundolf, care contestau existenţa obiectivă a genu- 
rilor literare, criticul nu le consideră deloc a fi o 
construcţie arbitrară. Un flexibil, pertinent exerciţiu 
comparatist îl constituie lucrarea Naturalismul în 
opera lui Delavrancea (1936). Studiul Titu Maiorescu 
şi locul lui în cultura românească (1940) este colorat 
cu amintiri personale. Iscălind câteodată O.B. sau, 
foarte rar, P Octavian, B. colaborează la „Arhiva”, 
unde în 1904 a şi debutat, „Însemnări literare”, 
„Arhiva pentru ştiinţa şi reforma socială”, „Gândirea”, 
„Lumea”, „Adevărul literar şi artistic”, „Adevărul”, 
„Manifest, „România literară”, „Cuget moldove- 
nesc”. La „Viaţa românească” semnează din când în 
când, între 1906 şi 1937, cronica literară şi cronica 
teatrală, dar competenţa lui e vădită şi în cronica 
filosofică, în cronica ideilor, de asemenea, în cronica 
politică. Şi-a strâns o parte din însemnările critice în 
volumul Pe marginea cărților (1923). Postum, i-a mai 
apărut o carte, Figuri şi note istorico-literare (1944). 
Nici pedant, nici amator de frivolităţi impresioniste, 

B. trezeşte încredere prin moralitatea gestului său 
critic, dar, nu mai puţin, prin calma, discreta lui 
comprehensiune. Clar şi sistematic, cu un bun 
simţ ce asigură moderaţia evaluărilor, criticul nu 
e o natură divagantă. Sobrietatea, care divulgă 
poate la el un minus al fanteziei, dictează fidelita- 
tea lecturii. Ceea ce urmăreşte, operând cu instru- 
mente de precizie, este să reconstituie „îndărătul 
operei” fizionomia autorului şi atitudinea lui în faţa 
vieţii. Îl interesează mai degrabă să lămurească (şi să 
se transpună în) interioritatea acestui scriitor decât 
să cântărească şi să proclame valoarea unui text. Îşi 
exersează deci perspicacitatea pentru a surprinde 
„substratul sufletesc şi etic” al unor scrieri, ceea ce 
îl face reticent faţă de estetica aşa-zicând decadentă. 
Descriptiv prin formaţie, cu exagerată grijă pentru 
conexiuni, raportează mai totdeauna o carte sau 

alta la contextul (social, naţional) în care ele au fost 
zămislite. Povesteşte tacticos subiectul, apoi ia la 
rând personajele, oprindu-se la cele „verosimile” şi 
portretizându-le analitic, în fine califică scurt şi înde- 
obşte neconcesiv eficienţa mijloacelor de expresie. 
Cu tot ataşamentul faţă de valorile tradiţionale, B. 
acceptă şi „poezia pură”, dar numai în măsura în 
care iradiază o „misterioasă putere de incantaţie”. 
Dintr-o slăbiciune de „vieţist”, supralicitează ver- 
surile lui G. Topîrceanu, ale Otiliei Cazimir, precum 
şi proza Luciei Mantu sau a lui I.l. Mironescu; doar 
răsfăţatului Ionel Teodoreanu îi reproşează „ima- 
gismul preţios”. Nu gustă „rodomontadele” lui 
Ion Minulescu şi nici „poemele cu îngeri” ale lui 
V. Voiculescu sau „dadaismul autohton” al jocuri- 
lor poeticeşti ale lui Ion Barbu. Se lasă însă câştigat 
de forța eruptivă a poeziilor lui Octavian Goga şi 
de poemele, de un serafism tulburător sau de o 
titanică vigoare, ale lui Tudor Arghezi. Având antene 
mai bune pentru poezia prozei, îl încântă, la Mihail 
Sadoveanu, lirismul „înalt şi grandios” şi îi pronos- 
tichează, în 1905, un destin de romancier al istoriei. 
Un studiu mustind de sugestii, presărat cu sintagme 
care au făcut carieră, este acela consacrat lui Calistrat 
Hogaş. Despre romanul Ion al lui Liviu Rebreanu, tot 
aşa, emite opinii bine gândite. La Ion Agârbiceanu 
relevă suflul de idealism etic. Epicul Hortensiei 
Papadat-Bengescu îl consideră a fi, în ciuda acuită- 
ţii privirii auctoriale, minat de psihologia falsă, efect 
al unei viziuni intens subiective. Un „suflu tragic de 
mister şi sombră pasiune” îl frapează în proza febrilă 
a lui Gib 1. Mihăescu. Ironizat de E. Lovinescu, B. îl 
execută la rându-i pe criticul „amorezat de esteticul 
pur” în ipostaza lui de romancier. Aidoma lui Sainte- 
Beuve, el obişnuieşte să plaseze un autor, la care 
caută, ce-i drept, să detecteze „nota personală”, într-o 
„familie de spirite”. Câteva articole (despre Barbu 
Delavrancea, Duiliu Zamfirescu, Victor Eftimiu) au 
ascuţişuri ironice. Momente de evocare colorează 
uneori discursul analitic, criticul având o înzestrare 
de memorialist. Cu întinse, aprofundate lecturi din 
literatura străină, se simte în largul lui printre scri- 
itorii de expresie franceză: critici (Hippolyte Taine, 
Emile Faguet, dar şi Anatole France), poeţi (Albert 
de Vigny, Gerard de Nerval, Paul Claudel, Maurice 
Maeterlinck, Emile Verhaeren), prozatori (Romain 
Rolland, Marcel Proust, Andrâ Gide ş.a.), moralişti 
(Joseph Joubert). Dramaturgia lui Henrik Ibsen îi 
incită, şi ea, nervul hermeneutic. Cu ţinuta-i integră, 
care îi face scrisul cu atât mai creditabil, B. s-a impus 

de la un an la altul ca un critic adevărat — nici mai 
mult, dar nici mai puţin decât atât. 

SCRIERI: Pe marginea cărţilor, laşi, 1923; Alexandru 
Xenopol, gânditor, laşi, 1925; Alexandru Xenopol, teore- 
tician şi filosof al istoriei, Bucureşti, 1928; În jurul teoriei 
genurilor literare, Iaşi, 1930; Naturalismul în opera lui 
Delavrancea, Bucureşti, 1936; Titu Maiorescu şi locul 
lui în cultura românească, laşi, 1940; Figuri şi note isto- 
rico-literare, Bucureşti, 1944; Scrieri, îngr. Ilie Dan, pref. 
Zaharia Sângeorzan, laşi, 1977. 

Mancaş, Un critic uitat: Octav Botez, RL, 1995, 8; Gavril 
Istrate, Discreţia cărturarului, L, 1996, 18; Florin Faifer, 
Onestitatea ca panaş, DL, 1997, 26. FE 


BOTEZ-GORDON, Gheorghe V. (19.1V.1875, laşi — 
6.[X.1918, Iaşi), poet, traducător. Era fiul Zoiţei şi al 
lui Vasile Botez, birjar. Fratele său, actor, a jucat pe 
scena Teatrului Naţional din Iaşi sub numele C.B. 
Penel. Secretar-contabil al Şcolii de Arte şi Meserii, 
unde a predat şi un curs de contabilitate, pentru 
a-şi spori modestele venituri, s-a angajat, între 1893 
şi 1896, funcţionar la Creditul Funciar Urban din 
laşi. Se pregăteşte în particular şi, în 1903, devine 
bacalaureat al Liceului Naţional ieşean. Se înscrie 
la Facultatea de Drept, pe care o va absolvi în 1908, 
şi ajunge avocat. Era un nume cunoscut cu deose- 
bire în laşi, unde colabora, din 1895, la numeroase 
ziare şi reviste, cu poezii, proză, publicistică. Făcea 
parte din Societatea Ştiinţifică şi Literară Arhiva, 
condusă de A.D. Xenopol. În 1914 este ales membru 
al Societăţii Scriitorilor Români, dar în anul următor 
poetului, care avusese o tinereţe chinuită, îi cedează 
nervii; trăieşte încă trei ani în lumea fantasmelor. 
B.-G. a debutat în „Jurnalul” (1895) cu versuri 
simboliste (Cântec de toamnă) aflate sub zodia cita- 
dinismului şi a evadării, iar editorial în 1898. Aglo- 
merarea citadină îl neurastenizează pe poet, care 
vede, „prin ceaţă”, „copaci goi” luminaţi de felinare 
anemice. Câte o fată veştejită cântă la clavir ori e 
admirată cum stă pe o bancă într-un parc. B.-G. 
percepe lumea impresionist, culorile sunt impure, 
amestecate, de regulă luate de pe marginea pale- 
tei. El era, la 1895-1900, un prebacovian în strofele 
publicate de „Jurnalul”, „Lupta”, „Lumea nouă lite- 

rară şi ştiinţifică”, „Adevărul ilustrat”, „Evenimentul, 

„Noutatea”, „Opinia”. Tot de simbolism ţine şi pasiu- 
nea pentru flori, în corespondențe ce-l premerg pe 
D. Anghel. „Grădina” lui e mai totdeauna „în amurg”, 
cotropită de catifelarea şi parfumul liliacului. Al doi- 
lea volum, apărut după mai bine de un deceniu, 
este semnificativ intitulat Petale (1909). Poetul a fost 
şi un traducător pasionat, cu toate că nu totdeauna 
inspirat. L-a atras îndeosebi Paul Verlaine, după care 
a făcut şi câteva imitații; grăbit şi facil a tălmăcit din 
Felice Cavalotti, Edmond Rostand, Jean Richepin. 
B.-G. rămâne un scriitor „fin de siecle”, care a pre- 
gătit receptarea adecvată a celui de-al doilea val de 
simbolişti. 

SCRIERI: Versuri, laşi, 1898; Petale, Iaşi, 1909. Traduceri: 
Jean Richepin, Corsarul, Craiova, 1899; Felice Cavalotti, 
Cântarea Cântărilor, laşi, 1901; Edmond Rostand, Sama- 
riteanca, laşi, 1908. 

Repere bibliografice: Emil Gârleanu, „Două vieți” de 
Gordon, „Evenimentul”, 1902, 2; Mihail Dragomirescu, 
„Petale”, „Falanga”, 1910, 2; N. Iorga, Un volum de 
versuri din laşi, NRL, 1910, 10; Eugen Herovanu, Oraşul 
amintirilor, Bucureşti, 1936, 225-232, 261-262; Liliana 
D. Popovici, Un gingaş poet ieşean, „Opinia”, 1938, 9448, 
9450; Sadoveanu, Opere, XVI, 505-519; Mănucă, Analogii, 
245-250. D.M. 


BOTEZ-RAREŞ, George Emil (20.I[V.1877, Roman 
— 16.[X.1935, Bucureşti), traducător, publicist. Este, 
probabil, fiul natural al Anei Botez. Pentru a-şi 
întreţine familia, se apucă de traduceri, lucrate la 
repezeală, lăsându-se pe mâna unor editori avizi 
de câştig. A semnat mai ales George B. Rareş, dar în 
periodice, când nu a uzat de numele real în diverse 
variante (George Emil Botez, Gh. Em. Botez, Gh. Em. 
Botez-Galaţi, G.E.B., G. Em. B., G.e.b., Geb) a recurs la 
alte pseudonime: G. Răzvan, C. Adrian şi, poate, lon 
Costin. Două cărţi proprii sunt semnate Gheorghe 
Elmian, la fel ca primele povestiri publicate în revista 
„Ovidiu” din Constanţa, în 1904. Cel dintâi volum 
dat la tipar este o traducere a unei povestiri de Andr6 
Theuriet, Frida (910). În 1913 editează la Galaţi, 
împreună cu alţii, un bimensual literar, artistic, 
social, „Zburătorul”, unde susţine rubrica de critică 
literară. Altă revistă sub redactarea lui, apărută însă 
la Bucureşti, este „Flori de crâng” (1932). Este posibil 
să fi făcut parte şi din redacţia ziarului „Minerva, 
unde între 1914 şi 1916 semnează curent anchete 
sociale, reportaje politice, articole pe teme econo- 
mice şi, ocazional, cronici teatrale. Însemnări de 
ziarist sunt adunate în paginile multora din cărţile 
lui ulterioare. În 1919 fondează colecţia „Biblioteca 

scriitorilor iluştri”, în care se tipăresc îndeosebi tra- 
duceri semnate de el sau de alţi scriitori. 
Inconsistentă este literatura propriu-zisă a lui 
B.-R., reprezentată la început de povestiri alegorice 
şi sentimentale apărute în „Rampa, „Viitorul”, „Cre- 
dinţa”, „Zburătorul”, „Iribuna liberală”, „Minerva, 
„Izbânda”. În „Miraj” şi în „Raza literară”, se încearcă 
şi ca poet, fie cu versuri originale, fie cu tălmăciri din 
Charles Baudelaire şi Paul Verlaine. Din 1920 se pro- 
filează pe literatura de colportaj, fabricând în serie 
senzaţionale biografii de haiduci sau reluând în pre- 
lucrări prolixe păţaniile lui Păcală şi Tândală, diferite 
poveşti şi basme, ale căror surse sunt străvezii (Char- 
les Perrault, Fraţii Grimm, Petre Ispirescu ş.a.). Şi mai 
puţin inspirate se dovedesc cele şapte mii de versuri 
din Gruia cel viteaz şi tatăl său Novac. Cu posibilități 
literare modeste, B.-R. a realizat foarte multe tradu- 
ceri — tipărite în tiraje enorme şi frecvent reeditate — 
din majoritatea literaturilor de circulaţie. S-a folosit 
cel mai adesea de un text francez intermediar, dar 
cunoştea, se pare, şi limbile germană şi maghiară. 
Uneori şi-a asociat cunoscători ai limbii originalu- 
lui, ca în cazul literaturii ruse, ori a recurs la ajutorul 
soţiei lui, Ana-Maria G. Bottez. A tălmăcit mult din 
opera lui Jules Verne, dar şi din alți numeroși scriitori 
europeni notorii, versiuni care, deși departe de a fi 
un model de traducere, au contribuit la familiariza- 
rea cititorului român cu literaturile lumii. 
SCRIERI: Zece zile prin Ardeal, Bucureşti, 1919; Călina, 
fiica codrilor, căpitan de haiduci, Bucureşti, 1924; Gruie 
haiducul, Bucureşti, 1924; Popa Marosin, căpitan de voi- 
nici, Bucureşti, 1924; Fraţi de cruce, Bucureşti, 1930; Inelul 
fermecat, Bucureşti, f.a.; Fata din dafin, Bucureşti, f.a.; Şte- 
fan Bujor, Bucureşti, f.a.; Gruia cel viteaz şi tatăl său Novac, 
Bucureşti, f.a.; Viaţa, năzdrăvăniile şi păţaniile lui Păcală, 
Bucureşti, 1930; Haiducul Miereanu, Bucureşti, 1934; 
Bujor haiducul, Bucureşti, 1934. Traduceri: Andre Theu- 
riet, Frida, Bucureşti, 1910; A. S. Puşkin, Fata căpitanului, 
Bucureşti, 1912; ed. cu ilustraţii de Ion Anestin, Bucureşti, 
1928; Henrik Ibsen, Rața sălbatică, Bucureşti, 1913 (în 
colaborare cu Mihail G. Nicolau); 1. S. Turgheniev, Părinți 
şi copii, Bucureşti, 1914, Eroismul dragostei, Bucureşti, cu 
ilustraţii de Ary Murnu, Bucureşti, f.a. (în colaborare cu 
I. Hâncu); Friedrich Nietzsche, Așa grăit-a Zarathustra, 
pref. Mihail Negru, Bucureşti, 1916, Antichristul. Încercare 
de refacere a tuturor valorilor, Bucureşti, 1920; Emile Zola, 
Prăbuşirea, Bucureşti, 1917, O pagină de iubire, Bucureşti, 
1921, Norocul prostului, Bucureşti, 1923, Goana după 
fericire, Bucureşti, f.a.; Anatole France, Cartea prietenului 
meu, cu ilustraţii de PP. Molda, Bucureşti, f.a.; L. N. Tolstoi, 
Război şi pace, Bucureşti, 1918-1922, Hagi-Murad, Bucu- 
reşti, 1920, Cât pământ trebuie unui om şi alte povestiri, 

Bucureşti, 1923, Sonata Kreutzer. Diavolul. Părintele Ser- 
giu, Bucureşti, 1923; ed. 2, pref. E. Lovinescu, Bucureşti, 
1928, Pe drumul mântuirii, Bucureşti, 1926, Învierea, cu 
ilustraţii de Ion Anestin, Bucureşti, 1926, Poliuşka şi alte 
povestiri, cu ilustraţii de Ion Anestin, Bucureşti, f.a. în 
colaborare cu Clara Lievşnevschi), Stăpân şi slugă şi alte 
povestiri, cu ilustraţii de Ion Anestin, Bucureşti, 1926 (în 
colaborare cu Clara Lievşnevschi), Doi husari. Asediul 
Sevastopolului. Moartea lui Aleanin, Bucureşti, 1928 (în 
colaborare cu Clara Lievşnevschi), Moartea lui Ivan Ilici, 
Bucureşti, 1928, Anna Karenin, I-II, Bucureşti, 1933, Feri- 
cirea casnică, Bucureşti, 1934; Blasco Ibâfiez, Printre por- 
tocali, cu ilustraţii de Ion Comănescu, Bucureşti, 1918, Cei 
patru cavaleri ai Apocalipsului, Bucureşti, 1920, Urgisiţii 
vieții, Bucureşti, 1921; Alphonse Daudet, Sapho, Bucu- 
reşti, 1918; E M. Dostoievski, Netoşka, Bucureşti, 1919, 
Fraţii Karamazov, Bucureşti, 1921, O femeie blândă, Bucu- 
reşti, 1921, Iubire tragică, Bucureşti, 1929, Spovedania lui 
Stavroghin. Gelozie pedepsită. Hoţul cinstit, Bucureşti, 
f.a., Suflet de copil, Bucureşti, 1933; Paul Heyse, Dragos- 
tea în Italia, Bucureşti, 1919; Prosper M&rimee, Noaptea 
de urgie şi măcel, cu ilustraţii de Ion Anestin, Bucureşti, 
1920; Guy de Maupassant, Mont-Oriol, Bucureşti, 1920, 
Inima noastră, Bucureşti, f.a.; Honore de Balzac, Gră- 
dina cu rodii, Bucureşti, 1921; Al. Dumas-fiul, Dama cu 
camelii, Bucureşti, 1922; Jules Verne, Ocolul pământului 
în 80 de zile, Bucureşti, 1922 (în colaborare cu Ana-Maria 
G. Bottez), Arhipelagul în flăcări, Bucureşti, 1923, Lupta 
pentru milioane, Bucureşti, 1923, Raza verde, Bucureşti, 
1923, De la Pământ la Lună, Bucureşti, [1923], Împrejurul 
Lunei, Bucureşti, 1923, Dragoste şi datorie, Bucureşti, 1923 
(în colaborare cu Ana-Maria G. Bottez), Cinci săptămâni 
în balon, Bucureşti, 1923 (în colaborare cu A. Constanti- 
nescu), Răzbunarea marinarului, Bucureşti, 1924, Logod- 
nica indianului, Bucureşti, 1924, Noul Cain. Uzina ferme- 
cată, Bucureşti, 1924, Salvarea miraculoasă, Bucureşti, 
1925, În fața steagului, Bucureşti, f.a., Aventurile a trei ruşi 
şi a trei englezi în Africa Australă, Bucureşti, 1933, Mathias 
Sandorf, Bucureşti, f.a.; Henryk Sienkiewicz, Cavalerii cru- 
cei, I-II, Bucureşti, 1923, Quo Vadis, Bucureşti, 1924; Paul 
Bourget, Discipolul, cu ilustraţii de Ion Anestin, Bucu- 
reşti, 1927 (în colaborare cu Lucia Subotici); Victor Hugo, 
Mizerabilii, -II, Bucureşti, 1927, Cocoşatul de la Catedrala 
Notre-Dame de Paris, Bucureşti, 1935; J6kai M6r, Martirii 
inimii, Bucureşti, 1929; Alfred de Musset, Spovedania unui 
îndrăgostit, Bucureşti, 1929; Hector Malot, Fără familie, 
ed. 2, I-II, Bucureşti, 1931, În familie, I-II, Bucureşti, 1934; 
Ernest Renan, Viaţa lui lisus, ed. 2, Bucureşti, f.a.; Charles 
Dickens, Poveşti de Crăciun, Bucureşti, 1935, Strigoii. Poves- 
tiri de Crăciun, Bucureşti, 1938. 


Repere bibliografice: Al. Macedonski, Traduceri, L, 
1918, 1; Nicolae Crevedia, Puneţi mâna pe traducători, 
„Calendarul”, 1933, 316; Paul I. Papadopol, Traduceri, 
U, 1933, 234; Paul I. Papadopol, George B. Rareş, RAZ, 
1934, 12; Barbu Lăzăreanu, George Em. Botez, ADV, 1935, 

15 851; Paul Teodorescu, George B. Rareş, RAZ, 1935, 25; 
Geo Borzea, George B. Rareş, RAZ, 1935, 25; lon Pas, Carte 
despre vremuri multe, Bucureşti, 1963, 123-124; Straje, 
Dicţ. pseud., 90. G.H.-I. 


BOTEZATU, Eliza (7.X[.1938, Briceni-Edineţ), 
critic şi istoric literar. Este fiica Anei (n. Chizân) şi 
a lui Nicolae Cracan, ţărani. Absolventă, în 1961, a 
Universităţii de Stat din Chişinău, a susţinut doc- 
toratul în filologie în 1972, parcurgând ierarhia 
universitară până la gradul de profesor (1992). A 
predat la Institutul Pedagogic „Alecu Russo” din 
Bălţi, apoi la Universitatea Pedagogică de Stat „lon 
Creangă” din Chişinău. Între 1979 şi 1986 a fost cer- 
cetător ştiinţific la Institutul de Limbă şi Literatură 
al Academiei de Ştiinţe a RSS Moldoveneşti, apoi a 
fost şi secretar al Uniunii Scriitorilor (1986-1987). 
B. a debutat în 1954 la „Tinerimea Moldovei”. S-a 
dedicat dintru început criticii literare, scriind despre 
lirica basarabeană postbelică: Poezia meditativă 
moldovenească (1977), Poemul moldovenesc con- 
temporan (1981). A ştiut să găsească o optică perso- 
nală, apropiindu-se de actul poetic dintr-o serie de 
unghiuri, dacă nu absolut noi, cel puţin mai rar frec- 
ventate, comentariile ei fiind îndeobşte pertinente, 
cu deschideri de orizont utile, nuanţate. Studiul pe 
specii a fost completat cu studiul înrâuririlor folclo- 
rice: Poezia şi folclorul: puncte de joncțiune (1987) 
sau al unor circumstanţe istorice, de pildă al Doilea 
Război Mondial: Prezenţi în front (1985). În două 
studii monografice, unul despre lirica lui George 
Meniuc (1980), celălalt despre Pavel Boţu (1987), se 
remarcă tentativa de a descifra coordonate stilistice 
şi individualităţi poetice. Autoarea a plătit totuşi, în 
timp, un anume tribut temelor oficiale bolşevice, ca 
în paginile din volumul Patosul patriotic şi interna- 
ționalist al poeziei (1979). 
SCRIERI: Poezia meditativă moldovenească, Chişinău, 
1977; Patosul patriotic şi internaţionalist al poeziei, 
Chişinău, 1979; Cheile artei. Studiu asupra creaţiei 
literare a lui George Meniuc, Chişinău, 1980; Poemul 
moldovenesc contemporan, Chişinău, 1981; Creaţia lui 
I. Canna în şcoală, Chişinău, 1984; Literatura moldove- 
nească pentru copii, Chişinău, 1984; Prezenţi în front, 
Chişinău, 1985; Lumina darnică a poeziei. Creaţia lui 
Pavel Boţu, Chişinău, 1987; Poezia şi folclorul: puncte 
de joncțiune, Chişinău, 1987; Poezia şi dialectica vieţii, 
Chişinău, 1988; Critica literară, Chişinău, 2008. 
Repere bibliografice: Mihail Dolgan, Responsabilitatea 
cuvântului critic, Chişinău, 1987, 94-101; Cimpoi, Ist. lit. 

Basarabia, 273; Nicolae Bileţchi, La vârsta împlinirilor, 
LA, 1998, 5 noiembrie; Vocaţia cuvântului scris şi rostit. 
Biobibliografie, Chişinău, 2006; Dicţ. Chişinău, 67-68; 
Raia Rogac, Designer de cuvinte. Interviu cu Eliza 
M.Dg. 


Botezatu, Chişinău, 2012. 


BOTEZATU, Grigore 
(14.1.1929, Baraboi- 
Bălţi), folclorist. 


Este fiul Anei (n. Burbulea) şi al lui Gheorghe 
Botezatu, ţărani. A absolvit Facultatea de Istorie şi 
Filologie a Universităţii de Stat din Chişinău (1954), 
fiind apoi cercetător ştiinţific, şeful secţiei de folclor 
(1979-1999) şi director adjunct al Institutului de 
Etnografie şi Folclor al Academiei de Ştiinţe, devenit 
Institutul de Filologie (1991-1999). Şi-a luat docto- 
ratul în filologie cu teza Genurile folclorice şi realita- 
tea istorică (pe baza folclorului haiducesc) (1967). A 
fost distins cu titlul Om Emerit în Ştiinţă (1990), cu 
Premiul Dacia (1991), Premiul Uniunii Scriitorilor 
din Republica Moldova (2004), iar pentru coordona- 
rea culegerii de folclor Cât îi Maramureşul... (1993) 
cu Premiul „Simion Florea Marian” al Academiei 
Române. A participat şi la pregătirea, redactarea şi 
editarea corpusului Creaţia populară moldove- 
nească (6 volume, 1975-1983), a seriei de culegeri 
folclorice pe zone. 

B. a desfăşurat o amplă activitate de culegător, 
editor şi cercetător al folclorului literar. A înregistrat 
texte folclorice în satele din Basarabia, în localităţile 
româneşti din regiunile Odessa, Cernăuţi, Transcar- 
patia, Nikolaev, Kirovograd, ţinutul Krasnodar ş.a. 
S-a consacrat şi s-a impus datorită culegerii prozei 
populare, îndeosebi a poveştilor. Editează prima sa 
colecţie de folclor, Poveşti norodnice moldoveneşti, 
în 1955. Unele basme, care „au o indubitabilă pros- 
peţime” (Iordan Datcu), i-au fost traduse în engleză, 
franceză, germană, spaniolă, japoneză, bulgară ş.a. 
A publicat în acelaşi timp numeroase studii consa- 
crate poveştilor populare, fantastice şi nuvelistice, 
legendelor, parabolelor, snoavelor etc., a investigat 

în monografia Folclorul haiducesc în Moldova 
(1967) această arie tematică bogat reprezentată în 
producţiile populare româneşti, s-a îndreptat către 
contribuţiile înaintaşilor în domeniul folcloristicii, 
cercetând preocupările legate de cultura populară 
la Dimitrie Cantemir, lon Neculce, lon Creangă, 
M. Eminescu, Alexie Mateevici, Tudor Pamfile, iar 
dintre discipolii lui Dimitrie Gusti, s-a oprit la Petre 
Ştefănucă, a cărui colecţie o şi editează, şi la Tatiana 
Găluşcă. Concomitent, în anii '50-'60 ai secolu- 
lui trecut, traduce şi prelucrează o serie de poveşti 
populare ruseşti, tadjice, indiene, chinezeşti, pre- 
lucrări ale unor basme şi proverbe din Etiopia şi 
Sudan ş.a. B. participă şi la elaborarea manualelor 
pentru instituţiile de învățământ universitar şi pen- 
tru şcolile medii din Republica Moldova. 

SCRIERI: Folclorul haiducesc în Moldova, Chişinău, 1967; 
Genuri şi specii folclorice (în colaborare), Chişinău, 1972; 
Speciile folclorice şi realitatea istorică (în colaborare), 
Chişinău, 1985; La izvoare. Poveşti, poezie populară şi cer- 
cetări de folclor, Chişinău, 1991. Culegeri: Povești norod- 
nice moldoveneşti, Chişinău, 1955; Poveşti, Chişinău, 
1956; Poezie populară moldovenească, Chişinău, 1957 
(în colaborare); Basme şi snoave, Chişinău, 1958; A fost 
odată. Poveşti şi snoave, Chişinău, 1966; Făt-Frumos 
şi Ileana Cosânzeana - sora Soarelui, Chişinău, 1967; 
Peneş-Împăratul, Chişinău, 1968; Poveşti populare mol- 
doveneşti, Chişinău, 1972; Legende, tradiții şi povestiri 
orale, pref. edit., Chişinău, 1975; Poveşti fantastice, introd. 
edit., Chişinău, 1976; Poveşti nuvelistice, introd. edit., 
Chişinău, 1980; Auzit-am din bătrâni. Legende moldove- 
neşti, Chişinău, 1981; De n-ar fi, nu s-ar povesti, Chişinău, 
1983; Plugul de aur. Parabole şi poveşti nuvelistice, 
Chişinău, 1985; Cât îi Maramureşul... , Chişinău, 1993 (în 
colaborare); Folclor din Ţara Fagilor, Chişinău, 1993 (în 
colaborare); Făt-Frumos şi Soarele. Poveşti populare din 
Basarabia, pref. Iordan Datcu, Bucureşti, 1995; Norocul 
omului, Chişinău, 1997; Cântece bătrâneşti ale românilor: 
cântece istorice, Chişinău-Bucureşti, 2002 (în colaborare 
cu Andrei Hâncu); Basme populare româneşti, Chişinău 
- Bucureşti, 2003; Dicţionar de proverbe și zicători româ- 
nești, ed. 3, pref. edit., București - Chișinău, 2003 (în 
colaborare cu Andrei Hâncu); Talmaza: creaţii folclorice, 
Chişinău, 2003 (în colaborare cu Vasile Grosu); Coroana 
de aur, Chişinău, 2007. Ediţii, antologii: Petre V. Ştefă- 
nucă, Folclor şi tradiții populare, I-II, Chişinău, 1991 (în 
colaborare cu Andrei Hâncu), Datini şi creaţii populare, 
introd. edit., Chişinău, 2008; Folclor român din Basara- 
bia, Chişinău, 1999 (în colaborare cu Tatiana Găluşcă şi 
Ioan R. Nicola); Nicolae Donţu, Ta/maza, Ermoclia, Cio- 
burciu: tezaur folcloric, Chişinău, 1999 (în colaborare cu 
Vasile Grosu); Petre Ștefănucă. 1906-1942, Chişinău, 2006 
(în colaborare); Gheorghe V. Madan, Un sat basarabean de 

codru: Truşenii, studiu biografic Iurie Colesnic, Chişinău, 
2008 (în colaborare cu Tamara Apostol-Macovei), Scrieri, 
FII, introd. Iordan Datcu, Chişinău, 2011 (în colaborare 
cu Mihai Papuc şi Tamara Apostol-Macovei). 

Repere bibliografice: Efim Junghietu, Folclorul - o 
pasiune permanentă, LA, 1979, 18 ianuarie; lon C. 
Ciobanu, Modelări artistice, Chişinău, 1986, 290-296; 
Pamfil Bilţiu, Un etnolog de seamă al Republicii Moldova, 
„România km 0”, 2001, 1-2; Datcu, Dic. etnolog, 
134-135; Nicolae Băieşu, Un folclorist consacrat: Grigore 
Botezatu, LA, 2009, 15 ianuarie; Iordan Datcu, Tradiţii 
din Maramureș, București, 2009, 197-198; Dicţ. Chişinău, 
69-70; Iordan Datcu, Gheorghe V Madan într-o ediţie 
reprezentativă, CL, 2012, 4. N.B. 


BOTIŞ-CIOBANU, Maria (16.VIII.1866, Abrud-Sat, j. 
Alba — 24.XI.1950, Oradea), poetă, prozatoare. Este 
fiica Justinei (n. Critta) şi a lui Vasile Cioban, dascăl 
la Abrud şi notar la Roşia Montană. Urmează clasele 
primare la Roşia Montană, gimnaziul la Sibiu, la 
Şcoala Civilă de Fete a Astrei, Şcoala Normală de Stat 
la Cluj şi Şcoala Normală Superioară la Budapesta. 
A profesat, între 1891 şi 1900, la Nădășelu, 
Bârgău, Prundu Bârgăului, Roşia Montană, Sibiu. 
Îndeplineşte şi funcţia de directoarea internatului de 
fete de pe lângă Şcoala Civilă Confesională Română 
din Arad. Aici se căsătoreşte cu Teodor Botiş, primul 
rector al Academiei Teologice. Infirmieră devotată 
în timpul Primului Război Mondial, a fost aleasă 
preşedintă a filialei ardelene a Crucii Roşii (1914- 
1918). A contribuit la dezvoltarea învăţământului 
pentru copiii orfani din Transilvania. Din 1926 iscă- 
leşte Maria Botiş-Ciobanu, nume ce figurează şi pe 
coperta unor cărți. 

B.-C. a colaborat cu articole, versuri, proză — 
schiţe, nuvele, poveşti —la publicaţii ardeleneşti înde- 
osebi, dar nu numai, semnătura ei putând fi întâl- 
nită deopotrivă în „Familia”, „Convorbiri literare”, 
„Iribuna”, „Sămănătorul”, „Gazeta de duminică”, 
„Românul”, „Universul literar” ş.a. Articolele refe- 
ritoare la educaţia în şcoală — apărute mai întâi în 
„Ielegraful român” - le-a strâns în volumul Scrisori 
către eleve (1900), iar versurile şi scrierile în proză 
au intrat în culegerile Poezii (1905), Doina (1912), 
Poezii (1927), Ţara Moților (1928), Poveşti (1940). 
Câteva poezii au fost selectate în diverse antologii. 
Dintre încercările pentru teatru la care s-a încu- 
metat, unele s-au păstrat în manuscris. Cu ecouri 
ale unui eminescianism diluat, B.-C. compune 
într-o gamă minoră, cântând - în „doine”, în câte 
un sonet - bucuria dragostei, mai rar amarul ei, 

înseninându-se în gestul cucernic al închinăciunii. 
Alternând lacrima promptă cu zâmbetul inocent, 
mai şi căzând pe gânduri, în cogitaţii de album, sti- 
huitoarea se simte fericită în cadrul rustic, în vreme 
ce faţă de oraşul păcătos ea face alergii sămănăto- 
riste. O notă de asprime se percepe în lirica de inspi- 
raţie socială, unde frazarea aminteşte de Octavian 
Goga şi George Coşbuc. Cele mai izbutite rămân, cu 
licărul lor de umor, naraţiunile în versuri. A tradus, 
trădându-i prin facilitate, din Goethe, Lamartine, 
Lenau, Emanuel Geibel, Theodor Kârner, Petofi 
Sândor, Friedrich Riickert ş.a. Cu toată încărcătura 
de moralism a textelor ei, B.-C. e mai bună proza- 
toare decât poetă. Câte o schiță aduce cu un basm 
şi, de altfel, ardeleanca a scris şi basme propriu-zise. 
Un alt timbru prezintă legendele din volumul Țara 
Moților, cu sorgintea în istorisirile fantasmagorice 
ale băieşilor de la minele de aur din Munţii Apuseni. 
Cu infiltraţii de fantastic păgân, atmosfera e aceea a 
unui mediu stăpânit de forţa anihilantă a superstiţiei. 
SCRIERI: Scrisori către eleve, Sibiu, 1900; Poezii, Arad, 1905; 
Doina, Arad, 1912; Poezii, Cluj, [1927]; Țara Moților, Arad, 
1928; Poveşti, Arad, 1940; Țara Moților, Timişoara, 1976; 
Crăiasa Codrului, îngr. şi pref. G. Nistor, Timişoara, 1976. 

Repere bibliografice: Chendi, Scrieri, II, 66-68; 
Lovinescu, Scrieri, IV, 393-394; Perpessicius, Lecturi, 
59-66; Nicolae Albu, O poetă a Munţilor Apuseni: Maria 
Ciobanu, „Unirea. Almanahul judeţului Alba”, 1972, 
61-62; Biografia unor destine, Alba Iulia, 1993, 40-41; 
Eugen Goia, Maria Botiş-Ciobanu, un ctitor al culturii 
româneşti din Ţara Moților, „Coloana infinitului”, 2006, 
58; Datcu, Dicţ. etnolog., 135. F.EF. 

La 1560, când primeşte înscrisuri de nobleţe, un 
Toader Bota (Botha, Botta) îşi avea reşedinţa la 
Cerneşti, în Maramureş. Din acesta descinde, se 
pare, Theodor Botta (Botha), tatăl lui B.; student în 
medicină la Viena, hărțuit ca militant pentru 
emanciparea naţională a românilor ardeleni, el se 

va refugia în Moldova, terminându-şi studiile la 
Iaşi. Mai târziu se stabileşte la Adjud, fiind medic 
la Căile Ferate Române. Din căsătoria cu Aglaia 
Francisc (Franceschi), fiica unui emigrant corsi- 
can, are doi copii, mezinul fiind Emil Botta, viitor 
poet şi actor. B. va face şcoala primară la Adjud, 
trecând apoi la Liceul Unirea din Focşani şi, din 
1921, la Colegiul „Sf. Sava” din Bucureşti. În 1927 
îşi lua licenţa în drept la Universitatea bucureş- 
teană, iar în 1929 şi pe aceea în filologie clasică. În 
acelaşi timp, absolvise şi Institutul de Educaţie 
Fizică. Din 1934 este cooptat în comitetul de 
redacţie la Enciclopedia României, sub îngrijirea 
lui apărând al treilea şi al patrulea volum. În 1940 
ocupa postul de director al Artelor în Ministerul 
Educaţiei Naţionale. B. debutează în 1923 la 
„Ramuri fragede”, revista elevilor de la „Sf. Sava”, 
cu sonetul Clopotul sfărâmat, o traducere din 
Charles Baudelaire. Începând din 1929, publică 
articole, recenzii, note, cronici muzicale şi plastice 
în „Rampa”, „La Nation roumaine” (aici fiind şi 
redactor), „Vremea”, „Liparniţa literară”, „Cuvân- 
tul”. Poetul se lansează în 1931 cu volumul de ver- 
suri Eulalii, prefaţat de Ion Barbu şi încununat cu 
Premiul Socec. Singurele versuri încredințate ulte- 
rior presei, până cu puţin timp înaintea morţii, 
când în „Viaţa românească” şi „Iribuna” îi apar tăl- 
măciri din E.A. Poe şi şase sonete, sunt cele în 
limba franceză din „Contimporanul” şi „Ulise”. Pri- 
mele eseuri i se tipăresc în 1932 în „Floarea de foc”, 
„Contimporanul” şi „România literară”. Momentul 
coincide cu afilierea la gruparea Criterion, la sim- 
pozioanele căreia conferenţiază despre direcţii şi 
doctrine din evoluţia artelor şi poeziei, despre cla- 
sicismul european şi românesc, despre figuri 
emblematice ale culturii şi istoriei naţionale. 
Aceste teme revin şi în conferințele radiofonice 
difuzate între 1933 şi 1940. Cronicar al vieţii muzi- 
cale şi artistice în „Calendarul”, prezent în „Con- 
vorbiri literare”, „Revista Fundațiilor Regale”, „Arta 
şi omul”, începe în 1934 o colaborare de durată la 
„Gândirea”, unde publică, printre alte eseuri, 
Charmion sau Despre muzică, reluat în volum în 
1941. Două articole din 1935, în „Naţiunea” şi în 
„Luceafărul literar şi critic”, precedă publicistica 
politică, de coloratură elitistă, dar cu recursuri la 
argumentele ideologiei de extremă dreapta, din 
„Sfarmă-Piatră” şi „Axa”. Între timp, imaginea scri- 
itorului se consolidează în conştiinţa contempo- 
ranilor prin volumul de eseuri Limite (1936), 

laureat de Societatea Scriitorilor Români, al cărei 
membru devenise în 1935. Numele îi mai apare 
sporadic în „Da şi nu”, „Arta şi tehnica grafică”, 
„Buna Vestire”, dar semnificative sunt reacţiile pri- 
vitoare la funcţia socio-ritualică a teatrului din 
„Universul literar”. B. se revela acum şi ca drama- 
turg, prin tipărirea, în 1939, a pieselor Comedia 
fantasmelor şi Alkestis şi a traducerii tragediei Tro- 
ienele de Euripide. Cea dintâi este pusă în scenă în 
1939 la Teatrul Naţional din Cluj. La revista „Dacia” 
(1941-1942), scoasă împreună cu Octavian C. 
Tăslăuanu şi Emil Giurgiuca, într-o suită de eseuri 
(Românii, poporul tradiţiei imperiale, Legea româ- 
nească, Basarabii, sensul unor mari tradiţii ş.a.), 
schiţează o viziune extatică asupra istoriei şi spiri- 
tualităţii româneşti. Tot la „Dacia” începe o pole- 
mică acerbă cu Lucian Blaga, căruia îi contestă 
apoi, în „Llimpul” şi „Sfarmă-Piatră”, prioritatea 
ideilor din Spaţiul mioritic. În broşura Cazul Blaga 

(1941) aprigul polemist va strânge tot dosarul 
acestei dispute. Orgolios şi himeric, el lansează în 
„Duminica” din 1943 un atac dur, rămas fără 
replică, şi împotriva lui Camil Petrescu. Colaboră- 
rile din 1943 la „Tribuna tineretului” şi „Vestul” 
încheie o etapă, urmată, după război, de ani lungi 
de penitenţă. Acum tălmăceşte din Shakespeare 
(Regele Ioan), Ferreira de Castro (romanul Oile 
Domnului), Francois Villon (Balade şi alte poeme), 
Sofocle (Oedip Rege) şi poemele lui E.A. Poe. În 
tăcere şi izolare, poetul compune sonetele din 
Cununa Arianei, ciclurile Epigrame, Poeme, Poeme 
în curs, dramele Deliana şi Soarele şi Luna, toate 
apărute postum. Versuri inedite, originale şi tradu- 
ceri, îşi vor găsi loc, începând din 1966, în „Fami- 
lia”, „Astra”, „Gazeta literară”, „România literară”, 
„Manuscriptum”, „Revista de istorie şi teorie lite- 
rară” şi „Jurnalul literar”. 

Întâlnirea lui B. cu literatura şi cultura greco-la- 
tină a fost de bun augur. În această „oază de har şi 
repaos” care este Grecia lui Pericle, plăsmuire a unei 
fantezii nostalgice, dar şi ficțiune „din flori de carte”, 
şi-a cultivat scriitorul visul de frumos. Voluptatea 
calofilă, solemnitatea gesturilor, dicţiunea ceremo- 
nioasă a ideilor sunt constante care îi diferențiază 
manifestarea în interiorul grupului Criterion. În 
scurte glose B. propune un jurnal de lecturi din lite- 
ratura română şi străină, cu precădere franceză, ce 
dezvăluie sensibilitate receptivă destul de largă, dar 
şi un ferm concept de valoare. Pentru el, Tristan 
Tzara e o „glorie de music-hall”, iar proza lui E.M. 
Remarque, Roland Dorgelăs, Ernst Glaeser consti- 
tuie un simplu document. Gustă în schimb cu delicii 
„periodul direct şi brutal, cuvântul gras şi vegetal” al 
lui Dosoftei, tehnica primitivă, parcă aparținând ico- 
narilor populari, din Crăișorul lui Liviu Rebreanu, iar 
în Alecu Ruset din Zodia Cancerului de Mihail Sado- 
veanu vede un „beizade Hamlet”. Cronicile la Joc 
secund şi Lauda somnului, dintre cele mai avizate în 
epocă, dau măsura deschiderii spre marea poezie. 
Ion Barbu este evaluat pe linia, venerată, a lirismului 
pur, de la E.A. Poe la Paul Valery. Exultă, deopotrivă, 
şi la sunetul grav al poeziei lui Lucian Blaga, pe care îl 
consideră cel mai aproape de realizarea osmozei 
dintre etosul naţional şi tradiția poetică românească, 
lărgind, în acest sens, drumul deschis de M.Emi- 
nescu. Mobilitatea comprehensivă nu-l împiedică să 
afişeze un program teoretic exclusivist. La 22 de ani 
opţiunile lui merg spre arta rigorilor clasice. B. este 
înclinat să vadă în poezia lui St&phane Mallarme, în 

muzica lui Cesar Franck şi în pictura lui Paul Cezanne 
o restituţie a universului platonician din Timaios, 
dar acelorași „clasici ai unui extrem clasicism” le 
reproşează sterilitatea, lipsa de fior şi disprețul pen- 
tru idee. În Charmion..., interpretare poetică a 
modelului cosmologic pitagoreico-platonician, dă şi 
o motivare ontologică funcţiei metafizice a artei. În 
planul cunoaşterii poezia reprezintă, alături de filo- 
sofie şi de eros, o cale de acces spre puritatea şi uni- 
tatea dintâi a fiinţei. Într-o atare perspectivă, arta 
apare ca o mistică de tip special, fruct al lucidităţii 
intensificatoare până la extaz. În volumul de versuri 
Eulalii tendinţa transcenderii realului ia aspectul 
unei dereificări programatice a limbajului. B. este, la 
rândul lui, victima ermetismului, „viţiu” rafinat, 
incriminat, ca exercițiu în sine, la Mallarme şi Valery. 
Din „sunete-crin” poetul conturează arabescuri, 
evocând o lume de curăţii virginale. Opalul, ametis- 
tul, aurul, safirul, diamantul, fildeşul, apele „fosfo- 
roase”, eterul, „cerul de arme cristaline”, „sorii nuli”, 
toate alcătuiesc materia evanescentă a versului din 
Eulalii. False descrieri, chiar când propun universuri 
artistice (Meling, Delft, Botticelli), poemele caută, de 
preferinţă, „ora difuză” a serii şi a aurorei. Intenţia de 
a conferi imaginii verticalitatea unor „dorice, pru- 
dente forme” (Proemiu) are a învinge atracţia spre 
volutele melodioase, feminine. Chemărilor vagului 
dispersant, cu stigmate simboliste (Delft, Mătasea 
depărtărilor), lise opune năzuinţa spre centru, punct 
ferm în rotirea „nervoasă” a timpului, de unde şi ocu- 
renţa simbolurilor insularităţii. Aventura poeziei, 
realitate suverană, deasupra vicisitudinilor devenirii, 
nu anulează însă dilema existenţială. „Tlemuta, roza 
Moarte” prelungeşte indefinit dualitatea perspecti- 
velor: spre „suita şi ciclica lumină” sau spre „somnul 
humei triste” (Epilog). O soluţie la această scindare 
se conturează în poema Cantilenă, unde apare, 
într-o primă şi remarcabilă interpretare, motivul 
„zeului trist”, obosit de propria lui desăvârşire. Dis- 
putat „culmilor lucide” ale „dreptelor amiezi” de 
către „Fata verde Una”, ciobanul lui B. este absorbit 
în somnul luminat de „crini opheliali” şi „stele moi”, 
în legănarea matern-erotică a apelor. Înscrisă în fibra 
cea mai tăinuită a fiinţei, funesta mireasă este „lacul 
vechi din noi”, „piatră de sânge”, gata să intre în rezo- 
nanţă cu „orficul tumult” al curgerii fără întoarcere. 
Tot ea deschide însă porţi spre „lobi de albă lume”, ca 
un prag spre o lume mai înaltă. Melancolia acompa- 
niază discret abandonul, un suflu tragic se insinu- 
ează în atmosfera mistic-liturgică şi moartea ia 

dimensiunile unui mister cosmic. Ciclul de sonete 
Cununa Ariadnei pare scris de un alt poet. Expresia 
s-a limpezit, versul bate cadenţele unei prozodii 
sever normate. Abia acum zelul clasicizant al eseis- 
tului află suportul care îi dă credibilitate. Forma apo- 
linică a sonetului, în care poetul aduce unele inova- 
ţii, satisface şi nevoia de simplitate, şi pe aceea de 
revelaţie. Obsesia absolutului şi a purității spirituale 
se menţine, dar vehicul, de data aceasta, este dragos- 
tea, nu însă cea profundă, Afrodita Pandemos, ci 
aceea sacră, patronată de Afrodita Urania, divinita- 
tea sub semnul căreia, în Charmion..., pământul se 
logodeşte cu cerul în marea unduire a ritmului uni- 
versal. Alte poeme postume recapitulează tematica 
proprie, schimbarea de manieră fiind evidentă. 
Urmarea e o lirică directă, un fel de vorbire esenţiali- 
zată. Remarcabile sunt poemele de aparenţă nara- 
tivă, în care autorul îşi povesteşte vedeniile pe 
măsură ce le inventează. E vorba de întâmplări ciu- 
date, între veghe şi vis, de întâlniri funeste şi de rătă- 
ciri în necunoscut. Eul se simte asaltat de semne 
angoasante, de ademeniri ucigaşe. În ansamblu, B. 
lasă impresia unui poeta doctus, intim familiarizat cu 
variate discursuri lirice. Aceasta şi explică, între 
altele, valoarea, uneori excepţională, a traducerilor 
sale, care adună, sub arcul aceleiaşi sensibilități rafi- 
nate prin studiu, pe tragicii greci, pe Villon, Sha- 
kespeare şi Poe. Şi teatrul lui B., poetic prin exce- 
lenţă, încearcă o sinteză de mijloace expresive şi de 
motive legate de destin, aşa cum s-au fixat în tradiţia 
europeană cultă şi folclorică, modelul absolut fiind 
tragedia greacă. O excepţie pare să fie Comedia fan- 
fasmelor, a cărei acţiune, plasată în Renaşterea itali- 
ană, aduce în scenă câteva personaje nonfictive şi 
obligă la o minimă concretizare realistă; dar nici aici 
nu e urmărită reconstituirea unei epoci, în fapt, ci 
manifestarea tragicului în istorie. Caesar Borgia, 
întruchipând individualismul renascentist, ajunge 
să sfideze „incoruptibila ordine a cercurilor”, visând 
să făurească unitatea Italiei, dar se prăbuşeşte, aban- 
donat de pronie. Căderea îi revelează rostul tainic al 
fiecărui gest în armonia universală, fără de care 
lumea ar fi o „comedie a fantasmelor”, produsul pro- 
priei halucinaţii. Caesar pricepe acum ceea ce 
rămâne insesizabil pentru pragmaticul Machiavelli: 
singura unitate posibilă este aceea spirituală, sub 
sceptrul lui lisus, „unicul Caesar”. Comparativ cu 
această tragedie travestită în fastuoase haine baroce, 
Alkestis se supune canoanelor antice, textul rapor- 
tându-se cu o relativă fidelitate la piesa omonimă a 

lui Euripide. Scrisă în versuri care dau puternic iluzia 
metrului antic, Alkestis mizează pe forţa poeziei, 
când aspră, când suavă, totdeauna sobră. Cu Deli- 
ana, „basm pentru oameni mari”, şi Soarele şi Luna, 
„dramă liturgică”, B. tentează marea sinteză a artei şi 
gândirii sale, opera de artă totală, în sensul wagne- 
rian al termenului. Deliana se vrea o replică la Lucea- 
fărul eminescian, o încercare de reabilitare a ome- 
nescului. Înălţându-se alături de alesul ei pe orbitele 
astrale, domniţa se inițiază în marile taine ale firii. 
Sub semnul perfecțiunii, moartea şi nemurirea coin- 
cid, de unde şi vacuitatea tristă a eternității, care îşi 
soarbe „viaţa fără de moarte” din cugetarea pasio- 
nată a muritorilor. În Soarele şi Luna, constrâns de 
răzvrătirea celei mai mândre dintre făpturile sale, 
Dumnezeu hotărăşte, pentru a nu se nega pe sine, să 
nimicească lumea şi să o rezidească, încorporând în 
noua izvodire fapta contestatoare. Reunind o apo- 
calipsă şi o geneză, dramaturgul subliniază coinci- 
denţa şi continuitatea simbolică dintre sfârşit şi 
început, moarte şi înviere, şi conferă, totodată, jertfei 
un sens activ. Piesa dezvoltă o profuziune de sensuri, 
topind în construcţie elemente şi sugestii din orfism 
şi gnoză, teologie hermetică şi creştină, regăsite ca 
latenţe în eposul popular românesc, în care i-a plă- 
cut să caute „chipul nostalgic al'Thraciei”. De altfel, şi 
eseistica lui B., subsumabilă filosofiei culturii, este 
polarizată de căutarea originilor, omologând în plan 
istoric nostalgia esențelor. „Ideea thracică”, figură 
matricială a spiritualităţii naţionale, a „preformat” 
elementele frumosului românesc, imprimându-i 
„stilul pământului”, în timp ce ideea romană şi cea 
bizantină, selectate prin afinitate, i-au determinat şi 
precizat caracterele. Expresie a „sufletului colectiv”, 
definit prin sentiment cosmic, ataraxie şi idealism, 
creaţia autohtonă manifestă echilibrul senin în care 
se rezolvă, sub semnul melancoliei, tensiunea dintre 
„un mit ceresc” şi „un mit al pământului”, ambele 
întrunite în cultul lui Dionysos, imagine a lumii în 
eterna unduire între teluric şi uranic. Prin această 
paradigmă arhetipală a interpretat B., între primii, 
capodoperele literaturii populare româneşti, poezia 
eminesciană şi sculptura lui Constantin Brâncuşi. 
Într-o generaţie cu sensibilitatea răscolită de verbul 
lui Vasile Pârvan, eseistul a contribuit la consolidarea 
mitului tracic, avatar interbelic al celui dacic. Fără să 
realizeze o teorie a culturii de consistenţa celei a lui 
Lucian Blaga, B. a abordat domeniul cu febrilitatea 
imaginativă a poetului. Fastul lexical şi solemnitatea 
stilului, procesiunea sărbătorească a ideilor, cadenţa 

muzicală a frazelor, poza oraculară exercită o subtilă 
persuasiune asupra cititorului. 


Pentru Dan Botta, lumea devenea reală când începea 
să-şi reveleze structurile ei profunde; adică, atunci când 
ochiul minţii începea să desprindă, înapoia aparențelor, 
imaginile eterne, figurile mitice. 

BOTTA, Emil 
(15.IX.1911, Adjud — 
24.VII.1977, Bucureşti), 
poet, prozator, 
publicist. 


Este al doilea fiu al Aglaei (n. Francisc sau Fran- 
ceschi), de origine corsicană, şi al lui Theodor Botta 
(Botha), descendent al unor nobili maramureşeni. 
Tatăl, apropiat de memorandişti, trece în Regat 
pentru a-şi putea lua, la Iaşi, licenţa în medicină. B. 
trăieşte la o vârstă fragedă ororile războiului, tatăl 
plătind cu viaţa, în 1921, abnegaţia faţă de răniţi. 
Şcoala, începută la Adjud şi continuată la Câmpu- 
lung, în Muscel, unde mama e directoarea unui 
orfelinat, nu-l atrage. La cincisprezece ani adoles- 
centul părăseşte casa părintească, plecând la 
Bucureşti, pe urmele fratelui mai mare, Dan Botta, 
de care va fi extrem de legat sufleteşte toată viaţa. 
Îşi va lua totuşi bacalaureatul, probabil la Cluj, şi va 
urma între 1929 şi 1933 Conservatorul de Artă Dra- 
matică din Bucureşti, clasa loan I. Livescu. În 1929 
debutează cu versuri în „Bilete de papagal”, care îi 
mai publică alte poezii şi o schiță. Colaborează 
frecvent, pe teme legate de cinema, la „Vremea” şi 
cu eseuri, proză şi versuri la „România literară”. 
Semnează şi în revistele scoase de colegii de gene- 
raţie: „Caravana”, „XY”, „Cristalul”, „Ulise”, „Disco- 
bolul”. Anunţa acum o plachetă — scrisă împreună cu 
David Werner (Mihai Dan) şi Corneliu Temensky -, 
un volum de poezii, o piesă de teatru şi romanul 
Meridian, din care publicase fragmente în „Româ- 
nia literară”. După absolvirea Conservatorului, 
tânărul actor îşi urmează profesorul la Chişinău, 
unde, se pare, nu a reuşit să joace. Anii 1933-1937 
sunt pentru el ani de boemă artistică, minată de 
puternice angoase. Face parte, împreună cu Arşa- 
vir Acterian, Pericle Martinescu, Horia Stamatu 
ş.a., dintr-un grup ce-şi zice „Corabia cu rataţi”, al 
cărui salut — „Oisive jeunesse!” — era un vers din 
Rimbaud. Totuşi, se dovedeşte foarte activ: îşi reia 
colaborarea la „Vremea”, unde va publica până în 
1938, mai iscăleşte în „Credinţa”, „Meridian”, 


i) 


„Litere”, „Reporter”, „Facla”, „Arta şi omul”, „Ideea 

românească”. În ultima revistă apare ciclul de poe- 
zii Marele paianjen, semnalat elogios de Eugen 
Ionescu şi devenit nucleul unui volum prezentat la 
concursul Editurii Fundațiilor Regale pentru tinerii 
scriitori needitaţi. Premiat, Întunecatul April este 
tipărit în 1937. Un an mai târziu Editura Vremea îi 
scoate volumul de „nuvele” Trântorul. În acelaşi an 
B. debuta pe scena Teatrului Naţional în dramati- 
zarea Suferințele tânărului Werther. Rolurile inte- 
pretate în perioada următoare îi vor aduce consa- 
crarea ca interpret de dramă. Concomitent, publică 
în „Universul literar” şi în „Revista Fundațiilor 
Regale” ample cicluri care vor forma volumul Pe-o 
gură de rai (1943). După război, scriitorul îşi înce- 
tează practic activitatea, actorul, în schimb, şi-o 
intensifică, dând roluri memorabile, în teatru şi în 
film, fiind distins cu Premiul de Stat. Pe scenă e o 
apariţie inconfundabilă. Fără să denatureze perso- 
najele, el le împrumută întotdeauna o intensitate a 
trăirii la limita calcinării. Hieratic în gest şi vorbă, 
fără teamă de a trece drept manierist, creează în 
juru-i un spaţiu singular de aristocrație intelectu- 
ală, de poezie dureroasă. Apogeul carierei actori- 
ceşti coincide cu redescoperirea scrierilor sale lite- 
rare, care sunt reeditate — Poezii (1966), Trântorul 
(1967) —, nu fără remanieri uneori substanţiale. 

Chiar în aceste condiţii, cele două cărţi sunt o reve- 
laţie pentru tânăra generaţie, aflată în plin efort de 
a se rupe de proletcultism. Poezii vechi, pe care le 
rescrie, dar şi altele îi sunt publicate în „Gazeta lite- 
rară”, „România literară”, „Luceafărul”, „Ramuri, 
„lomis”, „Viaţa românească”, „Contemporanul”, 
„Steaua”, „Flacăra” ş.a. De sub tipar ies volumele 
Versuri (1971; reeditare a celui din 1966, completat 
cu ciclul Vineri), Poeme (1974, în colecţia „Cele mai 
frumoase poezii”) şi Un dor fără sațiu (1976), con- 
ținând creaţiile noi. Poetul se stinge din viaţă în 
urma unui stop cardiac. 

Până în 1936 în activitatea lui B. ponderea cea 
mai importantă o are publicistica. Aceasta, fie că se 
ocupă de film şi de slujitorii săi, fie de literatură ori 
de chestiuni culturale şi filosofice, relevă un ori- 
zont larg şi înclinaţie speculativă. Scriitura este 
alertă, concisă, de o remarcabilă precizie plastică. 
Uneori sentinţele, paradoxurile, turnura paratac- 
tică, expresiile încifrate şi simbolurile dau textului 
tensiune ideatică şi o polifonică obscuritate. Pen- 
tru B., creaţia — cinematografică ori literară - e 
rodul unei „căutări interioare” mijlocite de inteli- 
genţă. Nefiind simplu mimesis, având ca esenţă 
„minciuna”, iluzia, arta trebuie să depăşească 
„limitele posibilului şi ale ponderabilului”, să 


În Citadela sfărâmată de Horia Lovinescu: Lucia Sturdza-Bulandra, Emil Botta, Marcela Rusu şi Iulian Necşulescu 


1007 Dicţionarul general al literaturii române 


surprindă „spiritul ascuns al lucrurilor”. Câteva 
eseuri aduc în prim-plan probleme existenţiale. În 
Elogiul ipocriziei autorul afirmă că propriul eu este 
„vacant, reflex al nenumăraţilor alții care îl 
domină”; starea permanentă este ipocrizia, în sen- 
sul originar al termenului grecesc, iar sursa de 
suferință nu e doar criza de identitate, ci şi proba- 
bilitatea, foarte mare, a instalării ipostazei abjecte 
sau criminale. Alte eseuri — Notă asupra agoniei, 
Despre moartea apropiată, Un motiv ocult al tăcerii 
- dezvoltă ideea morţii, dezvăluind contactul cu 
filosofia lui Soren Kierkegaard. Luciditatea şi fran- 
cheţea sunt duse aici până la autoflagelare, ca şi în 
confesiunile din interviuri şi răspunsuri la anchete. 
Timpul interior se constituie din „ore negre, ore 
absurde”, singurele dedicate literaturii. Determinat 
astfel de „exasperare”, „dezgust şi consternare”, 
scrisul e un act magic, echivalent cu o sinucidere, 
dar şi cu o „îngrozitoare farsă”, câtă vreme eul con- 
tinuă să existe. Versurile publicate de B. între 1929 
şi 1936 relevă căutarea unei forme care să conci- 
lieze puternicul impuls liric, pudoarea funciară, 
precum şi tendinţele poeziei moderne, îndeobşte 
antilirice. Este încercat mai întâi un registru epi- 
co-descriptiv, cunoscut din câteva argheziene „flori 
de mucigai”, dar şi din unele texte ale suprarealişti- 
lor, apoi un altul, mai apropiat de ermetismul bar- 
bian. Părăsite, aceste modalităţi vor furniza ele- 
mente în structurarea formulei originale din Întu- 
necatul April. O frapantă noutate o constituie aici 
emergenţa eului empiric în eul liric şi intensitatea 
emoțţiei, comparabilă doar cu aceea din bacovianul 
Plumb. Sensibilitatea reacţionează la acel miste- 
rium tremendum pe care îl reprezintă moartea, la 
propriul ego multiplicat, „ipocrit. Alături de 
angoasă, în care se aliază groaza şi repulsia, sur- 
vine şi o tentativă de apărare, de „fermecare” a 
monstruos-straniului, de convertire a lui în fami- 
liar locuibil. Discursul liric exploatează principiul 
teatrului în teatru: eul joacă rolul unui actor ce 
interpretează fie o partitură gravă, romantică, fie 
una comică, a unui „biet arlechin speriat de 
moarte”. Jocul lipsit de naturaleţe, excesiv de „tea- 
tral”, indică mistificarea şi obligă la un permanent 
du-te-vino între semn şi sens. Alternarea stilului 
poetic „înalt”, demistificat prin şarjare, şi a celui 
popular sau colocvial erodează inerţiile lingvistice 
şi deschide drum polisemiei. Atât în secvențele 
grave, cât şi în cele „umoristice”, intervine o ima- 
gistică de o rară plasticitate, la rândul ei terifiantă şi 

derizorie. Astfel, în cele 83 de poeme se perindă o 
sumedenie de dramatis personae: eul liric, cu 
dublurile şi măştile sale (Ulise, Dionysos, „palidul 
ucigaş”, „şmecherul crai”, „leneşul” ş.a.), Moartea şi 
mesagerii ei (Miss Anabell, „mândra cu coasa”, 
„Întunecatul April”, „craiul Amurg”), Dumnezeu 
(Tatăl, Adonai, dar şi „Marele Fariseu”), precum şi o 
figuraţie măruntă, proliferată oniric. Multitudinea 
acestora, antrenarea lor în scenarii ce se pot reduce 
la hăituire, fugă, evadare, întâlnire periculoasă etc. 
conferă poemelor o frenezie halucinantă, un dioni- 
siac nemaiîntâlnit. În Întunecatul April se naşte, 
sub aparenţe ludice, fanteziste, o veritabilă mitolo- 
gie. Masivul volum Pe-o gură de rai aduce un lirism 
decantat, cu o exteriorizare mai amplă şi mai 
directă a unui lăuntru mai adânc, într-o altă alchi- 
mie verbală. Textul se structurează acum ca „docu- 
ment” (Documente asupra melancoliei) ori „co- 
mentariu” (Comentariu la o viaţă pierdută). Stările 
lirice fugitive, visele, viziunile delirante sunt înre- 
gistrate şi, ca în „dicteul automat” al suprarealişti- 
lor, frazele devin eliptice, poemele iau uneori un 
aspect fragmentar, descusut, chiar de colaj, lăsând 
un larg spaţiu de joc ambiguităţii. Pe de altă parte, 
eul liric îşi interpretează trăirile, fie explicit, fie 
implicit, cu ajutorul analogiilor ce relevă o 

experienţă secundă, culturală. În acest sens, ca un 
poeta artifex, B. îşi constituie un lexic aparte, din 
surse variate, şi e atent la valorile plastice şi muzi- 
cale, cizelând câteodată adevărate secvenţe de poe- 
zie „pură” (Trif nebun). Împreună, „documentele” şi 
„comentariile” deschid o fereastră spre o psihe per- 
fect individualizată, ce trăieşte cu maximă intensi- 
tate tragismul condiţiei umane. Eul liric se autopor- 
tretizează prin „dorul fără saţiu”, nestinsul alean şi 
visarea „unei planete pierdute”, prin stări contem- 
plative deci, dar şi prin „nepace”, prin febrilă cău- 
tare, o ascensiune eşuată şi reluată sisific. Chinul şi 
absenţa lui se succedă cu repeziciune, coexistă sau, 
atingând apogeul, iau fiecare atributele celuilalt, 
devenind, ca la Eminescu, „chin dulce” şi „farmec 
dureros”. Fundamentală este percepţia existenţei 
îndreptate inexorabil spre „amurg”, al cărui potir e 
„plin cu otrave”. Acum moartea nu mai apare ipos- 
taziată, iar scenariile de hăituire cedează pasul unui 
alt topos, al chemării tanatice, îmbrăcând forma 
soliei mute, neutre, dar şi a îmbierii cvasierotice ori 
a imperativului brutal (Oberon). Nefiinţa este pre- 
vestită şi de peisajul celest nocturn (De caelo, Sera- 
phita), dar mai ales de cel autumnal (Brumariul, 
Rob Codru, Muza tragică, Toamnă, trimisul). Speci- 
fică e melancolia, ce seamănă tot mai mult cu jalea 
grea din doinele populare. Delicateţea suavă, com- 
pătimirea, duioşia învăluie codrul „frate” şi „tată”, 
muntele „uncheş”, pământul „văr” etc. E un fel de 
fraternizare franciscană, ce corodează solipsismul 
iniţial, existenţa însăşi încetând a mai fi pură nega- 
tivitate. Ca urmare, tonul elegiac câştigă teren, 
regretate fiind clipa pierdută „în valea delicatului 
Prier” (Clipei), „timpul mierlei” (Preistorie), tinere- 
țţea (Doamna Seara, Către Fantazio). Dar resuscita- 
rea trecutului pregăteşte, totodată, accesul la subli- 
mul lumii prezente. Fervori, nebănuite odinioară, 
aproape extaze sunt declanşate de „căprioara cu 
aripi nevăzute” (Căprioara), de „cerbul din vremea 
lui Gelu” (Cerb), de privighetoare (Trif nebun, Filo- 
mela), de „măiastra cu trupuşoru-n fum” (Măias- 
tra) ori de Elisafta. Ivită din nou, certitudinea dis- 
pariţiei brutale (Nu cules, ci smuls) se împleteşte şi 
cu o încuviințare fatalistă, mioritică (Dintr-o 
iarnă). Cu toate acestea, eludând „otrăvurile amur- 
gului”, sufletul „se visează nemuritor” (Veniți, adi- 
eri) sau „tânăr, iluminat, fericit” (Descrescendo). 
Concomitent, se produce o erupție a religiozităţii, 
căci sublimul naturii este interpretat ca „o gură de 
rai”, adică adeverire a divinității şi posibilitate de 

mântuire. E parcursă întreaga scară de reacţii, de la 
nerăbdarea frenetică (Psyche) la jubilaţia apropia- 
tei sosiri (Pandora, În cer, în alt sat), de la aştepta- 
rea exasperată (Cetele, Morgana) la conştientizarea 
depărtării (Revederea din parc, Drumul). Survine 
însă şi tăgăduirea Învierii (AJ nopții) şi chiar a divi- 
nităţii (În munţi), deodată cu disperarea, concreti- 
zată în viziuni de coşmar (Anacreontică, Humo- 
rescă) şi în autoportrete caricaturale, autopersi- 
flante (Cavalerul cu melc de aur, Satiră duhului 
meu, Priveghi). Şi acestea capătă un pandant, con- 
stituit din viziuni epurate, fără nici o tuşă subiec- 
tivă (Stampă), ori de acelea în care eul liric devine 
exponent al comunităţii naţionale, resuscitând 
figurile ei emblematice - Gelu, „Bărbat Voievodul”, 
Dragoş, Mihai Viteazul, Horea, Avram Iancu. Prin 
bogăţia tropismelor sufleteşti, comunicate într-un 
limbaj de o rară expresivitate, Pe-o gură de rai stă 
între marile cărți româneşti de poezie. Reeditate în 
1966, primele două volume de versuri ale lui B. 
suportă modificări (texte eliminate, pasaje, titluri 
schimbate etc.). Ca urmare, frenezia dionisiacă din 
Întunecatul April e întrucâtva potolită, insolitul e 
domesticit şi se infuzează o doză de optimism con- 
junctural. Uneori, intervenţia este totuşi un act 
creator, limbajul devenind mai criptic, mai aluziv. 
Aceeaşi situaţie o are şi ciclul Vineri (inclus în volu- 
mul din 1971), cât priveşte textele vechi. În cele noi 
subzistă spaima de neant, precum şi „vedeniile” 


1009 Dicţionarul general al literaturii române 


minţii „rătăcite într-un dor de o infinită măreție” 
(Pământ), dar forma e mai puţin frapantă. Mitolo- 
gia poetului se îmbogăţeşte cu o figuraţie alegorică 
- „Păpuşarul” scoțând din lada sa tot ce a intrat în 
neființă, „Ghinărar Marjori”, comandant al invada- 
toarei oşti de omizi, „Bălaşul, Zamfirul, Berlantul”, 
trei lupi vizitatori, „Not, uriaşul de-o palmă” ce 
„aduce pierzania”, „leoaica-ciocârlie” şi, mai ales, 
mierla, interlocutor gracil, muză, dar şi autor fictiv, 
pe seama căruia se pun multe „istorii”. Aceste făp- 
turi par mai puţin participanţi la un rit sacrificial, 
cât purtători ai unui mesaj oracular. Titlul ultimei 
cărți antume de versuri, Un dor fără sațiu, reluat de 
la poemul ce deschidea Pe-o gură de rai, ar putea 
sugera o revenire la gama trăirilor de acolo. În fapt, 
dominantă rămâne pătimirea cauzată de finitudi- 
nea ființei umane caracterizate de insaţiabilitate 
existenţială, fiind utilizate unele modalităţi vechi, 
duse acum la ultimul rafinament şi prin apropierea 
de folclorul magico-ritualic autohton. Înțelegerea 
vulnerabilităţii în faţa „Îngerului Exterminator” 
(Alei) are drept consecinţă înmulțirea expansiuni- 
lor lirice de tipul lamentoului, al cuvântului testa- 
mentar şi al rugăciunii. Acestea formează sub- 
stanța unor poeme încadrabile în lirica pro- 
priu-zisă „a eului” (Patria, Denis cel Scurt, La moar- 
tea lui Zed, Ruga fericitului autor) ori în aceea „a 
măştilor” (Bocetul lui Ion Vodă Armanul mai numit 
şi cel Cumplit), dar constituie şi secvenţe în poeme 
dramatizate sau descriptiv-narative (Monos, Glasul 
Petrului Cercel, Dormind, Iberia). Atenuarea liris- 
mului, disimularea lui se vădesc şi în zugrăvirea 
unor „întâmplări nelumeşti”, a unor întâlniri în 
spaţiul visului ori al halucinaţiei, sub formă de joc 
dramatizat, dialog esenţializat. 

Numite de B. „nuvele”, naraţiunile din Trân- 
forul au fost considerate la apariţie mai degrabă 
poeme în proză sau chiar creaţii lirice. Scrise din 
perspectiva personajului central, care, purtând 
cognomene diferite (Fluieră-Vânt, Trântorul, Mielu 
etc.), este mereu autorul, ele înfăţişează viaţa lăun- 
trică a unui „suflet ce se dizolvă”. Sub impactul unei 
tensiuni insuportabile, se trece de la momente de 
acută luciditate la altele de delir, într-o confesiune 
de o sinceritate cvasimasochistă, în ciuda multi- 
plelor procedee eufemizante. Este reprezentarea 
unei lumi dematerializate („prefăcută în umbră”), 
degradate (devenită „mocirlă”), în care se inserează 
„irealul halucinaţiei”, fantasticul. Spaţiul în care 
se mişcă protagonistul, aparţinând Capitalei sau 

oraşului de provincie, este când ostil, scenă a unor 
fenomene apocaliptice („furtuna sinucigaşilor” în 
Mab, canicula sahariană în Râsul tăcut, „vremea ce 
jupoaie de viu” în Cel mai tare), când leşios, pesti- 
lenţial, provocând oroare. Oamenii înşişi, inclusiv 
personajul-autor, au „sufletul ştampilat de mias- 
mele rovinei”. Zugrăviţi în tuşe violente, expresio- 
niste, arheologul şi jucătorii de şah din Mab, „doli- 
hocefalul” din Râsul tăcut, „Cap de pasăre” din 
Terra incognita ş.a. alcătuiesc o umanitate coruptă 
şi, în acelaşi timp, sunt întrupări ale demonului, 
meschin, însă nu mai puţin puternic. Oniricul şi 
fantasticul potenţează această lume, îi amplifică 
înțelesurile. În Trântorul o vizită de câteva zile în 
oraşul natal se dilată sub incidenţa visului, deve- 
nind o călătorie lungă în rai şi în iad. Un fenomen 
de dedublare trăieşte protagonistul în Timpul cel 
prielnic, scriitor, autor al romanului Refugiu, în 
care Brutus, alter ego şi proiecţie fictivă, se revoltă 
şi îşi neagă creatorul, cu a cărui iubită fuge în cele 
din urmă. Într-o expresie nudă sau într-una traves- 
tită când în detaşare impersonală, când în simulare 
a jocului factice, funambulesc, totul stă aici sub 
semnul sentimentului tragic al existenţei. Angoasa 
morţii, a neantului, evanescenţa vieţii, criza de 
identitate, imposibilitatea comunicării apropie 
eroul lui B. de personajele literaturii existenţialiste. 


Poet pe scenă, Emil Botta e actor în poezie: în acest sens 
s-a vorbit pe drept cuvânt despre teatralitate la el. Joacă 
un singur rol (pe al lui însuşi), dar travestindu-se mereu, 
punându-și o mască, declamând monologic. Furişat sub 
travesti, poetul se lasă pradă viziunilor sale himerice. Ca 
să se exprime, sentimentul are nevoie la el de costumaţia 
teatrală, de spiritul imaginar al unei culturi, de lemnul 


scenei sub picioare, de mască. 
NICOLAE MANOLESCU 


SCRIERI: Întunecatul April, Bucureşti, 1937; Tirântorul, 
Bucureşti, 1938; ed. îngr. şi pref. Ov. S. Crohmălniceanu, 
Bucureşti, 1967; Pe-ogură de rai, Bucureşti, 1943; Poezii, pref. 
Petru Comarnescu, Bucureşti, 1966; ed. (Versuri), Bucureşti, 
1971; Poeme, Bucureşti, 1974; Un dor fără saţiu, Bucureşti, 
1976; ed. 2, Bucureşti, 1978; Poezii, I-II, îngr. Aurelia Batali, 
pref. Valeriu Râpeanu, Bucureşti, 1979; Scrieri, vol. I-II, îngr. 
Ioana Diaconescu, pref. Al. Piru, Bucureşti, 1980, vol. III, 
îngr. şi pref. Doina Uricariu, Bucureşti, 1987; Un dor fără 
sațiu, îngr. şi postfață Doina Uricariu, Bucureşti, 1991; Trân- 
forul, îngr. Ileana Mălăncioiu, Bucureşti, 1993. 

Repere bibliografice: Ionescu, Război, I, 251-254, 
II, 119-120; Streinu, Pagini, |, 99-108, II, 148-155; 
Călinescu, Ulysse, 340-344; Cioculescu, Aspecte, 
199-203; Sebastian, Eseuri, 267-270; Constantinescu, 

Scrieri, |, 353-363; Călinescu, Isf. lit. (1941), 819-820, 
Ist. lit. (1982), 904-905; Perpessicius, Opere, X, 316-322; 
Arghezi, Scrieri, XXXIII, 313-315; Regman, Cărți, 7-12; 
Manolescu, Metamorfozele, 117-118; Pillat, Mozaic, 
194-212; Iorgulescu, Rondul, 15-22; Piru, Poezia, |, 
186-191; Simion, Scriitori, | (1978), 630-633; Doinaş, 
Orfeu, 206-211; Pop, Transcrieri, 210-215; Ciopraga, 
Ulysse, 138-146; Grigurcu, Poeți, 146-153; Ionescu, 
Palimpseste, 132-172; Doina Uricariu, Apocrife despre 
Emil Botta, |, Bucureşti, 1983; Radu Călin Cristea, Emil 
Botta. Despre frontierele inocenţei, Bucureşti, 1984; Pop, 
Jocul, 175-193; Micu, Modernismul, |l, 174-194; Moraru, 
Ceremonia, 66-199; Emil Botta, îngr. Paul P Drogeanu şi 
Doina Uricariu, introd. Doina Uricariu, Bucureşti, 1986; 
Mihăilescu, Întrebările, 201-213; Grigurcu, Eminescu- 
Labiş, 266-276; Uricariu, Ecorşeuri, 292-500, passim; 
Scarlat, Isf. poeziei, IV, 158-163; Negoiţescu, Isf. lit., |, 
337-339; Durnea, Orizonturi, 200-240; Dicţ. analitic, Il, 
268-270, IV, 300-301, 403-404; Dicţ. esenţial, 106-108; 
Manolescu, Lista, 1, 24-28; Ştefănescu, Istoria, 163-168; 
Manolescu, Istoria, 762-764; Carmelia Leonte, Emil 
Botta — căderea din spectacol, pref. loan Holban, Iași, 
2009; Popa, Isf. lit., II, 322-326. V.D. 


BOTTEA, Horia (3.[ll.1891, Râmnicu Vâlcea — 
22.VI.1948, Braşov), poet, publicist. Este fiul Mariei 
(n. Zugrăvescu) şi al lui Anton Bottea, avocat, 
decan al Baroului din Râmnicu Vâlcea. După 
terminarea liceului în oraşul natal, se înscrie la 
Facultatea de Drept din Bucureşti, pe care o va 
absolvi în 1913. Optând pentru cariera de magis- 
trat, este numit la judecătoria din Pătârlagele, de 
unde, fire insurgentă, va fi deseori „permutat”. 
Demisionând în 1924, un timp e profesor suplini- 
tor la Satu Mare şi Oradea. Reintegrat în magistra- 
tură în 1930, e judecător la Câmpina, apoi la Ocna 
Sibiului şi Braşov. Debutează în 1909, în revista 
vâlceană „Junimea, cu traduceri şi o proză scurtă. 
Publică apoi cronici teatrale în „România ilustrată” 
şi „studii provinciale” şi comentarii în „Cronica”. 
În primii ani de după război semnează articole 
politice în „Chemarea”, „Hiena” (sub pseudoni- 
mul Pelham) şi „Cuvântul liber”. Ulterior colabo- 
rează cu portrete critice, eseuri, versuri şi tradu- 
ceri, iscălite şi Elena Protopopescu, la „Mişcarea 
literară”, „Universul literar”, „Cuvântul”, „Bilete 
de papagal”, „Pământul'”, „Convorbiri literare”, 
„Strada”, „Lanuri”, „Symposion”, „Iribuna”, „Viaţa” 
ş.a. În 1938 o parte din versuri erau strânse în 
placheta Game. Un volum de portrete critice, 
anunţat în repetate rânduri, nu a mai apărut. 

La început în publicistica lui B. coexistă nota 
pamfletară, vocabularul plastic, mustind de cru- 
dităţi, ca la Tudor Arghezi, pe de o parte, şi erme- 
tismul, cu aglomerări de abstracţiuni şi de neolo- 
gisme, cu o topică torsionată şi numeroase elipse, 
pe de altă parte. Maniera ermetică se impune în 
„portretele străine”, care, în ansamblu, alcătuiesc 
o interesantă panoramă a literaturii franceze inter- 
belice. În „portretele româneşti” este vizibilă afec- 
ţiunea pentru unii scriitori pe care B. i-a cunoscut: 
Arghezi, lon Vinea, Gib I. Mihăescu, Al. Tudor- 
Miu, D. Gherghinescu-Vania ş.a. În poezie autorul 
Gamelor pledează pentru un „modernism tradiţio- 
nal”, ce exclude atât idilismul, cât şi anarhia avan- 
gardistă şi care e întrupat perfect de Arghezi. Mai 
târziu viitorul poeziei e întrevăzut în reconcilierea 
dintre „ermetic” şi „elegiac”. Tematica şi imagistica 
argheziană sunt recognoscibile în poeme ca Sfih, 
Har, Duh, Fast, Panteism monahal. Nu de puţine 
ori se recurge însă şi la tehnica barbiană a ermeti- 
zării. În mai mare măsură trimit la Joc secund, dar 
şi la versurile lui Stephane Mallarme şi Paul Valery, 
Hamlet, Ofelia, Revizuiri, Intermezzo, Destin, 
Semne şa. Ultimele poezii din Game, precum şi 
cele publicate ulterior indică orientarea spre un 
lirism direct, într-o formulă mai personală. Deşi 
puţine, traducerile lui B., mai ales cele din Charles 
Baudelaire, sunt notabile. 

SCRIERI: De minimis. Libelă, Târgovişte, 1919; Game, 
Bucureşti, [1938]; Game şi pendulări, îngr. Zaharia 
Macovei [E. Ar. Zaharia] şi Ilie Radu-Nandra, pref. Geo 
Bogza, postfață Ilie Radu-Nandra, Cluj-Napoca, 1983. 

Repere bibliografice: Pompiliu Constantinescu, „Game”, 
VRA, 1938, 536; Mircea Bogdan, „Game”, TIA, 1942, 501; D. 
Gherghinescu-Vania, Gravuri pe sticlă: Horia Bottea, AST, 
1968, 12; Zaharia Macovei [E. Ar. Zaharia], Horia Bottea — 
portret, „Lucrări ştiinţifice” (Oradea), filologie, 1971; Geo 
Bogza, Ca să fii om întreg, Bucureşti, 1984, 440-448; Dicţ. 
scriit. rom. |, 346-347. V.D. 


BOŢU, Pavel (14.VII.1933, Ceamaşir-lsmail -— 
17.11.1987, Chişinău), poet, prozator, publicist. Este 
fiul Anei (n. Domente Munteanu) şial lui Petre Tudosie 
Boţu, ţărani. Începând din 1948, a urmat, la Ismail şi 
Cetatea Albă, Şcoala Pedagogică, încheiată în 1952, 
apoi a absolvit în 1956 Universitatea Pedagogică de 
Stat „lon Creangă” din Chişinău. Redactor la ziarele 
„Tânărul leninist” (1958) şi ulterior la „Moldova socia- 
listă”, unde în 1962 ajunge redactor-şef adjunct, între 
1965 şi 1971 este preşedinte al Uniunii Scriitorilor din 


1011 Dicţionarul general al literaturii române 


RSS Moldovenească, iar între 1971 şi 1987 prim-se- 
cretar al comitetului de conducere al aceleiaşi 
Uniuni. A deţinut multe funcţii politice importante, 
fiind deputat, în mai multe rânduri, atât în Sovietul 
Suprem al RSS Moldoveneşti, cât şi în cel al URSS. 1 
s-a acordat Premiul de Stat (1973) şi a fost desemnat 
Lucrător Emerit al Artelor (1982). 

B. a debutat editorial cu placheta de versuri 
Baştina (1959), marcată de tributul dat conjunctu- 
rii istorice. Originar din Bugeac, el evoca, totuşi, de 
pe acum, realităţi specifice sudului basarabean şi 
folosea un lexic marcat de un puternic colorit local. 
Peisajul specific (Dunărea şi câmpia sub arşiţă) şi 
oamenii (găzari, „lopătari”) dezvăluie un poet 
original, atras de formula tradiționalistă. Volumele 
ulterioare, Credinţă (1963), Continente (1966), 
Panoplie (1968) şi, mai cu seamă, Zodiac (1971), 
Casă în Bugeac (1973) şi Ornic (1978), confirmă 
aceste particularităţi. Cu timpul, în poezia lui se 
intensifică nota meditativă, cresc ponderea ele- 
mentului folcloric, rolul simbolului sau al parabo- 
lei, de o remarcabilă plasticitate (Ploaie torențială, 
Balada mâinilor ciungi). B. este și autorul unor 
volume de proză - Ciugur-Mugur (1961), Răboj 
(1965), Rubiconul (1984), precum şi de eseistică 
literară — Cercurile trunchiului (1979). 

SCRIERI: Baştina, Chişinău, 1959; Pe drumurile Bugea- 
cului (în colaborare), Chişinău, 1960; Ciugur-Mugur, 
Chişinău, 1961; Du-mă, drumule, mă du, Chişinău, 1961; 
Credinţă, Chişinău, 1963; Răboj, Chişinău, 1965; Conti- 
nente, Chişinău, 1966; Versuri, Chişinău, 1967; Panoplie, 
Chişinău, 1968; Versuri, Chişinău, 1969; Zodiac, Chişinău, 
1971; Casă în Bugeac, Chişinău, 1973; Ruguri, Chişinău, 
1975; Popasuri, Chişinău, 1976; Ornic, Chişinău, 1978; 
Balada mâinilor ciungi, Chişinău, 1979; Cercurile trun- 
chiului, Chişinău, 1979; Legământ, Chişinău, 1981; 
Scrieri alese, pret. Mihai Cimpoi, Chişinău, 1983; Rubi- 
conul, Chişinău, 1984; Verb la netrecut, Chişinău, 1985; 
Poeme, Chişinău, 1986; Lemn ceresc, îngr. şi pref. Ion 
Ciocanu, Chişinău, 2002; Cădere şi zbor, îngr. Gheorghe 
Vodă, pref. Mihai Cimpoi, Bucureşti, 2002; Ornic, 
Chişinău, 2004; Corăbier în furtună, Chişinău, 2006. 

Repere bibliografice: Vasile Badiu, Pavel Boţu, în Profiluri, 
51-56; Andrei Ţurcanu, Martor ocular, Chişinău, 1983, 
165-195; Eliza Botezatu, Lumina darnică a poeziei. Creaţia 
lui Pavel Boţu, Chişinău, 1987; Tatiana Botnaru, Simbolul 
gorunului la Lucian Blaga şi Pavel Boţu, LRC, 1994, 5-6; 
Cimpoi, Ist. lit. Basarabia, 196; Cimpoi, Critice, III, 185-187; 
Mică encicl., 25-32; Dolgan, Poezia, 407-423, 534-558; 
Mihail Dolgan, Metafora este poezia însăşi, Chişinău, 
2009, 116-120, 173-184, 562-578; Dicţ. Chişinău, 70-72; 
Rachieru, Poeți Basarabia, 207-211. I.C. 

BOUREANU, Radu 
(9.111.1906, București — 
5.LX.1997, București), 
poet, prozator, 
dramaturg, traducător. 


Este fiul Jeannei Boureanul (n. Michel), profesoară, 
şi a lui Eugen Boureanul, avocat, gazetar, scriitor. 
Urmează școala primară și liceul în București (la 
„Mihai Viteazul”, „Matei Basarab”) și la Bazargic, 
apoi Academia de Muzică Artă Dramatică (clasa 
Luciei Sturdza Bulandra), absolvită în 1931. Este 
actor la Teatrul Naţional din București (1929-1931, 
1945-1947). În anii 1936-1940 a dirijat revista de artă 
şi turism „România”; între 1967 şi 1974 a fost redac- 
tor-șef la „Viaţa românească”. A debutat în presă cu 
versuri, apărute în „Ritmul vremii” (1925). Mai 
publică în „Vremea”, „Adevărul literar și artistic”, 
„Lumea” din lași, „Bilete de papagal”, „Gândirea”. 
Scrie la revista „Azi”, condusă de Zaharia Stancu, în 
a cărei editură și-a scos primul volum de versuri, 
Zbor alb (1932). Acestuia i-au urmat culegerile de 
poezie Golful sângelui (1936) și Cai de Apocalips 
(1942), cărțile de proză Fata din umbră (1935), Viaţa 
spătarului Milescu (936) şi Enismaticul Baikal 
(1938). După război editează peste cincisprezece noi 
volume de poeme, de la Sângele popoarelor (1948) la 
Prizonierul norilor (1996), unele reeditate parţial în 
culegeri selective. În paralel, încredinţează tiparu- 
lui proză narativă: Ustiină sau Colina goală (1965), 
Frumosul Principe Cercel (1978) ş.a., piese de teatru: 
Lupii (1952), Fata de pe Mureș (1954) ş.a., memoria- 
listică, albume de artă comentate, publicistică, poe- 
mul dramatic Satul fără dragoste (1955), traduceri 
din Lev "Tolstoi, Aleksandr Blok, A.N. Ostrovski, 
Emile Verhaeren, Mâliusz J6zsef, Pablo Neruda, 
Victor Hugo ș.a. Concomitent cu activitatea literară, 
B. a practicat pictura și grafica: a participat la expo- 
ziţii și a obținut premii ale Salonului Oficial (1942, 
1946). Pentru literatură a fost premiat în mai multe 
rânduri de Societatea Scriitorilor Români (1932, 
1936, 1939, 1943), apoi de Uniunea Scriitorilor (1955); 
i s-a decernat și Premiul de Stat (1952). În 1970 a fost 

laureatul Premiului Bienalei Internaţionale de 
Poezie de la Knoke la Zoute (Belgia). 

Proza și teatrul lui B. nu suportă, estetic, compa- 
rația cu ceea ce are durabil poezia sa, după cum 
excelente sunt tălmăcirile sale de poezie. Tipul de 
scriitură cultivat în primele trei volume de versuri, le 
situează pe acestea în peisajul liric al tradiționalis- 
mului estetizat (D. Ciurezu, Zaharia Stancu, Dragoș 
Vrânceanu, Barbu Brezianu, Mihai Moşandrei, Virgil 
Gheorghiu), adică al tradiționalismului de aspect 
modern, pornit din Ion Pillat și Adrian Maniu. Mediul 
preferat al sensibilităţii poetului e basmul, și „cuvin- 
tele basmului” îi pivotează limbajul. Imaginaţia sa e 
aprinsă de „aripa de foc” a „calului roșu”, de inorog, 
de Albă ca Zăpada. Opţiunea pentru asemenea figu- 
rație definește o natură imaginativă. Zbor alb, volu- 
mul de debut, poate părea mai mult al unui senzitiv, 
fiind plin de „hulubi”, „clape de umbră”, „cascade 
albe de tăceri”, „otrăvuri de crini”, „păsări bolnave”, 
„inimi blazate”, majoritatea poemelor având o tona- 
litate elegiacă, nu lipsită de inflexii dulcege, însă 
acestea, ca și metaforismul artificios („amfora gân- 
dului”, „valea inimii”, „troica poemei”, „Siberia ini- 
mii”, „sania poemului” etc.), nu exprimă esenţa per- 
sonalităţii poetului. Proprie, în schimb, nu doar căr- 
ților din tinerețe, este propensiunea spre fabulos. 
Fabulosul e cea mai generoasă sursă a inspiraţiei lui B. 
și, potrivit Confesiunii ce prefațează o ediție Scrieri (I- 
IV, 1972-1979), chiar factorul ei generativ. Nu în sen- 
sul prelucrării unor motive de basm, ci în acela că 
imaginaţia poetului tinde constant să proiecteze rea- 
lul în zona fabulosului. În toate poeziile realul e fie 
total dizolvat în fantastic, fie măcar estetizat. Animal 
emblematic al poetului, calul devine inorog, după ce 
fusese pegas („Gonea lângă cer,/ gonea lângă 
pământ,/ zadarnic trudeau să-l strunească de 
coamă/ mâini reci și limpezi de vânt./ Lovea colinele 
în copite de os,/ nu vedea norul de plumb, / semnul e 
vijelios”), dar și „cal de apocalips” sau simplu cal, în 
Pasul de brumă, de exemplu, unde coamele sunt „de 
ceaţă”, întrucât caii ce „nechează cu răcoare” sunt 
albi. Indiferent de obiectul lor (portrete, peisaje, pic- 
tură animalieră), estetizările sunt operate adesea în 
maniera lui Adrian Maniu: „Pe un prag un bătrân stă- 
tea nemișcat,/ pe chip nu purta viață, nu purta 
moarte, / și timpul zăcea neiscat,/ alăută cu coardele 
sparte.// Pe lângă opincile bătrânului/ încremenise 
un cârd de pui aurii de găină/ sau poate pete aurii de 
lumină/ cernută din soare” (Cătunul visat); „Afară de 
două căprițe,/ o iadă albă, o iadă neagră,/ o văcuţă 


Dicţionarul general al literaturii române 1012 


cu pete de var,/ un vițeluș de chihlimbar, / sub covil- 
tirele soarelui și-a lunii/ s-aude cum ţipă jalnic pău- 
nii” (Ograda). B. își creează un limbaj perfect inde- 
pendent, situabil doar tipologic, în funcţie de o com- 
ponentă sau alta, în linia vreunui premergător şi care 
uneori consună, totuși distinct, cu limbaje ale altor 
poeţi, contemporani sau premergători. Baladă pen- 
tru mamele lumii e în nota contemplativ elegiacă a 
lui Ion Vinea: „Mamă uscată ca o alăută/ fără coarde, 
cu geamăt încă,/ va veni o seară când vei rămâne 
tăcută,/ vorba ta va rătăci pierdută/ ca un caic pe 
mare”. Tonalitatea unor poeme (de pildă, Elegie 
humuleșteană, Romantica tăcere) e pillatiană: „Aici e 
satul, iată-l tot cel de altădată.../ Surâde miezul zilei 
cu inima curată”; „Nu, din cenușe n-o să renasc 
bătând aripa, / dar poate că-n zidirea din mitul arge- 
șean/ să-mi dau și eu tributul de lut cât prinde pipa/ 
când mir dă steaua-naltă acestui meridian”. În mate- 
rie de prozodie, de rimă e urmat, uneori, lon Barbu: 
„O, ritm și scriere vetustă,/ să ne-ndoim că timpul nu 
stă!/ să spunem altfel ce se spune/ ca-n vechi, greu 
înțelese rune” (Spre veacul XXD. O piesă din Snop de 
fulgere (1985) preia cadenţa unor stihuri macedonski- 
ene: „Lacrimile omenirii au rămas pietrificate;/ pe 

obraze împietrite transparenţa lor salină/ trece vadul 
de durere către lipsa de lumină”. Pe toată suprafaţa 
operei pot fi receptate, intermitent, sonuri arghezi- 
ene: „Nu-ţi dilata conturul, putere absolută;/ pămân- 
tul, ca aripa la fel, nu se strămută./ Noroadele sub 
cizmă au sângerat, au plâns, / sudorile și plânsul sub 
anii lungi s-au strâns” (Nu-ţi dilata conturul). Câteva 
piese din Umbra stelelor (1957) au patosul unor 
poeme de Eugen Jebeleanu (cel din 1944-1947): „Noi 
cei din veacul XX, / strigoii celor ce-am fost,/ ne cău- 
tăm în oglinzi aburite;/ cu degete de sticlă pipăim 
adormite,/ în scrinuri uscate, inimile reci” (Noi cei 
din veacul XX). Cocoși de vânt este, cu sau fără inten- 
ție, o replică la rondelul Cocoș de tablă al lui Cicerone 
Theodorescu: „O, păsări cu destin metalic!/ Cocoși 
de vânt rotind în gol,/ Ce soartă rea să fii simbol/ 
Chiar dacă ești cocoșul galic”. În Sângele popoarelor 
sonoritatea de tip „instrumentalist” a unor rime, 
toponimele amintesc de lon Minulescu: „Din Ams- 
terdam,/ Din Rotterdam, / Grași olandezi priveau pe 
geam” (Corăbii spre Indonezia). Ca orientare gene- 
rală, traiectul străbătut de B. e de la un tradiționa- 
lism modernizat, de nuanță simbolistă, la neoro- 
mantism, de la o poezie de tip „serafic”, cu jupânițe 
palide, castelani ce „oftează”, flori cu parfumuri tul- 
burătoare, viori nevăzute, cu senzații maladive, cu 
oftări, cu mult alb, la una de (mai ales) contemplație 
şi reverie până la Mâinile orelor (1971) şi la o lirică de 
reculegere melancolică în acest volum și în următoa- 
rele. Un stimul permanent al inspirației este foamea 
de spaţiu. De aici, frecvența motivului călătoriei și 
implicit, în titluri chiar, a unor cuvinte-semne: Zbor 
alb, Zbor negru, Plecarea salcâmilor, Călătorește, Ple- 
carea cariatidelor, Interludiu marin, Feroviară, Fre- 
gată fără somn şi a toponimelor: Corăbii spre Indo- 
nezia, Spre Capul Bunei Speranţe, Porturi dunărene. 
Unele călătorii sunt interioare, trecând prin „golful 
sângelui” sau străbătând spaţii cosmice (La nord de 
Aldebaran), însă în numeroase poezii sunt fixate 
imagini din teritorii reale. Volumul Moartea morilor 
de vânt (961) include ciclul Peisaje bulgare, în 
sumarele altor cărţi figurează titluri ca Amurg la His- 
tria, În termele Histriei, Scrisoare din Argeș, Noapte 
bruxelleză. Asemenea piese intră în specia pastelului 
şi calitățile lor definitorii sunt de natură picturală, B. 
înscriindu-se în categoria „zugravilor” din poezia 
românească. Nu e, desigur, numai „zugrav, ca 
Adrian Maniu, însă — cum singur o dezvăluie — „sen- 
zaţiile de culoare și magia penelului” i-au deschis, 
încă din copilărie, „subteran”, „o lume proprie 

colorată, o înclinare pentru încă un destin și o cău- 
tare”. Vocaţia sa în această direcţie e, de altfel, ates- 
tată și de abundența, în versuri, a numelor de pictori. 
Câtorva maeștri români ai artei penelului le-a consa- 
crat, în Moartea morilor de vânt, un ciclu, Poemele 
culorii. Poezii din alte cicluri și volume sunt comen- 
tarii la creaţii plastice (de exemplu, Privind tabloul 
„Dulle Griet” de Pieter Brueghel) ori au ca model 
declarat un gen pictural (Tablou flamand). Indife- 
rent însă de pretext, ceea ce caracterizează majorita- 
tea pieselor rezistente este însușirea lor de a desfăta 
ochiul. Ca de pe o pânză de Camil Ressu coboară, 
într-un „peisaj bulgar” — în ritmul unor pasteluri de 
Vasile Alecsandri - Caracacianii, „păstorii muţi din 
munţi”. „Lemnoși, tăiați de-o rece și stranie custură”, 
închegați parcă din neguri, fiii munţilor apar- cu caii 
lor mărunți de ale căror spinări atârnă desagii 
vrâstați — însoțiți de neveste: „Muierile înalte, cu 
buzele lipite/ Tăcând din veac, cu soții în negru se-n- 
soțeau/ Îndoliate, parcă-ngrozite de ispite,/ Privirile 
sub freamătul genelor fereau.// Strivea un geamăt 
negru-n a ochiului migală/ Caracaciana cruntă, cu 
pasul între cai;/ Jucau pe scoarțe munții cu flori și cu 
beteală/ De stele nălucite pe stânci de aspru rai”. Un 
„peisagiu lapon” aduce întrucâtva, prin atmosferă, 
cu spectacolul Revistei lui D. Anghel: „Laponii lângă 
sănii, cu șoimii pe baltaguri,/ lung, peste reni, deasu- 
pra osoaselor păduri/ pieziș privind, să iasă din seară 
lupii suri,/ aud cum calcă timpul pe îngheţate pra- 
guri”. În Cântare cetăţii lui Bucur (1959) ceea ce sus- 
ține poemele e pictura de mediu, de mediu balcanic 
îndeosebi, și de epocă: „Cetatea răscolită de soarele 
amiezii/ Se lăfăia balcanic, cu toate la vedere; / Bătu- 
se-o arhebuză pe ziduri cu putere;/ În târg, chervane 
grele opriră genovezii. // Veneau de la San Giorgio, de 
la cantor, cu marfă;/ Mocneau odoare scumpe în 
lăzi, sub coviltire,/ Sau purpura cu sângele vieții 
strâns în fire,/ Trecea la râu, prin sălcii verzi, vântul 
ca-ntr-o harpă” (Icoane la Cetatea Dâmboviţei). La 
întocmirea culorii de „târg balcan peninsular” con- 
tribuie, masiv, și lexicul. Valori de ordin plastic și cro- 
matic se găsesc peste tot, nu numai în pasteluri. B. își 
scrie poemele, potrivit spusei sale metaforice, „cu 
palmierii/ Și cu înalții, negrii chiparoși”, muiați „în 
călimara serii” (Amintire). Sau, cum zice altundeva: 
„Olar, modelează pe roată văzduhul/ încondeiat cu 
frunze, cu albastru,/ cu zâmbetul lui Zoroastru/ 
suflându-i cu brizele duhul. // Descrie cercuri, semne 
între pământ și nori,/ asemenea cu geometrii arabi- 
lor din dune” (Ars poetica). Asemenea vechilor 

iconari, își „înflorește” și el „sticla”, dacă nu cu „sfân- 
tul anacronic, pe norii grei, de vată”, cu „gestul 
strâmb, hieratic”, cu „scâlciata formă”, în orice caz tot 
cu priveliști încântătoare. Graţioase efecte de culoare 
sunt create în micropoeziile din Inima desenată 
(1964):„Săruturile toamnei au colorat pământul;/ 
Roșii păduri când toamna-i bolnavă de ftizie,/ Gal- 
bene flori când toamna păli de gelozie,/ Că rochiile 
florei i le dezbracă vântul”. Darurile de pictor ale 
poetului se vădesc și în plasticitatea multor figuri de 
stil. Norii par „baloturi de bumbac/ Plutind pe car- 
goboturi”, munţii „măsele cuaternare/ A unei guri 
grozave căscate nesfârșit”, peste „tava lunii” trec 
„mătănii negre”: cocorii, pădurile de tei sunt „verzi 
lire de vis, eminesciene”, iar arcurile apelor trimit 
„săgeți de păstrăvi spre izvoare”. Cu toată titulatura 
de tip avangardist a unor volume — Cheile somnului 
(1967), Piramidele frigului (1970), Mâinile orelor —, 
instrumentele operatorii rămân, în întreaga operă a 
lui B., cele create înainte de apariția curentelor dina- 
mitarde. Procedările sale în stil modern nu trec din- 
coace de simbolism, însușit îndeosebi prin belgieni 
(Emile Verhaeren, Georges Rodenbach, Charles Van 
Lerberghe), chiar romantismul său e potolit, fără 
erupții de culoare. În „peisaje” modul poetic este, nu 
o dată, parnasian. Clasic prin structura de adâncime 
a personalității artistice — cu toate expansiunile 
romantice, de altfel liniștite, chiar când sunt de pro- 
porții cosmice, poetul detestă stridența, lipsa de 
măsură, iraționalitatea („Ceea ce mă doare mai mult 
e stridența;/ Exploziile, toate exploziile mă înspăi- 
mântă”), până și experienţele onirice comunicân- 
du-le în propoziţii de o limpezime clasică. Lucid, 
cum însuși o afirmă, chiar și în somn („Somnul meu 
e-ntotdeauna trezire”), B. scrie o poezie a văzutelor. 

SCRIERI: Zbor alb, Bucureşti, 1932; Fata din umbră, 
Bucureşti, 1935; Golful sângelui, Bucureşti, 1936; 
Viaţa Spătarului Milescu, Bucureşti, 1936; Enigma- 
ticul Baikal, Bucureşti, 1938; Cai de Apocalips, Bucu- 
reşti, 1942; Sângele popoarelor, Bucureşti, 1948; Lupii, 
Bucureşti, 1952; Cazul Benet (în colaborare cu Horia 
Deleanu), Bucureşti, 1954; Fata de pe Mureş, Bucu- 
reşti, 1954; Satul fără dragoste, Bucureşti, 1955; Versuri 
alese, Bucureşti, 1955; Ceaşca, Bucureşti, 1956; Umbra 
stelelor, Bucureşti, 1957; Cântarecetăţii lui Bucur, Bucu- 
reşti, 1959; Moartea morilor de vânt, Bucureşti, 1961; 
Versuri, pref. 1. Vitner, Bucureşti, 1961; Inima desenată, 
Bucureşti, 1964; Între Marea Albă şi Marea Neagră, 
Bucureşti, 1964; Ustiin€ sau Colina goală, Bucureşti, 
1965; Cheile somnului, Bucureşti, 1967; Cocoşi de vânt, 
Bucureşti, 1968; Solara noapte, Bucureşti, 1969; Vioara 

cosmică, pref. Ov. S. Crohmălniceanu, Bucureşti, 1969; 
Piramidele frigului, Bucureşti, 1970; Mâinile orelor, 
Bucureşti, 1971; Funia de nisip, Bucureşti, 1972; Scrieri, 
I-IV, Bucureşti, 1972-1979; Ce oră e în lume, Bucureşti, 
1973; Harap Alb, Bucureşti, 1974; Planeta curată, Bucu- 
reşti, 1976; Frumosul principe Cercel, Bucureşti, 1978; 
Planeta nebunilor, Bucureşti, 1979; La nord de Alde- 
baran - Au Nord de Aldebaran, ed. bilingvă, tr. Gina 
Argintescu-Amza, pref. Al. Balaci, Bucureşti, 1981; 
Frumuseţile oarbe, Bucureşti, 1982; Snop de fulgere, 
1985; Oceanul întrebărilor, Bucureşti, 1985; Albastra 
umbră a tristeţii, Bucureşti, 1986; Văzuţi în oglinda 
timpului, Bucureşti, 1987; Dulce uragan, Bucureşti, 
1989; Prizonierul norilor, Bucureşti, 1996. Traduceri: 
L.N. Tolstoi, Prizonierul din Caucaz, Bucureşti, 1948; 
Aleksandr Blok, Poeme, Bucureşti, 1949; A.N. Ostrovski, 
Fata de zăpadă, Bucureşti, 1954, Kozma Zaharici Minin 
Suhoruk, Bucureşti, 1956, Voievodul (Visul de pe Volga), 
Bucureşti, 1958; Emile Verhaeren, Poeme alese, pref. 
Ion Vitner, Bucureşti, 1960; Poeți flamanzi, Bucureşti, 
1965 (în colaborare); Pablo Neruda, Poeme, pref. trad., 
Bucureşti, 1965; Nuvele din Flandra, pret. Geo Dumi- 
trescu, Bucureşti, 1968 (în colaborare cu Valeria Sado- 
veanu şi Petre Solomon); Antologie de poezie belgiană 
de limbă franceză, îngr. trad., Bucureşti, 1968; Arthur 
Haulot, Roşcatul în lună, Bucureşti, 1968, Mierloiul 
chior, Bucureşti, 1973; Robert Goffin, Versuri, Bucu- 
reşti, 1970; Hugo Claus, Aproape de Dede, pref. trad., 
Bucureşti, 1974; Mihai Eminescu în critica italiană, 
pref. Ştefan Cuciureanu, Iaşi, 1977 (în colaborare cu 
Titus Pârvulescu). 


Repere bibliografice: Călinescu, Opere, II, 20-24, 1153- 
1154, UI, 65-71, 231-232; Constantinescu, Scrieri, |, 
365-374, IV, 72-76; Perpessicius, Opere, VI, 43-46, VII, 
204-205, 266-268, 293-295, VIII, 25-29, IX, 405-411; 
Sebastian, Jurnal, 196-199; Boz, Cartea, 137-140; 
Cioculescu, Aspecte, 182-184; Călinescu, Ist. lit. (1941), 
821, st. lit. (1982), 905-906; Petroveanu, Profiluri, 
113-130; Martin, Poeți, I, 71-77; Căprariu, Jurnal, 
142-147, Piru, Panorama, 94-96; Nicolae Manolescu, 
„Solara noapte”, CNT, 1969, 19; Constantin, Despre poeți, 
42-45; Caraion, Duelul, 20-22; Petroveanu, Traiectorii, 
45-55; Dimisianu, Valori, 48-53; Crohmălniceanu, 
Literatura, Il, 361-365; Micu, „Gândirea”, 610-613; 
Piru, Poezia, |, 120-128; Regman, Colocvial, 206-207; 
Laurenţiu, Eseuri, 56-60; Raicu, Critica, 185-188; Tudor- 
Anton, Ipostaze, 162-169; Streinu, Pagini, V, 97-99; Raicu, 
Practica scrisului, 285-288; Grigurcu, Poeți, 97-101; 
Cioculescu, Itinerar, III, 309-314; Biberi, Lumea, 85-93; 
Doinaş, Lectura, 160-164; Constantin Noica, Trecerea 
noastră şi Radu Boureanu, SXX, 1985, 7-9; Micu, Limbaje, 
132-143; Dicţ. scriit. rom., |, 347-350, Dicţ. analitic, Il, 
337-338; Florin Faifer, Logofătul, CL, 2002, 5; Popa, Ist. 
lit., |, 55-58, passim, IL, 311-312. D.Mc. 

BOUREANUL, Eugen (18.11.1885, Lecuci — 28.X1.1971, 
Bucureşti), prozator, gazetar, traducător. Este fiul 
Zoiţei (n. Galery) şi al lui Gheorghe Boureanul, ofițer. 
A absolvitliceul la Tecuci, apoi, din 1903, a urmat cur- 
surile Facultăţii de Litere şi Filosofie şi ale Facultăţii 
de Drept din Iaşi. În 1906 locuia la Bucureşti, unde 
lucra ca ziarist şi ca redactor la „Sămănătorul! 
Oscilează între Capitală şi laşi, are ocupaţii diferite 
şi nesigure, dar după 1918 se va stabili la Bucureşti, 
ca funcționar, în principal la Societatea Română de 
Radiodifuziune, până în 1944, cu excepţia anilor 
1931-1934, când va încerca să profeseze avocatura 
la Iaşi. A debutat cu versuri la „Sămănătorul” (1904), 
apoi a mai fost redactor la „Prezentul” (1905-1906), 
„Patriotul” (1906), „Evenimentul” (1907-1916), poate 
scurt timp și la „Opinia” (1913-1914) şi fondator al 
periodicelor „Sânziana” (1912-1913) şi „Suflet mol- 
dovenesc” (1930-1931). A mai colaborat cu proză, 
versuri, recenzii şi articole diverse la multe alte publi- 
caţii, între care „Flacăra”, „Adevărul literar şi artistic”, 
„Universul literar”, „Universul, „Radio”. Scriitorul 
Radu Boureanu este fiul său. 

Povestiri din copilărie (1905) şi culegerea de ver- 
suri Povestea lăcrămioarei (1908) sunt scrieri imature, 
repudiate mai târziu de B.. Începând cu volumul 
O istorie din alte vremuri (1921), el e atras de aura 
fabuloasă a trecutului şi fantazează romanţios pe 
marginea unor pagini de cronică, înțelegând epicul 
numai ca acumulare de fapte senzaţionale — lupte, 
comploturi, măceluri — şi neglijând logica narativă, 
urmărirea unei semnificaţii. Faţă de povestirile ante- 
rioare, romanul Vijelia (1969) reprezintă, peste dece- 
nii, un oarecare progres în reconstituirea istoriei, aici 
axul fiind nestatornica domnie a Movileştilor, pe al 
cărei fundal întunecat, tragic, evoluează un erou care 
încearcă să se opună evenimentelor. În alte narațiuni 
autorul inventează febril poveşti teribile, în care dra- 
gostea, suferința şi moartea constituie unicele reali- 
tăţi ale unor oameni dislocați din normal. Întâmplări 
„tari”, senzaţionale se petrec în decoruri pe măsură: 
cimitire, ruine, locuri tainice, stânci ascuţite, mări 
furioase, spaţii tensionate de voci şi spirite misteri- 
oase. În altă categorie de povestiri B. îşi recrutează 
personajele din zonele sumbre ale vieţii, din rân- 
durile celor umili, infirmi sau apăsaţi de nenorociri, 
convins că senzaţională este însăşi vieţuirea la limita 
condiţiei umane. Principalele motivații şi posibilități 
narative se regăsesc în romanul Cel din urmă erou 
(1943), care urmăreşte relevarea impactului dintre 
conştiinţa individuală (morală) şi existenţa socială, 

complexă şi paradoxală. O relatare târzie a unei călă- 
torii din tinereţe este De la Thule la Taprobana (1969), 
unde în imagine intră fiordurile Norvegiei, fumegoa- 
sele teritorii islandeze, mările nordice sau descrierile 
fugitive ale deşertului şi ale mănăstirilor arabe, ale 
monumentelor Indiei ş.a. Cu veleităţi de folclorist şi 
etnolog, B. abordează aspecte ale culturii populare în 
câteva lucrări, dintre care în volum apare doar Mitolo- 
gia Eddelor (scandinavă) (1922), mai mult o rezumare 
a legendelor cosmogonice nordice. Bun cunoscător 
al mai multor limbi, orientat în cultura universală, a 
transpus în româneşte câteva opere ale unor scriitori 
de primă mărime — Goethe, Gârard de Nerval, Lev Tol- 
stoi, Guy de Maupassant, Oscar Wilde —, acţiune dato- 
rată şi colaborării cu editorul G. Filip, ca redactor al 
colecției „Nuvela”, în cadrul căreia a mai semnat şi cu 
pseudonime (Baldovin, Tugomir, Vana Umbră). Piesa 
Alt Heidelberg de W. Meyer-Fărster, în traducerea lui, a 
fost jucată la Teatrul Naţional din Iaşi. 


SCRIERI: Povestiri din copilărie, Bucureşti, 1905; Povestea 
lăcrcimioarei, laşi, 1908; O istorie din alte vremuri, Bucu- 
reşti, 1921; Comoara logofătului, Bucureşti, 1922; Într-o 
noapte de vară, Bucureşti, 1922; Mitologia Eddelor (scan- 
dinavă), Bucureşti, 1922; Sufletul ruinelor, Bucureşti, 1923; 
Lupii, Bucureşti, 1925; Sărmanii oameni!, Bucureşti, 1925; 
Povestiri de pe dealuri, Bucureşti, 1926; Povestiri de prin văi, 
Bucureşti, 1928; Reflecţii şi paradoxe, Bucureşti, 1929; Omul 
fără de noroc!, Bucureşti, 1931; Cel din urmă erou, Bucureşti, 
1943; Oameni de demult, pref. Teodor Vârgolici, Bucureşti, 
1966; Hatmanul Tomşa, Bucureşti, 1968; Da la Thule la 
Taprobana, Bucureşti, 1969; Vijelia, Bucureşti, 1969. Tra- 
duceri: Guy de Maupassant, Misterul, Bucureşti, f.a., Răz- 
bunarea mamei, Bucureşti, f.a.; Jack London, Fiul lupului, 
Bucureşti, f.a., Omul cu obrazu-ncrustat, Bucureşti, f.a.; Lev 
Tolstoi, Prizonierul din Caucaz şi alte povestiri, Bucureşti, 
1929; L. Tolstoi povestind copiilor, Bucureşti, 1930; Oscar 
Wilde, Casa cu rodii, Bucureşti, f.a.; J.W. Goethe, Povestea 
vulpoiului şiret, Bucureşti, 1931; Gerard de Nerval, Mâna 
vrăjită, Bucureşti, f.a. 

Repere bibliografice: 1. C. Negruzzi, „Povestea lăcrămioarei”, 
AAR, partea administrativă, t. XXXI, 1908-1909; S.S. [Scarlat 
Struţeanu], „O istorie din alte vremuri”, ALA, 1921, 4; V. 
Rugă [Vintilă Russu-Şirianu], „O istorie din alte vremuri”, 
FLR, 1922, 9; N. Iorga, Cei nebăgaţi în seamă, UVR, 1925, 
33; N. Iorga, Un povestitor: Eugen Boureanul, NRL, 1926, 10; 
Perpessicius, Opere, Il, 311-313; Bădăuţă, Note, 25-27, C. 
Şăineanu, Noui recenzii, București, 1930, 165-168, 247-250; 
Lovinescu, Scrieri, V, 59-60, VI, 189-190; Sadoveanu, Opere, 
XVI, 613-614; G.M. [George Muntean], Eugen Boureanul, 
RL, 1971, 49; Alexandrescu, Confesiuni, 260-282; Dicţ. scriit. 
rom., , 350-351; Radu Gyr, Calendarul meu, îngr. şi introd. 
]. Popişteanu, Constanţa, 1996, 164-166. C.T. 

BOUTIERE, Jean (1.XI.1898, Mallermont, Franţa 
— 29.[.1967, Paris), istoric literar francez. După 
studii liceale la Marsilia și universitare la Toulouse, 
B. va funcționa doi ani la Liceul „Emanoil Gojdu” 
din Oradea (1920-1922), ca membru al Misiunii 
Universitare Franceze, intrând astfel în contact 
cu limba și cultura română. Ca urmare, acceptă 
sugestia profesorului Mario Roques de a realiza, 
sub îndrumarea sa, la Sorbona, o teză de doctorat 
despre lon Creangă, pe care o va începe în 1924. 
Întors în Franţa, profesează mai întâi în învăţămân- 
tul secundar, iar din 1932 intră în învățământul uni- 
versitar la Dijon, apoi la Paris. În mai 1930 susţine la 
Sorbona teza de doctorat cu titlul La Vie et loeuvre 
de lon Creangă (1837-1889), publicată în același an, 
prima monografie despre scriitorul humuleștean, 
distinsă de Academia Română cu Marele Premiu 
„Lon Heliade-Rădulescu” (cu un referat al lui Mihail 
Sadoveanu). Pentru pregătirea tezei, a corespondat 
între 1927 şi 1930 cu G.T. Kirileanu, Artur Gorovei şi D. 
Furtună, recurgând mereu la document, la arhive, 
convins că în materie de istorie literară improviza- 
ţia şi legenda nu pot fi discreditate decât cu fapte. 
B., director al Institutului de Studii Provensale şi al 
Institutului de Studii Romane de la Sorbona, atras 
de toate limbile romanice, manifestă, într-ade- 
văr, o preferinţă aparte faţă de limba română, cu 
un interes special pentru „chestiunile folclorice”. 
Astfel, acordă în monografie cel mai mare număr 
de pagini poveştilor lui Creangă şi numai şapte 
pagini Amintirilor din copilărie. În analiza operei 
stăruie cu deosebire asupra faptelor de limbă şi stil, 
bazându-se pe studiul riguros şi precis al vocabu- 
larului. Se opreşte însă și asupra elucidării diverse- 
lor aspecte mai puțin cunoscute din biografia lui 
Creangă, din dorința de a reconstitui „fizionomia 
particulară” a operei acestuia și „originea scheme- 
lor narative proprii basmelor sale” (Gh. Macarie). 
În general însă, filologul a luat-o mereu înaintea 
istoricului literar: a colaborat regulat la revista 
„România”, a editat texte vechi franceze şi pro- 
vensale, a participat la congrese de lingvistică, la 
unul cu un studiu despre limba română, Quelques 
observations sur les cartes l&xicologiques de lAtlas 
linguistique de la Roumanie, publicat în volumul 
Etudes romanes dedices ă M. Roques (Paris, 1946). 
Chiar lucrarea sa fundamentală, monografia 
asupra lui lon Creangă, se încheie cu un glosar 
ce conţine 1176 de termeni. O antologie de tra- 
duceri din proza scurtă românească, publicată 

în 1962, îi completează gama preocupărilor 
pentru literatura noastră. 


SCRIERI: La Vie et loeuvre de Ion Creangă (1837-1889), 
Paris, 1930; ed. (Viaţa şi opera lui Ion Creangă), tr., îngr. 
şi pref. Constantin Ciopraga, laşi, 1976; ed. tr. Daniel 
Corbu, lași, 2008. Traduceri: Nouvelles roumaines. 
Anthologie des prosateurs roumains, pret. Tudor Vianu, 
Paris, 1962. 


Repere bibliografice: Gh. Macarie, Jean Boutiere și 
exegeții români ai operei lui 1. Creangă, București, 1970; 
Melanges de philologie romane dedies ă la memoire de 
Jean Boutiere, I-II, îngr. Irene Cluzel și Francois Pirot, 
Liege, 1971, passim; Dan, Contribuţii, 17-18; Ciopraga, 
Propilee, 67-77; Cornelia Ștefănescu, Mărturii despre Ion 
Creangă, RL, 2003, 15; Bianca Negrilă, Jean Boutitre și 
Ion Creangă, „Studii de știință și cultură” (Arad), 2008, 2; 
Cimpoi, Critice, VII, 27-33. A.M. 


BOZ, Lucian 
(9.X1.1908, Hârlău — 
14.]11.2003, Sydney, 
Australia), critic literar, 
eseist, publicist. 


Este fiul Clarei (n. Sapina) şi al lui Mendel Boz. La 
București a urmat Liceul „Gheorghe Lazăr” şi a 
absolvit Facultatea de Drept (1934), iar mai târziu, în 
decembrie 1937, pleacă la Paris pentru a urma 
cursuri de drept economic, neterminate din cauza 
ocupaţiei germane. A debutat în revista „Premiera” 
cu un medalion Walt Whitman (1927). În 1932-1933 
editează revista „Ulise” (din care apar patru numere). 
Colaborează la „Facla”, „Liparniţa literară”, „Capri- 
corn”, „Mişcarea”, „unu”, „Contimporanul” (secretar 
de redacţie), „Zodiac”, „Discobolul, „Adevăru” şi 
„Dimineaţa” (la ultimele două fiind şi redactor), 
„Jurnalul”, „Viaţa românească” şi la periodicele pari- 
ziene „Excelsior” şi „Dimanche illustre”. A mai 
semnat şi Vasile Cernat. În volum debutează cu 
Eminescu. Încercare critică (1932). În 1939 trimitea 
din Franța corespondențe pentru „Jurnalu!” lui T. 
Teodorescu-Branişte. la parte la Rezistență, în 1943 
e arestat şi internat în lagărul din Drancy, de unde e 
eliberat în 1944. Revine în ţară, apoi se întoarce la 
Paris, ca trimis al „Jurnalului de dimineaţă”. În 1951 

se stabileşte în Australia, la Sydney, unde deschide o 
agenţie de publicitate şi colaborează la „Sydney 
Morning Herald” şi la „The Australian”. În anii '70 îşi 
adună în volume, prin fotocopiere, articolele din 
presa literară interbelică. 

Înainte de cartea de debut, B. publicase în re- 
viste o suită de articole despre M. Eminescu: glose, 
al căror liant poate fi considerat perspectiva etno- 
psihologică şi psihanalitică a abordării (cea din- 
tâi, mai ales, la ordinea zilei în epocă). Autorul are 
marota determinismelor, crezând a putea deduce 
din etnosul „mixt” al poetului (slav, romanic, mon- 
gol chiar) tensiuni ale personalităţii şi operei (de 
exemplu, cea dintre „veselul de afară” şi „adumbri- 
tul, scormonitorul dinăuntru”) sau „tragica dilemă” 
dintre vocaţia metafizică (atrofiată) şi cea poetică, 
dintre „formularea rece, prin creier, a esenței lumii, 
şi trăirea ei, în poezie”. Pentru români, care ar trăi 
„hiatusul” dintre metafizică şi poezie, Eminescu 
ar veni ca un „catalizator” al relaţiei. Eminescu. 
Încercare critică merge mai departe pe linia aces- 
tui determinism etnic, implicând în discuţie şi 
simbolismul Luceafărului, pus în relaţie cu cel din 
Mioriţa şi din Meşterul Manole, şi glosând despre 
seninătatea în faţa morţii, unirea principiilor mas- 
culin şi feminin (Hyperion ca hermafrodit) etc. În 
Sărmanul Dionis, celălalt text-pivot al comentarii- 
lor, ar fi tot o unire, acum între lume şi Dumnezeu, 
la fel de reprezentativă etnic, după cum propriu ro- 
mânilor le-ar fi echilibrul/absenţa „tensiunii meta- 
fizice şi a spasmelor abisale (pascaliene)”. Cartea a 
fost întâmpinată foarte critic de Eugen lonescu şi 
executată de G. Călinescu (fantezia comentatoru- 
lui ar fi „înhămată la dorinţa de a căuta miez în nuci 
uscate” etc.), însă unele ipoteze, expuse mai nuan- 
țat, se dovedesc fertile şi valabile. Totuşi, mai per- 
tinente sunt articolele lui B. despre contemporani. 
Cartea cu poeţi (1935) dă un tablou cuprinzător al 
liricii interbelice, de la marii poeţi la Camil Baltazar 
şi Demostene Botez şi la tinerii Horia Stamatu, Geo 
Bogza şi Eugen Jebeleanu. Criticul caută trăsătura 
caracteristică şi integratoare a operei: „sentimentul 
acut al prezenţei tainei” la Lucian Blaga, „straniul 
sentiment al identităţii cu strămoşii, al încremeni- 
rii în loc, în acelaşi peisaj şi în aceiaşi oameni” la 
Ion Pillat în Pe Argeş în sus şi în Caietul verde, fe- 
nomenul originar la G. Bacovia, care nu e suferinţă 
metafizică, ci „biologică, de îmbolnăvire şi tristeţe 
a omului, din înseşi rădăcinile sale” etc. Observaţii 
pertinente conţin şi articolele rămase în reviste. 


Boz 


B. este un herald al literaturii lui Camil Petrescu, 
ale cărei inovaţii le apreciază just, şi al lui Mateiu 1. 
Caragiale (deşi, în acest caz, Perpessicius i-a relevat 
inexactităţi şi confuzii). El identifică, printre primii, 
un Tudor Arghezi dual, „problematic”, serafic şi sa- 
tanic etc. şi, comparându-l cu Urmuz (alt modern 
susținut de critic), ajunge la ideea că primul „spiri- 
tualizează inertul, masivul, scabrosul”, pe când ce- 
lălalt „reduce spiritualitatea la mecanic, absurd şi 
anestetic”, într-o operă ce e o „superbă teratologie 
a intelectului”, creaţie nu a unui „descreierat”, ci a 
unui ins din „cohorta celor chinuiţi, care se calci- 
nează în căutarea esenţialului”. El gustă Interior de 
C. Fântâneru, proza lui Gib I. Mihăescu, pentru care 
găseşte formula concisă şi exactă („vag, sterilitate, 
vid sufletesc şi dezorientare” la primul, atmosferă 
„ambiguă, prilejuită de o senzualitate nestăpânită 
şi cu preferinţe pentru straniu şi mister” la al doi- 
lea), sau pe insolitul M. Blecher, plasat în aceeaşi 
familie spirituală cu Lautr6amont şi Franz Kafka. 
Curios lucru, respinge romanele lui Mircea Eliade, 
chiar şi Maitreyi părându-i unul „uşor”, iar proza 
lui Anton Holban îi pare a fi „haotică” şi „statică” (în 
sens peiorativ, nu în cel conferit de Holban), ceea 
ce ar însemna „sacrilegiu şi apostazie pentru un 
proustian!”. Încă mai sever e cotat Mihail Sebastian, 
„intelectual sec”, a cărui literatură ar fi un „produs 
de confecţiune, voit, total străină de registrul grav 
(„nimic mai grotesc decât un Mihail Sebastian me- 
duzat de o mare problemă”). În schimb, găseşte 
cuvinte judicioase spre a-i evalua pe G. Ibrăileanu 
(spirit complex), Pompiliu Constantinescu (critic 
de o obiectivitate „stelară” şi îndeplinind „cu ones- 
titate şi luciditate trierea fără patos a cărţilor”) sau 
pe Mihail Sadoveanu (definit ca „vrăjitor al singu- 
rătăţii” în Povestiri de vânătoare). Criticul e un de- 
vorator de cărţi şi se numără între cei ce vorbesc 
primii la noi despre Lautreamont, James Joyce, 
Andre Gide, Celine, Andre Breton ş.a. Dezinvolte şi 
sensibile la modernitate sunt şi cronicile plastice la 
Constantin Brâncuşi, Hans Mattis Teutsch, Victor 
Brauner, Marcel Iancu, Jules Perahim. Pledoariile 
lui ajung astfel să-i depăşească ireceptivităţile şi 
nedreptăţile. 

SCRIERI: Eminescu. Încercare critică, Bucureşti, 1932; 
Cartea cu poeţi, Bucureşti, 1935; Franţa. 1938-1944, Bucu- 
reşti, 1945; „Masca lui Eminescu” urmată de „Eminescu. 
Încercare critică” şi încheiată de critica literară despre 
eseul meu, cu un portret de Marcel Iancu, Sydney, 1979; 
Moartea abstractă şi alte trei nuvele, cu desene de Jules 

Perahim, Sydney, 1980; Anii literari '30, cu un portret şi 
un desen de Marcel Iancu, Sydney, 1981; O săptămână a 
poeziei, Sydney, 1981; Scrieri, |, îngr. Nicolae Ţone, Bucu- 
reşti, 1998; Piatra de încercare, cu un portret de Marcel 
Iancu, Bucureşti, 2000; Scrisori din exil, îngr. şi pref. 
Mircea Popa, tr. Doru Burlacu, Călin Teutişan şi Rozalia 
Groza, Cluj-Napoca, 2001. 

Repere bibliografice: Călinescu, Opere, I, 1258-1261, II, 
803-808; Streinu, Pagini, |, 263-256; Perpessicius, Opere, 
VII, 210-212; Ionescu, Război, |, 177-180; Călinescu, 
Is. lit. (1941), 881, Ist. lit. (1982), 915; N. Steinhardt, O 
mărturie de fidelitate, O, 1981, 44; Mirodan, Dicţionar, 
I, 211-216; Constantin Crişan, Lucian Boz, RL, 1987, 45; 
Mircea Popa, Un scriitor român în Australia, TR, 1993, 
51; [Lucian Boz], JL, 1995, 1-4 (grupaj special); Dicţ. scriit. 
rom., |, 351-353; Lovinescu, Sburătorul, II, IV, passim; 
Barbu Brezianu, Amintirea lui Lucian Boz, RL, 2003, 
27; Cernat, Avangarda, 330-337; Ilie Raul, Recuperarea 
unui scriitor: Lucian Boz, RL, 2009, 34; Manolescu, 
Enciclopedia, 96-97. N.M. 


BOZODI Gy5rgy (pseudonim al lui Jakab Gyărgy; 
9.11.1913, Bezid, j. Mureş - 25.XI.1989, Budapesta), 
traducător. Face studii medii la Cluj şi studii uni- 
versitare mai întâi la Teologie, apoi la Facultatea 
de Drept şi la Facultatea de Litere a Universităţii 
din Cluj. Este ziarist la „Ellenzek” şi „Keleti Ujsâg”, 
redactor-responsabil la ziarul „Szekely Sz6” din 
Târgu Mureş, funcţionar la Biblioteca Universitară 
din Cluj. A făcut parte dintre fondatorii şi redactorii 
revistei clujene „Llermeâs” (1942-1944). După război 
devine muzeograf la Cluj, apoi contabil la diferite 
cooperative şi întreprinderi de stat. Din 1957 până 
la pensionare (1975) funcţionează în calitate de 
cercetător ştiinţific la Centrul de Istorie din Târgu 
Mureş al Academiei RSR. Primele sale nuvele şi 
poezii apar în 1932, în suplimentul literar al ziarului 
„Keleti Ujsâg”. Colaborează la revistele „Pâsztortiiz”, 
„Erd6lyi Helikon”, „Korunk”, „Hitel”, „Kelet Nepe”. În 
perioada interbelică publică lucrări de sociologie 
(cu un puternic ecou critic), romane, nuvele, basme 
populare maghiare culese din satul său natal. În 
1939 obţine Premiul „Baumgarten” (Budapesta). 

Ca traducător, B. se afirmă doar după 1944. 
Preferinţele sale se îndreaptă spre proza româ- 
nească a secolului al XX-lea, a cărei ambianţă so- 
cială este apropiată propriei creaţii. În versiunea 
dată de el apar, astfel, Dulăii lui Zaharia Stancu, 
Bărăgan de V. Em. Galan, Pădurea spânzuraţilor de 
Liviu Rebreanu, Calea Victoriei de Cezar Petrescu. 
Tot în anii '50 realizează, în colaborare, mai multe 
traduceri din folclorul românesc. 

Traduceri: Zaharia Stancu, Verebek [Dulăii], Bucureşti, 
1956; Liviu Rebreanu, Akasztortak erdeje [Pădurea spân- 
zuraţilori, Târgu Mureş, 1957; V. Em. Galan, Baragân 
[Bărăgan], I-II, Bucureşti, 1956; Szegeny ember okos 
leânya. Român nepmesek |Fata săracului cea isteaţă. 
Basme populare româneşti], Budapesta, 1957 (în cola- 
borare cu Ignâcz Râzsa şi Jekely Zoltân); Cezar Petrescu, 
Fovdâros [Calea Victoriei], Bucureşti, 1963; Mihail Kogăl- 
niceanu , A parasztsâg sorsânak kânnyitese | Îmbunătăţi- 
rea soartei ţăranilor], Bucureşti, 1975 (în colaborare cu 
Jordâky Lajos, Kerekes Gyârgy şi Nagy Geza). 

Repere bibliografice: Szilâgy Domokos, Zaharia Stancu, 
„Verebek”, IGZ, 1956, 11; Olâh Tibor, Liviu Rebreanu, 
„Akasztottak erdeje”, UTK, 1957, 35; Kormos Gyula, Liviu 
Rebreanu, „Akasztottak erdeje”, IGZ, 1958, 1; Kerekes Gyărgy, 
V Em. Galan, „Baragân”, UTK, 1961, 49; Bozădi Gyărgy, IGZ, 
1969, 3; Rom. magy, ir: lex., |, 279-282. 0.K. 


BRABORESCU, Ştefan (31.VIII.1880, Caracal -— 
4.].1971, Bucureşti), poet, prozator, traducător. Şi-a 
făcut studiile secundare în oraşul natal şi apoi în 
Craiova, la Liceul Central. Cum părinţii, Ecaterina 
(n. Apostol) şi Lazăr Braborescu, voiau să-şi vadă 
fiul ofiţer, îl înscriu (1900) la Liceul Militar, de 
unde B. promovează la Şcoala Superioară de 
Ofiţeri de Infanterie. În 1902 era sublocotenent în 
Regimentul 26 Rovine (va şi semna unele poezii 
St. B.-Rovine). În 1903-1904 se implică, împreună 
cu I.C. Popescu-Polyclet şi cu N. Vulovici, camarad 
de regiment, în redactarea „Noii reviste olteane”. 
Începuse, după cum singur spune, să cocheteze 
cu muzele. Apropiindu-se de literaţii craioveni, 
participă la înfiinţarea revistei „Ramuri”. Îl atrăgea 
însă, sub presiunea vocației, şi teatrul. Student, din 
1907, la Facultatea de Drept din Bucureşti, urmează 
în acelaşi timp Conservatorul. Absolvent în 1911, 
este angajat de Emil Gârleanu la Teatrul Naţional 
din Craiova, unde va juca, alături de soţia lui, Lucia, 
trei stagiuni. Obține unele succese, de vreme ce, în 
1914, Mihail Sadoveanu îl aduce la Teatrul Naţional 
din laşi. Aici începe, în 1919, să practice direcţia de 
scenă. În decembrie 1921, făcând echipă cu Sandu 
Teleajen şi Emil Serghie, scoate revista „Gândul 
nostru”. În 1923 se transferă la Teatrul Naţional 
din Cluj. Dar în stagiunea 1938-1939, mult prea 
devreme pentru vitalitatea lui artistică, se vede 
pensionat. Însoţeşte totuşi colectivul Naţionalului 
clujean la Timişoara, în perioada cât instituţia a 
fost nevoită a se strămuta acolo. Prin 1943 avea o 
funcţie oarecare la Cenzura Militară. După 1944 
va activa în cadrul Teatrului Muncitoresc şi al 

Teatrului de Stat din capitala Banatului, primind, 
în 1949, o catedră la Institutul de Teatru, unde este 
ales şi rector. În anul următor se înapoiază la Cluj, 
unde continuă să urce pe scenă şi, până în 1954, 
predă la Institut. Artist al poporului (1955), B. încă 
nu-şi încheiase cariera. La o vârstă şi mai înaintată 
(optzeci și cinci de ani), cu o luciditate nealterată, 
mai juca din când în când. A fost un interpret cult, 
preţuind cuvântul şi ştiind să-i pună în valoare 
încărcătura de nuanţe. Un spirit reflexiv, cu încli- 
nație către piesele de combustie intelectuală. În 
calitate de regizor (a montat peste şaizeci de piese), 
era atras de dramaturgi ca Henrik Ibsen, Bernard 
Shaw, Luigi Pirandello. A pus în scenă Meşterul 
Manole şi Cruciada copiilor de Lucian Blaga, dar şi 
alte texte româneşti. Ca actor, a jucat, cu fineţe şi 
sobrietate, mai mult de trei sute de roluri, între care 
Pepelea din Sânziana şi Pepelea de V. Alecsandri, 
Ştefăniţă din Viforul şi Ştefan cel Mare din Apus 
de soare de B. Delavrancea, Rică Venturiano din O 
noapte furtunoasă de I.L. Caragiale. Critica a con- 
semnat şi creaţiile din Strigoii de Ibsen, Intrigă 
şi iubire de Friedrich Schiller, Idiotul după EM. 
Dostoievski, Azilul de noapte de Maxim Gorki, 
Puterea întunericului de Lev Tolstoi ş.a. Are şansa 
ca, în stagiunea 1921-1922, să-l întruchipeze pe 
Hamlet, tragedia shakespeareană fiind tradusă, în 
versuri, de el însuşi. În 1955 i-a fost dedicat meda- 
lionul cinematografic Cu fața spre public (regia 
Savel Stiopul), iar în 1964, în filmul Anotimpuri în 
aceeaşi regie), B., cu firescul lui dintotdeauna, con- 
turează figura bătrânului profesor din episodul Zi 
grea. Plănuia o carte de amintiri şi gânduri despre 
teatru, Pe urmele lui Thespis. 

B. a colaborat, de-a lungul vremii, la „Revista 

modernă”, „Patria”, „Evenimentul”, „Alarma”, „Viaţa 
literară”, „Dreptatea”, „Sămănătorul”, „Floarea da- 
rurilor”, „Revista idealistă”, „Neamul românesc”, 
„Luceafărul”, „Societatea de mâine”, „Hyperion”, 
„Națiunea română”, „Românul” ş.a. O anume faci- 
litate se observă în traducerile la care B. se încu- 
metă, ceea ce nu înseamnă că încercările lui nu vă- 
desc acuratețe şi uneori chiar eleganţă. S-a simţit 
atras de lirica franceză — Charles Baudelaire, Henri 
de Râgnier, Sully Prudhomme, Frangois Coppâe, 
Arvers, Albert Samain (poezia Toamnă, în asoci- 
ere cu I.C. Popescu-Polyclet); preferinţele lui se 
îndreaptă spre Jos6-Maria de Heredia, pe care in- 
tenţiona să-l transpună în întregime în româneş- 
te. Tălmăcirile, rămase în bună parte în pagini de 

revistă, poartă amprenta propriei sentimentalităţi, 
care îi dictează de multe ori şi selecţia („cântece”, 
„romanţe”, „sonete”). A dat o versiune cumin- 
te unor stanțe de Charles-Adolphe Cantacuz&ne. 
În fine, a tradus două sonete de Shakespeare, dar 
marea probă la care s-a supus este Hamlet. Alţi 
dramaturgi de care s-a apropiat ca traducător sunt 
Calder6n de la Barca (Viaţa e un vis), Ibsen (Strigoii 
şi Micul Eyolfj, precum şi Eugene Labiche şi 
Edouard Martin, Henri Lavedan, Georges Feydeau, 
Max Maurey, Jacques Nathansen, Maurice Magre. 
Doar câţiva prieteni binevoitori au părut că apre- 
ciază producţia lirică a junelui ofiţer care, într-un 
adevărat desfrâu al lamentaţiei, îşi teatraliza impu- 
dic afectele. Un potop de „lacrămi” inundă strofele 
uşoare din volumul Raze de lună (1905). De pretu- 
tindeni se aud „doiniri de plâns”, ecou al suspine- 
lor unei inimi rănite de cioburile viselor „fărmate”. 
Cruci, morminte, „corbi în doliu”, „crivățul amar”, 
un amurg apăsător de toamnă tristă şi rece mar- 
chează decorul, convenţional, în care amărâtul vi- 
sător își plânge jalea sau urzeşte castele în aer. Câte 
o pornire de revoltă se pierde îndată într-un noian 
de disperare şi, înfrânt, Fulg Pribeag (cu acest pse- 
udonim sunt iscălite câteva poezii şi o proză) e gata 
să ceară iubitei iertare în genunchi. Semn al vârstei 
imature, duiosul plonjează în „reflecţii” de un pesi- 
mism definitiv. Rareori expansiv, cuprins câteodată 
de un arțag proletar care îl împinge să se uite urât 
la „bogata lume, rea şi parvenită”, stihuitorul caută 
să compenseze monotonia plăpândei inspiraţii 
prin structura variabilă a versurilor, scurte şi mereu 
sprinţare. Unde s-ar fi cuvenit poate să insiste e în 
naraţiunea lirică, în formă dialogată. Se întrevăd 
aici unele resurse pentru feeria dramatică, dacă 
nu chiar pentru piesa istorică mai lejeră. Prozele, 
adunate în volumul Din romanul unei vieţi (1900), 
dar şi răzleţite prin reviste, sunt proiecția unor tră- 
iri adolescentine. Printre extaze, invocaţii, oftaturi, 
personajele lui B., căutători de himere, simţitori 
peste poate, tânjesc după o iubire „dulce”, ideală, 
sfântă, dar copila blondă şi suavă, obiectul suspi- 
nătoarei adoraţii, se dovedeşte a fi crudă şi înfumu- 
rată, o cochetă fără inimă, distrugând cu veninul 
perversităţii ei iluzia mângâietoare, tonifiantă a 
iubirii neasemeni. Romanţioase şi teatrale, aceste 
scrieri, înrudite tematic şi ca tonalitate cu versu- 
rile, sunt mai mult descărcare sufletească, semna- 
lând o criză de vârstă. Un mic delir metaforic, mi- 
mând preţios „viziuni baroce”, exhibă însemnările 

de călătorie — Frânturi („Gândul nostru”, 1922) şi 
Din ziarul unui peregrin („Patria”, 1937). Copleşit 
de „beţia de frumos” din muzeele Dresdei, dar nu 
numai, emotivul izbucneşte în plâns atunci când 
nu îi vine să cânte. O manieră poetizantă până la 
diluţie edulcorează „arlechinada închipuirilor”. Ar 
fi putut să intereseze aici „histrionul ascuns în su- 
fletul peregrinului”, dacă autorul ar fi fost în stare 
să dea cât de cât relief ideii că lumea e o scenă. 
SCRIERI: Din romanul unei vieţi, pref. N.M. Condiescu, 
Craiova, [1900]; Raze de lună, Craiova, 1905. 


Repere bibliografice:  Buteanu, Teatrul, 356-358, 


372, 379, 396, 401; Victor Eftimiu, Oameni de teatru, 
Bucureşti, 1965, 269-273; Radu Stanca, Ștefan Braborescu, 
Bucureşti, 1965; Ist. teatr. Rom, LII, 399-401, passim,; Firan, 
Macedonski-Arghezi, 88-89; Firan, Profiluri, |, 123-125; 
F.F. 

BRAD, lon 

(8.XI.1929, Pănade, j. 
Alba), poet, prozator, 
dramaturg, traducător. 


Este cel mai mare dintre cei nouă copii ai Corneliei 
(n. Barna) şi ai lui Traian Brad, ţărani. Urmează 
Liceul „Sf. Vasile cel Mare” din Blaj (1940-1948), 
apoi Facultatea de Filologie a Universităţii din Cluj 
(1948-1952). Debutează ca poet în revista „Gând 
tineresc” din Alba lulia (1947) şi editorial cu 
volumul Cincisutistul (1952). A colaborat, desfă- 
şurând totodată şi o îndelungată activitate redacţi- 
onală, la „Almanahul literar”, „Lupta Ardealului”, 
„Contemporanul”, „Cravata roşie” (redactor-şef, 
1956-1958), „Luceafărul” (redactor, 1958-1960), 
„Scânteia tineretului” (redactor, 1960), „Flacăra”, 
„Gazeta literară” (redactor-şef adjunct, 1966), 
„Steaua”, „România literară”, „Viaţa românească” 
ş.a. A fost secretar al filialei clujene a Uniunii 
Scriitorilor (1953-1955), a fost secretar al Uniunii 
Scriitorilor (1962-1965), şef adjunct al secţiei 
Cultură şi Artă a CC al PCR (1966-1968), vicepreşe- 
dinte al Consiliului Culturii şi Educaţiei Socialiste 
(1968-1973), ambasador al României la Atena 

(1973-1982), director în Ministerul de Externe 
(1982-1984), director al Teatrului „C.I. Nottara” din 
Bucureşti (1984-1990), deputat în Marea Adunare 
Naţională (din 1985). În 1990 a înfiinţat Editura 
Demiurg. 

B. s-a afirmat iniţial ca poet înscris în noua linie 
ideologică, versificând, după tipicul „baladelor” 
din anii '50 ai secolului trecut, teme curente ale 
epocii. Balada Cincisutistul (Premiul revistei „Al- 
manahul literar”) este relevantă în acest sens. Spre 
anii '60, limbajul poemelor devine mai sobru şi te- 
matica se diversifică, ajungând cu timpul să con- 
trabalanseze temele-standard ale „angajării” în ac- 
tualitate, aşa încât ceea ce e mai valoros într-un 
volum precum Cu timpul meu (1958; Premiul 
„George Coşbuc” al Academiei RPR) constă, para- 
doxal, în evocări ale trecutului (satul copilăriei, 
străbunii, propria adolescenţă). Dar încă din Cân- 
tecele pământului natal (1956) se anunțau temati- 
a poetului, prin evocarea orizontului autohton, de 
dimensiuni arhetipale, prin frazarea simplă şi fran- 
că, de factură clasică. G. Călinescu remarca această 
simplitate şi o ilustra cu versurile: „Numele meu, în 
univers, / E ca o furnică/ Ce cade în mers/ Şi iar se 
ridică...”, ce îi vor fi incitat spiritul ludic, dar, în 
acelaşi timp, identifica aici şi câteva „păcate juve- 
nile veniale”. Acestea se diminuează sensibil în vo- 
lumul Cu timpul meu, mai exact în poemele ce pre- 
lucrează temele rusticităţii, ale originilor: „Boii îşi 
rumegă aşteptarea domoală,/ Amintirea câmpului 
înrourat./ Când şi când mai nechează caii de smoală,/ 
Şteampurile copitelor bat./ Pe lângă mânji foieşte 
marea mulţime./ Le cearcă mersul, svelteţea de cerbi,/ 
Numai de bivoli nu-ntreabă nime,/ Diavoli domestici, 
în care visuri preistorice fierb”. Inima poetului se simte 
pierdută /încorporată în dealurile ce par „misterioase 
morminte” ori resuscită anii petrecuţi în incintele 
sacre ale şcolilor Blajului — veritabil centrum forma- 
tiv, la care B. se întoarce spre a se fortifica mo- 
ral-spiritual. În spirit transilvan (George Coşbuc, 
Octavian Goga, Aron Cotruş), el se configurează ca 
poet al tradiţiei, şi motivele recurente vor fi pă- 
mântul natal (terra mater), îndeosebi Târnavele, 
munţii, comunitatea generică a ţăranilor de la care 
se revendică, familia (în special mama, „umbră tu- 
telară”), modelele culturale esenţiale, locurile pro- 
eminente ale istoriei ardelene. Evocarea acestui 
spaţiu are, în Fântâni şi stele (1965), tonalități 
aspre, cotruşiene: „Fraţii mei sunt totdeauna pe 

stânci/ Între fulgere şi prăpăstii — cumpănă dreap- 
tă./ Pân-acolo s-au urcat pe brânci,/ Munte cu 
munte,/ Veac de veac,/ Treaptă cu treaptă”. În alt 
plan, evoluţiei de la retorism la sobrietate îi cores- 
punde drumul de la descriptivismul pastelist la in- 
teriorizare. Orga de mesteceni (1970) aduce o de- 
cantare a lirismului, descripţia (şi aşa sumară) se 
contrage în imagini lapidare şi sobre, stil caracte- 
ristic de acum înainte. Zăpezile de acasă (1972) şi 
Noapte cu privighetori (1973) reiau, într-o discipli- 
nă stilistică matură, temele copilăriei, satului, fa- 
miliei, tratate fără frivolităţi neosămănătoriste, cu 
un real fior elegiac. Resuscitarea trecutului, a vesti- 
giilor istorice, fie că e vorba de Putna, de Muntele 
Athos sau de Grecia clasică (Templul dinafară- The 
Outlying Temple, 1975), echivalează cu anularea 
sau amânarea morţii atât în ordine individuală, cât 
şi în cea a comunităţii. La această vârstă poetică, în 
Războiul cunoaşterii (1979), B. fructifică motivul 
labirintului interior, al „neistovitei sete de-a lupta” 
cu sine însuşi, în scenarii intertextuale în care tri- 
miterile se fac mai cu seamă la mitologia greacă. 
Tema tanatică apare din ce în ce mai insistent şi 
mai grav, ca în Cartea zodiilor (1982): „O linişte-a 
neliniştilor sapă/ În trupul meu un leagăn ori o 
groapă./ Pe cine legăn? Înmormânt pe cine?/ Pă- 
durea umbrelor se zbate-n mine”. Începând cu 
Oracole (1987), inedită pentru B., şi ca factură, şi ca 
amploare, este erotica, îmbrăcând forme variate. 
Acum B. încearcă forme prozodice noi, corespun- 
zând aspiraţiei sale, de tip clasic, la concizie (sone- 
tul, rondelul, terțina). Se poate afirma că partea 
rezistentă a poeziei lui e reprezentată de evocarea 
meditativ-nostalgică a originilor (subliniată şi de 
Mircea Zaciu) şi de erotica paroxistică şi elegiacă. 
Tema originilor, a trecutului şi tradiţiei ancestrale 
migrează în ciclul romanesc început în 1964 cu 
Descoperirea familiei, continuat cu Ultimul drum 
(1975) şi cu Raiul răspopiţilor (1978), reluat, într-o 
ediţie revizuită, în Romanul de familie U-II, 1986), 
unde celor trei secvenţe -— ce se intitulează acum 
Zăpadia, Soare cu dinţi şi În umbra castelului — li se 
adaugă o a patra, Thalassa, pentru ca în 2010 totul 
să fie, din nou şi substanţial, revizuit, cu materia 
trasă în doar trei secţiuni: Zăpadia, Soare cu dinţi şi 
Thalassa, şi cu remanieri în beneficiul verosimilită- 
ţii. Amplul ciclu are caracter de cronică — o „cronică 
de familie” —, urmărind destinul unui neam de ţă- 
rani, Borcea, după al Doilea Război Mondial. Pivo- 
tul primului roman e tatăl, Octavian Borcea, 

personalitate puternică, îndărătnică, prinsă în re- 
ţeaua sociopolitică a anilor '50, ai colectivizării 
agriculturii; celelalte romane aduc în prim-plan 
(şi) pe numeroşii lui descendenţi, rostuiți prin di- 
verse locuri din ţară, ceea ce măreşte miza întregu- 
lui ansamblu, de frescă a unei epoci. Titlul ciclului 
epic este semnificativ nu doar pentru tipul de 
roman scris de B., ci anunţă şi ideea de natură mo- 
rală care unifică părţile întregului: forţa de coeziu- 
ne şi de atracţie a nucleului familial şi a vetrei nata- 
le, satul Zăpadia, reprezintă pentru toate generaţiile 
neamului Borceştilor un centrum gravitațional care 
le vertebrează profilul etic; un topos ce conferă sa- 
tului o aură de aşezare mitică, populată de perso- 
naje arhetipale, de felul bătrânilor Artimon şi 
Mărie, întruchipări ale tradiţiei şi înţelepciunii an- 
cestrale. Dispariţia acestor personaje cvasimitice, 
evocată în contextul ei matricial, etnofolcloric 
(prodigios, stilizat însă, trecut „printr-un filtru căr- 
turăresc”), îi prilejuieşte prozatorului „un amplu 
poem funerar, solemn şi totdeodată de o mare sim- 
plitate” (Mircea Iorgulescu). Lumea din acest masiv 
roman-cronică trăieşte acut tensiunea dintre che- 
marea puternică a ancestralităţii şi zbuciumul ac- 
tualităţii, dintre matricea arhetipală şi fenomenali- 
tatea cotidianului. Reuşitele scriitorului stau în 
primul rând în evocarea sobră, cu vibrații lirice ce 
nu afectează tipul de proză robust-realistă, specific 
transilvăneană. Filiaţia loan Slavici - Ion Agârbi- 
ceanu - Liviu Rebreanu -— Pavel Dan, recunoscută 
de autor, nu a scăpat comentatorilor, iar diferenţa 
specifică este fixată de Nicolae Manolescu în aceşti 
termeni: „Ceea ce-l deosebeşte e naraţiunea deta- 
şată şi ironică, umorul, o anume dezinvoltură a sti- 
lului”. Romanele evocă — încorporată în câteva per- 
sonaje memorabile, dar şi difuză în „aerul” care le 
învăluie pe celelalte — o tradiţie străveche, cu filo- 
sofia ei de viaţă, cu rostul şi rostirea ei particulară, 
reţinute pe viu de autor şi articulând totodată ma- 
nifestările actualităţii. Atunci când realitatea coti- 
diană scapă unei atari articulări, naraţiunea se 
vede pândită de alunecarea în convenţional şi fac- 
tice. Ediţia ultimă a ciclului este consistent epurată 
de asemenea derapaje, ceea ce este în folosul uni- 
tății de viziune şi de stil a acestei cronici care rămâ- 
ne, esenţial, una a existenţei arhetipale. În plăsmu- 
irea ei B. îşi dă măsura de prozator. Întâlnire 
periculoasă (1985) şi Proces în recurs (1988) intră în 
categoria romanelor axate pe dezvăluirea abuzuri- 
lor epocii lui Gheorghiu-Dej. În cel de-al doilea un 

intelectual ardelean e închis pentru „naţionalism” 
etc., în primul este înfăţişată soarta românilor ex- 
patriaţi (cărora li s-ar spăla creierul în lagărele de 
refugiați politic), temă exersată în piesa de teatru 
Audienţă la consul (1984), care pune în scenă isto- 
ria unei românce căsătorite cu un cetăţean străin. 
În schimb, romanul Muntele catârilor (1980) depă- 
şeşte conjuncturalul şi convenţionalul prin întoar- 
cerea la o lume a valorilor afine celor din Romanul 
de familie. Cartea este o cronică a vieţii monahale 
athonite şi a relaţiilor voievozilor şi mănăstirilor 
româneşti cu centrul de spiritualitate care e Mun- 
tele Athos. Dicţiunea narativă capătă aici ceva din 
cadenţa stilului sapienţial-poematic din sadoveni- 
ana Creanga de aur. Preocupat de istoria culturală 
a Transilvaniei, B. face din Timotei Cipariu eroul 
unei drame, Nu pot să dorm (1984), piesă de teatru 
în care protagonistul apare în postura de apărător 
al identităţii naţionale a românilor în confruntarea 
lor cu Imperiul Habsburgic. După ce în 1972 scri- 
sese o monografie despre Emil Isac (ca „tribun al 
ideilor”), pasionatul fără răgaz de valorile ardelene 
publică în 2004 o carte în care îşi adună o parte din 
articolele scrise despre „Blajul nostru cel de toate 
zilele”, în care studiul de bibliotecă se împleteşte 
cu evocarea memorialistică şi cu reproducerea co- 
respondenţei întreţinute cu Monica Anton pe par- 
cursul anului 1990 pe teme la ordinea zilei, ca şi în 
Monologuri paralele (1999). În 2007 îi apare o 
amplă evocare a autorului Arhanghelilor (lon Agă- 
rbiceanu, sfânt părinte al literaturii române), în 
acelaşi an dă la iveală o carte de memorialistică, 
Aicea, printre ardeleni, cu evocări de evenimente, 
scene şi figuri emblematice, ca Lucian Blaga, Ve- 
turia Goga, I.D. Sîrbu, Ion Vlasiu, Ştefan Aug. Doi- 
naş şi Mircea Zaciu. De altfel, ultimul deceniu e 
foarte bogat ilustrat de B. cu apariţii memorialisti- 
ce şi documentare: în 2003 o îndelungată şi sub- 
stanţială corespondenţă cu Mircea Zaciu (prieten 
de o viaţă), importantă atât pentru reconstituirea 
epocii literare în ansamblu, cât şi pentru înţelege- 
rea personalităţii celor doi epistolieri; mai multe şi 
vaste seturi de scrisori şi de reconstituiri ale sta- 
giului diplomatic în Grecia; un epistolar intim (De 
dragoste în ani de zbucium: 1947-1955 (2012). 
Toate întregesc imaginea unui autor extrem de 
activ chiar la senectute, contribuţiile sale de o ase- 
menea natură fiind flancate de adăugiri la opera 
poetică, prin volume de inedite, notabile mai ales 
în latura tematicii religioase, ocultată până în 


Dicţionarul general al literaturii române 1022 


1989. B. s-a remarcat şi ca traducător din lirica 
greacă modernă. 


SCRIERI: Cincisutistul, Bucureşti, 1952; Cu sufletul 
deschis, Bucureşti, 1954; Tânărul mecanic, Bucureşti, 
1954; Balada împuşcaţilor, Bucureşti, 1955; Cântecele 
pământului natal, Bucureşti, 1956; Orele cântatului cu 
copiii satului, Bucureşti, 1956; Cu timpul meu, Bucu- 
reşti, 1958; Să citim cu voce tare, Bucureşti, 1960; Mă uit 
în ochii copiilor, Bucureşti, 1962; Descoperirea familiei, 
Bucureşti, 1964; În luna mai, Bucureşti, 1964; Eroii 
fabulelor, cu fotografii de Ion Miclea, Bucureşti, 1965; 
Fântâni şi stele, Bucureşti, 1965; Cele patru anotimpuri, 
Bucureşti, 1966; Fiica Dunării şi a mării, cu fotografii 
de Ion Miclea, Bucureşti, 1966; Ecce tempus, Bucureşti, 
1968; Orga de mesteceni, Cluj, 1970; Poeme, pref. Ov. $. 
Crohmălniceanu, Bucureşti, 1970; Emil Isac, un tribun 
al ideilor noi, Cluj, 1972; Zăpezile de acasă, Bucureşti, 
1972; Noapte cu privighetori, Bucureşti, 1973; Templul 
din afară — The Outlying Temple, ed. bilingvă, tr. Marcel 
Pop-Corniş, Cluj-Napoca, 1975; Ultimul drum, Bucu- 
reşti, 1975; La zei acasă sau O călătorie lirică prin Elada, 
Bucureşti, 1976; Transilvane cetăţi fără somn, Bucureşti, 
1977; Raiul răspopiţilor, Bucureşti, 1978; Ora întrebări- 
lor, pref. Aurel Martin, Bucureşti, 1979; Războiul cunoaş- 
ferii, cu ilustraţii de C. Piliuţă, Bucureşti, 1979; Muntele 
catârilor, Bucureşti, 1980; Cartea zodiilor, Bucureşti, 
1982; Leagănul mării, Bucureşti,l983; Audienţă la 
consul. Nu pot să dorm, Bucureşti, 1984; Întâlnire peri- 
culoasă, Bucureşti, 1985; ed. 2, Bucureşti, 2011; Romanul 
de familie, I-II, Bucureşti, 1986; ed. 2, Bucureşti, 2010; 
Oracole, Bucureşti, 1987; Proces în recurs, Bucureşti, 
1988; ed. 2, Târgu Lăpuş, 2011; Rădăcinile cerului, pref. 
Irina Petraş, Bucureşti, 1989; Vase de Tanagra, Bucureşti, 
1993; Icoana nevăzută, Bucureşti, 1996; Muntele, Bucu- 
reşti, 1996; Ocarte pentru toţi românii. Catolicism şi orto- 
doxie românească, Cluj-Napoca, 1997; Ion Brad, Monica 
Anton, Monologuri paralele, Bucureşti, 1999; Al doilea 
suflet, Bucureşti, 2000; Ambasador la Atena, I-VI, pref. 
Dumitru Preda, Bucureşti, 2001-2005; Mamei, dincolo, 
Bucureşti, 2002; Mircea Zaciu, Ion Brad, Dialog episto- 
lar, îngr. şi pref. Maria Cordoneanu, Bucureşti, 2003; 
Blajul nostru cel de toate zilele, Bucureşti, 2004; Toamnă 
clasică, Bucureşti, 2004; Aicea, printre ardeleni, Cluj-Na- 
poca, 2007; Ion Agârbiceanu, sfânt părinte al literaturii 
române, Bucureşti, 2007; Dincoace de munţi, Cluj-Na- 
poca, 2008; Întâlniri de taină în Grecia, Bucureşti, 2009; 
Poezii inedite, pref. Eugen Simion, Bucureşti, 2009; 
Poezii religioase, îngr. şi pref. lon Buzaşi, Târgu Lăpuş, 
2009; Printre mii de scrisori, Cluj-Napoca, 2009; Printre 
alte mii de scrisori, Cluj-Napoca, 2010; De dragoste în 
ani de zbucium: 1947-1955, Cluj-Napoca, 2012. Antolo- 
gii:,, Veniţi de luaţi lumină”. Antologie aniversară a gene- 
rației de la 1848, Blaj, 2003. Traduceri: Nikolai Zidarov, 
Versuri, Bucureşti, 1971 (în colaborare cu Al. Andriţoiu şi 
Ion Horea); Christos Xanthopoulos-Palamas, Călătorie 

pe Dunăre, Bucureşti, 1975 (în colaborare cu Dumitru 
Nicolae); loanna Tsatsos, Poezii, cu ilustraţii de C. Piliuţă, 
Bucureşti, 1976, Poeme, pref. Aurel Martin, Bucureşti, 
1979; Nikos Kranidiotis, Antologie lirică, Bucureşti, 1976 
(în colaborare cu Antiţa Augustopoulos-Jucan); Con- 
stantin Tsatsos, Aforisme şi cugetări, pref. Mircea Malița, 
Bucureşti, 1977 (în colaborare cu Dumitru Nicolae); 
Dimos Rendis, Reîntâlnire, pref. trad., Bucureşti, 1978; 
Odysseas Elytis, Variaţiuni pe o rază, pref. trad., Bucu- 
reşti, 1980 (în colaborare cu Ecaterina Sismanoglu şi 
Dimos Rendis Ravanis); Melancolia Egeei. Poeți greci 
contemporani, îngr. pref. și trad., Bucureşti, 1987; Poeți 
greci contemporani, îngr. şi pref. trad., Bucureşti, 2003. 

Repere bibliografice: Petroveanu, Pagini, 156-162; 
Călinescu, Opere, IX, 869-877, XI, 521-524; Nicolae 
Manolescu, „Descoperirea familiei”, CNT, 1964, 44; 
Simion, Orientări, 131-135; Martin, Poeți, |, 161-168, Il, 
130-140; Constantin, A doua carte, 104-113; Andriescu, 
Disocieri, 134-142; Felea, Secţiuni, 164-172; Barbu, 
O ist., |, 100-104; Piru, Poezia, II, 25-35; Zaciu, Alte 
lecturi, 25-32; Poantă, Radiografii, 1, 169-174, II, 43-46; 
Stănescu, Jurnal, |, 192-197; Zaciu, Lancea, 74-78; Zaciu, 
Cu cărţile, 69-77; Martin, Paranteze, 71-83, 132-137; 
Munteanu, Jurnal, III, 74-78, 194-210, VII, 195-198; 
Mircea Iorgulescu, Familiile romanului, RL, 1986, 38; 
Micu, Limbaje, 209-222; Micu, Scurtă ist., Il, 372-375, 
III, 362-366; Dicţ. scriit. rom, |, 353-355; Adam, Inelele, 
291-296; Maria Cordoneanu, Ion Brad în oglinda criticii, 
Bucureşti, 1999; Daniel Cristea-Enache, Defilarea 
umbrelor, ALA, 2000, 511; Voncu, Secvenţe, I, 71-74, 
100-102, 147-150, Il, 89-90; Petraş, Cărţile, 45-47, Popa, 
Ist. lit., |, 687-688; Borb6ly, Existenţa, 234-238. N.M. 


BRAGA, Corin (12.[.1961, Baia Mare), compara- 
tist, critic şi istoric literar, prozator, traducător. 
Este fiul Rodicăi Braga, prozatoare, şi al lui Mircea 
Braga, critic literar; e căsătorit cu scriitoarea 
Ruxandra Cesereanu. După ce termină, în 1980, 
Liceul „Octavian Goga” din Sibiu, va absolvi în 
1985 Facultatea de Filologie a Universităţii „Babeş-— 
Bolyai” din Cluj-Napoca, în perioada studenţiei 
fiind şi redactor la revista „Echinox”. A benefi- 
ciat de câteva burse de cercetare: la European 
University din Praga şi la Alcală de Henares 
(1992), la Universidad Autonoma din Barcelona 
(1998). Din 1997 este lector la Facultatea de Litere 
a Universităţii „Babeş-Bolyai” din Cluj-Napoca, 
actualmente profesor, din 2008 decan şi codirec- 
tor (în 1993-2001, alături de Ştefan Borbely), apoi 
director al revistei „Echinox”. În 2001-2005 este 
codirector, tot alături de Ştefan Borbely, al,„Caietelor 
Echinox” şi director din 2006 până în prezent. E 
doctor în litere din 1997 la Universitatea clujeană, 

doctor în filosofie al Universităţii „Jean Moulin” 
din Lyon (2008), Chevalier de lOrdre des Palmes 
Academiques (Franţa, 2009), membru corespon- 
dent al Academiei Naţionale de Ştiinţe din Buenos 
Aires (2012). Fondator şi director al Centrului 
Phantasma de Cercetare a Imaginarului din Cluj- 
Napoca, va coordona şi volumul Concepte şi metode 
în cercetarea imaginarului (2007), care adună dez- 
baterile tematice ale cercetătorilor afiliați acestui 
centru. După debutul, încă din primul an de facul- 
tate, în 1981, la „Echinox” (deopotrivă cu proză şi 
critică literară), va fi prezent cu proza Ascensorul 
în Doisprezece prozatori, volum colectiv publicat 
de Editura Dacia în 1988. Debutul editorial indivi- 
dual îl reprezintă romanul Noctambulii (1992). În 
calitate de critic, un an mai târziu va semna volumul 
Nichita Stănescu. Orizontul imaginar (1993). Face 
parte din colectivul de autori ai Dicţionarului 
analitic de opere literare româneşti, coordonat de 
Ion Pop (I-IV, 1998-2003) şi este coautor al unor 
volume colective, precum Portret de grup cu Ioana 
Em. Petrescu (1991) sau Eonul Blaga. Întâiul veac 
(1997). A tradus Dicţionar critic al psihologiei ana- 
litice jungiene (1995) şi Introducere în mitodolo- 
gie de Gilbert Durand (2004) şi a editat Momentul 
oniric de Leonid Dimov şi D. Țepeneag (1997), dar 
şi epistolarul de dragoste al lui Dimov (2003). A 
semnat şi cu pseudonimele Luiza Textoris, Fulviu 
Frigator, Adela, Anir Margus, toate fiind nume ale 
personajelor principale din romanele sale, recu- 
noscute de autor, în bună tradiţie psihanalitică, 
drept bush-souls sau writing-souls, adică un fel de 
dubli livreşti ai eului auctorial. A mai colaborat la 
„Apostrof”, „Cahiers roumains d'6tudes litt&rai- 
res”, „Cuvântul”, „Observator cultural”, „Revista 
de istorie si teorie literară”, „România literară”, 
„Steaua”, „Lransilvania”, „Iribuna”, „Viaţa româ- 
nească” şi la numeroase reviste de specialitate din 
țară şi de peste hotare. 

Cea dintâi carte a lui B., romanul Noctambulii 
(prima parte dintr-o tetralogie anunţată, într-o a 
doua ediţie, din 2011, când este reluat sub titlul 
Claustrofobul), e un amestec de Mihail Bulgakov şi 
Stephen King. Tehnici de science-fiction şi psihe- 
delism, univers morbid-romantic sau „citate cultu- 
rale” din romanul horror de la E.A. Poe la S. King, 
dar nu fără trimiteri la Lewis Carroll şi la lumea 
suprarealismului, a feeriilor sau a coşmarurilor 
cu care se hrăneşte psihanaliza, totul converge, în 
Noctambulii, dar cu precădere în romanul Hidra 

(1996; Premiul Asociaţiei Scriitorilor din Cluj) şi în 
Oniria. Jurnal de vise (1985-1995) (1999) în tradiţia 
novalisianului „cobor în mine şi găsesc lumea” (sau 
„lumea ca trup al spiritului”). Oniria încearcă exor- 
cizarea realului prin supralicitarea fantasmaticului. 
Autoscopiile infinite, ca un soi de levitaţie morală, 
bine îmbibată cu lecturi, fac din halucinație o rea- 
litate la puterea a doua. Dominantă este senzaţia 
de lichefiere („ceasurile moi” ale lui Salvador Dali 
pot să ilustreze perfect un volum de B.): „Lumea 
era din nou afundată în întunecimea dureroasă şi 
fragedă, ca sub o suprafaţă de apă”. Se regăseşte în 
Oniria subacvaticul din Noctambulii, ca metaforă 
a insalubrităţii universale ori a unei Românii per- 
cepute ca „lume pe dos”: „un ulei mi se înalță din 
oase pe creier. Nu mă pot grăbi, mişcările îmi curg 
leneşe într-un timp mai lent”. Luiza Textoris (2012), 
poate cel mai echilibrat roman al său, reia aceleaşi 
încărcate scenarii psihanalitice, personajele-dubli, 
spaţiile lichefiate şi anamorfotice, exploatând un 
imaginar narativ fantastic de descendență bulga- 
koviană, dar restructurat în manieră postmoder- 
nă, psihedelizantă, cu atracţii evidente spre zona 
literaturii de senzaţie. Nichita Stănescu. Orizontul 
imaginar, Lucian Blaga. Geneza lumilor imaginare 
(1998) şi 10 studii de arhetipologie (1999) sunt deo- 
potrivă studii serioase de comparatism şi istorie a 
motivelor poetice, dar şi reverii critice substanţiale. 
Proiectarea poematicului la Lucian Blaga într-un 
orizont cultural larg, situarea ludicului prezent în 
poezia lui Nichita Stănescu la intersecţia moder- 
nismului şi abstracţionismului cu procedee ale 
postmodernităţii sau demontarea mecanismelor 
onirice în poezia lui Leonid Dimov, D. Țepeneag 
ş.a. vădesc un spirit analitic deloc tehnicist, ci, 
dimpotrivă, simpatetic, neliniştit şi cu bună priză 
la meandrele subconştientului artistic. În volumul 
10 studii de arhetipologie, şi mai ales în De la ar- 
hetip la anarhetip (2006), B. lansează un concept 
nou, acela numit anarhetip, un soi de arhetip 
postmodern, lax, fără o structură centralizatoare, 
văzut mai ales ca pattern cultural, fără încărcătu- 
ră metafizică. Criticul propune şi metodologia co- 
respunzătoare, „sub-hermeneutica anarhetipală”, 
inspirată de psihanaliza postjungiană, o metodă 
critică participativă, în care cercetătorul nu va in- 
terpreta, ci va amplifica latenţele operei, creând o 
„nebuloasă” de imagini în jurul obiectului cerce- 
tării. În această din urmă lucrare textul se ocupă 
în principal de mapamonduri fantastice, geografii 

simbolice, rase monstruoase, de „gândirea vrăjită a 
exploratorilor”, din Antichitate, Evul Mediu până în 
Renaştere şi epoca premodernă. „Psihogeografia” 
lui B. are ca model psihanaliza copilăriei timpu- 
rii practicate de jungienii din a doua generaţie 
(Melanie Klein, Francoise Dolto, Maud Manoni) 
şi are în vedere imaginaţia geografică în cultura 
europeană, constituirea, evoluţia şi criteriile de 
organizare ale acesteia, insistând pe diversele pat- 
tern-uri. Alte câteva studii individuale îi au drept 
obiect de cercetare pe Thomas Mann, Giordano 
Bruno şi Calder6n de la Barca. În Psihobiografii 
(2011), reluând studii sau preocupări mai vechi, 
B. propune câteva analize psihocritice, aplicate 
unor scriitori români (Leonid Dimov, Lucian Blaga, 
Nichita Stănescu, C. Stere, Norman Manea) şi stră- 
ini (dintre care mult discutatul Carlos Castafieda). 
Analiza operei şi elementele de biografie se com- 
bină într-o „nebuloasă” critică pertinentă, care se 
axează pe problemele de identitate, traumatisme 
infantile, complexe (în special complexul copilului 
nedorit sau neiubit, complexul oedipian, al „copi- 
lul din flori” etc.) din biografia autorului care apar 
sublimate în operă, explicând o anumită confi- 
guraţie şi tipologie a operei sau a personajelor li- 
terare. Între biografia autorului şi destinul perso- 
najului se produce un „transfer subteran” pe care 
criticul îl urmăreşte cu atenţie participativă, adu- 
nând dovezi, corespondențe şi coincidenţe, ase- 
menea unui detectiv în căutarea sensului personal, 
biografic şi simbolic al operei. Se poate observa că 
B. se orientează dinspre studiul literaturii române 
înspre literatura comparată, mai precis înspre stu- 
diul imaginarului european. Publică patru cărţi pe 
teme precum utopia, distopia, paradisul pierdut, 
căutarea ratată în imaginarul european, scrise în 
limba franceză şi apărute la prestigioase edituri 
pariziene, LHarmattan şi Garnier: Le Paradis in- 
terdit au Moyen Âge. La qute manquee de LEden 
oriental (2004), Le Paradis interdit au Moyen Âge. 
La qu€te manquee de LAvalon occidentale (2006), 
Du Paradis perdu ă lantiutopie aux XVle-XVille 
siecles (2010), Les Antiutopies classiques (2012). 
Proiectul francez este dedicat „gândirii vrăjite”, 
în opinia sa cenzurată şi refulată de teologia iu- 
deo-creştină, ceea ce a dus la crearea unor utopii 
„ratate”: paradisul interzis, căutat sau imposibil de 
aflat. Cercetarea, în fond o istorie a utopiei şi a con- 
trautopiei, presupune în subtext o critică (neanga- 
jată) a gândirii dez-vrăjite, o jungiană restabilire în 

drepturi a „umbrei”. Primele două studii se ocupă 
de imaginea paradisului interzis în Evul Mediu, 
de căutările ratate ale paradisului terestru, Edenul 
oriental şi Avalonul occidental. Celălalt diptic al 
proiectului surprinde configurarea unui nou gen, 
contrautopia, născut din chiar sânul utopiei medi- 
evale, sub presiunea criticii teologice, apoi a raţio- 
nalismului cartezian şi a empirismului. „Obiectele” 
acestei gândiri devin „neverosimile”, „centrii” sacri 
şi magici ai mapamondului sunt progresiv „ocul- 
taţi”, până când „transcendenţa” acestor locuri de- 
vine finalmente „vidă”, şi anume în contrautopiile 
de secol XVIII sau XIX. În ultima lucrare autorul 
are în vedere textele filosofice care critică utopia, 
dar şi producţiile mai mult sau mai puţin literare 
„antiutopice”, multe dintre ele texte rare, puţin cu- 
noscute publicului nespecializat, alături de texte 
celebre, precum romane de Jules Verne sau Cyrano 
de Bergerac, abordate însă într-un mod inedit, din 
perspectiva naratorului (distopic) față de lumea 
parcursă. 

SCRIERI: Noctambulii, Cluj-Napoca, 1992; ed. 2 (Claus- 
trofobul), Cluj-Napoca, 2011; Nichita Stănescu. Ori- 
zontul imaginar, Sibiu, 1993; ed. 2, Cluj-Napoca, 2003; 
Hidra, Sibiu, 1996; ed. 2, Cluj-Napoca, 2011; Lucian 
Blaga. Geneza lumilor imaginare, pref. Nicolae Balotă, 
Iaşi, 1998; Oniria. Jurnal de vise (1985-1995), Piteşti, 
1999; ed. 2, Cluj-Napoca, 2010; 10 studii de arhetipo- 
logie, Cluj-Napoca, 1999; ed. 2, Cluj-Napoca, 2007; Le 
Paradis interdit au Moyen Âge. La quete manque de 
Eden oriental, Paris, 2004; De la arhetip la anarhetip, 
Iaşi, 2006; Le Paradis interdit au Moyen Âge. La qutte 
manquce de LAvalon occidentale, Paris, 2006; Du Paradis 
perdu ă lantiutopie aux XVIe-XVIIIe siecles, Paris, 2010; 
Psihobiografii, laşi, 2011; Luiza Textoris, laşi, 2012; Les 
Antiutopies classiques, Paris, 2012. Ediţii: Leonid Dimov, 
Dumitru Țepeneag, Momentul oniric, Bucureşti, 1997; 
Leonid Dimov, Scrisori de dragoste (1943-1953), introd. 
edit., Iaşi, 2003. Traduceri: Gilbert Durand, Inrrodu- 
cere în mitodologie, Cluj-Napoca, 2004; Philippe Walter, 
Limba păsărilor, Cluj-Napoca, 2007 (în colaborare cu 
Andreea Hopârtean). 

Repere bibliografice: Laura Pavel, Romanul 
halucinatoriu, APE, 1993, 1-2; Andreea Deciu, Onirismul 
2, RL, 1994, 2; Simona Şora, Apărarea lui Femios, RL, 
1994, 12; Petraş, Lit. rom., 130-132; Sanda Cordoş, Corin 
Braga, ECH, 1994, 1-3; Ion Pop, Orizontul imaginar al 
lui Nichita Stănescu, ST, 1994, 4-5; Ioana Bot, Criticul 
tânăr, între credinţă şi analiză, TR, 1994, 38; Borbely, 
Xenograme, 102-103; Munteanu, Jurnal, VII, 155-159; 
Robert Capşa, Sub obrocul autenticităţii, RL, 1999, 19; 
Horea Poenar, Discurs despre visul continuu, ST, 1999, 

7; Victor Cubleşan, Despre vis, APE, 1999, 9; Const. M. 
Popa, Atributele matriceale ale imaginarului, R, 1999, 
10; Garofița Gligor, Între lumi, O, 2000, 1; Corin Braga 
— un autor de anvergură europeană, OC, 2005, 9-10 
(grupaj special); Andrei Terian, [Corin Braga], CLT, 
2006, 17, 2011, 32. D.C.M., R.D. 


BRAGA, Mircea 
(27.VIII.1938, Sibiu), 
critic şi istoric literar. 


Este fiul Mariei (n. Schneider) şi al lui George Braga, 
mecanic auto. A urmat liceul la Sibiu (1952-1955) şi 
a absolvit Facultatea de Filologie a Universităţii 
„Babeş-Bolyai” din Cluj (1956-1960), după care a 
funcţionat ca profesor în Baia Mare (1960-1962), 
redactor la ziarul local „Pentru socialism” (1962-— 
1966) şi director al Teatrului Dramatic din acelaşi 
oraş (1968-1970), fiind transferat, în aceeași 
funcţie, la Teatrul de Stat din Sibiu (1970-1974). 
Între 1974 şi 1979 a fost preşedintele Comitetului 
pentru Cultură și Educaţie Socialistă al Judeţului 
Sibiu, de unde s-a transferat la revista „Iransilvania”. 
În 1982-1983 a predat cursul de estetică la 
Universitatea din Sibiu. În 1984 a obţinut titlul de 
doctor în filologie, la Universitatea clujeană, cu o 
teză despre V. Voiculescu. Din 1990 până în 1995 a 
fost director general al Casei de Presă şi Editură 
Transpres, iar din 1995 director al Editurii Imago, 
ambele din Sibiu. În 1995 a ocupat postul de 
profesor la Catedra de istoria literaturii române a 
Universităţii „IL Decembrie” din Alba Iulia. A 
debutat la revista „Steaua” în 1956. A mai colaborat 
la „Lribuna”, „Luceafărul”, „Revista de istorie şi 
teorie literară”, „Limbă şi literatură”, „România 
literară”, „Astra”, „Vatra”, „Leatrul”, „Manuscriptum”, 
„Revue roumaine”, „Convorbiri literare”, „Cahiers 
roumains d'6tudes litteraires”, „Ramuri”, „Continent, 
„Jurnalul literar”, „Curentul” (Miinchen), „Disco- 
bolul”, „Arhipelag”, „Acolada” ș.a. A primit, din 
partea Asociaţiei Scriitorilor din Sibiu, Premiul de 
critică şi istorie literară (1982) și Premiul Opera 

Omnia (2006). Este căsătorit cu scriitoarea Rodica 
Braga şi e tatăl criticului literar Corin Braga. 
Primul volum al lui B., Sincronism şi tradiție 
(1972), abordează, în întâia secţiune, o problema- 
tică diversă din sfera teoriei literare (raportul sin- 
cronism-tradiţie, convenţionalul în artă, relaţia 
structură-formă, conceptul de ambiguitate etc.), 
iar în a doua parte grupează câteva studii de istorie 
literară privitoare la Tudor Vianu, Tudor Arghezi, 
Titu Maiorescu, Lucian Blaga (dramaturgia) şi V. 
Voiculescu, aducând puncte de vedere noi, din 
perspectiva esteticii. Dominant teoretic este volu- 
mul Conjuncturi şi permanenţe (1976), conţinând 
studii de estetică şi teorie a artei. Relevante sunt 
mai ales cele consacrate metodologiilor critice 
care și-au preluat instrumentarul din psihanaliză, 
structuralism, sociologie, informatică şi ciberne- 
tică. Preocupările teoretice l-au condus pe B. la 
o abordare implicită a fenomenului literar, ast- 
fel încât volumul Destinul unor structuri literare 
(1979), după stabilirea cadrului cercetării (Despre 
structură şi biologia ei), urmăreşte câteva moti- 
ve esenţiale („structuri”) în opera unor scriitori: 
„homo duplex” la Charles Baudelaire, fantasticul în 
literatura română (de la clasici până la contempo- 
rani), comicul în dramaturgia lui Vasile Alecsandri, 
fabulosul în teatrul lui Victor Eftimiu, „doctrina- 
rul” în Ș$un sau Calea neturburată de G. Călinescu. 
Acest principiu al cercetării se menţine şi în Istoria 
literară ca pretext (1982). Studiul întreprins pentru 
obţinerea doctoratului s-a concretizat în volumul 
V Voiculescu în orizontul tradiționalismului (1984). 
Comentariile din Recursul la tradiţie (1987) repre- 
zintă o „propunere hemeneutică” prin convocarea, 
pe suport istoric, a întregii suprafeţe a conceptelor 
tradiţie şi tradiţionalism în literatura română, dar 
şi prin delimitarea „sinergiilor” tradiţionalismului. 
Din îndelungata sa activitate de cronicar literar 
B. şi-a alcătuit culegerea Pe pragul criticii (1992), 
în care discută operele scriitorilor contemporani 
cu spirit disociativ şi aplicaţie analitică. În același 
timp, a dat la iveală o serie de cursuri universitare, 
unele în mai multe fascicule: Epoca marilor clasici 
(2001), Critică și poetică literară (2002), Sociologia 
literaturii (2003). În volumul Dincolo de binele şi 
răul culturii (, 2003), consacrat filosofiei culturii 
la Friedrich Nietzsche, formula eseistică se justifi- 
că, în opinia autorului, chiar prin natura textului 
comentat, „a cărui primă instanță ne plasează în 
zodia artisticului”. Însă, în ciuda lecturii aplicate a 

operei nietzscheene, renunțarea la un pretins „fas- 
tidios aparat critic” (cu minime excepții: Gabriel 
Liiceanu, Gilles Deleuze, Vladimir Jank6l6vitch ș.a.) 
relevă pe alocuri căderea în capcanele diletantis- 
mului. V Voiculescu — Măştile căutării de sine. O her- 
meneutică a orizonturilor creaţiei (2008) reia, într-o 
variantă amplificată, teza de doctorat; B. se așază 
mai ferm pe teritoriul metodologic al hermeneuti- 
cii (în descendența „ideilor literare” ale lui Adrian 
Marino), revine asupra conceptului de „tradiţiona- 
list”, completându-și analiza anterioară cu o sec- 
țiune dedicată interacțiunii mitului, religiosului și 
sacrului în opera lui Voiculescu. Geografii instabile 
(2010) se prezintă ca o colecție eterogenă de studii 
care vizează epoca marilor clasici, romanul auto- 
biografic, onirismul, multiculturalitatea, critica 
lui Adrian Marino sau poezia lui Mircea Ivănescu. 
Atestând preocuparea lui B. de a ține pasul cu ori- 
entările critice mai recente, studiul Despre istorie, 
sisteme de gândire și interpretare propune o com- 
paraţie detaliată și pertinentă între „noul istorism”, 
hermeneutică și istoria mentalităților. B. a îngrijit 
şi prefaţat mai multe ediţii consacrate unor scri- 
itori precum Oscar Lemnaru, Romulus Cioflec, 
Pavel Dan ș.a. 

SCRIERI: Sincronism şi tradiţie, Cluj, 1972; Conjuncturi 
şi permanenţe, Cluj-Napoca, 1976; Destinul unor struc- 
turi literare, Cluj-Napoca, 1979; Istoria literară ca pretext, 
Cluj-Napoca, 1982; V Voiculescu în orizontul tradiționa- 
lismului, Bucureşti, 1984; Când sensul acoperă semnul, 
Bucureşti, 1985; Recursul la tradiţie, Cluj-Napoca, 1987; Pe 
pragul criticii, Cluj-Napoca, 1992; Decupaje în sens, Sibiu, 
1997; Cultura -— o utopie asumată?, Sibiu, 2000; Epoca 
marilor clasici, Sibiu, 2001; Critică și poetică literară, Sibiu, 
2002; Teorie şi metodă. Eseu despre izvoarele aventurii 
metodologice moderne, Sibiu, 2002; Replieri interpretative, 
Sibiu, 2003; Sociologia literaturii, Sibiu, 2003; Dincolo de 
binele şi răul culturii (Friedrich Nietzsche), 1, Sibiu, 2006; 
V Voiculescu - Măştile căutării de sine. O hermeneutică 
a orizonturilor creaţiei, București, 2008; Geografii insta- 
bile, Sibiu, 2010. Ediţii, antologii: Oscar Lemnaru, Omul 
şi umbra, pret. edit., Cluj-Napoca, 1975; Romulus Cioflec, 
Vârtejul, pref. edit., Cluj-Napoca, 1979, Pe urmele desti- 
nului, pref. edit., Cluj-Napoca, 1985, Boierul, introd. Per- 
pessicius, Cluj-Napoca, 1988; Pavel Dan, Schițe și nuvele, 
postfața edit., București, 1985; N. Batzaria, Mica Robinson. 
Aventurile extraordinare ale unei fete, Sibiu, 1992; Ideolo- 
gia „Junimii”, pret. edit., Bucureşti, 2007 (în colaborare cu 
Gabriela Chiciudean și Alin Mihai Gherman); Constan- 
tin Noica şi Sibiul, pret. edit., Sibiu, 2007; Incursiuni în 
imaginar, l-IV, Sibiu, 2007-2011 (în colaborare). 


1027 Dicţionarul general al literaturii române 


Repere bibliografice: Mircea Anghelescu, „Sincronism 
şi tradiţie”, RL, 1972, 52; Mircea Tomuş, „Conjuncturi 
şi permanenţe”, T, 1976, 6; Doina Uricariu, Dialectica 
unor structuri literare, LCE, 1979, 18; Dan C. Mihăilescu, 
[Mircea Braga], RITL, 1982, 4, ST, 1985, 12; Adrian Marino, 
[Mircea Braga], TR, 1983, 8, 1985, 52, 1987, 35; Ion Dur, 
[Mircea Braga], R, 1985, 4, „Revista de filosofie”, 1988, 
4; Piru, Critici, 135-138; Ioana Bot, Criticul in fabula, 
TR, 1993, 15; Dicţ. scriit. rom., |, 355-357, C. Rogozanu, 
Dimensiunea „tonică” a culturii, RL, 2000, 40; Voncu, 
Secvenţe, 1, 194-197; Gheorghe Grigurcu, [Mircea Braga], 
RL, 2007, 24, 25, 2008, 40, 41; Festschrift. Mircea Braga — 
70, îngr. Gabriela Chiciudean şi Cristina Vănoagă Pop, 
Sibiu, 2010; Gabriel Coşoveanu, „Geografii instabile”, RL, 
2011, 6. T.V. 


BRAGA, Rodica (28.VI.1938, Alba Iulia), prozatoare, 
poetă. Este fiica Rafilei Besoiu (n. Roşiu), tehni- 
cian dentar, şi a lui Traian Besoiu, brutar. A urmat 
cursul elementar și liceul la Alba Iulia și a absolvit 
Facultatea de Filologie a Universităţii „Babeş-— 
Bolyai” din Cluj în 1960. În perioada 1960-1967 a 
funcţionat ca profesoară de limba română şi bibli- 
ograf la biblioteca Institutului Pedagogic din Baia 
Mare. În 1970 s-a stabilit la Sibiu, dedicându-se 
exclusiv preocupărilor literare. A debutat în 1971 la 
„Iribuna”, iar în 1972 i-a apărut primul volum de 
schiţe şi nuvele, Sângele alb al pietrelor. A primit 
mai multe distincţii, printre care Premiul Opera 
Omnia acordat de Uniunea Scriitorilor, Filiala 
Sibiu (2005). Este căsătorită cu criticul și istoricul 
literar Mircea Braga şi e mama criticului literar 
Corin Braga. 

Încă de la prima carte, B. şi-a afirmat dispo- 
nibilitatea pentru proza de analiză psihologică, 
urmărind apoi coordonata trasată în literatura 
română de Hortensia Papadat-Bengescu, Henriette 
Yvonne Stahl şi Ioana Postelnicu. În schiţe şi 
nuvele a întreprins sondări ale eului, surprinzând 
momentele de interiorizare tensionată, când nu 
mai ştii „unde e fiinţa ta şi cine eşti tu”, ca şi sen- 
timentul copleşitor al solitudinii (Dimineaţă cu 
vrăbii, Această faţă a singurătăţii). După o scurtă 
pauză editorială a reapărut cu Nisipul memoriei 
(1978; Premiul Asociaţiei Scriitorilor din Sibiu) şi 
cu Dincolo de dragoste (1979), ambele fiind romane 
ale cuplului. În cel dintâi este surprinsă psihologia 
adolescentină, protagonista, elevă în ultima clasă 
de liceu şi apoi studentă în primul an, neavând 
nume. Despărțirea unui foarte tânăr cuplu nu 
este văzută ca efect al geloziei, romanul punând 

accentul pe frământările sufletului adolescentin, 
pe senzațiile, capriciile, interogările, culpabiliză- 
rile, exuberanţele şi decepţiile specifice vârstei. În 
Dincolo de dragoste substanţa epică reflectă tenta- 
țiile de evadare din ambianța cuplului, de care sunt 
încercaţi succesiv bărbatul şi femeia, un pictor şi 
o actriță. Tribulaţiile celor doi, cu rememorări 
ale pasiunilor anterioare, sunt filtrate prin reflec- 
ţia meditativ-eseistică asupra condiţiei iubirii, 
punctul de vedere fiind preponderent feminin. 
Schiţele şi nuvelele din volumul intitulat pillatian 
Eternităţi de o clipă (1982) sunt axate pe introspec- 
ţia unor stări-limită. Epicul propriu-zis se transferă 
într-o naraţiune ce apelează mai mult la puterea de 
sugestie, relevând anxietăţi, obsesii, nostalgii, coş- 
maruri, frica legată de trecerea timpului, spaima 
de boală, de bătrâneţe şi de moarte, spectrul sin- 
gurătăţii, înfrângerea, descurajarea. În romanul 
Singurătatea pământului (1985) B. plasează 
acţiunea la începutul secolului al XX-lea, lăsând 
impresia că recurge la trimiteri spre propria-i bio- 
grafie. Petru o iubeşte pe Dumitriţa, fiica unor 
oameni săraci, dar părinţii lui se opun la căsătoria 
lor. El pleacă în America, femeia rămâne singură, 
deznădăjduită, şi moare născând o fetiţă care este 
chiar naratoarea. În romanul Maia (1988) drama- 
tismul atinge pragul nevrozei. Suflet bântuit de 
spaime şi nelinişti, o femeie divorțată, cu doi copii, 
trăieşte o acută stare depresivă şi se internează în 
spital pentru tratament psihiatric. Medicul izbu- 
teşte să-i amelioreze sănătatea, se îndrăgosteşte de 
ea şi cei doi se căsătoresc, dar viaţa lor nu va fi pe 
măsura aşteptărilor. Romanul Și va fi ziua a opta... 
(2001) este construit pe cadrul unui clasic triunghi 
amoros: soția mai tânără, neîmplinită sentimental 
în mariaj, renunţă la confortul burghez și cedează 
avansurilor unui seducător. Autoarea încearcă a 
moderniza lirismul debutonat printr-o construc- 
ție eliptică, neliniară cronologic. În Adagio (2007; 
Premiul Uniunii Scriitorilor, Filiala Sibiu), criza 
care declanșează introspecţia și repoziţionarea 
identitară este provocată de îmbătrânire și de o 
boală incurabilă. Vară de sidef (2010) face, cu unele 
elemente de senzaţional, analiza ratării erotice, 
urmărind pendularea unei femei între doi bărbați: 
primul, o iubire de adolescenţă, al doilea, un 
italian iubit compensativ, la care va renunța întor- 
cându-se la cel dintâi. De-a lungul acestor narați- 
uni romanești rețeta nu suferă mari variaţii între 
tema cuplului instabil și psihologizarea liricoidă în 

perimetrul identităţii feminine. Anul 2000, simple 
exerciţii de sinceritate (2005) poate fi descris ca fals 
jurnal sau ca memorii pe sărite — oricum, o scriere 
în genul introspecției nonficționale, cuprinzând 
meditații asupra familiei, scrisului ș.a. Ca poetă, B. 
a debutat editorial într-un volum scris împreună 
cu Mircea Ivănescu, Commentarius perpetuus 
(Parabole) (1986), succedat de al doilea volum în 
2003. Deși colaborarea i-a provocat „trezirea spi- 
rituală întru poezie”, în cadrul ei autoarea rămâne 
- inclusiv prin adaptare stilistică la discursul maes- 
trului — doar un ecou, o antiteză . Propriu-zis perso- 
nale sunt Neliniştea cuvintelor (1995), A doua neli- 
nişte (1997), Stacojiu (2000), Visul bufniței (2003), 
Făptura de raze (2007), Senin ca-n ou (2009), anto- 
logate în Vânare de vânt (2012): neomodernism 
aculturat pe un fond liric care nu-și găsește dife- 
rența specifică, tratând anxietatea și melancolia cu 
zaharurile sentimentalului, punând întrebări mari 
și dând răspunsuri mici. B. a scris şi câteva cărți de 
povestiri pentru copii: Prietenii lui Arthur (1986), 
Împăratul-vrăjitor sau Poveste cu un lup alb (1990) 
și Ce povestesc icoanele (1991). 

SCRIERI: Sângele alb al pietrelor, Bucureşti, 1972; 
Nisipul memoriei, Cluj-Napoca, 1978; Dincolo de 
dragoste, Bucureşti, 1979; Eternităţi de o clipă, Bucureşti, 
1982; Singurătatea pământului, Bucureşti, 1985; Prie- 
tenii lui Arthur, Bucureşti, 1986; Commentarius perpe- 
tuus (Parabole) (în colaborare cu Mircea Ivănescu), I-II, 
Cluj-Napoca-Sibiu, 1986-2003; Maia, Bucureşti, 1988; 
Împăratul- vrăjitor sau Poveste cu un lup alb, Sibiu, 1990; 
Ce povestesc icoanele, Sibiu, 1991; Fluturele negru, Sibiu, 
1994; Neliniştea cuvintelor, Sibiu, 1995; A doua neliniște, 
Sibiu, 1997; Stacojiu, Sibiu, 2000; Și va fi ziua a opta..., 
Cluj-Napoca, 2001; Visul bufniței, Cluj-Napoca, 2003; 
Anul 2000, simple exerciţii de sinceritate, Cluj-Napoca, 
2005; Adagio, Cluj-Napoca, 2007; Făptura de raze, Sibiu, 
2007; Senin ca-n ou, Bucureşti, 2009; Vară de sidef, Sibiu, 
2010; Vânare de vânt, laşi, 2012. 

Repere bibliografice: Constantin Cubleşan, [Rodica 
Braga], TR, 1973, 3, T, 1980, 2, ST, 1996, 3; Al. Piru, 
Epicul şi liricul, LCE, 1978, 16; Nae Antonescu, „Nisipul 
memoriei”, ST, 1978, 10; Sultana Craia, „Dincolo de 
dragoste”, LCE, 1980, 27; Dan C. Mihăilescu, „Eternități 
de o clipă”, ST, 1982, 8; Cornel Moraru, Povestiri de 
interior, VITRA, 1983, 9; Eugen Simion, Câteva parabole 
cu limpezimea lor aparentă, RL, 1987, 7; Petraş, Lit. rom., 
84-87; Munteanu, Jurnal, VII, 222-224; Bianca Burţa, „Și 
va fi ziua a opta...”, OC, 2002, 144; Petraş, Cărţile, 47-48; 
Al. Cistelecan, Penelopa şi victimele ei, CLT, 2004, 10; Geo 
Vasile, Un bărbat şi o femeie, RL, 2008, 20. T.V. 

BRAIESKU, Constantin C. (2.VIII.1878, Roman — 
8.XI.1951, Nicolae Bălcescu, j. Bacău), poet, dra- 
maturg, publicist. Este fiul colonelului Constantin 
Brăescu, fost aghiotant al lui Al. I. Cuza. B. își 
ia bacalaureatul în 1897, după ce frecventase 
Institutele Unite din Iaşi. S-a înscris la Facultatea 
de Drept din Bucureşti, pe care o va absolvi în 
1900, când termină şi Conservatorul de Muzică 
şi Declamaţie, clasa C.I. Nottara. Câţiva ani este 
secretar literar la Teatrul Naţional din Bucureşti, 
apoi, luându-şi doctoratul în drept la Paris, se anga- 
jează din 1906 în politică. Va fi ales de mai multe ori 
deputat şi senator, iar din 1938 este primar general 
al Capitalei. 

B. debutează cu o epigramă, iscălită Costache 
Aristol, în „Lumea veche” (1896). Ulterior cola- 
borează cu proză şi versuri umoristice, cronici, 
note de drum şi publicistică diversă, sub nume 
propriu ori sub pseudonime, la „Moş Teacă”, 
„Propaganda”, „Evenimentul, „România jună”, 
„Dreptatea”,  „Adevărul”, „Belgia Orientului”, 
„Litere şi arte”, „Moftul român”, „Zeflemeaua” ş.a. 
Scoate el însuşi revista „Zig-zag” (1901-1902). Mai 
târziu scrie la „Epoca”, „Conservatorul”, conduce 
ziarul „Semnalul” (Râmnicu Sărat, 1909-1911). 
Mai semnează în „Furnica”, „Flacăra”, „Vestala”, 
„Greierul”, „Duşmanu!” ş.a. Tipăreşte broşura Arta 
şi şcoala dramatică (1901) şi îşi vede reprezen- 
tate piesele Între studenţi (1901, scrisă în colabo- 
rare cu C. Xeni), Din surprizele gazetăriei (1902), 
Ultimul sacrificiu (1902), Îndrăgostiţii! (1903). 
În 1913 editează placheta Epigrame, iar în 1918 
poemul dramatic în versuri Mircea. Prin o bună 
parte din scrierile sale, B. se integrează pleiadei 
de umorişti ivite în umbra lui I. L. Caragiale şi a lui 
Anton Bacalbaşa. Epigramele au adesea defecte de 
versificaţie, poante fără haz şi unele licenţiozităţi. 
Mai izbutite sunt „idilele” în decor casnic moldo- 
venesc şi unele versuri umoristico-sentimentale, 
ce prevestesc pe A. Mirea şi G. Topîrceanu. Dintre 
piese, Ultimul sacrificiu ambiţiona să dea „o felie 
de viaţă”, dar alunecă adesea în dramă bulevar- 
dieră. În schimb, Îndrăgostiții!, un act în versuri, 
are o anumită tensiune, la care se adaugă verva 
marivaudescă a replicilor şi un aer de prospeţime 
adolescentină. Poemul dramatic Mircea (1918), 
evocând moartea fiului reginei Maria şi refugiul în 
Moldova, suferă de grandilocvenţă. 

SCRIERI: Arta şi şcoala dramatică, Bucureşti, 1901; 
Epigrame, pref. Dr. Urechiă [Alceu Urechia], f.l., 1913; 
Mircea, laşi, 1918. 

Repere bibliografice: Viaţa şi opera unui om, f£.., [1928]; 
Predescu, Encicl., 122; Ciorănescu, Tearr rom., 170. V.D. 


BRAN, Petru (21.].1821, Tohat, j. Maramureş -— 
10.X.1877, Budapesta), publicist, autor de versuri. 
Era unul dintre cei doisprezece copii ai preotu- 
lui loan Bran. Între 1832 şi 1838 a urmat liceul la 
Baia Mare, apoi filosofia la Cluj şi teologia la Blaj. 
Hirotonit preot în 1844, a slujit în satele Chilioara, 
Hidig şi, ca protopop, în Craidorolţ. Din 1857 
este protopop în Satu Mare. Pasionat bibliofil, cu 
o întinsă cultură clasică, a câştigat repede stima 
concetăţenilor, mai ales datorită energiei pe care 
a dovedit-o în lupta pentru înfiinţarea celei dintâi 
catedre de limba română la liceul din Satu Mare. 
Învingând nenumărate piedici, el a început să 
predea din 1859 primele lecţii de limba şi lite- 
ratura română, obţinând definitivarea în 1863. 
Concomitent, desfăşura şi o activitate publicistică 
în „Federaţiunea”, „Concordia”, „Albina, „Sionul 
românesc”, „Foaie pentru minte, inimă şi litera- 
tură”, „Familia”. De un răsunet deosebit s-a bucurat 
în Transilvania discursul de inaugurare a Catedrei, 
ţinut în 1859, în care B., după ce aducea un fier- 
binte elogiu limbii materne, insista asupra valorii 
ei ca element de întărire a conştiinţei naţionale. 
În Satu Mare a înfiinţat şi o societate de lectură 
pentru elevi, la întrunirile căreia se recitau versuri 
de Vasile Alecsandri, Andrei Mureşanu, G. Sion. 
Începând din 1851, B. a publicat versuri, unele 
fiind meditații pe teme religioase, câteodată 
melodios transpuse. A folosit în celelalte poezii, 
dintre care unele au caracter patriotic, cu deose- 
bire hexametrul. A recurs nu o dată la construcții 
bizare, ce stau alături de numeroase latinisme şi de 
ortografia latinizantă. În volumul Mărgăritarie sau 
Sentinţe poetice, filosofico-moralo-estetice (|, 1874) 
a prelucrat peste cinci sute de maxime aparținând 
lui Ovidiu, Horaţiu, Marţial, Vergiliu, Terenţiu, 
Tibul, Juvenal, Cicero ş.a. Distihurile, în general 
fluente, îmbină totuşi nefericit neologismul şi 
regionalismul. 
SCRIERI: Mărgăritarie sau Sentinţe poetice, filosofi- 
co-moralo-estetice, |, Satu Mare, 1874. 
Repere bibliografice: Vasile Scurtu, Petru Bran, un 
luptător al trecutului românesc din Satu Mare, Satu 
Mare, [1939]; Dicţ. lit. 1900, 122. D.M. 

BRANCOVICI, Gheorghe (1645, Ineu — 19.XII.1711, 
Cheb, azi Eger, Ungaria), cronicar, traducător. 
B., care şi-a creat o falsă genealogie de urmaş al 
vechilor despoțţi sârbi, a fost unul dintre numero- 
şii copii ai Mariei şi ai lui loan Râcz, descenden- 
ţii unor vechi luptători antiotomani, colonizați în 
comitatele româneşti. Fire ambițioasă de aventu- 
rier îndrăzneţ şi duplicitar, bun poliglot (cunoştea 
sârba, maghiara, turca, germana, latina şi slavona), 
B. se lansează într-o complicată carieră politi- 
co-diplomatică, avându-l, mult timp, drept mentor 
şi eminenţă cenuşie — în planurile de eliberare a 
popoarelor balcanice de sub stăpânirea turcească 
şi de creare a unui stat sârbesc sub conducerea 
sa - pe mai vârstnicul său frate, Sava Brancovici, 
mitropolitul Ardealului. Interpret pe lângă capu- 
chehaia principelui Transilvaniei, Mihail Apafi, 
la Poarta Otomană (1663-1667), pleacă în 1668 
cu solia mitropolitului Sava la Moscova, pentru 
a prezenta doleanţele Bisericii Ortodoxe, perse- 
cutată în Ardeal, şi planul secret al unei alianţe 
antiotomane. Perspectiva organizării unei ligi 
creştine de către Imperiul Habsburgic şi Rusia îl 
face să trateze, în secret, cu agenţi imperiali şi, în 
1673, cu domnitorul muntean Grigore Gheorghe 
Ghica. Datorită experienţei sale diplomatice, este, 
între 1675 şi 1677, capuchehaia principelui Apafi 
la Constantinopol. După arestarea fratelui său, 
în 1680, B. se refugiază în Țara Românească. În 
perioada 1680-1689, petrecută la Curtea lui Şerban 
Cantacuzino, are un rol politic activ, făcând un joc 
dublu, ulterior fatal, prin relaţiile întreţinute cu 
Austria şi cu Rusia. Stimulat de mediul cultural şi 
de personalităţile de la Curtea munteană (Radu 
Năsturel, Constantin Brâncoveanu şi stolnicul 
Constantin Cantacuzino), se dedică operelor 
de istorie şi traducerilor. Pentru serviciile aduse 
imperialilor este înnobilat baron (1683) şi conte 
(1688). În 1689, când trupele austriece pătrund 
în Peninsula Balcanică, se considera, fără realism 
politic, aproape de împlinirea proiectului de a 
reînvia despotatul sârbesc. După descoperirea 
legăturilor sale cu Rusia, este arestat în 1689 la 
Kladova şi rămâne, până la sfârşitul vieţii, prizo- 
nierul Habsburgilor, la Viena şi, din 1703, la Cheb. 

Prima operă a lui B., Cronica slovenilor, 
Illiricului, Misiii cei din Sus şi cei din Jos Misii, 
scrisă în limba română între 1684 şi 1687 şi publi- 
cată de Aron Densuşianu în 1893 (în „Revista 
critică literară”) şi de N. Iorga în 1917, apoi într-o 

ediție modernă în 1987, este un sinopsis cuprin- 
zând, după metoda analelor medievale, istoria 
biblică, cea antică şi, într-o secţiune mai extinsă şi 
originală, istoria popoarelor din sud-estul Europei 
până la 1686. Izvoarele scrierii, unele cunoscute 
din biblioteca stolnicului Constantin Cantacuzino, 
sunt vechi cronici sârbeşti, poloneze (M. Kromer), 
ungare (A. Bonfini), viaţa lui Ştefan Deceanski, 
scrisă de Grigore Ţamblac, legende istorice şi 
mărturii personale. Cronicarul insistă asupra 
istoriei sârbeşti şi a personajelor de prim-plan: 
viteazul despot Ştefan Deceanski şi fiul acestuia, 
Ştefan Duşan, prins într-o imagine întunecată 
de paricid, cneazul Lazăr, învingătorul turcilor la 
Kosovo, şi eroul popular Miloş Cobilici. Sunt con- 
semnate sau dau chiar titlul unor capitole luptele 
importante cu turcii de pe Câmpia Mierlei, de la 
Nicopole, Varna, Câmpul Pâinii, Oradea şi Viena. 
Istoria românilor, prezentată sumar dar cu interes, 
păstrează câteva anacronisme în interpretarea ori- 
ginilor, însă acordă pasaje ample victoriilor de la 
Posada şi Rovine. Semnificativă pentru sentimen- 
tele cronicarului este importanţa acordată domni- 
torilor ce s-au impus în lupta antiotomană: Ştefan 
cel Mare, Vlad Ţepeş, Mihai Viteazul sau lancu de 
Hunedoara. Ultimele ştiri de istorie românească, 
la care B. a fost martor, sunt cele despre domnia 
şi familia lui Şerban Cantacuzino. Valoarea literară 
notabilă a cronicii, scrisă într-o limbă influenţată 
de latina de cancelarie, este dată şi de naraţiu- 
nile anecdotice, şi de legendele istorice, asemă- 
nătoare celor din cronica lui lon Neculce sau din 
cărțile populare. Inferioară ca valoare istoriogra- 
fiei din Principate, lucrarea lui B. anticipează însă 
operele istoricilor Școlii Ardelene. Importantă 
pentru istoriografia sârbă este ampla cronică 
scrisă în slavo-sârbă, între 1693 şi 1705 (2600 de 
pagini de manuscris), din care Silviu Dragomir a 
tradus şi a publicat fragmente în 1923, în „Anuarul 
Institutului de Istorie Naţională” (Cluj). Cunoscută 
drept Cronica lui Gheorghe Brancovici, opera este 
reprodusă, în cele din urmă, într-o ediție acade- 
mică, la Belgrad, în 2008. Ea interesează istoria 
românească pentru un cuprinzător capitol despre 
secolul al XVI-lea, ce completează datele din croni- 
cile muntene, şi prin partea memorialistică privi- 
toare la fraţii Brancovici. Influențat de Sava mitro- 
politul, cărturarul lasă şi trei traduceri din litera- 
tura religioasă slavonă, ale unor cărți elementare, 
pentru popor. Figură complexă şi contradictorie, 

aventurier şi umanist erudit, B. este revendicat de 
două culturi. 


SCRIERI: Opere, îngr. N. Iorga, Iaşi, 1917; Cronica romă- 
nească, îngr. Damaschin Mioc şi Marieta Adam-Chiper, 
introd. Damaschin Mioc, Bucureşti, 1987; Slavianoserb- 
skie hroniki Porde Brancovic, îngr. Ana Krecmer, 
Belgrad, 2008. 


Repere bibliografice: Aron Densuşianu, O nouă cronică 
românească, „Revista critică literară”, 1893, 3; N. Iorga, 
Despre cronica lui Gheorghe Brancovici, RI, 1917, 1; 
Operele lui Gheorghe Brancovici, laşi, 1917; Vasile Bogrea, 
Legende istorice paralele cu ale noastre în cronica lui 
Gheorghe Brancovici, AIN, 1926; Emil Turdeanu, L '(Euvre 
inconnue de Georges Brancovic, „Revue des 6tudes slaves” 
(Paris), 1939, fasc. 1-2; PP Panaitescu, Istoria slavilor în 
româneşte în secolul al XVII-lea. Cronica lui Gheorghe 
Brancovici şi „Sinopsisul de la Kiev”, RIR, 1940; Cartojan, 
Ist. lit., UI (1945), 260-261; Piru, Ist. lit., |, 179-181; Ist. lit., 
I (1970), 402-405; Dicţ. lit. 1900, 122-123; Marieta Chiper, 
Gheorghe Brancovici și cronica sa, „Magazin istoric”, 
1989, 2; Mazilu, Vocaţia, 105-106; Mazilu, Recitind, III, 
390-393, 692, 710; Dicţ. Banat, 126-129. A.Sm. 


BRANIȘTE, Valeriu 
(10.1.1869, Cincu, 

j. Braşov — 1..1928, 
Lugoj), ziarist, 
memorialist. 


Este fiul Mariei (n. Vlad) şi al lui Moise Branişte, 
prim-pretor. Învață la şcoala săsească din comuna 
natală, apoi la Sighişoara, la Sălişte, unde urmează 
cursurile şcolii româneşti. După ce a absolvit liceul 
de stat din Sibiu, cu limba de predare germană, se 
înscrie la Facultatea de Litere şi Filosofie din 
Budapesta, pe care o frecventează între 1887 şi 
1891, obţinând diploma de licenţiat în filologie 
română, maghiară şi germană. În 1891 îşi susţine şi 
teza de doctorat, subiectul fiind poezia lui Andrei 
Mureşanu. Din toamna aceluiași an funcţionează 
ca profesor la Gimnaziul Greco-Oriental din Braşov, 
post pe care îl părăseşte în 1893, pentru a intra în 
redacţia „Iribunei”, la Sibiu. Acum îşi începe cariera 
de ziarist profesionist, pe care o va ilustra timp de 
un sfert de veac la diferite publicaţii periodice. În 

ianuarie 1894 înfiinţează, la Timişoara, gazeta 
„Dreptatea”, pe care o conduce la început împreună 
cu Corneliu Diaconovici, apoi singur. Articolele 
sale contribuie substanţial la pregătirea 
Memorandumului, procesul intentat memoran- 
diştilor, în 1894, incluzându-l în tripla ipostază de 
redactor al „Dreptăţii”, de apărător al lui Gavril 
Trifon şi de acuzat, pentru şaptezeci şi două de 
articole considerate subversive de autorităţile aus- 
tro-ungare. Este condamnat la doi ani de închi- 
soare şi execută cincisprezece luni de detenţie în 
temniţa de la Vâc. Practică, pentru scurt timp, acti- 
vități didactice la Braşov, scoate trei ani (1897- 
1900) gazeta „Patria” la Cernăuţi, apoi se stabileşte 
la Lugoj, unde înființează şi conduce gazetele 
„Drapelul” (1901-1919) şi „Banatul” (1905-1906), 
care continua programul de la „Foaia de duminică”, 
scoasă de B. în 1894. Semnează aici un mare număr 
de articole sociopolitice, dar şi de limbă, literatură 
şi folclor. Conferenţiar apreciat şi orator cu faimă, 
este o prezenţă mult solicitată la toate manifestă- 
rile cultural-artistice importante din Banat. Îşi 
încearcă şansa şi ca regizor artistic al unor specta- 
cole de teatru şi de operetă jucate de diletanţi, 
după ce, la Cernăuţi, urcase pe scenă ca actor. La 
începutul anului 1918 este din nou întemnițat, 
timp de opt luni, la Seghedin, pentru refuzul de a 
semna declaraţia de fidelitate față de monarhia 
austro-ungară. După Unire, în 1918, este numit 
ministru fără portofoliu, iar din martie 1919 i se 
încredințează conducerea resortului Culte şi 
Instrucţiune Publică de pe lângă Consiliul Dirigent 
din Ardeal şi Banat, calitate în care semnează actul 
de înfiinţare a Universităţii din Cluj, în februarie 
1920. A fost ales, în 1919, membru de onoare al 
Academiei Române. 

Debutul îl face B. în „Iribuna” (1884) cu o 
culegere de folclor, continuând să tipărească, 
în „Iransilvania”, studii din acelaşi perimetru 
tematic, amplificate ulterior şi reunite în volumul 
Muzică şi dansuri la români în veacurile XVI şi 
XVII (1909). Literatura lui este preponderent 
memorialistică. Semnând şi cu pseudonimele 
Bill-A-Zam, loţa, Ioţa lui Toboc, Ler, Lerapogauc, 
Poganello, Spectator sau cu numeroase combina- 
ţii de iniţiale şi prescurtări, este prezent cu schiţe, 
tablete, foiletoane, portrete şi reportaje literare 
în publicaţii din Transilvania şi Banat, dar şi de 
peste munţi. Cărţile apărute în timpul vieţii au un 
caracter cvasiliterar, fie că este vorba de impresii 

şi amintiri (Cântăreții noştri la Bucureşti, 1907), de 
studii monografice (Ciprian Porumbescu, 1908) 
sau de însemnări pe teme diverse (Pagini răzlețe, 
1910). În scrisul său, de la foileton la monogra- 
fie, trăsătura comună este sinteza dintre cultura 
variată şi experienţa de viaţă deosebit de bogată, 
fapt care îi permite lui B. consideraţii dintre cele 
mai pertinente. Talentul oratoric, mult prețuit de 
contemporani, se regăseşte în fluiditatea frazei, 
în supleţea expresiei şi în plastica ei. Păstrându-şi 
dominanta memorialistică, multe pagini îmbracă 
forma literară a schiţei. Satira socială, ca şi cea 
politică, sprijinite pe un ascuţit simţ al observaţiei 
şi învăluite pe alocuri în umor, individualizează 
„impresiunile” reunite sub genericul Seghedinul, 
dar şi Sfintele Paşti între zăvoare şi baionete, Sunt 
zece ani ş.a. Personajele care populează acest tip 
de proză sunt precis delimitate caracterologic, 
iar amănuntul, atent cultivat, conferă întregului 
culoare şi ritm. Compozițiile, scurte şi incisive, 
relatează o întâmplare sau foloseşte pretextul 
unei lecturi pentru a fixa profiluri interesante 
şi pentru a desprinde un miez moralizator (Un 
prânz la Peleş, Măştile mele, Eroare de-o literă). 
Meditaţia lirică se asociază notaţiei descriptive 
(Suflet de artist, Hi, Bălan....). Înrudite cu această 
proză sunt reportajele literare - gen în care B. 
poate fi considerat deschizător de drum -, por- 
tretele unor personalităţi, tabletele şi foiletoa- 
nele, risipite în număr mare în diferite publicații. 
Memoriile-document îşi află locul şi în partea cea 
mai substanţială a operei sale, Din zbuciumul 
vieţii (Însemnări contimporane şi autobiogra- 
fice), scriere elaborată în intervalul martie-iunie 
1918, în temniţa de la Seghedin. Memorialistul 
şi-a exprimat, testamentar, dorinţa ca manuscri- 
sul să fie încredinţat tiparului abia după trecerea 
câtorva decenii, astfel încât, până în 1972, când a 
apărut cu titlul Amintiri din închisoare (Însemnări 
contimporane şi autobiografice), lucrarea a rămas 
necunoscută. Paralel cu furnizarea unor date 
asupra biografiei scriitorului, Amintiri... oferă 
elemente importante pentru cunoaşterea istoriei 
sociale, politice şi culturale din Transilvania ulti- 
melor două decenii ale secolului al XIX-lea şi de 
la începutul secolului al XX-lea. Aici B. se relevă 
însă şi ca autor de beletristică propriu-zisă. 
Remarcabile sunt paginile de evocare a anilor 
copilăriei, cu un ton uşor nostalgic, cele despre 
detenţia de la Vâc, surprinzând cu vervă, umor şi 

nu rareori cu sarcasm atmosfera din închisoare, 
ori portretul colectiv al bucovinenilor, aşa cum i-a 
cunoscut la Cernăuţi, în anii de apariţie a gazetei 
„Patria”. Istoricul, omul politic, sociologul, publi- 
cistul şi literatul sunt mereu prezenţi. Informaţiei, 
deseori inedită, i se adaugă judecăţi rapide şi 
precise, o ironie fină. În timpul detenţiei politice 
de la Seghedin B. trimite şi o serie de scrisori către 
familie, editate postum, în 1996. Din arhiva sa au 
mai fost publicate patru volume de corespon- 
denţă (1985-2001), iar în 2005 un jurnal al anului 
1923, cu însemnări interesante despre atmosfera 
unei perioade de frământări politice, cu crochiuri 
portretistice şi detalii de observaţie remarcabile. 


SCRIERI: Mureşianu Andrâs, Budapesta, 1891; Societatea 
teatrală „G.A. Petculescu”, Braşov, 1902; Tabla de la Lugoj, 
Lugoj, 1903; ed. îngr. şi introd. loan David, pref. Crişu 
Dascălu, Timişoara, 2010; Cântăreţii noştri la Bucureşti, 
Lugoj, 1907; Ciprian Porumbescu, Lugoj, 1908; Muzică şi 
dansuri la români în veacurile XVI şi XVII, Braşov, 1909; 
Alesandru de Mocsonyi, Braşov, 1910; Pagini răzlețe, 
Braşov, 1910; Coriolan Brediceanu, Lugoj, 1911; George 
Pop de Băseşti, Cluj, 1913; Andrei baron de Şaguna, Bucu- 
reşti, 1923; Amintiri din închisoare (Însemnări contim- 
porane şi autobiografice), îngr. Alexandru Porţeanu, pref. 
Miron Constantinescu şi Alexandru Porţeanu, Bucu- 
reşti, 1972; ed. pref. Liviu Petreanu, Bucureşti, 2002; De 
la Blaj la Alba Iulia, îngr. Valeria Căliman şi Maria Elena 
Simionescu, pref. Mircea Muşat, Timişoara, 1980; ed. 2, 
Timişoara, 2003; Oameni, fapte, întâmplări, îngr. Valeria 
Căliman şi Şerban Polverejan, pref. D. Vatamaniuc, 
Cluj-Napoca, 1980; Corespondenţă, I-IV, îngr. Valeria 
Căliman, Gheorghe Iancu şi Ştefan Mândruţ, introd. 
Ştefan Pascu, Cluj-Napoca, 1985-2001; Scrisori din închi- 
soare, îngr. Valeria Căliman şi Gheorghe Iancu, Reşiţa, 
1996; În slujba Bucovinei, în slujba neamului românesc, 
îngr. şi introd. loan Cocuz, Suceava, 1998; Jurnal (1923), 
Timişoara, 2005; ed. (Valeriu Branişte în anul 1923), îngr. 
Valeria Căliman, Timişoara, 2008. 


Repere bibliografice: Aurel Peteanu, Din galeria marilor 
dispăruţi ai Banatului (Figuri reprezentative), vol. IV: 
Prof. dr. Valeriu Branişte. 1869-1928, Lugoj, 1938; Sextil 
Puşcariu, Memorii, îngr. Magdalena Vulpe, pref. Ion 
Bulei, Bucureşti, 1978, 794-795; N. Iorga, Oameni cari 
au fost, II, îngr. lon Roman, Bucureşti, 1967, 236-237; 
Omagiu lui Valeriu Branişte, îngr. Valeria Căliman şi 
Mircea Băltescu, Braşov, 1968; Iosif Sava, Valeriu Branişte 
şi popularizarea valorilor muzicale româneşti, CNT, 
1992, 29; Dic. scriit. rom., L, 358-359, Omul politic şi de 
cultură Valeriu Branişte, vol. 1, partea 1, îngr. Gheorghe 
Iancu, Timişoara, 2012. C.P. 


Dicţionarul general al literaturii române 1032 


BRAN-LEMENY, loan Alexandru  (16.[X.1886, 
Braşov — 2.1V.1954, Braşov), poet, gazetar. Bunicul, 
avocatul loan Bran-Pop de Lemeny, fusese revo- 
luţionar paşoptist şi tribun al românilor transilvă- 
neni, iar tatăl, Nicolae de Lemeny, doctor în drept, 
studiase la Viena. Mama, Minerva (n. Caravia), 
provenea dintr-o familie de comercianţi brăileni. 
B.-L. urmează Liceul „Andrei Şaguna” şi Liceul 
„Honterus” din Braşov, apoi face studii juridice la 
Budapesta şi Cluj. Doi ani audiază cursuri de filo- 
sofie la Viena. Din 1911 practică avocatura în oraşul 
natal. În 1908 debutase în literatură cu o poezie 
apărută în „Gazeta Transilvaniei”. Articolul Din 
inimă şi cu minte, trimis din Viena şi semnat loan 
Alexandru, deschide publicistica sa politică, desfă- 
şurată între 1912 şi 1914 în „Gazeta Transilvaniei” şi 
în „Kronstădter Zeitung”, care îl plasează între mili- 
tanţii de seamă pentru cauza naţională. În 1914 
apare volumul Poezii, prefaţat de G. Coşbuc. La 
izbucnirea primei conflagrații mondiale, B.-L. se 
refugiază în Regat şi se înrolează voluntar în armata 
română. Mobilizat la Ministerul de Război, va 
colabora la „Adevărul” şi „Patria”, susţinând ieşirea 
României din neutralitate. Versurile mobilizatoare 
din „llustraţiunea neamului nostru”, „Dimineaţa”, 
„România Mare” sunt strânse în cea de-a doua 
carte a sa, Lacrimi şi clocot (1916). În retragere la 
laşi, este redactor al gazetei de propagandă româ- 
nească „Die Kriegswoche”. După înfăptuirea Unirii, 
se întoarce în Braşov, lucrând ca notar, procuror 
delegat, traducător. Îşi susţine, în 1921, docto- 
ratul în drept la Cluj. Scriitorul Heinrich Mann îi 
prefațează broşura Deutschlands Wiedergeburt 
(1923) - polemici vizând şi denunţând intenţi- 
ile agresive ale grupării Renaşterea Germană. 
Jurnalist foarte activ, B.-L. e unul dintre animatorii 
vieţii culturale braşovene. Susţine modelul ardele- 
nesc în opera de regenerare morală a ţării, scoate 
și conduce revistele tradiționaliste „Ritmuri” 
(1929-1930) şi „Prometeu” (1934-1939); din 1920 
până în 1937 e redactorul părţii artistice şi literare 
la „Gazeta Transilvaniei”, din 1931 era prim-re- 
dactor la „Braşovul literar şi artistic”, după 1930 
evoluând tot mai mult în sensul ideologiei grupări- 
lor de dreapta. Prezent în „Săptămâna”, „Lelegraful 
român”, „Omul liber”, „Banatul”, „Semenicul”, 
„Viaţa săceleană”, „Luceafărul literar”, „Lupta”, 
„Lanuri”, „Ţara Bârsei”, „Viaţa ilustrată”, „Porunca 
vremii”, „România eroică, „Iribuna”, „Ardealul”, 
„Plaiuri năsăudene”, „Klingsor” (semna şi A. Postol, 

Ideal), publică, după volumele Ancore (1926) şi 
Talaz (1933), o culegere cuprinzând întreaga sa 
creaţie lirică, Traista mea (1940). Din 1930 devine 
membru al Societatăţii Scriitorilor Români, până 
în 1944, când a fost exclus, alături de alţi scriitori 
favorabili Axei. A mai activat în Asociaţia Ziariştilor 
din Țara Bârsei şi în Sindicatul Presei din Ardeal şi 
Banat. 

Poezia lui B.-L., mult îndatorată unor modele, 
este, în ceea ce are totuși particular, o râvnă 
a „țintelor mari”. Meditaţia afirmă, pe tipare 
romantice, orgoliul spiritului şi aspiraţia înăl- 
ţării la „lumea ideală” (Destinul, O, noi, stăpâni 
vremelnici). Tumultul căutării dumnezeirii şi 
iubirea domină „nemilostivul amar” al existen- 
ței (Învingătoare), iar înfiorarea, smerenia sunt 
înăbuşite printr-un  conceptualism  locvace. 
Iubirea de ţară e un motiv omniprezent, pasaje- 
lor în lamento, ce-l amintesc pe Octavian Goga, 
alăturându-li-se, în Lacrimi şi clocot, chemarea 
vibrantă la luptă, în tonul eroic care îi este propriu 
autorului (Durerea ne cheamă, Ni-e cupa plină de 
amar, Va bate ceasul răzbunării). Intenţionând să 
cuprindă întreaga dramă umană, poetul, care nu a 
cunoscut mari răsuciri interioare, nu a putut evita, 
în Ancore, nici schematismul alegoric (Excelsior), 
nici zgomotoasa imprecaţie vaticinară (Circul 
vieții, Satira vremii). Firesc însă, figura lui lisus- 
răscumpărătorul consună, în Talaz, cu armoniile 
învierii în natură şi în om (Descătuşare, Trezire). 
Este proslăvit, totodată, pe urmele lui Nichifor 
Crainic, etnosul românesc ca izvor de înnoiri 
viitoare (Stâna, Mocanul). Mai degrabă bun versi- 
ficator decât poet, B.-L. se remarcă prin tălmăciri, 
curate, expresive, din poemele lui Goethe, Ady 
Endre, Egon Hayek, Michael Albert ş.a. 

SCRIERI: Poezii, pref. G. Coşbuc, Braşov, 1914; Lacrimi 
şi clocot, Bucureşti, 1916; Deutschlands Wiedergeburt, 
pref. Heinrich Mann, Braşov, 1923; Ancore, Braşov, 1926; 
Talaz, Braşov, 1933; Volkskrafit und Politick, Braşov, 1940; 
Traista mea, Braşov, 1940. Traduceri: [Goethe, Egon 
Hayek, Michael Albert, Heinrich Zillich, Ady Endre, 
Kacs6 Sândor, Juliu Megayl, în Talaz, Braşov, 1933, în 
Traista mea, Braşov, 1940. 

Repere bibliografice: Perpessicius, Opere, VII, 14-15; 
Lucian Costin, Activitatea poetică a scriitorului loan Alex. 
Bran-Lemeny, Craiova, 1944; Ştefan Baciu, Praful de pe 
tobă, Bucureşti, 1995, 85-86, 98-108; Dicţ. scriit. rom., |, 
357-358. S.C. 

si (Artistic 
BRAŞOVUL LITERAR ŞI ARTISTIC, revistă 
apărută la Braşov, lunar, de la 8 iunie 1931 până în 
decembrie 1933 și din ianuarie 1934 până în 
februarie 1935. Director: Cincinat Pavelescu; 
prim-redactor: loan Al. Bran-Lemeny, redactor: 
Ion Focşeneanu, aceștia de la numărul 2. Într-un 
scurt articol-program, Gândul nostru, editorul, 
Cercul „Brașovul literar și artistic”, din care făceau 
parte, printre alţii, Cincinat Pavelescu - preșe- 
dinte, Eugen Jebeleanu, Maria Baiulescu, Aurel 
Mureșianu, îşi asumă declarativ destinul de 
publicaţie specifică provinciei, susținând însă că 
noţiunea nu are neapărat un sens peiorativ, ci 
dimpotrivă: „Originalitatea noastră va consta în 
faptul aproape unic de a încerca să fim, în masa 
revistelor româneşti apărute în ultimii ani, o ade- 
vărată revistă de regiune”. În acelaşi articol se 
subliniază că ideologic redacţia va adopta o atitu- 
dine conservatoare: „loată acţiunea revistei 
«Braşovul literar» va fi înscrisă într-un cadru 
indeformabil, dar viu. Acest cadru este: statul 
naţional, tradiţionalist, religios şi monarhic”. De 
altfel, e grăitor faptul că, ilustrând această orien- 
tare, primul număr se deschide cu o Odă M. $. 
Regelui Carol al II-lea de Cincinat Pavelescu şi cu 
două imnuri scrise de George Gregorian şi I. Al. 
Bran-Lemeny. Dincolo de această poziţie ideolo- 
gică, B.l.a. va reuşi să devină o publicaţie de 
ținută intelectuală, cu rubrici diverse, cu un cerc 
de colaboratori racordaţi la tendinţele literaturii 
moderne. În ce priveşte poezia, se remarcă 
numele lui Aron Cotruş (poemele Căpetenie, Ce 

Baciu (Călătorii, Poezie), Emil Isac (Cântec), ca şi 
ale altor autori tineri (Emil Giurgiuca) sau din 
generaţiile anterioare (Alfred Moşoiu, Cincinat 
Pavelescu, Ion Th. Ilea). Bine reprezentată este şi 
proza, evidenţiindu-se colaborarea lui Liviu 
Rebreanu, cu schiţa Răzbunarea zeiței, şi a lui lon 
Agârbiceanu, cu un fragment din povestirea Pe 
drumuri. Li se adaugă Paul Constant, I. Valerian, 

Ştefan Baciu, N. Cantonieru, cu schiţe şi poves- 
tiri. Foarte bogată este rubrica de critică literară, 
care cuprinde numeroase cronici şi recenzii per- 
tinente, semnate de Ion Focşeneanu (despre Flori 
de mucigai de Tudor Arghezi, Măria-Sa, Puiul 
Pădurii de Mihail Sadoveanu, Printre oameni în 
mers de Aron Cotruş, Destin de V. Voiculescu), 
Valeria Branişte-Căliman (despre Europolis de 
Jean Bart, În preajma revoluţiei de C. Stere, 
Tablete din ţara de Kuty de Tudor Arghezi), Petru 
I. Teodorescu (despre Țara de peste veac de 
Nichifor Crainic, Maitreyi de Mircea Eliade). 
Cincinat Pavelescu semnează un studiu de mici 
dimensiuni despre epigrama antică şi o serie de 
amintiri, evocându-l, între alţii, pe I.L. Caragiale. 
Sumarele conţin și câteva rubrici cu informaţiile 
la zi — „Note”, „Însemnări”, „Reviste”—, în care se 
anunţă şi se comentează evenimente selectate în 
special din viaţa literară şi artistică a oraşelor 
transilvane. La rubrica „Plastică” printre semna- 
tari pot fi întâlniți Eugen Jebeleanu şi lon Vlasiu, 
cu noutăți din sălile de expoziţii și din atelierele 
artiștilor. Deşi puţine, traducerile nu lipsesc din 
sumarul revistei, mai ales prin versiuni din lirica 
lui Goethe, Stefan George, Max Moltke, Arturo 
Graf, Kibedi Sândor, Daniel Tothpâl. Numărul 
4-5/1932 e dedicat în întregime omagierii lui 
Cincinat Pavelescu la împlinirea a șaizeci de ani, 
iar ultimul număr, 21-22/1935, tot lui, consacrat 
dispariției dintre cei vii. Alţi colaboratori: Gh. Şt. 
Cazacu, Aurel Marin, Olga Caba, C.I. Anderco, 
George Popa, Mihail Chirnoagă, Romulus Dianu, 
George Gregorian, Horia Oprescu, Ecaterina Pitiş, 
lie Piso, Ştefan Stănescu, Ştefan Horint, 
Alexandru Călinescu. I.M. 


BRATEŞ, Radu (pseudonim al lui Gheorghe l. 
Biriş; 16.11[.1913, Ciufud, azi Izvoarele, j. Alba — 
11.VII.1973, Blaj), publicist, istoric literar, poet. 
Este fiul Anei (n. Păcurar) şi al lui loan Biriş, ţărani. 
A urmat şcoala primară în satul natal şi Liceul „Sf. 
Vasile cel Mare” din Blaj (1923-1930). A debutat 
cu versuri, sub pseudonimul G.B. Târnăveanu, 
în „Unirea poporului” (Blaj, 1928). Student la 
Facultatea de Litere şi Filosofie din Cluj (1930- 
1934), absolvind apoi Seminarul Pedagogic din 
Cluj (1935), a frecventat cenaclul literar al lui Victor 
Papilian şi a lucrat la Muzeul Limbii Române. 
Profesor şi preot greco-catolic (1935-1948) la 
liceul din Blaj unde învățase şi director la Şcoala 

de Arte şi Meserii din acelaşi oraş, este relegat în 
1948-1949 la Rogojeni, pe malul Prutului, după 
desfiinţarea Bisericii Greco-Catolice, dar revine 
la Cluj ca şef de temă în cadrul Institutului de 
Lingvistică (1949-1952). După detenţia politică la 
Canal (1952-1954), este profesor prin satele târnă- 
vene, fixându-se, în ultimii ani, la liceul din Teiuş. 
B. a fondat, alături de Pavel Dan, bun prieten, de 
Nicolae Comşa ş.a., revista „Blajul” (1934-1936), 
a scos „Mlădiţe” (1941-1942), revista Liceului „Sf. 
Vasile cel Mare” din Blaj, şi a fost, între 1946 şi 1948, 
unul din redactorii gazetei „Unirea poporului”. A 
colaborat cu versuri, articole de istorie literară şi 
culturală, recenzii la numeroase publicaţii, printre 
care „Unirea”, „Abecedar”, „Gând românesc”, 
„Pagini literare”, „Dacoromania”, „Cultura creştină”, 
„Gândirea”, „Convorbiri literare”, „Iransilvania”, 
„Revista Fundațiilor Regale”, „Luceafăru” (Sibiu), 
„Viaţa”, mai târziu la „Steaua”, „Gazeta literară”, 
„Lribuna”, „Vatra”, „Revista de istorie şi teorie 
literară” ş.a. 

Publicistica lui B. ia în discuţie mai ales lite- 
ratura noii generaţii ardelene de după Marea 
Unire, ai cărei scriitori tratează criza morală 
(lon Agârbiceanu), revelaţia identităţii naţionale 
(Eugen Goga) sau dramele rurale (Octavian Prie). 
Criteriul etic însoţeşte discret judecata estetică şi 
în aprecierea unor opere de Cezar Petrescu, Panait 
Istrati sau lonel Teodoreanu. Din lirica româ- 
nească modernă, comentatorul este receptiv la 
sentimentul religios din psalmii lui Tudor Arghezi 
şi din poeziile lui Nichifor Crainic, la „românismul 
primitiv” al lui N. Crevedia sau la morbiditatea lui 
Demostene Botez; are în vedere o sinteză a lui 
George Popa despre literatura din Transilvania, 
antologia lui lon Breazu şi reviste importante 
(„Luceafărul”, „Gând românesc”, „Pagini literare”). 
O biografie amănunţită, importantă din perspec- 
tiva evenimentelor anului 1848, este Ion Axente 
Sever şi timpul său (1931), semnată Gh. I. Biriş. 
Aspecte din viaţa Blajului (1942), cartea care l-a 
consacrat, este un memento al tradiţiei acestei 
„cetăţi a românismului”, o evocare documentată 
şi pitorească în latura specificului local. „Spiritul 
blăjean” uneşte figuri şi momente istorice impor- 
tante, de la „naționalismul intransigent” al ctito- 
rului Inochentie Micu-Klein la Petru Pavel Aaron, 
întemeietorul şcolilor Blajului, de la apoteoza 
anului 1848 la misionarii cauzei naţionale: Ioan 
Micu Moldovanu, Alex. Sterca-Şuluţiu, Augustin 

Bunea. În portretistica lui B. Simion Bărnuţiu are 
„energia militantă” a conducătorului ce a intuit 
„linia destinului românesc”, iar Timotei Cipariu 
dobândeşte profilul unui umanist european. 
Punct de reper cultural al mai multor genera- 
ţii, tradiţia Blajului este un „îndreptar” cu o vie 
semnificaţie, ce restabileşte „funcțiunea crea- 
toare a provinciei”. Volumul Oameni din Ardeal 
(1973) reia şi adaugă la mai vechile preocupări noi 
studii literare, portrete şi amintiri. La loan Micu 
Moldovanu, interpretat acum şi cu argumente ce 
ţin de ideologia literară, disputa în jurul teoriei 
maioresciene a „formelor fără fond” anticipează 
idei din E. Lovinescu. „Figuri universitare” clujene 
pe care B. le-a cunoscut sunt G. Bogdan-Duică, 
Sextil Puşcariu, lon Breazu. Capitole importante 
le sunt dedicate lui lon Agârbiceanu, apreciat ca 
povestitor spontan şi fecund, şi lui Pavel Dan, 
unde inedite detalii memorialistice şi de istorie 
literară completează traseele analitice în univer- 
sul operei. În versuri ce cultivă prozodia clasică — 
multe adunate postum în volumul Cântece de pe 
coline (1974) — B. rămâne la temele liricii ardelene: 
nostalgia satului mitic („satul cu minuni”), dez- 
rădăcinarea, o anume încrâncenare rurală cu 
sugestii folclorice. Se adaugă trecerea inelucta- 
bilă a timpului, regresia în vegetal, cu accente 
panteiste, regăsite şi în climatul sentimental-ero- 
tic, tonalitatea grav-meditativă, supusă univer- 
sului de „semne” al unei alte lumi. Centrat pe 
motivul satului natal, topos productiv, poetul 
proiectează, în varii contexte, atributele acestui 
„dar ceresc”; lutul (vocabulă intens semanti- 
zată), câmpia însorită, Târnava, colina şi podgo- 
riile ce dormitează - un peisaj saturat de delici- 
ile verii - compun tot atâtea privelişti pastorale 
(Somn de vară, Cântecele serii, Neclintire). Alteori 
peisajul magnific stă sub ameninţarea firii dez- 
lănţuite (Pe câmpia noastră). Elegiacul şi metafi- 
zicul se conjugă, însă fără mare adâncime, după 
prototipul poetic întâlnit la Lucian Blaga, fiind 
asaltat de mister (Ectenie, Semne). Renaşterea, 
„învierea” mult aşteptată („Doamne, fă un semn 
ca de-nceput”), proximitatea divinului, către care 
se deschide, în primăvară, frumuseţea terestră, 
amintesc de imagistica gândiristă (Peisaj cu 
îngeri, Troiţa). Altă dată sunt preluate personaje 
cunoscute din basm (Poveste) ori se construieşte 
o „artă poetică” din universul familiar, folcloric. O 
ediţie cvasianastatică, după manuscris, intitulată 

Scrise-n furtună (2008), inserează, într-o primă 
secvenţă, poeme inspirate din scurta relegare 
a scriitorului la granița de răsărit (Lângă apa 
Prutului), iar alta (Tristia), pe cele izvorâte din 
experienţa carcerală, în versuri nu lipsite de stă- 
pânirea discretă a sentimentelor şi o anume lapi- 
daritate clasică. Tot postum a apărut o cuprinză- 
toare culegere lirică, În împărăția lutului, (2008). 
Un volum consistent, Scrieri inedite (2009), bogat 
adnotat de Liana Biriş, fiica sa, reuneşte, pe 
lângă pagini de memorialistică (Drum şi destin), 
portrete şi evocări, cărți şi evenimente, o substan- 
ţială corespondenţă purtată de-a lungul anilor cu 
personalităţi ale vieţii culturale şi literare, îndeo- 
sebi transilvănene -— cu Ion Breazu, lon Chinezu, 
Teodor Murăşanu, lon Muşlea, Octav Şuluţiu, 
Ion Brad şi mulţi alții, detaşându-se interesantul 
schimb epistolar cu Monica Lazăr. 

SCRIERI: Ion Axente Sever şi timpul său, Cluj, 1931; ed. 
îngr. Liana Biriş şi Voichiţa Ionescu, Blaj, 2011; Aspecte 
din viaţa Blajului, Blaj, 1942; ed. îngr. Voichiţa Ionescu 
şi Liana Biriş, Cluj-Napoca, 2008; Oameni din Ardeal, 
Bucureşti, 1973; Cântece de pe coline, îngr. şi postfață 
Valentin Taşcu, pref. Ion Brad, Cluj-Napoca, 1974; În 
împărăţia lutului, pref. Valentin Taşcu, Cluj-Napoca, 
2008; Scrise-n furtună, (Bucureşti, 2008]; Scrieri inedite, 
îngr. Liana Biriş, Cluj-Napoca, 2009. 

Repere bibliografice: Nicolae Albu, „Aspecte din viața 
Blajului”, TIA, 1942, 506; Matei Alexandrescu, „Aspecte 
din viaţa Blajului”, SE, 1943, 1578-1579; Gabriel Țepelea, 
„Aspecte din viaţa Blajului”, AA, 1943, 10; Octav Şuluţiu, 
„Aspectedin viaţa Blajului”, RER, 1943, 5; Nicolae Drăgan, 
Reîntâlnire cu un poet, „Unirea” (Alba Iulia), 1968, 87; 
Ion Buzaşi, „Oameni din Ardeal”, TR, 1973, 16; Nicolae 
Albu, „Oameni din Ardeal”, RL, 1973, 28; lon Brad, Un 
om din Ardeal, CNI, 1973, 30; Nae Antonescu, Radu 
Brateș, ST, 1973, 40; Taşcu, Incidenţe, 181-193; Dicţ. scriit. 
rom., L, 359-360; Ion Buzaşi, Revelația unui poet: poezia 
în cătuşe, „Astra blăjeană”, 2008, 3; Ion Brad, „Scrise-n 
furtună”, „Astra blăjeană”, 2008, 3; I.D. Bălan, Scrise-n 
furtună cu cerneala ochilor, „Acasă”, 2009, 1-2; Dumitru 
Micu, Din istoria Blajului, „Acasă”, 2009, 1-2; lon Buzaşi, 
O restituire, RL, 2009, 8; Răzvan Voncu, Scriitori uitaţi ai 
literaturii postbelice, CNT, 2009, 3. A.Sm. 


BRATEŞ, Verona (28.111.1922, Braşov — 5.X1.1991, 
Braşov), poetă. Este fiica Gabriellei (n. Greiner) şi 
a lui Jean Goldstein; în 1928 tatăl îşi va schimba 
oficial numele de familie în Brateş, pe care îl 
va adopta şi fiica sa. Aceasta a urmat şcoala 
primară în oraşul natal, unde va absolvi şi Liceul 
„Principesa Maria”. Pentru scurte perioade a 

fost, tot aici, funcţionară. Pasionată de literatură, 
citea cu deosebire poezie. Va debuta cu versuri 
în „Ardealul” (1938), gazetă la care va colabora 
până în 1943. Între 1938 şi 1945 va mai publica 
în „Gazeta Transilvaniei”, „lribuna”, „Iribuna 
tineretului”, „Drapelul”, „Frontul de Vest”, „Zorile 
Romanaţilor”,  „Condeiul”, „Cuget  moldove- 
nesc”, „Conştiinţa naţională”, „Românul”, „Fapta”, 
„Făclia”, „Glasul neamului”, „Argeşul”, „Revista 
scriitoarelor şi scriitorilor români”, „Gazeta 
cărţilor”, „Bucovina literară”, „Viaţa Basarabiei” 
ş.a. Unele poezii vor fi reluate în volumul Octave, 
apărut în 1969. Îi vor urma Locul sub stele (1975) 
şi Carmina (1982). Între 1966 şi 1990 va tipări şi 
câteva volume de versuri compuse în germană 
(precum Bleibende Spur, Klarheit, Stein neben 
Stein, Verlangen nach Menschen), pe copertă 
ortografiindu-şi „Bratesch” numele de familie. A 
tradus câteva versuri de Lenau. 

B. scrie o poezie de factură reflexivă, abordând 
teme grave, privite din unghiul unui pesimism 
livresc. Aspiraţia spre absolut primeşte o încăr- 
cătură  adolescentină, subminată de locuri 
comune, precum sentimentul nostalgiei provocat 
de peisajul autumnal. Retorismele impregnează 
lungi înşiruiri de aforisme, alăturate, pe alocuri, 
în modulări de romanţă melodioase, dar fără 
relief. Cu timpul, poezia anotimpurilor câştigă în 
nuanţarea sensurilor implicate, elementul vegetal 
devine omniprezent, iar simbolistica proiectează 
neliniştea metamorfozelor. Tentată şi de virtuozi- 
tăţi prozodice, B. va cultiva cu insistenţă terţinele. 
Este şi autoarea miniromanului Noemi (1948), 
text în mare parte autobiografic. Protagonistă este 
o tânără evreică, privită ca un fel de artistă a sufe- 
rinţei. Urmând să nască fără a fi fost căsătorită, 
ironizată de cei din jur, pleacă spre „Pământul 
Făgăduinţei” pentru a-şi creşte acolo copilul. 
Excesul stilistic aproape că sufocă o argumentare 
psihologică totuşi cursivă. 

SCRIERI: Noemi, Braşov, 1948; Octave, Bucureşti, 1969; 
Locul sub stele, Bucureşti, 1975; Carmina, Bucureşti, 
1982. 

Repere bibliografice: Petre A. Butucea, [Verona Brateş], 
„Drapelul” (Arad), 1941, 36, 41, „Zorile Romanațţilor”, 
1942, 1-3; Viorel Gh. Tudoran, Scrisoare Veronei Brateș, 
AA, 1942, 30; Scrisoare de la Juliana Modoi. 1993, ADLTR, 
M-132; Adelheid Goosch, Diese Wahrheit stirbt nie, 
„Siebenburgische Zeitung”, 2009, 19 iulie. D.M. 

BRATOLOVEANU, 
Liviu 

(8.VIII.1912, Turnu 
Severin — 13.VII.1983, 
Bucureşti), poet, 
prozator. 


Este fiul Zoei şi al lui Gheorghe Bratoloveanu. B., 
numit la naştere Vasile Gheorghe, are o copilărie 
zbuciumată. Tatălui său, comerciant, consilier 
municipal o vreme, îi merge rău, iar familia se 
destramă temporar. B. părăseşte şcoala elemen- 
tară de comerţ pe care o urma şi îşi însoţeşte 
mama la Bucureşti. În 1927 revine la Turnu Seve- 
rin şi îşi reia studiile. În acelaşi an debutează cu o 
proză scurtă în „Dimineaţa copiilor”. Aici, ca şi în 
„Universul copiilor”, „Revista copiilor”, „Veselia” 
etc., îi mai apar snoave în proză ori în versuri. 
Abandonând din nou şcoala, colaborează intens 
la „Cuvântul nostru” şi scoate trei publicaţii efe- 
mere: „Vitraliu” (1932-1933), „Rod” (1932-1933) şi 
„Mahalaua” (1933). La „Mehedinţeanul” („Năde- 
jea”) e, un timp, secretar de redacţie. Trimitea 
materiale diverse şi la „Alarma satelor”, „Vremea 
nouă”, „Brazda literară”, „Provincia”, „Şcoala 
Mehedinţiului”, „Luceafărul literar şi critic”. În 
1935 îşi adună o parte din versuri în placheta 
Manifest, urmată, în 1940, de o alta, intitulată Eu 
şi Dunărea. După o scurtă colaborare la cotidia- 
nul bucureştean „Facla”, lucrează din nou în 
redacţia unor ziare din Turnu Severin, „Țara nouă, 
„Curentul mehedinţean”, şi editează revista 
„Reportaj” (1936-1937). Semnează şi cu pseudo- 
nimele Lică, Vasigebra, Vasia Bratilov, Vasile Tur- 
batu, Vasile Mălureanu, Vasile Prundeanu, Coca 
Demetrescu, Mircea T. Damaschin, Mircea Cante- 
mir, Ady Corolenko, Ady Stolnicu, Causticus, 
Ioniţă Piron, lronicus ş.a. Angajat la CER şi stabilit 
în cele din urmă la Bucureşti, colaborează la 
„România”, „Axa”, „Prepoem”, „Vremea”, „Viaţa 
socială CFR”, „Duminica”, „Dacia rediviva”, „Săp- 
tămâna CFR”, „Bis”, „Spectator”, „Universul lite- 
rar”, „Fapta” ş.a. După 1945 B., care intrase în Par- 
tidul Comunist, lucrează la Direcţia Generală 
CFR, este redactor la „Munca CFR” şi scrie 

frecvent la „Lupta CFR”. În 1947 apare volumul 
Oameni la pândă, prima parte a unei trilogii cu 
acelaşi titlu. Consacrat astfel, colaborează la 
„Scânteia tineretului”, „Lumea”, „Revista literară”, 
„Scânteia”, „Flacăra”, „Viaţa Capitalei”, „Gazeta 
literară” şi e ales în 1949 în primul birou al Uniunii 
Scritorilor. Ulterior cade în dizgrație şi lucrează ca 
secretar literar la Teatrul Muncitoresc CFR Giu- 
leşti, unde i se reprezintă în 1958 piesa Zile de 
februarie, apoi ca funcţionar la Întreprinderea 
Cinematografică Bucureşti. Abia în 1967 mai 
scoate o culegere de povestiri, Soarele din fereas- 
tră, urmată în 1971 de o nouă ediţie din Oameni la 
pândă, de romanele Pelagră şi Reptila în 1975 şi 
Bunica studiază dreptul în 1982. 

Prefaţa volumului Manifest rezumă şi opiniile 
autorului despre poezie, care trebuie să întrupeze 
un crez, o atitudine susținută „la bara adevărului”. 
În mod firesc, majoritatea poemelor din volum 
sunt sociale, lirismul fiind preponderent obiectiv 
(Cântec de hamal în port, Salahorul, Accidentul, 
Cartier muncitoresc). Versul, influenţat de tehnica 
lui Aron Cotruş, este liber, ritmat de repetiţii şi de 
rime sau asonanţe interioare. Lirismul subiec- 
tiv precumpăneşte în volumul Eu şi Dunărea, un 
poem unitar, structurat ca jurnal al unei călăto- 
rii de-a lungul fluviului şi, totodată, în propria 
memorie. Versurile rețin prin contrastul dintre 
elanurile vitaliste şi notele melancolic-meditative. 
Orientarea spre proza de analiză, predominantă 
în etapa uceniciei literare a lui B., va fi în cele din 
urmă părăsită. Conceput iniţial ca o trilogie, apoi 
ca un ciclu în patru volume, Oameni la pândă 
zugrăveşte viaţa unui sat mehedinţean între 
cele două războaie mondiale. În centrul acţiunii 
primului volum, finalmente intitulat Morarul, se 
află concurenţa dintre proprietarii a două mori, 
una de apă, cealaltă cu motor, posibilă ilustrare 
a conflictului dintre vechi şi nou. Substanţa 
epică este autentică, iar confruntrea eroilor, 
caractere puternice, ia aspecte cvasiepopeice. 
Tonul este calm, povestirea păstrează o cadență 
vie, neobosită. Monumental în negativitatea sa, 
dar perfect veridic, Onufrie Gânj e un autocrat 
primitiv şi brutal care, învins, ajunge în pragul 
demenţei, răzbunându-se prin provocarea unei 
inundaţii în care el însuşi piere. Adversarul său, 
Simeon Armaşu, aparţine galeriei eroilor tenaci 
şi răzbătători, dar, în final, el cunoaşte o trans- 
formare, insuficient motivată epic, ce-l face să 

ia chipul „chiaburului”. Reuşind să transpună în 
dialoguri firea ţăranului, Morarul are şi pagini de 
subtilă comedie, ce îl prevestesc pe Marin Preda. 
La B. tendenţionismul se simte mai pregnant 
în povestirile din Soarele din fereastră, în piesa 
Zile de februarie şi în scenariul radiofonic Omul 
cu două suflete. Clişeele epocii — „duşmanul de 
clasă”, „omul vechi”, „ilegalistul” — sunt prezente, 
însă uneori sunt atenuate de umorul, acurateţea 
stilului, verismul cadrului şi cursivitatea dialo- 
gului. În romanul Pelagră, partea a doua a trilo- 
giei Oameni la pândă, ce urmăreşte a fi o frescă 
a satului românesc interbelic, tendenţionismul 
subzistă, mai ales în construcţia personajului 
principal, acelaşi Simeon Armaşu, acum complet 
metamorfozat într-un arivist fără scrupule. Şi 
inginerul Andrei Moga, din Reptila, este tentat să 
se caţere în vârful piramidei, dar este dezgustat în 
cele din urmă de compromisul moral. Alături de 
romanul intelectualului, există aici un roman de 
şantier, un roman de dragoste, ai căror eroi sunt 
despărțiți de o barieră etnică, precum şi un roman 
poliţist, cu miză virusată ideologic, date fiind sub- 
teranele confruntări între comunişti, fascişti, ire- 
dentişti. Ultimul roman, Bunica studiază dreptul, 
cu o mai vădită intrigă polițistă, prilejuieşte con- 
turarea câtorva interesante portrete. Prin ce are 
mai bun, Oameni la pândă al lui B. reprezintă o 
realizare meritorie a prozei realiste de inspiraţie 
rurală. 

SCRIERI: Manifest, Turnu Severin, 1935; Eu şi Dunărea, 
Craiova, 1940; Oameni la pândă, Bucureşti, 1947; ed. 
Bucureşti, 1971; Zile de februarie, Bucureşti, 1958; 
Soarele din fereastră, Bucureşti, 1967; Pelagră, Bucu- 
reşti, 1975; Reptila, Cluj-Napoca, 1975; Bunica studiază 
dreptul, Bucureşti, 1982. 

Repere bibliografice: Călinescu, Opere, II, 854-855; 


Ion Caraion, „Oameni la pândă”, „Mondial magazin”, 
1947, 36; Ov. S. Crohmălniceanu, „Oameni la pândă”, 
CNT, 1947, 36; Octav Şuluţiu, „Oameni la pândă, 
„Apărarea”, 1947, 51; Perpessicius, Opere, XII, 210-214; 
Micu, Romanul, 39-40; Piru, Panorama, 388-390; Voicu 
Bugariu, Maniera balzaciană, LCE 1975, 20; Dumitru 
Micu, „Reptila”, CNT, 1975, 23; Valeriu Cristea, Roman 
şi eveniment, RL, 1975, 31; Dumitru Micu, Proză rurală, 
CNI, 1976, 33; Mircea Constantinescu, „Bunica studiază 
dreptul”, RL, 1983, 8; Ion Cristoiu, Publicitatea în 
literatură, ARG, 1987, 4; Dic. scriit. rom., |, 360-362; E. 
Lovinescu, Memorii. Aquaforte, îngr. Gabriela Omăt, 
Bucureşti, 1998, 726-730, 787, 789; Lovinescu, Sburătorul, 
V-VI, passim; Popa, Ist. lit., L, 246-247. V.D. 

BRATU, Savin 
(15.V.1925, Roman — 
4.11.1977, Bucureşti), 
critic şi teoretician 
literar, traducător. 


Este fiul Perlei şi al lui Filip Baraş, angajat al Teatrului 
Naţional din laşi. B. (al cărui nume la naştere este 
Raul) a absolvit Liceul Naţional din Iaşi, tot aici 
începând Facultatea de Litere, pe care o termină la 
Bucureşti (1950), unde devine apoi cadru didactic. 
Îşi susţine doctoratul în 1969. Debutase în „Moldova 
liberă” din Iaşi (1945), colaborând apoi la reviste ca 
„Naţiunea”, „Revista literară”, „Gazeta literară”, 
„Tânărul scriitor”, „Viaţa românească”, „Contem- 
poranul!” ş.a. Editorial, debutează cu broşura Cum 
participă tineretul sovietic la întrecerile socialiste 
(1949), continuând în acelaşi registru sociolo- 
gist-vulgar cu Vasile Roaită (1949). 

Înscriindu-se ca moment de început al unui 
traseu critic realist-socialist, volumul Eroul tim- 
purilor noastre în proza din ultimii ani (1955), 
care „îşi propune să discute, în lumina experien- 
ţei adânci, dezvăluite în dezbaterile Congresului 
Scriitorilor Sovietici, unele probleme ale creării 
eroilor pozitivi”, promovează mai toate coman- 
damentele partinice ale artei ca propagandă: 
„Pentru scriitor, reflectarea forțelor organizato- 
rice transformatoare ale partidului nu e numai 
firească, ci şi obligatorie. În acest sens, în crearea 
personajelor care poartă în caracterul lor propriu, 
individual, semnificaţia forţei partidului, se pune 
în primul rând problema figurilor de comunişti. 
[...] E evident că, fără să creăm la un înalt nivel 
artistic chipul luminos al omului de partid, nu 
putem respecta adevărul istoric, adevărul rea- 
lităţii societăţii noastre actuale, în care rolul de 
frunte al partidului în întreaga luptă a poporului 
chezăşuieşte dezvoltarea socială”. Cu Moştenirea 
lui Ibrăileanu (1955) şi Cronici U-Il, 1957-1958) 
B. se apropie de teme şi metode mai consistente, 
deşi schematismul continuă să afecteze judecă- 
ţile asupra unor personalităţi şi orientări culturale 
majore. Titu Maiorescu şi Junimea sunt sancţionaţi 

pentru „concepţia reacționară”, în timp ce G. 
Ibrăileanu, C. Dobrogeanu-Gherea, colaboratorii 
revistei „Contemporanul” sunt valorizaţi unila- 
teral, numai ca promotori ai ideilor progresiste: 
Ibrăileanu, omul (1959), Contemporanul şi vremea 
lui (1959, în colaborare cu Zoe Dumitrescu). După 
monografia Mihail Sadoveanu. O biografie a operei 
(1963; Premiul „B.P Hasdeu” al Academiei RPR), 
o menţiune specială trebuie acordată masivei 
lucrări Ion Creangă (1968), o reluare a biografiei 
marelui humuleştean pe o bază documentară ce 
tinde spre exhaustiv. Încărcătura bibliografică, 
departe de a îngreuna lectura, este astfel selec- 
tată şi expusă, încât textul devine o alertă poveste, 
imitând în acest sens, s-ar spune aproape inspirat, 
maniera biografiei călinesciene. Elocvente sunt 
capitole ca Întâlnirea cu Maiorescu, Răzvrătirea, 
Întâlnirea cu Eminescu, ca şi ultimele secţiuni, în 
care sunt relatate debutul şi evoluţia dramatică a 
bolii, precum şi sfârşitul vieţii scriitorului. Deşi 
vrea să dea o biografie, B. emite şi unele consi- 
deraţii asupra operei, avansând, mai ales în final, 
idei frapante. Astfel, el constată că Junimea nu 
l-a înţeles pe Creangă, apreciind la el doar partea 
anecdotică. Maiorescu însuşi l-a prețuit ca scriitor 
abia după apariţia Amintirilor din copilărie, pentru 
că „nu-şi dădea seama că tocmai în ţărănosul elev 
de la şcoala preparandală, pe care-l formase ca 
pe un fiu din popor bun să instruiască poporul, 
zăcea clasicul cel mai apropiat de propriul său cla- 
sicism”. În ultima parte a vieţii, sfârşită prematur 
la cutremurul din 1977, B. a abordat probleme 
de teorie literară. Un studiu consacrat lui Sainte- 
Beuve (Ambiguitatea revelatoare a parfumu- 
lui) e publicat ca prefaţă la un volum tradus (de 
Şerban Cioculescu şi Pompiliu Constantinescu) 
din Sainte-Beuve, Portrete literare (1967). Participă 
la realizarea lucrării colective Analiză şi interpre- 
tare (1972), consacrată noilor metode din critica 
literară, semnând capitolul Lingvistica structurală 
şi critica literară, unde, după ce schiţează genul 
proxim, sensul conceptelor structură şi structura- 
lism, prezintă concepţia lingvistică a lui Ferdinand 
de Saussure şi a lui Louis Hjelmslev, punând în 
valoare scheme şi idei valide în critica şi teoria 
literară. De succinte dar precise caracterizări bene- 
ficiază Şcoala formalistă rusă şi Cercul de la Praga. 
Tot o punere în discuţie a unor „ipoteze şi ipostaze”, 
de data aceasta privind istoria literară, se află în 
paginile unei cărți din 1973. Asemenea lucrări 

pregătesc temerara întreprindere Fundamentele 
criticii literare moderne, primul volum, De la Sainte- 
Beuve la noua critică (1974), fiind o „panoramă a 
curentelor şi tendinţelor criticii franceze moderne” 
(Florin Mihăilescu), în timp ce al doilea ar fi urmat 
să se ocupe de critica germană şi de cea americană. 
Preocupat cu deosebire de literatura franceză, B. 
transpune în româneşte din Albert Thibaudet şi 
din Andre Gide. 


SCRIERI: Eroul timpurilor noastre în proza din ultimii 
ani, Bucureşti, 1955; Moștenirea lui Ibrăileanu, Bucureşti, 
1955; Cronici, I-II, Bucureşti, 1957-1958; Ibrăileanu, omul, 
Bucureşti, 1959; Contemporanul şi vremea lui în colabo- 
rare cu Zoe Dumitrescu), Bucureşti, 1959; Mihail Sado- 
veanu. O biografie a operei, Bucureşti, 1963; Ion Creangă, 
Bucureşti, 1968; Ipoteze şi ipostaze pentru o teorie a istoriei 
literare, Bucureşti, 1973; Fundamentele criticii literare 
moderne, vol. I: De la Sainte-Beuve la noua critică, Bucu- 
reşti, 1974; Scriitori francezi (în colaborare), coordonator 
Angela Ion, Bucureşti, 1978. Ediţii: Mihai Beniuc, Meşterul 
Manole. Cronici şi studii literare (1934-1957), pref. edit., 
Bucureşti, 1957; G. Ibrăileanu, Studii literare, pref. edit., 
Bucureşti, 1957; Raicu Ilonescu-Rion, Datoria artei, pref. 
edit., Bucureşti, 1959; Mihail Sadoveanu, Istorisiri despre 
vânători şi pescari, Bucureşti, 1960, Corespondenţa debu- 
tului (1898-1904), introd. edit., Bucureşti, 1977 (în cola- 
borare cu Constantin Mitru). Traduceri: Cervantes, Iscusi- 
tul hidalgo Don Quijote de la Mancha (prelucrare de Jose 
Gonzales), Bucureşti, 1949 (în colaborare cu Ion Frun- 
zetti); Albert Thibaudet, Fiziologia criticii, îngr. şi introd. 
trad., Bucureşti, 1966; Andr6 Gide, Jurnal. Pagini alese, 
pref. trad., Bucureşti, 1970. 

Repere bibliografice: D. Micu, „Mihail Sadoveanu. 
O biografie a operei”, CNT, 1963, 31; Al. Săndulescu, 
Monografii literare, GL, 1963, 33; Georgescu, Păreri, 
378-382; Mihai Ungheanu, „Ion Creangă”, LCE 1969, 18; 
Stănescu, Poeți şi critici, 204-206; Gabriel Dimisianu, 
„Ipoteze şi ipostaze”, RL, 1974, 8; 9 pentru eternitate, 
îngr. Mircea Micu şi Gheorghe Tomozei, Bucureşti, 1977, 
103-154; Raicu, Practica scrisului, 440-442; Mihăilescu, 
Conceptul, II, 90-98; Mirodan, Dicţionar, 1, 217-219; Dicţ. 
scriit. rom., |, 362-364; Popa, st. lit., |, 977-978, passim; 
Micu, Mileniu, 409-412. M.Vs. 


BRATU, Traian (25.X.1875, Răşinari, j. Sibiu — 
21.VII.1940, Bucureşti), germanist. Este fiul Stancăi 
şi al lui Ion Bratu, ţărani. Urmează la Sibiu liceul 
maghiar de stat şi va absolvi la Bucureşti Facultatea 
de Litere şi Filosofie. Până în 1902 a fost profesor 
suplinitor de germană la Râmnicu Vâlcea, apoi la 
Liceul Naţional din laşi, unde a predat până în 1916; 
între 1902 şi 1907 s-a specializat în limba şi litera- 
tura germană la Universitatea din Berlin, trecându-şi 


Bratu 


doctoratul în 1907 cu teza Fougues Lyrik. Este numit, 
în acelaşi an, conferenţiar suplinitor de limba şi litera- 
tura germană la Universitatea din Iaşi, apoi profesor 
titular din 1916, fiind şi rector în 1921-1922 şi între 
1933 şi 1938. Personalitate cu largi vederi democra- 
tice, era adeptul unei atitudini judicioase față de orice 
etnie şi un tenace adversar al mişcărilor extremiste de 
dreapta. La 1 martie 1937 este victima unui atentat 
făptuit de o grupare legionară. Zdruncinat moral şi 
fizic, se retrage, în primăvara lui 1940, din învățământ. 

B. a fost, în primul rând, un remarcabil profesor. 
Format la şcoala unor mari germanişti, a predat peste 
trei decenii cursuri de limbă şi literatură germană, a 
publicat, în reviste străine, studii de filologie germa- 
nică, a alcătuit, împreună cu Karl Kurt Klein, manuale 
de gramatică a limbii germane. În critica și istoria 
literară a fost adeptul „metodei ştiinţifice”, pe care 
a opus-o impresionismului francez. Influențat de 
şcoala pozitivistă germană, considera că personalita- 
tea criticului nu trebuie să se substituie celei a scri- 
itorului. Criticul este dator să urmărească mai ales 
motivele care au determinat orientarea unui autor 
către un anumit subiect, prin investigarea manu- 
scriselor, a corespondenţei, a variantelor (precum 
în documentata lucrare despre drama Warbeck de 
Schiller). Deşi exprimate greoi pe alocuri, intuiți- 
ile critice au o fineţe datorită căreia, de exemplu, 
în Ernst Zahn. O evoluţie de scriitor (1912), portre- 
tul celui avut în vedere se distinge prin acuratețe şi 
putere de convingere. Prea legat însă de principii, 
B. s-a limitat adesea la ilustrarea lor, poate şi dintr-o 
înnăscută pasiune didactică (Creaţiunea poetică, cu 
deosebită privire asupra clasicilor germani, 1909). 
Considerând că „maturitatea internă” a unui scriitor 
asigură şi o formă „exterioară” durabilă pentru operă, 
el s-a adresat cu precădere valorilor consacrate (mai 
ales Schiller şi Goethe; din literatura română — Mihail 
Sadoveanu). Contribuţii notabile a adus şi în ceea ce 
priveşte căile de pătrundere la noi a cărților populare 
prin filieră germană (Til Buhoglindă, Genoveva de 
Brabanb. Într-o frazare corectă, a tălmăcit în 1925 
Stella, Clavigo şi Egmont, tragediile lui Goethe. 
SCRIERI: Fouques Lyrik, Berlin, 1907; Limba şi litera- 
tura germană în universităţile noastre, Bucureşti, 1908; 
Creaţiunea poetică, cu deosebită privire asupra clasicilor 
germani, laşi, 1909; Ernst Zahn. O evoluţie de scriitor, 
Iaşi, 1912; Die deutschen Volksbiicher bei den Rumănen, 
Jena — Leipzig, 1936; Din înțelepciunea lui Goethe, Bucu- 
reşti, 1937. Traduceri: Goethe, Stella. Clavigo. Egmont, 
Bucureşti, 1925. 


Bravo! 


Repere bibliografice: Mihai Ralea, Goerhe, „Stella. 
Clavigo. Egmont”, VR, 1925, 4; lon Gherghel, Goethe în 
literatura română, Bucureşti, 1931, 71-72, 163-164; Karl 
Kurt Klein, Un germanist român: profesorul Traian Bratu, 
Bucureşti, 1937; Bucur, Istoriografia, 290; Dan Mănucă, 
Doi ieşeni: Traian Bratu şi Mihail Sadoveanu, CL, 1988, 
4; Gavril Istrate, Traian Bratu, CL, 2001, 8; Astrid Agache, 
Karl Kurt Klein an Traian Bratu, în Stundenwechsel, îngr. 
Andrei Cobrea-Hoisie, George Guţu și Martin A. Hainz, 
București-lași-Konstanz, 2002, 403-415. D.M. 


BRAVO!, revistă de „reportaj, satiră, umor” apărută la 
Arad, săptămânal, între 1 februarie 1933 şi 25 decem- 
brie 1941. Director: Simion Miclea. Redacţia cultivă 
cu predilecție anecdota și comentariul politic hazliu. 
Colaborează cu epigrame Gabriel Ţepelea, Gh. Păun, 
Alex. Dimcescu, Maria N. Petrescu ș.a., iar |. Vodă cu 
fabule umoristice. Numeroase balade vesele sunt 
semnate de Gh. M. Dăscălescu, Zaharia S. Buruiană, 
Maria Predescu, doine umoristice, monologuri 
comice şi parodii avându-i autori pe Radu Baltazar, 
V. Popa, I. Gheorghe Petre, Mircea Croitoru, George 
Petrache, Traian Russu-Şirianu, lon Pribeagu, 
Emil H. Nanu, Dan Mureș (G. Moldoveanu) ş.a. De 
interes literaro-filologic sunt poeziile umoristice 
în grai bănăţean semnate de Traian Russu-Şirianu. 
B. mai găzduieşte sumare antologii de strigături 
populare, literatura propriu-zisă fiind reprezentată 
preponderent de traduceri din prozatorii francezi 
Alphonse Allais, Maurice Dekobra, Tristan Bernard, 
Max şi Alex. Fischer, Georges Courteline. B. include 
şi poezii lirice de Aron Cotruş şi Florica Ciura- 
Ştefănescu. Cu o existență de aproape un deceniu, 
publicaţia s-a menţinut prin respectarea atentă 
a unui program construit în special pe direcţia 
satiră - ironie — divertisment, izvorâte cu predilec- 
ție din banalitatea diversă a vieții cotidiene, ca și 
din moravurile politice ale societăţii locale, așa cum 
promisese în articolul-program Ce vrem ?: „Vrem să 
vârâm bisturiul în toate furunculele. Nu vom cruța 
pe nimeni. Săgeţile noastre se vor îndrepta contra 
tuturor. Sarcasmul nostru nu va ierta megaloma- 
nia, prostia şi nici necuviinţa. Vom râde de falsa 
«intelighenţă» arădeană, pe care o vom cravaşa... 
prieteneşte. Totul se va îmbrăca în haina ironiei — 
câteodată macabră, dar cu atât mai usturătoare. 
Aradul ne-a furnizat până aici şi ne va furniza şi în 
viitor un material inepuizabil, pe care-l vom între- 
buinţa potrivit. Vom fi la conferinţe, la întruniri, în 
consilii, saloane, cluburi, cafenele, alcovuri, baruri 
şi pretutindeni unde nu suntem aşteptaţi deloc. Ne 

vom strecura nevăzuţi în limuzine, vom privi sub 
muşamale, vom răsfoi registrele gospodăriilor... 
discrete, cu colaborarea celor ce simt ca noi”.  D.V, 


$; 


BRĂDĂȚEANU, Virgil 
(4.111.1927, Suceava — 
31.1.2008, Bucureşti), 

teatrolog, eseist. 


Este fiul Virginiei Brădățeanu (n. Popovici), funcţio- 
nară, şi al lui Nicolae Brădăţeanu, inginer agronom. 
Urmează şcoala primară la Râmnicu Sărat, liceul la 
Rădăuţi (bacalaureat în 1946) şi studiile universitare la 
Institutul de Artă Teatrală şi Cinematografică din 
Bucureşti (licenţiat în 1950). Devine imediat după 
absolvire — şi rămâne timp de decenii — cadru didactic 
al institutului pe care îl urmase. Îşi ia doctoratul cu 
teza Constantin 1. Nottara (1966). A ocupat, în diferite 
perioade, mai multe funcţii: decan al Facultăţii de 
Teatru şi Cinematografie, redactor-şef al emisiunilor 
cultural-artistice la Televiziunea Română, înalt funcți- 
onar în instituţiile de stat care se ocupau de adminis- 
trarea activităţilor culturale. Debutează la „Contem- 
poranul”, în 1951, cu cronici dramatice şi articole 
despre teatru. Debutul editorial are loc în 1959 prin 
apariția monografiei Grigore Manolescu. A mai cola- 
borat la „Cântarea României”, „Ateneu”, „Leatrul”, 
„Scânteia”, „România liberă, „Scânteia tineretului”, 
„Revue d'histoire du thââtre” ş.a., a fost redactor-şefla 
„Îndrumătorul cultura”. A publicat numeroase cărţi, 
în majoritate despre teatru, privind deopotrivă dra- 
maturgia şi arta spectacolului, amândouă domeniile 
fiind considerate sub raportul evoluţiei lor istorice în 
spaţiul cultural românesc, dar şi eseuri despre artă ori 
despre personalități de prim rang ale culturii univer- 
sale, precum şi note de călătorie. 

Domeniul vizat preeminent de scrierile lui B. 
este istoria teatrului românesc, în ambele accepțţii 
principale ale termenului „teatru”: literatura drama- 
tică şi spectacolul teatral ca atare. Unele cărți sunt 
monografii despre actori ori culegeri de portrete 
de actori. Dramaturgia naţională e examinată, dia- 
cronic, prin două specii cu deosebire frecventate 

de autorii dramatici români: Drama istorică naţi- 
onală (Perioada clasică) (1966), Comedia în dra- 
maturgia românească (1970). Perioadele cercetate 
sunt ample: volumul despre comedie începe cu 
relevarea practicilor străvechi, folclorice, asimilabile 
artei spectacolului (capra, brezaia, păpuşile etc.) şi, 
acordând examinării diferitelor momente ori per- 
sonalităţi o extensie proporţională cu valoarea ori 
importanţa (I.L. Caragiale are, de pildă, rezervat 
un întreg capitol), merge până la G. Ciprian, în 
vreme ce lucrarea despre drama istorică e limitată 
la perioada clasică: Răzvan şi Vidra de B.P. Hasdeu, 
Despot- Vodă de Vasile Alecsandri şi Vlaicu Vodă de 
Al. Davila sunt tratate in extenso, comparativ cu 
realizări ale unor autori mai puţin importanţi, iar 
investigarea se opreşte la Barbu Delavrancea. Şi 
dramaturgia contemporană e analizată, într-o altă 
lucrare, serioasă şi aplicată, dar caducă sub anumite 
raporturi — Viziune şi univers în noua dramaturgie 
românească (1977). În general, demersul comenta- 
torului e unul prin excelenţă didactic şi nu aparţine 
nici criticii literare propriu-zise, nici istoriei literare 
reconstitutive, cu recurs masiv la detaliul factolo- 
gic. Profesoral, el oferă un fel de „lecture raison- 
nee”, o explicitare accesibilă a operelor şi, implicit, 
o iniţiere a cititorului în identificarea şi mânuirea 
uneltelor analizei. Sunt relevate adecvarea la real a 
dramaturgiei, impactul asupra publicului şi recep- 
tarea în mentalitatea unei epoci, rolul educativ, 
meşteşugul artistic al dramaturgului. Textele lui B. 
sunt preponderent analize de conţinut, parafrazări 
şi rezumări valide, marcate însă de o optică excesiv 
sociologizantă (păstrată uneori, inerţial, şi după 
încheierea perioadei de obligativitate oficială). O 
amplă lucrare de sinteză este Istoria literaturii dra- 
matice româneşti şi a artei spectacolului (II, 1966- 
1982), la origine un curs universitar. De aici decurge 
-probabil cerută de programa de studiu — structura- 
rea relativ bizară, şi anume: cele două niveluri avute 
în vedere, cel literar şi cel spectacular, sunt tratate 
alternativ, uneori în mari secvenţe compacte; în 
primul volum cercetarea începe de la manifestările 
prototeatrale străvechi şi se încheie la I.L. Caragiale, 
volumul al doilea aprofundează secolul al XIX-lea, 
dar cu o atenţie specială pentru regie şi actorie, iar 
ultimul se ocupă de actorii şi oamenii de teatru 
marcanţi din prima jumătate a secolului al XX-lea şi 
de dramaturgia din a doua jumătate a acestuia. Cele 
mai interesante contribuţii şi analize îi privesc pe 
autorii mai puţin cunoscuţi, dar semnificativi. Prin 


Brădescu 


câteva dintre cărţile sale B. a ieşit din domeniul strict 
al cercetării şi sintezelor privind teatrul: în Întâlnire 
cu capodopera (1973) sunt comentate realizări artis- 
tice de prim rang din muzica, pictura, sculptura şi 
arhitectura universală; în Titani ai Renaşterii (1985) 
autorul a grupat, după propria-i explicaţie, „portre- 
tele spirituale ale unor mari oameni ai lumii, câţiva 
dintre cei care au ilustrat un fenomen cu implicaţii 
universale şi perspectivă nelimitată” (Leonardo da 
Vinci, Rafael, Michelangelo, Erasm, Rabelais ş.a.). 
Impresii de călătorie (Grecia, Turcia, Iugoslavia) au 
fost adunate în cartea Sub soarele sudului. Posibil 
itinerar în vetre de cultură (1975). 

SCRIERI: Grigore Manolescu, Bucureşti, 1959; Sonia 
Cluceru, Bucureşti, 1963; Constantin I. Nottara, Bucureşti, 
1966; Drama istorică naţională (Perioada clasică), Bucu- 
reşti, 1966; Institutul de Artă Teatrală şi Cinematografică 
(în colaborare cu G.D. Loghin şi R.A. Petrescu), Bucureşti, 
1966; Istoria literaturii dramatice româneşti şi a artei spec- 
tacolului, I-III, Bucureşti, 1966-1982; Comedia în drama- 
turgia românească, Bucureşti, 1970; Întâlnire cu capodo- 
pera, Bucureşti, 1973; Profiluri. Mari actori români, Bucu- 
reşti, 1973; Sub soarele sudului. Posibil itinerar în vetre de 
cultură, Bucureşti, 1975; Viziune şi univers în noua dra- 
maturgie românească, Bucureşti, 1977; Titani ai Renaş- 
terii, Bucureşti, 1985; Ion $Şahighian. O personalitate de 
prim plan a teatrului românesc, Bucureşti, 2011. 

Repere bibliografice: Ileana Berlogea, Amplă investigare 
a dramaturgiei, „Era socialistă”, 1979, 8; Dic. scriit. rom., 
I, 364-365. N.Br. 


BRĂDESCU, Faust (14.VI.1914, Bucureşti -— 
20.11.1999, Bucureşti), prozator, eseist. Este fiul 
Aurorei (n. Bechniţ) şi al lui lon Brădescu, avocat. 
Urmează cursurile Liceului „Matei Basarab” şi ale 
Facultăţii de Drept din Bucureşti, iar din 1938 face 
studii la Paris, fiind diplomat la Ecole des Hautes 
Etudes Internationales, unde obţine, în timpul celui 
de-al Doilea Război Mondial, titlul de doctor în 
drept internaţional şi filosofie politică. Înființează, 
alături de alţii, la Paris, în decembrie 1945, revista 
„Dacia”. În 1946 se stabilește în Brazilia ca refugiat 
politic. Mai întâi bibliotecar, între 1964 şi 1969 este 
profesor la Universitatea Pro Deo din Rio de Janeiro 
și, concomitent, funcționar la Ambasada Franţei 
(1966-1971). Contribuie, tot acolo, la editarea 
revistei „Înşirte mărgărite” și scoate o nouă serie 
a revistei „Dacia”, întemeind și editura omonimă, 
colaborează la „Căminul”, apărut la Săo Paulo. 
Mutându-se la Paris în 1971, organizează o nouă 
secţie a Editurii Dacia, cu sediul la Madrid (director: 

Nicolae Roşca). Devine totodată coeditor şi unul 
din principalii redactori şi susţinători financiari ai 
revistei „Carpaţii” şi ai editurii acesteia, scoate între 
1978 și 1989 „Opinia”. Până în 1979 este funcționar 
în Ministerul de Finanţe francez.În 1995 se întoarce 
în ţară. 

În afara articolelor de doctrină şi polemică legio- 
nară, cu care se lansează în publicistica românească 
a exilului (majoritatea editate și în țară începând cu 
anii '90), B. este prezent cu o serie de eseuri, cronici 
literare, comentarii teoretice. Semnează astfel un 
lung eseu despre poezia concretă, Concretism poetic 
(„Carpaţii”, 1957) sau vorbeşte despre polemică şi 
funcţia ei socială modelatoare („Dacia”, 1954); altă 
dată abordează un subiect precum Tendinţa actuală 
a nuvelei („Carpaţii”, 1959-1960) sau caută să deter- 
mine un misionarism critic contemporan (Funcția 
criticii literare, „Carpaţii”, 1959). În eseul Le Monde 
€trange de Ionesco (1967) B. încearcă să realizeze 
o vedere de ansamblu a dramaturgiei lui Eugen 
Ionescu („un teatru care se impune fără a se defini”) 
şi o sinteză „a gestației umane și teatrale a univer- 
sului său dramatic”. Natura lumii ionesciene, crede 
eseistul, nu stă în procedeele surprinzătoare la care 
dramaturgul recurge („replicile ilariante, vocabula- 
rul zgâriat, absurdul șocant”); ceea ce o particulari- 
zează și îi conferă, totodată, circulație și perenitate 
este „gândirea renovatoare care acompaniază tema 
fiecărei piese”, Ionescu plecând de la convingerea 
că „un teatru sănătos, confortabil, comprehensi- 
bil înseamnă a voi să-l ucizi”. El „a provocat marea 
ruptură” care l-a îndepărtat de avangardă, produ- 
cându-se astfel o „mutație absolută a artei drama- 
tice”, aptă să transpună experiențele unei societăți 
„care se caută și trăiește în absurd” și „să impună o 
nouă estetică”. Ca literatură propriu-zisă, B. publică 
volumul de nuvele Ram Kalu Adi (1957), reluat 
întocmai, alături de scrieri ale lui Nicolae Novac şi 
N. S. Govora, în culegerea Povești fără ţară (1957) 
și ulterior retipărite, postum, în 2001. Bine scrise şi 
vădind un autentic talent literar, prozele ţin de aria 
fantasticului, au o specială fervoare a imaginației şi 
lasă să transpară nu de puţine ori, ca modalitate de 
tratare a problematicii, influenţa lui Mircea Eliade. 
De exemplu, Năluca, poveste romantică, dezvoltă 
motivul stafiei cam în genul întâlnit în Domnișoara 
Christina, adică prin convertirea şi interacţiunea 
timpului sacru cu cel profan. Acelaşi procedeu se 
observă şi în nuvela Cetatea de altădată. În altă 
serie tematică, deschisă de nuvela Gherasim, ca şi 

în Lupii sau în Ceasul reîntoarcerii, accentele nara- 
ţiunii amintesc de timbrul mai vechilor povestiri 
sadoveniene sau voiculesciene, cu un aer sămănă- 
torist prea pregnant. Nuvela ce dă titlul volumului 
propriu sintetizează în câteva pagini lumea lui B., 
plecând de la un „pretext” (astfel se şi intitulează 
un text din carte, poate cel mai slab) „istoric” spre 
a vorbi de iniţiere, profanare, ascetism, dragoste şi 
moarte, feciorie şi maternitate, dezlănţuire sexuală 
şi aspirație metafizică în dobândirea semnificaţi- 
ilor majore ale unor aventuri existenţiale. Câteva 
broşuri, tipărite sub emblema editurilor Dacia şi 
Carpaţii, fie cu tematică istorică, precum Etienne 
le Grand. Le dernier de Croises (1957), fie pe teme 
culturale (Poezia lirică japoneză, 1962), comple- 
tează imaginea preocupărilor lui intelectuale. Ar 
mai trebui amintite şi volumele dedicate istoriei 
mișcării legionare sau cele de doctrină legionară, 
spre a consemna şi dezideratele extremiste pe care 
B. le-a adoptat şi le-a cultivat constant, într-o totală 
contradicţie cu sensul profund umanist şi tolerant 
al literaturii sale. 

SCRIERI: Ram Kalu Adi, Madrid, 1957; reed. în Poveşti fără 
țară, Madrid, 1957; ed. pref. George Anca, București, 2001; 
Etienne le Grand. Le dernier de Croises, Madrid, 1957; Poezia 
lirică japoneză, Madrid, 1962; Le Monde &trange de Ionesco. 
Essai dexplication d'un theâtre qui simpose sans se definir, 
Paris, 1967; ed. 2 (Lumea stranie a lui Eugen Ionescu), tr. 
George Anca, îngr. Radu Dan Vlad, Bucureşti, 2000. 


Repere bibliografice: Vasile Posteuca, „Povești fără ţară”, 
„America”, 1958, 53; Gh. Buzatu, Faust Brădescu. Viaţa şi 
opera, îngr. Radu Dan Vlad, pref. Ioan Scurtu, Bucureşti, 
N.F. 


1999; Manolescu, Enciclopedia, 97-98. 


BRĂESCU, Gheorghe 
(29.1.1871, Iaşi — 
15.111.1949, Bucureşti), 
prozator. 


Este fiul Mariei (n. Zaharia) şi al lui Alexandru 
Brăescu, arendaş. A avut o tinereţe aventuroasă, 
nesupusă rigorilor şcolii. La laşi, intern la Institutele 
Unite, e transferat la Liceul Militar, dar părăseşte 
şcoala. Trimis în Franţa, urmează la Nancy o şcoală 

tehnică forestieră, abandonată pentru a se înrola, în 
1890, în Legiunea Străină. Doi ani e în misiune în 
Algeria, după care se întoarce în ţară. Încearcă să-şi 
reia studiile în Austria, însă în 1893 revine acasă şi se 
înrolează voluntar în armată, face apoi Şcoala de 
Ofiţeri de Infanterie din Bucureşti, izbutind abia în 
1899 să devină sublocotenent la un regiment din 
Calafat, de unde e transferat la Bârlad, Fălticeni ș.a. 
Dar nici ca militar nu se poate supune disciplinei şi 
preferă să fie un fel de învățător pentru copiii de 
trupă şi pentru recruți, ulterior profesor la şcoala de 
ofiţeri bucureşteană unde învățase, publicând astfel 
şi o carte, Educaţia socială a naţiunei armate (1914). 
Participă la campania din 1916, îşi pierde braţul 
drept şi este făcut prizonier. Va fi dus în Germania şi 
internat în lagărele de la Stralsund, Breesen şi Neisse. 
În captivitate își descoperă vocaţia de umorist şi, 
întors la laşi, semnează prima culegere de proză — 
Vine doamna şi domnul gheneral (1918). Se stabi- 
leşte în Bucureşti, unde scoate „foaia de educaţie 
militară şi cetățenească” „Pregătirea” (1918-1919), 
pe care o scrie aproape singur. Din 1919 maiorul B. 
începe să frecventeze cenaclul lui E. Lovinescu, 
stârnind entuziasmul criticului, care îi publică 
schiţele în „Sburătorul”. Lansat, elva colabora intens 
la cele mai importante periodice ale vremii — 
„Adevărul literar şi artistic”, „Dimineaţa”, „Rampa, 
„Universul literar”, „Viaţa literară, „Universul”, 
„Vremea”, „Bilete de papagal” (într-un număr din 
1930 figurează ca director), „Revista Fundațiilor 
Regale”, „Viaţa românească”, „România literară” ș.a. 
Articolele sale, semnate uneori şi G. B., Ghiţă 
Toboşarul, R. Porter, sunt expresia unei atitudini ce 
poate fi definită ca un amestec de contestare şi 
satiră, de seriozitate şi glumă. Publicistul se arată 
mereu alarmat de perspectiva sumbră a civilizaţiei, 
se simte agresat de politicianism. Stilul este cel al 
unui virtuoz. Aluzii subtile, avalanşe de calambu- 
ruri, artificii verbale, care sugerează conotaţii de o 
insinuantă ambiguitate, îi dezvăluie în egală măsură 
măiestria, dar şi temperamentul nestăpânit. 
Renumele literar al lui B. este legat în primul rând 
de schiţele cu subiecte din viaţa militară, cuprinse în 
volumele Vine doamna şi domnul gheneral, Maiorul 
Boţan (1921), Cum sunt ei... (1923), Doi vulpoi (1923), 
Schițe vesele (1924), ultimele două premiate de 
Societatea Scriitorilor Români. Intrigat şi revoltat de 
(non)sensurile existenţei cazone, de carenţele ofiţe- 
rilor, de relaţiile dintre grade, autorul prezintă, într-o 
manieră ironică, tăioasă, situaţii şi tipuri specifice 


Brăescu 


mediului. Colonelul sau generalul reprezintă chin- 
tesenţa defectelor militarului de profesie, produsul 
finit al involuţiei, care îşi etalează cu superbie nepri- 
ceperea şi ignoranţa. În special inspecţiile şi mane- 
vrele aveau darul de a releva dezarticularea sistemu- 
lui şi incompetenţa comandanților. Vine doamna 
şi domnul gheneral, cea mai cunoscută proză a lui 
B., este concepută într-o perspectivă cuprinzătoare. 
Acţiunea e plasată într-un orăşel de la Dunăre, în a 
cărui letargie şi torpoare ştirea despre vizita genera- 
lului la regiment are efectul unui ciclon care dezlăn- 
ţuie o agitaţie febrilă. Deciziile cu ton marţial luate 
de colonel, ordinele scrise cu un sever aspect cazon, 
dar cu o expresie ignară şi cu un conţinut pueril, 
incoerent sunt de o ilară elocvenţă. Comedia creşte 
în intensitate, toată zbaterea, pregătirea minuțioasă, 
spaima de „superior” devin ridicole şi sunt potenţate 
la maximum de o ultimă zădărnicire a tuturor efortu- 
rilor: generalul nu mai vine. O pace ca după cutremur 
se lasă peste orăşel, aruncând în definitivă izolare şi 
inutilitate o existență meschină, fără sens. O ipostază 
deosebit de pregnantă în proza lui B. este cea a ofi- 
ţerului „reformator”. Cu un aer de inspirat, de inițiat 

în marile taine ale artei militare, acesta e posedat de 
biete nimicuri, pe care le consideră revoluţionare. 
Între propriile păreri despre importanţa acelor „idei” 
şi neînsemnătatea lor reală, între pretenţia de a aplica 
o „metodă nouă” şi vechea practică a insultelor şi 
bătăii există o discrepanţă absolută, care defineşte în 
profunzime personajul (Legea progresului, Punerea la 
punct, Metodă nouă, Cele două şcoli, Cele trei elemente). 
Alte schițe sunt adevărate fiziologii care au drept 
țintă prostia, laşitatea şi cameleonismul (Un revoltat, 
Colonelul Ionescu, Guşă de porumbel), întruchipează 
profitorul şi servilul (Rafe cu repetiție), ignorantul 
imoral pus să facă educaţie altora (Masă comună, 
Şedinţă de educaţie, Crăciunul). Scriitorul demistifică 
o anumită realitate socială, prezentând-o ca pe un 
spaţiu alienant, ce degradează şi face absurde relaţiile 
dintre indivizi. Personajele sunt construite schematic, 
pe o dominantă, prin simplificare maximă. Limbajul 
este cel care animă apariţii mecanice, oarbe şi insen- 
sibile, acţionate doar de câteva impulsuri, prozatorul 
creând tipuri memorabile, care se definesc mai cu 
seamă prin dialoguri şi alocuţiuni de o densă expresi- 
vitate, alerte, spontane, concise. Comicul, generat de 
situarea în zona rupturii logice sau a contradicţiei, de 
ignoranță, de contrastul dintre intenţia vorbitorului 
şi semnificaţia reală, este însăşi substanţa din care se 
întrupează personajele. Cu o inteligenţă umoristică 
rară, B. a selectat acele gesturi, atitudini şi expresii care 
au o mare putere de semnificare, în secvenţe rafinate, 
fluente şi savuroase. O categorie aparte o consti- 
tuie prozele cu figuraţie rurală. Autorul îi priveşte 
pe ţărani ca pe nişte fiinţe bizare. Ei îi apar bicisnici, 
abrutizaţi de muncă şi sărăcie, animați de instincte 
şi dorinţe obscure, meschine (Tocmeală, Înzestrare), 
cu o judecată alterată de superstiții (Țăranii noştri, 
Credinţa), îndurând cu obedienţă resemnată oprima- 
rea şi mizeria (Mulţămită, Necazuri). Scriitorul mută 
accentul pe manifestări, exploatând cu artă confuzia 
şi inadvertenţele, transformând întâmplări triste, 
dramatice în scene comice. Cele mai numeroase 
(dintre care foarte multe rămase în periodice) sunt 
însă schiţele cu subiecte din viaţa citadină, despre o 
lume comună, cu o existenţă banală, măruntă, con- 
sumată în chefuri şi intrigi ridicole, pagini incluse, în 
special, în volumele Schife umoristice (1923), Nuvele 
(1924), Un scos din pepeni (1926), Alte schițe vesele 
(1928), La clubul decavaților (1929; Premiul Societăţii 
Scriitorilor Români). Oamenii au mania pălăvrăgelii 
stupide sau sunt copleşiți de nădufurile şi ipocrizi- 
ile vieţii conjugale. În cele mai bune texte (Școala, 

Pisălogul, Recomandaţiuni, Unde stă norocul, Un 
scos din pepeni, La urlătoare, Forța publică, În clasa a 
doua, Petrecere între prieteni, Cunoştinţă veche) sunt 
satirizate cu forță prostia, necinstea, infatuarea, imix- 
tiunea deplasată, viețuirea automată, iresponsabilă. 
În micile târguri lipsa de ocupaţii utile, imitarea cari- 
caturală a obiceiurilor şi modelor din marile oraşe, 
ecoul disproporționat al unor insignifiante întâm- 
plări, morala îngustă şi agresivă, curiozitatea avidă, 
bârfa, conflictele de orgolii stupide constituie fundalul 
evoluţiei unor personaje reprezentative (Balul prefec- 
turii, Provinciale, Carre de dame). În general, B. pare 
a decupa „pe viu” numeroase scene, din dorinţa de 
a arăta adevărata faţă a lumii, afirmându-şi calitatea 
de observator căruia nu-i scapă nimic, pornirea de a 
înlătura perdele şi măşti, de a revela comedia compor- 
tamentului social, denunţând răul ascuns după vorbe 
şi gesturi aparent respectabile. Structural, prozato- 
rul aparţine unei mereu actuale categorii de creatori 
lucizi şi ironici, puţin interesaţi de ficțiune, dar înzes- 
traţi cu o prodigioasă memorie şi cu o mare capaci- 
tate de reprezentare plastică şi dramatică a realului. 
Dialogurile, uneori scăpărătoare, definesc laconic 
tipuri sau situaţii şi constituie o manifestare de vârf a 
inteligenţei sale artistice. Stringenţa formală, rigoarea 
expresiei, ca şi luciditatea, scepticismul, îndurerarea 
față de fenomenul alienării individului în contexte ce 
contravin naturii umane sunt câteva argumente în 
favoarea perenităţii prozei scurte a lui B. Primul său 
roman, Moş Belea (1927), istorisire plată, monotonă 
a vieţii şi decăderii unui ofițer mediocru, a dezamă- 
git. Celelalte — Conașii (1935), Primii şi ultimii paşi 
(1939), Margot (1942) — sunt simple aglomerări de 
manifestări telurice ale unei categorii sociale parazi- 
tare, cu pasiuni doar fiziologice. Este o proză de un 
realism tern, apropiată de relatarea faptului divers. 
Mult diferit este volumul Amintiri (1937), cântec nos- 
talgic al copilăriei, a cărei libertate provenită din lipsa 
de îngrădiri interioare, din inocenţă, devine imposi- 
bilă mai târziu. Este şi o evocare lirică a mediului şi a 
persoanelor apropiate, în care afecțiunea se împle- 
teşte cu persiflarea. Uimirea în faţa miracolului copi- 
lăriei şi a vieţii neconstrânse, descrierile de locuri şi 
oameni, francheţea rostirii dau o senzaţie frustă, dar 
țes, totodată, o aură de poezie ingenuă. În încercările 
teatrale ale lui B., dintre care doar comedia Ministrul 
a fost jucată în 1927, lipseşte construcţia dramatică, 
totul reducându-se la comicul de situaţie şi de limbaj. 
Pe scena Teatrului Naţional din Bucureşti a mai fost 

reprezentată o traducere a sa după comedia Un 
prieten din tinereţă de Ed. S6e. 


Prin darul de a prinde contraste şi stabili raporturi 
morale, dar şi prin observaţia amănuntului tipic, prin 
puterea de a-şi însufleți tipurile, dramatizându-le, prin 
arta compoziţiei, dar, mai ales, printr-o desăvârşită obiec- 
tivitate care-i caracterizează şi diferenţiază satira, litera- 
tura d-lui Brăescu are nu numai caracterele talentului, ci 
şi cele ale clasicităţii. 

E. LOVINESCU 


SCRIERI: Vine doamna şi domnul gheneral, laşi, 1918; 
Maiorul Boţan, Bucureşti, 1921; Cum sunt ei..., Bucureşti, 
1923; Doi vulpoi, Bucureşti, 1923; Schițe umoristice, Bucu- 
reşti, 1923; Nuvele, Bucureşti, 1924; Schițe vesele, Bucureşti, 

Bucureşti, 1937; Primii şi ultimii paşi, Bucureşti, 1939; 

Opere alese, I-II, îngr. şi introd. Niculae Gheran, Bucureşti, 

BRĂNIŞTEANU, B. 
(pseudonim al lui Bercu 
Braunstein; 17.1V.1874, | 
Iaşi — 29.XI1.1947, |. 


Bucureşti), gazetar. | 


Fiu al comercianților Ester şi Avram Braunstein, B. 
a avut parte de o educaţie îngrijită. Elev mai întâi la 
Iaşi, apoi la Roman, a fost trimis (1888) în Germa- 
nia, unde a terminat liceul. La Universitatea 

berlineză a urmat apoi cursuri de sociologie şi eco- 
nomie politică. Întors în oraşul natal, şi-a inaugu- 
rat în 1895 îndelungata-i carieră jurnalistică prin- 
tr-o colaborare bătăioasă la ziarul local „Lumina”, 
semnând, de acum înainte, B. Brănişteanu. La înce- 
putul lui 1896, cu ajutorul lui C. Mille, intră în redac- 
ţia ziarului „Adevărul”. Ulterior, în unele perioade, 
semnătura sa poate fi întâlnită aproape zi de zi până 
în 1947. În februarie 1899 a fost expulzat şi, cu statu- 
tul de cetăţean austriac, a locuit câţiva ani la 
Budapesta şi Viena. Întors în ţară, a solicitat şi a 
obţinut cetăţenia română. Din 1920 a fost şi prim-re- 
dactor al „Adevărului”, mai târziu codirector; din 
1945 până în 1947 a fost din nou prim-redactor la 
marele cotidian. A făcut parte şi din conducerea zia- 
rului „Dimineaţa”. Scurtă vreme (decembrie 1921 — 
martie 1922) a dirijat „Lupta” împreună cu Em. D. 
Fagure. 

B. a fost unul dintre gazetarii proeminenţi 
din România celei dintâi jumătăţi a secolului al 
XX-lea. S-a remarcat prin varietatea cunoştinţe- 
lor, temeinicia lor şi, mai ales, prin cumpătarea 
tonului, prin seriozitatea şi civilitatea argumentă- 
rii. G. Călinescu îl considera „un profesor a cărui 
catedră era gazeta”. A ameliorat calitatea artico- 
lului cotidian printr-un stil cu unele inflexiuni 
literare. De altfel, a şi tradus o piesă, Pui de dragoste 
de Arthur Schnitzler (în 1907), iar în creionarea 
unor profile de oameni ai scenei sau de oameni 
politici ai vremii (precum portretul lui N. Titulescu) 
a strecurat pagini de savuroasă memorialistică. 
Nu s-a arătat niciodată un gazetar grăbit în con- 
cluzii, mai ales când s-a referit la operele literare. 
Titu Maiorescu şi C. Dobrogeanu-Gherea i-au fost 
mentori recunoscuţi, fără ca el să se situeze cu totul 
de partea unuia dintre ei. Afinităţile ideologice l-au 
impulsionat să scrie mai frecvent despre principi- 
ile criticii gheriste, însă cu anumite obiecţii. Dar B. 
nu s-a considerat un critic literar, ci doar un cititor 
oarecum avizat şi privilegiat în a-şi putea exprima 
opiniile. A fost, de aceea, prudent în evaluări, poate 
şi dintr-o anume dificultate de a surprinde speci- 
ficul literar, din cauza pregătirii sale sociologice. 
Mai ales până prin 1920 el a informat publicul 
românesc asupra multor apariţii literare din stră- 
inătate, scriind onest şi competent. Redactat în 
vremuri potrivnice, un jurnal ţinut din primăvara 
lui 1943 până în mai 1944 (păstrat la Muzeul Yad 
Vashem din Ierusalim) va fi editat în 2003-2006, la 
trei decenii după moartea ziaristului. B., în anii '40 

țintuit la pat de boală, înlocuieşte pagina de gazetă 
cu cea de jurnal. La curent cu evenimentele politice 
şi culturale ale momentului, el comentează lucid, 
atent, prezentul, făcând, spre a-i înţelege mersul 
şi spre a descifra sensul unor acţiuni, numeroase 
incursiuni în trecut. Mâhnirea, deseori revolta 
răzbat din aceste rânduri care pledează pentru o 
imposibilă toleranţă. 

SCRIERI: N. Titulescu, Bucureşti, 1945; Jurnal, I-III, 
îngr. Georgeta Pană, pref. Dumitru Hîncu, București, 
2003-— 2006. 

1979, 75-76, 277-278; Mirodan, Dicţionar, |, 227-230; Al. 
Călinescu, Reflecţiile unui gazetar de odinioară, ATN, 
2003, 10; Henri Zalis, B. Brânişteanu —- memorialist al 
scenei româneşti din veacul XX, „Realitatea evreiască”, 
2004, 203. D.M. 


BRĂTESCU-VOINEŞTI, 
IL. Al. 

[loan Alexandru] 
(1.1.1868, Târgovişte — 
14.XI1.1946, Bucureşti), 
prozator. 


Este al doilea dintre cei patru copii ai lui Nicolae 
Brătescu, mic proprietar. Mama scriitorului, 
Alexandrina, era fiica lui Ioan Voinescu II. Între 
1874 şi 1878 a urmat şcoala primară în Târgovişte. 
Este înscris, la Bucureşti, în pensionul Cocărescu, 
absolvit în 1882, iar din septembrie urmează Liceul 
„Sf. Sava”. Prin 1885 ar fi fost animatorul revistei 
liceului, „Gogoneţul”, pe care o ilustra şi unde şi-ar 
fi tipărit câteva alcătuiri poetice. Bacalaureat în 
1887, se înscrie la Facultatea de Medicină bucureş- 
teană, părăsită în anul următor. Urmează 
Facultatea de Drept, poate şi pentru că cerea mai 
puţini ani de studii, şi o termină în 1892. Anul 1888 
fusese unul de cumpănă pentru B.-V., care se simte 
oarecum dezorientat, fără nici un ţel precis. 
Frecventează diverse cercuri studenţeşti, unele 
prepoporaniste şi chiar socialiste. Iscălind 1. 
Brătescu, publicase în săptămânalul de stânga 

„România”, în martie 1887, schița Dolores. Ca 
student, colaborează în 1889 la „Fântâna 
Blanduziei”, însă ascunzându-se sub pseudonimul 
Dionisie, apoi continuă în cotidianul „Constitu- 
ţionalul”, redactat de I.L. Caragiale, şi în „România”. 
Exprimându-şi o opinie diferită de a lui Titu 
Maiorescu, ale cărui cursuri de filosofie le audia, 
este invitat de acesta la Junimea, unde citeşte 
povestirea Cea din urmă scrisoare, urmată de 
Scrisori găsite, apărute în „Convorbiri literare”, în 
1890. Timp de câţiva ani este un colaborator 
apreciat al revistei, dând proză şi versuri. După 
obţinerea licenţei, numit magistrat, colindă, între 
1892 şi 1896, oraşele Bucureşti, Piteşti, Craiova şi, 
în sfârşit, Târgovişte. Aici, neputând suporta duri- 
tatea vieţii de judecător, intră în baroul local (1897). 
Va profesa în oraşul natal mai bine de un deceniu. 
Viaţa nu-i este, totuşi, monotonă. Între 1 ianuarie 
1895 şi 31 decembrie 1899 este membru în comite- 
tul de direcţie al „Convorbirilor literare”, continu- 
ând să facă parte încă un an din comitetul de 
redacţie, după care demisionează (1901). În revista 
Junimii publică rar, ultima povestire apărându-i în 
1898. Cartea de debut, Nuvele şi schițe (1903), îl 
readuce în actualitatea literară. Treptat, se înde- 
părtează de junimișşti şi de Maiorescu, se înscrie în 
Partidul Liberal şi este ales deputat de Dâmboviţa 
(1907-1911). Îi apare al doilea volum, În lumea 
dreptăţii (1906), care cunoaşte un succes deosebit. 
Scriitorul este recunoscut drept un maestru al 
povestirii. Nuvele noi cuprinde culegerea Întuneric 
şi lumină, din 1912, tipărită, ca şi În lumea dreptă- 
ţii, sub auspiciile cercului de la „Viaţa românească”, 
revistă în care apăruseră toate după 1907. Membru 
fondator al Societăţii Scriitorilor Români, în 1912 
devine vicepreşedinte. În 1914 ajunge director 
administrativ al Adunării Deputaţilor, funcţie 
transformată, după război, în cea de secretar 
general al Cancelariei Parlamentului, în care a 
rămas până la pensionare (1939). În 1914 B.-V. 
alcătuise două „scrisori” intitulate Politică, adre- 
sate unui personaj imaginar, Mache Dumbrăveanu. 
Cu acest prilej, îşi exprimă pentru întâia oară deza- 
cordul cu politicianismul, pe care îl critică, deo- 
camdată blajin, exagerând rolul social al oamenilor 
de ştiinţă şi al artiştilor. În următorii doi ani trimite 
la „Flacăra”, „Europa, „Universul”, „Adevărul” 
îndemnuri de intrare în război alături de puterile 
Antantei, dar visează şi la o „Biblie a păcii”. Este 
foarte activ şi pe plan literar. Publică primele două 

acte din piesa Sorana în „Viaţa românească”, scrise 
împreună cu A. de Herz, apoi actul al treilea în 
„Flacăra” (1916), iscălindu-l singur. Căpitan în 
timpul războiului, însoţeşte armata română în 
Moldova, unde, la Târgu Frumos, va fi doi ani 
comandantul garnizoanei. Aici scrie cea mai mare 
parte din eseul În slujba păcei, apărut în 1919. Pe 
când se afla în refugiu, a fost ales membru al 
Academiei Române (1918). Tot acum primeşte din 
partea oficialităților direcţia ziarului „Dacia, 
împreună cu Al. Vlahuţă. După moartea acestuia, 
B.-V. conduce jurnalul singur (din noiembrie 1919). 
Din decembrie 1919 până în 1927 e şi director al 
publicaţiei „Lamura”, apoi preşedintele comitetu- 
lui de conducere al revistei. În 1920 este pentru 
scurt timp director interimar al teatrelor, după ce, 
din 1907, fusese membru în comitetul de condu- 
cere al Teatrului Naţional bucureştean. Preşedinte 
al secţiei literare a Academiei Române (1923), este 
şi vicepreşedinte al înaltului for. Face parte din 
comitetul de lectură al Editurii Cartea Românească, 
prilej de a-şi manifesta opiniile, care, deşi nu tot- 
deauna vetuste, erau în dezacord cu orientarea 
modernistă. În 1925 primeşte Marele Premiu 
Naţional de Proză. Scriitorul este aproape un idol 
pentru cea mai mare parte a cititorilor şi chiar a 
criticilor. G. Ibrăileanu contribuie mult în această 
privinţă, prin cronicile din „Viaţa românească” şi 
prin studiul dedicat prozatorului în 1916. O altă 
analiză întreprinde D. Caracostea în 1921. Dar 
împotriva scriitorului se înteţeşte şi campania de 
contestare, începută, prin 1915, de Tudor Arghezi. 
În ianuarie 1928 Societatea Scriitorilor Români 
decide sărbătorirea pe plan naţional a lui B.-V. la 
aniversarea a şaizeci de ani. Era cea dintâi manifes- 
tare de acest fel organizată pentru un scriitor 
român în viaţă. Festivităţile au avut amploare deo- 
sebită, aproape toate revistele şi cotidienele oma- 
giindu-l prin articole şi numere speciale. Îi apar trei 
noi volume: Firimituri (1929), Cu undiţa (1932) şi 
Din pragul apusului (1935). Odată cu vârsta, scrii- 
torul pierde câte puţin din altruismul manifestat 
anterior, se opreşte tot mai des asupra aspectelor 
urâte ale relaţiilor sociale şi literare, pe care, 
cârcotaş acum, le comentează în intervenţii obosi- 
toare. Reia unele opinii mai vechi referitoare la 
drepturile evreilor din România, le amplifică şi le 
actualizează într-o serie de articole din „Universul”, 
reunite în volumul Huliganism? (1938). Naţio- 
nalismului sionist B.-V. îi replică exagerat şi cade în 


Brătescu- Voinești 


antisemitism. În 1938 continuă să publice în 
„Universul” articole de cruntă obtuzitate politică. 
În acelaşi an este găzduit de publicaţiile de extremă 
dreapta „Sfarmă-Piatră” şi „Linia dreaptă”. O docili- 
tate inadmisibilă şi o cecitate politică greu de 
înţeles îl fac să persevereze în paginile din „Porunca 
vremii” (1940-1943). În vara lui 1943 se îmbolnă- 
veşte. Atât de grav, încât în septembrie 1944, când 
este considerat de noul guvern drept unul dintre 
cei bănuiţi că au fost „vinovaţi de dezastrul ţării”, 
nici nu poate fi transportat la judecată. Este exclus 
din Societatea Scriitorilor Români, din Academie şi 
expus oprobriului public timp de doi ani. Dar scri- 
itorul nu mai era în stare să înţeleagă nimic din cei 
se întâmpla. Moare acasă. Un deceniu peste 
persoana şi scrisul său se aşterne uitarea. Reintrarea 
operei în cultura română începe în 1957, cu studii 
şi reeditări. 


Pau 4th hau Voia 
ar 

B.-V. a debutat cuversuri. Maisemnificative sunt 
acelea din „Fântâna Blanduziei” şi din „Convorbiri 
literare”. Din 1895 a renunţat la poezie. Încă de la 
început, scrisul său în proză are un caracter de măr- 
turisire, evident în forma epistolară şi de amintire a 
multor povestiri. Toate personajele lui sunt retrac- 
tile, se închid în cochilia unei sfioşenii aproape 
maladive, ilustrative fiind Pană Trăsnea Sfântul 
ori Andrei Rizescu. Tânjesc necontenit, aşteaptă 
mereu ceva ce nu se mai întâmplă, cu toate că au 
oroare de orice schimbare. Când totuşi survine 
schimbarea, are aspect catastrofic, nu pentru că 
individul nu se poate adapta, cipentru că aşa îi este 
felul. Melancolia este sinonimă cu dorinţa de sufe- 
rință. Astfel, toţi trăiesc într-o necontenită „durere” 
(precum Costache Udrescu din Neamul Udreştilor 
sau povestitorul din Întâmplare), ca şi cum ar fi 
torturați de însingurarea în care ei înşişi s-au retras 
şi de care sunt conştienţi. Sunt chinuiți deoarece 
nu-şi pot modifica inocenţa funciară. Mişu Gerescu 
(Scrisorile lui Mişu Gerescu) susţine că bunătatea 
este o însuşire a vieţii înseşi, omul fiind doar una 
din formele ei, variată, trecătoare şi superioară prin 

posibilitatea „lepădării de sine”. Creduli şi indecişi, 
când iau o hotărâre aceşti oameni o fac cu adâncă 
disperare, pornită din austeritatea propriei izolări. 
Căci, printre ceilalți, Scarlat Delureanu (Rătăcire) 
este „un urs”, iar mulţi consideră lumea „o sindro- 
fie de streini nepăsători”. Înfruntarea esenţială este 
între lumea „de odinioară” a protagonistului şi pre- 
zentul agresiv al colectivităţii, precum în Rătăcire 
sau în Pană Trăsnea Sfântul. Mai gravă este ostili- 
tatea unora chiar faţă de viaţă, pe care se răzbună 
deoarece nu-i pot asimila lecţiile şi rămân buimaci. 
La B.-V. cele mai reuşite personaje sunt alcătu- 
ite din stereotipii. Cu alte cuvinte, este vorba de 
oameni slabi, care se ascund îndărătul unor „dragi 
nimicuri”, tabieturi cu meniri defensive. Au mici 
pasiuni revelatoare: repararea ceasurilor, cultivarea 
florilor, observarea gângăniilor. Caută să se ferească 
astfel de exteriorul duşmănos, care, presupun ei, 
intenţionează să-i standardizeze. În profunzime 
inadaptabilitatea înseamnă refuzul uniformizării, 
al unui comportament instituit de mediocritatea 
adaptată. Andrei Rizescu (În lumea dreptăţii) crede 
în „armonia şi echilibrul” universului şi, pentru 

a le conserva, doreşte să transforme anturajul, 
mediul adică; el consideră că adaptarea este un 
act de laşitate. Probabil din acelaşi motiv, Nicolae 
Gropescu are porecla „Minciună”: vede lucruri 
ignorate de ceilalți (Niculăiță Minciună). Armă 
fragilă, nebunia unor personaje arată că B.-V. nu are 
încredere în capacitatea insului de a face faţă lumii, 
ceea ce li se întâmplă cu deosebire celor înzestrați. 
Foarte înrudit cu actorii săi este şi povestitorul, de 
la început cu un aer de bătrân care nu prea se miră 
de nimic. El este, adesea, un narator de tip clasic, 
stăpân absolut pe întâmplări şi personaje, pe 
care, într-un anume sens, le vrea exemplare. S-au 
remarcat deseori „duioşia” naratorială, tendinţa 
vizibilă către selectarea unor aspecte apreciate, în 
câmpul obişnuinţelor cotidiene, ca fiind „gingaşe”. 
La consolidarea acestei reputaţii, pe baza căreia 
B.-V. şi-a căpătat un renume deosebit în manua- 
lele şcolare, a contribuit substanţial, între altele, 
înfăţişarea unor aspecte miniaturale sau tratate 
în tehnica miniaturizării. Atitudinea fundamen- 
tală este antifilistinismul (Mişu Gerescu visează 
că se scufundă într-o mlaştină având buzunarele 
pline de aur). Însă această atitudine purcede din 
prețuirea unui „odinioară” patriarhal, în numele 
unei tihne călduţe. O uşoară amărăciune umbreşte 
seninătatea nuvelistului, parcă pentru a oferi 
măsura exactă a realităţii, care nu este nici idilică, 
nici catastrofală, doar cenuşie. Dintr-o „amară 
mizantropie” se distilează o acceptare stoică, uşor 
olimpiană. Printre armele de apărare, povestitoru- 
lui nu-i este străin, în primul rând, umorul. În cele 
dintâi scrieri acesta este cam încruntat, neguros, 
înseninându-se treptat şi dobândind dezinvol- 
tură, precum în Călătorului îi şade bine cu drumul. 
Între elementele care definesc arta lui de povestitor 
este şi predilecţia pentru melodramă. O parte din 
situaţiile epice imaginate conţin ireductibilităţi în 
exces, cel puţin ca premisă. Dar scriitorul ştie să le 
domolească, punând o surdină adesea exagerată, 
câteodată printr-un intermezzo umoristic, păşind 
în tragicomedie (Microbul). Evenimentele cruciale 
au o anume nobleţe dramatică (Din carnetul unui 
judecător) ori o linişte prevestitoare de furtună 
(Neamul Udreştilor). De o însemnătate aparte este 
stilul. Fraza e de o limpezime ireproşabilă şi de 
o eleganţă a alcătuirii care o apropie de cea a lui 
A. I. Odobescu. Este savantă, plină de paranteze, 
explicaţii, incidente, aglutinând vorbirea directă, 
dialogul posibil al personajelor şi rezumând 

evenimentele ori  metamorfozele sufleteşti. 
Refrenul, altă particularitate, dă enunţului melodi- 
citate şi solemnitate. Podoabele aproape că lipsesc, 
metaforele apar rar şi sunt obişnuite. O artă neega- 
lată demonstrează B.-V. în trecerea de la discursul 
naratorului la acela al personajelor, de regulă prin 
saltul din prezentul povestirii în trecutul eveni- 
mentelor. Povestitorul alunecă domol în reconsti- 
tuirea unor circumstanţe, pornind de la un prezent 
viu la un trecut reînviat prin stilul indirect liber, în 
care performează. Fiind este unul dintre maeştrii 
povestirii româneşti din secolul al XX-lea, duce 
la perfecţiune câştiguri anterioare şi deschide 
un drum pentru prozatorii de după el. Calmul 
frazei, fineţea pătrunderii psihologice, subtilita- 
tea stilului, rigoarea înlănţuirilor epice au întărit 
prestigiul nuvelei româneşti. A fost mult tradus 
în străinătate. Pe de altă parte, B.-V. a fost şi un 
publicist literar academic la suprafaţă, pătimaş în 
fond. Cele mai reuşite intervenții sunt „scrisorile, 
câteva fiind eseuri de o elevată ţinută şi cu o vie 
dialectică a ideilor. EI a fost atras şi de teatru încă 
de prin 1909, când a tălmăcit câteva lucrări drama- 
tice. S-a încumetat să scrie o piesă, Sorana (1915, 
în colaborare cu A. de Herz), a cărei paternitate a 
fost controversată. În fapt, este vorba de o nuvelă 
dramatizată, fără prea mult nerv, cu scene statice, 
însă reprezentabilă. 


În constelația prozatorilor de azi d. Brătescu- Voineşti Stră- 
luceşte cam izolat, atât prin situaţia sa, prin felul vieţii sale, 
cât şi prin natura operei. El mai ocupă un loc deosebit şi prin 
faptul că este scriitorul care face tranziţia între generaţia lui 
Vlahuţă şi aceea a lui Sadoveanu. Din acest punct de vedere, 
putem spune că el este începătorul literaturii noastre celei 
mai noi şi, fiind un scriitor de talent şi un adevărat nuvelist, 
putem adăuga că de la el începe nuvela noastră — ca gen 
căruia să i se fi consacrat un scriitor. 

G. IBRĂILEANU 


SCRIERI: Nuvele şi schițe, pref. Nerva Hodoş, Bucureşti, 
1903; În lumea dreptăţii, laşi, 1906; ed. București, 1943; Pe 
marginea cărţilor, Bucureşti, 1911; Întuneric şi lumină, 
Iaşi, 1912; ed. Bucureşti, 1943; Sorana (în colaborare 
cu A. de Herz), Bucureşti, [1915]; În slujba păcei, Bucu- 
reşti, 1919; Rătăcire, Bucureşti, 1923; ed. 3, Bucureşti, 
1993; Firimituri, Bucureşti, 1929; ed. Bucureşti, 1943; Cu 
undița, Bucureşti, 1932; Din pragul apusului, Bucureşti, 
1935; ed. Bucureşti, 1943; Huliganism?, Bucureşti, 1938; 
Originea neamului românesc şi a limbei noastre, Bucu- 
reşti, 1942; Întuneric şi lumină. În lumea dreptăţii, îngr. 
şi pref. Mihai Gafiţa, Bucureşti, 1957; Întuneric şi lumină, 
îngr. Andrei Rusu, pref. Mihai Gafiţa, 1963; Opere, |, îngr. 

Teodor Vârgolici, pref. Al. Piru, Bucureşti, 1994; Pagini 
uitate, îngr. Teodor Vârgolici, Bucureşti, 2010. 

Repere bibliografice: Chendi, Scrieri, III, 162-163; 
Sanielevici, Încercări, 179-197; Maiorescu, Critice, III, 
319-321; Ibrăileanu, Opere, 1, 254-296, VI, 297-350; 
Aderca, Contribuţii, |, 31-37, passim; D. Caracostea, 
Poetul Brătescu- Voineşti, Bucureşti, 1921; Călinescu, 
Opere, |, 262-263, IV, 213-231; Munteano, Panorama, 
114-118; Călinescu, Is. lit. (1941), 509-515, Ist. lit. 
(1982), 575-581; Vianu, Opere, V, 168-173; E. Lovinescu, 
Maiorescu şi contemporanii lui, Bucureşti, 1943, 
210-213; Zaciu, Masca, 142-169; Ciopraga, Lit. rom., 
551-567; Micu, Început, 316-329; Pillat, Itinerarii, 
221-235; Livia Ciupercă, loan Alexandru  Brătescu- 
Voinești, lași, 1996; Dan Mănucă, Introducere în opera 
lui 1. Al. Brătescu- Voineşti, Bucureşti, 1997; Dicţ. analitic, 
II, 239-241, 270-274; Dicţ. esenţial, 108-111; lon Gavrilă, 
Ioan Alexandru Brătescu- Voineşti. Viaţa şi opera literară, 
Târgovişte, 2004; Scurtu, Cercetări, |, 10-22, II, 7-14, UI, 
14-27; Mihai Cimpoi, Ioan Alexandru Brătescu-Voineşti: 
prefacerea firii, Târgovişte, 2011. D.M. 


BRĂTULESCU, Monica 
(13.VII.1930, Craiova 

— 9.11.2009, Ierusalim), 
folcloristă, prozatoare. 


Este fiica lui Netty (n. Silbermann) şi a lui lacob 
Rahmil, proprietar al unei case de efecte şi lombard. 
A urmat liceul la Craiova și a absolvit Facultatea de 
Filologie, secţia limba şi literatura engleză, a 
Universităţii din Bucureşti (1953), ajungând cerce- 
tător la Institutul de Folclor (devenit Institutul de 
Etnografie şi Folclor) (1955-1982). Îşi ia doctoratul 
în filologie în 1975. Emigrând în 1982 în Israel, este 
angajată între 1984 şi 1988 la Hebrew University 
din Ierusalim, fiind cercetător la Folklore Research 
Center, unde se ocupă de culegerea şi studierea 
tradiţiilor populare ale israelienilor proveniţi din 
România. 

B. aduce reale contribuţii la cunoaşterea colin- 
delor şi colindatului. După o serie de studii parţiale 
şi o antologie de colinde laice, alcătuită cu discer- 
nământ (La luncile soarelui, 1964), tipăreşte în 1981 
lucrarea care o reprezintă cu adevărat, Colinda 

românească — The Romanian Colinda (Winter- 
Solstice Songs). Un amplu studiu introductiv 
abordează aproape exhaustiv aspectele legate de 
această specie: menţiuni istorice, culegeri şi studii, 
demarcaţii între colinde şi alte forme de colindat, 
practicarea obiceiului, substratul mitologic, influ- 
enţa creştină, repertoriul, libertăţi şi constrângeri 
în compoziţia colindei, categorii de personaje, 
refren, incipituri, formule finale, elemente stilistice, 
partea a doua a lucrării constituind-o indexul tipo- 
logic şi bibliografic al colindelor. Un sistem special 
de trimiteri infirmă mai vechea şi inoperanta 
împărţire a colindelor în laice şi religioase. Scurtul 
rezumat al fiecărui tip se dă bilingv, în română şi 
engleză, urmat de bibliografia variantelor apărute 
în volume şi a celor existente în Arhiva Institutului 
de Etnografie şi Folclor din Bucureşti. Lucrarea este 
un excelent instrument de lucru, accesibil şi spe- 
cialistului străin. Autoarea a mai publicat câteva 
antologii de ghicitori, proverbe şi zicători, însă 
importantă este altă lucrare, lăsată în manuscris, 
Lirica de dor şi dragoste. Păsări, animale, flori, ela- 
borată în cadrul proiectului Colecţia națională de 
folclor. În Israel B. scrie şi publică proză. Cartea 
Răsunete din Caucaz şi alte povestiri (2001) evocă 
destinele a cinci femei pe fundalul unor antago- 
nisme interreligioase şi interetnice din Georgia şi 
din România (grupul etnic al saşilor), inclusiv din 
Israel, cu dificultăţile pe care le implică adaptarea 
nou-veniţilor. Paginile au, totodată, caracter auto- 
biografic, constituind, cum s-a observat, „un fel de 
antimemorii deghizate” (lon Cristofor). Crâmpeie 
din Cartea străduinţei (2010), un volum misce- 
laneu, este încă o mărturie că B. a vrut să scrie 
mai cu seamă proză în care să comunice experi- 
ența de viață dobândită într-un „oraș caracterizat 
de elevaţie spirituală și în același timp de îndâr- 
jire şi fanatism”. Autoarea scrie cu pasiune, dar 
are senzaţia că este un „Robinson Crusoe într-un 
deșert îmbelșugat”. Scrie în limba română, pentru 
că este convinsă că astfel „își menţine o linie de 
continuitate, identitate, puterea de a gândi și a se 
exprima deplin și nuanțat. Limba mea maternă 
este româna, o limbă fără răsunet pe mapamond, 
dar o limbă cu multiple registre și corzi, proaspătă 
și vie, nesterilizată prin conversaţia de salon”. 

SCRIERI: Colinda românească — The Romanian Colinda 
(Winter-Solstice Songs), Bucureşti, 1981; Răsunete din 
Caucaz şi alte povestiri, Norcross (SUA), 2001; Crâmpeie 
din Cartea străduinţei, îngr. Sanda Golopenţia, Georgeta 

Caţap și Liliana Alexandrescu, postfață Sanda Golopen- 
ţia, București, 2010. Culegeri: Ghicitori şi proverbe, I-L, 
Bucureşti, 1957; La luncile soarelui, pref. edit., Bucureşti, 
1964; Cântece şi strigături populare noi, Bucureşti, 1966 
(în colaborare). 

Repere bibliografice: Mihai Coman, Sinteză şi tipologie, 
VR, 1983, 11; Elena-Esther Tacciu, Toate personajele 
sunt femei, „Minimum” (Tel Aviv), 2001, 173-174; 
Sanda Golopenţia, Poveşti ale înțelegerii: Monica 
Brătulescu, „Răsunete din Caucaz şi alte povestiri”, 
„Origini-Romanian Roots”, 2001, 11-12; Cristofor, Țara 
Sfântă, II, 22-25; Datcu, Dicţ. etnolog, 147; Nicolae 
Constantinescu, Câră luciditate, atâta dramă..., CLI, 
2010, 29; Sabina Ispas, Monica Brătulescu (1930- 
2009), „Anuarul Institutului de Etnografie și Folclor 
«Constantin  Brăiloiu»”, 2010; Datcu, Miscellanea, 
573-576; Manolescu, Enciclopedia, 99-100. I.D. 


BRÂNCUŞ, Elisabeta (17.X.1935, Bucureşti -— 
6.1.1994, Bucureşti), editoare. Este fiica Petrei şi a 
lui Dumitru Haralambie, tipograf. A făcut studii 
la Liceul „Gh. Şincai” (1946-1953) şi la Facultatea 
de Filologie (1953-1958) din Bucureşti, devenind, 
din septembrie 1958, redactor la Editura de Stat 
pentru Literatură şi Artă, apoi la Editura Minerva 
(1969-1991). 

Dimensiunea definitorie pentru B. a fost acribia 
filologică, calitate care caracterizează ediţiile 
critice din opera a doi mari clasici, lon Creangă şi 
Alexandru Macedonski. Este semnificativ faptul că 
a editat scrierile lui lon Creangă împreună cu lorgu 
Iordan (1964, 1970), iar scrierile lui Macedonski 
împreună cu Adrian Marino (I-VII, 1966-1980), 
aici numele fiindu-i menţionat abia la al șaselea 
volum, apărut în 1973. În ediţia Opere de Ion 
Creangă, apărută în două volume, sunt cuprinse 
poveştile, amintirile, povestirile, poveştile didac- 
tice, versuri originale, poezii populare, articole 
didactice, corespondenţă şi ample capitole de note 
şi variante, glosar şi bibliografie (a operei şi critică). 
Este cea mai bună ediţie după, cronologic vorbind, 
aceea a lui G.T. Kirileanu, fiind reluată în mai multe 
rânduri. Calitatea sa primordială, şi anume grija 
pentru ţinuta ştiinţifică, pentru acurateţea textelor, 
B. şi-a vădit-o cu prisosinţă între anii 1975 şi 1991, 
când a condus la Editura Minerva redacţia Ediţii 
critice, ani în care au apărut numeroase volume de 
referinţă în colecţiile „Scriitori români” şi „Opere. 
Totodată, de-a lungul anilor, a reuşit prin ştiinţa, 
prin tactul şi delicateţea care au caracterizat-o, să 

facă din această redacţie un nucleu de autentici 
textologi. 

Ediţii: Al. Macedonski, Opere, VI-VII, pref. Adrian 
Marino, Bucureşti, 1973-1980 (în colaborare cu Adrian 
Marino); lon Creangă, Povești, amintiri, povestiri, Bucu- 
rești, 1964 (în colaborare cu Iorgu Iordan), Opere, I-II, 
introd. Iorgu Iordan, Bucureşti, 1970 (în colaborare cu 
Iorgu Iordan). 

Repere bibliografice: Ornea, Medalioane, 58-60, Iordan 
Datcu, Sub semnul Minervei, Bucureşti, 2000, 147-148. 1.D. 


BREAZU, lon 
(4.IV.1901, Mihalţ, j. 
Alba — 11.V.1958, Cluj), 
istoric literar, publicist. 


Este fiul Floarei şi al lui Victor Breazu, ţărani. A 
urmat liceul la Blaj, absolvindu-l la Orăștie (1920), 
apoi e student la Facultatea de Litere şi Filosofie la 
Cluj (1920-1924). Remarcat de G. Bogdan-Duică (al 
cărui continuator va fi considerat), este recoman- 
dat pentru Şcoala Română din Franţa (1926-1928), 
unde elaborează lucrarea Edgar Quinet et les 
Roumains, care în 1931 îi va aduce titlul de doctor. 
Din 1928 este angajat la Muzeul Limbii Române 
din Cluj, dar deţine şi unele posturi în învățămân- 
tul universitar. În 1942 devine conferenţiar de 
istoria literaturii la Facultatea de Litere, apoi 
profesor, conducând după 1951 şi Secţia de istorie 
literară şi folclor a Filialei Cluj a Academiei. A fost 
un foarte activ militant cultural, având şi funcţiile 
de „secretar propagandist”, apoi de „secretar 
literar” al Astrei, poziţie din care răspundea de 
apariţia revistei „Iransilvania” (din 1940). Acesta e 
şi vârful carierei sale de redactor şi publicist, 
începută la „Societatea de mâine” (1924-1933, 
unde, împreună cu Olimpiu Boitoş, semna şi B & B, 
susținând rubricile „Discuţii literare” şi „Cronici 
culturale şi artistice”) şi continuată la „Cosinzeana”, 
„Dacoromania”, „Patria”, „Darul vremii”, „Gând 
românesc”, „România nouă”, „Revue de Transylva- 
nie”, „Iransilvania”, „Steaua” ş.a. Postum, unele con- 
tribuţii şi o parte din corespondenţă (în special cu 

Lucian Blaga) îi apar în „Studia Universitatis 
«Babeş-Bolyai», „Cercetări de lingvistică”, „Iribuna”, 
„Echinox”, „Manuscriptum”. A publicat studii şi 
articole de istorie culturală şi literară, cronici 
teatrale, literare, plastice, muzicale, recenzii, note, 
comentarii diverse, documente, folclor ş.a., 
semnând şi 1. B., Cronicar, Titus (Bunea). 

Cele mai importante cercetări ale lui B. au 
fost adunate în Literatura Transilvaniei (1944) şi, 
postum, în Studii de literatură română şi com- 
parată U-II, 1970-1973). Influențat de ideile lui 
Hippolyte Taine, el privea literatura ca efect şi 
funcţie a socialului, în dependenţă directă de un 
anumit moment. Valoarea unei opere era judecată 
după forța acesteia de a reprezenta o comuni- 
tate, tipuri umane specifice, aspirații etnice, dar şi 
după realismul inspiraţiei şi al „zugrăvirii”, după 
preceptele morale ale autorului. B. fixează unele 
trăsături caracteristice ale literaturii ardelene, 
între care preocuparea pentru „ridicarea” popo- 
rului a devenit o adevărată religie a păturii culte. 
loan Slavici, „părintele” prozei artistice transil- 
vănene, cel ce a orientat-o definitiv spre „realis- 
mul popular”, se află în centrul consideraţiei şi al 
preocupărilor istoricului literar, care, prea târziu 
pentru a o duce la bun sfârșit, începe să pregă- 
tească editarea integrală a operei sale. Întemeiate 
pe o documentare amănunţită şi sistematică, 
lucrările sale sunt construite solid, concentric, 
cu o adevărată strategie a demonstraţiei. Limitat 
oarecum de concepţia pozitivistă — considera arta 
ca document, ca mod de cunoaştere şi comu- 
nicare a adevărului, ca expresie a unei atitudini 
faţă de existenţă -, B. urmărea cu aceeaşi atenţie 
şi fenomenul literar curent, atât în numeroasele 
cronici şi recenzii, cât şi în sintezele Viaţa literară 
românească în Ardealul de după Unire (1934), La 
Litt&rature contemporaine en Roumanie (1936), 
Die neuere rumănische Literatur Siebenbiirgens 
(1943). Percepea literatura contemporană ca pe 
o nobilă esență emanată de pământul transilvă- 
nean, pământ purtat în conştiinţe „ca un destin, ca 
un talisman, ca o certitudine primară”, păstrând, 
în general, liniile trasate de Slavici şi Coşbuc, dar 
în forme moderne, mai rafinate. De o deosebită 
atenţie se bucură opera lui Lucian Blaga, exponent 
al noii sensibilităţi ce şi-a găsit expresia proprie, B. 
fiind unul dintre primii exegeţi ai poetului şi între- 
ţinând cu el şi o bogată corespondenţă. La fel de 
aplicat, atent la detaliul evocator şi semnificativ, 

s-a ocupat de reconstituirea începuturilor şi evo- 
luţiei artei scenice în Transilvania. Totodată, a 
comentat ani la rând viaţa teatrală clujeană, încer- 
când să ajute, prin claritatea opiniilor, prin bogăţia 
de informaţii, la o mai bună înţelegere a spectaco- 
lelor. Pe alt plan, a ştiut să-şi valorifice cunoştin- 
ţele de literatură universală în explicitarea unor 
fenomene autohtone, precum formarea generaţiei 
paşoptiste - Edgar Quinet et les Roumains (1928), 
Michelet şi românii (1935) — sau în identifica- 
rea unor relaţii (lon Budai-Deleanu şi Erasmus, 
Slavici şi Confucius, Coşbuc şi Longfellow ş.a.). 
Pretutindeni dovedeşte spirit asociativ şi intuiţie 
de comparatist, erudiție, în tentativa de a sublinia 
nu numai influenţele, dar şi deschiderea spre uni- 
versal a gândirii şi scrisului românesc. Culegerile 
Povestitori ardeleni şi bănăţeni până la Unire 
(1937), Antologie română (1938, în colaborare cu 
Sextil Puşcariu), Poezii patriotice (1938, în cola- 
borare cu Ion Chinezu), Din viața satului transil- 
vănean (1942), Mama, copilul şi căminul familiar 
în poezia românească (1943), cursurile ţinute ca 
profesor întregesc o operă care, bazată în bună 
măsură pe un mod de cercetare derivat din con- 
ceptul de geografie literară, relevă o profundă 
devoțiune faţă de provincia natală. 

SCRIERI: Edgar Quinetet les Roumains, Paris, 1928; Biblio- 
grafia periodicelor (1927-1928) (în colaborare), Bucureşti, 
1931; Viaţa literară românească în Ardealul de după Unire, 
Cluj, 1934; Michelet şi românii, Cluj, 1935; Biobibliografia 
lui Gheorghe Bogdan Duică — Bio-bibliographie de Georges 
Bogdan Duică (în colaborare cu Ion Crăciun), ed. bilingvă, 
Cluj, 1936; La Litterature contemporaine en Roumanie, 
Cluj, 1936; Bibliografia publicaţiilor (1933, 1934 şi 1935) 
(în colaborare), Bucureşti, 1938; Lupta românilor din 
Transilvania pentru limbă, Sibiu, 1943; Die neuere rumă- 
nische Literatur Siebenbiirgens, Bucureşti, 1943; Litera- 
tura Transilvaniei, Bucureşti, 1944; Folklorul revistelor 
„Familia” şi „Şezătoarea”, Sibiu, 1945; Studii de literatură 
română şi comparată, I-II, îngr. Mircea Curticeanu, Cluj, 
1970-1973; De amicitia: Lucian Blaga — lon Breazu. Cores- 
pondenţă, îngr. Mircea Curticeanu, Cluj-Napoca, 1995. 
Antologii: Povestitori ardeleni şi bănăţeni până la Unire, 
introd. edit., Cluj, 1937; Antologie română, Halle, 1938 (în 
colaborare cu Sextil Puşcariu); Poezii patriotice, Cluj, 1938 
(în colaborare cu Ion Chinezu); Din viața satului transil- 
vănean, Cluj, 1942; Mama, copilul şi căminul familiar în 
poezia românească, Cluj, 1943. 

Repere bibliografice: Perpessicius, Opere, VII, 189-192; 
Zaciu, Masca, 388-393; George Munteanu, Ion Breazu, 
ST, 1958, 5; Mircea Curticeanu, Ion Breazu (1901-1958). 
Schiţă biobibliografică, TR, 1973, 19; Nicolae Manolescu, 

Studii şi documente literare, RL, 1973, 50; Vlad, Lecturi, 
386-391; Mircea Popa, Un mod de cercetare literară, TR, 
1976, 30; Bârlea, Efigii, 189-201; Ion Vlad, Ion Breazu şi 
sfera „geografiei literare”, TR, 1991, 18; Dicţ. scriit. rom., 
I, 371-374; lon Vlad, Ion Breazu between the Discipline of 
Literary History and the Enthusiasm of Literary Criticism, 
„Transylvanian Review”, 1999, 4; Gavril Istrate, Ion 
Breazu — un mare prieten al lui Lucian Blaga, DL, 2001, 
42; Scurtu, Contribuţii, Il, 83-89. C.1. 


BREBAN, Nicolae 
(1.11.1934, Baia Mare), 
prozator, eseist, 
traducător. 


Este fiul Olgăi Constanţa Esthera (n. Bâhmler) şi al 
lui Vasile Breban, preot. B. face şcoala la Lugoj, 
unde tatăl său funcţiona în cadrul Episcopiei 
Greco-Catolice, apoi, după desfiinţarea acesteia, 
odată cu interzicerea cultului greco-catolic în 1948, 
devenit mirean, trăia din veniturile de proprietar al 
unor mici unităţi productive (moară, presă de ulei). 
Exmatriculat din liceu în 1951, ultimul an de studiu, 
din cauza originii sociale „nesănătoase” — fiu de 
„exploatator“ —, B. îşi termină studiile în formula 
„fără frecvenţă” la Oradea, unde lucrează ca funcţi- 
onar. După absolvire (1952) se stabileşte la 
Bucureşti, unde nu e admis la Universitate tot din 
cauza „originii sociale“. Urmează cursuri de califi- 
care, devenind strungar la Uzinele „23 August”, 
ulterior şi conducător auto profesionist. Reuşeşte 
să intre, în 1953, la Facultatea de Filosofie, 
„măsluind actele“, cum precizează el însuşi în 
Confesiuni violente (1994), dar, subterfugiul fiind 
descoperit, e exmatriculat. Repetă tentativa în anul 
următor, însă, bolnav, abandonează. Lucrează un 
timp (1955-1956) la garajul Ministerului Finanţelor. 
În 1956-1957 e student la Cluj (la Filologie, secţia 
limba şi literatura germană), dar întrerupe din nou 
şi definitiv studiile. Duce o existenţă socialmente 
„marginală” faţă de structurile organizate ale vieţii 
literare „oficiale“ şi se dedică lecturii de opere fun- 
damentale (din marea proză universală, din filoso- 
fia germană etc.). Frecventează cercurile unor 

tineri scriitori în curs de afirmare (Nichita Stănescu, 
Matei Călinescu, Cezar Baltag, Florin Mugur, 
Grigore Hagiu ş.a.), cadru al unor fertile dezbateri 
neoficiale despre înnoirea creaţiei literare. 
Debutează cu proză scurtă la „Viaţa studenţească“ 
în 1957. Primul roman, Francisca, îi apare în 1965. 
Animale bolnave (1968) îi aduce consacrarea defi- 
nitivă, aprecierea cvasiunanimă. E ales membru al 
Biroului Uniunii Scriitorilor şi devine membru 
supleant al Comitetului Central al Partidului 
Comunist Român, în calitate de „scriitor reprezen- 
tativ“, într-un moment de „deschidere” a politicii 
comuniste. Din anul 1968 e redactor-şef adjunct, 
iar din mai 1970 redactor-şef la „România literară“. 
Realizează, semnând scenariul şi regia, pelicula de 
lungmetraj Printre colinele verzi (1970), adaptare 
cinematografică a romanului Animale bolnave 
filmul e inclus în selecţia oficială a Festivalului de 
la Cannes în 1971. B. însoţeşte filmul la festival, 
apoi călătoreşte prin Italia, iar în iulie 1971, aflân- 
du-se la Paris şi luând cunoştinţă de măsurile de 
înăsprire a controlului ideologic introduse în ţară 
(„tezele din iulie“), îşi prezintă, în semn de protest, 
demisia de la conducerea „României literare“ şi 
acordă interviuri presei occidentale, în care critică 
politica regimului Ceauşescu. Când se întoarce 
(aprilie 1972) în România, fusese exclus din Biroul 
Uniunii Scriitorilor şi din partid. Marginalizat, nu 
va mai ocupa nici un fel de funcţii oficiale şi se va 
dedica literaturii. Romanele continuă să-i apară, 
dar e şicanat de oficialități din cauza încercărilor 
dea-şipublica unele cărţi în străinătate. Bunavestire 
(1977) se editează cu mari dificultăţi şi stârneşte 
controverse din raţiuni extraliterare. Între timp B. 
dobândise şi cetăţenia vest-germană şi va face mai 
multe călătorii în străinătate, locuind perioade 
îndelungate la Paris, dar fără a părăsi definitiv — 
juridic vorbind - vreodată România. Condiţia lui e 
totuşi cea a unui semiexilat. Sprijină poziţia lui 
Paul Goma, în 1977, dar sieşi îşi refuză cariera de 
opozant politic, dorind să-şi impună scrierile 
atenţiei internaţionale pentru valoarea lor estetică, 
şi nu pentru raţiuni de conjunctură politică. l-au 
fost publicate în Franţa, în traducere, la Editura 
Flammarion, În absența stăpânilor (En LAbsence 
des maiîtres, 1983), Bunavestire (LAnnonciation, 
1985) şi Don Juan (1993). După 1989 e foarte 
prezent în publicistica şi în dezbaterile de idei din 
ţară și — deși continuă, timp de mulţi ani, să locu- 
iască pentru perioade destul de lungi peste hotare 

— se poate constata că poziţia lui de semiexilat ia 
sfârşit odată cu prăbuşirea regimului ceauşist. Din 
aprilie 1990 e director al săptămânalului „Contem- 
poranul - Ideea europeană“, serie nouă a 
„Contemporanului“; titlul şi concepţia revistei i se 
datorează. Publică din nou romane, dar şi cărţi de 
eseuri şi publicistică, versuri, teatru. Este, între 
altele, animatorul unor colocvii ale romanului 
românesc (1999, 2000). În 1997 Academia Română 
îl primeşte în rândurile sale în calitate de membru 
corespondent, devenind membru titular în 
ianuarie 2009. În 2001 e ales vicepreşedinte al 
Uniunii Scriitorilor, funcţie pe care o deţine până 
în 2005. A fost laureat, de-a lungul anilor, cu 
Premiul „lon Creangă“ al Academiei RSR (1965), 
Premiul Uniunii Scriitorilor (1968, 1977, 1994, 
Opera Omnia —2000), Premiul Asociaţiei Scriitorilor 
din Bucureşti (1994) ş.a. 

B. se impune, de la primele romane, ca unul 
dintre cei mai importanţi prozatori ai epocii, unul 
dintre principalii novatori ai prozei româneşti de 
ficţiune. Cultivă o formulă estetică şi o ideologie 
literară (aplicată) de o profundă originalitate. 
Cărţile lui, inegale valoric, dar fără excepţie remar- 
cabile, au suscitat uneori contestări sau supraeva- 
luări, deopotrivă nejustificate, sau au fost cva- 
siignorate din raţiuni în afara literaturii — „cariera“ 
sau gesticulaţia publică a scriitorului, episoade 
biografice, ideologia reală sau presupusă, iactanţa 
lui proverbială, suspiciunea de egolatrie şi acuza 
de aroganță constituite ca reacţie la discursul lui 
publicistic, considerat a fi singular şi prea răspicat 
ş.a. Totuşi, reproşurile care i s-au adus, chiar încer- 
cările de „demolare” n-au contestat palierul valoric 
şi gradul de importanţă foarte înalt al scrisului lui 
B., subînţelese, dacă nu enunțate explicit: pare-se 
nici chiar detractorii, sinceri sau conjuncturali, 
nu-i pot refuza statutul de scriitor de primă mărime 
al ultimelor decenii. Deoarece s-a abținut de la a 
sacrifica modei demascărilor oficial agreate - şi 
abil limitate — a „obsedantului deceniu“, cărţile lui 
de dinainte de 1989 s-au dovedit, după schimbarea 
contextului politic, mai viabile decât altele, care se 
subordonaseră docil acelei mode. Mai recent, s-au 
ivit încercări de relativizare a valorii lui B. pe criterii 
strict literare — ar fi doar modern, nu şi postmo- 
dern, cum s-ar cuveni, cu alte cuvinte, cramponân- 
du-se de modernitatea perdantă, ar fi depăşit 
estetic; după alte opinii, romancierul ar fi, dimpo- 
trivă, unul dintre pionierii postmodernismului 

literar românesc. Dincolo de credibilitatea uneia 
sau alteia dintre etichetările posibile, astfel de dez- 
bateri nu fac decât să ateste, din nou, importanţa 
operei scriitorului. Prima carte, Francisca, e un 
roman-cronică al unor transformări sociale post- 
belice şi a fost remarcată la vremea apariţiei 
datorită viziunii novatoare în care trata subiecte 
care în epocă se bucurau în mod curent de abordări 
convenţionale; acuzată ulterior de conformism 
conjunctural față de comandamentele impuse de 
politica de dirijism cultural a oficialităţii comu- 
niste, parţial repudiată de autorul însuşi, cartea nu 
e, totuşi, neglijabilă sau neinteresantă: temele pre- 
dilecte şi obsesiile romancierului sunt deja depis- 
tabile în acest volum de debut. În absenţa stăpâni- 
lor (1966), „prima carte bună” a scriitorului după 
propria lui opinie, e un triptic de naraţiuni inde- 
pendente, consacrate fiecare unei vârste sau 
condiții omeneşti - senectutea, feminitatea, copi- 
lăria — şi potenţate prin încadrarea într-un întreg 
virtual care le subordonează unei demonstraţii 
(„stăpânii“ absenţi sunt bărbaţii). Animale bolnave, 
probabil cea mai cunoscută dintre cărţile lui B., e 
un fals roman poliţist, de fapt un roman dostoievs- 
kian, centrat pe sondarea psihologiei abisale şi 
năzuind aproximarea sensului existenţei umane 
într-o originală viziune metafizică. Cartea a impre- 
sionat, probabil, (şi) prin aspectul ei de roman 
poliţist perfect construit. Intriga în sine e, totuşi, 
destul de banală. Autorul a fixat locul acţiunii 
într-un orăşel industrial de munte (deci, mai mult 
sau mai puţin, un univers închis, adică un topos al 
romanelor cu enigmă de genul celor ale Agathei 
Christie etc.). Sunt comise mai multe omoruri, 
misterioase bineînţeles, al căror autor e, în cele din 
urmă, după un suspans excelent construit, desco- 
perit. Aspectul de „roman de acţiune” a fost relevat 
sugestiv de I. Negoiţescu: „Odată cu Animale 
bolnave, N. Breban revine [...] la realism, într-un 
roman cu acţiune vie, palpitantă, cu personaje 
clasic conturate, de la detectivi la profeţi, roman ce 
nu-şi refuză scene de maximă violenţă, anchete 
brutale, violuri, crime şi, în acelaşi timp, prefirat 
subtil cu elemente suav halucinatorii, urme ale 
antirealismului vizionar de care se arătase mânat 
pentru a izbuti să împlânte, cu o vigoare epică 
puţin obişnuită, în această țesătură un personaj 
pur halucinatoriu, de o unică identitate în litera- 
tura română”. Personajul „halucinatoriu” este 
tânărul Paul Sucuturdean, care trăieşte la hotarul 

dintre vis şi realitate şi care, alături de plutonierul 
Mateiaş, anchetator neconvențional şi infailibil, de 
„profetul” Krinitzki, de fanaticul Miloia şi de alţi 
câţiva se numără printre figurile memorabile ale 
romanului. Modelul pentru Animale bolnave va fi 
fost, foarte probabil, Crimă şi pedeapsă de 
Dostoievski, scriitor care - alături de Nietzsche şi 
de Thomas Mann - e unul dintre maeştrii recunos- 
cuţi ai lui B. Psihologia abisală ocupă prim-planul 
şi în Îngerul de gips (1973), roman psihologist şi 
eseistic, analiză a unui caz de decădere lăuntrică — 
voită, asumată ca o cale a cunoaşterii de sine - a 
unui intelectual aparent rasat, doctorul Minda. 
Romanul Bunavestire, text-parabolă, cu un grad 
record de indeterminare şi ambiguitate, falsă carte 
de învăţătură despre o ciudată devoțiune - „un 
amestec de nietzscheanism şi «trăirism» românesc 
din anii '20-—'30, un elitism reacţionar care împarte 
pe oameni în stăpâni şi slugi şi visează construirea 
uneiutopice lumi dictatoriale” (Nicolae Manolescu) 
— şi, în acelaşi timp, satiră anti-mic-bugheză (un fel 
de Bouvard et Pecuchet autohton), marchează 
evoluţia către postmodernism. Protagonistul, 
Grobei, om mărunt, funcționăraş obscur, transfi- 
gurat de descoperirea unei bizare vocaţii, e o figură 
singulară, una dintre cele mai frapante ale prozei 
româneşti postbelice. „Poemul epic“, de fapt 
romanul Drumul la zid (1984), care mobilizează 
din nou motivele autorului pe trama crizei existen- 
ţiale a unui tânăr, Castor Ionescu - un om mărunt 
gogolian, înfăţişat ca „simbolul luptei purtate în 
numele vieţii şi al cunoaşterii de sine” (on Vlad) şi 
prezentând „imaginea căii barate către sfinţenie“ 
(N. Steinhardt) —, rămâne probabil cea mai „neîn- 
țţeleasă” dintre scrierile lui B.. Sub masca unor 
romane de mondenitate şi de problematică 
amoroasă, psihologică şi socială în medii ameste- 
cate, explorată dintr-un unghi inedit - deoarece nu 
e vorba nici de intimism descriptiv lipsit de orizont 
ideatic, nici de demascare esopică a marasmului 
social, ambele curente în epocă —, Don Juan (1981) 
şi Pândă şi seducţie (publicat în 1991, dar scris în 
1976) se vădesc, în cele din urmă, a fi întruchipări 
ale aceleiaşi obsesii privind relaţia individului cu 
sine şi cu lumea. Perspectiva de abordare este a 
mitului modern al seducătorului; cele două cărţi 
sunt componente ale unei macrotrilogii, Don Juan, 
ultima parte fiind nu un roman, ci, la rândul ei, o 
masivă trilogie, Amfitrion (1994), formată din 
volumele Demonii mărunți, Procuratorii şi Alberta. 


Breban 


Deşi întâmpinat de critică cu o ciudată reticenţă, 
Amfitrion este o întreprindere vastă, vădind o 
ambiţie artistică temerară, un pariu cu miză 
enormă, în mare parte câştigat, o operă care 
cuprinde unele dintre cele mai bune pagini scrise 
de B. Ziua şi noaptea (1998) este un roman de actu- 
alitate, cu trama propriu-zis epică mai consistentă 
decât de obicei (se aseamănă, din acest punct de 
vedere, cu Animale bolnave şi trimite, prin unele 
elemente, la Demonii lui Dostoievski), ilustrând 
din nou cota valorică a prozatorului, particularită- 
ţile tehnicii narative şi ale universului tematic. 
Romanul a fost prezentat de autor, la apariţie, ca 
prim volum al unei proiectate tetralogii, şi într-ade- 
văr, ciclul deschis de Ziua şi noaptea a fost conti- 
nuat cu Voința de putere (2001), un roman cu o 
încărcătură epică densă, apoi cu Puterea nevăzută 
(2004) şi încheiat prin publicarea romanului Jiguidi 
(2007), una dintre cărţile memorabile ale autoru- 
lui. Tematica acestei tetralogii este de strictă 

actualitate, iar modalităţile realiste şi eseistice de 
investigare a realului social şi sufletesc sunt 
îmbinate fericit. În cele patru romane scena 
acţiunii este aceeaşi — Clujul contemporan, post- 
decembrist —, diferite personaje sunt prezente per- 
manent (uneori aflându-se în prim-plan, alteori în 
plan secund), iar sub raportul cronologiei ficţio- 
nale textul ciclului nu se succedă în mod strict, ci 
mai degrabă se desfăşoară în paralel ori se supra- 
pune: romancierul a ilustrat cu iscusinţă o formulă 
de experiment — nu lipsită de precedente în proza 
romanescă universală - în privinţa livrării materiei 
narative, prin modificarea focalizării. În 2011 un 
nou roman brebanian - Singura cale — confirmă 
constanța în materie de viziune şi manieră şi, 
totodată, suscită interesul prin noutatea, în ceea 
ce-l priveşte pe autor, a temei abordate: cariera 
unui tânăr în epoca stalinismului, în anii '50 ai 
secolului trecut. 

Cărţile lui B. mărturisesc un demers unic, de 
ansamblu, conceput „pe scară mare”; ele sunt faţe- 
tele unei experienţe spirituale pe care scriitorul o 
propune cititorilor, instituindu-se pe sine ca o con- 
ştiinţă vizionară, ca „dascăl”. Unitatea operei e 
semnalată şi de circulaţia temelor, motivelor şi 
tipurilor; scriitorul construieşte — ca Balzac, deşi e 
antibalzacian - o lume ficțională coerentă şi con- 
secvent ilustrată, guvernată de câteva obsesii per- 
sonale, dar cu pretenţii — şi cu şanse — de a deveni 
un loc de comuniune. Interesantă e, de aceea, mai 
mult decât eposul — de altfel deseori evanescent ori 
programatic destructurat, cu toate că păstrează 
aparențele extremei vigori —, recurenţa temelor, 
motivelor, tipurilor. Una din temele privilegiate 
este cea a puterii: puterea nu propriu-zis social-po- 
litică, ci puterea lăuntrică, văzută într-o marcată 
perspectivă nietzscheană. Tema seducţiei — seduc- 
ţie improbabilă, neruşinată, irezistibilă — e la fel de 
frecventă. Complementare şi corelate, puterea şi 
seducţia se manifestă în sânul cuplului — cuplul 
stăpân-sclav, stăpân-slugă, cu varianta magistru- 
discipol -, acesta fiind un motiv omniprezent: 
motivul „cuplurilor care se devoră“ (Eugen Simion). 
Dominarea şi seducerea sunt deseori reversibile, 
câte un personaj putând fi, simultan sau succesiv, 
seducător şi sedus, stăpân şi sclav. Polaritatea a fost 
interpretată şi prin opoziţia masculin-feminin sau 
explicată prin virtualul cuplu simbolic Don Juan — 
Don Quijote. E în joc o tipologie a slabilor şi puter- 
nicilor, dar cei doi termeni ai opoziţiei se regăsesc 

de fapt asociaţi paradoxal şi complex în „persona- 
jul enorm” (Grobei, Minda, Castor Ionescu, dar şi 
Rogulski din Don Juan, Marchievici din Amfitrion, 
Jiquidi din Ziua şi noaptea şi Jiquidi), el însuşi o 
lume, polimorfă, tensionată, în care sălăşluiesc 
laolaltă polarităţile forţei şi slăbiciunii, semnifi- 
când în fond divergenţa dintre aparenţă şi esenţă. 
Poetica romanelor, stilul lor şi tehnicile narative 
sunt indisociabile de mesajul vehiculat. Romancie- 
rul nu e în nici un caz un stilist, în sensul pedant al 
termenului, ori un calofil. Problematica intelectu- 
ală, morală, psihologică, filosofică, socială, sonda- 
rea abisalului, a abjecţiei, a slăbiciunii omeneşti, a 
fragilităţii şi energiei lăuntrice, a putinţei de mân- 
tuire nu sunt tratate descriptiv-expozitiv, ci sunt 
încorporate în text, aşa după cum „materialitatea 
corporală, fizică, e trăită în romanele lui de-a drep- 
tul, deloc abstractă, nici măcar «povestită»” (Nico- 
lae Manolescu). Binomul pândă-seducţie e pre- 
zent nu numai în spaţiul ficţiunii, ci şi la nivelul 

lecturii: naratorul caută să-şi seducă cititorul, să-l 
domine, zeflemisindu-l, agresându-l, păcălindu-l. 
Unul dintre principalii factori ai impactului roma- 
nelor asupra publicului rezidă în contrazicerea 
necomplezentă a orizontului de aşteptare anterior 
constituit. Operaţie săvârşită nu fără „viclenii“, 
motivate prin intenţionalitate artistică: iluzia rea- 
listă e instituită pe ample porţiuni ale textului, 
pentru a fi apoi abandonată, contrazisă, relativi- 
zată, deconspirată, distrusă. Nu e însă la mijloc o 
deconstrucţie autotelică, subordonată unor explo- 
rări pur tehnice: B. e, în primul rând, în felul lui 
foarte personal şi nonconformist, un scriitor anga- 
jat (desigur, nu în sensul restrâns, legat de militan- 
tismul politic), hotărât să transmită, prin artă, ceea 
ce s-ar putea numi un mesaj umanist. E vorba de 
un umanism la fel de personal — şi de nou la noi — 
ca şi modalităţile în care scriitorul mânuieşte teh- 
nicile narative, un umanism diferit de orice opti- 
mism programatic sau triumfalist complezent. 
Reprezentant al modernităţii (în sensul istoric pre- 
cis al termenului, opus atât tradiționalismului, cât 

şi avangardei ori postmodernismului), dar deloc 
reticent faţă de tradiţie, şi nici față de cuceririle 
avangardei şi ale postmodernismului (descoperite 
pe cont propriu, însuşite nu prin imitație, ci prin 
evoluţie firească), credincios formulei marelui 
roman total, B. demonstrează viabilitatea acestuia, 
precum şi putinţa artei zise mari sau înalte de a 
coexista cu evoluţiile postmoderne. Pentru el, Dos- 
toievski, Thomas Mann, James Joyce, Marcel Proust 
rămân modele de urmat: nu obiecte de imitație, ci 
termeni de emulaţie. La fel după cum Nietzsche nu 
e un capitol clasat din istoria filosofiei, ci, într-o 
lectură personală, un izvor viu. Definitorii pentru 
opera lui romanescă sunt — fără să-i epuizeze spe- 
cificitatea — câteva trăsături pe care însuşi scriitorul 
le considera, într-un articol, a fi caracteristice 
romanului modern în general: abordarea unei 
tematici vizând problemele individului nu în rela- 
ţie sau în opoziţie cu societatea ori cu bunurile de 
posesie primară, nu în funcţie de conflicte sociale 
simple, fizice, istoric previzibile, nu ca „document 
etno-istoric”, nu cum erau văzute de zolişti şi de 

balzacieni, ci „în relaţie cu el însuşi, [...] cu socialul 
sau posesia deja încorporate, «subiectivizate», pro- 
blematizate“; personajul, omul, devine astfel „apt 
să gândească cosmicul, ontologicul şi, cu adevărat, 
istoricul”. Pe de altă parte, cu toată desfăşurarea de 
artificii şi procedee, cu tot recursul masiv la derizi- 
une şi ambiguitate, proza aceasta e una penetrată 
de tragism, o proză a seriozităţii, o proză în primul 
rând a omului, nu a limbajului. B. a scris şi poeme, 
piese de teatru (Culoarul cu șoareci, 1980, Bătrâna 
doamnă şi fluturele, 1982), scenarii cinematogra- 
fice (între altele, scenariul filmului artistic de lung- 
metraj Răutăciosul adolescent, realizat de Gheor- 
ghe Vitanidis în 1969). Deşi se consideră a fi prin 
excelenţă romancier (şi se autorecomandă, stator- 
nic, ca atare), a scris, sporadic, şi proză scurtă, 
publicând, în 2008, un volum de nuvele cu titlul 
Orfeu în infern. A mai semnat publicistică şi eseis- 
tică, vădind poziţia lui antitotalitară, precum în 
volumul de eseuri Spiritul românesc în faţa unei 
dictaturi, scris la Paris în 1988 şi publicat în ţară 
după aproape un deceniu, în 1997, ori afirmân- 
du-și năzuinţa unei superioare pedagogii sociocul- 
turale, ca în seria de eseuri Riscul în cultură, publi- 
cată în „Contemporanul - Ideea europeană“ la 
începutul anilor '90 şi ca volum în 1997. Confesiuni 
violente e o carte-interviu: o seamă de mărturii 
(„literare, politice şi biografice“, subiective, şi, de 
aceea, controversabile) formulate într-o suită de 
convorbiri cu Constantin Iftime se articulează 
într-un autoportret, într-o autobiografie selectivă, 
operă de memorialistică şi profesiune de credinţă 
totodată. Activitatea lui B. pe tărâmul publicisticii, 
eseisticii şi memorialisticii cunoaşte însă o intensi- 
ficare spectaculoasă în anii 2000, când îi apar în 
răstimp de nici un deceniu mai multe volume de 
astfel de scrieri nonficţionale. După Stricte amin- 
țiri literare (2001) urmează o amplă (pseudo) auto- 
biografie (confesivă şi eseistică), Sensul vieții 
(Memorii) U-IV, 2003-2007). Pe de altă parte, Vino- 
vaţi fără vină. Vinovăţia românească (2006), Profe- 
ţii despre prezent. Elogiul morții (2009) şi Istoria 
dramatică a prezentului. Aventurierii politicii 
româneşti (2010) sunt volume de eseistică pe teme 
morale, culturale şi mai ales istorico-politice. Toate 
aceste texte nonficționale, consistente şi expresive, 
deseori captivante, uneori — voit sau nu — şocante şi 
în răspăr cu oricare din variantele comune accep- 
tate, aflate în circulaţie, privind interpretarea evo- 
luţiilor social-istorice şi culturale de la noi sau din 

lume, manifestă, de fapt, particularităţi ale litera- 
turii de ficţiune, lucru asumat de autor. Romancie- 
rul, în postură de memorialist, rămâne în esență 
romancier, volumele de memorii fiind catalogate 
de unii critici drept cvasiromane autobiografice, cu 
substanţiale inserţii eseistice. În postură de autor 
de eseuri pe teme istorico-politice şi culturale, el 
are gustul ideilor „inactuale“ (în înţelesul particu- 
lar al termenului preluat de la Nietzsche), neorto- 
doxe, şocante, pe care le susține cu minuţie şi vervă 
superior-retorică. Diferind simţitor - şi în chip 
imprevizibil, complex şi surprinzător - de oricare 
din paradigmele instituționalizate de interpretare, 
textele lui eseistice asigură o lectură incitantă, une- 
ori delectabilă tocmai prin caracterul ei incomod. 
Un răsunet particular l-a iscat volumul Trădarea 
criticii sau O încercare de a-mi înţelege timpul, cul- 
tura din care provin şi spiritul ei, în actualitate 
(2009), unde B. formulează reproșuri la adresa cri- 
ticilor, mai ales a celor din generaţia sa, care ar fi 
„trădat“, în deceniile din urmă, datoria de a susține 
„literatura vie“. 


Nu credem că se pot stabili deosebiri prea mari, nici de 
valoare şi nici de substanţă, între romanele lui Nicolae 
Breban, variaţiuni minime pe aceeaşi temă. Având coor- 
donate identice, ele par mai degrabă subdiviziuni enorme, 
născute din pasta aceleiaşi obsesii, ale unei narațiuni 
orbitale, rotindu-se în jurul unui punct fix, care e o idee. 
Daro idee organică. În aceasta constă de altfel superiorita- 
tea lui Nicolae Breban faţă de mulți dintre tinerii lui colegi, 
care vântură ideile ca pleava, dar nu se aleg până la urmă 
(şi cititorul pe lângă ei) cu mai nimic. 

VALERIU CRISTEA 


STII 


Breban evită să facă „descripție socială“, „cronică de 
moravuri” şi chiar „psihologie“, în felul romanului din 
secolul XIX, preocupându-se în schimb de idei şi de 
probleme, de acele soiuri de idei şi de probleme ce au forța 
de a structura vieți, destine. Cu o îndrăzneală nemaiîn- 
tâlnită în proza noastră, Breban pune în funcțiune în 
romanele sale un discursivism ilimitat, frenetic, revărsat pe 
suprafețe uriaşe, în disprețul aparent al oricărui principiu 
de echilibru. Personajele, autorul ca personaj, autorul ca 
autor, toţi sunt discursivi în romanele brebaniene, trăind 
în cuprinsul acestora prin ce spun şi prea puţin , aproape 
deloc, prin ce fac. [...] Cu tot discursivismul, cu toate că se 
pierde adesea în abstracții, Breban este un creator puternic 
de personaje, poate cel mai puternic din literatura noastră 
contemporană, după Marin Preda. Grobei, eroul din 
Bunavestire, Rogulski din Don Juan sunt prezenţe ce nu 
se uită, după cum nici personajele-femei: Francisca din 

romanul omonim, E.B. din În absenţa stăpânilor, Mia 
Fabian din Îngerul de gips etc. 
GABRIEL DIMISIANU 


Discursul memoriilor brebaniene ia adesea aspectul 
verbal al fluxului de conştiinţă din proză: parcă ar vorbi 
nu scriitorul însuşi, ci unul sau altul dintre personajele 
sale notorii. Nicolae Breban îţi creează convingerea unui 
scriitor inepuizabil — şi atunci când întreprinde analiza 
de sine, deschisă spre un vast orizont cultural. În memo- 
rialistică, păstrându-şi reflexele stilistice, psihologice 
şi problematice din proza de ficţiune, Nicolae Breban 
devine un personaj fabulos dintr-un roman întrezărit 
în negurile imaginaţiei şi ale conştiinţei, un personaj 
egal în pregnanţă şi anvergură cu Paul Sucuturdean din 
Animale bolnave, cu doctorul Minda din Îngerul de gips, 
Rogulski din Don Juan sau cu Grobei din Bunavestire. Ca 
personaj al lumii literare şi al propriei biografii, Nicolae 
Breban cucereşte încă o dată, îşi exercită seducția şi 
în această ipostază nonfictivă, cu predispoziţii spre 
ficţiune. După părerea mea - poate puţin cam pripită 
—, tetralogia memorialistică bate tetralogia epică, scrisă 
în paralel. 

ION SIMUȚ 


Romancierul N. Breban a publicat recent o carte de reflecţii 
asupra istoriei noastre și a personajelor care au ilustrat-o 
într-un chip sau altul în epoca modernă, de la regii noștri 
la Ceaușescu (Istoria dramatică a prezentului. Aventurierii 
politicii românești). O carte de reflecţii politice și morale în 
stil brebanian, adică o carte în care autorul/ naratorul nu se 
uită pe el, oricare ar fi obiectul reflecției. Vorbind de istoria 
românilor și de psihologia lor, Nicolae Breban se implică, 
se confesează, aduce mereu vorba de literatură, îşi citează 
prietenii și îşi vituperează adversarii. Stil simpatic orgolios, 
stil, în fond, specific unui mare creator care vede totdeauna 
lumea și o judecă prin și cu subiectivismele, imaginația, 
modelele sale de existenţă. Autorul Bunăvestirii face acest 
lucru în chip programatic, pe față, şi chiar cu oarecare oste- 
ntaţie, pentru a-și irita probabil adversarii care-l hărțu- 
iesc, reproșându-i mereu orgoliul și patosul subiectivităţii. 
O face, îmi vine să cred, și cu oarecare umor intelectual, dar 
și cu credința nestrămutată că scriitorul are dreptul de a 
nu fi modest și că, în fond, modestia nu este arma spiritului 
creator. 

EUGEN SIMION 

Aventurierii politicii româneşti, Bucureşti, 2010; Singura 
cale, Bucureşti, 2011. Traduceri: Rainer Maria Rilke, Ele- 
gii duineze, Bucureşti, 2006; ].W. Goethe, Elegiile romane, 
Bucureşti, 2009. 


Repere bibliografice: „Francisca“ (masă rotundă), VR, 
1966, 2; Regman, Cărți, 69-74, Sorin Alexandrescu, 
Dilemele prozei, LCE, 1968, 25; Martin, Generaţie, 103-114; 
Cristea, Interpretări, 88-93; Dimisianu,  Prozatori, 
60-69; Damian, Intrarea, 47-64; Negoiţescu, Însemnări, 
235-258, Negoiţescu, Lampa, 150-159; Stănescu, Cronici, 
83-98; Vlad, Convergenţe, 297-291; Petrescu, Scriitori, 
125-128, 142-144, Ungheanu,  Arhipelag, 87-10]; 
Cristea, Domeniul, 202-217, Regman, Colocvial, 27-33; 
Iorgulescu, Al doilea rond, 222-228; Ştefănescu, Preludiu, 
191-200; Simion, Scriitori, | (1978), 466-484; Ungureanu, 
Imediata, 1, 249-268; Moraru, Semnele, 185-203; 
Crohmălniceanu, Pâinea noastră, 184-204; Manolescu, 
Arca, Il, 190-215; Dimisianu, Lecturi, 137-145; Ţeposu, 
Viața, 166-172; Gheorghiu, Reflexe, 29-33, 55-65; 
Dobrescu, /Foiletoane, III, 74-82; Ungureanu, Proza 
rom., |, 529-549, 579-610; Iorgulescu, Prezent, 192-196; 
Sorescu, Uşor cu pianul, 170-180; Holban, Profiluri, 
150-168; Dimisianu, Subiecte, 103-107, 115-121; 
Spiridon, Melancolia, 148-212; Crohmălniceanu, Al 
doilea suflu, 130-137; Lovinescu, Unde scurte, 1, 363-364, 
370-372, II, 229-234, Steinhardt, Monologul, 75-78; 
Marin Mincu, Textualism & autenticitate, Bucureşti, 1993, 
135-146; Simuţ, Incursiuni, 273-290; Marian Victor Buciu, 
Breban. Eseu despre stratagemele supravieţuirii narative, 
Craiova, 1996; Micu, Scurtă ist., III, 148-158; Laura Pavel, 
Antimemoriile lui Grobei. Eseu monografic despre opera 
lui Nicolae Breban, pref. Irina Petraş, Bucureşti, 1997; 
Dicţ. analitic, |, 105-108, 322-324, II, 210-212, 231-233, 
IV, 420-421; Ovidiu Pecican, Amfitrionul brebanian — eros 

divin şi eros uman, E 2000, 5; Dicţ. esențial, 111-116; 
Dimisianu, Lumea, 128-158; Grigurcu, Poezie, |, 139-144; 
Ghiţulescu, Istoria, 411-413; Manolescu, Lista, II, 
187-208; Bârna, Comentarii, 7-36, 194-208; Liviu Malița, 
Nicolae Breban, Braşov, 2001; Soviany, Textualism, II, 
146-157; Negrici, Comunism, Proza, 210-216, 299-306; 
Nicoleta Sălcudeanu, Leul în iarnă, CNT, 2003, 11; lon 
Simuţ, Altarul romanului, CLT, 2004, 5; Nicolae Breban 
70, îngr. Aura Christi, Bucureşti, 2004; Bârna, Prozastice, 
24-34, Ştefănescu, Istoria, 531-540; Holban, Ist. lit., II, 
5-23; Simion, Fragmente, V, 207-213; Manolescu, Istoria, 
1121-1133; Gabriel Dimisianu, Trădarea criticii?, RL, 
2009, 42; Marian Victor Buciu, Voința şi puterea de creaţie. 
Opera lui Nicolae Breban, Bucureşti, 2009; Popa, Ist. lit., II, 
769-773; O carte-eveniment în dezbatere: Nicolae Breban, 
„Trădarea criticii”, CNT, 2010, 1; Ion lanoşi, Breban e un 
literaturocentric, CNT, 2010, 1; Maria Postu, Arca lui 
Breban: eseu despre opera lui Nicolae Breban, Bucureşti, 
2010; Ion Vianu, Trebuie lapidat Breban?, CNT, 2011, 5; 
Bogdan Creţu, [Nicolae Breban], CNT, 2011, 6, OC, 2012, 
361, RL, 2012, 29, 45; Borbely, Existenţa, 49-53. N.Br. 


BREDICEANU, 
Coriolan 

(5.1.1850, Lugoj — 
7.11.1909, Lugoj), autor 
dramatic, prozator. 


B., om politic, una dintre cele mai populare figuri 
ale Banatului, s-a născut într-o familie de meseri- 
aşi din Lugoj. A învăţat la Lugoj, Arad şi la liceul 
din Beiuş. La Pozsony (azi Bratislava) şi Budapesta 
a făcut studii universitare de drept. Avocat în 
Lugoj, a pledat în mai multe dintre procesele 
intentate de autorităţile maghiare publicaţiilor şi 
conducătorilor românilor; s-a aflat între apărăto- 
rii acuzaților în procesul Memorandumului. Timp 
de două decenii a fost membru în Consiliul jude- 
țului Caraş-Severin şi în comitetul Partidului 
Naţional Român. S-a pronunţat pentru pasivita- 
tea politică a românilor din Austro-Ungaria, 
crezând în avantajele pe care ei le-ar putea obţine 
astfel din partea Austriei. A colaborat la gazetele 
bănăţene, semnând, uneori, Coriolan Briceagă, 
Nips, Spin. Ministrul și diplomatul Caius 
Brediceanu şi compozitorul Tiberiu Brediceanu 

au fost fiii lui, iar una din fiice, Cornelia, a devenit 
soţia lui Lucian Blaga. 

B. s-a afirmat ca un remarcabil animator 

cultural. A făcut parte din Astra şi din Societatea 
pentru Fond de Teatru Român. A încurajat teatrul 
românesc din Banat, organizând spectacole la 
care participa şi ca interpret. A scris chiar piese 
(comedia Lecuit, 1902, publicată mai întâi în 
„Familia”), precum şi monologuri (Niţă Panjăn, 
1895, Barbu Lăutaru). El este şi autorul a două 
nuvele mai întinse, Fira (1886) şi Piatra credin- 
ței (1894). Prima, o „nuvelă din popor”, expune 
practici magice şi superstiții din mediul sătesc 
bănăţean. Piatra credinţei narează un moment 
din trecutul Lugojului, oraş care, supus de turci, 
reuşeşte să-şi recâştige independenţa cu sprijinul 
Austriei şi, mai ales, prin vitejia, dorul de liber- 
tate, credinţa şi omenia unor eroi, idealizaţi, din 
rândurile românilor. Povestirea este subordonată 
tezei şi pildei morale. Pentru culoare locală, se 
insistă asupra graiului regional. 
SCRIERI: Fira, Timişoara, 1886; ed. Lugoj, 1913; Piatra 
credinței, Timişoară, 1894; ed. 2, Lugoj, 1913; Niţă 
Panjăn, Lugoj, 1895; Lecuit, Lugoj, 1902. Traduceri: 
Robert Misch, Junii bătrâni, Timişoara, 1897. 


Repere bibliografice: Iorga, Oameni, I, 302-303; A.E. 
Peteanu, Din galeria marilor dispăruţi ai Banatului, 
vol. II: Coriolan Brediceanu, Lugoj, 1935; Suciu, Lit. băn., 
S.C. 


110-116; Dicţ. lit. 1900, 123-124. 


BRESLAȘU, Marcel 
(pseudonim al lui 
Marcel Bresliska; 
19.[X.1903, Bucureşti — 
20.1[X.1966, Bucureşti), 
poet, traducător. 


Provine dintr-o familie de mici funcţionari. După 
absolvirea Liceului „Spiru Haret“, urmează, în 
paralel, Conservatorul şi Facultatea de Drept, la 
Bucureşti, obţinând licenţa în 1925. Îşi pregăteşte 
şi susţine doctoratul la Paris (1929), unde frecven- 
tează şi cursurile de la Schola Cantorum (clasa de 
compoziţie, condusă de Vincent d'Indy). Întors în 
țară, profesează avocatura. Scrie poezie, fără să 

publice. Debutase în 1919, în revista „Cuib spre 
răsărit”, cu poezia C-am fost pribegi, semnată 
Marcel A. Bresliska. Compune lieduri, apreciate în 
epocă. În 1934 prezentarea într-o reuniune lite- 
rar-muzicală a unui fragment din Cântarea cântă- 
rilor suscită o elogioasă tabletă argheziană în 
„Adevărul literar şi artistic”. Debutează în 1938 cu 
volumul purtând acest titlu. Angajat politic la 
stânga, este simpatizant, apoi membru al Partidului 
Comunist Român (de la începutul anilor '40), ceea 
ce îi  prilejuieşte  „olecuță  de-nchisoare”. 
Dobândeşte o anume reputaţie de poet de cafenea, 
construindu-şi o boemă personală, dar rămânând 
de fapt izolat de viaţa literară. Reticent în a publica 
masiv versuri până după război, e cunoscut în 
epocă mai mult în calitate de compozitor şi pianist 
înzestrat, considerat un fel de diletant superior. 
După război prezenţa lui editorială este mai bogată. 
Din 1948 devine director al Învăţământului Artistic 
în Ministerul Artelor şi Informaţiilor, apoi, între 
1949 şi 1960, profesor la Institutul de Artă (ulterior 
Institutul de Artă Teatrală şi Cinematografică „I.L. 
Caragiale”) şi rector al instituţiei între 1950 şi 1953, 
redactor-şef al revistei „Secolul 20” între 1961 şi 
1965. Deţine funcţii în conducerea Uniunii 
Scriitorilor. E considerat în epocă, de oficialitatea 
culturală, poet reprezentativ şi încununat cu laurii 
Premiului de Stat în 1957 şi în 1962. Prefaţează 
volume ale unor tineri poeţi (Radu Cârneci în 1963, 
Marin Sorescu în 1964). Colaborează, de-a lungul 
vremii, la numeroase periodice: „Adevărul literar şi 
artistic”, „Vremea”, „Revista scriitoarelor şi scriitori- 
lor români”, „Rampa”, „Scânteia”, „România liberă”, 
„Contemporanul”, „Gazeta literară”, „Viaţa româ- 
nească”, „Steaua” ş.a. 

Volumul Cântarea cântărilor (titlul e însoţit de 
precizarea: „Oratoriu profan pentru solişti, coruri şi 
orchestră. |. Texte după pre-textul Bibliei”), semnat 
Marcel Bresliska şi tipărit în regia autorului, sub o 
înfăţişare de rafinament cert (foiţă aurie pe copertă, 
hârtie excelentă, caractere tipografice elegante, 
tipar deosebit de îngrijit), conţinând poemele care 
suscitaseră exclamaţia argheziană cu câţiva ani 
înainte („un mare poet, şi un poet complect”, care 
„a pus piciorul în lumea cealaltă şi calcă pământul 
inconsistent al făgăduinţei”), avea să-i aducă lui 
B. elogii peremptorii din partea criticii. Conform 
adecvatei caracterizări formulate de poetul însuşi 
în nişte însemnări liminare, oarecum pretenţioase 
şi calofile, totuşi impunătoare prin seriozitate, 

poemele din Cântarea cântărilor „nu sunt nici 
o traducere, nici o adaptare, nici o versiune, ci 
texte pe un pre-text biblic”, pre-text de la care s-a 
străduit să preia „îmbinarea de eglogă şi de psalm, 
de incantaţie şi melopee, o ambianţă, o lungime 
de undă!”. Ulterior însă, prin producţia poetică 
de după război, B. a oferit un edificator exemplu 
de deturnare a propriei vocaţii lirice din conside- 
rente social-politice, prin deliberată subordonare 
față de slujirea propagandistică a unor coman- 
damente emanând de la opţiunea politică la care 
aderase anterior. Începând cu Nişte fabule mici şi 
mari pentru mari şi mici (1946), şi-a întrânat aple- 
carea spre lirism, alegând calea genului aforistic 
şi didactic, iar în continuare şi-a asumat — în chip 
neconvingător, lipsit fiind de vocaţie în materie — 
postura de poet-tribun, ce compune versuri agi- 
tatorice (Poeme pentru un ziar de perete, 1948) 
sau evocări istorice în conformitate cu exigen- 
țele oficialităţii comuniste: Griviţa Roşie (1949), 
Cântec de leagăn al Doncăi, cu subtitlul Al XĂVII- 
lea cânt din „Povestea poveştilor” (1953), În târg 
la Iaşi. 1917 (1955), texte ce ar fi urmat să se arti- 
culeze, alături de altele, proiectate, într-un vast 
ciclu Povestea poveştilor, un fel de La Legende des 
siecles. Totuşi, în noua ipostază, conjuncturală, 
deşi adoptată, pare-se, şi din convingere, talentul, 
cultura şi inteligenţa l-au salvat pe poet de un eşec 
total. Remarcabila stăpânire a ştiinţei versifica- 
ţiei, îndemânarea prozodică, erudiţia, inventivita- 
tea lexicală, simţul umorului (dus uneori până la 
sarcasm), mintea sclipitoare, recurgerea ghiduşă 
la un patrimoniu livresc substanţial şi solid, viva- 
citatea asociativă, o irepresibilă înclinaţie spre 
mânuirea ludică a limbajului (cu rezultate frizând 
uneori verbigerația mecanică, subordonată perfor- 
manţei ritmice sau eufonice gratuite, iritantă poate, 
dar ajungând nu o dată în vecinătatea procedări- 
lor avangardiste sau a tehnicii comicului absurd) 
au individualizat poezia lui postbelică, inclusiv pe 
cea „de comandă”. B. a dobândit în peisajul literar 
al epocii un loc distinct, ca factor de relativă inte- 
lectualizare şi rafinament al versului, într-o vreme 
când dogma oficială împingea majoritatea poeţilor 
conformişti la compuneri plate, narativ-expozi- 
tive. El era, într-un fel, un nonconformist în sânul 
conformismului. Insuficienţa fondului poemelor 
- didacticist, convenţional, simplist — era compen- 
sată în parte de vigoarea formală. În fabulele sale, al 
căror limbaj „este când familiar, când purist, când 

bălţat cu neologisme şi barbarisme anume aşezate, 
în vederea efectului” (Şerban Cioculescu), poetul, 
„scăpărător devervă” (D. Micu), surprinde nu o dată 
prin „alegorizarea şi structura narativă [...] neaş- 
teptate, de o cuceritoare fantezie” (Sanda Radian). 
„Morala” fabulelor, uneori imprevizibilă, e rar 
exprimată explicit, fiind cel mai adesea difuză sau 
multiplă. Maniera este reluată, într-o altă ipostază, 
voit mai solemnă, în poemele din Dialectica 
poeziei sau Cântece despre cântec (1957), unde sunt 
expuse versificat, uneori pedestru, alteori elegant, 
enunţuri de pretenţie gnomică, sentinţe vizând 
o „artă poetică” angajată, de fapt generalități pe 
teme estetice, precepte comune, mai mult plati- 
tudini decât iscodiri proprii sau expresii autentice. 
La modul minor, dar adesea cu abilitate, vervă şi 
inventivitate, procedarea a fost reluată şi în cărţile 
pentru copii (ciclul Bondocel ş.a.). De fapt, poetul a 
dus în cele două decenii postbelice o „viaţă dublă”. 
Masivul volum antologic postum Zodiac, apărut 
în 1973, reunind cicluri inedite, scrise de-a lungul 
anilor (unele poeme fuseseră totuşi publicate 
răzleţ, în periodice), a revelat un B. foarte diferit 
de cel cunoscut majorităţii publicului: un poet nu 
numai înzestrat, dar şi profund, dovedind o gravi- 
tate atenuată de o înţeleaptă autoironie, cultivând 
un lirism autentic, sensibil faţă de problematica 
intimă (dragostea, dureri şi nelinişti interioare, 
nostalgii) şi major-existenţială, un imagist remar- 
cabil, un peisagist subtil. S-a vădit astfel, tardiv, că 
„Ssatiricul tânjea după lirismul părăsit”, mai toate 
poemele „secrete”, „de sertar” punând în lumină 
o faţetă — cea adevărată, probabil — a personali- 
tăţii sale, pe care „şi-a comprimat-o din convin- 
gere” (Mihai Gafiţa): lirismul intimist, introspec- 
ţia meditativă, ilustrată convingător şi cu farmec. 
Poetul a dat şi numeroase traduceri din literatura 
universală (Vladimir Maiakovski, M.I. Lermontov, 
Schiller, E.A. Poe, R.M. Rilke, B. Fondane ş.a.). 

SCRIERI: Cântarea cântărilor, Bucureşti, 1938; Nişte 
fabule mici şi mari pentru mari şi mici, Bucureşti, 1946; 
Poeme pentru un ziar de perete, Bucureşti, 1948; Grivița 
Roşie, Bucureşti, 1949; Cântec de leagăn al Doncăi. Al 
XXVII-lea cânt din „Povestea poveştilor”, Bucureşti, 1953; 
Când în aer se simte bucuria înnoirii... 1 Mai 1954, Bucu- 
reşti, 1954; Fabule, Bucureşti, 1954; În târg la Iaşi. 1917, 
Bucureşti, 1955; Bucuroşi de oaspeţi, Bucureşti, 1957; 
Ce o să fie Bondocel, Bucureşti, 1957; Dialectica poeziei 
sau Cântece despre cântec, Bucureşti, 1957; Bondocel 
îşi alege o meserie, 1958; Poezii, pref. Radu Popescu, 

Bucureşti, 1959; Schimbul de mâine, Bucureşti, 1959; 
Alte „nişte fabule” mici şi mari pentru mari şi mici, Bucu- 
reşti, 1962; Dialectica poeziei şi nişte fabule, pref. Radu 
Popescu, Bucureşti, 1962; Partidul, Bucureşti, 1962; O 
nouă poveste a vorbei, Bucureşti, 1963; Valea Prahovei, 
Bucureşti, 1966; Versuri, îngr. şi pref. Al. Chiriacescu, 
Bucureşti, 1973; Zodiac, pref. Mihai Gafiţa, Bucureşti, 
1973. Traduceri: Bertold Brecht, Viața lui Galilei, Bucu- 
rești, 1972 (în colaborare cu Emma Beniuc). 

Repere bibliografice: Tudor Arghezi, Canto şi lied, ALA, 
1934, 944; Vladimir Streinu, „Cântarea cântărilor”, TIL, 
1939, 602; Perpessicius, Opere, XI, 405-408; Şerban 
Cioculescu, „Nişte fabule”, ADV, 1946, 16 615; A.E. 
Baconsky, Incursiune zoologică, ST, 1955, 1; George 
Munteanu, Fantezie şi poezie, SI, 1955, 4; Georgescu, 
Încercări, |, 232-237; Georgeta Horodincă, „Dialectica 
poeziei” şi „nişte fabule”, ST, 1958, 4; Leon Baconsky, 
Prin tufişurile poeziei, ST, 1959, 10; Călinescu, Opere, 
IX, 861-868, X, 584-586; Eugen Luca, Poezia lui Marcel 
Breslaşu, Bucureşti, 1959; Petroveanu, Profiluri, 61-74; 
Micu-Manolescu, Literatura, 104-105; Mircea Tomuş, 
Marcel Breslaşu, ST, 1966, 10; Piru, Panorama, 70-73; 
Petre Solomon, În atelierul poetului, SXX, 1973, 10; 
Nichita Stănescu, Un om din breasla fluturilor, SXX, 
1973, 10; Geo Şerban, Migală artizanală şi discreţie, SXX, 
1973, 10; Sanda Radian, Măştile fabulei, Bucureşti, 1983, 
224-235, 250-254; Mirodan, Dicţionar, 1, 231-237, Dicţ. 
scriit. rom., |, 377-379; Popa, Ist. lit., 1, 959-960, passim; 
Geo Şerban, Meandrele memoriei: Breslaşu vs. Bresliska, 
OC, 2011, 302. N.Br. 


BRETIN, Rodica (6.X1.1958, Brașov), prozatoare. 
Este fiica Erminei (n. Enache) și al lui loan Bre- 
tin, economist. A urmat la Brașov Liceul „Andrei 
Şaguna” și Facultatea de Tehnologia Construcţii- 
lor de Maşini. După absolvire a lucrat în București 
ca inginer la Întreprinderea de Aparate şi Utilaje 
pentru Cercetare (IAUC), fiind apoi cercetător şti- 
inţific la Secţia de Studii şi Cercetări Ambalare şi 
Manipulare (1986-1990). Ulterior a lucrat ca lec- 
tor şi redactor-șefla Editura Baricada (1991-1995), 
unde a îngrijit colecţii de SE literatură fantastică, 
horror etc. În colaborare cu scriitorul Dan Apos- 
tol, soțul său, a editat, sub titlul Antares, patru 
volume antologice subsumate acestor genuri 
(1991-1995), semnând și traducerea câtorva texte. 
Între 1997 și 2001 este consilier, apoi redactor-șef 
la Editura Nova, iar între 2003 și 2006 lector la 
Editura Cartea de Buzunar. A realizat programe 
la Compania Naţională de Film, Televiziune și 
Video Canal B (1993-1996). Debutează în presă 
în 1982. A colaborat la „România literară”, „Astra”, 
„Magazin”, „Meridian”, „Baricada”, „Iribuna” ș.a. 

A semnat mai multe volume dedicate paranor- 
malului și evenimentelor inexplicabile: Dosarele 
imposibilului (2003), Tunelul timpului (2003), 
Poarta vrăjitoarelor (2004), Poltergeist. Atacatori 
invizibili (2005), Misterul lumilor paralele (2006), 
Naufragiaţi în timp (2006). A tradus, printre altele, 
Amantul doamnei Chatterley de D.H. Lawrence și 
Leu uriaș de ].-H. Rosny aîn€ (1993). 

În Efect holografic (1985) B. oferă o serie de 
evaziuni în genul SF și fantastic. Povestea este de 
regulă previzibilă: o hologramă vândută ca piesă 
de mobilier se dovedește un portal intergalactic, 
punctul final al unui traseu inițiatic se dovedește 
decepționant, călătorii interstelari cad victime 
erorilor produse de inteligența artificială centrală, 
un oraș fantasmatic apare fals familiar dintr-o 
mlaștină în fața unor soldaţi rătăciți, o oglindă 
facilitează comunicarea între universuri, un con- 
chistador atinge Eldorado doar pentru a muri 
într-o buclă temporală. Pianotajul epic este mai 
curând un pretext pentru compoziția de atmosferă 
şi pentru desfășurarea lirică. Aceste trăsături apar 
şi în Șoimul alb (1987) ori în Uriașul cel Bun (1989), 
povești în parametri fantasy pentru copii și adoles- 
cenți. Începând cu volumul Cel care vine din urmă 
(1993), B. își redescoperă vocea în zona neogotică. 
Fecioara de fier (2002), roman pe patru voci plasat 
în Franţa secolului al XIII-lea, e o combinație de 
romanțţ istoric, fantasy și horror în care se întâlnesc 
în același cadru inchizitori, cathari, alchimiști, vră- 
jitoare, Atlantida ș.a. 

SCRIERI: Efect holografic, București, 1985; Șoimul 
alb, Timișoara, 1987; Uriașul cel Bun, București, 1989; 
Drumul fără sfârșit, București, 1991; Cel care vine din 
urmă, București, 1993; Lumea lui Hind, București, 1998; 
Omul de nisip, București, 2000; Fecioara de fier, Bucu- 
rești, 2002. 

Repere bibliografice: Voicu Bugariu, Tineri prozatori (IX), 
SLAST, 1986, 25; Opriţă, Anticipația, 311-313. M.I. 


BREZIANU, Andrei  (14.XI[.1934, Bucureşti -— 
19.111.2015, Bucureşti), eseist, prozator, traducător. 
Este fiul Adinei (n. Assan) şi al lui Barbu Brezianu, 
scriitor şi critic de artă; poetul Dominic Brezianu 
este fratele lui mai mic. A urmat Liceul Francez 
(1945-1948), apoi Liceul „I.L. Caragiale” din Bucu- 
reşti (1948-1952). După bacalaureat, din pricina 
„originii sociale nesănătoase”, lucrează un an ca 
ajutor de instalator pe şantierele trustului de con- 
strucţii Sovrom, pentru a se putea înscrie în 1953 

la Universitatea din Bucureşti. După numai un an 
de filologie clasică, se înscrie la Institutul Teologic 
Romano-Catolic din Alba Iulia (1954-1956), con- 
tinuându-şi studiile la Iaşi, unde obţine licenţa în 
1959. Între 1960 şi 1964 lucrează iarăşi ca munci- 
tor în cadrul cooperativelor Arta Lemnului şi Arta 
Aplicată, calificându-se în meseria de prestator-ga- 
blonz. În 1964, odată cu renunţarea la „dosarele de 
origine socială”, se înscrie la secţia engleză-română 
a Institutului de Limbi şi Literaturi Străine al Uni- 
versităţii din Bucureşti, absolvind în 1969. Între 
1970 şi 1985 lucrează ca redactor principal pentru 
literaturile engleză şi americană la revista „Seco- 
lul 20”. În 1981 îşi susţine doctoratul în filologie cu 
teza Swift and His Romanian Speaking Audiences 
Before 1944, tratând receptarea timpurie a scriito- 
rului englez în cultura română. În acelaşi an pri- 
meşte o invitaţie din partea lui George Steiner, însă 
autoritățile comuniste nu îi acordă permisiunea de 
a părăsi ţara decât în 1985, când este numit fellow 
commoner la Churchill College (Cambridge, Marea 
Britanie). În 1986, ajuns în Statele Unite ale Ameri- 
cii, este angajat la postul de radio Vocea Americii, 
unde, după puţin timp, devine redactor-şef, apoi 
şeful secţiei de limba română, până la desfiinţarea 
postului, în 2001. Abia din acel moment, eliberat 
de pactul impus de activitatea radiofonică, poate 
reveni la preocupările literare începute în ţară. În 
1990 şi 1991 predă ca lector asociat cursuri de lite- 
ratură comparată la Catholic University of America 
(Washington DO), ca invitat al profesorului Virgil 
Nemoianu, iar în intervalul 2000-2003 conduce 
Catedra de studii consacrate României şi Republi- 
cii Moldova la Foreign Service Institute (Arlington, 
Virginia). Este unul din autorii volumului Roma- 
nia: A Case in Dynastic Communism (New York, 
1989), precum şi editor al lucrării Historical Dictio- 
nary of the Republic of Moldova (Lanham-Londra, 
2000), primul dicţionar în limba engleză de profil 
enciclopedic despre Republica Moldova. Reintrat 
în circuitul publicistic românesc după 1989, B. se 
impune pe de o parte ca traducător, cu o nouă ver- 
siune după originalul latin al volumului Imitatio 
Christi de Thomas a Kempis, pe de altă parte ca 
erudit comentator politic şi cultural al realităţilor 
contemporane, mai cu seamă româno-americane, 
în volumele Itinerarii euro-americane (2004) şi 
Între Washington şi Bucureşti (2006). Acestea din 
urmă cuprind tablete, note de călătorie, analize 
literare sau lingvistice, studii comparate centrate 

pe detaliul inedit şi pe asociaţii neaşteptate, argu- 
mentate solid într-un discurs calofil şi erudit. B. 
debutează în 1967 la „Tribuna” cu două poeme tra- 
duse din scriitorul american Wallace Stevens, iar în 
volum în 1971 cu Povestea unui poloboc, satire şi 
alte pamflete de Jonathan Swift, la care semnează 
traducerea, introducerea şi aparatul critic. A mai 
colaborat cu studii de istorie literară, eseuri, proză 
sau traduceri la „Iransilvania”, „Luceafărul”, „Syn- 
thesis”, „Revue des 6tudes sud-est europennes”, 
„Agora”, „Meridian” ş.a. După 1989 colaborează 
la „Idei în dialog”, „Convorbiri literare”, „Dilema 
veche”, „22”, „Magazin istoric” ş.a. A fost căsătorit 
cu scriitoarea Alexandra Târziu. 

Volumul de eseuri Odiseu în Arlantic (1977; 
Premiul Uniunii Scriitorilor), consacrat spirituali- 
tăţii engleze, îl defineşte pe B. drept un analist eru- 
dit, meticulos şi riguros, atras în special de operele 
„deschise”, ce lasă locul unor interpretări multiple. 
Din chiar acest prim volum se conturează preo- 
cupările constante ale carierei viitoare: interesul 
pentru opera lui Swift, din care vor rezulta câteva 
traduceri şi o teză de doctorat, şi afinitatea pentru 
opera lui James Joyce, în legătură cu care aduce şi 
un element inedit, dacă nu chiar spectaculos. Ast- 
fel, mergând cu scrupul detectivistic pe urma unui 
sumar indiciu literar, eseistul dovedeşte că Joyce 
pornea în toate componentele scrisului său de la 
realitate: cartea scrisă de căpitanul Hozier despre 
războiul de la 1877, carte ce se afla pe un raft al 
locuinţei lui Leopold Bloom (Ulysses), există în rea- 
litate, un exemplar găsindu-se la British Museum. 
Următorul volum, Ieşirea la țărmuri (1978), a tost 
receptat ca un roman mitic, ca o istorie alegorică. 
Deşi subiectul este axat pe Războiul pentru Inde- 
pendenţă de la 1877, tratat cu abundență de date, 
totul este, de fapt, în maniera aceluiaşi Joyce din 
Ulysses, inventat: născocire savantă a unui joc 
intelectual cât se poate de serios. Numeroase tri- 
miteri livreşti, mulţimea simbolurilor şi a emble- 
melor fac din această carte o scriere „cu cheie”, ce 
poate fi citită „ca un mic tratat de istorie scris cu 
procedeele prozei lui Borges” (Sorin Titel). Acelaşi 
demers romanesc este folosit şi în Castelul Roma- 
nului (Etymologicum parvum) (1981), o naraţiune 
insolită de tip fantastic. Protagonistul, Logogra- 
phus, porneşte într-o călătorie iniţiatică în miste- 
riosul Castel al Romanului, o fortăreață ce păzeşte 
cu stricteţe o altă realitate, închisă, severă, aristo- 
cratică. Drumul este anevoios, iniţierea e plină de 

primejdii şi obstacole, dar, odată depăşite, se poate 
atinge acea nouă realitate, care, deşi născocită, 
poate fi mai reală decât prima. Din această per- 
spectivă, lectura devine o adevărată expediţie, un 
proces de iniţiere, în care probele de foc sunt chiar 
romanele, cu tâlcul lor ascuns. Tipul de scriitură 
practicat aici se aseamănă şi uneori chiar trimite 
la scrierile lui Jorge Luis Borges şi Hermann Hesse, 
A.E. Baconsky sau Mircea Horia Simionescu. B. 
este, de asemenea, autorul a numeroase antolo- 
gii şi traduceri din literatura engleză şi americană. 
În versiunea lui a fost pusă în scenă, în stagiunea 
1985-1986, la Teatrul „Constantin I. Nottara” din 
Bucureşti, piesa Cum vă place de William Sha- 
kespeare, iar Democraţia de losip Brodsky a fost 
jucată, în 1991-1992, la Teatrul „Anton Pann” din 
Râmnicu Vâlcea. Ca o ironie a sorții, exact în anii 
în care se ocupă de personalitatea monseniorului 
Vladimir Ghika, B. este deconspirat ca informa- 
tor al Securităţii, cu numele de cod Dan, în dosa- 
rul de urmărire informativă al poetului disident 
Dorin Tudoran. Tăcerea editorială este ruptă în 
2012 cu Incorect în Epithymia: tribulaţiile şi sfâr- 
şitul lui Dennis Little, un nou roman marca B., 
greu de catalogat. Denumită de critici roman de 
idei, fabulă, alegorie romanescă, carte spărgătoare 
de tipare, poveste fantastică cu o masivă compo- 
nentă ideatică, roman dialogal de înaltă condiţie 
discursivă, eminamente cultural şi subtil confesiv, 
naraţiunea îl are în centru pe Dionisie cel Smerit 
(470-544), pe numele latinesc Dionysius Exiguus 
sau Dennis the Little în varianta anglo-saxonă. 
Acesta, aflat în cetatea poftelor, Epithymia, pendu- 
lează între înger şi diavol, reuşind în ultima clipă 
să se sustragă pactului cu cel din urmă. Romanul, 
conturat, se pare, înainte de plecarea din ţară, prin 
planul unei proze de idei ce se intitula The Dra- 
cula Conversations, reprezintă o alegorie evidentă 
la adresa condiţiei intelectualului pasionat, ispitit 
tocmai de interesul pentru textul rar. 

SCRIERI: Odiseu în Atlantic, Cluj-Napoca, 1977; Ieşirea 
la țărmuri, Bucureşti, 1978; Castelul Romanului (Etymo- 
logicum parvum), Bucureşti, 1981; Translaţii, Cluj-Na- 
poca, 1982; Romania: A Case in Dynastic Communism 
(în colaborare), New York, 1989; Itinerarii euro-ame- 
ricane, Bucureşti, 2004; Între Washington şi Bucureşti, 
Bucureşti, 2006; Incorect în Epithymia: tribulaţiile şi 
sfârşitul lui Dennis Little, Târgu Lăpuş, 2012. Ediţii: 
Războiul Independenţei. 1877-1878, Bucureşti, 1977. 
Traduceri: Jonathan Swift, Povestea unui poloboc, satire 

şi alte pamflete, îngr. şi introd. trad., Bucureşti, 1971, 
Jurnal pentru Stela. 1710-1713, îngr. trad., Bucureşti, 
1973, Călătoriile lui Gulliver. Povestea unui poloboc 
şi alte satire, Bucureşti, 1985 (în colaborare cu Leon 
Leviţchi); Erich Segal, Poveste de iubire, introd. trad., 
Bucureşti, 1972; Sidney Geist, Brâncuşi, Bucureşti, 1973; 
Antologia eseului englez, I-II, Bucureşti, 1975 (în cola- 
borare); Istoria criticii literare moderne. 1750-1950, 
Bucureşti, 1979 (în colaborare); Eugen Jebeleanu, 
Groapa cu lei - The Lions' Den, ed. bilingvă, pref. Lucian 
Raicu, Bucureşti 1980; Kostas Asimakopoulos, Onoruri 
în Sparta, Bucureşti, 1983 (în colaborare cu Ecaterina 
Sismanoglu); William Shakespeare, Cum vă place, Bucu- 
reşti, 1984; Thomas a Kempis, Imitaţiunea lui Cristos, 
Bucureşti, 1992. 

Repere bibliografice: Nemoianu, Ufilul, 130-135; Sorin 
Titel, Implicare şi erudiție, RL, 1977, 44; Sultana Craia, O 
istorie hieroglifică, LCE, 1979, 37; Mircea Mihăieş, „Ieşirea 
la țărmuri”, O, 1979, 50; Sorin Titel, Gravitatea jocului, 
RL, 1980, 4; Dana Dumitriu, Provincia pedagogică, RL, 
1981, 39; N. Steinhardt, Cuvântul şi alegoria, ST, 1981, 
11; Ioan Holban, [Andrei Brezianu], CRC, 1982, 5, 1990, 
16; Nicolae Manolescu, Vă place „Love Story”? RL, 1982, 
41; Grigurcu, Peisaj, II, 123-126; Emil Manu, „Translaţii”, 
CNT, 1983, 28; Dicţ. scriit. rom., I, 379-380; Florin 
Constantiniu, Un dicționar oportun, RL, 2000, 30; Sasu, 
Dicţ. scriit. SUA, 42-46; loan Adam, Georgeta Adam, Proba 
exilului, Bucureşti, 2002, 42-47; Tudorel Urian, Deliciile 
conservatorismului cultural, RL, 2004, 49; Andrei lonescu, 
Apărarea valorilor, VR, 2007, 3-4; Popa, Ist. lit., Il, 817-818; 
Manolescu, Enciclopedia, 100-101. C.Br. 


BREZIANU, Barbu 
(18.]11.1909, Bucureşti 
— 14.1.2008, Bucureşti), 
poet, traducător, 
prozator, eseist. 


Este fiul loanei (n. Ulescu) şi al lui Barbu Brezianu, 
magistrat; scriitorii Andrei Brezianu şi Dominic 
Brezianu sunt fiii săi. Învață la Liceul „Carol I” din 
Craiova, apoi la Liceul „Spiru Haret” din Bucureşti, 
unde îi are colegi de clasă pe Arşavir Acterian şi pe 
Constantin Noica. Absolvent al Facultăţii de Drept 
bucureştene (1932), devine şef de cabinet în Minis- 
terul de Interne. Între 1939 şi 1949 va fi magistrat, 
ulterior fiind angajat la Institutul de Istoria Artei 

din Bucureşti. În anii de instaurare a regimului 
comunist a făcut puşcărie politică, fiind trimis la 
Canal. Mai norocos decât majoritatea colegilor de 
detenţie, este eliberat şi reabilitat destul de repede, 
preţul plătit în anii '50 fiind semnarea, în colabo- 
rare, a unor traduceri din literatura sovietică de 
propagandă, precum Ofel şi zgură de Vladimir 
Popov, Decembriştii de M.V. Necikina sau Aviația 
noastră de I. Mazuruk. Atras de timpuriu de 
domenii diverse, va debuta în 1924 cu o cronică 
cinematografică în „Filmul, mai târziu ţinând 
cronica dramatică în „Vlăstarul”, revista Liceului 
„Spiru Haret”. Mai colaborează cu versuri, proză, 
cronici, articole la „Vremea”, „Ultima oră”, „Eco- 
ul”, „Contimporanul”, „Zodiac”, „Viaţa literară”, 
„Curentul”, „Ulise”, „Curentul literar”, „Facla”, „Revista 
Fundațiilor Regale”, „Viaţa românească”, „Adevărul 
literar şi artistic” şi la numeroase reviste de artă din 
ţară şi din străinătate. A semnat şi Grey, Henry 
Grey, Judex, B. Barbu. 

Ca poet, B. debutează în 1930 cu volumul Nod 
ars, caracterizat de G. Călinescu ca fiind „de influ- 
enţă barbiană”. Versul scurt, ritmul sacadat, melo- 
dicitatea ce duce spre incantaţie, jocul copilăresc 
sau descântecul, ca şi numeroasele tente exotice 
îl recomandă într-adevăr ca pe un emul al lui Ion 
Barbu. Există însă şi o aplecare spre miniatură 
(în genul Elegiilor pentru fiinţe mici ale lui Eugen 
Ionescu), dar şi spre preţiozitate şi cadență gravă, 
stimulate probabil şi de admiraţia pentru opera 
lui Mateiu lI. Caragiale, pe care B. îl cunoscuse 
personal şi al cărui roman, Craii de Curtea-Veche, 
apăruse în 1929. Volumul următor, Zăvor fermecat, 
publicat abia în 1947, stă sub semnul versului lui 
Dan Botta. Există multe prelungiri ale temelor şi 
motivelor anterioare, dar ceea ce defineşte Zăvor 
fermecat este atmosfera fantastic-folclorică, de 
basm, cu mai vechea fascinaţie legată de vietăţile 
mici ale pădurii. După 1950 B. se dedică studiului 
artei, publicând o serie de articole în revistele de 
profil, precum şi albume, monografii consacrate 
lui Nicolae Grigorescu, Karl Storck, N.N. Tonitza 
şi Constantin Brâncuşi, lucrări ce îl vor consacra 
drept un cercetător pasionat al vieţii şi operei 
acestor artişti. Dedicat îndeosebi operei brâncu- 
șiene, are meritul de a fi întocmit, în 1974, prima 
monografie exhaustivă a lucrărilor din România, 
aflate în colecţii publice sau particulare, dar și 
numai atestate, însă dispărute ori inaccesibile sau 
cu un loc de păstrare necunoscut. Atras de insolit, 

în articolele sale pe teme literare (despre Ion Barbu, 
Mateiu |. Caragiale) construiește în jurul amă- 
nuntului necunoscut îndeobşte, dar întotdeauna 
revelator. Altele sondează tărâmul de întrepătrun- 
dere a artelor (Arghezi desenator, Rolul şi contri- 
buţia lui Bolintineanu la înființarea şi dezvoltarea 
artelor plastice în Principatele Române). La vârsta 
senectuţii, mai publică versuri (Desferecare, 1998), 
dar și o culegere de proză, Jaf în dragoste (1993), 
prefațată nu întâmplător de un poet, Ştefan Aug. 
Doinaş. Textele, de mică întindere, sunt adevărate 
poeme ce păstrează o mare parte din suprarealis- 
mul debutantului din 1930. Cele mai ample, unde 
autorul poate experimenta modalităţi narative 
noi, din care nu lipsesc viziuni onirice, descrieri 
de interior somptuoase sau urmuziene, îl reco- 
mandă ca pe un foarte modern autor de literatură 
fantastică autoreferenţială. Ambiguitatea, echivo- 
cul, ezitarea rămân caracteristicile principale ale 
acestei proze, întregite de ironia fină şi de umorul 
debună calitate. În periodice B.a publicat traduceri 
din Francois Villon, Shakespeare, Pierre Ronsard, 
Felice Bartolozzi, Rudyard Kipling, E. Lânnrot, iar 
în volume tălmăciri din R.E. Byrd, Charles Nodier, 
Moliere, un eveniment literar devenind versiu- 
nea sa din Kalevala (1942), distinsă cu Premiul 
Institutului de Cooperare Internaţională de pe 
lângă Liga Naţiunilor. A mai primit Premiul „lon 
Andreescu” al Academiei RSR (1974), Marele 
Premiu al Uniunii Artiştilor Plastici (1997) ş.a., iar în 
2006 Universitatea Naţională de Arte din Bucureşti 
i-a decernat titlul doctor honoris causa. 

SCRIERI: Nod ars, Bucureşti, 1930; Zăvor fermecat, 
Bucureşti, 1947; Karl Storck, Bucureşti, 1954; Nicolae 
Grigorescu, Bucureşti, 1959; N.N. Tonitza. Desenul alfa- 
betului viu, pref. Tudor Arghezi, Bucureşti, 1960; ed. 
pref. Tudor Arghezi, introd. Ionel Teodoreanu, Bucureşti, 
1971; Tonitza, Bucureşti, 1967; Opera lui Constantin 
Brâncuşi în România, Bucureşti, 1974; ed. (Brancusi în 
Romania), tr. lie Marcu, îngr. Simona Ceaușu, Bucu- 
reşti, 2005; Jaf în dragoste, pret. Ştefan Aug. Doinaş, 
Bucureşti, 1993; Desferecare, pref. Lucian Boz, Bucureşti, 
1998. Ediţii: N. N. Tonitza, Corespondenţă (1906-1939), 
introd. edit., Bucureşti, 1978 (în colaborare cu Irina For- 
tunescu). Traduceri: Kalevala. Ţară de viteji, introd. 1. 
M. Sadoveanu, Bucureşti, 1942; ed. pref. Şerban Ciocu- 
lescu, Bucureşti, 1974; Balzac, Opere, IV, Bucureşti, 1958; 
Charles Nodier, Trilby, Bucureşti, 1973 (în colaborare 
cu Micaela Slăvescu); Ilarie Voronca, Interviul, pref. lon 
Pop, Bucureşti, 1989 (în colaborare cu Irina Fortunescu 
şi lon Pop). 

Repere bibliografice: Petru Comarnescu, Un poet pur: 
Barbu Brezianu, „Ultima oră”, 1929, 11; Constantin 
Noica, Notaţii, VRA, 1930, 106; Lovinescu, Scrieri, VI, 
166; Călinescu, st. lit. (1941), 821-822, Ist. lit. (1982), 
906; Adrian Rogoz, „Zăvor fermecat”, „Dreptatea nouă”, 
1947, 545; Piru, Panorama, 118-120; Petru Comarnescu, 
Barbu Brezianu, RL, 1969, 16; Călinescu, Opere, VI, 
861-866; Dan Grigorescu, Poezie şi rigoare, „Arta”, 1989, 
3; Barbu Cioculescu, O carte-recital, RL, 1994, 19; Dicţ. 
scriit. rom., I, 380-381; Octavian Soviany, Un „fantezist” 
şi micile lui capodopere, CNT, 1997, 25-27; Regman, 
Dinspre Cercul Literar, 221-229, Pavel Şuşară, [Barbu 
Brezianu], RL, 1999, 16, 2002, 12, 2006, 36, 2008, 3, 4; 
Hrimiuc-Toporaş, Atelier, 291-301; Octavian Soviany, 
La reeditarea unei traduceri, CU, 2000, 9; Ioana Vlasiu, 
Barbu Brezianu, patriarhul studiilor brâncuşiene, DM, 
2006, 126; Nicolae Prelipceanu, Moartea unui patriarh, 
VR, 2008, 3-4. C.Br. 


BREZIANU, Dominic  (13.X.1940, Bucureşti), 
poet. Este al doilea fiu al Adinei (n. Assan) şi al 
lui Barbu Brezianu, scriitor şi critic de artă; pro- 
zatorul Andrei Brezianu este fratele lui mai mare. 
Licenţiat în filologie romanică (limba franceză) la 
Universitatea din Bucureşti, debutează în 1968 în 
„Cronica”. Colaborează cu versuri la „Familia” şi 
„Luceafărul”. În 1976 participă cu poemul Cursul 
aurului la All Nations Poetry Contest, organizat 
de Triton College - River Grove, Illinois (SUA) şi 
obţine medalia de aur. Mai târziu, o altă distinc- 
ţie îi încununează participarea la World of Poetry 
Press din Sacramento. În 1980 emigrează în SUA 
(California), unde practică psihologia. Colaborează 
la câteva dintre cele mai importante reviste literare 
ale emigrației: „Mele” (Honolulu), „Limite” (Paris) 
şi „Agora” (Philadelphia). Din 1990 revine în viața 
literară din ţară cu grupaje de versuri publicate 
în „Luceafărul”, „Contrapunct”, „Jurnalul literar”, 
„Viaţa românească” ş.a. 

Volumul Cu mai puţine cuvinte, publicat în 
1996, reuneşte versuri scrise de B. între 1970 şi 
1990. Influențat într-o oarecare măsură de poeţii 
săi preferaţi, Walt Whitman şi Carl Sandburg, Artur 
Lundkvist şi Giuseppe Ungaretti, autorul cultivă o 
lirică modernă unde se pot recunoaşte tehnicile 
poeziei americane, dar şi o manieră des întâlnită 
în poezia românească a anilor '80: inserţia în vers 
a unor nume, locuri, personaje, opere celebre etc. 
Scrisul său înregistrează şi o poezie de notație, 
selectând imagini instantanee din cotidian sau din 
amintire, stări de spirit şi evenimente biografice: 
„Aburul gri-mov al Veneţiei, în zorii echinoxului/ 

La breakfast turiştii vorbesc necunoscute limbi 
cu glasuri guturale/ Aşteptând din clipă-n clipă/ 
hotelul/ la cer să se ridice/ propulsat de aripi de 
îngeri” (Piaţa San Marco). Critica a apreciat căută- 
rile poetului, considerând că „avem de-a face cu o 
retină tinerească neîncenuşată, avidă să cuprindă 
cât mai larg, cât mai departe, dar cu mijloace de 
esenţa... esenței” (Cornel Regman). O carte care 
selectează numai poezia erotică a lui B., convocând 
poeme publicate, dar şi altele noi sau inedite, apare 
în 2012, stârnind interesul prin insolitul tematicii, 
prin directeţea desenului şi proiecția într-un peisaj 
uman frust, viril, cu „personaje” care retrăiesc 
melancolic, decomplexat, experienţe homoerotice. 
SCRIERI: Cu mai puține cuvinte, Bucureşti, 1996; Escale, 
pref. Barbu Cioculescu, Bucureşti, 2000; Nocturne, pref. 
Constantin Abăluţă, București, 2006; Eroticele, Bucureşti, 
2012. 

Repere bibliografice: Nina Cassian, Dominic Brezianu, 
LCE, 1975, 23; Barbu Cioculescu, Briza Californiei, LCE 
1997,37;Regman, DinspreCerculLiterar, 247-252; Mariana 
Filimon, Salonul imaginar, CNP, 2000, 10-12; Maria Irod, 
Spontanul şi aleatoriul, LCE, 2004, 18. M.P.-C. 


BREZULEANU, Ana-Maria (18.111.1944, București), 
istoric și critic literar, traducătoare. Este fiica Ioanei 
Topală (n. Stănescu) și a lui Ștefan Topală, profe- 
sori. Absolventă a Şcolii Medii „I.L. Caragiale” 
din București (1962), urmează, tot în Capitală, 
Facultatea de Limbi Slave, secția limba și litera- 
tura rusă (1962-1967). Își va susține doctoratul în 
1979 cu teza Proza lui Leonid Andreev (0 viziune 
asupra condiției umane), ce va fi publicată parțial 
în volumul colectiv de studii Leonid Andreev, 
apărut în 1983. Din 1968 lucrează la Institutul 
de Istorie și Teorie Literară „G. Călinescu” al 
Academiei Române, unde va urca toate treptele 
până la aceea de cercetător principal gradul |, 
implicându-se într-o susținută activitate care se 
va concretiza în primul rând în cele două serii ale 
lucrării colective Bibliografia relaţiilor literaturii 
române cu literaturile străine în periodice. 1859- 
1918 (-III, 1980-1985; Premiul Academiei, 1983) și 
1919-1944 (-X, 1997-2009). Debutează în „Revista 
de istorie și teorie literară” în 1969 și va continua 
să publice studii și articole despre scriitorii ruși și 
despre relațiile între literaturile rusă și română în 
„România literară”, „Litere, arte & idei”, „Paradox”, 
„Contrapunct”, „Kitej-grad” ș.a., precum și nume- 
roase traduceri, între care din Nikolai Berdeaev, 

Dmitri Merejkovski, Pavel Florenski. A susținut 
comunicări la congrese și simpozioane internațio- 
nale (Moscova, București ș.a.). Ca traducătoare, a 
fost distinsă cu Premiul Asociaţiei Scriitorilor din 
București (2007). A semnat și Ana-Maria Topală. 
Lucrarea bibliografică pe care B. a și coordo- 
nat-o între anii 2008 și 2012 este fundamentală 
pentru studierea pătrunderii literaturilor lumii 
prin intermediul periodicelor în spațiul românesc 
şi a importanţei lor în evoluţia literaturii autoh- 
tone. Instrument de lucru de maximă rigoare știin- 
țifică, excerptând toate publicaţiile apărute care au 
editat literatură străină până în 1944, ea cuprinde 
un vast material, informaţii complexe nu numai 
despre traduceri și prelucrări, preponderente până 
la finele Primului Război Mondial, ci și despre lite- 
ratura „secundară” (articole, interviuri, comentarii, 
recenzii, cronici dramatice, portrete etc.), precum- 
pănitoare în epoca interbelică. De asemenea, un 
loc consistent revine receptării literaturii române 
în străinătate. Consecința directă a studiului apro- 
fundat al presei interbelice, ediția consacrată de B. 
lui Leon Donici (1997) reunește pentru prima oară 
proza și publicistica, risipite în periodicele româ- 
nești din anii '20 ai secolului trecut. Culegerea 
reprezintă totodată și un gest major de recupe- 
rare a unui scriitor bilingv aproape uitat, care s-a 
făcut remarcat la Sankt Petersburg, apoi la Iași și 
București și în cele din urmă la Paris, unde a militat 
până în ultima clipă pentru cauza românească. 
Nuvela Marele Archimedes (1922), semnificativă şi 
ca valoare artistică, se înscrie printre primele tex- 
te-avertisment privind tentativa de mancurtizare a 
omului în regimul comunist. În Cumpăna veacu- 
rilor (2005) B. include textele sale cele mai impor- 
tante privitoare la literatura rusă. Între acestea, 
exegezele despre Leonid Andreev „realizează 
un studiu monografic aproape complet” (Albert 
Kovâcs) al creaţiei acestui ilustru reprezentant 
al variatelor tendințe ale literaturii ruse din acea 
vreme, inclusiv expresionismul, iar prin interesul 
pentru condiția umană, prefigurând existenţia- 
lismul. Transpunerea în 2004 a ultimului roman 
andreevian, Jurnalul Satanei (compus în 1918- 
1919), îi prilejuiește autoarei descifrarea celor mai 
profunde resorturi ideatice - tema rațiunii exa- 
cerbate și a supraomului, dezbaterea filosofică în 
cadre mitico-fantastice, demitizarea polemică nu 
prin lupta ca atare dintre bine și rău, ci prin rea- 
litatea care depășește cu mult răul metafizic, prin 

inversarea rolurilor tradiționale ale protagoniș- 
tilor din mitul faustic, experiența omenească a 
Demonului fiind „ucigătoare și definitivă” —, dar și 
a subtextului politic. În a doua partea cărții exegeta 
se preocupă de interferenţele între literatura rusă 
şi cea română: analizează receptarea poemelor 
în proză ale lui 1.S.Turgheniev și contribuţia lui la 
dezvoltarea genului în literatura română, la con- 
fluența cu poemul simbolist francez; cercetează 
modificarea gustului - sub influența dramaturgiei 
„umanitare” și a modalităților teatrale ale unor 
regizori precum K. Stanislavski, 1.S. Meyerhold, A.I. 
Tairov — de la vodevilul francez la teatrul expresio- 
nist și încercarea de sincronizare cu cel european. 
Proteismul marelui scriitor rus Mihail Bulgakov 
este pus în valoare în ultima secțiune a volumului. 
În „Manuscrisele nu ard” autoarea stabilește cores- 
pondenţele între cele trei planuri - mitico-filosofic, 
satira societății, tema „Maestrului” — din romanul 
Maestrul și Margareta, operă deschisă, multiplu 
interpretabilă, în registrul temei omul/intelectua- 
lul și istoria, analizând, ca și în Garda albă, prima 
operă marcantă bulgakoviană, compoziția, sim- 
bolistica, diversitatea stilistică. Celălalt studiu, 
Mihail Bulgakov între realitate, real și ficţiune, 
investighează biografia scriitorului, confruntat 
cu absurdul situațiilor în care este condamnat să 
trăiască, situaţii determinante nu doar în confi- 
gurarea scrierilor așa-zis „autobiografice” (Roman 
teatral, Însemnări pe manșete), ci și în celelalte 
opere, la limita între literatura științifico-fantastică, 
satiră și grotescul monstruos. Ca traducătoare, B. a 
realizat versiuni remarcabile prin recrearea stilis- 
tică a originalului, mergând până la reconstituirea 
muzicalității interioare a textelor și intuirea struc- 
turilor de profunzime ale verbului, prin bogăţia 
lexicală a nuanţărilor în diferite registre. 

SCRIERI: Bibliografia relațiilor. literaturii române cu 
literaturile străine în periodice. 1859-1918 (în colabo- 
rare), I-III, București, 1980-1985; Bibliografia literaturii 
române cu literaturile străine în periodice. 1919-1944 (în 
colaborare), I-X, Bucureşti, 1997-2009; Proza lui Leonid 
Andreev (O viziune asupra condiţiei umane), în Leonid 
Andreev, București, 1983, 33-154; Cumpăna veacurilor. 
Studii de literatură rusă și comparată, pret. Albert Kovăcs, 
București, 2005. Ediţii: Leon Donici, Marele Archimedes, 
pref. edit., București, 1997. Traduceri: Leonid Andreev, 
Nălucile, îngr. și postfața trad., Pitești, 2002, Jurnalul 
Satanei, pref. trad., București, 2004; Feodor Sologub, 
Țărână din ţărână, îngr. şi pref. trad., Piteşti, 2003; Kon- 
stantin Leontiev, Însemnările unui eremit, București, 

2003; Aleksandr Kuprin, Vrăjitoarea și alte nuvele, Bucu- 
rești, 2006, Duelul, București, 2007; Mihail Bulgakov, 
Corespondenţă. Jurnale, Iași, 2006; Vladimir Makanin, 
Spaima, laşi, 2009; Ilia Ilf și Evgheni Petrov, America fără 
etaje, lași, 2010; Lev Tolstoi, Sonata Kreutzer și alte poves- 
tiri, laşi, 2012 (în colaborare). 

Repere bibliografice: Cornelia Ștefănescu, Solemnitatea 
oglinzilor, JL, 1998, 1-2; Daniel Cristea-Enache, Nostalgia 
slavă, I-II, ALA, 1999, 463, 464; Teodor Vârgolici, 
Receptarea literaturii universale, ALA, 2001, 555; Albert 
Kovâcs, În preajma capodoperei, RL, 2004, 8; Elena 
Loghinovski, Un roman postum de Leonid Andreev, RL, 
2005, 18; Teodor Vârgolici, Scriitori ruși la „cumpăna 
veacurilor”, ALA, 2006, 836; Eugen Simion, Jurnalul lui 
Bulgakov, „Ziua”, 2006, 11 noiembrie; Gheorghe Grigurcu, 
O victimă a stalinismului, RL, 2009, 14; Liviu Grăsoiu, 
Ferestre spre trecut, Târgoviște, 2010, 126-132. G.Dn. 


BRILL, Tony (14.[.1910, Craiova - 12.1[11.1986, 
Bucureşti), folcloristă. Părinţii se numeau Ernestina 
şi Solomon. După studii gimnaziale şi liceale 
făcute în oraşul natal, a urmat Facultatea de Litere 
şi Filosofie din Bucureşti. Între anii 1950 şi 1967 a 
fost cercetătoare la Institutul de Folclor (devenit 
Institutul de Etnografie şi Folclor) din Bucureşti. 
După ce teoretizează problema în amplul 
studiu Principiile clasificării legendelor populare 
româneşti („Revista de folclor”, 1966), B. aplică 
acest tip de clasificare în primul tom al corpusului 
Legende populare româneşti (1981). Selecţia, din 
care iniţial au fost tipărite legendele Cosmosului, 
florei şi faunei, a fost alcătuită pe baza cercetării 
a 120 de autori, 224 de volume, 278 de periodice, 
precum şi a unor manuscrise aflate în arhive. 
Autoarea şi-a asumat riscul de a include aici şi 
„texte oarecum dubioase din punctul de vedere 
al unei autenticităţi de prim grad”, însă a făcut-o 
pentru a înlătura „surpriza atestării ulterioare a 
unor variante ale legendelor expuse”. Cenzura 
a descompletat repertoriul legendei, înlăturând 
aproape 300 de texte. O ediţie, postumă, fidelă 
viziunii pe care o avea folclorista este Legendele 
românilor (INI, 1994), unde materialul este 
grupat tot în Legendele Cosmosului, Legendele 
florei și Legendele faunei. În manuscris au rămas 
în timpul vieţii autoarei Catalogul tipologic al 
legendelor populare româneşti. Index tipologic şi 
bibliografic bilingv (româno-francez) şi Catalogul 
tipologic al poveştilor cu animale cu formule. Peste 
câteva decenii, din fondul de manuscrise păstrate 
la Institutul de Etnografie și Folclor „Constantin 

Brăiloiu”, a fost publicată lucrarea Tipologia 
legendei populare românești (-IL, 2005-2006), 
care nu este un simplu catalog. Deși nefinalizată, 
întrucât manuscrisul care a stat la baza ediției 
reprezintă o formă anterioară lucrării pe care B. 
o dăduse la tipar în 1969, iar acesta s-a pierdut, 
Tipologia... e o sinteză, un vademecum complex 
în sfera atât de vastă a speciei. 

SCRIERI: O povestitoare din Haţeg. Fantezie şi realitate în 
basmele şi viaţa povestitoarei Sânziana Ilona, în Studii de 
folclor şi literatură, Bucureşti, 1967, 191-245; Quelques 
remarques sur la typologie des legendes populaires, în 
Aspekte der Volksprosaforschungen in Romănien, Bucu- 
reşti, 1969; Tipologia legendei populare românești, vol. I: 
Legenda etiologică, vol. II: Legenda mitologică, legenda 
religioasă, legenda istorică, îngr. şi introd. 1. Oprişan, pref. 
Sabina Ispas, București, 2005-2006. Culegeri: Legende 
populare româneşti. Legende istorice, Bucureşti, 1970; 
Legende geografice româneşti, Bucureşti, 1974; Legende 
populare româneşti, |, introd. edit, pref. I. D. Bălan, 
Bucureşti, 1981; Legendele românilor, I-III, introd. edit., 
Bucureşti, 1994. 

Repere bibliografice: Ligia Bârgu-Georgescu, Tony Brill 
(1910-1986), REF 1987, 4; Ion Cuceu, Tony Brill (1910- 
1986), AAF 1991-1993; Datcu, Dicţ. etnolog., 154-155; 
Datcu, Miscellanea, 380-382. I.D. 


BRITANICA, revistă apărută la Cernăuţi, lunar, 
din martie până în octombrie 1938 și la Craiova 
din noiembrie 1938 până în iunie 1939, sub egida 
Asociaţiei Anglo-Române, secţia The Young Friends 
of England. Director fondator: Gh. Petrescu-Prim; 
redactor-şef: Const. A. Calafateanu; redactor: 
Pamela Young (din noiembrie 1938). Într-un 
Cuvânt introductiv se arată că scopul publicaţiei 
„nu este nici politic, nici social, nici de polemică” 
şi că „a luat fiinţă din dorinţa vie a tinerimii de a 
cunoaşte literatura engleză, de a descoperi «gră- 
dinile şi comorile» culturii şi civilizaţiei engleze”. 
În ciuda posibilităţilor relativ modeste, B. încearcă 
să-şi atingă obiectivul prin publicarea unor tradu- 
ceri, note de călătorie şi articole istorice sau isto- 
rico-literare cu subiecte britanice. Spaţiul cel mai 
important îl ocupă traducerile. Se rețin versiunile 
româneşti ale unor poeme de Robert Browning, 
William Wordsworth, Walter Scott, A. Tennyson, 
John Keats, Edmund Spenser, S.I. Coleridge şi ale 
unor proze de Alexander Pope şi Henry Fielding. 
În privinţa criticii literare sunt de semnalat câteva 
articole de popularizare. Pamela Young scrie 
textul intitulat Lord Tennyson şi opera sa poetică, 


Brînzeu 


iar Gh. Petrescu-Prim prezintă personalitatea şi 
opera unor importanţi scriitori britanici în arti- 
colele Figuri mari în literatura engleză, John 
Milton, „Paradisul pierdut”. Tot Gh. Petrescu-Prim 
semnează note de călătorie şi un scurt curs practic 
de învăţare a limbii engleze fără profesor. Alţi 
colaboratori: Cecilia Niculescu, T. Valerian, Mihai 
Cosmineanu, publiciştii englezi Ralph Hewins, 
John Connel. L.M. 


BRÎNZEU, Pia (9.XI.1948, Timişoara), semioti- 
cian. Este fiica Carlei (n. Diel) şi a lui Pius Brînzeu, 
medic chirurg. Şcoala elementară şi liceul le-a 
urmat în oraşul natal (1955-1965), apoi a frecven- 
tat Facultatea de Filologie, secţia engleză-română, 
terminată în anul 1971. Şi-a susținut doctoratul în 
anglistică la Universitatea „Babeş-Bolyai” din Cluj- 
Napoca, în 1978, cu teza William Shakespeare's 
Othello: A Cybernetic Approach. Încadrată asis- 
tentă după absolvire, este (din 1996) profesor la 
Catedra de limba şi literatura engleză a Facultăţii 
de Litere timişorene. A fost şefă de catedră şi pro- 
rector (din 2004) al Universităţii de Vest, director 
al programului Socrates (1997-2004). A întreprins 
călătorii de studii şi de documentare în SUA, 
Anglia, Italia, Germania, Austria ş.a., a participat 
la numeroase simpozioane şi congrese internaţi- 
onale de anglistică şi de semiotică, a fost visiting 
professor în Italia, SUA, India, Turcia, Africa de Sud, 
Ungaria ș.a. Debutează în „Orizont” (1969), iar edi- 
torial în 1994 cu volumul Zile şi semne, o carte de 
şi despre semiotică. Redactor (apoi editor-șef) al 
publicaţiei „Caiet de semiotică” (1987-2000), editor 
al revistei „British and American Studies”, colabo- 
rează și la „Cahiers roumains d'6tudes litterai- 
res”, „Contrapunct”, „România literară”, „Degr&s” 
(Bruxelles), „European Journal for English Studies”, 
„Nordic Journal of English Studies”, „22”, „Idei 
în dialog”, „Poetics” (North Holland), „Revue 
roumaine de linguistique”, „Semiotic Studies” 
(Viena), „Semiotica, „Zeitschrift fur Semiotik” 
(Tiibingen) ş.a. Este membră a nenumărate soci- 
etăți științifice din ţară (Societatea de Științe 
Filologice, președintă între 1994 și 1996, Societatea 
Română de Literatură Comparată, vicepreșe- 
dintă între 1996 și 2002, apoi din 2002 președintă 
la Romanian Society for English and American 
Studies) și străinătate (International Shakespeare 
Asociation, European Society for the Study of 

English, International Asociation of Semiotics ș.a.). 
A semnat şi Cassandra. 

În primul său volum, Zile şi semne, B. alternează 
paginile memorialistice cu interviul şi cu discuţiile 
amicale și izbuteşte să prezinte semiotica într-un 
chenar de disciplină agreabilă. Fără complexe în 
preajma unor interlocutori celebri (Umberto Eco, 
Tzvetan Todorov, Manfred Bierwisch, Thomas A. 
Sebeok, Roland Posner), autoarea face un recon- 
fortant exerciţiu de asumare firească, până la 
ştergerea oricărei diferenţe, a oricărei alterităţi 
culturale. Continente, țări şi oraşe sunt străbătute 
cu vie curiozitate, transmisă cititorului nu fără 
umor. Următorul volum, Armura de sticlă (1995), 
reuneşte eseuri dense, originale, în care opera unor 
importanţi autori din spaţiul anglo-saxon (Henry 
James, Joseph Conrad, James Joyce,Virginia Woolf, 
Lawrence Durrell ş.a.) sau din cel românesc (Sorin 
Titel, Mircea Horia Simionescu, Nicolae Breban, 
Livius Ciocârlie, Costache Olăreanu) este discu- 
tată cu instrumentele semioticii literare şi, acolo 
unde e cazul, din unghiul postmodernismului. 
Se relevă, cu serioase argumente expuse elegant, 
capacitatea romanului de a face superfluă perpe- 
tuarea „armurii de sticlă”, adică a sistemului de 
prejudecăţi literare cu care cititorul răspunde pro- 
vocărilor lansate de evoluţia neîntreruptă a acestui 
gen proteic. Dificultăţi mereu noi, dar şi tot atâtea 
motive de fascinaţie derivă din dereglarea meca- 
nismului narativ prin mistificări şi trucuri literare 
extrem de productive. Bodysong (2010), volum 
insolit atât prin subiect (corpul şi corporalitatea 
văzute şi interpretate în toate manifestările lor), 
cât şi, mai ales, prin capacitatea de a trata nedis- 
criminatoriu surse şi aluzii culturale din cele mai 
diverse arii, mizează pe asociații și interdisciplina- 
ritate. Este cartea unui intelectual rafinat despre 
materialitatea corporală, de la simbolic la carnal, 
în care vibraţiile postmoderne nu au alt rol decât 
pe acela de a redeştepta vârstele unei înţelepciuni 
milenare. B. a mai publicat, singură sau în colabo- 
rare, cărţi, cursuri şi manuale de literatură engleză 
şi de poetică. 

SCRIERI: Zile şi semne, Timişoara, 1994; Armura de sticlă, 
Timişoara, 1995; The Protean Novelists. The Spirit of 
Europe in Contemporary British and Romanian Fiction, 
Timişoara, 1995; Corridors of Mirrors: The Spirit of 
Europe in Contemporary British and Romanian Fiction, 
Timişoara, 1997; ed. Lanham, Maryland (SUA), 2000; 
The British Postmodernism, Timişoara, 2001; Translating 

the Body (în colaborare), Iaşi, 2009; Bodysong, postfață 
Adriana Babeţi, Timişoara, 2010. Ediţii: Nicolae Brînzeu, 
Memoriile unui preot bătrân, pref. edit., Timişoara, 2008, 
Jurnalul unui preot bătrân, pref. edit., cuvânt înainte 
Claudiu T. Arieşan, Timişoara, 2011 (în colaborare cu 
Luminiţa Wallner Bărbulescu). 


Repere bibliografice: Cornel Ungureanu, Pia la drum, 
O, 1994, 8; Dorel Sibii, „Zile şi semne”, „Arca”, 1994, 
7-9; Adriana Babeţi, Acomodări, O, 1995, 5; Ada D. 
Cruceanu, Mici bijuterii analitice, „Orient latin”, 1995, 
7; lon Buzera, Resturile armurii, R, 1995, 9-10; Ileana 
Oancea, Drumul prin labirint, „Caiet de semiotică”, 
1995, 11; Monica Spiridon, Identități paralele, RL, 1998, 
29; Dicţ. Banat, 130-132; Paul Eugen Banciu, Aquilina 
Birăescu, Timişoara literară, postfață Cornel Ungureanu, 
Timişoara, 2007, 54-55; Paul Cernat, Corporalităţi şi 
sinapse, DMT, 2010, 54; Graţiela Benga, Cherchez le 
corps, O, 2010, 12; Ştefan Borbâly, „Bodysong”, APE 2011, 
1; Gabriel Coşoveanu, „Bodysong”, RL, 2011, 35; Radu 
Ardelean, „Jurnalul unui preot bătrân”, „Revista de studii 
banatice”, 2012, 1. D.B.-D. 


BRUMARU, Emil 
(1.1.1939, Bahmutea — 
Tighina), poet. 


Este fiul Elisabetei (n. Trelea) şi al lui Grigore 
Brumaru, funcţionar la CER. După absolvirea 
liceului la Iaşi (1955), urmează, tot acolo, cursurile 
Facultăţii de Medicină Generală, absolvind în 1963 
şi profesând medicina, timp de doisprezece ani, la 
Dolhasca (mică localitate, nod feroviar lângă Fălti- 
ceni). Ulterior se stabileşte la Iaşi. Primele versuri îi 
apar în decembrie 1966 în revista „Luceafărul”. 
Debutul editorial are loc în 1970 cu volumul Versuri, 
distins cu Premiul Uniunii Scriitorilor. Se alătură, 
la sfârşitul anilor '60, „grupului oniric”, care îi 
reunea pe Leonid Dimov, Dumitru "Țepeneag, 
Vintilă Ivănceanu ş.a. Din 1983 a lucrat, doispre- 
zece ani, în redacţia revistei ieşene „Convorbiri 
literare” (corector la început, mai târziu redactor, 
redactor-şef adjunct). A mai colaborat la „Amfitea- 
tru”, „Iribuna”,  „Steaua”,  „Familia”, „Argeş”, 
„Echinox”, „România literară” (unde ţine, din 1992, 

rubrica „Cerşetorul de cafea”) ş.a. Este laureat al 
Premiului Naţional de Poezie „Mihai Eminescu” 
(2001) şi al altor premii literare, între care cel al 
revistei „Observator cultural” în 2011. 

Aparent, într-o primă instanţă, poezia lui B. 
s-ar situa în filiaţia liricii de contemplaţie domes- 
tic-bucolică ori gospodăresc-intimistă a unor 
simbolişti şi postsimbolişti români din primele 
decenii ale veacului al XX-lea. S-a vorbit şi despre 
descendența sa din G. Topîrceanu, legat de modul 
de a produce „suprarealitatea afabilă, plutitoare, 
plină de deliciile spiritului îndulcit, melancoli- 
zat” (Gheorghe Grigurcu); s-a remarcat afinitatea 
dintre Elegie din volumul de debut („O, vechi şi 
dragi bucătării de vară,/ Simt iar în gură gust suav 
de-amiază/ Şi în tristeţea care mă-nconjoară/ 
Din nou copilăria mea visează:/ lenibahar, piper 
prăjit pe plită,/ Peşti groşi ce-au adormit în sos 
cu lapte,/ Curcani păstraţi în zeama lor o noapte/ 
Spre o delicateţe infinită,/ Ciuperci cât cana- 
peaua, în dantele, / Icre cu bob bălos ce ochiu-şi 
cască/ Aluaturi tapisate crescând grele” etc.) şi 
Cămara cu fructe a lui lon Pillat; în fine, poetul 
a fost asemuit uneori cu B. Fundoianu, versuri 
precum „Din staule dulci de-amintire/ Viţeii ne 
cheamă cu muuu,/ Copacii-şi procură jobene/ Şi 
mor eleganţi” etc. autorizând, ce-i drept, analogia, 
şi, mai ales, cu Francis Jammes (poezia micilor 
vieţuitoare, inofensive şi umile, contemplate 
cu atenţie binevoitoare, în cadru bucolic etc.). 
Pe de altă parte, se pot percepe şi ecouri din M. 
Blecher, dar şi din poezia dinamitardă a „genera- 
ţiei războiului“, îndulcite însă, acestea din urmă, 
prin fixarea în derizoriu şi parodie. Ca şi, fără 
îndoială, trimiteri la Tudor Arghezi şi lon Barbu. 
Totuşi, aceste afinități ori coincidenţe nu dau 
seama integral de panoplia şi maniera poetului, 
din care răzbat accente goliardice, uneori villo- 
neşti, mai ales în neruşinat-candidele epitala- 
muri, irmoase ori invocaţii erotice. Oricum, nu 
în asemănări ori filiaţii stă valoarea poeziei lui, ci 
în originalitatea extrem de rafinată a formulei. În 
pofida modestiei aparente, a caracterului insigni- 
fiant , aşa-zis mărunt, anodin şi intimist al tema- 
ticii, a candorii angelice a liricii sale, B. ocupă 
în tabloul poeziei româneşti postbelice un loc 
important. Excelenţa versificaţiei, frumuseţile 
lexicului, consistenţa imaginii nu explică în sine şi 
întru totul importanţa incontestabilă a poetului. 
La originalitatea şi valoarea liricii sale participă 

substanţial inteligenţa temperatoare a hedonis- 
mului pătimaş, autoironia, parodia omniprezentă 
şi afectarea hâtră, candoarea — mimată şi efectivă, 
într-o formulă sofisticată -, fascinația îmbătă- 
toare a anodinului şi privatului, magnificarea 
derizoriului, cu poftă şi cu chef, până la săvârşirea 
unui salt — relevant şi grav — la nivelul ontologicu- 
lui. O viziune panerotică, o senzualitate generali- 
zată îi este specifică acestui poet care trăieşte „o 
voluptate parodică a miracolului, într-un univers 
al intimităţii pus în rama parodiei, dar cu o sub- 
stanţă ce exultă în continue miracole diafane şi 
candide” (Al. Cistelecan). Descoperind, prin con- 
templare intensivă şi jubilatorie, feericul şi para- 
disiacul în sânul cotidianului, el e, prin excelenţă, 
poetul spaţiului închis, securizant şi liniştitor, în 
sensul definit şi aprofundat de Valeriu Cristea, un 
record de spaţiu închis fiind oferit chiar de titlul 
unui volum: Dintr-o scorbură de morcov (1998). Se 
pot remarca şi accente urmuziene, ca şi elemente 
din patrimoniul — extins - al onirismului, căruia 
poetul i s-a raliat. Predomină însă originalitatea, 
imediat sesizabilă la parcurgerea oricărui poem. 
lată, de pildă, un eşantion de glorificare a unui 
obiect gospodăresc banal: „Dulap obscur, în tine 
arde-un înger/ Îmbobocit pe râşniţi de cafea,/ 
Visând piper rotund şi zahăr cubic,/ Fără să-ţi 
ştie taina nimenea.// Ouă adânci cu-amiezi sub 
coaja fină/ Tu-ascunzi tăcut, miresme ce le ierţi,/ 
Dulci farfurii cu sufletul ca roza/ De parfumat 
lângă mari peşti inerţi”. Altundeva, poetul adre- 
sează patetice invocaţii unor entităţi reputat 
prozaice: „O, magazii de mărfuri !/ O, sfecle vechi 
de zahăr!”. Consemnarea unui acces de jubilato- 
rie frenezie olfactivă sună astfel: „Subţire şi isteric 
piperul mă înţeapă,/ Un miros greu de pâine mă 
mângâie pe mână,/ Parfumuri moi şi albe din 
maldăre de lână/ Şi-n toate, unsuroasă, aroma 
grea de ceapă.// Miroase a rugină şi-a apă clo- 
cotită./ E ceaiul. Ascuţime stridentă de lămâie” 
etc. lată şi o secvenţă din poemul Despre ce mai 
ştiu motanii: „Noi ştim că există fântâni/ Cu buze 
umflate şi moi// Şi-n perii păianjeni bătrâni,/ 
Şi-un hău nesfârşit în butoi/ Şi bile de apă ce vor/ 
Pe-ascuns să ne intre-n urechi,/ Mereu ne-aţin 
calea, în zori,/ Melci putrezi şi râme străvechi”. 
„Discursul îndrăgostit” al poetului e polimorf, 
fie ludic, candid şi ghiduş, fie, alteori, afectat 
impudic, salvat de la trivialitate de ironia şi can- 
doarea de fond: „De ce nu vrei să-nnebuneşti, la 

ora cinci/ După-amiază, când e atât de bine, / Şi în 
sufrageriile adânci/ Să faci pe preşuri tumbe dulci 
cu mine”; „Ţi-e trupul scos din muzici/ De flaute 
subţiri/ De-aceea de popoul/ Tău singură te miri// 
Că ţi-i atât de mare/ Şi-atât de despicat/ Când 
iese lin din rochii/ Pe-o margine de pat// Şi de 
ruşine-obrajii/ Şi fesele-ţi se fac/ Mai roşii decât 
floarea/ Cea roşie de mac...”; „Sufletul meu blând 
ca boul/ Care-ţi rumegă furoul/ Sufletul meu zvelt 
ca renul/ Care-ţi ia-n coarne sutienul, / Sufletu-mi 
crud ca coioţii/ Care-ţi ronţăie chiloţii”; „Azi e 
joi, mâine e vineri,/ Lasă-mă, fără reţineri/ Să-ţi 
scot izmenuţele,/ Sărutu-ţi mânuţele,/ Ca să-ţi 
văd iar soarele,/ Sărutu-ţi picioarele/ Cu razele-n 
cârlionţi/ Şi-apoi să mă-mpuşc c-un glonţ! 
Piuuuuuuuu....... / Pe lume să nu mai fiu“; „Mladă 
Madă,/ Vin' şi adă/ Trupul tău precum o spadă,/ 
Cu sânii mari şi de pluş/ De o parte şi de alta/ De 
tăiuş./ Şi mai adă,/ Mladă Madă,/ Ceea ce-i şi stuf 
şi baltă/ Dulce/ Între craci lungi, de m-aș duce/ 
Ca pe-un drum, pe ei, o viaţă/ Să ajung, spre 
dimineaţă/ Când mi-e frig,/ La rozvânătul cârlig 

/ Sufletul să mi-l atârn:/ Zbârrrn !!“. Se cuvine 
subliniat că, în pofida demonstrațiilor de lasci- 
vitate, poetul nu devine niciodată obscen, lirica 
sa, chiar atunci când e afectat licenţioasă, echiva- 
lând cu un „rit purificator“ (Lucian Raicu). Dacă 
nu se poate spune că ar fi propriu-zis un poet 
fără evoluţie, trebuie observat că la el evoluţia e 
discretă, greu sesizabilă, rezidând mai degrabă în 
fine modulaţii de ton ori în focalizarea tematică 
variabilă, decât în prefaceri radicale de viziune şi 
manieră. Câte un „personaj“ — cum ar fi „detec- 
tivul Arthur“ şi Julien Ospitalierul (preluat din 
Trois contes de Flaubert), parţiale alter ego-uri ale 
eului liric, dar şi, cu „partituri“ mai mici, Reparata 
şi Pirata — e reluat în mai multe volume. Printre 
piesele versificate B. strecoară uneori şi mici 
naraţiuni fanteziste, aşa-zis, în proză de fapt tot 
poeme în ultimă analiză: sunt compuneri onirice 
asemănătoare — dar vag, rămânând originale — cu 
povestirile din primele cărţi ale lui D. Țepeneag. 
S-a presupus şi că refugierea în ludic şi hedonism 
ar fi fost o formă de evaziune în fața somaţiei 


Ștefan Bănulescu, Emil Brumaru şi Livius Ciocârlie 

agresive a istoriei, în timpul regimului totalitar. Se 
poate obiecta că, totuşi, există poeţi evazionişti în 
orice timpuri istorice, chiar sub regimuri demo- 
cratice, nu oricine e obligat să cânte politicul sau, 
pieptiş şi explicit, să interogheze existenţialul. E 
foarte probabil că, născut cu douăzeci de ani mai 
devreme ori mai târziu, poetul s-ar fi exprimat tot 
într-un mod asemănător cu cel care l-a consacrat. 
Pe de altă parte, o poezie ca a lui B. se dovedeşte 
până acum mai durabilă decât unele producţii 
convenţionale ale unui modernism solemn-înfi- 
orat, care datează. Dintre contemporani, poetul 
a fost asemănat, sub diferite raporturi, cu Leonid 
Dimov, Marin Sorescu, Şerban Foarţă, Petre 
Stoica, Mircea Ivănescu (ar mai putea fi adăugaţi 
George Almosnino şi Constantin Abăluţă), faţă de 
care însă diferă totuşi sensibil. 


Că lirica lui Emil Brumaru are un caracter panerotic 
e o propoziţie inatacabilă. Lascivitatea, jocul amoros, 
aşteptarea adoratei, dilemele sentimentale alcătuiesc 
hrana sa cea de toate zilele, ca şi viziunea corespun- 
zătoare unor asemenea trăiri, conținând extrapolarea 
erosului asupra obiectelor „îndrăgostite“, asupra iata- 
cului, asupra peisajului de provincie şi a mirabilelor 
„bucătării de vară“, asupra grădinilor de zarzavat, 
magaziilor, cişmelelor şi, nu în ultimul rând, asupra 
savorii gastronomice, născătoare de „dulci ispite“. Un 
soi de atracţie senzuală polarizează mai toate elemen- 
tele realului în funcţie de un centru libidinal, în jurul 
căruia ele plutesc cu graţie, cu un aer de necurmat vis, 
precum într-un balet feeric. 

GHEORGHE GRIGURCU 


Pe culoarul şerpuit al liricii domestic-erotice, Brumaru 
deține în mod clar supremaţia. Imitatorii săi nu reuşesc 
să fie decât epigoni zbătându-se între stângăcie şi por- 
nografie. Originalul rămâne inconfundabil: un poet la 
care regimul fantasmatic nu mai este nocturn, romantic, 
oniric, ci diurn şi „gospodăresc”. Evaziunea în înălțimi şi 
depărtări, zborul dintr-o realitate joasă şi cenuşie, într-o 
supra-lume cu reguli mai generoase şi culori mai vii, sunt 
substituite printr-o uimitoare densificare a lumii mărunte 
aflate la îndemână. Tot ce apare pe ecranul vieţii poetului 
devine important şi, pipăit, mângâiat, mirosit, gustat, 
intră în versurile Ospitalierului. 

DANIEL CRISTEA-ENACHE 


SCRIERI: Versuri, Bucureşti, 1970; Detectivul Arthur, 
Bucureşti, 1970; Julien Ospitalierul, Bucureşti, 1974; 
Cântece naive, Bucureşti, 1976; Adio, Robinson Crusoe, 
Bucureşti, 1978; Dulapul îndrăgostit, postfață Alex. Şte- 
fănescu, Bucureşti, 1980; Ruina unui samovar, Bucu- 
reşti, 1983; Dintr-o scorbură de morcov, cu ilustraţii de 
Răzvan Luscov, Bucureşti, 1998; Fluturii din pandişpan, 

cu ilustraţii de Mihaela Şchiopu, Iaşi, 2003; Poeme alese. 
1959-1998, postfață Alexandru Muşina, Braşov, 2003; 
Cerşetorul de cafea, laşi, 2004; Commedia dellarte, I-III, 
2005-2006 (e-book); Infernala comedie, Timișoara, 2005; 
Opera poetică, I-III, Chişinău, 2005; Submarinul erotic, 
București, 2005; Dumnezeu se uită la noi cu binoclul, laşi, 
2006; Cântece de adolescent. 1957-1958, Timişoara, 2007; 
O brumă de paiete și confetti (în colaborare cu Șerban 
Foarţă), 2007; Ne logodim cu un inel din iarbă, lași, 2008; 
Poezii, Bucureşti, 2008; Povestea boiernașului de ţară și 
a fecioarei cu lindic zglobiu, pret. lon Vianu, București, 
2008; Basmul prinţesei Repede- Repede (in colaborare cu 
Veronica D. Niculescu), Iaşi, 2009; Opere, I-III, pref. Alex. 
Ștefănescu, Livius Ciocârlie, Iaşi, 2009-2012; Versuri, 
postfață Mircea A. Diaconu, Piteşti, 2010. 

BRUNEA-FOX, E 
(pseudonim al lui Filip 
Brauner; 18.1.1898, 
Roman — 12.VI.1977, 
Bucureşti), reporter, 
gazetar, traducător. 


4 


Fiu al Leiei (n. Gelbert) şi al lui Simcha Brauner, B.-E 
îşi petrece copilăria la Iaşi, într-un mediu pitoresc şi 
cu mistere de ghetou. La Liceul Naţional este coleg 
cu lonel Teodoreanu şi cu Al. A. Philippide, scrie la 
„Zări senine” (1915), iar cu Beno Wechsler (B. Fun- 
doianu, prietenul de-o viaţă) face traduceri din 
Charles Baudelaire. Debutează cu poezii, semnate 
Pan, la „Versuri şi proză” (aşi, 1915) şi în gazetărie la 
„Arena” (1918). La sfârşitul Primului Război Mondial 
se stabileşte în Bucureşti, unde frecventează un an 
Universitatea Liberă. Captivat de efervescenţa artis- 
tică a avangardei, B.-E a semnat texte în revistele 
„75 H P”, „Punct, „Puntea de fildeş”, „Integral” 
(1925-1928) — din a cărei redacţie a făcut parte, 
alături de M.H. Maxy (director), lon Călugăru, Ilarie 
Voronca —, „Contimporanul”, „unu”. Influențat de 
principiile avangardei privind revelaţia realului şi a 
vieţii moderne, explorate brut, neliteraturizat, va 
evolua spre condiţia „super-reporterului” invocat 
de manifestele mişcării. Atracția spre jurnalism îl 
conduce în redacția marilor ziare de stânga, găsind 
la „Adevărul” un mentor în C. Mille. Vocaţia fiind 
descoperită, se dedică unei cariere gazetăreşti pro- 
digioase. Strălucirea profesională o dobândeşte ca 
redactor la „Dimineaţa” (1925-1937) şi „Adevărul” 
(1932-1937; revine colaborator între 1946 şi 1951), 
până la suspendarea gazetelor democratice de către 
guvernarea de dreapta. A colaborat masiv la nume- 
roase periodice: „Absolutio”, „Mântuirea”, „Clopotul”, 
„Caietele lunare”, „Revista pentru toţi”, „Adam”, 
„Zodiac”, „Magazinul”, „Stânga, „Cuvântul liber”, 
„Reporter”, „Curierul israelit”, „Jurnalul”, „Jurnalul 
de dimineaţă”, „lorţa”, „Răspântia”, „Femeia şi 
căminul”, „Limpul”, „România liberă”, „Flacăra, 
„Presa noastră”, „Viaţa românească”, „Magazin, 
„Contemporanul”, „România literară”, „Luceafărul”, 
„La Roumanie d'aujourd'hui” ş.a. Semnătura consa- 
crată va fi E Brunea-Fox (aluzie la producătorul de 

jurnale de actualități), cu variante prescurtate: E. Br., 
E Br. Fx., f. ş.a. Foloseşte pseudonimele Fox, Mac, 
Pan, Potomac. În anii postbelici îşi asigura existenţa 
prin traduceri din franceză şi engleză (literatură, 
eseistică, pedagogie), uneori în colaborare cu soţia 
sa, Lisette Daniel-Brunea. Revine târziu în presă, 
când rolul reporterului se va estompa în favoarea 
memorialistului. 

Scrisul pe care l-a desfăşurat peste o jumătate de 
veac B.-E, acest „trăpaş al condeiului” (Şt. Roll), îl 
poartă de la experimentele estetice ale avangardei, 
care vor patrona permanent libertatea frondeurului 
şi imagistica iconoclastă, percutantă, la militantis- 
mul gazetarului şi la succesele unei vedete în presa 
de mare tiraj. Efigia literară aparţine reporterului, 
sustras deliberat beletristicii pentru a-şi exploata 
vocaţia, creându-se pe sine în cadrul unui gen în 
resurecție, emancipat de la frontiera literarităţii şi 
plasat în prim-plan de Paul Morand, Joseph Kessel, 
Pierre Mac Orlan, Blaise Cendrars sau Egon Erwin 
Kisch şi, în sincronie, de pleiada românească N. D. 
Cocea, Tudor Teodorescu-Branişte, E Aderca, lon 
Vinea, Şt. Roll, Geo Bogza ş.a. Plasat marginal între 
avangardiştii consacraţi, este receptiv la sincretismul 
cultural, la ideea de „sinteză modernă”, preconizată 
de manifestul integralist. Fascinaţia dadaismului se 
prelungeşte în articolele sale ce surprind semnifica- 
ţia mişcării dada — „puşcă încărcată cu zgomot pur” 
- între momentul de triumf european şi previzibilul 
sfârşit academist (Sept manifestes dada, 1925). Un 
precursor al modernismului autohton este conside- 
rat Tudor Arghezi, cel care a contrariat „precupeţii de 
zer critic” (Arghezismul, 1925). În prozele lui moder- 
niste B.-E. dinamitează retorica tradițională, cultivă 
„comedia limbajului”, dă o interpretare literală sau 
echivocă expresiilor metaforice, pastişează formula 
umoristică urmuziană. Textele subminează ordinea 
lumii burgheze, înlocuind-o cu un univers absurd şi 
bizar. Personaje-marionetă, descinse din omul-ro- 
bot integralist, trăiesc „sub zodie citadină”, în civili- 
zaţia industrială de inspiraţie futuristă, în Răzbuna- 
rea lui Papufili sau în „trilogia” Supraamericanul, 
din care a publicat fragmente: Omul expresie, Avata- 
rurile lui Abraam Texas şi Miss Doly and Partner. Puk 
Taylor, „omul expresie”, serveşte de „album rotativ”, 
inspirator de imagini sau, într-o ipostază mai subtilă, 
de „creator de stări sufleteşti”. Aventurile lui se mută 
în spaţiul fantast sud-american, la San Jos6, oraşul 
aşezat lacustru pe „butelii de whisky”. Suprasaturate 
de clişeele cu care jonglează, în deriziune, textele 


1075 Dicţionarul general al literaturii române 


avangardiste se transferă, treptat, în mărci ale supra- 
realismului: metafora coalescentă, nonsensul ca 
procedeu stilistic, lumea fragmentară în proces de 
disoluţie, poemul-definiţie (Poem de buzunar). 
Inversând raportul ficțiune-viaţă, B.-E, ca şi Puk, 
personajul său, „sări din mers în realitate”, din poe- 
mul suprarealist în reportaj. O poetică a reportajului, 
detectabilă în declaraţiile sale, trimite la funcţia 
reporterului, de comentator şi creator de opinie, 
acomodat flexibil la „temele” cotidianului („nu tre- 
buie să aibă o singură peniță”), de o receptivitate 
totală în abordarea realului („ochiul reporterului e ca 
un ochi de muscă: un ochi multiplu”). Practica 
reportajului este pentru un scriitor „o disciplină şi un 
filtru”, un exerciţiu de spontaneitate. Autor şi actor al 
relatărilor sale (în care pasajele autoreferenţiale nu 
lipsesc), B.-E atestă o maieutică imbatabilă cu inter- 
locutorii de pe orice palier social. El este gazetarul 
independent, apt să conteste opinia oficială, să 
remodeleze conştiinţa publică prin dezvăluirile sale. 
Comentariul nud, de fapt divers, ancheta socială sau 
reportajul-proces surprind imaginea pregnantă şi 
contrastantă a României interbelice, înregistrând, cu 
predilecție, consecinţele sociale ale recesiunii. Uni- 
citatea o dă reportajul lumii din subteranele societă- 
ţii, în tablouri, de o minuţie halucinantă, ale sărăciei 
absolute. Gazetarul a bântuit mahalalele Bucureşti- 
lor (înainte ca „periferia” să devină o modă literară), 
acele teritorii imunde, uitate de autorităţi, din Vitan 
şi din Câmpul Veseliei la Gropile lui Ouatu - unde 
descoperă o umanitate la limita extincţiei patolo- 
gice, în Cuţarida („republica gunoiului”), Grant, 
Crângaşi („ţinutul lutului”), trecând prin cartiere cu 
o mai precisă identitate: Colentina, Floreasca, 
Dudeşti, Obor. Reporterul este atras mai ales de zona 
Griviței şi a Gării de Nord, un nucleu incandescent, 
cu un „duh tăinuit” ce bântuie temperamente vio- 
lente, un lumpen primar, balcanic (Patul nr. 6). El 
este, în special, reporterul vieţii nocturne, vag cunos- 
cute, a marelui oraş. În reportajele — multe la limita 
scriiturii romaneşti, cu accente mateine — din ciclu- 
rile Apaşii Capitalei, Nopți bucureştene ş.a., adul- 
mecă şi portretizează lumea „ţaţelor” şi a proxeneţi- 
lor („baronul” Lăzărică, Sbonghici, „un simbol 
social”), a peripateticienelor uzate, a bandiţilor 
(Gaetan, asasinul „monden”), a „candriilor” brutali şi 
pitoreşti. Conform principiului că mizeria îşi are 
„subdiviziunile” ei, anchetele lui sociale au ca teme: 
Cum trăiesc oamenii, Meserii umile, Bursa hainelor 
vechi, Un azil de bătrâni (staţie terminus pentru 


Brunea-Fox 


„vechituri umane”), Trustul cerşetorilor (demis- 
tificare ratată a antreprenorilor milei). În serialul 
Unde voi naşte? pericolul melodramei este contraca- 
rat de interogaţia vitriolantă la adresa societăţii. 
Reporter, prin excelenţă, al Bucureştilor, B.-E a stră- 
bătut, în egală măsură, România Mare, din Mara- 
mureş în Basarabia, de la Porţile de Fier la mare, 
însoţit de excelentul fotoreporter I. Berman. Anche- 
tează tragediile de la Borşa, devastată de un incendiu 
suspect, sau schițează, cu o duioşie ironică, scene de 
gen din viaţa rituală a evreilor săraci din Sighet. A 
realizat „fiziologii” provinciale despre Iaşi, Bârlad, 
Paşcani, Botoşani, despre micile porturi dunărene — 
Calafat, Turnu Măgurele —, pustiite de stagnare, sau 
despre Sulina, „portul broaştelor”. A pornit o campa- 
nie gazetărească, fără sorţi de izbândă, pentru turcii 
din Ada Kaleh, exploataţi de „sultanul” Ali Kadri. A 
iscodit prin mahalalele turceşti din Constanţa după 
„negustorul de lipitori” şi a fost singurul reporter 
care a cunoscut geografia stranie din Insula Şerpilor. 
Aventuri malteze este „jurnalul de bord” al „cruciatu- 
lui” în insula traficanţilor internaţionali de carne vie, 
având în vizor „artistele” românce, o faună feminină 
fin incizată portretistic. A cultivat, ocazional, repor- 
tajul politic (despre trucajele campaniilor electo- 
rale), dând portrete caricaturale de parlamentari 
(Jean Lahovary). A inovat genul de interviuri, cu 
Oameni politici în intimitate („Dimineaţa”, 1931) — 
Iuliu Maniu, Al. Vaida-Voevod, Octavian Goga, I.G. 
Duca, C. Argetoianu, Al. Averescu, dr. N. Lupu, la 
proprietăţile lor cu aer patriarhal (Bădăcin, Ciucea, 
Măldăreşti etc.). Oaspetele gazetar ocoleşte asperită- 
ţile politicului, atent să descopere pasiuni şi hobby- 
uri pentru un portret inedit. A fost primit, la 
Mogoşoaia, de Martha şi George Valentin Bibescu, 
eroul unor riscante aventuri aviatice. Nu pierde oca- 
zia de a intervieva diplomaţi şi scriitori străini: Louis 
Barthou, Paul Morand, Felix Gaiffe, de la Sorbona, 
dar şi pe celebra Ana Sage, „femeia în roşu”. Celebri- 
tatea şi-a consolidat-o prin impactul reportajelor 
sale senzaţionale. Cu Cinci zile printre leproşi (1928), 
reportaj-proces, comparabil cu Dragoste şi lepră 
(1943) de Egon Erwin Kisch, el reuşeşte „a descoperi 
America pentru autorităţi” (Tudor Arghezi), denun- 
ţând condiţiile inumane, bine camuflate, din lazare- 
tul de la Lărgeanca, în Deltă, până la evadarea bolna- 
vilor cu „lepră vagabondă”. O capodoperă este repor- 
tajul-parabolă Trenul fantomă, adică „trenul secolu- 
lui [...] reprezentând panica unei epoci”. Descripţia şi 
portretistica subsumează mărcile stilistice ale 

poeticii avangardiste: vagabondul caută „pepita unei 
coji de pâine”, „visul zace ca un înger tăiat de tren” 
etc. Stilistica pregnantă a reportajelor lui B.-E, ames- 
tec de revoltă şi toleranţă, potenţial tragic şi lirism, 
incisivitate, sarcasm şi umor, este la fel de impor- 
tantă ca evenimentul relatat. Memorialistica literară 
îşi revendică grupajul Lentile, despre prieteni scrii- 
tori şi artişti: B. Fundoianu, Ilarie Voronca, I. Ross, |. 
Berman şi Tudor Arghezi, Geo Bogza. Sunt evocate şi 
figuri de odinioară: buclucaşul călugăr Mardarie Vla- 
huţă, Vasile Kogălniceanu, socialiştii Zamfir C. 
Arbore şi Panait Moşoiu. Oraşul măcelului (1944), un 
pamflet coroziv şi patetic, de o iudaitate profundă, 
bazat pe o experienţă-limită — rebeliunea legionară 
din ianuarie 1941 —, surprinde în instantanee maca- 
bre „dinamica distrugerii” din cartierele evreieşti, 
ororile asasinatelor din pădurea Jilava, supravieţui- 
rea miraculoasă a rabinului Gutman. Autorul face 
rechizitoriul unei ideologii politice a cărei „metafi- 
zică” rasială sfârşeşte într-un brutal pogrom. O altă 
epocă totalitară va inhiba scriitoriceşte pe cel ce se 
considerase integrat socialmente poziţiilor de 
stânga. Într-o carte târzie, Hârca piratului. Peisaje 
dunărene (1957), dincolo de comentarii şi epicizări 
mediocre, dialoguri imaginare, tonul vag festivist, 
răzbat imagini pregnante ale reporterului de altă- 
dată: Delta mirifică — o Amazonia locală — sau haloul 
fantastic al dostoievskianului Igor Radomirski, ulti- 
mul „vrăjitor” de albine de la Isaccea. O figură a seco- 
lului al XX-lea, „însuşi reporterul” (Geo Bogza), B.-E 
rămâne egalul marilor jurnalişti ai lumii moderne. 
SCRIERI: Cinci zile printre leproşi, pref. D-rul Ygrec, Bucu- 
reşti, [1928]; Oraşul măcelului, pret. A. L. Zissu, Bucureşti, 
[1944]; ed. pref. Z. Ornea, Bucureşti, 1997; Hârca piratului. 
Peisaje dunărene, Bucureşti, 1957; Reportajele mele. 1927- 
1938, îngr. şi postfață Lisette Daniel-Brunea, Bucureşti, 
1979; Memoria reportajului, îngr. Lisette Daniel-Brunea, 
pref. Dan C. Mihăilescu, Bucureşti, 1985. Traduceri: Lion 
Feuchtwanger, Războiul evreilor, Bucureşti, 1945; ed. 
(Căderea Ierusalimului), pref. Teșu Solomovici, București, 
2007; R.L. Stevenson, Comoara din insulă, Bucureşti, 1954; 
Paul-Louis Courier, Pamflete, pref. trad., Bucureşti, 1960; 
O. ]. Cardosa, Povestiri cubane, Bucureşti, 1963 (în colabo- 
rare cu Al. Popescu-Telega), Calul de mărgean, Bucureşti, 
1964, 16-31, 57-70; Gabriel Chevalier, Clochemerle, Bucu- 
reşti, 1964; Jean Giraudoux, Nebuna din Chaillot, în Teatru 
francez contemporan, Bucureşti, 1964, 221-324; Pierre 
Daninos, Un oarecare domn Blot, Bucureşti, 1966; Bengt 
Danielsson, Terry pe urmele lui Kon-Tiki, Bucureşti, [1970]. 
Repere bibliografice: Ştefan Roll, Ospăţul de aur, îngr. 
şi introd. Ion Pop, Bucureşti, 1986, 150-151, 370; B. de 

P [Tudor Arghezi], Un reportaj senzaţional, „Bilete de 
papagal”, 1928, 162; Tudor Teodorescu-Branişte, „Cinci 
zile printre leproşi”, ADV, 1929, 13 888; Geo Bogza, Cu d. 
Brunea-Fox de vorbă despre reportaj, VRA, 1934, 342; B. 
Elvin, „Hârca piratului”, VR, 1958, 3; Geo Bogza, Paznic 
de far, Bucureşti, 1974, 509-511; Sânziana Pop, Propuneri 
pentru paradis, laşi, 1975, 83-94; Radu Popescu, [FE 
Brunea-Fox], RL, 1977, 24, 1979, 15; Dorin Tudoran, 
In memoriam... însuşi reporterul, LCE 1977, 25; loan 
Grigorescu, [E Brunea-Fox], „Era socialistă”, 1979, 6, 
1982, 12; Leon, Umbre, IV, 69-76; Zamfir, Poemul, 367, 
376, 380, 382-383; Ornea, Interpretări, 337-340; Victor 
Bârlădeanu, Brunea-Fox sau Compasiunea combativă, 
RCM, 1986, 594; Mirodan, Dicţionar, 1, 251-262; E. Suhor, 
Brunea-Fox, Reporterul cu majusculă, RCM, 1987, 625; 
Pop, Avangarda, 79-80, 158-160, 198; Dicţ. scriit. rom., 
1, 383-385; Crohmălniceanu, Evreii, 123-133; Radu 
Ciobotea, Reportajul interbelic românesc, laşi, 2006, 
119-125, 207-208; Liliana Nicolae, Brunea-Fox: lucruri 
neştiute, DM, 2010, 351. A.Sm. 


BUCEGIU, „ziar pentru toţi” ilustrat apărut la 
Bucureşti, lunar, din ianuarie până în octombrie 
1879, sub redacţia lui Gr. H. Grandea. Definindu-şi 
laconic profilul („romanţe, călătorii, noutăţi, glume şi 
ceea ce va avea Baba Dochia în ladă: literatura popo- 
rului”), B. reflectă preferinţele şi orientarea literară 
ale redactorului. De altfel, gazeta este scrisă în mare 
măsură de Grandea. EI îşi publică aici în foileton 
romanul Misterele românilor, poemul istoric Despa 
din Carpaţi şi câteva poezii (Fiul durerii, Toamna, 
De la Severin). Versuri mai semnează C. Cârlova, 
Carol Scrob, N. Armăşescu, Grandea preferând să 
retipărească din scrierile unor poeţi consacraţi: 
Costache Conachi (Ce este nuruk), V. Alecsandri 
(Pohod na Sybir), D. Bolintineanu (Sorin), căruia i 
se dedică şi un articol conținând informații geogra- 
fice. Se reproduce şi Balada nebunilor a lui Mihail 
Zamphirescu. Literaturii populare, aflată constant 
în preocupările redactorului, i se acordă un spaţiu 
considerabil. Apar, printre altele, baladele Miron 
și Florica, Mihu Copilul, Mioriţa, basmele Oile cu 
lâna de aur (din Mehedinţi) şi Paserile cu cioc de fier 
(din Vâlcea). În ceea ce priveşte traducerile literare, 
nesemnate, dar aparţinând mai toate lui Grandea, 
sunt de semnalat tălmăcirea prescurtată a romanu- 
lui Don Quijote de Cervantes şi două articole despre 
H. Heine (unul al lui Gerard de Nerval), însoţite 
de o transpunere în proză din creaţia poetului 
(ntermezzo). Mai apar scurte recenzii la cărţi 
străine şi o „cronică teatrală” la spectacolul cu Trei 
crai de la răsărit, piesa lui B.P Hasdeu. LV, 

BUCIU, Marian Victor (4.11.1954, Nicolae Titulescu, 
j. Olt), critic și istoric literar, prozator. Este fiul Didei 
şi al lui Victor Buciu. Îşi începe învățătura la şcoala 
elementară din comuna natală (1961-1966), conti- 
nuând-o la Școala Medie nr. 5, ulterior Liceul „lon 
Minulescu“ din Slatina (1967-1973). În 1974-1975 
urmează Şcoala Postliceală de Comerţ Exterior din 
Bucureşti, apoi Facultatea de Filologie şi Istorie a 
Universităţii din Craiova (1977-1981). După absol- 
vire devine profesor în învățământul preuniversi- 
tar, funcţionând în această calitate până în 1990, în 
mai multe comune (Jupâneşti, loneşti, Alimăneşti— 
Izvoarele) din judeţele Gorj şi Olt. Un an este 
detaşat director-adjunct la Şcoala Ajutătoare din 
Filiaşi. Ulterior (1990-1991) este redactor la ziarul 
„Independentul” din Craiova. Din toamna anului 
1990 a fost și asistent asociat la Facultatea de Litere 
și Istorie a Universităţii din Craiova, iar din februa- 
rie 1992 a devenit cadru didactic permanent al ace- 
leiaşi universităţi, parcurgând treptele didactice 
până la gradul de profesor la Catedra de literatura 
română, universală și comparată. Este doctor în 
filologie în urma susţinerii în 1993, la Universitatea 
din Craiova, a tezei Romanul lui Nicolae Breban, 
publicată într-o formă concentrată sub titlul 
Breban. Eseu despre stratagemele supravieţui- 
rii narative (1996). B. a debutat cu fragmentul de 
roman Miezul nopții în revista „Amfiteatru“ (1974). 
Debutul editorial este reprezentat de romanul 
Concediu fără plată (apărut în 1980). 1 s-au acordat 
mai multe distincții, printre care Premiul revistei 
„Ramuri” (1991), Premiul Filialei Craiova a Uniunii 
Scriitorilor (1995, 2001, 2007). 

Cele două cărţi de beletristică publicate de B. în 
anii '80 - romanul Concediu fără plată şi volumul 
de povestiri Pe scări, deasupra lumii (1987) — 
aduceau o proză de calitate, sincronă cu orizon- 
tul estetic şi tematic propriu epocii, totuşi fără 
atribute de excelenţă care să îi aducă notorietatea. 
„Cariera“ de autor a lui B. avea să se relanseze pe 
tărâmul criticii literare, unde eforturile hermene- 
utice şi de încadrare teoretică şi istorică au vizat 
atât figuri clasicizate ale literaturii moderne, ca în 
Celălalt Arghezi. Eseu de poetică retorică a prozei, 
Ionesco. Eseu despre onto-retorica literaturii (1996), 
E.M. Cioran - Despărțirea continuă a Autorului cel 
Rău. Eseu despre onto-retorica Textului cioranian 
(1996), Onto-retorica lui I.L. Caragiale (1997), cât 
şi autori în curs de „clasicizare”, precum în Breban. 
Eseu despre stratagemele supraviețuirii narative, 

„Animale bolnave” de Nicolae Breban (2002), 
Voința și puterea creaţiei. Opera lui Nicolae Breban 
(2009) sau în Țepeneag. Între onirism, textualism, 
postmodernism (1998). În prima etapă a activităţii 
lui criticul se individualiza îndeosebi prin aplica- 
rea tenace a unei metode de factură proprie, prin 
care cercetarea şi interpretarea operelor literare 
echivala cu învederarea a ceea ce el numeşte 
„onto-retorica“ acestora. În contribuţiile mai 
recente B. pare să fi atenuat aspectul demonstra- 
tiv, programatic şi tehnicist al demersului centrat 
pe onto-retorică: rezultatul e un spor de fluență 
a discursului şi, probabil, un spor de audienţă. 
Bibliografia criticului e variată, adăugând un eseu 
despre un scriitor şi personaj notabil al rezistenţei 
antitotalitare — Dieter Schlesak, un maestru german 
al evaziunii (2003). La „lecturile posttotalitare” din 
Promptuar (2001), unde sunt adunate o parte din 
comentariile prilejuite de observarea actualită- 
ţii literare, se alătură două volume „gemene“ Zece 
prozatori exemplari (2006-2007), primul subintitu- 
lat Perioada interbelică, iar celălalt Perioada comu- 
nistă, care reunesc studii despre autori însemnați 
din ultima sută de ani. Un succes notabil este 
reprezentat de consistenta lucrare Panorama lite- 
raturii române în secolul XX (I-III, 2003-2010), cu 
un volum dedicat poeziei, celelalte două prozei. 
După cum precizează în prefaţă, B. nu a intenţi- 
onat să ofere o prezentare „populară şi facilă“ ori 
„descriptivă şi biografică“, ci a înţeles să purceadă 
la „un excurs aşa-zis specializat“, asumându-și 
riscul de a „crea dificultăţi“ (unor cititori mai 
puţin receptivi, probabil). Ca un rod al aceleiaşi 
preocupări pentru investigarea şi „fixarea“ plau- 
zibilă a contribuţiilor unor autori contemporani 
se înfăţişează şi volumul Nicolae Manolescu: (pre) 
istoria criticului (2011). O anumită bruscheţe (nu 
impur-maliţioasă, ci oportună, cu virtuţi euristice) 
pune la adăpost cercetarea de orice derivă fastidi- 
oasă, în pofida densității semnificante, menţinând 
constant o atractivă tensiune a parcurgerii textului, 
un suspans de bună calitate. 

SCRIERI: Concediu fără plată, Bucureşti, 1980; Pe scări, 
deasupra lumii, Craiova, 1987; Celălalt Arghezi. Eseu de 
poetică retorică a prozei, Craiova, 1995; Breban. Eseu 
despre stratagemele supraviețuirii narative, Craiova, 
1996; Ionesco. Eseu despre onto-retorica literaturii, 
Craiova, 1996; E.M. Cioran - Despărțirea continuă a 
Autorului cel Rău. Eseu despre onto-retorica Textului cio- 
ranian, Craiova, 1996; Onto-retorica lui I.L. Caragiale, 

Craiova, 1997; Țepeneag. Între onirism, textualism, post- 
modernism, Craiova, 1998; Promptuar. Lecturi posttotali- 
tare, Craiova, 2001; „Animale bolnave” de Nicolae Breban, 
Cluj-Napoca, 2002; Dieter Schlesak, un maestru german 
al evaziunii, Craiova, 2003; Panorama literaturii române 
în secolul XX, I-III, Craiova, 2003-2010; Avangarda şi 
neoavangarda în literatura română, Craiova, 2006; Zece 
prozatori exemplari, I-II, Bucureşti, 2006-2007; Voința şi 
puterea de creaţie. Opera lui Nicolae Breban, București, 
2009; 10+10 prozatori exemplari. Nominalizări Nobel, 
Bucureşti, 2010; Nicolae Manolescu: (prejistoria criticu- 
lui, Bucureşti, 2011. 

Repere bibliografice: Bucur Demetrian, „Concediu fără 
plată“, R, 1982, 4; Dan C. Mihăilescu, „Celălalt Arghezi“, 
LAI, 1996, 22 ianuarie; Ion Simuţ, Mersul literaturii 
prin ceața tranziţiei, RL, 1997, 29; Constantin M. Popa, 
[Marian Victor Buciul, R, 1997, 10, „Mozaicul“, 1999, 1, 
2004, 4; Ion Simuţ, Textul ca vis, visul ca limbaj, E 1999, 
3; Răzvan Voncu, Între adeziune afectivă şi confuzie 
exegetică, CNT, 1999, 5; Constantin Pricop, Dumitru 
Țepeneag sau Onirismul estetic, VR, 2008, 6-7; Mircea 
Morariu, Însemnele pasiunii şi utilității, TTR, 2008, 
8-10; Iulian Boldea, Teme şi variaţiuni, Bucureşti, 2008, 
154-155; Iulian Boldea, Critică şi onto-retorică, CNT, 
2010, 8. N. Br. 


BUCIUMUL, gazetă politică apărută la Paris, săp- 
tămânal, de la 10 martie până la 3 mai 1857. Editată 
în excelente condiţii grafice, cu alfabet de tranzi- 
ţie, sub redacţia lui Cezar Bolliac, B., care etala în 
frontispiciu deviza-program „Autonomia, unirea 
şi principe strein”, reprezenta vederile politice ale 
unei grupări a exilaţilor români, formulate într-un 
text inaugural: „Acest jurnal, fundat printr-o 
impulsiune spontanee a majorităţii junimei din 
streinătate, nu reprezintă opiniunea nici a unui 
individ, nici a unei caste exclusive; el este expre- 
siunea unor simtimente colective. Întreţinut prin 
contribuţiunea şi conlucrarea junilor români, el 
este afară din orice partidă şi din orice spirit de 
parţialitate. Departe de interesele coteriilor şi de 
influinţele individuale, emancipat de prejudecă- 
ţile castelor şi îmbrăţişând cu căldură reformele 
moderate şi logice, acest organ public se adaptează 
la orice român, fără distincţiune de partid şi de 
castă. Scopul său nu este de a produce diviziune, 
nici de a aţâţa lupte; pe cât puterile îl vor ierta, el 
va arăta drumul armoniei şi concordiei, dovedind 
fiecării caste şi individ că interesul general nu 
este în dezacord cu interesul particular şi că 
numai prin respectul dreptului comun va putea 
exista şi dreptul individua!”. În afara redactorului, 

colaborau cu articole politice şi alți membri ai 
emigrației, care semnau C. B-escu (probabil C. 
Bălcescu) şi G.D.V. Alte articole şi satire nesemnate 
sunt ale lui Vasile Boerescu, cele mai multe însă îi 
aparţin lui Bolliac, susținător al vederilor partidei 
unioniste. 1 se alătură J.A. Vaillant, Radu Ionescu, 
]. Strat, arhimandritul losafat Snagoveanul. Din 
țară trimit versuri G. Sion şi Al. Donici. După şapte 
numere lui Bolliac i se retrage mandatul reprezen- 
tării adepților Unirii, pe care îl capătă VA. Urechia, 
redactor al unei gazete noi, „Opiniunea”. R.Z. 


BUCIUMUL, „ziar politic, literar şi comercial” 
apărut la Bucureşti între 15 decembrie 1862 şi 5 
decembrie 1864. Proprietar şi director era Cezar 
Bolliac, care editează B. în continuarea periodi- 
cului cu acelaşi titlu scos la Paris în 1857. leşind 
la început de două ori pe săptămână, gazeta își 
măreşte numărul apariţiilor la trei de la 8 iunie 
1863, pentru a deveni, din 1 august, cotidian. 
Tirajul rămâne însă modest, mult sub aşteptă- 
rile directorului şi, din ianuarie 1864, Bolliac 
este nevoit să editeze doar trei numere pe săptă- 
mână. În acelaşi an, la început de decembrie, ca 
urmare a unui aprig atac împotriva guvernului şi 
a lui M. Kogălniceanu, B. este suspendat. Bolliac 
îl va înlocui, trei luni mai târziu, cu „Lrompeta 
Carpaţilor”. Atitudinea ziarului este aceea a unui 
oficios liberal moderat. Militând, mai întâi, alături 
de rosettişti, începe apoi o violentă campanie 
împotriva „roşilor” (C.A. Rosetti, I.C. Brătianu), 
apărând reformele impuse de Al. |. Cuza; după 
puţină vreme va redeveni organ al opoziţiei, 
Bolliac arătându-se nemulţumit de politica 
internă a lui M. Kogălniceanu. În ceea ce priveşte 
„partea literară”, Bolliac o concepe într-un sens 
larg, adică înglobând studii şi articole de istorie, 
geografie, filologie. El publică documente istorice, 
cronici străine referitoare şi la români, cronici 
interne, însoţite de prezentări succinte, în care 
se subliniază importanţa lor documentară şi 
literară. Se adaugă însemnata contribuţie a lui B.P. 
Hasdeu, care dă, alături de câteva articole politice, 
un comentariu asupra titlului domnilor pămân- 
teni, apoi Studii critice asupra istoriei române, 
schiţe bibliografice. Aici apare scrierea Copilăriele 
lui Iancu Moţoc de B.P Hasdeu, prima versiune 
a Ursitei, cu indicaţia că este „fragment dintr-un 
roman”. Cu publicistică militantă, antirosettistă, 
dar şi cu poezie satirică, e prezent şi C.D. Aricescu, 

un timp şi administrator al gazetei; versuri scriu 
Gr. Alexandrescu (Vânătorul), D. Bolintineanu, 
Gh. Tăutu, George Baronzi, Mihail Zamphirescu 
şi Al. Depărăţeanu, care dă aici şi traduceri din 
spaniolă, printre primele la noi; lui V. Alecsandri 
i se republică, sub pseudonimul Vlad Moraru, 
fabula Moara de vânt. Din octombrie 1864 o 
cronică muzicală ţinută de N. Filimon se ocupă de 
spectacolele operei italiene la Bucureşti. Filimon 
este şi autorul studiului de folclor Lăutarii şi com- 
pozițiunile lor. Ziarul conţine, număr de număr, 
note, recenzii, ştiri privind viaţa intelectuală din 
Principate, mai toate redactate de Cezar Bolliac, 
observator obiectiv şi atent, preocupat și de con- 
diţiile de trai ale scriitorilor (articolele în legătură 
cu pensiile lui lon Heliade-Rădulescu, a pro- 
fesorului de origine franceză ]. A. Vaillant), de 
cărţile şi revistele apărute (editarea operelor lui 
D. Bolintineanu, cronica la romanul Ciocoii vechi 
şi noi de N. Filimon, analiza critică a poeziilor lui 
Gh. Tăutu etc.). R.Z. 


BUCIUMUL, publicaţie a cercului folcloristic 
Buciumul, apărută în comuna Brădiceni-Gorj, 
lunar, în două serii: din noiembrie 1924 până în 
august 1926 şi din ianuarie 1935 până în februa- 
rie 1936, cu subtitlul „Foaie pentru strângerea 
folclorului”, devenit „Foaie folcloristică-literară” 
de la numărul 6. Director: I.I. Buligan-Delagorj. 
Seria a doua, apărută la un interval de zece 
ani, păstrează formatul, profilul şi numărul de 
pagini (18), schimbându-şi doar frontispiciul: 
„Foaie pentru săteni. Literatură, cultură, folclor 
şi artă populară.” Director: I.I. Buligan, învăţă- 
tor; administrator: preot Teodor Gureanu; comi- 
tetul de conducere: C. Brâncuş, I.I. Buligan, 
T. Gureanu, C. Gh. Popescu Tică. Din articolul 
program Prietene dragă rezultă că revista îşi 
propune să publice „basme, poveşti, tradiţii, 
legende, doine, cântece, bocete, hazuri, glume, 
snoave, datine, obiceiuri, credinţe, superstiții, 
vrăji, farmece, ghicitori, cimilituri şi vorbe cum- 
pănite”. În acest scop, apelează la preoţii şi învă- 
țătorii satelor, care devin principalii susţinători 
şi colaboratori (D. Udrescu, Lucian Costin, Ilie 
Păsculescu, I.N. Popescu, Gh. N. Dumitrescu- 
Bistriţa ş.a.). Numărul 12 conţine o scrisoare de 
la Artur Gorovei, director al revistei de folclor 
„Şezătoarea”, în care se propune organizarea unei 
„asociaţii a tuturor folcloriştilor din ţară”, menită 

să culeagă şi să publice materiale folclorice. În 
paralel sunt retipărite şi scrieri din literatura 
cultă, ca, de pildă, povestea lui lon Creangă Inul şi 
cămeşa, schiţa Odată de Emil Gârleanu, amintiri 
din copilărie ale lui Vasile Militaru. În Rândurile 
de început, marcând cea de-a doua serie, revista 
îşi stabileşte singură locul, alături de „Şezătoarea” 
lui Artur Gorovei, „[udor Pamfile” a lui D. Furtună, 
„Izvoraşul” lui Gh. N. Dumitrescu-Bistriţa, „Ves- 
titorul satelor” din Boroaia Fălticenilor, „lon 
Creangă”, „Doina” etc. Alţi colaboratori: Mihail 
Lungianu, C. S. Nicolăescu-Plopşor, Constantin 
G. Roiban, N. Rădulescu-Niger, C. Jaleş. M.W. 


BUCIUMUL, revistă apărută la Bucureşti, lunar, în 
două serii: din septembrie 1936 până în ianuarie 
1937 şi din februarie până în aprilie 1938. Director: 
Gheorghe T. Dâmboianu, înlocuit la numărul 6 de 
Marin C. lonescu; secretar: Costel M. Blidărescu, 
care de la numărul 7 e redactor-şef. În Înainte 
cuvântare, semnată de Marin C. lonescu, preşedin- 
tele profesorilor de religie din România, se arată că 
revista va fi menită să deschidă orizontul tinerilor. 
Se publică articole de popularizare pe subiecte 
medicale de premilitărie, cercetăşie, străjerie, 
evocări ale unor evenimente (răscoala lui Horea, 
Cloşca şi Crişan, naşterea lui lon Creangă), cronici 
teatrale, note de drum, epigrame, glume, şarade 
etc. Beletristica, susținută de condeie modeste, e 
prezentă prin poezii minore semnate de Gheorghe 
Stroescu, G. Marinescu-Fulga, Decebal Ghiţescu, 
Fany Ştefănescu-Moldovan, prin pagini de proză 
lipsite de emoție artistică datorate unor veleitari 
(C. Delamovilă, Mariana Ştefănescu, Rozalina 
Melinescu, Virgil Ştefănescu, Elena Ştefănescu, 
Rodica Popescu, Ana Stroescu) şi recenzii semnate 
de Dragoş Protopopescu, Pericle Martinescu, 
Marin C. Ionescu. Sub impactul curentelor politice 
ale vremii, publicaţia sprijină Liga Antirevizionistă 
Română condusă de Stelian Popescu, directo- 
rul cotidianului „Universul”. Alunecarea redac- 
ţiei spre ideologia de dreapta e tot mai evidentă 
odată cu numărul 6 /1938, dedicat lui Ion Moţa 
şi Vasile Marin, în care scriu Radu Gyr, Victor 
Bilciurescu, Cleopatra Ştefănescu, Geo Stroescu, 
Rodica Isăcescu, Gh. Tănăsescu, Paul Răduţ ş.a. Se 
reproduc articole cu caracter legionar. B. îşi înce- 
tează apariţia odată cu arestarea şi condamnarea 
conducătorilor legionari. LR. 

BUCIUMUL ROMÂN, revistă literară, istorică 
și filologică apărută la Iaşi, lunar, între 1 martie 
1875 şi martie 1881; de la 1 martie 1876 are sub- 
titlul „Foaie literară”. Editor: Teodor Codrescu; 
redactor: lancu M. Codrescu. Se tipăresc versuri 
inedite de Al. Beldiman şi |. Prale, precum şi studii 
privitoare la activitatea acestora (O neoformă de 
scriere şi citire, despre 1. Prale, şi Tragedia Moldovei 
de vornicul Alecsandru Beldiman, ambele de I.M. 
Codrescu). O rubrică de informaţii bibliogra- 
fice, „Bibliohronologie română”, include scurte 
recenzii scrise cu spirit critic de I. M. Codrescu, 
care împreună cu Al. Athanasiadi traduce din 
greacă poemul Poezia morală de A. Calfoglu. Aici 
T. Codrescu a republicat mai multe studii ale lui 
Gh. Săulescu despre limba textelor vechi bise- 
riceşti, precum şi documente istorice. La sfârşi- 
tul primului an de apariţie, în numărul 12/1876, 
apar întâile fragmente din Țiganiada sau Tabăra 
țiganilor de I. Budai-Deleanu, manuscrisul A, 
publicate de asemenea de T. Codrescu. În 1876 
şi în anul următor, tipărirea Țiganiadei a conti- 
nuat, realizându-se astfel prima editare a epopeii. 
Au mai colaborat cu versuri şi proză D. Gusti, Al. 
Beldiman, Gr. S. Stamatin, |. Buttă şi Frederic 
Dame cu Studiu comparativ între limbele romă- 
nească şi provensală. R.Z. 


BUCOV, Emilian (8.VIII.1909, Chilia Nouă-Odessa 
— 17.X.1984, Chişinău), poet, prozator, drama- 
turg. Născut într-o familie de ucraineni săraci, 
învaţă mai întâi la Chilia şi Ismail, termină, după 
învingerea unor dificultăţi materiale, Liceul „B.P 
Hasdeu” din Chişinău (1930), apoi Facultatea de 
Litere şi Filosofie a Universităţii din Bucureşti 
(1936). Student fiind, devine membru al Uniunii 
Tineretului Comunist şi desfăşoară în ilegalitate 
diverse activităţi politice. Din 1940 se refugiază la 
Moscova şi contribuie prin versurile lui la difuzarea 
sloganurilor bolşevice antiromâneşti. Stabilit din 
1944 la Chişinău, era considerat unul dintre scrii- 
torii activişti de seamă din RSS Moldovenească. A 
fost preşedinte al Uniunii Scriitorilor (1945-1946), 
locţiitor al preşedintelui Sovietului Miniştrilor 
(1947-1951), redactor-şef al revistei „Nistru”, 
deputat în mai multe legislaturi. A fost distins cu 
Premiul de Stat (1966), cu titlurile Erou al Muncii 
Socialiste (1979) şi Scriitor al Poporului din RSS 
Moldovenească (1982), i s-au acordat numeroase 
premii. 

B. a colaborat la reviste de stânga ori de avan- 
gardă, debutând, probabil, la „Herald” (1933), cu 
o traducere din ruseşte. Continuă apoi să publice 
versuri şi proză la „Adevărul literar şi artistic”, 
„Şantier”, „Cuvântul liber”, „Făclia”, „Societatea de 
mâine” ş.a., semnând fie Bâcov, fie Bucov sau Radu 
Bucov Emilian, Emil Bercea, Radu Bercea ş.a. Lirica 
lui este a unui insurgent gălăgios, care anunţă 
„apusul Parnasului” şi respinge poezia „burgheză” 
(în care include şi „hârdăul eminescian”), culti- 
vând programatic o tematică ostentativ proletară. 
Modelul era poezia sovietică a vremii, cu deosebire 
cea a lui Vladimir Maiakovski, din care a tradus 
(1951) şi pe care l-a popularizat, dar şi avangar- 
dismul, un „futurism întârziat”, ambele preluate 
de B. „caricatural, pentru că „gestica sa e a unui 
bufon” şi pentru că la el proliferează „vorbăria 
jenantă” (Alexandru Burlacu). Şi-a strâns versu- 
rile din perioada românească în volumele Clocotul 
muncii (1936), Discursul soarelui (1937) şi China 
(1938). Perioada sovietică începe în anii '40, la 
Moscova, unde îi apar volume care cuprind versuri 
violent antiromâneşti. Este orientarea pe care a 
păstrat-o, cu o excepţie parţială — volumul Zile de 
azi, zile de mâine (1965), patru decenii, răstimp în 
care a tipărit enorm. Poligraf industrios, B. colpor- 
tează de data aceasta clişeele propagandei sovie- 
tice în versuri, în romane, în dramaturgie, condus 
de principiul — versificat tot de el — potrivit căruia 
„Ni-i Moscova soare, iar Kievul frate”. În jurul vieţii 
şi scrierilor sale oficialităţile sovietice au creat o 
legendă profitabilă. A mai tradus din Maxim Gorki 
(în colaborare), din Ilya Ilf şi Evgheni Petrov (1938) 
şi din Serghei Esenin. 

SCRIERI: Clocotul muncii, Piatra Neamţ, 1936; Discur- 
sul soarelui, Bucureşti, 1937; China, Bucureşti, 1938; 
Andrieş, Chişinău, 1946; Țara mea, Chişinău, 1947; Cresc 
etajele, Chişinău, 1952; De vorbă cu cei mici, Chişinău, 
1953; De la Volga pân-la Don, Chişinău, 1953; Opere 
alese, Chişinău, 1954; Oraşul Răut, Chişinău, 1956; Roua 
dimineţii, Chişinău, 1956; Lirică, Chişinău, 1957; Poezii, 
Chişinău, 1958; Dunărea zbuciumată, Chişinău, 1959; 
Piese, Chişinău, 1960; Timpuri şi oameni, Chişinău, 
1961; Stele şi lanţuri, Chişinău, 1962; Ultimul zăplaz, 
Chişinău, 1962; Povestiri, nuvele, momente lirice, 
Chişinău, 1963; Povestiri despre Petrică-Rică, Chişinău, 
1963; Zile de azi, zile de mâine, Chişinău, 1965; Versuri, 
Chişinău, 1966; Vietnamul meu, Chişinău, 1966; Magis- 
trala, Chişinău, 1969; Povestiri poloneze, Chişinău, 1969; 
Scrieri, I-V, pref. Simion Cibotaru, Chişinău, 1970-1973; 
Pomul vieţii, Chişinău, 1974; Scară fără trepte, Chişinău, 

1976; Oglinda, Chişinău, 1978; Pentru voi, Chişinău, 
1978; Largul, Chişinău, 1979; Bim-Bom, Chişinău, 1981; 
Tinerețe în flăcări, Chişinău, 1982; Om de dimineaţă, 
Chişinău, 1984; Mi-i dor de ţara cu cireşi, pret. Tudor 
Palladi, Chişinău, 2005. 

Repere bibliografice: N.D. Cocea, Un poet, „Orizont”, 
1935, 5; Călinescu, Opere, III, 865-866; Şerban 
Cioculescu, Aspecte lirice contemporane, RER, 1938, 
5; Vasile Coroban, Emilian Bucov, în Profiluri, 57-73; 
Crohmălniceanu, Literatura, II, 528-529; Simion 
Cibotaru, Scriitorul şi timpul, Chişinău, 1979; Dolgan, 
Crez, 134-145; Gheorghe Mazilu, Creaţia lui Em. Bucov 
între mit şi realitate, LA, 1989, 2 noiembrie; Cimpoi, 
Ist. lit. Basarabia, 176-177; Burlacu, Critica, 126-138; 
Ciocanu, Lit. rom., 79-86; Burlacu, Lit. rom. Basarabia, 
138-142; Ciocanu, Vase comunicante, 130-144; Dolgan, 
Poezia, 341-352; Popa, Ist. lit., II, 1100; Dicţ. Chişinău, 
74-75; Rachieru, Poeți Basarabia, 46-50. D.M. 


BUCOVINA, publicaţie apărută la Cernăuţi, zilnic, 
între 18 martie 1919 şi 25 ianuarie 1920, cu sub- 
titlul „Ziarul românilor bucovineni”. Redactor 
responsabil: Dimitrie Bucevski, urmat de Pamfil 
Şeicaru și Cezar Petrescu; începând cu numărul 
42/1919, cei doi figurează temporar ca directori; 
secretar de redacție: C. Cehan-Racoviţă. Revistă 
a Societăţii Unirea, B. îşi propune să promoveze 
literatura română în mediul cultural din provin- 
cia al cărei nume îl poartă. Eclectic ca opţiuni 
ideologic-literare, cotidianul se bazează aproape 
exclusiv pe republicări. Are ca rubrică permanentă 
„Foiţa Bucovinei”, devenită, începând cu numărul 
42/1919, „Literatură” sau „Critică literară”. Aici sunt 
republicate texte literare şi eseuri critice preluate 
din revistele „Luceafărul”, Sămănătorul”, Ramuri”, 
„Gazeta de Transilvania” etc. Din „Însemnări 
literare” și „Convorbiri literare” sunt reproduse 
texte de Demostene Botez, Mihail Sadoveanu, 
lon Agârbiceanu, D. Anghel, Ilarie Chendi, lon 
Creangă, Titu Maiorescu, G. Bacovia. Se publică 
articole de Eminescu (Despre programe, reluat din 
„Limpul”), Duiliu Zamfirescu (Bucovina) şi N. lorga 
(În țara vechilor boieri). Colaborează cu poezie 
G. Tutoveanu, I.U. Soricu, Marcel Romanescu, cu 
proză lonel Teodoreanu, V. Demetrius. Alţi cola- 
boratori: T. Ştefanelli, Al. Cazaban, D. Nanu, lon 
Gorun, I. Al. Brătescu-Voinești CT. 


BUCOVINA, periodic „de afirmare românească” 
apărut la Cernăuţi, zilnic, între 14 iulie 1941 şi 
1 martie 1944, sub conducerea unui comitet de 

direcţie. De orientare filogermană, cu aspect 
comercial, de informaţie generală, B. acordă un 
loc minor ştirilor culturale. În ceea ce priveşte 
literatura, publică sporadic poezie (de obicei 
ocazională) şi traduceri în foileton din litera- 
tura engleză de consum. Colaborează cu poezie 
păşunistă şi postsămănătoristă, pe teme istorice 
şi naţionaliste, Volbură Poiană Năsturaş, George 
Voevidca, George Drumur, Traian Chelariu, Mircea 
Streinul, Nicolae Tăutu. În numărul 18/1941 
este publicat poemul lui Eminescu Bucovinei. 
Semnează traduceri D. Luţa. Alţi colaboratori: 
Aurel Tudor, Dragoş Vicol, Vasile Bradu. C.Tt. 


BUCOVINA LITERARĂ, supliment săptămânal al 
ziarului „Bucovina”, apărut la Cernăuţi, cu concur- 
sul Societăţii Scriitorilor Bucovineni, din 14 sep- 
tembrie 1942 până în 19 martie 1944, în continua- 
rea celui publicat începând din 23 martie 1942, cu 
titlul „Bucovina. Supliment literar” sau „Supliment 
literar. Bucovina”. Nu e indicat colectivul redacţio- 
nal, abia de la numărul 57 din 1943 fiind menţio- 
nat ca prim-redactor George Drumur. Fără a avea 
un program explicit, B.l. caută să dobândească un 
caracter cultural și beletristic distinct, regional, 
dar nu numai, publicând poezie, proză, piese 
de teatru, reportaje, cronici plastice, muzicale şi 
teatrale. La rubricile „Poezii”, „Poeme, „Poeme 
de pe front”, „Sonete de pe front” apar versuri de 
E. Ar. Zaharia (Doină, În munte, Mistică, Nova 
Ars Poetica), Dimitrie Stelaru (Omul nou), Mircea 
Streinul (Eroul, Moartea șarpelui), Dragoş Vicol 
(Baladă pentru Domnița Cântecului, Incursiune, 
Stăm în groapă..., Dimineaţă pe front, Scrisoare 
lui Serghie Essenin, Amurg citadin, Repaus), 
George Voevidca (Cruciada a IX-a, Morminte sub 
robie, Psalm), Dim. 1. Păcurariu (Autumnale, Poem 
simplu), D. Loghin, Traian Cantemir, Constantin 
Bivolaru, N. Istrati, Teofil Lianu, George Nimigean, 
Gheorghe Noveanu, Niculae Rusu, lon Scutaru, 
Nicolae Tăutu, George Todoran ş.a. În paginile de 
proză se regăsesc nume precum Mihail Sadoveanu 
(Bătălia de la Vaslui), Eusebiu Camilar (Prietenia), 
Dim. Păcurariu (Fuga..., Visfrând, George Zamfira 
Antonescu, Alexei Dragu, I. Mandiuc, N. Tcaciuc- 
Albu, Aurel'Tudor, lon Munteanu, E. Ar. Zaharia ş.a. 
Cel din urmă contribuie și cu drama în patru acte 
intitulată Conștiinţa. Dacă eseurile sunt relativ rare 
(de reținut, totuși, Sufletul, creaţie afectivă a artei 
de Melania Livadă), foarte amplu este sectorul de 

critică şi istorie literară, unde se pot citi articole 
polemice de Aug. Z.N. Pop (Cuvânt despre plagiat 
şi plagiatori. Cazul Profira Sadoveanu), cronici 
literare de George Drumur, Traian Cantemir și E. 
Ar. Zaharia, texte teoretice de Mihai Cosmineanu 
(Sediul esteticului literar), mici studii comparative 
de Melania Livadă (Două mari romane şi o aceeaşi 
temă, despre Țăranii de Wladistav Reymont şi 
Ion de Liviu Rebreanu), comentarii și cerce- 
tări despre viaţa și opera lui Eminescu datorate 
lui C. Loghin, Aurel Vasiliu, Ilie Mandiuc și Aug. 
Z.N. Pop. De interes pentru istoria literară sunt 
şi interviurile din 1943 cu Tudor Arghezi, Cezar 
Petrescu, Mihail Sadoveanu și Ionel Teodoreanu 
sau în 1944 cu sculptorul și scriitorul Ion Vlasiu. 
Dumitru Isac scrie mai ales despre cărţi de filo- 
sofie (Lucian Blaga, Știință și creaţie, N. Bagdasar, 
Teoria cunoștinței), dar şi despre Nichifor Crainic, 
„poetul cerului creştin”. O animată rubrică de 
note, numită „File de calendar”, oglindește actu- 
alitatea culturală românească și străină. Profilul 
literar al publicaţiei e întregit de remarcabile tra- 
duceri, cum sunt, îndeosebi, cele ale lui Pimen 
Constantinescu din poezia latină (Horaţiu, Oda 
a patra), franceză (Alfred de Musset, Maria, Sully 
Prudhomme, Ochii), italiană (Giovanni Pascoli, 
Binecuvântare), germană (Goethe, Balada regelui 
din Thule, Chamisso, Împletitoarea de coşuri), dar 
şi cele ale lui Radu Mehedinţi din lirica italiană 
(Luigi Pirandello, Pace și Primăvară, Giuseppe 
Ungaretti, Unde lumina), cea a lui E. Ar. Zaharia 
din poetul spaniol Juan Ramân Jimânez (Hai să 
visăm) sau cea a lui N. Tcaciuc-Albu din Friedrich 
Schiller (Speranța). Acestea dovedesc aspirația 
B.]. de a deschide orizonturi mai largi, dincolo 
de regionalimul cultural firesc, asumat cu dăruire 
pe toată perioada de apariție (semnificativ, între 
altele, un serial semnat de S. Reli, Momente din 
viața românească în Cernăuţii de altădată).  L.M. 


BUCOVINA LITERARĂ, publicaţie apărută la 
Suceava, lunar, începând din ianuarie 1990, la iniți- 
ativa unui grup de scriitori coordonat de Mihail 
Iordache, care va deveni apoi redactor-șef. Între 
aprilie 1993 și mai 1994 și-a întrerupt apariţia. La 
reluare, în iunie 1994, redactor-șef este Marcel 
Mureşeanu (până în decembrie 1997). După un 
interimat de câteva luni, în care sunt menționați ca 
„realizatori” Ion Beldeanu și Victor T. Rusu, funcția 
este preluată, succesiv, de Mircea A. Diaconu 

(aprilie 1997 — iunie 1999), Ion Beldeanu (iulie 1999 
- iulie 2010) și Constantin Arcu (august 2010 — 
aprilie 2012). Din mai 2012 redacţia este alcătuită 
din Sabina Fînaru, Carmen Veronica Steiciuc și 
Alexandru Ovidiu Vintilă, pentru ca, din noiembrie 
același an, Carmen Veronica Steiciuc să ajungă 
director, iar Alexandru Ovidiu Vintilă redactor-șef. 
Secretari de redacție au fost, pe rând, Mihai Spânu, 
Nicolae Cârlan și Alexandru Ovidiu Vintilă. Conti- 
nuând, la început, o tradiţie mai apropiată, aceea a 
suplimentului literar „Pagini bucovinene”, găzduit, 
între 1982 și 1989, de revista „Convorbiri literare”, 
B.l. revendică ulterior o moștenire mai îndepăr- 
tată, dar prețioasă, a altui supliment, cel inclus, din 
23 martie 1942 până în 19 martie 1944 (cu titlul 
„Supliment literar. Bucovina”, „Bucovina. Supli- 
ment literar” și, în fine, „Bucovina literară. Supli- 
ment”), în ziarul „Bucovina” de la Cernăuţi. Reven- 
dicarea este consfințită însă, pe deplin, abia de la 
numărul 10/2001, când pe frontispiciu se indică, în 
mod inexact „Prima serie a revistei a apărut în anul 
1941 la Cernăuţi”. Preschimbată după aceea, tot 
inexact, în „Revistă fondată de Societatea Scriitori- 
lor Bucovineni la Cernăuţi în 1941”, menţiunea va fi 
abandonată mai târziu în favoarea uneia actuali- 
zate: „Revistă a Societăţii Scriitorilor Bucovineni”. 
Dincolo de această filiație asumată imprecis, dar 
cu justificată mândrie, revista s-a dorit a fi din 
capul locului mai mult decât regională. Așa cum 
promite în editorialul programatic din primul 
număr, intitulat Început, ea va refuza cantonarea 
„în hotarele unui provincialism ridicol!” și ale unui 
„tradiționalism anacronic”, nutrind convingerea că 
specificul cultural bucovinean nu poate avea rezo- 
nanță decât în „contextul spiritualității românești”. 
Într-adevăr, publicaţia își va îndrepta constant 
atenția atât spre valorile culturale ale Bucovinei, 
cât și spre cele naționale și universale. Rubricatura 
diversă, tematicile abordate, selecția colaboratori- 
lor o dovedesc deopotrivă și din plin. Rubricile 
dedicate spațiului bucovinean sau celui moldovean, 
precum  „Patrimoniu”, „Calendar bucovinean”, 
„Coordonate cernăuțene”, conviețuiesc fericit cu 
cele generale, proprii oricărei reviste literare cu des- 


i) 


chidere: „Poesis”, „Lirice”, „Proză”, „Epica magna”, 
„Debut”, „Cronica literară”, „Eseu”, „Retrospective”, 
„Literatură străină”,  „Interferenţe”, „Invitatul 
revistei”, „Interviu”, „Vitrina editorială” ș.a. B.l. a 
știut, totodată, să-și atragă colaborarea unor autori 


prestigioși din toată ţara. Astfel, în sumar se 

regăsesc nu doar numele unor poeţi de obârşie din 
aria moldoveană şi bucovineană, ca Nichita 
Danilov (Îngerul, Despre poezie), Matei Vișniec 
(Şapte poeme de dragoste), Ovidiu Genaru, Adrian 
Alui Gheorghe, Daniel Corbu, Liviu Antonesei, 
Gheorghe Izbășescu, Leo Butnaru, Nicolae Coande, 
Cassian Maria Spiridon, Horia Zilieru, lon 
Beldeanu, Traian Chelaru, Constantin Hrehor, lon 
Murgeanu, George L. Nimigeanu, Vasile Tărâţeanu, 
ci și din alte zone ale geografiei noastre literare: 
Gheorghe Grigurcu, loan Moldovan, loan Es. Pop, 
Marcel Mureșeanu, Șerban Foarţă, Simona-Grazia 
Dima, George Vulturescu, Radu Ulmeanu ș.a. Cu 
proză colaborează, de asemenea, autori din tot 
spațiul literar românesc și din toate generaţiile. Se 
publică fragmente de roman aparținând lui Matei 
Vişniec (Domnul K eliberat), Gellu Dorian (Cartea 
de la Uppsala, capitolul întâi din romanul Duane 
House), Constantin Arcu (din romanul Cocoșul 
albastru), Mircea Șerbănescu, Alexandru Vaku- 
lovski. Proza scurtă e semnată, între mulți alții, de 
Bedros Horasangian, Dan Lungu, Dan Perșa, Leo 
Butnaru, Aura Christi, Elisabeta lIsanos, Horia 
Gârbea, Onu Cazan, Marcel Mureșeanu, Aurel 
Podaru. Memorialisticii lui Dimitrie Vatamaniuc 
(în serial, 2005-2010) i se alătură ineditele File de 
Jurnal ale lui Leca Morariu (1 și 2/ 1995) și ale lui 
Vasile Posteuca (8-9/2001) și, mai ales, câteva 
proze inedite ale lui Nicolae Labiș (Casa omului, 
3-4/2003, În cinstea partidului, 12/2003, Ileana 
Vierului a intrat în partid, 45/2005), restituite prin 
grija lui Nicolae Cârlan. Acesta din urmă este, de 
altfel, semnatarul a numeroase alte contribuții în 
paginile de istorie literară ale B.l., care, împreună 
cu cele rezervate criticii și eseisticii, reprezintă una 
dintre secțiunile cu adevărat consistente ale 
revistei. Pot fi citite aici studii de Mihai Cimpoi 
(Proeuropenismul românesc), de Dimitrie Vatama- 
niuc, eminescologice în primul rând (Eminescu 
poet, prozator, dramaturg, ziarist, Eminescu. Din 
biografia sa intelectuală, Eminescu și presa euro- 
peană din vremea sa, Eminescu şi Bacovia despre 
golul istoric și așezările lacustre), de Mihai Cazacu 
(Nota clasicității poporane a scrisului sadovenian), 
Mircea A. Diaconu (Ion Barbu şi fiinţa literaturii, 
Ion Pillat şi contradicţiile tradiționalismului), de 
Nicolae Havriliuc, care oferă Introducere la proza 
lui Mircea Streinul, de Eugen Dimitriu, care scrie 
despre opera lui Anton Holban, despre E. Lovi- 
nescu, Vasile Lovinescu și Horia Lovinescu. Cronica 

literară este ținută, în diferite perioade, de Mihail 
Iordache, Adrian Dinu Rachieru, lon Beldeanu, 
Mircea A. Diaconu, Rodica Mureșan, Ovidiu Morar, 
Ion Filipciuc, Theodor Codreanu, Valentin Proto- 
popescu, Virginia Blaga, Ion Roșioru, loan Holban, 
Emanuela Ilie ș.a., iar printre recenzenții cei mai 
activi se numără Constantin Arcu, Sanda-Maria 
Ardeleanu, Marian Barbu, Simion Bărbulescu, 
Constantin Blănaru, Doina Cernica, L.D. Clement, 
Ion Cozmei, loanid Deleanu, Sabina Fînaru, Angela 
Furtună, Cornel Galben, lon Hurjui, Ionel Savi- 
tescu. Mereu incitante sunt comentariile eseistice, 
de la rubrica „Fragmentarium”, ale lui Constantin 
Călin (Cronica anilor defuncţi, în serial, august 
2000 — decembrie 2002; Jurnal despre Bacovia, tot 
în serial, decembrie 2009 — iulie 2010), cele de la 
rubrica „Povestea vorbei” ale G.I. Tohăneanu și 
cele de la „Cronica limbii” ale lui N. Georgescu, 
ultimii doi practicând în cadrul lor o interesantă 
hermeneutică lingvistico-stilistică. Din sfera eseis- 
ticii critice, dar nu numai, se cuvin amintite și alte 
câteva remarcabile rubrici de autor: „Chipuri și pri- 
veliști” (Liviu Antonesei), „Portret în cărbune” (Al. 
Cistelecan), „Un bucovinean la Paris” (Matei 
Vişniec), „Jurnal comentat” (Liviu loan Stoiciu), 
„Parabole” (Leo Butnaru). Raritatea anchetelor 
literare (Despre actualitatea lui Eminescu, Spiritul 
polemic în presa literară, Anul 2000) este compen- 
sată de abundența interviurilor cu scriitori, artiști 
şi oameni de știință, între care Marin Sorescu, 
Matei Vişniec, Alexandru Paleologu, Nicolae Mano- 
lescu, Mihai Cimpoi, Gheorghe Grigurcu, Adrian 
Popescu, Cezar Ivănescu, Dorin Tudoran, Mircea 
Horia Simionescu, Petru Cimpoeșu, lon Pop, Con- 
stantin Ciopraga, sculptorul Ion Irimescu, lingvis- 
tul Eugeniu Coșeriu, autori străini precum 
poloneza Danuta Biefikowska, francezul 
Dominique Fernandez, eseista Svetlana Paleolo- 
gu-Matta, stabilită în Elveţia. De altfel, în 2011 a 
apărut și o antologie realizată de Constantin Arcu 
şi Sabina Fînaru, Interviurile „Bucovinei literare” 
1990-2010. La tel de cuprinzător este și spaţiul 
acordat literaturii universale. La „Cronica traduce- 
rilor” sau în afara ei, scriu Niadi Cernica, Marius 
Chelaru, Geo Vasile, Elena-Brândușa Steiciuc ș.a., 
iar traducerile propriu-zise acoperă literaturi, 
epoci și genuri variate. Petru Condurache-Crăini- 
ceni transpune în românește poeme de Charles 
Baudelaire (Cadra, Căinţă postumă, Călătoria), 
Paul Fort (Căluţul alb, Contemplând un portret), 

Guillaume Apollinaire (Umbra dragostei mele), 
Radu Cârneci traduce din Rainer Maria Rilke 
(Cântec de dragoste, O, tu, iubire dinainte pierdută, 
Orfeu, Eurydice, Hermes), Raluca Herghelegiu-Di- 
mian din Paul Celan, Viorel Dârja din Leonard 
Cohen, Jules Supervielle și C.E Ramuz, Sânziana 
Mureșeanu din Thomas Dylan, Isabel Bedreagă din 
Sylvia Plath, Leo Butnaru din Vladimir Maiakovski și 
Velimir Hlebnikov. Acestora li se adaugă versiuni 
românești ale unor fragmente din romanele lui 
Ant6nio Lobo Antunes (Întoarcerea caravelelor), 
Henry Miller (Tropicul cancerului), Pascal Brukner 
(Hoţii de frumusețe), ale unor proze scurte de 
Anatole France, Francis Scott Fitzgerarld, Daniil 
Harms (în traducerea lui Mihai și Alexandru Vakulo- 
vski), Andrei Makine, Raymond Queneau sau ale 
unor eseuri de Ernesto Sâbato și Octavio Paz. Prin 
această deschidere spre alte orizonturi, dar și prin 
grija de a oglindi multiplele fațete ale culturii proprii, 
locale și naţionale, B.l. a izbutit să împlinească 
treptat ceea ce și-a propus de la bun început: să 
devină o publicaţie completă, care depășește regio- 
nalismul cultural fără a-l trăda. I.M. 


BUCŞA, Petre 
(11.I1[.1919, Deleni, 
j. Cluj — 9.V.2006, 
Cluj-Napoca), poet, 
prozator. 


Este fiul Mariei (n. Belu) şi al lui Petru Bucşa, ţărani. 
A frecventat cursul gimnazial al Liceului „Regele 
Ferdinand” din Turda, apoi Şcoala Normală la 
Abrud, Cluj şi Deva, până în 1941. Combatant în cel 
de-al Doilea Război Mondial (în 1944 era subloco- 
tenent de rezervă în Batalionul 12 Vânători de 
Munte din Câmpina), rănit la Banskâ Bistrica, se 
afla, la sfârşitul conflagrației, în Spitalul Militar de 
la Făgăraş. Se stabileşte la Cluj şi se înscrie la 
Facultatea de Drept. În 1954, după licenţă, este 
numit inspector-şef al Secţiei regionale de învăţă- 
mânt şi cultură. Trecut la catedră în 1960, din 1962 
este director de liceu şi apoi, timp de opt ani (1972-— 
1980), director al Teatrului Naţional din 

Cluj-Napoca. A debutat cu versuri în 1938 la 
„Luceafărul” (revista elevilor Liceului „G. Barițiu” 
din Cluj), iar editorial în 1943 cu volumul de poezii 
Cetini mohorâte. A elaborat manuale şcolare (în 
colaborare) şi a publicat versuri, reportaje, însem- 
nări în „Universul literar”, „Pagini literare”, 
„Ardealu/”, „Gazeta de la Turda pentru tineret” şi, 
după o lungă întrerupere, în „lribuna”, „Steaua”, 
„Contemporanul”, „România literară”, „Luceafărul”, 
„Orizont”, „Vatra”, „Pagini bucovinene” ş.a. După 
pensionare (1980) s-a dedicat în exclusivitate scri- 
sului. A mai semnat Petre Bucşia, Barbu Petreanu. 
Alcătuit din poeme scrise în proximitatea unui 
moment tragic din istoria naţională (Dictatul de 
la Viena), volumul Cetini mohorâte îl situează pe 
B. în familia poeţilor răzvrătiți şi profetici, precum 
Octavian Goga (căruia îi închină o elegie în 1938), 
Aron Cotruş, Mihai Beniuc (din etapa debutu- 
lui). Generate de „jalea Transilvaniei sfâşiate”, 
cântecele, baladele şi elegiile din această carte 
reiau „cântarea pătimirii noastre” într-o formulă 
căreia nu-i lipsesc notele individualizante. 
Versurile vorbesc de „drumuri oprite să treacă 
Feleacu...”, de o „jale mare, fără leac,/ de când e 
hatul la Feleac”, de inima care „bate a-nceput de 
furtună...”. Tonul de lamentaţie aspră alternează 
cu acela de revoltă vehementă, în reprezentări 
evocând un tărâm predestinat durerii şi suferin- 
ţei: „Eu vin din ţara ce-a rămas în leat/ prin răz- 
meriţe frânte-n Bălgărat /[...] În ţara mea de aur 
şi de piatră/ nevoile şi caznele te latră;/ zicalele 
de râs şi voie bună/ au înlemnit, ca un ghețar pe 
strună...” (Eu sunt din țara...). Pastelurile circum- 
scriu peisaje ale ținutului natal (Ţara Moților), 
într-o stilizare austeră, specificările de natură 
geografică fiind intensificate de prezenţa ele- 
mentelor de lexic ardelenesc. Unele poeme (Când 
zarea) prefigurează altă faţetă a liricii lui B., des- 
făşurată odată cu revenirea autorului în circui- 
tul editorial, după un sfert de veac de tăcere, cu 
volumul De n-ar veni noaptea... (1969). Poetul se 
fixează în ipostaza unui „bard ostenit”, elegiac, 
meditativ şi melancolic. Versurile păstrează 
solemnitatea dicţiunii, însă într-un registru pre- 
ponderent confesiv, interiorizat, uneori cu infle- 
xiuni psalmice, atitudinea fiind aceea, productivă 
liric, de resemnare senină, ca în poemul Din când 
în când: „Din când în când mă adumbreşte,/ aşa 
din senin,/ câte o pală de nor./ Din când în când 
bătăile ornicului/ îmi par mai moi/ decât blana 

de cârtiţă./ Din când în când din dealul cu pruni/ 
cineva îmi măsoară prin binoclu/ statura./ Eu îi 
zâmbesc/ şi-mi potrivesc pe-ndelete/ cravata...”. 
Chiar şi celebrarea erosului, ca în volumul Mereu 
iubirea (1988), stă sub premoniţia „marii treceri”, 
a „nopţii” care va veni. Solitudinea, angoasa, criza 
de timp sunt convertite fie în interogaţii austere, 
formulate în stil folcloric (Dialog nocturn), fie în 
melosuri elegiace (Mult prea devreme), iar drama 
omului e văzută uneori ca dramă a creaţiei. Tonul, 
imagistica trimit frecvent la Lucian Blaga (invocat 
explicit în Poetul) sau la Tudor Arghezi (îndeosebi 
în erotică), modele tutelare ale vârstei mature 
a poetului, care a evoluat de la „tradiţionalism” 
către un „modernism figurativ” moderat (Petru 
Poantă). Proza lui B., adunată în volumele Dincolo 
de uitare (1984) şi Când cocoşii uitară să mai cânte 
(1998), este una rememorativă, nutrită dintr-un 
climat afectiv şi existenţial similar aceluia din 
poezie. 

SCRIERI: Cetini mohorâte, Zlatna, 1943; De n-ar veni 
noaptea..., Bucureşti, 1969; Ceremonii, Cluj-Napoca, 
1978; Cutremurul cuvintelor, Cluj-Napoca, 1982; ed. 
2, Cluj-Napoca, 2010; Dincolo de uitare, Cluj-Napoca, 
1984; Mereu iubirea, Bucureşti, 1988; Însoritele izvoare, 
Bucureşti, 1989; Inscripții pentru mileniul trei, Cluj-Na- 
poca, 1989 (în colaborare); Trecând prin anotimpuri, 
pref. Petru Poantă, Bucureşti, 1990; Transparenţe, Galaţi, 
1993; Melancolii policrome, Cluj-Napoca, 1994; Când 
cocoşii uitară să mai cânte, Cluj-Napoca, 1998; Cad 
negurile, Cluj-Napoca, 1999. 

Repere bibliografice: Dumitru Micu, „De n-ar veni 
noaptea...”, RL, 1969, 39; Victor Felea, „Ceremonii”, TR, 
1978, 17; Virgil Nistor, Luciditatea confesiunii, ST, 1982, 
11; Horia Stanca, „Cutremurul cuvintelor”, ST, 1984, 
3; Taşcu, Poezia, 84-88; Victor Felea, Între patetism şi 
neliniște, TR, 1989, 11; Valentin Taşcu, Timpul şi tăria, 
ST, 1989, 3; Ion Buzaşi, „Melancolii policrome”, ST, 
1994, 12; Dicţ. scriit. rom., |, 385-386; Micu, Scurtă ist., 
II, 309-310; Poantă, Dicţ. poeţi, 42-43; Negoiţă Irimie, 
Cuvinte înstelate, ST, 1999, 3-4; Lucian Chișu, Accente, 
București, 2003, 38-40. C.H. 


BUCUR, Cornelia  (21.XI[.1958, București -— 
7.11.2013, București), traducătoare. Este fiica Mariei 
şi a lui Gheorghe Bucur. Urmează Facultatea de 
Limbi și Literaturi Străine, secția engleză-română, 
a Universității din București (licenţa în 1984). 
Repartizată profesoară la Slobozia, își susține defi- 
nitivatul în 1987. Lucrează apoi la secţia de stampe 
a Bibliotecii Academiei Române (1987-1994), este 
redactor la editurile All, Elit Comentator și Curtea 

Veche și colaborator extern la alte edituri (Univers, 
Polirom, Nemira). În ultimii ani ai vieţii e liber-pro- 
fesionistă, dedicându-se traducerilor și activităţii 
de interpretariat. Publică traduceri în „România 
literară”, „Lettre internationale”, „Secolul 21”. Se 
numără printre fondatorii Asociaţiei Române a 
Interpreţilor de Conferinţă. 

Bună cunoscătoare a prozei contemporane de 
expresie engleză, B. a abordat, cu mare disponibi- 
litate, genuri romanești variate. Reușește să recon- 
stituie, în echivalarea sa, traume psihologice ale 
unor personaje aflate în situații-limită, tribulaţii ale 
eului la granița dintre normalitate și dezechilibru 
sufletesc, răvășitoare taine ale inimii (an McEwan, 
Durabila iubire, Philip Roth, Pata umană sau 
Jonathan Franzen, Corecţii), pe fundalul radiogra- 
fierii societății postbelice, surprinsă adesea într-o 
viziune tragicomică și satirică la nivelul neconven- 
țional al familiei în destrămare (Julian Barnes), ca 
în romanul postmodernist. Traduce cu dexteritate 
romane clasice (Lawrence Durrell, Quinx), thri- 
llere cu tramă polițistă infuzate de reflecţie filoso- 
fică și confesivă (John Banville, Onorată instanță), 
alegorii ale unor civilizații apuse (William Golding, 
Zeul scorpion), povești de iubire pe fondul intero- 
gaţiilor intelectualului asupra descoperirilor știin- 
țifice ale lumii de azi (Nicholas Mosley), clasici ai 
policier-ului (Raymond Chandler, lan Fleming), 
proză umoristică (Christopher Buckley, printre 
alţii) și chiar alte genuri la modă (SE horror). În 
acest fel, contribuie la pătrunderea bogatei lite- 
raturi anglo-saxone din ultimele decenii pe piața 
românească de carte, facilitând, într-un fel, sincro- 
nizarea cu noi modalități narative, cu o altă viziune 
asupra epocii contemporane, creatoare de noi pro- 
vocări expresive. A mai tradus cărți de istorie uni- 
versală și de civilizație engleză. 

Traduceri: Arthur C. Clarke, 2010. A doua odisee spațială, 
postfață Mihai Bădescu, București, 1994; Gore Vidal, 
Orașul și stâlpul, București, 1996; Andrei Codrescu, 
Contesa sângeroasă, Bucureşti, 1997; Lawrence Durrell, 
Quinx sau Povestea gâdelui, București, 1998, Lămâii 
amari ai Ciprului, București, 1999; Ian Fleming, Din 
Rusia, cu dragoste, București, 1999; lan McEwan, 
Durabila iubire, București, 2000; Salman Rushdie, 
Rușinea, postfața Sabina Draga, București, 2001; Julian 
Barnes, Anglia, Anglia, lași, 2002, Trois, București, 2006, 
Iubire etc., București, 2008; Philip Roth, Pata umană, lași, 
2003; William Golding, Zeul scorpion, București, 2004; 
Jonathan Franzen, Corecţii, Iași, 2004; David Malouf, 
Amintirea Babilonului, București, 2005; Antologia 

Granta. Cei mai buni tineri romancieri britanici, Bucu- 
rești, 2006 (în colaborare); David Lodge, Autorul, la 
rampă!, laşi, 2006; Paul Auster, Nebunii în Brooklyn, Iași, 
2007; Benjamin Black [John Banville], Onorată instanţă, 
București, 2007, Christine Falls, București, 2008; 
Nicholas Mosley, Monștri plini de speranță, București, 
2008; Martin Amis, London Fields, Iași, 2009; Antologia 
Granta. Cei mai buni tineri romancieri americani, Bucu- 
rești, 2009 (în colaborare); Joshua Ferris, Și arunci ne-au 
terminat, București, 2010; Raymond Chandler, Povestiri 
polițiste, I-II, București, 2012 (în colaborare). 

Repere bibliografice: Dana Crăciun, Dragostea în vremea 
noastră, O, 2000, 9; Dan Popescu, Salman Rushdie sau 
Istoria între grotesc și arabesc, E, 2002, 4; Vasile, Lumea, 
217-221; Codrin Liviu Cuţitaru, Ceeste un autor?, RL, 2006, 
25; Virgil Stanciu, Dicţionar de angliști și americanişti 
români, Cluj-Napoca, 2008, 28-29; Marius Chivu, Tinerii 
prozatori americani, ALA, 2010, 1009; Rodica Grigore, 
Compania viselor spulberate, OC, 2010, 280. G.Dn. 


BUCUR, Doina (pseudonim al Floricăi Ionescu; 
15.VIII.1896, Bucureşti - 24.VI.1940, Bucureşti), 
poetă, prozatoare. Este fiica Elvirei Pursch (n. 
Stamatopol) şi a lui Oscar Pursch. Mama, profe- 
soară, preda limbile română şi latină; tatăl, con- 
certmaistru, ocupase un răstimp în Capitală postul 
de dirijor secund la Teatrul Liric. Din 1905 familia se 
va stabili la Fălticeni. Însuşindu-şi precoce primele 
noţiuni de vioară, B. se afirmă cântând în orchestra 
de copii îndrumată de părintele său; se distinge, 
apoi, cu ocazia unui concert la Peleş patronat de 
Carmen Sylva. Absolvind gimnaziul, e admisă prin 
concurs, la doar paisprezece ani, la Kânigliches 
Konservatorium din Leipzig, unde are şansa de 
a studia cu Hans Sitt, Max Reger, Fritz Kreisler. 
Anii petrecuţi în străinătate o aşază, norocos, sub 
protecţia lui Paul Zarifopol (rezident la acea dată 
în Germania), în a cărui casă tânăra muziciană 
îi va întâlni uneori pe I.L. Caragiale, Alexandru 
Vlahuţă, Panait Cerna, Barbu Delavrancea. Încheia 
Conservatorul în 1913, răsplătită cu un premiu 
„Mendelsohn”, i se prevedea un viitor ca violonistă, 
carieră brusc zădărnicită de război. Revenind în 
ţară şi numită profesoară la Galaţi, va mai concerta 
sporadic. După încetarea primei conflagrații 
mondiale, îşi urmează soţul, magistrat, într-un sat 
din Romanați, iar apoi la Caracal, devotându-se 
carierei didactice. 

Numele Floricăi Pursch apărea în 1915 consem- 
nat în „Şezătoarea” lui Artur Gorovei, la rubrica 
„Folclor cules”. Ca poetă, începea să publice 

discret, sub pseudonim, în revista bârlădeană 
„Graiul nostru” (1927) ; continua, semnând până 
spre sfârşitul următorului deceniu în „Revista scri- 
itoarelor şi scriitorilor români”, „Adevărul literar 
şi artistic”, „Arhivele Olteniei”, „Provincia literară”, 
„Înmuguriri”, „Poezia”, „Gând şi slovă oltenească”, 
„Domnul de rouă” (unde, alături de Coca Farago, 
figurează în redacţie), „Graiul femeii”, „Presa 
Olteniei”, „Pământul”, „Vatra”, „Revista femeilor 
române” ş.a. Cu Poeme pentru adormit durerea 
(1937), este remarcată de G. Călinescu. Avatarul 
liric al poetei stă sub semnul iniţierilor arghezi- 
ene, duhul interogativ şi cadenţa Psalmilor îndeo- 
sebi urmărind-o cu ecoul lor o vreme; sunt vizibile 
interferenţele (notele livreşti, cenzurarea gestului 
retoric) exprimând tendinţa de „sincronizare” 
cu modalităţile lirismului şi cu vocile afine ale 
propriei generaţii (Paul Constant, Sorana Ţopa). 
Diversificarea prozodiei şi refuzul stilului deco- 
rativ marcau trecerea de la simbolismul muzical, 
intimist, către expresionismul revigorant pe spaţii 
restrânse. Altă plachetă rămâne doar ca proiect: 
Descântece - poeme olteneşti. Spontană, compre- 
hensivă, cu stil alert, B. convinge şi ca prozatoare, 
în schiţe şi povestiri (pe care şi le-ar fi dorit antolo- 
gate cândva) persiflând ori şarjând acalmia, lipsa 
de ţel, vanităţile, tabieturile, ticurile provinciale; 
ispitindu-se a scruta, alteori, dincolo de existen- 
țele banale şi de locul comun aparent, coloritul 
„faptului divers”, pulsul agitaţiei balcanice. Umorul 
benign, acul delicat al ironiei, iscodirea sufletului 
feminin şi a universului fragil lasă să se întrevadă, 
pe alocuri, note comune cu scrisul de mai târziu al 
Ştefanei Velisar Teodoreanu. Accesibile parţial, în 
secvenţe înseriate în periodice între 1935 și 1940, 
Un menaj ca multe altele, Prăpastia, Din pământul 
țării mele sunt încercări de „roman” incerte, 
contând ca simplu exercițiu narativ. Poeta susţine, 
în „Adevărul literar şi artistic” ( în anii 1935-1936), 
şi o „cronică feminină” plină de miez. 

SCRIERI: Poeme pentru adormit durerea, Craiova, 1937. 
Repere bibliografice: C. D. Fortunescu, „Poeme pentru 
adormit durerea”, AO, 1937, 92-94; 1. Schintee, „Poeme 
pentru adormit durerea”, R, 1937, 9-10; Aida Vrioni, 
„Poeme pentru adormit durerea”, RVS, 1938, 1-2; 
Călinescu, Opere, III, 1115-1116, 1129, 1135, 1687, Aida 
Vrioni, Doina Bucur, RVS, 1940, 7-12; M. D. Havriş, Doina 
Bucur — Florica Eug [eniu] Ionescu, „Înmuguriri”, 1940, 
9-10; C. D. Fortunescu, Două harfe sfărâmate, R, 1940, 
9-12; Călinescu, Isf. liț. (1941), 881, 928, Ist. lit. (1982), 

968, 1031; Straje, Dicţ. pseud., 104; Profira Sadoveanu, 
Planeta părăsită, Bucureşti, 1987, 14-15; [Doina Bucur], 
ADLTR, 1-59; Cătălin Ciolca, Cartea Fălticenilor, ed.2, 


R.Ş. 


pref. Grigore Ilisei, Iaşi, 2010, 44. 


BUCUR, Marin 
(12.XII.1929, Podu 
Rizii, j. Dâmboviţa — 
5.11.1994, Bucureşti), 
critic și istoric literar, 
editor, prozator. 


Este fiul Stanei (n. Eftimie) şi al lui Florea Bucur, 
țărani. A urmat cursurile şcolii primare în comuna 
natală, apoi la Găeşti (un an, în timpul războiului) 
şi la Liceul „lenăchiţă Văcărescu” din Târgovişte, iar 
din 1949 Facultatea de Filologie a Universităţii din 
Bucureşti. Încă din anul universitar 1952-1953 (la 
sfârşitul căruia a susținut examenul de absolvire), a 
fost numit asistent la Catedra de literatură română. 
De asemenea, e angajat de G. Călinescu cercetător 
la Institutul de Istorie Literară şi Folclor (devenit 
Institutul de Istorie şi Teorie Literară „G. 
Călinescu”), unde a activat până la săvârşirea din 
viaţă. În paralel, între 1962 şi 1966 a fost redactor la 
revista „Luceafărul”, unde ţine cronica literară. Este 
doctor în filologie din 1969 cu o teză despre C.A. 
Rosetti. Din 1990 a condus ca editor suplimentul 
săptămânal „Arhiva” al ziarului „Cotidianul”. A 
efectuat stagii didactice, de specializare şi docu- 
mentare la Moscova, Paris (1966, 1968-1969, 1973), 
Bochum (1977-1978) şi a participat la congrese şi 
colocvii ştiinţifice naţionale şi internaţionale. A 
iniţiat şi coordonat elaborarea unor lucrări colec- 
tive (culegeri de studii literare, bibliografii, ediţii de 
documente), între 1972 şi 1985 asigurând editarea 
seriei Caietele Mihai Eminescu (şase volume). 
Debutează cu recenzii şi articole în revista „Viaţa 
românească” (1950), iar editorial cu romanul Zi de 
vară până-n seară (1966). Prima sa lucrare de 
critică şi istorie literară publicată este monografia 
Ovid Densusianu (1967). A mai colaborat la „Tâ- 
nărul scriitor”, „Gazeta literară”, „Iribuna”, „Steaua, 
„Argeş” (cronică literară), „Astra, „România 
literară”, „Contemporanul”, „Scânteia”, „Familia, 

„Convorbiri literare”, „Cronica”, „Revista de istorie 
şi teorie literară”, „Synthesis”, „Revue roumaine de 
sciences sociales”, „Europe”, „Secolul 20”, „Revista 
monumentelor şi muzeelor” ş.a. 

Timp de peste patruzeci de ani, B. s-a ilustrat 
cu lucrări de dimensiuni şi valori diferite, în 
registre variate ale scrisului şi ale cercetării literare. 
Bibliografia sa înregistrează, pentru anii de început, 
în primul rând rezultatele muncii de editor: i se 
datorează câteva ediţii postbelice de populari- 
zare a unor corpusuri de literatură populară (de 
la sfârşitul secolului al XIX-lea şi începutul seco- 
lului al XX-lea) alcătuite de Grigore G. Tocilescu 
(Balade şi doine), Artur Gorovei (Cimiliturile 
românilor), George Cătană (Poveşti poporale din 
Banat) şi ediţia studiilor de folcloristică ale lui Ovid 
Densusianu (Viaţa păstorească în poezia noastră 
populară. Folclorul, cum trebuie înţeles. Graiul 
din Țara Hațegului). În paralel, a pregătit sau a 
prefaţat ediţii şi antologii din publicistica lui Camil 
Petrescu, din poezia Magdei Isanos (cu numeroase 
inedite), din proza lui Dinicu Golescu, lon Ghica, 
Anton Bacalbaşa, Liviu Rebreanu. De asemenea, 
s-a lansat în vaste investigaţii în arhive şi biblioteci 
româneşti şi de peste hotare şi a valorificat acumu- 
lările documentare în studii de istorie literară sau 
în monografii - Ovid Densusianu şi C.A. Rosetti. 
Mesianism şi donquijotism revoluţionar (1970) şi 
în culegeri de documente — Documente inedite din 
arhivele franceze privitoare la români în secolul 
al XIX-lea (, 1969). Concomitent, elaborează şi o 
lucrare de sinteză, Istoriografia literară românească 
de la origini până la G. Călinescu (1973), cultivă 
eseul critic — Lucian Blaga. Dor şi eternitate (1971), 
studiul de tip teoretic şi comparatist. A scris şi a 
publicat proză. După romanul de factură realistă 
Zi de vară până-n seară, dă un nou roman, La apa 
Vavilonului (1971), într-o formulă diferită faţă de 
precedentul şi totodată puţin frecventată în litera- 
tura română, deşi tradiţia temei („plângerea” de la 
„apa Vavilonului”) poate fi urmărită de la Dosoftei, 
prin Tudor Arghezi şi Lucian Blaga, până la poeţii 
contemporani. Proză, cum s-a observat, „cu ample 
fragmente parenetice”, „încărcată cu miresme 
poetice” (Nicolae Balotă), La apa Vavilonului are o 
dimensiune poematică şi un etos care sublimează 
sentimentul pustiului existenţei. Activitatea lui B. 
poartă (prin varietate, mod de abordare a temelor) 
amprenta modelatoare a lui G. Călinescu, maestrul 
câtorva generaţii de cercetători (critici şi istorici 

literari) cărora le-a stimulat, cultivat şi îndrumat 
gustul pentru investigația documentară exhaustivă 
şi explorarea eseistică din unghiuri surprinzătoare, 
pentru studiul monografic aplicat şi lucrarea de 
sinteză. În timp, lucrările lui B. se ordonează pe 
câteva dominante. Monografia C.A. Rosetti este 
urmată de restituirea jurnalului, într-o ediţie din 
1974 Jurnalul meu), şi de aceea a corespondenţei 
zgomotosului „Berlicoco” (C.A. Roserti către Maria 
Rosetti, I-II, 1988-1998, al doilea volum apărut 
postum). O vastă monografie dedicată lui I.L. 
Caragiale are următoarea structură: Opera vieții. 
O biografie a lui I.L. Caragiale (volumul 1, 1989; 
Premiul Academiei Române; volumul II, postum, 
1994) şi I.L. Caragiale. Lumea operei (2001). 
Redactată în deceniul '80-—'90, lucrarea are doar în 
primele două tomuri aparatul de trimiteri biblio- 
grafice, note, comentarii şi indici. B. parcurge şi 
revede documentaţia istorico-literară, procedând 
la o reconstituire meticuloasă, organizată crono- 
logic, a existenţei scriitorului, considerată o altă 
operă a celui care a trăit-o. Opera vieții rămâne un 
instrument de referinţă în caragialeologie, aducând 
numeroase completări, nuanţări şi rectificări în 
domeniu. Anunţată la sfârşitul biografiei, partea 
de exegeză consacrată operei a fost editată după 
o dactilogramă din care lipsesc notele autorului, 
„ceea ce trădează — cum afirmă îngrijitorul ediţiei 
- o etapă de lucru intermediară înaintea definiti- 
vării volumul pentru tipar”. I.L. Caragiale. Lumea 
operei este alcătuită din 53 de secvenţe, grupate în 
patru secţiuni relativ distincte ca obiective. Deşi 
nefinisată, cartea indică un traiect critic menit să 
valorifice o recitire la pas a operei lui Caragiale, 
a bibliografiei de referinţe critice şi istorico-li- 
terare. Câteva titluri de fragmente pot da o idee 
despre linia generală a lucrării: Lume, lume, lume, 
Bucureştiul real şi imaginar, Prietenul şi metamor- 
foza sa: amicul, Amica între amici: Miţa, Mitul infai- 
libilei gazete, Alienarea sentimentală, Magic şi real, 
Păcatul desacralizării. Învierea eroului Ion, cava- 
lerul sacrului, Creaţia — o povestire. Simulaţiunile 
în naraţiune, Scrisul — o perpetuă „Judecată de 
Apoi”. Din documentaţia aferentă monografiei se 
desprinde şi un corpus intitulat Restituiri (1986), 
cuprinzând texte atribuite (câteva cu certitudine) 
lui Caragiale. De asemenea, în seria eseurilor, 
Lucian Blaga. Dor şi eternitate nu rămâne singular. 
Criticul abordează în aceeaşi formulă (comentariu 
argumentat printr-o veritabilă antologie din opera 

scriitorului) creaţia lui B. Fundoianu (Priveliştile 
poeziei, 1985), vădind o percepţie sigură a valorilor 
care specifică lirismul acestuia în panorama poeziei 
româneşti. Poezie-destin-dramă (1982) este, în 
context, o panoramă esenţială a poeziei româneşti 
de la M. Eminescu şi Al. Macedonski la Ştefan Aug. 
Doinaş şi Leonid Dimov. Convingătoare la nivelul 
ipotezei de lectură, cartea e scrisă febril, în spiritul 
criticii de identificare, vizând un tematism existen- 
ţial. Cercetătorul continuă seria edițiilor de docu- 
mente cu Jules Michelet şi revoluționarii români în 
documente şi scrisori de epocă (1846-1876) (1982), 
volum „de o valoare eminentă” (Al. Zub), rezultat 
din studierea Fondului Monod de la Biblioth&que 
Historique de la Ville de Paris. Textele, adunate din 
arhive (în special scrisori), din presă, din lucrări 
diverse, privesc legăturile lui Michelet cu spaţiul 
românesc. Adnotate şi comentate, ele reprezintă, 
împreună cu iconografia şi indicele de nume, o 
sursă substanţială şi un instrument de lucru pe 
baza cărora cunoaşterea paşoptismului românesc 
se nuanţează şi se îmbogăţeşte. Prevalentă în acti- 
vitatea lui B. se vădeşte orientarea către lucrările de 
erudiție istorico-literară. Numele lui rămâne legat 
îndeosebi de „un prim panoramic al istoriei literare 
româneşti”, realizat în Istoriografia literară romă- 
nească de la origini până la G. Călinescu. Excurs 
istoric şi bibliografie a fenomenului de cultură 
reprezentat de istoria literară, încercare de identi- 
ficare a configuraţiilor şi de determinare a valori- 
lor în câmpul disciplinei, cartea vizează, totodată, 
„centrele de germinaţiune a ideilor de istorie 
literară”, „formele de desfăşurare a iniţiativelor”, 
„familiile de spirite”, evoluţia pe axa autonomiză- 
rii şi personalităţile emblematice ale disciplinei. 
Coautor al multor volume colective şi coordona- 
tor al unor lucrări precum Istoria şi teoria compa- 
ratismului în România (1972), Literatura română 
contemporană (|, 1980), Bibliografia I.L. Caragiale 
în periodice (1852-1912) (U-II, 1997), B. s-a ilustrat 
şi prin contribuţiile la istoria presei româneşti şi în 
eminescologie. 

SCRIERI: Zi de vară până-n seară, Bucureşti, 1966; Ovid 
Densusianu, Bucureşti, 1967; C.A. Rosetti. Mesianism 
şi donquijotism revoluţionar, Bucureşti, 1970; Lucian 
Blaga. Dor şi eternitate, Bucureşti, 1971; La apa Vavi- 
lonului, Bucureşti, 1971; Istoriografia literară româ- 
nească de la origini până la G. Călinescu, Bucureşti, 
1973; Poezie-destin-dramă, Bucureşti, 1982; B. Fundo- 
ianu (Benjamin Fondane). Priveliştile poeziei, Bucureşti, 

1985; Opera vieții. O biografie a lui I.L. Caragiale, vol. 
I-II, Bucureşti, 1989-1994, vol. III: I.L. Caragiale. Lumea 
operei, îngr. Ştefan Ion Ghilimescu, Piteşti, 2001. Ediţii, 
antologii: George Cătană, Poveşti poporale din Banat, 
pref. edit., Bucureşti, 1956; Grigore G. Tocilescu, Balade 
şi doine, pref. edit., Bucureşti, 1958; Artur Gorovei, Cimi- 
liturile românilor, Bucureşti, 1959; Tudor Vianu, Despre 
stil şi artă literară, Bucureşti, 1965; Ovid Densusianu, 
Viaţa păstorească în poezia noastră populară. Folclorul, 
cum trebuie înţeles. Graiul din Țara Hațegului, pret. edit., 
Bucureşti, 1966; Documente inedite din arhivele franceze 
privitoare la români în secolul al XIX-lea, 1, Bucureşti, 
1969; Caietele Mihai Eminescu, I-VI, Bucureşti, 1972- 
1985; C.A. Rosetti, Jurnalul meu, pref. edit., Cluj-Napoca, 
1974; Mihai Eminescu, Dicţionar de rime, pref. edit., 
Bucureşti, 1976 (în colaborare cu Victoria Ana Tăuşan); 
Jules Michelet şi revoluționarii români în documente 
şi scrisori de epocă (1846-1876), introd. edit., Cluj-Na- 
poca, 1982; I.L. Caragiale, Restituiri, pref. edit., Cluj-Na- 
poca, 1986; C.A. Rosetti către Maria Rosetti, I-II, pret. 
edit., Bucureşti, 1988-1998 (în colaborare cu Neonila 
Onofrei); Dosarul berlinez al dramei „Anca” [„Năpasta”] 
de I.L. Caragiale, Bucureşti, 1992; De te voi uita, lerusa- 
lime (Ţara Sfântă şi cărțile sacre în literatura română), 
pref. edit., postfață Victor Bârlădeanu, Bucureşti, 1996 
(în colaborare cu Victoria Ana Tăuşan); Bibliografia I.L. 
Caragiale în periodice (1852-1912), I-II, pref. Eugen 
Simion, Bucureşti, 1997 (în colaborare). 

Repere bibliografice: Mihai Ungheanu, Campanii, 
Bucureşti, 1970, 173-179; Nicolae Balotă, „La apa 
Vavilonului”, RL, 1971, 33; Al. Dobrescu, „Istoriografia 
literară românească”, CL, 1973, 13; Ovidiu Papadima, 
„Caietele Mihai Eminescu”, SPM, 1975, 213; Zaciu, Alte 
lecturi, 213-218; Dan C. Mihăilescu, Temperamentul 
eseului, T, 1983, 3; Mircea Scarlat, De la document 
la interpretarea operei, CNT, 1984, 6; Cioculescu, 
Itinerar, IV, 71-76; Anghelescu, Lectura, 38-42; Corin 
Braga, Complexul Fundoianu, ST, 1986, 7; Al. Zub, 
Cunoaştere de sine şi integrare, laşi, 1986, 219-221; Dan 
C. Mihăilescu, Virtuți şi patimi de secol XIX, ST, 1989, 
1; Nicolae Manolescu, Documentul şi interpretarea, RL, 
1989, 22; Steinhardt, Monologul, 291-298; Grigurcu, 
Peisaj, |, 252-255; Dorina Grăsoiu, In memoriam. Marin 
Bucur (1929-1994), RITL, 1994, 2; Constantin Hârlav, 
„Opera vieţii. O biografie a lui I.L. Caragiale”, RITL, 1995, 
1; Cornea, Semnele, 160-168; Dicţ. scriit. rom. |, 386-388; 
Scurtu, Cercetări, |, 151-152, 157-178; Victor Petrescu, 
Marin Bucur — un erudit al literelor, „Litere, 2009, 3; 
Scurtu, Contribuţii, |, 93-109, 144-156. C.H. 


BUCUR, Romulus (11.V.1956, Arad), poet, eseist. 
Este fiul Sariei Bucur (n. Izsâk) şi al lui Constantin 
Bucur, funcţionari. Absolvent al Liceului „loan 
Slavici” din Arad (1975) și apoi al Facultăţii de 

Limba și Literatura Română a Universităţii din 
București, secția română-engleză (1980), devine 
profesor la Arad, iar din 1997 este lector la Catedra 
de limba și literatura română a Universității 
Transilvania din Brașov. Își ia doctoratul în filologie 
în 2003. După 1990 este redactor, apoi redactor-șef 
adjunct și redactor-șef al revistei „Arca” din Arad. 
Frecventează cenaclul Junimea și Cenaclul de 
Luni din București, debutând publicistic în 1978 la 
„România literară”, iar editorial în 1982 în volumul 
colectiv Cinci, alături de Bogdan Ghiu, lon Bogdan 
Lefter, Mariana Marin și Alexandru Muşina, 
prefaţat de Nicolae Manolescu. Debutul editorial 
individual e reprezentat de volumul Greutatea 
cernelii pe hârtie, distins cu Premiul Uniunii 
Scriitorilor (1984). 1 se mai acordă Premiul Filialei 
Arad a Uniunii Scriitorilor (1995, 1998, 2000, 2009) 
şi Premiul ASPRO (1998, 2003). Mai colaborează la 
revistele „Apostrof”, „Echinox”, „Familia”, „Orizont”, 
„Vatra”, „Steaua”, „România literară” ș.a. 
Autenticism, recuperarea realului prin inter- 
mediul unui prozaism denotativ și biografism 
minimalist au fost etichetele puse de critică unei 
poezii revendicate de la filosofia optzecistă a apro- 
pierii de postmodernismul american, dar și de la 
unii poeți români angajaţi în ruperea de moder- 
nism. „Scriitura mică, fără ifose” a lui B., deschi- 
zând, „după Mircea Ivănescu și mulți alții [...] 
seria grefierilor ataraxici ai biografiilor dezeroizate 
şi plate” (Al. Cistelecan), se manifestă încă de la 
debutul din Cinci şi se confirmă ulterior. „Intrarea” 
lui în poezie se face, după cum observa Nicolae 
Manolescu, retractil, ca și intrarea în viaţă, poetu- 
lui-narator trebuind, la naștere, să i se dea palme — 
„să ţip să se vadă/ că sunt viu”. Postul de observaţie 
al acestui eu minimal își mișcă radarul dincoace de 
marele univers ori de „marele oraș” al modernilor, 
în sferele unei realități infantil și infinit modela- 
bile: „văzut de sus văzut de departe/ omul părea că 
n-are moarte/ văzut de departe văzut de sus/ omul 
părea că e în plus// în mica lume de plastilină/ 
când ironia era regină [...]!” (omul cu chitara). O 
realitate din care poetul respinge — mimând etosul 
postbelicilor americani - moștenirea metafizi- 
cii moderniste („ne luăm de mâini și/ renunțăm 
la metafizică/ și la simboluri/ și ne bucurăm/ că 
trăim”), dar și mitologia cetățeanului perpetuu, 
epuizat de „responsabilitatea față de societate” și 
de ideea unei „Munci Folositoare”, greu compati- 
bilă cu poezia, chiar și cu aceea coborâtă în stradă. 

Soluţia acestei abordări retractil-critice a realității 
înseamnă, ca și la ceilalți optzeciști români, a face 
naveta între micul cotidian românesc al anilor '80 
și reciclarea prin citat a clasicilor, până la confuzia 
ori la fuziunea completă de planuri, de ontologii 
şi de „responsabilităţi” locutoare. O ambiguitate 
ludic-subversivă tipică pentru felul în care optze- 
ciștii români au înţeles să adecveze filosofia post- 
modernă a intertextului la condiţiile unei realități 
pe care numai văzul o poate mărturisi, neputând 
fi numită direct. De unde, o poetică minuţios sen- 
zorială și minim conceptualizantă, dar elocventă 
prin selecţia și prin focalizarea detaliilor, în des- 
cendența poeților imagiști: „Sunetul strident/ al 
lăzilor cu sticle de lapte/ bufnițe pe caldarâm [...] 
Mă duc la bucătărie/ și - conștient de avantajele/ 
vieții raționale -/ beau o cană cu lapte/ îndulcit cu 
o linguriţă de miere. Îmi văd poza/ într-un ziar/ 
care servise la împachetarea/ a cinci felii de pâine/ 
și doi pești, alături/ de imagini de demonstranţi/ 
cu pancarte uriașe/ JOB NEEDED” (lov'81). Un tip 
de subversivitate sau de reactivitate semiconști- 
entă ori doar pe jumătate asumată (B. a revenit, de 
altfel, după 1989, cu versiuni revăzute și adăugite 
ale unor poeme), rezultată mai degrabă din dezor- 
dinea lucrurilor. „Mezinul stângaci” — poetul în fața 
unei societăți formalizate și utilitariste sau doar în 
fața unei „autonomii estetice” egal de tiranice, care 
pretinde „să ţii o justă cumpănă! între existență 
şi creație” — are, încă din anii debutului, o seamă 
de reverii vindicative adunate sub un titlu solar 
whitmanian („dar lasă romulus bucur lasă/ va veni 
o vreme când/ ai să primești șuturi/ cu o cizmă 
nou-nouţă/ și vei avea și tu o pereche/ pentru 
atari treburi/ sub masă” - Song of myself), urmate 
de lucidități precoce asupra condiției de „bard 
județean”. Trăitorul în „obsedantul deceniu” este 
însă trăitor și în „obsedantul veac”; ca atare, B. își 
conservă mârâitul (auto)ironic și dincolo de 1989: 
„oricum nu contează generaţia asta/ abrutizată 
ce-și zice rockeri heaviști/ punkiști — ei n-au treabă 
nici cu/ pronunția nici cu ortografia”, însă „până la 
urmă ei au dreptate/ ce bob dylan ce flower power 
ce woodstock/ voi revoltați voi ați fost tineri/ niște 
mic burghezi cu burtică eventual/ chelie blugii ăia 
țin de maimuțăreală” (scrisoare). Dincolo de ceea 
ce ar putea denota o lirică a condiției individului 
într-o Românie ante- și post-1989, poezia lui B. 
ilustrează, în câteva dintre segmentele ei de forță, 
latura eminamente localistă și microbiografistă a 

postmodernismului, în care chestionarea mituri- 
lor survine în mica narațiune a unui ins perpetuu 
„nedesprins din adolescență”, dar cu nodul nos- 
talgiei în gât, ca în Adio. La Axiopolis. B. este și un 
poet erotic, preponderent neangajat și cool-post- 
modern. El atinge uneori o gravitate apropiată de 
lirica neoexpresioniștilor de după 1989 - „(dorința 
îţi iese prin pori/ și se târăște pe tine/ ca niște 
limacși)” (frumos-tristă). Volumul Cărticică pentru 
pisică (2003) oteră, cu o vorbă a autorului, o 
abordare „pisicanalitică a poeziei”, iar O seamă de 
personaje secundare (2009) continuă odiseea opt- 
zecistă a basculării între livresc și cotidianul pro- 
miscuu-erotic („îţi zici, vorba filosofului/ domle 
livresc mai e cotidianu' ăsta”), cu accentuarea liber- 
tăților grafice și lexicale. Soluţiilor grafice amintind 
de Guillaume Apollinaire, cu versuri care se pot citi 
şi pe verticală și pe orizontală, dând impresia unui 
sens care vine (sau se dispersează) din toate părțile, 
le vor fi adăugate inovațiile scrisului pe computer, 
cu jocuri de fonturi și inserţii grafice care fac impo- 
sibilă citarea într-un format tipografic standard. B. 
a mai publicat un volum de cronici literare intitulat 
Poeți optzecişti (şi nu numai) în anii '90 (2000), o 
micromonografie consacrată lui Mihail Sebastian 
(2007) și a tradus (în colaborare) din Claude Royet- 
Journoud, Laureano Silveira, John Le Carr şi 
Raymond Queneau. 

SCRIERI: Cinci (în colaborare cu Bogdan Ghiu, Ion 
Bogdan lefter, Mariana Marin şi Alexandru Muşina)), 
pref. Nicolae Manolescu, Bucureşti, 1982; Greutatea 
cernelii pe hârtie, Bucureşti, 1984; Literatură, viaţă, 
Bucureşti, 1989; Dragoste & bravură, Timișoara, 1995; 
Cântecel(e): fast-food poems, Piteşti, 1998; Poeți opizecişti 
(şi nu numai) în anii '90, Piteşti, 2000; Cărticică pentru 
pisică, Braşov, 2003; Mihail Sebastian sau Despre incon- 
venientul de a te fi născut evreu, Braşov, 2007; Poeme 
alese. 1975-2005, pref. Al. Cistelecan, Brașov, 2008; O 
seamă de personaje secundare, București, 2009. 

Repere bibliografice: N. Steinhardt, Vârsta poeților, 
O, 1983, 6; Simion, Scriitori, IV, 551-554; Al. Călinescu, 
Desene pe hârtie, CRC, 1985, 8; Simona Popescu, 
Fragilitate şi forță, „Dialog”, 1985, 110-111; Ioana 
Pârvulescu, Dragoste nouă, bravură veche, RL, 1995, 29; 
Alex. Ştefănescu, „Cântecel(e): fast food poems”, RL, 1998, 
47; Cărtărescu, Postmodernismul, 394-395; Cistelecan, 
Top ten, 27-29, 132-134; Mincu, Cântecele îndrăgostite, 
CNT, 1999, 45; Grigurcu, Poezie, |, 151-154; Manolescu, 
Lista, |, 390-391; Pop, Viaţă, 239-244; Caius Dobrescu, 
Inamicul impersonal, Pitești, 2001, 67-72; Diaconu, 
Poezia, 93-104; Lefter, Flashback, 172-179; Gabriela 

Gheorghișor, „O seamă de personaje secundare”, RL, 
2010, 12; Soviany, Cinci decenii, |, 208-211; Cistelecan, 
Diacritice, Il, 41-46. T.D. 


BUCUR, Septimiu (28.111.1915, Gâmbuț, j. Mureş — 
7.V.1964, Târgu Mureş), gazetar, critic literar. Fiu al 
Veturiei (n. Lazăr) şi al lui Iuliu Bucur, profesor, B. 
era elev la liceul din Târgu Mureş când, la şaptespre- 
zece ani, obținea locul întâi pe ţară la un concurs 
literar şcolar. A urmat apoi cursurile Facultăţii de 
Litere şi Filosofie din Bucureşti, încheiate în 1938, 
şi a lucrat o vreme în redacţiile unor reviste şi ziare 
din Capitală. În 1941 a fost numit consilier de 
presă la Legația Română din Budapesta. Deportat 
în 1944, ajunge în Germania și în Elveţia, iar după 
întoarcerea acasă se vede destituit, în 1946, din 
Ministerul de Externe. După război este un timp 
șomer, apoi se stabileşte la Târgu Mureş, unde 
reuşeşte să reziste cu ajutorul unor ocupaţii oca- 
zionale; câțiva ani, între 1954 și 1962, lucrează ca 
muncitor pe un șantier din Copșa Mică. În tot acest 
timp are interdicție de semnătură. 

Începând din 1934, B. a publicat diverse comen- 
tarii la cărţi de literatură sau de teorie culturală şi 
filosofie, româneşti sau străine, în „Vitrina literară”, 
„Gând românesc”, „Naţionalul nou”, „Progres şi 
cultură”, „Viaţa literară”, „Azi”, „Vremea”, „Gândirea”, 
„Eu şi Europa”, „Cuvânt nou”, „România literară”. 
Este greu de spus dacă angajarea sa la revista 
„Sfarmă-Piatră” (1935-1938), apoi la „Porunca 
vremii” a fost efectul sau cauza orientării spre ide- 
ologia extremei drepte. Exprimându-se furibund, 
în numele unui „naționalism integral”, „sănătos”, 
el crede că vehemenţa limbajului şi negarea 
generală pot fundamenta o nouă ordine socială. 
Desfiinţează dintr-un condei pe cei patru „titani ai 
cugetării iudaice: Marx, Freud, Bergson, Einstein” 
şi se arată profund scârbit de „patrupedele” de la 
„Sburătorul”, de „nulităţile” de la „Viaţa româ- 
nească” sau de lipsa totală de vocaţie pe care ar 
vădi-o Tudor Arghezi, G. Călinescu ş.a., pe care îi 
ameninţă în bloc. Rezumând, el proclamă „ine- 
xistenţa criticii româneşti” şi „caducitatea” lite- 
raturii autohtone. Multe cronici, recenzii şi note 
scrise până în 1941 sunt totuşi în afara acestor 
excese. Făcând critica prozei, discută valabilita- 
tea subiectului şi a temelor, calitatea observa- 
ţiei şi a analizei, intenţiile autorului, respingând 
romanele lui Damian Stănoiu, Carol Ardeleanu, 
Ionel Teodoreanu, I. Peltz, dar apreciind (uneori 

cu entuziasm) scrierile semnate de Em. Bucuţa, 
Henriette Yvonne Stahl, Mircea Eliade, Victor 
Papilian. După 1955 continuă să elaboreze studii 
ample despre unii dintre cei mai importanţi scrii- 
tori, editate parţial în volumul postum Banchetul 
lui Lucullus (1978), împreună cu o selecţie din cro- 
nicile literare antebelice. 

SCRIERI: Banchetul lui Lucullus, îngr. şi pref. Serafim 
Duicu, Cluj-Napoca, 1978. 

Repere bibliografice: Şerban Cioculescu, „Banchetul 
lui Lucullus”, FLC, 1978, 30; Silvia Urdea, Septimiu 
Bucur — restituit, VTRA, 1979, 2; Dicţ. scriit. rom., |, 
388-389. C.T. 


BUCUREŞTI, cotidian de informaţii apărut la 
Bucureşti între 25 martie şi 13 mai 1941. Director: 
Ion Minulescu; prim-redactor: Mircea Damian. 
În intenţia de-a fi „un ziar liber în cea mai largă 
înţelegere a cuvântului”, B. și-a propus reabilita- 
rea rolului presei, o „tribună curajoasă, demnă 
şi onestă, în slujba opiniei publice” (Mircea 
Damian, Bună ziua), dar a dispărut intempestiv, 
suprimat la indicația imperativă a Ministerului 
Propagandei, prin semnătura ministrului Nichifor 
Crainic, din cauza tonului considerat prea radical 
al redactorului-șef. Printre rubricile mai impor- 
tante se numără „9 + 1 muze”, „Bucureştii în 24 de 
ore”, „Bursa - Finanţe - Economie”, „Ielegrame”, 
„Ultimele ştiri”, „Provincia”. Publicaţia oferă înde- 
osebi informaţii despre actualitatea politică, eco- 
nomică şi socială din Capitală şi din provincie, ca 
şi despre viaţa culturală, prin cronici, reportaje, 
scrieri în proză şi semnalări de apariţii editoriale. 
Ion Minulescu ține rubrica „Cronici bucureştene”, 
devenită „Săptămâna Bucureştilor”. Proza poartă 
semnăturile lui Radu D. Rosetti (Debutul meu), 
Ion Munteanu (Milionarul), Anton Celaru (Itinerar 
provincial -— schiță de moravuri), Al. Cazaban 
(Camuflaj - schiță), Const. Ştefan Voiculescu. 
Rubrica „Negru pe alb”, concurată de efemera 
„Curierul artelor”, conţine scurte cronici literare, 
informaţii din actualitatea culturală, prezen- 
tări de reviste literare sosite la redacţie, articole 
critice cu caracter polemic. Ziarul publică recenzii 
de N. Carandino, N. Moraru, Mircea Scripcă. 
Surprinzătoare în ansamblul sumarelor, apar 
studiile - bine informate, aplicate — Traducerile 
din poeziile lui Taras Sevcenco, sub semnătură 
C. Krakalie, și Literatura Basarabiei între anii 
1918-940, pus sub inițialele G.C. Alături de Mircea 

Damian, semnatar al editorialului zilnic, mai 
colaborează Sebastian Bornemisa, lon Panait, C. 
Papacostea ş.a. Numărul de Paște reunește poeziile 
Aleluia de Claudia Milian, Pascale de Teodor Plop 
şi Apariție nocturnă (0 reluare după „Dimineaţa” 
din 1936) de lon Minulescu. Cotidianul cuprinde 
şi o cronică dramatică semnată de Claudia Millian, 
alta „feminină”, a Emiliei Șt. Milicescu, o cronică 
şcolară şi una juridică, documente oficiale, 
anunţuri, ştiri sportive, epigrame rimate de 
actorul N. Gărdescu, ilustraţii, caricaturi și grafică. 
Alţi colaboratori: Vlaicu Bârna, Dan Petrașincu, 
Ștefania  Zottoviceanu-Rusu, Cosma Damian, 
Paul Bărbulescu, Ștefan Ivanovici Terenţiu, Titi 
Dumitrescu, lon Totu, Elisabetha Mănescu.  M.W. 


BUCUREŞTI, publicaţie apărută la Bucureşti, tri- 
mestrial, din martie până în mai 1947, sub redacţia 
lui Horia Oprescu. Revista, cu subtitul „Organ 
de informaţie şi artă”, este editată la iniţiativa 
Societăţii Scriitorilor, sub supravegherea Mişcării 
Culturale a Municipiului Bucureşti, urmând să 
dezbată probleme de urbanism. Cuvântul lămu- 
ritor e semnat de Horia Oprescu, iar în cuprins 
se întâlnesc semnăturile lui Petru Comarnescu, 
Radu D. Rosetti (Casa lui Titu Maiorescu), Ovidiu 
Papadima (Folclorul Capitalei),  H. Oprescu 
(Bucureştiul în plastica actuală), V. Voiculescu 
(Veche mahala bucureşteană). Versurile aparțin lui 
Radu Boureanu şi Cicerone Theodorescu, iar proza 
lui Ludovic Dauş (File de roman). MPp. 


BUCUROIU, Valeriu (17.VI.1934, Cărpiniştea, j. 
Buzău - 31.1.1980, Bucureşti), poet, traducător. 
Este fiul Elenei şi al lui Filip Bucuroiu, ţărani. 
După absolvirea Facultăţii de Filologie-Pedagogie 
a Universităţii din Bucureşti (1957), rămâne în 
Capitală ca profesor de liceu. Între 1968 și 1971 
este vicepreşedinte al Comitetului pentru Cultură 
şi Artă al Municipiului Bucureşti, iar între 1971 
şi 1980 activist la Comitetul Central al Partidului 
Comunist Român. Debutează ca poet în 1969 la 
„România literară”. A mai colaborat la „Steaua”, 
„Luceafărul”,  „Orizont”, „Viaţa românească”, 
„Familia”, „Săptămâna”. Debutul editorial are loc 
cu volumul de epigrame Floreta de argint, apărut 
în 1973. 

Dacă primele volume, Floreta de argint şi 
Ascensor pentru cuvinte (1975), îl recomandă pe B. 
drept un poet epigramatic din categoria ironiştilor 

de rafinată tradiţie (Cincinat Pavelescu şi Al. O. 
Teodoreanu), alte apariţii editoriale, ca Dimineaţa 
apelor (1976), O fiinţă (1977) şi Centurile de sigu- 
ranță (1979), adaugă o dimensiune nouă versuri- 
lor lui, transcriind o gamă mai largă de trăiri. Linia 
ironică nu e nicăieri abandonată, afirmându-se ca 
o constantă, iar lirica se grupează în jurul câtorva 
linii de forță tematice şi stilistice. Autorul cultivă 
structura clară, limpede, adoptând adesea o expri- 
mare voit prozaică. Crezul său, enunțat în volumul 
Dimineaţa apelor, afirmă că esenţa poeziei constă 
în conştiinţa definitivului: „Îmi place culoarea defi- 
nitivă, mă doare tot ce-i străveziu/ Nu ştiu să-mi 
acopăr ochii şi nici nu vreau să ştiu”. Refuzând 
poetica vagului şi a imprecisului, B. ezită între o 
lirică gnomică, grea de sensuri, şi căutarea unei 
„mitologii” a naturalului, în măsura în care natura 
înseamnă un îndemn la existență. Deschiderea 
spre lume, spre claritatea şi rigoarea minţii repre- 
zintă „imperativele unui lirism care nu-şi mai 
caută fiinţa în introspecţie şi mister, ci în senti- 
mentul exultant al existenţei” (Petru Poantă). Spirit 
cumpătat şi reflexiv („iar gândul drept nu zboară, 
el se cerne”), poetul exaltă aforistic energiile puse 
în slujba omului. Liricii senine, echilibrate şi opti- 
miste din primele volume, Centurile de siguranță 
îi adaugă zona mai gravă a reflexivităţii. Neliniştita 
căutare a unor certitudini duce spre o mai puţin 
senină viaţă lăuntrică: „Mă doare ora ce se-arată/ 
Şi timpul ce aleargă-n mine,/ Mă doare-a trupului/ 
erată/ Când cerul se roteşte/ Pe galbenele-i şine”. 
O tonalitate nouă îşi face loc aici; versul limpede, 
aforistic adesea, capătă pe alocuri accente melan- 
colice, dând seamă că poetul dobândeşte altă per- 
cepţie a profunzimii. Zidit în fereastră (1984), carte 
postumă, învederează registre multiple. Tonul 
sobru, justiţiar se întreţese cu ironia amară. B. 
tratează în răspăr teme consacrate ale poeticii tra- 
diţionale: „Crizantema îşi susţine teza de doctorat./ 
Subiectul: zăpada clorofilei./ Soarele - prezent în 
comisie./ Exigent./ Încordat./ Aici nu există sen- 
timentul/ coborâtor/ al/ milei./ Aleargă printre 
nori/ catapeteasma zilei”. Alte poezii surprind 
expansiuni ale eului, în dorința de autodefinire. 
Câteva transpuneri, îndeosebi din lirica de limbă 
rusă, cu o preferință accentuată pentru Osip 
Mandelştam, pun la contribuţie talentul de poet al 
tălmăcitorului. 

SCRIERI: Floreta de argint, pref. Nichita Stănescu, Bucu- 
reşti, 1973; Ascensor pentru cuvinte, Bucureşti, 1975; 
Dimineaţa apelor, Bucureşti, 1976; O fiinţă, Bucureşti, 
1977; Centurile de siguranţă, Bucureşti, 1979; Zidit 
în fereastră, Bucureşti, 1984. Traduceri: V. A. Slepţov, 
Vremuri grele, Bucureşti, 1974 (în colaborare cu Puiu 
Brăileanu); R.I. Rojdestvenski, Poeme, pref. Mircea Ior- 
gulescu, Bucureşti, 1976 (în colaborare cu Gheorghe 
Tomozei); Osip Mandelştam, Silentium, pref. Romul 
Munteanu, Bucureşti, 1980 (în colaborare cu Puiu Brăi- 
leanu), Versuri, pref. Puiu Brăileanu, Bucureşti, 1984 (în 
colaborare cu Puiu Brăileanu), Tristia, pref. Puiu Brăi- 
leanu, Bucureşti, 1994 (în colaborare cu Puiu Brăileanu). 


Repere bibliografice: Mircea Iorgulescu, „Floreta de 
argint”, LCE 1973, 16; Daniel Dimitriu, „Floreta de 
argint”, CL, 1973, 14; Poantă, Radiografii, 1, 195-197, Al. 
Condeescu, Neliniştea şi speranţa poetului, LCE, 1979, 29; 
Lit. rom. cont., |, 542, 721-722; Liviu Papadima, „Zidit în 
fereastră”, TBR, 1985, 284; Dicţ. scriit. rom., |, 389; Popa, 
N.Mc. 


ISt. lit., IL, 416. 


BUCUȚA, Emanoil 
(27.VI.1887, Bolintin 
Deal, j. Giurgiu — 
7.X.1946, Bucureşti), 
prozator, eseist, poet. 


Este fiul Rebecăi-Elena (Reveica), care se trăgea 
din satul sibian Dăişoara, şi al lui Ioniţă Popescu, 
originar din părţile Iaşilor. Bucuţa, numele de 
familie al mamei înainte de căsătorie, va fi adoptat 
de scriitor în 1915 ca semnătură literară şi din 1927 
ca nume oficial. B. învaţă la Bucureşti, unde urmează 
şcoala primară (1894-1898), liceul (1898-1907, la 
„Sf. Sava”, printre profesori fiind şi Ion D. Suchianu), 
precum şi Facultatea de Litere şi Filosofie, secţia 
limba şi literatura germană (1907-1911). Studiază 
doar un an la Berlin (1912-1913). Întors în ţară, va 
parcurge o îndelungată carieră de funcționar în 
zona educaţiei şi managementului social şi cultural: 
ajutor de redactor, apoi redactor-şef la „Monitorul 
asigurărilor muncitoreşti”, şef de birou la Casa 
Centrală a Meseriilor, şef de studii şi publicaţii la 
Casa Centrală a Asigurărilor Muncitoreşti, redactor, 
în cadrul Institutului Social Român, al „Arhivei 
pentru ştiinţă şi reformă socială” (condusă de D. 

Gusti), director în Ministerul Muncii, director al 
publicaţiilor la Fundaţia Culturală „Principele 
Carol”, director la departamentul Educaţia 
Poporului din Ministerul Muncii, Sănătăţii şi 
Ocrotirilor Sociale, director la Casa Şcoalelor, 
secretar în Ministerul Cultelor şi Artelor, profesor la 
Şcoala Superioară de Asistenţă Socială şi Publicitate, 
la Universitatea Muncitorească ş.a.m.d. Susţinute 
cu entuziasm şi competenţă crescândă, dignităţile îl 
desemnează ca mesager ori tehnician cultural 
dincolo de hotare (începând din 1914, expoziţii la 
Leipzig, Londra, Geneva, Florenţa, Brno, Barcelona, 
Bruxelles, Paris). În calitatea sa de secretar al secţiei 
româneşti, participă, între 1927 şi 1933, la congre- 
sele PEN-Clubului. Din 1928 este membru al 
Societăţii Scriitorilor Români. Devine în 1941 
membru corespondent al Academiei Române. Cu 
un debut adolescentin insignifiant, B. publică 
prima poezie, Târziu, în 1913 la „Viața româneacă”, 
într-o primă perioadă semnând mai cu seamă 
versuri şi proză. Ulterior se manifestă şi în formula 
ubicuă a foiletonului sau în cea a eseului scris ori 
rostit, ca în cazul nenumăratelor conferinţe şi 
intervenții la Radio România, încă de la înfiinţarea, 
în 1928, a postului. Om dăruit ideii de cultură şi 
educaţie socială, redactează în 1910 publicaţia 
„Antialcoolul”, din 1919 scrie asiduu la „Ideea euro- 
peană”, din 1921 la „Gândirea”, unde devine redac- 
tor-prim, iar din 1924 la „Buletinul cărţii”, unde 
figurează ca director alături de Perpessicius; este 
redactor-şef la „Graiul românesc” (1927-1929), 
redactor la „Căminul cultural” şi editează, în 
condiţii grafice exemplare, revista enciclopedică 
„Boabe de grâu”(1930-1935). Concomitent, cola- 
borează cu versuri, proză, articole, eseuri, tradu- 
ceri la „Viaţa românească”, „Drum drept”, „Con- 
vorbiri literare”, „Luceafărul”, „Lamura”, „Cugetul 
românesc”,  „Ramuri”, „Universul”, „Rampa, 
„Vremea”, „Adevărul”, „Limocul”, „Gând românesc”, 
„România”, „Revista Fundațiilor Regale”, „Universul 
literar”, „Iransilvania”, „Preocupări literare”, „Săptă- 
mâna CER”, „Analele Academiei Române” ş.a. 
Semnează şi Emanoil Popescu, lon Ordeanu, lon 
Ordean ori cu iniţiale. Cu toate că nu a încetat 
vreodată să fie poet, volumul de debut, Florile 
inimii, apărut în 1920, este şi unica lui carte de 
versuri. Urmează povestirile din Legătura roşie 
(1925), romanele Fuga lui Şefki (1927; Premiul 
Societăţii Scriitorilor Români), Maica Domnului de 
la mare (1930), Capra neagră (1938), studiile, 

eseurile şi însemnările din Românii dintre Vidin şi 
Timoc (1923), Crescătorul de şoimi (1928), Pietre de 
vad U-IV, 1937-1944), multe alte tipărituri, printre 
care şi traduceri: Okakura Kakuzo, Cartea ceaiului 
(1926), versuri în antologia Goethe, Versuri în 
româneşte (1932). Natura (şi mulțimea) rosturilor 
publice ale scriitorului ar trimite la un personaj 
extravertit, necomplicat sufleteşte, egal cu sine 
însuşi în orice împrejurare. Dar omul are o fire 
ciudată, este când aspru, închis, taciturn, când 
sociabil, candid, locvace. De obicei îşi ascunde 
prea via şi vulnerabila sensibilitate sub o platoşă de 
om ironic, maliţios. Îşi destăinuie felul de a fi doar 
trecut prin distileria cuvântului generos şi plin de 
fervoare, în care se întrevăd însă luciri reci, 
metalice. Apelând la operă, G. Călinescu găsea 
calea cea mai potrivită pentru a-l portretiza: „Omul 
însuşi seamănă operei: cu palori pergamentice şi 
maliţie asiatică, cu gura slavă, mustăţi mongole”. 
Trubadur cultivat, modern, B. ţinteşte spre un 
tip de poezie care să agreseze dulceagul stil roman- 
tic („Umblu după fraza aritmică şi după disonanţă 
ca o răzbunare...”). Chiar titlul volumului, Florile 

inimii, cu totul banal, conţine o antifrază cu adresă. 
Sonuri mai puţin obişnuite, deşi nu întotdeauna 
inspirate, străbat lirismul madrigalesc din ciclurile 
Miniaturi şi Oglinzi, un „jurna!” al stării de iubire, 
caracterizată prin evanescenţă şi în acelaşi timp de 
o plasticitate violentă. Senzaţii, crâmpeie, străful- 
gerări de vis interferează impresionist într-o puz- 
derie de notații lirice ingenioase. Cum autorul se 
defineşte în mod esenţial ca virtuoz, va exersa posi- 
bilităţile metaforei, contururile căutate, preţioase 
ale desenului, tiparele dificile ale liedului şi sone- 
tului. Toate sunt convocate să stabilizeze fluxul 
capricios al intimismului, să-i dea consistență 
(„dantele de sticlă belgiană, cristaline şi reci”, sună 
caracterizarea lui Emil Isac). Veşmântul râvnit pen- 
tru aceste „miniaturi” şi „oglinzi” duce gândul la o 
medievalitate uneori graţioasă, alteori semeaţă. 
Mai spontan, enunţul liric din ciclul complemen- 
tar Cântece de leagăn, „vers de laude plecate”, este 
dedicat copilului, văzut, cu o ironie jucată, ca o 
făptură uneori grotescă ori aproape prozaică, dar şi 
ca o făptură dumnezeiască, în stare, asemenea 
Pruncului Sfânt, să polarizeze miracolul lumii. 


Părintele Lucaci, George Coşbuc, Emanoil Bucuţa și alții 

Înainte de Tudor Arghezi, B. „întâiul intimist în 
sensul propriu al cuvântului” (G. Călinescu), a ştiut 
să perceapă şi să transcrie în lirică, tandru şi vigu- 
ros, bucuriile domesticităţii. Prozatorul, dar şi ese- 
istul urmează, fără abateri semnificative, tot o che- 
mare poetică. Izvorât din intuiţii, din viziuni poe- 
tice, epicul, ca şi ideea, este descarcerat, lăsat să 
fiinţeze într-un spaţiu deschis, subiectiv. Autorul 
pare să se afle mereu în căutarea şi întâmpinarea 
metaforei, a simbolului. Proza lui artistică se struc- 
turează vizionar şi liric, cu înţelesuri care comu- 
nică permanent cu realul dens, precumpănitor 
senzorial. Critica vremii a definit aceste virtuţi, 
spunând că odinioară B. „ar fi fost pictor florentin 
sau giuvaergiu olandez” (E Aderca), ori privindu-l 
ca pe un „bijutier medieval” (Pompiliu Constanti- 
nescu). G. Călinescu se oprea la voluptatea muzeală 
a scriitorului, apreciind că pretutindeni „gustul 
colecţionarului e desăvârşit”. Numai E. Lovinescu îl 
fixa restrictiv sub semnul neosămănătorismului 
ardelean. În povestirile din Legătura roşie se 
încheagă, în orizontul rustic, o lume fantasmatică, 
aproape ca de umbră, bântuită de un blestem al 
pământului de care, cu sau fără voie, oamenii se 
înstrăinaseră. Timpul, supus unei noime străvechi, 
fiinţele împietrite în nenoroc, retezate de un trai 
„apăsat şi fără zâmbet”, cu văzul imobil şi neputin- 
cios, „fără pleoapă”, sunt contemplate şi nu evocate 
de autorul-narator, care ştie să se folosească şi de 
câteva tehnici expresioniste. Textul, cu o frazare 
sincopată, răsucită, se concentrează asupra ritmu- 
lui generic de viaţă, iar descripţiile în cascadă, con- 
figurând un pitoresc etnografic minuţios, accentu- 
ează atmosfera de nemişcare ritualică, în care tâl- 
curile persistă indistinct şi necruţător. Dar abia în 
întâlnirea cu Orientul B. află o fericită coincidenţă 
cu sine însuşi. Romanul Fuga lui Șefki rămâne ast- 
fel o scriere-efigie. Dintr-o intuiţie fundamentală, 
situată sub aripa unei originale meditații, decurge 
contemplarea fascinată a unui mozaic omenesc, 
etnic, unde transpar intens, ireversibil, semne cre- 
pusculare. O parte a acestei lumi sud-dunărene, 
cea care declină, alcătuită din descendenți ai glori- 
oşilor osmanlâi, concentrează interesul epic al 
autorului, în vreme ce altă parte, comunitatea 
românească, e în carte doar o paradigmă morală şi 
o ipoteză sociologică. În Dii (Vidin), cetate veche 
de sute de ani, străjuită şi erodată de apele Dunării, 
senzaţia de băltire, de pustiire şi încremenire a vie- 
ţii este întreruptă rar de câte „un fulger al 

sufletului”. Chemarea nedesluşită spre trăire, nos- 
talgia mişcării libere duc invariabil dincolo de 
zidurile Cetăţii, în orizontul deschis al apei. Dar 
plecările sunt fatal imposibile, drumurile scurte, în 
cerc, de parcă nici nu s-ar fi petrecut. Ajunşi cu 
timpul doar nişte martori, privitori orbi („cu ochii 
mici, fără vedere, de privirea înăuntru”), turcii tră- 
iesc în acea „slavă stătătoare” suficientă sieşi, ca în 
Isarlâkul lui Ion Barbu. E un fel aparte de existenţă, 
în care oboseala vechimii, stingerea lentă se mani- 
festă vătuit şi fastuos. Nimeni nu poate trăi nemij- 
locit, între viaţă şi om se interpun proiecţii regre- 
sive în lanţ, coduri cu cifrul pierdut, hieroglife 
(„Stăm pustii pe-aici, pustii şi pe ducă. Şi când e 
vorba să trăim, nu ne mai pricepem”). Toate ca 
forme de evitare, de ecranare a clipei, a prezentu- 
lui, căci „la marginile împărăției”, aceşti turci „de 
poveste şi de lână colorată”, cu reflexe coclite, stau 
în nemişcare stearpă, fiecare arătând ca „un om 
mutat în somn pe alte tărâmuri”. Şefki, tânărul cu 
iubirea lui născândă pentru Umurli, rudă de sânge 
şi tovarăşă de joacă, fuge din Cetate fără să-şi lămu- 
rească prea bine de ce, împins ca de o spaimă. 
Spaimă de sacrilegiu, regret după castitatea copilă- 
riei, îndârjire de a se arunca în viaţă, de a se sus- 
trage întemniţării, morţii. Moarte a cărei chemare 
se numeşte Umurli, ființă purtând în ea taina 

crepusculară a neamului. Dar Şefki se întoarce, nu 
ca să fie însoţit cu Umuirli, ci să răscumpere cu viaţa 
proprie o altă viaţă, pe care o curmase fără să vrea. 
Întoarcere între ai săi şi în moarte, închizând cer- 
cul. Cu această tramă epică, scrierea, nu tocmai 
realizată ca roman, se organizează parabolic, cu 
motive care structurează, într-un paralelism tensi- 
onat, câteodată ostentativ şi insistent explicitat, un 
spaţiu al trăirii şi un spaţiu al pieirii. Ambele sunt 
incluse în cele din urmă în ceremonialul existenţei, 
perfidul mesager al extincţiei, al golului. Mai întâi, 
Cetatea şi Dunărea, realități interferente, puncte 
de reper în peisaj (exterior şi interior), apar dispu- 
tate de viaţă şi de fantasmaticul ei dublu. Şi în 
nebuniile de-o clipă ale lui Şefki, în învălmăşeala 
gândurilor, în visele sale treze, reverberează deo- 
potrivă impulsul spre viaţă şi simțământul zădăr- 
niciei. Cea mai rezonantă şi somptuoasă imagine a 
întâlnirii vieţii cu nemişcarea o răsfrânge un perso- 
naj, Vicie, neguţătoare de aur şi nestemate. Din 
bocceaua ei, des-tăinuită cu gesturi încetinite, 
după anume reguli şi dichisuri, ies la iveală nepre- 
ţuite veşminte de mireasă pentru Umurli. Găteli, 
sulimanuri, măşti, figuraţie îngheţată, magie bine 
strunită compun un joc artist în care înscenarea 
nunţii intensifică tristeţea. E o ceremonie bizară a 
vieţii fără de viaţă. Scriitorul ştie să folosească mij- 
loace adecvate, care îi susţin viziunea asupra aces- 
tei lumi hieratice: perifraza imaginativă, traseul 
sinuos, reveria şi povestea, arabescurile, vorba 
dantelată. Miza estetizantă se regăseşte în romanul 
Maica Domnului de la mare. La Balcic, într-un 
mediu cosmopolit, policrom, cu lume subţire, aris- 
tocratică şi extravagantă, se pregăteşte un specta- 
col de teatru, programat ca „un joc sfânt medieval”, 
ca un miracol creştin. Astfel, fiecare încearcă să 
fugă din faţa lui însuşi, să se retragă din real ori să 
evadeze din amintire în legendă. Dar pe scenă nu 
se joacă o singură piesă, ci, concomitent, câteva 
suprapuse. Travestiul, înscenarea misterului nu au 
atâta putere cât să biruie nefericirea şi singurătatea 
de generaţii. Şi, din nou, predilecţia barocă pentru 
poeticitate, simbolistică şi culoare (marea este, la 
B., un personaj şi o metonimie recurentă). Chiar 
dacă în al treilea roman, Capra neagră, scriitorul 
părăseşte ambianța orientală, alegând cu totul 
alte spaţii (Berlin, Sibiu, Mediaş), voluptatea poe- 
tizării picturale se păstrează intactă. Acum stam- 
pele graţioase, lucrate meticulos şi pasionat, por- 
tretele în palimpsest (cele feminine, de pildă), 

scenele caligrafiate bogat, trimiterile istorice şi 
autobiografice întreţesute în pânza lirico-nostal- 
gică a textului participă la individualizarea acestei 
scrieri, definită ca „o pastorală citadină” (on Var- 
tic). În sfârşit, în publicistică şi în eseuri, vademe- 
cumuri erudite şi imaginative, B. practică o stilis- 
tică imnică, exaltată, care provoacă şi difuzează 
eficient emoția. EI ştie să descopere şi să apropie 
de cititor, cu gesturi de iubire aproape mistică, 
istorie, oameni, comunităţi, locuri („sufletul de la 
graniţe”, mai cu seamă), obiceiuri, datini, scriitori, 
cărţi, obiecte de artă. Ca într-o dioramă încăpă- 
toare, rod al unui nomadism neistovit, în Crescăto- 
rul de şoimi, în cele patru volume intitulate Pietre 
de vad, apar nenumărate chipuri ale culturii. Mereu 
în căutarea acelui genius loci care pecetluieşte şi 
conferă unicitate, B. pledează cu fervoare pentru 
cunoaşterea şi prețuirea avuţiei culturale româ- 
neşti, pentru solidarizarea românilor, aşa cum face 
şi în studiile din Românii dintre Vidin şi Timoc. Spi- 
ritul său nu este însă prizonier al localismului şi 
reacţionează întotdeauna mişcat în întâlnirile cu 
alte culturi. 


Întortocheata construcţie a unor opere ca Fuga lui Şefki 
(1927) şi Maica Domnului de la mare nu le păgubeşte 
interesul: rămurişul frust şi lâncezeala osmotică exprimă 
tehnica de explorare a zonelor sufleteşti mărginaşe, în 
cadrul etnografic enigmatic datorită tocmai încâlcelilor 
sale surprinzătoare. Piatra şi apa spiritualizate la Balcic, 
apa şi vegetaţia ei spirituală de la Vidin, amestecul de 
moale şi aspru, de întuneric şi iluminare, de naturist şi 
artificial se subsumează, în această proză cu silnicie între- 
ținută, viziunilor spectral efulgurante; pentru închipuirile 
din zori şi pentru închipuirile din amurg deopotrivă, ca 
intermedii împărăteşti, dintr-o curgere a vieţii comune, 
pururi aptă să se lase meşteşugită. 

BUD, Florica (21.111.1957, Ulmeni, j. Maramureş), 
prozatoare, poetă. Fiică a Corneliei şi a lui loan 
Trif, ţărani, B. a absolvit școala generală la Ulmeni, 
liceul la Baia Mare și Facultatea de Mine din 
Petroşani (1981), lucrând după aceea ca ingi- 
ner-manager la diverse societăți comerciale. A 
debutat direct în volum, cu Iubire, sunt un obiect 
nezburător, apărut în 1992. A colaborat la „Graiul 
Maramureşului”, „Nord literar” şi „Clipa zilei” din 
Baia Mare, „ArtPanorama”, „Luceafărul, „Ramuri” 
ş.a. A fost distinsă cu Premiul Asociaţiei Scriitorilor 
din București (2005). 

Prozele scurte din prima carte publicată de 
B., dar cu precădere acea „sumă de proze” din 
Alergând prin sine (1995) surprind prin supu- 
nerea unui moralism sceptic, maliţios, descins 
din Teodor Mazilu, la bizarele „rigori” ale unei 
arhitecturi epice sui-generis, voit haotică, ostilă 
oricăror reguli de perspectivă şi de construcţie. 
Teme şi motive dintre cele mai diverse, chiar şi din 
domeniul politicii româneşti „la zi”, fac obiectul 

unor nesfârşite alambicări, inclusiv sub raport 
stilistic. Impresia dominantă este aceea de vraişte 
existenţială. Cărţile pentru copii („poveşti pentru 
adulţi şi alți copii”) urmează aceeaşi schemă, fiind 
nişte basme cu aspect de film de desene animate 
science-fiction, caligrafiate într-un limbaj uneori 
urmuzian; brodate cu umor, pe canavaua basmelor 
populare, ele întrepătrund lumea împăraţilor şi 
zmeilor cu „tărâmul celălalt”, al calculatoarelor 
şi pagerelor. Trecând la roman, B. nu îşi schimbă 
esenţial formula decât în măsura în care secvențele 
narative cer o înlănţuire cât de relativă spre a forma 
un întreg. Episoadele sunt anticipate de scurte 
notații eliptice, fulguraţii lirice şi reflecţii-blitz. 
Abordată după experienţele prozastice şi profi- 
tând de ele, lirica pe care o scrie B. este una erotică, 
aflată „pe muchie de cuţit între senzualitate şi 
conştiinţă morală” (cum o recomandă în 2010, pe 
ultima copertă a unui volum, Nicolae Manolescu), 
într-o expresie colorată, barocă şi sincopată, în care 
„ornamentul bogat se aliază cu tentaţia fantastă, 
iar răsfăţul lasciv tatonează absurdul” (Gheorghe 
Grigurcu): „te iubesc!/ rose des vents-—/ mi-a strigat 
pantoful bonbon/ din sidef dantelat/ sunt uneori/ 
domnişoara de onoare/ a bătrânelor doamne 
nerâvnite/ nici măcar de muerte rosa ce asemenea 
mie/ stivuieşte coafată ace de brad/ care să ne 
ridice condiţionat în ceruri”. Pamfletele din cule- 
gerea Secol de vânzare (2012) reprezintă varianta 
publicistică a observaţiei sociomorale din cele 
două romane, după cum evocările gastronomice 
şi potatorice din Mi-e dor de-o pohtă bună (011) 
le dezvoltă componenta neaoşă, într-un „tradiţio- 
nalism” în care plăcerea întoarcerii la vârsta de aur 
a copilăriei rustice se conjugă cu voluptatea resus- 
citării unei dispărute terminologii ispitind „pohta”. 
SCRIERI: Iubire, sunt un obiect nezburător, pref. Neagu 
Udroiu, Baia Mare, 1992; Aventurile lui Nu-Motanul la 
curtea Zmeului Ca-Fe-Mini, Bucureşti, 1994; Nu-Mota- 
nul şi Zmeul Pager, Bucureşti, 1995; Alergând prin sine, 
Bucureşti, 1995; Cui îi place şcoala?, postfață loan Romeo 
Roșiianu, Bucureşti, 1997; Nu-Motanul și Zmeul-Sema- 
for-Roșu-Galben- Verde, Cluj-Napoca, 1998; Billclinto- 
nienii, postfață Dan-Silviu Boerescu, Bucureşti, 1999; 
Bărbatul care mi-a ucis sufletul într-o joi. Cartea Moni- 
celor, pref. Horia Gârbea, Cluj-Napoca, 2005; Mariatereza 
sunt eu, pref. Alex. Ștefănescu, Bucureşti, 2007; Nu-Mo- 
tanul și fiul, București, 2007; Reparăm onoare şi clondire, 
Cluj-Napoca, 2009; Stindardul dorințelor, Bucureşti, 
2010; Mi-e dor de-o pohtă bună, Bucureşti, 2011; Secol de 
vânzare, Bucureşti, 2012. 

Repere bibliografice: Pamfil Bâlţiu, „Iubire, sunt un 
obiect nezburător”, ATN, 1993, 9; lon N. Mihai, Florica Bud 
şi obsesia matriarhatului, TR, 1997, 5; Alex. Ştefănescu, 
„Mariatereza sunt eu”, RL, 2007, 46; Gheorghe Grigurcu, 
Cochetăria cu absurdul, RL, 2008, 28; loan Es. Pop, Trei 
doamne..., „Ziarul de duminică”, 2008, 28; Ana Maria 
Brezovski, Ana Grigor, Florina Vanciu, Florica Bud, Baia 
Mare, 2008; Horia Gârbea, Politichie şi amor, LCE 2009, 
41; Paul Aretzu, Între avangardism şi postmodernism, R, 
2010, 7. A.N. 


BUD, Tit (24.X11.1846, Sat-Şugatag, j. Maramureş 
— 19.VIII.1917, Sighet, azi Sighetu Marmaţiei), fol- 
clorist. Provine dintr-o familie de clerici de origine 
nobilă: tatăl, loan Bud, era preot, iar mama, Tecla (n. 
Perger), era sora episcopului de Kosice. B. îmbrăţi- 
şează, la rându-i, cariera preoțească, după studii la 
Sighet, Ungvâr, Beiuş şi la Gherla, unde urmează 
teologia greco-catolică. Patru ani este capelan în 
Ieud, apoi avansat la Episcopia din Gherla, unde i 
se încredinţează diverse funcţii administrative. La 
cerere, se întoarce în satul natal, consacrându-se 
unei activităţi prodigioase de ridicare a stării eco- 
nomice şi culturale a ţăranilor. Din 1899 se mută 
la Sighet, unde va rămâne până la sfârşitul vieţii. 
Ca revizor diecezan, preşedinte al Reuniunii 
Docenţilor Români din Maramureş, vicepreşedinte 
al Astrei, despărțământul Maramureş, a contri- 
buit la dezvoltarea învățământului, a întreprins 
studii de istorie bisericească, a tradus literatură 
universală şi a impulsionat cercetările de folclor în 
ţinut. De un interes mai larg sunt cărţile lui despre 
istoria parohiilor şi mănăstirilor din Maramureş: 
Însămnări şi date despre înfiinţarea parohiei gr.-cat. 
române din Sighetul Maramureşului (1905), Date 
istorice despre protopopiatele, parohiile şi mănăs- 
tirile române din Maramureş, din timpurile vechi 
până în anul 1911 (1911), precum şi Viaţa sânților 
(1897). Din literatura universală, traduce un roman 
al lui Adrien Gabrielly, De unde nu este reîntoarcere 
(1872), în pagini de revistă rămânând o povestire 
de Alphonse Daudet şi alte câteva povestiri ale 
căror autori nu sunt indicaţi. Periodicele la care a 
publicat consecvent sunt „Familia” şi „Gutinul”. 
După ce tipăreşte primele texte folclorice în 
„Familia” (1872) şi răspunde la chestionarul lui 
Nicolae Densuşianu privind „tradiţiunile istorice”, 
B. se situează în fruntea unei largi acţiuni de 
adunare a folclorului, inițiată de corpul didactic 
din Maramureş. Întocmeşte şi un apel în acest sens, 
în „Gutinul” (1889), reprodus apoi în „Familia” 

şi în „Amicul familiei”. Colecţia de folclor Poezii 
populare din Maramureş (balade, doine, chiui- 
turi şi colinde), recomandată de Al. Ţiplea lui loan 
Bianu, a apărut în 1908, în seria Din viața popo- 
rului român, editată de Academia Română. Ca în 
majoritatea culegerilor efectuate prin intermediari, 
textele, peste 360 la număr, nu sunt însoţite de date 
privind proveniența lor şi nici nu sunt consemnate 
particularităţile fonetice. Colecţia lui B., împreună 
cu aceea a lui Al. Țiplea (1906) sunt primele care au 
avut în vedere repertoriul folcloric maramureşan 
din a doua jumătate a secolului al XIX-lea. 

SCRIERI: Viaţa preacuratei vergure Maria, Gherla, 1879; 
Disertaţiune despre episcopii şi vicarii români din Mara- 
mureş, Gherla, 1891; Viaţa sânţilor, Gherla, 1897; Însăm- 
nări şi date despre înființarea parohiei gr-cat. române din 
Sighetul Maramureşului, Gherla, 1905; Date istorice despre 
protopopiatele, parohiile şi mănăstirile române din Mara- 
mureş, din timpurile vechi până în anul 1911, Gherla, 1911. 
Culegeri: Poezii populare din Maramureş, Bucureşti, 1908. 
Repere bibliografice: loan Bianu, Culegerea de poezii 
poporale din Maramureş de vicarul Tit Bud, AAR, partea 
administrativă şi dezbaterile, t. XXX, 1907-1908, fasc. 1; 
Dumitru Pop, Folcloristica Maramureşului, Bucureşti, 
1971, 71-84, 287-292; Bârlea, st. folc., 421-422; Dicţ. 
lit. 1900, 127; Mihai Marina, Maramureşeni. Portrete 
şi medalioane, Cluj-Napoca, 1998, 178-185; Viorel 
Thira, Tit Bud la 75 de ani de la moarte, „Memoria 
ethnologica”, 2002, 2-3; Dorin Ştef, Istoria folcloristicii 
maramureşene, Baia Mare, 2006, 26-28; Datcu, Dicţ. 
etnolog., 162-163. L. Cş. 


BUDAI-DELEANU, lon (6.1.1760, Cigmău, j. 
Hunedoara — 24.VIII.1820, Lvov), poet, filolog. S-a 
născut în familia foarte numeroasă a lui Solomon 
Budai, paroh în Cigmăul Hunedoarei. Îşi începe 
instruirea şcolară în satul natal şi o continuă la gim- 
naziul din Blaj, între 1773 şi 1777. Audiază cursuri 
de sintaxă, retorică, teologie, istorie, poetică, învață 
sistematic latina şi citeşte din scrierile cronicarilor, 
ca şi din opera istorică a lui Dimitrie Cantemir. I-a 
fost apropiat gimnazistul Petru Maior, interlocu- 
tor preferat, pentru tot restul carierei, în chestiuni 
filologice. În anul absolvirii, fiind încă la Blaj, ar fi 
contribuit la redactarea piesei de carnaval, Occisio 
Gregorii in Moldavia Vodae tragedice expressa. Din 
primăvara lui 1778 frecventează, ca alumn, cursu- 
rile colegiului multinațional Barbareum din Viena, 
unde se înscrisese în toamna anului precedent. 
Studiile de filosofie, drept şi teologie, împărţite 
între colegiu şi Universitate, le încheie în 1783. 

Atmosfera Universităţii vieneze era pătrunsă de 
spiritul italian, ceea ce explică influenţa acestei 
culturi în literatura viitorului scriitor. Studiile teo- 
logice nu l-au atras, iar după absolvire nu a intrat în 
cinul clerical. A rămas un laic, având un spirit critic 
şi polemic accentuat față cu problemele de ordin 
spiritual, social, politic şi naţional. În 1786, la Viena 
fiind, traduce din germană şi publică Manual 
pentru directori şi învăţători, solicitat şi difuzat în 
Bucovina de guvernatorul Vasile Balş. Legăturile 
cu acesta îl pun şi în contact cu societăţi secrete 
masonice din care făceau parte şi alți transilvăneni. 
Totodată începe să lucreze la un lexicon german- 
român. Gândirea îi era marcată de filosofia antică 
şi foarte mult de ideile enciclopedismului francez. 
Specializarea în drept civil îi facilitează ocuparea 
unui post de consilier juridic la Lemberg (Lvov), 
un cosmopolis din Galiţia Imperiului Habsburgic. 
Părăsise definitiv Blajul în 1787, nemulțumit de 
felul cum era tratată, de autorităţile maghiare, 
populaţia românească majoritară din Transilvania. 
Legătura cu cei trei corifei ai Şcolii Ardelene, Samuil 
Micu, Gheorghe Şincai şi Petru Maior, rămâne însă 
neîntreruptă. lubea muzica şi pictura. În ceasu- 
rile de răgaz cânta la vioară. În 1815 mitropolitul 
Veniamin Costachi îl invită să vină, ca profesor, la 
Iaşi, la Seminarul de la Socola, spre a preda orice 
obiect ar dori el. B.-D. nu a acceptat, pretextând 
motive de sănătate. Bănuit ca spirit insurgent, 
complice la conspiraţiile iacobine, antimonarhice, 
ale patrioţilor poloni, este ţinut sub observaţie 
de poliţia secretă imperială. Speranţe de libertate 
naţională explică limbajul criptic, curajos sub 
acoperirea simbolurilor, din Sibylla de anno 1795. 
Prezicea o lex nova ce va produce seisme istorice, 
„căderea trântorilor” şi „distrugerea Cezarului”. 
Sibylla... are legături subtile cu opera literară 
de mai târziu. La Lemberg se ocupă de proce- 
sele românilor din Bucovina, face cercetări de 
importanţă juridică şi scrie studiul Kurzgefasste 
Bemerkungen iiber Bukowina, unde critica severă 
a administraţiei imperiale este a unui veritabil 
Aufklărer. Se întoarce în Transilvania şi participă la 
redactarea documentului intitulat Supplex Libellus 
Valachorum Transsylvaniae, prezentat Dietei din 
Viena în 1791. Ca jurist şi ideolog al Luminilor, B.-D. 
este o personalitate distinctă în societatea cosmo- 
polită a Lembergului. După moartea lui, fiica mai 
mare a fost păstrătoarea operei ştiinţifice şi literare 
a tatălui, lăsată integral în formă manuscrisă. În 

1868 „Gheorghe Cavalier de Asaky” cumpăra, de 
la nepoţii scriitorului, toate manuscrisele pentru 
suma de patru sute de galbeni. Nu s-a păstrat un 
portret al cărturarului ardelean, însă figura spiritu- 
lui său nobil se înalță din operă. 

Orientarea culturală şi politică a lui B.-D. e o 
sinteză între ideologia radicală a Luminilor franceze 
şi reformismul Aufklărung-ului vienez. Poliglot — 
învățase latina, greaca, germana, italiana, franceza —, 
a frecventat cu uşurinţă literaturile europene con- 
temporane lui şi Antichitatea clasică, remarcân- 
du-se printr-un orizont larg, de polihistor. Opera lui, 
împărţită între filologie, istorie şi literatură, conţine 
un vast program de luminare a conştiinţei români- 
lor. Se simţea obligat să scrie „cum să cade într-un 
veac aşa de luminat ca al nostru”. Titlurile opuscule- 
lor indică preocupări pentru gramatica limbii 
române, cu temeiurile ei latine, şi pentru elaborarea 
unor lexicoane. Cum scrie pe foaia de titlu, Fun- 
damenta grammatices linguae romaenicae seu ita 
dictae valachicae usui tam domesticorum quam 
extraeneorum accomodata este redactată la Lemberg 
în 1812, cu variantă de autor în limba română, 
Temeiurile gramaticii româneşti. Spre consolidare, 
redactează, între 1815 şi 1820, Dascălul românesc 
pentru temeiurile gramaticii româneşti, un dialog 
între dascăl şi învățăcel pe teme de gramatică, de 
ortografie şi cu deschideri de filologie comparată a 
limbilor romanice. Cărţile lui de gramatică sunt o 
completare erudită la lucrările din acelaşi domeniu 
ale lui Şincai, Micu şi Maior. Din vastul său proiect 
lexicografic, schițat în 1783 şi conceput ca o serie de 
zece volume: lexicon latin — român şi invers, elin — 
român şi invers, italian — român şi invers, francez — 
român şi invers, german — român şi invers, nu a fost 
finalizat decât ultimul, foarte util românilor trăitori 
în imperiul austriac. Deşi lucrat după principii rigu- 
roase, Lexiconul românesc — nemţesc, definitivat în 
1818, nu i-a fost publicat pentru că era escortat de o 
introducere polemică unde se corectau erorile, în 
plan istoric, comise de Franz Sulzer. În plus, autorul 
era suspectat că ar avea o activitate politică subver- 
sivă. Şi în domeniul istoriei, viziunea, proiectele şi 
realizarea în bruion sunt, de asemenea, dominate 
de intenţia luminării neamului, a conştiinţei de 
popor daco-roman, prioritar în Transilvania în 
raport cu popoarele venite ulterior. Nervul polemic 
e raţional întemeiat pe argumente documentare. 
De originibus populorum Transsylvaniae commen- 
tatiuncula, cum observationibus historico-criticis 

Țiganiada sau Tabăra țiganilor, BAR, ms. 2429 


este scrisă în latină spre a corecta, la nivelul istoriei 
europene, deformările interesate ale unor cărturari 
austrieci şi maghiari. În principal, B.-D. urmăreşte 
desfiinţarea afirmațiilor lui Iosif Carol Eder. Tot 
astfel scrie Wiederlegung der zu Klausenburg iiber 
die Vorstellung der Walachischen Nation herausge- 
kommenen Noten, împotriva afirmațiilor de sofist 
ale lui Eder pe marginea Supplex-ului românilor şi 
care debutează ciceronian, cu vehemenţa logică a 
unei catilinare. Opera care îl consacră pe B.-D. ca 
scriitor, prin excelenţă al iluminismului transilvan, 
este Țiganiada sau Tabăra ţiganilor. Poemation 
eroi-comico-satiric, semnată cu numele anagramat 
Leonachi Dianeu şi păstrată în două variante, din 
anii 1800 şi 1812. În formă aproape bruionară s-a 
transmis poemul Trei viteji, gândit ca aventură pica- 
rescă - o variantă parţială la Țiganiada. Anterior 
autorul se exersase şi în traduceri literare din limba 
italiană. EI este al doilea scriitor român, după 
Dimitrie Cantemir, care îşi scrie opera în cod 
alegoric, parodiind moravurile lumii contempo- 
rane, nu numai româneşti. Proiectele de eman- 
cipare ale ideologilor Luminilor „ameţiseră” mai 

toate popoarele europene. Țiganiada figurează fali- 
mentul acestor proiecte, fapt dramatizat în registru 
parodic prin peripeţiile unor ţigani, căutători ai 
promisei fericiri egalitare: „Loată povestea ni se pare 
că-i numa o alegorie în multe locuri, unde prin 
ţigani să înţeleg ş-alţii cari tocma aşa au făcut şi fac 
[...] Cel înţelept va înţelege !”. A fost aleasă drept 
mască alegorică această comunitate văzută de B.-D. 
ca fiind anarhică, parazitară, purtătoare în sine a 
datelor caricaturizării. O etnie instinctuală, laşă, 
ineficace în acţiune, „vorbareţă” şi neînvăţată, 
himerică în felul ei, total opusă paradigmei eroice, 
reprezentată în poem de Vlad Ţepeş, figură de 
monarh civilizator. Totuşi, el este doar un element 
de referinţă şi nu protagonist. Personajele princi- 
pale se ridică dintre ţigani, în text scena este a lor, şi 
nu a lumii medievale eroice. Eroicomicul ţiganilor 
se realizează prin comparaţie, de cele mai multe ori 
subînțeleasă, cu eroismul domnitorului. Cele două 
registre paralele ale operei, eroic şi comic, se reflectă 
şi la nivelul limbajului. La început încrezător în 
posibilitatea mulţimii de a acţiona, voievodul 
visează la schimbări radicale. Personaj necesar con- 
strucţiei epice, el provoacă declanşarea acţiunii. 
Numai lupta — perorează Vlad — face posibilă eman- 
ciparea, câştigarea identităţii şi a ordinii statale. 
Parada zgomotoasă a breslelor ţigăneşti în faţa 
domnitorului nu promite însă prea mult. Urmează 
dezordinea, fuga în faţa pericolului şi tot soiul de 
„Trezolvări” ilare. Este satirizată astfel o lume ce 
pretinde binele dat de altcineva de-a gata şi nu 
obţinut prin strădanie. Finalmente, după mai multe 
încercări cu rezultate ridicole, Vlad se retrage 
sceptic, acceptând destinul. Drumul cetelor de 
nomazi, marcat ironic (de la Flămânda şi Bărbăteşti 
spre Inimoasa), se sfârşeşte nu cu aflarea fericirii 
căutate, ci printr-o teribilă luptă internă. Eşecul 
spectaculos al aventurii e de interpretat din per- 
spectiva filosofiei istoriei: totul trebuie luat de la 
început, sub alte auspicii. Apare astfel posibilitatea 
de a citi poema lui B.-D. în cheia antiutopiei umo- 
ristice europene cu substrat politic şi social. Satira 
face din Țiganiada o scriere subversivă faţă de opti- 
mismul adesea factice al perioadei Luminilor. 
Referenţialitatea e una istorică, dar şi transistorică, 
de vreme ce nu şi-a pierdut actualitatea. De altfel, 
s-a spus că „istoria omenirii este povestea speranţei 
înfrânte”. Autorul îşi numeşte Țiganiada poemă şi 
nu epopee pentru că cel puţin una din „forţele” 
intrate în conflict nu este eroică, în registru grav, aşa 

cum o cere epopeea clasică, ci eroicomică, tratată 
ironic. Prologul şi Epistolia închinătoare către Mitru 
Perea (aici e anagrama numelui lui Petru Maior) 
sunt elemente de paratext ce glosează asupra 
genului adoptat şi asupra poetului ca ales al muzelor, 
capabil să introducă „un gust nou de poezie”, alta 
decât cea folclorică. Înclinaţia ludică a poetului 
educat de literatura europeană se deduce din prefe- 
rința pentru anume modele de parodie alegorică: 
una antică, Batrachomiomachia, atribuită lui 
Homer, alta renascentistă, La secchia rapita de 
Alessandro Tassoni, şi alta mai recentă, Gli animali 
parlanti a lui Giambattista Casti. Urmele lecturii 
capodoperei lui Cervantes, Don Quijote (parcursă în 
traducere franceză), se pot identifica mai curând în 
Trei viteji decât în Țiganiada. La finele perioadei 
Luminilor — sugerează B.-D. — era nevoie de o satiră, 
fie ea şi comică, asupra eşecurilor acestui timp. În 
Țiganiada se parodiază genul eroic în ansamblu, şi 
nu o operă anume, cum s-a întâmplat în literaturile 
europene. Ca „negativitate mimetică”, parodia 
vizează aici umanitatea incapabilă de eroism şi care 
nu mai poate inspira epicul grav, numit de antici 
heroica species. Spiritul ludic al textului se relevă 
atunci când autorul îşi ia ca pretext o cronică, inven- 
tată şi ea, pe care pretinde că a transcris-o, neasu- 
mându-şi, chipurile, demitizarea ironică a eroismu- 
lui, în esenţă de factură voltairiană. Este un truc des 
adoptat ulterior în romantism. Numai structurarea 
poemei în douăsprezece „cântece” şi prima sextină, 
care rezumă anticipativ conţinutul fiecărui „cântec”, 
urmează modelul clasic epopeic. Fiecare cântec e 
compus din aproximativ o sută de sextine scrise în 
endecasilab, cu rimă încrucişată şi împerecheată. 
Celelalte artificii: invocarea muzei, imnurile, inter- 
venţia forțelor supramundane (deus ex machina), 
sunt adaptate şi intră în dinamica scriiturii parodice, 
caracteristică întregului text. La fel şi comentariile în 
proză din infrapagina textului versificat. Poema este 
animată de patru serii de personaje: istorice, ţiganii, 
sfinţii şi diavolii, comentatorii nominalizați în infra- 
text, toate diferenţiate prin rol, comportament, 
nume şi expresie verbală. Voievodul muntean şi 
câţiva din anturajul lui, ca şi armata turcilor, împo- 
triva cărora trebuie să lupte şi ţiganii, sunt entităţi 
individuale şi colective simbolice. Prezenţa lor e 
numai o provocare. Funcție activă, pe toată întinde- 
rea poemei, au ţiganii. Stârniţi de Vlad cu ideea câş- 
tigării unor drepturi şi a teritoriului propriu, ei îşi 
încep aventura promițând că vor lupta, dar totul 

cade în derizoriu din cauza firii lor. Ca să plece la 
luptă vor mâncare, ca să lupte vor să fie păziţi, altfel 
dau bir cu fugiţii. Rămâne antologică imaginea 
raiului culinar pe care îl visează, ca şi spectacolul 
grotesc al războiului dintre ei. Arta alegerii numelor 
le colorează profilul: Parpanghel, şef de breaslă, 
mare cântăreţ şi povestaş, îndrăgostit de Romica, 
Goleman, Cucavel, Baroşmândru, Guladel, Drăghici, 
Baroreu, Slobozan, Janalău, Tandaler ş.a. Limbajul 
lor se distinge prin fonetisme caracteristice, atunci 
când B.-D. foloseşte stilul direct. Figurile supra- 
mundane, cu nume creştine de sfinți şi diavoli, 
introduse în acţiune în spiritul parodic al miraculo- 
sului folcloric, sunt autohtonizări ale intervenţiei 
zeilor în conflictele dintre muritori din epopeile 
clasice. Chiar de la început apare un personaj 
malefic, Urgia, cu rol de a semăna vrajba între 
tabere. În poemă forțele contrastante, maniheice ar 
reprezenta marile puteri politice care hotărăsc 
soarta popoarelor mici. Nici ele nu sunt iertate de 
spiritul caustic al autorului. Parodia şi satira domină 

până şi viziunea raiului şi a iadului, aşa cum sunt 
imaginate de ţigani. Soluţie originală, personajele 
din subsolul paginilor poartă nume semnificative: 
Erudiţian,  Musofilos,  Onochefalos, Simpliţian, 
Idiotisean, Alitofilos, Evlaviosu, Dubitantius, Cocon 
Politicos, Popa Mustru, Popa Nătăroi etc., ce suge- 
rează nivelul mental al fiecăruia în postura de critic, 
nu o dată umoristic, al textului. Este o formulă auc- 
torială menită să judece conţinutul şi stilul epic din 
diverse perspective, întărind caracterul de spectacol 
al ficţiunii. Lectura completă nu poate ignora această 
lume secundă din infrapagină, statică şi insolită, care 
ascultă ori citeşte şi simultan explică din punct de 
vedere istoric şi filologic sau critică întâmplările des- 
făşurate în suprapagină. Glosatorii fiind o nouă serie 
de personaje gândite ironic de autor, ei aparţin fic- 
ţiunii şi nu ies din cadrele stilistice generale ale 
operei. Este o manieră ingenioasă de autoreceptare 
literaturizată. Pe de altă parte, B.-D. nu a fost mai 
puţin maliţios cu posteritatea, atunci când a voit să 
o deruteze, oferindu-i o operă gata interpretată în 
fel şi chip. Exegetul de astăzi se poate simţi urmărit 
de umbra inteligentă a autorului, care veghează, 
gata să îi dea un nume şi să îl adauge la lista comen- 
tatorilor încrezători în puterea lor de a pătrunde 
ironia suverană a acestei construcţii baroce. Specii 
şi motive folclorice contribuie la originalitatea 
poemei. Este cântat în versuri basmul lui „Arghir şi 
al frumoasei Elena”, se produc metamorfoze ca în 
basm, se spun descântece, anecdote, oraţii. Spiritul 
anecdotelor despre ţigani contaminează în multe 
locuri tonalitatea istorisirii. Satira acestei lumi iraţi- 
onale, care contribuie la degradarea ideilor ilumi- 
niste, dă o substanţă particulară discursului. Şi ple- 
doariile politice cu privire la formele de stat, fie 
propuse de Baroreu (monarhia), de Slobozan (repu- 
blica), sau de Janalău (care le critică pe amândouă), 
sunt trivializate din cauza inculturii oratorilor. În 
răspăr, autorul aduce în atenţie o formă ameste- 
cată, absurdă: „republica demoaristomonarhi- 
cească”. Trei viteji, poemă nefinisată, a fost inclusă 
parţial în prima versiune a Țiganiadei. Se compune 
din trei cânturi ce au ca personaje, destul de bine 
reliefate, cu nume sonore, inşi ridicoli prin ceea ce 
sunt, spun şi fac. Fiecare râvneşte la fapte măreţe, 
care să îl facă demn de mâna unei frumoase. 
Becicherec Iştoc de Uram Haza, ţigan din 
Transilvania însoţit de un „scutier, o caută pe 
Anghelina; grecoteiul muntean Kir Kalos de 
Cucureaza vrea să fie demn de prinţesa Smaranda; 

Născocor de Cârlibaba pleacă după frumoasa 
Chirana. Lăudăroşi, laşi, cu o conduită de farseuri, ei 
nu realizează decât caricatura aventurii cavalereşti. 
Şi aici B.-D. foloseşte mai toate mijloacele burlescu- 
lui, ceea ce îndreptăţeşte să fie socotit întemeietorul 
genului în literatură română. Dar scriitorul nu a 
cunoscut succesul în contemporaneitate decât 
într-un restrâns cerc de cărturari afini. Cariera lui va 
fi postumă şi va începe târziu, cu tipărirea operei 
literare în 1876-1877, când Teodor Codrescu include 
în „Buciumul român” prima variantă din Tiganiada, 
a doua fiind publicată abia în 1925 de Gh. Cardaş. 
Numai absenţa unor studii speciale traduse în limbi 
străine a făcut ca poema să nu intre în sintezele 
europene asupra genului. Operă deschisă, cu o 
densă reţea de idei ce ţin de filosofia repetabilului în 
istorie, Țiganiada e adesea tulburător de actuală. 


Budai-Deleanu este un om cu desăvârşire occidental, fără 
a pierde nimic din spiritul ţăranului ardelean.[...] Numai 
Eminescu mai târziu a siluit limba sau a scociorât forme 
cu atâta sistemă, şi Budai îi este un mare înaintaş. De 
aceea opera lui Budai-Deleanu pare azi aşa de modernă 
şi, hrănită cum e din tradiţia sătească, deşi începută 
înainte de 1800, lasă în urmă ca învechite atâtea lucruri 


dintre 1830 şi 1850. 
G. CĂLINESCU 


Autorul Ţiganiadei vede poetul ca pe un creator de 
mituri. Dar afirmaţia conţine, pentru Budai-Deleanu, 
un dublu sens: spiritul militant, constructiv, romantic 
aplaudă puterea de idealizare a poeziei, visează marea 
epopee naţională şi creează mitul pilduitor; spiritul filo- 
sofic, observatorul realist percepe cu scepticism distanţa 
dintre ideal şi realitate şi reacţionează prin demitizare, 
opunând eroicului livresc umanitatea antieroică simbo- 
lizată de ţigani sau tratând în spirit iluminist imaginile 
consacrate ale eroismului. 

IOANA EM. PETRESCU 


Erudiţia extraordinară a lui Budai-Deleanu, care stăpânea 
cultura clasică, citise marile epopei antice şi medievale, 
este dublată de o fantezie în stare să rupă orice zăgazuri, 
totuşi bine strunită, şi de darul creaţiei, pe măsura erudi- 
ției şi a fanteziei. În fond, acestui dar, căruia i se mai spune 
şi talent, îi datorăm minunata jerbă de versuri eroi-comi- 
co-satirice, şi el ar trebui analizat în primul rând. Puţini 
poeţi în literatura română au trăit bucuria creaţiei cu o 
intensitate atât de mare ca lon Budai-Deleanu. Patos, 
ironie, fantezie, dramatism, tendința parodică — iată 
hlamida pe care şi-o pune pe umăr poetul, în mijlocul 
unei cete de bâlci, cu un gust al farsei inegalabil şi cu 
autentică înfiorare lirică. 

MARIN SORESCU 

Prin amplitudine şi capacitate de reflecţie morală şi istorică, 
spiritul lui Budai-Deleanu face parte, negreşit, din familia 
lui Cantemir şi Hasdeu, cu observaţia că teologul ardelean 
îşi risipește ştiinţa (remarcabilă, încă o dată, pentru vremea 
lui) în mai toate disciplinele umanioare, iar geniul ima- 
ginaţiei sale îl pune într-o alegorie vastă şi seducătoare, 
redactată în versuri şi însoţită de comentarii ba erudite, 
ba umoristice. Ele alcătuiesc o veritabilă metaliteratură 
timpurie într-o cultură care se pregăteşte să-şi învingă 
inerțiile (Şi întârzierile) ei răsăritene. Țiganiada este, în fond, 
0 savuroasă comedie a modelelor literare ilustre, înainte de 
a fi o epopee a moravurilor şi a nestatorniciilor omeneşti. 
După Istoria hieroglifică este a doua mare operă de ficţiune 
în cultura română. 

EUGEN SIMION 


SCRIERI: Țiganiada, îngr. și introd. Gh. Cardaş, Bucureşti, 
1925; ed. 2, Bucureşti, 1928; ed. îngr. ]. Byck, introd. Ion 
Oană, Bucureşti, 1953; ed., I-II, îngr. Florea Fugariu, introd. 
Romul Munteanu, Bucureşti, 1969; ed. îngr. Florea Fugariu 
şi Andrei Rusu, Bucureşti, 1981; ed. îngr. şi introd. Ioana 
Em. Petrescu, Cluj-Napoca, 1984; Tsiganiada ou Le Cam- 
pement des Tsiganes, ed. bilingvă, tr. Romaniţa, Aurelia şi 
Valeriu Rusu, adaptare Francoise Mingot-Tauran, pref. 
Frangoise Mingot-Tauran, Valeriu Rusu, Port-de-Bouc 
(Franţa), Bucureşti, 2003; Trei viteji, îngr. Gh. Cardaş, Bucu- 
reşti, 1927; ed. îngr. ]. Byck, pref. Ion Oană, Bucureşti, 1956; 
Scrieri lingvistice, îngr. Mirela Teodorescu, introd. I. Gheţie, 
Bucureşti, 1970; Scrieri inedite, îngr. şi introd. Iosif Pervain, 
Cluj, 1970; Opere, I-II, îngr. Florea Fugariu, introd. Al. Piru, 
Bucureşti, 1974-1975; De originibus populorum Transsyl- 
vaniae — Despre originile popoarelor din Transilvania, I-Il, 
ed. bilingvă, tr. Ed. Ladislau Gy6mant, introd. Ştefan Pascu 
şi Ed. Ladislau Gyemant, Bucureşti, 1991; Opere, îngr. şi 
pref. Gheorghe Chivu şi Eugen Pavel, Bucureşti, 2011; loan 
Budai-Deleanu în mărturii antologice, îngr. și introd. loan 
Chindriş şi Niculina Iacob, Cluj-Napoca, 2012. 


Repere bibliografice: Aron Densuşianu, Cercetări literare, 
laşi, 1887, 245-288; Densusianu, Lit. rom., |, 118-136; 
Iorga, Ist. lit., III, 267-268, 302-307, Al. Ciorănescu, Opera 
istorică a lui Budai-Deleanu, Bucureşti, 1936; Călinescu, 
ISt. lit. (1941), 81-85, Ist. lit. (1982), 75-79; Popovici, 
Studii, 1, 114-120, 463-486; Cornea, Studii, 5-78; |. Gheţie, 
Opera lingvistică a lui lon Budai-Deleanu, Bucureşti, 
1966; Lucia Protopopescu, Noi contribuţii la biografia 
lui Ion Budai-Deleanu, Bucureşti, 1967; Piru, Ist. lit. I, 
87-125; Pervain, Studii, 129-192; Protopopescu, Volumul, 
237-322; Ioana Em. Petrescu, lon-Budai-Deleanu şi 
eposul comic, Cluj-Napoca, 1974; Papadima, Ipostaze, 
163-189; Mircea Vaida, Ion Budai-Deleanu, Bucureşti, 
1977; Negrici, Figura, 93-105; Dicţ. lit. 1900, 127-131; lon 
Budai-Deleanu interpretat de..., îngr. şi introd. Rodica 
Chiriacescu, Bucureşti, 1980; Petrescu, Configuraţii, 
101-111; Scarlat, Ist. poeziei, 1, 192-197, 216-223; Elvira 
Sorohan, Introducere în opera lui Ion Budai-Deleanu, 

Bucureşti, 1984; Indrieş, Polifonia, 108-124; Manolescu, 
Istoria, |, 135-147; Sorescu, Bibliotecă, 83-94, Dicţ. 
esenţial, 118-121; G. 1. 'Tohăneanu, Neajungerea 
limbii. Comentarii la „[iganiada” de 1. Budai-Deleanu, 
Timişoara, 2001; Ursu, Contribuţii ist. culturii, 324-331; 
Dicţ. analitic, IV, 248-249, 270-273; Adriana Senatore, Ion 
Budai-Deleanu. Interessi linguistici e impegno letterario, 
Bari, 2006; Bogdan Creţu, Utopia negativă în literatura 
română, Bucureşti, 2008, 69-77; Ion Budai-Deleanu 250. 
Țiganada azi, coordonator Irina Petraş, Cluj-Napoca, 
2010; Ion Urcan, Contexte ale „Țiganiadei”, ed. 2, Piteşti, 
2010; Dumitru Vlăduţ, Noi ipostaze ale literaturii lui Ion 
Budai-Deleanu, Cluj-Napoca, 2010; Ioana Em. Petrescu, 
Studii despre Ion Budai-Deleanu, Cluj-Napoca, 2011; 
Constantin Pricop, Începuturile literaturii române, Iaşi, 
2011, 106-125; Zamfir, Panorama, |, 39-54. EL.Sr. 


BUDESCU, lon (5.[ll.1939, Dalboşeţ, j. Caraş- 
Severin), poet. Este fiul Anei (n. Jarcu) şi al lui Iosif 
Budescu, ţărani. Urmează liceul la Oraviţa, apoi 
Institutul Pedagogic din Timişoara (1958-1960) 
şi Facultatea de Limba şi Literatura Română a 
Universităţii din Bucureşti (1960-1965). Lucrează 
ca redactor la Radiodifuziunea Română, redacția 
culturală (1966-1970), secţie al cărei redactor-şef 
adjunct devine în 1970-1971, apoi ca redactor-şef 
adjunct la redacţia culturală a Televiziunii Române 
(1971-1973) şi tot aici ca secretar de redacţie (1973- 
1989), redactor-şef (1990-1993), consilier cultural al 
preşedintelui Televiziunii (1993-1996) şi şef al secţiei 
Import-Film (1996-1999), iar din martie 1999 ca 
expert al Fundaţiei Culturale Române. A debutat în 
1960 la „Scrisul bănăţean”, dar debutul semnificativ 
îl constituie un ciclu de poezii publicat în „România 
literară”, în 1981. În volum debutează în 1982 cu 
Viaţa cu mine, viaţa Jără de mine. Mai publică studii 
şi articole, dar şi versuri în „Luceafărul”, apoi în 
„Orizont”, „Lribuna”, „Vatra” ş.a. 

„Răzleţit de generaţia lui” (Eugen Simion), B. 
a debutat mai târziu, nu însă şi mai puţin convin- 
gător. Sintagme ca „poet matur”, „experimentat”, 
„format şi stăpân pe uneltele sale” sunt frecvent 
întâlnite în cronicile de întâmpinare la primul 
volum. Şi celelalte se vor bucura de o bună primire, 
judecăţile subliniind originalitatea poetului atât 
în cadrul generaţiei sale (70), cât şi în raport cu 
postmodernismul optzeciştilor. Totuşi, poetul a 
rămas cunoscut doar în cercuri restrânse. Viaţa 
cu mine, viața fără de mine exprima, încă din titlu, 
ambivalenţa proprie întregii literaturi scrise de 
autor: implicarea detaşată, cu mutări de accent 


Buduca 


când pe un termen, când pe altul. Tipologic, poetul 
e un romantic trecut prin experienţa expresio- 
nistă. Spectrul cataclismului final bântuie versu- 
rile, agresive coşmaruri aherontice, ierni polare 
şi toamne bacoviene amenințând viaţa şi spiritul: 
pădurile „se bejenesc”, „cad ploi de păcură ropo- 
titoare”, marea e un paradis în derivă spre care 
migrează „nămolul” şi „înecaţii”. Compensator, 
intervine întoarcerea către începuturi: „pădurile 
primordiale”, dealul copilăriei, căldura şi inocenţa 
căminului, unde cântăreţul iubirii înalță encomi- 
onuri sau aşteaptă ca iubita să-l împuşte cu „tija 
unui crin” ori, amândoi, să părăsească „amarul 
Megalopolis” spre a acosta în „Golful Serenităţii”. 
Omul interior (1985) potenţează temele primei 
cărţi. Figura centrală de aici, sufocând ca un capac 
de plumb orice tentativă de evadare, este „grămada 
de năvoade”, metaforă a claustrării absolute. Un 
succedaneu al acestei perspective apocaliptice e 
„oraşul de beton”, cu al său institut de „reumatolo- 
gia betonului”. Poetultrece prin urbea astfel definită 
ca o „gheată desperecheată”, zgomotele străzii sunt 
de-a dreptul obiecte agresive, palpabile: „sfredele, 
tirbuşoane, spirale de sârmă, burghie/ aţintite spre 
tine”, liftul ia chipul unui „bătrân castor” ce umple 
clădirile cu roboții diurni, încât „stăm demult 
clădiți pe etaje, tronsoane/ amuţiţi, sortaţi oscior 
cu oscior, după specii/ familii întregi de şobolani, 
paianjeni/ tihnă peste tihnă suprapuse/ în hăul 
unui bloc”. Deşi versurile acestea au fost eliminate 
de cenzură, întregul volum apărut în 1985 poartă o 
încărcătură subversivă. În Ucroniile (1988) spaţiul 
„Recluziunii” împrumută chipul Saharei, prin 
care umblă fantoma poetului, numit aici „Prin- 
burg-Înecatul”. Cartea Cuţitele, torțele, măştile 
(1990) aşază în prim-plan tema poetului. Imaginile 
baroce şi expresioniste sunt concurate de expresia 
esenţializată, memorabilă: viaţa e „un vers la care 
ţii/ dar care pur şi simplu nu-ţi iese”, singurătatea e 
„crima pe care nimeni nu a făptuit-o/ dar pe care o 
ispăşim rând pe rând”, melancolia — „această orgie 
a mea de unul singur”, iar poemul - „melancolia 
mea pe termen lung”. Apărută în 1995, Arta ferici- 
rii, carte cu un titlu ironic, aproape ca o definiţie, 
reuneşte versuri din volumele anterioare, precum 
şi altele nepublicate. 

SCRIERI: Viaţa cu mine, viața fără de mine, Bucureşti, 
1982; Omul interior, Bucureşti, 1985; Ucroniile, Bucu- 
reşti, 1988; Cuţitele, torțele, măştile, Bucureşti, 1990; Arta 
fericirii, Timişoara, 1995. 


Dicţionarul general al literaturii române 1104 


Repere bibliografice: Eugen Simion, Faptele şi 
„mitofaptele” poeziei, RL, 1983, 11; Cornel Ungureanu, 
Viaţa în Megalopolis, O, 1983, 3; Petru Poantă, „Viaţa cu 
mine, viaţa fără de mine”, ST, 1983, 11; Nicolae Manolescu, 
Doi poeţi, RL, 1985, 46, 1988, 11; Al. Călinescu, Contraste, 
CRC, 1986, 27; Cornel Ungureanu, Miturile oraşului, O, 
1988, 13; loan Holban, Ipostaze lirice, CRC, 1989, 18; Eugen 
Simion, Melancolicul april, RL, 1990, 44; loan Holban, 
Viaţa la sfârşit de veac, la sfârşit de mileniu, CRC, 1991, 
5; Ion Cristofor, Viaţa ca un vers, TR, 1991, 10; Ulici, Lit. 
rom., |, 179-180; Felicia Giurgiu, Arta fericirii, „Rostirea 
românească” (Sibiu), 1996, 5-6. NM, AN. 


BUDUCA, Ioan (3.VI.1952, Socodor, j. Arad), eseist. 
Este fiul Floarei şi al lui Vasile Buduca, ţărani. A absolvit 
în 1971 Liceul „loan Slavici” din Arad. Ca licean, cola- 
borează la revista şcolară „Laboremus”. Urmează 
cursurile secției română-franceză de la Facultatea de 
Filologie a Universităţii „Babeş-Bolyai” din Cluj. În 
timpul studenţiei este redactor la revistele „Echinox” 
(1973) şi „Napoca universitară” (1974-1975). După 
licenţă (1975) devine profesor la Chişinău-Criş (1975- 
1978), redactor la „Viaţa studenţească” şi „Amfiteatru” 
(1978-1989), redactor-şef şi ulterior director editorial 
la „Cuvântul” (1990-2004), apoi şeful departamentu- 
lui Cultură-Monden la ziarul „Cotidianul”. Din 2005 a 
fost redactor la platforma online „România culturală” 
a Institutului Cultural Român. Debutează cu critică 
literară la „Echinox” în 1973. Publică mai întâi ştiri, 
reportaje, recenzii, apoi eseuri şi articole de critică 
literară în aproape toate revistele culturale şi literare 
din ţară, iar după 1989 abordează şi publicistica 
politică. Debutează editorial în 1988 cu volumul de 
eseuri După Socrate. A colaborat la Dicţionarul scrii- 
torilor români (I-IV, 1995-2002). 

Concepute ca o suită de note (glose) şi „subnote” 
ale unui text de bază (care însă „lipseşte” din carte), 
„eseurile despre spiritul ironic în literatură” din 
volumul După Socrate stau sub semnul unei strate- 
gii (autojironice. B. a adoptat atitudinea şi stilul de 
gândire deduse din modelul, considerat paradigma- 
tic, al paradoxului ironic: socraticul ştiu că nu ştiu 
(care era, de fapt, titlul cărţii în varianta ei iniţială). 
În această perspectivă, într-o formulă colocvială 
şi speculativă, fragmentară şi divagantă, dar nu 
lipsită de rigoare, eseistul propune un scurt istoric 
al conceptului şi al problematicii; reperează, după 
modelul lui Constantin Noica, stilurile şi maladiile 
ironiei; imaginează şi argumentează o tipologie; 
disociază între spiritul ironic şi spiritul dogmatic, 
între ironie şi umor, între ironie şi paradox; 

exersează câteva „palimpseste de citire ironică”. 
Asocierea, adversitatea şi disjuncţia sunt consi- 
derate (şi practicate) ca operaţii tipic ironice ale 
gândirii, ironia fiind nu numai o figură de retorică, 
ci „şi o figură a spiritului”, dialectic opusă dogma- 
tismului. În bibliografia românească a ironiei După 
Socrate este prima lucrare care „atacă frontal” acest 
„concept literar fundamental” (Adrian Marino). În 
altă carte, Războiul nevăzut (1994; Premiul Uniunii 
Scriitorilor), B. propune o interpretare la Apocalipsa 
lui loan. Raportată la După Socrate, eseu despre 
libertatea gândirii, cartea reprezintă momentul 
complementar, dogmatic, în dialectica experienţei 
intelectuale/spirituale a autorului. Cum în prima 
eseistul îşi mărturisea (auto)ironic „perplexitatea” 
şi „ignoranţa”, în cea de-a doua îşi mărturiseşte 
„smerenia” în faţa textului sacru, urmărind nu atât 
originalitatea interpretării, cât autenticitatea trăirii, 
înscrisă în acesta. Următoarele două cărţi, Și a fost 
seară, şi a fost dimineaţă. Eseuri de spionaj cosmologic 
(1997) şi Ce caută, Doamne, Dumnezeule, Ceauşescu 
ăsta în rai? (997), tac din B. un personaj controver- 
sat, care recunoaşte senin un „plagiat involuntar” 
în faţa acuzațiilor serioase aduse în presă. În orice 
caz, eseistica din aceste culegeri abia mai aminteşte 
de autorul din După Socrate. Volumele de după 
2000, de la incalificabilul volum „ştiinţific” Noua 
Atlantidă (2002) la „romanul koantic” Matricea G/C 
(2007) şi la eseurile de „antroposofie” din Doctrina 
secretă (2008) şi din Principiul antropic (2012) sunt 
texte-hibrid în care sunt prezentate şi amestecate 
teorii pseudoştiinţifice şi senzaţionaliste, spiritu- 
aliste, new-agiste etc., o combinaţie de „literatură” 
paranormală/ezoterică şi eseistică teosofică, greu 
de luat în serios. 

SCRIERI: După Socrate (Eseuri despre spiritul ironic în 
literatură), Bucureşti, 1988; Războiul nevăzut. Cartea 
Apocalipsei, pentru copii, Bucureşti, 1994; Şi a fost seară, 
şi a fost dimineaţă. Eseuri de spionaj cosmologic, laşi, 
1997; Ce caută, Doamne, Dumnezeule, Ceauşescu ăsta 
în rai?, Timişoara, 1997; Noua Atlantidă, Bucureşti, 
2002; Matricea G/C, Bucureşti, 2007; Dialoguri desecreti- 
zate (anamorfoze), Bistriţa, 2007; România e un thriller, 
Bucureşti, 2007; Doctrina secretă, Bucureşti, 2008; Eseuri, 
Bucureşti, 2008; Principiul antropic, Bucureşti, 2012. 
Repere bibliografice: Mircea Mihăieş, [loan Buduca], 
O, 1988, 30, CU, 1995, 4; Eugen Simion, Notaţii despre 
spiritul ironic, RL, 1988, 39; Adrian Marino, Lectura 
ironică a ironiei, TR, 1988, 39; Țeposu, Istoria, 176-178; 
Al. Cistelecan, [Ioan Buduca], ECH, 1994, 1-3, VITRA, 1995, 
10, CLT, 2008, 49, E 2010, 11-12; Adriana Babeţi, Războiul 

nevăzut, O, 1995, 4; Octavian Soviany, Apocalipsa 
unui postmodernist, CNT, 1996, 6; Cornel Ungureanu, 
Haiducirea lui Ioan Buduca, O, 1997, 8; Grigurcu, Peisaj, 
II, 344-348; Daniel Cristea-Enache, Plagiatorul vioi, ALA, 
2000, 58; Lefter, Critica, 381-383; Andrei Terian, Romanul 
viitorului, CLI, 2007, 42; Alex. Ştefănescu, Buduca versus 
Einstein, RL, 2007, 39. C.H. 


BUDURESCU, Nicolae M. (28.VI.1888, Râmnicu 
Vâlcea — 6.IV.1974, Bucureşti), poet. Este fiul Mariei 
(n. Fotino) şi al lui Marin S. Budurescu, inginer. 
B., care după o scurtă şi discretă febră simbolistă, 
se sustrage definitiv chemării muzelor, a făcut la 
Bucureşti cursuri liceale, la Colegiul „Sf. Sava”, apoi 
studii de litere şi drept. Pe lângă o carieră de avocat 
(intră în Baroul de Ilfov în 1912), nutreşte ambiţii 
politice, fiind deputat în 1919-1920, 1931-1932 şi 
în 1934-1937. Deţine, un timp, funcţii de o anume 
însemnătate: secretar general în Ministerul Muncii, 
în Ministerul de Interne, subsecretar de stat pe lângă 
Preşedinţia Consiliului de Miniştri (în cabinetul 1.G. 
Duca) ş.a. Debutul se leagă de revista „Sămănătorul”, 
unde va publica în 1909 şi 1910, semnând mai întâi 
N. Budu, traduceri din Paul Verlaine, Thâophile 
Gautier, dar şi câteva poezii care, asemenea celor 
apărute tot atunci în „Junimea” din Râmnicu Vâlcea, 
nu vor fi selectate în unicul lui volum, Poema 
navelor plecate, subintitulat Crepusculare - Poema 
toamnei (1912). Poate invitat, poate recomandat 
de prietenul Tudor Vianu, ia contact cu cenaclul 
lui Al. Macedonski, mult mai semnificativă vădin- 
du-se totuși apropierea de gruparea simbolistă de la 
„Vieaţa nouă”, revistă unde a publicat, între 1910 şi 
1913 şi între 1918 şi 1919, poezie, proză, traduceri. 
Numele îi mai poate fi întâlnit în „Versuri şi proză”, 
„Rampa”, „Flacăra”, „Insula”, „La Revue roumaine”, 
„Ilustraţiunea naţională”, „Dreptatea”, „Actualitatea”, 
„Cugetul românesc” ş.a. În 1912 devenise membru 
al Societăţii Scriitorilor Români, iar în 1914 i se 
acorda Bene Merenti clasa |. 

Semnalând decalajul dintre o sensibilitate 
minoră şi noutatea unui tip de discurs liric, critica 
vremii îl plasa pe B. la „remorca simbolistă” a lui 
Ion Minulescu. În ritmul indecis al unui tem- 
perament elegiac, versul învăţăcelului urmează 
când cadenţele discursive ale micului romantism, 
alegoric şi romanţios, când mişcările mai subtile 
ale simbolismului. Poetul se vede asemenea unui 
„fluture ce moare-n crisalidă”, starea de suferință 
fiind aproape calmă, egală cu ea însăşi. Evadarea 

într-un spaţiu imaginar trece prin mai fiecare 
topos simbolist: plecări, nave, mare, orizonturi, 
parcuri, toamne, copaci goi, flori palide, saloane, 
instrumente muzicale, cripte, castele, vagi medi- 
evalităţi. Câteva obsesii coloristice, congenere, 
filtrează şi fixează imaginile. Dar mai cu seamă 
sonorităţile fastuoase, exotice duc către elemente 
de decor şi atmosferă specifice orientării („carta- 
ginezele carene”, „pragul de agată”, „laur corintian”, 
„cârje de cedru din Liban”, „unghii de camee flo- 
rentine”, „vase de Galle” ş.a.). Cât stă sub semnul 
sugestiei, melancolia transpare surdinizată, grațios 
muzicală. Mai frecvent însă ea se comunică decla- 
mativ, în scenarii epice simetric articulate, de o 
reflexivitate înduioşată. Cu unele excepţii, proza lui 
B. se aşază în prelungirea poeziei (nostalgii, dezilu- 
zii, rătăciri, recuzită medievală, corbi etc.), dar cu o 
şi mai apăsată notă de manierism. 

SCRIERI: Poema navelor plecate. Crepusculare-Poema 
toamnei, Bucureşti, 1912; I.G. Duca (în colaborare cu 1. 
Nicolescu), Râmnicu Vâlcea, 1934. 


Repere bibliografice: Trivale, Cronici, 150-154, 246; 
Lovinescu, Scrieri, IV, 567-568, VI, 141; Călinescu, 
Ist. lit. (1941), 626, Ist. lit. (1982), 705; Micu, Scriitori, 
105-109; Scarlat, Ist. poeziei, II, 351-352; Petria, Vâlcea, 
G.D. 


67-69. 


BUESCU, Victor 
(10.XI1.1911, Coţofenii 
din Faţă, j. Dolj — 
5.VL.1971, Lisabona), 
clasicist, traducător, 
poet. 


Este fiul Elenei (n. Constantinescu) şi al lui 
Gheorghe Buescu, cârciumar. După ce în 1929 a 
absolvit Liceul „Carol I” din Craiova, s-a înscris la 
Facultatea de Litere şi Filosofie din Bucureşti, luân- 
du-şi licenţa în filologie clasică în 1933. Studiază 
apoi la Paris, la Ecole Pratique des Hautes Etudes, 
între 1933 şi 1936, fiind în continuare, până în 1938, 
lector de limba română la Sorbona. În paralel, îşi 
pregăteşte doctoratul, pe care îl susţine în 1939 la 
București din cuza declanşării războiului. Întors în 
ţară, e numit asistent la Catedra de limba greacă, 

apoila cea delimba latină, condusă de N.I. Herescu. 
În presă debutează în 1930, la „Revista clasică”, 
unde va continua să publice până în 1942. Mai 
colaborează cu traduceri din autori latini şi portu- 
ghezi, note şi recenzii, la „Viaţa românească”, „lon 
Maiorescu”, „Ausonia”, „Buletinul Institutului de 
Studii Latine” (la care este prim-redactor), „Vre- 
mea”, „Revista Fundațiilor Regale”, „Dacia rediviva” 
ş.a. În 1941 îşi tipăreşte teza de doctorat sub forma 
unei ediţii critice, în limba franceză, a versurilor lui 
Cicero, iar în anul următor îi apare lucrarea 
Problemes de critiqueet d histoire textuelles. Ambele 
vor fi reeditate la Hildesheim în 1966 şi în 1973. 
Numit în 1943 lector de limba și literatura română 
la Universitatea din Lisabona, va profesa acolo 
până la sfârşitul vieţii. 

Confirmând speranţele puse în B. ca tânăr 
filolog, lucrările sale de la începutul deceniului 
al cincilea sunt de înalt nivel ştiinţific. Împreună 
cu volumele publicate mai târziu, printre care 
Hesperia (1964), o antologie a culturii greco-la- 
tine, şi Introducăo ă cultura clâssica (1970), şi cu 
unele comunicări susținute la congrese internaţi- 
onale, ele îl fac să dobândească o mare reputaţie 
printre specialiştii domeniului. O valoare deose- 
bită are activitatea lui de propagator al culturii 
române în Portugalia. Într-o conjunctură favora- 
bilă, el iniţiază, imediat după sosirea la Lisabona, 
o „Coleccâăo do Leiterado Romeno”, în care se tipă- 
reşte mai întâi Metodo practico da lingua romena 
de EV. Peyxoto da Fonseca, urmată de o suită de 
traduceri. B. a transpus în portugheză, singur sau 
în colaborare cu diverşi scriitori lusitani, poveşti 
româneşti populare și culte (Contos romenos, 1943, 
şi Novos contos romenos, 1946), Pădurea spân- 
zuraţilor de Liviu Rebreanu (1945), Viaţa la ţară 
de Duliu Zamfirescu (în „O sâculo”, 1947, în cola- 
borare cu Rogerio Claro), Amintiri din copilărie 
de Ion Creangă (1947) şi poezii de M. Eminescu 
(1950). Pentru alte traduceri (Ciulinii Bărăganului 
de Panait Istrati, 1946, Simfonia fantastică de Cezar 
Petrescu, 1946) a scris prefețe. În publicaţii de regulă 
universitare, i-au mai apărut două antologii lirice, 
precum şi zeci de articole despre scriitori români. 
B. este, de asemenea, autor al unui Dicionârio de 
romeno-portugu6s, editat postum, în 1977, a 335 
de articole din Encyclopedia „Verbo” (1961-1971), 
precum şi colaborator la lucrarea Le Verbe roumain 
a lui Alf Lombard. Traducerile româneşti din poeţi 
latini şi portughezi, din Goethe şi din Charles 

Baudelaire arată bun-gust în selecţie, sensibilitate 
şi talent. B. a compus, de altfel, el însuşi versuri şi a 
publicat, în 1953, volumul de poeme Atol. 


SCRIERI: Cicgron, „Les Arat6a'”, Bucureşti-Paris, 1941; 
ed. pref. A. Ernout, Hildesheim, 1966; Problemes de 
critique et d'histoire textuelles, pref. N. 1. Herescu, Bucu- 
reşti — Paris, 1942; ed. pref. Alexandre Cioranescu, Hil- 
desheim - New York, 1973; Atol, Lisabona, 1953; ed. 
postfață Vasile Turculescu, Bucureşti, 1999; Introducăo 
ă cultura clâssica, Lisabona, 1970; Un mito romano en 
la literatura portuguesa, Salamanca, 1971. Antologii: 
A fost odată..., pref. edit., Freiburg im Breisgau, 1951; 
Hesperia. Antologia de cultura greco-latina, Lisabona, 
1964. Traduceri: Contos romenos, Lisabona, 1944; Liviu 
Rebreanu, A foresta dos enforcados, Lisabona, [1945] (n 
colaborare cu Celestino Gomes); Novos contos romenos, 
Lisabona, 1946 (în colaborare); Ion Creangă, Recordacâes 
de infância, pref. Jean Boutiere, Lisabona, 1947 (în cola- 
borare cu Rouiva Mousinho); M. Eminescu, Poesias — 
Poezii, ed. bilingvă, pref. Mircea Eliade, Lisabona, 1950 
(în colaborare cu Carlos Queir6s), Poezii — Poesias, ed. 
bilingvă, îngr. Micaela Ghiţescu, pref. și postfață Mircea 
Eliade, Bucureşti, 2000 (în colaborare cu Carlos Queir6s 
şi Luciano Maia). 

Repere bibliografice: N.I. Barbu, „Cicgron, «Les Aratea»”, 
RER, 1942, 4; D.N. Burileanu, Marginalii la o ediţie critică 
a poeziilor lui Cicero, RFR, 1942, 10; Ovidiu Drimba, 
Scriitori români în portugheză, RER, 1944, 8; P Const. 
[Pompiliu Constantinescu], „Cantos romenos”, VRA, 
1943, 729; N.S. Govora, „Afol”, „Carpaţii” (Madrid), 
1955, 6-8; Alf Lombard, Reflexions relatives au compte- 
rendu de M. V Buescu, „Studia neophilologica”, 1958, 1; 
Gh. Bulgăr, Omagiu lui Victor Buescu, „Glasul patriei”, 
1972, 9; Edgar Papu, „Meşterul Manole” în literatura 
portugheză, TBR, 1973, 8; Mihai Zamfir, Limba română 
în Portugalia, TBR, 1973, 24; Al. Niculescu, Un dicționar 
român-portughez, RL, 1978, 16; Dicţ. scriit. rom. |, 
398-400; Popa, Ist. lit., I, 575-576; Florescu, Aristarc, Il, 
79-82; Manolescu, Enciclopedia, 101-102; Bibliografia 
do prof. Victor Buescu, f.., f. a. V.D. 


BUFNILĂ, Ovidiu (15.VIII.1957, Târgu Ocna), 
prozator. Este fiul Constanţei Bufnilă și al lui Ovidiu 
Butnilă, funcționari. După studii medii la Liceul 
„V. Alecsandri” din Bacău, a absolvit Facultatea 
de Mecanică a Institutului Politehnic din Galaţi 
în 1981. Lucrează ca inginer la Întreprinderea 
Metalurgică din Bacău (1982-1990), după care 
funcționează în presa locală, este consilier pe 
probleme de cultură și imagine al președintelui 
Consiliului Judeţean Bacău ș.a. După încercările 
din revista liceului, „Orizont” (1975), debutează 
propriu-zis cu povestirea Mașini în mișcare la 


Bufnilă 
„Luceafărul” în 1980, iar editorial cu romanul sci- 
ence-fiction Jazzonia (1992). A mai colaborat la 
„România literară”, „Convorbiri literare”, „Iribuna”, 
„Vatra”, „Contrapunct, „Cronica,  „Ateneu”, 
„Art-Panorama”, „Calende”, „Paradox”, „Helion”, 
„Quasar”, „Curentul”, „Jurnal SF” ș.a. Scrierile lui 
au fost incluse în numeroase antologii. Se numără 
printre membrii fondatori ai cenaclurilor Orientări 
(Galaţi, 1980), Fahrenheit 451 (Bacău, 1980) și 
Univers (Bistrița, 1981). A semnat scenariul filmului 
science-fiction Bariera, produs de Televiziunea 
Română în 1994. 

Deși o primă antologie a povestirilor sale apare 
abia în Moartea purpurie (1995), B. s-a remarcat 
de-a lungul anilor '80 ca unul dintre cei mai pro- 
lifici autori SF de proză scurtă. Specialitatea sa, 
configurată de timpuriu, e reciclarea cu distor- 
siuni, în zona paradoxului/absurdului suprarea- 
list, a unor obiecte găsite într-o zonă intertextu- 
ală larg definită: benzi desenate, filme de serie B, 
clasici SE, satirici science-fiction precum Robert 
Sheckley sau Fredric Brown, discuri de jazz, filme 
şi romane noir, |.L. Caragiale și B. însuși, care se 
autoplagiază cu delicii. În lumea ficțiunilor sale 
verosimilitate, motivare, cauzalitate, coagulare 
logică sau epică nu există decât eventual ca nişte 
noţiuni ireversibil alterate. Morţii şi viii, imagi- 
narii şi realii se cuplează într-o fericire somna- 
mbulică a independenţei totale față de prejude- 
cata vreunui realism. Cartea cea mai bună și în 
același timp mai caracteristică (stilistic și com- 
pozițional), romanul Cruciada lui Moreaugarin 
(2001), reciclează în două module ce interferează 
parţial texte mai vechi ale autorului. Primul, cel 
propriu-zis epic, oferă povestea unui mercenar 
intergalactic hârşit în bătălii care de care mai 
sângeroase, cinic, sadic, argotic, înviat din morţi, 
neezitant când e vorba să mânuiască spanga, şi 
istoria cruciadei în care pornește. Se valorifică 
un kitsch zgomotos şi ostentativ, de operetă sci- 
ence-fiction. SF-ul nu este aici mai mult decât un 
teritoriu de manevră sau un repertoriu de con- 
venţii ale genului (matrici informaţionale, identi- 
tăți mobile detaşabile, replicabile, interșanjabile, 
mutanţi, ciudaţi, monştri, voiaje interplanetare, 
arme după ultimul răcnet al viitorului, decoruri 
imitate după grafica fanzinelor etc.), o pălărie 
din care autorul scoate ce vrea. Poveştii acesteia 
de carton reciclat și resemnificat ironic i se face 
un adaos într-un al doilea modul (cu secvenţe 

care alternează cu cele ale firului principal. B. 
atașează poveştii principale o serie de marsupii 
narative sau eseistice, care remontează cu unele 
modificări textele sale mai vechi (Șapte oameni cu 
joben etc.). Legătura dintre cele două module este 
mai curând vagă, deşi unele ecouri (de pildă ono- 
mastice) se transmit dintr-unul în altul. Textele 
mizează pe efectul unui melanj straniu, a cărui 
continuă insolitare B. nu ajunge să o epuizeze. 
SCRIERI: Jazzonia, Bacău, 1992; Moartea purpurie, 
Bacău, 1995; Cruciada lui Moreaugarin, pref. Cătălin 
Ionescu, Ploiești, 2001; Inelul magic, 2002 (e-book); 
Câmpuri magnetice, 2002  (e-book); Meduza, 2003 
(e-book); Norii, 2005 (e-book). 

Repere bibliografice: Cornel Robu, Timpul este umbra 
noastră, Cluj-Napoca, 1991, 435-437; Oprițţă, Anticipația, 
329-334; Mihai lovănel, În care Autorul se râde..., ALA, 
2004, 735; Mircea Pricăjan, Un război la marginea 
pustiului, E 2004, 9; Budău, Bacăul lit., 738-741; Opriță, 
Cronici, 118-123; Cătălin Badea-Gheracostea, Alternative 
critice, ed. 2, Satu Mare, 2010, 174-176, 199-200. M.I. 


BUGARIN, Grigore (2.VI.1909, Ohabiţa, j. Caraş- 
Severin - 9.1X.1960, Timişoara), poet. Este al 
zecelea copil al Mariei (n. Ursu) şi al lui Ion 
Bugarin, ţărani. B. a urmat gimnaziul şi şcoala 
normală în Caransebeş. A fost învăţător, secretar 
al Revizoratului Școlar din Lugoj, funcţionar 
al Inspectoratului Școlar Regional Timişoara. 
Descoperind încă din şcoală, prin Nichifor 
Crainic, poezia „şesurilor natale”, începe să scrie. 
Debutează la „Semenicul” în 1930. Va fi prezent 
în publicaţii din Lugoj, Timişoara, Arad, Oraviţa, 
Mediaş, Cluj, Târgu Jiu, Bucureşti („Universul 
literar”, „Convorbiri literare”, „Buna Vestire”, 
„Porunca vremii”, mai susţinut scriind la „Sfarmă- 
Piatră”). O vreme a lucrat la Cernăuţi, la „Iconar”. 
Activa din 1936 în cenaclul Altarul Cărţii, devenit 
Asociaţia Scriitorilor Români din Banat, aflân- 
du-se, în ciuda unei chinuitoare boli de piept, 
printre animatorii vieţii culturale lugojene. 
Volumele Simfonia rustică (1935), Cântece de 
seară (1936), Cântarea dragostei (1937), Prăstă 
deal la nana-n vale (1937), Florile satului (1937), 
Amiaz liniştit (1939), Împăratul (1939) au strâns o 
parte din producţia lui poetică. O piesă de teatru 
sătesc, Baba Floarea, i s-a publicat în 1943. După 
război, pentru orientarea sa de dreapta, nu mai 
poate să apară în presă până în 1956, când revine 
în „Scrisul bănăţean”. Versuri din ultimii ani intră 
în volumul postum Cântecele mele (1980). 

Raliat tradiţionalismului gândirist, B. a văzut 
în autohtonism un criteriu al valorii literare, reco- 
mandând „evadarea în autohton”, în acele straturi 
arhaice ce s-au întruchipat şi se relevă prin 
miturile populare. Prizonier al dihotomiilor sim- 
pliste, reducea complexitatea sufletului colectiv 
la „structura” lui creştină şi la un energetism 
căruia balada Iovan Iorgovan, adevărat „mit dacic 
al stăpânirii de sine”, i-ar fi dat expresie deplină 
(Însemnări despre poezie, Lumina ce nu se stinge, 
Despre folclor şi însemnătatea lui, Literatură şi 
spirit autohton). A fost un susținător al „localis- 
mului creator” şi a pledat pentru dinamizarea 
energiilor provinciei. De unde, aspectul de cronică 
regională din publicistica sa (Figuri bănățene, 
Contribuţii la istoria literaturii bănăţene, Lugojul 
şi Universitatea Banatului), ca şi folosirea, în linia 
satirică a lui Victor Vlad Delamarina ori pentru 
culoare, a graiului bănăţean în poezie (Prăstă deal 
la nana-n vale), până la transcrieri similifolclo- 
rice (Florile satului). În ciuda acestor experienţe, 
a scris într-o limbă curată, mânuind, cvasima- 
nierist, vocabule abstract-simbolice şi enume- 
raţii metaforice în cascadă. Dacă Lucian Blaga 
îi apărea drept un fenomen unic prin asimilarea 
metafizică a folclorului, B., care reia figuraţia 
blagiană (Ruga profetului, Moartea lui Zamolxe, 
Cântă Pan), rămâne, cu lumea lui „de ciobani şi 
doine”, în orizontul, mai mult plastic, al sămănă- 
torismului. Logodna alegorică cu moartea, din 
Baladă de Sânziene, aduce reuşite transparenţe 
feerice şi cadenţe de rit mioritic, în timp ce fluxul 
metaforic dezlănţuit în jurul motivului magic al 
„vestirii”, din poemul Împăratu Î, şi viziunea unui 
destin glorios hărăzit românilor nu pot acoperi 
nici tezismul, nici convenţionalismul artizanal al 
autorului. 

SCRIERI: Simfonia rustică, Timişoara, 1935; Cântece de 
seară, Timişoara, 1936; Cântarea dragostei, Timişoara, 
1937; Prăstă deal la nana-n vale. Poezii în grai bănăţean, 
Timişoara, 1937; Florile satului. Poezii în formă populară, 
Lugoj, 1937; Amiaz liniştit, Lugoj, 1939; Împăratul, Lugoj, 
1939; Baba Floarea, Timişoara, 1943; [Versuri], în Ano, 
Ano! Lugojano!, îngr. şi introd. Gabriel Țepelea, Timi- 
şoara, 1974, 92-102; Cântecele mele, pret. Dim. Rachici, 
Bucureşti, 1980. 

Repere bibliografice: Ţepelea, Studii, 302-307; Ilea, 
Mărturisirile, 201-220; Ungureanu, Imediata, |, 
49-66; Negrilă, Însemnări, 171-178; Dicţ. scriit. rom., 
I, 400. S.C. 

BUGARIU, Voicu (6.VII.1939, Vâlcele, j. Covasna), 
critic literar, prozator. Este fiul Silviei (n. Cașaș) 
și al lui loan Gheorghe Bugariu, funcționar. 
Urmează studiile liceale, finalizate în 1956, la 
Braşov. Va absolvi în 1964 Facultatea de Filologie 
a Universității „Al. 1. Cuza” din Iaşi, unde în 1983 
își va susține doctoratul cu o lucrare despre 
Marin Preda, publicată sub titlul Existenţe ironice. 
Personajele lui Marin Preda (2006). După o scurtă 
perioadă în care este profesor la Rupea, va lucra 
la ziarul „Drum nou” (1965-1966), apoi la revis- 
tele „Astra” (1966-1974) și „Luceafărul” (1974- 
1992). În intervalul 1990-1994 este corespon- 
dent la Bucureşti al postului de radio Deutsche 
Welle. Scrie de două ori pe săptămână editoriale 
de opinii la ziarul brașovean „Monitorul expres” 
(2000-2007). Debutul publicistic s-a produs în 
1965 la „Iaşul literar”, iar cel editorial în 1967, sub 
pseudonimul Paul Antim, cu Lovituri din umbră, 
un miniroman istoric stângaci, scris în colabo- 
rare cu lon Topolog și plasat în timpul războaielor 
dintre Traian și Decebal. Va recurge la acelaşi pse- 
udonim atunci când va publica romanele polițiste 
Dispariţia unui contabil (1976), Balaban şi statuia 
(1981) și Un Casanova călătoreşte spre iad (1991). 
Alt pseudonim folosit de B. este Roberto R. Grant, 
sub care dă la iveală romanele SF Zeul apatiei 
(1998) și Animalul de beton (1999). A fost distins 
cu un premiu al Asociaţiei Scriitorilor din Braşov 
pentru Incursiuni în literatura de azi (1971). 
Scriitor prolific, B. s-a încercat ca prozator 
și critic, în procente relativ egale, atât în genuri 
așa-zicând paraliterare precum romanul poliţist 
sau proza SF, cât și în lucrări aspirând formal la un 
statut central, mainstream. Această versatilitate 
- care la un autor cu o bună conștiință teoretică 
nu este atât rezultatul unei indecizii, cât al unui 
program - are totuși dezavantajul că identitatea sa 
nu a reușit să se cristalizeze. Receptat mai mult ca 
scriitor SF, dar excomunicat periodic de comuni- 
tatea science-fiction, pe care a tratat-o cu sarcasm 
şi cu condescendență în articole și în lucrări 
precum Literaţi şi sefişti: o confruntare de mentali- 
tăţi (2007), critic literar referind substanţial despre 
Marin Preda, dar încetând, cu excepția publicării 
tardive a tezei de doctorat, să dea eseuri noi pe 
teme non-SF după Analogon (1981), bun prozator 
de consum, dar socotit prea serios pentru a intra 
pe listele de gen, adesea neconformist, căzând 
însă pradă unor excese conformiste precum în 


Bugariu 


Patria şi cuvântul poetic (1977), unde caracterul 
circumstanţial al temei înăbușă orice pertinență 
argumentativă, B. pare prin excelenţă un scriitor 
căzut între tabere și genuri, deși operează în toate 
(e drept, cu ghinionul de a nu o face niciodată 
în cote de excelenţă). Incursiuni în literatura de 
azi este o culegere eterogenă de eseuri, medali- 
oane şi cronici literare în care se conspectează, pe 
urmele lui Tudor Vianu, problema metaforei, se 
improvizează metacritic pe teme precum mora- 
lismul și „necesitatea negaţiei” ori biografiile 
literare și se vorbește despre romanul polițist sau 
despre SE Zaharia Stancu (1974), deşi cuprinde 
analize pertinente, nu-i mai mult decât o mono- 
grafie convenţională, retuşată în funcţie de 
clişeele canonice sau ideologice ale momentului. 
Analogon cultivă de asemenea eseul critic de mici 
dimensiuni, adnotarea, nota, notița — inteligente, 
dar fără a copleși speculativ. Ca excepţie, se reține 
un studiu mai lung consacrat literaturii lui Marin 
Preda, din care se recuperează o nuvelă precum 
Desfășurarea în numele „structurii autoparodice” 
programate de autor pe dedesubtul formulei 
realist-socialiste. Ca prozator B. a redebutat cu 
Vocile vikingilor (1970), oferind, sub forma unor 
texte scurte, o încercare nereuşită de SF poetic, 
străbătut de melancolie în fața plecărilor, pierde- 
rilor și eșecurilor spaţiale. În genul science-fic- 
tion și fantastic, volumul cel mai reprezentativ al 
lui B. a fost considerat Lumea lui Als-Ob (1981). 
Nuvela care dă titlul volumului transplantează 
în decor SF schema narativă din Odiseea, cu dis- 
torsiunile inerente cerute de transferul de cod 
literar. O excursie, pornind de la motivul călăto- 
riei în timp, formulează o tramă detectivistă prin 
care sunt integrate/rescrise palimpsestic două 
povestiri ale lui Edgar Allan Poe. O amintire, 
Coborâre în ape, Autostop, Pasiune dispărând 
sunt texte fantastice în care ipotezele insolite 
privesc existenţa unei femei-robot, desprinderea 
de corpul material etc. Un model poate fi con- 
siderat Mircea Eliade. Un filon aparte îl repre- 
zintă trilogia formată din romanele Zeul apatiei, 
Animalul de beton şi Visul lui Stephen King (2002), 
anticipație satirică extrapolând un viitor din 2058 
în care România a devenit Rominia, imperiu al 
romilor, având capitala la Bukry. Pe lângă exersa- 
rea din plin a mecanismelor specifice romanului 
de consum, rolul principal îl joacă nivelul ling- 
vistic, în care autorul șarjează temerile curente 


Bugeacul 


privind „stricarea” limbii prin import argotic sau 
anglofon, supralicitând cu inventivitate în cheie 
obscenă. Specularea - nu foarte politically correct 
- unei clișeistici etnice oferă, într-un mod con- 
troversat, sarea și piperul acestor romane a căror 
formulă e dată de amestecul dintre escatologie și 
scatologie. Curtezana onestă şi astrologul (2011) 
este un roman fantastic despre aventura erotică 
târzie trăită de un septuagenar, scriitor minor 
și astrolog amator, cu o tânără pe care o seduce 
prin aportul unui personaj fantastic, Wagner, 
împrumutat funcţional și nominal din Faust. În 
istoria românească a romanului polițist Literaţii 
se amuzau (1983) poate fi socotită o apariție 
notabilă. Acţiunea, plasată la Mogoșoaia, se 
inspiră aproximativ din circumstanțele morţii lui 
Marin Preda, dar le valorifică într-o compoziție ce 
amestecă romanul cu cheie de moravuri literare, 
farsa și tema crimei perfecte. B. s-a încercat și în 
genul romanului „de șantier” prin trilogia Curajul 
(1985), Coborâre în ape (1986), Platforma (1988), 
investigând, cu adecvare la comanda politică, 
viaţa minerilor, a scafandrilor și a lucrătorilor în 
foraj marin. August-decembrie (1990), unul din 
primele romane dedicate revoluției din decem- 
brie 1989, este în cea mai interesantă parte a sa 
un roman cu cheie urmărind reflectarea eveni- 
mentelor în redacția unei reviste literare, „Nova” 
(„Luceafărul”). 

SCRIERI: Lovituri din umbră (în colaborare cu Ion 
Topolog), I-II, Bucureşti, 1967; Vocile vikingilor, Bucu- 
reşti, 1970; Incursiuni în literatura de azi, Bucureşti, 
1971; Sfera, Bucureşti, 1973; Zaharia Stancu, Bucureşti, 
1974; Dispariţia unui contabil, Cluj-Napoca, 1976; Patria 
şi cuvântul poetic. Eseu despre expresivitate și elocinţă, 
Bucureşti, 1977; Balaban şi statuia, Cluj-Napoca, 1981; 
Lumea lui Als-Ob, Bucureşti, 1981; Analogon, Bucu- 
reşti, 1981; Cuvintele unei călătorii, laşi, 1981; Literaţii 
se amuzau, Bucureşti, 1983; Curajul, Bucureşti, 1985; 
Coborâre în ape, Bucureşti, 1986; Platforma, Bucureşti, 
1988; August-decembrie, Bucureşti, 1990; Un Casanova 
călătoreşte spre iad. Cum se înfăptuieşte o crimă 
perfectă?! București, 1991; Zeul apatiei, Timişoara, 1998; 
Animalul de beton, Cluj-Napoca, 1999; Visul lui Stephen 
King, Ploiești, 2002; Mozart și moartea, București, 2003 
(e-book); Existenţe ironice. Personajele lui Marin Preda, 
2006 (e-book); Literaţi şi sefişti: o confruntare de menta- 
lități, Braşov, 2007; Curtezana onestă şi astrologul, Bucu- 
reşti, 2011; Ion Topolog. O mitologie a iubirii, Bucureşti, 
2011. 

Repere bibliografice: Gheorghe Grigurcu, „Vocile 
vikingilor”, E 1971, 2; Gabriel Gafiţa, „Sfera”, VR, 1974, 
1; Valentin E Mihăescu, „Literaţii se amuzauw”, LCE, 1983, 
46; Nicoleta Ghinea, Realitate şi simbol, RL, 1989, 2; 
Ulici, Lit. rom., |, 423-424; Dicţ. scriit. rom., L, 400 — 402; 
Opriţă, Anticipația, 249-258, 511-517, passim; Popa, Ist. 
lit., II, 938-939, 1048; Robu, Science-fiction, 157-163, 
369-388; Opriţă, Cronici, 23-30, 266-286; Cătălin 
Badea-Gheracostea, Aducerea la zi, Satu Mare, 2011, 
122-125. M.I. 


BUGEACUL, „revistă literară şi de luptă cultu- 
rală a tinerei generaţii” apărută lunar, la Bolgrad, 
din septembrie 1935 până în martie 1940 şi la 
Bucureşti din ianuarie până în mai 1941. Până în 
iunie 1936 a fost condusă de un comitet din care 
făceau parte, printre alţii, Vladimir Cavarnali, 
Igor Ivanov, Teodor Nencev, Iacob Slavov; redac- 
tor-şef: Teodor Nencev (până în noiembrie 1936). 
În iunie 1936 director şi proprietar al revistei 
devine Dragomir Petrescu, care va conduce 
singur revista din noiembrie 1938 (în perioada 
decembrie 1936 - octombrie 1938 redactor-şef 
a fost lacob Slavov). B. îşi propune, în artico- 
lul Cuvânt înainte, un vast program cultural 
„având un unic scop, ridicarea Bugeacului” prin 
formarea „gustului tineretului pentru literatură”, 
îndrumarea acestuia „pe calea adevărului şi a 
luminii” şi prin descoperirea unor noi talente. 
Anunţând ruptura cu trecutul şi promovarea 
„spiritului nou”, modernist, şi îndemnându-i pe 
cei „care se simt încă tineri” să se alăture echipei 
redacționale pentru a împodobi „paginile acestei 
reviste cu tot ce sufletul lor poate să creeze”, B. va 
promova constant tinerii scriitori din Basarabia, 
prezenţe permanente fiind Vladimir Cavarnali, 
Iacob Slavov, Andrei Ciurunga, Boris Baidan, 
Teodor Nencev, Lotis Dolenga, Octav Sargeţiu, 
Ion Sulacov, Igor Ivanov, Leonid Suhaciov. Mai 
publică versuri, proză şi articole Alexandru Piru, 
Artur Gorovei, Mircea Streinul, lulian Vesper, G. 
Tutoveanu, George Drumur, George Voevidca, 
George Meniuc, Gh. Bezviconi, Bogdan Istru, 
Sergiu Matei Nica ş.a., sunt reproduse versuri 
de G. Coşbuc, Octavian Goga, Panait Cerna ş.a. 
La rubrica „Vitrina literară” şi în alte compar- 
timente ale revistei apar recenzii şi studii refe- 
ritoare la operele lui D. Cantemir, B.P. Hasdeu, 
Titu Maiorescu, Liviu Rebreanu, N. Iorga, Panait 
Istrati, E. Lovinescu, Alexie Mateevici, Victor 
Ion Popa, G.M. Vlădescu, lon Buzdugan, Elena 

Farago, Radu Boureanu, Virgil Carianopol, Al. 
Robot, Petre Stati, Elena Dobroşinschi-Malai, 
Constantin Virgil Gheorghiu, Haralambie Țugui, 
D. Munteanu-Râmnic, N. Costenco ş.a., cronici 
la traducerile din operele lui Giovanni Papini, 
D'Annunzio, Mihail Zoşcenko ş.a., traduceri 
din poezia lui Georg Trakl, semnate de Mircea 
Streinul. Numărul 5-—7/1939 este dedicat folclo- 
ristului Artur Gorovei, colaborator permanent 
al B., iar numărul 1-2 din aceleași an lui Al. 
Macedonski. Schimbările în conducerea redacţiei 
duc la inaugurarea unor rubrici noi: în perioada 
când redactor-şef era Iacob Slavov apar rubri- 
cile „Lirică bucovineană” şi „Folclor din Bugeac”, 
ultima susținută de Leonard Cazacianu şi Gh.T. 
Burlea, iar sub direcţia lui Dragomir Petrescu se 
schimbă chiar profilul revistei, rubrica „Răzoare 
străjereşti” devenind predominantă, în defavoa- 
rea literaturii. Din septembrie 1936 B. este subin- 
titulată „Revistă literar-culturală”, iar în perioada 
bucureşteană se va numi „Bugeacul literar, 
cultural şi naţiona/. V.M. 


BUGNARIU, luliu (3.X1.1864, Hordou, azi George 
Coşbuc, j. Bistriţa-Năsăud — 21.VII.1929, Bistriţa), 
folclorist. A făcut studii secundare la Năsăud şi a 
fost învăţător la Hordou. A colaborat la „Arhiva 
someşană”, „Epoca”, „Foişoara pentru răspândirea 
cunoştinţelor folositoare şi a iubirei de carte în 
popor”, „Gazeta poporului”, „Gazeta Transilvaniei”, 
„Revista ilustrată”, „Iribuna”, „Iribuna poporului”. 

Nepot de soră al lui George Coşbuc, B. tipă- 
reşte, în două volume, culegerea Muza someşană 
(1892-1901), care are meritul de apune în lumină, 
după colecţiile preponderent lirice ale lui Ioan 
Micu Moldovanu şi Vasile Onişor, epica versificată 
transilvăneană dintr-o regiune nu prea bogată 
în acest fel de texte. Câteva balade (Savercuța, 
Rusalina, Cetan, Şoimărel, Răzbunarea) sunt 
piese unice în literatura populară românească. 
Cea mai importantă este Bogița, culeasă din 
comuna Telciu, prima variantă transilvăneană 
a tipului universal „Lenore”, prelucrată apoi de 
Coşbuc în Blestem de mamă. Cel de-al doilea 
volum al Muzei someşene, cu subtitlul Doine, hore 
şi satire poporale române din jurul Năsăudului, 
nesistematizat şi fără să consemneze numele 
informatorilor şi al localităţilor de provenienţă, 
vădind şi unele „aranjamente” ale lui B., con- 
tribuie totuşi la mai buna cunoaştere a liricii 


Buha 


populare năsăudene, fiind totodată un document 
al folcloristicii transilvănene de la sfârşitul seco- 
lului al XIX-lea. 

Culegeri: Muza someşană. Poezii poporale române din 
jurul Năsăudului, vol. I: Balade, Gherla, 1892, vol. II: 
Doine, hore şi satire poporale române din jurul Năsău- 
dului, Arad, 1901. 

Repere bibliografice: 1. Calomfirescu [Aron Densuşianu], 
„Muza someşană”, „Revista critică literară”, 1895, 2; 
Ilarie Chendi, „Muza someşană” 1901, „Curierul literar”, 
1901, 1; Bârlea, Ist. folc., 299-300; Iordan Datcu, Iuliu 
Bugnariu a tipărit şi volumul al doilea din „Muza 
someşană”, MS, 1976, 2; Dicţ. lit. 1900, 131; Datcu, Dicţ. 
etnolog., 165-166. I.D. 


BUHA, revistă apărută la Turnu Măgurele, lunar, 
în ianuarie şi februarie 1936, cu subtitlul „Literară. 
Critică. Artistică.”. Redactori: Florea Călin şi 
Dan Mureş (în fapt, publicistul G. Moldoveanu). 
Publicaţie de orientare social-democrată, cu 
format liliputan asemănător întrucâtva arghezie- 
nei „Bilete de papagal”, B. se vrea, după simbolul 
ales ca titlu, o expresie a înţelepciunii, a echi- 
librului. Ideile marxiste din articolul-program 
Preliminarii — unde este citat Ilya Ehrenburg — nu 
sunt suficient cristalizate, mai vizibile părând 
accentele polemice la adresa curentelor avan- 
gardiste, a estetismului abstract şi, în plan social, 
reacţia la tendinţele mistice, iraționale şi fasciste. 
Aşa se explică atacul la adresa „Gândirii”, incri- 
minată a fi „medievala revistă a nichiforismului 
hitleristo-corporatist în România”, şi entuzias- 
mul nedisimulat cu care este salutată revista lui 
N.D. Cocea „Era nouă”. Paginile de beletristică 
sunt nesemnificative. Semnează versuri George 
Popa (o traducere din Ady Endre), Dan Mureş, N. 
Stănescu-Udrea, Elefterie Bleoca; o proză scurtă 
îi aparţine lui Andrei Botin. Se publică recenzii 
la Geneza formelor culturii de PP. Negulescu 
şi la placheta de debut a lui Constantin Salcia, 
Năvodar de stele, un eseu despre Heinrich Heine 
semnat de Iosif Halpern. Paginile sunt înviorate de 
câteva schițe grafice datorate pictorului Laurenţiu 
Stan. Având o existenţă efemeră, B. nu şi-a putut 
contura personalitatea, cele două numere înscri- 
ind-o însă în orbita presei de stânga, alături de 
„Era nouă”, „Veac nou”, „Bluze albastre”, „Cuvântul 
liber”, „Cultura proletară”. LR. 


Buhociu 


BUHOCIU, Octavian 
(20.X.1915, Crăieşti, 
j. Galaţi — 11.1X.1978, 
Bochum, Germania), 
etnolog. 


Este fiul Ecaterinei (n. Ababel) și al lui Costică 
Buhociu, ţărani. A făcut studii de litere şi filosofie la 
Universitatea din Bucureşti, luându-şi licenţa în 
litere (1947) şi în filosofie (1948) cu tezele Filosofia 
istorică a lui T: L. Maiorescu şi Teoria cunoaşterii la 
Lucian Blaga şi Mircea Florian. După ce, între anii 
1945 şi 1948, a fost membru al cercului de studii fol- 
clorice condus de George Breazul şi a participat la 
cercetările de teren în Țara Oltului din vara anului 
1946, apoi, pentru puţin timp, a fost profesor supli- 
nitor la Liceul „Carol I” din Bucureşti, în 1948 a 
trecut clandestin granița în Iugoslavia şi s-a stabilit 
în Germania. Și-a susținut doctoratul de stat în litere 
la Sorbona (1958) cu tezele Le Folklore roumain de 
printemps şi La Philosophie de histoire dA.D. 
Xenopol, din comisia de examinare făcând parte 
Jean Boutiere, Mario Roques, Georges Dum&zil, 
Rene Poirer şi Raymond Aron. A fost secretar general 
la Centre Roumain de Recherches din Paris (1956- 
1963), lector de limbă şi literatură română la 
Universitatea din Bochum (1966-1978), redactor al 
revistei „Semne”. A colaborat şi la „Beitrăge zur 
Siidosteuropa Forschungen” (Miinchen), „Bulletin 
du Centre Roumain de Recherches de Paris”, 
„Convorbiri literare”, „Criticân” (Miinchen), „Current 
Anthropology” (Chicago), „Cronica”, „Destin” (Madrid), 
„Kurier”, „Kurier der Rimanischen Studenten” 
(Bochum), „Libertatea”, „Mâlanges” (Buenos Aires), 
„Revista de filosofie” (Costa Rica), „Zeitschrift fiir 
Balkanologie” (Wiesbaden) ș.a. 

Principala lucrare a lui B., Die rumânische 
Volkskultur und ihre Mythologie (1974), cu varianta 
ei românească Folclorul de iarnă, ziorile şi poezia 
păstorească (1979), contribuţie de seamă la cunoaş- 
terea, în spaţiul germanic, a spiritualităţii populare 
româneşti, este mai puţin o cercetare despre mito- 
logie şi mai mult un studiu asupra obiceiurilor de 
iarnă (colindele), a cântecului ritual Ziorile şi poeziei 

pastorale. Preocupat să contribuie la demonstra- 
rea vechimii şi continuității poporului român în 
spaţiul carpato-danubiano-pontic, autorul apelează 
la folclorul tradiţional, cu „matca arhaică, precreş- 
tină” dată de straturile traco-dace. În examinarea 
lor trece dincolo de trama epică, de „fabulă”, oprin- 
du-se la elementele mitice particulare: bradul ca 
arbore sacru („axă a lumii”) în riturile de nuntă şi de 
înmormântare, cultul aurorei („Dintre toate neamu- 
rile Europei, numai românii au o credinţă în auroră, 
pe toate planurile şi sub toate aspectele vieţii indi- 
viduale şi sociale”). Capitolul Confreriile de feciori, 
predominant descriptiv, nu atinge valoarea stu- 
diului monografic despre cetele de feciori din Țara 
Oltului aparținând lui Traian Herseni şi intitulat 
Forme străvechi de cultură poporană românească. În 
capitolele următoare — Colindele: Coconul, feciorul 
şi fata mare, Colindele: Leul, ciuta, cerbul, vulturul, 
dulful - se inventariază cu subtilitate bogatele 
simboluri populare ale bestiarului carpatic. Este 
subliniat faptul că, deşi unele tipuri de colinde se 
întâlnesc şi în folclorul popoarelor vecine, cele din 
spaţiul nostru folcloric sunt superior cristalizate 
artistic. Lucrarea, cu merite în promovarea folclo- 
rului românesc peste hotare, conţine numeroase 
observaţii pertinente, cum este aceea despre mitul 
vânării bourului, considerat mit naţional, al origi- 
nilor, precum şi numeroase asociaţii sugestive între 
miturile populare româneşti şi miturile altor civili- 
zaţii, reprezentând lăudabile încercări de încadrare 
a mitologiei noastre în contextul universal. Uneori, 
însă, asociaţiile depăşind limitele unei plauzibile cir- 
culaţii a motivelor, alunecă în gratuitate, amintind 
de tezele folcloriştilor mitologizanţi Th. D. Speranţia, 
Aron Densuşianu ş.a. Cercetătorul pregătise şi un 
studiu amplu intitulat Mitologie românească (28 de 
capitole), din care au apărut, postum, Introducere şi 
şase capitole în „Kurier” din Bochum (1987). 
SCRIERI: The Pastoral Paradise: Romanian Folklore, 
Ohio-Miinchen, 1966; Novac în Țara Amazoanelor, 
Madrid, 1972; Die rumâănische Volkskultur und ihre 
Mythologie, Wiesbaden, 1974; ed. (Folclorul de iarnă, 
ziorile şi poezia păstorească), Bucureşti, 1979. 

Repere bibliografice: Nicolae Bot, „Die rumânische 
Volkskultur und ihre Mythologie”, ST, 1975, 6; Al. Z. (Al. 
Zub], „Die rumănische Volkskultur und ihre Mythologie”, 
AIX, t.XII, 1975; Jean Barnabe, „Die rumânische Volkskultur 
und ihre Mythologie”, „International Journal of Rumanian 
Studies” (Amsterdam), 1976, 1-2; lon Taloş, „Die 
rumânische Volkskultur und ihre Mythologie”, AMET, 1976, 

8; Felix Karlinger, „Die rumănische Volkskultur und ihre 
Mythologie”, „Siidostforschung” (Miinchen), 1976; Adrian 
Fochi, „Die rumânische Volkskultur und ihre Mythologie”, 
„Oesterreichische Osthefte” (Viena), 1976; Lucia Berdan, 
„Folclorul de iarnă, ziorile şi poezia păstorească”, ALIL, 
t.XXVII, 1979-1980; Virgil Cândea, Un studiu despre folclorul 
românesc, IBR, 1980, 173; Nicolae Bot, Folclor românesc în 
perspectivă mitologică, ST, 1980, 12; Datcu, Dicţ. etnolog. 
166-167; Manolescu, Enciclopedia, 102-103; Datcu, 
Miscellanea, 527-550. I.D. 


BUICIUC, Mircea Aurel (11.IV.1936, Roma, j. 
Botoșani), traducător, editor. Este fiul Aglaiei (n. 
Păduraru) și al lui Haralamb Buiciuc, țărani. După 
absolvirea liceului la Baia Mare (1956), urmează 
cursurile Institutului „Maxim Gorki” din București 
(1956-1960). Se specializează apoi în limbile engleză 
şi spaniolă, frecventând cursurile Universității 
Populare (1964-1968), și în ziaristică, în cadrul 
Academiei „Ștefan Gheorghiu” (1973-1974). Din 
1960 începe să lucreze la Editura pentru Literatură 
Universală (din 1969 Editura Univers), mai întâi 
ca redactor responsabil de carte, apoi ca redactor 
principal, coordonator de secție în compartimen- 
tul de literaturi estice. În cele câteva decenii de 
activitate (continuată, după pensionarea din 1997, 
în calitate de colaborator, și la Editura Polirom), a 
îngrijit editarea a peste patru sute de titluri de carte 
traduse din beletristica universală, din fondul clasic 
şi contemporan, aparținând cu precădere litera- 
turilor din spaţiul geografic al fostei URSS, dar și 
din altele (bulgar, ceh, slovac, francez etc.). A cola- 
borat la „România literară”, „Ramuri”, „Secolul 20”, 
„Orizont”, „Contemporanul”, „Însemnări ieșene”, 
„Suplimentul de cultură” ș.a. O comedie de Serghei 
Mihalkov, Spuma, în tălmăcirea sa, a fost jucată 
la teatre din ţară în 1976-1978. Este membru în 
colegiul de redacție al revistei „Hyperion” (Botoșani) 
și membru, din 1992, în Consiliul Uniunii Scriitorilor 
din România. A fost distins cu Diploma pentru tra- 
duceri din literatura rusă (Riga, 1988), cu Premiul 
Asociaţiei Scriitorilor din București (1978, 2004) și 
cu Premiul Uniunii Scriitorilor (2006). 

B. debutează editorial în 1971 cu versiunea la un 
roman allui luri Dombrovski, Pe urmele șarpelui boa 
(Conservatorul muzeului de relicve antice), parabolă 
a situației intelectualităţii în vremea totalitarismu- 
lui stalinist. Se afirmă ca traducător redutabil din 
literatura rusă cu transpunerea în 1980, a roma- 
nului Despărțire de Matiora de Valentin Rasputin, 
descriere epopeică a strămutării unui sat pentru 


Bujor 


construcția unei hidrocentrale, totodată scrutare 
metafizică a condiției omului simplu, carte în care a 
excelat în echivalarea dialectelor siberiene printr-o 
mare varietate stilistică a graiurilor românești și prin 
reconstituirea atmosferei. O provocare a constituit-o 
realizarea versiunii la Sectanții de luri Mamleev 
(2006), experiment al monstruosului și patolo- 
gicului neîngăduit, roman „metafizic negru” al 
stărilor ce depășesc limitele oricărei rațiuni umane. 
Îndelungata preocupare, ca editor, pentru creaţia 
lui Mihail Bulgakov s-a împlinit și în planul tradu- 
cerii, în care, singur sau în colaborare, a dat versiuni 
notabile ale prozei scurte (Scene moscovite, 2004, 
Însemnările unui tânăr medic, 2005, și mai ales 
Diavoliada și alte povestiri, 2008). A mai tălmăcit 
proză de Evgheni Evtușenko și Andrei Kurkov și 
o serie de cărți pentru copii. După pensionare a 
îngrijit editarea unor scrieri de Ivan Turgheniev, 
Taras Șevcenko, Andrei Bîtov, Vasili Grossman ș.a. 
Traduceri: luri Dombrovski, Pe urmele șarpelui boa 
(Conservatorul muzeului de relicve antice), Bucu- 
rești, 1971; Veniamin Kaverin, La oglindă, București, 
1973; Kirill Bulîciov, Fetița de pe Terra, București, 1978; 
Valentin Rasputin, Despărțire de Matiora, îngr. trad., 
pref. Mihai Novicov, București, 1980; ed. pref. Ion Vasile 
Șerban, București, 2000; Evgheni Evtușenko, Dulce ținut 
al poamelor, îngr. trad., pref. Ion Ianoși, București, 1983; 
V. Berestov, Și pisoiul, și cățelul, București, 1983; Natalia 
Durova, Poftiţi în arenă), București, 1985; Bătrânul cal 
și leul. Basm popular bielorus, Bucureşti, 1988; William 
Diehl, Huliganii, București, 1996 (în colaborare cu Dora 
Fejes); Mihail Bulgakov, Scene moscovite, îngr. trad., pref. 
Emil Iordache, Iași, 2004, Însemnările unui tânăr medic, 
Iași, 2005 (în colaborare cu Emil Iordache), Diavoliada 
și alte povestiri, îngr. trad., pref. Ion Vartic, Iași, 2008 (în 
colaborare); Andrei Kurkov, Moartea pinguinului, Bucu- 
rești, 2006; Iuri Mamleev, Sectanțţii, București, 2006. 
Repere bibliografice: Nicolae Manolescu, Despărțirea 
de trecut, RMB, 1981, 11 312; Tatiana Nicolescu, 
Matiora, RL, 1981, 14; Emil lordache, Romanul unui 
poet, „Caiete botoșănene”, 1984, 5; Radu Ciobanu, 
Evtușenko romancier, T, 1984, 9; Andreea Deciu, O 
rugăciune laică, RL, 2000, 23; Doris Mironescu, „Scene 
moscovite”, 'TP. 2005, 2; Andreea Răsuceanu, Romanul 
rus contemporan sau Demoniada de sub mantaua 
gogoliană, OC, 2008, 426. C.Br. 


BUJOR, Paul (20.VII.1862, Bereşti, j. Galaţi — 
15.VI.1952, Bucureşti), prozator. Este fiul Anastasiei 
și al lui Gavril Bujor, funcţionar comunal. Dat 
la şcoală la Bârlad, va absolvi Liceul „Gh. Roșca 
Codreanu” în 1879. După ce îşi ia bacalaureatul la 


Bujoreanu 


Bucureşti (1880), va urma Facultatea de Ştiinţe, în 
1887 aflându-se pentru specializare la Paris. Teza 
de doctorat, pregătită sub îndrumarea biologului 
Karl Vogt, e susţinută la Universitatea din Geneva, 
în 1891. Membru al grupării socialiste a studenţi- 
lor români de la Paris, reia la Geneva contactul cu 
cercurile socialiste, audiază câteva conferinţe ale lui 
G.V. Plehanov, ambianța influenţându-i opţiunile 
sociale şi politice. La întoarcerea în ţară va fi asistent 
şi apoi şef de lucrări la Facultatea de Ştiinţe din 
Bucureşti, în 1896 ocupând, prin concurs, postul de 
profesor de morfologie animală la Universitatea din 
Iaşi, unde va rămâne până în 1936, când se retrage 
la pensie. Omul de ştiinţă - profesor, decan (1905— 
1918), director al Institutului de Morfologie Animală 
- are merite în crearea şcolii ieşene de biologie 
animală şi îndeosebi în iniţierea unor cercetări de 
hidrobiologie a lacurilor sărate. Ca reprezentant 
al Universităţii din Iaşi, a fost, în câteva legislaturi, 
senator şi deputat; susținea politica de ameliorare 
a vieţii rurale, pleda pentru o reformă agrară care 
să dea posibilitatea formării de obşti ţărăneşti, se 
înscria printre adepţii votului universal. În 1948 a 
fost ales membru onorific al Academiei RPR. 

Chiar dacă întâiele încercări literare datează 
din 1887, anul şederii lui la Paris, B. debutează 
abia în 1894 la „Literatură şi ştiinţă”, revista lui 
C. Dobrogeanu-Gherea, cel pe care îl cunoscuse 
prin intermediul lui Al. Vlahuţă, bun prieten şi 
coleg de liceu la Bârlad. A mai colaborat la „Lumea 
nouă literară şi ştiinţifică”, „Noua revistă română”, 
„Sămănătorul”, la publicaţiile ieşene „Iribuna 
conservatoare”, „Arta”, „Epigonii”, „Opinia, la 
„Moldova” (Botoşani). Semnând, alături de G. 
Ibrăileanu şi H. Sanielevici, în „Curentul nou” din 
Galaţi (1905-1906), va fi, împreună cu C. Stere, din 
martie 1906 până în martie 1907, director al „Vieţii 
româneşti”. După ce părăseşte revista ieşeană, va 
reveni sporadic în presă, la „Opinia”, „Adevărul, 
„Viaţa socială”, „Universul”, „Dimineaţa”, „Adevărul 
literar şi artistic” ş.a. Volumele Amintiri de A. 
Vlahuţă şi I.L. Caragiale (1938) şi Îndurare! (1939), 
întoarceri la climatul şi preocupările literare ale 
juneţii, din care se născuseră scrierile din volumul 
Mi-a cântat cucu-n faţă (1910), par a avea o întârzi- 
ere de câteva decenii. Deoarece aparţine întru totul 
unei orientări caracteristice pentru presa aflată în 
descendența „Contemporanului”, pe traiectoria ce 
duce spre poporanism în faza lui inițială, prozato- 
rul pivotează convins, cu un patetism nedisimulat, 

în interiorul tematicii sociale. Obsesive sunt pentru 
el oprimarea ţăranului şi ruina vieţii de la sate; ati- 
tudine în care intră deopotrivă înduioşare, revoltă, 
protest. Tendinţa caută să devină demonstraţie 
tezistă, limitând valoarea acestor încercări literare, 
comparabile (uneori chiar surprinzător de ase- 
mănătoare) cu paginile Sofiei Nădejde despre 
„chinurile vieţii” de la ţară. Mi-a cântat cucu-n 
față, nuvela de debut, pe care s-a sprijinit în bună 
măsură renumele de prozator al lui B., fixează 
cadrele în care i se va mişca scrisul: registru epic 
ingenuu, dialoguri şi pasaje descriptive sau evo- 
catoare ce vor să recompună realistic o atmosferă 
ori să radiografieze stări sufleteşti, destin tragic 
marcând existenţa personajelor, o voce nara- 
tiv-auctorială cu inflexiuni domoale, compasive, 
care ţine să spună că pervertirea sufletelor, neca- 
zurile, nelegiuirile, năpasta vin din imixtiunea în 
lumea satului a unor legi nefireşti, nedrepte. Rar, 
ca în povestirile Măcar o lacrimă... şi Urme după 
1907, idilismul, caricarea sentimentală şi ideolo- 
gică sunt abandonate, urmarea fiind o formă mai 
neostentativă de expresie, o concentrare a mij- 
loacelor. Şi ca memorialist, reînviind figurile lui 
Al. Vlahuţă, I.L. Caragiale, Barbu Delavrancea şi 
Nicolae Grigorescu, B. îşi consumă mai ales forțele 
sentimentale, de om ce se dăruie prieteniei. Optica 
sociologizantă domină, ca şi în proză, dar câteva 
detalii, unele elemente anecdotice au făcut carieră 
în biografia literară de la noi. 

SCRIERI: Mi-a cântat cucu-n față, Bucureşti, 1910; 
Amintiri de A. Vlahuţă şi I.L. Caragiale, Bucureşti, 1938; 
Îndurare!, Bucureşti, 1939; Scrieri alese, Bucureşti, 1951. 
Repere bibliografice: Teodorescu-Sadoveanu, Amintiri, 
374-377, Călinescu, Opere, IV, 78-79; Călinescu, Isf. lit. 
(1941), 499, Ist. lit. (1982), 565; Leon, Umbre, I, 13-18; 
Kalustian, Simple note, II, 65-130; Dicţ. scriit. rom. |, 
402-403; Livia Ciupercă, Pe urmele lui Paul Bujor, lași, 
2010. G.D. 


BUJOREANU, Gheorghe (14.X.1900, Ţuţcani, j. Vaslui 
- 28.V.1990, Galaţi), poet, prozator. Este fiul Zamfirei 
(n. Lefter) și al lui Constantin Bujoreanu. Absolvent, 
în 1921, al Şcolii Normale din Galaţi şi, în 1930, al 
Facultăţii de Litere şi Filosofie din Bucureşti, B. este 
un timp inspector în judeţele Ismail şi Cetatea Albă, 
apoi profesor la Bolgrad şi, din 1939 până la pensio- 
nare, în 1970, la Galaţi. Debutează cu versuri în supli- 
mentul ziarului „România nouă” (1921). Va colabora 
şi la „Licăriri”, „Luminişuri”, „Răsăritul”, „Freamătul 

literar”, „Ramuri”, „Albina”, „Familia noastră” (la 
care este redactor), „Convorbiri critice”, „Bugeacul”, 
„Revista Fundațiilor Regale”, „Orizonturi”. La Bolgrad 
îşi tipăreşte în 1936 volumul Demonul. Alte nuvele îi 
vor apărea târziu, în „Pagini dunărene”. 

Fluente, versurile lui B. ce zugrăvesc „icoane 
neuitate de la ţară” sunt anacronice. Mai izbutite 
sunt câteva pasteluri (Peisaj, Toamna în Bugeac). 
Însuşiri oarecum variate relevă în schimb proza. 
În nuvela ce dă titlul volumului din 1936, ca şi în 
Dinu Măgură, publicată în „Ramuri”, frământarea 
lăuntrică a eroilor în luptă cu „demonul simţurilor” 
e urmărită atent, veridicitatea evoluţiei atenuând 
mult tezismul finalurilor tragice. Câteva tipuri — 
un preot jovial, împintenat de o nevastă lacomă, o 
directoare de şcoală ce posedă secretul reuşitei la 
inspecții, o „Coana Maria” sau o văduvă geloasă pe 
soţul defunct — au naturaleţe, iar o scenă de propa- 
gandă electorală amuză şi satirizează. Scrise după 
1960 şi rămase în pagini de revistă, ca şi alte proze, 
Huhurezii şi Toporişca se contormează canonu- 
lui ideologic al epocii, idealizând „colectivizarea”. 
Ţăranii au însă nume de o savoare frustă, gesturile 
lor sunt nuanţat surprinse, iar lexicul e mustos. 
Răzgândire schiţează cu umor portretul unui supli- 
nitor improvizat, iar Din zile de august sugerează 
bine panica, incertitudinile şi suferinţele unei 
familii ţărăneşti în vara anului 1944. 

SCRIERI: Demonul, Bolgrad, 1936. 

Repere bibliografice: Predescu, Encicl., 138; Cezar V. 
Bahrian, Redescoperirea valorilor, CNT, 1987, 5; Sterian 
Vicol, Înaintând odată cu veacul. Gh. Bujoreanu, „Porto 
Franco” (Galaţi), 1990, 3; Cimpoi, Is. lit. Basarabia, 
105-106. V.D. 


BUJOREANU loan M. (3.VIII.1834, Bucureşti — 
1.VIII.1899, Bucureşti), prozator, dramaturg. Este 
fiul Raliţei (sau Ralu, n. Lupoianul) şi al pitarului 
Mihalache Bujoreanul. Îşi face studiile în pensioane 
particulare şi la Colegiul „Sf. Sava” din Bucureşti. 
Ocupă slujbe în administraţie, e judecător de 
tribunal la Ploieşti, avocat, redactor şi director la 
„Monitorul oficial”. A editat câteva colecţii de texte 
juridice, printre care şi Colecţiune de legiuirile 
României vechi şi cele noui (-III, 1873-1885). 

B. debutează cu piesa Fata subt epitrop, publi- 
cată în 1855, o comedie cu un conflict facil şi per- 
sonaje inconsistente, dar cu un dialog plin de 
vervă. Comedia Cuconu Zamfirache, în care câteva 
situaţii şi personaje par a prefigura ambianța din 


Bujoreanu 


O noapte furtunoasă de I.L. Caragiale, precum și 
„cânticelele comice” Bătrânul Lăceanu, Doctorul 
scăpătat şi Lumpatzius ă la recherche d'une position 
medicale alcătuiesc volumul Teatru, apărut în 1857. 
Şi în Judecata lui Brânduş (1864) se perindă o lume 
măruntă: mahalaua, negustorii, avocaţii chilipirgii. 
Aici, ca şi în alte scrieri —- Zapciu (1881), Bătăuşii 
(1894) —, comediograful atestă daruri de bun obser- 
vator al moravurilor, creionând acid şi caracterizând 
deseori pertinent, într-o suită de replici spumoase, 
alerte. De altfel, se exersase concomitent adaptând 
după Eugene Scribe ori făcând mai multe traduceri, 
bune, din Florian, Boccaccio, Paul de Kock, unele 
apărute în foileton în „Vestitorul românesc” (1853) 
şi în „Anunţătorul român” (1858). Romanul Mistere 
din Bucureşti, publicat în două volume în 1862, este, 
într-o măsură, explicabil şi prin experienţa anteri- 
oară a lui B., rămânând cel mai realizat roman-foi- 
leton din epocă, cu însuşiri ce îl ridică deasupra 
puzderiei de scrieri declanşate de moda lui Eugene 
Sue. Prin intermediul unui narator, boierul Ştefan 
Lungeanu, care relatează întâmplări diverse fratelui 
său întors de la Paris, autorul configurează un 


Bulat 


tablou, pictat violent, în pastă groasă, al unor forme 
extreme de corupţie, tinzând să demonstreze astfel 
câtă ticăloşie se poate afla sub aparenţa de onorabi- 
litate, de câte vicii şi crime e în stare protipendada 
bucureşteană. Deşi ştie să adiţioneze destul de abil 
scene din varii medii, să găsească detalii sugestive, 
să dea uneori substanţă caricaturală adecvată unor 
chipuri, schematismul etic este evident, contrastele 
apăsate, didacticismul — obositor. Sunt tare obişnu- 
ite în literatura vremii, pe care romancierul nu le 
poate ocoli. Bunăoară, iubirii dintre un tânăr boier 
şi o fată de provenienţă umilă i se împotrivesc intrigi 
urzite monstruos, tenebrele pândesc pretutindeni, 
intervin mereu omoruri, răsturnări spectaculoase 
de situaţie, coincidenţe fatale. Cu toate acestea, B. 
nu este un imitator, precum George Baronzi şi C.D. 
Aricescu. Prin sporul de originalitate, el face, în 
drumul parcurs de romanul românesc, legătura cu 
Nicolae Filimon. 

SCRIERI: Fata subt epitrop, Bucureşti, 1855; Teatru, 
Bucureşti, 1857; Revederea Moldovei cu România subt 
Alexandru Ioan I în 1859, Bucureşti, 1859; Mistere din 
Bucureşti, I-II, Bucureşti, 1862; ed. îngr. Marian Barbu, 
pref. Ştefan Cazimir, Bucureşti, 1984; Judecata lui 
Brânduş, Bucureşti, 1864; Zulufenblum sau Drepturile 
ebreilor, Bucureşti, 1879; ed. (Zulufenblum), Bucureşti, 
1898; O floare la Plevna, Bucureşti, 1880; Zapciu, Bucu- 
reşti, 1881; Bătăuşii, Bucureşti, 1894. Traduceri: Florian, 
Trei novele, Bucureşti, 1853; Paul de Kock, Lăptăriţa din 
Montfermeil, Bucureşti, 1855, Madelena, Bucureşti, 1857. 
Repere bibliografice: N. Iorga, Bucureștii de acum un 
veac, după romanul unui avocat (loan Em. Bujoreanu, 
1862), AAR, memoriile secţiunii istorice, t. XVI, 1934-1935; 
Călinescu, Opere, III, 1171-1181; Călinescu, Ist. lit. (1941), 
338-339, Ist. lit. (1982), 391-393; Ist.lit., II, 15-19; Pillat, 
Itinerarii, 81-87, Dicţ. lit. 1900, 132-133; Manolescu, Arca, 
I, 92-104; Barbu, Romanul, 79-88, passim; Manolescu, 
Istoria, |, 318-319; Georgeta Antonescu, În căutarea 
formei romaneşti: loan M. Bujoreanu, LL, 1995, 1; Dicţ. 
scriit. rom., |, 403-405. G.D. 


BULAT, Eugenia (19.[X.1956, Sadova-Ungheni), 
poetă. Este fiica Anei (n. Aghenie) şi a lui Gheorghe 
Cioclu. A urmat la Chişinău o şcoală de con- 
strucţii, apoi a absolvit Facultatea de Filologie 
la Universitatea de Stat (1982) şi la Institutul 
Pedagogic de Stat „lon Creangă din Chişinău 
(1988). Tehnician în construcţii, corector, educa- 
toare, profesoară, primar în comuna Sadova în 
1990-1991, ulterior îndeplineşte diverse funcţii în 
Institutul Naţional al Instruirii Continue, Centrul de 

Perfecţionare a Cadrelor din Administraţia Publică, 
Centrul Naţional de Creaţie Populară, Agenţia 
Moldpres ş.a. E director-fondator al revistei „Clipa 
siderală” (devenită „Clipa”), două antologii pe care 
le editează, Sclipiri siderale (1996) şi Erupția rostirii 
sau Generaţia „Clipei siderale” (2005), reunind 
paginile de poezie tânără apărută în această publi- 
caţie. 1 s-a acordat Ordinul Republicii în 2010. 

B. trece de la tonalitatea cumpănită, elegiacă 
sau imnică la cea dramatică, tensionată, justiţiară, 
având ca suport trăiri intense, stări de nelinişte şi 
disperare în faţa ineluctabilului. Volumul de debut, 
La Putna mi-e drumul (1993), este un „reportaj” liric 
evoluând de la pastel la odă, cu vizibile reminiscenţe 
eminesciene. Alte versuri, precum cele cuprinse în 
Poeme de pe Valea Plângerii (1996), sunt dedicate 
martirilor deportărilor staliniste sau martirajului 
postperestroikist (Cântec de rugă pentru Dumitru 
Matcovschi). O nouă respiraţie lirică, alt ritm şi alte 
repere existenţiale pot fi descoperite în volumul 
Veneţia, ca un dat... sau Jurnalul unui evadat din 
Est (2008), carte scrisă, cum spune autoarea, „cu 
ochi bifocali,/ care văd simultan două lumi...”. Este 
„O carte-călătorie, în fond, de la Est către sine”, cum 
o defineşte Adrian Dinu Rachieru. Se adaugă în 2010 
al doilea jurnal, În debara — Nello sgabuzzine, de 
asemenea o „naraţiune poetică”. 

SCRIERI: La Putna mi-e drumul, pref. Ion Vatamanu, 
Chişinău, 1993; Poeme de pe Valea Plângerii, Satu Mare, 
1996; Si-la-bi-sind în tainele iubirii, Satu Mare, 1996; De 
dor de voi, pret. 1. Lăpuşneanu, Năsăud, 2002; Stalactite, 
pref. Mihai Cimpoi, Chişinău, 2002; Scrisori de dragoste 
din Oraşul Libertăţii, Chişinău, 2002; Veneţia, ca un 
dat...sau Jurnalul unui evadat din Est, pret. Adrian Dinu 
Rachieru, Timişoara, 2008; În debara — Nello sgabuzzino, 
ed. bilingvă, tr. Geo Vasile, postfață Matilde Caponi, 
Chişinău, 2010. 

Repere bibliografice: Leo Bordeianu, Revelația unui 
răsărit de soare, LRC, 1995, 3; Lidia Ungureanu, Făclie 
arzând în hăul disperării, LA, 1996, 26 septembrie; 
Cimpoi, Ist. lit. Basarabia, 255-256; Cimpoi, Critice, III, 
251-252; Vasile Gârneţ, Veneţia ca un poem, CE, 2009, 
1-2; Dicţ. Chişinău, 79-80; Rachieru, Poeți Basarabia, 
506-513. I.C. 


BULAT, Mariana (16.X1.1943, Bucureşti), poetă. 
Mama, Elisabeta Bulat (n. Marinov), a fost tra- 
ducătoare, iar tatăl, Vsevolod Bulat Vanchevici, 
inginer la Căile Ferate Române. B. a absolvit, în 
1966, Facultatea de Limba şi Literatura Română la 
Universitatea din Bucureşti. 

B. începe să publice versuri în 1968 la 
„Luceafărul” şi la „Astra”, colaborând apoi mai 
ales la „România literară”. Prima ei carte, Desueta 
nobleţe, apărută în 1975, celebrează ieşirea din 
adolescenţă şi relativa instalare în maturitate. 
Somnul, zăpezile figurează domeniul unei revolute 
purități. Primele drame existenţiale sunt dramele 
celor dintâi iubiri şi ale descoperirii incomuni- 
cabilităţii în dragoste. Tonul poeziei este dat de 
credința apartenenţei la o genealogie princiară, 
de sentimentul acut al descendentului zdrenţăros 
care vinde în talcioc steme regale. Versul este liber, 
puţine texte fiind rimate în întregime. Poemele 
din cel de-al doilea volum, Cavalerul din dreptul 
soarelui (1979), sărbătoresc iubirea. Analiza diferi- 
telor ipostaze ale iubirii se îmbină cu gestul ludic, 
dar şi cu stări învecinate cu halucinaţia. În Leoaica 
adormită (1983) tematica se diversifică şi procede- 
ele se rafinează. Dominată de o stare stranie, vizio- 
nară, poeta se simte „aleasă de Dumnezeu”, se vede 
pe sine vorbind cu morţii şi „cu toate duhurile” 
cerului înstelat. Pătrunsă de singurătatea ei sufo- 
cantă, poeta trăieşte în acelaşi timp spaima intensă 
a celui mereu supravegheat. 

SCRIERI: Desueta nobleţe, Bucureşti, 1975; Cavalerul 
din dreptul soarelui, Bucureşti, 1979; Leoaica adormită, 
Bucureşti, 1983. 

Repere bibliografice: Laurenţiu Ulici, Vocaţie şi aspirație, 
RL, 1975, 41; Al. Piru, Plus şi minus, LCE 1976, 10; Nicolae 
Manolescu, Debuturi, RL, 1976, 18; Costin Tuchilă, 
„Cavalerul din dreptul soarelui”, LCE, 1979, 21. C.V. 


BULAT, Virgil (24.11.1940,  Răduleni-Soroca 
— 20.X.2010, Cluj-Napoca), poet, traducător, 
eseist. Este fiul Eufrosinei Bulat (n. Bâlici) şi al 
lui Ion Bulat, învăţători. La ocuparea şi trecerea 
Basarabiei sub administraţia sovietică, în urma 
Tratatului Ribbentrop-Molotov, familia se refugi- 
ază în România, astfel încât B. îşi începe educaţia 
şcolară în comuna Balş, judeţul Olt (1946-1953), 
urmând apoi liceul la Arad (1953-1956). Student la 
Politehnica din Timişoara, este arestat în ianuarie 
1958, din cauza activităţii de contestare a regimu- 
lui, şi condamnat la optsprezece ani de muncă 
silnică. Trece prin închisorile din Gherla, Jilava, 
Stoeneşti ş.a., perioadă în care se apropie de mai 
mulţi oameni de cultură ce împărtăşeau aceeaşi 
soartă, mai ales de N. Steinhardt (acum aprofun- 
dează cunoştinţele de franceză şi engleză). Eliberat 
în 1964, odată cu ceilalți deţinuţi politici din ţară, 

se înscrie în acelaşi an la Facultatea de Filologie 
a Universităţii „Babeş-Bolyai” din Cluj, pe care 
o va absolvi în 1969. În anul următor se înscrie la 
doctorat cu teza Ideologia literară şi estetica între 
1826-1876 (De la Heliade la Maiorescu), pe care 
însă nu o finalizează. Este cercetător la Institutul 
de Filosofie şi Psihologie din Cluj al Academiei RSR 
(1970-1972), apoi devine redactor la Editura Dacia, 
unde în 1990 este numit redactor-şef, iar din 1994 
director, funcţionând în această calitate până în 
1997. În 1964 scrie primele articole de critică în 
revista „Iribuna”, colaborând apoi și la „Steaua”, 
„Limba română”, „Limbă şi literatură”, „Familia”, iar 
după 1989 la „Literatură şi artă” (Chişinău), „Haiku” 
(Bucureşti), „Libertatea” (Novi Sad), „Aurora” 
(Oradea), „Poesis” ş.a. Debutează editorial ca tra- 
ducător al romanelor Zeilor le e sete şi Revolta 
îngerilor de Anatole France (1978). Primul volum 
de poezii originale, Nocturnalia, îi apare în 1985. 
Îngrijeşte ediţii din Liviu Rebreanu, N. Steinhardt, 
Pamfil Şeicaru. În 1992 primește Premiul Uniunii 
Scriitorilor din Republica Moldova pentru un 
studiu critic privind opera lui Lucian Blaga. 

Poezia lui B. este una de factură intelectuală, 
experimentală; în general, pare elaborată raţional, 
fiind rece, comunicând idei şi vibrând mai puţin de 
emoția spontană. În acest exerciţiu poetic prezenţa 
livrescului devine o constantă: „Şi-acum - despre 
iubire./ Doar pentru fiecare făptură e minunea 
certă/ în care înfloreşte marginea neantului /[...]/ 
Poate fi antiteza — cum altfel? insolubilă —/ dintre 
împătimire şi analiza ei/ dintre descripţia-în-act 
şi imaterialul umbrei/ de dincolo de peştera lui 
Platon// poate fi Hamlet de-ar răsturna clepsidra 
timpului/ spre dincolo de crimă -// Dar e Orfeu, 
Orfeu cel orb urcând/ din a infernului genune/ şi 
înapoi luând-o iar cu sârgpăşind/ pe sârma cântecu- 
lui care cum bine ştiţi/ un capăt nu şi-l poate prinde 
nicăieri” (Elegii solare 1). Poetul caută forme grafice 
aparte de scriere a versurilor, după un tipic oarecum 
insolit, cu spaţializări între cuvinte, cu aşezarea în 
trepte a acestora, totul înscris într-un soi de cali- 
grafie manieristă. Practică, de asemenea, poemul 
în proză, ca în Nocturnalia, o carte ce dobândeşte 
accente care duc spre fantastic, cu viziuni baroce 
ale unei lumi aflate într-un continuu proces de coa- 
gulare. Volumul Dragonul spre ziuă (1988) dezvoltă 
aceleaşi coordonate ale experimentului poetic, 
interesant mai ales prin elementele elegiace, într-o 
formulă lirică aforistică, având în nucleu meditații 


Buletinul 


de rezonanţă filosofică: „A iubi altceva/ înseamnă 
a te iubi într-o altă dimensiune/ într-un alt spaţiu 
într-un alt timp/ contopite în unul şi acelaşi viitor/ 
minune dincolo de uscăciune/ ram reînviat de cais/ 
[Mai târziu faţă-n faţă cu sinele/ fi-va şi el alter ego 
proscris” (Triptic 11]. Cu aceleaşi premise lirico-fi- 
losofice, Synopsis (2000) şi Patimile tânărului loan 
în Arcadii (2000) conturează o arheologie a timpului 
conştiinţei, susținută de un scenariu expresionist de 
tipul cunoaşterii prin polarităţi transfigurate. Astfel, 
Fârtate şi Nefârtate, Fârtat şi Surată, fraţii siamezi, 
Timp şi Netimp, „«pozitivul» materie-spaţiu-timp şi 
«negativul» antimaterie, antispaţiu, antitimp” fuzio- 
nează în unitatea deschisă a cunoaşterii, reprezen- 
tată prin conceptul „punct primordial”: „punctul 
acela punct de ruptură se vrea/ când fost-a se-n- 
toarce în fi-va şi Este/ eternitate dilatată până-n- 
tr-atât cât/ unidimensionalul clipei să-l umple” 
(Timp 4. Punct de ruptură), „punct zero de sprijin/ 
cumpenei dintre cântec şi gând” (Punct primordial); 
„punct întemeietor/ deschis spre toate azimuturile” 
(la aminte). Definit axiomatic ori surprins concen- 
trat prin stilistica vizuală a poemelor tanka și haiku, 
„mezopunctul” (Mezopunct - Mesopoint, 2002) con- 
figurează viziunea poetică a lui B. în sensul unei 
metafizici „infraspirituale”, creată pe scenarii iniția- 
tice râvnind la stări extatice şi numenale: surprinde- 
rea, minunarea, taina, străfulgerarea, bucuria sălba- 
tică, „sublimul eliberat prin sacru”, „preafrumoasa 
nebunie a iluminării”, „Primordiala Splendoare”. 
Este un scenariu al cunoaşterii de sine în trei trepte 
(alcătuirea sinelui arhetipal, iluminarea şi înfiri- 
parea sinelui în neotip, urmate de trăirea Unicului 
în metatip), oficiat, mistagogic, prin metaforă, de 
„Poet/Sfânt/Înţelept”, în formule şi tonuri imnice, 
psalmice, populare, magice, elegiace, axiomatice 
sau ludice, cum se vede şi în „metaintarsiile” publi- 
cate în 2005. 

SCRIERI: Nocturnalia, Cluj-Napoca, 1985; Dragonul spre 
ziuă, Bucureşti, 1988; Patimile tânărului Ioan în Arcadii, 
Cluj-Napoca, 2000; Synopsis, ed. trilingvă, Oradea, 2000; 
Mezopunct — Mesopoint, ed. bilingvă, Oradea, 2002; Mer- 
aintarsii, Cluj-Napoca, 2005; Metaintarsii în mezopunct 
- Metaentailles dans le mesopoint — Metaintarsias in the 
Mesopoint, ed. trilingvă, Oradea, 2005; Raportul Iona (n 
colaborare cu Victor Nicolae şi Ion Popescu-Brădiceni), 
Oradea, 2006; Cartea albă a rezistenței anticomuniste 
din zona Clujului, Târgu Lăpuș, 2009; Transfigurări, 
Târgu Lăpuş, 2011. Ediţii: Liviu Rebreanu, Răfuiala 
şi alte nuvele, postfaţa edit., Cluj-Napoca, 1983; N. 
Steinhardt, Monologul polifonic, Cluj-Napoca, 1991, 

Jurnalul fericirii, Cluj-Napoca, 1997 (în colaborare cu 
Virgil Ciomoş); ed. introd. edit., pref. Horia Sigheteanu, 
Iaşi, 2008; Pamfil Şeicaru, Dinastia de Hohenzollern-Sig- 
maringen, Cluj-Napoca, 2002 (în colaborare cu Ioan 
Ţepelea), Murmurul vocilor, Oradea, 2007 (în colaborare 
cu Ioan Ţepelea). Traduceri: Anatole France, Zeilor le e 
sete, Cluj-Napoca, 1978, Revolta îngerilor, Cluj-Napoca, 
1978; Anna de Noailles, Umbra zilelor, îngr. şi pref. trad., 
Cluj-Napoca, 1982, Cartea vieții mele — Marcel Proust, 
Scrisori către Anna Brâncoveanu de Noailles, îngr. trad., 
Bucureşti, 1986; Joyaux du Sud -— Juvaere din Sud, ed. 
bilingvă, îngr. loan Țepelea, Oradea, 2004. 

Repere bibliografice: Petru Poantă, [Virgil Bulaf, 
TR, 1985, 28, TBR, 1989, 388, ST, 1990, 4; Steinhardt, 
Monologul, 154-161; Dicţ. scriit. rom., |, 405-406; Poantă, 
Dicţ. poeţi, 44-45; Victor Cubleşan, Rigoarea şăgălniciei, 
LCE, 2001, 10; Alexandru Sfârlea, Un poet al contrastelor, 
CL, 2001, 3; Al. Pintescu, Arcadiile „sinoptice” ale lui 
Virgil Bulat, PSS, 2001, 9-11; Mihai Cimpoi, Un liric 
ingenuu, LCE 2002, 7; Irina Petraş, Feminitatea limbii 
române  (genosanalize), Cluj-Napoca, 2002, 154-155; 
Victor Nicolae, Virgil Bulat — între virtual şi splendoare, 
PSS, 2003, 7-9; Adriana Popa, „Mezopuncr”, ST, 2003, 9; 
Irina Petraş, Virgil Bulat, APE 2010, 11. Cr.C., 1.1. 


BULETINUL ASOCIAȚIEI LIBRARILOR 
DETAILIŞTI DIN ROMÂNIA, publicaţie apărută 
la Roşiori de Vede, neregulat, la 1 octombrie 1932, 
din 1 mai până în 21 august 1933 și din 15 aprilie 
până în 5 august 1934, apoi la București, lunar, din 
20 martie 1935 până în 1 mai 1937. În perioada 
bucureșteană poartă titlul „Buletinul Asociaţiei 
librarilor din România”. Până la 5 august 1934 
director este Gavril Necşulescu. După cum rezultă 
din Cuvântul înainte, scopul publicaţiei este de 
„a împiedica destrămarea trecutului nostru căr- 
turăresc şi a întreprinde opera de reabilitare a tra- 
diţiei culturale, înfăptuită prin veac cu dureroase 
sacrificii şi numeroase eforturi”. Dacă majoritatea 
numerelor au un interes strict comercial, numărul 
12 din 1934, tipărit cu prilejul Congresului librari- 
lor, conţine saluturi din partea lui Romulus Dianu, 
din partea Asociaţiei Scriitorilor Independenți, 
a lui Zaharia Stancu (în rezumat), a profesorului 
PV. Haneş, precum şi un articol semnat de proza- 
torul N. Batzaria privind mişcarea librarilor din 
România. În numărul 6-7 din 1935 se menţio- 
nează că la o agapă organizată de editurile Socec 
şi Alcalay, cu prilejul unui congres al librarilor, au 
luat parte şi Tudor Arghezi, Cezar Petrescu, N.D. 
Cocea, Gib 1. Mihăescu, Damian Stănoiu, I. Peltz, 
Ury Benador ş.a. Cel mai interesant număr al 

publicaţiei este 2 din 1937. Aici, la ancheta privind 
menirea librarului, răspund Cezar Petrescu, Adrian 
Maniu, Perpessicius şi George-Mihail Zamfirescu. 
Tot aici sunt de semnalat opiniile unor scriitori — 
Andrei Tudor, Lascăr Sebastian, Al. Mironescu, 
Vlaicu Bârna - privind ciclul de conferinţe iniţiat 
de Asociaţia Librarilor din România. LR. 


BULETINUL  ASOCIAŢIUNII PENTRU  LITE- 
RATURA ROMÂNĂ ŞI CULTURA POPORULUI 
ROMÂN ASTRA, publicaţie apărută la Sfântu 
Gheorghe, lunar, în noiembrie 1929 şi din aprilie 
1939pânăîn martie 1940. Director: Eugen Sibiianu; 
redactori: Emil Liţu, Andrei Cristoloveanu, Eugen 
Frăţilă. Revista îşi formulează în Cuvânt înainte 
intenţia de-a fi „oglinda fidelă a năzuinţelor spre 
cultură ale acestui ţinut atât de neglijat sub raport 
cultural” şi totodată „un rezumat al manifestări- 
lor culturale care se produc în alte părţi ale ţării”. 
Rubricile mai importante sunt „Cronica”, „Pagina 
străjerească”. Ca organ subordonat filialei sibiene 
a Astrei, buletinul cuprinde numeroase informa- 
ţii despre activitatea culturală a asociaţiei, dări 
de seamă, articole de bilanţ, relatări despre prin- 
cipalele evenimente culturale. Sunt publicate, şi 
cel mai adesea republicate, versuri de Octavian 
Goga, George Coşbuc, Aron Cotruş, Eugen Frăţilă, 
V. Al. Gheorghe şi proză populară. Numerele 
4, 5 și 6/1939 cuprind un articol închinat lui 
Eminescu cu prilejul semicentenarului morţii, 
iar în numărul 1/1940 este reeditat un articol al 
lui N. lorga, Ce ne poate spune Italia. Publicaţia, 
de orientare proregalistă, conţine şi articole cu 
caracter istoric şi religios, informaţii din actualita- 
tea politică, anchete sociale, documente, cugetări 
şi maxime, epigrame, colinde, o cronică militară şi 
alta administrativă. MW, 


BULETINUL BIBLIOTECII ROMÂNE, publica- 
ţie a Bibliotecii Române din Freiburg im Breisgau 
(Germania), apărută anual sau o dată la doi ani, în 
două serii, între 1953 şi 1958 şi între 1967 şi 1992, 
cu subtitlul „Studii şi documente româneşti”; 
textele sunt multiplicate prin fotocopiere. Cele 
patru volume ale primei serii reflectă preocupări 
ştiinţifice diverse, aparţinând atât unor colabo- 
ratori fideli ai Bibliotecii cât şi altora, răspândiţi 
pe alte meridiane: Mircea Eliade (Pentru o biblio- 
grafie a pribegiei, 1953; Preistoria unui motiv fol- 
cloric românesc, 1954), Alexandru Busuioceanu 

(Caietele spaniole. Pictorul Pătraşcu, 1953), N.. 
Herescu (Apărarea limbii române, 1953; Nicolae 
Iorga, vizionarul, 1955; Cronica latină, 1957), D.C. 
Amzăr („Elegia română”, o poezie necunoscută de 
la 1840, 1953; Românii în enciclopediile străine, 
1953; Sfântul Petru în tradiţiile poporului român, 
1954). Este vizibil că în această perioadă textele 
publicate nu aveau o legătură directă cu activitatea 
Bibliotecii, directorul acesteia, Virgil Mihăilescu, 
urmărind doar popularizarea instituţiei în rân- 
durile exilului românesc. O rubrică interesantă, 
„Oameni şi cărţi de altădată”, încearcă să impună 
Emil Turdeanu, dar aceasta încetează după două 
numere, excursurile istoricului literar trecând în 
alte publicaţii, care aveau o ritmicitate mai alertă 
a apariţiei. De asemenea, prezenţa în sumar încă 
de la primele numere a lui Grigore Nandriş şi a lui 
Dimitrie Găzdaru indică o orientare mai accentu- 
ată spre aspectele filologice şi culturale decât spre 
cele istorico-literare propriu-zise. În 1967 buleti- 
nul este editat într-un format nou şi cu un număr 
sporit de pagini, fiind scoase şi două volume anual, 
ca în 1974, moment jubiliar al Bibliotecii. Volumele 
sunt orientate acum tematic (bunăoară, cel din 
1971-1972, realizat de Alexander Randa, e consa- 
crat lui Avram Iancu), reflectând în general sesi- 
unile ştiinţifice anuale ale Bibliotecii. Sumarele 
se structurează pe capitole de filologie, istorie, 
literatură şi arte, relaţii româneşti cu minorită- 
ţile naţionale etc. Colaborările româneşti şi cele 
străine sporesc în mod considerabil, de la Vintilă 
Horia (Oameni din „Gândirea”, 1967; Opera 
literară a lui Mircea Eliade, 1986; La moartea 
lui Horia Stamatu, 1989) şi Eugen Lozovan (B.P 
Hasdeu şi Ţările Scandinave, 1967; L Alliance de 
D. Cantemir avec Pierre le Grand, 1979) până la 
Gino Lupi, E.D. Tappe, Mariano Baffi, Wilhelm 
Giese, Klaus Heitmann, Roberto Scagno ş.a. Dintre 
românii exilului mai sunt prezenţi Alexandrina 
Mititelu, Paul Miron, Neagu Djuvara, Leontin Jean 
Constantinescu, Petre Ş. Năsturel, Pavel Chihaia, 
Dan Cernovodeanu, Octavian Vuia, Alexandru 
Ciorănescu, I.G. Dimitriu, Adolf Armbruster, Mihai 
Cismărescu, Dumitru Marin, ceea ce ilustrează atât 
diversitatea problemelor de românistică abordate, 
cât şi valoarea în sine a publicaţiei. N.E 


BULETINUL CĂRŢII, revistă bibliografică editată 
de Centrala Cărţii, apărută la Bucureşti, bilunar 
între 1 ianuarie şi decembrie 1923, apoi lunar 

din ianuarie până în decembrie 1924. Directori 
şi redactori: Emanoil Bucuţa şi Perpessicius. 
Publicaţia îşi propune să ofere o monitorizare a 
gazetelor, revistelor şi cărților tipărite în România, 
cu scopul de a realiza „o hartă a ţării pe regiuni 
de absorbţie culturală”, raportată la numărul 
de cititori (Emanoil Bucuţa, Pentru răspândirea 
cărții). Buletinul conţine un inventar al periodice- 
lor din 1922, grupate pe specialităţi şi însoţite de 
o hartă a răspândirii lor şi un grafic (întocmite de 
Perpessicius), o statistică a cărţilor româneşti şi 
străine apărute în România, cu un indice alfabetic 
al autorilor cuprinşi în bibliografie, consemnări de 
apariţii editoriale din diferite domenii, susținute 
de scurte recenzii semnate de Emanoil Bucuţa, 
Octav Onicescu şi Perpessicius. Mai sunt publicate 
premiile Academiei Române şi ale altor foruri şi 
societăţi culturale, statistici ale bibliotecilor româ- 
neşti din străinătate şi ale cărților româneşti aflate 
în fondurile acestora, un inventar al institutelor de 
literatură şi al principalelor edituri, completat de o 
„Statistică a tiparului”. Sunt menţionate expoziţii 
internaţionale de carte, congrese ale bibliotecari- 
lor şi bibliofililor, cercuri literare, fondurile de carte 
deținute de diferite biblioteci, piaţa cărţii româneşti 
de peste hotare şi a cărţilor străine intrate în ţară. 
Din 1924 suplimentul - acum intitulat „Bibliografia 
românească” - devine publicaţie autonomă, cu 
periodicitate lunară. B. c. mai cuprinde articole 
de N. Iorga (Cartea la alții. Însemnări de călătorie), 
Emanoil Bucuţa, Perpessicius, loan Bianu, Ştefan 
I. Neniţescu, Nicolae Ionescu, precum şi scurte 
articole-necrolog. Alţi colaboratori: Ion Gorun, C. 
Moisil, I.C. Petrescu, G. Pascu. M.W. 


BULETINUL EDITORIAL, publicaţie a Editurii 
Cugetarea, apărută la Bucureşti, lunar, din 15 octom- 
brie 1929 până în martie 1945. Director: Petre C. 
Georgescu-Delafras. Din 1941, pe copertă, în dreapta 
sus, este reprodusă emblema editurii, o bufniță 
într-un cerc. B. e. este o publicaţie de informaţie 
editorială, urmărind să ţină la curent publicul cu 
cele mai noi apariţii, prin scurte recenzii sau dări de 
seamă. Prin urmare, spaţiul cel mai mare va fi consa- 
crat prezentării de cărţi: mari clasici ai literaturii uni- 
versale (Cervantes, Balzac, Dickens, EM. Dostoievski, 
Thomas Mann, Al. Dumas, Jules Verne, Marc Twain 
ş.a.), autori de succes în epocă (J. Wassermann, 
Pitigrilli, Maurice Dekobra, Stefan Zweig, Alexis 
Carrel ş.a.), scriitori români contemporani (Panait 

Istrati, Spovedania unui învins; Carol Ardeleanu, 
Casa cu fete; Anton Holban, O moarte care nu 
dovedeşte nimic, Sergiu Dan, Dragoste şi moarte în 
provincie, Damian Stănoiu, Fete şi văduve, Cezar 
Petrescu, Oraş patriarhal, Gib 1. Mihăescu, Zilele şi 
nopțile unui student întârziat, Mircea Eliade, India, 
Şantier, Nichifor Crainic, Nostalgia paradisului, 
Petru Comarnescu, Chipurile şi priveliştile Americii; 
Emil Cioran, Cartea amăgirilor ş.a.). Se publică 
materiale de specialitate privitoare la librari şi edituri 
(Regulamentul editorilor,  Librarul,  Librăriile), 
aspecte şi instantanee de la Zilele cărţii, premiile 
literare etc. Cele mai multe texte sunt scrise de 
directorul Editurii Cugetarea - Georgescu-Delafras, 
același cu directorul buletinului; mai interesante, 
dintre ele: Românizarea întreprinderilor de editură şi 
librărie, Este comunismul viabil?, Crima de a fi editor 
- cenzura legionară etc. Tot el oferă fragmente din 
lucrările Tari şi slabi, Cum am cucerit viața, Problema 
evreiască în România, Omul de mâine ori este prota- 
gonistul unor polemici cu scriitorii G.M. Vlădescu şi 
Mircea Damian. Mai semnează articole N. Mihăescu 
şi Al. Carussi. Revista devine şi organ al recent înfi- 
inţatei Asociaţii a Editorilor Români, avându-l ca 
preşedinte pe N. Th. lonniţiu. Ca atare, un număr 
special este dedicat „Săptămânii cărții 1940”, număr 
în care semnează Cezar Petrescu, Liviu Rebreanu, 
Tudor Arghezi, Cicerone Theodorescu, E. Lovinescu, 
Martha Bibescu. Alte informaţii sunt incluse în rubri- 
cile „Informaţiuni” şi „Vitrina literară”. M.Pp. 


BULETINUL INSTITUTULUI DE FILOLOGIE 
ROMÂNĂ „ALEXANDRU PHILIPPIDE”, publica- 
ţie apărută la Iaşi, anual, între 1934 şi 1945, reluată 
în 2000, când titlul se modifică în „Buletinul 
Institutului de Filologie Română «A. Philippide»”. 
Începând cu volumul al treilea (1936) este menţi- 
onat ca director lorgu Iordan. În Cuvânt înainte, 
nesemnat, dar al cărui autor pare a fi directorul, se 
afirmă preocuparea de a continua activitatea lui 
Alexandru Philippide, considerat creatorul „învă- 
țământului ştiinţific al limbii române la noi în ţară”, 
un obiectiv prioritar fiind „osteneala neîncetată de 
a descoperi adevărul prin mijloace oneste şi curajul 
de a-l spune, chiar atunci când el ar putea supăra”. 
Ideile călăuzitoare ale publicaţiei sunt reluate în 
Programul nostru (tipărit tot în numărul inaugu- 
ral), care e, de fapt, lecţia de deschidere a cursului 
de filologie română, ţinută de Iorgu Iordan la 
Facultatea de Litere şi Filosofie din Iaşi la 1 martie 

1934. Încă din primul număr se publică studii — în 
italiană și germană —, recenzii la cărţi de speci- 
alitate româneşti şi străine, buletinul depăşind 
de la debut condiţia provincială în favoarea unei 
largi deschideri europene. De altfel, volumul 3 va 
fi dedicat memoriei savanților lingviști Antoine 
Meillet, Wilhelm Meyer-Liibke şi H. Tiktin. Cel 
mai activ este Iorgu lordan, care semnează studii 
de fonetică, dialectologie, onomastică, toponimie, 
stilistică, recenzii la lucrări de lingvistică româneşti 
şi străine, curiozităţi lingvistice, note, polemici etc. 
În volumul 4 (1938) se tipăresc patru studii despre 
argoul românesc, scrise de Valentin Gr. Chelaru, C. 
Armeanu, Gh. Agavriloaie şi Iorgu Iordan. Ultimul 
volum, 11-12 (1944-1945), reprezintă o adevărată 
carte în trei părţi, cu peste patru sute de pagini, 
avându-l ca autor pe G. Ivănescu (Problemele 
capitale ale vechii române literare). O noutate edi- 
torială reprezintă iniţiativa lui Iorgu lordan de a 
tipări în buletin cursuri sau fragmente de cursuri 
universitare, accesibile în mod egal studenţilor şi 
publicului larg, îmbrăţişând, prin tematica lor, 
aproape toate compartimentele limbii, de la gra- 
matica istorică la fonetică şi fonologie. Buletinul 
se înfăţişează ca o publicaţie europeană, demon- 
strând nivelul înalt pe care îl atinsese lingvistica 
românească în perioada interbelică. Alţi colabo- 
ratori: Dimitrie Găzdaru, Petru Caraman, Grigore 
Scorpan, G. Ivaşcu, Emil Condurachi. Buletinul 
reapare din 2000 trimestrial, ca publicaţie cu 
caracter informativ, oglindind activitatea curentă a 
departamentelor Institutului de Filologie Română 
„A. Philippide” al Academiei Române. Se inserează, 
de asemenea, rezumatele comunicărilor ştiinţi- 
fice susținute de membrii Institutului, medalioane 
(rubrica „Personalităţi, modele”), sunt înregistrate 
lucrările recent apărute şi se consemnează eveni- 
mente semnificative: contacte ştiinţifice, docto- 
rate, concursuri, avansări etc. I.R. 


BULETINUL INSTITUTULUI DE LITERATURĂ, 
publicaţie apărută la Bucureşti, mai întâi săptă- 
mânal, apoi neregulat, de la 6 decembrie 1921 
până în 1929. Deşi colectivul redacţional nu este 
precizat, spiritus rector al revistei este Mihail 
Dragomirescu, preşedintele Institutului de Lite- 
ratură al Universităţii din Bucureşti. Buletinul 
promovează activitatea Institutului tutelar, canali- 
zată pe două direcţii: prezentarea unor referate pe 
teme generale, urmate de discuţii, şi organizarea 


Buletinul 


unor „mese rotunde” consacrate celor mai recente 
apariţii editoriale, româneşti mai ales, câteo- 
dată şi străine. Câteva dintre referatele dezbă- 
tute: Estetica idealistă de Alexandru Bogdan, 
Estetica lui Croce de George Marinescu, Emoția 
estetică de Scarlat Struţeanu, Estetica lui Hegel 
de Cora Valescu. La dezbateri participă Şerban 
Cioculescu, Nicolae Iordache (mai târziu consacrat 
ca Vladimir Streinu), Pompiliu Constantinescu, 
Nicolae Bagdasar („student în filosofie”) şi mai 
ales Mihail Dragomirescu. Începând cu numărul 
10/1923 se analizează cărţi de Lucian Blaga, Mihail 
Sadoveanu, N. lorga, G. Bacovia, Al. A. Philippide, 
Demostene Botez, Al. Cazaban, I. Al. Brătescu- 
Voineşti, Natalia Negru, Artur Gorovei. Verdictele 
estetice sau de valoare științifică pronunţate nu 
au fost totdeauna confirmate ulterior, posteritatea 
critică apreciind drept inoperante principiile for- 
mulate de M. Dragomirescu în Știința literaturii. 
Conform acestora, „Blaga e o valoare ca ideolog şi 
literat, nu ca poet”, iar poezia lui Bacovia rămâne 
„un simplu neliniştitor document psihologic”. În 
1927 se publică studiul Pesimismul lui Eminescu 
de Henrieta Sachelarie, iar în 1928 câteva studii de 
sinteză, unele fiind iniţial teze de doctorat girate de 
M. Dragomirescu şi loan Bianu: Nuvela în literatura 
română (George Marinescu), Mihail Dragomirescu, 
estetician şi critic literar (N. Vasiliu), Elementul 
universal în opera lui Grigore Alexandrescu (Raul 
Teodorescu), Femeia mării — concepţia individua- 
listă şi căsătoria (N.N. Creţu), „Învierea” de Tolstoi 
(Radu Gyr). Prin prestigiul colaboratorilor, B.L.L. 
rămâne o publicaţie distinctă în peisajul presei 
literare din perioada interbelică. I.R. 


BULETINUL INSTITUTULUI DE STUDII LATINE, 
publicaţie apărută la Bucureşti, anual, în 1938 şi 
1939. Director: N.I. Herescu; prim-redactor: Victor 
Buescu. Observând „scăderea interesului față de 
latinitate şi faţă de creaţiunile sale în ţara noastră”, 
editorii speră să realizeze „un organ de răspândire 
a culturii şi un instrument în serviciul latinităţii 
noastre”. Se reproduc articole din „Revista clasică” 
editată de N.I. Herescu în 1929 şi din alte publi- 
caţii, texte ale unor conferințe, emisiuni radiofo- 
nice despre importanţa valorilor clasice, precum 
şi o cronică a studiilor clasice din România. În 
primul număr se remarcă articolul lui Adrian 
Maniu Despre un repertoriu clasic şi altul, al lui 
Ernest Bernea, intitulat Absența clasicismului. N.L. 

Herescu semnează studiul Eminescu şi clasicismul. 
Acelaşi număr mai conţine opinii ale unor scriitori 
şi critici — Perpessicius, Miron Radu Paraschivescu, 
Dragoş Vrânceanu — despre întemeierea Institutului 
de Studii Latine, articole comemorative, o listă 
a membrilor Institutului etc. Alţi colaboratori: 
Valentin Al. Georgescu, David Popescu. M.W, 


BULETINUL „MIHAI EMINESCU”, publicaţie 
apărută la Cernăuţi între 1930 şi 1940, la Piatra 
Neamţ în 1941 şi 1942 şi la Râmnicu Vâlcea între 
1943 şi 1944, cu subtitlul „Lămuriri pentru viaţa 
şi opera lui Eminescu”. Director: Leca Morariu 
(1935-1944), cu concursul lui G. Bogdan-Duică 
(1930-1934) şi G. Ibrăileanu (1930-1932); secretar 
de redacţie: Octavia Lupu-Morariu (1939-1944). 
Revista îşi propune să fie „un centru al explică- 
rilor” vieţii şi operei poetului, bazat pe docu- 
mente, texte inedite, studii istorice şi compa- 
ratiste cu caracter preponderent informativ, 
„pentru evidenţierea râului-suflet Eminescu şi 
pentru cunoaşterea revărsării sale în râul-suflet 
al naţiunii româneşti” (G. Bogdan-Duică, Vorbe 
de-nceput). Sumarul conţine scrieri inedite ale lui 
Eminescu (versuri şi proză, articole), extrase din 
proiectul dramatic Văduva din Ephes, fragmente 
din manuscrise, scrisori, autograme inedite. 
Sunt reproduse note, comentarii privind recep- 
tarea poetului în epocă şi relaţiile sale cu con- 
temporanii (loan Slavici, Scrisoare inedită despre 
Eminescu), articole despre traducerea operei sale 
în diferite limbi, însoţite de poezii eminesciene 
în germană şi italiană, în traducerea lui Olivian 
Soroceanu, Francesco Politi, Arthur Bosch, poezii 
de Veronica Micle şi George Voevidca, numeroase 
studii şi articole critice despre personalitatea şi 
opera scriitorului, dar mai ales despre exegeza 
creaţiei sale. Începând cu primul număr, Leca 
Morariu publică fragmente dintr-o monografie 
dedicată lui Eminescu, G.T. Kirileanu semnează 
studiul Maiorescu despre Eminescu, însoţit de o 
scrisoare inedită a lui Titu Maiorescu, şi un articol 
despre manuscrisele poetului, iar Victor Morariu 
mai multe articole despre traducerea operei emi- 
nesciene. G. Bogdan-Duică este autor al unor 
analize despre receptarea critică a poetului, 
disociindu-se de interpretările lui Tudor Vianu, 
cu care polemizează în mai multe numere din 
1931 şi 1932 (Tudor Vianu, „Poesia lui Eminescu”, 
Muzicalitatea lui Schiller şi Eminescu). O poziţie 


Dicţionarul general al literaturii române 1122 


polemică în privinţa exegezei eminesciene, de 
data aceasta împotriva lui G. Călinescu, adoptă 
şi I.E. Torouţiu (G. Călinescu, „Viaţa şi opera lui 
Mihai Eminescu”) şi C. Manolache (Un „eminesco- 
log” autentic: DI G. Călinescu), cărora criticul 
le răspunde într-un text publicat în „România 
literară”. Alte studii sunt semnate de Ion Petrovici, 
Augustin Z.N. Pop, Ladislau Gâldi, Irina Balmoş, 
George Baiculescu. Numărul 18/1940 conţine 
articolele Eminescu şi spiritualitatea românească 
şi Oglindirea lui Eminescu în conştiinţa poeţilor 
care l-au cântat, cu tabloul poeziilor ce i-au fost 
dedicate. Alţi colaboratori: Corneliu Gheorghian, 
Lucian Predescu. M.W. 


BULETINUL SOCIETĂŢII DE ŞTIINŢE FILO- 
LOGICE DIN ROMÂNIA, publicaţie care apare la 
Bucureşti, anual, din 1976până în 1996. Din comite- 
tul redacţional iniţial fac parte Marica Anghelescu, 
Boris Cazacu, I.C. Chiţimia, lon Hangiu, G. Mihăilă. 
La început poartă titlul „Anuarul Societăţii de 
Ştiinţe Filologice din România”, în continuarea 
anuarelor tipărite odată cu anul 1971. Buletinul 
îşi propune să fie „un instrument de cunoaştere 
a tradiţiilor filologiei româneşti şi a realizărilor ei 
actuale” (Cuvânt înainte), un îndrumător pentru 
profesorii de limba şi literatura română şi pentru 
elevi. Printre rubrici se numără: „Societăţi, insti- 
tuţii filologice şi istorice”, „Filologi şi dascăli. 
Evocări”,  „Aniversări”,  „Comemorări”, „Acte, 
documente” şi „Cronica”. Publicaţia cuprinde 
articole despre rolul cercetării şi al societăţi- 
lor ştiinţifice, despre activităţile Societăţii de 
Ştiinţe Filologice, ale filialelor şi subfilialelor 
sale, articole pentru informarea şi perfecţionarea 
cadrelor didactice, alături de materiale prezen- 
tate la congrese şi conferinţe de filologie. Sunt 
tipărite, de asemenea, numeroase texte prileju- 
ite de sărbătorirea centenarelor naşterii lui M. 
Sadoveanu, O. Goga, G. Bacovia, E. Lovinescu, |. 
Minulescu, Liviu Rebreanu, Emil Isac, semnate 
de Şerban Cioculescu, Constantin Ciopraga, lon 
Rotaru, lon Dodu Bălan, Al. Piru, Mircea Popa şi 
Emil Manu. De interes sunt şi articolele aniver- 
sare şi comemorative publicate de Liviu Rusu, Al. 
Dima, Paul Cornea, Zoe Dumitrescu-Buşulenga, 
Dan Simonescu, Boris Cazacu, Mihail Cruceanu, 
Jean Livescu, Mircea Anghelescu, Iordan Datcu 
sau Silviu Angelescu. Nu lipsesc nici studiile de 
lingvistică, datorate unor colaboratori marcanți, 


1123 Dicţionarul general al literaturii române 


ca Iorgu Iordan, Al. Graur şi I. Coteanu, sau cele 
de folcloristică, aparţinând lui I.C. Chiţimia ş.a. 
Buletinul are şi o secțiune administrativă alcătuită 
din rapoarte, dări de seamă, date statistice, liste ale 
membrilor, publicaţiilor şi volumelor editate de 
Societatea de Ştiinţe Filologice. Alţi colaboratori: 
Eugeniu Coşeriu, Marius Sala, Al. Hanţă, Vasile 
Netea, Dumitru Micu, Mircea Martin, Dan Horia 
Mazilu, Gabriel 'Țepelea. M.W. 


BULETINUL SOCIETĂȚII SCRIITORILOR ROMÂNI, 
publicaţie apărută la Bucureşti, cu numeroase 
întreruperi, din iunie 1916 până în 1944, editat 
de Societatea Scriitorilor Români. Publică rapoar- 
tele preşedintelui asupra activităţii comitetului, 
informaţii despre starea financiară a Societăţii, 
rapoartele Comisiei de cenzori, proiectul de 
buget, premiile acordate anual, dări de seamă 
despre şezătorile organizate în Capitală și în țară, 
lista membrilor de onoare şi a celor activi etc. În 
primul număr D. Teleor semnează un mic istoric 
al Societăţii, apoi, începând cu 1923, rapoartele 
sunt semnate de preşedinţi: Corneliu Moldovanu 
(1923), Mihail Sadoveanu (1924), Octavian Goga 
(1925), Liviu Rebreanu (1926-1932). Din aceste 
rapoarte se poate afla că printre membrii de 
onoare ai Societăţii Scriitorilor Români se numără 
N. lorga şi Elena Văcărescu, iar dintre membrii 
fondatori în 1927 mai erau în viaţă treizeci şi 
trei de scriitori, între care lon Agârbiceanu, L.A. 
Bassarabescu, |. Al. Brătescu-Voineşti, Cincinat 
Pavelescu, Sextil Puşcariu, Caton Theodorian. 
Sunt date de asemenea informaţii despre şeză- 
torile organizate în Ardeal şi Banat în 1923, care 
au durat treizeci şi cinci de zile şi au antrenat 
oraşele Cluj, Oradea, Satu Mare, Aiud, Blaj, Alba 
Iulia, Deva, Arad, Timişoara, Lugoj, Caransebeş, 
Sibiu, Sighişoara, Braşov, Carei, Hunedoara, 
Simeria, Teiuş, prin participarea activă a scriitori- 
lor I. Agârbiceanu, Zaharia Bârsan, Emil Isac, lon 
Minulescu, Al.T. Stamatiad, Liviu Rebreanu, Aron 
Cotruş ş.a. Aceleaşi rapoarte consemnează că în 
1929 s-a inaugurat Casa Scriitorilor, că văduvele 
lui Al. Macedonski, Ilarie Chendi, G. Coşbuc, Emil 
Gârleanu ş.a. primeau ajutoare sub formă de 
pensii, că veniturile Societăţii proveneau din taxa 
de timbru literar şi din exploatarea unor cinema- 
tografe la Braşov şi Arad, din tipărirea de ilustrate 
sau din remiterea unui procent din câştigurile 
Cazinoului de la Constanţa etc. Din 1929 Societatea 


Bulgăr 


acorda şi burse de călătorie în străinătate, benefici- 
arii în acel an fiind Al. Cazaban şi Al. T. Stamatiad. 
Se mai consemnează că Societatea şi-a trimis 
delegaţi la congrese şi sărbătoriri internaţionale 
(Octavian Goga a participat la Belgrad la sărbători- 
rea lui Branislav Nusic, Em. Bucuţa, la Sofia, la con- 
stituirea Societăţii de Prietenie Bulgaro-Română, |. 
Minulescu la Congresul Federaţiei Internaţionale 
a Societăților Scriitorilor etc.) sau că a organizat 
primirea la Bucureşti a unor oaspeţi - Georges 
Duhamel, Collette, ET. Marinetti ş.a. M.Pp. 


BULGĂR, Gheorghe (13.1V.1920, Sanislău, j. Satu 
Mare — 13.VI.2002, Bucureşti), filolog, istoric literar. 
Vine dintr-o familie de țărani înstăriți. Şi-a făcut 
studiile liceale la Oradea (1932-1940), iar după 
ocuparea Transilvaniei de Nord de către trupele 
horthiste s-a refugiat la Bucureşti, unde a urmat 
Facultatea de Litere și Filosofie, secţia filologie 
clasică (1940-1944), obținând licenţa magna cum 
laude, luându-și apoi şi licenţa în drept (1946). În 
ultimul an al celui de-al Doilea Război Mondial a 
participat la lupte împotriva germanilor, făcând 
parte din detașamentul Păuliş. Şi-a început cariera 
didactică la Baia Mare, în 1946, devenind apoi 
asistent la Facultatea de Filologie din Bucureşti 
(1949-1952), de unde a fost demis, ulterior fiind 
angajat cercetător la Institutul de Lingvistică 
(1953-1963). Intră din nou, prin concurs, în învă- 
țământul universitar, funcţionând şi ca lector de 
limba română la Paris (Sorbona, 1965-1967), con- 
ferenţiar asociat la Lyon (1978-1980) şi Bordeaux 
(1988-1990). B. a debutat cu articole şi cronici 
literare în publicaţiile transilvănene „Afirmarea” şi 
„Lribuna”, colaborând apoi la „Decalog”, „limpul” 
şi „Revista Fundațiilor Regale”. În 1955, împreună 
cu Emil Manu şi Al. Bistriţianu, a întemeiat revista 
„Limbă şi literatură”, în cadrul Societăţii de Ştiinţe 
Istorice şi Filologice. 

B. s-a consacrat cercetărilor filologice, înde- 
osebi de stilistică şi limbă literară, în strânsă 
conexiune cu istoria literară. În lucrări de sinteză 
precum Scriitori români despre limbă şi stil (1957) 
şi Problemele limbii literare în concepția scriitori- 
lor români (1966) a exemplificat opiniile şi mărtu- 
riile scriitorilor, de la Coresi până la Marin Preda, 
asupra artei scrisului, a creativităţii proprii şi a 
valorilor expresive ale limbii române. O preocu- 
pare constantă a manifestat pentru analiza artei la 
scriitorii din secolele al XIX-lea şi al XX-lea, care au 

reprezentat momente importante în evoluţia limbii 
literare. În volumul Studii de stilistică şi limbă 
literară (1971) a inclus pagini despre contribuţiile 
în această direcţie ale lui lon Creangă, Octavian 
Goga, N. lorga, Lucian Blaga, Mihail Sadoveanu, 
Tudor Vianu. În Cultură şi limbaj (1986) a urmărit 
etapele decisive în modernizarea limbii literare, 
începând de la Şcoala Ardeleană, continuând cu 
Gramatica lui lon Heliade-Rădulescu (1828), cu 
revista „România literară” a lui V. Alecsandri (1855) 
şi cu momentele marcate de B.P Hasdeu, loan 
Slavici, Octavian Goga, George Coşbuc, Tudor 
Arghezi, G. Bacovia. Limbajul artistic din varian- 
tele dramaturgiei lui Lucian Blaga a fost cercetat 
în Filologie şi istorie (1988), volum axat în general 
pe interferența dintre viaţa socială a colectivităţii şi 
dinamica limbii literare în diferite etape de dezvol- 
tare istorică. Merită semnalat şi studiul consacrat 
rolului latinei medievale (savante) în moderniza- 
rea limbii române literare, la origine o comunicare 
în cadrul Congresului de Filologie Romanică de la 
Bucureşti, 1968 (prezentată împreună cu Gabriel 
Țepelea). În colaborare cu Gabriel Ţepelea a mai 
publicat Momente din evoluția limbii române 
literare (1973). O contribuţie remarcabilă a avut 
B. la exegeza eminesciană, prin cercetarea artei 
cuvântului la Eminescu. Un studiu din 1963, 
Eminescu despre problemele limbii române literare, 
reluat şi amplificat în teza de doctorat Momentul 
Eminescu în evoluţia limbii române literare (1971), 
comentează texte din manuscrisele poetului 
despre arta limbajului, despre specificul expresiv al 
limbii române, despre resursele şi evoluţia istorică 
a limbii literare. Într-un alt studiu, De la cuvânt la 
metaforă în variantele liricii eminesciene (1975), 
sunt analizate fazele evoluţiei de la primele schiţe 
la forma definitivă, pe baza variantelor din manus- 
crise, atestând încă o dată exigenţa poetului în 
desăvârşirea scrisului său. O contribuţie notabilă 
aduce B. şi în Eminescu. Coordonate istorice şi sti- 
listice ale operei (1980), care analizează eforturile 
de rafinare estetică, comparabile în proză şi în arti- 
colele politice din ziarul „Timpul”, într-o epocă de 
modernizare a vieţii şi culturii naţionale. În aceeași 
arie a preocupărilor pentru Eminescu se înscrie 
și traducerea, în 1977, în colaborare cu Gabriel 
Pârvan, a studiului Geneza interioară a poeziilor lui 
Eminescu de Alain Guillermou. Volumele Mircea 
Eliade în actualitate (1991) şi Întâlniri cu Arghezi 

(1992) conţin amintiri, dialoguri şi mărturii episto- 
lare privindu-i pe cei doi scriitori. 

SCRIERI: Scriitori români despre limbă şi stil, Bucu- 
reşti, 1957; Eminescu despre problemele limbii române 
literare, Bucureşti, 1963; Problemele limbii literare în 
concepția scriitorilor români, pref. Perpessicius, Bucu- 
reşti, 1966; Limba română. Sintaxă şi stilistică, Bucu- 
reşti, 1968; Analize sintactice şi stilistice (în colaborare 
cu Sorin Stati), Bucureşti, 1970; Momentul Eminescu 
în evoluția limbii române literare, Bucureşti, 1971; 
Studii de stilistică şi limbă literară, Bucureşti, 1971; 
Momente din evoluţia limbii române literare (în colabo- 
rare cu Gabriel Țepelea), Bucureşti, 1973; De la cuvânt 
la metaforă în variantele liricii eminesciene, laşi, 1975; 
Eminescu. Coordonate istorice şi stilistice ale operei, 
Iaşi, 1980; Cultură şi limbaj, Bucureşti, 1986; Filologie 
şi istorie, Bucureşti, 1988; Mircea Eliade în actualitate, 
Baia Mare, 1991; Întâlniri cu Arghezi, Bucureşti, 1992; O 
prezenţă poetică: C.W. Schenk, pref. Dan Tărchilă, Bucu- 
reşti, 1993; Limbaj şi artă literară în opera scriitorilor 
români (în colaborare cu Marcel Crihană), Bucureşti, 
1997; Istorie, limbă, cultură, Piteşti, 1998; Trei scriitori 
clasici: Mihail Sadoveanu, Tudor Arghezi, Mircea Eliade, 
Bucureşti, 1998; Carnet francez, I-II, postfață Ion C. 
Ştefan, Bucureşti, 2000-2001; Momentul Eminescu în 
cultura română, Bucureşti, 2000; Stil și artă literară în 
proza lui Mihail Diaconescu, București, 2001; Literatura 
şi limbajul, Bucureşti, 2002. 

Repere bibliografice: Perpessicius, Alte menţiuni, III, 
338-343; Nichifor Crainic, O carte despre Eminescu, 
„Glasul patriei”, 1971, 39; Al. Mitru, „Momentul Eminescu 
în evoluţia limbii române literare”, RL, 1971, 18; Piru, 
Varia, |, 158-160; D. Păcurariu, O carte despre evoluția 
limbii române literare, ARG, 1984, 9; Emil Manu, [Gh. 
Bulgăr], VR, 1992, 5, ALA, 1995, 262; Gabriel Ţepelea, 
Interpretări şi restituiri, Bucureşti, 1996, 144-150; Săluc 
Horvat, Gh. Bulgăr. Biobibliografie, Baia Mare, 1996; 
Al. Săndulescu, Momentul Eminescu, RL, 2000, 23; Nae 
Antonescu, „Carnet francez”, ST, 2000, 7-8; Un om pentru 
eternitate, îngr. Liviu Bulgăr şi Ion C. Ştefan, Bucureşti, 
2003; Lucian Chișu, Nouăzeci și nouă de cărţi, Craiova, 
2004, 228-229. T.V. 


BULZA, Teodor (9.VIII.1949, Semlac, j. Timiş), 
prozator. Este fiul Anei (n. Sfordon) şi al lui Petru 
Bulza, muncitor. După absolvirea Facultăţii de 
Filologie, secţia română-franceză, a Universităţii 
din Timişoara (1972), lucrează ca ziarist şi publi- 
cist-comentator la diferite ziare şi reviste timişorene 
(„Drapelul roșu”, „Luptătorul bănăţean”, „Renașterea 
bănăţeană”). Debutează la „Amfiteatru”, în 1977, cu 
un fragment de roman, Calul alb. Mai colaborează 


1125 Dicţionarul general al literaturii române 
la „Flacăra, „Luceafărul”, „Orizont, „Iribuna 
României”, „Viaţa studenţească” ş.a. 

În romanele Iulie (1979; Premiul Comitetului 
Central al UTC) şi în Casa şerpilor (1982), ca şi în 
culegerea de reportaje Lumini bănățene (1979), B. 
încearcă, pe urmele lui loan Slavici şi ale lui Titus 
Popovici, o reconstituire dominată de lirism a teri- 
toriului de graniţă dintre Ardeal şi Banat. Situaţiile 
sunt cele familiare din proza lui Marin Preda, 
Nicolae Velea sau D. R. Popescu: lumea satului de 
câmpie asistă debusolată, după război, la dispariţia 
vechiului ei mod de existenţă. În atmosfera idilică 
pătrunde violenţa, iar evenimentele dramatice — 
violuri, incendii, vendete — abundă, ceea ce asigură 
relief unei naraţiuni fluente. Inventivitatea epică a 
autorului este dublată câteodată de o anumită fineţe 
psihologică: între numeroase personaje schematice 
se distinge câte o figură creionată mai nuanţat, ca 
de pildă aceea detestabilă, dar nu simplistă a bogă- 
taşului 'Țuper, violatorul Liviei, pedepsit ulterior de 
soţul femeii, ţăranul sărac Ceampaş. Cu o viziune 
marcată ideologic, ca atunci când înfăţişează 
maniheist relaţia dintre ţăranii săraci şi chiaburi 
sau înfruntarea regimului comunist cu partizanii, 
autorul priveşte realitatea prin ochii reporteru- 
lui: el descoperă evenimentul spectaculos într-o 
ambianţă anodină şi îl evidenţiază printr-un scris 
nervos, dinamic, plin de culoare, utilizând tehnici 
cinematografice ale relatării (decupaj, montaj, 
flashback). La graniţa dintre ficţiune şi memoria- 
listică, Fascinaţie (2008) reconstituie istoria iubirii 
paroxistice dintre un bărbat gelos posesiv şi o femeie 
dornică să-şi păstreze independenţa. În romanul de 
dragoste, axat pe disecarea minuțioasă a cauzelor 
rupturii produse în timpul unei escapade a celor doi 
în Sicilia, sunt inserate scurte notițe autobiografice 
evocând scene din copilăria autorului sau figura 
fabuloasă a unui bunic răpit cândva de iele, dar şi 
experienţele din decembrie 1989 ale jurnalistului 
timişorean care s-a alăturat oamenilor revoltați, 
pentru a fi ulterior arestat în calitatea sa de colabo- 
rator al regimului comunist. 

SCRIERI: Iulie, Timişoara, 1979; Lumini bănăţene, Bucu- 
reşti, 1979; Casa şerpilor, Timişoara, 1982; Fascinaţie, 
pref. Adrian Păunescu, București, 2008. 

Repere bibliografice: Ulici, Prima verba, III, 164-165; 
Cornel Ungureanu, „Iulie”, O, 1979, 32; Sultana Craia, 
Substanţă şi simţ narativ, LCE 1980, 9; Dan Alexandru 
Condeescu, Reportajul ca literatură, FLC, 1980, 46; Cornel 
Ungureanu, „Casa şerpilor”, O, 1982, 41; lon Arieşanu, Acel 


Bumbac 


mit al puterii, O, 1982, 52; Marian Odangiu, Reporterul ca 
romancier, CNT, 1987, 32; Ruja, Parte, |, 134-136; Tudorel 
A.C. 


Urian, Întoarcerea la Taormina, RL, 2009, 16. 


BUMBAC, lon (Ioniţă) 
I. 

(31.1.1843, Costâna, j. 
Suceava — 25.V.1902, 
Cernăuţi), autor de 
versuri. 


Este fiul lui Ion Bumbac, ţăran, şi fratele poetului 
Vasile Bumbac. Studiile gimnaziale le-a făcut la 
Cernăuţi, continuându-le în anul şcolar 1862-1863 
la Suceava. La Cernăuţi l-a avut profesor pe Aron 
Pumnul, la care a şi locuit împreună cu fratele său 
şi cu M. Eminescu. După ce, în 1868, îşi trece la 
Braşov examenul de absolvire a studiilor liceale, B. 
se înscrie la Universitatea din Viena. În toamna 
aceluiaşi an era membru al Societăţii Literar- 
Ştiinţifice a Studenţilor Români. Prieten cu 
Eminescu, e unul dintre partenerii de discuţii ai 
poetului, dar între ei va interveni, din cauza opinii- 
lor politice diferite, o ruptură. B., ale cărui senti- 
mente naţionale nu pot fi puse la îndoială, a fost un 
antijunimist convins şi un adept al purismului în 
limbă. Ales secretar general în 1871, el îl înlocu- 
ieşte, şase luni mai târziu, pe loan Slavici la preşe- 
dinţia societăţii România Jună. În 1872, după ter- 
minarea studiilor universitare, este numit profesor 
de limbile latină şi română la gimnaziul din 
Suceava. Va fi titularizat, apoi, la Catedra de limbă 
şi literatură română a gimnaziului din Cernăuţi, 
unde va funcţiona un timp şi ca director. Împreună 
cu alți intelectuali, înfiinţează societatea filarmo- 
nică Armonia (1881) şi societatea culturală 
Concordia (1885), ambele având țelul de a conso- 
lida unitatea culturală a românilor bucovineni. În 
calitate de secretar al Societăţii pentru Cultura şi 
Literatura Română în Bucovina, a redactat în 1881 
şi 1882 revista „Aurora română”, pe care o va relua, 
din proprie iniţiativă, în 1884. Colaborează cu 
versuri, nuvele şi articole la calendarele societăţii 
(1678-1885), la două dintre ele fiind redactor (în 
anii 1882 şi 1883), precum şi la alte publicaţii 

periodice din Transilvania şi Bucovina, între care 
„Familia”, „Gazeta de Transilvania”, „Şezătoarea”. A 
publicat, în mai multe ediţii, şi un manual şcolar de 
limba şi literatura română. 

Deşi în epocă poeziile lui s-au bucurat de 
oarecare circulaţie, B. este un poet cu totul modest. 
O încercare de „epopee naţională”, Florinta, din 
care s-au păstrat trei variante, apărute succesiv în 
calendarele Societăţii pentru Cultura şi Literatura 
Română în Bucovina (1878 şi 1879) şi în volum 
(1880), este menţionabilă doar pentru utilizarea 
elementelor de mitologie populară. Într-un studiu 
introductiv, „un tractat despre lirica şi epica română 
poporală şi clasică”, autorul afirmă că o literatură 
naţională trebuie să-şi afle resursele în cercetarea 
trecutului şi a tradiţiilor populare. Pentru o cultură 
în formare, susţine el, influențele străine sunt 
primejdioase. B. a scris şi câteva articole în care 
discută folclorul medical sau unele formule speci- 
fice liricii populare. Aparatul critic, în care recurge 
frecvent la comentariile despre poezia populară ale 
lui Vasile Alecsandri, la studiile istorice ale lui B. P 
Hasdeu, dar şi la lucrări ale învăţaţilor P ]. Safarik şi 
Theodor Mommsen, îl arată familiarizat cu biblio- 
grafia de istorie şi istorie literară. Îi lipseau însă dis- 
cernământul critic, rigoarea. Într-un studiu asupra 
Codicelui Voroneţean, din „Aurora română”, purtat 
de fantezie, el afirmă că primele texte româneşti 
scrise datează din secolul al X-lea. 

SCRIERI: Florinta, Cernăuţi, 1880; Privire istorică asupra 
trecutului politic-social şi naţional al „Ducatului Buco- 
vinei” (în colaborare cu Grig. Halipu), Braşov, 1886; Din 
istoria limbei şi literaturei române, partea I: Istoria limbei 
române, Cernăuţi, 1889. 

Repere bibliografice: Loghin, Isf. lit. Bucov,189-190; 
G. Călinescu, Viaţa lui Mihai Eminescu, Bucureşti, 
1966, 159-160; Curticăpeanu, Mişc. cult., 147-162; 
George Munteanu, Hyperion, vol. I: Viaţa lui Eminescu, 
Bucureşti, 1973, 79-81; Dicţ. lit. 1900, 133-134; Satco, 
Encicl. Bucovinei, 1, 167. R.Z. 


BUMBAC, Vasile (7.11.1837, Costâna, j. Suceava — 
27.11.1918, Suceava), poet, folclorist. Este fiul lui lon 
Bumbac, ţăran, şi fratele lui lon Bumbac, autor de 
versuri. A început liceul la Cernăuţi, dar, din cauza 
atitudinii politice, este nevoit să-şi termine studiile 
liceale la Blaj (1862). La Cernăuţi a fost elevul 
lui Aron Pumnul şi a locuit la acesta împreună 
cu fratele său, lon Bumbac, şi cu M. Eminescu. 
Obţinând în 1864 o bursă pentru Viena, urmează 

acolo cursurile Universităţii, luând, se pare, şi doc- 
toratul în litere şi filosofie. Preşedinte interimar al 
Societăţii Studenţilor Români şi, în 1871, vicepre- 
şedinte al societății România Jună, el participă, 
alături de loan Slavici şi M. Eminescu, la lucrările 
comitetului care a organizat, în anul 1871, serbările 
de la Putna. Din 1874 a funcţionat ca profesor de 
limbi clasice şi de limba română la gimnaziul din 
Suceava. 

B. a fost unul dintre intelectualii bucovi- 
neni care au pregătit, prin scrisul lor, realizarea 
unității naţionale. A publicat versuri, proză, lite- 
ratură populară, traduceri din literaturile clasice 
şi din cea germană şi studii de filologie în perio- 
dice bucovinene, transilvănene, precum şi în cele 
din Bucureşti, Pesta şi Viena. Cele mai cunoscute 
sunt „Muza română”, „Albina”, „Albina Pindului”, 
„Aurora română” (Pesta), „Aurora română” 
(Cernăuţi), „Concordia”, „Familia”, „Federaţiunea”, 
„Foaie pentru minte, inimă şi literatură”, „Foaia 
Soţietăţii pentru Literatura şi Cultura Română 
în Bucovina”, „Junimea literară”, „Luceafărul”, 
„Revista politică”. Mai ales în Bucovina, dar şi 
în Transilvania, până la Primul Război Mondial, 
baladele, fabulele şi cântecele lui se găseau în 
manualele şcolare şi aveau circulaţie datorită 
simplităţii şi elanului patriotic. Poetul se inspira 
din istoria naţională, sub înrâurirea lui Vasile 
Alecsandri, şi din tradiția populară. A versificat şi 
câteva basme, culese din împrejurimile Sucevei, şi 
a încercat să compună o epopee în douăsprezece 
cânturi, Descălecarea lui Dragoş în Moldova, cu 
subiectul luat din Cronica lui Huru. Deşi a publicat 
mult, o bună parte din scrierile poetice sau teatrale 
i-au rămas în manuscris. În „Revista politică” din 
Suceava a tipărit în 1888 şi 1889, sub titlul Schițe de 
escursiuni, multe din notele păstrate în urma călă- 
toriilor la Bucureşti şi în munţii Moldovei. A făcut 
traduceri, unele nepublicate, din Vergiliu (Eneida — 
din cele douăsprezece cânturi tălmăcite a publicat 
trei), Horaţiu, Anacreon, Platon, Homer (liada), 
Ovidiu (fragmente din Metamorfozele), Schiller şi 
Goethe. Articolele Scriere scurtă asupra poveştilor 
şi tradițiunilor populare şi Serbarea Anului Nou la 
români (apărute în „Albina” din 1868-1869) sunt 
printre primele contribuţii la studiul literaturii şi 
obiceiurilor populare din ţara noastră. Semna şi cu 
pseudonimele A. Cosovanu, Audin Costânceanu şi 
V.C. Audinu. 

SCRIERI: Mulţămită den partea rumânilor bucovineni, 
închinată domnului Eudosiu de Hurmuzachi, Cernăuţi, 
1861; Cântare sărbătorească compusă cu ocazia sânţirii 
bisericii catedrale, [Cernăuţi], 1864; Schițe de escursiuni 
şi Urzirea monăstirei Suceviţa, Suceava, 1889. 

Repere bibliografice: Pop, Conspect, II, 232-233; loan 
Slavici, Amintiri, îngr. şi pref. George Sanda, Bucureşti, 
1967, 43-50, 106, 494; Iorga, Ist. lit. XIX, III, 340; Loghin, Ist. 
lit. Bucov, 112-127; lorga, Ist. lit. cont. (1934), 1, 45, 49-50, 
80, 266-267; lorga, Oameni, Il, 416-433; Victor Morariu, 
Vasile Bumbac (1837-1918). Pagină din istoria literaturii 
bucovinene, Cernăuţi, 1940; Călinescu, Ist. lit. (1941), 568, 
Ist. lit. (1982), 640; Dicţ. lit. 1900, 134-135; Emil Talianu, 
Aproape de Luceafăr, Giurgiu, 2009. R.Z. 


BUMBEŞTI, Gheorghe V. (1.XI1.1919, București — 
8.11.2002), poet, prozator, eseist. Este fiul Violei (n. 
Petrescu) și al regizorului Victor Bumbeşti. A absolvit 
în 1938 Liceul „Sf. Sava” din Bucureşti, debutând 
în revista liceului, în decembrie 1935, cu poezii şi 
cronici literare. Începând din 1939, colaborează cu 
versuri la „Gândirea”, „Sfarmă-Piatră”, „Presa”. A fost 
elev al lui D. Gusti la Universitatea din Bucureşti, 
unde în 1942 obţine licența la Facultatea de Litere 
și Filosofie. Redactor la „Gândul nostru” (1941- 
1942), este între 1942 şi 1944 secretar de redacţie la 
„Caiete de filosofie”, publicaţia lui Anton Dumitriu, 
ulterior redactor la „Viitorul” (1944-1946). Lucrările 
Filosofia Kabalei (1942), Sfârşitul omului nou 
(1943), Logica lui Hegel (1944) sau Valoarea idealu- 
lui (1946) i se publică, de altfel, în colecţia „Caietelor 
de filosofie”. Colaborează, de asemenea, la „Ecoul” 
(1944) şi „Democraţia” (1944-1945), precum şi la 
alte numeroase publicaţii. De Crăciunul lui 1942, 
Radio Bucureşti îi difuzează Noaptea sfântă, „motiv 
religios în patru tablouri”, în versuri. În 1947 emi- 
grează în Franţa, iar din 1960 se stabilește în Statele 
Unite ale Americii. Redactor radiofonic la Paris, va 
fi în deceniul al optulea redactor-șef al emisiunilor 
pentru România la postul Vocea Americii. 

Prezenţa lui B. în presa românească a exilului 
este sporadică şi nesemnificativă, reducân- 
du-se la publicarea unor poeme („Revista scrii- 
torilor români”) şi la câteva comentarii literare 
(„Anotimpuri”, „Cronicarul”). În 1952 Editura 
Cartea Pribegiei, creată de Grigore Manoilescu în 
Argentina, îi multiplică romanul Cerul era putred, 
prefaţat de Mircea Eliade. „Nu voi releva aici 
meritele acestui prim roman, nu voi vorbi despre 
paginile admirabile, în care retrăiesc melancoliile 
portului dunărean, şi arborii lui, şi adolescenţii lui. 

Nu voi releva nici inevitabilele stângăcii ale începu- 
tului. Cartea «există», e o carte vie — şi în literatură 
lucrul acesta e cel mai important” — recomandă 
Mircea Eliade, surprinzător, pe un emul al adver- 
sarului său din tinereţe, Anton Dumitriu. Romanul 
este unul cu tentă autobiografică şi îşi desfăşoară 
acţiunea la Turnu Severin, în anii interbelici. EI 
înfăţişează anii de creştere şi adolescenţă ai prota- 
gonistului, Daniel Mironescu, oscilaţiile, căutările, 
clarificările sale în raport cu vârsta şi cu înţelege- 
rea vremurilor. Influenţa lui lonel Teodoreanu încă 
se mai face simțită atât în viziunea literară, cât şi 
în metaforismul pletoric al stilului. E o „copilărie cu 
umbre” — pentru a folosi titlul unui roman al lui Dan 
Petraşincu, preluat oarecum ca model —, dar există 
şi o reală capacitate a autorului de a creiona şi a 
crea tipuri caracterologice şi personaje viabile, de 
a pune accentul pe elementele alerte ale acţiunii 
şi chiar de a construi convingător o naraţiune 
fluentă. O proză, totuşi, destul de întârziată ca 
tendinţe şi finalitate faţă de preocupările epocii 
când a fost pusă în circulaţie, dar în care Mircea 
Eliade era înclinat să descopere nuanţe „existen- 
ţialiste”, în pas cu moda. În 1981, tot multipli- 
cate, B. şi-a adunat între coperţile unui volum, în 
colecţia revistei „Drum” (Ciudad de Mexico), ver- 
surile din deceniul 1960-1970, sub titlul A doua 
poartă. Cartea e asemenea unui poem al tristeţi- 
lor inevitabilei despărţiri, la senectute, a cuplului. 
Nostalgiile, rememorările, evocările lirice alter- 
nează astfel cu meditaţiile nu de puţine ori filo- 
sofarde, prozaizând demersul. În fine, în 1997, 
în Editura Dorul (Aalborg, Danemarca), publică 
volumul de povestiri Cenușa amintirilor, o inte- 
resantă proiecţie a valorilor memoriale ridicate 
din anecdotic la nivelul transfigurării artistice, 
organizat pe câteva cicluri: Cartea robilor, Cartea 
oamenilor singuri, Cartea plecărilor şi Cartea iubi- 
rilor rănite. „Povestirile” refac atmosfera „întâm- 
plărilor” de altădată, reconstituind în subsidiar 
drumul unei conştiinţe ce îşi surprinde cu drama- 
tică vibraţie vârstele pribegiei. Sub semnul amin- 
tirii stau și portretele din Mereu umbrele... (1997), 
fie că e vorba de profesori (PP Negulescu, Anton 
Dumitriu, lon Petrovici, Mircea Florian) ori de 
scriitori (Gala Galaction, Nichifor Crainic, Tudor 
Vianu, Camil Petrescu, Ion Vinea). 

SCRIERI: Filosofia Kabalei, Bucureşti, 1942; Sfârşitul 
omului nou, Bucureşti, 1943; Logica lui Hegel, Bucu- 
reşti, 1944; Valoarea idealului, Bucureşti, 1946; Cerul era 

putred, pref. Mircea Eliade, Valle Hermoso (Argentina), 
1952; ed. Cluj-Napoca, 2003; A doua poartă, Ciudad de 
Mexico, 1981; Poemele lui Algedon (Pittsburgh, SUAJ, 
1987; Cenuşa amintirilor, Aalborg (Danemarca), 1997; 
Mereu umbrele..., Aalborg (Danemarca), 1997. 

Repere bibliografice: Sasu, Dicţ. scriit. SUA, 46-47, Popa, 
Ist. lit., 1, 697-698, passim. N.F. 


BUNARU, Eugen (pseudonim al lui Eugen Barbeş; 
4.].1945, Timişoara) poet, publicist. Este fiul 
Misircăi (n. Popa) şi al lui Mihail Barbeş, profesor. 
Învață la Şcoala Medie nr. 5 din Timişoara (1951- 
1962), apoi urmează Facultatea de Filologie, secţia 
română-germană, din cadrul Universităţii din 
Timişoara, absolvind în 1968. Este profesor în 
diverse şcoli din judeţul Timiş: lanova (1969-1970), 
Berini (1970-1971), Casa de Copii Şcolari din 
Sinersig (1971-1972), e pedagog şi profesor supli- 
nitor la Liceul Industrial nr. 8 din Timişoara (1972- 
1980), pedagog (1980-1991) la Liceul Industrial 
nr. 9, iar ulterior bibliotecar la acelaşi liceu. Din 
1996 coordonează Cenaclul „Pavel Dan” al Casei 
de Cultură a Studenţilor din Timişoara, alcătuind 
şi două antologii de poezie ale membrilor acestui 
cenaclu (2003, 2008). A debutat cu poeme în revista 
timişoreană „Forum studenţesc” (1979), iar edito- 
rial în 1981 cu placheta Alegerea surâsului. Mai 
colaborează la „Orizont”, „Contrapunct”, „Vatra”, 
„Familia”, „Amfiteatru”, „Euphorion” ş.a. A fost 
distins cu mai multe premii, printre care Premiul 
Cenaclului Asociaţiei Scriitorilor din Timişoara şi al 
revistei „Orizont” (1986), Premiul Filialei Timişoara 
a Uniunii Scriitorilor (1999, 2003). 

Poet format încă de la debut, B. este un autor 
în cazul căruia implicarea existenţială e dublată 
de un spirit lucid şi cultivat. Discreţia retractilă 
dă tonul poeziei sale subtil-ironice, de o eleganță 
sobră şi distantă. O poezie atrasă de înregistrarea 
banalului cotidian (dominant citadin), dar şi a 
spectacolului său enigmatic, inaparent. Afinităţi 
cu atmosfera mitteleuropeană din textele lui 
Mircea Ivănescu sau cu minimalismul fantast al 
lui Constantin Abăluţă pot fi adeseori detectate 
în scrisul său. Un vers din poemul Zvonul pustiu 
(„Brusc, toate se suprapun: ochii, soarele, urmele”) 
rezumă o întreagă atitudine creatoare, definită 
de simultaneismul perceptiv. Ochiul - uman şi 
metauman — mediază această percepţie (un volum 
din 1994 se intitulează, simbolic, Ochiul postum) în 
care oraşul este personajul principal: „E sâmbătă 

după-masă şi (pare nefiresc la ora asta în iunie)/ 
am chiar senzaţia unui oraş peste care pluteşte 
un clopot verzui/ în timp ce mă las furat de pico- 
tirea unei femei care vinde flori/ cu sânii enormi 
potopiţi pe tejghea. E aproape noapte sau rece/ 
în piaţa pustie pe al cărei pavaj aleargă cu sunetul 
lor delicat/ şi secret primele frunze ale toamnei 
şi un câine numai piele şi oase/ împinge cu botul 
tandru o aromă străvezie de carne. Mă strecor/ pe 
străduţe arhaice şi cochete înviate de raze scăpă- 
tând/ printre norii a căror încâlcire erotică e în cele 
din urmă spulberată/ de penetrarea severă şi fermă 
a soarelui” (Oraşul sub clopot). Poemele reunite în 
2011 în antologia retrospectivă Fragmente de tăcere 
evocă un univers în destrămare, în care imaginarul 
şi realul tind să se confunde, dar şi un spaţiu pro- 
tector, de refugiu. Motivul tăcerii pare să trimită la 
Lucian Blaga - nimic oracular însă în această poezie 
a concretului, mereu aflată în proximitatea mira- 
colului: „Într-o dimineaţă tăcută va ninge tăcut şi 
brusc/ fără nici un avertisment vor exploda/ pomii 
şi vor ţâşni peste tot (asemenea/ unei oştiri ine- 
fabile) florile ierburile/ Într-o dimineaţă zidurile 
cărunte/ ale cartierelor vechi vor străluci/ ca nişte 
oglinzi orbitoare ale nimicului/ implorând întâr- 
zierea unei ultime raze” (Poemul fără cuvinte). 
Dincolo de notația cotidianului, în lirica lui B. se 
înfruntă două forţe: una întunecată, devoratoare, 
malefică, alta luminoasă, senină, în care cea dintâi 
se „travesteşte”. O sensibilitate decadentă trans- 
pare, fără ostentaţie, din gustul său pentru desue- 
tudini, pentru recuperarea unei atmosfere de epocă 
din cioburile realităţii derizorii. „Istovirea memoriei” 
e un lait motiv caracteristic. Cu Travestire în trans- 
parenţa zilei (1996), exerciţiu anamnetic de recu- 
perare a vârstelor aurorale, tragismul existenţial 
se accentuează. Imaginile sumbre devin omnipre- 
zente, chiar dacă morbideţea e domesticită, transfe- 
rată în scenografii rafinate: „Moartea stă pe pat cu 
părul alb şi cârlionţat, lipit de craniu, cu o ceaşcă de 
cafea în mâna galbenă, atât de fină, încât e chiar 
străvezie; din când în când, soarbe cu înghiţituri 
mici şi lacome, apoi priveşte distrată” (Întâlnirea 
umbrelor). Imagini ale extincţiei şi ale decreptudi- 
nii domină în versurile din Nobleţea din aer (1999). 
Poet lucid şi cultivat, caligraf impresionist al fan- 
tasmelor deprimării urbane, dublat în subsidiar 
de un discret poet metafizic, B. e un autor inegal 
(unele poeme sunt grevate de dilatări lirice: „Odată 

în ochii tăi înseraţi/ va înfrunzi o întrebare”), dar 
semnificativ. 

SCRIERI: Alegerea surâsului, Bucureşti, 1981; Datorii 
nocturne, Bucureşti, 1985; Fragment de tăcere, Timi- 
şoara, 1991; Ochiul postum, Timişoara 1994; Travestire în 
transparenţa unei zile, Timişoara, 1996; Nobleţea din aer, 
Timişoara, 1999; Tinereţea unei umbre, Timişoara, 2003; 
Fragmente de tăcere, laşi, 2011. Ediţii: Gheorghe Pruncuţ, 
Moartea muzicantului, Timişoara, 1997 (în colaborare), 
Smerenii pierdute, Timişoara 2002 (în colaborare), Clipa 
ascunsă, Timişoara, 2006; loan Crăciun, Blândul ceas al 
reîntoarcerii, pret. edit., Timişoara, 2011. 


Repere bibliografice: Mircea Mihăieş, Formule poetice, 
O, 1982, 30; Laurenţiu Ulici, Calea de mijloc, RL, 1982, 38; 
Țeposu, Istoria, 76; Ruja, Parte, 1, 237-242, II, 105-107; 
Ioan Moldovan, „Ochiul postum”, E 1995, 6; Gellu 
Dorian, Eugen Bunaru, CL, 1996, 4; Daniel Vighi, Valahia 
de mucava, Timişoara, 1996, 29-31; Robert Şerban, 
Piper pe limbă, Timişoara, 1999, 33-45; Annemarie 
Sorescu, O lume scufundată, O, 2001, 3; Lefter, Scriit. 
rom.'80-'90, |, 91-92; Iulian Boldea, Penumbra tinereţii, 
VITRA, 2004, 11-12; Gheorghe Mocuţa, Sistemul modei 
opizeciste, Bucureşti, 2004, 127-132; Marin Mincu, 
Fărâme critice, Constanţa, 2005, 287-314; Dicţ. Banat, 
139-141; Ungureanu, Geografia lit., IV, 194; Mircea 
Bârsilă, Poeți contemporani, Piteşti, 2006, 5-8; Mircea 
Mihăieş, Sindromul Blake, RL, 2009, 48; Mircea Bârsilă, 
Obscuritatea pactului cu lumina în poezie, R, 2010, 5; 
Tudor Creţu, Developări literare, Timişoara, 2011, 85-88; 
Alexandru Ruja, Labirint critic, O, 2012, 7. AL.R., PC. 


BUNA VESTIRE, cotidian apărut la Bucureşti între 
22 februarie 1937 şi martie 1938 şi apoi între 6 sep- 
tembrie 1940 şi 21 ianuarie 1941. În 1937 direc- 
tori sunt Dragoş Protopopescu și Toma Vlădescu, 
apoi Grigore Manoilescu devine codirector, în 
1938 substituindu-l pe Vlădescu; ziarul reapare 
în 1940 doar cu Manoilescu la direcție, fiind și 
el înlocuit de Alexandru Constant la 20 octom- 
brie 1940; redactor-şef este de la început Mihail 
Polihroniade, figurând ca prim redactor și de-a 
lungul seriei a doua, deși între timp fusese executat 
de regimul carlist. În acord cu țelul declarat de a 
combate „tot ce slăbeşte statul românesc şi româ- 
nismul”, subtitlul inițial este „Ziar liber de luptă şi 
doctrină românească”, schimbat la 22 decembrie 
1940 cu acela de „Ziar de viaţă şi luptă legionară”. 
De la primele numere B.v. își asumă caracterul 
de organ de propagandă al mișcării legionare. 
Scriu editoriale de direcție Dragoș Protopopescu, 

Radu Gyr, Mihail Polihroniade (de regulă pe teme 
de politică externă), Grigore Manoilescu ș.a. Sunt 
atrași o serie de colaboratori prestigioși. De pildă, 
Nae Ionescu face o profesiune de credință legio- 
nară pe 27 iunie 1937 (Sub semnul Arhanghelului), 
iar la sfârșitul anului, în decembrie, Mircea Eliade 
răspunde pozitiv la ancheta De ce cred în biruința 
Mișcării Legionare? („Cred în destinul neamului 
românesc - de aceea cred în biruința mișcării legi- 
onare”), alături de Sextil Puşcariu, Nicolae Roşu, 
Vasile Băncilă ș.a. Tot Eliade scrie articolul O revo- 
luţie creştină (7 iunie 1937), în același an Radu 
Dragnea provocând prin textul Ortodoxie şi naţi- 
onalism o polemică cu Nae Ionescu (acesta din 
urmă susținea, spre deosebire de Dragnea, că între 
ortodoxie și naționalism nu este nici o incompati- 
bilitate). Mihail Manoilescu salută fascismul italian 
(Noua renaștere a omenirii prin Roma), Lraian 
Brăileanu e manifest antisemit și antidemocrat în 
articolul Legiunea și Parlamentul. Publicaţia apără 
cu consecvență poziții estetice retrograde: Toma 
Vlădescu ia notă cu satisfacție de arestarea lui H. 
Bonciu pentru pornografie — „o dezinfecție pe care 
o aplaudăm” - și îl atacă pe Mihail Sadoveanu. 
Horia Stamatu (semnând Virgil Popescu) se 
pronunță privind „necesitatea unei estetici noi”, 
„dar nu stabilită prin speculaţii serbede, de birou, 
ci smulsă din inima lucrurilor, din miezul sufletului 
legionar”, dar și împotriva romanului de dragoste, 
considerat nespecific românesc („Românii sunt 
un neam al bărbăţiei absolute, neam de asceză și 
încercări grele. [...] Românii nu au știut niciodată 
ce înseamnă galanterie, nu vor ști niciodată ce 
înseamnă un bun roman de amor. Au știut însă 
întotdeauna ce înseamnă o sabie bine ascuţită 
și vor ști de acum înainte ce înseamnă un bun 
roman de vitejie” — Sentimentalism). Sunt publi- 
cate în schimb poezii de Radu Gyr (Cântec pentru 
slava lui Moţa și Marin, Imnul tinereţei legionare), 
Vasile Cârdu, Virgil Carianopol. Cronici și meda- 
lioane literare sau culturale semnează Dragoș 
Protopopescu (În sfârșit un liric: Virgil Carianopol, 
cu valorizarea „nu știu dacă nu se vestește tot 
așa de mare ca Bacovia”), Horia Stamatu (Vasile 
Conta), lon Băleanu (despre Ana Florentin de 
Ionel Teodoreanu), Radu Gyr (Traducerile lui N.I. 
Herescu). Mircea Streinul (care mai semnează 
și Mircea Iconarul), Ion I. Cantacuzino, Gabriel 
Bălănescu  documentează stadiul  așa-zisei 
estetici legionare. Mihail Polihroniade, în Prima 

arestare, oferă fragmente de memorii carcerale 
dintr-un volum anunțat, Amintiri din Jilava. Se 
tipărește un fragment din romanul lui Dragoș 
Protopopescu, recenzat ulterior de Horia Stamatu. 
Antisemitismul este de rigoare în colaborările lui 
Alexandru Constant, Mircea Streinul, lon Băleanu 
(îi atacă pe Tristan Tzara, Ilarie Voronca, I. Peltz, 
E Aderca) ș.a. Radu Gyr răspunde la o anchetă 
despre „invazia iudaică în spiritualitatea și litera- 
tura română”, cerând „eliminarea totală. To-ta-lă” a 
scriitorilor evrei din Societatea Scriitorilor Români. 
Alți colaboratori sunt Haig Acterian, Al. Alexianu 
(Vasile Pârvan sau viața Istoriei), loan Victor Vojen 
(Adevărul asupra fascismului), Barbu Slușanschi 
(Poeţii și moartea — Eminescu este criticat pentru 
„Cât de inexistentă este trăirea creștină în inspi- 
rația” sa). Marietta Sadova și Lucia Demetrius 
semnează o adaptare după Goethe Suferinfele lui 
Werther. După un număr special pe 6 septembrie 
1940, revista reaparepe 8 septembrie cu un editorial 
de Grigore Manoilescu, care evocă istoria gazetei 
din perspectiva morților legionari (Porunca lor). O 
prezenţă insistentă este în noua serie Constantin 
Noica, semnând mai multe articolele liric-gardiste, 
între care unul dedicat lui Nae Ionescu („Când, 
acum șase luni, Nae lonescu începea călătoria sa 
din urmă, am simţit că pleacă dintre noi logos-ul. 
[...] Pleca, odată cu el, cheia lucrurilor în mijlocul 
cărora trăiam. [...] Nae Ionescu a plătit, pentru 
ca Dumnezeu și Viaţa să coboare peste neamul 
nostru”). În linie cu doctrina tanatică a legiona- 
rilor, se republică numeroase texte ale „martiri- 
lor”, de pildă într-un număr special dedicat lui 
Mihail Polihroniade. Se tipărește proclamația lui 
lon Antonescu către legionari, dar și un articol 
care încearcă să justifice alianța germano-rusă, 
în numele „fondului spiritual care solidarizează 
Europa cu Asia [...] împotriva anglo-america- 
nismului” (Mircea Mateescu, Solidaritatea ruso-— 
germană). Semnând Dan Barbilian, lon Barbu 
își face cunoscută adeziunea legionară, dezicân- 
du-se în același timp de modernismul poetic, în 
articolul Tabere (15 decembrie 1940), scris împo- 
triva unui „tip omenesc pe care l-aș putea numi 
omul de interior. [...] Omul de interior Edgar Poe, 
Baudelaire, Mallarmâ, Proust. Tot ce e artificial, 
neviabil în opera lor vine de la o anume estetică 
a mobilierului, a fastului sau rafinamentului 
decorativ. [...] Am încercat de curând să răsfoiesc 
pe bătrânul Baudelaire, maestrul încovoietor al 

tinereții noastre. Am fost apucat de un fel de leșin 
la înăbușitorul miros rânced exhalat de atâtea 
flacoane, mirodenii, unsori și alcooluri trezite. 
Florile răului tind tot mai mult să se confunde, 
cel puțin pentru noi, [...] cu grotesca lor versiune 
argheziană de flori de mucegai”. Barbilian revine 
pe 1 ianuarie 1941 cu articolul Chesat, îndreptat 
împotriva moștenirii liberale. Alți colaboratori ai 
celei de-a doua serii: lon Chinezu, Horia Stamatu 
(Conspirația întunericului), Barbu  Sluşșanschi, 
Sextil Pușcariu (Capitala), Șerban Milcoveanu, 
Dan Botta (Nostalgia Italiei, în numărul special 
Italia, 20 octombrie 1940), Al. Alexianu (Italieni, 
călători și oaspeţi în ţările noastre, Creștinism în 
Dacia), |. Diaconescu, Dragoș Vrânceanu (Ultimele 
zvârcoliri ale masoneriei și neo-masoneriei), 
Vladimir Pandele, Constantin D. Chiriţă, Ștefan 
Ion Gheorghe (Conceptul de drept internațional al 
războiului, conspect după Carl Schmitt). Sub egida 
B.v. a apărut, între 1 decembrie 1940 și 19 ianuarie 
1941, suplimentul „Bunavestire de duminică”, 
subintitulat de la numărul al doilea „Săptămânalul 
ilustrat al familiei românești”. MI. 


BUNĂ VESTIRE, publicaţie apărută la Roma, tri- 
mestrial, între 1962 şi 1978. Redactori: Flaviu 
Popan (1962-1968) şi Filip Dozzi (1978). De 
formatul „Vieţii româneşti” şi având înscris pe 
copertă mottoul „Nimic nu putem contra ade- 
vărului, ci pentru adevăr” (Cor. XIII, 8), revista, 
al cărei subtitlu este „Organ de zidire creştină”, 
nu indică un colegiu redacţional ori un colectiv 
coordonator. Din Cuvânt înainte, care deschide 
primul număr (ianuarie-martie 1962), se pot 
descifra intenţiile şi profilul publicaţiei: „Gândul 
nostru nu e de a crea o bisericuţă a unei provin- 
cii sau caste, ci de a îmbrăţişa, într-o largă viziune 
naţională şi religioasă, în cadrul lozincii anunţate, 
toate problemele ce i se pot încadra. De aceea 
toţi care ar avea de spus ceva în vederea realizării 
programului nostru sunt bineveniţi între noi [...] 
revista noastră nu poate să fie decât un organ de 
zidire creştină şi un vehicol al adevărului: religios, 
filosofic, moral, istoric sau de orice ordin ar fi”. 
Publicaţia apare în două serii: prima (ianuarie 
1962 — decembrie 1968), cu un caracter exclusiv 
religios, nu cuprinde pagini literare sau culturale; 
păstrând acelaşi subtitlu şi motto, seria a doua, 
care începe cu un număr dublu (1-2, ianuarie- 
iunie 1969), are însă o viziune umanistă mai 

cuprinzătoare şi o deschidere spre alte domenii 
ale spiritului, depăşind cadrul iniţial. Cu timpul 
caracterul studiilor şi al articolelor se lărgeşte spre 
perspectiva istorică şi filologică (Ion Popinceanu, 
Limba religioasă şi limba superstiţiilor la români, 
Ştefan Manciulea, Scriitori străini despre vechimea 
şi numărul străinilor din Transilvania, Banat şi 
Ungaria etc.), ca și spre studii de istorie literară, 
cel mai adesea în marginea operei eminesciene 
(on Filip, Eminescu şi țărănimea; S. St. Marin, 
Eminescu şi critica italiană. Note şi impresii, V. 
Paolini, Umanismul lui Eminescu), susținute de 
grupaje de versuri, comentarii critice, pagini de 
jurnal, eseuri. Revista include şi o rubrică misce- 
lanee, „Publicaţii sosite la redacţie”, de comentarii 
pe marginea conţinutului revistelor româneşti din 
ţară şi din exil şi de consemnări ale evenimentelor 
şi ştirilor culturale. Cei mai importanţi colabora- 
tori sunt Alexandru Gregorian (finerarii hispa- 
nice, Colindul ciubărarilor, Jocul îngerilor), George 
Ciorănescu, care reuneşte sub titlul Preacurata în 
literatura universală traduceri din poezia religi- 
oasă italiană (Francesco d'Assisi, Dante, vicontele 
de Altamira) și franceză (Francis Jammes, Paul 
Claudel, Pierre Emmanuel), din Vicleimul casti- 
lian, „o venerabilă relicvă literară care precedă şi 
anunţă viitoarea literatură dramatică spaniolă”. 
Prozatorului Vintilă Horia, prezent cu pagini de 
jurnal, Miron Kiropol îi creionează un portret 
artistic de prestigiu (Întâlnire cu Vintilă Horia). 
Între colaboratorii importanţi ai revistei pot fi 
întâlniți cu pagini eseistice vizând stricta actu- 
alitate sau cu ample studii de filosofie a culturii 
Octavian Vuia (Marxismul şi religia în România, 
Cât am fost şi cât suntem de independenţi astăzi) şi 
Radu Enescu (Omul, fiinţă culturală). M.P-C. 


BURAC, Andrei (17.VIII.1938, Cârăţăni-Tighina), 
poet, prozator, dramaturg. Este fiul Marinei (n. 
Popov) şi al lui Dorofei Burac, ţărani. Mai întâi elev 
la şcoala de medicină din Bender (1953-1955), apoi 
felcer, urmează după un timp Institutul de Medicină 
din Chişinău (1958-1964) şi devine medic chirurg 
la spitalul din Căuşeni, iar din 1968 la Chişinău. 
Frecventează şi cursurile superioare de pe lângă 
Institutul de Literatură Universală „Maxim Gorki” 
din Moscova (1975-1977), în perioada următoare 
dedicându-se exclusiv literaturii. A fost redactor la 
Enciclopedia moldovenească şi la revista „Columna”, 
secretar al Filialei din Republica Moldova a 

PEN-Clubului (1990), apoi preşedinte al Filialei din 
Chişinău (1998). Este membru, din 1993, în World 
Academy of Art & Culture şi în World Congress of 
Poets. 1 s-au acordat Premiul Uniunii Scriitorilor 
din Republica Moldova (1998), Premiul UNESCO 
(2000), Premiul de Excelenţă al Uniunii Teatrale 
din Republica Moldova (2004), Medalia „lon Luca 
Caragiale” (2008) ş.a. 

În poezia din volumele Ispita înfloririi (1970) 
şi Culegători în amurg (1976) B., care debutase în 
presă în 1964, cultivă o specie de ruralism naturalist, 
înrudit cu al lui Ilarie Voronca şi intrat în simbioză cu 
intelectualismul, care este mai mult unul de atmo- 
sferă reflexivă, de „impresie”. Poezia este marcată 
treptat de pierderea noţiunii de timp şi de aluneca- 
rea într-un spaţiu vid, lipsit de tot ce e viu. Realitatea 
sufletească se transformă în irealitate spirituală, 
senzațiile şi impresiile, potenţate, colorate intens, 
se conturează ca la un pointilist, autorul fiind, fără 
îndoială, un neoimpresionist. „Clipele golite de 
timp”, singurătatea, tăcerea, senzaţia de îndepăr- 
tate, de înstrăinare, de târziu, ceasurile „ce gonesc în 
ieri, de rătăcire şi trecere” formează axul tematic în 
paginile din Cu toată ființa spre altundeva (1998). Şi 
secvențele nuvelistice ale lui B., din Întoarcerea lui 
Traian (1990) bunăoară, sunt instantanee drama- 
tice bine susținute de momente-cheie de nelinişte 
sufletească, de alunecări în ireal şi abstract. Plăcerea 
confesiunii şi pendularea între existent şi inexistent, 
între un timp concret şi un timp „fără spaţiu”, vid, 
inconsistent, ca o magmă informă, denotă aceeaşi 
încercare de regăsire la hotarul incert dintre viaţă, 
vis şi moarte. B. e şi autor a numeroase piese de 
teatru şi scenarii radiofonice sau de film, puse în 
scenă, în ţară şi în afara ei, începând din 1979, cânde 
montată Primăvara în doi, urmată de Iulia, Moartea 
de după prânz, Fântâna Anghelinei, Bufnița, luda 
ş.a. Populate în mare parte de tineri cu tot spectrul 
lor de frământări, dileme, complexe, piesele aduc 
la rampă personaje plictisite de cotidian şi de con- 
venţii, preferând marginea şi fuga din real. Nevoia 
de purificare sau dragostea ce sfidează normele se 
întâlnesc în aceste parabole etice ori poetice, unde 
sensurile se insinuează cel mai adesea discret, 
subtextual. 

SCRIERI: Ispita înfloririi, pref. Grigore Vieru, Chişinău, 
1970; Culegători în amurg, postfață Mihai Cimpoi, 
Chişinău, 1976; Perpetuele bucurii, Chişinău, 1977; Pri- 
măvara în doi, pret. Leonid Cemortan, Mihai Cimpoi, 
Ion Gheorghiţă, Chişinău, 1988; Întoarcerea lui Traian, 

Chişinău, 1990; Orizont vertical, Chişinău, 1990; Cu roată 
fiinţa spre altundeva, Chişinău, 1998; Între somn şi veghe, 
Chişinău, 2005; Asediaţi de cuvinte, Timişoara, 2005; 
Flacăra din vechile oglinzi, Bucureşti, 2005; Există ore, 
Chişinău, 2006; Arena, pref. Mihai Cimpoi, Chişinău, 2008. 
Repere bibliografice: Eliza Botezatu, Ispita înfloririi şi ispita 
unui debut, „Cultura”, 1972, 1 aprilie; Grigore Vieru, Răbdare 
şi frumoasă trudă, LA, 1988, 25 august; Mihai Cimpoi, Amiaza 
culegătorului, LA, 1988, 25 august; Gheorghe Tomozei, Poeți 
basarabeni, L, 1992, 48; Cimpoi, Ist. lit. Basarabia, 219; [Andrei 
Burac], LA, 1998, 13 august (grupaj special); Grigore Chiper, 
Virtualul de după, CE 1998, 11-12; Simion Bărbulescu, 
Poeți din diaspora, CL, 2000, 1; Mică encicl., 33-46; Emilian 
Marcu, „Asediaţi de cuvinte”, CL, 2005, 10; Dicţ. Chişinău, 
80-82; Rachieru, Poeți Basarabia, 268-272. M.C. 


BURADA, Maria (15.IV.1812, laşi — 11.11.1886, Iaşi), 
traducătoare. Fiică a şătrarului loan Isăcescu, B. a 
primit o educaţie aleasă în familie (cunoştea limbile 
greacă, franceză, rusă, germană). În 1831 se căsăto- 
reşte cu vornicul Teodor Burada, autor al unor însem- 
nări memorialistice. Mamă a folcloristului Teodor 
T. Burada, ea este prima femeie din Moldova care 
traduce piese de teatru. În 1847 tălmăceşte melo- 
drama în patru acte Clopotarul de la Sf. Pavel de 
Joseph Bouchardy (o traducere anterioară a acestei 
piese, datorată lui Petre Teulescu, apăruse la Bucureşti, 
în 1846). Piesa, care s-a jucat la Iaşi la 15 martie 1848, 
a stârnit ecou în publicul ieşean din preajma eveni- 
mentelor care vor marca anul revoluţionar 1848. 
Traduceri: Joseph Bouchardy, Clopotarul de la Sf. Pavel, 
laşi, 1849. 

Repere bibliografice: Iorga, Ist. lit. XIX, III, 221; Burada, 
Ist. teatr., |, 303, II, 24-25; Viorel Cosma, Teodor Burada, 
Bucureşti, 1966, 5; Dicţ. lit. 1900, 135. L.Bd. 


BURADA, Teodor  (28.VIII.1800, Odobeşti -— 
14.VII.1866, laşi), memorialist. Este fiul Elenei (călu- 
gărită mai târziu sub numele Evghenia) şi al preotu- 
lui Radu Burada. Învață mai întâi acasă, după care 
este trimis, în 1816, la Seminarul de la Socola din 
Iaşi. Când revine la Odobeşti, serdarul Constantin 
Robescu, care îl adoptă, se îngrijeşte de educaţia sa 
muzicală. Chemat de Ioan Sandu Sturza la Iași în 
1823, pentru a primi rangul de clucer, este surghiunit 
în anul următor la mănăstirea Neamţ, sub bănuiala 
de a se fi amestecat într-un complot împotriva dom- 
nitorului. Evadează şi fuge în Ţara Românească, unde 
funcţionează ca profesor de muzică la Craiova şi 
Cerneţi. Din 1826 întreprinde o călătorie prin Viena, 
Trieste, Veneţia. Întors în ţară, se stabileşte, în 1829, 

la Iaşi, unde obţine ranguri de boierie, de la sluger la 
mare vornic, iar din 1857 este şi „avocat privileghist” 
în Moldova. Cu soţia sa, Maria Burada, deschide, în 
1831, şcoli în Iaşi, organizează concerte de muzică 
clasică, acordă sprijin artiştilor. În mai-iulie 1848 
şi-a scris memoriile şi sfaturile morale adresate fiilor 
săi, unul dintre aceştia fiind viitorul folclorist Teodor 
T. Burada. În aceste însemnări, rămase mult timp în 
pagini de revistă („Arhiva”, 1908, „Leodor Codrescu”, 
1935) sau chiar în manuscris și publicate postum abia 
în 1998, vornicul istoriseşte cu talent întâmplările din 
călătorie, spre învăţătură şi cunoaştere. Povestirea are 
savoarea vechilor cronici, iar stilul este adesea oral, 
sfătos sau cu intonaţie de predică religioasă. B. a lăsat 
astfel fiilor săi un document sufletesc, un testament 
(„ca să vă lumineze ochii minţii voastre și să vă deie 
înțelepciune spre păzirea legilor și a îndreptărilor”), 
dar şi pagini cu valoare literară, alcătuite din perspec- 
tiva unui om sensibil, trăitor în miezul unor eveni- 
mente zbuciumate. 

SCRIERI: Testamentul meu, îngr. și postfață Liviu Papuc 
și Vasile Pop-Luca, Iași, 1998. 

Repere bibliografice: T. T. Burada, Opere, II, îngr. Viorel 
Cosma, Bucureşti, 1975, 21-24; A.D. Xenopol, Din 
scrierile vornicului Teodor Burada, „Arhiva”, 1908, 1; A.D. 
Atanasiu, Din scrierile vornicului Teodor Burada, „Arta 
română”, 1910, 3-4; Mihail Posluşnicu, Istoria muzicii 
la români, pref. N. Iorga, Bucureşti, 1928, 330-333; Gh. 
Ghibănescu, Spița familiei Burada, „Lleodor Codrescu”, 
1935, 1; Viorel Cosma, Teodor Burada, Bucureşti, 1966, 
4-5; Dicţ. lit. 1900, 135; lie Dan, Valorizarea unui 
manuscris, CRC, 1999, 4. L.Bd. 


BURADA, Teodor. 
(3.X.1839, Iaşi — 
17.11.1923, laşi), 

folclorist, etnograf, 
istoric al teatrului, 
memorialist. 


Cărturar de formaţie enciclopedică, în permanent 
contact cu evenimentele culturale din epocă, B. a 
moştenit de la tatăl său, Teodor Burada, mare vor- 
nic în Moldova, talentul de memorialist, iar de la 
mama sa, Maria Burada (n. Isăcescu), aparţinând 
unei vechi familii de boieri moldoveni, înclinația 

spre muzică, literatură şi limbi străine. Învață mai 
întâi în casa părintească, având profesori iluştri ca 
V. A. Urechia şi Grigore Cobălcescu. Intră în 1856 
cadet la Şcoala Militară, pe care o părăseşte după 
un an, trecând ca elev la Academia din Iaşi (fosta 
Academie Mihăileană). În 1860 şi 1861 era student 
la Facultatea de Drept a Universităţii ieşene, ţinând 
în acelaşi timp, gratuit, un curs de violină la Con- 
servator. Pentru a-şi perfecționa studiile, pleacă la 
Paris, unde urmează cursurile Facultăţii de Drept, 
dar şi Conservatorul de Muzică, fiind primul stu- 
dent din Moldova înscris la această instituţie. 
Licenţiat în drept în 1865, se întoarce în ţară în anul 
următor. Ocupă funcţii în magistratură la Roman, 
Galaţi, Focşani, Constanţa şi laşi. Stabilit definitiv 
în laşi din 1871, este numit în 1877 profesor de teo- 
rie şi solfegiu la Conservator. În 1885 demisionează 
din magistratură, pentru a rămâne doar profesor 
de muzică, şi se dedică cu pasiune preocupărilor 
pedagogice până la pensionarea sa, în 1903. Între 
timp organiza în scopuri educative concerte popu- 
lare gratuite. Cu acelaşi scop a scos la Iaşi, între 
1875 şi 1877, „Almanah muzical”. A colaborat la 
publicaţii prestigioase („Convorbiri literare”, 
„Revista pentru istorie, arheologie şi filologie”, 
„Românul”, „Arhiva” ş.a.) şi a făcut parte din nume- 
roase societăți culturale, printre care Junimea 
(1878), Societatea Amicii Artelor (1886), Societatea 
Ştiinţifică şi Literară din laşi, pe care o va conduce 
în intervalele 1903-1906 şi 1908-1914. A fost mem- 
bru corespondent al Academiei Române (1887), 
propus de B.P Hasdeu. 

Cele dintâi cercetări pe care B. le întreprinde 
sunt muzicale şi folclorice. A publicat studii de 
istoria muzicii şi a teatrului, în care a inclus şi 
teatrul popular, cea mai importantă fiind Istoria 
teatrului în Moldova (-I1, 1915-1922). ÎI pasionau 
inscripţiile descoperite pe zidurile unor biserici 
vechi şi urmele preistorice. Rezultatele acestor cer- 
cetări i-au inspirat şi pagini literare, căci, în amin- 
tirile publicate mai târziu, în „Arhiva”, se regăsesc, 
povestite cu umor, unele împrejurări care l-au 
dus la descoperirile amintite. Interesându-se de 
muzica populară, a ajuns să se ocupe şi de alte 
laturi ale folclorului românesc (Despre întrebuin- 
țarea muzicei în unele obiceiuri vechi ale poporu- 
lui român). A cules bocete şi le-a studiat în cadrul 
ceremonialului de înmormântare la români, 
urmărit pe zone geografice, fiind printre primii 
care au subliniat valoarea bocetului ca specie și 

primul care publică o culegere de bocete populare 
românești („Convorbiri literare”, 1879). Prioritatea 
o deţine şi în culegerea sau semnalarea unor 
cântece populare şi obiceiuri la români (Cântecul 
cununei, Caloianul). Călătorind prin ţară, el a 
sesizat diferenţele regionale dintre producţiile 
folclorice. O călătorie în Dobrogea (1880) este cea 
dintâi cercetare folclorică de tip monografic care 
prezintă speciile populare în versuri (colinde, des- 
cântece, bocete, balade etc.) în context istoric, 
geografic şi etnografic. Pe folclorist nu l-a preocu- 
pat în primul rând valoarea literară a materialu- 
lui cules, ci mai degrabă vechimea lui, iar alteori 
noutatea tematică. În căutare de urme istorice din 
trecut, îşi începe, în 1882, peregrinările la românii 
din Peninsula Balcanică şi Asia Mică. N. Iorga l-a 
numit, într-o frumoasă caracterizare, „pelerin pe 
toate plaiurile rătăcirilor româneşti”. Scopul său 
era să atragă atenţia atât administraţiei din ţările 
străbătute, cât și celor de acasă, asupra condițiilor 
aspre de viaţă ale românilor din afara graniţelor, 
spre salvarea lor de la pierderea conștiinței națio- 
nale. Aceste călătorii au avut ca rezultat interesante 
studii cu caracter etnografic şi folcloric. Concepute 
monografic, lucrările conţin numeroase conside- 
raţii de ordin geografic, istoric, etnografic, folclo- 
ric, precum şi poezii, melodii populare şi texte dia- 
lectale: Datinile la nunţi ale poporului român din 
Macedonia, Poezii populare adunate în Macedonia 
ş.a. Singulare erau preocupările pentru identifica- 
rea urmelor dacice în crestăturile plutaşilor pe che- 
restele sau ale şalgăilor pe droburile de sare. Din 
1905 apare în „Arhiva” ciclul de prezentări etno- 
grafice descriptive ale unor obiceiuri de peste an 
şi practici ale poporului român, grupate sub titlul 
Privelişti şi datini în Moldova. Autorul le va relua, 
cu adăugiri, în primul capitol din Istoria teatrului în 
Moldova. B. înţelege teatrul popular într-o accepţie 
largă, incluzând aici şi alte manifestări cu caracter 
dramatic: pluguşorul, colinda, steaua. Interesante 
sunt descrierile minuţioase ale spectacolelor de 
teatru folcloric (texte, gesturi, mișcări ale actorilor, 
instrumente). Pentru unele jocuri dramatice (jocul 
caprei sau turca) este discutată originea, sugerân- 
du-se legături cu practici asemănătoare la greci 
şi romani. Sunt descrise, de asemenea, sorcova, 
jocul cucilor, caloianul, scoaterea cailor domneşti 
la ceair, nunta ţărănească ş.a. Operă de informa- 
ţie în primul rând, Istoria teatrului în Moldova se 
încadra viziunii autorului asupra istoriei generale a 

teatrului românesc. Modul de prezentare preferat, 
acela al unei înşiruiri cronologice pe stagiuni, i-a 
solicitat ani îndelungaţi de muncă. Paginile de 
memorialistică şi traducerile întregesc portretul 
acestui cărturar cu largi disponibilităţi. Relatările 
pline de umor ale experienţelor încercate în călă- 
toriile sale sunt făcute într-un stil vioi şi antrenant. 
Pus în situaţii neprevăzute, de cele mai multe ori 
comice, povestitorul, înzestrat cu mult bun-simţ 
şi isteţime, găseşte rezolvări fericite. B. este primul 
care a făcut o călătorie la vlahii din Asia Mică, 
trimişi acolo de împăratul Justinian. În această 
amintire el explică, într-o sinteză, scopul călăto- 
riilor sale la românii din străinătate: „Pe aceşti fraţi 
ai noştri locuind în ţările străine, purtând greul jug 
al străinismului, i-am cercetat de aproape, vorbind 
despre ei în destule scrieri ce am publicat”. A.D. 
Xenopol, în 1904, aprecia că pe tărâm etnografic, 
folcloristic, arheologic şi literar B. este cel dintâi 
care s-a interesat de soarta românilor trăitori în 
diferite ţări, încercând să le redeştepte iubirea 
pentru muzica şi tradiţiile strămoşilor. 

SCRIERI: O călătorie în Dobrogea, laşi, 1880; ed. 2, îngr. 
și pref. Marin Bucur, București, 1962; Despre crestăturile 
plutaşilor pe cherestele şi alte semne doveditoare de pro- 
prietate la români, laşi, 1880; Datinile poporului român 
la înmormântări, laşi, 1882; ed. 2, îngr. și pref. 1. Oprişan, 
București, 2006; O călătorie la Muntele Athos, laşi, 1884; 
Cercetări despre şcoalele româneşti din Turcia, Bucureşti, 
1890; O călătorie în satele moldoveneşti din gubernia 
Cherson (Rusia), laşi, 1893; Cântecul lui Mihai Viteazul la 
românii din Bithinia (Asia Mică), laşi, 1893; O călătorie la 
românii din Moravia, laşi, 1894; Cercetări despre românii 
din insula Veglia, laşi, 1895; O călătorie în satele româneşti 
din Istria, laşi, 1896; O călătorie la românii din Silezia 
austriacă, laşi, 1896; O călătorie la românii din gubernia 
Kamenitz- Podolsc (Rusia), laşi, 1906; O călătorie la vlahii 
(românii) din Kraina, Croaţia şi Dalmația, laşi, 1908; 
Scrierile muzicale ale lui Dimitrie Cantemir, domnitorul 
Moldovei, Bucureşti, 1911; Istoria teatrului în Moldova, |- 
II, aşi, 1915-1922; ed. 2, îngr. şi pref. I.C. Chiţimia, Bucu- 
reşti, 1975; Opere, vol. I-II, îngr. Viorel Cosma, Bucureşti, 
1971-1975, vol. III-IV, Bucureşti, 1978; Puncte extreme ale 
spaţiului etnic românesc, îngr. şi pref. I. Oprişan, Bucu- 
reşti, 2003. Traduceri: Deplinele anecdote a lui Balakirev, 
fostul bufon la curtea lui Petru cel Mare al Rusiei, laşi, 1853 
(n colaborare cu Constantin şi Mihail Burada). 

Repere bibliografice: Viorel Cosma, Teodor Burada, 
Bucureşti, 1966; Chiţimia, Folclorişti, 73-159; Ist. comp. 
Rom., 44-46; Ist. lit., III, 822-834; Bârlea, Ist. folc., 266-272; 
Şerban Cioculescu, „Istoria teatrului în Moldova”, RL, 
1975, 31,32; Dicţ. lit. 1900, 135-136;Lucia Berdan, Teodor T. 

Burada, „pelerin pe toate plaiurile rătăcirilor româneşti”, 
DL, 1993, 10; Dicţ. scriit. rom., 1, 406-407; Teodor Vârgolici, 
Lucrări de etnografie și folcloristică românească, ALA, 
2004, 708; Datcu, Dicţ. etnolog., 170-172; Mihai Cozmei, 
T.T. Burada. Un întemeietor, laşi, 2012. L.Bd. 


BURERIU, Lucian (22.X1.1942, Lugoj), poet, prozator. 
Este fiul Carolinei-Gisela Bureriu (n. Planinger-Jan- 
kowszky), profesoară, şi al lui Romulus Bureriu, func- 
ționar. Urmează şcoala elementară şi liceul la Lugoj 
(1949-1960), apoi este student al Facultăţii de Filo- 
logie, secția română-germană, la Universitatea din 
Timişoara (1960-1965). A funcţionat ca profesor în 
localităţile Curtea (1965-1968) şi Biled (1990-1994) 
din judeţul Timiş, reporter şi redactor la Radio Timi- 
şoara (1968-1972), redactor la revista „Orizont” 
(1972-1990), bibliotecar la Biblioteca Judeţeană Timiş 
(1994-2001). A debutat cu poezie (Primul om) în 
„Scrisul bănăţean” (1960), iar editorial cu volumul de 
versuri Afectivițăţi conştiente (1968). Mai colaborează 
la „Orizont”, „Luceafărul”, „Gazeta literară”, „România 
literară”, „Viaţa românească”, „Banat” (Lugoj), „Ves- 
tul”, „Vrerea”, „Stavaranije” (Serbia), „Observatorul” 
(Canada) ş.a. 

De la început, poezia lui B. a fost una de frondă, 
poetul refăcând imaginea adolescentului teribil, care 
caută prin atitudini de revoltă un timp al candorii şi 
un sentiment al solidarităţii. Simte limita spaţiului 
(Daruri, daruri), înțelegând că nu se poate modela 
după dorinţa proprie, pe care o revarsă în gesturi 
grandilocvente. În fapt, umorul şi ironia însoțesc 
mereu o poezie a deghizării şi subterfugiului, a 
eschivei şi a măştilor. Din poziţia rebarbativ-ado- 
lescentină se nasc şi solidarizarea, „colegialitatea” şi 
impactul cu marile spirite. Poetul nu se simte com- 
plexat, le evocă şi invocă apropiat, chiar cu o uşoară 
detaşare ironică („leme-te, Adrian Leverkun, eu sunt 
viaţa”; „Johannes Brahms, nu pleca!/ Redă-mi acor- 
durile tragice-ale eroicei materii”; „Alergam, însă 
Bach ne urmărea, uniform/ Ne opream, însă Bach 
ne depăşea uniform”). Afectivitatea merge mai mult 
spre muzică (Bach, Brahms, Vivaldi), pedagogia ei 
fiind receptată catalitic. Sub şfichiuirea ironiei cad 
mari nume: „Suntem uneori Goethe, nume dogit, 
nume de trunchi” (Elegia de la Marienbad); Oedip 
ar fi „pungaşul acţiunii”, încercând ridicarea unui 
fals tron al suferinţei. În Hamlet şi fereastra verde 
revine atmosfera bufă („Îmbătrâneşte Hamlet şi-i 
rugineşte spada,/ Iar ura-n el şi-a domolit cascada”). 
De altfel, tonul de bufonadă şi teatralitatea însoțesc 

accentuat poezia lui B. Din volumul Marele solsti- 
țiu (1989) se pot cita Nocturnă, Candori de ceas, 
Insomnie, Început de lume, Marea aşteptare, Alb 
cu orgă, şi aici autorul combinând lirica de idei cu 
proiecția destăinuirilor afective, într-un flux care dă 
forţă şi fluenţă mişcării poetice. Talentul de prozator 
l-a încercat B. în două dense şi savuroase volume, 
intitulate Concert pentru mâna stângă (1978) şi 
Viaţa refolosibilă (1983), unde foloseşte schiţa, textul 
epic de repede ochire asupra trăsăturilor definitorii 
ale unui personaj şi descoperă evenimente şi carac- 
tere (Muzica apelor, N-a fost nuntă mai frumoasă, 
Scriitorii la ei acasă, Buna vecinătate, Bastionul feri- 
cirii, Casa de pe strada umbroasă, Reportaj de la etaj 
etc.). Scris cu vădită aplecare spre construcţia epică, 
Uraganul de fier (1996) este romanul unui topos şi 
al metamorfozării sale în timp. În cele trei părţi se 
reface imaginea Timişoarei, din istorie (epoca prin- 
țţului Eugeniu de Savoya) până spre contempora- 
neitate (Căpitan de cursă lungă). Realitatea istorică 
se îmbină cu ficțiunea, improvizaţia imaginaţiei cu 
mitul, precum în povestea unor moroni din mlaşti- 
nile de lângă cetate. Cu toate că în Hotel California 
(2012) prozele-eseu sunt mai extinse, acestea nu 
trec de un anumit palier valoric, în care de remarcat 
sunt libertatea expresiei şi structurile epice uşor 
alambicate. Textele nu au, însă, incisivitatea atitudi- 
nii şi savoarea ironiei din proza anterioară. 

SCRIERI: Afectivităţi conştiente, Bucureşti, 1968; Concert 
pentru mâna stângă, Timişoara, 1978; Viaţa refolosi- 
bilă, Timişoara, 1983; Marele solstițiu, Timişoara, 1989; 
Uraganul de fier, Timişoara, 1996; Hotel California, 
Timişoara, 2012. 

Repere bibliografice: Dumitru Micu, „Afectivităţi 
conştiente”, GL, 1968, 31 Cornel Ungureanu, „Afectivităţi 
conştiente”, O, 1968, 10; Camil Baltazar, „Afectivități 
conştiente”, VR, 1968, 10; Marian Odangiu, „Concert 
pentru mâna stângă”, O, 1979, 16,2; Ruja, Parte, 1, 260-264; 
Dicţ. scriit. rom. |, 407-408; Constantin Dram, Timpul, ca 
erou pozitiv, CL, 1997, 5; lon Arieşanu, Printre înţelepţi, 
Timişoara, 2009, 94-97; Popa, Ist. lit. II, 588. AL.R. 


BURGHIU, lacob (3.VII.1941, Zăicani-Edineţ -— 
28.VI.2003, Chişinău), prozator, poet. Este fiul 
Eudochiei (n. Voinarovschi-Chiaburu) şi al lui Iacob 
Burghiu, ţărani. Urmează Facultatea de Fizică 
şi Matematică la Institutul Pedagogic din Bălţi, 
apoi Facultatea de Regie la Institutul Unional de 
Cinematografie din Moscova, absolvită în 1969. Între 
timp a evoluat ca actor pe scena Teatrului Naţional 
„Vasile Alecsandri” din Bălţi (1958-1960) şi pe aceea 


Buricea 


a Teatrului Luceafărul din Chişinău (1960-1964). 
Consultant la Uniunea Scriitorilor, director (1989-— 
1990), apoi prim-viceministru în Ministerul Culturii 
din Republica Moldova (1991-1994), va fi prim-vi- 
cepreşedinte al Uniunii Scriitorilor din Republica 
Moldova, director al Centrului Naţional de Studii 
Literare şi Muzeografie „Mihail Kogălniceanu” 
(1995-1997), consilier prezidenţial (1997-2001). 

B. a debutat în 1962 la revista „Nistru”, iar edito- 
rial cu o culegere de nuvele, Soare în cârjă, apărută 
în 1966. Prozatorul dovedeşte predilecție pentru 
proza lirică şi pentru naraţiunea de analiză psiho- 
logică. A mai publicat poezie „având ca temă fun- 
damentală întoarcerea la izvoare, la rădăcini, spre 
«mioara originară»” (Mihai Cimpoi), alte volume de 
nuvele, Fântâna adună apă (1970) şi Lebăda roşie 
(1981), iar în săptămânalul „Literatura şi arta” i-au 
fost inserate fragmente din romanul A rămas vița, a 
rămas sămânța. A scris şi piesele de teatru Alexandru 
Lăpuşneanu şi Cutremurul. S-a impus concomitent în 
cinematografie, începând din 1968, prin regia filmelor 
Colinda, Povârnişul, Casă pentru Serafim, Nu crede 
țipătul păsării de noapte, prin scenariile şi regia docu- 
mentarelor Paralela 47, Balada lemnului, Mama, 
Pământul nu uită, Vlad loviţă ş.a. Şi aici înclină spre 
metaforă şi simbol, fiind un adept al filmului poetic. 
SCRIERI: Soare în cârjă, Chişinău, 1966; Fântâna adună 
apă, Chişinău, 1970; Lebăda roşie, Chişinău, 1981; Spre o 
mioară, Chişinău, 1987; Vânturi solare, Chişinău, 1999; 
Cifre romane pe lespezi de calvar, Chişinău, 2001; Rup spice 
duminica, Chişinău, 2001; Soră lume, Chişinău, 2001. 
Repere bibliografice: Mihai Cimpoi, Iacob Burghiu, 
în Profiluri, 74-78; Mihail Dolgan, Marginalii critice, 
Chişinău, 1973, 190-199; Nicolae Bătrânu, Fascinaţia sau 
riscul metaforizării excesive, „Nistru”, 1983, 3; Cimpoi, Ist. 
lit. Basarabia, 205; Dicţ. Chişinău, 82-83. I.C. 


BURICEA, Aurel M. (27.X.1943, Ulmu, j. Brăila), poet. 
A urmat şcoala generală la Ulmu (1950-1957) şi liceul 
la Galaţi, apoi la Brăila (încheiat în 1961). Absolvent 
al Facultăţii de Matematică a Universităţii din Galaţi 
(1966), lucrează peste trei decenii ca profesor de 
matematică la școala din localitatea natală. În anii 
'90 devine director al Editurii Danubiu. A debutat 
în revista „Argeş” (1968). Prezent în Caietul debu- 
tanţilor din 1977, publică primul volum personal 
de versuri, Sarea neagră a nopţilor, în 1979, cartea 
având pe copertă un text de recomandare semnat 
de Fănuş Neagu. 


Burileanu 


Lirica lui B. constituie, în mare măsură, un fel de 
„portret-robot” al poeziei româneşti a anilor '70 din 
secolulal XX-lea sau, în orice caz, al formulei predo- 
minante a acesteia. Poetul nu impresionează prin ori- 
ginalitate. Se regăsesc în textele sale instituirea lirică 
a unui pannaturism legitimat de sentimentul de par- 
ticipare la viaţa cosmică, perceperea aştrilor, a stihii- 
lor şi mineralelor, a plantelor şi vieţuitoarelor ca părți 
integrante ale eului poetic ori, mai degrabă, „vărsarea” 
eului în natură, împletirea inextricabilă între confesi- 
une şi contemplaţie. Toate îi definesc poezia, dar nu 
o individualizează ci, dimpotrivă, o ancorează într-un 
peisaj — cel şaptezecist — în care aceste trăsături, 
accente şi perspective erau uzuale, dacă nu ubicue. 
Caracteristice sunt tonul consecvent elegiac chiar şi 
în momentele de exultanţă, cenzurarea sentimentu- 
lui în confidenţa elegiacă, aplecarea statornică spre 
„melancholie”, preferința pentru sonet. Limbajul şi 
tehnica expresivă sunt la fel de convenţionale ca şi 
zestrea ei sentimental-ideatică, fiind pline de ticurile, 
rutinele şi clişeele metaforizării şaptezeciste, manieri- 
zate. În Arhivele cerului (2001) B.a adunat mici eseuri, 
articole, evocări, cronici, convorbiri, alături de texte 
referitoare la opera proprie, semnate de scriitori sau 
de critici. 

SCRIERI: Sarea neagră a nopţilor, Cluj-Napoca, 1979; 
Clopote de magneziu, Bucureşti, 1981; Elegii nocturne, 
Cluj-Napoca, 1988; Poeme de dragoste, Galaţi, 1990; Axiome 
sacre, Brăila, 1998; Sonete pascale, Brăila, 1999; Arhivele 
cerului, Brăila, 2001; Haiku, Ulmu, 2001; Scara din Ulm, 
Galaţi, 2003; Între număr şi cuvânt, Ulmu, 2004; Povestea 
unui suflet, Brăila, 2002; Masca unui înger, Brăila, 2006; 
Vama din Rod, Brăila, 2007; Vocaţia prieteniei, I, Ulmu, 2007; 
Scriitori brăileni de azi, Brăila, 2008; Umbre de vise, Ulmu, 
2008; Cântecul reginei, Brăila, 2009; Crucea din muguri, 
Bucureşti, 2012. 

Reperebibliografice:PaulDugneanu, Cântărişi împliniri, 
LCE, 1979, 49; Laurenţiu Ulici, Implicarea poetică, RL, 
1980, 5; Teodor Vârgolici, Meditaţii lirice, RL, 1989, 4; Ion 
Roşioru, „Axiome sacre”, TMS, 1998, 3; Laurenţiu Ulici, 
Aurel M. Buricea, un poet religios, L, 2001, 11-12; Lucian 
Chișu, Noudzeci și nouă de cărți, Craiova, 2004, 42-44; 
Emilian Marcu, „Masca unui înger“, CL, 2007, 11; Emilian 
Marcu, „Scriitori brăileni de azi“, CL, 2009, 2. N.Br. 


BURILEANU, Aristide (22.1[11.1913, Turnu Severin 
— 2, New York), critic literar, eseist. Este fiul Viei 
(n. Athanasiu) și al lui Petre Burileanu, avocat. 
Absolvent al Facultăţii de Drept la Universitatea din 
București, îmbrățișează, din 1936, cariera diploma- 
tică, fiind trimis la Belgrad, Lisabona și Paris. Se află 

în Portugalia în anii '40, în perioada în care şi Mircea 
Eliade, Leontin Jean Constantinescu şi Victor Cădere 
se găseau acolo. Rămas în exil, a lucrat ca ziarist la 
postul de radio Europa Liberă, chiar de la înfiinţa- 
rea acestuia în 1950, și ca redactor al Institutului 
de Documentare al Europei Libere, sub direcţia lui 
George Ciorănescu. După încheierea mandatului 
său la Miinchen, se stabileşte la New York. 

B. colaborează sporadic la presa românească 
din exil cu foiletoane, recenzii, cronici („La Nation 
roumaine”, „România viitoare,  „Anotimpuri”, 
„Apoziţia”, unde comentează mai multe romane 
apărute în ţară) sau cu scurte eseuri, dintre care cel 
despre Craii de Curtea-Veche de Mateiu I. Caragiale 
(„România”, New York, 1956) merită a fi amintit în 
primul rând, dar și cele despre Hortensia Papadat- 
Bengescu sau despre Adela, romanul lui G. Ibrăileanu. 
B. este un critic literar subtil și extrem de sever, cu 
accentul pus pe cultivarea valorilor expresive ale 
limbii române, în eseistică frecventând îndeosebi 
spaţiile clasice ale scrisului românesc. La rândul său, 
ca nuvelist, intră pe tărâmul fantasticului. Vânătoare 
(„Anotimpuri”, 1955) are un scenariu narativ care, 
desfășurând un vis schizofrenic infantil, imaginează 
simbolic căutarea unei ieșiri dintr-un spaţiu încercuit, 
asediat. A doua nuvelă, Soarele negru (apărută tot în 
„Anotimpuri, 1955), proiectează o experiență nu mai 
puţin stranie, dar și mai evident împinsă spre absurd, 
răsturnând visul în realitate. A. frecventează cenaclul 
Apoziţia cu oarecare regularitate şi în colecţia edi- 
torială a acestuia publică un volum de însemnări, 
aforisme şi fragmente memorialistice sub titlul Cartea 
cu petece (1978), care îi evidenţiază din nou talentul 
narativ, punând în lumină, de data aceasta, un subtil 
simţ al ironiei. Anecdoticul, cultivat cu parcimonie, 
este dublat aici de schiţa de portret penetrantă, bazată 
pe explorarea unui fond memorialistic resuscitat cu 
un agil spirit de observaţie, cu obiectivitate şi chiar cu 
o benefică mizantropie, ce topeşte unda sentimen- 
tală subînţeleasă, adesea anulând-o. Aerul vetust al 
însemnărilor lui B., cu atâta grijă mimat, ascunde, de 
fapt, cu „petece”, o realitate a zilei, invitând la medi- 
taţie. Dacă „exilul este un naufragiu”, atunci „insula 
în care ne mai adăpostim este limba”, spune la un 
moment dat autorul. 

SCRIERI: Cartea cu petece, Munchen, 1978. 

Repere bibliografice: Nicolae Florescu, Aristide Burileanu 
sau Despre vânătorul vânat, JL, 2004, 13-16; Popa, Ist. lit, 
1, 1092-1093. N.F. 

BURILEANU, Dumitru 
N. | 
(26.X.1869, Turnu 
Severin — 10.X1.1947, 
Bucureşti), clasicist, 
gazetar. 


Este fiul Anei şi al lui Nicolae Burileanu. A copilărit 
pe moşia părinţilor săi din fosta plasă Blahniţa, 
judeţul Mehedinţi. Elev încă la Liceul „Carol I” din 
Ploieşti, B. publică, în 1888, Elemente de istoria 
literaturei romane primitive. Urmează în Paris, la 
Sorbona, Facultatea de Litere. Obţinând, cu ajuto- 
rul lui Titu Maiorescu, o bursă pentru a se specia- 
liza şi a susține un doctorat în limba şi literatura 
greacă, audiază cursurile lui J.-P. Rousselot, Paul 
Decharme, Maurice Croiset. În 1898 este chemat la 
Universitatea din Bucureşti, ca profesor suplinitor 
la Catedra de elenă. Deschide cursul cu Privire 
generală asupra literaturii elene, prelegerea fiind 
publicată apoi în „Convorbiri literare”. Obține doc- 
toratul în litere cu o teză asupra lui Diodor, în ace- 
laşi an, la Bruxelles. Un fragment, Influenţa retori- 
cii asupra istoriei la greci, îi apare în „Noua revistă 
română”. Profesor agregat din 1901, profesor defi- 
nitiv din 1906, rămâne mai bine de trei decenii la 
Catedra de istoria literaturii elene. Va fi şi inspector 
general al învăţământului secundar (1905), direc- 
tor general al învățământului superior (1922, 1927). 
Secretar al Ateneului Român (1934-1939), a fost şi 
un conferenţiar foarte apreciat. În aceeași perioadă 
se află printre fondatorii Institutului de Studii 
Latine. Pe lângă manuale destinate învățământului 
secundar şi cursuri universitare, a publicat studii, 
articole şi recenzii în „Convorbiri literare”, „LInd6- 
pendance roumaine”, „Orpheus”, „Favonius”, 
„Limocul”, „Anuarul Ateneului Român”, „Confe- 
renţa”, „Cele trei Crişuri”, „Ausonia”, „Revista Fun- 
daţiilor Regale”. 

Cu autoritatea erudiţiei, B. pledează pentru o 
cultură naţională întemeiată pe valorile clasicis- 
mului. Dintr-o perspectivă a valorilor perene, cer- 
cetează pătrunderea filosofiei greceşti la Roma, 
scrierile lui Platon, Vergiliu şi Hesiod, teatrul lui 
Eschil, stăruind asupra îngemănării de apolinic 


Burlacu 


şi dionisiac în tragedia greacă. Alcătuieşte ediţii 
şcolare de texte comentate din Cicero (Brutus, 
1903, Catilinarele, 1935), Teocrit (Ciclopul, 1906), 
Esop (Fabule alese, 1935), Horaţiu (Ars poetica, 
1939). Închis după ocuparea Bucureștiului de 
către armata germană în timpul Primului Război 
Mondial, dă în însemnările sale despre această 
experienţă (1918) reuşite pagini de literatură, 
fixând cu fineţe psihologică, prin repere simbolice, 
o atmosferă a opresiunii surde. 

SCRIERI: Elemente de istoria literaturei romane primi- 
tive, Bucureşti, 1888; Literatura elenă văzută în dezvolta- 
rea ei istorică, Bucureşti, 1898; Perşii lui Eschil, Bucureşti, 
1899; Priviri asupra religiunii şi libertăţii de conştiinţă la 
greci, Bucureşti, 1900; Note din închisoare subt ocupațţi- 
unea germană, Bucureşti, 1918; Curs de literatura elenă. 
Elocinţa la greci, I-II, Bucureşti, 1930-1932; Cicerone 
judecat ca om politic, Bucureşti, 1935. 

Repere bibliografice: Cornel, Figuri, 1, 514-515; Bucur, 
Istoriografia, 294-295. S.C. 


BURLACU, Alexandru (8.VI.1954, Chitai-Chilia), 
critic şi istoric literar, dramaturg. Este fiul Mariei 
(n. Râjală) şi al lui Gheorghe Burlacu, ţărani. După 
absolvirea Şcolii Pedagogice din Cahul (1969- 
1973), studiază la Facultatea de Filologie a Institu- 
tului Pedagogic de Stat „Ion Creangă” din Chişinău 
(1973-1977). Ulterior, tot la Chişinău, activează în 
cadrul Institutului de Limbă şi Literatură al Acade- 
miei de Ştiinţe. Obține doctoratul în 1986 cu teza 
Fenomenul simbolizării în poezia moldovenească 
contemporană, iar în 2000 devine doctor habili- 
tat. Conferenţiar (1998), profesor (2003), deţine 
funcţia de şef al Catedrei de literatura română şi 
comparată la Universitatea Pedagogică de Stat 
„Ion Creangă” din Chişinău (1995). Debutează în 
1972 la „Octombrie roşu”, iar cu un volum perso- 
nal, Critica în labirint, în 1997. Mai e prezent, sem- 
nând uneori şi Alexandru Dunăreanu, la „Nistru, 
„Basarabia”, „Moldova, „Literatura şi arta”, „Limba 


x» 


şi literatura moldovenească”, „Revista de lingvistică 


x» 


şi ştiinţă literară”, „Contrafort” „Limba română”, 
„Convorbiri literare”, „România literară”, „Caiete 
critice”, „Viaţa românească” ş.a. Participă cu studii 
la lucrări colective precum Literatura şi contem- 
poraneitatea (1982), Căutări artistice în literatura 
moldovenească din anii '70-'80 (1986), Literatura 
şi arta Moldovei (I-II, 1985-1986), Istoria literatu- 
rii moldoveneşti (II, 1990), Proza basarabeană din 


sec. al XX-lea. Text, context, intertext (2010) ş.a. Este 


Burlacu 

redactor-şef (director) la revista „Metaliteratură” şi 
„Philologia”. Împreună cu Alina Ciobanu, a editat 
Scriitori de la „Viaţa Basarabiei” (1990), antologie 
de literatură basarabeană interbelică (1918-1944), 
domeniu care a fost direcţia sa principală de inves- 
tigaţie din ultimii ani. A fost distins cu Premiul 
Uniunii Scriitorilor din Republica Moldova (1997, 
1999, 2007), cu Premiul Uniunii Scriitorilor, Filiala 
Chişinău (2008) ş.a. 

În spiritul „noii critici”, B. concepe actul critic ca 
pe o fenomenologie ce pune accentul în mod prio- 
ritar pe studiul structurilor literare şi pe „descrierea 
unei organizări, sau, mai exact a unei organicităţi 
interne a operei” (Serge Doubrovski), dedicându-se 
astfel unei lecturi sistematice. Perspectiva asupra 
unor opere ale scriitorilor basarabeni, priviţi în 
raport cu modelul rebrenian sau proustian, se 
schimbă în funcţie de tehnicele narative, dar şi de 
fondul existenţial, de psihologia şi filosofia vieţii, 
de autenticitate, trăirea intimă, adevărul ontic, 
credibilitatea şi onestitatea confesiunii. Credinţa 
că pentru postmoderni realitatea este textul însuși 
domină analiza operelor prozatorilor C. Stere, Leon 
Donici, Vasile Vasilache, Vladimir Beşleagă, Aureliu 
Busuioc, Paul Goma, Vlad Ioviţă şi a câtorva poeţi, 
B. recurgând şi la formula „texistență”, propusă 
de postmoderniştii români. Modelele romaneşti 
şi mitopoli)etice sunt mereu în câmpul atenţiei, 
participând la decriptarea pe mai multe paliere: 
reţelele intertextuale, „sistemele de personaje”, 
suprapunerea planurilor temporale, poetica, 
jocul de alterităţi, ciocnirea punctelor de vedere, 
construcţiile hibride, plurilingvismul, precum la 
Vladimir Beşleagă. Importantă în analiză este con- 
siderată şi urmărirea în detaliu a genezei operei: 
manuscris, variante, formă definitivă, rescriere, 
ca în cazul lui Vasile Vasilache, revenire la forma 
iniţială atunci când intervine editarea literaturii 
de sertar. Sincronizările cu strategiile poetice post- 
moderniste, cu „noul antropocentrism” sunt de 
asemenea urmărite („metaficţiunea”, autoreferen- 
ţialitatea). Mai mult decât atât, sunt aplicate stu- 
dierii unor opere ale autorilor interbelici şi postbe- 
lici: Vlad Ioviţă (cu tipurile de eroi ciudați şi înstră- 
inaţi), Magda Isanos (cu relaţionarea tensionată 
sine/lume), lon Buzdugan (imaginarul arcadic, 
biografismul, îmbrăcarea „togăi lui Ovidiu”), 
Vladimir Cavarnali (autohtonizarea modelului 
eseninian al „dezrădăcinaţilor”), Grigore Vieru 
(relaţia poezie - poet, text - existenţă), Dumitru 

Matcovschi (rescrierea descântecelor, estetica 
drept est-etică), Nicolae Dabija (poezia poeziei, 
poetul şi poezia, criza identităţii), Andrei Ţurcanu 
(exorcizarea demonicului, raportul real - aparent, 
odiseea iniţiatică), Vasile Romanciuc (etica con- 
venţiilor pure, viziunea unei lumi răsturnate) etc. 
B. este preocupat şi de fazele socioistorice psiha- 
nalizate, vorbind, bunăoară, de coborârea lui Ion 
Druţă din „căruţa naţiunii”. 

SCRIERI: Critica în labirint, Chişinău, 1997; Mişcarea 
literară din Basarabia anilor '30: atitudini şi polemici, 
Chişinău, 1999; Proza basarabeană: fascinația modele- 
lor, Chișinău, 1999; Poezia basarabeană și antinomiile 
ei, Chișinău, 2001; Literatura română din Basarabia. 
Anii '20-'30, Chișinău, 2002; Tentaţia sincronozării, pref. 
Mihai Cimpoi, Timișoara, 2002; Texistenţe, vol. 1: Drama 
zborului frânt, Chișinău, 2007, vol. II: Scara lui Osiris, 
Chișinău, 2008, vol. III: Umbra lui Ulysse, Chișinău, 
2012; Vladimir Beșleagă. Po(i)etica romanului, Chișinău, 
2009; Proza basarabeană din sec. al XX-lea. Text, context, 
intertext (n colaborare cu Aliona Grati şi Nina Corcin- 
schi), Chişinău, 2010. Ediţii: Scriitori de la „Viaţa Basa- 
rabiei”, Chişinău, 1990 (în colaborare cu Alina Ciobanu). 
Repere bibliografice: lon  Apetroaie, Literatura 
basarabeană, CRC, 1991, 18; Mihai Drăgan, „Scriitori 
de la «Viaţa Basarabiei»”, „Opinia” (aşi), 1991, 19 iulie; 
Cimpoi, Ist. lit. Basarabia, 276; Victor Cirimpei, Un 
început de triptic al vieţii literare basarabene, LA,1999, 8 
iulie; Alina Ciobanu, Fascinația modelelor sau Dialogul 
textelor, „Basarabia”, 2000, 1-3; Dan Mănucă, Obsesii 
regionaliste, CL, 2003, 1; Ciocanu, Vase comunicante, 
98-106; Iulian Ciocan, Fascinaţia începuturilor, VBA, 
2007, 1; Aliona Grati, „Texistenţe” (D, TP, 2008, decembrie; 
Grigore Chiper, Reabilitarea unui trecut literar defectuos, 
CE 2010, 7-8; Apetri, Atitudini, 122-124. M.C. 


BURLACU, Doru George (16.[X.1957, Făgăraş), 
critic şi istoric literar. Este fiul Iuliei Burlacu (n. 
Stan-Glodeanu) şi al lui Gheorghe Burlacu, con- 
tabili. Absolvent al Liceului nr. 2 din Făgăraş 
(1976), a urmat cursurile Facultăţii de Filologie 
a Universităţii „Babeş-Bolyai” din Cluj-Napoca 
(1977-1982). Ulterior este profesor în învățământul 
secundar, la Şcoala Generală din Lisa (1982-1990) 
și la Şcoala Generală nr. 4 din Făgăraş (1990-1994). 
Din 1994 este cercetător la Institutul de Lingvistică 
şi Istorie Literară „Sextil Puşcariu” din Cluj- 
Napoca, unde concomitent, în calitate de cadru 
didactic asociat, predă la Universitatea „Babeş-— 
Bolyai” (1995-2002) şi la Universitatea „Avram 
Iancu” (1998-2006). Debutează în „Steaua” (1985), 
iar editorial cu volumul Revenirea la Maiorescu 

(1963-1993), apărut în 1997. A fost redactor-şef al 
revistei „Pagini literare” (Făgăraş, 1990) şi mai este 
prezent în „Iribuna”, „Vatra”, „Studia Universitatis 
«Babeş-Bolyai»”,  „Luceafărul” şi „România 
literară”. Participă la realizarea unor lucrări colec- 
tive: Dicţionarul cronologic al romanului tradus 
în România de la origini până la 1989 (2005), 
Dicţionarul cronologic al romanului românesc. 
1990-2000 (2011) ş.a. 

Sub aparenţa unui demers istorico-literar aplicat 
scrisului românesc, B. practică o critică de factură 
culturală, orientată spre înţelegerea dominantelor 
identitare. Recursul sistematic la „clasici” e justificat 
însă nu de exerciţiul hermeneutic, ci de calificarea 
unei simptomatologii. Criticul urmăreşte temele 
recurente, istoriile exemplare, ordonarea ciclică a 
seriilor literare pentru a recupera, ca mobil al acestei 
repetiţii, acţiunea constantă a spiritului naţional. 
Proiectul, explicitat în Glose la „neaşezare”. Ipostaze 
literare ale ethosului românesc (-II, 2002-2010), 
este deja vizibil în cartea de debut, Revenirea la 
Maiorescu, la origine teză de doctorat (susţinută în 
1995) dedicată receptării postbelice a operei maio- 
resciene. Studiul propune lectura contextului politic 
al epocii contemporane prin prisma unei „legi” a 
culturii române identificate de E. Lovinescu încă 
din 1943: reîntoarcerea la figura tutelară a criticului 
junimist în condiţii de confuzie valorică. De aceea, 
revenind asupra episodului de dezgheţ ideologic din 
1963, când, după mai mulţi ani de interdicţie, opera 
lui Titu Maiorescu a fost reintegrată în circuitul valo- 
rilor literaturii române, B. deplasează accentul de pe 
circumstanţele politice pe constantele istoriei inte- 
lectuale româneşti. Cărţile din seria Glose la „neaşe- 
zare” adâncesc reflecţia asupra tiparelor etnice, con- 
stituind o „monografie” a tendinţelor centrifuge din 
structura românităţii. B. îşi propune să alcătuiască, 
printr-o relectură a mărturiilor literare, un corpus 
alternativ al reprezentării etnice: în locul trăsătu- 
rilor pozitive invocate în mod obişnuit, e adusă o 
colecţie de stereotipuri negative. Cele două volume, 
De la origini până la Dimitrie Cantemir şi Veacul al 
XIX-lea. Călătorii, privesc un interval istoric amplu, 
din Antichitate până la mijlocul secolului al XIX-lea, 
şi se articulează în două etape distincte, în funcţie de 
norma care măsoară „deviaţiile” etosului românesc. 
Literatura veche identifică metehnele în raport cu 
regula morală a cumpătării, în vreme ce în epoca 
modernă ele sunt determinate în funcţie de idealul 
iluminist al civilizaţiei. 


Burlănescu-Alin 


SCRIERI: Revenirea la Maiorescu (1963-1993), Cluj-Na- 
poca, 1997; Voci ale literaturii, Cluj-Napoca, 1998; Glose 
la „neaşezare”. Ipostaze literare ale ethosului românesc, 
I-II, Cluj-Napoca, 2002-2010; New-Yorkul pe româneşte. 
Patru feluri de a fi, pref. Theodor Damian, Cluj-Napoca, 
2008. Ediţii: Constantin Fântâneru, Jurnale, Cluj-Na- 
poca, 2012 (în colaborare cu Aurel Sasu şi Liliana 
Burlacu). Traduceri: Lucian Boz, Scrisori din exil, îngr. 
Mircea Popa, Cluj-Napoca, 2001 (în colaborare cu Călin 
Teutişan şi Rozalia Groza). 

Repere bibliografice: Horea Poenar, Învăluirea inter- 
pretării şi punerea în ordine a analizei, ST, 1998, 4-5; 
Florin Mihăilescu, Maiorescu peste mode şi timp,VR, 1998, 
6; Dan Milcu, Permanenta actualitate a lui Maiorescu, L, 
1998, 29; Anca Noje, „Voci ale literaturii”, ST, 1999, 5-6; 
Alex Goldiş, Neaşezarea, ST, 2003, 7-8; Elena Butuşină, 
Ipostaze literare ale ethosului românesc, ST, 2010, 10-11; 
Irina Petraş, Un nume uitat, RL, 2012, 18. A.Td. 


BURLĂNESCU-ALIN, Nicolae (4.VIII.1869, 
Burlani, j. Gorj — 20.[X.1912, Bisericani, j. Neamţ), 
poet, dramaturg. Şi-a petrecut copilăria în satul 
Burlani, baştina părinţilor săi, Elisaveta şi Nicolae 
Burlan, cizmar. Cu o întrerupere de trei ani, când 
intră în armată (primind gradul de sergent), face 
liceul la Craiova (1892). Se înscrie, în Bucureşti, la 
Facultatea de Litere şi la Drept, luându-şi licenţa 
în 1900. A fost institutor şi director de şcoală la 
Zimnicea (1892-1894), copist-caligraf la Ministerul 
de Interne (unde ajunge şef de birou), corist la 
Opera din Bucureşti, judecător la Hârşova, iar după 
ce, în 1901, se stabileşte la Craiova, avocat, inspec- 
tor financiar, funcţionar de prefectură, profesor 
la Şcoala Comercială. A mai îndeplinit funcţia de 
contabil fiscal pentru judeţul Gorj (1901), precum şi 
pe aceea de director al Poliţiei din Târgu Jiu (1903). 

B.-A. a scris mult, la început sub înrâurirea 
lui Beranger, publicând în reviste craiovene şi în 
unele din Bucureşti. Debutul şi-l face în 1891 la 
„Revista şcoalei”. În rest, colaborează la „Adevărul”, 
„Adevărul ilustrat”, „Lumea nouă ştiinţifică şi 
literară”, „Revista nouă”, „Noua revistă olteană”, 
„Curierul Olteniei” (e în redacţie), „Revista literară”, 
„Generaţia viitoare”, „Foaie interesantă”, „Familia”, 
„Liberalul”, „Naţionalul”, „Universul”, „Românul” 
ş.a. A mai semnat Alin, N. B. Alin, N. Burlănescu, 
Nicol Burlănescu-Alin. A scos el însuşi o revistă, 
„Speranţa” (1902-1903), la Târgu Jiu. Figura şi în 
comitetul de redacţie al revistei „Vorbe bune” (Balș, 
1904-1907). Lirica lui B.-A., poet famelic şi boem 
incorigibil, e o spovedanie amară, păstrând, în 


Busuioc 


confesivitatea ei, o anume decenţă a suferinţei. 
Tonalitatea versurilor, încă de la primul volum, 
Singurătate (1892), rămâne elegiacă. La fel, în Din 
vravuri (1894) şi Sonete (1904). Chiar şi clipele de 
veselie sunt umbrite de tristeţe. În poezia erotică 
îngânările lui sunt ale unui eminescianizant, 
mergând până la pastişă. Unde inspiraţia se mai 
primeneşte e în contact cu „cântările poporului”, 
cu doinele şi baladele, al căror spirit îl asimilează 
cu o destul de exactă intuiţie, ca în Doine olteneşti 
(1896). O poftă de viaţă îl însufleţeşte aici, nestă- 
vilit, pe trubadurul singurătăţii, risipindu-i melan- 
colia. A mai scris (sau a tradus) fabule, iar în 1910 
şi-a tipărit o plachetă intitulată Epigrame. Proza 
- nuvele, schiţe, povestiri, e lipsită de relief. Ca 
autor dramatic, e mai interesant prin proiecte, pe 
care însă nu le-a prea dus la bun sfârşit. O alegorie 
naivă este Lew (1899), poemă dramatică pe muzică 
de Antonio Giuliani. Salba de aur (1907) foloseşte 
versuri populare, îndeosebi din folclorul magic. 
Mai reuşită ar fi farsa Două cumetre (1899), care 
s-a jucat la Teatrul Naţional din Bucureşti şi care 
se bizuie pe comicul de situaţie, dar îşi trage hazul 
mai ales din limbuţia nostimă a personajelor. B.-A., 
care a scris şi cronică teatrală, s-a făcut cunoscut 
şi prin transpunerea în româneşte a libretelor 
unor opere şi operete (Carmen de Georges Bizet, 
Gioconda de Amilcare Ponchielli, Andrea Chenier 
de Umberto Giordano, Clopotele din Corneville de 
R. Planquette) şi a unor vodeviluri. A tradus poezie 
din Berta Galeron de Calonne, Beranger, Schiller 
ş.a. Tălmăcirile sale sunt din franceză şi italiană, 
germană şi engleză, ceea ce denotă cultură. 

SCRIERI: Singurătate, Craiova, 1892; Din vravuri, Bucu- 
reşti, 1894; Doine olteneşti, Craiova, 1896; Cholera soa- 
crelor, Craiova, 1899; Două cumetre, Craiova, 1899; Lew, 
Craiova, 1899; În amintirea Domnului Tudor Vladimi- 
rescu, Târgu Jiu, 1902; Cântări, L-VI, Craiova, [1903]; 
Sonete, Craiova, 1904; Salba de aur, Craiova, 1907; Proză, 
Craiova, 1907; Poezii, Craiova, 1907; Epigrame, Craiova, 
1910. Traduceri: [Berta Galeron de Calonne, Bâranger, 
Marc Monnier, Schiller], în Din vravuri, Bucureşti, 1894. 
Repere bibliografice: 1. C. Popescu-Polyclet, Reliefuri, 
Craiova, [1940], 213-237; Călinescu, Isf. lit. (1941), 498, 
Ist. lit. (1982), 563-564; Călinescu, Opere, VII, 621-628; 
Firan, Macedonski-Arghezi, 94-95; Ion Tarbac, Poezia 
trăirii unei vieţi zbuciumate, Târgu Jiu, 1997; Cristea, 
Teleorman, 88-83; lon Mocioi, Poetul Nicolae Burlănescu- 
Alin, Târgu Jiu, 2010. F.F. 

BUSUIOC, Aureliu 
(26.X.1928, Cobâlca, 
azi Codreanca-Orhei 
— 8.X.2012, Chişinău), 
poet, prozator, 
dramaturg, traducător. 


Este fiul Olgăi (n. Zaporojanu) şi al lui Alexandru 
Busuioc. Urmează Liceul „Alecu Russo” din 
Chişinău între 1938 şi 1944; ultimele clase şi baca- 
laureatul le trece, refugiat fiind, la Liceul „C. 
Diaconovici-Loga” din Timişoara. În 1948-1949 a 
fost elev la Şcoala Militară de Ofiţeri din Sibiu, dar 
este trimis de oficialități într-un lagăr la Sighet, 
apoi la Chişinău, împreună cu părinţii. În 1951- 
1952 studiază la Institutul Pedagogic „lon Creangă” 
din Chişinău. Mai întâi redactor la Editura de Stat, 
din 1957 a fost redactor-şef adjunct la „Chipăruş”, 
redactor-şef la „Scânteia leninistă”, „Tânărul 
leninist”, „Linerimea Moldovei” şi mai târziu, din 
1977 până în 1986, membru în conducerea Uniunii 
Scriitorilor din RSS Moldovenească. I s-au acordat 
numeroase distincţii şi premii, printre care Premiul 
de Stat (1996) şi Ordinul Republicii (2001). 

B. debutează editorial în 1955 cu placheta La 
pădure, cuprinzând versuri destinate copiilor. 
Aceloraşi cititori le sunt dedicate şi alte culegeri: 
Aventurile lui Nătăfleață (1961), Cizmele cocos- 
târcului (1967), Noile aventuri ale lui Nătăfleaţă 
(1978). Alte cărţi - Prafuri amare (1955), Piatra de 
încercare (1958), În alb şi negru (1977) vehiculează 
frecvent motive satirice curente, preluate cu lucidi- 
tate ironică şi autoironică, dar nu o dată şi locuri 
comune propagandistice. Limbajul poetic este 
modelat după versul clasic, într-o formulă suplă, 
susținută de autenticitatea sentimentului și de 
muzicalitatea expresiei, confesiunea, ca și privirea, 
mai cu seamă zeflemitoare, spre lumea din jur, 
dovedindu-se modernă, deseori chiar proaspătă. 
Umorul, ironia ori parodia şi şarja sunt folosite şi 
în romanele Singur în fața dragostei (1966), acesta, 
ca şi următorul, Unchiul din Paris (1973), fiind 
tradus în mai multe limbi şi dramatizat, Local ploi 
de scurtă durată (1986). Dialogul este vioi, acţiunea 
se desfăşoară dinamic, s-ar spune cinematografic. 

Câteva romane de un dramatism autentic, din 
care nu lipsesc elementul parodic şi viziunea 
lucidă, incitant grotescă din când în când, asupra 
istoriei Basarabiei şi basarabenilor, încununează 
eforturile lui B. în domeniul prozei epice, precum 
în Pactizând cu diavolul (2000), care produce o 
înnoire de principiu prin importanţa subiectului 
şi a personajelor, prin stilul sclipitor al naraţiu- 
nii, scriitura fiind întemeiată pe fixarea laconică 
a amănuntului, a gestului şi a replicilor. Urmează 
Spune-mi Gioni sau Învățăturile veteranului KGB 
Verdikurov către nepotul său (2003), „o antiutopie 
comunistă” (Mihai Cimpoi), Hronicul Găinarilor 
(2006), Și a fost noapte... (2012) ş.a. B. este şi un 
dramaturg înzestrat, abil în construirea succesi- 
unii de replici, piesele lui — Radu Ștefan Întâiul şi 
ultimul, Şi sub cerul acela..., Toate trei anotimpurile 
- fiind reprezentate, nu fără obstacole, pe scenele 
din Chişinău, Bălți, Cahul, dar şi la Botoşani. Se 
adaugă la activitatea lui fecundă traducerile din 
poezia şi proza rusă şi sovietică (A.S. Puşkin, N.V. 
Gogol, A.P Cehov, Mihail Şolohov, Aleksandr Blok, 
Evgheni Evtuşenko, Aleksandr Tvardovski ş.a.), dar 
nu numai, transpunând, probabil prin intermediul 
limbii ruse, și din Guy de Maupassant, Truman 
Capote, Jack London ş.a. 

SCRIERI: La pădure, Chişinău, 1955; Prafuri amare, 
Chişinău, 1955; Piatra de încercare, Chişinău, 1958; 
Aventurile lui Nătăfleaţă, Chişinău, 1961; Firicel de 
floare rară, Chişinău, 1961; Dor, Chişinău, 1963; Poezii, 
Chişinău, 1964; Singur în fața dragostei, Chişinău, 1966; 
Cizmele cocostârcului, Chişinău, 1967; Versuri, Chişinău, 
1967; Marele rățoi Max, Chişinău, 1968; Şi sub cerul 
acela, Chişinău, 1971; Unchiul din Paris, Chişinău, 1973; 
Singur în fața dragostei. Unchiul din Paris, Chişinău, 
1975; În alb şi negru, Chişinău, 1977; Noile aventuri ale 
lui Nătăfleaţă, Chişinău, 1978; Scrieri alese, pref. Mihai 
Cimpoi, Chişinău, 1981; Local ploi de scurtă durată, 
Chişinău, 1986; Îmblânzirea maşinii de scris, Chişinău, 
1988; Plimbătorul de purici, Chişinău, 1992; Concert, 
pref. Ion Ciocanu, Chişinău, 1993; Lătrând la lună, 
Chişinău, 1997; Pactizând cu diavolul, Chişinău, 2000; 
Întâmplări cu Nătăfleaţă, Chişinău, 2003; Spune-mi 
Gioni sau Învățăturile veteranului KGB  Verdikurov 
către nepotul său, Chişinău, 2003; Dale vânătorii, 
Chişinău, 2005; Hronicul Gâăinarilor, Chişinău, 2006; 
Când bunicul era nepot..., Chişinău, 2008; O sumă de 
cuvinte, Chişinău, 2008; Sfredeluş, Chişinău, 2009; Vizavi 
de vizavarză, Chişinău, 2010; 101 de poeme, Chişinău, 
2010; Și a fost noapte..., Chişinău, 2012. Traduceri: Ale- 
ksandr Griboedov, Mintea-i cu bucluc, Chişinău, 1954; 
O. Henry, Povestiri, Chişinău, 1957, Căpetenia pieilor 


Busuioceanu 


roşii, Chişinău, 1964, Nuvele, Chişinău, 1985; Aleksandr 
Blok, Opere alese, Chişinău, 1958 (în colaborare cu Igor 
Creţu), Versuri, Chişinău, 1965 (în colaborare cu Igor 
Creţu); Fiodor Tiutcev, Versuri alese, Chişinău, 1963 (în 
colaborare cu Igor Creţu); Jaroslav Hasek, O lecție de 
religie, Chişinău, 1964; Guy de Maupassant, Unchiul 
Sosten, Chişinău, 1964; Truman Capote, Cu sânge rece, 
Chişinău, 1968; Mihail Şolohov, Donul liniştit, Chişinău, 
1971 (în colaborare cu Alexandru Cosmescu); Aleksandr 
Kuprin, Elefantul, Chişinău, 1977; Jack London, Călcâiul 
de fier, Chişinău, 1982 (în colaborare cu A. Rumu); A.S. 
Puşkin, Micile tragedii, Chişinău, 1984; A.P Cehov, Casa 
cu mezanin, Chişinău, 1985; Evgheni Evtuşenko, Versuri, 
Chişinău, 1986 (în colaborare cu Gh. Vodă); Aleksandr 
Tvardovski, Poezii şi poeme, Chişinău, 1990; N.V. Gogol, 
Opere, |, îngr. Emil Iordache, Iaşi, 1999 (în colaborare cu 
Alexandru Cosmescu şi Igor Creţu). 

Repere bibliografice: Cimpoi, Alte disocieri, 32-37; 
Gheorghe Chira, Aureliu Busuioc, în Profiluri, 
79-86; Anatol Gavrilov, Reflecţii asupra romanului, 
Chişinău, 1984, 132-156; Nicolae Bileţchi, Romanul 
şi contemporaneitatea, Chişinău, 1984, passim; Ion 
Ciocanu, Dialog continuu, Chişinău, 1990, 190-200; 
Iulian Ciocan, Resurecţia veteranului, CE, 1997, 10-11; 
Ciocanu, Lit. rom., 163-168, 335-340; Cimpoi, Critice, 
III, 192-195; Ion Simuţ, Un romancier basarabean, RL, 
2005, 18; Mică encicl., 47-56; Dolgan, Poezia, 378-387; 
[Aureliu Busuioc], „Metaliteratură”, 2008, 3-4 (grupaj 
special); Alex. Ştefănescu, Aureliu Busuioc, RL, 2008, 
41; Andrei Ţurcanu, „Hronicul Găinarilor”, LA, 2008, 
4 decembrie; Burlacu, Texistenţe, II, 129-146; Aureliu 
Busuioc. Biobibliografie, Chişinău, 2010; Dicţ. Chişinău, 
85-87, Rachieru, Poeți Basarabia, 131-137. I.C. 


BUSUIOCEANU, 
Alexandru 
(10.VI.1896, Slatina — 
23.11.1961, Madrid), 
poet, eseist. | 


Este fiul Alexandrinei (n. lonescu) şi al lui Alexandru 
Busuioceanu, funcționar. Absolvent al Liceului „Sf. 
Petru și Pavel” din Ploiești (1914) și al Facultăţii de 
Litere şi Filosofie a Universităţii din Bucureşti 
(1920), doctor în istoria artelor (1925) al aceleiaşi 
universităţi, cu o teză intitulată Un ciclu de fresce 
din secolul al XI-lea: San Urbano alla Caffarella, B. 


Busuioceanu 


face studii de specialitate la Viena, la Școala 
Română din Roma şi la Berlin (1920- 1925). Mai 
întâi profesor în învățământul secundar din Cluj și 
București, din 1929 este docent şi din 1932 confe- 
renţiar, iar din 1938 până în 1940 titular al Catedrei 
de istoria artei la Academia de Arte Frumoase din 
Capitală, consilier al Colecţiilor de Artă Regale 
Româneşti, dar și funcționar ministerial la Externe, 
iar din 1940 director de departament în Ministerul 
Propagandei. Prezent din 1912 în revista liceului 
din Ploiești unde învăța, editează ca student 
„Lumina nouă” (1915-1916), alături de Constantin 
Modrescu, e redactor la „Arena, „Lamura”, 
„Luceafărul”, din 1921 este membru fondator şi 
colaborator constant al „Gândirii” până în 1941, 
scrie la „Revista critică”, „Cuvântul”, „Universul 
literar”, „Boabe de grâu” ș.a. Este autor al câtorva 
volume de eseuri şi cronici literare deosebit de 
apreciate — Figuri şi cărţi (1922), Pârvan gânditorul 
(1933), Ethos (1941; Premiul Societăţii Scriitorilor 
Români) — şi al unor semnificative studii de istoria 
artei, de la Pietro Cavallini şi pictura romană din 
secolele XIII şi XIVpână la cel intitulat Les Tableaux 
de Greco dans la Collection Royale de Roumanie sau 
la prima monografie despre loan Andreescu (1936), 
traduce din Rabindranath Tagore (1922), Lev 
Tolstoi și din Walt Whitman (1925). B. părăseşte 
România în 1942, când este numit, la cererea sa, 
consilier cultural al Ambasadei României din 
Spania şi, totodată, director al Institutului Român 
de Cultură de la Madrid. Se întoarce în ţară, pentru 
scurt timp, în 1943, stabilindu-se apoi definitiv la 
Madrid, de unde avea să ia, după 1946, nu o dată, 
atitudine făţiş ostilă faţă de regimul politic instau- 
rat la Bucureşti. Înființează, la Universitatea din 
Madrid, Catedra de limba şi literatura română, pe 
care o deţine pe tot parcursul vieţii sale. În 1950 
participă la Veneţia, ca reprezentant în delegaţia 
românilor din exil, la Congresul Societăţii Europene 
de Cultură, iar în 1953 semnează eseul Istorie şi 
destin în numărul special dedicat României de 
revista „Oriente”. În 1952 ia iniţiativa „reconstitui- 
rii” Societăţii Scriitorilor Români în exil şi a editării 
unei reviste a scriitorilor exilați, dovadă mesajul 
epistolar pe care îl adresează atunci generalului 
Nicolae Rădescu, lui Constantin Vişoianu şi lui 
Mircea Eliade. Proiectul prinde contur, din păcate, 
abia după moartea sa, prin Societatea Academică 
Română şi prin „Revista scriitorilor români”. 
Colaborează la cele mai prestigioase publicaţii 

culturale şi literare spaniole de după război, de la 
„Isla” şi „Platero” până la „Algaba” şi „Deucalion, 
cu poeme, studii de istorie a artei, eseuri şi cronici 
de artă, traduceri din poezia română şi din cea 
franceză, prezentări ale unor personalităţi ale lite- 
raturii române moderne (Lucian Blaga, Liviu 
Rebreanu). Cu volumele de versuri Poemas pateti- 
cos (1948) şi Proporci6n de vivir (1954) se impune 
ca unul dintre cei mai importanţi poeţi de limbă 
spaniolă. În acelaşi timp, este o prezenţă activă în 
publicaţiile culturale româneşti ale exilului, 
numele său fiind întâlnit mai ales cu eseuri şi 
versuri în „Luceafărul”, „Îndreptar”, „Caete de dor”, 
„Destin”, „România” (New York) sau în „Revue des 
&tudes roumaines” şi „Revista scriitorilor români”, 
„La Revue de culture europâenne”. În colecţia de 
volume multiplicate prin şapirografiere a Editurii 
Cartea Pribegiei, semnează în 1952 Breviar de 
istorie a literaturii române. În 1963, într-o selecţie 
ce cuprinde, transpuse în româneşte, doar opt 
poeme ale ciclului Innominada luz (1949), George 
Ciorănescu îi publică o plachetă. Un prim volum 
de poeme scrise în limba română, organizate de 
autor pe cicluri, este tipărit la Paris, tot în 1963, în 
antologia Fructul de a trăi, îngrijită şi prefațată de 
Virgil lerunca. 

Poezia lui B. este, în prima ei fază din anii inter- 
belici, de sorginte profund intelectuală, accentu- 
ând un anume vitalism de factură nietzscheană, 
ceea ce o apropie mult de sugestiile expresioniste 
şi de modelul din Poemele luminii de Lucian Blaga. 
Ea devine însă, odată cu intrarea în exil a poetului, 
mărturie a unei tragice experienţe, descoperind 
vibrația cosmică a însingurării şi a examenului 
metafizic în căutarea rosturilor unui destin indivi- 
dual, dar şi istoric. Nu întâmplător ciclul iniţial al 
versurilor din exil este cel intitulat Zodii (1947). 
Departe de a se deda doar „jocului şi exerciţiului 
poetic”, cum s-a spus (Virgil Ierunca), B. scrie o 
poezie de meditaţie metafizică. El descifrează peste 
tot „semne”, căutând să prindă înţelesul magic al 
destinului: „Dar tu nu eşti pe cerul meu/ zadarnic 
stelele colind/ Doar gheara ta cum calcă greu/ în 
jungla inimii o simt”; „eu caut în zenitul sumbru” 
nu altceva decât „cumpăna mare a vieţii mele”. 
Alteori scenariul liric implică invocaţia, ca în 
Luceafărul eminescian („Inorog cu norocu-mi 
coboară/ şi te caut şi nu te găsesc”), iar întrebarea 
retorică disimulează mirajul metafizic: „Cine-n doi 
Peşti mi-a pus sorocul/ şi-a scris în cartea vieţii 

mele/ cu undiţa să-mi prind norocul/ şi să mă fac 
pescar de stele?”. Tot din 1947 datează şi ciclul de 
poeme Înfrângeri, unde referirile la o conştiinţă 
istorică, coborârea în realitate îşi fac simțită 
prezenţa, dar nu prin anecdotic, ci prin trăirea 
experienţei tragice a unei vremelnicii neprielnice. 
Veghea însăşi a eului liric e plină de presimţiri 
nefaste, denunţând isteria universală, rătăcirea 
prin neant, golul fiinţei. Când, în fine, „în răsărit se 
vestesc zori”, privirii i se dezvăluie „semn de oţel”, o 
„pasăre crudă” sfâşiind un nou Prometeu, a cărui 
icoană nu e alta decât cea a ţării răstignite („trupul 
tău răstignit cu braţele-n cruce/ dintr-o zare-ntr-o 
zare”). Cu Timp înalt, ciclu din 1948, poetul trece la 
confesiunea directă, versurile desemnând, cum s-a 
remarcat, o interioritate nu lipsită de mizantropie. 
Moartea, ca eliberare în absolut, „nenumită 
lumină”, ce asigură instaurarea „într-un viitor 
veşnic, de cristal/ fluidă goliciune fără noapte, fără 
trup”, constituie motivaţia dramatică a două poeme 
de excepţie ale lui B., Trup curtean dumnezeiesc de 
trist şi Stingere. Disoluţia în univers, cosmicizarea 
fiinţei, refuzul unei lumi ocolite de miracol alcătu- 
iesc substanţa ideatică şi aspiraţia metafizică a 
celorlalte cicluri lirice, de la Semne şi noime (1948- 
1953) până la Mit (1953-1954) şi de la Aproximări 
(1954-1960) până la poemele intitulate Din Caietele 
de miezul nopții, din aceeaşi perioadă. Un evident 
contrast se stabileşte mereu între regimul solar al 
luminii -— expresie simbolică a materializării 
Creatorului — şi dimensiunea telurică a nocturnu- 
lui, de sub oblăduirea căruia poetul vrea să evadeze, 
chiar dacă evadarea se opreşte neabătut în moarte; 
căci moartea nu înseamnă pierdere, ci recuperare; 
convingerea că „lotul începe din nou” - cum se 
intitulează de altfel un ciclu de poeme datând din 
1956 — transformă întunericul hărăzit în aşteptare 
pentru o altă rodnică naştere. Poezia scrisă în 
spaniolă de B., mai ales cea din Poemas pateticos — 
după cum remarca Virgil lerunca - dă la iveală şi 
altă dimensiune lirică, aproape deloc vizibilă în 
versurile româneşti: cea sentimentală, dominată 
până la obsesie de plăsmuirea fantasmatică a 
femeii ideale, „descinsă de pe tărâmul florilor de 
zăpadă” (aluzie la un tulburător eveniment biogra- 
fic). E o poezie a simţurilor şi a vibraţiilor erotice, 
dar eliberată de patimă, de pasiunea carnală, cu 
desprinderea de material specifică motivelor pla- 
tonice. Pe de altă parte, un important studiu de 
mitologie şi istorie comparată a religiilor, conceput 

de B. în perioada exilului în Spania, este consacrat 
lui Zamolxis şi intitulat Mitul dacic în istoria şi 
legendele spaniole, cercetare neîncheiată şi publi- 
cată postum, în ţară (1985). Teoria pe care se 
sprijină - singura până acum pe această temă — 
este mai puţin fantezistă şi înaripat poetică decât 
ar lăsa să se înţeleagă o asemenea incursiune „şti- 
inţifică”. Într-o scrisoare către Mircea Eliade, din 
martie 1953, el precizează caracteristicile cercetării 
sale: „Mitul originar e «reziduu» istoric. Acţiunea 
lui e benignă, absorbită mai ales de religie şi 
credinţe magice. Mitul istoriografic e «germen». El 
e virulent şi îşi caută imediat încarnări concrete”. 
De la mitul istoriografic al Daciei, „o lume de vitejie 
sălbatică, de curăţie şi dreptate”, în fond „idee nos- 
talgică a omului antic”, pleacă studiul, urmărind 
contaminările şi rezultatele prezenţei acestuia în 
cronicile medievale spaniole, fără să ajungă însă la 
o concluzie sau la lansarea unei ipoteze. 
Consideraţiile „daciste” ale lui B. au rămas fără 
ecou chiar în plan românesc, ele surprinzând mai 
degrabă prin insolitul „descoperirii”. Mult mai 
interesant pare, în schimb, modul în care îşi 
concepe „breviarul” de istoria literaturii române. 
Eseul Literatură şi destin (inclus în 1948 în primul 
număr al revistei „Luceafărul”, iniţiată de Mircea 
Eliade la Paris, şi, conform specificării autorului, 
constituind chiar introducerea lucrării) demon- 
strează orientarea spre o istorie literară de factură 
tipologică, în care preponderență capătă trăsătu- 
rile definitorii ale literaturii, personalităţile şi 
operele reprezentând doar ilustrarea ideilor, expre- 
siile grăitoare ale acestor idei. Spiritul românesc în 
evoluţia sa istorică îşi pune astfel în evidenţă, după 
B., fondul prin excelenţă liric, cu nostalgia şi senti- 
mentul contemplativ al singurătăţii, în contrast 
evident cu propensiunea spre criticism şi ironie 
muşcătoare, cu înţelepciunea umoristică şi satirică 
de provenienţă orientală a literaturii noastre, 
dominată de fatalism şi de o experienţă a neşansei. 
„Dacic, latin, bizantin — poate şi slav într-o măsură, 
dacă ideea însăşi de slavism n-ar fi atât de nebu- 
loasă şi greu de definit —, el se distinge de al celor- 
lalte popoare vecine şi se traduce în literatură prin 
expresii contrastante şi printr-o neîncetată neli- 
nişte, care înclină forma de gândire românească 
către lirism şi către ethos”. În această forma mentis, 
bizantinismul culturii noastre nu priveşte, arată 
autorul, numai un sens religios, ci şi „concepte 
sociale şi morale şi, în acelaşi timp, o ierarhie 

spirituală şi profană”, ce i-au conferit atât asumarea 
unui rol misionar în faţa expansiunii slavismului şi 
a tenebrelor de orice natură ale Orientului, cât şi 
orientarea esenţială şi salvatoare spre Occident. O 
asemenea dezbatere de idei presupune discutarea 
literaturii române în contextul european al celor- 
lalte literaturi moderne. Scriind eseul Despre ironia 
românească şi descifrând notele specifice tocmai 
în trăsăturile latine ale spiritului nostru, B. observă 
astfel, în substanţa aparent umoristică a manifes- 
tărilor culturii populare - în nastratinism, cu un 
cuvânt —, precum şi în esopismul arghezian sau în 
hazul de necaz al lui lon Creangă, „o sfială, o tristeţe 
sau un gând”, „un anume râs” ce provine tocmai 
din zona de amestec a râsului cu plânsul. În alt 
eseu, Marsyas — un epilog („România”, 1958), poate 
chiar partea de concluzii a breviarului său de istorie 
literară, autorul aduce în discuţie însuşi sensul 
tipologic, esenţial pesimist, al spiritualității româ- 
neşti. În figura tragică a sclavului dac ce asistă 
neputincios la sacrificarea satirului hiperborean 
prosternat la picioarele lui Apolo şi pedepsit cu 
jupuirea de viu pentru cutezanţa de a-l fi concurat 
pe zeu în muzică e descifrat destinul tragic al sufle- 
tului românesc, silit să-şi abandoneze sau să-și 
anuleze mereu, prin injustiţia istoriei, valorile 
absolute ale creativităţii. Există în exploatarea unei 
astfel de parabole înţelesul dorului de neființă, 
asumat de M. Eminescu, Vasile Pârvan sau de 
Lucian Blaga, cei care — nu întâmplător — „iniţiază 
în literatura şi cultura noastră curentul către obâr- 
şiile cele mai îndepărtate ale mitului zamolxeian, 
regăsit în temperamentul şi în subconştientul 
rasei”. O viziune sceptică asupra lumii filtrează şi 
fragmentele memorialistice sau confesive pe care 
poetul Timpului înalt le-a risipit în ultimii săi ani 
de viaţă în presa românească din exil, cu deosebire 
în lunarul „România” din New York. 

SCRIERI: Figuri şi cărți, Bucureşti, 1922; Pârvan gândi- 
torul, Bucureşti, 1933; Ethos, Bucureşti, 1941; Literatura 
rumana, Madrid, 1942; ed. (Breviar de istorie a literatu- 
rii române), Valle Hermoso (Argentina), 1952; Poemas 
pateticos, Madrid, 1948; Innominada luz, Madrid, 1949; 
Don Juan Valera y Lucia Paladi, Madrid, 1952; Propor- 
ci6n de vivir, Madrid, 1954; Utopia getică, Madrid, 1954; 
Opt poeme din ciclul „Nenumita lumină”, tr. George 
Ciorănescu, introd. Al. Ciorănescu, Paris, 1963; Fructul 
de a trăi, îngr. şi pref. Virgil Ierunca, Paris, 1963; Scrieri 
despre artă, tr. Oana Busuioceanu, îngr. Theodor Enescu 
şi Victor Ieronim Stoichiţă, pref. Ion Frunzetti, Bucureşti, 
1980; Zamolxis sau Mitul dacic în istoria şi legendele 


Dicţionarul general al literaturii române 1144 


spaniole, îngr. Dan Sluşanschi, cu o evocare de Eugenio 
Battisti, Bucureşti, 1985; ed. București, 2009; Istoria lite- 
raturii române-compendiu -— Literatura rumana-com- 
pendio, ed. bilingvă, tr. Irina Dogaru, îngr. Nicolae 
Florescu, pref. Alexandru Ciorănescu, postfață Andrei 
Ionescu, Bucureşti, 1998: Caietele de miezul nopții 
Jurnal. 1939-1957), tr. , îngr. şi pref. C. Popescu-Cadem, 
Bucureşti, 2001; Un roman epistolar al exilului românesc. 
I-II, tr., îngr., introd. și postfață Liliana Corobca, Bucu- 
reşti, 2003-2004. 

Repere bibliografice: Lovinescu, Scrieri, IV, 349-352, 
419; Perpessicius, Opere, IV, 17-18, IV, 20-22; Mircea 
Eliade, Amintiri despre Alexandru  Busuioceanu, 
„România” (New York), 1961, 57; Vintilă Horia, Poerul 
Alexandru Busuioceanu, „România” (New York), 1961, 
57; George Ciorănescu, La moartea lui Alexandru 
Busuioceanu, „România” (New York), 1961, 57; Pamfil 
Şeicaru, Alhimia exilului: Alexandru A. Busuioceanu, „Le 
Courier roumain”, 1961, 199-200; Mircea Popescu, In 
memoriam: Alexandru Busuioceanu, „Revista scriitorilor 
români” (Miinchen), 1962, 1; George Ciorănescu, Un 
Poete roumain en Espagne: Alexandre Busuioceanu, 
Paris, 1962; Ierunca, Românește, 27-33; Ierunca, Subiect, 
23-31; Ierunca, Semnul, 52-56; Dicţ. scriit. rom., |, 
408-410; Florescu, Întoarcerea, 67-75; Al. Balaci, Un 
spirit emblematic, JL, 1999, 3-4; Ion Pop, Poezia lui 
Alexandru Busuioceanu, RL, 1999, 13-14; Dicţ. analitic, 
II, 92-94; Remus Zăstroiu, Alexandru Busuioceanu, ALIL, 
t. XLII-XLIII, 2002-2003; Mircea Anghelescu, Un român, 
scriitor spaniol: Al. Busuioceanu, ALA, 2003, 691; Mihai 
Zamfir, Maestrul discret, RL, 2005, 4, 6; Ion Simuţ, Un 
român la Madrid, RL, 2006, 25; Popa, Ist. lit., 1, 568-571; 
Manolescu, Enciclopedia, 106-110. N.F. 


BUŞECAN, Teofil (24.1.1927, Baia Mare — 2.]11.1985, 
Bucureşti), prozator, dramaturg. Este fiul Valeriei și 
al lui Gheorghe Bușecan. Absolvent al Facultăţii de 
Filologie din Cluj în 1950, B. devine cadru didactic 
la aceeaşi facultate, obţinând titlul de doctor în 
filologie în 1952. Publică, începând din 1950, în 
presa locală: „Lupta Ardealului”, „Făclia”, „Iribuna”. 
Redactor-şef adjunct la ziarul „Munca” din 
Bucureşti, mai colaborează la „Contemporanul”, 
„Revista literară”, „Leatru”, „Romanian News”. 

B. debutează ca prozator în 1953 cu nuvela 
Mina din vale, abordând, în spiritul vremii, viaţa 
minerilor în noua perioadă, a „construcţiei soci- 
aliste”, iar ca dramaturg în 1957 cu piesa Nopțile 
tăcerii. Preocuparea autorului pentru problema- 
tica satului, evidentă în culegerea de povestiri O 
sută de paşi (1964), este prelungită şi dezvoltată 
în nuvela cu ecouri mioritice Cale de trei cântece 
(1967), a cărei acţiune este plasată în perioada 

războiului antifascist. Este tipul de proză predilect, 
B. dovedind înzestrare pentru descrierea cadrului 
natural, valorificată şi în romanul Moisei (1969). 
În romanul cu caracter autobiografic intitulat 
Paranteze (1967), autorul evocă Clujul universi- 
tar din anii de după 1945, aceeaşi perioadă fiind 
descrisă în Patimi, roman apărut postum (1987), 
unde sunt transpuse din nou scene din viaţa mine- 
rilor transilvăneni. 

SCRIERI: Mina din vale, Bucureşti, 1953; Nopțile tăcerii, 
Bucureşti, 1957; Dialog în parc, Bucureşti, 1959; Neamu- 
rile, Bucureşti, 1961; Concert sub nuci, Bucureşti, 1964; 
O sută de paşi, Bucureşti, 1964; Împăcarea, Cluj, 1966; 
Cale de trei cântece, Bucureşti, 1967; Paranteze, Bucu- 
reşti, 1967; Moisei, Bucureşti, 1969; Al şaselea simţ, Bucu- 
reşti, 1972; Copacul cu o mie de ramuri, Bucureşti, 1974; 
Poarta de mesteacăn, Bucureşti, 1976; Sania cu patru 
roți, Bucureşti, 1980; Patimi, Bucureşti, 1987. 

Repere bibliografice: lon Lungu, „O sută de paşi”, TR, 
1964, 12; Gabriel Dimisianu, „O sută de paşi”, GL, 1964, 
14; Constantin Cubleşan, „Paranteze”, TR, 1967, 36; 
Al. Căprariu, „Cale de trei cântece”, TR, 1967, 50; Vlad 
Sorianu, „Paranteze”, ATN, 1968, 1; Mircea Iorgulescu, 
„Moisei”, AST, 1969, 6; Constantin Cubleşan, „Moisei”, 
TR, 1969, 31; Barbu, Sine ira..., 165-166. C.Br. 


BUŞNEAG, Elis [Elisabeta] (31.111.1926, Aninoasa, 
j. Gorj), traducătoare, editoare. Este fiica Mariei (n. 
Năsturică) şi a lui Avram Buşneag, ţăran. A urmat 
Liceul „Elena Cuza” din Craiova, pe care l-a absolvit 
în 1944, iar studiile universitare le-a făcut la Facul- 
tatea de Litere şi Filosofie din Bucureşti, speciali- 
zarea limbă și literatură franceză, luându-şi licenţa 
în 1948. Timp de doi ani a funcţionat ca bibliote- 
cară la Așezămintele Culturale „Nicolae Bălcescu”, 
conduse în acea vreme de George Ivaşcu. Mai bine 
de trei decenii a depus o remarcabilă activitate ca 
redactor la secţia de poezie a Editurii pentru Lite- 
ratură (1950-1969) şi apoi a Editurii Eminescu 
(1969-1983). A debutat în 1941 la publicaţia liceală 
craioveană „Revista noastră”. 

Editoare de prestigiu, B. a îngrijit ca redactor 
mai toate volumele de poezie din epocă, începând 
cu poeţi consacraţi - Tudor Arghezi, Lucian Blaga, 
Eugen Jebeleanu, Gellu Naum ş.a. - până la tinerii 
debutanţi grupaţi în jurul colecţiei „Luceafărul”, ca 
Marin Sorescu, Ana Blandiana, Nichita Stănescu, 
Gabriela Melinescu, Cezar Baltag ş.a. Concomitent, 
s-a orientat spre domeniul traducerilor din litera- 
tura universală, în care şi-a putut valorifica înzes- 
trarea literară. A debutat editorial cu traducerea 

din limba germană a volumului de poezii Copacul 
cel bătrân de Werner Bossert (1962). S-a consacrat 
însă transpunerilor din literatura franceză, reali- 
zând tălmăciri din operele lui Honore de Balzac, Al. 
Dumas, Francois Mauriac, Andre Maurois, Bernard 
Clavel, Yves Gandon ş.a. 


Traduceri: Werner Bossert, Copacul cel bătrân, 
Bucureşti, 1962; Bernard Clavel, Călătoria tatălui, 
Bucureşti, 1968, Fructele iernii, pref. Dan Hăulică, 
Bucureşti, 1971, Stăpânul fluviului, Bucureşti, 1975; 
Francois Mauriac, Genitrix. Misterul Frontenac, pret. 
Nicolae Balotă, Bucureşti, 1969, Sărutul dat leprosu- 
lui. Sfârşitul nopții, pref. Irina Mavrodin, Bucureşti, 
1972, Pustiul dragostei, Bucureşti, 1973; Guillaume 
Apollinaire, De la Ingres la Picasso. Cronici de artă, 
îngr. și pref. Dumitru Dancu, Bucureşti, 1970; 
Maurice Rheims, Viaţă de artist, pref. Grigore Arbore, 
Bucureşti, 1973; Xavier de Montepin, Lumină în 
amurg, Bucureşti, 1977; Jean Cayrol, Adevărurile 
Catherinei, Bucureşti, 1979; Yves Gandon, Domnul 
Miracle, Bucureşti, 1981, Înflăcărata Egle, Bucureşti, 
1983; Andr& Maurois, Cei trei Dumas, Bucureşti, 
1982; Honore de Balzac, Adio, Bucureşti, 1985; 
Henri de Regnier, Văpaia, 1988; Râgine Andry, O fată 
singură. Zăpezile verii, Bucureşti, 1991; Al. Dumas, 
Mâna providenţei, Bucureşti, 1993; Pamfil Şeicaru, 
România în Marele Război, pref. lon Gh. I. Brătianu, 
Bucureşti, 1994 (în colaborare). TV. 


BUTEANU, Aurel (15.V.1904, Şomcuta Mare -— 
21.1.1976, Timişoara), eseist, traducător. Este 
fiul Terezei şi al lui loan Buteanu, funcţionar. 
Cursurile primare le-a făcut în limba română la 
Şcoala Confesională Greco-Catolică din Şomcuta 
Mare, şi-a continuat învăţătura în limba maghiară 
la Liceul de Stat din Baia Mare (1914-1919), iar 
ultimele clase de liceu le-a frecventat tot aici la 
Liceul „Gheorghe Şincai” (1919-1922). A urmat 
apoi Facultatea de Drept din Cluj(1922-1926) şi a 
obţinut mai întâi titlul de doctor în ştiinţe econo- 
mice, iar mai târziu pe cel de doctor în drept (1932). 
A participat la Marea Adunare Naţională de la Alba 
Iulia, la 1 Decembrie 1918, pe când era încă elev. 
În 1920 este unul dintre iniţiatorii săptămânalului 
„Chioarul” din Şomcuta Mare. A fost secretar de 
redacţie al revistei „Societatea de mâine”, redactor 
al ziarelor „Adevărul” şi „Dimineaţa” (1925-1928), 
în anii 1922-1923 şi 1930-1931 fiind şi corespon- 
dentul clujean al Agenţiei Rador, iar în al doilea 


Butnariu 


interval ataşat de presă în Belgia şi Austria. În 
1926 este redactor la „Patria”, devenind cu timpul 
director redacţional al acestui important cotidian. 
A colaborat la „Aurora”, „Cosinzeana”, „Adevărul 
literar şi artistic”, „Iribuna”. A fost membru al 
Partidului Naţional Ţărănesc şi şef de cabinet al 
lui Alexandru Vaida Voievod, iar din 1932 deputat 
în Parlamentul României. A fost preşedinte al 
Sindicatului Presei Române din Ardeal şi Banat. 
Se stabileşte la Timişoara după Dictatul de la 
Viena. Devine director al Teatrului Naţional din 
Cluj (1941-1947), teatru exilat şi el pentru câţiva 
ani la Timişoara. În perioada 1948-1955 a făcut 
închisoare ca deţinut politic. Ulterior va încerca 
să revină în viaţa literară, colaborând la diverse 
reviste literare şi continuând să traducă, mai ales 
din limba maghiară. 

B. a debutat la paisprezece ani, cu note în limba 
maghiară, în „Nagybanya” din Baia Mare. Cea mai 
importantă cartea a sa este Teatrul românesc în 
Ardeal şi Banat (1945), în principal o istorie a tea- 
trului din Cluj. Rolul spectacolului teatral în limba 
română în aceste zone e subliniat mereu. Nu sunt 
uitaţi actorii, regizorii care au lucrat la Cluj încă de 
la înfiinţarea teatrului, dar şi cei care l-au condus, 
încercând şi reuşind să impună o instituţie de 
valoare. Corespondenţa lui B., plină de trimiteri 
la evenimente importante, include nenumărate 
comentarii despre literatura maghiară şi română. 
El a tradus mai ales din limba maghiară, dar a 
transpus şi din teatrul lui Friedrich Diirrenmatt, 
precum şi texte din română în maghiară, în special 
dramaturgie, piese ale lui Victor Eftimiu, Aurel 
Baranga, G. Ciprian, versiuni care au fost punctul 
de pornire al unor spectacole importante. 

SCRIERI: Teatrul românesc în Ardeal şi Banat, Timişoara, 
1945; ed. Timişoara, 2005; Dincolo şi dincoace de tăcere, 
Timişoara, 2004; Noi şi maghiarii, Timişoara, 2005. Tra- 
duceri: Tamâs Gâspâr, Din zori până în amurg, Bucu- 
reşti, 1962; Bela Ils, Tisa în flăcări, Bucureşti,1962; Bajor 
Andor, Curcubeul, Bucureşti, 1964; Friedrich Diirrenmatt, 
Romulus cel Mare. Vizita bătrânei doamne. Fizicienii, pref. 
Romul Munteanu, Bucureşti, 1965 (în colaborare cu H.R. 
Radian); Bela Balăzs, Karl continuă lupta, Bucureşti, 1965; 
Lajos Kassâk, Poezii, Bucureşti, 1971; Kâroly K6s, Neamul 
Varju, Bucureşti, 1971; Karinthy Frigyes, Cele două suflete 
ale Oliviei, pref. trad., Bucureşti, 1970, Daţi-mi voie, 
domnule profesor... Timişoara, 1977. 

Repere bibliografice: Cornel Ungureanu, Cercul Literar 
de la Sibiu (intervalul timişorean în scrisori), RL, 2003, 
43;Radu Cioculescu, Odessa, 1941. Arhiva Buteanu. 

Documentele secrete, „22”, 2004, 722; Ion Jurca-Rovina, 
Sub un cutremurător arc de timp, TTR, 2005, 9-10; 
Ungureanu, Geografia lit., IV, 270-272. A.Ct. 


BUTNARIU, Gheorghe V. (30.V.1893, Siliştea, j. 
Neamţ - 1960, Bucureşti), poet, prozator. Şi-a 
încheiat studenţia în 1914, absolvind Facultatea 
de Teologie; urmase însă şi cursuri la Litere şi 
Filosofie. În anii 1917-1919, când începuse a face 
gazetărie, publicând şi câte o încercare literară, era 
paroh în Porceşti, comună din judeţul Roman. Avea 
să fie, mai târziu, protoiereu şi consilier referent la 
Episcopia Romanului. În 1933 este chemat ca preot 
paroh la biserica „Domnița Bălaşa” din Bucureşti, 
unde va urca în ierarhie până la trepte înalte. 
După 1948, cu toate că, în „Naţiunea”, îşi dă silința 
să laude „performanţele” democraţiei populare, 
semnătura lui nu va mai putea fi întâlnită nicăieri. 
Cu articole (politice şi religioase), versuri şi proză 
colaborase la „Vestea nouă”, apoi „Vestea”, „Izvorul”, 
unde era redactor, „Ramuri”, „Cronica Romanului”, 
„Neamul românesc literar”, „Drum nou”, „Cuget 
clar”, „Calendarul”, „Fântâna darurilor”, „Izvorul 
tămăduirii”, „Porunca vremii” ş.a. În asociere cu 
preoţii Toma Gherasimescu, Grigore Hogea ș.a., 
redactează publicaţia „Credinţa ortodoxă” (1931- 
1935). A scris povestiri pentru copii (O vorbă de-a 
bunicului), romanele Pe drumuri uitate şi sfinte... 
(1928) şi Femeia lui Ben-Zohar (1934), precum şi 
nuvele (Clopotele Învierii, 1935). Într-o broşură 
cum este Conştiinţa misiunii preoţeşti (1923), nu 
i se poate nega părintelui un dar al persuasiu- 
nii. De altfel, şi în predicile din volumul La inima 
Domnului (1938), şi în articole, unele adunate în 
culegerea Coborâri în adânc (1943), el caută să dea 
elocinței un anume dichis, rostuind paradigma 
biblică în şirul de învățături şi de dojane bisericeşti. 

Poemele lui B. evocă, în grai cucernic, episoade 
biblice, luminate de „profetica minune”. E o trăire 
poetică, înainte de a fi una mistică. Hipnotizat 
de „tainica ţintă”, dreptcredinciosul şi-ar dori să 
pipăie, arghezian, bolta ce adăposteşte misterul 
veşnic. Un murmur de vecernie îngână, în ora de 
descumpăniri şi de nădejdi, „cântecul lăuntric”. Pe 
lângă psalmi, a mai compus sonete, versuri laice, 
adumbrite de „gânduri necăjite”, poezii patriotice 
şi stihuri pentru copii. În 1940 i se anunţa volumul 
de versuri Pe treptele Altarului. Proza, de un tezism 
ireductibil, reia mereu aceeaşi schemă, a binelui 
care învinge răul, fiorul curat al revelaţiei curmând 

la vreme ispita căderii în prihană. Şi în roman 
autorul se sprijină pe precepte evanghelice, care ar 
fi putut să împingă totul într-o zonă de uscăciune, 
dacă textul nu ar fi primenit de o boare de lirism. 
Tot aşa, grăbirea ritmului epic prieşte unei proze 
care îndeobşte se complace în lentori. Prin Femeia 
lui Ben-Zohar, unde personajul charismatic este 
lisus, profetul din Nazaret, autorul ambiţiona să 
pună, nici mai mult, nici mai puţin, decât o „piatră 
de temelie” romanului religios la noi. 

SCRIERI: Pe care trebuie să iubeşti?, Fălticeni, 1922; ed. 
2 (Patria sau Maria?), Fălticeni, 1923; Pe drumuri uitate 
şi sfinte..., Roman, 1928; Femeia lui Ben-Zohar, Bucu- 
reşti, 1934; Clopotele Învierii, Bucureşti, 1935; La inima 
Domnului, Bucureşti, 1938; Coborâri în adânc, Bucu- 
reşti, 1943; O vorbă de-a bunicului, Bucureşti, f.a. Tradu- 
ceri: Evanghelia tălmăcită pentru timpul prezent, Bucu- 
reşti, 1937 (în colaborare cu Toma Chiricuţă). 


Repere bibliografice: Păcurariu, Dicţ. teolog., 71; Florin 
F.F. 


Faifer, Pe treptele Altarului, DL, 1998, 29. 


BUTNARU, Leo 
(5.1.1949, Negureni- 
Orhei), poet, prozator, 
eseist, traducător. 


Este fiul Anastasiei (n. Munteanu) şi al lui Teodor 
Butnaru, ţărani. Urmează şcoala medie la Chițcani, 
Chişinău şi Ciocâlteni (1963-1967), cu o întreru- 
pere de un an, când lucrează ca electrician, con- 
structor, pontator. Îşi continuă studiile la Facultatea 
de Filologie, secţia jurnalistică, de la Universitatea 
de Stat din Chişinău (1967-1972). Este redactor la 
„Tinerimea Moldovei”, unde şi debutează în 1967, 
dar de unde e destituit în 1977, „Literatura şi arta”, 
„Noutăţi editoriale”, „Metronom”, e consultant, şef 
al secţiei relaţii la Uniunea Scriitorilor, din 1993 
redactor coordonator la Editura Uniunii Scriitorilor, 
din 1996 redactor-şet la „Moldova”. Vicepreşedinte 
al Uniunii Scriitorilor din Republica Moldova 
(1990-1993), devine din 1997 secretar, apoi preşe- 
dinte al Filialei Chişinău a Uniunii Scriitorilor din 
România. Este membru în mai multe asociaţii 
literare şi culturale de peste hotare. 1 s-au acordat 

numeroase premii în Republica Moldova şi în 
România. Debutează editorial cu o carte de poezie, 
Aripă în lumină, apărută în 1976. Îi urmează, cu o 
ritmicitate puţin obişnuită, alte volume de versuri, 
culegeri de proză scurtă, memorialistică, jurnale 
de călătorie, jurnale intime, eseuri, articole, inter- 
viuri, cărţi pentru copii, traduceri, îndeosebi din 
poezia rusă, dar nu numai, antologii de poezie 
românească şi universală etc., precum şi o prezenţă 
deosebită în presa din stânga şi din dreapta 
Prutului. 

Poezia lui B., structural variată, nu urmează 
programatic o anumită orientare (tradiţiona- 
listă, modernistă, postmodernistă), deşi frag- 
mentarismul este o trăsătură a viziunii moderne 
asupra lumii. El scrie un jurnal liric „în fărâme” 
aforistice, pendulând între haiku şi concerti. 
Glacial-intelectualizată, poezia înclină spre defi- 
niţii lapidare în stil gnomic („Doar un fir de nisip 
încape/ între inimile noastre. Din el/ perlă ar putea 
să apară,/ dar şi pustiul cu el/ poate începe...”), 
dar păstrează o trăire tensionată a raporturilor cu 
lumea („Nerăbdarea şi fuga degrabă,/ dovadă de 
taină amară,/ căsuţa cu sclipăt de salbă —/ iluzia 
mea necesară”). Şi povestirile, eseurile, interviurile 
realizate de B. denotă elevaţie, gust şi vervă publi- 
cistică. În scrisul lui, indiferent dacă sunt paginile 
din Îngerul şi croitoreasa (1998), Lamentaţia 
Semiramidei (2000; Premiul Naţional al Republicii 
Moldova), Lampa şi oglinda (2001), Strictul 
necesar (2002) ş.a., apare o varietate de formule, 
prin care autorul îşi valorifică biografia şi se dedă 
unui experimentalism radical, de esenţă postmo- 
dernă. Autoreferenţialul — liric, eseistico-publicis- 
tic — se alimentează atât din cotidian, din „feliile de 
viaţă”, cât şi din proiecţii fanteziste, din aducerea 
în prim-plan a unor personaje arhetipale, mitice, 
tinzând să ilustreze original motivul eternei reîn- 
toarceri. Există în poezia lui B. o paralelă perma- 
nentă între lumea antică şi lumea contemporană, 
mai exact între amurgurile acestor lumi, ceea ce 
sugerează prezenţa unui mecanism intact, impla- 
cabil, triumful înţelepciunii supreme a timpului. În 
parabolele cu teme din Antichitate apare frecvent 
o propensiune spre demitizare ironică: pe versanţii 
Parnasului o vestală strânge bălegarul Pegasului, 
o găină scurmă în cenuşa păsării Phoenix ş.a.m.d. 
Poetul ţine să acrediteze, prin viziunile apoftegma- 
tice antice şi moderne, ideea că artistul trăieşte în 
aceeași lume, nouă şi mereu veche, adunată din 

fragmente, ca într-o dioramă unde îşi dau întâl- 
nire semne (îndeobşte negative), antinomii, piese 
de muzeu, personaje emblematice. Este vădită 
elaborarea textualistă stăruitoare, ce mizează pe 
construcţia cerebrală, pe livresc, pe efectul „pro- 
gramat”, pe ludicul semantic şi jocurile compute- 
rizate, numite „Edgar Poetice jocuri” (de perspec- 
tivă, grafice, „hagiografice” etc.). Intertextualitatea 
devine substanţa din care se hrănesc viziuni fante- 
ziste, ironice, autoironice, groteşti, poetul invocând 
fie „poezie şi sărăcie” (Eminescu), fie „pana frântă 
a lui Balzac”, fie „sabia ruginită a lui Napoleon” 
şi făcând posibilă comunicarea visului cu realul. 
Jocul intelectualist este însoţit de efuziuni lirice 
generate de o trăire şi de o reflecţie existenţială 
aparte, în esenţa lor genuine. 


Leo Butnaru ilustrează în mod izbitor voinţa de emanci- 
pare a poeziei basarabene de sub tutela clişeelor tradiţi- 
onaliste. Acestea au avut, din pricini contextuale vădite, 
o viaţă mai lungă în Moldova dintre Prut şi Nistru, 
ajungând nu doar la o tendinţă trufaş-emblematică, 
ci şi la cea a unui monopol literar. Nevoia de ajustare 
a creaţiei lirice la cursul său modern se făcea simțită. 
Născut în 1949, Leo Butnaru face figura unui „cap de 
serie” a procesului în chestiune, pe care şi l-a asumat, 
explicabil, generaţia tânără. Cultivat, mobil, dezinvolt, 
poetul pune accentul pe latura intelectuală a creaţiei, 
degajând posibilităţile sale mediate, combinatoria sa 
evaluată „la rece”, însă nu din direcţia unui livresc uscat, 
ci în sensul fanteziei şi al ironiei. Cele două aspecte se 
coroborează reciproc. Dacă fantezia e o evadare din real, 
mai curând spontană, umorală, ironia e o irealizare 
„tendenţioasă”, elaborată cu bună ştiinţă, dispunând 
de ţinte de atac precizabile. Ambele procedee îşi propun 
a combate locul comun, a aerisi limbajul, a reforma 
viziunea poetică. Sunt mijloace de „ardere a etapelor”, 
autorul se simte liber a inova într-un domeniu în care 
trecutul produce totdeauna „obstacole” de o gravitate 
sterilă, oneroasă, prin simpla lor adiţionare în timp. În 
Basarabia ele au fost favorizate de un climat specific, de 
izolaționism şi suspiciune. 

GHEORGHE GRIGURCU 


SCRIERI: Aripă în lumină, pref. Gheorghe Vodă, 
Chişinău, 1976; Sâmbătă spre duminică, Chişinău, 1983; 
Formula de politeţe, pret. Gheorghe Vodă, Chişinău, 
1985; Duminici lucrătoare, Chişinău, 1988; Papucei cu 
felinare, Chişinău, 1989; Răspunsşirăspundere, Chişinău, 
1989; Dece tocmai mâine-poimâine?, Chişinău, 1990; La 
desfrunzirea brăduţilor, Chişinău, 1991; Şoimul de aur, 
Chişinău, 1991; Umbra ca martor, Chişinău, 1991; Iluzia 
necesară, pref. Ioanid Romanescu, Iaşi, 1993; Puntea 
de acces, Chişinău, 1993; Spunerea de sine. Coordonate 

şi esențe spirituale, Chişinău, 1994; Carantina maşinei 
de scris, Chişinău, 1997; Prezenţa celuilalt. Coordonate 
şi esențe spirituale, I-II, Chişinău, 1997; Vieţi nepara- 
lele, Alba Iulia, 1997; Gladiatorul de destine sau Bal (de) 
mascat, Bucureşti, 1998; Iluzia necesară, postfață Mihai 
Cimpoi, Bucureşti, 1998; Îngerul şi croitoreasa, Cluj-Na- 
poca, 1998; Identificare de adresă, Timişoara, 1999; 
Lamentaţia Semiramidei, postfață Lucian Alexiu, Timi- 
şoara, 2000; Student pe timpul rinocerilor. Jurnal 1969- 
1972, Chişinău, 2000; Arlechinul şi delfinul, Chişinău, 
2001; Lampa şi oglinda, Chişinău, 2001; Strictul 
necesar, Chişinău, 2002; Ceasornicul din măr, Deva, 
2002; Altul, acelaşi, Bucureşti — Chişinău, 2003; Balul 
racului, Chişinău, 2003; Cu ce seamănă norii?, Chişinău, 
2003; Cetatea nu e gata de război, postfață Adi Cusin, 
Iaşi, 2003; O umbrelă cu dantelă, Deva, 2003; Pe lângă 
ştreang, steag şi înger, Cluj-Napoca, 2003; Căruţul cu 
îngeri, Chişinău, 2004; În caz de pericol, laşi, 2004; Mic- 
şorarea distanței, Timişoara, 2004; Sfinxul itinerant (pe 
şi sub nisipurile mişcătoare), Bucureşti, 2004; Perimetrul 
cuştii. 1972-1978, Bucureşti, 2005; Şlefuitorul de lentile, 
Chişinău, 2005; Ultima călătorie a lui Ulysses, Bucureşti, 
2006; Liberi în oraşul interzis / Drumul cu hieroglife 
(jurnal chinez) (în colaborare), Bucureşti, 2007; A opta 
zi. Cosmograme, Bucureşti, 2008; Copil la ruşi, Bucu- 
reşti, 2008; Din sens opus, Chişinău, 2008; Răspund, deci 
exist, Constanţa, 2008; Românii, enciclopedia sufletului 
rus & Gombrowicz, laşi, 2008; Ordine de zi, ordine de 
noapte, Râmnicu Sărat, 2009; Ruleta românească, Bucu- 
reşti — Chişinău, 2010; Jefuindu-l pe Picasso, Bucureşti, 
2011; Îngerii şi râsu-plânsu, Bucureşti, 2011; Drumuri 
cu şi fără hieroglife. Jurnale (Yes-eu) de călătorie (1989- 
2011), laşi, 2012; În ambuteiaj & partițiuni Nabokov, 
Chişinău, 2012. Traduceri: Velimir Hlebnikov, Ka, îngr. 
şi pref. trad., Nădlac, 2005, Joc în iad şi muncă-n rai, 
îngr. şi pref. trad., Bucureşti, 2007; Avangarda rusă, I-II, 
îngr. şi pref. trad., Iaşi, 2006; Orizont testamentar. Mini- 
atura poetică rusă, I-II, îngr. şi pref. trad., Nădlac, 2006; 
Ian Satunovski, Lupii de-ne-vorbit, îngr. şi pref. trad., 
Nădlac, 2007; Vladimir Maiakovski, Eu şi Napoleon, îngr. 
şi pref. trad., Bucureşti, 2008, Vioara şi ceva nervi, îngr. 
şi pref. trad., Iaşi, 2011; Ruboko Sho, Libelula ce-a-nvă- 
țat zeii iubirea, îngr. şi pref. trad., Iaşi, 2008; 100 de poeţi 
ai avangardei ruse, îngr. şi pref. trad.,Constanţa, 2008; 
Marina Ţvetaeva, Singură în noapte, îngr. şi pref. trad., 
Iaşi, 2011. 

Repere bibliografice: Constantin Ciopraga, Poeți 
basarabeni: Leo Butnaru — Arcadie Suceveanu, DL, 1994, 
1; Vitalie Ciobanu, Ispitirea celuilalt, CE 1997, 12; Petru 
Scutelnicu, „Îngerul şi croitoreasa”, ATN, 1999, 5; Nicolae 
Panaite, Mă dai afară din pământ, CL, 1999, 7; Galaicu- 
Păun, Poezia, 63-66; Grigurcu, Poezie, |, 155-162; loan 
Adam, Georgeta Adam, Proba exilului, Bucureşti, 
2002, 291-299; Octavian Soviany, Un nou sentiment al 
realului, LCE, 2004, 34; Cimpoi, Critice, IV, 228-229; Leo 

Butnaru. Biobibliografie, ed. 2, Chişinău, 2005; Rachieru, 
Poeți Basarabia, 360-368; Ana Bantoş, A scrie poezie în 
Basarabia înseamnă a renunţa la plâns, LRC, 2011, 7-8; 
Borbely, Existenţa, 257-261. M.C. 


BUTNARU, Val [Valeriu] (17.1V.1955, Chişinău), 
dramaturg. Este fiul Anei Butnaru (n. Mocanu), 
muncitoare, şi al lui Sevastian Butnaru, şofer. 
După absolvirea Facultăţii de Filologie, secţia 
jurnalistică, a Universităţii de Stat din Chişinău 
(1980), urmează cursuri de regie la Institutul de 
Artă Cinematografică din Moscova, la clasa lui 
Emil Loteanu şi, în cele din urmă, se dedică acti- 
vităţii teatrale. Nu abandonează însă gazetăria: e 
redactor la „Linerimea Moldovei”, „Literatura şi 
arta”, „Sfatul Țării” ş.a., face cursuri de jurnalism la 
Miinchen (1993) şi în SUA (1994), fondează în 1995 
şi conduce grupul de presă Flux, din 1999 e director 
la „Jurnal de Chişinău”, iar din 2009 preşedinte la 
Jurnal Trust Media. O perioadă importantă în bio- 
grafia lui este cea în care a fost director artistic al 
Teatrului „Eugene Ionesco” din Chişinău, adică 
anii 1991-1994. 

Dramaturg extrem de productiv încă din anii 
'80, B. şi-a văzut piesele puse în scenă mai întâi 
la Teatrul Luceafărul din Chişinău, apoi la Bălţi şi 
Cahul, la Botoşani, dar mai ales la teatrul pe care 
l-a condus. Iosif şi amanta sa (distinsă de Academia 
Română cu Premiul „I.L. Caragiale”, 1992), Ţin 
minte că va ninge şi vom fi fericiţi, Mâine sau poate 
poimâine, Departe sunt de tine, La Veneţia e cu 
totul altfel, Apusul de soare se amână, toate au fost 
reprezentate aici. Pe de altă parte, ca animator al 
Teatrului „Eugene Ionesco”, B. intenţionează, după 
propria-i mărturisire, să monteze „întreaga operă 
a acestui mare maestru [...] de pe poziţiile actuali- 
tăţii”, ceea ce, în plan literar, echivalează cu şansa 
de a ridica dramaturgia din spaţiul basarabean, 
sleită de un realism terestru, la forme dinamice de 
expresie. Este și ce tinde să realizeze mai întâi prin 
piesele sale, care refuză patosul optimist promovat 
de sistemul totalitar și valorifică situaţii instabile 
şi groteşti, proprii teatrului absurdului. De aici, 
proiecția predilectă în metafizic, recuperarea insis- 
tentă a motivelor mitologice, interpretate într-o 
grilă modernă, recursul frecvent la motivele biblice. 
Bunăoară, Cum Eclesiastul discută cu Proverbele 
(1999) e „un text insinuant”, în care „ironia se 
dizolvă într-un monolog dramatic despre destinul 
românesc” (Mircea Ghiţulescu). 


Buzași 


SCRIERI: Josif şi amanta sa, Chişinău, 1992; Saxofonul 
cu frunze roşii, Chişinău, 1998; Cum Eclesiastul discută 
cu Proverbele, Chişinău, 1999; Apusul de soare se amână, 
pref. Constantin Cheianu, Chişinău, 2003; Cartea noma- 
zilor din B, Bucureşti — Chişinău, 2010. 

Repere bibliografice: Valentina Tăzlăuanu, Despre 
fenomene, paradigme şi teatru, „Sud-Est, 1993, 1; 
Cimpoi, Ist. lit. Basarabia, 266-267, Mircea Ghiţulescu, 
Dramaturgi basarabeni (1), CNT, 1999, 47; Iuliana Alexa, 
Teatru basarabean, RL, 2003, 31; Şleahtiţchi, Cerc, 64-66; 
Vitalie Ciobanu, Nomazii Basarabiei poveste între grotesc 
şi tragic, CE 2010, 5-6; Dicţ. Chişinău, 89-91. N.Bl. 


BUZAȘI, Ion (11.1V.1943, Mintiu Gherlii, j. Cluj), 
istoric literar, editor. Este fiul Raveicăi (n. Paşcu) şi 
al lui loan Buzaşi, învăţător. Urmează Liceul „Ana 
Ipătescu” din Gherla (1956-1960) şi Facultatea 
de Filologie din Cluj (1960-1965), după care este 
profesor în Blaj, la Grupul Școlar Forestier, din 1982 
profesor și din 1997 director la Liceul Pedagogic, 
director al Colegiului Naţional „Inochentie Micu 
Klein” (1998-2001). Din 1991 predă și la Institutul 
Teologic Greco-Catolic şi la Colegiul de Institutori 
al Universităţii „Şcoala Ardeleană”. Şi-a luat docto- 
ratul în 1982 cu o teză intitulată Andrei Mureşanu. 
Viaţa şi opera. Debutează în 1963 la ziarul clujean 
„Făclia”. Este prezent în „Iribuna”, „Steaua”, 
„România literară”, „Vatra”, „Familia”, „Viaţa româ- 
nească”, „Ateneu, „lomis”, „Convorbiri literare”, 
„Adevărul literar și artistic”, „Poesis”, „Astra 
blăjeană”, „Poezia” ș.a. I s-au acordat mai multe 
distincţii, printre care Premiul Filialei din Brașov a 
Uniunii Scriitorilor (1990). 

Cercetător pasionat, riguros, documentat, prac- 
ticând un pozitivism echilibrat în tot ceea ce a scris 
şi publicat, de regulă despre fenomenul cultural 
şi literar transilvănean, B. s-a aplecat mai stărui- 
tor asupra a două teme, amândouă legate de Blaj: 
Andrei Mureşanu şi M. Eminescu. Monografia 
Andrei Mureşanu (1988) beneficiază de contribu- 
ţiile anterioare ale lui Valeriu Braniște, loan Raţiu, 
Mircea Bogdan, Olimpiu Boitoş, propunând însă 
pentru prima dată o biografie coerentă a poetului, 
cu fazele formării sale la Bistriţa, Blaj, Braşov, Sibiu 
şi iarăşi Braşov. Istoricul literar examinează deo- 
potrivă lirica lui Andrei Mureșanu, publicistica şi 
restrânsa lui operă de traducător. El găseşte o justă 
cale în aprecierea contribuţiei celui care a scris 
poezia Răsunet, departe atât de aprecierile entu- 
ziaste ale lui Aron Densuşianu, cât şi de negarea 
integrală formulată de Titu Maiorescu. Exegetul 


Buzăul 


este mai aproape de judecata cumpănită a lui G. 
Călinescu din Istoria literaturii române de la origini 
până în prezent. În Eminescu şi Blajul (1994) modul 
apologetic exaltat al celor care s-au ocupat de 
acest subiect este înlocuit cu o prezentare critică 
a „dosarului Grama” şi a prezenţei lui Eminescu în 
conştiinţa blăjenilor. O abordare similară se află în 
analiza relațiilor lui Pavel Dan şi a altor cărturari 
cu Blajul. Complementară, activitatea de editor a 
lui B. se concentrează îndeobște asupra autorilor 
transilvăneni, cu o atenție specială acordată tot 
celor legaţi de Blaj, oraș cu o memorie istorică și 
culturală care, la rândul lui, stă în centrul câtorva 
antologii. În ultimii ani, într-o serie intitulată „Poeți 
în rugăciune” de la Editura Galaxia Gutenberg 
din Târgu Lăpuș, s-au publicat numeroase pagini 
selectate de B. din lirica religioasă a unor autori 
români, de la Dosoftei la Adrian Popescu. Extrem 
de fecundă este și prestația de prefațator a istori- 
cului literar. 


SCRIERI: Andrei Mureşanu, Bucureşti, 1988; Eminescu 
şi Blajul, Bucureşti, 1994; Scriitorii români și Blajul, 
București, 1997; Valori creștine în poezia românească, 
Cluj-Napoca, 2009; Blajul, Târgu Lăpuș, 2010. Ediţii, 
antologii: Povestitori ardeleni, pret. Mircea Popa, 
Cluj-Napoca, 1974; Timotei Cipariu, Discursuri, pref. 
edit., Cluj-Napoca, 1984 (în colaborare cu Ştefan Man- 
ciulea), Pagini literare, postfaţa edit., Bucureşti, 1999, 
Scrieri literare, pref. lon Brad, București, 2005, Poezii şi 
scrieri religioase, pret. edit., Târgu Lăpuş, 2008, Cuvân- 
tări la adunările Astrei, pref. edit., Blaj, 2011 (în cola- 
borare cu Diana Tocaciu); Blajul, vatră de istorie și 
cultură, pref. Ion Brad, București, 1986 (în colaborare 
cu Teodor Seiceanu); Andrei Mureşanu, Poezii, articole, 
postfața edit., Bucureşti, 1988, Publicistică, pref. edit., 
Iaşi, 2003, Poezii și articole religioase, pref. edit., Târgu 
Lăpuș, 2007; Câmpia Libertăţii în literatură, Cluj-Na- 
poca, 1998; Învăţătorii în literatura română, pret. edit., 
București, 1998; Al. Lupeanu-Melin, Evocări din viaţa 
Blajului, Blaj, 1999, Început de autobiografie, pret. edit., 
Cluj-Napoca, 2012 (în colaborare cu Florin Gheorghiu); 
Nicolae Brânzeu, Istoria şcoalelor din Blaj, Blaj, 2000; 
Eminescu. Radiografii transilvane, Alba Iulia, 2000 
(în colaborare cu lon Mărgineanu); loan Alexandru 
şi Blajul, Alba Iulia, 2001; Amintiri despre Pavel Dan, 
pref. edit., Cluj-Napoca, 2003 (în colaborare cu Aurel 
Podaru); Poezia religioasă românească, Cluj-Napoca, 
2003; ed. 2, Cluj-Napoca, 2010; Iustin Ilieșiu, Amintiri 
din viaţa școlară a Blajului, pref. edit., Bistrița, 2004; 
Timotei Cipariu, scriitorul, Blaj, 2005; Vechi pagini 
blăjene despre Eminescu, Cluj-Napoca, 2006; Ion Bianu 
şi Nicolae Comşa sau Dialog între unchi şi nepot, Blaj, 
2007 (în colaborare cu Ion Moldovan); La început a 

fost Inochentie, postfață Cosmin Covaciu, Blaj, 2007 
(în colaborare cu Ion Moldovan); Pavel Dan și Blajul, 
pref. Sergiu Pavel Dan, Beclean, 2007 (în colaborare 
cu Sergiu Pavel Dan și Aurel Podaru); Samuil Micu, 
Poezii și scrieri religioase, pret. edit., Târgu Lăpuș, 2007; 
Augustin Bunea, Discursuri, pref. edit., Târgu Lăpuș, 
2009 (în colaborare cu Marcela Ciortea); George Barițiu, 
Biografii literare, pref. edit., Cluj-Napoca, 2012. 

Repere bibliografice: Cornel Munteanu, „Andrei Mureşanu”, 
E 1990, 2; Negoiţă Irimie, Un tânăr cărturar blăjean, TR, 
1993, 14; Vistian Goia, Blajul — o istorie într-o antologie, 
ST, 1994, 4-5; Gabriel Dimisianu, Eminescu, Grama, 
Macedonski, RL, 1994, 41; Z. Ornea, „Eminescu şi Blajul”, 
RL, 1995, 1; Mircea Popa, „Eminescu şi Blajul”, TR, 1995, 
2; Silvia 1. Barbu, Andrei Mureşanu, TR, 1997, 25; Mircea 
Popa, Un spirit al Blajului, ST, 2003, 6; lon Simuţ, Poezia 
— scară spre cer, RL, 2005, 16; In honorem Ion Buzași. 
65, coordonatori Marcela Ciortea și loan Scheau, Cluj- 
Napoca, 2008. I.D. 


BUZĂUL LITERAR, revistă apărută la Buzău, tri- 
mestrial, dela 1 decembrie 1992 până în martie 1993, 
apoi din martie până în septembrie 1994, ca publi- 
caţie a cenaclului „V. Voiculescu”. Colectivul redac- 
țional: Alex. Oproescu, Gheorghe Istrate, Lucian 
Mănăilescu. Scopul publicaţiei este de a reevalua 
„tot ceea ce reprezintă valoare şi document cultural 
izvorâte din acest orizont spiritual buzoian” şi de a 
întâmpina „viitoare frunţi literare ce se dovedesc 
a nu fi puţine” (Un început). Revista se concen- 
trează asupra producţiilor literare lansate în cadrul 
cenaclului „V. Voiculescu” şi a principalelor sale 
activităţi. Se publică şi versuri semnate de Claudiu 
Săftoiu, Gheorghe Ene, precum şi articole (însoţite 
de versuri) dedicate comemorării a treizeci de ani 
de la moartea lui V. Voiculescu. Radu Voiculescu 
semnează articolul Vasile Voiculescu după detenţie, 
iar Gheorghe Penciu textul intitulat În surghiun cu 
V Voiculescu. Alţi colaboratori: Aurel Ganea, Dorel 
Istrate, Ion Rotaru. M.W, 


BUZDUGAN, C. Z. [Constantin Z.] (3.VII.1870, 
Coasta Lupei, j. Galaţi — 21.X11.1930, Galaţi), poet, 
gazetar, traducător. Este fiul lui Zamfir Buzdugan, 
cântăreţ de strană, din spiţa unor răzeşi din 
Nicoreşti; mama, Ghina Buzdugan, trecea ca 
învăţătoare în sat; când ea dispare (victimă a unei 
epidemii), tatăl şi fiul pribegesc peste Dunăre, 
stabilindu-se în Dobrogea. Admis la gimnaziul 
real din Tulcea, se remarcă între bursieri, ajunge 
nu peste mult elev la Gimnaziul „Cantemir-Vodă” 

şi la „Sf. Sava”, în Bucureşti, absolvind într-un alt 
colţ de ţară, la Botoşani, Liceul „A.T. Laurian”. 
Debutează, cu versuri şi schiţe succinte, în 
„Fântâna Blanduziei” (1889). În 1890 colabora 
la „Biblioteca familiei”, „Românul”, „Curierul” 
ieşean al lui Th. Balassan. În toamna aceluiași an 
prezenta în „Contemporanul” textele unor des- 
cântece culese în zona natală (însoţite de mostre 
privind practicarea ritualului); se apropie, astfel, 
de gruparea social-democrată ieşeană. Iscăleşte 
de acum, statornic, în „Munca”, folosind curent şi 
iniţiale sau pseudonime, ca Zamfir Cobuz, Cobuz 
ş.a. Subzistă un timp cu slujba la ziar, în provincie 
(la „Vocea Botoşanilor”), apoi în Capitală, cooptat, 
din 1895, redactor la „Lumea nouă” şi la suplimen- 
tul „Lumea nouă literară ilustrată” (şi/sau „Lumea 
nouă literară şi ştiinţifică”), remaniat prin grija sa, 
şi în ciuda privaţiunilor de tot felul, obţine licenţa 
în drept (cu teza Puterea paternă asupra persoanei 
copiilor în dreptul roman şi român, 1901). Fruntaş 
al Partidului Social Democrat al Muncitorilor din 
România, susţine energic programul mişcării, 
implicat în activităţi de organizare curentă (e 
numit, în 1896, secretar al Comitetului General). 
Practică jurnalismul militant, atent şi prob în 
observarea faptului social, inițiază anchete, 
campanii de presă, polemici; e, în egală măsură, 
comentator literar și cronicar de spectacol. Cu Iosif 
Nădejde şi I.C. Frimu, B. se situa, în 1898, printre 
„radicali”, stăruind pentru prevenirea scindării 
PSDMR în preajma Congresului al VI-lea. Ulterior 
se stabileşte la Galaţi, unde va profesa avocatura, 
„cu ştiinţă şi conştiinţă”, dar fără să abandoneze 
scrisul şi rămânând acelaşi redutabil gazetar. Încă 
legat de cercurile socialiste, colaborează, în 1902, 
la „România muncitoare”, participă la declan- 
şarea unei greve a lucrătorilor din port. Pe urma 
„generoşilor”, aderă între timp la Partidul Liberal 
și se impune, ca o voce ascultată, prin echilibrul 
şi onestitatea opiniilor formulate în „Iribuna 
liberală”, oficiosul liberal local. Între 1906 şi 1908 
va redacta, alături de Mihai Pastia şi D.A. Ţăranu, 
„Votul universal”. Sprijină reformismul liberal 
şi „poporanismul luminat” promovat de Spiru 
Haret în cultură, pledând pentru rolul moral, dar 
şi pentru rostul pragmatic al intelectualului în 
„renaşterea ţării”; el însuşi regăsindu-se părtaş la 
toate iniţiativele de seamă ce tind la crearea unui 
climat şi la formarea în oraşul dunărean a unor 
instituţii cu tradiţie durabilă: şcolile de adulţi, 


Buzdugan 


Cercul „Analelor” sau Universitatea Populară 
îl consemnează printre fondatori. Încurajarea 
forţelor locale şi stimularea tinerilor autori cu 
înzestrare și voință de a progresa „prin artă” pre- 
cumpănesc în orientarea celor două reviste „lite- 
rar-culturale” pe care le îndrumă în răstimpul 
următor: o replică la „Dunărea de Jos” (scoasă 
cu sprijinul lui Al. Bădescu, între 1908 şi 1912) 
o reprezintă „Dunărea” (1919), coredactată cu 
Alexandrina Scurtu şi Emil Maur. În casa scrii- 
torului şi a soţiei sale (Eliza Rosiade-Buzdugan, 
profesoară şi publicistă) va fiinţa „salonul” -— şi 
cenaclul literar —, modest, dar agreat de artiştii 
urbei, şi nu numai. Sexagenar, B. acuza singurăta- 
tea, boala (îşi pierduse aproape cu totul vederea); 
cedând depresiei, se sinucide, consternându-şi 
confrații, în preajma Crăciunului din 1930. 
Prezent în cele mai diverse publicaţii ale vremii, 
B. mai semna, către sfârşitul veacului al XIX-lea, 
în „Linerimea unită”, „Românul literar”, „Revista 
pentru toţi” (unde e şi redactor, alături de Th. 
Voicu şi G. Diamandy), „Lumea ilustrată”, „Eveni- 
mentul literar”, „Carmen Sylva”, „Povestea vorbei”, 
„Adevărul de joi”, „Litere-ştiinţe-arte” sau „Foaia 
populară”, iar din 1900 era prezent la „Revista 
modernă”, „Curentul nou”, „Comoara tinerimei”, 
„Sămănătorul”, „Viitorul”, „Universul”, „Universul 
literar”, „Flacăra”, „Lumea copiilor”, „Adevărul lite- 
rar şi artistic”, „Licăriri”, „Slove”, „Roma”, „Cuget 
clar”, „Progresul economic” (a figurat şi ca director 
al acestui periodic gălățean), „Darul vremii”, „Uto- 
pia” ş.a. Tânăr, poetul compune versuri fluente, cu 
înrâuriri lamartiniene şi nuanţe de mic răsfăţ hei- 
nean. Ca la mulţi posteminescieni din ultima parte 
a veacului al XIX-lea, descrierile apar „poetizate”, 
pastişele au oarece graţie în prima sa carte, Singu- 
rătate (1897), al cărei cuprins este eterogen. Nota 
sentimentală şi cea retorică se însoțesc, şoapta e 
mai adesea „sonoră. Sonetul (neoclasic), figuraţia 
clară, motivele comune de reflecţie (lumea ca tea- 
tru al deşertăciunii ş.a.) alternează cu versul fluid, 
insinuând în subtext sugestia, vagul morbid, fio- 
rii „răului”. Poezia socială capătă tonuri profetice; 
alte stihuri reamintesc de spiritul aspru, „verist” 
al literaturii de la „Contemporanul. Versuri uitate 
repede în periodice îmbrățișează propaganda şi 
sloganul, dar nu adaugă mai mult la faima poetului 
socialist şi militant; un cânt „al lucrătorilor” imita 
Internaționala (transpunerea după Eugene Pottier 
îi aparţine, de altfel). Părăsindu-şi, spre 1900, alter 

egoul romantic şi protestatar, se îndreaptă către 
noile modele: sămănătorist, simbolist apoi, evo- 
luţia e însă sinuoasă; alteori, regăsind în făgaşul 
poemului popular o vigoare ingenuă. Poezii patri- 
otice şi didactice, puse sub un generic evocativ, 
celebrau fruntariile reîntregite într-o a doua cule- 
gere, imprimată la distanţă în timp: Cântări de 
luptă şi de biruinţă (919). Din anunţatele Cântece 
de odinioară şi din Psalmi noi izbuteşte să publice 
numai grupaje sau poezii disparate, deşi e aici cu 
mult mai aproape, se pare, de formula lirismului 
său. Risipindu-şi, în parte, vocaţia în tranziţia de la 
cumpăna veacurilor, B. compensează în timp prin 
„pasionate, rodnice [...] îndeletniciri” de traducător 
(Geo Dumitrescu). Primele tălmăciri, din literatura 
franceză ori săvârşite prin intermediul francezei, 
coincid cu vârsta debutului publicistic: articole, 
proză, pagini ştiinţifice sau artistice din Herbert 
Spencer, Walter Scott, Shelley, N. G. Cernîşevski, 
Paul Lafargue, Alphonse Daudet, E. Fourniere, apar 
în „Românul”, „Lumea nouă” sau „Munca. Şi în 
volumele proprii, de altfel, poetul face loc, cu lar- 
gheţe, traducerilor din Lamartine, Alfred de Mus- 
set, M. Guyau, Henri Murger, Edmond Rostand, 
Fred&ric Mistral, Sully Prudhomme, Maurice Mae- 
terlinck, Emile Verhaeren, Paul Verlaine; alte echi- 
valări, după Victor Hugo, Jean Richepin, Marc Mon- 
nier, Andr6 Dumas, E. Hollande, Albert Samain, 
se păstrează în periodice. Atras de simboliştii 
francezi îndeosebi, speră să izbutească el însuși a 
lansa o „serie” de poezie modernă, la un moment 
dat. În cunoștință cu acest plan, Cornelia Buzdu- 
gan-Haşeganu, fiica poetului, edita, in memoriam, 
un prim tom: Baudelaire (1942). Cizelând verbul, 
asumând dificultăţile în confruntarea, inegală, 
cu expresia prestigioasă a „modelului” translat, 
B. a transpus „sistematic”, printre primii la noi, 
poeme faimoase ca Les Plaintes d'un Icare, LHor- 
loge, LAlbatros, Harmonie du soir ş.a. Meritul i se 
recunoaşte târziu, posteritatea plasându-l în com- 
pania bunilor interpreţi din Baudelaire: Al. Hodoş, 
Panait Cerna, Al. A. Philippide, lon Pillat, Perpessi- 
cius, B. Fundoianu, loan I. Ciorănescu, alături de 
care „rezistă” prin meşteşug, siguranță prozodică, 
adecvarea cadenţei la muzica fină a textului. În 
integrala traducerilor din Les Fleurs du mal - Flo- 
rile răului (1968) B. e prezent cu patruzeci şi cinci 
din cincizeci de „variante” posibile, bilanţ nota- 
bil. Poetul surprinde, în fine, cu un sisific proiect, 
angajând în ultima parte a vieţii tălmăcirea trilogiei 

lui Dante; aborda Divina Commedia fără o iniţiere 
specială, fără o pregătire „de şcoală”, în termenii lui 
N. Iorga, altfel întâiul în a-i consacra reuşita, într-o 
prefaţă, publicată anticipat, la Infernul. Plecând de 
la versiunea franceză a lui Lammenais, confruntă 
ediţii curente sau erudite cercetări, adâncește stu- 
diul gramaticii italiene, învaţă din textele predece- 
sorilor (Maria Chițu, N. Gane, G. Coşbuc); aspiră a 
da stabilitate terţinei şi a imprima firescul originar 
endecasilabilor săi. Excepţie făcând doar câteva 
cânturi din prima cantică (-III, XXIV), cunoscute 
antum, încercarea lui B., meritorie, e curând şi 
nedrept ignorată după moartea poetului. Cornelia 
şi Ilie Haşeganu reuşesc să reia tipărirea poemei, 
după manuscrisul complet revăzut de traducător, 
în revista pe care o redactau la Braşov în anii răz- 
boiului („România tânără”, 1942-1943), avansând, 
în circumstanţe ostile din nou, doar până la cântul 
VIII din Infernul. 


SCRIERI: Singurătate, Bucureşti, 1897; Hori ostăşeşti, 
Tecuci, 1916; Cântări de luptă şi de biruinţă, Bucureşti, 
1919. Traduceri: Poezii, traduse din poeţii moderni 
francezi, vol. I: Baudelaire, pref. Cornelia Buzdu- 
gan-Haşeganu, Braşov, 1942, [Versuri], în Charles Bau- 
delaire, Les Fleurs du mal - Florile răului, ed. bilingvă, 
îngr. Geo Dumitrescu, introd. Vladimir Streinu, Bucu- 
reşti, 1968. 


Repere bibliografice: Lovinescu, Opere, VIII, 198, 237, 
462-463, 485; Lovinescu, Sburătorul, |, XXXVII-XXĂVIII; 
Scrisori-lbrăileanu, IV, 7, 67-68, passim; N. Iorga, 
Traducerea „Divinei Comedii”, „Moldova de Jos”, 1929- 
1930; C.Z. Buzdugan, ALA, 1931, 526; Iorga, Ist. lit. cont., Il 
(1985), 29, 51, 287, 321; Const. Z. Buzdugan: un tălmăcitor 
uitat din Dante, CRE, 1938, 3757; lorga, Oameni, III, 
340-341; I.C. Beldie, Un poet uitat, „Orizonturi”, 1938, 
5-7; G. Demetru-Pan, „Albatrosul” în româneşte, RML, 
1939, 8; Marin Sârbulescu, Constantin Z. Buzdugan, 
TIL, 1942, 1917; Presa muncitorească şi socialistă din 
România, I-II, Bucureşti, 1966-1968, passim; Ilie 
Haşeganu, C.Z. Buzdugan, un poet pe nedrept uitat, 
CNT, 1966, 29; Massoff, Teatr. rom., III, 302-303; Petre 
Ciureanu, Baudelaire in Romania, Torino, 1970, 3, 23, 
28, 31-32, passim; D.D. Şoitu, [C.Z. Buzdugan], LL,1970, 
„Pagini dunărene”, 1970, 1971, „Orizonturi”, 1972; 
Streinu, Pagini, III, 80-81, 88; Ornea, Contemporanul, 
223-224, passim; lon Bulei, Lumea românească la 1900, 
București, 1989, 184-201; [C.Z. Buzdugan], ADLTR, H-44, 
H-45; Ion Bulei, Arunci când veacul se năştea, Bucureşti, 
1990, 159-167, passim. R.Ș. 

BUZDUGAN, lon 
(9.11.1889, Brânzenii 
Vechi-Bălți - 27.1.1967, 
Bucureşti), publicist, 
poet, traducător. 


Este fiul Ecaterinei şi al lui Alexandru Buzdâga, 
răzeş. B., pe numele său adevărat lon (Ivan) 
Buzdâga, a absolvit şcoala primară în satul natal, 
iar pe cea secundară la Bairamcea. Urmează cur- 
suri de agricultură la Moghilev, apoi la Gore-Gorki 
în Belarus şi Seminarul Pedagogic din Camenița. A 
studiat, apoi, literele şi dreptul la Moscova şi, în 
cele din urmă, la Iaşi, unde şi-a luat licenţa în 
drept, titlul de doctor în ştiinţe politico-econo- 
mice obţinându-l la Cernăuţi. Întors în Rusia, 
funcţionează un timp ca agronom şi profesor. Par- 
ticipă la Primul Război Mondial în cadrul armatei 
ruse. Ca secretar general al Sfatului Ţării, citeşte, 
în şedinţa din martie 1918, actul Unirii. La începu- 
tul anului 1918 pleacă împreună cu alţi fruntaşi la 
laşi, pentru a informa guvernul român asupra 
situaţiei din Basarabia. După Unire a fost deputat 
de Bălţi până în 1932, în aproape toate parlamen- 
tele ţării. Subsecretar de stat la Ministerul Indus- 
triei şi Comerţului în anii 1931-1932, a fost parla- 
mentar de Bălţi, păstrându-şi mandatul pe durata 
a opt legislaturi. Eforturile sale au fost recompen- 
sate cu Medalia „Regele Ferdinand !” cu Spade şi 
Panglică și cu Ordinul „Regele Ferdinand I” în grad 
de Comandor. În perioada postbelică, de teama 
persecuțiilor, trăieşte ascuns, adăpostindu-se la 
mănăstiri sau în case din Transilvania şi Oltenia. 
Încă din 1913-1914 B. colabora, sub pseudonimul 
Nică Românaş, cu versuri originale şi traduceri din 
scriitorii ruşi, la „Cuvânt moldovenesc” din Chişi- 
nău, revistă pe care o conduceau Nicolae N. Ale- 
xandri, Simion Murafa şi Pan Halippa. Publicistică 
şi producţii lirice îi vor apărea mai târziu în „Răsă- 
ritul”, „Viaţa Basarabiei”, „Sburătorul”, „Luceafă- 
rul”, „Viaţa românească”, „Gândirea”, „Adevărul 
literar şi artistic”, „Ramuri”, „Basarabia” ş.a., unde 
mai semna B.I. Alion, lon Câmpeanu, B. Cogâlnic, 
I. Dumbrăveanu. În 1921 tipăreşte la Chişinău un 


Buzdugan 


volum intitulat Cântece din Basarabia, căruia îi 
urmează al doilea, apărut la Craiova, în 1928, 
ambele cuprinzând un bogat material folcloric 
cules în vremea adolescenţei. Mare parte din lirica 
semnată în periodice va forma substanţa volume- 
lor Miresme din stepă (1922; Premiul Societăţii 
Scriitorilor Români), Țara mea (1928), Păstori de 
timpuri (1937; Premiul Academiei Române) şi 
Metanii de luceferi (1942; Premiul Societăţii Scrii- 
torilor Români). A fost membru al Societăţii Scrii- 
torilor Români (din 1921) şi al Societăţii Scriitori- 
lor din Basarabia (din 1939). 

B. cultivă o poezie tradiționalistă, cu imagini 
ale ținutului natal, surprins într-o ambianţă speci- 
fică, plină de culoare şi dinamism. Coplegşit, totuşi, 
de autoritatea unor înaintaşi (Vasile Alecsandri, 
M. Eminescu ş.a.), el lasă rareori să răzbată şi un 
timbru mai personal. Reţin, prin intensitatea 
elanului patriotic, poemele din Păstori de timpuri, 
ciclu evocator al unei istorii aureolate de mit şi 
legendă. Nu lipsesc nici versurile de inspiraţie 
biblică în care, în pofida unor tonalități adecvate, 
nu se ating zonele de profunzime ale modelului. 
Poetul a lăsat şi câteva sinteze privitoare la lite- 
ratura rusă şi reprezentanţii ei de marcă, iar în 
manuscris s-au păstrat numeroase versuri reunite 
sub titlurile Podgorii de aramă, Pietre de temelie 
şi Cântece de durere, poemul Balada morții cro- 
nicarului Miron Costin şi a fratelui său, vornicul 
Velicico, precum şi o serie de tălmăciri din roman- 
ticii, realiştii şi modernii ruşi (A.S. Puşkin, MI. 
Lermontov, K. Balmont, Maxim Gorki, 1. Bunin, A. 
Blok ş.a.), B. fiind şi printre primii traducători ai lui 
Serghei Esenin la noi. 

SCRIERI: Miresme din stepă, Bucureşti, 1922; Țara 
mea, Craiova, 1928; Păstori de timpuri, Bucureşti, 1937; 
Metanii de luceferi, Bucureşti, 1942. Culegeri: Cântece 
din Basarabia, vol. I, Chişinău, 1921, vol. II, Craiova, 
1928. Traduceri: M. Koţiubinski, Pe cuptor, Chişinău, 
1920; Maxim Gorki, Fata şi moartea, Bucureşti, 1962; 
A.S. Puşkin, Evgheni Oneghin, pref. Perpessicius, Bucu- 
reşti, 1967. 

Repere bibliografice: Perpessicius, Menţiuni, II, 
175-178; Perpessicius, Opere, II, 120-122, X, 35-38; 
Streinu, Pagini, V, 27-28; Lovinescu, Opere, IX, 
261; Iorga, Ist. lit. cont, Il (1985), 320-321; Şerban 
Cioculescu, Serghei Esenin şi lirica noastră tânără, 
RER, 1937, 9; Carianopol, Scriitori, 1, 173-180; Tudor, 
Mişcarea, 127-129, passim; Dicţ. scriit. rom., |, 411-412; 
Cimpoi, Ist. liţ. Basarabia, 118-120; Burlacu, Lit. rom. 
Basarabia, 83-84, 90-95; Dic. Chişinău, 91-93; Nicolae 


Buzdugan-Haşeganu 


Scurtu, Noi contribuţii la biografia lui lon Buzdugan, 
„Litere”, 2012, 1. C.Bz. 


BUZDUGAN-HAȘEGANU, Cornelia (16.X[.1903, 
Galaţi — 7.VI.1947, Braşov), poetă. Fiică a Elizei Buz- 
dugan (n. Rosiade), profesoară şi publicistă, şi a scri- 
itorului C.Z. Buzdugan, B.-H. a copilărit la Galaţi, 
unde îşi trece bacalaureatul în 1922. Elevă, debuta 
cu versuri sub pseudonim (Nelia Corbu), în „Dună- 
rea” (1919). Continuă să publice, primită favorabil 
în mediile literare şi intelectuale ale vremii, până la 
repedea omologare în meseria scrisului, odată cu 
reapariţia sub numele real, în „Convorbiri literare” 
din 1921. În anii studenţiei, la Bucureşti, în cadrul 
cercului diriguit la Institutul de Literatură de Mihail 
Dragomirescu, colegi de generaţie şi aspirație îi 
sunt A. Bădăuţă, Gh. Cardaş, George Dumitrescu, 
Agatha Grigorescu, Dan Simonescu, Gh. Talaz, Cora 
Valescu, între alții. Licenţiată în litere (1926), a absol- 
vit ulterior şi Seminarul Pedagogic Universitar „Litu 
Maiorescu”. Peregrinările pe la diverse şcoli din ţară 
(ca profesoară de română şi franceză), moartea dra- 
matică a tatălui, căsătoria, la Cluj, cu publicistul Ilie 
Haşeganu, Dictatul de la Viena, refugiul la Braşov şi 
casa spulberată sub ultimul, devastator bombarda- 
ment, în 1944 — repere ale unei existenţe agitate —, 
îşi vor găsi ecou în stihurile sale intimiste, circum- 
stanţiale. A mai semnat în „Mioriţa”, „Vieaţa nouă”, 
„Mişcarea literară”, „Ritmul vremii”, „Viaţa literară”, 
„Falanga, „Revista scriitoarei”, „Cuget clar”, „Adevă- 
rul literar şi artistic”, „Societatea de mâine”, „Patria”, 
„Utopia”, „Darul vremii”, „Hyperion”, „Gazeta Tran- 
silvaniei”, „România tânără” (pe care o va redacta 
alături de Ilie Haşeganu la Braşov, în 1942-1943) ş.a. 

Primele versuri publicate de B.-H. corespund 
unui timp ingenuu, al claustrărilor în vis, rostirii 
muzicale, suferinde, în „poze” adolescentine, puse 
sub semnul graţiei imitative. Cu urme simboliste, 
poemele de mai târziu cultivă dispoziţia meditativă 
(Ghețarul, Izvorul, Termitele), gustul himericului, al 
vetustului medieval, discreta cochetare cu exoticul, 
în timbru minulescian. Curgerea vremii devine 
laitmotiv, surdinizând şi „complicând” treptat 
limbajul poeziei. Livrescul şi alura reculeasă, tan- 
dreţea, ce-şi asociază vestigii de umor, şi o anume 
„frondă” feminină ţin de lirismul reflexiv, modern, 
chiar dacă inspiraţia e circumscrisă sferei tradițio- 
nale; o manieră evocând, pe-alocuri, gestul ironic 
sau autopersiflant, prin care mai adesea îşi asumă 
şi înfruntă lumea poetele din spaţiul pravoslavnic. 

Poeta exersează un răstimp - menţionabil — şi 
comentariul critic, deconspirându-şi gustul, prefe- 
rinţele, afinităţile, într-o deplină acceptare a obse- 
siilor spirituale. Un număr însemnat de tălmăciri 
din Charles Baudelaire rămase de la C.Z. Buzdugan 
apar antologate de B.-H. în 1942. Lasă ea însăși 
câteva traduceri (remarcate) din Francois Villon, 
Paul Valery, Petofi, Robert Browning. Tentată poate 
la o reevaluare (boala de cord îi anunţa sfârşitul), 
îşi editează, în acelaşi an, întâia carte: Chenar pe 
marginea războiului, jurnal sensibil ce exorcizează 
spaime de dincoace de front. Revine în 1943 cu o 
culegere retrospectivă, Versurile mele. Evadările 
în trecut, eden pierdut şi recucerit prin rememo- 
rare, inspiră stampe nostalgice (Brateşul, luntrea 
cu vântrele, masa de scris a tatei, poeme spuse din 
Verlaine, Verhaeren). Pastişele (uneori alarmante), 
adieri mistice, apăsarea şi tânga, neliniştea intero- 
gând misterul şi neantul conferă plachetelor urmă- 
toare aspect compozit, distonant. 

SCRIERI: Chenar pe marginea războiului, Braşov, 1942; 
Versurile mele, Braşov, 1943; Poeme pentru Dumnezeu şi 
pentru oameni, Braşov, 1946; Invocări, Braşov, 1947. 
Repere bibliografice: Lovinescu, Sburătorul, II, 57; lorga, 
Ist. lit. cont., IL (1985), 287, 321; Cornelia Buzdugan- 
Haşeganu, în Octavian Şireagu, Noua lirică ardeleană, 
pref. 1. Valerian, Cluj, 1935, 33-37, 161-162; Perpessicius, 
Opere, IX, 325, 329-330, X, 268, 272-273; Constantin- 
Stelian, „Chenar pe marginea războiului”, E 1942, 9; 
Aurel Marin, „Chenar pe marginea războiului”, GT, 
1942, 95; Paul Georgescu, „Invocări”, ORT, 1947, 15; 
Piru, Panorama, 74-75; [Cornelia Buzdugan-Haşeganul, 
ADLIR, H-44, H-45. R.Ş. 


BUZEA, Constanţa 
(29.11[.1941, Bucureşti — 
31.VIII.2012, București), 
poetă, publicistă. 


A 
d. 


Este fiica Alexandrinei (n. Nica) şi a lui Petrache 
Buzea, funcţionar. Urmează la Bucureşti liceul 
(1954-1957) şi Facultatea de Filologie (1963- 
1969), debutând foarte timpuriu cu versuri la 
„Tânărul scriitor” (1957). Cel dintâi volum, De pe 

pământ, îi apare în 1963. Din 1973 este redactor la 
revistele „Amfiteatru” şi „Viaţa studenţească”, iar 
după 1989 la „România literară”, unde ţine rubrica 
„Post-restant”. A fost distinsă cu numeroase 
premii, printre care Premiul Uniunii Scriitorilor 
(1972), Premiul „Mihai Eminescu” al Academiei 
RSR (1974) şi Premiul Naţional de Poezie „Mihai 
Eminescu” (2001). A fost căsătorită cu poetul 
Adrian Păunescu, personaj central în Creştetul 
ghețarului. Jurnal 1969-1971 (2009). 

Între atâţia poeţi care-şi locuiesc spaţiul 
imaginar ca pe o certitudine, populându-l dezin- 
volt, luxuriant sau aspru cu obiecte sau adu- 
ceri-aminte, cu melancolii ori sarcasme, B. face 
parte dintre acei autori, niciodată mulţi, „instau- 
raţi” în propriul eu ca într-o enigmă. Nu atât textul, 
cât „umbra” lui, nu atât locvacitatea metaforică, cât 
mai ales legătura, fuziunea aproape nevăzută, dar 
întotdeauna prezentă, dintre ordinea terestră, 
ordinea cosmică şi ordinea morală definesc şi 
captează identitatea acestui tip de lirism. „Peisajul”, 
chiar şi atunci când este copleşit de vegetaţie, 
fascinat de levitaţia proprie fiecărui anotimp, chiar 
şi atunci când se defineşte în funcţie de un loc 
anume, de căderea luminii, a ploilor, a amurgului, 
a nisipurilor, mortuare sau sărbătoreşti, este un 
peisaj moral, mai mult, e o arhitectură labirintică 
de emoţii, cu sens exorcizant şi finalitate autosco- 
pică. Efluviile naturii, captate de energiile puberale, 
stau alături de motivul romantic-baroc al „marelui 
mim îndoială”, dar măştile şi tentaţiile de cuprin- 
dere a ordinii terestre într-o viziune carnavalescă 
sunt părăsite în numele rigorii sapienţiale. Lirismul 
sărbătoresc, încărcând versul cu lumini, adieri, 
şoapte şi polenuri, este practicat cu aceeaşi plină- 
tate a emoţiei şi rostirii cu care angoasa, tremen- 
dum-ul traversează planul poematic, fie în cadenţe 
strident-demonstrative, fie în sonorități cvasilitur- 
gice, drapând melancolia în prozodii de descântec. 
Nu altfel se întâmplă în registrul erotic, unde, 
alături de poemele marcate de tensiunea așteptă- 
rii, de presimţiri şi utopii configurate energic ori 
tandru, pot fi întâlnite poeme jubilatorii, copleşi- 
toare afectiv, exaltând dăruirea şi comuniunea, dar 
şi „sfârşitul continuu”, lamentoul rememorativ — 
agresiv sau duios, orgolios ori uscat, neutru — în al 
cărui triunghi trecutul se oferă prezentului pentru 
a prefigura o şansă utopiei. Aceeaşi energie plăs- 
muitoare va experimenta nu numai tematici, dar şi 
expresii variate, provenind din diferite direcţii 

culturale. Tentaţiei atitudinilor în travesti i se va 
adăuga apetitul rostirii travestite. De aici, cu precă- 
dere în volumele de până la Ploi de piatră (1979), 
secvențele bacoviene turnate în carcase arghezi- 
ene. Ele nu abundă nicidecum şi sunt, oricum, la 
antipodul intertextualităţii programatic practicate 
în poezia optzeciştilor, dar semnifică, în anumite 
momente, o stare de criză a limbajului (de unde şi 
asidua interogare a „cuvintelor ca material” pentru 
inefabil) observată, la vremea ei, de Eugen Simion, 
stare ce traduce mai puţin vidul interior şi mai mult 
- paradoxal — un soi de narcisism invers: adorarea 
şi asimilarea alterităţii de atitudine şi expresivitate 
ca pe propriul chip (şi fel) de a fi. Autocontemplare, 
receptivă nu prin reducţie, ci prin seducţie: „Cum 
vii, cum stai, ţi-aş spune întruna/ Că sunt un mim 
fără lumină./ Şi sunt cuvintele prea goale/ Pentru 
serbările din gând./ Mimul se zbate în oglindă/ 
Şi-n sinea lui sedus se-nclină”. O imagine definito- 
rie în poezia scrisă de B. ar putea fi cunoscuta 
ipostază a gândirii eminesciene din Diana: „În cea 
oglindă mişcătoare/ Vrei să zăreşti un straniu joc,/ 
O apă vecinic călătoare/ Sub ochiul tău rămas pe 
loc?”. Sau, în cuvintele poetei: „Durerea, orgoliul 
de-a nu mă divide,/ şi strania poftă de-a fi 
suverană,/ Provoacă otrava pe care-o înghite/ 
Naiva din suflet, podoaba mea, rană./ Pierzând cu 
voință dovezile sorţii./ Nici vieţii m-adaug, nici 
liniştei morţii”. Cele două ipostaze fundamentale 
(imagini obsedante) sunt sufletul şi umbra, confi- 
gurate sub semnul, trist şi miraculos totodată, al 
unităţii fiinţei. Paradox care constituie şi „cheia 
estetică” a acestei poezii: un „conţinut” înconjurat 
de o amplă, alambicată, savant construită armură 
de sensuri şi imagini. Anotimpurile bogate, accen- 
televitaliste şi comunicarea emoţională sunt petre- 
cute, aproape fără excepţie, prin filtrul propriei lor 
negaţii: pustiirea naturii, moartea, singurătatea 
devorantă. Ceea ce este se revelă ca umbră a nefiin- 
ţei, deci ca dovadă a (înseşi) firii acesteia. Dovadă 
pieritoare, la rându-i: norii, pasărea, copacul, 
sevele, melcii, fluturii ş.a.m.d. sunt/ devin „cuvinte”, 
adică umbre ale făpturilor, oglinzi oglindite ale 
rostirii. Rostire pe care o câştigă, o certifică tocmai 
prin infinita ei pierdere. Trupul este umbră sufletu- 
lui, iar realitatea pe nume „Lu” capătă identitate 
numai traversând „sala nervilor”, prin înstrăinarea 
de prezentul amintirii sale: „...acelui tu monstruos 
îi dădeam loc/ de viaţă şi de moarte/ drept asupra 
aripilor/ [...] el intră şi iese zburând/ ca propriul 

meu suflet nepăsător/ cu propriul meu suflet în 
minte/ cu propriul meu îngândurat suflet/ care 
atât de palid şoptea/ lasă-mă liber”. Insinuată nu 
doar lângă trup, ci şi lângă cuvinte, umbra 
„depinde” exact în măsura în care îşi cucereşte 
„autonomia”: „Depind, deci, exist, iată fraza/ De 
sărbătoare umbrindu-mă ca un copac! fără frunze”. 
Umbra nu goleşte, ci „stivuieşte goluri”, este „pată 
fără răscruce, fără deviere”, păstrează senioria 
durerii („Inima tăiată-n două/ să se-adune nu mai 
vrea”), ea se lasă peste trecut („şerpi plini de 
ghimpi/ umbra planta memoria/ într-un loc 
secetos din trecut”) nu ca semn final, ci ca absol- 
vire, ca transfer al eului dincolo de limite („în timp 
ce plângi în somn/ prăpastia se gândeşte la tine”). 
În acest timp sufletul lipsit de umbră devine „chin 
de pâslă” şi este aşteptat „ca un mormânt”. El se 
„sparge ca un vas”, înseamnă „trecutul rănii 

viitoare”, călătoreşte „în surpare” şi sfârşeşte prin a 
topi oglinda în care Mimul priveşte un mim privin- 
du-se în oglindă, în care un mim... ş.a.m.d., miseen 
abîme prin care existenţa şi iluzia se descoperă, se 
autentifică şi se consumă reciproc. De aici şi până 
la sintagma „umbra umbrei” nu este decât un pas, 
iar B. nu întârzie să-l facă. Destrămare şi Unitate 
sunt cele două stări matriciale locuite de suflet şi 
de umbră, din centrul cărora provin deopotrivă 
forţa şi neliniştea fără margini a gândului poetic. În 
ciuda aparenţelor - serafismul, tonalităţile de 
litanie, lamentoul perpetuat din raţiuni (auto)per- 
suasive, diafanul, vegetalul şi irizaţiile angelice —, 
poezia nu se edifică exclusiv din pasivităţi, langori 
şi contemplaţii, ci şi dintr-o covârşitoare energie a 
ipostazierii: „De ce să nu desfid surâsul, plânsul, / 
Ca pe-ale clipei stranii accesorii,/ De ce să nu 
mă-ncredinţez sub norii/ Oricărui sens ce m-ar 


Constanţa Buzea și Șerban Cioculescu 

sorbi într-însul?”. Întrebarea desfide orice limitare. 
Ea fisurează logica textului („Iu, care n-ai coborât 
niciodată/ spune-mi/ punctul, când e mirare?/ Şi 
când întreabă?/ Când se suspendă?”), dezvăluie 
dependenţa teatral-absurdă a universului („Senină 
sfială albind ne rărim/ În numele marelui mim/ În 
numele marelui mim îndoială/ În lacrima lumii 
cuminte plutim/ din gura amară a marelui mim/ 
Ies stoluri de păsări şi nori dau năvală”) şi face să 
vibreze mirarea între afirmaţie şi negare: „Le voi 
goni cu gură stinsă, / Te voi reţine ca pe-un sfânt/ 
Între nimic şi poezie,/ Între credinţă şi trădare?// 
În lumea ta de-nfiorare/ Vei vrea să vin, ca mai 
curând/ Să fug de ea, iubindu-i fiul/ Care se naşte 
şi dispare/ În voia lui urmând cu milă/ Făptura 
mea prin timp umblând?”. Se întâlnesc în larga 
deschidere de compas a acestui univers poetic 
majoritatea temelor generaţiei '60: formele vitalis- 
mului (când insurgent, când, cel mai adesea, 
temperat de fervorile rostirii), candoarea descope- 
ririi lumii, starea edenică a copilăriei, dar şi mono- 
logul convulsiv, străbătut de motivul morţii, tensi- 
unea dramatică a confesiunii, dar şi ironia trecută 
prin cuvintele lui lov, „fresca” vizionară, dar şi 
crochiul nervos, pastelul frumos decorat, acompa- 
niat de luminiscență şi agonic în subtext, ori 
sonetul cu lumini glaciale, sentenţios-didactic în 
premise şi disolutiv în concluzii, turnând gnomicul 
în tipare senzoriale, ca în neoplatonismul renas- 
centist. În ciuda unităţii de substanţă, se pot 
decupa câteva etape în evoluţia poetei. Cea dintâi 
ar cuprinde volumele De pe pământ, La ritmul 
naturii (1966) şi, parţial, Norii (1968). A doua etapă, 
de la Agonice (1970) până la Răsad de spini (1973), 
îi defineşte decisiv traiectoria. De acum, „setea de 
anonimat”, ceea ce înseamnă „subordonarea eului 
unei ritmicităţi universale”, va primi semnificaţiile 
renunțării şi ale spaimei de singurătate şi moarte. 
Ape cu plute (1975), Limanul orei (1976) şi Ploi de 
piatră aduc o importantă schimbare de accent: în 
regimul trăirii poetice plenitudinea afectivă 
(inclusiv cea a suferinţei) cedează tot mai mult în 
faţa epurelor mentale. Evoluție ce va culmina în sti- 
lizările şi ermetismul din Planta memoria (1985), anti- 
cipat de Cină bogată în viscol (1983). Abstractizarea 
peisajului şi închiderea poemului într-o ermetică şi 
glacială vizualitate, suspendarea şi chiar anularea, 
pe alocuri, a centrului afectiv în numele contem- 
plaţiei cu vibrații de sarcasm, fluxul incertitudini- 
lor, generat între altele şi de eliminarea 

punctuaţiei, oferă sugestia unui eu pierdut, amăgit 
de propria-i imagine. Ineditele cuprinse în finalul 
antologiei Cheia închisă (1987), în strictă continui- 
tate cu claustrul eliberator din Planta memoria, 
investesc absenţa cu atributele revelaţiei („simt 
limita/ limita contemplând sufletul/ în trup ca 
într-o rană goală”) şi fac din sacrificiu şi retragere o 
iniţiere în „strigătul propriu”, către „ieşirea din 
timp”. Fiecare poem este deopotrivă un început 
care sfârşeşte şi un sfârşit care-şi conţine noul 
început. De aici balansul dintre mereu-altceva şi 
mereu-acelaşi, farmecul şi capacitatea exorcizantă 
a acestei poezii: „De parcă moartea blând aş evita- 
0,/ Beau somnul dintr-o ceașcă luminoasă,/ 
Înaintând nerecunoscătoare/ Pe-un drum ce nu-i 
al meu,/ Deşi atât de stranii fiinţe îmi arată,/ Las 
geniul limitei să mă înconjoare./ El şterge zidul 
literelor într-o/ ciudat de transparentă stare”. 
Această din urmă etapă, adâncită în volumele 
Ultima Thule (1990), Pelerinaj (1997) şi Netrăitele 
(I-II, 2004-2008), împinge poezia scrisă de B. până 
la „purul gnomism” și la „epură” ă la Emily 
Dickinson (cum observa Nicolae Manolescu), puri- 
ficându-i — ca într-un act de asceză potrivit pulsiu- 
nii mistice a textelor — și forma, și conținutul. Poeta 
a scris și versuri pentru copii, de la Cărticică de doi 
ani (1970) până la Zgomotocicleta (1996) și Start la 
şevalet (1998). În confesiunile din Creştetul gheța- 
rului. Jurnal 1969-1971 a impresionat acuitatea — 
în același timp rece și sensibilă — a notației prin 
care B. se descrie în travaliul epuizant-sufocant de 
scriitoare, soție și mamă; de asemenea, se rețin o 
seamă de portrete, printre care acela al lui Mircea 
Eliade, întâlnit în timpul unei călătorii în Statele 
Unite. 


Rar caz de poet care, sub obsesia unui unic sentiment, să 
aducă atâtea nuanţe ale suferinței, de la dorul abstract 
la senzaţia acută de transformare a materiei în cenuşă. 
Oriunde am deschide cărțile, dăm peste aceste imagini ale 
„vidului vital” ce se lărgeşte necontenit şi cuprinde lumea 
fizică şi morală, într-o strânsă comunicare. 

EUGEN SIMION 


SCRIERI: De pe pământ, pret. Mihu Dragomir, Bucureşti, 
1963; La ritmul naturii, Bucureşti, 1966; Norii, Bucu- 
reşti, 1968; Agonice, Bucureşti, 1970; Cărticică de doi 
ani, Bucureşti, 1970; Coline, Bucureşti, 1970; Aventurile 
extraordinare ale lui Hap şi Pap (în colaborare cu Adrian 
Păunescu), Bucureşti, 1970; Sala nervilor, Bucureşti, 
1972; Leac pentru îngeri, Bucureşti, 1972; Cărticică de 
trei ani, Bucureşti, 1972; Răsad de spini, Bucureşti, 1973; 

Pasteluri, Bucureşti, 1974; Cărticică de patru ani, Bucu- 
reşti, 1974; Ape cu plute, Bucureşti, 1975; Limanul orei, 
Bucureşti, 1976; Poeme, pref. Eugen Simion, Bucureşti, 
1977; Ploi de piatră, Bucureşti, 1979; Umbră pentru cer, 
Bucureşti, 1981; Cărticică de cinci ani, Bucureşti, 1983; 
Cină bogată în viscol, Bucureşti, 1983; Planta memoria, 
Bucureşti, 1985; Cheia închisă, postfață Dan C. Mihăi- 
lescu, Bucureşti, 1987; Pietre sălbatice, Bucureşti, 1988; 
Cărticică de şase ani, Bucureşti, 1988; Ultima Thule, 
Bucureşti, 1990; Zgomotocicleta, Bucureşti, 1996; Foşnet 
fabulos, Timişoara, 1997; Pelerinaj, Bucureşti, 1997; 
Pastelul amoros, Timişoara, 1998; Pretext de conversaţie, 
Timişoara, 1998; Start la şevalet, Bucureşti, 1998; Roua 
plural, pref. Nicolae Manolescu, Bucureşti, 1999; Nerră- 
itele, I-II, București, 2004-2008; Creştetul ghețarului. 
Jurnal 1969-1971, București, 2009; Roua plural, postfață 
Nicolae Manolescu, Pitești, 2010. 


Repere bibliografice: Constantin, Despre poeți, 169-178; 
Constantin, A doua carte, 141-149; Pop, Poezia, 263-280; 
Raicu, Structuri, 333-338; Felea, Secţiuni, 68-72, 235-239; 
Cristea, Un an, 166-174; Cristea, Domeniul, 121-126; 
Iorgulescu, Al doilea rond, 264-268; Regman, Colocvial, 
192-195; Raicu, Practica scrisului, 339-342; Iorgulescu, 
Scriitori, 40-44, Poantă, Radiografii, 1, 242-244; Simion, 
Scriitoril (1978), 341-352; Grigurcu, Poeți, 380-383; Raicu, 
Fragmente, 261-263; Cristea, Modestie, 66-69; Sorescu, 
Uşor cu pianul, 366-371; Cistelecan, Poezie, 139-142; 
Constantin,  Complicitatea, 166-172;  Negoiţescu, 
Scriitori contemporani, 58-62; Dicţ. scrii. rom. |, 
413-414; Dicţ. analitic, L, 168-169, IV, 56-58; Octavian 
Soviany, [Constanța Buzea], LCE, 2000, 4, VR, 2000, 5-6, 
CU, 2005, 2; Cistelecan, Top ten, 117-119; Grigurcu, 
Poezie, |, 163-178; Manolescu, Lista, |, 215-224; Cristea- 
Enache, Concert, 31-43; Cioculescu, Lecturi, |, 74-76; 
Cristea-Enache, Bucureşti, 161-167, Cosmin Ciotloș, 
[Constanța Buzea], RL, 2008, 51-52, 2010, 1; Manolescu, 
Istoria, 1026-1029; Popa, Ist. lit., IL, 505-506; lon Pop, Un 
certificat de autenticitate, ST, 2010, 1-2. D.C.M. 


BUZILĂ, Boris (16.VI.1929, Sălişte-Orhei), gaze- 
tar, prozator, traducător. Este fiul Emiliei şi al lui 
Constantin Buzilă, dascăl bisericesc. Primele clase 
de liceu le-a urmat la Orhei, iar celelalte, după 
refugiul din Basarabia, la Alba Iulia. A absolvit 
Facultatea de Filologie din Bucureşti (1953), secţia 
limba şi literatura rusă. 

Pasionat de scrisul gazetăresc şi beletristic, 
B. a debutat timpuriu (1944), în săptămânalul 
„Foaia noastră” din Timişoara, cu articolul Poporul 
românesc. Timp de aproape patruzeci de ani (1955— 
1994) a răspuns de „pagina culturală” a ziarului 
„România liberă”, menţinând-o într-un climat 
moderat şi scriind el însuşi cronici despre literatura 

epocii. O parte din numeroasele sale interviuri cu 
scriitori, artişti plastici, actori şi muzicieni au fost 
reunite în volumul Mărturii în amurg (1974). B. 
este şi autorul unor volume de memorialistică de 
călătorie - În întâmpinarea soarelui (1962), Din 
Ardeni la Marea Nordului (1975), Orientul Occident 
(1983). Sunt însemnări din călătoriile întreprinse 
în Mongolia, Belgia, Luxemburg, Maroc, conce- 
pute asemeni unor „fotografii interioare” (cum se 
şi subintitulează una din cărți), pendulând între 
reportajul exotic şi cultural şi jurnalul intim, între 
expozeul documentar şi eseu. Ampla lucrare Din 
istoria vieţii bisericeşti din Basarabia (1996) unește 
bogăţia şi rigoarea documentară cu vibrația expu- 
nerii. Autorul nu şi-a propus o tratare exhaustivă 
a temei abordate, ci s-a oprit numai asupra unor 
momente din istoria vieţii bisericeşti basarabene, 
„momente” ce se constituie în etape istorice, de 
un secol şi câteva decenii, cu o importantă răs- 
frângere asupra destinului românilor din stânga 
Prutului. Redactor la cel de-al doilea (ca impor- 
tanță) ziar comunist, „România liberă”, B. a trăit 
o dramă a dedublării, mărturisită într-un jurnal 
secret, ţinut timp de treizeci de ani, începând din 
1960 şi publicat în 1999 cu titlul În prezenţa stăpâ- 
nilor. De asemenea, și-a publicat memoriile, insis- 
tând asupra secvenţei basarabene, în De-a v-aţi 
ascuns. Un destin basarabean (2009). După 1989 
B. a tradus din rusă numeroase scrieri de factură 
religioasă, între care și din N.V. Gogol, Aleksandr 
Soljenițin ș.a. Un patriarh în oglinda vremii sale 
(2009) este o lucrare cu aspect hagiografic despre 
patriarhul Teoctist. 

SCRIERI: În întâmpinarea soarelui, Bucureşti, 1962; 
Mărturii în amurg, Cluj-Napoca, 1974; Din Ardeni la 
Marea Nordului, Bucureşti, 1975; Orientul Occident, 
Cluj-Napoca, 1983; Din istoria vieţii bisericeşti din Basa- 
rabia, pref. Antonie Plămădeală, Bucureşti-Chişinău, 
1996; În prezența stăpânilor. Treizeci de ani de jurnal secret 
la „România liberă”, Bucureşti, 1999; De-a v-aţi ascuns! 
Un destin basarabean, București, 2009; Un patriarh în 
oglinda vremii sale, lași, 2009. Traduceri: Pavel Floren- 
ski, Iconostasul, Bucureşti, 1994; Aleksandr Soljeniţin, 
Chestiunea rusă la sfârşit de secol XX, pret. Al. Paleologu, 
Bucureşti, 1995; N.V. Gogol, Meditaţii la Dumnezeiasca 
Liturghie, Bucureşti, 1996; Sfântul Ioan din Kronstadt, 
Liturghia, cerul pe pământ, Sibiu, 1996; Serghei Bulgakov, 
Rugul care nu se mistuie, Bucureşti, 2001. 

Repere bibliografice: Adriana Iliescu, „Mărturii în 
amurg, TR, 1974, 44; Mircea Anghelescu, Obsesia 
Orientului, T, 1984, 4; Dan Stanca, „Treizeci de ani 

de jurnal secret la «România liberă»”, RMB, 1999, 30 
iunie; Al. Călinescu, Emulaţiune, DM, 2000, 395; Ştefan 
Cazimir, Un destin basarabean, RL, 2009, 14. T.V. 


BUZINSCHI, Anta Raluca (15.1V1964, Bacău — 
13.VI.1983, Bucureşti), poetă. Este fiica profesoarei 
Carmen Florica Buzinschi (n. Krantz), redactor la 
Editura Didactică şi Pedagogică, şi a scriitorului 
Corneliu Buzinschi. După primii trei ani ai vieţii 
petrecuţi la Bacău, se mută cu familia la Bucureşti, 
unde urmează cursurile liceale la „Sf. Sava” şi la 
„Gheorghe Şincai”, perioadă de lecturi precoce, 
în original, din literaturile engleză, americană şi 
franceză, cu încercări de tălmăcire a unor texte 
dintre cele mai dificile. Se sinucide la nouăspre- 
zece ani. Aparițiile în periodice sunt postume: 
în „Luceafărul”, la o lună de la moartea sa, în 
„România literară”, „Cronica” ş.a. 

Versuri pentru aer, volum de asemenea postum, 
apărut în 1986, reuneşte, în selecţia lui Nicolae 
Manolescu, peste o sută de poeme dispuse pe 
cicluri intitulate chiar de poetă, şi alcătuieşte, 
împreună cu un al doilea volum, publicat în 1989, 
opera lăsată de B. Subiectivizată pregnant, lirica sa 
- în multe cazuri constituită pe un nucleu narativ 
sau livresc: fapte de viaţă şi informaţie culturală din 
registre variate — porneşte de la evenimente perso- 
nale şi mitologeme puţin răsturnate, cu ecouri din 
Lucian Blaga şi din Marin Sorescu. Primele texte 
sunt uşor neguroase, tentative de evaziune dintr-o 
lumină aridă de care poeta are oroare. Un vag pre- 
sentiment al extincţiei se ghiceşte în autoironia abia 
schiţată cu care moartea e imaginată ca evadare 
în oniric (Cărarea pierdută) sau ca zbor nocturn şi 
împlinire nupţială totodată (Nevinovăţie); „Lăsaţi 
lucrurile la locul lor.../ Să nu vă sperie paşii care au 
fost,/ Eu voi veni întreagă şi astrală, /Închisă-n mine, 
sâmbure cu rost./ Şi ostenită de-nveliş şi goală, / Mă 
voi culca alăturea de voi/ Privind la zborul păsării 
din mine/ Cea care-am fost şi sunt cât sunteţi voi./ 
Cum aş mai vrea să fiu, pierzarea de mă lasă,/ M-au 
ars singurătatea şi lumina./[...]/ Sfios mă voi des- 
prinde picătură/ Şi voi apune-n regii plopi./ Mai la 
zenit va fi plecarea mea din urmă.../ Presimt singu- 
rătatea mea în zbor”. Motivele solitudinii şi plecării 
sunt recurente în majoritatea ciclurilor, simboluri 
precum masca de lut sau de piatră (ca semn al iden- 
tității amorfe, primare şi nespiritualizate), cuvântul 
(mai degrabă ca instrument magic), poarta, ochiul 
(ca substitut reciproc cu piatra), spirala. Uneori, în 

plan formal, răzbat ecouri din versul lui lon Caraion 
sau din cel al lui Cezar Ivănescu, alteori cadenţele 
sunt ludic folclorice sau duc spre Tudor Arghezi şi 
Ion Barbu. Dar B. încearcă să evite actul mimetic. 
Un ultim poem, Posteritate, mărturie a unei con- 
ştiinţe, iese din sfera ciclurilor şi încheie o viaţă şi o 
operă mult prea scurte. 

SCRIERI: Versuri pentru aer, I-L, îngr. şi pref. Nicolae 
Manolescu, Bucureşti, 1986-1989; ed. (Vers pour Iain), tr. 
şi postfață Constantin Crişan, pref. Eugen Simion, Bucu- 
reşti, 1996. 

Repere bibliografice: Cezar Ivănescu, „Trandafirul 
japonez”, LCE 1983, 52; Al. Protopopescu, „Ea şi 
întunericul” VR, 1986,11;Steinhardt, Monologul, 132-134; 
Grigurcu, Poezie, I, 179-188; Theodor Rogin, Candoare 
fulgerată, VR, 2003, 8-9; Popa, Ist. lit., IL, 590. E.M. 


BUZINSCHI, Corneliu (25.11.1937, Bacău-—27.V.2001, 
Bucureşti), prozator. Este fiul Anetei (n. Paladi) şi al 
lui Vasile loan Buzensche, ofițer de administraţie. 
După absolvirea liceului în oraşul natal, B. (al cărui 
nume era Corneliu Carol Buzensche) urmează între 
1956 şi 1961 cursurile Facultăţii de Istorie-Filosofie, 
secţia psihologie-pedagogie la Universitatea din 
laşi. Profesor în localitatea băcăuană Gura Văii, 
se va muta în scurt timp la Bacău, unde va lucra 
ca metodist, iar din 1965 ca profesor la Liceul 
Pedagogic. Începând cu 1967, este urmărit de 
Securitate, în urma încercării de a publica în 
„Cronica” din laşi sceneta Nastratin Adivaratu. Din 
1968 este redactor la Editura Tineretului şi la Editura 
Ion Creangă. În 1973 este îndepărtat din activita- 
tea editorială; va lucra ca defectolog în câteva şcoli 
bucureştene. Debutează în 1953 la ziarul „Steagul 
roşu” din Bacău. Din 1990 colaborează cu editoriale, 
eseuri şi articole la „România liberă”, „Alianţa civică”, 
„Baricada”, „Dreptatea” „Cuvântul”, „Contrast”, 
„Luceafărul”, „Sinteze” ş.a. Prima carte de proză, 
Secvenţe dintr-o margine de lume, îi apare în 1966. 
Poeta Anta Raluca Buzinschi a fost fiica sa. 

Proza lui B. se circumscrie unor scheme fixe, cu 
reguli peremptorii: scrieri pentru copii — Strigătul 
(1967), Numiţi-mă Varahil (1969), Ochiul alb al 
visului (1969), Hoţii de vise (1972; Premiul Uniunii 
Scriitorilor), Aventuri cu Varahil (1996); roman 
poliţist - Nuanţa albastră a morţii (1971), Nuanţa 
albastră a căderii (1974), Divertisment cu măşti 
(1980); povestire istorică — Porunca cea mare (1970); 
roman-snoavă - Păcală şi Tândală (1973); roman 
biografic — Duhul pământului (976), avându-l ca 

erou pe lon Creangă. Atunci când încearcă să aban- 
doneze rigorile unui anume gen, autorul manifestă 
o înclinaţie deosebită către aspectele monotone, 
terne ale vieţii, o predilecție pentru existenţa banală, 
uneori chiar mizeră a oraşelor de provincie, ca în 
Secvenţe dintr-o margine de lume, Vina noastră cea 
de toatezilele (1973), Ulise trece pe Strada Mare (1974) 
sau în nuvelele şi povestirile din Noaptea umbrelor 
(1998) şi din Noaptea uşilor deschise (1999). Excepţie 
fac romanele Sfinţii se vând cu bucata (1967), unde 
este abordată tema recuperării unui candidat la 
studenţie care, ajuns din întâmplare la închisoare, 
pare că nu-şi va mai regăsi niciodată drumul, şi 
Contemporanii (1978), ce surprinde, într-o manieră 
pe alocuri reportericească, reacţiile unei comunităţi 
în clipe de grea cumpănă, provocate de o cumplită 
calamitate naturală: inundaţiile. O selecţie din arti- 
colele de presă scrise de B. în perioada 1990-1997, 
publicată postum, în 2005, poartă titlul Ocultism şi 
harababură, sugestiv pentru mărturia dezabuzată a 
autorului. 


SCRIERI: Secvenţe dintr-o margine de lume, Bucureşti, 
1966; Sfinţii se vând cu bucata, Bucureşti, 1967; Strigă- 
tul, Bucureşti, 1967; Numiţi-mă Varahil, Bucureşti, 1969; 
Ochiul alb al visului, Bucureşti, 1969; Porunca cea mare, 
Bucureşti, 1970; Nuanţa albastră a morţii, Bucureşti, 
1971; Hoţii de vise, Bucureşti, 1972; Păcală şi Tândală, 
pref. Ovidiu Papadima, Bucureşti, 1973; Vina noastră cea 
de toate zilele, Iaşi, 1973; Nuanţa albastră a căderii, Bucu- 
reşti, 1974; Ulise trece pe Strada Mare, Bucureşti, 1974; 
Duhul pământului, pref. Constantin Ciopraga, Bucu- 
reşti, 1976; Contemporanii, Bucureşti, 1978; Divertisment 
cu măşti, Bucureşti, 1980; Aventuri cu Varahil, Bucureşti, 
1996; Noaptea umbrelor, Bucureşti, 1998; Noaptea uşilor 
deschise, postfață Al. Protopopescu şi George Anca, Bucu- 
reşti, 1999; Ocultism şi harababură, îngr. Florica Buzin- 
schi, pref. Eugen Uricaru, Bucureşti, 2005. 


Repere bibliografice: Mihai Drăgan, „Secvenţe dintr-o 
margine de lume”, CRC, 1966, 18; C. Blănaru, „Numiţi-mă 
Varahil', CRC, 1973, 9; Constantin Ciopraga, „Păcală 
şi Tândală”, CRC, 1973, 9; Dana Dumitriu, Romanul 
geniului, RL, 1976, 43; Eugen Simion, Roman şi biografie, 
LCE, 1976, 44; Mihai Coman, „Contemporanii”, RL, 1978, 
41; Gheorghe Grigurcu, „Numiţi-mă Varahil”, O, 1987, 
9; Eugen Uricaru, Plecarea lui Corneliu Buzinschi, LCE, 
2001, 22; George Anca, Corneliu Buzinschi, RL, 2001, 
23; Adrian Jicu, „Noaptea uşilor deschise”, ATN, 2003, 
4; Budău, Bacăul lit., 479-482; Gheorghe Grigurcu, Un 
martor incomod, RL, 2006, 4; Adrian Neculau, „Ocultism 

BUZNEA, George (23.1V.1903, Vetrişoaia, j. Vaslui 
— 14.IX.1976, Bucureşti), poet, traducător. Este fiul 
Domnicăi (n. Bejan) şi al lui Gheorghe Buznea, 
țărani. B. a avuto tinereţe supusă lipsurilor şi incerti- 
tudinilor, neizbutind să-şi termine studiile începute 
la Facultatea de Litere şi Filosofie din Bucureşti. 
Prin 1926-1927 frecventa cenaclul lui Mihail 
Dragomirescu şi încerca să se afirme cu versuri la 
„Falanga” şi „Universul literar”. Mai apoi, pe când 
era în serviciul Bibliotecii Comunale din Brăila 
(1929-1939), a lucrat şi ca redactor la „Expresul”, 
„Luceafărul”, „Luceafărul literar şi artistic”, 
„Curierul”, „Relief dunărean”, „Gazeta Brăilei”, cola- 
borând totodată şi la alte periodice. A publicat 
versuri, proză, articole literare şi diverse, semnând 
şi George Buznea-Moldovanu, Baldovin, Bemol, 
Valentin Boldur, B.N. Şoltuz, Valentin Vetrişanu. 
Între 1940 şi 1948 este angajat ca „tehnician tradu- 
cător scenarist” la întreprinderi cinematografice din 
Bucureşti şi Craiova, stabilindu-se apoi în Bucureşti, 
unde, după câteva colaborări sporadice, conjunctu- 
rale, reintră în viaţa literară ca traducător. 

Placheta Omagiu Eladei (1930) conţine stihuri 
ocazionale, iar Aripi de azur (1935, amplificată şi 
republicată în acelaşi an sub titlul Epopeea aripei) 
este un imn închinat aviaţiei româneşti. Mai 
aproape de poezie, volumul Flăcări (1935) este 
dominat de energia trăirilor erotice, abia voalate 
de simboluri străvezii. Înţeleasă ca o religie atotpu- 
ternică, iubirea e proiectată în largi spaţii naturale 
sau în profunde perspective temporale, prin invo- 
carea unui timp mitic, cu o figuraţie dionisiacă. 
Glorificarea forţei vitale ar fi principala marcă a 
scrisului său, vizibilă şi în entuziasmul versuri- 
lor ocazionale sau al articolelor literare. Înclinaţia 
poetului de a elogia capătă forma cea mai plină de 
devoțiune în Povestea lui... (1940), omagiu, după 
modelul epic şi prozodic al poemului Luceafărul, 
adus lui M. Eminescu. Între numeroasele proze 
risipite în periodice, se detaşează foiletoanele din 
„Expresu!” şi „Curierul”, grupate sub câteva titluri 
„semnificative” - Romanul unei femei (1930), 
semnat Giovana, Brăila, cetatea voluptăţii (1930- 
1931), semnat Marchizul de Priola, Brăila râde, 
Brăila plânge (1932), semnat Don Cleofas. Textele 
intenţionează o campanie de „dezvăluire” a vieţii 
secrete a oraşului, dar sunt mai degrabă dovada 
unei înclinații exagerate spre observarea mani- 
festărilor erotice, de preferinţă în împrejurări sen- 
zaţionale. Cea mai importantă operă a lui B. este 

traducerea primelor două părţi (şi începutul celei 
de-a treia, până la cântul VII) din Divina Comedie 
a lui Dante. Conştient de dificultăţile unei inter- 
pretări cât mai complexe a originalului, el optează 
pentru o „echivalare în spirit dantesc a secvenţe- 
lor intraductibile”. Transpunerea în româneşte 
este însoţită de o amănunţită documentare, de un 
bogat aparat critic. Rigorile prozodice l-au condus 
la unele creaţii lexicale sau sintactice prea perso- 
nale, forțând uneori uzul limbii, dar în ansamblu 
versiunea sa are vigoare expresivă. 

SCRIERI: Omagiu Eladei, Brăila, 1930; Romanul unei 
femei, 1930; Brăila râde, Brăila plânge, 1932; Aripi de 
azur, Brăila, 1935; ed. (Epopeea aripei), Bucureşti, 1935; 
Flăcări, Brăila, 1935; Epopeea pământului românesc, 
Bucureşti, 1936; Brăila prin veacuri şi în zilele noastre în 
colaborare), Brăila, 1937; Povestea lui..., Bucureşti, 1940. 
Traduceri: Dante, Divina Comedie. Infernul, pref. trad., 
Bucureşti, 1975, Purgatoriul, pref. Alexandru Balaci, 
Bucureşti, 1978. 

Repere bibliografice: Nicolae Manolescu, Un traducător al 
lui Dante, LCE, 1970,21; Alexandru Balaci, O nouă traducere 
a„Infernului”, R, 1975, 8; Şerban Cioculescu, „Infernul lui 
Dante într-o nouă tălmăcire, FLC, 1976, 1; Dan Grigorescu, 
Dante, „Infernul”, CNT, 1976, 5; Vasile Băncilă, George 
Buznea. Cea mai nouă haină literară a lui Dante, „Atelier 
literar”, 1977, 15, 17; Dan Grigorescu „Purgatoriul”, CNT, 
1978, 26; Carianopol, Scriitori, Il, 101-108; Dicţ. scriit. rom., 
I, 415-416; Victor Macarie, George Buznea, traducător al 
„Divinei Comedii”, DL, 2003, 1; Alexandru Laszlo, Ovidiu 
Pecican, Prin pădurea întunecată. Dialoguri despre Dante, 
Bucureşti, 2011, 48-54. Cr. 


BUZNEA, lancu (21.XI[.1809, laşi —- 28.VII.1839, 
Putna, j. Suceava), traducător. lancu Nicola (sau 
Nicolae) pe numele său adevărat, B. a fost crescut 
de Veniamin Costache, mitropolitul Moldovei. EI 
l-a trimis la învăţătură la „Sf. Sava”, în Bucureşti, 
numindu-l apoi într-o slujbă la Mitropolie. Ulterior 
a primit ranguri boiereşti. În 1831 era mare vornic şi 
cavaler al unui ordin rusesc. 

Încă din şcoală, în 1827, B., semnând Iancu 
Nicolae Moldovean, a transpus din greceşte Culegere 
de înţelepciune de Dimitrie Darvari şi, după Nicolae 
S. Piccolos, romanul lui Bernardin de Saint-Pierre, 
Paul şi Virginia. Traducerea, întregită de notele 
explicative ale lui Piccolos şi de altele noi, nu a fost 
tipărită de la început, circulând, sub numele Iancu 
Nicola, în numeroase copii manuscrise. Tot lancu 
Nicola va semna şi Manual de patriotism, tipărit la 
Iaşi în 1829. Originalul este Manualul de patriotism 

dedicat locuitorilor celor 7 insule ionice, apărut în 
1817 şi atribuit lui N. Scufos. Cartea a avut o largă 
circulație, fiind întrebuințată ca manual didactic în 
unele şcoli. Prefaţa este un elogiu adus de B. înte- 
meietorilor şcolii în limba română, a căror activitate 
o considera un exemplu de înaltă iubire de ţară. În 
1831 el tipăreşte Pavel şi Virghinia, revizuind, după 
originalul francez, textul din 1827. Tălmăcirea este 
făcută cu talent şi cu un remarcabil simţ al limbii. 
Exprimarea uşor arhaică, atunci când traducăto- 
rul încearcă să evite neologismul, are prospeţime, 
spontaneitate şi culoare. Versiunea lui e mai literară 
şi chiar mai exactă decât cea făcută de Al. Pelimon 
douăzeci de ani mai târziu. Utilizând un interme- 
diar bilingv, în franceză şi în greacă, apărut la Viena 
în 1782, B. dă în 1834 Filosoful indian sau Chipul de 
a trăi cineva fericit în soţietate, după cartea lordului 
Chesterfield. Lucrarea cuprindea numeroase noţiuni 
şi idei de esenţă iluministă; în acelaşi timp, căutarea 
credinţei, reculegerea şi meditaţia pe care era axată 
au pregătit atmosfera necesară receptării prero- 
mantismului şi romantismului. 

Traduceri: Dimitrie Darvari, Culegere de înțelepciune, 
Bucureşti, 1827; N. Scufos, Manual de patriotism, pref. 
trad., laşi, 1829; Bernardin de Saint-Pierre, Pavel şi Virghi- 
nia, laşi, 1831; Lordul Chesterfield, Filosoful indian sau 
Chipul de a trăi cineva fericit în soțietate, laşi, 1834. 


Repere bibliografice: Duţu, Explorări, 98-100; Cornea, 
Originile, 98, 237, 450; Duţu, Cărţile, 41-45; Dicţ. lit. 
1900, 137-138; Gh. Sibechi, Coordonate biografice: Iancu 
S.C. 

BUZURA, Augustin 
(22.1X.1938, Berinţa, j. 
Maramureş), prozator, 
publicist. 


Este fiul Anei (n. Miclea) şi al lui Ilie Buzura, miner. 
A absolvit Liceul „Gh. Şincai” din Baia Mare în 
1955. După o perioadă în care a fost inspector sta- 
tistician, educator şi agricultor, urmează Facul- 
tatea de Medicină Generală din Cluj, absolvită în 
1964, cu specializare în psihiatrie. Între 1957 şi 

1964 e funcţionar la Filiala din Cluj a Uniunii Scri- 
itorilor. Debutează în 1960 la revista „Iribuna”, 
unde va fi redactor, secretar de redacţie şi şef de 
secţie, iar din 23 decembrie 1989 redactor-şef. Din 
1990 este preşedinte al Fundaţiei Culturale 
Române, instituţie care, sub conducerea lui, are 
un rol important în promovarea legăturilor cu 
diaspora românească, având în program publica- 
rea lucrărilor exilului românesc, integrarea cultu- 
rală a românilor de pretutindeni. După transfor- 
marea Fundaţiei, în 2003, în Institutul Cultural 
Român, B. devine președintele noii instituţii, 
funcție în care rămâne până la începutul lui 2005. 
În acelaşi an, sub egida Fundaţiei Culturale 
Române, reînființată, lansează o nouă serie din 
publicaţia „Cultura”, fiind redactor-șef și editoria- 
list. Membru al Academiei Române (corespon- 
dent din 1990, titular din 1992), al Academiei Bra- 
ziliene de Litere și al Academiei Latinităţii, mai 
este membru fondator al Fundaţiei Culturale 
Europene „Gulliver” (Amsterdam), preşedinte al 
filialei române a Academiei de Cultură şi Ştiinţă 
din Roma, membru în comitetul director al Clu- 
bului  Euro-Atlantic (din 1992), membru al 

Comitetului Internaţional pentru Ocrotirea Copi- 
lului (din 1991), precum şi membru al Asociaţiei 
Psihiatrilor Liberi (din 1989). Scrierile sale au fost 
traduse în numeroase limbi. A cosemnat scena- 
riul filmului Pădureanca (1987), regizat de Nico- 
lae Mărgineanu. A primit, din partea Uniunii Scri- 
itorilor, Premiul Opera Omnia (2003). 

De la primele culegeri de nuvele, Capul Bunei 
Speranţe (1963), De ce zboară vulturul? (1966), B. 
îşi schițează tema obsedantă, dezvoltată apoi în 
romane: comportamentul individului noncon- 
formist, luptând să-şi păstreze autenticitatea 
personalităţii, în raport cu un mediu care își 
impune constrângător, adesea brutal, legile alie- 
nante. Rescriind, în câteva variante epice, tema 
împotrivirii la alienare în socialism, scriitorul a 
intrat în conflict cu cenzura. Primul lui roman, 
Absențţii, apărut în anul 1970, va fi retras din cir- 
culaţie; la fiecare din romanele următoare va avea 
discuţii cu cenzorii şi va fi nevoit să opereze eli- 
minări în texte, uneori până la a face de nerecu- 
noscut evenimentele pe care acestea le evocă: de 
exemplu, greva minerilor din 1977 şi pedepsirea 
unora din iniţiatorii ei, internaţi în azile psihia- 
trice, cu modificarea personalităţii prin medica- 
ţie inadecvată, prezentă în romanul Refugii (Zidul 
morţii) (1984), nu mai putea fi pomenită nici 
măcar aluziv, deşi, urmărind traseul personajului 
implicat, cititorul poate deduce motivele pentru 
care acesta este căutat cu disperare de femeia 
care îl iubeşte. Chiar în asemenea condiţii, pen- 
tru publicul cititor care înţelegea mai mult decât 
se putea spune, B. rămâne în vremea totalitaris- 
mului una din vocile opoziţiei disimulate. Roma- 
nul Absențţii e distins cu Premiul Uniunii Scriito- 
rilor, ca şi Feţele tăcerii (1974), Vocile noptii (1980) 
şi Refugii, iar Academia RSR onorează romanul 
Orgolii cu Premiul „Ion Creangă” (1977). Progra- 
mul estetic al scriitorului a avut de la început o 
componentă morală şi implicit socială: „... cărțile 
adevărate, sincere nu sunt decât un drum împo- 
triva singurătăţii, durerii, agresivităţii, ignoran- 
ței” (Bloc-notes, 1981). Împotriva singurătăţii, 
personajele imaginate acţionează prin lungi con- 
fesiuni, adresate unui interlocutor-judecător, 
anchetator, uneori prieten, iar în absenţa aces- 
tora, prin monologuri destinate lor însele. Împo- 
triva durerii, agresivităţii şi ignoranței — reprezen- 
tate minuţios realist prin evenimente petrecute 
în anii '50—'80 ai secolului trecut — se orientează 

întreaga tematică a prozatorului, preocupat în 
mod esenţial de definirea de sine în raport cu un 
mediu social deformator. Proza lui realizează o 
sinteză, care îl singularizează printre scriitorii 
contemporani, între realismul de solidă tradiţie 
ardelenească, evident prin mulțimea, diversita- 
tea, exactitatea faptelor prezentate în naraţiuni, 
pe de o parte, iar pe de alta, tematica existenţială 
a descoperirii esenței autentice a eului în con- 
fruntarea cu ceilalți, care reprezintă sursă de 
înstrăinare de sine şi de strivire a personalităţii. 
Formal, textualist, sinteza se prezintă ca o naraţi- 
une în cadrul unei confesiuni. Dialogul este întot- 
deauna un procedeu de relativizare a punctelor 
de vedere, de confruntare a mentalităților şi de 
situare a temei sociale sau morale sub zodia 
incertitudinii concluziilor. Sinteză între romanul 
obiectiv, întemeiat pe mimesis, şi perceperea 
subiectivă a realităţii, întemeiată pe anamnesis, 
romanele propun o tematică, un tip de conflict şi 
o tipologie umană constante. În centrul tuturor 
naraţiunilor se află un inadaptat la realitate, un 
nonconformist care refuză regulile jocului social 

pentru a-şi putea păstra nealterată personalita- 
tea profundă. În toate cazurile, devine el însuşi 
victima acestei opoziții, un înfrânt moral, adesea 
cu consecinţe grave, de la nevroza agresivă la ali- 
enarea clinică. În Absenţii, în centrul naraţiunii 
se află medicul psihiatru Mihai Bogdan, cercetă- 
tor într-un institut, care refuză să mai alimenteze 
cu rezultatele cercetărilor sale gloria directorului 
Poenaru şi care asistă neputincios-revoltat la tot 
mai eficienta adaptare la sistem a prietenului 
său, fost şi el nonconformist pe cont propriu, 
doctorul Nicolae. Întrebarea pe care şi-o pune 
doctorul Bogdan în primele pagini ale romanului 
va deveni punctul de coagulare a tuturor naraţiu- 
nilor lui B.: „Ce rol ar trebui să interpreteze acum? 
De idiot? De surdomut? De indiferent? De înţe- 
lept? De dulap? Când zilnic, zilnic de cel puţin un 
deceniu, mă mint singur, violent, de ce trebuie să 
mai ingerez minciunile altora, ba să le mai şi difu- 
zez pe post de adevăruri? Dar ştiu eu dacă am 
dreptul să strig în gura mare că nimeni nu ţine 
seama de structura psihică a nimănui, din 
moment ce tocmai eu fugeam de mine însumi, nu 

mă cunoşteam decât parţial şi vrând-nevrând cea 
mai convenabilă parte din mine, adică cea adevă- 
rată, mi-o reprimam cu consecvenţă?”. Romanul 
Feţele tăcerii complică perspectivele încrucişate: 
tânărul ziarist Dan Toma (necredinciosul care 
vrea să pună degetul pe rană), anchetatorul justi- 
ţiar care trebuie să afle adevărul pentru a-şi putea 
preciza o atitudine faţă de adevăr, primeşte con- 
fesiunile a doi foşti adversari, unul călău, altul 
victimă: călăul este viitorul său socru, activistul 
de partid Radu, care a înfăptuit colectivizarea 
agriculturii cu pistolul, distrugând oamenii şi tot 
ce întemeiaseră ei în satul ardelenesc, victima 
este Carol Măgureanu, ultimul fiu al unei familii 
de ţărani gospodari, care s-a salvat de la moarte 
petrecându-şi toată tinereţea închis, ascuns în 
pivniţa casei părinteşti. Radu pozează el însuşi în 
victimă -— i-a fost incendiată casa în care voia să-şi 
petreacă anii de pensie, în satul pe care îl colecti- 
vizase şi care, evident, îl refuză şi nu îl iartă, 
Măgureanu a devenit victima propriei sale împo- 
triviri ineficiente, iar Toma devine victima psihică 
simbolică a celor doi care s-au victimizat unul pe 
celălalt. Orgolii vorbeşte din nou despre orgoliul 
descoperirii adevărului lumii şi adevărului de 
sine, dar şi despre orgoliu ca ultim refugiu al celui 
ce continuă, se încăpățânează să caute leacul 
cancerului (real şi simbolic), în ciuda sutelor de 
eşecuri. Doctorul Cristian, fost deţinut în urma 
unui denunţ şi actual obiectiv al supravegherii 
vigilente a unui anonim şi agramat laborant, se 
confruntă cu judecata întunecată de false adevă- 
ruri a fiului său, ce refuză şi el compromisul, dar 
discerne greu realitatea de calomnie. Oponenții 
lui Cristian (care e tot numai milă, înţelegere, 
iubire) sunt Redman - „Omul Roşu”, întrupare 
arhetipală a răului, fost prieten şi rival în dra- 
goste, delator din invidie, pactizantul cu diavolul, 
apoi Varlaam, adversarul anchetator brutal, vio- 
lent, fanatic (ce va ajunge, în viziunea utopică a 
autorului, vânzător de loz în plic) şi anonimul 
supraveghetor care îşi alcătuieşte denunţurile 
către autorităţi sub forma unor scrisori, în mate- 
rie de literaturizare a imbecilităţii suspicioase şi 
invidioase acestea constituind tot ce s-a scris mai 
expresiv în literatura română. Vocile nopții stră- 
mută căutarea adevărului social şi individual din 
mediul intelectual în mediul muncitoresc: tână- 
rul Ştefan Pintea părăseşte facultatea pentru a 
lua viaţa de la început, ca muncitor, vieţuind 

într-un cămin de nefamilişti, printre lumpeni 
ce-şi conservă, în fericita lor ignoranță, autentici- 
tatea psihică. Ruptura, schimbarea modului de 
viaţă introduc, ca subtemă a alienării, manifestă- 
rile nevrozelor ca reacţie a inadaptatului. Pintea 
- haiducul muncitor are o viziune obsesivă, coş- 
marescă, a inutilităţii ciclice a împotrivirii: „o 
roată de moară suspendată deasupra unui pârâu 
sec, învârtindu-se în gol, continuu, lent”. Roma- 
nele Refugii şi Drumul cenuşii (1988), a doua 
parte din ciclul Zidul morții, vor propune nevroza 
ca loc de adăpostire a personalităţii traumatizate, 
care de astă dată este a unei femei. loana Olaru, 
traducătoare de engleză, sau Ana Maria îşi reca- 
pitulează eşecurile chiar într-un spital psihiatric, 
în prezenţa unui medic, nici el foarte ferm moral- 
mente. Fiind vorba de o femeie, traumele ţin mai 
ales de viaţa sentimentală ca reflex al vieţii soci- 
ale, de imposibilitatea comunicării cu partenerul 
confiscat de mediocritatea adaptabilă (soţul, tri- 
mis profesor într-un sat, este realmente înhăţat 
de fiica popii şi de mama acesteia, procesul de 
fericită scufundare în cotidian fiind înregistrat ca 
alienant de soţie), de raporturile de dominație în 
cuplu (femeia va deveni proprietatea unui poten- 
tat local, care îi asigură existenţa), de imposibili- 
tatea evadării într-o nouă dragoste, din pricina 
laşităţii partenerului şi a intervenţiei violente a 
proprietarului. Recviem pentru nebuni şi bestii 
(1999), în care temele autenticităţii şi alienării 
sunt proiectate în mediul mult mai brutal deschis 
al concurenţei instaurate după 1989 în societatea 
românească, roman cu titlu optimist şi încrezător 
- pentru că nici nebunii, nici bestiile nu au nevoie 
de recviem, ci de imn de triumf —, reia figura cău- 
tătorului de adevăr. Ziaristul Matei Popa este 
supus amenințărilor din partea celor care îşi simt 
interesele comerciale lezate de dezvăluirile sale. 
Fost disident pe cont propriu şi cu mari riscuri, 
precum toate celelalte personaje ale autorului, 
tânărul încercase să evadeze din lagărul totali- 
tarismului trecând Dunărea înot, alături de 
femeia care îl iubea, evreica Estera, dar nu reuşise 
decât să se întoarcă acasă, după ce femeia fusese 
împuşcată. Scris în condiţiile libertăţii depline de 
expresie, romanul numeşte clar termenii antago- 
nici: în socialism - pe de o parte sacerdotul ade- 
vărului fiinţei sociale şi sentimentale, Matei Popa, 
iar pe de altă parte urmăritorul securist, necruţă- 
tor până când va fi el însuşi ameninţat de 

răsturnarea situaţiei; în capitalism - noua pătură 
îmbogăţită prin şantaj, crimă, ascunderea adevă- 
rului. Atât în socialism, cât şi în capitalism, Matei 
Popa este condamnat să rămână o victimă care 
are puterea să se împotrivească mai mult sau mai 
puţin timp suprimării sale bine organizate. Va 
reuşi numai fratele lui Matei Popa, Visarion, care, 
având un acut sentiment al autoconservării şi un 
dispreţ suveran pentru tot ce nu-i aduce profit, 
izbuteşte să evadeze din lagărul socialist, devine 
capitalist de succes şi îl finanţează şi pe fratele 
care continuă să creadă că lumea se poate 
îndrepta prin demascarea necinstei. Ca toate 
celelalte romane, şi acesta pune irezolvabilele 
întrebări-cheie: „Miile de articole mi se înşirau în 
faţă ca un colaj banal, vechi, peste care mâna inu- 
tilităţii scria cu siguranţă: ei, şi? Te implici sau nu, 
proporţia răului nu se modifică... Sufăr că am 
suferit? Caligrafiază de mii de ori şi ce dacă? Bana- 
lizează prin repetare întrebarea aceasta ce nu 
aşteaptă nici un răspuns. Scrie numele sentimen- 
telor, trăirilor, monştrilor care te-au chinuit cel 
mai des: moarte, frică, lehamite, greață... La noi 
convalescenţa este infinit mai lungă şi mai dure- 
roasă decât boala şi n-ar fi exclus să facă parte din 
tine, să-ţi dicteze mişcările, ba chiar să te simţi 
pustiu, derutat fără aceste spaime. Neavând de 
ales, am început cu lehamite şi derută această 
plutire printre nelinişti. Le-am scris numele de 
mii de ori în minte, apoi pe hârtie, pentru că 
nimic nu se lămurea, nu devenea mai clar”. Este 
cea mai exactă (autojcaracterizare a universului 
romanesc al lui B. Conflictul în aceste naraţiuni 
se desfăşoară întotdeauna pe cel puţin două 

planuri: în raporturile protagonistului cu lumea 
ca sistem de relaţii omologate, apoi în relaţie cu 
sine însuşi ca analist al refuzului acestor relaţii şi 
foarte adesea în raport cu un adversar direct şi 
eficient, reprezentant al neadevărului impus 
social. De fapt, textul este o confesiune adresată 
sieşi sau unui partener de încredere şi supusă 
legilor genului: memorie asociativă, afectivă şi 
involuntară, având drept consecinţă imediată 
distorsionarea relatării faptelor în succesiunea 
istorică reală; introducerea punctului de vedere 
parţial şi subiectiv asupra întâmplărilor; expri- 
marea reacției afective faţă de acestea. Realismul 
observaţiei poate fi atribuit astfel protagonistu- 
lui. Este întotdeauna un realism de o acuitate şi 
de o violenţă care fac din scrierile lui B. o excepţi- 
onală sursă de cunoaştere a vieţii sociale şi morale 
româneşti în a doua jumătate a secolului al 
XX-lea. O atenţie specială se acordă categoriei de 
politruci conducători, fie ei intelectuali, fie tehni- 
cieni ai puterii. De la directorul de institut de cer- 
cetare care practică şantajul şi falsul intelectual la 
activistul de partid criminal din convingere, la 
directorul de fabrică instaurând domnia inflexi- 
bilă a voinţei sale, la şeful-satrap local care, pe 
banii lui, poate cumpăra orice, inclusiv viaţa şi 
sufletul unei femei, şi care nu acceptă să piardă 
(când pierde, ucide), până la anchetatorii secu- 
rişti, fanatici de toate categoriile, de la cel imbecil 
la cel subtil, la delatorii de toate nuanțele, de la 
cel cu motivaţie în complexele învinsului la cel 
mânat de ura irepresibilă împotriva cuiva de care 
se simte depăşit, în fine, continuând cu nesfârşita 
tipologie a adaptabililor, de la intelectualul care 
vrea să supravieţuiască la profesorul de ţară care 
trebuie să trăiască, la nevasta de ştab care profită 
de buna situaţie materială a bărbatului pentru 
a-şi asigura şi ea satisfacţiile erotico-sufleteşti 
fără de care nu s-ar simţi împlinită, bovarica bur- 
gheziei roşii, galeria personajelor de opoziţie faţă 
de căutătorul adevărului oferă probabil cea mai 
diversă colecţie de alienaţi moral din lumea con- 
temporană. Romancierul are o deosebită predi- 
lecţie pentru scenele de brutalitate, de violenţă, 
de degradare colectivă. Petrecerile oferă pagini 
antologice: scena în care un procuror şi amanta 
sa ling câineşte dintr-un lighean cu whisky sau 
scena în care o femeie este hăituită de urmăritori 
ori lunga descriere a unei reuniuni mondene de 
proaspeţi capitalişti, preocupaţi să se şantajeze 

cât mai eficient unul pe altul, şi câte altele. În 
fine, Raport asupra singurătăţii (Primul caiet) 
(2009) este o carte a recluziunii și a presimțţirii 
morții, amestecând subtil și cu indeterminări 
căutate nivelul realist și cel simbolic; altfel, roma- 
nul poate fi citit „și în cheie oniric, [ca] enorm vis 
ori mai degrabă cinematecă interioară funcțio- 
nând non stop și precedând stingerea finală” 
(Mircea Iorgulescu). Din 2003 B. a publicat mai 
multe volume de interviuri sau de publicistică — 
Tentaţia risipirii (2003), Teroarea iluziei. Convor- 
biri cu Crisula Ştefănescu (2004), A trăi, a scrie 
(2009), Canonul periferiei (2012), Nici vii, nici 
morți (2012) —, în care, fie că discută politică, lite- 
ratură sau chestiuni manageriale, revine la obse- 
siile sale fundamentale. 


Prozatorul acesta cu trupul mare şi figura calmă, tăcut 
şi prudent, cu privirea mefientă şi cu un aer absent, a 
continuat să scrie şi să publice în ritmuri încete, dar 
sigure. Trenul lung de marfă, încărcat cu materiale grele, 
continuă să urce spre o ţintă pe care numai mecanicul 
din locomotivă o cunoaşte. Buzura are în spate o operă 
masivă, puternică estetic, şi cine vrea să judece contri- 
buția generaţiei '60 şi, în genere, literatura română post- 
belică nu poate face abstracţie de epica lui. Este, nu am 
îndoială, un mare scriitor. Un scriitor pe linia realiştilor 
ardeleni (Slavici, Rebreanu, Pavel Dan), atent la mişcă- 
rile obscure ale individului şi, totodată, atent, foarte atent 
la destinul şi psihologia noilor categorii sociale. Proză de 
analiză? Realism psihologic? Eseu romanesc combinat cu 
epica de observaţie socială? Toate, am sentimentul, intră 
şi se armonizează în naraţiunea acestui autor coborât 
din Berinţa Maramureşului, trecut printr-o facultate de 
medicină (Buzura este, la origine, medic psihiatru) şi 
instalat pe la sfârşitul anilor '60 în literatura română. 
Bine instalat şi uşor de identificat, nu numai prin talentul 
său excepțional, dar şi prin atitudinea lui morală dreaptă 
şi responsabilă, azi ca şi ieri. 

Materia epică a romanelor lui Buzura, „substanța, nu 
e prelucrată de un rafinat. Ca şi Breban, Buzura este un 
nordic, un „barbar”, un autor pentru care contează ade- 
vărurile mari şi nu eleganța frazei, sunetul cuvântului, 
distincția rostirii. 

Două tendinţe se conturează clar în proza lui Augustin 
Buzura. Una este aceea materializată în Absenţii ca 
roman al individului, al stării de criză morală şi inte- 
lectuală. A doua tendinţă se afirmă în Feţele tăcerii ca 
roman al destinului colectiv, al confruntării cu istoria 
şi al spiritului meliorist. De o parte - romanul personal, 

de cealaltă — romanul social. [...] Conjugarea celor două 
sensuri, investigarea abisului lăuntric al subiectivității 
şi aspiraţia de a înfățișa obiectiv societatea actuală se 
poate observa cu uşurinţă, de la Absenţii la Refugii, de la 
Drumul cenuşii Ja Recviem pentru nebuni şi bestii. Între 
cele două repere, între 1970 şi 1999, se desfăşoară o operă 
deloc uniformă, cu toate aparențele de păstrare a acelu- 
iaşi ton şi a aceleiaşi problematici. 

